
KADADIAN 


Kadadianna langi' sola lino 


1:1-2:7 

1 1 Tatonna tipamulanna, Napadadii 

Puang Matua tu langi' sola lino. 
2 Tatu lino tang tibori'pa sia tae” bangpa 
apa-apa lan sia misa'pa tasik pidun- 
pidunan, na iatu PenaanNa Puang Matua 
sumayo daona lu uai. 
3 Ma'kadami tu Puang Matua kumua: La 
den tu masiang. Denmi tu masiang. 
4Natiroi Puang Matua tu masiang kumua 
melo, Napasisarakmi Puang Matua tu 
masiang na malillin. 
> Nasangaimi Puang Matua allo tu 
masiang, na bongi tu malillin. Tonna 
mangkato, makaroenmi sia melambi' 
iamo allo bunga'na to. 
6 Ma'kadami tu Puang Matua kumua: La 
den tu batara lan to' tangnga uai, anna 
pasisarakki tu uai. 

7 Napadenmi Puang Matua tu batara, 
anNa pasisarakki tu uai diongna lu sia 
daona lu: dadimi susito. 

8 Nasangaimi Puang Matua langi' tu 
batara. Tonna mangkato makaroenmi sia 
melambi', iamo allo ma'penduanna to. 

9 Ma'kadami tu Puang Matua: La ma'misa 
rokko misa' inan tu mintu' uai nasambo 
langi, anna sombo tu karangkean. 
Dadimi susito. 

10 Nasangaimi Puang Matua 
kapadanganna tu karangkean sia 

iatu nanii ma'misa uai Nasanga tasik; 
Natiroi Puang Matua, kumua melo. 

11 Ma'kadami tu Puang Matua: latu 
padang la untuoan riu sia tananan kelise' 
sia kayu membua situru' a'ganna, tu 
kelise' lanna lu dao kuli'na padang. 
Dadimi susito. 

12 Natuoammi padang tu riu sia tananan 
kelise' situru' a'ganna sia kayu membua, 
tu kelise' lanna lu situru' a'ganna. Natiroi 
Puang Matua, kumua melo. 

13 Tonna mangkato, makaroenmi sia 
melambi', iamo allo ma'pentallunna to. 
14Ma'kadami tu Puang Matua: La den 
pira-pira apa parrang lan batara dao 
langi, anna pasisarakki tu allo na bongi 

sia mendadi tanda sia pentaunan sia 
umpamanassa allo sia taun, 

15 sia kumua anna mendadi apa 
mangarrang lan batara dao langi’ la 
unnarrang lino. Dadimi susito. 

16 Napadenni Puang Matua da'dua apa 
parrang kapua, iatu apa parrang tu 
kapuana la umparenta masiang, na iatu 
apa parrang tu bitti'na la umparenta 
bongi, sia mintu' duka bintoen. 

17 AnNa palanni batara dao langi' Puang 
Matua la unnarrang lino, 

18 sia la umparenta allo sia bongi sia la 
umpasisarak masiang na malillin. Natiroi 
Puang Matua, kumua melo. 

19 Tonna mangkato, makaroenmi sia 
melambi' iamo allo ma'penna'pa'na to. 
20 Ma'kadami tu Puang Matua: La 
sibi'tokan lan mintu' to' uai tu ba'tu 
pira-pira kepenaanna sia la den manuk- 
manuk sitiaran lan lino sia lan batara 
dao langi. 

21 Napadadimi Puang Matua tu bale 
kapua sia mintu' olo'-olo' sisayoan, tu 
sibi'tokan lan to” uai, situru' a'ganna, 
sia mintu' manuk-manuk kepani' situru' 
a'ganna. Natiroi Puang Matua, kumua 
melo. 

22 Napassakkemi Puang Matua Nakua: 
Membati' kalle-kalleangkomi sia 
samemba'ka -ba'ka'nakomi sia ponnoi tu 
uai lan tasik, na iatu manuk-manuk la 
memba'ka' lan lino. 

23 Tonna mangkato makaroenmi sia 
melambi', iamo allo ma'pellimanna to. 

24 Ma'kadami tu Puang Matua kumua: 
latu lino la umpabu'tu panampa kepenaa 
situru' a'ganna, iamotu patuoan sia 
olo'-olo' mendonglo' sia iatu mariranna, 
situru' a'ganna: dadimi susito. 

25 Napadadimi Puang Matua tu mintu' 
olo'-olo' marira situru' a'ganna, sia 
mintu' patuoan situru' a'ganna sia mintu 
olo'-olo' mendonglo' dao kuli'na padang 
situru' a'ganna. Natiromi Puang Matua, 
kumua melo. 

26 Ma'kadami tu Puang Matua kumua: 
Melo ke umpadadiki' tolino Tapasusi 
rupanTa, umparundu'i a'ganTa, dikua 
anna parentai tu mintu' bale lan tasik 
sia mintu' manuk-manuk dao lu langi' 
sia mintu' patuoan sia mintu' issinna 
lino sia mintu’ olo'-olo' mendolonglo' tu 
mendonglo' diong padang. 

27 Napadadii Puang Matua tu tolino 
Napasusi rupanNa, Napadadii susi 

rupanNa Puang Matua; Napadadimi tu 
muane sia baine. 
28 Napassakkemi Puang Matua sola duai, 
Nama'kada lako Nakua: Membati'komi 
sia memba'ka'komi sia ponnoi te lino, sia 
taloi sia parentai tu mintu' bale lan tasik 
sia mintu' manuk-manuk dao lu langi” sia 
mintu’ tu olo'-olo' mendonglo' lan lino. 
29 Sia Nakua Puang Matua: Tonganna 
tongan kumua mintu' tananan kelise' 
narande tana sia mintu' kayu kelise' 
buanna Kubenmokomi la mikande. 
30 Apa iatu mintu’ olo'-olo' marira lan lino 
sia mintu' manuk-manuk dao lu langi' 
sia mintu’ olo'-olo' mendonglo' lan lino, 
tu kepenaanna, Kubenmo tu mintu'na 
daun-daun maido la nakande. Dadimi 
susito. 
31 Natiro Puang Matua tu mintu' apa 
Napadadi, kumua lendu' tongan melona. 
Tonna mangkato, makaroenmi sia 
melambi' iamo allo ma'pennannanna to. 
2 1 Susimoto tu langi' sola lino sia 
mintu' issinna mangka dipatepu. 
2 Tatonna allo ma'pempitu tonNa 
patepumi Puang Matua tu 
pengkaranganNa tu mangka Nakarang, 
Natorroimi tonna allo ma'pempitu 

ungkarangi tu mintu' pengkarangan 
mangka Nakarang. 

3Napassakkemi Puang Matua tu allo 
ma'pempitu sia Napamadatu, belanna ia 
Nanii untorroi ungkarang pekaranganNa 
tu mangka Nakarang tonNa padadii. 
4Susimoto tu ulelean diona tipamulanna 
langi' sola lino, tonna mangka dipadadi. 
latonNa garagai tipamulanna PUANG 
Kapenomban tu langi' sola lino, 

>— anna mintu’ kayu dao kuli'na 
padang tonna tae'pa lan lino sia mintu' 
tananan dao kuli'na padang tonna tang 
mentarukpa, belanna tae'pa anNa pasaei 
PUANG Kapenomban tu uran tama lino 
sia tae'pa tau la umposara'i tu litak, 

6 sangadinna kendek tu ambun diong mai 
padang anna sakka'i tu mintu' kuli'na 
padang -, 

7 Nakombongmi PUANG Kapenomban 

tu tolino dio mai litak, Napamurru'i 
tama to'tok illongna tu penaa napotuo, 
susimoto tu tolino mendadi misa" a'gan 
tuo. 

Pa'lak Eden 


2:8-25 
8 Nagaragaomi PUANG Kapenomban 
tu Pa'lak dio Eden, dio rampe matallo, 
indemoto Napannianni tu tolino mangka 
Nakombong. 
?Indeto dio Nanii PUANG Kapenomban 
umpatuo ma'rupa-rupa kayu, naporai 
tau untiroi sia melo la dikande, sia den 
duka tu kayu katuoan, lan tangnga 
palak iato, sia kayu kapaissanan diona 
melo na kadake. 
10 Dio mai Eden nanii lolong salu la 
ussakka'i palak iato, indemoto nanii 
tipa'a'pa' tu salu. 
11 Tatu salu bunga'na disanga Pison, 
ussalungku tondok Hawila, tu nanii bu'tu 
bulaan. 
12 Tatu bulaanna padang iato matasak 
tongan, sia den duka dio tu lite 
busarungngu' sia ake' ido. 
13 Tatu salu ma'penduanna disanga 
Gihon, iamo ussalungku tondok Etiopia. 
14 Tatu salu ma'pentallunna disanga 
Hidekel, iamo lolong lu tama rampe 

matallona Asyur, na iatu salu 
ma'penna'pa'na disanga Efrat. 

15 Naalami PUANG Kapenomban tu 
tolino, Napalanni pa'lak Eden, kumua 
anna posara'i sia anna kampai. 

16 Ma'kadami PUANG Kapenomban lako 
tolino Nakua: Iatu buanna mintu' kayu 
lan te palak, ma'din mukande unturu' 
pa'poraiammu, 

17 apa iatu kayu kapaissanan diona melo 
anna kadake da mukandei, belanna 
randuk allo iato ke mukandei, la ma'lalan 
mateko. 

18 Sia ma'kada tu PUANG Kapenomban 
susite: Tae' anna melo, ke misa-misa 
bangri tu tolino. La Kukombongan to 
umbalii, tu nasangkalammaran. 

19 Belanna iatonna mangkamo Napadadi 
PUANG Kapenomban tu mintu'na 
olo'-olo' dao kapadanganna sia mintu' 
manuk-manuk dao lu langi' dio mai litak, 
Napopentingayo nasangmi lako tolino, la 
Natiro umba nakua tolino la ussangai, 
umba nasanganni tolino tu mintu' a'gan 
tuo, susi dukamoto tu sanganna. 

20 Nasangaimi tolino tu mintu' patuoan 
sia mintu' manuk-manuk dao lu langi' 
sia mintu' olo'-olo' dio lu kapadanganna, 

apa iatu tolino tae' anna appa'i tu to 
nasibalian tu nasangkalammaran. 

21 Napamamma' kalupi-lupiammi PUANG 
Kapenomban tu tolino, anna leppeng 
Naalami tu usukna sangbamban, 
Napakemunni duku' tu pangalaian. 

22 Nakombongmi PUANG Kapenomban 
misa' baine tu usuk Naala lan mai kalena 
tolino, Nasolanni lako tolino. 

23 Nakuami tolino: Buku lu dio pale' mai 
bukungku sia duku” lu dio mai duku'ku, 
la disanga baine, belanna diala dio mai 
muane. 

24 Tamoto anna la untampe ambe'na 

sia indo'na tu muane anna la'ka' lako 
bainena, anna mendadi sangbatang kale 
sola duai. 

25 Ma'kale-kale bang sola duai ma'baine 
tu tolino, apa tae" namasiri'. 


Katobanganna to lino tama kasalan 


3:1-24 
3 1 Tatu ula mandu matangngaran na 
iatu mintu'na olo'-olo' lan lino, tu 
mangka Napadadi PUANG Kapenomban. 
Nakuami tu ula" lako baine iato: Umbai 
susite tu kadanNa Puang Matua: Da 

mikandei buanna tu mintu' kayu lan te 
palak! 

2 Mebalimi tu baine lako ula': Ma'din 
kikande buanna tu mintu' kayu lan te 
palak, 

3 sangadinna iatu bua kayu lan tangnga 
pa'lak Nakua Puang Matua: Da mikandei, 
ba'tu da mirumbui, da mimate. 
4Nakuami ula” lako tu baine: Manassa 
tae” ammi ma'alan mate. 

> Sangadinna Naissan Puang Matua, 
kumua randuk allo iato, ke mikandei 

tu bua kayu iato, ta'pa tibungka' tu 
matammi, ammi susi Puang Matua 
unnissan melo sia kadake. 

6 Natiromi tinde baine, kumua melo Ia 
dikande tu bua kayu iato sia dipora'dik 
untiroi, ondongpi iamo misa' kayu sipatu 
dikaduangi la umpabu'tu kamanarangan, 
naalami tu buanna nakandei sia naben 
duka muanena, anna kandei sola. 

7 Tibungka'mi tu matanna sola duai, 
naissanmo kumua ma'kale-kale, nalelen- 
lelenmi tu daun kayu ara, nagaraga 
dodo. 

8 Nasa'dingmi tu tengkaNa PUANG 
Kapenomban sumalong-malong 

lan pa'lak tonna mangiri' tu angin 

sarrang allo: umpembuniammi PUANG 
Kapenomban tu tolino sola duai ma'baine 
dio mai oloNa PUANG Kapenomban tama 
to' kayu makampu-kampu lan pa'lak 
iato. 

9 Nakambaroimi PUANG Kapenomban tu 
tolino Nakua: Umbara munii? 

10 Mebalimi tolino nakua: Kusa'ding tu 
tengkaMi lan to” palak, mataku'mo, 
belanna ma'kale-kalena', iamoto angku 
membuni. 

11Ma'kada Puang, Nakua: Mindara 
ungkuangko kumua ma'kale-kaleko? 
Mukanderaka tu bua kayu, tu mangka 
Kupasanangko kumua da mukandei tu 
buanna? 

12 Mebali tu tolino: Napa te baine 
Miparondonganna' tu umbenna' bua 
kayu iato angku kandei. 

13 Ma'kadami PUANG Kapenomban lako 
tu baine: Apara te mangka mupogau'? 
Mebali tu baine: Napakenana' ula' angku 
kandei. 

14 Ma'kadami PUANG Kapenomban lako 
tu ula': 

Belanna mangka mupogau' tu susinnato, 
tampakan ropumoko na iatu mintu'na 
patuoan sia olo'-olo' dao kapadanganna, 

kumua la mendonglo'ko umpopa'lingka 
tambukmu sia la ungkande dukako 
barra'-barra' angge tuomu. 

15 La Kupaden tu kasiualiammu na iate 
baine sia bati'mu anna bati'na: iamo 
la unnisak-nisakki tu ulummu ammu 
totokki tu kambutu'na! 

16 Nama'kada Puang lako tu baine: 

La Kupakerangngan lako kalemu 

tu kamasussan ke ma'tambukko, 

la mapa'di'ko ke la kianakko, sia 

la mamali'ko lako muanemu anna 
parentako. 

17 Ma'kadami Puang lako tolino: 
Belanna muperangiimo tu kadanna 
bainemu ammu kandei tu bua kayu 
Kupasanangko, kumua da mukandei, 
ijamoto la narua tampak ropu te kuli'na 
padang mutumang, anna situangpi 
kamaparrisan angge tuomu mumane 
ungkandei tu burana. 

18 La napatuoangko duri sola a'da', na 
iatu kandemu iamotu utan tuo dio lu 
padang. 

19 La to'dopi tu ma'pu'mu, mumane 
ungkande kandemu, sae lako sulemu 
pole lako litak, belanna dio mai dinii 

unnalako. Apa litakko, dadi la sule lako 
dukako litak! 

20 Pakalan nasangaimi tolino Hawa tu 
bainena, belanna iamo indo'na mintu' to 
tuo. 

21 Nagaragami PUANG Kapenomban 
tamangkale tu balulang, nagaragan 
tolino sola ma'baine. Napaluangi sola 
duai. 

22 Ma'kada PUANG Kapenomban: 
Tonganna iatu tolino susi bang to 
misa'mo dio mai te Kita, naissan tu melo 
sia kadake: totemo nakorongi manii 
limanna, naalami tu bua kayu katuoan 
nakandei natuomo tontong sae lakona. 
23 Tamoto anNa suai PUANG Kapenomban 
sun lan mai pa'lak Eden, kumua anna 
posara'i tu litak, dinii ungkombongi dio 
mai. 

24 Naula'imi tassu' tu tolino Napannii 
ba'tu pira-pira karubion mentiro lu lako 
matallona palak Eden sitetang pa'dang 
pandillak-dillak dukku-dukku matanna la 
ungkampai lalan lako to' kayu katuoan 
iato. 

Diona Kain sola Habel 


4:1-26 

1 Sangampa'mi bainena tu tolino, 

ijamotu Hawa, ma'tambukmi, 
nadadianni tu Kain, nakuami: Kuappa'mo 
tu misa’ pia muane tete dio pa tunduanNa 
PUANG. 
2 Undinnato nadadiammi tu adinna, iamo 
Habel: iatu Habel umpatuo bembe' sola 
domba, na iatu Kain lumbang dilitak. 
3Den pissan tonna kendekmo bura 
padang nabaami Kain tu bura padangna 
la dipenomban langngan PUANG. 
“Ia duka tu Habel naala tu duku’ bembe’ 
sia domba pa'bunga'na sia lompona. 
Naalami penaanNa PUANG tu Habel sia 
iatu pemala'na. 
> Apa iatu Kain sia penombana tae’ 
anNa alai penaanNa PUANG. Lendu'mi 
sengkena tu Kain sia suruk bang. 
6 Nakuami PUANG lako Kain: Ma'apai 
ammu sengke sia tukku bang? 
lake ma'gau' meloko tae” mutang 
mentingara? Na iake tae'i ammu ma'gau 
melo, tumayamo tu kasalan dio to' 

babangan. Nakailuiko apa sipatu la 
muparenta! 

8 Nakuami tu Kain ungkuan Habel, 
adinna: (Talao lako padang.) Iatonna 
diomo lu padang sola duai, nabobo'mi 
Kain tu Habel, adinna, napatei. 

9 Nakuami PUANG lako Kain: Umbami tu 
adimmu, Habel? Mebalimi: Tae'kuissanni: 
akuraka ungkampai adingku? 

10 Nakuami PUANG: Apara tu mangka 
mupogau'? latu gamara rarana adimmu 
metamba diong mai padang lako kaleKu! 
11 Tamoto nasallamoko padang, tu 
mangka menganga untimang rarana 
adimmu dio mai limammu. 

12 Take muposara'i tu padang, manassa 
tae'mo na la umpakendekangko burana, 
la salamba-salaoko lan lu lino! 

13 Nakuami tu Kain lako PUANG: Iatu 
kasalangku natondon maro'na'. 
14Tonganna totemo Miula'imo' lan mai 
padang iate, la kupembunian tu kaleku 
dio mai oloMi, sia la salamba salaona' 
lan te lino: manassa la dadi undinna, ke 
minda-minda kusitammuan tae' na la 
tang umpateina'. 

15 Nakuami PUANG lako Kain: Iamoto ke 
denni tau umpatei Kain, la manglokkon 

pempitu tu pakkanna! Nabenni tanda 
PUANG tu Kain kumua da napatei tau, ke 
denni nasitammuan. 

16 Sumoro'mi tu Kain dio mai oloNa 
PUANG, natorro dio padang Nod, dio 
matallona Eden. 

17 Sangampa'mi tu Kain bainena, 
nama'tambuk, nadadianni tu Henokh. 
Ullepongmi tondok tu Kain, nasangaimi 
Henokh sikona sanganna anakna. 

18 Tatu Henokh undadiammi Irad, na 
Irad undadian Mehuyael na Mehuyael 
undadian Metusael na Metusael undadian 
Lamekh. 

19 Tatu Lamekh umpada'dua bainena, 
misa' disanga Ada na misa' disanga Zila. 
20 Tatu Ada undadian Yabal, iamo 
haponene' mintu’ to ma'banua tenda sia 
to umpatuo patuoan. 

21 Tatu adinna disanga Yubal, iamo 
naponene' mintu’ pa'katapi sia passuling. 
22 Na iatu Zila undadian Tubal-Kain, iamo 
misa' pande tambaga sia pande bassi: 
latu adinna baine Tubal-Kain, disanga 
Naama. 

23 Nakuami tu Lamekh lako bainena sola 
duai Ada sola Zila: Perangii sola duakomi 
tu randan dipudukku, e kamu bainena 

Lamekh, patananni talinga tu tongka' 
dililaku. Tonganna umpateina' misa' 
muane belanna diona bangkeku, sia to 
mangura belanna diona kaluntorangku. 
24 Belanna iake pempitui dipassosoan 
tu Kain, iatu Lamekh la dipassosoan 
pempitungpulo sipitu! 

25 Tatu Adam sangampa' pole'omi 
bainena, nadadiammi tu misa' pia 
muane, nasangai Set nakua: Belanna 
nabenmo' Puang Matua tu misa' taruk 
senga' la ussonda Habel, tu mangka 
napatei Kain. 

26 atu Set undadian misa’ pia muane, 
tu nasangai Enos; attu iamorato anna 
randuk tu tau massambayang ussa'bu' 
sanganNa PUANG. 


Ossoranna bati'na Adam sae 
lako tonna sae uai saba” 


5:1-32 
lTamora te tu ossoranna Adam. 
5 latonNa padadii Puang Matua tu 
tolino, Napasusi a'ganNa. 
2 Napadadii tu muane sia baine, 
Napassakkemi Nasangai: Tolino, tonna 
attu dipadadi. 

3Jatu Adam saratu’ tallungpulomo 
taunna, anna dadianni tu misa' pia 
muane, susi bang a'ganna sia umpalin 
rupanna Adam, anna sangai Set. 
4Tatonna mangka undadian Set, karuapa 
ratu'na taunna tu Adam, anna dadian 
ba'tu pira-pira muane sia baine. 

> Tatu Adam kasera ratu'na ntallungpulo 
taunna, namane mate. 

6 Tatu Set saratu’ limamo taunna, anna 
dadian Enos. 

7 Tatonna mangka undadian Enos, 
karuapa ratu'na mpitu taunna tu Set, 
anna dadian ba'tu pira-pira muane sia 
baine. 

8 Tatu Set kasera ratu'na sangpulo dua 
taunna namane mate. 

9 Na iatu Enos kaseramo pulona taunna, 
anna dadian Kenan. 

10 Tatonna mangka undadian Kenan, 
karuapa ratu'na sangpulo lima taunna, 
anna dadian ba'tu pira-pira muane sia 
baine. 

11 Tatu Enos kasera ratu'na Ilimang taun, 
namane mate. 

12 Tatu Kenan pitungpulomo taunna, 
anna dadian Mahalaleel. 

13 Tatonna mangka undadian Mahalaleel, 
karuapa ratu'na mpatangpulo taunna 
tu Kenan, anna dadian ba'tu pira-pira 
muane sia baine. 

14 Tatu Kenan kasera ratu'na sangpulo 
taunna, namane mate. 

15 Tatu Mahalaleel annanmo pulona Ilima 
taunna, anna dadian Yared. 

16 JTatonna mangka undadian Yared, 
karuapa ratu'na ntallungpulo taunna tu 
Mahalaleel, anna dadian ba'tu pira-pira 
muane sia baine. 

17 Tatu Mahalaleel karua ratu'na ngkasera 
pulona Ilima taunna, namane mate. 

18 Tatu Yared saratu'annanmo 
pulonandua taunna, anna dadian 
Henokh. 

19 Tatonna mangka undadian Henokh 
karuapa ratu'na taunna, anna dadian 
ba'tu pira-pira muane sia baine. 

20 Tatu Yared kasera ratu'na annanpulona 
ndua taunna, namane mate. 

21 Na iatu Henokh annanmo pulonallima 
taunna, anna dadian Metusalah. 

22 Tatu Henokh, tonna mangka undadian 
Metusalah talluratu'pa taunna tuo, 
la'ka'bang lako Puang Matua, anna 
dadian ba'tu pira-pira muane sia baine. 

23 Tatu Henokh talluratu' annanpulona 
Ilima taunna. 

24 Tatu Henokh la'ka’ bang lako Puang 
Matua, pa'demo ia, belanna Nasolan 
Puang Matua langngan. 

25 Tatu Metusalah saratu'mo 
ngkaruapulona mpitu taunna, anna 
dadian Lamekh. 

26 Tatonna mangka undadian Lamekh, 
pituratu'pa ngkaruapulona ndua taunna 
anna dadian ba'tu pira-pira muane sia 
baine. 

27 Tatu Metusalah kasera ratu'na 
annanpulona ngkasera taunna, namane 
mate. 

28 Tatu Lamekh saratu'mo karuapulona 
ndua taunna anna dadian pia muane 
misa". 

29 Nasangaimi Nuh nakua: Iamote tu la 
umpakatanaki' lan kamara'tasanta sia lan 
kamaparrisanta mengkarang, napobua' 
padang, tu mangka Natampakki ropu 
PUANG! 

30 Tatonna mangka undadian Nuh, 
limaratu'pa ngkaserapulona Ilima taunna 
tu Lamekh anna dadian ba'tu pira-pira 
muane sia baine. 

31 Tatu Lamekh pitu ratu'na 
pitungpulompitu taunna, namane 
mate. 

32 Tatu Nuh lima ratu'mo taunna anna 
dadianni tu Sem, Ham sola Yafet. 


Kakadakeanna tolino 


6:1-4 

6 1 Tatonna sakerangngan- 

rangngannamo tu bilanganna 
tolino lan telino sia budamo pia baine 
nadadian, 
2 hatiromi anak Puang Matua tu baine 
bati' tolino, kumua melo tu pantarisanna, 
anna pobainei minda-minda tu naala 
penaanna. 
3 Ma kadami tu PUANG: Iatu PenaangKu 
tae" na la tontong bang lan kale tolino, 
belanna patengkan sia inang pa'kalean 
siamo; la saratu’ duangpulomora taunna 
tempona tu tolino! 
4 Attu iato den tu tau lan lino kalando 
kapua naundinnato, tonna rampeimi 
anak Puang Matua tu baine bati’ tolino, 
napadadiammi bati’: iamote tu lalong sia 
kalelean tu sanganna tonna lino dolo. 

Uai saba' 


6:5-9:7 
> Natiro PUANG tu kakadakeanna tolino 
lendu' tongan kapuana, sia tontong bang 
kelok tu karangan inaanna, 
6 menassanmi tu PUANG, belanna 
mangka umpadadi tolino untongkonni 
kuli'na padang sia iamoto tu umpatu'pe 
penaanNa. 
7 Ma'kadami tu PUANG kumua: la 
Kusabu'i lan mai lino tu tolino mangka 
Kupadadi, la tolino la patuoan sia 
olo'-olo' mendonglo', sia manuk-manuk 
dao lu langi' belanna menassanMo' 
mangka ungkombongi tu mintu'iannato. 
8 Apa iatu Nuh dikamasei dio mai oloNa 
PUANG. 
9 ]amote tu ulelean diona Nuh. Iatu Nuh 
misa' to malambu' penaanna sia tae' 
sayuanna dio mintu'na tau attu iato, na 
iatu Nuh la'ka' bang lako Puang Matua. 
10 Undadiammi tallu pia muane tu Nuh, 
iamo Sem, Ham na Yafet. 
11 Na jatu lino kadake liumo dio oloNa 
Puang Matua sia ponnomo kamasa'garan 
te lino. 

12 Natiromi Puang Matua te lino, 
tonganna kadake liumo, belanna mintu' 
kepenaanna umbala '-bala'mo lalanna lan 
te lino. 

13 Tamoto anNa ma'kada tu Puang 
Matua lako Nuh kumua: Nalambi'mo 

tu ma'katampakanna mintu’ tolino 
situru' pangra'ta'Ku, belanna ia te lino 
naponnoimo kamasa'garan. 

Tonganna la Kusabu'i tu tau iato mai sola 
te lino! 

14 Garagako misa' lembang kayu gopiri: 
la musapa'-sapa' sia la mupi'da' tu lanna 
lu sia salianna. 

15|a mugaraga susite: iatu lambe'na 
talluratu' siku, na iatu babana limangpulo 
siku na likunna tallungpulo siku. 

16 La mupapai tu lembang, iatu (rinding) 
lembang dipasae langngan anggenna 
sangsiku dao mai papa sia ba'ba lembang 
iato la mupadio sa'dena, la mugaraga tu 
sapa' diongna lu sia ma'penduanna na 
ma pentallunna. 

17 Tongamna la kupasae tu uai saba’ lan 
te lino la ussabu'i mintu’ angge menaa 
nasambo langi' sia mintu'na apa lan lino 
la sisarak angin dipudukna. 

18 Apa iatu ikona, la Kutananangko 
basseKu: la mentamako lembang iato, 
iko sola repokmu sia iatu mai bainena 
anakmu sola iko. 
19 Tatu mintu’ kepenaanna iamotu mintu’ 
angge menono' sida'dua, misa' laki na 
misa” birang la mupatama lembang la 
dikarimmanni tu sunga'na sola iko. 
20 Tatu mintu' manuk-manuk situru' 
a'ganna na mintu' patuoan situru' 
a'ganna na mintu’ olo'-olo' mendonglo' 
dao kuli'na padang situru' a'ganna 
sida'dua ke sangrupaoi la sae lako 
kalemu. 
21Na iatu iko, alai tu mintu' kande 
ma'dinna dikande, rampunni, ammi 
potuoi sia mintu'i sola nasang. 
22 Napogau'mi Nuh tu mintu' apa 
Napasan Puang Matua lako kalena, 
susimoto napogau'. 

1 Undinnato ma'kadami PUANG lako 
7 Nuh Nakua: Tamamoko lembang sola 
mintu' to lan banuammu, belanna ikomo 
tu Kutiro malambu' dio oloKu tu mintu'na 
tau attu iate. 
2 Dio mai mintu' olo'-olo' tang 
dipemalianna la muala sipitu rundun bali, 
misa' laki na misa' birang, apa dio mai 

mintu' olo'-olo' dipemalianna da'duari, 
misa' laki na misa' birang. 

3 Sia dio mai manuk-manuk dao lu langi' 
sipitu rundun bali misa' londong na misa 
birang, la umpatumale' bati' lan mintu'na 
lino. 

4Belanna pitung allopa angKu pasae uran 
tama lino patangpulo allona patangpulo 
bonginna, na mintu' angge menono' tu 
mangka Kupadadi la Kusabu'i lan mai 
lino. 

> Napogau'mi Nuh tu mintu’ apa Napasan 
PUANG lako kalena. 

6Jatu Nuh annanratu'mo taunna dadinna 
tonna sae tama lino tu uai saba'. 

7 Tatu Nuh sola repokna, sia iatu mai 
bainena anakna mentamami lembang 
umpallaian kalena dio mai uai saba'. 

8 Dio mai mintu'na olo'-olo' tang 
dipemalianna sia dipemalianna sia 
mintu’ manuk-manuk sia mintu’ olo'-olo' 
mendonglo' dao kuli'na padang, 

9 sae rundun bali, ke sangrupaoi, lako 
Nuh mentama lembang, misa' lakinna 
misa' birangna, susitu kadanNa Puang 
Matua lako Nuh. 

10 Tonna lendu'mo pitung allo, saemi tu 
uai saba’ tama lino. 


, 

11 Iamo tonna annanratu'mo taunna 
dadinna tu Nuh, tonna bulan 
ma'penduan, allo ma'pessangpulo 
pitunna, allo ia dukato mintu' 
kalimbuang lan posi'na tana kumala'dak 
anna mintu' mata kalimbuang dao langi' 
tibungka' duka. 

12 Saemi tu uran kamban tama lino 
patangpulo allona patangpulo bonginna. 
13 Allo ia dukamoto anna tama lembang 
tu Nuh na Sem, Ham na Yafet, anakna 
Nuh sia bainena Nuh anna bainena 
anakna sola tallui. 

14 Tatu tau iato mai sola mintu’ olo'-olo' 
marira situru' a'ganna sia mintu' patuoan 
situru' a'ganna sia mintu’ olo'-olo' 
mendonglo' lan lino situru' a'ganna sia 
mintu' manuk-manuk situru' a'ganna, 
mintu' manuk-manuk pantan laen 
pani'na. 

15 Dio mai mintu'na pa'padadi kepenaa 
sia menono' sae rundun bali tama 
lembang lako Nuh. 

16 Tatu mintu'nato sae situang laki 
situang birang dio mai mintu' pa'padadi 
susitu Napokadanna Puang Matua 

lako Nuh. Namane untutu'i PUANG tu 
lembang. 

17 Tatu uai saba” patangpulo allona lan 
lino, anna sakendek-kendekna tu uai, 
anna aanganni tu lembang diong mai 
padang. 

18 Sakapua-puanami tu uai sia 
sakendek-kendeknamo lan lino, anna 
unnaang-aang tu lembang dao uai. 

19 Tatu uai sakapua-puana lan lino, 
naurunganni mintu' buntu malangka' 
nasambo langi' naleanni. 

20 Sangpulo limapa sikunna langngan tu 
uai, tonna leannimi tu mintu' buntu. 

21 Namintu' pa'padadi tu menono' 

lan lino ka'tu sunga'na, la mintu'na 
manuk-manuk la mintu'na patuoan, la 
mintu’ olo'-olo' marira sia mintu’ olo'-olo' 
mendonglo' lan lino sia mintu’ dukato 
lino. 

22 Mintu' pa'padadi dao kapadanganna tu 
denna penaa napotuo lan illongna mate. 
23 Susimo lalanna dinii ummangsanni tu 
angge menono' lan te lino, la tolino, la 
patuoan sia mintu’ olo'-olo' mendonglo' 
sia mintu’ manuk-manuk dao lu langi’; 
mintu'nato dimangsanni lan mai lino, 
Nuh manna tu tuo sola mintu' to nasolan 
lan lembang. 

24 Saratu' limangpulo allona tu uai ponno 
lan lino. 
1 Nasusito Nakilalaimi Puang Matua 
tu Nuh sia mintu' olo'-olo' marira sia 
mintu' patuoan tu nasolan lan lembang: 
Napopangiri'i Puang Matua tu angin lan 
lino, namere tu uai. 
2 Namintu' kalimbuang lan posi'na tana 
sia mintu' mata kalimbuang dao langi' 
titutu”, sia iatu uran kamban dao mai 
langi' mari’. 
3 Tatu uai lolong pela'mi sule lan mai lino: 
na iatonna ganna'mo saratu' limangpulo 
allona randukmi mere. 
4Iatonna bulan ma'pempitu sia allo 
ma'pessangpulo pitu bulan iato, 
sampemi tu lembang iato dao buntu 
Ararat. 
> Tatu uai tontong samere-merena sae 
lako bulan sangpulo: iatonna bulan 
sangpulo allo bunga'na bulan iato, 
payanmi tu mintu' botto tanete. 
6 Undinna tonna patangpulomo allona, 
nabungka'mi Nuh tu pentiroan lembang, 
tu mangka nagaraga. 
7 Narampananmi tu misa” kaduaya male 
anna mentia' messulesulean sae lako 
marangkena tu lino. 

8 Undinnato narampananmi tu misa' 
bu'ku', la nanii untiroi kumua ba'tu la 
mere liumi tu uai lan mai lino. 

9 Apa iatu bu'ku' tae” inan la nanii ta'pa: 
sulemi lako Nuh lan lembang, belanna 
budapa tu uai lan mintu' lino. Nakorongi 
Nuh, napatamai lembang sule. 

10 Ma'peagi pole'mi tu Nuh pitung allo, 
namane urrampanan pole'i tu bu'ku' iato 
lan mai lembang. 

11 Suleomi tu bu'ku' iato tonna makaroen. 
Denmi dio tillokna tu sanglamba' daun 
sa'pek natotokki dio mai garonto' saitun, 
ijamoto anna issanni Nuh kumua meremo 
tu uai lan mai lino. 

12 Ma'peagiomi pitung allo pole”, undinna 
narampananomi tu bu'ku' iato, apa 
tae'mo anna sule lako Nuh. 

13Tonna taun annan ratu'na mmisa, 
bulan ma'pamula, tonna allo bunga'na 
bulan iato, meremi tu uai lan mai lino; 
natimbakmi Nuh tu papa lembang, 
natiroi kumua tonganna marangkemo tu 
lino. 

14 Tatonna bulan ma'penduan allo 
ma'duangpulo mpitu mamarami tu 
kapadanganna. 

15 Ma'kadami tu Puang Matua lako Nuh 
Nakua: 

16 Tassu'moko lan mai lembang, Ia iko, la 
repokmu sia iatu mai bainena anakmu. 
17 Sia la mupatassu' duka tu mintu' olo'- 
olo' tu musolan, tu mintu'na pa'padadi, 
iamotu manuk-manuk sia patuoan sia 
mintu’ olo'-olo' mendonglo' lan lino, anna 
tumale' sia membati' kalle-kallean lan 
lino sia samemba'ka'-ba'ka'na lan lino. 
18 Ta'kala tassu'mi tu Nuh sia mintu' tu 
repokna sia iatu mai bainena anakna. 

19 Namintu' olo'-olo' marira sia mintu' 
mendonglo'na sia mintu' manuk-manuk 
sia mintu' tu sikedoanna lan lino, pantan 
umporupa rupanna, tassu' lan mai 
lembang. 

20 Nagaragami Nuh tu misa' inan 
pemalaran nanii memala' lako PUANG, 
anna alai dio mai mintu' patuoan tang 
dipemalianna sia manuk-manuk tang 
dipemalianna anna pemalaran pantunu 
pu'pu' dao inan pemalaran iato. 

21 Kendekmi busarungngu'na langan 
PUANG, anNa ma'kada lan penaanNa, 
kumua: Tae'mo angKu la untampakki 
ropu tu lino diona tolino, belanna tempon 
dio mai bitti'na kelok tu karangan 

inaanna, sia tae'mo angKu sabu'i pole'i 
tu angge menono,, susitu mangkanna 
Kupogau" 

22 Take tontongpi den tu lino, tae'mo 
anna la ka'tu tu pangamboran sia 
peparean, madingin na malassu, 
pealloan na palauran, allo na bongi! 

1 Napassakkemi Puang Matua tu 
Nuh sola tu mai anakna, anNa 
ma'kada lako Nakua: Membati'komi sia 

memba'ka'komi sia ponnoi tu lino. 

2|a mataku' sia tiramban lako kalemi 
tu mintu' olo'-olo' lan lino sia mintu' 
manuk-manuk dao langi’; anggenna 
mendonglo'na lan lino sia mintu' bale 
lan tasik, mintu'nato Kusorong tama 
limammi. 

3Mintu'na olo'-olo” menono', tu 
kepenaanna, iamo la kandemi, mintu'na 
Kuben nasangkomi, susi dukato tu 
mintu' tananan maluna. 

4Apa iatu duku' sola sumanga'na iamotu 
rarana da mikandei. 

> Tonganna tongan kumua iatu rarami 
la Kupembalaran, la Kupembalaran lako 
mintu' olo'-olo' sia lako duka tolino, lako 
mintu' tolino la Kupembalaran rarana 

padanna tolino: la Kupembalaran tu 
sunga'na tolino. 

6 Minda-minda umpatibollo rara tolino, 
la napatibollo duka tolino tu rarana, 
belanna mangkamo Nakombong Puang 
Matua tu tolino Napasusi rupanNa. 

7 Apa iatu kamu la membati'komi sia 
ma'lelen batik lan lino sia memba'ka'komi 
lan! 


BasseNa Puang Matua lako Nuh 


9:8-17 
8 Ma'kadami Puang Matua lako Nuh sia 
lako tu mai anakna nasolan Nakua: 
9 Tonganna Akumo tu untanan basseKu 
lako kalemi sia lako lanto mimi'mi, 
10 sia mintu' angge menono' tu misolan, 
tu mai manuk-manuk na mintu' patuoan 
sia mintu’ olo'-olo' marira lan lino tu 
misolan, tu mintu' olo'-olo' lan lino tassu' 
lan mai lembang. 
11 Tgmote tu basseKu Kutanan lako 
kalemi kumua, iatu mintu' menaanna 
inang tae'mo anna la ussabu'i uai saba' 
sia la tae'mo uai saba' la ussanggangi 
lino. 

12 Ma'kada tu Puang Matua kumua: 
Iamote tu tanda tasikna basseKu, tu 
Kutanan lan tangngata patomali sia 
angge menaa tu misolanna landa' lako 
disituran-turanni. 

13 Kupalanmo gaun tu tindak sariraKu, 
iamo la tanda tasikna basseKu lako lino. 
14 TangKu popa'lemunni tu gaun, 
napayan tu tindak sarira lan gaun, 

15 manassa Kukilalai tu basseKu mangka 
Kutanan lan tangngata patomali sia 
angge menaa tu menono'na, kumua 
inang tae'mo anna la saba” tu uai la 
ussabu'i tu mintu’ angge menono'. 
16Jake lanni gaun tu tindak sarira 
iamo Kutiro la Kunii ungkilalai basse 
matontongan, tu ditanan lan tangngaNa 
Puang Matua anna mintu' menaanna tu 
menono' lan lino. 

17 Ma'kadami tu Puang Matua lako 

Nuh kumua: Iamote tu basse mangka 
Kutanan Kusibassei mintu' kepenaanna 
lan lino. 

Diona anakna Nuh 


9:18-29 
18 Tatu mai anakna Nuh tu sun lan mai 
lembang, iamo Sem, Ham sia Yafet, 
anna iatu Ham iamotu ambe'na Kanaan. 
19 Tamora te tau sola tallui tu anakna Nuh 
sia tau iamora te mai tu nanii sun tau 
anna tumale' lan mintu' kuli'na padang. 
20 Tatu Nuh lumbang dipadang anna 
randuk untanan anggoro' sanginan 
pa'lak. 
21 Nairu'mi Nuh tu uai anggoro' 
anna malango, mamma'mi tang 
ma'tamangkale lan tendana. 
22 Natiromi Ham, ambe'na Kanaan tu 
kama'kambelanganna ambe'na anna lao 
umpokadanni siulu'na dio salian sola 
duai. 
23 Naalami Sem sola Yafet tu sambu' 
misa' anna bassei dao mai palempengna, 
namemboko' lumingka ussamboi tu 
kama'kambelanganna ambe'na, anna 
mentiro senga', natae' natiroi tu 
kama'kambelanganna ambe'na. 

24Ta'kala namangingaran tu Nuh 
naissanni tu gau'na anak bongsunna 
lako kalena. 

25 Nakuami: Tampak ropu tu Kanaan: 
nake napokaunan tai manukki mintu' 
siulu'na. 

26 Sia nakuapa ma'kada tu Nuh: Mintu'na 
kapa'pudian lu langngan PUANG, tu 
Kapenombanna Sem, na iatu Kanaan la 
napokaunan! 

27 Puang Matua la umpatumale'i tu Yafet 
anna torroi tu mai tendana Sem, na iatu 
Kanaan la napokaunan! 

28 Talluratu'pa Ilimangpulo taunna tuo tu 
Nuh mangkanna sae tu uai saba" 

29 Tatu Nuh kasera ratu'na Ilimangpulo 
taunna, namane mate. 


Ossoranna bati'na Nuh 


10:1-32 

1 0 lInde sia tu bati'na Sem, Ham na 
Yafet, iamotu anakna Nuh, iatu 

anakna Nuh undadian ba'tu pira-pira 
muane tonna mangka uai saba’. 
2latu muane nadadian Yafet, iamo 
Gomer na Magog na Madai na Yawan na 
Tubal na Mesekh na Tiras. 

3]atu muane nadadian Gomer, iamo 
Askenas na Rifat na Togarma. 

“Tatu muane nadadian Yawan iamo 
Elisya na Tarsis na mintu’ to Kitim sia to 
Dodanim. 

> Tau iamote mai tu nanii sun mintu’ 
bangsa dio lu biring tasik tumale' lako 
lili tondok pantan umpobasa basana sia 
pa'rapuanna, nalili’ bangsa iato. 

6 Tatu muane nadadian Ham iamo Kush 
na Misraim na Put na Kanaan. 

7 Tatu muane nadadian Kush iamo Seba, 
Hawila, Sabta, Raema na Sabtekha; 

na iatu muane nadadian Raema, iamo 
Syeba na Dedan. 

8 Na iatu Kush undadian Nimrod, iamo 
randuk dadi to paa lan te lino; 

9 sia iamo misa’ to moasu lalong dio 
oloNa PUANG, iamoto anna dipoparunde 
kumua: Susi Nimrod, misa' to moasu 
lalong dio oloNa PUANG. 

10 Tatu panglisuan parentana, iamo 
Babel, Erekh, Akad sia Kalne, lili'na 
Sinear. 

11 Tgmote tondok iate nanii sun male 
lako Asyur anna bangun tondok Niniwe, 
Rehobot-Ir, Kalah, 

12 na Resen tu naparitangnga Niniwe 
anna Kalah: iamote tu tondok kapua 
iato. 

13 Misraim nanii sun to Ludim na to 
Anamim na to Lehabim na to Naftuhim, 
14 sia to Patrusim na to Kasluhim iamo 
nanii bu'tu to Filistin sia to Kaftorim. 

15 Kanaan undadian Sidon, iamo anak 
pa'bunga'na na Het, 

16 sja jatu to Yebusi sia to Amori sia to 
Girgasi, 

17 sia to Hewi sia to Arki sia to Sini, 

18 sia to Arwadi sia to Semari sia to 
Hamati: undinna to dipasisarak-sarak 
poleomi tu pa'rapuanna to Kanaan. 

19 Tatu angge tondok to Kanaan dio mai 
Sidon ma'palulako Gerar sae lako Gaza 
sia ma'palulako Sodom na Gomora sia 
Adma sia Zeboim sae lako Lasa. 
201amote mai tu bati'na Ham, tu pantan 
pa'rapuan sia pantan basa lan mintu' 
tondokna sia bangsana. 

21 Dadi poleomi tu anakna Sem, kakanna 
Yafet, iamo ambe'na mintu’ bati'na Eber. 
221atu anakna Sem tu muane, iamo 
Elam, Asyur, Arpakhsad, Lud na Aram. 
23 Tatu anakna Aram iamo Us, Hul, Geter 
na Mas. 

24 Na Arpakhsad undadian Selah na 
Selah undadian Eber. 

25 Na Eber undadian muane da'dua, 
misa' disanga Peleg, belanna iatonna 
linona titaa-taami tu issinna lino, na iatu 
siulu'na disanga Yoktan. 

26 Tatu Yoktan undadian Almodad, na 
Selef, na Hazar-Mawet na Yerah, 

27 ha Hadoram, na Uzal na Dikla, 

28 Obal, na Abimael na Syeba, 

29 ha Ofir na Hawila na Yobab, ia 
nasangmote tu anakna Yoktan. 

30 Tatu pa'tondokanna randuk dio mai 
Mesa sae lako Sefar, tanete rampe 
matallo. 

31 Tgmote mai tu bati'na Sem, tu pantan 
pa'rapuan Sia pantan basa sia pantan 
bangsa lan mintu' tondokna. 

32 Tamote tu bati'na anakna Nuh, pantan 
umposuku-sukunna lan bangsana, 
iamora te tau iate mai nanii sun tumale' 
mintu' bangsa untorroi kuli'na padang 
tonna mangka uai saba". 

Menara dio Babel sia 
katangsiissananna basa 


11:1-9 

1 1 l Tatu mintu’ nasambo: langi’ 

narande tana sangrupari tu basa 
sia kada. 
2 Tatonna male lako rampe matallo tu 
tau iato mai, nakabu'tuimi tu misa' 
padang malona' dio tana Sinear, torromi 
ma tondok dio. 
3 Sipa kadami tinde mai tau nakua: 
Maikomi anta garaga batu tela sia 
tapemeloi tununna. Iatu batu tela 
napasondana batu tongan na gala-gala 
napopi'da" 
4Sia nakuapa: Maikomi anta bangun 
misa” tondok sia misa" menara tu la 
sumpu langan langi' tu lolokna: susimoto 
la tanii unggaraganni tanda kalelean tu 
kaleta, da anta sisarak-sarak lan te lino. 
?Ta'kala mengkalaomi tu PUANG la 
untiroi tu tondok sia menara tu nabangun 
ma'rupa tau. 
6 Nakua kadanNa PUANG: Mintu' torro 
tolino misa" bangsari sia misa’ basari; 
mane randuknari penggauran te: nakua 

lan penaanna, tae' natang la dadi tu 
mintu’ apa nasanga la napogau'. 

7 Melo ke mengkalaoKki' 
umpatangma'runduananni tu kadanna 
anna tangsiissanan. 

8 Susimorato Napasisarak-sarakki PUANG 
lan lu te lino, natorroimi umbangunni tu 
tondok iato. 

?Tamo bannangna to anna sangai 
Babel tu tondok iato, belanna dio Nanii 
PUANG umpatangma'runduananni tu 
kadanna mintu' to untorroi kuli'na 
padang. Indemoto dio nanii PUANG 
umpasisarak-sarakki tu tau iato mai lan 
lu te lino. 


Ossoranna bati'na Sem 


11:10-32 


10 Tamote tu mintu’ bati'na Sem. Iatonna 
saratu'mo taunna tu Sem undadiammi 
Arpakhsad, tonna duang taunmo 
mangkanna uai saba" 

11 Tonna mangka undadian Arpakhsad 
tu Sem tuopa lima ratu' taumna sia 
undadian ba'tu pira-pira muane na 
baine. 

12 Tatu Arpakhsad tallungpulomo Ilima 
taunna anna dadianni tu Selah. 

13 Tonna mangka undadian Selah tuopa 
a'pa'ratu' ntallung taun tu Arpakhsad 
sia undadian ba'tu pira-pira muane sia 
baine. 

14 Tatu Selah tallungpulomo taunna anna 
dadianni tu Eber. 

15Tonna mangka undadian Eber 
a'pa'ratu'pa ntallung taun tuo tu Selah 
sia undadian ba'tu pira-pira muane sia 
baine. 

16 Tatu Eber tallungpulomo nna'pa'taunna 
anna dadianni tu Peleg. 

17 Tonna mangka undadian Peleg tu Eber 
tuopa a'pa'ratu' ntallungpulo taunna 

sia undadian ba'tu pira-pira muane sia 
baine. 

18 Tatu Peleg tallungpulomo taunna anna 
dadianni tu Rehu. 

19 Tonna mangka undadian Rehu tu 
Peleg duaratu'pa ngkasera taunna tuo 
sia undadian ba'tu pira-pira muane sia 
baine. 

20 Tatu Rehu tallungpulomo ndua taunna 
anna dadianni tu Serug. 

21Tonna mangka undadian Serug tu 
Rehu duaratu'pa mpitung taun tuo sia 

undadian ba'tu pira-pira muane sia 
baine. 

22 Tatu Serug tallungpulomo taunna anna 
dadianni tu Nahor. 

23 Tonna mangka undadian Nahor 

tu Serug tuopa duaratu' taunna sia 
undadian ba'tu pira-pira muane sia 
baine. 

24 Tatu Nahor duangpulomo ngkasera 
taunna anna dadianni tu Terah. 

25 Tonna mangka undadian Terah tu 
Nahor tuopa saratu' sangpulo kasera 
taunna sia undadian ba'tu pira-pira 
muane sia baine. 

26 Tatu Terah pitungpulomo taunna anna 
dadianni tu Abram, Nahor na Haran. 

27 Tamote tu bati'na Terah: Iamotu Terah 
undadian Abram, Nahor sia Haran, na 
Haran undadian Lot. 

28 Tatu Haran mate dolo anna Terah, 
ambe'na, dio tondok kadadianna, iamo 
Ur, tondok to Kasdim. 

29 Kebainemi tu Abram sola Nahor: na 
latu bainena Abram disanga Sarai na iatu 
bainena Nahor disanga Milka, tu anakna 
Haran, ambe'na Milka sola Yiska. 

30 Tatu Sarai tamanang, tae” anakna. 

31 Nasolammi Terah tu Abram, anakna 
sola Lot, ampona, iamo anakna Haran sia 
sola Sarai, minintunna, bainena Abram, 
anakna, sun sola lan mai Ur, tondok to 
Kasdim, la lao lako tana Kanaan: saemi 
lako Haran natorro dio. 

32 Tatu Terah duaratu' Ilimang taun, 
namate dio tondok Haran. 


Abram Napilei langsa' Puang Matua 


12:1-9 

1 2 1 Ma'kadami tu PUANG lako 

Abram Nakua: Tassu'ko lan mai 
tondokmu sia lan mai pa'rapuammu sia 
lan mai banuanna ambe'mu, ammu male 
lako tondok tu la Kupakitangko dako" 
2 AngKu popendadiko misa' bangsa 
kapua sia angKu parongko'ko angKu pa 
kaleleanni tu sangammu: la dadiko misa' 
karongkosan. 
3La Kuparongko' minda-minda tu 
umpassakkeko sia la Kutampakki ropu 
minda-minda tu ullangdoko, lan duka 
kelemu nanii mintu' suku lan te lino 
unnappa' karongkosan. 
4Ke'de'mi tu Abram susitu kadanNa 
PUANG lako kalena, sia ia duka tu Lot 

male sola; iatonna ke'de' dio mai tana 
Haran tu Abram pitungpulomo Ilima taun 
dadinna. 

5Nasolammi Abram tu Sarai, bainena, 
sia iatu Lot, pa'anakanna sia mintu' 
iananna, tu mangka napasinu'du sia 
mintu' tau, to tau kullena dio tana Haran, 
ke'de'mi sola nasangi la male lako tana 
Kanaan: rampomi lako tana Kanaan. 

6 Tatu Abram ullendu'i tana iato, anna 
rampo lako tondok Sikhem, rampo lako 
to” kayu tarpin More. Attu iato nanii to 
Kanaan tu tana iato. 

7 Ta'kala anNa payanmo tu PUANG 

lako Abram, Nama'kada Nakua: Iate 
tana la Kuba'giammo lanto mimi'mu. 
Nagaragami Abram inde to dio tu misa' 
inan pemalaran lako PUANG mangka 
payan lako kalena. 

8 Tilelemi inde to dio mai lako 
ma'buntunna rampe matallona Betel, 
naosokmi tu tendana, na iatu Betel 

dio rampe matampu'na, na iatu Ai, dio 
rampe matallona, nagaragami inde to 
dio tu misa’ inan pemalaran lako PUANG, 
anna menomba ussa'bu' sanganNa 
PUANG. 

9 Nasusi to ke'de'mi tu Abram inde to dio 
mai nama'palusau' pollo'na uai. 


Abram torro lan tondok Mesir 


12:10-20 


10 Saemi karorian lan tana iato, anna 
male rokko Mesir tu Abram, la mempue 
dio butung to sae, belanna karorian 
pannang lan tana iato. 

11 Denmi pissan tonna la rampomo 
lako tana Mesir, nama'kada lako Sarai 
bainena, nakua: Kuissan tongan kumua 
iatu iko te to melo pantarisammu: 

12 jamoto, iake natiroko to Mesir, 
manassa la nakua: Iamo bainena te: 
hapateina', apa iatu iko la napatuoko. 
13 Tamoto la musangana' siulu'mu angku 
maupa' tete dio iko: sia angku tuo 
belanna iko. 

14Ta'kala dadimi susito: iatonna 
rampomo tu Abram tama tondok Mesir, 
natiromi to Mesir tu baine iato misa” to 
melo tongan pantarisanna. 

15 Natiromi to kapuanna Firaun tu baine 
iato, natendengmi dio olona Firaun. 
Nasolammi tau tu baine iato tama 
tongkonan layukna Firaun. 

16 Dibenmi apa tu Abram belanna diona 
baine iato: naampuimi Abram tu domba 
sia sapi sia keledai sia kaunan muane sia 
kaunan baine sia keledai birang sia unta. 
17 Naparompoimi ba'tu pira-pira parri' 
kapua PUANG tu Firaun sia mintu' to lan 
tongkonan layukna, natumang Sarai, 
bainena Abram. 

18 Natambaimi Firaun tu Abram, 
nakuami kumua: Umba nakua te 
gau'mu lako kaleku? Ma'apai ammu 
tang umpokadanna' kumua iate baine 
bainemu? 

19 Ma'apai ammu kua siulu'ku, 
kuurunganni umpobainei? Indemo tu 
bainemu: solammi mumale! 

20 Nakuammi Firaun tu taunna tu diona 
Abram kumua anna lao ussolanni sola 
bainena sia mintu' tu apa naampui. 


Abram sola Lot 


13:1-18 
1 3 lTassu'mi tu Abram lan mai 
tondok Mesir sola bainena sia 
mintu' tu apa naampui ma'palusau' 
Padang lo'na lu sisola duka Lot. 

2latu Abram lendu’ ia sugi'na, sugi’ 
patuoan sia salaka sia bulaan. 

3 Malemi urrundu’ lalan dolona lo” mai 
pollo'na uai melayo dio to' kapelayoan 
dolona rampo lako Betel, tu, inan bunga' 
naninna tendana paralla'na Betel anna 
Ai. 

4Rampo lako to” inan pemalaran 
mangkamo nagaraga tonna dolona; 
menombami dio tu Abram ussa'bu' 
sanganNa PUANG. 

> Tatu Lot tu male sola Abram, unnampui 
duka domba, sapi sia tenda. 

Tae” anna alai padang tu tau iato mai, 
ke torroi sisola, belanna lendu' budanna 
tu patuoanna, iamoto anna tae’ nama'din 
la torro sola. 

7 Sia den pissan nabu'tu kasipakkanna 
mintu'to mangkambi'na Abram anna to 
mangkambi'na Lot. Iatonna attu iato to 
Kanaan sia to Feris ma'tondok lan tana 
iato. 

8 Ma'kadami tu Abram lako Lot nakua: 
Da naden kasipakkanta sia kasipakkanna 
to mangkambi'ta, belanna kita te, to 
sangdadiangki'. 

9 Tang nata'pairaka matammu te padang 
kalua’? Messarakko dio mai kaleku. lake 

lu lakoko kairi, lu lakona' kanan, na iake 
lu lakoko kanan, lu lakona’ kairi. 

10 Nabangunammi Lot tu matanna, 
natiroi tu mintu’ lil'na Yordan, narumpei 
nasang salu iato sae lako Zoar - tonna 
tang ussanggangpi PUANG tu tondok 
Sodom na Gomora -, iamo butung pa'lak 
PUANG sia butung to tana Mesir. 

11 Tamoto anna pilei Lot tu lili'na Yordan, 
hnake'de' ma'palulako rampe matallo, 
sisarakmi sola duai. 

12 Torromi tu Abram dio tondok Kanaan, 
apa iatu Lot ma'tondok dio lu tondok 
Padang, anna osok tendana sae lako 
Sodom. 

13 Tatu mintu’ pa'tondokan lan Sodom 
kadakemo gau'na' sia ma'liu alukmo dio 
oloNa PUANG. 

14Tonna mangka sisarak Lot tu Abram, 
ma'kadami PUANG lako Abram susite: 
Bangunanni tu matammu, tiroi dio mai 
to” inan munii bendan rekke ulunna salu, 
sia sau' pollo'na uai, tama matallo sia 
rokko matampu': 

15 belanna mintu' tu padang mutiro, 

la Kuba'giangko sia Kuba'gian lanto 
mimi mu tontong sae lakona. 

16|a Kupapada budanna barra'-barra' tu 
lanto mimi'mu. Iake dikulle umbilangi tu 
barra'-barra', maneri dikulle umbilangi tu 
lanto mimi'mu. 

17 Ke'de'ko ammu lingkai mintu' padang 
iato dio mai lambe'na sia babana, 
belanna iamo la Kuba'giangko. 

18 Napalelemi Abram tu tendana, saemi 
unnosok tendana dao to' kayu tarpin 
Mamre, sikandappi' tondok Hebron, 
nagaragami inde to dio tu misa' inan 
pemalaran lako PUANG. 


Diona Abram untaloi tu a'pa' datu 
sia kasitammuanna Melkisedek 


14:1-17 

14 lTa'kala denmi pissan tonna 

attunna Amrafel, datu Sinear sia 
Ariokh, datu Elasar sia Kedorlaomer, 
datu Elam sia Tideal, datunna bangsa 
pantan tama, 
2 jatu mintu’ datu iato sirari Bera, datu 
to Sodom, sia Birsya, datu Gomora, sia 
Syinab, datu Adma, sia Syemeber, datu 
Zeboim, sia datunna Bela, iamo Zoar. 
3 Sirampunmi sola nasangi diong lombok 
Sidim iamotu tasik Ma'sin totemo. 

4Sangpulo duamo taunna tunduk 

tu mintu' datu iato mai lako 

datu Kedorlaomer; iatonna taun 

ma pessangpulo tallunnamo unneami tu 
tau iato mai. 

“Jatonna taun ma'pessangpulo a'pa' 
saemi tu datu Kedorlaomer sola mintu' 
tu datu nasiban, anna taloi tu to Refaim 
dio tondok Asyterot-Karnaim sia to 
Zuzim dio tondok Ham, sia to Emim dio 
Syawe-Kiryataim. 

6 Sia to Hori dao buntunna, disanga Seir 
sae lako padang El-Paran, dio randan 
padang pangallaran. 

7 Undinna sulemi tu tau iato mai anna 
sae lako En-Mispat, iamotu Kadesh, 
untalo mintu' tana to Amalek sia to 
Amori duka, tu untorroi Hazezon-Tamar. 
8 Jatonna attu iato sunmi tu datu Sodom 
sia datu Gomora sia datu Adma sia datu 
Zeboim, sia datunna Bela, iamo Zoar, 
anna arra' tananan ra' dio Sidim, Ia 
unneai, 

9 la unnea Kedorlaomer, datu Elam sia 
Tideal, datunna bangsa pantan tama sia 
Amrafel, datu Sinear sia Ariokh, datu 
Elasar, a'pa' datu unnea lima datu. 

10 Tatu padang Sidim situtu' limbong 
aspala', mallaimi tu datu Sodom sola 
Gomora natobang rokko: na iatu mintu' 
to torropa mallai langngan tanete. 

11 Narampami tau tu mintu’ ianan dio 
Sodom na Gomora sia mintu' kande, 
namane male. 

12 Narampa duka tu Lot, pa'anakanna 
Abram sola mintu' iananna, belanna 
ma'tondok duka lan Sodom, namale. 

13 Ta'kala saemi misa' tau tu umpallaian 
kalena umpokadai tu iannato lako 
Abram, to Ibrani, torro dio to' kayu 
tarpin Mamre, misa' to Amori, tu siulu' 
Eskol sia siulu'na Aner, iamo to sibasse 
Abram. 

14Jatonna rangimi Abram tu 
sangdadianna kumua dibaamo 

dipaalai ulang, napasandaimi pa'buno tu 
to nasibassean sola kaunanna, iamotu 
mintu' to dadi lanmo banuanna, tallu 
ratu' sangpulo karua tau, anna ula'i tu 
uali sae lako Dan. 

15 Nataa-taami tu solana ullaoi uali tonna 
bongi, anna taloi, naula'i sae lako Hoba 
rampe rekkena Damsyik. 

16 Nabaami sule tu mintu' barang apa 
sia nabaa sule tu Lot, sangdadianna sia 

mintu' barang apanna sia mintu' baine 
sia tau kamban. 

17 Saemi tu datu Sodom umpa'tentenanni 
tu Abram tonna sulemo untalo datu 
Kedorlaomer sia mintu' datu nasiban, dio 
lombok Syawe, iamo lombok Datu. 


Abram sitammu Melkisedek 


14:18-24 


18 Na jatu Melkisedek, datu Salem umbaa 
roti sia uai anggoro': iamo misa” to 
minaanNa Puang Patodoranna. 

19 Napassakkei Melkisedek tu Abram, 
nama'kada nakua: Napassakkemira 
Puang Patodoranna, Puang ungkombong 
langi' sola lino tu Abram. 

20 Mintu' kadipudian lu langngan nasang 
Puang Patodoranna, tu mangka ussorong 
ualimmu tama limammu. Nasorongmi 
Abram lako tu sangtaa sangpulona 
mintu' barang apanna. 

21 Ma'kadami datu Sodom lako Abram: 
Benna' tu mintu' tau, apa iatu mintu' 
barang apa kamumo. 

22 Nakuami tu Abram lako datu Sodom: 
Kupasa'bian PUANG, Puang Patodoranna, 
ungkombong langi' sola lino, 

23 kumua inang tae' angku la morai 
unnalai tu apammi, moi sanglamba' 
bannang ba'tu ulang lapik lentek, 

da ammi kuai undinna, kumua: aku 
umpasugi'i tu Abram. 

24 Moi si'dik damo tu akunna, sangadinna 
tu apa nakande tu mai solaku sia taana 
tu to kusolan male, iamotu Aner sia Eskol 
sia Mamre, da'ito anna alai tu taana. 


Lampa kadanNa 
Puang Matua lako Abram 


15:1-21 

1 5 lTa'kala tonna mangka tu 

mintu'nato, saemi kadanNa 
PUANG lako Abram lan patiro mendeata 
Nakua: Da mumataku”, e Abram, belanna 
Akumo tu balulang toto'mu sia rongko' 
kapuamu. 
2 Ma'kadami Abram nakua: O PUANG 
Puangku, apara tu la Mikamaseanna, 
belanna la tontong bangna' susito, tang 
la keanak, na iatu Eliezer, to Damsyik, 
iamo la umpomana' barang apangku? 
3 Sia nakuapa tu Abram: Tae” tongan 
Mikamaseina" bati, manassa denni misa" 


KADADIAN 15.4-9 54 


tu pa'kurinangku la umpomana' barang 
apangku. 

4Ta'kala saemi tu kadanNa PUANG 

lako kalena Nakua: Tangia tau iato 

la umpomana' barang apammu, 
sangadinna misa' to sun dilassakmu tu 
la umpomana' barang apammu! 

> Nasolammi Puang sun lako salian, 
Nama'kada Nakua: Mentingarako 
langngan langi’, bilangi tu mintu’ 
bintoen, ke mubelai umbilangi. Nakuami 
ungkuanni: Susi dukamoto tu bati'mu. 

6 Napatonganmi Abram tu PUANG, 
iamoto tu Nabilang Puang napomalolo 
Abram. 

7 Ma'kadami tu Puang lako kalena Nakua: 
Akumo tu PUANG, mangka ussolangko 
sun lan mai Ur, tondok to Kasdim, la 
umbenko te padang iate la musiosso'i. 
8Ma'kadami tu Abram nakua: O 
PUANG Puangku, apara tu la ma'din 
kunii untandai kumua iate padang la 
kusiosso'i? 

9 Ma'kadami Puang lako kalena: AlanNa' 
misa' sapi birang tu tallung taun dadinna, 
sia misa' bembe' birang tu tallung taun 
dadinna, sia misa' domba laki tu tallung 

taun dadinna sia bu'ku' misa' na burung 
misa"! 

10 Nabaami tu mintu'nato, nasesean 
nasangi, anna pasitingayoanni, apa iatu 
manuk-manuk napakalebu. 

11 Ta'pami tu pa'duku' dio to” passampan 
iato, apa narambai Abram. 

121atonna lambunmo allo, ta'kala 
mamma'mi tu Abram, natarru' 
leppengna narampoimi katirambanan sia 
nakabu' kamapattangan kapua. 

13 Ma'kadami Puang lako Abram: La 
muissan tongan-tongan kumua iatu 
bati'mu la torro mempue to lan tondok 
tang napotondok sia la napokaunan to 
ma'tondok sia la napakario-rio a'pa' ratu 
taunna. 

14 Apa iatu bangsa umpokaunanni, 

la Kupaolai salunna, namangkato la 
tassu'mi umbaa ianan sanda makamban. 
15 La sule marampa'ko sangtondok to 
dolomu, sia iapi ammu dipatama batu 
dilobang, ke lellenganna siamoko. 

16 Tatu bati’ ma'patang papa'mu la 

sule indete, belanna tae'pa nasundun 
langngan lolokna tu kakadakeanna to 
Amori. 


7 

17 Ta'kala iatonna lambunmo allo sia 
malillinmo dio mai, denmi tu misa' dapo' 
merambu sia misa' sulo ma'lana-lana 
urruak tangnga mintu' passampan. 

18 Allo ia dukamoto anNa basse kada tu 
PUANG sola Abram, Nakua: Kubenmo 
bati'mu tu padang iate, angge dio mai 
salu Mesir landa' lako salu kapua iamotu 
salu Efrat: 

19 tu naninna to Keni sia to Kenizi sia to 
Kadmon, 

20 Sia to Het sia to Feris sia to Refaim, 

21 sia to Amori sia to Kanaan sia to 
Girgasi sia to Yebus. 


Diona Sarai sola Hagar 


16:1-16 

1 6 l Tatu Sarai, bainena Abram tae’ 

nama'dadian tau. Denmi misa’ 
kaunan baine dio mai Mesir nakurinni, 
disanga Hagar. 
2 Nakuami Sarai ungkuan Abram: 
Tonganna tang Napoelo'na' PUANG 
la ma'dadian tau, iamoto melo ke 
sangampa'komi kaunanku, napadenan 
siana’ manii bati. Napasituru'mi Abram 
tu pa'palakunna Sarai. 

3Jatonna sangpulomo taunna tu Abram, 
untorroi tondok Kanaan, naalami Sarai tu 
Hagar, kaunanna dio mai Mesir, nabenni 
Abram muanena la napobaine. 
4Sangampa'mi Abram tu Hagar, anna 
ma'tambuk. Iatonna sa'dingmi tu kalena 
kumua ma'tambukmo, natapa mi tu 
puangna. 

> Ma kadami Sarai lako Abram: Tatu 

siri ku diong riammi, kusorongmo 

tu kaunanku mati”, na randukna 
naissan tu kalena kumua ma'tambukmo, 
hnatapa'mo', iamoto PUANG la umpaolaiki' 
salunna. 

6 Nakuami tu Abram lako Sarai: Iatu 
kaunanmu poissanmu, pogau'i lako 
umba tu pa'poraiammu. Naa'ga asumi 
Sarai anna male mallai. 

7 Nakabu'tuimi Malaeka'Na PUANG 
sikandappi' misa” kalimbuang lan 
padang pangallaran, iamotu sikandappi' 
kalimbuang dio to’ lalan lako tondok 
Syur. 

8 Nakuami: E Hagar, kaunamna Sarai, 
bu'tu umbako nii naumba la muola? 
Mebalimi: Mallaimo' dio mai puangku 
Sarai. 

9 Nakuami tu Malaeka'Na PUANG 

lako: Suleko lako puangmu sia 
mengkanorongko lako. 

10 Sia Nakua polepa tu Malaeka'Na 
PUANG lako: La Kupopemba'ka' tongan 
tu bati'mu, naurungan tang dikemba' 
bilanganna. 

11 Sia Nakua pole siapa tu Malaeka'Na 
PUANG lako: Tonganna ma'tambukko sia 
la undadiangko misa' pia muane, ammu 
sangai Ismael, belanna Natanannimoko 
talinga PUANG lan kamaparrisammu. 

12 Tatu pia iato la susi keledai lampung, 
sia la unnea mintu' tau, anna mintu' tau 
la unnea dukai: la ma'tondok sitingoan 
naninna mintu' siulu'na. 

13 Nagente'mi Hagar tu PUANG, 

tu mangka ma'kada lako kalena: 
Kapenomban metiro lumbang, belanna 
nakua tu Hagar: Tonganna inde 
dukaraka te kunii untiroi tu Puang, tu 
untiro lumbangna'? 

14 Tamoto anna sangai tu kalimbuang 
iato: kalimbuang Lahai-Roi: tu lan 
kasiallaranna Kadesh, anna Bered. 

15 Napadadiammi Hagar misa' pia muane 
tu Abram, anna iatu anakna Abram tu 
nadadian Hagar, nasangai Ismael. 

16 JTatonna attu undadian Ismael tu 
Hagar, karuamo pulona nnannan taunna 
tu Abram. 


BasseNa Puang Matua lako Abram 


17:1-27 

1 7 1 Tatonna ganna'mo kasera pulona 

ngkasera taunna tu Abram, 
ombo'mi tu PUANG lako kalena, sia 
ma'kada Nakua: Akumo Kapenomban 
Umpoissan angge maritik, la lolangko 
dio oloKu sia la lantuk tu penaammu. 
2|a Kutanan tu basseKu lan tangngata, 
sia Kupopemba'ka' kalle-kalleangko. 
3Malinguntu'mi tu Abram natukku rapa' 
rokko padang: ma'kadami tu Puang 
Matua lako kalena Nakua. 
“Tatu Aku manassa tonganna den tu 
basseKu lako kalemu, sia la napoambe'ko 
ba'tu sangapa budanna bangsa. 
> Tatu sangammu tae'mo anna disa'bu' 
Abram, sangadinna Abraham, belanna 
Kupaambe'namoko ba'tu sangapa 
budanna bangsa. 
6 La-Kupopembati' kalle-kalleangko sia 
la Kupabu'tu ba'tu pira-pira bangsa dio 

mai kalemu sia iatu datu-datu la bu'tu 
dio mai kalemu. 

7 La Kutanan tu basseKu lan tangngata 
sia lako bati' siosso'mu undinna, iamotu 
misa' basse matontongan, kumua Aku tu 
mupoKapenomban sia napoKapenomban 
mintu' bati'mu undinna. 

8 La kukamaseangko sia la Kukamasean 
bati'mu te padang munii mempue 
totemo, te mintu’ lil na padang Kanaan 
la napopadang tontong sae lakona, na 
Aku la napoKapenomban. 

?Sia Nakuapa tu Puang Matua lako 
Abraham: Iamoto la mukaritutui tu 
basseKu, la iko, la bati' siosso'mu tu 
undinna na iko. 

10 Tamote tu basseKu tu pato’ 
mikaritutui, tu Kutanan lan tangngata 
sia lako bati'mu undinna, iamotu mintu' 
muane la disunna'. 

11 La misunna' tu kuli’ kasirisammi la 
tanda tasikna basse lan tangngata. 

12 Tatu pia muane karuamo allona 
dadinna sipatu la disunna', tu mintu' 
muane siosso'mi, sia iatu mintu' to dadi 
lan banuammu sia mintu' to dialli doi' dio 
mai to mambela, tu tangianna bati'mu. 

13|a muane dadi lan banuammu, 

la iatu dialli doi'na, tae' anna tang 
disunna'duka. Anna iatu basseKu lan 
batang kalemi mendadi misa' basse 
matontongan. 

14 Tatu muane tang disunna', tu tang la 
disunna' tu kuli” kasirisanna, la disabu'i 
lan mai bangsana, belanna naputtai tu 
basseKu! 

15 Sia Nakuapa tu Puang Matua lako 
Abraham: Iatu Sarai, bainemu, damo 
ammu sangai Sarai, sangadinna Sara tu 
sanganna. 

16 Belanna la kupamasakke na dio duka 
mai la Kunii ungkamaseiko misa” pia 
muane, tonganna la Kupamasakke, sia 
la nanii bu'tu ba'tu pira-pira bangsa sia 
datunna ba'tu pira-pira bangsa la sun 
dio mai kalena. 

17 Malinguntu'mi tu Abraham natukku 
rapa' rokko padang nametaa, anna 
ma'kada lan penaanna nakua: 
Ma'dinraka tu to saratu'mo taunna 
undadian misa' pia? Ma'dinraka tu Sara, 
tu kaseramo pulona taunna la kianakpa? 
18 Ma'kadami tu Abraham lako Puang 
Matua nakua: O Puang, Ismael bangmo 
Mirinding pala” natuo marampa'. 

19 Nakuami Puang Matua: Tonganna 
tongan, iatu Sara bainemu la 
napadiongko misa" pia muane, la 
musangai Ishak, la Kutanan tu basseKu 
sola, iamotu misa" basse matontongan, 
lako mintu' bati'na undinna. 

20Na diona Ismael Kupalalo tu 
palakummu. Tonganna tongan Ia 
Kupamasakke sia Kupopembati' sia 

la Kupopemba'ka' kalle-kallean, sia 
sangpulo dua tu datu la sun dio mai 
kalena sia la Kupopendadi misa' bangsa 
kapua. 

21 Apa iatu basseKu la Kutanan lako 
Ishak tu la napadadiangko Sara ke attu 
susite taun pole. 

22 Napayaimi Puang Matua ma'kada lako, 
Nakendek langngan dio mai inan nanii 
Abraham. 

23 Naalami Abraham tu Ismael, anakna 
sia iatu mintu' muane tu dadi lanmo 
banuanna sia iatu mangkanna naalli 
doi’, iamotu mintu’ muane sola nasangi 
lan banuanna Abraham, anna sunna'i 
tu kuli' kasirisanna tonna allo ia duka 
bangsiamoto, susitu kadanNa Puang 
Matua lako kalena. 

24Jatonna attu disunna' tu kuli’ 
kasirisanna Abraham, kaseramo pulona 
ngkasera taunna, 

25 sia jatu Ismael sangpulo tallumo 
taunna, tonna disunna' tu kuli' 
kasirisanna. 

26 Misa'ri allo tonna allo ia bangsiamoto 
dinii ussunna'i tu Abraham sola Ismael, 
anakna. 

27 Sia mintu' muane lan banuanna, 
iamotu to dadi lanmo banuanna sia 
mintu' to dialli doi' lako to mambela, 
mintu'naito sangbara' disunna' sola. 


Kadadianna Ishak dipakatua pole 


18:1-15 

18 1 Undinna ombo'mi tu PUANG 

lako Abraham dio to' kayu tarpin 
Mamre, sirupang unno'ko' tu Abraham 
dio to' ba'ba tendana tonna sarrang allo. 
2 Anna bangunan matanna, natiroi den 
muane tallu bendan dio tingayona, 
iatonna tiromi, ma'dondomi dio mai to’ 
ba'ba tendana male untammui tu tau 
iato mai, anna tukku rapa' rokko padang. 

3Nama'kada nakua: O Puangku, iake 
denni kamamaseanta lako kaleku, da 
talendu'i bangna’. 

#Da'ito anna baangki' uai tau sidi’ la 
tabasean lette'ta, tasissare-sare indete 
to” garonto' kayu. 

>La kubaangki' roti sangsasa' anna mole 
tu ta'ka'ta tamane tarru’; inang siappa' 
dukamoki' lempang dio to' lantangku! 
Mebalimi tu tau iato: Pogau'mi susitu 
mupokadanna. 

6 Sasa-sasami male tama tendana tu 
Abraham lako Sara, nama'kada nakua: 
Madomi'ko unnala ta'pung manisak 
tallung bakku', la'pa'-la'pa'i ammu 
rangginai. 

7 Ma'dondomi tu Abraham lako to' 
inan sapi, naalami misa' tu anak sapi 
kamalumemme'-memmeranna sia melo 
rupanna, anna benni solana, nasarra'i 
natollo". 

8 Naalaomi Abraham tu dadi’ sola 
bumbungan na iatu anak sapi mangka 
ditollo', napalenna'i dio tingayona tau 
iato mai: nabendan diong to" garonto' 
kayu sikandappi' tau iato mai, tonna 
kumande tu tau. 


KADADIAN 18.9-15 65 


9 Nakuami tu tau iato mai lako Abraham: 
Umbami tu Sara, bainemu? Mebalimi 
nakua: Lan sia tenda. 

10 Nakuami: Tae' nasalai tang sae 
pole'na' lako kalemu, ketaun pole, attu 
susite, la denmo pia muane nadadian 
Sara, bainemu! Iatu kada iato narangi 
Sara tu bendan dio to' ba'ba tenda 
Naboko'i. 

11 Tatu Abraham sola Sara matuamo, 
matessek tonganmo, na iatu Sara 
radanmo tu kanalambiranna bulanna. 

12 Tamoto anna metaa tu Sara nama'kada 
lan penaanna nakua: Ma'dinparaka la 
diong mai penaangku ke tang pa'belamo' 
sia iatu muaneku matua dukamo? 

13 Ma'kadami tu PUANG lako Abraham: 
Ma'apari anna metaara tu Sara, nakua 
lan penaanna: Ma'din tonganpara'ka 
kianak, te matuamo'? 

14 Denraka apa tang dadi ke PUANG? 
lake attu susite taun pole' la saeNa' lako 
kalemu, la denmo pia muane nadadian 
Sara. 

15Meonganmi tu Sara kumua: Tae' 
kumetaa, belanna mataku’. Nakuami tu 
Puang: Tae, manassa metaako. 

Abraham umpengkamoyan 
tondok Sodom 


18:16-33 


16 Ke'de'mi tu tau sola tallui inde to dio 
mai anna ma'palulako tondok Sodom, 
anna male tu Abraham ussolanni. 

17 Nakuami tu PUANG: Ma'apari angKu la 
umbunianri Abraham tu apa la Kupogau'? 
18 Belanna iatu Abraham la dadi misa' 
bangsa kapua sia kuasa, tu napobannang 
dinii umparongko'i tu mintu' bangsa lan 
telino. 

19 Belanna mangkamo Kuturo ta'ba, 
dikua anna patudui tu mai anakna 

sia bati'na, la ungkaritutui lalanNa 
PUANG, la umpogau' kamaloloan sia 
kamalamburan anNa palanda'i PUANG 
lako kalena tu apa mangka Napokadanni. 
20 Ma'kadami tu Puang Matua nakua: 

Tu belanna kapuamo tu sarro diong 

mai Sodom na Gomora sia belanna 
kakadakeanna tau iato mai lendu' 
tonganmo, 

21 jamoto angKu mengkalao totemo la 
lao untiroi ba'tu napogau' nasangmi 

susitu sarrona rampo lako Kaleku ba'tu 
tae'i, angKu issanni! 

22 Sepangmi tu tau sola duai 
nama'palulako Sodom, apa iatu 

PUANG torropa sola Abraham. 

23 Saemi tu Abraham umpentireke'i 
anna ma'kada nakua: Ma'apari na la 
umpasisabu'iri PUANG tu to malambu' 
sola to kadake? 

24 Umbai den limangpulo tu to malambu' 
lan tondok iato, ma'apari anNa la 
ussabu'iri Puang, natae' Nakarimmanni 
tu tondok iato bannang dio te limangpulo 
to malambu' lan? 

25 Toyang ia tondonna lalan dio mai 
Puang la umpogau'i tu susinnato, la 
umpasipatei to kadake tu to malambu, 
butung Napasangtinti to kadake tu to 
malambu': toyang ia tondonna lalan dio 
mai Puang to. Ma'apari Ia tu To Ma'paolai 
salunna te mintu' lino anna tae'ra Nala 
umpasalunnai tu salunna? 

26 Ma'kadami tu PUANG kumua: 

lake denni limangpulo to malambu' 
Kukabu'tui lan tondok Sodom, manassa 
Kukarimmanni mintu' tondok iato 
bannang dio tau iato. 

27 Ma'kada polemi tu Abraham nakua: 
Tonganna tongan losso' sia barubuk 
balingku, kupengkabatta'imo sipa'kada 
Puang. 

28 Umbai iato limangpulo to malambu' 
sosso' lima, ma'apai anNa la ussanggangi 
dukai Puang tu tondok iato, belanna 
sosso' lima tau? Nakuami Puang: Iake 
denni Kuappa' patangpulo Ilima lan, tae' 
angKu sanggangi tu tondok iato. 

29 Napasilambi'mi Abraham ma'kada 
lako Puang: Umbai den patangpulo 

tu to malambu' lan. Mebalimi Puang 
Nakua: Tae' angKu la umpogau'i belanna 
bannang dio to tau patangpulo. 

30 Ma'kada tu Abraham nakua: Da 
Naposengkei Puang te kadangku: Umbai 
den tallungpulo tu to malambu' lan. 
Nakuami Puang: Iake denni tallungpulo 
tau Kuappa' lan, tae" angKu la umpogauii. 
31 Ma'kadami tu Abraham: 
Umpengkabatta'i tonganmo' kaleku 
ma'kada lako Puang: Umbai den 
duangpulo to malambu' lan. Ma'kadami 
Puang: Belanna bannang dio to 
duangpulo tau, tae" angKu la 
ussanggangi. 

32 Nama'kada pole tu Abraham, nakua: 
Da Naposengkei Puang te kadangku 

ia mannamo te pissan: Umbai den 
sangpulo tau lan. Nakuami Puang: 
Belanna bannang dio to sangpulo tau, 
tae' angKu ussanggangi. 

33 Tatonna upu'mo kadanNa lako 
Abraham, malemi tu PUANG: sulemi tu 
Abraham lako inanna. 


Kasangganganna Sodom 


19:1-29 

1 9 1 Rampomi tu malaeka' sola 

duai lako tondok Sodom tonna 
makaroen, attu iato siappa' unno'ko' 
tu Lot dio to' babangan tondok Sodom. 
Iatonna tiromi Lot, ke'de'mi male 
umpessitammui, tukkumi rapa' rokko 
padang. 
2Nama'kada nakua: Melo ke lempangi tu 
puang lako to' banuangku anta ma'bongi 
dio, nadibaseimora tu lentekna puang, 
namasiangpa melambi' anta ke'de' male 
umpatarru' lalanta. Mebalimi sola duai 
nakua: Tae” sangadinna la ma'bongi 
diokan to" pasa. 

3Tontong bangmi nalono', naurunganni 
lempang sola duai lako natama 
banuanna, anna toratui, nagaragan 
pa'ranggina tang diragii: kumandemi 
sola duai. 

4Tae” bangsia anna bambangan 

kalena la mamma’, saemi tu mintu’ 
pa'tondokan, iamotu mintu' muane lan 
Sodom, to matua to mangura, mintu' 
to sanggundangan rambu tae' pa'de 
rupanna umpatama limbu banua iato. 

5 Metambami lako Lot nakua: Umbamira 
tu to sae tama banuammi te bongi? 
Solanni sun, angki pogau' pa'poraiangki 
lako kalena. 

6 Sunmi tu Lot lako tangdo' la lao lako, 
anna rapa'i tu tutu' ba'ba. 

7 Nakuami ma'kada: E siulu'ku, da 
mipogau' kakadakean susito. 

8Den tu anakku baine da'dua, tae' 
bangpa nalako muane, da'ito anna 

ia kutassurangkomi, pogau'i lako tu 
misanganna melo, podo da ammi 
patumba lenni te muane, belanna la 
ungkaritutui kalena, nasurruk tama 
ongan banuangku. 

9 Ma'kadami tu to buda nakua: Mallaiko! 
sia nakua: Misa'i to sae tinde anna la 

ma'parenta lenno! Totemo la mandupoko 
kikadakei anna iatu tau sola duai! 
Nalumpa'imi tau iato mai tu Lot, sia 
pantan lako la untesse-tesse ba'ba. 

10 Apa iato tau sola duai 
umpopengkorong limanna, nariu'i 

tu Lot tama banua anna salli'i tu ba'ba. 
11 Napasuleimi te tau sola duai tu mintu’ 
to dio to' ba'ba, la bitti'na la kapuanna, 
napamaraun tu matanna naurunganni 
bo'yo' undaka'i tu ba'ba. 

12 Nakuami tinde tau sola duai lako 

Lot: Iake denpi minintummu indete 
ba'tu anakmu muane ba'tu baine ba'tu 
mintu'raka solamu lan kota iate, solanni 
sun lan mai inan iate. 

13 Belanna la kisanggang te tondok, 

apa kapuamo tu sarro kendek dio 
oloNa PUANG, sia nasuamokan PUANG 
ussanggangi. 

14Sunmi tu Lot anna sipa'kada-kada 
minintunna, tu la sibali anakna baine, 
nakua: Ke'de'komi, tassu'komi lan mai te 
inan iate, belanna la Nasanggang PUANG 
te tondok iate! Apa nasanga minintunna 
kumua nabarrugai. 

15 ]atonna passisimo randan langi’, 
naparuku-rukumi malaeka' sola duai 

tu Lot, nakua: Millikmoko, solanni tu 
bainemu sia iatu anakmu baine da'dua 
tu musiban inde, daammu sabu' lan 
kasanggangan buntu tumangna kota 
iate. 

16 Apa torro bangpa ma'dempa-dempa, 
natoemi tinde malaeka' sola duai 

tu limanna sia limanna bainena sia 
limanna anakna sola duai, belanna la 
nakaturu-turui duka PUANG, nasolammi 
sun, nabaai lako salian tondok. 

17 Tatonna solammi sun, ma'kadami tu 
misa” nakua: Pallaiangko kalemu ke la 
ungkatirinnaiko katuoammu, da ammu 
messaile len sia da ammu torro len lan 
lili' na Padang: mallaiko langngan buntu, 
da ammu sabu". 

18 Ma'kadami tu Lot lako nakua: Da 
ammi pasusikanto, o puang! 

19 Take mikaturu-turuimo', la mipakapua 
pissan tu kamamaseammi, tu 
mipa'pekitanammo lako kaleku, la 
ungkatirinnai sunga'ku, belanna tang 
kubela la mallai langngan buntu, 
halambiranna' manii kasanggangan iato, 
angku matemo. 

20 Tiromi to dio kota, mandappi' sia 
kubela sia mallai lako: sia ia dukamo 

misa" kota bitti, da'ito angku male 
bangmo ussurrukan ulungku lako, angku 
tuo mana'pa. Tang kota bitti'raka? 

21 Nakuami lako Lot: Iate ianna te 
kukadoimo tu palakummu, tae" angku la 
ussanggangi tu kota mupokada. 

22 Madomi'ko male umpallaian kalemu 
lako, belanna tae'pa kuma'din umpogau' 
misa' apa, ke tae'pi ammu rampo lako. 
Iamoto anna sangai Zoar tau tu kota 
iato. 

23 Dellekmo dio randan langi' tu allo 
tonna tamamo kota Zoar tu Lot. 

24 Mangkato napaurannimi PUANG dao 
mai langi' uran solo” sia api lu dio mai 
PUANG, tu kota Sodom na Gomora. 

25 Nabaliangammi Puang tu mintu' kota 
iato sia mintu’ lili Padang sia mintu’ 
lisa'na kota sia tanan-tananan. 

26 Messailemi sule tu bainena Lot, 
namendadi lentong sia. 

27 Tatonna melambi' dio mai to allo iato, 
millikmi tu Abraham namale lako to’ inan 
pura nanii bendan dio oloNa PUANG. 

28 Namentiro lako to” sipatunna Sodom 
na Gomora sia lako to’ sipatunna lili’ 
bambana Padang, anna tiroi tu rambu 

kendek diong mali, susi rambu sun lan 
mai panglallangan. 

29 TatonNa sanggangi Puang Matua tu 
mintu’ kota dio lili Padang, Nakilalaimi 
tu Abraham, iamoto anNa patassu'i 

tu Lot lan mai kasanggangan, tonNa 
balianganni tu kota tu pura nanii Lot. 


Lot sola anakna 


19:30-38 


30 Tassu'mi tu Lot lan mai tondok Zoar 
anna torro dio lu buntu sola tu anakna 
baine da'dua, belanna mataku' mari'pi 
lan tondok Zoar: torro lanmi misa' lo'ko' 
sola tu anakna da'dua. 

31 Ma'kadami tu anak bunga'na lako 
adinna: latu ambe'ta matuamo natae' 
bang misa” muane lan tondok iate la 
tasilambiran susitu aluk malutena lino. 
32 Maiko anta pairu'i uai anggoro' tu 
ambe'ta anta sangampa', anta padenan 
bati' ambe'ta. 

33 Tonna bongi iato napairu'mi uai 
anggoro' tu ambe'na, anna sangampa' 
ambe'na tu pa'bunga'na, tae' bangmi 
nasa'dingi ambe'na tonna mamma' 
rokko sia iatonna millik. 

34 Tatonna masiang dio mai ma'kadami tu 
kakanna lako adinna nakua mangkamo' 
sangampa' ambe'ku sangmai' bongi: 
maiko anta pairu' polei uai anggoro' te 
bongi iate, ammu lao duka sangampa', 
anta padenan bati’ ambe'ta. 

35 Napairu'mi uai anggoro' tu ambe'na 
to bongi ia dukato, nalao tu adinna 
sangampa' ambe'na: tae' bangmi 
nasa'dingi Lot tonna mamma' rokko sia 
iatonna millik. 

36 Ma'tambukmi sola duai tu anakna Lot 
nakia'tangi ambe'na. 

37 Kianakmi tu kakanna undadian misa' 
pia muane, nasangaimi Moab, iamo nanii 
bu'tu mintu' to Moab sae lako totemo. 

38 Na iatu adinna undadian duka misa' 
pia muane, nasangaimi Bin-Ami, iamo 
nanii bu'tu mintu' to Amon sae lako 
totemo. 


Abraham torro dio Gerar 


20:1-18 
20 1 Ke'de'mi inde to dio mai tu 
Abraham nama'palusau' Padang 
lo'na lu, torromi dio kasiallaranna tondok 

Kadesh anna Syur sia mempue dio 
tondok Gerar. 

2 Napokadami Abraham tu diona Sara, 
bainena nakua: siulu'ku. Mesuami tu 
Abimelekh, datu Gerar umbaai sae tu 
Sara. 

3 Apa sae tu Puang Matua lako Abimelekh 
bongi iato lan tindona ma'kada kumua: 
Tonganna tongan la mateko, bannang 
dio te baine mangka muala, belanna 
bainenamo tau! 

4 Apa tae'pa narumbu lenni Abimelekh, 
iamoto anna ma'kada nakua: O Puang, 
la Mipateiraka tu bangsa tang sala? 
"Tang Abraham kalenaraka 
umpokadanna' susite, kumua: Iate 
baine, siulu'ku? sia ia duka kalenamo tu 
baine iato ma'kada susite kumua: Iate 
muane siulu'ku. Mangkamo kupogau' tu 
iannato naturu' bannang pute sia lima 
mapindanku! 

6 Ma'kadami tu Puang Matua lako kalena 
lan tindo: Kuissan sia kumua bannang 
pute tu penaammu mangka umpogau'i 
to, sia mangkamoko Kugagai umpogau' 
kasalan lako kaleKu, iamoto angKu tang 
untangga'ko urrumbui tu baine iato. 


KADADIAN 20.7-12 77 


7 Totemo pasuleanni tu bainena muane 
iato, belanna nabi tu muanena, anna 
passambayangangko, mumarendeng, 
apa iake tae'i ammu pasuleanni, issan 
bangmi, tae' tang matemu sola tu mintu' 
solamu! 

8 Millikmi tu Abimelekh tonna melambi' 
anna tambai tu mintu' solana lan 
banuanna, napokadai te mintu' kada 
lako tau iato mai, lendu'mi mataku'na 
sola nasangi tinde tau. 

9 Natambaimi Abimelekh tu Abraham, 
nama'kada nakua: Penggauran apara 
te migaurangkan sia apara salaku lako 
kalemi, ammi pabu'tuanra' kasalan 
kapua sola to kuparenta? mangkamo 
mipogau' lako kaleku ba'tu pira-pira 
penggauran tang sipatu dipogau'. 

10 Sia nakua siapa tu Abimelekh lako 
Abraham: Apara tu nakita penaammi, 
ammi pogau'ri tu susinna to? 

11 Mebalimi tu Abraham: Belanna jatu 
passangangku, iake tae'i lan tondok iate 
tu to ungkataku' Puang Matua, manassa 
la napateina' diona baineku. 

12 Tonganna anak darangku duka sia, 
anakna ambe'ku, apa tangia anakna 
indo'ku, na iamo kupobaine. 

13 Susimoto, tonna suana' Puang Matua 
tassu' lan mai banuanna ambe'ku male 
lako padang tau, kukuami lako: Inde tu 
tanda kamamaseammu lako kaleku, tu 
la mupasomboanna' umba-umba tu inan 
tarampoi, pokadai kumua siulu'muna'. 
14Nasusi to naalami Abimelekh tu 

ba'tu pira-pira domba sia sapi sia 
muane sabua' sia baine sabua', nabenni 
Abraham sia iatu Sara, bainena Abraham 
napasule dukamo. 

15 Ma'kadami Abimelekh nakua: 

Tiroi, iatu padangku nata'pai nasang 
matammi, umbanna tu naala penaammi 
iamo minii torro. 

16 Nakuami lako Sara: Iatu siulu'mi 
mangka kuben sangsa'bu sikele' salaka 
la misamboan siri'mi lako mintu’ to 
misisolan anna payan kumua tae’ misala. 
17 Napassambayangammi Abraham tu 
Abimelekh sola ma'baine sia mintu’ 
baine sabua', anna kianak pole sule. 

18 Belanna napapirri' PUANG tu inan 
taunna mintu’ baine lan banuanna 
Abimelekh, belanna pa'katumanganna 
Sara, bainena Abraham. 

Kadadianna Ishak 


21:1-7 

2 1 1 Nabuaimi PUANG lako Sara 

to apa mangka Naalluranni sia 
Napogau' PUANG lako susitu kadanNa. 
2Belanna ma'tambukmi tu Sara, anna 
padadianni misa” pia muane tu Abraham 
tonna matuamo, iamoto attu mangka 
Napamanassa Puang Matua lako kalena. 
3 Nabenmi sanga Abraham tu anakna, 
dadi dio kalena tu napadadianni Sara, 
nasanga Ishak. 
4 Nasunna'mi Abraham tu Ishak, anakna, 
tonna karuamo allona dadinna susitu 
pepasanNa Puang Matua lako kalena. 
5Jatonna didadian tu Ishak, saratu'mo 
taunna tu Abraham. 
6 Nakuami Sara: Napopetaana' Puang 
Matua, naurunganni mintu' tu to urrangii 
la kusolan metaa. 
7 Sia nakua siapa: Mindara la ma'din 
umpokadai to lendu'namo lako Abraham, 
kumua la umpasusu pia-pia' tu Sara? Na 
kupadadian duka siai misa' pia muane 
lan attu matuanna. 

Hagar sola Ismael disua mallai 


21:8-21 
8 Tatu pia sakapua-puana nasumarak 
susu. Iatonna sumarak susumo tu Ishak, 
umpogau'mi pa'maruasan kapua tu 
Abraham. 
9 Natiromi Sara tu anakna Hagar, baine to 
Mesir, tu mangka napadadian Abraham 
marassan ma'be'se. 
10 Tamoto anna kua Sara lako Abraham: 
Rambai lao te baine sabua' iate sola 
anakna, belanna iate anakna baine 
sabua' iate, tae' nama'din la sidulu 
mana' anakku Ishak. 
11 Tate kada iate lendu’ kadakena 
nasa'ding Abraham, diona tu anakna. 
12 Apa ma'kada tu Puang Matua lako 
Abraham: Da na kadake musa'ding 
diona te pia iate sia diona kaunanmu: 
iatu mintu' napokadanna Sara perangii, 
belanna lan Ishak la dinii ussa'bu'i tu 
bati mu. 
13 Na iatu anakna te baine kaunan la 
Kupadadi misa' bangsa, belanna bati'mu 
duka. 

14 Millikmi tu Abraham tonna melambi', 
naalai tu roti na misa’ kiriba’ nanii uai 
lan, nabenni Hagar, napatoppo'i dao 
palempengna, naben dukai tinde pia, 
anna suai male. Malemi, anna pusa lan 
padang Bersyeba. 

15 Tatonna puramo tu uai lan kiriba’ 
napamamma'mi tu pia dio to’ 
kakayuanna. 

16 Malemi unno'ko' lako to” sipatunna 
agi-agi sangpassumpiran, anna ma'kada 
nakua: Tang kusara untiroi te pia mate. 
Unno'ko mi sipatu pia iato lako, anna 
tumangi” ma'urrukan. 

17 Tatu gamaramna tinde pia narangi 
Puang Matua, Nametamba tu Malaeka'Na 
Puang Matua dao mai suruga ma'kada 
lako Hagar Nakua: Matumbaroko Hagar? 
Da mumataku', belanna Naperangiimo 
Puang Matua tu gamaranna tinde pia dio 
mai to” inanna. 

18 Ke'de'ko, mubangunanni tu pia, 
mutoei, belanna iatinde pia la 
Kupopendadi misa" bangsa kapua. 

19 Nabungka'mi Puang Matua tu matanna 
Hagar, anna tiroi tu misa’ bubun, malemi 
umponnoi uai tu kiriba’, napairu'i tinde 
pia. 

20 Narondongmi Puang Matua tinde pia, 
naurunganni kapua, natorro ma'tondok 
lan padang pangallaran mendadi to 
mapana. 

21 Untorroimi padang Paran, naalammi 
indo'na misa' baine dio mai tondok Mesir, 
la napobaine. 


Kasibasseanna Abraham 
na Abimelekh 


21:22-34 


22 Ma'kadami tonna attu iato lako 
Abraham tu Abimelekh sola Pikhol, 
pa'baraninna, nakua: Iatu kamu 
narondongkomi Puang Matua lan mintu' 
penggauran mipogau'. 

23 Tamoto menggatakomi totemo lako 
kaleku ussa'bu' sanganNa Puang Matua 
kumua tae' ammi la ungkadakean lenna' 
penaa, ba'tu bati'ku, ba'tu rapungku, 
sangadinna la mipogau' lako kaleku 

sia lako tondok minii mempue Ian, tu 
sitinayanna kameloan mangka kupogau' 
lako kalemi. 

24 Ma'kadami tu Abraham nakua: 
Kumenggatamora. 

25 Naparapa'mi Abraham lako Abimelekh 
tu diona bubun mangka narampa solana 
Abimelekh. 

26 Nakuami tu Abimelekh: Tae' aku 
kuissanni minda mangka umpogau'i tu 
penggauran iato. Sia tae' duka ammi 
pokadan lenna’, sia tae” duka kurangi 
lenni tu iannato, sangadinna iamira te 
totemo. 

27 Naalami Abraham ba'tu pira-pira tu 
domba sia bembe' sola sapi, anna benni 
Abimelekh. Sibassemi sola duai. 

28 Nasarakkimi Abraham tu pitu domba 
birang dio mai mintu' domba. 

29 Ma'kadami tu Abimelekh lako Abraham 
nakua: Apa la dipapatui te pitu domba 
birang, tu mangka mipopessarak? 

30 Mebalimi Abraham: Iate pitu 

domba la mikarang dio mai limangku 

la kupotananan sa'bi, kumua aku 
umbo'bokki te bubun iate. 

31 Tamoto anna sangai tau Bersyeba tu 
inan iato, belanna inde to nanii mangka 
sibasse sola duai. 

32 Susimoto tu kasibasseanna dio 
Bersyeba sola duai: mangkato, ke'de'mi 
tu Abimelekh na Pikhol, pa'baraninna, 
nasule lako tana Filistin. 

33 Natananmi Abraham tu sangto' kayu 
esele dio Bersyeba anna menomba 
ussa'bu' sanganNa PUANG, Kapenomban 
matontongan. 

34Torromi tu Abraham dio padang to 
Filistin ba'tu pirang-pirang allo. 


Kapatongananna Abraham disudi 


22:1-19 

22 1 Pakalan denmi pissan, iamo 

tonna mangka tu mintu'nato, 
Natobami Puang Matua tu Abraham, 
Nakua lako: E Abraham! Ma'kadami: 
Inde siana’, Puang! 
2 Ma'kadami Puang: Totemo alai 
tu anak tungga'mu, iamo Ishak tu 
mupakaboro', solanni lako tana Moria, 
ammu pemalaranni dio la mendadi 
pemala' ditunu pu'pu' dao misa" buntu, 
tu la Kupakitangko. 
3 Melambi'mi millik tu Abraham, nalapikki 
tu keledainna anna solanni tu solana 
da'dua sia iatu Ishak, anakna, sia napiak 
tu kayu la napantunuan pemala' ditunu 
pu'pu, anna ke'de' male lako to' inan 
mangka Napokadanni Puang Matua. 

4Iatonna ma'tallung alloammo 
nabangunammi Abraham tu matanna 
anna tiro mambelai tu inan iato. 

> Ma'kadami tu Abraham lako solana: 
Torromokomi sola keledai inde te, na 
iatu aku sola te pia la male inde to lako; 
iake mangkamokan menomba, la sule 
siakan sae. 

6 Naalami Abraham tu kayu la 
dipantunuan pemala' ditunu pu'pu, anna 
papassanni tu Ishak, anakna, anna ia 
kalena untangke ruaya sia piso, namale 
sola duai. 

7 Ma'kadami tu Ishak, lako Abraham, 
ambe'na, nakua: O ambe'! Mebalimi 
nakua: Apara, anakku? Nakuami tu 
Ishak: Tiromi te api sia kayu, apa 
umbara tu anak domba la ditunu pu'pu'? 
8 Mebalimi tu Abraham, nakua: E anakku, 
Puang Matua Ia umpadenanni Kalena 

tu anak domba la ditunu pu'pu'. Malemi 
sola duai. 

9 Rampomi lako inan mangka 
napokadanni Puang Matua, anna garagai 
Abraham tu misa' inan pemalaran, 
napalangnganni tu kayu anna pungoi 

tu Ishak, anakna, napandanni dao inan 
pemalaran daona lu kayu. 

10 Nabenammi Abraham tu limanna Ia 
unnala piso, la nareresan anakna. 

11 Apa metamba lako kalena tu 
malaeka'Na PUANG dao mai suruga 
Nakua: E Abraham, Abraham. Mebalimi 
nakua: Inde siana’, Puang! 

12 Ma'kadami tu Malaeka' Nakua: 

Da mupata'pai lima tu pia, sia da 
mupatumba lenni, apa Kuissanmo 
totemo tu kaungkatakurammu Puang 
Matua, belanna ia duka ia tu anakmu, 
anak tungga”, tae” ammu pessinampei 
lako Kaleku. 

13 Nabangunammi Abraham tu matanna, 
natiroi tu misa” domba lako dio to' 
boko'na tikadang tu tandukna lan to' 
kayu, malemi naala Abraham, anna 
pemalaranni mendadi pemala' ditunu 
pu'pu' ussonda anakna. 

14 Nasangaimi Abraham tu inan iato: 
PUANG umpadenni. Iamoto anna sae 
lako totemo nakua tu tau: Dao buntu 
Nanii PUANG la umpadenni. 
15Metamba ma'penduannami tu 
Malaeka'Na PUANG dao mai langi' lako 
Abraham. 

16 Nakua: UmbasseNa' kada ussa'bu' 
Kaleku, kadanNa PUANG: tu belanna 

mupogau' te iannate sia tae’ ammu 
pessinampei lako Kaleku tu anakmu, 
iamotu anak tungga'mu, 

17 manassa la Kubenko karongkosan 
kapua sia la Kupopemba'ka' kalle-kallean 
tu bati'mu pada bintoen dao langi' sia 
pada karangan dio biring tasik, sia la 
nalapa' nasang bati'mu tu babanganna 
ualinna. 

18 Anna lan mai tarukmu Ia nanii 
unnappa' karongkosan mintu' bangsa 
lan te lino, belanna mupengkaolai tu 
kadangku. 

19 Mangkato sulemi tu Abraham lako 
to” inanna solana, situru'mi sule lako 
Bersyeba, anna torro dio Bersyeba. 


Anakna Milka 


22:20-24 


20 Tgtonna mangka tu mintu'nato, 
napokadami tau lako Abraham kumua: 
latu Milka denmo ba'tu pira-pira pia 
muane napadadian Nahor, siulu'mu. 

21 Iamo Us, pa'bunga'na, sia Bus adinna 
sia Kemuel, ambe'na Aram. 

22 Na Kesed na Hazo na Pildash na Yidlaf 
na Betuel. 

23 Betuel undadian Ribka: iamote tau 
karua tu nadadian Milka dio Nahor, 
siulu'na Abraham. 

24 Na iatu baine tang nabolainna, tu 
disanga Reuma, undadian Tebah na 
Gaham na Tahash na Maakha. 


Kamateanna sia 
kadipelianganna Sara 
23:1-20 


23 l Tatu Sara saratu’ duangpulo 
mpitu taunna, iamo angge tuona 


Sara. 
2 Matemi tu Sara dio Kiryat-Arba, iamotu 
Hebron lan lili Kanaan: anna sae tu 


Abraham umbatingi sia untangi'. 

3 Bendanmi tu Abraham dio mai to’ 
batang rabukna bainena, anna sipa'kada 
to Het, nakua: 

“Iatu aku te to saena’ sia to 
mentiruranna' lan tondokmi: benna' 
dikka' liang kupomana' dio tondokmi, 
angku sisi'i tu to mateku. 

5Mebalimi tu to Het lako Abraham 
nakua: 

6 Perangii tu kadangki, puang! kamumo 
tu misa” datu tarompo' tongan lan 

tondokki, umbanna tu liangki mala'bi' 
iamo minii umpeliangi tu to matemi; 
tae'kan misa' tang la umpa'bengan 
liangna la dinii umpeliangi tu to matemi 
tama. 

7 Ke'de'mi tu Abraham anna tukku dio to’ 
tingayona to sipopadang padang iato, 
iamotu to Het. 

8 Sipa'kadami Abraham tu mai tau iato, 
nakua: Iake miringnganni tu naala 
penaammi angku sisi' tu to mateku, 
perangiina', sia tulungna’ mipalakuanna' 
lako Efron, anakna Zohar: 

9 anna benna’ tu lo'ko’ Makhpela, tu 
lo'ko'na dio randan pa'lakna, anna benna' 
pada tu allinna siamo, la kupoliang 
mana’ lan tondokmi! 

10 Tatu Efron dio duka unno'ko' sola to 
Het. Nabalimi Efron, to Het, narangii 
talinga ma'dandanna to Het sia mintu' to 
tama sun lan kota iato, nakua: 

11 Tae’ nasusi to! Perangiina': iatu 
padang kubenkomi sia lo'ko' lan kuben 
dukakomi, natingayoi mintu' sangrara 
sangbukungku angku benkomi, peliang 
siai dio tu to matemi. 

12 Tukkumi tu Abraham dio tingayona 
mintu' to ma'tondok. 

13 Ma'kadami lako Efron dio tingayona 
mintu' to ma'tondok nakua: Iake naalai 
penaammi, la miperangii te kadangku. 
La kubaya' tu alli padang: karangi tu 
doi' dio mai kaleku, angku mane ma'din 
umpeliangi tu to mateku dio. 
14Mebalimi tu Efron lako Abraham 
nakua: 

15|a miperangii te kadangku: iatu 
angga'na padang iato, a'pa'ratu' sikele' 
salaka, apaora to tu kitanna sola dua? 
Iamoto peliang bangmi dio tu to matemi. 
16 Napasituru'mi Abraham tu kadanna 
Efron, anna timbanganni pada tu 
napokadanna dio tingayona mintu' 

to Het, tu a'pa'ratu' sikele' salaka, tu 
naangga'na to ma'baluk. 

17 Susimoto tu padangna Efron dio 
Makhpela dio rampe matallona Mamre, 
iamotu padang sola lo'ko’ lan sia mintu’ 
kayu dio padang iato, 

18 diben nasangmo Abraham to, dio 
tingayona to Het sia to tama sun dio 
babangan tondok, la napoapa. 

19 Mangkato napeliangmi Abraham tu 
Sara, bainena lan lo'ko' dio padang 
Makhpela, dio rampe matallona Mamre, 
iamo Hebron dio lili na Kanaan. 

20 Susimoto tu padang iato sola lo'ko’ 
lan nasorongmo to Het lako la napoliang 
misa. 


Ishak didakaran baine Ia 
nasangkalammaran 


24:1-67 

24 l Tatu Abraham matuamo sia 

masaimo tau, Naparongko'mo 
PUANG lan mintu'na. 
2 Ma'kadami tu Abraham lako ruranan 
matuanna lan banuanna sia umpoissan 
mintu' apanna nakua: Padiongi to' 
garonto' pupungku tu limammu. 
3 Angku popenggatako ussa'bu' PUANG 
Kapenombanna langi' sola lino, kumua 
da mualanni anakku la napobaine tu 
misa' baine dio mintu' anak to Kanaan, 
tu kunii duka torro. 
4Sangadinna la lu lakoko tondokku, lako 
sangdadiangku la unnalanni baine tu 
anakku Ishak. 
> Nakuami tu rurananna lako: Iake 
manokai tu baine undi urrundu'na' sae 
indete tondok iate, ma'dinraka kusolan 
sule tu anakmi lako tondok mangka 
mitampe? 

6 Ma'kadami Abraham nakua: Kanandai 
meloi, da musolan sulei lako tu anakku. 
7 Tatu PUANG, Kapenomban dao suruga, 
tu mangka ussuana' sun lan mai 
banuanna ambe'ku sia lan mai tondokna 
sangdadiangku sia mangka ma'kada 
lako kaleku Nabassei kada Nakua: La 
Kukamasean bati'mu te padang iate, Ia 
dukamo la ussua malaeka'Na dolo dio 
to” mupatunna, ammu alanni baine tu 
anakku dio mai. 

8 Apa iake manokai undi, masero 
pindanko dio mai te penggatamu lako 
kaleku: sangapaoi anna da musolanni 
lako tu anakku! 

9 Napadiongmi to” garonto' pupunna 
Abraham tu limanna tinde rurananna, 
anna menggata tu iannato. 

10 Naalami tinde kaunan tu untana 
puangna sangpulo, namale: iatu mai 
jananna puangna lan pala'na, ke'de'mi 
male lako Mesopotamia: tondokna 
Nahor. 

11 Napanno'ko'mi tu untana dio salian 
tondok, sikandappi' misa' bubun tonna 
makaroen sae, tonna attunna sun 
nasang tu baine meuai. 

12 Ma'kadami nakua: O PUANG, 
Kapenombanna puangku Abraham, 
pamaupa'na' te allo iate sia tiroanni 
kameloan tu puangku Abraham. 

13 Tiromi, la bendan bangmo' indete to' 
bubun, na la sun nasangmo tu anak dara 
lan te kota meuai. 

14 Melo ke susii te dako’, iatu anak dara 
kukuan lako: Patorroi tu bussomu, angku 
iru'pi tu uai, namebali: Iru'mi sia ia duka 
tu untami la kupairu' duka, iamora to tu 
Napasiuparanni Puang tu taumMi Ishak, 
na iannato kunii unnissanni kumua 
Natiroan kameloan Puang tu puangku! 
15 Dadimi susito tonna tang upu'pa 
ma'kada-kada, sun tonganmi tu Ribka 
ussompo busso, iamo anakna Betuel, 
dadi dio Milka, bainena Nahor, tu 
sangmanena Abraham. 

16 latu anak dara iato, iamo misa’ anak 
dara me'lok tongan pantarisanna, tae'pa 
natandai muane, malemi rokko bubun 
unnissii bussona, nakendek sule. 

17 Ma'dondomi lako tu ruranan iato 
nama'kada nakua: Benna' dikka' kuiru'i 
sidi' tu uai lan mai bussomu. 

18 Nakuami: Iru'mi, puang! Ta'pa 
napatorromi tu bussona natoei, anna 
pairu'i. 

19 ]atonna mangka umbenni nairu', 
nakuami: E kualan dukai uai tu mintu' 
untami anna pemosoi nairu'. 

20 Nasarra'imi natua' rokko pa'pairusan 
tu uai lan bussona, nama'dondo pole 
lako bubun untimba uai, anna alanni uai 
tu mintu' untana. 

21 Kappa bangmi tinde tau untiroi 

lako, la morai unnissanni kumua 
Napamaupa'raka PUANG tu kalingkanna, 
tae'raka. 

22 Nasusito, iatonna mangka nasangmo 
unniru' uai tu mintu' unta, naalami tau 
iato tu baba' bulaan sangbangunan, 
sangtangnga sikele' timbangna, na 
sangbangunan komba bulaan, sangpulo 
sikele' timbangna, napaluangi tu limanna 
patomali. 

23 Nakuami: Mindaroko anak? 
Pokadanna'. Den siaraka inan dio 
banuanna ambe'mu, tu ma'din kinii 
ma'bongi? 

24 Nakuami tu anak dara lako: Anaknana' 
Betuel, anakna Milka, tu napadadian 
Nahor Milka. 

25 Sia nakua siapa tu anak dara lako: 
Den sia dalame sia silasa sia tu kande 
unta, sia den sia inan dinii ma'bongi. 

26 Tukkumi tinde tau, umpenombai 
PUANG. 

2/ Nakua: Mintu'na kadipudian 

lu langngan nasang PUANG, 
Kapenombanna puangku Abraham, 
belanna tang Napamoro' tu 
kamasokananNa sia kamarurusanNa 
lako puangku, Narenden marampa'mo' 
PUANG lako to” banuanna sangdadianna 
puangku! 

28 Ma'dondomi te anak dara male 
umpokada nasangi te ianna te lako to" 
banuanna indo'na. 

29 Den anak muanena Ribka, disanga 
Laban: ma'dondomi tu Laban lao 
untammui tu tau iato lako to” bubun. 

30 Belanna iatonna tiromi tu baba' na 
komba lan limanna anak daranna sia 
narangimo tu mintu' kadanna Ribka, 
anak daranna nakua: Susito tu kadanna 
tau iato, saemi tu Laban umpessitammui 
tu tau iato, tu bendan bangpa dio sa'de 
untana sikandappi' bubun. 

31 Nakuami Laban: Tamakomi mai, 

to Napamasakke PUANG. Ma'apari 

mibendan bangra iti' salian, 
namangkamo kupasakka' tu inan 

sia inan la nanii tu mintu' unta! 

32 Tamami banua tu tau iato, anna bukai 
tau tu lapik untana, nabenni dalame 
sia kande sia nabaan uai la nabasean 
lentekna sola tu mai to nasolan. 

33 Mangkato napalennarammi kande tau, 
apa nakua: Tae'pa kumorai kumande, 
ke tae'pi anna pura nasang kupokada 
tu kadangku dolo. Nakuami tu Laban: 
Pokadami. 

34 Nakuami: Aku te ruranannana' 
Abraham. 

35 Napasundun rongko' tonganmo PUANG 
tu puangku, naurunganni tarompo'mo, 
naben PUANG ba'tu sangapa budanna 
domba, bembe' sia sapi, salaka, bulaan, 
kaunan muane baine, unta sia keledai. 
36 Na Sara bainena puangku, undadian 
misa' pia muane tonna matuamo, anna 
ben nasangi to anakna tu mintu' barang 
apanna. 

37 Nasuamo' puangku menggata nakua: 
Da mualanni baine tu anakku dio mai 
anak dara to Kanaan, te tondok kunii 
torro. 

38 Sangadinna laoko lako to' banuanna 
ambe'ku sia lako to' pa'rapuangku, 
ammu dakaranni baine tu anakku dio. 

39 Mebalimo' lako puangku kukua: Umbai 
anna tae' namorai tu baine iato undi 
urrundu na" 

40 Nakuami lako kaleku: Iato PUANG 
kupengkaolaimo, tu la ussua malaeka'Na 
la musolan sia Ia duka la umpamaupa' 
kalingkammu, ammu alanni baine tu 
anakku dio mai to" pa'rapuangku sia dio 
mai banuanna ambe'ku. 

41 Tapi ammu masero pindan dio mai te 
penggatamu lako kaleku, ke rampomoko 
lako pa'rapuangku anna tae' nabenko, 
manassa masero pindanmoko dio mai te 
penggatamu lako kaleku. 

42 Nasusi to, iate allo saemo' lako to to' 
bubun, angku massambayang kukua: 

O PUANG, o Kapenombanna puangku 
Abraham, pamaupa'i tu lalan kuolainna. 
43Tiromi, bendanna' indete to” bubun, 
melo ke susii te: umbanna tu anak 
dara sun la meuai, angku ma'kada 
lako: Benna' kuiru'i sidi' tu uai lan mai 
bussomu, 

44 pakuami: Iru'mi sia ia duka tu mintu’ 
untami la kualan uai, iamoto tu baine 

Napasiuparanni PUANG tu anakna 
puangku. 

45 Tae'pa angku upu’ ma'kada lan 
penaangku, pakalan sunmi tu Ribka 
ussompo bussona namale rokko bubun 
unnala uai. Ma'kadamo' lako kukua: 
Benna' dikka' angku iru'i. 

46 Madomi'mi nalendokan dao mai 
palempengna anna kuai: Iru'mi puang, 
sia la kupairu' duka tu mintu' untami. 
Mangkato kuiru'mi na iatu mintu' unta 
napairu'. 

47 Kukutanaimi kukua: Mindaroko anak? 
Mebalimi nakua: Anaknana' Betuel, 
anak dadianna Nahor, tu napadadianni 
Milka. Kupapasangimi baba’ lako, sia 
kupaluangi komba tu limanna patomali. 
48 Tukkumo” umpenombai PUANG, angku 
pudii tu PUANG, iamo Kapenombanna 
puangku Abraham, tu mangka 
urrendenna' lako lalan tongan, Ia 
unnalanni anakna sangdadianna tu 
anakna puangku. 

49 Na totemo, ke mitiroanni kameloan 
sia maruru'komi lako puangku, la 
mipokadanna', angku issanni, kululako 
kanan, ba'tu lakoraka kairi. 

50 Mangkato mebalimi tu Laban sola 
Betuel nakua: Iate ianna te, bu'tu dio Ia 
mai PUANG, tae" nama'din la kikua lako 
kalemi kumua melo ba'tu kadake. 

51 Iti” sia tu Ribka, tambaimi misolanni, 
da'ito anna pobainei anakna puangmi 
susitu kadanNa PUANG. 

52 JTatonna rangimi rurananna Abraham 
tu mintu' kadanna tau iato mai, tukkumi 
rapa' rokko padang umpenombai PUANG. 
53Napatassu'mi tu ba'tu sangapa 
pareanan salaka sia bulaan sia ba'tu 
sangapa pakean, anna benni Ribka, sia 
ba'tu sangapa dukapa pareanan ballo 
nabenni tu anak muanena sia indo'na. 
54 Kumandemi sia mangiru'mi sola solana 
nama'bongi dio. Mebongngi'mi millik, na 
ma'kada nakua: La messimanmo' la sule 
lako puangku. 

>> Nakuami tu anak muanena sola 
indo'na: Da'ito angki torropa ba'tu 
sangapa sola te anak dara, susito, 
sangpulo allona, mimane male. 

56 Nakuami mebali: Da mitang 
unneloranna' na Napamaupa'mo PUANG 
tu kalingkangku: da'ito kimalemo sule 
lako puangku. 

37 Nakuami tu mai tau iato: Da'ito 
kitambai titi” anak dara, angki 
pepudukki. 

58 Natambaimi tu Ribka, anna kutanai 
lako nakua: Morairokoka la male sola 
tinde tau? Mebalimi nakua: La moraimo' 
male. 

59 Naelorammi tu Ribka, anak daranna 
male sola to massarakna sia iatu 
rurananna Abraham na mintu' solana. 

60 Napassakkemi tu Ribka nakua lako: 

E anak darangki, podo ammu membati' 
massa'bu-sa'bu lampana, sia la nalapa' 
nasang bati'mu tu babanganna ualinna! 
61 Ke'de'mi tu Ribka sola tu mai baine 
baananna, namale urrundu'i tu tau iato 
ussakei unta: nasolammi male tu Ribka. 
62 Ja toda tu Ishak sae lu dio mai bubun 
Lahai-Roi, belanna torro dio padang lo'na 
lu. 

63 Sunmi tu Ishak sumalong dio lu 
padang ma'tangnga'-tangnga" tonna 
solo' allo, naadonganni tu ulunna, 
pakalan anna tiroi tu ba'tu pira-pira unta 
sae. 

64 Naadonganni Ribka tu ulunna: na 
jatonna ta'paimi matanna tu Ishak, 
mengkalaomi dao mai untana. 

65 Nakuami tu Ribka lako rurananna 
Abraham: Mindara titi’ muane male dio 
padang sae untiroki'? Mebalimi nakua: 
Iamo puangku to. Naalami tu lullungna 
anna ma'lullung. 

66 Naulelean nasangmi tinde ruranan lako 
Ishak tu mintu’ apa mangka napogau'. 
67 Nasolammi Ishak tu Ribka tama 
tendana Sara, indo'na, napobainemi sia 
napakaboro'. Susimo kadipakatananna 
Ishak to tonna matemo tu indo'na. 


Kamateanna Abraham 


25:1-11 

25 1 Kebaine polemi tu Abraham 

umpobaine misa' baine disanga 
Ketura. 
2 Nakianak te undadian Zimran sia 
Yoksan sia Medan sia Midian sia Isybak 
na Suah. 
3Na Yoksan undadian Syeba sola Dedan. 
latu bati'na Dedan iamotu to Asyur sia 
to Letushim na to Leum. 
“Tatu mintu' muane nadadian Midian 
iamotu Efa sia Efer sia Henokh sia 
Abida na Eldaa. Mintu' te, muane bati'na 
nasang Ketura. 

”Lako ia Ishak nanii nasang ussorongi 
Abraham tu mintu' apa naampui. 

6 Apa lako anak tang nabolai naben 
pa'pakatana, mangkato nasua nasangmi 
mallai dio mai Ishak, anakna; tonna 
tuopa tu Abraham nasuai lako rampe 
matallo, lako Padang matallo. 

7 Inde sia tu lambe'na sunga'na Abraham, 
angge tuona saratu' pitungpulo Ilima 
taunna. 

8 Ka'tumi angin dipudukna Abraham 

sia ronta'mi tondon to batangna tonna 
matua indukmo banu' karurungan, 
nadipatama batu dilobang dipasola 
rapunna. 

9 Napeliangmi Ishak sola Ismael, anakna, 
tama lo'ko' Makhpela dio padangna 
Efron, anakna Zohar, to Het, sitingoan 
Mamre. 

10 Dio to padang naalli Abraham lako 

to Het. Indeto nanii umpalumpunni tu 
Abraham sola Sara, bainena. 

11 Napamasakkemi Puang Matua tu 
Ishak, anakna tonna matemo tu 
Abraham; torro diomi sikandappi' bubun 
Lahai-Roi. 

Bati'na Ismael 


25:12-18 


12 Inde sia tu sanganna mintu' anakna 
Ismael, anakna Abraham sola Hagar, 
baine to Mesir, pa'kurinanna Sara, tu 
umpadadian pia Abraham. 

13 Inde sia tu sanganna mintu’ muane 
nadadian Ismael, situru' kadadianna: 
iatu pa'bunga'na Ismael iamo Nebayot, 
namane Kedar sola Adbeel sia Mibsam. 
14 Sia Misyma sia Duma sia Masa, 

15 sia Hadad sia Tema sia Yetur sia Nafish 
na Kedma. 

16 Inde sia tu mintu’ anak muane 
nadadian Ismael sia inde sia tu mai 
sanganna, pada unnii tondokna sia 
inanna, tu sangpulo dua datu pantan 
umpobangsa bangsana. 

17 Inde sia tu lambe'na sunga'na Ismael: 
saratu' tallungpulo mpitu taunna, 
ka'tumi angin dipudukna sia ronta'mi 
tondon to batangna, nadipatama batu 
dilobang dipasola rapunna. 

18 Torromi tu tau iato mai randuk dio mai 
tondok Hawila sae lako Syur, matallona 
Mesir, ma'palulako Asyur. Na iatu tau 

iato ma'tondok sitingoan naninna mintu' 
siulu'na. 


Bati'na Ishak 


25:19-34 


19 Inde sia tu tuna'na diona bati'na 
Ishak, anakna Abraham. Na Abraham 
undadian Ishak. 

20 Patangpulo taunna tu Ishak tonna 
pobainei tu Ribka, anakna Betuel, to 
Aram dio mai Padan-Aram, anak daranna 
Laban, to Aram. 

21 Tatu Ishak malaku tongan langngan 
PUANG diona bainena, belanna 
tamanang: Napalalomi PUANG tu 
palakunna, ma'tambukmi tu Ribka, 
bainena. 

22Tatu pia'-pia' sita'du-ta'du lan 
pa'tambukanna, iamoto anna ma'kada 
nakua: lake susite, ma'apari narampoira' 
te iannate? Malemi umpekutananni lako 
PUANG. 

23 Ma'kadami tu PUANG lako Nakua: Den 
da'dua bangsa lan pa'tambukammu, 
iatu da'dua to sangpetayanan sisarak 
sun lan mai inan taummu: iatu misa' 

la mawatang ia na iatu misa'na sia iatu 
kakanna la napokaunan adinna. 

24 Tonna lambi'mi allona la kianak, den 
tonganmi da'dua pia rindu lan inan 
taunna. 

25 Tassu'mi tu bunga'na, mararrang, tae' 
bang silaenanna to balulang kebulu: 
nasangaimi Esau. 

26 Tassu'mi tu siulu'na, pia muane 

sia, manda' untoe kambutu'na Esau: 
nasangaimi Yakub. Iatu Ishak annanmo 
pulona taunna tonna dadi tu pia sola 
duai. 

27 Sakapua-puanami tu pia sola duai: 
iatu Esau manarang moasu sia tang 
rapa’ torro dio to" banua, apa iatu Yakub 
misa” to rapa' penaa torro lan tenda. 

28 Tatu Esau napakaboro' Ishak, belanna 
naporai Ishak ungkandei tu apa naala ke 
laoi moasu, apa iatu Ribka Yakub ia tu 
hapakaboro', 

29 Denmi pissan namangka tu Yakub 
ma'pare'de, saemi tu Esau dio mai 
padang bo'yo' tongan. 

30 Nakuami tu Esau lako Yakub: 

Benna' dikka' kukandei titi' pa'pare'de 
mararang-rarang, belanna bo'yo' 
tonganna'te. lamoto nasangai tau Edom. 

31 Ma'kadami tu Yakub lako Esau: 
Balukanni lako kaleku te allo ia 
bangsiamote tu katonganammu anak 
pa'bunga'. 

32 Nakuami tu Esau: Manassa aku te 
inang la mateku, apara gai'na lako 
kaleku tu katonganan anak pa'bunga'. 
33 Nakuami tu Yakub: Massumpako lako 
kaleku te totemo. Massumpami lako 
kalena, anna balukki tu katonganan 
anak pa'bunga' lako Yakub. 

34 Mangkato nabenmi Yakub roti sola 
pare'de kadong barra' tu Esau. Iatonna 
mangka kumande sia mangiru', ke'de'mi 
male. Susimoto tang napakeangga'na 
Esau tu katonganan anak pa'bunga'na. 


Ishak torro dio tondok to Filistin 


26:1-35 

26 t Saemi tu karorian pannang 

lan tondok iato, senga' ia na 
iatu karorian bunga'na tonna linona 
Abraham, iamoto anna male tu Ishak 
lako Abimelekh, datu to Filistin dio Gerar. 
2 Ombo'mi tu PUANG lako kalena anna 
ma'kada Nakua: Da mulao rokko Mesir: 
torromoko dio padang la Kupokadangko. 

3Torromoko butung to sae lan 

tondok iate, Aku la urrondongko sia 
umparongko'ko, belanna mintu' te tana 
iate la Kuba'giangko sia lako bati mu, 
sia la Kupalanda' tu sumpa mangka 
Kuposumpa lako Abraham, ambe'mu. 

4 Sia la Kupopemba'ka' tu bati'mu susi 
bintoen dao langi' sia la Kuba'gian 
bati'mu mintu' tana iate: lan bati'mu 
mintu' bangsa lan te lino la unnappa' 
karongkosan. 

> Tu belanna naturu'mo Abraham 

tu kadangKu sia nakaritutui tu 
pangalukangku, iamotu pepasanKu sia 
tu apa Kupondok sia Sukaran alukKu. 

6 Torromi tu Ishak dio Gerar. 

7 Nakutanaimi pa'tondokan tu diona 
bainena, namebali nakua: Siulu'ku, 
belanna mataku' umpokadai kumua 
bainena, nakua: Napateina' manii 
pa'tondokan diona Ribka, belanna melo 
pantarisanna. 

8 Den pissan tonna masaimo torro 

dio mentiromi tu Abimelekh, datu to 
Filistin dao mai pentiroanna, anna ta'pai 
matanna tu Ishak marassan sibarruga 
Ribka, bainena. 

9 Natambaimi Abimelekh tu Ishak anna 
kuanni: Manassa bainemi te baine iate, 
ma'apai ammi kua: siulu'ku? Mebalimi tu 
Ishak lako nakua: Belanna kusanga la 
kupomate. 

10 Nakuami Abimelekh: Ma'apai ammi 
pogau'i susito lako kaleki? Maraa 
bangsia te mai bangsa iate sangampa' 
bainemi, apa susirito kumua la minii 
umpabu'tuangkan misa' sala! 

11 Napa'parentammi Abimelekh lako 
makalima'na tau iato, nakua: Minda- 
minda umpatumbai lako te tau iate ba'tu 
latu bainena, la mate dipongko. 

12 Mangambo'mi tu Ishak lan tondok 
iato, nalan taun ia dukato, natammumi 
manglokkon pessaratu', belanna 
Napamasakke PUANG. 

13 Sugi'mi tu tau iato, samasai-sainna 
sasugi -sugi'nami naurungan mandu 
tongan sugi’. 

14 Den bembe’ sola domba tu daka'na, 
sapi sia kaunan buda, naurunganni 
nakemburu to Filistin. 

15 Mintu' bubun nabo'bok kaunanna 
ambe'na tonna linona Abraham, 
ambe'na, nabumbunmo to Filistin, 
naponnoimo litak rokko. 

16 Nakuami tu Abimelekh lako Ishak: 
Mallaikomi dio mai kaleki, belanna 
mandu paamokomi anna kami. 

17 Soro'mi tu Ishak inde to dio mai, anna 
pabendan tendana dio lombok Gerar, 
anna torro dio. 

18 Tonna iato nakaroi polemi Ishak 

tu mintu' bubun dibo'bok tonna 

linona Abraham ambe'na, tu mangka 
nabumbun to Filistin, tonna matemo 

tu Abraham anna mintu'nato nasangai 
Ishak susitu nasanganni ambe'na. 

19 Tatonna marassan tu mintu’ kaunanna 
Ishak mangkali-kali dio lombok iato, 
naappa'mi tu misa’ kalimbuang tang 
mate. 

20 Sipakkami to manglaa to Gerar tu to 
manglaana Ishak nakua: Uaingki kami 
te. lamoto anna sangai Esek tu bubun 
iato, belanna sipakkamo tau iato mai. 
21 Nabo'bok poleomi tu bubun senga’, 
sipakka poleomi diona bubun iato, 
iamoto anna sangai Sitna tu bubun iato. 
22 Tilelemi inde to dio mai tu Ishak 
anna bo'bok bubun senga’, natae'mo 
nasipakkai, nasangaimi Rehobot, anna 
ma'kada nakua: Totemo nabenmoki' 

kamalonaran PUANG sia la memba'ka'ki' 
lan te tondok. 

23 Undinnato malemi inde to dio mai 
langngan Bersyeba. 

24 Tatonna bongi iato, ombo'mi tu PUANG 
lako kalena, anna ma'kada Nakua: 
Akumo tu Kapenombanna Abraham, 
ambe'mu: da mumataku' belanna 
Kurondongko sia la Kupamasakkeko sia 
la Kupopemba'ka' tu bati'mu tete dio 
Abraham, taungKu. 

25 Napabendanmi Ishak tu inan 
pemalaran inde to dio, anna 
massambayang ussa'bu' sanganNa 
PUANG, sia napabendan tu tendana dio. 
Nabo'bok polemi kaunanna Ishak misa' 
bubun inde to dio. 

26 Saemi tu Abimelekh dio mai Gerar 
sola Ahuzat, sangmuanena na Pikhol, 
pa'baraninna, umpessitiroi Ishak. 

27 Nakuami tu Ishak lako: Ma'apai ammi 
sae umpessitiroina' na mikabiri'na' sia 
misuamo' mallai lan mai tondokmi? 

28 Mebalimi nakua: Payan mentolino 
lako kaleki kumua narondongkomi 
PUANG, kikuami: Sipatu la den tu 
basse tang simallaran ba'teng dio 
patomalinta, iamotu kamu anna kami 

sia la untanankan basse lako kalemi, 
kumua: 

29 tae' ammi la umpogau' kadake 

lako kaleki, susi dukato tu kaminna 
tae” kirumbu lenkomi sia moi misa’ 

tae” kipogau' lako kalemi sangadinna 
kameloanri, na iatonna pirangbongi' 
tongki suakomi male, mipomelo duka 
sia. Manassa Napamasakke tongankomi 
PUANG totemo. 

30 Natoratumi Ishak tu tau iato mai, anna 
kumande sia mangiru'. 

31 Mela'bikmi millik tu tau iato mai, 
anna sibasse tang la simallaran ba'teng, 
naelorammi Ishak male sule, namale 
marampa' tu tau iato mai. 

32 Tato allo iato saemi tu mintu' kaunanna 
Ishak umpokadanni tu diona bubun 
nabo'bok nakua: Kikabu'tuimo tu uai. 

33 Nasangaimi Syeba, iamoto anna 
disanga Bersyeba tu tondok iato sae lako 
totemo. 

34 Nasusi to, iatonna patangpulomo 
taunna tu Esau, umpobainemi Yudit, 
anakna Beeri, to Het, sia Basmat, 
anakna Elon, to Het. 

35 Jatu iannato umparosso penaanna 
Ishak sola Ribka. 

Yakub umpakena ambe'na la unnala 
katonganan anak pa'bunga' 


27:1-40 

27 1 Den pissan tonna matuamo tu 

Ishak sia maraunmo, anna tang 
pakitamo, natambaimi tu Esau, anak 
pa'bunga'na, anna kuanni nakua: E 
anakku! Mebalimi nakua: Inde siana’. 
2 Ma'kadami nakua: Matuamo', tae’ 
kuissan tu sunga'ku. 
3Totemo baai tu pareamu, tambilamu 
anna panamu, ammu sun lako padang 
umpangularanna'. 
4Ammu posarasanna' kande mammi’ 
susitu kuporainna, baanna' mai angku 
kandei sia anna ponno penaangku 
umpassakkeko kumane mate. 
> Narangimi Ribka tu apa napokada Ishak 
lako Esau, anakna. Malemi tu Esau lako 
padang la moasu tu la napakandeanni. 
6 Nakuami tu Ribka lako Yakub, anakna: 
Kurangi tu ambe'mu ma'kada lako Esau, 
siulu'mu, nakua: 
7 Banna’ pangula'mu sia posarasanna' 
kande mammi’, angku kandei 

kupassakkeko dio oloNa PUANG 
kumane mate. 

8 Jamoto totemo, e anakku, perangii 

tu kadangku ammu pogau'i tu apa 
kupokadangko. 

9 Laoko lako to' bembe' ma'baanan, 
alanna' da' dua anak bembe' laki 
malompo dio mai, angku posarasanni 
kande mammi’ tu ambe'mu susitu 
naporainna. 

10 La mubaan ambe'mu, anna kandei, 
napassakkeko, namane mate. 

11 Nakuami tu Yakub lako Ribka, indo'na: 
latu Esau, kakangku kebulu tu kalena, 
na aku te malana tu kuli'ku. 

12 Nakaka'na' manii ambe'ku angku 
butung to ma'telle dio olona, angku 
pabu'tuammo tampak ropu kaleku, 
tangia rongko'. 

13 Nakuami ungkuanni: Lu lako ia kaleku 
tu tampak ropummu, e anakku, perangii 
siai tu kadangku ammu lao unnalanna'. 
14 Malemi naala nabaai lako indo'na, 
naposarasanni indo'na kande mammi' 
susitu naporainna ambe'na. 

15 Naalami Ribka tu tamangkalena Esau, 
anak pa'bunga'na, iamotu me'lokna tu 

napalanna banua, anna papasangi tu 
Yakub anak bongsunna. 

16 Na jatu limanna patomali sia kale 
malananna lan barokona nasapu' 
balulang anak bembe' laki iato. 

17 Napatangkeimi kande mammi’ sia roti, 
to naposara', tu Yakub, anakna. 

18 Saemi lako ambe'na, anna ma'kada 
nakua: O ambe'! Nakuami tu Ishak: Inde 
siana’ mindaroko, e anakku? 

19 Nakuami tu Yakub lako ambe'na: 
Akumo Esau te, anak pa'bunga'mi, 
kupogau'mo susitu mipokadanna'. 
Millikmokomi unno'ko', ammi kandei 
tu pangula'ku, anna ponno penaammi 
umpassakkena'. 

20 Nakuami tu Ishak lako: Umba 
mukua madomi' unnappa'i, e, anakku! 
Mebalimi: Belanna, Napasiappa'na' 
PUANG, Kapenombammi. 

21 Nakuami tu Ishak lako Yakub: 
Inde-indeko, angku kaka'ko, e anakku, 
ba'tu la tongannai ikomo anakku Esau, 
ba'tu tangiaraka. 

22 Nareke'mi Yakub tu Ishak, ambe'na, 
anna kaka'i Ishak, nama'kada nakua: 
late gamara, gamaranna bang Yakub, 
apa iatu limanna, limanna Esau. 

23 Apa tae' anna tandai, belanna iatu 
limanna kebulu duka, susi limanna Esau, 
kakanna, napassakkemi. 

24 Nakuami Ishak: Tongannaraka iko 
siamo anakku Esau te? Nakuami: 
Tonganna. 

25 Nakuami Ishak: Painde-indeanna”, 
angku kandei tu pangula'na anakku sia 
anna ponno penaangku umpassakkeko. 
Napadio-dioammi, anna kandei Ishak. 
Nabenmi uai anggoro', anna iru'. 

26 Nakuami lako tu Ishak, ambe'na: 
Inde-indeko, udungna', e anakku. 

27 Nareke'mi anna udungi tu ambe'na. 
Naudukmi Ishak tu bau busarungngu'na 
tamangkalena, napassakkemi, nakua: 
latu busarungngu'na baunna anakku 
susi busarungngu'na padang, tu 
Napamasakkemo PUANG. 

28 Na Puang Matuamora la 
umpasaeangko ambun dao mai 

langi' sia lompona padang sia gandung 
manglokkon sia uai anggoro"! 

29 Anna ba'tu pira-pira bangsa Ia 
mengkaunan lako kalemu sia ba'tu 
pira-pira to sangpetayanan la tunduk 
dio olomu; sia la dadiko puangna mintu’ 
siulu'mu. Anna la tunduk tu mintu' to 

nadadian indo'mu dio olomu. La narua 
tampak ropu tu to untampakkiko ropu. 
Na minda-minda umpassakkeko la 
rongko'! 

30 Tatonna mangkamo tu Ishak 
umpassakke Yakub sia mane ra'pa' 
mallai tu Yakub dio mai tingayona Ishak, 
ambe'na, ta'kala anna saemo tu Esau 
sule moasu. 

31 Naposara'mi tu kande mammi’, anna 
baai lako ambe'na sia ma'kada nakua: 
Millikmokomi, ambe’, ammi kandei 

te pangula'na anakmi, anna ponno 
penaammi umpassakkena' 

32 Nakuami lako tu Ishak, ambe'na: 
Mindaroko? Mebalimi nakua: Akumo 
Esau anak pa'bunga'mi. 

33 Lendu’ tonganmi tirambanna tu 
Ishak, nama'kada nakua: Iake susii 
to, mindamo ia to moasu, anna sae 
umbanna'? Belanna mangka nasangmo 
kukande to, mumane sae sia mangka 
kupassakke, inang la rongko' ia. 

34 Tatonna rangimi Esau tu kadanna 
ambe'na susito, unnurruk-urrukmi 
tumangi”, na ma'kada lako ambe'na, 
nakua: Passakkena', passakke dukana’, 
ambe'! 

35 Nakuami tu ambe'na: Mangkamo sae 
ma'pakena tu adimmu, naalaimoko tu 
rongko mu. 

36 Mebalimi: Tang sipato'raka nasanga 
tau Yakub? Belanna totemo penduanmo' 
napakena: naalaimo' tu katonganangku 
anak pa'bunga', na totemo naalaiomo' 
tu rongko'ku! Ma'kadami tu Esau: 
Tae'moraka pa'passakke minannanna' 
37 Nabalimi Ishak, nakua lako Esau: 
Kuangka'mo mendadi puangmu sia 
mintu' siulu'na kupadadi kaunanna sia 
kupaguntu'i gandung sola uai anggoro': 
naapapa la kupogaurangko, e anakku? 
38 Nakuami tu Esau lako ambe'na: Ia 
mannaraka te misa' tu pa'passakke 
miampui, o ambe”? Passakkena', 
passakke dukana"! Unnurruk-urrukmi tu 
Esau tumangi’. 

39 Nabalimi Ishak, ambe'na nakua: 
Manassa iatu padang mupa'tondokki la 
sikambela padang malompo, tae' na la 
unto'doi ambun dao mai langi’; 

40 sangadinna pa'dangmuri la munii tuo 
sia la mengkaunanko lako adimmu. Sia 
la dadi undinna, ke umberong-berongko, 
la mulendokan tu ayokana dao mai 
sokkongmu! 

Yakub mallai lako Mesopotamia 


27:41-28:9 
41 Ta'kala anna kabiri'i Esau tu Yakub tu 
diona pa'passakke nabenni ambe'na. 
Nakuami tu Esau lan penaanna: Iatu 
allo dinii umpote bolongi ambe'ku 
mandappi'mo, na iapa to angku patei tu 
adingku Yakub. 
42 Napokadami tau lako Ribka tu kadanna 
Esau, pa'bunga'na, napopetambaimi tu 
Yakub, bongsunna, nakuami: La muissan 
kumua iatu Esau kakammu, la matana 
penaanna diona iko, ke napateiko. 
43 Na totemo, e anakku, perangii te 
kadangku, ke'de'ko, maleko mallai lako 
Haran, lako Laban anak muaneku. 
44 Torroko ba'tu sangapa-apa sola dio sae 
lako pa'dena tu kasengkeanna siulu'mu, 
15 sae lako merena tu kasengkeanna 
siulu'mu lako kalemu sia tang 
nakilalainna tu penggaurammu lako 
kalena, mangkato angku mesua 
untambaiko dio mai. Ma'apai te aku 
te, anna la sangallo bangri la kunii 
umposayu'komi sola dua? 

46 Ma'kadami tu Ribka lako Ishak: 
Masorromo' tuo, belanna natumang tu 
mai anak to Het, iake la umpobainepi 
to Het tu Yakub, susitu mintu' te to 
ma'tondok, apaopara gai'na tu katuoan 
lako kaleku? 
28 1 Natambaimi Ishak tu Yakub 
anna passakkei sia napakare'na 
nakua: Da mupobaine baine bu'tu dio 
mai to Kanaan. 
2 Ke'de'ko sia maleko lako Padan-Aram, 
lako banuanna Betuel, ambe'na indo 'mu: 
alai dio mai tu misa’ baine la mupobaine, 
to bu'tu dio mai Laban, anak muanena 
indo mu. 
3 Na Puang Matuamora tu Umpoissan 
angge maritik umparongko'ko 
umpopembati'ko sia umpopemba'ka'ko, 
anna iko nanii garonto'na ba'tu pira-pira 
bangsa. 
4 Sia Ia la umba'giko rongko'na Abraham 
sia lako duka bati'mu ammu pomana'i 
tu padang munii mentiruran sia tu 
mangka napa'ba'gian Puang Matua lako 
Abraham! 
> Susimoto tu kanasuanna Ishak ke'de' 
male tu Yakub, malemi lako Padan-Aram 
umpellambi'i Laban, anakna Betuel, 

to Aram, iamo anak muanena Ribka, 
indo'na Yakub sola Esau. 

6 Jatonna tiroi Esau kumua napassakke 
Ishak tu Yakub sia nasua male lako 
Padan-Aram la unnala baine dio mai la 
napobaine sia iatonna passakkemi anna 
pakare'nai nakua: Da mupobainei tu mai 
to Kanaan: 

7 Sia naturu' Yakub tu kadanna indo’ 
ambe'na anna male lako Padan-Aram, 

8 ha iatonna tiroi Esau kumua iatu Ishak, 
ambe'na, tang naporai tu anak dara to 
Kanaan, 

9 malemi tu Esau lako Ismael, anna alai 
tu Mahalat, anakna Ismael, to nadadian 
Abraham, sangbainena Nebayot, anna 
pobainei, boko'tu baine inang dennamo. 


Yakub mangimpi dio Betel 


28:10-22 


10 Tonna mangkato, tassu'mi tu Yakub 
lan mai Bersyeba, namale lako Haran. 
11 Rampomi lako misa” inan, anna 
ma'bongi inde to belanna lambunmo tu 
allo; naalami tu batu misa’ to mintu’ 
batu dio inan iato, napoallonan, anna 
bambangan kalena inde to la mamma’. 

12 Mangimpimi den misa' eran bendan 
lan lino sumpu langngan langi'; natiromi, 
ba'tu pira-pira malaeka'Na Puang Matua 
lu langngan lu dao mai eran iato. 
13Manassa den tu PUANG bendan dao 
anNa ma'kada Nakua: Akumo tu PUANG, 
Kapenombanna Abraham, nene'mu, sia 
Kapenombanna Ishak, na iate padang 
munii mamma' la Kubenko sia la Kuben 
bati'mu. 

14 Tatu bati'mu la susi barra'-barra' sia la 
tumale'ko lako matallo matampu', rekke 
ulunna salu sia sau' pollo'na uai, nalan 
kalemu sia lan bati'mu nanii tu mintu' 
suku lan lino unnappa' karongkosan. 
15Manassa la Kurondongko sia la 
Kurinding pala'ko umba-umba muola 
sia la Kupasuleko indete padang iate, 
belanna tae’ angKu la untampeko sae 
lako Kupogau'na tu apa mangka Kuallu' 
lako kalemu. 

16 Pakalan anna pana'dingmo tu Yakub, 
na ma'kada nakua: Den pale' tu PUANG 
indete inan iate, natae' angku issanni! 
17 Saemi mataku'na anna ma'kada 
nakua! Lendu' masangna inan iate! 
Tangia senga'na sangadinna banuanNa 
Puang Matua na iamote tu ba'ba suruga! 

18 Mebongngi'mi millik tu Yakub, anna 
alai tu batu naallonni, napabendan la 
dadi misa” tanda dianna batu silambi,, 
anna bolloi minna’. 

19 Nasangaimi Betel tu inan iato, apa iatu 
sanga dolona tondok iato, disanga Lus. 
20 Mangallonammi tu Yakub nakua: 

lake Narondong siana' Puang Matua sia 
Narinding pala'na' dio lalan, tu kuolai 
totemo te sia Nabenna' la kukandena sia 
tamangkale la kupake, 

2langku sule marampa' lako to' 
banuanna ambe'ku, manassa PUANGmo 
tu Kapenombangku. 

22Tate batu tu kupabendan la dadi 
misa' tanda dianna batu silambi' iato, 
mendadi banuanNa Puang Matua, angku 
penombangKomi sangtaa sangpulona tu 
mintu’ barang apa Mikamaseanna'. 


Yakub lan banuanna Laban 


29:1-30 
29 1 Ke'de'mi tu Yakub inde to dio 
mai, ma'palulako padang to 
rampe matallo. 
2 Natiromo den misa' bubun dio padang 
iato; naden tallung tuntunan bembe' sola 

domba tisambo' dio sa'dena, belanna 
dio bubun iato tu nanii tau umpairu'i tu 
mintu' bembe' sola domba: den misa' 
batu kapua dao baba bubun iato. 
3Naramba nasangmi tau lako tu mintu' 
bembe' sola domba ma'baanan anna 
lolinni tu batu dao mai baba bubun, 
napairu'i tu mintu' bembe' sola domba, 
mangkato napasulemi langngan baba 
bubun tu batu lako inanna. 

4 Nakuami tu Yakub lako: E mintu’ siulu', 
lu umbarokomi nii te? Mebalimi nakua: 
Lu diokan mai Haran. 

5 Nakuami lako tau iato mai: Mitandairaka 
tu Laban, ampona Nahor? Mebalimi tu 
tau iato nakua: Kitandai. 

6 Nakuami lako: Malaga'-laga' siaraka? 
Mebalimi tu tau iato mai nakua: 
Malaga'-laga' sia: tiromi, iamo Rahel to 
dio, anakna baine, sae ussolan bembe'na 
sia dombana. 

7 Ma'kadami tu Yakub nakua: Tiroi, 
kulla'pa tu allo, tae'pa naattunna la 
dipebala tu patuoan: pairu'mi tu bembe' 
sola domba ammi pakandei sule! 

8 Mebalimi tu tau iato mai nakua: Tae' 
nama'din, ke tae'pi anna ma'misa 
nasang tu bembe' sola domba, nalolinni 

tau tu batu dao mai baba bubun, kimane 
umpairu' nasangi tu domba sola bembe’. 
9 Marassanpa sipa'kada-kada tau iato 
mai, saemi tu Rahel urramba bembe'na 
sia dombana ambe'na, belanna to 
manglaa duka ia. 

10 Tatonna tiroi Yakub tu Rahel, anakna 
Laban, anak muanena indo'na, sia 

latu bembe'na sia dombana Laban, 
anak muanena indo'na, saemi tu Yakub 
urreke'i anna lolinni tu batu dao mai 
baba bubun, napairu'i tu bembe'na sia 
dombana Laban, anak muanena indo'na. 
11 Sia naudung Yakub tu Rahel, anna 
ma'urrukan tumangi’. 

12 Belanna napokada Yakub lako Rahel 
kumua sangdadianna ambe'na, iamo 
anakna Ribka, ma'dondo-dondomi tu 
Rahel male umpokadanni ambe'na. 

13 Tatonna rangii Laban, kumua sae tu 
Yakub, anakna anak daranna, ma'dondo- 
dondomi umpessitammui, anna raka'i 
sia naudung nasolanni tama banuanna. 
Naulelean nasangmi Yakub lako Laban 
mintu' apa dadi lako kalena. 

14 Nakuami tu Laban lako: Manassa 
ikomo tu sangrara sangbukungku! 

Torromi tu Yakub sola, ganna' bang 
sangbulan. 

15 Mangkato nakuami tu Laban lako 
Yakub: Belanna sangdadiangkuko, la 
sipaturokoka mengkarang punala bang 
dio kaleku? Pokadanna' umbara nakua 
tu saromu? 

16Jatu Laban den da'dua baine tu 
anakna, iatu kakanna disanga Lea, na 
iatu adinna disanga Rahel. 

17 Tatu Lea ma'mata mallun, apa iatu 
Rahel makari'dik tu kalena sia melo tu 
pantarisanna. 

18 Tatu Yakub Rahel tu nakasinnai, iamoto 
anna kuai: Da'ito angku mengkarang 
bangmo lako kalemi pitung taun diona 
Rahel, anakmi, tu bongsunna. 

19 Ma'kadami tu Laban nakua: La'bi' 
ke iko kuben, ke la tau senga'mora Ia 
kuben: tatorromo sola. 

20 Mengkarangmi tu Yakub pitung taun 
tu belanna Rahel, na iato pitung taun 
sangattu' bangri nasa'ding, belanna 
kamasinnanna lako Rahel. 

21 Ma'kadami tu Yakub lako Laban 
kumua: Benmo' tu baineku, angku 
sangampa' belanna ganna'mo tu 
attungku. 

22 Narampunmi Laban tu mintu' to 
ma'tondok, anna pogau' pa'maruasan. 
23 Tato bongi iato, nasolammi Laban tu 
Lea, anakna, lako Yakub anna sangampa' 
Yakub. 

24Tatu Lea naben Laban misa” baine 
sabua'na disanga Zilpa la napopa'dua'. 
25 Tatonna melambi' dio mai, natiromi, 
Lea ia: iamoto anna ma'kada tu Yakub 
lako Laban nakua: Ma'apai ammi 
pasusina' to? Tang dionaraka Rahel 
angku mengkarang dio kalemi? Ma'apai 
ammi pakenana”? 

26Mebali tu Laban nakua: Tae’ 

ia biasanna lan te tondokki tu la 
umpa'benganni dolo tu adinna, ke tae'pi 
tu kakanna. 

27 Paganna'i pitung allo lako te anakku, 
angku ben dukako tu pia iato belanna 
pengkarangan la mukarang polepa dio 
kaleku pitung taun. 

28 Napogau'mi Yakub susito, napaganna'i 
pitung allo lako baine iato, namane 
umbenni Laban lako tu Rahel, anakna la 
napobaine. 

29 Tatu Rahel naben Laban misa” baine 
sabua'na, disanga Bilha la napopa'dua'. 

30 Sipatonangan polemi kurin Yakub tu 
Rahel sia mandu napakaboro' na iatu 
Lea. Mengkarangmi tu Yakub lako Laban 
pitung taun polepa. 


Diona anakna Yakub 


29:31-30:24 


31 Tatonna tiroi PUANG kumua iatu Lea 
naerean penaa, Nabungka'mi tu inan 
taunna, apa iatu Rahel tamanang. 

32 Ma'tambukmi tu Lea, anna dadian 
misa' pia muane, nasangai Ruben nakua: 
Natiro PUANG tu kamasussangku, iamoto 
totemo la napakaboro'na' muaneku. 

33 Ma'tambuk poleomi, anna dadian 
misa' pia muane, nakuami: Belanna 
Narangi PUANG kumua diereanna' 
penaa, Nakamasei poleomo' te totemo. 
Nasangaimi Simeon tu pia iato. 

34 Ma'tambuk poleomi, anna dadian 
misa' pia muane, nakuami: Totemo, 
pissanna te, la la'ka'mo tu muaneku 
lako kaleku, belanna tallumo tu muane 
kupadadianni. Iamoto anna sangai Lewi 
tu pia iato. 

35 Ma'tambuk poleomi, anna dadian 
misa’ pia muane, na ma'kada nakua: 

Pissanna te la umpudina' PUANG. Iamoto 

anna sangai Yehuda tu pia iato. Radanmi 

ma'dadian tau. 

30 1 Tatonna tiromi Rahel kumua tae’ 
anna padadianni tau tu Yakub, 

mangimburumi lako kakanna, anna 

ma'kada lako Yakub, nakua: Benna' aku 

anak: iake tae'i, matena' aku te! 

2 Re'dekmi tu ara'na Yakub lako Rahel, 

nama'kada nakua: Ussondara'ka 

Puang Matua, tu tang unnelorangko 

ma'tambuk? 

3 Nakuami tu Rahel: Tiroi, inde sia tu 

pa'dua'ku Bilha, sangampa'ko nakianak 

diong to' riangku, anna dio mai kalena 

nanii bu'tu bati'ku. 

4 Nabenmi tu Bilha, pa'dua'na napobaine 

anna sangampa'. 

> Ma'tambukmi tu Bilha, anna padadianni 

misa’ pia muane tu Yakub. 

SNakuami tu Rahel: Na 

sandatongannimo' Puang Matua tu 

diona kaleku sia Natanding talingamo tu 

palakungku, Nakamaseina' pia muane 

misa”, iamoto anna sangai Dan tu pia 

iato. 

7 Tatu Bilha, pa'dua'na Rahel ma'tambuk 
poleomi, anna padadianni misa' pia 
muane ma'penduanna tu Yakub. 

8 Ma'kada tu Rahel nakua: Sieana' 
kakangku lan kasiean maparrang, angku 
taloi. Nasangaimi Naftali tu pia iato. 
?Tatonna tiromi Lea kumua radanmo 
ma'dadian tau, naalami tu Zilpa, 
pa'dua'na, nabenni Yakub napobainei. 

10 Napadadiammi Zilpa, pa'dua'na Lea 
misa' pia muane tu Yakub. 

11 Nakuami tu Lea: Rongko' tongan. 
Nasangaimi Gad tu pia iato. 

12 Undinna napadadiammi Zilpa, 
pa'dua'na Lea pia muane ma'penduanna 
tu Yakub. 

13 Ma'kadami tu Lea nakua: Maupa'na', 
belanna mintu' baine la ussangana', 
rongko'. Nasangaimi Asyer tu pia iato. 

14 Tatonna peparean sunmi tu Ruben 
male, nakabu'tuimi tu bua mandragora, 
nabaai lako Lea indo'na. Nakuami 

tu Rahel lako Lea: Benna' tu bua 
mandragorana anakmu. 

15 Mebalimi tu Lea nakua lako: Tae'paraka 
nasilasa tu mualaina' muaneku? La morai 
siaporokoka unnala bua mandragorana 
anakku? Nakuami tu Rahel: Iamoto anna 

la sangamparangko te bongi, sonda bua 
mandragorana anakmu. 

16 JTatonna saemo tu Yakub dio mai 
padang tonna makaroen, sunmi tu Lea 
umpessitammui, anna ma'kada nakua: 
Tae' nama'din tang torroko, belanna 
kupassaroi tongan-tonganko bua 
mandragorana anakku! Sangampa'mi 
tonna bongi. 

17 Natanding talingami Puang Matua 

tu palakunna Lea, naurunganni 
ma'tambuk anna padadianni pia muane 
ma'pellimanna tu Yakub. 

18 Nakuami tu Lea: Nabenmo' Puang 
Matua tu saroku, belanna kubenmo 
muaneku tu pa'dua'ku. Nasangaimi 
Isakhar tu pia iato. 

19 Ma'tambuk polemi tu Lea, anna 
padadianni pia muane ma'pennannanna 
tu Yakub. 

20 Nakuami tu Lea: Naserongina' Puang 
Matua misa" pamengan mala'bi', totemo 
la nakari'piina' muaneku, belanna 
kupadadiammo pia muane annan. 
Nasangaimi Zebulon tu pia iato. 

21 Undinna undadiammi misa’ pia baine, 
tu nasangai Dina. 


KADADIAN 30.22-28 131 


22 Nakilalai dukami Puang Matua tu Rahel 
sia Natanding talinga tu palakunna anNa 
bungka'i tu inan taunna. 

23 Ma'tambukmi, anna dadianni tu misa' 
muane, nama'kada nakua: Nasamboimo 
Puang Matua tu siri'ku. 

24 Nasangaimi Yusuf tu pia, nama'kada 
nakua: AnNa rangngannimira Puang 
Matua misa' pia muane. 


Kerangngan tu dombana 
sia bembe'na Yakub 


30:25-43 


25 Denmi pissan tonna mangka undadian 
Yusuf tu Rahel, nama'kada tu Yakub lako 
Laban nakua: Eloranna' male, angku 
sule lako tondokku sia lako padangku. 
26 Benna' tu baineku sia mintu' anakku 
tu kupa'rurananni lako kalemi, angku 
male, belanna miissan sia tu ra'ta'ku tu 
mangka kupogau' mati’. 

2/ Mebalimi tu Laban nakua: Melo ke 
mukamaseina', belanna sombomo lako 
kaleku, kumua tete diori kalemu anNa 
parongko'na' PUANG. 

28 Sia nakuapa tu Laban: Pokadanna' 
saromu, tu sipatu kubaya', angku benko. 

29 Mebalimi tu Yakub lako nakua: Miissan 
tumba tu ra'ta'ku mati’ sia tumbai tu 
mintu' patuoammi tu kukampainna. 

30 Belanna sidi'ri tongku tang saepa, 
namemba'ka' kalle-kalleammo, 
Naparongko'komi PUANG tu temponna 
aku umpoissanni: na totemo piran 
polepa angku la umposara' kalena 
tananan dapo'ku? 

31 Nakuami tu Laban: Apara tu la 
kubenko? Mebali Yakub: Moi misa' apa 
da'omo mibenna': ke la mia'ga susimora' 
te, kulaaimira sia kukampai polemira tu 
dombami sia bembe'mi. 

32 Tate allo la kulelei mintu’ dombami 
sia bembe'mi, angku sarakki tu 

domba sambo ra'tuk sia saleppang. 

Na iatu mararangna mintu' domba sia 
saleppangna sia sambo ra'tukna tu 
mintu'na bembe' iamo saroku. 

33 Na kamalamburangku la ussanda 
tongannina' undinna, ke saekomi untiro 
saroku: na iake denni tang sambo ra'tuk 
ba'tu tang saleppang tu mintu'na bembe' 
sia tang mararang tu mintu'na domba, 
iamo disanga bokoku to. 

34 Mebalimi tu Laban: Inaammu bang 
susitu kadammu. 

35 Jato allo iato, nasarakkimi tu mintu’ 
bembe' laki balo sia saleppang sia 
mintu' bembe' birang sambo ra'tuk, 

sia saleppang sia iatu mintu' ma'balo 
mabusanna sia mintu' mararangna tu 
mintu'na domba, anna sorongi lako 
anakna. 

36 Napamambelai Laban tu mintu'nato 
lingkan tallung allo dio mai to' naninna 
Yakub, na iatu senga'na dombana na 
bembe'na Laban nalaai Yakub. 

37 Naalami Yakub ba'tu pira-pira tangke 
mamatanna kayu awara' sia kayu badan 
sia kayu kastala' anna sosoi anna 
passura'-sura' napayan tu mabusanna to 
dio tangke kayu iato. 

38 Tatu tangke kayu mangka nasosoi, 
naparokko pambo'bok sia rokko 
pa'pairusan, tu nanii domba sia bembe' 
sae unniru' uai, dio tingayona, iake 
saei unniru' uai tu domba sia bembe’, 
sirundu"'. 

39 Take mangkai sirundu' tu domba sia 
bembe' sikandappi' tangke kayu iato, 
anna kianak, den tu balo, den tu sambo 
ra'tuk, den tu saleppang. 

40 Nasarakkimi Yakub tu mintu' anak 
domba iato, anna popentingoi tu mintu' 

anak domba sia bembe' lako ma'balona 
sia mararangna lan tu mintu' dombana 
sia bembe'na Laban: susimoto nanii 
umpabu tu ba'tu sangngapa domba sia 
bembe' ma'baanan tu Yakub, tu tae' 
anna pasisolai dombana sia bembe'na 
Laban. 

41 Susimoto, ke sirundu'oi tu domba 
sia bembe' malappukna, naparokkomi 
pambo'bok Yakub tu tangke kayu dio 
tingayona domba sola bembe’, anna 
sirundu' sikandappi' tangke kayu iato. 
42 Apa iatu mintu' domba sia bembe' 
tang malappukna tae' naparokkoi: 
susimoto, iatu mintu' domba sia bembe' 
tang malapu' napotaa Laban, na iatu 
malappukna napotaa Yakub. 
43Mandumi sakendek-kendekna 

tu kasugiranna Yakub, naurunganni 
unnampui ba'tu sangapa budanna domba 
sia bembe' sia kaunan muane-baine sia 
unta na keledai. 


Mallaimi tu Yakub untampe Laban 


31:1-55 
3 1 | Narangimi Yakub tu kadanna 
anakna Laban tu mai muane, 

nakua: Naala nasangmo Yakub tu mintu' 
apanna ambe'ta, na iatu barang apanna 
ambe'ta iamo naposugi. 

2 Sia natiro Yakub tu lindona Laban, 
tae'mo namatana susi dolona. 
3Ma'kadami tu PUANG lako Yakub, 
Nakua: Sulemoko lako tondok nene'mu 
sia lako sangdadiammu, Aku la 
urrondongko. 

4Mesuami tu Yakub untambai Rahel 
sola Lea sae dio padang tu nanii mintu' 
patuoanna. 

> Nakuami tu Yakub lako: Kutiro tu 
lindona ambe'mi, tae'mo namatana 

susi dolona, apa Narondong siamo' 
Kapenombanna ambeku. 

6 Miissan sia kumua kupengkabatta'i 
tongan sumaro lako ambe'mi. 

7 Apa napakenana' ambe'mi, pessangpulo 
nasondai tu saro ra'ta'ku, apa tae' anNa 
tiro-tiroi Puang Matua umpogau' kadake 
lako kaleku. 

8 Jatonna kuai: Mintu' domba sia bembe’ 
saleppang la muposaro, undadian 
nasangmi saleppang, sia iatonna 

kuai: Mintu' domba sia bembe' balo la 
muposaro, undadian nasangmi balo. 

9 Susimoto Nanii unnalai Puang Matua 
dio mai ambe'mu tu patuoan, anNa 
palulakoi kaleku. 

10 Belanna den pissan tonna sirundu' 

tu domba sia bembe', kubangunanni tu 
matangku, kutiroi lan tindoku, kumua 
iatu mintu' bembe' laki tu urrundu' 
bembe' birang, den balo, den sambo 
ra'tuk, den saleppang. 

11 Ma'kadami tu malaeka'Na Puang 
Matua lako kaleku lan tindo: E Yakub. 
Mebalimo': Inde siana’. 

12 Nakuami: Totemo bangunanni tu 
matammu, tiromi tu mintu' bembe' 
laki, tu urrundu’ bembe' birang, den 
balo, den sambo ra'tuk den saleppang, 
belanna Kutiro nasangmo tu mintu' 
penggauranna Laban lako kalemu. 

13 Akumo tu Kapenomban dio Betel, inan 
munii umbolloi minna' tu batu tanda, 
iamotu inan munii mangallonan lako 
Kaleku: totemo ke'de'moko ammu tassu' 
lan mai tondok iate sule lako tondokna 
sangdadiammu. 

14 Mebalimi tu Rahel sola Lea: Denparaka 
taaki ba'tu mana' lan banuanna ambe'ki? 

15 Tang nasangarakannika kumua to 
saekan? belanna nabalukmokan sia 
napepurai tu sombaki. 

16 Belanna mintu' tu kasugiran mangka 
Naala Puang Matua dio mai ambe'ki, 
inang apangki siamo, sia apanna 
anakki, totemo pogau'i tu mintu’ apa 
Napokadangko Puang Matua! 

17 Mangkato, ke'de'mi tu Yakub anna 
pakendekki tu mintu' repokna langngan 
unta. 

18 Sia nabaa tu mintu' patuoanna sia 
barang apanna, tu napabu'tumo, iamotu 
patuoan napoapamo, tu napabu'tumo 
dio Padan-Aram, la male lako Ishak, 
ambe'na, lako tondok Kanaan. 

19 Tatu Laban male toda ia ungku'ku'i 
bulu dombana: nabokomi Rahel tu balo' 
taunna ambe'na. 

20 Natangnga' Yakub tu Laban, to Aram, 
tae” napokadanni kumua la mallai. 

21 Mallaimi tu Yakub umbaa mintu' 
apanna, ke'de'mi anna ullamban salu sia 
ma'palulako buntu Gilead. 

22 Tatonna ma'tallung alloammo 
napokadami tau lako Laban nakua: 
mallaimo tu Yakub. 

23 Nasolammi Laban tu mintu' 
sangdadianna anna ula'i pada 
mambelanna kalingkan pitung allo, anna 
lambi'i dio buntu Gilead. 

24 Apa sae tu Puang Matua lako Laban, 
to Aram, tonna mabongi lan tindona, 
Nakua: Kilalai tonganni, da muma'kada 
lako Yakub la melona la kadakena. 

25 Mangkato nalambi'mi Laban tu Yakub. 
latu Yakub unnosokmo tendana dao 
buntu iato, na iatu Laban unnosok toda 
ia tendana dao buntu Gilead. 

29 Ma'kadami tu Laban lako Yakub 
nakua: Umbara susite penggaurammu, 
ammu tangnga'na' sia mupallaian tu 
mai anakku butung to dirampa bassi 
mataran? 

27 Apara bannangna ammu mallai 
kamama' bangra sia mutangnga'na' tang 
mupokadan siamo', angku issanni lao 
ussolangko naturu' kaparannuan sia 
naturu' sengo sia oni ganda'-ganda' sia 
oni katapi. 

28 Sia tae' poleopi ammu tangga'na' 
unnudungi tu mati' bati'ku muane 

sia baine. lamoto munii umpogau'mo 
penggauran baga. 

29 Maatang duka sia tu limangku Ia 
umpata paikomi kadake, apa sangmai' 
bongi Nama'kada lako kaleku tu 
Kapenombanna ambe'mu Nakua: Kilalai 
tonganni, da muma'kada lako Yakub la 
melona la kadakena. 

30 Totemo inang la malemoko, belanna 
mamali' tonganko lako banuanna 
ambe'mu, nama'apai ammu bokoi tu 
balo'ku? 

31 Mebalimi tu Yakub lako Laban nakua: 
Mataku'na' kukua: Mialai torona'i manii 
tu mai anakmi. 

32 Na minda-minda minii unnappa'i tu 
balo'mi, damo nadipatuo len. Daka'i dio 
tingayona mintu' sangdadianta, ke la 
denni dio kaleku tu apammi, alai sule. 
Apa tae' anna issanni Yakub kumua 
mangka naboko Rahel. 

33 Tamami tendana Yakub tu Laban sia 
tama tendana Lea sia tendana to baine 
sabua' da'dua, natae' nakabu'tui lenni. 
Iatonna sunmo lan mai tendana Lea, 
anna tama tendana Rahel. 

34 Apa naalamo Rahel tu balo' tau, 
anna patamai lapik unta, anna o'ko'i. 
Napemabillei Laban lan tenda iato, apa 
tae' nakabu'tui. 

35 Nakuami tu Rahel lako ambe'na: Da 
misengke, ambe”, belanna tae’ kubelai 
bendan dio tingayomi, pa narampoina' 
lalan biasanna baine. Napemadaka'i lan 
tenda iato, apa tae’ nakabu'tui tu balo’ 
taunna. 

36 Re'dekmi ara'na Yakub anna sarabai tu 
Laban, nakua lako: Apara palendurangku 
sia kasalangku, ammi sengkera undi 
unnula'na'? 

37 Tatommi bille simisa'i tu pareanangku, 
apara tu pareanammi mikabu'tui? Paindei 
te tingayona mintu' sangdadiangku sia 
sangdadiammi, anna paolaiki' salunna 
sola dua. 

38 Duangpulomo' taunna torro sola 
kamu, na iatu domba birangmi sia 
bembe' tae' bangra masala tu anakna, 
sia latu lakinna tae'ra angku kandei. 

39 Tatu tang kulaainnamo tae” angku 
patiroangkomi, sangadinna kusonda 

sia iatu dibokona ke kulla'i allo ba'tu 
mabongi mipasurungina'. 

40 Nala'da'na' allo keallo sia iake bongi 
haparrana' sangkang, sia maroyana'. 

41 Na totemo duangpulomo' taunna lan 
banuammi: sangpulo a'pa'na' taunna 
ruranan mati' diona te anakmi da'dua 

na annan taunna diona dombami sia 
bembe'mi, anna pessangpulo misondai 
tu saro ra'ta'ku. 

42Jake tang la Narondongna' 
Kapenombanna ambe'ku, 
Kapenombanna Abraham sia To 
napengkaolai Ishak, manassa totemo 
misuana' male ma'pala' lo'bang. 
Manassa Natiro Puang Matua tu parri'ku 
sia kamara'tasangku mengkarang. Iamo 
umpakilalakomi sangmai' bongi. 

43 Mebalimi tu Laban lako Yakub nakua: 
late mai baine anakku sia iate mintu' 
pia muane anakku duka, sia mintu' te 
patuoan patuoangku duka, pissanni to, 
mintu'na tu mutirona inde, apangku 
nasang. Apa totemo la kupatumbai te 
anakku baine sia mintu' te pia muane 
nadadiammo? 

44 Maiko anta tanan basse, la tapotanda- 
tasikna patomalinta! 

45 Naalami Yakub tu misa” batu anna 
osokki, tu la mendadi misa' tanda dianna 
batu silambi'. 

46 Nakuami tu Yakub lako mintu' 
sangdadianna: Rampunni tu batu. 
Naalami tu ba'tu pira-pira batu, 


KADADIAN 31.47-53 142 


natombonni anna kumande dao 
pa'tombonan batu. 

47 Nasangaimi Yegar-Sahaduta Laban, 
apa nasangai ia Galed Yakub. 

48 Nakuami tu Laban: Iake totemo, iate 
pa'tombon batu la titanan sa'bi lako kita 
sola dua. Iamote nasangai Galed. 

49 Sia nasangai siapa Mizpa, belanna 
nakua: La Nakanandaiki' PUANG 
patomalinta, ke tang sikitanammiki'. 

50 Take mupakario-rioi tu mai anakku sia 
umpobaineko baine senga’, moi anna 
tae' tau dioren: kilalai, kumua Puang 
Matua la untiroki' patomali. 

51 Sia nakuapa tu Laban lako Yakub: 
Tiroi te pa'tombon iate sia iate batu 
dipotanda, tu kuosok tapotanda. 

52 Tate pa'tombon sia iatu batu dipotanda 
tu la ditanan sa'bi, kumua tae' angku la 
ullendu' te pa'tombon iate sia tae’ duka 
ammu la ullendu'i te pa'tombon sia batu 
dipotanda sae la kadake. 

53 Kapenombanna Abraham sia 
Kapenombanna Nahor, pada 
Kapenombanna ambe'ta umpaolaiki' 
salu! Massumpami tu Yakub ussa'bu' To 
napengkaolai Ishak, ambe'na. 

54 Napemalarammi Yakub tu misa' 
pemala' dao buntu iato, anna tambai 
nasangi tu sangdadianna sae kumande 
sola: kumandemi sola nasangi anna 
ma'bongi dao buntu iato. 

>> Tatonna mela'bik la ke'de'mi tu Laban, 
anna udung nasangi tu mai bati'na 
muane sia baine sia napassakke, anna 
male sule lako tondokna. 


Mataku' Yakub sitammu Esau 


32:1-21 

32 lTarru'mi tu Yakub male, 

anna sitammu ba'tu pira-pira 
malaeka'Na Puang Matua. 
2Tatonna tiroi Yakub, nakuami: Iamo 
pa'baraninNa Puang Matua te mai! 
Nasangaimi Mahanaim tu inan iato. 
3Nasuami Yakub tu ba'tu pira-pira tau 
male dolo umpessitiroi Esau, siulu'na, 
lako tana Seir, iamo lili'na Edom. 
4Napakare'nami tu tau iato mai nakua: 
Susite tu la mipokada lako Esau, 
puangku, kumua: Susite tu kadanna 
kaunanta Yakub: Mentiruranna' dio 
Laban sia torrona' sola sae lako totemo. 

> Den sapi sia keledai, sia domba na 
bembe' sia sabua' muane baine kuampui, 
iamoto angku mesua umpokadangkomi, 
ke ma'dinni mikaturu-turuina'. 

6 Sulemi lako Yakub tu to disua nakua: 
Sitiromokan Esau, siulu'mi sae duka la 
ussitiroangkomi sia den a'pa'ratu' muane 
nasolan. 

7 Lendu'mi mataku'na tu Yakub sia 
pussak, na iatu mintu' to nasolan sia 
mintu' domba sia bembe' sia sapi sia 
unta napaduang tuntunan. 

8 Belanna nakua: Iake saei narukka' 
Esau tu sangtuntunan anna taloi, iatu 
sangtuntunan ma'dinpa lussu’. 
9Ma'kadami tu Yakub nakua: O 
Kapenombanna nene'ku Abraham, 

o Kapenombanna ambe'ku Ishak, o 
PUANG tu mangka ma'kada lako kaleku 
susite: Sulemoko lako tondokmu sia lako 
rapummu, Aku la umpatiroiko melo. 
10]atu aku te tae” angku sipatu la 
unnappa' kameloan sia kamarurusan 
moi sidi” duka, tu Napa" pekitanan Puang 
lako kaunanMi, belanna tekkenku manna 
kubaa ullambanni te salu Yordan, na 
totemo menduang tuntunammo. 

11Rampananna' dio mai limanna 
siulu'ku, dio mai limanna Esau, belanna 
mataku'na', saei manii ullampak- 
lampakna' la'bo' sia iate mai pia sola 
indo'na. 

12 Tang susiraka te tu kadanNa Puang 
kumua: Manassa la Kupatiroiko melo sia 
iatu bati mu la Kupapada karangan diong 
biring tasik, tu tang dikemba' dibilang? 
13 Ma'bongimi tu Yakub inde to dio 
tonna ibongi. Naalai tu apanna, la 
napa'kasianan lako Esau, siulu'na. 

14 Tamotu bembe’ birang duaratu' na 
bembe' laki duangpulo, na domba birang 
duaratu' na domba laki duangpulo, 

15 sia unta birang tu ma'pasusunnapa 
tallungpulo sola anakna, na sapi birang 
patangpulo na sapi laki sangpulo na 
keledai birang duangpulo na sangpulo 
anak keledai laki. 

16 Mintu'nato nasorong lako kaunanna, 
napapantan torro, ke sangrupaoi, 
nama'kada Yakub lako pa'dua'na 
nakua: Dolo nasangkomi namane aku, 
pasitoyang-toyangan sisangtuntunanni. 
17 Nakuanni tu dolona, nakua: Iammu 
sitammu Esau, siulu'ku anna kutanaiko 

kumua: Mindaroko sola sia umba muola 
sia minda apa te dio tingayomu? 

18 La mibalii kumua: Apanna Yakub, 
kaunanta, misa' pa'kasian la naben sia 
puangku Esau, undi duka kalenamo dio 
mai boko'ki. 

19 Susi dukato tu kadanna lako 

ma penduanna sia ma'pentallunna sia 
lako mintu' to urrambai tu mai patuoan 
iato, nakua: Susito tu la mipokada lako 
Esau ke sitammukomi. 

20 Sia la mikua: Iatu kaunanmi Yakub 
undi dio mai boko’. Belanna nakua 

tu Yakub lan penaanna: la kusa'po 
pamengan tu penaanna, tu dipopennolo 
kumane rampo, mangkato kumane 
ussitiroanni, nakambaroan siana' manii. 
21 Susimoto tu pa'kasian napopennolo 
dolo, apa iatu kalena ma'bongi tonna 
bongi dio tu naninna pa'bongian. 


Yakub massila'karan dio Pniel 


32:22-32 


22 Ke'de'mi tu Yakub to bongi iato, 
nasolanni tu bainena da'dua sia baine 
kaunanna sia anakna sangpulo misa 

anna lamban dio kalambanan salu 
Yabok. 

23 Nasolanni napalambanni lian, sia 
nabaa nasang duka tu mintu' apanna 
lian. 

24 Sangadinna Yakub mannamo torro 
misa-misa, denmi misa” muane 
nasila'karan sae lako tibangka'na 
masiang. 

25 Tatonna tiroi tau iato kumua tae’ 
nasau'i tu Yakub, nala'ka'imi tu garonto' 
pupunna Yakub nasilesangan, tonna 
sila'karan. 

26 Nakuami ma'kada: Rampananna”, 
belanna tibangka'mo masiang. Nakuami 
Yakub: Tae' angku rampanankomi, ke 
tae'pi ammi passakkena'! 

27 Nakuami tu tau iato lako: Mindara 
sangammu. Mebalimi nakua: Yakub. 

28 Nakuami tinde tau: Tae'mo mudisanga 
Yakub, sangadinna Israel, belanna 
mangkamoko sirari Puang Matua sia 
tolino ammu patalo. 

29 Mekutanami tu Yakub nakua: Pokada 
dukai tu sangammi. Mebalimi nakua: 
Ma'apai mupekutananni tu sangangKu. 
Napassakkemi inde to. 

30 Nasangaimi Pniel Yakub tu inan iato, 
belanna nakua: Sitiro lindomo' Puang 
Matua, sia makarimmanna'. 

31 Tatonna lendu'imi tu Pniel, dellekmi 
tu allo unnarrang Yakub; latu Yakub 
tisondokmo tu pupunna. 

32 Tamoto sae lako totemo tae” nakandei 
to Israel tu kaua' dio garonto' pupu, 
belanna Nala'ka'i tu garonto' pupunna 
Yakub dio to' kaua'na. 


Yakub sitammu Esau 


33:1-20 

33 1 Nabangunammi Yakub tu 

matanna natiroi, sae tonganmo 
tu Esau sia a'pa'ratu' muane nasolan. 
Napapantan torromi Yakub tu mintu' 
anakna, naben Lea sia Rahel sia lako 
da'dua baine kaunanna. 
2 Napadoloi tu baine kaunanna da'dua 
sola anakna sia iatu Lea sola anakna 
napaundi-undi sidi” na iatu Rahel sola 
Yusuf napaundi '-undi'na. 
3Dolomi dio tingayona tau iato mai anna 
tukku rokko padang pempitu sae lako la 
nalambi'na tu siulu'na. 

4Ma'dondomi tu Esau sae umpellambi'i, 
natoei sia naraka" tu barokona sia 
naudung anna sitangiran sola duai. 

> Tatonna bangunanni Esau tu matanna, 
natiromi tu mintu' baine sola anakna, 
ma'kadami nakua: Mindara te mai 
musolan. Mebalimi Yakub nakua: Iamote 
tu mintu’ pia tu Napa' kamaseammo 
Puang Matua lako kaleku. 

6 Tatu baine kaunanna sola anakna sae 
mentireke' anna tukku mekatabe', 

7 Sae dukami tu Lea sola anakna 
mentireke' anna tukku mekatabe': 
namane sae tu Yusuf sola Rahel 
mentireke' anna tukku mekatabe'. 

8 Nakuami tu Esau: Apara la dipapatuanni 
tu mintu' kusitammuanna ma'baanan? 
Mebalimi tu Yakub nakua: Iamo la 
umpamatana penaammi. 

9 Nakuami Esau: E adingku, silasa sia 
tu dionamo kaleku, paiti' bangmi tu 
apammu. 

10 Mebalimi tu Yakub: Da misusi to: 
iake mikamaseimo, la mikarangi te 
pa'kasianku: belanna iate kutirona te 
rupammi samangku to untiro rupanna 
Puang Matua apa mikatana siana'. 

11 Karangi te pa'kasiangku tu 
disorongammokomi, belanna 
Nakamaseammo' Puang Matua sia 
mintu'na apa kuampui nasang. 
Naparuku-rukumi naurunganni 
ungkarangi. 

12 Nakuami tu Esau: melo ke ke'de'miki' 
male tasituru'mora. 

13 Apa mebali tu Yakub lako nakua: 
Miissan kumua iate mai pia tang nabela 
sia den duka tu domba sia bembe' sia 
sapi sumusupa tu anakna, iake sangallori 
nanii umpalingkai tau manassa mate 
nasang. 

14 Melo ke dolo bangmokomi, la 
umparanta' pela'na' kaleku unturu' 
lingkana patuoan kuramba sia lingkana 
te mai pia, sae lako kikarampoimmi dio 
Seir. 

15 Nakuami tu Esau: Da'ito 
kupatorroangko ba'tu pira-pira te 

to kusolan. Nakuami Yakub: Ma'apai 
nasusi to! Da napomatana'i penaammi 
to! 

16 Mangkato sulemi tu Esau to allo iato 
unnola lalan lu lako Seir. 

17 Ke'de'mi tu Yakub lako Sukot, 
nagaragami tu misa" banua dio la nanii 

sia nagaragan lantang tu mintu' patuoan. 
lamoto anna sangai Sukot tau tu inan 
iato. 

18 Rampo mana'pami tu Yakub lako 
Sikhem, misa' tondok dio tana Kanaan, 
tonna sulemo dio mai Padan-Aram; 
ma'tendami dio matallona tondok iato. 
19 Unnallimi padang sangbidang, tu 
naninna siamo unnosok tenda lako 
bati'na Hemor, ambe'na Sikhem, saratu' 
batu salaka. 

20 Indemoto nanii umpabendan 

misa' inan pemalaran, nasangai: 
Kapenombanna Israel tu Kapenomban 
tongan. 


Diona Dina sola to Sikhem 


34:1-31 

34 1 Denmi pissan iatu Dina, anakna 

Lea tu napadadian Yakub, male 
sitanda-tandan anak dara lan tondok 
iato. 
2 Natiromi Sikhem, anakna Hemor, to 
Hewi, datu lan tondok iato, nala'ka'i 
anna sangamparanni nabanga'. 

3 La'ka'mi tu penaanna sia masinna 
lako anak dara iato, nasede-sedemi tu 
penaanna anak dara iato. 

4Ma'kadami tu Sikhem lako Hemor, 
ambe'na, nakua: Alanna' te anak dara 
late la kupobaine. 

> Tamami talinganna Yakub tu kareba 
kumua mangka nagau' sala Sikhem tu 
Dina, anakna, tonna dio lu padang tu 
mai anakna muane ullaai patuoanna: 
ma'loko-lokomi tu Yakub sae lako saena. 
6 Malemi tu Hemor, ambe'na Sikhem lako 
Yakub la sipa'kada. 

7Tatonna saemo tu anakna Yakub dio 
mai padang anna rangii tu iannato, 
mapa'di'mi tu penaanna sia re'dek 
tongan tu ara'na, belanna mangkamo 
tu Sikhem ma'gau' baga dio to Israel, 
nagau' sala tu anakna Yakub, tu inang 
tang sipatu napogau'. 

8 Sipa'kadami Hemor nakua: Nakasinnai 
anakku Sikhem tu anakmi: melo ke 
mibenmi napobaine. 

9 Melo ke sisula' sirrinki”, benkanni tu mai 
anakmi baine ammi alai tu mai anakki 
baine. 


KADADIAN 34.10-18 153 


10 Melo ke torroki' sola: iate padang 
tiballa' dio tingayomi, torroi sia lelei sia 
alai tu apa Ian. 

11 Sia nakuapa Sikhem lako ambe'na 

sia siulu'na anak dara iato: Melo ke 
mikamaseina', na iatu apa mipalaku la 
kubenkomi! 

12 padami budamna tu somba sia 
pamengan mipalaku lako kaleku, padami 
kubenkomi, podo mibenna' tu anak dara 
la kupobaine! 

13 Nabalimi anakna Yakub tu Sikhem sola 
Hemor, ambe'na, napakena, belanna 
nagau' salamo tu Dina, siulu'na. 

14 Ma'kadami lako nakua: Tae' kima'din 
umpogau'i susinnato, la umpa'ben 
siulu'ki lako to tang ma'sunna', belanna 
kipomasiri'. 

1> Ta manna te misa” ma'din kinii 
untarimakomi, iake susikomi kami mintu' 
muane disunna'. 

16 Susipi to kimane ma'din umbenkomi 
anakki baine sia anakmi baine kiala, sia 
la sibaaki', susito ma'dinmiki' la sirapu. 
17 Apa iake tae'i mipasiolai tu kadangki, 
la kiala sule tu anakki angki male. 

18 Mintu' kadanna naala penaanna 
Hemor, sola Sikhem, anakna Hemor. 

19 Tatu pia muane tae'mo anna 
ma'dempa-dempa umpogau'i te iannate, 
belanna nakasinnai tongan tu anakna 
Yakub, sia ia polepa mala'bi'na, tu mintu 
to lan banuanna ambe'na. 

20 Saemi tu Hemor sola Sikhem, anakna 
lako babangan kota, anna sipa'kada 
pa'tondokan sola duai, nakua: 

21Mintu'i tu tau iato mai to rapa' 
penaanna, iamoto melo ke torroki' sola 
lan tondok iate, sia ma'lele-lele lan, 
belanna padang iate malona' tiku lao 
lako tau iato mai, na iatu anakna la taala 
tapobaine sia iatu anakta baine la taben 
tau iato mai. 

22 Apa misa'ri la taallu', namane unturu'i 
tu pa'porainta sia torro sola kita la 
sangrapu, ke mintu'ki' muane disunna' 
susi tau iato mai. 

23 Tatu mintu’ patuoanna sia mintu’ 
barang apanna sia mintu' tu nalaainna 
tang la tapobarang apaoparaka undinna? 
podo ke taturu'i tu pa'porainna, anta 
torro sola. 

24 Naturu'mi mintu'na muane tu 
ma'dinnamo untongkonni kombongan 
kalua' dio babangan tondok tu kadanna 
Hemor sola Sikhem, anakna, anna 

pantan disunna' tu muane ma'dinnamo 
untongkonni kombongan kalua' dio 
babangan tondok. 

25 Tatonna ma'tallung alloammo tonna 
sikularammo tu mai tau, pantan 
unnalami la'bo'na tu anakna Yakub 
da'dua, iamotu Simeon sola Lewi, 
kakanna Dina, anna tama tondok ullaoi 
tu tau anna patei nasangi tu muane. 

26 Tatu Hemor sola Sikhem anakna 
napatei duka bassi mataran, naalai tu 
Dina lan mai banuanna Sikhem anna sun 
sola duai male sule. 

27 Tatonna mangkamo dipatei tu mintu' 
tau iato, saemi tu anakna Yakub tu 

mai pia muane ussarrinni sisalingna lan 
tondok iato, belanna mangkamo nagau' 
sala tau tu siulu'na. 

28 Mintu' domba sia bembe' sia sapi sia 
keledainna sia barang apa lan kota sia 
barang apa dio duka lu padang narampa 
nasang, 

29 Sia mintu’ iananna sia mintu’ anakna 
sia mintu' bainena narampa sia nasarrin 
tu mintu' apa lan banua. 

30 Nakuami Yakub lako Simeon sola Lewi: 
Mipa'petumanganna' sia mipalele kadake 
tu sangangku lako mintu' pa'tondokan 

iate, iamotu lako to Kanaan sia to Feris: 
kita te to tang pirariki', iake natambai 
nasangi tu solana, sae unneaki', manassa 
natalona' sia napasisanggangna' mintu' 
repokku. 

31 Mebalimi nakua: Pato'raka la napasusi 
baine bualang tu adingki? 


Katorroanna pole' Yakub dio Betel 


35:1-15 

35 1 Ma'kadami Puang Matua lako 

Yakub Nakua: Ke'de'ko male 
sau' Betel, ammu torro dio sia garagai 
dio tu misa' inan pemalaran lako to 
Kapenomban umpa'pekitanan Kalena 
lako kalemu tommu mallai dio mai Esau, 
kakammu! 
2 Nakuami Yakub lako repokna sia mintu' 
to nasolan: Tibei tu mintu' balo' to salian 
lembang dio mai kalemi sia seroi tu 
kalemi sia sondai mintu' tamangkalemi. 
3 Maikomi tamale sau' Betel, belanna 
la unggaragana' misa' inan pemalaran 
lako tu Kapenomban untandingina' 
talinga tonna lambi'na' kamaparrisan sia 
urrondongna' dio lu lalan kuolai. 

4Nasorongi lako Yakub tu mintu' balo' 
to salian lembang dio kalena sia mintu' 
baba' dio talinganna, anna lamun 
nasangi Yakub rokko padang dio to' 
garonto' kayu tarpin tu sikandappi' 
tondok Sikhem. 

5 Ke'de'mi tu tau iato mai, anna parampoi 
kamatakuran Puang Matua tu tondok 
naolai, natae" pole naula'i tu mai anakna 
Yakub. 

6 Susimito anna rampo tu Yakub sia 
mintu' to nasolan lako tondok Lus, dio 
tondok Kanaan, iamotu Betel. 

7 Indemo to nanii unggaragai tu misa’ 
inan pemalaran na iatu inan iato 
nasangai El-Betel, belanna indemo to 
Nanii Puang Matua umpaombo' Kalena 
lako tonna mallai tu Yakub dio mai 
kakanna. 

8 Tatu Debora to mantaranakna Ribka 
tonna mate nadilamun rampe sau'na 
Betel, diong to' garonto' kayu jati, tu 
disangai jati Parran uai mata. 

9 Umpa'pekitanan poleomi Kalena tu 
Puang Matua lako Yakub te mangkanna 
sae dio Padan-Aram sia Napassakke. 

10 Ma'kadami tu Puang Matua lako: Iatu 
sangammu Yakub, apa tae'mo anna Ia 

disa'bu' Yakub, sangadinna Israelmo tu 
la sangammu. Nasangaimi Israel. 

11 Nakua tu Puang Matua lako kalena: 
Akumote tu Puang Matua tu Umpoissan 
angge maritik. Membati'moko sia 
memba'ka'ko. Namisa' bangsa, 
ontongrika buda bangsa la bu'tu dio mai 
kalemu sia iatu mai datu la bu'tu dio mai 
tarukmu. 

12 Tate padang tu Kuba'giammo Abraham 
sia Ishak la Kuba'gian dukako sia iatu 
bati” undimmu la Kuba'gi duka padang 
iate. 

13 Soro'mi langngan tu Puang Matua dio 
mai to’ inan Nanii ma'kada lako Yakub. 
14 Naosokmi Yakub misa’ tanda dianna 
batu silambi' dio to’ inan Nanii Puang 
ma'kada lako kalena, iamo batu, tu misa’ 
tanda dianna batu silambi' anna pato'doi 
anggoro' dipennoloan sia nabolloi minna’. 
15 Na iatu inan Nanii ma'kada Puang 
Matua lako nasangai Betel Yakub. 

Kamateanna Rahel sia 
kamateanna Ishak 


35:16-29 


16 Ke'de'mi tu tau iato mai dio mai Betel, 
tae'mora nasangapa anna lambi'mo 
Efrata, kianakmi tu Rahel, lendu' 
maparri'na. 

17 Lan to kamaparrisanna kianak 

to, nakuami to ma'pakianak lako: 

Da mumataku', belanna unnappa' 
poleomoko misa' pia muane. 

18 Tonna kadakemo nasa'ding -- belanna 
la mate -- nasangaimi Ben-oni, apa 
nasangai ambe'na Benyamin. 

19 Susimoto tu kamateanna Rahel, 
dilamunmi dio randan lalan lako Efrata, 
iamotu Betlehem. 

20 Naosokmi Yakub tu misa' tanda dianna 
batu silambi' dao to’ lamunanna: iamo 
tanda lamunanna Rahel tu denpa sae 
lako totemo. 

21 Ke'de'mi tu Israel inde to dio mai, 
anna osok tendana sambali' lamban 
lianna Migdal-Eder. 

22 Den pissan tonna pa'tondokkimi 
Israel tu padang iato, malemi tu Ruben 

ussangamparan Bilha, gundi'na ambe'na, 
napekarebami Israel tu iannato. Iatu 
muane, tu anakna Yakub sangpulo dua. 
23 Mintu' muane tu anakna Lea iamo 
Ruben, pa'bunga'na Yakub, namane 
Simeon, Lewi, Yehuda, Isakhar na 
Zebulon. 

24 Tatu muane anakna Rahel: Yusuf na 
Benyamin. 

25Jatu muane anakna Bilha, pa'dua'na 
Rahel: Dan na Naftali. 

26 Tatu muane anakna Zilpa, pa'dua'na 
Lea: Gad sia Asyer. Mintu'nate 

iamo anakna Yakub tu nadadian dio 
Padan-Aram. 

27 Rampomi tu Yakub lako Ishak, 
ambe'na lan Mamre dio Kiryat-Arba, 
iamo Hebron, nanii Abraham sola Ishak 
mentiruran. 

28 Tatu Ishak saratu'mo karua pulona 
taun dadinna. 

29 Ka'tumi angin dipudukna tu Ishak, 
ronta'mi tondon to batangna tonna 
matua indukmo banu' karurungan, 
nadipatama batu dilobang dipasola 
rapunna, nakasara'i Esau na Yakub, 
anakna. 

Bati'na Esau 


36:1-43 
36 lInde sia tu bati'na Esau, tu 
diganti Edom: 


2 Umpobainemi anak to Kanaan tu Esau, 
iamotu Ada, anakna Elon, to Het na 
Oholibama, anakna Ana, anakna Zibeon, 
to Hewi, 

3 sia Basmat, anakna Ismael, anak 
daranna Nebayot. 

“Tatu Ada umpadadian Elifas Esau, na 
Basmat undadian Rehuel. 

> Tatu Oholibama undadian Yeush na 
Yaelam na Korah; iamote tu mintu' 
muane nadadian Esau dio tana Kanaan. 
61atu Esau nabaa nasang tu mintu’ 
bainena sia mintu' anakna muane sia 
baine sia mintu' to lan banuanna sia 
patuoanna sia mintu' tu nalaainna sia 
mintu' barang apanna tu napabu'tumo 
dio tana Kanaan, anna male lako tana 
(senga') sikambela Yakub siulu'na. 

7 Belanna jatu mai barang apanna buda 
tongan napourungan tang sibaa sola 
duai, sia iatu padang nanii mentiruran 

tae' nasilasa sola duai, apa buda 
patuoanna. 

8]amoto anna torro tu Esau dio buntu 
Seir na iatu Esau, iamo diganti Edom. 
9 Inde sia tu mintu’ bati'na Esau, nene’ 
to Edom dio buntu Seir. 

10 Inde sia tu sanganna mintu’ muane 
anakna Esau: Elifas anak diona Ada, na 
Rehuel anak diona Basmat. 

11 Tatu mintu' anakna Elifas tu muane, 
iamo Teman, Omar, Zefo, Gaetam na 
Kenas. 

12 Tatu Timna, iamo gundi'na anakna 
Esau, disanga Elifas: iatu Timna 
umpadadian Amalek, Elifas; ia 
nasangmote tu muane, anakna Ada, 
bainena Esau. 

13 Inde sia tu mintu’ anakna Rehuel tu 
muane, iamo Nahat, Zerah, Syama na 
Miza; ia nasangmote tu anakna Basmat, 
bainena Esau. 

14 Inde sia tu mintu’ muane anakna 
Oholibama bainena Esau, anakna Ana, 
iamo anakna Zibeon, napadadianmi 
Esau tu Yeush, Yaelam na Korah. 

15 Inde sia tu pangala tondok tu bati'na 
Esau, iamotu muane nadadian Elifas, 

anak pa'bunga'na Esau, tu mai: Sia 
Teman, Sia Omar, Sia Zefo na Sia Kenas, 
16 Sia Korah, Sia Gaetam, Sia Amalek. 
Iamorate tu mintu’ pangala tondok, tu 
bati'na Elifas dio tana Edom, iamote tu 
muane bati'na Ada. 

17 Inde sia tu anakna muane Rehuel, 
anakna Esau tu muane: iamotu Sia 
Nahat, Sia Zerah, Sia Syama, Sia Miza. 
Iamorate tu mintu' pangala tondok tu 
bati'na Rehuel dio tana Edom, iamote tu 
muane, bati'na Basmat, bainena Esau. 
18 Inde sia tu anakna Oholibama, bainena 
Esau, iamotu Sia Yeush, Sia Yaelam na 
Sia Korah: iamorate tu mintu' pangala 
tondok tu bati'na Oholibama, anakna 
Ada, bainena Esau. 

19 Tamorate tu mintu’ muane bati'na 
Esau, tu diganti Edom sia iamote pangala 
tondokna tau iato mai. 

20 Inde sia tu muane bati'na Seir, to Hori, 
tu untorroi padang iato, iamotu Lotan, 
Syobal, Zibeon na Ana, 

21 ha Disyon na Ezer na Disyan: iamo 
pangala tondokna to Hori bati'na Seir dio 
tana Edom. 

22 Tatu anakna Lotan: Hori na Heman na 
iatu anak daranna Lotan iamotu Timna. 

23 Tatu anakna Syobal: Alwan, Manahat, 
Ebal, Syefo na Onam. 

24 Inde sia tu anakna Zibeon: Aya na 
Ana: iamora tu Ana mangka ungkabu'tui 
ba'tu pirang mata uai lassu lan padang 
pangallaran, tonna laai tu mintu' 
keledainna Zibeon ambe'na. 

25 Na inde sia tu anakna Ana: Disyon na 
Oholibama, iamoto tu pia baine nadadian 
Ana. 

26 Inde sia tu anakna Disyon: Hemdan, 
Esyban, Yitran, na Keran. 

27 Inde sia tu anakna Ezer: Bilhan, 
Zaawan na Akan. 

28 Tatu anakna Disyan: Us na Aran. 

29 Inde sia tu pangala tondokna to Hori, 
iamo Sia Lotan, Sia Syobal, Sia Zibeon, 
Sia Ana, 

30 Sia Disyon, Sia Ezer na Sia Disyan; 
iamote tu pangala tondokna to Hori, 
pantan sibaa rapunna dio tana Seir. 

31 Inde sia tu mai datu ma'parenta dio 
tana Edom tonna tae'pa datunna to 
Israel. 

32 Tatu datu ma'parenta dio tondok 
Edom, iamotu Bela, anakna Beor, na iatu 
kotana disanga Dinhaba. 

33 Kabu'mi tu Bela anna dadi datu tu 
Yobab, anakna Zerah dio mai Bozra, 
sondana. 

34 Kabu'mi tu Yobab anna dadi datu 

tu Husyam dio mai tana to Teman, 
sondana. 

35 Kabu'mi tu Husyam anna dadi datu 
tu Hadad, anakna Bedad, sondana, tu 
untalo Midian dio padang Moab: na iatu 
kotana disanga Awit. 

36 Kabu'mi tu Hadad anna dadi datu tu 
Samla dio mai Masreka, sondana. 

37 Kabu'mi tu Samla anna dadi datu tu 
Saul dio mai Rehobot to dio randan salu, 
sondana. 

38 Kabu'mi tu Saul anna dadi datu tu 
Baal-Hanan, anakna Akhbor, sondana. 
39 Kabu'mi tu Baal-Hanan, anakna 
Akhbor, anna dadi datu tu Hadar, 
sondana, na iatu kotana disanga Pahu, 
na iatu bainena disanga Mehetabeel, 
anakna Matred, baine nadadian 
Mezahab. 

40 Inde sia tu sanganna mintu’ pangala 
tondok tu to bu'tu dio mai Esau, pantan 
siporapu rapunna sia inanna, siposanga 
sanganna, iamotu Sia Timna, Sia Alwa, 
Sia Yetet, 

41 ha Sia Oholibama, Sia Ela, Sia Pinon, 
42 Sia Kenas, Sia Teman, Sia Mibzar. 

43 Sia Magdiel na Sia Iram. Iamote tu 
mintu' pangala tondokna Edom sipoinan 
inanna lan tu tondok napa'tondokkinna. 
Susimoto tu diona Esau, nene'na to 
Edom. 


Yusuf nabaluk siulu'na 
nadibaa lako tana Mesir 


37:1-36 

37 1 Tatu Yakub torro dio padang 

nanii ambe'na mentiruran dio 
tana Kanaan. 
2 Inde sia tu ulelean diona bati'na Yakub. 
Iatu Yusuf tonna sangpulo pitumo 
taun dadinna, manglaami sola mintu' 
siulu'na-namangurapa-sibaa anakna 
Bilha sia anakna Zilpa, tu da'dua bainena 
ambe'na, naparampomi Yusuf lako 
ambe'na tu kareba diona kakadakeanna 
siulu'na. 
3 Tatu Yusuf mandu napakaboro' Israel 
na iatu mintu'na anakna, belanna iamo 
dadi tonna matuamo, napopegaragammi 
bayu lamba' ma'borong-borong. 


KADADIAN 37.4-10 167 


4Tonna tiroi siulu'na, kumua mandu 
napakaboro' ia ambe'na, na iatu mai 
siulu'na nasikabiri'imi, tae' napa'kadai 
meloi lako. 

5 Ma'tindomi tu Yusuf misa' tindo anna 
pokadai lako siulu'na, mandu pissanmi 
nasikabiri'i. 

6 Ma'kadami tu Yusuf lako nakua: 
Perangiri kamu te tindo mangka 
kupa'tindo. 

7 Dikua marassanki' dio lu bela’ 
manguyun gandung, bangunmi tu 
panguyunku anna bendan, anna sae tu 
panguyunmi untalimbungi sia tukku lako 
panguyunku. 

8 Nakuami tu siulu'na lako: 

La mudatuirakannika ba'tu la 
muparentarakannika? Mandu pissanmi 
nakabiri' belanna diona tu tindona sia 
iatu kadanna. 

9 Ma'tindo poleomi misa” tindo senga' 
anna pokadan siaoi siulu'na nakua: 
Ma'tindo poleomo' misa' tindo, dikua iatu 
allo sia bulan sia sangpulo misa bintoen 
tukku lako kaleku. 

10 Tate tindo napokada Yusuf lako 
ambe'na sia lako mintu' siulu'na, 

apa nata'tan ambe'na nakua: Apaora 

patunna tu tindo mupa'tindoan? La sae 
tonganrakannika, te aku na indo'mu 
sia mintu' siulu'mu la tukku sae rokko 
padang lako kalemu? 

11 Nakemburumi siulu'na, apa iatu 
ambe'na napalan penaa bang tu iannato. 
12 Den pissan namale tu mintu' siulu'na 
ullaai dombana sia bembe'na ambe'na 
sikandappi' Sikhem. 

13 Nakuami Israel lako Yusuf: Iatu 
siulu'mu tang dioraka lu sikandappi' 
Sikhem ullaai patuoan? Maleko mai 
angku suako lao lako. Mebalimi tu Yusuf 
nakua: Io. 

14Ma'kadami tu Yakub lako Yusuf 
nakua: Laoko untiroi tu siulu'mu 

ba'tu la malaga'-laga' siai sola tu mai 
mintu’ domba sia bembe’, ammu sule 
umpokadanna'. Susimoto tu Yakub 
ussuai dio mai rante Hebron, anna sae 
lako Sikhem. 

15 Denni misa' tau nasitammuan, 
belanna pusa tu Yusuf dio lu padang, 
anna kutanai tau iato nakua: Apara 
mudaka'? 

16 Mebalimi nakua: Undaka'na' siulu'ku, 
pokadanna', umbara nanii ullaai tu 
panglaana. 

17 Nakuami tu tau iato: Ke'de'mo male 
indete, belanna kurangi nakua: talao 
lako Dotan. Malemi tu Yusuf urrundu' 
siulu'na anna kabu'tui dio Dotan. 

18 ]atonna tiro mambelami sia iatonna 
tae'pa narampo lako sipa'kadami sola 
nasang undaka' tangnga' la umpatei. 
19 Sipa kada-kadami: Tiromi tu to 
pa'tindoan saemo. 

201amoto malekomi mai anta patei 

sia ba'tu umbanna te bubun misa' 
tanii umpembuanganni rokko, anta 
pokadamira kumua: mangka nakande 
olo'-olo' masuru tatiroi umba nakua 
dadinna tu tindona. 

21 Tatonna rangii Ruben tu iannato, 

la narampananmi Ruben nama'kada 
nakua: Da tapatei. 

22 Sia nakuapa tu Ruben: Da mipatibollo 
rara, parokko bangi misa' bubun lan te 
padang pangallaran sia da mipata'pai 
lima. Ia sia nama'kada susito tu Ruben 
kumua anna rampananni tu Yusuf anna 
solanni sule lako ambe'na. 

23 Tatonna rampomo tu Yusuf lako to' 
siulu'na nalalakkimi tu bayu lamba'na, 
iamotu bayu lamba’ ma'borong-borong 
tu napake dio. 

24 Nala'ka'imi anna parokkoi bubun apa 
latu bubun marangke tae' uai lan. 

25 Mangkato nno'ko'mi sola nasangi 

la ungkande roti. Nabangunammi tu 
matanna anna tiroi, tu to ma'patteke' 
unta, to Ismael lu dio mai Gilead sibaa 
untana napatteke'i lite sia pebangki' sia 
kamanian, la ma'palulako Mesir. 

26 Ma'kadami tu Yehuda lako mintu' 
siulu'na nakua: Apara bua'na tu adinta 
la tapatei sia iatu rarana la tabuni? 

27 Maikomi anta balukki lako to Ismael, 
da anta pata'pai lima lako, belanna 
adinta sia sangrara sangbukuki" 
Naturu'mi siulu'na tu kadanna. 

28 latonna lendu’ tu to Midian diriu'mi tu 
Yusuf diong mai bubun anna dibaluk lako 
to Ismael duangpulo sikele'. Nabaami 
tau iato tu Yusuf lako Mesir. 

29 Tatonna sulemo tu Ruben lako to' 
bubun, natiroi, a'a ta'demo tu Yusuf 
diong bubun, naserek-serekmi tu 
pakeanna. 

30 Sulemi lako to' siulu'na nakua: Iatu 
to mangura pa'demo na iate aku te 
umbamora tu la kuola? 

31 Naalami tau iato mai tu bayu lamba'na 
Yusuf sia narere' tu anak bembe' laki 

misa' anna otonni tama rarana tu bayu 
lamba' iato. 

32 Napa'peami tu bayu lamba' 
ma'borong-borong iato namesua 
umbaai lako ambe'na nakua: Den ia 
inde kikabu'tui, tiroi, ba'tu la bayunnai 
anakmi te, ba'tu la tangiai. 

33 Natandaimi nama'kada nakua: 

Bayu lamba'na anakku te, manassa 
nakandemo olo'-olo” masuru, tae'mo 
nasalai tang mangka nabesse-besse tu 
Yusuf! 

34 Naserekmi Yakub tu tamangkalena, 
anna pododo karoro' sia ma'barata ba'tu 
pirang-pirang allo diona tu anakna. 

35 Saemi tu mintu' anakna muane sia 
anakna baine la umpakatanai, apa noka 
dipakatana nama'kada nakua: Belanna 
diona te anakku, angku la ma'pote 
dibolong sae lako maleku lako lino 

to mate! Susimoto tu Yusuf natangi'i 
ambe'na. 

36 Nabalukmi to Midian tu Yusuf dio 
tondok Mesir lako Potifar, parea 
mase'ponna Firaun, pangulu pekampa 
tongkonan layuk. 

Diona Yehuda sola Tamar 


38:1-30 

38 1 Denmi pissan tonna attu ia 

dukato, natampei Yehuda tu 
mintu’ siulu'na, namale rokko, torro 
ma tondok sola misa" to Adulam, disanga 
Hira. 
2 Natiromo Yehuda inde to misa' pia baine 
to Kanaan, disanga Syua, napobainemi, 
anna sangampa'. 
3Ma'tambukmi tu baine iato anna dadian 
misa' pia muane tu nasangai Er. 
4Ma'tambuk pole'mi anna dadian misa’ 
pia muane tu nasangai Onan. 
> Kianak poleomi undadian misa” pia 
muane, tu nasangai Syela. Iatonna 
dadianni torro dio tondok Kezib tu 
Yehuda. 
6 Naalammi Yehuda misa' baine tu Er, 
anak pa'bunga'na, na iatu baine iato 
disanga Tamar. 
7 Apa iatu Er, pa'bunga'na Yehuda tae 
Naporai PUANG tu gau'na, undinna 
Narabunnimi PUANG. 
8 Nakuami Yehuda lako Onan: Maleko 
lako to” bainena kakammu ammu 


1 

pobainei ussonda kakammu sia 
padenanni bati” tu kakammu. 

2Tu naissan Onan kumua tae’ na ia 

la umpobati'i, iamoto nabolloan salai 
rokko padang tu uai mentaunna tonna 
sangampa' bainena kakanna, kumua da 
napadenanni bati” tu kakanna. 

10 Tate penggauranna tang Naporai 
PUANG, iamoto Narabunni dukai PUANG. 
11 Nakuami Yehuda lako Tamar, 
menintunna: Belangpako lan banuanna 
ambe'mu sae lako kapuanna tu anakku 
Syela, belanna nakua lan penaanna: 
podo da namate susito kakanna da'dua. 
Malemi tu Tamar natorro dio banuanna 
ambe'na. 

12 Ba'tu sangapa lendu'nato, matemi 

tu anakna Syua, to bainena Yehuda. 
Tonna maseromo tu kalena Yehuda, 
malemi lako to ma'ku'ku' domba, 
langngan Timna sola Hira, to Adulam, 
sangmanena. 

13 Napokadami tau lako Tamar nakua: 
male langngan Timna tu matusammu la 
ungku'ku'i dombana. 

14 Nalalakkimi baine iato tu pakean 
balunna anna pakei tu lullung tu 
urrerung lindona anna nno'ko' dio to' 

babangan tondok Enaim, dio randan 
lalan lako Timna, belanna natiromo tu 
Syela kapuamo natae' nadiben Syela la 
napobaine. 

15 latonna tiromi Yehuda nasangami 
kumua baine bualang, belanna 
nabungku' tu lindona. 

16 | endu'mi tu Yehuda lako to baine iato 
nama'kada nakua: Sia'ko, tasangampa', 
belanna tae' naissanni kumua iatu baine 
iato menintunna. Mebalimi tu baine 
iato: Apara tu la mubenna, ammu 
sangamparanna ? 

17 Nakuami: Kupa'peammoroko anak 
bembe' laki misa’. Mebalimi tu baine iato 
nakua: Melo, ke mubenna' pa'petamben 
sae lako mupa'peanna'. 

18 Mekutanami tu Yehuda: Apara 

tu pa'petamben sipatu la kubenko? 
Mebalimi nakua: Benna' tu sissin 
peca'mu sola ulangna sia iatu tekken 
mutoe. Nabenmi lako nasangampa"', 
susito nakea'tangimi. 

19 Ke'de'mi tu baine iato namale sia 
nalendokan tu lullungna napakei sule tu 
pakean balunna. 

20 Napa'peami Yehuda tu anak bembe' 
laki nabaa sangmuanena to Adulam, 

nasua ulla'bakki tu pa'petambenna dio 
mai baine iato, apa tae’ naappaii. 

21 Mekutanami lako tau inde to nakua: 
Umbamira tu baine sala'kedo, tu nno'ko' 
tonnanu inde Enaim dio randan lalan? 
Nakuami tu tau iato mai: Tae' ia baine 
sala'kedo sae inde. 

22 Sulemi lako Yehuda nama'kada nakua: 
Tae' kuappa'i sia nakua tu tau dio: Tae' 
ia baine bualang sae inde. 

23 Ma'kadami tu Yehuda: Da'ito napoapai, 
podo da natellekan tau. Kupa'peamo 

te anak bembe' laki lako, apa tae' 
muappail. 

24 Denmi agi-agi tallung bulan to, 
napokadami tau lako Yehuda nakua: Iatu 
Tamar, minintummu ma'gau' salamo sia 
kia'tang bule'mo. Nakuami tu Yehuda: 
Solanni sae naditambenan kayu buangin. 
25 Matangngamo nasolan tau nasuai tu 
tau lako matusanna umpokadai kumua: 
latu kama'tambukangku te, iamotu to 
sipoapa te apa iate! Ma'kada polemi tu 
baine iato nakua: Tiroi mindara sissin 
peca' sola ulangna sia tekken te? 

26 Mangakumi tu Yehuda nakua: Tongan 
iate baine na aku, belanna tae’ kubenni 
tu anakku Syela. Tae'mi nasangampa'len. 

27 Tatonna la kianakmo tu baine 

iato, payan kumua rindu tu pia lan 
pa'tambukanna. 

28 Marassanmo mangurria' denmi tu 
misa” umpatassu' limanna anna alai to 
ma'pakianak tu bannang rarang anna 
papontoi, nakua: Iamote tu sun dolo. 
29 Tatonna riu'i tu limanna tama sule, 
sunmi tu sangmuanena. Nakuami 

tu to ma'pakianak: Lendu' ia tu 
kapessuangammu! Iamoto nadisangai 
Peres. 

30 Undinna sunmi tu sangmuanena tu 
ma'ponto bannang rarang anna sangai 
Zerah. 


Yusuf dio banuanna Potifar sia 
diona kaditarungkuanna 


39:1-23 

39 1 Tatu Yusuf nabaa tau lako Mesir, 

ha iatu Potifar, parea mase'ponna 
Firaun, pangulu pekampa tongkonan 
layuk, iamo misa' to Mesir mangka 
unnallii dio mai to Ismael, tu to umbaai 
rokko. 
2latu Yusuf Narondong PUANG 
naurunganni maupa' lan mintu'na 

sia torro mengkarang lah banuanna 
puangna, iamotu to Mesir. 

3Tatonna tiroi puangna Narondong 
PUANG sia PUANG umpamaupaii tu 
mintu' napogau'na tete dio Yusuf, 
4naporaimi tu Yusuf, nasuai umparakai 
sia nadullu umpoissan mintu' barang apa 
nasorong lako Yusuf. 

> Tonna mangka undullui la umpoissan 
apa lan banuanna sia mintu' tu 
naampuinna, Napamasakkemi PUANG tu 
lanna banuanna to Mesir iato, belanna 
diona Yusuf, ondongpi Napamasakke 
PUANG tu mintu' apa naampui la daona 
banua, la diona lu padang. 

6 Mintu' tu naampuinna nasorong tama 
limanna Yusuf, naurunganni tae'mo 

na ia umpoissan lenni sangadinna ia 
mannamo tu kande nakande lu rokko. 
latu Yusuf melo pa'kaleanna sia melo tu 
pantarisanna. 

7 Denmi pissan tonna mangkamo tu 
mintu'nate mailu matami lako Yusuf tu 
bainena puangna nama'kada nakua: 
Tasangampa'. 

8 Apa noka tu Yusuf anna ma'kada lako 
bainena puangna nakua: Iatu puangku 
tae'mo angku sola umpoissanni tu mintu' 

apa lan banua, sangadinna iatu mintu' 
apa naampui mangkamo nasorong tama 
limangku. 

Ja duka ia tu ia lan te banua tae’ 
anna mandu madoan na aku sia 
mintu' barang apa tae" napasalian 

lako kaleku sangadinna kamu manna, 
belanna bainenakomi: ma'apai angku 

la umpogau'i te kakadakean kapua sia 
kasalan langngan Puang Matua! 

10 Moi nakuan bang tu Yusuf kiallo-kiallo 
tae” duka naperangii la sangampa' ba'tu 
la lako kalena. 

11 Denmi sangallo namale tu Yusuf tama 
banua la ungkarang pengkaranganna, 
na iatu mintu' tau lan banua tae' misa" 
dioren nasolan. 

12 Nala'ka'imi baine iato tu bayu lamba'na 
nakuanni: Tasangampa'! Apa nalendokan 
Yusuf tu bayu lamba'na tu manda’ lan 
limanna baine iato, namallai sun. 

13 ]atonna tiromi tu baine iato 
natampemo Yusuf tu bayu lamba'na lan 
limanna sia mallaimo sun, 

14 hatambaimi tu mintu’ tau lan 
banuanna nama'kada lako nakua: 
Tiromi, nabaangki' sae te to Ibrani, 

la umpaningo-ningoiki', belanna sae 

lako kaleku la ussangamparanna', apa 
metambana' umpekapuai gamarangku. 
15 Tatonna rangimi kupekapuai tu 
gamarangku metamba, natampemi tu 
bayu lamba'na dio to' sa'deku namallai 
sun. 

16 Napadio bangmi to' sa'dena tu bayu 
lamba'na Yusuf sae lako saena tu 
puangna. 

17 Napokadami lako tu mintu'na kada 
iato, nakua: Iate kaunan to Ibrani 

tu mubaangkan sae, sae lako kaleku 
umpaningoina'. 

18 Tatongku metamba umpekapuai 
gamarangku, natampemi tu bayu 
lamba'na dio to' sa'deku anna mallai 
sun! 

19 latonna rangimi puangna Yusuf tu 
mintu' kadanna bainena tu napokada 
lako, nakua: Susimoto tu penggauranna 
kaunanmu lako kaleku, re'dekmi tu 
ara'na. 

20 Naalami puangna tu Yusuf napatamai 
pa'tarungkuan tu dinii duka untarungku 
taunna datu tu dirante bassinna. 
Indemito tu Yusuf lan pa'tarungkuan. 

21 Apa Narondong PUANG tu Yusuf, 
anNa pa'kamaseanni sia Napabu'tu lan 

penaanna pangulu pa'tarungkuan tu 
kamamasean lako Yusuf, naurunganni 
naporai. 

22 Nasorongi pangulu pa'tarungkuan 
tama limanna Yusuf tu mintu' to 
ditarungku, na iatu mintu' apa la 
napogau”, naissanpi Yusuf. 

23 Tae' napasalai bangi mata pangulu 
pa'tarungkuan tu apa napoissan Yusuf, 
belanna narondong PUANG sia iatu apa 
napogau' Napamaupa' duka PUANG. 


Yusuf ussembang tindona 
da'dua tau lan pa'tarungkuan 


40:1-23 

40 1 Denmi pissan tonna mangka 

tu mintu'nate, iatu pa'kampa 
pangiru'na datu Mesir sia pa'kampa 
kandena ungkadakean penaa puangna, 
iamotu datu Mesir. 
2 Sengke tonganmi tu Firaun lako to 
parea mase'ponna sola duai, tu pangulu 
pa'kampa pangiru' sia pangulu pa'kampa 
kande. 
3 Napattangmi sola duai lan banuanna 
pangulu pekampa tongkonan layuk, tu 
naninna duka Yusuf ditarungku lan. 

4Napasibaami Yusuf pangulu pekampa 
tongkonan layuk tu tau sola duai 
kumua naparakai: ba'tu sangapami lan 
pa'tarungkuan sola duai. 

5 Ma'tindomi sola duai tu tau iato, pantan 
den tindona lan to sangbongi, sia pantan 
den battuananna tu tindona, la iatu 
pa'kampa apa diiru' la iatu pa'kampa 
kandena datu Mesir, tu dipattang lan 
pa'tarungkuan. 

61atonna melambi' dio mai saemi tu 
Yusuf lako to tau da'dua, natiroi masussa 
sola duai. 

7 Nakutanaimi Yusuf tu parea mase'ponna 
Firaun sola duai, to nasolan lan 
pa'tarungkuan dio banuanna puangna, 
nakua: ma'apai narondon bang tu 
lindomi te allo? 

8 Nabalimi nakua: Mangkakan ma'tindo, 
apa tae” misa’ tau indete la ussembangi. 
Nakuami tu Yusuf lako: Tang Puang 
Matuaraka umpoissanni tu battuananna: 
pokadan siana' mai tu tindomi. 

9 Narundunammi pangulu pa'kampa 
pangiru' lako Yusuf tu tindona, nakua: 
Lan tindoku den kutiro dio tingayoku tu 
sangto' garonto' anggoro'". 

10 Tatu garonto' anggoro' iato den tallu 
tu tangkena, mane mellolo natiballa'o 
tu ta'binna sia iatu burena silelemo 
matasak tu bua anggoro' dio. 

11 Tatu irusanna Firaun kutoe angku alai 
tu bua anggoro', kuparrai tama irusanna 
Firaun, kumane umpennoloanni tu irusan 
iato lako Firaun. 

12 Nakuami tu Yusuf lako: Susite 

tu battuananna: iatu tallu tangke 
battuananna tallung allo. 

13 Tallung allopi anna angka'komi Firaun 
sia napasulekomi tama toemi ammi 
pennoloan polei tu irusanna Firaun 

lako susitu biasanna tommi ma'kampa 
pangiru'pa. 

14 Apa kilalai siana’, ke torro 
melomokomi, katuru-turuina' sia pokada 
melona' lako Firaun, ammi patassu'na' 
lan mai te banua pa'pattangan. 

15 Belanna iatu aku te naboko bangra' 
tau lan mai tondok to Ibrani, inde duka 
mai tae' tu apa kupogau' tu sipatu nanii 
tau umpatamana' te lo'ko’. 

16 Ta'kala tonna tiromi pangulu pa'kampa 
kande tu battuananna tindona solana 
kumua melo, ma'kadami lako Yusuf 

nakua: Aku duka lan tindoku den tallu 
bakku' inan deppa kududung. 

17 Tatu inan deppa tu iringna daona 

lu nanii ma'rupa-rupa kande-kandena 
Firaun, panggaraganna panggaraga roti; 
nakandemi manuk-manuk lan mai inan 
deppa dao ulungku. 

18 Mebalimi tu Yusuf nakua: Susite 

tu battuananna iatu tallu bakku' 
battuananna tallung allo. 

19 Tallung allopi naangka'i Firaun tu 
ulummi, anna toke'i tu batang kalemi dio 
to” kayu namintu' manuk-mauk la sae 
ungkandei tu duku'mi! 

20 Tatonna ma'tallung alloammo tonna 
allo kadadianna Firaun napadenanmi 
misa' pa'maruasan tu mintu' pareana 
anna angka'i tu pangulu pa'kampa 
pangiru' sia naangka' tu pangulu 
pa'kampa kande dio tingayona mintu' 
pareana. 

21 Napatamai tu pangulu pa'kampa 
pangiru' tama toena sule, kumua 
napennoloan polei tu irusan lako Firaun. 
22 Apa iatu pangulu pa'kampa kande 
natoke” susitu nabattuananninna Yusuf 
lako sola duai. 

23 Tae' duka nakilalai pangulu pa'kampa 
pangiru' tu Yusuf, sangadinna nakalupai. 


Yusuf umbattuananni tindona 
Firaun anna diangka' sulle batang 


41:1-45 

4 1 1 Tatonna ganna'mo duang taun 

ma'tindomi tu Firaun bendan dio 
randan salu. 
2 Pakalan kendekmi pitu sapi diong mai 
salu tu melo rupanna sia malompo anna 
undaka' kande dao randanan. 
3 Pakalanto kendek poleomi pitu sapi 
senga' diong mai salu, megi'giran tu 
rupanna sia madongkong anna bendan 
sikandappi' sapi senga' dio randan salu. 
4Na jatu sapi megi'giran rupanna sia 
madoko pura nakande tu pitu sapi 
melo rupanna sia malompo. Mangkato 
pana'dingmi tu Firaun. 
? Leppeng poleomi tu Firaun anna 
ma'tindo ma'penduan. Pakalan tuomi 
pitung buli gandung lobo" sia malapu' dio 
sangbatang dalame. 
6 Pakalanto tuoomi pitung buli gandung 
tu mambu sia nalayu angin lu lan mai 
matallo. 

7 Tatu pitung buli mambunna naamma' tu 
maloboranna sia malapu'na. Pana'dingmi 
tu Firaun: a'a ma'tindona' pale" 

8 JTatonna melambi' dio mai ma'bara- 
barami tu ara'na Firaun na mesua 
untambai mintu' to paissan-issan sia 

to patanda-tandan dio tondok Mesir: 
napokadami Firaun lako tau iato mai tu 
tindona, apa tae' bang misa' unnissanni 
ussembanganni Firaun. 

9 Saemi mennolo tu pangulu pa'kampa 
pangiru' lako Firaun, nakua: Iate allo 
kukilalai tu salaku. 

10 Belanna lendu' tongan sengkena 

tu Firaun lako to ma'parakana anna 
pattangna' sola pangulu pa'kampa 
kande lan banuanna pangulu pa'kampa 
tongkonan layuk. 

11 Tato bongi sangbongi pada 
ma'tindomokan, aku na ia, iatu 
pa'tindoki pantan den battuananna. 

12 Tatu kisolan dio den misa' to mangura 
to Ibrani, kaunanna pangulu pa'kampa 
tongkonan layuk, kipokadai tu tindoki 
lako, anna sembangi, napantan 
umpapatui sembangna susitu tindoki. 

13 Naumba nakua ussembangi susi 
dukato tu dadi, iatu aku dipasulena' 
tama toeku na iatu ia ditoke'. 

14 Mesuami tu Firaun umpopetambai tu 
Yusuf, natassu'i tau madoi' lan mai lo'ko 
nadiku'ku'i tu beluakna sia disondai tu 
pakeanna nasae mennolo lako Firaun. 
15Ma'kadami tu Firaun lako Yusuf: 
Dikua ma'tindona' natae' bang misa' 
tau manarang ussembangi, apa kurangi 
tu karebammu kumua: muranginna tu 
misa' tindo muissanna ussembangi. 

16 Mebalimi tu Yusuf lako Firaun: Tae' 
naaku umpoissanni te, Puang Matua Ia 
la umpokadai tu la napomelona Firaun. 
17 Ma'kadami Firaun lako Yusuf nakua: 
latu lan tindoku bendanna' dio randan 
salu. 

18 Pakalan kendekmi pitu sapi diong mai 
salu, malompo sia melo rupanna anna 
undaka' kande dao randanan. 

19 Pakalan to kendek poleomi pitu 

sapi senga’ madongkong sia lendu’ 
megi'giranna tu rupanna sia surrengge- 
rengge usukna. Lendu' kadakena tae' 
bangpa kutiro lan lili'na tondok Mesir. 
20 Tatu sapi surrengge-rengge sia 
megi'giran pura nakande tu sapi 

malompo pitu tu bunga'-bunga'na 
kendek. 

21 Mentamami tambukna, apa tae’ 
napayan kumua lendu'mo rokko 
tambukna, belanna megi'giran bang sia 
rupanna, susi dolona. Pana'dingmo' 

22 Undinnato kutiro pole'omi lan tindoku: 
tuo pitung buli gandung dio sangbatang 
dalame, malappuk sia melo. 

23 Pakalanto tuo poleomi pitung buli 
gandung langko sia mambu sia nalayu 
angin lu lan mai matallo. 

24 Tatu buli gandung mambunna 
naamma' tu malapu'na. Kupokada 
nasangmote lako mintu' to pakita- 

kita, apa tae' bangi misa' unnissanni 
ussembanganna'. 

25 Ma'kadami tu Yusuf lako Firaun nakua: 
late tindona Firaun misa" bangsiari, iatu 
apa Napaden Puang Matua, Napaissanan 
Firaun. 

26 Tatu sapi malompo pitu iamo pitung 
taun sia iatu buli gandung melo pitu, 
pitung taun duka, na iate tindo misa' 
bangsiari. 

27 Tatu pitu sapi madongkong sia 
megi'giran tu undinna kendek, ia 
dukamo pitung taun sia iatu buli 

gandung langko sia nalayu angin lu 

lan mai matallo, la pitung taun ra'pak 
padang. 

28 Tamote tu kada kupokada lako Firaun, 
kumua iatu apa la Napaden Puang Matua 
Napatiroan Firaun. 

29 Manassa iate la pitung taun lako la 
memba'ka' tu bura padang lan mintu' 
lili'na Mesir. 

30 Apa undinna to la sae tu ra'pak padang 
pitung taun naurunganni tang dikilalaimo 
tu mintu' kamemba'karan bura padang 
lan tondok Mesir sia iatu ra'pak padang 
iato iamo la urratoi mintu’ tondok. 

31 Tatu kamemba'karan iato tang 
dilamban bayo-bayomo lan tondok 
natumang karorian pannang sae 
undinna, belanna iatu ra pak padang iato 
lendu' masangna. 

32 Tatu tindo iato ma'penduan maro' sae 
lako Firaun tu belanna iatu apa iato 
Napamanassa tongan Puang Matua sia 
Puang Matua duka la umpalaloi madomi'. 
33 Na totemo melo ke nadaka'i Firaun 
misa” to manarang sia kinaa naangka'i la 
umparenta tondok Mesir. 

34 La susite napogau' Firaun: la diangka' 
mantari' sikambi' panaungan, nadiala 

sangtaa limanna tu bura padang lan tu 
pitung taun attu kamemba'karan. 

35 [a naduruk tu mintu’ kande lan to 
taun melo te la sae sia iatu gandung 
dipopa'misa' lan paissanna Firaun sia 
latu kande la silele tu tondok dipannii. 
36 Na iatu mintu’ kande iato la 
diparingkisan tondok lan to pitung taun 
ra'pak padang tu la dadi lan tondok 
Mesir, kumua da nasabu' tu pa'tondokan 
napobua' ra'pak padang iato. 

37 Tatu kadanna Yusuf to natonganni 
Firaun sola mintu' to naala parea. 

38 Ma'kadami tu Firaun lako tu to naala 
parea: Umba la tanii unnappa' misa’ 
tau susite tu natorroi PenaanNa Puang 
Matua? 

39 Ma'kadami tu Firaun lako Yusuf nakua: 
Belanna Napasombo Puang Matua lako 
kalemu tu mintu'na te, iamoto tae' tu 
tau misa' manarang sia kinaa susi iko. 
40 Iko la kuangka' pangulu lan tongkonan 
layukku sia iko la umpasun parenta 
anna podenni kande nakande mintu' 
orangku, ia mannamo te torroangku 
kunii ullosongiko. 

41 Sia nakuapa Firaun lako Yusuf: 
Kuangka'moko dadi pangulu lan lili'na 
Mesir. 

42 Nalossokammi Firaun tu sissinna lan 
mai limanna anna patamai limanna 
Yusuf sia mesua umpapakei sampin kasa 
malannang sia napamanikki rante-rente 
bulaan. 

43 Napakendekmi langngan kareta 

ma penduan, iamotu karetana, dolomi tu 
tau metamba-tamba dio olona nakua: 
Ma'kamandi'komi! Iamote tu to naangka 
Firaun umparenta mintu' tondok Mesir. 
44 Ma'kadami tu Firaun lako Yusuf nakua: 
Aku te Firaun, apa tae' nama'din misa' 
tau tumengka ba'tu kumorong lan lili'na 
Mesir ke tae' na iko! 

45 Nasangaimi Zafnat Pa'aneah Firaun tu 
Yusuf sia naben Asnat, anakna Potifera, 
to minaa dio On napobaine. Sunmi tu 
Yusuf male ussalong-salongi mintu' tana 
Mesir. 


7 


Yusuf untoe pangka' sullebatang 


41:46-57 


46 Tallungpulomo taun dadinna tu Yusuf 
tonna mennolo lako Firaun, datu Mesir. 

Messimanmi tu Yusuf lako Firaun anna 
male ussalongi tu mintu' tana Mesir. 

47 Lan to pitung taun kamemba'karan, 
kendekmi tu burana padang tang 
dikemba'-kemba'. 

48 Nadurukmi Yusuf tu mintu' kande 

dio tana Mesir lan to pitung taun 
kamemba'karan, anna annai tu 
pa'paringki' lan mintu' tondok, pada 
napopa' misa lan mintu’ tondok tu bura 
padang lembangna. 

49 Susimoto nadurukmi Yusuf tu gandung 
tu pada karangan dio biring tasik, 
naurunganni tae'mo napalanda'i tau 
umbilangi, belanna tang dikemba' 
budanna. 

50 Tonna tae'pa nalambi'i taun ra'pak 
padang, dadimo da'dua tu anakna Yusuf, 
pia muane, napadadianni Asnat, anakna 
Potifera, to minaa dio On. 

51 Tatu anak pa'bunga'na Yusuf nasangai 
Manasye belanna nakua: Napa'deimo 
Puang Matua lan mai penaangku mintu' 
kamaparrisangku sia mintu' to lan 
banuanna ambe'ku. 

52Jatu anak ma'penduanna 

nasangai Efraim, nakua: Belanna 

Napopembati'mo' Puang Matua Ian tu 
tondok kunii dipakario-rio. 

53 Tatu pitung taun nanii kamemba'karan 
dio tana Mesir ganna'mo. 

54Randukmi sae tu pitung taun ra'pak 
padang, susitu napokada Yusuf: ra'pak 
padang nasang lan mintu' tondok, apa 
lan mintu' tondok Mesir den ia kande. 

>> Belanna iatonna sipangeloan 
nasangmo tu pa'tondokan dio Mesir sia 
sumarro lako Firaun umpalaku kande, 
ma'kadami tu Firaun lako mintu' to Mesir, 
nakua: Lulakokomi Yusuf: pogau'i tu apa 
napokadangkomi. 

56 1atonna rampoi ra'pak padang tu 
mintu' tondok iato, nabungka'mi Yusuf tu 
mintu' pa'pannian gandung anna balukki 
lako mintu' to Mesir, belanna masang 
tongan tu ra'pak padang lan tondok 
Mesir. 

57 Pantan saemi dio mai mintu' tondok tu 
tau male lako Mesir unnalli gandung lako 
Yusuf, belanna masang tongan tu ra'pak 
padang lan mintu' tondok. 

Bunga'na siulu'na Yusuf lao 
unnalli gandung rokko Mesir 


42:1-38 

42 1 Tatonna rangimi Yakub kumua 

den gandung dio Mesir, nakuami 
lako anakna: Ma'apari ammi sitiro-tiro 
bangra? 
2 Sia nakua: Kurangimo kumua den 
gandung dio Mesir, iamoto malekomi 
rokko mialliangki' dio mai anta tuo, da 
tamate. 
3 Ke'de'mi tu siulu'na Yusuf sangpulo tau, 
lao unnalli gandung rokko Mesir. 
4 Apa iatu Benyamin adinna Yusuf 
tae” nasuai Yakub lao sola mintu’ 
siulu'na, belanna nakua Yakub: 
Matumba-matumbai manii. 
> Saemi tu mai anakna Israel unnalli 
gandung sola mintu' tu to saemo, 
belanna masang duka tu ra'pak padang 
dio tana Kanaan. 
6 Tatu Yusuf ma'parentamo dio tana iato, 
ia kalena duka umbalukan gandung 
lako to sae unnalli gandung. Susito sae 
dukami tu mintu' siulu'na Yusuf anna 
tukku sae rokko padang dio olona. 

7Tatonna tiroi Yusuf tu mai siulu'na 
natandaimi, apa naangga'i tang 
untandai, nasarabai lako nakua: Bu'tu 
lu umbakomi nii? Mebalimi nakua: Lu 
diokan mai tana Kanaan, sae la unnalli 
kande. 

8 Tatu Yusuf natandai tu siulu'na, apa tae" 
ia natandai siulu'na. 

9 Nakilalaimi Yusuf tu tindo napopa'tindo 
diona tau iato mai nama'kada lako 
nakua: Kamu te sola nasang to 
masserre'i saekomi la ummanta-mantai 
umbanna te tana tu tang di kampai. 

10 Ma'kadami tu tau iato mai lako nakua: 
Tae' ia, puang, sangadinna kami te 
saekan la unnalli kande. 

11 Kami sola nasang te sangambe'rakan 
sia kami te to malambu', tangiakanni to 
masserre'i. 

12 Nakuami tu Yusuf: Tae” sangadinna 
kamu te saekomi ummanta-mantai 
umbanna te tana tu tang dikampai. 

13 Nakuami tu tau iato mai: Kami te 
sangpulo duakanni massiulu', misa’ 
ambe'rakan dio tana Kanaan, iatu 
bongsunna totemo torro sola ambe'ki, 
na latu misa'na' pa'demo. 

14 Nakuami tu Yusuf lako: Tongan siamo 
tu kadangku mati' kumua kamu te to 
masserre'!! 

15Inde la disudiangkomi: Susitu 
katanglelukanna Firaun, tae' mima'din 
tassu' indete, sangadinna ke saemi tu 
adimmi inde. 

16 Suai misa' ba'tu mindammi lao 
unnala adimmi, apa iatu kamu te 
dipattangkomi indete, kumua anna 
iatu kadammi diissan disudi, ba'tu la 
to manappa'komi. Apa iake tae'i, susi 
katanglelukanna Firaun, manassa to 
masserre'i siamokomi! 

17 Napatamami pa'tarungkuan sola 
nasangi tallung allo. 

18 Tatonna ma'tallung alloammo nakuami 
Yusuf lako: Pogau'i te ammi tuo, belanna 
ungkataku'na' Puang Matua. 

19 Take tongannai to malambu'komi, 
melo ke misa'i siulu'mi torro dipattang 
lan te pa'tarungkuan, ammi male 

sola nasang umbaa gandung, belanna 
sipangeloammo tu tau dio banuammi. 
20 Take mibaammo' sae tu adimmi, 
manassa tongan tu kadammi sia tae' 
mila dipatei. Napogau'mi susito. 

21 Ta'kala nasipa'kadamo sola nasangi 
nakua: Manassa kita te sola nasang 
kasalangki' lako adinta tu tatiro pu'du' 
tu penaanna tonna mengkamase-mase 
lako kaleta, apa tae" taperangii, iamoto 
anna rampoiki' te kapu'duran. 

22 Mebalimi Ruben nakua: 
Tangkupokadan rokomika kukua: 

Da mipogau' kasalan lako te to mangura! 
Apa tae" mimorai umperangii: iamoto 
tiromi: totemo dituntun tu bala'na 
rarana! 

23 Tae' naissanni kumua natandai Yusuf 
tu kadanna, belanna iatu Yusuf umpake 
duru basa misa’. 

24 Mallaimi tu Yusuf natumangi', undinna 
namane sule sipa'kada-kada, naalami 
tu Simeon namesua umpungoi dio 
tingayona sola nasangi. 

25 Mangkato nasuami Yusuf tu tau 
umpatamai gandung tu mintu' karungna 
sia pantan dipasule tama karungna tu 
doi'na sia naben kinallo la napokinallo 
lako lalan. Susimoto napogau' tau lako 
kalena. 

29 Napalangnganmi keledainna tu 
gandung, anna ke'de' dio mai. 

27 Denmi misa” umbungka' karungna dio 
to' banua pa'bongian la umben kande 
keledainna, natiromi tu doi'na, lan sia 
baba karungna. 

28 Nakuami lako siulu'na: Dipasulemo 
tu doi'ku, tiromi lan sia karungku! 
Selangmi sola nasangi sia tiramban anna 
sipa'kada-kada, nakua: Apamora te 
Napogau' Puang Matua lako kaleta? 

29 Rampomi lako Yakub, ambe'na, dio 
tana Kanaan, anna uleleanni lako tu 
mintu'na apa urrampoi kalena nakua: 

30 Tatu puang ma'parenta lan tondok 
iato makarra’ tu kadanna lako kami, 
nasangakanni to lao usserre'i tondok. 

31 Apa kikua ma'kada lako: To 
malambu'kan kami, tangiakan to 
masserre'i. 

32Tate kami te sangpulo duakan 
massiulu, misa” ambe'rakan, 
misa'mokan tu pa'de na iatu bongsunna 
torro sola ambe'ki totemo dio tana 
Kanaan. 

33 Nakua tu puang ma'parenta lan tondok 
iato lako kami: Iamote tu ma'din kunii 
unnissankomi kumua to malambu'komi, 
torrokomi misa” ammi male umbanni 

kande tu to dio banuammi, belanna 
sipangeloammo. 

34 Sia banna' dio mai tu adimmi, angku 
issanni kumua tangiakomi to masserre'i, 
sangadinna to malambu'komi, kumane 
umpasuleangkomi tu siulu'mi sia ma'din 
dukamokomi sumalong lan te tondok. 
35Tatonna pasun nasangi tu issi 
karungna, oh... anna pantan lan sia 
karungna tu poro'-poro'na nanii doi’; 
iatonna tiroi sia natiro duka ambe'na tu 
poro-poro” doi'na, mataku'mi. 

36 Nakuami lako tu Yakub, ambe'na: 
Mipasisayuranna' anak, belanna pa'demo 
tu Yusuf sia Simeon duka: totemo la 
miala pole'omo tu Benyamin. Mintu'nate 
napasumpu tonganna'! 

37 Nakuami tu Ruben lako ambe'na: Patei 
tu anakku muane da'dua, ke tae'i angku 
solanni sule lako kalemi te to mangura. 
Patage'i bangmo' manassa la kusolan 
lako kalemi sule! 

38 Apa nakua tu Yakub: Iate anakku 
tae' na la lao sola kamu, belanna 

iatu kakanna matemo na misa-misa 
mira totemo; iake matumba-tumbai 
lako lalan tu la miolainna, manassa la 

mipatama liang tu ubanku natumang 
kamapa'diranna penaangku. 


Ma'penduanna siulu'na Yusuf lao 
unnalli gandung rokko Mesir 


43:1-44:34 

43 1 Tatu ra'pak padang tontong bang 

masang lan tana iato. 
2 Ta'kala iatonna puramo nakande 
tu mintu' gandung nabaa dio mai 
tana Mesir, nakuami tu ambe'na: Lao 
polekomi unnalliangki' kande sidi’. 
3Mebalimi tu Yehuda nakua: Iatu puang 
ma'parenta dio ma'kada pissanmo lako 
kaleki nakua: Tae” mima'din untiro pole 
lindoku, sangadinna ke misolanni tu 
adimmi. 
4Iamoto iake mitangga'i tu 
adingki kisolan, male siakan rokko 
unnalliangkomi kande. 
> Apa iake tae'i misuai tu adingki, tae’ 
duka kimale rokko, belanna nakua 
kadanna tu puang ma'parenta lako 
kaleki: Tae' mima'din untiro pole lindoku, 
sangadinna ke misolanni tu adimmi. 
6 Nakuami tu Israel: Ma'apai ammi sussai 
susina'to, ammi laora umpokadanni 

puang iato, kumua denpa misa' tu 
adimmi? 

7 Mebalimi nakua: Nakali oto” tongan 
puang iato umpekutananni tu diona kami 
sola nasang sia diona rapungki nakua: 
Tuo siaparaka tu ambe'mi, denparaka 
misa' tu adimmi? Mebalimokan susitu 
tonganna siamo. Umba la kikua 
unnissanni kumua la ma'kada susite tu 
puang iato: solanni sae tu adimmi. 

8 Nakuami tu Yehuda lako Israel, 
ambe'na: Eloranni te to mangura kumale 
sola, kike'de' male, anta tuo, da tamate 
la kami, la kamu, la iatu mai anakki. 

P Aku untanggungi te to mangura, 
midaka' lakomira kaleku. Iake tae'i 
kusolanni sule sia tae' angku popennoloi 
lako kalemi, akumora urrengnge'i tu 
kasalan iato tontong sae lakona. 

10 Belanna iakenta tang ma'dempa- 
dempa, manassa totemo penduanmiki' 
tibalik! 

11 Nakuami lako tu Israel ambe'na: 
lake susito, pogau'i susite: alami tu 
apa bu'tu lan padang iate tu melona, 
patamai pa'panniammi mibaai rokko la 
mipennoloan lako puang iato, susinna tu 
pebangki sidi, sia tani” enoan sidi’, lite 

busarungngu', kamanian, bua pinu’, sia 
bua badan. 

12 Sia baai tu doi' manglokkon penduan, 
belanna iatu doi' dipasule tama baba 
karungmi, la dibaa duka sule, umbai 
anna sala. 

13 Ammi solanni tu adimmi, mimale sola 
lako puang iato. 

14 Na Puang Matuamora tu Umpoissan 
angge maritik umpamaturu-turui tu 
puang iato anna katuru-turuikomi, 
natangga'i tu siulu'mi sia Benyamin 
duka misolan sule! Iate aku te, iake 
dipasayu'na', elo'namo angku sayu" 

15 Naalami tu apa ladipennoloan sia 
nabaa tu doi' penduan manglokkon sia ia 
duka tu Benyamin namale rokko Mesir. 
Rampomi mennolo lako Yusuf. 

16 Tatonna tiromi Yusuf den tu Benyamin 
nasolan nakuami lako to matappa'na lan 
banuanna: Solanni tama banua te mai 
tau, pangreranni, mipasakka'i, belanna 
la kumandena' sola te tangnga allo. 

17 Napogau'mi tindeto matappa' susitu 
napokadanna Yusuf, nasolanni tama 
banua. 

18 Mataku'mi, belanna nasolan tau tama 
banuanna Yusuf. Nakuami: Ia sia anta 

dipatama indete, dionamora tu doi, tu 
mangka dipasule tama karungta tonna 
bunga'na, dikua anna den lalan nanii 
umpaalaiki' poya sia unno'tonki', anna 
potauki' sola mintu' keledainta. 

19 Tamoto napentireke'i tu to matappa'na 
Yusuf lan banuanna anna sipa'kada-kada 
dio to' ba'ba. 

20 Nakua: Tabe' puang, iatonna bunga'na 
saekanni la unnalli kande. 

21 Susimito tongki rampo rokko banua 
pa'bongian sia kibungka' tu karungki, 
oh... anna pantan lan sia baba karungki 
tu doi'ki ganna' bang, apa totemo 
kibaamo sule. 

22 Sia kibaa polepa tu doi’ senga’ la 
kipangallian kande, na iatu doi" tae" 
kiissanni kumua mindara umpatamai 
karungki! 

23 Nakuami tu tau iato: Pakari'pii 

tu penaammi, da mimataku'! 
Nakamaseimokomi Kapenombammi 

sia Kapenombanna ambe'mi, 
Napatamangkomi ianan tama karungmi: 
iatu doi mi mangkamo kutarima. 
Nasolammi sun lako tu Simeon. 

24 Nasolammi sola nasangi tama 
banuanna Yusuf anna benni uai anna 

baseanni lentekna sia napakande duka 
tu mintu' keledainna. 

25 Napasakka'mi tu la napenoloanna sae 
lako kasaeanna Yusuf tonna tangnga 
allo, belanna narangimo kumua la torro 
kumande inde to. 

26 Jatonna saemo tu Yusuf, 
napennoloammi lako lan banua, 
natukku sae rokko padang dio olona. 

27 Napekutanammi Yusuf tu diona 
kamalaga'-lagaranna tau iato mai sia 
nakua: Malaga' siaraka tu ambe'mi, tu 
mangka misa'bu', tuo siaparaka? 

28 Mebalimi tu tau iato mai: Iatu 
kaunanmi ambe'ki malaga'-laga' sia, sia 
tuopa. Unnundumi tu tau iato mai sia 
tukku rokko padang. 

29 Nabangunammi Yusuf tu matanna 
natiroi tu Benyamin, tu adinna 
nasangindoran nakuami: Iamoraka 

adi bongsummi te tu mangka misa'bu' 
lako kaleku? Nakua polepa tu Yusuf: 
Nakamaseimoroko Puang Matua, e 
anakku. 

30Tikarami tassu' tu Yusuf, belanna 
mamali' tongan tu penaanna lako adinna, 
anna daka” inan la nanii tumangi’, anna 
tama inan natumangi' lan. 

31 Mangkato mendau'mi anna 
pengkasarai kalena tassu’, nama'kada 
nakua: Baami mai tu kande. 
32 Napalennarammi kande tau tu Yusuf 
sangtorroan sia iatu siulu'na sangtorroan 
duka sia iatu to Mesir tu dipakande 
attu iato sangtorroan duka, belanna 
tae” nama'din tu to Mesir kumande 
sangtalimbungan to Ibrani, apa iamo 
nakagallinna to Mesir to. 
33 Nno'ko'mi tu tau iato mai dio olona 
Yusuf, iatu pa'bunga' dio siamo torroan 
anak pa'bunga' na iatu bongsunna 
dio siamo torroan anak tampak, 
naurunganni simangngan sola nasangi. 
34Naangka'mi tau tu pa'sanduk dio mai 
olona Yusuf lako tingayona tau iato mai, 
apa iatu sandukanna Benyamin pellima 
losongna na iatu sandukanna to senga”. 
Mangiru'mi tu tau iato mai sola, sia 
sende-sende. 
44 lNakuammi Yusuf tu to 
matappa'na lan banuanna nakua: 
Patamanni karungna sola nasangi te tau 
tu kande angge nabelanna nabaa sia 
patamai baba karungna tu mai doi'na. 
2latu irusangku, tu irusan salaka, 
patamai baba karungna to bongsunna, 

sia doi' pangalli gandungna. Napogau'mi 
susitu pepasan napokadanni Yusuf. 
3T]atonna masiang melomo dio mai 
naelorammi tau sola nasangi ke'de' sola 
tu mai keledainna. 

4Iatonna tassu'mo tu tau iato mai 

lan mai tondok, tae'pa nasangapa 
mambelanna, ma'kadami tu Yusuf lako 
to matappa' lan banuanna: Ke'de'ko 
ammu undi urrundu'i tu tau iato mai, 
iake mulambi'i kuako susite: Ma'apai 
ammi papakkanni kadake tu kameloan? 
> Tangiaraka irusanna puangku te sia 

ia duka nanii untiro tanda-tanda? 
Lendu' tongan kadakena tu penggauran 
mipogau'mo. 

6 Nalambi'mi tu tau iato mai anna 
pokadai lako tu mintu'na kada iato. 

7 Mebalimi lako tu tau iato mai nakua: 
Ma'apari mima'kada susira to, puang? 
Toyang kami dio mai kaleki la umpogau'i 
tu penggauran susito! 

8 Tatu doi’ tu dikabu'tui lan baba karungki 
kibaamo sule lako kalemi dio mai tana 
Kanaan, ma'apai angki la umboko salaka 
ba'tu bulaan lan mai banuanna puangmi? 
?Indangki sola nasang te minii 
ungkabu'tui tu irusan, elo'namo 

nadipatei na latu kami sola nasang la 
mipokaunankan. 

10 Mebalimi nakua: Totemo melo susitu 
kadammi, minda-minda dinii ungkabu'tui 
iamoto tu la kupokaunan, apa iatu kamu 
senga'na ma'dinkomi tarru’. 

11 Napopengkalaomi madomi' tu mai 
karungna rokko padang anna pantan 
umbungka'i. 

12 Napemadaka'imi tau iato randuk dio 
mai matuanna sae lako manguranna, 
nakabu'tui tu irusan lan karungna 
Benyamin. 

13 Naserek-serekmi tau iato mai sola 
nasangi tu tamangkalena, sia pantan 
napakendek tu karungna langngan 
keledainna, anna sule tama tondok. 

14 Mentamami banuanna Yusuf tu Yehuda 
sola mintu' siulu'na, belanna dio siapa tu 
Yusuf, anna tukku sae rokko padang tu 
tau iato mai dio olona. 

15 Ma'kadami tu Yusuf lako nakua: 
Penggauran apaora te penggaurammi? 
Tae'raka miissan kumua iatu to susi aku 
te to untandai tanda-tanda? 

16 Ma'kadami tu Yehuda nakua: Apara 
tu la kikua lako kalemi, sia umbara la 
kikua ma'kada sola nasang sia umbara 


KADADIAN 44.17-20 207 


la kikua sola nasang umpa'tutuan 
kaleki? Nakabu'tuimo Puang Matua tu 
kasalanna kaunanmi. Iate kami sola 
nasang mipokaunanmokan, la kami sola 
nasang, la iatinde to dinii ungkabu'tui 
irusan. 

17 Ma'kadami Yusuf nakua: Toyang ia dio 
mai kaleku la umpogau'i tu susinnato, 
sangadinna iatu to dinii ungkabu'tui 

tu irusan, iamo la kupokaunan, 

apa iate kamu sola nasang, ke'de' 
marampa'mokomi male langngan 
ambe'mi. 

18 Saemi tu Yehuda umpetireke'i Yusuf 
nama'kada nakua: O puangku, simanna' 
la umpokada sangbuku kada narangii 
talingammi, sia da nare'dek tu ara'mi 
lako kaunanmi, belanna samammi 
bangsia Firaun. 

19 Mangkamokomi umpekutananni lako 
kaunanmi kumua: Den siaparaka tu 
ambe'mi ba'tu siulu'mi? 

20 Kikuami ma'kada lako kalemi: Den 
siapa tu ambe'ki matuamo, sia misa' tu 
anakna muane, anak tampak, tu dadi 
te matuannamo, iatu kakanna matemo, 
misa-misamora tu sangindo”, lendu’ 
napakaboro'na ambe'na. 

21 Mikuammokanni kumua: solanni sae 
angku tiroi. 

22 Ma'kadamokan lako kalemi kumua: 
Umbai tae' nabelai tu to mangura 

iato untampei tu ambe'na, belanna ke 
natampei, manassa matemo tu ambe'na. 
23 Apa ma'kadakomi lako kaleki kumua: 
Iake tae'i misae sola adimmi tu 
bongsunna damo mitiro lindoku. 

24 Tatongku sae langngan kaunanmi, 
ambe'ku kupokadami lako tu mintu' 
kadammi. 

25 Nakuami tu ambe'ki: Sulekomi ammi 
alliangki' kande sidi’. 

26 Mebalimokan kumua: Tae' kila male 
rokko. Sangadinna ke kisolanni tu 
adingki, male siakanni: belanna tae' 
kima'din umpennoloi polei tu puang iato, 
sangadinna ke kisolanni tu adingki. 

27 Nakuami tu kaunanmi, ambe'ku lako 
kaleki: Miissan kumua iatu baineku 
da'dua muane napadadianna'. 

28 Tatu misa” natampemo', kusanga 
manassa mangkamo nabesse-besse 
olo'-olo” masuru, belanna tae'mo kutiroi 
sae lako totemo. 

29Take la miala poleoi te pia anna 
matumba-matumba, manassa 

mipatama liang tu ubanku natumang 
kamapa'diranna penaangku. 

30 Tamoto iake saekan lako kaunanmi, 
ambe'ku, napa'de te to mangura kisolan, 
belanna iatu penaanna tiala lako te to 
mangura, 

31 tae' nasalai, ke natiroi pa'de te 

to mangura, manassa la mate, na 

late kami la umpatamakan liang 
ubanna kaunanmi, ambe'ki natumang 
kamapa'diranna penaanna. 

32 Pissanmi to mangkamo kutanggungi 
te to mangura dio tingayona ambe'ku, 
kukua: iake tae'i angku solanni sule lako 
kalemi, manassa aku urrengnge'i tu 
kasalan iato tontong sae lakona. 

33 Totemo da'ito na akumo torro inde 
mipokaunan ussondai te to mangura, 
eloranni te to mangura male sola mintu' 
siulu'na langngan. 

34 Belanna umba la kukua sule langngan 
ambe'ku, ke pa'dei te to mangura 
kusolan? Kutiroi manii tu kamasussan 
urrampoi ambe'ku. 

Yusuf umpa'petandan 
kalena lako siulu'na 


45:1-28 

45 t Susimito iatu Yusuf tang 

natanan-tananmo tu ara'na dio 
tingayona mintu' to dio ren nasolan 
nametamba nakua: Suai tassu' tu mintu' 
tau indete! Tae' bangmi tau nasolan 
Yusuf tonna pa'petandan kalena lako 
mintu' siulu'na. 
2 Ma'urrukammi tumangi' naurunganni 
narangi mintu' to Mesir sia mintu' to lan 
tongkonan layukna Firaun. 
3Nakuami tu Yusuf lako siulu'na: Akumo 
Yusuf! Tuo siaparaka tu ambe'ku? Tae'mi 
napebalii siulu'na, belanna tiramban 
tongan untiroi. 
4Nakuami tu Yusuf lako siulu'na: 
Inde-indekomi saemi nareke', nakuami: 
Akumo Yusuf, adimmi, tu mibaluk sae 
inde Mesir. 
5 Apa totemo da mimasussa ba'tu tilalak 
tu ara'mi, tu mangkamo' mibaluk sae 
indete, belanna Nasuana' Puang Matua 
dolo la umpatuokomi. 

6 Belanna totemo mane duang taun tu 
ra'pak padang lan te tondok, limang 
taun bangpa, nalan to limang taun tae' 
tau la ma'tengko ba'tu mepare. 

7 Nasuana' Puang Matua dolo, kumua 
ammi patorro siapi lan te lino, sia 
umpamakarimman ba'tu sangapa 
budanmi ammi marendeng. 

8 Tamoto tangia kamu umbaana' sae 
indete, sangadinna Puang Matua sia 
Napadadina' sulle ambe' lako Firaun 

sia umpoissan mintu' lanna tongkonan 
layukna datu sia umparenta mintu' tana 
Mesir. 

9 Madomi'komi male langngan ambe'ku, 
pokadai lako: Susite tu kadanna anakmi, 
Yusuf: Napadadina' to ma'parenta Puang 
Matua lan mintu' tana Mesir, iamoto 
saekomi, da mima'dempa-dempa. 

10 Ammi torro dio padang Gosyen 
sikandappi' aku, kamu, ambe' na mintu' 
anakmi sia ampomi sia dombami sia 
bembe'mi sia sapimmi sia mintu'na apa 
miampui. 

11Indemoto la kunii ungkaduttu'komi, 
belanna la denpa limang taun tu ra'pak 
padang, da mikapu'duran sola to lan 
banuammi sia mintu' tu miampuinna. 

12 Manassa matammi kalena sola 
nasang ta'pa sia matanna adingku 
Benyamin, kumua pudukku bangsiamo 
ma'kada-kada lako kalemi. 

13 Tamoto pokadanni ambe'ku tu mintu’ 
kamala'birangku inde tana Mesir sia 
mintu' tu apa nata'pai matammi, 
mimadomi' ussolanni dao mai tu 
ambe'ku. 

14Naraka'mi Yusuf tu barokona 
Benyamin natumangi' sia tumangi' duka 
tu Benyamin anna raka'i tu barokona 
Yusuf. 

15 Sia naudung Yusuf tu mintu' siulu'na 
anna tumangi', mangkato maneri 
umbuang kada lako, tu siulu'na. 

16 Kaissanammi tu kareba iato tama 
tongkonan layukna datu, kumua sae tu 
mintu' siulu'na Yusuf; latu kareba iato 
naposende Firaun sola mintu’ to naala 
parea. 

17 Ma'kadami tu Firaun lako Yusuf nakua: 
Pokadanni siulu'mi susite: Pogau'i te: 
passampei tu mintu' keledaimmi ammi 
male lako tana Kanaan. 

18 Ammi solanni dio mai tu ambe'mi sia 
mintu' to lan banuammi sae inde, angku 

kamaseikomi apa melo lan tana Mesir sia 
la mikande tu lompona te padang. 

19 Totemo dipokadangkomi: Pogau'i 

te, alanni anakmi sia bainemi tu ba'tu 
pira-pira kareta lan tondok Mesir sia la 
misolan duka dio mai tu ambe'mi sae 
inde. 

20 Sia da mikatirinnai tu pareanan 
banuammi, belanna iatu apa mandu 
melo lan mintu' tondok Mesir la mipoapa! 
21 Napogau'mi anakna Israel susito: 
nabenmi Yusuf ba'tu pira-pira kareta 
lako susitu kadanna Firaun sia naben 
pole kinallo lalanna. 

22 Napapakeimi pakean rundun 
sisangpasang, na iatu Benyamin diben 
talluratu' sikele' na limang pasang 
pakean. 

23 Na lako ambe'na inde sia tu 
napa'peanni: sangpulo keledai laki 
unteke' apa masuli' allinna dio mai tana 
Mesir sia sangpulo keledai birang unteke' 
gandung Sia roti sia ma'rupa-rupa kande 
la napokinallo ambe'na. 

24 Nasuami tu siulu'na ke'de' anna male, 
sia napakare'na nakua: da misigaga lako 
lalan. 

25 Ke'de'mi tu tau iato mai dio mai tana 
Mesir narampo lako tana Kanaan, lako 
Yakub, ambe'na. 

26 Napokadami tau iato mai lako 
nakua: latu Yusuf tuo siapa, ia 

poleopi umparenta mintu' tana Mesir! 
Tilalakmi tu ara'na Yakub, belanna tae' 
napatonganni tu kadanna tau iato mai. 
27 Apa iatonna parampomi lako tu mintu' 
kadanna Yusuf sia natiro tu mintu' kareta 
tu napa'peanni Yusuf kumua la umbaai 
lako Mesir, matanami tu penaanna 
Yakub, ambe'na. 

28 Nakuami tu Israel: Ganna'moto, iatu 
anakku Yusuf tuo siapa, la laona’ sitiro 
kumane mate! 


Yakub sangke'deran sola 
bati'na lako tana Mesir 


46:1-34 

46 t Ke'de'mi tu Israel sibaa tu 

mintu' apa naampui, narampo 
lako Bersyeba: anna pemalaran ba'tu 
pira-pira pemala' lako Kapenombanna 
Ishak, ambe'na. 
2 Tatonna bongi ma'kadami tu Puang 
Matua lako Israel lan patiro mendeata 

Nakua: E Yakub, Yakub. Ma'kadami 
Yakub nakua: Inde siana', Puang! 
3Ma'kadami Nakua: Akumo tu Puang 
Matua, Kapenombanna ambe'mu, da 
mumataku' lao lako Mesir, belanna dio la 
Kunii umpadadiko misa' bangsa kapua. 

4 Aku la musolan rokko Mesir sia manassa 
la Kupasule poleko diong mai, sia iatu 
Yusuf iamo la ussamboi matammu. 

5 Susito ke'de'mi tu Yakub dio mai 
Bersyeba. Nasolan anakna Israel tu 
Yakub, ambe'na sia iatu mai anakna 

sia iatu mai bainena ma'kareta tu 
napa'peanni Firaun la umbaai tu tau iato 
mai. 

6 Sia nabaa duka tu mintu’ patuoanna sia 
mintu' barang apanna tu napasidurukmo 
lan tana Kanaan, narampo lako Mesir, 
iamotu Yakub sia mintu’ bati'na nasolan 
duka. 

7 Tamotu mintu'na anakna muane sia 
ampona muane nasolan, sia iatu mai 
anakna baine sia ampona baine tu 
nadadian anakna muane, sia mintu' tu 
bati'na nasolan duka lako Mesir. 

8 Inde sia tu sanganna tu mai anakna 
Israel tu male rokko Mesir, Yakub sola 

mintu' anakna muane: Iatu pa'bunga'na 
Yakub iamotu Ruben: 

9 jatu anakna Ruben tu muane iamo: 
Henokh, Palu, Hezron na Karmi: 

10 jatu anakna Simeon tu muane iamo: 
Yemuel, Yamin, Ohad, Yakhin na Zohar 
na iapa tu Saul tu nadadian baine to 
Kanaan: 

ilna anakna Lewi tu muane iamo: 
Gerson, Kehat, na Merari; 

12 ha anakna Yehuda tu muane iamo: 
Er Onan, Syela, Peres na Zerah; apa 
iatu Er sola Onan mangka mate dio tana 
Kanaan; na anakna Peres tu muane 
iamo: Hezron na Hamul; 

13 na anakna Isakhar tu muane iamo: 
Tola, Pua, Ayub na Simron; 

14 ha anakna Zebulon tu muane iamo: 
Sered, Elon na Yahleel. 

15 Mintu'nai te muane nadadian Lea, tu 
napadadian Yakub dio Padan-Aram sia 
Dinapa, anakna baine. Mintu’ tu anakna 
muane sia baine tallungpulo ntallu sola 
nasangi. 

16 Tatu anakna Gad tu muane iamo: 
Zifyon, Hagi, Syuni, Ezbon, Eri, Arodi na 
Areli: 

17 ha anakna Asyer tu muane iamo: 
Yimna, Yiswa na Beria, na Serah anak 
daranna: na anakna Beria iamo: Heber 
na Malkiel. 

18 Tamote tu muane tu mai anakna 
Zilpa, tu napa'ben Laban lako Lea, 
anakna, iamo mintu'i sangpulo annan 
tau napadadianni tu Yakub. 

19 Tatu muane nadadian Rahel, bainena 
Yakub, iamo: Yusuf na Benyamin. 

20 Tatu lakona Yusuf dadi dio tana Mesir 
tu Manasye sola Efraim, tu napadadianni 
Asnat, anakna Potifera, to minaa dio On. 
21 Tatu anakna Benyamin tu muane iamo: 
Bela, Bekher, Asbel, Gera, Naaman, Ehi, 
Rosh, Mupim, Hupim na Ared. 

22 Mintu'i te iamo muane anakna Rahel, 
tu napadadian Yakub, mintu'i sangpulo 
a'pa" tau. 

23 Tatu anakna Dan muane iamo: Husim. 
24 Tatu anakna Naftali tu muane iamo: 
Yahzeel, Guni, Yezer na Syilem. 

25 Jamote tu muane, tu mai anakna Bilha, 
tu napa'ben Laban lako Rahel, anakna, 
iamo mintu'i pitu tau napadadianni tu 
Yakub. 

26 Mintu'i tu bati'na Yakub tu sae dio 
Mesir, tu sun dikalena boko' tu mai 

bainena anakna, annan pulona nnannan 
tau sola nasangi. 

27 Tatu anakna Yusuf tu muane tu 

dadi dio Mesir da'dua tau: namintu' to 
lan banuanna Yakub tu sae dio Mesir 
pitungpulo tau sola nasangi. 

28 Nasuami Yakub tu Yehuda male dolo 
lako Yusuf la umpokadanni Yusuf kumua 
diomo Gosyen tu Yakub. Rampomi to 
mai tau dio tana Gosyen. 

29 Napasakka'mi Yusuf tu karetana, 
namale lako Gosyen lao untammui 
Israel, ambe'na. Iatonna sitammumo 
naraka'mi Yusuf tu barokona sia 
tumangi’, mendoyang ba'tu sangapa dio 
barokona. 

30 Nakuami Israel lako Yusuf: Totemo 
moi matemo' to, tu kutiro siamo tu 
lindomu, kumua tuo siapoko! 

31 Ma'kadami tu Yusuf lako mintu' 
siulu'na sia lako to lan banuanna 
ambe'na: La malena' umpaissananni 
Firaun sia la umpokadanni kumua mintu 
siulu'ku sia mintu' to lan banuanna 
ambe'ku dio tana Kanaan, rampomo lako 
kaleku. 

32 Tatu tau sola nasangi manglaa domba, 
belanna biasamo umpatuo patuoan sia 


, 

nabaa duka tu dombana sia bembe'na 
sia sapinna sia mintu' tu apa naampui. 
33 Take natambaikomi Firaun, anna 
kutanaikomi kumua: apara tu 
pandakarammi? 

34 La mebalikomi susite: Iate kami sola 
nasang biasakan umpatuo patuoan 
randuk dio mai bitti'ki sae lako totemo, 
la kami la to doloki. La susito, ammi 
dieloran torro lan tana Gosyen, belanna 
iatu to umpatuo domba nakagalli to 
Mesir. 


Yakub mennolo lako Firaun 


47:1-12 

47 1 Saemi tu Yusuf umpokadanni 

Firaun nakua: Iatu ambe'ku sia 
mintu' siulu'ku na mintu' dombana 
bembe'na sia sapinna na mintu' tu apa 
naampui saemo dio mai tana Kanaan; 
dio sia tana Gosyen. 
2 Naalami lima tu mintu' siulu'na 
napopangolo lako Firaun. 
3Ma'kadami tu Firaun lako siulu'na 
Yusuf nakua: Apara tu pandakarammi? 
Nakuami tu tau iato mai lako Firaun: Iatu 

kami sola nasang to manglaa dombakan 
sia bembe' la kami la to doloki. 

“Sia nakua polepa tu tau iato mai lako 
Firaun: Iate kami saekanni la mentiruran 
lan te tondok, belanna tae' tu inan la 
kinii umpakande dombaki sia bembe'ki, 
apa masang tu ra'pak padang dio tana 
Kanaan: totemo elorangkanni torro dio 
tana Gosyen. 

> Ma'kadami tu Firaun lako Yusuf nakua: 
latu ambe'mu sola siulu'mu saemo lako 
kalemu, 

Siate tana Mesir tiballa' dio tingayomu: 
suai tu ambe mu sia siulu'mu anna torro 
dio padang mandu malompo, kuanni 
natorro dio tana Gosyen. lake muissanni 
kumua denni tu tau iato mai malute, suai 
umpangului to manglaa patuoangku. 

7 Nasolanni Yusuf tu Yakub, ambe'na, 
anna popangoloi lako Firaun: 
napassakkemi Yakub tu Firaun. 

8 Nakuami tu Firaun lako Yakub: Pirang 
taunmora dadimmi? 

9 Mebalimi tu Yakub lako Firaun: Iatu taun 
kamempueangku saratu' tallungpulomo 
taunna. Sidi mora naponno nasang 
kamasussan tu katuoangku, tae' napada 
katuoanna to doloku tonna mempue. 

10 Napassakkemi Yakub tu Firaun anna 
messiman sun dio mai olona Firaun. 

11 Nadulluammi inan Yusuf tu ambe'na 
sia mintu' siulu'na, nabenni padang lan 
tana Mesir, padang mandu malompo, 
dio tana Rameses, susitu napokadanna 
Firaun. 

12 Napakaduttu'i kande Yusuf tu ambe'na 
sia mintu' siulu'na sia mintu' to lan 
banuanna ambe'na sia lako pia'-pia'na. 


Pa'pana'ta'na Yusuf dio tana Mesir 


47:13-26 


13 Tae'mi kande lan mintu' lili'na tana 
Mesir belanna masang tongan tu ra'pak 
padang, naurunganni mandasa tu mintu 
pa'tondokan lan tana Mesir sia dio tana 
Kanaan, napobua' ra'pak padang. 

14 Anna popa'misai Yusuf tu mintu' doi' 
lan tana Mesir sia lan tana Kanaan, tu 
doi' pamaya' gandung tu naalli tau iato 
mai, nabaai tama tongkonan layukna 
Firaun tu mintu' doi' iato. 

15 Tatonna makalima' nasangmo tu doi’ 
lan tana Mesir sia lan tana Kanaan, saemi 
tu mintu' to Mesir mennolo dio Yusuf 
nama'kada nakua: O puang, benkanni 


1 

dikka' kande, matumbai angki la mate 
dio olomi, belanna makalima' nasangmo 
tu doi"! 

16 Mebalimi Yusuf: Baai tu patuoammi, 
angku benkomi gandung, sondana tu 
patuoammi, ke tae'mi tu doi’. 

17 Nabaami tau iato mai tu patuoanna 
lako Yusuf anna benni kande Yusuf tu 
tau iato mai sonda darang sia sonda 
domba sia bembe' sia sapi sia keledai: 
napadenanni kande tu tau iato mai to 
taun iato diona mintu' patuoanna. 

18 Tatonna puramo tu taun iato, tonna 
taun pole, saemi tu tau iato mai lako 
kalena ma'kada nakua: Tae'mo angki 
la umbuniangkomi, tu tae'mo doi' 

sia mintu' patuoangki sia iatu mintu' 
kilaainna mipoapa dukamo, moi misa' 
tae'mo mitiro, sangadinnamira batang 
kaleki sia litakki sola nasang. 

19 Matumbari ammi la untiro-tirokanni 
mate, la kami, la litakki: allii kande tu 
batang kaleki sia litakki anna poapai 
Firaun tu kaleki sola litakki: sia benkanni 
banne angki tuo sola nasang da kimate, 
sia da natalo tu litakki. 

20 Susimoto nanii Yusuf unnallianni 
Firaun tu mintu' tana Mesir, belanna 

pantan nabaluk to Mesir tu litakna, 
apa masang tongan tu ra'pak padang 
urrampoi tau iato mai: Susimito tu 
padang anna poapai Firaun. 

21 Susimoto napokaunanmi tu mintu'na 
pa'tondokan randuk dio mai tampakna 
tana Mesir sae lako tampak sangbalinna 
pole. 

2213 mannamo tu litakna mintu’ to 
minaa tu tang naalli, belanna unnappa' 
taana dio mai Firaun, sia ia nakande tu 
taana, tu nabenni Firaun: iamoto anna 
tae' nabalukanni tu litakna. 

23 Attu iato ma'kadami Yusuf lako to 
ma'tondok nakua: Totemo mangka 
kuallian Firaun tu batang kalemi sia 
litakmi: tiromi: indemo tu banne ammi 
ambo'i tu pa'lakmi. 

24 Tatu burana la mipennoloan lako 
Firaun tu taa limanna, anna iatu patang 
taanna la mibannean pa'lakmi sia la 
mikande sola mintu' to lan banuammi 
sia la nakande mintu' anakmi. 
25Ma'kadami tu tau nakua: 
Mipatuomokan, puang: katuru- 
turuipakan, puang, napokaunanmorakan 
Firaun sola nasang. 

26 Napantokmi Yusuf lan mintu’ lili'na 
tana Mesir tu atoran sae lako totemo, 
kumua taa limanna napotaa Firaun, 
sangadinna ia manna tu litakna mintu' to 
minaa tu tae' na la umpoapai Firaun. 


Tampakna katuoanna Yakub 


47:27-31 


27 Torromi tu Israel dio tana Mesir, lan 
padang Gosyen, napoapai tu apa lan sia 
membati' sia memba'ka' kalle-kallean. 
28 Tatu Yakub sangpulo pitu taunna torro 
dio tana Mesir, naurunganni mendadi 
saratu' patangpulo mpitu taunna tuo. 

29 Tatonna la madomi' mate tu Israel, 
natambaimi tu Yusuf, anna ma'kada lako, 
nakua: lake mupakaboro'na', padiongi 
to' garonto' pupungku tu limammu sia 
pogau'ko kameloan sia kamarurusan 
lako kaleku, sia da mupeliang indena' 
Mesir. 

30 Sangadinna peliangna' sola to doloku, 
la musolanna' sun lan mai tana Mesir 
sia patamana' liangna tau iato mai. 
Mebalimi tu Yusuf nakua: La kupogau' 
susitu kadammi. 

31 Nakuami: Palaoko sumpa lako kaleku. 
Massumpami lako. Tukkumi tu Israel dio 
to' pennuluanna. 


Yakub umpassakke anakna Yusuf 


48:1-22 

48 1 Undinnato napokadami tau 

lako Yusuf kumua: Iatu ambe'mi 
masaki. Nasolan duami Yusuf tu anakna, 
Manasye na Efraim. 
2 Napokadami tau lako Yakub kumua: 
latu anakmi Yusuf sae ussitiroangkomi. 
Naparukumi Israel tu kalena, anna 
unno'ko' dao kamammaranna. 
3Nama'kada tu Yakub lako Yusuf nakua: 
latu Puang Matua tu Umpoissan angge 
maritik mangka sombo lako kaleku dio 
Lus, lili tana Kanaan sia Napassakkena'. 
4Nakua ma'kada lako kaleku: La 
Kupopembati'ko sia la Kupopemba'ka'ko 
sia la Kupagaronto'nako ba'tu pira-pira 
bangsa sia tana iate la Kuba'gian bati' 
undimmu napomana' tontong sae 
lakona. 
> Totemo iatu anakmu sola duai tu Efraim 
sola Manasye, tu dadi inde tondok Mesir 

kumane sae inde Mesir, anakku to pada 
Ruben na Simeon. 

6 Apa iatu bati'mu tu muappa' undi 

na iate tau da'dua, anakmu iko to, la 
umposanga sanganna siulu'na lan taan 
mana.” 

7 Tatongku sae dio mai Padan mate 
diomi kaleku tu Rahel lan tana Kanaan 
dio tangnga lalan, tonna la madomi'mo 
rampo lako Efrata, kupeliangmi inde to 
dio lalan lu lako Efrata, iamo Betlehem. 
8 Ta'kala natiromi Israel tu anakna Yusuf 
anna ma'kada nakua: Mindara tau te? 
9 Nakuami tu Yusuf lako ambe'na: 
Jamora anakku te, tu Nakamaseanna' 
Puang Matua inde mai. Ma'kadami 
nakua: Solanni mai sola duai angku 
passakkei. 

10 Tatu matanna Israel patomali 
maraunmo belanna kamatuanna, 
naurunganni tae'mo namano'ra. 
Napopentireke'mi lako sola duai anna 
udungi sia naraka.” 

11 Nakuami tu Israel lako Yusuf: Tae' 
bangmo angku sangai la kutiroopoko, 
apa Napatiroan pole'omo' Puang Matua 
tu bati'mu! 


KADADIAN 48.12-17 227 


12 Napasoro'mi Yusuf sola duai dio mai 
guntu'na anna tukku sae rokko padang 
tu lindona. 

13 Naalami Yusuf sola duai, iatu Efraim 
lima kananna untoei dio kairinna Israel, 
na iatu Manasye lima kairinna untoei dio 
kananna Israel anna popentireke'i sola 
duai lako. 

14Nae'te'mi Israel tu lima kananna 
naremme'i tu ulunna Efraim moi na 

ia tampak, na iatu ulunna Manasye 
naremme' lima kairinna, tonna pogau'i 
napasitambenan tu limanna moi na 
Manasye tu pa'bunga'. 

15 Napassakkemi Israel tu Yusuf, nakua: 
latu Puang Matua tu Naniimo lolang to 
doloku Abraham na Ishak tu oloNa, iamo 
Kapenomban ungkambi'na' randuk dio 
mai dadingku sae lako te allo totemo, 

16 ato Malaeka' urrampananna' dio 

mai sanda kadake Ia dukamora 
umpamasakkei sola duai tu pia, anna 
disa'bu' tu sangangku dio te tau iate sia 
sanganna to doloku Abraham sola Ishak, 
sia anna memba'ka' kalle-kallean te tau 
sola duai lan kuli'na padang! 

17 Tatonna tiroi Yusuf tu ambe'na lima 
kananna napadao to' ulunna Efraim, 

tae'mi namelo nasanga penaanna, anna 
toei tu limanna ambe'na la napalele dao 
mai to' ulunna Efraim lako to' ulunna 
Manasye. 

18 Ma'kadami tu Yusuf lako ambe'na 
nakua: Da nasusi to, ambe”, belanna 

ia iate tu pa'bunga” iatu lima kananmi 
mipadao ulunna. 

19 Apa noka tu ambe'na sia nakua: 
Kuissan sia, e anakku, kuissan sia: la 
mendadi duka ia misa" bangsa sia la 
kapua duka, apa ia duka tu adinna la 
mandu kapua na ia sia iatu bati'na la 
mendadi misa" bangsa tepu. 

20 Napassakkemi sola duai to allo iato, 
nakua: Sangammi la nasa'bu' to Israel 
sipalakuan kamauparan nakua: Puang 
Matuamora umpasusikomi Efraim sia 
susi Manasye! Napalosong Yakub tu 
Efraim na Manasye! 

21 Mangkato ma'kadami tu Israel lako 
Yusuf nakua: Mandappi'mo tu lampakku, 
apa Puang Matua la urrondongkomi 

sia la duka la ussolangkomi sule tama 
tondok to dolomi. 

22 Kubenmoko sanglontok padang 
umborong, iamo mulosongi to na iatu 
mai taana mintu' siulu'mu, iamotu 

kurampa la'bo'ku sia panaku dio mai to 
Amori. 


Pa'nubua'na Yakub 
diona mintu' anakna 


49:1-28 

49 1 Undinnato natambaimi Yakub 

tu mintu' anakna nakua: 
Sirampunkomi la kupokadangkomi tu 
apa la urrampoikomi undinna. 
2Ma'misakomi ammi patanan 
talingammi, e to nadadian Yakub, 
patananni talinga tu kadanna Israel, 
mendadiammi. 
3E Ruben ikomo bunga” matangku, 
kamawatangangku sia bunga' 
kamatotorangku, tu tompo' 
kamala'biranna sia kamawatanganna. 
4Ta'dulu' bang susi uai mandirri” tae'mo 
na iko tu la tompo', belanna mulosa' 
tu randan dali'na mendadiammu, sia 
muruttakkimo, mukendekki tu dali' 
patindoangku. 
> Tatu Simeon sola Lewi to massiulu' iatu 
pa'dangna oongan mebala'-bala'. 
6 Tae' natamai deatangku tu bisaranna, 
sia tang sipatu penaangku tu 

kombonganna. Belanna re'dek ara'na 
umpatei tau, sia ta'dulu' ungkattuang 
sapi laki. 

7 Tampak ropu tu kasengkeanna, belanna 
napukan ara'na, sia kare'dekanna ara'na, 
belanna masa'ga'. La kupopentialla' 

lan lu mintu' bati'na Yakub sia la 
kupasisarak-sarak lan lu to Israel. 

8Na jatu iko, e! Yehuda, la napudiko, 
mintu' siulu'mu, iatu limammu unti tin 
sokkongna mintu' ualimmu, sia mintu' 
to nadadian ambe'mu la tunduk lako 
kalemu. 

?Tatu Yehuda butung anak singa: ke 
mangkamoko mangrampa, e anakku, 
kendekmoko langngan sule. Kumuku 
sia mamma' susi singa, sia susi singa 
birang: mindara la untundanni! 

10 Tatu tekken kapayungan tae” anna Ia 
tileluk dio mai Yehuda, sia iatu ta'ba 
kaparentan tae' natiberu dio mai to' 
lentekna. Sae lako saena tu Silo, na lako 
kalena nanii mengkaola mintu' bangsa. 
11 Tatu keledai manguranna nasangkin 
dio to” garonto' anggoro' sia iatu anak 
keledai birangna nasangkin dio to' 
garonto' anggoro' mandu melo. Anna 
busukki tamangkalena tama to' uai 

anggoro', sia iatu bayu lamba'na tama 
to' rara anggoro'. 

12 Tatu matanna mandu mararang anna 
uai anggoro' sia jatu isinna mandu 
mabusa anna bumbungan. 

13 Tatu Zebulon la torro dio biring tasik, 
dio biring tasik nanii kappala’, sia 
umpopollo' Sidon. 

14 Tatu Isakhar butung misa” keledai 
mawatang, tu la mamma' lan alla'na 
da'dua bontong. 

15 Tanna tiromi tu kamanamanan melo 
lan tondok, sia marampa' tu padang, 
napatadomi tu palempengna la mamaa, 
anna mengkanorong sia ma'dua' lako 
tau. 

16 Tatu Dan la urrengnge' sukunna, pada 
tu misa' suku senga'na Israel. 

17 Tatu Dan susi ula’ dio batatta, susi ula’ 
rakke’ dio lalan. Tu untotokki kambutu' 
darang, naurungan tobang sumpandan 
tu to ussakei. 

18 Jmpeagina' kamakarimmanan tu 
bu'tu dio mai Kalemi, o PUANG! 

19 Na jatu Gad la nalaoi ba'tu pirang 
tuntunan uali, apa undinna la naula'sule! 

20 Tatu Asyer la malompo tu barokona, 
ia umpabu'tu kande mammi', tu kande 
kandean datu. 

21 Tatu Naftali butung misa” donga birang 
malinta’, tu umpalolong minna’ kada. 

22 Tatu Yusuf butung misa” kayu parabua, 
misa' kayu parabua tuo dio randan 
kalimbuang, na iatu mai tangkena 
mendolok ulleanni tembo’ malangka'. 

23 Lendu’ naranding-randingna to 
ma'pana sia natumbui pana sia nalaoi. 
24 Apa iatu panana tontong duka matoto”, 
sia iatu takia'na sia limanna matimpan 
duka, tete dio limanNa To patunduan 
matoto'na Yakub, tete dio To pakambi'na 
tu To napobuntu batu Israel: 

25 Kapenombanna mendadiammu, tu la 
untunduiko, Kapenomban Umpoissan 
angge maritik, tu la umpamasakkeko 
rongko' dao mai langi’ sia rongko" 
kalimbuang lu diong mai posi'na padang, 
sia rongko' lolo tau na tedong. 

26 Tatu pa'passakkena mendadiammu 
undaoanni mintu' rongko' nabaa mintu' 
buntu sipuli padang, sanda maelo nabaa 
tanete sangkarapoi tana; tu la unta'pai 
botto ulunna Yusuf, sia la toppo' dao 

passaronganna tu to dipilei langsa' dio 
mai mintu’ sile'to lolona! 

27 Tatu Benyamin susi guruk ma'kase'bu- 
se'bu! Ianna melambi' ungkande bu'tu 
rangka'na, ianna makaroen untaa-taa 
pealanna. 

28 Tamorate tu sangpulo dua rapunna 
Israel sia iamorate tu napokada 
ambe'na tu diona torro ke'de'na tonna 
pada umpassakkei sitinaya rongko' 
simisa'-misa'na. 


Yakub umpa'pakare'nan 
batang rabukna 


49:29-33 


29 Mangkato napasanammi tau iato 
mai, nakua: Iatu aku te la dipasisolana' 
rapungku, peliangna' dio inanna nene'ku 
lan lo'ko tu dio padangna Efron, to Het, 
30 jamotu lan lo'ko dio padang Makhpela 
sitingoan Mamre dio tana Kanaan, tu 
naalli Abraham, lako Efron to Het la 
dipoliang mana.” 

31 Indemoto dinii umpeliangi tu Abraham 
sola Sara, bainena: inde dukato dinii 
umpeliangi tu Ishak sola Ribka sia inde 
duka sia to kunii umpeliang Lea. 

32 Tatu padang iato sola lo'ko’ lan, 
mangkamo dialli lako bati'na to Het. 

33 Tatonna mangkamo tu Yakub 
umpakare'nai tu mai anakna, nabenan 
duami tu lentekna sule langngan inan 
mamma'na nasisarak angin dipudukna 
anna dipatama batu dilobang dipasola 
rapunna. 


Kadipelianganna Yakub 


50:1-14 

1Bambangmi tu Yusuf rokko to’ 
50 lindona ambe'na anna batingi sia 
naudung. 
2Nasuami Yusuf tu mintu’ taunna 
tu ma'dampinna umbangki'i batang 
rabukna ambe'na, napalakoimi pebangki 
mintu' to ma'dampi tu batang rabukna 
Israel. 
3 Patangpulo allona nanii ungkasara'i, 
belanna susimoto namane sundun tu 
mintu’ allona to dibangki'. Na mintu’ to 
Mesir ma'barata pitungpulo allona. 
4Tatonna tilendokmo tu kapa'baratan, 
ma'kadami tu Yusuf lako to lan 
tongkonan layukna Firaun nakua: Iake 


7 

mitiroan siana', parampoanni Firaun te 
kadangku: 

5 Mangkamo' napopassumpa ambe'ku 
nakua: Tiromo' la matemo' te, da 
mutang umpatamana' liangku tu 
mangka kupa' dio tana Kanaan, na 
totemo eloranna' male langngan, angku 
peliangi tu ambe'ku, kumane sule. 

6 Ma'kadami tu Firaun nakua: 
Langnganmoko mupeliangi tu ambe'mu 
susitu kanasuammumo massumpa. 

7 Susito malemi tu Yusuf langngan la 
umpeliang ambe'na na mintu' to naala 
parea Firaun male langngan sola, iamotu 
mintu' parea mase'pon lan tongkonan 
layukna sia mintu' pekaamberan lan 
tondok Mesir. 

8 Sia mintu' to lan banuanna Yusuf sia 
mintu' siulu'na Yusuf sia mintu' to lan 
banuanna ambe'na, ia mannamo tu anak 
bitti'na sia mintu' dombana sia bembe'na 
sia sapinna tu napatorro lan tondok 
Gosyen. 

9 Ke'de'mi langngan naturu' ba'tu 
sangapa kareta sia to ma'pakkanarang, 
lendu' budanna tu to ma'baananni. 

10 Rampomi sola nasangi lako 
Panglulluran gandung dirompo 

pundanga lamban lianna salu Yordan 
na inde to nanii siorronan umbating, 
napa'baratammi Yusuf pitung allo tu 
ambe'na. 

11 Tatonna tiroi to Kanaan umpa'tondokki 
padang iato tu kapa'baratan dio 
Panglulluran gandung dirompo 
pundanga, nakuami ma'kada: Iamote tu 
kapa'baratan to Mesir. Iamoto nasangai 
Abel-Misraim lamban lianna Yordan. 

12 Napogau'mi anakna Israel lako 
ambe'na susitu mangka napasananni. 

13 Nabaami anakna tu batang rabukna 
lako tana Kanaan anna peliangi dio lan 
lo'ko’ dio padang Makhpela sitingoan 
Mamre tu naalli Abraham lako Efron to 
Het dipoliang mana.” 

14 Tatonna mangkamo umpeliangi tu 
ambe'na sulemi tu Yusuf rokko Mesir 
sola mintu' siulu'na sia mintu' to nasolan 
langngan umpeliang ambe'na. 


Yusuf umpakatana 
penaanna siulu'na 
50:15-21 


15 Tatonna tiromi siulu'na Yusuf 
iatu ambe'na matemo, sipa'kadami 

kumua: Umbai nakabiri'miki' Yusuf 

sia napakkanni tu mintu' kakadakean 
mangka tagauranni! 

16 Tamoto nasuai tu tau umpokadanni 
Yusuf kumua: Iatonna tae'pa namate tu 
ambe'mi, mangka mepasan nakua: 

17 Susite la mipokada lako Yusuf: 
Pagarri'i tu kapatodo-tintinganna 
mintu' siulu'mi sia kasalanna, belanna 
mangkamo bulituk lako kalemi! Apa 
totemo pagarri'mi tu salana taunNa 
Kapenombanna ambe'mi! Tumangi'mi tu 
Yusuf tonna pokadanni lako te. 

18 Undinna sae dukami tu mintu' 
siulu'na tukku mennolo dio olona anna 
ma'kada nakua: Iate kami sola nasang 
kaunanmimokan! 

19 Ma'kadami tu Yusuf lako nakua: Da 
mimataku', sondanara'ka Puang Matua? 
20 Tonganna kumua midakarammo' 
kadake, apa Nadakaran kameloan Puang 
Matua la umpabu'tui tu susinna te 
totemo, tu la umpatuo misa' bangsa 
kapua. 

21 Na totemo da mimataku', belanna 

la kukaduttu'komi sola mintu' anakmi. 
Susimoto tu napakatananni Yusuf sia 
naparapasanni tu penaanna. 

Kamateanna Yusuf 


50:22-26 


22 Torromi tu Yusuf lan tana Mesir sola 
mintu’ to lan banuanna ambe'naj iatu 
Yusuf saratu' sangpulo taunna tuo. 

23 Natiropa Yusuf tu bati'na Efraim sae 
lako anakna tu mai bati' ma'tallung 
papa'na: sia iatonna dadimo tu mai 
anakna Makhir, anakna Manasye dadi 
rokko to' rianna Yusuf. 

24 Ma'kadami Yusuf lako mintu' siulu'na 
nakua: La matemo', apa manassa 

la Nakamaseikomi Puang Matua sia 
Natassu'ikomi sun lan mai tondok iate 
anna solangkomi langngan to tana 
Naallu' lako Abraham, Ishak na Yakub 
Napandanni sumpa. 

25 Nasuami Yusuf sumpa tu bati'na Israel 
nakua: Manassa la Nakamaseikomi 
Puang Matua, attu iato da mitang 
umbaai sun tu batang rabukku! 

26 Matemi tu Yusuf tonna saratu' 
sangpulomo taun dadinna, nabangki'mi 
tau anna dipatama patti dio tana Mesir. 


KATASSURAN 


Kadipandasanna to Israel dio Mesir 


1:1-22 

1 lInde sia tu sanganna Israel tu male 

lako Mesir sola Yakub: rampomi lako 
tu tau iato mai pantan umbaa repokna, 
iamotu: 
2 Ruben, Simeon, Lewi na Yehuda. 
3 1sakhar, Zebulon na Benyamin. 
“Dan na Naftali, Gad na Asyer. 
“Tatu mintu’ bati' na Yakub den 
pitungpulo, apa iatu Yusuf diomo ia 
Mesir. 
6 Jatonna matemo tu Yusuf sola mintu’ 
siulu'na sia mintu' to dadi attu iato, 
7 marapuammi tu to Israel sia satumale'- 
male'na sia memba'ka' kalle-kallean sia 
sakerangngan-rangnganna, naurunganni 
nasitutu'imo tu tondok. 
8Ta'kala denmi misa” datu ba'ru 
umparenta Mesir, tang untandaimo 
Yusuf. 

9 Nakuami tu datu iato lako taunna: Iatu 
bangsa to Israel sabuda-budannamo sia 
mandu mawatang na kita. 

10 Melo tapatamanni tangnga"', tu tau iato 
mai, da nasakerangngan-rangnganna sia 
da duka nasama turu’ ualinta urrariiki', 
ke parariki', anna tassu’ lan mai tondok 
iate. 

11 Naangka'mi ba'tu pira-pira tu kapala 
bandoro' la umpabokkokki pa'diaman tu 
tau iato mai: napabendanammi Firaun 
tau iato mai tu kota pa'palumpunan, 
iamotu Pitom na Raamses. 

12 Apa sanapakario-riona to Mesir tu tau 
iato mai, sakerangngan-rangnganna 

sia samemba'ka'-ba'ka'na, naurunganni 
nakagiang to Mesir tu to Israel. 

13 Napandasa tongan to Mesir nasua 
mengkarang tu to Israel. 

14 Napemaparri'i tu katuoanna tau iato 
mai nasua mengkarang magasa, iamotu 
unggaraga pi'da' litak sia batu tela sia 
lakoan padang, mintu' pengkarangan 
iato nasua ungkarangi napandasa 
tongan. 

15 Sia nakuapa datu Mesir lako to 
ma'pakianakna to Ibrani, misa” disanga 
Sifra na misa' disanga Pua: 

16 Tammi pakianak baine to Ibrani, tiro 
meloi ke kianakmi: iake pia muane tu 
anakna la mipatei, apa iake pia baine, 
da'ito natuo. 

17 Apa mataku” tu to ma'pakianak iato 
lako Puang Matua sia tae’ naturu'i tu 
kadanna datu Mesir, sangadinna napatuo 
tu mintu' pia muane. 

18 Napopetambaimi datu Mesir tu to 
ma'pakianak iato, nama'kada lako 
nakua: Ma'apai mima'gau' susito, ammi 
patuoi tu mintu' pia muane? 

19 Ma'kadami tu to ma'pakianak lako 
Firaun, nakua: Iatu baine Ibrani tae' 
nasusi baine Mesir, matoto' ia tu tau 
iato mai: tae'pa narampo lako tu to 
ma'pakianak na inang kianakmo. 

20 Tamoto Napogau'i Puang Matua tu 
kameloan lako to ma'pakianak iato: 
sakerangngan-rangngannami tu bangsa 
iato sia memba'ka' kalle-kallean. 

21 Belanna nakataku' to ma'pakianak iato 
tu Puang Matua, iamoto Napamasakke- 
sakkei tu tananan dapo'na. 

22 Mesuami tu Firaun lako mintu' taunna, 
nakua: Mintu' tu pia muane la dadi, tae' 
mitang la umpembuanganni rokko salu 
Nil, apa iatu mintu' pia baine patuoi. 

Kadadianna Musa 


2:1-10 

1 Denmi misa’ to dio mai sukunna 
2 Lewi, male umpobaine bati'na Lewi. 
2 Ma'tambukmi tu baine iato anna dadian 
pia muane. Iatonna tiroi kumua melo 
rupanna, nabunimi tallung bulan. 
3Apa belanna tang naissanmo Ia 
umbunii, naalammi misa' toban 
tille, napi'da'i aspala' sia gala-gala, 
hnapamamma'i lan tu pia'-pia' iato, anna 
patorroi lan to' marrang, dio biring salu 
Nil. 
“Tatu kakanna te pia'-pia' bendan 
mambela la umpenniroi kumua ba'tu 
apamo la dadi lako kalena. 
> Mengkalaomi tu anakna Firaun la 
mendio' diong salu: na iatu mai 
baananna baine sumalong lu lako lu dio 
mai dio biring salu Nil: ta'kala natiromi 
tu toban tille lan to' marrang, anna suai 
tu baananna male unnalai. 
6 Jatonna bungka'i natiromi tu pia iato; 
mangngami, belanna tumangi' tinde pia 
muane, iamoto namasse tu penaanna, 

anna ma'kada nakua: Iamote tu misa" 
anak to Ibrani. 

7 Ma'kadami tu kakanna baine pia iato 
lako anakna baine datu Firaun nakua: 
Ma'dinra'ka lao untamban puang misa" 
to ma' pasusu dio mai to Ibrani, anna 
pasusuanni puang tu pia iato? 

8 Nakuami tu anakna baine datu Firaun 

lako: Malemoko. Malemi tinde pia baine 


untambai tu indo'na pia iato. 

9 Ma'kadami tu anakna baine datu 
Firaun lako, nakua: Solanni te pia 
mupasusuanna', angku benko saromu. 
Nabaami tinde baine tu pia iato anna 
pasusui. 

10]atonna kapuamo tu pia iato 
nasolammi lako anakna baine datu 
Firaun, naala anakki, nasangai Musa, 
nakua: Belanna kuangkaran diong mai 
to" uai. 


Musa umpatei to Mesir 
anna mallai lako Midian 


2:11-22 
11 Den sangallo tonna kapuamo tu 


Musa, tassu'mi namale lako mintu' 
sangsiuluranna, natiroi tu mintu' 

pa'diamanna tau iato mai: natiromi 

tu misa' to Ibrani dio mai mintu' 
sangsiuluranna nabamba misa' to Mesir. 
12 Messailemi tu Musa lu lako lu dio mai: 
iatonna tiroi tae’ sia tau, napateimi tu 
to Mesir iato, nabunii tu batang rabukna 
diong to' bungin. 

13 Tatonna masiang tassu’ pole'omi, 
natiroi tu da'dua to Ibrani marassan 
sikambean nakuammi tu solana: Ma'apai 
ammu kambei tu sangsiulurammu? 

14 Mebalimi nakua: Mindara unnangka'ko 
arungki sia to ma'paolaingki salu? 
Lanomoraka penaammi la umpateina' 
susitu to Mesir mipatei? Mataku'mi 

tu Musa, belanna natangnga'mo lan 
penaanna, kumua: Kaissanammo te 
kara-kara iate. 

15Jatonna rangimi Firaun te kara-kara 
iate, undaka'mi lalan la umpatei tu 
Musa, apa mallai tu Musa dio mai Firaun 
undaka' inan dio lu tondok Midian, anna 
torro sikandappi' misa' bubun. 

16 Tatu to minaa dio Midian pitu tu anakna 
baine: saemi tu tau iato mai la untimba 
uai unnissii pa'pairusan, la napairusan 
bembe'na sia dombana ambe'na. 

17 Saemi ba'tu pira-pira to manglaa 
muane unnula'i tu baine iato, apa 
ke'de' tu Musa untundui anna pairu'i tu 
bembe'na sia dombana. 

18 latonna rampomo tu tau iato mai lako 
Rehuel ambe'na, nakuami ambe'na: 
Ma'apari te allo iate ammi sule kale'ra? 
19 Mebalimi tu tau iato mai, nakua: Den 
misa' to Mesir untunduikanni unneai 

tu to manglaa sia natimbangkan uai 
salempanna sia napairu' duka tu bembe' 
sia domba. 

20 Nakuami lako anakna: Umbara nanii? 
Ma'apai mitampei dio? Tambai anta 
kumande sola. 

21 Natarimami Musa tu palakunna tau 
iato, anna torro tu Musa lan banuanna 
anna benni tu anakna napobaine Musa, 
disanga: Zipora. 

22 IUndadiammi misa” pia muane, 
nasangaimi Musa tu pia iato Gersom, 
nakua: Belanna to saena' dio lu tondokna 
tau. 

Musa Natambai PUANG Ia 
urrampanan to Israel 


2:23-4:17 

23 Masaipa alla'na to namane mate tu 
datu Mesir: iatu to Israel tontong bang 
sumarro belanna magasa pa'diamanna 
sia silallakan, naurunganni iatu 
pengkamoyana diona pa'diamanna 
rampomo lako oloNa Puang Matua. 
24 Naperangiimi Puang Matua tu sarrona 
tau iato mai, sia Nakilalaimo tu basseNa 
sola Abraham, Ishak na Yakub. 
25 Natiromi Puang Matua tu to Israel sia 
Nakilalai. 

1 Tatu Musa ullaai bembe’ sia 

dombana Yitro, matusanna, to minaa 
dio Midian. Den pissan tonna baai tu 
bembe' sia dombana ullendu'i padang 
pangallaran, rampomi lako buntunNa 
Puang Matua, disanga Horeb. 
2 Umpaombo'mi kalena tu Malaeka'Na 
PUANG susi dukku api lan duri 
sangkombong. Mangngami untiroi: to' 
duri ma'lana-lana, apa tae' nakandei api. 
3Natangnga'mi Musa lan penaanna: La 
malena' lako untiroi tu apa kalle-kallean 

iato, ma'apai natae” namampu' tu to’ 
duri iato. 

4Iatonna tiroi PUANG tu Musa la sae 
untiroi, metambami Puang Matua lako 
lan mai to' duri iato, Nakua: E Musa, 
Musa! Mebalimi nakua: Io Puang! 

> Ma'kadami Puang lako Nakua: Da 
mureke'i mai, alai tu sepatummu, 
belanna iatu munii bendan, padang 
maindan. 

6 Sia Nakua dukapa: Akumote tu 
Kapenombanna ambe'mu, iamotu 
Kapenombanna Abraham sia 
Kapenombanna Ishak sia Kapenombanna 
Yakub. Nabungku'mi Musa tu lindona, 
belanna mataku' untiro Puang Matua. 

7 Ma'kadami tu PUANG, Nakua: Kutiro 
tonganmo tu kamandasan rampo 

lako taungKu dio Mesir sia Kurangimo 
sarrona napobua' mintu' bandoro' 
masarrangna sia Kuissan tonganmo tu 
mintu' kamaparrisanna. 

8 Tamoto Kusonglo' la urrampananni lan 
mai kuasanna to Mesir sia ussolanni 
tassu' lan mai tondok iate lako misa' 
tondok melo sia kalua', iamotu misa' 
tondok sebo pangandu'na sia tani' 
enoan, tu napa'tondokki to Kanaan sia to 

Het sia to Amori sia to Feris sia to Hewi 
na to Yebus. 

9 Tonganna iatu sarrona to Israel 
rampomo lako oloKu sia Kutiromo tu 
pa'pakario-rio nagauranni to Mesir tu tau 
iato mai. 

10 Tamoto maimoko angku suako male 
mennolo lako Firaun, ammu solanni sun 
lan mai tondok Mesir tu taungKu, iamotu 
to Israel. 

11 Ma'kadami tu Musa lako Puang 
Matua, nakua: Tau apara' te, angku 

la umpennoloi Firaun sia la ussolan to 
Israel tassu' lan mai tondok Mesir? 

12 Ma'kadami tu Puang Matua nakua: 
Inang la Kurondongko sia iamote 

tu la dadi misa' tanda lako kalemu, 
kumua Aku ussuako: iammu solanni 
tassu' tu bangsa iato lan mai Mesir, la 
menombakomi langngan Puang Matua 
dao tanete iate. 

13 Ma'kadami tu Musa lako Puang Matua, 
nakua: lake rampona' lako to Israel, 
angku ma'kada lako kumua: Aku te 
nasua Kapenombanna nene" to dolomi 
sae lako kalemi, anna mekutana tu tau 
iato mai nakua: mindara sanganNa, 
naapa la kupebalian lako kalena? 

14 Ma'kadami tu Puang Matua lako Musa 
Nakua: Aku Den tu inang Denna’ sia 
Nakuapa: Susite tu la mupokada lako to 
Israel, kumua: Aku Den tu ussuana' sae 
lako kalemi. 

15 Ma'kadami tu Puang Matua lako 
Musa, nakua: Susimo la mupokada 
lako to Israel, kumua: Iatu PUANG, 
Kapenombanna nene' to dolomi, Iamo 
Kapenombanna Abraham, Ishak na 
Yakub ussuana' sae lako kalemi sia 
Nakua: iamote tu sangangKu tontong 
sae lakona sia sanga iamote tu misiosso'i 
la ussa'bu'Na" 

16 Malemoko ammu rampunni tu mintu' 
to matua-tuanna Israel, sia ma'kada 
lako tau iato mai, kumua: Iatu PUANG, 
Kapenombanna nene’ to dolomi iamotu 
Kapenombanna Abraham, Ishak na 
Yakub paan lako kaleku sia Nakua: 
Kutiro tonganmokomi sia iatu mintu' apa 
digaurangkomi dio tondok Mesir. 

17 Tamoto Kuma'kada Kukua: La 
Kusolangkomi lan mai kamaparrisan 

lan Mesir lako tondok to Kanaan sia to 
Het sia to Amori sia to Feris sia to Hewi 
na to Yebus, iamotu lako tondok sebo 
pangandu'na sia tani' enoan. 

18|a naperangii tau iato mai tu 
kadammu, ammi male, la iko Ia 

mintu' to matua-tua to Israel lako 

datu Mesir, ammi ma'kada lako, 
kumua: Iatu PUANG, Kapenombanna 

to Ibrani paanmo lako kaleki: iamoto 
elorangkanni te sola nasang male tama 
padang pangallaran, angki memala' lako 
PUANG Kapenombangki. 

19 Apa Kuissan tu diona datu 

Mesir, kumua inang tae' anna la 
unnelorangkomi male, moi nalima 
mawatang umparukui. 

20 Tamoto la Kue'te' tu limangKu 
umpandasai tu to Mesir sia umparampoi 
mintu' tanda kalle-kallean, tu la 
Kupogau' lan: mangka to namane 
unnelorangkomi male. 

21 La Kupatiakka' penaanna tu to Mesir 
anna katuru-turui tu tau iate mai, 
naurunganni iake tassu'komi male, tae’ 
mila ma'pala' lo'bang. 

22 Belanna mintu' baine la umpalakui lako 
sangbanuanna ba'tu lako siruranna tu 
ma'rupa-rupa pareanan salaka sia bulaan 
sia tamangkale, tu napapakean anakna 
muane sia baine, la mipasusimoto 
umpangrampai tu tondok Mesir. 

4 1 Mebalimi tu Musa, nakua: Apa 
umbai tae' na la umpatonganna' 
tau iato mai sia tae' na la umperangii 
tu kadangku, sangadi la nakua: Iatu 
PUANG tae' namempaan lako kalemu. 

2 Ma'kadami tu PUANG lako, Nakua: 
Apara te lan limammu? Mebalimi nakua: 
Tekken. 

3Nakuami Puang: Pembuanganni rokko 
padang. Napembuangammi rokko 
padang, anna dadi ula'. Mallaimi tu Musa 
dio mai to' ula' iato. 

4Nakuami tu PUANG lako Musa: 
Pakorongi tu limammu, mutoei tu 
ikko'na-napopengkorongmi tu limanna, 
nadammakki, namendadi tekken sule lan 
limanna- 

“anna patonganni tu tau iato mai 
kumua paanmo lako kalemu tu 
PUANG, Kapenombanna nene' to 
dolona, iamotu Kapenombanna 
Abraham, sia Kapenombanna Ishak, sia 
Kapenombanna Yakub. 

6 Ma'kada pole'mi tu PUANG lako kalena, 
Nakua: Ulumi tu limammu tama ara' 
bayummu. Naulumi tu limanna tama 
ara' bayunna, anna patassu'i sule: 

mangngami: iatu limanna golenan 
mabusa susi ambun makko. 

7 Nakuami Puang: Pasulei tu limammu 
tama ara” bayummu. Napasulemi tu 
limanna tama ara’ bayunna: iatonna 
patassu'i, mangngami: iatu limanna susi 
pole'mo kale senga'na. 

8 Ma'kadami tu Puang Nakua: Iake tae' 
napatonganko tau iato mai sia tae' 
nasangai tu tanda bunga'na, manassa la 
napatongan tu tanda undinna. 

“Take tae” dukapi napatonganni tau 
iato mai te tanda iate da'dua, sia tae’ 
naperangii tu kadammu, la muala tu uai 
diong mai salu Nil, ammu bolloanni rokko 
padang, na iatu uai muala diong mai 
salu Nil, la membali rara dao padang. 

10 Ma'kadami tu Musa lako PUANG, 
nakua: Messimanna' Puang, iate aku 

te tangiana' to rangga lila, la tonnanu' 
la totemo, moi ia duka tomMi randuk 
ma'kada lako taumMi, sangadinna iate 
aku te to magasa pudukna' sia tang 
malute ma'kada. 

11 Ma'kadami tu PUANG Nakua: Mindara 
umbenni puduk tu to lino, ba'tu mindara 
umpamamang tau, ba'tu umpataru tau, 

ba'tu umpopakita tau, ba'tu umpabuta 
tau? Tae'raka na Aku te, tu PUANG? 
12Totemo malemoko, Aku la 
umpamaluteko ma'kada sia la 
unnada'iko tu apa sipatu la mupokada. 
13Ma'kadami tu Musa nakua: 
Messimanna' Puang, melo ke iamo 
Misua minda-minda tu sipatu la Misua. 
14 Re'dekmi tu ara'Na PUANG lako 
Musa, Nakua: Tangiaraka kakammu 
tu Harun, to Lewi? Kuissan tu 
kamaluteanna ma'kada: manassa 
tassu'mo umpessitammuiko. Iake 
natiromoko, manassa la parannu 
penaanna. 

15|a sipa'kadako, ammu pokadanni 
te kada iate, Aku la umpamaluteko 
ma'kada sia umpamalutei sia Aku la 
umpatudukomi tu apa sipatu la mipogau". 
16 Iamo la ussondako ma'kada-kada lako 
tu tau buda sia iamo dadi sumbung 
pudukmu sia ikomo la butung Puang 
Matua lako kalena. 

17 Toemi te tekken iate, tu la mupake 
umpaden mintu' tanda. 

Musa sule lako Mesir 


4:18-31 
18 Sulemi tu Musa lako Yitro matusanna, 
nama'kada lako nakua. Eloranna' kusule 
sitammu mintu' siulu'ku dio Mesir, angku 
issanni ba'tu la tuo siapi. Mebalimi Yitro 
lako Musa, nakua: Pela'moko lalan! 
19 Ma'kadami PUANG lako Musa tonna 
diopa Midian. Nakua: Sulemoko lako 
Mesir, belanna iatu mintu' tau la 
umpateiko, matemo. 
20 Naalami Musa tu bainena sia anakna 
sola duai, napopa'keledai sule lako 
tondok Mesir, sia naala Musa tu tekkenNa 
Puang Matua natoei. 
21 Ma'kadami tu Puang lako Musa, 
nakua: Totemo la sulemoko lako Mesir, 
apa kilalai kumua la mupogau' dio olona 
Firaun tu mai tanda kalle-kallean tu 
Kupakuasangko, apa la Kupamakarra' 
penaanna, naurunganni tang untangga'i 
male tu to buda. 
22 Attu iato la ma'kadako lako Firaun, 
kumua: Susite tu kadanNa PUANG: 
latu Israel anakKu muane, iamo anak 
pa'bunga'Ku. 

23 Tamoto Kukua lako kalemu: Eloranni 
tu anakku male anna penombaiNa': 
lake tae'i mueloranni male, manassa la 
Kupatei tu pia muane pa'bunga'mu. 

24 Tatonna dio lu lalan lan misa” banua 
pa'bongian tu Musa saemi tu PUANG la 
umpatei. 

25 Naalami Zipora tu piso batu na seppa'i 
tu kuli' tappa' kasirisanna anakna, 
anna pasussuanni lette' na muanena, 
nama'kada nakua: Ikomo misa" to 
diparampo rara lako kaleku. 

26 Tae'mo Napatumbai Puang tu Musa. 
Attu iato ma'kadami, nakua: Ikomo 
misa” to diparampo rara, belanna sunna’. 
27 Ma'kadami PUANG lako Harun, 
Nakua: Maleko sitammu Musa lako 
padang pangallaran. Malemi naappa'i dio 
taneteNa Puang Matua, anna udungi. 

28 Napokadami Musa lako Harun tu 
mintu' kada Nasuanni PUANG, sia iatu 
tanda kalle-kallean, tu Nasuanni Puang 
la napogau'. 

29 Malemi tu Musa sola Harun anna 
rampunni tu mintu' ambe'-ambe' to 
Israel. 

30 Naparampomi Harun lako tau iato mai 
tu mintu' kadanNa PUANG lako Musa sia 

napogau' tu tanda kalle-kallean iato dio 
tingayona to buda. 

31 Napatonganmi to buda tu kadanna 
Musa sia iatonna rangimi, kumua 
Nakilalaimo PUANG sia Natiromo tu 
kamaparrisanna, tukkumi menomba. 


Musa sola Harun dio olona Firaun 


5:1-21 

t Mangkato malemi tu Musa sola 

Harun mennolo lako Firaun, anna 
ma'kada nakua: Susite tu kadanNa 
PUANG, Kapenombanna to Israel: 
Eloranni tu mintu' taungKu male, 
anna memala' lako Kaleku lan padang 
pangallaran. 
2 Apa mebali tu Firaun nakua: Mindara 
tu PUANG, tu sipatu la kuturu' kadanNa 
sia unneloranni tu to Israel male? Tae' 
kutandai tu PUANG iato sia tang kueloran 
tu to Israel male. 
3Nakuami Musa sola Harun: Sitiromokan 
tu Kapenombanna to Ibrani, iamoto 
elorammokan sola nasang male lan 
kalingkan tallung allo mambelanna tama 
padang pangallaran la memala' lako 
PUANG, Kapenombangki, da anNa sae 

umparampoikanni ropu ba'tu kandean 
pa'dang. 

4Ma'kadami tu datu Mesir lako nakua: 
E Musa sola Harun, ma'apai ammi 
patadangi tu to buda lan diamanna. 
Malekomi lako pa'diamammi! 

> Sia nakuapa Firaun: Iatu to kamban 
buda kadakemo lan tondok iate, ammi la 
umpatadangopi dio mai pa'diamanna! 

6 Tamoto nama'kada tu Firaun allo iato 
lako mintu’ kapala bandoro' sia bandoro' 
tu untiro to buda, nakua: 

7 Damo mibenni dalame dita'tak-ta'tak 
tu tau la napantunui batu susi sangmai' 
sia duangbongi, sangadinna ia kalena la 
male undaka'i, 

8 sia patage'i batu tu tau iato pada 
budanna tu nagaragai sangmai' 

sia duangbongi, da mipasosso'i, 
belanna napopaningo-ningoan bangri 
lumingka, iamoto nama'kada nakua: 
Elorangkanni male angki memala' lako 
Kapenombangki. 

9 La dipabokkokki tongan pa'diaman, 
anna karangi, da natolo' talinga kada 
tang tongan. 

10 Tassu’ nasangmi tu mintu’ bandoro' 
lompo sia bandoro' untiro to buda, anna 

ma'kada lako to buda nakua: Susite 
tu kadanna Firaun: Tae'mo mila diben 
dalame dita'tak-ta'tak. 

11 Male kalenakomi unnalai tu dalame 
umba-umba tu minii unnappa'i apa iatu 
diamammi tae'ra la dipasosso'. 

12 Sisarak-sarakmi tu to buda Ian lu 
mintu' tondok Mesir la urrampun dalame 
la dita'tak-ta'tak. 

13 Naula'mi mintu' bandoro' lompo tu 
tau iatu mai anna kuanni: Mangkai 

tu pa'diamammi, iamotu borongammi 
susi biasanna tonna denpa dalame 
dita 'tak-ta'tak. 

14Mintu' tu bandoro'na to Israel, tu 
napapatui borongan bandoro' lompona 
Firaun, nalonga' bandoro' lompona 
Firaun, anna ma'kada nakua: Ma'apai 
natae” mimangkai tu panglallang batu 
borongammi, la allo iate la iongi', susito 
lendu'na? 

15 Tamoto namale tu mintu’ bandoro'na 
to Israel mennolo lako Firaun, anna 
ma'kada nakua: Ma'apari anna 
ma'pasusito tu puangki lako kaunanna? 
16 Tae’ nabenni dalame dita'tak-ta'tak 
tu kaunanmi, anna ma'kada nakua: 

Garagai tu batu. Kami tu nalonga', apa 
taunna ia puang tu sala! 

17 Ma'kadami Firaun, nakua: 
Mipopaningo-ningoan bang lumingka, 
ondongpi mipopaningo-ningoan bangri, 
ammi ma'kada: Elorangkanni male, 
angki memala' lako PUANG. 

18 Tamoto malemokomi totemo 
ma'diama, tae” mila diben dalame 
dita'tak-ta'tak, apa inang la ganna’ 
bilanganna tu batu mipatama. 

19 Attu iato naissanmi mintu' bandoro'na 
to Israel, kumua kadakemo tu apa 
urrampoi, belanna dipokadammo, 
kumua: Tae' mima'din umpasosso'i tu 
batu, iamotu borongammi kiallo-kiallo. 
20 Tatonna tassu'mo dio mai olona Firaun 
tu tau iato mai, sitammumi Musa sola 
Harun, tu bendan ungkampai. 

21 Ma'kadami tu tau iato lako: Kenna 
tiroorokomi PUANG sia Napaolaikomi 
salu, belanna mipakadake lelemokan 
lako Firaun sia lako mintu' pareanna 
natumang kadammi, butung-butung to 
mipatangkei pa'dang la umpateikanni. 

Ma'penduanNa PUANG ussua 
Musa male lako Mesir 


5:22-6:13 (5:22-6:12) 
22 Sulemi tu Musa mennolo lako PUANG, 
nakua: O Puang, ma'apari amMi 
parampoi kakadakean te bangsa iate? 
Ma'apa dukari amMi suana’? 
23 Belanna randuk to attu kunii 
umpennoloi Firaun la umparampoanni 
tu kadamMi, ta'pa napogau' tu 
kakadakean lako bangsa iate, anna 
tae'ra Mirampananni tu taumMi. 
1(5-24) Ma'kadami PUANG lako 
Musa, Nakua: Totemo ma'din mutiro 
tu apa la Kugauran Firaun, belanna tete 
dio lima makuasa, anna rampananni 
male tu tau iato mai, ondongpi tete dio 
lima makuasa na la urrambai tu tau iato 
mai tassu' lan mai tondokna. 
2(6-1) Ma'kadami Puang Matua lako 
Musa, Nakua: Akumo tu PUANG! 
3 (6-2) Kupaombo'mo tu Kaleku lako 
Abraham, Ishak sia Yakub butung Puang 
Matua Umpoissan angge maritik, apa 
tae' natandai tau iato mai, kumua 
disangaNa' PUANG. 

4(6-3) Sia tae” Kutanan mannai 

tu basseKu sola tau iato mai la 
ungkamaseanni tu tondok Kanaan, 
iamotu tondok pempueanna, tu mangka 
nanii mempue. 

5 (6-4) Sangadinna Kurangi dukamo tu 
sarrona to Israel, tu napokaunan to 
Mesir sia Kukilalaimo tu basseKu. 

6 (6-5) Iamoto pokadanni to Israel, 
kumua: Akumo tu PUANG, sia Akumo 
la ullendokangkomi dio mai pa'diaman 
napabokkokangkomi to Mesir sia 
Akumo la ullessurangkomi dio mai 
pa'kaunananna tau iato mai sia Akumo 
la ulla'bakkomi tete dio takia' tiangka' 
sia ukungan kapua. 

7 (6-6) La Kuangka'komi dadi taungKu 
angKu dadi Kapenombammi, ammi 
issanni, kumua Akumo tu PUANG, 
Kapenombammi, tu urrampanangkomi 
dio mai pa'diaman napabokkokangkomi 
to Mesir. 

8 (6-7) Aku la ussolangkomi tama 
tondok, tu umpalaoNa' sumpa unnallu'i 
la umbenni Abraham, Ishak sia Yakub: 
Akumo la umbenkomi la dadi misa' 
mana” iamotu Aku, PUANG. 

9 (6-8) Ma'kadami tu Musa susito lako 
to Israel, apa tae' naperangii tu Musa, 
belanna kapussakanna penaanna sia 
belanna pa'pokaunanan masang iato. 
10 (6-9) Sia ma'kadapa tu PUANG lako 
Musa, Nakua: 

11 (6-10) Malemoko sipa'kada Firaun, 
datu Mesir, anna eloranni tu to Israel 
tassu' lan mai tondokna. 

12 (6-11) Apa mebali tu Musa lako 
PUANG, nakua: Akkenna to Israel tae' 
namorai umperangii te taumMi, ondong 
pissanpi tu Firaun na la morai umperangii 
tu kadangku, te to magasa puduk. 

13 (6-12) Ma'kadami tu PUANG ussua 
Musa sola Harun lako to Israel sia lako 
Firaun, datu Mesir, kumua anna solanni 
tu to Israel tassu' lan mai tondok Mesir. 


Ossoran bati'na Ruben, 
Simeon na Lewi 


6:14-27 (6:13-26) 
14 (6-13) Inde sia tu mintu' pangulu 
rapunna anakna Ruben, anak 
pa'bunga'na Israel, iamotu: Henokh, 
Palu, Hezron na Karmi: iamote tu mintu' 
pa'rapuanna Ruben. 

15 (6-14) Inde sia tu anakna Simeon 
disanga: Yemuel, Yamin, Ohad, 
Yakhin, Zohar na Saul, tu misa' anak 
napadadianni baine to Kanaan: iamote 
tu mintu' pa'rapuanna Simeon. 

16 (6-15) Inde sia tu sanganna mintu' 
anakna Lewi, situru' kadadianna, iamotu: 
Gerson, Kehat na Merari. Mintu' tu taun 
kadadianna Lewi saratu'tallungpulo 
mpitu. 

17 (6-16) latu anakna Gerson disanga 
Libni na Simei naposanga sanga 
pa'rapuanna. 

18 (6-17) Iatu anakna Kehat disanga: 
Amram, Yizhar, Hebron na Uziel: mintu' 
tu taun kadadianna Kehat saratu' 
tallungpulo ntallu. 

19 (6-18) Iatu anakna Merari disanga 
Mahli: na Musi: iamote tu mintu' 
pa'rapuanna Lewi situru' kadadianna. 

20 (6-19) Naalami Amram tu Yokhebed, 
pa'indoranna, napobainei, napadadianni 
tu Harun sola Musa. Mintu' tu taun 
kadadianna Amram saratu' tallungpulo 
mpitu. 

21 (6-20) Iatu anakna Yizhar disanga: 
Korah, Nefeg na Zikhri. 

22 (6-21) latu anakna Uziel disanga: 
Misael, Elsafan na Sitri. 

23 (6-22) Naalami Harun tu Eliseba, 
anakna Aminadab, siulu'na Nahason, 
napobainei, napadadianni Harun tu 
Nadab, Abihu, Eleazar na Itamar. 

24 (6-23) Iatu anakna Korah disanga: 
Asir, Elkana na Abiasaf: mintu'na te 
pa'rapuanna to Korah. 

25 (6-24) Iatu Eleazar, anakna Harun, 
naala misa'i tu anakna Putiel napobainei, 
tu umpadadianni Pinehas. Mintu'na to 
pangulunna rapunna to Lewi naposanga 
sanga pa'rapuanna. 

26 (6-25) Iamotu Harun sola Musa, tu 
mangka Nanii PUANG ma'kada, Nakua: 
Solanni tu to Israel tassu' lan mai tondok 
Mesir unturu' mintu' tuntunanna. 

27 (6-26) Iamotu ma'kada lako Firaun, 
datu Mesir, anna eloranni tu to Israel 
tassu' lan mai tondok Mesir. Iamora tu 
Musa sola Harun. 

Musa sola Harun umpogau' tanda 
kalle-kallean dio olona Firaun 


6:28-7:13 (6:27-7:13) 

28 (6-27) Iatonna ma'kada tu PUANG 
lako Musa dio tondok Mesir, 
29 (6-28) susite tu kadanNa, Nakua: 
Akumo PUANG, parampoanni Firaun, 
datu Mesir tu mintu'na Kupokadangko. 
30 (6-29) Mebalimi tu Musa dio oloNa 
PUANG, nakua: Iatu aku te, to magasa 
pudukna': ma'apai na la umperangiina' 
Firaun! 
7 1 Ma'kadami PUANG lako Musa, 

Nakua: Kupabutungko Puang Matua 
lako Firaun: na Harun kakammu Ia 
butung nabimmu. 
2 Ikomo la umpokadai tu mintu’ 
Kupasanangko na Harun kakammu 
la ma'kada lako Firaun, kumua anna 
eloranni tu to Israel tassu' lan mai 
tondokna. 
3 Apa Aku la umpabattuk penaanna 
Firaun sia Aku la umpabudai tu tanda 
mangnga sia tanda kalle-kalleangKu lan 
tondok Mesir. 

4 Apa tae' na la unturu'i Firaun tu 
kadammi sola dua. Iamoto angku la 
umpata'pai lima tu Mesir sia ussolanni tu 
surodadungKu, iamotu mintu' taungKu 
Israel lan mai tondok Mesir tete dio 
ukungan kapua. 

5 Anna issanni to Mesir kumua Akumo tu 
PUANG, ke unnangka'mo' limangKu lan 
tondok Mesir sia ussolanni tassu' tu to 
Israel lan mai tau iato mai. 

6 Napogau'mi Musa sola Harun susito: 
susitu Napokadanni PUANG, susi dukamo 
hnapogau' to. 

7 Tatonna ma'kada sola duai lako Firaun, 
karuamo pulona taunna tu Musa, na 
Harun karuapulona ntallu taunna. 

8 Ma'kadami tu PUANG lako Musa sola 
Harun, Nakua: 

9 ]anna ma'kada tu Firaun lako kalemi, 
nakua: Patiroanna' tu tanda mangnga, 
la ma'kadako lako Harun: Alai tu 
tekkenmu, pempa'nakanni rokko padang 
dio olona Firaun, anna dadi ula" 

10 Malemi tu Musa sola Harun mennolo 
lako Firaun, anna pogau'i sola duai 
susitu pepasanNa PUANG lako kalena; 
napempa'nakanni Harun tu tekkenna dio 

olona Firaun sia mintu' to mase'ponna, 
anna dadi ula’. 

11 Natambaimi Firaun tu mintu' to 
paissan sia mintu' balik mata, na mintu' 
tu to Mesir den issan-issanna umpogau' 
dukai susito tete dio basa-basana. 

12 Pada napempa'nakammi tu tekkenna, 
anna dadi ula, apa naamma' nasang 
tekkenna Harun tu mintu' tekkenna tau 
iato mai. 

13 Makarra'mi penaanna tu Firaun, anna 
tae" naperangii tu kadanna sola duai, 
susitu Napokada PUANG. 


Kamandasan bunga'na: 
uai dipopembali rara 


7:14-25 
14 Nakuami PUANG lako Musa: 
Tang nakalo'mo penaanna Firaun la 
urrampananni tu bangsa iate male. 
15 ]anna melambi' malemoko mennolo 
lako Firaun: inang biasa male rokko 
salu: la bendanko umpeagi dio biring 
salu Nil ammu tangkei tu tekken denmo 
namembali ula" 
16 Sia pokadanni lako, kumua: Tatu 
PUANG, Kapenombanna to Ibrani 

ussuana' umparampoi lako kalemi te 
kada iate: Rampananni tu taungKu 
male la umpenombaiNa' dio padang 
pangallaran, apa tonganna sae lako 
totemo tae' mituru'i tu kadangku. 

17 Tamoto nakua kadanNa PUANG: Diona 
te apa iate la munii unnissanni, kumua 
Akumo tu PUANG: tiromi iate tekken 
kutoe, la kusambakan uai diong salu Nil, 
anna membali rara. 

18 Sia mintu' bale, tu lan salu Nil la mate, 
naurunganni bubosi tu salu Nil, natang 
tiamma' nairu' to Mesir. 

19 Sia Nakuapa PUANG lako Musa: 
Pokadanni Harun: Alai tu tekkenmu, 
angka'i tu limammu lako mintu' uai to 
Mesir, lako mintu' salunna sia kalo'na sia 
limbongna sia lako mintu' pa'rampunan 
uainna, kumua anna membali rara: nake 
nanii nasangi rara tu mintu’ lili'na tondok 
Mesir, la lan lu busso kayu, Ia lan lu 
busso batu. 

20 Napogau'mi Musa sola Harun susite 
kadanNa PUANG, naangka'i tu tekkenna 
nasambakki tu uai diong salu Nil dio 
olona Firaun sia dia olona mintu' to 
mase'ponna, membali rara nasangmi tu 
mintu' uai diong salu Nil. 

21 Mate nasangmi tu mintu' bale diong 
salu Nil naurunganni bubosi tu uainna sia 
tang nasaramo nairu' to Mesir; dadimi 
rara lan mintu' tondok Mesir. 

22 Apa mintu’ to Mesir unnampui 
issan-issan umpogau' dukai susito tete 
dio basa-basana, naurunganni makarra' 
tu penaanna Firaun, sia tae" naturu'i tu 
kadanna sola duai, susito Napokadanna 
PUANG. 

23 Memboko'mi tu Firaun sule lako 
tongkonan layukna sia napasalai duka 
penaa te apa iate. 

24 Apa mintu' to Mesir mambo'bok tiku 
lao salu Nil undaka' uai diiru', belanna 
iatu uai salu tang disaramo diiru'. 

25 Susimoto anna ganna' pitung allo 
mangkanna Nabamba PUANG tu salu Nil. 


Kamandasan ma'penduanna: 
iamotu tokko’ ussitutu'i tondok 


8:1-15 
1 Mangkato Nakuami PUANG lako 
Musa: Maleko mennolo lako Firaun, 
pokadanni: Inde sia tu kadanNa PUANG, 
Nakua: Rampananni tu taungKu, namale 
umpenombaiNa'. 

2 Tammu manoka unneloranni tu tau iato 
male, manassa la Kupandasa tu mintu' 
lili'na tondokmu, Kuparampoi tokko'. 
3Naurungan iatu salu Nil 
umpasikarangan tokko' tassu', anna 
kendek langngan tongkonan layukmu sia 
la tama bilik patindoammu, ondongpi 

la langngan inan mamma'mu, sia tama 
banuanna mintu' to mase'ponmu sia 
mintu' taummu sia tama dapo'mu sia 
tama pa'ta pungammu. 

“Sia la nakendekkiko tu tokko’ iato 

sia mintu' taummu sia mintu' to 
mase'ponmu. 

“Sia Nakuapa PUANG lako Musa: 
Pokadanni Harun: Angka'i tu limammu 
mutoei tu tekkenmu lako mintu’ salu sia 
kalo' sia limbong, ammu pakendekki tu 
tokko' langngan tondok Mesir. 

6 Naangka'mi Harun tu limanna lako 
mintu' to' uai Mesir, anna kendek tu 
tokko’ ussitutu'i tondok Mesir. 

7Tatu to paissan-issan umpogau' 

dukai susito tete dio pa'basa-basana, 
napakendekki tokko' tu tondok Mesir. 

8 Natambaimi Firaun tu Musa sola Harun 
nama'kada nakua: Palaku tongan- 
tonganni lako PUANG, anna pasoro'i 

te mintu' tokko' dio mai kaleku sia dio 
mai mintu' taungku, angku eloranni 

tu bangsa iato male la memala' lako 
PUANG. 

9 Ma'kadami Musa lako Firaun nakua: 
lake nakalo'i penaanna puangku 
napokadan tonganna' piranra angku la 
umpassambayangangkomi sola mintu' to 
mase'ponmi sia mintu' taummi, kumua 
anna dipisanni tu tokko' dio mai kalemi 
sia lan mai mintu' banuammi, anna 
diong mannamo salu Nil nanii. 

10 Ma'kadami Firaun nakua: Masiang. 
Nakuami Musa: Melo, susitu kadammi 
puang: ammi issanni kumua PUANG, 
Kapenombangki tae' sangtintinna. 

11 Mintu' tu tokko’ la soro” dio mai kalemi 
sia dio mai mintu' banuammi sia dio mai 
mintu' to mase'ponmi sia dio mai mintu' 
taummi: anna diong mannamo salu Nil 
nanii. 

12 Soro'mi tu Musa sola Harun dio mai 
olona Firaun, anna meongli' tu Musa 
lako PUANG diona tu mintu' tokko' tu 
Napandasan Firaun. 

13 Napogau'mi PUANG situru' palakunna 
Musa, anna mate tu mintu' tokko' lan lu 
banua sia tarampak sia pa'lak. 

14 Napopa'tombon-tombonmi tau 
narampun, naurungan bubosi tu tondok. 
15 latonna tiromi Firaun kumua radanmo 
tu kamandasan, magasaomi penaanna, 
naurungan tang umperangii tu kadanna 
sola duai, susitu Napokada PUANG. 


Kamandasan ma'pentallunna: 
iamotu katamuk ussamboi tondok 


8:16-19 
19 Ma'kadami PUANG lako Musa, Nakua: 
Pokadanni Harun: Angka'i tu tekkenmu, 
sambakki tu barra'-barra', anna membali 
katamuk lan lu mintu' tondok Mesir. 
17 Napogau'mi sola duai susito: 
naangka'mi Harun tu lima untoena 
tekkenna, anna sambakki tu barra'- 
barra’, anna ta'pa tu katamuk lako to lino 
sia lako olo'-olo'. Mintu' tu barra'-barra' 
membali katamuk lan mintu' tondok 
Mesir. 
18 Natobami to paissan-issan umpogau'i 
susito tete dio pa'basa-basana, la 
umpabu'tu katamuk, apa tae' nakullei: 
ta'pami tu katamuk dio lu mintu' to lino 
sio dio lu mintu’ olo'-olo”. 

19 Ma'kadami tu mintu' to paissan-issan 
lako Firaun, nakua: Iamote tu rakka'Na 
Puang Matua! Apa makarra' tu penaanna 
Firaun naurungan tae’ naturu'i tu 
kadanna, susitu Napokada PUANG. 


Kamandasan ma'penna'pa'na: 
iamotu tabuan ussamboi tondok 


8:20-32 
20 Ma'kadami PUANG lako Musa, Nakua: 
Masiang mela'bikko millik, ammu male 
mennolo lako Firaun: biasa male rokko 
salu: la mupokadan kumua: Susite tu 
kadanNa PUANG: Eloranni tu taungKu 
male anna menomba lako Kaleku. 
21 Ianna tae” murampananni tu 
taungKu male, manassa la umpasaeNa' 
tabuan lako kalemu sia lako mintu' to 
mase'ponmu sia mintu' taummu sia 
tama mintu' banuammu, naurunganni 
ussitutu'i tu banuanna mintu' to Mesir, 
susi duka tu padang nanii tu tau iato 
mai. 
22 Apa allo iato la Kupasenga' tu tondok 
Gosyen, tu napa'tondokki taungKu, 
kumua da naden tambolik dio, ammu 

issanni, kumua Akumo, tu PUANG, 
ma'dioren lan tondok iate. 

23 Sia la Kulendokan tu taungKu lan mai 
bangsamu. Masiang bangsiamo anna la 
dadi te tanda iate. 

24 Napogau'mi PUANG susito: ta'kala 
saemi tu tabuan lendu' budanna tama 
tongkonan layukna Firaun sia banuanna 
mintu' to mase'ponna sia ussamboi 
mintu' tondok Mesir, naurunganni narua 
kamandasan tu tondok iato napobua' 
tabuan. 

25 Natambaimi Firaun tu Musa sola 
Harun, nakua: Malemokomi, ammi 
memala’ lako Kapenombammi lan 
tondok iate. 

26 Apa nakua Musa: Umba la 

kikua la umpogau'i tu iannato? 
Ma'dinrakannika umpemalaranni lako 
PUANG, Kapenombangki tu apa nakagalli 
to Mesir? lake la kipemalaranni tu 

apa nakagalli to Mesir, dio pentirona, 
tae'raka na la ulladangkanni batu? 

27 Elorangkanni male tama padang 
pangallaran lingkan tallung allo, angki 
memala' lako PUANG, Kapenombangki, 
susitu Napokadangkan. 

28 Ma'kadami Firaun, nakua: La 
kuelorangkomi male ammi memala' 
lako PUANG, Kapenombammi, lan 
padang pangallaran, podo da mimale 
mambela bang. La mipassambayangan 
tongan-tonganna" 

29 Nakuami Musa: La malemo' totemo, 
angku mengkamoya-moya lako PUANG, 
nasoro' masiang tu tabuan dio mai 
Firaun sola mintu' to mase'ponna sia 
mintu' taunna: podo natorroi Firaun tu 
ma'pakena, damo natang unneloranni te 
bangsa iate male memala' lako PUANG. 
30 Mangkato tassu'mi tu Musa dio mai 
olona Firaun, namengkamoya-moya 
massambayang lako PUANG. 

31 Napogau'mi PUANG susitu napokada 
Musa, anna soro' tu tabuan dio mai 
Firaun sia mintu' to mase'ponna sia 
mintu' taunna: moi misa' tae'mo torro. 
32 Apa moi susito, attu ia duka bangsiato 
anna umpabattuk, penaanna tu Firaun 
naurungan tang naeloran male tu bangsa 
iato. 


KATASSURAN 9.1-5 38 


Kamandasan ma'pellimanna: 
iamotu patuoan siropuan 


9:1-7 

1 Ma'kadami PUANG lako Musa 

Nakua: Maleko mennolo lako 
Firaun, pokadanni kumua: Nakua 
kadanNa PUANG Kapenombanna to 
Ibrani: Eloranni tu taungKu male, anna 
menomba lako Kaleku. 
2 Belanna iake manokako urrampananni 
tu tau iato male sia tontongko la 
umpatadangi, 
3 manassa la Napata'pai lima PUANG 
tu mintu' patuoammu dio lu padang, 
iamotu mintu' darang sia keledai sia 
unta sia sapi sia mintu' bembe' sola 
domba: iamoto tu la Naparampoi ropu 
mapannang. 
“La Napasenga' PUANG tu patuoanna to 
Israel anna patuoanna to Mesir, kumua 
da naden mate moi misa' tu mintu' 
patuoanna to Israel. 
> Napatantumi PUANG tu attunna, 
Nakua: Masiangmo anna la umpogau'i 
PUANG tu apa iato lan te tondok. 

6 Jatonna masiangmo Napogau'mi 
PUANG tu apa iato: mintu' tu patuoanna 
to Mesir mate nasangmo, apa iatu 
patuoanna to Israel moi misa' tae' duka 
mate. 

7 Nasuami Firaun tu tau lao inde to lako, 
anna moi misa' tae' ia mate tu mintu' 
patuoanna to Israel, apa iatu penaanna 
Firaun tontong battuk, naurungan tang 
naeloran tu bangsa iato male. 


Kamandasan 
ma'pennannanna: iamotu kele 


9:8-12 
8 Ma'kadami PUANG lako Musa sia Harun, 
Nakua: Alakomi au lan mai dapo' ammi 
peponnoi pa'ka'panmi, anna samboranni 
Musa langngan langi' dio olona Firaun. 
9 Au iato la mendadi manissang 
sipettiaran ussitutu'i tondok Mesir, anna 
iatu mai to lino sia olo'-olo' lan mintu' 
tondok Mesir puruan, na iato puru iato 
sira'tuk-ra tuk mendadi kele. 
10 Naalami sola duai tu au lan mai 
dapo’, anna male mennolo lako Firaun, 
naamboranni Musa tu au iato langngan 
langi, anna puruan tu mai to lino sia 

olo'-olo', nasira'tuk-ra'tuk tu puru iato 
mendadi kele. 

11 Naurunganni iatu mintu' to unnampui 
issan-issan tang naatta bendan dio 
olona Musa, napobua' puru iato: belanna 
pada puruammo tu mintu' to unnampui 
issan-issan sia mintu' to Mesir. 

12 Apa Napamakarra' PUANG tu 
penaanna Firaun, naurungan tae' 
naturu'i tu kadanna sola duai, susitu 
Napokada PUANG lako Musa. 


Kamandasan ma'pempitunna: 
iamotu uran batu 


9:13-35 
13 Ma'kadami PUANG lako Musa, Nakua: 
Masiang melambi'ko millik, ammu male 
umpennoloi Firaun, pokadanni: Nakua 
kadanNa PUANG, Kapenombanna to 
Ibrani: Eloranni tu taungKu male, anna 
menomba lako Kaleku. 
14 Belanna attu iate la Kupasae tu mintu' 
kamandasan landa' lako kalemu sia lako 
mintu' taummu, ammu issanni, kumua 
tae” padangKu lan mintu’ lino. 
15 Moi totemote ma'din Kuangka' tu 
limangKu umparampoiko ropu sia mintu' 

taummu, ammu mangsan dao mai 
kuli'na padang. 

16 Apa tonganna iamo bannangna te 
angKu karimmanniko, kumua angKu 
patiroangko tu kamatotorangKu, anna 
sangangKu dipakalelean lan mintu' lino. 
17 Tontong bangpoko undampa taungku, 
tang mueloran male. 

18 Manikale' attu susite, angKu pasae 
uran batu mandu mapannang, tu inang 
tae” lenpa nadadi lan tondok Mesir, 
randuk dio mai pamulanna sae lako 
totemo. 

19 Totemo pesuanni urrampunni tu 
mintu' patuoammu sia mintu' apammu 
dio lu padang, belanna mintu' to lino 
sia patuoan tu dio lu padang sia tang 
dirampun tama banua, la mate narua 
uran batu. 

20 Minda-mindai to mase'ponna Firaun, 
tu ungkasiri' kadanNa PUANG, iamo 
umpasere mintu' rurananna sia mintu' 
patuoanna tama banua. 

21 Apa mintu' tu to tang undampang 
kadanNa PUANG, iamo umpopa'elo'na 
mintu' rurananna sia mintu' patuoanna 
dio lu padang. 

22 Ma'kadami PUANG lako Musa, Nakua: 
Angka'i tu limammu langngan langi, 
anna sae tu uran batu lan lili'na tondok 
Mesir, urrua mintu' to lino sia mintu' 
patuoan sia mintu’ tananan lan lili'na 
tondok Mesir. 

23 Naangka'mi Musa tu tekkenna 
langngan langi, anNa pasaei PUANG tu 
guntu' sia uran batu sia kila’ sipellepa'- 
leparan tama lino: susimoto tu tondok 
Mesir Napauranni PUANG uran batu. 

24 Sia iatu uran batu sirau kila' silalle-lalle 
lendu’ metakuranna, tae" bangpa susinna 
lan mintu' tondok Mesir temponna to 
Mesir dadi misa” bangsa. 

25 Mintu' tu apa dio lu padang, la tolino la 
patuoan, nasanggang uran batu, sia iatu 
mai tananan dio lu padang nasanggang 
duka sia iatu mintu' kayu dio lu padang 
napasiapanan. 

261a manna tu padang Gosyen, tu 
napa'tondokki to Israel, tang narampoi 
uran batu. 

27 Tatonna attu iato napopetambaimi 
Firaun tu Musa sia Harun, anna ma'kada 
lako nakua: Tonganna te allo iate 
kasalammo': inang malambu' tu PUANG, 

apa aku, sola mintu' taungku to kadake 
gau'. 

28 Mengkamoya tonganmokomi lako 
PUANG, belanna iatu guntu' Napasae 
Puang Matua sia uran batu metakuran 
tongan. Ianna dadi la kuelorangkomi 
male, tae'mo ammi la torro. 

29 Nakuami Musa lako: Iangku tassu' lan 
mai tondok, la mempala' patomalina' 
langngan PUANG anna radan tu mintu' 
guntu' sia la pa'de tu uran batu, ammi 
issanni, kumua PUANG ampunna te lino. 
30 Apa kutandai duka tu kamu sia 
mintu' to mase'ponmi, kumua tang 
mataku'pokomi dio oloNa PUANG 
Kapenomban. 

31 Tatu mintu' kame sia dalle sisikan 
napasiapanan uran batu, belanna iatu 
dalle sisikan membulimo sia iatu kame 
membungamo. 

32 Apa iatu mintu' gandung sia gandung 
kapua lise'na, tae' nasanggang, belanna 
tae" siapa nakeba'tang. 

33 Malemi tu Musa dio mai olona Firaun 
anna tassu' lan mai tondok, sia mempala' 
langngan PUANG, anna iatu guntu' sia 
uran batu, tae'mo nauranni tu padang. 

34 Tatonna tiromi Firaun tu diona uran 
sia uran batu sia guntu' pa'demo, 
umpogau'omi kasalan sia umpabattuk 
penaanna, la ia, la iatu mintu' to 
mase'ponna. 

35 Jmpamakarra'omo penaanna tu 
Firaun, naurunganni tang unneloran 
to Israel male, susitu kadanNa PUANG 
nasa'bu' Musa. 


Kamandasan ma'pengkaruanna: 
iamotu batik 


10:1-20 

10 1 Ma'kadaomi tu PUANG lako 

Musa, Nakua: Malemoko 
umpennoloi Firaun, belanna 
Kupabattukmo tu penaanna sia 
penaanna mintu' to mase'ponna, kumua 
angKu paden mintu' tanda mangngaKu 
dio lu tau iato mai. 
2 Sia ammu potuleranni lako mintu' 
ampo bati'mu tu apa Kuparampo untelle 
to Mesir sia mintu' tanda mangnga 
tu Kupaden dio lu tau iato mai, ammi 
issanni, kumua Akumo tu PUANG. 
3 Malemi tu Musa sola Harun umpennoloi 
Firaun, anna kuai lako: Nakua kadanNa 

PUANG, tu Kapenombanna to Ibrani: 
Sangapapoko manoka la tunduk dio 
oloKu? Eloranni tu taungKu male anna 
menomba lako Kaleku! 

4Belanna iake manokako unneloranni tu 
taungKu male, manassa masiang angKu 
pasae batik lan mintu' lili'na tondokmu. 
> Batik iamoto la ussitutu'i te padang 
iate, naurunganni tae'mo paan tu 
padang, iamo la umpepurai nakande tu 
mintu' tananan, tu torronapa, tu denna 
siapa, nara'dakangkomi uran batu, sia 
iamo la umpepurai nakande tu kayu tuo 
dio lu padangmi. 

6 Batik iamoto la ussamboi tu tongkonan 
layukmu sia banuanna mintu' to 
mase'ponmu sia mintu' banuanna to 
Mesir; iatu iannato tae’ bangpa natiroi 
ambe'mu ba'tu nene' to dolomu dio mai 
randukna tau iato mai lolang lan lino 
sae lako allo iate. Memboko'mi tu Musa, 
anna sere dio mai olona Firaun. 

7 Ma'kadami tu mintu’ to mase'ponna 
Firaun lako Firaun, nakua: Sangapapara 
te tau iate la butung poya lako kaleta? 
Eloranni tu muane iato mai male 
menomba lako PUANG, Kapenombanna. 

Tae'paraka miissanni, kumua iatu tondok 
Mesir la sabu'mo? 

8 Nasolammi tau tu Musa sola Harun 
sule umpennoloi Firaun, nakuami Firaun 
ungkuanni: Malemokomi menomba lako 
PUANG, Kapenombammi! Minda siara tu 
la male to? 

9 Ma'kadami tu Musa nakua: Mintu'kanni 
la male la matua, la mangura sia 
mintu' anakki muane sia baine sia 

la ungkaloli'kanni mintu' sapingki sia 
dombaki belanna diomo kaleki tu misa' 
pa'gauran lako PUANG. 

10 Nakuami Firaun ungkuanni sola duai: 
Na PUANGmora urrondongkomi, ke la 
susinna kupalalokomi male sola tu mai 
anakmi! Kanandaimi, dako'pa naruakomi 
kasanggangan. 

11 Tae’ ia nasusito, sangadinna kamu 
manna tu muane, malemokomi 
menomba lako PUANG, belanna 
susimoto tu palakummi. Narambaimi tu 
tau sola duai dio mai olona Firaun. 

12 Ma'kadami tu PUANG lako Musa, 
Nakua: Angka'i tu limammu, mupapatui 
tu tondok Mesir, anna kendek tu batik 
ussamboi tondok Mesir, la umpepurai 
nakande tu mintu' tananan dio lu 

padang, tu mintu' nara'dakna siapa uran 
batu. 

13 Naangka'mi Musa tu tekkenna 
umpapatui tondok Mesir, pakalan 
Napasaemi PUANG tu angin lu dio mai 
rampe matallo tama tondok iato sangallo 
sangbongi, na iatonna masiang ta'pa 
napakendekmi angin matallo tu mintu' 
batik. 

14 Kendekmi tu batik dio lu tondok 
Mesir, nasitutu'i tu mintu' lili'na, lendu' 
budanna, tu dolona tae" bangpa batik 
buda susito, sia undinna tae’ duka la 
susito. 

15 Batik iato ussitutu'imo mintu' padang, 
naurungan pi'tuk tu tondok: na iatu 
mintu' tananan dio lu padang sia mintu' 
bua kayu tu nara'dakna siapa uran batu, 
tappu' nasang nakande batik: na iatu 
malunanna dio lu kayu sia dio lu mintu' 
tananan lan nalili' tondok Mesir tae' 
bangmo narantang. 

16 Attu iato natikaraimi Firaun 
umpopetambai tu Musa sola Harun, 
nakuami: Kasalammo' lako PUANG, 
Kapenombammi, sia lako duka kamu. 

17 Totemo te pagarri'pi tu kasalangku, 
ammi mengkamoya langngan PUANG, 

Kapenombammi, anNa pasoro'i dio mai 
kaleku te kamandasan mepatei. 

18 Soro'mi tu Musa dio mai olona Firaun, 
anna mengkamoya langngan PUANG. 

19 Napasaeammi PUANG angin matampu 
lendu' ma'pamumbukna, anna iatu 
mintu' batik napettiaran, napoli'i tama 
tasik Teberau; moi misa" batik tae'mo 
torro lan mintu’ lili'na tondok Mesir. 

20 Apa iatu penaanna Firaun 
Napamakarra' duka PUANG, naurungan 
tae' naeloranni tu to Israel male. 


4 


Kamandasan ma'pengkaseranna: 
iamotu kapi'tukan 


10:21-29 


21 Ma'kadami tu PUANG lako Musa, 
Nakua: Angka'i tu limammu langngan 
langi, anna dadi kapi'tukan lan tondok 
Mesir, naurunganni ma'din nakaka' tau. 
22 Tatonna angka'mi Musa tu limanna 
langngan langi, saemi tu kapi'tukan 
lendu' mapattangna ussamboi tondok 
Mesir lan tallung allo. 

23 Moi misa” tau tae” nasipebayo len sia 
moi misa' tau tae' napandiu dio inanna 
lan to tallung allo, sangadi lako manna 

to Israel nanii masero lan mintu' inan 
hapa'tondokki. 

24 Attu iato napopetambaimi Firaun 

tu Musa, anna kuanni, kumua: 
Malemokomi, ammi menomba langngan 
PUANG, iatu mintu' sapimmi sia 
dombami da'ito natorro bangmo, apa 
iatu mintu' anakmi ma'dinmo misolan. 
25 Apa nakua Musa lako: Inang la 
mibenkan tu sapi sia domba, la 
kipopemala' pangrere' sia la kipopemala' 
ditunu pu'pu' sia la kiparandanan 
PUANG, Kapenombangki. 

26 Tatu mintu’ patuoangki la kibaa, 

moi misa” kalungkungna tae' angki la 
umpatorroi, belanna dio mai mintu'nato 
la kinii unnalai, tu la Kipenombanna 
langngan PUANG, Kapenombangki: 
belanna iake tae'pi kirampo lako, 
tae'pa kiissanni umbanna tu sipatu la 
kipenomban langngan PUANG. 

27 Apa iatu penaanna Firaun 
Napamakarra' PUANG, naurungan 

tang unneloranni tu tau iato mai male. 
28 Ma'kadami tu Firaun lako Musa, 
nakua: Pallaiko dio mai oloku! Kanandai 
tongan-tonganni, da mutiro polei tu 

lindoku, belanna iake mutiroi tu lindoku, 
manassa la dipateiko. 

29 Nakuami Musa: Tonganmo te 
kadammi: moi pissan tae'mo kula untiro 
lindomi. 


Kamandasan ma'pessangpulona 
dipa 'peissanan 


11:1-10 

1 1 1 Mangkamo tu PUANG ma'kada 

lako Musa, Nakua: Misa'mora 
tu kamandasan la Kuparampo lako 
Firaun sia lako tondok Mesir, namane 
unnelorangkomi sola nasang male, 
iake naelorammokomi male la 
naparukumokomi mallai madomi'. 
2 Totemo pokadanni to buda, kumua: 
Simisa'-misa' muane sia baine la 
umpalakui lako sangbanuanna tu parea 
salaka sia bulaan. 
3 Tete dio pa'poraianNa PUANG anna 
kasokanni to Mesir tu to Israel, ondongpi 
iatu Musa to paa lan tondok Mesir, 
nakasiri” mintu’ to mase'ponna Firaun sia 
mintu' to Mesir. 

4Sia nakuapa Musa: Nakua kadanNa 
PUANG: Agi-agi ma'tangnga bongi, 
angKu salongi te tondok Mesir. 

5Mintu' anak pa'bunga' lan tondok 
Mesir la mate, randuk dio mai anak 
pa'bunga'na Firaun tu la unnisung dao 
isungan kapayunganna sae lako anak 
pa'bunga'na kaunan baine dio boko'na 
pa'ta'pungan sia anak bunga'na mintu’ 
patuoan. 

ola sianglean tu tau lan lili'na mintu’ 
tondok Mesir, tu tae'pa nadadi len sia 
tae'mo na la dadi len. 

7 Apa dio lu to Israel, moi misa' asu tae' 
pandiu umburoroi sia la ungkeke'i tu to 
lino ba'tu patuoan, dikua ammi issanni, 
kumua iatu PUANG umpasilaenan to 
Mesir na to Israel. 

8 Attu iato mintu' te to mase'ponmi la 
mengkalao anna rampo umpellambi'ina' 
sia tukku dio tingayoku, nakua: 
Malemokomi sola tu mai to unturu' 
bate lalanmi, attu iamoto angku male. 
Soro'mi tu Musa dio mai olona Firaun, 
nakabu' liu kasengkeanna. 

9Ma'kadami tu PUANG lako Musa, 
Nakua: Iatu Firaun tae' naturu' tu 
kadammi, dikua anna iatu mintu' tanda 

kalle-kalleangKu dipabuda lan tondok 
Mesir. 

10 Mintu' tanda kalle-kallean iate 
napogau' Musa sia Harun dio olona 
Firaun. Apa iatu penaanna Firaun 
Napamakarra' PUANG, naurungan tang 
naeloran tu to Israel tassu' lan mai 
tondokna. 


Kadipondokanna Pa'pasa 


12:1-28 

1 2 1 Ma'kadami tu PUANG lako Musa 

sia Harun dio tondok Mesir, 
Nakua: 
2 Bulan iamote tu la mipobulan 
pamulanna mintu' bulan, iamo la 
mipobunga'na mintu' bulan lan 
sangtaun. 
3 Pokadami lako mintu' kasirampunan 
to Israel susite: Iake allo 
ma'pessangpulonami bulan iate, 
pantankomi la unnalan kalemi misa' 
anak domba sitinaya rapummi, iamotu 
misa' anak domba, ke sangdapo'oi. 
“Take makurangi tu pangala banua 
ke sangdapo'oi la naalan kalena misa' 
domba, melo ke sisolai sangbanuanna, tu 

nasiruranan unturu' bilanganna pangala 
banua: la miagian sia la mipasipatuan 
kalemi tu anak domba iato. 

>La muala tu misa” anak domba laki tang 
tattan, tu sangtaunnamo, iamotu dio 

lu mintu' domba ba'tu bembe' la minii 
unnalai. 

ola miparandanmo sae lako allo 

ma' pessangpulo a'pa'na bulan iate, 
anna mintu' kasirampunan, iamotu 
kombonganna to Israel pantan Ia urrere'i 
ke makaroenmi. 

7Tatu rarana la naala, anna todingi tu 
da'dua patongkon ba'ba sia ampang 
daona lu ba'ba banua, tu inan nanii tau 
ungkandei. 

8 Bongi ia dukamoto, anna kandei tau 
iato mai tu duku'na, tu dirarangna sia 
roti tang diragii, anna pasikandei utan 
mapai. 

?Da mikande mamatai ba'tu iake 
ditollo'i, sangadipi ke dirarangi sola 

tu mai ulunna, pupunna sia tambuk 
barinni'na. 

10 Sia da mipatorroi tu misesanna sae 
lako masiangna, ianna denpa misesanna 
sae lako melambi' la mitunu pu'pu'. 

11 Susimo a'gannato la minii 
ungkandei, la ma'tambeke'komi, 

sia la massepatukomi, ammi toe tekken: 
ammi sarra'i ungkandei: iamoto tu 
Pa'pasa dipakarayan PUANG. 

12 Bongi ia dukamote angKu la ussalongi 
tondok Mesir sia la umpata'pai lima tu 
mintu' anak pa'bunga' lan Mesir, la to 
lino sia olo'-olo': sia la Kupaolai salunna 
tu mintu' deatanna to Mesir, tonganna 
Akumo tu PUANG. 

13]atu rara iamo la dadi misa’ 

tanda lako kalemi dio lu banua 

minii, iangKu tiromi tu rara iato la 
Kulendu'imokomi, naurungan tae" 
kamandasan mesanggangan dio lu 
kalemi, ke Kupata'paimi lima tu tondok 
Mesir. 

14 Allo iate la dadi misa” allo 
kapengkilalaiammi: allo iato la 
mipakaraya iamo pa'gauran dinii 
umpakala'bi' PUANG, ammi siosso'i 
umpakarayai butung aluk matontongan. 
15|a ungkandekomi roti tang diragii 
pitung allo, apa ia bangsiamo tu allo 
bunga'na la minii untibei tu mintu' 
ragi lan mai banuammi, belanna 
minda-minda ungkande apa-apa diragii 

randuk allo tipamulanna sae lako allo 
ma'pempitu, la disabu'i lan mai to Israel. 
16 Tato allo tipamulanna na allo 

ma pempitunna la den kasirampunan 
masallo', allo iato tae’ nama'din tau 
mengkarang, sangadinna ia manna 

tu la mikandena simisa'-misa' ma'din 
mipasakka'. 

17 Karitutuimi tu aluk ungkande roti 
tang diragii, belanna allo ia dukamote 
Kusolangkomi tassu' lan mai tondok 
Mesir. Iamoto karitutui te allo iate 
misiosso' umpoaluk matontonganni. 
18jan to bulan pamulanna, allo 
ma'pessangpulo a'pa'na, makaroen Ia 
mikande tu roti tang diragii sae lako allo 
ma'penduangpulona mmisa bulan iato, 
ke makaroenmi. 

19|an to pitung allo, tae” mila unnanna 
ragi lan banuammi, belanna minda- 
minda ungkande apa diragii, iamo la 
disabu'i lan mai kasirampunanna to 
Israel la to sae la pa'tondokan. 

20 Moi misa” tae” mima'din ungkandei tu 
apa diragii, sangadinna mintu'komi la 
ungkande roti tang diragii lan tondokmi. 
21 Natambaimi Musa tu mintu' to 
matua-tua to Israel la sirampun, anna 

kuanni: Malemokomi ammi alanni anak 
domba tu mintu rapummi, ammi rere'i 
tu Pa'pasa. 

22 Alami tu supa sangpori, otonni tama 
to' rara lan pindan, tedokki tu rara iato 
lan mai pindan lako ampang daona lu 
sia lako to da'dua patongkon ba'ba, na 
iatu kamunna, moi misa" da mitassu' 
len lan mai ba'ba banuammi sae lako 
masiangna. 

23 Take sumalongmi tu PUANG lan tondok 
la umpata'pai lima to Mesir, Natiroi tu 
rara iato dio ampang ba'ba daona lu 
sia dio to da'dua patongkon ba'ba, la 
Nalendu'i PUANG tu ba'ba iato, tae’ 
Naeloranni tu to pasanggang la tama 
banuammi la ma'kasolang-solang. 

24 Karitutuimi te pepasan iate: padadii 
aluk tipondok matontongan lako kalemi 
sia lako mintu' tarukmi. 

25 Ke tamakomi tondok tu la 
Nakamaseangkomi PUANG, susitu 
Napokadanna, la mikaritutui te 
kamenomban iate. 

26 Sia iake nakutanaikomi anakmi, 
kumua: Kamenomban apara tu 
mipogau'? 

27 La mikua mebali: Iamote tu pemala' 
Pa'pasa dipemalaran lako PUANG, tu 
lendu' mana'pa dio mintu' banuanna to 
Israel dio tondok Mesir tonna dipata'pai 
lima tu to Mesir, Nakatirinnai tu mintu' 
banuanta. Sangtukkuammi tu to buda, 
anna menomba: 

28 Malemi tu to Israel umpogau'i susitu 
Napasanna PUANG lako Musa sia Harun, 
susimo napogau' to. 


Kamandasan ma'pessangpulona, 
iamotu kamateanna anak 
pa'bunga'na to Mesir 


Na katassuranna to Israel 
lan mai tondok Mesir 


12:29-42 


29 Tatonna ma'tangngamo bongi 
Napata'paimi lima PUANG tu mintu' 
anak pa'bunga' lan tondok Mesir randuk 
dio mai anak pa'bunga'na Firaun, tu la 
unnisung dao isungan kapayunganna 
sae lako anak pa'bunga'na to dipattang 
lan pa'tarungkuan sia anak patuoan. 

30 Bongi ia dukato millikmi tu Firaun sola 
mintu' to mase'ponna sia mintu' to Mesir, 

siangleammi tu tau lan tondok Mesir, 
belanna misa'oi banua tae' tang nanii 
tau mate lan. 

31 Bongi ia dukato natambaimi Firaun 
tu Musa sola Harun, nakuanni: 
Ke'de'mokomi, tassu'mokomi lan mai 
mintu' taungku, la kamu la to Israel: 
malemokomi ammi menomba lako 
PUANG, susitu kadammi. 

32 Sia mintu' dombami sia bembe'mi 
sia sapimmi la mibaa duka, susitu 
mipokada. Malemokomi ammi palakuan 
dukana' kasalamaran. 

33 Naparuku-rukumi to Mesir tu to Israel, 
anna madomi' tassu' lan mai tondokna, 
belanna nakua: mate nasangkan manii! 
34 Naangka'mi tau iato mai tu ta'pung 
panglemongna, tu tang diragiipa, sola 
palungan roti napasibungku'i pakeanna, 
napadaoi palempengna. 

35 Napogau'mi to Israel susitu 
napepasanan Musa, napalakui lako to 
Mesir tu parea salaka sia bulaan sia 
pakean. 

36 Tete dio pa'poraianNa PUANG anna 
kasokanni to Mesir tu to Israel, 
naurungan unturu'i tu palakunna. 
Susimoto nanii unnalai tu ianan to Mesir. 

37 Ke'de'mi tu to Israel, dio mai Raamses 
lako Sukot, agi-agi annan ratu' sa'bunna 
muane, senga'pi tu mintu' pia. 

38 Sia buda tau dio mai ma'rupa-rupa 
bangsa male sola tau iato mai, sia 
bembe' sia domba sia sapi lendu' 
budanna patuoan. 

39 Tatu ta'pung panglemong tu nabaa dio 
mai tondok Mesir, natunu pa'ranggina 
tang diragii, belanna tae'pa nadiragii, 
apa dipasassa' lan mai tondok Mesir, 
naurungan tang pakala ma'parandan sia 
umpasakkaran kinallo kalena. 

40 Tatu to Israel a'pa'ratu' ntallungpulo 
taun masainna torro dio tondok Mesir. 

41 Tatonna ma'katampakannamo 
a'pa'ratu' ntallungpulo taunna, allo 

ia duka bangsiamoto, natassu' tu 
kaponanna taunNa PUANG lan mai 
tondok Mesir. 

42 Bongi iato Nanii PUANG ma'kampa, 

la umpatassu' tau iato mai lan mai 
tondok Mesir. Bongi iato iamo bongi 
nanii ma'kampa umpakaraya PUANG, tu 
sipatu napakala'bi' tongan la nasiosso'i 
mintu' to Israel. 

Ba'tu pira-pirapa 
atoran diona Pa'pasa 


12:43-51 


43Ma'kadami PUANG lako Musa sia 
Harun, Nakua: Inde sia tu apa dipondok 
diona Pa'pasa: iatu to sae moi misa' 
duka da nakandei. 

44 Apa iatu mintu' ruranammu, tu mualli 
doi, ke mangkami musunna'i ma'dinmo 
ungkandei. 

45 Apa iatu to tama sae ba'tu to sumaro, 
da nakandei. 

46 Manassa la dikande lan misa'ri banua. 
Da mubaai tu duku' iato sun lan mai sia 
moi misa' bukunna da mile'toi. 

47 Mintu' kombongan to Israel la 
umpogau'i to. 

48 Take denni misa” to sae musolan 
torro, anna la umpogau'i tu Pa'pasa 
umpakaraya PUANG, manassa mintu' 
taunna muane la disunna' dolo, namane 
ma'din sae mentireke' la umpogau'i, 
anna dipapada pa'tondokan, apa iatu 
tang disunna'na, inang tae' nama'din la 
ungkandei. 

49 Misa'ri atoranna tu pa'tondokan sia to 
sae. 

50 Napogau'mi mintu' to Israel susitu 
kadanNa PUANG lako Musa sia lako 
Harun, susi dukamo napogau'. 

51 latonna allo ia bangsiamoto Nasolanni 
PUANG tu mintu' to Israel lan mai tondok 
Mesir unturu' mintu' kaponanna. 


Iatu mintu' pa'bunga' la 
dipamarimbangan lako PUANG 


13:1-16 

1 3 1 Ma'kadami PUANG lako Musa 

Nakua: 
2 Pamarimbanganni lako Kaleku tu 
mintu' pa'bunga', tu bunga'na urrubak 
pa'tambukan dio lu to Israel la to lino la 
patuoan: Aku tu Puangna. 
3Ma'kadami Musa lako tu to buda, 
nakua: Kilalai te allo iate, iamotu allo 
katassurammi lan mai tondok Mesir, lan 
mai banua minii dipokaunan, belanna 
tete dio lima mawatang anNa solangkomi 
PUANG tassu’ indete. Iamo bannangna 
to na iatu keraginna tae' mima'din 
ungkandei. 

4 Allo ia duka te ammi tassu’, iamotu 
bulan Abib. 

“Jake Nasolammoko PUANG tama 
tondokna to Kanaan sia Het sia Amori 
sia Hewi na Yebus, tu Naalluran 

nene’ to dolomu umpalao sumpa, la 
Nakamaseangko, iamotu misa' tondok 
sebo pangandu' sia tani” enoan, manassa 
la mukaritutui te atoran kamenomban 
lan bulan iate. 

6 Pitung allo munii ungkande roti tang 
diragii, na iatu allo ma'pempitu la dadi 
misa' allo kapua dipakarayan PUANG. 

7 Lan to pitung allo roti tang diragii 
manna la dikande, da nakaanan lako 
kalemu tu keraginna, ondongpi, da 
nakaanan tu ragi dio lu kalemu lan 
mintu’ lili' na tondokmu. 

8 Attu iato la mupokadan mintu' anakmu, 
kumua: Iamote tu bannangna apa 
Napogau' PUANG lako kaleku, tongku 
tassu' lan mai tondok Mesir. 

9 ate iannate la butung misa’ tanda dio 
limammu sia misa" kapengkilalan dio 
kasitammuan matammu, kumua na iatu 
atoranNa PUANG dio randan pudukmu, 
belanna Nasolammoko PUANG tassu' 

lan mai tondok Mesir tete dio lima 
mawatang. 

10 Toe manda'i te aluk tipondok iate lan 
attu dipamanassa, ke taunnoi. 

11 Sia iake Nasolammoko PUANG tama 
tondokna to Kanaan, susitu mangka 
umpalao sumpa unnallu'i lako nene’ 

to dolomu, sia ke Nakamaseangko tu 
tondok iato, 

12 manassa la mupamarimbangan lako 
PUANG tu mintu' pia pa'bunga' urrubak 
pa'tambukan sia anak pa'bunga'na 
mintu' patuoan tu dio kalemu, tu lakinna 
iamo apanNa PUANG. 

13 Apa mintu' anak bunga'na keledai Ia 
mula'bak misa” domba ba'tu bembe, 

na iake tae'i mula'bakki manassa la 
mutoto sokkongna, apa mintu' tu anak 
pa'bunga'na tolino, iamotu mai anakmu 
muane la mula'bak. 

14 Take nakutanaiko anakmu muane 
undinna, kumua: Apara te?, la mukua 
lako: Nasolammokan PUANG tete dio 
lima mawatang sun lan mai tondok Mesir, 
lan mai banua dinii umpokaunankan. 

15 Belanna iatonna pamakarra'i Firaun 
tu penaanna, tae' naelorangkan male, 
Napatei PUANG tu mintu' anak pa'bunga' 

lan tondok Mesir, randuk dio mai 
pa'bunga'na tolino sae lako anak 
bunga'na patuoan, iamo bannangna 
to angku pemalaranni lako PUANG tu 
mintu' lakinna, tu bunga'na urrubak 
pa'tambukan, apa iatu mintu’ anakku 
muane tu pa'bunga' kula'bak. 

16 Tate iannate la butung misa” tanda 
dio limammu sia misa” toding pa'patudu 
dio kasitammuan matammu, belanna 
Nasolammokan PUANG tassu' lan mai 
tondok Mesir tete dio lima mawatang. 


To Israel ullamban tasik Teberau 


13:17-14:31 


17 Tatonna elorammi Firaun tu to buda 
male, Nasolan Puang Matua tu tau iato 
mai tae' naturu'i tu lalan ma'palulako 
tondok Filistin moi anna mandappi, 
belanna Nakua Puang Matua: Menassan 
manii tu to buda ke untiroi rari, anna 
sule lako Mesir. 

18 Sangadinna Napasepang Puang 
Matua, tu tau iato mai, unnola lalan 
ma'palulako padang pangallaran tasik 
Teberau. Ke'de'mi tu to Israel tassu' lan 
mai tondok Mesir, sakka' pa'bunona. 

19 Nabaami Musa tu mintu' bukunna 
Yusuf, belanna napa'pakare'nan Yusuf 
lako to Israel, napalaoi sumpa kapua, 
nakua: Inang la Nato'longikomi Puang 
Matua, na attu iato la mibaa nasang 
male tu mintu' bukungku indete. 
20 Ke'de'mi tu tau iato mai dio mai Sukot 
anna ma'tenda dio Etam, dio biring 
padang pangallaran. 
21 Malemi tu PUANG undoloanni, iake 
masiang lan misa” lentong gaun, la 
unnanta'i tu tau iato mai dio lu lalan, 
na iake bonginna lan lentong api, la 
unnarrangi tu tau iato mai, kumua 
anna ma'din lumingka la masiangna, la 
bonginna. 
22Tae' natoyang dio mai tau iato mai 
tu lentong gaun, ke masiangnai sia iatu 
lentong api, ke bonginnai. 
14 1 Ma'kadami tu PUANG lako Musa, 
Nakua: 
2 Pokadanni to Israel anna tibalik anna 
ma'tenda dio tingayona Pi-Hahirot, dio 
kasiallaranna Migdol na tasik: ammi 
ma'tenda sipatu Baal-Zefon dio biring 
tasik. 


KATASSURAN 14.3-8 66 


3 Attu iato la ma'kada tu Firaun diona tu 
to Israel nakua: Pusamo tu tau iato mai 
sia nakapu'mo padang pangallaran. 
4Aku la umpamakarra'i tu penaanna 
Firaun anna ula'i tu tau iato mai, anna 
attu iato la umpatarompo'Na' Kaleku 
lako Firaun sia lako mintu' surodadunna, 
naurunganni naissan mintu' to Mesir, 
kumua Akumo tu PUANG. Napogau'mi to 
Israel susito. 

> Tatonna parampomi tau lako datu 
Mesir, kumua mallaimo tu bangsa iato, 
membalimi tu penaanna Firaun sia 
penaanna mintu' to mase'ponna lako to 
Israel, anna ma'kada nakua: Ma'apai 
anta ma'gau' susito, anta rampananni 
tu to Israel, naurungan tae'mo anta 
pokaunanni? 

6 Naparandanmi tu keretana, anna 
solanni tu mai taunna male. 

7 Sia nabaapa tu annan ratu’ kareta 
pa'tonno' sia mintu' tu kareta senga' 
dio tondok Mesir, iatu mintu'nato ganna' 
nasang surodadunna. 

8 Belanna Napamakarra' PUANG tu 
penaanna Firaun, datu Mesir, naurungan 
unnula'i tu to Israel. Apa iatu to Israel 

tassu' umpatarru' kalingkanna tete dio 
kuasa lu dao mai. 

9 Naula” darangmi to Mesir tu tau 

iato mai sisola karetana Firaun sia 
pakkanarangna sia mintu' surodadunna, 
anna lambi'i, tonna torropa ma'tenda dio 
biring tasik sikandappi' Pi-Hahirot, sipatu 
Baal-Zefon. 

10 Tagtonna reke'mi Firaun, 
nabangunammi to Israel tu matanna, 
natiroi tu to Mesir, undi dio mai boko'na. 
Lendu'mi mataku'na tu tau iato mai, 
anna meongli' langngan PUANG, 

11 sia ma'kada lako Musa nakua: Tang 
ganna'raka tu lamunan dio Mesir, ammi 
solangkanni sae unturu'komi, kumua 
angki mate lan te padang pangallaran 
late? Umbara susite penggaurammi 
diona te kamibangki tassu' lan mai 
Mesir? 

12 Tae'raka kipokadangkomi dio Mesir, 
kumua: Popa'elo'na bangmokanni kami, 
dai'to napokaunan bangmokanni to 
Mesir. Belanna kila'biranmo napokaunan 
to Mesir na iatu la mate lan padang 
pangallaran iate. 

13 Apa ma'kada tu Musa lako to 

buda, nakua: Da mimataku, 

pabatta'i tu penaammi, ammi tiroi 

tu kadilendokan kapua lu dio mai 
PUANG, tu Napadenangkomi allo iate, 
belanna iatu mintu' to Mesir, tu mitiro 
allo iate, tae'mo ammi la untiro polei 
tontong sae lakona. 

14 PUANG duka jatu la parari 
ussondakomi, na iatu kamu Ia 
ma'pakappa bangkomi. 

15Ma'kadami tu PUANG lako Musa, 
Nakua: Ma'apai ammu meongli' lako 
kaleKu? Suai tu to Israel male indete. 

16 Na jatu iko angka'i tu tekkenmu 
pa'dulluanni tu limammu tama tasik, 
ammu pa'duai tu uainna, anna ma'din 
tu to Israel lumingka lan tangnga tasik 
unnolai tu marangkena. 

17 Apa Aku, la Kupamakarra' tu penaanna 
mintu' to Mesir, kumua anna tau iato 
mai undi unturu' to Israel, angKu 
patarompo' kaleku lako Firaun sia mintu 
surodadunna sia mintu' karetana sia 
mintu' pakkanarangna. 

18|a naissan mintu’ to Mesir kumua 
Akumo tu PUANG, ke umpatarompo'Na 
Kaleku lako Firaun sia lako mintu' 
surodadunna sia mintu' pakkanarangna. 


4 

19 Tatu Malaeka'Na Puang Matua 

tu undoloan baanan to Israel, lele 
ma'palulako boko'na tau iato mai sia ia 
duka tu lentong gaun dio mai tingayona 
tau iato mai anna tulangdan dio boko'na. 
20 Saemi lan alla'na surodadu to Mesir 
anna baanan to Israel: iatu gaun iato 
malillin dio sangbalinna, unnarrang 
bongi dio sangbalinna, naurunganni iatu 
surodadu tae' nasireke' situ'turan bongi 
iato. 

21 Napa'dulluammi Musa tu limanna 
tama tasik anNa pasoro'i PUANG tu uai 
tasik iato Napairi'i angin bara' lu dio 
mai rampe matallo situ'turan bongi iato 
Napopempadang marangkei tu tasik, 
anna tipa'dua tu uainna. 

22 | umingkami tu to Israel lan tangnga 
tasik unnolai tu marangkena, na iatu uai 
butung to rinding tembo' dio la'pekna 
patomali. 

23 Naula'mi to Mesir tu tau iato mai, 
naturu'i tama tangnga tasik, iamotu 
mintu' darangna Firaun sia mintu' 
karetana sia mintu' pakkanarangna. 

24 Tatonna dannarimo Natiromi PUANG 
lan mai lentong api sia gaun tu surodadu 

to Mesir, anNa patirambanni tu surodadu 
to Mesir. 

25 Napalammak tu mintu' roda karetana 
tau iato mai, sia Napamale'lan lumingka, 
naurunganni ma'kada tu to Mesir, nakua: 
Melo ke mallaiki' dio mai to Israel, 
belanna PUANG urrondongi tu tau iato 
mai urrarii to Mesir. 

26 Ma'kadami PUANG lako Musa, Nakua: 
Pa'dulluanni tu limammu tama tasik, 
anna lolong sule tu uainna ungkabu' 
mintu' to Mesir sia lako mintu' karetana 
sia pakkanarangna. 

27 Napa'dulluammi Musa tu limanna tama 
tasik, anna lolong sule tu uai tasik rokko 
salinna tonna berre'mo allo: mallaimi tu 
to Mesir nasitammu tu uai iato: susimoto 
tu PUANG unnula' mintu' to Mesir tama 
tangnga tasik. 

28 | olongmi sule tu uai tasik ussamboi tu 
mintu' kareta sia pakkanarang sia mintu' 
surodadunna Firaun, tu unturu'mo to 
Israel tama tasik: mintu'i tu tau iato mai 
tae' bangi misa' tilendok. 

29 Apa iatu mintu' to Israel unnola 
karangkean lan tangnga tasik, na 

iatu uainna butung rinding tembo' 

umpetangngai dio kananna sia dio 
kairinna. 

30 Susimo kaNarampananna PUANG to tu 
to Israel dio mai limanna to Mesir to allo 
iato: anna tiroi to Israel tu to Mesir mate 
situlambenan dio biring tasik. 

31 Attu iato natiro to Israel tu penggauran 
matoto' Napogau' PUANG lako mintu' 

to Mesir: anna kataku'i tau iato mai tu 
PUANG sia napatongan tu PUANG sia 
iatu Musa, taunNa. 


Penanianna Musa dio 
biring tasik Teberau 


15:1-21 

1 5 1 Attu iato napenaniammi Musa 
sola to Israel tu nanian iate 

umpudi PUANG, nakua: La menanina' 
umpudi PUANG, belanna matande tongan 
tu kamala'biranNa, Napembuangan tu 
darang sia to ussakei tama tasik. 
2 PUANGmo tu oto'na kamatotorangku 
sia oto'na pa'pudiangku, 
Nanii bu'tu kamakarimmanangku. 
Iamo Kapenombangku, 
Iamoto angku la umpangke'i, 

Iamo Kapenombanna ambeku, iamoto 
angku la umpudii. 

3 PUANGmo tu To lalong lan Kasirarian: 
PUANG, iamoto tu sanganNa. 

4Mintu' karetana Firaun sia mintu' petoe 
kassa'na Napembuangan tama tasik: sia 
mintu' lalong pa'tonno'na dao kareta 
dilammu' tama tasik Teberau. 

> Tau iato mai nasamboi tasik kalua’; 
sia butung to batu tallanmo rokko liku 
mandalan. 

50 PUANG, mala'bi' tu lima kananMi 
diona kamatotoran, 

O PUANG, lima kananMi unnisak-nisakki 
tu uali iato. 

7 Tete dio kamala'biran kapuaMi, amMi 
sanggangi tu mintu' to pabali-bali lako 
kalemi: 

Mipalalomo tu kasengkean maparrangMi, 
anna mampu'i tu tau iato mai butung 
ta'pian. 

8 Diona angin sun dao mai illongMi anna 
dipopa'patuku-tuku tu uai: 

sia latu uai saba” tulangdan susi sapan, 
sia mintu' bombang makko lan atena 
tasik. 

9Ma'kadami tu uali, nakua: La 
mangula'na, la kupellambi'i, la 
untaa-taana' pangrampa: 

iatu penaangku la kupatosso lako tau 
iato mai sia la unnonokna' la'bo'ku: 
limangku la ussanggangi tu tau iato mai. 
10 Apa Kamu umpa'pamurrusan 
penaanMi, anna samboi tasik tu tau iato 
mai: tallanmo tu tau iato mai butung 
tumarra rokko uai mongngo'. 

110, PUANG, iatu mintu' deata mindara 
tu la ussitinti-batuangKomi, mindara 

tu susimMi, dipatarompo' tete dio 
kamaindanan, 

metakuran tete dio penggauran 
kapudian, tu umpogau' tanda kalle- 
kallean. 

12 Mane unnangka'Komi lima kananMi, 
naampello'mi kuli'na padang tu tau iato 
mai. 

13 Belanna kamaturu-turuamMi Misolanni 
te bangsa iate, tu Milendokan, 

Sia tete dio kamatotoramMi amMi paela' 
mana'pai lako inan maindanMi. 

14 Napelelemi tu mai bangsa, anna 
sipa'parondoan: 

narampoimi kapa'pagegean tu 
pa'tondokan Filistin. 

15 Attu iato tirambanmi pangulunna 
Edom, narampoimi kapa'pagegean tu 
mintu' to paa dio Moab, iatu pa'tondokan 
Kanaan sipa'parondo-rondoan. 

16 Narampoimi kamatakuran sia 
katirambanan tu tau iato mai, tang 
tilento ten to batu tete dio takia' 
mawatangMi, anna tarru' bang lumingka 
tu mintu' taumMi, o PUANG, anna tarru' 
bang lumingka tu mintu' taumMi, tu 
Miappa'. 

17 Kamu ussolanni tama tu tau iato 
mai, amMi patunannangi dao buntu 
mana'Mi: o PUANG, dio inan Mipadadi 
kao'koramMi, dio inan maindan, tu 
Mipabendan, o Puang. 

18 Tatu PUANG ma 'parenta tontong sae 
lakona. 

19 Tatonna saemo tu mintu’ darangna 
Firaun sola karetana sia pakkanarangna 
tama tasik, Napalolong sulemi PUANG 
tu uai tasik lako tau iato mai, apa iatu 
to Israel unnola karangkean lan tangnga 
tasik iato. 

20 Naalami Miryam, nabi baine, anak 
daranna Harun tu ganda'-ganda', anna 
tassu' tu mintu' baine unturu'i, anna 
undedek ganda'-ganda' sia ma'gellu'. 

21 Natindokmi Miryam tu penanianna tau 
iato mai, nakua: 

Menanimokomi umpudi PUANG, belanna 
matande tongan tu kamala'biranNa, 
Napembuangan tu darang 

sia to ussakei tama tasik. 


To Israel ke'de' dio 
mai tasik Teberau lako Elim 


15:22-27 


22 Mangkato nasuami Musa tu to Israel 
ke'de' dio mai tasik Teberau, anna male 
ma'palulako padang pangallaran Syur: 
lumingkami lan padang pangallaran 
tallung allo apa tae' naappa' uai. 

23 Rampomi tu tau iato mai lako Mara, 
apa iatu uai dio Mara tae' nadiiru' 
belanna mapai’, iamoto nasangai tau 
Mara. 

24 Attu iato sipa'nuku-nukuammi tu tau 
iato mai lako Musa, nakua: Apara la 
kiiru'? 

25 Meongli'mi tu Musa lako PUANG, 
Napadulluanni PUANG misa' kayu, 
nabuangi tama uai iato, anna malino. 
Indemo to dio Nanii umpokadanni tu tau 

iato mai tu aluk Napondok sia atoran sia 
inde dukamoto Nanii untobai. 

26 Sia ma'kadapa tu Puang, Nakua: Iake 
muperangii tonganni tu kadanNa PUANG, 
Kapenombammu sia mupogau' tu apa 
malambu' dio oloNa sia mutananni 
talinga duammu tu mintu' pepasanNa 
sia mukaritutui tu mintu' apa Napondok, 
manassa mintu' tu saki Kupata'pa lako 
to Mesir, moi misa' tae' la Kupata'pa 
lako kalemi, belanna Akumo PUANG, To 
ma dampimmu! 

27 Rampomi tu tau iato mai lako Elim: 
inde to dio den sangpulo dua kalimbuang 
boba sia pitungpulo koroma, anna 

ma tenda inde to sikandappi' to’ uai. 


Diona puyo sia manna sia 
atoranna allo katorroan 


16:1-36 

1 6 lJatonna ke'de' nasangmo tu 

tau iato dio mai Elim, rampomi 
tu mintu' kombonganna to Israel 
tama padang pangallaran Sin, tu 
naparitangnga Elim na Sinai, tonna allo 
ma'sangpulo lima bulan ma'penduan 
randukna tassu' lan mai tondok Mesir. 

2 Mintu' tu kombonganna to Israel 
sipa'nuku-nukuan lako Musa sia Harun 
lan padang pangallaran. 

3Ma'kadami tu to Israel lako sola 
duai, nakua: A'a melo kengki mate 
Napata'paiora limanNa PUANG dio 
Mesir tongki untingayoipa kurin nanii 
duku' sia ungkande roti sadia'ki, 

apa misolammokan tama te padang 
pangallaran la umpamate tangdia'i te 
kombongan iate. 

4Ma'kadami tu PUANG lako Musa, 
Nakua: Tiromi, angKu paurannikomi roti 
dao mai langi, anna tassu' tu to buda 
urrampunni tu silasanna keallo-keallo, 
kumua angKu tobai ba'tu la naturu' siai 
tu Sukaran alukKu, ba'tu taeii. 

“Jake allo ma'pennannanni la napasakka' 
tu apa la nabaa tama, iatu iannato 

la penduan pada tu narampunna 
keallo-keallo. 

6 Ma'kadami tu Musa sola Harun lako 
mintu' to Israel: Makaroen iate la 
miissan, kumua PUANGmo tu mangka 
ussolangkomi sun lan mai tondok Mesir. 
7 Sia masiang melambi', ammi tiroi 

tu kamala'biranNa PUANG, belanna 
latu pa'nuku-nukummi ussayu PUANG 

Narangimo. Apa tau aparakan te sola 
dua, ammi ma'nuku-nukura lako kaleki? 
8 Sia nakuapa Musa: lake 
Napakandekomi duku' PUANG te 
makaroen iate sia masiang melambi' 
roti sadia'mi, iamotu belanna Narangimo 
PUANG tu pa'nuku-nukummi, tu 
mipa'nuku-nukuan lako Kalena. Apa tau 
aparakanni te? late pa'nuku-nukummi 
tae' nalulako kaleki, sangadinna lu lako 
PUANG. 

9 Mangkato ma'kadami Musa 

lako Harun, nakua: Pokadanni 

mintu' kasirampunanna to Israel: 
Mentireke'komi dio oloNa PUANG, 
belanna Narangimo tu pa'nuku- 
nukummi. 

10 Tatonna marassan tu Harun ma'kada- 
kada lako mintu' kombonganna to Israel, 
anna messaile tu tau iato mai lako 
padang pangallaran, ta'kala paanmi tu 
kamala'biranNa PUANG lan gaun. 

11 Attu iato ma'kadami tu PUANG lako 
Musa, Nakua: 

12 Kurangimo tu pa'nuku-nukunna to 
Israel, pokadanni, kumua iate makaroen 
iate la ungkandekomi duku' anna 
masiang melambi' la dipedia'ikomi roti, 

ammi issanni, kumua Akumo tu PUANG, 
Kapenombammi. 

13 Makaroen ia dukato, saemi ba'tu 
sangapa budanna puyo, naurungan 
ussitutu'i tu mintu' to' tenda iato, sia 
iatonna melambi'mo denmi ambun 
ussitutu'i tiku lao tu to' tenda iato. 

14 Tatonna kendekmo tu ambun 

iato, pakalan, dao lu kuli'na padang 
pangallaran iato, den apa sibarinni' sia 
messissik, barinni' susi damo'dio lu 
padang. 

15 Tatonna tiromi to Israel sipa'kada- 
kadami: Apara te? belanna tae' natandai. 
Nakuami Musa lako tau iato mai: Iamote 
tu roti Nabenkomi PUANG la mipokande. 
16 Tamote tu kada Napepasanan PUANG, 
Nakua: Rampunni dio mai tu silasanna 
mikande simisa'-misa'komi, la simisa'- 
misa'komi urrampunanni tu mintu' to 
lan tendami sanggome', ke misa'oi tau 
situru' tu bilanganna. 

17 Napogau'mi to Israel susito: pantan 
narampun, den buda, den sidi’. 

18 Apa iatonna suka'i, iatu to urrampunni 
buda, tae’ nala'bi, sia iatu to urrampunni 
sidi’, tae” nakurang, pantan narampunmo 
silasanna nakande. 

19 Nakuami Musa lako tau iato mai: Moi 
misa' tau tae' nama'din umpatorroi tu 
sesanna sae lako melambi'na. 

20 Apa den tu tau pira tae' naturu'i tu 
kadanna Musa sia unnannai tu sesanna 
sae lako melambi', anna ulliran sia 
bubosi. Iamoto anna mandu sengke tu 
Musa lako tau iato mai. 

21 Pada narampunmi tau iato mai, 

ke melambi'oi tu silasanna nakande, 
belanna iake mapana'mi allo, lollo'mi tu 
manna. 

22 Tatonna allo ma'pennannanna 
narampunmi tau iato mai tu roti 
manglokkon penduan, iamotu siduang 
gome' misa'oi, anna male tu pangulunna 
kasirampunan umpokadanni Musa tu apa 
iato. 

23 Ma'kadami Musa lako tau iato mai 
nakua: Inde sia tu Napokada PUANG: 
Masiangmo tu allo katorroan, iamotu 
allo katorroan dipamaindanan PUANG: 
iamoto gorengmi totemo tu apa la 
migoreng sia nasumi tu apa la minasu 
na iatu la'binna patorroi sia nannai sae 
lako masiang melambi'. 

24 Nanannami sae lako masiangna susitu 
napa'parentan Musa, anna tae’ nabubosi 
sia tae" duka naulliran. 

25 Nakuami Musa: Kandemi te allo iate: 
allo iamote tu allo katorroanNa PUANG: 
allo iate tae” mila unnappa'i dio lu 
padang. 

26 Annan allona la minii urrampunni, apa 
allo ma'pempitu, iamo allo katorroan, 
allo iato tae" na la den. 

27Tatonna allo ma'pempitu denmi ba'tu 
pirai tu tau iato tassu' la urrampunni, 
apa moi misa’ tae" naappa'. 

28 Attu iato ma'kadami PUANG lako Musa, 
Nakua: Sangapapakomi mengkailing la 
ungkaritutui tu mintu' pepasanKu sia 
Sukaran alukKu? 

29 Pengkilalai, kumua Napa'kamaseanmo 
PUANG tu allo katorroan lako kalemi: 
iamoto anna lan allo ma'pennannan 
Nabenkomi tu roti silasa lan to duang 
allo. Iamoto ammi pantan mari'pi bang 
dio to” inanmi, moi misa’ tau tae’ 
nama'din tassu' lan mai to' inanna, to ke 
allo ma'pempitu. 

30 Susimoto tu tau iato mai untorroi 
mengkarang tonna allo ma'pempitu. 

31 Nasangaimi to Israel manna: iatu 
apa iato mabusa susi lise’ katumba' na 
kandeanna susito deppa sirau uai tani. 
32 Ma'kadami Musa nakua: Inde sia 

tu Napepasanan PUANG: Ponnoi 
sanggome' tu apa iato, ammi nannanni 
mintu' ampo bati'mi, anna tiroi tu 

roti Kupakandeangkomi lan padang 
pangallaran iate tongKu solangkomi 
tassu' lan mai tondok Mesir. 

33 Sia nakuapa Musa lako Harun: Alako 
misa’ busso, patamai manna sanggome', 
ammu patorroi dio oloNa PUANG, la 
dinannan mintu' ampo bati'mi. 

34 Susitu pepasanNa PUANG lako Musa, 
napatorromi Harun dio tingo Kasa'bian, 
la dinanna. 

35Jatu to Israel ungkande manna 
patangpulo taunna sae lako tamanna 
tondokna tau, manna bang nakande tu 
tau iato mai sae lako rampona dio angge 
lili' na tondok Kanaan. 

36 Tatu sanggome' iamotu taan 
pesangpulona misa' epa. 


KATASSURAN 17.1-5 83 


Uai sun lan mai buntu batu 
dio Masa sia Meriba 


17:1-7 

1 7 1 Mangkato, ke'de'mi tu mintu’ 

kasirampunanna to Israel dio mai 
padang pangallaran Sin, anna ma'bongi 
ba'tu pempiran-piran dio lu lalan, susitu 
parentaNa PUANG, anna torro ma'tenda 
dio Rafidim, apa inde to dio tae' uai la 
nairu' tu tau iato mai. 
2Tatonna attu iato iatu to buda unggaga 
Musa, nakua: Benkanni uai, angki iru'i! 
Nakuami Musa lako tau iato mai: Ma'apai 
ammi gagana'? Ma'apai ammi toba 
PUANG? 
3 Indeto dio ma'rang tu to buda la morai 
unniru' uai, iamoto anna ma'nuku-nuku 
lako Musa, nakua: Ma'apai ammi 
solangkanni tassu' lan mai tondok Mesir, 
la mipateirakannika sola mintu' anakki 
sia patuoangki, mate ma'rang? 
4 Attu iato meongli'mi tu Musa langngan 
PUANG, nakua: Apara la kugauranni te 
bangsa iate? Sattu'mora naleba'na' batu. 
5 Ma'kadami PUANG lako Musa, Nakua: 
Doloko dio tingayona tu to buda sia 

solanni tu to matua-tua to Israel, 
ammu toei tu tekkenmu, tu mangka 
musambakan salu Nil, mumale. 

6 Tiromi, la bendanNa' dio tingayomu dao 
buntu batu Horeb: la musambakki tu 
buntu batu iato, anna sun tu uai lan mai, 
anna iru'i to buda. Napogau'mi Musa 
susito dio tingayona mintu' to matua-tua 
to Israel. 

7 Nasangaimi Masa sia Meriba tu inan 
iato, belanna kapa'gaganna to Israel sia 
belanna natoba tau iato mai tu PUANG, 
nakua: Ba'tu la denni tu PUANG lan 
tangngata ba'tu tae'i? 


To Israel untalo to Amalek 


17:8-16 
8 Saemi tu to Amalek sirari to Israel dio 
Rafidim. 
9 Ma'kadami tu Musa lako Yosua, nakua: 
Tonnorangki' ba'tu pira-pira muane, 
ammu tassu' urrarii to Amalek. Masiang 
la bendanna' dao botto tanete iato angku 
toei tu tekkenNa Puang Matua. 
10 Napogau'mi Yosua susitu napasan 
Musa lako kalena, nararii tu to Amalek. 

Kendekmi tu Musa sia Harun sola Hur 
langngan botto tanete. 

11 Ianna popempala'i tu limanna Musa 
langngan langi’, patalo tu to Israel, apa 
ianna parokkoi tu limanna, patalo tu to 
Amalek. 

12 Mata'ka'mi tu limanna Musa, iamoto 
naalai sola duai tu batu misa" napatorro 
diongna lu, anna unno'ko' dao, anna 
tulakki Harun sola Hur tu limanna 
patomali misa'i dio kairinna, misa'i 

dio kananna, naurunganni bantang tu 
limanna sae lako lambunna allo. 

13 Susimoto tu Yosua untalo pa'dangi tu 
to Amalek sola tu mai surodadunna. 

14 Ma'kadami PUANG lako Musa, Nakua: 
Sura'i te tama misa' sura', la dadi misa' 
kapengkilalan la dinanna batu silambi' 
sia patobangi tama talinga duanna Yosua 
te kada iate, kumua Aku la umputtai tu 
mintu' kapengkilalan diona Amalek lan 
nasambo langi’. 

15 Napabendanni Musa tu misa” inan 
pemalaran, anna sangai: PUANGmo tu 
kupobandera! 

16 Nakuami: Sipatu tu lima ma'palulako 
isungan kapayunganNa PUANG! Iatu rari 

lu dio mai PUANG la unnea to Amalek 
landa' sae lako ampo bati'na. 


Yitro sae untammui Musa 


18:1-27 

18 | Narangimi Yitro, to minaa dio 

Midian, matusanna Musa tu 
mintu' apa Napogau' Puang Matua lako 
Musa sia lako to Israel, taunNa, sia diona 
to Israel Nasolan PUANG tassu' lan mai 
tondok Mesir. 
2 Nasolammi Yitro, matusanna Musa, tu 
Zipora, bainena Musa, tu mangka nasua 
Musa sule, 
3 sola tu anakna muane da'dua, misa’ 
disanga Gersom, belanna nakua Musa: 
Mangkamo' to sae lan tondokna tau. 
4Na jatu misa” disanga Eliezer, 
belanna nakua Musa: Kapenombanna 
ambe'ku dadi To patunduangku sia 
Narampanammo' dio mai pa'dangna 
Firaun. 
> Tatu Yitro, matusanna Musa, sola 
anakna Musa sia bainena rampo lako 
Musa lan padang pangallaran dio lili’ 
buntunna Kapenomban, tu inan nanii 
ma tenda. 

6 Attu iato mesuami umpokadanni Musa 
kumua: Akumo Yitro, matusammu 
saemo umpessitammuiko sia ussolanni 
tu bainemu sola tu anakna da'dua. 

7 Sunmi tu Musa untammui matusanna, 
natukku umpenombai sia naudung, anna 
sipekutanan diona kamalaga'-lagaranna, 
namane male sola nasangi tama 
tendana. 

8 Nauleleammi Musa lako matusanna 

tu mintu' apa, tu napogau' PUANG 

lako Firaun sia lako mintu' to Mesir, 
belanna to Israel, sia mintu' kamasussan 
urrampoi dio lu lalan sia umba Nakua 
PUANG urrampananni tu tau iato mai dio 
mai mintu'-mintu'na. 

9 Sendemi penaanna Yitro-belanna 
mintu' kameloan Napogau' PUANG lako 
to Israel sia belanna Narampanammo 
lan mai limanna to Mesir. 

10 Nakuami Yitro: Mintu'na kadipudian lu 
langngan PUANG, tu urrampanangkomi 
dio mai limanna to Mesir sia lan mai 
limanna Firaun. 

11 Totemo kuissanmo kumua tarompo' tu 
PUANG anna iatu mintu' deata, belanna 
Narampanammo te bangsa iate lan mai 

limanna to Mesir belanna matampo tu to 
Mesir lako tau iato mai. 

12 Naalami Yitro, matusanna Musa 

tu pemala' ditunu pu'pu' sia pemala' 
pangrere' napennoloan lako Puang 
Matua; nasae tu Harun sola mintu’ 

to matua-tua to Israel kumande sola 
matusanna Musa dio oloNa Puang Matua. 
13 ]atonna melambi' unno'ko' tu Musa 
umpaolai salunna tu bangsa iato, anna 
bendan tu tau iato mai dio olona Musa 
randuk dio mai melambi' sae lako 
makaroen. 

14 Tatonna tiroi matusanna Musa 

tu penggauranna lako bangsa iato 
ma'kadami nakua: Umbara susite 
penggaurammu lako to buda! Ma'apari 
mumisa-misa unno'ko' anna bendan 
nasang tu tau iato mai dio olomu randuk 
dio mai melambi' sae lako makaroen? 

15 Mebalimi Musa lako matusanna, 
nakua: Iamo bannangna nasae tu tau 
iato mai lako kaleku la umpekutanan 
atoran lako Puang Matua. 

16 ]ake denni kara-karana tu tau iato 
mai, nasae lako kaleku, kumua angku 
paolai salunna tu kara-karana sola 
solana; sia angku pokadanni tu mintu’ 

aluk Napondok Puang Matua sia Sukaran 
alukNa. 

17 Nakuammi matusanna tu Musa: Tae' 
namelo tu penggaurammu, ke susii te. 
18|a langga” kalemu, la iko la iatu mai 
to musolan: belanna pengkarangan iate 
lendu' magasanna lako kalemu, tae' 
mubelai misa-misa ungkarangi. 

19 Totemo perangii tu kadangku, 
kupokadangko pa'timbangan, anNa 
rondongko Puang Matua, melo ke 
mennoloko lako Kapenomban bannang 
dio bangsa iato sia sorong lakoi Puang 
Matua tu mintu' kara-karana. 

20 Sia ada'i tau iato mai tu mintu' parenta 
sia Sukaran alukNa Puang Matua sia 
patudui tu lalan sipatu la naolai sia gau' 
sipatu la napogau'. 

21 Apa la mudaka' dio lu tau iato 

mai tu ba'tu pira-pira to malinta' 

sia ungkabangnga' Puang Matua, sia 
manappa' sia ungkabiri' saro bu'tu 
kadake, ammu angka'i pangulunna to 
buda, den pira umpangului sangsa'bu 
tau, saratu' tau, limangpulo tau, na 
sangpulo tau. 

22 Kumua anna tontong tu tau iato mai 
umpaolai salunna tu kara-karana to 

buda, na iatu mintu' kara-kara kapua la 
nabaa tau lako kalemu, apa mintu' kara- 
kara bitti' la nara'ta' kalena tau iato mai: 
na susito la maringngan tu passanammu, 
belanna solako umpassanni. 

23 Take mupogau'i susito situru' 
pepasanNa Puang Matua, manassa 

la batta'ko umpassanni, anna rampo 
mana'pa lako inanna tu mintu' tau. 

24 Naturu'mi Musa tu kadanna matusanna 
sia napogau' tu mintu’ apa napepasanan. 
25 Napileimi Musa tu to malinta' lan mai 
to Israel, naangka' pangulunna to buda, 
den umpangului sangsa'bu tau, saratu' 
tau, limangpulo tau na sangpulo tau. 

26 Anna tontong tu tau iato mai umpaolai 
salunna tu kara-kara to buda: na iatu 
mintu' kara-kara kapua dipennoloan lako 
Musa, apa mintu’ kara-kara bitti’ nara'ta' 
kalenamo tau iato mai. 

27 Mangkato naelorammi Musa male tu 
matusanna, anna sule lako tondokna. 

PUANG umpaombo' Kalena lako 
to Israel dao buntu Sinai 


19:1-25 

19 1 Tatonna bulan ma'pentallunna 

to mangkanna to Israel tassu' lan 
mai tondok Mesir, ia duka bangsiamoto 
allo iato anna rampo tu tau iato mai lako 
padang pangallaran Sinai. 
2 Tatonna ke'de'mo tu tau iato mai dio 
mai Rafidim, rampomi lako padang 
pangallaran Sinai, anna ma'tenda 
dio padang pangallaran iato; leleomi 
ma tenda sipatu buntu iato. 
3 Kendekmi tu Musa langngan buntu iato 
mennolo lako Puang Matua, metamba 
tu PUANG lako kalena dao mai buntu, 
Nakua: Susite tu la mupokada lako 
bati'na Yakub sia lako tarukna Israel, 
kumua: 
4 Mitiromo tu apa Kupogau' lako to Mesir, 
umba Kukua urrande pala'komi susi dao 
pani' langkan maega, angKu pasaekomi 
lako Kaleku. 
> Jamoto, iammi perangii tonganni tu 
kadangKu sia mikaritutui tu basseKu 
manassa dio mai mintu' bangsa kamumo 

tu dadi mana'Ku, belanna mintu’ lipu 
daenan Aku puangna. 

6 Kamumo la dadi misa' kadatuan 

to minaa sia misa' bangsa 
dipamarimbangan dio oloKu. Iate 

kada iate la mupokada lako mintu' to 
Israel. 

7 Saemi tu Musa, natambai tu mintu’ to 
matua-tua bangsa iato, naparampoi tu 
mintu' kada Napokadanni PUANG lako 
tau iato mai. 

8 Sangrambanammi mebali tu mintu' tau 
iato, nakua: Mintu' tu kada Napokada 
PUANG la kipogau! Naparampomi Musa 
tu mintu' kadanna to buda lako PUANG. 
9 Ma'kadami PUANG lako Musa, Nakua: 
Tonganna songlo'Na' lako kalemu lan 
misa' gaun malillin, kumua anna rangii 
to buda, ke ma'kadaNa' lako kalemu, sia 
anna patonganko tontong sae lakona. 
Naparampoomi Musa lako PUANG tu 
mintu' kadanna to buda. 

10 Ma'kadami tu PUANG lako Musa, 
Nakua: Maleko lako to buda, ammu 
pemaseroi tu tau iato mai te allo iate sia 
masiang: la nabusukki tu pakeanna. 

11 Sia la ma'parandan tu tau iato duang 
bongi, belanna duang bongi na la songlo' 

tu PUANG sae dao buntu Sinai dio 
tingayona mintu' tau iato mai. 

12 Tamoto anggeanni tiku lao natorro 
salian tu to buda sia pokadanni kumua: 
Matangkinkomi, da mikendek langngan 
te buntu sia da duka mirumbui tu 
biringna: minda-minda urrumbui te 
tanete iate, manassa la mate dipatei. 
13Moi misa' tau tae' nama'din Ia 
urrumbui, belanna inang la dileba' batu 
ba'tu dipana sae lako matena; la olo'-olo' 
la tolino tae' nadipatuo. Ianna dipannoni 
pela'-pela'mo tu tanduk domba, maneri 
tau iato mai kendek langngan buntu iato. 
14 Solo'mi tu Musa dao mai buntu rokko 
to' to buda, anna pamaseroi tu tau iato 
mai, sia pada umbusukki pakeanna. 
15Ma'kadami tu Musa lako to buda, 
nakua: Ma'parandankomi sae lako duang 
bongi: moi misa' tau tae' nama'din 
urrumbu baine. 

16 latonna ma'duang bongian melambi' 
dadimi dao buntu iato tu ba'tu pira-pira 
guntu' sia kila' sia gaun makamban 

sia oni tarompe' pua lendu' kapuana, 
naurunganni sipa'parondoan nasang tu 
tau iato mai lan lu to' tenda. 

17 Nasolammi Musa tu tau iato mai lan 
mai to' tenda, napopennoloi lako Puang 
Matua, anna bendan dio to' biring buntu 
iato. 

18 Mintu' tu buntu Sinai merambu, 
belanna songlo'mo tu PUANG Ian api 
sae dao, anna kendek tu rambunna, 
susi rambu dapo' sia lendu' tigega'na tu 
mintu' buntu iato. 

19 Tatu oni tarompe' pua samasai-sainna 
sakapua-puana: ma'kadami tu Musa, 
Nabalii Puang Matua lan mai guntu'. 

20 Tatonna songlo'mo tu PUANG sae dao 
buntu Sinai, dao bottona, Natambaimi 
PUANG tu Musa langngan bottona, anna 
kendek tu Musa. 

21 Ma'kadami PUANG lako Musa, Nakua: 
Solo moko, pakilalai tu to buda da 
nasuangi tu rompo la umperreke'i 
PUANG la mentiro-tiro, kumua da 
nasanggang ba'tu pira-pirai tu tau iato 
mai. 

22 Sia iapa tu mai to minaa tu la mennolo 
lako PUANG la umpemaseroi kalena, 
kumua da Nakare'dekki PUANG. 
23Ma'kadami Musa lako PUANG, 
nakua: Tae” nama'din tu tau iato mai 
ungkendekki te buntu Sinai, belanna 

ma'kada tu Puang lako kaleki kumua: 
Rompoi tu buntu iate sia pamaindanni. 
24 Ma'kadami tu PUANG lako, Nakua: 
Malemoko rokko, ammu kendek pole 
sola Harun, apa iatu mai to minaa sia to 
buda da nasuangi tu rompo la kendek 
umperreke'i PUANG, da Nakare'dekki tu 
tau iato. 

25 Malemi tu Musa rokko to buda, anna 
pokadanni te mintu' kada iate. 


Sangpulo Sukaran 
alukNa Puang Matua 


20:1-17 

20 | Nasa'bu'mi Puang Matua mintu’ 

kada iate, Nakua: 
2 Akumo PUANG, Kapenombammu, tu 
ussolangko sun lan mai tondok Mesir, dio 
mai inan munii dipokaunan. 
3 Da’ naden kapenomban senga’ dio 
oloKu. 
4 Da’ mugaraga rapang-rapang dipodeata 
dipa’, sia rapang-rapang apa dao lu langi’ 
ba'tu apa dao kuli'na padang nasambo 
langi, ba'tu apa diong to' uai diongna lu 
lino. 

> Da’ mutukku umpenombai sia da’ 
mupengkaolai, belanna Akumo PUANG, 
Kapenombammu, Kapenomban manoka 
ditimba oloNa, tu umpapakkanni 
kakelokanna mintu' ambe' lako 
anakna, sae lako osso' ma'pentallunna 
sia ma'penna'pa'na tu mintu'nato 
ungkabiri'Na', 

Sapa umpa'pekitananNa' 
kamasokanangKu lako massa'bu'-sa'bu 
tu to ungkamali'Na' sia ungkaritutui 
mintu' pepasanKu. 

7 Da’ musa'bu' punala bangi tu sanganNa 
PUANG, Kapenombammu, belanna tae' 
Nabilang maseroi PUANG dio mai kasalan 
tu to ussa'bu' punala bangi tu sanganNa. 
8 Pengkilalai tu allo katorroan, ammu 
pamadatui: 

9 annan allona la munii mengkarang sia 
ungkarangi tu mintu' pengkarangammu, 
10 apa allo ma'pempitu iamo allo 
katorroanNa PUANG, Kapenombammu, 
allo iato da” mumengkarang, la iko, la 
anakmu muane, ba'tu anakmu baine, 
ba'tu solamu muane, ba'tu solamu 
baine, ba'tu patuoammu, ba'tu to sae tu 
torro lan kotamu. 

11 Belanna annan allona Nanii PUANG 
umpadadi tu langi' sia lino sia tasik sola 
mintu' issinna, anNa torroi tonna allo 
ma'pempitu: iamoto Napassakkei PUANG 
tu allo katorroan sia Napamadatu. 

12 Kasiri'i tu ambe'mu sia indo'mu, 
anna dipamalambe' tu sunga'mu lan 

tu tondok Nakamaseangko PUANG, 
Kapenombammu. 

13 Da'mupapatean. 

14 Da'mupasandak salu lako rampanan 
kapa'. 

15 Da' muboko. 

16 Da' musa'bi tang tongan lako 
padammu ma'rupa tau. 

17 Da' mukailui banuanna padammu 
ma'rupa tau, da' mukailui bainena 
padammu ma'rupa tau, ba'tu solana 
muane, ba'tu solana baine, ba'tu 
sapinna, ba'tu keledainna, ba'tu barang 
apanna padammu ma'rupa tau. 


To Israel ungkataku' PUANG 
umpaombo' Kalena 
20:18-21 


18 Mintu' tau iato mai ungkanassa 
nasangi tu guntu' sia kila” sia oni 

tarompe' pua sia iatu buntu merambu: 
iatonna tiromi ma'parondomi sorong 
boko' anna toyang bendan. 

19 Anna ma'kada lako Musa, nakua: Melo 
ke kamu bangmo ma'kada lako kaleki, 
angki perangii: da'omo anNa Puang 
Matua ma'kada lako kaleki, da angki 
mate. 

20 Nakuami Musa lako tau iato mai: 

Da mimataku' belanna songlo'mo tu 
Puang Matua la untobakomi, sia dikua 
ammi mataku' lako Puang, da mipogau' 
kasalan. 

21 Tatu to buda toyang bendan, apa iatu 
Musa umpentireke'i gaun malillin, tu 
Naninna Puang Matua. 


Atoranna kapemalaran 


20:22-26 


22 Nakuami PUANG lako Musa: La 
ma'kadako lako to Israel susite: Iatu 
kamu mikanassai, kumua Aku tu 
ma'kada lako kalemi dao mai langi’. 
23 Tamoto da migaraga rapang-rapang 
dipodeata miparondonganNa': da 
migaragan rapang-rapang dipodeata 
kalemi, la salaka, la bulaan. 

24 GaraganNa' misa' inan pemalaran 
litak sia pemalaranni dao tu mintu' 
pemala' pantunu pu'pu'mu sia pemala' 
kasalamarammu, iamotu bembe' sola 
domba sia sapimmu. Iatu mintu' inan, 
tu Kupadadi misa' kapengkilalan diona 
sangangKu, inde to dio Kunii songlo' lako 
kalemu sia umpamasakkeko. 

25 Take la mugaraganNa' misa” inan 
pemalaran batu, da'na iatu batu 

dipa” mugaragai. Iammi la umpa'i 
mipamaruttakmo to. 

26 Sia da mukendek langngan inan 
pemalarangKu ma'eran, kumua da anna 
kaanan tu kasirisammu dao. 


Atoran diona kaunan to Ibrani 


21:1-11 

lIa nasangmote tu mintu’ atoran, 
2 1 tu la muparampo lako tau iato 
mai. 
2 Jake unnallikomi misa” kaunan to 
Ibrani, annanri taunna la dipopa'kurinan, 
apa iake taun ma'pempitu, manassa la 
mentorro to makakamo sule, apa tae’ 
nama'talla'. 

3Take misa-misai tama, sipatu duka ia 
la misa-misari tassu’; iake tamai sola 
bainena, sipatu la tassu' sola. 

“Take napakebainei puangna na iatu 
baine iato umpadadianni muane ba'tu 
baine, latu baine iato sola anakna la 
torro napotau puangna, anna sun tu 
muanena misa-misa. 

3 Apa iake napamanassai ma'kada, 
kumua: Kukamali' tu puangku sia 
repokku, manokana' la tassu' mentorro 
to makaka, 

ela napopengkareke' puangna lako oloNa 
Kapenomban, mangkato nabaai lako 
to' ba'ba banuanna ba'tu to' ampang 
ba'bana, anna tossokki panusuk puangna 
tu talinganna, anna dadi pa'kurinanna 
angge tuona. 

7 Take nabalukanni tau tu anakna baine 
dadi kaunan, tae' ia na la tassu' susi 
mintu' kaunan muane. 

8Janna tae” nakalo'i penaanna puangna, 
moi nadipamanassamo, sipatu naeloran 
dila'bak, tae” nama'din nabaluk lako 
bangsa senga’, belanna tang nakaruru'i. 
9 ]anna pamanassai lako anakna, sipatu 
napalalo lako tu atoran pia baine. 

10 Ianna umpobaine pole’ to senga’, tae” 
nama'din napasosso' tu kandena sia 
pakeanna sia ada" kasisangamparan. 

11 Ianna tae” napogau'i te tallu kara-kara 
iate, ma'din tassu’ tang mamaya’ doi’. 


Atoran ungkaritutui katuoan to lino 


21:12-36 


12 Minda-minda ungkambei tau namate, 
manassa dipatei duka. 

13 Apa iake tae” naangga'i tu 
kamateanna, sangadinna pangeloranNa 
Puang Matua naruai limanna. Aku la 
umpadulluangko tu inan ma'din la nanii 
lussu’ lako. 

14 Apa iake denni tau umpogau' kadake 
la ussanggangi padanna ma'rupa tau sia 
natangnga' la umpatei, sipatu la miala 
moi nadio mai to” pemalarangKu, anna 
dipatei. 

15 Minda-minda ungkambei ambe'na 
ba'tu indo'na, manassa la dipatei. 

16 Minda-minda umboko tau, ba'tu 
mangkami nabalukan, ba'tu lan siapa 
limanna, manassa la dipatei. 

17 Sia minda-minda unggantan ambe'na 
ba'tu indo'na, manassa la dipatei. 

18 Take denni tau sigaga, anna sileba' 
batu ba'tu sitambusuk, apa tae' sia 
namate, sangadinna masakiri dao inan 
mamma'na: 

19 janna ke'de'mo sule sia ma'tekken 
lako salian, iatu to ungkambei tae' 
nadiukung, sangadinna la nasondai 
bangri tu ruginna, belanna tang leto tu 
pengkaranganna sia napa'pedampian 
samondona. 

20 Sia iake den tau ullonga' kayu 
kaunanna muane ba'tu baine, anna ta'pa 
mate, tae' na la tang dipabala'i. 

21 Apa iake tuo siapi sangallo ba'tu duang 
allo, tae' nadipabala'i belanna apanna. 
22 Na iake denni tau sikambean sia denni 
misa' untambusuk baine ma'tambuk 
naurungan kanaoan, apa tae' sia 
napomatumbai, manassa didosa pada 
natuntunna muanena, anna baya'i pada 
tu nasituru'ina to ma'paolai salu. 

23 Apa iake napomatumba-tumbai, 
manassa iake papateanni la dipatei 
duka, 

24 pabutanni la dibutai duka, pasimpoanni 
la disimpoi duka, pata'takan limai la 
dita'takki duka tu limanna, pale'toan 
lentekki la dile'to duka tu lentekna, 

25 kama'la'poan ussonda kama'la'poan, 
bangke ussonda bangke, lonto' ussonda 
lonto'. 

26 Sia iake denni tau ussala'pa kaunanna 
muane ba'tu baine, naurunganni 
nabutai sangbali tu matanna, manassa 
la napopentorro to makaka belanna 
matanna. 

27 Sia iake nasala'pai tu kaunanna muane 
ba'tu baine, naurungan simpo misa' 

tu isinna, manassa la napopentorro to 
makaka. 

28 lake denni muane ba'tu baine nalaga 
sapi namate, manassa la ditumbui batu 
samatena tu sapi iato, na iatu duku'na 
tae' nama'din dikande, apa iatu puangna 
tae' nadipasala. 

29 Apa iake pa'burrusan tempon dioi mai 
tu sapi iato sia dipokadammo puangna 
tu iannato, apa tae' nakampai, anna iake 
umpatei muane ba'tu baine tu sapi iato, 
manassa la ditumbui batu samatena, na 
iatu puangna diukung mate. 

30 Take dipa'tuntunni doi' pa'dosa, 
manassa la nabengan tu mintu' apa 
dituntun lako kalena nala'bakan 
sunga'na. 

31 Ba'tu iake umburru'i misa” pia muane 
ba'tu pia baine, manassa la susi duka 
a'gan ukunganna to. 

32 Take naburru'i sapi tu misa” kaunan 
muane ba'tu baine, manassa la diben doi' 
salaka tallungpulo sikele', tu puangna 
tau iato sia ditumbui batu tu sapi iato 
samatena. 

33 Take denni misa” bubun tae" naditutu'i, 
ba'tu tau umbo'bok bubun, natae' 
natutu'i, anna tobang misa’ sapi ba'tu 
keledai tama, 

34 manassa la nasonda puangna bubun 
tu karugian nabaya'i tu allinna lako 
puangna patuoan iato, apa iatu duku' 
patuoan iato ia unnalai. 

35 Take denni sapinna tau ullaga solana 
napomatei, manassa iatu sapi tuo 
dibalukan na iatu doi' allinna dipa'dua, 
susi dukato tu matena la disese. 

36 Apa iake manassai, kumua pa'burrusan 
tempon dio mai tu sapi iato natae' 
nakampai puangna, manassa la nasonda 
mintu' tu sapi iato, apa iatu duku' sapi 
iato ia unnalai. 

Atoranna diona apanna 
padanta ma'rupa tau 


22:1-17 

22 1 Ianna den tau umboko misa’ 

sapi ba'tu domba ba'tu bembe’, 
anna tunui ba'tu nabaluk, manassa la 
nasonda lima sapi tu misa” sapi sia misa’ 
domba ba'tu misa' bembe' la nasondai 
apa domba, batu a'pa' bembe. 
2Jake den misa’ to boko diapparan 
marassan ma'kakei anna dilonga' 
samatena, tae' nadituntun tu rarana lako 
to umpatei. 
3Tanna bu'tuimi allo, la dituntun tu 
rarana lako to umpatei. Na iatu to boko 
la ussonda nasangi, iake tae'mi dio 
kalena, ia la dibalukan belanna bokona. 
“lake tandanni tu apa naboko dilolongan 
tuopa dio kalena, la sapi la keledai, la 
domba sola bembe’, manassa la nasonda 
manglokkon penduan. 
> Take denni tau ompopa'elo'nai tu 
sapinna, ba'tu dombana umpepurai 
bela'na ba'tu palak anggoro'na to 
senga', belanna napangrambai tama, 
anna pepurai tu bela” iato, manassa la 

napa'bengan tu bura pa'tonno' dio mai 
bela'na sia dio mai palak anggoro'na la 
nasondanni. 

6 Jake denni tau mamalla anna mellepa' 
tu api ungkande duri, naurungan 
ussappii patuku gandung ba'tu gandung 
tuo ba'tu mintu’ palak, manassa la 
nasonda mintu’, to mamalla iato. 

"lake denni tau umpa'penannan doi'na 
ba'tu apa-apanna lako solana, anna 
diboko lan banuanna tau iato, ianna 
dilambiran tu to boko, manassa la 
nasonda manglokkon penduan. 

8 Jake tae'i nadiapparan tu to boko, iatu 
to ma'banua la mengkareke' lako oloNa 
Puang Matua, anna umpalao sumpa 
kumua tae' narumbui limanna tu apanna 
solana. 

Tatu mintu’ kasite'geran diona apa 
disanga diboko la bannang dio misa' 
sapi, batu misa’ keledai, ba'tu misa’ 
domba sola bembe’, ba'tu sanglamba' 
pakean, ba'tu mintu' apa pa'de, tu 
nasanga tau apanna, la napopennolo 
lako Puang Matua tu kara-karana tau 
iato sola duai. Minda-minda tu napasala 
to ma'paolai salu, manassa la nasonda 
lako solana penduan manglokkon. 

10 lake den tau umpa'pekambiran misa’ 
keledai ba'tu sapi ba'tu domba sola 
bembe' ba'tu mintu' patuoan senga' lako 
solana anna mate, ba'tu bangke, ba'tu 
labu% anna tae" misa’ tau untiroi, 

11 manassa umpalao sumpa ussa'bu' 
sanganNa PUANG la umpaolai salu sola 
duai, kumua narumburaka limanna tu 
apanna solana, tae'raka, manassa la 
natarima puangna tu iannato, natae’ 
nama'kasonda tu senga'na. 

12 Apa iake manassai diboko dio mai 
kalena, sipatu la nasonda lako puangna. 
13 Take tisepak-sepakki, la nabaa 
napotanda sa'bi, na iatu tisepakna 
tae'mo na la ussondai. 

14 Take denni tau mangindan lako solana, 
anna sanggang, ba'tu matei, anna 

tae' nadioren tu puangna, manassa la 
nasonda nasang. 

15Janna dio ren tu puangna, tae’ 
nasondai. Ianna sewai, iatu karugianna 
dipasireken sewana. 

16 Take denni tau unnaran-naran misa’ 
anak dara, tu tae'pa nasikampan, anna 
sangampa' sola, manassa la nabaya' 
mintu' tu sombana, anna pobainei. 

17 Take manokai tu ambe'na umbenni, 
inang la natimbangan salaka tu tau iato 
sama budanna somba anak dara. 


Atoran diona kasalan masang 


22:18-20 


18 Da mupatuoi tu baine balik mata. 

19 Minda-minda ungkaromok olo'-olo”, 
manassa la dipatei. 

20 Minda-minda memala' lako deata, 
natae" na lako manna PUANG, manassa 
la disabu'. 


Atoran diona to sipatu ditundui 


22:21-27 


21 Da mupakario-rioi tu to sae ba'tu 
mupandasai, belanna mangkamokomi to 
sae dio tondok Mesir. 

22 Da mipakario-rioi tu baine balu ba'tu 
pia biung. 

23 Apa iake mupakario-rio bangi susito, 
anna meongli' lako Kaleku, manassa la 
Kuperangii tu peongli'na, 

24 la re'dek tu ara'Ku, angKu pateikomi 
pa'dang sia mintu' bainemi la balu sia 
anakmi la biung. 

25 Take mupaindanni doi” tu taungKu, 
iamotu mai to bongko musisolan, da 
mubutung to pa'tungka maparrang lako 
kalena sia da mutuntunni tu uainna. 

26 Jake unnala pentoeko bayu lamba'na 
solamu, manassa la mupasulean dolo, 
namane lambun allo. 

27 Belanna iamannato tu perampangna, 
tu narampangan kuli'na: apa pole'pa 
senga'na tu la napennammu' mamma’? 
Tonganna ianna meongli' lako Kaleku, 
manassa la Kuperangi tu peongli'na, 
belanna Aku te maturu-turuNa'. 


Atoran diona to ma'parenta sia 
diona apa disorong lako Puang 
Matua sia diona patuoan 
nasepak olo'-olo' masuru 


22:28-31 


28 Da mugantanni tu Puang Matua sia da 
mutangdoi tu mai arungmu. 

29 Da mupatadangi tu bunga' bura 
padangmu sia uai anggoro'mu lako 
Kaleku. Manassa la mubenNa' tu 
pa'bunga'na dio mai mintu' anakmu 
muane. 

30 Susi dukato la mugauranni tu mintu' 
sapimmu sia mintu' bembe' sola 
dombamu: pitung allori la mupasibaa 
indo'na, apa ianna allo ma'pengkaruamo 
sipatu la mupenomban lako Kaleku. 
31 La dadikomi to masero lako Kaleku, 
iamoto da mikande duku' tisepak-sepak 
dio lu padang, sipatu la mibuangan asu. 


Atoran umba nakua to Israel lolang 
lako padanna ma'rupa tau 


23:1-12 

23 1 Da mupatale' kareba tang 

tongan sia tae” muma'din sa'bi 
kadake untundui kara-karana to sala. 
2 Da muturu' bangi tu to buda umpogau' 
kakadakean sia da mudadi sa'bi diona 
apa disikara-karai la unturu' to buda 
umputa'-puta'i tu sukaran aluk. 
3Sia da mupalosongi tu to bitti' lan 
kara-karana. 
“Take unnappa'ko sapinna ualimmu 
ba'tu keledainna pusa, manassa la 
mupasulean. 
“Jake untiroko keledainna to 
ungkabiri'ko, tibambang nai'pinni 
passampena, tae' nasipatu mutiro-tiro 

bang tu tau iato, sangadinna la mutundui 
unnalai tu passampena. 

5Da muputa'-puta'i tu katongananna to 
bongkomu lan kara-karana. 

7 Toyangangko kalemu dio mai 
kakelokan. Iatu to tae' salana sia 
malambu', da muukungi la dipatei, 
belanna tae” Kusanda tonganni tu to 
kadake. 

8 Sia da mutarima pappe’, belanna 

iatu pappe' umpabuta to pakita sia 
umputa -puta' kara-karana to tang sala. 
9 Sia da mupandasa to sae, apa 
mitandaimo tu penaanna to sae, belanna 
mangkamokomi to sae dio tondok Mesir. 
10 Annan taunna la muambo'i banne tu 
pa'lakmu sia urrampunni tu burana, 

11 apa taun ma'pempitu la mueloran 
talo, tang la mukarang, kumua anna 
iatu to bongko lan lu bangsamu ma'din 
ungkandei, sia iatu torrona ma'din 
nakande mintu’ angge menono'. Susimo 
la mugauranni to tu mintu' pa'lak 
anggoro'mUu sia saitunmu. 

12 Annan allona munii ungkarangi tu 
pengkarangammu, apa allo ma'pempitu 
sipatuko la torro, kumua anna iatu 
sapimmu sia keledaimmu ma'din melayo 

sia anna iatu anak pa'kurinammu baine 
sia ia duka tu to mempue la umpasule 
penaanna. 


Atoran umba nakua to Israel 
la lolang dio oloNa PUANG 


23:13-33 


13 Tatu mintu' apa Kupokada lako kalemi 
la mikanana'i: iamotu tae” muma'din la 
ussa'bu' sanga deata senga’, da natassu' 
len dio pudukmu to. 

14 | an sangtaun pentallunko la umpogau' 
pa'gauran umpakarayaNa'. 

15|a mukaritutui tu allo kapua roti tang 
diragii: pitung allo la munii ungkandei tu 
roti tang diragii, susitu Kupa'pepasanan 
lako kalemu, lan tu attu dipamanassa, 
bulan Abib, belanna lan bulan iato 
munii tassu' lan mai tondok Mesir: da 
naden tau mennolo lako Kaleku ma'pala' 
lo'bang. 

16 Sia japa tu pa'gauran pegandungan, 
iamotu bunga' bura padangmu, tu 
muambo' dio pa'lakmu: sia iapa tu 
pa'gauran pangrampunan bua-bua, 
ketappu' taunmi ke urrampunko 
kara'tasammu dio mai pa'lak. 

17 Lan sangtaun la pentallun tu taummu 
muane umpennoloi Puangmu PUANG. 

18 Da mupemalaran rara pemala' lako 
Kaleku sola apa diragii, sia lompo 
pemala' lako Kaleku lan allo pa'gauran 
da nadipaalai bongi sae lako melambi'. 
19 Mintu' tu bunga” bura padang 
me'lokmu la mubaa tama banuanNa 
PUANG, Kapenombammu. Da mutollo'i 
tu anak bembe' muuai pangandu'na 
indo'na. 

20Tonganna la ussuaNa' misa” malaeka' 
lako tingayomu la ungkaritutuiko dio 

lu lalan sia la ussolangko lako inan 
Kuparandanangko. 

21 Kanandai tu kalemu dio oloNa, turu'i tu 
kadanna sia da mubali-balii, belanna tae’ 
na la umpa'dei tu kapatodotintingammi, 
belanna iatu sangangKu lan kalena. 

22 Apa iake muperangii tonganni 

tu kadanna sia muturu' tu mintu' 
kadangKu, manassa Aku la dadi ualinna 
tu mintu' ualimmu sia Aku la umpandasai 
tu mintu' to umpandasako. 

23 Belanna iatu malaeka'Ku Ia 
undoloangko sia la ussolangko 

tama tondokna to Amori sia to Het sia 
to Feris sia to Kanaan sia to Hewi sia to 

Yebus sia Aku la ussanggang nasangi tu 
tau iato mai. 

24 Da mutukku umpenombai tu deatanna 
tau iato mai sia da mupengkaolai sia da 
muturu' tu penggauranna, sangadinna 
la musabu'i nasang tu iannato sia la 
musanggang-sanggang tu mintu' batu 
napa'deatainna. 

25|a menombakomi lako PUANG, 
Kapenombammi na Ia la umpasikambi'i 
kamasakkean tu kandemu sia uaimmu, 
sia mintu' saki la Kupatoyang dio mai 
kalemu. 

26 an tondokmu tae” kanaoan sia 
tamanang sia Aku la umpaganna'i tu 
mintu' taun kadadiammu. 

27 Tatu kama'parondoan lako Keleku 

la Kusua undoloangko sia Aku la 
umpamarambai tu bangsa murampoi, 
sia iatu mintu' ualimmu la Kurambai dio 
mai olomu. 

28 Sia la ussuaNa' tabuan balo 
undoloangko anna ula'i tu mintu' to 
Hewi sia to Kanaan sia to Het dio mai 
tingayomu. 

29 Tae” nasangtaun manna Kunii urrambai 
tu tau iato mai dio mai tingayomu, 
kumua da namakarorrong tu mai tondok 

sia da nasakerangngan-rangnganna tu 
olo'-olo' untaloiko. 

30|a Kurambai pela'-pela' tu tau 

iato mai dio mai tingayomu sae lako 
samemba'ka'-ba'ka'mu muurunganni 
umpomana'i tu tondok iato. 

31 Tatu lili” tondokmu la Kukamaseangko 
randuk dio mai tasik Teberau sae lako 
tasik to Filistin sia dio mai padang 
pangallaran sae lako salu Efrat belanna 
mintu' tau lan tondok iato la Kusorong 
tama limammu, ammu rambai tu tau 
iato mai dio mai tingayomu. 

32 Da” musibasse tu tau iato mai ba'tu 
deatanna. 

33 Da' natorro tu tau iato mai lan 
tondokmu, da” naada'iko kasalan lako 
Kaleku. Iake menombai lako deatanna, 
manassa iatu iannato la dadi poya lako 
kalemu. 


Diona Puang Matua sibasse to Israel 


24:1-18 
24 t Mangkato ma'kadami tu Puang 
lako Musa Nakua: Kendekkomi 
umpennoloi PUANG la iko sia Harun 
sia Nadab sia Abihu sia pitungpulo 

to matua-tua to Israel, ammi tukku 
mambela. 

2Musa manna misa-misai tu la 
mentireke' lako PUANG, apa iatu tau iato 
mai tae” nama'din mentireke' sia tae" 
duka na la kendek tu to buda nasisolan. 
3 Saemi tu Musa umpokadai tu mintu’ 
kadanNa PUANG sia atoran lako to buda, 
anna mebali tu to buda susito misari 
gamara nakua: Mintu' te kada iate tu 
Napokada PUANG, la kituru'. 
4Napatamami sura” Musa tu mintu’ 
kadanNa PUANG, anna pelambi'i 
nagaragai tu misa’ inan pemalaran sia 
naosok tu batu sangpulo dua situru' 
bilanganna sangpulo dua suku to Israel. 
> Nasuami tu ba'tu pira to mangura to 
Israel, umposara'i tu pemala' ditunu 
pu'pu sia umpemalaran sapi laki 
hapopemala' kasalamaran lako PUANG. 
6 Napa'duami Musa tu rarana naparokkoi 
pindan, napa'pi'pikanni inan pemalaran 
tu torrona. 

7 Anna alai tu sura” pangallu' iato, 
nabasanni tu tau iato mai: ma'kadami tu 
tau iato mai: Mintu' te kadanNa PUANG 
la kipogau' sia la kituru'. 

8 Naalami Musa tu rara iato, napi'pikanni 
tu tau iato mai, anna ma'kada nakua: 
Tonganna iamote tu rara basse, 

tu Natanan PUANG misibassei tu 
menggaronto' lan mintu' kada iate. 

9 Kendekmi tu Musa sola Harun sia Nadab 
sia Abihu na pitungpulo to matua-tua to 
Israel. 

10 Natiromi tau iato mai tu 
Kapenombanna to Israel, na diong 

to' lette'Na den susi sali batu parimata 
lasuri” na iatu parrangna butung to langi' 
maserrong. 

11 Apa tae” Naparumbui limanNa lako tu 
to kapua to Israel, sangadinna tonna 
tiromi tu Puang Matua, maneri kumande 
sia mangiru' tu tau iato mai. 

12 Ma'kadami tu PUANG lako Musa 
Nakua: Kendekko langngan buntu 
mennolo lako Kaleku sia torroko inde to, 
angKu benko papan batu, iamo sukaran 
aluk sia pepasan Kusura' la unnada'i tu 
tau iato mai. 

13 Ke'de'mi tu Musa sia Yosua, taunna 
anna kendek tu Musa langngan buntunNa 
Puang Matua. 

14 Ma'kadami lako mintu' pekaamberan 
iato nakua: Torromokomi inde te 

ungkampaikanni sasuleki lako kalemi: 
latu Harun sola Hur la torrokomi sola: 
minda-minda den kara-karana la nabaa 
lako kalena sola duai. 

15 Mangkato kendekmi tu Musa langngan 
buntu, anna samboi gaun tu buntu iato. 
16 Jnnisungmi tu kamala'biranNa PUANG 
dao buntu Sinai nasamboi gaun annan 
allona: na iatonna allo ma'pempitu 
metambami tu PUANG lan mai gaun lako 
Musa. 

17 Tatu rupa kamala'biranNa PUANG dio 
pentirona mintu' to Israel butung to api 
ma'kande dao potok buntu iato. 

18 Malemi tu Musa tama gaun iato, 
nakendek langngan buntu: anna torro 
dao buntu iato patangpulo allona 
patangpulo bonginna. 


Diona pa'duruk la 
dipabendanan kema 


25:1-9 
25 1 Ma'kadami tu PUANG lako Musa 
Nakua: 
2 Suai tu mintu' to Israel urrampunanNa' 
pa'duruk, dio mai tu mintu' to masorok 
penaanna, la mirampunanNa' pamengan. 

3 Tamote tu pamengan la miduruk dio 
mai tau iato mai: bulaan sia salaka sia 
tambaga, 

4sia parada lango-lango sia lango-lango 
makaseda sia karamisi sia lenan melo 
sia bulu bembe’; 

“sia kuli” domba laki pa'damorro' 
mararang sia kuli” taka” sia kayu simmin: 
S sia minna’ la ma'pamasiang 

sia pebangki' la dirauan minna' 
dipa'minnakan sia dipa'tokkoan sia la 
dipodupa: 

7 Sia ake’ ido sia parimata la dimatan 
epo’ sia pesambo ara’. 

8Ja nagaraganNa' tau iato mai tu 
inan maindan, angKu unnisung lan lu 
tangngana tau iato mai. 

9 Susitu mintu' la Kupadulluangko, 
susitu pandirinna kema iato sia susitu 
pandirinna mintu' pareananna, susi 
dukamoto la mugaragai. 


Diona patti basse 


25:10-22 
10|a nagaraga tau iato mai tu misa” 
patti, kayu simmin digaraga, duang 
siku ssangtangnga landona sia babana 

sangsiku sia langka'na sangsiku 
ssangtangnga. 

11 Tatu patti iato la mukallasa' bulaan 
massang tongan, kallasa'i tu lanna lu sia 
salianna, sia la mugaragan sa'pi' bulaan 
daona lu tiku lao. 

12 Sia pati'noranni komba a'pa', pale'ke'i 
dio to a'pa' lette'na, da'dua dio sesena 
na da'dua pole'o dio sangsesena. 

13 Sia iatu pebullena kayu simmin, ammu 
kallasa'i bulaan. 

14 La muulu tu pebulle tama komba iato 
dio sa'dena patomali, anna ia dibulleanni 
tu patti iato. 

15|a manda' bang tu pebullena lan 
komba iato, tae' nadialai. 

16 La mupatama patti iato tu kasa'bian tu 
la Kubenko. 

17 Sia garagai misa” tutu” pebase kasalan 
bulaan massang tongan, duang siku 
ssangtangnga landona sia babana 
sangsiku ssangtangnga. 

18 La mugaraga tu da'dua karubion 
bulaan, iamotu bulaan pa'kombong la 
mugaragai, dao tampakna patomali tu 
tutu" pebase kasalan. 

19 Garagaiko misa” karubion dao tampak 
sangsesena, na misa" pole'o dao tampak 

sangsesena, iato tutu’ pebase kasalan 
sola tu karubion dao tampakna patomali 
la mupasikande mitampa. 

20 La umballa' pani'na patomali langngan 
tu karubion iato, anna samboi pani'na tu 
tutu' pebase kasalan sia la sitingoan tu 
lindona; namentiro rokko tutu’ pebase 
kasalan tu matanna. 

21 La mupatorro tu tutu’ pebase kasalan 
dao pattinna, ammu palanni patti iato tu 
kasa'bian tu la Kubenko. 

22 Indemoto tu la Kunii ussitammuangko 
sia ussipa'kadangko dao mai tutu' 
pebase kasalan lan mai alla'na da'dua 
karubion, tu dao patti kasa'bian, diona 
tu mintu' apa Kubenko la muparampo 
lako to Israel. 


Meda nanii roti dipennoloan 


25:23-30 


23 Sia la unggaragaiko misa' meda 
kayu simmin, duang siku landona, 
babana sangsiku na langka'na sangsiku 
ssangtangnga. 

24 Sia la mukallasa' bulaan massang 
tongan sia la mugaragan sa'pi' bulaan 
tiku lao. 

25|a mugaragan duka petolo' tiku lao 
sangpala' lua'na, sia la musa'pi' bulaan 
tiku lao tu petolo' iato. 

26 La mugaragan komba bulaan a'pa', 
pale'ke'i tu komba iato lako a'pa' 
tetukna. 

27 La sikandappi' petolo’ iato tu naninna 
komba, tu la diului pebulle tama la 
umbullei tu meda iato. 

28 Tatu pebulle kayu simmin la mugaraga 
sia la mukallasa', anna ia dibulleanni tu 
meda. 

29 Sia la mugaragan piringna sia dolong- 
dolongna sia sere'na sia balubunna 
dipa'bolloan: iatu apa iato bulaan 
massang tongan la mugaraga. 

30 Sia palenna'i tu roti dipennoloan dao 
meda iato tontong dio oloKu. 


Diona tongkonan palita 


25:31-40 


31 La mugaraga tu misa" tongkonan palita 
bulaan massang: iatu tongkonan palita 
bulaan pa'kombong la digaragai susi 
dukato tu tongkonanna sia batangna: 
iatu bunga tiballa'na sia kalopakna sia 
bunganna la mupasikande mutampa. 

32 Annan tangkena Ia sun dio sa'dena 
patomali, tallu tu tangkena tongkonan 
palita la sun dio sa'dena sangbali na iatu 
tallu la sun dio sa'de sangbalinna. 

33 Tato tallu bunga tiballa' la susito 
bunga badam rupanna dio sangtangke 
sola kalopakna na bunganna sia tallu 
bunga tiballa' la susito bunga badam 
dio sangtangkenao sola kalopakna 

na bunganna, la susimoto tu annan 
tangkena sun lan mai batang tongkonan 
palita iato. 

34 Nadio batangna tongkonan palita 

iato la den a'pa' bunga tiballa' la susito 
bunga badam rupanna sola kalopakna 
sia bunganna. 

35 Sia misa'pa kalopak diongna lu tangke 
dionganna tu sun patomali lan mai, 
iatu misa” kalopak diongna lu tangke 
tangngana tu sun patomali lan mai, iatu 
misa" pole'o kalopak diongna lu tangke 
daoanna tu sun patomali lan mai, la 
susimoto tu annan tangkena sun lan mai 
batang tongkonan palita iato. 

36 Mintu' kalopak sia mintu' tangkena 

la sun lan mai batangna: mintu'nato 

la dipasikande ditampa dio mai bulaan 
pa'kombong massang. 

37 La mugaragan pitu palita ammu 
padaonai lu, na iake dipadukkui la 
parrang lu lako tingayo. 

38 Mintu' tu pesipi'na sia inan dinii 
umpa'dei bulaan massang la digaragai. 
39 Tatu tongkonan palita sola mintu' 
pareanna sangtalenta bulaan massang 
la digaraga. 

40La mupengkilalai tongan, ammu 
garagai tu mintu'nato susitu pandiri 
mangka dipatiroangko dao buntu iato. 


Diona kema 


26:1-37 

26 lJatu kema iato la mugaragan 

kulambu sangpulo lamba'na: 
ijamotu bannang lenang melo dikaridi' 
sia bannang ma'rupa lango-lango sia 
lango-lango makaseda sia karamisi: iatu 
sampin iato la mutannun melo tongan 
sia la mupopa' karubion lan. 
2 Tatu landona ke misa'oi duangpulo 
ngkarua sikunna, na iatu sangka'na 
patang siku sia la sangsukaranri tu 
mintu' kulambu iato. 


KATASSURAN 26.3-8 125 


3 Tato limang lamba’ kulambu la sikande- 
kande nasang na iato limang lamba'na la 
sikande-kande nasang duka. 

4Sia la mugaragan dukapa ba'tu pira- 
pira kale'ke' lango-lango dio biringna tu 
misa' kulambu dio tampakna kulambu tu 
dipasikandemo, susi dukato la mugaraga 
dio biringna kulambu misa'nao dio 
tampakna tu dipasikandemo. 

5 Limangpulo kale'ke' la mugaraga 

dio to” biring kulambu sanglamba' na 
limangpulo kale'ke' dio biring kulambu 
misa'nao tu dipasikandemo: mintu' tu 
kale'ke' la sipatu nasang. 

6 Sia la mugaragampa limangpulo 
pekadang bulaan, anna pekadang 

iato la mupasikandeanni tu kulambu, 
naurunganni mendadi misa' tu kema 
iato. 

7 Sia la unggaraga dukapako kulambu 
tenda kulambu bulu bembe’ la dipotenda 
dio salianna tu kema iato, iatu kulambu 
tenda iato la mugaraga sangpulo misa 
lamba'na. 

8 Jake sanglamba'oi tu kulambu tenda la 
tallungpulo sikunna tu landona na patang 
siku tu babana; la sangsukaranri tu 
kulambu tenda sangpulo misa lamba'na. 

9 Tatu mintu’ kulambu tenda la mupasitoe 
limang lamba’ mupamisa', susi dukato 
annannapa lamba'na mupamisa': iatu 
lamba” kulambu ma'pennannanna la 
mulu'pi' dua dio tingayo ba'ba tenda 
iato. 

10 La unggaragako limangpulo kale'ke' 
dio biringna to kulambu sanglamba', tu 
kulambu dio iringna tu dipasikandemo, 
na limangpulo kale'ke' dio kulambu 
misa'nao tu dipasikandemo. 

11 Sia la unggaragako limangpulo 
pekadang tambaga, ammu patamai 
mintu’ kale'ke' ammu pasikandei tu 
tenda iato mendadi misa'. 

12 Tatu kulambu tenda tu mendoke”, 
sesena kulambu mendoke' iato la 
mupopendoke' dio boko'na kema iato. 

13 Tatu la'binna landona kulambu tenda 
indena mai sia diona lu la mupopendoke' 
sangsiku dio sa'de patomalinna kema, la 
ussamboi. 

14 Sia la mugaragan duka misa' pesambo 
kuli' domba laki pa'damorro' mararang, 
na daona lu misa’ pesambo kuli” taka’. 

15 Sia la mugaragampa papan kayu 
simmin la dirinding te'dekanni tu kema 
iato. 

16 Tatu landona papan iato la sangpulo 
siku ke misa'oi na iatu babana la 
sangsiku sangtangnga ke misa'oi. 

17 Dio misa” papan la den da'dua 
petangki'na, tu la sitoe-toe: la mupasusi 
nasang to tu mintu' papan kema iato. 
18 La mupasusite tu mintu’ papan kema 
iato: duangpulo papan tu la rampe 
sauna. 

19 Sia la unggaragapoko patangpulo 
lette” salaka diongna lu to duangpulo 
papan: da'dua lette' diong misa' papan 
la dinii ullasukki tu petangki' na da'dua 
pole'o diong misa' papan dinii ullasukki 
tu petangki'. 

20 Susi dukato la mugaragan duangpulo 
papan tu sa'de senga'na kema, iamotu 
rampe rekkena, 

21 sola patangpulo lette” salakana: 
da'dua lette’ diong misa’ papan, na 
da'dua lette’ diong papan sidampi'na. 
22 Apa iatu boko' kema rampe 
matampu'na la mugaragan annan 
papan. 

23 Sia la mugaragampa da'dua papan Ia 
untutu' tu da'dua tetuk kema tu diona 
boko”. 

24|a pada bang tu papan iato da'dua 
diongna lu sia daona lu dio komba 
misa'na: la susimoto tu papan iato 
da'dua: anna patomalinna to la dadi tu 
da'dua tetuk. 

25 JTamoto na iatu mintu’ papan la karua 
situang lette’ salakana: sangpulo annan 
tu lette'na: sida'dua lette'na diong ke 
misa'oi papan: 

26 Sia la mugaragan ba'tu pira-pira 
pesa'pi' kayu simmin: limang batang 
lako mintu' tu papan dio sangsesena 
kema, 

27 na limang batang lako mintu' papan 
dio sangsesena pole'o, sia limapa lako 
tu mintu’ papan dio boko’ kema rampe 
matampu'na. 

28 Tatu pesa'pi' lan tangngana tu lan 
tangnga papan la natarru' tu mintu' 
papan iato randuk dio mai tampakna sae 
lako tampak sangbalinna. 

29 Sia la mukallasa' bulaan tu mintu' 
papan sia bulaan la mugaraga tu komba 
dinii unnulu pesa'pi', sia la mukallasa' 
bulaan tu mintu’ pesa'pi'. 

30 Mangkato la mupabendanmo tu kema 
iato susitu pandiri mangka dipatiroangko 
dao buntu iato. 

31 Sia la mugaragampa misa” kulambu 
bannang ma'rupa lango-lango sia 
lango-lango makaseda sia karamisi sia 
bannang melo dikaridi', iatu sampin 
iato la mutannun melo tongan sia la 
mupopa'karubion lan. 

32 Sia toke'i a'pa' lentong kayu simmin tu 
dikallasa' bulaan, iatu lentong iato nanii 
pekadang bulaan dio anna dipadao a'pa' 
lette’ salaka. 

33 Sia la mutoke' tu kulambu iato diong 
pekadangna, ammu baai tama tu patti 
kasa'bian lanna lu kulambu, naurunganni 
iatu kulambu iato la ussapa'i tu inan 
maindan anna inan tarru’ maindan; 

34 Ammu patoppo'i tu tutu’ pebase 
kasalan dao patti kasa'bian lan inan 
tarru’ maindan. 

35 Dio salianna kulambu iato munii 
umpatorroi tu meda sia tongkonan palita 
sitingoan tu meda iato rampe sau'na 
kema na iatu meda la mupatorro rampe 
rekkena. 

36 La mugaragampa misa” kulambu tu 
ba'ba tenda, iamotu bannang ma'rupa 
lango-lango sia lango-lango makaseda 
sia karamisi sia bannang melo dikaridi': 
misa’ pa'tannun paruki'. 

37 Tatu kulambu iato la mugaragan 
lentong kayu simmin lima ammu 
kallasa'i bulaan, iatu lentong iato palakoi 
pekadang bulaan, sia la mupati'noran 
lima lette’ tambaga. 


Diona inan pemalaran dinii mantunu 


27:1-8 

27 l|a unggaragaiko misa’ inan 

pemalaran kayu simmin, limang 
siku lambe'na na iatu sangka'na limang 
siku duka naurunganni massulapa' a'pa' 
tu inan pemalaran iato, na tallung siku 
langka'na. 
2 Sia iatu tandukna la mugaragai dio 
to a'pa' tetukna sia la mupasikande 
mugaraga tu tandukna, ammu kallasa'i 
tambaga. 
3Sia la mugaragan tu kurinna, tu 
la dipatamai au sia pesodokna sia 
pindan pa'pi'pikanna sia petossokna 
sia peruayanna: mintu' pareanan iato 
tambaga la mugaraga. 
“La mugaragampa sala'bi' ma'rupa dalla 
tambaga sia dio a'pa' tetuk sala'bi' la 
mugaragan a'pa' komba tambaga. 


4 

> Ammu padioi biring inan pemalaran sia 
diongna lu, naurunganni iatu sala'bi' la 
rampo tama tangnga inan pemalaran 
iato. 

6 Sia iatu inan pemalaran iato kayu 
simmin la mugaraganni tu bulleanna sia 
kallasa'i tambaga. 

7 Tatu bullean iato la diulu tama kombana 
bullean iato dio sa'de inan pemalaran 
patomalinna, kumua anna ma'din 
dibulle. 

8La murinding papan; susitu mangka 
Napatiroangko Puang dao buntu, susi 
dukamo la napogau' tau iato mai. 


Diona tarampak kema 


27:9-19 
9 Sia la mugaragapa tu tarampak kema; 
mintu’ tu tenda rampe sau'na bannang 
lenang melo dikaridi' la digaraga: saratu’ 
sikunna tu landona dao sangsesena; 
10 sia la den lentongna duangpulo, 
dilette'i tambaga duangpulo sia mintu’ 
pekadangna sia tokeranna salaka 
digaraga. 
11 Susi dukato tu rampe rekkena unturu' 
landona tu tenda; la saratu’ sikunna tu 


KATASSURAN 27.12-18 132 


landona, sia la den lentongna duangpulo, 
dilette'i duangpulo tambaga sia mintu’ 
pekadangna sia tokeranna salaka 
digaraga. 

12 Sangka'na tarampak dio rampe 
matampu' la limangpulo siku tu tendana, 
na sangpulo tu lentongna situang lette’. 
13 Susi dukato tu sangka” tarampak 
rampe matallona la limangpulo siku. 

14 Sia sangpulo lima siku tu tenda 

dio sangsesena, na tallu tu lentongna 
situang lentekna. 

15 Sia sangpulo lima siku tu tenda dio 
sangsesena pole'o natallu tu lentongna 
situang lette'na. 

16 Dio to ba'ba tarampak iato la den 
misa' kulambu duangpulo siku bannang 
ma'rupa lango-lango sia lango-lango 
makaseda sia karamisi sia bannang melo 
dikaridi' misa" pa'tannun paruki' na a'pa' 
tu lentongna situang lette'na. 

17 Mintu' te lentong iate tiku lao tarampak 
napasikande mintu' tokeran salaka; 

iatu pekadangna salaka na iatu lette'na 
tambaga digaraga. 

18 Tatu tarampak iato la saratu’ siku 
landona sia sangka'na limangpulo siku 
patomali sia langka'na lima sikunna, tu 

bannang lenang dikaridi' digaraga na 
mintu' tu lette'na tambaga. 

19 Tatu pareanan kema tu dipake 
umpabendanni, sia petangki'na sia 
petangki' lentong lu ba'ba, tambaga 
nasang digaraga. 


Diona minna' palita 


27:20-21 


20[a musua tu mintu' to Israel umbangko 
minna' bua saitun dilambuk sia malino, 
la dipatama palita, anna tontong dukku 
tu palita iato. 

21 Lan tu tenda kasitammuan dio salian 
kulambu tu dio olona kasa'bian, la 
napasakka' Harun sia mintu’ anakna 
muane dio oloNa PUANG randuk dio mai 
makaroen sae lako melambi': iamote tu 
misa' aluk dipondok matontongan lako 
mintu' to Israel la nasiosso'i. 


Diona pakean to minaa 


28:1-43 
28 1 Suai tu Harun kakammu 


sia mintu' anakna muane 
mengkareke' lako kalemu dio mai mintu' 

to Israel la ungkarang toean to minaa 
lako Kaleku, iamotu Harun sia Nadab 
sia Abihu sia Eleazar sia Itamar, anakna 
Harun. 

2 Sia garaganni Harun kakammu tu 
pakean masero anna pomarambaii. 
3Sia suai tu mintu' to pande sia 
matarru', tu Kuponnoi penaa kinaa, 
unggaragan pakeanna Harun, anna 
dipamarimbangan tete dio pakean iato, 
anna toei tu katominaan lako Kaleku. 
“Tatu mintu’ pakean tu la nagaragai 
tau iato mai iamotu: misa' pesambo 
ara, misa’ epo’, sanglamba' bayu salian, 
sanglamba' bayu paroki' lanna lu, 
sanglamba' passapu sia sanglamba' 
pepori aak pa'tannun. La napasusimoto 
nagaragan Harun kakammu sia mintu' 
anakna tu pakean masero, kumua anna 
toei tu katominaan lako Kaleku. 

5 Mintu'nate la narampunan bulaan dolo 
sia bannang lango-lango sia bannang 
lango-lango makaseda sia bannang 
karamisi sia lenang melo. 

“Tatu epo’ bulaan la digaraga sia 
bannang lango-lango sia bannang 
lango-lango makaseda sia bannang 

karamisi sia lenang dikaridi': misa" 
pa'tannun kamanarangan. 

7 Dio palempengna la den da'dua ulang 
sikande, na dio tampakna patomali nanii 
tu pa'pasikandean. 

8 Tatu beke” dibekeran epo' la dipapada 
garaganna sia la dipasikande epo' bulaan 
la digaraga sia bannang lango-lango 

sia bannang lango-lango makaseda sia 
bannang karamisi sia lenang dikaridi'. 

9 La unnalako duang batu ake” ido, ammu 
sura'i dio tu mintu' sanganna to Israel. 
10 Tatu mintu’ sanga iato annan tu dao 
misa' batu parimata na iatu senga'na 
annan la dao tu batu parimata misa'nao, 
situru' kadadianna tau iato mai. 

11 Susi garaganna passura' parimata, 
iamotu susi garaganna passura' parimata 
peca’, la mupesuan ussura'i tu mintu’ 
sanganna to Israel dao tu da'dua batu 
parimata, sia la mupesuan ussa'pi'i 
bulaan. 

12 Tatu da'dua batu parimata la mupalako 
da'dua petampi' palempeng epo’, la 
dadi parimata kapengkilalan diona to 
Israel, anna iatu mintu' sanganna tau 
iato mai la napassan Harun dao petampi' 

palempengna patomali dio oloNa PUANG, 
la dadi misa” kapengkilalan. 

13 La mugaragai pela'ka' bulaan, 

14 sia rante bulaan massang duang 
tinting, diampinni' dipopa'karawang na 
iatu rante diampinni' la mupale'ke' lako 
pela'ka' parimata iato. 

15 Sia la unggaragako misa' pesambo 
ara" pangra'ta, misa” panggaraga 
kamanarangan, la susi epo' garaganna: 
bulaan la digaraga sia bannang 
lango-lango sia bannang lango-lango 
makaseda sia bannang karamisi sia 
lenang dikaridi" 

16 ]atu apa iato la massulapa' a'pa' sia la 
duang papa” sangdangkan landona, sia 
sangdangkan duka sangka'na. 

17 La mumatai parimata patang borong, 
bunga'na sangbatu parimata Yaspisi' 
mararang sangbatu parimata krisoli”, na 
sangbatu parimata malaki, iamoto tu 
borong bunga'na, 

18 jatu borong ma'penduanna sangbatu 
ake' malontong, sangbatu parimata 
lasuri', na sangbatu parimata yaspisi 
maido: 

19 jatu borong ma'pentallunna sangbatu 
parimata amba’, sangbatu parimata ake’, 
na sangbatu parimata ketubung: 

20 jato borong ma'penna'pa'na, sangbatu 
parimata pirusa', sangbatu parimata ake' 
maido, na sangbatu parimata nepri’; 
mintu' parimata iato la disa'pi' bulaan 
lan to” inanna. 

21 Mintu' parimata iate la situru' tu 
sanganna anakna Israel, la sangpulo 
dua pada bilanganna sanganna: la 
disura' susi panggaraga parimata peca’; 
latu apa la disura' lan la situru' tu 
sanganna sangpulo dua sukunna to 
Israel simisa'-misa'. 

221a mugaragan rante bulaan massang 
tu pesambo ara” diampinni", 

23 sia garagai tu da'dua sissin bulaan 
daona lu pesambo ara, ammu pale'ke'i 
tu sissin iato da'dua lako tampak 
pesambo ara' patomali. 

24 Mangkato pale'ke'i tu duang tinting 
rante bulaan dipasibaroe'-roe' lako tu 
da'dua sissin dio tampak pesambo ara’. 
25 Tatu tampakna rante duang tinting 
diampinni' la mupale'ke' lako da'dua 
pela'ka' petampi' palempeng epo' dio 
tingayo. 

26 Sia tampai tu da'dua sissin bulaan 
pale'ke'i lako tampak pesambo ara, dio 
biring lanna lu, umpatu epo'. 

2/ Sia tampai tu da'dua sissin bulaan 
pale'ke'i lako petampi' palempeng 
epo’ patomali, diongna lu, dio tingayo, 
sikandappi' pa'pasikandeanna dao lu 
pepori epo'. 

28 Na jatu pesambo ara' la dipori lako 
epo’, na iatu sissinna napasipori ulang 
lango-lango, anna manda' dao pepori 
epo' anna iatu pesambo ara' tae' 
natilendok dao mai epo. 

29 Susimoto la narengnge' Harun tu 
mintu' sanganna anakna Israel lan 
pesambo ara" pangra'ta' daona lu 
penaanna, ke tamai inan maindan la 
misa” kapengkilalan matontongan dio 
oloNa PUANG. 

30 Lan tu pesambo ara” pangra'ta' la 
mupannii Urim sia Tumim, kumua anna 
daona lu penaanna Harun, ke mennoloi 
lako PUANG, sia natontong Harun 
urrengnge'i daona lu penaanna dio oloNa 
PUANG la umpadenan kara'tasan to 
Israel. 

31 Sia la mugaragaipa tu bayu salian 
lango-lango massang diongna lu epo'. 

32 Sia jatu baroko bayu salian Ia 
ma'tangnga melo sia iatu biring baroko 
bayu iato la matottok susi tannun bayu 
kararran, da naserek. 

33 Dio to' biringna la mugaragai tu susi 
bua dalima, ma'rupa lango-lango sia 
lango-lango makaseda sia karamisi, 

dio biringna tiku lao, dipasialla'-alla' 
giring-giring bulaan, 

34 misa'oi giring-giring misa'oi bua 
dalima, dio tu biring bayu salian tiku lao. 
35 La napake Harun te, ke menombai, 
anna rangii tau tu oninna ke tamai 

inan maindan dio oloNa PUANG sia iake 
tassu'i, kumua da namate. 

36 Sia la unggaragaiko makota bulaan 
massang sia sura'i lan susi passura' 
peca': Dipamaindanan PUANG. 

37 Pasikandei passapu dipori ulang 
lango-lango, dio tingayo passapu. 

38 Tatu makota la dio kidena Harun, anna 
passanni Harun tu salana mintu' apa 
masero, tu napamarimbangan to Israel, 
dio mintu' apa masero tu nasorong 
napopamengan to Israel: tontong bang 
dio kidena tu makota iato, anna bannang 
dio makota iato Napopaimanni PUANG tu 
tau iato mai. 

39 Sia iatu bayu lanna lu bannang melo 
mupopetannunanni mupopassura'-sura'i 
tu tannunna, sia iatu passapu lenang 
melo la mugaraga sia iatu pepori aak la 
mutannun paroki". 

40 Jatu mai mintu’ anakna Harun tu mai 
muane la mugaragan bayu lanna lu 

sia popegaraganni tu pepori aakna sia 
popegaraganni tali anna pomala'bi'i sia 
napobeloi. 

41 Mintu'nate la mupakean Harun sia 
mintu' anakna muane, ammu bolloi 
minna' busarungngu' tu tau iato mai sia 
tokkoi sia pamarimbanganni, anna toei 
tu katominaan lako Kaleku. 

42 Sia garaganni seppa lenang tu tau iato 
mai la ussamboi kasirisanna: na iatu 
seppa iato randuk dao mai aakna sae 
rokko pupunna. 

43 Manassa la napake Harun to sola 
mintu’ tu mai anakna, ke tamai tenda 
kasitammuan, ba'tu iake mennoloi 
lako to” inan pemalaran la menomba 
lan inan maindan, da naruai kasalan, 
anna mate. Iamote tu dadi misa" atoran 
matontongan lako kalena sia lako 
bati'na. 

Diona kaditokkoanna to minaa 


29:1-37 

29 1 Susite la mupogauranni 

tu tau iato mai, kumua 
nadipamarimbangan untoei tu 
katominaan lako Kaleku: Alai tu sapi laki 
mangura misa' sia da'dua domba laki tu 
tae’ sayuanna, 
2 Sia roti tang diragii sia pa'ranggina 
tang diragii tu dipasirau minnak sia 
pa'ranggina manipi' tu disapu' minnak, 
mintu'nato ta'pung gandung mani'sa' la 
mugaraga. 
3 Patamai misa' baka, ammu pennoloanni 
tu apa lan baka iato sola anak sapi sia 
latu da'dua domba laki. 
4 Attu iato la musua tu Harun sola tu 
mai anakna muane mennolo lako tenda 
kasitammuan, ammu dio'i uai. 
? Mangkato la muala tu pakean iato, 
papakei Harun tu bayu lanna lu sia bayu 
salianna epo' sia epo' sia pesambo ara': 
ammu porii pepori epo': 
6 sia tali-bate'i tu ulunna sia pale'ke'i tu 
makota maindan dao tali bate'na. 

7 Ammu alai tu minna' dipa'minnakan 
sia dipa'tokkoan, ammu bolloanni dao 
ulunna: la susimoko to umminnaii. 

8 Mangkato suai tu mai anakna muane 
sae mennolo ammu papasangi tu bayu 
lanna lu. 

9 La mupatambeke'i pepori aak tu aakna 
tau iato mai, iamotu Harun sia mintu' 
tu anakna, sia passapui tu ulunna, 
naiatu katominaan dadi misa’ atoran 
matontongan dio kalena, la susimo 
kamutokkoanna to tu Harun sola mintu' 
anakna. 

10 Mangkato la mupesuan umpopennoloi 
tu sapi laki lako to” tenda kasitammuan, 
anna remme'i Harun sia mintu' anakna 
muane tu ulu sapi laki mangura. 

11 Ammu rere'i tu sapi laki iato dio 
oloNa PUANG dio tingayo ba'ba tenda 
kasitammuan. 

12 Mangkato alai tu rara sapi laki iato, 
muotonni rakka'mu, muraranni tanduk 
inan pemalaran na iatu mintu' rara 
torronapa la mubolloan rokko to' lette' 
inan pemalaran. 

13 Sia la muala tu mintu' kampipi'na 
sia balaan atena, sia bale'ke'na da'dua 

sia mintu' tu lompona dio, ammu tunu 
pu'pu'i dao inan pemalaran. 

14 Apa iatu mintu' duku' sapi laki sia 
balulangna sia lanna tambuk barinni'na 
la mutunu pu'pu dio salian to' tenda: 
iamoto tu suru’ pengkalossoran. 

15 Mangkato alai tu domba laki misa”, 
anna remme'i Harun sia mintu' anakna 
muane tu ulu domba laki iato. 

16 Ammu rere'i tu domba laki iato sia alai 
tu rarana, pi'pikki tu inan pemalaran tiku 
lao. 

17 Ammu ta'tak-ta'takki tu domba laki 
iato ammu basei tu tambuk barinni'na 
sia gariginna, ammu patoppo'i dao duku 
senga'na sia ulunna. 

18 Tatu domba laki iato la mutunu pu'pu' 
nasang dao inan pemalaran, iamo 
pemala' ditunu pu'pu' lako PUANG, 

la dadi bau busarungngu': iamoto tu 
pemala' pantunu, dipemalaran lako 
PUANG. 

19 Mangkato la muala tu domba laki 
misa'nao, anna remme'i Harun sola tu 
mai anakna muane tu ulunna. 

20 Ammu rere' dukai tu domba laki iato, 
sia alai tu rarana, ammu palakoi baba' 
talinga kananna Harun sia dio baba' 


1 

talinga kananna tu mai anakna, susi 
dukato tu indo' rakka'na lima kananna 
sia indo' rakka' lentek kananna: sia 

iatu rara torropa la mupa'pi'pikan inan 
pemalaran tiku lao. 

21 Ammu alai tu rara dao inan pemalaran 
sia iatu minna' dipa'minnakan sia 
dipa'bolloan, pa'pi'pikanni Harun sia 
pakeanna sia ia duka tu mintu' pakeanna 
anakna, anna maindan tu kalena sia 
pakeanna sia ia duka tu anakna sia 
pakeanna anakna. 

22 Mangkato la muala tu lompo 

domba laki sia ikko'na sia pa'ranggina 
manipi' misa' sia iatu kampipi'na sia 
balaan atena sia bale'ke'na da'dua 

sia mintu' tu lompona dio sia pesese 
kananna, belanna domba laki iamote tu 
dipopemala' pa'tokko: 

23 sia roti misa', pa'ranggina tu dipasirau 
minna’ misa” lan mai baka roti 
tangdiragii tu dio oloNa PUANG. 

24 Padaoi limanna Harun sia dao limanna 
anakna muane, sia la musua ussorongi 
sia untarimai sule, dadi pemala' disorong 
ditarima sule dio oloNa PUANG. 

25|a mutarima dio mai limanna tau 
iato mai, ammu tunu pu'pu'i daona 

lu pemala' ditunu pu'pu' la dadi bau 
busarungngu' dio oloNa PUANG: iamoto 
misa' pemala' pantunu dipemalaran lako 
PUANG. 

26 Ala dukai tu dada domba laki 
dipopemala' pa'tokko lako Harun: 
sorongi sia tarimai sule dadi pemala' 
disorong ditarima sule dio oloNa PUANG, 
iamoto tu la mupotaa. 

27 La mupasusimoto mupamaindan tu 
dada pemala' disorong ditarima sule 

sia pesesena diala dipamarimbangan, 
tu mangka disorong ditarima sule sia 
dipamarimbangan, diala dio mai domba 
laki dirpopemala' pa'tokko, dipa'tokkoan 
Harun sola anakna. 

28 Tamote tu la natuntun Harun 

sola mintu' anakna, misa' apa 
dipondok matontongan lako to Israel, 
belanna iamote tu misa' pemala' 
dipamarimbangan: mintu' to la diala 
dio mai to Israel dio mai pemala' 
kasalamaran: iamote tu pemala' 
dipamarimbanganan PUANG. 

29 Mintu' tu pakean maserona Harun Ia 
napomana' anakna undinna, kumua anna 
popakei, ke dibolloi minna' busarungngu' 
sia ke ditokkoi. 

30 Minda-mindai tu anakna ussondai 
dadi to minaa, ianna tama tenda 
kasitammuan la menomba lan inan 
maindan, manassa pitung allo la 
napopake. 

31 Sia la muala lu duku' domba laki 
pa'tokko ammu tollo'i lan to' inan 
maindan. 

32 Duku' domba laki iamoto tu la nakande 
Harun sola tu mai anakna dio to' ba'ba 
tenda kasitammuan sola tu roti lan baka. 
33|a nakande tau iato mai tu 
mangka umpadenanni pengkalossoran, 
kumua anna tau iato mai ditokko sia 
dipamarimbangan, apa iatu to senga' 
tae” nama'din la ungkandei to, belanna 
iamoto tu misa’ apa maindan. 

34 Ianna den torro tu duku’ pa'tokko sia 
roti sae lako melambi'na, manassa la 
mutunu pu'pu', tae” nama'din dikande, 
belanna misa" apa masero. 

35 La mupogau' lako Harun sia lako 
mintu' anakna muane susitu mintu' 
pepasanKu mati’; pitung allo la munii 
untokkoi tu tau iato mai. 

36 Sia la urrere'ko sapi laki kiallo-kiallo 
la diposuru' pengkalossoran, la usseroi 
kasalan, sia la mupamasero dio mai 

kasalan tu inan pemalaran, belanna 
mupadenan kadiseroian kasalan, sia 
la mubolloi minna' busarungngu' la 
mupamaindananni. 

37 Pitung allo la munii umpadenanni 
pengkalossoran sia la mupamaindanan 
tu inan pemalaran iato, anna tarru' 
maindan, minda-minda ungkaka'i tu 
inan pemalaran iato la maindan. 


Pemala' melambi' sia 
makaroen kiallo-kiallo 


29:38-46 


38 Inde sia tu la tontong mupemalaran 
dao inan pemalaran iato kiallo- 

kiallo, iamotu da'dua anak domba tu 
sangtaunmo dadinna. 

39Jatu misa” la mupemalaran ke 
melambi'i na iatu misa”, la mupemalaran 
ke makaroenni, 

40 sisola taa sangpulona ta'pung mani'sa 
dipasigerok minna' dilambuk, taa a'pa' 
hin sia misa' pemala' pantedok taa a'pa' 
hin uai anggoro' la dipasisola tu anak 
domba misa'na. 

“Tatu anak domba misa'nao la 
mupemalaran ke makaroenni: susitu 


4 

kande dipemalaran ke melambi' sola 
pemala' pantedok, la susi dukamoto la 
mupemalaran, dadi bau busarungngu': 
iamoto tu misa” pemala' pantunu 
dipemalaran lako PUANG. 

42 Tamote tu la tontong dadi pemala' 
ditunu pu'pu' la misiosso'i dio ba'ba 
tenda kasitammuan dio oloNa PUANG: na 
inde to dio la Kunii sae ussitammuangko 
la ma'kada lako kalemu. 

43 Indeto la Kunii sae sitammu to Israel, 
anna kamala'birangKu umpamaseroi tu 
tau iato mai. 

44 Aku la umpamaindanni tu tenda 
kasitammuan sia iatu inan pemalaran 
sia Aku la umpamaseroi tu Harun sola 
tu mai anakna muane, kumua anna ia 
untoei tu katominaan lako Kaleku. 

45 La unnisungNa' lan lu tangngana to 
Israel sia Aku la dadi Kapenombanna. 

46 La naissan tau iato mai kumua Akumo 
tu PUANG, Kapenombanna, tu mangka 
ussolanni tassu' lan mai tondok Mesir, 
kumua angKu unnisung lan lu tangnga: 
Akumo tu PUANG, Kapenombanna. 

Inan pemalaran pantunuan dupa 


30:1-10 

30 1 Sia la unggaragaiko misa” inan 

pemalaran la dinii untunu dupa, 
kayu simmin la mugaraga. 
2 La sangsiku tu lambe'na, na sangsiku 
tu sangka'na, massulapa' a'pa', na iatu 
langka'na duang siku sia la sikande tu 
tandukna. 
3Sia kallasa'i bulaan massang, la papan 
daona lu, la rindingna tiku lao, sia iatu 
mintu' tandukna, sia la mugaragan sa'pi' 
bulaan tiku lao. 
“Sia mutampan komba bulaan diongna 
lu sa'pi'na siduanan dio sa'dena patomali, 
dinii unnulu pebulle. 
> Tatu pebullena kayu simmin, la 
mugaraganni sia la mukallasa' bulaan, 
6iatu inan pemalaran iato la mupadio 
tingayo kulambu tu ussapa' patti 
kasa'bian dio tingayo tutu' pebase 
kasalan tu daona lu kasa'bian, dio tu 
inan la Kunii sae ussitammuangko. 
7 Dao inan pemalaran iato la natunu 
Harun tu dupa: kiallo-kiallo la natunu, 
ke la unnissii palita. 

8 Tanna padukkui Harun tu palita iato, 
ke makaroenni la natunu dukato, anna 
tontong dadi misa’ bau busarungngu' dio 
oloNa PUANG la misiosso'i. 

9 Dao to inan pemalaran iato da mutunu 
dupa senga' ba'tu pemala' ditunu pu'pu' 
ba'tu kande dipemalaran, sia da mubolloi 
pemala' pantedok. 

10 Sipissan lan sangtaun iatu Harun Ia 
umpaden kadiseroian kasalan, iamoto 
nararai rara suru' pengkalossoran la 
usseroi kasalan, tu tandukna: sipissan 
lan sangtaun la umpaden kadiseroian 
kasalan urrarai tu inan pemalaran iato la 
misiosso'i: iamote tu apa tarru’ maindan 
dio oloNa PUANG. 


Diona doi' pa'duruk 


30:11-16 


11 Sia ma'kadapa tu PUANG lako Musa 
Nakua: 

12 Tammu alai tu bilanganna mintu’ 
to Israel, ke mubilangi budanna, iato 
attu dinii umbilangi la nanii pada 
umpennoloanni lako PUANG tu doi' 
pela'bak penaanna kumua da nadadi 

misa' kasanggangan dio lu tau iato mai, 
ke mubilangi. 

13 Tatu pada la napennoloan to naala 
bilangan iato, iamotu sangtangnga 
sikele', tu pada timbangan sikele' masero 
- jatu sikele' iato duangpulo gera 
angga'na - iatu sangtangnga sikele' 
iamo doi' pa'duruk, la dipennoloan lako 
PUANG. 

14 Minda-minda naala bilanganna to 
duangpulo taun dadinna ba'tu la'bi, iamo 
la umpennoloan pa'duruk susito lako 
PUANG. 

15Tae' nama'din dipalosong tu to sugi’, 
tae” nama'din dipasosso' tu to bongko 
dio mai to sangtangnga sikele', ke 
umpennoloanni pa'duruk lako PUANG Ia 
mipopela'bak penaammi. 

16 Tamoto la muala tu doi’ pela'bak 

dio mai to Israel sia sorongi belanna 
kamenomban lan tenda kasitammuan, 
anna iatu iannato napobannang 
kapengkilalanNa PUANG lako Israel Ia 
dipopela'bak penaanna. 

Pembasean tambaga 


30:17-21 


17 Ma'kadami PUANG lako Musa Nakua: 
18 Sia la unggaragako misa' pembasean 
tambaga, la dinii membase, sia patorroi 
lan kasiallaranna tenda kasitammuan 
anna inan pemalaran, anna dipatamai 
uai. 

19 Tatu Harun sola tu mai anakna muane 
la umbasei limanna sia lette'na uai lan 
mai pembasean iato. 

20Jatu tau iato mai, ke tamai tenda 
kasitammuan, la membase da namate: 
susi dukato ke urreke'i inan pemalaran 
la menomba sia untunu pemala' ditunu 
pu'pu lako PUANG. 

21 Attu iato la nabasei tu limanna sia 
lette' na, da namate; iamote tu misa’ 
aluk matontongan dipondokanni sola 
bati'na la nasiosso'i. 

Minna' masero la dipa'minnakan 
sia dipa'tokkoan 


30:22-33 


22 Sia ma'kadapa tu PUANG lako Musa 
Nakua: 

23|a muala tu pebangki' keangga”, 
iamotu muru' to'do kalena lan mai 
kuli'na limaratu' sikele' sia kayu 
matanning busarungngu' sangsesena, 
iamotu duaratu' limangpulo sikele”, 
sia iatu bangle busarungngu' duaratu' 
limangpulo sikele' 

24 Sia kadinge' limaratu' sikele' tu pada 
timbanganna sikele' maindan sia minna' 
saitun misa' hin. 

25 Tamoto tu la mugaragai minna’ 
maindan la dipa'minnakan sia 
dipa'tokkoan iamotu misa” panggaraga 
pebangki' dipasirau melo, susi 
panggaraga pande ma'bangki': 
iamoto tu la dadi minna' maindan Ia 
dipa'minnakan. 

26 Tamoto tu la muminnakan tenda 
kasitammuan sia patti kasa'bian 


KATASSURAN 30.27 - 33 154 


27 Sia iatu meda sola mintu' pareana sia 
tongkonan palita sola mintu' pareana sia 
iatu inan pemalaran pantunuan dupa: 
28 sia inan pemalaran dinii mantunu sola 
mintu' pareana sia iatu pembasean den 
lette'na. 

29|a mupamaindan nasang tu 
mintu'nato, anna tarru’ maindan: na 
minda-minda ungkaka'i to, la maindan. 
30 Sia la mubolloi minna' iato tu Harun 
sola tu anakna muane sia mupemaseroi, 
anna toei tu katominaan lako Kaleku. 
31|a mupokadan to Israel, kumua: 
lamote tu minna’ maindan la 
dipa'minnakan sia dipa'tokkoan 
dipamaindananNa' la misiosso'i. 

32Tae' nama'din dibolloan kale tolino 
sia tae' nama'din unggaragai susinna, 
tu la pada garaganna: iamo misa' apa 
maindan, tu la mipomaindan. 

33 Minda-minda unggaragai minna' 
susite, ba'tu umpalakoi to tang sielle’, 
tau iato la disabu'i dio mai bangsana. 

Dupa masero 


30:34-38 


34 Sia Nakuapa tu PUANG lako Musa: 
Alako pebangki' busarungngu': 

muru to'do kalena, onik sia dama' 
busarungngu', iamotu pebangki' 
busarungngu' sia kemenyan massang, 
mintu'nato la pada budanna. 

35 [a mugaragai misa” dupa, tu apa 
susi panggaraga pande ma'bangki, tu 
disiai, anna massang, iamotu misa' apa 
masero. 

36 La mupemanissangi tongan mulambuk 
na iatu manissangna patorroi dio olona 
Kasa'bian lan tenda kasitammuan, tu 
inan Kunii sae ussitammuangko, iamoto 
tu la tarru' maindan lako kalemi. 

37 Dupa susimorate tu la mugaragai, da 
migaraganni kalemi tu apa-apa pada 
garaganna, iatu iannato la misanga 
maindan lako PUANG. 

38 Minda-minda tu unggaragai tu 
susinnate, la nauduk, la disabu'i dio mai 
bangsana. 

Bezaleel sola Aholiab dipatage'i la 
unggaragai tu tenda kasitammuan 


31:1-11 

3 1 1 Ma'kadami tu PUANG lako Musa 

Nakua: 
2 Kilalai tonganni kumua mangkamo 
Kutambai sanganna tu Bezaleel, anakna 
Uri, anakna Hur, dio mai suku Yehuda, 
3tu Kuponnoi PenaanNa Puang 
Matua, iamotu kakinaan, pa'inaan sia 
kapaissanan lan mintu' pengkarangan 
lima, 
“la untangnga'i tu pandiri sia untampai 
tu bulaan sia salaka sia tambaga susitu 
pandiri iato: 
“la ussura' parimata sia umpale'ke' 
parimata, sia ussura' kayu sia ungkarang 
ma'rupa-rupa pengkarangan. 
6 Akumo umpasolai Aholiab, anakna 
Ahisamakh, dio mai suku Dan, iatu 
penaanna to pande Kupatamaimo 
kakinaan, la ungkarangi tu mintu' apa 
Kupesuan lako kalemu. 
7 Tamotu tenda kasitammuan sia patti 
dipannii kasa'bian sia iatu tutu' pebase 

kasalan daona lu, sia mintu' pareanan 
tenda, 

8 sia meda sola mintu’ pareananna, 

sia tongkonan palita bulaan massang 
sola mintu' pareananna, sia iatu inan 
pemalaran pantunuan dupa, 

9 sia inan pemalaran dinii mantunu sola 
mintu' pareananna, sia pembasean 
situang lette’, 

10 sia mintu' pakean pangka', iamotu 
mintu' pakean maindan tu napake 
Harun, to minaa, sia mintu' tu pakeanna 
anakna, tu napake ungkarang toean to 
minaa, 

11 sja minna’ dipa'minnakan sia 
dipa'bolloan sia dupa pebangki' 
busarungngu' tu dipalan inan maindan, 
la nakarang tau iato mai susitu mintu' 
apa Kupasan lako kalemu. 


Pa'pakilala la ungkaritutui 
atoran allo katorroan 


31:12-17 
12 Ma'kadami tu PUANG lako Musa 
Nakua: 
13 Pokadanni to Israel, kumua: Karitutui 
meloi tu mintu' allo katorroangKu, 

belanna iamoto tu misa' tanda lan 
alla'ta, misiosso'i, anna issanni 

tau kumua Akumote tu PUANG 
umpamarimbangankomi. 

14 Tamoto karitutui to allo katorroan, 
belanna iamo misa" apa masero lako 
kalemi, minda-minda tu umpamatunai, 
la mate dipongko, belanna minda-minda 
mengkarang lan allo iato, la disabu'i lan 
mai bangsana. 

15 Sipatu lan annan allona nannii tau 
mengkarang, apa allo ma'pempitu iamo 
allo katorroan sundun tu maindan lako 
PUANG, minda-minda tu mengkarang 
lan allo katorroan iato, manassa la mate 
dipongko. 

19]amoto anna mintu’ to Israel la 
ussiosso'i nakaritutui tu allo katorroan, 
ke napakarayai, anna pobasse 
matontonganni. 

17 Allo iamoto tu dadi misa’ tanda 
matontongan lan alla'Ku na to Israel, 
belanna lan annan allona Nanii PUANG 
umpadadii tu langi' sola lino, anNa 
torroi PUANG tonna allo ma'pempitu sia 
melayo. 

Musa untarima da'dua papan batu 


31:18 


18 Tatonna mangkamo tu PUANG 
ma'kada lako Musa dao buntu Sinai, 
Nakamaseammi Musa tu da'dua papan 
batu kasa'bian, iamotu papan batu 
Nasura' rakka'Na Puang Matua. 


To Israel unggaragai 
anak sapi bulaan 


32:1-33:11 

3 2 l Tatonna tiromi tu buda, kumua 

male'lanmo tu Musa mengkalao 
dao mai buntu iato, sirampunmi lako 
Harun nama'kada nakua: Maikomi 
migaragangkanni tu mai rapang-rapang 
dipodeata tu undoloangkan, belanna iatu 
Musa, tu to ussolangkan lan mai tondok 
Mesir, tae'mo kiissanni batu umbamo 
nakua dadinna. 
2 Ma'kadami Harun lako tau iato mai 
nakua: Sintakki tu mintu' paku-paku 
bulaan dio mai talinganna bainemi sia 
anakmi muane sia baine mibanna' mai. 

3Nasimpula'imi to buda tu mintu' 
paku-paku bulaan dio mai talinganna 
anna banni Harun. 

4Natarimami dio mai tau iato mai anna 
tarekki pesura' susi anak sapi, anna 
garagai anak sapi dipati'no'. Nakuami: 
E to Israel iamote tu deatammu, tu 
ussolangko sun lan mai tondok Mesir. 
5Jatonna tiromi Harun tu iannato, 
napabendanammi misa” inan pemalaran 
dio tingayona, anna metamba nakua: 
Masiang la ma'gau'ki' lako PUANG. 

6 Jatonna melambi' napemalarammi tau 
iato mai tu pemala' ditunu pu'pu' sia 
napennoloan tu pemala' kasalamaran, 
anna unno'ko' kumande sia mangiru': 
mangkato bendanmi ma'marua'-rua' 
maningo. 

7 Attu iato ma'kadami PUANG lako Musa 
Nakua: Malemoko, mengkalaomoko 
belanna iatu bangsamu, tu musolan sun 
lan mai Mesir kadakemo gau'na. 

8 Madomi' bang tu tau iato mai sepang 
dio mai lalan, tu Kupasan lako kalena: 
nagarammo kalena tu misa” anak sapi 
dipati'no', anna tukku umpenombai 
anna pemalaranni tu pemala' lako, anna 
ma'kada nakua: E to Israel, iamote tu 

deatammu, tu ussolangko sun lan mai 
tondok Mesir. 

9 Sia Nakuapa PUANG lako Musa: Iate 
bangsa iate Kutiro, manassa tongan 
misa' bangsa makarra' penaanna. 

10 Totemo da'ito anna rampoi 
kare'dekanna ara'Ku sia la Kusabu'i 
angKu padadiko misa' bangsa kapua. 
11 Mengkamase-masemi tu Musa dio 
oloNa PUANG, Kapenombanna nakua: O 
PUANG, ma'apari amMi la umparampoiri 
kare'dekanna ara'Mi tu taumMi tu 
Misolan lan mai tondok Mesir tete 

dio kamatotoran kapuaMi sia lima 
mawatangMi? 

12 Ma'apai na la ma'kada tu to Mesir 
kumua: Ia sia Nasolanni tassu' tu 

tau iato mai, kumua anna sanggang 
Napatei dio lu to' buntu sia Nasabu'i 
dao mai kuli'na padang? Paradanmi tu 
kare'dekanna ara'Mi sia penassanni tu 
kasengkean la Miparampoan taunMi. 
13 Kilalai tu taumMi Abraham sia Ishak 
sia Israel, tu umpalaoKomi sumpa 
unnallu'i tete dio Kalemi lako tau 

iato mai sia ma'kada lako kumua: La 
Kupopemba'ka' kalle-kallean tu bati'mi 
susi bintoen dao langi, na mintu' tu 

padang tu Kupokadammokomi a'ganna, 
la Kukamasean bati'mi, la napomana' 
tontong sae lakona. 

14 Attu iato menassanmi tu PUANG diona 
tu kasanggangan la Napasae lako mintu' 
taunNa susitu mangka Napokada. 

15 Messailemi tu Musa, anna mengkalao 
dao mai buntu untangkei tu da'dua 
papan nanii kasa'bian. latu papan iato 
disura' patomali, iamotu boko'na sia 
tingayona. 

16 Tatu papan da'dua panggaraganNa 
Puang Matua, na iatu passura' lan 
passura'Na Kapenomban, tu tioki' lan 
papan iato. 

17 Tatonna rangimi Yosua tu gamaranna 
to buda unnarrak-arrak, ma'kadami lako 
Musa nakua: Den arrak to parari lan to” 
tenda. 

18 Apa nakua Musa: Tangia arrak to 
patalo sia tangia gamara to talo, 
sangadinna kurangi tu to menani 
sibali-bali. 

19 ]atonna reke'mi tu to” tenda sia 
jatonna tiromi tu anak sapi sia iatu to 
buda tumbang-tumbang re'dekmi ara'na 
tu Musa, anna pentibeanni tu papan 

da'dua, natesse-tessei diong se'pon 
tanete. 

20 Naalami tu anak sapi nagaragai tau 
iato mai, anna tunui sia nanisak-nisak 
samanissangna, anna ambo'i rokko to’ 
uai, nasuai tu to Israel unniru'i. 

21 Ma'kadami Musa lako Harun nakua: 
Napatumbaroko te to buda ammu 
pasaeanri kasalan kapua susite? 

22 Nakuami Harun: Da natarru' re'dek 
ara'na puangku: mitandaimo tu a'ganna 
bangsa iate kumua umparri-parri 
kakadakean. 

23 Ma'kada tu tau iato mai lako kaleku 
nakua: Garagangkanni tu mai rapang- 
rapang dipodeata tu undoloangkan, 
belanna iatu Musa, tu to ussolangkan lan 
mai tondok Mesir, tae'mo kiissanni ba'tu 
umbamo nakua dadinna. 

24 Ma'kadamo' lako tau iato mai kukua: 
Minda-minda tu umpake bulaan la naalai, 
nabenna”, kubuangmi tama to’ api, anna 
sun susite anak sapi. 

25 Attu iato natiromi Musa tu a'ganna tau 
iato mai ma'inaanna bangmo, belanna 
napopa'inaanna Harun naurunganni 
tattammo tu tau iato mai lako to unneai. 

26 Bendanmi tu Musa dio babangan to' 
tenda, anna ma'kada nakua: Minda- 
minda tu mengkaola lako PUANG, nasae 
lako kaleku: ma'rampunmi lako kalena 
tu mintu' to Lewi. 

27 Ma'kadami Musa lako tau iato mai 
nakua: Susite tu kadanNa PUANG, 
iamotu Kapenombanna to Israel, Nakua: 
Pada untakinkomi pa'dangmi, mimale lu 
lako lu dio mai lan lu to' tenda dio mai 
misa” ba'ba lako ba'ba senga’, ammi pada 
umpatei tu siulu'mi sia sangmanemi sia 
solami. 

28 Napogau'mi to Lewi susitu kadanna 
Musa; allo iato, mate tu tau iato agi-agi 
tallungsa'bu. 

29 Ma'kadami tu Musa nakua: Allo 

late ammi tama sangtorroanna to 
umpenombai PUANG - ammi pada 
tae'mo ungkatirinnai tu anakmi ba'tu 
siulu'mi, kumua ammi dipamasakke. 

30 Tatonna masiangmo dio mai 
ma'kadami tu Musa lako to buda: 
Mangkamokomi umpogau' kasalan 
kapua; totemo la kendekna' umpennoloi 
PUANG, lala siai manii kupadenanni 
kadiseroian tu kasalammi. 

31 Sulemi tu Musa lako PUANG, anna 
ma'kada nakua: Ah, iate bangsa iate 
umpogau' kasalan kapua, unggaragan 
kalena deata bulaan. 
32 Totemo ke ma'dinni, Mipa'dei salana 
tau iato mai: iake tae'i, puttaina' lan mai 
sura'Mi tu mangka Misura’. 
33 Ma'kadami tu PUANG lako Musa 
Nakua: Tau iato tu la Kuputtai lan mai 
sura'Ku iamotu to umpogau' kasalan 
lako Kaleku. 
34Totemo malemoko, solanni te bangsa 
iato lako inan, tu Kupokadangko: 
malaeka'Ku la undoloangko, apa ianna 
allo kapa'balarangKu, la Kupabala'i tu 
kasalanna tau iato mai. 
35 Susimo kaNapa'dikkianna PUANG tu 
bangsa iato, belanna unggaragai anak 
sapi tu mangka napandiri Harun. 
33 1 Ma'kadami PUANG lako Musa 
Nakua: Ke'de'moko indete 
mumale, la iko la iate bangsa iate tu 
musolan lan mai tondok Mesir lako 
tondok tu umpalaoNa' sumpa unnallu'i 
lako Abraham, Ishak na Yakub, Kukua: 
La Kukamasean bati'mu 
2. la ussuaNa' misa” malaeka' 
undoloangko sia la Kurambai tassu' tu 


KATASSURAN 33.3-8 166 


mintu' to Kanaan sia to Amori sia to Het 
sia to Feris sia to Hewi sia to Yebus- 
3|ako tondok sebo pangandu' sia 

tani' enoan, apa tae' Kula ke'de' 
ussolangkomi, belanna kamumo tu 
misa' bangsa makarra' penaammi, 
Kusabu'ikomi manii lako lalan iate. 
4Tonna rangimi to buda te kada 
metakuran iate, masussami penaanna, 
naurunganni tae'mo' misa” umpake 
belona. 

5 Ma'kadami tu PUANG lako Musa Nakua: 
Pokadanni to Israel kumua: kamumo 
misa' bangsa makarra' penaammi. Moi 
angKu sattu'ri ke'de' ussisolangkomi, 
manassa la Kusabu'ikomi. Iamoto alai 
tu mintu' belomi, angKu issanni apa tu 
sipatu la Kupogau' lako kalemi. 

6 Nalossokammi to Israel tu belona, 
randuk dio mai buntu Horeb. 

7 Unnalami misa’ tenda tu Musa, anna 
pabendan dioi lu salian mambela dio 
mai to' tenda, anna sangai tenda 
kasitammuan. Minda-minda la mekutana 
lako PUANG, la tassu' male lako to' tenda 
kasitammuan. 

8 Sia janna tassu' tu Musa lako tenda iato 
ke'de' nasangmi tu mintu' tau, anna pada 


KATASSURAN 33.9-12 167 


bendan dio to' ba'ba tendana, umpaula'i 
mata tu Musa sae lako tamanna tenda 
iato. 

?Tanna tamamo tenda tu Musa, ta'pa 
songlo' tu lentong gaun, anna tadang dio 
to' ba'ba tenda, anna sipa'kada Puang tu 
Musa. 

10 Tatonna tiromi to buda tu lentong 
gaun iato tunannang dio to' ba'ba tenda, 
bendan nasangmi, anna pada tukku 
menomba dio ba'ba tendana. 

11 Sitiro lindomi PUANG tu Musa, 
Nama'kada lako Musa, butung to misa' 
tolino sipa'kada sangmanena, mangkato 
sulemi tu Musa lako to' tenda. Apa iatu 
taunna, iamo Yosua, anakna Nun misa' 
to mangura, tae' namallai dio mai tenda 
iato. 


Palakunna Musa la untiro 
kamala'biranNa PUANG 


33:12-23 
12 Ma'kadami Musa lako PUANG nakua: 
Tonganna Mikua lako kaleku: Solanni 
te bangsa iate, anna tae' Mipokadanna' 
minda tu la Misua ussolanna' moi 

mangkamo Mikua: Kutandai tonganko 
sia Kukaturu-turuiko. 

13 Take Mikaturu-turuina', paissannina' 
tu lalanMi kuurungan untandaiKomi, 
ianna susito kuissan tonganmo, kumua 
Mikaturu-turuina'. Melo Mikilalai, kumua 
iate bangsa iate taumMi. 

14 Ma'kadami PUANG Nakua: Aku 
Kalenaraka la ussolangko, anna 
pomatanai penaammu? 

15 Ma'kadami Musa lako PUANG nakua: 
lake tae'i na Kamu Kalena ussolangkan, 
da Misuakan ke'de' indete. 

16 Belanna umba la dikua unnissanni, 
kumua Mikaturu-turuina', la aku 

la taumMi? Tang bannang iaraka 

te ke Misolangkanni? Susimo 
kadipamarimbangangki to, la aku 

la taumMi dio mai mintu' bangsa dao 
kuli'na padang. 

17 Ma'kadami tu PUANG lako Musa 
Nakua: Iate apa mupokada, la Kupogau, 
belanna Kukaturu-turuiko sia Kutandai 
tonganko. 

18 Nakuami Musa: Patiroammo' tu 
kamala'biramMi. 

19 Ma'kadami tu PUANG Nakua: Iamoto la 
Kupalendu'iko tu mintu' kamadatuangKu 

sia la ussa'bu'Na' sanganNa PUANG dio 
tingayomu: iamoto angKu katuru-turui, 
minda-minda tu Kukaturu-turui, sia 
Kukamasei minda-minda tu Kukamasei. 
20 Sia nakuapa kadanNa PUANG: tae' 
nama'din mutiro tu lindoku, belanna moi 
misa" tolino tae” nakullei untiroNa' anna 
tuo. 

21 Sia Nakuapa PUANG: Den misa' 
inan Kusikandappiran, inde to la munii 
bendan dao buntu batu. 

22 Take lendu'mi tu kamala'birangKu, 
angKu palanko lo'ko' batu sia la 
Kuparerungiko limangKu sae lako 
lendu'Ku. 

23 Attu iato Kuriu'mi sule tu limangKu, 
ammu tiroi tu boko'Ku, apa iatu lindoKu 
tae” nama'din ditiro. 


Diona da'dua papan batu ba'ru 


34:1-35 
34 1 Ma'kadami tu PUANG lako Musa 
Nakua: Parangko kalemu da'dua 
papan batu susito dolona, angKu sura'i 
lako tu mintu' kada dio papan batu dolo 
tu mangka mutesse. 

2 Ma'pasakka'moko ke melambi'i, ammu 
mela'bik kendek langngan buntu Sinai, 
umpennoloiNa' dao botto tanete iato. 
3Moi misa' tau da musolanni kendek 
sia moi misa' tau da naditiro dao nalili' 
buntu iato sia da naden domba sia sapi 
kumande sikandappi' buntu iato. 
4Napa'mi Musa tu da'dua papan batu 
susito dolona: melambi'mi millik anna 
kendek langngan Sinai, susitu kadanNa 
PUANG lako kalena anna tangkei tu 
da'dua papan batu. 

> Songlo'mi tu PUANG lan sangkombong 
gaun, anna sae bendan umpentireke'i, 
sia ussa'bu' sanganNa PUANG. 

6 Lendu'mi tu PUANG dio tingayona 

sia meongli' Nakua: PUANG, PUANG, 
Puang Matua sumpu mamase liu 
kaboro', kalando pesuka' sia kapua 
kamasokananNa sia kamarurusanNa, 

7 tu umpatontong kamasokananNa 

lako ma'sa'bu-sa'bu tau, tu umpagarri' 
mintu' kapatodo-tintingan sia kakelokan 
sia kasalan: inang tae' nabilang 
maseroi tu mintu' to umpogau' kasalan, 
sangadinna umpapakkanni kakelokanna 
mintu' ambe' lako anak-lanto mimi'na 

sae lako osso' ma'pentallunna sia 
ma'penna'pa'na. 

8 Tikarami tu Musa tukku menomba sae 
rokko padang, 

9 anna ma'kada nakua: O Puang iake 
Mikaturu-turuina', Puang la ussolangkan. 
Tonganna iate bangsa iate to makarra' 
penaanna, apa la Mipa'dei dikka' tu 
kapabali-baliangki sia kasalangki, amMi 
pomana'kan. 

10 Ma'kadami tu Puang Nakua: 
Manassamo untananNa' basse, kumua 
la Kupaden tu ba'tu pira-pira tanda 
mangnga, tu tae' bangpa dipadadi 
dao kuli'na padang ba'tu dio lu mintu' 
bangsa: na mintu' tu tau iato mai tu 
musolan la untiroi tu penggauranNa 
PUANG, belanna metakuran tu apa la 
Kupogaurangko. 

11 La mukaritutui tu apa Kupepasanan 
lako kalemu allo iate. Manassa la 
Kurambai dio mai tingayomu tu mintu' 
to Amori sia to Kanaan sia to Het sia to 
Feris sia to Hewi sia to Yebus. 

12 Sia kanandai tu kalemu dio mai 
kasibasseammu pa'tondokan tu 
mupempatui, kumua da anna tau iato 
mai dadi poya dio kalemu. 

13 Sangadinna la mirondonni tu mintu' 
inan pemalaranna sia la mipoka- 

poka tu mintu' batu napodeatanna 

sia la milelleng tu mintu' lentong 
napodeatanna. 

14 Belanna tae” muma'din tukku 
menomba lako deata senga' belanna 
latu sanganNa PUANG iamo Puang noka 
ditimba oloNa, sia Iamo Kapenomban 
noka ditimba oloNa. 

15 Da musibasse tu pa'tondokan iato 
mai, belanna tau iato mai ma'gau' sala 
umpengkaolai deatanna sia napemala'i, 
umbai natoratuko ammu kandei tu 
pemala'na. 

16 Take mualai tu anakna tau iato mai 
la napobaine anakmu, sia iake ma'gau'i 
umpengkaolai deatanna, manassa la 
nanaran duka tu anakmu ma'gau' sala 
umpengkaolai deatanna. 

17 Da mugaraganni kalemu tu rapang- 
rapang dipodeata dipati'no'. 

18 Karitutui tu pa'gauran umpakaraya 
allo roti tang diragii: pitung allo la munii 
ungkandei tu roti tang diragii, susitu 
Kupepasanan lako kalemu, lan attu 
dipamanassa ke bulan Abib, belanna lan 
bulan Abib ammu tassu' lan mai Mesir. 

19 Mintu'na tu anak pa'bunga' urrubak 
pa'tambukan Aku puangna, sia mintu' 
patuoan lakimmu tu bunga'na dadi la 
sapi la iatu domba sia bembe'. 

20 Apa iatu anak keledai pa'bunga' la 
mula'bak misa' domba ba'tu bembe': na 
iake tae'i mula'bakki, manassa la mutoto 
sokkongna. Na mintu' anak pa'bunga'mu 
muane, la mula'bak, sia da naden tau 
mennolo lako Kaleku ma'pala' lo'bang. 
21 | an annan allona la munii mengkarang, 
apa allo ma'pempitu la mutorroi: moi 
attu ma'tengko moi attu pegandungan la 
mutorroi. 

22 Sia la mupogau' tu pa'gauran Pitung 
Minggu, iamo pa'gauran pangrakanan, 
ke pegandungan, sia allo kapua 
pa'rampunan bua-bua, kepentaunanoi. 
23 La sipentallun lan sangtaun tu mintu’ 
muane dio lu kalemi la mennolo lako 
PUANG Puangmi, iamotu Kapenombanna 
to Israel. 

24 Belanna la Kurambai nasang tu mintu' 
bangsa iato lan mai tondokna, dio olomu 
sia Kupakalua'mo tu lili tondokmu: 

moi misa' tau tae'mo la ungkamorai tu 
tondokmu to, ke kendekko la mennolo 

lako PUANG, Kapenombammu, pentallun 
lan sangtaun. 

25 Da mupasiraui apa messu’ tu rara 
pemala' pangrere' mutunu lako Kaleku, 
sia iatu pemala' pangrere' ditunu ke allo 
Pa'pasa, da nadipaalai bongi sae lako 
melambi'. 

26 Mintu' tu bunga” bura padang 
me'lokmu la mubaa tama banuanNa 
PUANG, Kapenombammu. Da mutollo'i 
tu anak bembe' muuai pangandu'na 
indo'na. 

27 Sia Nakuapa PUANG lako Musa: 
Surasanni kalemu te mintu' kada iate, 
belanna tete dio kada iate, angKu 
sibasseangko sola to Israel. 

28 Torromi tu Musa dao sola PUANG 
patangpulo allona patangpulo bonginna, 
tang ungkande roti sia tang unniru' uai: 
Nasura'mi PUANG dao papan tu mintu' 
kada basse, iamotu Sangpulo Kada. 

29 Tatonna mengkalaomo tu Musa dao 
mai buntu Sinai, natangkemi tu da'dua 
papan kasa'bian tonna marassan solo”, 
natae" naissanni, kumua iatu kuli” lindona 
pandila-dila belanna sipa'kada-kada 
Puang. 

30 Tonna tontongimi Harun sola mintu' 
to Israel tu Musa, natiroi tu kuli' lindona 
pandila-dila, mataku'mi tu tau iato mai 
urreke'i. 

31 Attu iato natambaimi Musa tu tau iato 
mai, anna sule tu Harun sola mintu' 
pangulu lan kasirampunan urreke'i, 
namane tu Musa ma'kada lako tau iato 
mai. 

3? Mangkato sae nasangmi tu to Israel 
mentireke' lako Musa, anna pepasananni 
Musa lako tau iato mai tu mintu' apa 
Napokada PUANG lako kalena dao buntu 
Sinai. 

33 Tatonna mangkamo Musa ma'kada 
lako tau iato mai, nalullungimi tu lindona. 
34 Apa iake tamaoi tu Musa umpennoloi 
PUANG la sipa'kada, naalaimi tu lullung 
iato sae lako tassu'na: iatonna tassu'mo 
naparampoammi to Israel tu mintu' kada 
dipepasanan lako kalena. 

35 Take natiroi to Israel tu kuli’ lindona 
Musa pandila-dila, nalullungiomi Musa tu 
lindona sae lako tamanna la sipa'kada 
Puang. 

Pa pakilala la ungkaritutui 
atoran allo katorroan 


35:1-3 

35 1 Nasuami Musa sirampun tu 

mintu' kasirampunan to Israel, 
anna ma'kada lako tau iato mai nakua: 
Iamote tu mintu' kada Napepasanan 
PUANG, kumua naturu'i tau iato mai. 
2 Sipatu lan annan allona Ia dinii 
mengkarang, apa iake allo ma'pempitu 
la mipoattu maindan, iamo misa' 
allo katorroan sundun lako PUANG: 
minda-minda tu mengkarang allo iato, la 
dipatei. 
3Jake allo katorroan da mipadukku api 
lan mintu' banuammi. 


Diona pa'duruk la dipa'pabendanan 
kema sia dipake menomba 


35:4-29 
4Sia nakuapa Musa lako to Israel: 
Iamote tu kada Napepasanan PUANG 
Nakua: 
> Dio mai tu apammi la miala pira ammi 
pa'durukanni lako PUANG: mintu'i tu tau 

la umbaai butung pamengan lako PUANG 
situru' kamasorokan penaanna: Iamotu 
bulaan sia salaka sia tambaga, 

6 sia parada lango-lango sia lango-lango 
makaseda sia karamisi sia lenang melo 
sia bulu bembe’, 

7 sia kuli’ domba laki pa'damorro' 
mararang sia kuli' taka' sia kayu simmin, 
8 sia minna' la ma'pamasiang sia bangki' 
la dirauan minna' la dipa'minnakan sia 
dipa'tokkoan sia la ditunu dipodupa: 

9 sia ake’ ido sia parimata la dipa'matan 
epo’ sia pesambo ara". 

10 Mintu' tu pande dio lu kalemi pada 

la sae unggaragai tu mintu' apa 
Napepasanan PUANG: 

11 Tamotu kema sola tendana sia 
pesambona sia pekadangna sia papanna 
sia pesa'pi'na sia lentongna sia lette'na, 
12 sia iatu patti sola pebullena sia 

tutu” pebase kasalan sia kulambu 
dipa'rerungan: 

13 sia iatu meda sola tu pebullena sia 
mintu' pareananna sia roti dipennoloan: 
14 sia iatu tongkonan palita la 
ma'pamasiang sia la dipasakka' tu mintu' 
pareananna sia palitanna sia iatu minna’ 
la napadukku: 

15 sja jatu inan pemalaran pantunuan 
dupa sola pebullena, sia minna” la 
dipa'minnakan sia dipa'tokkoan sia dupa 
busarungngu': sia kulambu la digaragan 
kulambu ba'ba kema, 

16 sja jatu inan pemalaran dinii mantunu 
sola sala'bi' tambagana sia pebullena sia 
mintu' pareananna, sia iatu pembasean 
sola lentekna: 

17 sia tenda dio lu tarampak sola 
lentongna sia lette'na sia kulambu ba'ba 
tarampak, 

18 sia petana' kema, petana' tarampak 
sola ulangna, 

19sia pakean pangka' la napake 
menomba lan inan maindan, iamotu 
pakean maindan la napake Harun to 
minaa sia mintu' pakeanna anakna, la 
untoe katominaan. 

20 Soro'mi tu mintu' kasirampunan to 
Israel dio mai tingayona Musa. 

21 Pada saemi tu mintu' to tiakka' 
penaanna sia masorok ba'tengna 
umbaa pa'duruk lako PUANG la dipake 
unggaragai tenda kasitammuan sia la 
dipake lan mintu' kamenomban sia la 
digaraga pakean masero. 

22 Pada saemi la muane la baine 
minda-minda masorok penaanna 
umbaa baba' illong sia anting-anting 
sia sissin diparimatai sia manik ata sia 
ma'rupa-rupa pareanan bulaan. Iatu 
mintu' muane tu umpennoloan bulaan 
dipopemala' disorong ditarima sule lako 
PUANG, 

23 Sia mintu' muane tu unnampui parada 
lango-lango sia lango-lango makaseda 
sia karamisi sia lenang melo sia bulu 
bembe' sia kuli' domba laki pa'damorro' 
mararang sia kuli' taka' pada sae nabaa. 
24 Minda-minda tu den salaka ba'tu 
tambaga la napopa'duruk, nasorong lako 
PUANG, sia minda-minda unnampui kayu 
simmin, tu la dipake lako pengkarangan 
kamenomban, nasae umbaai. 

25 Mintu' tu baine manarang ma'karidi' 
kalena, nabaai tu pa'karidi'na: lango- 
lango sia lango-lango makaseda sia 
karamisi sia lenang melo, 

26 sia mintu’ tu baine manarang sia 
tiakka' penaanna, ungkaridi' bulu 
bembe'. 

27 Tatu mintu' pangulu umbaamo 
parimata ake' maido, sia parimata 
dipa'matan epo' sia pesambo ara, 

28 sia pebangki' sia minna’, iamotu 
minna' la dipatama palita sia pebangki' 
la digaragai minna' dipa'minnakan sia 
dipa'tokkoan sia digaragai dupa. 

29 Mintu' muane sia baine tu tiakka' 
penaanna la umbaai tu apa la 
dipopengkarangan tu Napa'pesuan 
PUANG nalopian Musa - mintu' to Israel 
umpopa'langngo' penaanna umbaai to la 
napopamengan lako PUANG. 


Bezaleel sola Aholiab ditambai 
la unggaragai kema 


35:30-36:7 
30 Undinnato nakuami Musa lako mintu' 
to Israel: Tonganna Natambai PUANG tu 
Bezaleel tu Nasa'bu' sanganna, iamotu 
anakna Uri, anakna Hur, dio mai suku 
Yehuda, 
31 sia Naponnoi penaanNa Puang 
Matua, iamotu kakinaan, pa'inaan sola 
kapaissanan lan mintu' pengkarangan, 
32|a untangnga'i tu pandiri sia 
unggaragai bulaan tu natampa sia salaka 
sia tambaga susitu pandiri iato, 

33 sia ussura' parimata sia umpale'ke' 
parimata, sia ussura' kayu sia unggaragai 
tu mintu' napandirinna. 
34 Sia Nakamasei Puang kamanarangan 
lan penaanna la mangada' lako to senga’, 
la ia la Aholiab, anakna Ahisamakh dio 
mai suku Dan. 
35 Naponnoimi kamanarangan sola duai 
tu ba'tengna la ungkarangi tu mintu' 
pengkarangan pande sia pande paliu, sia 
to manarang ma'tannun paruki' dio mai 
bannang lango-lango sia lango-lango 
makaseda sia karamisi sia lenang melo, 
sia to manarang ma'tannun: manarang 
ungkarang ma'rupa-rupa pengkarangan 
sia manarang unggaragai pandiri. 
36 l Tatu Bezaleel sia Aholiab sia 
mintu' to manarang tu Nakamasei 
PUANG kakinaan sia pa'inaan diona tu 
apa iato, anna issanni ungkarangi tu 
mintu' pengkarangan kamenomban Ian 
inan maindan la nakarang susitu mintu' 
apa Napepasanan PUANG. 
2 Natambaimi Musa tu Bezaleel sia 
Aholiab sia mintu' to manarang, 
tu Napatamai PUANG kakinaan tu 
ba'tengna, tu mintu' to dipatiakka' 

penaanna la sae ungkarangi tu 
pengkarangan iato. 

3 Natarimami dio mai Musa tu mintu' 
pa'duruk tu nabaa to Israel la dipake 
lako pengkarangan, tu dikarang 
menomba, lan inan maindan, kumua 
anna karangi tu pengkarangan iato. Apa 
iake melambi'oi tontongpa nabaa tau 
iato mai tu pamengan langngo' penaa. 
“Sia iatu mintu’ to manarang, tu 
ungkarang mintu' pengkarangan diona 
inan maindan iato, pantan sae lu dio mai 
to' pengkaranganna, 

“anna ma'kada lako Musa nakua: La'bi 
maro' nabaa tu tau iato mai na iatu 

la dipakena lako pengkarangan tu 
Napepasanan PUANG ungkarangi. 

6 Mesuami Musa metamba-tamba lan 

lu to” tenda, nakua: La muane la baine 
damo namasara' la umbaa pa'duruk lako 
inan maindan. Susimoto nanii unta'tanni 
tu to buda umbaapi. 

7 Belanna ganna'mo tu mintu' pareanan 
lako kalena, kumua anna karangi tu 
mintu' pengkarangan iato, ondongpi 
la'bimo. 


KATASSURAN 36.8-12 133 


Diona garaganna kema 


36:8-38 
8 Nagaragaimi to manarang dio mai 
mintu' pande tu kema umpake kulambu 
sangpulo lamba'na, dio mai bannang 
lenang melo dikaridi' sia bannang 
ma'rupa lango-lango sia lango-lango 
makaseda sia karamisi: natannun melo 
tongan sia napopa'karubion lan. 
9]atu landona kulambu iato ke 
misa'oi duangpulo ngkarua siku na 
iatu sangka'na patang siku sia la 
sangsukaranri tu mintu' kulambu iato. 
10 Tatu limang lamba’ kulambu 
napasikande-kande nasang na iato 
limang lamba'na napasikande-kande 
duka. 
11 Nagaragan dukapa ba'tu pira-pira 
kale'ke' lango-lango dio biringna tu 
kulambu misa” dio tampak kulambu 
tu dipasikandenamo, susi dukato 
nagaragan dio biring kulambu dio 
tampakna misa'nao tu dipasikandenamo. 
12 | imangpulo kale'ke' nagaraga dio 
to” biring kulambu sanglamba' na 
limangpulo kale'ke' dio biring kulambu 

misa'nao tu dipasikandenamo; mintu' tu 
kale'ke' iato sipatu nasang. 

13 Nagaragampa limangpulo 

pekadang bulaan, anna pekadang 

iato napasikandeanni tu kulambu, 
naurunganni mendadi misa' tu kema 
iato. 

14 Sia nagaragaipa tu kulambu tenda 
bulu bembe’ la dipotenda dio salianna 
tu kema iato; iatu kulambu tenda iato 
nagaraga sangpulo misa lamba'na. 
15Jake sanglamba'i tu kulambu tenda la 
tallungpulo siku tu landona na patang 
siku tu babana; la sangsukaranri tu 
kulambu tenda sangpulo misa lamba'na. 
16 Tatu limang lamba” kulambu tenda 
napasipatu napamisa', susi dukato tu 
annannapa lamba'na napamisa'. 

17 Nagaragaimo tu limangpulo kale'ke' 
dio biringna to kulambu sanglamba', tu 
kulambu dio iringna tu dipasikandenamo, 
sia limangpulo kale'ke' dio kulambu, 
misa'nao tu dipasikandemo. 

18 Nagaragammo limangpulo pekadang 
tambaga, anna pasikandei tu tenda iato 
mendadi misa". 

19 Sia nagaragan dukamo misa' pesambo 
kuli' domba laki pa'damorro' mararang 

nasamboanni tu tenda iato, na daona lu 
tu pesambo iato misa’ pole pa pesambo 
kuli' taka" 

20 Nagaragammo papan kayu simmin, 
dipabendananni tu kema iato; 

21 jatu landona papan iato sangpulo siku 
ke misa'oi sia iatu babana sangsiku 
sangtangnga ke misa'oi. 

22 Dio misa” papan den da'dua 
petangki'na, tu dipasitoe-toe, napasusi 
nasang to tu mintu' papan kema iato. 
23 Napasusite tu mintu' papan kema iato: 
duangpulo papan tu rampe sau'na. 

24 Nagaragaimo tu patangpulo lette' 
salaka, diongna lu to duangpulo papan: 
da'dua lette' diong misa' papan, dinii 
umpellasukanni tu da'dua petangki' sia 
da'dua pole'o diong misa' papan dinii 
umpellasukanni tu da'dua petangki' 

25 Nasusi dukato nagaragan duangpulo 
papan tu sa'de senga'na kema, iamotu 
rampe rekkena, 

26 sia nagaragan lette' salaka patangpulo 
tu papan iato: da'dua lette' diong misa' 
papan na da'dua pole'o diong misa' 
papan. 

27 Apa iatu boko' kema tu rampe 
matampu' nagaragan annan papan. 

28 Sia nagaragammo da'dua papan la 
untutu'i tu da'dua lette’ kema tu diona 
boko”. 

29 Pada bang tu papan iato da'dua tu 
diongna lu sia daona lu sae langngan 
komba bunga'na. Napasusimoto tu 
papan da'dua, anna padadii tu da'dua 
tetuk. 

30 Tamoto na iatu mintu’ papan la karua 
sola lette’ salakana: sangpulo annan tu 
lette'na: da'dua diong ke misa'oi papan. 
31 Sia nagaragammo ba'tu pira-pira 
pesa'pi' kayu simmin: limang batang 
lako mintu' tu papan dio sangsesena 
kema, 

32 halimang batang lako mintu' papan 
dio sangsesena pole'o, sia limapa lako 
tu mintu' papan dio boko' kema rampe 
matampu'na. 

33 Nagaragaimo tu pesa'pi' lan tangngana 
lan tangnga papan la untarru'i tu mintu' 
papan iato randuk dio mai tampakna sae 
lako tampak sangbalinna. 

34 Sia nakallasa'mo bulaan tu mintu' 
papan sia bulaan nagaraga, tu mintu' 
komba dinii unnulu pesa'pi', sia nakallasa' 
bulaan tu mintu’ pesa'pi'. 

35 Nagaragammo tu kulambu bannang 
lango-lango makaseda sia karamisi sia 
bannang lenang melo dikaridi'; iatu 
sampin iato natannun melo tongan sia 
napopa'karubion lan. 

36 Sia nagarammo a'pa' lentong kayu 
simmin sia nakallasa' bulaan: sia 

iatu pekadangna bulaan digaraga, sia 
napati'noran lentek salaka a'pa'. 

37 Nagaragammo ba'ba tenda tu misa’ 
kulambu bannang lango-lango sia 
lango-lango makaseda sia karamisi sia 
bannang lenang melo dikaridi': misa' 
pa'tannun paruki'. 

38 Sia nagaragammo lima lentong kayu 
simmin sola pekadangna: sia nakallasa' 
bulaan tu tampak daona lu sia tokeranna, 
sia latu lentekna lima tambaga digaraga. 


Diona garaganna patti basse 


37:1-9 
37 1 Nagaragaimi Bezaleel tu patti 
dio mai kayu simmin, duang 
siku ssangtangnga landona sia babana 
sangsiku ssangtangnga sia langka'na 
sangsiku ssangtangnga. 

2 Nakallasa' bulaan massang tongan tu 
lanna lu sia salianna sia nagaragan sa'pi' 
bulaan tiku lao. 

3 Sia napati'noran komba bulaan a'pa', 
napale'ke'i lako a'pa' lette'na, da'dua 
dio sangsesena na da'dua pole'o dio 
sangsesena. 

4Sia kayu simmin nagaraganni tu 
pebullena, anna kallasa'i bulaan. 

> Naulumi tu pebulle tama komba iato dio 
sa'dena patomali, anna ma'din dibulle tu 
patti iato. 

6 Nagaragaimi tu tutu’ pebase kasalan 
dio mai bulaan massang tongan, duang 
siku ssangtangnga landona sia babana 
sangsiku ssangtangnga. 

7 Nagaragaimi tu da'dua karubion bulaan, 
iamotu bulaan pa'kombong nagaragai, 
dao tampakna patomali tu tutu" pebase 
kasalan, 

8 misa” karubion dao tampak sangsesena 
na misa" pole'o dao tampak sangsesena. 
latu tutu” pebase kasalan sola tu 
karubion dao tampakna patomali 
napasikande natampa. 

9 ]atu karubion iato umballa” patomali 
pani'na langngan, anna samboi pani'na 
tu tutu" pebase kasalan sia sitingoan tu 

lindona; namentiro rokko tutu’ pebase 
kasalan. 


Diona garaganna meda 
roti dipennoloan 


37:10-16 


10 Nagaragaimi tu meda kayu simmin, 
duang siku landona, babana sangsiku na 
langka'na sangsiku ssangtangnga. 

11 Nasapu'i bulaan massang anna 
garaganni sa'pi' bulaan tiku lao. 

12 Nagaragai pesa'pi' tiku lao sangpala' 
lua'na, sia nasa'pi' bulaan tiku lao tu 
pesa'pi' iato. 

13 Sia napati'noran komba bulaan a'pa', 
napale'ke'i tu komba iato lako a'pa' 
lentekna dio tu tetukna a'pa'. 

14 Sikandappi' pesa'pi' iato tu naninna 
komba, tu diului pebulle tama la 
dibulleanni tu meda iato. 

15Jatu pebulle iato kayu simmin 
nagaraga, anna sapu'i bulaan, la 
dibulleanni tu meda iato. 

16 Sia nagaraga tu mintu' pareanan la 
dipadao meda iato, iamotu piringna 
sia pindanna sia balubunna sia sere'na 

tu dipa'bolloan: iatu apa iato bulaan 
massang nagaraga. 


Diona garaganna tongkonan palita 


37:17-24 


17 Nagaragammi tu tongkonan palita dio 
mai bulaan massang, iatu tongkonan 
palita bulaan pa' kombong nagaraga, susi 
dukato tu tongkonanna sia batangna, 
iatu bunga tiballa'na sia kalopakna sia 
bunganna napasikande natampa. 

18 Annan tangkena sun dio sa'dena 
patomali: tallu tu tangkena tongkonan 
palita sun dio sa'dena sangbali na iatu 
tallu sun dio sa'de sangbalinna. 

19 Tatu tallu bunga tiballa' susi bunga 
badam rupanna dio sangtangke sola 
kalopakna sia bunganna sia tallu 
bunga tiballa' susi bunga badam 

dio sangtangkenao sola pusona sia 
bunganna, susimoto tu annan tangke 
sun lan mai batang tongkonan palita 
iato. 

20 Nadio batangna tongkonan palita den 
a'pa' bunga tiballa' susi bunga badam 
rupanna sola kalopakna sia bunganna. 

21 Sia misa'pa kalopak diongna lu tangke 
tu sun patomali lan mai: iatu misa' 
kalopak diongna lu tangke tangngana tu 
sun patomali lan mai na iatu misa' pole'o 
kalopak diongna lu tangke sun patomali 
lan mai: susimoto tu annan tangkena 
sun lan mai batang tongkonan palita 
iato. 

22 Mintu' kalopakna sia mintu’ tangkena 
sun dio mai batangna; mintu'na 
dipasikande ditampa dio mai bulaan 
pa'kombong massang. 

23 Nagaragammo pitu palita sia pesipi'na 
sia inan dinii umpa'dei dio mai bulaan 
massang. 

241atu tongkonan palita sola mintu’ 
pareanna sangtalenta bulaan massang 
digaragai. 


Diona garaganna inan 
pemalaran pantunuan dupa 


37:25-28 


25 Tatu inan pemalaran pantunuan dupa 
kayu simmin nagaragai: sangsiku tu 
lambe'na na sangsiku tu sangka'na, 
massulapa' a'pa', sia iatu langka'na 
duang siku: iatu tandukna sikande dio. 

26 Nasapu' bulaan massang, la papan 
daona lu, la rindingna tiku lao sia iatu 
mintu' tandukna, sia nagaragai sa'pi' 
bulaan tiku lao. 

27 Nagaragammi komba bulaan diongna 
lu sa'pi' siduanan dio sa'dena patomali, 
dinii unnulu pebulle, anna bullei tau. 

28 Tatu pebulle kayu simmin nagaraga, 
anna kallasa'i bulaan. 


Diona kaunggaragaianna minna' la 
dipa'minnakan sia dipa'tokkoan 


37:29 


29 Sia nagaragapa tu minna' maindan Ia 
dipa'minnakan sia dipa'tokkoan sia dupa 
massang busarungngu,, susi panggaraga 
to pande ma'bangki'. 


Diona garaganna inan 
pemalaran pantunuan 


38:1-7 
38 1 Tatu inan pemalaran pantunuan, 
kayu simmin nagaragai limang 
siku tu lambe'na, na limang siku duka tu 
sangka'na, massulapa' a'pa', na tallung 
siku tu langka'na. 

2 Nagaragaimi tu tandukna dio to a'pa' 
lentekna sia iatu tandukna dipasikande 
ditampa nakallasa'i tambaga. 

3 Nagaragaimi tu mintu' pareanan inan 
pemalaran iato, iamotu mai kurinna sia 
pesanglena sia pindan pa'pi'pikanna sia 
petossokna sia peruayanna: iatu mintu' 
pareanan iato tambaga nagaragai. 
4Nagaragampa sala'bi' susi dalla’ sae 
lako tangana diongna lu biringna. 

5 Napati'noranni komba a'pa' tu a'pa' 
tetuk sala'bi', dinii unnulu pebulle. 
Tatu pebulle kayu simmin nagaragai 
anna kallasa'i tambaga. 

7 Naulumi tu pebulle tama to komba dio 
sa'dena inan pemalaran patomali, dinii 
umbullei: inan pemalaran iato lo'bang, 
papan nagaragai. 


Diona garaganna pembasean 


38:8 
8 Tatu pembasean tambaga nagaragai, na 
latu lentekna tambaga duka, samminna 
baine untoe toean dio ba'ba tenda 
kasitammuan, tu digaragai. 

Diona garaganna kulambu tarampak 


38:9-20 
9 Nagaragaimi tu tarampakna: iatu 
rampe sau'na digaragan tenda lenang 
melo dikaridi' saratu' siku lambe'na: 
10 jatu lentongna duangpulo dilette'i 
tambaga duangpulo, na iatu mintu' 
pekadangna lentong iato sia mintu' 
tokeranna salaka digaraga. 
11Rampe rekkena digaragan tenda 
saratu' siku lambe'na: iatu lentongna 
duangpulo dilette'i tambaga duangpulo, 
na iatu mintu' pekadangna lentong iato 
sia tokeranna salaka digaraga. 
12 Tatu rampe matampu'na digaragan 
tenda limangpulo siku lambe'na, jatu 
lentongna sangpulo dilette'i tambaga 
sangpulo, na iatu mintu' pekadangna 
lentong iato sia mintu' tokeranna salaka 
digaraga. 
13 Tatu rampe matallona digaragan duka 
tenda limangpulo siku lambe'na. 
14 Tatu sangsesena digaragan tenda 
sangpulo lima siku lambe'na situang 
lentongna tallu sia tallu lette'na. 

15 Tatu sangsesena - patomalinna ba'ba 
tarampak iato nanii tenda — digaragan 
tenda sangpulo lima siku lambe'na, 
situang lentong tallu sia tallu lette'na. 

16 Tatu mintu’ tenda untikui tarampak 
iato bannang lenang melo dikaridi', 
digaragai. 

17 Mintu' tu lette' lentong iato tambaga 
digaraga, na iatu pekadangna na 
tokeranna salaka sia iatu kallasa' 
sarongna salaka duka. Mintu' lentong 
tarampak iato dipasikande ba'tu pira-pira 
tokeran salaka. 

18 Tatu kulambu ba'ba tarampak 
pa'tannun paruki', bannang lango-lango 
sia lango-lango makaseda sia karamisi 
sia bannang lenang melo dikaridi' tu 
digaragai: duangpulo siku lambe'na, na 
iatu langka'na pada bangsia sangka'na 
tu pa'tannun limang siku, sipatu tu 
mintu' tendana tarampak iato. 

19 Tatu lentong a'pa' sola tu lette'na a'pa 
tambaga digaragai: na iatu pekadangna 
sia sarongna daona lu sia tokeranna 
salaka. 

20 Tatu petangki' kema sia petangki' 
tarampak tiku lao tambaga digaragai. 


1 

Diona mintu' ianan 
dipopareanan dio kema 


38:21-31 


21 Tamote tu bilanganna tu mintu' 
pareanan kema, iamotu kema kasa'bian 
tu napa'peiaran Musa lako to Lewi, 
napangului Itamar, anakna Harun, to 
minaa. 

22 Nagaragaimi Bezaleel, anakna Uri tu 
nadadian Hur, dio mai suku Yehuda tu 
mintu' pareanan Napepasanan PUANG 
lako Musa. 

23 Tatu nasangayokan iamotu Aholiab 
anakna Ahisamakh dio mai suku Dan, 
to pande sia pande paliu sia manarang 
ma'tannun paruki' dio mai bannang 
lango-lango sia lango-lango makaseda 
sia karamisi sia lenang melo. 

24 Mintu'na bulaan dipake dio tu 
pengkarangan ditoe unggaragai inan 
maindan, iamotu mintu' bulaan pemala' 
pangurrande disorong anna ditarima 
sule, timbanganna duangpulo ngkasera 
talenta pituratu' ntallungpulo sikele' 
pada timbanganna sikele' masero. 


KATASSURAN 38.25-30 197 


25 Tatu salakana mintu’ to diia’ lan 
kasirampunan iato, timbanganna saratu' 
talenta sangsa'bu pituratu' pitungpulo 
Ilima sikele' pada timbanganna sikele' 
masero. 

26 Misa’ tau misa” beka, iamo 
sangtangnga sikele', pada timbanganna 
sikele' maindan, dio mai mintu' to 
naala bilangan, tu siduangpulomo taun 
dadinna ba'tu la'bi: mintu'nato den 
annan ratu' ntallu sa'bunna limaratu' 
Ilimangpulo. 

27 Saratu' talenta salaka dipati'noranni 
tu mintu' lentek inan maindan sia iatu 
kulambu; saratu’ lentekna saratu’ talenta 
dipake, simisa' lentek namisa'o talenta. 
28 Tatu sangsa'bu pituratu' pitungpulo 
Ilima sikele' nagaraga pekadang lentong, 
nakallasa' salaka tu sarongna sia 
nagaragan tokeran. 

29 Tatu mintu’ tambaga pemala' 
pangurrande disorong anna ditarima 
sule, timbanganna pitungpulo talenta 
duangsa'bu nna'pa'ratu' sikele'. 

30 Tamoto tu digaragai mintu’ lentek 
ba'ba tenda kasitammuan, sia inan 
pemalaran tambaga sia sala'bi' tambaga 

tu untikui sia mintu' pareanan inan 
pemalaran. 

31 Sia mintu' lentek tenda tarampak tu 
untikui sia mintu' lentek ba'ba tarampak, 
sia iatu mai petangki' kema sia mintu' 
petangki' tenda tarampak untikui. 


Diona garaganna pakean to minaa 


39:1-31 

39 1 Nagaragaimi tu mintu’ pakean 

pangka' la napopake menomba 
lan inan maindan, iamotu mai bannang 
lango-lango, lango-lango makaseda sia 
karamisi, sia nagaragan Harun tu mintu' 
pakean maindan susitu Napepasanan 
PUANG lako Musa. 
2 Tatu epo’ bannang bulaan nagaragai 
sia bannang lango-lango makaseda 
sia karamisi sia bannang lenang melo 
dikaridi' nagaragai. 
3Natampami tu bulaan napemanipi'i 
anna nunnukki bannang bulaan 
napasitannunni bannang lango-lango 
sia lango-lango makaseda sia karamisi 
sia lenang melo, dadi misa” pa'tannun 
kamanarangan. 

4Nagaragaimi tu petampi' palempeng 
dio epo’ tu sikande, anna siumpu' tu 
tampak epo' patomali. 

> Tatu beke” dibekeran epo’ sikande sia 
dipasusi duka garaganna: iamotu mai 
bannang bulaan, bannang lango-lango 
sia bannang lango-lango makaseda sia 
bannang karamisi sia bannang lenang, 
susitu Napepasanan PUANG lako Musa. 
6 Nagaragaimi tu parimata ake' ido, 
disa'pi' bulaan, disura' susi passura' 
peca' unturu' sanganna mintu' to Israel. 
7 Anna pale'ke'i lako tu petampi' 
palempeng epo' patomali, nadadi 
parimata kapengkilalan diona to Israel, 
susitu Napepasanan PUANG lako Musa. 
8 Sia nagaragai tu pesambo ara, 
misa' panggaraga kamanarangan susi 
garaganna epo', iamotu mai bulaan 
sia bannang lango-lango sia bannang 
lango-lango makaseda sia bannang 
karamisi sia bannang lenang melo 
dikaridi'. 

9Massulapa' a'pa' tu rupanna: 
napaduang papa' tu garaganna, 
sangdangkan lambe'na sangdangkan 
duka sangka'na, duang papa’. 

10 Namatai parimata patang borong: 
sangborong dimatai parimata yaspisi' 
mararang sangbatu sia parimata krisoli' 
sangbatu sia parimata malaki' sangbatu, 
iamotu borong bunga'na, 

11 iatu borong ma'penduanna dimatai 
parimata ake' malotong sangbatu sia 
parimata lasuri' sangbatu sia parimata 
yaspisi' maido: 

12 jatu borong ma'pentallunna parimata 
amba' sangbatu sia parimata ake' 
sangbatu sia parimata ketubung 
sangbatu, 

13 jatu borong ma'penna'pa'na dimatai 
parimata pirusa' sangbatu sia ake' maido 
sangbatu sia parimata nepri' sangbatu. 
Mintu' tu parimata iato umposa'pi' 
bulaan lan inanna. 

14Mintu' tu parimata iato unturu' 
sanganna anakna Israel, sangpulo dua 
bilanganna, pada bilanganna sanganna; 
pantan disura' susi passura' peca, 
unturu' sanganna simisa'-misa'i tu 
sangpulo dua sukunna to Israel. 

15 Nagaragaimi tu rante bulaan 
massang dio pesambo ara', diampinni' 
dipopa'karawang. 

16 Sia nagaragai tu da'dua pesa'pi' bulaan 
sia da'dua sissin bulaan, anna pale'ke'i 
tu sissin da'dua lako tampak pesambo 
ara' patomali. 

17 Napale'ke'i tu duang tinting rante 
bulaan diampinni' lako tu da'dua sissin 
dio tampak pesambo ara. 

18 Tatu tampakna duang tinting rante 
diampinni' napale'ke' lako to' pesa'pi' 
da'dua, napatoppo'i tu petampi' 
palempeng epo’ dio tingayo. 

19 Natampai tu da'dua sissin bulaan 
napale'ke'i lako tampak pesambo ara’, 
dio biring lanna lu, umpatu epo’. 

20 Sia natampai tu da'dua sissin bulaan, 
napale'ke'i lako petampi' palempeng 
epo' patomali, diongna lu dio tingayo, 
sikandappi' pa'pasikandean, daona lu 
pepori epo’. 

21 Naporii tu pesambo ara’ lako epo’, 
na iatu sissinna napasipori ulang 
lango-lango anna manda’ dao pepori 
epo’, kumua da natilendok dao mai epo’, 
susitu Napepasanan PUANG lako Musa. 
22 Sia nagaragai tu bayu salian lanna lu 
epo’, pa'tannun lango-lango massang. 
23 Tatu baroko bayu salian ma'tangnga 
melo, susito bayu kararran, iatu 

barokona bayu iato dilu'pi' tiku lao, 
kumua da naserek. 

24 Dio to' biringna bayu salian napalakoi 
ba'tu pira-pira bannang diulang susi 
bua dalima, ma'rupa lango-lango sia 
lango-lango makaseda sia karamisi. 

25 Nagaragai ba'tu pira-pira giring-giring 
bulaan massang, anna giring-giring iato 
napasialla” bua dalima dio to’ biring bayu 
salian, tiku lao napasialla' bua dalima: 
26 sjalla'-alla' misa” giring-giring na 
misa'o bua dalima dio tu biring bayu 
salian tiku lao, tu dipake menomba, 
susitu Napepasanan PUANG lako Musa. 
27 Sia nagaragai tu bayu lanna lu tannun 
lenang melo la napake Harun sola tu mai 
anakna, 

28 sia jatu passapu lenang melo sia tali 
maballo lenang melo sia seppa lenang 
melo diulang, 

29 Sia pepori aak lenang melo diulang, 
ma'rupa lango-lango sia lango-lango 
makaseda sia karamisi: pa'tannun 
paruki' susi Napepasanan PUANG lako 
Musa. 

30 Nagaragaimi tu sa'pi', iamotu makota 
maindan, bulaan massang, anna sura'i 

dao tu misa' passura', iamotu passura' 
peca': Dipamaindanan PUANG. 

31 Napalakoimi misa' ulang bannang 
lango-lango anna pasiporii passapu, susi 
Napepasanan PUANG lako Musa. 


Diona garaganna kema 
naala penaanna Musa 


39:32-43 


32 Attu iato dipasundunmo tu mintu' 
karangna kema, iamotu tenda 
kasitammuan, nagaragaimo to Israel 
susitu mintu'na Napepasanan PUANG 
lako Musa, susimo kanagaraganna to. 
33 Nabaami lako Musa tu kema iato, 
iamotu tenda sola mintu’ pareananna, 
iamotu pekadangna sia papanna sia 
pesa'pi'na sia lentongna sola lette'na, 
34 jatu pesambona kuli' domba laki 
pa'damorro' mararang, sia pesambo kuli' 
taka' sia kulambu dipa'rerungan: 

35 sia iatu patti kasa'bian situang 
pebullena sia tutu' pebase kasalan: 

36 sia jatu meda sola to mai pareananna 
sia roti dipennoloan, 

37 Sia iatu tongkonan palita bulaan 
massang sia iatu palitanna, iamotu 

palitanna dipasirundunan inanna - 

sia mintu' pareana sia mintu'na la 
napadukku: 

38 sia inan pemalaran bulaan, sia minna' 
la dipa'minnakan sia dipa'tokkoan, sia 
dupa sia kulambu dikulambuan tenda: 
39 Sia inan pemalaran pantunuan situang 
sala'bi' tambaga dio sia pebullena sia 
mintu' pareananna, sia pembasean 
situang lette'na, 

40 sia kulambu dio lu tarampak sia 
lentongna situang lette'na sia kulambu 
ba'ba tarampak situang ulangna sia 
petangki'na sia mintu' pareanan dipake 
menomba lan kema, iamotu tenda 
kasitammuan: 

41 sia pakean pangka' napake menomba 
lan inan maindan, iamotu pakean 
maindan la napake Harun to minaa 

sia mintu' napake anakna muane, la 
ungkarang toean to minaa. 

42 Susi mintu' tu Napepasanan 

PUANG lako Musa, susimo tu mintu' 
pengkarangan iato nakarang to Israel. 
43 Napasileleimi matanna Musa tu 
mintu' pengkarangan iato, manassamo 
nakarang tau iato mai susitu mintu' 
Napepasanan PUANG, susimo 

kanakaranganna to. Napassakkemi 
Musa tu tau iato mai. 


Musa umpabendan kema 


40:1-38 

40 1 Ma'kadami tu PUANG lako Musa 

Nakua: 
2Jake allo bunga'na lan bulan 
tipamulanna la mupabendanmo to tu 
kema, iamotu tenda kasitammuan. 
3La mupatama tu patti kasa'bian, 
parerungi kulambu. 
4Sia jatu meda la mubaa tama sia 
pasirundunanni dao tu apa sipato' 
mupalenna, sia baa dukai tama tu 
tongkonan palita, ammu padaoi tu 
mintu' palitanna. 
> Tatu inan pemalaran bulaan dinii untunu 
dupa la mupadio tingayo patti kasa'bian. 
Ammu toke'i tu kulambu ba'ba kema. 
6Jatu inan pemalaran pantunuan la 
mupadio tingayo ba'ba kema, iamotu 
tenda kasitammuan. 
7Tatu pembasean la mupadio alla'na 
tenda kasitammuan na inan pemalaran, 
ammu issii uai. 


KATASSURAN 40.8-15 206 


8 Undinnato la mupabendan tu tenda 
tarampak tiku lao, ammu toke'i tu 
kulambu dio ba'ba tarampak iato. 
9Mumane unnalai tu minna' 
dipa'minnakan sia dipa'tokkoan, 

ammu minnakki tu kema sia mintu' 
barang apa lan sia pamaindanni sola tu 
mai pareananna, anna maindan. 

10 Sia la muminnakki tu inan pemalaran 
sia pantunuan sola tu mai pareananna, 
sia la mupamaindan tu inan pemalaran 
iato anna tarru’ maindan. 

11|a muminnakki tu pembasean sola 
lette'na sia pamaindanni. 

12 Mangkato musuai tu Harun sola tu 
mai anakna mentireke' lako ba'ba tenda 
kasitammuan, ammu dio'i. 

13 Ammu papakei pakean maindan tu 
Harun sia mubolloi minna’ busarungngu, 
ammu pamarimbanganni, la ungkarangi 
tu toean to minaa lako Kaleku. 

14 Sia suai tu anakna anna sae 
mentireke, ammu papakei tu pakean 
lanna lu. 

15|a mubolloi minna' busarungngu' tu 
tau iato susitu ambe'na mangkamo 
mubolloi, anna karangi tu toean to 
minaa lako Kaleku: la dadimo tu iannato, 

kumua iatu kadibolloianna minna' la 
dadimo lako kalena tu katominaan tu 
tontong nasiosso'i. 

16 Napogau'mi Musa tu mintu'na te: 
susitu Napepasanan PUANG, susimo 
napogau' to. 

17 Tatonna bulan tipamulanna, taun 
ma'penduan tonna allo bunga'na, 
napabendanmi tau tu kema iato. 

18 Napabendanmi Musa tu kema, napadioi 
inanna tu lentekna, napale'ke'mi tu 
mintu' papanna, sia napale'ke' tu 
pesa'pi'na sia napabendan tu lentongna. 
19 Naballa'mi tu kulambu daona lu kema 
anna samboi tenda kema daona lu, 
susitu Napepasanan PUANG lako Musa. 
20 Naalami tu kasa'bian, napalanni patti, 
napalakoi pebulle tu patti iato, nasamboi 
tutu' pebase kasalan tu patti iato. 

21 Nabaami tama kema tu patti iato, 
anna toke'i tu kulambu dipa'rerungan, 
narerungi tu patti kasa'bian, susitu 
Napepasanan PUANG lako Musa. 

22Tatu meda napatama tenda 
kasitammuan, napadio rampe daanna lu 
kema, naboko' kulambu. 

23 Napalenna'mi tu roti dao, 
napasirundunan melo dio oloNa 

PUANG, susitu Napepasanan PUANG lako 
Musa. 

24 Tatu tongkonan palita napatama tenda 
kasitammuan napasitingoanni meda, 
rampe sau'na kema. 

25 Napadao nasangi tu palita iato dio 
oloNa PUANG, susitu Napepasanan 
PUANG lako Musa. 

26 Tatu inan pemalaran bulaan napatama 
tenda kasitammuan napadioi tingayo 
kulambu. 

27 Natunumi tu dupa dao, susitu 
Napepasanan PUANG lako Musa. 

28 Natoke'mi tu kulambu ba'ba kema. 

29 Tatu inan pemalaran pantunuan 
napadio sikandappi' ba'ba kema, iamotu 
tenda kasitammuan, anna pennoloanni 
tu pemala' ditunu pu'pu dao sia kande 
dipemalaran, susitu Napepasanan 
PUANG lako Musa. 

30 Tatu pembasean napadio alla'na tenda 
kasitammuan na inan pemalaran, anna 
issii uai la dipembase. 

31 Tatu uai lan nabasean limamna sia 
lentekna Musa sola Harun sia iatu mai 
anakna muane. 

32 Take tamami tenda kasitammuan sia 
iake urreke'i tu inan pemalaran, nabasei 

tu kalena susitu Napepasanan PUANG 
lako Musa. 

33 Napabendanmi tu tenda tarampak 
untikui kema iato sia napabendan 
duka tu inan pemalaran, anna toke'i tu 
kulambu dio ba'ba tarampak. Susimoto 
tu Musa umpalanda'i tu pengkarangan 
iato. 

34Nasamboimi gaun tu tenda 
kasitammuan na iatu kamala'biranNa 
PUANG parrang ussitutu'i tu kema iato, 
35 haurungan iatu Musa tang nakulle 
tama tenda kasitammuan, belanna 
naniimo gaun sia nasitutu'mo 
kamala'biranNa PUANG tu kema iato. 
36 Take sulemi langngan tu gaun diong 
mai kema iato, ke'de'omi tu to Israel dio 
lu kalingkanna. 

37 Apa iake tae'pi nasule langngan tu 
gaun, tae' duka nake'de' dio mai tu tau 
iato mai sae lako sulena pole' langngan 
tu gaun. 

38 Belanna iatu gaunNa PUANG ussamboi 
kema, ke allona, sia nanii api ke 
bonginna dio pentirona mintu' to Israel 
lan mintu' kalingkanna. 


SURA' KATOMINAAN 


Diona pemala' ditunu pu'pu' 


1:1-17 

1Natambaimi PUANG tu Musa, 

anna ma'kada lako lan mai Tenda 
Kasitammuan, Nakua: 
2 Ma'kadako lako to Israel sia kuanni 
kumua: lake denkomi misa’ la memala’ 
lako PUANG, sipatu la miala dio mai 
patuoammi, tu la mipemalaranna, la 
dio mai sapimmi la dio mai domba sia 
bembe'mi. 
3Jatu pemala'na, ke misa'i pemala' 
sapi ditunu pu'pu', manassa ia la 
napemalaran tu lakinna, tu tae' tattanna. 
La nabaa lako ba'ba Tenda Kasitammuan 
kumua anna padenanni kapaimanan dio 
oloNa PUANG. 
4La naremme' tu ulu pemala' ditunu 
pu'pu' iato; ianna susito, la napabu'tuan 
kapaimanan, kumua anna padenanni 
kadiseroian kasalan. 

> Mangkato natunumi tu sapi iato dio 
oloNa PUANGna iatu anakna Harun, tu 
mai to minaa, unnalai tu rara nabaai 

la napa'pi'pikan tiku lao dao inan 
pemalaran, tu dio to' ba'ba Tenda 
Kasitammuan. 

6 Anna liu'i tu pemala' ditunu pu'pu' iato 
sia naira' sia nata'tak. 

7 Napalangnganni api anakna Harun, 

to minaa, tu inan pemalaran, namane 
untamben kayu dao api iato. 

8 Sia mintu’ tu ira'na sia ulunna sia 
lompona naato' anakna Harun, to minaa, 
dao kayu, tu ditamben dao api dao inan 
pemalaran iato. 

9 Anna dibasei tu tambuk barinni'na sia 
lentekna sia la natunu pu'pu' to minaa tu 
mintu'nato dao inan pemalaran, iamotu 
pemala' ditunu la dipobau busarungngu' 
dio oloNa PUANG. 

10 Tatu pemala'na, ke patuoan bitti’ susi 
domba sia bembe' la dipopemala' ditunu 
pu'pu, la napopennolo tu lakinna tu tae' 
tattanna. 

1 La natunu dio rampe daanna lu inan 
pemalaran dio oloNa PUANG: anna 
anakna Harun, tu to minaa la umpi'pikki 
rara tiku lao dao inan pemalaran iato. 

12 La naira'-ira' sia nata'tak-ta'tak, anna 
ato'i to minaa tu mintu' ira'na sola ulunna 
sia lompona dao kayu, tu ditamben dao 
api dao inan pemalaran iato. 

13 Anna dibasei tu tambuk barinni'na sia 
lentekna sia la napopennolo to minaa tu 
mintu'na sia la natunu pu'pu' dao inan 
pemalaran, la dipopemala' ditunu pu'pu' 
iamotu pemala' pantunu la dipobau 
busarungngu' dio oloNa PUANG. 

14 Take manuk-manukki tu pemala'na 
lako PUANG, iamotu pemala' ditunu 
pu'pu' la napennoloan tu bu'ku' ba'tu 
anak dangan-dangan. 

15 La napalangngan inan pemalaran to 
minaa sia la napula' tu ulunna, anna 
tunui dao inan pemalaran, sia la naparra 
tu duku'na anna to'do tu rarana lako 
rinding inan pemalaran. 

lo Tatu bianna, tu nanii kande lan, la 
dialai, anna tibei dio rampe matallona 
inan pemalaran dio to' au. 

17 Sia la naserek dio to” pani'na tu manuk- 
manuk iato, apa tae' napasisarakki, anna 
tunui to minaa dao inan pemalaran, dao 
kayu, tu ditamben dao api: iamo pemala' 
ditunu pu'pu', iamotu pemala' pantunu la 
dipobau busarungngu' dio oloNa PUANG. 

Diona kande dipemalaran 


2:1-16 

1 Take denni misa" tau umpemalaranni 

lako PUANG tu misa’ pemala', iamotu 
kande dipemalaran, iatu la napemalaran 
iamo ta'pung manisak nabolloi minna’ 
sia napasisola dupa. 
2 Anna baai lako anakna Harun, to 
minaa: ke mangkai naalai to minaa 
sangka'pan tu ta'pung manisak iato sia 
minna' sisola tu dupa, natunui tu pemala 
iato dao inan pemalaran iamo pemala' 
kapengkilalan la dipopemala' pantunu, la 
dipobau busarungngu' dio oloNa PUANG. 
3 Tatu torronapa tu kande dipemalaran 
napotaa Harun sola mintu' anakna, 
iamotu tarru' maindanna mintu' pemala' 
pantunu, tu dipemalaran lako PUANG. 
“Take la umpemalarangko kande 
dipemalaran, iamotu apa ditunu lan 
dapo’, ta pung manisak la digaragai, 
iamotu pa'ranggina tang diragii 
dipasigerok minna’, sia roti manipi' tang 
diragii dipasapui minna’. 
> Tatu pemala'mu ke kande dipemalaran 
diba'te lan pamuntu, iatu iannato ta'pung 

manisak digaragai tu tang diragii, tu 
dipasigeroknamo minna'. 

6 Tepu-tepui ammi bolloi minna': iamoto 
tu kande dipemalaran. 

7 Tatu pemala'mu ke kande dipemalaran, 
tu dipadio panti, ta'pung manisak sola 
minna' la digaragai. 

8Jatu kande dipemalaran, tu 
mangkannamo dikarang susito, la 
dipemalaran lako PUANG: iatu iannato la 
diparampo lako to minaa, tu la umbaai 
lako inan pemalaran. 

?To minaa la unnangka'i tu pemala' 
kapengkilalan dio mai kande dipemalaran 
anna tunui dao inan pemalaran, 
iamotu pemala' pantunu, la dipobau 
busarungngu' dio oloNa PUANG. 

10 Tatu torronapa tu kande dipemalaran 
napotaa Harun sola mintu' anakna, 
iamotu tarru’ maindanna mintu’ pemala' 
pantunu dipemalaran lako PUANG. 
Tatu kande dipemalaran, tu 
mipennoloan lako PUANG, da 
nadimessu'i, belanna la iatu ragi 

la iatu uai tani' enoan da mitunui 
dipopemala' pantunu, tu dipemalaran 
lako PUANG. 

12|a mipemalaran tu iannato lako 


PUANG, la dipopemala' bua bunga, 
apa tae' nama'din ditunu dao inan 
pemalaran, la dipobau busarungngu'. 
13 Tatu mintu’ pemala' dio mai kande 
dipemalaran la musiai: da mupasalai 
sia basseNa Kapenombammu tu kande 
pemalarammu: iatu mintu' pemala'mu la 
musiai. 

14 Take mupennoloanni lako PUANG tu 
kande dipemalaran dio mai bua bunga, 
iatu burena dinanang dio to' api sia 
lise' gandung diridi' la mupennoloan, 
dipokande dipemalaran dio mai bua 
bunga" 

15 La mubolloi minna’ sia muparokkoi 
dupa, iamoto tu kande dipemalaran. 
le Tatu pemala' kapengkilalan dio mai 
lise’ gandung diridi' sia dio mai minna’ 
sola dupa la natunu to minaa, iamotu 
pemala' pantunu, dipemalaran lako 
PUANG. 


Pemala' kasalamaran 


3:1-17 
l Tatu pemala'na ke pemala' 
kasalamaran, sia iake sapi 

napemalaran, la napennoloan lako 
PUANG tu misa’ sapi laki ba'tu birang tu 
tae" tattanna. 

2|a naremme' tu ulu pemala'na sia la 
natunu dio to' ba'ba Tenda Kasitammuan, 
sia iatu rarana la napa'pi'pikan to minaa, 
iamotu mai anakna Harun, tiku lao dao 
inan pemalaran. 

3]atu pemala' kasalamaran tu 
dipopemala' pantunu la napennoloan 
lako PUANG tu kampipi'na sia mintu' 
lompo dio lu tambuk barinni' iato, 

4 sia bale'ke'na da'dua sola lompona dio, 
sia iatu lompo aakna sia tampak atena; 
la naalai sola bale'ke'na. 

? Mintu'na to la natunu anakna Harun 
dao inan pemalaran, iamotu dao pemala 
ditunu pu'pu', dao kayu, tu ditamben 
dao api, la dipopemala' pantunu dipobau 
busarungngu' dio oloNa PUANG. 

“Tatu pemala'na, ke misa” domba ba'tu 
bembe' napopemala' kasalamaran lako 
PUANG, la napennoloan tu misa' patuoan 
tae' tattanna, iamotu lakinna ba'tu 
birangna. 

7 Take domba tu la napemalaran, la 
napennoloan dio oloNa PUANG, 

8 sia la naremme' tu ulu pemala'na, anna 
tunui dio to' ba'ba Tenda Kasitammuan, 
sia iatu rarana la napa'pi'pikan anakna 
Harun tiku lao dao inan pemalaran. 
9]atu pemala' kasalamaran la 
napennoloan tu lompona dipopemala' 
pantunu lako PUANG, iamotu mintu' 
ikko' malompona, tu sipatu nata'takki 
sikandappi' buku boko'na, sia iatu 
kampipi'na sia iatu lompo dio lu tambuk 
barinni' iato. 

10]a duka tu bale'ke'na da'dua sola 
lompona dio, sia iatu lompo aakna sia 
balaan atena: la naalai sola bale'ke'na. 
11 Mintu'nate la natunu to minaa dao inan 
pemalaran, la dadi kande dipopemala' 
pantunu lako PUANG. 

12 Tatu pemala'na ke misa'i bembe’ 
birang, la napennoloan dio oloNa 
PUANG, 

13|a naremme' tu ulunna, anna tunui dio 
to' ba'ba Tenda Kasitammuan, sia iatu 
rarana la napa'pi'pikan anakna Harun 
tiku lao dao inan pemalaran. 

14 Tatu iannato la napennoloan tu 
pemala'na, dipopemala' pantunu lako 
PUANG, iamotu kampipi'na sia iatu 
lompo dio lu mintu' tambuk barinni' iato: 

15 ja duka tu bale'ke'na da'dua sola tu 
lompona dio sia iatu lompo aakna sia 
balaan atena: la naalai sola bale'ke'na. 
16 Mintu'nate Ia natunu to minaa dao inan 
pemalaran, la dadi kande dipopemala' 
pantunu, la dadi bau busarungngu': 
mintu'na tu lompo iamo dipapatuan 
PUANG. 

17 Tamote tu misa’ apa dipondok 
matontongan la misiosso'i dio lu mintu' 
inan minii torro, kumua da mikandei tu 
lompo sia iatu rara. 


Diona suru' pengkalossoran 


4:1-5:13 

1 Ma'kadami tu PUANG lako Musa 

Nakua: 
2 Pokadanni to Israel te kada iate: Iake 
denni tau kasalan natae" naangga'i diona 
misa" apa tu Nagagai PUANG umpogau'i, 
anna pogau'i tu misa" apa iato: 
3 jake to minaa tu mangka dibolloi minna 
kasalan, napotete anna diparampo sala 
lako mintu' tau, manassa la napennoloan 
lako PUANG tu misa” anak sapi laki, 
tu tae" tattanna belanna kasalanna, la 
diposuru' pengkalossoran. 

“Tatu sapi laki iato la nabaa lako to’ 
ba'ba Tenda Kasitammuan dio oloNa 
PUANG sia la naremme' tu ulu sapi laki 
iato, anna tunui dio oloNa PUANG. 

> Na iatu to minaa dibolloi minna’ la 
unnalai pira tu rara sapi laki iato, nabaai 
lako to” Tenda Kasitammuan. 

6 Na to minaa iato la unnoton rakka'na 
tama rara iato, anna pi'pikki pempitu dio 
oloNa PUANG, dio tingayona kulambu 
inan maindan iato. 

7 Sia iatu to minaa iato urrarai tu tanduk 
inan pemalaran pantunuan dupa, tu 
bendan dio oloNa PUANG lan Tenda 
Kasitammuan: iatu mintu' rara sapi laki 
tu torronapa la nabolloan diong to" lette’ 
inan pemalaran dinii mantunu, tu bendan 
dio to' ba'ba Tenda Kasitammuan. 

8 Mintu' tu lompona sapi laki diposuru' 
pengkalossoran la naalai dio mai, iamotu 
kampipi'na, sia mintu' lompo dio tambuk 
barinni' iato, 

9 sia iatu bale'ke'na da'dua sola tu lompo 
dio, sia iatu lompo aakna sia balaan 
atena; la naalai sola bale'ke'na, 

10 susitu diala dio mai sapi pemala' 
kasalamaran: anna tunui to minaa dao 
inan pemalaran dinii mantunu. 

11 Sia jatu balulang sapi laki sia mintu' 
duku'na sola ulunna sia lentekna sia 
tambuk barinni'na sia tai lanna tambuk 
barinni'na, 

12 jamoto mintu’ kalena sapi laki iato la 
nabaa lako salian to’ tenda, lako to’ inan 
masero, nanii tau umbolloan au; anna 
patamai kayu natunui: dio to’ inan dinii 
umbolloan au, la dinii untunu pu'pu'i. 

13 Take kasalanni tu mintu’ kasirampunan 
to Israel natae’ naangga'i sia kabunian 
tu apa iato dio pentirona kombongan 
iato sia patengkan lako misa’ pepasanNa 
PUANG, tu tae’ nama'din dipogau, 
napobannangi kasalan tu tau iato mai, 
14manassa, ke nakanassai tu 

kasalan napogau', iatu kombongan 

la umpemalaran misa' anak sapi laki, tu 
diposuru' pengkalossoran sia la nabaa 
lako tingayo Tenda Kasitammuan. 

15 Anna mintu’ pekaamberanna 
kasirampunan iato la urremme' ulu sapi 
laki iato dio oloNa PUANG sia la natunu 
tau tu sapi laki iato dio oloNa PUANG. 

16 Na jatu to minaa dibolloi minna' la 
naala pira tu rara sapi laki iato, nabaai 
tama Tenda Kasitammuan. 


SURA’ KATOMINAAN 4.17-22 12 


17 Na to minaa iato la unnoton rakka'na 
tama rara iato, anna pi'pikki pempitu dio 
oloNa PUANG dio tingayona kulambu. 

18 Sia iatu rara pira la nararan tu tanduk 
inan pemalaran tu bendan dio oloNa 
PUANG lan Tenda Kasitammuan: iatu 
mintu' rara sapi laki tu torronapa la 
nabolloan diong to’ lette’ inan pemalaran 
dinii mantunu, tu bendan dio to’ ba'ba 
Tenda Kasitammuan. 

19 Mintu' tu lompona Ia naala dio mai sia 
la natunu dao inan pemalaran. 

20| 3 napogau' lako sapi laki iate, 
susitu napogau' lako sapi laki suru' 
pengkalossoran: susimo la napogav' to. 
Na susito iatu to minaa la umpadenanni 
kadiseroian kasalan tu tau iato mai, 
namane dipa'dei tu kasalanna. 

21 Mangkato la nabaa tu sapi laki lako 
salian to” tenda, anna tunu pu'pu'i, susitu 
kamangkanna untunu pu'pu' sapi laki, tu 
dipemalaran bunga'na. Iamote tu suru’ 
pengkalossoranna mintu' kombongan. 

22 Take kasalanni tu misa” arung, 

natae' naangga'i patengkan lako misa' 
pepasanNa PUANG, Kapenombanna, tu 
tae” nama'din dipogau' napobannangi 
kasalan, 

23 manassa, iake nakanassai tu kasalan 
napogau', la umpemalaran misa’ bembe' 
laki, iamotu misa" bembe' laki, tu tae" 
tattanna. 

24|a naremme' tu ulu bembe’ laki iato 
sia la natunu dio to” inan, tu dinii untunu 
pemala' ditunu pu'pu' dio oloNa PUANG: 
iamote tu suru’ pengkalossoran. 

25|a naoton to minaa tu rakka'na 

tama to' rara suru' pengkalossoran, 
anna raranni tu tanduk inan pemalaran 
dinii mantunu: iatu rara torronapa la 
nabolloan diong lette’ inan pemalaran 
dinii mantunu. 

26 Apa mintu’ tu lompona la natunu dao 
inan pemalaran, susitu lompona pemala' 
kasalamaran. Na susito iatu to minaa 

la umpadenanni kadiseroian kasalan tu 
tau iato belanna kasalanna, namane 
dipa'dei. 

27 Take kasalanni misa' tau lan tondok 
natae” naangga'i umpogau' misa’ apa 
nagagai PUANG anna pobannangi tu tau 
iato kasalan, 

28 manassa, iake nakanassai tu kasalan 
napogau' la napemalaran tu misa' 
bembe’, iamotu misa” bembe’ birang tae’ 
tattanna, belanna kasalan napogau'. 

2? La naremme' tu ulu suru’ 
pengkalossoran iato, anna tunui tu 
suru” pengkalossoran dio to’ inan dinii 
untunu pemala' ditunu pu'pu'. 

30[a naoton to minaa tu rakka'na tama 
to' rara, anna raranni tu tanduk inan 
pemalaran dinii mantunu; iatu mintu' 
rara torronapa la nabolloan diong lette' 
inan pemalaran iato. 

31 Apa mintu' tu lompona la naala, 
susito biasanna, ke dialai tu lompona 
pemala' kasalamaran, sia la natunu to 
minaa dao inan pemalaran, la dipobau 
busarungngu' lako PUANG. 

Susimoto tu to minaa la umpadenanni 
kadiseroian kasalan tu tau iato, namane 
dipa'dei tu kasalanna. 

32 Take umpemalaranni misa' 

domba diposuru' pengkalossoran, 

la napemalaran tu misa' domba birang 
tang tattan. 

33|a naremme' tu ulu suru’ 
pengkalossoran iato, anna tunui 
diposuru' pengkalossoran dio to' inan 
dinii untunu pemala' ditunu pupu”. 
34[a naoton to minaa tu rakka'na tama 
to' rara suru' pengkalossoran, anna 
raranni tu tanduk inan pemalaran dinii 

mantunu5 iatu mintu’ rara torronapa la 
nabolloan diong to’ lette’ inan pemalaran 
iato. 
35 Apa mintu’ tu lompona la naala, 
susito biasanna, ke dialai tu lompo 
domba dipopemala' kasalamaran, sia la 
natunu to minaa dao inan pemalaran 
dao pemala' pantunu, tu dipemalaran 
lako PUANG. Susimito tu to minaa la 
umpadenanni kadiseroian kasalan tu tau 
iato diona tu kasalan napogau, namane 
dipa'dei tu kasalanna. 
5 l Take den misa’ tau kasalan urrangi 
penggata tu dipokada maleso sia 
dadi sa'bi belanna narangi kalenamo, 
ba'tu naissanmo, anna tae' napokadai, 
la napassan tu kakadakeanna. 
2 Ba'tu iake denni misa' tau ungkaka' 
apa maruttak, la iatu batang rabukna 
olo'-olo' marera, tu maruttak, la iatu 
batang rabukna patuoan maruttak, la 
iatu batang rabukna olo'-olo' mendonglo 
maruttak, apa tae' naissanni, manassa 
la maruttak sia kasalan tu tau iato. 
3Ba'tu iake ungkaka'i apa maruttakna 
tau, moi umba-umba duka nakua anna 
maruttak, apa tae' naissanni, undi 


4 

namane ungkanassai, manassa tau iato 
kasalan. 

4Ba'tu iake denni misa” tau umpalao 
sumpa sia umpalendu' kadanna, la 
umpogau' misa' kadake, ba'tu melo, 
moi umba-umba nakua tau umpalao 
sumpa umpalendu' kadanna, anna tae' 
naissanni, undi namane ungkanassai, 
manassa tau iato kasalan diona misa' 
apa iato. 

“Jake den naposala lan te misa’ apa iato, 
la naaku tu kasalan napogau' 

6 sia la napemalaran lako PUANG tu misa 
patuoan bitti’ tu birangna, iamotu misa’ 
domba ba'tu misa' bembe' diposuru' 
pengkalossoran, la usseroi tu kasalan 
napogau', susimoto tu to minaa la 
umpadenanni kadiseroian kasalan tu tau 
iato belanna kasalanna. 

7 Apa iake tang nabelai umpaden misa' 
patuoan bitti, la napennoloan lako 
PUANG tu da'dua bu'ku', ba'tu da'dua 
anak dangan-dangan la usseroi tu 
kasalan napogau', iamotu misa" la 
diposuru' pengkalossoran, na iatu misa' 
dipopemala' ditunu pu'pu'. 

8La nabaa lako to minaa, anna 
pemalaranni dolo, tu napatu'tun la 


1 

diposuru' pengkalossoran. La napula' 
tu ulunna dio mai barokona, apa tae' 
naditantangi tarru’. 

?Tatu rara suru” pengkalossoran la 
napa'pi'pikan pira dio to” rinding inan 
pemalaran, apa iatu rara torronapa la 
diparra tu duku'na, anna to'do tu rarana 
dio to” lette’ inan pemalaran: iamote tu 
misa' suru' pengkalossoran. 

10 Tatu ma'penduannato la nakarang 
ditunu pu'pu' situru' pepasanna. 
Nasusito iatu to minaa la umpadenanni 
kadiseroian kasalan tu tau iato diona tu 
kasalan napogau' namane dipagarri'. 

11 Apa iake tang nabelai umpadenni 

tu da'dua bu'ku' ba'tu da'dua anak 
dangan-dangan, ta'pung manisak pissan 
taa sangpulona epa napemalaran diona 
tu kasalan napogau'. Apa da nabolloi 
minna', ba'tu naparokkoi dupa, belanna 
iamote tu misa” suru’ pengkalossoran. 
12| a nabaa lako to minaa, anna alai to 
minaa diong mai sangraku' dipopemala' 
kapengkilalan sia natunu dao inan 
pemalaran dao pemala' pantunu 
dipemalaran lako PUANG: iamote tu 
misa' suru' pengkalossoran. 

13 Susimoto tu to minaa la umpadenanni 
kadiseroian kasalan tu tau iato napobua' 
kasalan napogau' diona misa' te apa iate 
anna dipagarri. Na iatu la'binna iamo 
napotaa to minaa, susi diona kande 
dipemalaran. 


Diona suru' pangakuan sala 


5:14-6:7 
14Ma'kadami tu PUANG lako Musa 
Nakua: 
15 lake denni tau tang maruru’ sia tang 
naangga'i umpogau' kasalan diona apa 
dipamaindanan PUANG, la napemalaran 
lako PUANG tu misa' domba laki 
tu tae' tattanna dio mai domba sia 
bembe' diposuru' pangakuan sala, Ia 
usseroi tu kasalanna, na iatu angga'na 
dibutunganni unturu' sikele' salaka, 
iamotu pada gasa sikele' maindan. 
16 Tatu maindanna tu naposala la 
nasondai sia la narangnganni pole'pa 
pissan taa ma'pellimanna, la nabaa lako 
to minaa anna to minaa umpadenanni 
kadiseroian kasalan tete dio domba 
laki iato tu diposuru' pangakuan sala, 
namane dipagarri'. 

17 Take denni misa’ tau kasalan sia 
umpogau' misa' apa tu Nagagai PUANG, 
anna tae' naissanni manassa sala ia sia 
napassan kalena tu kakadakeanna. 
18|a nabaa lako to minaa tu misa’ 
domba laki, dio mai domba sia bembe' 
tu tae" tattanna dibutunganni angga'na, 
diposuru' pangakuan sala, anna to minaa 
la umpadenanni kadiseroian kasalan 
diona tu apa napogau' natae’ naangga'i 
namane dipagarri'. 
19 Tamote tu misa” suru’ pangakuan sala: 
naseroi tonganmi tu kasalanna lako 
PUANG. 
1 Ma'kadami tu PUANG lako Musa 
Nakua: 
2Jake denni misa” tau umpogau' 
kasalan sia tang maruru' lako PUANG 
sia messakka' lako sangtondokna tu 
diona apa dipopenanna, ba'tu apa 
dipa'pentoean lako kalena, ba'tu 
apa narampa, ba'tu untoro' apanna 
sangtondokna, 
3 ha'tu Urruru apa pa'de, anna messakka 
sia umpalao sumpa tang tongan diona 
apa-apa, tu napogau' tau, tu nanii 
umpogau' kasalan, 


4 

“jake umpogau'i kasalan susito, sia 
iake denni sala, la napasule tu apa 
narampa, ba'tu apa natoro', ba'tu iatu 
apa dipopenanna lako kalena, ba'tu iatu 
apa pa'de anna rurui, 

> ba'tu apa-apa tu nanii umpalao sumpa 
tang tongan. La napasulean ganna' 

tu sondana sia la narangngannipa 
pissan taa pellimanna, anna pasulei 
lako puangna, iamotu allo nanii 
umpemalaranni tu pemala'na belanna 
kasalan. 

6 La napemalaran lako PUANG tu misa’ 
domba laki tang tattan dio mai domba 
sia bembe', dibutunganni angga'na, 
naposuru' pangakuan sala tu la dibaa 
lako to minaa diposuru' pangakuan 
kasalan. 

7 Napadenanni kadiseroian kasalan 

to minaa dio oloNa PUANG, namane 
dipagarri' tu diona mintu' apa naposala. 


Diona pemala' ditunu pu'pu' 


6:8-13 
8 Ma'kadami tu PUANG lako Musa Nakua: 


9Pasanni tu Harun sia anakna kumua: 
Inde sia tu atoranna pemala' ditunu 

pu'pu'. latu pemala' ditunu pu'pu' la torro 
dao dapo' api daona lu inan pemalaran 
situ'turan bongi sae lako melambi'na, sia 
api dao inan pemalaran iato la tontong 
dukku. 

10 Tatu to minaa ma'bayu lenang lanna lu 
sia masseppa lenang nasamboan kalena, 
anna angka'i tu au pemala' ditunu pu'pu, 
to ke purami nakande pu'pu' api, dao 
inan pemalaran, anna bolloanni dio sa'de 
inan pemalaran. 

11 Mangkato la nalendokan tu pakeanna, 
anna ma'pakean senga', anna baai tassu' 
tu au iato lan mai to" tenda lako misa’ 
inan masero. 

12 Na iatu api dao inan pemalaran 

iato la tontong dikampai, da napa'de, 
melambi'oi la natutungoi to minaa tu 
kayu dao, anna dao kayu iato la nanii 
umpasirundunanni tu pemala' ditunu 
pu'pu' sia dao pemala' ditunu pu'pu' la 
nanii untunui tu mintu' lompo pemala' 
kasalamaran. 

13 Dao inan pemalaran iato la tontong 
dikampai tu api, tae” nama'din pa'de. 

Diona kande dipemalaran 


6:14-23 
14Inde sia tu atoranna kande 
dipemalaran. La napemalaran anakna 
Harun dio oloNa PUANG dio tingayo inan 
pemalaran. 
15Na misa' to minaa la unnala ta'pung 
manisak sangka'pan dio mai kande 
dipemalaran sia dio mai minnakna, 
sia dio mai mintu' dupa, tu dao kande 
dipemalaran, anna tunu nasangi dao inan 
pemalaran, la dipobau busarungngu' sia 
la dipopemala' pengkilalan dipemalaran 
lako PUANG. 
16 Tatu torronapa la nakande Harun sola 
anakna: la dikande butung pa'ranggina 
tang diragii dio inan maindan, dio 
tarampak Tenda Kasitammuan la nanii 
tau iato mai ungkandei. 
17 La ditunu tang diragii: iamo taana 
tau iato mai tu Kubenni dio mai tu 
mintu’ pemala' pantunu lako Kaleku; 
iamoto tu tarru’ maindan, susitu suru’ 
pengkalossoran sia iatu suru’ pangakuan 
sala. 

18 Mintu' anakna Harun tu muane 
ma'din ungkandei, iamote tu misa” 
apa matontongan dipondokangkomi la 
misiosso'i tu diona pemala' pantunu 
dipemalaran lako PUANG: minda-minda 
ungkaka'i la maindan. 

19 Ma'kadami tu PUANG lako Musa 
Nakua: 

20Inde sia tu pemala', tu sipatu 
napemalaran Harun sola mintu' anakna 
lako PUANG to allo dinii untokkoi, iamotu 
pissan taa sangpulona epa ta'pung 
manisak dipokande dipemalaran, 
sangsese ke melambi', sangsese ke 
makaroen. 

21|a dikarang diong pamuntu sola 
minna’, la mupennoloan, ke mangkami 
dipasigerok, dipokande dipemalaran sia 
la mupemalaran ditepu-tepu la dipobau 
busarungngu' lako PUANG. 

22 Tatu to minaa, tu la ditokko dio 

mai mintu' anakna la ussondai la 
umpogau'i tu iannate, iamote tu misa’ 
apa dipondok matontongan: la ditunu 
pu'pu' dipemalaran lako PUANG. 

23 Tatu mintu’ kande dipemalaran 
napopemala' to minaa la ditunu pu'pu, 
tae' nala dikande to. 

Diona suru' pengkalossoran 


6:24-30 
24 Ma'kadami tu PUANG lako Musa 
Nakua: 
25 Pokadai lako Harun sia lako mintu' 
anakna kumua: inde sia tu atoran suru' 
pengkalossoran: dio inan dinii untunu 
pemala' ditunu pu'pu', inde dukato la 
dinii untunui tu suru' pengkalossoran dio 
oloNa PUANG, iamoto tu tarru' maindan. 
26 Tatu to minaa umpemalaran suru’ 
pengkalossoran la nakande: la nakande 
dio inan maindan, iamotu dio tarampak 
Tenda Kasitammuan. 
27 Tatu mintu’ apa ke naruai duku’ 
iato, la maindan, sia iake den rarana 
untibura'i pakean, la dibusukki dio 
to'inan maindan. 
28 Tatu kurin mangka dipantollo'i duku' 
iato, la ditesse, apa iake ditollo' lanni 
kurin tambaga, la disussui sia la dibasei 
lan to' uai. 
29 Mintu' to minaa tu muane la ungkandei 
tu pemala' iato, iamoto tu tarru' 
maindan. 


SURA KATOMINAAN 6.30-7.5 25 


30 Apa iatu mintu' suru' pengkalossoran 
tu dibaa rarana tama Tenda Kasitammuan 
la umpaden pengkalossoran lan bilik 
maindan, tae' nama'din dikande to; la 
ditunu pu'pu' iato. 


Diona suru' pangakuan sala 


7:1-10 

lInde sia tu atoranna suru' 
7 pangakuan sala, iamoto tu tarru' 
maindan. 
2 Dio inan dinii untunui tu pemala' 
ditunu pupu”, iamo la dinii untunui 
tu suru” pangakuan sala; sia iatu 
rarana la dipa'pi'pikan tiku lao dao inan 
pemalaran. 
3Tatu mintu’ lompona la dipemalaran 
sia iatu ikko' malompona sia iatu 
kampipi'na. 
“Ia duka tu bale'ke'na da'dua sia iatu 
lompona dio, sia iatu lompo aakna, sia 
balaan atena; la naalai sola bale'ke'na. 
> Mintu'na to la natunu to minaa dao 
inan pemalaran, dipopemala' pantunu 
dipemalaran lako PUANG: iamoto tu 
suru” pangakuan sala. 

6 Mintu' to minaa tu muane la ungkandei 
tu pemala' iato, iamoto tu tarru' 
maindan. 

7 Susitu diona suru’ pengkalossoran susi 
dukamoto tu diona suru' pangakuan 
sala: iatu atoranna pada bangsia: 

iatu iannato napotaa to minaa, tu 
umpadenanni kadiseroian kasalan tete 
dio suru' iato. 

8 Na iatu to minaa, tu umpemalaran 
pemala' ditunu pu'pu'na tau - iatu kuli'na 
pemala' ditunu pu'pu' napemalaran la 
napotaa to minaa iato. 

9 Mintu' tu kande dipemalaran tu ditunu 
lan dapo' sia mintu' apa diba'te lan panti 
sia diong pamuntu la napotaa to minaa 
umpemalaranni, iamoto tu taana. 

10 Tatu mintu’ kande dipemalaran, 

tu dipasigerok minna' ba'tu iatu 
marangkena, la napotaa mintu' anakna 
Harun, pantan la den taana. 


Diona pemala' kasalamaran 


7:11-21 
11 Tnde sia tu atoranna pemala' 


kasalamaran tu la napemalaran tau lako 
PUANG. 

12]ake den tau umpemalaranni tu 
iannato napopemala' pa'pudian, la 
napemalaran situang pemala' pa'pudian 
ba'tu pira-pira pa'ranggina tang diragii 
dipasigerok minna’, sia pa'ranggina 
manipi' tang diragii dipasapui minna’, 
sia ta'pung manisak, tu dipasiraunnamo 
minna’, iamotu pa'ranggina dipasigerok 
minna’. 

13 La napennoloan tu pemala'na sisola 
ba'tu pira-pira pa'ranggina ta'pung 
diragii digaragai, situang tu pemala' 
pa'pudian dipopemala' kasalamaranna. 
14Na iatu pemala' iato pantan 

tama la napennoloan misa'; la 
dipamarimbanganan PUANG: iamoto tu 
la napotaa to minaa tu umpa'pi'pikan 
rara pemala' kasalamaran. 

15Na iatu duku' pemala' pa'pudian 
dipopemala' kasalamaranna la dikande 
to allo nanii umpemalaranni: moi misa' 
apa tae' la dipatorro sae lako masiangna. 
191ake iatu pemala' direre' tu 
napopemala', misa' pemala' pangallonan, 
ba'tu misa' pemala' tanning inaa, la 
dikande bangsiamo lan to allo nanii 
umpemalaranni tu pemala' direre', sia 

iatu torronapa ma'dinmo dikande, ke 
masiangmi. 

17 Apa ianna denpa torro tu duku' 
pemala' direre', ke masiangmi, la ditunu 
mampu’, ke allo ma'pentallunna. 

18 Apa ianna dikande tu duku' pemala' 
kasalamaranna, ke allo ma'pentallunna, 
iatu tau umpemalaranni tae" naalai 
penaanNa PUANG, tang direken tu 
napomelona, apa megi'giran tu iannato, 
sia minda-minda ungkandei iamo ia 
umpassanni tu kakadakeanna. 

19 Sia jatu duku' pemala' narua apa 
maruttak tae' nama'din dikande 
sangadinna la ditunu mampu’; apa iatu 
duku' pemala' minda-minda masero, 
ma'din nakande. 

20 Apa minda-minda ungkandei tu duku' 
pemala' kasalamaran tu apanNa PUANG, 
anna den maruttakna dio kalena, tau 
iato la disabu'i dio mai sangtondokna. 
21 Susi dukato, minda-minda ungkaka'i 
tu apa maruttak ba'tu maruttakna tau 
ba'tu olo'-olo' maruttak ba'tu misa’ 
olo'-olo' mendonglo' maruttak, anna 
kandei tu duku' pemala' kasalamaran, tu 
apanNa PUANG, tau iato la disabu'i dio 
mai sangtondokna. 

Digagai ungkande lompo sia rara 


7:22-27 
22 Ma'kadami tu PUANG lako Musa 
Nakua: 
23 Pokadanni to Israel kumua: Da 
mikandei tu lompo sapi, ba'tu lompo 
domba, ba'tu lompo bembe’. 
24 Tatu lompo olo'-olo' mate, ba'tu lompo 
olo'-olo' dibesse-besse ma'din sia dipake 
dio lu ma'rupa-rupa pengkarangan, apa 
da len mikandei. 
25 Belanna minda-minda ungkandei tu 
lompo patuoan, tu dinii unnalai pira 
dipemalaran pemala' pantunu lako 
PUANG - iatu to ungkandei to, la disabu'i 
dio mai sangtondokna. 
26 Susi dukato lan lu mintu' inan 
minii torro da mikande rara, la rara 
manuk-manuk, la rara patuoan. 
27 Minda-minda ungkande rara moi 
rara apa, tau iato la disabu'i dio mai 
sangtondokna. 

Taana to minaa dio 
mai pemala' kasalamaran 


7:28-38 
28 Ma'kadami tu PUANG lako Musa 
Nakua: 
29 Pokadai lako to Israel kumua: 
Minda-minda umpemalaran pemala' 
kasalamaran lako PUANG, Ia 
napennoloan sangtaan pemala' 
kasalamaranna lako PUANG Ia 
dipopemala'. 
30 imanna kalena la umpennoloanni tu 
pemala' pantunu tu dipemalaran lako 
PUANG, la napennoloan tu lompona 
sola dadanna: na iatu dadanna la 
disorong ditarima sule dio oloNa PUANG 
dipopemala' disorong ditarima sule. 
31 La natunu to minaa tu lompona dao 
inan pemalaran, apa iatu dadanna la 
napotaa Harun sola mintu' anakna. 
32 Na jatu pesese kananna la miben 
to minaa dipamarimbangan dio mai 
pemala' kasalamarammi. 
33 Minda-mindai tu mai anakna Harun, tu 
umpemalaran rara pemala' kasalamaran 

sia lompona, iamo la umpotaai tu pesese 
kananna. 

34 Belanna iatu dada disorong ditarima 
sule sia iatu pesese dipamarimbangan 
Kuala dio mai to Israel, iamotu dio mai 
pemala' kasalamaranna, Angku benni 
Harun, to minaa, sia lako mintu' anakna: 
iamotu misa' apa dipondok matontongan 
lako mintu' to Israel. 

35Jamote tu taa maserona Harun sia 
mintu' anakna dio mai tu mintu' pemala' 
pantunu, dipemalaran lako PUANG, lan 
allo Nanii umpopengkareke'i tu tau iato 
la untoe pentoean to minaa ungkamayai 
PUANG. 

36 Tatu iannato Napepasanan PUANG 

la diben tau iato mai pamenganna to 
Israel lan tu allo Nanii untokkoi, iamoto 
tu misa' apa dipondok matontongan 
nasiosso'i. 

37 Tamote tu atoran pemala' ditunu 
pu'pu, tu kande dipemalaran, tu suru’ 
pengkalossoran, tu suru' pangakuan 
sala, tu pemala' pa'tokkoan sia tu 
pemala' kasalamaran, 

38 tu Napepasanan PUANG lako Musa 
dao buntu Sinai, lan to allo Nanii ussua 

to Israel umpemalaran pemala'na lako 
PUANG lan padang pangallaran Sinai. 


Harun sola mintu' anakna ditokko 


8:1-36 

1 Ma'kadami tu PUANG lako Musa 

Nakua: 
2 Alami tu Harun sola tu mai anakna 
tu nasisolan, pakeanna, minna' 
dipa'tokkoan, sapi laki tu diposuru' 
pengkalossoran, tu da'dua domba laki 
sia baka nanii roti tang diragii, 
3 ammu tambai sirampun tu mintu’ 
kasirampunan dio to' ba'ba Tenda 
Kasitammuan. 
4Napogau'mi Musa susitu Napepasanan 
PUANG lako kalena, anna ditambai 
sirampun tu kasirampunan iato dio to' 
ba'ba Tenda Kasitammuan. 
5 Ma'kadami tu Musa lako kasirampunan 
iato nakua: Iate apa dadi te, iamo apa 
Napepasanan PUANG la dipogau'. 
6 Nasuami Musa tu Harun sola tu mai 
anakna sae mengkareke” nadio'i uai. 
7 Mangkato napapakeimi bayu lanna 
lu, naporii pepori aak, napapakei bayu 

lamba', napapakei epo' dio salian 
napadioi pepori epo', anna porii. 

8 Mangkato napalakoimi pesambo ara' 
sia napatamai pesambo ara' tu Urim sia 
Tumim. 

9 Napassapui tu ulunna, anna palakoi 
dio tingayona passapu tu makota 
bulaan, iamotu makota maindan, susitu 
Napepasanan PUANG lako Musa. 

10 Naalami Musa tu minna' 
dipa'minnakan, anna minna'i tu 

kema sia mintu'na lanna lu, anna 
pamaindanni. 

11 Tatu minna' iato pempitu napa'pi'pikan 
inan pemalaran, sia naminna'i tu inan 
pemalaran sola mintu' pareananna 

sia pembasean sola lette'na la 
umpamaindanni. 

12 Mangkato nabolloammi tu minna' 
pa'tokkoan iato dao ulunna Harun sia 
natokko la umpamaindanni. 

13 Nasuami Musa tu mai anakna Harun 
sae mengkareke' anna papakei bayu 
lanna lu, napori pepori aak sia natalii 
susitu Napepasanan PUANG lako Musa. 
14 Mangkato nasuami umpopengkareke'i 
tu sapi laki diposuru' pengkalossoran, 
anna remme'i Harun sola tu mai 

anakna tu ulu sapi laki iato diposuru' 
pengkalossoran. 

15 Natunumi anna otonni Musa tu 
rakka'na tama to' rara, anna raranni 

tu tanduk inan pemalaran tiku lao 

sia naseroi dio mai kasalan tu inan 
pemalaran, iatu rara torronapa nabolloan 
diong to" lette’ inan pemalaran: susimoto 
nanii umpamaindanni sia umpadenanni 
kadiseroian kasalan. 

16 Naalami tu mintu' kampipi'na, balaan 
atena, tu bale'ke'na da'dua sola tu 
lompona dio, anna tunui Musa dao inan 
pemalaran. 

17 Apa iatu sapi laki sola balulangna, 
duku'na sia tai lanna tambuk barinni'na 
natunu pu'pu' dio salian to" tenda, susitu 
Napepasanan PUANG lako Musa. 

18 Mangkato napopengkareke'mi tu 
domba laki dipopemala' ditunu pu'pu, 
anna remme'i Harun sola tu mai anakna 
tu ulu domba laki iato: 

19 hatunui, anna pa'pi'pikanni Musa inan 
pemalaran tiku lao tu rarana. 

20 Nata'tak-ta'takmi tu domba laki iato, 
anna tunui Musa tu ulunna, tu mintu' 
pa'ta'takna sia iatu lompona. 

21 Apa iatu tambuk barinni'na sia 
gariginna nabasei, anna tunui Musa tu 
mintu' domba laki dao inan pemalaran: 
ijamoto tu misa’ pemala' ditunu pu'pu' 
dipobau busarungngu' iamotu pemala' 
pantunu, dipemalaran lako PUANG, 
susitu Napepasanan PUANG lako Musa. 
22 Napopengkareke'mi tu domba laki 
tu ma'penduanna, iamotu domba laki 
dipopemala' pa'tokko naremme'i Harun 
sola tu mai anakna tu ulunna domba laki 
iato. 

23 Natunumi anna alai Musa tu rarana 
pira sia nasussui tu baba' talinga 
kananna Harun, tu indo' rakka'na lima 
kananna, sia indo' rakka'na lentek 
kananna. 

24 Sia nasua mengkareke' tu mai anakna 
Harun, anna sussui rara Musa tu baba' 
talinga kananna, tu indo' rakka'na 
lima kananna, sia indo' rakka'na 
lentek kananna, na iatu rara torronapa 
napa'pi'pikan Musa inan pemalaran tiku 
lao. 

25 Naalami tu lompona, tu ikko' 
malompona, mintu' kampipi'na, balaan 
atena, tu bale'ke'na da'dua sola tu 
lompona dio sia tu pesese kananna. 

26 Sia lan mai baka nanii roti tang diragii 
tu dio oloNa PUANG, naala tu misa' 

roti tang diragii, misa' pa'ranggina tu 
dipasirau minna' sia misa' pa'ranggina 
manipi', anna patoppo'i dao mintu’ lompo 
iato sia dao pesese kanan iato. 

27 Mintu'nato napatoppo' dao limanna 
Harun sia dao limanna tu mai anakna, 
anna sorongi sia untarimai sule 
dipopemala' disorong ditarima sule dio 
oloNa PUANG. 

28 Mangkato naala pole'omi Musa tu 
mintu'nato dao mai limanna tau iato 
mai, natunui dao inan pemalaran daona 
lu pemala' ditunu pu'pu': iamoto tu 
pemala' pa'tokko, dipobau busarungngu, 
iamotu pemala' pantunu dipemalaran 
lako PUANG. 

29 Naalami Musa tu dada iato, anna 
sorongi sia untarimai sule, dipopemala' 
disorong ditarima sule, dio oloNa PUANG; 
iamoto tu napotaa Musa dio mai domba 
laki dipa'tokkoan, susitu Napepasanan 
PUANG lako Musa. 

30 Sia naala Musa dio mai tu minna' 
dipa'tokkoan sia dio mai tu rara dao 
inan pemalaran napa'pi'pikanni Harun 
sia pakeanna sia ia duka tu mai anakna 

sia pakeanna anakna: susimoto dinii 
umpamaindan Harun sia iatu mai 
pakeanna sia ia duka tu mai anakna sia 
pakeanna anakna. 

31 Ma'kadami tu Musa lako Harun sia lako 
tu mai anakna nakua: Tollo'i te duku’ 
iate dio to" ba'ba Tenda Kasitammuan, 
inde to dio la minii ungkandei sola tu 
roti lan baka pemala' pa'tokko, susitu 
Kupa'pepasanan kumua la nakande 
Harun sola tu mai anakna. 

32 Na iatu duku’ sia roti torronapa la 
mitunu mampu". 

33 Tae' mila mallai dio mai to' ba'ba 
Tenda Kasitammuan lan pitung allo, sae 
lako ganna'na tu allo, iamotu allo dinii 
untokkokomi belanna lan pitung allo Ia 
dinii untokkokomi. 

34 Susitu dipogau'na allo iate, susi 
dukamoto mesua tu PUANG la umpogau'i 
tu allo undinna, la umpadenangkomi 
kadiseroian kasalan. 

35 La torrokomi dio to” ba'ba Tenda 
Kasitammuan la allona la bonginna lan 
to pitung allo, sia la ungkaritutuikomi 
atoranNa PUANG, da mimate, belanna 
susimoto tu dipepasanan lako kaleku. 

36 Napogau'mi Harun sola tu mai anakna 
tu mintu' apa Napepasanan PUANG 
nalopian Musa. 


Iatu to minaa umparandukmo 
untoe pentoeanna 


9:1-24 

1 Tatonna allo ma'pengkaruamo 

natambaimi Musa tu Harun sola tu 
mai anakna sia mintu' pekaamberan to 
Israel sirampun. 
2 Ma'kadami lako Harun nakua: Alangko 
kalemu misa' anak sapi iamotu misa' sapi 
mangura, la diposuru' pengkalossoran, 
sia misa' domba laki la dipopemala' 
ditunu pu'pu, tu tae’ tattanna, ammu 
pennoloanni lako PUANG. 
3 Sia la mupokada lako mintu’ to Israel 
kumua: Alakomi misa' bembe' laki 
diposuru' pengkalossoran, sia misa' anak 
sapi sia misa' domba tu sangtaunmo 
sia tae' tattanna la dipopemala' ditunu 
pu'pu. 
4Sia misa” sapi sia misa” domba 
la dipopemala' kasalamaran, la 
dipemalaran dio oloNa PUANG, sola 
misa” kande dipemalaran dipasigerok 

minna’, belanna allo iamote Nala sombo 
tu PUANG lako kalemi. 

5Nabaami tau iato mai tu mintu’ apa 
napepasanan Musa sae lako to' Tenda 
Kasitammuan, anna sae mengkareke' tu 
mintu' kasirampunan iato, sia bendan 
dio oloNa PUANG. 

6 Ma'kadami tu Musa nakua: Inde sia tu 
apa Napepasanan PUANG lako kalemi 
ammi pogau'i, kumua anna sombo tu 
kamala'biranNa PUANG lako kalemi. 
7Ma'kadami tu Musa lako Harun 
nakua: Mengkareke'ko lako inan 
pemalaran sia parandanmi tu suru' 
pengkalossorammu sia pemala' ditunu 
pu'pu'mu sia padenanni kadiseroian 
kasalan tu kalemu sia bangsa iato: 
mangkato mumane umparandanni tu 
pemala'na bangsa iato, ammu padenanni 
kadiseroian kasalan susitu Napepasanan 
PUANG. 

8 Mengkareke'mi tu Harun lako to” inan 
pemalaran, anna tunui tu anak sapi la 
naposuru" pengkalossoran kalena. 

9 Nabaami anakna Harun tu rara iato lako 
anna otonni tu rakka'na tama to' rara 
iato nararanni tu tanduk inan pemalaran: 

na iatu rara torronapa nabolloan lako to' 
lette’ inan pemalaran. 

10 Apa iatu lompona sia iatu bale'ke'na sia 
iatu balaan atena suru' pengkalossoran 
natunu dao inan pemalaran susitu 
Napepasanan PUANG lako Musa. 

11 Apa iatu duku'na sia balulangna 
natunu mampu” dio lu salianna to’ tenda. 
12 Mangkato natunumi tu pemala' ditunu 
pu'pu', anna tadoanni anakna Harun tu 
rarana lako ambe'na, anna pi'pikki tu 
inan pemalaran tiku lao. 

13 Natadoan duka tu pemala' ditunu 
pu'pu', tu dita'tak-ta'tak sisola tu ulunna, 
anna tunu nasangi dao inan pemalaran. 
14 Nabaseimi tu tambuk barinni'na sola 
tu gariginna, anna tunui dao pemala' 
ditunu pu'pu' daona lu inan pemalaran. 
15 Mangkato napemalarammi tu 
pemala'na bangsa iato; naalai 

tu bembe' laki la diposuru' 
pengkalossoranna bangsa iato, 

anna tunui sia naparandanmo diposuru' 
pengkalossoran, susito bunga'na 
dipogau" 

16 Napemalarammi tu pemala' ditunu 
pu'pu', anna karangi situru' tu atoranna. 

17 Mangkato mesuami umbaai tu kande 
dipemalaran, anna alai sangka'pan, anna 
tunui dao inan pemalaran napasituru' tu 
pemala' ditunu pu'pu' melambi' 

18 Natunu dukami tu sapi sia iatu domba 
laki la dipopemala' kasalamaranna 
bangsa iato, anna anakna Harun 
untadoanni tu rara iato, anna pi'pikanni 
inan pemalaran tiku lao. 

19 Apa iatu mintu' lompo sapi sia 

ikko' malompona domba laki, sola tu 
kampipi'na sia iatu bale'ke'na sia iatu 
balaan atena, 

20 mintu' te lompo tiira'mo napatoppo' 
dao dada dita'tak-ta'tak, anna tunui tu 
mintu' lompo iato dao inan pemalaran. 
21 Tatu dada dita'tak-ta'tak sia iatu 
pesese kanan nasorongi sia natarimai 
sule Harun dipopemala' disorong 
ditarima sule dio oloNa PUANG, susitu 
mangka napepasanan Musa. 

22 Naangka'mi Harun tu limanna 

daona lu bangsa iato anna passakkei, 
mangkato mengkalaomi, tonna mangka 
umpemalaranni tu suru' pengkalossoran, 
sia iatu pemala' ditunu pu'pu' sia pemala' 
kasalamaran. 

23 Malemi tama Tenda Kasitammuan 

tu Musa sola Harun, anna tassu' sule 
umpassakkei tu bangsa iato, anna 
sombo tu kamala'biranNa PUANG lako 
bangsa iato. 

24Tassu'mi tu api dio mai oloNa PUANG 
ungkandei tu pemala' ditunu pu'pu' 
sia iatu mintu' lompo tiira'na dao inan 
pemalaran, iatonna tiromi bangsa iato 
tu iannato, siarrakammi anna tukku sae 
rokko padang. 


Kamateanna Nadab sola Abihu 


10:1-7 

10 l Tatu anakna Harun iamotu 

Nadab sola Abihu, pantan 
unnala peruayanna, naparokkoi api sia 
napatoppo'i dupa; susimoto nanii umbaai 
tu api tang sipatu lako oloNa PUANG, tu 
tang Napepasanan Puang lako kalena. 
2 Tassu'mi tu api dio mai oloNa PUANG, 
anna kandei te tau sola duai, namate dio 
oloNa PUANG. 
3Ma'kadami tu Musa lako Harun nakua: 
Inde sia tu Napokada PUANG Nakua: 
Lako tu tau rengke' tongan dio Kaleku, 
la Kupamanassan kumua MaindanNa' 

sia dio pentirona mintu' bangsa la 
Kupapayan tu kamala'birangKu. Kappami 
tu Harun. 

4Natambaimi Musa tu Misael sia Elsafan, 
anakna Uziel, pa'amberanna Harun, anna 
ma'kada lako nakua: Mengkareke'komi, 
alai te siulu'mi dio mai tingayo inan 
maindan ammi solanni tassu' lako 
salianna to' tenda. 

> Saemi mengkareke' anna baai situang 
pakean lanna lu tassu' lako salianna to' 
tenda susitu mangka napokada Musa. 

6 Ma'kadami tu Musa lako Harun sia 
Eleazar sia Itamar, anakna Harun, 
nakua: Da miserangan beluakmi sia 

da miserek pakeammi, kumua da 
ammi mate sia da Nasengkei PUANG tu 
mintu' kasirampunan iate, sangadinna 
mintu' siulu'mi, iamotu mintu' to Israel 
ma'din untangi' tu apa naballa api tu 
Napadukku PUANG. 

7Sia da mitassu' dio mai to” ba'ba 
Tenda Kasitammuan, kumua da ammi 
mate, belanna dio kalemi tu minna' 
pa'tokkoanNa PUANG. Napogau mi tau 
iato mai susitu kadanna Musa. 

Iatu to minaa ke untoei 
pentoeanna, digagai unniru' 
pangiru' mepamalango 


10:8-11 
8 Ma'kadami tu PUANG lako Harun 
Nakua: 
9 Da muiru' uai anggoro' ba'tu pangiru' 
mepamalango, moi iko moi anakmu, ke 
tamakomi Tenda Kasitammuan, kumua 
da ammi mate - iamote tu apa dipondok 
matontongan la misiosso'i: 
10 kumua ammi ma'din 
umpasisengaranni tu apa maindan 
anna apa tang maindan sia apa maruttak 
anna apa tang maruttak, 
11 sia ammi ma'din unnada'i to Israel 
diona mintu' apa dipondok, tu mangka 
Napokada PUANG lako to Israel nalopian 
Musa. 


Diona taa dio mai mintu' 
pemala' tu napotaa to minaa 


10:12-20 


12 Ma'kadami tu Musa lako Harun 
sia lako Eleazar sia Itamar, iamotu 

anak torronapa nakua: Alai tu kande 
dipemalaran tu torrona dio mai pemala' 
pantunu tu dipemalaran lako PUANG, 
ammi kandei tu iannato butung roti 
tang diragii, dio sa'de inan pemalaran, 
belanna tarru' maindan. 

13|a mikande dio to” inan maindan, 
belanna iamoto tu taa dipamanassangko 
sola anakmu muane dio mai mintu' 
pemala' pantunu, tu dipemalaran lako 
PUANG: susimoto tu dipepasanan lako 
kaleku. 

14 Tatu dada disorong ditarima sule 

sia iatu pesese dipamarimbangan la 
mikande dio inan maindan, iamotu iko 
sola tu mai anakmu muane sia baine: 
belanna iamoto tu taa dio mai pemala' 
kasalamaranna to Israel, tu dibenko sia 
diben anakmu. 

15Jatu pesese dipamarimbangan sia 
latu dada disorong ditarima sule la 
napennoloan sola tu lompotiira'na 
dipopemala' pantunu, la disorong 
ditarima sule dio oloNa PUANG 
dipopemala' disorong ditarima sule. 
Iamote tu aluk dipondok matontongan 
lako kalemu sia lako anakmu, susitu 
mangka Napepasanan PUANG. 

16 Attu iato nadaka' tonganmi Musa tu 
bembe' laki diposuru' pengkalossoran, 
apa manassa ditunu mampu'mo. Sengke 
tonganmi tu Musa lako Eleazar sia 
Itamar, anak torronapa Harun, anna 
ma'kada, nakua: 

17 Ma'apai natae” mikandei tu suru’ 
pengkalossoran dio to" inan maindan? 
Belanna iamoto tu tarru' maindan, sia 
Nabenkomi PUANG la ullendokanni tu 
kakadakeanna kasitammuan iato sia la 
mipadenan kadiseroian ksalan dio oloNa 
PUANG. 

18 Manassa iatu rarana tae” nadibaa 
tama inan maindan lanna lu, sipatu 
mikande lan inan maindan, susitu 
kupepasanammo. 

19 Ma'kadami tu Harun lako Musa nakua: 
Tonganna allo ia dukate napemalaranni 
tau iato mai tu suru' pengkalossoranna 
sia iatu pemala' ditunu pu'pu'na dio 
oloNa PUANG, anna rampoimo' tu apa 
susite: iake kukandemi te allo iate tu 
suru' pengkalossoran, la meloraka tu 
iannato dio pentiroNa PUANG? 

20 Tatonna rangimi Musa te kada iate, 
melomi dio pentirona. 

Diona olo'-olo' masero 
sia olo'-olo' maruttak 


11:1-47 

1 1 1 Ma'kadami tu PUANG lako Musa 

sia Harun, Nakua ungkuanni: 
2 Ma'kadakomi lako mintu' to Israel 
kumua: Inde sia tu olo'-olo' ma'din 
mikande dio mai mintu' olo'-olo' lan lino. 
3Mintu' tu olo'olo” ma'kasapak 
kalungkungna, iamotu olo'-olo' tipa'dua 
kalungkungna, sia lenga’ ma'din 
mikande. 
“Inde sia tu mintu’ olo'-olo' lenga’ 
ba'tu ma'kasapakna kalungkungna 
tae” mima'din la ungkandei, iamotu 
unta, belanna moi anna lenga', apa tae" 
nama'kasapak kalungkungna, manassa 
la maruttak to lako kalemi. 
“Sia kalinti to” batu, belanna moi 
anna lenga', apa tae' nama'kasapak tu 
kalungkungna: manassa maruttak to 
lako kalemi. 
6 Sia ia duka tu kalinti, belanna moi 
anna lenga', apa tae' nama'kasapak tu 
kalungkungna: manassa maruttak to 
lako kalemi. 

7 Sia ia duka tu bai, belanna moi anna 
ma'kasapak kalungkungna ondongpi 
tipa'dua kalungkungna, apa tae' 
nalenga': manassa maruttak to lako 
kalemi. 

8 Da mikandei tu duku'na, sia da duka 
mikaka'i tu batang rabukna, manassa 
maruttak to lako kalemi. 

? Inde sia tu ma'din mikande tu mintu' 
apa tuo diong lu to' uai, iamotu mai 
kekaa-kaana sia kesissikna, tu diong lu 
to' uai, sia diong lu tasik sia diong lu 
salu, iatu iannato ma'din mikande. 

10 Apa iatu mai tang kekaa-kaana sia 
tang kesissikna, diong lu tasik sia diong 
lu salu, tu mintu'na dio mai mintu' apa 
siberongan lan to' uai sia iatu mintu' apa 
kepenaa diong lu to” uai, la mipomagiang 
nasang tu mintu'nato. 

11Tonganna la mipomagiang to: da 
mikandei tu duku'na sia la mikagi'gi' tu 
batang rabukna. 

12 Mintu' tu tang kekaa-kaana sia 

tang kesissikna diong lu to’ uai, la 
mipomagiang tu iannato. 

131nde sia tu mintu’ manuk-manuk 

la mikagi'gi' tu tae' nama'din dikande 

belanna dipomagiang, iamotu langkan 
maega, langkan sia langkan tasik, 

14 tengnge' sia mintu’ pa'bulan sanda 
rupanna, 

15 mintu' kadoya sanda rupanna, 

16 burung unta, totosik, manuk-manuk 
tasik sia mintu' tarru' sanda rupanna. 
17 Sia iatu langau to" batu, koro'-koro”, 
langau sia langau mabusa, 

18 kayo, alo, 

19 tambolang ballau, mintu’ tambolang 
sanda rupanna, dora' na ledo. 

20 Sia mintu’, olo'-olo” pandiu tu 
kepani'na, iamotu umpopellese a'pa' 
lette'na, mintu'nato la mipomagallian. 
21Ihde sia tu mintu’ olo'-olo' pandiu tu 
kepani'na, iamotu umpopellese a'pa' 
lette'na ma'din mikande, iamotu mai 
olo'-olo' kepupu daona lu lette'na tu 
napopekkondong dao kuli'na padang. 
22  Inde sia tu ma'dinna mikande, iamotu 
mintu' batik sanda rupanna, mintu' 
pokkamurrung sanda rupanna, mintu' 
batik padang sanda rupanna sia mintu' 
pokkalondong sanda rupanna. 

23 Apa iatu mintu’ olo'-olo' pandiu tu 
kepani'na, iamotu umpopellese a'pa' 
lette'na la mipomagiang. 

24Tamote tu mipobannang maruttak: 
minda-minda ungkaka'i tu batang 
rabukna manassa la maruttak sae lako 
makaroen, 

25 sia minda-minda unnangka'i tu batang 
rabukna, la nabusukki tu pakeanna, sia 
la maruttak sae lako makaroen. 

26 Tatu mintu’ olo'-olo' ma'kasapak tu 
kalungkungna, apa tae' natipa'dua 
kalungkungna, ba'tu tae" nalenga', iamo 
maruttak lako kalemi: minda-minda 
ungkaka'i la maruttak. 

27 Tatu mintu’ olo'-olo' a'pa' lette'na 

tu umpopellese pala' lette'na, iamo 
maruttak lako kalemi: minda-minda 
ungkaka'i tu batang rabukna, la maruttak 
sae lako makaroen. 

28 Sia minda-minda unnangka'i tu batang 
rabukna, la nabusukki tu pakeanna sia la 
maruttak sae lako makaroen: mintu'nato 
maruttak lako kalemi. 

29 Inde sia tu maruttak lako kalemi tu 
mintu'na olo'-olo' pandiu, tu pandiu dao 
kuli'na padang, iamotu tangali, balao sia 
mintu' koko sanda rupanna: 

30 jatu anaka, puarang sia bulilik, bukoyo 
sia bulilik membali-bali rupanna. 

31 Tatu iannate tu mintu'na olo'-olo' 
pandiu la maruttak lako kalemi: 
minda-minda ungkaka'i, ke matemi, la 
maruttak sae lako makaroen. 

32 Mintu' tu apa natobangi olo'-olo' iato, 
ke matei, manassa la maruttak: iatu 
mintu' pa'pannian kayu ba'tu pakean 
ba'tu balulang ba'tu karung, pantanni tu 
mintu' pareanan la dipatama to' uai sia la 
maruttak sae lako makaroen, mangkato 
namane masero sule. 

33 Sia iatu pareanan litak natobangi 
olo'-olo' iato - mintu’ tu apa lan la 
maruttak, ammi pokai tu pareanan iato. 
34 Mintu' kande lan pa'pannian iato, tu 
ma'din dikande, namennuai la maruttak: 
sia mintu’ apa diiru', tu ma'din diiru' tu 
lan pa'pannian iato la maruttak. 

35 Sia mintu' apa natobangi batang 
rabuk iato la maruttak: iatu dapo' sia 
lalikan la dipoka, inang maruttak ia sia 
la mipomaruttak. 

36 Apa misa” kalimbuang ba'tu misa' 
bubun batu, iamotu pa'pannian uai la 
masero; apa minda-minda ungkaka'i tu 
batang rabuk iato, la maruttak. 

37 Take denni tu batang rabuk iato, 
untobangi banne la diambo', la tontong 
masero. 

38 Apa iake dibolloi uai tu banne iato, 
anna tobangi tu batang rabuk iato, la 
maruttak lako kalemi. 

39 Tatu olo'-olo' mikandena, ke matei 
misa’, naminda-minda ungkaka'i tu 
batang rabukna, la maruttak sae lako 
makaroen. 

40 Sia minda-minda ungkandei tu 
duku'na la umbusukki pakeanna, sia 
maruttak sae lako makaroen: la susi 
duka minda-minda unnangka'i tu batang 
rabukna la umbusukki pakeanna sia 
maruttak sae lako makaroen. 

41 Sia mintu' olo'-olo' pandiu, tu pandiu 
dao kuli'na padang, la megiangan, tae' 
nama'din dikande. 

42 Tatu mintu’ olo'-olo' mendonglo' sia 
mintu’ olo'-olo' menono' umpopellese 
apa lette'na, susi duka tu apa 

buda lette'na, iamotu mintu' olo'-olo' 
pandiu sanda rupanna, tu pandiu dao 
kuli'na padang, da mikandei, belanna 
megiangan. 

43Tamoto da mipamako'do' kalemi 
hapobua' ba'tumba olo'-olo' pandiu sia 
da miruttakki kalemi diona olo'-olo' iato. 
44Belanna Akumo tu PUANG, 
Kapenombammi: pamaserokomi 

kalemi ammi masero belanna Aku te 
masero, da miruttakki kalemi napobua' 
olo'-olo' pandiu sanda rupanna, tu situtu 
dao kuli'na padang. 

45 Belanna Akumo PUANG tu 
ussolangkomi sun lan mai tondok Mesir, 
kumua Akumo tu Kapenombammi, la 
maserokomi, belanna Aku te masero. 

46 Tamote tu atoran diona mintu’ patuoan 
sia mintu' manuk-manuk sia mintu' a'gan 
kepenaanna tu sibi'tokan lan to' uai sia 
mintu' a'gan kepenaanna tu pandiu dao 
kuli'na padang- 

47 Ia umpasisengaranni tu maruttakna na 
iatu maserona, iamotu olo'-olo' ma'din 
dikande na iatu tae'na nama'din dikande. 


4 


Atoran diona baine la umpamasero 
kalena ke mangkami kianak 
12:1-8 


1 2 1 Ma'kadami tu PUANG lako Musa 
Nakua: 

2 Ma'kadako lako to Israel mukua: Iake 
kianakki tu misa' baine, anna dadian pia 
muane, la maruttak ia pitung allo: susi 
ke attu nakasunni rara la maruttak. 
3Janna allo ma'pengkaruamo la 
disunna'moto tu kuli' salepe' kasirisanna 
pia iato. 

“Tatu baine iato la torropa 
tallungpulontallu allona lan a'gan 

rara kadipamaseroanna: moi misa’ 

tu maserona tae' nama'din ungkaka'i 
sia tae' nama'din tama inan maindan 
sae lako ganna'na tu mintu' allo 
kadipamaseroanna. 

> Apa iake undadianni pia baine, duang 
minggu la nanii maruttak, susi ke 
attunna nakasunni rara: la torropa 
annan pulona nnannan allona lan a'gan 
rara kadipamaseroanna. 

“Take ganna'mi tu mintu' allo 
kadipamaseroanna, belanna pia 

muane ba'tu pia baine la nabaa tu 
misa” anak domba sangtaunmo la 
dipopemala' ditunu pu'pu' sia misa' anak 
dangan-dangan ba'tu bu'ku' diposuru' 
pengkalossoran, lako to' ba'ba Tenda 
Kasitammuan, lako to minaa. 

7 Anna to minaa umpemalaranni 

dio oloNa PUANG sia umpadenanni 
kadiseroian kasalan: anna mane masero 
dio mai nakasunninna rara tonna kianak. 
Iamote tu atoran lako to undadian pia 
muane ba'tu pia baine. 

8 Apa iake tang nalambi'i peallinna tu 
misa' anak domba, la naala tu da'dua 
bu'ku ba'tu da'dua anak dangan-dangan: 
misa' dipopemala' ditunu pu'pu' sia misa' 
diposuru' pengkalossoran, anna to minaa 
la umpadenanni kadiseroian kasalan, 
namane masero. 


Diona to golenan 


13:1-14:57 

1 3 1 Ma'kadami tu PUANG lako Musa 

sia Harun Nakua: 
Take den misa” tau kambang kuli'na, 
ba'tu kelean ba'tu panoan, tu ma'din 
menggolen dio kuli'na, la disolan lako 
Harun to minaa ba'tu sala umbanna 
misa' anakna to minaa. 
3 Anna to minaa iato untiroi tu naninna 
saki iato dio kuli'na: iake memmabusai 
tu bulu dio to' naninna saki sia payan tu 
saki iato mandu mandalan anna kuli'na, 

manassamo golen. lake mangkami 
natiro la napamanassa to minaa kumua 
maruttak. 

4 Apa iake panoanni tu naninna saki 
dio kuli'na, sia tae napayan kumua 
mandalan na iatu kuli'na sia tae' 
namemmabusa tu bulunna, la nakurung 
to minaa tu to masaki iato pitung allo. 
“Jake allo ma'pempitu, la natiromo 

to minaa to: ianna payanmo kumua 
tontong bang sia tu naninna saki iato sia 
tae” namanglalla' dio kuli'na, manassa la 
nakurung pole'pa to minaa pitung allo. 
“Take allo ma'pempitunna pole” la 
ma'penduanomo to minaa untiroi 

tu tau iato, iake payanmi kumua 
tangganmo marorrong tu inan saki 
iato sia tae” namanglalla' dio kuli'na, 

la napamanassamo to minaa kumua 
masero belanna kele bangsiari: la 
umbusukki pakeanna tu tau iato, anna 
masero. 

7 Apa iake manglalla'i tu kele iato dio 
kuli'na, ke mangkami umpa'petiroan 
kalena lako to minaa, anna pamanassai 
to minaa kumua masero, la mentingayo 
pole” lako to minaa. 

8 Jake natiroi to minaa, anna payan 
kumua manglalla' dio kuli'na tu kele 
iato la napamanassa to minaa kumua 
maruttak, iamoto tu saki golen. 

Take payanmi tu misa’ tau narua golen, 
la disolan lako to minaa. 

101ake natiromi to minaa sia payan 
kumua den duku' mabusa kambang 

dio kuli'na, tu umpamabusa bulunna, 
ba'tu naniimo tuo duku' kadake dio to' 
kambang iato, 

11 jamoto tu golen masaimo dio kuli'na, 
sia tae'mo na la ungkurungi to minaa, 
belanna maruttak ia. 

12 Apa iake samanglalla'-lalla'nai tu golen 
iato dio lu mintu' kuli'na sia nasitutu'i 
tu mintu' kuli'na to masaki iato randuk 
dio mai lentekna sae langngan ulunna 
situru' pentirona to minaa, 

13 sia iake natiroi to minaa, anna payan 
kumua iato golen ussitutu' mintu’ 
kalena, la napamanassa to minaa kumua 
masero; memmabusamo, apa masero 
ia. 

14 Apa iake payanmi tu duku’ kadake 
dio kalena, manassa maruttakmo tu tau 
iato. 

15 Take natiroi to minaa tu duku” kadake 
iato, la napamanassa kumua maruttak, 
belanna iatu duku' kadake maruttak, 
iamoto tu golen. 

16 Apa iake pa'de pole'i tu duku' kadake, 
anna memmabusa pole, la male 
mentingayo lako to minaa. 

17 La natiro to minaa tu tau iato; iake 
payanmi kumua memmabusamo tu 

to masaki, la napamanassa to minaa 
kumua masero tu to masaki iato, iamoto 
namasero. 

18 Take denni tau mangka bundangan, 
anna mondomo tu bundang iato, 

19 apa dio tu naninna bundang nanii 
duku' mabusa kambang ba'tu pano 
mararang mabusa, la dipatiroan to 
minaa tu iannato. 

20 Jake natiroi to minaa, anna payan 
kumua mandalan na iatu kuli'na 

sia memmabusa tu bulunna, la 
napamanassamo to minaa kumua 
maruttak, iamo golen to, tu den dio to" 
bundang iato. 

21 Apa iake natiroi to minaa, anna 
payanmo kumua tae" tu bulu mabusa 
dio, sia tae” namandu mandalan na kuli’, 

apa tangganmo marorrong, iamoto la 
nakurung to minaa lan pitung allo. 

22 Sia iake manglalla'i dio kuli'na, Ia 
napamanassa to minaa kumua maruttak, 
iamoto tu golen. 

23 Apa iake tontong bangsiai dio inanna 
tu pano iato sia tae” namanglalla”, 
manassa inan bundang iato membua, 
anna to minaa la umpamanassai kumua 
maseromo. 

24 Ba'tu iake denni misa” tau nala'poi api 
tu kuli'na, sia iatu duku' kadake den dio 
pangla'poan iato mararang mabusa ba'tu 
ballang, 

25 Ia natiro to minaa: na iake payanmi 
kumua membali mabusamo tu bulu 

dio pano iato sia iake payanmi kumua 
mandu mandalan na kuli'na, manassamo 
golen tu la dio pangla'poan iato, na 

to minaa la umpamanassai kumua 
maruttak, iamoto tu golen. 

26 Apa iake natiroi to minaa, anna payan 
kumua tae” bulu mabusa dio pano iato 
sia tae” namandalan na iatu kuli'na, 
apa tangganmo marorrong, iamoto la 
nakurung to minaa pitung allo. 

27 Take allo ma'pempitunna la natiro to 
minaa, ianna manglalla' dio kuli'na, la 

napamanassa to minaa kumua maruttak 
belanna iamoto tu golen. 

28 Apa iake tontong bangi tu pano iato dio 
inanna sia tae' namanglalla' dio kuli'na, 
apa tangganmo marorrong, iamoto tu 
kambang napobua' kama'la'poan: la 
napamanassa to minaa kumua masero, 
belanna kama'la'poan iato membua. 
29Take den misa' muane ba'tu misa' 
baine kelean tu ulunna ba'tu dio to' 
danggo'na, 

30 Ig natiro to minaa: iake payanmi 
kumua mandalan na kuli'na, sia den 
beluak mani'sa' dio, la napamanassa 

to minaa kumua maruttak: iamo kele 
to, iamotu golen dao ulu ba'tu dio to’ 
danggo'. 

31 Apa iake natiroi to minaa tu inan nanii 
kele sia tae' napayan kumua mandalan 
na kuli'na, sia tae' duka beluak malotong 
dio, la nakurung to minaa tu to kelean 
pitung allo. 

32 Ianna allo ma'pempitunna la natiro to 
minaa tu inan nanii kele: iake payanmi 
kumua tae' namanglalla' tu kele iato, 
sia tae' natuoi beluak mariri dio, anna 
payan kumua tae' namandalan tu kele 
na kuli'na, 

33 Ja naku'ku'i tau iato tu ulunna, apa 
iatu to" re'pe'na tae’ na la ungku'ku', 
anna kurung pole'i to minaa tu to kelean 
pitung allo. 

34 Tanna allo ma'pempitunna la natiro to 
minaa tu kele iato: iake payanmi kumua 
tae” namanglalla' tu kele dio kuli'na sia 
tae’ napayan kumua mandalan tu kele na 
kuli'na, la napamanassa to minaa kumua 
masero sia la umbusukki pakeanna tu 
tau iato, anna masero. 

35 Apa iatu kele iato, ke manglalla' 
tonganni dio kuli'na, ke mangkami 
dipamanassa kumua masero, 

36 sia natiromo to minaa, anna payan 
kumua manglalla' tu kele dio kuli'na, tae’ 
namanggi' nadaka' to minaa tu beluak 
mariri, manassa maruttak ia. 

37 Apa iake dio pentirona tontong sia 

tu kele, sia natuoimo beluak malotong, 
manassa mondomo tu kele iato sia 
masero tu tau iato, anna pamanassai to 
minaa, kumua masero ia. 

38 Take den misa” muane ba'tu misa’ 
baine panoan iamotu ma'tappi'-tappi' 
mabusa. 

33 Anna tiroi to minaa, kumua iatu 
mabusanna dio kuli'na tanggan 

marorrong, iamotu pano den dio lu 
kuli'na: masero ia tu tau iato. 

40 Sia jake den misa” muane rondon 
beluakna, manassa pese bangri: masero 
ia tu tau iato. 

41 Sia jake misa” tau rondon tu beluakna 
dio kidena, manassa pese tu kidena: 
masero ia tu tau iato. 

42 Apa ianna botto ulunna tu mapese 
ba'tu kidena mapese, nanii inan kele 
mararang mabusa, manassa iamo golen 
tu den dao botto ulu mapesena ba'tu 
kide mapesena. 

“La natiro to minaa tu tau iato; iake 
payanmi kumua iatu kele kambang 

sia mararang mabusa dao botto ulu 
mapesena ba'tu dao kide mapesena, 
susito golen dio kuli'na tau ditiro, 

44 manassa tu tau iato golenan sia 
maruttak: manassa la napamanassa to 
minaa kumua maruttak: dao ulunna tu 
nanii sakinna. 

45Jatu tamangkalena to golenan, tu 
narua saki iato, inang la serek-serek 
sia ma'rundun, sia ditampun tu puduk 
daoanna, anna metamba nakua: 
Maruttak, maruttak! 

46 Jake tontongpi tu golenna dio kalena, 
tontong duka maruttak, belanna 
maruttak, iamoto na la torro senga’, 
iamotu dio lu salian to" tenda la nanii 
torro. 

47 Tatu golen, ke denni dio lu tamangkale, 
la dio lu sampin bulu domba la dio lu 
sampin lenang, 

48 Ia dio lu bannang direnden, la dio lu 
pakkanna sampin lenang ba'tu sampin 
bulu domba iato, la dio lu balulang ba'tu 
dio lu balulang digaragai ba'tu apa-apa. 
49 Na iake dioi lu sampin ba'tu dio lu 
balulang la dio bannang direndenna la 
dio lu pakkanna, ba'tu dio lu balulang 
digaragai ba'tu apa-apa, maido-ido ba'tu 
mararang-rarang tu inan sanggang iato, 
manassa, narampoi golen iato sia la 
dipa'petiroan lako to minaa. 

50 La natiro to minaa tu inan sanggang 
iato, anna palumpunni tu apa sanggang 
pitung allo. 

31 lake ma'pitung allomi la natiro tu inan 
sanggang iato: iake manglalla'mi tu inan 
sanggang dio lu sampin iato la dio lu 
bannang direndenna la dio lu pakkanna, 
ba'tu dio lu balulang iato, moi nabalulang 
iato digaragai ba'tu apa-apa, manassa 

iatu kasanggangan iato, iamo golen 
masang tongan, maruttak tu iannato. 
>2 La naballa tu sampin iato, la bannang 
direndenna la pakkanna ba'tu sampin 
bulu domba ba'tu sampin lenang, ba'tu 
balulang digaragai ba'tu apa-apa, tu 
narua kasanggangan iato, belanna iatu 
golen masang tongan iato la ditappui 
diballa. 

53 Apa iake natiroi to minaa sia payan, 
kumua tae’ namanglalla' tu inan 
sanggang dio sampin iato, la dio lu 
bannang direndenna la dio lu pakkanna, 
ba'tu dio lu balulang digaragai ba'tu 
apa-apa, 

34]a napesuan to minaa umbusukki tu 
apa sanggang, anna namna pole'i pitung 
allo. 

>> La natiro to minaa tu apa sanggang, 
ke mangkami dibusukki: iake payanmi 
kumua tae' nasenga' rupanna tu 

apa sanggang iato, moi natae'mo 
namanglalla' tu apa sanggang iato, 
manassa maruttak, inang la mutappui 
muballa, belanna iamo misa’ apa 
pasanggangan lanna lu ba'tu dio 
salianna. 

56 Apa iake natiroi to minaa kumua iatu 
inan sanggang tangganmo marorrong, 
tonna mangkamo dibusukki, la naserekki 
tarru' to dio sampin ba'tu dio balulang 
la dio lu bannang direndenna la dio lu 
pakkanna. 
57 Apa iake payan pole'oi undinna tu 
iannato dio sampin la dio lu bannang 
direndenna la dio lu pakkanna, ba'tu 
dio lu balulang digaragai ba'tu apa- 
apa, manassa nanii den golen; Ia 
mutappui nasang muballa tu apa narua 
kasanggangan iato. 
58 Apa iatu sampin la bannang 
direndenna la pakkanna, ba'tu balulang 
digaragai ba'tu apa-apa tu mibusukki, 
iake pa'demi tu sanggangna, la dibusukki 
pole”, anna masero. 
59 Jamote tu atoran diona golen tu dio 
lu sampin bulu domba ba'tu sampin 
lenang, la dio lu bannang direndenna la 
dio lu pakkanna, ba'tu dio lu balulang 
digaragai ba'tu apa-apa, la dipamanassa 
kumua masero ba'tu maruttak. 
14 1 Ma'kadami tu PUANG lako Musa 
Nakua: 

2Inde sia tu la dadi atoran lako to 
golenan ke allo kadipamaseroanna: la 
dipopentingayo lako to minaa, 

3 Sia iatu to minaa la sun lako salianna 
to' tenda. Iake natiroi to minaa kumua 
mondomo tu golen sia soro'mo dio mai 
to golenan, 

“la napesuan to minaa unnala da'dua 
manuk-manuk masero sia kayu arasi’, 
bannang karamisi sia supa. 

> Anna mesua to minaa urrere'i tu 
manuk-manuk misa' daona lu kurin litak 
nanii uai kalimbuang. 

6 Mangkato la naala tu manuk-manuk 
misa” tu tuonapa sia kayu arasi’, 
bannang karamisi sia supa anna otonni 
sola tu manuk-manuk tuopa tama 
rara manuk-manuk direre' dao uai 
kalimbuang. 

7 Anna pi'pikki pempitu lako tu to 

la dipamasero dio mai golenna, sia 
napamasero, sia la narampanan tu 
manuk-manuk tuo mettia' dio lu padang. 
8 Tatu to dipamasero la umbusukki 
pakeanna sia la ungku'ku'i mintu’ 
beluakna sola bulunna sia la mendio’ 
namane masero; mangkato namane 

ma'din tama inan to” tenda, apa la 
torropa pitung allo dio salian tendana. 
?Take ma'pitung allomi la naku'ku'i tu 
mintu' beluakna sia bulunna: iamotu dao 
ulunna, danggo'na sia kanning matanna: 
mintu' beluakna sola bulunna la 
naku'ku'i, sia la nabusukki tu pakeanna 
sia la nadio' tu kalena, anna masero. 

10 Ianna allo ma'pengkaruamo la unnala 
domba da'dua tu tae’ tattanna sia domba 
birang sangtaunmo tu tae' tattanna sia 
tallung taan sangpulona epa ta'pung 
mani'sa' dipasigerok minna' la dipokande 
dipemalaran, sia misa” logo minna.” 

11 Tatu to minaa tu umpamaseroi tu tau 
iato la umpopennoloi tu tau iato sola 
mintu' pemala' iato dio oloNa PUANG, 
dio to' ba'ba Tenda Kasitammuan. 

12|a naala to minaa tu domba misa”, 
anna pemalaranni sola tu minna' 
sanglogo, diposuru' pangakuan sala, 
anna sorongi sia untarimai sule 
dipopemala' disorong ditarima sule dio 
oloNa PUANG. 

13 La narere' tu domba iato dio inan 
nanii tau urrere' suru” pengkalossoran 
sia iatu pemala' ditunu pu'pu' dio 

to” inan maindan, belanna susi suru” 

pengkalossoran susi dukamoto tu suru' 
pangakuan sala, napotaa to minaa, 
iamoto tu tarru' maindan. 

14|a naala to minaa pira tu rara suru’ 
pangakuan sala anna raranni baba' 
talinga kananna to la dipamasero sia iatu 
indo’ rakka’ lima kananna sia iatu indo’ 
rakka’ lentek kananna. 

15 La naala dukato minaa pira dio mai tu 
minna’ sanglogo, anna bolloanni rokko 
pala’ kairinna. 

16 Anna otonni to minna’ tu rakka’ 

lima kananna rokko minna’ diong pala’ 
kairinna, anna pa'pi'pikanni pempitu tu 
minna' iato dio oloNa PUANG. 

17 Tatu minna’ torropa diong pala'na la 
nasussuan to minaa tu baba’ talinga 
kananna to la dipamasero, sia iatu indo’ 
rakka' lima kananna sia iatu indo' rakka' 
lentek kananna, daona lu rara suru” 
pangakuan sala. 

18 Tatu minna’ torropa diong pala'na 

to minaa la napalangngan ulunna to 

la dipamasero, susimoto tu to minaa 
umpadenanni kadiseroian kasalan dio 
oloNa PUANG. 

19 Mangkato la napasakka' to minaa tu 
suru' pengkalossoran sia umpadenan 

kadiseroian kasalan to la dipamasero dio 
mai kamaruttakanna, namane urrere'i tu 
pemala' ditunu pu'pu'. 

20 Tatu pemala' ditunu pu'pu' sia kande 
dipemalaran la napemalaran to minaa 
dao inan pemalaran. La napadenan 
kadiseroian kasalan to minaa, anna 
masero. 

21 Apa iake bongkoi tu tau iato sia 

tae" napa'bela, nang la umpaden misa" 
domba diposuru' pangakuan sala, la 
dipopemala' disorong sia ditarima sule 
la umpadenanni kadiseroian kasalan, 
sisola epa sangtaa sangpulona ta'pung 
mani'sa' dipasigerok minna” sia misa’ 
logo minna'. 

22 Sia bu'ku' duka da'dua ba'tu anak 
dangan-dangan da'dua sitinaya 
pa'belanna, iatu misa' la diposuru' 
pengkalossoran na iatu misa' la 
dipopemala' ditunu pu'pu'. 

23La napopangalukan 
kadipamaseroanna, ke allo 
ma'pengkarua, anna baai lako to 
minaa dio to' ba'ba Tenda Kasitammuan 
dio oloNa PUANG. 

24 la naala to minaa tu domba diposuru' 
pangakuan sala sia iatu minna' sanglogo, 

anna to minaa ussorongi sia untarimai 
sule la dipopemala' disorong ditarima 
sule dio oloNa PUANG. 

25 Mangkato la narere' tu domba 
diposuru' pangakuan sala, sia naala to 
minaa pira tu rara suru' pangakuan sala, 
nararanni tu baba’ talinga kananna tu 
to la dipamasero, sia iatu indo' rakka' 
lima kananna sia iatu indo' rakka' lentek 
kananna. 

26 Tatu minna’ pira la nabolloan to minaa 
rokko pala' kairinna. 

27 Mangkato rakka' kanannami to minaa 
unnalai tu minna' diong pala' kairinna 
napa'pi'pikanni pempitu dio oloNa 
PUANG. 

28 Tatu minna' pira diong pala'na to 
minaa, la nasussuan tu baba' talinga 
kananna to la dipamasero sia iatu indo” 
rakka' lentek kananna dio to' inan rara 
suru' pangakuan sala. 

29 Tatu minna' torropa diong pala'na to 
minaa la napalangngan ulunna to la 
dipadenan kadiseroian kasalan dio oloNa 
PUANG. 

30 Mangkato la umpasakka' misa' bu'ku' 
ba'tu misa' dangan-dangan, iamotu apa 
sitinaya pa'belanna: 

31 iatu apa sitinaya pa'belanna, iatu misa” 
la naposuru' pengkalossoran sia iatu 
misa'na la napopemala' ditunu pu'pu' 
sisola kande dipemalaran: anna to minaa 
la umpadenanni kadiseroian kasalan tu 
to la dipamasero dio oloNa PUANG. 
32Tamote tu atoran lako to narua 

golen tu tang pa'bela umpaden apa, 
sitinayanna kadipamaseroanna. 

33 Ma'kadami tu PUANG lako Musa sola 
Harun Nakua: 

34 Take tamakomi tondok Kanaan, tu 

la Kukamaseangkomi la mipomana', 
angKu pasae golen tama misa" banua lan 
tondok mana'mi, 

35 Ja sae tu puangna banua umpokadanni 
to minaa anna ma'kada nakua: Dio to' 
banuangku den kutiro susito golen. 

36 La mesua to minaa ullo'bangi dolo 

tu banua iato, namane sae to minaa 
untiroi tu saki kapua iato, kumua da 
namaruttak nasang tu apa lan banua: 
mangkato namane sae to minaa untiroi. 
37 La natiro tu saki kapua iato; ianna 
payan, kumua den saki kapua dio to' 
rinding banua iato susito to'tok bitti’ 
maido-ido ba'tu mararang-rarang, tu 

kanaan ditiro mandu mandalan na 
rinding, 

38 Ja tassu’ tu to minaa lan mai banua 
iato unnola ba'ba, anna tutu'i tu banua 
iato pitung allo. 

39 Tanna ma'pitung allomo sae poleomi 
tu to minaa, iake natiroi tu iannato sia 
payan kumua iatu saki kapua manglalla' 
dio to' rinding banua iato, 

40 la mesua to minaa ussu'be'i tu batu 
narua saki kapua iato, anna tibei lako 
misa' inan maruttak dio salian tondok. 
41 Sia la mesua ungkarrukki tu lanna lu 
banua iato tiku lao, na iatu losso’ pitti’ 
nakarrukki tau la mesua umbaai lako 
salian tondok sia umbolloanni rokko 
misa’ inan maruttak. 

42 Mangkato la mesua unnala batu senga 
nasondanni tu batu disu'be'i sia unnala 
losso’ pitti” senga’ nasapuranni tu banua 
iato. 

43 Apa iake den pole'i tu saki kapua lan 
banua iato, ke mangkami nasu'be'i tau 
tu batunna sia nakarrukki tu banua iato 
sia nasapu' kapu’, 

44 anna sae to minaa, natiroi sia payan 
kumua iatu saki kapua iato manglalla’ 


YA 

lan banua, manassa den golen masang 
lan banua iato, iamoto namaruttak ia. 
45 La narondonni tau tu banua iato, iatu 
mai batunna, sia kayunna sia mintu' 
losso' pitti'na banua iato, la nabaa tau 
lan mai kota lako misa” inan maruttak. 
46 Minda-minda tama banua iato lan allo 
dinii untutu'i, maruttak tu tau iato sae 
lako makaroen. 

47 Sia minda-minda mamma' lan banua 
iato la umbusukki tamangkalena sia 
minda-minda kumande lan banua iato, 
la umbusukki duka tamangkalena. 

48 Apa iake saei tu to minaa natiroi, 
anna payan kumua iatu saki kapua 
tae” namanglalla' lan banua iato 

tonna mangkamo disapu’ kapu’, 

la napamanassa to minaa kumua 
maseromo, belanna pa'demo tu saki 
kapua iato. 

49 La naala tu da'dua manuk-manuk, 
kayu arasi', bannang karamisi sia supa, 
kumua anna seroi tu banua iato dio mai 
sala. 

50 Tatu misa” manuk-manuk la narere' 
dao kurin litak nanii uai kalimbuang. 

31 Sia naala tu kayu arasi, supa, bannang 
karamisi sia iatu manuk-manuk tuopa, 

anna otonni tama to' rara manuk-manuk 
direre', tu sisola uai kalimbuang, anna 
pempi'pikanni pempitu lako banua iato. 
52 Susimoto la naseroi tu banua iato dio 
mai sala tete dio rara manuk-manuk, uai 
kalimbuang, manuk-manuk tuo, kayu 
arasi’ supa sia bannang karamisi. 

53 Sia iatu manuk-manuk tuo la 
narampanan namale mentia' lako 
padang dio salian tondok, susimoto nanii 
umpadenanni kadiseroian kasalan tu 
banua iato, anna masero. 

54Jamote tu atoran diona ma'rupa-rupa 
golen, sia diona kele dao ulunna tau, 

>> sia golen dio tamangkale sia dio lu 
banua, 

56 sia kambang, sia kele sia pano- 

57 la umpatudui kumua attu apa 
namaruttak tu tau sia attu apa namasero 
sule: iamote tu atoran diona golen. 


Diona kamaruttakanna 
muane sia baine 


15:1-33 
1 5 1 Ma'kadami tu PUANG lako Musa 
sola Harun Nakua: 

2 Ma'kadakomi lako mintu' to Israel, sia 
kuanni kumua: Iatu muane nakasunni 
nana, kasunan iato maruttak. 

3]amote tu ruttakna, diona 
kanakasunninna nana: ke lolongi 

lan mai kalena, ba'tu torroi lan, 
naurungan tae'mo nalolong, iamoto tu 
ruttakna. 

4Mintu' inan mamma’, tu nanii mamma’ 
to nakasunni nana iato, maruttak, sia 
mintu’ pareanan nao'ko'i maruttak. 

> Minda-minda ungkakai' tu inan 
mamma'na, la umbusukki pakeanna 
sia la mendio', anna maruttak sae lako 
makaroen. 

6 Sia minda-minda unno'ko'i tu pareanan 
nao'ko' imo to nakasunni nana, la 
umbusukki pakeanna sia la mendio’, 
anna maruttak sae lako makaroen. 

7 Minda-minda ungkaka'i tu kalena to 
nakasunni nana iato, la umbusukki 
pakeanna sia mendio’, anna maruttak 
sae lako makaroen. 

8 Take nakattudui to nakasunni nana iato 
tu to masero, la umbusukki pakeanna 
sia la mendio', anna maruttak sae lako 
makaroen. 

9 Sia mintu' lapik darang mangka nasakei 
to nakasunni nana iato la maruttak. 

10 Minda-minda ungkaka'i tu naninna 
diong, la maruttak sae lako makaroen, 
sia minda-minda unnangka'i tu iannato, 
la umbusukki pakeanna sia la mendio’, 
anna maruttak sae lako makaroen. 

11 Sia minda-minda tu nakaka’ to 
nakasunni nana iato, anna tae' naoton 
limanna tama uai dolo la umbusukki 
pakeanna sia la mendio', anna maruttak 
sae lako makaroen. 

12 Tatu pareanan litak, ke nakaka'i to 
nakasunni nana iato, la ditesse sia mintu' 
tu pareanan kayu la dibasei. 

13Take mondomi tu to nakasunni 

nana iato dio mai kanakasunninna 
nana, la nareken pitung allo tu diona 
kadipamaseroanna, anna busukki tu 
pakeanna sia la mendio' diong to' uai 
lolong, anna masero. 

14 Tanna allo ma'pengkaruamo la naala 
tu da'dua bu'ku ba'tu da'dua anak 
dangan-dangan, anna sae lako oloNa 
PUANG dio to' ba'ba Tenda Kasitammuan 
sia la naben to minaa. 

15 Anna pemalaranni to minaa misa' 
diposuru' pengkalossoran namisa' 

dipopemala' ditunu pu'pu'. Anna 
padenanni kadiseroian kasalan to minaa 
dio oloNa PUANG diona kanakasunninna 
nana. 

16 Take denni tau kasunan rangke, la 
nadio' tu mintu’ kalena, anna maruttak 
sae lako makaroen. 

17 Mintu' pakean sia balulang tu nato'doi 
uai kasunan rangke, la dibusukki, anna 
maruttak sae lako makaroen. 

18 lake misa” muane sikoko' misa” baine, 
anna kasunan, la mendio' sola duai, 
anna maruttak sae lako makaroen. 

19 Take misa” baine nalambi' bulanna - 
iamotu bulan kakeraranna - manassa 
la torro lan kanalambiranna bulanna 
pitung allo, naminda-minda urrumbui la 
maruttak sae lako makaroen. 

20 Mintu' tu apa nanii mamma' lan 
kanalambiranna bulanna, la maruttak sia 
mintu' tu apa nanii unno'ko', la maruttak. 
21 Minda-minda ungkaka'i tu inan 
mamma'na, la umbusukki pakeanna 

sia la mendio', anna maruttak sae lako 
makaroen. 

22 Sia minda-minda ungkaka'i tu apa 
nanii unno'ko', la umbusukki pakeanna 

sia la mendio’, anna maruttak sae lako 
makaroen. 

23 Take nakaka'i tu misa” apa dao inan 
mamma' iato, ba'tu pareanan tu mangka 
nao'ko'i, manassa la maruttak sae lako 
makaroen. 

24 Jake misa” muane sikoko' baine iato, 
anna ruai kamaruttakan kanalambiranna 
bulanna, sia la maruttak lan pitung allo, 
na iatu mintu’ inan mamma’ tu mangka 
nanii mamma’ la maruttak. 

25 Iake misa” baine nakasunni bang 
rara, natae” nalambi'i bulanna, ba'tu 
mandu masai na kanalambiranna 
bulanna, temponna nakasunni bang 
rara, maruttak ia, susi lan attu 
kanalambiranna bulanna: manassa 
maruttak to. 

26 Mintu' inan mamma' tu nanii mamma’ 
lan to attu nanii ungkasunni rara, la 
pada maruttak lako kalena susitu inan 
mamma'na lan attu kanalambiranna 
bulanna, sia mintu' pareanan tu nao'ko'i, 
la maruttak susi lan attu kanalambiranna 
bulanna. 

27 Sia minda-minda ungkaka'i tu mai 
apa iato, la maruttak, anna busukki tu 

pakeanna sia la mendio', anna maruttak 
sae lako makaroen. 

28 Take radanmi nakasunni rara, la 
nabilangpa pitung allo, namane masero. 
29 Ianna allo ma'pengkaseramo la naala 
tu da'dua bu'ku' ba'tu da'dua anak 
dangan-dangan, anna baai lako to minaa 
dio to' ba'ba Tenda Kasitammuan. 

30 Anna pemalaranni to minaa misa' 
diposuru' pengkalossoran namisa' 
dipopemala' ditunu pu'pu': susimoto 
nanii umpadenanni kadiseroian kasalan 
to minaa dio oloNa PUANG belanna 
kamaruttakan nakasunni rara. 

31 Sysimoto la minii usseroi tu to Israel 
dio mai kamaruttakanna, kumua da 
namate natumang kamaruttakanna, 

ke la naruttakki tu kemaKu, tu dio lu 
tangngana tau iato mai. 

32 Tamoto tu atoran diona muane, tu 
nakasunni nana ba'tu kasunan rangke, 
tu napobannang maruttak, 

33 sia diona baine, nakasunni rara, ke 
nalambi'i bulanna, sia diona la muane la 
baine tu kasunan, sia diona muane, tu 
sikoko' baine maruttak. 

Allo ma'iringanna suru' 
pengkalossoran 


16:1-34 (16:1-35) 

1 6 1 Tatonna matemo tu da'dua 

anakna muane Harun, tu mate 
tonna mennolo lako PUANG, ma'kadami 
tu PUANG lako Musa. 
2 Ma'kadami tu PUANG lako Musa Nakua: 
Pokadanni Harun, kakammu, kumua 
lan mintu' attunna, da natama tu inan 
maindan dio boko' kulambu tarru' lako 
olo tutu' pebase kasalan, tu dao patti 
iato, da namate: belanna ombo'Na' lan 
gaun, tu dao tutu' pebase kasalan. 
3]a manna ke susite nasipatu Harun 
tama inan maindan, ke nabaai tu 
misa” sapi laki mangura la diposuru' 
pengkalossoran sia misa' domba laki la 
dipopemala' ditunu pu'pu'. 
4Bayu lanna lu tu maindan la napake, 
lenang digaragai sia ma'seppa lenang 
dio kalena sia la ma'pepori aak lenang 
sia la ma'passapu lenang: mintu'nate 
iamo tamangkale maindan tu la napake, 
ke mangkami mendio'. 

> Dio mai kasirampunan to Israel la 
naala tu bembe' laki da'dua la diposuru' 
pengkalossoran sia misa' domba laki la 
dipopemala' ditunu pu'pu'. 

ola napennoloan Harun tu sapi 

laki diposuru' pengkalossoran, anna 
padenanni kadiseroian kasalan tu kalena 
sia to lan banuanna. 

7 Mangkato namane unnalai tu bembe' 
laki da'dua, anna pabendanni dio oloNa 
PUANG dio to' ba'ba Tenda Kasitammuan, 
8 sia Harun la ulloterei tu da'dua bembe' 
laki iato: misa' loterei umpatu PUANG, 
na misa' loterei umpatu Azazel. 

9 Mangkato la napennoloan Harun 

tu bembe' laki nakanna lotereinNa 
PUANG, anna pasakka'i diposuru' 
pengkalossoran. 

10 Apa iatu bembe' laki nakanna 
lotereinna Azazel, la dipabendan tuo dio 
oloNa PUANG, la umpadenan kadiseroian 
kasalan tete dio kalena, belanna dibaa 
lako padang pangallaran lako Azazel. 
11 La napennoloan Harun tu sapi laki la 
naposuru' pengkalossoran kalena, anna 
padenanni kadiseroian kasalan tu kalena 
sia to lan banuanna sia narere' tu sapi 
laki diposuru' pengkalossoran kalena. 

12 Mangkato la naala tu peroyan ponno 
ruaya dao mai inan pemalaran dio oloNa 
PUANG, anna ponnoi dupa busarungngu' 
tu pala'na, tu ditu'tuk sia nabaa nasangi 
tama boko' kulambu. 

13 Tatu dupa iato la napatama to' api dio 
oloNa PUANG, naurunganni iatu rambu 
dupa ussamboi tutu' pebase kasalan, tu 
daona lu kasa'bian, da namate. 

14|a naoton tu rakka'na tama to' rara 
sapi laki napi'pikki dao tutu' pebase 
kasalan dio tingayona, nalako tu tingayo 
tutu” pebase kasalan la napi'pikki 
rakka'na tu rara iato pempitu. 

15 Mangkato la narere' tu bembe' laki 
naposuru' pengkalossoran bangsa iato 
sia iatu rarana la nabaa tama lako 
boko' kulambu, sia la napogau' tu rara 
iato susitu rara sapi laki, iamotu la 
napi'pikan dao tutu' pebase kasalan sia 
dio tingayona tu tutu" pebase kasalan. 
16 Napasusimoto umpadenanni 
kadiseroian kasalan tu inan maindan 
belanna kamaruttakanna mintu' to Israel 
sia belanna mintu' kapatodo-tintingan 
diona mintu' kasalanna: sia la napasusi 
dukamoto tu Tenda Kasitammuan tu dio 

lu tau iato mai lan tangngana mintu' 
kamaruttakanna. 

17 Moi misa' tau da nadioren lan Tenda 
Kasitammuan, ke tamai la umpadenan 
kadiseroian kasalan lan inan maindan, 
sae lako tassu'na sia sae lako mangkanna 
umpadenan kadiseroian kasalan kalena 
sia mintu' to lan banuanna sia mintu' 
kombongan to Israel. 

18 Mangkato anna tassu' lako inan 
pemalaran tu dio oloNa PUANG, anna 
padenanni kadiseroian kasalan, sia la 
naala tu rara sapi laki sia rara bembe' 
laki, anna raranni tu mintu' tanduk inan 
pemalaran tiku lao. 

19 Sia la naoton tu rakka'na tama to' 
rara, anna pi'pikki pempitu: sia Ia 
napamasero sia la napamaindan dio mai 
mintu' kamaruttakanna to Israel. 

20 Take mangkami napadenan 
kadiseroian kasalan tu inan maindan sia 
Tenda Kasitammuan sia inan pemalaran, 
la napennoloan tu bembe' laki tuo. 

21|a naremme' patomali Harun tu 

ulu bembe' laki tuo, anna akui dao tu 
mintu' kakadakeanna to Israel sia mintu' 
kapatodo-tintinganna diona mintu' 
kasalanna, sia la naparengnge'i tu ulu 

bembe' laki, anna suai tu misa' tau 
sakka’ la umpogau'i tu iannato, umbaai 
tu bembe' laki lako padang pangallaran. 
22 La susimoto tu bembe’ laki urrengnge'i 
tu mintu' kakadakeanna tau iato mai lako 
padang tang malunak sia la narampanan 
tau iato tu bembe' laki dio padang 
pangallaran. 

23 Mangkato la tama Tenda Kasitammuan 
tu Harun, anna lendokanni tu pakean 
lenangna, tu napake, tonna tama inan 
maindan, sia la napatorro dio. 

24|a mendio’ dio inan maindan, anna 
ma'pakean biasa: mangkato namane 
tassu’, anna pemalaranni tu pemala' 
ditunu pu'pu'na sia pemala' ditunu 
pu'pu'na bangsa iato sia umpadenan 
kadiseroian kasalan kalena sia bangsa 
iato. 

25 Tatu lompo suru’ pengkalossoran la 
natunu dao inan pemalaran. 

26 Tatu to male umbaai tu bembe’ laki, tu 
diban Azazel, la umbusukki pakeanna sia 
la undio' kalena, namane ma'din tama 
to' tenda. 

27 Tatu sapi laki diposuru' pengkalossoran 
sia bembe' laki diposuru' pengkalossoran, 
tu dibaa rarana la umpadenan 

kadiseroian kasalan lan inan maindan, la 
nabaa tau lako salian to' tenda, naditunu 
pu'pu' tu balulangna, duku'na sia tai 
lanna tambuk barinni'na. 

28 Tatu to untunu pu'pu'i la umbusukki 
pakeanna sia mendio’ namane ma'din 
tama to' tenda. 

29 Tamote tu la dadi atoran matontongan 
lako kalemi kumua: Ianna bulan 
ma'pempitu sia allo bunga'na bulan iato 
la umpamadiongangkomi penaammi, da 
mimengkarang, moi misa' pengkarangan 
da mikarangi, la to Israel, iamotu 
pa'tondokan, la to sae tu torro dio lu 
kalemi. 

30 Belanna allo iato mila dipadenan 
kadiseroian kasalan, ammi dipamasero, 
miurunganni dipamasero dio mai mintu' 
kasalammi dio oloNa PUANG. 

31 Allo iato la dadi misa” allo katorroan 
sundun lako kalemi kumua ammi 
pamadiongan penaammi: iamote tu 
misa' atoran matontongan. 

32 Tatu kadiseroian kasalan iato la 
napaden to minaa, tu dibolloi minna’ 
sia ditokko la untoe pentoean to minaa 
ussonda ambe'na, la ma'pakean lenang, 
iamotu pakean maindan. 

33|a napadenan kadiseroian kasalan 

tu inan tarru' maindan, sia iatu Tenda 
Kasitammuan sia inan pemalaran la 
napadenan duka kadiseroian kasalan, 
susi dukato tu mintu' to minaa sia mintu' 
to naala bilanganna kombongan iato la 
napadenan kadiseroian kasalan. 
34Tamote tu la dadi misa” atoran 
matontongan lako kalemi, iamotu 
sipissan sangtaun la dipadenan 
kadiseroian kasalan tu to Israel belanna 
mintu' kasalanna. 

(16-35) Napogau'mi susi tu mangka 
Napa'parentan PUANG lako Musa. 


Inan sipatu nanii memala' 


17:1-9 

1 7 1 Ma'kadami tu PUANG lako Musa 

Nakua: 
2 Ma'kadako lako Harun sia anakna sia 
lako mintu' to Israel, ammu pokadanni 
kumua: Inde sia tu apa Napepasanan 
PUANG Nakua: 
3 Minda-minda tu to Israel tu urrere' sapi 
ba'tu domba ba'tu bembe' birang la lan 
to” tenda la salianna to’ tenda, 

“anna tae' nabaai lako to' ba'ba Tenda 
Kasitammuan, kumua napennoloan 
napopemala" lako PUANG dio tingayo 
kemaNa PUANG - manassa iatu rara iato 
la dipatanggungi tu tau iato, belanna 
umpatibollo rara: iatu tau iato la disabu'i 
lan mai bangsana. 

5 Dikua anna pennoloanni to Israel lako 
PUANG tu pemala'na, tu biasa natunu dio 
lu padang, iamotu lako to' ba'ba Tenda 
Kasitammuan, lako to minaa, anna 
pemalaranni lako PUANG dipopemala' 
kasalamaran. 

6Jatu rarana la napa'pi'pikan to minaa 
inan pemalaranNa PUANG, tu dio ba'ba 
Tenda Kasitammuan, na iatu lompo la 
natunu la dadi bau busarungngu' lako 
PUANG. 

7 Sia damo napemalaranni tu pemala'na 
lako ampu padang tu napengkaolai 
ma'gau' sala. Iamote tu la dadi atoran 
matontongan lako tau iato mai la 
nasiosso'i. 

8 La mupokada lako tau iato mai kumua: 
Minda-mindai tu to Israel ba'tu to sae, 
tu torro dio lu kalemi, ke umpemalaranni 
misa” pemala' ditunu pu'pu' ba'tu 
pemala' pangrere' 

P anna tae’ nabaai lako to” ba'ba Tenda 
Kasitammuan, kumua anna pemalaranni 
lako PUANG, tau iato la disabu'i lan mai 
bangsana. 


Digagai ungkande rara 
sia batang rabuk 


17:10-16 


10 Minda-mindai tu to Israel sia iatu to 
sae tu nasisolan torro, ke ungkandei rara 
sala umbanna - manassa la Kupapatui 
lindoKu la ullaoi tu to mangkamo 
ungkande rara iato, angKu sabu'i dio mai 
bangsana. 

11Belanna iatu penaa duku’ lan rarana 
sia mangkamokomi Kuben dao inan 
pemalaran la umpadenan kadiseroian 
kasalan penaammi, belanna iatu rara 
umpaden kadiseroian kasalan tete dio 
penaanna. 

12 lamotu mangkamo Kupokadan lako te 
mintu' to Israel, kumua: Da miden misa' 
ungkande rara sia moi misa' to sae, tu 
torro misisolan da nakande rara. 

13 Minda-minda tu mintu' to Israel sia 

to sae, tu torro misisolan untingkan 
misa’ olo'-olo' marira ba'tu misa’ 

manuk-manuk ke malei moasu ma'din 
dikande, la napatibollo tu rarana sia 
nasamboi losso'. 

14 Belanna diona penaanna mintu' duku' 
— iatu rarana iamo penaanna, iamoto 
Kupokadanni to Israel, kumua moi misa' 
rupanna duku' da mikandei tu rarana, 
belanna jatu penaanna mintu' duku, 
iamotu rarana: minda-minda ungkandei 
la disabu'i. 

15 Minda-minda la pa'tondokan to Israel, 
batu to sae, tu ungkande olo'-olo" 
masala ba'tu olo'-olo' tisapek, la 
umbusukki pakeanna sia la mendio, sia 
tontong maruttak sae lako makaroen, 
namane masero. 

16 Apa iake tae'i nabusukki tu pakeanna 
sia tae” nabasei kalena manassa la 
napassan tu kakadakeanna. 


Atoran diona rampanan 
kapa’ sia apa dipa'gagai 
18:1-30 


1 8 1 Ma'kadami tu PUANG lako Musa 
Nakua: 

2Ma'kadako lako to Israel sia 

kuanni kumua: Akumo tu PUANG, 
Kapenombammi. 

3 Da mipogav'i tu aluk napogau' tau 
lan tondok Mesir, tu mangka minii 
torro; da mipogau'i tu aluk napogau' 
tau lan tondok Kanaan, tu inan Kunii 
ussolangkomi: da mituru' tu aluk 
napondok tau iato mai. 

4Sangadinna la mipogau' tu mintu' 
atorangKu sia mikaritutui tu aluk 
Kupondok, ammi turu'i: Akumo tu 
PUANG, Kapenombammi. 

> Manassa la mikaritutui tu aluk 
Kupondok sia mintu' atorangKu, minda- 
minda umpogau'i la napotuo: Akumo tu 
PUANG. 

6 Moi misa’ tau da nareke' sangdadian 
marengke'na la sangampa' sola: Akumo 
tu PUANG. 

7Da mukillang kasirisanna ambe'mu, 
iamotu da musangampa' indo mu, 
belanna iamoto tu indo'mu, da 
musangampa' sola. 

8 Da musangampa' sola tu baine 
napobaine ambe'mu, belanna 
ungkillangko kasirisanna ambe'mu. 

9Jatu siulu'mu baine dio ambe'mu, ba'tu 
dio indo”, tu dadi lan banuanna ambe'mu, 
ba'tu salianna, da musangampa' sola. 

10 Tatu ampomu baine dio anakmu 
muane ba'tu dio anakmu baine, 

da musangampa' sola, belanna iko 
umposiri'i tu iannato. 

11 Da musangampa' sola tu baine 
nadadian bainena ambe' mu, tu 
napadadian ambe' mu, belanna iamo 
anak darammu - da musangampa' sola. 
12 Da musangampa' sola pa'indorammu 
dio ambe”, belanna sangrara sangbuku 
ambe'mu. 

13 Da musangampa' sola pa'indorammu 
dio indo', belanna sangrara sangbuku 
indo'mu. 

14 Da mukillang kasirisanna 
pa'amberammu dio ambe’; da 
mureke'i tu bainena, belanna iamo 
pa'indorammu. 

15 Da musangampa' manintummu 
baine, belanna napobaine anakmu, da 
musangampa' sola. 

16 Da musangampa' sola bainena 
siulu'mu, belanna mangkamo sangampa' 
siulu'mu. 

17 Da musangampa' sola misa” baine sia 
latu anakna baine: da mualai tu ampona 
baine iato dio anakna muane ba'tu 

dio anakna baine, la musangamparan, 
belanna sangrara sangbukuko: sala 
belanna to sikande rara bangpa. 

18Da mupobaine misa” baine 
mupa'da'duai siulu'na, ammu pasisondai 
musisangamparan, ke tuopi bainemu. 

19 Da musangampa' misa” baine, ke 
nalambi'i bulanna. 

20 Da musangampa' bainena padammu 
ma'rupa tau, miurunganni pada 
maruttak. 

21 Da musorongi moi misa' tu anakmu 
la dipennoloan lako Molokh, anna 

da mupamatunai tu sanganNa 
Kapenombammu: Akumo tu PUANG. 

22 Da musangampa' padammu muane, 
susi baine, belanna iamoto tu misa' apa 
megallian. 

23 Sia da muruttakki kalemu ungkaromok 
olo'-olo': sia misa” baine da nabendan 
sipatu misa” olo'-olo' la sikaromok sola, 
belanna iamo gau' sala megi'giran 
tongan to. 

24 Da miruttakki kalemi napobua' tu 
mintu'na te, belanna tete dio tu mintu'na 

te naruttakki kalena tu mintu' bangsa, 
Kurambai dio mai tingayomi. 

25 Tatu tondok iato diruttakki sia 
Kupabala'i tu kakadakeanna, 

iamoto naluai padang tu mintu’ to 
umpa'tondokki. 

26 Sangadinna la mikaritutui tu mintu' 
aluk Kupondok sia mintu’ atorangKu, sia 
moi misa" tu apa megallian da mipogau'i, 
la to Israel dadi lan tondok la to sae tu 
misisolan. 

27 Belanna mintu' te apa megallian 

tu napogau' tau lan tondok, tu dolo 

na kamu lan tondok iate, naurungan 
maruttak te tondok- 

28 dikua anna da naluakomi tu tondok 
iate, ke miruttakki, susi tu bangsa dolo 
na kamu mangka nalua. 

29 Belanna minda-minda umpogau'i te 
apa megallian iate, iamo la disabu'i dio 
mai bangsana. 

30 Tamoto la mikaritutui tu atoran 
Kubenkomi, kumua da mipogau'i tu 
aluk dipondok megallian, tu napogau' 
tau dolo na kamu, kumua da miruttakki 
tu kalemi tete dio apa iato. Akumo tu 
PUANG, Kapenombammi. 

Penggauran dipamasero 


19:1-37 

1 9 1 Ma'kadami tu PUANG lako Musa 

Nakua: 
2 Ma'kadako lako mintu' kasirampunan to 
Israel sia kuanni kumua: La maserokomi, 
belanna maseroNa', te Aku PUANG, 
Kapenombammi. 
3Pantankomi la ungkasiri' indo'mi 
sia ambe'mi sia la ungkaritutui tu 
allo katorroangKu: Akumo tu PUANG, 
Kapenombammi. 
4Da mipennoloi deata sia da migaraga 
rapang-rapang dipodeata dipati'no': 
Akumo tu PUANG, Kapenombammi. 
> Jake umpemalarangkomi pemala' 
kasalamaran, la mipemalaran susito 
naalanna penaanNa PUANG. 
6Jato allo la minii umpemalaranni sia 
lake masiangi dio mai la mikandemo 
to, apa iatu apa torronapa sae lako allo 
ma'pentallunna, la ditunu mampu". 
7 Take ma'tallung bongimi, mikande 
bangpi, iamo misa' apa megi'giran sia 
tae' naalai penaanNa PUANG. 

8 Minda-minda ungkandei, iamo Ia 
umpassanni tu kadakena, belanna 
umpamatuna kamaseroanNa PUANG, 
tau iato la disabu'i dio mai bangsana. 
?Take unnalakomi bura padangmi, da 
mipurai tu randanna, sia da mirurukki tu 
misalanna. 

10 Da duka mimebua anggoro' sipenduan 
sia iatu bua rondonna damo mirurukki, 
sangadinna la mieloran anna potaai 

to bongko sia to sae. Akumo PUANG, 
Kapenombammi. 

11 Da miboko, da mima'kada tang tongan 
sia da misipakena len. 

12 Da mipalao sumpa tang tongan 
ussa'bu' sangangKu, belanna iake 
susito umpamatunakomi sanganNa 
Kapenombammi. Akumo tu PUANG. 

13 Da mupandasa padammu ma'rupa 
tau sia da murampa barang apanna, sia 
sarona to sumaromu da mupopa'bongii 
sae lako masiangna. 

14Da mutampakki ropu tu to taru sia 
da mupadioi tingayona to buta tu apa 

la natodo, sangadi la mataku'ko lako 
Kapenombammu. Akumo tu PUANG. 

15 Da mibimbang ma'paolai salu: da 
mikaturu-turui to baitti' ba'tu umpelindo 

to kapua, sangadinna la musanda 
tonganni tu kara-karana padammu 
ma'rupa tau. 

16 Da mumale ma'pakadake lele dio 

lu bangsamu; sia da mudaka' lalan la 
umpatibollo rarana padammu ma'rupa 
tau. Akumo tu PUANG. 

17 Da mukabiri' siulu'mu lan penaammu, 
sangadinna la mupakanaan ke unnada'ko 
sangtondokmu, kumua da'mo natete dio 
tau iato ammu passan kasalan. 

18 Da mupalan penaai tu la umpabala'i 
kadake ba'tu untambukan essun 
sangbangsamu, sangadinna la 
mukamasei tu padammu ma'rupa tau 
susi batang kalemu: Akumo tu PUANG. 
19|a mikaritutui tu aluk Kupondok, 

da mupasisolai tu patuoammu, ke 
sisengaranni, da muambo'i banne duang 
rupa tu pa'lakmu, sia da mupake sampin 
duang rupa. 

20 Take denni misa” tau sangampa' 
misa' baine, iamotu mai kaunan 

diben misa” muane la napogundi' apa 
tae'pa nadila'bak ba'tu ditomakakai, 

la dipakannai ukungan, apa tae' na la 
dipatei, belanna tae'pa naditomakakai. 

21[a napennoloan lako PUANG tu 
kadiseroian kasalan dio to' ba'ba Tenda 
Kasitammuan, iamotu misa' domba laki 
la diposuru' pangakuan sala. 

22 Sia to minaa la umpadenanni 
kadiseroian kasalan tete dio domba laki 
tu diposuru' pangakuan sala dio oloNa 
PUANG, napobua' kasalan napogau, 
anna iatu kasalan napogau' la dipagarri'. 
23 Take tamamokomi tondok iato, ammi 
tanan ma'rupa-rupa garonto' bua-bua, 
iatu bua bunga'na la mipa'pemalii: 
tallung taun la pemali lako kalemi sia 
tae" na la dikande. 

24Lan taun ma'penna'pa' iatu mintu’ 
buanna la dipamaindan, anna 
dipopemala' umpudi-pudi PUANG. 

25 Apa iake taun ma'pellima, 
ma'dinmo mikande tu buanna, 

anna rangnganangkomi buanna. Akumo 
tu PUANG, Kapenombammi. 

26 Da mikandei tu apa kerarapa: da 
midaka' to pakita-kita sia to umpogau' 
balik mata. 

27 Da mima'ku'ku' ma'soppo kurin sia da 
miku'ku'i tu randan danggo'mi. 

28 Da mitori-tori'i tu kalemi belanna 
kamatean sia da mitoboi passura' tu 
kalemi: Akumo tu PUANG. 

29 Da mupamatunai tu anakmu baine 
ke mupopa'elo'na bangi lako gau' 

sala kumua da nama'gau' sala tu 

to ma'tondok sia da naponnoi gau' 
mesirisan tu tondok. 

30 La mikaritutui tu allo katorroan tu 
mangka Kupondok sia la mikasiri' tu inan 
maindanKu, Akumo tu PUANG. 

31 Da mima'palulako bombo to mate, 
ba'tu lako to sola-sola bombo: 

da midaka'i tu tau iato mai la 
urruttakki kalemi: Akumo tu PUANG, 
Kapenombammi. 

32 La ke'de'ko dio tingayona to keuban 
sia kasiri'i tu to matua sia katakui tu 
Kapenombammu: Akumo tu PUANG. 

33 Take denni to sae musisolan lan 
tondok, da mupandasai. 

34Tatu to sae misisolan la mipapada 
bangsiato ma'tondok dio lu kamu: la 
mukamasei susi batang kalemu, belanna 
mangkamokomi to sae lan tondok Mesir: 
Akumo tu PUANG, Kapenombammi. 

35 Da mibimbangan tau ke ma'paolai 
salukomi, ke massuka'komi sia ke 

ma timbangkomi sia ke ma'kararoikomi. 
36 La mipake tu timbangan tongan 

sia batu petimbang tongan sia epa 
tongan sia hin tongan: Akumo tu 
PUANG, Kapenombammi, tu mangkamo 
ussolangkomi lan mai tondok Mesir. 

37 Susimoto la mikaritutui tongan 

tu mintu' aluk Kupondok sia mintu' 
atorangKu: Akumo tu PUANG. 


Atoran ukungan 


20:1-27 

20 t Ma'kadami tu PUANG lako Musa 

Nakua: 
2 Pokadapi lako mintu' to Israel mukua: 
Minda-minda tu mintu' to Israel sia 
mintu' to sae dio lu to Israel, tu 
umpa'bengan misa' anakna lako Molokh, 
manassa la dipatei, iatu mintu' tau lan 
tondok ussileba'i batu. 
3 La Kupapatui lindoKu umpandasai tu 
tau iato sia ussabu'i dio mai bangsana, 
belanna mangkamo umpa'bengan misa' 
anakna lako Molokh, la urruttakki inan 

maindanKu sia umpamatuna sanga 
madatungKu. 

“Take natampunanni mata pa'tondokan 
tu diona to umpa'bengan misa" anakna 
lako Molokh, anna tae" napatei, 

> manassa la Kupapatui lindoKu 
umpamandasai tu tau iato sola 
pa'rapuanna sia la Kusabu'i dio mai 
bangsana tu tau iato sola mintu' to 
unturu'i umpengkaolai Molokh anna 
ma'gau' sala. 

6 Sia iake den tau lu lako bombo to mate 
ba'tu to sola-sola bombo umpengkara 'pai 
tu iannato, anna ma'gau' sala - manassa 
la Kupapatui lindoKu umpandasai tu tau 
iato sia la Kusabu'i dio mai bangsana. 

7 Tamoto pemaseroi tu kalemi, ammi 
masero, belanna Akumo tu PUANG, 
Kapenombammi. 

8 Karitutui tonganni tu mintu' aluk 
Kupondok: manassa Akumo tu PUANG, 
tu umpamaserokomi. 

“Take denni misa” tau, tu unggatai 
ambe'na ba'tu indo'na, manassa tau iato 
la dipatei, belanna unggatai ambe'na 
ba'tu indo'na, iamoto anna passan 
kalenai tu rarana. 

10 Take denni misa” muane ussandak 
salu rampanan kapa'na bainena tau, 
jamotu ussandak salu rampanan kapa'na 
bainena to nasisolan, manassa la dipatei, 
la iatu muane pasandak salu lako 
rampanan kapa' la iatu baine. 

11 Take denni misa” tau sangampa' 
bainena ambe'na, iamo ungkillang 
kasirisanna ambe'na, manassa la dipatei 
sola duai, anna passan kalenai tu rarana. 
12 Take denni misa” tau sangampa' 
manintunna baine - manassa la 
dipatei sola duai, belanna ma'gau' sala 
megi'giran, anna passan kalenai tu 
rarana. 

13 Take denni misa” muane sangampa' 
padanna muane susi baine - umpogau' 
duai apa megallian, manassa la dipatei, 
anna passan kalenai tu rarana. 

14 Take denni misa” tau umpobaine misa' 
baine situang indo'na - sala -, belanna 
to sikande rara bangpa - manassa la 
ditunu tu muane iato sia iatu baine sola 
duai, dikua da naden sala belanna to 
sikande rara bangpa dio lu kalemi. 
15Jake den misa” tau ungkaromok 
olo'-olo', manassa la dipatei: iatu 
olo'-olo' dilonga' samatena. 

16 JTgke den baine lao umpentireke'i 
olo'-olo' la sikaromok, la mipatei tu baine 
sola tu olo'-olo' iato, manassa la dipatei, 
anna passan kalenai tu rarana. 

17 Take denni tau umpobaine anak 
daranna, la anak dio ambe'na la anak 
dio indo'na, anna killang kasirisanna 
anak daranna - iamo gau' mesirisan 
maro”: iamoto anna disabu'i dio 
pentirona bangsana, belanna ungkillang 
kasirisanna anak daranna, iamoto anna 
passan kalenai tu kakadakeanna. 

18 Take denni tau sangampa' baine 
nalambi' bulanna sia ungkillang 
kasirisanna - ia ungkillang 
kanalambiranna bulanna sia ia duka 

tu baine ungkillang kanalambiranna 
bulanna: la disabu'i sola duai dio mai 
bangsana. 

19 Da musangampa' siulu'na baine 
indo'mu ba'tu anak daranna ambe'mu, 
belanna iammu pogau'i susito 
ungkillangko kasirisanna sangrara 
sangbukummuj anna pada umpassan 
kalenai tu kakadakeanna sola duai. 

20 Take denni tau sangampa' 
pa'indoranna, iamo ungkillang 
kasirisanna pa'amberanna, la pada 

napassan kalena sola duai tu kasalanna, 
sia la mate tang kianak. 

21 Take denni tau unnala bainena siulu'na 
- jamo sala belanna to sikande rara 
bangpa: iamo ungkillang kasirisanna 
siulu'na, anna tang kianak. 

22 Tamoto karitutui tonganni tu mintu’ 
aluk Kupondok sia mintu' atorangKu, da 
naluakomi tondok, tu Kunii ussolangkomi 
lako, ammi torro lan. 

23 Da mipeolai tu aluk napondok bangsa 
iato tu la Kurambai dio mai tingayomi, 
belanna tau iato mai umpogau' mintu' 
apa iate, Kuurunganni ungkagi'gi'i. 

24 Apa lako kalemi Kunii ma'kada 
Kukua: Alai tu tondokna ammi 
pomana'i, belanna Kukamaseangkomi 

la mipomana', iamotu misa' tondok 
sebo pangandu' sia tani' enoan: 
Akumo tu PUANG, Kapenombammi, tu 
umpamarimbangankomi dio mai mintu' 
bangsa senga'. 

25 Tamoto la mipasisengaran tu patuoan 
tang maruttak sia maruttak, sia manuk- 
manuk maruttak sia tang maruttak, da 
mipadadi megirianni tu kalemi natumang 
patuoan sia manuk-manuk sia mintu' 
olo'-olo' mendonglo' dao kuli'na padang, 

tu Kupatoyang dio mai kalemi, belanna 
Kupamanassa kumua maruttak. 

26|a maserokomi dio oloKu, belanna 
Akumote tu PUANG masero, iamoto 
Kupamarimbangankomi dio mai mintu' 
bangsa, kumua ammi dadi taungKu. 

27 Take denni misa” muane ba'tu baine 
natamai bombo to mate anna ma'kada 
ba'tu unnampui penaa pakita-kita, 
manassa tau iato la dipatei: sia nasileba'i 
batu tau, anna passan kalenai tu rarana. 


Atoran to minaa anna torro masero 


21:1-22:33 

2 1 1 Ma'kadami tu PUANG lako Musa 

Nakua: Ma'kadako lako mintu' to 
minaa, anakna Harun kumua: Moi misa' 
to minaa da naruttakki kalena dio lu to 
mate sangbangsana, 
2 Sangadinna sangdadian marengke'na 
iamotu indo'na, ambe'na, anakna 
muane, anakna baine sia siulu'na 
muane, 
3 sia anak daranna, tu tae'pa nakemuane 
sia marengke' lako kalena, tu tang 
napobainepa tau - bannang iamoto nanii 
urruttakki kalena. 

“Tatu to minaa, tu mendapo'mo da 
naruttakki kalena dio lu sangbangsana 
tete dio bainena, napourungi umpadadi 
kalena tang masero. 

? Da nagalettungi tu ulunna sia da 
naku'ku' tu randan danggo'na ba'tu da 
natori'-tori'i tu kalena. 

ola masero tu tau iato mai dio oloNa 
Kapenombanna sia da napamatunai 

tu sanganNa Kapenombanna, belanna 
tau iato mai umpennoloan pemala' 
pantunu, dipemalaran lako PUANG, 
iamotu kinandeNa Kapenombanna: 
iamoto sipatu la masero tu tau iato mai. 
7 Da napobaine misa’ baine kadake 
gau', ba'tu baine mangkamo lao siri'na, 
ba'tu baine natantang muanena, 
belanna iatu to minaa masero dio oloNa 
Kapenombanna. 

8La mubilang masero, belanna 
umpemalaran kinandeNa 
Kapenombammu, iamoto sipatu la 
mupamasero, belanna maseroNa', Aku 
tu PUANG umpamaserokomi. 

9 ]amoto, iake denni misa” anakna baine 
to minaa ma'gau' sala, tete iato nanii 
umpamatuna ambe'na, manassa la 
ditunu mampu” tu baine iato. 

10 Na iatu to minaa mandu kapua dio 

lu siulu'na, dibolloi minna” pa'tokkoan 
tu ulunna sia ditokko belanna dipapakei 
pakean masero, iatu tau iato tae' 
nama'din mangrundun ba'tu usserek- 
serek pakeanna. 

11 Moi misa” to mate da nareke'i 

moi diona ambe'na ba'tu indo'na da 
naruttakki kalena. 

12 Da natampei tu inan maindan, kumua 
da napamatunai tu inan maindanNa 
Kapenombanna, belanna kaditokkoanna 
minna' pa'tokkoanNa Kapenombanna 
dao ulunna: Akumo tu PUANG. 

13 Sia japi tu anak dara la napobaine. 

14 Da napobainei tu to balu ba'tu baine 
ditantang, ba'tu baine mangka lao siri'na 
ba'tu baine kadake gau'na, iatu mintu'na 
te da napobainei, sangadinna misa' 
anak dara dio mai sangbangsana tu la 
napobaine, 

15 kumua da napamatunai tu bati'na dio 
lu sangbangsana, belanna Akumo tu 
PUANG, tu umpamaseroi. 

16 Ma'kadami tu PUANG lako Musa 
Nakua: 

17 Kuako lako Harun, kumua: Minda- 
minda tu bati' siosso'mu tu tattan kalena 

tae” nama'din mareke' la umpemalaran 
kinandeNa Kapenombanna. 

18 Belanna iatu mintu’ to tattan moi 
misa” da namareke” iamotu mai to buta, 
to kupi’, to karobe ba'tu to kalandong 
limanna ba'tu lentekna, 

19 ha'tu to le'to lentekna ba'tu limanna, 
20 ba'tu to bukku' ba'tu to marangke 
kale ba'tu to ma'mata gara', ba'tu to 
karresan, ba'tu to masaki kuli, ba'tu to 
sanggang kamuaneanna. 

21 Tatu mintu’ bati'na Harun, to 

minaa, minda-minda tu tattan 

kalena, tae' nama'din mareke' la 
umpennoloan pemala' pantunu, 
dipemalaran lako PUANG: den tattanna, 
iamoto natae” nama'din mareke' 
umpennoloan kinandeNa Kapenombanna 
la umpemalaranni. 

22 Tatu kinandeNa Kapenombanna, dio 
mai tu tarru' maindanna sia dio mai 
maindanna, ma'din nakande. 

23 Apa tae' nama'din sae lako to' 
kulambu sia tae' nama'din urreke' inan 
pemalaran belanna tattan tu kalena, 
kumua da napamatunai tu mintu' inan 
maindanKu, belanna Akumo tu PUANG, 
tu umpamaindanni. 

24 Susimoto tu Musa umparampoi tu 
mintu' kada iate lako Harun sia lako 
anakna sia lako mintu' to Israel. 
22 1 Ma'kadami tu PUANG lako Musa 
Nakua: 
2 Ma'kadako lako Harun sia lako 
anakna, kumua nakanandai tonganni tu 
pamengan masero, tu napamaseroanNa' 
to Israel, da napamatunai tu sanga 
madatungKu: Akumo tu PUANG. 
3 Pokadai lako tau iato mai kumua: 
Minda-minda tu mintu' bati' siosso'mi 
tu sae urreke' pamengan masero tu 
napamaseroan PUANG to Israel, anna 
den bangsiapa ruttakna dio kalena, tau 
iato la disabu'i dio mai oloKu: Akumo tu 
PUANG. 
4Mintu' bati'na Harun, iamotu to golenan 
ba'tu to nakasunni bang nana, da 
nakandei tu pamengan masero, ke 
tae'pi nadipamasero: susi dukato tu tau 
ungkaka' apa maruttak tete dio to mate, 
ba'tu to kasunan rangke bang, 
“ba'tu to ungkaka' misa” olo'-olo' 
mendonglo', tu umpamaruttakki ba'tu 
tau, tu umpamaruttakki, belanna den tu 
sala umbanna kamaruttakan dio kalena. 

6 Minda-minda ungkaka'i tu susinnato, 
la maruttak sae lako makaroen, da 
nakandei tu pamengan masero, ke tae'pi 
namendio'. 

7 Ianna lambunmo tu allo, maneri 
masero, namane ma'din ungkandei tu 
pamengan masero, belanna iamoto tu 
kandena. 

8 Tatu olo'-olo' mate punala bang 

ba'tu tiserek da nakandei, kumua da 
naruttakki kalena: Akumo tu PUANG. 

9 Sipatu nakaritutui tu atorangKu, kumua 
da nabannang iato nanii tau untanggung 
kasalan sia iamo napomate, belanna 
napamatuna tu iannato: Akumo tu 
PUANG, umpamaseroi tu tau iato. 

10 Tatu to tang sipatu da nakandei tu mai 
apa masero, la to tama sae tu naruranni 
to minaa ba'tu to sumaro da nakandei tu 
mai apa masero. 

11 Apa iatu to naalli to minaa, ma'din la 
ungkandei susi dukato tu to dadi lan 
banuanna ma'din ungkandei tu kandena. 
121atu anakna baine to minaa, ke 
napobainei to tang to minaa, tae" 
nama'din ungkandei tu pa'duruk dio mai 
pamengan masero. 

13 Apa iatu anakna baine to minaa, ke 
balui ba'tu ditantangmi sia tae' nakianak, 
anna sule lako banuanna ambe'na, susi 
tonna mangurapa, ma'din ungkandei 

tu kandena ambe'na, apa iatu to tang 
sipatu, tae' nama'din ungkandei. 

14 Take den tau ungkandei tu apa masero 
anna tae' naangga'i, la nasondai lako to 
minaa tu apa masero iato, narangnganni 
pole'i sangtaa lima. 

15Tae' na la umpamatunai tau iato mai 
tu pamengan masero, tu naduruk to 
Israel lako PUANG, 

16 helanna napapassanni kasalan tu to 
Israel, ke nakandei to tang sipatu tu 
pamengan maserona, belanna Akumo tu 
PUANG, tu umpamaseroi tu tau iato. 

17 Ma'kadami tu PUANG lako Musa 
Nakua: 

18 Ma'kadako lako Harun sia lako anakna 
sia lako mintu' to Israel sia kuanni 
kumua: Minda-minda tu mintu' to 
Israel ba'tu to sae dio lu to Israel, tu 
umpennoloan pemala'na unturu' mintu 
pangallonan sia mintu' pemala' tanning 
inaa, tu la napemalaran lako PUANG 
dipopemala' ditunu pu'pu', 


1 

19 kumua na iatu pemala' iato sipatu tang 
la tattan, tu sapi laki sia domba laki, 
sia bembe' laki, ke la Napopaimankomi 
Puang. 

20 Mintu' tu apa den tattanna da 
mipemalaranni, belanna tae' 
napadenangkomi kapaimanan tu 
iannato. 

21Jake den tau la umpemalaran 
pemala' kasalamaran lako PUANG Ia 
umpangallonan misa' pangallonan ba'tu 
pemala' tanning inaa, tu diala dio mai 
sapi ba'tu domba sia bembe’, sipatu tae" 
tattanna Anna popaimanni PUANG: tae' 
nama'din den tattanna. 

22 Tatu olo'-olo' buta ba'tu le'toi ba'tu 
bangkei, bundanganni, karresanni ba'tu 
masaki kuli'i, tae” nama'din mipemalaran 
lako PUANG sia da mipennoloanni lako 
PUANG la dipopemala' pantunu dao inan 
pemalaran. 

23 Tatu sapi ba'tu domba kalandong ba'tu 
ko'dik tangkena ma'din mupasakka' 
dipopemala' tanning inaa, apa iake 
unturu'i pangallonan tae’ Napopaimanni 
PUANG tu iannato. 

24Tatu olo'-olo' disanggang belanna 
dirimpi' ba'tu ditumbuk, ba'tu disepak 

ba'tu diira, da mipemalaranni lako 
PUANG, da mipogau'i to lan tondokmi. 
25 Dio duka mai limanna to sae da 
mipemalaranni tu susinna te lako 
Kapenombammi la Napokinande, 
belanna apa sanggang sia den tattanna, 
tae' napadenangkomi kapaimanan tu 
iannato. 

26 Ma'kadami tu PUANG lako Musa 
Nakua: 

27 Take dadii tu anak sapi, ba'tu anak 
domba, ba'tu anak bembe, la sisola 
bangpa indo'na pitung allo, apa randuk 
dio mai allo ma'pengkarua sia lendu'pa 
to, la Napopaiman PUANG dipopemala' 
pantunu. 

28 Da mipasangbara'i anakna mirere' 
tu sapi ba'tu domba sia bembe’ lan 
sangallo. 

29 Take umpemalarangkomi pemala' 
pa'pudian lako PUANG, la mipemalaran 
susito, ammi kabu'tui kapaimanan. 

30 Lan allo ia dukato la minii ungkandei, 
da minannai tu sesanna sae lako 
masiang: Akumo tu PUANG. 

31 Tamoto karitutui tonganni tu 
pepasanKu: Akumo tu PUANG. 

32 Da mipamatunai tu sanga 
madatungKu, angKu dipamadatu 

dio lu to Israel: Akumo tu PUANG, tu 
umpamaserokomi, 

33 sia ussolangkomi tassu' lan mai 
tondok Mesir: kumua angKu dadi 
Kapenombammi: Akumo tu PUANG. 


Attu pa'gauran 


23:1-44 

23 1 Ma'kadami tu PUANG lako Musa 

nakua: 
2 Ma'kadako lako to Israel sia kuanni 
lako kumua: Iatu mintu' attu pa'gauran 
dipamadatuan PUANG, tu mipetamban 
butung pa'kombongan masero, iamotu 
attu pa'gauran dipamadatuanNa'. 
3 Annan allona la nanii tau mengkarang, 
apa allo ma'pempitu iamo sipatu allo 
katorroan madatu tongan, iamotu 
misa’ pa kombongan masero; moi misa" 
pengkarangan da mikarangi, belanna 
iamo misa’ allo katorroan dipamadatuan 
PUANG lan mintu’ inan minii torro. 
“Inde sia tu mintu’ attu pa'gauran 
dipamadatuan PUANG, iamotu 

pa'kombongan masero, tu la minii 
umpetambanni lan attu dipamanassa. 
“Lan bulan bunga'na, allo 
ma'pessangpulo a'pa'na bulan 

iato, ke makaroenni, iamo pa'pasa, 
dipamadatuan PUANG. 

6 Lan allo ma'pessangpulo lima bulan iato 
den tu attu pa'gauran roti tang diragii 
dipamadatuan PUANG: la mikande tu 
roti tang diragii lan pitung allo. 

7 Lan allo bunga'na la den tu 
pa'kombongan maseromi, allo iato 

da mikarangi tu dakaran kandemi. 

8 Pitung allo la minii umpemalaranni 

tu pemala' pantunu lako PUANG: iake 
allo ma'pempitu la den pa'kombongan 
masero; da mikarangi tu dakaran 
kandemi. 

9 Ma'kadami tu PUANG lako Musa Nakua: 
10 Ma'kadako lako to Israel, mukuanni 
kumua: lake tamakomi tondok tu la 
Kukamaseangkomi ammi alai tu burana, 
iatu bunga' pealammi sanguyun la dibaa 
lako to minaa, 

11 anna sorongi natarima sule tu 
sanguyun bura padang iato dio oloNa 
PUANG, kumua Napopaimankomi Puang: 

masiangna allo katorroan to la nasorong 
natarima sule to minaa. 

12 Tato allo minii ussorong untarima 
sulei tu sanguyun bura padang iato, la 
mipasakka' tu misa' domba sangtaunmo 
tu tae' tattanna, la dipemalaran ditunu 
pu'pu' lako PUANG, 

13 sisola kande dipemalaran, iamotu 
ta'pung manisak duang taan sangpulona 
dipasigerok minna’, la dipopemala' 
pantunu, la Napobau busarungngu' 
PUANG, situang uai anggoro' taa 
penna'pa'na misa' hin dipopemala' 
pantedok. 

14 Da mikande roti ba'tu sara'buk ba'tu 
lise’ gandung sae lako mipemalaranna tu 
pemala' lako Kapenombammi: iamote tu 
aluk dipondok matontongan lako bati'mi 
lan mintu’ inan minii torro. 

15 Randuk dio mai allo sidampi'na 

allo katorroan, iamotu allo minii 
umpennoloan sanguyun bura padang la 
dipopemala' disorong ditarima sule, la 
miia’ ganna’ pitung minggu; 

16 sae lako allo sidampi'na allo katorroan 
ma'pempitu, la miia' limangpulo allona; 
allo iato la minii umpennoloan kande 
dipemalaran tu ba'runna lako PUANG. 

17 La umbaakomi da'dua roti pemala' 
disorong ditarima sule: roti iato ta'pung 
manisak digaraga, diala duang taan 
sangpulona epa, diragii anna ditunu, 
iamotu bunga" pealammi, la dipennoloan 
lako PUANG. 

18 Sisola tu roti iato la mipemalaran 

tu pitu domba sisangtaunmo tu tae' 
tattanna sia misa' sapi laki mangura 

sia da'dua domba laki: mintu'nato la 
dipopemala', ditunu pu'pu' lako PUANG 
sola kande dipemalaran sia pemala' 
pantedok, la dadi pemala' pantunu 
Napobau busarungngu' PUANG. 

19 Sia la umpasakka'komi misa' bembe' 
laki la diposuru' pengkalossoran 

sia da'dua domba sisangtaunmo la 
dipopemala' kasalamaran. 

20 Sia la nasorong sia natarima sule to 
minaa sisola tu roti bunga' pealanna tau, 
dipopemala' disorong ditarima sule dio 
oloNa PUANG sola tu da'dua domba: iatu 
iannato la dipamaindan lako PUANG, 
anna potaai to minaa. 

21 Allo ia dukato la metambakomi ammi 
pogau' pa'kombongan masero, sia da 
mikarang dakaran kandemi, iamote tu 

aluk dipondok matontongan lako bati'mi 
lan mintu’ inan minii torro. 

22 Take unnalakomi bura padangmi, 

da mupurai tu randanna muala sia da 
mururukki tu musalanna, sangadinna la 
mutampean bang to kalala’ sia to sae: 
Akumo tu PUANG, Kapenombammi. 

23 Ma'kadami tu PUANG lako Musa 
Nakua: 

24 Ma'kadako lako to Israel kumua: Lan 
bulan ma'pempitu lan bunga'na bulan 
iato la den tu allo katorroammi: la 
dipannoni tu tarompe' pua umpaissanni 
tau tu iannato, iamotu pa'kombongan 
masero. 

25 Da mikarang dakaran kandemi, 
sangadinna la umpemalarangkomi 
pemala' pantunu lako PUANG. 

26 Ma'kadami tu PUANG lako Musa 
Nakua: 

27 Apa iake allo ma'pessangpulona bulan 
ma'pempitu iamoto tu allo kadiseroian 
kasalan: la den tu pa'kombongan 
maseromi, ammi pamadiongan 
penaammi sia umpemalaran pemala' 
pantunu lako PUANG. 

28 Allo iato da mimengkarang: belanna 
allo iato allo kadiseroian kasalan, la 

dipadenangkomi kadiseroian kasalan dio 
oloNa PUANG, Kapenombammi. 
29Tamoto minda-minda tu tae’ 
napamadiongan penaanna allo iato, la 
kusabu'i dio mai bangsana. 

30 Minda-minda ungkarang moi ba'tu 
pengkarangan apa allo iato, la 
Kumangsanni dio mai bangsana. 

31 Moi misa' pengkarangan da mikarangi: 
iamote tu aluk dipondok matontongan 
lako bati'mi lan mintu' inan minii torro. 
32Tatu allo iato allo katorroan 

madatu tongan lako kalemi, sia la 
umpamadiongangkomi penaammi. Lan 
to allo ma'pengkasera bulan iato, ke 
makaroenni, randuk dio mai makaroen 
sae lako makaroen, la mipakaraya tu allo 
katorroammi. 

33 Ma'kadami tu PUANG lako Musa 
Nakua: 

34 Ma'kadako lako to Israel kumua: 
Iake allo ma'pessangpulo limanna bulan 
ma'pempitu randukmi tu pa'gauran 
pekalumban dipamadatuan PUANG lan 
pitung allo. 

35Jatu allo bunga'na la den 
pa'kombongan masero, da mikarang 
dakaran kandemi lan allo iato. 

36 Lan pitung allo la minii umpemalaran 
pemala’ pantunu lako PUANG; sia 

iake allo ma'pengkarua la den tu 
pa'kombongan maseromi sia la 
mipemalaran tu pemala' pantunu lako 
PUANG: iamote tu allo dipamadatu, allo 
iato da mikarang dakaran kandemi. 

37 Tamote tu mintu’ attu pa'gauran 
Napamanassa PUANG, tu minii 
umpetamban pa'kombongan masero 

la umpemalaran pemala' pantunu lako 
PUANG, iamotu pemala' ditunu pu'pu, 
kande dipemalaran, pemala' pangrere' 
sia pemala' pantedok, pantan unturu' 
atoranna, ke nalambi'oi allona, 

38 senga'pi tu allo katorroanNa PUANG 
sia senga'pi tu pamengan sia mintu' 
pemala' belanna pangallonanna sia 
mintu' pemala' tanning inaa, tu la miben 
PUANG. 

39 Apa iake allo ma'pessangpulo 

lima lan to bulan ma'pempitu, 

ke urrampunmokomi mintu' bura 
padangmi, la umpakarayakomi 
pa'gauran Napamanassa PUANG lan 
pitung allo: iake allo bunga'na la den 
katorroan sia iake allo ma'pengkaruanna 
la den duka katorroan. 

40 Ianna allo bunga'na la miala tu 
buanna kayu melo, sia palapa koroma 
sia takke'-takke' kayu umbalumbun 
sia takke'-takke' araba nahala, ammi 
parannu-rannu dio oloNa PUANG, 
Kapenombammi lan pitung allo. 

“Tatu pa'gauran iato la mipakaraya 
mipamadatuan PUANG pitung allo 

lan sangtaun, iamotu aluk dipondok 
matontongan lako bati'mi: lan bulan 
ma'pempitu la minii umpakarayai tu 
iannato. 

42 Pitung allo la minii torro lan lantang 
pekalumban: iatu mintu' to Israel tongan 
la torro lan lantang pekalumban iato, 
43 anna issanni mintu’ bati'mi, kumua 
Kusua tu to Israel torro lan lantang, 
tongKu solanni tu tau iato mai tassu' lan 
mai tondok Mesir: Akumo tu PUANG, 
Kapenombammi. 

44 Susimoto tu Musa umpa'peissananni 
lako to Israel tu attu pa'gauran 
Napamanassa Puang. 

Diona tongkonan palita 
sia roti dipennoloan 


24:1-9 

24 1 Ma'kadami tu PUANG lako Musa 

Nakua: 
2 Suami tu to Israel anna baai lako 
kalemu tu minna' masero dio mai saitun 
dilambuk, la dipatama tongkonan palita, 
sia dipasakka' natontong bang dukku tu 
palita iato. 
3 Dio salianna kulambu kasa'bian lan 
Tenda Kasitammuan la nanii Harun 
tontong ungkaritutui randuk dio mai 
makaroen sae lako melambi'na dio 
oloNa PUANG. Iamote tu aluk dipondok 
matontongan lako bati'mi. 
“Dao tongkonan palita bulaan massang 
iato la nanii tontong umpasakka'i tu 
mintu' palita dio oloNa PUANG. 
>La muala tu tapung manisak, ammu 
tunui tu pa'ranggina sangpulo dua; 
simisa'oi tu pa'ranggina iato duang taan 
sangpulona epa. 
6 La mupadao meda bulaan massang, 
ammu paduang topporanni siannan roti 
ke sangtoppo'oi, dio oloNa PUANG. 

7 La mupannii dupa masero dao tu roti 
manipi' dipasitoppo', ke sangtoppo'oi: 

la dipopemala' kapengkilalan tu roti 
iato, iamotu misa’ pemala' pantunu 
dipemalaran lako PUANG. 

8 Take allo katorroanoi la nene’ 
naparandan dio oloNa PUANG, iamote tu 
kasialluran matontongan natanggung to 
Israel. 

?Tamote tu la napotaa Harun sola mintu’ 
anakna, sipatu la nakande lan inan 
maindan, belanna mandu masero lako 
kalena; naala duka bilangan tu pemala' 
pantunu dipemalaran lako PUANG: 
iamote tu aluk dipondok matontongan. 


Ukungan urrua tau tu umpa'kada 
solangi sanganNa Puang Matua 


24:10-23 


10 Denmo misa' muane ma'indo' to 
Israel, iatu muane iato ma'ambe' to 
Mesir, torro dio lu to Israel, anna tassu' 
dio mai inanna, nasigaga tu anakna 
baine to Israel iato na misa' muane to 
Israel lan to' tenda. 

11 Tatu muane ma'indo' to Israel 

iato umpa'kada solangi tu Sanga, 

nama'tampak ropu; nasolammi tau lako 
Musa. Iatu indo'na disanga Selomit, 
anakna Dibri, to ma'suku Dan. 

12 Napatadangmi tau lan pa'tarungkuan 
la ungkampai pangra'ta' situru' kadanNa 
PUANG. 

13 Ma'kadami tu PUANG lako Musa 
Nakua: 

14 Baai tu tau ma'tampak ropu lako salian 
to' tenda, anna mintu' tu to urrangimi 
urremme' lima tu ulunna, na iatu mintu' 
kasirampunan ussileba'i batu. 

15 Sia ma'kadako lako to Israel kumua: 
Minda-minda tu untampakki ropu 
Kapenombanna, la umpassan kalena 
kasalanna. 

16 Minda-minda tu umpa'kada solangi 
SanganNa PUANG, manassa la mate 
dipongko: mintu' kasirampunan la 
ussileba'i batu la to sae la to Israel 
tongan, ke napa'kada solangi tu Sanga, 
la mate dipongko. 

17 Sia minda-minda duka tu umba'ta tau 
namate, manassa la mate dipongko. 

18 Minda-minda umpatei misa' patuoanna 
to senga’, la nasondai: misa’ ke misa'oi. 

19 Sia minda-minda ussanggang batang 
kalena padanna ma'rupa tau, la dipogau' 
duka lako kalena sitinaya penggauranna, 
20 jamotu, ianna pale'to, dile'to duka, 
pabutan dibutai duka, pasimpoan la 
disimpoi duka: apa-apa tu nasanggang 
dio kalena tau, la susi dukato 
diparampoan kalena. 

21 Sia minda-minda tu umpatei olo'-olo”, 
la nasondai, apa minda-minda tu 
umpatei ma'rupa tau, la mate dipongko 
duka. 

22|a pada-pada tu katonganan 

dio kalemi, la to sae la to Israel 
tongan, belanna Akumo tu PUANG, 
Kapenombammi. 

23 Susimote tu kadanna Musa lako to 
Israel: anna baai tau tu to ma'tampak 
ropu lako salian to' tenda, nasileba'i 
batu: napogau'mi to Israel susitu 
mangka Napepasanan PUANG lako Musa. 


Taun katorroan sia taun Yobel 


25:1-22 
25 1 Ma'kadami tu PUANG lako Musa 
dao buntu Sinai Nakua: 

2 Ma'kadako lako to Israel sia kuanni 
kumua: lake tamakomi tondok tu la 
Kukamaseangkomi, la melayo tu mai 
pa'pa'lakan, iamotu attu katorroan 
dipamadatuan PUANG. 

3 Annan taunna la munii unnambo'i tu 
pa'lakmu sia annan taunna la munii 
umpetakke'-takke'i tu garonto' anggoro' 
lan pa'lakmu, ammu rampunni tu 
burana, 

“apa iake taun ma'pempitu Ia den 

tu attu katorroan madatu tongan tu 
pa'pa'lakan iato, iamotu attu katorroan 
dipamadatuan PUANG: da muamboii tu 
pa'lakmu sia da mupetakke'-takke'i tu 
garonto' anggoro' lan pa'lakmu. 

> Tatu umbu’ tuo lan pa'lakmu da 
muka'ta'i sia iatu buanna garonto' 
anggoro'mu tu tang dipetakke'-takke'i 
da murampunni: iamoto tu taun 
kapelayoanna pa'pa'lakan iato. 

6Jatu bura padang lan attu katorroan 
la mipokande: la iko la iatu kaunanmu 
muane sia baine, la to sumaromu sia to 
sae, tu musisolan. 

7 La napokande duka patuoammu sia 
mintu' olo'-olo' lan padangmu tu mintu' 
bura padang iato. 

8 La muia' tu pitung taun katorroan, 
iamotu pempitu ke sipitung taun, 
naurunganni iatu attu pitung taun 
katorroan patangpulo ngkasera taunna. 
9 Attu iato la mupannoni tu tarompe' pua 
tiku lao lan bulan ma'pempitu, ke allo 
ma'pessangpulona: ke allo kadiseroian 
kasalan la minii umpannonii tu tarompe' 
pua tiku lao dio lu mintu' tondokmi. 
10]ate taun ma'limangpulo la 
mipamadatu, ammi petamba-tambanni 
tu kadirampanan lan tondok lako mintu' 
to umpa'tondokki, la mipotaun Yobelmo 
tu attu iato, attu iato pantan la sulekomi 
umpeloloi apammi sia pantan la sulekomi 
lako pa'rapuammi. 

11|a mipotaun Yobel te taun 
ma'limangpulo: attu iato da 
mimangambo' sia da mika'ta umbu' 

sia da mirampunni tu buanna garonto' 
anggoro' tang dipetakke'-takke'i. 

12 Belanna la mipotaun Yobel, Ia 
mipomadatu: iatu apa mennumbu' iamo 
la mipokande. 

13 | an te taun Yobel pantan la sulekomi 
umpeloloi apammi. 

14 Take umbalukko apammu lako 
sangbangsamu ba'tu unnalli apanna, da 
misiparugi. 

15 Diagian tu taun undampi' pole'i 

tu taun Yobel, ammu allii tu apanna 
sangbangsamu: anna balukki lako 
kalemu siagi tu mintu' taun la dinii 
umpeburai. 

16 Kabudanna taunna la minii umpasiagii 
tu kabudanna pangallimmu sia ianna 
sosso' tu taunna la sosso' duka tu 
pangallimmu, belanna iaranna manna tu 
burana nabalukan lako kalemu. 

17 Da misiparugi len, sangadinna la 
ungkataku'ko Kapenombammu, belanna 
Akumo tu PUANG, Kapenombammi. 

18 ]amoto la mituru' tu mintu’ aluk 
Kupondok sia la mikaritutui tongan tu 
atorangKu, ammi tuo marampa' lan 
tondok. 

19 Sia jatu padang la umbenkomi burana 
sia la mikande sadia'mi, ammi tuo 
marampa' lan tondok. 

20 Take mikua: Apa la kikande lan to 
taun ma'pempitu, tonganna anna tae' 
kima'din mangambo' sia unnala bura 
padangki, 

21 manassa la mesuaNa' anna 
rampoikomi kamauparan lan to taun 
ma'pennannan, anna iatu padang 
umpakendekangkomi burana siagi lan 
tallung taun. 

22| an tu taun ma'pengkarua Ia minii 
mangambo”, apa la mikande siapa tu 
bura padang taun dolo sae lako taun 
ma'pengkasera, sae lako mialanna 
tu bura padang taun iato, tontongpa 
mikande tu bura padang taun dolo. 


Kadila'bakanna padang 


25:23-28 


23 Tatu padang iato tae’ na la dibaluk 
sae lakona, belanna padangKu sia kamu 
to sae sia to mentiruran tu torro dio 
padangKu. 

24 Dio lu mintu' padang, iatu mipoapanna, 
la mieloran anna dila'bak. 

25 Take kalala'mi tu siulu'mu, nadiparuku 
umpamalei tu misa' barang apanna, la 
sae tu siulu' marengke'na ulla'bakki, sia 
ia la ulla'bakki tu apa mangka napamale 
siulu'na. 


SURA' KATOMINAAN 25.26-30 129 


26Jake tae'i tau ulla'bakanni, apa silasa 
siamo pandaka'na kalena, anna appa'i tu 
apa la napangla'bakan, 

27 anna iatu taun-taun lendu'mo randuk 
dio mai dipamalena diia', anna iatu 
torronapa dibaya' sule lako tu to dinii 
umpamalei, kumua anna alai sule tu 
apanna. 

28 Apa iake tae'i pa'pabu'tunna, tu 
silasanna la napasuleanni, manassa iatu 
apa napamale napoapa to unnallii sae 
lako taun Yobel: apa lan taun Yobel Ia 
tilendokmo sia la sule lako puangna 
siamo. 


Kadila' bakanna banua 


25:29-34 


29 Take den tau umpamale misa” banua 
lan kota dibenteng tembo’, ma'din 

la nala'bak, ke ganna'mi sangtaun 
temponna napamale: lan sangtaun 
ma'din nanii ulla'bakki. 

30 Apa iake tae'i nala'bakki, ke ganna'mi 
sangtaun, iatu banua lan kota dibenteng 
tembo' iato, napoapa tontongmo to 
unnallii sae lako bati' siosso'na: tae' 
natilendok lan taun Yobel. 

31 Apa iatu banua lan kampong, tu tae' 
nadibenteng tembo' la dipasangbilangan 
sola pa'pa'lakan, iamoto nama'din 
dila'bak sule, sia tilendok lan taun Yobel. 
32 Tatu kota nanii to Lewi, iatu diona 
banua lan kota tu napoapa - iatu to Lewi 
tontong dieloran la ulla'bakki. 

33 Take misa' to Lewi unnallii tu banua 
iato, na iatu banua dipamale torro lan 
kota napokota, la tilendok lan taun 
Yobel; belanna iatu mintu’ banua lan lu 
kota nanii to Lewi, iamo umpoapai dio lu 
to Israel. 

34 Na iatu padang kariuan tiku lao kotana 
tau iato mai tae” nama'din dipamale, 
belanna napomana' matontongan. 


Penggauran sipatu lako to kalala" 


25:35-55 


35Jake kalala'mi tu siulu'mu, anna 
tae'mo tu pandakaranna, la mutundui, 
susito sae sia to mentiruran, anna tuo 
musisolan. 

36 Da mupedenne'i ba'tu umpesaroi, 
sangadinna la ungkataku'ko 
Kapenombammu, anna iatu siulu'mu tuo 
musisolan. 

37 Da mupedenne'i, ke mubenni doi'mu 
sia da mupeburai, ke mubenni kandemu. 
38 Akumo tu PUANG, Kapenombammi, 
tu ussolangkomi tassu' lan mai 

tondok Mesir, angKu kamaseangkomi 
tondok Kanaan, kumua anna Aku dadi 
Kapenombammi. 

39 Take kalala'mi tu siulu'mu tu musisolan 
anna sandang lako kalemu, da musuai 
ungkarang pengkarangan kaunan. 

40 Sangadinna la torro dio kalemu susito 
sumaro sia susito mentiruran: sia la 
umpengkarangangko sae lako taun 
Yobel. 

41 Attu iato la tilendok dio mai kalemu 
la ia la iatu mai anakna, nasule lako 
pa'rapuanna sia la umpoapai sule tu 
mana'na nene' to dolona. 

42 Belanna tau iato mai taungKu, tu 
Kusolan lan mai tondok Mesir: tae' 
nama'din dibalukan, susito umbaluk 
kaunan. 

43Da mumakarra' umparentai, 
sangadinna la mukataku' tu 
Kapenombammu. 

44 Apa jatu kaunanmu muane sia baine 
tu mururanni la lu dio mai mintu' bangsa 

tiku lao; dio mai tau iato la mialli tu 
kaunan muane ba'tu baine. 

45 Dio duka mai anakna to mentiruran tu 
torro misisolan sia dio mai pa'rapuanna 
tu misisolan, tu nadadian lan tondokmi, 
la minii unnallii tau iamoto mai tu la 
mipotau. 

46La misorong tu tau iato mai lako 
anakmi la napokaunan garonto', anna 
pomana'i: la miposuan tontongmo tu tau 
iato, apa iatu siulu'mi, iamotu to Israel, 
da nasiparenta makarra’. 

47 Take den to sae ba'tu to mentiruran, 
tu torro dio lu tu muninna, kerangngan 
tu iananna, anna sandang lako to sae 
iato ba'tu to mentiruran iato tu torro dio 
lu tu muninna, ba'tu lako misa'i bati'na 
to sae, 

18 manassa, ianna sandangmo, ma'din 
la dila'bak, ma'din la nala'bak sala 
umbanna mintu' siulu'na. 

49 Ba'tu pa'amberanna, ba'tu anakna 
pa'amberanna ma'din ulla'bakki ba'tu 
sangdadian marengke'na dio mai 
sangrara sangbukunna la ulla'bakki, 
ba'tu iake ganna'mi tu pandaka'na, 
ma'din nala'bakan kalena. 

>0 La naagian sola tu to unnallii randuk 
tu taun nanii sandang lako kalena sae 
lako taun Yobel, na iatu doi' allinna 
dipasireken bilanganna taun nanii 
mengkarang; susito sumaro dio kalena. 
51 Take budapi tu taunna, la napasule 
tu doi' pangla'bakna dipasipatu tu doi' 
diallianni. 

52 Jake sidi'mira tu taunna sae lako 
taun Yobel, la naagian melo sola 

tu tau unnallii, anna pasulei tu doi' 
pangla'bakna: la napasule tu doi' 
pangla'bakna dipasipatu taunna. 

53 Tamoto la susitu to sumaro nasolan ke 
taunoi: tae' na la umparenta makarra'i 
dio pentiromu. 

34 Apa iake tae'i nadila'bak susito, 
nalambi' taun Yobel, la tilendok tu tau 
iato, la ia la iatu mai anakna. 

>> Belanna iatu to Israel Kupotau: 
taungKu tu tau iato mai tu mangka 
Kusolan dio mai tondok Mesir: Akumo tu 
PUANG, Kapenombammi. 

Diona kamasakke-sakkean sia 
kamandasan dio mai PUANG 


26:1-46 

26 1 Da migaragan kalemi rapang- 

rapang dipodeata: iamotu mai 
rapang-rapang dipodeata dipa’, ba'tu 
batu dipodeata da mipabendananni 
kalemi: susi duka tu batu dia'ga rapang- 
rapang da mipabendanni lan tondokmi, 
ammi tukku umpenombai, belanna 
Akumo tu PUANG, Kapenombammi. 
2 La mikaritutui tu allo katorroangKu sia 
mikasiri' tu inan maindanKu, Akumo tu 
PUANG. 
3Take mituru'i tu mintu’ aluk Kupondok 
sia mikaritutui tongan tu pepasanKu, 
“la Kupasaeangkomi uran, ke attunnai, 
anna pakendek burana tu padang sia la 
membua tu kayu lan patak. 
“Tatu panglulluran la sae lako 
peanggorosan sia iatu peanggorosan la 
sae lako pangamboran, la mikande tu 
kandemi sadia'mi sia la marampa'komi 
lan tondokmi. 
ola Kupaden tu kamarampasan 
lan tondok, ammi mamma' tang 

dipatiramban len: la Kumangsanni tu 
olo'-olo' masuru lan mai tondok, sia iatu 
pa'dang tang la umpandasa tondokmi. 

7 La miula' tu ualimmi, anna tibambang 
dio tingayomi nakande pa'dang tu tau 
iato mai: 

8 limakomi la unnula'i tu to saratu’, sia 
saratu'komi la unnula'i tu to sangpulo 
sa'bu, anna iatu ualimmi la tibambang 
dio tingayomi nakande pa'dang. 

9 Sia la messaileMo' lako kalemi, angKu 
popemba'ka'komi sia umpabudakomi sia 
la Kupabantangmo tu basseta. 

10 Sia la mikande tu bura padang taun 
dolo, tu la'binnapa sia la mialai tu bura 
padang taun dolo, belanna denomo tu 
ba'runna. 

11 Sia la Kupabendan tu kemaku lan lu 
tangngami sia tae" Kula ungkalilukomi, 
12 apa la Kusalongikomi sia la dadiNa' 
Kapenombammi, angKu potaukomi. 

13 Akumo tu PUANG, Kapenombammi, 
tu mangkamo ussolangkomi tassu' 

lan mai tondok Mesir, kumua damo 
napokaunankomi tau iato sia Kutessemo 
tu kayu ayokami, ammi lumingka malolo. 
14 Apa iake tae'i miperangiiNa' sia tae' 
mituru' tu mintu’ pepasan iate, 

15 Take mipamatunai tu aluk Kupondok 
sia mikalilui tu atorangKu, ammi tang 
unturu'i tu pepasangKu, moi misa" duka 
sia mipokamo tu basseKu, 

16 jamoto la Kupogau' dukamo susito 
lako kalemi sia la Kuparampoimokomi te 
katirambanan iate, iamotu saki rangke 
sia lalla' tu umpamalo'ko' mata sia 
umpalangga' sumanga', attu iato tae’ 
gai'mi unnambo' bannemi, belanna la 
pura nakande ualimmi. 

17 La messaileMo' unneakomi, miurungan 
natalo ualimmi sia mintu' tu to 
ungkabiri'komi iamo la umparentakomi, 
sia la mallaikomi, moi natae' misa' tau 
unnula'komi. 

18 Moi narampoimokomi susito, ke tae'i 
miperangiiNa', manassa la Kutompoipa 
sae lako pempitu, diona kasalammi. 

19 Sia iatu kuasa mala'bi'mi la Kuputtai 
sia la Kupadadi susito bassi tu langi'mi 
sia susito tambaga tu padangmi. 

20 Anna iatu kamabukuammi mipake 
sala, belanna jatu padangmi tang la 
membura sia iatu kayu lan pa'lak tang la 
membua. 


SURA' KATOMINAAN 26.21-28 137 


21 Take la mieaNa' sia tae” miperangiiNa', 
manassa la Kupa'dikkikomi pempitu 
pole'pa makarra’, sitinaya kasalammi. 
22|a Kurampanan tu olo'-olo' masuru 
lako kalemi, anna pasisayurangkomi 
anak sia la napisanni tu mai patuoammi 
sia la napososso' lu rokko tu bilangammi, 
anna iatu mintu' lalanmi makarorrong. 
23 Moi natete dio te kadipandasammi, 
ke tae'pi mimengkatoba' sule sia 
tontongkomi unneaNa', 

24 manassa la Kulaoikomi sia Ia 
Kupa'dikki dukakomi pempitu diona 
kasalammi, 

25 sia la Kuparampoikomi pa'dang, 
anna pabala'i tu basse mipoka: iammi 
sirampunmo lan kotami, manassa la 
Kupasaeangkomi ropu, ammi disorong 
lako ualimmi. 

26 Take Kuparoto'i tu roti mipopamuntu, 
la sangpulo baine untunui tu rotimmi lan 
misa' dapo' sia ditimbang tu rotimmi, ke 
dipasulei, ammi kandei, apa tae” ammi 
dia". 

27 Moi nasusimoto, ke tae'i miperangiiNa 
sia la tontongkomi unneaNa', 

28 manassa la Kulaoikomi sia la 
Kuparampoikomi kare'dekan ara'Ku, 


1 

ondongpi la Kupa'dikkikomi pempitu 
diona kasalammi. 

29 Ammi kandei tu duku'na anakmi 
muane sia duku'na anakmi baine. 

30 Sia la Kusanggang tu inan madao sia 
la Kusabu'i tu inan pemalaran pantunuan 
dupammi sia la Kupembuangan tu 
batang rabukmi dao batang rabukna 
deatammi sia la Kukalilukomi. 

31 Tatu mai kotami la Kupadaun lauanmo 
sia la Kusanggang tu inan maindanmi 
sia manokaMo' unnudukki tu bau 
busarungngu'na tu apa la mitunuanNa'. 
32 Aku kalena la ussanggangi tu tondok 
naurunganni iatu ualimmi tu untorroi, 
magiang untiroi. 

33 Apa iatu kamu, la Kupasisarak- 
sarakkomi dio lu mintu' bangsa sia la 
Kunonok tu pa'dang dio boko'mi sia la 
mempadang lo'bang tu tondokmi sia iatu 
kotami la daun lauan. 

341atu padang disondai taun 
katorroanna, lan mintu' allo nanii 

talo sia la minii torro lan tondokna 
ualimmi, attu iamoto namelayo tu 
padang sia disondai taun katorroanna. 
35 Lan mintu' attu nanii talo tu padang, 
la melayo, iamotu kapelayoan tae'pa 

naappa'i lan to taun katorroammi, tommi 
torro lan. 

36 Sia la Kupaden tu kamatakuran lan 
penaammi tu mintu'komi tu torronapa 
lan tondokna ualinna, naurungan moi 
daun kayu rondon unnula' tau iato, 
anna mallai, susito naula' pa'dang, anna 
tibambang tang naula' tau. 

37 Sia pantan la tilende' tu tau iato mai 
anna siboton-boton susito undi naula' 
pa'dang, anna tae' tau undi unnula'i, sia 
tang la miatta bendan dio tingngayona 
ualimmi. 

38 Susimokomito la sanggang dio lu 
mintu' bangsa sia la mangsankomi dio lu 
tondok ualimmi. 

39 Sia minda-mindakomi tu torronapa, 

la marangke tu kalena lan tondokna 
ualinna natumang kakelokanna sia diona 
duka kakelokanna nene' to dolona, anna 
marangke tu kalena, susitu nene' to 
dolona. 

40 Apa iake naakui tu kakelokanna 

sia iatu kakelokanna nene' to dolona, 
belanna katangmarurusanna, nanii 
umpogau' tang maruru' lako Kaleku sia 
ia duka tu naeaNa '- 

41 jamoto angKu ea dukai tu tau iato 
mai sia Kusolan tama tondokna ualinna 
—, Sia iake umpamadiongi kalena tu 
tang disunna' penaanna sia mangkamo 
umpassan pakkan kakelokanna, 

42 attu iato la Kukilalai tu basseKu sola 
Yakub, sia iatu basseKu sola Ishak sia 
iatu basseKu sola Abraham la Kukilalai, 
sia la Kukilalai duka tu tondok. 

43 Apa iatu padang iato la natampe tau 
iato mai sia la disondai taun katorroanna, 
ke talomi tang napa'tondokki tau iato, 
sia la umpassan pakkan kakelokanna 
tu tau iato mai, ondongpi, belanna 
napamatuna tu atorangKu sia iatu 
penaanna ungkasorro mintu' aluk 
Kupondok. 

44 Apa moi torro lan tondokna ualinna, 
tae” duka Kula umpamatunai sia tae’ 
Kukasorroi, Kuurungan ussabu'i sia 
Kupoka tu basseta, belanna Akumo tu 
PUANG, Kapenombanna. 

45 Sangadinna napomelona tau iato mai, 
la Kukilalai tu basseKu sola nene' to 
dolona, tu Kusolan tassu' lan mai tondok 
Mesir, dio pentirona mintu' bangsa, 
kumua Akumo dadi Kapenombanna, 
Akumo tu PUANG. 

46 Tamote tu mintu’ aluk dipondok sia 
atoran sia sukaran aluk, tu Napamanassa 
PUANG lan alla'Na anna mintu' to Israel 
dao buntu Sinai tu nalopian Musa. 


Pangla'bak diona pangallonan 


27:1-34 

27 1 Ma'kadami tu PUANG lako Musa 

Nakua: 
2 Ma'kadako lako to Israel sia kuanni 
kumua: Iake denni tau umpangallonni 
misa' pangallonan, situru' tu muanggaran 
to disorong lako PUANG, 
3 la muanggaranni tu misa” muane randuk 
duangpulo taunna sae lako annan pulona 
taunna, iatu la muanggaranni limangpulo 
sikele' salaka, tu pada sikele' lan inan 
maindan. 
4 Apa iake misa” baine, la muangga' 
tallungpulo sikele'. 
> Apa iake tau silimang taunmo sae lako 
duangpulo taunna, ianna misa' muane 
la muangga' duangpulo sikele' sia ianna 
misa” baine sangpulo sikele', 
“Take pia sisangbulan sae lako limang 
taun, la muangga' tu misa" pia muane 

lima sikele' salaka sia iake misa' pia 
baine tallu sikele' salaka. 

7 Take to annanmo pulona taunna ba'tu 
la'bi, ianna misa” muane la muangga' 
sangpulo lima sikele' sia ianna misa" 
baine sangpulo sikele" 

8 Take tang nabelai tu muanggaranni, 
belanna kalala, la nabaa tau 
napopennolo lako to minaa, na 
tominaa iato la unnangga'i: pada tu la 
nabelanna tu to mangallonan iato, la 
naanggaranni to minaa. 

Take diala dioi mai tu patuoan 
dipemalaran lako PUANG, iatu mintu'na 
patuoan iato tu dipennoloan lako PUANG 
dio mai patuoan iato, la maindan. 

10 Tae’ nama'din tu tau ussondai ba'tu 
la untuka'i, iamotu melona nasondai 
kadakena, ba'tu kadakena nasondai 
melona. Apa iake napasituka'i tu 

misa' patuoan, manassa iate patuoan 
dipamanassa sia iatu tuka'na la maindan. 
11 Take denni misa” patuoan maruttak, tu 
tae” nama'din dipemalaran lako PUANG, 
la dipopennolo dio olona to minaa, 

12 sia la naangga' to minaa napasipatui 
tu melona sia kadakena: susitu 
naanggaranni to minaa, la susimoto. 

13 Ianna den tau la morai ulla'bakki la 
narangnganni pissan taa pellimanna tu 
angga'na. 

14 Take den misa” tau umpamaindan 
banuanna la dipamanassa maindan 
lako PUANG, la naangga' to minaa la 
dipasipatui tu melona sia kadakena: 
susitu naanggaranni to minaa, la susi 
dukamoto. 

15 Apa iatu to umpamaindanmo 
banuanna, ke morai ulla'bakki, la 
narangnganni pissan taa pellimanna 
angga'na, anna poapai sule tu banuanna. 
16 ]ake denni misa” tau umpamaindanan 
PUANG sangtaan padang mana'na, 

iatu muanggaranni sitinaya amboranna 
iamotu sangome' dalle sisikan diambo' 
diangga' limangpulo sikele' salaka. 

17 Take napamaindanni tu pa'lakna, 
tempon dio mai taun Yobel, iatu 
dianggaranni la tontong bang. 

18 Take napamaindanni tu pa'lakna, ke 
lendu'mi tu taun Yobel, la naia' to minaa 
tu doi' sipatunna taun torronapa sae lako 
taun Yobel, sia la napasosso' dio mai tu 
doi” dianggaranni. 

19 Take la morai tu to umpamaindan 
pa'lakna nala'bakki sule, manassa la 


SURA' KATOMINAAN 27.20-26 144 


narangnganni tu doi' dianggaranni pissan 
taa pellimanna, natontong umpoapai tu 
pa'lak iato. 

20 Take tae'i nala'bakki tu pa'lak iato sia 
iake nabaluk lakoi to senga', tae'mo 
nama'din ulla'bakki, 

21 Sangadinna iatu pa'lak iato, 

ke tilendokmi lan taun Yobel, la 
dipamaindan lako PUANG, susitu palak 
dipa'pemalii, anna poapai to minaa. 

22 Take napamaindananni PUANG tu 
misa” palak naalli, tu tangia palak 
mana'na, 

23 iatu doi” dianggaranni la naiaran to 
minaa sae lako taun Yobel, anna sorongi 
te doi” dianggaranni to allo iato, butung 
misa" apa dipamaindanan PUANG. 

24 Take taun Yobel la dipasule tu pa'lak 
lako to dinii unnallii, iamotu lako to 
umpomana'i tu padang iato. 

25 Tatu mintu’ dianggaranni la situru' 
sikele' lan inan maindan, iamotu 
duangpulo gera, ke sangsikele'i. 

26 Apa iatu mintu' anak bunga'na 
patuoan, tu belanna anak bunga'na, 
iamoto napoapai PUANG, moi misa” tau 
da napamaindanni tu iannato, la sapi la 

domba sia bembe’; jatu iannato apanNa 
PUANG. 

27 Apa iatu mintu' patuoan maruttak, 
sipatu dila'bak sitinaya dianggaranni 
anna dirangnganni pissan taa 
pellimanna, sia iake tae'i nadila'bak, 
ma'din dibaluk sitinaya dianggaranni. 

28 Apa iatu mintu' apa napa'pemalian tau 
lako PUANG dio mai mintu' apanna la tau 
ba'tu patuoan ba'tu padang, moi misa' 
tae” nama'din dibaluk, ba'tu dila'bak: 
iatu mintu' dipemalianna, iatu iannato 
tarru' maindan lako PUANG. 

29 Tatu mintu’ dipopepayuan, iamotu 
pepayuammo dio lu to lino, moi misa' 
tae” nama'din dila'bak, manassa inang la 
dipatei. 

30 Mintu' tu sangtaan sangpulona bura 
padang, iamotu polean padang sia 
mintu' bua kayu, iamo apanNa PUANG: 
iatu iannato maindan lako PUANG. 

31 Apa iake den misa' tau la ulla'bak 
sangtaan sangpulona bura padang, la 
narangnganni pissan taa pellimanna. 

32 Mintu' sangtaan sangpulona sapi ba'tu 
domba sia bembe’, tu lendu’ diongna 

lu tekken, iatu sangtaan sangpulona, 
iamoto tu maindan lako PUANG. 

33 Da natiroi tau tu melona ba'tu 
kadakena sia da napasituka'i: iake den 
tau umpasituka'i, manassa iate patuoan 
sia iatu tuka'na la maindan lako PUANG: 
tae” nama'din dila'bak. 

34Tamote tu pepasan Napa'bengan 
PUANG lako Musa dao buntu Sinai, la 
naparampo lako to Israel. 


KADIBILANGAN 


Kadibilanganna 
surodadunna to Israel 


1:1-54 

1 Ma'kadami tu PUANG lako Musa Ian 
1 padang pangallaran Sinai, lan Tenda 
Kasitammuan, tonna allo bunga'na bulan 
ma'penduan lan taun ma'penduanna 
mangkanna tassu' tu tau iato mai lan 
mai tondok Mesir, Nakua: 
2 Alai tu bilanganna mintu' kasirampunan 
to Israel unturu' pa'rapuanna sia 
rapunna, situru' bilangan sanganna, 
iamotu mintu’ muane, simisa'-misa'i, 
3 randuk dio mai duangpulo taunna ba'tu 
la'bi, iamotu mintu'nato la lao parari lan 
Israel: iko sola Harun la unnia'i unturu' 
tuntunan surodadunna. 
4Anna tunduikomi misa' tau ke simisa'oi 
suku, iamotu pekaamberan lan mintu' 
rapunna. 

> Inde sia tu sanganna muane Ia 
untunduikomi, iamotu dio mai Ruben 
disanga Elizur, anakna Syedeur: 

6 dio mai Simeon disanga Selumiel, 
anakna Zurisyadai: 

7 dio mai Yehuda disanga Nahason, 
anakna Aminadab; 

8 dio mai Isakhar disanga Netaneel, 
anakna Zuar: 

9 dio mai Zebulon disanga Eliab, anakna 
Helon: 

10 dio mai anakna Yusuf, iamotu dio mai 
Efraim disanga Elisama, anakna Amihud: 
dio mai Manasye disanga Gamaliel, 
anakna Pedazur: 

11 dio mai Benyamin disanga Abidan, 
anakna Gideoni: 

12 dio mai Dan disanga Ahiezer, anakna 
Amisyadai, 

13 dio mai Asyer disanga Pagiel, anakna 
Okhran: 

14 dio mai Gad disanga Elyasaf, anakna 
Rehuel: 

15 dio mai Naftali disanga Ahira, anakna 
Enan. 

16 JTamoto tu la ditambai dio mai 
kasirampunan, iamotu arungna suku 

nene'na, iatu tau iato mai pekaamberan 
lan pa'rapuan to Israel. 

17 Attu iato natambaimi Musa sia Harun 
tu to disa'bu' sanganna anna solanni, 

18 sia natambai ma'misa tu mintu’ 
kasirampunan tonna allo bunga'na 
bulan ma'penduan, pada bendan unturu 
pa'rapuan sia rapu, situru' bilangan 
sanganna, randuk dio mai siduangpulo 
taunna ba'tu la'bi, simisa'-misa'i, 

19 susitu Napepasanan PUANG lako Musa. 
Anna bilangi lan padang pangallaran 
Sinai. 

20 Tatu bati'na Ruben, pa'bunga'na 
Israel, iamotu, lanto mimi'na unturu' 
pa'rapuanna sia rapunna, situru' bilangan 
sanganna simisa'-misa'i, mintu' muane, 
randuk dio mai siduangpulo taunna ba'tu 
la'bi, mintu'nato la lao parari, 

21 mintu' tu iaranna suku Ruben 
patangpulo nnannan sa'bu Ilimaratu'. 

22 Tatu bati'na Simeon, iamotu lanto 
mimi'na unturu' pa'rapuanna sia 
rapunna situru' bilangan sanganna 
simisa'-misa'i, mintu' muane, randuk 
dio mai siduangpulo taunna ba'tu la'bi, 
mintu'nato la lao parari, 

23 mintu' tu iaranna suku Simeon 
limangpulo ngkasera sa'bu ntalluratu'. 

24 Tatu bati'na Gad, iamotu lanto mimi'na 
unturu' pa'rapuanna sia rapunna, 
situru' bilangan sanganna, randuk dio 
mai siduangpulo taunna ba'tu la'bi, 
mintu'nato la lao parari, 

25 mintu' tu iaranna suku Gad patangpulo 
Ilima sa'bu nnannanratu' Ilimangpulo. 

26 Tatu bati'na Yehuda, iamotu lanto 
mimi'na unturu' pa'rapuanna sia 
rapunna, situru' bilangan sanganna, 
randuk dio mai siduangpulo taunna ba'tu 
la'bi, mintu'nato la lao parari, 

27 mintu’ tu iaranna suku Yehuda 
pitungpulo nna'pa' sa'bu nnannanratu'. 
28 Tatu bati'na Isakhar, iamotu lanto 
mimi'na unturu' pa'rapuanna sia 
rapunna, situru' bilangan sanganna, 
randuk dio mai siduangpulo taunna ba'tu 
la'bi, mintu'nato la lao parari. 

29 Mintu' tu iaranna suku Isakhar, 
limangpulo nna'pa sa'bu nna'pa'ratu'. 

30 Tatu bati'na Zebulon, iamotu lanto 
mimi'na unturu' pa'rapuanna sia 
rapunna, situru' bilangan sanganna, 
randuk dio mai siduangpulo taunna ba'tu 
la'bi, mintu'nato la lao parari. 

31 Mintu' tu iaranna suku Zebulon limang 
pulo mpitu sa'bu nna'pa'ratu'. 

32 Dio mai anakna Yusuf iamotu bati'na 
Efraim, iamotu mai lanto mimi'na 
unturu' pa'rapuanna Sia rapunna, situru' 
bilangan sanganna, randuk dio mai 
siduangpulo taunna ba'tu la'bi, mintu'na 
to la lao parari. 

33 Mintu' tu iaranna suku Efraim 
patangpulo sa'bu Ilimaratu'. 

34 Tatu bati'na Manasye, iamotu lanto 
mimi'na unturu' pa'rapuanna sia 
rapunna, situru' bilanganna sanganna, 
randuk dio mai siduangpulo taunna ba'tu 
la'bi, mintu'nato la lao parari. 

35 Mintu' tu iaranna suku Manasye 
tallungpulo ndua sa'bu nduaratu'. 

36 Tatu bati'na Benyamin, iamotu lanto 
mimi'na unturu' pa'rapuanna sia rapunna 
situru' bilangan sanganna randuk dio 
mai siduang pulo taunna ba'tu la'bi, 
mintu'nato la lao parari. 

37 Mintu' tu iaranna suku Benyamin 
tallungpulo Ilima sa'bu nna'pa'ratu'. 

38 Tatu bati'na Dan, iamotu lanto mimi'na 
unturu' pa'rapuanna sia rapunna 

situru' bilangan sanganna, randuk dio 

mai siduangpulo taunna ba'tu la'bi, 
mintu'nato la lao parari. 

39 Mintu' tu iaranna suku Dan annan 
pulona ndua sa'bu mpituratu'. 

40Jatu bati'na Asyer, iamotu lanto 
mimi'na unturu' pa'rapuanna sia 
rapunna, situru' bilangan sanganna, 
randuk dio mai siduangpulo taunna ba'tu 
la'bi, mintu'nato la lao parari. 

41 Mintu' tu iaranna suku Asyer 
patangpulo mmisa sa'bu Ilimaratu'. 
42Jatu bati'na Naftali, iamotu lanto 
mimi'na unturu' pa'rapuanna sia 
rapunna, situru' bilangan sanganna, 
randuk dio mai siduangpulo taunna ba'tu 
la'bi, mintu'nato la lao parari. 

43Mintu' tu iaranna suku Naftali 
limangpulo ntallu sa'bu nna'pa'ratu'. 
44Mintu' tau iate naia'mo Musa sola 
Harun sia arung to Israel, sangpulo dua 
muane simisa' ke sangrapuoi. 

45 Jamote tu bilanganna to Israel, unturu' 
rapunna randuk dio mai siduangpulo 
taunna ba'tu la'bi, iamotu mintu'nato la 
lao parari lan Israel, 

46 jatu mintu'na tau iato annanratu'na 
ntallu sa'bu limaratu' Ilimangpulo. 

47 Apa iatu mintu' to Lewi unturu' suku 
nene'na tae' naalai bilangan sola tau iato 
mai. 

48 Belanna susimote tu kadanNa PUANG 
lako Musa, Nakua: 

491a manna tu suku Lewi tae” mula 
umbilangi sia da' mualai tu bilanganna 
dio lu mintu' to Israel. 

50 Sangadinna la mupatage'i to Lewi tu 
kema kasa'bian sia mintu' pareanan 

sia mintu' tu dipakena: anna tau iato 
umbullei tu kema sia mintu' pareananna: 
sia la untoe pentoeanna dio sia ma'tenda 
untikui kema. 

51 lake la dipake'de'mi male tu kema, 
anna rondonni to Lewi, sia lake la 
dipatorroi tu kema la napabendan to 
Lewi: apa minda-minda tu tang sipatu 
urreke'i la mate dipongko. 

52 Tatu mintu’ to Israel la umpabendan 
tendana pantan dio to' tendana sia 
banderana, situru' tuntunanna. 

53 Apa iatu mintu' to Lewi la umpabendan 
tendana untikui kema kasa'bian, 

da' narampoi kare'dekan ara' tu 
kasirampunanna to Israel: iamoto anna 
kampai to Lewi tu kema kasa'bian iato. 

34 Susimoto napogau' tu to Israel susi 
tongan tu mangka Napepasanan PUANG 
lako Musa, tu napogau'. 


Inan diatoranni la umpabendan 
tendana suku to Israel 


2:1-34 

1 Ma'kadami tu PUANG lako Musa 

sola Harun Nakua: 
2Jatu mintu’ to Israel la pantan 
umpabendan tendana dio to' banderana 
situru' tu mai bate-bate rapunna: la 
ma'tenda tu tau iato tiku lao sikambela 
tu Tenda Kasitammuan. 
3 Dio rampe matallona, tu dio kabu'tuan 
allo, la nanii bendan banderana dio to' 
tendana to Yehuda, situru' tuntunanna. 
latu arung bati'na Yehuda disanga 
Nahason, anakna Aminadab. 
# Tatu tuntunan surodadunna, tu mangka 
diia’, den pitungpulo nna'pa' sa'bu 
nnannanratu'na. 
> Dio sa'dena la nanii ma'tenda tu suku 
Isakhar. latu arung bati'na Isakhar 
disanga Netaneel, anakna Zuar. 

6 Tatu tuntunan surodadunna, tu mangka 
diia% den limangpulo nna'pa sa'bu 
hna'pa'ratu'. 

7 Sia iatu suku Zebulon: iamotu arung 
bati'na Zebulon disanga Eliab, anakna 
Helon. 

8 Tatu tuntunan surodadunna, tu mangka 
diia% den limangpulo mpitu sa'bu 
hna'pa'ratu'. 

9]atu mintu’ mangkanna diia’ dio 

to' tendana to Yehuda den saratu' 
karuapulona nnannan sa'bu nna'pa'ratu' 
situru' tuntunanna. Tau iato mai la ke'de' 
dolo. 

10 Tatu bandera dio to” tendana Ruben Ia 
dio rampe lo'na lu situru' tuntunanna. 
latu arung bati'na Ruben disanga Elizur, 
anakna Syedeur. 

11 Sia jatu tuntunan surodadunna, tu 
mangka diia’, den patangpulo nnannan 
sa 'bu Ilimaratu'. 

12 Dio sa'dena la nanii ma'tenda tu suku 
Simeon. latu arung bati'na Simeon 
disanga Selumiel, anakna Zurisyadai. 

13 Sia jatu tuntunan surodadunna, tu 
mangka diia', den limangpulo ngkasera 
sa'bu ntalluratu'. 

14 Sia iatu suku Gad: iamotu arung 
bati'na Gad disanga Elyasaf, anakna 
Rehuel. 

15 Sia jatu tuntunan surodadunna, tu 
mangka diia% den patangpulo Ilima sa'bu 
nnannanratu' Ilimangpulo. 

16 Tatu mintu’ mangkanna diia’ dio 

to' tendana to Ruben, den saratu' 
limangpulo mmisa sa'bu nna'pa'ratu' 
limangpulo situru' tuntunanna. Tau iato 
mai la ma'penduan ke'de'. 

17 Tatu Tenda Kasitammuan, tu natikui 
to' tendana to Lewi, la dipake'de' male 
dio tangngana to' tenda iato, susitu to 
umpabendan tendana, la susi dukato 
ke'de' male, pantan dio to' inanna 
unturu' banderana. 

18 Tatu bandera dio to” tendana Efraim 
situru' tuntunanna la dio rampe 
matampu' latu arung bati'na Efraim 
disanga Elisama, anakna Amihud. 

19 Sia jatu tuntunan surodadunna, tu 
mangka diia’ den patangpulo sa'bu 
Ilimaratu'. 

20 Dio sa'dena nanii tu suku Manasye. 
latu arung bati'na Manasye disanga 
Gamaliel, anakna Pedazur. 

21 Sia iatu tuntunan surodadunna, tu 
mangka diia’, den tallungpulo nduang 
sa'bu nduaratu'. 

22 Sia iatu suku Benyamin: iatu arung 
bati'na Benyamin disanga Abidan, 
anakna Gideoni. 

23 Sia iatu tuntunan surodadunna, tu 
mangka diia' den tallungpulo Ilima sa'bu 
hna'pa'ratu'. 

24 Tatu mintu' mangkanna diia' dio to' 
tendana to Efraim, den saratu' karua 
sa'bu ssaratu' situru' tuntunanna. Tau 
iato mai la ma'pentallun ke'de' male. 
25Jatu bandera dio to” tendana Dan la 
dio rampe daanna lu situru' tuntunanna. 
latu arung bati'na Dan disanga Ahiezer, 
anakna Amisyadai. 

26 Sia iatu tuntunan surodadunna, tu 
mangka diia' den annanpulona ndua 
sa'bu mpituratu'. 

27 Dio sa'dena nanii ma'tenda suku 
Asyer. latu arung bati'na Asyer disanga 
Pagiel, anakna Okhran. 

28 Sia jatu tuntunan surodadunna, tu 
mangka diia' den patangpulo mmisa 
sa'bu Ilimaratu'. 

29 Sia iatu suku Naftali. Iatu arung 
bati'na Naftali disanga Ahira, anakna 
Enan. 

30 Sia iatu tuntunan surodadunna, tu 
mangka diia' den limangpulo ntallu sa'bu 
hna'pa'ratu'. 

31 Tatu mintu' mangkanna diia' dio to' 
tendana to Dan, den saratu' Ilimangpulo 
mpitu sa'bu nnannanratu' Tau iato mai 
la ma'katampakanna ke'de' male situru' 
banderana. 

32 Tamote tu mintu’ to diia’ dio mai 

to Israel unturu' rapunna: iatu mintu' 
mangkanna diia' dio to' tenda situru' 
tuntunanna, den annan ratu' ntallu sa'bu 
limaratu' limangpulo. 

33 Apa iatu to Lewi tae' nadipasiia' to 
Israel, susitu mangka Napepasanan 
PUANG lako Musa. 

34Napogau'mi to Israel susito: susi 
tongan tu mangka Napepasanan 
PUANG lako Musa, naturu'mo, 

jamotu umpabendan tendana unturu' 
banderana, sia pantan ke'de'mo male 
situru' pa'rapuanna, dio lu rapunna. 

Diona to Lewi 


3:1-4:49 

lInde sia tu bati'na Harun sola Musa, 

tonna sipa'kada PUANG tu Musa dao 
buntu Sinai. 
2 ]amote tu sanganna anakna Harun: iatu 
pa'bunga'na disanga Nadab, namane 
Abihu, Eleazar na Itamar. 
3 Tamote tu sanganna anakna Harun, 
iamotu to minaa dibolloi minna' tu 
mangka natokko la untoe pentoean to 
minaa. 
4 Apa iatu Nadab sola Abihu mate dio 
oloNa PUANG dio padang pangallaran 
Sinai, tonna pennoloan api tang sipatu 
dio oloNa PUANG, natae' anakna sola 
duai. Mangkato iatu Eleazar sola Itamar 
untoe pentoean to minaa, tonna tuopa 
Harun, ambe'na. 
> Ma'kadami tu PUANG lako Musa Nakua: 
6 Suai tu suku Lewi ma'pampangan sia 
popennoloi dio olona to minaa Harun, 
anna kamayai tu Harun, 
7 sia la nakarang tu apa dipatageranni 
untundui Harun sia untundui mintu' 
kasirampunan dio olona Tenda 


KADIBILANGAN 3.8-13 14 


Kasitammuan, belanna untoe pentoean 
sikandappi' kema. 

8 Tatu tau iato mai la ungkampai tu 
mintu' pareananna Tenda Kasitammuan, 
sia ungkarangi tu apa dipatageranni 
untundui to Israel, belanna untoe 
pentoean sikandappi' kema. 

9 La musorong tu to Lewi lako Harun 
sia anakna, dio mai mintu' to Israel la 
dipa'benganmo lako Harun tang naola 
kada. 

10 Apa lako Harun sia iatu mai anakna 
la mupasan anna toei tu pentoean 

to minaa, minda-minda tang sipatu 
anna reke'i tu pentoean iato, la mate 
dipongko. 

11 Ma'kadami tu PUANG lako Musa, 
Nakua: 

12 Manassa iatu Aku, Kualamo tu to 
Lewi dio mai mintu' to Israel la ussonda 
mintu' anak pa'bunga'na to Israel, tu 
bunga'na urrubak pa'tambukan indo'na, 
kumua na iatu to Lewi taungKu, 

13 belanna mintu' anak pa'bunga' 
taungKu nasang. IatongKu pata'pai lima 
tu mintu' anak pa'bunga' lan tondok 
Mesir, Kupamarimbanganan Kaleku tu 
mintu' anak pa'bunga' lan Israel la tau 

la olo'-olo': apangKu nasang, Akumo tu 
PUANG. 

14 Ma'kadami tu PUANG lako Musa lan 
padang pangallaran Sinai, Nakua: 

15Tg'i tu to Lewi situru' rapunna sia 
pa'rapuanna, iamotu muane, randuk dio 
mai to sisangbulan sia la'bi, la muia' 
nasang. 

16 Naia'mi Musa tu tau iato mai unturu' 
parentaNa PUANG, susitu mangka 
Napasananni. 

17 Inde sia tu sanganna anakna Lewi, 
iamotu Gerson, Kehat na Merari. 

18 Inde sia tu sanganna anakna Gerson 
situru' pa'rapuanna, iamotu Libni na 
Simei. 

19 Na jatu anakna Kehat situru' 
pa'rapuanna, iamotu Amram, Yizhar, 
Hebron na Uziel. 

20 Na iatu anakna Merari situru' 
pa'rapuanna, iamotu Mahli na Musi. 
Iamote tu pa'rapuanna to Lewi unturu' 
rapunna. 

21 Tatu pa'rapuanna to Libni sia to 
Simei naala bilanganna Gerson: iamotu 
pa'rapuanna to Gerson. 

22 Tatu mangkanna diia' situru' 
bilanganna mintu' muane randuk dio mai 

to sisangbulan sia la'bi, den pitung sa'bu 
Ilimaratu'. 

23 Tatu pa'rapuanna to Gerson ma'tenda 
dio boko’ kema dio rampe matampu'. 

24 Tatu pekaamberanna to Gerson 
disanga Elyasaf, anakna Lael. 

25 Diona tu Tenda Kasitammuan la kema 
la iatu tenda natu'gunmo to Gerson tu 
papana sia kulambu dio to' ba'ba Tenda 
Kasitammuan, 

26 sia tenda tarampak sia iatu kulambu 
dio to' ba'ba tarampak, tu untikui kema 
sia inan pemalaran, sisola ulangna, 
situru' tu mintu' apa sipatu dipogau' dio. 
27 Tatu pa'rapuanna to Amram, to Yizhar, 
to Hebron na to Uziel naala bilanganna 
Kehat: iamote tu pa'rapuanna to Kehat. 
28 Tatu mangkanna diia' situru' 
bilanganna mintu' muane randuk dio 
mai to sisangbulan sia la'bi, den karua 
sa'bunna nnannanratu': iatu tau iato mai 
untu'gunmo apa maindan. 

29Tatu mintu’ pa'rapuan to Kehat 

ma tenda sipeupu' kema rampe lo'na lu. 
30 Tatu pekaamberanna mintu' pa'rapuan 
to Kehat disanga Elisafan, anakna Uziel. 
31 Tatu tau iato untu'gun patti, meda, 
tongkonan palita, mintu’ inan pemalaran 

sia mintu' pareanan maindan, tu dipake 
umpogau' kamenomban, kulambu sia 
mintu' apa sipatu dipogau' dio. 

32 Tatu pangulu lompona to Lewi, disanga 
Eleazar, anakna to minaa Harun, tu 
umpetayanni nasang tau untu'gunni tu 
apa maindan. 

33 Tatu pa'rapuanna Mahli sia Musi naala 
bilanganna Merari. 

34 Tatu mangkanna diia’ situru' 
bilanganna mintu' muane randuk dio 
mai to sisangbulan sia la'bi, den annan 
sa'bunna nduaratu'. 

35 Na iatu pekaamberanna mintu' 
pa'rapuan to Merari disanga Zuriel, 
anakna Abihail. Tau iato mai ma'tenda 
sipeupu' kema rampe daanna lu. 

36 Tatu to Merari dipatu'gunni papan 
kema, pesa'pi'na, lentongna, lette'na 
mintu' pareananna sia mintu' apa sipatu 
dikarang dio, 

37 Sia iatu lentong dio tarampak tiku lao, 
sia iatu lette'na, tangki'na sia ulangna. 
38 Tatu to la ma'tenda dio tingayona kema 
dio rampe matallo, dio tingayona Tenda 
Kasitammuan rampe dio kabu'tuan allo, 
iamotu Musa sola Harun sia anakna, 

tu untu'gun inan maindan ussonda to 

Israel: apa minda-minda tu tang sipatu 
urreke' inan maindan, manassa la mate 
dipongko. 

39 Tatu mangkanna diia' situru' 
bilanganna mintu' muane randuk to 
sisangbulan sia la'bi, den duangpulo 
ndua sa'bu. 

40 Ma'kadami tu PUANG lako Musa, 
Nakua: 

Iai tu mintu’ muane pa'bunga'na to 
Israel randuk dio mai to sisangbulan sia 
la'bi, sia patamai sura' tu bilanganna 
sanganna tau iato. 

41 Sia la mualanNa' tu to Lewi, la ussonda 
mintu' pa'bunga'na to Israel - Akumo 
tu PUANG - sia ia duka tu patuoanna to 
Lewi la ussonda mintu' anak bunga'na 
patuoanna to Israel. 

42 Naia'mi Musa, susitu Napasananni 
PUANG, tu mintu' pa'bunga'na to Israel. 
43Jatu mintu’ muane pa'bunga' situru' 
bilangan sanganna, randuk dio mai to 
sisangbulan sia la'bi, iatonna diia'mo 
manassamo duangpulo ndua sa'bu 
nduaratu' mpitungpulo ntallu. 

44 Ma'kadami tu PUANG lako Musa, 
Nakua: 

45 Alami tu to Lewi ussonda mintu' anak 
pa'bunga'na to Israel, susi duka tu 
patuoanna to Lewi ussonda patuoanna, 
kumua na iatu to Lewi mendadi taungKu: 
Akumo tu PUANG. 
46Jatu doi” pangla'bakna duaratu' 
pitungpulo ntallu anak pa'bunga'na to 
Israel, tu losong na bilanganna to Lewi, 
47 jatu doi” pangla'bak iato la muala 
silima sikele' ke misa'oi tau, situru' sikele' 
maindan; iatu sikele' iato duangpulo 
gera. 
48 Na jatu doi” iato la mupa'bengan lako 
Harun sia lako anakna, dipangla'bakan 
tu tau losong na bilanganna to Lewi. 
49 Naalami Musa tu doi” pangla'bakna tu 
tau losong na bilanganna tu to nala'bak 
to Lewi. 
50 Naalami tu doi’ iato dio mai anak 
pa'bunga'na to Israel, sangsa'bu 
ntalluratu' annan pulona Ilima sikele”, 
situru' sikele' maindan. 
51 Napa'benganmi Musa tu doi" 
pangla'bak iato lako Harun sia lako 
anakna unturu' parentaNa PUANG, susitu 
mangka Napepasanan PUANG lako Musa. 
1 Ma'kadami tu PUANG lako Musa sia 
lako Harun, Nakua: 

2 Alami tu bilanganna to Kehat dio lu to 
Lewi, situru' pa'rapuanna sia rapunna, 

3 randuk dio mai tallungpulo taunna sia 
la'bi sae lako limangpulo taunna, iamotu 
pantan sipatu mengkarang la ungkarang 
pentoean lan Tenda Kasitammuan. 
“Inde sia tu la natoe to Kehat lan Tenda 
Kasitammuan, iamotu la untu'gun mintu 
apa tarru' maindan. 

> Take la ke'de'mi dio mai to” tenda, iatu 
Harun sola anakna la tama inan maindan, 
anna popengkalaoi tu kulambu pererung, 
anna samboi tu patti kasa'bian. 

6 Namane ussamboi kuli” taka, namane 
ussamboi sampin lango-lango massang, 
sia napalakoi kayu pebulle. 

7 La nasamboi duka sampin lango- 
lango tu meda nanii roti dipennoloan, 
napatorroi dao piring, dolong-dolong, 
balubu sia sere' dipa'bolloan: sia roti 
dipatontong bang, la torro dao. 

8 Mangkato namane unnampa'i sampin 
karamisi, sia nasamboi kuli” taka” sia 
napalakoi kayu pebulle. 

9 Sia la naala tu sampin lango-lango, 
anna samboi tu tongkonan palita tu 
dipadukku sola palitanna, pesipi'na, inan 


4 

pa'pa'deanna sia mintu' pa'minnakanna, 
tu dipake dio pengkarang iato. 

10 Tatu tongkonan palita sola mintu’ 
pareananna napatorro dao kuli” taka”, 
namane umpadaoi bullean. 

Tatu inan pemalaran bulaan Ia 
naampa'i sampin lango-lango, namane 
ussamboi kuli” taka, sia napalakoi kayu 
pebulle. 

12 Mangkato la naala tu mintu' pareanan 
kamenomban tu dipake menomba lan 
inan maindan, anna padaoi sampin 
lango-lango sia nasamboi kuli' taka”, sia 
napadao bullean. 

13 Napa'dii tu au dao tu inan pemalaran 
namane unnampa'i sampin lango-lango 
makaseda, 

14 sia la napadao tu mintu' pareananna, 
tu dipake lan pentoean iato, iamotu 
mai peroyan, petossok, pesodok, inan 
pa'pi'pikan, sia mintu' pareananna inan 
pemalaran, anna ampa'i kuli’ taka’ sia 
napalakoi kayu pebulle. 

15 Take la ke'de'mi tu tau dio mai to’ 
tenda sia iake mangkami tu Harun sola 
anakna ussamboi tu apa maindan sia 
mintu' pareanan maindan, namane 
tama tu to Kehat la umbullei: apa da' 

narumbui tu apa maindan iato, kumua 
da" namate tu tau iato. late pareananna 
Tenda Kasitammuan sipatu nabulle to 
Kehat. 

16 Tatu Eleazar, anakna to minaa Harun 
la untu'gun minna' dipatama inan palita, 
dupa busarungngu' kande dipemalaran 
kiallo-kiallo sola minna' dipa'tokkoan: 
la natu'gun nasang tu mintu' kema sia 
mintu' apa lan, la apa maindan Ia iatu 
pareananna. 

17 Ma'kadami tu PUANG lako Musa sia 
Harun, Nakua: 

18 Kanandai tonganni tu suku 
pa'rapuanna Kehat, da nadisabu'i 

dio mai to Lewi. 

19 Apa la mipogau' te iannate lako tau 
iato mai, kumua anna marendeng, da' 
namate, ke la urreke'i tu apa tarru' 
maindan. 

La tama tu Harun sola anakna 
umpadulluanni inan, la nanii sipatu 
pantan mengkarang ba'tu mamulle. 

20 Apa da' natama tu tau iato mai, 
naurungan untiroi tu apa maindan, moi 
sattu'ri, belanna manassa la mate. 

21 Ma'kadami tu PUANG lako Musa, 
Nakua: 

22 Alami tu bilanganna to Gerson situru' 
tu mai rapunna sia pa'rapuanna, 

23 randuk dio mai tallungpulo taunna 

sia la'bi sae lako limangpulo taunna, la 
muia’, iamotu pantan sipatu mengkarang 
la ungkarang pentoean lan Tenda 
Kasitammuan. 

24 Tamote tu pentoeanna pa'rapuanna to 
Gerson, tu sipatu la natoe sia la nabulle. 
25 La nabulle tu mintu’ tenda pererungna 
kema sia iatu Tenda Kasitammuan sia 
iatu pesambona sia iatu pesambo kuli’ 
taka”, ussamboi dao mai sia iatu kulambu 
dio to” ba'ba Tenda Kasitammuan, 

26 sampin pererungna tarampak sia 
kulambu babangan tama tarampak, 

tu untikui kema sia inan pemalaran, 
situang ulangna sia mintu' pareanan 
kamenomban: sia mintu' tu apa dipake 
dio, la natoe nasang tau iato. 

2/ Situru' parentana Harun sia anakna Ia 
natoe to Gerson tu mintu' pentoeanna, 
tu mintu' la nabullena sia mintu' la 
natoena; la mipatiroan nasang tu apa 
dipatanggunganni, iamotu mai apa la 
nabulle. 

28 Tamote tu pentoeanna pa'rapuanna to 
Gerson dio Tenda Kasitammuan sia iatu 

apa sipatu natoe tau iato mai, napenniroi 
Itamar, anakna to minaa Harun. 

29 Tatu mai to Merari la muia’ situru' 
pa'rapuanna sia rapunna, 

30 randuk dio mai tallungpulo taunna 

sia la'bi sae lako limangpulo taunna, la 
muia’, iamotu pantan sipatu mengkarang 
la ungkarang pentoean, dio Tenda 
Kasitammuan. 

31 Tamote tu sipatu la natoe tu apa 
dibulle, tu mintu' pentoeanna dio Tenda 
Kasitammuan, iamotu mai papanna 
kema, pesa'pi'na, lentongna, sia lette'na, 
32 jatu lentongna tarampak tiku lao 
situang lette’, petangki' sia ulang, mintu’ 
tu pareananna sia mintu' apa dipogau' 
dio. La misangai tu mintu' pareanan, tu 
sipatu nabulle. 

33 Tamote tu pentoeanna pa'rapuanna to 
Merari situru' mintu' pentoean dio Tenda 
Kasitammuan tu napenniroi Itamar, 
anakna to minaa Harun. 

34 Naia'mi Musa sola Harun sola 
pangulu kasirampunan to Kehat situru' 
pa'rapuanna sia rapunna, 

35 randuk dio mai tallungpulo taunna sia 
la'bi sae lako limangpulo taunna, iamotu 

pantan sipatu mengkarang la ungkarang 
pentoean dio Tenda Kasitammuan. 

36 Tatu mangkanna diia’ situru' 
pa'rapuanna, den duangsa'bu pituratu' 
Ilimangpulo. 

37 Tamote tu mintu' to diia' dio mai 
pa'rapuanna to Kehat, iamotu mintu' to 
untoe pentoean dio Tenda Kasitammuan, 
tu mangka naia' Musa sola Harun unturu' 
parentana PUANG tu nalopian Musa. 

38 Tatu mangkanna diia' dio mai to 
Gerson situru' pa'rapuanna sia rapunna, 
39 randuk dio mai tallungpulo taunna sia 
la'bi sae lako limangpulo taunna, iamotu 
pantan sipatu mengkarang la ungkarang 
pentoean dio Tenda Kasitammuan, 

40 jatu mintu’ mangkanna diia’ 

situru' pa'rapuanna sia rapunna, den 
duangsa'bu annan ratu' ntallungpulo. 
411amote tu mintu’ to diia’ dio mai 
pa'rapuanna to Gerson, iamotu mintu' to 
untoe pentoean dio Tenda Kasitammuan, 
tu mangka naia' Musa sola Harun unturu' 
parentaNa PUANG. 

42 Tatu mangkanna diia’ dio mai 
pa'rapuanna to Merari situru' 
pa'rapuanna sia rapunna, 

43 randuk dio mai tallungpulo taunna sia 
la'bi sae lako limangpulo taunna, iamotu 
pantan sipatu mengkarang la ungkarang 
pentoean dio Tenda Kasitammuan, 
“atu mintu’ mangkanna diia’ situru' 
pa'rapuanna, den tallungsa'bu nduaratu'. 
45Jamote tu mintu’ to diia’ dio mai 
pa'rapuanna to Merari, tu naia” Musa 
sola Harun unturu' parentaNa PUANG 
nalopian Musa. 

46Jatu mintu’ mangkanna diia’, tu 
mangka naia' Musa sola Harun sola 
pangulunna to Israel situru' pa'rapuanna 
sia rapunna, iamotu to Lewi, 

47 randuk dio mai tallungpulo taunna sia 
la'bi sae lako limangpulo taunna, iamotu 
pantan sipatu mengkarang la mentoe sia 
la mamulle dio Tenda Kasitammuan, 

48 iatu mintu’ mangkanna diia’, den karua 
sa'bunna limaratu' ngkarua pulona. 

49 Situru' tu parentaNa PUANG tu 
nalopian Musa pantan dipasan tu tau 
apa tu la natoe sia la nabulle, iamotu 
to mangka diia’ susitu Napepasanan 
PUANG lako Musa. 

Pepasan diona to maruttak 


5:1-4 

1 Ma'kadami tu PUANG lako Musa, 

Nakua: Pasanni tu to Israel, 
2 kumua natassu'i dio mai to” tenda tu 
mintu' to golenan sia mintu' to nakasunni 
nana ba'tu rara sia mintu' to maruttak 
belanna urrumbu apa mate. 
3La muane la baine la misua male: la 
misua lako salianna to” tenda, kumua 
da” naruttakki tu inan tendana, belanna 
torroNa' dio lu tau iato mai. 
4 Attu iato napogau'mi to Israel susito, 
anna suai male tu tau iato mai lako 
salianna to" tenda: napogau'mi to Israel 
susitu mangka Napepasanan PUANG 
lako Musa. 


Atoran diona ussonda apa dipa'dean 


5:5-10 
> Ma'kadami tu PUANG lako Musa, 
Nakua: 
6 Ma'kadako lako to Israel mukua: lake 
den misa' muane ba'tu baine umpogau' 
misa” kasalan, tu napogau' tolino, anna 

potetei tang maruru' lako PUANG, 
naurunganni narua kasalan, 

'la naaku tu kasalan napogau' 

anna sondai tu mintu' allinna tu apa 
napoindan, narangnganni pissan taa 
pellimanna, nasorongi sule lako to nanii 
kaindanan. 

8 Apa iake tae'i tu to mangla'bakna, 

tu sipatu la nanii umpasulei tu 

apa dipa'dean, naapa diindan iato 
Napoapamo PUANG, anna pakei 

to minaa, senga' na iatu domba laki 
pemala' pengkalossoran, tu napemalaran 
to minaa la umpadenanni kadiseroian 
kasalan. 

9 Tatu mintu’ pa'duruk dio mai pamengan 
masero, tu nabaa to Israel lako to minaa, 
la napoapamo to minaa. 

10 Apa iatu pamengan masero pira la 
napoapamo tu to umbaai: sangadinna ia 
manna tu apa nasorong lako to minaa, 
la napoapa to minaa. 

Sukaran aluk diona muane 
umpangimburui bainena 


5:11-31 
11Ma'kadami tu PUANG lako Musa, 
Nakua: 
12 Ma'kadako lako to Israel mukua: Iake 
den misa' bainena tau patengkan sia 
tang maruru' lako muanena, 
13 anna sangampa' misa” muane senga’, 
apa tae' naissanni muanena, belanna 
membuni bang urruttakki kalena sia tae' 
to ussa'bii tu gau'na sia tae' diapparan. 
14 Anna re'dek tu ara'na muane iato, 
anna mangimburu lako bainena, ke 
naruttakki tu kalena ba'tu iake re'dekki 
tu ara'na muane iato, namangimburu 
lako bainena, moi anna tae' naruttakki 
kalena tu baine iato, 
15 ja nasolan tu bainena umpennoloi to 
minaa anna pennoloan duka pemala' 
tu la napopemala' bainena, pissanna 
taa sangpulona epa ta'pung dalle 
sisikan, tu tae' nadibolloi minna' 
sia tae' nadiparokkoi dupa, belanna 
iamoto tu kande dipemalaran diona 
kapangimburuan, iamotu pemala' 

kapengkilalan, umpakilalai tu diona 
kakadakean. 

16 Anna suai to minaa mengkareke' sia 
umpopennoloi dio oloNa PUANG. 

17 La naala to minaa tu uai masero lan 
busso litak sia la naala to minaa tu 
barra'-barra" diong sali anna patamai lan 
to" uai iato. 

18 Ianna mangkamo to minaa 
umpopennoloi tu baine iato dio 

oloNa PUANG, la naserangan tu beluakna 
baine iato, anna parokkoi limanna tu 
pemala' kapengkilalan, iamoto tu kande 
dipemalaran diona kapangimburuan, 
anna lan limanna to minaa la nanii tu uai 
mapai’, tu umpaden tampak ropu. 

19 La nasumpa to minaa tu baine iato, 
anna ma'kada lako nakua: Iake tae' 
siai muane senga' musangamparan sia 
tae” muruttakki kalemu unnola boko” 
muanemu, la torro marampa'ko dio mai 
te uai mapai’, tu umbaa tampak ropu. 

20 Apa iake tonganko unnola boko’ 
muanemu sia urruttakki kalemu, belanna 
muane senga' musangamparan, 

21. la nasumpa to minaa tu baine iato 
misa' sumpa umpaden tampak ropu, 
anna ma'kada tu to minaa lako baine 

iato nakua: La Napadadiko PUANG 
misa' tampak ropu sia sapuan pala' 
dio lu bangsamu, anNa pamarangkei 
PUANG tu pupummu, Napakambangi tu 
tambukmu. 

22 Belanna uai iate, tu umpaden tampak 
ropu, la rampo tama ba'tengmu 

la umpakambang tambukmu sia 
umpamarangke pupummu. La mebali tu 
baine iato nakua: Amin, amin. 

23 Mangkato la nasura' to minaa tu mintu' 
sumpa iate lan sanglamba' karattasa, 
anna basei pole'i uai mapai' iato, 

24 Sia la nasua tu baine iato unniru'i tu 
uai mapai’ tu umpaden tampak ropu, 
anna iatu uai umpaden tampak ropu 
iato, napobannang rampo kamapairan 
lan batang kalena. 

25|a naala to minaa tu kande 
dipemalaran diona kapangimburuan 
dio mai limanna baine iato, namane 
ussorong untarima sulei dio oloNa 
PUANG, anna baai lako inan pemalaran. 
26[a naala to minaa sangka'pan dio 
mai kande dipemalaran dipopamengan 
tanda kapengkilalan, natunui dio inan 
pemalaran: namane umpairu'i tu baine 
iato. 

27 Ianna pairu'mi tu uai iato, iake 
manassai urruttakki kalena sia tang 
maruru’ lako muanena, iatu uai iato tu 
umpaden tampak ropu, la napobannang 
rampo kamapairan lan batang kalena, 
naurunganni kambang tu tambukna 

sia marangke tu pupunna, anna dadi 
misa’ tampak ropu tu baine iato dio lu 
bangsana. 

28 Apa iake tae'i naruttakki kalena tu 
baine iato, sangadinna masero dio mai 
sala, manassa tae’ narampoi ukungan sia 
ma'din kianak. 29 Iamote tu atoran diona 
kamangimburuanna misa' muane, ke 
den misa' baine unnola boko' muanena 
sia urruttakki kalena, 

30 ba'tu iake den misa' muane 
napabaga kapangimburuanna, anna 
tontong mangimburu lako bainena, la 
napopennolo tu baine iato dio oloNa 
PUANG, anna pogauranni to minaa tu 
atoran iate. 

311atu muane la masero dio mai 

sala, apa iatu baine la umpassanni tu 
kakadakeanna. 

Atoran diona nasirinNa PUANG Matua 


6:1-21 

1Ma'kadami tu PUANG lako Musa, 

Nakua: 
2 Ma'kadako lako to Israel sia kuanni 
kumua: Iake den misa' tau, muane 
ba'tu baine, mangallonan ma'iringanna, 
iamotu mangallonan la dadi nasirinNa 
Puang Matua, la umpamarimbangan 
kalena lako PUANG, 
3manassa la untoyangan kalena dio mai 
uai anggoro' sia pangiru' mepamalango, 
sia da' nairu' tu uai anggoro' messu'mo 
batu pangiru' mepamalango tu 
messu'mo, sia da” nairu'i moi misa’ 
pangiru' dio mai bua anggoro' sia 
da' nakandei tu bua anggoro' la tang 
marangkena la marangkena. 
“Lan mintu’ attu nanii nasirinNa Puang 
Matua da' nakandei tu misa' apa dio mai 
garonto' anggoro' randuk dio mai lise'na 
sae lako taru'-taru'na. 
“Lan mintu’ attu nanii mangallonan 
nasirinNa Puang Matua, tae' na la 
urrampoi piso peku'ku' tu ulunna: 
sae lako ganna'na tu allo nanii 

umpamarimbangan kalena lako PUANG, 
la masero sia la naeloran bang tu 
beluakna tuo. 

eLan mintu’ attu nanii 
umpamarimbangan kalena lako 
PUANG, da' nareke'i tu to mate. 

7 Da’ naruttakki kalena, ke untoei batang 
rabukna ambe'na ba'tu indo'na, ba'tu 
siulu'na muane ba'tu siulu'na baine, 
belanna iatu tanda nasirinNa Puang 
Matua dao ulunna. 

8 Lan mintu’ attu nanii nasirinNa Puang 
Matua, la masero dio oloNa PUANG. 

9 Apa iake den misa” tau mate tang 
dikapang-kapang dio sa'dena, anna 
ruttakki tu beluakna, tanda nasirinNa 
Puang Matua, la naku'ku'i tu ulunna, 
ke allo kadipamaseroanna, ke allo 

ma pempitu la nanii ungku'ku'i. 
10]anna allo ma'pengkarua la nabaa 
tu da'dua bu'ku' ba'tu da'dua anak 
dangan-dangan lako to minaa dio to' 
ba'ba Tenda Kasitammuan. 

1i La napemalaran to minaa tu misa’ 
diposuru' pengkalossoran na iatu 
senga'na la dipopemala' ditunu pu'pu' 
anna padenanni kadiseroian kasalan, 
belanna kasalan untoe batang rabuk, 

anna allo ia dukato la nanii umpamasero 
ulunna. 

12 Anna pamarimbanganan polei PUANG 
tu attu nasirinNa Puang Matua, anna 
pennoloanni tu misa' domba sangtaunmo 
la diposuru' pangakuan sala: iatu attu 
dolo tang la dibilangmo, belanna iatu 
Kanasirinna maruttakmo. 

13 Inde sia tu atoran diona nasirinNa 
Puang Matua, lake ganna'mi tu allo nanii 
kanasirianna, manassa la disolan lako to’ 
ba'ba Tenda Kasitammuan, 

14 sia la napennoloan lako PUANG 

tu pemala'na, iamotu misa” domba 
sangtaunmo tu tang tattan la 
dipopemala' ditunu pu'pu' sia misa’ 
domba birang sangtaunmo tu tang tattan 
la diposuru' pengkalossoran sia misa' 
domba laki tu tang tattan la dipopemala' 
kasalamaran, 

15 sola misa” baka nanii roti tang diragii, 
tu tapung manisak digaraga, sia 
pa'ranggina dipasigerok minna' sia roti 
manipi' tang diragii, tu disapu' minna' 
sola kande dipemalaran tu tontong 
dipasisola sia iatu pemala' pantedok 
dipasisolanni. 

16|a napennoloan to minaa tu iannato 
dio oloNa PUANG, anna pemalaranni 

tu suru' pengkalossoranna sia pemala' 
ditunu pu'pu'na. 

17 Mangkato la napemalaran tu domba 
laki dipopemala' kasalamaran lako 
PUANG sisola tu baka nanii roti tang 
diragii: la napemalaran duka to minaa tu 
kande dipemalaran tu tontong dipasisola 
sia iatu pemala' pantedok dipasisolanni. 
18 Naku'ku'imi to nasirinNa Puang Matua 
tu beluak tanda nasirinNa Puang Matua 
dio tingngo ba'ba Tenda Kasitammuan, 
anna alai tu beluak tanda nasirinNa 
Puang Matua, nabuangi tama to' api, 
diongna lu pemala' kasalamaran. 

19 La naala to minaa tu sepak dolona 
domba laki iato, tu mangka ditollo' sia 
misa' deppa tang diragii lan mai baka, 
sia misa' deppa manipi' tang diragii, 
anna parokkoi pala'na to nasirinNa 
Puang Matua, ke mangkami naku'ku'i tu 
beluak tanda nasirinNa Puang Matua. 

20 Mangkato la nasorong natarima sule 
to minaa te ianna te dio oloNa PUANG 
susi pemala' disorong ditarima sule: 
iamote tu maserona napotaa to minaa 
sola tu dada disorong ditarima sule 

sia pesesena tu dipamarimbangan. 
Mangkato namane ma'din unniru' uai 
anggoro' tu to nasirinNa Puang Matua. 
21 Tamote tu atoranna to nasirinNa 
Puang Matua. Iatu apa napopangallonan 
la napemalaran lako PUANG tete dio 
nasirinNa Puang Matua, senga'pi tu 
ma'din napemalaran la'bi, la napogau: 
La napogau' tu iannato, susitu allu'na 
unturu' atoranna nasirinNa Puang Matua. 


Pa'passakkena to minaa 


6:22-27 
22 Ma'kadami tu PUANG lako Musa, 
Nakua: 
23 Ma'kadako lako Harun sia lako 
anakna, mukua: Susimote tu kada la 
mipassakkean to Israel: 
24 Na PUANGmora umpamasakkekomi 
sia ungkatirinnaikomi, 
25 na PUANGmora umpaarrangikomi 
lindoNa sia ungkaturu-turuikomi: 
26 ha PUANGmora umpatiroangkomi 
lindo masokanNa sia umpasiriakomi 
kamarampasan. 

27 Susimoto iatu sangangKu la napatorro 
dio lu to Israel, angKu pamasakkei tu 
tau iato mai. 


Pamengan pemala' 
tonna dirara tu kema 


7:1-89 

7 1 Tatonna mangkamo tu Musa 

umpabendan kema, allo ia dukato 
naminnakki sia napamaindan sola 
mintu' pareananna. Naminnakki sia 
napamaindan tu pareanan iato. 
2 Mangkato nabaami arungna to Israel 
tu pemala'na, iamotu pangulu rapunna: 
tau iato mai arungna suku, iamotu 
pangulunna tau dibilang. 
3latu tau iato mai umpennoloan 
pamengan pemala'na dio olona PUANG, 
iamotu annan kareta tu ditendai sia sapi 
sangpulo dua: da'dua arung namisa'o 
kareta, simisa' arung nasimisa'o sapi: 
anna baai dio tingo kema. 
4Ma'kadami tu PUANG lako Musa, 
Nakua: 
> Tarima nasangmi te dio mai tau iato 
mai, anna dipake dio pentoean dio Kema 

Kasitammuan: sorongi lako to Lewi, 
pantan sitinaya pentoeanna. 

6 Natarimami Musa tu mintu' kareta sia 
sapi iato anna sorongi lako to Lewi. 

7 Da'dua kareta sia a'pa' sapi nasorong 
lako to Gerson sitinaya pentoeanna, 

8 sia a'pa' kareta sia karua sapi nasorong 
lako to Merari, sitinaya pentoeanna, tu 
napoissan Itamar, anakna Harun, to 
minaa. 

9 Apa iatu Kehat moi misa” tae” apa 
nasoronganni, belanna tau iato mai 
dipatage'i pentoean mintu' apa maindan 
tu napassan. 

10 Nabaa duka arung tu mai pamengan 
lako tu inan pemalaran dirara, tonna 
allo dini umminnakki: nabaa arung tu 
pamengan pemala'na dio tingo inan 
pemalaran. 

11 Ma'kadami tu PUANG lako Musa, 
Nakua: lan sangallo simisa' arung la 
umbaa pamengan pemala'na lako inan 
pemalaran dirara. 

12 Tatu umbaa pamengan pemala'na 
tonna allo bunga'na, iamo Nahason, 
anakna Aminadab, lan mai suku Yehuda. 
13 Tatu pamengan pemala'na misa' 
pindan salaka, saratu' tallungpulo sikele' 

timbanganna sia misa' pindan pa'pi'pikan 
salaka pitungpulo sikele' timbanganna, 
situru' sikele' maindan, ponno dua 

ta' pung manisak, tu dipasigerok minna’, 
la dipokande dipemalaran: 

14 sia misa” dolong-dolong bulaan 
sangpulo sikele' timbanganna ponno 
dupa diong: 

15 sja misa' anak sapi laki, misa' domba 
laki sia misa' domba sangtaunmo, 
dipopemala' ditunu pu'pu': 

16 sia bembe’ laki misa” la diposuru' 
pengkalossoran, 

17 sia da'dua sapi, lima domba laki 

sia lima bembe' laki sia lima domba 
sangtaunmo dipopemala' kasalamaran. 
Mintu'nate iamo pamengan pemala'na 
Nahason, anakna Aminadab. 

18 latonna allo ma'penduan Netaneel, 
anakna Zuar, arungna Isakhar, umbaa 
pamengan pemala'na. 

19 Tatu pamengan pemala'na nabaa, 
iamotu misa” piring salaka saratu’ 
tallungpulo sikele' timbanganna sia misa’ 
pindan pa'pi'pikan salaka pitungpulo 
sikele' timbanganna, situru' sikele' 
maindan, ponno dua ta'pung manisak, 

tu dipasigerok minna' la dipokande 
dipemalaran, 

20 Sia misa' dolong-dolong bulaan 
sangpulo sikele' timbanganna ponno 
dupa diong; 

21 sia misa” anak sapi laki, misa” domba 
laki sia misa' domba sangtaunmo 
dipopemala' ditunu pu'pu': 

22 Sia bembe' laki misa' la diposuru' 
pengkalossoran, 

23 Sia da'dua sapi, lima domba laki, lima 
bembe' laki sia lima domba sangtaunmo 
dipopemala' kasalamaran. Mintu'nate 
iamo pamengan pemala'na Netaneel, 
anakna Zuar. 

24 Tatonna allo ma'pentallun arungna to 
Zebulon, disanga Eliab, anakna Helon. 
25 Tatu pamengan pemala'na misa' 
pindan salaka saratu' tallungpulo sikele' 
timbanganna sia misa" pindan pa'pi'pikan 
salaka pitungpulo sikele' timbanganna, 
situru' sikele' maindan, ponno dua 
ta'pung manisak, tu dipasigerok minna’, 
la dipokande dipemalaran, 

26 sia misa” dolong-dolong bulaan 
sangpulo sikele' timbanganna ponno 
dupa diong: 

27 sia misa” anak sapi laki, misa” domba 
laki sia misa' domba sangtaunmo 
dipopemala' ditunu pu'pu': 

28 sia bembe' laki misa” la diposuru' 
pengkalossoran, 

29 Sia da'dua sapi, lima domba laki, lima 
bembe' laki sia lima domba sangtaunmo 
dipopemala' kasalamaran. Mintu'nate 
iamo pamengan pemala'na Eliab, anakna 
Helon. 

30 Tatonna allo ma'penna'pa' arungna to 
Ruben, disanga Elizur, anakna Syedeur. 
31 Tatu pamengan pemala'na misa' 
pindan salaka saratu' tallungpulo sikele' 
timbanganna sia misa' pindan pa'pi'pikan 
salaka pitungpulo sikele' timbanganna, 
situru' sikele' maindan, ponno dua 
ta'pung manisak, tu dipasigerok minna’, 
la dipokande dipemalaran: 

32 Sia misa' dolong-dolong bulaan 
sangpulo sikele' timbanganna ponno 
dupa diong: 

33 Sia misa' anak sapi laki, misa' domba 
laki sia misa' domba sangtaunmo 
dipopemala ditunu pu'pu': 

34 sia bembe' laki la diposuru' 
pengkalossoran: 

35 sia da'dua sapi, lima domba laki, lima 
bembe' laki sia lima domba sangtaunmo 
dipopemala' kasalamaran. Mintu'nate 
iamo pamengan pemala'na Elizur, 
anakna Syedeur. 

36 JTatonna allo ma'pellima arungna 

to Simeon, disanga Selumiel, anakna 
Zurisyadai. 

37 Tatu pamengan pemala'na misa’ 
pindan salaka saratu' tallungpulo sikele' 
timbanganna sia misa' pindan pa'pi'pikan 
salaka pitungpulo sikele' timbanganna, 
situru' sikele' maindan, ponno dua 
ta'pung manisak, tu dipasigerok minna’, 
la dipokande dipemalaran: 

38 sia misa” dolong-dolong bulaan 
sangpulo sikele' timbanganna ponno 
dupa diong: 

39 Sia misa' anak sapi laki, misa' domba 
laki sia misa' domba sangtaunmo 
dipopemala' ditunu pu'pu': 

10 sia bembe’ laki misa’ la diposuru' 
pengkalossoran: 

41 sja da'dua sapi, lima domba laki, lima 
bembe' laki sia lima domba sangtaunmo 
dipopemala' kasalamaran. Mintu'nate 
iamo pamengan pemala'na Selumiel, 
anakna Zurisyadai. 

42 Jatonna allo ma'pennannan arungna 
to Gad, disanga Elyasaf, anakna Rehuel. 
43Jatu pamengan pemala'na misa’ 
pindan salaka saratu' tallungpulo sikele' 
timbanganna sia misa' pindan pa'pi'pikan 
salaka pitungpulo sikele' timbanganna, 
situru' sikele' maindan, ponno dua 
ta'pung manisak, tu dipasigerok minna’, 
la dipokande dipemalaran: 

44 sia misa” dolong-dolong bulaan 
sangpulo sikele' timbanganna ponno 
dupa diong: 

45 sia misa” anak sapi laki, misa” domba 
laki sia misa' domba sangtaunmo 
dipopemala' ditunu pu'pu': 

46 sia bembe’ laki misa” la diposuru' 
pengkalossoran: 

47 sia da'dua sapi, lima domba laki, lima 
bembe' laki sia lima domba sangtaunmo 
dipopemala' kasalamaran. Mintu'nate 
iamo pamengan pemala'na Elyasaf, 
anakna Rehuel. 

48 Jatonna allo ma'pempitu arungna 

to Efraim, disanga Elisama, anakna 
Amihud. 

19 Tatu pamengan pemala'na misa’ 
pindan salaka saratu' tallungpulo sikele' 
timbanganna sia misa' pindan pa'pi'pikan 

salaka pitungpulo sikele' timbanganna, 
situru' sikele' maindan, ponno dua 
ta'pung manisak tu dipasigerok minna’, 
la dipokande dipemalaran: 

50 sia misa' dolong-dolong bulaan 
sangpulo sikele' timbanganna ponno 
dupa diong: 

51 sia misa” anak sapi laki, misa” domba 
laki sia misa” domba sangtaunmo 
dipopemala' ditunu pu'pu': 

52 sia bembe' laki misa' la diposuru' 
pengkalossoran: 

53 sia da'dua sapi, lima domba laki, lima 
bembe’ laki sia lima domba sangtaunmo, 
dipopemala' kasalamaran. Mintu'nate 
iamo pamengan pemala'na Elisama, 
anakna Amihud. 

>“ Jatonna allo ma'pengkarua arungna 
to Manasye, disanga Gamaliel, anakna 
Pedazur. 

>> Jatu pamengan pemala'na misa’ 
pindan salaka saratu’ tallungpulo sikele’ 
timbanganna sia misa’ pindan pa'pi'pikan 
salaka pitungpulo sikele' timbanganna, 
situru' sikele' maindan, ponno dua 

ta' pung manisak, tu dipasigerok minna’, 
la dipokande dipemalaran: 

56 sia misa' dolong-dolong bulaan 
sangpulo sikele' timbanganna ponno 
dupa diong: 

37 sia misa” anak sapi laki, misa” domba 
laki sia misa' domba sangtaunmo 
dipopemala' ditunu pu'pu': 

58 sia bembe’ laki misa” la diposuru' 
pengkalossoran: 

59 sja da'dua sapi, lima domba laki, lima 
bembe’ laki sia lima domba sangtaunmo, 
dipopemala' kasalamaran. Mintu'nate 
iamo pamengan pemala'na Gamaliel, 
anakna Pedazur. 

60Tatonna allo ma'pengkasera arungna 
to Benyamin, disanga Abidan, anakna 
Gideoni. 

61 Tatu pamengan pemala'na misa’ 
pindan salaka saratu' tallungpulo sikele' 
timbanganna sia misa' pindan pa'pi'pikan 
salaka pitungpulo sikele' timbanganna, 
situru' sikele' maindan, ponno dua 
ta'pung manisak, tu dipasigerok minna’, 
la dipokande dipemalaran: 

62 sia misa' dolong-dolong bulaan 
sangpulo sikele' timbanganna ponno 
dupa diong: 

63 sia misa' sapi laki, misa' domba laki sia 
misa' domba sangtaunmo dipopemala' 
ditunu pu'pu': 

64 sia bembe' laki misa” la diposuru' 
pengkalossoran, 

65 sia da'dua sapi, lima domba laki, lima 
bembe' laki sia lima domba sangtaunmo 
dipopemala' kasalamaran. Mintu'nate 
iamo pamengan pemala'na Abidan, anak 
Gideoni. 

66 Jatonna allo ma'pessangpulo arungna 
to Dan, disanga Ahiezer, anakna 
Amisyadai. 

67 Tatu pamengan pemala'na misa’ 
pindan salaka saratu’ tallungpulo sikele’ 
timbanganna sia misa’ pindan pa'pi'pikan 
salaka pitungpulo sikele' timbanganna, 
situru' sikele' maindan, ponno dua 
ta'pung manisak, tu dipasigerok minna’, 
la dipokande dipemalaran: 

68 sia misa” dolong-dolong bulaan 
sangpulo sikele' timbanganna ponno 
dupa diong: 

69 sia misa' anak sapi laki, misa' domba 
laki sia misa' domba sangtaunmo 
dipopemala' ditunu pu'pu': 

70 Sia bembe' laki misa” la diposuru' 
pengkalossoran, 

71 sia da'dua sapi, lima domba laki, lima 
bembe' laki sia lima domba sangtaunmo 
dipopemala' kasalamaran. Mintu'nate 
iamo pamengan pemala'na Ahiezer, 
anakna Amisyadai. 

72 Tatonna allo ma'pessangpulomisa, 
arungna to Asyer, disanga Pagiel, anakna 
Okhran. 

73 Tatu pamengan pemala'na misa' 
pindan salaka saratu' tallungpulo sikele' 
timbanganna sia misa' pindan pa'pi'pikan 
salaka pitungpulo sikele' timbanganna, 
situru' sikele' maindan, ponno dua 
ta'pung manisak tu dipasigerok minna’, 
la dipokande dipemalaran: 

14 Sia misa” dolong-dolong bulaan 
sangpulo sikele' timbanganna ponno 
dupa diong: 

75 sia misa” anak sapi laki, misa” domba 
laki sia misa' domba sangtaunmo 
dipopemala' ditunu pu'pu': 

76 Sia bembe' laki misa” la diposuru' 
pengkalossoran: 

7! sia da'dua sapi, lima domba laki, lima 
bembe' laki sia lima domba sangtaunmo 
dipopemala' kasalamaran. Mintu'nate 
iamo pamengan pemala'na Pagiel, 
anakna Okhran. 

78 Tatonna allo ma'pessangpulo dua 
arungna to Naftali, disanga Ahira, 
anakna Enan. 

79 Tatu pamengan pemala'na misa’ 
pindan salaka saratu' tallungpulo sikele' 
timbanganna sia misa' pindan pa'pi'pikan 
salaka pitungpulo sikele' timbanganna' 
situru' sikele' maindan, ponno dua 
ta'pung manisak, tu dipasigerok minna’, 
la dipokande dipemalaran: 

80 sia misa” dolong-dolong bulaan 
sangpulo sikele' timbanganna ponno 
dupa diong: 

81 sia misa' anak sapi laki, misa' domba 
laki sia misa' domba sangtaunmo 
dipopemala' ditunu pu'pu': 

82 sia bembe' laki misa’, la diposuru' 
pengkalossoran: 

83 sia da'dua sapi, lima domba laki, lima 
bembe' laki sia lima domba sangtaunmo 
dipopemala' kasalamaran. Mintu'nate 
iamo pamengan pemala'na Ahira, 
anakna Enan. 

841amote tu pamengan lako inan 
pemalaran dirara, tonna allo dinii 
umminnakki, tu nasorong arung Israel, 
iamotu sangpulo dua piring salaka, 

sangpulo dua pindan salaka pa'pi'pikan, 
sangpulo dua dolong-dolong bulaan. 

85 Simisa' pindan salaka saratu' 
tallungpulo sikele' timbanganna, na 
pitungpulo, ke simisa' pindan pa'pi'pikan: 
latu mintu' salakana pareanan iato den 
duangsa'bu nna'pa'ratu' sikele' situru' 
sikele' maindan. 

86 Sia sangpulo dua dolong-dolong bulaan 
ponno dupa diong: simisa' dolong-dolong 
sangpulo sikele' timbanganna, situru' 
sikele' maindan, jatu mintu' bulaanna 
dolong-dolong iato saratu' duangpulo 
sikele'. 

87 Tatu mintu’ patuoan dipopemala' 
ditunu pu'pu' den sangpulo dua anak 
sapi laki, sangpulo dua domba laki, 
sangpulo dua domba sisangtaunmo 
sola kande dipemalaran, tu tontong 
dipasisola: sia ia dukapa tu sangpulo dua 
bembe' laki la diposuru' pengkalossoran. 
88 Tatu mintu’ patuoan dipopemala' 
kasalamaran den duangpulo nna'pa' 
anak sapi laki, annan pulona domba laki, 
annan pulona bembe' laki sia annan 
pulona domba sisangtaunmo. Mintu'nate 
pamengan lako inan pemalaran dirara, 
tonna mangka diminnakki. 

89 Take tamaomi Tenda Kasitammuan tu 
Musa la sipa'kada Puang, narangimi tu 
misa' gamara, tu ma'kada lako kalena 
dao mai tutu' pebase kasalan, tu dao 
patti kasa'bian, dio alla'na karubion. 
Susimoto tu Puang ma'kada lako kalena. 


Diona tongkonan palita 


8:1-4 

1Ma'kadami tu PUANG lako Musa, 

Nakua: 
2 Ma'kadako lako Harun sia kuanni, 
mukua: Iake umparandanko palita, 
sipatu tu pitu palita la parrang lu lako 
tingo tongkonan palita. 
3Napogau'mi Harun susito: napadio 
tingo tongkonan palita tu palitanna 
susitu mangka Napepasanan PUANG 
lako Musa. 
“Inde sia tu garaganna tongkonan 
palita iato, iamotu bulaan pa'kombong 
ditampa, la batangna la iatu bunganna, 
situru' tu apa Napa'patuduan PUANG 
lako Musa, susimoto tu tongkonan palita 
mangka nagaragai. 

Diona kaditokkoanna to Lewi 


8:5-22 
> Ma'kadami tu PUANG lako Musa Nakua: 
6 Tambai tu mintu' to Lewi dio mai mintu' 
to Israel ammu pamaseroi. 
7 La mupogauran tu tau iato mai susite, 
ke mupamaseroi, iamotu la mupi'pikki 
uai pebase kasalan, mangkato la 
naku'ku'i tu mintu' kalena sia la 
nabusukki tu mintu' tamangkalena, 
kumua nadipamasero. 
8 La naala tau iato mai tu misa" anak sapi 
laki sola tu kande dipemalaran, tontong 
dipasisola, iamotu ta'pung manisak, 
dipasigerok minna', sia la muala tu 
misa" anak sapi laki ma'penduanna, la 
diposuru' pengkalossoran. 
9Mumane ussuai tu to Lewi sae 
mengkareke' lako tingo Tenda 
Kasitammuan, ammu tambai sae 
sirampun tu mintu' kasirampunan to 
Israel. 
10 Ammu suai tu to Lewi urreke' oloNa 
PUANG, na iatu mintu' to Israel Ia 
urremme'i tu to Lewi. 

11 Sia jatu Harun la ussorong untarima 
sule to Lewi susito pemala' disorong 
ditarima sule dio mai to Israel dio oloNa 
PUANG, sia la dipamanassa tu tau iato la 
untoe pentoeanNa PUANG. 

12 Mangkato naremme'i to Lewi tu ulu 
anak sapi laki iato sia la mupemalaran 
tu misa' diposuru' pengkalossoran sia 
latu misa” dipopemala' ditunu pu'pu' 
lako PUANG, la umpadenan kadiseroian 
kasalan to Lewi. 

13 Tatu mintu’ to Lewi la musolan dio 
olona Harun sia dio olona anakna, sia 
la musorong mutarima sule tu tau iato 
susito pemala' disorong ditarima sule 
lako PUANG. 

14 Susimoto la mupamarimbangan tu to 
Lewi dio mai mintu' to Israel, anna iatu 
to Lewi Akumo tu Puangna. 

15 Mangkato namane tama tu to Lewi Ia 
untoe pentoean dio Tenda Kasitammuan: 
susimoto la mupamasero tu tau iato 
butung to pemala' disorong ditarima 
sule. 

16 Belanna dio mai mintu' to Israel Ia 
disorong nasangmo tu tau iato mai lako 
Kaleku. Tau iato mai Kualammo Kaleku 
la ussondai tu mintu' bunga'na urrubak 

pa'tambukanna indo'na, iamotu mintu’ 
anak pa'bunga'na to Israel. 

17 Belanna mintu’ anak pa'bunga' dio 

lu to Israel la dio mai tolino la dio mai 
olo'-olo' Akumo tu Puangna, belanna 
iato allo Kunii ussabu'i tu mintu' anak 
pa'bunga' dio tondok Mesir iatu tau iato 
mai Kupamarimbangammo lako Kaleku. 
18 Kualami tu to Lewi la ussonda mintu' 
anak pa'bunga' dio lu to Israel. 

19 Tatu to Lewi dio mai mintu’ to Israel 
Kusorongmo lako Harun sia lako anakna 
la untoe pentoeanna to Israel dio 
Tenda Kasitammuan sia la umpadenan 
kadiseroian kasalan to Israel, kumua 
da' naruai kamandasan tu to Israel, 

ke mengkareke'i tu to Israel lako inan 
maindan. 

20 Napogau'mi Musa sola Harun sia 
mintu' kasirampunan to Israel te 
iannate lako to Lewi; susitu mangka 
Napepasanan PUANG lako Musa diona to 
Lewi, napogau'mi to Israel lako tau iato 
mai. 

211atu to Lewi umpamasero kalena 

dio mai kasalan sia nabusukki tu 
tamangkalena, anna sorongi natarima 
sule Harun tu tau iato mai susito pemala' 

disorong ditarima sule dio oloNa PUANG, 
sia napadenan kadiseroian kasalan tu 
tau iato mai sia napamasero. 

22 Mangkato tamami tu to Lewi la untoe 
pentoeanna dio to' Tenda Kasitammuan, 
tu napa'patuduan Harun sola anakna. 
Susitu mangka Napepasanan PUANG 
lako Musa diona to Lewi, anna dipogau' 
lako tau iato mai. 


Attu pentoeanna to Lewi 


8:23-26 
23 Ma'kadami tu PUANG lako Musa, 
Nakua: 
24 Inde sia tu atoranna to Lewi: latu 
mintu' to siduangpulo Ilima taunna sia 
la'bi sipatu la sae mengkarang diona 
pentoean lan Tenda Kasitammuan. 
25 Apa iake limangpulomi taunna, 
tilendokmo tu tau iato mai dio mai 
pentoean iato, tae'mo na la untoe 
pentoeanna tu tau iato mai. 
26 Moi anna ma'din siapa untundui 
siulu'na untoe apa dipatanggungan tau 
iato mai dio to’ Tenda Kasitammuan, 
apa tae'mo na la untoe pentoeanna. 

Susimoto tu la mupogauran to Lewi 
diona apa dipatanggunganni. 


Pa'pasa ma'penduanna 


9:1-14 

1 Ma'kadami tu PUANG lako Musa Ian 

padang pangallaran Sinai lan taun 
ma'penduan, tonna mangka tassu' lan 
mai tondok Mesir, tonna bulan bunga'na, 
Nakua: 
2Jatu to Israel la umpogau' Pa'pasa, ke 
attu dipamanassanni. 
3Jake allo ma'pessangpulo a'pa' bulan 
iate, ke makaroenni, la mipogau' tu 
iannato lan attu dipamanassanni, situru' 
tu mintu' aluk dipondok dionato sia 
mintu’ atoranna la mipogau'. 
4Mesuami Musa lako mintu’ to Israel la 
umpogau' Pa'pasa. 
> Napogau'mi tu Pa'pasa lan bulan 
bunga'na tonna allo ma'pessangpulo 
a'pa' bulan iato, tonna makaroen, 
lan padang pangallaran Sinai, susitu 
mangka Napepasanan PUANG lako Musa, 
napogau' dukato Israel tu iannato. 
6 Attu iato den tau naruttakki batang 
rabuk, naurunganni tae' nama'din 

umpogau' Pa'pasa allo iato; iamoto 
nasae umpennoloi Musa sola Harun allo 
iato. 

7 Ma'kadami tu tau iato mai lako nakua: 
Iatu kami naruttakkikan batang rabuk; 
ma'apari angki digagai umpemalaran 
pamengan pemala' lako PUANG dio 

lu mintu' to Israel lan attu mangka 
dipamanassa la umpogau'i to? 

8 Ma'kadami Musa lako tau iato mai 
nakua: Kampaipi sattu’, angku perangii 
apa tu la Napasan PUANG diona kamu. 
9 Ma'kadami tu PUANG lako Musa, 
Nakua: 

10 Pokadai te iannate lako to Israel, 
kumua: lake den misa' tau naruttakki 
batang rabuk ba'tu male lumio' - iate 
atoran iate la dipapatuangkomi, susi 
duka bati'mi - la umpogauran duka 
Pa'pasa PUANG. 

il Lan bulan ma'penduan lan allo 
ma'pessangpulo a'pa' ke makaroen, la 
napogau' tau iato mai tu iannato, sola 
roti tang diragii sia rampa-rampa mapai' 
la nakande tau iato mai. 

12 Sia da' nanannai tu torrona sae lako 
melambi'na, sia moi misa' bukunna da 

nale'toi, susi nasangmoto dipondok tu 
diona Pa'pasa, la napogau' tau iato. 

13 Apa iatu tau masero sia tae' namale 
lumio', anna kasalangai umpogau' 
Pa'pasa, la disabu'i tu tau iato dio mai 
bangsana, belanna tae' napennoloanni 
tu pamengan pemala' lako PUANG lan 
attu mangka dipamanassa lan umpogau'i 
to. 

14 Take denni to sae torro dio lu kalemi, 
tu la morai umpogauran Pa'pasa Puang, 
sipatu la napogau' unturu' apa dipondok 
diona Pa'pasa sia atoran dionato. Misa'ri 
tu atoran dipondokangkomi sola nasang, 
la to sae la latu mai pa'tondokan. 


Diona lentong gaun sia lentong api 


9:15-23 
15 ]atonna allo dinii umpabendan 
Kema, nasamboimi gaun tu Kema iato, 
ijamotu Tenda Kasa'bian, tonna bongimo 
nasamboimi gaun tu Kema susito api 
ditiro sae lako melambi'. 
16 Tontong bang susito: nasamboi gaun 
tu Kema iato, sia susito api ditiro 
ussamboi ke bongi. 

17 Take tiangka'omi tu gaun iato dao mai 
Tenda, ke'de'omi tu to Israel, naumba 
nanii torro tu gaun iato, inde dukato 
nanii ma'tenda tu to Israel. 

18 Tete dio parentaNa PUANG nake'de' 
tu to Israel, sia tete dio parentaNa 
PUANG anna ma'tenda, lan mintu’ 

attu nanii gaun dao kema iato, pada 
duka masainnato nanii torro tu tau iato 
ma tenda dio. 

19 Take masai tu gaun torro dao Kema, 
napogau'mi to Israel tu kamenomban 
lako PUANG, tae' namale len. 

20 Sipissan-pissan tu gaun ba'tu pirang 
allo torro dao Kema; janna susito 
ma'tenda tu tau unturu' parentaNa 
PUANG, sia tete dio parentaNa PUANG 
nake'de' tu tau iato. 

21 Sipissan-pissan tu gaun torro randuk 
dio mai makaroen sae lako melambi': 
ianna tiangka' tu gaun ke melambi' 
ke'de' duka tu tau: la allona la bonginna, 
ianna tiangka' tu gaun, la ke'de' duka tu 
tau. 

22 Take masai tu gaun torro dao Kema, 
ba'tu duang allo, ba'tu sangbulan, ba'tu 
masaipi, iatu to Israel torro ma'tenda, 

tae" nake'de' len; apa iake tiangka'mi tu 
gaun, namane ke'de' tu tau iato. 

23 Tete dio parentaNa PUANG, anna 
ma'tenda tu tau iato sia tete dio 
parentaNa PUANG, anna ke'de' tu 

tau iato; napogau'mi tu kamenomban 
lako PUANG situru' parentaNa PUANG 
nalopian Musa. 


Diona tarompe' 


10:1-10 

1 0 1 Ma'kadami tu PUANG lako Musa, 

Nakua: 
2 Garagangko kalemu da'dua tarompe' 
salaka; panggaraga pa'kombong Ia 
mugaragai, anna apa iato la mupake 
untambai ma'misa tu kasirampunan sia 
la umpake'de'i dio mai to' tenda. 
3 Take napannonii tau tu da'dua tarompe' 
pissan dipamurru, la sangsaean tu 
mintu' kasirampunan lako kalemu, dio 
to” ba'ba Tenda Kasitammuan. 
“Take napannonii tau tu misa” tarompe' 
pissan dipamurru' la sangsaean tu 
mintu' arung lako kalemu, iamotu 
pangulu suku to Israel. 

“Jake mupannonii misa” tanda, la 
ke'de' tu mintu' tuntunan, tu dio rampe 
matallona to" tenda iato. 

6 Take mupannonii tu tanda ma'penduan, 
la ke'de' tu mintu' tuntunan, tu dio rampe 
lo'na lu to” tenda iato. La napannoni tau 
tu misa’ tanda, ke la ke'de'mi. 

7 Apa ianna ditambai sirampun tu 
kombongan, pissanri dipamurru', apa 
latu tanda tae' na la dipannoni. 

8 Jatu anakna Harun, iamotu to minaa la 
umpannonii tu tarompe': iamote tu misa' 
atoran dipondokangkomi misiosso'i. 

9 Sia iake lankomi tondokmi, milao 
sirari tu uali urrussunkomi, attu iato 

la mipannoni tu tarompe' misa” tanda; 
tanda iato la umpakilalakomi dio 

oloNa PUANG, Kapenombammi, ammi 
dilendokan dio mai ualimmi. 

10 Susi dukato ke allo kaparannuammi, 
ke pa'maruasammi sia ke allo bunga' 
sombona bulanmi, la mipannoni 

tu tarompe' pissan dipamurru' 

ke umpogau'komi pemala' ditunu 
pu'pu' sia pemala' kasalamaran, iatu 
iannato la umpakilalakomi dio oloNa 
Kapenombammi: Akumo tu PUANG, 
Kapenombammi. 

Iatu to Israel ke'de' dio mai Sinai 


10:11-36 


11 Tgtonna taun ma'penduan, lan bulan 
ma'penduan, tonna allo ma'duangpulona 
bulan iato, tiangka'mi tu gaun dao mai 
Kema Kasa'bian. 

12 Attu iato ke'de'mi tu to Israel dio mai 
padang pangallaran Sinai unturu' atoran 
dipamanassa, na iatu gaun torro bang 
lan padang pangallaran Paran. 

13 Tamote tu pamulanna nanii ke'de' tu 
tau iato mai unturu' parentaNa PUANG 
nalopian Musa. 

14 Tatu dolona ke'de' iamotu banderana 
to' tenda to Yehuda situru' tuntunanna: 
na iatu pangulu tuntunan surodadunna 
Yehuda iamotu Nahason, anakna 
Aminadab. 

15Jatu pangulu tuntunan surodadunna 
suku to Isakhar iamotu Netaneel, anakna 
Zuar. 

16 Tatu pangulu tuntunan surodadunna 
suku to Zebulon iamotu Eliab, anakna 
Helon. 

17 Namane dirondonni tu Kema anna 
ke'de' tu mintu' to Gerson sia to Merari 
umbullei tu Kema. 

18 Mangkato ke'de'mi tu banderana to' 
tenda Ruben situru' tuntunanna: iatu 
pangulu tuntunan surodadunna Ruben 
iamotu Elizur anakna Syedeur. 

19 Tatu pangulu tuntunan surodadunna 
suku to Simeon iamotu Selumiel, anakna 
Zurisyadai. 

20 Tatu pangulu tuntunan surodadunna 
suku to Gad iamotu Elyasaf, anakna 
Rehuel. 

21 Namane ke'de' tu to Kehat, tu umbulle 
pareanan maindan: dipabendanmi tu 
Kema, tonna tae'pa narampo tu tau iato. 
22 Mangkato ke'de'mi tu banderana to' 
tenda to Efraim situru' tuntunanna: iatu 
pangulu tuntunan surodadunna Efraim 
iamotu Elisama, anakna Amihud. 

23 Tatu pangulu tuntunan surodadunna 
suku to Manasye iamotu Gamaliel, 
anakna Pedazur. 

24 Tatu pangulu tuntunan surodadunna 
suku to Benyamin iamotu Abidan, 
anakna Gideoni. 

25Tatu ma'katampakanna mintu’ to’ 
tenda ke'de' iamotu banderana to’ tenda 

to Dan situru' tuntunanna, iatu pangulu 
tuntunan surodadunna Dan iamotu 
Ahiezer, anakna Amisyadai. 

26 Tatu pangulu tuntunan surodadunna 
suku to Asyer iamotu Pagiel, anakna 
Okhran. 

27 Tatu pangulu tuntunan surodadunna 
suku to Naftali iamotu Ahira, anakna 
Enan. 

28 Susimoto tu atoran diona kake'deranna 
to Israel situru' tuntunanna. Ke'de'mi tu 
tau iato mai. 

29 Ma'kadami tu Musa lako Hobab, 
anakna Rehuel to Midian, matusanna 
Musa, nakua: La malemokan lako 

to” inan tu Napokadamo PUANG 

diona a'ganna susite kumua: Aku la 
ungkamaseangkomi, tamalemo sola, 
angki pogau' kameloan lako kalemu, 
belanna PUANGmo umpokadai tu melona 
diona to Israel. 

30 Apa mebalimi nakua: Tae” angku 
male sola, sangadinna la sulena" lako 
tondokku sia lako sangdadiangku. 

31 Ma'kadami Musa nakua: Da’ 
mutampekanni, belanna mutandai 
umba tu melona la tanii ma'tenda lan 

te padang pangallaran, angki pomata 
lalanko. 

32 Take sisolaki' male, manassa iatu 
kameloan, tu Napogau' PUANG lako 
kaleki, la kiparampo duka lako kalemu. 
33 Ke'de'mi tu tau dio mai buntunNa 
PUANG, anna male lan kalingkan tallung 
allo, na iatu patti basseNa PUANG dolo 
dio tingayona tau iato mai la undakaranni 
inan kapelayoan. 

34 Tatu gaunNa PUANG daona lu tau iato, 
ke masiangi, ke ke'de'i tu tau iato mai 
dio mai to' tenda. 

35 Jake ke'de'mi tu patti, ma'kadami tu 
Musa nakua: Ke'de'mokomi, o PUANG, 
kumua na iatu mintu' ualimMi tisambo'- 
sambo' sia iatu to ungkabiri'Komi mallai 
dio mai oloMi. 

36 Na iake torromi, ma'kadami nakua: 
SulemoKomi, o PUANG, lako ma'pulo 
sa'bunna dio lu to Israel ma'sa'bu-sa'bu. 


Api Naparampo PUANG 


11:1-3 
1 1 1 Den pissan ma'parapo'mi tu to 
buda dio pa'peranginNa PUANG 
diona kamandasanna. Iatonna rangii 

PUANG, re'dekmi tu ara'Na, nadukku tu 
api Naparampo PUANG dio lu tau iato 
mai sia umpamampu' biring to’ tenda. 

2 Sumarromi tu to buda lako Musa, 
namassambayang tu Musa lako PUANG, 
napa'de tu api. 

3 Nasangaimi Tabera tu inan iato, belanna 
iatu apinNa PUANG dukku dio lu tau iato 
mai. 


Diona pitungpulo 
pekaamberan Diona puyo 


11:4-35 
“Iatu to merrau tu dio lu tau iato 
mai narampoi kabarakan, naparanduk 
dukaomi tu to Israel sumarro sia 
ma'kada nakua: Mindara la umbenki' 
duku' anta kandei? 
?Takilalai tu mintu’ bale tang dialli, tu 
takande dio Mesir sia mintu' katimun, 
lau, kanda, lassuna rarang sia lassuna 
pute. 
6 Apa totemo madongkongmoki', moi 
misa” apa tae" bang tatiro, sa'bari te 
manna tatiro. 
7 Tatu manna susi lise’ katumba' sia ditiro 
susito lite busarungngu'. 

8 Tatu tau lu lako lu dio mai la urrurukki 
tu manna, anna rissoi lan pangrissoan, 
ba'tu nalambuk lan issong sia nanasu 
lan kurin ba'tu nagaragai pa'ranggina. 
latu kandeanna susito deppa digoreng 
minna’. ?Ianna bongi, ke ta'paoi damo’ 
dio to” tenda, saeomi tu manna dao mai. 
10]atonna rangimi Musa tu to buda 
pantan tumangi’ dio pa'rapuanna, sia 
pantan dio to” ba'ba tendana, ma'lulu- 
lulu tonganmi tu kasengkeanNa PUANG, 
anna kadake dio pentirona Musa. 
11Ma'kadami tu Musa lako PUANG 
Nakua: Ma'apai Mipamasussai te 
taumMi sia ma'apai natae" kuappa' 
kamaturu-turuan dio pentiroMi, amMi 
papassannina' te tanggunganna mintu' 
bangsa iate? 

12 Akuraka untambukki te bangsa 

iate, ba'tu akuraka undadianni, amMi 
ma'kadara lako kaleku kumua: Kayunni 
diong riammu, susi misa' to mantaranak 
ungkayun pia ma'susu, sia baai lako 
tondok tu Miallu' umpalao sumpa lako 
nene" to dolona? 

13 Umba la kunii unnala duku' la kubenni 
te mintu' bangsa iate? Belanna sumarro 

tu tau iato moi lako kaleku nakua: 
Benkan duku' la kikande. 

141ate aku misa-misa tae” kubelai 
untanggungi te mintu' bangsa iate. 
Manassa lendu' tongan ia magasanna 
lako kaleku. 

15 Take Mipatanggungina' susito, la'biran 
Mipateina” ke unnappa'na' kamaturu- 
turuan dio pentiroMi, anna da kutiroi tu 
kamandasangku. 

16 Ma'kadami tu PUANG lako Musa, 
Nakua: Rampunni lako Kaleku tu 
pekaamberan to Israel pitungpulo, tu 
mutandai kumua iamo pekaamberan sia 
pangulunna to buda; solanni lako Tenda 
Kasitammuan, ammu bendan sola tu tau 
iato mai. 

17 La songlo'Na' sia la sipa'kadaki' inde 
to dio, angKu alai pira tu Penaa ta'pa 
dio kalemu, angKu patorroi dao tau iato 
mai, kumua ammi tanggungi sola tu 
tanggunganna bangsa iate, da naiko 
manna misa-misa untanggungi. 

18 Apa la mupokada lako bangsa 

iate kumua: Pamaseroi tu kalemi 

sae lako masiang, ammi kandei tu 
duku’, belanna ma'paropo'komi dio 
pa'peranginNa PUANG, mikua: Mindara 

la umpakandekan duku' angki kandei? 
Manassa melo kami tu katuoangki dio 
Mesir. - Iamoto la Nabenkomi PUANG tu 
duku’ ammi kandei. 

19 Tangia manna sangallo ba'tu duang 
allo la minii ungkandei, tangia manna 
limang allo, ba'tu sangpulo allona, ba'tu 
duangpulo allona, 

20 Sangadinna la sipeupu' sangbulan, 
naurungan tassu' lan mai illongmi, ammi 
bossa ungkandei. Belanna mipamatuna 
tu PUANG, tu misisolan sia sumarrokomi 
dio oloNa, mikua: Ma'apai angki tassu' 
lan mai Mesir? 

21 Ma'kadami tu Musa nakua: Annanratu 
sa'bunna tu muane lumingka dio mai te 
bangsa iate, tu kusisolan, amMi ma'kada 
kumua: La Kuben duku' tu tau iato mai, 
anna kandei sipeupu' sangbulan! 

22 La padaraka budanna to tu domba sia 
sapi la ditunuanni, anna silasa nakande? 
Ba'tu mintu'raka bale lan mai tasik 
dialanni, anna silasa nakande? 

23 Apa ma'kada tu PUANG lako Musa, 
Nakua: La kondi'raka limanNa PUANG? 
Totemo la mitiro, ba'tu landa'raka tu 
kadangKu lako kalemu, ba'tu tae’. 


1 

24Tassu'mi tu Musa, anna parampoi tu 
mintu' kadanNa PUANG lako to buda, 
anna rampunni tu muane pitungpulo dio 
mai pekaamberanna bangsa iato, sia 
nasua bendan dio Tenda Kasitammuan 
tiku lao. 

25 Songlo'mi tu PUANG lan gaun, anNa 
ma'kada lako Musa sia Naala PUANG 

tu Penaa pira ta'pa dio Musa, anNa 
patorroi dao tu tau pitungpulo iamotu 
pekaamberan. IatonNa torromo dao tu 
Penaa, ma'nubua'mi tu tau iato, apa 
undinna to tae'mo. 

26 Apa da'dua tau torro dio to' tenda, 
misa' disanga Eldad na misa' disanga 
Medad. IatonNa ta'paimi Penaa - 
belanna naala bilangan dio mai to disura' 
sanganna, apa tae' namale lako Tenda 
Kasitammuan - ma'nubua'mi dio to" 
tenda. 

27 Ma'dondomi tu misa” to mangura sae 
umpokadanni Musa nakua: Iatu Eldad 
sola Medad ma'nubua' dio to" tenda. 

28 Mebalimi tu Yosua, anakna Nun, 
iamotu to mase'ponna Musa tempon dio 
mai manguranna, anna ma'kada nakua: 
O puangku Musa, gagai tu tau iato. 

29 Apa ma'kada tu Musa lako nakua: 
Mubirisan maro'ra umpoissan apangku? 
Dennoupa' na iatu mintu' taunNa 
PUANG mendadi nabi, belanna PUANG 
ungkamasei Penaanna ta'pa dao lu tau 
iato! 

30 Mangkato sulemi tu Musa lako to’ 
tenda, nasolan pekaamberanna to Israel. 
31 Attu iato saemi tu misa’ angin 
Naparampo PUANG, tu ussarrin puyo 
diong mai tasik, napatisambo'i dao lu 
to' tenda, anna lan kalingkan sangallo 
nanii tiku lao tu to' tenda dio lu mintu’ 
biringna, agi-agi duang siku kambanna 
diong mai padang. 

32 Ke'de'mi tu to buda anna rampunni 
tu puyo sipeupu' sangallo sangbongi sia 
sipeupu'pa allo sidampi'na to, iatu to 
tang pira dio urrampun sangpulo ome’: 
sia malona' tongan nanii unnamparanni 
tu puyo dio salian tiku lao to' tenda. 

33 Tatu duku' iato dio bangsia alla' isinna 
tau iato mai, tonna tae'pa nakemai, 
re'dekmi tu ara'Na PUANG lako bangsa 
iato, anNa parampoi kamandasan kapua. 
34 Nasangaimi tau tu inan iato Kibrot- 
Taawa, belanna inde to dio dinii 
ullamunni tu mintu' to barak. 

35 Ke'de'mi tu bangsa iato dio mai 
Kibrot-Taawa lako Hazerot, anna torro 
dio Hazerot. 


Iatu Miryam diparampoi 
ukungan golen 


12:1-16 

1 2 1 Tatu Miryam sola Harun unta'tan 

Musa diona baine to Kush tu 
napobaine, belanna napobainemo tu 
misa' baine to Kush. 
2 Ma'kadami sola duai nakua: Tete dio 
mannaraka pudukna Musa tu PUANG 
ma'kada, tae' dukaraka natete dio kami 
anNa ma'kada tu Puang? Narangimi 
PUANG te kada iate. 
3 Tatu Musa iamoto mandu malamma' 
penaanna, losong na iatu mintu' tau dao 
kuli'na padang. 
4Ta'pa ma'kadami tu PUANG lako Musa, 
Harun sola Miryam, Nakua: Tassu'komi 
sola tallu lako Tenda Kasitammuan. 
Tassu'mi sola tallui. 
> Songlo'mi tu PUANG lan lentong 
gaun, Nabendan dio to' ba'ba Tenda 
Kasitammuan, Natambaimi tu Harun 
sola Miryam, malemi sola duai mennolo. 

6 Ma'kadami tu Puang Nakua: Perangimi 
tu kadangKu. Iake denkomi misa' nabi, 
ma'din Kupasombo tu Kaleku lan patiro 
mendeata, ba'tu ma'kada lako kalena 
lan tindo. 

7 Apa tae' Kupasusi to tu taungKu Musa 
tu manappa' lan mintu' banuangKu. 

8 PudukKu kalena sipa'kada pudukna, 
Kupamanassan tongan sia tae' 
Kubunianni, sia natiro tu pa'kaleanNa 
PUANG, ma'apai anna tae' mimataku' 
unta 'tanni tu taungKu Musa? 

?Tamoto nare'dek tu ara'Na PUANG lako 
tu tau sola duai, anNa male tu Puang. 
10 Tatonna tiangka'mo tu gaun dao Tenda 
Kasitammuan, pakalan golenammi tu 
Miryam susito ambun makko. Iatonna 
messailemo tu Harun lako Miryam, 
natiromi tu misa' to golenan. 

11 Ma'kadami tu Harun lako Musa 
nakua: O puangku, da mipapassannikan 
te kasalan iate, tu kipogau' diona 
kabagangki. 

12 Da nasusi to pia mate dadi mangura, 
tu bosimo duku'na pira, tonna tassu' lan 
mai pa'tambukanna indo'na. 

13 Metambami tu Musa lako PUANG 
nakua: O Puang Matua, pamondoi tu 
golenna. 

14Ma'kadami tu PUANG lako Musa, 
Nakua: Iake natittudui ambe'na tu 
lindona, tae'raka na la dipakasiri' lan 
pitung allo? Elo'namo nadipasalian to' 
tenda pitung allo, namane ma'din sule 
sirau tau. 

15 Dipasalianmi to' tenda tu Miryam 
pitung allo: iatu tau iato tae'pa nake'de' 
dio mai, tonna tae'pa nasule tu Miryam 
sirau tau. 

16 Mangkato ke'de'mi tu tau dio mai 
Hazerot, anna ma'tenda lan padang 
pangallaran Paran. 


Sangpulo dua tau lao umparessa 
bunii tu tondok Kanaan 


13:1-14:38 

1 3 1 Ma'kadami tu PUANG lako Musa 

Nakua: 
2 Suai tu tau la lao umparessa buni 
tondok Kanaan, tu la Kukamasean to 
Israel: iamotu simisa' tau la musua dio 
mai simisa' suku nene' to dolona: mintu 
tau iato iamo arungna. 

3 Attu iato nasuami Musa tu tau iato dio 
mai padang pangallaran Paran, unturu' 
parentanNa PUANG, mintu’ tau iato iamo 
pangulunna to Israel. 

“Inde sia tu sanganna: Dio mai suku 
Ruben, iamotu Syamua, anakna Zakur. 
> Dio mai suku Simeon, iamotu Safat, 
anakna Hori. 

Dio mai suku Yehuda, iamotu Kaleb, 
anakna Yefune. 

7 Dio mai suku Isakhar, iamotu Yigal, 
anakna Yusuf. 

8 Dio mai suku Efraim, iamotu Hosea, 
anakna Nun. 

9 Dio mai suku Benyamin, iamotu Palti, 
anakna Rafu. 

10 Dio mai suku Zebulon, iamotu Gadiel, 
anakna Sodi. 

11 Dio mai suku Yusuf, tu dio mai suku 
Manasye, iamotu Gadi, anakna Susi. 

12 Dio mai suku Dan, iamotu Amiel, 
anakna Gemali. 

13 Dio mai suku Asyer, iamotu Setur, 
anakna Mikhael. 

14 Dio mai suku Naftali, iamotu Nahbi, 
anakna Wofsi. 

15 Dio mai suku Gad, iamotu Guel, 
anakna Makhi. 

19]amote tu sanganna mintu’ tau, 

tu nasua Musa male umparessa buni 
tondok; sia iatu Musa ussangai Yosua tu 
Hosea, anakna Nun. 

17 Nasuami Musa tu tau iato mai male 
umparessa buni tondok Kanaan, sia 
ma'kada lako nakua: Ke'de'komi tama 
indete Padang lo'na lu, mimale langngan 
tondok ma'buntu, 

18 sia la mitiro melo, umba nakua tu 
tondok, sia iatu to ma'tondok lan, ba'tu 
matoto'i ba'tu malamma'i, ba'tu sidi'ri 
ba'tu budai bilanganna; 

19 sia ba'tumba nakua tu tondok 
napa'tondokki, meloraka ba'tu 
kadakeraka, sia matumbari tu mai kota, 
nanii torro, kampung tang dibenteng 
tembo'raka ba'tu kota ditambakukuraka: 
20 Sia matumbari tu padangna, 
malomporaka ba'tu madokoraka, 
denraka to” kayu dio, ba'tu tae? La 
baranikomi unnala bua kayu sia bura 
padang mibaai dio mai. Attu iato 
sirupang bunga" peanggorosan. 

21 Ke'de'mi tu tau iato mai lao umparessa 
bunii randuk dio mai padang pangallaran 
Zin sae lako Rehob, tu nanii randuk lalan 
diola lako Hamat. 

22 Tatonna ke'de'mo tu tau unnola 
Padang lo'na lu, rampomi lako Hebron; 
inde to dio nanii ma'tondok tu bati'na 
Enak, iamotu Ahiman, Sesai na Talmai. 
latu Hebron pitung taunmo dolona 
dibangun namane Soan dio Mesir. 

23 Tatonna rampomo tu tau iato mai lako 
lombok Eskol, nara'ta'mi tu sangbuli bua 
anggoro', anna da'dua tau umbullei, sia 
ba'tu pira-pira bua dalima sola bua ara. 
24 Nasangaimi tu inan iato lombok Eskol, 
belanna dio tu bua anggoro' sangbuli, tu 
mangka nara'ta' to Israel dio. 

25 Tatonna upu'mo patangpulo allona 
sulemi tu to umparessa buni tondok. 

26 Ke'de'mi tu tau male anna pellambi'i 
tu Musa sola Harun sia mintu' 
kasirampunanna to Israel dio Kadesh, 
lan padang pangallaran Paran, anna 
parampoi tu kareba lako mintu' 
kasirampunan sia napa'petiroan tu bua 
kayu nabaa dio mai tondok iato. 

27 Anna uleleanni lako sia ma'kada 
nakua: Rampomokan tama tondok, tu 
minii ussuakan male: manassa tonganna 
iatu tondok iato nanii sebo pangandu' sia 
tani' enoan, sia iamote tu bua kayunna. 

28 Apa iatu bangsa umpa'tondokki 
tondok iato matoto’ sia iatu mai kotana 
ditambakuku sia mandu kapua, sia kitiro 
duka dio tu mai bati'na Enak. 

29 Tatu Padang lo'na lu nanii ma'tondok 
to Amalek, iatu padang ma'buntunna 
nanii ma'tondok to Het, to Yebus sia to 
Amori, nadio ma'biring tasikna sia dio 
randan salu Yordan nanii to Kanaan. 

30 Attu iato napabatta'mi Kaleb tu bangsa 
iato dio olona Musa sia ma'kada nakua: 
Melo ke ke'de'ki' lako, da tamataku' sia 
la taala tapomana'i, belanna manassa la 
tatalo. 

31 Apa iatu muane nasisolan ma'kada 
nakua: Tae' takullei lako tu bangsa iato, 
belanna mandu matoto' ia na kita. 

32 Napalele kadake dukami tu kareba 
dio lu to Israel diona tu tondok mangka 
naparessa sia ma'kada nakua: latu 
tondok mangka kiola lendu' angki 
paressai, tondok iato unnampello' to 
torro lan, sia iatu mintu' to kitiro dio tu 
mandu malangka'. 

33 Sia kitiro duka dio tu to kalando kapua, 
iamotu bati'na Enak, tu sangbilangan to 
kalando kapua iato: na iatu kami susi 

bangkan to batik dio pentiroki sia dio 
pentirona tau iato mai. 

14 1 Attu iato iatu mintu’ 
kasirampunan umpekapuai 
gamaranna sia sitangiran lan bongi iato. 

2 Mintu' tu to Israel umparopo' Musa 
sola Harun: anna ma'kada tu mintu' 
kasirampunan lako, nakua: Ha'a, melo 
kengki mate bangmo dio Mesir, ba'tu lan 

te padang pangallaran. 

3 Ma'apai Nala umbaakan PUANG lako 
tondok iato, angki tibambang nakande 
pa'dang sia iatu baineki sia anakki la 
dirampa? 

Tae'raka namelo, ke sule bangmokan 
lako Mesir! 

4Pada sipa'kada-kadami tu tau iato 
mai nakua: Melo ke taangka'i tu misa' 
pangulu, anta sule lako Mesir. 

> Attu iato lumbangmi Musa sola Harun 
dio pentirona mintu' kombongan 
kasirampunanna to Israel. 

6 Apa iatu Yosua, anakna Nun, sia 
Kaleb, anakna Yefune, sangbilangan 
tu to umparessa buni tondok iato, 
usserek-serek tamangkalena: 

7 anna ma'kada lako mintu’ 
kasirampunan to Israel nakua: 

Iatu tondok mangka kiola lendu' angki 
paressai, iamo tondok lendu' melona. 

8 Take naalaki' penaanNa PUANG, 
manassa Nabaaki' tama tondok iato sia 
Nakamaseangki', iamotu misa” tondok 
sebo pangandu' sia tani' enoan. 

9 Sangadinna da mipabali-bali lako 
PUANG sia da mikataku'i tu pa'tondokan 
iato, belanna la tapokande, sia iatu 
ongan-onganna lendu'mo dio mai kalena 
sia PUANG tu ussisolangki, da ammi 
kataku'i. 

10 Attu iato sipa'kadami tu mintu' 
kasirampunan iato la ulleba'i batu tu 
tau sola duai. Apa iatu kamala'biranNa 
PUANG payan lako mintu' to Israel lan 
Tenda Kasitammuan. 

11 Ma'kadami tu PUANG lako Musa, 
Nakua: Sangapapara te bangsa iate la 
ussayuNa' sia sangapapara te tau iato 
mai tang la umpatonganNa', moi angKu 
pogau'mi tu mintu' tanda kalle-kallean 
dio lu tau iato mai? 

12 La Kuparampoi ropu te bangsa iate 
sia la Kusabu'i, angKu padadiko misa' 
bangsa kapua sia mawatang na iate 
bangsa iate. 

13 Ma'kadami tu Musa lako PUANG 
nakua: lake narangii to Mesir — te 
bangsa inang Mipatassu'mo dio mai 
tondok to Mesir tete dio kamatotoramMi- 
14 la ma'kada lako tau lan tondok iate, 
tu mangka urrangii, kumua Kamu, o 
PUANG, urrondongi te bangsa iate sia 
mangkamoKomi, o PUANG sitiro lindo, 
anna iatu gaunMi daona lu tau iato mai 
sia doloKomi lan lentong gaun ke allona 
sia lan lentong api ke bonginna. 

15 Take la Mipateimi te bangsa iate sae 
lako tappunna, manassa la ma'kada tu 
mintu' bangsa urrangimi tu karebamMi, 
nakua: 

16 Belanna tang Nabelamo tu PUANG 
ussolanni te bangsa iate tama tondok, 
tu Naalluranni umpalao sumpa, iamoto 
Nasanggangi lan lu padang pangallaran. 
17 Totemo da'ito na iatu kuasanNa Puang 
paan tu kamatandeanNa, susitu mangka 
Mipokada, Mikua: 

18 PYANG tu kalando pesuka' sia 

kapua kamasokananNa, tu umpagarri' 
kakelokan sia kapatodo-tintingan, tu tae 
Naeloranni tang la diukung tu to sala, apa 
Napapakkanni tu kakadakeanna mintu' 


YA 

ambe' sae lako anakna sae lako osso' 
ma'pentallunna sia ma'penna'pa'na. 

19 Pagarri'i tu kakadakeanna te 

bangsa iate situru' kakapuanna 
kamasokanamMi, susi kamangkamMi 
umpagarri' kasalanna bangsa iate randuk 
dio mai tondok Mesir rampo indete. 

20 Ma'kadami tu PUANG Nakua: Tete dio 
pengkamoyamu angKu pagarri'i. 

21 Apa la lelukraka tuoKu sia tae' nasalai 
kamala'biranNa PUANG la ussamboi 
mintu' lino. 

22 Kumua tae” misa” muane, tu mangka 
untiro kamala'birangKu sia tanda 
kalle-kallean mangka Kupogau' lan 
Mesir sia lan padang pangallaran, sia 
pessangpuloMo' nasandak sia tang 
umperangii kadangKu, 

23 |a untiro tondok, tu mangka Kuallu' 
umpalao sumpa lako nene' to dolona! 
Ondongpi moi misa' tu mintu' to 
ussayuNa' tae" la untiroi tu tondok iato. 
24 Sangadinna taungKu Kaleb, tu 
ma'penaa senga' sia lantuk penaanna 
urrundu Na”, la Kusolan tama tondok, tu 
mangka naola, sia la napomana' bati'na. 
25 Tatu to Amalek sia to Kanaan torro dio 
Padang marante. La tibalikkomi ammi 

sule ma'palulako padang pangallaran, 
umpatu tasik Teberau. 

26 Ma'kada poleomi tu PUANG lako Musa 
sola Harun Nakua: 

27 Sangapapara masainna te 
kasirampunan kadake iate la 
umparopo'Na'? Iatu mintu' pa'paropo'na 
to Israel lako Kaleku, Kurangi nasang. 
28 Kuanni kumua: Susite tu kadanNa 
PUANG: La lelukraka tuoKu, manassa la 
Kupogau' lako kalemi, susitu mipokada 
tama pa'perangingKu! 

29Inde te padang pangallaran Ia 
tibambang tu batang rabukmi, iamotu 
ba'tu pira-pira tu to mangka dibilang, 
situru' mintu' bilanganna, randuk dio 
mai duangpulo taunna sia la'bi, belanna 
kama'paroposammi lako Kaleku. 

30 Manassa inang tae' mila tama tondok, 
tu mangka Kuallu' umpalao sumpa la 
Kunii umpatorrokomi lan, sangadinna 
Kaleb, anakna Yefune sia Yosua, anakna 
Nun! 

31 Tatu mai anakmi tu mangka mipokada 
diona a'ganna, kumua la dadi to dirampa 
— tau iato la Kusolan tama, anna tandai 
tu tondok misayu. 

32 Apa iatu kamu, iatu batang rabukmi Ia 
tibambang lan padang pangallaran iate, 
33 ha jatu mai anakmi la patangpulo 
taunna lan padang pangallaran salamba 
salao, lao mangkambi' sisurung tu gau' 
salami sae lako tibambang nasang tu 
batang rabukmi lan padang pangallaran. 
34 Situru' tu bilanganna allo minii 
umparessa bunii tu tondok, iamotu 
patangpulo allona, sangtaun ke 
sangallooi, ammi sisurung tu 
kakadakeammi lan patangpulo taunna, 
kumua, ammi issanni battuananna tu 
kamembokorangKu. 

35 Akumo, tu PUANG, mangka ma'kada. 
Manassa la Kupogau' susite lako mintu' 
kasirampunan kadake iate, tu massituru' 
umbaliNa'. Lan te padang pangallaran la 
nanii sabu' sia la nanii mate. 

36 Tatu muane tu mangka nasua Musa 

la umparessa buni tondok, sia iatonna 
sulemo, iami napobannang tu mintu' 
kasirampunan ma'paropo' lako Musa, 
belanna umpalele kareba kadake diona 
tu tondok iato. 

37 Tau iate, tu umpalele kadake diona 
tondok iato, mate nasang, belanna narua 
kasanggangan dio oloNa PUANG. 

38 Apa iatu Yosua, anakna Nun, sia Kaleb, 
anakna Yefune, tontong siapa tuo dio 
mai tu to lao umparessa buni tondok 
iato. 


Tang landa’ tu penggauranna la 
ullaoi tondok Kanaan lo'na lu 


14:39-45 


39 Naparampomi Musa te kada iate lako 
mintu' to Israel, namassanda bolong tu 
tau iato. 

40 Masiang melambi' to, la moraimi tu 
tau iato tuka' langngan botto buntu, 
anna metamba-tamba, nakua: Iate kami 
ke'de'mokan lako to” inan, tu Napokada 
PUANG, belanna kasalammokan. 

41 Apa ma'kada tu Musa nakua: Ma'apai 
ammi pasalai tu parentaNa PUANG? 
Manassa tae’ na la dadi to. 

42 Da mike'de', belanna tae’ 
Narondongkomi PUANG, kumua da 
ammi talo dio tingayona ualimmi, 

43 belanna iatu to Amalek sia to Kanaan 
umbalikomi, ammi tibambang nakande 
pa'dang, belanna miboko'imo tu PUANG, 
sia tang la Narondongmokomi PUANG. 

44 Apa napabarani bang tu penaanna 
tuka' langngan botto buntu, apa iatu 
patti basseNa PUANG sola Musa tae’ 
natampei tu to" tenda. 

45 Attu iato mengkalaomi tu to Amalek 
sia to Kanaan, tu ma'tondok dao lu 
ma'buntunna, anna taloi sia napasisarak- 
sarak tau iato, anna sorong boko' sae 
lako Horma. 


Diona pemala' ditunu 


15:1-21 

1 5 1 Ma'kadami tu PUANG lako Musa 

Nakua: 
2 Ma'kadako lako to Israel sia kuanni 
mukua: Iake saekomi tama tondok tu 
Kukamaseangkomi la minii ma'tondok, 
3 Sia mipemalaran lako PUANG tu pemala' 
pantunu, la pemala' ditunu pu'pu', la 
pemala' pangrere', la umpangallonni 
misa' pangallonan, ba'tu pemala' tanning 
inaa, ba'tu pemala' allo kapuammi, 
la umpadenan PUANG misa' bau 
busarungngu' dio mai sapi ba'tu domba 
sia bembe’, 
tattu iato iatu to umpennoloan 
pemala'na lako PUANG la umbaa pissan 

taa sangpulona epa ta'pung manisak, tu 
dipasigerok minna” sangtaa a'pa'na hin 
la dipokande dipemalaran. 

> Sia uai anggoro' dipopemala' pantedok: 
sangtaa a'pa'na hin la mukarang dio 
pemala' ditunu pu'pu' ba'tu pemala' 
pangrere', ke misa'oi domba birang. 

6 Take misa” domba laki la mupennoloan 
duang taan sangpulona epa ta'pung 
manisak, dipasigerok minna” sangtaa 
tallunna hin dipokande dipemalaran, 

7 Sia uai anggoro', sangtaa tallunna hin 
dipopemala' pantedok. La mipennoloan 
lako PUANG dipobau busarungngu'. 

8 Take mupemalaranni tu misa” sapi 
dipopemala' ditunu pu'pu, ba'tu la 
dipopemala' pangrere', la umpalesso' 
misa' pangallonan ba'tu dipopemala' 
kasalamaran lako PUANG, 

9 manassa la nabaa tu tallung taan 
sangpulona epa ta'pung manisak, 
dipasigerok minna' sangtangnga 

hin, dipasisola tu sapi dipokande 
dipemalaran. 

10 Sia uai anggoro' la mubaa sangtangnga 
hin la dipopemala' pantedok, mintu'nato 
la dipopemala' pantunu la umpadenan 
PUANG misa" bau busarungngu'. 

11 Susimoto la napogau' tau, ke misa'oi 
sapi ba'tu misa'oi domba laki, ba'tu ke 
misa'oi patuoan bitti, iamotu domba 
batu bembe’. 

12 Pada tu bilanganna apa mipemalaran 
la mipogauran susito, ke misa'oi, unturu 
kabudanna. 

13 Mintu' batang to Israel la umpogau'i 
susito, ke umpennoloanni pemala' 
pantunu, la dipobau busarungngu' lako 
PUANG. 

14 Sia, iake misa' to mentiruran torro 
ussisolangkomi, ba'tu misa' to sae 

tu siosso'mo dio lu kamu, sia iake 
umpennoloanni pemala' pantunu, 
dipobau busarungngu' lako PUANG, 
manassa la napogau' susi kamu. 

15Jatu mintu’ kombongan, misa'ri tu 
aluk dipondok la napeolai la kamu la jatu 
to sae torro dio lu kamu: iamotu misa' 
aluk dipondok matontongan la naturu' 
ossorammi: kamu sia to sae la pada 
bang dio oloNa PUANG. 

16 Misa'ri tu sukaran aluk sia misa'ri 
atoran la mituru' la kamu la to sae torro 
dio lu kamu. 

17 Ma'kadami tu PUANG lako Musa, 
Nakua: 


1 

18 Ma'kadako lako to Israel sia kuanni, 
kumua: lake rampokomi tama tondok, 
tu Kunii la ussolangkomi, 

19 manassa iake mikandei tu kande lan 
tondok, la mipennoloan tu pa'duruk lako 
PUANG. 

20 Tatu bunga' pealammi, iamotu ta'pung 
dalle sisikan, la digaragai pa'ranggina 

la dipennoloan dipopa'duruk susikomi 
umpennoloan pa'duruk lako kalemi dio 
mai panglullurammi, la susi dukato 
mipennoloan dipopa'duruk. 

21 Dio mai bunga'na pealammi, iamotu 
ta'pung dalle sisikan la mipennoloan 
pa'duruk lako PUANG misiosso'i. 


Kasalan tang diangga'i 


15:22-31 


22 Take tae” miangga'i tang unturu'i te 
misa' pepasan tu mangka Napokada 
PUANG lako Musa, 

23 dio mai tu mintu'na apa Napepasanan 
PUANG lako kalemi nalopian Musa, 
randuk allo iato tu Nanii mepasan PUANG 
sia undinna, misiosso'i, 

24 jake tang naissanni sia tang naangga'i 
kasirampunan umpogau'i susito, 

manassa iatu mintu' kasirampunan 

la umpennoloan misa' anak sapi laki 

la dipopemala' ditunu pu'pu', dipobau 
busarungngu' lako PUANG, sisola kande 
dipemalaran sia pemala' pantedok 
unturu' atoranna, sisola bembe' laki Ia 
diposuru' pengkalossoran. 

25 Attu iato to minaa la umpadenan 
kadiseroian kasalan mintu' kasirampunan 
to Israel, anna dipagarri' tu kasalanna, 
belanna tae' naangga'i sia belanna 
napennoloan tu pamengan pemala'na 
lako PUANG dipopemala' pantunu sola 
suru' pengkalossoranna dio oloNa PUANG 
bannang dio kasalanna tu tae" naanggai.. 
26 Manassa la dipagarri' kasalanna tu 
mintu' kasirampunan to Israel, susi duka 
to sae, tu torro dio lu kamu, belanna 
narampoi kasalan iato tu mintu' bangsa, 
anna tae’ naanggail. 

27 Take den misa’ tau umpogau' kasalan 
tang diangga'i, manassa la umpennoloan 
misa' bembe' birang sangtaunmo la 
diposuru' pengkalossoran. 

28 Na to minaa la umpadenanni 
kadiseroian kasalan tu to umpogau' 
kasalan tang naangga'i napobua' 
penggauran tang naangga'i untengkai 

pepasanNa PUANG, anna dipagarri' tu 
kasalanna. 

29 Misa'ri sukaran aluk la mituru”, la 
batang to Israel sia la to sae torro dio lu 
kamu, diona to umpogau' misa" kasalan 
tang diangga'i. 

30 Apa minda-minda tu unnangga'i 
umpogau' kasalan, la batang to Israel, la 
to sae, iamo umpa'kada solangi PUANG, 
na tau iato mai la disabu'i dio mai 
bangsana, 

31 helanna umpamatuna kadanNa Puang 
sia untengkai pepasanNa, manassa la 
disabu'i, na iatu kakadakeanna napassan 
kalena. 


Diona to untengkai allo katorroan 


15:32-36 


32 Tatonna lan padang pangallaran tu 
to Israel, diapparammi tu misa" tau 
marassan urruruk ranga'-ranga' tonna 
allo katorroan. 

33 Tatu to unnapparanni tu tau iato 
marassan urruruk ranga'-ranga', 
nasolammi lako Musa sola Harun sia 
mintu' kasirampunan. 

34 Napatadangmi, belanna tae'pa 
nadipamanassa tu apa la digauranni. 

35 Attu iato ma'kadami tu PUANG lako 
Musa, Nakua: Manassa la dipatei tu tau 
iato sia mintu’ kasirampunan la umbatui 
dio salianna to' tenda. 

36 Nasolammi mintu' kasirampunan tu 
tau iato lako salianna to' tenda, nabatui 
anna mate, susitu mangka Napepasanan 
PUANG lako Musa. 


Rombe-rombe bayu 
lamba' ma'pakilala 


15:37-41 


37 Ma'kadami tu PUANG lako Musa, 
Nakua: 

38 Ma'kadako lako to Israel mukuanni, 
kumua la nagaragan kalena tu rombe- 
rombe dio biring bayu lamba'na, 
nasiosso'i sia la naampinni' bannang 
lango-lango tu rombe-rombe ma'pakilala 
dio biring tamangkalena. 

39 Tatu iannato la miporombe-rombe: 
iake mitiroi lako, la umpakilalakomi 

tu mintu' pepasanNa PUANG ammi 
karitutui tang unturu' tangnga' bu'tu lan 
penaammi ba'tu pa'poraianna matammi, 

da midinaran la pasandak salu lako 
rampanan kapa, 

40 kumua ammi kilalai sia unturu'i tu 
pepasanKu, ammi masero dio oloNa 
Kapenombammi. 

41 Akumo tu PUANG, Kapenombammi, tu 
mangka ussolangkomi dio mai tondok 
Mesir, la dadi Kapenombammi. Akumo tu 
PUANG, Kapenombammi. 


Kapabali-balianna Korah, 
Datan sola Abiram 


16:1-50 

1 6 1 Tatu Korah, anakna Yizhar, 

anakna Kehat, anakna Lewi 
umpasirampun tau sola Datan sia 
Abiram, anakna Eliab sia On, anakna 
Pelet, to Ruben. 
2 Bendanmi tu tau iato mai dio olona 
Musa sola tu duaratu' limangpulo tau 
dio mai to Israel, iamotu pangulunna 
kasirampunan, to ditambai tama 
pa'kombongan, to kalelean. 
3 Sirampunmi tu tau iato umbali Musa 
sola Harun, anna ma'kada lako, nakua: 
Silasamoto tu diona kamu, belanna iatu 
mintu' kasirampunan to masero nasang, 

na iatu PUANG dio lu tau iato mai. 
Ma'apai ammi umpamatande kalemi dao 
kombonganNa PUANG? 

4Iatonna rangimi Musa tu kada iate, 
lumbangmi sae rokko padang. 

3 Anna ma'kada lako Korah sia mintu' tu 
to massituru', nakua: Masiang manassa 
PUANG la umpa'peissananni, minda tu 
marengke' lako, sia minda tu to masero, 
tu Napopengkareke' lako Kalena: minda- 
minda tu la Napilei Puang, manassa la 
Napopengkareke' lako Kalena. 

6 Pogau'mi te: Alanni kalemi tu peroyan, 
tu iko Korah la kamu tu to massituru'. 

7 Patamai tu api sia patorroi dao tu dupa 
ke masiang, dio oloNa PUANG. Sia iatu 
muane la Napilei PUANG, iamoto tu to 
masero. Silasamoto tu diona kamu, e to 
Lewi. 

8 Ma'kadami tu Musa lako Korah, nakua: 
Perangiimi, e kamu to Lewi. 

? Tang silasaporokomika, 

kumua Kapenombanna Israel 
umpamarimbangankomi dio 

mai kasirampunan to Israel la 
umpopengkareke'komi lako Kalena, 
ammi toe pentoean dio kemaNa 
PUANG sia la bendan dio tingayona 

kasirampunan la ungkamayai tu tau iato 
mai, 

10 sia Napopengkareke'ko sia mintu' 
siulu'mu tu to Lewi musisolan? La 
mituntun dukaparaka tu katominaan? 

11 Tamoto, iatu iko sola tu to massituru' 
sipakulu-kulukomi umbali PUANG. 
Belanna mindara tu Harun, ammi 
paropo'ri? 

12 Napesuammi Musa tu tau lao untambai 
tu Datan sola Abiram, anakna Eliab, apa 
ma'kada nakua: Tae' kila lao. 
13Misangaraka apa bitti' tu 
mipatassu'kan dio misa' tondok 

sebo pangandu' sia tani' enoan, ammi 
pamatekan lan te padang pangallaran sia 
la morai dukapokomi unnangka' kalemi 
dadi to umparentakan? 

14 Inang tae' misolangkanni tama misa' 
tondok tu sebo pangandu' sia tani” enoan 
sia tae' duka pa'lak sia pa'lak anggoro' 
mibenkan la kipomana'? Misangaraka 
iatu matanna te tau ma'din mipabuta? 
Tae' kila lao. 

15 Attu iato re'dek tonganmi tu ara'na 
Musa, anna ma'kada lako PUANG nakua: 
Da" Mitiroi tu kande dipemalaranna. Moi 
misa” keledai tae'pa kuala dio mai tau 

iato mai sia moi misa' tau tae' duka 
kupandasa. 

16 Ma'kadami Musa lako Korah nakua: 
latu iko sola mintu’ to massituru”, 
mennoloko masiang dio oloNa PUANG, 
iko sia tau iato mai sia Harun. 

17 [a pantan miala tu peroyammi, 
ammi parokkoi dupa, ammi pantan 
umpennoloanni tu peroyammi lako 
PUANG duaratu' limangpulo: iko sola 
Harun, pantankomi peroyammi. 

18 Pantan naalami tu peroyanna, 
naparokkoi api, napatorroi dao tu dupa, 
anna bendan tu tau iato dio to” ba'ba 
Tenda Kasitammuan sola Musa na Harun. 
19 Tatonna rampunmi Korah tu mintu’ 
to sirampun dio to” ba'ba Tenda 
Kasitammuan la unneai tu tau sola duai, 
payanmi tu kamala'biranNa PUANG lako 
mintu' kasirampunan. 

20 Ma'kadami tu PUANG lako Musa sola 
Harun Nakua: 

21 Sarakkikomi kalemi sola dua dio mai 
te kasirampunan, angKu sanggangi lan 
sangkappidian mata te tau iate mai. 

22 Attu iato lumbangmi sola dua rokko 
padang, anna ma'kada nakua: O 
Puang Matua, Kapenombanna sunga'na 

mintu' batang kale; iake misa'ri muane 
kasalan, la redekraka ara'Mi lako mintu' 
kasirampunan? 

23 Ma'kadami tu PUANG lako Musa, 
Nakua: 

24 Ma'kadako lako mintu' kasirampunan, 
mukua: Soro'komi dio mai nalili” inan 
nanii Korah, Datan sola Abiram. 

25 Ke'de'mi tu Musa anna male lako 
Datan sia Abiram, anna turu'i mintu' 
pekaamberanna to Israel. 

26 Ma'kadami lako kasirampunan nakua: 
Soro'komi dio mai tendana te muane 
tang mekaaluk sia da len ammi kaka'i 
tu mintu' apanna, kumua da midipisanni 
sola, natumang mintu' kasalanna. 

27 Soro'mi tu tau dio mai nalili' inan 
nanii Korah, Datan sola Abiram. Tassu'mi 
tu Datan sola Abiram, nabendan dio 

to' ba'ba tendana sola tu mai bainena, 
anakna muane sia anak bitti'na. 

28 Ma'kadami Musa nakua: Iatu iannate 
la mitandai, kumua Nasuamo' PUANG Ia 
umpogau'i tu mintu'na penggauran iate, 
tangia pa'tangngarangku te. 

29 Take matei te tau iate susi kamateanna 
simisa'-misa' tau, sia iake nalambi'i 
lampakna te tau iate, susitu mai 

simisa'-misa' tau, manassa tae' na 
PUANG ussuana'. 

30 Apa iake Napadadii PUANG tu apa 
ba'ru, anna menganga te padang 
unnampello'i te tau iate mai sola mintu' 
apanna, naurungan mengkalao tuo 
tama lino to mate, manassa la mitandai 
kumua tau iate ussayumo PUANG. 

31 Mane ra'pa' mangka napokada tu 
mintu' kada iate, pakalan tipa'duami tu 
padang diongna lu tau iato, 

32 Sia menganga tu padang, anna 
ampello'i tu tau sola to lan banuanna 
sia sola tu mai taunna Korah sia mintu' 
barang apanna. 

33 Susimoto tu tau iato mengkalao tama 
lino to mate sola mintu' taunna: anna 
sikemunni padang, naurungan pa'de 
poto'mo dio lu kombongan. 

34 Tatu mintu’ to Israel, tu ullilingi, 
mallaimo, tonna rangimi tu pelallakna 
tau iato mai, belanna nasanga, kumua: 
Naampello' dukaki' manii te padang. 

35 Songlo'mi tu api dao mai PUANG, anna 
pisanni tu muane duaratu' Ilimangpulo, 
tu to umpemalaran dupa. 

36 Ma'kadami tu PUANG lako Musa, 
Nakua: 

37 Pokadanni Eleazar, anakna to minaa 
Harun, kumua la naala tu peroyan, lan 
mai apa ditunu sia seranni lao tu api, 
belanna maindan tu iannato, 

38 jamotu peroyanna to umpogau' 
kasalan, anna sisayuran sunga'na, anna 
ditampa tu peroyan iato mendadi susito 
papan manipi', anna disapuran inan 
pemalaran, belanna napennoloammo 
dio oloNa PUANG, naurungan maindan, 
susimoto napotanda pengkilalan mintu' 
to Israel. 

39 Attu iato naalami to minaa Eleazar 
tu peroyan tambaga, tu napennoloan 
to nakande api, anna tampai tau la 
nasapuran inan pemalaran, 

40 la dadi misa” tanda pengkilalan lako 
to Israel, kumua da namengkareke' 
lako Puang tu to tang sipatu, tu 

tang sangbilangan bati'na Harun, la 
untunu dupa dio oloNa PUANG, sia da 
naruai kasanggangan susi Korah sia to 
massituru' nasisolan, susitu Napokada 
PUANG lako Eleazar tu nalopian Musa. 
41 Tatonna masiangnato ma'paropo'mi 
tu mintu' kasirampunanna to Israel lako 
Musa sola Harun, nakua: Mipateimo tu 
taunNa PUANG. 

42Jatonna ma'misa tu mintu’ 
kasirampunan umbali Musa sola Harun, 
nama'palulako Tenda Kasitammuan, 
natiromi tu gaun ussamboi sia payanmo 
tu kamala'biranNa PUANG. 

43 Rampomi tu Musa sola Harun dio tingo 
Tenda Kasitammuan. 

44 Ma'kadami tu PUANG lako Musa, 
Nakua: 

45 Soro'komi dio mai te kasirampunan, 
belanna la Kusanggangi lan 
sangkappidian mata. Attu iato 
lumbangmi rokko padang sola duai. 

46 Ma'kadami Musa lako Harun nakua: 
Alai tu misa' peroyan, parokkoi api lan 
mai inan pemalaran, patorroi dupa dao, 
ammu madomi' lako kasirampunan sia 
padenanni kadiseroian kasalan, belanna 
tassu'mo tu kare'dekanNa PUANG sia 
randukmo tu kamandasan. 

47 Naalami Harun tu (misa' peroyan), 
susitu napokada Musa, nama'dondo 
tama tangnga kombongan, pakalan 
latu kamandasan randukmo urrua to 
buda: napatorromi tu dupa dao, anna 
padenanni kadiseroian kasalan tu to 
buda. 

48 Bendanmi lan alla'na to mate na to 
tuo, anna radan tu kamandasan iato. 

49 Tatu matenamo narua kamandasan 
iato, den sangpulo a'pa' sa'bu mpituratu' 
tau, senga' iatu mate natumang 
penggauranna Korah. 

50 Tatonna sulemo tu Harun lako Musa dio 
to' ba'ba Tenda Kasitammuan, radanmo 
tu kamandasan. 


Diona tekken membunganna Harun 


17:1-13 

1 7 1 Ma'kadami tu PUANG lako Musa, 

Nakua: 
2 Ma'kadako lako to Israel sia alai dio mai 
arungna simisa'o suku namisa'o tekken, 
iamotu sangpulo dua tekken unturu' 
sukunna, pada la musura' tu sanganna 
dio lu tekkenna. 
3 Apa, iatu sanganna Harun la musura' 
dio tekkenna Lewi, belanna misa' tekken 
dipapatuan pangulu sukunna. 
4La mupatorro lan Tenda Kasitammuan 
dio olona kasa'bian, tu Kunii biasa 
ussitammuangkomi. 
“Tatu to Kupilei, la membunga 
tu tekkenna: susimoto la Kunii 

umparapa'i tu pa'paropo'na to Israel, tu 
napopa'paropo' lako kalemi, naurungan 
tae'mo Angku rangi pole'i. 

6 Jatonna parampomi Musa lako to 
Israel te kada iate, napa'benganmi 
mintu' arungna simisa' arung misa' 
tekken, iamotu sangpulo dua tekken 
unturu' sukunna na iatu tekkenna Harun 
sisolamo tekken iato. 

7 Napatorromi Musa tu mintu' tekken iato 
dio oloNa PUANG lan Tenda Kasa'bian. 

8 Masiangto tonna tama Tenda Kasa'bian 
tu Musa, mangngami untiroi tu tekkenna 
Harun, tu dipapatuan suku Lewi, 
menta'bi, umpabu'tumo ta'bi, denmo 
ta'binna sia ta'pa matasak tu bua 
badanna. 

9 Naalami Musa tu mintu’ tekken iato dio 
mai oloNa PUANG, nabaai lako salian, 
tu naninna to Israel. Attu iato natiromi, 
anna pantan unnalai tu tekkenna. 

10 Ma'kadami tu PUANG lako Musa, 
Nakua: Baai sule tu tekkenna Harun 
lako tingo kasa'bian, anna dipatorro 
napotanda tu pabali-bali, ammu paupu'i 
tu pa'paropo'na tau iato, sia tae'mo 
Kurangi lenni, da namate. 

11 Napogau'mi Musa susitu Napepasanan 
PUANG lako kalena. 

12 Belanna mangkamo ma'kada tu to 
Israel lako Musa, nakua: Manassa la 
ka'tumo tu sunga'ki, la sabu'mokan, la 
sabu' nasangmokan. 

13 Minda-minda tu mengkareke' bangri 
lako KemaNa PUANG, la mate. Ma'apai 
angki la purara ka'tu sunga'ki? 


Passanan tengkona 
sia saro ra'ta'na to Lewi 


18:1-32 

18 1 Ma'kadami tu PUANG lako 

Harun, Nakua: Iatu iko sia 
anakmu sia rapummu la pada mipassan 
tu kakadakean untodo inan maindan: 
sia iatu iko sia anakmu la mipassan 
tu kakadakean, tu mipogau' lan 
katominaan. 
2Ja duka tu mai siulu'mu, tu suku 
Lewi, tu sukunna ambe'mu, suai ammu 
mengkareke' sola, anna turu'ko sia la 
natunduiko sia ungkamayaiko, la iko 
la iatu mai anakmu, dio tingo Kema 
Kasa'bian: 

3 anna pogau'i tu passanan tengkona 
untunduiko, sia ia duka tu passanan 
tengkona diona mintu' kamayana tenda; 
apa da namengkareke' lako pareanan 
maindan sia inan pemalaran, da namate 
la tau iato la kamu. 

4Sia anna turu'ko sia la natunduiko sia 
umpogau' passanan tengkona diona 
Tenda Kasitammuan unturu' mintu' 
pentoean tenda; apa latu to tang sipatu 
mengkareke', da napengkareke'ikomi. 

> Apa iatu kamu la mipogau' tu 
passanan tengkomi dio inan maindan 
sia inan pemalaran, kumua damo nanii 
kare'dekan ara'Na Puang tu to Israel. 

6 Manassa Aku Kalena unnalai tu siulu'mi, 
iamotu to Lewi dio mai to Israel, butung 
to misa” pamengan lako kalemi, belanna 
to disorong lako PUANG tu tau iato la 
untoe pentoean dio Tenda Kasitammuan. 
7 Apa iatu iko sola tu mai anakmu, la 
musisolan untoe katominaammi lan 
mintu' apa sipatu dipogau' dio lu inan 
pemalaran sia diona tu mai apa dio boko' 
kulambu, sia la mentoekomi dio. Susito 
misa’ pentoean, tu dipa'kamasean, 
Kukamaseikomi katominaan tu mitoe: 

apa iatu to tang sipatu mengkareke” ke 
mengkareke'i, la dipatei. 

8Ma'kadami tu PUANG lako Harun, 
Nakua: Manassa Aku kalena umbenko 
tu kamakaritutuan diona pa'duruk lako 
Kaleku: iatu mintu’ pamengan maserona 
to Israel, Kukamaseangko sola anakmu 
la mipotaa masero, iamotu misa’ aluk 
dipondok matontongan. 

Tatu pamengan tarru’ masero, tang 
ditunu, inde sia tu la mupotaa: 

mintu’ pamengan pemala'na la iatu 
mintu'na dipokande dipemalaran la iatu 
mintu'na diposuru' pengkalossoran sia 
mintu'na diposuru' pangakuan sala, tu 
napemalaran lako Kaleku, iamoto tu 
pamengan tarru' masero la mupotaa 
sola anakmu. 

101 a mukande susito apa tarru’ masero; 
mintu' muane la ungkandei: iatu iannato 
sipatu mupoapa masero. 

11 Inde sia tu la mupotaa, iamotu 
dipotaa dipamarimbangan dio mai 
mintu' pemala' disorong ditarima sule, 
tu napennoloan to Israel: Kubenko sia 
Kuben duka tu mai anakmu muane sia tu 
mai anakmu baine, misa' aluk dipondok 

matontongan, minda-minda masero tu 
to lan banuammu, ma'din ungkandei. 

12 Tamotu mintu' melona dio mai 
minna” sia mintu' melona dio mai uai 
anggoro' ba'ru sia gandung, tu bunga'na 
dipennoloan PUANG, la Kubenko. 

13 Tatu bunga’ pealanna dio mai mintu'na 
bura padang, tu dipennoloan lako 
PUANG, la mupotaa, minda-minda 
masero tu to lan banuammu ma'din 
ungkandei. 

14 Mintu' tu apa pepayuammo dio lu to 
Israel, la mupoapa. 

15Mintu' tu bunga'na urrubak 
pa'tambukanna indo'na dio mai 
kepenaanna, tu dipennoloan lako 
PUANG, dio mai ma'rupa tau ba'tu dio 
mai patuoan, la mupotaa: sangadinna 
iatu anak pa'bunga'na tolino sipatu la 
mula'bak, sia ia duka tu anak bunga'na 
patuoan maruttak sipatu la mula'bak. 

16 Tatu la'bakna la muben ke sangbulanmi 
dadinna sitinaya dianggaranni, iamotu 
lima sikele', situru' sikele' maindan, tu 
duangpulo gera angga'na. 

17 Apa iatu bunga'na anak sapi, domba 
batu bembe’ da mula'bakki: belanna 
apa masero; latu rarana la mupi'pikan 

inan pemalaran sia iatu lompona la 
mutunu dipopemala' pantunu, la dipobau 
busarungngu' lako PUANG. 

18 Apa iatu duku'na la mupotaa, susito tu 
dada pemala' disorong ditarima sule sia 
pesese kananna la mupotaa dukato. 

19 Tatu mintu’ pa'duruk dio mai 
pamengan masero, tu napennoloan 

to Israel dipopa'duruk lako PUANG, la 
Kubenko sia la Kuben tu mai anakmu 
muane sia anakmu baine, tu misa' aluk 
dipondok matontongan, iamotu misa' 
basse sia matontongan dio oloNa PUANG 
lako kalemu sia bati'mu. 

20 Ma'kadami tu PUANG lako Harun, 
Nakua: Iatu tondokna tau iato mai tae' 
ammu la umpotaa mana'i lan, sia palak 
sangtempe' tae' mula umpotaai. Akumo 
tu la mupotaa sia mupotaa mana” dio lu 
to Israel. 

21 Apa iatu to Lewi, manassa la Kuben 
tu mintu' pissanna taa sangpulona 

bura padang sia patuoan lan Israel la 
napotaa mana" belanna diona pentoean 
natoe, iamotu pentoean dio Tenda 
Kasitammuan. 

22 Belanna iatu to Israel tae'mo na Ia 
urreke' Tenda Kasitammuan, naurungan 
untanggungi tu kasalan, anna mate. 

23 Sangadinna iatu to Lewi la untoe 
pentoean lan Tenda Kasitammuan sia la 
umpassanni tu kasalanna, iamotu misa' 
aluk dipondok matontongan nasiosso'i 
sia tang ketaa mana' dio lu to Israel. 

24 Belanna iatu to Lewi la Kuben pissanna 
taa sangpulona, tu napopa'duruk to 
Israel lako PUANG: iamoto angKu 
ma'kada diona tau iato mai kumua tae' 
na la ketaa mana' dio lu to Israel. 

25 Ma'kadami tu PUANG lako Musa, 
Nakua: 

26 La ma'kadako lako to Lewi sia kuanni 
kumua: lake mutarimai tu pissanna taa 
sangpulona bura padang sia patuoan 
dio mai to Israel, tu Kuala dio mai tau 
iato, angKu benkomi, la mipotaa mana” 
la mipennoloan la dipopa'duruk lako 
PUANG tu pissanna taa sangpulona dio 
mai taa sangpulona bura padang sia 
pissanna patuoan. 

27 Na iatu kamu la disanga pa'durukmi, 
dipasusito gandung diala dio mai 
panglulluran sia iatu dialanna dio mai 
pa'parran bua anggoro'. 

28 Sia ia duka tu kamu la mipennoloan 
lako PUANG tu pa'duruk dio mai mintu' 
pissan taa sangpulona bura padang sia 
patuoan, tu mitarima dio mai to Israel, 
sia iatu pa'duruk iato, tu dipennoloan 
lako PUANG, la miben to minaa Harun. 
29 Dio mai mintu' apa napa'bengan tau 
lako kalemi, la mipennoloan tu mintu' 
pa'duruk iato lako PUANG, iamotu taa 
dipamaserona diala dio mai mintu' apa 
melo. 

30 Sia la ma'kadako lako tau iato mai, 
kumua: Iammi pennoloanni tu melona 
dio mai apa iato la dipopa'duruk, ke 
to Lewi, la dipapada gandung dio mai 
panglulluran sia iatu dialanna dio mai 
pa'parran anggoro' tu iannato. 

31 La mikande sola to lan banuammi tu 
apa iato dio lu mintu' inan, belanna Ia 
miposaro diona pentoeammi dio Tenda 
Kasitammuan. 

32Tae' mila umpassan kasalan tu 
iannato, podo ke mipennoloanni tu 
melona dio mai apa iato. lake susito 
tae” mila umpakasarembanganni tu 
pamengan maserona to Israel, kumua 
da mimate. 

Diona uai ma'pamasero 


19:1-22 

1 9 1 Ma'kadami tu PUANG lako Musa 

sola Harun, Nakua: 
2Inde sia tu atoran sukaran aluk tu 
Napepasanan PUANG, kumua: Pokadanni 
to Israel, kumua la nabangko misa’ sapi 
birang mararang, tu tang tattan, sia tang 
dipapassannipa ayoka. 
3La misorong lako to minaa Eleazar, 
anna baai tau lako salian to' tenda sia la 
natunu dio tingayona. 
“La naoton to minaa Eleazar tu rakka'na 
tama to' rara sapi iato, anna pa'pi'pikanni 
pempitu tu rara iato umpempatui olona 
Tenda Kasitammuan. 
> Namane untunu mampu'i tau tu sapi 
birang iato dio pentirona, anna mennau, 
la kuli'na, la duku'na sia rarana la natunu 
mampu' tau sola tai lanna tambuk 
barinni'na. 
6 Sia la naala to minaa tu kayu 
arasi, supa sia bannang karamisi, 
napembuanganni dao tangngana sapi 
birang tu nakande api. 

7 La nabusukki to minaa tu pakeanna 
sia la mendio’, namane tama to' tenda, 
apa latu to minaa la maruttak sae lako 
makaroen. 

8 Tatu to mangka untunu mampu'i, la 
umbusukki pakeanna sia la mendio', apa 
la maruttak sae lako makaroen. 

“Tatu aunna sapi birang iato la narampun 
misa” to masero, napatorroi dio lu salian 
to” tenda dio inan masero, kumua anna 
dinannan kasirampunan to Israel, la 
dipasirau uai ma'pamasero, iamoto tu 
napolalan la usseroi sala. 

10]atu to mangkamo urrampun 

aunna sapi birang iato la umbusukki 
pakeanna, apa la maruttak sae lako 
makaroen. Iamote tu dipoaluk dipondok 
matontongan lako to Israel sia lako to 
sae, tu misisolan. 

11 Minda-minda ungkaka' batang rabukna 
sala umbanna misa' tau, la maruttak 
pitung allo. 

12 Take allo ma'pentallun la napake tu uai 
ma'pamasero usseroi salana, anna allo 
ma'pempitu la maseromo. Apa iake allo 
ma'pentallun natae' naseroi salana, tae' 
na la masero ke allo ma'pempitu. 

13 Minda-minda tu ungkaka' batang 
rabukna, sala umbanna misa' to mate sia 
tae' naseroi salana, iamo umpamaruttak 
KemaNa PUANG sia la disabu'i dio mai 
to Israel: belanna tae' nadipi'pikki uai 
ma'pamasero, iamoto anna maruttak: 
iatu maruttakna dio siapa kalena. 

14 Inde sia tu atoranna sukaran aluk, 
kumua iake denni misa' tau mate lan 
tenda: minda-minda tu tama tenda 

iato sia minda-minda tu torro lan, la 
maruttak pitung allo, 

15 susi duka tu mintu' busso, tang dipori 
sampin pesambona, la maruttak. 

16 Minda-minda duka la ungkaka' to mate 
nakande pa'dang dio lu padang, ba'tu 
batang rabukna tau, ba'tu bukunna misa 
tau, ba'tu panglamunan, la maruttak 
pitung allo. 

17 Tatu to maruttak iato la dialan dio 
mai tu aunna patuoan ditunu mampu' 
la usseroi sala, sia la dibolloi uai 
kalimbuang tu au lan busso. 

18 Sia misa' to masero la unnala 

supa, anna otonni tama to' uai iato, 
napa'pi'pikanni tenda sia mintu' 
pareanan dapo' sia mintu' tau lan tenda 
iato sia to ungkaka' buku to mate, ba'tu 


7 

to mate dipongko, ba'tu batang rabuk, 
ba'tu panglamunan. 

19 Jake allo ma'pentallun sia iake allo 
ma'pempitu la napi'pikki to masero tu 
to maruttak, sia iake allo ma'pempitu 

la naseroi tu salana: anna busukki tu 
pakeanna sia mendio’, sia la masero ke 
makaroenni. 

20 Apa iake maruttakmi tu misa' tau sia 
tae" napopeseroi tu salana, la disabu'i lan 
mai kombongan, belanna umpamaruttak 
inan maindanNa PUANG: tae" nadipi'pikki 
uai ma'pamasero, iamoto namaruttak. 
21[a dadimo lako tau iato mai misa’ aluk 
dipondok matontongan. Minda-minda 
umpa'pi'pikanni tu uai masero, la 
umbusukki pakeanna sia minda-minda 
ungkaka'i tu uai ma'pamasero, la 
maruttak sae lako makaroen. 

22 Mintu' tu apa nakaka' to maruttak, la 
maruttak sia minda-minda ungkaka'i, la 
maruttak sae lako makaroen. 


Kamateanna Miryam 


20:1 


20 l Tatonna bulan bunga'na, 
iatu to Israel, iamotu mintu' 

kasirampunan saemo tama padang 
pangallaran Zin, natorro tu bangsa 
iato dio Kadesh, matemi tu Miryam, 
nadilamun dio. 


Diona kasalanna Musa sola Harun 


20:2-13 
2Jatonna tae'mo uai dio lu 
kasirampunanna to Israel, sirampunmi 
tu tau unnea Musa sia Harun, 
3 anna iatu to buda unggaga Musa 
sia ma'kada nakua: Melo kami, ke 
matemokan, tonna mate tu siulu'ki dio 
oloNa PUANG! 
4Ma'apai mibaai indete padang 
pangallaran tu kombonganNa PUANG, 
angki mate dio, la kami la iatu mai 
patuoangki? 
> Ma'apai misuakan tassu’ lan mai 
tondok Mesir, ammi baakan tama te inan 
mandasa, tu tang natuoi gandung sia 
garonto' ara sia garonto' anggoro' sia 
bua dalima sia tae’ nanii uai la diiru'. 
6 Malemi tu Musa sola Harun dio mai 
kombongan lako to' ba'ba Tenda 
Kasitammuan, anna lumbang rokko 

padang, anna payan lako kalena tu 
kamala'biranNa PUANG. 

7 Anna ma'kada tu PUANG lako Musa, 
Nakua: 

8Alami tu tekken sia popa'misai tu 
mintu' kasirampunan, iko sia iatu 
kakammu Harun: ma'kadakomi dio 
tingayona tau iato mai lako buntu batu, 
manassa la napa'bengan tu uainna, 
ammu patassuranni uai tu tau iato 

lan mai buntu batu sia la mupairu' tu 
kasirampunan sia iatu mai patuoanna. 

9 Naalami Musa tu tekken dio mai oloNa 
PUANG, susitu mangka Napasananni 
Puang. 

10 Narampunmi Musa sola Harun tu 
kombongan sitingoan buntu batu, 
nama'kada lako tau iato mai nakua: 
Perangii, e kamu to pabali-bali, la 
kipatassuranrokomika uai lan mai buntu 
batu iate? 

11 Naangka'mi Musa tu limanna, anna 
sambakki tekken penduan tu buntu batu, 
anna tassu' tu uai buda, naurungan 
ma'dinmo tu kasirampunan iato mangiru' 
sia ia duka tu mai patuoan. 

12 Ma'kadami tu PUANG lako Musa 

sola Harun, Nakua: Belanna tae' 

mipatonganNa' sia tae' mipamaindanNa' 
dio pentirona to Israel, iamoto tae' 
mila ussolanni te kombongan iate tama 
tondok, tu Kukamaseanni. 

13 Tgmote tu uainna Meriba, tu nanii to 
Israel sigaga PUANG sia Nanii PUANG 
umpamanassai lako tau iato mai, kumua 
Maindan. 


Tae' naeloranni to Edom tu to 
Israel unnola lendu' tondokna 


20:14-21 


14Mangkato nasuami Musa tu 
sumbungan puduk dio mai Kadesh 
lako datu Edom, umparampoi kumua: 
Inde sia tu kadanna siulu'mi Israel, 
kumua: Mitandai tu mintu' kamasussan 
urrampoikan, 

15 ymba nakua tu diona nene" to doloki 
male lako Mesir, sia masai allokan 
umpa'tondokki Mesir, sia iatu to Mesir 
umpakario-riokan, susi duka tu nene' to 
doloki. 

16 Attu iato metambakan lako PUANG, 
Naperangii tu petambaki, anna suai tu 
misa' malaeka' ussolangkan tassu' lan 
mai tondok Mesir: totemo indemokan 

Kadesh, misa" kota dio passaparanna lili’ 
tondokmi, 

17 elorangkan ullendu'i tondokmi: tae" 
angki la unnola palak sia pa'lak anggoro 
sia tae” angki la unniru' uai bubun, la 
unnola batatta bangkan, tang sumepang 
kanan, ba'tu kairi sae lako kilendu'ina tu 
lili'mi. 

18 Apa mebali tu Edom lako nakua: Tae' 
mila unnolai lendu' te lili'ku, iammi olai 
la kutammuikomi pa'dang. 

19 Ma'kadami tu to Israel lako, nakua: 
La unnola batatta bangkan, sia 

iake unniru'kan uaimmi, aku la iatu 
patuoangku, manassa la kubaya' 

tu allinna; tae'ra apa la kipogau, 
sangadinna la tarru' liu bangna' 
lumingka. 

20 Apa ma'kada nakua: Tae' mila unnolai 
lendu'. Tassu'mi tu Edom sola surodadu 
budanna sia to ma'pa'buno mawatang. 
21 Susimoto tu Edom tang unneloran 

to Israel unnola lendu’ lili na, iamoto 
nasepangi to Israel tu lili'na. 


4 

Diona kamateanna Harun 


20:22-29 


22 Ke'de'mi tu tau iato dio mai Kadesh, 
anna rampo lako buntu Hor tu mintu' 
kasirampunanna to Israel. 

23 Ma'kadami tu PUANG lako Musa sola 
Harun dio lili” tondok Edom sikandappi' 
buntu Hor, Nakua: 

24 Tatu Harun la sisarak angin dipudukna 
sule lako nene' to dolona, belanna tae' 
na la tama tondok, tu Kukamasean to 
Israel, belanna mibali sola duakomi tu 
parentaKu dio to' uainna Meriba. 

25 Solanni tu Harun sola Eleazar, anakna, 
ammi kendek sola langngan buntu Hor. 
26 endokanni tu pakeanna Harun, 
papakei tu Eleazar, anakna, namane 
sisarak angin dipudukna tu Harun sule 
lako nene' to dolona, anna mate dio. 

27 Napogau'mi Musa susitu mangka 
Napepasanan PUANG, anna kendek 
langan buntu Hor dio pentirona mintu' 
kasirampunan. 

28 Nalendokammi Musa tu pakeanna 
Harun, napapakeanni Eleazar, anakna. 
Attu iato matemi tu Harun dao botto 

tanete, namengkalao tu Musa sola 
Eleazar dao mai buntu iato. 

29 Tatonna tiromi mintu’ kasirampunan, 
kumua iatu Harun ka'tumo tu sunga'na, 
nabatingimi mintu' to Israel tu Harun lan 
tallungpulo allona. 


Kasirarian dio Horma 


21:1-3 

2 1 l Tatonna rangimi to Kanaan, 

jamotu datunna Arad, tu untorroi 
tondok rampe Lo'na lu, kumua iatu to 
Israel unnola lalan Atarim, narariimi tu 
to Israel, narampai tu tau ba'tu pira-pira. 
2 Mangallonammi tu to Israel lako 
PUANG, sia ma'kada nakua: Iake 
Misorong nasangi te bangsa iate tama 
kuasangku, manassa la kusabu'i tu 
mintu' tondokna butung pepayu. 
3Natanannimi talinga PUANG tu to 
Israel, anNa sorongi tu to Kanaan; attu 
iato nasabu'imi tu tau iato mai sia kotana 
butung pepayu. Iamoto nasangai tau tu 
inan iato Horma. 

Diona ula' tambaga 


21:4-9 
4Ke'de'mi tu tau dio mai buntu Hor 
ma'palulako tasik Teberau nalilingi tu 
tondok Edom, anna massinurung tu 
bangsa iato dio lu lalan. 
5Ma'kadami tu bangsa iato umbali 
Puang Matua sia Musa, nakua: 
Ma'apai misolangkanni lan mai tondok 
Mesir, angki la matemo lan padang 
pangallaran? Belanna tae'mo roti sia 
tae'mo uai sia iate kande kadake 
nabossa bangmokan. 
6 Naparampoimi PUANG ula’ keipo dio lu 
bangsa iato, natotokmi tu bangsa iato, 
anna buda tu to Israel mate. 
7 Saemi tu bangsa iato lako Musa anna 
ma'kada nakua: Kasalammokanni, 
belanna ma'kadamokan umbali PUANG 
sia umbalikomi, passambayangangkan 
lako PUANG, anNa patoyangi te mai ula’ 
dio mai kaleki. Napassambayangammi 
Musa tu tau iato. 
8 Ma'kadami tu PUANG lako Musa, Nakua: 
Garagako ula” keipo, sia patoppo'i dao 
kayu sangbatang. Minda-minda mentiro 

langngan, ke mangkami natotok ula”, la 
tuo. 

9 Nagaragaimi Musa tu misa’ ula’ 
tambaga napatoppo'i dao kayu 
sangbatang: sia minda-minda, ke 
mangkami natotok ula, anna mentiro 
langngan ula' tambaga iato, manassa 
tuo. 


Kalingkan ma'palulako padang Moab 


21:10-20 


10 Ke'de'mi tu to Israel dio mai anna 
ma'tenda dio Obot. 

11 Ke'de' pole'omi dio mai Obot, anna 
ma'tenda dio to” padang daun lauanna 
Abarim, lan padang pangallaran, tu 
dio rampe matallona Moab, umpatu 
kadellekan allo. 

12 Indeto dio mai ke'de'omi, anna 

ma tenda diong lombokna Zered. 

13 Indeto dio mai ke'de'omi, nama'tenda 
dio sambalinna lu Arnon, tu lolong dio 
padang pangallaran, tu tassu' dio mai 
lili'na to Amori, belanna iatu Arnon 
passaparan kasiallaranna Moab na to 
Amori. 

14 Tamoto nadisa'bu' lan sura” diona 
pararinNa PUANG, nakua: 

15 jatu Waheb lan Sufa sia iatu mai 
lombok, sia Arnon, sia mennaa'na 
lombok, tu tiballa' sae lako 
pa'tondokanna Ar sia umposissarean 
passaparanna Moab. 

16 Indeto dio mai ma'palulakoomi Beer. 
Iamote tu kalimbuang, tu mangkamo 
Napokada PUANG lako Musa diona 
a'ganna, kumua: Rampunni tu mai 
bangsa, angKu benni uai. 

17 Attu iato napopenanimi to Israel te 
penanian iate, kumua: Tidarrakmoko, e 
kalimbuang, penanianni umpasisonda- 
sonda pa'tendeng, 

18 jamotu kalimbuang nabo'bok tu mai 
datu, tu nalo'po' tekken kapayunganna 
iamotu tekkenna to mala'bi'na bangsa 
iato. Ke'de'mi tu tau iato mai dio mai 
padang pangallaran lako Matana, 

19 dio mai Matana lu lako Nahaliel, nadio 
mai Nahaliel lu lako Bamot: 

20 hadio mai Bamot lu rokko lombok, 
tu diong padangna Moab, sikandappi' 
bottona Pisga, tu untongloi padang talo. 

Kasirarian unnea Sihon, datu Hesbon 


21:21-30 


21 Nasuami to Israel tu sumbungan 
puduk lako Sihon, datunna to Amori, 

22 anna palakui kumua: Eloranna' unnola 
lendu' tondokmi. Tae' angki sumepang 
unnola palak sia pa'lak anggoro, tae’ 
angki la unniru' uai bubun, la tarru' 
bangkan unnola batatta, sae lako 
kilendu'ina tu lili'mi. 

23 Apa tang naeloran Sihon tu to Israel 
unnola lendu’ lili'na, apa narampunora 
tu mintu' surodadunna, anna ke'de' 
umpessitammui Israel lan padang 
pangallaran, narampo dio Yahaz, 
pararimi unnea to Israel. 

24 Napa'dangi to Israel tu tau iato, anna 
taloi sia naala tu tondokna randuk dio 
mai Arnon sae lako Yabok, sae lako lili'na 
to Amon, belanna iatu passaparanna to 
Amon, matoto' tongan. 

25 Naalami to Israel tu mintu' kota iato 
sia napa'tondokki tu mintu' kotana to 
Amori, iamotu Hesbon sola mintu' lili'na. 
26 Belanna iatu Hesbon, iamo kotana 
Sihon, datu to Amori. Na iatu Sihon 

mangkamo urrarii datu Moab, iamotu 
datu dolo, sia narampa tu mintu' 
tondokna, sae lako Arnon. 

27 Tamoto ma'kadami tu to untono' sengo 
kada peada', nakua: 

Malekomi lako Hesbon, la dibangun sia 
ditambakuku tu kotana Sihon! 

28 Belanna iatu api tassu'mo dio mai 
Hesbon, sia ma'lana-lana dio mai kota 
Sihon: anna kandei tu Ar-Moab, tu 
umparenta inan madaona Arnon. 

29 Upu' allomu, e Moab: sanggangmoko 
pole, e taunna Kamos! Ia napotete 
namallai tu anakna muane, na jatu 
anakna baine dadi to dirampana Sihon, 
datu to Amori. 

30 Kilaoimo pana tu tau iato: iatu Hesbon 
sanggangmo sisola Dibon, kisabu'i sae 
lako Nofah, tu landa' sae lako Medeba. 


Kasirarian unnea Og, datu Basan 


21:31-22:1 
31 Susimoto tu to Israel torro lan tondok 
to Amori. 
32 Mangkato nasuami Musa tu tau lao 
umparessa buni Yaezer, natalomi tu 
lili'na, sia naula’ tu to Amori torro lan. 

33 Sepangmi to tau iato, anna 
ma'palulako Basan: malemi tu Og, datu 
Basan, umpessitammui, la ia la mintu' 
taunna, la urrarii dio Edrei. 
34 Apa ma'kada tu PUANG lako Musa, 
Nakua: Da” mukataku'i, belanna la 
Kusorong tu datu iato sola mintu' taunna 
sia tondokna tama kuasammu sia la 
mupogau' lako susitu mangka mupogau' 
lako Sihon, datu to Amori, tu torro dio 
Hesbon. 
35 Natalomi tu datu iato sola anakna sia 
mintu' taunna, natalo nasang, naurungan 
moi misa" tau tang pakalamo lussu’; 
naalami tu tondokna napotondokki. 
22 1 Attu iato ke'de'mi tu to Israel, 
anna ma'tenda dio padang Moab, 
sambalinna lu salu Yordan, sipatu 
Yerikho. 


Bileam umpassakke to Israel 


22:2-24:25 
2Tatonna tiromi Balak, anakna muane 
Zipor, tu mintu' apa napogau' to Israel 
lako to Amori, 

3 tiramban tonganmi tu Moab diona 
bangsa iato, belanna buda tongan, sia 
mataku’ tu Moab napobua' to Israel. 
4Ma'kadami tu Moab lako 
pekaamberanna Midian, nakua: 

Totemo iatu to buda iato la ungkande 
pu'pu' mintu' tondokta, susito misa" 
sapi ungkande pu'pu' riu dio padang. 
Iatonna attu iato iatu Balak, anakna 
Zipor, undatui Moab. 

> Nasuami tu sumbungan puduk lako 
Bileam, anakna Beor, lako Petor, tu dio 
biring salu, lu lako tondok sangbangsana 
la untambai nakua: Inde sia tu misa' 
bangsa tassu' dio mai Mesir manassa 
tongan ussitutu'i mintu' tondok lao, anna 
ma'tenda ussitingoanna" 

6 Tamoto maimokomi, ammi tampakanna' 
ropu te bangsa iate, belanna mandu 
matoto' na aku: dennoupa' angku 

taloi sia urrambai lan mai tondok iate. 
Belanna kuissan kumua: minda-minda 
tu mipassakke, masakke-sakke tu tau 
iato sia minda-minda mitampakki ropu, 
maropu tu tau iato. 

7 Pakalan malemi tu pekaamberanna 
Moab sia Midian umbaa saro disaroan 
to pakita-kita: iatonna rampomo lako 

Bileam, naparampomi tu kadanna Balak 
lako. 

8 Ma'kadami tu Bileam lako tau iato 
mai nakua: Ma'bongikomi indete 

bongi iate, angku pebaliikomi susitu 

la Napokadanna' PUANG. Torromi tu 
arungna Moab sola Bileam. 

9Saemi tu Puang Matua lako Bileam 
Nama'kada, Nakua: Mindara te mai 
muane musolan? 

10 Mebalimi tu Bileam lako Puang Matua, 
nakua: Balak, anakna Zipor, datu Moab, 
umparampo kada lako kaleku nakua: 

11 Manassa den misa" bangsa tassu' lan 
mai Mesir ussitutu'imo mintu’ tondok lao; 
iamoto maimokomi, ammi tampakanna' 
ropu: dennoupa' angku bela siai urrarii 
sia la kurambai. 

12 Ma'kadami tu Puang Matua lako 
Bileam, Nakua: Da' mumale sola tau 
iato, da mutampakki ropu tu bangsa 
iato, belanna to dipamasakke tu tau iato. 
13 Millikmi tu Bileam tonna melambi' 
anna ma'kada lako arungna Balak, 
nakua: Sulemokomi lako tondokmi, 
belanna tae' Napasiolai PUANG, ke 
maleki' sola. 

14 Malemi tu mintu' arungna Moab, 
rampo lako Balak, nama'kada nakua: 
latu Bileam tae' napasiolai, ke saekan 
sola. 

15 Apa iatu Balak ussua pole' arung, 
mandu buda sia mala'bi' na iatu dolona. 
16 Tatonna rampomo lako Bileam 
ma'kadami nakua: Susite tu kadanna 
Balak, anakna Zipor, nakua: Da' 
mididampa sae umpellambi'ina', 

17 belanna la kusaroi la'da'komi: 

mintu’ apa tu mipokada, la kupogau': 
maimokomi sia tampakanna' ropu te 
bangsa iate. 

18 Mebalimi tu Bileam sia ma'kada lako to 
mase'ponna Balak nakua: Moi nabenna' 
Balak ponno banuanna tu salaka sia 
bulaan, tae' duka kuma'din ullendai 
parentaNa PUANG, Kapenombangku, la 
umpogau' misa’ apa bitti’ ba'tu misa" apa 
kapua. 

19 Tamoto torro dukakomi indete bongi 
iate, angku issanni, ba'tu apa la 
Napokada pole' PUANG lako kaleku. 

20 Rampomi tu Puang Matua lako Bileam 
to bongi iato, anNa ma'kada lako 
kalena, Nakua: Belanna saemo te mai 
muane untambaiko, millikmoko, ammu 

male sola, apa ia manna tu kada la 
Kupokadangko, tu la maturu’. 

21 Millikmi tu Bileam tonna melambi', 
nalapikki tu keledai birangna, anna male 
sola arungna Moab. 

22 Apa iatu kasengkeanNa Puang Matua 
dukkumo, tonna male tu Bileam, na 
iatu Malaeka'Na PUANG bendanmo dio 
lalan la unneai: iatu Bileam messake 
dao keledai birangna, nada'dua taunna 
nasolan. 

23 Tatonna tiromi keledai birang tu 
Malaeka'Na PUANG dio lalan sitangke 
pa'dang tinonok, sumepangmi dio mai 
lalan lako to' pa'lak: nabambami Bileam 
tu keledai birang la napasule lako lalan 
naolai. 

24 Mangkato bendanomi tu Malaeka'Na 
PUANG dio lalan mabo'bok dio alla'na 
pa'lak anggoro” tu nanii tembo’ patomali. 
25 Tatonna tiromi keledai birang tu 
Malaeka'Na PUANG, umpasi'pinmi kalena 
lako tembo’, anna tirimpi' tu lette'na 
Bileam tama tembo’; nabamba pole'omi 
tu keledainna. 

26 Dolo pole'omi tu Malaeka'Na PUANG 
anna bendan dio to’ lalan si'pi', tu tae'mo 
inan nanii sumepang kanan ba'tu kairi. 

27 Tatonna tiromi keledai birang tu 
Malaeka'Na PUANG, unno'pakmi diongna 
lu Bileam. Re'dekmi tu ara'na Bileam 
nabambai tekken tu keledai birang iato. 
28 Nabungka'mi PUANG tu sadangna 
keledai birang iato, anna ma'kada lako 
Bileam nakua: Apamora tu kupogau' 
lako kalemi ammi bambana' totemo 
pentallun? 

29Ma'kadami tu Bileam lako 

keledai birang iato nakua: Belanna 
mupopaningoanna', kengku toe pa'dang, 
manassa kupateiko. 

30 Apa ma'kada tu keledai birang iato 
lako Bileam nakua: Tae'raka angku 
keledai birangmi, tu miposakean tempon 
tuomi sae lako allo iate? Denmoraka 
kuma'gau' susito lako kalemi? Mebalimi 
Bileam nakua: Tae’. 

31 Attu iato Napamillikki PUANG tu 
matanna Bileam; natiromi tu Malaeka'Na 
PUANG sitangke pa'dang tinonok bendan 
dio lalan, anna malinguntu’ lumbang sae 
rokko padang. 

32 Ma'kadami tu Malaeka'Na PUANG lako, 
nakua: Ma'apai mubambai totemo tu 
keledai birangmu pentallun? Manassa 
tassu'Na' la unneako, belanna iate lalan 

iate mebaa lako kasanggangan dio 
oloKu. 

33 Tatonna tiroNa' tu keledai birang, 
pentallun ussepangiNa': ianna tae" 
nasepangiNa', manassako Kupatei, apa 
iatu keledai birang iato la Kupatuo. 

34 Ma'kadami tu Bileam lako Malaeka'Na 
PUANG, nakua: Kasalammo' belanna 
tae' kutandai, kumua Kamu tu bendan 
dio lalan unneana', na totemo, iake 
kadakei dio pentiroMi, melo ke sulemo'. 
35 Apa ma'kada tu Malaeka' Na PUANG 
lako Bileam, Nakua: Maleko sola te 
muane iate, apa ia manna tu kada, la 
Kupokadangko, la mupokada. Malemi tu 
Bileam sola tu mai arungna Balak. 

36 Tatonna rangimi Balak, kumua 

la saemo tu Bileam, malemi 
umpessitammui sae lako kotana 
Moab, lan lili' na Arnon, dio tampak 
passaparanna lili'na. 

37 Ma'kadami tu Balak lako Bileam 
nakua: Tae'raka angku tonganni 
umpesuangkomi? Ma'apai natae' misae 
lako kaleku? Misangaraka tae' kubelai 
ussaroikomi? 

38 Apa mebali tu Bileam lako Balak 
nakua: Manassa, saemo' lako kalemi 

totemo. Ma'dinra'ka la umpokada misa' 
kada? latu kada la Napatama Puang 
Matua pudukku, iamo la kupokada. 
39 Malemi tu Bileam sola Balak, anna 
rampo lako Kiryat-Huzot. 
40 Napemalaranmi Balak tu sapi sia 
domba, anna pa'peai tu duku'na lako 
Bileam sia iatu mai arung nasisolan dio. 
41 Masiang pole' to nasolammi Balak tu 
Bileam, nasuai kendek langngan inan 
madoanna Baal. Na inde to nanii untiro 
nasangi sae lako tampakna tu bangsa 
iato. 
23 1 Ma'kadami tu Bileam lako Balak 
nakua: Pabendananna' pitu inan 
pemalaran inde te sia parandananna' 
pitu sapi laki sia pitu domba laki inde te. 
2 Napogau'mi Balak susitu napokada 
Bileam, anna pemalaranni Balak sola 
Bileam tu misa' sapi laki sia misa' domba 
laki, ke misa'oi inan pemalaran. 
3Mangkato ma'kadami tu Bileam 
lako Balak nakua: Malekomi bendan 
dio to' pemala' ditunu pu'pu'mi, 
angku male: umbai la sae tu 
PUANG umpessitammuina” sia apa 
tu Napamanassanna, iamoto la 


KADIBILANGAN 23.4-8 133 


kupa'peissannan lako kalemi. Attu iato 
tuka'mi langngan misa' tanete karing. 
4Saemi tu Puang Matua umpessitammui 
Bileam, nama'kada tu Bileam lako 
nakua: Mangkamo kuparandan tu pitu 
inan pemalaran, simisa' inan pemalaran 
misa' sapi laki sia misa' domba laki 
kupemalaran. 

> Napatamami PUANG tu misa” kada dio 
pudukna Bileam, Nama'kada Nakua: 
Sulemoko lako Balak, ammu ma'kada 
susite. 

6 Jatonna sulemo lako, bendan bangsiapa 
tu Balak dio to” pemala' ditunu pu'pu'na, 
la ia la iatu mintu’ arungna Moab. 

7 Naparandukmi tu Bileam umpokadai tu 
kada peada'na, anna ma'kada nakua: 
Dio mai Aram, nanii ussolanna' Balak, 
datunna Moab, dio mai ma'buntunna 
rampe matallo, nakua: Malekomi mai, 
mitampakanna' ropu tu Yakub, sia 
malekomi mai ullangdo Israel. 

8 Umba la kukua untampakki ropu, anna 
tau iato tae' Natampakki ropu Puang 
Matua? Umba la kukua ullangdoi, anna 
tau iato tae' Nalangdoi PUANG? 

9 Belanna dao mai potok buntu batu 
kunii untiroi, sia dao mai tanete kunii 
umpenunui. 

Kutiro misa’ bangsa, tu torro misa sia 
tae’ nasangai sangbilangan dio lu bangsa 
senga’. 

10 Mindara ma'din umbilangi tu barra'- 
barra'na Yakub sia mindara unnia'i 
kabudanna Israel? 

Kumatemora susitu kamateanna to bulo 
lolong sia iatu lampakku la susi duka tau 
iato! 

11 Ma'kadami tu Balak lako Bileam nakua: 
Apara tu mupogau'? Kutambaikomi la 
untampakki ropu tu ualingku, ammi 
ma'passakkeora. 

12 Apa mebalimi nakua: Iatu aku, tae' 
kutang la umpokada tonganna susitu 
apa Napatama PUANG dio pudukku. 

13 Ma'kadami tu Balak lako nakua: 
Tamale pole" sola lako inan senga’, tu 
minii ma'din untiroi (tu tau iato mai): 
tampakna manna la mitiro tu tau iato, 
apa iatu mintu'na tae' mitiroi: na inde to 
minii untampakanna' ropu tu tau iato. 

14 Nasolammi lako padangna To 
ma'penunu, langngan bottona Pisga, 
napabendanmi pitu inan pemalaran, 

anna pemalaranni tu misa' sapi laki 

sia misa” domba laki, ke simisa'o inan 
pemalaran. 

15 Anna ma'kada lako Balak nakua: 
Malemokomi bendan inde te to' pemala' 
ditunu pu'pu'mi, angku dikamasei 
kasitammuan inde to dio. 

16 Sitammumi PUANG tu Bileam, anNa 
patamai pudukna tu misa' kada, anNa 
ma'kada tu Puang Nakua: Sulemoko lako 
Balak, ammu ma'kada susite. 

17 Tatonna sulemo lako, bendan 
bangsiapa tu Balak dio to” pemala' 
ditunu pu'pu'na sisola tu arungna Moab. 
Ma'kadami tu Balak lako nakua: Apara 
tu Napokada PUANG? 

18 Naparandukmi tu Bileam umpokadai 
tu kada peada'na anna ma'kada nakua: 
Ke'de'komi, o Balak, sia perangii: 
tanannina' talinga, e anakna Zipor. 

19 Tatu Puang Matua tangia tolino, anNa 
ma'kada tang tongan; batu misa’ 
ma'rupa tau, anNa menassan. 
Ma'kadaraka anna tang umpogau'i, ba'tu 
mangallu', anNa tang umpadadii? 
20Manassa dibenmo' parenta 

la ma'passakke sia iake Puang 
ma'passakke, umba la kukua undampai. 


KADIBILANGAN 23.21-26 136 


21 Tae’ napenunui tau tu kamandasan dio 
lu Yakub, sia tae' natiroi tu kasanggangan 
dio lu Israel. 

latu PUANG, Kapenombanna, 
urrondongi, sia arrakna to untendeng 
Datu den dio lu tau iato mai. 

22 Puang Matua, tu ussolanni lan mai 
Mesir, Iamo napomatoto' butung to 
tanduk sapi laki lampung, 

23 belanna tae' gai'na tu kada la ullangdo 
Yakub, sia pa'basa-basa la dinii unnea 
Israel. 

Totemo melo ke dipokadai tu diona 
Yakub sia diona Israel apa tu la Napogau' 
Puang Matua. 

24Tiromi, misa” bangsa tu bendan 
butung to misa' singa birang, sia 
tunannang butung to misa' singa laki, 
tu tae” nabambangan kalena, ke tae'pi 
nakande pealanna sia unniru' rara to 
mate tibambang. 

25 Ma'kadami tu Balak lako Bileam 
nakua: lake tonganna tae" miporai 
untampakki ropu tu tau iato mai da 
pissanmo mipassakkei. 

26 Apa mebali tu Bileam nama'kada lako 
Balak nakua: Tae'raka kupokadangkomi, 

kumua: Mintu'na apa la Napokada 
PUANG, iamoto tu la kupogau'? 
27 Ma'kadami tu Balak lako Bileam: 
Malekomi mai, angku solangkomi lako 
inan senga’; umbai nasipatu sia dio 
pentiroNa Puang Matua, na inde to dio 
mai minii untampakanna' ropu tu tau 
iato. 
28 Nasolammi Balak tu Bileam langngan 
bottona Peor, tu nanii untiroi tu Padang 
aak. 
29 Ma'kadami tu Bileam lako Balak nakua: 
Pabendananna' pitu inan pemalaran 
indete sia parandananna' pitu sapi laki 
sia pitu domba laki indete. 
30 Napogau'mi Balak susitu mangka 
napokadanni Bileam, sia napemalaran tu 
misa' sapi laki sia misa' domba laki, ke 
misa'o inan pemalaran. 
24 1Belanna natiro Bileam kumua 
melomo dio pentiroNa PUANG, ke 
dipassakkei tu to Israel, tae'mi nalao 
susitu bunga'na sia ma'penduanna 
undaka' lalan, anna langdoi, sangadinna 
mempatu lu lako padang pangallaran. 
2 Tatonna bangunanni Bileam tu 
matanna, sia natiro tu to Israel ma'tenda 

unturu' sukunna. Narampoimi PenaanNa 
Puang Matua. 

3Naparandukmi umpokadai tu kada 
peada'na sia ma'kada nakua: Kada 
peada'na Bileam, anakna Beor, sia kada 
peada'na muane, tu millikmo matanna: 
“kada peada'na tu to umperangiimo 
kadanNa Puang Matua, tu to untiromo 
patiroNa To umpoissan angge maritik, 
tonna matindo tibungka' matanna. 

> Lendu’ mala'bi'na tu tendamu, o Yakub, 
tu katorroammu, o Israel! 

6 Butung to lombok tiampa': butung to 
pa'lak dio biring salu: butung to pondan 
daa Natanan PUANG: butung to kayu 
arasi' dio to' uai. 

7 Nalolongmora tu uai dio mai petimbana, 
nalempanmora tu uai pangambo'na: 
ondongpi natongloimira datunna tu Agag 
sia natarompo'mora tu kadatuanna. 

8 Puang Matua, tu ussolanni lan mai 
Mesir, Iamo napomatoto' butung to 
tanduk sapi laki lampung. 

Mintu' bangsa tu napouali 
naampello'mira, sia iatu mai bukunna 
nale'to-le'to, sia natarru'mira tinaran tu 
tau iato mai. 

9 Umbukku kalena, anna sumpandan 
susito singa laki, sia butung to misa' 
singa birang: mindara la umpabendanni? 
Nadipassakkemora tu to umpassakkeko 
sia naditampakkimora ropu tu to 
untampakkiko ropu! 

10 Dukkumi tu kasengkeanna Balak lako 
Bileam, napasisala'pami tu limanna, 
anna ma'kada tu Balak lako Bileam 
nakua: Kutambaikomi la untampakki 
ropu ualingku, nakutiro pentallunmokomi 
situru'-turu' umpassakkei tu tau iato. 

11 Totemo, pallaimokomi lako to” inanmi: 
mangkamo kupokada kumua: La kusaroi 
la'da'komi, apa manassa Nadampa 
PUANG tu saromi. 

12 Apa ma'kada tu Bileam lako Balak 
nakua: Tang kupokadaraka lako 

mintu' sumbungan pudukmi tu misua 
umpellambi'ina, kumua: 

13 Moi nabenna' Balak ponno banuanna 
tu salaka sia bulaan, tae' duka kuma'din 
ullendai parentaNa PUANG la umpogau' 
kalenai tu misa” apa melo ba'tu kadake: 
apa tu Napokada PUANG, iamoto tu la 
kupokada. 

14Na totemo tiromi, la ke'de'mo' 

sule lako bangsaku, iamoto melo 

ke kupa'nubuarangkomi apa tu 

la naparampoanni bangsa iate tu 
bangsami. 

15 Naparandukmi Bileam umpokada kada 
peada' na, anna ma'kada, nakua: Kada 
peada'na Bileam, anakna Beor, sia kada 
peada'na muane, tu millikmo matanna: 
16 kada peada'na tu to umperangiimo 
kadanNa Puang Matua, sia to unnissan 
kapaissannanNa To patodoranna, tu 

to untiromo patiroNa To umpoissan 
angge maritik, tonna matindo tibungka' 
matanna. 

17 Kutiro tu tau iato, apa tae' natotemo, 
kupenunu tu tau iato, apa tae' 
namandappi', misa’ bintoen bu'tu lan 
mai Yakub, misa" tekken kapayungan lan 
mai Israel, sia untesse pili'na Moab, sia 
umpipping mintu' bati'na Set. 

18 Attu iato iatu Edom la dadimo lili’ 
ditalo, sia Seir la dadimo lili” ditalo - 
ijamotu ualinna. - Apa iatu to Israel la 
umpasombo kuasanna, 

19 sia lan mai Yakub nanii untoe 
kaparentan, sia la ussanggangi tu to 
mallai lan mai kota. 

20Jatonna tiromi tu Amalek, 
naparandukmi umpokada kada 

peada' na, anna ma'kada nakua: 

latu pamulanna mintu' bangsa iamotu 
Amalek, anna ma'katampakanna iamotu 
kasanggangan. 

21 Tatonna tiromi tu to Keni, 
naparandukmi umpokada kada 
peada'na, anna ma'kada nakua: Moi 
matoto'mo tu banuammu, digaragaimo 
tu serangmu dao buntu batu, 

22 apa la narampoi duka kasanggangan 
tu Keni: sangapapa masainna tu Asyur 
urrampako? 

23 Naparandukmi umpokada kada 
peada'na, anna ma'kada nakua: 

A'a! mindapara la tuo, ke Napogau'i 
Puang Matua te mintu'na te? 

24 Apa iatu mai kappala' dio mai 
biring tasik to Kitim! Tau iato mai la 
umpatunduk Asyur sia umpatunduk 
Heber, apa la sanggang duka tu bangsa 
iato. 

25 Mangkato ke'de'mi tu Bileam anna 
sule lako inanna, sia iatu Balak sule 
dukamo. 

Iatu to Israel 
umpenombaimo Baal-Peor 


25:1-18 

25 1 Tatonna torromo tu to Israel dio 

Sitim, naparandukmi ma'gau' sala 
sola baine to Moab. 
2 Belanna natambai tu bangsa iato 
lako to' pemala' pangrere' dipemalaran 
deatanna, anna kumande dio tu bangsa 
iato, anna menomba lako deatanna 
baine iato. 
3Tatu to Israel menturu'mo lako 
Baal-Peor, iamoto anna dukku tu 
kasengkeanNa PUANG ullaoi Israel, 
“sia ma'kada tu PUANG lako Musa, 
Nakua: Alami tu mintu' pangulunna 
bangsa iato, ammu toke'i dio tingayona 
to buda la umpamatande PUANG, kumua 
anna soro' tu kare'dekan ara'Na PUANG 
dio mai Israel. 
> Ma'kadami tu Musa lako mintu’ to 
ma'paolai salunna to Israel nakua: 
Pantan la mipatei dio lu taummi 
minda-minda tu menturu'mo lako 
Baal-Peor. 

6 Pakalan saemi misa” to Israel 
umbaa misa' baine to Midian lako 
siulu'na dio pentirona Musa sia mintu' 
kasirampunan to Israel, tonna marassan 
tu tau sitangiran dio to' ba'ba Tenda 
Kasitammuan. 

7 Tatonna tiromi Pinehas, anakna 
Eleazar, anakna to minaa Harun tu 
iannato, ke'de'mi lan mai tangngana 
kasirampunan, nasitetang misa' doke. 
8 Attu iato undimi naula’ tu muane 

to Israel, anna lambi'i lan inan 
kamammaran, anna rokki tu tau sola 
duai la iatu muane Israel la iatu baine 
diong to' banneanna. Attu iato ra'dami 
tu kasanggangan urrampoi to Israel. 
?Tatu to mate belanna kasanggangan 
iato, den duang pulo nna'pa' sa'bu. 

10 Ma'kadami tu PUANG lako Musa, 
Nakua: 

11 Tatu Pinehas, anakna Eleazar, 
anakna to minaa Harun, umpara'dai 
tu kare'dekan ara'Ku dio mai to Israel, 
belanna maparrang tongan dio lu tau iato 
mai umpakala'bi'Na', iamoto natae'mo 
Kumaparrang ussabu'i tu to Israel. 

12 Tamoto pokadanni: Tonganna, la 
Kukamasei basse kasalamarangKu. 

13 Kumua anna ia sia mintu' bati'na 
umpobassei tu diona katominaan 
matontongan, belanna maparrang 
umpakala'bi' Kapenombanna sia 
umpadenan kadiseroian kasalan to 
Israel. 

14 Tatu to Israel tu dipatei sola baine 
to Midian, disanga Zimri, anakna Salu, 
iamotu pangulu rapunna to Simeon. 

15 Sia jatu baine to Midian tu dipatei, 
disanga Kozbi, iamotu anakna Zur; tu 
pangulu rapunna suku to Midian. 

19 Ma'kadami tu PUANG lako Musa, 
Nakua: 

17 La mipogau' lako to Midian susito 
mipogau' lako ualimmi sia patei, 

18 helanna iatu penggauranna lako 
kalemi susito uali untangnga'-tangnga' 
kadake unneakomi diona Peor sia diona 
Kozbi, anak arungna to Midian, iamo 
siulu'na baine, tu dipatei tonna allo 
kasanggangan tete dio Peor. 


Kadiiaran ma'penduanna to Israel 


26:1-65 


26 1 Tatonna ra'damo tu 
kasanggangan iato, ma'kadami 

tu PUANG lako Musa sia lako Eleazar, 
anakna to minaa Harun, Nakua: 

2Ja'mi tu mintu’ bilanganna 
kasirampunan to Israel, randuk 

dio mai tau siduangpulona taunna sia 
la'bi situru' rapunna, iamotu to malemo 
messurodadu lan Israel. 

3 Attu iato ma'kadami tu Musa sia to 
minaa Eleazar lako tau iato mai dio 
padang Moab dio biring Yordan sitingoan 
Yerikho, kumua: 

4Randuk dio mai siduangpulomo taunna 
sia la'bi! - susitu mangka Napepasanan 
PUANG lako Musa, iamotu to Israel, tu 
tassu' lan mai tondok Mesir. 

> Tatu Ruben anak pa'bunga'na Israel: 
bati'na Ruben, iamotu dio mai Henokh 
pa'rapuanna to Henokh: dio mai Palu 
pa'rapuanna to Palu: 

6 dio mai Hezron pa'rapuanna to Hezron 
sia dio mai Karmi pa'rapuanna to Karmi. 
7Tamote tu pa'rapuanna to Ruben, iatu 
jaranna den patangpulo ntallu sa'bu 
pituratu' ntallungpulo. 

8 Na iatu anakna Palu iamotu Eliab, 

9 ha iatu anakna Eliab iamotu Nemuel, 
Datan sola Abiram. Iate Datan 

sola Abiram to ditambai lan mai 

kasirampunan, tu umbali Musa sola 
Harun dio lu to massituru' lan kapabali- 
balianna Korah, tonna sigaga umbali 
PUANG. 

10 Apa menganga tu padang anna 
ampello'i tu tau iato sola Korah, tonna 
mate tu to massituru' iato, belanna 
duaratu' limangpulo tu muane nakande 
api, naurungan dadi misa' tanda 
pa'pakilala lako tau. 

11 Apa iatu anakna Korah tae' namate. 
12 Na jatu bati'na Simeon unturu' 
pa'rapuanna, iamotu dio mai Nemuel 
pa'rapuanna to Nemuel: dio mai Yamin 
pa'rapuanna to Yamin: dio mai Yakhin 
pa'rapuanna to Yakhin: 

13 dio mai Zerah pa'rapuanna to Zerah 
nadio mai Saul pa'rapuanna to Saul. 

14 Tamote tu pa'rapuanna to Simeon, den 
duangpulo ndua sa'bu nduaratu'. 

15 Tatu bati'na Gad, situru' pa'rapuanna, 
ijamotu dio mai Zefon, pa'rapuanna to 
Zefon: dio mai Hagi pa'rapuanna to Hagi; 
dio mai Syuni pa'rapuanna to Syuni: 

16 dio mai Ozni pa'rapuanna to Ozni: dio 
mai Eri pa'rapuanna to Eri: 

17 dio mai Arod pa'rapuanna to Arod, 
nadio mai Areli pa'rapuanna to Areli. 

18 Tamote tu pa'rapuanna bati'na Gad 
situru' bilanganna, den patangpulo sa'bu 
Ilimaratu'. 

19 Tatu bati'na Yehuda, iamotu Er sia 
Onan: na iatu Er sola Onan mate lan 
tondok Kanaan. 

20 Tatu bati'na Yehuda situru' 
pa'rapuanna, iamotu dio mai Syela 
pa'rapuanna to Syela: dio mai Peres 
pa'rapuanna to Peres na dio mai Zerah 
pa'rapuanna to Zerah. 

21Jatu bati'na Peres, iamotu dio mai 
Hezron pa'rapuanna to Hezron na dio 
mai Hamul pa'rapuanna to Hamul. 

22 Tamote tu pa'rapuanna Yehuda situru' 
bilanganna, den pitungpulo nnannan 

sa 'bu Ilimaratu'. 

23 Tatu bati'na Isakhar situru' 
pa'rapuanna, iamotu dio mai Tola 
pa'rapuanna to Tola; dio mai Pua 
pa'rapuanna to Pua: 

24 dio mai Yasub pa'rapuanna to Yasub, 
na dio mai Simron pa'rapuanna to 
Simron. 

25 Tamote tu pa'rapuanna Isakhar situru' 
bilanganna, den annan pulona nna'pa' 
sa'bu ntalluratu'. 


1 

26 Tatu bati'na Zebulon situru' 
pa'rapuanna, iamotu dio mai Sered 
pa'rapuanna to Sered: dio mai Elon 
pa'rapuanna to Elon, na dio mai, Yahleel 
pa'rapuanna to Yahleel. 

27 Tamote tu pa'rapuanna to Zebulon 
situru' bilanganna, den annan pulona 
sa'bu Ilimaratu'. 

28 Tatu bati'na Yusuf situru' pa'rapuanna 
jamotu Manasye sola Efraim. 

29Tatu bati'na Manasye, iamotu dio 
mai Makhir pa'rapuanna to Makhir, na 
Makhir undadian Gilead: dio mai Gilead 
pa'rapuanna to Gilead. 

30 Inde sia tu pa rapuamna Gilead, iamotu 
dio mai Iezer pa'rapuanna to Iezer; dio 
mai Helek pa'rapuanna to Helek: 

31 dio mai Asriel pa'rapuanna to Asriel: 
dio mai Sekhem pa'rapuanna to Sekhem; 
32 dio mai Semida pa'rapuanna to 
Semida, na dio mai Hefer pa'rapuanna 
to Hefer. 

33 Na jatu Zelafehad, anakna Hefer tae' 
muane nadadian, apa undadian sia 
baine: na iatu sanganna baine nadadian 
Zelafehad, iamotu Mahla, Noa, Hogla, 
Milka na Tirza. 

34 Tamote tu pa'rapuanna Manasye sia 
bilanganna den limangpulo ndua sa'bu 
mpituratu'. 

35 Inde sia tu bati'na Efraim situru' 

pa rapuanna, iamotu dio mai Sutelah 
pa'rapuanna to Sutelah: dio mai Bekher 
pa'rapuanna to Bekher, na dio mai Tahan 
pa'rapuanna to Tahan. 

36 Sia inde sia tu bati'na Sutelah, iamotu 
dio mai Eran pa'rapuanna to Eran. 

37 Tamoto tu pa'rapuanna Efraim situru' 
bilanganna, den tallungpulo ndua sa'bu 
Ilimaratu'. lamote tu bati'na Yusuf situru 
pa'rapuanna. 

38 Tatu bati'na Benyamin situru' 
pa'rapuanna, iamotu dio mai Bela 
pa'rapuanna to Bela: dio mai Asbel 
pa'rapuanna to Asbel: dio mai Ahiram 
pa'rapuanna to Ahiram: 

39 dio mai Sefufam pa'rapuanna to 
Sefufam na dio mai Hufam pa'rapuanna 
to Hufam. 

40 Sia jatu bati'na Bela iamotu Ared sia 
Naaman, dio mai Ared pa'rapuanna to 
Ared na dio mai Naaman pa'rapuanna to 
Naaman. 

41 Tamote tu bati'na Benyamin situru' 
pa'rapuanna na iatu bilanganna den 
patangpulo Ilima sa'bu nnannanratu'. 
42Inde sia tu bati'na Dan situru' 
pa'rapuanna, iamotu dio mai Suham 
pa'rapuanna to Suham. Iamote tu 
pa'rapuanna Dan situru' pa'rapuanna. 
43Mintu' pa'rapuanna to Suham situru' 
bilanganna den annan pulona nna'pa' 
sa'bu nna'pa'ratu'. 

44 Tatu bati'na Asyer situru' pa'rapuanna, 
iamotu dio mai Yimna pa'rapuanna to 
Yimna, dio mai Yiswi pa'rapuanna to 
Yiswi na dio mai Beria pa'rapuanna to 
Beria. 

45Jatu diona bati'na Beria, iamotu dio 
mai Heber pa'rapuanna to Heber, na dio 
mai Malkiel pa'rapuanna to Malkiel. 

46 Na iatu baine nadadian Asyer disanga 
Serah. 

47 Tamote tu pa'rapuanna bati'na Asyer 
situru' bilanganna, den limangpulo ntallu 
sa'bu nna'pa'ratu'. 

48 Tatu bati'na Naftali situru' pa'rapuanna 
ijamotu dio mai Yahzeel pa'rapuanna to 
Yahzeel: dio mai Guni pa'rapuanna to 
Guni: 

49 dio mai Yezer pa'rapuanna to Yizer, na 
dio mai Syilem pa'rapuanna to Syilem. 
50 Tamote tu pa'rapuanna Naftali situru' 
pa'rapuanna, sia bilanganna den 
patangpulo Ilima sa'bu nna'pa'ratu'. 

51 Tamoto tu mintu’ bilanganna to Israel, 
den annan ratu' mmisa sa'bu pituratu' 
ntallungpulo. 

52 Ma'kadami tu PUANG lako Musa 
Nakua: 

53Tau iamote mai la ditaa-taan tu 
padang la napotaa mana' situru' 
bilangan sanganna. 

54Jake budai la mupakalua' tu taa 
mana'na, iake sidi'ri la mupabitti' tu taa 
mana'na: situru' bilanganna la pantan 
diben taa mana'na. 

>> Moi susito la ditaa tu padang unturu' 
pa'loterei: situru' sanganna suku nene’ 
to dolona tu la napotaa mana’. 

56 Pa'loterei iato la umpamanassai tu 
taa mana'na, ke sangsukuoi unturu' 
kabudanna sia kasidiranna bilanganna. 
57 Inde sia tu bilanganna to Lewi situru' 
pa'rapuanna, iamotu dio mai Gerson 
pa'rapuanna to Gerson; dio mai Kehat 
pa'rapuanna to Kehat, na dio mai Merari 
pa'rapuanna to Merari. 


KADIBILANGAN 26.58-65 152 


58 Inde sia tu pa'rapuanna to Lewi, iamotu 
pa'rapuanna to Libni, pa'rapuanna to 
Hebron, pa'rapuanna to Mahli, 
pa'rapuanna to Musi, pa'rapuanna to 
Korah. 

59 Jatu Kehat undadian Amram, latu 
bainena Amram disanga Yokhebed, 
anakna Lewi, tu dipadadian Lewi dio 
Mesir. Anna padadianni Amram tu Harun 
sia Musa sia Miryam, anak daranna. 

60 Tatu dipadadian Harun, iamotu Nadab, 
Abihu, Eleazar na Itamar. 

61 Matemi tu Nadab sola Abihu, tonna 
baai tu api tang sipatu dio oloNa PUANG. 
62 Na iatu bilanganna den duangpulo 
ntallu sa'bu, muane nasang, randuk dio 
mai sangbulan ba'tu la'bi: tau iato tae' 
nadipasibilang to Israel, belanna tae' 
nadiben taa mana' dio lu to Israel. 

63 Tamote, tu to nabilang Musa sola to 
minaa Eleazar, tu umbilang to Israel 

dio lu padang Moab dio biring Yordan 
sitingoan Yerikho. 

64 Dio lu tau iato tae” misa’ tu to nabilang 
Musa sia to minaa Harun, tonna ia' to 
Israel lan padang pangallaran Sinai. 

65 Belanna mangka Napokada PUANG 
diona tau iato Nakua: Tonganna la mate 

lan padang pangallaran. Nadio mai tau 
iato tae'mo tau tinampe sangadinna 
Kaleb, anakna Yefune na Yosua, anakna 
Nun. 


Diona ba'gi sipatunna lako pia baine 


27:1-11 

27 1 Sae mengkareke' tu mai anakna 

baine Zelafehad, anakna Hefer, 
anakna Gilead, anakna Makhir, anakna 
Manasye, dio mai pa'rapuanna Manasye, 
anakna Yusuf - inde sia tu sanganna 
anakna baine, iamotu Mahla, Noa, Hogla, 
Milka sia Tirza- 
2 anna bendan dio olona Musa sia to 
minaa Eleazar sia iatu mai arung, sia 
mintu' kasirampunan dio to' ba'ba Tenda 
Kasitammuan nama'kada, nakua: 
3Tatu ambe'ki mate lan padang 
pangallaran, apa tangia iatu 
sangbilangan to massituru' umbali 
PUANG, iamotu to massituru' lan 
kapabali-balianna Korah, apa natumang 
ia kasalanna kalena, namate, anna tae' 
tu anakna muane. 
4Ma'apai na iatu sanganna ambe'ki 
la pa'de poto' lan mai pa'rapuanna, 

belanna tae' anakna muane? Benkan 
kami ba'gingki tu apa dio lu siulu'na 
ambe'ki. 

> Naparampomi Musa tu pekutananna 
baine iate dio oloNa PUANG. 

6 Ma'kadami tu PUANG lako Musa, 
Nakua: 

7Tatu anakna baine Zelafehad tonganna 
tu napokada: manassa la muben 
ba'ginna, tu apa dio lu siulu'na ambe'na, 
sia la mupalele tu taa mana'na ambe'na 
lako kalena. 

8 Lako to Israel la ma'kadako kumua: 
lake den misa” tau mate natae' tu anakna 
muane, manassa iatu taa mana'na la 
mupalele lako anakna baine. 

9 Take tae'i tu anakna baine, la muben tu 
taa mana'na lako siulu'na. 

l0 Take tae'i tu siulu'na, la muben tu taa 
mana'na lako pa'amberanna. 

11 Take tae'i tu siulu'na ambe'na, 
manassa la muben tu taa mana'na 

lako sangdadian marengke'na dio mai 
pa rapuanna, anna poapai. lamote tu 
misa” atoran dipondok lako to Israel, 
susitu Napepasanan PUANG lako Musa. 

Passondana Musa 


27:12-23 


12 Ma'kadami tu PUANG lako Musa, 
Nakua: Kendekko langngan buntu 
Abarim, ammu tiroi tu tondok, mangka 
Kukamasean to Israel. 

13 Take mutiromi, la sisarak dukamoko 
angin dipudukmu sule lako nene" to 
dolomu susi siulu'mu Harun. 

14Belanna tonna pabali-bali tu 
kasirampunan lan padang pangallaran 
Zin, miea tu parentaKu tu Kukua: 

La mipakala'bi'Na' dio pentirona tau 
iato mai dio to" uai. lamoto tu uainna 
Meriba sikandappi' Kadesh dio padang 
pangallaran Zin. 

15 Ma'kadami Musa lako PUANG, nakua: 
16 Tatu PUANG, Kapenombanna penaanna 
mintu' apa tuo, la unnangka' misa' muane 
umpangului tu kasirampunan, 

17 tu lu tama lu lan mai dio tingayona 
tau iato mai sia iatu ussolanni tassu' 
sia ussolanni sule tu tau iato, kumua 
da nasusi to domba tae' panglaana tu 
kasirampunanNa PUANG. 

18 Ma'kadami tu PUANG lako Musa 
Nakua: Alami tu Yosua, anakna Nun, 
tu misa' muane, tu naponnoi penaa, 
muremme'i limammu, 

19 a3mmu popennoloi lako to minaa 
Eleazar sia lako mintu' kasirampunan, 
sia pokadanni parentamu dio tingayona 
tau iato mai, 

20 Sia soronganni pira tu 
kataromposammu, kumua anna 

rangii mintu' kasirampunanna to Israel. 
21[a bendan dio olona to minaa Eleazar 
anna pekutananni to minaa Eleazar tu 
pangra'ta'na Urim dio oloNa PUANG. 
Anna tete dio parentaNa anna lu tama 
lu lan mai tu tau iato mai, la ia la iatu 
mintu' to Israel nasisolan, sia mintu' 
kasirampunan. 

22 Napogau'mi Musa, susitu Napasananni 
PUANG, nasolammi tu Yosua lako olona 
to minaa Eleazar sia dio tingayona mintu' 
kasirampunan. 

23 Naremme'imi limanna sia napokadan 
parentana, susitu mangka Napokada 
PUANG nalopian Musa. 

Pemala' dipennoloan kiallo-kiallo sia 
pemala' dipennoloan, ke pa'gauran 


28:1-29:40 

28 1 Ma'kadami tu PUANG lako Musa 

Nakua: 
2|a mupasan tu to Israel sia pokadanni, 
kumua: la mikanandai mipennoloanni 
lako Kaleku tu pemala' dipemalaran lako 
Kaleku, iamotu kandeKu, dipopemala' 
pantunu, dipobau busarungngu' dio 
oloKu, lan attu dipamanassa. 
3Sia pokadanni lako tu tau, kumua: 
Iamote tu pemala' pantunu tu la 
mipennoloan lako PUANG, iamotu da'dua 
domba sisangtaunmo, tu tae' tattanna, 
dipopemala' ditunu pu'pu' kiallo-kiallo. 
“Tatu misa” domba la muparandan, ke 
melambi' iatu misa'na la muparandan, 
ke makaroenni. 
> Dipasisola pissan taa sangpulona epa 
ta'pung manisak dipasigerok minna' dio 
mai saitun dilambuk sangtaa a'pa'na hin 
la dipokande dipemalaran. 
SJamote tu pemala' ditunu pu'pu' 
kiallo-kiallo, tu dipondok dao buntu 
Sinai, la dipobau busarungngu' iamotu 

misa' pemala' pantunu dipemalaran lako 
PUANG. 

7 Sia pemala' pantedok, tu dipasisolanni 
la sangtaa a'pa'na hin, ke misa'o domba: 
tedokanni PUANG tu pemala' pantedok 
dio mai apa diiru' tu mepamalango lan 
inan maindan. 

8 Na jatu domba senga' la muparandan, 
ke makaroenni: la muparandan susitu 
kande dipemalaran ke melambi?' sia 
susi pemala' pantedok, tu dipasisolanni, 
iamotu pemala' pantunu dipemalaran 
lako PUANG, dipobau busarungngu" 

9 Na iake allo katorroan la mupemalaran 
tu da'dua domba sisangtaunmo tu tae" 
tattanna sola duang taanna ke sangpuloi 
ta'pung manisak, dipasigerok minna’, 
dipokande dipemalaran, sia pemala' 
pantedok, tu dipasisolanni. 

10 ]amote tu pemala' ditunu pu'pu'na allo 
katorroan, ke allo katorroanoi, senga' 
latu pemala' ditunu pu'pu' kiallo-kiallo, 
sia pemala' pantedok dipasisolanni. 
Take pamulanna bulanmi la 
mipemalaran lako PUANG tu pemala' 
ditunu pu'pu', iamotu da'dua anak sapi 
laki, misa' domba laki, pitu domba 
sisangtaunmo, tu tae' tattanna, 

12 dipasisola tallung taanna ke sangpuloi 
ta'pung manisak, dipasigerok minna' 

la dipokande dipemalaran, ke simisa'o 
sapi laki, sia duang taanna ke sangpuloi 
ta'pung manisak, dipasigerok minna' 
dipokande dipemalaran, ke misa'o 
domba laki. 

13 Sia sangtaanna ke sangpuloi ta'pung 
manisak dipasigerok minna' dipokande 
dipemalaran, ke misa'o domba, iamote 
tu pemala' ditunu pu'pu” dipobau 
busarungngu', iamotu pemala' pantunu, 
dipemalaran lako PUANG. 

14 Tatu pemala' pantedok, Ia 
dipasisolanni, iamotu uai anggoro' 
sangtangnga hin, ke misa'o sapi laki, sia 
sangtaa tallunna hin, ke misa'o domba 
laki, sia sangtaa a'pa'na hin, ke misa'o 
domba. Iamote tu pemala' ditunu pu'pu, 
ke sangbulanoi lan simisa'-misa' bulan 
lan mintu' bulan ke taunoi. 

15 Sia misa” bembe' laki la diparandan 
diposuru' pengkalossoran lako PUANG, 
sia pemala' pantedok dipasisolanni, 
senga’ na iatu pemala' ditunu pu'pu' 
kiallo-kiallo. 

leo| an bulan bunga'na, allo 
ma'pessangpulo a'pa'na bulan iato 

la dipogauran Pa'pasa tu PUANG. 

17 Sia lan allo ma'pessangpulo lima lan 
bulan iato, la den allo kapua, pitung allo 
la nanii tau ungkande roti tang diragii. 
18 Take allo bunga'na la den tu 
kasirampunan masero, da' mitoe 
pengkarangan dakaran kande. 

19 La mipemalaran lako PUANG tu 
pemala' pantunu, iamotu pemala' 
ditunu pu'pu', da'dua anak sapi laki, 
misa' domba laki sia pitu domba 
sisangtaunmo, tu tae' tattanna. 

20 Tatu kande dipemalaran la miparandan, 
iamotu ta'pung manisak dipasigerok 
minna’, tallung taan sangpulona, 

ke misa'oi sapi laki sia duang taan 
sangpulona tu domba laki: 

21 sangtaan sangpulona la miparandan, 
ke misa'oi tu pitu domba. 

22 Na misa' bembe' la diposuru' 
pengkalossoran, la umpadenangkomi 
kadiseroian kasalan. 

23 Senga' iatu pemala' ditunu pu'pu' ke 
melambi', tu dipasangbilangan pemala' 
ditunu pu'pu' kiallo-kiallo, la miparandan 
tu iannato. 

24 Susimoto la miparandan kiallo-kiallo 
lan pitung allo tu kande pemala' 
pantunu, iamotu dipobau busarungngu' 
lako PUANG. Senga' jatu pemala' ditunu 
pu'pu' kiallo-kiallo la diparandan la 
dipasisola pemala' pantedok. 

25 Sia iake allo ma'pempitu la mipakaraya 
tu kasirampunan masero; da’ mitoe 
pengkarangan dakaran kande. 

26 Jake allo pangrakanan, ke 
umpennoloangkomi kande dipemalaran 
ba'ru lako PUANG, ke pa'gauran 
minggummi la mipogau' tu kasirampunan 
masero sia da' mitoe pengkarangan 
dakaran kande. 

27 Sia la mipemalaran tu pemala' ditunu 
pu'pu' la dipobau busarungngu' lako 
PUANG, iamotu da'dua anak sapi laki 
sia misa' domba laki sia pitu domba 
sisangtaunmo, 

28 dipasisola kande dipemalaran, iamotu 
ta'pung manisak dipasigerok minna, 
tallung taan sangpulona, ke misa'oi sapi 
laki sia duang taan sangpulona tu misa' 
domba laki, 

29 Sia sangtaan sangpulona, ke misa'oi tu 
pitu domba, 

30 sia misa” bembe' la umpadenangkomi 
kadiseroian kasalan. 
31 Senga' ia tu pemala' ditunu pu'pu' 
kiallo-kiallo la miparandan tu iannato 
di pasisola tu kande dipemalaran: la 
tae' tattanna tu patuoan iato, dipasisola 
pemala' pantedok. 
29 l|an bulan ma'pempitu, ke allo 
bunga'na bulan iato la mipogau' 
tu misa' kasirampunan masero sia da' 
mitoe pengkarangan dakaran kande; allo 
iato la minii kumalasi-lasi. 
2 Sia la miparandan tu pemala' ditunu 
pu'pu', la dipobau busarungngu' lako 
PUANG, iamotu misa' anak sapi laki, 
misa' domba laki sia pitu domba 
sisangtaunmo, tu tae’ tattanna, 
3 sia dipasisola kande dipemalaran, 
iamotu ta'pung manisak dipasigerok 
minna' tallung taan sangpulona tu sapi 
laki, duang taan sangpulona tu domba 
laki, 
“sia sangtaa sangpulona, ke misa'oi tu 
pitu domba. 
> Sia misa” bembe’ laki diposuru' 
pengkalossoran, la umpadenangkomi 
kadiseroian kasalan. 

6 Senga’ iatu pemala' ditunu pu'pu' ke 
bulanoi sia kande dipemalaran dipasisola 
sia pemala' ditunu pu'pu' kiallo-kiallo, 
dipasisola kande dipemalaran, sia 
dipasisola pemala' pantedok situru' 
atoranna, dipobau busarungngu' iamotu 
misa' pemala' pantunu lako PUANG. 
7Take allo ma'pessangpulo lan te 

bulan ma'pempitu la mipogau' 

tu kasirampunan masero sia la 
umpamadiongkomi penaammi sia da 
mipogau' misa' pentoean. 

8 Allo iato la mipennoloan lako PUANG tu 
misa' pemala' pantunu pu'pu' la dipobau 
busarungngu', iamotu misa" anak sapi 
laki, misa' domba laki sia pitu domba 
sisangtaunmo, tu tae' tattanna, 

9 sia dipasisola kande dipemalaran, 
iamotu ta'pung manisak dipasigerok 
minna’, tallung taan sangpulona tu sapi 
laki, duang taan sangpulona tu misa' 
domba laki, 

10 sia sangtaa sangpulona, ke misa'oi tu 
pitu domba. 

11 Sia misa” bembe’ laki diposuru' 
pengkalossoran: senga'pi tu suru' 
pengkalossoran tu umpaden kadiseroian 
kasalan sia pemala' ditunu pu'pu' kiallo- 

kiallo dipasisola kande dipemalaran sia 
dipasisola pemala' pantedok. 

12 Sia iake allo ma'pessangpulo lima 
lan bulan ma'pempitu la mipogau' tu 
kasirampunan masero sia da' mitoe 
pengkarangan dakaran kande. Lan 
pitung allo minii umpakaraya allo kapua 
la umpakala'bi' PUANG. 

13 La mipennoloan tu pemala' ditunu 
pu'pu, tu pemala' pantunu, la dipobau 
busarungngu' lako PUANG, iamotu 
sangpulo tallu anak sapi laki, da'dua 
domba laki sia sangpulo a'pa' domba 
sisangtaunmo tu tae' tattanna. 

14 Sia dipasisola kande dipemalaran, 
iamotu ta'pung manisak dipasigerok 
minna’, tallung taan sangpulona, ke 
misa'oi tu sangpulo tallu sapi laki, duang 
taan sangpulona ke misa'oi tu da'dua 
domba laki, 

15 sia sangtaa sangpulona ke misa'oi tu 
sangpulo a'pa' domba. 

16 Sia misa” bembe’ laki diposuru' 
pengkalossoran, senga'pi ia tu pemala' 
ditunu pu'pu' kiallo-kiallo, dipasisola 
kande dipemalaran sia dipasisola 
pemala' pantedok. 

17 lake allo ma'penduan sangpulo dua 
sapi laki mangura, da'dua domba laki sia 
sangpulo a'pa' domba sisangtaunmo, tu 
tae' tattanna, 

18 dipasisola kande dipemalaran sia 
dipasisola pemala' pantedok sisola tu 
sapi laki sia domba laki sia iatu mai 
domba situru' bilanganna sia atoranna. 
19 Sia misa” bembe’ laki la diposuru' 
pengkalossoran, senga'pi iatu pemala' 
ditunu pu'pu' kiallo-kiallo, dipasisola 
kande dipemalaran sia dipasisola 
pemala' pantedok. 

20 Take allo ma'pentallun sangpulo sapi 
laki, da'dua domba laki sia sangpulo 
a'pa' domba, sisangtaunmo, tu tae’ 
tattanna; 

21 sia dipasisola kande dipemalaran sia 
dipasisola pemala' pantedok sisola tu 
sapi laki sia domba laki sia iatu mai 
domba situru' bilanganna sia atoranna. 
22 Sia misa' bembe' laki diposuru' 
pengkalossoran: senga'pi iatu pemala' 
ditunu pu'pu' kiallo-kiallo, dipasisola 
kande dipemalaran sia dipasisola 
pemala' pantedok. 

23 Take allo ma'penna'pa' sangpulo sapi 
laki sia da'dua domba laki sia sangpulo 

a'pa' domba sisangtaunmo, tu tae’ 
tattanna, 

24 dipasisola kande dipemalaran sia 
dipasisola pemala' pantedok sisola tu 
sapi laki sia domba laki sia iatu mai 
domba situru' bilanganna sia atoranna. 
25 Sia misa' bembe' laki diposuru' 
pengkalossoran: senga'pi ia tu pemala' 
ditunu pu'pu' kiallo-kiallo, dipasisola 
kande dipemalaran sia dipasisola 
pemala' pantedok. 

26 Take allo ma'pellima kasera sapi laki 
sia da'dua domba laki sia sangpulo a'pa' 
domba sisangtaunmo, tu tae' tattanna, 
27 dipasisola kande dipemalaran sia 
dipasisola pemala' pantedok sisola tu 
sapi laki sia domba laki sia iatu mai 
domba situru' bilanganna sia atoranna. 
28 Sia misa' bembe' laki diposuru' 
pengkalossoran: senga'pi iatu pemala' 
ditunu pu'pu' kiallo-kiallo dipasisola 
kande dipemalaran sia dipasisola 
pemala' pantedok. 

29 Take allo ma'pennannan karua tu sapi 
laki sia da'dua domba laki sia sangpulo 
a'pa' domba sisangtaunmo, tu tae" 
tattanna: 

30 dipasisola kande dipemalaran sia 
dipasisola pemala' pantedok sisola tu 
sapi laki sia domba laki sia iatu mai 
domba situru' bilanganna sia atoranna. 
31 Sia misa' bembe' laki diposuru' 
pengkalossoran, senga'pi iatu pemala' 
ditunu pu'pu' kiallo-kiallo dipasisola 
kande dipemalaran sia dipasisola 
pemala' pantedok. 

32 Take allo ma'pempitu, pitu tu sapi laki 
sia da'dua domba laki sia sangpulo a'pa' 
domba sisangtaunmo, tu tae’ tattanna: 
33 dipasisola kande dipemalaran sia 
dipasisola pemala' pantedok sisola tu 
sapi laki sia domba laki sia iatu mai 
domba situru' bilanganna sia atoranna. 
34 Sia misa' bembe' laki diposuru' 
pengkalossoran: senga'pi iatu pemala' 
ditunu pu'pu' kiallo-kiallo, dipasisola 
kande dipemalaran sia dipasisola 
pemala' pantedok. 

35 Take allo ma'pengkarua la mipogau' 
tu misa' kasirampunan umpakaraya 
allo kapua sia da' mitoe pengkarangan 
dakaran kande. 

36 Allo iato la mipennoloan tu pemala' 
ditunu pu'pu, iamotu pemala' pantunu, 
dipobau busarungngu' lako PUANG, 

ijamotu misa” sapi laki, misa” domba laki 
sia pitu domba sisangtaunmo, tu tae' 
tattanna, 

37 dipasisola kande dipemalaran sia 
dipasisola pemala' pantedok sisola tu 
sapi laki sia domba laki sia iatu mai 
domba situru' bilanganna sia atoranna. 
38 Sia misa' bembe' laki diposuru' 
pengkalossoran, senga'pi tu pemala' 
ditunu pu'pu' kiallo-kiallo, dipasisola 
kande dipemalaran sia dipasisola 
pemala' pantedok. 

39 Tamote tu la miparandanan PUANG, 
ke allo kapuami dipopemala' ditunu 
pu'pu'mi sia dipokande dipemalarammi 
sia dipopemala' pantedokmi sia 
dipopemala' kasalamarammi: senga'pi 
latu pemala' pangallonammi sia pemala' 
tanning penaammi. 

40 Napokadami Musa lako to Israel mintu' 
tu apa mangka Napepasanan PUANG 
lako Musa. 


Pangallonanna baine 


30:1-16 
30 1Ma'kadami tu Musa lako 
pangulunna suku to Israel nakua: 

Inde sia tu kada mangka Napepasanan 
PUANG. 

Take den misa” muane mangallonan 
lako PUANG, ba'tu umpalao sumpa Ia 
umpassan misa’ tanggungan, tae’ na la 
tang umpopembuai tu kada: mintu' tu 
apa sun dipudukna la napopembua. 

3 Apa iake den misa' baine mangallonan 
lako PUANG sia umpassan misa' 
tanggungan lan banuanna ambe'na, 
tonna mangurapa, 

4sia narangimo ambe'na tu 
pangallonanna sia iatu tanggungan 
napassan, apa napa'loko-lokoi ambe'na 
tu baine iato, manassa iatu mintu' 
pangallonanna la dadi sia mintu' 
tanggungan napassan la dadi. 

“Jake tang napasituru'i ambe'na, tonna 
rangii, manassa tae' na la dadi tu mintu' 
pangallonan sia mintu' tanggungan 
napassan, la Napagarri' PUANG tu 
iannato, belanna tang napasituru' 
ambe'na. 

“Take to kemuane, anna tontong 
bangsia umpassan pangallonanna 
ba'tu tanggunganna, tu naallu', tu tae" 
natangnga' meloi, 

7 anna rangi muanena, apa napa'loko- 
lokoi bang tonna rangimi, manassa 

la dadi tu pangallonanna sia mintu' 
tanggungan napassan la dadi duka. 

8 Apa iatonna rangimi muanena sia tang 
hnapasituru', anna dampai tu pangallonan 
natanggung sia iatu tanggungan 
napassan, tu tang natangnga' melo: la 
Napagarri' PUANG tu iannato. 

9 Apa iatu pangallonanna baine balu 
ba'tu baine mangka ditantang, iatu 
mintu' tanggungan napassan, la dadi 
lako kalena. 

10 Sia iake mangallonanni lan banuanna 
muanena ba'tu umpalao sumpa la 
umpassan misa" tanggungan, 

11 sia narangi muanena, apa napa'loko- 
lokoi bang sia tae” nama'kada kumua 
tang napasituru', manassa la dadi mintu’ 
pangallonanna sia mintu' tanggungan tu 
napassan la dadi. 

12 Apa iake nadampa tonganni muanena, 
ke narangii manassa tae" misa' apa tu 
tassu' dio pudukna, tu pangallonanna sia 
iatu tanggunganna la dadi: nadampamo 
muanena, sia la Napagarri' PUANG tu 
iannato. 


KADIBILANGAN 30.13-31.2 171 


13 Mintu' pangallonan sia mintu’ 
tanggungan napalaoan sumpa la 
umpamadiong kalena, ma'din la 
napadadi muanena sia ma'din la 
nadampa muanena. 

14 Take napa'loko-lokoi muanena 
kiallo-kiallo, manassa napadadi tu 
mintu' pangallonanna ba'tu tanggungan 
napassan: napadadi, belanna napa'loko- 
lokoi, ke narangimi. 

15 Apa iake nadampa tonganni, tonna 
rangimi, manassa la natanggung tu 
kakadakeanna. 

16 ]amote tu mintu’ aluk dipondok, tu 
Napepasanan PUANG lako Musa diona 
kakuasanna misa' muane lako bainena 
sia kakuasanna misa' ambe' lako anakna 
baine, ke mangurapi, tu torro lan 
banuanna ambe'na. 


Pa'pabala'na lako to Midian 


31:1-24 
3 1 1 Ma'kadami tu PUANG lako Musa, 
Nakua: 
2 Alammi bala' tu to Israel lako to Midian; 
mumane sisarak angin dipudukmu sule 
lako nene' to dolomu. 

3Ma'kadami tu Musa lako bangsa iato 
nakua: Suai tu muane pira sakka' la lao 
parari, la ullaoi Midian, anna pogau'i tu 
pa'pabala'Na PUANG lako Midian. 

4Lan mai simisa' suku dio mai mintu' 
suku to Israel la musua sangsa'bu tau 
lao parari. 

> Susimoto dirampun dio mai tongkonan 
to Israel sisangsa'bu muane, ke simisa'o 
suku, iamotu sangpulo dua sa'bu tu to 
sakka' lao parari. 

6 Nasuami Musa tu tau iato lao parari, 
sangsa'bu, ke misa'oi suku, tau iato 
sisola Pinehas, anakna to minaa Eleazar, 
lao parari, umbaa pareanan maindan 
sia tarompe' dipannoni la umpa'bengan 
tanda. 

7 Laomi parari ullaoi Midian, susitu 
mangka Napepasanan PUANG lako Musa, 
anna patei tu mintu' muane. 

8Senga' iatu to napatei, sia ia duka tu 
datunna Midian napatei: iamotu Ewi, 
Rekem, Zur, Hur na Reba, limai tu datu 
Midian: sia napatei duka pa'dang tu 
Bileam, anakna Beor. 

9 Sia narampa to Israel tu bainena to 
Midian, sia anakna; sia mintu’ patuoanna 

sia mintu' apanna sia mintu' iananna 
nalo'do'i nasang. 

10 Mintu' tu mai kotana, tu nanii 
ma'tondok sia mintu’ tu to” tendana 
naballa nasang api. 

11 Namane unnalai tu mintu' pangrampa 
sia mintu' tau sia patuoan tu dirampa, 
12 anna baai tu to dirampa, sia 
pangrampa sia barang apa dirampa 
lako Musa sia to minaa Eleazar sia 
kasirampunan to Israel tama to' tenda, 
lako padangna Moab dio biring Yordan, 
sitingoan Yerikho. 

13 Malemi tu Musa sola to minaa Eleazar 
sia mintu' pangulunna kasirampunan 
umpessitammui lako salianna to" tenda. 
14 Re'dekmi tu kasengkeanna Musa 
lako pangulunna surodadu, iamotu 
kamandangna to sisangsa'bu sia 
kamandangna to sisaratu', tu sule dio 
mai kasirarian. 

15 Anna ma'kada tu Musa lako tau iato 
nakua: Ma'apari mipatuopi tu mintu' 
baine? 

16 Manassa iamote tu napobannang to 
Israel unturu' pa'patudunna Bileam, 
anna tang maruru' lako PUANG tu diona 
umpenombai Peor, naurungan rampo 

tu kamandasan dio lu kasirampunanNa 
PUANG. 

17 Tamoto pateimi tu mintu’ muane 

dio lu pia sia ia duka tu mintu' baine 

tu mangkamo sangampa' muane Ia 
mipatei. 

18 Apa jatu mintu' pia dio lu baine, 

tu tae'pa nasangampa' muane, la 
mipatuoan kalemi. 

19 Nakamu te torrokomi dio salianna to” 
tenda pitung allo, minda-mindakomi tu 
umpatei misa' tau, sia minda-mindakomi 
ungkaka'i tu to dipatei, sipatu la 
napamasero tu kalena dio mai sala ke 
allo ma'pentallun sia ke allo ma'pempitu, 
la kalemi la iatu to mirampa. 

20 Sia mintu' pakean sia mintu' pareanan 
balulang sia mintu' panggaraga bulu 
bembe' sia mintu' pareanan kayu la 
dipamasero nasang dio mai maruttakna. 
21 Ma'kadami tu to minaa Eleazar lako 
mintu' surodadu, tu malemo parari, 
nakua: Inde sia tu atoran sukaran aluk, 
tu mangka Napepasanan PUANG lako 
Musa, iamotu: 

22 Bulaan manna sia salaka, tambaga, 
bassi, tima pute sia tima lotong, 


KADIBILANGAN 31.23-29 175 


23 mintu' tu apa ma'din disa'po, Ia 
dipatama to' api, anna masero: 

moi susito, la dipamasero duka uai 
ma'pamasero, sia mintu' tu apa tae" 
nama'din disa'po, la dipatama to” uai. 

24 Sia iake allo ma'pempitu, la mibusukki 
tu pakeammi, ammi masero, mimane 
ma'din tama to' tenda. 


Diona pangrampa lan kasirarian 


31:25-54 


25 Ma'kadami tu PUANG lako Musa, 
Nakua: 

26 Pamanassai tu bilanganna apa 
dirampa, iamotu tau sia jatu patuoan 
dirampa, iko sia to minaa Eleazar sia 
pangulu kasirampunan, 

27 Sia la mitaa dua tu pangrampa, 
sangtaan lako to sitangke pa'buno, tu 
to lao parari, sia sangtaan lako mintu' 
kasirampunan. 

28 Sia la mudurukan PUANG tu pa'duruk 
dio mai surodadu, tu lao parari, iamotu 
misa”, ke silima ratu'oi tau, la sapi la 
keledai la domba, susi dukato. 

29 Tatu iannato la muala dio mai 
sangsese, tu dipamanassan to parari, 

ammu sorongi lako to minaa Eleazar la 
dipopa'duruk lako PUANG. 

30 Apa iatu sangtaanna tu dipamanassan 
to Israel, la muala misa’ tu to dirampa, 
ke silimangpulooi tau, la sapi la keledai 
la domba, dio mai mintu' patuoan, la susi 
dukato, sia la musorong lako to Lewi, tu 
ungkaritutui kemaNa PUANG. 

31 Napogau'mi Musa sola to minaa 
Eleazar, susi tu mangka Napepasanan 
PUANG lako Musa. 

32 Tatu pangrampa, tu torronapa, tu apa 
dirampa, tu narampa to parari, annan 
ratu'na pitungpulo Ilima sa'bu domba, 
33 Sia pitungpulo ndua sa'bu sapi, 

34 Sia annan pulona mmisa sa'bu keledai, 
35 sia tau, iamotu mai baine, tu tang 
sangampa'pa muane, den tallungpulo 
ndua sa'bu budanna. 

36 Tatu sangsesena, tu taana to lao 
parari, den talluratu' tallungpulo mpitu 
sa'bu limaratu' domba budanna. 

37 Sia iatu pa'duruk lako PUANG iamotu 
annan ratu' pitungpulo Ilima domba. 

38 Anna sapi tallungpulo nnannan 
sa'bunna, na iatu didurukan PUANG 
pitungpulo. 

39 Tatu keledai den tallungpulo sa'bunna 
Ilimaratu': na iatu didurukan PUANG 
annan pulona mmisa. 

40 Na jatu tau sangpulo annan sa'bu: na 
latu didurukan PUANG tallungpulo ndua. 
41 Nasorongmi Musa tu pa'duruk, tu 
didurukan PUANG, lako to minaa Eleazar, 
susitu mangka Napepasanan PUANG 
lako Musa. 

42 Na jatu sangsesena, dipamanassammo 
to Israel, tu nasarakki Musa dio mai to 
lao parari, 

43 jamotu sangsesena dipamanassan 
kasirampunan, den talluratu' 
ntallungpulo mpitu sa'bu Ilimaratu' 
domba. 

44 Na tallungpulo nnannan sa'bunna tu 
sapi. 

45 Na tallungpulo sa'bunna Ilimaratu' 
keledai, 

46 ha sangpulo annan sa'bunna tu tau. 
47 Naalami Musa dio mai sangsesena, 

tu dipamanassan to Israel, misa' tu 

to dirampa, ke silimangpulooi, la tau 

la patuoan, nasorongi lako to Lewi, tu 
ungkaritutui KemaNa PUANG, susitu 
mangka Napepasanan PUANG lako Musa. 

48 Undinnato mengkareke'mi lako 

Musa tu mintu' pangulunna tu to 
sisangtuntunan, iamotu kamandangna to 
sangsa'bu sia kamandangna to saratu’, 
nama'kada lako nakua: 

49 Tatu taummi mangkamo unnia'i tu 
bilanganna to parari, tu kiparenta, na 
tau iato tae’ misa" pa'de. 

50 Kami te kibaa tu pamengan 
dipennoloan lako PUANG, pantankanni 
ungkabu'tui tu ianan bulaan, iamotu 
gallang lentek, komba, sissin peca', baba' 
sia manikata, la umpadenan kadiseroian 
kasalan penaanta dio oloNa PUANG. 

51 Natarimami Musa sola to minaa 
Eleazar to bulaan dio mai tau iato, 
iamotu mintu’ pareanan pa'tampa. 

52 Na iatu mintu’ bulaan dio mai pa'duruk, 
tu naduruk dio mai kamandangna to 
sisangsa'bu sia to sisaratu', tu 
dipennoloan lako PUANG, iamotu 
sangpulo annan sa'bunna mpituratu' 
Ilimangpulo sikele'. 

53 Mintu' to parari pantan unnalammo 
kalena pangrampa. 

54 Natarimami Musa sola to minaa Eleazar 
tu mintu' bulaan dio mai kamandangna 
to sangsa'bu sia to saratu’, anna baai 

lako Tenda Kasitammuan, napotanda 
pengkilalan to Israel dio oloNa PUANG. 


Iatu padang sambalinna lu 
Yordan, dipamanassammo 
to Ruben sia to Gad 


32:1-42 

3 2 1 Tatu to Ruben buda tu patuoanna 

ha iatu to Gad mandu pole' buda, 
sia natiro tu padang nalili' Yaezer sia dio 
Gilead, iamo padang melo nanii patuoan. 
2Saemi tu to Gad sia to Ruben, 
anna ma'kada lako Musa sia lako to 
minaa Eleazar sia lako pangulunna 
kasirampunan, kumua: 
3]atu Atarot, Dibon, Yaezer, Nimra, 
Hesbon, Eleale, Sebam, Nebo na Beon, 
4#jamotu padang Natalo PUANG dio 
tingayona kasirampunan to Israel, 
padang iato melo nanii patuoan, sia iate 
taummi buda tu patuoanna. 
> Ma kada pole'omi tu tau nakua: lake 
naalakan penaammi, eloranni te padang 
late dikamasean taummi napomana'i: da 
misuakan ullambanni Yordan. 
6 Apa ma'kada tu Musa lako to Gad sola 
tu Ruben, nakua: Sipaturaka tu mai 


KADIBILANGAN 32.7-13 180 


siulu'mi la lao parari, anna kamu la torro 
indete? 

7 Ma'apari mipamanokai tu penaanna to 
Israel la lamban lian lu lako padang tu 
Nakamaseanni PUANG? 

8Susi duka tu gau'na tu ambe'mi 
tongku suai dio mai Kadesh-Barnea la 
umparessai tu tondok. 

Tatu tau iato mai la rokko lombok Eskol, 
anna tiroi tu tondok sia napamanoka tu 
penaanna to Israel, naurunganni noka 
male lako padang tu Nakamaseanni 
PUANG lako. 

10 Re'dekmi tu kasengkeanNa PUANG 
tonna allo iato, anNa umpalao sumpa, 
Nakua: 

11 Manassa tongan, iatu muane ke'de' 
dio mai Mesir, randuk dio mai duangpulo 
taunna ba'tu la'bi tae' na la untiro 
tondok, tu mangka Kuallu' umpalao 
sumpa lako Abraham, Ishak na Yakub, 
belanna tae’ namaruru' unturu'Na'. 

12 Sangadinna Kaleb, anakna Yefune, to 
Kenas, na Yosua, anakna Nun, belanna 
tau iate maruru' unturu' PUANG. 

13 Tamoto nadukku tu kasengkeanNa 
PUANG lako to Israel, Naurunganni 
umpasalamba salaoi dio padang 

pangallaran patangpulo taunna, sae 
lako puranna tu mintu' osso' umpogau' 
kadake dio pentiroNa PUANG. 
14Tonganna ke'de'mokomi totemo 
ussonda ambe'mi, pada budanna tu 
muane kasalan, la umpasalangngan- 
langnganna kare'dekanNa PUANG lako 
to Israel. 

15 Take miboko'i tu Puang, manassa 

la Napatorropa masai lan padang 
pangallaran sia kamu tu la umparampoi 
kamandasan te mintu' bangsa. 

16 Apa saemi mengkareke' nama'kada, 
nakua: Moraikanni umpabendan bontong 
domba la nanii patuoangki sia kota la 
nanii anakki, 

17 apa nakami kalenamora la ma'pasakka' 
angki madomi' dio tingayona to Israel, 
sae lako kisolan tu tau iato lako to' 
inanna. Lan attu iato iatu mai anakki 

la umpa'tondokki tu kota ditambakuku 
iato, kumua da nalaoi pa'tondokan. 

18 Tae' kila sule lako to' banuangki, ke 
tae'pi napantan tu to Israel unnappa' taa 
mana'na. 

19 Belanna iatu kami tae' kila unnappa' 
taa mana’ sambalinna lu Yordan sia lili’ 
rampe lakona, ke iami kipotaa mana' 

tu rampe matallona Yordan, tu dio 
kadellekan allo. 

20 Ma'kadami tu Musa lako nakua: Iammi 
pogau'mi te, ke ma'pasakka'komi la 
parari dio oloNa PUANG, 

21 Sia mintu'komi tu ma'pasakka'mo dio 
oloNa PUANG, la ullamban Yordan sae 
lako Naula'ina Puang dio mai oloNa tu 
ualinNa, 

22 haurungan iatu tondok ditalo dio 
oloNa PUANG, ammi mane sule, attu 
iato lessu'mo tu passanammi dio oloNa 
PUANG sia dio tingayona to Israel, sia 
iate tondok la mipoapamo dio oloNa 
PUANG. 

23 Apa iake tae'i mipogau'i susito, 
manassa kasalangkomi lako PUANG, sia 
la miissan, kumua iatu kasalammi la sule 
langan botto ulummi. 

24 Pabendanangkomi kota anakmi sia 
bontong patuoammi, sia pogau'i tu apa 
mangka mipokada. 

25 Ma'kadami tu to Gad sia to Ruben lako 
Musa nakua: La napogau'mo taummi 
susitu napepasanan puangku. 

26 Tatu anakki sia baineki, apangki sia 
mintu' patuoangki la torro dio lan kotana 
Gilead. 

27 Apa iatu taummi la lamban dio oloNa 
PUANG la lao parari, iamotu pantan 
sakka'mo la parari, susitu napokada 
puangku. 

28 Attu iato napasanmi Musa diona tau 
iato lako to minaa Eleazar sia lako Yosua, 
anakna Nun, sia lako pangulunna rapu 
sukunna to Israel, 

29 Sia ma'kada tu Musa lako nakua: Iake 
solakomi to Gad sia to Ruben ullamban 
Yordan la parari dio oloNa PUANG, 
iamotu pantan to sakka'mo la parari, sia 
iake ditalomi tu tondok dio tingayomi, 
manassa la miben tau iato tu tondok 
Gilead napotondok. 

30 Apa iake tae'i milamban sola tu to 
sakka' parari, manassa tau iato la 
ma'tondok misisolan lan tondok Kanaan. 
31 Mebalimi tu to Gad sia to Ruben 
nakua: Apa tu mangka Napokada PUANG 
lako taummi, manassa la kipogau'. 

32 Kami kalena la sakka' lamban lako 
tondok Kanaan dio oloNa PUANG, apa 
latu taa mana'ki la sambalinna lu Yordan. 
33 Attu iato napa'benganmi Musa lako to 
Gad sia to Ruben sia lako sangsesena 
suku Manasye, anakna Yusuf, tu 
parentana Sihon, datu to Amori, sia 

parentana Og, datu Basan, sia nataa tu 
tondok situru' tu mintu' kota lan mintu' 
lili'na, iamotu mai kotana tondok tiku 
lao. 

34 Tatu to Gad umbangun Dibon, Atarot, 
Aroer, 

35 Atarot-Syofan, Yaezer, Yogbeha, 

36 Bet-Nimra na Bet-Haran: sia kota 
ditambakuku sia bontong domba. 

37 Sia iatu to Ruben umbangun Hesbon, 
Eleale na Kiryataim, 

38 Nebo, Baal-Meon, Musabot-Syem 

na Sibma. Nasangaimi tu mai kota, 
nabangun. 

39 Na iatu anakna Makhir, anakna 
Manasye, male lako Gilead anna taloi, 
sia naula'i tu to Amori, ma'tondok dio. 
40 Napa'benganmi Musa tu Gilead lako 
Makhir, anakna Manasye, anna nanii 
ma tondok. 

41 Na Yair, anakna Manasye, male lako 
anna taloi tu tondokna tau iato, anna 
sangai tondokna Yair. 

42 Malemi tu Nobah, nataloi tu Kenat 
sola mintu’ lil'na, nasangaimi sikona 
sanganna Nobah. 

Pa'pakilala umpatiroangki' 
kalingkan lan padang pangallaran 


33:1-49 

33 lInde sia tu inan kapelayoanna 

to Israel, tonna ke'de'mo lan 
mai tondok Mesir situru' tuntunan 
surodadunna, panglalananna Musa sola 
Harun. 
2 Belanna nasura' Musa tu kalingkanna 
tau iato dio mai inan kapelayoanna sae 
lako inan kapelayoanna pole'o, situru' 
parentaNa PUANG: inde sia tu inan 
kapelayoanna lan kalingkanna: 
3Ke'de'mi tu tau iato dio mai 
Rameses tonna bulan bunga'na, 
allo ma'pessangpulo limanna bulan 
bunga’; iamotu sangallo lendu'na na allo 
Pa'pasa natassu' tu to Israel tete dio lima 
makuasa dio pentirona mintu' to Mesir, 
4tonna marassan tu to Mesir ullamun 
mintu' to Nasanggang PUANG, iamotu 
mai anak pa'bunga'na, belanna PUANG 
umparampoi ukungan tu mai deatanna. 
5 Ke'de'mi tu to Israel dio mai Rameses, 
nama'tenda dio Sukot. 

6 Nake'de' dio mai Sukot, nama'tenda dio 
Etam, dio randan padang pangallaran. 

7 Ke'de'mi dio mai Etam anna sule lako 
Pi-Hahirot, tu sitingoan Baal-Zefon, anna 
ma'tenda sitingoan Migdol. 

8 Nake'de' dio mai Pi-Hahirot, anna male 
ullamban tasik lako padang pangallaran: 
anna male tu tau iato lan kalingkan 
tallung allo ullendu'i padang pangallaran, 
anna ma'tenda dio Mara. 

9 Nake'de' dio mai Mara, nasae lako 
Elim: dio Elim nanii tu sangpulo dua 
kalimbuang sia kayu koroma pitungpulo, 
anna ma'tenda dio. 

10 Ke'de' dio mai Elim ma'tenda dio 
randananna tasik Teberau. 

11 Nake'de' dio mai tasik Teberau, anna 
ma'tenda dio padang pangallaran Sin. 

12 Nake'de' dio mai padang pangallaran 
Sin, anna ma'tenda dio Dofka. 

13 Nake'de' dio mai Dofka, anna ma'tenda 
dio Alus. 

14 Nake'de' dio mai Alus, anna ma'tenda 
dio Rafidim, tu inan tang nanii bangsa 
iato unniru' uai. 

15 Nake'de' dio mai Rafidim, anna 

ma tenda lan padang pangallaran Sinai. 

16 Nake'de' dio mai padang pangallaran 
Sinai, anna ma'tenda dio Kibrot-Taawa. 
17 Nake'de' dio mai Kibrot-Taawa, anna 
ma'tenda dio Hazerot. 

18 Nake'de' dio mai Hazerot, anna 
ma'tenda dio Ritma. 

19 Nake'de' dio mai Ritma, anna ma'tenda 
dio Rimon-Peros. 

20 Nake'de' dio mai Rimon-Peros, anna 
ma'tenda dio Libna. 

21 Nake'de' dio mai Libna, anna ma'tenda 
dio Risa. 

22 Nake'de' dio mai Risa, anna ma'tenda 
dio Kehelata. 

23 Nake'de' dio mai Kehelata, anna 
ma'tenda dio Har-Syafer. 

24 Nake'de' dio mai Har-Syafer, anna 
ma'tenda dio Harada. 

25 Nake'de' dio mai Harada, anna 
ma'tenda dio Makhelot. 

26 Nake'de' dio mai Makhelot, anna 
ma'tenda dio Tahat. 

27 Nake'de' dio mai Tahat, anna ma'tenda 
dio Tarah. 

28 Nake'de' dio mai Tarah, anna ma'tenda 
dio Mitka. 

29 Nake'de' dio mai Mitka, anna ma'tenda 
dio Hasmona. 

30 Nake'de' dio mai Hasmona, anna 
ma'tenda dio Moserot. 

31 Nake'de' dio mai Moserot, anna 

ma tenda dio Bene-Yaakan. 

32 Nake'de' dio mai Bene-Yaakan, anna 
ma'tenda dio Hor-Gidgad. 

33 Nake'de' dio mai Hor-Gidgad, anna 
ma'tenda dio Yotbata. 

34 Nake'de' dio mai Yotbata, anna 

ma tenda dio Abrona. 

35 Nake'de' dio mai Abrona, anna 
ma'tenda dio Ezion-Geber. 

36 Nake'de' dio mai Ezion-Geber, anna 
ma tenda dio padang pangallaran Zin, 
iamotu Kadesh. 

37 Nake'de' dio mai Kadesh, anna 
ma'tenda dio buntu Hor, dio 
passaparanna tondok Edom. 

38 Attu iato kendekmi tu to minaa Harun 
langngan buntu Hor unturu' parentaNa 
PUANG anna mate dao, tonna taun 
ma'patangpulona to Israel tassu' dio 
mai tondok Mesir, lan bulan ma'pellima, 
tonna bunga'na bulan iato. 

39 Tatu Harun saratu'mo duangpulo ntallu 
taunna, tonna mate dao buntu Hor. 

40 Attu iato narangimi to Kanaan, iamotu 
datu Arad, tu umpa'tondokki Padang 

lo'na lu lan tondok Kanaan, kumua Ia 
rampomo tu to Israel. 

41 Ke'de' pole'omi tu tau iato mai dao mai 
buntu Hor, anna ma'tenda dio Zalmona. 
42 Ke'de'mi dio mai Zalmona, anna 

ma tenda dio Funon. 

43 Ke'de'mi dio mai Funon, anna 
ma'tenda dio Obot. 

44 Ke'de'mi dio mai Obot, anna ma'tenda 
dio Abarim, tu tondok daun lauanmo lan 
lili'na Moab. 

4> Ke'de'mi dio mai padang daun 
lauanmo, anna ma'tenda dio Dibon-Gad. 
46 Ke'de'mi dio mai Dibon-Gad, anna 

ma tenda dio Almon-Diblataim. 

47 Ke'de'mi dio mai Almon-Diblataim, 
anna ma'tenda lan ma'buntunna Abarim 
sitingoan Nebo. 

48 Ke'de'mi dio mai ma'buntunna Abarim, 
anna ma'tenda dio pa'padanganna Moab 
dio biring Yordan sambalinna lu Yerikho. 
49 Ma'tendami sipeupu' biring Yordan 
randuk dio mai Bet-Yesimot sae lako 
Abel-Sitim dio pa'padanganna Moab. 

Diona tondok Kanaan 
diala dipotaa mana' 


33:50-56 


50 Ma'kadami tu PUANG lako Musa lan 
pa'padanganna Moab dio biring Yordan 
sambalinna lu Yerikho, nakua: 

31 Ma'kadako lako to Israel sia kuanni 
kumua: Take ullambanmokomi Yordan 
ma'palulako tondok Kanaan, 

52 manassa la miula'i tu mintu’ to 
ma'tondok dio tingayomi sia la 
misanggang tu mintu' panggaraga 
dipa'na tu dipa'deatai, sia ia duka 

tu mintu' rapang-rapang dipodeata 
dipati'no'na la misanggang sia mintu' 
inan madaona la misabu'i. 

53[a miala tu tondok iato ammi poapai, 
sia minii ma'tondok, belanna mangkamo 
Kupa'bengan lako kalemi la mipotaa. 
34 Na tondok iato pada la mipamanassa 
situru' pa'loterei tu mipotaa mana" 
unturu' pa'rapuammi, iamotu ianna 
pa'rapuan makamban la mipakapua 

tu taa mana'na, ianna pa'rapuan 

tang makamban la mipasidi' tu taa 
mana'na. Iatu apa dipamanassan tau 

iato tete dio pa'loterei, manassa pada 
la napoapamo: situru' tu suku nene'mi 
pada la mipamanassammo tu taa 
mana'na. 

55 Apa iake tae'i miula'i tu to ma'tondok 
dio tingayomi, la susito duri lan matammi 
sia la susi apa patossok dio la'pekmi, 
anna pakario-riokomi lan tondok, tu 
minii ma'tondok. 

56 Manassa la Kupogaurangkomi, susitu 
mangka Kutangnga' la umpogau'i lako 
tau iato. 


Passaparanna tondok Kanaan 


34:1-12 

34 1 Ma'kadami tu PUANG lako Musa 

Nakua: 
2 Mesuako lako to Israel sia ma'kadako 
lako kumua: Iake rampomokomi tama 
tondok Kanaan, iamote tu tondok la 
mipotaa mana’, iamotu tondok Kanaan 
situru' passaparanna. 
3 Tatu tampak rampe lo'na lu la randuk 
dio mai padang pangallaran Zin sipeupu' 
Edom sia passaparanna padangmi rampe 
lo'na lu la randuk dio mai tampak tasik 
Ma'sin rampe matallo. 

4Anna tibangko tu passaparanna randuk 
dio mai rampe lo'na lu ma'palulako sapa' 
Tetek buku, tarru' lako Zin sia iatu 
tampakna la rampe sau' Kadesh-Barnea, 
natarru" lako Hazar-Adar sia tarru’ lako 
Azmon. 

> Na passaparan dio mai Azmon la 
tibangko lu lako salu'-salu' Mesir, na iatu 
tampakna la rampo lako tasik. 

6 Sia jatu passaparan padangmi dio 
rampe matampu' iamotu tasik kapua sia 
biring tasik: iamote tu passaparammi dio 
rampe matampu'.. 

7Inde sia tu passaparan padangmi 
rampe daanna lu, iamotu randuk dio mai 
tasik kapua la mipamanassa tu gorri'na 
lu lako buntu Hor. 

8 Dio mai buntu Hor la mipamanassa tu 
gorri'na sae lako lalan lu lako Hamat, na 
iatu tampak passaparanna la dio Zedad. 
9 La tarru’ tu passaparan lako Zifron, na 
iatu tampakna la dio Hazar-Enan, iamote 
tu passaparan padangmi rampe daanna 
lu. 

10 Na jatu passaparan dio rampe matallo 
la mipamanassa tu anggenna randuk dio 
mai Hazar-Enan lu lako Sefam. 

11 Na dio mai Sefam, iatu passaparanna 
la lu rokko Ribla, rampe matallona Ain: 
namane passaparan iato lu rokko sia 
sipeupu' tasik Kineret dio rampe matallo. 
12 Napassaparan iato lu rokko Yordan 
sia iatu tampakna iamotu tasik Masin, 
iamote tu anggenna padangmi situru' 
passaparanna tiku lao 


Kaditaanna tondok Kanaan 


34:13-29 


13Mepasanmi tu Musa lako to Israel 
nakua: Iamote tu tondok la pantan 
mipamanassa tu taa mana'na tete dio 
pa'loterei, tu Napepasanammo PUANG. 
14 Belanna iatu suku Ruben sia iatu suku 
Gad mangkamo untarima taa mana'na 
situru' rapunna, susi duka tu sangsese 
suku Manasye mangkamo untarima taa 
mana'na. 

15 Da'dua ssangsese tu suku mangkamo 
untarima taa mana'na sambalinna lu 
Yordan sitingoan Yerikho lan rampe 
matallo, dio kadellekan allo. 

16 Ma'kadami tu PUANG lako Musa 
Nakua: 

17/Inde sia tu sanganna tu to la 
umpamanassangko tu tondok la dipotaa 
mana, iamotu to minaa Eleazar na 
Yosua, anakna Nun. 

18 Sia la miala simisa' arung dio mai 
simisa'-misa' suku, kumua natau iato 
umpamanassai tu tondok la dipotaa 
mana’. 

19Inde sia tu sanganna tu tau 

iato, iamotu Kaleb, anakna Yefune, 
umpamanassanni tu suku Yehuda, 

20 Samuel, anakna Amihud, 
umpamanassanni, tu suku to Simeon. 

21 Elidad, anakna Kislon, 
umpamanassanni tu suku Benyamin. 

22 Buki, anakna Yogli, iamotu misa’ 
arung, umpamanassanni tu suku to Dan. 
23 Tatu bati'na Yusuf, Haniel, anakna Efod, 
iamotu misa’ arung, umpamanassanni tu 
suku to Manasye, 

24 ha Kemuel, anakna Siftan, iamotu 
misa’ arung, umpamanassanni tu suku 
to Efraim; 

25 Elisafan, anakna Parnah, iamotu misa’ 
arung, umpamanassanni tu suku to 
Zebulon. 

26 Paltiel, anakna Azan, iamotu misa' 
arung, umpamanassanni tu suku to 
Isakhar: 

27 Ahihud, anakna Selomi, iamotu misa’ 
arung, umpamanassanni tu suku to 
Asyer. 

28 Pedael, anakna Amihud, iamotu misa' 
arung, umpamanassanni tu suku to 
Naftali. 

29 Tamote tu mintu' to Napasan PUANG Ia 
umpamanassanni tu taa mana'na mintu' 
to Israel lan tondok Kanaan. 


Kotana to Lewi 


35:1-8 

3 5 1 Ma'kadami tu PUANG lako Musa 

dio padang Moab sikandappi' 
Yordan sitingoan Yerikho, Nakua: 
2 Pasanni tu to Israel, nasorongi dio mai 
taa mana'na tu ba'tu pira-pira kota la 
napa'tondokki to Lewi; sia la misorong 
duka tu padang kariuan untikui kota lako 
to Lewi. 
3 Na iatu kota iato la napa'tondokki tau 
iato sia iatu padang kariuanna la nanii 
umpatuo patuoanna sia apanna sia 
mintu' olo'-olo'na. 

“Tatu padang kariuanna kota iato tu 

la misorongan to Lewi, iatu lua'na 
sangsa'bu siku dio mai benteng tembo” 
lako salian tiku lao. 

> Ammi suka'i dio salianna kota 
duangsa'bu siku dio rampe matallo sia 
duangsa'bu siku lo” rampe lo'na lu sia 
duangsa'bu siku dio rampe matampu' 
sia duangsa'bu siku daa rampe daanna 
lu: na iatu kota lan tangnga-tangngana: 
iamote tu la napopadang kariuan tau 
iato dio salianna kota iato. 

61atu mai kota la misorongan to Lewi, 
annan tu kota pentilindungan, tu la 
mipamanassa anna nii tu to papatean 
mallai lako, na senga'pa iatu patangpulo 
ndua kota la misoronganni. 

7 Mintu' tu kota la misorongan to Lewi 
den patangpulo ngkarua sola tu mai 
padang kariuanna. 

8 Tatu mintu’ kota la misorongan dio 
mai taana to Israel, dio mai tu suku 
unnampui buda kota, la miala buda, sia 
dio mai tu suku unnampui kota tang pira, 
la miala tang pira; pantan suku sitinaya 
taa mana'na, tu dipamanassan tau iato, 
la nasorong tu kotana lako to Lewi. 

Diona kota pentilindungan 


35:9-34 
9 Ma'kadami tu PUANG lako Musa Nakua: 
10 Ma'kadako lako to Israel sia kuanni 
kumua: Iake ullambanmokomi Yordan 
lako tondok Kanaan, 
11 ja mipilei tu ba'tu pira-pira kota, tu 
la mipokota pentilindungan, anna nii 
to papatean mallai lako, tu to tang 
unnangga'i umpatei tau. 
12 Nakota iato la mipoinan pentirerungan 
dio mai to la unnala puli, kumua 
da namate tu to papatean, ke 
tae'pi nabendan diparessa dio olona 
kasirampunan. 
13 Tatu mai kota la mipamanassa, annan 
tu la mipokota pentilindungan. 
14Tallu tu kota la mipamanassa 
sambalinna lu Yordan, na tallu kota tu 
la mipamanassa lan tondok Kanaan: la 
dipokota pentilindungan nasang to. 
15 Tatu annan kota la napoinan 
pentirerungan to Israel sia to sae sia 
to mentiruran dio lu kamu, tu la nanii 
tau iato pantan mallai lako, tu to tang 
naangga'i umpatei tau. 

16 Apa iake nalonga'i oongan bassi, 
naurunganni mate, iamoto tu to 
papatean, to papatean iato manassa la 
dipatei. 

17 Sia iake natumbui batu, anna 
pobannangi tu misa' tau mate, anna 
mate, iamoto tu to papatean, to 
papatean iato manassa la dipatei. 

18 Ba'tu ke nasambakki oongan kayu, 
anna pobannangi tu misa" tau mate, 
anna mate, iamoto tu to papatean, to 
papatean iato manassa la dipatei. 

19 Tatu to unnalanni puli la umpatei tu to 
papatean iato; iake naappa'i napatei. 
20 Take nakabiri'i anna tossokki ba'tu 
naangga'i ulleba'i, anna mate, 

21 ba'tu jake siualii anna tappele'i, anna 
mate, iatu to papatean iato manassa la 
dipatei, belanna iamo misa" to papatean, 
iatu to unnalanni puli, la umpatei tu to 
papatean iato, ke nakabu'tui. 

22 Apa iake tae'i nasiuali, anna simpolo 
untossokki, ba'tu tae" naangga'i ulleba'i 
ba'tu apa-apa, 

23 ha'tu tae” natiroi anna paruai batu, 
napobannangi tu misa' tau mate, 
anna mate, moi natang siuali sia tae' 
nadakaranni kadake, 

24 manassa iatu kasirampunan la 
umpaolai salu tu to papatean anna to 
unnalanni puli situru' atoran iate, 

25 ha jatu kasirampunan Ia ullendokanni 
tu to papatean dio mai limanna 

to mangala puli, anna eloranni 
kasirampunan sule lako kota 
pentilindungan, tu mangka nanii 

mallai lako. Anna torro dio sae lako 
matena tu tominaa kapua, tu ditokko 
minna' maindan. 

26 Apa iake nalendu'i to papatean sidi' 
tu passaparanna kota pentilindungan tu 
nanii mallai lako, 

27 anna appa'i to mangala puli dio salian 
lili'na kota pentilindungan, anna patei 
to mangala puli tu to papatean, tang la 
dipa'tuntunnimo to'doan rara. 

28 Belanna sipatu la torro lan kota 
pentilindungan sae lako matena tominaa 
kapua: ianna matemo tu tominaa kapua 
ma'dinmo sule tu to papatean lako 
padang pa'tondokanna. 

29 Tamote tu atoran dipondok la mipeolai 
misiosso'i lan mintu’ pa tondokammi. 

30 Minda-minda tu umpatei misa” tau, 

la dipatei situru' tu napamanassanni 

to sa'bi, apa iake misa'ri to sa'bi tang 

silasapa tu kasa'bianna la nanii umpatei 
tu tau iato. 

31 Tatu sunga'na to papatean da mialai 
tu doi' pela'bakna, apa manassa ia la 
dipatei. 

32 Da duka mitarima doi' pela'bakna 
belanna misa' to mallai lako kota 
pentilindunganna, anna ma'din sule 
umpa'tondokki tondokna, ke tae'pi 
namate tu to minaa. 

33 Susimoto da” mipakasarembanganni 
tu tondok minii ma'tondok, belanna iatu 
rara umpakasarembangan tondok, sia 
tae” nama'din dipadenan kadiseroian 
kasalan tu tondok diona rara tu 
dipatibollo lan tondok iato, sangadinna 
tete dio rarana to mangkamo umpatibollo 
rara iato. 

34 Tamoto da mipamarutakki tu tondok, 
minii torro, tu Kunii ma'tondok lan, 
belanna Akumo, tu PUANG, ma'tondok 
dio lu to Israel. 

Atoran diona rampanan kapa'na 
baine ma'taa mana' 


36:1-13 

36 1 Tatu pangulunna rapu pa'rapuan 

bati'na Gilead, anakna Makhir, 
anakna Manasye, dio mai pa'rapuan 
bati'na Yusuf sae mengkareke' 
nama'kada dio olona Musa sia iatu mai 
arung, iamotu pangulu rapunna to Israel, 
nakua: 
2 Napepasanammo PUANG lako puangku, 
kumua la nasorongmo tu tondok tete 
dio pa'loterei lako to Israel la napotaa 
mana' sia Napepasanammo PUANG lako 
puangku la umbenni taa mana'na siulu'ki 
Zelafehad lako anakna baine. 
3Take napobainei misa” tau dio mai 
anakna suku senga'na to Israel, 
manassa iatu taa mana'na la diala dio 
mai taa mana'na nene' to doloki, anna 
dipangrangnganan lako taa mana'na 
suku iato, tu dipasangbilangammo, 
apa la diala dio mai taa mana, tu 
dipamanassangkan tete dio pa'loterei. 
“Take taun Yobelnami to Israel, manassa 
iatu taa mana'na dipangrangnganammo 

lako taa mana'na suku, tu 
dipasangbilangammo, sia iatu taa 
mana'na dialamo dio mai taa mana'na 
suku nene' to doloki. 

5 Attu iato napepasanammi Musa lako to 
Israel situru' tu Napa'parentan PUANG 
nakua: Tonganmo tu kadanna suku 
bati'na Yusuf. 

SInde sia tu kada, tu Napepasanan 
PUANG diona anakna baine Zelafehad 
Nakua: Tau iato ma'din napobaine 
minda-minda umporai, podo ke 
umpomuanei to lan pa'rapuan sukunna 
ambe'na. 

7 Belanna iatu misa” taa mana'na to 
Israel tae' na la lele dio mai misa” suku 
lako senga'na, apa iatu to Israel la 
pantan manda' bang umpoapai tu taa 
mana'na suku nene' to dolona. 

8 Tamoto anna mintu’ pia baine, tu 
unnappa'mo taa mana' dio lu suku to 
Israel, sipatu la napobaine misa' tau dio 
mai pa'rapuan sukunna ambe'na, kumua 
anna pantan tu to Israel umpomana' taa 
mana'na nene' to dolona. 

9 Belanna iatu taa mana' tae' na Ia lele 
dio mai misa' suku lako senga'na, apa 

iatu to Israel la pantan manda" bang 
umpoapa taa mana'na. 

10 Susitu mangka Napepasanan PUANG 
lako Musa, susimoto tu napogau' anakna 
baine Zelafehad. 

11 Na iatu Mahla, Tirza, Hogla, Milka 
na Noa, anakna baine Zelafehad 
napobainemo anakna pa'amberanna. 

12 Napobainemo to dio mai pa'rapuan 
bati'na Manasye, anakna Yusuf, 
naurunganni iatu taa mana'na mari'pi 
napoapa pa'rapuan sukunna ambe'na. 
13 Tgmote tu pepasan sia atoran, tu 
mangka Napepasanan PUANG nalopian 
Musa lako to Israel, dio padang Moab 
sikandappi' Yordan tu sitingoan Yerikho. 


PA'TOLE 


Pengkilalanna Musa diona 
tu apa mangka dadi 


1:1-3:29 

1 Inde sia tu kada mangka napokada 

Musa lako mintu' to Israel sambalinna 
lu Yordan, lan padang pangallaran, dio 
Araba-Yordan, tu sitingoan Suf, dio 
alla'na Paran na Tofel, Laban, Hazerot 
sia Di-Zahab. 
2latu lalan dio mai Horeb lu lako 
ma'buntunna Seir sae lako Kadesh- 
Barnea, kalingkan sangpulo misa 
allona. 
3Lan taun ma'patangpulo tonna bulan 
ma'pessangpulo misa lan allo bunga'na 
bulan iato, ma'kadami tu Musa lako 
to Israel susi tu mintu' Napepasanan 
PUANG lako kalena diona tau iato mai, 
4tonna mangkamo untaloi tu Sihon, datu 
to Amori, tu ma'tondok dio Hesbon, sia 
Og, datunna Basan, tu ma'tondok dio 
Astarot, dio Edrei. 

> Na sambalinna lu Yordan, lan 

padang Moab randukmi tu Musa 
umpa'peissananni tu Sukaran aluk iate 
sia ma'kada nakua: 

“Tatu PUANG, Kapenombanta, 
ma'kadamo lako kaleta dio Horeb, 
Nakua: Silasamo masainna to minii torro 
inde te sikandappi' buntu iate. 

7 Ke'de'mokomi ammi male ma'palulako 
ma'buntunna to Amori sia lako tu to 
nasikandappiran, lan Araba-Yordan, 

dao Ma'buntunna, diong, Padang 
Mengkadiongna, dio Padang lo'na lu sia 
dio biring tasik, - tondok to Kanaan, sia 
lako Libanon sae lako salu kapua, iamotu 
salu Efrat. 

8 Manassa la Kusorongangkomi tu tondok 
iato, tamamokomi, ammi alai tu tondok, 
tu Naallu'mo PUANG umpalao sumpa 
lako nene' to dolomi, Abraham, Ishak 
na Yakub, kumua la Naben lako tau iato 
sola bati'na. 

Tonna attu iato angku ma'kada 

lako kalemi, kumua : tae’ kubelai 
misa-misa umpassan tanggungan la 
ungkaduttu'komi. 

10 Tatu PUANG, Kapenombammi 
umpamakambanmokomi, sia manassa 

totemo makambanmokomi susito 
bintoen dao langi’. 

11 Narangngannimira PUANG, 
Kapenombanna nene’ to dolomi, 
pessangsa'bu pada bilangammi totemo 
sia Napamasakkemorokomi, susitu 
Naallu' lako kalemi. 

12 Umbara kukua naaku manna ma'din 
umpassanni tu kamasussammi, tu 
passanammi sia iatu kara-karami? 

13 Pamanassami dio mai sukummi tu to 
kinaa, to matarru' sia to paissan, angku 
tappui dadi pangulummi. 

14 Mebalimokomi, ammi ma'kada mikua: 
Melo to, tu mipa'petimbangan. 

15 Tamoto angku tambai tu pangulunna 
sukummi, iamotu to kinaa sia to paissan, 
angku tappui dadi pangulummi, iamotu 
kamandangna to sangsa'bu, to saratu', 
to limangpulo sia to sangpulo, sia 
mantari'na sukummi. 

16 Sia attu iato kupepasanan lako to 
ma'paolai salummi, kumua: Tananni 
meloi talinga te kara-kara nasialla'i 
siulu'mi sia ra'ta' maloloi tu kara-kara 
nasialla'i patomali, ba'tu iatu siulu'na 
ba'tu to sae misisolan. 

17 an pa'paolaian salu da mipelindo 
tau, la pada miperangii tu to bongko 
ba'tu to la'bi' moi misa' tau da 
mikataku'i, belanna iatu pa'paolaian 
salu Kapenomban umpoissanni. Iatu 
kara-kara magasa lako kalemi, la mibaa 
lako kaleku, angku perangii. 

18 Attu iato kupepasanan lako kalemi tu 
mintu’ apa sipatu la mipogau'. 

19 Attu iato anta ke'de' dio mai Horeb 
sia talendu'i tu padang pangallaran 
malona' sia metakuran, tu mangka 
mitiro, ma'palulako padang ma'buntunna 
to Amori, susitu mangka Napepasanan 
PUANG, Kapenombanta, lako kaleta, 
anta rampo lako Kadesh-Barnea. 

20 Pakalan ma'kadamo' lako kalemi 
kukua: Rampomokomi lako padang 
ma'buntunna to Amori, tu la Nabenki' 
PUANG, Kapenombanta. 

21 Manassa PUANG, Kapenombammu, 
ussorongi te tondok iate lako 

kalemu, ke'de'moko, ammu alai, 
susitu Napokadammoko PUANG, 
Kapenombanna nene’ to dolomu, da 
mumataku' sia da mutiramban. 

22 Attu iato mengkareke' nasangkomi 
lako kaleku ammi ma'kada kumua: Melo 

ke tasuai ba'tu pira-pira tau dolo, la 
umparessangki' tu tondok iato sia la 
umpaissanniki' tu lalan sipatu taola sia 
iatu mai kota la tarampoi. 

23 Tatu iannate melo dio pentiroku. 
Iamoto kupilei sangpulo dua tau dio mai 
sukummi, simisa' tau ke misa'oi suku. 
24 Ke'de'mi tu tau iato, natuka' langngan 
ma'buntunna, narampo rokko lombok 
Eskol, anna paressai. 

25 Naala dukami tu bua kayunna 
tondok iato, nabangki'. Naparampoan 
dukaki' kareba dio mai, sia ma'kada 
nakua: latu tondok la Nabenki' PUANG, 
Kapenombanta, melo. 

26 Apa manokakomi male lako, sia mibali 
tu parentaNa PUANG, Kape-nombammi. 
27 Ma'paropo'komi lan tendami sia 
ma'kada kumua: Belanna Nakabiri'ki' 
PUANG, iamoto Nasolangki' lan mai 
tondok Mesir anNa sorongki' tama 
kuasanna to Amori sia Nasanggangki'. 
28 Umbara la takua kendek langngan? 
Napabonnongmo siulu'ta tu penaanta 
nakua: latu tau dio mandu kapua sia 
malangka' na kita, iatu mai kota kapua 
sia ditambakuku malangka' langngan 
langi', sia tatiro duka dio tu to Enak. 

29 Ma'kadana' lako kalemi kukua: Da 
mima'parondo sia da mikataku'i tu tau 
iato. 

30 Tatu PUANG, Kapenombammi, tu 
undoloangkomi, Ia la umparariangkomi 
situru' tu mintu' apa mangka 
Napogaurangkomi dio pentiromi 

lan Mesir, 

31 sia lan padang pangallaran, tu 

minii untiroi, umba Nakua tu PUANG, 
Kapenombammi, ussompokomi, susitu 
tau ussompo anakna, dio mintu' lalan 
miolai, sae lako saemi inde te. 

32 Apa moi susito tu kadangku, 

tae” duka mipatonganni tu PUANG, 
Kapenombammi, 

33 tu undoloangkomi dio lu lalan 

la undakarangkomi inan, tu minii 
ma'tenda: ke bongi lan to' api la 
umpatiroangkomi tu lalan umba sipatu 
miola, sia ke allo lan to' gaun. 

34 Tatonna rangimi PUANG tu kadammi, 
Sengkemi, anNa umpalao sumpa Nakua: 
35Manassa moi misa' te bati' kadake 
late tae" na la untiroi tu tondok melo, 
tu umpalaoNa' sumpa umpokadai la 
ungkamaseanni nene' to dolomi, 

36 sangadi iatu Kaleb, anakna Yefune: 
manassa tau iato la untiroi, ondongpi 
lako kalena la Kunii ussorongi tu tondok 
iato, tu nalesemo, sia lako anakna, 
belanna kalebumo penaanna unturu' 
PUANG. 

37 Ia duka tu aku Nasengkeimo' PUANG 
belanna kamu, anna ma'kada Nakua: 
Iko duka tae' mula tama dio. 

38 Tatu Yosua, anakna Nun, tu tontong 
umpengkaolaiko, la rampo dio, 
pamatoto'i belanna iamo la umpogau'i 
tu mintu'nato, anna ketaa mana' tu to 
Israel. 

39 Tatu anakmi tu bitti'pa, tu mipokada 
a'ganna, kumua la dipopangrampa, - 
sia iatu mintu' anakmi muane, tu tang 
untandaipa melo sia kadake, manassa la 
rampo dio, ondongpi lako kalena la Kunii 
ussorongi sia la napoapamo. 

40 Apa iatu kamu, balikkomi la ke'de' 
lako padang pangallaran, ma'palulako 
tasik Teberau. 

41 Attu iato mebalikomi sia ma'kadakomi 
lako kaleku, kumua: Kasalammokan 
umbali PUANG. La ke'de'mokan parari 
situru' tu mintu' Napepasanan PUANG, 
Kapenombangki, lako kaleki. Pantankomi 

untakin pa'bunomi, belanna misanga 
maraa tu ungkendekki ma'buntunna. 
42 Apa ma'kadami tu PUANG lako kaleku 
Nakua: Pokadanni tau iato kumua: Da 
mike'de' parari, belanna tae' Kula dio lu 
kalemi, kumua da natalokomi ualimmi. 
43 Sia ma'kadana' lako kalemi, apa tae" 
miperangii, sangadi pabali-balikomi 
umbali parentaNa PUANG; matampo 
penggaurammi sia kendekkomi langngan 
ma'buntunna. 
44 Pakalan tassu'mi tu mintu' to Amori, 
tu umpa'tondokki ma'buntunna, 
umpessitammuikomi, anna ula'komi 
susito enoan, sia natalokomi dio Seir sae 
lako Horma. 
45 Attu iato sulemokomi tumangi” dio 
oloNa PUANG, apa tae’ Naperangiikomi 
PUANG sia tae" Natanannikomi talinga. 
46 Tamoto mitorro masai dio Kadesh; 
ba'tu sangapa-apa allona minii torro dio. 

l Undinnato tibalikmoki' anta 

ke'de' lako padang pangallaran, 
ma'palulako tasik Teberau, susitu 
Napokada PUANG lako kaleku: ba'tu 
sangapa-apa allona tanii ullilingi tu 
ma'buntunna Seir. 

2 Pakalan ma'kadami tu PUANG lako 
kaleku, Nakua: 

3 Ganna'mo to tu minii ullilingi te 
ma'buntunna, la tibalikkomi ma'pa- 
lurekke. 

4Pasanni tu bangsa iate, kumua: Totemo 
malekomi ullendu'i tu lili” tondokna 
siulu'mi, bati'na Esau, tu umpa'tondokki 
Seir: manassa la nakataku'komi tau 
iato; kanandaikomi kalemi. 

> Da mirosoi, belanna iatu padangna tae’ 
Kula umbenkomi moi sangpellesean, 
belanna Kubenmo Esau tu ma'buntunna 
Seir la napoapa. 

“Tatu kande la mialli lako tau iato mai 
mimane ungkandei: ia duka tu uai la 
miiru' la mialli lako. 

7 Belanna iatu PUANG, Kapenombammi, 
umpamasakkemoko lan mintu' 
pengkarangammu. Natandaimo 

tu kalingkammu ullendu'i padang 
pangallaran kapua iate, lan te 
patangpulomo taunna Nanii PUANG, 
Kapenombammu urrondongki, moi misa' 
apa tae' mukakurangan. 

8 Tamoto tatarru' male, anta toyang 

dio mai siulu'ta, tu bati'na Esau, tu 
umpa'tondokki Seir, tassu' dio mai 

Araba-Yordan, iamotu dio mai Elat sia 
Ezion-Geber. Tamane tibalik ma'palulako 
padang pangallaran Moab. 

9 Attu iato ma'kadami tu PUANG lako 
kaleku, Nakua: Da mupamasussai tu to 
Moab sia da murosoi la sirari, belanna 
iatu padangna tae' Kula umbenko 
mupoapa, belanna mangkamo Kuben Ar 
lako bati'na Lot, anna poapai. 

l0. Tatu to Emim iamo umpa'tondokki 
dolona tu tondok iato, misa” bangsa 
kapua sia marapuan, malangka' susito 
Enak. 

11 Ta duka tu tau iato disanga to Refaim, 
susito Enak, apa nasangai to Moab tu 
tau iato to Emim. 

12 Sia dio Seir napa'tondokki to Hori 
dolona, apa naalamo bati'na Esau 

tu lilina napoapai sia naula'i anna 
sanggangi sia napa'tondokki tu inanna, 
susitu napogau' to Israel diona tondok, 
tu Napa'benganmo PUANG lako kalena la 
napoapa. 

13 Ke'de'mokomi totemo ammi lambanni 
tu salu'-salu' Zered. Attu iato take'de' 
ullamban salu'-salu' Zered. 

14 Tatu attu tanii ma'lingka dio mai 
Kadesh-Barnea sae lako ullambanni 

salu'-salu' Zered, den tallungpulo 
ngkarua taunna — sae lako pura mate 
mintu' te bati' iate, iamotu mintu' 
surodadu dio to' tenda, susitu PUANG 
mangka umpalao sumpa lako kalena. 

15 Ondongpi limanNa duka PUANG 
mangka ullaoi la ussabui' lan mai to' 
tenda sae lako pura mate. 

16 JTatonna matemo tu mintu’ surodadu 
dio mai bangsa iato, 

17 ma'kadami tu PUANG lako kaleku, 
Nakua: 

18 Totemo la maleko unnupu' lili'na Moab, 
iamotu Ar, 

19 ammu rampo sikandappi' to Amon: da 
mupamasussai tau iato sia da murosoi, 
belanna jatu tondokna to Amon, moi 
sangbidang tae' Kula umbenko, belanna 
Kusorongmo lako bati'na Lot la napoapa. 
20 Ta duka te tondok iate disanga tondok 
to Refaim, tu nanii ma'tondok to Refaim 
dolona, apa nasangai to Amon tu tau 
iato to Zamzumim, 

21 misa' bangsa kapua sia marapuan, 
malangka' susito Enak, apa Naula'mo 
PUANG sia Nasanggang tu tau iato, 
naurungan naalamo to Amon tu lili'na 

napoapai, anna ma'tondok dio ussondai 
tu tau iato; 

22 susitu mangka Napogau' Puang lako 
bati'na Esau, tu umpa'tondokki Seir. 
Mangka Naula'i sia Nasanggang Puang tu 
to Hori dio tingayona tau iato, naurungan 
naalamo bati'na Esau tu lili' na napoapai, 
anna ma'tondok dio ussondai tu tau iato 
sae lako allo iate. 

23 Tatu to Kaftor, tu sae dio mai Kaftor, 
ussanggangmo to Awi, tu ma'kampong 
sae lako Gaza, anna ma'tondok dio 
ussondai tu tau iato. 

24 Ke'de'mokomi ammi male ullamban 
salu'-salu' Arnon. Manassa Kusorong 

tu Sihon, datunna Hesbon, to Amori, 
sia tondokna tama kuasammu, la 
muparanduk unnalai sia urrosoi la sirari. 
25 Allo iate Kuparandukki umparampoi 
katirambanan sia kamatakuran tu 
mintu' bangsa nasambo langi, anna 
kataku'komi, naurungan ma'parondo 
sia ma'pagu'gu' ungkataku'komi, ke 
narangimi tu kareba diona kamu. 

26 Mangkato kusua tu sumbungan 
puduk dio mai padang pangallaran 
Kedemot lako Sihon, datunna Hesbon, 
umparampo kada marampa', kumua: 

27 Eloranna' ullendu'i tondokmi: la 
unturu' bangna' batatta, tang sepang 
kanan ba'tu kairi. 

28 Tatu kande la kikande la mibalukan 
lako kaleki sia iatu uai la kiiru' la 
mibenkan kialli: eloranna' ma'lingka 
ullendu'i tondokmi, 

29 susitu bati'na Esau, tu umpa'tondokki 
Seir, unneloranna' sia iatu to Moab tu 
umpa tondokki Ar - sae lako kulambanna 
tu Yordan lako tondok, tu la Nabenkan 
PUANG, Kapenombangki. 

30 Apa iatu Sihon, datunna Hesbon, tae' 
naelorangkan ullendu' lili' na, belanna 
PUANG, Kapenombammu umpamakarra'i 
tu penaanna sia umpabattuk ba'tengna, 
kumua anNa sorongi tama kuasammu, 
susitu a'ganna totemo. 

31 Ma'kadami tu PUANG lako kaleku, 
Nakua: Manassa la Kuparanduk 
ussorongi tu Sihon sola tondokna lako 
kalemu: la muparanduk untaloi tu 
tondokna, ammu alai mupoapa. 

32 Tassu'mi umpessitammuiki', la ia la to 
budanna, la sirari dio Yahas. 

33 Apa iatu PUANG, Kapenombanta, 
ussorongi lako kaleta, taurungan untaloi 
sola tu mai anakna sia mintu' bangsana. 

34 Attu iato taalamo tu mintu' kotana, 
anta sabu'i mintu' kota, la muane, la 
baine, la pia: moi misa" tae" tapalussu'. 
35 Sangadinna iatu patuoanna tarampan 
kaleta, susi duka tu pangrampa lan mai 
kota, tu mangka taala. 
36 Randuk dio mai Aroer, dio biringna 
salu'-salu' Arnon, sia kota diong lombok, 
sae lako Gilead, moi misa’ tae" kota tu 
tang la takulle untaloi. Iatu PUANG, 
Kapenombanta, Nasorong nasangmo 
lako kaleta tu mintu'nato. 
37Ta manna tang mureke' tu tondok 
to Amon, sae lako mintu' biringna 
salu'-salu' Yabok, ba'tu lako mintu' 
kota dao ma'buntunna, ba'tu lako misa" 
inan, tu Nanii PUANG, Kapenombanta, 
unggagaiki'. 

1 Undinnato tibalikmiki', anta ke'de' 

ma'palulako Basan. Iatu Og, datunna 
Basan, tassu’ umpessitammuiki, la ia la 
latu mai to budanna, la parari dio Edrei. 
2 Apa ma'kada tu PUANG lako kaleku 
Nakua: Da mukataku'i, belanna Ia 
Kusorong sola mintu' to budanna sia 
tondokna tama kuasammu, ammu 
pogau'i lako kalena susitu mugauran 

Sihon, datu to Amori, tu umpa'tondokki 
Hesbon. 

3 Nasorong dukami PUANG, 
Kapenombanta, tu Og, datunna 

Basan, sia mintu' to budanna tama 
kuasanta, anta talo nasangi, naurungan 
moi misa" tau tae'mo tapalussu'. 

4 Attu iato tatalomi tu mintu' kotana: moi 
misa” kota tae'mo tang la taala, annan 
pulona kota tu taala, iamotu mintu' lili'na 
Argob, kaparentanna Og lan Basan. 

> Mintu'na kota iate ditambakuku 
nasang sia ma'benteng tembo' 

madao sia ma'babangan disalliranni: 
tang dibilangpa tu mai kota tae’ 
naditambakuku. 

6 Tasabu'i to kota iato, susitu tapogau' 
lako Sihon, datu Hesbon: tasabu'i tu 
mintu' kota, la muane la baine la pia. 

7 Apa iatu mintu' patuoan sia pangrampa 
lan mai kota tarampan kaleta. 

8 Susimoto tanii unnalai dio mai datunna 
to Amori sola duai tu tondok sambalinna 
lu Yordan, randuk dio mai salu'-salu' 
Arnon sae lako buntu Hermon 

2— jatu to Sidon ussangai Siryon tu 
Hermon sia to Amori ussangai Senir- 

10 jamotu mintu’ kota dao rante 
membuntunna, na ia duka tu mintu' 
Gilead sia mintu' Basan sae lako Salkha 
sia Edrei, iamotu kota lan kaparentanna 
Og dio Basan. 

11 Ta manna tu Og, datu Basan, tu to 
Refaim tampakna torro, manassa iatu 
mammaranna mammaran bassi: inang 
den dio Raba to Amon. Iatu kalandona 
kasera siku na iatu kalua'na a'pa' siku 
situru' suka' siku biasa. 

12 Tondok iate taalamo tapoapa tonna 
attu iato: randuk dio mai Aroer, tu dio 
biring salu'-salu' Arnon, sola sangsesena 
ma'buntunna Gilead, sia iatu mai kotana 
kusorong lako to Ruben sia lako to Gad. 
13 Na iatu Gilead torronapa sola mintu' 
lili'na Basan, kaparentanna Og, kusorong 
lako sangsesena suku Manasye, iamotu 
mintu’ lili'na Argob. - Iate mintu’ Basan 
disangai tondok to Refaim.- 

14 Tatu Yair bati'na Manasye, unnala 
mintu’ lil na Argob sae lako lili'na to 
Gesur sia to Maakha, nasangai tu 
iannate, iamotu Basan, napasikona 
sanganna, iamotu kampongna Hawot- 
Yair, sae lako allo iate. 

15 Tatu Makhir kusorongan Gilead. 

16Jatu to Ruben sia to Gad kuben 
sangtaanna Gilead, tu indena mai sae 
lako salu'-salu' Arnon, iamotu tangngana 
salu'-salu' iato sola ma'biringna, sia 
sambalinna lu sae lako salu'-salu' Yabok, 
iamo passaparanna to Amon: 

17 namane Araba-Yordan sia Yordan sola 
lili'na randuk dio mai Kineret sae lako 
tasik Araba, iamotu tasik Ma'sin, dio 
garonto' mennaa'na Pisga ma'palulako 
rampe matallo. 

18 Attu iato mepasanmo' lako kalemi 
kumua: Iatu PUANG, Kapenombammi, 
umbenkomi te tondok, la miala mipoapa: 
moi susito la undoloan dukakomi siulu'mi 
to Israel, ma'pa'buno lamban lian, 
iamotu mintu’ muane sakka’ parari. 

19 Sangadi iatu bainemi, anakmi sia 
patuoammi - kuissan, kumua buda 
patuoan miampui - ma'din torro lan 
kota, tu kubenmokomi, 

20 Sae lako Nakamasei PUANG karapasan 
tu siulu'mi susi kamu, sia ia duka unnalai 
tu tondok napoapai, tu la Napa'bengan 
PUANG, Kapenombammi, lako kalena, 
sambalinna lu Yordan: mimane ma'din 
pantan sule lako tondok mipotaa, tu 
kubenmokomi. 

21Na jatu Yosua kupasan attu iato, 
kumua: Matammu kalena untiroi te 
mintu' apa mangka Napogau' PUANG, 
Kapenombammi, lako te da'dua datu; 
susi dukato la Napogau' PUANG lako 
mintu' kaparentan, tu munii male. 
22Da mumataku', belanna 

PUANG, Kapenombammi, Iamotu 
umparariangkomi. 

23 Attu ia dukato mengkamoyamo' lako 
PUANG, kukua: 

240 Puangku PUANG, Kamumo 
umparandukki umpatiroanni te taumMi 
tu kapasareonganamMi sia Kuasa 
matoto'Mi: belanna umbara deata, tu 
den dao langi' ba'tu dao kapadanganna 
tu umbelai umpogau' penggauran 
matoto' susito, susitu Mipogau'? 

25 Eloranna' lamban, angku tiroi tu 
tondok melo, tu sambalinna lu Yordan, 
tu padang buntu ballo sia Libanon. 

26 Apa Nasengkeimo' PUANG belanna 
kamu sia tae" Naperangiina'. Ma'kadami 
tu PUANG lako kaleku Nakua: 
Silasamokoto, damo mupokada pole'i tu 
iannate lako Kaleku. 

27 Kendekmoko langngan bottona Pisga, 
ammu pata'pa matammu ma'palulako 

rampe matampu', ma'palurekke, sia 
ma'palusau' sia ma'palulako rampe 
matallo, sia tiroi tiku lao, belanna iate 
Yordan tae' mula ullambanni. 

28 Apa iatu parentamu pokadanni Yosua, 
pamatoto'i sia pabatta'i, belanna iamo 
la undoloanni te bangsa lamban lian sia 
la napaketaa mana' lako bangsa iato te 
tondok, tu la mutiro. 

29 Tatonna attu iato torromoki' diong 
lombok sitingoan Bet-Peor. 


Musa umpakilalai tu to Israel 
ungkaritutui Sukaran 
alukNa Puang Matua 


4:1-40 

4 lTotemo, e to Israel, perangii 

te aluk dipondok sia atoran tu 
kuadarangkomi, kumua ammi turu'i, 
ammi tuo sia male tama tondok sia 
mipoapai, tu la Nabenkomi PUANG, 
Kapenombanna nene' to dolomi. 
2 Da mirangnganni tu apa kupepasanan 
lako kalemi sia da mipasosso'i, 
ammi karitutui tu pepasanNa 
PUANG, Kapenombammi, tu 
kupapassanangkomi. 

3Matammi kalenamo untiroi apa 

tu mangka Napogau' PUANG diona 
Baal-Peor, umba Nakua tu PUANG, 
Kapenombammi, ussanggangi dio mai 
bilangammi tu mintu' muane menturu' 
umpenombai Baal-Peor. 

4 Apa iatu kamu, tu maruru'pa lako 
PUANG, Kapenombammi, tuopa sola 
nasang sae lako allo iate. 

> Manassa mangkamokomi kuada'i tu 
aluk dipondok sia atoran, susitu mangka 
Napasan PUANG, Kapenombangku, lako 
kaleku, kumua ammi pogau'i susito lan 
tondok, tu la miala, mipoapai. 

6 Karitutui tonganni, belanna iamo 
garonto' kakinaammi sia patiro 
penaammi dio pentirona mintu’ 
bangsa, tu la ma'kada, ke narangii 

tu mintu'na te aluk dipondok, nakua: 
Tonganna te bangsa kapua iate iamoto 
sangpetayanan kinaa unnampui tangnga' 
melo. 

7 Belanna bangsa kapua umbara tu 
den deatanna mengkareke' lako kalena 
susito, susi PUANG, Kapenombanta, 
batu pempiran-pirangki' metamba lako 
Kalena? 

8 Sia bangsa kapua umbara, tu 
unnampui aluk dipondok sia atoran susi 
malambu'na mintu' sukaran aluk iate, tu 
kupa'perangian lako kalemi totemo? 

9 Apa la mukanandai tongan sia la 
mukatangkinni, da mukalupai tu apa 
mangka mutiro, sia da napa'de lan 
penaammu, tempon tuomu; paissanni tu 
mai anakmu sia iatu mai bati'mu, 

10 kumua iatu allo munii bendan dio 
oloNa PUANG Kapenombammu, dio 
Horeb, tonna ma'kada tu PUANG lako 
kaleku, Nakua: TambanNa' sae sirampun 
tu mai bangsa, la Kupaissanni tu 
kadangKu, kumua napelada'i tu tau iato 
ungkataku'Na' lan mintu' allo, tu nanii 
tuo dao kuli'na padang sia anna ada'i tu 
mai anakna. 

11 Sia mengkareke'komi ammi bendan 
diong garonto' buntu, tonna ma'lana-lana 
apinna tu buntu langngan tangngana 
langi” — tonna kapu'i kamalillinan, gaun 
sia kapittukan. 

12 Attu iato ma'kadami tu PUANG lako 
kaleku, lan mai tangnga to' api: den oni 
gamara mirangi, apa iatu pa'kaleanNa 
tae' mitiroi, sangadi misa' gamara. 

13 Sia napaissannikomi basse tu 
Napepasanan lako kalemi ungkaritutui, 
iamotu Sangpulo Kada. AnNa sura'i dao 
da'dua papan batu. 

14 Attu iato Napepasanan PUANG lako 
kaleku, kumua la kuada'ikomi tu aluk 
dipondok sia mintu' atoran, tu sipatu 
mipogau' lan tondok, tu minii male 
unnalai la mipoapa. 

15 Tamoto kanandai tongankomi kalemi - 
belanna tae' mitiro misa' pa'kalean tonna 
allo, Nanii PUANG ma'kada lako kalemi 
dao Horeb lan mai tangnga to' api 

16da mipogau' kadake, belanna 
unggaragangkomi kalemi misa' rapang- 
rapang dipodeata dipa' merrupa misa' 
deata, iamotu rapang-rapangna a'gan 
muane ba'tu baine: 

17 misa” rapang-rapangna sala umbanna 
misa" olo'-olo' dao kulina padang: sia 
misa" rapang-rapangna sala umbanna 
misa" olo'-olo' kepani', tu mettia’ dao lu 
langi’; 

18 sia misa’ rapang-rapangna sala 
umbanna misa’ olo'-olo', tu menono' 
dao kapadanganna, sia misa" rapang- 
rapangna sala umbanna bale, tu diong 
to” uai diongna lu lino. 

19 Sia da duka mumentingara langngan 
langi” sia mentiro langngan mata 

allo sia bulan na bintoen, iamotu 
mintu' ma'dandan maritik dao langi' 

sia da nanaranko la umpenombai 

sia umpengkaolai, tu Nataai PUANG, 
Kapenombammu, lako mintu' bangsa 
nasambo langi'- 

20 apa iatu kamu Naalamokomi PUANG 
sia Nasolangkomi tassu' lan mai dapo' 
bassi, iamotu Mesir, ammi dadi taunNa, 
susitu a'gammi te allo iate. 

21 Apa nasengkeina' PUANG belanna 
kamu, anNa umpalao sumpa, kumua 
tae" kula ullambanni Yordan sia tae' kula 
tama tondok ballo, tu la Nakamaseangko 
PUANG, Kapenombammu, ammu potaa 
manai. 

22 Belanna la matena' lan tondok iate, 
sia tae' kula ullambanni Yordan, apa iatu 
kamu la milamban sia la miala mipoapai 
tu tondok ballo iato. 

23 Kanandai tu kalemi, da mikalupai tu 
basseNa PUANG, Kapenombammi, tu 
mitanan sola, ammi garagai tu rapang- 
rapang dipodeata, merrupa misa' apa, 
tu Napa'gagai PUANG, Kapenombammu, 
lako kalemu. 

24 Belanna iatu PUANG, Kapenombammu, 
susito misa” api ma'pamampu' sia 
Kapenomban noka ditimba oloNa. 

25 Take kianakmoko ba'tu membati' sia 
tontongkomi lan tu tondok, ammi pogau' 
kadake unggaragai rapang-rapang 
dipodeata, moi anna umba duka nakua 
rupanna sia mipogau' tu apa kadake 
dio pentiroNa PUANG, Kapenombammi, 
ammi pamapa'dikki tu penaanNa- 

26 allo iate kualamo tu langi' sia padang 
la ussa'biikomi diona kasalammi, 
kumua manassa la madomi'komi tallan 
lan tondok, tu la miala mipoapa, ke 
mangkamokomi ullamban Yordan, tae' 
mimasai tuo lan tondok iato, sangadinna 
manassa la disanggangikomi. 

27 La Napatisambo'-sambo'komi PUANG 
dio lu mintu' sangpetayanan, ammi 
torromora tang pira dio lu bangsa, tu la 
Nanii umpali'komi PUANG. 

28 Attu iato la mipenombai tu deata 

dio: tu panggaraga to lino, kayu sola 
batu, tu tang patiro, tae' naparangi, tae' 
nakumande sia tae' namanguduk. 

29 Ammu daka'i dio tu PUANG, 
Kapenombammi, ammu kabu'tui, 

ke kalebu tonganni penaammu sia 
deatammu male undaka'l. 

30 Take masussako narampoi te mintu' 
apa iate lan attu la sae, manassa 

la mengkatoba'ko lako PUANG, 
Kapenombammu, ammu perangii. 

31 Belanna iatu PUANG, Kapenombammu, 
iamo Kapenomban, masokan, tae' 
Natampeko sia tae' Nasanggangko sia 
tae' Nakalupai tu basseNa sola nene' 

to dolomu, tu Natananan sola Napalaoi 
sumpa. 

32 Belanna pekutananni tu allo lendu'mo, 
tu attu dolo na iko, temponna Puang 
Matua umpadadi tolino dao kuli'na 
padang, sia mekutanako dio mai randan 
langi” sae lako randan langi’, ba'tu la 
denni dadi misa' apa susi kapuanna te 
ba'tu dirangi misa' apa susite. 

33 Denmoraka misa' bangsa urrangi 
gamara Kapenomban tu ma'kada lan mai 
tangnga to' api, susitu mangka murangi 
sia tontongpa tuo tu bangsa iato? 

34 Ba'tu denmoraka misa' deata untobai 
sae la unnalan kalena misa' bangsa 

dio mai tangngana bangsa senga’, 

tete dio kadipandasan, tete dio tanda 
kalle-kallean sia tanda mangnga sia 

kasirarian, tete dio lima mawatang sia 
takia’ tie'te' sia tete dio penggauran 
ma'patiramban, susitu Napogau'mo 
PUANG Kapenombammi, te mintu'na te 
lan Mesir belanna kamu dio pentiromu. 
35 Mangkamoko dipakitan, ammu issanni, 
kumua iatu PUANG Iamo Kapenomban, 
tae" naden senga'na sangadinna Ia 
manna. 

36 Dao mai langi” Napa'perangian 

tu gamaranNa lako kalemu, la 
umpakilalako, sia Napatiroangko tu 
api kapuaNa dao kuli'na padang sia 
murangimo tu kadanNa lan mai to' api. 
37 Belanna Nakamasei tu nene' to 
dolomu sia Napilei tu bati'na, anNa Ia 
kalena ussolangko lan mai Mesir tete dio 
kamatotoran kapuaNa, 

38 Ja urrambai dio tingayomu tu mai 
bangsa tu kapua sia kuasa na kalemu, 
sia la ussolangko tama tondokna sia 

la Nabenko mupotaa mana'i, susitu 
a'gammu te allo iate. 

39 Totemo la mutandai sia la mupalan 
penaa, kumua iatu PUANG Iamo 
Kapenomban lan langi' dao sia dao 
kulina padang inde to diong, tae’ 
senga'na. 

40Jamoto la mukaritutui tu aluk 
Napondok sia pepasanNa, tu 
kupapassanniko totemo, kumua 
mumalaga -laga' sia iatu mai anakmu 
undinna na iko sia malambe' tu 
sunga'mu lan tondok tu la Nasorong 
PUANG, Kapenombammu, lako kalemu 
sae lakona. 


Dipamanassa tu kota pentilindungan 
sambalinna lu Yordan 


4:41-43 
41 Attu iato napatorro senga'mi Musa 
tu tallu kota sambalinna lu Yordan, dio 
rampe matallo, 
42 kumua na iatu to papatean, tu tang 
naangga'i umpatei solana, tu tang 
untambukanni essun dolona, la mallai 
lako, naurunganni ma'din tuo, ke 
mallaimi lako misa’ kota iato, 
43 jamotu Bezer lan padang pangallaran, 
lan lili'na buntu marante, la nanii mallai 
to Ruben, na Ramot lan Gilead, la nanii 
mallai to Gad, na Golan lan Basan, la 
nanii mallai to Manasye. 

Bungkaran kada 
pa'pangada'na Musa 


4:44-49 
44 Inde sia tu Sukaran aluk, tu napokada 
Musa dio tingayona to Israel. 
45Jamote tu apa dipamanassa, aluk 
dipondok sia atoran, tu mangka 
napokada Musa lako to Israel dio 
kalingkanna, tonna tassu' lan mai Mesir, 
46 jamotu sambalinna lu Yordan diong 
lombok sitingoan Bet-Peor, lan tondokna 
Sihon, datu to Amori, tu mangka torro 
dio Hesbon, tu mangka natalo Musa sola 
to Israel dio kalingkanna, tonna tassu' 
lan mai Mesir, 
47 sia naalamo tu tondokna anna poapai, 
susi duka tu tondokna Og, datu Basan, 
iamotu datu to Amori sola duai, tu 
torro sambalinna lu Yordan, dio rampe 
matallo, 
48 jamotu dio mai Aroër, tu dio biring salu 
Arnon sae lako buntu Siryon — iamotu 
Hermon- 
49 sia mintu' rante, tu sambalinna lu 
Yordan dio rampe matallo, sia sae lako 

tasik Araba, diong garonto' mennaa'na 
Pisga. 


Pa'pakilala diona kadibenganna 
Sukaran aluk dao Sinai 


5:1-33 

1 Natambai Musa tu mintu’ to Israel, 

sirampun nama'kada lako nakua: 
Perangii, e to Israel, tu aluk dipondok 
sia atoran, tu kupa'perangian allo iate, 
kumua ammi pelada'i sia mikaritutui. 
2Tatu PUANG, Kapenombanta, 
untananmoki' basse sola dao Horeb. 
3Tangia nene' to dolota tu nasisolan 
PUANG untananni, sangadinna kita, tu 
denpa tuo totemo inde te. 
4 Sitiro lindomokomi sipa'kada PUANG 
dao buntu lan mai tangnga to' api, 
> attu iato bendanna' lan alla'Na 
PUANGna kamu, la umpaissannikomi 
tu kadanNa PUANG, belanna mikataku' 
tu api iato, sia tae' mikendek langngan 
buntu anNa ma'kada, Nakua: 
6 Akumo PUANG, Kapenombammu, tu 
ussolangko sun lan mai tondok Mesir, dio 
mai inan minii dipokaunan. 

7 Da’ naden kapenomban senga’ dio 
oloKu. 

8 Da' mugaraga rapang-rapang dipodeata 
dipa'na tu mai a'gan apa-apa dao langi’, 
ba'tu dao kuli'na padang diong, ba'tu 
diong to' uai, tu diongna lu lino. 

9Da' mutukku umpenombai sia da’ 
mupengkaolai, belanna Akumo, PUANG, 
Kapenombammu, Kapenomban manoka 
ditimba oloNa, tu umpapakkanni 
kakelokanna mintu' ambe' lako 

anakna sia lako osso' ma'pentallunna 
sia ma'penna'pa'na tu mintu'nato 
ungkabiri'Na', 

10 apa umpa'pekitananNa' 
kamasokanangKu lako massa'bu-sa'bu 
tu to ungkamali'Na' sia ungkaritutui 
mintu' pepasanKu. 

11 Da’ musa'bu' punala bangi tu 
sanganNa PUANG, Kapenombammu, 
belanna tae" Nabilang maseroi PUANG 
dio mai kasalan tu to ussa'bu' punala 
bangi tu sanganNa. 

12 Karitutui tu allo katorroan, ammu 
pamadatui, susitu mangkamoko Napasan 
PUANG, Kapenombammu. 

13 Annan allona la munii mengkarang sia 
ungkarangi tu mintu' pengkarangammu, 

14 apa allo ma'pempitu iamo allo 
katorroanNa PUANG, Kapenombammu: 
allo iato da mumengkarang, la iko, la 
anakmu muane, ba'tu anakmu baine, 
ba'tu solamu muane, ba'tu solamu baine, 
ba'tu sapimmu, ba'tu keledaimmu, ba'tu 
iatu mai patuoan senga'mu, la iatu to 
sae, tu torro lan kotamu, kumua anna 
melayo tu solamu muane sia solamu 
baine susi iko. 

15 Belanna la mukilalai, kumua 
mangkamoko kaunan lan tondok Mesir, 
sia mangkamoko Nasolan PUANG, 
Kapenombammu, tassu’ lan mai tete dio 
lima mawatang sia takia’ tie'te”, iamoto 
Napasanko PUANG, Kapenombammu, 
ungkaritutui tu allo katorroan. 

16 Kasiri'i tu ambe'mu sia indo'mu, 
susitu Napepasanammo PUANG, 
Kapenombammu, lako kalemu, anna 
dipamalambe' tu sunga'mu sia malaga'- 
laga'ko lan tondok tu Nakamaseangko 
PUANG, Kapenombammu. 

17 Da” mupapatean. 

18 Da” mupasandak salu lako rampanan 
kapa" 

19 Da” muboko. 

20 Da' musa'bi tang tongan lako 
padammu ma'rupa tau. 

21 Da' mukailui bainena padammu 
ma'rupa tau, da' mukaduangi banuanna 
padammu ma'rupa tau, ba'tu pa'lakna, 
ba'tu solana muane, ba'tu solana baine, 
ba'tu sapinna, ba'tu keledainna, ba'tu 
barang apa-apanna padammu ma'rupa 
tau. 

22 Tamote tu kada mangka Napokada 
PUANG lako mintu' kombongammi 

dao buntu, lan mai tangnga to" api, 
nakapu" gaun sia kapittukan, situang 
gamara kapua, sia tae” misa” apa 
Narangngananni lako. Nasura'i dao 
da'dua papan batu, anNa benna’. 

23 Tagtommi rangimi tu gamara lan 

mai tangngana kamalillinan, sia 

iatu buntu ma'lana-lana apinna, 
mengkareke'mokomi lako kaleku, 
mintu' pangulunna sukummi sia 
pekaamberammi, ammi ma'kada mikua: 
24 Manassa PUANG, Kapenombanta, 
mangkamo umpakitangki' tu 
kamala'biranNa sia kapasareongananNa, 
sia iatu gamaranNa tarangimo lan mai 
tangnga to' api: allo iate kitiromo, 

YA 


kumua iatu Puang Matua sipa'kada misa 
tolino sia tontong siapa tuo tu tau iato. 
25 Apa ma'apai anta la mate totemo? 
Belanna iate api kapua la umballaki', 
iake masaipiki' urrangi gamaranNa 
PUANG, Kapenombanta, manassa la 
mateki'. 

26 Belanna mindaraka tolino tu urrangi 
gamaranNa Kapenomban matontongan 
lan mai tangnga to' api, susite kita, anna 
tontong siapa tuo? 

27 Mengkareke'komi ammi rangii 

tu mintu' apa Napokada PUANG, 
Kapenombanta, ammi parampoangkan 
tu mintu' apa Napokada PUANG, 
Kapenombanta, lako kalemi: ke susito la 
kiperangii sia la kipogau'. 

28 latonna rangimi PUANG tu kadammi, 
tommi ma'kada lako kaleku, Napokadami 
PUANG lako kaleku Nakua: Mangkamo 
Kurangi tu kadanna bangsa iate, tu 
napokada lako kalemu: melo nasang tu 
mintu' apa napokada. 

29 Melo ke tontong siai dio lu tau iato 
mai tu penaa susito tu la ungkataku'Na 
sia la ungkaritutui tu mintu' pepasanKu, 
kumua anna malaga'-laga' sola tu mai 
anakna tontong sae lakona! 


4 

30 Malemoko pokadanni tau iato, mukua: 
Sulemokomi lako tendami. 

31 Apa la bendanko inde te ussisolanNa”, 
angKu pokadangko tu mintu' pepasan, 
mintu' aluk dipondok sia iatu mintu' 
atoran, tu sipatu la muadaran tau 
iato, kumua naturu'i lan tondok tu la 
Kusoronganni la naala napoapa. 

32 La mikaritutui tongan, susitu mangka 
Napepasanan PUANG, Kapenombammi, 
lako kalemi; da misepang kanan ba'tu 
kairi. 

33 Mintu' lalan tu mangka Napepasanan 
PUANG, Kapenombammi, lako kalemi, 
la miola, ammi tuo sia malaga'-laga' sia 
malambe' sunga'komi torro lan tondok 
tu la miala mipoapa. 


Ma'iringanna pepasan iamotu 
ungkamali' Puang Matua 


6:1-25 
lInde sia tu pepasan, inde sia tu 
apa dipondok sia atoran, tu mangka 
Napa'parentan PUANG, Kapenombammi, 
la diadarangkomi, la mituru' lan tondok, 
tu la minii male lako, la miala mipoapa, 

2 kumua ammu kataku'i tu PUANG, 
Kapenombammu, ke mukaritutui tu 
mintu' aluk Napondok sia pepasan, tu 
kupapassanangko, la iko la anakmu sia 
ampomu lan mintu' allo katuoammu sia 
anna malambe' tu sunga'mu. 

3 ]amoto perangii, e to Israel, sia karitutui 
tonganni, kumua ammu malaga'-laga' 
sia kumua ammu marapuan, susitu 
mangka Naallu' PUANG, Kapenombanna 
nene" to dolomu, lako kalemu lan tondok 
sebo pangandu' sia tani” enoan. 
4Perangiimi, e to Israel: latu PUANG 
Iamo Kapenombanta: iatu PUANG 
misari! 

>La ponno penaammu sia mintu’ 
deatammu sola mintu' kamatotorammu 
la ungkamali' PUANG, Kapenombammu. 
“Tatu apa kupepasanan lako kalemu allo 
iate, la torro lan penaammu, 

7 la muadaran mintu’ anakmu sia la 
mupokada tu iannato, ke unno'ko'ko lan 
banuammu, sia iake dioko lu lalan, sia 
iake matindoko, sia iake millikko. 

8 Sia la mupemporian duka dio limammu 
la dipotanda sia la mupentalian dio 
kidemu dio kasitammuan matammu, 

9 sia la musura' dio ampang ba'ba 
banuammu sia dio babanganmu. 

10 Take Nasolammoko PUANG, 
Kapenombammu tama tondok, tu 
Napalaoan sumpa unnallu'i lako nene' 
to dolomu, Abraham, Ishak na Yakub, 

la Nasorong lako kalemu - iamotu ba'tu 
pira-pira kota kapua sia melo, tu tangia 
iko umpabendanni, 

11 ty ba'tu pira-pira banua tu nanii ponno 
ianan, tu tangia iko umponnoi, sia iatu 
ba'tu pira-pira bubun batu, tu tangia iko 
umpa'i, ba'tu pira-pira pa'lak anggoro' 
sia kayu saitun, tu tangia iko untananni 
— Sia iake mangkami mukande sadia'mu. 
12 Attu iato kanandai tu kalemu, da 
mukalupai tu PUANG, tu ussolangko 
tassu' lan mai tondok Mesir, lan mai inan 
minii dipokaunan. 

13 Tatu PUANG, Kapenombammu, la 
mukataku' sia la mupengkaolai sia la 
umpalaoko sumpa tete dio sanganNa. 
14Da mituru'i sia umpenombai 
kapenomban senga', ba'tu pira-pira tu 
mai deatanna bangsa untikuikomi, 

15 belanna iatu PUANG, Kapenombammu, 
Iamo Kapenomban manoka ditimba 
oloNa dio lu kamu, kumua na 

iatu kare'dekan ara'Na PUANG, 
Kapenombammu, da nadukku ullaoiko 
sia da Nasabu'iko dao mai kuli'na 
padang. 

16Da mitobai tu PUANG, 
Kapenombammi, susitu mangka 
mipogau' dio Masa. 

17 La mikaritutui tongan tu pepasanNa 
PUANG, Kapenombammi, sia mintu' tu 
apa Napamanassa sia aluk Napondok, tu 
mangka Napapassanangko. 

18|a mupogau' tu apa malolo sia melo 
dio pentiroNa PUANG, kumua ammu 
malaga'-laga' sia tamako tondok melo, 
tu mangka Naallu' PUANG lako nene' to 
dolomu Napalaoi sumpa sia la muala 
mupoapa, 

19 ke muula'i tu mintu' ualimmu dio 
tingayomu, susitu mangka Napokada 
PUANG. 

20 Take nakutanaiko anakmu undinna, 
kumua: Matumbari tu apa dipamanassa 
sia aluk dipondok sia atoran, tu mangka 
Napapassanangkomi Kapenombanta? 
21 La ma'kadako lako anakmu kumua: 
Iatonna dolona kaunannaki' Firaun 

lan Mesir, apa mangkamoki' Nasolan 

PUANG tassu' lan mai Mesir tete dio lima 
mawatang. 

22 Napogau'mo PUANG tu tanda sia tanda 
mangnga dio pentirota, tu kalle-kallean 
sia mesanggangan lako Mesir sia lako 
Firaun sia mintu' to lan banuanna. 

23 Apa Nasolanmoki' tassu' lan mai, anna 
baaki' tama tondok Naalluran nene' to 
dolota Napalaoi sumpa anNa benki’. 

24 Tatu PUANG umpasanki' la ungkaritutui 
mintu' te aluk dipondok sia la ungkataku'i 
tu PUANG, Kapenombanta, kumua anta 
tontong malaga'-laga', sia anNa 
karimmanniki', susitu a'ganta allo iate. 
25 Tamote tu la tapomalolo, ke takaritutui 
tonganni te mintu' pepasan dio oloNa 
PUANG, Kapenombanta, susitu mangka 
Napepasanan lako kaleta. 


Iatu to Israel da nasisola 
pa'tondokan Kanaan 


7:1-26 
7 1 Take mangkamoko Nasolan PUANG, 
Kapenombammu, tama tu tondok, 
tu la munii rampo la muala, mupoapai, 
sia iake mangkami Naula'i tu mai bangsa 
buda dio mai tingayomu, iamotu to Het, 


PA'TOLE 7.2-6 39 


to Girgasi, to Amori, to Kanaan, to Feris, 
to Hewi sia to Yebus, den pitu bangsa, tu 
marapuan sia makuasa na iko, 

2 Sia iake Nasorongammoko PUANG, 
Kapenombammu, tu tau iato mai, ammu 
taloi, manassa la musabu'i nasang. Da 
musibasse tau iato sia da mukamasei. 

3 Sia da duka musipoipa' tu tau iato; iatu 
anakmu baine da mupakemuanei lako 
tau iato, sia da mutarimai tu anakna 
baine napobaine anakmu. 

4Belanna napatoyang manii tu anakmu 
muane dio mai Kaleku, anna penombai 
kapenomban senga', anna re'dekmo tu 
ara Na PUANG ullaoikomi sia madoi' la 
ussabu'iko. 

> Apa la mipogau' lako kalena susite, 
iamotu la mirondon tu inan pemalaranna 
sia la mitesse tu batu dipodeatamna sia la 
milelleng tu lentong kayu dipodeatanna 
sia la miballa tu rapang-rapang dipodeata 
dipa'na. 

6 Belanna ikomo misa" bangsa, tu masero 
dio olona PUANG, Kapenombammu: 
iatu iko Napileimoko PUANG, 
Kapenombammu, dio mai mintu' 
bangsa dao kuli'na padang la Napotau. 

7 Tangia belanna to marapuangkomi na 
latu mintu' bangsa senga', anNa alakomi 
penaanNa PUANG sia Natonno'komi, 
sangadinna iatu kamu bangsa mandu 
bitti’ na iatu mintu’ bangsa. 

8 Apa belanna nakamaseikomi PUANG 
sia Napalanda' tu pangallu'Na Napalaoi 
sumpa lako nene' to dolomi, iamoto 
Nasolangkomi tassu' tete dio lima 
mawatang sia Nalendokangkomi dio mai 
inan minii dipokaunan dio mai kuasanna 
Firaun datu to Mesir, 

9 ammu issanni, kumua iatu PUANG, 
Kapenombammi, Kapenomban misari, 
iamotu Kapenomban maruru’, tu untoe 
manda'i tu basse sia umpalanda' 
kamasokananNa lako mintu' to 
ungkamali'l sia ungkaritutui pepasanNa 
sae lako massa'bu-sa'bu osso'na. 

10 Apa lako simisa'-misa' tau tu to 
ungkabiri'T, Napabala'i tu penggauranna, 
ke Nasanggangi. Tae' Napadapai lako 
minda-minda tu ungkabiri'T, sangadinna 
lako batang kalena Nanii umpabala'i tu 
penggauranna. 

11 Tamoto la mukaritutui tu pepasan, 

tu aluk dipondok sia iatu atoran tu 

kupa'parentan lako kalemu, ammu 
turu'. 

12|a dadi tu iannato, ke miperangii 

te atoran sia mikaritutui tongan, tu 
Napobannang PUANG, Kapenombammu 
untoe manda'i tu basse mutanan sola 
sia umpalanda'i tu kamasoka-nanNa, 

tu Naallu' lako nene' to dolomu, tu 
Napamatoto' Napalaoi sumpa. 

13 | a Nakamaseiko sia Napamasakkeko 
sia Napamarapuangko. La Napamasakke 
tu kakianakanmu sia bura padangmu sia 
gandungmu sia uai anggoro' ba'rummu 
sia minna'mu sia kamabatiranna 
sapimmu sia kabudanna dombamu 

sia bembe'mu lan tu tondok, tu 
mangka Naallu' Puang lako nene' to 
dolomu Napalaoan sumpa, kumua la 
Nakamaseangko. 

14|a rongko'ko undaoanni mintu’ 
bangsa: tae' misa' muane ba'tu baine 
la tamanang dio lu kamu sia dio lu 
patuoammi. 

15 PYANG la umpamambelai tu mintu' 
saki dio mai kalemu sia ropu masarrang 
tu lan Mesir, tu mutandai, moi misa’ tae’ 
Nala umparuaiko Puang, apa Puang la 
umparampoi tu mintu' to ungkabiri'ko. 

16 La mutallanan tu mintu’ bangsa, tu la 
Nasorongan PUANG, Kapenombammu, 
lako kalemu: tae' mula ungkamasei 

sia tae' mula umpenombai deatanna, 
belanna iamoto tu la dadi poya lako 
kalemu. 

17 Take lanni penaammu mukua: Iate 
bangsa marapuan na aku, umba la 
kukua unnula'i lan mai tondokna, 

18 da mukataku'i tu tau iato; pengkilalai 
bangi tu apa Napogau' PUANG, 
Kapenombammu, lako Firaun sia mintu’ 
to Mesir, 

19 jamotu kadipandasan kapua, tu 
mutiro, mintu' tanda kalle-kallean, 
mintu' tanda mangnga, lima mawatang 
sia takia’ tie'te': tete dio tu iannato Nanii 
PUANG, Kapenombammu, ussolangko 
tassu’. Susimoto la Napogau' PUANG, 
Kapenombammu, lako mintu' bangsa, tu 
mukataku" 

20 Ondongpi la Nasua PUANG, 
Kapenombammu, tu tabuan balo 

lako tau iato, sae lako minda-minda tu 
torropa sia iatu to umpembuniangko, la 
mangsan. 

21 Da muma'parondo ungkataku'i 

tu tau iato, belanna iatu PUANG, 


PA'TOLE 7.22-26 43 


Kapenombammu, den musisolan, 
iamotu Kapenomban pasareongan sia 
metakuran. 

22 Masai-sai tu PUANG, Kapenombammu, 
la unnula'i te mintu' bangsa dio 
tingayomu: da mumadomi' ussang- 
gangi, kumua da natarru' buda tu 
olo'-olo' masuru dio kalemu. 

23 Susimoto iatu PUANG, 
Kapenombammu, la ussorongi tu 

tau iato mai lako kalemu sia la 
umpamaramba tonganni, sae lako 
mangsan tu tau iato. 

24 Tatu mai datunna la Nasorong tama 
kuasammu, muurungan umpa'dei tu 
sanganna lan mai nasambo langi' Moi 
misa' tau tang naatta unneako sae lako 
musanggangi nasang. 

25 Tatu rapang-rapang dipodeata dipa'na 
la miballa: iatu salaka sia bulaan 

dio rapang-rapang dipodeata iato da 
mukailui sia da mualai mupoapa, kumua 
da napoyako, belanna apa iato megallian 
dio oloNa PUANG, Kapenombammu. 

26 Da mubaai tama banuammu tu apa 
megallian, kumua da napepayuiko, 
susitu apa iato. La mukagalli tongan tu 

iannato sia mukagi'gi', belanna pepayuan 
tu apa iato. 


Sipatu tu pa'kurre sumanga' belanna 
pa 'kamaseanNa Puang Matua 


8:1-20 

8 1 Mintu' tu pepasan, tu 

kupapassanangko te allo iate, 
la mikaritutui tongan, kumua ammi tuo 
sia marapuan sia tama tondok sia la 
miala mipoapa tu mangka Naallu' PUANG 
Napalaoi sumpa lako nene’ to dolomi. 
2 Pengkilalai tu mintu' lalan, tu 
Nanii PUANG, Kapenombammu, 
ussolangko lan te patangpulo taunna 
lan padang pangallaran, kumua anNa 
pamadiongangko sia Nasandakko, anNa 
tandai tu apa lan penaammu, batu la 
mukaritutui tu pepasanNa, ba'tu tae'i. 
3Tonganna Napamadiongammoko, 
Napatangdia'moko sia Napakandemoko 
manna, tu tae' mutandai sia tae' 
natandai nene' to dolomu, la Nanii 
umpaissanniko, kumua iatu tau, tae' 
nakande manna tu napotuo, sangadinna 
iatu tau tuo dio mintu' apa sun dio 
pudukNa PUANG. 

“Tatu tamangkale mupake tae” naburuk 
sia latu lette'mu tae” nakambang lan te 
patangpulo taunna. 

>La mangakuko lan penaammu, kumua 
Naada'ko PUANG, Kapenombammu, susi 
misa” ambe unnada' anakna, 

6 sia karitutui tu pepasanNa PUANG, 
Kapenombammu, ke muturu'i tu lalanNa 
sia iake mukataku'1. 

7 Belanna iatu PUANG, Kapenombammu, 
ussolangko tama tondok melo, 

misa” tondok, nanii salu'-salu', nanii 
kalimbuang sia nanii mata uai tu 
tikula'dak diong lombok sia dao lu buntu, 
8 sia tondok, nanii gandung sia dalle 
sisikan, sia garonto' anggoro', sia kayu 
ara sia bua dalima: misa' tondok nanii 
kayu saitun, tu buda minna'na sia tani' 
enoan: 

9 misa' tondok, tu munii kala'bian 
ungkande rotimmu, tu munii tang 
kapu'duran misa' apa, tu nanii batu bassi 
sia lan mai buntunna la munii ungkali 
tambaga. 

10 La kumandeko, ammu dia” sia la 
mupudi tu PUANG, Kapenombammu, 
belanna diona tu tondok melo, 
Nakamaseangko. 

11 Kanandai tu kalemu, da mukalupai 

tu PUANG, Kapenombammu, ke tang 
mukaritutui tu pepasanNa, atoranNa sia 
iatu aluk Napondok, tu kupapassanangko 
allo iate, 

12 kumua, iake kumandeko sadia'mu sia 
ke umpabendanko banua melo, tu munii 
torro, 

13 sia iake memba'ka'mi tu sapimmu sia 
latu dombamu sia bembe'mu sia iake 
kerangnganni tu salakamu sia bulaanmu, 
ondongpi ke kerangnganni tu mintu' 
barang apammu, 

14 da mupamadao penaammu sia 
mukalupai tu PUANG, Kapenombammu, 
tu ussolangko tassu' lan mai tondok 
Mesir, lan mai inan munii dipokaunan. 
15Jatu Puang ussolangko male ullendu'i 
padang pangallaran kapua sia metakuran 
tu nanii ula” keipo sia te'tek buku, sia 
iatu padang rangke tang nanii uai: tu 
umpatassurangko uai lan mai buntu batu 
laulung, 

16 ty umpakandeko manna lan padang 
pangallaran, tu tang natandaipa nene' 
to dolomu, la umpamadiongko sia la 
ussandakko, naundinna to la Napogau' 
tu kameloan lako kalemu. 


PA'TOLE 8.17-20 47 


17 Da muma'kada lan penaammu, 
mukua: Kamawatangangku sia 
kamatotoranna limangku, anna 
pabu'tuanna' tu ianan iate. 

18 Apa la mukilalai tu PUANG, 
Kapenombammu, belanna Iamo, tu 
ungkamaseangko kamatotoran la 
ungkabu'tui tu ianan, kumua anNa 
palanda'i tu basse, tu Natanan sola 
nene’ to dolomu Napalaoi sumpa, susitu 
a'ganna te allo iate. 

19 Apa la dadi, ke mukalupai liumi 

tu PUANG, Kapenombammu, ammu 
turu'mo kapenomban senga' sia 
umpengkaolai sia tukkuko umpenombai 
— la kupamanassangkomi totemo, kumua 
la sanggang tongankomi. 

20 Susitu mintu' bangsa, tu Namangsanni 
PUANG belanna kamu, iamoto 

la mangsan dukakomi, belanna 
manokakomi umperangii tu gamaranNa 
PUANG, Kapenombammi. 

Pa'pakilala, kumua da natendeng 
kamaloloanna tu to Israel 


9:1-10:11 

1 Perangii, e to Israel! Totemo la 

mulamban tu Yordan ammu alai 
mupoapa tu lili'na tu mai bangsa, tu 
tarompo' sia makuasa na iko sia iatu mai 
kota kapua, tu ditambakuku malangka' 
langngan langi’ -, 
2 misa’ bangsa kapua sia malangka', 
iamotu to Enak, tu mutandai tongan sia 
murangi tu karebanna, kumua: mindara 
unnattai siea tu to Enak? 
3Totemo la mutandai, kumua iatu 
PUANG, Kapenombammu, undoloangko, 
susito api ma'pamampu': la Nasanggang 
tu tau iato mai sia Natalo dio pentiromu: 
susimoto la madomi'ko unnalai tu lili'na 
mupoapai, sia la musabu'i tu tau iato, 
susitu mangka Napokada PUANG lako 
kalemu. 
4Da muma'kada lan penaammu, 
ke mangkami Naula'i PUANG, 
Kapenombammu, tu tau iato dio 
tingayomu: Belanna kamaloloangku, 
anNa sorongi PUANG te tondok iate 

lako kaleku kualai kupoapa: belanna 
napobua' katangmekaalukanna te 
bangsa iate, iamoto Naula'i PUANG dio 
mai tingayomu. 

> Tangia diona kamaloloammu sia 
tangia diona bulo lollongmu, ammu alai 
mupoapa tu tondokna, apa napobua' 
katangmekaalukanna Naula'i PUANG, 
Kapenombammu te bangsa iate dio mai 
tingayomu sia la umpalanda'i tu kada, 
Naallu' PUANG Napalaoi sumpa lako 
nene’ to dolomu: Abraham, Ishak na 
Yakub. 

6 Tamoto la muissan, kumua tangia diona 
kamaloloammu, anna sorongi PUANG, 
Kapenombammu, te tondok melo lako 
kalemu, belanna ikomo tu misa' bangsa 
matoro. 

7 Pengkilalai, da mukalupai, umba 
mukua umpare'dek ara'Na PUANG, 
Kapenombammu, lan padang 
pangallaran, randuk dio mai allo, 

tu minii tassu' lan mai tondok Mesir, 
sae lako kasaeammi inde te inan iate, 
tontong bangkomi umbali-bali PUANG. 
8 Ondongpi dio Horeb mipare'dek tu 
ara Na PUANG, manassa susimoto tu 

kare'dekan ara'Na PUANG, anNa morai 
ussanggangkomi. 

9 ]atongku kendekmo langngan buntu la 
untarimai tu papan batu, iamotu papan 
basse, tu mitanan sola PUANG, kutorro 
patangpulo allona patangpulo bonginna 
dao buntu, tang ungkande roti sia tang 
unniru' uai. 

10 Nabenmo' PUANG tu da'dua papan 
batu, tu nasura' tarunoNa Puang 
Matua, tu nanii mintu' kada, tu mangka 
Napokada PUANG dao buntu lako kalemi 
lan mai tangnga to' api, tonna allo 
kasirampunan. 

11 latonna ganna'mo patangpulo allona 
patangpulo bonginna Nabenmo' PUANG 
tu da'dua papan batu, iamotu papan 
basse. 

12 Attu iato Napokadami PUANG lako 
kaleku, Nakua: Ke'de'moko ammu 
madomi' mengkalao dao mai te buntu, 
belanna iatu bangsamu tu musolan 
tassu' lan mai Mesir kadakemo gau'na. 
Madomi' bang tu tau iato mai sepang dio 
mai lalan, tu mangka Kupepasanan lako 
kalena, unggaragammo kalena misa' 
rapang-rapang dipodeata dipati'no'. 

13 Ma'kada pole'omi tu PUANG lako 
kaleku Nakua: Kutiromo te bangsa iate, 
manassa misa' bangsa matoro. 

14 Da'ito angKu sabu'i sia Kupa'dei tu 
sanganna diong nasambo langi’; angKu 
padadiko misa' bangsa mandu makuasa 
sia tarompo' na bangsa iate. 

15 Pakalan tibalikmo' sule, angku 
mengkalao dao mai buntu, tu ma'lana- 
lana apinna. Na iatu da'dua papan basse 
lanmo limangku patomali. 

16 Attu iato kutirokomi, manassa 
ka-salammokomi umbali PUANG, 
Kapenombammi, unggaragammokomi 
ka-lemi misa” anak sapi dipati'no': 
madomi'komi sepang dio mai lalan, 

tu mangka Napepasanan PUANG lako 
kalemi. 

17 Kutoemi tu da'dua papan, anna 
pentibean patomalii limangku, sia 
kutesse-tesse dio pentiromi. 

18 Pakalan tukkumo' menomba dio oloNa 
PUANG, susitu dolona, patangpulo allona 
patangpulo bonginna - tang ungkande 
roti sia tang unniru' uai - belanna mintu 
kasalan mipogau', iamotu umpogau'komi 
apa kadake dio pentiroNa PUANG, sia 
umpa'dikki penaanNa. 


1 

19 Belanna kukataku' tu kasengkeanNa 
sia kare'dekan ara Na, tu nanii 

re'dek ara 'Na PUANG ussengkeikomi, 
Naurungan la ussabu'ikomi. Apa ia duka 
te attu iate Naperangiina' PUANG. 

201a duka tu Harun mandu tongan 
Nasengkei PUANG, anna morai la 
ussabu'i: iamoto kupasambayangan 
dukai tu Harun attu iato. 

21 Apa iatu panggaragammi tu 
mipokasalan, iamotu anak sapi mangka 
migaragai, kuala, angku ballai sia 
kutesse-tesse angku nisak-nisakki sae 
lako mendadi susi barra'-barra'. latu 
barra'-barra' iato kutibe rokko salu'-salu', 
tu lolong dao mai buntu iato. 

22 Dio duka Tabera, dio Masa sia dio 
Kibrot-Taawa ba'tu pempirangkomi 
umpare'dek ara'Na PUANG. 

23 Tatonna suakomi PUANG dio mai 
Kadesh-Barnea, anNa pasankomi, 
kumua: Ke'de'komi, ammi alai tu tondok 
mipoapa, tu mangka Kusorong lako 
kalemi — attu iato mibali tu parentaNa 
PUANG, Kapenombammi, iamotu tae' 
mipatonganni sia tae' miperangii tu 
gamaranNa. 

24 Pabali-balikomi unnea PUANG, 
temponku untandaikomi. 

25 Tukkumo' menomba dio oloNa 
PUANG - patangpulo allona patangpulo 
bonginna kunii tukku menomba - 
belanna Napokadamo PUANG, kumua la 
Nasabu'ikomi, 

26 sia massambayangna' lako PUANG. 
Ma'kadana' kukua: O Puangku PUANG, 
da Mimangsanni te mai bangsaMi sia 
tau mana'Mi, tu Milendokan tete dio 
kapasareonganamMi sia Misolan lan mai 
Mesir tete dio lima mawatang. 

27 Kilalai tu taumMi, iamotu Abraham, 
Ishak na Yakub: da Mipalan penaai 

tu kamakarrasanna te bangsa iate sia 
katangmekaalukanna sia kasalanna, 

28 anna lan tondok, tu Minii ussolangkan 
tassu’, da nama'kada tu pa'tondokanna, 
kumua: Belanna tae' Nabelai tu PUANG 
ussolanni tu tau iato tama tondok, tu 
mangka Naalluranni sia belanna Nakabiri' 
tu tau iato, iamoto Nasolanni tassu’ la 
Napatei lan padang pangallaran. 

29 Manassa tau iate bangsaMi sia tau 
mana'Mi, tu Misolan tassu' tete dio 
kakapuanna kamatotoramMi sia takia’ 
tie'te'Mi. 


PA'TOLE 10.1-6 54 


1 0 1 Ma'kadami tu PUANG lako kaleku 
Nakua: Pa'ranni kalemu te da'dua 
papan batu susi tu dolona, mukendek 
langngan buntu umpellambi'iNa', sia 
garagangko kalemu misa' patti kayu. 
2 Angku sura'i dao papan iato tu mintu' 
kada, tu tisura' dao papan dolo, tu 
mangka mutesse, ammu palanni patti 
iato. 
3 Kugaragaimi misa’ patti kayu simmin, 
angku pa'i tu da'dua papan batu, susitu 
dolona. Attu iato kendekmo' langngan 
buntu sitangke tu da'dua papan batu. 
4Nasura'mi Puang dao papan iato situru' 
passura' dolona, tu Sangpulo Kada, tu 
mangka Napokada PUANG lako kalemi 
dao buntu lan mai tangnga to' api tonna 
allo kasirampunan. 
> Pakalan tibalikmo' sule, angku 
mengkalao dao mai buntu, sia 
Kupatorro tu da'dua papan lan patti, tu 
kugaragai, anna torro dio, susitu mangka 
Napepasanan PUANG lako kaleku. 
6 Ke'de'mi tu to Israel dio mai Beerot 
Bene-Yaakan lako Mosera. Indemoto 
nanii mate tu Harun sia inde to dinii 
ullamunni, anna iatu Eleazar, anakna, 
iamo ussondai to minaa. 

7Inde to dio mai ke'de'mi lako Gudgod, 
nadio mai Gudgod lako Yotbata, tu lili’ 
nanii buda salu'-salu'. 

8 Attu iato Napamarimbangan PUANG tu 
suku Lewi, kumua anna bullei tu patti 
basseNa PUANG, sia tau iato la bendan 
dio oloNa PUANG la umpengkaolai sia la 
ma'passakke tete dio sanganNa sae lako 
allo iate. 

9 ]amoto iatu suku Lewi tae” naappa'i 
tu napoapanna sia taa mana'na sola 
siulu'na, belanna iatu PUANG. Iamo taa 
mana'na, susitu mangka Napokadanni 
PUANG, Kapenombammu. 

10 Bendanna' dao buntu susitu dolona 
patangpulo allona patangpulo bonginna, 
sia ia duka te attu iate Naperangiina' 
PUANG, anna tae' Namorai PUANG 
ussanggangko. 

11 Ma'kadami tu PUANG lako kaleku 
Nakua: Ke'de'ko, ammu male undoloanni 
tu bangsa iato, anna tama tu tondok sia 
la naala napoapai, tu mangka Kualluran 
nene’ to dolona Kupalaoi sumpa, kumua 
la Kukamasean tau iato. 

Pa'pakilala diona ma'kurre 
sumanga' sia menturu' 


10:12-22 


12E to Israel, apara Natuntun 

PUANG, Kapenombammu, dio mai 
kalemu, sangadinna la mukasiri' tu 
PUANG, Kapenombammu, unturu'i 

tu mintu’ lalanNa, sia la mukamali”, 

sia ponno penaammu sia kalebu 
deatammu umpenombai tu PUANG, 
Kapenombammu, 

13 sia ungkaritutui tu pepasan sia aluk 
Napondok PUANG, tu kupapassanangko 
allo iate, kumua mumalaga'-laga'. 

14 Manassa iatu PUANG Kapenombammu, 
lamo Puangna langi, ondongpi 
ma'iringanna langi' dao, sia lino sia 
mintu' apa Ian. 

15 Sangadinna ia manna tu nene' to 
dolomu Naala penaanNa PUANG sia ia 
manna tu tau iato Nakamasei, sia kamu, 
tu bati'na, Natonno' dio mai mintu' 
bangsa, susitu a'ganna allo iate. 

16 Tamoto sunna'i tu kuli’ penaammi sia 
damo mimatoro. 

17 Belanna iatu PUANG, Kapenombammi, 
lamo Puang Matua undaoanni mintu' 
deata sia Puangna mintu' puang, iamotu 
Kapenomban pasareongan sia mawatang 
sia metakuran, tu tang umpelindo rupa 
tau sia tang untarima pamengan, 

18ty untonganan kara-karana pia 

biung sia baine balu sia umpa'petiroan 
kamamasean lako to sae, ke Nabenni 
roti sia pakean. 

19 Tamoto la mikamasei tu to sae, 
belanna iatu kamu mangkamokomi to 
sae lan tondok Mesir. 

20[a mukataku' tu PUANG 
Kapenombammu, sia la mupengkaolai 
sia la'ka'ko lako sia umpalaoko sumpa 
tete dio sanganNa. 

21 Puang Iamo kadipudiammu sia Puang 
Iamo Kapenombammu, tu mangka 
umpogaurangko te mai apa tarompo' sia 
metakuran tu mutiro kalena. 

22 Den pitung pulo tau, tonna ke'de' 

tu nene' to dolomu lako Mesir, na 
totemo Napopemba'ka'moko PUANG, 
Kapenombammu, susito bintoen dao 
langi’. 

Kamasakkeanna to menturu' sia 
kamandasanna to tang menturu' 


11:1-32 

1 1 l|a mukamali' tu PUANG, 

Kapenombammu, sia lan 
mintu' allo la mukaritutui tu apa 
Napapassanangko sia iatu aluk 
Napondok sia atoranNa sia iatu 
pepasanNa. 
2 Belanna iatu kamu miissan - tangia 
anakmi, tu tang untandai sia tang untiroi 
tu peada'Na PUANG, Kapenombammi, 
— tu kapasareonganNa sia lima 
mawatangNa sia takia’ tie'te'Na, 
3 sia tanda kalle-kallean sia penggauran, 
tu mangka Napogau' Puang lako Firaun 
datu Mesir, lan Mesir sia lako mintu' 
tondokna. 
4Sia apa Napogau' Puang lako surodadu 
Mesir sola darangna sia karetana. Umba 
Nakua umpatu'ba'i uainna tasik Teberau 
tu tau iato mai, tonna undi unnula'komi 
sia umba Nakua PUANG untallananni sae 
lako allo iate. 

5 Sia apa Napogau' lako kalemi lan 
padang pangallaran sae lako kasaeammi 
inde te inan iate. 

6 Sia ia duka tu apa Napogau' lako 
Datan, na Abiram, anakna Eliab, anakna 
Ruben, iamotu umba nakua menganga 
tu padang sia unnampello'i tu tau iato 
mai sola to lan banuanna sia tendana sia 
mintu' barang apanna tu nabaa, lan lu 
tangngana mintu' to Israel. 

7 Belanna mitiromo tu penggauran 
tarompo”, tu mangka Napogau' PUANG. 
8 JTamoto la mikaritutui tu mintu’ 
pepasan, tu kupapassanangkomi 
totemo, kumua mimatoto', ammi tama 
tondok sia la miala ammi poapai, tu minii 
lamban kumua ammi alai mipoapa, 

9 sia kumua ammi malambe' sunga' lan 
tondok, tu Naallu' PUANG lako nene’ 

to dolomi Napalaoan sumpa, kumua 

la Nakamasei tu tau iato sia iatu mai 
bati'na, iamotu misa' tondok sebo 
pangandu' sia tani' enoan. 

10 Belanna iatu tondok, tu minii male 
lako la muala mupoapa, tae' nasusi 
tondok Mesir, tu minii tassu' lan mai, 

tu muambo'i namane buda sara'mu 
ussakka'i susi misa' pa'lak utan. 

11 Apa iatu tondok tu minii ke'de' la miala 
mipoapa, iamo misa” tondok ma'buntu 
sia ma'lombok, tu unniru' uai uran dao 
mai langi’. 

12 Tamotu misa” tondok Nakaduttu' 
PUANG, Kapenombammu: tontong 
Napemaranga PUANG, Kapenombammu, 
randuk pamulanna taun sae lako upu'na 
taun. 

13 Take miperangii tonganni tu pepasan, 
tu kupapassanangkomi totemo, 
miurungan ungkamali'i tu PUANG, 
Kapenombammi, sia ponno penaammi 
sia kalebu deatammi umpengkaolai: 

14 manassa la Kupasaean uran tu 
tondokmi, ke attunnai, iamotu uran 
bunga' sia uran tampak, naurungan 
ma'dinko urrampun gandungmu sia uai 
anggoro' ba'rummu sia minna'mu, 

15 sia Aku la umpatuoi tu riu dao 
padangmu la napokande patuoammu, 
ammu ma'din ungkandei sadia'mu. 

16 Kanandai tu penaammi, da midinaran, 
miurungan memboko' sia umpengkaolai 
kapenomban senga' sia tukkukomi 
umpenombai. 

17 Take susito, iatu kare'dekanNa PUANG 
dukku ullaoikomi sia Puang untampunni 

tu langi, naurungan tang sae tu uran, 
sia tang membura tu padang sia 
madomi'komi sanggang lan tondok melo, 
tu la Nabenkomi PUANG. 

18 Sangadinna la mipalan penaammi 

te kadangku sia lan ba'tengmi sia la 
mupemporian dio limammi la dipotanda 
sia la mipentalian dio kidemi dio 
kasitammuan matammi. 

19 La miadaran tu mai anakmi sia la 
mipokada tu iannato, ke unno'ko'komi 
lan banuammi sia iake diokomi lu lalan 
sia iake matindokomi sia iake millikkomi. 
20 Sia la musura' dio ampang ba'ba 
banuammu sia dio babanganmu, 

21 kumua nakamu sia iatu anakmi la 
malambe' sunga' pada masainna tu 
langi' ussamboi kuli'na padang, lan 
tondok tu Naallu' PUANG lako nene' 

to dolomu Napalaoi sumpa, kumua la 
Naben tau iato mai. 

22 Belanna iake mikaritutui tonganni te 
mintu' pepasan, tu kupapassanangkomi 
totemo, sia ungkamali'komi PUANG, 
Kapenombammi, sia mituru' tu mintu' 
lalanNa sia la'ka'komi lako, 

23 manassa la Naula'i PUANG te mintu' 
bangsa dio tingayomi, ammi alai 

mipoapa tu lili'na tu mai bangsa, mandu 
tarompo' sia kuasa na kamu. 

24 Mintu' inan tu milesemo la mipoapa: 
dio mai padang pangallaran sae lako 
Libanon, dio mai salu, iamotu salu Efrat, 
sae lako tasik rampe matampu, la nanii 
tu angge lili'mi. 

25 Moi misa' tau tae' unnattai unneakomi: 
iatu PUANG, Kapenombammi, la 
umparampoi katirambanan sia 
kamatakuran tu mintu' tondok milese, 
susitu mangka Naallu' lako kalemi. 

26 Manassa allo iate Kupatingoikomi 
kamasakkean sia tampak ropu, 

27 jamotu kamasakkean, ke miperangii 
tu pepasanNa PUANG, Kapenombammi, 
tu kupapassanangkomi totemo; 

28 apa tampak ropu, ke tae'i miperangii 
tu mintu' pepasanNa PUANG, 
Kapenombammi, sia sumepangkomi 

dio mai lalan, tu kupepasanan lako 
kalemi totemo, kemenombakomi unturu' 
kapenomban senga’, tu tae" mitandai. 
29Take dadimi tu PUANG, 
Kapenombammu, ussolangko tama 
tondok, tu muala mupoapa, manassa 

la musa'bu' tu pa'passakke dao buntu 

Gerizim, sia pa'tampak ropu dao buntu 
Ebal. 

30 Tang dioraka sambalinna lu Yordan 
dio rampe matampu'na batatta, lan 
tondok to Kanaan, tu ma'tondok dio 
padang Araba-Yordan, sitingoan Gilgal 
sikandappi' kayu tarpin dio More? 

31 Belanna la sakka'komi la ullamban 
Yordan la malekomi lako tondok tu la 
miala mipoapa, tu la Nabenkomi PUANG, 
Kapenombammi, ammi alai mipoapa sia 
minii ma'tondok. 

32 Attu iato la mikaritutui tongan tu 
mintu' aluk dipondok sia atoran, tu 
kupepasanan lako kalemi totemo. 


Misa'ri inan tu sipatu minii menomba 


12:1-32 

1 2 lInde sia tu aluk dipondok sia 

atoran, tu la mikaritutui tongan 
lan tondok, tu Nakamaseangko PUANG, 
Kapenombanna nene' to dolomu, la 
mupoapa tempon katuoammi dao kuli'na 
padang. 
2|a misanggang tu mintu' inan, tu 
nanii menomba lako deatanna tu mintu' 
bangsa, tu lili na miala mipoapa, iamotu 

dao lu buntu malangka' sia dao lu 
buttu-buttu sia diong lu mintu' kayu 
maluna. 

3La mirondon tu mintu’ inan 
pemalaranna sia la mitesse tu 

mintu' batu dipodeatanna sia la miballa 
tu mintu' lentong kayu dipodeatanna sia 
la milelleng tu rapang-rapang dipodeata 
dipa'na sia la miputtai tu sanganna dio 
mai inan iato. 

“Da mipenombai susito tu PUANG, 
Kapenombammi. 

> Apa iatu inan Napileimo PUANG, 
Kapenombammi, dio mai lili' na mintu’ 
sukummi la Napannii sanganNa dio sia 
Nanii ma'tondok, iamoto tu la midaka' 
sia la minii male lako. 

5Indemoto la minii umbaai tu 

mintu' pemala' ditunu pu'pu'mi sia 
pemala' pangrere'mi sia mintu' taa 
sangpulomi sia mintu' pamengammi tu 
dipamarimbangan sia mintu' pemala' 
pangallonammi sia mintu' pemala' 
tanning inaammi sia anak pa'bunga'na 
sapimmi sia pa'bunga'na dombami sia 
bembe'mi. 

7 Indemoto la minii kumande dio 
oloNa PUANG Kapenombammi, sia 

parannu la kamu la iatu mintu' to 

lan banuammi diona tu mintu' apa 
mitoe tu Nanii PUANG, Kapenombammi 
umpamasakkekomi. 

8 Da mipogau'i tu apa tapogau' totemo 
inde te, iamotu pantan unturu' lalan 
penaanna. 

9Belanna tae'pa mirampo lako inan 
katorroan sia lako taa mana”, tu la 
Nabenko PUANG, Kapenombammu. 

10 Apa iake mangkamokomi ullamban 
Yordan, ammi torro lan tondok, 

tu la Nakamaseangkomi PUANG, 
Kapenombammi, la mipomana"', sia iake 
Nabenkomi kapelayoan tu tang sirari 
ualimmi tiku lao sia torro marampa'komi, 
11 manassa la lakokomi inan, tu 
Napileimo PUANG, Kapenombammi, 

la Napannii sanganNa, minii umbaa 
mintu' apa tu kupepasanan lako kalemi, 
ijamotu pemala' ditunu pu'pu'mi sia 
pemala' pangrere'mi, taa sangpulomi 
sia pa'durukmi sia mintu' pemala' 
pangallonan dipilei, tu la mialluran 
PUANG. 

12|a parannukomi dio oloNa PUANG, 
Kapenombammi, la kamu la anakmi 
muane la anakmi baine la kaunanmi 


PA'TOLE 12.13-17 66 


muane la kaunanmi baine, sia to Lewi, 
tu torro lan babangan kotami, belanna 
tae” apa napoapa sia tae" apa napotaa 
mana’ dio lu kamu. 

13 Kanandai tu kalemu da mubaa pemala 
ditunu pu'pu'mu dio lu umba-umbanii. 
14 Sangadinna dio lu inan tu Napileimo 
PUANG lan lili' na sala umbanna 

misa” sukummu, inde to la munii 
umpennoloanni tu pemala' ditunu 
pu'pu'mu, sia la munii umpogau'i tu 
mintu' apa kupepasanan lako kalemu. 
15 Apa ma'din mutunu sia mukande 

tu duku' sangapa-apa muporai 

lan mintu' kotamu, sitinaya tu 
kamasakkean Naparampoangko PUANG, 
Kapenombammu, iatu to tang masero 
la pada to masero ma'din la ungkandei 
susitu kijang sia donga. 

16 Sangadinna iatu rarana da mukandei, 
apa la mubolloan rokko padang susito 
uai. 

17 Lan kotamu tae” muma'din Ia 
ungkandei tu taa sangpulona gandungmu 
sia uai anggoro' ba'rummu sia minna'mu 
sia pa'bunga'na sapimmu sia pa'bunga'na 
dombamu sia bembe'mu sia iatu mintu' 
pemala' pangallonammu, tu la muallu' 


7 

sia pemala' tanning inaammu sia 
pa'durukmu. 

18 Apa dio oloNa PUANG, 
Kapenombammu, la munii ungkandei, dio 
inan Napilei PUANG, Kapenombammu, 
la iko la anakmu muane la latu mai 
anakmu baine la kaunanmu muane sia 
kaunanmu baine sia to Lewi, tu torro lan 
babangan kotamu, ammu parannu dio 
oloNa PUANG, Kapenombammu, diona 
mintu' apa mangka mutoe. 

19 Kanandai tu kalemu da musa'bianganni 
tu to Lewi, temponmu torro lan 
tondokmu. 

20 Take Napamalona'mi PUANG, 
Kapenombammu, tu lili'mu, susitu 
mangka Naallu' lako kalemu, ammu 
tangnga'i lan penaammu, mukua: La 
moraina' ungkande duku’ - belanna 
iatu penaammu morai ungkande duku’, 
manassa ma'din mukande tu duku' 
sangapa-apa muporai. 

211atu inan Napilei PUANG, 
Kapenombammu, la Nanii umpannii 
sanganNa, ke mambela tonganni dio mai 
kalemu, manassa la mutunu tu ba'tu 
pira-pira sapi sia domba sia bembe' tu 
mangka Nakamaseangko PUANG, susitu 

mangka kupepasanan lako kalemu, 
ammu kandei sangapa-apa muporai lan 
mintu’ pa'tondokammu. 

22 Apa la mukande susi kijang sia donga, 
iamotu to tang masero pada to masero 
ma'din ungkandei. 

23 La manda’ tongan mutoe, iamotu tae” 
ammu la ungkande rara, belanna iatu 
rara iamo penaa, sia tae' mula ungkande 
penaa sola duku”. 

24Da mukandei to: la mubolloan rokko 
padang susito uai. 

25 Da mukandei to, kumua na iatu 

iko sia iatu mai anakmu undinna la 
malaga'-laga', ke mupogau'i tu apa 
malolo dio pentiroNa PUANG. 

26 Apa iatu pamengan maseromu sia 
pemala' pangallonanmu, iamoto tu la 
mubaa lako inan, tu la Napilei PUANG. 
27 La mupasakka' tu pemala' ditunu 
pu'pu'mu, iamotu duku' sia rara dao inan 
pemalaranNa PUANG, Kapenombammu, 
na iatu rarana pemala' pangrere'mu la 
dibolloan dao inan pemalaranNa PUANG, 
Kapenombammu, apa iatu duku' ma'din 
mukande. 

28 Perangii tonganni mintu' te pepasan, 
tu kupepasanan lako kalemu, kumua 

ammu tontong malaga'-laga' la iko la 
iatu mai anakmu undinna, ke mupogau'i 
tu apa melo sia malolo dio pentiroNa 
PUANG, Kapenombammu. 

29 Take mangkami Nasabu'i PUANG, 
Kapenombammu, tu mai bangsa, tu 
munii male lako ammu ula'i dio mai 
lili'na, mualai mupoapa sia munii torro 
tu tondokna, 

30 kanandai tu kalemu, da napoyako, 
kumua la muturu' tu gau'na, ke 
mangkami disabu'i, sia da mudaka'i 

tu deatanna, mukua: Umba nakua te 
bangsa iate umpenombai deatanna? Susi 
dukamo kupogau' to. 

31 Da mupenombai susito tu PUANG, 
Kapenombammu: belanna mintu' apa 
Nakagalli PUANG sia iatu apa Nakabiri' 
iamoto tu napogau' lako deatanna, moi 
anna anakna muane sia anakna baine 
natunu duka anna pennoloanni lako 
deatanna. 

32 Tatu mintu' apa kupasanangkomi, la 
mikaritutui tongan: da mirangnganni sia 
da mikurangi. 

Pa'pakilala da nadinaran tu to Israel 
umpenombai kapenomban senga' 


13:1-18 

1 3 1 Take denni misa’ nabi tunannang 

dio lu kamu ba'tu misa' to 
mangimpi, anna paissanniko misa' tanda 
kalle-kallean ba'tu misa' tanda mangnga, 
2 anna dadi tu tanda kalle-kallean ba'tu 
tanda mangnga iato, tu mangkako 
napokadan, nakua: la taturu'mo tu 
kapenomban senga’, tu tae'pa mutandai, 
anta penombaimi- 
3da muperangii tu kadanna nabi 
batu to mangimpi iato, belanna iatu 
PUANG, Kapenombammi, untobakomi 
la untandai, kumua ba'tu la ponnoi 
penaammi sia kalebu deatammi 
ungkamali'i tu PUANG, Kapenombammi. 
4La mituru' tu PUANG, Kapenombammi, 
sia mikataku', sia la mikaritutui tu 
pepasanNa sia la miperangii tu kadanNa, 
iamotu la mipenombai sia la'ka'komi 
lako. 
> Apa iatu nabi ba'tu to mangimpi 
iato manassa la dipatei, belanna 
haada'imoko memboko' dio mai PUANG, 

Kapenombammu, tu ussolangko lan 
mai tondok Mesir sia ullendokangko 
dio mai inan munii dipokaunan, - 

la umpasepangko dio mai lalan, tu 
Napepasanan PUANG, Kapenombammu 
lako kalemu la muturu'i. Susimoto la 
munii umpa'dei tu apa kadake dio lu 
kamu. 

6 Jake nanaran buniko siulu'mu, tu 
nadadian indo'mu, ba'tu anakmu 
muane, ba'tu anakmu baine, ba'tu 
baine kalemu, ba'tu sangmane tongan- 
tonganmu, nama'kada nakua: Tamalemo 
umpenombai kapenomban sengar”, tu 
kapenomban tang mutandaipa la iko la 
nene" to dolomu, 

7iamotu deata naala bilanganna 
bangsa untikuikomi, mandappi'na ba'tu 
mambelanna, dio mai randan langi' sae 
lako randan langi’, 

8da muturu'i tu pa'poraianna, ba'tu 
umperangii kadanna, da mukamasei 
ba'tu ungkasayangi sia da musamboi tu 
salana. 

9 Apa manassa la mupatei: iko dolo 

la umpata'pai limammu sia umpatei, 
namane limanna mintu' bangsa. 

10]a mutumbui batu, anna 

mate: belanna undaka'mo lalan 
umpopemboko'ko dio mai PUANG, 
Kapenombammu, tu mangka ussolangko 
lan mai tondok Mesir, lan mai inan munii 
dipokaunan. 

11 Attu iato narangi mintu' to Israel, anna 
mataku' sia tae'mo natolei la umpogau' 
kakadakean susito dio lu kamu. 

12 Take murangimi lan sala umbanna 
misa' kota, tu la Nabenko PUANG, 
Kapenombammu, la munii torro, 
ma'kadami tu tau nakua: 

13 Den tu to kadake bu'tu dio lu kamu, 
tu umpopemboko'i tu to umpa'tondokki 
kotana, ma'kada nakua: Tamalemo 
umpenombai kapenomban sengar”, tu 
tae'pa mitandai- 

14 attu iato la muparessa melo sia la 
mupekutanan tongan: iake tonganni 

sia manassa, kumua den apa megallian 
dipogau' dio lu kamu, 

15 manassa la muparampoi bassi mataran 
tu pa'tondokanna kota iato sia ussabu'i 
bassi mataran kota iato sola mintu' 
issinna sia iatu mai patuoanna. 

16 Tatu mintu’ pangrampa la murampun 
dio tangngana tana lapang, sia la 

muballa tu kota iato sola mintu' 
pangrampa, dipopemala' ditunu pu'pu' 
lako PUANG, Kapenombammu, iamotu 
la tontong daun lauan sae lakona sia 
tae'mo nadibangun pole" 

17 Moi misa” duka apa tu dipa'pemalii tae 
nama'din leke” dio limammu, kumua 
Napamerei PUANG tu kare'dekan ara'Na, 
sia Napa'petiroan tu pa'kamaseanNa 
lako kalemu, Naka-maseiko sia 
Napopemba'ka'ko, susitu Naallu' lako 
nene’ to dolomu Napa-laoan sumpa. 

18 Ianna susito, muperangii tu 
gamaranNa PUANG, Kapenombammu, 
ammu turu'i tu mintu' pepasanNa, tu 
kupapassanangko totemo, ke mupogau'i 
tu apa malolo dio pentiroNa PUANG, 
Kape-nombammu. 


1 


Ma'rupa-rupa pa'pote 
dibolong dipa'gagai 


14:1-2 
14 1 Kamumo tu anakNa PUANG, 
Kapenombammi, da mitori'-tori'i 
tu kalemi, ba'tu miku'ku'i tu beluakmi 
dio kidemi belanna kamatean. 

2Belanna iatu iko misa” bangsa masero 
dio PUANG, Kapenombammu, sia iatu 
iko Natonno'ko PUANG kumua ammu 
dadi bangsa marimbanganNa Puang dio 
mai mintu' bangsa, tu untorroi kuli'na 
padang. 


Diona olo'-olo' masero 
sia olo'-olo' maruttak 


14:3-21 
3Da mukande len moi misa' apa 
megallian. 
“Inde sia tu olo'-olo' ma'din mikande 
iamotu sapi, domba sia bembe’, 
donga, kijang, anuang, bembe’ 
lampung, tangali, sapi laki lampung sia 
domba lampung. 
6 Mintu' olo'-olo' tu ma'kasapak 
kalungkungna — iamotu tipa'dua 
kalungkungna - sia lenga’ dio lu olo'-olo', 
iamoto tu ma'din mikande. 
7 Apa inde sia tu olo'-olo' lenga' ba'tu 
tipa'dua kalungkungna tae' nama'din 
la mikande, iamotu unta, kalinti sia 
kalinti to” batu, belanna moi anna lenga’, 
apa tae" natipa'dua tu kalungkungna: 
manassa la maruttak to lako kalemi. 

8 Sia ia duka tu bai, belanna moi 
natipa'dua tu kalungkungna, apa tae' 
nalenga': maruttak to lako kalemi. latu 
duku'na tae" mila ungkandei sia da 
mikaka'i tu batang rabukna. 

9 Inde sia tu ma'din mikande tu mintu' 
apa kepenaa diong to' uai, iamotu mintu' 
apa kekaa-kaa sia kesissik, ma'din 
mikande to, 

10 apa da mikandei tu tae'na nakekaa- 
kaa, ba'tu kesissik: maruttak to lako 
kalemi. 

11 Mintu' manuk-manuk masero ma'din 
mikande. 

12 Apa inde sia tu tae' mima'din Ia 
ungkandei, iamotu langkan maega, 
langkan, sia langkan tasik, 

13 tengnge', pa'bulan sia mintu’ kadoya 
sanda rupanna: 

14 kadoya kapua sanda rupanna: 

15 burung unta, totosik, manuk-manuk 
tasik sia mintu’ tarru’ sanda rupanna: 
16 |angau to” batu, langau sia langau 
mabusa: 

17 kayo, alo sia koro'-koro': 

18 tambolang ballau sia mintu' tambolang 
sanda rupanna, dora' na ledo. 

19 Sia ia duka tu mintu' olo'-olo' pandiu, 
tu kepani' - iamoto tu maruttak lako 
kalemi, tae' nama'din dikande. 

20 Tatu mintu' manuk-manuk masero 
ma'din mikande. 

21 Da mikande batang rabuk: ma'din 
mupakandean to sae, tu torro lan 
babangan kotamu, ba'tu ma'din mubaluk 
lako to salian bangsa, belanna ikomo tu 
misa' bangsa tu masero lako PUANG, 
Kapenombammu. 

Da mutollo'i tu anak bembe' laki lan to' 
pangandu'na indo'na. 


Diona taa sangpulona 


14:22-29 


22 Tatu mintu’ bura padang, tu muambo”, 
dio pa'lakmu, ke taunoi, la mupennoloan 
tu taa sangpulona. 

23la mukande dio oloNa PUANG, 
Kapenombammu Ian inan tu Napilei, Ia 
Napannii sanganNa, tu taa sangpulona 
bura padangmu, uai anggoro' ba'rummu 
sia minna'mu, sia anak pa'bunga'na 
sapimmu sia anak pa'bunga'na dombamu 
sia bembe'mu, kumua ammu pelada'i 


PA'TOLE 14.24-28 77 


ungkataku' PUANG, Kapenombammu, 
lan mintu' allo katuoammu. 

24 Jake tarru’ mambelai tu lalan muolai, 
muurungan tae' mukullei umbaai tu 
ijannato, belanna iatu inan tu Natonno' 
PUANG, Kapenombammu, la Napannii 
sanganNa, mambela tongan dio mai 
kalemu, ke Napamasakkeko PUANG, 
Kapenombammu, 

25 manassa la mubalukan bang, na 
iatu doi' allinna la mubaa, ammu male 
lako inan, tu la Natonno' PUANG, 
Kapenombammu. 

26 Sia iatu doi' iato la muallian mintu' 
apa muporai, iamotu sapi ba'tu domba 
sia bembe' ba'tu uai anggoro' ba'tu 
pangiru' mepamalango, ba'tu iatu apa 
muporai, sia la kumandeko inde to dio, 
dio oloNa PUANG, Kapenombammu, sia 
parannu-rannuko, la iko la iatu mai to 
lan banuammu. 

27 Ja duka tu to Lewi, tu torro lan 
babangan kotamu, tae' ammu Ia 
ussa'bianganni, belanna tae' apa 
mipoapa ba'tu mipotaa mana' sola. 

28 Take upu'mi sitallung taun la mubaa tu 
mintu' taa sangpulona tu bura padangmu 

lan taun iato, ammu patorroi lan to' 
babanganmu. 

29 Attu iato la sae tu to Lewi, belanna 
tae” apa mipoapa sia mipotaa mana’ sola 
sia iatu to sae sia pia biung sia baine 
balu, to torro lan babangan kotamu, la 
kumande sadia'na - anNa pamasakkeko 
PUANG, Kapenombammu, lan mintu' 
pengkarangan, tu mukarang. 


Diona taun katorroan 


15:1-11 

1 5 lTake ganna'mi pitung taun, 

la mupa'bengan tu misa' 
kamaseroan indan. 
2Inde sia tu atoran kadiseroian indan: 
iatu to ma'peindan la napamasero 
tu apa napa'peindanan lako solana; 
tae' na la umparukui mamaya' tu 
solana sia siulu'na, belanna mangkamo 
dipa'peissanan la umpakala'bi' PUANG. 
3To salian bangsa ma'din musua 
mamaya”, apa iatu pa'peindanmu lako 
siulu'mu, la mupamasero. 
4 Apa tae' tu to kalala” misisolan, belanna 
manassa iatu PUANG la umpamasakkeko 
lan tondok, tu Nasorong PUANG, 

Kapenombammu, lako kalemu Ia 
mupoapa mupotaa mana, 

> podo ke muperangii tonganni tu PUANG, 
Kapenombammu, sia mukaritutui tongan 
te pepasan tu kupapassanangko totemo. 
Take Napamasakkeko PUANG, 
Kapenombammu, susitu Naallurangko, 
manassa la mupaindanni tu mintu' 
bangsa, apa iatu kalemu tae' mula 
mangindan, sia la muparenta tu 
mintu' bangsa, apa iatu iko tae' na la 
umparentako. 

"lake den to kalala” dio lu kamu, iamotu 
mai siulu'mu lan misa" pa tondokammu, 
iamotu lan tondok, tu la Nasorong 
PUANG, Kapenombammu, lako kalemu, 
da mupamakarra' penaammu, ba'tu 
ungka'panan lima siulu' kalala'mu, 

8 sangadinna la mubungkaran pala'- mu, 
ammu kasokanni umpaindanni, tu la 
umponnoi kakuranganna. 

9 Kanandai tu kalemu, da nabu'tu tu 
tangnga' magi'gi'mu lan penaammu, 
kumua mandappi'mo tu taun 
ma'pempitu, iamotu taun kadiseroian, - 
mupobannang tang mamase lako siulu' 
kalala'mu, sia tae' mubenni apa-apa, 

anna urunganni umposarroko lako 
PUANG, ammu pokasalanni. 

10 Manassa la masokanko umpaindanni 
sia da napomasussai penaammu, 

ke mubenni apa, belanna iamo 
napobannang to, iatu PUANG, 
Kapenombammu umpamasakkeko lan 
mintu' pengkarangammu sia lan mintu' 
apa mukarang. 

11 Belanna iatu to kalala” tae” na la pa'de 
len lan tondok, iamoto kupepasananni 
lako kalemu susite, kukua: Bungkaranni 
pala'mu tu siulu'mu, tu to makario-rio 
sia to kalala’ lan tondokmu. 


Kadipamaseroanna tu mai kaunan 


15:12-18 


121ake den siulu'mu, misa” muane to 
Ibrani, ba'tu misa" baine to Ibrani, 
sandang lako kalemu, manassa la 
napentoeangko lan annan taunna, apa 
lan taun ma'pempitu, la mupamaseromo 
to. 

13 Sia iake mupamaseromi, da musua 

lo 'bangi male. 

14|a mukasokanni mubenni tu 
dombamu sia bembe'mu sia apa 


PA'TOLE 15.15-18 81 


dio mai panglullurammu sia dio mai 
pa'parran anggoro'mu: sia dio mai 
mintu' apa Napa'kamasean PUANG, 
Kapenombammu, lako kalemu, la muben 
lako kalena. 

15|a mupengkilalai, kumua 
mangkamoko kaunan lan tondok 
Mesir sia Nalendokammoko PUANG, 
Kapenombammu, iamoto kubenko 
totemo te pepasan. 

16 Apa iake ma'kadai lako kalemu nakua: 
Tae' kumorai untampekomi, - belanna 
nakamali'komi sola repokmi, belanna 
manaman dio kalemi, 

17 manassa la muala tu petossok, 
mutossokki tu talinganna sitarru' ba'ba, 
anna tontong sandang lako kalemu. 
Susi dukato la mupogau' lako baine 
mupotosandang. 

18 Da namagasa penaammu Ia ussuai 
male, belanna annanmo taunna 
mupotosumaro tu umpengkarangangko 
penduan manglokkon: ke susito 

la Napamasakkeko PUANG, 
Kapenombammu, lan mintu' apa 
mupogau'. 

Anak pa'bunga'na patuoan 


15:19-23 


19 Tatu mintu’ lakinna dio mai anak 
pa'bunga', tu dadi dio lu sapi sia domba 
sia bembe’, la mupamarimbangan 
PUANG, Kapenombammu. Da muoongi 
dio lu pengkarangammu tu anak 
pa'bunga'na sapimmu, ba'tu unggontingi 
tu anak pa'bunga'na dombamu. 

20 Take taunoi la mukande tu duku'na dio 
oloNa PUANG, Kapenombammu, dio inan 
tu la Natonno' PUANG, la iko la iatu mai 
to lan banuammu. 

21 Apa iake denni tattanna, iamotu ke 
keppai ba'tu butai, batu mandu maro'i 
tu tattanna, da mutunui dio oloNa 
PUANG, Kapenombammu. 

22| an pa'tondokammu la munii 
ungkandei, la to tang masero la to 
masero, susitu kijang sia donga. 

23 Sangadinna iatu rarana da mukandei: 
la mubolloan susi uai. 

Tallu pa'gauran madatu 


16:1-17 

1 6 1 Palan penaai tu bulan Abib 

sia pakarayai tu Pa'pasa la 
umpakala'bi' PUANG, Kapenombammu, 
belanna lan bulan Abib, iatu PUANG, 
Kapenombammu, mangka ussolangko 
lan mai Mesir, tonna ibongi. 
2 Attu iato la mureresan PUANG, 
Kapenombammu, tu mai dombamu sia 
bembe'mu sia sapimmu la dipopa'pasa 
dio inan tu la Natonno' PUANG Ia 
Napannii sanganNa dio. 
3 Attu iato da mukandei tu apa diragii 
sola tu apa iato, lan pitung allo la munii 
ungkande roti tang diragii sola tu apa 
iato, iamotu roti kadipakario-rioan, 
belanna sasako tassu' lan mai tondok 
Mesir kumua lan mintu' allo katuoammu 
la mukilalai tu allo katassurammu lan 
mai tondok Mesir. 
4Tae' na la den ditiro dio lu kamu tu 
apa diragii lan mintu’ lil mu lan pitung 
allo. Sia iatu duku'na apa murere' lan 
allo bunga'na ke makaroenni, tae'mo 

nama'din torro moi misa" apa bongi iato 
sae lako masiangna. 

> Tae” muma'din urrere'i tu Pa'pasa lan 
misa” kotamu, tu la nabenko PUANG, 
Kapenombammu. 

6 Apa iatu inan la Napilei PUANG, 
Kapenombammu, la Napannii sanganNa 
dio, munii la urrere' Pa'pasa, ke 
makaroenni, ke lambunni allo, susitu 
attu katassurammu lan mai Mesir. 

7 La mutollo' sia la mukande dio inan, 
tu la Napilei PUANG, Kapenombammu, 
ke masiangi to la ke'de'moko sule 
umpellambi'i tendamu. 

8 Lan annan allona munii la ungkande roti 
tang diragii, na allo ma'pempitu la den 
kasirampunan allo kapua la umpakala'bi' 
PUANG, Kapenombammu, allo iato da 
mumengkarang. 

9 La muia’ pitung minggu, iamotu 
pamulanna dipata'pai piso sae' tu 
gandung, la munii randuk umbilangi 
pitung minggu. 

10 Attu iato la mupakaraya tu 
pa'gauran minggu la umpakala'bi' 
PUANG, Kapenombammu, sitinaya 
pamengan tanning inaammu, 

pada tu Nakamaseangko PUANG, 
Kapenombammu. 

11 La parannu-rannuko dio oloNa PUANG, 
Kapenombammu, iko sola tu mai 
anakmu muane sia iatu mai anakmu 
baine, kaunanmu muane sia ia tu 

mai kaunanmu baine, sola to Lewi, 

tu torro lan babangan kotamu, sia to 
sae, sia pia biung sia baine balu, tu 
misisolan, dio inan tu la Napilei PUANG, 
Kapenombammu, la Napannii sanganNa 
dio. 

12 La mukilalai kumua mangkamoko 
dipokaunan lan Mesir, ammu karitutui 
tonganni te mintu' aluk dipondok. 

13 Tatu pa'gauran pekalumban Ia 
mupakaraya lan pitung allo, ke 
mangkamoko urrampun alanna 
panglullurammu sia alanna pa'parran 
anggoro mu. 

14|a parannu-rannuko dio 
pa'maruasammu, iko sola tu mai 
anakmu muane sia iatu mai anakmu 
baine, kaunanmu muane sia kaunanmu 
baine sia to Lewi, to sae, pia biung 

sia baine balu, tu torro lan babangan 
kotamu. 

15|an pitung allo la mupakaraya tu 
pa'gauran la umpakala'bi' PUANG, 
Kapenombammu, dio inan tu la 

Napilei PUANG. Belanna iatu PUANG, 
Kapenombammu, la umpamasakkeko 
diona mintu' bura padangmu sia diona 
mintu' apa mukarang, iamoto ammu 
parannu-rannu tongan. 

16 Pentallun lan sangtaun pantanni tu 
muane dio lu kamu, la mennolo dio oloNa 
PUANG, Kapenombammu lan tu inan, tu 
la Napilei Puang, iamotu ke pa'gauran 
roti tang diragii sia ke pa'gauran minggu 
sia ke pa'gauran pekalumban. Apa tae' 
anna la mennolo lo'bang dio oloNa 
PUANG, 

17 pantan la nabaa sitinaya pabelanna, 
pada tu Nakamaseangko PUANG, 
Kapenombammu. 


Pangra'ta' malambu' 


16:18-20 


18 Tatu to ma'paolai salu sia mantari’ la 
mutappu lan mintu' kota, tu la Nabenko 
PUANG, Kapenombammu, situru' tu mai 
sukummu, anna palolang pangra'ta' 
malambu' lako bangsa iato. 

19 Da mupakelokki tu salunna: da 
mumentiro lindo sia da mutarima pappe’. 
Belanna iatu pappe' umpabuta mata to 
kinaa, sia ulleko' kada to tongan. 

20 Sangadinna kamalamburan manna 

la muula', ammu tuo marendeng sia 
umpotondok tondok, tu la Nabenko 
PUANG, Kapenombammu. 


Da natoei to Israel tu aluk 
deata sia da napemalaranni 
tu olo'-olo' den tattanna 


16:21-17:1 

21 Da muosokki tu lentong kayu 
dipodeata, sia ba'tu pira-pira kayu 
dio sa'de inan pemalaranNa PUANG, 
Kapenombammu, tu la mugaragan 
kalemu. 
22 Da duka mupabendan batu dipodeata, 
belanna iatu iannato Nakabiri' PUANG, 
Kapenombammu. 
1 7 1 Da mupemalaran misa’ sapi 

ba'tu domba sia bembe' tu den 
tattanna, ba'tu sayuan lako PUANG, 
Kapenombammu, belanna iatu iannato 
Nakagalli PUANG, Kapenombammu. 

Ukungan lako to umpemala'i deata 


17:2-7 
2Take denni dio lu kamu, lan sala 
umbanna kotamu, tu la Nabenko PUANG, 
Kapenombammu, tu misa' muane 
ba'tu misa' baine diapparan umpogau' 
apa kadake dio pentiroNa PUANG, 
Kapenombammu, untengkai bassena: 
3 anna male umpengkaolai kapenomban 
senga' sia tukku umpenombai, iamotu 
dio olona mata allo, ba'tu bulan ba'tu 
iatu mintu’ ma'dandan maritik dao langi’, 
tu apa mangka Kupa'gagai: 
4 sia dipokadammoko sia murangimo, 
iamoto la muparessa tongan tu apa 
iato. lake manassami tongan, sia 
maleso, kumua iatu apa megallian iate 
dipogau'mo lan Israel, 
“la musolan lako babangan tu muane 
ba'tu baine, tu umpogau'i te apa kadake, 
ammu leba'i batu tu muane ba'tu baine 
iato sae lako matena. 
6 Dio kasa'bianna da'dua ba'tu tallu tau 
manassa la dipatei tu to sipatu dipongko, 
apa dio kasa'bianna misa” tau tae na la 
dipatei tu tau iato. 

7Tatu to sa'bi iamo dolo umpata'pai 
limanna la umpatei, namane limanna 
mintu' bangsa. Susimoto la mupa'dei tu 
apa kadake dio lu kamu. 


Pangra'tasan ma'iringanna 


17:8-13 
8 Take den misa” kara-kara mandu 
masang, la mura'ta', diona kaindanan 
rara, sia kasikara-karan ba'tu to 
dikambei - napobannangi ma'kara-kara 
tu tau lan kotamu - manassa la 
ke'de'ko lako inan, tu la Napilei PUANG, 
Kapenombammu. 
9 La maleko lako to minaa to Lewi, sia 
lako to mangra'ta', tu den attu iato, tu la 
munii umpalaku pangra'ta' na iatu tau 
iato mai la umpokada pangra'ta'na lako 
kalemu. 
10 Sia la muturu' tu pangra'ta'na, tu 
napokadangko dio inan, tu la Napilei 
PUANG, sia muturu' tongan tu mintu'na 
apa naadarangko. 
11 Susitu pa'patudu nabenko sia jatu 
pangra'ta' napokadangko, la muturu': 
iatu pangra'ta' napokadangko da 
musepang kanan ba'tu sepang kairi. 

12 Tatu muane, tu matampo gau'na, anna 
tang umperangii tu to minaa, tu untoe 
pentoean dio PUANG, Kapenombammu, 
batu to mangra'ta, tau iato la mate. 
Susimoto la mupa'dei tu apa kadake lan 
mai Israel. 

13 Attu iato anna rangii mintu' bangsa 
te iannate sia mataku' sia tae'mo na la 
matampo. 


Diona datu 


17:14-20 


14 Take rampomoko tama tondok, tu 

la Nabenko PUANG, Kapenombammu, 
sia mualamo mupoapa, ammu nii 
ma'tondok, ammu ma'kada mukua: 

La moraina' unnangka', misa' datu 
undatuina” susi tu mintu’ bangsa 
untikuina”, 

15 attu iato la unnangka'ko datu 

anna datuiko, tu la Napilei PUANG, 
Kapenombammu, dio mai siulu'mu la 
munii unnangka' misa" datu undatuiko: 
tangia to salian bangsa, tu tangia 
siulu'mu, la ma'din muangka' undatuiko. 
16 Apa tae” nama'din la umpatuo buda 
darang sia iatu bangsa tae' na la 

ussolanni sule lako Mesir, kumua anna 
allii buda tu darang, belanna mangkamo 
Napokada PUANG, Nakua: Iate lalan iate 
tae'mo mila unnola lenni sule. 

17 Sia da duka napebudai tu baine 
napobaine, da nasepang tu penaanna sia 
da duka narampunan kalena salaka sia 
bulaan tarru' buda. 

18 Take unnisungimi isungan kapayungan, 
manassa la napopeokiran kalena tu 
pallemba'na sukaran aluk iate, tu 
nananna tu mai to minaa to Lewi. 

19 Tamoto na la dio bang kalena, sia 

la nabasa lan mintu' allo katuoanna, 
anna pelada'i la ungkataku' PUANG, 
Kapenombanna, ke nakaritutui tonganni 
te mintu' kadanna sukaran aluk iate sia 
mintu' aluk dipondok, 

20 kumua da anna pamadao penaanna 
dio lu siulu'na sia da nasepang lako 
kanan ba'tu kairi dio mai pepasan, anna 
marendeng lan kadatuanna, la kalena la 
iatu mai anakna dio lu to Israel. 

Taana to minaa sia to Lewi 


18:1-8 

18 1 Tatu to minaa to Lewi, iamotu 

mintu' suku Lewi, tae' apa 
napoapa ba'tu napotaa mana’ sola to 
Israel: la nakande tu taana dio mai 
pemala' pantunu dipemalaran lako 
PUANG sia dio mai taa mana'na Puang, 
2 apa dio lu siulu'na tae” taa mana'na, 
belanna PUANG tu taa mana'na, susitu 
mangka Naalluranni Puang. 
3 ]amote tu taana la napotaa to minaa 
dio mai pa'tondokan, iamotu dio mai 
to umpennoloan pemala' pangrere', la 
sapi la domba sia bembe’. Manassa 
la napa'bengan tau lako to minaa 
tu pesesena, popona patomali sia 
tumabangna. 
“Tatu bua bunga'na gandungmu, sia uai 
anggoro' ba'rummu sia minna'mu sia 
bunga' bulu dombamu, la musorong 
nasang lako. 
5 Belanna iatu PUANG, Kapenombammu, 
umpilei lan mai mintu' sukummu, kumua 
anna tunannang dio oloNa PUANG, untoe 
kamenomban tete dio sanganNa, la 

ia la iatu mai anakna muane, tontong 
kiallo-kiallo. 

SJake tassu'i tu to Lewi dio mai sala 
umbanna kotamu lan mintu' Israel, tu 
nanii umpatuo rambu, sia male unturu' 
lalan inaanna lako inan, tu la Napilei 
PUANG, 

7sia untoe kamenomban tete dio 
sanganNa PUANG, Kapenombanna sia 
mintu' siulu'na, to Lewi, tu tunannang 
dio inan iato dio olona PUANG, 

8 jamoto la napotaa pada taana tu tau 
dio, tae' nadipasibilang tu taana dio mai 
ambe'na, tu mangka nabalukan. 


Diona kapakita-kitan sia pa'nubua' 


18:9-22 
9 lake rampomoko tama tondok, tu la 
Nabenko PUANG, Kapenombammu, da 
mupelada'i unturu' gau' megallianna tu 
bangsa iato. 
10 Da naden misa’ tau dio lu kamu 
diapparan tu umpatama to' api tu mai 
anakna muane ba'tu anakna baine tu 
umpogau' kapakita-kitan, to ma'biangi, 
to umbattuananni tanda, ba'tu to 
unnampui balik mata, 

ilto ma'basa-basa, da naden to 
sola-sola bombo, ba'tu sola-sola deata 
ba'tu umpalaku pa'pentimbangan lako to 
mate. 

12 Belanna minda-minda umpogau'i 

tu apa iate, iamo misa' to Nakagalli 
PUANG, sia diona te kamagallian iate, 
Napobannang PUANG, Kapenombammu, 
unnula'i tu tau iato mai dio mai 
tingayomu. 

13|a tang sayuan tu gau'mu dio oloNa 
PUANG, Kapenombammu. 

14 Belanna iate bangsa iate, tu la 
muula'i, umperangii to ma'biangi sia 

to pakita-kita, apa lako kalemu tae' 
Naeloranni PUANG, Kapenombammu. 
15|a Napabu'tuangko PUANG, 
Kapenombammu, tu misa” nabi dio 

lu kamu dio mai siulu'mu, susite aku: 
lako kalena la minii ma'perangi. 

16 Manassa susitu mangka mupalaku lako 
PUANG, Kapenombammu, dao Horeb, 
tonna allo kasirampunan, tu munii 
ma'kada mukua: Tae'mo kula urrangi 
gamaranNa PUANG, Kapenombangku, 
sia tae'mo kula untiroi tu api kapua iate, 
da kumate. 

17 Attu iato ma'kada tu PUANG lako 
kaleku, Nakua: Melo tu apa mangka 
napokada tau iato mai. 

18 La Kupabendanan misa’ nabi tu tau 
lato dio mai mintu' siulu'na, susitu iko: 
la Kupadio pudukna tu kadangku, sia la 
napokadan nasang tu apa Kupepasanan. 
19 Minda-minda tae' naperangii tu 
mintu' kada, tu la napokada tete dio 
sangangKu, manassa la Kupa'tuntunni 
tu tanggunganna. 

20 Apa iake den misa' nabi umpamadao 
penaanna la umpokada misa' kada 

tete dio sangangKu, tu tang Kusua 
umpokadai, ba'tu ma'kada tete dio 
sanganna kapenomban senga' - 
manassa nabi iato la mate. 

21 Take ma'kadako lan penaammu, 
kumua: Umbara kikua untandai kada, tu 
tang Napokada PUANG?- 

22 Take ma'kadai tu misa” nabi tete dio 
sanganNa PUANG, anna tae' nadipalanda' 
tu kadanna sia tae' nabuai, manassa apa 
iato misa' kada tang Napokada PUANG. 
Matampo penaanna tu nabi iato, anna 
pokadai tu iannato, da mukataku'i tu 
nabi iato. 

Diona kota pentilindungan 


19:1-13 

19 1 Take Nasabu'imi PUANG, 

Kapenombammu, tu mintu' 
bangsa, la Nakamaseangko PUANG, 
Kapenombammu, tu tondokna sia iake 
mualai mupoapa tu lili'na sia munii 
ma'tondok tu kotana sia banuanna, 
2 manassa la mupamarimbangan tu tallu 
kota lan tondok tu la Nakamaseangko 
PUANG, Kapenombammu, la mupoapa. 
3 La mupamanassa tu alla'na sia iatu lili’ 
tondok, tu la Nakamaseangko PUANG, 
Kapenombammu, la mupotaa mana, 
la mutaa tallu, kumua napantan tu to 
papatean ma'din mallai lako. 
“Inde sia tu a'ganna to papatean mallai 
lako, nanii tuo, iamotu ketang naangga'i 
umpatei solana, anna tae" duka nakabiri'i 
dolona. 
“Jake susinna misa” tau tama pangala’ 
sola tu mai solana, la manglelleng kayu, 
anna popangaakki tu limanna la ullelleng 
misa' garonto' kayu, anna tassu' tu 
uasena lan mai batangna, anna ruai tu 
solana, naurunganni mate, manassa tau 

iato ma'din mallai lako misa” kota iato, 
anna tuo. 

6La dipamanassa susito, kumua da 
nalambi'i to mangala puli tu to papatean, 
ke naula'i, sia re'dekpi tu ara'na, belanna 
mambela tongan tu lalan, anna patei, 
moi anna tae' nasipatu dipatei, belanna 
tae" nakabiri'i dolona. 

7Tamoto kupasanko susite, kumua: Tallu 
tu kota la mupamarimbangan. 

8 Take Napakalua'i PUANG, 
Kapenombammu, tu lili'mu, susitu 
mangka Naallu' lako nene' to dolomu 
Napalaoan sumpa sia Nasorong lako 
kalemu tu mintu' tondok, tu mangka 
Napokada, kumua la Nasorong lako 
nene’ to dolomu, 

9. sia iake mukaritutui tonganni 

te pepasan, tu kupapassanangko 
totemo, sia iake ungkamali'ko PUANG, 
Kapenombammu, sia tontongko unturu' 
lalanNa -, manassa la murangngannipa 
tallu kota te kota tallu, 

10 kumua da napatibolloi tu rara tang 
kasalan lan tondok, tu la Nasorongangko 
PUANG, Kapenombammu, mupotaa 
mana, sia da ammu dipa'tuntunni 
to'doan rara. 

11 Apa iake misa” tau nakabiri' solana, 
anna odo'i sia nalaoi sia napata'pai 
namate, namallai lako sala umbanna 
misa' kota iate, 

12 manassa iatu pekaamberanna kota 
iato mesua unnalai dio mai, nasorongi 
lako to mangala puli, kumua anna mate. 
13 Da mukasayangi, sangadinna iatu 
rarana to tang kasalan la mupa'dei dio 
mai Israel, ammu malaga'-laga'. 


Dipa'gagai tu umpalele katonan 
padang sia ussa'bii tang tongan 


19:14-21 


14 Da mupalelei tu passaparan padangna 
solamu, tu napantok nene' to dolomu lan 
taa mana’, tu la mumana' lan tondok, tu 
Nabenko PUANG, Kapenombammu, la 
mupoapa. 

15Jake misa'ri to sa'bi, tae nama'din 
bendan umpasala misa' tau diona sala 
umbanna kakadakean ba'tu kasalan, tu 
disanga napogau': tete dio kasa'bianna 
da'dua ba'tu tallu tau la manassamo to 
tu misa' kara-kara. 

16 Jake misa” to sa'bi bulituk bendan 
umpasala misa' tau la umparapa' diona 
misa' kapatodo-tintingan, 

17 la mennolo dio oloNa PUANG tu da'dua 
tau sikara-kara, dio olona to minaa sia 
to ma'paolai salu, tu la den attu iato. 

18 Attu iato iatu to ma'paolai salu la 
umparessa tonganni sia iake manassai, 
kumua tang tongan tu to sa'bi iato, sia 
umpa'parampoan tang tongan siulu'na, 
19|a mupogau' lako kalena, susitu 
natangnga' la umpogau'i lako siulu'na. 
Susimoto la munii umpa'dei tu 
kakadakean dio lu kamu, 

20 belanna iatu to senga' la urrangii te 
sia mataku' sia tae'mo napogau'i tu 
kakadakean susito dio lu kamu. 

21 Da mukasayangi, sangadinna iake 
papateanni la dipatei duka, pabutanni la 
dibutai duka, pasimpoanni la disimpoi 
duka, pata'takan limai la dita'takki duka 
tu limanna, pale'toan lentekki la dile'to 
duka tu lentekna. 

Atoran diona tananan ra' 


20:1-20 

20 l Take la ke'de'ko lao parari 

ullaoi ualimmu, ammu tiroi tu 
mai darang sia kareta, iamotu misa’ 
bangsa mandu buda anna iko, manassa 
da mukataku'i, belanna iatu PUANG, 
Kapenombammu, urrondongko, tu 
ussolangko sun lan mai tondok Mesir. 
2 Take tarru'mokomi lao parari, la tassu’ 
tu to minaa dio tingayomi, anna ma'kada 
lako to buda, nakua: 
3 Perangii, e to Israel! Tarru'komi lao 
parari, ullaoi ualimmi: da naranggang 
tu penaami sia da mimataku' da 
mimagiang sia da mipotirambanni tu tau 
iato, 
4 belanna iatu PUANG, Kapenombammi 
den ussisolangkomi la umparariangkomi 
ullaoi ualimmi, kumua Nabenkomi 
kapataloan. 
> Sia la ma'kada tu mai mantari’ lako to 
buda nakua: Minda tu umbangun banua 
ba'ru, apa tae'pa nanii? Dieloran male 
sule lako banuanna, kumua da nasabu' 

lan kapararian, sia nanii to senga' tu 
banuanna. 

6 Sia minda tu untananni pa'lak anggoro”, 
anna tae'pa nakandei tu buanna? 
Dieloran male sule lako banuanna, 
kumua da nasabu' lan kapararian, sia 
nakande to senga' tu bua anggoro na. 

7 Sia minda tu sikampamo misa’ baine, 
natae'pa napobainei? Dieloran male sule 
lako banuanna, kumua da nasabu' lan 
kapararian sia da napobainei to senga' 
tu baine iato. 

8 Sia ma'kada tu mantari’ lako to buda 
nakua: Minda mataku' sia ranggang 
penaanna? Dieloran male sule lako 
banuanna, kumua da napabonnong tu 
penaanna siulu'na susi penaanna. 

9 lake naupu'imi mantari’ umpokadai 
lako to buda tu iannato, la naangka' tau 
tu mai kamandang surodadu umpangului 
tu mai to buda. 

10 lake mureke'i tu misa” kota la urrarii, 
la ussitimbangiko kamarampasan. 
Take napebalii meloko sia 
nabungkarangko babangan, manassa 
latu mintu' pa'tondokan, tu torro lan, 

la ma'diama lompo dio kalemu sia la 
umpengkarangangko. 

12 Apa iake tae' misikaelo, sangadinna Ia 
morai urrariiko, manassa la mutalimbung 
tama. 

13 Sia la Nasorong PUANG, 
Kapenombammu, tama kuasammu, 
ammu pata'pai bassi mataran tu mintu' 
muane umpa'tondokki. 

14 Sangadinna iatu mintu' baine sia 

iatu mai pia, patuoan, sia mintu’ janan 
lan kota, mintu'na pangrampa iato la 
murampan kalemu sia iate apa murampa 
dio mai ualimmu, tu Nabenko PUANG, 
Kapenombammu, ma'din mupake. 

15 Susimoto la mugauran mintu' kota, tu 
mandu toyang dio mai inanmu, tu tang 
naala bilangan kotana te mai bangsa 
iate. 

16 Apa dio mai kotana te mintu’ 
bangsa tu la Nasorongangko PUANG, 
Kapenombammu, la mupotaa mana, 
moi misa’ apa kepenaa, da mupatuoi. 

17 Sangadinna la musabu'i nasang tu 
bangsa iato, iamotu to Het, to Amori, 
to Kanaan, to Feris, to Hewi sia to 
Yebus, susitu Napasanangko PUANG, 
Kapenombammu, 

18 kumua da naada'ikomi umpogau'i tu 
mintu’ apa megallian, tu napogauran 

deatanna, miurungan umpogau' kasalan 
umbali PUANG, Kapenombammi. 

19 Take masaiko untalimbung tamai tu 
misa” kota ullaoi sirari, la unnalai tu kota 
iato, da mulellengi uase ummangsanni 
tu mai to' kayunna tiku lao, iatu buanna 
ma'din mukande, apa da mulellengi. 
Belanna tolinoraka tu to' kayu dio lu 
padang, ammu pasangbilanganri to 
ditalimbung tama? 

20 Sangadinna iatu to” kayu mutandai, 
kumua tae' nadikande tu buanna, iamoto 
tu ma'din mumangsanni sia mulelleng, 
ammu popa'tombonni langngan munii 
ullaoi tu kota musirarian sae lako 
musongkanna. 


Kadipamaseroanna 
kasalan napobua' to mate 
dipongko tu tang ditandai 


21:1-9 
2 1 l Take diappa'i lan tondok tu 
la Nasorongangko PUANG, 
Kapenombammu, mupoapa, tu misa' to 
dipatei, sumpandan dio padang, anna 
tae' natandai tau minda tu umpatei, 

2la tassu’ tu mai pekaamberammu 

sia to ma'paolai salummu lao ussuka'i 
tu mambelanna dio mai inan nanii to 
dipongko sae lako mintu' kota tiku lao. 
3Jatu pekaamberanna kota, tu 
nasikandappiran to mate dipongko, la 
unnala misa' anak sapi, tu tang dioongpa 
sia tang umpassanpa ayoka. 

“La nabaa pekaamberanna kota iato tu 
anak sapi rokko lombok, tu nanii tontong 
lolong uainna, tu tang dikarang sia tang 
diambo'i, sia indemoto diong lombok, 

la nanii untotoi tu sokkongna anak sapi 
iato. 

> Tatu mai to minaa, tu bati'na Lewi, la 
male lako tingayo - belanna Napileimo 
PUANG, Kapenombammu, tu tau iato la 
umpengkaolai Puang sia ma'passakke 
tete dio sanganNa PUANG: situru' 
pangra'ta'na la dira'tasanni tu mintu’ 
kara-kara sia mintu' kadiba'tanna tau. 

6 Tatu mintu’ pekaamberanna kota iato, 
iamotu to sikandappi' tongan to mangka 
dipatei, sipatu la umbasei limanna dao 
anak sapi, tu ditoto sokkongna diong 
lombok, 

7 anna sa'bii kumua: Tangia limangki 
umbolloanni te rara iate sia tae' duka 
natiro matangki. 

8 Padenanni kadiseroian kasalan tu 
taumMi Israel, tu mangka Mirampanan, 
o PUANG, sia da Mipapassanni tu rara to 
tang umpogau' kasalan dio lu taumMi 
Israel. lake dipasusito la dilendokammo 
dio mai tau iato mai tu rara iato. 

9 Susimoto la munii umpa'dei tu rara to 
tang umpogau' kasalan dio mai kamu, 
belanna iake susito, mupogau' tu apa 
malolo dio pentiroNa PUANG. 


Diona baine dirampa lan kasirarian 


21:10-14 


10 lake tassu'ko male urrarii ualimmu, 
Nasorongmi PUANG, Kapenombammu, 
tama kuasammu tu tau iato, ammu 
rampai tu ba'tu pira-pira tau, 

11 sia mutiro tu misa” baine dio lu to 
dirampa iato, melo tu pa'kaleanna, 
naurungan naala penaammu, la morai 
umpobainei, 

12 Ja musolan tama banuammu la 
naku'ku'i tu beluakna sia naalai tu 
kanukunna, 

13 |a nalendokan tu tamangkale 
napake, tonna dirampa, anna torro 

lan banuammu sipeupu' bulan, la 
untangi'i ambe'na sia indo'na, mangkato 
mumane ma'din tama ussitammuanni 
sia umpobainei, anna dadi bainemu. 

14 Take tae'mi naalai penaammu, 
manassa la mueloran male umba-umba 
tu naporai: da' maro' mubalukanni, da 
mupasusii kaunan, belanna mangkamo 
muparuku mupobaine. 


LA 


Diona katongananna anak pa'bunga 


21:15-17 


15]ake denni misa” muane da'dua 
bainena, misa’ napakaboro', misa’ tae’, 
anna padadianni pia muane sola dua 

la iatu baine napakaboro'na la iatu 
baine tang napakaboro'na, na iatu pia 
muane pa'bunga'na nadadian baine tang 
napakaboro”, 

16 sia iake nataai tu apanna lako anakna 
napomana', tae” nama'din ussorongi 
lako anakna baine napakaboro' tu 
katongananna anak pa'bunga' sia 

tang naangga' tu anakna baine tang 
dipakaboro', tu anak pa'bunga' tongan. 

17 Sangadinna iatu anak pa'bunga' tu 
anakna muane baine tang dipakaboro', 
sipatu naaku tu katongananna, ke 
dibenni tu taana manglokkon tu 
mintu’ apanna, belanna iamo bunga'na 
kamatotoranna, anna ia puangna 
katonganan anak pa'bunga'. 


Diona pia muane pabali-bali 


21:18-21 


18 Take den misa” muane, unnampui misa 
pia muane torokossik sia pabali-bali, 
noka umperangii tu ambe'na sia indo'na, 
sia tang sopati moi anna pandasami, 

19 jamoto nala'ka'i ambe'na sia indo'na, 
nabaai lako pekaamberanna kotana, 
tama to” babangan pa'tondokanna, 

20 sia la ma'kada lako pekaamberanna 
kotana nakua: Iate anakki muane pia 
torokossik sia pabali-bali, tae” namorai 
umperangiikan, sia untabu-tabu bang 
ianan sia pangirusan. 

21 Attu iato iatu mintu' muane lan kotana 
ussileba'i batu, naurunganni mate. 
Susimoto la munii umpa'dei tu kadake 
dio lu kamu, narangimi mintu’ to Israel 
sia mataku.” 


7 

Panglamunan batang rabukna 
to diukung dipatei 


21:22-23 


22 Take den misa’ tau umpogau' kasalan 
tu sipatu dinii umpatei, anna dipatei sia 
mutoke' dio lentong, 

23 manassa iatu batang rabukna, 

tae nama'din torro sipeupu' bongi 

dio lentong, sangadinna la mulamun 
bangsiamoto allo iato, belanna iatu tau 
ditoke' Natampakki ropu Kapenomban: 
da mupamaruttakki tu tondok, la 
Nabenko PUANG, Kapenombammu, la 
mupotaa mana’. 


Diona tu mai apa pa'de 


22:1-4 

l Take mutiroi tu misa” sapi ba'tu 
22 misa” domba ba'tu bembe'na 
siulu'mu pusa, la mukaritutui da 
musa'bianganni, sangadinna manassa la 
mubaa sule lako siulu'mu. 
2 Sia iake tae'i musikandappi' siulu'mu 
sia tae' mutandai, manassa la mupalan 
banuammu sia la dio bang kalemu tu 

apa iato sae lako nadaka'na siulu'mu: 
attu iato la mupasule lako kalena. 
3Susi dukato la mugauranni tu 
keledainna, susi duka la mugauranni 
tu pakeanna: susimoto la mupogau' 
tu diona mintu' apa pa'dena siulu'mu, 
tu kapa'dean ammu kabu'tui: da 
musa'bianganni to. 

“lake mutiroi tu keledainna siulu'mu 
ba'tu sapinna tibambang dio lu lalan, 
la mukaritutui da musa'bianganni: 
manassa la muntundui unnangkaranni 
sule. 


Diona pantan rupa atoran 


22:5-12 
> Misa” baine tae’ nala sipatu ma'pakean 
muane sia misa” muane tae" nala 
sipatu umpopake pakean baine, belanna 
minda-minda umpogau'i tu iannato, iamo 
megallian lako PUANG, Kapenombammu. 
“Take mutiroi misa” serang manuk- 
manuk dio lu lalan dao sala umbanna 
kayu ba'tu dio lu padang, tu nanii 
anakna ba'tu tallunna, na iatu indo'na 
unnarranni tu anakna ba'tu tallunna, 

manassa da mualai tu indo'na sola 
anakna. 

7 Manassa iatu indo'na la murampanan, 
apa iatu anakna ma'din muala, ammu 
malaga'-laga' sia malambe' sunga”. 

8 Take umbangunko misa” banua baru, 
la murompo tu soto banuammu, da 
muparampoi to'doan rara tu banuammu, 
ke denni misa' tau tobang dao mai. 

9 Da muambo'i duang rupa banne tu 
pa'lakmu, da nadipa'pemalii tu polean 
pangambo'mu sia bua pa'lak anggoro'mu 
sia da nadisorong lako inan maindan. 

10 Da mupa'tengkoanni tu misa' sapi 
mupasiayoka misa' keledai. 

11 Da mupotamangkale misa” pakean 
tannun duang rupa, iamotu bulu domba 
dipasitannun lenang. 

12|a mugaragai tu pa'karidi' dio a'pa' 
biring bayu lamba’, tu mupennammu'. 


Atoran diona tananan dapo' 


22:13-30 


13 Take den misa” muane umpobaine 
misa' baine anna mangka sangampa'to, 
nakagi'gi'mi, 

14 sia napasala anna pakadake lelei tu 
sanganna kumua: Iate baine mangka 
kupobaine, apa iatongku sangampa' 
kukanassai kumua tae'mo naanak dara, 
15 attu iato iatu ambe'na sia indo'na tu 
baine mangura iato la unnalai tu sampin 
dipotanda kumua anak darapa sia la 
nabaa lako pekaamberanna kota dio to' 
babangan. 

16 Tatu ambe'na baine mangura iato la 
ma kada lako pekaamberan nakua: latu 
anakku baine kupakemuanemo lako 
muane iate, apa nakagi'gi', 

17 ha totemo napasala kumua: 
Kuappa'mo iatu anakmi baine tae'mo 
na anak dara: apa iamote tu dipotanda 
kumua anak darapa tu anakku baine. 
Pakalan naampa'mi tu sampin iato dio 
tingayona pekaamberan kota. 

18 Attu iato naalami pekaamberan kota 
tu muane iato, anna pandasai, 

19 sia nadosa saratu' sikele' salaka la 
naben ambe'na baine iato - belanna 
napakadake lele tu sanganna misa’ anak 
dara Israel: sia tontong napobaine, sia 
tae” nama'din untantangi tempon tuona. 

20 Apa iake tonganni tu pa'pasala iato sia 
tae" nadiappa' tu napotandana anak dara 
dio baine mangura iato, 

21 manassa iatu baine mangura iato 

la nabaa tau lako to’ ba'ba banuanna 
ambe'na, anna sileba'i batu muane lan 
kotana, naurungan mate - belanna 
umpogau' kabagan mesirisan dio lu 
Israel, iamotu ma'gau' sala lan banuanna 
ambe'na. Susimoto la munii umpa'dei tu 
kakadakean dio mai kamu. 

22 Take diappa'i tu misa” muane marassan 
sangampa' baine kemuanemo, manassa 
la mate dipongko sola duai, tu muane 
mangka sangampa' baine iato, sia 

ia duka tu baine. Susimoto la munii 
umpa'dei tu kakadakean dio mai Israel. 
23 Take den misa' muane sitammu 
misa' baine lan kota, tu anak darapa, 
anna sangampa' sola, anna baine iato 
sikampamo misa" muane, 

24 manassa la misolan sola duai lako 
babangan kota iato, ammi sileba'i batu 
naurungan mate, iatu baine, belanna 
tae” nametamba umpalaku pa'tunduan 
sia iatu muane, belanna ullamban 
bainena solana. Susimoto la munii 
umpa'dei tu kakadakean dio mai kamu. 

25 Apa iake den misa' muane sitammu 
dio lu padang misa' baine, tu denmo 
sikampana, nala'ka'i anna sangampa' 
sola, manassa ia manna tu muane, tu 
mangka sangampa' baine iato, la mate 
dipongko. 

26 Apa iatu pia baine iato da mupatumba 
lenni, belanna tae' kasalanna, tu sipatu 
la dinii umpatei, belanna iatu apa 
urrampoi susi ke misa' tau ullaoi solana 
anna alai tu sunga'na. 

27 Belanna sitammu dio lu padang, 

na iatu anak dara denmo sikampana, 
metamba umpalaku pa'tunduan, apa 
moi misa" tau tae' sae untundui. 

28 lake den misa” muane sitammu misa’ 
pia baine, tu anak darapa, sia tae'pa 
sikampana, nala'ka'i sia sangampa' sola, 
anna diapparan sola duai: 

29 manassa iatu muane, tu mangkamo 
sangampa, la ussorong limangpulo 
sikele' salaka lako ambe'na pia baine iato 
sia la napobaine, belanna mangkamo 
naparuku; tae' nama'din untantangi 
tempon tuona. 

30 Misa' tau da naala bainena ambe'na, 
sia da nakillang inan mammaranna 
ambe'na. 

Diona tu tau tae' nama'din 
tama kombonganNa PUANG 


23:1-8 

23 lTatu to sanggangmo 

kamuaneanna, ba'tu to dibalianni, 
tae nama'din tama kombonganNa 
PUANG. 
2Tatu to nadadian to sikande rara, tae’ 
nama'din tama kombonganNa PUANG: 
moi sae lako osso' ma'pessangpulo tae' 
nama'din tama kombonganNa PUANG. 
3Jatu to Amon ba'tu to Moab tae’ 
nama'din tama kombonganNa PUANG: 
moi sae lako osso' ma'pessangpulo 
tae” nama'din len tama kombonganNa 
PUANG, 
#belanna iatommi tassu’ lan mai 
Mesir, tae” natammuangkomi roti sia 
uai dio lalan sia belanna nasaroi tu 
Bileam, anakna Beor, dio mai Petor 
lan Aram-Mesopotamia umbaliko sia 
untampakkiko ropu. 
3Sangadinna iatu PUANG, 
Kapenombammu, tae” Namorai 
umperangii Bileam sia iatu PUANG, 
Kapenombammu, umpopembali 

pa'passakkei tu tampak ropu, belanna 
iatu PUANG, Kapenombammu, 
ungkamaseiko. 

6 Tempon tuomu da mudakaran lenni 
kamarampasan sia kameloan tu tau iato 
mai. 

7Tatu to Edom da mukagi'gi'i, belanna 
iamo siulu'mu. Iatu to Mesir da 
mukagi'gi'i, belanna to saemoko lan 
tondokna. 

8Jatu bati'na, tu osso' ma'pentallunna, 
tu nadadian, ma'din tama kombonganNa 
PUANG. 


Kamaseroanna to' tenda 


23:9-14 
“Take tassu'ko messurodadu urrarii 
ualimmu, la ungkanandaiko kalemu dio 
mai mintu' apa kadake. 
10 Take den misisolan misa” muane, tu 
tae” namasero napobua' apa urrampoi ke 
bongi, manassa la male tassu' dio mai 
to' tenda, tae' nala tama to' tenda sule. 
Illa membase tu tau iato, ke la 
mabongimi, sia lambunmi allo ma'dinmo 
tama to' tenda. 

12 La den inanmu dio salian to” tenda, tu 
munii lao ma'to'kayu. 

13 Tatu mai oonganmu la muampui misa’ 
pesodok, sia iake unno'ko'ko ma'to'kayu, 
ijamoto la mubo'bokan patuang, mumane 
ussamboi tu kadakemu. 

14 Belanna iatu PUANG, Kapenombammu, 
ussalongi to” tendamu, la urrampanangko 
dio mai kamandasan, anNa sorongi tu 
ualimmu lako kalemu: iamoto la masero 
tu to” tendamu, kumua da Natiro lenni 
tu apa tang sipatu dio kalemu sia da 
Nasepang tu Puang dio mai kalemu. 


La den kamamaseanta lako misa” 
kaunan mallai dio mai puangna 


23:15-16 


15 Da musorongi tu misa” kaunan lako 
puangna, tu mallai dio mai puangna lako 
kalemu. 

16 Ma'din torro dio kalemu misisolan 
umba-umba naporai, lan misa” kotamu, 
umba tu naala penaanna: da mumakarra 
bang lako. 


1 

Digagai ma'gau' sala 
dio to' dipa'deatainna 


23:17-18 


17 Dio lu baine to Israel tae” nama'din 
den tu baine ma'gau' sala dio to' 
dipa'deatainna, sia dio lu muane to 
Israel tae' duka nama'din den tu muane 
ma'gau' sala dio to' dipa'deatainna. 

18 Da mubaai tama banuanNa PUANG, 
Kapenombammu, tu saro killangan dodo 
ba'tu saro pa'gau' asu, la umpalanda' 
misa' pangallonan, belanna iate da'dua 
gau' misa' apa Nakagalli PUANG, 
Kapenombammu. 


Da muala denne' dio 
mai sangbangsamu 


23:19-20 


19 Da muala denne' dio mai 
sangmuanemu, la diona pa'pedenne' 
doi' la kande ba'tu apa-apa tu 
dipa'pedenneran. 

20 Dio mai to salian bangsa 
ma'dinko unnala denne’, apa dio 
mai sangmuanemu tae' muma'din 

unnala denne', - anNa pamasakkeko 
PUANG, Kapenombammu, lan mintu' 
pentoeammu lan tondok tu la muala 
mupoapa. 


Diona pangallonan 


23:21-23 


21 Take mangallonangko lako PUANG, 
Kapenombammu, da mumarempa 
umpalanda'i, belanna iatu PUANG, 
Kapenombammu, inang Natuntunko 
kumua la mupalanda', sia manassa 
kasalangko. 

22 Apa, iake tae” len mumangallonan, 
tae” mukasalan. 

23Tatu apa tassu'mo dio pudukmu, 

la mupalanda' tongan, belanna lalan 
penaammu tonganmo mangallonan lako 
PUANG, Kapenombammu, tu mangkamo 
nasa'bu' pudukmu. 


Mebua anggoro' sia ungkalette' 
gandung dio pa'lakna tau 
23:24-25 


24Take tamako pa'lak anggoro'na 
solamu, ma'din mukande sadia'mu tu 

buanna sanamosomu, apa tae” muma'din 
umpatamai pa'panniammu. 

25 Take tamako palak gandungna 
solamu, tu maririmo, ma'din mukalette', 
apa da muka'ta'i pesae' tu gandungna 
solamu, tu maririmo. 


Diona kasitantangan 


24:1-5 

1 Take den misa” tau umpobaine 
24 misa' baine, ianna tae' nakamali'i, 
belanna nakabu'tui dio kalena tu 
sayuanna, sia nasurasan sura' 
kasitantangan, anna tadoanni, namane 
ussuai tassu' lan mai banuanna: 
2 sia iake ke'de'mi lan mai banuanna, 
anna male lao napobainemi to senga’, 
3sia iake nakagi'gi'mi muane 
undinna, anna surasanni misa" 
sura” kasitantangan, natadoanni sia 
nasua tassu' lan mai banuanna: ba'tu 
lake matemi tu muane undinna, tu 
umpobainei, 
1 manassa iatu muane bunga'na, tu 
ussuai male, tae’ nama'din umpobaine 
pole'i, tu mangka urruttakki kalena, 
belanna iatu apa iate misa' apa megallian 

dio pentiroNa PUANG da muparampoi 
kasalan tu tondok la Nabenko PUANG, 
Kapenombammu, mupomana'. 

> Take den misa” tau mane kebaine, 
tae' nala tassu' messurodadu sia da 
napapassanni tau tanggungan. Lan 
sangtaun nanii lappa' la umposara' 
tananan dapo'na, anna popaimanni 
baine, tu mangka narampanni kapa”. 


Atoran la ungkanana'i 
padanta ma'rupa tau 


24:6-16 
6 Da natoei tau tu pangrissoan ba'tu 
batu pangrissoan daona lu, belanna ke 
den tau ma'gau' susito natoe tu dakaran 
kandena tau. 
7 Take den misa’ tau diappa', anna rampai 
misa' tau, misa' dio mai sangmuanena, 
dio mai to Israel, sia napokaunan anna 
balukanni, manassa la dipongko tu to 
boko iato. Susimoto la munii ussapui tu 
kadakena dio mai kamu. 
8 Palanni penaa tu diona golen, ammu 
karitutui tonganni tu mintu'na apa 
naadarangko to minaa to Lewi; apa 

mangka kupepasanan lako kalena, la 
nakaritutui tongan. 

9 Kilalai tu apa Naparampo PUANG, 
Kapenombammu, lako Miryam, dio lu 
kalingkammi, tommi tassu' lan mai 
Mesir. 

10 Take mupaindanni apa-apa lako 
padammu ma'rupa tau, da mutama 
banuanna, la unnala apanna mutoe. 

11 Sangadinna la dio bangko salian, na 
iatu to kaindanan la tassu' umbaangko 
tu napa'pentoean. 

12 Take to kaasi-asi da mupennammu'i, 
ke mamma'ko, tu apa napa'pentoean 
lako kalemu. 

13 Sangadinna la mupasulean tu apa 
napa'pentoean, ke lambunni allo, kumua 
napennammu'i tu bayu lamba'na, ke 
mamma'i, anna passakkeko. Iamoto 

tu la mupomalolo dio oloNa PUANG, 
Kapenombammu. 

14Da mupandasai tu to sumaro, tu 
kaasi-asi sia kalala’, la iatu mai siulu'mu, 
la iatu to sae, tu torro lan tondokmu, lan 
kotamu. 

15 Allo ia dukato la mubaya' tu sarona, 
ke tae'pi nalambun allo, belanna to 
kalala' sia narannuammo - kumua da 

nasumarro lako PUANG diona gau'mu 
ammu kasalan. 

16 Tatu mai ambe’ tae’ nala dipatei 
natumang anakna, susi dukato tu anak 
tae” nala dipongko natumang ambe'na: 
pantan la dipongko natumang kasalanna 
kalena. 


Pa'patiakka' la umpogau' 
kamamasean 


24:17-22 


17 Da mupakelokki tu katongananna to 
sae sia pia biung, sia da duka muala 
pakeanna baine balu la mutoe. 

18 Sangadinna la mukilalai kumua 
mangkamoko kaunan lan Mesir, 

sia Narampanammoko PUANG, 
Kapenombammu, lan mai, iamoto 
kupasanko umpogau'i tu ianna te. 

19 Take mupegandungi tu pa'lakmu 
ammu tang ungkilalai sanguyun, da 
musule unnalai: iamoto tu la napotaa 
to sae, pia biung sia baine balu, - anNa 
pamasakkeko PUANG, Kapenombammu, 
lan mintu' pentoeammu. 

20 Jake muta'bai tu bua saitunmu, da 
muparessa pole'i tu tangkena, iamoto 

tu la napotaa to sae, pia biung sia baine 
balu. 

21 Take mupupui tu bua anggoro'mu da 
mupupu pole'i: iamoto tu la napotaa to 
sae, pia biung sia baine balu. 

22 La mukilalai, kumua mangkamoko 
kaunan lan tondok Mesir, iamoto 
kupasanko la umpogau'i tu ianna te. 


Da mutarru' masa'ga' 
lan penggaurammu 


25:1-4 

1 Take den kasigaganna tau, anna 
25 pennoloanni lako to ma'paolai 
salu, anna ra'ta'i to ma'paolai salu, 
natongananni tu to tongan, napasalai tu 
to sala, 
2 manassa iake sipatui la dibamba tu 
to sala, la nasua to ma'paolai salu 
umpasumpandanni, sia la umbambai 
ba'tu pempiran-piran dio tingayona 
sitinaya salana. 
3La mesua umbambai pempatangpulo, 
tae” nama'din la'bi, kumua, iake mesuai 
umbambai losong, da anna matuna tu 
siulu'mu dio pentiromu. 
“Da mukambui tu sapi dipa'palulluran. 

Diona baine balu napobaine 
siulu'na muanena 


25:5-10 
“Jake to massiulu' torro sola anna 
mate misa' tang ma'dadian muane, 
iatu bainena to mate iato, tae' 
nala umpobainei to senga', tu tang 
sangdadianna muane iato: sangadinna 
ipa'na lao, unnalai napobainei, anna 
ma'rampanan kapa” to siipa'. 
“Tatu anak pa'bunga'na tu nadadian 
la direken anakna siulu'na, tu mangka 
mate, kumua da napa'de tu sanganna 
dio mai to Israel. 
7 Apa iake manokai tu muane iato 
unnala ipa'na la napobaine, la male tu 
ipa'na lako to' babangan umpennoloi 
pekaamberan sia ma'kada nakua: 
Manoka tu ipa'ku umpatontong 
sanganna siulu'na lan Israel, belanna 
tae' namorai umpobainena' unturu' 
rampanan kapa'na to siipa'. 
8 Tamoto la natambai pekaamberanna 
kotana, anna sipa'kada. Ianna tontong 
manoka, anna ma'kada: Tae' kuporai 
umpobainei- 

9 la male tu ipa'na urreke'i dio pentirona 
pekaamberan, anna patassu' tu 
sepatunna sia natudui tu lindona, anna 
messa'bi nakua: Susimoto la dipogau' 
lako muane tu tae' namorai umbangunan 
banuanna siulu'na. 

10 Dio lu to Israel la disangai, kumua: 
Banuanna to ditassu'i sepatunna. 


Digagai ma'gau' tang unnissan siri” 


25:11-12 


11 Take denni muane sibobo', na iatu 
bainena tu misa'na sae la umpasisarakki 
la urrampanan muanena dio mai 
limanna to ullonga'i sia naulu tu limanna 
anna dammakki tu kasirisanna muane 
nasiboboran muanena, 

12 manassa la muta'takki tu limanna 
baine iato, da mukasayangi. 


Passukaran sia timbangan tongan 


25:13-16 


13 Da munanna da'dua batu timbangan 
lan kandu'mu, misa' kapua na misa' 
bitti’. 

14 Da munanna da'dua sukaran epa lan 
banuammu, misa” kapua na misa” bitti'. 
15 Sangadinna la munanna tu misa” batu 
timbangan tang kurang sia tongan: la 
munanna duka tu misa' sukaran epa 
tang kurang sia tongan, ammu malambe 
sunga' lan tondok tu la Nabenko PUANG, 
Kapenombammu. 

16 Belanna minda-minda umpogau'i 
susite, iamotu minda-minda umpogau' 
tang malolo, iamo Nakagalli PUANG, 
Kapenombammu. 


1 


To Amalek sipatu disabu'i 


25:17-19 


17 La mukilalai tu apa nagaurangko to 
Amalek dio lu lalan, tommi tassu’ lan 
mai Mesir, 

18 umba nakua sae umpessitammuiko 
sia ullaoiko sia ussanggangi tu mintu’ 
to tang pa'bela tu undi bang dio boko’, 
tommu mata'ka' sia bo'yok sia umba 
nakua tang ungkataku' Kapenomban. 

19 Take Nabenmoko PUANG, 
Kapenombammu, kapelayoan dio 

mai mintu' ualimmu tiku lao lan tondok, 
tu la Nabenko PUANG, Kapenombammu, 

la mupotaa manar, attu iato la mupa'dei 
tu kapengkilalan lako Amalek tu 
nasambo langi’; da mukalupai. 


Atoran ussorong bua bungaran 


26:1-11 

26 1 Take tamako tondok, 

tu la Nabenko PUANG, 
Kapenombammu, la mupotaa mana, sia 
muala la mupoapa sia munii ma'tondok, 
2 manassa la muala dio mai bunga'na 
mintu' bura padang, tu murampun dio 
mai padang, tu la Nabenko PUANG, 
Kapenombammu, sia la mupatama baka, 
mumale lako inan tu la Napilei PUANG, 
Kapenombammu, la umpannii sanganNa 
dio. 
3 Take rampomoko lako to minaa tu den 
attu iato, la ma'kadako lako mukua: 
Umpa'peissananna' totemo lako PUANG, 
Kapenombammi, kumua rampomo' lan 
tondok, tu Napalaoan sumpa PUANG 
unnallu'i lako nene" to dolota, kumua 
manassa la Nabenki'. 
“La natarima to minaa tu baka 
musoronganni, anna patorroi dio 

tingayona inan pemalaranNa PUANG, 
Kapenombammu. 

5Mumane ma'kurre sumanga' dio oloNa 
PUANG, Kapenombammu, mukua: latu 
ambe'ku misa' to Aram salamba salao: 
ke'de' lako Mesir sola to tang pira, 
anna torro dio susito sae, apa dadi 
misa' bangsa makamban, makuasa sia 
marapuan. 

6Jatonna pandasakan to Mesir sia 
napakario-rio sia napapassannikan 
pa'diaman magasa tongan, 

7 metambamokan lako PUANG, 
Kapenombanna nene'ki, anNa perangii 
PUANG tu gamarangki sia Natiro tu 
kamandasangki sia kamasussangki sia 
kadipakario-rioangki. 

8 Pakalan Nasolammokan PUANG lan mai 
Mesir tete dio lima matoto’ sia takia’ 
tie'te' sia apa metakuran tongan sia 
tete dio tanda kalle-kallean sia tanda 
mangnga. 

9 Nasolammokan sae inde te inan sia 
Nabenmokan te tondok, misa" tondok 
sebo pangandu' sia tani' enoan. 

10 Totemo, manassa kusorong tu 
bunga'na bura padang, tu mangkamo' 
Mikamasean, PUANG. La mupatorro 

dio oloNa PUANG, Kapenombammu, te 
baka, ammu tukku menomba dio oloNa 
PUANG, Kapenombammu, 

11 sia la mupoparannu tu mintu’ 
kameloan mangka Nasorong PUANG, 
Kapenombammu, lako kalemu sia to lan 
banuammu: la iko la to Lewi sia to sae 
tu misisolan. 


Diona taa sangpulo 


26:12-15 


12 Take tappumi murampun mupatorro 
senga' tu mintu' taa sangpulona dio mai 
bura padangmu lan taun ma'pentallun, 
iamotu disanga taun taa sangpulona, 
attu iato la musorong lako to Lewi, to 
sae sia pia biung sia baine balu, anna 
kandei sia napa'pediaran lan kotamu. 

13 Ammu ma'kada dio oloNa PUANG, 
Kapenombammu, mukua: Kualamo 

te apa marimbangan lan mai banua: 
kuben dukamoto Lewi, to sae, pia biung 
sia baine balu, mintu'nato situru' tu 
pepasan Misorong lako kaleku. Moi 
misa' pepasanMi tae' kutengkai ba'tu 
kukalupai. 

14 Tatongku ma'pote dibolong tae’ 
kukandei sia tae' kualai moi misa' tu apa 
tongku maruttak, sia tae' kusorongi tu 
misa” apa lako pa'tomatean, sangadinna 
kuperangii tu gamaranNa PUANG, 
Kapenombangku, sia kupogau' unturu'i 
tu mintu'na apa Mipasan lako kaleki. 

15 Pemarangai dao mai isungan 
maindanMi, dao mai suruga, sia 
pamasakkei tu taumMi Israel, sia tondok 
tu mangka Misorong lako kaleki, - 
susitu Miallu' Mipalaoi sumpa lako nene' 
to doloki - iamotu misa” tondok sebo 
pangandu' sia tani” enoan. 


Tampak kada 


26:16-19 


16 Totemo Napa'parentan PUANG, 
Kapenombammu, lako kalemu, unturu'i 
te mintu' aluk dipondok sia atoran, la 
ponno penaammu sia kalebu deatammu 
ungkaritutui tonganni. 

17 Allo iate mupekaioimo tu kadanNa 
PUANG, kumua Iamo Kapenombammu 
sia muturu' tu lalanNa sia la mukaritutui 
tu mintu' aluk Napondok sia pepasanNa 

sia atoranNa, ammu perangii tu 
gamaranNa. 

18 Allo iate Napasiola PUANG tu 
kadammu, kumua ikomo tu taunNa, 
susitu Napokadangko, sia la mukaritutui 
tu mintu' pepasanNa. 

19 Tamoto la Napalayukko, ammu 
kapudian sia kalelean sia kamala'biran 
untongloi mintu' bangsa, tu Nakombong 
Puang sia la dadiko misa' bangsa 
maseroNa PUANG, Kapenombammu, 
susitu mangka Napokada. 


Batu kapengkilalan sia inan 
pemalaran dao Ebal 


27:1-10 

27 1 Attu iato napepasanan Musa sia 

pekaamberanna to Israel lako to 
buda nakua: Karitutui tu mintu' pepasan, 
tu kupapassanangkomi allo iate. 
2 Take mangkamokomi ullamban Yordan 
lako tondok tu la Nabenko PUANG, 
Kapenombammu la mupabendan ba'tu 
pira-pira batu kapua, sia musapu' kapu’. 
3 Sia iake ullambanmoko salu, la musura 
dao tu mintu' kada Sukaran aluk iate, 
— kumua ammu rampo tama tondok, tu 


4 

la Nabenko PUANG, Kapenombammu, 
iamotu tondok sebo pangandu' sia tani" 
enoan, susitu mangka Naallurangko 
PUANG, Kapenombanna nene’ to dolomu. 
“Take mangkamokomi ullamban Yordan, 
la mipabendan te mai batu, susitu 
kupepasanan lako kalemi totemo, dao 
buntu Ebal sia la musapu' kapu’. 

> Sia la mupabendan duka dio tu misa’ 
inan pemalaran, la dinii memala' lako 
PUANG, Kapenombammu, iamotu misa' 
inan pemalaran dio mai batu tu tang 
dibassii, 

6 jamotu batu tang dipa” la mubangunanni 
tu inan pemalaranNa PUANG, 
Kapenombammu, sia dao la munii 
umpennoloan pemala' ditunu pu'pu' lako 
PUANG, Kapenombammu. 

7 Sia la mutunu duka tu pemala' 
kasalamaran, ammu kandei dio sia 
parannurannuko dio oloNa PUANG, 
Kapenombammu. 

8 Mangkato la musura' dao batu iato 

tu mintu' kada Sukaran aluk iate, 
mupemaseroi sia mupamaleso tongan. 

9 Ma'kada dukami tu Musa sia to minaa 
to Lewi lako mintu' to Israel, nakua: 
Ma'pakappako e to Israel, sia perangii. 

Allo iate dadimoko taunNa PUANG, 
Kapenombammu. 

10]amoto la muperangii tu gamaranNa 
PUANG, Kapenombammu, sia Karitutui 
tu pepasanNa sia aluk Napondok tu 
kupapassanangko allo iate. 


Pa'passakke dao buntu Gerizim, 
pa 'tampak ropu dao buntu Ebal 


27:11-26 


11 Allo ia dukato Napasanmi Musa tu to 
buda, nakua: 

12 Take milambanni tu Yordan, dao 
buntu Gerizim la nanii tunannang tu 
Simeon, Lewi, Yehuda, Isakhar, Yusuf na 
Benyamin la umpassakke to buda. 

13 Sia dao buntu Ebal la nanii tunannang 
tu Ruben, Gad, Asyer, Zebulon, Dan na 
Naftali la ma'tampak ropu. 

14 Attu iato ia tu to Lewi la umpekapuai 
gamaranna umpamanassai lako mintu' 
muane lan Israel, nakua: 

15Tampak ropu lako muane, tu 
manggaraga rapang-rapang dipodeata 
dipa” ba'tu dipati'no', iamotu misa" 

apa Nakagalli PUANG, panggaraga 

lima to pande, sia membuni bang 

umpabendanni. Anna mintu' bangsa 
mebali nakua: Amin. 

16 Tampak ropu lako to umpamatuna 
ambe'na ba'tu indo'na. Anna mintu' 
bangsa mebali nakua: Amin. 

17 Tampak ropu lako to umpalele katonan 
padangna solana. Anna mintu' bangsa 
mebali nakua: Amin. 

18 Tampak ropu lako to umpapusa to 
buta dio lu lalanna. Anna mintu' bangsa 
mebali nakua: Amin. 

19 Tampak ropu lako to umpasepang patu 
borongna to sae, pia biung sia baine 
balu. Anna mintu' bangsa mebali nakua: 
Amin. 

20 Tampak ropu lako to sangampa' 
bainena ambe'na, belanna ungkillang 
sambu'na ambe'na. Anna mintu' bangsa 
mebali nakua: Amin. 

21 Tampak ropu lako to ungkaromok 
olo'-olo'. Anna mintu’ bangsa mebali 
nakua: Amin. 

22 Tampak ropu lako to sangampa' anak 
daranna, tu sangambe' ba'tu sangindo'. 
Anna mintu' bangsa mebali nakua: Amin. 
23 Tampak ropu lako to sangampa' 
matusanna baine. Anna mintu' bangsa 
mebali nakua: Amin. 

24 Tampak ropu lako to umpongko buni 
solana. Anna mintu' bangsa mebali 
nakua: Amin. 

25 Tampak ropu lako to ungkande pappe’, 
la umpongko tau, iamotu to tang 
kasalan. Anna mintu' bangsa mebali 
nakua: Amin. 

26 Tampak ropu lako to tang umbilang 
kada Sukaran aluk iate, belanna tae' 
naturu'i. Anna mintu’ bangsa mebali 
nakua: Amin. 


Pa'passakke sia pa'tampak ropu 


28:1-68 

28 l Take muperangii tonganni 

tu gamaranNa PUANG, 
Kapenombammu, sia mukaritutui tu 
mintu' pepasanNa, tu kupapassanangko 
allo iate, la Napamadaoangko PUANG, 
Kapenombammu, na mintu' bangsa lan 
lino. 
2Inde sia tu mintu' kamasakkean 
la urrampoiko sia la mupotaa, ke 
muperangii tu gamaranNa PUANG, 
Kapenombammu, 
3 jamotu la masakkeko lan kota sia la 
masakkeko dao lu padang. 

4La masakke tu rianna pa'tambukammu, 
bura padangmu sia memba'ka' tu 
patuoammu, iamotu anak sapimmu sia 
anak dombamu sia bembe mu. 

>La masakke tu mai bakamu sia 
palungan rotimmu. 

6 La masakkeko lan torro ke'de'mu. 
7Tatu PUANG la ussorong ualimmu, 

tu unneako, dio tingayomu, ammu 
taloi. Sangbambari tu lalan la nanii sae 
unneako, apa pitu tu lalan nanii mallai tu 
tau iato dio mai tingayomu. 

8 Tatu PUANG la umpasonglo' 
kamasakkean lako kalemu lan 
alangmu sia lan mintu’ apa mutoe, 

la Napamasakkeko lan tondok, tu la 
Nabenko PUANG, Kapenombammu. 
?Tatu PUANG la umpatontongko, 

ammu dadi to maseroNa Puang, susitu 
Napalaoan sumpa unnallurangko, ke 
mukaritutui tu pepasanNa PUANG, 
Kapenombammu, sia muturu' tu lalanNa. 
10 Take susito iatu mintu’ bangsa 

dao kuli'na padang la untiroi, kumua 
disa'burammoko tu sanganNa PUANG, 
anna mataku' tu tau iato lako kalemu. 

11 PUANG dukamo la ungkamaseiko 
kameloan sebo, lan rianna 

pa'tambukammu sia kamemba'karan 
patuoammu sia bura padangmu - lan 
tondok, tu Napalaoan sumpa PUANG 
unnalluranni nene" to dolomu, kumua la 
Nabenko. 

12 Tatu PUANG la umbungkarangko 
pangannan tang kapu'duranNa, iamotu 
langi” la umpasaean uran padangmu, 
ke attunnai sia la umpamasakke mintu' 
pentoeammu, muurungan umpaindanni 
ba'tu pira-pira bangsa, apa iko kalena 
tae” mumangindan. 

13 PUANG la umpadadiko ulu, tangia 
ikko', sia salangngan-langngannako, tae' 
musarokko-rokkona, podo ke muperangii 
tu pepasanNa PUANG, Kapenombammu, 
tu kupapassanangko allo iate, ammu 
karitutui tonganni, 

14 sia jake tae musepang dio mai mintu' 
pepasan, tu kubenko allo iate, lako 
kanan ba'tu lako kairi, ke unturu'ko 
kapenomban senga' sia mupenombai, 

15 apa iake tae'i muperangii tu 
gamaranNa PUANG, Kapenombammu, 
sia tae' mukaritutui tonganni tu mintu' 
pepasanNa sia iatu aluk Napondok, tu 
kupapassanangko allo iate, manassa 

la narampoiko sia naruako te mintu' 
pa'tampak ropu, 

16 jamotu la tampakan ropuko lan kota 
sia la tampakan ropuko dio lu padang. 
17 a tampakan ropu tu mai bakamu sia 
palungan rotimmu. 

18|a tampakan ropu tu rianna 
pa'tambukammu, bura padangmu, anak 
sapimmu sia iatu mai anak dombamu sia 
bembe'mu. 

19|a tampakan ropuko lan torro 
ke'de'mu. 

20 Tatu PUANG la umparampoangko 
tampak ropu, kamarukkan sia 
pa'pagarrak lan mintu' apa mutoe sia 
apa mukarang, muurungan disabu'i 

sia disanggangi madomi' natumang tu 
kakadakeanna penggaurammu, belanna 
mangkaMo' mutampe. 

21 PUANG la umpata'paiko ropu, 
naurungan umpisanniko lan mai tondok, 
tu la muala mupoapa. 

22 PUANG la umpata'paiko saki 

rangke, lalla’, lassu, kele sia baloke' 
kamalangkoan, kamalayuan sia pasian: 
iamoto tu la urrampoiko, ammu 
mangsan. 

23 Tatu langi’ mududung la susi tambaga 
sia latu padang mulese la susi bassi. 

24 Tatu PUANG la umpasae bungin sia 
barra'-barra' dio lu tondokmu, la songlo' 
dao mai langi’ urrampoiko, ammu 
sanggang. 

25 PUANG la ussorongko lako ualimmu, 
ammu talo. Sangbambari tu lalan la 
munii sae unneai, apa pitu tu lalan 

la munii mallai dio mai tingayona, 
muurungan dadi misa’ katirambanan 
lako mintu' kadatuan lan lino. 

26 Tatu batang rabukmu la napokande 
mintu' manuk-manuk dao langi' sia 
mintu' olo'-olo' dao kuli'na padang, 
namoi misa" tau tae’ unnula'i. 

27 PUANG la umparampoiko pasi Mesir, 
bundang, kele sia re'pe', tu tang 
dampi-dampian. 

28 PUANG la umpabomboangko, sia 
umpabagako sia umpamaro-maroko, 

29 muurungan kasalappa-lappa, 

ke tangngai allo susito buta lan 
kamalillinan: tae’ mula maupa' dio lu 
lalanmu, apa tontong bangko dipakario- 
rio sia dipangrampai, namoi misa' tau 
tae" urrampanangko. 

30[a sikampako misa” baine, apa 

to senga' la ussangamparanni. La 
umbangunko misa' banua, apa tae' 
mutorroi. La untananniko pa'lak 
anggoro', apa tae’ mula ungkandei tu 
buanna. 

31 Tatu sapimmu la direre' dio tingayomu, 
apa tae” mula ungkandei. Iatu 
keledaimmu la dirampa dio mai 
tingayomu, sia tae'mo nasule lako 
kalemu. Iatu dombamu sia bembe'mu la 
disorong lako ualimmu, namoi misa" tau 
tae” sae untunduiko. 

32 Tatu anakmu muane sia anakmu baine 
la disorong lako bangsa senga’, anna iko 
kalena untiroi sia mukamali' tu'tu' allo, 
apa tang mukulle umpogau' misa" apa. 
33 Tatu bura padangmu sia bura 
rangka'mu la nakande misa' bangsa tang 
mutandai: tontong bangko dipakario-rio 
sia dilullu" 

34 La bomboangko, napobua' mintu’ apa 
natiro matammu. 

35 La Napata'paiko PUANG kele malua' 
dio guntu'mu sia dio pupummu, tu tang 
dampi-dampian - randuk dio mai pala’ 
lentekmu sae langngan botto ulummu. 

36 Tatu PUANG Ia ussolangko sola 
datummu, tu muangka' la undatuiko, 
lako misa” bangsa, tu tang mutandai, la 
iko la nene' to dolomu: inde to dio la 
munii umpenombai kapenomban senga’, 
iamotu kayu sia batu. 

37 La dadiko misa' apa napomagiang tau, 
sia napoparumbasan sia napotellean 
mintu' bangsa, tu tondokna, Nanii 
PUANG ussolangko lako. 

38 La mubaa tu banne buda lako pa'lak, 
apa sidi'ri tu mupupu, belanna pura 
nakande batik. 

39|a mutananni tu pa'lak anggoro'mu 
sia la mubaai, apa tae' muiru'i ba'tu 
munanna tu uai anggoro'na, belanna 
nakande ulli’. 

40 La muampui tu kayu saitun lan mintu’ 
lili'mu, apa tae” muminnakanni kalemu, 
belanna latu buanna la rondon. 
“Laden anakmu muane sia baine, 
apa tang la mupoanak, belanna la male 
dirampa. 

42 Tatu mintu’ to” kayummu sia bura 
padangmu la napoapa batik. 

“atu to sae dio musisolan samasai- 
sainna iamo la untongloiko, ammu 
sarokko-rokkona iko. 

44 Tamo la umpaindanniko, apa tae’ 
mupaindanni. Iamo la ulu anna iko ikko'. 
45Jate mintu’ pa'tampak ropu Ia 
urrampoiko sia la urrundu'ko sia 
unta'paiko, ammu mangsan, belanna 
tae” muperangii tu gamaranNa PUANG, 
Kapenombammu, sia tae’ mukaritutui tu 
mintu' pepasan sia aluk Napondok, tu 
mangka Napapassanangko. 

46 Tatu mintu'nato la dadi tanda kalle- 
kallean sia tanda mangnga dio lu kamu 
sia dio lu bati'mu sae lakona. 

47 Belanna tae” muparannu sia 

sende umpengkaolai PUANG, 
Kapenombammu, napobua' mintu' 
kaseboanna kameloammu, 

48 jamoto la napotauko mintu’ ualimmu, 
tu Napake'de' PUANG ullaoiko, ammu 
tangdia' sia ma'rang sia ma'kambelang 
sia kapu'duran mintu' apa: Puang 

la umpapassanni ayoka bassi dao 
sokkongmu, anNa pisanniko. 

49 PUANG la umpasae misa” bangsa 
ullaoiko, tu sae dio mai tondok mambela, 
dio mai randan langi', susito langkan 
maega mettia’, iamotu misa" bangsa tae" 
mitandai basana, 

50 misa' bangsa matampo, tu tang 
ungkasayangi to ubanan sia tang 
ungkamasei pia, 

31 tu la ungkandei tu anak patuoammu 
sia bura padangmu, sae lako purammu 
mangsan: tang natampeammoko 
gandung, uai anggoro' sia minna', sia 
anak sapimmu sia anak dombamu 

sia bembe'mu, sae lako purammu 
namangsanni bangsa iato. 

52|a naparampoiko kapussakan lan 
mintu' kotamu, sae lako rondon tu 
tembo” tambakuku malangka,”, tu 
muposande' lan mintu' tondokmu. 
Manassa la naparampoiko kapussakan 
lan mintu' kotamu, lan mintu' tondok tu 
la Nabenko PUANG, Kapenombammu. 
33 Lan kamandasammu sia 
kapussakammu, nanii ualimmu la 
umpabuyu ko, iamoto ammu kandei 

tu rianna pa'tambukammu, iamotu 
mai duku'na anakmu muane sia 
anakmu baine, tu la Nabenko PUANG, 
Kapenombam-mu. 

34 Tatu mai muane masannang tongan sia 
tarru' kaboro' dio lu kamu la nalessekki 
mata tu siulu'na ba'tu bainena ba'tu iatu 
mai anak torronapa, 

>> anna tae” namorai umpa'benganni 
lako moi misa' tau tu duku' anakna, 

tu la nakande, belanna iatu ualimmu 
moi misa' apa tae'mo natampeanni lan 
kamandasan sia kapussakan, tu nanii la 
umpabuyu ko lan mintu' kotamu. 

56 Tatu mai baine masannang sia 
kaboro' dio lu kamu, tu ungkasayangi 
tu pala' lentekna anna tang silese 
padang, belanna kamasannanganna sia 
kakaborosanna, la nalessekki mata tu 
muanena sia anakna muane sia anakna 
baine, anna tae' namorai umpa'benganni 
moi misa' apa, 

57 Moi iatu toninna ba'tu anak 

sun dikalena tae' duka, belanna 
kapu'duranmo mintu' apa, iamoto 
nakande bunii tu iannato, napobua' 
kamandasan sia kapussakan, nanii 
ualimmu la umpabuyu'ko lan kotamu. 
58 Jake tae'i mukaritutui tonganni tu 
mintu' kada Sukaran aluk, tu disura' 
lan te sura”, sia iake tae'i mukataku'i te 
Sanga mala'bi' sia metakuran, iamotu 
PUANG, Kapenombammu, 

59 manassa la Napandasa masang 
tonganko PUANG, sia tang ka'tu 


PA'TOLE 28.60-64 145 


umparampoiko kadipakario-rioan 
megiangan sia saki kapua. 

60 La Naparampoi pole'ko mintu’ saki 
Mesir, tu mukataku', naurungan le'ke' 
lako kalemu. 

61 Sia ia duka tu mai saki sia 
kamandasan, tu tang tisura' lan 

sura' Sukaran aluk iate, la Naparampoiko 
PUANG, sae lako purammu mangsan. 

62 La sidi'morokomi torro, moi ammi 
mangkamo buda susi bintoen dao 
langi” - belanna tae'mo muperangii tu 
gamaranNa PUANG, Kapenombammu. 
63 Susi kanaalanna penaanNa PUANG 
umpogau' melona lako kalemi 

sia la umpamakambankomi, susi 
dukamoto la naala penaanNa PUANG Ia 
ussanggangkomi sia ummangsannikomi: 
sia la unnali'komi lan mai tondok, tu 
muala mupoapa. 

64 PUANG la umpatisambo'-sambo'ko 
dio lu mintu' to sangpetayanan, randuk 
dio mai randan langi' sae lako randan 
langi’; inde to dio la munii umpenombai, 
kapenomban senga’, tu tae’ mutandai la 
iko la iatu mai nene’ to dolomu, iamotu 
kayu sia batu. 

65 Tae” mula unnappa' karapasan sia 
inan kapelayoanna pala” lentekmu, 
belanna iatu PUANG la umbenko penaa 
ma'parondo dio, sia matammu ponno 
kamailuan sia bonnong tu penaammu. 
661atu katuoammu naluang bang 
kasanggangan, iake bongi sia iake allo 
la tirambanko sia iatu katuoammu tang 
manassa. 

67 Ianna masiang la ma'kadako mukua: 
A'a, kenna bongiomora, sia iake 

bongi la ma'kadako mukua: a'a kenna 
masiangomora - napobua" kamatakuran, 
tu umponnoi penaammu, sia napobua' 
apa nata'pai matammu. 

68 La Napopa'kappala'ko PUANG sule lako 
Mesir dio lu lalan, tu mangka Kupokada 
lako kalemu, kumua: Tae'mo mula 
untiro lenni: la dibaakomi dibalukan 
lako ualimmi la dipokaunan muane, 
sia dipokaunan baine, apa tae’ tau 
unnallikomi. 

Kadiba'ruianna basse 
ditanan sola Puang Matua 


29:1-29 

29 lInde sia tu kada basse tu 

Napepasanan PUANG lako Musa la 
Natanan sola to Israel lan padang Moab, 
senga' na iatu basse mangka Natanan 
Puang sola to Israel dio Horeb. 
2 Natambaimi Musa tu mintu' to Israel 
sirampun lako kalena, nama'kada lako 
nakua: Mangkamo mitiro tu mintu' apa 
Napogau' PUANG lan tondok Mesir lako 
Firaun, sia mintu' taunna sia mintu' 
tondokna dio pentiromi, 
3 jamotu pa'pandasa kadisudian kapua, 
sia tanda kalle-kallean sia tanda 
mangnga, tu matammu kalena untiroi. 
4 Apa tae” Nakamaseikomi PUANG penaa 
la paissan ba'tu mata la patiro ba'tu 
talinga la parangi, sae lako allo iate. 
> Patangpulo taunna Kunii ussolangkomi 
lan lu padang pangallaran: iatu 
tamangkalemi tae” namalusa sia iatu 
sepatummu tae' nakake. 
6 Tae’ mikande roti, uai anggoro' ba'tu 
pangiru' mepamalango tae' duka miiru', 

ammi issanni, kumua Akumo tu PUANG, 
Kapenombammi. 

7Tatommi rampomo inde te inan iate, 
saemi tu Sihon, datunna Hesbon, sia Og, 
datunna Basan, urrariiki', anta taloi, 

8 sia tarampa tu tondokna, anta benni 
Ruben, Gad sia sangsese suku Manasye, 
la napotaa. 

9 Karitutui tonganni tu kada basse 

late, ammi maupa' umpalanda'i tu apa 
mipogau". 

10 Bendan nasangkomi allo iate dio oloNa 
PUANG, Kapenombammi, iamotu mai 
pangulu rarimmi, pangulu sukummi, 
pekaamberammi sia mantari'mi, iamotu 
mintu' muane Israel: 

11 sia ia duka tu mai anakmi, bainemi sia 
to sae lan to’ tendamu, sia iatu mai to 
mekayummu sia to meuaimmu, 

12 ja tama basseNa PUANG, 
Kapenombammu, iamotu pangallu' 
dipabantang tete dio pa'tampak ropu, tu 
mutanan sola PUANG, Kapenombammu, 
13 kumua anNa Puang umpamanassako 
taunNa allo iate sia mupoKapenomban 
tu Puang, susitu Naallurangko sia Naallu' 
lako nene" to dolomu, Abraham, Ishak 
na Yakub Napalaoi sumpa. 

14Tangia kamu manna tu Kusisolan 
untananni te basse sia iate pangallu' 
dipabantang tete dio pa'tampak ropu, 

15 sangadinna ia duka tu mai mintu' 
tau tu bendan tasisolan inde te sia 
bendan allo iate dio oloNa PUANG, 
Kapenombanta, sia mintu' tau tu tae' 
tasisolanni inde te totemo. 

16 Belanna miissan, umba takua torro lan 
tondok Mesir sia umba takua ullendu'i tu 
mai bangsa, tu miola lendu' tondokna. 
17 Sia mitiromo tu apa megallian sia 
rapang-rapang dipodeata, tu dio lu tau 
iato mai, iamotu kayu, batu, salaka sia, 
bulaan. 

18 lamoto da naden dio lu kamu tu 
muane ba'tu baine, ba'tu pa'rapuan 
ba'tu suku, tu sorong boko' penaanna 
totemo dio mai PUANG, Kapenombanta, 
la umpenombai deatanna bangsa iato, 
da miden misa' mentaruk tu la umpaden 
ipo ba'tu apsantin 

19 Apa ianna den misa' tau urrangii 

te pa'tampak ropu sia nasanga 
napomasakke, nama'kada nakua: La 
marampa'na' ke unturu'na' lalan penaa 
makarra'ku - napobannang umparampo 


PA'TOLE 29.20-23 150 


kasanggangan lako padang kauaian sia 
lako padang karangkean -, 

20 manassa tae' namorai tu PUANG 
umpagarri'i tu kasalanna tau iato, 
sangadinna iatu kare'dekan ara'Na 
PUANG sia kanokanNa ditimba oloNa 
dukku urrampoi tu tau iato; iatu mintu’ 
pa'tampak ropu, tu disura' lan sura’ iate 
la unta'pai sia PUANG la umpa'dei tu 
sanganna lan nasambo langi’. 

21 PUANG la ussuale pala'i dio mai mintu 
suku Israel anna ruai kasanggangan 
unturu' mintu’ pa'tampak ropu lan 
kasibassean tu disura' lan te sura’ 
Sukaran aluk. 

22 Sia la dadi undinna lako bati’ undi - 
iamotu anakmi muane, tu la tunannang 
ussondakomi - sia to salian lembang, 
tu dio mai tondok mambela, ke natiroi 
tu kamandasan sia kamarammunan, tu 
Napabu'tu PUANG lan te tondok, 

23 jamotu mintu’ padang la susito solo’, 
susi sia, na susi padang mampu, 
naurungan tae' nadiambo'i sia tae' 
apa-apa tuo diong mai sia tae' 
nakembura, susi tonna kasangganganna 
tondok Sodom na Gomora, Adma na 


, 

Zeboim, tu Nasanggang PUANG diona 
kasengkeanNa sia kare'dekan ara'Na- 

24 attu iato la ma'kada tu mintu' bangsa 
nakua: Ma'apai Napasusii PUANG 

te tondok iate? Apara garonto'na tu 
kare'dekan ara' kapua iate? 

25 Mebalimi tu tau nakua: Belanna 
natampemo tu basseNa PUANG, 
Kapenombanna nene' to dolona, iamotu 
basse natanan sola Puang, tonna solanni 
lan mai tondok Mesir, 

29 sia belanna malemo umpengkaolai 
kapenomban senga' sia tukku 
umpenombai, iamotu kapenomban tang 
natandai sia tang Naserongi Puang- 

27 jamoto nare'dek tu ara'Na PUANG 
urrampoi te tondok la umpasaeanni 
mintu’ pa'tampak ropu, tu disura' lan 
sura” iate, 

28 kumua iatu PUANG ussabu'imo tau 
iate mai lan mai tondokna sia Naali' 
lako tondok senga' diona kasengkeanNa 
sia kare'dekan ara'Na sia kamalassuan 
penaanNa, susi a'ganna totemo. 

29 Tatu apa kabunian Napoissan PUANG, 
Kapenombanta, apa iatu dipaombo'namo 
ma'din taissan sia ma'din naissan anakta 

sae lakona, kumua anta turu'i tu mintu' 
kada Sukaran aluk iate. 


Kadirampanan dio mai kamandasan 
ke mengkatoba'mi tu to Israel 


30:1-10 

30 1 Take narampoiko te mintu’ apa, 

iamotu kamasakkean sia tampak 
ropu, tu kupennoloan dio tingayo, ammu 
palan penaai te iannate dio lu mintu' 
bangsa, tu Nanii urrambaiko PUANG, 
Kapenombammu, 
2 Sia iake mengkatoba'moko lako PUANG, 
Kapenombammu, sia umperangii tu 
gamaranNa situang penaa ponnomu 
sia kakalebuanna deatammu situru' tu 
mintu' apa kupasanangko allo iate, la iko 
la iatu mai anakmu- 
3 hamane iatu PUANG, Kapenombammu, 
la ungkamaseiko sia Puang la 
umpasirampunkomi dio mai 
mintu' bangsa, tu Nanii PUANG, 
Kapenombammi, umpatisambo'komi. 
4Moi na iatu to dirambaimmu torro dio 
randan langi, la Napasirampun duka 
PUANG, Kapenombammu, dio mai sia 
Nasolan dio mai, 

“sia la Nasolangko PUANG, 
Kapenombammu, lako tondok, tu 
napotondok nene' to dolomu, ammu 
potondokki, sia Puang la ungkasokanniko 
sia la umpopemba'ka'ko losong na nene' 
to dolomu. 

6 Sia PUANG, Kapenombammu, la 
ussunna'i tu penaammu sia penaanna 
bati mu, muurunganni ponno penaammu 
sia kalebu deatammu ungkamasei 
PUANG, Kapenombammu, ammu 
marendeng-rendeng. 

7 PUANG, Kapenombammu, la umpata'pai 
ualimmu te mintu’ pa'tampak ropu iate 
sia mintu' to ungkabiri'ko, tu undi 
unnula'ko. 

8 La muperangii pole” tu gamaranNa 
PUANG sia la mupogau' nasang tu 
pepasanNa, tu kupapassanangko allo 
iate. 

9 PUANG, Kapenombammu, la 
ungkamaseangko kameloan sebona 

dio mintu' pentoeammu, lan rianna 
pa'tambukammu sia rianna patuoammu 
sia bura padangmu, belanna Napapaiman 
pole'ko PUANG, tu mupomelona, susi 
nene’ to dolomu mangka Napapaiman 
Puang, 

10. jammu tananni talinga tu gamaranNa 
PUANG, Kapenombammu, la ungkaritutui 
tu pepasanNa sia aluk Napondok, tu 
disura' lan sura” Sukaran aluk iate 

sia iake mengkatoba'ko lako PUANG, 
Kapenombammu, situang penaa 
ponnomu sia kakalebuanna deatammu. 


La mira'ta' tu mipileinna 


30:11-20 


11Belanna iate pepasan tu 
kupapassanangko totemo, tae" 

natarru' masussa lako kalemu sia tae" 
duka natarru' mambela. 

12Tae' nadao langi, muurungan 
ma'kada kumua: Mindara la kendek 
langngan langi’ la unnalangkan sia la 
umparangiangkan, kumua angki pogau'? 
13 Tae' nasambalinna lu tasik, muurungan 
ma'kada kumua: Mindara la lamban lian 
la unnalangkan sia la umparangiangkan, 
kumua angki pogau'i? 

14 Sangadinna kada iate sirondong 
tonganko, lan sadangmu sia lan 
penaammu la umpogaui. 

15Manassa kupennoloan totemo dio 
tingayomu tu katuoan sia kameloan, apa 
ia duka tu kamatean sia kakadakean, 

16 belanna kupasan lako kalemu 
totemo la ungkamali' PUANG, 
Kapenombammu, iamotu unturu' 
lalanNa sia ungkaritutui pepasanNa 

sia aluk Napondok sia atoranNa, 
kumua mumarendeng-rendeng sia 
memba'ka' sia Napamasakkeko PUANG, 
Kapenombammu, lan tondok, tu muala 
mupoapa. 

17 Apa iake sorong boko'i tu penaammu 
sia tang ma'perangi, sangadinna 
dinaranko la umpenombai kapenomban 
senga' sia umpengkaolai, 

18 tonganna kupokadangkomi totemo, 
kumua manassa la sanggangkomi: tae' 
mila malambe' sunga' lan tondok, tu 

la muala mupoapa, ke mangkamoko 
ullamban Yordan. 

19 Allo iate kuala tu langi' sola padang Ia 
ussa'biikomi, kumua angku pennoloanni 
dio tingayomi tu katuoan sia kamatean 
sia iatu kamasakkean sia tampak ropu, 
iamoto pileimi tu katuoan ammu tuo la 
iko la iatu mai bati'mu, 

20 belanna mukamali' tu PUANG, 
Kapenombammu, sia muperangii 

tu gamaranNa sia la'ka'ko lako, 
belanna iamo mupotuo sia unnindo'i 
kamalamberan sunga'mu torro lan 
tondok, tu Naallu' PUANG umbenni nene' 
to dolomu, Abraham, Ishak sia Yakub 
Napalaoi sumpa. 


Yosua la ussonda Musa 


31:1-8 

3 1 1 Pakalan malemi tu Musa 

umpokadai lako mintu' to Israel 
te kada iate: 
2 ma'kadami lako nakua: Iate aku 
saratu’ duangpulomo taun kadadiangku, 
tae'mo kuma'din lu tama lu lan mai 
sia ma'kadamo tu PUANG lako kaleku 
Nakua: Tae' mula ullambanni te Yordan. 
3PUANG, Kapenombammumo, Ia 
undoloangko male: iamo la urrambai 
sia la ussanggangi tu mai bangsa iato 
dio tingayomu, muurungan ma'din 
unnalai tu tondokna mupoapai: Yosua 
la undoloangko lamban, susitu mangka 
Napepasanan PUANG. 

“Sia PUANG la umpogauranni tu tau iato, 
susi Napogau' lako Sihon sia Og, datu to 
Amori, tu Nasabu'i, sia lako tondokna. 

> PUANG la ussoronganni lako kalemi 

tu tau iato sia la mipogau' lako tau 
iato, susitu mintu' pepasan, tu mangka 
kupa'bengan lako kalemi. 

6|a matoto'komi sia barani, da 
mimataku' sia ma'parondo lako tau iato, 
belanna PUANG, Kapenombammumo, 
Kalenamo ussolangko, tae’ Nala 
ussa'biangangko sia tae” Nala 
untampeko. 

7 Attu iato natambaimi Musa tu Yosua sia 
nakua ungkuanni dio tingayona mintu' 
to Israel, nakua: Matoto'ko sia barani, 
belanna ikomo la rampo tama tondok 
sola te bangsa iate, tu mangka Naallu' 
PUANG lako nene’ to dolona tau iato 
Napalaoi sumpa, kumua la umbenni sia 
la umpaketaa mana'i tu tau iato. 

8 Belanna PUANG Kalenamo la male 
undoloangko sia Iamo la musisolan. Tae’ 
Nala ussa'biangangko Puang sia tae" 
Nala untampeko: da mumataku' sia da 
mutiramban. 

Sukaran aluk la dibasa lako tau, ke 
nalambi'omi pitung taun 


31:9-13 
9 ]atonna mangkamo Musa ussura'i tu 
Sukaran aluk iate, napa'bengan lako to 
minaa, iamotu bati'na Lewi, tu umbulle 
patti basseNa PUANG, sia lako mintu' 
pekaamberanna to Israel. 
10 Sia mepasan tu Musa lako tau iato 
nakua: Iake ganna'mi pitung taun, ke 
attu dipamanassa lan taun kamaseroan 
indan, iamotu allo kapua Pekalumban, 
11 jake male nasangi tu to Israel mennolo 
lako PUANG, Kapenombammu, dio inan, 
tu la Napilei, attu iato la mubasa te 
Sukaran aluk dio pa'peranginna mintu' 
to Israel. 
12 Tambaimi tu to buda sirampun, 
la muane, la baine, la iatu mai 
pia, sia iatu to sae, tu torro lan 
kotamu, anna perangii sia napelada'i 
ungkataku' PUANG, Kapenombammi, sia 
ungkaritutui tonganni tu mintu' kada 
Sukaran aluk iate, 
13 sia iatu mai anakna tau iato, tu tang 
untandaipi, la umperangii sia umpelada'i 

ungkataku' PUANG, Kapenombammi - 
lan mintu' attu, minii tuo lan tondok, tu 
la miala mipoapa, ke mangkamokomi 
ullamban Yordan. 


Iatu kasorong-bokoranna to Israel 
dipa'peissanan lako Musa 


31:14-30 


14Ma'kadami tu PUANG lako Musa, 
Nakua: Mandappi'mo tu sunga'mu: 
iamoto tambaimi tu Yosua, mimale 
mibendan sola lan Tenda Kasitammuan, 
angKu benni parenta. Attu iato malemi 
tu Musa sola Yosua tama Kema 
Kasitammuan anna bendan Ian. 

15 Payanmi tu PUANG Ian tenda lan 
lentong gaun, na iatu lentong gaun 
bendan dio to' ba'ba tenda. 

16 Ma'kadami tu PUANG lako Musa, 
Nakua: Manassa la malemoko tama 
batu dilobang dipasola nene' to dolomu, 
na iatu bangsa iate la male unturu' 
kapenomban senga'na tondok, tu 

nanii tama, susito pasandak salu lako 
rampanan kapa' sia la umboko'iNa' sia 
umpoka basseKu, tu mangka Kutanan 
sola. 

17 Allo iato la re'dek ara'Ku unta'pai, 
angKu boko'i sia Kubunian lindoKu, 
anna pisan tu tau iato sia buda 
kamandasan sia kapussakan 

urrampoi. Allo iato la ma'kada 

nakua: Tangiaraka napobannang to tu 
kamandasan urrampoiki', belanna tae’ tu 
Kapenombanta tasisolan? 

18 Apa allo iato la Kubunian tongan 
lindoKu natumang mintu' kakadakean 
tu mangka napogau', belanna male 
sumepang lako kapenomban senga’. 

19 ]amoto sura'i te sengo, ammu 
adaranni to Israel sia pamalutei dio 
pudukna, kumua, nasengo iate Kuposa'bi 
umpasala to Israel. 

20 Belanna la Kusolan tu tau iato mai 
lako tondok, tu mangka Kuallu' lako 
nene' to dolona Kupalaoi sumpa, tondok 
sebo pangandu' sia tani' enoan. La 
kumande sadia'na sia ma'pelompo, 

apa la sumepang lako kapenomban 
senga' sia napengkaolai. Na iatu Aku la 
napamatuna sia iatu basseKu la napoka. 
21 Take narampoi buda kamandasan 

sia kapussakan tu tau iato, manassa 
iate sengo la sa'bi umpasalai tu tau 
iato, belanna tae' nala tore len nasa'bu' 

bati'na. Belanna Kutandai tu pa'inaanna 
tu lan penaanna allo iate, tongKu tang 
ussolampi lako tondok, tu mangka 
Kuallu' lako tau iato mai Kupalaoi sumpa. 
22 Pakalan nasura'mi Musa te sengo iate 
sia naadaran to Israel. 

23 Sia Napasan Puang tu Yosua, anakna 
Nun, nakua: La matoto'ko sia barani, 
belanna ikomo la ussolanni tu to Israel 
tama tondok, tu mangka Kualluranni 
Kupalaoi sumpa, sia Aku la urrondongko. 
24 Tatonna mangka Musa ussura'i tu 
mintu' kada Sukaran aluk iate lan misa' 
sura' sae lako tappunna, 

25 hapasanmi lako to Lewi, tu umbulle 
patti basseNa PUANG, nakua: 

26 Alami te sura' Sukaran aluk sia 
patorroi dio la'pek patti basseNa PUANG, 
Kapenombammi, kumua nainde to la 
sa'bi umpasalako. 

27 Belanna kutandai tu kapabali- 
baliammu sia kamatoroammu. Inde tuo 
siapa' ussisolangkomi, mibali-balimo tu 
PUANG, ondong pole'pi, ke matemo'! 

28 Tambaimi tu mintu' pekaamberanna 
sukummi sia mantari'mi sirampun lako 
kaleku, angku pokadai te mintu' kada 
dio pa'peranginna sia la kutambai tu 

langi' sia padang la ussa'bii umpasalai tu 
tau iato. 

29 Belanna kutandai, kumua, iangku 
matemo, la umpagau'komi kabulitukan 
tongan sia sumepangkomi dio mai lalan 
tu mangka kupepasanan lako kalemi. 
Iamoto la narampoikomi kasanggangan 
undinna, ke mipogau'i tu apa kadake dio 
pentiroNa PUANG sia mipamapa'di' tu 
penaanNa diona panggaraga limammi. 
30 Attu iato nasa'bu'mi Musa dio 
pa'peranginna mintu' kombonganna 

to Israel tu kada sengo iate sae lako 
tappunna. 


Sengona Musa 


32:1-43 
3 2 lTananni talinga, e kamu mintu’ 
papa'na langi, angku ma'kada, sia 

e padang, perangiimi tu kada nasa'bu' 
randan dipudukku. 

2 Tatu pangadarangku la to'do ten to 

uran, 

iatu kadangku to'do-to'do susito 

ambun, 

susi uran kamban unta'pai riu 

maluna, 

sia susito uran bara' unta'pai 
mennutanna, 

3 helanna aku la unnongli'i tu 
sanganNa PUANG: 
patarompo'mi tu Kapenombanta, 
4jamotu Buntu batu, sundun tu 
panggaraganNa, 

belanna mintu' lalanna malolo: 
misa' Kapenomban narondong 
kamarurusan, tang unnampui 
kakelokan, 

malambu' sia tongan Ia. 

> Napogau'mo tau iato mai tu 
kabulitukan unnea Puang, tu 


tangia anakNa, sangadinna misa' 


kamatunan, 


to tama bilanganna to leko’ sia to 


kelok penaanna. 


6 Susimorakato tu pa'papakkanmi 


lako PUANG, 

e iko, bangsa baga sia tang paissan? 


Tangiaraka Ambe'mu tu 
umpadadiko, tu untampako 

sia umpatunannangko? 

7 Kilalai tu attu lendu'mo 
ingaranni tu taun pura disiosso'1, 


pekutananni lako ambe'mu, anna ia 


umpaissanniko, 

sia to matua-tuammu, anna ia 
umpokadangko. 

8Iatonna paketaami Puang 
Patodoranna tu taa mana'na lako 
mintu' bangsa, 

iatonna Pasisarakmi Puang tu 
ma'rupa tau, 

Napamanassami Puang tu anggenna 
bangsa iato, 

unturu' bilanganna bati'na Israel. 

9 Belanna iatu taunNa tu Napotaa 
PUANG, Yakub iamo Napotaa mana' 
Puang, tu disukaranni. 

10 Nakabu'tuimi lan padang 
pangallaran, 

lan padang lo'bang, tu nanii 
burungna padang aak. 

Ia ungkampai sia umpalan penaai, 
Ia ungkaduttu'i susito mata taunNa. 
11 Susito langkan maega, tu 
umpopettia' anakna, 

sia mettia'-tia' daona lu anakna, 

sia umballa' pani'na, anna angka'i 
tu misa”, 

sia nabaa dao to' pani'na, 

12 susimoto tu PUANG umpanundu'i, 
misa-misa, 

sia tae' kapenomban senga' 
untundui. 

13 Napopessake dao malangka'na 
kuli'na padang, 

sia Napakande burana padang, 
Napamimmi' tani” enoan lan mai 
buntu batu, 

sia minna' lan mai batu laulung. 
14 Mantega sapi sia pangandu' 
domba sia bembe’, 

sola lompo anak domba: 

sia domba laki dio mai Basan sola 
bembe' laki, 

sia malapu'na gandung: 

sia muiru' tu rarana bua anggoro', 
iamotu uai anggoro' kembura. 

15 Attu iato malompomi tu Yesyurun, 
anna metteba' 

— malompomoko, kumamuru sia 
nakabu' lompo- 

anna tampei tu Puang Matua, tu 
mangka ungkombongi, 

tang nabilangmo tu Buntu batu, 
Oto'na kasalamaranna. 

16 Tau iato mai umpatiakka' 
kanokanNa Puang ditimba 

oloNa tete dio kapenomban senga' 

sia umpamapa'di' penaanNa Puang 
diona apa megallian: 

17 tau iato mai memala’ lako deata 
masussuk, tu tangia kapenomban, 
lako kapenomban, tu tang natandai, 
ijamotu kapenomban baru, tu mane 
bu'tu, 

tu tae' napotirambanni nene' to 
dolomi. 

18 Tatu Buntu batu, tu umpadadiko, 
musa'biangan, 

ammu kalupaimo Puang Matua, tu 
mangka umpatiroiko padang kalua'. 
19 latonna tiromi PUANG tu iannato, 
Natibemi tu tau iato, 

belanna iatu anakNa muane sia 
anakna baine umpamapa'di'mo 
penaanNa Puang. 

20 Ma'kadami Nakua: MoraiNa' 
umbunianni lindoKu tu tau iato 

sia la Kutiro apa urrampoi 
ma'katampakanna, 

belanna to tama bilanganna to leko' 
tu tau iato mai, 

sia pia tang unnissan maruru’. 

21 Tau iato mai umpatiakka' 
kanokangKu ditimba oloKu tete dio 
apa tangia kapenomban, 

sia umpamapa'di' penaangKu diona 
apa tang kebattuan. 

lamoto la Kupatiakka' tu 
pangimburuanna tau iato mai 
diona to tangia bangsa, 

sia la umpamapa'di' penaanna diona 
misa" bangsa baga. 

22 Belanna misa” api dukku lan 
kare'dekan ara'Ku: 

tu ma'kande sae rokko to’ 
mandalanna lino to mate: 

pura nalalle tu kapadanganna 

sola burana, sia namampu'i tu 
garonto'na mintu' buntu. 

23 La Kuboton tu kamandasan lako 
tau iato mai, 

sia mintu' tinaranKu la Kupananni tu 
tau iato. 

24 Take tang nakullemi napobua' 
katangdiaran 

sia malamma' napobua' lassu kale 
sia saki tang dampi-dampian, 
manassa la Kurampanan tu isi 
olo'-olo' masuru ullaoi, 

sola ipona apa mendonglo' lan to’ 
barra'-barra'. 

25 Dio salian banua la kumande tu 
pa'dang, 

sia lan inan nanii katirambanan, 
urrampoi tu pia muane, anak dara, 
pia sumusu Sia to ubanan. 

26 Moronganna angKu ma'kada 
Kukua: La Kusapui pala' tu tau iato, 
sia Kupurai tu kapengkilalanna dio 
lu ma'rupa tau, 

27 jake tae'mi Kukataku'i tu 
kauntunaianna uali, 

kumua iatu to umbali-bali 
ma'tangnga' sala, 

anna ma'kada nakua: Iatu limangki 
tarompo', tangia PUANG unggaragai 
te mintu'nate. 

28 Belanna tau iato mai misa” bangsa 
tang unnissan misa” apa, 

sia tae’ pa'inaanna. 

29 lake kinaai la untandai te iannate, 
sia la umpalan penaai tu apa la 
rampo ma'katampakanna. 

30 Umba nakua tu misa” tau ma'din 
unnula' uali sangsa'bu 

sia da'dua tau umpapallai tau 
sangpulo sa'bu, 

iake tae'i Nabalukanni Buntu 
batunna sia tae” Napopa'elo'nai 
PUANG tu tau iato? 

31 Belanna iatu buntu batunna tau 
iato mai tae' nasusi Buntu batunta, 
iatu ualinta ma'din umpamanassa 
kalena. 

32Tonganna iatu garonto' 
anggoro'na diala dio mai garonto' 
anggoro'na Sodom 

sia dio mai palak anggoro'na 
Gomora: 

latu buanna bua anggoro' keipo, 
Sia mapai' tu mai burena. 

33 Tatu uai anggoro'na ipo ula’ sia 
ipo ula' rame pasanggangan. 
34Tang tiannaraka dio Kaleku, 

sia dica' lan pangannangKu? 

35 Aku puangna tu pa'pabala' sia 
pa'papakkan, 

iake la attunnami tilende' tu lette'na, 
belanna iatu allo kasangganganna 
mandappi'mo, 

sia madomi'mo mengkareke' tu apa 
dipamanassanni. 

36 Belanna iatu PUANG la ussanda 
tonganni bangsaNa 

sia la ungkamasei taunNa, 

iake Natiroi, kumua pa'demo tu 
kamatotoranna, 

sia tappumo sola nasangi randuk 
dio mai madaona sae lako 
madionganna, 

37 attu iato la ma'kada tu Puang 
Nakua: Umbamira tu deatanna 

- jamotu buntu batu 
napentionganni- 

38 tu ungkande lompo pemala' 
pangrere'na, 

sia unniru' uai anggoro' pemala' 
pantedokna? 

Elo'namo nabendan tu deata iato la 
untunduikomi, 

ammi appa' pentirerungan. 

39 Totemo tiromi, kumua iatu Aku, 
Akumote, 

tae' tu Kapenomban, sangadinna 
Aku. 

Aku tu ma'pamate sia ma'patuo, 
ke mangkaMo' ma'kasanggang 
ma'pamondoNa', 

sia moi misa' tau tae' ma'rampanan 
lan mai kuasangKu. 

40Tonganna, Kuangka' tu limangKu 
langngan langi' 

sia ma'kadaNa' Kukua: La lelukraka 
tuoKu sae lakona: 

41 manassa iake Kuasai tu pa'dang 
pandillakKu, 

sia Kutoe tu ukungan, 

attu iato la Kupabala'i tu 
penggauranna to umbaliNa' 

sia Kuparampoi pepakkan minda- 
minda ungkabiri'Na'. 

42 La Kupalangoi rara tu tinaranKu 
sia pa'dangKu la namoso duku’: 
iamotu rara to dipongko sia to 
dirampa, 

sia ulu nanii beluak ma'rundunna 
uali. 

43 Unnarrak-arrakkomi e kamu to 
sangpetayanan diona bangsaNa, 
belanna Puang umpakkanni rarana 
tu mintu' taunNa 

sia Napabala'i tu penggauranna to 
umbalii, 

sia Napadenan kadiseroian kasalan 
tu tondokNa sia taunNa. 


Mandappi'mo tu allo 
kamateanna Musa 
32:44-52 


44Saemi tu Musa anna pokadai dio 
pa'peranginna bangsa iato tu mintu' 

kada sengo iate, la ia la Yosua, anakna 
Nun. 

45 Jatonna mangkamo Musa umpokadai 
te mintu' kada sae lako tappunna lako 
mintu' to Israel sola nasang, ma'kadami 
ungkuanni nakua: 

46 Palanni penaa te mintu' kada, tu 
kupokada umpakilalakomi totemo, 
kumua na kada iato la mipasanan tu mai 
anakmi la ungkaritutui te mintu' kada 
Sukaran aluk iate. 

47 Belanna kada iate tangia kada 
punala bang, sangadinna la mipotuo, 
iamotu tete dio kada iate la malambe' 
sunga'komi torro lan tondok, tu la miala 
mipoapa, ke ullambanmokomi Yordan. 
48 Ma'kada pole'omi PUANG lako Musa to 
allo ia dukato, Nakua: 

49 Kendekko langngan te ma'buntunna 
Abarim, iamotu buntu Nebo, tu lan 
padang Moab sitingoan Yerikho, ammu 
tiro tondok Kanaan, tu la Kuben napoapa 
to Israel. 

50 Ammu mate dao buntu iato, tu Ia 
muteka' langngan, sia sisarak angin 
dipudukmu sule lako nene' to dolomu, 
susi kamateanna Harun, siulu'mu, dao 


PA'TOLE 32.51-33.3 173 


buntu Hor, tu sisarak angin dipudukna 
sule lako nene' to dolona, 

31 belanna mangkamokomi kasalan lako 
Kaleku dio lu to Israel, dio to” uainna 
Meriba, sikandappi' Kadesh lan padang 
pangallaran Zin sia tae' mipamaindanNa 
dio lu to Israel. 

52 Belanna moi mutiro tu tondok iato dio 
tingayomu, apa tae' mula tama, iamotu 
tondok la Kuben to Israel. 


4 


Pa'passakkena Musa 


33:1-29 

353 lInde sia tu pa'passakke, tu nanii 

Musa, to Natonno' Puang Matua 
umpassakke to Israel tonna tae'pa 
namate. 
2 Ma'kadami nakua: Iatu PUANG 
mengkalao dao mai Sinai sia bu'tu 
unnarrangi tu tau iato dio mai Seir; 
sombomi parrang dao mai ma'buntunna 
Paran sia rampomo bu'tu lu dio mai 
ma'pulo-pulo sa'bunna to masero 
pindan. Dio kananNa natiro tu api dukku. 
3Tonganna Nakamasei tu mai bangsa 
iato; mintu’ to maserona - lan nasang 

limamMi, matindo dio to" lentekMi sia 
untarima pirang-pirang buku kadamMi. 
4Napasanmoki' Musa tu Sukaran aluk, tu 
napoapa kombonganna Yakub. 

5 Puangmo dadi Datu dio lu Yesyurun, 
tonna sirampun tu mai pangulunna 
bangsa sola mintu' sukunna Israel. 

6 Natuomora tu Ruben, da namate, 
sangadinna la tontong tang pira tu 
bilanganna. 

7Inde sia tu diona Yehuda. Ma'kadami 
tu Musa nakua: Perangiimi, o PUANG, tu 
gamaranna Yehuda, amMi solanni lako 
bangsana, iatu limanna umpararianni, 
na Puangmora tu Patunduanna unneai tu 
ualinna. 

8 Tatu diona Lewi ma'kada nakua: Iatu 
TumimMi sia UrimMi napoapa tu to 
naala penaamMi, tu Mitoba dio Masa, tu 
Miposigaga dio to" uainna Meriba; 

9 tu napokada diona ambe'na sia indo'na 
kumua, tae" kutiroi, iatu siulu'na tae’ 
natandai sia iatu mai anakna tae' 
naissanni. Belanna ungkaritutui kadamMi 
sia ungkanannangi basseMi. 

10 Naada'imi tu Yakub diona atoramMi sia 
Israel diona sukaran alukMi: natunumi 
tu dupa, amMi udukki sia napatorro 

tu pemala' ditunu pu'pu' dao inan 
pemalaramMi. 

11 P3masakkemi, o PUANG, tu 
kamatotoranna sia popaimanni tu 
pentoeanna. Sanggangmi tu aakna tu to 
umbali sia iatu to ungkabiri'i, naurungan 
tang nakullemo bendan. 

12 Tatu diona Benyamin ma'kada nakua: 
latu to Nakamasei PUANG, tu la torro 
marampa' Narondong Puang. Puang 
tontong unnonganni sia torro lan alla'na 
buntu mennaa'na. 

13 Tatu diona Yusuf ma'kada nakua: 
Napamasakkemira PUANG tu tondokna, 
anNa kamasei pamengan mala'bi' tongan 
dao mai langi' sia ambun, sia kalimbuang 
lu diong mai posi'na padang, 

14 Sia pamengan mala'bi' tongan, tu 
napabu'tu mata allo, sia pamengan 
mala'bi' tongan tu napabu'tu bulan: 

15 sja sanda maelo napakendek 

buntu sipuli padang sia pamengan 
mala'bi' tongan napalangngan tanete 
sangkarapoi itana, 

16 sia pamengan mala'bi' tongan diong 
mai kuli'na padang situang kaseboanna: 
sia kanaalanna penaanNa Puang, tu 
ma'dioren lan to' duri: narampomora 

tu iannato dao botto ulunna Yusuf sia 
toppo' dao passaronganna to dipilei 
langsa’ dio lu to massiulu'. 

17 Tatu bunga'na sapinna unnampui 
kamala'biran sia iatu tandukna iamo 
tanduk sapi laki lampung, iamo la 
natandukanni tu mai bangsa, mintu' 
randan langi’. 

Iamote tu ma'pulo-pulo sa'bunna 
Efraim sia iamote tu ma'sa'bu-sa'bunna 
Manasye. 

18 Tatu diona Zebulon ma'kada 

nakua: Parannuko, e Zebulon, diona 
kalingkammu, sia iko, e Isakhar, diona 
tendamu. 

19 |a natambai langngan buntu tu mai 
bangsa, inde to la nanii umpemalaran 
pemala' unturu' tonganna, belanna 
napasusu kaseboanna tasik tu tau iato 
mai sia apa ballo tu kabunian dio biring 
tasik. 

20 Tatu diona Gad ma'kada nakua: 
Mintu' kadipudian lu langngan Puang, 
tu umpamalona' pa'padanganna Gad; 
matindomo diong susito singa birang, 
anna le'to-le'toi tu mai takia', ondongpi 
untesse-tessei tu kararo ulu. 

21 Naalan kalena tu taa ma'iringanna, 
belanna inde to nanii membuni tu taana 
to ma'parenta, rampo lako pangulunna 
bangsa iato: napalalo tu kamaloloanNa 
PUANG sia ukunganNa sola to Israel. 

22 Tatu diona Dan ma'kada nakua: Iatu 
Dan susito anak singa, tu mekkondong 
tassu' dio mai Basan. 

23 Tatu diona Naftali ma'kada nakua: 
latu Naftali dipedia'i kamasokanan sia 
dipakabu'i kamasakkean lu dio mai 
PUANG: alami tu tasik mupoapai sia iatu 
rampe Lo'na lu. 

24Tatu diona Asyer ma'kada nakua: 
Namaupa'mora tu Asyer dio lu mintu' 
pia muane: nakaboro'imira siulu'na sia 
naotonmira tu lentekna tama to’ minna”. 
25 Na bassimora sia tambaga 
muposalliran, nakamatotorammumora la 
pada lambe' sunga'mu. 

26 Moi misa' tau tae' sangtende'na Puang 
Matua, e Yesyurun: tu ma'kareta dao 
langi’ butung to patunduammu, sia 
situang kapasareongananNa dao lu 
salebu'. 

27 Puang Matua matontongan 
mupopentionganan sia tontong 

urrande pala'ko. Belanna mangkamo 

unnula' ualimmu dio tingayomu sia 
ma'kada Nakua: Pisanni! 

28 Tamoto natorro marampa' Israel, sia 
mata uainna Yakub tang dipatumba 
lan tondok, tu nanii gandung sia uai 
anggoro' ba'ru: ondongpi iatu langi'na 
umpato'doanni ambun. 

29Maupa'ko, e to Israel: mindara 
susimmu? Iamotu misa” bangsa 
Nalendokan PUANG, tu balulang 
patunduammu sia pa'dang 
kamatandeammu. Iamoto na iatu 
ualimmu unna'ga to mengkanorong 
bangmo kalena lako kalemu, sia mulese 
tu padang madaona. 


Diona kamateanna Musa 


34:1-12 

34 1 Attu iato kendekmi tu Musa 

diong mai padangna Moab 
langngan buntu Nebo, bottona Pisga, 
tu sitingoan Yerikho, anNa patiroanni 
PUANG tu mintu' tondok iamotu dio mai 
Gilead sae lako Dan, 
2 Sia mintu’ lili'na Naftali, tondokna 
Efraim sia Manasye, sia mintu' tondokna 

Yehuda sae lako tasik dio lu rampe 
matampu ': 

3 Sia tondok rampe Lo'na lu sia Padang, 
sia iatu lombok Yerikho, iamotu tondok 
nanii koroma sae lako Zoar. 

4Sia ma'kada tu PUANG lako Nakua: 
Inde sia tu tondok, tu mangkaNa' 
umpalao sumpa lako Abraham, Ishak na 
Yakub, Kukua: la Kukamasean bati'mu. 
Mangkamoko Kupatiroan dio pentiromu, 
apa tae' mula lamban lako. 

> Pakalan matemi tu Musa, taunNa 
PUANG, dio, lan tondok Moab, susitu 
kadanNa PUANG. 

6 Nalamunni Puang diong misa” lombok 
lan tondok Moab, sitingoan Bet-Peor, 
sia moi misa' tau tae' untandai tu 
lamunanna sae lako allo iate. 

7 Tatu Musa saratu’ duangpulomo taunna, 
tonna mate. Iatu matanna tae'pa 
namaraun sia iatu kamatotoranna tae'pa 
namoro'. 

8 Tatu to Israel umbatingi Musa dio 
padang Moab tallungpulo allona, sae 
lako tappunna tu mintu' allo passanda 
bolongan lako Musa. 

9]atu Yosua, anakna Nun, nakabu'mo 
penaa kakinaan, belanna mangkamo 

naremme'i Musa. Iamoto naperangii to 
Israel tu kadanna sia napogau' susitu 
mangka Napepasanan PUANG lako Musa. 
10 Tae'mo nabi tunannang dio to Israel 
susi Musa, tu Natandai PUANG sia sitiro 
lindo- 

11 napobannang den tu mintu’ tanda 
kalle-kallean sia tanda mangnga, tu 
Nasua PUANG umpogau'i lan tondok 
Mesir lako Firaun sia lako mintu' to 
mase'ponna sia lako mintu' tondokna, 
12 sia napobannang umpa'petiroan 
mintu' kuasa sia mintu' penggauran 
mepatiramban tongan, tu mangka 
napogau' Musa dio pentirona mintu’ to 
Israel. 


YOSUA 


PepasanNa PUANG lako Yosua 
la untalo tondok Kanaan 


1:1-18 

1 Tatonna matemo tu Musa, taunNa 

PUANG, ma'kadami PUANG lako 
Yosua, anakna Nun, to marengke'na 
Musa, Nakua: 
2 Tatu Musa taungKu, matemo: totemo la 
ke'de'ko ammu lambanni te Yordan, la 
iko la mintu' bangsa iate lako tu tondok 
la Kukamaseanni, iamotu to Israel. 
3Jatu mintu’ pelleseammi, la 
Kukamaseangkomi, susitu kadangKu 
lako Musa. 
4Randuk dio mai padang pangallaran sia 
iato Libanon dio, sae lako salu kapua, 
iamotu salu Efrat, mintu’ lili' na padang to 
Het, sia sae lako tasik kapua, dio rampe 
matampu, mintu'nato nalili' tondokmi. 
> Moi misa” tau tae” la unnattai bendan 
dio olomu lan mintu' allo katuoammu, 
susi dolona Kurondong tu Musa, susi 

dukato Aku la urrondongko: tae" Kula 
ussa'biangangko sia tae' angKu la 
untampe lenko. 

6 La batta'ko sia lalongko, belanna iko la 
umposara'i te bangsa iate la umpomana'i 
tu tondok tu Kupalaoan sumpa lako 
nene’ to dolona la ungkamaseanni. 

7 Samari la batta’ tonganko sia lalongko, 
ammu turu' tongan-tonganni tu mintu' 
sukaran aluk iate, tu napasan Musa, 
taungKu, lako kalemu: da musepang 
dio mai, lako kairi ba'tu kanan, ammu 
maupa' umba-umba muola. 

8 Da nalessu' dio mai pudukmu tu 
sura’ Sukaran aluk iate, sangadinna la 
muparinaa bang ke allo sia ke bongi, 
ammu turu' tongan-tonganni tu mintu' 
apa disura' lan, belanna iake susito, la 
umpamaupa'ko mintu' lalanmu, sia la 
rongko'ko. 

9 Tang Kupepasananraka lako kalemu, 
kumua la batta'ko sia lalong? Da 
muma'parondo sia magiang, belanna 
PUANG, Kapenombammu, urrondongko 
umba-umba muola. 

10 Mangkato nasuami Yosua tu mintu' 
pangulu, nakua: 

11 Malekomi lu lako lu dio mai lan lu 

to” tenda, suai tu to buda, kumua: 
Parandankomi kinallo, belanna 
tae'mora natallung allo, ammi 
lambanni te Yordan, la umpomana'i tu 
tondok la Nakamaseangkomi PUANG, 
Kapenombammi, la misiosso'i. 

12 Ma'kadami tu Yosua lako to Ruben sia 
to Gad sia sesena suku Manasye, nakua: 
13 Kilalai tu kada, napepasanan 

Musa, taunNa PUANG, lako kalemi, 
kumua: PUANG, Kapenombammi, 
ungkamaseangkomi karapasan sia Iamo 
la umbenkomi te tondok iate. 

14 Da'ito natorro tu mai baine sia iatu 
mai anak bitti'mi sia patuoammi dio 

lu padang tu nabenkomi Musa dio 
sambalinna lu Yordan, apa la sakka'komi 
pa'buno, ammi male undoloan mintu' 
siulu'mi, iamotu mintu’ pa'barani lalong, 
sia la mitundui tu tau iato mai, 

15 sae lako mangkanna Nakamasei 
PUANG katorroan tu mintu' siulu'mi susi 
kamu, anna pomana' dukai tau iato 
mai tu padang, tu la Nakamaseanni 
PUANG, Kapenombammi. Mangkato 
mimane sule lako padang mana 'mi ammi 
pomana'i, tu nabenkomi Musa, taunNa 

PUANG, sambalinna lu Yordan, dio rampe 
matallo. 

16 Mebalimi tu tau iato mai lako Yosua, 
nakua: Mintu' tu apa misuangkanni 

la kipogau' sia umba-umba tu minii 
ussuakanni male, inde dukato la kinii 
male. 

17 Susitu Musa kituru', susi dukamoto tu 
kamu la kituru', Narondongmorokomi 
PUANG, Kapenombammi, susi 
kaNarondonganna tu Musa. 

18 Minda-minda umbali parentami sia 
tae" naperangii tu kadammi lan mintu’ 
apa mipesuan lako kalena, manassa la 
dipatei. Podo ammi batta' sia lalong. 


To ma'serre'i dio Yerikho 


2:1-24 

1 Nasua bunimi Yosua, anakna Nun, 

dio mai Sitim tu da'dua to ma'serre'i, 
nakua: Malekomi untiroi tu padang iato 
sia iatu Yerikho. Malemi tu tau iato, anna 
tama banuanna misa’ baine kadake gau’, 
disanga Rahab, nama'bongi dio. 
2 Naparampomi tau lako datu Yerikho 
nakua: Manassa bongi iate den tau sae 
dio mai to Israel la usserre'i te tondok. 

3Nasuami datu Yerikho tu tau male 
umpokadanni Rahab, nakua: Sorongi tu 
to sae lako kalemu, tu tama banuammu, 
belanna sae la usserre'i te mintu' tondok. 
4 Apa mangkamo nasolan baine iato tinde 
muane da'dua, anna bunii. Ma'kadami 
nakua: Tonganna iatu tau iato sae lako 
kaleku, apa tae" kutandai ba'tu umba 
nanii sae. 

> Apa iatonna mabongi sia la disalli'mo 
tu babangan, tassu'mi tu tau iato, 

tae” kuissan naolainna. Melo ke miula'i 
madoi', manassa milambi'pa. 

6 Apa nasuamo tinde baine tu tau iato 
sola duai kendek langngan bubungan 
banuanna, nabunii diong to” dalame 
rami, tu naampa' dao bubungan banua. 
7 Malemi tu tau unnula'i tu tau iato 
ma'palulako Yordan sae lako to' 
kalambanan. Iatonna tassu'mo tu to 
unnula'i, nasalli'mi tau tu babangan. 

8 Jatonna tae'pa namamma' sola duai, 
kendekmi tu baine iato langngan 
bubungan, tu nanii tau iato, 

P anna ma'kada lako nakua: 

Kuissanmo kumua iate tondok iate 
Nasorongmo PUANG lako kalemi sia iatu 
kadikatakurammi narampoimokanni sia 

mintu' tau lan tondok ma'parondomo 
ungkataku'komi. 

10 Belanna kirangimo umba Nakua 
PUANG umpamarangkei tu uai tasik 
Teberau dio tingayomi, tommi tassu' lan 
mai Mesir, sia iatu apa mangka mipogau' 
lako tu da'dua datu to Amori sambalinna 
lu Yordan, iamotu Sihon sola Og, umba 
mikua ussabu'i. 

11 Tatongki rangi nasangi to, raangmi tu 
penaangki, sia moi misa'kan tae'mo tang 
pa'de deata napobua' kamatakurangki 
lako kalemi, belanna iatu PUANG, 
Kapenombammi, iamo Kapenomban lan 
langi' dao sia diong kuli'na padang. 

12 Totemo umpalaokomi sumpa unnallu'i 
lako kaleku tete dio PUANG, kumua 
belanna kupogau'mo tu kameloan lako 
kalemi, la mipogau' dukamo tu kameloan 
lako sangdadiangku, sia la mibenna' 
misa' tanda manassa, 

13 kumua tae' mila umpatei tu indo'ku 
sola ambe'ku, sia mintu' siulu'ku muane 
sola baine sia iatu mai solana sia la 
mirampanangkan dio mai kamatean. 
14Mebalimi tu tau sola duai lako, 
nakua: Manassa la kiindo'ikomi, 
penaangki la ussonda penaammi, podo 

da mimale umpokadai. Manassa iake 
Nasorongmi PUANG te tondok iate lako 
kaleki, la kipogau'mo tu kameloan sia 
kamarurusan lako kalemi. 

15 Narorro'mi ulang tu tau rokko dao 
mai pentiroan, belanna iatu banuanna 
baine iato rampe salian dao benteng 
tembo' kota, na iatu baine iato torro dao 
benteng tembo”. 

16 Nakuami lako tau iato: Malemokomi 
langngan tanete, da nakabu'tuikomi tu 
to male unnula'komi, ammi membuni 
dao lu agi-agi tallung allo, sae lako 
sulena tu to unnula'komi: mangkato 
mimane sule unnola lalanmi. 

17 Ma'kadami tinde tau lako, nakua: 
Maseromokan dio mai tu sumpa lako 
kalemu tu mupa'pesuan lako kaleki- 

18 jake tamakanni te tondok iate, 
manassa iate ulang bannang karamisi 
dikaridi' la mupemporian dao pentiroan 
tu munii urrorro'kanni, ammu 
pasirampunni tu indo'mu sia ambe'mu 
sia siulu'mu muane sia baine sia mintu’ 
sangdadiammu lan banuammu. 

19 Minda-minda tassu' lan mai ba'ba 
banuammu, iatu rarana la sule langngan 
botto ulunna, na iatu kami maserokan 

to: apa minda-minda musolan lan 
banuammu, iatu rarana la sule langngan 
botto ulungki, ke denni misa' tau 
umpata'pai lima. 

20 Apa iake mupa'peissananni tu diona 
kami te, maserokanni dio mai tu sumpa 
lako kalemu, tu mupa'pesuan lako 
kaleki. 

21 Ma'kadami tu baine iato, nakua: 
Susimo tu mipokadanna. Naelorammi 
male sola duai; anna iatu ulang karamisi 
napemporian dio to" pentiroan. 

22 Malemi sola duai anna rampo langngan 
buntu, natorro dao tallung allo sae lako 
sulena tu to unnula'i. Nadaka'mi te to 
unnula'i dio lu mintu' lalan, apa tae' 
naappa'. 

23 Sulemi tu tau iato sola duai dao mai 
buntu, anna lamban lian narampo lako 
Yosua, anakna Nun, anna uleleananni tu 
mintu' apa urrampoi. 

24 Ma'kadami lako Yosua, nakua: 
Tonganna Nasorongmo PUANG te mintu' 
tondok iate tama limanta, belanna 
ma'parondomo tu mintu' to lan tondok 
iato ungkataku'ki'. 

To Israel ullamban Yordan 


3:1-4:24 

1 Melambi'mi millik tu Yosua, anna 

ke'de' sola mintu' to Israel dio 
mai Sitim, narampo lako Yordan, anna 
ma'bongi dio tu tau iato mai, namane 
lamban. 
2 Tatonna upu'mo tallung allo, malemi tu 
mai pangulu lu lako lu dio mai lan lu to' 
tenda, 
3 nasuai tu to buda, nakua: Iake mitiroi tu 
patti basseNa PUANG, Kapenombammi, 
sia mintu' to minaa, bati'na Lewi, 
umbullei, la ke'de' dukakomi dio mai 
inammi, ammi turu'i. 
4 Apa melo ke iatu kasiallarammi na 
patti iato agi-agi duangsa'bu siku, da 
mimareke' lako: ammi tandai tu lalan, 
tu sipatu la miolai, belanna tae'pa miola 
lenni tu lalan iato la iongi' la duangbongi'. 
> Nakuami Yosua lako tu to buda: 
Pamaserokomi kalemi, belanna masiang 
la umpogau' tanda kalle-kallean tu 
PUANG dio lu kamu. 
6 Ma'kadami tu Yosua lako mintu’ to 
minaa, nakua: Angka'i tu patti basse, 

ammi lumingka undoloan to buda. 
Naangka'mi tu patti basse, anna 
lumingka undoloan to buda. 

7 Ma'kadami tu PUANG lako 

Yosua, Nakua: Allo iate Kuranduk 
umpatarompo'ko dio pentirona mintu' 
to Israel, anna issanni, kumua: Susitu 
Musa mangka Kurondong, susi dukato 
Aku la urrondongko. 

8 La mupa'parentan lako mintu' to minaa 
tu umbulle patti basse kumua: Iake 
rampomokomi lako randanan Yordan, 
torrokomi bendan lan Yordan. 

9 Nakuami Yosua lako mintu’ to Israel: 
Mengkareke'komi mai ammi perangii tu 
kadanNa PUANG, Kapenombammi. 

10 Sia ma'kadapa tu Yosua nakua: Indeto 
la minii untandai kumua den tu Puang 
Matua matontongan lan lu tangngami sia 
manassa Iamo la urrambai tu to Kanaan, 
to Het, to Hewi, to Feris, to Girgasi, to 
Amori na to Yebus dio mai tingayomi. 

11 Manassa iatu patti basseNa Puangna 
mintu' ma'dandan maritik dao 

kuli'na padang la ullamban Yordan 
undoloangkomi. 

12 Tamoto la miala tu sangpulo dua 
muane dio mai mintu' suku Israel, misa' 
muane, ke misa'oi suku. 

13 Take mellesemi lan to” uai Yordan tu 
pala' lette'na mintu' to minaa tu umbulle 
patti PUANG, Iamo Puangna mintu' 
ma'dandan maritik dao kuli'na padang, 
tipa'duami tu uai Yordan: na iatu uai 
lolong daa mai ulunna la tadang butung 
to misa' panampo. 

14 latonna ke'de'mo dio mai to” tendana 
tu bangsa iato la ullamban Yordan, 
malemi tu to minaa tu umbulle patti 
basse undoloanni tu to buda. 

15 Tatonna rampomo tu to umbulle patti 
lako Yordan sia iatonna mellesemo tu 
lette'na mintu' to minaa umbullei tu patti 
rokko uai — latu Yordan saba'mo lako 
biringna lan mintu' allo pegandungan -, 
16 pakalan tadangmi tu uai lolong daa 
mai ulunna sia bendan butung to misa' 
panampo, mambela tongan sae lako 
Adam, iamotu kota sisa'de Sartan, na 
iatu uai lolong lako tasik dio Araba, 
iamotu tasik Masin, dipasisarak uai 
daanna lu. Lambanmi tu bangsa iato 
sipatu tondok Yerikho. 

17 Apa iatu mintu' to minaa, tu umbulle 
patti basseNa PUANG, bendan bantang 
dio to' karangkeanna lan tangnga 
Yordan, anna tongke lamban tu mintu' 
to Israel dio to' karangkeanna sae lako 
tappunna tu mintu' bangsa iato ullamban 
Yordan. 
4 1 Tatonna mangkamo tu mintu’ 
bangsa ullamban Yordan, ma'kadami 
PUANG lako Yosua, Nakua: 
2|a miala tu sangpulo dua muane dio 
mai mintu' suku Israel, simisa' muane, 
ke misa'oi suku. 
3 Sia suai tu tau iato, kumua: Alakomi 
batu sangpulo dua indete tangngana 
Yordan, dio mai tu inan nanii lette' to 
minaa bendan bantang, ammi baai 
lamban lian, sia patorroi lan pa'bongian 
tu la minii ma'bongi te bongi iate. 
4Natambaimi Yosua tu muane sangpulo 
dua tu napamanassa dio mai to Israel, 
simisa' muane, ke misa'oi suku, 
“anna ma'kada lako tau iato mai, 
nakua: Lambanmokomi sule tama 
tangnga Yordan dio tingayo pattinNa 
PUANG, Kapenombammi, sia pantan 
umpassankomi batu simisa' dao 

palempengmi situru' bilanganna mintu' 
Suku to Israel, 

6 kumua anna iate dadi misa’ tanda lako 
kalemi. Iake mekutanai tu mai anakmi 
undinna nakua: Apara battuananna te 
batu iate lako kalemi? 

7 La mibali tu tau iato mai, mikua: Tatu 
uainna Yordan tipa'dua dio tingayo patti 
basseNa PUANG: iatonna lamban Yordan, 
tipa'dua tu uainna Yordan: iamoto iate 
batu iate dadi misa' tanda kapengkilalan 
lako to Israel tontong sae lakona. 
8Napogau'mi to Israel susitu 
napa'parentan Yosua. Naangka'mi 

tau iato mai tu batu sangpulo dua lan 
mai tangnga Yordan, susitu mangka 
Napokada PUANG lako Yosua situru' 
bilanganna mintu' suku to Israel, anna 
baai tau iato mai lako pa'bongian 
napatorroi dio. 

9 Sia napabendan duka Yosua tu batu 
sangpulo dua lan tangnga Yordan, dao 
inan nanii mellese to minaa, tu umbulle 
patti basse: iatu batu iato tontong dio 
sae lako allo iate. 

10 Tatu mintu’ to minaa, tu umbulle 
patti, torro bendan lan tangnga Yordan 
sae lako sundunna tu mintu' apa 

Napa'parentan PUANG lako Yosua la 
umparampoi lako bangsa iato, susitu 
mintu' apa napasan Musa lako Yosua. 
Tikara-karami lamban tu bangsa iato. 

11 Tgtonna tappumo tu bangsa iato 
lamban, lamban dukami tu pattinNa 
PUANG sola mintu' to minaa dio 
pentirona tu bangsa iato. 

12 Lamban dukami tu to Ruben sia to Gad 
sia sesena rapu Manasye sakka' la parari 
undoloan mintu' to Israel, susitu mangka 
napokada Musa lako tau iato mai. 

13 Agi-agi patangpulo sa'bu tu tau sakka' 
pa'bunona: lambanmi dio oloNa PUANG 
tu tau iato mai la parari lako padang 
Yerikho. 

14 Allo iato Napatarompo'mi PUANG tu 
Yosua dio pentirona mintu' to Israel, 
naurunganni mataku” tu tau iato mai 
lako kalena susi kamatakuranna lako 
Musa lan mintu' allo katuoanna. 

15 Sia ma'kada tu PUANG lako Yosua, 
Nakua: 

16 Suai tu mintu' to minaa tu umbulle 
patti kasa'bian kendek diong mai Yordan. 
17 Nasuami Yosua tu mai to minaa, 
nakua: Kendekkomi diong mai Yordan. 

18 Jatonna kendekmo diong mai tangnga 
Yordan tu mintu' to minaa umbulle 
patti basseNa PUANG sia iatonna mane 
tiangka' tu lette'na diong mai ullese 
karangkeanna, pakalan sulemi tu uai 
Yordan lako inanna sia lolong susito 
dolona unturu' mintu' biringna. 

19 Tatu bangsa iato kendek diong mai 
Yordan tonna allo ma'pessangpulo bulan 
bunga'na, anna ma'tenda dio Gilgal 
rampe matallo lili'na Yerikho. 

20 Tatu batu sangpulo dua tu naangka' 
tau diong mai Yordan, napabendan 
Yosua dio Gilgal. 

21 Sia ma'kada lako to Israel, nakua: 
lake mekutanai tu anakmi lako ambe'na 
undinna kumua: Apara battuananna te 
batu iate? 

22 La mipaissanan anakmi kumua: Indete 
dio to' karangkeanna nanii to Israel 
ullamban Yordan. 

23 Belanna Napamarangke PUANG, 
Kapenombammi, tu uai Yordan dio 
tingayomi sae lako tappummi lamban, 
susitu mangka Napogau' PUANG, 
Kapenombammi, lako tasik Teberau, tu 
Napamarangke dio tingayota sae lako 
tappunta lamban, 

24 kumua anna issanni mintu' bangsa 
dao kuli'na padang tumbai mawatangna 
tu limanNa PUANG, anna kataku'i tau 
iato mai tu PUANG, Kapenombammi, lan 
mintu' allo. 


Sunna' sia Pa'pasa 
dipogau' dio Gilgal 


5:1-12 

l Tatonna rangimi mintu’ datu to 

Amori, tu dio rampe matampu'na 
Yordan sia mintu' datu to Kanaan dio 
randan tasik, kumua Napamarangke 
PUANG tu uai Yordan dio tingayona to 
Israel sae lako tappunna lamban tu tau 
iato mai, raangmi penaanna sia pa'de 
deata, belanna mataku’ lako to Israel. 
2 Attu iato ma'kadami PUANG lako 
Yosua, Nakua: Garagangko kalemu ba'tu 
pira-pira piso batu, ammu pogau' pole'i 
ma'penduanna tu sunna' lako to Israel. 
3 Nagaragaimi Yosua tu ba'tu pira-pira 
piso batu, anna sunna'i tu mintu' to 
Israel dao tanete Kuli' salepe' kasirisan. 
4Iamo bannangna te, anna sunna'i 
Yosua tu tau iato mai, belanna mintu' 
to tassu' lan mai Mesir, iamotu mintu' 

muane, tu mai pararinna, pura mate dio 
padang pangallaran dio lu lalan, tonna 
tassu'mo lan mai Mesir. 

> Tatu mintu’ tau tassu’, mangkamo 
disunna'i, apa iatu mintu' to dadi lan 
padang pangallaran dio lu lalan, tonna 
tassu'mo tu tau iato mai lan mai Mesir, 
tae" nadisunna'i. 

6 Belanna patangpulo taunna tu to Israel 
ullingkai padang pangallaran, sae lako 
tappunna mate tu bangsa iato, iamotu 
mai pararinna, tu tassu' lan mai Mesir, tu 
tang umperangii kadanNa PUANG: lako 
tau iato mai mangkamo umpalao sumpa 
tu PUANG, kumua tae' Nala umpakitanni 
tu padang, tu mangka Naallu' lako nene' 
to dolona Napalaoi sumpa, kumua la 
Nakamaseangki', iamotu misa’ padang 
nanii sebo pangandu' sia tani' enoan. 
lami tu anakna muane tau iato 

mai Naangka' Puang dadi sondana, 
ijamote tu nasunna'i Yosua, belanna 
tae” nadisunna'i, belanna inang tae’ 
nadisunna'i dio lu lalan tu tau iato mai. 
8 Tatonna pura nasangmo tu mintu’ 
bangsa disunna'i, torromi tu tau iato 
mai dio inanna lan to' tenda sae lako 
mondona. 

9Ma'kadami tu PUANG lako Yosua, 
Nakua: Allo iate Kulendokammo dio 
mai kalemi tu kanabellerammi to Mesir. 
Iamoto nasangai tau Gilgal tu inan iato 
sae lako allo iate. 

10 Tatonna ma'tenda tu to Israel dio 
Gilgal, napakarayami tu Pa'pasa tonna 
allo ma'pessangpulo a'pa' bulan iato 
makaroen lan padang Yerikho. 

11 Tgtonna upu'mo tu Pa'pasa, tonna 
masiang dio mai, ungkandemi bura 
padang, iamotu roti tang diragii sia 
gandung dira'tuk lan allo ia bangsiamoto. 
12 Tatonna kandemi tu bura padang, 
ra'dami tu manna, tonna masiang dio 
mai. Iamoto natae'mo manna dio to 
Israel, sangadinna ungkandemo bura 
padang Kanaan to taun iato. 


Kataloanna Yerikho 


5:13-6:27 
13 Den pissan tonna sikandappi' Yerikho 
tu Yosua, nabangunanni tu matanna, 
mangngami, bendan tu misa' tau 
nasitingoan untoe pa'dang tinonok. 
Nareke'mi Yosua lako nakutanai, nakua: 

Lu diorokomika mai kaleki ba'tu dio mai 
ualingki. 

14 Apa mebali, nakua: Tangia, sangadinna 
aku te Arungna mintu' ma'dandan 
maritikNa PUANG: totemo saemo'. 
Tukkumi menomba tu Yosua rokko 
padang sia ma'kada lako nakua: Apara 
kadanNa Puangku lako taunna? 
15Ma'kadami tu Arungna mintu' 
ma'dandan maritikNa PUANG lako Yosua, 
Nakua: Alai tu sepatummu, belanna 
iatu inan munii bendan, maindan. 
Napogau'mi Yosua te. 

l Tatu babangan Yerikho disalli': 
manda" tongan disalli' belanna to 
Israel: moi misa' tau tae' nama'din tassu 

sia tama. 

2 Ma'kadami tu PUANG lako Yosua, 
Nakua: Manassa la Kusorong tama 
limammu tu Yerikho sola datunna sia 
mintu' pa'barani lalongna. 

3Inang la mililingi tu kota iato; iatu 
mintu' surodadu pissanri la ullilingi tu 
kota iato, la mupogau' susito lan annan 
allona. 

“La pitu to minaa untangke pitu napiri 
tanduk domba sia lumingka dio tingayo 
patti. Apa ianna allo ma'pempitu la 


7 

pempitukomi ullilingi tu kota, namukkun 
tu mintu' to minaa umpannoni napiri 
tanduk domba. 

“Jake narittinganni tau tu oni napiri 
tanduk domba, ammi rangi tu oni 

iato, la siarrakan tu mintu’ to buda, 
anna ro'pok tu rinding tembo' kota, 
napada ungkendekki mintu' to buda, tu 
natingayoinna. 

6 Natambaimi Yosua, anakna Nun, tu 
mintu' to minaa, anna ma'kada lako, 
nakua: Angka'i tu patti basse, napitu 
to minaa untangke pitu napiri tanduk 
domba lumingka dio tingayo pattinNa 
PUANG. 

7 Sia ma'kada tu Yosua lako to buda, 
nakua: Ke'de'komi mimale ullilingi kota 
na to ma'pa'buno la lumingka dio tingayo 
pattinNa PUANG. 

8 Jatonna mangkamo to Yosua ma'kada 
lako to buda, malemi tu pitu to minaa tu 
untangke pitu napiri tanduk domba dolo 
dio oloNa PUANG, sia umpannoni napiri 
tanduk domba, na iatu patti basseNa 
PUANG menturu' dio boko'na tau iato 
mai. 

9 Sia iatu mai to ma'pa'buno male 
undoloanni tu mai to minaa, tu 

umpannoni napiri tanduk domba, sia iatu 
surodadu dio boko” undi unturu'i tu patti 
iato, natontong tu to minaa umpannoni 
napiri tanduk domba. 

10 Napakaintinmi Yosua tu to buda, 
nakua: Tae' mima'din unnarrak-arrak sia 
tae” nama'din dirangi tu gamarammi, 
ondongpi moi sangbuku kada da 

nasun dio pudukmi sae lako allo kunii 
ungkuangkomi, kumua: Unnarrakkomi! 
- mimane siarrakan. 

11 Malemi dibaa tu pattinNa PUANG 
ullilingi kota, pissan male lumiling. 
Namane sule tu tau iato mai lako to’ 
tenda, anna ma'bongi inde to dio. 

12 Millik kale'mi tu Yosua tonna melambi' 
naangka'i to minaa tu pattinNa PUANG. 
13Tatu pitu to minaa tu untangke 

pitu napiri tanduk domba dio tingayo 
pattinNa PUANG, marassan sia lumingka 
marassan duka umpannoni napiri tanduk 
domba, sia iatu to ma'pa'buno lumingka 
dio tingayona, sia iatu surodadu dio 
boko”, undi unturu'i tu pattinNa PUANG 
dio mai boko', natontong tu to minaa 
umpannoni napiri tanduk domba. 

14 Susito malemi tu tau iato mai tonna 
allo ma'penduan ullilingi kota pissan, 

nasule lako to' tenda. Susimo napogau' 
to lan annan allona. 

15 Apa iatonna allo ma'pempitu millik 
kale'mi tu tau iato mai, tonna berre' 
allo, anna male ullilingi kota iato susito 
mangkannamo: apa ia manna to allo 
iato namale tu tau iato mai ullilingi kota 
pempitu. 

16 JTatonna ma'pempitunnamo 
napannonimi to minaa tu napiri 

tanduk domba, ma'kadami tu Yosua lako 
to buda, nakua: Unnarrakkomi, belanna 
Nasorongmo PUANG lako kalemi tu kota. 
17 Apa iate kota iate sola mintu' tu 

apa lan la disabu'i belanna dipemalian 
PUANG, sangadinna Rahab, tu baine 
bualang la dipatuo, la ia la mintu’ tau 
nasolan la banuanna, belanna nabuni tu 
pesua mangka tasua. 

18 Apa iatu kamunna la mipatoyang 
tongan tu kalemi dio mai tu apa 
pepayu, da mialai tu apa pepayu ke 
marassankomi ussabu'i, miurungan 
umpapepayuan mintu' to' tenda to Israel 
anna ruai kasanggangan. 

19 Mintu' bulaan sia salaka sia mintu' 
pareanan tambaga sia bassi la 

dipamaindanan PUANG, inang la 
dipatama pangannan iananNa PUANG. 
20 Tatonna marassan tau umpannoni tu 
napiri tanduk domba, unnarrak-arrakmi 
tu to buda; iatonna rangimi to buda 

tu oni napiri tanduk domba, pakalan 
siarrakanmi umpekapuai gamaranna. 
Tuanmi tu rinding tembo', anna pada 
unteka'i to buda langngan natama kota, 
tu natingayoinna, anna taloi tu kota. 

21 Nasabu'imi pa'dang tu mintu' apa lan 
tondok iato, la muane la baine la to 
mangura la to matua, sae lako mintu' 
sapi sia domba sia keledai. 

22 Ma'kadami Yosua lako tu tau sola duai 
tu mangkamo usserre'i tondok iato, 
nakua: Malekomi tama banuanna tu 
baine kadake gau’, ammi patassu' tu 
baine iato sola mintu' to lan banuanna, 
susitu mipalaoan sumpa unnallu' lako 
kalena. 

23 Malemi tu to mangura ma'serre'i sola 
duai tama, anna patassu'i tu Rahab sola 
indo' ambe'na, mintu' siulu'na sia mintu' 
to lan banuanna - ondongpi mintu' 
sangdadianna napatassu' nasang: anna 
patiroanni misa' inan dio salianna to' 
tenda to Israel. 

24 Apa iatu kota iato sola mintu' apa lan 
naballa api: sangadinna salaka, bulaan 
sia mintu' pareanan tambaga sia bassi 
napatama pangannan iananna banuanNa 
PUANG. 

25 Susimoto tu Yosua umpatuo Rahab, 
tu baine bualang, sia sangdadianna sia 
mintu' to lan banuanna: torromi dio 

lu mintu' to Israel sae lako allo iate, 
belanna nabuni tu to disua da'dua, tu 
nasua Yosua male usserre'i Yerikho. 

26 Allo iato umpalaomi sumpa Yosua, 
nakua: La ditampakki ropu dio 

olona PUANG minda-minda tu ke'de' 
umpabendan pole'i te kota Yerikho; iake 
naparandanganni la sanggang tu anak 
pa'bunga'na, sia iake napabendanni 

tu babanganna la sanggang tu anak 
tampakna. 

27 Narondongmi PUANG tu Yosua sia 
kalelean tu sanganna lan lu mintu' 
tondok. 

Kasalanna sia unkunganna Akhan 
Kaditaloanna to Israel dio Ai 


7:1-26 

7 1 Apa nalendai to Israel tu parenta 

diona apa dipemalii, belanna iatu 
Akhan, anakna Karmi, anakna Zabdi, 
anakna Zerah, dio mai suku Yehuda, 
unnalamo apa dipemalii. Iamoto 
nare'dek ara'Na PUANG lako to Israel. 
2 Nasuami Yosua tu ba'tu pira-pira tau 
dio mai Yerikho lako Ai, tu sikandappi' 
Bet-Awen, rampe matallona Betel, sia 
ma'kada lako, nakua: Malekomi usserre'i 
tu tondok iato. Malemi tu tau iato 
usserre'i Ai. 
3 Sulemi tu tau iato lako Yosua anna 
ma'kada lako, nakua: Da namale nasang 
te mintu' tau lako, sangadinna agi-agi 
bangmo duangsa'bu ba'tu tallungsa'bu 
tau male untalo Ai: da nadita'ka'i tu 
mintu' tau male lumingka lako, belanna 
iatu to dio sidi'ri. 
41amoto ke'de'mi dio mai tu bangsa iato 
agi-agi tallungsa'bu tau, apa mallai tu 
tau iato mai dio mai tingayona to Ai. 

> Belanna napatei to Ai agi-agi 
tallungpulo nnannan tu tau iato mai sia 
naula', dio salian babangan sae lako 
patuang dinii umpa' batu sia natalo 

dio se'pon tanete. Attu iato raangmo 
penaanna tu bangsa iato, sia pa'de' 
deatamo. 

6 Naserek-serekmi Yosua tu pakeanna, 
anna lumbang rokko padang dio tingayo 
pattinNa PUANG sae lako makaroeanna, 
la ia la mintu’ pekaamberanna to Israel, 
sia naambo'i barra'-barra' tu ulunna. 

7 Ma'kadami Yosua nakua: O Puangki 
PUANG, ma'apai Misuai te bangsa 

iate ullambanni Yordan. Mikuaraka 
kidisorong tama limanna to Amori, 
kiurunganni sanggang? A'a, melo kengki 
popa'ga'taran bangmi torro sambalinna 
lu Yordan! 

80 Puang, apapara la kupokada 
namemboko 'mo tu to Israel dio mai 
ualinna? 

Ianna rangi to Kanaan sia mintu’ to 
lan tondok iate, manassa la napatama 
limbukan sia naputtai tu sangangki dao 
mai kuli'na padang. Na apamora la 
Mipogauranni tu sanga pasareongamMi? 

10 Ma'kadami PUANG lako Yosua, Nakua: 
Ke'de'ko, ma'apari mulumbang susito? 
11 Umpogau'mo kasalan tu to Israel sia 
nalendaimo tu pangallu'Ku, tu Kupasan 
lako kalena, sia naala dukamo tu apa 
dipemalii, sia naboko duka, sia napasola 
bunimo pareanan banuanna. 

12 Tamoto natae’ naattai tu to Israel 
bendan unnea ualinna, memboko'mo dio 
mai ualinna, belanna pepayuammo. Iake 
tae'i misabu'i tu pepayu dio lu kalemi, 
tae'mo Kula urrondongkomi. 

13 Ke'de'moko, mupamaseroi te bangsa 
late, sia la mukua: Pamaseroi tu kalemi 
sae lako masiang, belanna inde sia 

tu kadanNa PUANG, Kapenombanna 

to Israel, Nakua: Den tu pepayu dio 

lu kalemi, e to Israel, iamoto natae' 
muattai bendan unnea ualimmu, ke 
tae'pi mipatoyangi dolo dio mai kalemi 
tu pepayu. 

14 Tamoto janna melambi' la saekomi 
mennolo situru' mintu' sukummi, na jatu 
suku Nadullu PUANG la mennolo situru' 
mintu' pa'rapuanna na iatu pa'rapuan 
Nadullu PUANG la mennolo situru' 
rapunna, na iatu rapu Nadullu PUANG la 
mennolo tu mintu' muane. 

15Na iatu to didullu ullendai tu atoran 
dipemalinna la diballa api la ia la 
mintu' tu apanna, belanna nalendai tu 
basseNa PUANG sia napogau' tu kabagan 
megi'giran lan lu Israel. 

16 JTatonna tibangka'mo masiang nasuami 
Yosua tu to Israel sae mennolo situru' 
sukunna, na suku Yehuda nakanna. 

17 Nasuai tu pa'rapuanna Yehuda sae 
mennolo, na pa'rapuanna Zerah Nadullu 
Puang, na iatonna suai tu mintu' muane 
dio mai pa'rapuanna Zerah sae mennolo, 
Zabdi nakanna. 

18 Nasuai tu mintu' muane dio mai 
rapunna, sae mennolo, na Akhan 
nakanna, anakna Karmi, anakna Zabdi, 
anakna Zerah, dio mai suku Yehuda. 

19 Ma'kadami tu Yosua lako Akhan, 
nakua: E anakku, pangke'i tu PUANG, 
Kapenombanna to Israel, ammu 
mangaku lako; pokadanna' tu apa 
mupogau', da mubunianna'. 

20 Mebalimi tu Akhan lako Yosua, nakua: 
Tonganna akumo tu umpogau' kasalan 
lako PUANG, Kapenombanna to Israel, 
belanna susite tu penggaurangku: 

21 Belanna kutiro lan to apa dirampa 
sanglamba' bayu lamba' Sinear, lendu' 

melona, sia dua ratu' sikele' salaka 

sia sanglongki' bulaan, tu limangpulo 
sikele' magasanna, kukamoraimi, angku 
alai. Mintu'na to kubuni diong padang 
lan tangnga-tangnga tendaku sia iatu 
salakana diongna lu. 

22 Nasuami Yosua tu pesua male lako 
tenda, anna tikara male: na iatu apa 
iato dibuni lan tendana, sia iatu salaka 
diongna lu. 

23 Naala nasangmi tau lan mai tendana, 
nabaai lako Yosua sia mintu' to Israel, 
nabarrakan dio oloNa PUANG. 

24 Mangkato naalami Yosua sia mintu' 
to Israel tu Akhan, anakna Zerah, sia 
iatu salaka sia bayu lamba' sia bulaan 
sanglongki' sia iatu mintu’ anakna 
muane sia anakna baine, sia mintu’ 
sapinna sia keledainna sia dombana sia 
bembe'na sia tendana sia mintu’ tu apa 
dio kalena, anna baai tau iato mai rokko 
lombok Akhor. 

25 Ma'kadami tu Yosua, nakua: Susitu 
kami muparampoi kamandasan susi 
dukato la Naparampoiko PUANG 
kamandasan allo iate. Nasileba'-leba'imi 
batu mintu' to Israel, sia naballa api, 
namane ullolinni batu dao. 

26 Mangkato napabendannimi tau misa' 
tombonan batu daona lu, tu tontong 
sae lako allo iate. Namane PUANG 
umparapa'i tu kare'dekanna ara'Na. 
Iamoto nasangai tau tu inan iato lombok 
Akhor sae lako allo iate. 


Kota Ai disanggangi 


8:1-29 

1 Ta'kala ma'kadami tu PUANG lako 

Yosua, Nakua: Da mumataku' sia 
da mutiramban! Solanni tu mintu' 
surodadu, ammu ke'de' ullaoi Ai. 
Manassa la Kusorong tama limammu tu 
datu Ai, sia mintu' taunna sia kotana sia 
tondokna. 
2|a mupogau' lako Ai sia lako datunna, 
susitu mangka mupogau' lako Yerikho 
sola datunna, sangadinna jatu mintu' 
pangrampa sia mintu' sapi sola domba 
sia bembe' ma'din miala. Melo ke 
mupannii ba'tu pira-pira to mangamu' 
dio boko'na tu kota iato. 
3 Ke'de'mi tu Yosua sola mintu' surodadu 
anna male lako Ai. Napileimi Yosua 
tallungpulo sa'bunna tu surodadu lalong, 
nasuai tonna mabongi, 

“anna mepasan, nakua: Manassa Ia 
miodo' tu kota ammi laoi dio mai boko’, 
da mitarru' mambela dio mai kota sia la 
sakka' nasangkomi. 

> Na aku sola mintu’ to kusolan urreke'i tu 
kota. Ianna tassu' tu tau la urrapaikanni, 
susito dolona, la mallaikanni dio mai 
tingayona. 

6 La tassu’ tu tau iato mai la unnula'kanni, 
kiurunganni umpasisarakki kotana, 
belanna la natangnga' tau iato mai, 
kumua: mallaimo tu tau iato dio 

mai tingayota susito dolona. lake 
mallaimokanni dio mai tingayona, 

7 attu iato la tassu'komi lan mai inan 
pangamurammi, ammi taloi tu kota, 
belanna PUANG, Kapenombammi, la 
ussorongi tama limammi. 

8 Tammi mangkamo untaloi tu kota iato, 
la miballa: la mipogau' tu iannato susi 
kadanNa PUANG: manassa iamote tu 
pepasanku lako kalemi. 

9 Mangkato nasuami Yosua male tu tau 
iato mai lako to” naninna mangamu, 
anna torro dio kasiallaranna Betel na Ai, 
rampe matampu'na Ai. Apa iatu Yosua 
torro dio lu to' to buda to bongi iato. 

10 Tatonna tibangka'mo masiang 
naparessami Yosua tu surodadu, anna 
male ullaoi to Ai undoloan mintu' to buda 
la ia la mintu’ pekaamberan to Israel. 

11 Ta duka tu mintu’ surodadu nasolan, 
male anna reke'i sae lako sitingoan 
kota sia ma'tenda rampe daanna lu Ai, 
naurungan den misa" lombok nasialla'i 
tau iato mai na Ai. 

12 Naalami tu surodadu agi-agi 
limangsa'bu nasuai mangamu' dio 
kasiallaranna Betel na Ai, rampe 
matampu'na kota. 

13 Naato' susimoto tu mintu' to buda, 
naurunganni iatu mintu' surodadu rampe 
lu rekkena kota sia iatu to dio boko'na 
rampe matampu'na kota. Apa iatu Yosua 
ullendu'i lombok to bongi ia dukato. 

14 Tatonna tiromi datu Ai, tassu'mi 
sasa-sasa tu to lan kota tonna tibangka' 
masiang untammui to Israel la sirari, la 
ia la mintu’ taunna lako to" kasirampunan 
sitingoan rante, belanna tae" naissanni 
kumua den to mangamu' dipadio boko” 
kota. 

15 Naangga'imi Yosua sia mintu' to Israel 
natalo ualinna, anna mallai ma'palulako 
padang pangallaran. 

16 Tamoto ditambaimi tu mintu’ tau lanpa 
kota, anna pada unnula'i tu tau iato: 
jatonna marassan unnula'i tu Yosua, 
dipasisarakmi kota. 

17 Moi misa” tau tae'mo torro lan Ai ba'tu 
lan Betel, tassu' nasangmo la unnula' to 
Israel, napopa'elo'nai tu kota tibungka' 
dio boko’, tonna marassan male unnula' 
to Israel. 

18 Attu iato ma'kadami tu PUANG 

lako Yosua, Nakua: Angka'i tu doke 

lan limammu mupatingo lakoi Ai, 
belanna Kusorongmo tama limammu. 
Naangka'mi Yosua tu doke lan limanna 
mentingo lako kota. 

19 latonna angka'mi tu doke iato 
madomi'mi ke'de' tu tau lan mai to" 
pangamuranna, ma'dondo-dondo sae 
mengkareke', natama kota tu tau iato, 
nataloi sia madoi' naballa. 

201atonna messaile tu mintu’ to Ai 

sia mentiro, mangngami, iatu rambu 
kota te'dek langngan langi’, sia tae'mo 
lalan la naola sule lako ba'tu lu dio 
mai, belanna iatu surodadu mallai lako 
padang pangallaran tibalikmo sule la 
unneai tu to mangula'. 


YOSUA 8.21-26 34 


21 Tgtonna tiromi Yosua sia mintu’ 

to Israel, kumua iatu to mangamu' 
untalomo kota sia te'dekmo langngan tu 
rambu kota, nasuleammi anna taloi tu to 
Ai. 

22 Tatu to tamamo kota tassu’ urrapai 
tu tau iato mai, naurunganni iatu to 

Ai naparitangnga to Israel, den rampe 
diona lu den rampe indena mai, anna 
patei tu to Ai, na moi misa' tau tae'mo 
torro, tu mallai ba'tu ullendokan kalena. 
23 Apa iatu datu Ai natingkan tuo, anna 
baai lako Yosua. 

24 Tatonna mangkamo to Israel umpatei 
tu mintu' pa'tondokan Ai dio lu padang 
sia dio lu padang pangallaran, tu nanii 
unnula'i tu tau iato mai, sia iatonna 
songka nasangmo nakande pa'dang, 
namoi misa' tae'mo tuo, sule nasangmi 
tu to Israel lako Ai, napatei pa'dang tu 
mintu' tau lan. 

25 Tatu mintu’ to tibambang mate allo 
iato la muane la baine den sangpulo dua 
sa'bu, mintu'nato pa'tondokan Ai. 

26 Tae’ nakondoranni Yosua tu limanna, 
tu naangka' untoe doke sae lako puranna 
nasabu'i tu mintu’ pa'tondokan Ai. 

27 Apa mintu' sapi sia domba sia bembe' 
sia mintu' apa dirampana kota iato, 
naala to Israel susi kadanNa PUANG tu 
mangka Napasanan Yosua. 

28 Naballami Yosua tu Ai, napadaun lauan 
sae lakona sia napopempadang talo sae 
lako allo iate. 

29 Natoke'i tu datu Ai lako misa' lentong: 
iatonna la lambunmo allo, mesuami 
Yosua unnalai tu batang rabukna 

dio mai lentong, anna pembassananni 
sikandappi' to babangan kota, mangkato 
napabendannimi tau misa’ tombonan 
batu dao, tu dio sia, sae lako allo iate. 


Inan pemalaran dao buntu 
Ebal: Yosua umbasan 
Sukaran aluk to Israel 


8:30-35 
30 Napabendanammi Yosua misa' inan 
pemalaran tu PUANG, Kapenombanna to 
Israel, dao buntu Ebal, 
31 sysitu napasan Musa, taunNa PUANG, 
lako to Israel, situru' tu apa disura' lan 
sura' Sukaran alukna Musa: iamotu misa' 
inan pemalaran dio mai batu tang dipa”, 
tu tae'pa nadiparumbui bassi lako. Dao 

inan pemalaran iato dinii umpemalaran 
pemala' ditunu pu'pu' lako PUANG sia 
untunu pemala' kasalamaran. 

32 Indeto dio napallemba' lako batu tu 
sukaran alukna Musa, tu nasura' dio 
tingayona mintu' to Israel. 

33Mintu' to Israel sola mintu' 
pekaamberanna sia mintu' pangulunna 
sia to ma'paolainna salu bendan nasang 
dio kanan kairinna patti, sitingoan 
mintu' to minaa to Lewi, tu umbulle 
patti basseNa PUANG, la to sae la 
pa'tondokan, iatu sesena sitingngoan 
tanete Gerizim sia sesena sitingoan 
tanete Ebal, susitu napepasanan Musa, 
taunNa PUANG, dolona, la umpassakke 
to Israel. 

34 Mangkato nabasami tu mintu' kada 
Sukaran aluk, iamo tu kamauparan sia 
tampak ropu, susitu mintu' apa disura' 
lan sura" Sukaran aluk. 

35 Dio mai mintu'na kada tu napepasanan 
Musa, moi sangbuku kada tae' tu tang 
nabasa Yosua lako mintu' kombongan to 
Israel, sola mintu' baine sia pia sia to 
sae tu male sola tau iato mai. 

Tangnga'na to Gibeon 
umpakena Yosua 


9:1-27 

l Tatonna rangimi mintu’ datu, tu 

torro dio rampe matampu'na Yordan, 
la daona lu Buntu, la diongna lu Padang 
Merrantena sia iatu dio biring tasik 
Kapua sae lako tu sitingoanna Libanon, 
iamotu to Het, to Amori, to Kanaan, to 
Feris, to Hewi na to Yebus, 
2 siallu'mi la sanginaa urrarii Yosua sola 
to Israel. 
3 Apa iatonna rangimi to Gibeon tu apa 
mangka napogau' Yosua lako Yerikho sia 
Ai, 
4ma'tangnga' dukami tu tau iato: 
ke'de'mi male umbaa kinallo, naban 
karung masere tu keledainna sia kiriba’ 
masere tu nanii anggoro', tu kake sia 
ditampi’, 
“sja sepatu masere tu ditampi'mo dio 
lentekna sia ma'pakean malusa, sia 
mintu' roti napokinallo marangkemo sia 
manisak. 
6 Malemi tu tau iato lako Yosua, lako 
to' tenda dio Gilgal, anna ma'kada lako 

kalena sia lako mintu' muane to Israel, 
nakua: Kami te lu diokanni mai tondok 
mambela: totemo la sibasseki'. 

7 Ma'kadami tu to Israel lako to Hewi, 
nakua: umbai torroki' sikandappi' 
naumba la takua sibasse? 

8 Ma'kadami tu tau iato lako Yosua, 
nakua: Iate kami sola nasang taunna 
puang. Mekutanami tu Yosua lako, 
nakua: Mindarokomi sia umbara minii 
sae? 

9 Mebalimi tu tau iato nakua: Iate 
taummi sae dio mai tondok tarru' 
mambela belanna sanganNa PUANG, 
Kapenombammi, belanna kirangimo tu 
karebanNa, iamotu mintu' Napogau'na 
dio Mesir, 

10 sia iatu mintu’ apa mangka Napogau' 
lako da'dua datu Amori rampe lianna 
Yordan, iamotu Sihon, datu Hesbon sia 
Og, datu Basan, tu dio Astarot. 

11 Tamoto nama'kada tu mintu’ 
pekaamberangki sia mintu' to lan 
tondokki lako kaleki, nakua: Baakomi 
kinallo dio lu lalan ammi male sitammu 
tu tau iato mai, sia ma'kadakomi lako, 
kumua: kami te taummi, melo ke 
sibasseki', 

12 Inde sia tu rotingki: malassupa tongki 
mane unnalai lan mai banuangki la 
kipokinallo, to allo kinii ke'de' sae lako 
kalemi, na totemo tiromi: marangkemo 
sia manisak nasangmo. 

13 Tate kiriba’ tongki patamai uai anggoro' 
ba'ru bangpa, apa tiromi kakemo, na 
iate pakeangki sia sepatungki burukmo, 
belanna kalingkan lendu' mambelanna. 
14Ta'kala naalami to Israel tu kinallona 
tau iato mai, apa tae' namekutana tu 
diona kadanNa PUANG. 

15 Sikadamakmi Yosua tu tau iato mai 
sia naallu' la umpatuoi, sia iatu mintu' 
pangulu kasirampunan umpalao sumpa 
la maruru' lako kalena. 

16 Apa iatonna lendu'mo tallung allo 
mangkanna sibasse, narangimi kumua 
iatu tau iato sikandappi' bangsia, 
ondongpi lan tangnga lili'na. 

17Belanna iatu to Israel ke'de', 

anna rampo lako kotana tonna allo 
ma'pentallun, iatu kotana tau iato 

mai iamotu Gibeon Kefira, Beerot na 
Kiryat-Yearim. 

18 Apa tae' napatei to Israel, belanna 
mintu' pangulu kasirampunan 
mangkamo umpalao sumpa sibasse tete 

dio PUANG, Kapenombanna to Israel. 
Attu iato iatu mintu' kasirampunan iato 
ma'paropo' lako mintu' pangulu. 

19 Ma'kadami tu mintu' pangulu lako 
mintu' kasirampunan iato, nakua: 
Mangkamoki' umpalao sumpa sibasse 
tete dio PUANG, Kapenombanna to 
Israel, iamoto anna tae' tama'din 
umpata'pai lima. 

20 Inde sia tu la tapogau' lako tau iato 
mai, iamotu la tapatuo, da narampoiki' 
kasengkean diona tu sumpa tapake 
sibasse. 

21 Ma'kadami tu mintu' pangulu lako tau 
iato mai nakua: La tapatuo ia tu tau 
iato mai, anna dadi to mekayumna sia to 
meuainna mintu' kasirampunan, susitu 
mangka napamanassa mintu' pangulu tu 
diona tau iato mai. 

22 Mangkato natambaimi Yosua tu tau 
iato mai, anna ma'kada lako, nakua: 
Ma'apai ammi pakenakan, mikua: 

kami te to mambela tongankan, anna 
torrokomi lan lu alla'ki. 

23 Totemo la narampoikomi tampak ropu, 
la misiosso'i tu la dipokaunan, iamotu to 
mekayunna sia to meuainna banuanNa 
Kapenombangku. 

24 Mebalimi lako Yosua, nakua: 

Belanna dipamanassa tonganmo 

lako kaleki tu apa Napasan PUANG, 
Kapenombammi, lako Musa, taunNa, 
kumua Nakamaseimokomi mintu' tondok 
sia Nasabu'i tu mintu' to umpa'tondokki 
dio tingayomi, iamoto angki mataku' 
tongan lako kalemi tu diona katuoangki: 
iamo napobannang to angki pogau'i te 
iannate. 

25 Manassa totemo lanmokan kuasammi: 
pogau' bangmi lako kaleki tu misanganna 
melo sia malolo. 

26 Napogau'mi lako susito, narampanan 
dio mai limanna to Israel, naurungan 
tae' nadipatei. 

27 Allo iato napadadimi Yosua to 
mekayunna sia to meuainna mintu' 
kasirampunan sia inan pemalaranNa 
PUANG dio to” inan la Napilei Puang, sae 
lako allo totemo. 


Kasirarian dio Gibeon. Yosua 
untalo tondok Kanaan lo'na lu 
10:1-43 


1 0 1 Narangimi Adoni-Zedek, datu 
Yerusalem kumua natalomo sia 

nasabu'i Yosua tu Ai butung pepayu 

— susitu napogau' lako Yerikho sola 
datunna, susi dukamoto napogau' lako 
Ai sia datunna — sia mintu' to Gibeon 
sikaelomo to Israel natorromo dio lu tu 
tau iato mai. 

2 Mataku' tonganmi tu tau iato, belanna 
iatu Gibeon kota kapua, susi misa" kota 
kadatuan, mandu kapua ia na Ai, sia 
mintu' taunna muane lalong nasang. 
3T]amoto mesuami tu Adoni-Zedek, datu 
Yerusalem, lako Hoham, datu Hebron, 
sia lako Piream, datu Yarmut, sia lako 
Yafia, datu Lakhis sia lako Debir, datu 
Eglon, nakua: 

4Ke'de'komi mai ammi tunduina', anta 
taloi tu Gibeon, belanna sikaelomo Yosua 
sia mintu' to Israel. 

> Jamoto sirampunmi te lima datu 

to Amori anna ke'de', iamo tu datu 
Yerusalem, datu Hebron, datu Yarmut, 
datu Lakhis sia datu Eglon sola mintu' 
surodadunna, napatama limbui tu 
Gibeon sia nararii. 

6 Pakalan mesuami to Gibeon lako Yosua 
dio to' tenda dio Gilgal, nakua: Da 
misa'biangangkan te kami taummi, 
sangadinna la rampokomi madomi' 


YOSUA 10.7-11 43 


ullendokangkan sia untunduikan, 
belanna iatu mintu' datu to Amori tu 
torro dao lu buntu, sirampunmo la 
ullaoikan. 

7 Ke'de'mi tu Yosua dio mai Gilgal, la ia 
sia mintu' surodadu nasolan, mintu'i to 
barani lalong. 

8 Ma'kadami PUANG lako Yosua, Nakua: 
Da mukataku'i tu tau iato mai, belanna 
la Kusorong tama kuasammu, moi misa' 
tu tau iato tang nasara bendan dio 
tingayomu. 

? Tang dikapang-kapang tu Yosua nalaoi 
tu tau iato mai, belanna situ'turan bongi 
lumingka dio mai Gilgal. 

10 Napatangma'rundunammi PUANG 

tu tau iato dio tingayona to Israel, 
naurungan napissanni natalo tu tau iato 
dio Gibeon sia naula' ma'palulako tanete 
mellombokna dio Bet-Horon sia natalo 
sae lako Azeka sia Makeda. 

11 Tatonna mallaimo tu tau iato mai dio 
mai tingayona to Israel sia umpolalanmo 
mennaa'na Bet-Horon, Naurannimi 
PUANG batu kapua dao mai langi' sae 
lako Azeka, namate tu tau iato, iatu to 
mate narua batu mandu buda na iatu to 
napatei pa'dang to Israel. 

12 Attu iato ma'kadami Yosua lako PUANG 
to allo Nanii PUANG ussorong mintu' 

to Amori lako to Israel sia ma'kada dio 
tingayona to Israel, nakua: E! matanna 
allo, tadangko dio Gibeon, sia iko e! 
bulan, diong lombok Ayalon! 

13 Tadangmi tu mata allo sia iatu bulan 
torromo sae lako mangkanna tu to 
buda umpabala'i tu mai ualinna. Tang 
disura'raka te apa iate lan sura'na to 
Bulo Sanglampa? Tadangmi tu mata allo 
lan tangngana langi' sia tae' namadomi' 
lambun. 

14Tae' bangpa ia allo susito la dolona la 
undinna, tu Nanii PUANG umpalaloi tu 
palakunna misa” to lino, belanna PUANG 
untundui tu to Israel parari. 

15 Sulemi tu Yosua sia mintu' to Israel 
nasolan lako to’ tenda dio Gilgal. 

16 Apa iatu datu sola limai mallai 
umpembunian kalena tama lo'ko' dio 
Makeda. 

17 Naparampomi tau lako Yosua, nakua: 
Diapparammo tu datu lima membuni lan 
lo'ko' dio Makeda. 

18 Ma'kadami tu Yosua, nakua: Lolinni tu 
batu kapua lako to' baba lo'ko' sia suai 
tu tau dio babana ungkampai. 

19 Apa iate kamu da mimasalio, 
sangadinna ula'i tu ualimmi, sia laoi tu 
to dio boko'na: da mipopa'elo'nai tama 
tondokna, belanna Nasorong PUANG, 
Kapenombammi, tu tau iato tama 
limammi. 

201atu Yosua sola mintu' to Israel 
napissanni untaloi tu tau iato mai, 
naurungan mangsan nasang, apa den 
duka sia tu ba'tu pira-pira tilendok 
namale tama kota ditambakuku. 

21 Sule marampa'mi tu mintu' to buda 
lako to' tenda, tu nanii Yosua dio Makeda: 
moi misa' tau tae' duka umbellu'i tu 
mintu' to Israel. 

22 Ma'kadami tu Yosua, nakua: Bungka'i 
tu tutu’ lo'ko', patassu'i tu datu lima lan 
mai lo'ko’, ammi solanni lako kaleku. 

23 Napogau'mi tau susito, napatassu'i tu 
datu lima lan mai lo'ko', nasolanni lako 
kalena, iamo tu datu Yerusalem, datu 
Hebron, datu Yarmut, datu Lakhis na 
datu Eglon. 

24 Tatonna solammi tau tassu' tu datu iato 
lako Yosua, natambaimi Yosua tu mintu' 
muane to Israel, anna ma'kada lako 
mintu' pangulu surodadu, tu nasisolan 
male, nakua: Malekomi mai, patoppo'i 

lentekmi tu sokkongna te mintu' datu. 
Mengkareke'mi tu tau iato, napatoppo'i 
tu lentekna dao sokkongna datu iato. 

25 Ma'kadami tu Yosua lako, nakua: Da 
mimataku', da mimasussa, sangadinna la 
batta'komi sia lalong, belanna susimoto 
tu penggauranNa PUANG lako mintu' te 
uali mirarii. 

26 Mangkato napateimi pa'dang Yosua, 
nasulai dao lentong lima, namanda' bang 
tisula sae lako makaroenna. 

27 Tatonna la lambunmo allo, mesuami 
Yosua umpopengkalaoi tu batang 
rabukna datu iato dao mai lentong, 
napembuanganni tau tama lo'ko’, tu nanii 
membuni: napanniimi ba'tu pira-pira 
batu kapua tu baba lo'ko', tu dio siapa 
sae lako allo iate. 

28 Allo ia dukato nataloi Yosua tu kota 
Makeda, napatei pa'dang tu mintu' tau 
lan sia ia duka tu datunna: nasabu'i tu 
mintu' issinna sia mintu' kepenaanna 
lan butung pepayu, moi misa' tae' 
nalussuran sia nagau' tu datu Makeda 
susitu penggauranna lako datu Yerikho. 
29 Mangkato tarru' liumi male tu Yosua 
sia mintu' to Israel nasolan dio mai 
Makeda lako Libna, anna sirari Libna. 

30 Nasorong dukami PUANG tu kota iato 
sia datunna tama limanna to Israel. 
Napatei pa'dang tu mintu' issinna sia 
mintu' kepenaanna lan: moi misa' tae' 
nalussuran sia nagau' tu datunna susitu 
penggauranna lako datu Yerikho. 

31 Mangkato tarru' liumi male tu Yosua 
dio mai Libna lako Lakhis, sia mintu' to 
Israel nasolan, anna patama limbui sia 
nararii. 

32 Nasorongmi PUANG tu Lakhis tama 
kuasanna to Israel: natalomi tonna 

allo ma'penduan sia napatei pa'dang 

tu mintu' issinna, iamotu mintu' 
kepenaanna lan, susitu mintu'na mangka 
napogau' lako Libna. 

33 Attu iato ke'de'mi tu Horam, datu 
Gezer la sae untundui Lakhis, apa natalo 
Yosua sola mintu' taunna, naurungan 
moi misa' tau tae' bang nalussuran. 

34 Mangkato tarru' liumi male tu Yosua 
sia mintu' to Israel nasolan dio mai 
Lakhis lako Eglon, anna patama limbui 
sia nararii tu tau iato mai. 

35 Natalomi tonna allo ia bangsiamoto sia 
napatei pa'dang tu mintu' issinna, iatu 
mintu' kepenaanna lan nasabu'i butung 

pepayu tonna allo iato, susitu mintu'na 
mangka napogau' lako Lakhis. 

36 Mangkato ke'de'mi tu Yosua sia mintu' 
to Israel nasolan, dio mai Eglon lako 
Hebron, anna rarii. 

37 Natalomi sia napatei pa'dang tu mintu 
issinna, susi duka tu datunna sia mintu' 
kotana sia mintu' kepenaanna lan: moi 
misa' tae' nadilussuran, susitu mintu'na 
mangka napogau' lako Eglon: nasabu'i 
nasang tu mintu' issinna sia mintu' 
kepenaanna lan butung pepayu. 

38 Mangkato tibalikmi tu Yosua dio mai 
sia mintu' to Israel nasolan, ma'palulako 
Debir, anna rarii. 

39 Natalomi sola datunna sia mintu' 
kotana, napatei pa'dang tu mintu' 
issinna, mintu' kepenaanna lan 
nasabu'i butung pepayu, moi misa' tae' 
nalussuran, susitu mintu'na mangka 
napogau' lako Hebron, susi dukato 

tu penggauranna lako Debir sia lako 
datunna, susi duka tu mangka napogau' 
lako Libna sia datunna. 

40 Susimo kanataloanna Yosua to tu 
mintu' tondok, iamotu tondok dao lu 
buntu sia Padang Rampe sau'na sia iatu 
Padang Merrantena sia iatu mennaa'na 

sia mintu’ datunna, moi misa" tae’ 
bang nalussuran, sangadinna nasabu'i 
nasang tu mintu' kepenaanna butung 
pepayu, situru' tu pepasanNa PUANG, 
Kapenombanna to Israel. 

41 Natalomi Yosua tu tau iato mai randuk 
dio mai Kadesh-Barnea sae lako Gaza, 
sia mintu' tondok Gosyen sae lako 
Gibeon. 

42 Mintu” datu iate sia tondokna 
pissanri natalo Yosua, belanna PUANG, 
Kapenombanna to Israel, untundui to 
Israel parari. 

43 Mangkato sulemi tu Yosua sia mintu' to 
Israel nasolan lako to' tenda dio Gilgal. 


Kaditaloanna tondok 
Kanaan daanna lu 


11:1-15 

1 1 l Tatonna rangimi Yabin, datu 

Hazor, tu iannato, mesuami lako 
Yobab, datu Madon sia lako datu Simron, 
sia lako datu Akhsaf, 
2 sia lako mintu' datu tu torro Daanna lu 
dao Buntu, sia diong Araba-Yordan lo'na 
lu Kinerot, diong Padang Merrantena, 

sia daona lu mentanetena Dor rampe 
Matampu,, 

3 lako to Kanaan tu dio rampe Matallo sia 
rampe Matampu, sia lako to Amori, to 
Het, to Feris, to Yebus tu dao lu buntu, 
sia to Hewi, tu diong sepon Hermon, dio 
lili'na Mizpa. 

4Tassu'mi tu tau iato mai sola mintu’ 
surodadunna tu nasolan, lendu' budanna, 
susito karangan dio biring tasik sia iatu 
mai darang sia kareta lendu' budanna. 

> Sirampunmi tu mintu’ datu iato napada 
sae ma'tenda dio to” salu'-salu'na 
Merom, la urrarii to Israel. 

6Ma'kadami tu PUANG lako Yosua, 
Nakua: Da mukataku'i tu tau iato mai, 
belanna masiang attu susite la Kusorong 
nasang natalo to Israel: iatu mai darang 
la muka'tu ura' lentekna sia la muballa 
tu mintu' karetana. 

7 Saemi tu Yosua sola mintu' surodadu 
nasolan tang dikapang-kapang untu'ba'i 
tu tau iato mai dio to" limbong sikandappi 
Merom, anna laoi. 

8 Nasorongmi PUANG tama limanna to 
Israel anna taloi sia naula' sae lako 
Sidon-Kapua sia sae lako Misrefot-Maim, 
sia sae lako lombok Mizpa ma'palulako 

matallo. Napateimi tu tau iato, moi misa' 
tae' nalussuran. 

9 Napogau'mi Yosua lako tau iato mai, 
susitu mangka Napokada PUANG lako 
kalena: naka'tu tu ura' lentekna mintu' 
darangna sia pura naballa tu mintu' 
karetana. 

10 Tatonna sulemo tu Yosua attu ia 
bangsiamoto, nataloi tu Hazor, sia 
napatei tu datunna, belanna iatonna 
dolona iatu Hazor indo' tondokna mintu' 
kadatuan iato. 

11 Napatei pa'dang tu mintu' kepenaanna 
lan sia nasabu'i butung pepayu: moi 
misa' tu kepenaanna tae'mo torro sia 
iatu Hazor napurai naballa. 

12 Sia natalo Yosua tu mintu' kotana 
datu iate sia mintu' datunna, sia napatei 
pa'dang, sia nasabu'i butung pepayu, 
susitu napasan Musa, taunNa PUANG. 

13 Apa iatu kota dao lu tanetena tae' 
naballai to Israel, sangadinna Hazor 
manna tu pura naballa Yosua. 

14 Na iatu mintu’ pangrampa lan mai 
mintu' kota iato sia mintu' sapi sia domba 
sia bembe' pada naala to Israel: ia 
manna tu mai tau pura napatei pa'dang 

sae lako mangsan nasang, moi misa' tu 
kepenaanna tae' bang napatorro. 

15 Susitu mangka Napasan PUANG lako 
Musa, taunNa, susi dukato tu napasan 
Musa lako Yosua, sia napogau'mo Yosua 
susito, moi misa" tae" napasalai tu mintu' 
kadanNa PUANG lako Musa. 


Diona mintu' tondok tu natalo Yosua 


11:16-23 


16 Susimoto tu kanataloanna Yosua 

tu mintu' tondok iato, tu Tondok 
ma'buntunna, sia mintu' Tondok lo'na 
lu, sia mintu' Tondok Gosyen, sia 
Padang Merrantena, sia Araba-Yordan, 
sia Buntunna Israel sola Padang 
Merrantena, 

17 randuk dio mai Buntu Karing, tu 
ma'palulangngan Seir sae lako Baal-Gad 
diong lombok Libanon, diong garonto' 
buntu Hermon. Natalomi tu mintu' 
datunna sia napatei. 

18 Masai tongan nanii Yosua sirari tu 
mintu' datu iato. 

19 Moi misa' kota tae' tu sikaelo to Israel, 
sangadinna to Hewi, tu umpa'tondokki 

Gibeon. Mintu'na to natalo nasang lan 
kapararian. 

20 Belanna susimoto Napamanassa 
PUANG, kumua Ia umpamakarra'i tu 
penaanna tau iato mai, naurungan 

sae urrarii to Israel, anna disabu'i 
butung pepayu sia dimangsanni tang 
dikaturuturui, susitu Napasan PUANG 
lako Musa. 

21 Attu ia dukato saemi tu Yosua 
umpisanni to Enak dao mai buntu sia 
dio mai Hebron, Debir na Anab, dao mai 
mintu' buntu Yehuda sia dao mai mintu' 
buntu Israel. Iatu tau iato mai sia kotana 
nasabu'i nasang Yosua butung pepayu. 
22 Moi misa’ tu to Enak tae” bangmo torro 
lan lu tondok Israel, sangadinna dio 
mannamo Gaza sia dio Gat sia dio Asdod 
nanii torro. 

23 Mintu' tondok iato natalo nasang 
Yosua situru' tu mintu' Napokadannamo 
PUANG lako Musa, napa'benganni Yosua 
lako to Israel la napomana' situru' tu 
bilanganna tu mai sukunna. Marampa'mi 
tu tondok dio mai tananan ra" 

Sanganna mintu' datu ditalo 


12:1-24 

1 2 lInde sia tu mintu' datunna 

tondok tu natalo to Israel sia 
naala tu padangna rampe matallona 
Yordan, randuk dio mai salu'-salu' Arnon 
sae lako buntu Hermon sia mintu' 
lili'na Araba-Yordan ma'palulako rampe 
matallo. 
2 Tamotu Sihon, datu to Amori, tu torro 
dio Hesbon, tu ma'parenta randuk dio 
mai Aroër dio biring salu'-salu' Arnon, 
iamo tu dio to’ sisamanna salu'-salu' iato, 
sia sesena Gilead sae lako salu'-salu' 
Yabok, tu sikatonan to Amon; 
3 Sia Araba-Yordan sae lako rampe 
matallo tasik Kinerot sia sae lako rampe 
matallo tasik Araba, iamo tu tasik Ma'sin, 
ma'palulako Bet-Yesimot sia rampe lu 
sau'na diong garonto' mennaa'na Pisga. 
“Sia iatu lili'na Og, datu Basan, 
ijamotu mai to Refaim torronapa, tu 
umpa'tondokki Astarot sia Edrei. 
> Sia umparenta buntu Hermon, Salkha 
sia mintu' Basan sae lako lili'na to Gesur 

sia to Maakha sia sesena Gilead, sae 
lako lili'na Sihon, datu Hesbon. 

6Jatu Musa, taunNa PUANG, sola to 
Israel untaloi tu tau iato mai, anna 
pa'benganni Musa, taunNa PUANG, tu 
tondok iato lako to Ruben sia to Gad sia 
sesena suku Manasye la napomana'. 

7 Inde sia tu mintu’ datunna tondok, tu 
natalo Yosua sia mintu' to Israel rampe 
matampu'na Yordan, randuk dio mai 
Baal-Gad diong lombok Libanon sae lako 
Buntu Karing tu ma'palulangngan Seir. 
Napa'bengan Yosua tu tondokna lako 
mintu' sukunna Israel, la napomana' 
situru' tu bilanganna sukunna: 

8 dao lu Ma'buntunna, diong Padang 
Merrantena, dio Araba-Yordan, dao lu 
mennaa'na, lan lu padang pangallaran 
sia dio padang Lo'na lu, iamotu tondokna 
to Het, to Amori, to Kanaan, to Feris, to 
Hewi sia to Yebus. 

9 Datu Yerikho: misa”: datu Ai, tu 
sitingoan Betel: misa’; 

10 datu Yerusalem: misa’; datu Hebron: 
misa’; 

11 datu Yarmut: misa’; datu Lakhis: 
misa’; 

12 datu Eglon: misa’; datu Gezer: misa’; 

13 datu Debir: misa’; datu Geder: misa’; 
14 datu Horma: misa’; datu Arad: misa’; 
15 datu Libna: misa’; datu Adulam: 
misa’; 

16 datu Makeda: misa’; datu Betel: misa’; 
17 datu Tapuah: misa’; datu Hefer: misa’; 
18 datu Afek: misa”: datu Lasaron: misa’; 
19 datu Madon: misa’; datu Hazor: misa’; 
20 datu Simron Meron: misa’; datu 
Akhsaf: misa’; 

21 datu Taanakh: misa’; datu Megido: 
misa’; 

22 datu Kedesy: misa’; datu Yokneam 
sikandappi' Karmel: misa’; 

23 datu Dor sikandappi' mentanetena 
dao Dor: misa”, datu Goyim sikandappi' 
Galilea: misa": 

24 datu Tirza: misa’. Mintu'i tu datu den 
tallungpulo mmisa. 


Tondok tae'pa naditalo 


13:1-7 
1 2 1 Tatonna matuamo tu Yosua sia 
matessekmo, ma'kadami PUANG 
lako kalena Nakua: Matuamoko sia 
matessekmoko, anna budapa tu padang 
torro tu ma'din diala dipomana'. 

2Inde sia tu padang torropa, iamotu 
mintu' lili'na to Filistin sia mintu’ padang 
to Gesur, 

3 randuk dio mai Sikhor dio rampe 
matallona Mesir sae lako lili'na 

Ekron ma'palurekkena - padang iate 
dipasangbilangan padang to Kanaan 

-; iatu lima arung to Filistin, iamotu 
arungna Gaza, Asdod, Askelon, Gat sia 
Ekron, sia to Awi, 

4rampe lo'na lu: mintu' padangna to 
Kanaan sia Meara, lili'na to Sidon, sae 
lako Afek, sae lako lili' na to Amori; 

> sia padang to Gebal sia mintu’ Libanon 
rampe matallo, randuk dio mai Baal-Gad, 
tu diong garonto' buntu Hermon, sae 
lako batatta lu tama Hamat: 

6 mintu’ tu to untorroi buntu Libanon sae 
lako Misrefot-Maim sia mintu' to Sidon. 
Aku la urambai dio mai tingayona to 
Israel: la musua maloterei tu to Israel 
untaa-taai tu padang la napomana' 
susitu mangka Kupasan lako kalemu. 

7 Totemo taami te padang iate la 
napomana' kasera suku sia sangsese 
rapu Manasye. 

Diona padang mangka ditaa 
sambalinna lu Yordan 


13:8-33 
8 Tatu to Ruben sola to Gad mangkamo 
unnappa' taa mana'na sola (sangsesena 
rapu Manasye), tu mangkamo 
napa'bengan Musa lako tau iato mai 
samballinna lu Yordan, dio rampe 
matallo susitu mangka napa'bengan 
Musa, taunNa PUANG, lako tau iato mai, 
9 randuk dio mai Aroer, tu dio biring 
salu'-salu' Arnon, iamotu kota dio to' 
sisamanna salu'-salu' iato sia mintu' 
padang rante membuntunna, randuk dio 
mai Medeba sae lako Dibon: 
10 sja mintu’ kotana Sihon, datu to 
Amori, tu ma'parenta dio Hesbon, sae 
lako lili'na to Amon; 
11 sia Gilead sia lili'na to Gesur sia to 
Maakha sia mintu' buntu Hermon sia 
mintu' Basan sae lako Salkha, 
12 mintu' parentana Og sia Basan, tu 
ma'parenta dio Astarot sia dio Edrei: 
ia mannamo te tu torrona tu mintu' to 
Refaim, tu mangka natalo sia naula'i 
Musa. 

13 Apa tae” naula'i to Israel tu to Gesur 
sia iatu to Maakha naurungan iatu to 
Gesur sia to Maakha torromo ma'tondok 
dio lu to Israel sae lako allo iate. 

141a mannamo tu suku to Lewi tae’ 
Nabenni Puang taa mana”, sangadinna 
latu pemala' pantunu lako PUANG, 
Kapenombanna to Israel, iamoto 

tu napotaa mana”, susitu mangka 
Napokadanni Puang. 

15 Inde sia tu apa napa'bengan Musa 
lako suku Ruben unturu' pa'rapuanna. 
16 Napotaamo tu padang randuk dio 
mai Aroër, tu dio biring salu'-salu' 
Arnon, iamotu kota dio to' sisamanna 
salu'-salu' iato sia mintu’ padang rante 
membuntunna sikandappi' Medeba. 

17 Sia Hesbon sia mintu' kotana, tu dio 
padang rante membuntunna, iamotu 
Dibon, Bamot-Baal, Bet-Baal-Meon, 

18 Yahas, Kedemot, Mefaat, 

19 Kiryataim, Sibma, Zeret-Hasahar, tu 
dao buntu dio lombok iato, 

20 Sia Bet-Peor, sia mennaa'na Pisga sia 
Bet-Yesimot, 

21 sia jatu mintu' kota dao lu padang 
rante membuntunna sia mintu' 
parentana Sihon, datu to Amori, tu 

ma'parenta dio Hesbon, natalomo Musa 
sola tu mai arung Midian, iamotu to Ewi, 
Rekem, Zur, Hur na Reba, tu naparenta 
Sihon, tu umpa'tondokki tondok iato. 

22 Tatonna attu iato napatei pa'dang 

to Israel tu Bileam, anakna Beor, to 
pakita-kita, sola tu mintu' to napatei. 

23 Tatu angge lili'na to Ruben iamotu 
Yordan sola randananna. Mintu'nate 
mana'na to Ruben unturu' pa'rapuanna, 
iamotu mai kotana sia kampongna. 

24 Inde sia tu napa'bengan Musa lako 
suku Gad, iamotu to Gad, unturu' 
pa'rapuanna: 

25 Napotaamo tu lili'na Yaezer sia mintu' 
kota Gilead sia sesena padang to Amon 
sae lako Aroer, tu sitingoan Raba, 

26 jamotu padang randuk dio mai Hesbon 
sae lako Ramat-Mizpa sia Betonim, sia 
randuk dio mai Mahanaim sae lako lili'na 
Debir: 

27 Sia diong lombok: Bet-Haram, Bet- 
Nimra, Sukot sia Zafon, tu torronapa 
parentana Sihon, datu Hesbon: sia 
Yordan sola randananna sae lako 
tampakna tasik Kineret, dio sambalinna 
lu Yordan, rampe matallo. 

28 Mintu'nate mana'na to Gad unturu' 
pa'rapuanna, iamotu mai kotana sia 
kampongna. 

29 Inde sia tu apa napa'bengan Musa lako 
sesena suku Manasye, tu dipamanassan 
sesena suku to Manasye unturu' 

pa rapuanna. 

30 Tatu angge lili'na dio mai Mahanaim, 
mintu' Basan sia mintu' parentana 

Og, datu Basan, sia mintu' tondokna 
Hawot-Yair, tu dio Basan, annan pulona 
bua'na. 

31 Sia sesena Gilead sia Astarot sia Edrei, 
iamotu kota kadatuanna Og dio Basan 
napotaa bati'na Mahir, anakna Manasye, 
iamotu sesena napotaa bati'na Mahir 
unturu' mintu' sukunna. 

32 Tamoto tu padang mana' tu mangka 
nataa-taa Musa dio padang Moab, rampe 
matallona Yordan, sikandappi' Yerikho. 
33 Apa iatu suku Lewi tae' napaketaai 
Musa padang mana” belanna PUANG, 
Kapenombanna to Israel, iamoto tu taa 
mana'na, susitu mangka Naalluranni. 

Padang ditaa-taa dio tondok Kanaan 


14:1-5 

14 lInde sia tu padang mana' 

napotaa to Israel dio tondok 
Kanaan, tu nataa-taa to minaa Eleazar 
sia Yosua, anakna Nun, sia mintu' 
pangulu rapu suku to Israel, lako to 
Israel, la napomana'. 
2 Diona pa'loterei napada dipamanassa 
tu taa mana'na, susitu Napasan PUANG 
nalopian Musa diona tu suku kasera 
ssangsese. 
3Belanna mangkamo tu Musa umbenni 
taa mana' tu da'dua suku ssangsese 
sambalinna lu Yordan: apa iatu to Lewi 
tae” nabenni mana’ dio lu tau iato mai. 
4 Sia jatu bati'na Yusuf da'duamo suku, 
iamotu Manasye sola Efraim. Sia tae’ 
nabenni mana' lan tondok tu to Lewi, 
sangadinna ba'tu pira-pira kota la 
napa'tondokki sia padang kariuan tu 
nanii sapinna sia dombana sia bembe'na 
sia mintu' barang apanna. 
> Susitu mangka Napasan PUANG lako 
Musa, susi dukamoto napogau' to Israel, 
tonna taa-taai tu tondok iato. 

Kaleb umpotaa Hebron 


14:6-15 
6 Attu iato mennolomi tu to Yehuda 
lako Yosua dio Gilgal, anna ma'kada tu 
Kaleb anakna Yefune, to Kenas lako, 
nakua: Mitandai sia tu kada Napokada 
PUANG lako Musa, taunNa Kapenomban, 
diona te aku sia diona kamu dio 
Kadesh-Barnea. 
7 Patang pulomo taun dadingku, tonna 
suana' Musa, taunNa PUANG, dio mai 
Kadesh-Barnea male usserre'i tondok: 
angku sule umbanni kareba susitu 
kupemanassanna. 
8 Tatu mintu' siulu'ku tu male kusolan 
umparosso penaanna to buda, apa 
iatu aku tontong bangna' maruru' lako 
PUANG, Kapenombangku. 
9 Tamoto umpalaomi sumpa tu Musa allo 
iato, nakua: Tae' nala tang tongan tu 
padang munii umpellesean lentekmu, la 
mupotaa mana" musiosso'i tontong sae 
lakona, belanna tontongko maruru' lako 
PUANG, Kapenombangku. 
10 Manassa Napatuomo' PUANG situru' 
pangallu'Na. Totemo patang pulomo 

Ilima taunna, tu Nanii PUANG umpokadai 
te kada iate lako Musa, tonna salamba 
salao tu to Israel dio lu padang 
pangallaran. Totemo manassamo iatu 
taun kadadiangku karuamo pulona Ilima. 
11 Allo iate iatu kamatotorangku susi 
bangsiapa tonna suana' Musa: susi 
kamatotorangku tonna allo iato, susi 
bangsiapa te allo iate: matoto'pa' la 
parari sia lu tama lu lan mai. 

12 Tamoto benmo' te padang ma'buntu, 
tu Napokada PUANG tonna allo iato, 
belanna mirangi kalenamo, kumua iatu 
to Enak dio sia ba'tu pira-pira kota 
kapua ditambakuku. Podo Narondongna' 
PUANG, manassa kuula' tu tau iato mai, 
susitu mangka Napokada PUANG. 

13 Napassakkemi Yosua tu Kaleb, 
anakna Yefune, sia naben tu Hebron la 
napomana' 

14 Tamoto anna pomana'i Kaleb, anakna 
Yefune, to Kenas, tu Hebron sae lako 
allo iate, belanna tontong maruru’ lako 
PUANG, Kapenombanna to Israel. 

15 Tatu Hebron dolona disanga Kiryat- 
Arba; iatu Arba misa” to ma'iringanna 
kapua dio to Enak. Marampa'mi tu 
tondok dio mai tananan ra’. 

Taa mana'na Yehuda 


15:1-63 

1 5 lTatu taana suku to Yehuda 

tonna diloterei unturu' mintu' 
pa'rapuanna ma'angge lili'na Edom, 
sae lako padang pangallaran Zin 
ma'palusau'na, dio iringna rampe lo'na 
lu. 
2 Tatu katonanna lo'na lu randuk dio mai 
iringna tasik Ma'sin, randuk dio mai tasik 
mengkoko, tu ma'palusau'na, 
3 rampo lako lo'na lu lombokna dao 
tanete, tu umposanga Te'tek Buku, 
natarru' lako Zin, namale langngan lo'na 
lu Kadesh-Barnea, nalendu'i tu Hezron, 
namale langngan Adar, na mengkoko 
sule langngan Karka, 
4 sia tarru’ lako Azmon, anna tassu’ sae 
lako salu'-salu' Mesir, naurungan iatu 
anggenna sumpu lako tasik. Iamote tu 
angge lili padangmu rampe sau'na. 
> Tatu angge padangna dio rampe matallo 
iamotu tasik Ma'sin sae lako minanga 
Yordan. Iatu angge padangna daanna 
lu randuk dio mai tasik mengkoko dio 
minanga Yordan: 

5 jatu angge padangna ma'palulangngan 
Bet-Hogla, tarru' rekkena Bet-Araba, 
anna tarru' langngan tu anggena dao 
buntu batu Bohan, anakna muane 
Ruben. 

7Inde to dio mai iatu anggenna 
ma'palulangngan Debir, tassu' diong 
mai lombok Akhor, namane tibalik 

dio mai lu lako Gilgal, tu sitingoan 
lombok dao tanetena Adumim, lo'na lu 
salu'-salu'. Na iatu anggenna tarru’ lako 
to' uainna En-Semes na iatu tampakna 
dio En-Rogel. 

8 Inde to dio mai iatu anggenna 
ma'palulangngan lombok Ben-Hinom, 
sipeupu' mennaa'na buntu Yebus lo'na 
lu, iamo tu Yerusalem: namane iatu 
anggenna tarru' langngan botto buntu, 
tu sitingoan lombok Hinom, rampe 
matampu,, tu dio biring daanna lu 
lombok to Refaim. 

9 Namane tilekko tu anggenna dao mai 
botto buntu iato lako to" kalimbuang dio 
Me-Neftoah, namane rampo lako mintu' 
kota dao lu buntu Efron: namane iatu 
anggenna tilekko lako Baala, iamo tu 
Kiryat-Yearim. 

10 Namane tilekko tu anggenna dio 

mai Baala rampe matampu' lako buntu 
Seir, namane ma'palurekke lako buntu 
ma'borongna Yearim, iamo tu Kesalon, 
namane ma'palurokko Bet-Semes, 
natarru' lako Timna. 

11 Tatu anggenna tassu’ ma'palurekke 
sae lako buntu mennaa'na Ekron; 
namane tilekko lako Sikron, tarru' lako 
buntunna Baala, sia tarru' sae lako 
Yabneel; na iatu tampak katonanna sae 
lako tasik rampe matampu'. 

12 Tatu anggenna dio rampe matampu' 
iamotu tasik Kapua sia biringna. Iamoto 
tu mintu' angge padangna to Yehuda 
tiku lao unturu' pa'rapuanna. 

13 Na iatu Kaleb, anakna Yefune, 
napaketaa Yosua misa” mana” dio lu 

to Yehuda, iamo tu Kiryat-Arba, susitu 
kadanNa PUANG lako Yosua: iatu Arba 
iamo ambe'na Enak. Iamote tu Hebron. 
14 Inde to dio mai nanii Kaleb urrambai 
tu to Enak sola tallui, iamotu Sesai, 
Ahiman na Talmai, anakna muane Enak. 
15 Inde to dio mai nanii ke'de' la ullaoi to 
umpa tondokki Debir. Iatu Debir dolona 
disanga Kiryat-Sefer. 

16 Ma'kadami tu Kaleb nakua: Minda- 
minda untaloi tu Kiryat-Sefer anna alai, 
la kuben tu Akhsa, anakku baine, anna 
pobainei. 

17 Natalomi Otniel, anakna Kenas, 
siulu'na Kaleb, tu kota iato, anna benni 
tu Akhsa, anakna, napobaine. 

18 latonna rampomo tu baine lako, 
nanaranni tu muanena la lao umpalaku 
pa'pa'lakan lako ambe'na. Anna 
mengkalao dao mai keledainna. 
Nakutanaimi Kaleb nakua: Apara 
mutungkanan? 

19 Mebalimi nakua: La mitekkennina' 
angki pokasibalianni: mangkamo' miben 
padang rangke, la miben dukamo' 
ba'tu pira-pira kalimbuang. Nabenmi tu 
kalimbuang daona lu sia latu kalimbuang 
diongna lu. 

20 Inde sia tu taa mana'na suku to 
Yehuda unturu' mintu' pa'rapuanna. 

21 Tatu mai kota mambelanna liu suku to 
Yehuda, sikandappi' anggenna Edom dio 
Padang Lo'na lu iamotu: Kabzeel, Eder, 
Yagur, 

22 Kina, Dimona, Adada, 

23 Kedesy, Hazor, Yitnan, 

24 Zif, Telem, Bealot, 

25 Hazor-Hadata, Keriot-Hezron, iamo tu 
Hazor, 

26 Amam, Sema, Molada, 

27 Hazar-Gada, Hesmon, Bet-Pelet, 

28 Hazar-Sual, Bersyeba sia mintu' lili'na, 
29 Baala, Iyim, Ezem, 

30 Fltolad, Kesil, Horma, 

31 Ziklag, Madmana, Sansana, 

32 | ebaot, Silhim, Ain na Rimon, mintu’ 
tu kota iato duangpulo ngkasera sola 
kampongna. 

33 Diong Padang Merrantena: iamotu mai 
kota Estaol, Zora, Asna, 

347anoah, En-Ganim, Tapuah, Enam, 

35 Yarmut, Adulam, Sokho, Azeka, 

36 Saaraim, Aditaim, Gedera na 
Gederotaim: mintu’ tu kota iato sangpulo 
a'pa' sola kampongna: 

37 Zenan, Hadasa, Migdal-Gad, 

38 Dilean, Mizpa, Yokteel, 

39 Lakhis, Bozkat, Eglon, 

40 Kabon, Lahmas, Kitlis, 

41 Gederot, Bet-Dagon, Naama sia 
Makeda; mintu’ tu kota iato sangpulo 
annan sola kampongna: 

42 Libna, Eter, Asan, 

43 Yiftah, Asna, Nezib. 

44 Kehila, Akhzib sia Maresa: mintu' tu 
kota iato kasera sola kampongna. 

45 Sia Ekron sola lili'na sia kampongna. 
46 Randuk dio mai Ekron ma'palulako 
tasik mintu' kota tu sisa'de Asdod sia 
kampongna, 

47 Asdod sola lili'na sia kampongna, 
Gaza sola lili' na sia kampongna, sae 
lako salu'-salu'na Mesir, tasik Kapua sia 
biringna. 

48 Na dao Ma'buntunna iamo tu Samir, 
Yatir, Sokho: 

49 Dana, Kiryat-Sana, iamo tu Debir: 

50 Anab, Estemo, Anim, 

51 Gosyen, Holon sia Gilo: mintu' tu kota 
iato sangpulo misa sola kampongna: 

52 Arab, Duma, Esan, 

53 Yanum, Bet-Tapuah, Afeka, 

54 Humta, Kiryat-Arba, iamo tu Hebron, 
sia Zior, mintu' tu kota iato kasera sola 
kampongna: 

>> Maon, Karmel, Zif, Yuta, 

56 Yizreel, Yokdeam, Zanoah, 

37 Kain, Gibea sia Timna; mintu’ tu kota 
iato sangpulo sola kampongna, 

58 Halhul, Bet-Zur, Gedor, 

59 Maarat, Bet-Anot sia Eltekon: mintu' 
tu kota iato annan sola kampongna, 

60 Kiryat-Baal iamo tu Kiryat-Yearim 
sia Raba: da'dua tu kota iato sola 
kampongna. 

61 Sia lan padang pangallaran, iamo tu 
Bet-Araba, Midin, Sekhakha, 

62 Nibsan, Ir-Hamelakh sia En-Gedi: 
mintu' tu kota iato annan sola 
kampongna. 

63 Apa tae' nakulle to Yehuda unnula'i tu 
to Yebus, tu umpa'tondokki Yerusalem: 
iamoto natorro ma'tondok tu to Yebus 
sola to Yehuda dio Yerusalem sae lako 
allo iate. 


Taa mana'na Efraim sola Manasye 


16:1-17:18 

1 6 1 Mangkato napamanassami 

loterei tu taa mana'na bati'na 
Yusuf: randuk dio mai Yordan 
sikandappi' Yerikho, rampe matallona 
to' uainna Yerikho, nalendu'i tu padang 
pangallaran, tu randuk dio mai Yerikho 
ma'palulangngan dao lu buntu rampo 
langngan Betel, 
2 Sia tarru' dio mai Betel lako Lus: na 
mane tarru’ lako lili'na to Arkhi, lako 
Atarot, 

3 anna ma'palurokko matampu' lako 
lili'na to Yaflet sae lako lili' na Bet-Horon 
diongna lu sia tarru' lako Gezer, na iatu 
tampak katonanna sae lako to' tasik. 
“Den duka tu taa mana'na Manasye sola 
Efraim, anakna Yusuf. 

> Inde sia tu lili'na to Efraim unturu' 
pa'rapuanna, iamotu: dio rampe matallo 
tu anggenna taa mana'na Atarot-Adar 
sae lako Bet-Horon daona lu. 

Tatu anggenna ma'palulako rampe 
matampu' daanna lu Mikhmetat, namane 
tilekko ma'palutama rampe matallo lako 
Taanat-Silo, natarru' inde to dio mai lako 
rampe matallona Yanoah: 

7 dio mai Yanoah ma'palurokko Atarot sia 
Naharat, untu'tun lili'na Yerikho, na iatu 
tampakna sae lako Yordan. 

8 Tatu anggenna dio mai Tapuah 
ma'palulako rampe matampu' lako 
salu'-salu' Kana, na iatu tampakna sae 
lako to” tasik. lamoto tu taa mana'na 
rapu to Efraim unturu' pa'rapuanna. 

9 Sia ia duka tu kota dipasengaran to 
Efraim lan lu taa mana'na Manasye, 
iamotu mai kota sola kampongna. 

10 Apa iatu to Kanaan tu umpa'tondokki 
Gezer tae' naula'i, naurungan ma'tondok 

tu to Kanaan dio lu to Efraim sae lako 
allo iate, apa napotoma'diama. 

1 Inde sia tu taa mana'na suku 
1 7 Manasye tonna diloterei, belanna 
iamo anak pa'bunga'na Yusuf, iamo tu 
Makhir, anak pa'bunga'na Manasye, 
ambe'na Gilead, dipaketaamo Gilead 
sola Basan, belanna ia misa' to lalong. 
2 Den duka napotaa tu mai anakna 
muane Manasye tu senga'na unturu' 
pa'rapuanna, iamotu anakna Abiezer, 
Helek, Asriel, Sekhem, Hefer sia Semida: 
iamote tu anak muane nadadian 
Manasye, anakna muane Yusuf, unturu' 
pa'rapuanna. 
3 Apa iatu Zelafehad, anakna muane 
Hefer, anakna muane Gilead, anakna 
muane Makhir, anakna muane Manasye, 
tae' muane nadadian, sangadinna baine 
manna. Inde sia tu sanganna tu mai 
anakna baine, iamotu Mahla, Noa, Hogla, 
Milka sia Tirza. 
4Saemi tu tau iato mai mennolo lako 
Eleazar to minaa sia Yosua, anakna 
Nun, sia mintu' pangulu anna ma'kada, 
nakua: Napasanmo PUANG lako Musa 
la umbenkan mana' dio lu mintu' anak 
muaneki. Iamoto nabenni mana' tu tau 

lato mai dio lu mintu' siulu'na ambe'na, 
unturu' pepasanNa PUANG. 

5Susimoto tu taana Manasye 
dipa'sangpulo, sangadinna Gilead 

sola Basan, tu sambalinna lu Yordan, 

6 belanna iatu anakna baine Manasye 
dipaketaamo dio to’ anakna muane, na 
iatu padang Gilead napotaamo anakna 
muane Manasye, tu senga'na. 

7Tatu angge padangna Manasye randuk 
dio mai Asyer sae lako Mikhmetat, 

tu dio rampe matallona Sikhem, 

anna ma'palusau' lako inanna to 
umpa'tondokki En-Tapuah. 

8 Tatu padang nalili' Tapuah napotaamo 
Manasye, apa iatu kota Tapuah, tu 
sikandappi' anggenna Manasye, napotaa 
Efraim. 

?Tatu angge iato ma'palurokko salu'-salu' 
Kana, lo'na lu salu'-salu' iato. Iatu mai 
kota inde to napotaa Efraim, moi anna 
paritangngai kotana Manasye. Iatu 
anggenna padangna Manasye daanna 
lu salu'-salu' na iatu tampakna sae lako 
tasik. 

10 Tatu padang lo'na lu napotaa Efraim 
sia iatu padang daanna lu napotaa 
Manasye. latu anggenna iamotu tasik: 

na iatu daanna lu tu'tun lako Asyer, na 
iatu matallona tu'tun lako Isakhar. 

11 Tatu kota lan Isakhar sia lan Asyer tu 
napotaa Manasye, iamotu Bet-Sean sola 
lilina, Yibleam sola lili'na, to torro dio 
Dor sola lili'na, to torro dio En-Dor sola 
lili'na, to torro dio Taanakh sola lili'na sia 
to torro dio Megido sola lili'na, iamotu 
tallu tondok ma'tanete. 

12 Apa iatu to Manasye tae’ nabela untaloi 
tu mai kota iato, belanna matoto mo tu 
to Kanaan torro umpa'tondokki. 

13 ]atonna mandumo matoto’ tu to Israel 
napotoma'diama duka tu to Kanaan, apa 
tae" naula'i nasangi. 

14 Ma'kadami tu bati'na Yusuf lako Yosua, 
nakua: Ma'apari, ke sanglotereianni anna 
sangtaanri mibenkan kipotaa mana”, 
anna kami te misa'kan to marapuan, 
belanna PUANG umpamaupa'kan sae 
lako allo totemo. 

15 Ma'kadami Yosua lako tau iato mai 
nakua: lake misa'komi to marapuan, 
malemokomi langngan pangala’, ammi 
lellengi sia seroi minii ma'tondok tu 
padang to Feris sia to Refaim, ke 
si'pi'mokomi dao lu buntu Efraim. 

16 Ma'kadami tu bati'na Yusuf nakua: 
Si'pi'mokanni dao lu padang 
ma'buntunna namintu' to Kanaan 

tu diong lu marantena, unnampui kareta 
bassi, la iatu mai to torro lan Bet-Sean 
sia lili'na la iatu mai to torro lan padang 
marantena Yizreel. 

17 Ma'kadami tu Yosua lako bati'na Yusuf, 
iamotu lako Efraim sola Manasye, nakua: 
latu kamu misa'komi bangsa marapuan 
sia mawatang, tae" mila unnappa' bangri 
sangtaan, ke diloterei, 

18 sangadinna la mipotaa duka tu padang 
ma'buntunna, sia belanna padang 
pangallaran, iamoto mila ullellengi sia 
usseroi. Ia dukamoto mila umpotaai sae 
lako tampakna, belanna la miula'i tu to 
Kanaan lan mai, moi naampui tu kareta 
bassi sia mandu mawatang tu tau iato 
mai. 


Iatu padang torro 
ditaa-taapa dio Silo 


18:1-10 
18 1 Ditambaimi tu mintu' 


kombongan to Israel sae 
sirampun dio Silo, napabendanmi dio 

tu Tenda Kasitammuan, belanna jatu 
tondok iato mangkamo natalo. 

2 Torropa pitu suku to Israel, tu tang 
unnappa'pa taa mana'na. 

3Jamoto ma'kadami tu Yosua lako to 
Israel nakua: Sangapaporokomi la 
matukkun la unnalai tu padang iato la 
mipomana”, tu Nasorongmo PUANG, 
Kapenombanna nene' to dolomi, lako 
kalemi? 

4Pamanassami tallu tau, ke misa'oi 
suku: la kusua tu tau iato mai, male 
ullelei tu padang iato, anna sura'i tu 
mai angge sitinayanna taa mana'na ke 
simisa'oi, namane sule lako kaleku. 

? Mangkato nasituru'imi untaa pitui. Iatu 
Yehuda la untorroimo lili” padangna 
rampe lo'na lu, iatu bati'na Yusuf la 
untorroimo lili padangna rampe daanna 
lu. 

ola misura'mo tu padang iato tu 
mangkamo ditaa pitu ammi baai lako 
kaleku, angku lotereiangkomi inde te dio 
oloNa PUANG, Kapenombanta. 

7Tatu to Lewi tae” nadipaketaa dio lu 
kalemi, belanna iatu katominaan, tu 
natoean PUANG, iamoto tu taa mana'na. 
Na iatu Gad sia Ruben sia sesena suku 

Manasye mangkamo unnappa' taa mana’ 
sambalinna lu Yordan dio rampe matallo, 
tu napa'bengan Musa, taunNa PUANG, 
lako tau iato mai. 

8 Ke'de'mi male tu tau iato mai. Iatonna 
la ke'de'mo tu tau iato mai, napasanmi 
Yosua ussura'i tu padang iato, nakua: 
Malemokomi ullelei tu padang iato, 
ammi sura'i mimane sule lako kaleku: 
mangkato kulotereiangkomi inde te dio 
Silo dio oloNa PUANG. 

9 Malemi tu tau iato mai ullelei tu padang 
iato, anna sura' simisa'i tu kota, dipapitu 
taanna, namane sule lako Yosua dio to' 
tenda dio Silo. 

10 Nalotereiammi Yosua tu tau iato mai 
dio Silo dio oloNa PUANG, sia nataa-taa 
Yosua inde to dio lako to Israel tu padang 
iato, unturu' bilangan sukunna. 


Taa mana'na Benyamin 


18:11-28 


11 Napamanassami loterei tu taa mana'na 
suku Benyamin unturu' pa'rapuanna, 

na iatu lili” padangna tu napamanassa 
loterei, naparitangnga to Yehuda na 
bati'na Yusuf. 

12 Tatu angge lili'na daanna lu randuk dio 
mai Yordan namane ma'palulangngan 
umpatu buntu ma'borong daanna lu 
Yerikho, sia tarru' ma'palulangngan 
buntu rampe matampu, na iatu 
tampakna lan padang pangallaran 
Bet-Awen. 

13 Inde to dio mai iatu anggenna 

tarru' lako Lus, ma'palusau' buntu 
ma'borongna Lus, iamoto tu Betel, 
namane ma'palurokko Atarot-Adar tu 
anggenna dao buntu lo'na lu Bet-Horon 
diongna lu. 

14 Namane tilekko tu anggenna nasepang 
ma'palusau', rampe matampu'na buntu, 
tu lo'na lu Bet-Horon rampe matallo, na 
iatu tampakna ma'palulako Kiryat-Baal, 
iamotu Kiryat-Yearim, misa’ kota lili'na to 
Yehuda. Iamoto tu rampe matampu'na 
lili'na. 

15 Tatu anggenna lo'na lu randuk dio 
mai tampakna Kiryat-Yearim, namane 
ma'palurokko matampu', anna tarru’ 
lako to” kalimbuangna Me-Neftoah. 
19Inde to dio mai ma'palurokkomi 

tu anggenna tampak buntu, tu 
sitingoan lombok Ben-Hinom tu 

daanna lu mellombokna to Refaim; 


YOSUA 18.17-23 80 


namane ma'palurokko lombok Hinom, 
hnama'palusau' sipeupu' mennaa'na 
buntu Yebus, anna mane ma'palurokko 
En-Rogel. 

17 Inde to dio mai tilekko ma'palurekke 
hatassu' lako En-Semes namane lu lako 
Gelilot, sitingoan lombok dao tanetena 
Adumim, anna male rokko to' batunna 
Bohan, anakna muane Ruben, 

18 anna tarru' ma'palurekke mennaa'na 
buntu, tu sitingoan Bet-Araba anna 
ma'palurokko Araba-Yordan. 

19 Inde to dio mai iatu anggenna 
ma'palurekke mennaa'na buntu Bet- 
Hogla, na iatu angge tampakna dio tasik 
mengkoko daanna lu tasik Masin, dio 
minanganna Yordan lo'na lu. Iamoto tu 
anggenna lo'na lu. 

20 Yordan iamoto tu angge lili' matallona. 
lamoto tu mintu' taa mana'na to 
Benyamin unturu' pa'rapuanna sola 
lili'na tiku lao. 

21 Inde sia tu kotana suku to Benyamin 
unturu' pa'rapuanna, iamotu Yerikho, 
Bet-Hogla, Emek-Kezis, 

22 Bet-Araba, Zemaraim, Betel, 

23 Haawim, Para, Ofra, 

24 Kefar-Haamonai, Ofni na Geba. 
Mintu'na to sangpulo dua kota sola 
kampongna. 

25 Sia Gibeon, Rama, Beerot, 

26 Mizpa, Kefira, Moza, 

2/ Rekem, Yirpeel, Tarala, 

28 7ela, Elef, Yebus, iamotu Yerusalem, 
Gibeat na Kiryat. Mintu'na to sangpulo 
a'pa' tu kota sola kampongna. Iamoto 
tu taa mana'na to Benyamin unturu' 
pa rapuanna. 


Taa mana'na Simeon 


19:1-9 

1 9 1 Napamanassami loterei 
ma'penduan tu taa mana'na 

Simeon, iamotu suku to Simeon 
unturu' pa'rapuanna. Iatu taa mana'na 
naparitangnga taa mana'na to Yehuda. 
-latu taa mana’ napotaa, iamotu 
Bersyeba, Syeba, Molada, 
3 Hazar-Sual, Bala, Ezem, 
4 Eltolad, Betul, Horma, 
> Ziklag, Bet-Hamarkabot, Hazar-Susa. 
6 En-Rimon na Saruhen. Mintu'na to 
sangpulo tallu kota sola kampongna. 

7 Ain, Rimon, Eter na Asan. Mintu'na to 
a'pa' kota sola kampongna. 

8 Sia mintu' kampong untikui tu kota sae 
lako Baalat-Beer, iamotu Rama lo'na lu. 
Iamoto tu taa mana'na suku to Simeon 
unturu' pa'rapuanna. 

9]atu taa mana'na to Simeon diala lan 
mai taa mana'na to Yehuda. Belanna iatu 
to Yehuda tarru' buda napotaa, iamoto 
naketaa tu to Simeon dio lu tau iato mai. 


Taa mana'na Zebulon 


19:10-16 


10 Napamanassami loterei ma'pentallun 
tu taa mana'na to Zebulon unturu' 
pa'rapuanna. Iatu anggenna taa 
mana'na sae lako Sarid. 

11 Tatu anggenna dio rampe matampu' 
ma'palulangngan Marala, natu'tun lako 
Dabeset, anna sae sikandappi' biring 
salu'-salu' sitingoan Yokneam. 

12 Sule dio mai Sarid natarru' lako 
matallo urrundu' lili'na Kislot-Tabor, 
natassu' dio Dobrat, namane male 
langngan Yafia. 

13 Inde to dio mai tarru’ lako matallo, 
lako Gat-Hefer sia lako Et-Kazin anna 
tassu' dio Rimon, tu ma'palulako Nea. 
14Tilekkko male ullendu'i tu kota iato 
daanna lu Hanaton sia iatu tampakna 
diong lombok Yiftah-El. 

15 Sia Katat, Nahalal, Simron, Yidala na 
Betlehem. Mintu'na to sangpulo dua kota 
sola kampongna. 

16 Tamote tu taa mana'na to Zebulon 
unturu' pa'rapuanna, iamotu kota iato 
sola kampongna. 


Taa mana'na Isakhar 


19:17-23 


17 Napamanassami loterei ma'penna'pa' 
tu taa mana'na Isakhar, iamotu to 
Isakhar unturu' pa'rapuanna. 

18 Tatu mai lili'na, iamotu Yizreel, Kesulot, 
Sunem, 

19 Hafaraim, Sion, Anaharat, 

20 Rabit, Kisyon, Ebes, 

21 Remet, En-Ganim, En-Hada na 
Bet-Pazes. 

22 Tatu anggenna tu'tun sae lako Tabor, 
Sahazima na Bet-Semes; iatu tampak 

katonanna iamotu Yordan. Mintu'na to 
sangpulo annan kota sola kampongna. 
23 Tamote tu taa mana'na to Isakhar 
unturu' pa'rapuanna iamotu kota iato 
sola kampongna. 


Taa mana'na Asyer 


19:24-31 


24 Napamanassami loterei ma'pellima 

tu taa mana'na to Asyer, unturu' 
pa'rapuanna. 

25 Tatu mai lili'na, iamotu Helkat, Hali, 
Beten, Akhsaf, 

26 Alamelekh, Amad na Misal: dio rampe 
matampu' tu'tun sae lako Karmel sia 
biring salu'-salu' Libnat. 

27 Namane sule (tu anggenna) 
ma'palutama matallo lako Bet-Dagon, 
tu'tun sae lako Zebulon sia lombok 
Yiftah-El daanna lu, Bet-Emek sia Nehiel, 
hnatassu' daanna lu Kabul: 

28 sia Ebron, Rehob, Hamon na Kana sae 
lako Sidon-Kapua. 

29 Namane sule tu anggenna lako Rama 
sia sae lako kota ditambakukunna 
Tirus, nasule ma'palulako Hosa, na 

iatu tampakna sae lako tasik, dio mai 
Mahalab sae lako Akhzib: 

30 sia Uma, Afek na Rehob. Mintu'na to 
duangpulo ndua kota sola kampongna. 
311amote tu taa mana'na suku to Asyer 
unturu' pa'rapuanna iamotu kota iato 
sola kampongna. 


Taa mana'na Naftali 


19:32-39 


32 Napamanassami loterei ma'pennannan 
tu taa mana'na to Naftali, iamotu to 
Naftali unturu' pa'rapuanna. 

33 Tatu lili'na randuk dio mai Helef dio 
mai Tarpin dio Zaananim, Adami-Nekeb 
na Yabneel sae lako Lakum, na iatu 
tampakna sae lako Yordan. 

34 Nasule tu anggenna ma'palurokko 
matampu' lako Aznot-Tabor, inde to 
nanii tassu' lako Hukok, tu'tun sae lako 
Zebulon lo'na lu, sae lako Asyer dio 
rampe matampu' sia sae lako Yehuda dio 
randan salu Yordan dio rampe matallo. 
35 Inde sia tu mintu’ kota ditambakuku, 
iamotu Zidim, Zer Hamat, Rakat, 
Kineret, 

36 Adama, Rama, Hazor, 

37 Kedesy, Edrei, En-Hazor, 

38 Yiron, Migdal-El, Horem, Bet-Anat na 
Bet-Semes. Mintu'na to sangpulo kota 
sola kampongna. 

39 Tamote tu taa mana'na suku to Naftali 
unturu' pa'rapuanna, iamotu kota iato 
sola kampongna. 


Taa mana'na Dan 


19:40-48 


40 Napamanassami loterei ma'pempitu tu 
taa mana'na suku to Dan. 

41 Tatu mai lili'na taa mana'na, iamotu 
Zora, Estaol, Ir-Semes, 

42 Saalabin, Ayalon, Yitla, 

43 Elon, Timna, Ekron, 

44 Elteke, Gibeton, Baalat, 

45 Yehud, Bene-Berak, Gat-Rimon, 

46 Me-Yarkon na Rakon sola lili'na tu 
nasitingoan Yafo. 

47 Belanna iatu lili'na to Dan dio si'pi' 
napa'tondokki, iamoto nake'de' tu to 
Dan urrarii Lesem. Natalomi sia napatei 
pa'dang tu tau lan sia naalamo nanii 
ma'tondok, nasangaimi Dan tu Lesem 
napasikona sanganna Dan, ambe'na. 

48Jamote tu taa mana'na suku to Dan 
unturu' pa'rapuanna, iamotu kota iato 
sola kampongna. 


Taa mana'na Yosua 


19:49-51 


49Tatonna upu'mo tu to Israel untaa-taai 
tu padang unturu' patu borongna, naben 
duka taa mana' tu Yosua, anakna muane 
Nun, lan tangngana tau iato mai. 

50 Unturu'mi parentaNa PUANG, tu tau 
iato mai nabenni Yosua tu kota mangka 
napalaku, iamotu Timnat-Serah, tu dao 
lu buntu Efraim. Nabangun pole'mi tu 
kota iato, anna ma'tondok dio. 

51 Tamoto tu taa mana’ mangka naloterei 
anna pamanassai to minaa Eleazar sola 
Yosua, anakna muane Nun, sia pangulu 
rapu lako mintu' suku to Israel dio Silo 
dio oloNa PUANG, dio tingayo lalan tama 
Tenda Kasitammuan. Susimoto nanii 

tu tau iato mai umpaupu'i untaa-taa 
padang iato. 


YOSUA 20.1-5 88 


Diona kota pentilindungan 


20:1-9 

20 1 Ma'kadami tu PUANG lako Yosua, 

Nakua: 
2 Pokadai lako to Israel te: Pamanassai 
tu ba'tu pira-pira kota pentilindungan 
tu mangkamo Kupokada lako kalemi 
nalopian Musa, 
3 kumua minda-minda tu papatean tang 
naangga'i sia tang nakapang-kapang la 
mallai lako umpopentilindunganni dio 
mai to mangala puli. 
4Ianna mallai tu tau iato lako sala 
umbannai tu kota iato, la torro 
bendan dio tingayo babangan kota, 
anna pa'peissananni tu a'ganna lako 
pekaamberanna kota iato, manassa la 
natarima tu tau iato tama kota, anna 
patiroanni inan pa'bongian, nanii torro 
sola. 
“Jake naula'i to mangala puli, tae’ 
nama'din tau iato mai ussorongi tu to 
papatean tama limanna, belanna tae' 
naangga'i umpatei tu solana sia tae" 
duka nakabiri'i dolona. 

6 La torro ia lan kota iato sae lako 
mangkanna umpennoloi kombongan Ia 
urra'ta'i tu kara-karana, sae lako matena 
tu tominaa kapua, tu den to attu iato. 
Namane iatu to papatean la sule lako 
kotana sia lako banuanna, iamotu lako 
kota mangka nanii mallai lan mai. 

7 Napamarimbangan tau iato mai tu 
Kedesy dio Galilea dao buntu Naftali sia 
Sikhem dao buntu Efraim sia Kiryat-Arba, 
iamotu Hebron, dao buntu Yehuda. 

8 Tatu sambalinna lu Yordan, dio 
matallona Yerikho, napamanassa tau iato 
mai tu Bezer, lan padang pangallaran, 
dao padang rante membuntunna dio mai 
lili na suku Ruben, sia Ramot dio Gilead 
dio mai lili'na suku Gad sia Golan lan 
Basan dio mai lili'na suku Manasye. 

9 ]amote tu mintu’ kota dipamanassan 
mintu' to Israel sia mintu' to sae tu 
torro mempue dio lu tau iato mai, dikua 
nama'din mallai inde to lako tu mintu' to 
tang unnangga'i papatean, da napatei 
to mangala puli, ke tae'pi nara'ta'i 
kombongan tu kara-karana. 

Kota dipamanassan to Lewi 


21:1-45 

2 1 1 Saemi tu pangulu rapu to Lewi 

umpennoloi to minaa Eleazar sia 
Yosua, anakna muane Nun, sia pangulu 
rapu suku to Israel, 
2 anna ma'kada lako tau iato mai dio Silo 
dio tondok Kanaan, nakua: Mangkamo 
mepasan tu PUANG nalopian Musa 
la umbenkan kota la kinii ma'tondok 
sia padang kariuan tu untikui la nanii 
sapingki sia dombaki sia bembe'ki. 
3Napa'benganmi to Israel unturu' 
parentaNa PUANG dio mai taa mana'na 
te mai kota sola padang kariuanna lako 
to Lewi. 
4Napamanassami loterei tu pa'rapuanna 
to Kehat. Iatu bati'na to minaa Harun, 
dio lu to Lewi unnappa' sangpulo tallu 
kota tonna diloterei, iamotu dio mai 
pa'rapuanna suku Yehuda sia dio mai 
suku Simeon sia dio mai suku Benyamin. 
> Tatu to Kehat torronapa, unnappa' 
sangpulo kota tonna diloterei, dio mai 
pa'rapuanna suku Efraim sia dio mai 

suku Dan sia dio mai sesena suku 
Manasye. 

SJatu to Gerson unnappa' sangpulo tallu 
kota tonna diloterei, dio mai pa'rapuan 
suku Isakhar sia dio mai suku Asyer sia 
dio mai suku Naftali sia dio mai sesena 
suku Manasye dio Basan. 

7Tatu to Merari unnappa' sangpulo dua 
kota tonna diloterei unturu' pa'rapuanna, 
dio mai suku Ruben sia dio mai suku Gad 
sia dio mai suku Zebulon. 

8 Tate mai kota sola padang kariuanna 
napa'bengan to Israel lako Lewi tonna 
diloterei susitu mangka Napasan PUANG 
nalopian Musa. 

9 Napa'benganmi dio mai suku to Yehuda 
sia dio mai suku to Simeon te kota iate, 
tu nasa'bu' tau: 

10 ako to Harun, dio mai pa'rapuanna 
to Kehat sangbilangan to Lewi, belanna 
napamanassa bunga’ pa'loterei, 
11jamoto napa'benganmi tu Kiryat-Arba, 
- Arba iate iamo ambe'na Enak -, 
iamotu Hebron, dao buntunna Yehuda, 
sia padang kariuan tiku lao. 

12 Apa iatu pa'pa'lakanna kota iato 

sia iato mai kampongna mangkamo 

napa'bengan lako Kaleb, anakna muane 
Yefune, anna pomanaii. 

13 Susito napa'benganmi tau iato mai 
lako bati'na to minaa Harun tu Hebron, 
kota pentilindunganna to papatean sola 
padang kariuanna sia Libna sola padang 
kariuanna, 

14 Yatir sola padang kariuanna, Estemoa 
sola padang kariuanna, 

15 Holon sola padang kariuanna, Debir 
sola padang kariuanna, 

16 Ain sola padang kariuanna, Yuta sola 
padang kariuanna, na Bet-Semes sola 
padang kariuanna: kasera tu kota dio 
mai te da'dua suku. 

17 Sia dio mai suku Benyamin iamotu 
Gibeon sola padang kariuanna, Geba 
sola padang kariuanna, 

18 Anatot sola padang kariuanna na 
Almon sola padang kariuanna: a'pa' 
kota. 

19 Tatu mintu’ kotana to Harun, iamotu 
mai to minaa, den sangpulo tallu sola 
padang kariuanna. 

20 Na iatu pa'rapuanna to Kehat, iamotu 
to Lewi tu torronapa dio lu to Kehat, 
naappa'mo tu mai kota dio mai suku 
Efraim tonna diloterei. 

21 Napa'benganmi tu Sikhem, kota 
pentilindunganna to papatean sola 
padang kariuanna dao lu buntu Efraim, 
Gezer sola padang kariuanna. 

22 Kibzaim sola padang kariuanna na 
Bet-Horon sola padang kariuanna: a'pa' 
kota: 

23 dio mai suku Dan, iamotu Elteke sola 
padang kariuanna, Gibeton sola padang 
kariuanna: 

24 Ayalon sola padang kariuanna, na 
Gat-Rimon sola padang kariuanna: a'pa' 
kota. 

25 Sia dio mai sesena suku Manasye 
iamotu Taanakh sola padang kariuanna 
na Gat-Rimon sola padang kariuanna: 
da'dua kota. 

26 Tatu mintu' kota pa'rapuanna to Kehat 
torronapa, den sangpulo sola padang 
kariuanna: a'pa' kota. 

27 To Gerson, iamotu pa'rapuanna 

to Lewi, unnappa' dio mai sesena 

suku Manasye, iamotu Golan, kota 
pentilindunganna to papatean dio Basan 
sola padang kariuanna na Beestera sola 
padang kariuanna: da'dua kota: 

28 sia dio mai suku Isakhar, iamotu 
Kisyon sola padang kariuanna, Dobrat 
sola padang kariuanna, 

29 Yarmut sola padang kariuanna, na 
En-Ganim sola padang kariuanna: a'pa' 
kota: 

30 Sia dio mai suku Asyer, iamotu Misal 
sola padang kariuanna, Abdon sola 
padang kariuanna, 

31 Helkat sola padang kariuanna na 
Rehob sola padang kariuanna: a'pa' 
kota. 

32 Sia dio mai suku Naftali, iamotu 
Kedesh, kota pentilindunganna to 
papatean, dio Galilea sola padang 
kariuanna, Hamot-Dor sola padang 
kariuanna na Kartan sola padang 
kariuanna: tallu kota. 

33 Tatu mintu' kotana to Gerson unturu' 
pa'rapuanna den sangpulo tallu sola 
padang kariuanna. 

34 Na jatu pa'rapuanna to Merari, iamotu 
to Lewi torronapa, naappa'mo dio mai 
suku Zebulon tu Yokneam sola padang 
kariuanna, Karta sola padang kariuanna, 
35 Dimna sola padang kariuanna na 
Nahalal sola padang kariuanna: a'pa' 
kota. 

36 Sia dio mai suku Ruben, iamotu Bezer 
sola padang kariuanna, Yahas sola 
padang kariuanna, 

37 Kedemot sola padang kariuanna na 
Mefaat sola padang kariuanna: a'pa' 
kota. 

38 Sia dio mai suku Gad, iamotu Ramot, 
kota pentilindunganna to papatean, dio 
Gilead sola padang kariuanna, Mahanaim 
sola padang kariuanna, 

39 Hesbon sola padang kariuanna na 
Yaezer sola padang kariuanna. Mintu'na 
to a'pa' kota. 

40 Tatu mintu’ kota iato tu naappa' to 
Merari unturu' pa'rapuanna, iamotu to 
tang ketaapa dio pa'rapuanna to Lewi. 
Dipamanassammi tonna diloterei tu kota 
sangpulo dua. 

Tatu mintu’ kotana to Lewi dio lu 

taa mana'na to Israel den patangpulo 
ngkarua sola padang kariuanna. 

42 Mintu' tu tondok iato pantan unnampui 
kota sola padang kariuanna. Susimoto 
tu a'ganna mintu' kota iato. 

43 Susimoto tu PUANG ungkamasean 

to Israel mintu' padang, tu umpalao 
sumpa unnallu'i lako nene" to dolona, 

naalami napomana' tau iato mai sia nanii 
ma tondok. 

44 Nakamaseimi PUANG karapasan tiku 
lao tu tau iato mai, susitu mintu'na 
mangka Naallu' Napalaoi sumpa lako 
nene’ to dolona: moi misa’ ualinna tae’ 
unnattai bendan, dio tingayona: iatu 
mintu' ualinna Nasorong PUANG tama 
kuasanna. 

45Tae' misa” tang dadi tu mintu’ kada 
melo tu Naallu' PUANG lako to Israel, 
sangadinna dadi nasang. 


Kasuleanna suku umpa'tondokki 
sambalinna lu Yordan 


22:1-8 

22 1 Attu iato natambaimi Yosua 

sirampun tu to Ruben, to Gad sia 
sesena suku Manasye, 
2 anna ma'kada lako tau iato mai, nakua: 
Mikaritutuimo tu mintu’ apa napasan 
Musa, taunNa PUANG, lako kalemi sia 
miperangiimo' lan mintu’ apa kupasan 
lako kalemi. 
3 Tae’ misa'bianganni tu siulu'mi lan 
te attu masaimo sae lako allo iate, 
sangadinna mipalalo tonganmo tu 


YOSUA 22.4-7 97 


apa Napapassanangkomi PUANG, 
Kapenombammi. 

4Totemo Nakamaseimo karapasan 
PUANG, Kapenombammi, tu mintu’ 
siulu'mi, susitu pangallu'Na lako kalemi. 
Iamoto melo ke malemokomi sule lako 
to” tendami, lako tondok mana'mi, 

tu nabenkomi Musa, taunNa PUANG, 
sambalinna lu Yordan. 

“Ja manna la mikaritutui tongan 

tu pepasan sia Sukaran aluk, tu 
napasan Musa, taunNa PUANG, lako 
kalemi, kumua la mikamali' tu PUANG, 
Kapenombammi, la mituru' tu mintu' 
bate lalanNa, sia la mikaritutui tu mintu' 
pepasanNa, sia la la'ka'komi lako Puang, 
sia la ponno penaammi sia deatammi 
umpengkaolai. 

6 Napassakkemi Yosua tu tau iato mai, 
anna suai male. Sulemi lako to' tendana. 
7 Na jatu sesena suku Manasye nabenmo 
Musa taa mana' dio Basan, sia iatu 
sangsesenapa nabenmo taa mana' 
Yosua sisola tu mai taana siulu'na dio 
matampu'na Yordan. Iatonna suami 
Yosua sule tu tau iato mai lako to' 
tendana sia napassakkemo, 

8 den dukapa kadanna lako, nakua: 
Sulemokomi lako to' tendami umbaa 
ianan buda sia sapi, domba, bembe’ 
lendu' budanna sia salaka, bulaan, 
tambaga, bassi sia pakean lendu' 
budanna. La mitaa-taa sola mintu' 
siulu'mi tu mintu' pangrampa dio mai 
ualimmi. 


Inan pemalaranna tu mai 
suku sambalinna lu Yordan 


22:9-34 
9 Sulemi tu mintu' to Ruben sia to Gad 
sia sesena suku Manasye, natampei tu 
to Israel lan mai Silo dio tondok Kanaan, 
anna male lako tondok Gilead, iamotu 
padang mana'na, tu napomana' susitu 
Napa'parentan PUANG nalopian Musa. 
10 Tatonna rampomo tu tau iato mai 
lako Gelilot sikandappi' Yordan, inde 
to nanii to Ruben, to Gad sia sesena 
suku Manasye umpabendan misa' inan 
pemalaran dio biring Yordan, iamo misa' 
inan pemalaran kapua. 
11 Narangimi to Israel tu kareba, nakua: 
Manassamo tu to Ruben sia to Gad sia 
sesena suku Manasye umpabendan inan 

pemalaran ma'palulako tondok Kanaan, 
dio to' batu ma'talimbungan sikandappi' 
Yordan, indena mai lan lili'na to Israel. 
12 Tatonna rangimi to Israel tu apa iato 
saemi sirampun tu mintu' kombonganna 
to Israel la lao urrarii tu tau iato mai. 

13 Nasuami to Israel tu to minaa Pinehas, 
anakna Eleazar, lako to Ruben, to Gad 
sia sesena Manasye, lako tondok Gilead, 
14 na sangpulo pangulu nasolan, simisa' 
pangulu rapu ke misa'oi suku to Israel. 
Pantanni pangulu tu rapunna dio lu 
pa'rapuanna to Israel. 

15 Tatonna rampomo tu tau iato lako to 
Ruben, to Gad sia sesena suku Manasye 
dio tondok Gilead, sipa'kadami tau iato 
nakua: 

16Inde sia tu kadanna mintu’ 
kombonganNa PUANG: Umbara 

susitu katangmarurusammi, ammi balira 
Kapenombanna to Israel, na totemo 
sorongboko'komi dio mai PUANG, 
belanna umpabendanammokomi kalemi 
misa” inan pemalaran. Susimoto minii 
umbali-bali PUANG totemo. 

17 Misangaraka sidi' tu kakadakean 
umpemala'i Peor, tu tae'pa taseroi dio 
mai kaleta sae lako allo iate, iamo 

napobannang to narampoi kamandasan 
tu kombonganNa PUANG? 

18 Sorong-boko'morokomika dio mai 
PUANG? Iake mibalimi tu PUANG totemo, 
masiangmo anna re'dek tu ara'Na lako 
mintu' kombonganna to Israel. 

19 Take marutakki tu padang mana'mi, 
malekomi mai lako padang mana'Na 
PUANG, tu naninna kemaNa PUANG, 
anta ma'mana' sola. Apa da mibali-bali 
PUANG sia da mieakan la umpabendanan 
kalemi misa' inan pemalaran senga' 
na iatu inan pemalaranNa PUANG, 
Kapenombanta. 

20 Tatonna kasalan tu Akhan, anakna 
Zerah, unnala apa dipemalii, tang 
narampoiraka kasengkean tu mintu' 
kombongan to Israel? Tae' naia manna 
misa-misa mate tu tau iato belanna 
kakadakeanna. 

21 Mebali tu to Ruben sia to Gad sia 
sesena suku Manasye lako mintu' 
pangulu pa'rapuanna to Israel, nakua: 
22 Tatu Puang Matua undaoanni mintu’ 
deata, iamo PUANG, tu Puang Matua 
undaoanni mintu' deata, iamo Puang, 
Iamo unnissanni sia to Israel duka la 
unnissanni: iake la kipogau'i tu umbalii 

ba'tu tang maruru' lako PUANG melo ke 
tang Mikarimmannikanni! 

23 Take la kibangunni tu inan pemalaran 
kumua la umboko'ikan PUANG, ba'tu 
iake la kinii umpemalaran pemala' ditunu 
pu'pu' ba'tu kande dipemalaran sia la 
kinii umpogau' pemala' kasalamaran, 
melo ke Napapakkanni PUANG tu gau' 
iato. 

24 Apa tonganna kipogau' te ianna te 
belanna kiposelang tu apa kebattuan 
tongan. Kikuami ma'kada: Undinna 
manii nakuami anakmi lako anakki: 
Siaparokomi tu PUANG, Kapenombanna 
to Israel? 

25 Tang Napadadiraka passaparan 
PUANG te Yordan lan alla'ki na kamu, to 
Ruben sia to Gad, tae' misangbilangan 
PUANG. Ke susito jatu anakmi la 
umpasorong-boko' anakki umpengkaolai 
PUANG. 

26 Tamoto angki ma'kada, kumua: Melo 
ke kipogau'i te: umbangun misa' inan 
pemalaran tae' nala dipoinan pemala' 
ditunu pu'pu' sia tae' nala dipoinan 
pemala' pangrere'. 

27 Sangadinna dipotanda sa'bi lan alla'ta 
sia lan alla'na bati'ta undinna, kumua 

angki pogau' kamenomban lako PUANG 
dio oloNa, umpemalaran pemala' ditunu 
pu'pu' sia pemala' pangrere' sia pemala' 
kasalamaran. Iake susito iatu anakmi 
undinna tae'mo nala ma'kada, kumua: 
Tang sangbilangangkomi PUANG. 

28 Kikuapa ma'kada kumua: Iake undinna 
nama'kada tu tau iato lako kami sia lako 
bati'ki susito, la ma'kadakan kumua: 
Tiromi tu a'ganna inan pemalaranNa 
PUANG, tu nagaraga nene' to doloki: 
tae' nala dipoinan pemala' ditunu pu'pu' 
sia pemala' pangrere', sangadinna la 
dipotanda sa'bi lan alla'ta. 

2? La kipatoyang ia dio mai kaleki la 
umbali PUANG sia sorong-boko' dio mai 
PUANG allo iate, ke la umbangunkan inan 
pemalaran la dinii umpemalaran pemala' 
ditunu pu'pu' sia kande dipemalaran 

sia pemala' pangrere', sangadinna inan 
pemalaranNa PUANG, Kapenombangki, 
tu bendan dio tingayo kemaNa. 

30 Tatonna rangimi to minaa Pinehas sia 
mintu' pangulu kombongan sia pangulu 
pa'rapuanna to Israel, tu nasisolan, tu 
kada napokada to Ruben, to Gad sia to 
Manasye, nasangami melo tu iannato. 

31 Ma'kadami to minaa Pinehas, anakna 
muane Eleazar lako to Ruben, to 

Gad sia to Manasye, nakua: Totemo 
kitandaimo kumua iatu PUANG den 
tasisolan, belanna tae' mitang maruru' 
lako PUANG. Iamoto milendokanni tu to 
Israel dio mai kare'dekanNa PUANG. 

32 Mangkato sulemi tu to minaa Pinehas, 
anakna Eleazar sia iatu mai arung, dio 
mai to Ruben sia to Gad, dio mai tondok 
Gilead lako tondok Kanaan sae lako to 
Israel, umparampoi tu kareba iato. 

33 Nasangami to Israel melo tu kada iato, 
iamoto anna pudi-pudi to Israel tu Puang 
Matua sia tae'mo lan penaanna Ia lao 
ullaoi sia ussanggangi tu tondok nanii to 
Ruben sia to Gad ma'tondok. 

34 Nasangaimi to Ruben sia to Gad tu 
inan pemalaran iato, nakua: Iamote tu 
tanda sa'bi lan alla'ta, kumua PUANGmo 
tu Kapenomban. 


Tampak kadanna Yosua lako 
mintu' pangulunna to Israel 
23:1-16 


23 1 Tatonna masaimo mangkanna 
Nakamasei karapasan PUANG tu 

to Israel dio mai mintu' ualinna tiku lao 
sia matuamo tu Yosua sia matessekmo, 
2 hatambaimi Yosua sirampun tu mintu' 
to Israel, iamotu mai pekaamberanna, 
pangulunna, to mangra'ta' kara-karana, 
sia to ma'parentana, na ma'kada lako, 
nakua: 

3Jate aku matuamo' sia matessekmo'. 
Mitiro kalenamo tu mintu' apa Napogau' 
PUANG, Kapenombammi, lako te 
mintu' bangsa iate, tu belanna kamu. 
Belanna PUANG, Kapenombammi kalena 
untunduikomi parari. 

4Kupamanassamo pa'loterei te bangsa 
torronapa la napotaa mana' sukummi 
randuk dio mai Yordan, - susitu mintu' 
bangsa mangka kusabu'i - sae lako tasik 
Kapua rampe matampu'. 

> Sia PUANG, Kapenombammi, kalenamo 
la urrambai dio tingayomi sia la 
unnula' dio tingayomi sia kamumo 

la unnalai mipomana' tu padangna, 
susitu Naallurangkomi PUANG, 
Kapenombammi. 

6Jamoto la mipabatta' tongan tu 
penaammi ungkaritutui sia unturu'i tu 
mintu’ apa disura' lan sura” Sukaran 

alukna Musa, da misepang lako kanan 
ba'tu kairi. 

7 Da misikadamak tu bangsa torropa 
misisolan sia da misa'bu'i tu sanganna 
deatanna sia da mipalao sumpa tete 
dio sanganna sia da mipengkaolai ba'tu 
tukku umpenombai. 

8 Sangadinna Ia la'ka'komi lako PUANG, 
Kapenombammi, - susi penggaurammi 
sae lako allo iate —. 

9 Belanna Narambaimo PUANG dio mai 
tingayomi tu ba'tu pira-pira bangsa 
kapua sia mawatang, na iatu kamu moi 
misa” tau tae" unnattai ma'patanan dio 
olomi sae lako allo iate. 

10 Misa komi tu mangka unnula' 

tau sangsa'bu, belanna PUANG, 
Kapenombammi, Ia kalena untunduikomi 
parari, susitu Naallu' lako kalemi. 

11 Palan tonganni penaammi, sia kamali'i 
tu PUANG, Kapenombammi. 

12 Belanna iammi sorong boko” sia 
sikalute te mai bangsa torropa, tu 
misisolan, sia sipoipa' sia sipobaisen sia 
sikadamak tu tau iato, 

13 la miissan tongan, kumua iatu PUANG, 
Kapenombammi, tae'mo nala urrambai 
te bangsa iate dio tingayomi: sangadinna 

tau iato mai la dadi poya sia pepurru' 
lako kalemi, sia pebamba dio aakmi sia 
duri lan matammi, miurungan sanggang 
lan te tondok ballo tu Napa'kamasean 
PUANG, Kapenombammi, lako kalemi. 

14 Manassa aku te la sulena' umpolalan 
lalan malute, tu naola mintu' to 

lino, iamoto la kalebu penaammi 

sia deatammi unnakui, kumua moi 
sangbuku kada tae" tang dadi tu mintu' 
pangallu' melo tu Napokadangkomi 
PUANG Kapenombammi. Mintu'na to dadi 
nasangmo lako kalemi. Iatu mintu'nato 
moi misa' tae' tang dadi. 

15 Apa susitu mintu’ apa melo 
urrampoikomi tu Naallu' PUANG, 
Kapenombammi, lako kalemi, la susi 
dukato la Naparampoikomi PUANG 
mintu' kakadakean, Naurunganni 
ussabu'ikomi lan mai te tondok 

ballo, tu Nakamaseangkomi PUANG, 
Kapenombammi. 

191ake milendai tu basse, 

tu Naallurangkomi PUANG, 
Kapenombammi, ammi male 
umpengkaolai sia tukku umpenombai 
kapenomban senga’, manassa la ma'ulu- 
lulu tu kasengkeanNa PUANG lako kalemi 

sia la madomi'komi disanggangi lan 
mai tondok ballo tu Nakamaseangkomi 
Puang. 


Kadiba'ruianna basse dio Sikhem 


24:1-28 

24 1 Mangkato narampunmi 

Yosua tu mintu' sukunna to 
Israel dio Sikhem. Natambaimi tu 
mintu' pekaamberanna to Israel, sia 
pangulunna, sia to ma'paolaianna salu, 
sia to ma'parentana, anna sae mennolo 
dio oloNa Puang Matua. 
2 Ma'kadami tu Yosua lako mintu' tau, 
nakua: Inde sia tu kadanNa PUANG, 
Kapenombanna to Israel, Nakua: 
Sambalinna lu Salu nanii ma'tondok tu 
nene" to dolomi tonnanu', iamotu Terah, 
ambe'na Abraham sia ambe'na Nahor, 
umpengkaolai kapenomban senga’. 
3Apa iatu Abraham nene'mi Kuala 
sambali' mai nabala Salu sia Kusolan 
ussalongi mintu' tondok Kanaan: angKu 
popemba'ka'i tu bati'na sia Kukamaseimo 
Ishak. 
4Na iatu Ishak Kukamasei Yakub sola 
Esau. Na jatu Esau Kuben buntu Seir la 

hapomana', apa iatu Yakub sola mintu’ 
anakna male lako Mesir. 

> Mangkato Kusuami tu Musa sola Harun 
lako sia Kuparampoi kamandasan tu 
Mesir, susitu mangka Kupogau' dio lu tau 
iato mai, Kumane ussolangkomi tassu'. 
6 Tatongku tassu'imi tu nene’ to dolomi 
lan mai Mesir, ammi rampo lako biring 
tasik, naundi tu to Mesir umpaula'i 
kareta sia pakkanarang tu nene' to 
dolomi sae lako tasik Teberau. 

7Tamoto metambami tu tau iato mai 
lako PUANG, anNa padenni Puang tu 
kamalillinan lan alla'mi na to Mesir, 
Napatu'ba'i uai tasik, anna kabu'i tu 
tau iato. Matammi kalenamo untiroi 

tu apa Kupogau' lako Mesir. Mangkato 
torromokomi masai dio padang 
pangallaran. 

8 Kumane ussolangkomi tama tondok to 
Amori tu torro sambalinna lu Yordan: 
jatonna rariimokomi tu tau iato mai, 
Kusorongmi tama limammi, miurungan 
unnalai tu padangna mipomana', angKu 
sabu'i tu tau iato dio tingayomi. 

9 Ke'de'mi tu Balak, anakna muane 
Zipor, datu Moab, la lao urrarii to Israel. 

Mesuami untambai Bileam, anakna Beor, 
anna ia ullambeangkomi tampak ropu. 
10 Apa tae' Kumorai unturu'i tu Bileam, 
naurungan umpassakkeorakomi. 
Susimoto Kunii urrampanangkomi lan 
mai kuasanna. 

11 Mangkato ullambanmokomi Yordan: 
iatommi rampomo lako Yerikho, 
sirarimokomi to Yerikho, iamotu to 
Amori, to Feris, to Kanaan, to Het, 

to Girgasi, to Hewi na to Yebus, apa 
Kusorong nasang tu tau iato tama 
limammi. 

12 Attu iato Kuparampoikomi tabuan balo 
dio tingayomi, naula'i tu tau iato mai dio 
mai kalemi, susitu da'dua datu to Amori: 
tonganna tangiara kandean pa'dangmu 
ba'tu panamu. 

13 Susimoto Kunii umbenkomi misa' 
padang tu tang mikasara'i sia ba'tu 
pira-pira kota tu tang mibangun sia minii 
ma'tondok lan, sia mipeburai tu pa'lak 
anggoro' Sia garanto' saitun, tu tang 
pantanammi. 

14 Tamoto la mikasiri' tu PUANG sia la 
mipenombai situang penaa lantuk sia 
maruru’ ammi boko'i tu mintu’ deata tu 
napenombai nene’ to dolomi sambalinna 

lu Salu sia dio Mesir, ammi pengkaolai 
PUANG. 

15 Apa iake misangai tang melo tu 
umpengkaolai PUANG, melo ke mipilei 
totemo minda tu minii mengkaola: 
lakoraka mintu' deata tu napenombai 
nene” to dolomi sambalinna lu Salu, 
lakoraka deata to Amori tu minii 
ma'tondok. Apa iatu aku sia to lan 
banuangku la mengkaolakanni lako 
PUANG. 

16 Mebalimi tu bangsa iato nakua: La 
toyang ia dio mai kaleki tu la umboko'i 
PUANG sia umpenombai kapenomban 
senga’. 

17 Belanna PUANG iamo Kapenombanta. 
Iamotu ussolangki' sia ussolan nene’ to 
dolota lan mai tondok Mesir, lan mai inan 
tanii dipokaunan, sia iamo umpadenni te 
mintu’ tanda kalle-kallean dio pentirota, 
sia Iamo ungkaduttu'ki' dio lu mintu’ 
lalan taolai sia dio lu mintu’ bangsa tu 
taolai lendu’. 

18 Narambaimo PUANG tu mintu’ bangsa 
iato sia to Amori, iamotu to untorroi te 
tondok iate dio mai tingayota. Ia duka 
tu kaminna la umpengkaolaikan PUANG, 
belanna Iamo Kapenombanta. 

19 Apa ma'kada tu Yosua lako bangsa 
iato nakua: Tang miatta umpengkaolai 
PUANG, belanna Iamo Kapenomban 
sumpu masero. Iamo Kapenomban noka 
ditimba oloNa. Tae’ nala umpagarri'i tu 
kapatodo-tintingammi sia kasalammi. 

20 Take mitampel tu PUANG, ammi 
pengkaolai deatanna to salian bangsa, 
manassa la memboko', Naparampoikomi 
kakadakean sia Nasabu'ikomi, tonNa 
mangkamo umparampoikomi kameloan. 
21 Apa ma'kada tu bangsa iato lako 
Yosua, nakua: Tae, sangadinna PUANG 
ri la tapengkaolai. 

22 Ma'kadami tu Yosua lako bangsa iato, 
nakua: Susitu kamu kalena ussa'bii 
kalemi, kumua PUANGmo tu mipilei la 
mipengkaolai. Mebalimi tu tau iato mai, 
nakua: Kamimo tu ussa'bii. 

23 Totemo boko'imi tu mintu' deatanna 
to salian bangsa tu misisolan, sia 
popa'mirringi tu penaammi lako PUANG, 
Kapenombanna to Israel. 

24 Ma'kadami tu bangsa iato lako 
Yosua, nakua: PUANGri, Kapenombanta, 
la kipengkaolai sia la kiperangii tu 
kadanNa. 

25 Allo iato untananmi basse tu Yosua 
sola bangsa iato napamanassanni tau 
iato mai tu apa dipondok sia atoran, dio 
Sikhem. 

26 Nasura'mi Yosua tu mintu'na kada 
iato lan sura” Sukaran alukNa Puang 
Matua, sia naala tu misa' batu kapua, 
napabendanni inde to dio diong garonto' 
kayu tarpin, dio to” inan maindanNa 
PUANG. 

27 Ma'kadami tu Yosua lako bangsa 
iato, nakua: Manassa batu iate la 
mendadi tanda sa'bi la untiroki', belanna 
narangimo batu tu mintu' kadanNa 
PUANG, tu Napokadamo lako kaleta. 
lamoto la dadimo tanda sa'bi, la 
untirokomi, kumua da mipeonganni tu 
Kapenombammi. 

28 Mangkato nasuami Yosua sule tu mai 
bangsa iato, pantan lu lako to” mana'na. 


Kamateanna Yosua sola Eleazar 


24:29-33 


29 Tatonna mangkamo to mintu'na apa 
iate, matemi tu Yosua, anakna muane 
Nun, taunNa PUANG, tonna saratu' 
sangpulomo taunna. 

30 Nalamunmi tau lan lili'na padang 
mana'na dio Timnat-Serah dao buntu 
Efraim, daanna lu buntu Gaas. 

31 Tatu to Israel umpengkaolai PUANG 
lan mintu' allo katuoanna Yosua sia lan 
mintu' allo katuoanna pekaamberan, 

tu tuopa tonna matemo tu Yosua, tu 
unnissanni tu mintu' penggauran, tu 
Napogau' PUANG lako to Israel. 

32 Sia jatu mai bukunna Yusuf, tu nabaa 
to Israel dio mai Mesir nalamunmo tau 
dio Sikhem dio sangtempe' padang 

tu mangka naalli Yakub saratu' batu 
salaka dio mai bati'na Hemor, ambe'na 
Sikhem. Napotaa mana'mi bati'na Yusuf 
tu padang iato. 

33 Sia ia duka tu Eleazar, anakna muane 
Harun, matemo, nalamunni tau dao 
tanete, tu diben anakna muane Pinehas, 
dao buntunna Efraim. 


TO PARENGNGE' 


Diona to Israel tonna matemo Yosua 


1:1-36 

1 Tatonna matemo tu Yosua, 

mekutanami tu to Israel lako PUANG, 
nakua: Mindarakan tu la male dolo urrarii 
to Kanaan. 
2Ma'kadami PUANG, Nakua: Melo ke 
Yehudamo male dolo: manassa la 
Kusorong te tondok tama limanna. 
3 Ma'kadami Yehuda lako Simeon, 
siulu'na, nakua: Take'de'mo sola lako 
to” lili” mana'ku, anta rarii tu to Kanaan, 
tamane maleo lako to” lili mana'mi. 
Malemi tu Simeon sola. 
4 Ke'de'mi tu Yehuda, Nasorongi PUANG 
tu to Kanaan sia to Feris tama limanna, 
nataloi tu tau sangpulo sa'bu dio 
sikandappi' Bezek. 
> Belanna nalambiran tu Adoni-Bezek 
dio Bezek, anna sirari dio, nataloi tu to 
Kanaan sia to Feris. 


TO PARENGNGE' 1.6-11 2 


6 Apa iatu Adoni-Bezek male mallai, apa 
undi naula’, anna tingkanni, nata'takki 
tu mintu’ indo" taruno limanna sia indo’ 
taruno lentekna. 

7 Ma'kadami Adoni-Bezek, nakua: 
Pitungpulo tu datu tu dita'takki indo’ 
taruno limanna sia indo’ taruno 
lentekna, urruruk kande rondon 

diong sulluk medaku. Umba susitu 
penggaurangku lako kalena, susi 
dukamoto Napapakkanni Puang Matua 
lako kaleku. Nasolammi tau lako 
Yerusalem, namate dio. 

8 Mangkato narariimi to Yehuda tu 
Yerusalem, nataloi sia napatei pa'dang 
tu mintu' tau lan sia naballa tu kota iato. 
9 Namane solo’ tu to Yehuda rokko Ia 
urrarii to Kanaan, tu torro dao padang 
ma'buntunna, dio Padang Lo'na lu, sia 
diong Padang Merrantena. 

10 Malemi tu Yehuda ullaoi to Kanaan, tu 
torro dio Hebron - dolona iatu Hebron 
disanga Kiryat-Arba -, nataloi tu Sesai 
sia Ahiman sia Talmai. 

11 Inde to dio mai nanii ke'de' la ullaoi to 
umpa'tondokki Debir. Iatu Debir dolona 
disanga Kiryat-Sefer. 

12 Attu iato ma'kadami tu Kaleb, nakua: 
Minda-minda untaloi tu Kiryat-Sefer 

sia unnalai, la kupa'bengan tu Akhsa, 
anakku, anna pobainei. 

13 Natalomi Otniel, anakna Kenas, adinna 
Kaleb, tu kota iato, napa'benganmi Kaleb 
tu Akhsa, anakna, anna pobainei. 

14 Tatonna rampomo tu baine lako, 
nanaranni tu muanena la lao umpalaku 
sangtempe' pa'pa'lakan lako ambe'na. 
Anna mengkalao dao mai keledainna. 
Nakutanaimi Kaleb nakua: Apara 
mutungkanan? 

15 Mebalimi nakua: La mitekkennina', 
angki pokasibalianni: mangkamo' miben 
padang rangke, la miben dukapa' ba'tu 
pira-pira kalimbuang. Nabenmi Kaleb tu 
kalimbuang daona lu sia latu kalimbuang 
diongna lu. 

16 Ke'de'mi tu bati' to Keni, matusanna 
Musa, sola mintu' to Yehuda dio mai 
kota Koroma lako padang pangallaran 
Yehuda, tu dio Padang Lo'na lu 
sikandappi' Arad. Anna rampo ma'tondok 
sola pa'tondokan. 

17 Ke'de'mi Yehuda sola Simeon, siulu'na, 
anna taloi tu to Kanaan dio Zefat: 

nasabu'i tu tau iato mai butung pepayu, 
iamoto nasangai tau tu kota iato Horma. 
18 Natalo pole'omi Yehuda tu Gaza sola 
mintu’ lil'na sia Askelon sola mintu’ 
lili'na sia Ekron sola mintu' lili'na. 

19 Narondongmi PUANG tu Yehuda, 
iamoto naala nasangi tu mintu’ tondok 
ma'buntunna, apa tang naatta unnula'i 
tu tau dio padang marante, belanna tau 
iato unnampui kareta bassi parari. 

20 Mangkamo diben Kaleb tu kota 
Hebron, susitu napasan Musa lako tau 
iato mai, sia mangkamo naula'i inde to 
dio mai tu anakna Enak sola tallui. 

21 Apa iatu to Benyamin tae’ naula'i tu 
to Yebus, tu umpa'tondokki Yerusalem, 
iamoto iatu to Yebus torro ma'tondok dio 
Yerusalem, sikandappi' to Benyamin sae 
lako allo iate. 

22 Ta duka tu bati'na Yusuf ke'de' male 
ullaoi Betel, anNa rondongi PUANG tu 
tau iato. 

23 Tatu bati'na Yusuf mesua usserre'i 
Betel: iatu kota iato dolona disanga Lus. 
24 Natiromi to masserre'i tu misa' muane 
tassu' lan mai kota, nakuami ungkuanni: 
Patiroangkanni tu lalan ma'din naola tau 
tama kota iato, angki karampa'iko. 

25 Napatiroammi tau iato tu lalan ma'din 
naolai tau tama kota, anna patei 
pa'dang tu mintu' to lan kota iato, apa 
iatu tau mangka umpatiroanni lalan, 
nasua marampa'mo male sola mintu' 
sangdadianna. 

26 Malemi lako tondokna to Het, anna 
bangun misa" kota, tu nasangai Lus, 
iamo naposanga to sae lako allo iate. 
2/Tatu Manasye tae” naula'i tu to 
Bet-Sean sola to lan lili'na sia to Taanakh 
sola to lan lili'na sia to umpa'tondokki 
Dor sola lili'na sia to umpa'tondokki 
Yibleam sola lili'na sia to umpa'tondokki 
Megido sola lili' na, naurungan iatu to 
Kanaan ma'dinpa torro ma'tondok dio 
tondok iato. 

28 Tatonna matoto'mo tu to Israel, 
napopa'diama lompomi tu to Kanaan, 
apa tae" naula'i. 

29 Susi dukato tu to Efraim, tae” naula'i tu 
to Kanaan torro dio Gezer, naurunganni 
tu to Kanaan torro dio lu to Efraim dio 
Gezer. 

30 Tatu to umpa'tondokki Kitron sia 
Nahalol tae" naula'i Zebulon, naurungan 
torro dio lu tu to Kanaan, moi anna 
popa'diama lompoi. 

31 Tae’ naula'i Asyer tu to umpa'tondokki 
Ako sia Sidon sia Ahlab sia Akhzib sia 
Helba sia Afek sia Rehob. 

32 Tamoto natorro tu to Asyer dio lu 

to Kanaan, tu to inang umpa'tondokki 
tu tondok iato, belanna tae' naulai'i to 
Asyer. 

33 Tae' naula'i Naftali tu to umpa'tondokki 
Bet-Semes sia Bet-Anat: iamoto 
natorro dio lu to Kanaan, tu to inang 
umpa'tondokki tu tondok iato; apa 

iatu to umpa'tondokki Bet-Semes sia 
Bet-Anat napopa'diama lompo. 

34 Narussun to Amori tu to Dan langngan 
buntu, belanna tae' naeloranni tu tau 
iato mai male rokko padang marante. 

35 Sia ma'dinpa tu to Amori torro 
ma'tondok dio Har-Heres, dio Ayalon 
sia Saalbim, apa iatu bati'na Yusuf 
samawatang-watangna ungkuasai, 
naurunganni umpopa'diama lompoi tu 
tau iato mai. 

36 Tatu angge lili'na to Amori randuk dio 
mai lombokna dao tanete, tu umposanga 
Tetek Buku, dio mai Sela, sia iatu lu 
langnganna. 

Kadanna Malaeka'Na 
PUANG dio Bokhim 


2:1-5 

2 1 Pakalan ke'de'mi tu malaeka'Na 

PUANG dio mai Gilgal lako Bokhim, 
anna ma'kada, Nakua: Mangkamokomi 
Kusolan sun lan mai tondok Mesir, angKu 
solangkomi tama tondok, tu Kupalaoan 
sumpa unnallu'i la umbenni nene" to 
dolomi, sia ma'kadaNa', Kukua: Tae’ kula 
umpokai tu basse tatanan sae lakona. 
2 Apa da misibasse tu to umpa'tondokki 
tondok iate, sangadinna la mirondon tu 
inan pemalaranna. Apa tae' miperangii tu 
kadangKu. Apara tu mangka mipogau'? 
3 Sia mangka dukamo Kupokada, 
kumua: Tae' Kula unnula'i dio tingayomi, 
sangadinna tau iato mai la unnea 
tongankomi na iatu deatanna misa' 
pepoya lako kalemi. 
4Tatonna mangkamo tu Malaeka'Na 
PUANG ma'kada susito lako mintu' 
to Israel, randukmi tu bangsa iato 
unnurruk-urruk tumangi" 

> ]amoto nasangai tau tu inan iato 
Bokhim. Memala'mi tu tau iato mai inde 
to dio lako PUANG. 


Randukmo tu to Israel 
umpenombai deata. PUANG 
umpadenanni to parengnge' 


2:6-3:4 
6 Jatonna suami Yosua sule tu bangsa 
iato, pantan malemi tu to Israel lako to’ 
taa mana'na, la unnalai tu padang iato la 
napomana'. 
7 Tatu bangsa iato umpengkaolai PUANG 
lan mintu' allo katuoanna Yosua sia 
pekaamberan, tu tuopa tonna matemo 
tu Yosua, sia iatu untironapi tu mintu' 
penggauran kalle-kallean, tu Napogau' 
PUANG lako to Israel. 
8 Matemi tu Yosua, anakna muane 
Nun, taunNa PUANG, tonna saratu' 
sangpulomo taunna. 
?Nalamunni tau lan lili'na padang 
mana'na dio Timnat-Heres, dao 
buntunna Efraim, daanna lu buntu Gaas. 
10 Tatonna tama nasangmo batu dilobang 
sola nene' to dolona tu to sangosso' 
iato, ombo'mi tu to sangosso' senga’, tu 

tang untandai PUANG sia tang untandai 
penggauran, tu mangka Napogauran to 
Israel. 

11 Napogau'mi to Israel tu apa kadake dio 
pentiroNa PUANG sia umpengkaolaimo 
mintu' Baal. 

12 Naboko'imo tu PUANG, Kapenombanna 
nene" to dolona, tu ussolanni tassu’ lan 
mai tondok Mesir anna mengkaola lako 
kapenomban senga', ba'tu pira-pirai tu 
kapenombanna tu mintu' bangsa tiku 
lao, sia tukku umpenombai sia umpa'di'i 
penaanNa PUANG. 

13]ake naboko'imi tu PUANG sia 
umpengkaolaimo Baal sola mintu' 
Astoret, 

14 attu iato ma'lulu-lulumi tu 
kasengkeanNa PUANG lako to Israel: 
Nasorongi tama limanna pangrampa 

tu tau iato mai tu umpangrampai, sia 
Nasorong tama kuasanna ualinna tiku 
lao, naurunganni tang naattamo mangea 
lako ualinna. 

15 Ymba-umba nanii tu tau iato male 
parari, inde dukato tu limanNa PUANG 
unneai naposanggangi, susitu mangka 
Napokadanni PUANG Napalaoi sumpa, 

naurunganni kapussakan tongan tu tau 
iato. 

16 Anna pake'de'i PUANG tu ba'tu 
pira-pira to parengnge' tu ullendokan tau 
iato mai dio mai limanna to mangrampa. 
17 Apa tae” duka naperangii tu to 
parengnge'na, sangadinna maleora 
umpengkaolai kapenomban senga’, sia 
tukku umpenombai, susito ma'gau' sala. 
Madomi' bang tu tau iato sepang dio 
mai lalanna tu napolalan nene' to dolona 
tu umperangii pepasanNa PUANG. Tae' 
nasipatu tu lalan penggauranna. 

18 Take Napake'deranoi PUANG misa” to 
parengnge', Narondong PUANG tu to 
parengnge' iato, anNa lendokanni tu tau 
iato dio mai kuasanna ualinna, tempon 
tuona tu to parengnge” belanna maturu- 
turu tu PUANG umperangii sarrona tau 
iato mai tu diona to umpakario-rioi sia 
umpapussakki. 

19 Take matemi tu to parengnge' 
naparandukomi umpakadakei tu 

gau'na losong na iatu nene’ to dolona, 
belanna unturu'mo kapenomban senga' 
sia napengkaolaimo sia tukkumo 
umpenombai: moi misa" tae’ naboko'i tu 
mintu' penggauran sia kedo makarra'na. 

20 Take ma'lulu-lulumi tu kasengkeanNa 
PUANG lako to Israel, ma'kadaomi, 
Nakua: Belanna nalendai te bangsa iate 
tu basse Kualluran nene' to dolona sia 
tae” naperangii tu kadangku, 
21 jamoto tae'mo Kula unnula'i dio mai 
tingayona moi misa' dukai tu mintu' 
bangsa, tu napatorropa Yosua, tonna 
matemo. 
22 La Kupolalan tu bangsa iato untobai 
tu to Israel, ba'tu la napalan penaai tu 
lalanNa PUANG anna turu'i, susitu nene' 
to dolona, ba'tu tae'i. 
23 Belanna inang Napatorromo PUANG tu 
bangsa iato, sia tae' Natarru' unnula'i, 
sia tae' Nasorongi tama limanna Yosua. 
lInde sia tu mintu' bangsa, tu 
Napatorropa PUANG, kumua 
Napolalanni untobai tu to Israel, iamotu 
to Israel tang untandaipa kapararian la 
unnala Kanaan. 
2Ta manna napobannang to, kumua iatu 
ossoranna to Israel la melada' parari, 
belanna Napopa'biasa Puang, tu mintu' 
to tang manakkapa parari pirambongi'. 
3Torropa tu lima arungna kota to Filistin 
na mintu' to Kanaan sia to Sidon sia to 
Hewi, tu untorroi buntu Libanon, randuk 

dio mai buntu Baal-Hermon sae lako 
batatta ma'palulako Hamat. 

“Tatu bangsa iato mai Napamanassa 
Puang Nanii untobai tu to Israel kumua 
anNa issanni, ba'tu naturu' siai tu 
pepasan Napasan PUANG lako nene' to 
dolona nalopian Musa. 


Diona to parengnge' Otniel 


3:5-11 
> Ma'tondokmi tu to Israel dio lu to 
Kanaan, to Het, to Amori, to Feris, to 
Hewi na to Yebus: 
6 hapobainemi to Israel tu anakna tau 
iato mai sia napakemuane tu mai anakna 
lako anakna tau iato sia napengkaolai tu 
deatanna. 
7 Napogau'mi to Israel tu apa kadake 
dio pentiroNa PUANG, tang nakilalaimo 
tu PUANG, Kapenombanna, sia 
umpengkaolaimo mintu' Baal sia Asyera. 
8 Ma'lulu-lulu tonganmi tu kasengkeanNa 
PUANG lako to Israel, anNa sorongi 
tama kuasanna Kusyan-Risyataim, 
datu Aram lan lili'na Mesopotamia, 
anna mengkanorong tu to Israel lako 
Kusyan-Risyataim karua taunna. 

9 Attu iato meongli'mi tu to Israel lako 
PUANG, Napatulangdananni PUANG tu 
to Israel misa' to mangrampanan, la 
urrampananni, iamotu Otniel, anakna 
Kenas, adinna Kaleb. 

10 Narampoimi PenaanNa PUANG tu 
Otniel, iamoto narengnge'i tu to Israel, 
anna tassu' parari. Nasorongmi PUANG 
tu Kusyan-Risyataim, datu Aram, 
tama limanna, naurungan ussau'i tu 
Kusyan-Risyataim. 

11 Marampa'mi tu tondok iato lan 
patangpulo taunna. Na iatu Otniel, 
anakna muane Kenas, matemo. 


Diona to parengnge' Ehud 


3:12-30 
12 Apa napogau' pole'omi to Israel tu apa 
kadake dio pentiroNa PUANG, iamoto 
Napamawatangmi PUANG tu Eglon, datu 
Moab, ussau' to Israel, belanna napogau' 
tu apa kadake dio pentiroNa PUANG. 
13 Sipakulu-kulumi Eglon tu to Amon sia 
to Amalek, anna male parari: natalomi 
tu to Israel, naalai tu kota Koroma 
napa tondokki. 

14. Lumbang baka direngnge'mi tu to 
Israel lako Eglon, datu Moab, sangpulo 
karua taunna. 

15Meongli'mi tu to Israel langngan 
PUANG, Napatulangdananni PUANG 
misa' tu to mangrampanan, iamotu 
Ehud, bati'na Gera, suku to Benyamin, 
misa' to kairi. Biasa nasua to Israel lao 
umbaa pa'kasian lako Eglon, datu Moab. 
16 Nagaragammi Ehud kalena tu misa' 
pa'dang mataran patomali, agi sangsiku 
landona, natakinni lanna lu pakeanna 
dio pupu kananna. 

17 Nabaami tu pa'kasian lako Eglon, datu 
Moab. Iatu Eglon to maloppok. 

18 Tatonna mangkamo Ehud 
umpennoloanni tu pa'kasian iato, 
nasolammi tassu' tu to mamulle 
pa'kasian. 

19 Sulemi misa-misai dio mai to' inan 
batu dipa' dio Gilgal, anna ma'kada 
nakua: Den sangbuku kada la kupokada 
buni lako olomi, o puangku. Nakuami 
tu datu: Kappako. Iatu mintu' to 
umpennoloi, tassu' lako salian. 
20Tamami tu Ehud mennolo lako 

datu, tonna unnisung tu datu lan 

inan mengkadaoan iamotu inan 

pentuanginan, tu nanii misa-misa. 
Ma'kadami Ehud nakua: Den kadanNa 
Puang Matua la kuparampo lako 
puangku. Ke'de'mi tu datu dao mai 
isunganna. 

21 Naangka'mi Ehud tu lima kairinna, 
nanonokki tu pa'dang dio pupu kananna, 
natobokki tu tambukna datu, 

22 naurungan iatu mata pa'dang lambun 
nasang tama sola ulunna, napatibangkoi 
lompo tambukna tu mata pa'dang, 
belanna tae'mo nadu'dukki lan mai 
tambukna. Namane tassu' unnola ba'ba 
dio boko’. 

23 Tamami tu Ehud dio tangdo', tonna 
mangkamo untutu'i dolo tu ba'ba bilik 
mengkadaoan sia nagonting. 

24 Mane ra'pa' tassu' to saemi tu mai 

to mase'ponna natiroi iatu ba'ba bilik 
mengkadaoan tigontingmo: ma'kadami 
nakua: Manassa ma'to'kayupa tu datu 
lan inan pentuanginan. 

25 Masaimo tu tau iato mai ma'kampa sae 
lako kasirisan, apa tae” duka nabungka'i 
datu tu ba'ba bilik mengkadaoan, 
pakalan naalami tu gonting nabungka'i 
tu ba'ba, mangngami, iatu puangna 
sumpandanmo mate. 

26 Tgtonna marassan ma'peagi-agi tu tau 
iato mai, lussu'mi tu Ehud; nalendu'i tu 
inan batu dipa', anna rampo mana'pa 
lako Seira. 

27 Tatonna rampomo lako, napannonimi 
tu napiri tanduk pua dao buntu Efraim, 
anna solo' tu mintu' to Israel dao mai 
nasolan, anna ia undoloanni. 

28 Ma'kadami lako nakua: Undikomi 
urrundu'na', belanna Nasorongmo 
PUANG tu ualimmi, to Moab, tama 
limammi. Solo'mi tu tau iato mai, undi 
urrundu'i, naalami tu kalambananna 
Yordan tu ma'palulako Moab na moi 
misa” tau tae' naeloranni lamban lian. 

29 Attu iato napateimi tu to Moab agi-agi 
sangpulo sabu to malapu' nasang sia to 
mawatang, moi misa" tae" lussu’. 

30 Sysimoto tu Moab nalese lu rokko 

to Israel attu iato, anna marampa' 
karuapulona taunna tu tondok Israel. 


Diona to parengnge' Samgar 


3:31 
31 Undinnato den pole'omi bu'tu tu 


Samgar, anakna muane Anat: napateimi 
pebamba sapi ma'duri bassi tu to 

Filistin annan ratu': susi dukamoto nanii 
urrampanan to Israel. 


Diona Debora sola Barak 


4:1-24 

4 1 Tatonna matemo tu Ehud, napogau' 

pole'omi to Israel tu apa kadake dio 
pentiroNa PUANG. 
2 Tamoto Nasorongi PUANG tu tau iato 
mai tama kuasanna Yabin, datu to 
Kanaan, tu ma'parenta dio Hazor: na 
iatu kamandang lompona disanga Sisera, 
torro dio Haroset-Hagoyim. 
3Meongli'mi tu to Israel lako PUANG, 
belanna iatu Sisera iato unnampui 
kasera ratu'na kareta parari bassi sia 
napakario-rio tongan tu to Israel situang 
kamasa'garanna lan duangpulo taunna. 
4 Attu iato iatu Debora, nabi baine, 
bainena Lapidot, urrengnge' to Israel. 
> Biasamo unno'ko' diong to” koroma 
Debora dio kasiallaranna Rama na Betel 
dao buntu Efraim; rampomi tu mintu' 
to Israel lako kalena la dipaolai salu tu 
kara-karana. 
6 Mesuami untambai Barak, anakna 
muane Abinoam dio mai Kedesh lan 

lili'na Naftali, anna ma'kada lako, 
nakua: Tae'raka Napasan PUANG, 
Kapenombanna to Israel, kumua: 
maleko langngan buntu Tabor, musolanni 
tu sangpulo sa'bunna to Naftali sia to 
Zebulon. 

7 Na dio biring salu'-salu' Kison Ia Kunii 
umpasaeangko tu Sisera, kamandang 
lompona Yabin sola mintu' kareta 
pararinna sia surodadunna, sia la 
Kusorong tama limammu. 

8 Ma'kadami Barak lako nakua: Ianta la 
male sia sola, la male siana’, apa iake 
tae'i mimale, tae’ duka kula male. 

9 Ma'kadami tu Debora nakua: Melo 
duka, ke maleki' sola, apa iate lalan la 
muolai tae” mupomala'bi'i, belanna tama 
kuasanna misa’ baine la Nanii PUANG 
ussorongi tu Sisera. Ta'kala ke'de'mi 

tu Debora, anna male sola Barak lako 
Kedesh. 

10 Natambaimi Barak tu mintu' to 
Zebulon sia Naftali sirampun dio Kedesh, 
anna ke'de' sangsiturusan sola tu to 
sangpulo sa'bu, ia duka tu Debora male 
nasisolan. 

11 Tatu Heber, to Keni, ussarakki kalena 
dio mai to Keni senga’, tu bati'na Hobab, 

iamotu ipa'na Musa, anna pabendanni 
tu tendana sae lako garonto' tarpin dio 
Zaanaim, sikandappi' Kedesh. 

12 Napokadami tau lako Sisera, kumua 
iatu Barak, anakna Abinoam, malemo 
langngan buntu Tabor. 

13 Tamoto narampunni Sisera tu mintu’ 
karetana, kasera ratu'na kareta parari 
bassi sia iatu mintu' tau nasolan dio mai 
Haroset-Hagoyim sae lako salu'-salu' 
Kison. 

14 Ma'kadami tu Debora lako Barak 
nakua: Ke'de'moko, belanna allo iate 
Nasorongi PUANG tu Sisera tama 
limammu; tang PUANG raka male 
undoloangko? Solo'mi tu Barak dao mai 
buntu Tabor sisola tu to sangpulo sa'bu 
undi urrundu'i. 

15 Napapussakmi PUANG tu Sisera 
sola tu mintu' karetana sia mintu' 
surodadu diona kanatiroanna tu 
pa'dang tinonok dio tingayona Barak, 
iamoto namengkalao tu Sisera dao mai 
karetana, anna mallai ma'lalan bang. 
16 Naula'mi Barak tu mintu' kareta sia 
surodadu sae lako Haroset-Hagoyim, 
na mintu' surodadunna Sisera pura 

mate nakande pa'dang, moi misa" tae' 
napatorro. 

17 Mallaimi tu Sisera ma'lalan lako 
tendana Yael, bainena Heber, to Keni, 
belanna sikaelo ia Yabin datu Hazor tu to 
lan banuanna Heber, to Keni. 

18 Tassu'mi Yael untammui tu Sisera, 
nama'kada nakua: Lendu'komi mai, 
puangku, lendu'komi mai, da mimataku" 
Malemi tama tendana nasamboi Yael 
sambu’ parramba'. 

19 Mangkato ma'kadami Sisera lako 
nakua: Benna’ uai sidi” kuiru'i: belanna 
ma'rangna'. Nabungka'mi tu kiriba’ 
nanii pangandu' lan, napairu', namane 
ussamboi sule. 

20 Ma'kadami Sisera lako, nakua: 
Bendanko dio ba'ba tenda na iake den 
tau sae ungkutanaiko kumua: Denraka 
tau inde, la mukua mebali: Tae' tau inde. 
21 Apa naala Yael, bainena Heber, tu 
misa' petana' tenda sia untoe pepa'tong, 
napela'i male lako Sisera, anna tana'i 
tu petana' iato tama pili'na, natarru' 
rokko padang anna mate, belanna tarru' 
leppeng napobua' kabo'yokanna. 

22 Saemi tu Barak unnula' Sisera, 

anna tassu' tu Yael ussitammuanni, 

anna ma'kada lako nakua: Maikomi, 
kupatiroangkomi tu to midaka'. Malemi 
tama tendana, natiroi tu Sisera matemo 
sumpandan dio na iatu petana' lan 
bangsia pili'na. 

23 Susimoto Nanii Puang Matua 
umpatundukki tu Yabin, datu Kanaan, 
dio tingayona mintu' to Israel. 

24 Samasai-sainna sanati'tin-ti'tinna to 
Israel tu Yabin, datu Kanaan, sae lako 
nasabu'i tu Yabin, datu Kanaan. 


Nanian pa'parundena Debora 


5:1-31 
1 Allo iato menanimi tu Debora sola 
Barak, anakna muane Abinoam, 
nakua: 

2 Belanna umpakalando beluakna tu 
tau lan Israel, 
belanna ussorong kalena tu to buda, 
ijamoto pudimi tu PUANG! 
3 Perangiimi, e mintu' datu! 
Tanannimi talinga, e mintu' to paa! 
La moraina', la morai tonganna' 
umpenanian PUANG, 
umpenanianna' pa'pudian PUANG, 
Kapenombanna to Israel. 

40 PUANG, iatomMi tassu' lan mai 
Seir, 

tomMi mentengka tarru' dio mai 
padangna Edom, lino'mi te lino sia 
rutu'mi tu langi’, 

sia iatu gaun umpato'do uai. 

> Tiseno-senomi tu mintu’ buntu dio 
oloNa PUANG, 

moi na iatu Sinai tiseno-seno duka 
dio oloNa PUANG, Kapenombanna 
to Israel. 

6 Jatu linona Samgar, anakna muane 
Anat, 

jatonna linona Yael, iatu mintu’ 
batatta makarorrong, na minda- 
minda tu parallu tongan umpolalan 
batatta, unnolamo lalan sumepang. 
7 Tae’ tu panglalan dio Israel, 
tonganna tae' tu panglalan, 

sae lako bendankomi, Debora, 
bendan butung to misa' indo' lan 
Israel. 

8 Take napilei tau iato mai tu 
kapenomban ba'ru, 

dio bangmo babangan tu tananan 
ra”. 

Denraka ombo” misa" balulang ba'tu 
doke, 

dio lu patangpulo sa'bu to Israel? 
9 Naala penaangku tu mintu' pangulu 
rarinna to Israel, 

iamotu mai to ma'lalan penaanna 
ussorong kalena, 

dio lu bangsa, pudimi tu PUANG! 
10E kamu sola nasang, to ussakei 
keledai busa”, 

e kamu to unnisungi permadani, 
sia kamu mintu' to lumingka, 
pokadami tu iannato. 

11 Umpeolai gamara pangala nanian 
dio to” mata uai, 

melo ke iatu to buda umpenanian 
penggauran malambu'Na PUANG, 
penggauran lambu'na pangulunna 
dio lu to Israel. 

Attu iato solo'mi tu mintu' taunNa 
PUANG lako to' babangan. 

12 Mainga'ko, mainga'ko, e Debora! 
mainga'ko, mainga'ko, popenaniko 
misa' sengo! 

Bendanmoko, e Barak! solanni 

tu to murampa, e anakna muane 
Abinoam! 

13 Attu iato iatu mintu' to lussu' 
Napadadimo Puang umparenta to 
la'bi', 

Napadadimo PUANG tu taunNa 
ma'parenta butung to lalong, 
untunduina'. 

14 Dio mai Efraim nanii sae tu mintu' 
tau tu torro dao buntu Amalek undi 
unturu'ko, e Benyamin, sola mintu' 
kaponanmu: 

dao mai Makhir nanii solo' tu mintu' 
pangulu, 

sia dio mai Zebulon nanii sae tu tau 
untangke tekken pangarak: 

15 ja duka tu arungna Isakhar sola 
Debora. 

Sia susi Isakhar solo' rokko, susi 
dukato tu Barak! 

Undimi sipa'dondo-dondoan tu tau 
rokko lombok. 

Dio lu golonganna Ruben budapa tu 
pa'tangngaranna. 

16 Ma'apari mutorro bangra unno'ko 
dio lu to" barung tedong, 

sia marassan umperangii passuling 
dio to” patuoan ma'baanan? 

Dio lu golonganna Ruben budapa tu 
pa'tangngaranna. 

17 Tatu Gilead torro bang kappa 
sambalinna lu Yordan, 

ma'apai tu Dan natorro bang dio to' 
kappala'? 

latu Asyer torro bang dio lu biring 
tasik kalua’, 

sia torro bang ma'pakappa dio lu to 
tasik mengkokona. 

18 Apa iatu Zebulon misa' bangsa 
tang umpa'tinakkai katuoanna, 
susi dukato tu Naftali dio padang 
madao. 

19 Saemi tu mintu' datu anna parari, 
attu iato pararimi tu mintu' datu 
Kanaan, dio Taanakh, dio biring salu 
Megido; 

moi sangti'pek salaka tae' duka 
narampa. 

20 Dao duka mai langi' parari tu 
bintoen, 

tassu' lan mai lalanna ullaoi Sisera. 
21 Tatu salu'-salu' Kison untallananni 
tu tau iato mai, tu salu'-salu' inang 
den dolo-dolonapa tu salu'-salu' 
Kison- 

tarru' liumoko e sumanga'ku situang 
kamatotoran!- 

22 Sigalunturan tu mai kalungkung 
darangna, 

belanna napatinno' to lalong. 

23 Tampakki ropu to Meros, kadanna 
Malaeka'Na PUANG, 

tampakki ropu, tampakki ropu tu 
pa'tondokanna, 

belanna tae' nasae umpennoloan 
pa'tunduan lako PUANG, 
umpennoloan pa'tunduan lako 
PUANG susito lalong. 

24 Losong upa'na tu Yael na mintu’ 
baine, 

iamotu bainena Heber, to Keni, 
losong ia upa'na na iatu mintu' 
baine torro lan lu tenda. 

25 Uai napalaku Sisera, apa 
pangandu' nabenni Yael; 

natadoan bumbungan makko lan 
misa” irusan mellong. 

26 Kumorongmi unnala petana’, 
unnulumi lima kananna unnala 
pepa'tong to pande, napa'tongi tu 
Sisera, natarru'i tu ulunna, 

nalo 'po'mi natarru' tu pili'na. 

27 Menggerok-gerok lan to” lentekna 
Yael, anna songka sumpandan dio, 
menggerok-gerok lan to' lentekna 
anna songka, dio tu inan nanii 
menggerok-gerok, 

inde dukato nanii songka, tang 
nasau'mo. 

28 Dao mai to” pentiroan mentiromi 
tu indo na Sisera, 

sia metamba dao mai to' tarali, 
nakua: 

Ma'apai' anna marempara sae tu 
karetana? 

Ma'apai anna tang dirangipa tu 
gumalugunna karetana? 

29 Tatu mai baine mase'ponna tu liu 
matarru' umpebalii, 

ia kalena dukamo umpebalii tu 
kadanna, nakua: 

30 Ma'apai nala tang unnappa' 
pangrampa, nataa-taai, 

ke simisa'o muane misa' ba'tu 
da'dua baine napotaa, iatu sampin 
sanda rupanna napopangrampa 
Sisera, 

pangrampa iato sampin sanda 
rupanna, sia passulan ma'ba'na 
sura'na, 

pangrampa iato passulan ma'ba'na 
sura'na, 

sangpasang disamboan barokoku? 
31 Susimoto la sanggang tu mintu' 
ualimMi, o PUANG! 

Apa iatu mintu' to ungkamali' Puang 
la susito allo dellek mapannang. 
Mangkato marampa'mi tu tondok 
patangpulo taunna. 


Kaditambaianna Gideon 
dadi to parengnge' 


6:1-40 

1 Apa napogau'mo to Israel tu apa 

kadake dio pentiroNa PUANG: iamoto 
Nasorongi PUANG tama limanna to 
Midian pitung taun. 
2 Napandasa tongan to Midian tu to 
Israel. Belanna mataku' lako to Midian, 
iamoto nagaragai tu pembunian dao lu 
buntu, lan lo'ko' sia lan tambakuku. 
3 Take mangambo'oi tu to Israel, saeomi 
tu to Midian sia to Amalek sia iatu mai 
suku dio mai rampe matallo ullaoi. 
4Napabendanmi tu tendana lan lili'na 
tau iato mai, anna sanggangi tu bura 
padangna sae lako tu naninna tau rampo 
lako Gaza, tae' natampeanni to Israel, tu 
la nakandena, tae' duka domba, sapi sia 
keledai. 
> Ke'de'mi tu tau iato mai umbaa 
patuoanna Sia tendana, saemo susi 

batik budanna: tang dikemba' dibilang 
la taunna la untana, sae ussanggangi 
padang, 

6 haurungan makario-rio tongan tu to 
Israel napobua' to Midian. Attu iato 
metambami tu to Israel langngan 
PUANG. 

7 Tatonna metamba tu to Israel langngan 
PUANG belanna napakario-rio to Midian, 
8 Nasuami PUANG tu misa' nabi male 
lako to Israel umpokadai, kumua: Inde 
sia tu kadanNa PUANG, Kapenombanna 
to Israel, nakua: Kusolammokomi lan 
mai Mesir sia Kutassu'imokomi lan mai 
inan minii dipokaunan. 

9 Sia Kurampanammokomi lan mai 
kuasanna to Mesir sia lan mai kuasanna 
to umpakario-riokomi, ondongpi 
Kurambaimo tu tau iato mai dio 

mai tingayomi sia iatu padangna 
Kupa'kamaseammo lako kalemi. 

10 Sia ma'kadaMo' lako kalemi, Kukua: 
Akumo tu PUANG, Kapenombammi: 

da mipenombai deatanna to Amori, tu 
minii ma'tondok. Apa tang miperangii tu 
kadangKu. 

11 Undinnato saemi Malaeka'Na PUANG, 
anna unno'ko' diong garonto' tarpin 

dio Ofra, apanna Yoas, to Abiezer: na 
iatu Gideon, anakna muane, marassan 
ussambak-sambakki gandung lan to' 
pa'parran anggoro, la umpembunian to 
Midian. 

12 Attu iato ombo'mi tu Malaeka'Na 
PUANG anna ma'kada lako, nakua: 
Narondongmoko PUANG, e pa'barani 
lalong. 

13 Apa ma'kada tu Gideon lako nakua: 
O puangku, iake Narondongkan PUANG, 
ma'apai anna rampoimokan te mintu'na 
te? Umbamira tu tanda mangnga tu 
nauleleangkan nene' to doloki, tu nakua: 
Tang PUANG raka ussolangkan lan 

mai Mesir? Apa totemo Nasualemokan 
PUANG sia Nasorongmokan tama 
limanna to Midian. 

14 Attu iato messailemi tu PUANG 
Nama'kada lako, Nakua: Ke'de'moko 
situang te kamatotorammu, ammu 
rampananni tu to Israel lan mai limanna 
to Midian. Tangiaraka Aku te ussuako? 
15Ma'kadami tu Gideon lako, nakua: O 
Puang, apara la kupake la urrampananni 
tu to Israel? Manassa iatu pa'rapuangku 
iamo bitti'na lan suku Manasye na iatu 
aku te anak tampak dio to padadiangku. 

16 Ma'kadami PUANG lako Nakua: 
Manassa Aku urrondongko, iamoto la 
mutalo tu mintu’ to Midian susito misa'ri. 
17 Ma'kadami lako, nakua: Iake 

naala siana' penaamMi, patiroammo' 
misa' tanda, kumua Puangmo tu 
ussipa'kadanna'. 

18 Dapa Mimale indete, ke tae'pi kusule 
unnalai tu apa la kupennoloan lako 
Kalemi. Ma'kadami Puang, Nakua: La 
torro siaNa' sae lako sulemu. 

19 Malemi tama tu Gideon, napasakka'i 
tu misa' anak bembe' laki sia roti tang 
diragii sangepa ta'pung: napatamai 
misa' bakku' tu duku' anna iatu uainna 
naparokko loyang, nabaanni lako diong 
to' garonto' tarpin, napalennaranni dio. 
20 Ma'kadami tu Malaeka'Na Puang 
Matua lako, nakua: Alai te duku' sia iate 
roti tang diragii, ammu padaoi te buntu 
batu iate sia bolloanni tu uainna lako. 
Napogau'mi susito. 

21 Attu iato Naangka'mi Malaeka'Na 
PUANG tu tekken, narumbumi tampak 
tekken tu duku' sia roti tang diragii: 
natassu' tu api lan mai buntu batu, 
napura ungkandei tu duku” sola roti tang 

diragii. Mangkato ta'demi tu Malaeka'Na 
PUANG natiro. 

22 Attu iato nakanassaimo Gideon, 
kumua iamo Malaeka'Na PUANG, 
ma'kadami nakua: Upu' alloku, o 
Puangku PUANG! belanna mangkamo' 
sitiro lindo Malaeka'Na PUANG. 

23 Apa ma'kada tu PUANG lako, Nakua: 
Makarimmanko, da mumataku' tae' mula 
mate. 

24Inde to dio nanii Gideon 
umpabendananni PUANG tu misa' 

inan pemalaran, anna sangai: PUANGmo 
tu oto'na kasalamaran. 

Bendanpa tu inan pemalaran iato sae 
lako allo iate dio Ofra, tondokna to 
Abiezer. 

25 Bongi iato ma'kadami tu PUANG lako, 
Nakua: Alako misa" sapi laki dio mai 
sapinna ambe' mu, iamotu sapi laki 
ma'penduanna, tu pitung taunnamo, 
ammu rondonni tu inan pemalaran Baal, 
tu naampui ambe'mu sia lellengi tu 
lentong kayu dipodeata, tu bendan dio 
lu. 

26 Mangkato pabendanko misa' 

inan pemalaran lako PUANG, 
Kapenombammu, dao buntu 

ditambakuku iate: pasilolonganni 

tu inan iato, sia alai tu sapi laki 
ma'penduanna, ammu pemalaranni 
dadi pemala' ditunu pu'pu' umpokayu 
tutungan lentong dipodeatanna, tu la 
mulelleng. 

27 Pakalan natambaimi Gideon tu solana 
sangpulo, anna pogau'i susitu kadanNa 
PUANG lako kalena; apa belanna mataku’ 
lako sangdadianna sia lako pa'tondokan 
iato la umpogau' alloi, iamoto napogau' 
bongii. 

28 latonna tibangka' masiang, millikmi 
tu mintu' pa'tondokan, natiroi tu inan 
pemalaranna Baal mangkamo dirondon, 
sia iatu lentong dipodeatanna, tu bendan 
dio lu, mangkamo dilelleng sia iatu sapi 
laki ma'penduan mangkamo dipemalaran 
dao inan pemalaran, tu mane mangka 
dibangun. 

29 Sipa'kada-kadami tu tau iato mai, 
nakua: Mindara mangka umpogau'i te? 
Iatonna paressami sia napekutanan, 
nakuami tau: latu umpogau'i te, iamotu 
Gideon, anakna muane Yoas. 

30 Ma'kadami tu pa'tondokan lako Yoas, 
nakua: Solanni lako salian tu anakmu 
muane, manassa la dipatei, belanna 

mangkamo urrondon inan pemalaranna 
Baal sia ullelleng lentong dipodeatanna, 
tu bendan dio. 

31 Apa nakua tu Yoas lako tu mintu' to 
bendan sikandappi' dio: La misanda 
tonganniraka tu Baal? Ba'tu la 
mitunduiraka? Minda-minda ussanda 
tonganni, la dipatei te melambi' iate. 
lake tongannai ia misa' deata, da'ito 
natonganan kalenai tu kalena, belanna 
narondonnimo tau tu inan pemalaranna. 
32 Allo iato iatu Gideon nasangaimi 

tau Yerubaal, belanna ma'kada tu tau 
nakua: Da'ito na Baalmora nasikara- 
karan, belanna narondonnimo tu inan 
pemalaranna. 

33 Tatu mintu' to Midian sia to Amalek 
sia suku dio mai rampe matallo saemo 
sirampun, anna ullamban salu lian sia 
ma tenda diong padang marantena 
Yizreel. 

34 Attu iato Naponnoimi PenaanNa 
PUANG tu Gideon: anna pannonii tu 
napiri tanduk sia natambai tu to Abiezer 
undi urrundu'i. 

35 Sia nasua duka tu to disua lako mintu 
to Manasye, naditambai duka undi 
urrundu'i. Sia nasua duka tu to disua 

lako lili' na Asyer, Zebulon sia Naftali, 
hnake'de' nasang tu tau iato mai sae 
umpessitammui. 

36 Ma'kadami Gideon lako Puang Matua 
nakua: lake la Mirampananni tu to 
Israel tete dio limangku, susitu mangka 
Mipokada -, 

37 manassa la kuballa' tu misa” balulang 
domba dio to” panglulluran gandung. 
lake ia manna tu balulang domba nanii 
damo' dio, na iatu padang marangke 
nasang, kuissan tonganmoto kumua 

la Mirampanan tu to Israel tete dio 
limangku, susitu mangka Mipokada. 

38 Dadimi susito: belanna melambi' 
pole'to, millik kale'mi, anna pula'i tu 
balulang, sia naparra tu balulang iato 
natassu' tu damo’, ponno sangpindan. 
39 Ma'kadami Gideon lako Puang Matua, 
nakua: Da nare'dek ara'Mi lako kaleku: 
Ke ma'dinni kuma'kadapa te pissan: 
da'ito angku tobapi pissan te balulang 
late; da'ito namarangke bang tu 
balulang, apa iatu mintu' padang iato la 
damoran. 

40 Napogau'mi Puang Matua susito tonna 
bongi ia dukato, belanna ia manna tu 

balulang marangke, apa iatu mintu' 
padang damoran nasang. 


Gideon umnula'i uali lan mai tondok 


7:1-25 

1 Tatu Yerubaal, iamotu Gideon, millik 

kale” sola mintu' surodadu nasolan, 
anna ma'tenda sikandappi' kalimbuang 
Harod: iatu naninna ma'tenda to Midian 
daanna lu inanna Gideon, sikandappi' 
tanete More, diong lombok. 
2 Ma'kadami tu PUANG lako Gideon, 
Nakua: Buda maro'pa tu tau musolan, 
ke la Kusorongmi tu to Midian 
tama kuasanna: dako' manii anna 
massattuan tu to Israel, umbaliNa' 
nama'kada, nakua: Limangku kalena 
aku ullendokanna'. 
3 Totemo metambamoko, anna patananni 
talinga to buda kumua: minda-minda 
tu mataku' sia selang, melo ke sulemi 
namessepang dio mai buntu Gilead. Attu 
iato sulemi tu to buda duangpulo ndua 
sa'bu, na iatu torronapa sangpulo sa'bu. 
4Apa ma'kada tu PUANG lako Gideon 
Nakua: Buda maro'pa tu tau: suai 
tu tau iato rokko to' uai, nadiong 

Kunii umpileangko. Minda-minda tu 
Kupokadangko kumua: iamote tu la 
musolan male, iamoto tu la musolan, 
apa minda-minda tu Kupokadangko 
kumua: iate tae' mula ussolanni, iamoto 
tu tang la male. 

> Nasuami Gideon tu tau male rokko to’ 
uai, nama'kada tu PUANG lako, Nakua: 
Minda-minda umpasirrokki lilana tu 
uai susito asu, la mupatorro senga’, 
susi dukato tu mintu' to malinguntu' 
mangiru'. 

Tatu to massirrok diong mai pala’ 
limanna den talluratu', apa iatu mai 
senga'na malinguntu' mangiru'. 

7 Ma'kadami tu PUANG lako Gideon 
Nakua: Tete diomo te to talluratu' tu 
massirrok la Kunii ullendokangkomi sia 
Kusorong tu to Midian tama limammu, 
apa iatu mai to senga' ma'dinmo sule, 
pantan sule lako inanna. 

8 Mangkato naalami tu kinallona sia 
napiri tandukna to buda nabaai, nasuai 
tu mai to Israel senga' pantan sule 
lako to” tendana: apa iatu to talluratu' 
napatorro. Iatu to' tendana to Midian 
rampe rokkona diong lombok. 

9 Bongi iato ma'kadami tu PUANG lako 
Gideon, Nakua: Millikmoko, murokko 
ullaoi tama tu to' tenda surodadu, 
belanna Kusorongmo tama limammu. 

10 lake mataku'pako solo” sia tama, melo 
ke solo'ko sola Pura, taummu, rokko to' 
tenda surodadu: 

1! perangii tu apa napokada: mangkato 
la dipamawatangko, ammu tama ullaoi 
tu to' tenda surodadu. Attu iato malemi 
rokko sola Pura, taunna, sae lako to' 
pa'kampan salianna to parari lan to' 
tenda surodadu iato. 

12 Tatu mintu to Midian sia to Amalek sia 
mintu' suku dio mai matallo ma'tenda 
diong lu lombok, lendu' budanna susito 
batik, sia iatu untana tang dikemba' 
dibilang, iatu budanna susi bang to 
karangan dio lu biring tasik. 

13 Tatonna saemo tu Gideon, sirupang 
den misa' tau unnulelean misa' tindo lako 
solana, nakua: Mangkamo' ma'tindo: 
kutiro den misa' roti dalle sisikan 
malepong melolin-lolin tama to' tendana 
to Midian, anna rampo lako tenda, 
nalolinnimi anna songka tibalittua', 
naurungan tipessambak tu tenda iato. 

14Mebalimi tu solana, nakua: Tae' 
senga'na sangadinna pa'dangna Gideon, 
anakna Yoas, to Israel: Nasorongmo 
Puang Matua tu to Midian sola mintu' to' 
tenda surodadu tama limanna. 
15Jatonna rangimi Gideon tu uleleanna 
tindo iato sola sembangna, tukkumi 
menomba anna sule lako to' tenda 
surodadunna to Israel, anna ma'kada, 
nakua: Millikmokomi, belanna 
Nasorongmo PUANG tu to' tenda 
surodadu tama limammi. 

16 Tatu tau talluratu' napatallung kaponan 
napada umpapantanni napiri tanduk 
simisa' na busso lo'bang simisa' na 
simisa' bia' lan busso iato. 

17 Ma'kadami lako tau iato mai, nakua: La 
mitirona', ammi turu'i tu apa kupogau'. 
langku rampomo lako randan salianna 
to' tenda iato, la mipogau' duka susitu 
kupogau'na. 

18 langku pannonii tu napiri tanduk iato 
sola mintu' to kusolan, la mipannoni 
duka tu napiri iato tiku lao mintu' to' 
tenda surodadu, ammi unnarrak mikua: 
Belanna PUANG sia belanna Gideon. 

19 Rampomi tu Gideon Ssi iatu to saratu' 
nasolan lako randan salianna to' tenda 

iato, tonna randukmo attu pa'kampan 
tangnga bongi, tonna sirupang tau 
umpasirundunan to ma'kampa. Pakalan 
napannonimi tu napiri tandukna, 
natessei tu busso natoe. 

20 Susimoto tu tau tallu kaponan 
umpannoni napiri tandukna sia untesse 
bussona: iatu bia' natoe lima kairinna 
sia lima kananna untoe napiri tandukna 
la napannoni sia unnarrak-arrak, nakua: 
Iamote tu pa'dangna PUANG sia Gideon! 
21 Pantan bendanmi tu tau iato mai dio lu 
inanna untikui to' tenda surodadu, apa 
latu mintu' surodadu sisarambuan male 
mallai sia sipelallakan. 

22 Tgtonna marassan tu tau talluratu' 
umpannoni napiri tandukna, pantan 
Napapatuimi PUANG pa'dang ke simisa'oi 
ualinna siea lan lu mintu' inan tenda 
surodadu iato, naurungan mallai tu 
surodadu iato lako Bet-Sita, ma'palulako 
Zerera sae lako lili dio tampakna 
Abel-Mehola, sikandappi' Tabat. 

23 Attu iato ditambaimi sirampun tu 
mintu' to Israel dio mai Naftali sia dio 
mai Asyer sia dio mai mintu' Manasye, 
anna undi unnula'i tu to Midian. 

24 Nasua pole'mi Gideon tu to disua 
lako mintu' buntunna Efraim, nakua: 
Solo'komi ammi ampangi tu to Midian 
sae lako Bet-Bara, da nalambanni tu 
kalambanan dio, iamotu dio Yordan. 
Attu iato ditambaimi sirampun tu mintu' 
to Efraim, anna male unnampangi 

tu to Midian, sae lako Bet-Bara, da 
nalambanni tu kalambanan dio, iamotu 
dio Yordan. 

25 Narampami tu datu Midian da'dua, 
jamotu Oreb sia Zeeb. latu Oreb napatei 
dao buntu batu Oreb na Zeeb napatei 
lan panglulluran anggoro' Zeeb. Naula'mi 
tu mintu' to Midian, na iatu ulunna Oreb 
sia Zeeb nabaan Gideon sambalinna lu 
Yordan. 


Kaditaloanna to Midian sia 
kadipateianna datunna 


8:1-21 
8 1 Ma kadami tu to Efraim lako Gideon, 
nakua: Matumbari te penggaurammi 
lako kaleki, natae'ra mitambaikan tommi 
male urrarii to Midian? Nasarabaimi tu 
Gideon. 


TO PARENGNGE' 8.2-7 42 


2 Apa ma'kada tu Gideon lako nakua: 
Umbara susite penggaurangku, ke 
dipasitintii penggaurammi? Tang mandu 
meloraka tu peanggoro' undinna Efraim 
na iatu peanggoro'na Abiezer. 
3Nasorongmo Puang Matua tama 
limammi tu Oreb sola Zeeb, datunna 

to Midian: apa todara tu ma'din 
kupogau' ke dipasitintii penggaurammi? 
Iatonna ma'kadamo susito, meremi tu 
kasengkeanna tau lako. 

4Tatonna rampomo Gideon lako Yordan, 
lambanmi sola tu tau talluratu' nasolan: 
moi namata'ka' tongan, apa mangula' 
duka. 

> Ma'kadami lako to umpa'tondokki Sukot 
nakua: Benpi ba'tu pira-pira rotimmi te 
to undi urrundu'na', belanna mata'ka 
tongan sia akumo undi unnula'i te Zebah 
sola Salmuna, datu to Midian. 

6 Apa ma'kada tu mintu' arungna Sukot 
nakua: Denraka pala’ limanna Zebah 
sola Salmuna lan limammi totemo, angki 
la umbenri roti tu surodadummi? 

7 Ma'kadami tu Gideon nakua: Belanna 
kada iate, ianNa sorongi PUANG tu Zebah 
sia Salmuna tama limangku, manassa 

kubamba duri padang pangallaran sia 
a'da' tu kalemi. 

8 Ke'de'mi inde to dio mai namale lako 
Pnuel, anna ma'kada duka susito lako to 
umpa'tondokki Pnuel, apa nabali tau iato 
susitu pebalinna to Sukot. 

?Tamoto ma'kadami tu Gideon lako 

to umpa'tondokki Pnuel, nakua: 
Iangku sule marampa' sia, manassa la 
kusanggang te menara iate. 

10 Attu iato diomo lu Karkor tu Zebah 
sola Salmuna sisola surodadunna, 
agi-agi den sangpulo lima sa'bu tau: 
iamotu mintu’ surodadu torropa dio mai 
mintu’ suku rampe matallo: na iatu 
dipateinna den saratu' duangpulo sa'bu 
tu to manakkamo untakin pa'dang. 

11 Ma'palurekkemi tu Gideon urrundu' 
lalanna to ma'tenda rampe matallona 
Nobah sola Yogbeha, anna taloi tu 
surodadu iato, tonna masaliomo tu tau 
iato mai. 

12 Mallaimi tu Zebah sola Salmuna, apa 
undi naula’; anna rampai tu da'dua 
datu to Midian, iamotu Zebah sola 
Salmuna sia napasisarak-sarak tu mintu 
surodadunna. 


4 

13 Sulemi tu Gideon, anakna Yoas, dio 
mai inan kasirarian, unnola lombok dao 
tanete Heres. 

14 Natingkanmi tu misa' pia muane 

dio mai to Sukot, anna kutanai, sia 
nasurasanni tu mintu' arungna sia 
pekaamberanna Sukot, den pitungpulo 
mpitu tau. 

15 Malemi lako to Sukot, anna ma'kada, 
nakua: Tiromi indemo tu Zebah sola 
Salmuna, tu minii untellena' mikua: 
Denraka pala’ limanna Zebah sola 
Salmuna lan limammi, angki la umbenri 
roti tu mai to mata'ka'mi? 

16 Naalami tu mintu' pekaamberanna 
kota iato na iatu duri padang pangallaran 
sola a'da' naadaranni tu to Sukot iate. 
17 Sia iatu menarana Pnuel nasanggang 
sia iatu mai muane lan lu kota napatei. 
18 Jndinnato ma'kadami lako Zebah 
sola Salmuna, nakua: Umbamira tu to 
mangka mipatei dao Tabor? Mebalimi 
nakua: Susikomi, iatu pa'kaleanna, ke 
misa'oi susito misa' anak datu. 

19 Ma'kadami tu Gideon nakua: Tau iato 
mai siulu'ku, sangindo'na"! La lelukraka 
tuoNa PUANG, iakemmi patuoi, manassa 
tae” kupateikomi. 

20 Ma'kadami lako Yeter, anak 
pa'bunga'na nakua: Ke'de'ko ammu 
patei. Apa mataku' tu pia muane iato sia 
tae' nanonokki tu pa'dangna, belanna 
mangurapa. 

21 Attu jato ma'kadami Zebah sola 
Salmuna nakua: Kamu kalenamo ke'de' 
untobokkanni, belanna susi taunna susi 
dukato tu kamatotoranna. Ke'de'mi 

tu Gideon, anna patei tu Zebah sola 
Salmuna sia naalai tu pareanan susito 
bulan ma'rangkapan lan mai baroko 
untana. 


Penggauran undinna Gideon sia 
katampakanna katuoanna 


8:22-35 
22 Ma'kadami tu to Israel lako Gideon 
nakua: Kamumo umpuangikan totemo 
la kamu la anakmi la ampomi, belanna 
kamumo urrampanangkan lan mai 
kuasanna to Midian. 
23 Mebalimi tu Gideon lako tau iato mai, 
nakua: Tangia aku la umpuangikomi sia 
tangia duka anakku, sangadinna PUANG 
Ia tu la umpuangikomi. 

24 Sia ma'kadapa tu Gideon lako tau 
iato mai, nakua: Misa'ri kupalaku lako 
kalemi: Pantankomi la umbenna' simisa' 
baba' pangrampami: iatu tau iato mai 
ma'baba' bulaan, belanna to Ismael. 

25 Ma'kadami tu tau iato mai, nakua: 

La kipa'bengan situang penaa sallo'ki. 
Naampa'mi tu misa’ bayu lamba’, anna 
pantan umbuangi rokko simisa' baba' dio 
mai pangrampana. 

26 Tatu timbanganna mintu’ baba” bulaan 
den sangsa'bu pituratu' sikele' bulaan, 
senga'pi tu pareanan susito bulan 
ma'rangkapan, anting-anting sia pakean 
lango-lango makaseda, tu napakemo 
datu to Midian, sia senga'pa ia tu mintu' 
rante lan baroko untana. 

27 Mintu' to apa iato nagaragai Gideon 
misa’ epo’, anna palanni kotana Ofra. 
Iatu mintu’ to Israel memboko'mo 
namale umpa'deatai tu epo’; iamo dadi 
poya lako Gideon to sia lako mintu’ to 
lan banuanna. 

28 Susimoto tu to Israel umpatundukki tu 
to Midian sia tang nabelamo tu tau iato 
mai umbangunan ulunna. Attu iato tonna 
linona Gideon marampa'mi tu tondok lan 
patang pulo taunna. 

29 Sulemi tu Yerubaal, anakna Yoas, anna 
torro lan banuanna. 

30 Den pitungpulo tu anak dadianna 
Gideon, belanna buda tu bainena. 

31 Tatu baine gundi'na dio Sikhem 
umpadadianni misa' muane, tu nasangai 
Abimelekh. 

32 Matemi tu Gideon, anakna Yoas, tonna 
sumpu matuamo, anna lamun-ni tau lan 
lamunanna Yoas, ambe'na dio Ofra, to 
Abiezer. 

33 Tatonna mate tu Gideon, memboko'mi 
tu to Israel umpengkaolai Baal sia 
umpodeata Baal-Berit: 

34 tae'mo nakilalai to Israel tu PUANG, 
Kapenombanna, tu mangkamo 
urrampanan tau iato mai lan mai 
limanna mintu' ualinna tiku lao, 

35 sja tae” napabala'i kamamasean tu to 
lan banuanna Yerubaal - Gideon sitinaya 
mintu' kameloan tu na pogauran to 
Israel. 

Diona kadatuanna 
Abimelekh dio Sikhem 


9:1-57 

1 Malemi tu Abimelekh, 

anakna Yerubaal, lako Sikhem 
umpessitammui mintu' siulu'na indo'na, 
anna ma'kada lako tau iato mai sia lako 
mintu' sangdadian pa'rapuanna indo'na, 
nakua: 
2 Palanda'i tama pa'peranginna mintu' to 
umpa tondokki Sikhem kumua: Umbara 
misanga melo, ke naparentakomi tau 
pitungpulo muane, mintu' anakna 
muane Yerubaal, na iake to misarri 
umparentakomi? Sia la mikilalai kumua 
to sangrara sangbukuki'. 
3Napalanda'mi siulu'na indo'na te 
mintu'na te tu diona a'ganna tama 
pa'peranginna mintu' to umpa'tondokki 
Sikhem, anna ma'mirringan lako 
Abimelekh, belanna nakua: To siulu' 
siaki’. 
4Nabenmi pitungpulo sikele' salaka lan 
mai banua kabusunganna Baal-Berit, 
napassaroanni Abimelekh tu doi’ iato 


TO PARENGNGE' 9.5-9 49 


lako ba'tu pira-pira passolle' sa'ga', anna 
turu. 

5Jatonna rampo lako to” banuanna 
ambe'na dio Ofra, napateimi tu mai 
siulu'na, anakna muane Yerubaal, 
pitungpulo dao misa' batu. Apa iatu 
Yotam, anak tampakna Yerubaal, tuo 
siapa, belanna umpembunian kalena. 

6 Attu iato sirampunmi tu mintu' 
pa'tondokan Sikhem sia mintu' to lan 
Bet-Milo, anna male unnangka'i datu 

tu Abimelekh, dio to” tarpin sikandappi' 
batu kapengkilalan dio Sikhem. 

7 Napokadami tau lako Yotam tu iannato, 
iamoto anna male nabendan dao botto 
buntu Gerizim sia metamba umpekapuai 
gamaranna lako to Sikhem nakua: 
Perangiina', mintu' to umpa'tondokki 
Sikhem, anNa perangii dukakomi Puang 
Matua. 

8 Den pissan iatu mintu' garonto' kayu 
male untokkoan kalena misa' datu, anna 
ma'kada lako garonto' saitun, nakua: 
Kamumo tu la undatuikanni. 

9 Apa mebali tu garonto' saitun nakua: 
Ma'apai angku la untampe lompoku, 

tu Napudi Puang Matua sia mintu' to 

lino diona a'gangku, angku la male 
mempoyang dao lu mintu' lolokna kayu? 
10 Ma'kadaomi tu mintu' garonto' kayu 
lako garonto' ara, nakua: Kamumo la 
undatuikanni. 

11 Apa mebali tu garonto' ara nakua: 
Ma'apai angku la untampei tu 
matanningku sia mintu' bua me'lokku 
angku la male mempoyang dao lu mintu 
lolok kayu? 

12 Ma'kadaomi tu mintu' garonto' kayu 
lako garonto' anggoro', nakua: Kamumo 
la undatuikanni. 

13 Apa mebali tu garonto' anggoro”, 
nakua: Ma'apai angku la utampei tu 
uai matappa'ku, tu Napoparannu Puang 
Matua sia mintu' to lino, angku la male 
mempoyang dao lu mintu' lolok kayu? 
14 Ma'kadaomi tu mintu’ garonto' kayu 
lako oto” duri, nakua: Kamumo la 
undatuikanni. 

15 Mebalimi tu oto” duri, nakua: Iake 
tonganni aku la mitokko datummi, 
malemokomi mai sola nasang 
mentirerung diong onganku, apa iake 
tae'i nasusito, nake sunni tu api lan mai 
to” duri ungkande nasangi tu mintu' 
garonto' arasi' dao Libanon. 


1 

16 Take tongannakomi ma'bulo lollong 
sia ma'gau' lambu' unnangka'i datu 

tu Abimelekh, sia iake umpogau'komi 
kameloan lako Yerubaal sia bati'na, sia 
mipapakkanni sitinaya penggauranna, 
17 belanna jatu ambe'ku male 
umparariangkomi, naeloran tu 
sunga'na la urrampanangkomi dio mai 
kuasanna to Midian. 

18 Apa iate kamu totemo pabali- 
balimokomi lako bati'na ambe'ku 

sia mipatei tu mintu' anakna muane 
pitungpulo dao misa' batu, ammi angka'i 
tu Abimelekh, anak kaunanna ambe'ku la 
undatui to Sikhem, belanna siulu'komi,- 
19 jake tonganna allo iate ma'bulo 
lollongkomi sia ma'gau' lambu' lako 
Yerubaal sia bati'na, la mipoparannumo 
tu Abimelekh sia la napoparannu 
dukakomi. 

20 Apa iake tae'i nasusito, manassa Ia 
sun tu api lan mai Abimelekh, anna 
pura ungkandei tu pa'tondokan Sikhem 
sia Bet-Milo, sia la sun tu api lan mai 
pa'tondokan Sikhem sia Bet-Milo, anna 
pura ungkandei tu Abimelekh. 

21 Mangkato mallaimi tu Yotam 
umpallaian kalena lako Beer, anna torro 

dio, belanna mataku' lako Abimelekh, 
siulu'na. 

22 Tatonna ganna'mo tallung taun tu 
Abimelekh umparenta to Israel, 

23 nasuami Puang Matua tu misa” penaa 
kadake umpasipakkai Abimelekh tu 
pa'tondokan Sikhem, naurunganni tu to 
Sikhem pabali-balimo lako Abimelekh: 
24 kumua anna dipapakkanni tu 
pa'pakario-rio, tu diparampo lako 
pitungpulo anakna muane Yerubaal, 
iamotu kadipatibolloanna rarana, 
belanna Napasule Puang langngan 
botto ulunna Abimelekh, siulu'na, tu 
mangkamo umpatei sia Napopa'indo' 
duka langngan botto ulunna to 
Sikhem, tu patunduan umpatei siulu'na 
Abimelekh. 

25 Tatu to Sikhem umpadaomo botto 
buntu ba'tu pira-pira to mangamu' 

la unnea Abimelekh, sia narampa tu 
apanna minda-minda ullendu'i lalan 
iato. Naparampomi tau tu iannato lako 
Abimelekh. 

26 Sae dukami tu Gaal, anakna Ebed, 
sola tu mai siulu'na, anna male tama 
Sikhem. Mintu' to Sikhem urrannuanni. 


TO PARENGNGE' 9.27-31 53 


27 Malemi tu tau iato mai lako pa'lak, 
unnala bua anggoro'na, naparrai sia 
ma'marua'-rua': namale tama banua 
kabusunganna deatanna, kumande sia 
mangiru' sia unggatai Abimelekh. 

28 Ma'kadami tu Gaal, anakna Ebed, 
nakua: Mindara tu Abimelekh, na apara 
tu Sikhem, angki la umpengkaolairi? 
Tangiaraka anakna muane Yerubaal, 
tangiaraka Zebul to marayanna? La'biran 
ke iatu taunna Hemor, ambe'na Sikhem, 
mipengkaolai, ma'apai anta pengkaolai 
Abimelekh? 

29Take la aku ungkuasai te to buda, 
manassa la kuula'i tu Abimelekh. 
Ma'kadami umpatingoi Abimelekh, 
nakua: Pebudai tu surodadummu, ammu 
tassu' tasirari! 

30 Tatonna rangimi Zebul, pangulu kota, 
tu kadanna Gaal, anakna Ebed, re'dekmi 
tu ara'na. 

31 Nasuami tu pesua lako Abimelekh 

dio Aruma, kumua: Manassamo 

tu Gaal, anakna Ebed, sia siulu'na 
saemo dio Sikhem, sia kanandaimi, 
belanna umpakado-kado pa'tondokan Ia 
umbalikomi. 

32 Tamoto la ke'de' bongikomi, la kamu la 
iatu mai surodadu misolan, mimangamu' 
dio lu padang. 

33 Ianna mela'bik, ke la berre'i allo, la 
ke'de'mokomi ullaoi tu kota. Na iake 
tassu'i sola tu to nasolan unneakomi, la 
mipogau' lako kalena tu apa misanga 
melo. 

34 Tamoto anna ke'de' bongi tu Abimelekh 
sola tu mai surodadu nasolan, anna 
dipapatang kaponan unnamui tu 
Sikhem. 

35Jatonna tassu'mo tu Gaal, anakna 
Ebed, anna bendan dio babangan 
tondok, simpolo ke'de'mi tu Abimelekh 
sola surodadunna lan mai inan nanii 
mangamu". 

36 Ta'kala natiromi Gaal te surodadu 
nama'kada lako Zebul nakua: Tiromi, 
solo'mo tu tau dao mai botto buntu. Apa 
mebali tu Zebul lako nakua: Mitiro tu 
bayo-bayo buntu misangami tau. 

37 Apa ma'kada pole' tu Gaal nakua: 
Manassa solo'mo tu tau dao mai buntu 
Posi' Tana sia misa' kaponan unnolai 
lalan dio mai Kayu tarpin tu nanii to 
pakita-kita. 

38 Attu iato ma'kadami tu Zebul lako, 
nakua: Umbamira totemo tu kada 
layukmu susite, kumua: Minda toda 

tu Abimelekh anta la umpengkaolairi? 
Tangiaraka tau iate tu mupamatuna? 
Tassu'moko totemo ammu sirari. 
39Tassu'mi tu Gaal dio pentirona 
pa'tondokan Sikhem, anna sirari 
Abimelekh. 

40 Tatonna male mallai, undimi Abimelekh 
unnula'i, anna buda tau tibambang mate 
sae lako to” babangan. 

41 Torromi tu Abimelekh dio Aruma, 
anna rambai Zebul tu Gaal sola mintu' 
siulu'na, naurungan tae' nama'din torro 
lan Sikhem. 

42 Tatonna masiang to tassu'mi lako 
padang tu to buda. Malemi tu tau 
umpokadanni Abimelekh. 

43 Naalami tu mintu' surodadunna, 
napatallung kaponanni, anna mangamu' 
dio lu padang. Iatonna tiromi kumua 
tassu'mo tu to buda lan mai kota, 
malemi ullaoi, anna taloi tu tau iato. 
44Tarru' male tu Abimelekh sola tu 
kaponan surodadu nasolan, naalami tu 
babangan kota, na iatu kaponan senga' 

duang torroan ullaoi mintu' to dio lu 
padang sia napatei. 

45 Situ'turan allo nanii Abimelekh urrarii 
tu kota iato, natalomi tu kota iato, 
napatei tu pa'tondokan, mangkato 
nasanggangmi tu kota iato sia nasambo'i 
sia. 

46Jatonna rangimi mintu’ to 
umpa'tondokki Menara-Sikhem tu 
iannato, malemi tama lo'ko’ diong tu 
nanii banua kabusunganna El-Berit. 

47 Naparampomi tau lako Abimelekh 
kumua iatu mintu' pa'tondokanna 
Menara-Sikhem dio nasangmo sirampun. 
48 Kendekmi tu Abimelekh sola mintu' 
surodadunna langngan buntu Zalmon: 
nabaami Abimelekh tu misa’ uase, 
natotoi tu tangke kayu, naangka'i anna 
passanni, nama'kada lako to nasolan 
nakua: latu apa mitiro kupogau' 
madomi'komi umparundu'i. 

49 Pada natotomi surodadunna tu mintu’ 
tangke kayu, naundi urrundu' Abimelekh, 
napatorromi tu tangke kayu iato dao to' 
lo'ko% namane umballai tu lo'ko', nanii 
tau lan. Susimoto tu kamateanna mintu' 
to umpa'tondokki Menara-Sikhem, 


TO PARENGNGE' 9.50-55 57 


agi-agi sangpulo sa'bu tu muane sola 
baine. 

30 Mangkato ke'de'omi tu Abimelekh lako 
Tebes, napatama limbui tu kota iato, 
nataloi. 

>t Lan tangnga kota iato den misa’ 
menara matoto, na iatu mintu' muane 
sola baine, iamotu mintu' pa'tondokanna 
kota iato, sangmallaian lako, anna salli'i 
tu ba'bana, na mane kendek tu tau 
iato mai langngan bubungan marantena 
menara iato. 

52 Rampomi tu Abimelekh lako to' 
menara anna laoi, sia tarru' liu lako 
ba'ba menara iato la umballai. 

53 Denmi misa' baine umpapa'nakki batu 
pangrissoan daona lu rokko to' ulunna 
Abimelekh, natesse tu kararo ulunna. 

54 Natambaimi madomi' tu taunna tu 
umbaa pa'bunona, anna ma'kada lako 
nakua: Nonokki tu pa'dangmu ammu 
pateina', da napokadai tau tu diona aku 
kumua: misa' baine mangka umpatei. 
Ta'pa natobokmi taunna, anna mate. 

>> Jatonna tiromi to Israel kumua 
matemo tu Abimelekh, pantan sulemi tu 
tau iato lako inanna. 

56 Susimoto tu Puang Matua umpabala'i 
kakadakeanna Abimelekh, tu napogau' 
lako ambe'na umpatei tu siulu'na 
pitungpulo. 

37 Sia ia duka tu mintu’ kakadakeanna 
to Sikhem Napasule nasang Puang 
Matua langngan botto ulunna. Susimoto 
tu pa'tampak ropunna Yotam, anakna 
muane Yerubaal dipalanda' lako tau iato 
mai. 


Diona to parengnge' Tola 


10:1-2 

1 0 1 Tatonna matemo tu Abimelekh, 

bendanomi tu Tola, anakna Pua, 
anakna Dodo, misa' to dio mai Isakhar, 
la urrampanan to Israel. Torromi dio 
Samir dao buntunna Efraim. 
2 Naparentami tu to Israel duangpulo 
ntallu taunna: matemi anna dilamun dio 
Samir. 

Diona to parengnge' Yair 


10:3-5 
3 Undinnato bendanomi tu Yair, to Gilead, 
anna umparenta to Israel duangpulo 
ndua taunna. 
“Tatu anakna muane den tallungpulo, 
ussakei keledai laki tallungpulo sia 
unnampui tu tallungpulo tondok, tu 
disangai sae lako allo iate kampongna 
Hawot-Yair lan lili'na Gilead. 
5Matemi tu Yair anna dilamun dio 
Kamon. 


Yefta naangka' pangulu to Gilead 


10:6-11:11 
6 Napogau' pole'omi to Israel tu 
apa kadake dio pentiroNa PUANG, 
umpenombai tu mintu' Baal sia Astoret 
sia kapenombanna Aram, Sidon sia 
Moab, sia kapenombanna to Amon sia to 
Filistin, apa iatu PUANG naboko'imo sia 
tae'mo napengkaolai. 
7 Tamoto anna re'dek ara'Na tu PUANG 
lako to Israel, Nasorongi tu tau iato tama 
kuasanna to Filistin sia to Amon. 

8 Lan duka tu taun iato dinii umpandasai 
sia umpakario-rioi tu to Israel sia lan 
sangpulo karua taunna dinii umpandasai 
tu mintu' to Israel sambalinna lu Yordan, 
lan tondok to Amori lan lili'na Gilead. 

? Ondongpi iatu mintu’ to Amon 
ullambannimo Yordan la urrarii to 
Yehuda, to Benyamin sia to Efraim, 
naurunganni lendu'mo pussakna tu to 
Israel. 

10 Attu iato metambami tu mintu' 

to Israel langngan PUANG, nakua: 
Kasalammokan lako Kalemi, belanna 
kiboko'imo tu Kapenombangki sia 
kipenombaimo tu mintu' Baal. 

11 Apa ma'kada tu PUANG lako mintu' 
to Israel, Nakua: Tangiaraka Aku tu 
mangka urrampanangkomi lan mai 
kuasanna to Mesir, to Amori, to Amon, to 
Filistin, 

12 to Sidon, to Amalek sia to Maon, tonna 
pakario-riokomi, ammi metamba lako 
Kaleku? 

13 Apa moi susito mitampe dukaNa' sia 
menombamokomi lako kapenomban 
senga’; iamoto tae'mo Kula 
urrampanangkomi. 

14 Malemokomi ammi metamba 
lako tu mintu' deata mipilei, na 
iamora urrampanangkomi lan mai 
kapussakammi. 
15Ma'kadami tu to Israel lako PUANG, 
nakua: Umpogau'mokan kasalan. Pogau 
bangmi lako kaleki tu Misanganna melo, 
podo Mirampanangkan te allo iate! 
16 Tatu rapang-rapang dipodeata 
dio lu tau iato mai natibemo, anna 
umpengkaolai PUANG: attu iato tang 
masemo penaanNa Puang untiroi tu 
kamandasanna to Israel. 
17 Ditambaimi sirampun tu to Amon 
anna ma'tenda dio Gilead: iatu to 
Israel sirampun anna ma'tenda dio 
Mizpa. 18 Sikutanami tu tau, iamotu mai 
arungna to Gilead, nakua: Mindara tu 
muane la umpangului kasirarian unnea 
to Amon? Iamo la dadi pangulunna 
mintu' to umpa'tondokki Gilead. 
1 1 1 Jatu Yefta, to Gilead, iamo misa’ 
pa'barani lalong, apa dadi dio 
mai misa” baine kadake gau': Gilead tu 
ambe'na. 
2Tatu bainena Gilead umpadadian 
dukai ba'tu pira-pira pia muane. 
latonna kapuamo tu anakna baine iato, 

narambaimi tu Yefta nama'kada, nakua: 
Tae' musipatu dipaketaa mana' sisola 
bati na ambe'ki, belanna anaknako iko 
baine senga’. 

3Iamoto namallai tu Yefta dio mai 
siulu'na anna torro dio Tob, anna sae 
sirampun lako tu ba'tu pira-pira muane 
palong nasisolan, anna male sola. 

4 Ba'tu pirang-pirang allo undinnato 
sirarimi to Amon na to Israel. 

>Iatonna sirarimo to Amon tu to Israel, 
malemi tu mintu’ pekaamberan Gilead 
unnala Yefta dio mai tondok Tob, 

6 anna ma'kada lako Yefta, nakua: 
Maimokomi, ammi dadi kamandang 
lompoki, angki rarii to Amon. 

7 Apa ma'kada tu Yefta lako mintu’ 
pekaamberan Gilead nakua: Tang 
mikabiri'ra'ka sia mangkamo' mirambai 
dio mai bati'na ambeku? Ma'apai misae 
totemo umpellambi'ina, na lanmokomi 
kapussakan? 

8 Ma'kadami tu mintu' pekaamberan 
Gilead lako Yefta nakua: Tonganna, apa 
saemokan sule lako kalemi, la malemoki 
sola anta rarii tu to Amon: anna kamu 
dadi pangulungki, iamotu mintu' to 
umpa tondokki Gilead. 

9Ma'kadami tu Yefta lako 
pekaamberanna Gilead, nakua: 

lake la misolammo' sule la urrarii to 
Amon, ianna sorongi PUANG lako kaleku, 
manassa aku la umpanguluikomi. 

10 Ma'kada pole'omi tu pekaamberanna 
Gilead lako Yefta, nakua: Naperangiimira 
PUANG tu pangallu'ta, ketang la 
kipogau'i susitu mangka mipokada. 

11 Attu iato malemi tu Yefta sola mintu’ 
pekaamberanna Gilead, anna angka'i 

to buda pangulunna sia kamandang 
lompona sia nasa'bu' Yefta tu mintu’ 
kadanna dio oloNa PUANG dio Mizpa. 


Yefta sipa'kada to Amon 


11:12-29 


12 Nasuami Yefta tu ba'tu pira-pira pesua, 
lako datu to Amon mekutana: Apara tu 
tasikara-karai ammi saera ullaoina' sia 
urrarii tondokku? 

13 Mebalimi tu datu to Amon lako 
pesuanna Yefta, nakua: Iatu to Israel, 
tonna tassu’ dio mai Mesir, urrampa lili’ 
tondokku, randuk dio mai salur Arnon 
sae lako salu Yabok sia sae lako salu 
Yordan. Totemo pasulean melo bangmo'. 

14 Nasua pole'omi Yefta tu pesua lako 
datu to Amon, 

15 nama'kada, nakua: Inde sia tu 
kadanna Yefta. Tae'ra narampai to Israel 
tu tondok to Moab ba'tu to Amon. 

16 Belanna tonna ke'de' dio mai Mesir, 
tarru' bangmi tu to Israel unnola padang 
pangallaran sae lako tasik Teberau anna 
rampo lako Kadesh. 

17 Nasuami to Israel tu pesua lako datu 
Edom umpalakui kumua: Elorangkanni 
unnola tarru' tondokmi. Apa tang 
napasiola datu Edom. Sia nasua duka 
tu pesua lako datu Moab, apa tae' 
napasituru'i: iamoto natorro dio Kadesh 
tu to Israel. 

18 Mangkato tarru' bangmi unnola 
padang pangallaran ullilingi tondok 
Edom sia tondok Moab, anna rampo 
dio rampe matallona tondok Moab sia 
ma'tenda sambalinna lu salu Arnon, apa 
tae” natama lili' na Moab tu tau iato mai, 
belanna iatu salu Arnon iamo katonanna 
Moab. 

19 Attu iato nasuami to Israel tu pesua 
lako Sihon datu to Amori, tu datu dio 
Hesbon, anna ma'kada to Israel lako, 

nakua: Elorampakan unnola tarru'i tu 
tondokmi sae lako tu inan la kipatu. 

20 Apa iatu Sihon tae' napatonganni 

tu to Israel la unnolai lili” tondokna, 
sangadinna napasirampun tu taunna, sia 
ma'tenda dio Yahas, anna sirari to Israel. 
21 Apa nasorong PUANG, Kapenombanna 
to Israel, tu Sihon sola mintu' 
surodadunna tama limanna to Israel, 
anna taloi tu tau iato mai. Attu iato 
naalami to Israel napomana' tu mintu' 
tondok to Amori, tu umpa'tondokki te lili” 
padang iate. 

22 Naalami napomana' tu mintu' lili’ 

to Amori, randuk dio mai salu Arnon 
sae lako salu Yabok sia randuk dio 

mai padang pangallaran sae lako salu 
Yordan. 

23 Susimoto tu PUANG, Kapenombanna 
to Israel, urrambai tu to Amori dio 

mai padang mana'na dio tingayona to 
Israel, taunNa, umbara mikua urrambai 
pole'kan? 

24 Tae'raka mipomana'i tu apa nabenkomi 
Kamos, deatammi, la mipomana'? Susi 
dukato la kipomana' tu mintu' tondok tu 
Narambai PUANG, Kapenombangki, tu to 
umpa'tondokki dio mai tingayoki? 

25 Mandu melorokomika anna iatu Balak, 
anakna Zipor, datu Moab? Denmoraka 
nasigaga tu to Israel ba'tu sirari? 

26 Talluratu'mo taunna tu to Israel torro 
dio Hesbon sola mintu’ lili'na sia dio 
Aroër sola mintu’ lili'na sia dio mintu’ 
kota dio randananna Arnon, ma'apai 
natae’ misae urrampananni to attu iato. 
27 Tonganna tae” kupogau' kakadakean 
lako kalemi, sangadinna kamu kalena 
umpogau' kakelokan lako kaleku, 
belanna moraikomi la urrariina. Na 
PUANGmora, tu To ma'paolai salu, 
umpaolai salunna tu to Israel anna to 
Amon. 

28 Apa iatu datu Amon tang napasiola 
tu kadanna Yefta tu naparampo lako 
kalena. 

29 Attu iato Narampoimi PenaanNa 
PUANG tu Yefta, anna tarru' unnolai 
Gilead na Manasye, namane tarru' 
unnolai Mizpa, dio lili'na Gilead, na dio 
mai Mizpa, dio lili'na Gilead, ke'de' tarru' 
lako to Amon. 

Diona pangallonanna Yefta 


11:30-40 


30 MangallonanMi tu Yefta lako PUANG, 
nakua: lake Misorongi tama kuasangku 
tu to Amon, 

31 manassa iatu apa tassu' dio mai to' 
ba'ba banuangku kusitammuan, ke sule 
marampa' siana' dio mai to Amon, la 
dadi apanNa PUANG sia la kupopemala' 
ditunu pu'pu'. 

32 Mangkato ke'de'mi tu Yefta Ia ullaoi to 
Amon sia la sirari anNa sorongi PUANG 
tu tau iato mai tama kuasanna. 

33 Nataloi randuk dio mai Aroër sae lako 
sikandappi'na Minit - den duangpulo 
kota - sia sae lako Abel-Keramim: 
kaditaloan kapua iate napobannangi tu 
to Amon mengkanorong lako to Israel. 
34 Tatonna sulemo tu Yefta lako Mizpa, 
lako to” banuanna, natiroi tassu'mo tu 
anakna umpessitammui, umpannoni 
ganda'-ganda' sia ma'gellu'. Iamo anak 
tungga'na, tae'mo anak senga'na Ia 
muane la baine. 

35Jatonna tiromi Yefta tu anakna, 
naserekmi tu pakeanna, nametamba 

nakua: Na anakku, mupatunduk 
tonganna' sia ikomora tu 
umpamandasana', belanna mangkamo' 
umpatassu' kada lako PUANG, sia tae'mo 
kuma'din urriu' sulei. 

36 Apa mebalimi lako nakua: O ambe’, 
iammi mangkamo umpasun kada 

lako PUANG, pogau mi susitu mangka 
mipokada, belanna Naelorangkomi 
PUANG umpabala'i samosomi tu 
kasalanna ualimmi, iamotu mai to Amon. 
37 Sia ma'kadapa lako ambe'na nakua: 
Iamanna te misa’ la mipalaloampa,”, 
iamotu la mielorampa' duang bulan male 
langngan buntu sola te mai sangbaineku 
la untangi'i tu kamalollerangku anak 
dara. 

38 Ma'kadami nakua: Malemoko: 
naelorammi male duang bulan. Attu iato 
malemi sola sangbainena untangi'i tu 
kamalolleranna anak dara dao buntu. 

39 Tatonna duang bulanmo sulemi lako 
ambe'na, napalanda'i ambe'na lako tu 
pangallonanna, iatu anak dara iato tae" 
nasangampa' len misa” muane. Dadimi 
misa” kabiasan dio lu to Israel, 

40 ke taunoi male tu mai anak dara 
to Israel patang allo ke sangtaunoi 
umbatingi anakna baine Yefta, to Gilead. 


Kasigaganna Yefta na to Efraim 


12:1-7 

1 2 1 Ditambaimi sirampun tu to 

Efraim nalamban male lako Zafon. 
Ma'kadami lako Yefta nakua: Ma'apari 
ammi male urrarii to Amon, natae' 
mitambaikan tamale sola? Iamoto angki 
la umballai tu banuammi dao botto 
ulummi. 
2 Ma'kadami tu Yefta lako tau iato 
mai, nakua: Aku sola te mai sukungku 
lankan kasisalan kapua to Amon: attu 
iato kutambaikomi, apa tae” misae 
urrampananna' dio mai kuasanna. 
3Tatongku tiromi kumua, tae” misae 
urrampanangkan, tae'mo kudampangi 
tu sunga'ku, angku male ullaoi to Amon, 
sia Nasorongmo PUANG tu tau iato mai 
tama kuasangku. Ma'apai ammi saera la 
urrariina' te allo iate? 
4Natambaimi Yefta sirampun tu mintu' 
muane to Gilead, anna sirari to Efraim. 
Nataloi to Gilead tu to Efraim. Kasirarian 

ijamorato napobannangi tu to Efraim 
ma'kada, kumua: Kamumora tu to mallai 
dio mai Efraim. Apa iatu Gilead manassa 
dio kasiallaranna Efraim na Manasye. 

> Nakampaimi to Gilead tu kalambanan 
Yordan lako Efraim. lake denni misa” tu to 
Efraim tu malemo mallai ma'kada nakua: 
Eloranna' angku lamban, ma'kadami to 
Gilead lako nakua: To Efraimrokoka. 
lake mebalii nakua: Tangia, 

6 hakuami lako ungkuanni: Pokadaikae 
tu syibbolet. Iake nakuai: sibbolet, sia 
tang naissan umpokada meloi, ta'pa 
natingkan tu tau iato, napatei dio to' 
kalambanan Yordan. Attu iato matemi tu 
to Efraim patangpulo ndua sa'bu. 

7 Naparentami Yefta tu to Israel annan 
taunna. Matemi tu Yefta, to Gilead, 
anna dilamun lan misa' tondok dio lili'na 
Gilead. 


Diona to parengnge' Ebzan 


12:8-10 
8 Undinnato naparentami Ebzan, to 
Betlehem, tu to Israel. 
?Tatu anakna den tallungpulo muane. 
latu anakna baine tallungpulo 

napakemuane senga'mo sia naalan 
tallungpulo baine tu mintu' anakna 
muane napobaine, iamo baine salian 
lembang. Naparentami tu to Israel 
pitung taun. 

10 Matemi tu Ebzan anna dilamun dio 
Betlehem. 


Diona to parengnge' Elon 


12:11-12 


11 Undinnato naparentami Elon, to 
Zebulon, tu to Israel. Naparentami tu to 
Israel sangpulo taunna. 

12 Matemi tu Elon, to Zebulon, anna 
dilamun dio Ayalon, dio lili'na Zebulon. 


Diona to parengnge' Abdon 


12:13-15 


13 Undinnato naparentami Abdon, 
anakna muane Hilel, to Piraton, tu to 
Israel. 

14 Tatu anakna muane patangpulo na 
ampona tallungpulo: pitungpulo keledai 
laki nasakei sola nasangi. Naparentami 
tu to Israel karua taunna. 

15 Matemi tu Abdon, anakna muane Hilel, 
to Piraton, anna dilamun dio Piraton, lan 
lili'na Efraim, dao buntunna to Amalek. 


Kadadianna Simson 


13:1-25 

1 3 lNapogau' pole'omi to Israel tu 

apa kadake dio pentiroNa PUANG: 
iamoto Nasorongi PUANG tama limanna 
to Filistin, patangpulo taunna. 
2 Denmi misa' muane dio mai Zora, 
dio mai pa'rapuanna to Dan, disanga 
Manoah, iatu bainena tamanang, tae' 
nakianak. 
3 Ombo'mi tu Malaeka'Na PUANG lako 
baine iato anna ma'kada lako, nakua: 
Manassa tamanangko sia tae' mukianak, 
apa la ma'tambukko, ammu dadian misa' 
pia muane. 
4Tamoto kanandai tu kalemu, da muiru' 
uai anggoro' ba'tu diiru'na tu melangona 
sia da mukande apa maruttak. 
5 Belanna manassa la ma'tambukko, 
ammu dadian misa' pia muane: iatu 
ulunna tae' nama'din narua piso peku'ku' 
belanna randuk dio mai pa'tambukanna 
indo'na iatu pia muane iato misa' 

nasirinNa Puang Matua; iamo la randuk 
ullendokan to Israel dio mai kuasanna to 
Filistin. 

6 Malemi tu baine iato umpokadanni 
muanena, nakua: Den misa' taunNa 
Puang Matua sae lako kaleku, kutiro 
susito misa' malaeka'Na Puang Matua, 
metakuran tongan. Tae' kukutanai 
umbara nanii sae, sia tae' duka 
napokadanna' sanganna. 

7 Apa ma'kada lako kaleku, nakua: 
Manassa la ma'tambukko ammu dadian 
misa' pia muane: iamoto da muiru' uai 
anggoro' ba'tu diiru'na tu melangona 
sia da mukande apa maruttak, belanna 
randuk dio mai pa'tambukanna indo'na 
sae lako allo kamateanna, iatu pia 
muane iato la dadi nasirinNa Puang 
Matua. 

8 Attu iato mengkamoyami tu Manoah 
lako PUANG sia ma'kada, nakua: O 
PUANG, ke ma'dinni iatu taunNa Puang 
Matua, tu mangka Misua, nasaepa pissan 
lako kaleki umpatudukan, apa tu sipatu 
la kipogau' lako tu pia muane la dadi. 

9 Naperangiimi Puang Matua tu 
pengkamoyana Manoah, iamoto nasae 
pole” tu Malaeka'Na Puang Matua lako 

baine iato, tonna dio pa'lak, apa iatu 
Manoah, muanena tae' nadio sola. 

10 Ma'dondomi tu baine iato male 
umpokadanni muanena, nakua: Manassa 
iatu muane tu mane mangka sae lako 
kaleku, ombo'omo lako kaleku. 

11 Ke'de'mi tu Manoah, naundi urrundu' 
bainena: iatonna rampomo lako tau iato 
ma'kadami lako, nakua: Kamumoraka 
tu mangka ma'kada lako baine iate? 
Mebalimi, Nakua: Akumo. 

12 Ma'kadami tu Manoah, nakua: Iake 
dadimi susitu kadammi, la matumbari tu 
katuoanna sia toeanna pia muane iato? 
13 Mebalimi tu Malaeka'Na PUANG lako 
Manoah Nakua: Iatu mintu' apa mangka 
Kupokadan baine iate, la nakanandai 
melo. 

14 Da nakandei tu apa lu dio mai garonto 
anggoro': da nairu'i tu uai anggoro' ba'tu 
diiru'na tu melangona sia da nakandei tu 
apa maruttak. La nakanandai tu mintu' 
apa Kupasan lako kalena. 

15 Ma'kadami tu Manoah lako Malaeka'Na 
PUANG nakua: La kipatorropokomi 

inde te, angki toratupokomi misa' anak 
bembe' laki. 

16 Apa ma'kada tu Malaeka'Na PUANG 
lako Manoah, Nakua: Moi ammu 
patorroNa' inde te, inang tae' sia angKu 
la ungkandei tu kandemu. Apa iake 

la moraiko umpasakka'i tu iannato 
dipopemala' pemala' ditunu pu'pu', melo 
ke mupemalaranni lako PUANG. Belanna 
tae' naissanni Manoah, kumua Iamo 
Malaeka'Na PUANG to. 

17 Mangkato ma'kadami Manoah lako 
Malaeka'Na PUANG, nakua: Mindara tu 
sangamMi? Belanna iake dadimi susitu 
Mipokadanna, la kipakala'bi'Komi. 

18 Apa mebali tu Malaeka'Na PUANG lako 
Nakua: Ma'apai ammu pekutananni tu 
sangangKu? latu iannato memangngan. 
19 Naalami Manoah tu misa' anak 
bembe' laki sia kande dipemalaran, anna 
pemalaranni lako PUANG dao buntu 
batu. Attu iato Napogau'mi Malaeka'Na 
PUANG tu apa memangngan sia natiro 
bang Manoah sola bainena tu iannato. 
20 Tgtonna marassan tu api dukku diong 
mai inan pemalaran ma'lantang-lantang 
langngan langi, kendekmi tu Malaeka'Na 
PUANG lan to' dukku api diong mai inan 
pemalaran. Iatonna tiromi Manoah sola 

bainena tu iannato tukkumi sae rokko 
padang. 

21 Tatu Malaeka'Na PUANG tae'mo ombo’ 
len lako Manoah sola bainena. Attu iato 
maneri natandai Manoah, kumua Iamo 
Malaeka' Na PUANG. 

22 Ma'kadami tu Manoah lako bainena, 
nakua: Manassa la mateki’, belanna 
mangkamoki' untiro Puang Matua. 

23 Apa ma'kada tu bainena lako, nakua: 
lake la morai PUANG umpateiki”, ma'apai 
Nala untarimai tu pemala' ditunu pu'pu' 
sia kande dipemalaran tu tasoronganNi 
sia ma'apai Napatiroangki' te mintu'na 
te sia ma'apai Naparangiangki' totemo 
tu apa susite. 

24 Undadiammi misa' pia muane 

tu baine iato, nasangai: Simson. 
Salobo'-lobo'nami tu pia iato, sia 
Napamasakke-sakke PUANG. 

25 Randukmi tu PenaanNa PUANG 
umpatiakka' penaanna Simson dio 
Mahane-Dan, kasiallaranna Zora na 
Estaol. 

Diona rampanan kapa'na 
Simson sia pa'karrumena 


14:1-20 

14 1 Malemi tu Simson lako Timna, 

natiroi dio Timna tu misa’ baine, 
misa' pia baine to Filistin. 
2 Sulemi umpokadai lako ambe'na sia 
indo'na, nakua: Mangkamo' untiro misa' 
baine dio Timna, misa' pia baine to 
Filistin: melo totemo, ke malekomi 
umpalakuanna', angku pobainei. 
3 Apa ma'kada tu ambe'na sola indo'na 
lako, nakua: Tae” bangmoraka baine dio 
lu sukunta sia dio lu mintu' bangsata, 
ammu la maleora unnala baine dio lu to 
Filistin, to tang disunna'i. Apa mebali tu 
Simson lako ambe'na, nakua: Palakuan 
bangmo”', belanna naala penaangku. 
1Tae' naissanni indo” ambe'na kumua 
iatu apa iate lu dio mai PUANG, kumua 
anna daka' posanga la unnea to Filistin. 
Belanna attu iato naparenta to Filistin tu 
to Israel. 
> Malemi tu Simson sola ambe'na sia 
indo'na lako Timna. Iatonna rampomo 
lako buntu nanii pa'lak anggoro'na to 

Timna, pakalan sitammumi misa' singa 
mangura umburrung-burrung. 

6 Apa Narampoi PenaanNa PUANG, 
naurungan ussapekki tu singa, susito 
ussapek anak bembe’ laki, moi natae" 
bang apa lan limanna. Apa tae' 
napaissanni ambe'na sia indo'na tu apa 
mangka napogau'. 

7 Mangkato malemi tu Simson sipa'kada- 
kada tu baine iato, anna alai penaanna. 
8 Ba'tu pirang-pirang allo to sulemi 

la urrampanni kapa' tu baine iato: 
sepangmi la untiroi tu singa mate, 
nalan kalena tu singa mate iato den 
sangtuntunan enoan lan ma'banua sia 
tani” enoan. 

9 Naalami tu tani” enoan iato napadiongi 
pala'na, anna male ungkande lolananni. 
Iatonna rampomo lako indo" ambe'na 
naben dukami pira, anna kandei. Apa 
tae” napokada lenni, kumua iatu tani’ 
enoan iato naala lan mai singa mate. 

10 Attu iato malemi tu ambe'na Simson 
lako baine iato, napogau'i Simson 

tu pa'maruasan, belanna susimo 
kabiasanna pia muane to. 

11 Tatonna tiromi tau iato mai tu Simson, 
napileammi tau tallungpulo la ussolanni 
ma'rampanan kapa”. 

12 Ma'kadami Simson lako tau iato 

mai, nakua: La kupokadangkomi misa” 
karrume. Iake mipokadan tonganna' 

tu battuananna lan te pa'maruasan 

iate pitung allo sia iake mitandaimi, la 
kubenkomi bayu lanna lu tallungpulo 
lamba'na sia bayu lamba' tallungpulo. 

13 Apa iake tae'i mipokadanna' tu 
battuananna, inang la mibenna' bayu 
lanna lu tallungpulo lamba'na sia bayu 
lamba' tallungpulo. Ma'kadami tu tau iato 
mai, nakua: Pokadami tu karrumemu, 
angki rangii. 

14 Ma 'kadami lako tau iato mai, nakua: 
Den ia kande tassu' lan mai to pakande, 
sia apa matanning lan mai to mawatang. 
Apara to? 

Ma'tallung-alloammo tae’ bangpi 
unnissanni battuananna tu karrume iato. 
15 Apa iatonna allo ma'pempitumo 
ma'kadami tu tau iato mai lako bainena 
Simson nakua: Naranni tu muanemu 
napokadangkan battuananna tu karrume 
iato; iake tae'i, la kiballako sola 
sangdadiammu. Iaraka mitambaiangkan 

tu la mipeapai angki kalala': inang 
manassa. 

16 Saemi tu bainena Simson tumangi" dio 
tingayona Simson anna ma'kada nakua: 
Manassa kumua tae' mupa'apaina' sia 
tae” mukamaseina', mupokadan karrume 
te mai bangsaku, natae” mupokadanni 
tu battuananna. Mebalimi lako nakua: 
Akkenna ambe'ku sola indo'ku natae' 
kupokadanni, apa pole' tu iko. 

17 Apa lan to pitung allo tu tau 
ma'marua'-rua', tumangi’ bang tu 
bainena lako. Iatonna allo ma'pempitu 
napokadami tu battuananna tu karrume 
iato lako bainena, belanna naparuku- 
ruku tongan. Attu iato napokada tu 
battuananna karrume iato lako solana. 
18 Tatonna allo ma'pempitu, tonna tae'pa 
nalambun tu allo, ma'kadami lako tu 
muane dio lu kota iato, nakua: 

Apara tu mandu matanning anna tani' 
enoan, 

apara tu mandu mawatang anna misa' 
singa? 

Apa mebali tu Simson lako, nakua: 
lakenna tae” ammi pa'tengkoanni tu 
anak sapingku, 

manassa tae' mitandai battuananna tu 
karrumeku. 

19 Narampoimi PenaanNa PUANG tu 
Simson, anna male lako Askelon umpatei 
tallungpulo muane dio, naala nasangi 

tu mintu' tamangkalena, anna benni tu 
pakean iato tu to untandai karrumena. 
Apa re'dek bang tu ara'na, iamoto nasule 
lako banuanna ambe'na. 

20 Tatu bainena Simson dibenmo to 
pasolanna Simson tonna diparampo. 


Simson sirari to Filistin 


15:1-20 

1 Apa ba'tu pirang-pirang allo 
1 5 undinna to, tonna pegandungan, 
malemi tu Simson unto'longi bainena 
umbaa misa” anak bembe’ laki, anna 
ma'kada, nakua: Palalona' angku tama 
inan sitiro baineku, apa tae' naeloranni 
ambe'na tama. 
2 Ma'kadami tu ambe'na baine nakua: 
Kusanga inang tae' mupa'apai lenni: 
iamoto kubenni tu to pasolan tommu 
ma'rampanan kapa”. 
Tae'raka namandu melo tu adinna na 
iate? Iamo la mupobaine to, sondana. 

3Ma'kadami tu Simson lako, nakua: Iate 
pissannate maserona' dio mai kasalan, 
ke umpogau'na' kadake lako to Filistin. 
4Malemi tu Simson, anna tingkanni tu 
sindallung talluratu, namane unnala bia”, 
napasipori sida'duai tu ikko' sindallung, 
anna pannii sanguyun bia' lan alla'na. 

> Natutungimi tu bia’, anna ula'i tu mintu’ 
sindallung tama pa'lakna to Filistin tu 
nanii gandung matasak, naballai tu 
gandung la iatu mai dipatukunna la 
iatu mai te'dekna siapa sae lako palak 
saitun. 

6 Ma'kadami tu to Filistin, nakua: Mindara 
umpogau'i te? Mebalimi tau, nakua: 
Simson, minintunna to Timna, belanna 
naala tu bainena Simson nabenni to 
pasolanna Simson tonna diparampo. 
Mangkato saemi to Filistin anna ballai tu 
baine iato sola ambe'na. 

7 Ma'kadami tu Simson lako tau iato mai, 
nakua: lake mipogau'i susito, inang tae" 
kula untorei, ke tae'pi kupembalaranni. 
8 Nale'toi tu bukunna, iamo misa’ 
kapapatean kapua. Malemi anna torro 
diong sapak buntu batu Etam. 


TO PARENGNGE' 15.9-13 83 


9Ta'kala ke'de'mi tu to Filistin, anna 
ma'tenda lan Yehuda, sia titale' 
sikandappi' Lehi. 

10 Ma'kadami to Yehuda nakua: Ma'apari 
ammi saera la urrariikan? Mebalimi tu tau 
iato mai nakua: Iatu kasaeangki iamotu 
la umpungo Simson sia la kipogau' lako 
susitu mangka nagaurangkanni. 

11 Mangkato malemi tu tallungsa'bu 

tau dio mai Yehuda rokko sapak buntu 
batu Etam, anna ma'kada lako Simson, 
nakua: Tae'raka muissanni kumua 
naparentakan to Filistin? Ma'apai 
mupasusikanni to? Apa mebali tu 
Simson lako tau iato mai nakua: Susitu 
apa nagauranna' susi dukamoto tu 
kugauranni. 

12 Ma'kadami tu tau iato mai lako, 
nakua: Saemokan la umpungoko sia la 
ussorongko lako to Filistin. Apa ma'kada 
tu Simson lako, nakua: Palaokomi sumpa 
lako kaleku kumua tae" mila ullaoina'. 

13 Mebalimi tu tau iato lako nakua: 
Tae’, sangadinna la kipungo bangroko, 
angki sorongko lako, apa tae' sia kila 
umpateiko. Napungomi ulang ba'ru 
da'dua, anna solanni diong mai sapak 
buntu batu. 

14 Tatonna rampo Simson lako Lehi 
unnarrak-arrakmi tu to Filistin sae 
untammui, pakalan Narampoimi 
PenaanNa PUANG, anna mintu' tu ulang 
lan lengo-lengona tenmoto batang 
rami nakande api sia iatu pepungona 
sisane'buan tilossok lan mai limanna. 
15 Naappa'mi tu buku parangka sadang 
keledai ba'ru bangpa, naului tu limanna, 
naalai, anna pateanni tu tau sangsa'bu. 
16 Ma'kadami tu Simson nakua: 
Misa' buku parangka sadang keledai 
kupateanni tu kaponan keledai iato, 
misa' buku parangka sadang keledai 
tu tau sangsa'bu. 
17 Tatonna mangkamo ma'kada susito, 
natibemi tu buku parangka sadang anna 
sangai tu inan iato Ramat-Lehi. 
18 Tatonna tarru’ ma'rangmo, metambami 
langngan PUANG, nakua: Mikamaseimo' 
te kadirampanan kapua iate tu mangka 
kulopian, umbamo nakua totemo angku 
la mate ma'rangmo sia la tobangmo' 
tama limanna to tang disunna'i. 
19 Napatibakkami Puang Matua tu to' 
kalo'tok dio Lehi, natassu' tu uai lan mai, 
nairu'mi Simson, namangingaran sule sia 
matoto’. Iamoto nasangai tu kalimbuang 

iato: Kalimbuangna To meongli'. Tu den 
dio Lehi sae lako allo iate. 

20 Naparentami Simson tu to Israel 
duangpulo taunna, tonna attunna to 
Filistin. 


Simson dio Gaza 


16:1-3 

1 6 1 Den pissan namale tu Simson 

lako Gaza, natiroi inde to dio 
tu misa” baine kadake gau’, namale 
umpellambi'. 
2 Tatonna dipokadammo to Gaza kumua: 
Saemo tu Simson, natalimbung tamami 
sia situ'turan bongi umpenniroi dio 
babangan kota; situ'turan bongi iato tae' 
napatumba lenni sia nasanga kumua: 
Masiangpa melambi' anta patei. 
3Apa mamma' bang tu Simson sae 
lako ma'tangngana bongi. Iatonna 
ma'tangngamo bongi millikmi, nasabakki 
tu ba'ba babangan kota iato sola ampang 
ba'ba da'dua, namane ullendokanni 
sola salli'na, anna passanni sia nabaa 
langngan botto buntu tu sitingoan 
Hebron. 

Simson sola Delila 


16:4-22 
4Undinnato mamali' bangmi tu Simson 
lako misa' baine diong lombok Sorek, 
disanga Delila. 
> Saemi tu mai arung kota to Filistin 
lako kalena, ma'kada nakua: Naranni, 
ammu issanni, apara napobannang 
tu kamatotoran kapuana sia umbara 
la kikua untaloi sia umpungoi la 
umpatundukki. Ianna dadi to, pantan la 
kibenko sangsa'bu saratu' sikele' salaka. 
6 Ma'kadami tu Delila lako Simson, 
nakua: Pokadanna', apara napobannang 
tu kamatotoran kapuami susito sia 
apara la dipungoangkomi ammi ma'din 
dipatunduk. 
7 Mebalimi tu Simson nakua: lake 
napungona"' tau tambuk barinni'na 
patuoan, tu ba'ru bangpa sia tae'pa 
namarangke, manassa la langga'na' 
susito senga’. 
8 Nabammi arung kota to Filistin pitung 
lamba' tambuk barinni'na patuoan, tu 
baru bangpa sia tae'pa namarangke, 
anna pungoanni Simson. 

?Jatu to ma'penniro lan bang bilik 
lanna lu. Metambami tu baine iato lako 
nakua: E Simson, nalaoimokomi to 
Filistin! Apa naka'tuan tu mintu' tambuk 
barinni'na patuoan dipungoanni susito 
ungka'tuan rami nale'ke'i api. Diona 
duka te tae' nakaissanan umba nanii tu 
kamatotoranna. 

10 Ma'kadami tu Delila lako Simson, 
nakua: Manassa mipakenana' sia 
mibuttokkina'. Pokadan tonganna' apara 
tu ma'din dipungoangkomi. 

11 Ma'kadami tu Simson lako, nakua: 
lake diarra'i tonganna' dipungo ulang 
ba'ru tu tae' lenpa nadipake manassa la 
langga'na' susito senga’. 

12 Naalami Delila tu ulang ba'ru, 
napungoanni tu Simson, sia metamba 
lako nakua: E Simson, nalaoimokomi to 
Filistin!, latu to ma'penniro lan bang bilik 
lanna lu. Apa naka'tu Simson tu ulang 
iato natilendok lan mai lengo-lengona, 
susito bannang sanglamba'. 

13 Ma'kadami tu Delila lako Simson 
nakua: Sae lako totemo tontong bangna 
mipakena sia mibuttokki. Pokadanna', 
apara tu ma'din dipungoangkomi. 
Ma'kadami lako baine iato nakua: Ianna 


1 


TO PARENGNGE' 16.14-18 88 


dipakkanni pangrenden te pitu beluak 
tiampinni'ku anna dipasitannun. 

14 Napentangkirammi tu misa” petangki"' 
namane metamba lako nakua: E Simson, 
nalaoimokomi to Filistin! Apa iatonna 
pana'dingmo, nasintakmi tu petangki' 
pa'tannunan sia pangrendenan. 

15 Ma'kadami tu Delila lako nakua: 
Umba nakua tu kadammi kumua: 
Kukamaseiko, Anna iatu penaammi 

tae" nalattu' lako kaleku? Pentallunmo' 
mipakena totemo natae" mipokadanna”, 
apara napobannang tu kamatotoran 
kapuami susito. 

16 JTatonna paruku-rukumi ungkutanai sia 
napapussak, iamoto namasussa susito la 
bonno'. 

17 Napasomboan nasangmi tu mintu' 
lanna penaanna nama'kada nakua: 

Tae” bangpa nadiku'ku'i tu ulungku, 
belanna tempon lan mai pa'tambukanna 
indo 'ku akumo nasirinNa Puang Matua. 
lake diku'ku'i tu ulungku, manassa iatu 
kamatotorangku la soro” dio mai kaleku, 
angku langga’ susito senga’. 

18 ]atonna issanmi Delila kumua 
napasomboan nasangmo tu mintu' lanna 
penaanna, mesuami untambai tu mintu' 

arung kota to Filistin, nama'kada lako 
nakua: Totemo te maimokomi, belanna 
napasomboan nasangmo' tu mintu' 
lanna penaanna. Saemi tu mai arung 
kota to Filistin umbaai tu doi’. 

19 Napamamma'mi Delila tu Simson 
diong to” guntu'na, natambai tu 

misa’ tau anna suai ungku'ku' tu 

pitu beluak tiampinni'na. Susimoto 
nanii umpatundukki, belanna iatu 
kamatotoranna soro'mo dio mai kalena. 
20 Ma'kadami tu Delila lako nakua: 

E Simson, nalaoimokomi to Filistin! 
Pana'dingmi sia ma'tangnga' nakua: 
Susito lendu'na la tassu'na' sia 
ussintakna' kaleku: apa tae'pa natandai 
kumua soro'mo tu PUANG dio mai 
kalena. 

21 Natingkanmi to Filistin, nasu'be'i 
patomalii tu matanna, anna solanni 
lako Gaza, napungoi da'dua rante 
tambaga, sia diparuku unggirikki tu batu 
pangrissoan lan pa'tarungkuan. 

22 Apa mangkanna sia diku'ku'i tu 
ulunna, ta'pa tuomi sule tu beluakna. 

Kamateanna Simson 


16:23-31 


23 Attu iato sirampunmi tu mintu' 
arung kota to Filistin la umpennoloan 
misa' pemala' kapua lako Dagon, 
kapenombanna sia la ma'marua'-rua': 
ma'kadami nakua: Kapenombanta 
ussorongi te Simson, ualinta, tama 
limanta. 

24Tatonna tiromi to buda tu Simson, 
napudi-pudimi tu deatanna, nametamba 
nakua: Nasorongmo kapenombanta tu 
ualinta tama limanta tu ussanggang 
tondokta sia iatu umpatei taunta buda. 
25 Tatonna marassan parannu-rannu 

tu tau iato, ma'kadami nakua: Tambai 
mai tu Simson, anna popetaaki'. 
Mesuami unnalai tu Simson lan mai 
pa'tarungkuan, anna popetaai tu tau iato 
mai: napake'de'mi lan tangnga lentong. 
26 Ma'kadami Simson lako tu pia 
urrendenni, nakua: Rampananna' na 
aku bangmora ussasakki tu lentong 
untu'tunni te banua, angku nii sissare. 
27 Tatu banua iato ponno muane sia 
baine: mintu' arung kota to Filistin 

dio ren, sia dao soto banua iato 
agi-agi tallungsa'bu muane sola baine, 
umpengkitai tu Simson maningo. 

28 Attu iato metambami tu Simson lako 
PUANG sia ma'kada nakua: O Puangku 
PUANG, kilalaina', amMi pamatoto'na' te 
pissan, o Puang Matua, angku pabala'i 
te pissan tu gau'na to Filistin diona te 
matangku patomali. 

29 Natoemi Simson tu lentong tangnga 
da'dua tu untu'tun banua iato, 
natakungkungi lima kananna tu lentong 
misa” na lima kairinna tu senga'na. 

30 Ma'kadami tu Simson nakua: Da'ito 
angku mate sola te mai to Filistin. 
Malimukku tonganmi undudangi tu 
banua iato, nasongkai tu mintu' arung 
dio lu kota sia mintu' to buda lan. Iatu 
tau mate tu napatei tonna mateanni 
mandu buda na iatu to napatei tonna 
tuopa. 

31 Saemi tu mintu' siulu'na sia mintu' 
sangdadianna unnalai tu batang rabukna 
nabaai anna lamunni dio kasiallaranna 
Zora na Estaol, lan lamunanna Manoah, 
ambe'na. Duangpulo taunna nanii 
umparentai tu to Israel. 

Iatu to Lewi dio mai Betlehem 
torro dio banuanna Mikha 


17:1-13 

1 7 1 Denmi misa” muane dao mai 

buntu Efraim, disanga Mikha. 
2Ma'kadami lako indo'na nakua: 
latu salaka sangsa'bu saratu' 
sikele', tu diboko dio mai kalemi 
sia umpokadamokomi tampak ropu 
diona to tama pa'perangingku, manassa 
iatu doi” iato dio sia kaleku, akumo 
unnalai. Ma'kadami indo'na nakua: 
Napamasakke-sakkemoroko PUANG, e 
anakku. 
3Napasulemi tu salaka sangsa'bu saratu' 
sikele' lako indo'na. Apa ma'kada tu 
indo'na nakua: Manassa iatu doi' iato 
kupamarimbanganammo PUANG sia 
doi” iate kusorongmo lako anakku la 
dipopegaragai misa' rapang-rapang 
dipasisumbung pa'pa' na pa'pati'no'. 
Iamoto angku pasuleangko. 
4 Apa napasule pole” tu doi” iato 
lako indo'na, naalai indo'na tu doi’ 
iato duaratu' sikele' salaka, nabenni 
pande bulaan, tu unggaragai misa' 

rapang-rapang dipasisumbung pa'pa' na 
pa'pati'no', tu dipabendan lan banuanna 
Mikha. 

> Belanna naampuimo Mikha tu misa' 
banua Kapenomban. Nagaragaimi tu 
epo' sia balo' tau anna tokkoi tu anakna 
misa', nadadi to minaanna. 

6 Attu iato tae” datu dio Israel, pantan 
hapogau' bangmi tu nasanganna melo. 
7 Denmi misa” pia muane lu dio mai 
Betlehem lili'na Yehuda, dio mai lili’ 

pa rapuanna Yehuda: tau iato to Lewi sia 
torro to sae dio. 

8 Tassu'mi lan mai kota Betlehem, 
lili'na Yehuda la mempue umba-umba 
tu nasanga melo: lan to kalingkanna 
rampomi lako buntunna Efraim dio to' 
banuanna Mikha. 

9 Ma'kadami tu Mikha lako nakua: 
Umbara munii sae? Mebalimi nakua: 

To Lewina' dio Betlehem, lili'na 
Yehuda, saena' inde te mai la mempue 
umba-umba tu kusanga melo. 

10 Ma'kadami tu Mikha lako nakua: 
Tatorro bangmo sola, angku 
poambe'komi sia angku potominaakomi: 
angku benkomi sangpulo sikele' salaka 

sia sangpasang pakean ke sangtaunoi 
sia la kupakandekomi. 

11 Napasituru'mi tinde to Lewi torro sola 
tu tau iato; iatu pia muane iato butung 
to anak dadianna. 

12 Natokkomi Mikha tu to Lewi: iatu pia 
muane iato dadimo to minaanna, anna 
torro lan banuanna Mikha. 

13 Attu iato ma'tangnga'mi tu Mikha 
nakua: Totemo kutandaimo kumua iatu 
PUANG ungkasokannina', belanna misa" 
to Lewi dadimo to minaangku. 


Diona to Dan male mangrampa 


18:1-31 

1 8 1 Attu iato tae" tu datu dio to Israel 

sia attu ia dukato nanii suku to 
Dan undaka' misa' padang mana' la nanii 
ma'tondok, belanna sae lako allo iato 
tae'pa naappa'i tu padang mana' dio lu 
mintu' suku to Israel. 
2 Tamoto nasuami to Dan tu lima muane 
dio mai mintu' pa'rapuanna, iamotu to 
barani dio mai Zora sia Estaol la usserre'i 
sia umparessai tu tondok. Ma'kadami 
nakua: Malekomi umparessai tu tondok. 
Tonna rampomo lako buntunna Efraim 

dio banuanna Mikha torromi ma'bongi 
dio. 

3Tatonna rampomo lako banuanna Mikha 
napegamarai tu baenan kadanna pia 
muane to Lewi iato; nareke'mi lako sia 
nakutanai nakua: Mindara ussolangkomi 
sae indete sia apara mipogau' inde sia 
matumbari katuoammi? 

4Mebalimi lako tau iato nakua: Susito 
sia susite napogau' Mikha lako kaleku; 
napopareananna' sia dadina’ to 
minaanna. 

> Ma'kadami tu tau iato lako nakua: La 
mekutanapakomi lako Puang Matua, 
angki issanni kumua ba'tu maupa' siakan 
lan te kalingkangki. 

6Mebalimi tu to minaa iato lako 

nakua: Male marampa'mokomi! Iate 
kalingkammi nakalo' penaanNa PUANG. 
7 Ke'de'mi male tu tau lima narampo lako 
Lais. Natiromi tu tau dio torro marampa' 
susi a'ganna to Sidon, manaman 

sia rapa’; tae’ tu to ma'parenta lan 
tondokna, ussussai tu tau iato mai, moi 
diona misa' duka apa. Iatu katorroanna 
sikambela to Sidon sia moi misa' tau tae' 
bang nasikadamakan. 


TO PARENGNGE' 18.8-12 96 


8 Jatonna sulemo tu tau iato mai lako 
to nasangsukuan dio Zora sola Estaol, 
nakutanaimi to nasangsukuan nakua: 
Umbara nakua patiromi dio? 

9 Ma'kadami nakua: Maimokomi, 
tamalemo ullaoi, belanna iatu tondok 
kitiro melo tongan. Ma'apai ammi torro 
bangra unno'ko' indete! Da mimatukkun 
male ullaoi tu tondok iato ammi alai 
mipomana'. 

10 Tammi rampo lako la mitiro tu 

misa' bangsa tang marea, sia iatu 
pa'padanganna tiku lao malona' tongan. 
Manassa Nasorongmo Puang Matua tama 
limammi: lan tondok iato tae’ misa" apa 
kurang tu mintu' apa lan te lino. 

11 Attu iato ke'de'mi inde to dio mai, 
ijamotu dio mai Zora sola Estaol, tu tau 
annan ratu' dio mai pa'rapuanna Dan, 
sakka' nasang pa'bunona. 

12 Ke'de'mi tu tau iato nama'tenda 
sikandappi' Kiryat-Yearim lan Yehuda. 
lamoto nasangai tau tu tondok iato 
Mahane-Dan sae lako allo iate; iatu 
nanii tondok iato rampe matampu'na 
Kiryat-Yearim. 

13 Ke'de'mi inde to dio mai nalendu'i 

tu buntunna Efraim narampo lako 
banuanna Mikha. 

14 Ma'kadami sola limai tu to mangkamo 
male usserre'i lili'na Lais lako to 
nasangsukuan nakua: Miissan siaraka 
kumua lan te banua iate den misa' 
epo' sia balo' tau sia rapang-rapang 
dipasisumbung pa'pa' na pa'pati'no'? 
Totemo la miissan tu apa sipatu la 
mipogau'. 

15Sepangmi tu tau iato lako, anna 
rampo lako banuanna pia muane to 
Lewi iato, iamotu banuanna Mikha, 
anna pekutananni tau iato mai tu diona 
kamalaga -lagaranna. 

16 Tatu to Dan annan ratu’, tu sakka’ 
pa'bunona, torro bang bendan dio to' 
babangan. 

17 Apa iatu tau sola limai tu mangkamo 
male usserre'i tondok iato, tarru' bang 
tama, anna alai tu rapang-rapang 
dipa”, epo’, sia rapang-rapang dipati'no'. 
latu to minaa bendan bang dio to' 
babangan sola tu to annan ratu’, tu 
sakka' pa'bunona. 

18 Apa iatonna tamamo banuanna Mikha 
sia naalamo tu rapang-rapang dipa’, epo’, 

balo’ tau sia rapang-rapang dipati'no”, 
ma'kadami tu to minaa lako, nakua: 
Apara mipogau' inde tu? 

19 Mebalimi tu tau iato lako nakua: 
Ma'loko-lokokomi, da mima'kada len: 
tamalemo sola, angki poambe'komi 

sia kipotominaakomi, umbara melo 
misanga: iaraka tu dadikomi to 
minaanna to lan banuanna misa' tau, 
ba'tu iaraka tu dadi to minaanna misa' 
Suku sia misa' pa'rapuan to Israel? 

20 Parannumi penaanna tu to minaa, 
naalai tu epo’, balo’ tau sia iatu rapang- 
rapang dipa” anna undi unnula' tau iato 
mai. 

21 Tibalikmi ke'de' sule, anna padoloi tu 
pia'-pia'na sia mintu’ sapi sia domba sola 
bembe' sia mintu' pareanan. 

22 Tatonna mambelamo dio mai banuanna 
Mikha natambaimi Mikha tu to lan mintu' 
banua nasikandappiran la unnula'i tu to 
Dan anna lambi'. 

23 Undimi metamba-tamba tu tau iato 
lako to Dan, ta'kala namessaile sule tu 
to Dan, anna ma'kada lako Mikha nakua: 
Ma'apari te, ammu rampunni te mai tau? 
24 Mebalimi nakua: Mangkamo miala tu 
kapenombangku, tu mangka kugaragai, 

sia ia duka tu to minaa misolammo male. 
Apapara torro dio kaleku? Umbao mikua 
mima'kada lako kaleku kumua: Apara 
te? 

25Ma'kadami tu to Dan nakua: Da 
muparangiikanni tu kadammu, den 
manii to mapalla penaanna unta'paiko, 
anna ka'tumo sunga'mu sola to lan 
banuammu. 

26 Tarru'mi male tu mintu' to Dan, sia 
belanna natiro Mikha kumua mandu 
mawatang na ia, tibalikmi sule lako 
banuanna. 

27 Susimoto nanii to Dan unnalai tu apa 
nagaragai Mikha sia iatu to minaa dio 
kalena nasolan duka. Mangkato nalaoimi 
tu Lais, misa” bangsa manaman sia rapa’, 
napatei pa'dang tu tau iato sia naballa tu 
kota iato. 

28 Moi misa” tau tae” bang sae untundui, 
belanna mambela dio mai Sidon na moi 
misa” tau tae” bang nasikadamakan, iatu 
inan kotana diong lombok sikandappi' 
Bet-Rehob. Mangkato nabangun pole'mi 
to Dan tu kota iato, nanii ma'tondok. 

29 Nasangaimi Dan tu kota iato, susi 
sanganna Dan, nene'na tu nadadian 

Israel, apa iatu kota iato dolona disangai 
Lais. 

30 Napabendanammi kalena to Dan 

tu rapang-rapang dipa, na Yonatan, 
anakna muane Gersom, anakna muane 
Musa, la ia la mintu' anakna muane, 
dadi to minaanna to Dan sae lako allo 
kadipaliranna tu pa'tondokan iato. 

31 Napadenammi kalena tu rapang- 
rapang dipa" tu mangka nagaragai Mikha, 
natorro dio sipeupu' kabendananna 
banuanna Kapenomban dio Silo. 


Penggauran mesirisan dio Gibea 


19:1-30 

1 Attu iato tonna tae" tu datu dio 
19 to Israel, denmi misa’ to Lewi 
torro to sae dao lu mennaa'na buntunna 
Efraim, tu mangka unnala misa" baine 
dio mai Betlehem Yehuda napogundi'. 
2 Apa iatu gundi'na unnola boko' 
muanena, sia natampe male lako 
banuanna ambe'na dio Betlehem, lili'na 
Yehuda natorro dio malebu patang bulan. 
3 Ke'de'mi tu muanena undi unnula'i la 
umpakatana penaanna bainena, anna 
solanni sule: den tu misa’ taunna nasolan 

sia keledai sangayoka. Nasolammi baine 
iato tama banuanna ambe'na. Iatonna 
tiromi ambe'na baine iato tu to Lewi, 
parannumi penaanna male untammui. 
4Napatorromi matusanna, iamotu 
ambe'na baine iato, anna torropa sola 
tallung allo: kumandemi sia mangiru' sia 
ma'bongi inde to dio. 

> Tatonna allo ma'penna'pa' millik kale'mi 
sola duai, la ke'de' male: ma'kadami 
ambe'na tinde baine mangura lako 
menintunna nakua: Messa'pokomi dolo 
roti sangsasa', ammi matoto, mimane 
male. 

6 Unno'ko'mi sola duai anna kumande sia 
mangiru. Nama'kada tu ambe'na baine 
mangura iato lako tinde muane nakua: 
Melo ke mipasiolapi te ammi torropa 
ma'bongi anna parannu tu penaammi. 
7Tatonna ke'de'mo la male, naparuku- 
rukumi matusanna la torro, naurunganni 
torro pole'pa ma'bongi dio. 

8 Jatonna allo ma'pellima millik kale'mi 
la ke'de' male, apa ma'kada tu 
ambe'na baine mangura iato nakua: 
Messa'pokomi dolo sidi, ammi matoto”, 
sia torropokomi sae lako tipalempena 
allo. Kumandemi sola duai. 

9 Ke'de'mi tu tau iato namale sola 
gundi'na sia taunna, apa ma'kada tu 
matusanna, ambe'na baine mangura 
iato lako, nakua: Tiromi tipalempemo 
allo, torromokomi ma'bongi, tiromi Ia 
lambunmo tu allo, torrokomi indete 
ma'bongi, anna parannu tu penaammi: 
masiangpa mimillik kale' ammi ke'de' 
sule lako banuammi. 

10 Apa tae'mo namorai tu muane iato 
torro, sangadinna ke'de'mo male. 
Rampomi lako inan sitingoan Yebus, 
jamotu Yerusalem, sisola tu keledainna 
sangayoka situang lapik sia gundi'na. 

11 Tgtonna la urreke'mo Yebus sia 
lambunmo tu allo, ma'kadami tu taunna 
lako puangna nakua: Melo ke lendu'ki' 
inde te kota to Yebus, anta ma'bongi dio. 
12 Apa mebali tu puangna lako nakua: 
Tae’ tala lendu’ lako misa” kotana tau, 
tu tang nanii to Israel, sangadinna la 
tarru'ki' lako Gibea. 

13 Sia ma'kadapa lako taunna nakua: 
Maimoko anta pellambi'i tu sala umbanna 
misa’ tondok, anta ma'bongi dio Gibea 
ba'tu dio Rama. 

14Tarru'mi male, apa tonna rampomo 
sikandappi' Gibea, dio lili'na Benyamin, 
lambunmi tu allo. 

15 lamoto sepangmi tu tau iato mai anna 
ma'bongi dio Gibea. Iatonna rampomo 
lako, torro bangmi dio rante dio kota 
iato, apa moi misa' tau tae' bang 
untambai la ma'bongi dio banuanna. 

16 Denmi misa' to matua sule 
mengkarang dio mai pa'lakna to 

bongi iato. latu tau iato lu dao mai 
buntunna Efraim sia torro to sae dio 
Gibea: iatu mintu' pa'tondokan iato to 
Benyamin. 

17 Tatonna bangunan matanna natiromi 
tu to lumio' dio rante dio kota, anna 
ma'kada tu to matua nakua: Umba la 
miolai sia umba minii sae? 

18 Mebalimi tu tau iato nakua: Ke'de' 

lu diokan mai Betlehem, lili na Yehuda, 
lu lako mennaa'na buntunna Efraim. 
Lu indena' to dio mai: malemo' lako 
Betlehem, lili na Yehuda: totemo la 
sulemo' lako banuangku, apa moi misa' 
tau tae' untambaina' lako banuanna. 

19 Den sia dalame sia kande la kibenni 
tu keledaingki da'dua sia den sia roti sia 
uai anggoro' tu akunna sia iate taummi 

baine sia iate kaunan nasolan taummi: 
tae' kikakurangan apa-apa. 

20 Ma'kadami tu to matua nakua: Da 
namasussa tu penaammu! Apa-apa 
kurang dio kalemu aku la umparandanni: 
podo da muma'bongi inde te rante iate. 
21 Nasolammi tu tau iato tama banuanna, 
anna pakandei tu mai keledai: 
umbaseimi lette'na sola tallu'i, namane 
kumande sia mangiru'. 

22 Tatonna marassan parannu-rannu 
kumande, saemi tu pa'tondokan, to 
bulituk, untalimbung tamai tu banua iato, 
anna undedek ba'ba sia ma'kada lako to 
matua, puangna banua, nakua: Patassu'i 
mai salian tu muane, sae ma'bongi lan 
banuammi angki sangampa'. 

23 Tassu'mi tu puangna banua untammui 
tu tau iato mai, anna ma'kada nakua: Da 
misusito, e mintu' siulu'ku, da mipogau'i 
tu apa kadake: belanna tamamo 
banuangku te tau iate, da mipogau'i te 
kabagan mesirisan. 

24 Na anakkumora, tu anak darapa, sola 
gundi'na tu tau iato, kupatassurangkomi: 
ammi rongkongi, mipogau'i lako kalena 
tu apa misanga melo, podo da na iatu 

muane iato, minii umpogau'i lako te 
kabagan mesirisan. 

25 Apa tae' namorai tu tau iato mai 
umperangii. Pakalan naalami to Lewi tu 
gundi'na, napatassuran tau iato mai. 
Nasangampa' sia narongkong situ'turan 
bongi sae lako masiangna. Iatonna 
tilalekmo masiang narampanammi tau 
iato mai namale. 

26 Tatonna passisi randan langi’ rampomi 
tu baine iato, songka dio to' ba'ba 
banuanna tau iato, tu nanii puangna 
ma'bongi, (anna torro mamma') sae lako 
tilalekna masiang. 

27 Tatonna melambi'mo dio mai, tonna 
millikmo tu puangna, nabungka'mi 

tu ba'ba banua, anna tassu' la male 
lumingka, natiromi tu baine iato, 
iamotu gundi'na, tibambang bangmo 
dio to' ba'ba banua, natibasse langngan 
ampang ba'ba tu limanna patomali. 

28 Ma'kadami tu puangna lako nakua: 
Millikmoko, tamale. Apa tae' nabalii. 
Naangka'mi langngan keledainna, anna 
male lako inanna. 

29 Tatonna rampomo lako banuanna, 
naalami tu piso, natoei tu batang rabukna 
gundi'na, naleso-lesoi, napa'sangpulo 

dua, anna pakatui tu lesoan iato lako 
mintu’ lili'na to Israel. 

30 Minda-minda untiroi tu iannato 
ma'kada nakua: Tae'pa ia dadi sia tae' 
lenpa ia ditiro tu susinna te temponna to 
Israel tassu' lan mai tondok Mesir sae 
lako allo iate. Palan penaai te apa iate, 
kombonganni sia pokadai! 


Kasirarianna to Israel 
na to Benyamin 


20:1-48 

20 1 Ta'kala pada sunmi tu mintu’ to 

Israel: randuk dio mai Dan sae 
lako Bersyeba sia dio duka mai tondok 
Gilead sirampun sae butung to misari, 
mennolo lako PUANG dio Mizpa. 
2 Tatu pangulunna mintu’ bangsa iato, 
iamotu mintu’ suku to Israel umpangului 
kombonganna taunNa Puang Matua; 
a'pa' ratu’ sa'bunna tu tau lumingka, tu 
ma'din parari. 
3. Narangimi to Benyamin kumua 
sae nasang tu to Israel lako Mizpa. - 
Ma'kadami tu mintu' to Israel nakua: 
Uleleanni umbara nakua to kakadakean 
iato. 

4 Mebalimi tu to Lewi, iamotu muanena 
tu baine dipatei nakua: Rampona' sola 
gundi'ku lako Gibea, lili na Benyamin, la 
ma'bongi dio. 

> Pada ke'de'mi tu to Gibea la unneana' 
sia untalimbung tamai tu banua kunii 
ma'bongi la ungkadakeina”, lanmo 
penaanna la umpateina' sia narongkong 
tu gundi'ku namate. 

6 Kualami tu gundi'ku, kuta'tak-ta'takki, 
angku pakatui tiku lao lako mintu' 
lili' na padang mana'na Israel, belanna 
napogau'mo tau iato mai tu misa' apa 
megi'giran sia kabagan mesirisan dio lu 
to Israel. 

7 Totemo inde nasangmokomi, e to 
Israel. lamoto patassu'mi inde te tu 
pa'tangarammi sia pa'timbangammi. 

8 Pada ke'de'mi tu mintu' bangsa butung 
to misa'ri, anna ma'kada nakua: Moi 
misa'kanni tae' tu la sule lako tendana, 
moi misa'kanni tae' tu la sule lako 
banuanna. 

9 Inde sia tu apa la tapogau' lako Gibea: 
La ke'de'ki ullaoi sia ulloterei. 

10 La tapasun sangpulo tau ke saratu'oi, 
sisaratu' tau ke sangsa'buoi, sisangsa'bu 
ke sangpulooi sa'bunna dio mai mintu' 

suku to Israel la undakaranni kinallo 

tu to buda, kumua ianna rampomo tu 
tau iato mai, la lao umpapakkanni tu 
kabagan mesirisan lako to Gibea, lan 
lili'na Benyamin, tu mangka napogau' 
dio lu to Israel. 

11 Susimoto tu kasirampunanna mintu' 
muane to Israel, butung to misarri 
kasiturusanna ullaoi tu kota iato. 

12 Mesuami tu mintu' suku to Israel 
lako ba'tu pira-pira tau, male ullelei 

tu suku Benyamin sia ma'kada nakua: 
Matumbari tu kakadakean dadi dio lu 
sukummi? 

13 Totemo sorongi lako kaleki tu mintu' to 
bulituk dio Gibea, angki patei sia kiputtai 
tu kakadakean dio mai to Israel. Apa 
tae” namorai to Benyamin umperangii 
tu mintu' kadanna siulu'na, iamotu to 
Israel. 

14 Sangadinna sirampunora tu mintu' to 
Benyamin dio mai kota senga' lako Gibea 
la sirari to Israel. 

15 Allo iato nabilangmi to Benyamin tu 
tau dio mai kota senga': den duangpulo 
nnannan sa'bunna muane, tu ma'din 
parari: senga' ia tu to lan Gibea, tu 
nabilang pitu ratu’ muane ditonno'. 

16 Dio mai tu mintu' surodadu iato 

den pitu ratu” muane pa'tonno, to 
kairi, manarang nasangi ma'kolak, moi 
nabeluak sanglamba' tae' nasalai. 

17 Dibilang dukami tu mintu' muane to 
Israel: senga' ia tu to Benyamin a'pa' 
ratu' sa'bu muane, tu ma'din parari: 
mintu'na te surodadu nasang. 

18 Ke'de' nasangmi tu mintu' to Israel 
lako Betel, tu nanii mekutana lako Puang 
Matua, nakua: Mindannarakanni la male 
dolo sirari to Benyamin? Mebalimi tu 
PUANG Nakua: Yehuda dolo. 

19 Ke'de'mi tu mintu' to Israel tonna 
melambi', anna ma'tenda sitingoan 
Gibea. 

20Tassu'mi tu to Israel la sirari to 
Benyamin: ma'pampangammi tu to 
Israel unneai tu tau iato mai sikandappi' 
Gibea. 

21Tassu'mi tu to Benyamin lan mai 
Gibea, anna mangsanni tu to Israel 
natibambang rokko padang duangpulo 
ndua sa'bunna allo iato. 

22 Apa iatu surodadu, iamotu to 

Israel, umpabatta' penaanna, anna 
ma'pampangan pole' dio inan tu nanii 
mangka ma'pampangan iongi'. 

23 Malemi tu to Israel, anna tumangi' 
dio oloNa PUANG sae lako makaroenna, 
anna mekutana lako PUANG nakua: 
Ma'dinra'ka la male pole" sirari bati'na 
Benyamin, siulu'ku? 

Nakuami PUANG: Ke'de'mokomi urrarii. 
24 Tatonna allo ma'penduan nareke'omi 
to Israel tu to Benyamin, 

25 tassu'mi tu to Benyamin lan mai Gibea 
tonna allo ma'penduan ullaoi tu tau iato 
mai, anna mangsanni pole'i tu to Israel 
natibambang rokko padang sangpulo 
karua sa'bunna: mintu'na te to ma'takin 
pa'dang nasang. 

26 Mangkato malemi tu mintu' to Israel, 
iamotu mintu’ bangsa, anna rampo lako 
Betel: torromi inde to dio anna tumangi' 
dio oloNa PUANG, nama'puasa allo iato 
sae lako makaroenna sia umpemalaran 
pemala' ditunu pu'pu' sia pemala' 
kasalamaran dio oloNa PUANG. 

2/ Mekutanami tu to Israel lako PUANG, 
belanna allo iato inde to dio tu patti 
basseNa Puang Matua, 

28 ha Pinehas, anakna Eleazar, anakna 
Harun, tu umpogau' toeanna allo iato 
dio oloNa Puang. Anna ma'kada tu tau 
iato mai nakua: Ma'dinra'ka la male 

pole' sirari bati'na Benyamin, siulu'ku, 
ba'tu la kutorroimoraka? Ma'kadami tu 
PUANG Nakua: Ke'de'mokomi belanna 
masiang la Kusorong tu tau iato mai 
tama limammi. 

29Ta'kala napatikuimi to Israel ba'tu 
pira-pira to mangamu' tu Gibea. 

30 Tatonna allo ma'pentallun ke'de'mi 
tu to Israel urrarii to Benyamin, anna 
ma'pampangan ullaoi Gibea, susito 
lendu'na. 

31 Tassu'mi tu mintu' to Benyamin ullaoi 
tu surodadu iato: moi anna tileakmo 
tu tau iato mai lan mai kota, apa 
naparanduk duka umpatei ba'tu pira-pira 
surodadu susito lendu'na, agi-agi 
tallungpulo to Israel, dio lu batatta 
lompo, misa' ma'palulako Betel, na iatu 
misa' urra'ta' padang lu lako Gibea. 

32 Ma'tangnga'mi tu to Benyamin nakua: 
Tatalomo tu tau iato susito dolona. 
Apa ma'kada tu to Israel nakua: Da'ito 
tamallai, anta a'panni lan mai kota lako 
batatta lompo. 

33 Tamoto ke'de'mi dio mai inanna tu 
mintu' to Israel, anna ma'pampangan 
dio Baal-Tamar, tonna marassan tu to 


TO PARENGNGE' 20.34-39 112 


Israel mangamu' ke'de' dio mai inanna, 
dio mai rante sikandappi' Geba, 

34 Sia rampo sitingoan Gibea, iamotu 
sangpulo sa'bunna to ditonno' dio 

mai mintu' to Israel. Masarrangmi 

tu kasirarian, apa tae' naissanni to 
Benyamin, kumua mandappi'mo tu 
kasanggangan lako kalena. 

35 Nakamaseimi PUANG kapataloan tu 
to Israel, namallai tu to Benyamin dio 
mai tingayona, anna patei to Israel tu to 
Benyamin duangpulo Ilima sa'bu ssaratu' 
allo iato: iatu mintu'nato, to ma'takin 
pa'dang nasang. 

36 Natiromi to Benyamin kumua natalomo 
to Israel. Iatonna sorong boko'mo tu to 
Israel dio mai tingayona to Benyamin - 
belanna narannuan tau iato mai tu to 
mangamu' tu napadio Gibea la ullaoi,- 
37 madomi'mi ke'de' tu to mangamu”, 
anna laoi tu Gibea, sia lumingka tarru' 
untaloi tu kota, anna patei pa'dang tu 
mintu' tau lan. 

38 Tatu to Israel mangkamo siallu' tu to 
mangamu' kumua la napakendek tu 
rambu makamban lan mai kota. 

39 Tatonna tibalikmo tu to Israel lan 
kasirarian sia iatonna parandukmi to 

Benyamin umpatei ba'tu pira-pira to 
Israel, agi-agi tallungpulo tau, belanna 
nasanga lan penaanna, kumua: Iatu 
tau iato mai tatalo tarru'mo, susi lan 
kapararian lendu'namo. 

40 Attu iato ta'pa randukmi tu rambu 
kendek lan mai kota susi misa' lentong. 
latonna messaile tu to Benyamin, 
natiromi kumua iatu mintu' kota 
nasitutu'imo rambu. 

41 Tibalikmi tu to Israel, anna tiramban 
tu mintu' to Benyamin, belanna natiromo 
tau iato mai, kumua iatu kasanggangan 
mandappi' lako kalena. 

42Mallaimi tu tau iato dio mai 
tingayona to Israel ma'palulako padang 
pangallaran, apa tae' nalessu' dio mai 
kalena tu rari; na iatu to lu dio mai 
mintu' kota umpatama limbui, anna 
patei. 

43 Napatama limbumi tu to Benyamin, 
naula' sumpui sia nasanggang sae lako 
tingo Gibea, dio rampe matallona. 

44 Tatu to Benyamin den sangpulo karua 
sa'bu tibambang mate, mintu'nato 
surodadu nasang. 

45 Na iatu senga'na sepang namallai 
lako padang pangallaran lako buntu 

batu Rimon. Dio lu batatta lompo denpa 
dipatei limangsa'bu tu tau iato mai, 
anna male tu to Israel unnula'i sae lako 
Gideom, anna pateipi duangsa'bu. 

46 Tatu mintu’ to Benyamin tu mate allo 
iato duangpulo Ilima sa'bu, to ma'takin 
pa'dang, mintu'nato surodadu nasang. 
47 Apa annan ratu' tu muane sepang 
mallai lako padang pangallaran, lako 
buntu batu Rimon, natorro dao buntu 
batu Rimon patang bulan. 

48 Apa iatu to Israel tibalik sule lako to 
Benyamin, anna patei pa'dang, la tau la 
patuoan sia mintu' tu apa nakabu'tui. 
Sia ia duka tu mintu’ kota naappa' dio, 
naballa api. 


To Benyamin didakaran lalan 
anna tontong tu bati'na 


21:1-25 
2 1 1 Dio Mizpa umpalaomi sumpa tu 
to Israel nakua: Moi misa' tau te 
kita mintu’ tae’ tu la umben to Benyamin 
anakna baine napobaine. 
2 Saemi tu bangsa iato lako Betel, anna 
torro dio oloNa Puang Matua sae lako 

makaroenna, anna tumangi' umpekapuai 
gamaranna, nakua: 

30 PUANG, Kapenombanna to Israel, 
umba nakua dadi dio lu to Israel kumua 
allo iate la pa'de misa' suku dio mai to 
Israel? 

4Jatonna masiangmo melambi' 
bangsiapa napabendanmi bangsa iato tu 
misa' inan pemalaran inde to dio, anna 
pennoloanni tu pemala' ditunu pu'pu' sia 
pemala' kasalamaran. 

5Ma'kadami tu to Israel nakua: Mindara 
dio mai mintu' suku to Israel tu tae' 
nasae lako kombongan, la umpennoloi 
PUANG? Belanna umpalaomo sumpa 
kapua tu tau iato mai untampakki ropu 
minda-minda tu tang sae lako PUANG 
dio Mizpa, kumua: Manassa la dipatei. 

6 Massemi penaanna tu to Israel lako 
Benyamin, siulu'na, anna ma'kada 
nakua: Allo iate ratomo misa’ suku dio 
mai to Israel: 

7 umbara la takua umpadenanni baine 
tu tau iato mai tu torronapa, belanna 
mangkamoki' umpalao sumpa ussa'bu' 
sanganNa PUANG, kumua tae' misa' 

tu anakta baine la taben tau iato mai 
napobaine? 

8 Tamoto nama'kada tu tau iato mai 
nakua: Denraka misa” dio mai mintu' 
suku to Israel tu tae' nasae mennolo 
lako PUANG dio Mizpa? Payanmi kumua 
dio mai Yabesh, lili'na Gilead, moi misa' 
tau tae' sae lako to' tenda, lako tu 
kombongan. 

9 Belanna iatonna dibilangmo tu bangsa 
iato, manassami kumua moi misa’ tu to 
Yabesh Ian lili'na Gilead tae' bang sae. 
10 Nasuami kasirampunan tu to barani 
sangpulo dua sa'bu male lako, nakua: 
Malekomi ammi patei pa'dang tu to 
Yabesh lan lili'na Gilead, ia duka tu 
mintu' baine sia pia. 

11 Apa susite tu la mipogau': Ia manna 
tu mintu' muane sia mintu' baine, tu 
lakonamo muane, la misabu'i. 

12 Naapparammi dio lu to Yabesh lan 
lili'na Gilead tu a'pa'ratu' pia baine, anak 
dara, tu tae'pa nasangampa' muane, 
anna solanni te pia baine iate lako to’ 
tenda dio Silo lan padang Kanaan. 
13Mangkato nasuami mintu' 
kasirampunan tu ba'tu pira-pira 

pesua lako to Benyamin, tu dao buntu 
batu Rimon, anna pokadanni kasitaman 
tu tau iato mai. 

14 Attu iato sulemi tu to Benyamin, anna 
diben tau iato tu mintu' baine dipatuo 
dio mai Yabesh, lan lili'na Gilead. Apa 
tae” dukapa naganna' baine tu tau iato. 
15Massemi penaanna tu bangsa iato 
lako to Benyamin, belanna Napoka sia 
Nasanggang PUANG tu mintu' suku to 
Israel. 

16 Ma'kadami tu mintu' pekaamberanna 
kasirampunan iato, nakua: Umbara la 
takua umpadenanni baine tu tau iato 
mai, tu torronapa? Belanna mintu' baine 
dio lu to Benyamin puramo disabu'i. 

17 Sia nakuapa tu tau iato mai: Iatu 
mana'na to tilendok la torro napomana' 
to Benyamin, kumua da naden misa' tu 
suku to Israel diputtai. 

18 Apa tae' tama'din la umbenni anakta 
baine tu tau iato la napobaine. Belanna 
umpalaomo sumpa tu mintu' to Israel 
nakua: Tampakan ropu lako minda- 
minda tu umben to Benyamin misa' 
baine la napobaine. 

19 Ma'kadami tu tau iato mai nakua: 
Manassa iake taunoi den misa' pa'gauran 
umpakaraya PUANG dio Silo, tu rampe 
rekkena Betel, sia rampe matallona 

batatta lompo, tu ma'palu dio mai Betel 
lako Sikhem, sia rampe sau'na Lebona. 
20 Naada'imi tau iato mai tu to Benyamin 
nakua: Malekomi mangodo' tama pa'lak 
anggoro'. 

21 Tiro meloi, ianna tassu' tu pia baine 
dio mai Silo la ma'gellu', tassu'mokomi 
lan mai to” palak anggoro', ammi pada 
unnalai simisa' tu pia baine Silo la 
mipobaine, mimane sule lako tondok 
Benyamin. 

22 Take saei tu mai ambe'na sia siulu'na 
la ussite'gerangkanni, la kikua lako, 
kumua: Pamasorokki tu penaammi 
umbenkanni, belanna lan kasirarian iato 
tae'mo tu baine la dipapantananni tu 
tau iato mai. Tonganna, tae' nakamu 
umbenni: iamoto tae' nakamu sala. 

23 Napogau'mi to Benyamin susito, 
pantan nabaami tau iato mai simisa' tu 
pia baine ma'gellu', tu narampa, anna 
sule lako taa mana'na, anna bangunni 
sule tu mintu' kota, anna torro dio. 

24 Attu iato ke'de'mi tu to Israel inde to 
dio mai, anna pantan sule lako sukunna 
sia pa'rapuanna: ke'de'mi tu tau iato mai 
inde to dio mai, napantan sule lako taa 
mana'na. 

25 Attu iato tae' datu dio lu Israel: pantan 
hnapogau' bangmi tau tu nasanganna 
melo. 


RUT 


Rut sule dio mai Moab lako Betlehem 


1:1-22 

1 1 Tatonna linona mintu’ to parengnge' 

ma'parenta, denmi misa' karorian 
lan tondok. Attu iato ke'de'mi misa' 
muane dio mai Betlehem, lili'na Yehuda, 
sola bainena sia anakna muane da'dua 
la torro to sae dio padang marantena 
Moab. 
2 Tatu tau iato disanga Elimelekh, na iatu 
bainena disanga Naomi, na iatu anakna 
muane sola duai, disanga Mahlon na 
Kilyon, to Efrata dio mai Betlehem, lili'na 
Yehuda: rampomi tu tau iato mai lako 
padang marantena Moab, anna torro dio. 
3 Matemi tu Elimelekh, muanena Naomi, 
anna torro te baine iate sola anakna 
muane da'dua. 
4Unnalami baine to Moab sola duai anna 
pobainei: misa' disanga Orpa na iatu 
misa' disanga Rut: torromi tu tau iato 
inde to dio agi-agi sangpulo taunna. 

> Attu iato mate dukami tu anakna 

sola duai, iamotu Mahlon sola Kilyon, 
naurungan torro bangmi tu baine iato 
sisayuran anakna da'dua sia muanena. 

6 Mangkato ke'de'mi sola tu minintunna 
baine da'dua anna sule dio mai padang 
marantena Moab, belanna denmo kareba 
narangi dio padang marantena Moab, 
kumua Nakilalaimo PUANG tu taunNa, 
anNa benni kande. 

7Tamoto tassu'mi lan mai inan, nanii 
mempue sola tu minintunna baine 
da'dua. Iatonna ma'tangnga lalanmo la 
sule lako tondok Yehuda, 

8 ma'kadami Naomi lako minintunna sola 
duai nakua: Malemokomi, mipantan sule 
lako banuanna indo'mi: na PUANGmora 
umpakitaikomi kamamasean, susitu 
mangka mipa'pekitanan lako tu mai to 
matemo sia lako kaleku. 

9 Napantan ungkamaseimorokomi 
PUANG kamanamanan lan lu banuanna 
muanemi. Naudungmi sola duai, apa 
unnurruk-urruk tumangi”, 

10 Sia ma'kada lako, nakua: Manassa 
inang la suleki' sola lako bangsami. 

11 Apa ma'kada tu Naomi nakua: 
Sulemokomi, e anakku, ma'apai mila 

male urrundu'na'? Denparaka pia 
muane lan pa'tambukangku tu ma'din la 
mipomuane? 

12 Sulemokomi, e anakku, malemokomi, 
belanna tarru' matuamo' tae'mo kula 
kemuane. Iakengku tangnga'i kumua la 
den siapa rannungku, ondongpi na bongi 
iate kukemuane, angku la undadian 
duka pia muane, 

13 hua'raka mila ungkampai sae lako 
kapuana? Bua'raka nala undampakomi 
tang kemuane? Da misusi to, e 
anakku, belanna lendu' ia masussanna 
to lako kaleku, na lako kalemi, 
belanna tiangka'mo tu limanNa PUANG 
umpata 'paina'. 

14 Unnurruk-urruk pole'omi tumangi' 

tu tau iato mai, anna udungi Orpa tu 
matussanna, apa iatu Rut mella'ka' bang 
ia lako. 

15Ma'kadami tu Naomi nakua: Tiromi 
latu sanglalanmu sulemo lako bangsana 
sia lako deatanna: sulemoko unturu'i tu 
sanglalanmu. 

16 Apa mebali tu Rut nakua: Da 
miparukuna' la untampekomi sia 

la tibalik dio mai kalemi: belanna 
umba-umba tu la minii male, ia duka la 

kunii male, sia umba-umba tu la minii 
ma'bongi, ia duka la kunii ma'bongi' 
iatu bangsami iamo bangsaku sia iatu 
Kapenombammi iamo Kapenombangku. 
17 Umba-umba minii mate, ia duka 

la kunii mate sia inde to dio la dinii 
ullamunna'. Nasanggangimora' Puang 
Matua sia Narangnganni pole'pa, ke tang 
kamatean mannari tu la umpasisarakki'. 
18 Tatonna tiromi Naomi kumua mantirri' 
tu penaanna la male sola, natorroimi 
ma'kada-kada lako kalena. 

19 Tarru'mi lumingka sola duai sae lako 
Betlehem. Iatonna rampomo tama 
Betlehem, tirambanmi tu mintu' tau lan 
kota diona Naomi sia ma'kada tu baine 
iato mai nakua: lamoraka Naomi tu? 

20 Apa ma'kada tu Naomi lako tu tau 
iato mai nakua: Da misangaina' Naomi: 
sangaimo' Mara, belanna mangkamo' 
Naparampoi kamapairan To umpoissan 
angge maritik. 

21 Ganna'na' tongku male, apa 
Napalo'bangmo' PUANG sule. Ma'apai 
ammi la ussangaina' Naomi, na PUANG tu 
titanan sa'bi unneana' sia To umpoissan 
angge maritik tu umparampoina' 
kamandasan. 

22 Susimoto tu Naomi sule sola Rut, to 
Moab, iamo tu minintunna, tu nasolan 
sae dio mai padang marantena Moab. 
Iatu tau iato rampo lako Betlehem tonna 
parandukmi tau medalle sisikan. 


Kasitammuanna Rut na Boas 


2:1-23 

1 Tatu Naomi den misa” rampeananna, 

misa” to sugi” kapua, dio mai 
pa'rapuanna Elimelekh, disanga Boas. 
2 Ma'kadami tu Rut, to Moab, lako Naomi 
nakua: Melo ke malena' lako bela” angku 
ruruk buli dalle sisikan dio boko'na to 
ungkaturu-turuina”. Ma'kadami tu Naomi 
lako nakua: Malemoko, e anakku. 
3Malemi anna rampo lako bela”, 
narurukki tu buli dalle sisikan dio 
boko'na to massasa' dalle sisikan: 
siappa'mi rampo lako sangtempe' 
bela'na Boas, tu dio mai pa'rapuanna 
Elimelekh. 
4Ta'kala saemi tu Boas dio mai Betlehem, 
nama'kada lako to massasa' dalle sisikan, 
nakua: Narondongmorokomi PUANG! 
Mebalimi tu tau iato mai lako nakua: 
Napamasakke-sakkemorokomi PUANG! 

5Ma'kadami Boas lako taunna tu 
umbandoro'i to massasa' dalle sisikan, 
nakua: Mindara nanii torro te baine 
mangura? 

6 Mebalimi tu taunna, tu umbandoro'i to 
massasa' dalle sisikan, nakua: Iamote 
tu misa' baine mangura lu dio mai 
Moab, tu sae sola Naomi dio mai padang 
marantena Moab. 

7 Nakua ma'kada: Ma'dinra'ka urruruk sia 
urrampun buli dalle sisikan sikandappi' 
pa'kutu' dio lu boko'na to massasa' 
dalle sisikan. Susimoto anna sae inde 
te sia mukkun bang randuk dio mai 
melambi'na sae lako totemo: iamo misa' 
tau tu tae’ naunno'ko' len dio lu banua. 
8 Ma'kadami Boas lako Rut nakua: 
Perangii meloi, e anakku, da mumale 
mangruruk lako bela' senga' sia da duka 
mumallai inde te: sirondong bangmoko 
baine to mengkarangku. 

9 Mutiromo tu bela' dio tingayomu, tu 
nanii tau massasa' dalle sisikan -- undi 
bangmoko dio boko'na tu mai baine. 
Inang mangkamo kugagai tu mintu' 
taungku, kumua da nasussaiko. Iake 
ma'rangko, maleko lako to' busso ammu 
iru'i tu apa natimba tau iato mai. 

10 Tukkumi tu Rut menomba rokko 
padang anna ma'kada lako nakua: 
Ma'apai mipa'pekitananni tu kamaturu- 
turuammi lako kaleku, miurunganni 
untirona', moi angku misa" to sae? 

11 Mebalimi tu Boas lako nakua: 
Napokada nasangmo tau lako kaleku 
tu mintu' apa mangka mupogau' lako 
matusammu to mangkanna mate tu 
muanemu, sia umba mukua untampe 
ambe'mu sia indo'mu sia tondok 
kadadiammu, ammu male lako misa' 
bangsa, tu tae'pa mutandai dolona. 

12 Na PUANGmora umpapakkanni 

lako kalemu tu penggaurammu, sia 
nasundunmora tu rongko'mu dio mai 
PUANG, Kapenombanna to Israel, tu 
diong pani'Na munii sae mentiongan. 
13 Ma'kadami tu Rut nakua: 
Napa'pekitanan tonganmo puangku lako 
kaleku tu kamaturu-turuanna, belanna 
mipakatanamo' sia ma'kada melokomi 
lako te taummi, moi anna tae" kupada 
susi misa'i tu mintu' taummi. 

14 Tatonna attu kakumandean ma'kadami 
Boas lako, nakua: Maiko inde te 
mukande roti sia otonni tama sukka tu 
apa la musuak. Unno'ko'mi tu Rut dio 

sa'dena to massasa' dalle sisikan, anna 
tadoanni Boas pa'sara'buk, anna kandei 
sadia'na, sia nasesapa. 

15 ]atonna ke'de'omo la mangruruk, 
mepasanmi tu Boas lako mintu' taunna, 
nakua: Ma'din duka sia mangruruk lan lu 
to' alla' pa'kutu' sia da mirosoi: 

16 sangadinna la miangga'i usseranganni 
sisidi' lako kalena tu pa'kutu, ammi 
tampei, narurukki, da misarabai lenni. 
17 Mangruruk bangmi tu Rut dio bela” 
iato sae lako makaroenna, nabamba- 
bambami tu apa naruruk, den sangepa 
dalle sisikan. 

18 Naalami namale tama kota. Iatonna 
tiromi matusanna tu apa naruruk, sia 
iatonna bungka'mi sia naben tu apa 
nasesa tonna dia'mo, 

19 ma kadami tu matusanna lako, 
nakua: Umbara munii mangruruk te allo 
late sia umbara munii mengkarang? 
Namaupa'mora tu to untiroko! 
Nauleleanmi lako matusanna tu naninna 
mengkarang, nakua: Iatu to kunii 
mengkarang allo iate disanga Boas. 

20 Ma'kadami Naomi lako minintunna, 
nakua: Napamasakke-sakkemira 
PUANG tu tau iato, tu tang undampa 

kamasokananNa lako to tuo sia to 
matemo. Sia nakuapa Naomi lako: Iatu 
tau iato, sangdadianta sia ia duka misa 
to mangla'bakta. 

21 Ma'kadami tu Rut, to Moab, nakua: 
Sia nakuapa tu tau iato ungkuanna': 
Mareke' bangko lako taungku sae lako 
mutu'na tu mintu' bela'ku dialai. 

22 Ma'kadami tu Naomi lako Rut, 
minintunna, nakua: Melo, e anakku, ke 
tassu'ko sola baine to sumarona Boaz, 
da nasussaiko to dio lu bela' senga'. 

23 Susimoto mareke' bangmi lako 
baine to sumarona Boas mangruruk 
sae lako mutu'na tau medalle sisikan 
sia megandung. Torro bangmi sola 
matusanna. 


4 


Rut umpalaku Boas anna la'bakki 


3:1-18 
1t Mangkato ma'kadami Naomi, 
matusanna, nakua lako: E anakku, 
ma'apai angku tang la undakarangko 
kamanamanan, ammu maupa'? 
2 Tang sangdadiantaraka tu Boas, 
tu musisolan bang tu mai baine to 

sumarona? Manassa bongi iate la unta'pii 
dalle sisikan dio to' panglulluran. 
3Tamoto mendio'moko, ammu minna'i 
pandere' tu kalemu sia ma'pakeammoko, 
ammu male rokko to' panglulluran. Apa 
da naissan lenko Boaz, ke tae'pi napura 
kumande sia mangiru'. 

4Ianna umbambangammo kalena, 

la mutiro melo tu naninna mamma’; 
ammu male urreke'i lako, mubungka'i 
tu parramba' diong to' lentekna, ammu 
bambangan kalemu diong. Attu iato 

la napokadangko tu apa sipatu la 
mupogau". 

> Ma'kadami Rut lako nakua: Mintu' tu 
mipasananna' la kupogau' 

6 Malemi rokko to” panglulluran, 
napogau' tu mintu’ apa napasananni 
matusanna. 

7 Tatonna mangkamo tu Boas kumande 
sia mangiru' sia parannumo tu penaanna, 
malemi umbambangan kalena dio to' 
garonto' patuku. Napela'-pela'mi tu Rut 
sae, nabungka'i tu parramba' diong to’ 
lentekna, anna mamma' dio. 

8 JTatonna ma'tangngamo bongi, pakalan 
tirambanmi tu Boaz, nakaka'i tiku lao, 

manassa den misa' baine mamma' diong 
to' lentekna. 

9 Mekutanami nakua: Mindarako? 
Mebalimi nakua: Akumo Rut, tu taummi: 
balla'i tu pani'mi dao te taummi, belanna 
kamumo tu to mangla'bak. 

10 Ma'kadami tu Boaz nakua: 
Napamasakke-sakkemoroko PUANG, 

e anakku, iatu pa'kaboro'mu tu 
mupasombo undinna mandu mala'bi' na 
iatu dolona, belanna tang untuntunko to 
mangura, ba'tu to sugi, ba'tu to bongko. 
11 Tamoto, e anakku, da mumataku': 
mintu' tu mupokada la kupogaurangko: 
belanna iatu mai bangsaku dio babangan 
unnissanni kumua misa'ko baine lambu'. 
12 Tate aku tongannamo aku to 
mangla'bak, apa denpa misa” to 
mangla'bak mandu marengke' na aku. 
13 Torromoko ma'bongi indete: 
masiangpa, ke morai siai la ulla'bakko, 
melo ke nala'bakko, apa iake tang naalai 
penaanna ulla'bakko, la lelukraka tuoNa 
PUANG, manassa la kula'bakko. Mamma' 
bangmoko sae lako masiangna. 
14Mamma' bangmi diong to' lentekna 
sae lako masiangna: millikmi tonna la 
sisarakmo masiang, belanna ma'kada 

tu Boas nakua: Da naissanni tau kumua 
den baine sae lako to' panglulluran. 

15 Sia ma'kadapa nakua: Baai mai tu 
lullungmu ammu patadoi. Napatadomi. 
Nasuka'mi annan bakku' tu dalle sisikan, 
anna parokkoi. Malemi tu Boas lako kota. 
16 Rampomi tu Rut lako matusanna, 
anna ma'kada tu matusanna lako 
nakua: Ma'patumbamoroko, e anakku? 
Nauleleanmi lako tu mintu' apa napogau' 
muane iato lako kalena, 

17 anna ma'kada nakua: Pennannan 
bakku' te dalle sisikan nabenna”, 
belanna nakua: Da musule lo'bang lako 
matusammu. 

18 Ma'kadami tu Naomi nakua: Kappa 
bangmoko ma'peagi, e anakku, sae lako 
muranginna, umba nakua dadinna te apa 
iate; belanna iatu tau iato tae" narapa', 
ke tae'pi naupu' te apa iate lan allo ia 
bangsiamote. 


Boas urrampei Rut 


4:1-17 
4 1 Attu iato malemi tu Boas lako 


babangan, anna unno'ko' dio. Siappa' 
attu iato lendu'mi tu to mangla'bak tu 

napokada Boas. Ma'kadami nakua: E 
sangmane, lempangko mai sattu’ ammu 
unno'ko' inde te. Lempangmi anna 
unno'ko' dio. 

2 Natambaimi tu tau sangpulo dio mai 
pekaamberan lan kota, anna ma'kada 
nakua: Unno'ko'komi indete. Unno'ko'mi 
tu tau iato. 

3 Attu iato ma'kadami lako to mangla'bak 
nakua: latu Naomi, tu sule dio mai 
padang marantena Moab, la umbaluk 
sangtempe' bela”, tu apanna siulu'ta 
Elimelekh. 

4Kusanga melo, iamoto angku 
somboangko, kumua: Melo ke muallii tu 
bela' iato dio tingayona te to unno'ko' 
inde sia pekaamberanna bangsata. 
lammu la ulla'bakki, la'bakmi: apa iake 
tae'i mumorai ulla'bakki, pokadanna, 
angku issanni, belanna tae' misa” tau la 
ulla'bakki sangadinna iko, namane aku. 
Mebalimi tu tau iato nakua: Akumo la 
ulla'bakki. 

> Apa ma'kada tu Boas nakua: Iammu 
allimi tu bela” iato dio mai Naomi, la 
mutarima duka tu Rut, to Moab, bainena 
tu to mate iato, ammu patontongi tu 

sanganna tu to mate iato diona taa 
mana'na. 

6 Ma'kadami tu to mangla'bak iato 
nakua: Iake susito tang kubela 
ulla'bakki, belanna la ussanggang 
kalenana' mana'ku. Kamu bangmo 
ulla'bakki tu apa sipatu la kula'bak, 
belanna tae' kubelai ulla'bakki. 

7 Dolo-dolona jatu ada” dio lu to Israel, 
ianna mangla'bak ba'tu umpasituka' apa, 
kumua la untonganni tu apa iato, iatu 
misa' ullossokki sepatunna anna benni 
solana. Susimoto dinii umpamanda'i tu 
apa iato dio lu to Israel. 

8 Ma'kadami tu to mangla'bak lako Boas, 
nakua: Melo ke kamumo unnallii tu bela" 
iato. Nalossokkimi tu sepatunna. 

9 Mangkato ma'kadami tu Boas lako 
mintu' pekaamberan sia lako mintu' to 
buda, nakua: Allo iate kamumo sola 
nasang titanan sa'bi, kumua iatu mintu' 
apanna Elimelekh sia iatu mintu' apanna 
Kilyon sia Mahlon kuallimo dio mai 
Naomi: 

10 sja ja duka tu Rut, to Moab, bainena 
Mahlon kutarimamo angku pobainei, la 
umpatontongi tu sanganna to mate iato 
diona mana'na. Susimoto tu sanganna 

to mate iato tang la ka'tu dio mai mintu' 
siulu'na sia dio mai babangan nanii 
ma tondok. Kamumo tu la titanan sa'bi. 
11 Ma'kadami mintu' to buda tu dio 
babangan iato sia mintu' pekaamberan, 
nakua: Kamimo sola nasang tu titanan 
sa'bi. Na PUANGmora umpasusi Rahel 
sia Lea tu baine tama banuammi, tu 
mangkamo umbangun tongkonanna 

to Israel! La batta'komi lan mintu' 
penggaurammi dio Efrata sia la 
umpalayukkomi sangammi lan 
Betlehem. 

12 Na iatu tongkonammi la susi 
tongkonanna Perez, anakna Tamar, 

tu napadadian Yehuda, tete dio bati' 
Nakamaseangkomi PUANG, la nadadian 
baine mangura iate! 

13 Attu iato naalami Boas tu Rut 
napobainei, anna sangampa' sola. 
Nakamasei PUANG anna ma'tambuk, 
nadadian misa’ pia muane. 

14 Attu iato ma'kadami tu mintu’ baine 
lako Naomi nakua: Mintu’ kadipudian 
lu lako PUANG, tu tang umpadapai dio 
mai kalemi tu misa’ to mangla'bak: 
natarompo'mora tu sanganna dio lu to 
Israel. 


RUT 4.15-22 16 


15 Na iamo la umpakatana penaammi 
sia undaranaikomi lan kamatuammi, 
belanna minintummi undadianni, tu 
ungkamaseikomi, tu mandu losong lako 
kalemi na iatu pitu pia muane. 

16 Naalami Naomi tu pia iato nariai na ia 
dadi to mantaranakna. 

17 Nasangaimi baine sangbanuanna, 
nakua: Dadimo misa' pia muane dio 
Naomi: nasangaimi tu pia iato Obed. 
Iamote tu ambe'na Isai, ambe'na Daud. 


Diona ossoranna Daud 


4:18-22 
18 Tamote tu bati'na Peres: latu Peres 
undadian Hezron, 
19 ha Hezron undadian Ram, na Ram 
undadian Aminadab, 
20 ha Aminadab undadian Nahason, na 
Nahason undadian Salmon, 
21 ha Salmon undadian Boas, na Boas 
undadian Obed, 
22 ha Obed undadian Isai, na Isai 
undadian Daud. 


1 SAMUEL 


Diona kadadianna Samuel 


1:1-28 

1 Denmi misa” muane dio mai 

Ramataim-Zofim, iamotu dio mai 
buntu Efraim, disanga Elkana, anakna 
Yeroham, anakna Elihu, anakna Tohu, 
anakna Zuf, misa' to Efraim. 
2 Da'dua tu bainena, misa' disanga Hana 
na misa’ disanga Penina; iatu Penina 
kianak, apa iatu Hana tae. 
3 Tae’ nasalai ke taunoi tu tau iato 
sun lan mai kotana, ma'palurekke, la 
lao massambayang sia memala’ lako 
PUANGna mintu’ ma'dandan maritik dio 
Silo. Indeto dio den to minaanNa PUANG 
iamotu Hofni sia Pinehas, anakna dua 
Eli. 
“Tato allo nanii Elkana memala’, naben tu 
taana Penina, bainena, sia lako mintu'na 
anakna muane sia baine. 


1 SAMUEL 1.5-11 2 


> Apa iatu Hana napopanglokkon 
penduan tu taana, belanna nakamasei tu 
Hana moi Napatamanangi PUANG. 

6 Lendu' duka ia napa'dikkinna 
sanglentekna, la umpakarede-redei, 
belanna Napatamanang PUANG. 

7 Susi bangmo to napogau' Elkana, ke 
taunoi: ianna maleomo rekke banuanNa 
PUANG, napallaiomi tu penaanna Hana, 
naurunganni tumangi’ sia tae” namorai 
kumande. 

8 Nakuami Elkana, muanena: E Hana, 
ma'apari ammu tumangi'ra sia ma'apari 
ammu manokara kumande? Sia apara 
bannangna anna masussara penaammu? 
Tang mandu losongra'ka te lako kalemu 
na iatu pia muane sangpulo? 

9 latonna mangkamo tu tau kumande sia 
mangiru' dio Silo, ke'de'mi tu Hana, na 
iatu to minaa Eli unno'ko' dao kadera 
sikandappi' ampang banuanna PUANG. 
10 Belanna tarru' masussa tu penaanna, 
mengkamoyami lako PUANG, anna 
unnade-ade tumangi’. 

11 Mangallonammi, nakua: O PUANGna 
mintu' ma'dandan maritik, iake ma'dinni 
Mitiroi tu kamaparrisanna taummi sia 
Mikilalaina' sia tae' Mipaboko'i penaa 

tu taumMi, sangadinna la Mikamaseina' 
misa' pia muane, manassa la kusorong 
lako PUANG lan mintu' allo katuoanna 
sia tae' nala urrumbui piso peku'ku' tu 
ulunna. 

12 Tonna masaimo massambayang dio 
oloNa PUANG, napemarangami Eli tu 
pudukna. 

13 Belanna ma'kada lan bang penaanna 
tu Hana, pudukna bangri tu ma'nemu- 
nemu, apa tae' dirangi tu kadanna, 
iamoto anna sangai Eli malango. 

14 Nakuami Eli lako: Sangapa bangporoko 
la susi to malango? Torroiopi tu 
kamalangoammu. 

15 Apa mebali tu Hana nakua: Tae’ 
nasusito, o tuang, sangadinna aku te 
misa’ to tarru’ mapa'dik, tae” angku iru’ 
uai anggoro' ba'tu diiru'na tu melangona, 
sangadinna umbarrakanna' mintu' apa 
lan penaangku dio oloNa PUANG. 

16 Da nasangai tuang kumua to sala' 
kedona', apa diona kaselangangku sia 
kamapa'dikanna penaangku, iamoto 
angku masai kadake ma'kada-kada. 

17 Mebalimi tu Eli nakua: Male 
marampa'moko, na Kapenombannamora 

to Israel ungkamaseangko tu apa 
mupalaku lako Kalena. 

18 Nakuami Hana: Podo mitontong 
ungkamaseina'. Mangkato malemi tu 
baine iato anna kumande sule sia tae'mo 
narondon tu lindona. 

19 Tonna masiangna to millik kale'mi tu 
tau iato mai anna menomba dio oloNa 
Puang, anna sule lako banuanna dio 
Rama. Sangampa'mi Elkana tu Hana, 
bainena, sia Nakilalai dukamo PUANG. 
201atonna agi-agimo sangtaun, 
ma'tambukmi tu Hana, anna dadian 
misa' pia muane, nasangai Samuel, 
belanna, nakua: Iamote tu kupalaku 
lako PUANG. 

21 Tatu Elkana, muane iato, malemi 
ma'palurekke sola mintu' to lan 
banuanna la umpennoloan pemala' 
pentaunan sia pemala' pangallonanna 
lako PUANG. 

22 Apa iatu Hana tae” namale rekke, 
sangadinna nakua lako muanena: ianna 
sarak susumo te pia, aku la ussolanni, 
anna mennolo dio oloNa PUANG sia torro 
tarru' daa. 

23 Ma'kadami tu Elkana, muanena, lako 
nakua: Pogau'mi tu apa musanga melo, 

torromoko sae lako musarakkinna: na 
PUANGmora umpasundunni tu kadanNa. 
Torromi tu baine iato umpasusu anakna 
sae lako nasarakkinna. 

24 Tatonna mangkamo ussarakki, 
nasolammi rekke sia umbaa sapi laki 
mangura tallu sia ta'pung sangepa sia 
uai anggoro' sanggori-gori. Susimo 
kanasolanna tu pia iato tama banuanNa 
PUANG dio Silo: tonna tarru' mangurapa. 
25 Natunumi misa' tu sapi laki mangura 
iato namane umbaai tu pia iato lako Eli. 
26 Ma'kadami Hana nakua: La 
messimanna', tuang, kukua: la 
lelukraka tuomi, nala lelukra kadangku 
tuang, kumua aku bangsiamote tu 

to bendan dolona sikandappi' tuang, 
massambayang lako PUANG. 

2/ Kupalaku te pia iate, anNa 
kamaseanna' PUANG tu apa kupalaku 
lako Kalena. 

28 lamoto la kusorong duka lako PUANG 
lan mintu' allo katuoanna, belanna inang 
tisorongmo lako PUANG. Tukkumi tu pia 
iato menomba lako PUANG. 


1 SAMUEL 2.1-4 6 


Pa'pudi-pudianna Hana 


2:1-10 

2 1 Massambayangmi tu Hana, nakua: 

latu penaangku sende-sende angku 
kumalasi diona PUANG, 
sia dipataranggamo tu tandukku tete dio 
PUANG, 
sia tibungka'mo tu pudukku umbali 
mintu' ualingku, 
belanna kupoparannumo tu kasalamaran 
lu dio mai Kalemi. 
2 Moi misa” tau tae” namasero susi 
PUANG, 
sia tae” misa” tu kapenomban senga’ 
sangadinna Kamu manna, 
sia tae” tu buntu batu susi 
Kapenombangki. 
3 Da mitarru' ma'kada layuk, 
dan nasun tu kada matampo dio 
pudukmi. 
Belanna iatu PUANG mandu paissan sia 
mintu' penggauran Nasudi. 
“Tatu panana to lalong dile'to-le'to, 
apa iatu to tilende' umpotambeke' 
kamatotoran. 

> Tatu to dia” undaka' saroan kande 
unnappa' kande, anna iatu to tangdia' 
ma'din melayo. 

latu to tamanang la kianak sae lako 
pempitu, 

anna iatu to makianakan la madodong 
bangmo. 

6 PUANG tu ma'pamate sia ma'patuo; 
Puang tu ma'parokko lino to mate sia 
ma'pakendek sule. 

7 PUANG tu ma'pabongko sia ma'pasugi'. 
Puang tu ma'pamadiongan sia la duka 
tu ma'pamatande. 

8 Tatu mai to bongko Naendekan diong 
mai to' barra'-barra', 

sia iatu mai to mase-mase Naangka' 
diong mai to' pullan, kumua anNa 
pasangisunganni mintu' arung, 

sia Napatongkon dao o'koran mala'bi'. 
Belanna mintu' tu parandangan lino 
PUANG umpoissanni: 

sia la umbangunni dao te lino. 

9]a ungkaritutui tu lentekna mintu’ 
pa'kaboro'Na, 

apa mintu' to tang mekaaluk la sabu” lan 
kamalillinan, 

belanna tae' natete dio kamatotoranna 
tu misa’ muane pasau’. 


1 SAMUEL 2.10-14 8 


10 Minda-minda sigaga PUANG, 

la disanggang, la gumaluntu' tu Puang 
lako kalena dao mai langi'. 

PUANG umpaolai salu tu mintu’ randan 
langi’, 

Ia la ungkamaseanni kamawatangan tu 
datunNa, 

sia la umpataranggai tandukna tu to 
Natokko. 


Diona gau’ kadakena anakna Eli 


2:11-26 
11 Mangkato, sulemi tu Elkana lako 
banuanna dio Rama, apa iatu pia iato 
torro umpogau' toena lako PUANG 
napatudu to minaa Eli. 
12 Tatu mai anakna muane Eli sala’ kedo, 
tae” nadampangi tu PUANG sia iatu 
katongananna sia taana to minaa, ke to 
buda sae memala’. 
13 lake denni tau la sae memala’, iamoto 
ke marassanpi tu duku” ditollo, saemi 
tu to mengkarangna to minaa untangke 
petossok tallu matanna. 
14 Natossok-tossokmi lan kurin ba'tu 
panti ba'tu pamuntu ba'tu kurin 
pantolloran: umbanna tu kendek naala 

petossok, iamo naalan kalena to minaa. 
Susimo gau'na to lako mintu' to Israel tu 
sae dio Silo. 

15Ja duka ke tae'pi naditunu tu lompo 
dipemalaran, saemi tu to mengkarangna 
to minaa anna ma'kada lako tu mai to 
memala', nakua: Benni to minaa te duku' 
iate anna digorengan, belanna manoka 
untarimai dio mai kalemi tu duku' 
manasu, sangadinna duku' mamatapi. 
191anna bali tau, kumua: Da'ito anna 
ditunupa dolo tu lompona, mumane 
unnalai tu muporainna, mebalimi tu to 
mengkarang, nakua: Tae' nasusi to, ben 
bangsiami totemo, iake tae'i, manassa 
kuala toro. 

17 Susimoto namandu kapua kasalanna 
tu to mangura da'dua dio oloNa PUANG, 
belanna tae'mo nadampangi tau tu 
kapemalaran lako PUANG. 

18 Apa iatu Samuel tontong umpogau' 
toena dio oloNa PUANG: mangurapa ia 
sia ma'sambu' lenang. 

19 Nagaragammi indo'na bayu 
lamba'bitti, nabanni ke taunoi, 

ke malei sola muanena rekke la 
umpemalaran pemala' pentaunan. 


1 SAMUEL 2.20-25 10 


20 Napassakkemi Eli tu Elkana sola duai 
ma'baine, nakua: Nakamaseimoroko 
PUANG bati” dio mai baine iate la 
ussondai tu mangkanna disorong lako 
PUANG. Mangkato sulemi lako tondokna. 
21 Natontongi rupami PUANG tu Hana, 
anna ma'tambuk pole', nadadian pia 
muane tallu anna baine da'dua. latu 
Samuel, pia iato, sakapua-puana torro 
dio oloNa PUANG. 

22 Tatu Eli tarru’ matuamo. Iatonna 
rangimi karebanna tu penggauranna 
anakna sola duai lako mintu' to Israel 
sia kumua sangampa'i tu mintu' 

baine mengkarang dio to' ba'ba Tenda 
Kasitammuan, 

23 ma'kadami Eli lako, nakua: Ma'apari 
ammi pogau ri tu apa susito, kuurunganni 
urrangi dio mai mintu' tau te penggauran 
kadake iate? 

24 Da misusito, e anakku, belanna tae' 
nakareba melo tu kurangi napatale' 
taunNa PUANG. 

25Jake misa' tolino sala lako padanna 
tolino, manassa Napaolai salunna Puang 
Matua, apa iake tolino kasalan lako 
PUANG, mindapa la umpengkamoyanni? 
Apa tae' naperangii tu kadanna ambe'na, 

belanna inang la Napateimo PUANG sola 
duai. 

26 Tatu Samuel, to mangura iato, 
sakapua-puana, sanaala-alanna 
penaanNa PUANG sia tolino. 


Pa'nubua' diona Eli 
sia to lan banuanna 


2:27-36 
27 Saemi misa” taunNa Puang Matua 
lako Eli anna ma'kada, nakua: Susite tu 
kadanNa PUANG: Tae'raka nalako to lan 
banuanna ambe'mu Kunii umpaombo' 
Kaleku, tonna diopa lu Mesir tu tau iato 
mai mengkanorong lako Firaun? 
28 Kutonnorammo Kaleku dio lu mintu' 
suku to Israel la dadi to minaa, 
kumua anna kendek langngan inan 
pemalarangKu, sia la untunu dupa sia 
umpake epo' dio oloKu, sia lako to lan 
banuanna ambe'mu Kubenmo tu mintu' 
pemala' ditununna to Israel. 
29 Ma'apai natae' mudampangi tu 
pemala' sia kande dipemalaran lako 
Kaleku, tu Kupepasanan la dipaden lan 
banuangKu, sia mupakala'bi'i tu anakmu 
losong na Aku, sia mipemalompoan 

kalemi tu mammi'na mintu' kande 
napemalaran to Israel, taungKu. 

30 Tamoto Nama'kada tu PUANG, 
Kapenombanna to Israel. Nakua: Iatu 
kadangKu dolona masero, kumua iatu 
bati'mu sia bati'na ambe'mu la lolang 
dio oloKu sae lakona, apa totemo Nakua 
kadanNa PUANG: Mambelamo tu iannato 
dio mai Kaleku, belanna minda-minda 
umpakala'bi'Na', la Kupakala'bi' duka, 
apa minda-minda tu ussayuNa,” la 
dipamatuna. 

31Tonganna la sae tu allona angKu 
sembangi tu takia'mu sia takia'na to 
lan banuanna ambe'mu, naurungan moi 
misa' to matua tae'mo lan banuammu. 
32 Launtiroko kamaparrisan dio 
banuangKu moi anNa padenanni Puang 
ma'rupa-rupa karongkosan tu to Israel, 
sia iatu mai to matua la tae' lan 
banuammu sae lakona. 

33 Take denpi dio mai bati'mu tu tae' 
Kusabu' dio to” inan pemalarangKu, 
iamo la umpamaru'gun matammu sia 
umpabuyu' penaanmu sia mintu' tu to 
umpopemba'ka' bati'mu la mate malolle'. 
34 Tamote tu la dadi tanda lako kalemu, 
iamotu la urrampoi anakmu sola duai, 

Hofni na Pinehas: la sangallori mate sola 
duai. 

35 La Kupadenan Kaleku tu misa’ to 
minaa manappa' sia iamo la umpogau'i tu 
apa lan penaangKu sia lan tangnga'Ku: 
Aku la umpabendananni misa' banua 
matontongan sia tontong la lolang dio 
olona to Kutokko. 

36 La dadi undinna kumua minda-minda 
tu torronapa lan banuammu, la sae 
anna tukku menomba lako kalena 
umpalaku doi' sangbatu salaka ba'tu 
roti sangbatu, anna ma'kada nakua: 
Popengkarangna' dikka' lan misa' 
pengkarangan katominaan, angku 
ma'din ungkande roti sangsuakan. 


Kaditambaianna Samuel 


3:1-4:1a 

l Tatu Samuel tomangura iato 

umpogau' toena lako PUANG 
napatudu Eli. Attu iato masagalamo tu 
kadanNa PUANG sia tae'mo dipaombo' 
tu patiro mendeata. 
2 Den pissan to attu iato tonna mamma 
tu Eli dao inan kamammaranna, na attu 


1 

iato randuk dukamo maraun tu matanna 
Eli, tang mano'ramo pentirona. 

3Jatu lampunNa Puang Matua tae'pa 
napa'de sia iatu Samuel mamma'mo lan 
banuanNa PUANG, dio to’ inan pattinNa 
Puang Matua. 

4Natambaimi PUANG tu Samuel, anna 
ma'kada nakua: Inde siana’. 

5 Ma'dondomi male lako Eli anna 
ma'kada nakua: Inde siana', apara 
mitambanna'? Apa mebali tu Eli, nakua: 
Tae'ra kumetamba, malemoko mamma' 
sule. Malemi anna mamma' sule. 

6 Natambai pole'omi PUANG tu Samuel. 
Millikmi tu Samuel anna male lako Eli, 
anna ma'kada nakua: Inde siana’, apara 
mitambanna'? Apa mebali tu Eli, nakua: 
Tae'ra kumetamba, e anakku: melo 
kesuleko mamma'. 

7Tatu Samuel tae'pa natandai tu PUANG 
sia tae' lenpa misa' tu kadanNa PUANG 
dipaombo' lako kalena. 

8 Natambai pole'omi PUANG tu Samuel 
ma pentallunnamoto, anna millik namale 
lako Eli anna ma'kada, nakua: Inde 
siana’, apara mitambanna'? Attu iato 
maneri naissan Eli, kumua PUANG 
untambai tu tomangura iato. 

?Tamoto ma'kadami tu Eli lako Samuel, 
nakua: Malemoko mamma' sule': iake 
Natambai pole'ko, la mebaliko mukua: 
Ma'kadamoKomi PUANG, belanna 
napatananmo tu talinganna taumMi. 
Malemi tu Samuel anna mamma' sule 
dao inanna. 

10 Saemi tu PUANG bendan dio sia 
Natambai susito lendu'na, Nakua: E 
Samuel, Samuel! Mebalimi tu Samuel: 
Ma'kadamoKomi, belanna napatananmo 
tu talinganna taumMi. 

11 Ma'kadami tu PUANG lako Samuel, 
Nakua: Manassa la umpogau'Na' misa’ 
penggauran lan lu to Israel, naurungan 
tilanta' lan talinganna minda-minda 
urrangii. 

12 Attu iato la Kuparampoan Eli mintu' 
apa tu Kupokada diona to lan banuanna 
randuk dio mai tipamulanna sae lako 
ma'katampakanna. 

13 Belanna mangkamo Kupa'peissanan, 
kumua Aku la unnukungi tu to lan 
banuanna sae lakona, diona tu mintu' 
kakadakean naissan, belanna iatonna 
umpasae tampak ropu lako kalena 

tu anakna sola duai, inang tae" bang 
nagarrakki. 

14 Tamoto angKu sumpai tu diona to lan 
banuanna Eli, kumua iatu kakadakeanna 
to lan banuanna Eli inang tae' nala 
diseroi pemala' ba'tu kande dipemalaran 
sae lakona. 

15Mamma'mi tu Samuel sae lako 
melambi', anna bungka'i tu ba'ba 
banuanNa PUANG, apa mataku' tu 
Samuel umpokadanni Eli tu patiro 
mendeata iato. 

169 Natambaimi Eli tu Samuel, nakua: 

E anakku Samuel! Mebalimi nakua: 
Indena'! 

17 Nakuami Eli: Kada apara tu 
Napokadangko. Da mubunianna'. 

La Nasanggangiko Puang Matua, 

sia la Narangngannipa, ke denni 
mubunianna' moi sangbuku tu mintu' 
kada Napokadangko. 

18 Napokadammi Samuel tu mintu' kada 
iato, moi sangbuku kada tae' nabuni 
len. Nakuami Eli: Iamo Ia PUANG, da'ito 
anNa pogau'i tu apa Nasanga melo dio 
pentiroNa. 

19 Sakapua-puanami tu Samuel sia 
Narondong PUANG sia moi sangbuku tu 
mintu' kadanNa tae' tang membua. 

20 Sia mintu' to Israel randuk dio mai Dan 
sae lako Bersyeba unnissanni, kumua 
iatu Samuel nabi manappa'Na PUANG. 
21 Mempaan pole'omi tu PUANG dio Silo, 
belanna umpaombo' Kalena lako Samuel 
dio Silo tete dio kadanNa PUANG. 

1 Tatu kadanna Samuel landa’ lako 

mintu' to Israel. 


PattinNa Puang Matua 
narampa to Filistin 


4:1b-22 
Tassu'mi tu to Israel umpessitammui 
to Filistin la sirari, anna pabendanni tu 
tendana sikandappi' Eben-Haezer, na 
iatu to Filistin umpabendan tendana 
sikandappi' Afek. 
2Tatu to Filistin ma'pampangan 
umpessitammui to Israel, anna 
sipakarua' sirari, nataloi to Filistin tu 
to Israel, anna patei tu to Israel dio lu 
padang nanii sirari agi-agi patangsa'bu. 
3 Tatonna sangsuleammo tu tau 
lako to' tendana nakuami mintu' tu 
pekaamberan to Israel: Ma'apari te allo 
iate Napopa'elo'nariki' PUANG natalo to 
Filistin? Maikomi tamale unnala patti 

basseNa PUANG dio mai Silo, anna dio 
kaleta kumua anna rampananki' dio mai 
limanna ualinta. 

4Disuami tu tau lako Silo, anna baai dio 
mai tu patti basseNa PUANGna mintu' 
ma'dandan maritik, tu unnisung dao 
karubion: na iatu anakna Eli sola duai, 
iamotu Hofni na Pinehas dio sola tu patti 
basseNa Puang Matua. 

3]atonna rampomo tu patti basseNa 
PUANG lako to' tenda surodadu, 
unnarrak-arrakmi tu mintu' to Israel 
lendu' mamakna, naurunganni parodo tu 
padang. 

6Jatonna rangimi to Filistin tu arrak 
iato, nakuami: Arrak apara ia tu mamak 
kadake dio to' tenda surodadunna to 
Ibrani? Attu iato narangimi kumua iatu 
pattinNa PUANG rampomo tama to' 
tenda surodadu iato. 

7 Tamoto namataku' tu to Filistin, belanna 
nakua: Saemo tu Puang Matua tama 
to' tenda surodadu iato, sia nakuapa: 
A'a upu'mo allota, belanna tae' bangpa 
nadadi tu iannate, la sangmai', la 
duangbongi'. 

8 A'a mandasamoki', belanna mindapara 
la urrampanangki' dio mai limanna tu 

deata sumpu makuasa iato? Iamora 

te deata iate tu umparampoi to Mesir 
ma'rupa-rupa kamaparrisan dio padang 
pangallaran. 

9 La baranikomi sia la lalongkomi, e to 
Filistin, da napokaunankomi to Ibrani, 
susi tommi pokaunanni tu tau iato mai. 
Pa'pekitananni tu kapia muaneammi 
ammi parari tongan-tongan. 

10 Pararimi tu to Filistin, anna taloi 

tu to Israel, sisarambuammi mallai 
sola nasangi, pantan sule lako to' 
tendana, nalendu' ia budanna dipongko, 
naurunganni siapanammo mate tu 

to Israel tallungpulo sa'bu, iamotu 
surodadu ma'lingka. 

11 Sia jatu pattinNa Puang Matua dirampa 
na iatu anakna Eli sola duai, iamo tu 
Hofni na Pinehas, matemo. 

12| yssu'mi misa” to Benyamin dio mai 
pa'telangan kasirarian anna rampo lako 
Silo allo ia dukato, titepu-tepu bangmo 
tu tamangkalena sia barra'-barra' daomo 
ulunna. 

13 Tonna rampomo, iatu Eli unno'ko' dao 
kadera dio biring lalan ma'peagi-agi, 
belanna selang tu penaanna ungkilalai 
pattinNa Puang Matua. Rampomi tinde 


1 SAMUEL 4.14-19 20 


tau umpakarebai tama kota, anna 
siurrukan tu mintu’ pa'tondokan. 
14Narangimi Eli tu tau siurrukan, 
nakuami: Kamarukkan apara te? 
Madomi'mi tinde tau sae umpokadanni 
Eli tu kareba iato. 

15 Tatu Eli kaseramo pulona ngkarua 
taunna dadinna sia maraunmo tu 
matanna, tae'mo napatiro. 

16 Nakuami tu tau iato lako Eli: Iatu aku 
te lu diona' mai pa'telangan kasirarian: 
allo ia duka te angku mallai dio mai 
pa'telangan kasirarian. Nakuami Eli: 
Apara dadi dio, e anakku? 

17 Mebalimi tu to umbaa kareba nakua: 
latu to Israel mallaimo naula' to Filistin, 
ondongpi ditalo kapuamo tu tau iato mai, 
ia duka tu anakmi sola duai, Hofni na 
Pinehas mate dukamo sia iatu pattinNa 
Puang Matua dirampamo. 

18 Tatonna uleleanmi tu diona pattinNa 
Puang Matua, songkami tu Eli dao mai 
kaderana tungara dio sa'de babangan 
tondok, nalesok pasallona, anna mate, 
belanna matuamo, sia to malompo; 
patangpulo taunna urrengnge' to Israel. 
19 Tatu minintunna, tu bainena Pinehas, 
attu iato mabanda' ma'tambuk. 

Tonna rangimi tu kareba, kumua 
dirampamo tu pattinNa Puang Matua sia 
matemo tu matusanna sia muanena, 
mendemme'mi, anna kianak, belanna 
ta'pa naratui kapanguriasan. 

20 Tatonna la matemo, nakuami tu mintu’ 
baine untikui: Da mumataku' belanna 
undadian siako pia muane. Apa tae' 
napebalii sia tae' napalan penaai. 

21 Nasangaimi tu pia'-pia' iato Ikabod, 
nakua: latu kamala'biranna Israel 
malemo dibaa, belanna iatu pattinNa 
Puang Matua dirampa sia iatu matusanna 
sia muanena matemo. 

22 Tamoto nakuami: Iatu kamala'birana 
Israel malemo dibaa, belanna dirampamo 
tu pattinNa Puang Matua. 


PattinNa Puang 
Matua dio tondok Filistin 


5:1-12 
1 Naalami to Filistin tu pattinNa Puang 
Matua, nabaai dio mai Eben-Haezer 
lako Asdod. 
2 Naalami to Filistin tu pattinNa Puang 
Matua, nabaai tama banuanna Dagon, 
napatorroi dio sa'dena Dagon. 


1 SAMUEL 5.3-8 22 


3 Apa iatonna melambi' dio mai namillik 
tu to Asdod, natiromi tu Dagon songkamo 
tipessussuk tu lindona rokko padang dio 
olona pattinNa PUANG. Naangka'mi tu 
Dagon, napabendan pole'i dio inanna. 
4Tatonna melambi' dio mai millikmi tu 
tau iato mai, oo!, songka pole'omo tu 
Dagon tipessussuk tu lindona rokko 
padang dio olona pattinNa PUANG, 

apa iatu ulunna sia limanna patomali 
tantang tipelleba' lako to' ampang ba'ba, 
nakalena mannamo Dagon torro siapa. 
“Jamo bannangnato anna mintu’ to 
minaanna Dagon sia mintu' tau, tu 
mentama banua kamenombanna Dagon, 
tang ullesemo ampang ba'ba banuanna 
Dagon dio Asdod sae lako allo iate. 

6 Napamatana' PUANG tu limanNa 
unti'tin to Asdod Napatirambanmi tu tau 
iato mai anNa pasitutu'i bundang, la to 
Asdod la iatu mintu' lili'na. 

7Tatonna tiromi to Asdod diona apa 
urrampoi, nakuami: Iatu pattinNa Puang 
Matua to Israel da'imi to tapatorroi, 
belanna Napamatana'mo Puang tu 
limanNa unti'tinki' sola Dagon deatanta. 
8 Jamoto anna ditambai ma'kombongan 
tu mintu' arung kota to Filistin, anna 

ma'kada nakua: La tapatumbai tu 
pattinNa Kapenombanna to Israel? 
Mebalimi tu mintu' arung nakua: Melo 
ke dipalelei tu pattinNa Kapenombanna 
to Israel, lako tondok Gat. Napalelemi tu 
pattinNa Kapenombanna to Israel. 

9 Tatonna dipalelemo inde to lako, 
Napata'paimi lima PUANG tu pa'tondokan 
iato naurunganni marukka. Napa'dikkimi 
tu mai muane randuk dio mai bitti'na 
sae lako kapuanna, anna karupui kele tu 
kalena. 

10 Napalelemi tau iato mai tu pattinNa 
Puang Matua lako Ekron, apa iatonna 
rampo tu pattinNa Puang Matua lako 
Ekron silallakan tu pa'tondokan dio 
Ekron, nakua: Nabaamo tu pattinNa 
Kapenombanna to Israel lako kaleta, la 
moraimo umpateiki' sola sukunta. 

11 Ditambaimi ma'kombongan tu 

mintu' arung kota to Filistin, anna 
ma'kada nakua: Pasuleammi tu pattinNa 
Kapenombanna to Israel lako inanna, da 
napa'pepateangki" sola tu mai bangsata, 
belanna dadimo tu ra'ba biang dio lu 
tondok iato sia kamarukkan kapua, 
belanna Napamatana'mo Puang Matua 
to limanNa unti'tinni tu tau iato mai. 

12 Minda-minda tu tae' namate, sileleo 
kelean, naurungan iatu sarrona 
pa'tondokan kendek langngan langi’. 


PatinNa Puang Matua dipasule 
lako tondok to Israel 


6:1-7:1 

1 Tatonna ma'pitung bulanmo tu 

pattinNa PUANG dio tondok to 
Filistin, 
2 hatambaimi to Filistin tu mintu' 
to minaa sia to pakita-kita, nakua: 
La kipatumbai tu pattinNa PUANG? 
Pokadangkanni umba la kipakuanni 
umpasulei lako to” inanna? 
3 Mebalimi tu tau iato mai, nakua: Iammi 
la umpasulei tu pattinNa Kapenombanna 
to Israel, da mipasule lo'bangi, 
sangadinna la mitongan-tonganni 
ussorongan pamengan la ullendokan 
kasalan: nasusito, ammi mondo sia 
mikanassai kumua apa bannangna na 
iatu limanNa tang soro’ dio mai kalemi. 
4Mekutanami tu tau iato mai, nakua: 
Umbara la susitu pamengan ullendokan 
kasalan tu sipatu la kisoronganni? 
Mebalimi nakua: Limang batu kele 

bulaan sia lima balao bulaan, situru' 
bilanganna mintu' arung kota to Filistin, 
belanna sangrupari tu kasanggangan 
urrampoiki', susi dukato tu mintu' arung 
kotami. 

> Jamoto garagaimi tu rapang-rapang 
kelemi sia rapang-rapang balao, 

tu ussanggangi pa'padangan sia 
pakala'bi'T tu Kapenombanna to Israel: 
Napamaringngan siai manii tu limanNa 
unti'tin kalemi sola nasang sia mintu' 
deatammi sia tondokmi. 

6 Ma'apari ammi pamakarra'i tu 
penaammi susito Mesir sia Firaun? Tang 
naeloranraka male tu tau iato mai, tonna 
mangka umpa'pekitananni Puang tu 
kuasanNa, nake'de' male tu to Israel? 

7 Garagami misa” kareta ba'ru ammi ala 
indo' sapi da'dua tu umpasusunnapa 
anakna, tu tae' bangpa nadipapassanni 
ayoka; pariu'imi sapi tu kareta, ammi 
pasulei tu anakna dio mai boko'na tama 
bala. 

8 Mangkato mialai tu pattinNa PUANG, 
ammi palanganni kareta sia patamai 
misa’ patti bitti” dio sa'dena tu mintu’ 
pareanan bulaan, tu la misorongannl, 
iamotu pamengan la ullendokan 

kasalan. Ammi popa'elo'nai male unturu' 
pa'poraianna. 

9Tiro meloi, ianna ma'palulako 

lili” tondokna, iamotu Bet-Semes, 
manassamo kumua Puang umparampoi 
tu kasanggangan kapua iate lako kaleta. 
Apa iake tae'i nama'palulako, taissanmo 
kumua tangia limanNa umpandasaki"', 
sangadinna inang toto'tamo kita. 

10 Napogau'mi tau iato mai susito, naalai 
tu sapi da'dua, tu umpasusunnapa 
anakna, napariu'i kareta, anna pebalai 
tu anakna. 

11 Napalanganmi kareta tu pattinNa 
PUANG sia iatu patti bitti’ nanii balao 
bulaan sia rapang-rapang bundangna. 
12 Tarru' bangmi male tinde sapi 
ma'palulako Bet-Semes, urrundu’ bang 
batatta sia mukkun ma'ngoe' lolanan, 
tang sumepang kanan ba'tu kairi, naundi 
bang tu mintu' arung kota to Filistin 
unturu' sae lako lili'na Bet-Semes. 

13 Attu iato iatu to Bet-Semes marassan 
megandung diong lombok, iatonna 
bangunan matanna, natiromi tu patti 
iato, anna parannu tu penaanna. 
14Rampomi tu kareta iato lako pa'lakna 
Yosua, to Bet-Semes, anna torro 

dio, denmi dio tu misa' batu kapua, 
napiakki tau tu pa'kayuan kareta anna 
pemalaranni tu sapi da'dua lako PUANG 
la dipopemala' ditunu pu'pu". 

15 Napopengkalaomi to Lewi tu pattinNa 
PUANG sia iatu patti bitti' dio sa'dena 
nanii pareanan bulaan, anna patorroi 
dao batu kapua iato, na allo ia dukato 
napemalaranni mintu' to Bet-Semes lako 
PUANG, tu pemala' ditunu pu'pu' sia 
pemala' direre" 

16 ]atonna tiromi arung kota to Filistin 
sola limai tu iannato, sulemi lako Ekron 
tonna allo ia dukato. 

17 ]amote tu mintu’ bundang bulaan, 

tu nasorong to Filistin lako PUANG 

la ullendokan kasalan, iamotu Asdod 
sangbatu, Gaza sangbatu, Askelon 
sangbatu, Gat sangbatu na Ekron 
sangbatu. 

181a duka tu balao bulaan pada 
bilanganna tondok to Filistin tu 
naparenta lima arung kota, randuk dio 
mai tondok ma'tambakuku sae lako 
kampong. Iatu tanda kasa'bianna iamotu 
batu kapua, tu nanii tau umpatorro 
pattinNa PUANG dao, dio pa'lakna Yosua, 
to Bet-Semes. 

19 Nasanggangmi Puang tu to Bet- 
Semes, belanna napenunu tu pattinNa 
PUANG: iatu pa'tondokan Nasanggang 
pitungpulo. Attu iato ma'pote dibolongmi 
umbating tu tau iato mai, belanna 
Nasanggang tongan PUANG. 
20 Nakuami tu to Bet-Semes: Mindara 
umbelai la bendan dio oloNa PUANG, 
tu kapenomban maindan susite? 
Namindamora la Nanii tilele dio mai 
kaleta? 
21 Nasuami tu pesua lako to Kiryat- 
Yearim umpokadai kumua: Nabaamo 
to Filistin sule tu pattinNa PUANG, 
malekomi rokko ammi baai diong mai. 
7 1 Saemi tu to Kiryat-Yearim unnalai tu 
pattinNa PUANG, anna baai langngan 
banuanna Abinadab, tu dao tanete, anna 
pamaindanni tu Eleazar, anakna, amna ia 
ungkampai tu pattinNa PUANG. 


Kaditaloanna to Filistin dio Mizpa 


7:2-17 
2 Temponna dio Kiryat-Yearim tu patti 
iato den ba'tu pirang-pirang taun 
lendu'na, sae lako duangpulo taunna, 

namane mintu' to Israel sumarro 
namengkaola lako PUANG. 

3 Attu iato ma'kadami tu Samuel lako 
mintu' to Israel, nakua: lake lantuk 
tonganni penaammi mengkatoba' lako 
PUANG, la mitibe tu mintu' rapang- 
rapang dipodeata dio mai kalemi, 

susi dukato tu mintu' Astoret sia la 
mipopennolo lako PUANG tu penaammi 
sia la manna la mipenombai, na ia ke 
susito, Iamo la ullendokankomi dio mai 
limanna to Filistin. 

4Natibemi to Israel tu mintu’ Baal sia 
Astoret, nalako mannamo PUANG nanii 
menomba. 

> Mangkato nakuami Samuel: Rampunni 
tu mintu' to Israel lako Mizpa, angku 
pengkamoyangkomi lako PUANG. 

6 Sirampunmi tu tau iato mai dio Mizpa, 
anna timba uai, nabolloanni dio oloNa 
PUANG. Allo iato ma'puasami tu tau iato 
mai, anna ma'kada inde to dio, nakua: 
Kasalanmokan lako PUANG. Umpalalomi 
toean to parengnge' tu Samuel lako to 
Israel dio Mizpa. 

7 Tatonna rangimi to Filistin, kumua 
sirampun tu to Israel dio Mizpa, nalaoimi 
mintu' arung kota to Filistin tu to Israel. 

latonna rangimi to Israel tu iannato, 
mataku'mi lako to Filistin. 

8 Ma'kadami tu mintu' to Israel 

lako Samuel, nakua: Da mitorroi 
umpengkamoyangkan lako 

PUANG Kapenombangki, anna Ia 
urrampanangkan dio mai limanna to 
Filistin. 

9 Naalami Samuel tu anak domba 
sumusu misa', napemalaran nasangi lako 
PUANG, la dadi pemala' ditunu pu'pu'. 
Napassambayangammi Samuel tu to 
Israel lako PUANG, anNa tarimai PUANG 
tu palakunna. 

10 Tatonna marassan Samuel 
umpemalaran pemala' ditunu pu'pu' 
ta'kala saemi tu to Filistin la urrarii to 
Israel, apa allo ia dukato gumalugu tu 
PUANG, metakuran tu guntu'Na lako to 
Filistin: Napamarambai tu tau iato mai, 
naurunganni natalo to Israel. 

11 Tassu'mi tu to Israel lan mai Mizpa, 
naula'i tu to Filistin, nataloi sae lako 
rokkona Bet-Kar. 

12 Attu iato naalami Samuel tu batu misa' 
napabendanni dio kasiallaranna Mizpa na 
Yesana sia nasangai Eben-Haezer, anna 

ma'kada nakua: Rampo indete Nanii 
PUANG untunduiki" 

13 Susimoto tu diona to Filistin ditalo sia 
tae'mo natama lili” padangna to Israel: 
anna limanNa PUANG unnea to Filistin 
lan mintu' allo katuoanna Samuel. 

14 Namintu' tu tondok narampa to Filistin 
dio mai to Israel sule nasang lako to 
Israel randuk dio mai Ekron sae lako 
Gat, susi dukato tu mintu' lili' na, naala 
to Israel dio mai to Filistin: sia den 
kasikaeloanna tu to Israel na to Amori. 
15 Tatu Samuel urrengnge' to Israel lan 
mintu' allo katuoanna. 

16 Taunoi-taunoi maleoi tu Samuel ullelei 
tondok randuk dio mai Betel sae lako 
Gilgal sia Mizpa, sia dio mintu' tondok 
iato nanii ullembanganni tu toean to 
parengnge' lako to Israel. 

17 Take mangkaomi to suleomi lako 
Rama, belanna dio tu banuanna sia 
inde to nanii ullembanganni tu toean 
to ma'parenta lako to Israel: sia inde 
dukato dio nanii umpabendanan misa’ 
inan pemalaran PUANG. 

Nakabudai to Israel la 
naparenta datu 


8:1-22 

1 Tatonna matuamo tu Samuel, 

naangka'mi tu anakna muane da'dua 
la dadi to parengnge'na to Israel. 
2]atu anak pa'bunga'na disanga Yoël 
na iatu ma'penduanna disanga Abia, 
ullembangan toean to parengnge' sola 
duai dio Bersyeba. 
3 Apa iatu anakna tae' naturu' bate 
lalanna ambe'na, sangadinna ungkabudai 
kamanengkengan, ungkande pappe' sia 
ulleko' katonganan. 
4Iamoto anna sirampun tu mintu’ 
pekaamberan to Israel, anna male 
nasang mennolo lako Samuel dio Rama. 
3 Anna ma'kada lako nakua: 
Matuamokomi sia iatu anakmi tae" 
naturu' bate lalanmi, iamoto la 
miangkarangkan misa' datu, anna 
rengnge'kan susi ada'na bangsa senga’. 
6 Kadakemi nasa'ding Samuel te kada 
iate, tonna kuai tu tau iato mai: 
Benkanni misa' datu la urrengnge'kanni. 

Massambayangmi tu Samuel lako 
PUANG. 

7 Ma'kadami tu PUANG lako Samuel 
Nakua: Tarimai tu apa napalaku te 
bangsa iate lako kalemu, belanna tae' na 
iko tu natumpu, sangadinna Aku, kumua 
da'mo angKu datui. 

8 Susitu mintu' penggauranna tau iato 
mai randuk dio mai allo Kunii ussolanni 
tassu' lan mai tondok Mesir sae lako 
allo iate, iamotu naboko'iNa' anna 

turu’ kapenomban senga’, susi dukamo 
penggauranna tau iato mai lako kalemu. 
9Totemo tarimai tu palakunna, apa 
pakainga' tonganni tu tau iato mai sia 
pokadanni tu ada' datu, tu la umparentai. 
10 Naparampomi Samuel tu mintu' 
kadanNa PUANG lako tau iato mai, tu 
umpalaku misa' datu lako kalena, 

11 sia nakua: La susite tu ada'na datu 

la umparentakomi: la naala tu mai 
anakmi muane napotomengkarangi dio 
to' karetana sia napotomangkambi' 
darang, sia to napopa'dondo-dondo dolo 
dio tingayo karetana. 

12 Sia la napopendadi kamandang lako 
sangsa'bu tau sia kamandang lako 
limangpulo tau sia la untengkoanni 

pa'lakna sia la umpegandunganni dio lu 
bela'na sia la unggaragai pa'bunona sia 
mintu' parea karetana. 

13 Tgtu anakmi baine la naala, 
napotomanggaraga minna' busarungngu' 
sia to ma'nasu sia to ma'deppa. 

14 Sia mintu' bela'mi sia mintu' pa'lak 
anggoro'mi sia mintu' pa'lak saitunmi 
tu mandunna melo la naala, nabenni 
taunna. 

15 Sia dio mai mintu' bura padangmi 
sia mintu' bua anggoro'mi la naala 

taa sangpulona, la naben mintu' to 
mase'ponna sia mintu' taunna. 

16 Ondong pissanpi iatu mintu' kaunanmi 
muane sia mintu' kaunanmi baine sia to 
mangurammi tu mandunna melo sia ia 
duka tu keledaimmi la naala, la napake 
lako pengkaranganna. 

17 Sia dio mai mintu' dombami sia 
bembe'mi la naala taa sangpulona sia la 
napokaunankomi sola nasang. 
18Tonganna allo ia dukato, ammi la 
melallak sia sumarro diona datummi 

tu mipilei, apa tae’ duka anNa la 
umperangiikomi PUANG to allo iato. 

19 Apa manoka tu tau umperangii tu 
kadanna Samuel, sangadinna nakua: Moi 
umba nakua, inang la den tu datungki. 
20 Take susimito, la padamokan tu bangsa 
senga’; la narengnge'kan tu datungki, la 
nadoloangkan sia la napana'ta' tu mintu' 
raringki. 

21 Tgtonna rangimi Samuel tu kadanna 
tau iato mai napalanda'mi lako PUANG. 
22 Ma'kadami PUANG lako Samuel: Turu'i 
tu kadanna sia tokkoanni misa' datu. 
Mangkato nakuami Samuel lako mintu' 
to Israel: Pada sulemokomi lako kotami. 


Samuel untokko Saul dadi datu 


9:1-10:27 

|Denmi misa” tau dio mai suku 

Benyamin, disanga Kish, anakna 
Abiel, anakna Zeror, anakna Bekhorat, 
anakna Afiah, misa' to Benyamin, to 
sugi’. 
2 Tatu tau iato den misa” anakna disanga 
Saul, to malolle' sia melo pati'na, moi 
misa' tau tae' ussau' meloi dio lu mintu' 
to Israel: angge palempengnari tu 
malangka'na to buda. 

3 Tatu keledai birangna Kish, ambe'na 
Saul, pa'de pira, anna ma'kada Kish lako 
Saul, nakua: Solanni tu taunta misa" 
ammu male undaka'i tu keledai birang 
iato. 

4Malemi ullelei tu buntu Efraim, sia ia 
duka tu lili'na Salisa, apa tae' nakabu'tui: 
mangkato namane lili'na Sahalim, apa 
tae” duka dio, mangkato iaomi tu lili'na 
Benyamin, apa tae' duka naappaii. 

> Tatonna rampomo sola duai lako 

lili'na Zuf, nakuami Saul lako taunna tu 
nasolan: Maiko tasulemo, napaboko'i 
manii penaa ambe'ku tu keledai, anna 
kita napomasussa. 

6 Mebalimi nakua: Lan kota iate den 
misa' taunNa Puang Matua, iamo misa' 
to mala'bi': manassa dadi tongan tu 
mintu' napokadanna. Melo ke laoki' lako, 
den sia manii upa' napokadangki' tu 
diona apa tatungkanan. 

7 Nakuami tu Saul lako taunna: Apa 
iake laoki', apa la tabenni tu tau iato, 
belanna puramo takande tu roti lan 
kandu'ta, moi misa” tae'mo dio kaleta la 
tabenni tu taunNa Puang Matua. Ba'tu 
den siaparaka apa dio kaleta? 

8 Ma'kada pole'omi tu kaunan iato lako 
Saul nakua: Tiroi, den siapa sangtepo 
sikele' salaka diong pala'ku, ma'din 
kuben taunNa Puang Matua, anna 
pokadangki' tu lalan sipatu la taola. 
9Tatonna dolo-dolona dadi ada'mo dio 
lu to Israel, ke laoi tau ungkutanai 
Puang Matua, nakuami: Talao lako to 
patanda-tandan, belanna iatu to disanga 
nabi totemo, disanga to patanda-tandan 
dolo-dolona. 

10 Ma'kadami Saul lako taunna, nakua: 
Tonganna te timbangammu, maimoko 
tamale. Malemi sola duai lako kota nanii 
tu taunNa Puang Matua. 

11 Tatonna kendek sola duai langngan 
tondok iato, sitammumi ba'tu pira-pira 
anak dara sun la meuai: mekutanami 
lako nakua: Denraka to patanda-tandan 
inde te? 

12 Mebalimi tu tau iato mai, nakua: Den, 
tiromi nato dio, dio tingayomi: melo 

ke madoi'-doi'komi, apa allo ia duka te 
rampomo tama kota, belanna allo iate 
umpogau' pa'maruasan tu pa'tondokan 
dao tu inan madao. 

13 Tammi tama kota, ma'din siapa 
miappa', namane kendek langngan inan 

madao la kumande. Belanna tae'pa 
nala kumande tu tau iato mai, ke 
tae'pi nasae, apa ia la umpassakkei tu 
kande pemala' iato, mangkato namane 
kumande tu mintu' to ditambai. Melo 
kendekmokomi totemo, belanna attu ia 
bangsiamote ammi la sitammu. 

14 Mangkato tuka'mi sola duai anna tama 
kota. Iatonna rampomo tama kota, 
sirupangmi tassu' tu Samuel la male 
langngan inan madao anna sitammu tu 
tau iato mai. 

15 Sangallo dolona anna kasaeanna 
Saul inang Napaombo'mo PUANG lako 
Samuel, Nakua: 

16 Masiang agi-agi attu susite la Kusua 
lako kalemu tu misa' muane dio mai 
lili na Benyamin: la mutokko la dadi 
arungna taungKu Israel, iamo la 
urrampanan taungKu dio mai limanna 
to Filistin. Belanna maturu-turuNa' 
untiroi tu taungKu, saba” rampomo 
pengkamoyana lako Kaleku. 

17 latonna tiromi Samuel tu Saul, saemi 
kadanNa PUANG lako kalena, Nakua: 
Iamote tu tau Kupokadangko, iamo la 
umparentai tu taungKu. 

18 Nareke'mi Saul tu Samuel dio tangnga 
babangan tondok, anna ma'kada, nakua: 
Kupalaku ammi padulluampa', umba 
nanii tu banuanna to patanda-tandan. 
19 Mebalimi tu Samuel lako Saul, 
nakua: Akumote tu to patanda-tandan. 
Kendekmoko dolo langngan tu inan 
madao, belanna allo iate la kumandeki" 
sola sia masiangri melambi' kumane 
unnelorangko male. latu mintu' apa lan 
penaammu la kupokadangko. 

20 Na jatu diona keledaimmu tu tallung 
allomo pa'dena, damo mupomasussai, 
belanna, diappa'mo. Minda pole'opara 
tu nanii mintu' apa nakamali' to Israel, 
ke tae'i nadio kalemu sia dio lu mintu' 
sangdadiammu? 

21 Apa mebali tu Saul sia ma'kada, 
nakua: Tae'raka kumisa' to Benyamin, 
tu bu'tu dio mai suku bitti'na to Israel? 
Sia iatu pa'rapuangku tang iamoraka 
madionganna dio mintu' pa'rapuanna 
suku Benyamin? Ma'apai mima'kada 
susito lako kaleku? 

22 Mangkato nasolammi Samuel tu Saul 
sia tu taunna, nabaai sola duai tama 
inan dinii kumande, napaunno'ko'i dio 

kao'koran mala'bi' dio inanna mintu' to 
ditambai, agi-agi tallungpulo. 

23 Ma'kadami tu Samuel lako to ma'nasu, 
nakua: Parokkoanni sangorong, tu 
kubennako sia kupasanangko kumua: 
Patorro sengaii. 

24 Naangka'mi to ma'nasu sangsepak 
anna palenna'i dio olona Saul anna 
ma'kada tu Samuel, nakua: Iamote 

tu dipatorro senga', dipalenna'mo 

dio olomu, kandemi, belanna inang 
diparandanammoko lan pa'maruasan 
iate, tongku ma'kada: Kutambaimo tu 
tau. Susimoto tu Saul kumande sola 
Samuel to allo iato. 

25 Mangkato mengkalaomi sola duai dao 
mai tu inan madao, anna tama kota. 
Sipa'kada-kadami Samuel tu Saul dao 
bubungan banua. 

26 Millik mela'bikmi sola duai: iatonna 
berre'mo allo natambaimi Samuel 

tu Saul langngan bubungan, nakua: 
Ke'de'moko angku solangko. Ke'de'mi tu 
Saul, anna male sola duai lako salian, la 
Saul la Samuel. 

27 Tatonna solo'mo sola duai nasae lako 
to' biring kota, ma'kadami Samuel lako 
Saul, nakua: Padoloi tu taummu male 

namane kita. Dolomi tu taunna. — Apa la 
torroko indete dolo, angku pokadangko 
tu kadanNa Puang Matua. 
1 0 1 Naalami Semuel tu misa’ gori- 
gori nanii minna’ busarungngu”, 
naboloanni langngan ulunna Saul, sia 
naudung, anna ma'kada nakua: Tang 
PUANG raka untokkoko la dadi arung 
mana'Na? 
2 Allo iate, ke miboko'imo' male, Ia 
sitammuko da'dua muane sikandappi' 
lamunanna Rahel, angge lili'na padang 
Benyamin, dio Zelzah. Anna ma'kada tu 
tau iato lako kalemu, nakua: Iatu keledai 
birang, tu male mudaka', diappa'mo, 
manassamo napaboko'i penaa ambe'mu 
tu keledai iato, anna kamu napomagiang, 
nakua: Apara la ma'din kupogau' diona 
tu anakku? 
3 Tammi lendu'imito, la rampokomi 
lako to' kayu tarpin dio Tabor, ammu 
sitammu muane tallu inde to dio, tu 
ma'palulangngan Betel la menomba lako 
Puang Matua, misa” umbaa bembe' bitti’ 
tallu, misa' umbaa roti tallu na misa' 
umbaa kariba' nanii uai anggoro'. 
4Sia la napekutanan tau iato mai tu 
kamalaga'-laga'rammu sia la nabenko 

roti da'dua: la mutarima tu apa iato dio 
mai kalena. 

? Mangkato la rampoko lako GibeaNa 
Puang Matua, tu nanii pa'kampan to 
Filistin. lake tamako kota, ta'pa la 
sitammuko sangtuntunan nabi solo" dao 
mai inan madao nadoloan to sibaa dandi 
sia ganda'-ganda' sia suling sia su'dekan, 
anna tiakka' penaanna ma'nubua'. 

ola Narampoiko PenaanNa PUANG, 
anna tiakka' penaammu ma'nubua' sola 
tau iato mai sia la dipopendadiko to 
makalaen-laen. 

7Take sae nasangmi te tanda iate lako 
kalemu, pogau'mi tu ma'dinna mupogau, 
belanna Puang Matua urrondongko. 

8 La doloko rokko Gilgal, sia manassa 

la malena' rokko umpessitammuiko, la 
umpemalaran pemala' ditunu pu'pu' sia 
untunu pemala' kasalamaran. Ammu 
kampaina' diong pitung allo sae lako 
rampoku umpokadangko tu apa sipatu la 
mupogau'. 

9 Mane memboko' la untampe Samuel, 
Napopembalimi PUANG Matua tu 
penaanna, sia mintu' tanda iato dadimo 
tonna allo ia dukato. 

10 Tatonna rampomo sola duai lako 
Gibea, natammuimi kasirampunan 
nabi. Anna rampoi penaanNa Puang 
Matua, naurunganni tiakka' penaanna 
ma nubua' dio lu tau iato mai. 

11 Na jatu mintu' tu to untandai dolona, 
tonna tiroi marassan ma'nubua' sola 

tu mintu' nabi iato, sipa'kada-kadami, 
nakua: Apamora tu dadi lako anakna 
Kish? Naala dukaraka bilangan nabi tu 
Saul? 

12 Mebalimi tu misa’ tau inde to dio mai, 
nakua: Mindara tu ambe'na? Iamoto 
anna dadi misa” parumbasan, nakua: 
Naala dukaraka bilanganna nabi tu Saul? 
13 Tatonna mangkamo tiakka' penaanna 
ma'nubua', rampomi langngan inan 
madao. 

14 Ma'kadami tu pa'amberanna Saul lako 
Saul sia lako taunna, nakua: Umbara 
minii sule sola dua? Mebalimi nakua: 
Laokan undaka'i tu keledai birang: apa 
iatonna tae'mo kitiro, malemokan lako 
Samuel. 

15Nakuami tu pa'amberanna Saul: 
Pokadanna'i apa napokada Samuel lako 
kalemi. 


1 SAMUEL 10.16-21 44 


16 Mebalimi tu Saul lako pa'amberanna, 
nakua: Ta'pa napokadangkanni, kumua: 
latu keledai diappa'mo. Apa iatu diona 
kadatuan tu napokada Samuel, tae' 
napokadanni. 

17 Mangkato natambaimi Samuel tu 
mintu' tau sirampun lako PUANG dio 
Mizpa, 

18sia ma'kada lako to Israel, 

nakua: Susite tu kadanNa PUANG, 
Kapenombanna to Israel: Kusolammo 
tu to Israel tassu' lan mai tondok Mesir 
sia Kurampanammokomi dio mai mintu’ 
kadatuan, tu umpandasakomi. 

19 Apa totemo miboko'imo tu 
Kapenombammi, tu mangka 
urrampanangkomi lan mai kamaparrisan 
sia ma'kadakomi, mikua: Moi umba 
nakua, inang la miangkarangkan misa' 
datu. Iamoto, maimokomi mennolo lako 
PUANG situru' bilanganna sukummi sia 
pa'rapuammi. 

20 Mangkato nasuami Samuel tu mintu' 
suku Israel sae mennolo, anna suku 
Benyamin narua. 

21 latonna disuamo sae mennolo tu suku 
Benyamin situru' mintu' pa'rapuanna, 
pa'rapuannami Matri nakanna. Mangkato 

Saulmi, anakna Kish nakanna, anna 
didaka', apa tae’ nadiappa'. 

22 Mekutanaomi tu tau lako PUANG, 
nakua: Ba'tu saemi tu tau iato?, 

anNa balii PUANG, Nakua: Manassa 
membunimo lan lu to' pareanan. 

23 Ma'dondomi tu tau male unnalai inde 
to dio mai: iatonna bendan lan tangnga- 
tangnga to buda, angge palempengnari 
tu malangka'na mintu' tau. 

24 Ma'kadami tu Samuel lako mintu' tau, 
nakua: Mitiromoraka tu to Natonno' 
PUANG, belanna moi misa' tau tae' 
padanna lan te mintu' tau. Unnarrak- 
arrakmi tu mintu' tau, nakua: La maupa' 
tu datu! 

25 Mangkato napokadami Samuel lako 
mintu' tau tu atoran kadatuan, anna 
sura'i lan misa” luntara', anna patorroi 
dio oloNa PUANG, namane urrampunni 
Samuel tu mintu' tau pantan sule lako 
banuanna. 

26 Sule dukami tu Saul lako banuanna dio 
Gibea nasolan to barani tu Napatiakka' 
Puang Matua penaanna. 

2/ Apa den tu ba'tu pira to bulituk 
ma'kada, nakua: Umba nakua Ia 
urrampanangki' te? Sia napamatuna 


1 SAMUEL 11.1-4 46 


tau iato mai sia tae' nama'kasian lako 
kalena, apa nakappai bang Saul tu 
iannato. 


Saul urrapanan to Yabesy 
dio mai to Amon 


11:1-15 

1 1 1 Ta'kala saemi tu Nahas to 

Amon umpatama limbu tondok 
Yabesy dio lili' na Gilead. Ma'kadami tu 
mintu' to Yabesy lako Nahas, nakua: La 
untananki' misa” basse, angki lumbang 
baka direngnge' sola nasang lako kalemi. 
2 Apa ma'kada tu Nahas, to Amon lako, 
nakua: Misa'ri kutuntun ke la sibasseki', 
iamotu mata kananmi la kusu'be'i 
nasang, susimoto la kunii untodingi siri 
tu mintu' to Israel. 
3Ma'kadami tu mintu' pekaamberan 
Yabes lako, nakua: Popa'elo'nakan 
pitung allo, angki sua tau lako mintu' 
lili'na tondok Israel. lake tae'i misa" 
tau sae untunduikanni, la tassu'kan 
ussorong kaleki lako kalemi. 
4Iatonna rampo tu pesua iato lako 
Gibea-Saul, napokadami tu mintu' 


1 

kada iato lako to buda, anna siurrukan 
tumangi. 

> Ta'kala saemi tu Saul dio mai boko’ 
sapinna lan mai palak, anna ma'kada, 
nakua: Apara napomasussa tu to buda 
anna siurrukan tumangi”? Nauleleammi 
tau lako kalena tu mintu' apa napokada 
to Yabes. 

6 Tonna rangimi Saul tu kada iato, 
narampoimi PenaanNa Puang Matua sia 
re'dek tu ara'na. 

7 Naalami tu sapi sangayoka, nata'tak- 
ta'takki, nasuai tu pesua iato umbaai 
tu panta'tak iato lako mintu' lili'na 
tondok Israel, anna ma'kada nakua: 
Minda-minda tu tae' natassu' umbumbun 
boko'na Saul sia Samuel, manassa iatu 
sapinna la dipasusi dukato. 

Attu iato saemi tu kamatakuran lu 

dio mai PUANG lako mintu' tau, anna 
sangtiangkaran tassu’. 

8 Nabilangmi tu tau iato dio Bezek, 
naden tallu ratu” sa'bu tu to Israel, na to 
Yehuda tallungpulo sa'bu. 

9 Nakuami lako to disua sae: Susite tu la 
mipokadan to Yabesy dio Gilead, kumua: 
masiang la sae tu kadirampanammi, ke 
kulla'i allo. Tonna rampomo tu to disua 

napokadammi to Yabesy tu iannato, 
anna parannu tu tau iato mai. 

10 Ma'kadami tu to Yabesy, nakua: 
Masiang angki tassu' ussorong kaleki 
lako kalemi, ammi pogau'i lako kaleki tu 
misanganna melo. 

11 Tgtonna masiangmo napatallung 
tuntunammi Saul tu tau iato mai, anna 
tama to'tendana uali tonna dannari sia 
nasabu'imi tu to Amon tonna tae'pa 
nakulla’ allo; anna sisarak-sarak tu 
mintu' to torropa, naurunganni tae'mo 
torro sibaa sida'dua tu tau. 

12 Attu iato ma'kadami tu to buda lako 
Samuel, nakua: Mindara ia, tu ma'kada 
dolona kumua: Umbani apa tu Saul la 
umparentaki”? 

Baai mai tu tau iato, angki patei. 

13 Apa nakua Saul: Allo iate tae' 
nama'din misa' tau dipatei, belanna allo 
iate Napaden PUANG tu kadirampanan 
lako to Israel. 

14 Sia nakuapa Samuel lako to buda: 
Maikomi, melo ke maleki' lako Gilgal, 
anta ba'rui tu kadatuan dio. 

15Male nasangmi tu bangsa iato lako 
Gilgal unnangka' Saul dadi datu dio 
oloNa PUANG dio Gilgal sia napemalaran 


1 SAMUEL 12.1-3 49 


inde to tu pemala' kasalamaran dio 
oloNa PUANG, parannu-rannumi tu Saul 
inde to dio sola mintu' to Israel lendu' 
marua'na. 


Samuel ma'kada-kada lako to Israel, 
tonna la umpatorro toena 


12:1-25 

1 2 1 Ma'kadami tu Samuel lako 

mintu' to Israel, nakua: Manassa 
kuperangii nasangmo tu mipokadanna 
lako kaleku sia kutokkoammokomi misa' 
datu. 
2Totemo, tiromi tu datu iato 
ullopiangkomi. Apa iatu aku te 
matuamo' sia ubanammo': iatu anakku 
muane da'dua iti” sia misisolan: iatu 
aku randuk dio mai mangurangku 
ullopiangkomi sae lako allo iate. 
3 Totemo ma'diorenmo'. Pamatu'tunmi 
lako kaleku dio oloNa PUANG sia dio 
olona to Natokko, kumua: mindamora 
sapi kuala, mindamora keledai kuala sia 
mindamora kupakario-rio sia mindamora 
tu tang kupaolai salunna? Sia mindamora 
lima kunii untarima pappe' kuurunganni 
untutu' matangku diona kara-karana? 

lake denni susinnato la kusondai sule 
lako kalemi. 

4Mebalimi tu tau iato sola nasangi, 
nakua: Tae' mipakario-riokan sia tae' 
mipaolaikan tang salunna sia tae'ra 
mitarima apa dio mai misa' duka tau. 

> Nakuami Samuel: Allo iate PUANGmo 
dadi sa'bi lako kalemi sola nasang sia 
iatu to Natokko la sa'bi duka allo iate, 
kumua moi misa' sala tae' miappa' dio 
kaleku! Mebalimi tu tau iato mai, nakua: 
Na Iamora sa'bi. 

6 Ma'kada dukapa tu Samuel lako to 
buda, nakua: PUANGmo tu unnangka' 
Musa sola Harun sia tu mangka ussolan 
nene' to dolomi lan mai tondok Mesir. 

7 Totemo maimokomi ammi bendan melo, 
angku mangra'ta' umpaissannikomi 

dio oloNa PUANG mintu' penggauran 
malambu' tu Napogau' PUANG lako 
kalemi sia lako nene' to dolomi. 

8 Tatonna rampomo tu Yakub lako Mesir 
sia metamba-tamba tu nene' to dolomi 
lako PUANG, Nasuami PUANG tu Musa 
sola Harun, tu ussolan nene' to dolomi 
tassu' lan mai Mesir, anna paunnisungi 
dao inan iate. 

9 Apa naboko'imo tu PUANG, 
Kapenombanna, iamoto anNa sorongi tu 
tau iato mai tama limanna to Filistin sia 
tama limanna to Moab, amna sirari tau 
iato mai. 

10 Attu iato metamba-tambami lako 
PUANG, nakua: Kasalammokanni, 
belanna kitampemo tu PUANG angki 
menomba lako mintu' Baal sia Astoret: 
melo ke Milendokammokan totemo lan 
mai limanna ualingki, angki menomba 
lako Kalemi. 

11 Nasuami PUANG tu Yerubaal sia Barak 
sia Yefta sia Samuel, ullendokangkomi 
lan mai limanna mintu' ualimmi tiku lao, 
miurunganni torro marampa'. 

12 Tatommi tiroi tu Nahas, datu to 
Amon sae ullaoikomi, ma'kadakomi lako 
kaleku, mikua: Moi umba nakua, inang 
la den misa' tu datu umparentakan: 
anna inang PUANG, Kapenombammi, tu 
datummi. 

13Totemo tiromi tu datu, tu 

mitonno' sia mipalaku. Tonganna 
Naangkarammokomi PUANG misa" datu 
tu umparentakomi. 

14 Jake mikataku'i tu PUANG sia 
mengkaolakomi lako Kalena sia 

miperangii tu kadanNa sia tae' mibali- 
bali tu parentanNa, sia menturu' lako 
PUANG, Kapenombammi, la kamu la 
datu tu umparentakomi, manassa la 
Napasalama'komi. 

15 Apa iake tae' miperangii tu kadanNa 
PUANG, sangadinna mibali-bali tu 
parentaNa, manassa PUANG Ia 
unneakomi, susitu nene' to dolomi Naea. 
16 Torropokomi sattu’, ammi tiroi tu apa 
kapua tu Napogau' PUANG dio tingayomi. 
17 Tang pegandunganraka te totemo? 

La meongli'na' langngan PUANG, anNa 
pasae guntu' sia uran. Ammi issanni 

sia mitiroi kumua kapua dio oloNa 
PUANG tu kakadakean mipogau', iamotu 
umpalakuangkomi kalemi misa" datu. 

18 Meongli'mi tu Samuel lako PUANG, na 
allo ia dukato Napasaei PUANG tu guntu' 
sia uran, anna mandu mataku' tu to 
buda lako PUANG sia lako Samuel. 

19 Ma'kadami tu mintu' tau lako Samuel, 
nakua: Pengkamoyammi te mintu' 
taummi lako PUANG, Kapenombammi, 
kumua da angki mate. Belanna senga'mi 
tu kasalangki, kirangnganni pole'omi 
kakadakean, iamotu umpalaku misa' 
datu. 

20 Ma'kadami tu Samuel lako to buda, 
nakua: Da mimataku': moi ammi 
pogau'mi te mintu' kakadakean iate, 
apa totemo damo mimemboko' dio 

mai PUANG, sangadinna la kalebu tu 
penaammi mengkaola lako PUANG. 

21 Da misepang unturu' apa tang 
kebattuan, tu tae' gai'na sia iatu 

tae' nabelai patunduan, belanna tang 
kebattuan. 

22 Apa tae” Natibei PUANG tu taunNa, 
belanna sanga kapuaNa. Inang Nakaelo'i 
PUANG umpadadikomi taunNa. 

23 Na iatu aku kurannuan tongan la 
dipamambela dio mai kaleku umpogau'i 
te kasalan iate lako PUANG, iamotu 

la tadang umpengkamoyangkomi, 
sangadinna la kuada'ikomi tu lalan melo 
sia tongan. 

24 PUANG manna tu la mikataku' sia 
mipengkaolai situang kamarurusan sia 
penaa kalebummi, belanna tiromi tumbai 
kapuana tu apa Napogau' lako kalemi. 

25 Apa iake inang umpogau'komi kadake, 
manassa la diputtaikomi sola datummi. 

Katangmenturusanna Saul, tonna 
rarii to Filistin tu to Israel 


13:1-22 

1 3 l Tatu Saul pirang-pirang taunmo 

tonna randuk ma'parenta. 
latonna duang taunmo umparenta to 
Israel, 
2 hapileiammi Saul kalena tallungsa'bu 
tau dio mai to Israel: duangsa'bu tu sola 
Saul dio Mikhmas sia dao buntu Betel na 
sangsa'bu sola Yonatan dio Gibea lan lili' 
Benyamin: na iatu senga'na nasua sule 
lako tendana. 
3 Nataloimi Yonatan tu surodadu 
pa kampana to Filistin dio Geba; 
narangimi to Filistin tu mintu' apa iato. 
Attu iato napesuammi Saul umpannoni 
napiri tanduk dio lu mintu' lili” tondok, 
nakua: La narangi mintu' to Ibrani. 
4Narangimi mintu' to Israel tu kareba 
iato anna ma'kada, nakua: Natalomo 
Saul tu surodadu pa'kampana to Filistin: 
iamo napobannang anna kadake lele 
tu to Israel lako to Filistin. Undinnato 
sirampunmi tu to buda unturu' Saul lako 
Gilgal. 

> Tatu mintu’ to Filistin sirampunmo la 
sirari to Israel: iatu kareta pararinna den 
tallungsa'bu anna iatu pakkanarangna 
annan sa'bunna na iatu lumingkanna 
susito karangan dio biring tasik. Ke'de'mi 
tu tau iato mai sola nasang, anna 
pabendan tendana dio Mikhmas rampe 
matallona Bet-Awen. 

6 Jatonna tiromi to Israel lan kamasussan 
sia kapussakammo tu to buda, 
membunimi tu to buda lan lu lo'ko' sia 
lan lu sapak batu sia dao lu buntu batu 
sia diong lu garuang sia diong lu bubun 
marangke. 

7 Den duka pira to Ibrani ullamban 
Yordan, anna male lako Gad sia Gilead, 
tonna torropa tu Saul dio Gilgal: iatu 
mintu' to umbumbunni tu boko'na 
mataku' sia ma'parondo. 

8 Ma'peagi-agi tu Saul pitung allo 

susitu attu naallu' Samuel, apa iatona 
tae' narampo tu Samuel lako Gilgal, 
sisarak-sarakmi tu to buda dio mai 
kalena. 

9Jamoto nama'kada tu Saul, nakua: 
Banna' mai tu pemala' ditunu pu'pu' sia 
pemala' kasalamaran. Napemalarammi 
tu pemala' ditunu pu'pu'. 

10 Mane mangka napemalaran tu pemala' 
ditunu pu'pu, ta'kala saemi tu Samuel. 
Sunmi tu Saul untammui, la ussalamaii. 
11 Ma'kadami Samuel nakua: Apara 
mipogau'? Mebalimi tu Saul nakua: 
Belanna kutiro tu to buda mallai sisarak- 
sarak dio mai kaleku sia tae' duka misae 
lan to allo diallu', sia sirampunmo tu to 
Filistin dio Mikhmas, 

12 kutangnga'mi lan penaangku, kukua: 
Sattu'mora nasaemo to Filistin ullaoina' 
dio Gilgal, natae'pa kupalakui lako 
PUANG, kumua anNa bura'moraki' lindo 
masakke, iamoto angku pabarani tu 
kaleku umpemalaranni tu pemala' ditunu 
pu'pu'. 

13 Ma'kadami tu Samuel lako Saul, 
nakua: Iate penggaurammi te kabagan 
tongan, belanna tae" mituru' tu 
pepasanNa PUANG, Kapenombammi, 

tu dipokadangkomi, belanna iatu 

tanan penaanNa PUANG, la morai 
umpatontongi totemo tu kadatuammi 
lako to Israel sae lakona. 

14 Apa totemo iatu kadatuammi tae' 
nala masae lako. Mangkamo Nadakaran 
PUANG Kalena tu misa' to naala 
penaanNa, sia tau iato la Naangka' 

PUANG dadi arungna mintu' taunNa, 
belanna tae' midampangi tu pepasanNa 
PUANG lako kalemi. 

15 Mangkato ke'de'mi tu Samuel dio 

mai Gilgal ma'palurekke Gibea lan lili' 
Benyamin. Nabilangmi Saul tu mintu' to 
torro siapa sola, denpa agi-agi annan 
ratu”. 

16 Torromi tu Saul na Yonatan, anakna 
sia mintu' tu to torro sola dio Geba lan 
lili” Benyamin, apa iatu mintu' to Filistin 
ma tenda dio Mikhmas. 

17 Tassu'mi lan mai to” tenda to Filistin 
sangbaanan surodadu mangrampa 
dipatallung tuntunan, iatu sangtuntunan 
unnolai lalan lako Ofra, ma'palulako 
lilina Syual. 

18 Tatu sangtuntunan unolai lalan lako 
Bet-Horon na iatu sangtuntunanna pole'o 
unnolai lalan ma'palulako lili tondok, tu 
daona lu lombok Zeboim, ma'palulako 
padang pangallaran. 

19 Moi misa' pande bassi tae' bangmo lan 
lu mintu' tondok to Israel, belanna nakua 
to Filistin: Da anna garagan pa'dang 
ba'tu doke kalena tu to Ibrani. 

201amoto manassa inang mengkalao tu 
mintu' to Israel rokko to Filistin, kumua 

anna pantan unnasa sae'na sia mata 
tengkona, uasena, sia rangkapanna. 

21 Tatu sarona mangasa sae’ sia mata 
tengko duang kanna sikele' na iatu 
sarona mangasa bingkung sia uase sia 
umpemanda'i bassi matadi' dio tampak 
pebamba sangkanna sikele'. 

22 Tamo bannangna to na iatonna attu 
kasirarian moi misa' la'bo' ba'tu doke 
tae" lan limanna tu mintu’ tau nasolan 
Saul sia Yonatan, sangadinna dio manna 
Saul sia Yonatan, anakna tu nanii. 


Yonatan umpogau' penggauran 
lalong Kaditaloanna to Filistin 


13:23-14:52 


23 Ta'kala sunmi sangtuntunan surodadu 
pa'kampa to Filistin, anna male lako aa' 
Mikhmas. 

14 1 Den sangallo nama'kada 
Yonatan, anakna Saul lako 
pa'takinna, nakua: Maiko talamban lian 
lako surodadu pa'kampana to Filistin, 
tu sambalinna lu. Apa iatu iannato tae' 

napokadanni ambe'na. 

2 Tatu Saul torro dio tampak Gibea diong 
garonto' dalima tu dio Migron. Na iatu 
mintu’ to nasolan agi-agi annan ratu.” 
3]atu Ahia, anakna Ahitub, siulu'na 
Ikabod, anakna Pinehas, anakna Eli, 
jamotu to minaanNa PUANG dio Silo, 
mapake epo’. Tae" natandai to buda tu 
diona Yonatan kumua malemo. 

4Diong alla” aa’ tu la nalendu'i Yonatan 
rampo lako surodadu pa'kampana to 
Filistin, den buntu batu massura, misa' 
indena mai namisa' diona lu: misa’ 
disanga Bozes namisa' disanga Sene. 

> Tatu buntu batu misa” bendan malolo 
rampe rekkena sitingoan Mikhmas na 
iatu misa'na rampe sau'na sitingoan 
Geba. 

6 Ma'kadami tu Yonatan lako pa'takinna 
nakua: Talamban lian pa'kampan 
surodadunna tu to tang disunna'. 

Den sia manii upa” Natunduiki' 
PUANG, belanna tae” Nakasuliranni 
PUANG la umpa'bengan kadirampanan 
umpobannang kabudan ba'tu kasidiranna 
tau. 

7 Mebalimi tu pa'takinna lako, nakua: 
Pogau'mi mintu’ tu naalanna penaammi, 
turu' bangmi tu pa'poraiammi: angku 

undi duka ussisolangkomi umba-umba 
tu miporai miola. 

8 Nakuami Yonatan: La lambanki' lako 
tau iato, anta pa'petiroan kaleta lako. 

9 Tanna kuai tu tau iato mai: Kampaipi 
dolo, kiurunganni rampo lako kalemi 
melo ke torroki' bendan dio inanta, da 
takendek umpessitammui tu tau iato 
mai. 

10 Apa ianna kuai tu tau iato mai: 
Kendekkimokan mai! takendekkimi, 
belanna Nasorongmo PUANG tama 
limanta. Iamote tu la dadi tanda lako 
kaleta. 

11 Tgtonna pa'petiroammo kalena sola 
duai lako surodadu pa'kampana to 
Filistin, nakuami tu to Filistin: Tassu'mo 
tu to Ibrani lan mai kalo'tok, tu naninna 
membuni. 

12 Mebalimi tu surodadu pa'kampa 

lako Yonatan sia lako pa'takinna, 
nakua: Kendekkimokan mai, angki 
benkomi taami. Ma'kadami Yonatan lako 
pa'takinna, nakua: Kendekmoko mai 
unturu'na', belanna Nasorongmo PUANG 
tama limanna to Israel. 

13 Ma'dangkanmi kendek tu Yonatan, 
naturu' pa'takinna. Tibambangmi tu tau 

iato mai dio tingayona Yonatan, naundi 
tu pa'takinna dio mai boko'na umpatei. 
14|an te kapasaburan bunga'na, tu 
napogau' Yonatan sola pa'takinna, 

den agi-agi duangpulo tau mate, dio 
misa' inan landona agi-agi sangtangnga 
kadaang lalan tengko sangayoka sapi lan 
sangpolo allo. 

15 Dadimi misa' katirambanan Ian lu to' 
tenda surodadu sia dio lu padang sia 
dio lu to' to buda: sia tiramban duka 

tu surodadu ma'kampa sia ia duka tu 
mai surodadu mangrampa sangbaanan: 
ondong pissanpi tigega' tu mintu' tondok, 
naurungan susi misa' katirambanan dio 
mai Puang Matua. 

16 Tatu surodadu pa'kampana Saul dio 
Gibea lan lili” Benyamin, tonna tiroi 
kumua den tu kamarukkan kapua dio 
to Filistin, naurunganni tu tau iato mai 
pada male sisarak-sarak, 

17 ma'kadami tu Saul lako tu to nasolan, 
nakua: Bilangi tu mintu' to buda sia 
paressai mindamora tu messarak dio mai 
kaleta. Dibilang nasangmi tu tau mintu’, 
o! Yonatan sola pa'takinna tu tae" dio. 

18 Ma'kadami tu Saul lako Ahia, nakua: 
Baai mai tu pattinNa Puang Matua, 

belanna attu iato iatu pattinNa Puang 
Matua dio lu to Israel. 

19 Tatonna marassan bangsiapa tu 
Saul ma'kada lako to minaa iato, 
sakerangngan-rangngannami tu 
kamaramban dio to' tenda surodadu to 
Filistin, iamoto anna ma'kada pole'o tu 
Saul lako to minaa, nakua: Torroimi. 

20 Sirampunmi tu Saul sola mintu' 

to nasolan anna tama pa'telangan 
kasirarian, pakalan napa'dangna 
kalenamo to Filistin silaoan solana, 
lendu' tongan marukkanna. 

21 Ondong pole'pi den to Ibrani, tu 
masaimo torro sola to Filistin sia male 
bang sola surodadunna tiku lao: tau iato 
mai sita'pamo to Israel tu sola Saul sia 
Yonatan. 

22 Tatonna rangimi mintu’ to Israel tu 
membuninna dao lu buntu Efraim, 
kumua mallaimo tu to Filistin, turu' 
dukami mangula' parari. 

23 Susimoto tu to Israel Narampanan 
PUANG allo iato. Tarru' bang tu kasirarian 
iato sae lako nalendu'i tu Bet-Awen. 

24 Tatonna dipakapussakan tu to Israel 
allo iato, napa'parentammi Saul lako 
to buda tu ullaoanni kada, nakua: 

Tampakan ropu tu to ullepa' apa, 

ke tae'pi namakaroen sia ke tae'pi 
kupabala'i tu ualingku. 

Iamoto anna tae' bangi misa' tu to buda 
ullepa' kande. 

25 Tatu to buda male nasang tama 
pangala' anna dio padang lappa' iato den 
tani” enoan. 

26 Jatonna rampomo tu to buda tama 
pangala', denmi inde to tu tani" 

enoan sebo, apa moi misa’ tau tae’ 
umparampo limanna lako pudukna, 
belanna ungkataku' laoan kada. 

27 Apa tae” narangii Yonatan tonna 
pa'parentan laoan kada tu ambe'na lako 
to buda. Napa'dulluammi tu tampak 
tekken dio limanna naotonni tama tani' 
enoan, iatonna parapa'mi tu limanna 
lako pudukna, masiangmi natiro. 

28 Ma'kadami misa” dio mai tu to 

buda lako kalena, nakua: Mandu liu 
napa'parentan ambe'mi tu laoan kada 
lako tu buda, nakua: Tampakan ropu, tu 
to ullepa' apa lan allo iate. Iamoto anna 
bo'yok liumo tu to buda. 

29 Nakuami Yonatan: Ambe'ku 
umpamandasai tu tondok! Tiromi 

matumbai mase'rokna matangku tongku 
lepa'i sidi' tu tani' enoan. 

30 Ondong pole'pi tu to buda, kenna Ia 
ma'din lan allo iate ma'lalan inaanna 
ungkandei tu pangrampa uali naappa' Ia 
dukamo bannangnato anna tae' nakapua 
tu kapataloanna to Israel lako to Filistin. 
31 Allo ia dukato nataloi tu to Filistin 
randuk dio mai Mikhmas sae lako Ayalon, 
naurunganni lendu' mata'ka'na tu to 
buda. 

32 Tamoto nalaoimi to buda tu 
pangrampa, naalami tu domba sia 

sapi sia anak sapi, natunui dao kuli'na 
padang, anna kandei sola rarana. 

33 Naparampomi tau lako Saul, nakua: 
Tonganna iatu mintu' to buda kasalanmo 
langngan PUANG, belanna tau iato mai 
ungkande duku” sola rarana. Ma'kadami 
Saul nakua: Untengkaimokomi 
parentaNa PUANG: lolinanna' misa' batu 
kapua mai. 

34 Sia nakua duka Saul: Malekomi ullelei 
lan lu te to buda, ammi pokadanni, 
kumua: Pada baakomi sapimmi sia 
dombami mai, mitunui inde te, mikandei. 
Apa da mikasalan lako PUANG, belanna 
ungkande duku' sola rarana. Bongi ia 

dukato pantan ia kalenami tu to buda 
urrendenni tu sapinna la natunu dio. 

35 Napabendanammi Saul misa' inan 
pemalaran tu PUANG; iamote tu inan 
pemalaran bunga'na napabendanan 
PUANG. 

36 Mangkato ma'kadami Saul: Maikomi 
tamengkalao unnula'i tu to Filistin 

ke bongii sia tapangrampai sae lako 
berre'na allo sia da tapatorroi moi misa' 
duka. Mebalimi tu tau iato mai, nakua: 
Pogau'mi tu mintu'na misanganna melo 
dio pentiromi. Apa nakua tu to minaa: 
Tamenomba lako Puang Matua indete. 
37 Mekutanami tu Saul lako Puang Matua, 
nakua: Ma'dinra'ka mengkalao unnula'i 
tu to Filistin? La Misorong siaraka tama 
limanna to Israel? Apa iatonna allo iato 
tae' Napebalii. 

38 Ma'kadami Saul nakua: Maikomi sola 
nasang, e kamu mintu' pangulu to buda, 
la miparessa ammi issanni, kumua umba 
nanii bu'tu tu kasalan iato. 

39 Belanna Ia lelukrika tuona PUANG, tu 
urrampanan to Israel, moi anna bu'tu 
dio anakku Yonatan tu kasalan, inang la 
dipatei. Moi misa' tu mintu' to buda tae' 
umpebalii. 

40 Mangkato ma'kadami tu Saul lako 
mintu' to Israel, nakua: Kamu sola 
nasang la ma'misa sangsese, anna aku 
sola anakku sangsese. Mebalimi tu to 
buda lako Saul, nakua: Pogau'mi tu 
misanganna melo dio pentiromi. 

41 Ma'kadami tu Saul lako PUANG, nakua: 
O Kapenombanna Israel, papayanni tu 
pangra'ta' malolo. Yonatanmi sola Saul 
nakanna, anna tilendok tu to buda. 

42 Ma'kadami tu Saul, nakua: Biangikanni 
sola dua, aku anna anakku Yonatan. 
Yonatanmi nakanna. 

43 Nakuami Saul lako Yonatan: 
Pokadanna”, apara tu penggaurammu. 
Napokadammi Yonatan lako, nakua: 
Uai tani” manna kulepa' sidi kutossok 
tampak tekken kutoe. Inde siana': tae' 
kupomatana'i tu la mate. 

44 Nakuami Saul: La Nasanggangina' 
Puang Matua, sia la Narangngannipa, ke 
tae'i mudipatei, Yonatan. 

45 Apa mebali tu to buda lako Saul, 
nakua: Ma'dinraka la dipatei tu Yonatan, 
tu umpadenmo kapataloan kapua dio 

lu to Israel? Toyang mambela iato! 

La lelukrika tuoNa PUANG, anna la 
rondonra tu beluakna sanglamba' dao 

mai ulunna rokko padang. Belanna 
diona pa'tunduanNa Puang Matua anna 
pogau'i tu mintu' apa iato lan allo iate. 
Susimoto tu kanarampananna mintu' 
tau tu Yonatan, naurunganni tae' nadadi 
dipatei. 

46 Sulemi tu Saul natorroimo unnula' to 
Filistin, anna iatu to Filistin sule lako 
inanna. 

47 Tatonna manda’ untoe kadatuan tu 
Saul dio to Israel, narariimi tu mintu' 
ualinna tiku lao: Iamotu to Moab, sia 
to Amon, sia to Edom, sia mintu' datu 
to Zoba sia to Filistin. Sia umba-umba 
tu nanii male parari, inde dukato nanii 
unnappa' kapataloan. 

48 Napalalongmi tu gau'na, nataloi tu to 
Amalek sia narampanan tu to Israel dio 
mai limanna mintu' to umpangrampai. 
Tatu muane anakna Saul iamotu 
Yonatan sia Yiswi sia Malkisua na iatu 
anakna baine da'dua disanga Merab tu 
pa'bunga'na, na Mikhal tu tampakna. 
50 Tatu bainena Saul disanga Ahinoam, 
anakna Ahimaas sia iatu pa'baraninna 
disanga Abner, iamo anakna Ner, 
pa'amberanna datu. 

51 Na iatu Kish, ambe'na Saul, sia Ner, 
ambe'na Abner, anakna dua Abiel. 

52|an mintu’ allo katuoanna Saul tae’ 
upu'na tu rari maparrang unnea to 
Filistin: iamoto anna rampunni Saul lako 
kalena tu mintu' to barani sia lalong 
natiro. 


Saul natumpu PUANG 
lan mai kadatuan 


15:1-35 

1 5 1 Ma'kadami tu Samuel lako Saul, 

nakua: Akumo tu Nasua PUANG 
untokkokomi dadi datu umparenta 
taunNa, iamotu to Israel, totemo duka 
perangiimi tu kadanNa PUANG. 
2 Nakua kadanNa PUANGna mintu' 
ma'dandan maritik: La Kupabala'i tu 
mintu' apa napogau' Amalek lako to 
Israel, belanna tae' natangga'i lendu' dio 
lalan, tonna lu diong mai Mesir. 
3Totemo malemokomi untaloi tu to 
Amalek, sabui' tu mintu' apa dio 
kalena butung pepayu, da midampangi, 
sangadinna patei la muane la baine, la 
pia la anak ma'susupa, la sapi la domba, 
la unta sia keledai. 

4Narampunmi Saul tu mintu' to buda, 
anna paressai sia nabilangi dio Telaim: 
duaratu' sa'bu tu to lumingka na 
sangpulo sa'bu tu to Yehuda. 

> Jatonna rampomo tu Saul lako tondok 
Amalek, napadiongmi lombok tu ba'tu 
pira-pira to mangaung. 

6 Mesuami Saul umpokadanni to Keni, 
nakua: Mallaikomi toyangkomi sia 
tassu'komi dio mai to Amalek, da angku 
sabu'ikomi sola tu tau iato mai: belanna 
mipa'pekitanammo tu kamarurusammi 
lako to Israel tonna lu diong mai Mesir. 
Toyangmi tu to Keni dio mai to Amalek. 
7 Natalomi Saul tu mintu' to Amalek 
randuk dio mai Hawila ma'palulako Syur 
rampe matallona Mesir. 

8 Natingkan tuomi tu Agag, datu to 
Amalek, apa mintu' to buda nasabu'i 
pa'dang butung pepayu. 

9 Napatuomi Saul sola mintu’ to budanna 
tu Agag sia iatu mai domba sia sapi tu 
me'lokna sia tu melona, sia tu mintu' 
anak domba, sia iatu mintu' mandu 
keangga'na: manoka tu tau iato mai 
ussabu'i butung pepayu. Sangadinna 
mintu' tu tang keangga'na sia kadakena 
nasabu'i. 

10 Attu iato saemi kadanNa PUANG lako 
Samuel, Nakua: 

11 MenassanNa', belanna Kuangka' tu 
Saul dadi datu, belanna toyangmo 

dio mai Kaleku sia tae'mo naturu'i tu 
parentaKu. Massengmi penaanna tu 
Samuel, anna meongli' lako PUANG 
situ'turan bongi. 

12 Mangkato millik melambi'mi tu 
Samuel, namale sitammu Saul: 
napokadami tau lako Samuel, nakua: 
Rampomo tu Saul lako Karmel, anna 
osokan kalena misa' batu dipotanda: 
iatonna sepang senga'mo, tarru'mi male 
rokko Gilgal. 

13 Tatonna rampomo tu Samuel 

lako Saul, nakuami Saul lako: 
Napamasakkemorokomi PUANG! Iatu 
parentaNa PUANG kupalalomo. 

14 Nakuami Samuel: Apara la napatu te 
oni domba tu rampo tama talingangku 
sia oni sapi tu kurangi? 

15Mebalimi Saul nakua: Nabaa tau 

dio mai to Amalek, belanna napatuo 
mintu' to buda tu domba sia sapi 
me'lok, la napemalaran lako PUANG, 
Kapenombammi, apa iatu senga'na 
mangkamo kisabu'i butung pepayu. 

16 Nakuami Samuel lako Saul: 
Kappakomi, angku pokadangkomi tu 
kadanNa PUANG, tu rampo lako kaleku 
sangmai' bongi. Mebalimi Saul lako, 
nakua: Pokadami. 

17 Nakuami Samuel: Tang susiraka to, 
kumua moi mibitti' dio pentiromi, apa 
dipadadikomi pangulunna mintu' to 
Israel sia Natokkokomi PUANG dadi 
datunna to Israel? 

18 Nasuamokomi PUANG umpogau'i te 
pepasan iate, Nakua: Maleko, musabu'i 
butung pepayu tu to kadake gau'na, 
iamotu mintu’ to Amalek; rarii tu tau iato 
mai sae lako pisanna. 

19 Ma'apai natae' miperangii tu kadanNa 
PUANG sangadinna mibarakki tu 
pangrampa sia umpogau'komi apa 
kadake dio pentiroNa PUANG? 

20 Nakuami Saul lako Samuel: Kuturu' 
sia tu kadanNa PUANG sia kuolai tu 
lalan Nasuanna' PUANG sia Agag, datu 
to Amalek kusolan, apa iatu mintu' to 
Amalek mangkamo kusabu'i butung 
pepayu. 

21 Iari naalai mintu’ tau tu domba sia 
sapi tu me'lokna lan to apa la disabu'i, 

iamotu belanna la napemalaran lako 
PUANG, Kapenombammi, dio Gilgal. 

22 Nakuami Samuel: Naalaraka penaanNa 
PUANG tu pemala' ditunu pu'pu' sia 
pemala' susi kanaalanna penaanNa, ke 
dituru'i tu kadanNa? Tonganna mandu 
melo ia tu menturu' na iatu pemala' sia 
iatu ma'perangi mandu melo na lompo 
domba laki. 

23 Belanna iatu mengkailing pada bangsia 
kasalan ma'doti sia kamatampoan pada 
bangsia mekapuang lako deata sia 
kamenomban lako balo' tau. Belanna 
mitumpumo tu kadanNa PUANG, iamoto 
Natumpu dukakomi Puang, kumua damo 
midadi datu. 

24 Nakuami Saul lako Samuel: 
Kasalammo', belanna kutengkaimo 

tu parentaNa PUANG sia ia duka tu 
kadammi, apa mataku'na'i lako mintu’ 
tau, iamoto angku turu'i tu palakunna 
tau iato mai. 

25 Totemo pagarri'mi dikka' tu kasalangku 
sia tasule sola, angku menomba lako 
PUANG. 

26 Apa mebali tu Samuel lako Saul 
nakua: Tae' kula sule ussolangkomi, 
belanna mangkamo mitumpu tu kadanNa 

PUANG: anna tumpu dukakomi PUANG, 
kumua damo midatui to Israel. 
27Tatonna memboko'mo tu Samuel 

la male, natoemi Saul tu biring bayu 
lamba'na, anna serek. 

28 Nakuami Samuel lako: Allo ia dukate, 
anNa alai PUANG tu kadatuan Israel dio 
mai kalemi, Nakamaseanni to senga' tu 
melo anna kamu. 

29 Ondongpi iatu Puangna Israel, Puang 
tang membali-bali, tae” Nabiasa tu 
ma'kada tang tongan sia tae" duka 
Namenassan, belanna tangia to lino 
Naurunganni menassan. 

30 Nakuami Saul: Tonganna, kasalammo”, 
apa totemo kasiri'pa' dikka' dio olona 
mintu' pekaamberanna bangsaku sia 
dio tingayona mintu' to Israel. Maikomi, 
tasule sola. Angku menomba lako 
PUANG, Kapenombammi. 

31 Sulemi tu Samuel undi unturu' Saul, 
anna menomba tu Saul lako PUANG. 

32 Nakuami Samuel: Benna' mai tu Agag, 
datu to Amalek. Sendemi penaanna tu 
Agag sae lako kalena, anna ma'kada, 
nakua: Lendu'mo tu kamapairanna 
kamatean. 

33 Nakuami Samuel: Susitu pa'dangmu 
umpasisayuran anak ba'tu pira-pira 
baine, susi dukamoto tu indo'mu la 
dipasisayuran anak dio lu mintu'na 
baine. Napateimi Samuel tu Agag, 

nata tak-ta'takki dio oloNa PUANG dio 
Gilgal. 

34 Mangkato malemi tu Samuel lako 
Rama, nasule tu Saul lako banuanna dio 
Gibea-Saul. 

35 Tae” bangmo nabelai Samuel sitiro 

tu Saul sae lako kamateanna, apa 
masse penaanna Samuel ungkilalai Saul. 
Sia menassanmo tu PUANG, belanna 
Naangka' datunna to Israel tu Saul. 


Daud ditokko dadi datu 


16:1-13 

1 6 1 Ma'kadami tu PUANG lako 

Samuel, Nakua: Sangapapoko 
la masse penaammu ungkilalai Saul, 
tu mangkamo Kutumpu, kumua damo 
nadatui tu to Israel? Issiimi minna’ tu 
tandukmu, ammu male, belanna Ia 
Kusuako male lako Isai, to Betlehem, 
belanna dio mai mintu' tu anakna muane 
Kutonnoran Kaleku misa' datu. 

2 Apa nakua Samuel: Umba la kukua 
male? Iake narangii Saul, manassa 
napateina. Nakuami PUANG: Baako 
misa' anak sapi, ammu kuai: iate aku 
sae la memala' lako PUANG. 

3 Sia la mutambai tu Isai lako to' pemala' 
iato, na Aku la umpokadangko tu apa 
sipatu la mupogau' sia la mutokkoanNa' 
minda-minda tu Kupokada lako kalemu. 
4Napogau'mi Samuel susitu kadanNa 
PUANG, anna male lako Betlehem. 
Pada saemi sipa'parondoan tu mintu' 
pangulunna tondok iato, anna ma'kada 
nakua: Melo siaraka tu misaean? 
5Mebalimi nakua: Melo sia! latu 
kasaeangku te la memala' lako PUANG. 
Seroimi tu kalemi anta male sola 
memala’. Napamaseromi tu Isai sola 

tu mintu' anakna muane, natambai 
memala' sola. 

6 Jatonna tamamo tu tau iato mai, natiroi 
Samuel tu Eliab, saemi lan penaanna: 
Manassa iamote bendan tu to Natokko 
PUANG dio oloNa. 

7 Apa sae tu kadanNa PUANG lako 
Samuel, nakua: Da narupanna bang 
mutiro ba'tu kakalandoanna kalena, 
belanna tae' naalai penaangKu. Belanna 

latu natirona tolino, tae' na ia bang 
tongan: belanna iatu tolino ia manna tu 
apa dio tingayona natiro, apa PUANG 
untiroi tarru' tama ba'teng. 

8 Mangkato natambaimi Isai tu Abinadab, 
nasuai lendu' dio olona Samuel, apa 
nakua Samuel: Tangia dukate tu 
Natonno' PUANG. 

9 Nasuaomi Isai tu Syama lendu’, 

apa nakua Samuel: Tangia dukate tu 
Natonno' PUANG. 

10 Nasuamo Isai tu anakna muane pitu 
lendu' dio olona Samuel, apa nakua 
Samuel lako Isai: Mintu'nate tangia to 
Natonno' PUANG. 

11 Sia nakuapa Samuel lako Isai: Ia 
nasangmorakate tu mintu' pia muane? 
Mebalimi nakua: Ia mannamo tu 
tampakna, marassan ungkambi'i domba. 
Ma'kadami Samuel lako Isai, nakua: 
Suai tau untambai, belanna tae'pa tala 
unno'ko' ma'talimbungan kumande, ke 
tae'pi nasae. 

12 Nasuami tu tau untambai tama. Iatu 
pia muane iato mariri api beluakna sia 
melok matanna sia maballo rupanna. 
Ma'kadami tu PUANG, Nakua: Bendanko 
mubolloi, belanna iamote. 

13 Naalami Samuel tu tanduk nanii 
minna', anna bolloi lan tangngana mintu' 
siulu'na. Natamaimi PenaanNa PUANG tu 
Daud randuk allo iato anNa tontong dio 
kalena. Mangkato ke'de'mi tu Samuel 
anna sule lako Rama. 


Daud torro dio tongkonan 
layukna Saul 


16:14-23 


14 Toyangmi tu PenaanNa PUANG dio mai 
Saul sia misa’ penaa kadake lu dio mai 
PUANG umpatigiang-giangi. 

15 Ma'kadami tu mintu' to mase'ponna 
lako, nakua: Tonganna den misa' 
penaa kadake lu dio mai Puang Matua 
umpatigiang-giangkomi. 

16 Melo ke mipa'parentanni lako taummi, 
tu mase'ponna dio kalemi, undaka' misa 
to manarang ma'katapi. Na iake saei tu 
penaa kadake lu dio mai Puang Matua 
urrampoikomi, ma'din napannoni to, 
ammi matana. 

17 Ma'kadami tu Saul lako mintu' to 
mase'ponna: Melo ke midakaranna' 
misa" to manarang ma'katapi, ammi baai 
lako kaleku. 


7 

18 Attu iato mebalimi misa” to mase'ponna 
datu, nakua: Kutiro den misa’ anakna 
Isai, to Betlehem manarang ma'katapi, 
ondongpi ia misa” pa'barani lalong sia 
malinta” sia malute ma'kada, misa’ to 
melo pati'na sia Narondong PUANG. 

19 Nasuami Saul tu ba'tu pira-pira pesua 
lako Isai, nakua: Suai tu anakmu lako 
kaleku, iamotu Daud, tu mangkambi' 
domba. 

20 Naalami Isai tu keledai misa' 
napatteke'i roti sia misa’ kiriba’ 
anggoro' sia bembe' laki mangura misa' 
napa'peanni Saul nabaa Daud, anakna. 
21 Susimoto tu diona kasaeanna Daud 
lako Saul, anna dadi to mase'ponna 
datu; nakamasei liumi datu, naurunganni 
dadi bentarana tu Daud. 

22 Nasuami Saul tu tau male 
umpokadanni Isai: Melo ke torro 
bangmi tu Daud to mase'ponku, belanna 
kuporai. 

23 Na iake narampoimi penaa kadake lu 
dio mai Puang Matua tu Saul naalaomi 
Daud tu katapinna, anna pannoni, 

anna maringngan nasa'ding tu Saul: 
matanami anna toyang dio mai kalena tu 
penaa kadake. 


1 SAMUEL 17.1-5 79 


Kasirarianna Daud na Goliat 


17:1-58 

1 7 1 Narampunmi to Filistin tu 

mintu' surodadunna la parari, 
nasirampun dio Sokho lan lili'na 
Yehuda, napabendanni tu tendana 
dio kasiallaranna Sokho na Azeka dio 
Efes-Damim. 
2 Apa iatu Saul sia mintu' to Israel 
sirampun duka anna pabendanni 
tu tendana lan lombok Tarpin, 
nasipa 'pampangan to Filistin. 
3 Bendanmi tu to Filistin dao tanete 
sambalinna lu na to Israel dao tanete 
indena mai, napetangngai tu lombok 
iato. 
4Ta'kala sunmi lan mai tuntunan 
surodadu to Filistin misa' pa'barani, 
disanga Goliat dio mai tondok Gat: iatu 
langka'na annan siku sangdangkan. 
> Ma'songko” tambaga sia ma'bayu 
kararran ma'sissik: iatu bayu 
kararranna limangsa'bu sikele' 
tambaga timbanganna. 

6 Sia den dukapa sambo bi'ti' tambaga 
sia doke bandangan napassan dao 
palempengna. 

7Tatu pasoan dokena susi tandaan to 
ma'tannun sia iatu mata dokena annan 
ratu' sikele' bassi magasanna, sia den 
misa” to ma'baa balulang dolo lumingka 
dio tingayona. 

8 Tatu pa'barani iato bendan anna 
metamba-tamba lako tuntunan surodadu 
to Israel, nakua: Ma'apari mitassu' 
ma'pampangan la parari? 

Tae'raka ku misa' to Filistin te, na kamu 
sola nasang kaunanna Saul? 
Pileimokomi misa" tau anna solo" mai 
umpentammuina'. 

Ianna belai kusirarian sia natalona', la 
mipokaunan nasangkan, apa iangku sau'i 
sia kutaloi, la kipokaunan nasangkomi 
sia la mengkaolakomi lako kaleki. 

10 Sia nakuapa tu to Filistin iato: Allo iate 
kuape tu mintu' tuntunan surodadu to 
Israel: Pamaiammo' misa' muane angku 
situnggaran sirari. 

11 Tatonna rangimi Saul sia mintu’ to 
Israel tu kadanna tinde to Filistin, 
tirambanmi sia lendu' mataku'na. 

12 Tatu Daud, iamo anakna misa” to Efrata 
dio mai Betlehem lan lili'na Yehuda, 
disanga Isai, tu karua anakna muane; 
tonna linona Saul iamo misa’ to matua 
tu matessek tonganmo. 

13 Tatu anakna Isai tallu tu kapuana 
malemo unturu' Saul parari. Iato tallu 
anakna tu male parari, disanga Eliab tu 
pa'bunga', ma'penduanna Abinadab na 
iatu ma'pentallunna Syama. 

14 Tatu Daud iamo tampakna, apa iatu 
kakanna sola tallu male unturu' Saul. 

15 Tatu Daud sipissan-pissanri sule dio 
mai Saul male lako Betlehem ungkambi'i 
dombana ambe'na. 

16 Melambi' makaroen tassu' lako tingayo 
ma'tenten tu to Filistin iato, susi bangmo 
hnapogau' to lan patangpulo allona. 

17 Ma'kadami tu Isai lako Daud, anakna, 
nakua: Alanni kakammu sangepa tu 
passara'buk sia roti sangpulo batunna, 
mumadomi' umbaai lako kakammu lan 
to' tenda surodadu. 

18 Apa iate dangke sangpulo ira'na Ia 
muban pangulu to sangsa'bu ammu 
pekutananni ba'tu malaga'-laga' siai 

tu kakammu, musule umbangki' misa' 
tanda, kumua tuo siapa. 

19 Tatu Saul sola tau iato mai sia mintu’ 
to Israel diong lombok Tarpin marassan 
sirari to Filistin. 

20 Melambi” dio mai milikmi tu Daud 
natampeanni to mangkambi' tu mintu' 
domba, naalai tu apa iato mai, namale 
susitu napasan Isai lako kalena. 
Rampomi lako to' tenda dikampai tonna 
tassu' tu surodadu la ma'pampangan sia 
unnarrak-arrak la parari. 

21 Napasipa'pampangammi to Israel sia 
to Filistin tu surodadunna. 

22 Napatorromi Daud tu mintu' apa 
nabaa, anna ma'dondo-dondo sae 

lako surodadu ma'pampangan: iatonna 
rampomo lako mekutanami lako kakanna 
diona kamalaga'-lagaranna. 

23 Tonna marassanpa sipa'kada tau iato 
mai, ta'kala sunmi lan mai tuntunan 
surodadu to Filistin tu pa'barani disanga 
Goliat, misa' to Filistin dio mai tondok 
Gat. Anna pokadai tu mintu' kada iato, 
naurungan narangi Daud. 

24 Jatonna tiromi mintu’ to Israel, 
mataku” nasangmi nasorong boko” dio 
mai tingayona. 

25 Ma'kadami tu misa' to Israel, nakua: 
Mitiroraka tu to male lako tingayo? Ia 

sia namale lako tingayo to la unnape 
to Israel! Minda-minda umpatei la 
naben datu kasugiran kapua sia la 
naben anakna napobaine sia mintu' 
sangdadianna tang dipopassima sia tang 
dipopa jama. 

26 Ma'kadami tu Daud lako tu to 
nasikandappiran bendan, nakua: 

La dipatumbai tu to umpatei tu to 
Filistin iato dio, sia tu ussamboi siri'na 
to Israel? Na minda toda ia tu to 
Filistin tang disunna'i tu, anna unnape 
tuntunan surodadunNa Puang Matua 
matontongan? 

2/ Natolemi napokada tau lako tu mintu' 
kada iato, nakua: Susimo la dipogau' to 
lako tu to umpatei. 

28 Narangimi Eliab, kaka pa'bunga'na, tu 
apa napokada lako tau iato, iamoto anna 
re'dek ara'na lako Daud, anna ma'kada 
nakua: Ma'apari ammu saera inde te sia 
mindara mupa'tampei tu domba sidi' 
dio padang pangallaran? Kuissanmo 

tu kabaraniammu sia kakadakeanna 
penaammu: iatu kasaeammu te, la 
morairoko untiro kasirarian. 

29 Mebalimi Daud nakua: Apara salaku, 
anna mekutana bangra'? 

30 Mentingo lakomi to senga': 
umpekutananni tu kada ina’. Nabalimi tu 
tau iato mai susitu kada dolo. 

31 elemi tu kada napokada Daud, 
naparampoi tau lako Saul. Napesuammi 
Saul untambai. 

32 Ma'kadami Daud lako Saul, nakua: 
Moi misa' tau da naranggang penaanna 
belanna iatu to Filistin iato: na akumora, 
kaunanmi male sirari tu tau iato. 

33 Ma'kadami Saul lako Daud, nakua: 
Tang mukulle la lao sirari tu to Filistin 
iato, belanna to mangurapoko na inang 
anak rari ia tempon dio mai bitti'na. 

34 Apa ma'kada Daud lako Saul, nakua: 
Biasana’ ungkambi' dombana ambeku; 
den sipissan-pissan nasae tu singa sia 
beruang undammakki misa' tu domba 
iato. 

35 Malemo' unnula'i sia kulonga' angku 
sintakki tu domba iato lan mai sadangna: 
iatonna la ullumpa'ina', kula'ka'imi tu 
danggo'na angku ombangi sia kupatei. 
36 Moi singa moi beruang kupatei duka. 
Na iatu to Filistin tang disunna'i iato la 
dipasusi misa' tu olo'-olo' iato, belanna 
naape tu tuntunan surodadunNa Puang 
Matua matontongan. 

37 Sia nakuapa Daud: Iatu PUANG, tu 
urrampananna' dio mai kanuku singa 
sia dio mai kanuku beruang, Ia duka 

la urrampananna' dio mai limanna to 
Filistin iatu. Ma'kadami Saul lako Daud: 
Malemoko, na PUANGmora urrondongko. 
38 Napapakeanmi Daud tu pakeanna Saul 
sia napasongko'i songko' tambaga tu 
ulunna sia napapasangi bayu kararran. 
39 Natakinmi Daud tu pa'dangna salianna 
bayu kararranna, anna tobai lumingka, 
belanna iatu susinnato, tae' bangpa 
natobai. Attu iato nakuami Daud lako 
Saul: Tang kubela lumingka umpakei 
te, belanna tae' bangpa kutobai. 
Nalendokammi Daud sule. 

40 Natoemi tu tekken anna pilei tu lima 
batu malangngo' diong mai salu, anna 
patamai kandu' pangkambi' nasaririi, Ian 
sapa' tu napanninna batu, anna toei tu 
lobang, anna pengkareke'i tu to Filistin 
iato. 

41 Saemi tu to Filistin umpengkareke'i 
Daud sia iatu to umbanni balulangna 
dolomo dio tingayona. 

42Tatonna tiromi to Filistin langngan, 
napemarangami tu Daud, natunaimi, 

belanna piapa, mariri api beluakna sia 
melo pantarisanna. 

43 Nakuami tu to Filistin lako Daud: 
Asura'kate, ammu saera unnea 
tekkenna'. Nagataimi tu Daud ussa'bu' 
deatanna. 

44 Nakuami tu to Filistin iato lako Daud: 
Maimoko, angku benni manuk-manuk 
dao lu langi' sia mintu' olo'-olo' dio lu 
padang tu duku'mu. 

45 Apa nakua Daud lako to Filistin iato: 
Iatu iko sae lako kaleku ma'pa'dang 
sia ma'doke sia ma'doke lambaran, 
apa aku te sae lako kalemu tete dio 
sanganNa PUANGna mintu' ma'dandan 
maritik, iamotu Kapenombanna kaponan 
surodadu to Israel, tu muape-ape. 

46 Allo ia dukamote Nasorongko PUANG 
tama limangku, angku pateiko sia 
kupoloi tu ulummu, sia allo ia dukate 
kubenni manuk-manuk dao lu langi” sia 
mintu' olo'-olo' dio lu padang tu batang 
rabukna to Filistin, anna issanni mintu' 
issinna lino, kumua dio bangsa Israel 
den tu Puang Matua. 

47 Sia mintu’ kombongan iate la 
unnissanni tu diona PUANG umpaden 
kapataloan tae' natete dio pa'dang 


1 SAMUEL 17.48-52 87 


sia doke, sangadinna iatu rari PUANG 
umpoissanni sia Ia duka la ussorongkomi 
tama limangki. 

48 Jatonna lumpai'i to Filistin iato tu Daud, 
ma'dondomi tu Daud lako to' surodadu 
ma'pampangan, umpessitammui tu to 
Filistin iato. 

49 Nakokomi Daud tu kandu'na, naalai tu 
batu misa' lan mai, anna pa'lobanganni 
ta'pa dio kidena to Filistin iato, anna 
tarru' tama kidena, anna songka 
tipessussuk rokko padang. 

50 Susimo kanataloanna Daud tu to 
Filistin iato umpake lobang sia batu, 

sia tang napopengkaa tu to Filistin sia 
napatei apa tae" pa'dang lan limanna 
Daud. 

>t Mangkato ma'dondomi tu Daud 
urreke'i lako, anna bendan dio sa'dena 
to Filistin iato, natoemi tu pa'dangna, 
nanonokki, napakatiti'i nata'takki tu 
ulunna. Iatonna tiromi to Filistin tu diona 
pa'baraninna matemo, mallai nasangmi. 
52Ta'pa ke'de' nasangmi tu mintu’ to 
Israel sia to Yehuda, anna unnarrak- 
arrak unnula' to Filistin lu lako Gat 

sia babangan Ekron. Na iatu mintu' to 

Filistin dimangsanni siapanan dio lu lalan 
lu lako Saaraim sae lako Gat sia Ekron. 
53 Mangkato tibalikmi tu to Israel unnula' 
manuk-manukki tu to Filistin, anna 
pangrampai tu to" tenda surodadunna. 
54 Naalami Daud tu ulunna to Filistin iato, 
nabaai lako Yerusalem, apa iatu mintu' 
pa'bunona napalan tendana. 

>> Tonna tiromi Saul tu Daud ma'palulako 
to Filistin iato, ma'kadami tu datu 

lako Abner, pa'baraninna, nakua: E! 
Abner, mindara anak te pia muane iate? 
Mebalimi Abner: O puang, kumatemora 
ke la kutandai. 

56 Nakuami datu: Maleko 
umpekutananni, mindara anak te 

pia muane. 

57 Tatonna sulemo Daud umpatei tu to 
Filistin iato, nasolammi Abner mennolo 
lako Saul, na iatu ulu to Filistin iato, lan 
bangsiapa limanna. 

58 Ma'kadami Saul lako, nakua: 
Mindaroko anak, e anakku? Mebalimi 
Daud nakua: Anaknana' orangmi Isai, to 
Betlehem. 

Kamabirisanna Saul lako Daud 


18:1-30 

1 Tatonna mangkamo tu Daud 
18 ma'kada lako Saul, la'ka'mi 
penaanna Yonatan lako Daud sia 
nakamasei Yonatan susi kalena. 
2 Allo ia dukato natambaimi Saul, sia 
tae'mo natangga'i sule lako banuanna 
ambe'na. 
3Sibassemi Yonatan tu Daud, belanna 
nakamasei susi kalena. 
4Nalossokammi Yonatan tu bayu 
lamba'na nabenni Daud, susi dukato tu 
mintu' pakeanna, sae lako pa'dangna sia 
panana sia salipi'na. 
3]anna tassu’ male tu Daud, ke nasuaoi 
Saul, tontong bang patalo, iamoto anna 
angka'i Saul pangulu surodadu. Na iatu 
ijannato naala penaanna to buda sia 
mintu' to naala parea Saul. 
SJatonna sulemo tu tau iato mai sola 
Daud, tonna mangka tu Daud untalo 
to Filistin iato, tassu'mi tu mintu' baine 
lan mai mintu' tondok to Israel, anna 
marran-marran menani untammui 
datu Saul, umpannoni ganda'-ganda' 

sia ma'dandan sia unnarrak-arrak 
umpannoni giring-giring. 
7Tatu mintu’ baine ma'dandan sisonda- 
sonda menani, nakua: 

Napatei Saul massa'bu-sa'bu! 

Apa Daud ma'lampa-lampa! 
8 Re'dekmi ara'na Saul sia tang naporai, 
anna tangnga'i lan penaanna: Daud 
naben tau iato mai ma'lampa-lampa, 
apa aku ma'sa'bu-sa'buri. Manassa ia 
duka tu kadatuan ia umpotaai undinna. 
9 Randuk allo iato mangimburu bang tu 
Saul untiroi tu Daud. 
10 Tatonna masiangmo dio mai ta'pa 
natamaimi penaa kadake lu dio mai 
Puang Matua tu Saul, naurunganni 
susito bomboan lan tongkonan layukna, 
nadedekmi Daud tu katapinna susi 
biasanna kiallo-kiallo. Iatu Saul untoe 
dokena. 
11 Naayakammi Saul tu dokena anna 
ma'tangnga' lan penaanna: Melo 
ke kurokki tu Daud natipentana' lako 
rinding. Apa napasala Daud tu pangrokna 
sae lako ma'penduanna. 
12 Nakataku'mi Saul tu Daud, belanna 
Narondong ia PUANG, natoyangmo tu 
Puang dio mai Saul. 

13 Tamoto napatoyangi Saul tu Daud, 
naangka'i pangulunna to sangsa'bu, 
naurunganni lu tama lu lan mai dio 
tingayona surodadu iato mai. 

14 Tatu Daud maupa' dio lu mintu’ 
lalanna, belanna Narondong PUANG. 

15 Tatonna tiromi Saul, kumua maupa' 
tongan tu Daud, samataku'- taku'nami, 
16 apa mintu’ to Israel sia to Yehuda 
ungkamali' Daud, belanna lu lako lu dio 
mai dio tingayona tau iato mai. 

17 Nakuami Saul lako Daud: latu 

anak pa'bunga'ku, disanga Merab, la 
kupasirampanangko kapa” ke dadi 
dukako pia lalong dio kaleku sia 
ammu pogau'i tu rarinNa PUANG. 

Apa ma'tangnga' Saul kumua: Da 
nalimangku umpata'pai, sangadinna 
limanna to Filistin. 

18 Nakuami Daud lako Saul: Mindaora' 
aku te sia to apara tu sangdadiangku sia 
pa rapuanna ambe'ku dio lu to Israel, 
angku la dadira manintunna datu? 

19 Tonna lambi'mi attunna tu Merab, 
anakna Saul, la diben Daud, nabenmi 
Adriel, to Meholati la napobaine. 

20 Apa iatu Mikhal, anakna Saul 
ungkabudai Daud. Iatonna parampoi 

tau lako Saul tu iannato, nakalo'mi 
penaanna. 

21 Ma'tangnga'mi tu Saul, nakua: Melo 
ke kubenni nabutung ia umpoyai, 
anna limanna to Filistin umpata'pai. 
Ma'kadami Saul lako Daud, nakua: 
Attu iate ma'penduannamoko la 
kupomanintu, ke mupasiolai. 

22 Ma'kadami Saul lako tu mai to 
mase'ponna, nakua: Pokadan bunii 
Daud, kumua: Nakalo'moko penaanna 
datu sia mintu' to mase'ponna 
umporaiko: melo ke mupasituru'mi tu la 
napomanintu datu. 

23 Nabisikkimi mintu' to mase'ponna 
Saul tu Daud umparampoi tu mintu' 
kada iato: apa mebali tu Daud nakua: 
Misangaraka maraa tu napomanintu 
datu, anna aku te to makario-rio sia to 
bitti’? 

24 Naparampomi to mase'ponna tu kada 
iato lako kalena, nakua: Iatu kada susito 
napebaliimo Daud. 

25 Ma'kadami Saul nakua: Pokadanni 
Daud te kada iate: Tae’ nakabarii bangi 
datu tu somba, podo ke kuli” salepe' 
kamuaneanna dukato Filistin saratu’ 
kumua anna papakkanni tu mai ualinna 

datu. Belanna natangnga' Saul, kumua 
anna sanggangi to Filistin tu Daud. 

26 Naparampomi to mase'ponna datu tu 
kada iate lako Daud: napasituru'mi Daud 
tu la napomanintu datu. 

27 Tatonna tae'pa nalambi'i atunna, 
ke'de'mi tu Daud sola taunna, anna patei 
tu muane to Filistin dua ratu’, anna baai 
Daud tu mai kuli' salepe' kamuaneanna 
tau iato mai, namale tau umpennoloanni 
lako datu ganna' bilanganna, kumua 
anna pomanintui datu. Naelorammi Saul 
tu Mikhal, anakna napobaine Daud. 

28 Susimoto nanii Saul ungkanassai sia 
unnissanni, kumua Narondong PUANG 
tu Daud. Iatu Mikhal, anakna Saul 
ungkamali' Daud. 

29 Tamoto nasamataku'-taku'na pissan 
tu Saul lako Daud. Naurungan napouali 
Saul tu Daud lan mintu' katuoanna. 

30 Ianna tassu’ tu mintu’ datu to Filistin, 
ke tassu'oi tu tau iato mai, inang Daud 
tu mandu maupa' na iatu mintu' taunna 
Saul, naurungan mandu dipakala'bi' tu 
sanganna. 

Kamallaianna Daud, belanna 
la nasanggangi Saul 


19:1-24 

1 9 1 Ma'kadami Saul lako Yonatan, 

anakna, sia lako mintu' to 
mase'ponna, kumua la umpatei Daud, 
apa iatu Yonatan, anakna Saul, siala 
tongan penaanna Daud. 
2 Nakuami Yonatan lako Daud: latu 
ambe'ku Saul morai la umpongkoko: 
manikale' kainga'i tu kalemu, maleko 
lako kabunianna, ammu membuni dio. 
3 Kutassu'mora, angku bendan dio 
sa'dena ambe'ku dio padang, tu 
muninna, angku sipa'kada-kadamora 
ambe'ku diona a'gammu, la untiroi 
tumbai tu apa dadi, angku pokadangko. 
4Napokada melomi Yonatan tu diona 
Daud lako Saul, ambe'na, nakua: 
Da mipogau' kakadakean lako Daud, 
kaunanmi, belanna tang umpogau' 
kadake lako puangku, sangadinna iatu 
napogau'na kapua gai'na lako puangku. 
> Belanna tae” nadampangi tu sunga'na 
tonna patei tu to Filistin sia Napaden 
PUANG tu kadilendokan kapua lako 

mintu' to Israel. Mitiromo tu iannato 
ammi poparannui. Apa bannangna 
ammi la umpogau'ra kasalan lako rara 
tang sala sia la umpatei Daud natae' 
silalanna? 

6 Naperangiimi Saul tu kadanna Yonatan, 
anna umpalao sumpa, nakua: La 
lelukraka tuoNa PUANG, nala dipateira. 
7 Natambaimi Yonatan tu Daud, 
napokadanni mintu' tu kada iato, anna 
solanni tu Daud lako Saul, anna pennoloi 
tu datu susi biasanna. 

8 Undinna pole'oto dadiomi kasirarian, 
natassu' tu Daud sirari to Filistin, natalo 
kapuai tu tau iato mai, naurungan 
simallaian dio mai tingayona. 

9Ta'kala natamaimi penaa kadake dio 
mai PUANG tu Saul tonna marassan 
unnisung lan tongkonan layukna sitoe 
doke na iatu Daud undedek katapinna. 
10 Natobami Saul urrokki dokena tu 
Daud, kumua napasilinda'i rinding, apa 
nalempean Daud tu pangrokna Saul, 
naurungan tipentana' tu dokena lako 
rinding. Anna mallai tu Daud ullussuran 
kalena tonna bongi iato. 

11 Nasuami Saul tu ba'tu pira-pira tau 
lako banuanna Daud, la ungkampai 

anna patei, ke masiangi dio mai: 
napaissannimi Mikhal, bainena Daud, tu 
apa iato lako Daud, nakua: lake tae'i 
nabongi ia bangsiamote mulussuran 
kalemu, manassa masiang ammu 
dipatei. 

12 Narorro'mi Mikhal tu Daud lan mai 
pentiroan banuanna, anna mallai 
ullussuran kalena. 

13 Naalami Mikhal tu balo' tau, napatorroi 
dao inan mamma'na, nakulambui bulu 
bembe' tu pennuluanna, anna samboi 
parramba'. 

14 latonna suai Saul tu tau male unnala 
Daud, nakuami Mikhal: Masaki. 

15 Nasua pole'omi Saul tu tau male untiro 
Daud, nakuami: Baai dio mai sola inan 
mamma'na, angku patei. 

16 Tatonna rampomo tu to disua, 
mangngami, belanna den balo' tau 

lan inan mamma'na sia kulambu bulu 
bembe' dao pennuluanna. 

17 Ma'kadami Saul lako Mikhal: Ma'apai 
ammu pakenana' susite sia mueloran 
tu ualingku male, naurunganni lussu'? 
Nakuami Mikhal lako Saul: Nakua 
ungkuanna': Eloranna' male, iake tae'i 
kupateiko. 

18 Susito mallaimi lussu' tu Daud 

anna rampo lako Samuel dio Rama, 
napokadanni tu mintu' apa nagauranni 
Saul. Malemi sola Samuel natorro sola 
duai dio Nayot. 

19 Naparampomi tau lako Saul, kumua: 
latu Daud torromo dio Nayot sikandappi 
Rama. 

20 Nasuami Saul tu ba'tu pira-pira tau 
male unnala Daud dio mai. Iatonna 
rampomo tu tau iato mai, natiromi tu 
kasirampunan nabi, marassan tiakka' 
penaanna ma'nubua', na Samuel bendan 
umpangului. 

Narampoimi PenaanNa Puang Matua 

tu mintu' pesuanna Saul, naurungan 
tau iato mai tiakka' duka penaanna 
ma'nubua'. 

21 Naparampomi tau lako Saul tu iannato, 
anna suai ba'tu pira-pira to senga', apa 
tiakka' duka penaanna ma'nubua'. Nasua 
pole'omi tu ba'tu pira-pira tau tonna 

ma 'pentallunnamo, apa tau iato mai 
tiakka' duka penaanna ma'nubua'. 

22 Mangkato male kalenami tu Saul lako 
Rama: iatonna rampo lako bubun kapua 
dio Sekhu, mekutanami nakua: Umbara 

nanii tu Samuel sola Daud? Mebalimi tau 
nakua: Dio Nayot sikandappi' Rama. 

23 Malemi tu Saul ma'palulako Nayot, 
sikandappi' Rama, Narampoi dukami 
PenaanNa Puang Matua tu Saul 
naurunganni marassan lumingka, 
natiakka'mo penaanna ma'nubua' sae 
lako rampona dio Nayot, sikandappi' 
Rama. 

24 Nalossokan dukami tu pakeanna. Sia 
ia dukamo tiakka' penaanna ma'nubua' 
dio tingayona Samuel. Sia sangallo 
sangbongi bang tang ma'tamangkale. 
Iamoto nakuami tu tau: Naala dukaraka 
bilangan nabi tu Saul? 


Kasibasseanna Daud na Yonatan 


20:1-42 (20:1-43) 

20 1 Ta'kala mallaimi tu Daud dio 

mai Nayot sikandappi' Rama, sae 
umpellambi'i Yonatan, nakua: Apara tu 
kupogau' sia apara tu kakelokangku sia 
apara tu kasalangku dio olona ambe'mu, 
anna la ungka'turi tu sunga'ku? 
2 Mebalimi tu Yonatan nakua: La 
mambela ia tu iannato, manassa tae' 
mula dipatei. Iatu ambe'ku tae' nabelai 

umpogau' misa" apa, la kapua, la bitti’, 
ke tang napokadanna' dolo. Ma'apari 
nala umbunianra' ambe'ku tu iannato? 
Tae' nasusito. 

3 Umpalaomi sumpa tu Daud nakua: 
Naissan tongan ambe'mu kumua muporai 
tonganna'. Iamoto nama'tangnga' nakua: 
Tae' nala dipaissanni Yonatan te iannate, 
da napomasussai. Apa la tilelukraka 
tuoNa PUANG sia tuomu, manassa 
sangpentengkanri alla'ku na kamatean. 
4Nakuami Yonatan lako Daud: latu 

apa naala penaammu, manassa la 
kupogaurangko. 

> Nakuami Daud lako Yonatan: Masiang 
bulan ba'ru: allo iato iatu biasanna 
manassa unno'ko'na' kumande sola 
datu. Totemo la mupalalona' angku male 
umpembunian kaleku dio lu padang sae 
lako duangbongi makaroen. 

61anna tirona’ ambe'mu kumua 

tae'na' dioren, la mukua ma'kada: 
Napalaku-laku tongan Daud lako kaleku 
madomi' male lako Betlehem, tondokna, 
belanna la umpogau' pemala' tu mintu' 
pa rapuanna dio susito biasanna, ke 
taunoi. 

7 Ianna kua siai datu melo, la marampa' 
sia tu taummu, apa ianna mandu 

liu re'dek ara'na, tandaimi to kumua 
manassa la umpogau'mo kakadakean. 
8 Pa'petiroanni tu kamarurusammu 
lako taummu, belanna mangkamoki' 
sibasse dio oloNa PUANG. Iake denni 
kakelokangku, iko bangmo umpateina'. 
Da'iomito musolanna' lako ambe'mu. 

9 Nakuami Yonatan: Tae' nala urrampoiko 
tu iannato! Apa iangku issan tonganni, 
kumua jatu ambeku manassa la 
umpogau' kadake lako kalemu, ma'apai 
angku tang la umparampoangko? 

10 Nakuami Daud lako Yonatan: Mindara 
la sae umparampoanna' ke nakada 
layukkimoko ambe'mu? 

11 Nakuami Yonatan lako Daud: Maiko 
tatassu' lako padang. Malemi sola duai 
lako padang. 

12 Nakuami Yonatan lako Daud: 
Umpalaona' sumpa tete dio sanganNa 
PUANG, Kapenombanna to Israel, 
manassa la kupekutanan lako ambe'ku 
masiang ba'tu duangbongi agi-agi 

attu susite: ianna pomelonai Daud, 
tang la ussua bunira'ka tau sae 
umparampoangko tu iannato? 

13 Nasanggangmira PUANG tu Yonatan sia 
la Narangngannipa, ianna pamanassami 
ambe'ku la ungkadakeiko, manassa la 
kupokadan buniko, angku rampanangko 
male, ammu ke'de' marampa'. Na 
PUANGmora urrondongko susi tonna 
rondong ambe'ku dolona. 

14Ke tuo siapa' attu iato, tang Ia 
ikoraka umpa'petiroanni lako kaleku tu 
kamarurusan muallu' dio oloNa PUANG, 
dikua da angku mate dipongko? 

15Da duka mupasikalangkai 
kamarurusammu tu bati'ku, moi 

anna attu ia dukato, ke Namangsanni 
PUANG tu mintu' ualinna Daud lan mai 
te lino. 

16 Susimoto tu kasibasseanna Yonatan 
na bati'na Daud, kumua: PUANG Ia 
umpapakkanni tu mintu' penggauranna 
to unnuali Daud. 

17 Napalaku Yonatan, kumua naumpalao 
sumpa tu Daud umposumpa 
pa'kaboro'na Daud lako kalena, 
belanna lantuk tongan penaanna 
ungkamasei. 

18 Nakuami Yonatan lako: Masiangmo 
nabulan baru; naissanmi tau kumua 

tang dioko ren, belanna iatu inan 
kao'korammu lo'bang. 

19 Apa duangbongi la madomi'ko sae 
ammu male lako to" inan munii membuni 
tonna dadi tu iannato, mudio la'pek batu 
Haezel. 

20[a umpa'pananna' tallu anak pana 
inde to diomu lu, butungna' umpemeloi 
passanda. 

21[a ussuanna' pia muane angku kuai: 
Maleko undaka'i tu anak pana iato. 
langku pemandui ma'kada lako pia iato: 
Tiroi, mainde mai tu anak pana iato, 
alai!, melo ke saeko lako kaleku, belanna 
den sia kamarampasan lako kalemu, la 
lelukraka tuoNa PUANG, moi misa' tae' 
kadakena. 

22 Apa iangku kuai lako tu pia susite, 
kumua: Tiroi, mambela lako sidi' tu anak 
pana, - melo ke maleko, belanna PUANG 
ussuako. 

23 Tgtu apa mangka tasibassei sola 
duaki, manassa PUANG tu lan alla'ta 
tontong sae lakona. 

24 Membunimi tu Daud dio lu padang. Na 
iatonna bulan ba'ru unno'ko' mi tu datu 
la kumande. 

25 Unno'ko'mi tu datu dao kaderana susi 
biasanna sirondong rinding. Ke'demi 

tu Yonatan, na iatu Abner unno'ko' dio 
sa'dena Saul, apa iatu inanna Daud 
lo'bang. 

26 Tato allo iato tae” bang apa napokada 
Saul, belanna nasanga: Umbai den 
sakkalanganna: tae" namasero, manassa 
tae” namasero. 

27 Tatonna masiang, iamo allo 
ma'penduanna bulan, tonna lo'bangomo 
tu inanna Daud, ma'kadami Saul 

lako Yonatan, anakna, nakua: Apara 
bannangna natae'ra nasae tama 
pa'maruasan tu anakna Isai, sangmai' 
sia allo iate? 

28 Mebalimi Yonatan lako Saul, nakua: 
Mengkamoya tongan tu Daud umpalakui 
lako kaleku la male lako Betlehem. 

29 Nakua: Eloranna' dikka' male, belanna 
den pemala' lan tondok napogau' 
pa'rapuangki sia kakangku kalena 
umpasanna', iamoto ke naala siana’ 
penaammi, eloranna' angku male sitiro 
siulu'ku. lamoto anna tae’ nama'dio ren 
lan te pa'maruasanna datu. 

30 Attu iato re'dekmi ara'na Saul 

lako Yonatan, anna ma'kada lako, 

nakua: E anak to tang massipa' sia 
pabali-bali! Musangaraka tang kuissan 
kumua mupileimo tu anakna Isai, 

la umpakasiri'ko sia mupakasiri' tu 
muninna sun dio indo'mu. 

31 Belanna lan mintu' allo katuoanna 
anakna Isai dao kuli'na padang, manassa 
iko sia katuoammu tang marendeng. 
Iamoto suai tau lao unnalai, anna baai 
lako kaleku, belanna manassa la dipatei. 
32 Apa mebali tu Yonatan lako Saul, 
ambe'na, nakua: Ma'apai anna la 
dipatei? Apara napogau'? 

33 Naayakammi Saul tu dokena Ia 
urrokki. Anna tandai Yonatan, kumua 
kalebumo penaanna ambe'na la umpatei 
tu Daud. 

34 Ke'de'mi tu Yonatan dio mai to' meda, 
re'dek ara'na sia allo ma'penduanna 
bulan iato tae' nakumande, belanna 
masussa penaanna ungkilalai Daud, 
saba' nakabillan ambe'na. 

35 Jatonna melambi' dio mai, tassu'mi 
tu Yonatan namale lako padang, susitu 
mangka naallu' lako Daud, sia ussolan 
pia misa'. 

36 Nakuami lako tu pia: Maleko daka'i 
tu anak pana, tu la kupa'panan. 

Ma'dondomi tu pia iato, anna pa'pananni 
Yonatan tu misa’ anak pana ullendu'i. 

37 Tonna rampo tu pia iato lako to” inan 
anak pana, tu mangka napa'panan 
Yonatan, metambami tu Yonatan dio mai 
boko' lako pia iato, nakua: Mambelapa 
lako sidi' tu anak pana iato. 

38 Metamba pole'omi tu Yonatan dio mai 
boko' lako pia iato, nakua: Madoi'ko 
lako, da mutorro! Naalami tinde pia tu 
tinaran iato, anna sule lako puangna. 
39Moi misa' tae' natandai te pia tu 
iannato, sangadinna Yonatan manna sola 
Daud unnissanni. 

40 Nabenmi Yonatan tinde pia tu 
pa'bunona lako, anna ma'kada nakua: 
Malemoko, baai te pa'buno iate tama 
tondok. 

41 Tatonna malemo tu pia iato, to long 

lu lo'mi mai tu Daud, anna tukku rokko 
padang menomba pentallun: siudungmi 
sia sitangiran sola duai, naurunganni 
unni'duk-i'duk tumangi" tu Daud. 
42Nakuami tu Yonatan lako Daud: 

Male marampa'moko, belanna manassa 
mangka tasibassei tete dio sanganNa 
PUANG, kumua: Na PUANGmora lan 

alla'na bati'ku sia bati'mu tontong sae 
lakona. 

(20-43) Mangkato ke'de'mi anna male: 
na iatu Yonatan sule tama tondok. 


Daud dio Nob 


21:1-9 

2 1 1 Rampomi tu Daud lako Nob, lako 

to minaa Ahimelekh: saemi tu 
Ahimelekh ma'parondo untammui Daud, 
anna ma'kada nakua: Ma'apari nakamu 
manna misa-misa, tae' tau misolan? 
2 Nakuami Daud lako to minaa 
Ahimelekh: Den misa' apa nasuanna' 
datu, nakua: Da naden misa' tau 
unnissanni moi sidi' duka tu apa 
kusuangko sia kupasan lako kalemu. 
Iatu mintu' taungku kusua lako ba'tumba 
umba nii inan. 
3 Dadi totemo, denraka kande iti”? Benna’ 
roti lima ba'tu kande senga' tu denna 
kubaai. 
4Mebali tu to minaa iato lako Daud, 
nakua: Tae” roti biasa dio kaleku, 
sangadinna roti maindan manna den, ia 
mannapi ke untoyangan siai kalena tu 
mintu' tau iato mai dio mai baine. 

5 Mebalimi Daud lako to minaa iato, 
nakua: Inang dipatoyangkan dio mai 
baine susi dolona, ke tassu'ona' parari, 
sia maindan tu pa'bunona tau iato mai: 
sia iate kalingkan iate, moi nabiasa, apa 
napamaindan pa'buno. 

6 Nabenmi to minaa tu roti maindan, 
belanna tae" roti senga’, sangadinna 
roti dipennoloan manna, tu biasa 
diangka'i dio mai oloNa PUANG, anna 
dipalangnganni roti ba'ru to allo iato, ke 
diangka'i tu roti masai. 

7 Allo ia dukato den misa' taunna Saul 
dio, tu marimbangan la menomba dio 
oloNa PUANG, disanga Doeg, misa’ 

to Edom, iamo pangulunna mintu' to 
mangkambi'na Saul. 

8 Nakuami Daud lako Ahimelekh. 
Tae'raka doke iti misa” ba'tu pa'dang? 
Apa tae' kupakala umbaa pa'dang ba'tu 
pa'buno belanna mesuamo tu datu 
umpasasana'. 

9 Nakuami tu to minaa iato: Pa'dangna 
manna Goliat, to Filistin, tu mipatei 
diong lombok Tarpin, inde, dibimbin 
sampin dio boko’ epo’. Iammi la morai 
unnalai, alami, belanna tae' senga'na 

inde, ia manna to misa’. Nakuami Daud: 
Tae'mo susinna tu: benmo"! 


Daud dio Gat 


21:10-15 


10 Allo ia dukato ke'de'mi tu Daud 
namallai dio mai olona Saul, anna rampo 
lako Akhis, datu Gat. 

11 Apa nakua tu mintu' to mase'ponna 
Akhis lako datu: Tangiaraka te tu Daud, 
datunna tondok iato? Tae'raka na iamotu 
napa'dandanan tau, nakua: 

Napatei Saul massa'bu-sa'bu! 

Apa Daud ma'lampa-lampa! 

12 Natangnga'-tangnga'mi Daud tu 
mintu' kada iate anna lendu' mataku'na 
lako Akhis, datu Gat. 

13 Tamoto unna'ga bomboammi kalena 
dio tingayona tau iato mai sia susito 
bomboan masarrang tu kedona tonna 
la'ka'i tau, anna ma'gorri'-gorri” lako 
ba'ba rapi, napalembo'i tu elo'na rokko 
danggo'na. 

14Ma'kadami Akhis lako mintu' to 
mase'ponna: Mitiromo kumua bomboan 
te tau iate, ma'apai ammi baai lako 
kaleku? 

15 Kakuranganra'ka to bomboan, ammi 
baari mai te to bomboan, kumua anna 
maritu dio oloku? Sipaturaka te tau 
susite la tama tongkonan layukku? 


Daud dio lo'ko' Adulam 


22:1-5 

22 1 Ke'de'mi tu Daud inde to dio 

mai lussu’ mentilindung lan lo'ko’ 
Adulam. Tonna rangimi mintu' siulu'na 
sia sangdadianna, solo'mi tu tau iato mai 
umpessitammui. 
2 Sirampun nasangmi lako kalena tu 
mintu' to lan kamakario-rioan sia mintu' 
to kaindanan sia mintu' to mapalla 
penaanna, iami umpangului tu tau iato 
mai, anna torro sola, tu agi-agi a'pa'ratu 
muane. 
3Tilelemi tu Daud inde to dio mai lako 
Mizpa lan lil na Moab, anna ma'kada 
lako datu Moab, nakua: Elorampi tu 
indo” ambe'ku torro sola mintu' taummi 
sae lako kuissanna umba Napakuanna' 
Puang Matua undinna. 
4Nasolammi Daud tu tau iato mai 
mentilindung lako datu Moab, anna torro 

sola lan mintu' allo katorroanna Daud 
lan tambakuku iato. 

5Ma'kadami nabi Gad lako Daud, 
nakua: Da' mutorro lan tambakuku iate, 
sangadinna tileleko lako tondok Yehuda. 
Tilelemi tu Daud, anna rampo tama 
pangala' Keret. 


Saul umpatei to minaa dio Nob 


22:6-23 
6 Narangimi Saul te kareba iate, belanna 
kaissanammo tu Daud sola mintu' 
passolanna. Unnisungmi tu Saul dio 
Gibea diong garonto' kayu tamarisa' 
dao inan madao sitoe doke namintu' 
to mase'ponna bendan dio sa'dena 
patomali. 
7 Ma'kadami Saul lako mintu’ tu to 
bendan dio sa'dena patomali, nakua: 
Perangiimi, e to Benyamin, ma'dinraka tu 
anak Isai la umbenkomi pa'lak sia pa'lak 
anggoro'? Ma'dinraka umpadadikomi 
pangulunna tau sangsa'bu sia 
pangulunna tau saratu'? 
8 Ammi sanginaara sola nasang unneana' 
sia moi misa' te kamu sola nasang 
tae” bangkomi umpokadanna', kumua 

anakku kalena sipamangka kada tu 
anakna Isai. Sia moi misa'komi tae'mo 
tu ungkagianganna' ba'tu umpokadanna' 
tu diona anakku ussede taungku, dadi to 
la untobanganna”', susite totemo. 

9 Mebalimi Doég to Edom, tu bendan 
sola mintu' to naala parea Saul, nakua: 
Kutiro tu anak Isai sae lako Nob 
umpessitammui Ahimelekh, anakna 
Ahitub, 

10 ty umpekutananni lako PUANG tu 
diona a'ganna sia tu umbenni kinallo, sia 
naben tu pa'dangna Goliat, to Filistin. 

11 Nasuami datu tu tau male untambai tu 
to minaa Ahimelekh, anakna Ahitub sia 
mintu' sangdadianna, iamotu mintu' to 
minaa dio Nob. Sae nasangmi tu tau iato 
mai mennolo lako datu. 

12 Nakuami Saul: Perangii, e anakna 
Ahitub. Mebalimi nakua: Io puangku. 

13 Nakuami Saul lako: Ma'apai ammi 
sanginaa sola nasang la unneana,, la 
kamu, la anak Isai, miurungan umbenni 
roti sia pa'dang sia mipekutanan lako 
Puang Matua tu a'ganna, kumua anna 
balina’ sia untobanganna', susite totemo. 
14 Mebalimi Ahimelekh nakua: Mintu'i tu 
taunna puangku mindara tu manappa' 

susi Daud? Iamo minintunna puangku 
sia naala sangbilangan to ma'kampana 
puangku sia mala'bi' lan banuanna 
puangku. 

15 Mane iaraka te kupekutananni lako 
Puang Matua diona a'ganna? Inang 
tae' iato! Da mipapassannina' ba'tu 
sangdadiangku tu iannato, belanna 
moi misa' tae' kuissanni tu apa iato, la 
kapua, la bitti'. 

16 Apa nakua datu: E Ahimelekh, 
manassa inang la dipateikomi, la kamu 
la mintu' sangdadiammi. 

17 Ma'kadami datu lako mintu’ to 
ma'kampana tu bendan dio sa'dena 
patomali, nakua: Iamo, pateimi tu mintu’ 
to minaanNa PUANG, belanna sanginaa 
duka Daud tu tau iato; naissan tu diona 
kamallaianna, anna tae' napokadan 
bunina’. Apa tang tikambe limanna tu 
mintu' surodadunna datu la urrokki tu 
mintu' to minaanNa PUANG. 

18 Nakuami datu lako Do€g: Iamo, rokki 
tu mintu' to minaa iato. Malemi lako 

tu Doeg, to Edom, narokki tu mintu' to 
minaa, napatei to allo iato tu muane 
karuapulona Ilima tu ma'bayu lamba' 
mabusa. 

19 Sia nabela' nasang pa'dang tu mintu' 
to dio Nob, tondokna to minaa iato, 

la muane la baine, la pia, la pia'-pia' 
ma'susupa, ondongpi mintu' sapi sia 
keledai sia domba napa'dangi nasang. 
20 Dio mai tu mintu' anakna Ahimelekh, 
anakna Ahitub, misa'ri tau lussu’, 
disanga’ Abyatar, male mallai unnula' 
Daud. 

21 Napokadami Abyatar lako Daud 

tu diona Saul umpatei tu mintu' to 
minaanNa PUANG. 

22 Nakuami Daud lako Abyatar: Kuissan 
dukato allo nanii Doeg, to Edom dio, 
manassa inang la napokadan Saul tu 
iannato. Aku napobannang tu diona 
kadipateianna mintu' sangdadiammi. 

23 Totemo melo ke torromoki' sola. Da 
mimataku' belanna iatu to undaka' lalan 
la umpateina', ia dukamo undaka' lalan 
la umpateikomi, apa iake sibaaki' la 
makarimmankomi. 


Daud dio Kehila 


23:1-13 


23 1 Ta'kala napokadami tau lako 
Daud, nakua: Iatu to Filistin sirari 

to Kehila, narampa tu mintu' apa dio 
panglulluran gandung. 

2 Mekutanami Daud lako PUANG, nakua: 
Ma'dinra'ka la male untaloi tu to Filistin? 
Nakuami PUANG lako Daud: Malemoko, 
ammu taloi tu to Filistin, murampananni 
tu tondok Kehila. 

3 Apa nakua tu mintu’ to unturu' Daud: 
Inde te lan tondok Yehuda, lanmoki' 
kamatakuran, apa pole'pi ke la maleki' 
lako Kehila, la unnea kaponan surodadu 
to Filistin. 

4Mekutana pole'omi tu Daud lako 
PUANG, anNa balii PUANG nakua: 
Ke'de'moko musolo' rokko Kehila, 
belanna mintu' to Filistin la Kusorong 
tama limammu. 

> Malemi tu Daud sola mintu’ solana 
lako Kehila, anna sirari to Filistin, 
narambami male tu mintu’ sapinna 

sia natalo tarru’ tu tau iato mai, 
naurunganni narampananni Daud tu 
mintu’ pa'tondokan Kehila dio mai 
kalena. 

6 Jatonna mallai tu Abyatar, anakna 
Ahimelekh, umpellambi'i Daud, lako 
Kehila, nabaami tu epo”. 

7 Tatonna mangkamo tau umpokadanni 
Saul, kumua rampomo tu Daud lako 
Kehila, nakuami Saul: Nasorongmo 
Puang Matua tama limangku, belanna 
tikurungmo, saba' tamamo kota den 
ba'bana sia salliranna. 

8 Nasuami Saul urrampunni tu mintu' 
tau la parari, anna solo' tu tau iato mai 
rokko Kehila, la umpatama limbu Daud 
sola mintu' solana. 

9T]atonna issanni Daud, kumua iatu 
Saul ma'tangnga' kadake la unneai, 
ma'kadami lako to minaa Abyatar, 
nakua: Banna’ mai tu epo’. 

10 Nakuami Daud: O PUANG, 
Kapenombanna to Israel, den kareba 
manassa narangi taumMi, kumua iatu 
Saul ma'tangnga' la sae lako Kehila la 
ussanggang tondok belanna aku. 

li La nasorong tonganra'ka to Kehila 
tama limanna? La solo' tonganraka tu 
Saul dao mai, susitu kareba narangi 
taumMi? O PUANG, Kapenombanna to 
Israel, pokadanni taumMi tu manassana. 
Ma'kadami PUANG, Nakua: Tonganna la 
solo” dao mai. 

12 Nakua pole'omi Daud: La nasorong 
tonganra'ka to Kehila sola mintu' 

taungku lako Saul? Ma'kadami PUANG 
Nakua: La nasorongko tau iato mai. 

13 Ta'kala ke'de'mi tu Daud sola mintu' 
solana, agi-agi annanratu', tassu' lan 
mai Kehila, anna salamba salao lu lako 
lu dio mai. Iatonna pokadammi tau Saul, 
kumua tilendokmo tu Daud lan mai 
Kehila, tae'mi napatarru' kalingkanna tu 
datu lako. 


Daud lan padang pangallaran Zif 


23:14-28 


14Torromi tu Daud dio lu padang 
pangallaran lan lu tambakuku, sia torro 
dao lu buntu lan padang aak Zif. Nalan 
mintu' allo iato nadaka' Saul, apa tae' 
Nasorongi Puang Matua tama limanna. 
15 Tatonna issanmi Daud, kumua undaka 
lalan tu Saul la umpatei, torromi lan 
padang pangallaran Zif dio Koresa. 

16 Ta'kala ke'de'mi tu Yonatan, anakna 
Saul, anna male sitiro Daud dio Koresa 
sia umpabatta' penaanna umposande' 
Puang Matua. 

17 Nakuami lako: Da mumataku' belanna 
iatu limanna Saul, ambe'ku, tae' nala 
ullambi'ko sangadinna inang iko la 

undatui Israel na aku ma'penduan dio 
mai kalemu. Naissan melo ambe'ku Saul 
tu iannato. 

18 Sibassemi sola duai dio oloNa PUANG 
anna torro tu Daud lan Koresa, nasule tu 
Yonatan lako banuanna. 

19 Mangkato malemi tu to Zif lu rekke 
mennolo lako Saul dio Gibea, nakua: 
Tae'raka miissanni, kumua iatu Daud 
membuni kisikandappiran lan tambakuku 
dio Koresa dao tanete Hakhila, rampe 
sauna padang talo? 

20Totemo, o puang, iake denmi 
penaammi la male rokko, rokkokomi 
madoi', na kami sola nasang untanggungi 
la ussorongi lako kalemi. 

21 Ma'kadami Saul, nakua: 
Napamasakkemorokomi PUANG, belanna 
mipa'petiroan tu kamamaseammi lako 
kaleku. 

22 Totemo malemokomi ma'pasakka”, 
ammi tiroi sia mipemanassai umba 
nanii lalan lette'na sia minda tu 
manassa untiroi dio, belanna iatu mintu’ 
penggauranna nalaoan kamatarrusan. 
23Tiro meloi sia kanassai tu mintu' 
pembunian nanii membuni. Mangkato 
ammi sule lako kaleku umbaa kareba 

manassa anta mane male sola. Na iake 
lanni tondok iate, manassa la kudaka' 
sakuappa'na lan lu massa'bu-sa'bu to 
Yehuda. 

24 Ke'de'mi tu tau iato mai, anna 

male lako Zif dolo namane Saul. Iatu 
Daud sola mintu' taunna dio padang 
pangallaran Maon, dio padang rampe 
sauna padang talo iato. 

25 Tassu'mi tu Saul sola mintu’ taunna 

la undaka'i. latonna pokadammi tau 
Daud tu iannato, solo'mi namaneo lu 
langngan buntu batu, anna torro lan 
padang pangallaran Maon. Narangimi 
Saul tu karebanna, naula'i tu Daud lan lu 
padang aak. 

26 Unnola indena mai buntu batu tu 
Saul, na Daud sola mintu' taunna unnola 
buntu rampe lakona. Natikara-karaimi 
tu Daud la undoloi Saul, sia sidi'mora 
napatama limbui Saul sola mintu' taunna 
la untingkanni tu Daud. 

27 Apa sae misa” pesua lako Saul, 
nakua: La madomi'komi male belanna 
natamaimo to Filistin tu tondok. 

28 Natorroimi Saul unnula' Daud, anna 
sule ullaoi to Filistin. Iamoto anna sangai 
tau tu inan iato: Buntu Katilendokan. 

Daud ungkaturu-turui 
katuoanna Saul 


23:29-24:22 (24:1-23) 

29 (24-1) Malemi tu Daud inde to dio 
mai, anna torro dio masingki'na dao 
buntu dio En-Gedi. 

24 1 (24-2) Iatonna sulemo tu Saul 
unnula' to Filistin, napokadami 
tau lako, nakua: latu Daud lan sia 
padang pangallaran En-Gedi. 
2 (24-3) Nasolammi Saul tallungsa'bu tu 
to ditonno' dio mai mintu' to Israel, anna 
male undaka' Daud sola mintu' taunna 
sikandappi' buntu batu Bembe' lampung. 
3 (24-4) Rampomi lako barung domba dio 
lu biring lalan. Denmi inde to dio tu misa' 
lo'ko’; anna tama tu Saul la ma'to'kayu. 
latu Daud sola mintu' taunna unno'ko' 
lan lo'ko’ iato dio inan ringki'na lan. 
4(24-5) Nakuami tu taunna Daud 
lako Daud: Allo iamote tu mangka 
Napokada PUANG lako kalemi, kumua: 
La Kusorong tu ualimmu, tama limammu 
ammu pogau'i situru' lalan penaammu. 
Ke'de'mi tu Daud anna pela'-pela'i 
usse'pa'i tu biring bayu lamba'na Saul. 

5 (24-6) Apa iatonna mangkato, inang 
ma'rundede duka tu penaanna Daud, 
belanna mangkamo nase'pa'i tu biring 
bayu lamba'na Saul. 

6 (24-7) Ma'kadami lako taunna 

nakua: Napatoyangna' PUANG dio mai 
umpogau'i tu apa susite lako datungku 
tu mangka Natokko PUANG, iamo tu la 
umpata'pa limangku lako, belanna iamo 
to Natokko PUANG. 

7(24-8) Tete dio kada iate nadampai 
Daud tu mintu' taunna sia tae' naeloranni 
tu tau iato mai la umpogau' kadake lako 
Saul. Ke'de'mi tu Saul lan mai lo'ko' iato, 
anna male. 

8 (24-9) Mangkato ke'de'omi tu Daud 
nasun lan mai lo'ko': metambami dio 
mai boko'na Saul, nakua: O puangku, 

o datungku! Messailemi tu Saul: 
menombami tu Daud anna tukku sae 
rokko padang. 

9 (24-10) Ma' kadami Daud lako Saul, 
nakua: Ma'apai anna perangii puangku 
tu kadanna tau, kumua: Nadakaran 
Daud tu la naposanggangna puangku. 
10(24-11) Tonganna allo ia dukamote 
anna matammi kalena untiroi, kumua 
Nasorong PUANG te allo totemo tu 

puangku tama limangku lan lo'ko' iate 
sia nakuammo' tau la umpatei puang, 
apa kukanana'i tu puangku, sia kukua: 
Ma'apai kula umpata'pai lima tu datu, 
belanna iamo to Natokko PUANG. 

11 (24-12) Tiromi, o ambe'ku, tiromi 

tu biring bayu lamba'mi lan limangku! 
Iatongku se'pa'i tu biring bayu lamba'mi, 
tae” kupateikomi, iamoto minii untiroi 
sia unnissanni, kumua tae' kutangnga' 
kadake sia kelok sia tae' duka kusala 
lako puangku, apa undaka'komi lalan la 
ungka'tu sunga'ku. 

12 (24-13) Na PUANGmora umpaolai salu 
tu aku na kamu sia na PUANG dukamora 
umpakkanni tu a'gangku lako kalemi, 
apa tae' kula umpata'paikomi lima. 

13 (24-14) Susi pa'kadanan to dolo-dolo: 
Dio mai tu to kadake nanii bu'tu tu 
kadake: apa tae' kula umpata'pai lima 
puangku. 

14 (24-15) Mindara tu nalaoi datu to 
Israel? 

Mindara tu naula' puangku? 

Misa' asu mate sia misa' talla! 

15 (24-16) Iamoto na PUANGmora tu to 
ma'paolai salu, tu umpaolaiki' salu aku 

na kamu; Iamo la untiroi sia la urra'ta' 
kara-karaku sia la ussanda tongannina'. 
16 (24-17) Iatonna mangkamo Daud 
umpokadai te mintu' kada iate 

lako Saul, ma'kadami Saul nakua: 
Gamarammurakate, e Daud, anakku? 
Unnangle-anglemi tumangi' tu Saul, 

17 (24-18) sia ma'kada lako Daud, 
nakua: Tonganko iko na aku, belanna 
umpogau ko melo lako kaleku, apa aku 
umpogau'na' kadake lako kalemu. 

18 (24-19) Allo ia dukate munii 
umpa'pekitananni, kumua melo tongan 
tu mupogau' lako kaleku, belanna 
Nasorongmo' PUANG tama limammu, 
apa tae’ sia mupateina'. 

19 (24-20) Iake den tau unnappa' 
ualinna ma'apaopira anna la urrampanan 
mana'pai male? Iamoto Napakkannimira 
kameloan PUANG tu apa mupogau' lako 
kaleku allo iate. 

20 (24-21) Tonganna kuissanmo kumua 
inang la dadiko datu undinna sia iatu 
kadatuan lako to Israel la manda' mutoe. 
21 (24-22) Iamoto palaoko sumpa lako 
kaleku totemo tete dio sanganNa PUANG, 
kumua tae" mula ussabu'i tu bati'ku sia 

tae” mula umpa'dei tu sangangku dio 
mai sangdadiangku. 

22 (24-23) Umpalaomi sumpa Daud lako 
Saul. Anna sule tu Saul lako banuanna, 
apa iatu Daud sola mintu' taunna kendek 
langngan tambakuku. 


Diona Daud sia Nabal na Abigail 


25:1-44 

25 1 Ta'kala matemi tu Samuel anna 

sirampun tu mintu' to Israel 
ma'pote dibolong anna lamunni lan 
banuanna dio Rama. Ke'de'mi tu Daud 
anna solo' rokko padang pangallaran 
Paran. 
2 Denmi dio Maon misa' tau tu den 
pallaoanna dio Karmel. Iatu tau iato 
lendu' ia sugi'na: unnampui domba 
tallungsa'bu sia bembe’ sangsa'bu, 
marassan unggontingi bulu dombana dio 
Karmel. 
3Jatu tau iato disanga Nabal, na 
iatu bainena disanga Abigail. Iatu 
baine iato ma'tangnga' kinaa sia 
melo pantarisanna, apa iatu muanena 
makarra' penaanna sia kadake kedona; 
sia ia misa' to Kaleb. 

4Denmi kareba narangi Daud lan padang 
pangallaran, kumua: Marassan tu Nabal 
unggontingi bulu dombana. 

? Nasuami Daud tu solana sangpulo sia 
napasan nakua: Malekomi lako Karmel: 
iammi rampo lako Nabal, pekutanampa' 
tu kamalaga'-lagaranna. 

6 Sia la mipokada susite: Salama'! 
Denno upa" ammi malaga'-laga' sia 
malaga'-laga' tu sangdadiammi sia iatu 
mintu' dio kalemi. 

7 Denmo kareba kurangi kumua den 
tau unggontingi bulu dombami: ba'tu 
sangapakan sola tu mintu'na to 
mangkambi'mi, tae' kirosoi sia moi misa' 
tae' nakapa'dean tu tau iato mai tonna 
diopa Karmel. 

8 Melo mipekutanan tu iannato lako 
taummi, manassa napokada tau iato 
mai lako kalemi. Iamoto melo ke 
umpa'pekitanangkomi pa'kamaseammi 
lako tau iato mai, belanna saekanni 
ussitammuangkomi lan attu melo. Benni 
dikka' te kaunanmi sia Daud, anakmi, 
padami narurunna limammi. 

9 Ta'kala rampomi tu taunna Daud, anna 
pokadai lako Nabal mintu' kada iate tete 

dio sanganna Daud: mangkato kappami 
tu tau iato mai. 

10 Nabalimi Nabal tu mintu' taunna Daud, 
nakua: Minda toda ia tu Daud sia minda 
toda tu anakna Isai? Totemo budamo 
tau, pada male umboko'i puangna. 

11 Ma'apai angku la morai unnala 
rotingku sia uaingku sia pantunungku tu 
kutunuan mintu' to ma'gontingku, angku 
la umbenni to tae’ kutandai umba nanii 
sae? 

12 Ta'pa tibalikmi tu taunna Daud anna 
sule umpokadanni Daud tu mintu' apa 
dadi. 

13 Ma'kadami tu Daud lako mintu' taunna, 
nakua: La pada untakin nasangkomi 
pa'dangmi. Pantan untakin nasangmi 
pa'dangna sia Daud kalena untakin duka 
pa'dangna, anna male nasang tu tau iato 
mai unturu' Daud, agi-agi a'pa'ratu' tau 
na duaratu' tu tau torro dio ungkampai 
mintu' parea. 

14 Apa misa'i tu kaunan iato umpokadai 
tu apa iato lako Abigail, bainena Nabal, 
nakua: latu Daud ussua tau dio mai 
padang pangallaran umparampo salama' 
lako puangki, apa nabali to'do' puangki 
tu tau iato mai. 

15 Tatu tau iato mai buda tongan gai'na 
lako kaleki sia tae' narosokan sia 

moi misa' tae' kikapa'dean temponki 
ma'lele-lele sikandappi' tau iato mai 
tongki dio lu padang. 

16 Tatu tau iato mai butung to tembo’ 
ullilingikan la bonginna la masiangna, lan 
mintu' allo kinii sikandappi' ungkambi' 
domba. 

17 Totemo la miissan sia la mitimbang 
melo tu apa sipatu la mipogau', belanna 
dipamanassamo tu kasanggangan lako 
puangki sia lako mintu' to lan banuanna. 
Tonganna iamo misa' to kadake, tu tang 
diissan disipa'kadan. 

18 Madomi'mi naala Abigail tu roti 
duaratu' batunna sia da'dua kiriba' 
anggoro' sia lima domba mangka ditunu 
sia passara'buk limang se'a sia deppa 
bua anggoro' dirangkei saratu' sia 

bua ara duaratu' lemunna, mintu'nato 
dipalangngan keledai, 

19 anna ma'kada lako taunna, nakua: 
Malemokomi dolo, kuundimora dio boko”, 
Moi misa' tae' napokadanni Nabal, 
muanena tu apa iato. 

20 Tatonna solo'mo rokko ma'keledai 
narerung buntu, anna solo" dukamo tu 

Daud sola taunna umpempatui, ta'kala 
bendanmi tu baine iato dio tingayona. 

21 Tatu Daud ma'kada susite: Tonganna 
tae” bang gai'ku ungkaritutui tu 

mintu' apanna tau iato dio lu padang, 
naurunganni moi misa’ tae” pa'de tu 
mintu’ apanna, totemo napakkan kadake 
tu kameloangku. 

22 Nasanggangmira Puang Matua tu 
ualinna Daud sia la Narangngannipa, ke 
masiangi melambi' angku patuopi moi 
misa' duka muane tu mintu' muane sia 
patuoan laki dio kalena. 

23 Tatonna tiromi Abigail tu Daud, 
salasami mengkalao dao mai keledainna 
anna menomba sia tukku sae rokko 
padang dio olona Daud, 

24 menombami rokko to' lentekna, anna 
ma'kada, nakua: Akumo umpassanni 

tu mintu' sala: apa elorampa' dikka' 
sipa'kada puang sia naperangiipi puang 
te kadangku. 

25 Da nadampangi puang tu Nabal, to 
kadake, belanna susi sanganna susi 
dukato tu kedona. Nabal tu sanganna sia 
ia duka tu kabagan dio kalena. Iatu aku 
tae' kutiroi tu taummi tu misua. 

26 Totemo, o puang, la tilelukraka tuoNa 
PUANG sia tuona puangku, manassa 
PUANG undampakomi tobang rokko 
kasalan umpatibollo rara sia untuntun 
kalena bang katonganammi. Nasusimora 
Nabal tu mintu' ualimmi sia iatu mintu' 
to undakarangkomi kadake. 

27 Tate mintu' pamengan napennoloan 
kaunanmi lako puang, la diben mintu' 
taummi tu unturu' bate lalanna puang. 
28 Pagarri'i tu kapatodo-tintinganna 
kaunanmi, apa PUANG Ia 
unggaragangkomi misa' banua 
matontongan, belanna mipogau'mo tu 
rarinNa PUANG sia moi misa' kakadakean 
tae' diapparan dio kalemi lan mintu' allo 
katuoammi. 

29 lake bendanni misa' tau la unnula'komi 
sia la undaka' lalan la umpateikomi, 

la dipori lan pa'pulunganna to tuo 

tu deatammi dio oloNa PUANG, 
Kapenombammi, apa iatu deatanna 
mintu' ualimmi la dipellebaran lan mai 
inan batu pekolak. 

30 Take napogau'mi PUANG lako kalemi 
tu mintu' kameloan naallurangkomi sia 
Naangka'komi dadi arungna to Israel, 

31 manassa apa iate tae' nadadi 
katitodoan lako puang ba'tu la urroso 
penaammi, kumua mangkamo tu puang 
umpatibollo rara na tae' bannangna 

sia untuntun kalena bangkomi 
katonganammi. Ianna pogau'mi PUANG 
tu kameloan lako kalemi, attu iato 
kilalaimi te kaunanmi. 

32 Nakuami Daud lako Abigail: Mintu'na 
kadipudian lu langngan nasang PUANG, 
Kapenombanna to Israel, belanna 
Nasuako sae umpessitammuina' allo 
iate! 

33 Sia kapudian tu tangnga' kinaammu 
ammu sikambi'mora karongkosan, 
belanna allo iate mudampamo' tobang 
rokko kasalan umpatibollo rara sia 
untuntun kalena bang katonganangku. 
34 Belanna Ia lelukraka tuoNa PUANG, 
Kapenombanna to Israel, tu undampana 
umpogau' kadake lako kalemu, kenna 
tae” musae madomi' umpessitammuina', 
manassa masiang tae'pa naberre' allo 
moi misa' duka muane tae'mo torro sola 
Nabal! 

35 Natarimami Daud dio mai limanna tu 
apa nabenni, anna ma'kada lako nakua: 
Sule marampa'moko rekke banuammu, 

kuturu'mo tu kadammu sia kutarimamo 
tu palakummu. 

36 Tatonna rampomo tu Abigail lako 
Nabal, natiromi: lan banuanna den misa 
pa'maruasan susi pa'maruasan datu sia 
parannu paiman tu penaanna Nabal sia 
lendu’ ia malangona. Iamoto anna moi 
sangbuku kada tae' napokada Abigail 
lako kalena, la kapua, la bitti' sae lako 
melambi'na. 

37 Melambi' dio mai tonna pa'demo tu 
re'de uai anggoro' pangiru'na Nabal, 
napokadammi bainena lako tu mintu' 
apa iato. Ronno'mi tu buana, anna dadi 
susi batu. 

38 latonna agi-agimo sangpulo allona 
lendu'na Napata'paimi lima PUANG tu 
Nabal, anna mate. 

39 Tatonna rangimi Daud, kumua 
matemo tu Nabal, ma'kadami nakua: 
Mintu'na kapudian lu langngan 

PUANG tu untuntunanna' kara- 

karaku sia umpakkanni lako Nabal tu 
kanalo'boangku sia Nadampamo tu 
taunNa la umpogau' kadake sia iatu 
kakadakean Napasule PUANG langngan 
ulunna Nabal. Mangkato nasuami 


, 

Daud tu tau male sipa'kada Abigail 
umpokadanni, kumua la napobaine. 
40Tatonna rampomo tu pesuanna Daud 
lako Abigail dio Karmel, ma'kadami tu 
tau iato mai nakua: Kami te nasuakan 
Daud, belanna la morai umpobainekomi. 
41 Ke'de'mi tu Abigail anna tukku sae 
rokko padang, nakua: Melo ke ia te 
taunna puang mendadi kaunan la 
umbasei lette'na taunna puangku. 

42 Tikarami tu Abigail ke'de' dio mai 
ma'keledai sibaa to ma'kamayana lima, 
unturu'i tu pesuanna Daud: anna dadi 
bainena Daud. 

43 Sia ia duka tu Ahinoam dio mai Yizreel 
naalamo Daud, napasibayuranni. 

44 Apa iatu Mikhal, anakna Saul, bainena 
Daud, napa'benganmo Saul napobaine 
Palti, anakna Lais, tu dio mai tondok 
Galim. 


Nakanana'i pole 'omo Daud 
tu katuoanna Saul 


26:1-25 
26 1 Ta'kala saemi tu to Zif mennolo 


lako Saul dio Gibea, nakua: 
Tae'raka miissanni, kumua membuni tu 

Daud dao tanete Hakhila sikandappi' 
padang talo? 

2 Ke'de'mi tu Saul anna solo' rokko 
padang Zif sia tallungsa'bu tu to Israel 
ditonno' nasolan, la undaka' Daud dio 
padang pangallaran Zif. 

3Napabendanmi Saul tu tendanna dao 
tanete Hakhila, sikandappi' padang talo, 
dio biring lalan, anna torro tu Daud Ian lu 
padang pangallaran. latonna tiromi Daud 
tu Saul solo' rokko padang pangallaran 
unnula'i, 

4nasuami tu ba'tu pira-pira tau ummata- 
matai, iamoto anna tandai tu manassana 
kasaenna Saul. 

? Ke'de'mi tu Daud anna rampo lako inan 
nanii Saul umpabendan tendana, natiroi 
Daud tu naninna Saul mamma' sia Abner, 
anakna Ner, pa'baraninna. Iatu Saul 
mamma' dio to' tenda dikampai namintu' 
tu surodaduna mamma' umparitangngai. 
6 Ma'kadami Daud lako Ahimelekh, to 
Het sia lako Abisai, anak Zeruya, siulu'na 
Yoab, nakua: Minda morai kusolan solo’ 
rokko Saul, lako to' tenda iato mai. 
Mebalimi Abisai, nakua: Aku tu morai 
solo” ussisolangkomi. 

7 Rampomi tu Daud sola Abisai lako 
mintu' surodadu iato tonna bongi: iatu 
Saul mamma’ lan to’ tenda dikampai sia 
iatu dokena tipennosok rokko padang 
dio to' ulunna, sia iatu Abner sola mintu' 
surodadu mamma' umparitangngai. 

8 Nakuami Abisai lako Daud: Allo ia duka 
te Nasorongi Puang Matua tu ualimmi 
tama limammi. Da'ito kupissanni kurok 
doke iate anna silinda' padang, da 
kupenduanni kurok. 

9 Apa nakua Daud lako Abisai: Da 
musanggangi tu datu, belanna mindara 
tu umpata'pai lima tu to Natokko PUANG, 
anna torro masero dio mai kasalan? 

10 Sia nakuapa Daud: La lelukraka 
tuoNa PUANG, manassa la nasanggangi 
PUANG, ba'tu la nalambi'mi lampakna, 
naurungan mate, ba'tu malei parari anna 
dipatei. 

11 Napatoyangmora' PUANG Ia 
umpata'pai lima tu to Natokko PUANG. 
Totemo alami tu dokena tu dio to' ulunna 
sia iate busso, anta male. 

12 Naalami Daud tu doke sia busso dio 
mai to' ulunna Saul, anna male sola 
duai, na moi misa' tau tae' untiroi 
ba'tu untandai sia moi misa' tau tae' 

pana'ding, sangadinna mamma' nasangi, 
belanna Napamamma' kalupi-lupian 
PUANG tu tau iato mai. 

13 ]atonna rampo Daud lian rampe 
lakona, bendanmi dao botto buntu, 
mambela lako, naurungan sikambela 
kasiallaranna. 

14 Anna metamba tu Daud lako mintu' 
surodadu sia lako Abner, anak Ner, 
nakua: Tae'raka mimebali, e Abner? 
Mebalimi Abner, nakua: Mindarako tu 
metamba lako datu? 

15 Nakuami Daud lako Abner: Tang pia 
muanerokomika? mindara padammi 
dio lu mintu' to Israel? Ma'apai natae' 
mikampai tu datu, puangmi, naurungan 
dio mai mintu' tau ma'din sae misa' 
ussanggang datu, puangmi? 

16 Tae' liu namelo te penggaurammi 

te! La lelukraka tuoNa PUANG, kamu 
sola nasang tau la dipatei, belanna 
tae” mikampai tu puangmi, tu mangka 
Natokko PUANG! Totemo malemokomi 
untiroi umbami tu dokena datu sia 
busso, tu dio to' ulunna datu? 

17 Natandaimi Saul tu gamaranna Daud, 
anna ma'kada nakua: Gamarammuraka 

to, o Daud, anakku? Nakuami Daud: Io 
puangku datu, iamote tu gamarangku. 
18 Sia nakuapa: Ma'apari naula'ra' 
puangku susite? Apara penggaurangku 
sia kakadakean apara kupogau'? 

19 Totemo la naperangii puangku te 
kadangku. Iake PUANG umpatudu 
puangku la umbalina, melo dirambu 
pemala': apa iake tolino, naruamira 
tampak ropu tu tau iato mai dio oloNa 
PUANG, belanna naula'imo' totemo, 
kuurunganni sikalangkamo mana'Na 
PUANG, nakuami ma'kada: Malemoko 
umpenombai deata senga’. 

20 Tatu raraku dennoupa' da natibollo 
rokko padang mambela dio mai oloNa 
PUANG. Belanna iatu datu to Israel 
sunmo la undaka' misa' talla sia susito 
unnula' manuk lampung dao lu tanete. 
21Nakuami Saul: Kasalammo'! 
Sulemoko, e anakku Daud, tae'mo kula 
umpogau' kadake lako kalemu, belanna 
mupa'budai tongan tu katuoangku te 
allo iate. Manassa iatu penggaurangku 
baga tongan sia manduna' pusa. 

22 Mebalimi Daud, nakua: Tiromi inde sia 
tu dokena datu. Suami tu tau misa' mai 
unnalai. 

23 Na PUANG pantan la umpapakkanni 
tu kamaloloanna sia kamarurusanna, 
belanna PUANG ussorongkomi lako 
kaleku allo iate, apa manokana' 
umpata'pai lima tu to Natokko PUANG. 
24 Susi allo iate kupa'budai tu katuoammi, 
susi dukamoto Nakaritutuimira PUANG 
tu katuoangku, Narampananna' dio mai 
mintu' kasanggangan. 

25 Nakuami Saul lako Daud: 
Musikambi'mora karongkosan, e 
anakku Daud; apa-apa tu mupogav,, la 
mupomaupa'. Mangkato malemi sule tu 
Daud, na iatu Saul sulemo lako inanna. 


Daud dio lu to Filistin 


27:1-12 

27 1 Undinnato ma'tangnga'mi Daud, 

nakua: Ba'tu umbami allo anna 
sanggangina' Saul. Tae' senga'na tu 
la kupomelo, sangadinna la malena' 
umpentilindungan kaleku lako to Filistin: 
iake susito, manassa natoreimo Saul 
undaka'na' lan mintu' lili'na tana Israel 
sia tilendokmo' dio mai limanna. 

2 Ke'de'mi tu Daud anna male sola tu tau 
annanratu' nasolan, umpelambi'i Akhis, 
anakna Maokh, datu tondok Gat. 
3Torromi tu Daud sola Akhis dio Gat 

sia iatu mai to nasolan, pada pantan 
sisola tau lan banuanna, sia Daud sola 
tu da'dua bainena, iamotu Ahinoam, to 
Yizreel na Abigail, pura bainena Nabal, 
to Karmel. 

4Tatonna pokadami tau lako Saul tu 
diona Daud male lako Gat, natoreimi 
undaka'i. 

5Nakuami Daud lako Akhis: Iake den siai 
mamasemi lako kaleku, mibenna' inan 
sala umbanna misa' lan kota iate, angku 
nii ma'tondok, belanna ma'apai angku la 
torro sola puang lan te kota kadatuan? 

6 Allo iato nabenmi Akhis tu tondok 
Ziklag: susimo bannangna to tu tondok 
Ziklag napomana'i mintu' datu Yehuda 
sae lako allo iate. 

7 Tatu masainna Daud umpa'tondokki 
tondok to Filistin sangtaun patang bulan. 
8 Ke'de'mi tu Daud sola mintu' taunna 
ullaoi tu to Gesur sia to Girzi sia 

to Amalek: belanna tau iato mai 

umpa tondokki tondok ma'palusau' Syur 
sae lako Mesir pirambongi'. 

Ianna taloomi Daud to tondok iato, 
tae” napatuoi tu muane ba'tu baine sia 
narampa tu mintu' domba sia sapi sia 
keledai sia unta sia tamangkale, anna 
sule mennolo lako Akhis. 

10 ]atonna kutanai Akhis kumua: Umbara 
munii palaoan allo iate? Mebalimi tu 
Daud, nakua: Rampe lu sau'na Yehuda 
sia rampe lu sau'na to Yerahmeel sia 
rampe lu sau'na to Keni. 

11 Tae’ napatuoi Daud tu muane sia baine 
kumua da nadibaa lako Gat, belanna 
natangnga', nakua: Da naparampoi tu 
apa tapogau' sia napokadan tau, kumua 
susito sia susite tu napogau' Daud. 
Susimoto tu kedona Daud temponna 
torro lan tondok to Filistin. 

12 Nakatappa'imi Akhis tu Daud anna 
ma'tangnga', nakua: Umpakadake 
lelemo kalena dio lu bangsana, dio lu to 
Israel, iamoto la tontong kupotau sae 
lakona. 

Saul umpellambi'i baine 
pakita-kita dio En-Dor 


28:1-25 

28 1 Attu iato narampunmi to Filistin 

tu mintu' surodadunna la parari 
ullaoi to Israel. Nakuami Akhis lako 
Daud: La muissan kumua inang la 
tassu'ki' sola surodadu iato la iko, la iatu 
taummu. 
2 Mebalimi Daud lako Akhis, nakua: 
Nanassa la mitiro sia tu apa la kupogau'. 
Nakuami Akhis lako Daud: Iamoto angku 
angka'ko ammu tontong umpenniroi 
kaleku. 
3 Tatu Samuel matemo namintu' to Israel 
ma'pote dibolong, anna lamunni dio 
Rama, tondokna. 
Naali'mi Saul lan mai tondok tu mintu' to 
sola-sola bombo sia mintu' to pakita-kita. 
4Saemi tu to Filistin sirampun anna 
pabendanni tu tendana dio Sunem. 
Narampunmi Saul tu mintu' to Israel, 
anna pabendanni tu tendana dao Gilboa. 
5Jatonna tiromi Saul tu surodadu 
to Filistin, mataku'mi sia lendu’ 
ma'parondona penaanna. 

6Mekutanami tu Saul lako PUANG, 

apa tang Napebalii PUANG, la tete dio 
pangimpi, ba'tu Urim, ba'tu nabi. 

7 Ma'kadami Saul lako taunna, nakua: 
Dakaranna' misa' baine pakita bombo, 
angku nii lao umpalaku pa'timbangan. 
Nakuami tu taunna lako: Dio En-Dor den 
misa' baine pakita bombo. 

8 Umbalilimi kalena tu Saul sia nasondai 
tu pakeanna, anna male sola tau da'dua, 
anna rampo sola tallui lako baine iato 
tonna bongi: anna ma'kada Saul, nakua: 
Tiro-tiroanna' lalan tete dio bombo to 
mate, sia pamalimbangunanna' tu to 
kupokadangko. 

9 Mebalimi tu baine iato lako, nakua: 
Inang miissanmo tu penggauranna 
Saul, umba nakua ussabu'i tu to pakita 
bombo sia to pakita-kita lan tondok iate. 
Totemo ma'apai ammi tananni poya tu 
penaangku la umpateina'? 

10 Jmpalaomi sumpa tu Saul lako 

tete dio sanganNa PUANG, nakua: La 
lelukraka tuoNa PUANG, nala urrampoiko 
kamasussan belanna apa iate. 

11 Ma'kadami tu baine 

iato nakua: Mindara tu la 
kupamalimbangunangkomi? 

Mebalimi nakua: Pamalimbangunanna' 
Samuel. 

12 Tatonna tiromi baine iato tu Samuel, 
melallakmi umpekapuai gamaranna, 
nakua lako Saul: Ma'apai ammi 
pakenana', belanna kamu te Saul 
bangsiamo. 

13 Ma'kadami datu lako, nakua: Da 
mumataku' Apa tu mutiro? Ma'kadami 
tu baine lako Saul, nakua: Kutiro den 
tu apa susi deata kendek diong mai 
padang. 

14 Nakuami lako: Matumbai rupanna? 
Mebalimi tu baine iato: Iatu to kendek 
diong mai, misa' to matua muane 
umpennammu' paramba'. Iatonna 
issanmi Saul kumua iamo Samuel 

to, tukkumi sae rokko padang anna 
menomba. 

15 Nakuami Samuel lako Saul: Ma'apai 
mirosona' sia mipamalimbangunna'? 
Nakuami Saul: Pussak maro'mo' 
belanna sirarimo' to Filistin na iatu Puang 
Matua toyangmo dio mai kaleku, tae'mo 
Napebaliina', la tete dio pudukna nabi 
ba'tu tindo; iamoto angku tambaikomi, 
ammi pokadanna' apa tu sipatu la 
kupogau'. 

16 Nakuami Samuel: Ma'apai 
mikutanaina', Natoyangmo tu PUANG dio 
mai kalemi sia siualimokomi? 

17 Napogau'mo PUANG tu apa Napokada 
tete dio pudukku pirambongi', anNa 
sintakki tu kadatuan dio mai kalemi, 
Nasoronganni to mase'ponmi, iamotu 
Daud. 

18 Belanna tae' mituru'i tu kadanNa 
PUANG sia tae' mipalaloi tu kasengkean 
maparrangna lako to Amalek, iamoto 
Naparampoikomi PUANG allo totemo, te 
iannate. 

19 Sia PUANG la ussorongkomi sola to 
Israel lako to Filistin sia masiang iatu 
kamu sola tu mai anakmi muane la 
indemo te inan kunii, sia la Nasorong 
PUANG tu surodadu to Israel lako to 
Filistin. 

20 Pakalan songkami tu Saul sumpandan 
diong padang, belanna iatu kadanna 
Samuel napotiramban tongan. Sia 
tae'mo tu kamatotoranna, belanna 
sangallo sangbongimo tae’ apa nakande. 
21 Saemi tu baine iato urreke' Saul: 
tonna tiroi tu datu lendu' tirambanna, 
nakuami: Aku te, kaunanmi, kuturu'mo 
tu kadanna puangku: kupopa'elo'na tu 

penaangku, angku turu'i tu kadammi tu 
mipokadanna'. 

22 Melo duka ke naturu'i puangku 

tu kadanna kaunanmi: iamoto la 
kupalennarangkomi roti sidi', la mikande 
ammi matoto' sule lumingka. 

23 Apa manoka, nakuami: Tae' angku Ia 
kumande. Nanaran-naranmi taunna sola 
baine iato tu datu, pakalan naturu'mi, 
anna malimbangun diong mai padang 
anna unno'ko' dao inan mamma'. 

24 Denmi dio to' banuanna tu baine iato 
misa' anak sapi malompo madomi'mi 
narere' sia naala tu ta'pung, nalemun- 
lemun anna tunui dadi pa'ranggina tang 
diragii. 

25 Napalennaranni Saul sola taunna: 
kumandemi tu tau iato. Mangkato 
ke'de'mi sola tallui anna male to bongi ia 
dukato. 


Daud tang naeloran to Filistin 
male sola urrarii to Israel 


29:1-11 
29 1 Napasirampunmi to Filistin tu 
mintu' surodadunna dio Afek na 

latu to Israel ma'tenda sikandappi' tu 
kalimbuang dio Yizreel. 

2 Tatonna lendu’ tu mai arung kota to 
Filistin sola to budanna ma'ratu' sia 
massa'bu sia Daud sola mintu' taunna 
undi sola Akhis, 

3 ma'kadami mintu' pangulunna 
surodadu to Filistin, nakua: Ma'apari tu 
mintu' to Ibrani indete? Nakuami Akhis 
lako mintu' pangulunna surodadu to 
Filistin: Tangiaraka Daud te, taunna Saul, 
datu to Israel, tu taun iate, sia ba'tu 
sangapa-apamo masainna kusisolan, 
na moi misa” salana tae' kuapparan 
temponna messarak lako kita sae lako 
allo iate. 

4 Apa nasengkei mintu' pangulunna 
surodadu to Filistin, anna ma'kada tu 
mintu' pangulunna surodadu to Filistin 
lako, nakua: Suai tu tau iatu sule lako to 
inanna tu mipamanassanni, da tamale 
rokko sola parari, dadi manii balinta lan 
kasirarian, belanna apa la napakatananni 
tu puangna ke tang ulunna te mintu' tau 
iate? 

> Tang Daud iaraka te tu napopenanian 
tau a'ganna tonna ma'dandan sisonda- 
sonda menani, nakua: 


4 

Napatei Saul massa'bu-sa'bu! 

Apa Daud ma'lampa-lampa? 
6 Attu iato natambaimi Akhis tu 
Daud, anna ma'kada lako nakua: 
La lelukraka tuoNa PUANG, anna la 
leluk tu kabulolollongammi, iake aku 
kusanga melo, ke maleki' sia suleki' 
sola surodadu, belanna tae' kuapparanni 
tu kakadakeammi tempommi sae 
umpelambi'ina' sae lako allo iate. Apa 
tang naalakomi penaanna mintu' arung 
kota to Filistin. 
7 Tamoto la sulekomi ammi malaga'-laga' 
sia da mipogau' apa nasanga kadake 
arung kota to Filistin. 
8 Ma'kadami Daud lako Akhis, nakua: 
Apara tu kupogau' sia apamora 
misayuanna' temponku dio kalemi sae 
lako allo iate, angku tang ma'dinra 
misolan urrarii ualinna puangku? 
9 Mebalimi Akhis lako Daud, nakua: 
Kuissan kumua naala tongankomi 
penaangku susito misa' malaeka'Na 
Puang Matua. Apa kadanna tu mintu' 
pangulunna surodadu to Filistin, kumua: 
Da nadieloran male unturu'ki' parari. 
10 Tamoto la mela'bikkomi millik sola 
mintu' taunna puangmi, tu sae misisolan: 

ianna melambi' millikmokomito, iake 
berre'mi allo, ammi ke'de' sule. 

11 Mela'bikmi tu Daud millik sola mintu' 
taunna la male ke masiangmi, anna sule 
lako tondok to Filistin. Apa mintu' to 
Filistin malemo lako Yizreel. 


To Amalek umballa tondok 
Ziklag na Daud unnalai sule tu 
pangrampana to Amalek 


30:1-25 

30 1 Tatonna allo ma'pentallun 

rampomi tu Daud sola mintu' 
taunna lako Ziklag, naappa'mi puramo 
nalaoi to Amalek tu padang ma'palusau' 
sia tondok Ziklag; iatu tondok Ziklag 
natalo sia pura naballa. 
2 Narampami tu mintu' baine lan tondok 
iato, randuk dio mai bitti'na sae lako 
kapuana, moi misa' tae' napatei, 
sangadinna nabaa nasang anna sule lako 
tondokna. 
3Tatonna rampomo tu Daud sia mintu’ 
taunna lako tondok iato, natiromi tu 
tondok puramo nakande api sia mintu' 
bainena sia anakna muane sia anakna 
baine dirampa nasangmo. 

4Ma'urrukammi tu Daud sola mintu’ 

to nasolan unnangle-angle tongan, 
naurungan tang nabelamo tumangi. 

> Ta duka tu bainena Daud sola duai 
dirampa, iamotu Ahinoam, to Yizreel sia 
Abigail pura bainena Nabal, to Karmel. 

6 Kapussakan tongan tu Daud, belanna 
iatu to buda sipa'kada-kada la untumbui 
batu, belanna kamapallanna penaanna 
tu to buda, tu diona anakna muane 

sia diona anakna baine, apa iatu Daud 
umpabatta' penaanna urrannuan PUANG, 
Kapenombanna. 

7 Ma'kadami Daud lako to minaa Abyatar, 
anakna Ahimelekh: Baanna' mai tu epo'. 
Nabaami Abyatar tu epo' lako Daud. 

8 Mekutanami tu Daud lako PUANG, 
nakua: Ma'dinraka kuula'i tu kaponan 
iato? La kulambi” siaparaka? Nabalimi 
Puang nakua: Ula'imi, belanna la 
mulambi'pa sia manassa la murampanan 
nasang. 

9 Attu iato malemi tu Daud sola tu tau 
annanratu' nasolan, rampomi lako salu 
Besor. Denmi ba'tu pira-pira tau torro 
dio. 

10 Apa iatu Daud tarru' mangula' sola 

tu taunna a'pa'ratu', na iatu duaratu'na 

torro, belanna mandumo bo'yo', 
naurungan tae'mo nakullei ullambanni tu 
salu Besor. 

11 Denmi to Mesir naappa' tau iato mai 
dio lu padang, anna baai lako Daud sia 
naben roti anna kandei sia napairu' uai; 
12 sia naben dukapa sangrere' tu bua 
ara sanglemun sia da'dua deppa bua 
anggoro' dirangkei, nakandei namane 
malapu' sule, belanna tallung allo tallung 
bongimo tang kumande sia tang unniru' 
uai. 

13 Mangkato nakuami Daud lako: 
Mindarako tau te sia umbara munii 
sae? Mebalimi tu to Mesir: Aku te to 
Mesir, to mangurana', kaunanna misa" to 
Amalek. Natampena' puangku, belanna 
tallungallomo' masaki. 

14 Mangkamokan ullaoi Padang to Kereti 
rampe lo'na lu, na padang lili' na Yehuda 
sia padang to Kaleb rampe lo'na lu, sia 
tondok Ziklag pura kiballa. 

15 Nakuami Daud lako: Ma'dinrakannika 
musolan rokko kaponan iato? Mebalimi: 
lake umpalaokomi sumpa lako kaleku 
tete dio Puang Matua, kumua tae' sia 
mila umpateina' sia tae' duka mila 

ussorongna' lako puangku, ma'dinkomi 
kusolan lako kaponan iato. 

16 Nasolammi rokko. Sangtiamparammi 
tu tau iato mai dio padang iato marasan 
kumande sia mangiru' sia ma'marua'- 
rua' belanna mintu' pangrampa kapua 
tu narampa dio mai tondok to Filistin sia 
tondok to Yehuda. 

17 Napepami la'bo' Daud tu tau iato mai 
randuk dio mai masiangna sae lako 
makaroenna tu allo ma'penduanna, na 
moi misa' tau tae' lussu' sangadinna 
a'pa'ratu' pia muane tu mallai ma'unta. 
18 Naala nasangmi Daud sule tu apa 
narampa to Amalek sia naala dukamo 
sule tu bainena sola duai. 

19 Moi misa” tae” su'pik la bitti'na la 
kapuana, la pia muane la pia baine, la 
pangrampa, la iatu mintu' narampana 
uali, napasule nasangmo Daud. 

20 Sia naala Daud tu mintu' domba sia 
sapi: narambai tau napadolo dio mintu' 
patuoan senga’, anna ma'kada nakua: 
Iamote tu pangrampana Daud. 

21 Tatonna rampomo Daud lako to 
duaratu' tu tarru' bo'yokmo, naurungan 
tang nabelamo unturu' Daud, anna 
tampei dio salu Besor, saemi tu tau 

iato mai untammui Daud sola mintu' 

to nasolan. Iatonna rampomo Daud 
lako tau iato mai, napekutanammi tu 
kamalaga -lagaranna. 

22 Mebalimi tu mintu' to kadake sia to 
kelok dio lu tu to buda, tu unturu' Daud 
ma'kada nakua: Belanna tae' tamale 
sola tu tau iato mai, da tabenni tu 
pangrampa, sangadinna ia manna tu mai 
bainena sia anakna, elo'namo napantan 
male umbaai. 

23 Apa nakua Daud: Da mima'pasusi 

to, e siulu'ku, tu apa Nakamaseangki' 
PUANG, mangkamoki' Nakaritutui Puang 
sia Nasorongmo lako kaleta tu uali, tu 
sae ullaoiki'. 

24 Mindara la unturu'i tu kadammi lan 
kara-kara iate? Sangadinna susi taana 
to male parari, susi duka taana to torro 
ungkampai parea; la nataa pada tau iato 
mai. 

25 Tontongmi susito randuk allo iato sia 
undinna, belanna napadadimo Daud 
misa” ada' sia atoran dio lu to Israel sae 
lako allo iate. 

Daud umpa'kamasean 
pangrampa lako Yehuda 


30:26-31 


26 Tatonna rampomo Daud lako Ziklag, 
napakatumi pira tu pangrampa iato 
lako mintu' pekaamberanna to Yehuda, 
tu naposangmane, nakua: Iamote tu 
pangrampa dio mai ualinNa PUANG, 
dipa'kamasean pira lako kalemi. 

27 Tamotu lako mintu' pekaamberan dio 
Betel sia dio Ramot, dio lu padang rampe 
lu sau' sia dio Yatir: 

28 sia lako pekaamberan dio Aroer, sia 
dio Sifmot sia dio Estemoa, 

29 Sia lako pekaamberan dio Rakhal sia 
dio lu mintu' tondok to Yerahmeel sia dio 
lu tondok to Keni, 

30 Sia lako pekaamberan dio Horma, sia 
dio Bor-Asan sia dio Atakh, 

31 sia lako pekaamberan dio Hebron, 

sia lako mintu' inan tu nanii Daud 
salamba-salao sola mintu' taunna. 

Diona kamateanna Saul sia Yonatan 


31:1-13 

3 1 ! Sirarimi to Filistin tu to Israel, 

anna mallai tu to Israel, dio mai 
tingayona to Filistin sia mate tibambang 
dao buntu Gilboa. 
2 Naduttu' bangmi to Filistin tu Saul sia 
iatu mai anakna, anna patei tu Yonatan 
sia Abinadab sia Malkisua, anakna tallu 
Saul. 
3Maparrangmi tu rari umpatu Saul: 
jatonna tiromi to mapana tu Saul, 
ma'parondomi ungkataku'i tu to 
ma'pana. 
4Ma'kadami Saul lako bentarana, nakua: 
Nonokki tu pa'dangmu, mutobokna”, 
ke da duka na iate to tang disunna' 
sae untobokna' sia unna'ga-a'gana'. 
Manokami tu bentarana, belanna lendu' 
mataku'na la umpogau'i to, iamoto naala 
kalenai Saul tu pa'dang, anna songkanni 
tu kalena rokko. 
5Jatonna tiromi bentarana tu Saul 
matemo, nasongkan dukaomi tu kalena 
rokko pa'dangna, anna mate sola datu. 

6 Pada matemi Saul tu anakna tallu sia 
bentarana sia surodadunna to allo ia 
dukato. 

7Tatonna tiromi to Israel rampe lakona 
rante sia sambalinna lu Yordan kumua 
mallaimo tu to Israel sia matemo tu Saul 
sola anakna tallu, natampemi tu mintu' 
tondok anna mallai. Saemi tu to Filistin 
anna torro lan. 

8 JTatonna masiangmo dio mai, tonna 
saemo tu to Filistin urrampa apanna 
mintu' to dipatei, naappa'mi tu Saul 
sola tu anakna muane tallu sumpandan 
bangmo dao buntu Gilboa. 

9 Napoloi tu ulunna sia nalossokan tu 
mintu' pa'bunona, nasuai tu tau male 
ullelei tu lili'na mintu’ tondok Filistin la 
umpatale'i tu kareba melo iato lan lu 
mintu' banua dipa'deatainna sia lako 
mintu' to buda. 

10 Mintu' tu pa'bunona Saul napalan 
banua pa'deatan Astoret sia iatu batang 
rabukna natoke' dio rinding tembo’ 
tondok Bet-Sean. 

11 Tatonna rangimi to lan Yabes dio Gilead 
tu penggauranna to Filistin lako Saul, 

12 sangtiangkarammi tu mintu' surodadu, 
anna lumingka tu'tu' bongi, anna 

popengkalaoi tu batang rabukna Saul 
sia batang rabukna anakna tallu dao 
mai rinding tembo' Bet-Sean. Iatonna 
rampomo lako Yabesy, natunumi tu 
batang rabuk inde to. 

13 Sia narampun tu mintu’ bukunna 
nalamunni diong garonto' kayu tamarisa 
dio Yabesy: mangkato ma'puasami tu 
tau iato pitung allo. 


4 


2 SAMUEL 


Kareba diona kamateanna Saul sia 
Yonatan rampo lako Daud 


1:1-16 

1 Tatonna matemo tu Saul sia iatonna 

sulemo tu Daud untalo to Amalek, 
torropa tu Daud duangallo dio Ziklag. 
2Tatonna allo ma'pentallun ta'kala saemi 
misa' tau dio mai to' surodadu nasolan 
Saul, serek-serekmo tu pakeanna sia 
ponno barra'-barra' dao ulunna: tonna 
rampomo lako Daud, menombami tukku 
sae rokko padang. 
3 Nakuami Daud lako: Umba munii sae? 
Mebalimi nakua: Lussu'na' lan mai to’ 
surodadu to Israel. 
4Nakuami Daud lako: Uleleananna”, 
umbara nakua tu apa dadi. Ma'kadami 
nakua: latu to buda mallaimo dio mai 
to' kasirarian sia buda duka tu surodadu 
tibambang mate dipatei na ia duka tu 
Saul sola Yonatan, anakna, matemo. 

> Ma'kadami Daud lako tinde to mangura 
umbaa kareba iato lako kalena, nakua: 
Umba mukua untandai tu diona Saul sola 
Yonatan, anakna, kumua matemo? 

6 Mebalimi tinde to mangura umbaa 
kareba iato lako, nakua: Siappa'na' dao 
buntu Gilboa, ta'kala kutiroi tu Saul 
sissare lako dokena sia ba'tu pira-pira 
kareta sia pakkanarang urruku'. 

7 Messailemi, natirona', anna tambaina': 
kukuami mebali: Io puangku. 

8 Ma'kadami lako kaleku nakua: 
Mindaroko? Mebalimo' lako, kukua: Aku 
te to Amalek. 

9 Ma'kadami lako kaleku, nakua: Maiko 
pateina', belanna langga'mo tu kaleku, 
apa tontong siapa tu ma'pamurru'na. 
10 Kureke'mi lako angku patei, belanna 
kuissan, kumua ianna songkamo 
pissan, tae'mo katuoanna. Angku alai 
tu makota dao ulunna sia iatu ponto 
lan lengo-lengona: iamote kubaa lako 
puangku. 

11 Attu iato natoemi Daud tu pakeanna, 
naserek-serekki: susi dukato tu mintu' 
tau nasolan. 

12 Jmbatingmi sola nasang sia tumangi 
sia ma'puasa sae lako bonginna diona 

Saul sia Yonatan, anakna, sia diona 
mintu' taunNa PUANG sia mintu' to 
Israel, belanna tibambang tu tau iato 
mai nakande pa'dang. 

13 Nakuami Daud lako tinde to mangura, 
tu umpokadanni tu kareba iato: Umba 
munii sae? Mebalimi nakua: Anaknana' 
to sae, to Amalek. 

14 Nakuami Daud lako: Ma'apai natae" 
iko mumataku' umpatikambe limammu 
la ussanggangi tu to Natokko PUANG? 
15 Natambaimi Daud misa'i tu to mangura 
anna kuanni: Maiko urrokki: narokmi 
namate. 

16 Nakuami Daud lako: Iatu raramu 
ma'indo' dio iko kalemu, belanna 
pudukmu kalena ussa'biiko, nakua: 
umpateina' to Natokko PUANG. 


Batingna Daud lako 
Saul sola Yonatan 


1:17-27 
17 Nabatingimi Daud tu Saul sia Yonatan, 
anakna, ussa'bu' bating iate, 
18 mesuami umpa'pangadaranni lako to 
Yehuda (te nanian) Pana; tonganna iate 
tisura' lan Sura" To malambu'. 

190, belo Israel dao buntummu dinii 
urrokko! 

Na tibambangmo tu mintu’ to lalong! 

20 Da' mipalelei tu iannato dio lu Gat, sia 
da” mipatale'i dio lu mintu’ lalan Askelon, 
da" anna parannu-rannu tu mintu’ anak 
dara to Filistin, 

sia da" naunnarrak-arrak tu anak dara to 
tang disunna'! 

21E kamu buntu Gilboa, 

kenna da'ora naden ambun ba'tu uran 
umbissikkomi, 

e kamu padang dinii urrande pemala'. 
Belanna inde to dio dinii urruttakki 
balulang to lalong, 

iamo balulangna Saul, tu tang diboka'i. 
22 Jake tae'i narara to dipatei ba'tu 
lompona to lalong, 

inang tae' lenpa natibalik tu panana 
Yonatan, 

sia iatu pa'dangna Saul tae' nasule 
lo'bang. 

23Jatu Saul sia Yonatan, tu naala 
penaanna sia nakamasei to buda lan 
katuoanna, 

tae” duka nasitampe lan kamateanna. 
Mandu ia malinta' sola duai anna langkan 
maega sia matoto' anna singa. 

24E kamu, anak dara Israel, 

tangi'i tu Saul tu umpakeikomi sampin 
karamisi ma'ba'na, 

tu umpale'ke'i belo bulaan tu pakeammi. 
25 A'a tibambangmo tu mintu’ to lalong 
lan to” tananan ra" 

Dao bottomu nanii tibambang dirok tu 
Yonatan. 

26 Belanna iko, e siulu'ku Yonatan, anna 
bonnong tu penaangku, 

tarru' kukamali'ko: 

latu kamamaseammi lako kaleku mandu 
kuangga' na kamamasean baine. 

27 Na tibambangmo tu mintu' to lalong 
sia pa'demo tu mintu' pa'buno. 


Daud diangka' datu dio Hebron 


2:1-7 

t Mangkato mekutanami tu Daud 

lako PUANG, nakua: Ma'dinra'ka 
ke'de' inde te lako sala umbanna tondok 
Yehuda? Mebalimi PUANG lako, Nakua: 
Ke'de'moko. Nakuami Daud: Tondok 
umbara tu sipatu la kunii male? Nakuami 
PUANG: Lako Hebron. 
2 Mangkato ke'de'mi tu Daud lako sola 
tu bainena da'dua, iamotu Ahinoam, 

to Yizreel sia Abigail, tu pura bainena 
Nabal, to Karmel. 

3Sia nasua Daud tu mintu' tau nasolan 
male, pantan sibaa repokna, anna torro 
lan lu mintu' tondok lan lili'na Hebron. 
4Saemi tu to Yehuda anna tokkoi tu 
Daud dio la dadi datunna suku Yehuda. 
Napokadammi tau Daud kumua: To 
Yabesh dio Gilead tu ullamun Saul. 
5Mesuami Daud lako to 

Yabesh dio Gilead, nakua lako: 
Naparongko'morokomi PUANG, belanna 
kamaturu-turuan tu mipogau' lako 
puangmi, iamotu Saul, tu mangkamo 
milamun. 

6 Totemo na PUANGmora 
umpakitangkomi kamamasean 

sia kamarurusan sia aku duka la 
umpakitangkomi kameloan pada tu 
mipogau'na, belanna mangkamo 
mipogau' tu iannato. 

7 Totemo pamatoto'komi kalemi sia 
pa'pekitananni tu kapiamuaneammi, 
moi anna matemo tu Saul, puangmi: 
ondongpi mangkamo' natokko rapu 
Yehuda la undatui. 

Diona kasirarianna 
Daud anna Ishboset 


2:8-3:5 
8 Apa iatu Abner, anakna Ner, kamandang 
surodadunna Saul, naala tu Ishboset, 
anakna Saul, nabaai lamban lian 
Mahanaim, 
9 haangka'i datunna mintu' lili'na Gilead 
sia Asyuri sia lako mintu’ lili'na Yizreel 
sia to Efraim sia to Benyamin, iamotu 
mintu' to Israel. 
10 Tatu Ishboset, anakna Saul, tonna 
ditokko undatui to Israel patangpulomo 
taunna, ma'parentami duangtaun. Ia 
manna tu suku Yehuda unturu' Daud. 
11 Tatu mintu’ attu kama'parentanna 
Daud dio Hebron undatui suku Yehuda 
pitung taun annan bulanna. 
12 Den pissan tassu'mi tu Abner, anakna 
Ner, sola surodadunna Ishboset, anakna 
Saul, dio mai Mahanaim lako Gibeon. 
13 Tassu’ dukaomi tu Yoab, anakna 
Zeruya sola surodadunna Daud, anna 
sitammu dio limbong Gibeon; pada 
torromi tu tau iato mai, misa' rampe 

lakona na misa' rampe indena mai 
limbong iato. 

14 Nakuami Abner lako Yoab: Melo 
totemo, ke bendanni ba'tu pira-pira pia 
muane anna siea dio olota. Mebalimi 
Yoab: Melo. 

15 Bendanmi tu tau iato mai, anna tassu' 
lako tingayo, anna diia’, iamotu dio mai 
Benyamin sangpulo dua tau bannang dio 
Ishboset, anakna Saul, na sangpulo dua 
tau dio mai mintu' surodadunna Daud. 
16 Pada natoemi tu ulunna balinna, anna 
pada umperru'busanni tu pa'dangna 
tama la'pekna balinna, naurungan pada 
songka nasang. Iamoto nasangai tau tu 
inan iato Helkat-Hazurim, tu sikandappi' 
Gibeon. 

17 Tonna allo iato mandu masarrangmi 
tu kasirarian, anna talo tu Abner sia to 
Israel dio olona mintu' taunna Daud. 

18 Dio duka ren tu tallu muane, anakna 
Zeruya, iamotu Yoab, Abisai na Asael: 
iatu Asael malinta' susi donga dio lu 
padang. 

19 Naula'mi Asael tu Abner, sia tang 
sepang kairi ba'tu kanan dio mai boko'na 
Abner. 

20 Messailemi tu Abner, anna ma'kada 
nakua: Ikoraka Asael te? Mebalimi 
nakua: Akumo. 

21 Nakuami Abner lako: Sepang kananko 
ba'tu kairi, tingkanni misa' tu to mangura 
sia rampai tu mintu' apa dio kalena. Apa 
manoka tu Asael mallai dio mai boko'na. 
22 Nakua pole'omi Abner lako Asael: 
Mallaiko dio mai boko'ku. Apara gai'mu 
la kusambakki ammu songka rokko 
padang? Undinna umba la kukua untiroi 
tu lindona Yoab, kakammu? 

23 Apa manoka mallai dio mai kalena, 
anna rokki Abner tampak dokena 

tu tambukna, natarru'i tu boko'na: 
songkami inde to anna mate inde 
bangsiamoto. Mintu' tu to lendu' dio mai 
inan nanii Asael mate, tadang inde to. 
24 Apa naula' Yoab sola Abisai tu Abner. 
Iatonna lambunmo allo, rampomi tu 
tau iato mai lako tanete Ama rampe 
matallona Giah, tu ma'palulako padang 
pangallaran Gibeon. 

25 Sirampunmi tu to Benyamin dio 
boko'na Abner anna dadi sangtuntunan 
nabendan dao misa' botto tanete. 

26 Metambami Abner lako Yoab, nakua: 
Sipaturaka tu pa'dang la kumande 

tae” upu'na? Tae raka muissanni 
kumua la mapai' tu katampakanna? 
Sangapaporoko tang la ussuai sule tu to 
buda unnula' siulu'na? 

27 Mebalimi Yoab nakua: La lelukraka 
tuoNa Puang Matua, iake mupokada 
doloi, manassa melambi'pa ina' natibalik 
tu to buda unnula' siulu'na! 

28 Umpannonimi napiri tanduk tu Yoab 
anna tadang tu to buda, sia tae'mo 
naula'i tu to Israel sia tae' dukamo 
natarru' sirari. 

29 Naolaimi Abner sola mintu' taunna 

tu Araba-Yordan iato, situ'turan bongi, 
anna lambanni Yordan, sia lumingkapa 
sangpolo allo namane rampo lako 
Mahanaim. 

30 Sulemi tu Yoab unnula' Abner, 
narampunni tu mintu' tau, iatu mintu' 
taunna Daud pa'de sangpulo kasera, 
senga' ia tu Asael. 

31 Apa iatu to Benyamin nabela' pa'dang 
mintu' taunna Daud, anna dipatei tu 
taunna Abner talluratu' annan pulona. 
32 Naangka'mi tu Asael anna lamunni 
lan lamunanna ambe'na dio Betlehem. 
Lumingkami tu Yoab sola mintu' taunna 

situ'turan bongi, tibangka'mo masiang 
tonna rampo lako Hebron. 
1 Masaimo tu kasirarianna rapunna 
Saul na rapunna Daud, apa samasai- 
sainna samatoto'-toto'na tu Daud, na 
iatu rapunna Saul samoro'-moro'na. 
2 Dio Hebron dadimi tu ba'tu pira-pira 
muane anakna Daud: iatu pa'bunga'na 
disanga Amnon, nadadian Ahinoam, to 
Yizreel. 
3 Tatu ma'penduanna disanga Kileab, 
nadadian Abigail, pura bainena Nabal, to 
Karmel, na iatu ma'pentallunna disanga 
Absalom, nadadian Maakha, anakna 
Talmai, datu Gesur: 
“anna iatu ma'penna'pa'na Adonia, 
anakna Hagit: na ma'pellimanna Sefaca, 
anakna Abital, 
“anna iatu ma'pennannanna Yitream, 
anakna Egla, bainena Daud. Mintu'nate 
napadadian Daud dio Hebron. 

Abner sipa'kada Daud 
diona kasitaman 


3:6-21 
6Jatonna rarinna rapunna Saul na 
rapunna Daud, ullolongan kakuasan 
kapua tu Abner lan banuanna Saul. 
7Tato dolona den tu gundi'na Saul, 
disanga Rizpa, anakna Aya: ma'kadami 
(Ishboset) lako Abner, nakua: Ma'apai 
ammu sangampa' tu gundi'na ambe'ku? 
8 Lendu'mi naposengkena Abner tu 
kadanna Ishboset: anna ma'kada nakua: 
Ulu asura'ka te, angku la sanginaara 
to Yehuda? Iate ba'tu pirang allo 
umpogau'na' kameloan lako bati'na Saul, 
ambe'mi, sia lako mintu' siulu'na sia 
sangmanena, sia kukampaikomi anna 
tae” mitobang tama limanna Daud, moi 
nasusito mipasala dukana' belanna diona 
misa' baine. 
9 Nasanggangimira Puang Matua tu 
Abner, sia la Narangnganni pole'pa, ke 
tae'i nasusi tu Naallu'na PUANG lako 
Daud Napalaoi sumpa, susi dukamo la 
kupogau' undinna: 

10 ]amotu la unnalai tu kadatuan dio mai 
bati'na Saul sia umpabendan isungan 
kapayunganna Daud lako to Israel sia 
lako to Yehuda randuk dio mai Dan sae 
lako Bersyeba! 

11 Moi sangbuku kada tae” duka napebalii 
Ishboset lako Abner, belanna nakataku'. 
12 Nasuami Abner tu ba'tu pira-pira 
sumbungan puduk lako Daud dio 
inanna, anna ma'kada nakua: Mindara 
puangna te tondok iate? Sia nakuapa: 
La sibasseki', kumua la kusande'komi 
umpalulakoi kalemi tu mintu' to Israel. 
13 Ma'kadami nakua: Melo, ke sibasseki”, 
apa den misa' kutuntun lako kalemu: 
iamotu tae” muma'din ussitiroanna', ke 
tae'pi mupesuanni dolo ussolanni lako 
kaleku tu Mikhal, anakna baine Saul, 
mumane sae umpessitiroina'. 

14 Sia nasuapa Daud tu ba'tu pira-pira 
sumbungan puduk lako Ishboset, anakna 
Saul, nakua: Benna' tu Mikhal, baineku, 
tu kulolongan belanna saratu' kuli' 
salepe' kamuaneanna to Filistin. 
15Nasuami Ishboset tu tau male unnalai 
dio mai muanena, iamotu Paltiel, anakna 
Lais. 

16 Situru'mi muanena anna tumangi' undi 
dio boko'na sae lako Bahurim: nakuami 
Abner lako: Mallaiko, sule bangmoko. 
Sulemi. 

17 Sipa kadami Abner tu mintu’ 
pekaamberan to Israel, nakua: Masaimo 
mianga' tu Daud la dadi datummi. 

18 Totemo pasundunmi tu pa'poraiammi, 
belanna susite tu kadanNa PUANG diona 
Daud, nakua: Tete dio limanna Daud, 
taungKu, angKu rampananni tu to Israel, 
taungKu, lan mai limanna to Filistin sia 
lan mai limanna mintu' ualinna. 

19 Sia sipa kada duka Abner tu mintu’ to 
Benyamin: male dukapa tu Abner lako 
Hebron umpokadai lako Daud tu mintu' 
apa nasanga to Israel melo sia mintu' 
rapunna Benyamin. 

20 Saemi tu Abner mennolo lako Daud dio 
Hebron sola tau duangpulo, natoratumi 
Daud tu Abner sia iatu mintu' tau 
nasolan. 

21 Ma'kadami Abner lako Daud, nakua: 
Totemo la malemo' urrampunni tu 
mintu' to Israel lako puangku datu, anna 
sibasse puangku tu mintu' tau iato mai 
sia ammi parentai tu mintu' apa nakalo' 


2 SAMUEL 3.22-26 15 


penaammi. Mangkato messimanmi tu 
Abner lako Daud, anna male marampa'. 


Abner napatei Yoab 


3:22-39 
22 Ta'kala sulemi tu surodadunna 
Daud sola Yoab dio mai kasirarian 
pangrampan, umbaa pangrampa buda. 
latu Abner tae'mo nadio Hebron, sola 
Daud belanna naeloran marampa'mo 
male. 
23 Tonna rampomo tu Yoab sola tu mintu' 
surodadu nasolan, napokadammi tau 
Yoab, nakua: Saemo tu Abner, anakna 
Ner, mennolo lako datu, apa naeloran 
marampa'mo male. 
24 Malemi tu Yoab mennolo lako datu, 
nakua: Matumbari te penggaurammi? 
Saemo tu Abner mennolo lako puang, 
ma'apai ammi eloranni male, natang 
diapa-apa? 
25 Mitandai duka tu diona Abner, anakna 
Ner, kumua sae la untanannikomi poya, 
la unnissanni tu lu tama lu lanmi mai sia 
latu mintu' apa napogau'pa puangku. 
26 Tassu'mi tu Yoab dio mai olona Daud, 
nasuai tau unnula'i tu Abner, anna 

solanni sule dio mai limbong Sira, apa 
moi misa” tu iannato tae’ naissanni Daud. 
27 Tatonna sulemo tu Abner lako Hebron, 
napasepang senga mi Yoab dio tangnga 
babangan tondok la sipa'kada buni, 
narokki tu tambukna, anna mate, 
belanna la umpebalaran Asael, adinna. 
28 Undinnato narangimi Daud tu iannate, 
anna ma'kada nakua: 

Masero pindanna' aku sola kadatuangku 
dio oloNa PUANG tontong sae lakona dio 
mai rarana Abner, anakna Ner. 

29 Tatu rara iato nata'pa daomora ulunna 
Yoab sia mintu' rapunna. Lan banuanna 
Yoab tang la ka'tu tau nakasunni rara 
sia golenan sia kupi' anna ma'tekken sia 
nakande pa'dang sia karorian. 

30 Tatu Yoab sola Abisai, adinna, umpatei 
Abner, belanna napatei Abner tu Asael 
lan kasirarian dio Gibeon. 

31 Ma'kadami Daud lako Yoab sia lako 
mintu' to nasikandappiran, nakua: 
Serekki tu pakeammi sia ma'pakean 
karoro'komi sia lumingkakomi dolo 
umbatingi batang rabukna Abner. Sia 
datu Daud kalena duka undi unturu'i tu 
bulleanna. 

32 Tatonna lamunmi tau tu Abner dio 
Hebron, unnurruk-urrukmi tu datu dao 
panglamunanna sia iatu mintu' to buda 
tumangi" duka. 

33 Nasa'burammi datu misa” bating tu 

Abner, nakua: 

Sipaturaka tu Abner mate susi 
kamateanna misa" to baga? 

34 Tatu limammu tae” bangpa nadipungo, 
sia iatu lentekmu tae'pa 
nadipumpung rante tambaga. 

Susitu katobanganna tau napobua' 
to bulituk, susi dukamoto tu 
katobangammu. 

Attu iato mintu' tu to buda 
samandu-mandunna untangj'. 

35 Mangkato saemi tu to buda umpalakui 

lako Daud la kumande tonna masiang 

siapa, apa umpalao sumpa tu Daud 
anna ma'kada: Nasanggangimora' Puang 

Matua sia la Narangnganni pole'pa, ke la 

ullepa'na' roti ba'tu apa-apa senga’, ke 

tae'pi nalambun allo. 

36 Jatonna issanmi to buda tu iannate, 

natongannimi, susi dukato tu mintu' 

apa napogau' datu natonganni mintu' to 
buda. 

37 Allo ia dukato naissanmi mintu' 

to buda sia mintu' to Israel, kumua 
iatu Abner, anakna Ner, dipatei tangia 
pesuanna datu. 

38 Mangkato nakuami datu lako mintu' to 
mase'ponna: Tae'raka miissanni, kumua 
allo iate tibambang misa’ arung iamo 
misa’ to kapua lan lu to Israel? 

39 Apa totemo malamma' siapa’ akute, 
moi angku ditokko dadi datu; tau iato, 
iamotu anakna Zeruya, mandu masa'ga' 
na aku. Na PUANGmora umpakkanni tu 
to kadake sitinaya kakadakeanna. 


Diona kadipateianna Ishboset 


4:1-12 

l Tatonna rangimi anakna muane 

Saul, kumua matemo tu Abner dio 
Hebron, langga'mi tu penaanna sia 
tigiangmo tu mintu’ to Israel. 
2 Tatu anakna muane Saul unnampui 
da'dua pangulu tuntunan surodadu, 
misa' disanga Baana na misa' disanga 
Rekhab, anakna dua Rimon, to Beerot, 
dio mai suku Benyamin. - Belanna 
ia duka tu tondok Beerot naala lili'na 
Benyamin. 

3 Tatu Beerot dolona mallai lako Gitaim, 
anna to sae dio sae lako allo iate. 

“Tatu Yonatan, anakna Saul, den anakna 
misa’ pia muane, kupi” dua tu lentekna. 
Limangtaunmo dadinna tonna sae 
kareba dio mai Yizreel tu diona Saul sia 
Yonatan: naangka'mi to mantaranakna 
anna mallai, apa belanna sasa-sasa 
mallai, tobangmi anna keppa. Disanga 
Mefiboset. 

> Malemi sola duai anakna Rimon to 
Beerot, iamotu Rekhab sola Baana, anna 
tama tongkonan layukna Ishboset, tonna 
mapana’ allo; iatu anak arung mamma’ 
bangsia dao patindoanna tonna tangnga 
allo. 

6 Tarru'mi sola duai tama tangnga 
tongkonan layuk, naangga'-angga'i la 
unnala gandung, natobokki tu tambukna 
anak arung, namane lussu’ mallai tu 
Rekhab sola Baana, siulu'na. 

7 Malemi tama tongkonan layuk tonna 
mamma’ tu Ishboset dao patindoanna 
lan bilik nanii mamma’; napateimi tu 
anak arung, napoloi tu ulunna. Naalami 
tu ulunna anna lumingka situ'turan bongi 
unnolai tu Araba-Yordan iato. 

8 Nabaami tu ulunna Ishboset lako Daud 
dio Hebron anna ma'kada lako datu, 
nakua: Iamote tu ulunna Ishboset, 
anakna Saul, ualinna puangku, tu 
undaka' lalan la umpateikomi, apa allo 
iate Nakamasei PUANG, tu puangku 
datu pepakkan lako Saul sia lako mintu' 
tarrukna. 

9 Apa mebali tu Daud lako Rekhab 

sia Baana, siulu'na, anakna Rimon, 

to Beerot, nakua: La lelukraka tuoNa 
PUANG, tu mangka urrampananna' dio 
mai mintu' kamaparrisan, 

10 akkenna dolona dio Ziklag kutingkan 
sia kupatei tu to umbaa kareba lako 
kaleku, nakua: Matemo tu Saul, moi 
anna sanga kalena pebaa kareba 
melo, apa susite kuben tu saro pebaa 
karebanna. 

11 Ondong pissan totemo to bulituk 
mangkamo umpongko misa' to 
malambu' lan tongkonan layukna dao 
patindoanna, tang sipaturaka kutuntun 
tu pakkan rarana dio mai limammi sia 
kusabu'ikomi dao mai kuli'na padang? 
12 Mesuami tu Daud lako surodadunna 
umpatei sola duai, napoloi tu limanna sia 
lentekna, natoke'i sikandappi' limbong 

dio Hebron, apa iatu ulunna Ishboset 
naala anna lamunni lan lamunanna 
Abner dio Hebron. 


Daud undatui mintu' to Israel 


5:1-5 

1 Sae nasangmi tu mintu’ sukunna 

to Israel mennolo lako Daud dio 
Hebron, anna ma'kada nakua: Kami 
te sola nasang manassa sangrara 
sangbukuki'. 
2 Ondongpi masaimo, tonna datuipakan 
Saul, puang dukamo tu umpalutama- 
lulanni-mai tu to Israel, sia lu lako 
duka kalemi tu kadanNa PUANG: Iko 
la ungkambi'i tu taungKu Israel sia iko 
dukamo la dadi datunna mintu' to Israel. 
3 Susi dukato tu mintu’ pekaamberan to 
Israel sae mennolo lako datu dio Hebron, 
anna sibasse datu Daud tu tau iato mai 
dio Hebron dio oloNa PUANG, mangkato 
natokkomi tu Daud dadi datunna to 
Israel. 
“Tatu Daud tonna dadi datu 
tallungpulomo taunna, anna ma'parenta 
patangpulo taunna. 

?Dio Hebron nanii pitungtaun annan 
bulanna undatui to Yehuda na dio 
Yerusalem tallungpulo ntallu taunna 
undatui mintu' to Israel sia to Yehuda. 


Daud untalo Yerusalem 
anna pa'tondokki 


5:6-16 
6 Ke'de'mi tu datu sola mintu’ 
surodadunna lako Yerusalem, la urrarii 
to Yebus, tu torro lan tondok iato. 
Ma'kadami tu tau iato mai lako Daud 
nakua: Tae” mima'din tama mai, mane 
to buta sia to kupi' unnula'ikomi, 
battuananna: tae' nama'din Daud tama 
mai. 
7 Apa natalo Daud tu tambakuku Sion, 
iamo tondokna Daud. 
8 Allo iato nakuami Daud: Minda-minda 
la untalo to Yebus, manassa male tama 
unnola pambo'bok sitarru' diolai umbaa 
uai, apa iatu to kupi' sia to buta, mandu 
nakagi'gi' penaanna Daud. Iamoto 
nakuai tau: latu to buta sia to kupi’ tae’ 
nama'din tama. 
9Torromi Daud lan kota ditambakuku 
iato, anna sangai tondok Daud: 

napalilingimi Daud rinding tembo' randuk 
dio mai Milo ma'palutama. 

10 Samasai-sainna sakerangngan- 
rangngannami tu kamala'biranna Daud, 
belanna PUANG, Kapenombanna mintu' 
ma'dandan maritik, urrondongi. 

11 Tatu Hiram, datu Tirus, ussua 
pesuanna lako Daud umbaa kayu arasi' 
sia ba'tu pira-pira pande kayu sia to 
ma'pa' batu, anna pabendanan Daud 
misa' tongkonan layuk. 

12 Susito naissanni Daud, kumua 
Napamanda'mo PUANG undatui to Israel 
sia Napamala'bi' tu kadatuanna belanna 
taunNa, iamotu to Israel. 

13 Tatonna saemo dio mai Hebron, 
naalaomi Daud tu ba'tu pira-pira 
gundi' sia baine dio mai Yerusalem, 
napadadianomi Daud ba'tu pira-pira 
muane sia baine. 

14 Tamote tu sanganna mintu’ anak 
dipadadianni dio Yerusalem: Syamua, 
Sobab, Natan, Salomo. 

15 Yibhar, Elisua, Nefeg, Yafia, 

16 Flisama, Elyada sia Elifelet. 


2 SAMUEL 5.17-22 24 


Daud untalo to Filistin 


5:17-25 
17 JTatonna rangimi to Filistin tu kareba 
diona Daud ditokko undatui to Israel, 
ke'de'mi tu mintu' to Filistin la undaka' 
Daud: iatonna rangimi Daud tu diona to, 
malemi lako kota ditambakuku. 
18 Saemi tu to Filistin anna sikarangan 
dio rante Refaim. 
19 Mekutanami Daud lako PUANG, 
nakua: La sirarira'ka tu to Filistin? 
La Misorongraka tama limangku? 
Ma'kadami tu PUANG lako Daud, 
Nakua: Ke'de'moko, belanna manassa la 
Kusorong tu to Filistin tama limammu. 
20 Saemi Daud lako Baal-Perasim, nataloi 
tu tau iato mai inde to, anna ma'kada 
nakua: Naruang tangnga PUANG tu 
ualingku dio oloku susito uai ma'tu'ba'. 
lamoto nasangai tau tu inan iato 
Baal-Perasim. 
21 Natampemi tau iato mai tu mintu' 
rapang-rapang dipodeatanna, anna alai 
Daud sola mintu' taunna. 
22 Undinnato sae pole'omi tu to Filistin, 
anna sikarangan diong rante Refaim. 

23 Napekutanammi Daud lako PUANG, 
anNa ma'kada tu Puang Nakua: Da 
mulaoi dio mai tingayo, tigirikko ammu 
tamai boko'i, muurunganni ullaoi dio mai 
to' garonto' baka. 

24 Take murangii tu tengka dao lolok 
baka, la madongi'ko, belanna attu iato 
tassu'mo tu PUANG undoloangko la 
untaloi tu surodadu to Filistin. 

25 Napogau'mi Daud susitu pepasanNa 
PUANG lako kalena: natalomi tu mintu' to 
Filistin randuk dio mai Geba ma'palulako 
Gezer. 


Diona pattinNa Puang Matua 
dipalele lako Yerusalem 


6:1-23 

1 Undinnato narampun pole'omi Daud 

tu mintu' to ditonno' dio mai to 
Israel, tallungpulo sa'bu. 
2 Mangkato ke'de'mi tu Daud sola tu 
mintu' to nasolan dio mai Baale-Yehuda, 
la umbaai inde to diong mai tu pattinNa 
Puang Matua, tu dinii ussa'bu' sanga 
iato, iamotu sanganNa PUANGna mintu’ 
ma'dandan maritik, tu unnisung dao 
karubion. 

3Nabaami tu pattinNa Puang Matua 
napadaoi misa” kareta ba'ru: naala lan 
mai banuanna Abinadab dao tanete, 
namale Uza sola Ahyo, anakna muane 
Abinadab, umbaai. 

4Dolomi lumingka tu Ahyo dio patti. 
“latu Daud sola mintu’ to Israel 
ma'marua'-rua' dio oloNa PUANG, 
umpannoni ma'rupa-rupa (oni-onian) 
kayu sapuko, iamotu katapi, dandi, 
ganda'-ganda', giring-giring sia taa'-taa'. 
6 Jatonna rampomo tu tau iato lako 
to' panglulluranna Nakhon, ta'kala 
nadoloanni Uza tu pattinNa Puang 
Matua, natoemi, belanna tilende' tu 
sapinna. 

7 Re'dekmi tu ara'Na PUANG lako Uza, 
anNa pongkoi Puang Matua inde to, 
belanna katangmengkilalanna: matemi 
inde to dio sikandappi' pattinNa Puang 
Matua. 

8Tirambanmi tu Daud, belanna 
nasanggang maro' PUANG susito tu Uza; 
nasangaimi tau tu inan iato Peres-Uza 
sae lako allo iate. 

9 Attu iato mataku'mi tu Daud lako 
PUANG, naurunganni ma'kada nakua: 

Umba nakua nala rampoo tu pattinNa 
PUANG lako kalekul 

10 Tamoto tang napasiolami Daud tu 
pattinNa PUANG dibaa tama kotana 
Daud, namesua Daud umpalendu'i lako 
to” banuanna Obed-Edom, to Gat. 

11 Torromi lan banuanna Obed-Edom, to 
Gat, tu pattinNa PUANG tallungbulan, 
Napamasakke-sakkemi PUANG tu 
Obed-Edom sola mintu' to lan banuanna. 
12 Tatonna pokadami tau lako datu Daud, 
kumua: Napamasakke-sakke PUANG tu 
to lan banuanna Obed-Edom sia mintu' 
tu apa dio kalena belanna pattinNa 
Puang Matua, malemi Daud unnalai tu 
pattinNa Puang Matua lan mai banuanna 
Obed-Edom, anna baai langngan 
kotana Daud situang kaparannuan anna 
ma'marua '-rua'. 

13 Tatonna mentengkamo pennannan 

tu to umbulle pattinNa PUANG, 
napemalarammi tu misa" sapi sia misa’ 
anak sapi maloppok. 

14 Tumbang-tumbangmi tu Daud dio 
oloNa PUANG sia ma'bayu lenang busa. 
15 Susimoto tu Daud sola mintu’ to Israel 
umbaai langngan tu pattinNa PUANG 

unnarrak-arrak sia umpannoni napiri 
tanduk. 

16 Tatonna rampomo tu pattinNa PUANG 
tama kotana Daud, ta'kala mentiromi tu 
Mikhal, anakna Saul, dao mai pentiroan 
banuanna. Iatonna tiromi tu datu Daud 
tumbang-tumbang sia unnondo dio 
oloNa PUANG, nasayumi lan penaanna. 
17 Tatonna baami tau tama tu pattinNa 
PUANG, napadiomi inanna lan tenda tu 
napabendananni Daud, napemalaranni 
Daud tu pemala' ditunu pu'pu' sia 
pemala' kasalamaran dio oloNa PUANG. 
18 Tatonna upu'mo tu Daud umpemalaran 
pemala' ditunu pu'pu' sia pemala' 
kasalamaran, napassakkemi tu mintu' 
tau tete dio sanganNa PUANGna mintu' 
ma'dandan maritik. 

19 Nataaimi tu mintu' tau, iamotu mintu' 
kasirampunanna to Israel, la muane 

la baine, pantanni roti, sisangbatu sia 
duku' sisangira' sia deppa bua anggoro' 
simisa', anna pantan sule tu tau iato mai 
lako banuanna. 

20 Tatonna sule tu Daud la umpassakke 
to lan tongkonan layukna, tassu'mi tu 
Mikhal, anakna Saul sitammu Daud, anna 
ma'kada nakua: Lendu' ia dipakala'bi'na 

tu datu to Israel allo iate, nalossokan 
tu pakeanna allo iate dio tingayona 
mintu' kaunan baine tu napokaunan 
to mase'ponna datu, butung misa' to 
tang unnangga' kalena sia tang masiri' 
ullossokan pakeanna! 

21 Ma'kadami Daud lako Mikhal, nakua: 
Dio oloNa PUANG, tu untonno'na' 
ussonda ambe'mu sia mintu' bati'na, 
Napadadimo' arungna mintu' taunNa 
PUANG, iamotu to Israel, iamoto angku 
ma'marua'-rua' dio oloNa PUANG. 

22 Ondongpi manduna' la 
umpamadiongan kaleku anna iate 

sia la kutiro madiongan tu kaleku: na 
iatu kaunan baine tu mupokada, tau 
ia dukamoto mai tu la kunii unnappa' 
kamala'biran. 

23 Tatu Mikhal, anakna Saul, tang sitiro 
lolo tau sae lako matena. 


Salomo la umpabendan banua 
kabusunganNa PUANG 
7:1-17 


7 1 Tatonna unnisung tu datu lan 
tongkonan layukna sia Nakamaseimo 

kamanamanan PUANG tang natumbu 
mintu' ualinna tiku lao. 

2 Ma'kadami datu lako nabi Natan, nakua: 
Aku te unnisungna' lan tongkonan layuk 
kayu arasi' na iatu pattinNa Puang Matua 
unnisung lan tenda dikulambu. 
3Mebalimi Natan lako datu, nakua: 
Melo ke mipalanda'i tu mintu' tanan 
penaammi, belanna Narondongkomi 
PUANG. 

4 Apa bongi ia dukato sae tu kadanNa 
PUANG lako Natan, nakua: 

5Malemoko, pokadanni taungKu Daud, 
kumua: Susite tu kadanNa PUANG: la 
mugaraganRa'ka misa' banua, angKu 
torro lan? 

6 Randuk dio mai allo Kusolanna tu to 
Israel tassu' lan mai tondok Mesir sae 
lako allo iate, tae' bangpa Kutorroi 
misa' banua, sangadinna male bangNa' 
salamba salao untorroi tenda sia kema. 
7 TatongKu salamba salaopa sola 

mintu' to Israel, denmoraka Kupokada 
sangbuku kada lako misa'i tu pangulunna 
suku to Israel, tu Kusua umpetayanni 
taungKu Israel, kumua: Ma'apai ammi 
tang unggaraganNa' misa' banua kayu 
arasi’? 

81amoto la muparampoan taungKu 
Daud, kumua: Iamote tu kadanNa 
PUANGna mintu' ma'dandan maritik: 
Kupaleleko dio mai to' riu maluna dio 
mai to' domba, la dadi arungna mintu' 
taungKu, iamotu to Israel. 

9 Kurondongko umba-umba muola 

sia Kusabu'i tu mintu' ualimmu dio 
tingayomu. Sia la Kupatarompo' tu 
sangammu susi sanganna to tarompo' 
lan lino. 

10 Sia la Kupamanassan misa’ inan tu 
taungKu, to Israel, Kupamari'pii inde to, 
kumua anna torro dio inan manassa, da 
nadipatiramban lu lako lu dio mai sia 
da duka napakario-rioi to bulituk, susi 
tonna dolona, 

11 randuk dio mai allo Kunii untappui tu 
to parengnge' umparenta taungKu, to 
Israel. Na ikomo la Kuben kamanamanan 
tang la natumbu mintu' ualimmu. Sia 
Napokadan dukamo PUANG, kumua 
PUANG la umbangunangko misa'banua. 
12 Take upu'mi tu allomu, sia ka'tu angin 
dipudukmu musanginanmo nene' to 
dolomu, iamoto angKu patulangdanni 
tu bati'mu la ussondako, iamoto 

sun dikalemu, angKu pabantangi tu 
kadatuanna. 

13 Iamo la umpabendanan misa” banua 
sangangKu na Akumo la umpabantangi 
tu isungan kadatuanna tontong sae 
lakona. 

14 Akumo tu la napoambe' na iamo la 
Kupoanak. lake umpogau'i kakadakean, 
la Kupa'dikki pebamba to lino sia la 
Kupandasa peada'na ma'rupa tau. 

15 Apa iatu kamakarimmanangKu tae’ 
nala sorong boko' dio mai kalena, 
susitu mangkamo Kupasorong boko' dio 
mai Saul, tu Kupatoyangmo dio mai 
tingayomu. 

16 Tatu banuammu sia kadatuammu la 
masae lako dio tingayomu, sia isungan 
kapayungammu la bantang sae lakona. 
17 Susitu mintu' kada iate sia susitu 
mintu' dipaombo'na, susi dukamoto 
napokada Natan lako Daud. 


Pa'kurre sumanga'na Daud 


7:18-29 
18 Malemi tama tu datu Daud anna 


unno'ko' dio oloNa PUANG, anna 
ma'kada, nakua: O Puangku PUANG, 

mindara te taumMi sia mindara tu to 
lan banuangku, anna baara' Puang sae 
indete? 

19 late apa iate bitti’ dio pentiroMi, o 
Puangku PUANG: iamoto mangkamo 
Mipokada tu diona bati'na taumMi tu 
apa la dadi lako tau iato mai, ke attu 
tang dipeamu'pa, sia iatu iannato, iamo 
pa'pangada' Miben tolino, o Puangku 
PUANG. 

20 Naapaopara tu la naparampo Daud 
lako kaleMi? Belanna Mitandai kalenamo 
tu taumMi, o Puangku PUANG. 

21 Belanna kadamMi sia pa'inaamMi, 
amMi pogau'i te mintu' apa mala'bi' iate 
sia Mipaissananni taumMi. 

22 Tamoto mala'bi'Komi, o Puangku 
PUANG, belanna tae' misa' tau 
dipasangtintiangKomi, sia tae' tu 
Kapenomban senga' sangadinna Kamu, 
situru' tu mintu' tobangna tama 
pa'perangingki. 

23 Bangsa umbara tu ma'din dipasangtinti 
taumMi, iamotu to Israel, tu bangsa 
sangbua bannang dao te kuli'na padang, 
tu male Nala'bak Puang Matua nadadi 
misa' bangsa lako Kalena, anNa padenani 
misa' sanga, anNa pogauranni Puang 

penggauran kapua sia metakuran, la 
napomelo tondokMi, dio tingayona 
mintu' taumMi, tu Mirampanan dio mai 
to Mesir sia dio mai mintu' bangsa sia 
dio mai mintu' deatanna. 

24 Mangkamo Mipatontong tu taumMi 
Israel la Mipotau sae lakona na Kamu, o 
PUANG tu Kapenombanna tau iato mai. 
25 Totemo, o PUANG Kapenomban, iatu 
kada tu mangka Mipokada diona te 
taumMi sia diona bati'na, pabantangi 
tontong sae lakona, ondongpi parampo 
randannai susitu kadamMi. 

26 Take susito la mala'bi' tu sangamMi sae 
lakona, sia la nagente' tau, kumua: Iatu 
PUANGna mintu' ma'dandan maritik, 
iamo Kapenombanna to Israel, sia 
tongkonanna Daud, taumMi, la manda" 
dio oloMi. 

27 Belanna, kamu, o PUANGna mintu' 
ma'dandan maritik, Kapenombanna 

to Israel, umpaombo'i lako 
pa'peranginna taumMi, Mikua: Aku 

la umpabendanangko misa’ banua. 
Iamoto anna potiakka'i penaanna te 
taumMi la umparampoi te passambayang 
iate lako oloMi. 

280 Puangku PUANG, Kamumora tu 
Kapenomban, sia mintu' kadamMi 
tonganna. Kamumo tu mangka 
umpokadai te apa melo iate diona 
taumMi. 

29Totemo Mipamasakkemira te 
tongkonanna taumMi, kumua anna 
manda' dio oloMi tontong sae lakona. 
Belanna Kamumora, o Puangku PUANG, 
tu mangka ma'kada, na tete dio 
pa'pamasakkeMi, iate tongkonanna 
taumMi la masakke tontong sae lakona. 


Kapataloanna Daud 


8:1-14 

8 1 Mangkato natalomi Daud tu 

to Filistin, napalumbangi baka 
direngnge': narampai dio mai to Filistin 
tu kakuasan lan kota. 
2 Sia natalo duka tu to Moab, sia 
nasua mamma' tungara diong padang, 
nasuka'i ulang, iake naalaoi ulang 
pesuka' sipenduan, iamo dipatei, na 
iatu ganna'na sipissan ulang pesuka, 
iamo dipatuo. Susimoto tu to Moab 
mengkanorong lako Daud sia umbaya' 
sima. 

3 Sia natalo Daud tu Hadadezer, anakna 
Rehob, datu Zoba, tonna male umpasule 
kuasanna sae lako salu Efrat. 
4Narampami Daud sangsa'bu pituratu' 
tu pakkanarang sia to lumingkana 
duangpulo sa'bu sia napesuan Daud 
ungka'ta'i tu mintu' ura' lette'na darang 
kareta, apa iatu saratu' napopa'elo'na. 
> Saemi tu to Aram dio mai Damsyik 

la untundui Hadadezer, datu Zoba, apa 
natalo Daud tu to Aram, anna mate 
duangpulo sa'bu. 

6 Sia napao'ko'imi Daud surodadu 
ma'kampa lan tu ba'tu pira-pira tondok 
dio Aram lili'na Damsyik, anna lumbang 
baka direngnge' tu to Aram lako 

Daud sia umbaya' sima. Susimoto tu 
PUANG ungkamasei Daud kapataloan 
umba-umba nanii male. 

7 Naalami Daud tu mintu' balulang 
bulaan, tu dio mintu' surodadunna 
Hadadezer, nabaai lako Yerusalem. 

8 Na lan mai Betah sia Berotai, kotana 
Hadadezer, nanii Daud unnala tambaga 
bu'dak. 

?Tatonna rangimi Tou, datu Hamat, 
kumua natalomo Daud tu mintu' 
surodadunna Hadadezer, 

10 hnasuami Tou tu Yoram, anakna, 
mennolo lako datu Daud, Ia 
umpekutanan kamalaga'-lagaranna 

sia umparampo passalama' lako kalena, 
belanna nararii tu Hadadezer sia natalo 
belanna iatu Hadadezer tontong bang 
sirari Tou -; nabaami Yoram tu ba'tu 
pira-pira pareanan salaka sia bulaan sia 
tambaga. 

11 Napamarimbangammi datu Daud 

tu iannato lako PUANG sola tu mintu' 
bulaan sia salaka tu napamarimbangan 
dio mai mintu' bangsa, tu mangka 
napalumbang baka direngnge": 

12 jamotu dio mai to Aram sia to Moab sia 
to Amon sia to Filistin sia to Amalek sia 
dio mai pangrampa dio mai Hadadezer, 
anakna Rehob, datu Zoba. 

13 Kaleleammi tu sanganna Daud tonna 
sulemo untalo to Edom diong Lombok 
Ma'sin, namate tau sangpulo karua 
sa'bunna. 

14 Sia napao'ko'i surodadu ma'kampa 
lan tu Edom; lan mintu' tondok 

Edom napao'ko'i surodadu ma'kampa, 
naurunganni lumbang baka direngnge' 
tu mintu' to Edom lako Daud. Susimoto 

tu PUANG ungkamasei Daud kapataloan 
umba-umba nanii male. 


To naala parea Daud 


8:15-18 
15 Tatonna datui Daud tu mintu’ to Israel, 
untoe katonganan sia kamaloloan lako 
mintu' taunna. 
16 Tatu Yoab, anakna Zeruya, kamandang 
lompona surodadu sia Yosafat, anakna 
Ahilud, pa'paelean: 
17 Sia Zadok, anakna Ahitub sia 
Ahimelekh, anakna Abyatar, to minaa sia 
Seraya iamo kapala to massura': 
18 ha iatu Benaya, anakna Yoyada, 
pangulunna to Kreti sia to Pleti sia iatu 
anakna muane Daud iamo to minaa. 


Daud ungkaturu-turui Mefiboset 


9:1-13 
t Ma'kadami tu Daud nakua: 
Denparaka torro tu bati'na Saul, 
angku pogau' kamasokanan lako kalena 
belanna Yonatan? 
2 Denmi misa' tau lan tongkonan layukna 
Saul, disanga Ziba. Natambaimi tau 

mennolo lako Daud, anna ma'kada 

tu datu lako nakua: Ikomoraka Ziba? 
Mebalimi nakua: Io puang. 

3Nakuami datu: Denparaka torro tu 
bati'na Saul, angku pogau' kamaturu- 
turuanNa Kapenomban lako kalena? 
Ma'kadami tu Ziba lako datu, nakua: 
Denpa misa' muane, anakna Yonatan, tu 
kupi' patomali. 

4Ma'kadami datu nakua: Umbara nanii? 
Mebalimi Ziba lako datu, nakua: Lan 
sia banuanna Makhir, anakna Amiel dio 
Lodebar. 

5 Mesuami datu Daud unnalai lan mai 
banuanna Makhir, anakna Amiel, dio mai 
Lodebar. 

6 Saemi tu Mefiboset, anakna Yonatan, 
anakna Saul mennolo lako Daud, sia 
tukku rokko padang anna menomba. 
Nakuami Daud: E Mefiboset. Mebalimi 
nakua: Io, Puang. 

7 Ma'kadami Daud lako kalena nakua: 
Da mumataku,, belanna inang la 
umpogau'na' kamasokanan lako kalemu 
belanna ambe'mu, Yonatan, la kupasule 
nasang tu mintu' pa'lakna nene'mu, sia 
tontong dukaki' la kumande sola. 

8 Tukkumi menomba anna ma'kada 
nakua: Tau apara te taummi, ammi la 
umpessaileiri, anna butungna' to misa’ 
asu mate? 

9 Mangkato natambaimi datu tu Ziba, 
taunna Saul, nama'kada lako nakua: 
Mintu' tu apanna Saul sia mintu' 
rapunna, kukamasean anakna puangmu 
Yonatan. 

10|a mukarangan tu pa'lak iato, iko sia 
anakmu muane sia mintu' kaunammu, 
sia la muposara' tu burana, anna kandei 
anakna puangmu. Iatu Mefiboset, 
anakna puangmu, la tontongna' 
kumande sola. Iatu Ziba sangpulo lima 
tu anakna muane, anna duangpulo tu 
kaunanna. 

11 Mebalimi tu Ziba lako datu nakua: 
Mintu' tu kadanna puangku datu, kuturu' 
nasang. Susimoto tu Mefiboset kumande 
sola Daud susi misa' anak datu. 

121atu Mefiboset den misa” anakna 
muane bitti'pa disanga Mikha. Sia mintu' 
tu to torro lan banuanna Ziba, taunna 
nasang Mefiboset. 

13 Susito torromi tu Mefiboset dio 
Yerusalem, belanna tontong kumande 
sola datu. Iatu lette'na kupi' patomali. 

Daud sirari to Amon sia to Aram 


10:1-19 

1 0 1 Mangkato matemi tu datu to 

Amon, anna Hanun, anakna 
ussondai dadi datu. 
2 Ma'kadami Daud nakua: La 
umpa'petiroanna' kamasokanangku lako 
Hanun, anakna Nahas, susitu ambe'na 
umpa'petiroammo kamasokananna 
lako kaleku. Iamoto nasuami Daud tu 
taunna umpakatanai diona kamateanna 
ambe'na. Ta'kala rampomi tu taunna 
Daud lako tondok to Amon. 
3Ma'kadami tu mintu' arungna to 
Amon lako Hanun, puangna, nakua: 
Tongannaraka tu Daud umpakala'bi" 
ambe'mi dio olomi, diona kaussuanna 
ba'tu pira-pira pa'pakatana mennolo lako 
kalemi? Tangiaraka bannangna te nanii 
Daud ussua taunna mennolo lako kalemi, 
la umparessai torroanna te tondok sia la 
usserre'i anna sanggangi? 
4Natingkanmi Hanun, tu mintu' taunna 
Daud, naku'ku'i sangsese tu danggo'na 
sia nase'pa'i sangpiak tu sambu'na sae 
rokko pupunna, namane ussuai sule. 

> Jatonna mangkamo dipokadan Daud tu 
jannato, nasuami tu ba'tu pira-pira tau 
male untamui tu tau iato mai, belanna 
lendu’ dipakasiri'na: nakuami datu: Melo 
ke torropokomi dio Yerikho sae lako 
tuona sule tu danggo mi, mimane sule. 

6 Jatonna issanmi to Amon kumua 
napakadake lelemo tu kalena dio 

olona Daud, nasuami ussaroi to Aram 
dio Bet-Rehob sia to Aram dio Zoba 
duangpulo sa'bu tu surodadu lumingka, 
sia surodadunna datu Maakha sangsa'bu, 
sia surodadunna Tob sangpulo dua sa'bu. 
7 Tatonna rangimi Daud tu kareba iato, 
nasuami tu Yoab sola mintu' surodadu, 
iamotu surodadu pa'tonno'. 

8Tassu'mi tu to Amon anna 
ma'pampangan dio tingayo babangan 
tondok, apa mintu' to Aram dio mai Zoba 
sia Rehob sia mintu' to Tob sia Maakha 
pada bendan dio inanna dio lu padang. 
?Tatonna tiromi Yoab tu surodadu 
umpempatui la ullaoi lu dio mai tingayo 
sia dio mai boko' napileimi ba'tu pira-pira 
surodadu dio mai pa'tonno' to Israel, 
napopa pampanganni sitingoan to Aram. 
10 Tatu mintu’ surodadu la'bi, 

nasorong lako Abisai, adinna, tu 

umpopa 'pampanganni sitingoan to 
Amon. 

11 Nakuami Yoab: Iake nasau'na' tu to 
Aram, la saeko untunduinna' na iake 
nasau'ko tu to Amon, manassa la saena' 
untunduiko. 

12 La baraniko sia la lalongki” belanna 
bangsata sia belanna mintu' kotana 
Kapenombanta. Na PUANGmora 
umpogau'i tu apa naala penaanNa. 

13 Tassu'mi lako tingayo tu Yoab sia 
mintu' tu surodadu nasolan la sirari to 
Aram, anna mallai tu to Aram dio mai 
tingayona. 

14 Tatonna tiromi to Amon, kumua 
mallaimo tu to Aram, mallaimi tu tau iato 
mai dio mai tingayona Abisai, anna tama 
kota. Sulemi tu Yoab untalo to Amon, 
anna rampo lako Yerusalem. 

15]atonna issanmi to Aram kumua 
natalomo to Israel, sirampun pole'omi. 
16 Nasuami Hadadezer sae tu mintu' to 
Aram, tu sambali'na lu salu, anna sae 
lako Helam; na Sobakh, kamandangna 
Hadadezer, iamo umpangului tu tau iato 
mai. 

17 Tatonna dipokadammo Daud tu 
iannate, narampunmi tu mintu' to Israel, 

anna lamban Yordan, natarru' lako 
Helam. Ma'pampangammi tu to Aram 
sitingoan Daud, amna sirari. 

18 Apa mallai tu mintu' to Aram dio mai 
tingayona to Israel: napateimi Daud 
pituratu' tu darang karetana to Aram 
sia patangpulo sa'bunna pakkanarang, 
sia nabangkei tu Sobakh kamandangna, 
anna mate inde to dio. 

19 Tatonna tiromi mintu’ arung 
mengkaola lako Hadadezer, kumua 
talo dio tingayona to Israel, sikaelomi 
to Israel, sia mengkanorong lako. 
Mataku'mi tu to Aram untundui pole'i tu 
to Amon. 


Gau' kadakena Daud sola Batsyeba 


11:1-27 

1 1 1 Tonna tituka'mo pentaunan, tu 

biasa nanii datu tassu’ nasuami 
Daud tu Yoab sia mintu' surodadunna 
sia mintu' to Israel male ussanggang to 
Amon sia umpatama limbu tondok Raba. 
Apa iatu Daud torro dio Yerusalem. 
2 Den pissan tonna la makaroenmo 
millikmi tu Daud diong mai katindoanna, 
anna sumalong-malong dao bubungan 

tongkonan layukna, ta'kala natiromi 
dao mai bubungan iato tu misa' baine 
marassan mendio’; iatu baine iato lendu’ 
ia melona pantarisanna. 

3 Mesuami Daud umpekutananni tu 
a'ganna baine iato, anna kuai tau: 
Iamote tu Batsyeba, anakna Eliam, 
bainena Uria, to Het. 

4Nasuami Daud tu tau male untambai, 
ijatonna tamamo mennolo lako datu, 
sangampa'mi datu, - jatu baine iato 
lendu'mo kausseroianna kalena dio mai 
kanalambiranna bulanna. - Mangkato 
sulemi tu baine iato lako banuanna. 

5 Ma'tambukmi anna mesua 
umpokadanni Daud, nakua: Iatu 

aku ma'tambukmo'. 

6 Tamoto nasuai Daud tu tau male lako 
Yoab, nakua: Suai Tu Uria, to Het, sae 
lako kaleku. Nasuami Yoab tu Uria male 
mennolo lako Daud. 

7 Tatonna rampomo tu Uria lako kalena, 
mekutanami Daud tu diona kamalaga'- 
lagaranna Yoab sia kamalaga'-lagaranna 
mintu' tu surodadu sia umba nakua tu 
diona rari iato. 

8 Mangkato nakuami Daud lako Uria: 
Mengkalaomoko ammu sule lako 

banuammu sia basei tu lette'mu. Iatonna 
tassu'mo tu Uria lan mai tongkonan 
layukna datu, undimi tau umbanni tu 
pamenganna datu. 

9 Apa mamma’ bang tu Uria dio tingayo 
ba'ba tongkonan layukna datu sola 
mintu’ taunna datu’; tae” namengkalao 
sule lako banuanna. 

10 Napokadami tau lako Daud, nakua: 
Tae’ nasule lako banuanna tu Uria. 
Nakuami Daud lako Uria: Tang mane 
saerokoka dio mai kalingkammu? 
Ma'apai natae’ mumengkalao sule lako 
banuammu? 

11 Mebalimi Uria lako Daud nakua: Iatu 
patti sia mintu’ to Israel sia to Yehuda 
torro lan lu tenda sia puangku Yoab sia 
mintu’ surodadunna puangku mamma’ 
bang dio lu padang; matumbai kula tama 
banuangku la kumande sia mangiru’ 
sia mamma’ sola baineku? La lelukraka 
tuona puangku sia la leluk dukaraka 
tuona deatanna puangku, la toyang ia 
dio mai kaleku la umpogau'i tu susinna 
to! 

12 Ma'kadami Daud lako Uria, nakua: 
Melo ke torropoko inde te allo iate, 
masiangpa kumane ussuako sule. 

Torromi tu Uria dio Yerusalem to allo iato 
sia masiangna. 

13 Natoratumi Daud, nakumande sia 
mangiru' dio olona datu, napemalangoi 
datu, anna tassu’ tonna bongi mamma’ 
dio inanna sola mintu’ taunna datu, apa 
tae” namengkalao sule lako banuanna. 
14 Tatonna melambi' nasura'mi Daud tu 
misa' sura' napakatuan Yoab, nabaai 
Uria. 

15 Sia nasura' lan sura’ iato, nakua: 

La mupadio patu surodadu tu Uria 

dio to'naninna rari maparrang, ammu 
sorong boko' dio mai, anna ruai namate. 
16 Dadimi susito: iatonna marassan 

tu Yoab umpatama limbui tu tondok, 
napadiomi tu Uria dio to’ inan tu 
naissanmo kumua buda tau lalong dio. 
17 Tatonna tassu'mo tu pa'tondokan 
anna sirari Yoab, tibambang mate ba'tu 
pira-pira tau, iamotu surodadunna Daud, 
sia iatu Uria, to Het, mate duka. 

18 Nasuami Yoab tu tau male 
umpokadanni Daud tu diona kasirarian. 
19 Nakuami ungkuanni tu pesua: Iake 
mangkami mupokada nasang tu mintu' 
lalanna kasirarian lako datu, 

20 sia jake sengkei tu datu attu iato 
lako kalemu, kumua: Ma'apai ammi 
ruku' maro'i lako tu kota iato la parari? 
Tae'raka miissanni kumua inang mapana 
tu tau dao mai benteng tembo'? 

21 Mindara umpatei tonnanu' tu 
Abimelekh, anakna Yerubeset? Tang 
baineraka misa" umpapa'nakki batu 
pangrissoan daona lu dao mai benteng 
tembo’, naurunganni mate dio Tebes? 
Ma'apai ammi reke' maro'i susito tu 
benteng? 

La mikua mebali: Iatu taunta Uria, to 
Het, mate dukamo. 

22 Malemi tu pesua: iatonna rampomo 
lako, napokadammi Daud tu mintu' 
kareba tu napasan Yoab lako kalena. 

23 Sia ma'kada tu pesua iato lako Daud 
nakua: Iatu tau iato mai mandu matoto' 
na kami sia tassu' unnula'kan lako 
padang. Apa kirussun sule sae lako to' 
babangan. 

24 Attu iato mintu' to ma'pana 
umpanakan dao mai benteng naurungan 
mate ba'tu pira-pira tu taunna puangku 
sia ia duka tu taummi Uria, to Het, 
matemo. 

25 Nakuami Daud lako tu pesua: Pokadai 
te lako Yoab, kumua: Da mutarru' 
umpomasussai te apa iate, belanna 
mangkaoi susite, mangkaoi ten to tu 
kandean pa'dang. La mupamasarrang 
tu kaparariammu ullaoi tu tondok iato 
ammu sanggangi. Susimoto la munii 
umpabatta'i tu penaanna Yoab. 
291atonna rangimi bainena Uria tu 
diona muanena matemo, napassanda 
bolongammi. 

27 Tatonna ganna'mo tu mintu' allo 
pa'pote dibolongna, nasuami Daud 
umbaai tama tongkonan layukna, 
napobainei, anna padadianni baine iato 
misa' pia muane. Apa iatu apa napogau' 
Daud kadake dio pentiroNa PUANG. 


Peada'na Natan lako Daud 
sia pengkatobaranna Daud 


12:1-25 
1 2 1 Nasuami PUANG tu Natan male 
mennolo lako Daud. Malemi 
mennolo lako datu anna ma'kada nakua: 
Lan misa' kota anu den da'dua tau, misa' 
sugi’ na misa” bongko. 

2 Tatu sugi'na unnampui bu'dak domba 
sia bembe' sola sapi. 

3 Apa ia tinde to bongko tae” apanna 
sangadinna misa'ri anak domba tu naalli 
sia napanu'du sakapuana dio kalena sola 
mintu' anakna. Iatu anak domba iato 
ungkande kandena sia mangiru' lan mai 
irusanna sia mamma' diong rianna sia 
butung to kumua anakna baine. 

4Ta' kala katoratuammi tu to sugi’ iato; 
tang namaseammi penaa unnalai tu 
domba sia sapi kalena la natoratuanni tu 
to lumio' lendu lako kalena, sangadinna 
naala tu anak domba to bongko iato, 
natoratuanni tu to lendu' lako kalena. 

> Lendu'mi re'dekna ara'na Daud lako tau 
iato, anna ma'kada lako Natan, nakua: 
La lelukraka tuoNa PUANG, iatu to 
mangka umpogau'i to, la mate dipatei. 

6 Manassa la nasondai tu anak domba 
iato penna'pa manglokkon, belanna 
umpogau' apa iato sia belanna tae' 
natandai kamaturu-turuan. 

7 Nakuami Natan lako Daud: Puangku 
bang siamo tu tau iato! Susite tu 
kadanNa PUANG, Kapenombanna to 
Israel: Mangkamoko Kutokko dadi 

datunna to Israel sia Kurampanangko 
lan mai limanna Saul. 

8 Sia mintu' tu to lan tongkonan layukna 
puangmu Kukamaseangko, susi dukato 
tu mintu' bainena puangmu la rokko 
riammu, ondongpi Kukamaseangko tu 
mintu’ nalili” Israel sia Yehuda: - iake 
tae'pi naganna' tu mintu'nato, manassa 
la Kurangannipa apa-apa tu muporai. 

9 Ma'apai ammu tapa' bangi tu kadanNa 
PUANG, ammu pogau'i tu apa kadake dio 
pentiroNa? Mupesuan umpatei pa'dang 
tu Uria, to Het, ammu pobainei tu 
bainena, sia kalena mupatei pa'dangna 
to Amon! 

10 Tamoto iatu pa'dang tae’ nala toyang 
dio mai to lan banuammu tontong sae 
lakona, belanna mutunaiNa' sia muala tu 
bainena Uria, to Het, mupobaine. 

11 Sia nakuapa tu kadanNa PUANG 
Nakua: La Kuparampoiko kakadakean 
lan mai tongkonan layukmu sia la mutiro 
Kualai tu bainemu Kubenni solamu, anna 
sangampa' dio to' masiangna. 

12 Tatu apa iato mupogau' buni, apa Ia 
Kupogau' te iannate dio tingayona mintu' 
to Israel sia dio to' masiangna. 

13 Nakuami Daud lako Natan: 
Kasalammo' lako PUANG. Nakuami 
Natan lako Daud: Napa'deimo PUANG tu 
kasalammi, kumua da mimate. 

14 Apa belanna kamu napobannang tu 
mintu' ualinNa PUANG ma'kada solang 
iatu pia muane tu dipadadiangkomi, 
manassa la mate. 

15 Mangkato, sulemi tu Natan lako 
banuanna, Napasaemi PUANG misa' 
kasanggangan lako tu pia napadadian 
Daud bainena Uria, naurunganni masaki 
kapua. 

16 Mengkamoyami tu Daud lako Puang 
Matua tu diona pia iato sia ma'puasa sia 
mamma' diong padang situ'turan bongi. 
17 Mintu' tu to matua mase'ponna lan 
tongkonan layukna male la umpamillik 
datu diong mai padang, apa manoka sia 
manoka tu datu kumande sola. 

18 Tatonna ma'pitung-allomo matemi tu 
pia iato. Mataku'mi tu mintu' taunna 
Daud umpokadanni tu diona tinde 

pia, kumua matemo, belanna nakua 

tu tau iato mai: Iatonna tuopa tinde 
pia, ianta ma'kada lako datu, tae' 
namorai umperangii tu kadanta, anna 
umbamo la takua umpokadanni, kumua 

matemo tinde pia? Umpaden ia manii 
kakadakean. 

19 latonna tiromi Daud pada sibisik-bisik 
tu taunna, naissanmi tu diona pia 

iato kumua matemo. Iamoto anna 
ma'kada tu Daud lako taunna, nakua: 
Matemoraka tu pia? Mebalimi tu tau iato 
mai, nakua: Matemo, puang. 

20 Millikmi tu Daud diong mai padang, 
anna mendio' sia umpake minna' 
busarungngu' sia ussondai pakeanna: 
mangkato tamami banuanNa PUANG 
anna menomba; namane sule 

lako tongkonan layukna, namesua 
umpasakkaranni kande, anna kumande. 
21 Attu iato ma'kadami tu mintu' taunna 
lako, nakua: Umbara nakua te gau'mi? 
Iatonna tuopa tu pia ma'puasa sia 
tumangi'komi: iatonna matemo tu pia, 
malimbangunmokomi ammi kumande. 
22 Nakuami datu: Iamo kuma'puasa sia 
tumangi' tonna tuo siapa tu pia, belanna 
kutangnga', lan penaangku, kumua: 
Diisanraka, Nakamasei siana' manii 
PUANG, anna tuo tu pia. 

23 Apa totemo matemo tu pia, apapa 
gai'ku la ma'puasa? Ma'dinraka la kuala 

pole'opa sule? Tonganna akumira la male 
lako, apa ia tae'mo nala sule lako kaleku. 
24 Mangkato napakatanami Daud tu 
Batsyeba, bainena, anna tama sitiro 

sia sangampa', undinna to nadadianni 
tu muane misa’ sia nasangai Salomo; 
Nakamaseimi PUANG tu pia iato. 

25 Nasuami tu nabi Natan ussangai 
Yedija, belanna pa'poraianNa PUANG. 


Ma'katampakanna 
kaditaloanna to Amon 


12:26-31 


26 Naloimi Yoab tu tondok Raba to Amon, 
anna taloi tu kota datu. 

2/ Nasuami Yoab tu ba'tu pira-pira pesua 
male mennolo lako Daud anna ma'kada: 
Mangkamo kulaoi tu Raba sia kutalomo 
tu kampong lili'na kota dio randan salu. 
28 Totemo la mirampun tu mintu' 
surodadu torropa, ammi patama limbui 
tu kota iato, ammi taloi, da na aku 
untaloi sia da na aku sikona. 

29 Narampunmi Daud tu mintu' surodadu, 
anna ke'de' lako Raba, nalaoi tu tondok 
iato, anna taloi. 

30 Naalai tu makota dao mai ulunna 
datunna tau iato mai, sangtalenta 

tu bulaanna, diparimatai intan, anna 
pasongko'i tu Daud. Sia buda duka 
pangrampa nabaa datu lan mai tondok 
iato. 

31 Mintu' tu to torro lan nabaa sun, 
napandanni diongna lu gare'ge' sia 
diongna lu salaga bassi sia diongna 
lu uase bassi sia napesuan umpalelei 
lako to' panglallangan batu. Susimo 
penggaurannato lako mintu' tondok to 
Amon. Mangkato Sulemi tu Daud sola 
mintu' surodadu lako Yerusalem. 


Diona Amnon sola Tamar 


13:1-22 

t Mangkato dadimi tu iannate: 
1 3 iatu Absalom, anakna Daud, den 
adinna misa' baine, me'lok pantarisanna, 
disanga Tamar: nakamoraimi Amnon, 
anakna muane Daud. 
2 Napomasussa Amnon tu kamasinnanna, 
naurunganni masaki, napobua' Tamar, 
adinna, belanna anak darapa, iamoto 
anna masussa lan timbanganna Amnon 
la umpa'kadai. 

3 Apa iatu Amnon den sangmanena 
misa', disanga Yonadab, anakna Simea, 
kakanna Daud: iatu Yonadab misa' tau 
tarru' malute. 

4Ma'kadami lako Amnon, nakua: 
Ma'apai anna melambi'oi samadodong- 
dodongnako, datu lolo: tae'raka mula 
umpokadanna'? Mebalimi Amnon lako 
nakua: Masinnana' lako Tamar, anak 
daranna Absalom, siulu'ku. 

> Nakuami Yonadab lako: Melo ke 
mamma'ko dao patindoammu, 
muangga'i ma'masaki-saki, na iake 
saei ambe'mu unto'longiko la mukua 
lako: Suapi tu adingku Tamar sae dio 
mai umpakandena' sia napasakkaranna' 
kande dio oloku, angku tiroi sia anna 
pasuakna'. 

6 Mamma'mi tu Amnon ma'masaki-saki. 
Iatonna saemo datu unto'longi, nakuami 
Amnon lako datu: Suapi tu adingku 
Tamar mai nagaragampa' deppa 

ba'tu pira-pira dio tingayoku, anna ia 
umpasuakna'. 

7Nasuami Daud tu tau male 
umpokadanni Tamar lako tongkonan 
layuk, nakua: La maleko lako banuanna 

kakammu Amnon, ammu pasakkaranni 
kande. 

8 Malemi tu Tamar lako banuanna Amnon, 
kakanna, na iatu kakanna mamma' dao 
patindoanna, naalai Tamar tu ta'pung 
dirandangi, nagerokki, nagaragai deppa 
dio tingayona, namane unggorengi. 

9 Naangka'imi tu pamuntu, napatassu'i 
tu deppa dio tingayona, apa manoka 
ungkandei. Nakuami Amnon: Suai tu 
mintu' tau mallai dio mai tingayoku. 
Mallai nasangmi tu mintu' tau dio mai 
tingayona. 

10 Nakuami Amnon lako Tamar: La 
mubaa tu kande iato tama bilik, ammu 
pasuakna'. Naalami Tamar tu deppa 
nagaragai, nabanni Amnon, kakanna, 
tama bilik. 

11 Tatonna tadoanni, natoemi Amnon, 
anna ma'kada lako, nakua: Maleko mai, 
adingku, tasangampa'. 

12 Apa nabali nakua: Tae' nasusito, e 
kakangku; da mupalaoi siri'ku, belanna 
tae' nasielle' tu penggauran susito dio 
lu to Israel: da napogau'i kakangku tu 
penggauran tang massipa' iate. 

13 Belanna iate aku te, umba la kunii 
male umbaa siri'ku? Ondongpi kakangku 

kalena duka la dadi susi misa” to 

tang massipa' dio lu to Israel. Melo 

ke mupokadanni datu tu diongna 
penaammu, manassa tae' nala undampai 
datu, ke mupobainena'. 

14 Apa manoka tu Amnon umperangii tu 
kadanna, sia belanna mandu matoto' ia, 
napalaoi siri'na, anna toro'-bukui. 

15 Jatonna mangkato mandu liumi 
nakagi'gi' Amnon, ondongpi undinna 
mandu liu tu kamagi'giranna lako na iatu 
kamoraianna dolona. Nakuami Amnon 
lako: Ke'de'moko, mumale! 

16 Ma'kadami Tamar lako diona tu 
kakadakean kapua iate, nakua: Iate 
kamusuangku male mandu kadake na 
iatu penggauran senga' tu mangka 
mupogau' lako kaleku. Apa tae” namorai 
umperangii, 

17 sangadinna natambai tu taunna, tu 
ungkamayai, anna ma'kada, nakua: 
Patoyangi te baine iate dio mai kaleku 
sia salli'i ba'ba lako salian. 

18 Tatu Tamar ma'pakean maa”, belanna 
susimo ada'na tu mintu' anakna baine 
datu, ke anak darapi, ma'pake bayu 
lando. Nasolammi to ma'kamayana 
Amnon lako salian, anna sali'i ba'ba lako. 

19 Napalangannimi barra'-barra' Tamar 
tu ullunna sia naserek-serek tu bayu 
maa'na tu napake, anna pa'lullungi 

tu limanna, anna marassan sia male 
marassan sia unnurruk-urruk tumangi’. 
20 Nakuami Absalom, kakanna lako: 
Narumburokoka Amnon, kakammu? 
Melo, ke rapa'i bangmi tu iannato, 
adingku. Iamo siulu'mu, da mutarru' 
umpalan bangi penaammu tu ianna 

te. Malemi tu Tamar anna torro lan 
banuanna Absalom, kakanna susi misa' 
to unnali' kalena. 

21 latonna rangimi datu Daud te mintu'na 
te, re'dekmi tu ara'na. 

22 Apa tae'mo napa'kadai Absalom 

tu Amnon la melona la kadakena, 
sangadinna nanannan randang Absalom 
tu Amnon, belanna napalao siri'na tu 
Tamar, adinna. 


Kadipateianna Amnon sia 
kamallaianna Absalom lako Gesur 


13:23-39 


23 Den pissan tonna ganna'mo duang 
taun, denmi to ma'gonting bulu dombana 
Absalom dio Baal-Hazor, sikandappi' 

Efraim, iamoto anna toratui Absalom tu 
mintu' anakna datu. 

24 Saemi tu Absalom mennolo lako datu, 
anna ma'kada nakua: Iate taummi 

den to ma'gonting bulu dombana; 
kupalaku anta male sola sia iatu mintu' 
to mase'ponna puangku. 

25 Apa nakua datu lako Absalom: Da 
nasusito, e anakku, da kilao nasang, 
kipamagasako manii. Nanaran-naranmi 
tu datu, apa inang manoka lao, 
sangadinna napassakke manna. 

26 Nakuami Absalom: lake tae'i mila lao, 
ia bangomo tu Amnon, kakangku kisolan 
male sola nasang. Nakuami datu lako: 
Apara gai'na la male? 

27 Apa nanaran-naran Absalom tu datu, 
naurunganni naeloran tu Amnon male 
sola mintu' anakna datu. 

28 Nasuami Absalom tu taunna susite: 
Manta-manta meloi, iake parannu- 
rannumi penaanna Amnon napobua' 
anggoro', angku kuai lako kalemi: patei 
tu Amnon, manassa la mipatei, da 
mimataku' belanna aku ussuakomi. 
Iamoto la umpabatta'komi penaammi sia 
baranikomi. 

29 Napogau'mi taunna Absalom lako 
Amnon susitu nasuanni Absalom. Ta'kala 
ke'de'mi tu mintu' anakna datu, anna 
mallai, pada ussakei bagala'na. 

30 Dio bangsia lu lalan tu tau iato mai, 
narampomo tu kareba lako Daud, nakua: 
Napatei nasang Absalom tu mintu' 
anakna datu: moi misa' tae'mo torro. 

31 Ke'de'mi tu datu anna serek-serekki 
tu pakeanna, anna male mamma' rokko 
padang, namintu' tu taunna bendan 
serek-serek pakeanna. 

32 Mebalimi Yonadab, anakna Simea, 
kakanna datu, nakua: Da misangai 
kumua mintu' tu anakmi mangka dipatei, 
sangadinna Amnon manna misa-misa tu 
mate, belanna iatu iannato ma'din ditiro 
dio lindona Absalom randuk dio mai allo 
dinii umpalaoi siri'na tu Tamar, adinna. 
33 Tamoto da napalan penaa bangi 
puangku datu tu iannato, kumua mate 
nasang tu anakmi, belanna Amnon 
manna tu mate. 

34 Ta'kala mallaimi tu Absalom. Tatu to 
mangura ma'kampa tonna bangunanni 
tu matanna, natiromi tu tau buda unnola 
dio lalan dio boko'na, tu mempali' dio 
sa'de buntu. 

35 Nakuami Yonadab lako datu: Tiromi 
tu mintu' anakna puangku sae: 
tongannamo susitu kadanna taummi 
ina’. 

36 Ra'pa' manna tu kadanna, ta'kala 
saemi tu mintu' anakna datu, anna 
sianglean tumangi', susi duka tu datu 
sia mintu’ taunna sianglean tumangi’. 

37 Tatu Absalom mallaimo, ann male 
umpellambi'i Talmai, anakna Amihur, 
datu Gesur. Apa tontong ia napomasussa 
Daud kiallo-kiallo tu anakna. 

38 Tatu Absalom tonna mallai lako Gesur 
torro dio tallung taun. 

39 Bonnongmi tu penaanna Daud diona 
kamamaliranna lako Absalom, belanna 
umpakatanamo penaanna tu diona 
kamateanna Amnon. 


Kasuleanna Absalom dio mai Gesur 
sia kasikaeloanna ambe'na 


14:1-33 
14 1 Tatonna issanmi Yoab, anakna 
Zeruya, kumua iatu penaanna 
datu ungkamali'mo Absalom, 
2 mesuami Yoab lako Tekoa, untambai dio 
mai tu misa' baine malute, anna ma'kada 

lako nakua: La muangga'-angga'i 
ma'pote sia ma'pake sanda bolong, 

da muma'minna' busarungngyu, sia 

la unna'ga susiko kalemu misa” baine 
masaimo umpassanda bolongan to mate. 
3 La mennoloko lako datu ammu ma'kada 
susite. - Nalesangan simisa'mi Yoab tu 
kada lako. 

4Tatonna mennolomo tu baine Tekoa lako 
datu, tukkumi rokko padang menomba 
anna ma'kada nakua: O puangku, 
tunduina'! 

5Nakuami datu lako: Apara 
mupomasussa? Mebalimi nakua: 

Aku dikka' te misa' baine balu, belanna 
matemo tu muaneku. 

6 Den anakku da'dua muane, sipakkami 
dio lu padang, natae' misa” tau sae 
umpasisarakki, nalonga'mi tu misa' 
namate. 

7 Pada bendanmi tu mintu' pa'rapuanna 
la untingoi kaunanmi, nakua: Baai mai 
tu to umpatei siulu'na, angki patei 
sondana siulu'na tu mangka napatei sia 
angki sanggang dukai tu to la ma'mana' 
iato. Nasusito la morai tu tau iato 

mai la urroto'i tu ruaya api torrokupa, 
naurunganni tae'mo nala umpatorroanni 


2 SAMUEL 14.8-13 64 


sanga tu muaneku sia bati' dao kuli'na 
padang. 

8 Nakuami datu lako baine iato: 
Sulemoko lako banuammu, aku la 
untonganni tu kara-karamu. 

9 Nakuami tu baine Tekoa lako datu: O 
puangku, iatu sala iato lu lako kaleku 
sia lako rapungku, apa iatu datu sia 
kapayunganna tae' ia naruai. 

10 Nakuami datu: Minda-minda 
unggagako, baai mai lako kaleku, 
manassa tae'mo nala urrosoko. 

11 Nakuami tu baine iato: La mikilalai tu 
PUANG, Kapenombammi, da namandu 
liu ma'kasanggang tu to mangala puli 
sia da nasabu'i tau iato mai tu anakku. 
Ma'kadami datu nakua: La lelukraka 
tuoNa PUANG, moi sanglamba' beluakna 
anakmu tae' nala rondon rokko padang. 
12 Nakuami tu baine iato: Messimanpa 
te kaunammi umpokada kada sangbuku 
lako puangku. Nakuami datu: Pokadami. 
13 Nakuami tu baine iato: Ma'apari 
mipalanri penaammi tu tangnga' susite 
tu diona taunNa Puang Matua? Belanna 
iatommi mangkamo umpokadai te kada 
iate, puangku kalena tu butung to sala, 

belanna tae' naeloranni puangku tu to 
ditibe sule sae. 

14 Inang la mate nasangki' susito uai 
tibollo rokko padang, tu tae' nadirampun. 
Apa tae' Naalai Puang Matua tu katuoan, 
sangadinna Natangnga', kumua anna 
iatu to ditibe, da natontong mambela dio 
mai Kalena. 

15Ta sia kusae umpokadai te mintu’ 
kada iate lako puangku datu, belanna 
napakataku'na' to buda; iamoto angku 
tangnga'i: Melo ke malena' umpokadanni 
datu, lalo siai manii anna turu'i tu 
palakungku. 

16 Belanna la naperangii datu tu 
palakungku anna rampananna' dio mai 
limanna to la ussabu'ina' sola anakku dio 
mai mana'Na Puang Matua. 

17 Sia susite tu tangnga'ku, kukua: latu 
kadanna puangku datu la umparapa' 
penaa, belanna susito misa' malaeka'Na 
Puang Matua, susi dukamoto tu puangku 
datu la umperangii melo sia kadake. 

Na PUANG, Kapenombammimora 
urrondongkomi. 

18 Mebalimi datu nakua lako tu baine 
iato: Totemo da mubuni lako kaleku 

tu apa kupekutanan lako kalemu. 

Nakuami tu baine iato: Ma'kadamokomi, 
o puangku datu. 

19 Nakuami datu: Natamairaka Yoab 

tu mintu'na te? Mebalimi tu baine iato 
nakua: Tonganna tuo tu puangku, moi 
misa' tau tae' nakullei sepang lako kairi 
ba'tu kanan dio mai mintu' kadanna 
puangku. Tonganna taummi Yoab 
ussuana' sia ullesangan simisa'i taummi 
tu mintu' kada iate. 

20 Tatu kara-kara iato disambenan susito, 
pa'pana'ta'na duka Yoab. Apa iatu 
puangku matarru' susi misa' malaeka'Na 
Puang Matua, naurunganni untandai tu 
mintu'na apa dadi dao kuli'na padang. 

21 Mangkato ma'kadami datu lako Yoab, 
nakua: Iate palaku iate kueloran. 
Malemoko musolanni sule tu Absalom, to 
mangura iato. 

22 Menombami tu Yoab tukku rokko 
padang anna palakuanni kamasakkean 
tu datu. Ma'kadami tu Yoab nakua: Allo 
ia duka te kuissan kumua miala masena”, 
o puangku datu, belanna natarimamo 
datu tu palakunna taunna. 

23 Ke'de'mi tu Yoab, namale lako Gesur, 
nasolanni tu Absalom lako Yerusalem. 

24 Apa nakua datu: Da'ito nalu lako 
banuanna, da napessitiroina'! Lu lakomi 
banuanna tu Absalom, tae' nasitiro datu. 
25|an mintu’ tondok Israel moi misa” tau 
tae' kalelean kameloanna, susi Absalom: 
randuk diong mai pala' lette'na sae 
langngan botto ulunna, tae' sayuanna. 
26 Take mangkai nagontingi tu beluakna 
—, ke upu'oi taun, nagontingioi tu 
beluakna, belanna magasamo nasa'ding 
iamoto nagontingi - napesuammi 
untimbangi tu beluakna, siduaratu' 
sikele' magasanna turu’ timbanganna 
datu. 

27 Dadimi tu anakna Absalom tallu muane 
na misa" pia baine, disanga Tamar, iamo 
misa” to maballo pantarisanna. 

28 Ganna' duangtaun tu Absalom torro 
dio Yerusalem, tae’ nama'din sitiro datu. 
29 Tamoto namesua tu Absalom untambai 
Yoab, la nasua male mennolo lako datu, 
apa manoka tu Yoab sae. Mesua pole'omi 
untambai tonna ma'penduanna, apa 
manoka duka sae. 

30 Tamoto anna ma'kada Absalom lako 
mintu' taunna, nakua: Iatu bela'na Yoab 
siamping bela'ku sia nanii dalle sisikan 


2 SAMUEL 14.31-15.1 68 


dio. Malekomi ammi ballai. Naballami 
taunna Absalom tu bela' iato. 

31 Ke'de'mi tu Yoab male lako Absalom, 
tarru' tama banuanna, anna ma'kada 
nakua: Ma'apai anna ballai kaunammi tu 
bela'ku? 

32 Mebalimi Absalom lako Yoab, nakua: 
Kupopetambaikomi la kusua male 
mennolo lako datu sia la ma'kada lako 
datu susite, kumua: Apara gai'ku sule dio 
mai Gesur? La'bi' kengku dio bangora. 
Morai tonganmo' totemo la untiro lindona 
puangku. Na iake denpi sala dio kaleku, 
melo ke napateina' puangku. 

33 Malemi tu Yoab mennolo lako datu, 
naparampoi lako datu tu mintu' kada 
iato. Natambaimi datu tu Absalom. 
Iatonna saemo, menombami dio olona 
datu; naudungmi datu tu Absalom. 


Absalom sipakulu-kulu 
tau la unnea datu 


15:1-12 
1 5 1 Mangkato, mesuami Absalom 
umparandan kareta sia darang sia 
tau limangpulo dolo ma'dondo-dondo dio 
olona. 

2 Melambi'oi maleoi tu Absalom nabendan 
dio biring lalan lu lako babangan. Mintu' 
tu to la lao umbaa kara-karana lako olona 
datu, kumua anna dipaolai salunna, 
natambai Absalom anna ma'kada nakua: 
Umbara munii sae? lake nakuai: Iate 
kaunammi lu dio mai suku iato ba'tu 
suku iato lan Israel, 

3 hakuami Absalom lako: Iatu kara- 
karamu tae' nasala sia tonganna, apa dio 
datu misa” tau tae' tu la umperangiiko. 
4Sia nakuapa Absalom: Oo, iakenna 
susinna aku diangka' to ma'paolai salu 
lan tondok iate, lendu' ia melona: kumua 
anna mintu' tau tu den kara-karana ba'tu 
kasigaganna, ma'din sae lako kaleku, 
angku sanda tonganni. 

> Sia iake denni tau menomba dio olona, 
napadondongammi limanna, natoei anna 
udungi. 

6 Susimoto tu kedona Absalom lako 
mintu' to Israel, tu sae mennolo lako 
datu la dipaolai salunna tu kara-karana: 
susito naalami Absalom tu penaanna to 
Israel. 

7Tatonna upu'mo patangtaun, 
ma'kadami Absalom lako datu, 

nakua: La naeloranna' puangku male 

lako Hebron, belanna la umpalesso'na' 
pangallonangku lako PUANG. 

8Belanna dolona tongki torropa dio 
Gesur lan tondok Aram, mangallonanna”, 
kukua: Iake Napasule siana' PUANG lako 
Yerusalem, manassa la mengkaolana' 
lako PUANG. 

9Nakuami datu lako: Male 
marampa'moko. Ke'de'mi tu Absalom 
anna male lako Hebron. 

10 Tatu Absalom mangkamo ussua ba'tu 
pira-pira mata-mata lan mintu' suku 
Israel, nakua: Iake mirangimi tu oni 
napiri tanduk, attu iato la rambankomi 
metamba, mikua: Absalommo dadi datu 
dio Hebron! 

11 Tatu to nasolan Absalom ke'de' dio mai 
Yerusalem duaratu', mintu'i to ditambal 
tama pa'maruasan. Mintu'nate tau iate 
malambu' penaanna male belanna tae' 
natandai tu iannato. 

12 Tatonna la untunumo pemala' tu 
Absalom, mesuami untambai Ahitofel, 
to Giloni, ada'na Daud, sae dio mai 
Gilo, tondokna. Iatu kasipakulu-kuluan 
salangngan-langnganna, na iatu to 
unturu' Absalom sabuda-budannamo. 

Diona kamallaianna Daud 
dio mai Yerusalem 


15:13-37 


13 Saemi misa' tau umpokadanni Daud, 
nakua: Iatu penaanna mintu' to Israel 
ma'mirringammo la unturu' Absalom. 

14 Ma'kadami Daud lako mintu’ taunna 
tu nasolan dio Yerusalem, nakua: Ke'de' 
nasangkomi, melo ke mallaiki', belanna 
lake tae'i nasusito, tae" takullei tilendok 
dio mai olona Absalom. Madoi'komi 
male, da nata'pa ullambirangki' sia 
nasanggangiki' sia napatei pa'dang tu 
mintu' to lan kota iate. 

15Mebalimi tu taunna datu, nakua: 
Inaammi bang puang, sakka'mokan 
unturu'. 

16 Tassu'mi tu datu sola mintu' to lan 
tongkonan layukna anna lumingka, apa 
napatorro datu tu gundi'na sangpulo la 
ungkampai tongkonan layuk. 

17 Tassu'mi tu datu naundi tu to buda dio 
boko'na anna torro dio Banua Mambela. 
18 Tatu mintu' taunna lumingka lendu' dio 
olona, susi dukato tu mintu' to Kreti sola 
to Pleti. Ia duka tu mintu' to Gat, annan 

ratu'na, tu lu dio mai Gat, tu unturu' 
datu, lumingka lendu' dio olona datu. 

19 Ma'kadami datu lako Itai, to Gat: 
Ma'apari muundi dukara unnula'kanni? 
Sulemoko ammu torro sola datu, belanna 
to saeko, sia to diula'i lan mai tondokmu. 
20 Mane sangmai' ammu sae, ma'apai 
angku la ussolangko te allo iate male 
sola salamba salao. Manassa la malena' 
lako umba-umba tu ma'din kunii male. 
Apa iatu iko la suleko musolanni tu 
mintu’ siulu'mu. Nakamasokanammora 
sia kamarurusan urrondongko. 

21 Apa mebali tu Itai lako datu, nakua: 
La lelukraka tuoNa PUANG sia tuona 
puangku datu, umba-umba nanii tu 
puangku la tuo ba'tu la mate, inde 
dukato dio nanii sola taunna. 

22 Nakuami Daud lako Itai: Iake susito, 
maimoko, mulumingka lendu' dio oloku. 
Ke'de'mi male tu Itai to Gat sola mintu' 
taunna sia anakna tu nasolan, lendu' dio 
olona datu. 

23 Unnurruk-urrukmi tumangi' tu mintu' 
tau lan tondok, tonna lendu' mintu' to 
buda: ullambanmi salu Kidron tu datu sia 
iatu mintu' to buda male lu lako padang 
pangallaran. 

24 Ta duka tu Zadok dio ren sola mintu’ 
to Lewi umbulle patti basseNa Puang 
Matua; male duka tu Abyatar unturu'i: 
napatorromi tau iato mai tu pattinNa 
Puang Matua sae lako tappunna lendu' 
tu to buda tassu' lan mai kota. 

25 Nakuami datu lako Zadok: Baai tama 
kota sule tu pattinNa Puang Matua Iake 
Nakaturu-turui siana' PUANG, manassa 
Napasule siana' sia Napatiroi pole'na' tu 
pattinNa sia kao'koranNa. 

26 Apa iake Nakuai kadanNa kumua: 
Tae'mo Kuporaiko, inaanNa bang, da'ito 
anNa pogau'i lako kaleku tu Nasanganna 
melo. 

27 Sia nakua datu lako to minaa Zadok: 
Tae'raka mimisa' to patanda-tandan? 
Sule marampa'mokomi tama kota, 

sola tu anakmi Ahimaas sia Yonatan, 
anakna Abyatar, tu anakmi sola duakomi 
misolan. 

28 La ma'kampana' dio kalambanan dio 
padang pangallaran sae lako saena tu 
kareba misua tau umparampoanna'. 

29 Nabaami Zadok sia Abyatar sule tu 
pattinNa Puang Matua lako Yerusalem, 
anna torro dio. 

30 Kendekmi tu Daud unnola mennaa'na 
buntu Saitun tumangi' lolanan, sia 
mellullung sia lumingka tang ma'lapik 
lentek: sia mintu' tu tau nasolan 
mellullung sia tuka' situang tangi'na. 

31 Attu iato napokadami tau lako Daud 
nakua: latu Ahitofel dio lu sola tu to 
sipakulu-kulu Absalom. Nakuami Daud: 
O PUANG, padampai tu pa'timbanganna 
Ahitofel. 

32 Tatonna rampomo Daud langngan 
botto tanete, tu inan nanii tau biasa 
menomba langngan Puang Matua, 
sitammumi Husai, to Arki, tu ma'bayu 
lamba' serek-serek sia ponno barra'- 
barra' tu ulunna. 

33 Nakuami Daud lako: Iake maleki' sola, 
manassa mupamagasana', 

34 apa iake suleko tama kota ammu 

ma kada lako Absalom: Aku te taunnamo' 
puangku, moi anna dolona taunnana' 
ambe'mi: apa totemo taunnamo' 
puangku, nasusito ma'din mupadampa 
tu pa'timbanganna Ahitofel. 

35Tang dio siaraka musolan tu to 
minaa Zadok sia Abyatar? Mintu' tu apa 
murangi lan tongkonan layukna datu, 

la mupokada lako to minaa Zadok sia 
Abyatar. 

36 Tatu anakna sola duai dio sola, iamotu 
Ahimaas, anakna Zadok, sia Yonatan, 
anakna Abyatar. latu mintu' apa murangi 
la rampo lako kaleku tete dio tau iato. 

37 Tatonna rampo tu Husai, sangmanena 
Daud tama kota, attu ia dukato natama 
kota Yerusalem tu Absalom. 


Daud sitammu Ziba, 
taunna Mefiboset 


16:1-4 

1 6 1 Tatonna solo'mo sidi’ tu Daud 

dao mai botto tanete, sitammumi 
Ziba, taunna Mefiboset, sibaa da'dua 
keledai dilapikki sia unteke' roti duaratu' 
sia deppa bua anggoro' dirangkei 
saratu’ sia bua ara saratu’ sia anggoro' 
sangkiriba'. 
2Nakuami datu lako Ziba: La 
mupatumbai te mintu' apa iate? 
Nakuami Ziba: Iate keledai iate la 
nasakei to lan tongkonan layukna 
puangku, na iate roti sia mintu' bua la 
nakande mintu' taunna puangku na uai 

anggoro' iate la nairu' tu to mata'ka' dio 
lu padang pangallaran. 

3Nakuami datu: Umbamira tu anakna 
puangmu? Mebalimi tu Ziba lako datu, 
nakua: Torro ia dio Yerusalem, belanna 
nakua: Allo ia bangsiamote anna pasulei 
to Israel tu kadatuanna ambe'ku lako 
kaleku. 

4Nakuami datu lako Ziba: Mintu'na 

tu apanna Mefiboset, iko nasangmo 
umpoapai. Nakuami Ziba: tukkuna' 
mengkaola lako datu: na puangkumora 
datu umpatiroanna' kamaturu-turuanna. 


Simei untampakki ropu Daud 


16:5-14 
 Jatonna rampomo tu datu Daud lako 
Bahurim, tassu'mi inde to dio mai tu 
misa' bati'na pa'rapuanna Saul, disanga 
Simei anakna Gera, sae untampakki 
ropu datu. 
6 Sia nabatui tu Daud sia mintu' taunna, 
moi anna mintu' to buda sia pa'baraninna 
lumingka dio kananna sia kairinna. 
7 Susite tu kadanna Simei tonna 
marassan untampakki ropu nakua: 

Mallaiko, mallaiko, e pa'patibollo rara sia 
to bulituk! 

8 Napabala'imo PUANG lako kalemu tu 
rarana bati'na Saul tu musonda dadi 
datu, sia Nabenmo PUANG Absalom, 
anakmu tu kadatuan: manassa lanko 
kamandasan totemo, belanna misa'ko to 
pa'patibollo rara. 

9 Attu iato ma'kadami tu Abisai, anakna 
Zeruya lako datu nakua: Ma'apari 
natampakkira ropu puangku datu tinde 
asu mate? Da'ito kumale lian angku 
sembangi tu ulunna. 

10 Apa nakua datu: La siapariki', e anakna 
Zeruya? Da'ito natampakkina' ropu! lake 
Nakuai PUANG lako: Tampakki ropu tu 
Daud, mindaopa la ma'kada kumua: 
Ma'apai mupogau'i to? 

11 Sia nakuapa Daud lako Abisai sia lako 
mintu' taunna: Akkenna anakku kalena, 
tu sun dikaleku la ungka'tu sunga'ku, 
apa pole'pa tu to Benyamin iate. Da'ito 
natampakkina' ropu, ke susii kadanNa 
PUANG lako kalena to. 

12 Den sia manii upa' anNa tiroi PUANG 
tu kamaparrisangku anNa kamaseina' 
kameloan la sondana tampak ropunna 
allo iate. 

13 Susito tarru’ bangmi tu Daud 

sola mintu' taunna, na iatu Simei 

male urrundunan mennaa'na tanete tu 
nasipatuan lian, natampakki lolanan ropu 
sia nabatui sia nasambo'i barra'-barra'. 
14Rampomi tu datu sola mintu' to 

buda nasolan, anna melayo inde to dio, 
belanna mata'ka'. 


Pa'timbanganna 
Ahitofel lako Absalom 


16:15-23 


15 Tatu Absalom sia mintu’ to buda, 
iamotu to Israel saemo lako Yerusalem 
na iatu Ahitofel dio nasolan. 

191atonna saemo tu Husai, to 

Arki, sangmanena Daud mennolo lako 
Absalom, nakuami, lako: Na maupa'mora 
tu puangku! Na maupa'mora tu puangku! 
17 Apa ma'kada Absalom lako Husai, 
nakua: Iamoraka te tu kamarurusammu 
lako sangmanemu? Ma'apai natae' 
mumale sola sangmanemu? 

18 Ma'kadami tu Husai lako Absalom 
nakua: Tae’ nasusito, sangadinna 
minda-minda tu Natonno' PUANG sia 
late mintu' to buda sia mintu' to Israel, 

ia dukamoto tu la umpotauna' sia ia 
dukamo la kunii torro. 

19 Naminda pole'o tu la kunii mengkaola, 
ke tae'i nalako anak datu? Susito dolona 
mengkaolana' lako ambe'mi, susi duka 
totemo to lako kalemi. 

20 Ma'kadami Absalom lako Ahitofel, 
nakua: Pada la umpatassu'mokomi 
pa'timbangammi tu apa sipatu la 
tapogau'. 

21 Ma'kadami Ahitofel lako Absalom, 
nakua: Melo ke sangampa'i puangku tu 
mintu' gundi'na ambe'mi tu napatorro 
ungkampai tongkonan layuk, susito 

la narangi mintu' to Israel tu diona 
puangku, kumua mipakadake lelemo tu 
kalemi lako ambe'mi, sia salamatoto'- 
toto'na tu mintu' to unturu'komi. 

22 Naballarammi misa” tenda tau tu 
Absalom dao bubungan, anna sangampa' 
Absalom tu mintu' gundi'na ambe'na dio 
pentirona mintu' to Israel. 

23 Attu iato iatu kada napokada Ahitofel 
butung to umpekutanan kadanNa 
Puang Matua, susimoto tu mintu' 
pa'timbanganna Ahitofel naangga' la 
Daud, la Absalom. 

Pa'timbanganna 
Ahitofel napekka Husai 


17:1-14 

1 7 1 Ma'kadami tu Ahitofel lako 

Absalom, nakua: Eloranna' 
totemo umpilei sangpulo dua sa'bunna 
tau, angku male unnula' Daud te bongi 
ia bangsiamote, 
2 angku laoi ta'bulu' mata'ka'pi 
sia langga”, angku patirambanni, 
naurunganni mallai tu mintu’ tau 
nasolan, angku patei tu datu misa-misai. 
3Namintu' tu to buda la kupasule lako 
puangku. latu kasuleanna mintu’ to 
buda tuo diori tinde to midaka', namane 
marampa' nasang tu mintu' tau. 
4Tonganmi tu pa'timbangan iato 
dio olona Absalom sia lako mintu' 
pekaamberan to Israel. 
> Apa nakua Absalom: Tambai tu Husai, 
to Arki, anta perangii dukai tu apa 
napokada. 
6Jatonna mennolo tu Husai lako 
Absalom, nakuami Absalom lako: Susite 
tu kadanna Ahitofel: la taturu'raka? Iake 
tae'i, pokadai. 

7 Nakuami Husai lako Absalom: Tatu 
kada napokada Ahitofel, te pissanna te 
tae” namelo. 

8 Sia nakuapa Husai: Mitandai kumua 
latu ambe'mi sia mintu' taunna lalong 
nasang, sia mapalla susi beruang 
setangan dio lu padang, tu sisayuran 
anakna. Ondongpi iatu ambe'mi to 
malute parari, dadi tae' nala torro 
ma'bongi sola mintu' to buda. 

9Tae' nasalai ba'tu umbannamo garuang 
nanii membuni ba'tu lan lu misa' inan 
senga’. Ondong pissanpi, ke mulannai 
namate tu ba'tu pira-pira taunta, 
manassa iatu to urrangii tu ianna te, la 
ma'kada nakua: ditalomo tu tau unturu' 
Absalom. 

10 Attu iato moi to barani, tu ma'penaa 
singa, manassa la raang penaanna, 
belanna natandai mintu' to Israel, kumua 
latu ambe'mi misa” to lalong sia barani 
nasang tu mintu' to nasolan. 

11 Apa iake timbangangku, melo ke 
dirampunni tu mintu' to Israel randuk 
daa mai Dan sae sau' Bersyeba, susi 
karangan dio biring tasik, na puangku 
kalena duka la male sola parari. 

12 Anta laoi umba-umba inan tanii 
unnappa'i, la tata'pai susito ambun to'do 
tama lino, anna dio mai kalena sia dio 
mai mintu’ tu to nasolan moi misa’ 
tae'mo tuo. 

13]ake napasorong boko'mi tu 
surodadunna tama misa' kota, nalebu'i 
ulang mintu' to Israel tu tondok iato, 
anta riu'i rokko salu, manassa moi misa’ 
batu bitti” tae'mo diapparan. 

14 Nakuami Absalom sia mintu' to Israel: 
latu pa'timbanganna Husai, to Arki melo 
na pa'timbanganna Ahitofel. Apa inang 
pangelorannamo PUANG susito, belanna 
la Nadampa tu pa'timbanganna Ahitofel, 
kumua anNa pasaeanni kasanggangan 
PUANG tu Absalom. 


Daud ke'de' lako Mahanaim 


17:15-29 


15 Mangkato nakuami Husai lako Zadok 
sia Abyatar, to minaa sola duai: Susito 
susite tu pa'timbangan napokada Ahitofel 
lako Absalom sia mintu' pekaamberan to 
Israel, apa susito susite tu kadangku. 

16 Totemo la madomi'komi ussua tau 
umbaa kareba lako Daud, kumua: Da 


2 SAMUEL 17.17-20 83 


nama'bongi tu puangku bongi iate 

dio inan kalambanan dio lu padang 
pangallaran, sangadinna la madomi' 

tu puangku lamban, da nadisabu'i tu 
puangku sola mintu' tu to nasolan. 

17 Tatu Yonatan sola Ahimaas torro 
sikandappi' kalimbuang En-Rogel, na 
misa” kaunan baine nenne' male lako 
umpokadanni tu kareba, anna male sola 
duai inde to dio mai lako datu Daud 
umpokadai tu kareba iato, belanna 
tae” nama'din sola duai tama kota 
umpa'pekanaan kalena. 

18 Apa den misa” pia muane untiroi sola 
duai, anna pokadai tu ianna te lako 
Absalom. Matira'mi male sola duai, 
anna rampo lako banuanna misa" tau 
dio Bahurim, tu nanii misa’ bubun dio 
tarampakna, anna mengkalao sola duai 
rokko bubun iato. 

19 Naalami baine iato tu sampin, naballa'i 
dao tu baba bubun, naambo'i ono 
gandung, naurungan moi sidi” tae" 
kakitanan. 

20 Saemi tu tauna Absalom lako baine 
iato lan banuanna, anna ma'kada nakua: 
Umbara nii tu Ahimaas sola Yonatan? 
Mebalimi tu baine iato lako tau iato mai, 

nakua: Ullambannimo salu sola duai. 
Malemi tu tau iato mai undaka'i, apa 
jatonna tae'mo naappa'i, sulemi lako 
Yerusalem. 

21 Tatonna sulemo tu tau iato mai, 
kendekmi sola duai diong mai bubun, 
anna male umpokadai tu kareba iato 
lako datu Daud sia ma'kada lako 
nakua: Ke'de'komi ammi lamban madoi' 
belanna susite susito tu pa'timbanganna 
Ahitofel la ullaoikomi. 

22 Ke'de'mi tu Daud sola mintu' tu to 
nasolan, anna lambanni salu Yordan, 
naurunganni iatonna tibangka'mo 
masiang, moi misa' tau tae'mo tu tang 
ullambanni Yordan. 

23 Tatonna tiromi Ahitofel, kumua tae" 
nadituru' tu pa'timbangna, nalapikkimi 
tu keledainna, anna male lako banuanna 
dio tondokna, iatonna mangkamo 
umpasanni tu mintu' to lan banuanna 
nataa-taanni tu apanna, untoke'mi 
kalena: susimo kamateanna to, anna 
dilamun diong panglamunanna ambe'na. 
24 Rampomi tu Daud lako Mahanaim: 
iatu Absalom ullambanmo Yordan, Ia ia, 
la iatu mintu’ to Israel nasolan. 

25 Naangka'mi Absalom tu Amasa 
kamandang surodadu ussonda Yoab. 
latu Amasa anakna misa” tau disanga 
Yitra, to Ismael, tu umpobaine Abigal, 
anakna Nahas, sangbainena Zeruya, 
indo'na Yoab. 

26 Tatu to Israel sia Absalom umpabendan 
tendana dio padang Gilead. 

27Tatonna rampomo tu Daud lako 
Mahanaim, saemi tu Sobi, anakna Nahas 
dio mai Raba to Amon sia Makhir, anakna 
Amiel dio mai Lodebar sia Barzilai, to 
Gilead dio mai Rogelim, 

28 ymbaa kasoro’ sia piring sia kurin sia 
gandung sia dalle sisikan sia ta'pung sia 
gandung diba'te sia kadong sia kadong 
barra’ mangka duka diba'te, 

29 Sia tani' enoan sia bumbungan 
pa'pamakko sia bembe' sia domba sia 
dangke, naban Daud sia mintu' tu to 
nasolan, anna kandei tau iato mai, 
belanna nakua: Tangdia' sia mata'ka' 
sia ma'rang te mai tau lan te padang 
pangallaran. 

Absalom ditalo sia dipatei 


18:1-19:8 

18 1 Naparessami Daud tu mintu’ 

surodadu nasolan, naangka'i 
ba'tu pira-pira pangulu to sangsa'bu sia 
pangulu to saratu’. 
2 Mangkato napatallung torroanmi 
Daud tu mintu’ surodadu, sangtorroan 
napangului Yoab, sangtorroan napangului 
Abisai, anakna Zeruya, siulu'na Yoab, 
na sangtorroan napangului Itai, to 
Gat. Anna ma'kada tu datu lako mintu’ 
surodadu, nakua: Manassa la tassu’ 
dukana’ ussisolangkomi sola nasang. 
3 Apa nakua tu mintu’ surodadu: Da 
natassu' tu puang ussisolangkanni; 
belanna moi angki mallai nasang, 
tae” nadampangi, ondongpi iake 
matekan sesena, tae" duka nadampangi; 
sangadinna puangkiri tu pada sangpulo 
sa'bu taummi. Ondongpi totemo mandu 
melo ia, ke mitundui lankanni mai kota. 
4Nakuami datu: Iatu apa misanga melo, 
iamo la kuturu’. Ke'de'mi tu datu dio 
biring babangan kota tonna marassan tu 

mintu' surodadu tassu' sisaratu'-ratu' sia 
sisangsa'bu-sa'bu. 

5Ma'kadami tu datu lako Yoab sia Abisai 
sia Itai, nakua: Kanana'i tu Absalom, to 
mangura iato. Narangimi surodadu tu 
kadanna datu lako mintu' kamandang 
diona Absalom. 

6 Tassu'mi tu surodadu lako padang 
umpessitammui tu to Israel, nasirari lan 
pangala' Efraim. 

7Tatu to Israel natalo surodadunna 
Daud, makambanmi kandean bassi inde 
to, namate tu tau duangpulo sa'bu. 

8 Sakerangan-rangannami tu rari dio 

lu mintu' padang iato, naurungan allo 
iato mintu' tu tau nasanggang pangala' 
mandu buda na iatu to nakande pa'dang. 
9 Sitammumi surodadunna Daud tu 
Absalom, iatu Absalom ussakei bagala'. 
Ta'kala messurrukmi tu bagala' diongna 
lu tangke marepe'na misa' kayu tarpin, 
naurunganni mendoyang lan alla'na 
langi' na lino, anna mallai tu bagala' 
diong. 

10 Tatonna tiromi misa” tau tu iannato, 
napokadami lako Yoab, nakua: Kutiro tu 
Absalom mendoyang dio kayu tarpin. 

11 Ma'kadami Yoab lako tu to 
umpokadanni tu iannato nakua: 

Mutiro tu iannato, ma'apai natae' 
muba'tai inde to dio anna memassan 
rokko padang? Na aku ia umbenko 
salaka sangpulo batunna sikele' sia 
salipi' misa’. 

12 Apa nakua tu tau iato lako Yoab: Iake 
la morongannai angku timbang salaka 
sangsa'bu sikele' dio limangku, manassa 
inang tae' duka kula umpata'pai lima 

tu anakna datu, belanna kirangi sola 
nasang tu datu mepasan lako kalemi 
sia lako Abisai sia lako Itai, nakua: La 
mikanana'i tu Absalom, to mangura iato. 
13 lakengku mangkamo umpatei punalai, 
manassa mintu' tu apa iato tae" 
nakabunian lako datu sia kamu duka la 
umpasalian kalemi dio mai iannato. 

14 Nakuami Yoab: Manokana' murempai. 
Naalami tu doke bandangan tallu, anna 
rokki tama tu buana Absalom, tonna 
tuopa mendoyang dio kayu tarpin. 

15 Saemi tu sangpulo surodadu, 
pa'baraninna Yoab, untalimbungi, 
naba'tai tu Absalom. 

16 Mangkato umpannonimi napiri tanduk 
tu Yoab, anna sule tu mintu' surodadu 

unnula' to Israel, belanna morai Yoab la 
ungkaritutui tu to buda. 

17 Naangka'mi tau tu batang rabukna 
Absalom, napembuanganni rokko misa" 
garuang kapua lan pangala' iato, anna 
tombonni tu batu daona lu. Mallai 
nasangmi tu mintu' to Israel pada sule 
lako tendana. 

18 Tatu Absalom tonna tuopa mangkamo 
unnala simbuang tu diong lombok Datu, 
napabendanan kalena, belanna nakua: 
Tae’ muane tu anakku, tu dinii ungkilalai 
sangangku. Nasangaimi sanga kalena tu 
simbuang iato, iamoto nasangai tau tu 
simbuang iato simbuangna Absalom sae 
lako allo iate. 

19 Nakuami Ahimaas, anakna Zadok: 
Eloranna' kuma'dondo male umbaa 
kareba melo lako datu, kumua Nasanda 
tonganni PUANG tu datu dio mai ualinna! 
20 Apa nakua Yoab lako: Tae'na iko tu to 
sipatu la umbaa kareba allo iate. Na allo 
senga'opa mumane ma'din male umbaa 
kareba: belanna allo iate tae' muma'din 
la umbaa kareba melo, belanna matemo 
tu anakna datu. 

21 Nakuami Yoab lako misa' to Etiopia: 
Maleko, pokadai lako datu tu apa 


2 SAMUEL 18.22-26 90 


mangka mutiro. Tukkumi menomba 

dio olona Yoab tu to Etiopia iato, anna 
ma'dondo male. 

22 Apa natole napokada Ahimaas, anakna 
Zadok lako Yoab, nakua: Moi anna 
susito, eloran dukana' undi urrundu'i tu 
to Etiopia. Nakuami Yoab: Apara gai'mu 
la male, e anakku? Tae' naia tu kareba 
mubaa la umpamaupa'ko! 

23 (Nakuami): Moi nasusito, la 
ma'dondona' male. Nakuami Yoab lako: 
Ma'dondomoko male. Ma'dondo-dondomi 
unnola lalan ma'palulako padang, anna 
doloi tu to Etiopia. 

24Tatu Daud ma'dokko lan alla'na 
da'dua babangan kota, nakendek tu to 
ma'kampa langngan bubungan babangan 
kota, tarru’ langngan benteng tembo”. 
Ilatonna bangunammo matanna, natiroi 
tu misa' muane sae ma'dondo-dondo 
misa-misai. 

25 Metambami tu to ma'kampa 
umpokadanni datu. Nakuami datu: Iake 
misa-misari, den kareba melo nabaa. 
Iatonna samandappi'-dappi namo sae, 
26 natiroomi to ma'kampa tu misa' 

tau senga' ma'dondo-dondo sae anna 
metamba lako to ma'kampa babangan, 

nakua: Tiroi den misa” muane ma'dondo- 
dondo misa-misa sae. Ma'kadami tu datu 
nakua: Iatu tau iato umbaa duka kareba 
melo. 

27 Nakuami tu to ma'kampa: latu 
kutirona lako tu to dolo susito lingkana 
Ahimaas, anakna Zadok. Nakuami datu: 
To melo to, manassa sae umbaa kareba 
melo. 

28 Metambami tu Ahimaas lako datu 
nakua: Makarimman tu puangku! Saemi 
menomba lako datu tukku rokko padang, 
nakua: Mintu' kadipudian lu lako PUANG, 
Kapenombammi, belanna nasorongmo 
tu mintu' to pabali-bali lako puangku 
datu. 

29Nakuami datu: tae' siaraka 
namatumba-tumba tu Absalom, to 
mangura iato? Mebalimi Ahimaas nakua: 
Den kamaramban kapua tonna suai Yoab 
tu taunna datu, iamo taummi: apa tae' 
kuissanni tu manassanna. 

30 Ma'kadami datu nakua: Soro'ko, 
bendanko inde te. Soro'mi anna torro 
bendan. 

31 Ta'kala rampomi tu to Etiopia. 
Ma'kadami tu to Etiopia iato nakua: 
Untarimakomi misa' kareba melo, 

o puangku datu, belanna Nasanda 
tongannimokomi PUANG dio mai mintu' 
tau unneakomi. 
3? Nakuami datu lako tu to Etiopia: tae” 
siaraka namatumba-tumba tu Absalom, 
to mangura iato? Mebalimi tu to Etiopia 
nakua: Sipatu tu mintu' ualinna puangku 
sia mintu' to umpogau' kakadakean 
unnea puangku, la susitu to mangura 
iato. 
33 Mandu bonnongmi penaanna tu datu, 
nakendek langngan bilik daona lu anna 
tumangi'. Iatonna marasan lumingka 
ma'kadami nakua: O anakku Absalom, 
anakku, anakku Absalom! Kenna akuora 
mate ussondako, Absalom, anakku, 
anakku! 
1 9 lNapokadami tau lako Yoab, 
nakua: Tontong bang tu datu 
umbatingi sia umpomasussai tu 
Absalom. 
2 Naurungan iatu kapataloan allo iato 
butung-butung to misa' pa'pote dibolong 
lako to buda, belanna narangimo to 
buda tu kadanna tau nakua: Bonnong 
penaanna tu datu diona anakna. 

3Tamoto, anna allo iato mintu’ surodadu 
tama buni kota, susito masiri” mallai dio 
mai kasirarian. 

4Umbungku'mi ulunna tu datu sia 
unnangle-angle, nakua: O anakku 
Absalom, Absalom, Absalom, anakku, 
anakku! 

> Ta'kala saemi tu Yoab mennolo lako 
datu lan banua, anna ma'kada nakua: 
Mipakasiri' tu mintu' surodadummi tu 
untoe sunga'mi sia sunga'na mintu' 
anakmi muane sia anakmi baine sia 
sunga'na mintu' bainemi sia gundi'mi, 
Sapa mikamasei tu to ungkabiri'komi sia 
mikabiri” tu to ungkamaseikomi. Belanna 
allo iate mipakanaan kumua iatu mintu' 
kamandang sia surodadu moi misa" tae' 
patunna lako kalemi, ondongpi totemo 
kuissan, kumua, iakenna la tuopa tu 
Absalom, angki mate nasangmo kami 
te allo iate, manassa maneri tongan tu 
iannato dio pentiromi. 

7 Totemo la ke'de'komi ammi male 

lako salian sia ma'kada susitu naporai 
surodadummi. Belanna sumpamo' tete 
dio PUANG, iake tae'i mitassu', manassa 
moi misa' tau tae'mo tu la torro sola 
puangku bongi iate: na kamatilakan 

late la mandu pole'pa kapuanna lako 
puangku na iatu mintu' kamatilakan, tu 
urrampoinnamo puangku randuk dio mai 
mangurammi sae lako te totemo te. 

8 Ke'de'mi tu datu anna male unnisung 
tama babangan kota. Napokadami tau 
lako surodadu, nakua: Malemo tu datu 
unnisung tama babangan. Saemi tu 
mintu' surodadu mennolo lako datu. 
Apa iatu to Israel pantan mallai lako 
tendana. 


Kasuleanna Daud lako Yerusalem 


19:9-43 
9 Site'genmi tu to buda sola nasangi dio lu 
mintu' suku Israel, nakua: Mangkamoki' 
narampanan datu dio mai limanna mintu' 
ualinta sia nalendokammoki' dio mai 
limanna to Filistin, natotemo mallai tu 
datu lan mai tondok nasau' Absalom. 
10 Tatu Absalom, tu tatokko dadi datunta 
matemo lan kapararian. Totemo ma'apari 
ammi torropa tang untarimai sule tu 
datu. 
11 Attu iato nasuami datu Daud tu Zadok 
na Abyatar, to minaa nakua: Pokadanni 
mintu' pekaamberan Yehuda, kumua: 

Ma'apai anna kamu la ma'kaundianna 
untarima datu sule tama tongkonan 
layukna, - belanna iatu kadanna mintu' 
to Israel rampomo lako datu sia lako 
mintu’ to lan tongkonan layukna datu -. 
12 Tatu kamu sola nasang siulu'ku sia 
sangrara sangbukungku, ma'apai anna 
kamu la ma'kaundianna untarima datu. 
13 Sia lako Amasa la mikua susite: 
Tang sangrara sangbukuraki'ka? 
Nasanggangimora' Puang Matua sia 

la Narangnganni pole'pa, ke tae'i na 
iko dadi kamandang lompo dio oloku 
tontong sae lakona la ussonda Yoab. 

14 Susimo kanapopa'mirringannato tu 
penaanna mintu' to Yehuda susimora to 
misa' tau sia mesua tu tau iato mai lako 
datu nakua: Kipalaku ammi sule sola 
mintu' taummi. 

15Ta'kala sulemi tu datu anna rampo 
lako Yordan. Saemi tu mintu' to Yehuda 
lako Gilgal untammui datu, la unnanta'i 
ullamban Yordan. 

16 Tatu Simei, anakna Gera, to Benyamin 
dio mai Bahurim madoi' sae mengkaola 
sola mintu' to Yehuda untammui datu 
Daud. 

17 Sia den duka sangsa'bu tau dio mai 
Benyamin nasolan, sia Ziba, taunna 
bati'na Saul sola mintu' anakna muane 
sangpulo lima sia kaunanna duangpulo, 
anna rampo lako Yordan sambali'na lu 
datu. 

18 ambanmi tu tau iato mai dio 
kalambanan, anna palambanni sambali' 
mai tu mintu' to lan tongkonan layukna 
datu sia napogau' tu apa naala penaanna 
datu. Na iatu Simei, anakna Gera tukku 
menomba dio olona datu, tonna mane la 
lamban Yordan tu datu, 

19 anna ma'kada lako datu, nakua: 

Da dikka' mipapassannina' tu 
kakadakeangku sia da mikilalai tu 
salaku, tu kupogau' tonna tassu' tu 
puangku datu lan mai Yerusalem. Damo 
dikka' napalan penaai puangku. 

20 Belanna naissan melo kaunanmi, 
kumua kasalammo', iamoto angku sae 
dolo na iatu mintu' to lan banuanna 
Yusuf allo iate untammui puangku datu. 
21 Attu iato ma'kadami tu Abisai, anakna 
Zeruya, nakua: Ma'apari natang Ia 
dipateira tu Simei, belanna untampakki 
ropu to Natokko PUANG! 

22 Apa nakua Daud: La siapariki, e 
anakna Zeruya? Belanna allo iate 
dadikomi to umbalina'. Ma'apai anna la 
den misa' tau dipatei allo iate dio lu to 
Israel. Belanna inang kuissan, kumua 
allo iate dadi pole'mo' datu lako mintu' 
to Israel. 

23 Nakuami datu lako Simei: Tae' mula 
dipatei. Umpalaomi sumpa tu datu lako. 
24 Sae dukami Mefiboset, anakna datu 
Saul, untammui datu: tae' nabasei 
lentekna sia tae' nakaridi' danggo'na sia 
tae” nabusukki pakeanna randuk dio mai 
allo kamallaianna datu sae lako kasulean 
marampa'na. 

25 Tatonna saemo untammui datu dio 
Yerusalem, ma'kadami datu lako nakua: 
Ma'apai ammu tang undi unnula'na” 
Mefiboset? 

26 Mebalimi nakua: O puangku datu 
napakenana' taungku, belanna 
kutangnga' lan penaangku, kumua: 
Moraina' la dilapikan keledai, angku 
sakei male sola datu. Belanna inang to 
kupi'na' dikka'. 

27 Ondongpi narappo' salana' lako kalena 
puangku, apa puangku butung to misa' 

malaeka'Na Puang Matua; pogau'mi tu 
apa misanga la melo. 

28 Moi anna mintu' rapunna ambe'ku 
ussangai, kumua to la napatei nasang 
puangku datu, natarima dukamo' 
puangku tama bilanganna to kumande 
sola puangku. Apapara la kutuntun sia 
kupokada lako datu? 

29 Apa ma'kada tu datu lako, nakua: 
Apapara gai'mu umpebudai kada? Susite 
tu kadangku: Pa'duai Ziba tu mintu' 
pa'lak iato. 

30 Nakuami tu Mefiboset lako datu, 
nakua: Da'ito naala nasangi, podo sule 
marampa' siamo tu puangku datu tama 
tongkonan layukna. 

311a duka tu Barzilai, to Gilead 
mengkalao dao mai Rogelim anna 
ullamban Yordan sola datu, la ussolan 
datu sae lian sangbalianna Yordan. 

32 Tatu Barzilai tarru’ matuamo, iamo 
misa' tau tu karuamo pulona taunna 
dadinna, ungkaritutui datu tonna torro 
tu datu dio Mahanaim, belanna iamo 
misa' to sugi' lallang. 

33 Ma'kadami datu lako Barzilai, nakua: 
Melo ke mituru'na' tamale sola, 

anta torro sola dio Yerusalem angku 
karitutuikomi. 

34 Nakuami Barzilai lako datu: 
Sangapapira tu taun kadadiangku, angku 
la malera unturu' datu lako Yerusalem? 
35 Totemo karuamo' pulona taunna, 
umbapa la kukua umpasisengaranni tu 
kadake anna melo? Umbapa la kukua 
umpemammi'i marasanna tu apa la 
kukande sia kuiru’? Umbapa la kukua 
urrangi tu gamaranna to menani muane 
sia baine? Apaopa gai'na la kupamagasa 
tu puangku, datu? 

36 La lao mannara’ unnanta' puangku 
sanglengko dilalan sambali' Yordan 

sia ma'apai anna la umpakkan susiri 
puangku lako kaleku to? 

37 Elorammo' sule, angku mate lan 
tondokku sikandappi' panglamunanna 
indo' ambe'ku. Apa inde sia tu taummi 
Kimham, da'ito anna undi sola puangku, 
ammi tiroanni tu apa misanga melo. 

38 Nakuami datu: Melo ke Kimham 
kusolanni tu, angku pogau'i lako kalena 
tu misanganna melo, anna apa tu 
melona tu mipalaku, manassa kupogau' 
lako kalemi. 

39 Tatonna mangka nasangmo tu mintu' 
tau ullambanni Yordan sia mangka 
dukamo lamban tu datu, naudungmi 
datu tu Barzilai sia napalakuan 
kamarendengan, anna mane sule lako 
tondokna. 

40 Tarru'mi tu datu lako Gilgal naundi tu 
Kimham urrundu'i tu datu. Namintu' to 
Yehuda sia sesena to Israel mangkamo 
umpalamban datu. 

41 Ta'kala sae nasangmi tu mintu' to 
Israel mennolo lako datu anna ma'kada 
nakua: Ma'apai tu mai siulu'ki, iamotu 
to Yehuda, anna umboko puangki 

sia unnanta'komi sia mintu' to lan 
tongkonan layukmi sia mintu' taunna 
Daud ullamban salu Yordan sola. 

42 Mebalimi to Yehuda lako to Israel, 
nakua: Belanna iatu datu sangrara 
sangbukukan. Ma'apai miposengkei tu 
diona te? Napakanderakannika datu? 
Denraka saroki tu iannato? 

43 Apa mebali tu to Israel lako to Yehuda, 
nakua: Pessangpulo losongki lako datu 
sia lako duka Daud na kamu. Ma'apari 
mitunairakanni? Tang sipaturakannika 
la umposara'i dolo tu kaumpasuleanna 
datungki? Apa iatu kadanna mintu' 

to Yehuda mandu pasau' na mintu' to 
Israel. 


Kapangeanna Seba 


20:1-22 

20 1 Sirupangmi den dio tu misa’ to 

bulituk, disanga Seba, anakna 
Bikri, to Benyamin, umpannonimi napiri 
tanduk anna ma'kada nakua: Iatu kita 
tae' tasangbilangan tu Daud, sia tae' 
tasangmana' tu anakna Isai: e to Israel 
pada sulemokomi lako tendami. 
2 Memboko'mi tu mintu' to Israel dio mai 
Daud, anna unturu' Seba, anakna Bikri, 
apa iatu mintu' to Yehuda torro maruru' 
unturu' datunna randuk dio mai Yordan 
sae lako Yerusalem. 
3Tatonna rampomo Daud tama 
tongkonan layukna dio Yerusalem, 
naalami datu tu baine sangpulo, iamotu 
gundi'na, tu nasua torro ungkampai 
tongkonan layuk, anna popa'kampai. 
Anna karitutui, apa tang nalombanmo 
datu. Torro misa bangmi tu tau iato 
susito baine balu sae lako matena. 
4Ma'kadami datu lako Amasa, nakua: 
Tambai tu mintu' to Yehuda anna 

sirampun: ianna ma'tallungallomo 
diomoko ren sule. 

5 Malemi tu Amasa urrampunni tu 
mintu' to Yehuda, apa nalendu'i tu attu 
dipamanassa lako kalena. 

6 Nakuami Daud lako Abisai: Totemo iatu 
Seba, anakna Bikri, ma'din umpogau' 
kadake lako kaleta mandu na iatu 
Absalom. Alami tu mintu' taunna 
puangmu muula'i, da nalambi'i tu 

ba'tu pira-pira kota ditambakuku, nanii 
umpembuniangki'. 

7 Sunmi tu mintu' surodadunna Yoab 
unturu'i sola to Kreti sia to Pleti sia 
mintu’ surodadu pa'tonno'. Tassu'mi tu 
tau iato mai lan mai Yerusalem la unnula' 
Seba, anakna Bikri. 

8 JTatonna rampomo lako to” batu kapua 
dio Gibeon, dolomo sae tu Amasa. Iatu 
Yoab ma'bayu kararran anna ma'beke' 
takinan tu nanii pa'dang, iatu pa'dang 
sibanuapa natakin: iatonna male lako, 
tinonokmi natobang rokko padang. 

9 Nakuami Yoab lako Amasa: Malaga'- 
laga' siarokoka, e siulu'ku? Natoemi lima 
kananna Yoab tu danggo'na Amasa, la 
naudung. 

10 Tae'mi nakatangkinni Amasa tu 
pa'dang dio limanna Yoab: natobokmi 
Yoab tu tambukna, anna tiampa' 

tu tambukna rokko padang: tae'mo 
napenduanni natobok, belanna matemo: 
malemi to tu Yoab sola Abisai, adinna 
unnula' Seba, anakna Bikri. 

11 Apa misa'i tu surodadunna Yoab 
torropa bendan dio, anna ma'kada 
nakua: Minda-minda umporai Yoab sia 
umperangii Daud, la naturu' tu Yoab! 

12 Tatu Amasa sumpandan dio tangnga 
lalan umpendio' rarana. Iatonna tiromi 
tau iato tu mintu' tau torro bendan dio, 
nariu'mi tu Amasa dio mai lalan lako 
to” padang, nasamboi sampin, belanna 
natiro tu mintu' to lendu' dio torro 
bendan. 

13 Tatonna mangkamo umpalelei dio mai 
lalan, mintu' tu tau tarru'mo unturu' 
Yoab la unnula' Seba, anakna Bikri. 

14 Nalendu'imi tu mintu’ sukunna Israel 
sae lako Abel-Bet-Maakha sola tu mintu' 
to Bikri, tu sirampunmo la unturu'i. 

15 Rampomi tu tau iato mai, natalimbung 
tamai tu Seba dio Abel-Bet-Maakha, 
napabendan tambakuku sitingoan 

kota iato; bendanmi sira'da' rinding 

tembo’. Namintu' tu to nasolan Yoab 
ungka'muk-ka'mukki tu rinding tembo” 
la untuanni. 

16 Attu iato metambami misa' baine 
kinaa lan mai kota, nakua: Perangii, 
perangii! Parampoi te lako Yoab, La 
mareke' dio mai, angku sipa'kada. 

17 Nareke'mi anna ma'kada tu baine 
iato, nakua: Kamuraka Yoab? Mebalimi 
nakua: Akumora te. Nakuami tu baine 
iato: Perangii te kadanna taummi. 
Nakuami: Io kuperangiimo. 

18 Nakuami tu baine iato: Biasa tonna 
dolona iatu tau ma'kada susite, nakua: 
La lao dolo tu tau mekutana lako Abel, 
namane unturu'i. 

19 late kami te misa” tondok marampa' sia 
maruru' dio lu to Israel: midakarammo 
lalan la ussanggangi tu misa’ indo" 
tondok dio lu tondokna to Israel, ma'apai 
ammi la ussabu'i tu mana'Na PUANG? 
20 Mebalimi Yoab, nakua: Nadipatoyang- 
toyangmora dio mai kaleku la 
ussanggangi sia ussabu'i! 

21 Tae’ nasusito. Sangadinna misa" to lu 
dao mai buntu Efraim, disanga Seba, 
anakna Bikri, mangka umbali-bali datu 
Daud: ia mannari la misorong, angku 


2 SAMUEL 20.22-25 105 


mane untampei te tondok. Nakuami tu 
baine iato lako Yoab: La kipellebaran 
lako kalemi tu ulunna dao mai te rinding 
tembo' iate. 

22Malemi tu baine iato, 
umpa'petimbangan meloi tu tanga'na 
tama to” to buda: nata'takkimi 

tau tu ulunna Seba, anakna Bikri, 
napellebaranni lako Yoab. Napannonimi 
Yoab tu napiri tanduk, ke'de'mi tu tau 
iato mai sisarak-sarak untampe kota, 
pantan sule lako to” inanna. Na iatu Yoab 
sulemo lako Yerusalem mennolo lako 
datu. 


To naala parea Daud 


20:23-26 


23 Tatu Yoab iamo kamandang lompona 
mintu' surodadu to Israel, sia Benaya, 
anakna Yoyada, kamandangna to Kreti 
sia to Pleti. 

241atu Adoram kapalana to 
umpasirundunan pa'diaman lompo, 
sia Yosafat, anakna Ahilud, pa'paelean. 
25 Sia Seya kapala to massura': sia 
Zadok sola Abyatar to minaa sola duai. 

26 Sia Ira, iamoto Yair, rengke' kalena 
Daud. 


To Gibeon untuntun 
bati'na Saul la dipatei 


21:1-14 

2 1 l Tatonna linona Daud denmi 

karorian pannang situru'-turu' 
bang tallung taun: iamoto anna 
masambayang tu Daud umpekutananni 
langngan PUANG. Napebaliimi PUANG 
Nakua: Iamo tu Saul, sola bati'na 
kaindanan rara bangsia, belanna 
mangka umpatei to Gibeon. 
2 Natambaimi datu tu to Gibeon 
anna ma'kada lako kalena. - Iatu to 
Gibeon tae' nasangbilangan to Israel, 
sangadinna sangbilangan tu to Amori 
disesannapa: moi namangkamo sibasse 
sia sisumpa to Israel tu tau iato mai, apa 
undaka' lalan tu Saul la ussanggangi tu 
tau iato mai, belanna kamatutturanna tu 
la napomelona to Israel sia to Yehuda —. 
3Nakuami Daud lako to Gibeon: Apara 
la ma'din kupogaurangkomi sia apara la 
kunii umpaden pengkalossoran, ammi 
passakkei tu mana'na PUANG? 

4Nakuami tu to Gibeon lako datu: Tae'ra 
kituntun bulaan sia salakana Saul sia 
bati'na la kipopengkalossoran sia tae'ra 
kisipatu la umpatei misa' to Israel. 
Nakuami datu: Apara tu miporai la 
kupogaurangkomi? 

> Nakuami tu tau iato mai lako datu: Iatu 
to ussanggangkanni sia ma'tangnga' 

la ussabu'ikan, kiurunganni tang 
sumalimbayo lan lu mintu' lili'na Israel- 
ela mibenkanni pitu tu anakna muane, 
angki tokeranni PUANG dio Gibeon Saul, 
to Natonno' PUANG. Nakuami datu: La 
kubenkomi. 

7 Apa tang namasean penaa datu tu 
Mefiboset, anakna Yonatan, anakna 
Saul, belanna mangkamo umposumpa 
PUANG, tu unnarra'i sola duai iamotu 
Daud na Yonatan, anakna Saul. 

8 Naalami datu tu anakna Rizpa, anakna 
Aya, da'dua pia muane, tu napadadian 
Saul, iamotu Armoni sia Mefiboset, sia 
iatu anakna Merab, anakna Saul, lima 
pia muane, tu napadadian Adriel, anakna 
Barzilai, to Meholati. 

3 Nasorongi tu tau iato sola nasangi 
lako to Gibeon, anna toke'i dao 

buntu dio oloNa PUANG. Susimoto tu 

kadisabu'iranna tu tau sola pitui sia 
dipatei tonna mane pedalle sisikan, 
iamotu bunga'na allo pedalle sisikan. 

10 Naalami Rizpa tu sampin karung 
nasamboanni kalena dao buntu batu 
randuk dio mai bunga'na pedalle sisikan 
sae lako nato'doinna uran dao mai langi’; 
tang naeloran tu tau iato mai narandan 
manuk-manuk dao langi' ke allona sia 
olo'-olo' masuru ke bonginna. 

11 Naparampomi tau lako Daud tu 
penggauranna Rizpa, anakna Aya, 
gundi'na Saul. 

12 Malemi tu Daud unnalai tu bukunna 
Saul sia bukunna Yonatan, anakna, dio 
mai pa'tondokan to Yabesh dio Gilead, 
tu naala buni pirambongi' dio pasa' dio 
Bet-San, inan nanii untoke'i to Filistin, 
tonna patei to Filistin tu Saul dao Gilboa; 
13 nabaami datu dio mai tu bukunna Saul 
sia bukunna Yonatan, anakna, narampun 
dukai tu bukunna mintu' tu to ditoke'. 

14 Nalamunmi tu bukunna Saul sia 
Yonatan, anakna, dio padangna 
Benyamin dio Zela, lan panglamunanna 
Kish, ambe'na. Iatonna mangkamo tau 
umpogau'i susitu mintu' kadanna datu, 

maneri Puang Matua ungkaturu-turui 
sule tu tondok iato. 


Kasirarianna Daud na to Filistin 


21:15-22 


15 Den pole'omi pissan kasirarianna to 
Filistin na to Israel: ke'de'mi tu Daud 
sola mintu' surodadunna, anna sirari to 
Filistin, naurunganni mandu tonganmo 
bo'yo' tu Daud. 

16 Denmi dio tu Yisbi-Benob, tarukna 
Rafa -, iatu magasanna dokena talluratu 
sikele' tambaga anna ma'bayu kararran 
bassi baru - la morai umpatei Daud. 

17 Apa sae tu Abisai, anakna Zeruya 
untundui tu datu, naba'tai tu to Filistin 
iato, anna mate. Mangkato napalaku 
tongan-tonganmi mintu' surodadunna 
Daud sia umpalao sumpa lako datu, 
nakua: Damo mitassu' ussolangkanni lao 
parari, da napa'dei puangki tu palitanna 
Israel. 

18 Undinnato den pole'omi misa’ 
kasirarian lako to Filistin dio Gob: attu 
iato napateimi Sibkhai to Husati, tu Saf, 
tarukna Rafa. 


1 

19 Sia den pole'omi kasirarian to Filistin 
dio Gob, anna patei Elhanan, anakna 
Yaare-Oregim, to dio mai Betlehem tu 
Goliat, to Gat, na iatu batang dokena 
sama tandaan to ma'tannun. 

20 Sia den pole'omi kasirarian dio 

Gat; den misa' muane dio tu tarru' 
malangka' sia iatu mai tangkena 
rundun siannanan tu rakka'na patomali, 
mintu'na duangpulo nna'pa': tau iato 
tarukna Rafa. 

21Natapa' tu to Israel, apa napatei 
Yonatan, anakna Simea, kakanna Daud. 
22Tatu tau a'pa' iamo tarukna Rafa dio 
Gat, matemo tu tau iato mai napatei 
Daud sola mintu' surodadunna. 


Pa'tendeng 
pa'kurre-sumangasanna Daud 


22:1-51 

22 1 Naparampomi Daud langngan 

PUANG tu mintu' buena sengo 
iate, tonna rampananni PUANG dio mai 
mintu' ualinna sia dio mai Saul. 
2 Nakua: O PUANG, buntu batungku, 
sia tambakuku matoto'ku, sia To 
urrampananna'. 

3 Kapenombangku sia Buntu batungku, tu 
kunii mentirerung, Iamo kupobalulang, 
sia tanduk kasalamarangku, sia benteng 
matoto'ku. 

Sia pentilindungangku, sia pela'bakku, 
tu mangka ullendokanna' dio mai 
pa'pakario-rio. 

4Metambana' kukua: Sipatu tu PUANG 
dipudi! 

Tu belanna tilendokmo' dio mai mintu' 
ualingku. 

> Tatu bombang kamatean untikuina', sia 
hnatu'ba'na' darra’ kasanggangan. 

6 Naerrena' mintu’ pearra' lino to mate, 
sia la naalana' mintu' poya kamatean. 

7 Tatongku lan kamatakuran, meongli'na 
langngan PUANG, 

sia mengkamoyana' lako Kapenombang- 
ku. 

latu gamarangku Narangimo tama inan 
kapayunganNa. 

Sia rampomo tama talinganNa tu 
pengkamoyaku. 

8 Lino'mi tu padang sia tigega', 

sia mintu'na parandangan langi” tiseno, 
sia tigega' belanna kare'dekanna ara'Na. 
9 Sun tu rambu dao mai illongNa, 

sia api lan mai sadangNa ma'pamampu, 


1 

sia iatu ruaya napopa'lulu-lulu. 

10 Napalempemi tu langi” anNa 
mengkalao. 

Na iatu lillinan parrak diongna lu 
lentekNa. 

11Yssakeimi karubion Namettia”, 

sia payan dao pani' angin. 

12 Tatu malillin Naa'ga pentirerungan 
untikui, 

iamotu uran pittuk sia salebu' 
makamban. 

13 Tatu arrang dio oloNa umpopa'lulu-lulu 
ruaya. 

14 Gumalugumi tu PUANG dao mai langi”, 
sia umpopemanna gamaranNa tu Puang 
Patodoranna. 

15 Napa'panan tu tinaran anNa pasisarak- 
sarakki tu tau iato mai. 

Sia Napasilalle-lalle tu kila, anNa 
patirambanni tu tau iato mai. 

16 Tato attu iato payanmi tu mintu’ sali 
tasik, 

sia mintu' parandangan lino sombo duka, 
tu belanna pegarrakNa PUANG, sia 
belanna pa'pamurru'na penaanNa dao 
mai illongNa. 

17 Naulumi tu limanNa dao mai unnalana', 
Nariu'na' lan mai uai luang. 

18 Narampananna' dio mai mintu' uali 
lalongku, 

sia dio mai to ungkabiri'na', belanna 
nasau'na' tu tau iato mai. 

19 Tatongku maparri' narukka'na' tu tau 
iato mai, 

apa PUANG ussande'na'. 

20 Nasolammo' sun lako inan malona”, 
sia Narampananna', belanna Napopai- 
manna" 

21 Napapatuimo” PUANG sitinaya 
kamaloloangku, 

sia Napapakkannina' sitinaya 
kamaseroanna limangku, 

22 belanna kuturu'mo tu mintu' lalanNa 
PUANG, sia tae' bangpa angku sala' 
kedo, 

sepang dio mai Kapenombangku. 

23 Belanna mintu' atoranNa tontong 
kupalan ara”, 

sia tae' angku sepang dio mai tu 
Napondokna. 

24 Sangadinna bulo lollong tu penaangku 
lako Kalena, 

sia ungkaritutuina' kaleku dio mai 
kakadakean. 

25 Tamoto anNa papakkannina' PUANG 
sitinaya kamaloloangku, 

sia sitinaya kamaseropindanangku dio 
oloNa. 

26 | ako to maruru’, Mikaruru'i duka, 

sia lako to tang sayuanna Mipemaloloan 
penaa, 

27 Sia lako to masallo', Mikasallo'i duka, 
apa lako to leko' penaanna, Miuali, 

28 sia Mirampanan tu bangsa dipandasa, 
apa iatu matamMi unde'de'i mintu' to 
matampo, amMi popengkadionganni. 
29 Belanna Kamumo palitangku, o 
PUANG, 

sia PUANG umpopembali maseroi tu 
kamalillinangku. 

30 Belanna Kamuri angku laoi 
sangkaponan surodadu, 

sia Kapenombangkuri angku leanni 
benteng batu. 

31 Tatu Kapenomban sundun tu lalanNa, 
iatu kadanNa PUANG tang kabissikan. 
Iamo napobalulang mintu' to umposan- 
dei. 

32 Belanna mindara senga'na tu 
Kapenomban, ke tang PUANG, 

sia mindara laenna tu buntu batu, ke 
tang Kapenombanta? 

33 Puang Matuamo tu tambakuku 
matoto'ku, 

sia Iamo umpamarante lalanku. 

34 Napaten to lentek donga birang tu 
lentekku, 

sia Napatulangdanna' dao inan matan- 
deku. 

35 Napopa'biasa tu limangku parari, 
Naurunganni malute tu limangku 
unggittingan ulang pana tambaga. 

36 Mikamasean dukamo' balulang 
kadikarimmanan lu dio mai Kalemi. 
Belanna Mipasiolamo tu pengkamoyaku, 
angku pomala'bi'i. 

37 Mipamalona'mo tu kuninna 
mentengka, 

natae" natiparedok tu pa'gallangangku. 
38 Kuula' sumpumo tu ualingku angku 
sanggangi, 

sia tae' kusule, ke tang kumangsanni 
nasangpi. 

39 Mangkamo kusanggangi, angku sabu'i, 
naurunganni tang malimbangunmo sule, 
sia tibambang diong to' lentekku. 

40 Belanna mangkamoKomi 
umpatambeke'ina' kamabukuan la 
parari, 

sia mangkamo Mipatunduk lako kaleku 
tu mintu’ to unneana'. 

41 Mipopemboko'mo mallai tu mintu' 
ualingku, 

sia kumangsannimo tu mintu' to 
ungkabiri'na'. 

42 Mentiro-tiro bang tu tau iato mai, 
apa tae' misa' tau untundui, ummanta- 
mantai PUANG, apa tae' Napebalii. 

43 Kunisak-nisak tu tau iato mai butung 
to barra'-barra' dio lu padang, 
kulullu'-lullu' sia kupolungganak ten to 
so'mak dio lu lalan. 

44 MangkamoKomi urrampananna' dio 
mai kasipakkanna bangsaku. 
Misande'mo' angku tontong umpangului 
to sangpetayanan, 

iatu bangsa tang kuperambu sae duka 
mengkaunan lako kaleku. 

45 Tatu to salian bangsa naangga'-angga'i 
mengkanorong lako kaleku, 

mane narangi tu diona a'gangku, 
naturu'mi tu parentaku. 

46Jatu to salian bangsa moro'mo tu 
kamatotoranna, 

anna ma'parondo sun lan mai tambaku- 
kunna. 

47/Tatu PUANG tuo sia mintu'na 
kadipuadian lu lako nasang Puang Buntu 

batungku, sia anna dipekalangka'i tu 
Puang Matua, oto'na kasalamarangku. 
48Jamotu Puang Matua mangka 
umpopembala'na', 

sia umpopengkanorong ba'tu pira-pira 
bangsa lako kaleku, 

49 tu urrampananna' dio mai mintu’ 
ualingku. 

Ondongpi Kamu duka umpamadoanna' 
na latu mintu’ to umbalina', 

sia Kamumo tu ullussuranna' dio mai to 
masa 'ga'. 

50 Yamoto angku la umpudiKomi, o 
PUANG, dio lu mintu' bangsa, 

sia la kupenanian pa'pudian tu 
sangamMi. 

51 Iamo umpakapua kadirampananna 
datunNa, 

tu umpa'pekitanan kamarurusan lako to 
Natokko, 

iamotu Daud sia bati'na tontong sae 
lakona! 


Tampak kadanna Daud 


23:1-7 
23 lTamote tu tampak kadanna 
Daud: 

Pa'pangada'na Daud, anakna Isai, 

sia pa'pangada'na to dipalayang tanduk, 
tu Natokko Kapenombanna Yakub, tu 
dikaboro'i lan pa'pudianna to Israel. 

2 Tatu PenaanNa PUANG lan kaleku angku 
ma'kada-kada, 

iatu kadanNa nasa'bu' tongka' di lilaku. 
3 Ma'kada tu Kapenombanna to Israel, 
harampoina' kadanNa Buntu batunna to 
Israel, Nakua: 

Misa' to ma'parenta lako tolino sitoe 
kamalamburan, misa' to ma'parenta 
ungkataku' Puang Matua. 

41amo la ten to arrang melambi', ke 
berre'i allo, 

ke melambi' tang saleburan: iamo ke 
attu mari' uran, anna mellolo tu mai 
tananan diong mai padang. 

> Apa tang susikan to sola bati'ku dio 
oloNa Puang Matua. 

Moi susito Natanananna' misa' basse 
matontongan, 

tu ma'rundunan nasang sia ditoe manda’. 
Belanna tang la Napabu'turika tu 
mintu' kasalamarangku sia mintu' 
kapaimanangku? 

6 Apa iatu mintu' to bulituk, butung to 
duri dipemasapui: 

anna tang untoei tau: 

“janna la untoei tau, 

umpakepi bassi ba'tu pasoan doke, 
sia napadukkui api dio to’ inanna! 


Penggauranna pa'baraninna Daud 


23:8-39 
8 Tamote tu sanganna mintu’ 
pa'baraninna Daud: misa’ tau lu 
dio mai Ishbaal, tondokna to Hakhmoni, 
pangulunna mintu' kamandang, disanga 
Adino, to Esni, unnea doke to karua 
ratu'na, napissanni napatei. 
9Den pole'omi Eleazar, anakna Dodo, 
bati'na to Ahohi, iamo sangbilangan tu 
tallu pa'barani, iamo sisola Daud tonna 
ullo'bo to Filistin, tu sirampun dio la 
parari, na iatu to Israel sorong boko'mo. 
10 Ke'de'mi anna ba'tai tu to Filistin, 
naurungan mengkata'ka'mo tu limanna, 
sia iatu pala' limanna la'ka' bangmo 
dio pa'dangna. Napadenammi PUANG 
misa' kapataloan kapua allo iato. Na 
iatu to buda sule pole'mo unturu'i, la 
mangrampa mannamo. 
11 Den pole'omi tu Sama, anakna Age, to 
Harari. Sirampunmi tu to Filistin dio Lehi. 

Denmi sanginan pa'lak dio situtu' kadong 
barra'. Iatonna mallaimo tu surodadu 
naula’ to Filistin, 

12 bendanmi lan tangnga pa'lak iato, 
napangeai tu palak iato, anna taloi tu 
to Filistin. Napadenmi PUANG misa’ 
kapataloan kapua. 

13 Denni tallui tu kamandang tallungpulo 
male umpellambi'i Daud rokko lo'ko’ 
Adulam tonna pegandungan; attu iato 
denmi sangkaponan surodadu to Filistin 
ma'tenda diong lombok Refaim. 

14 Attu iato iatu Daud lan tambakuku, na 
attu ia dukato iatu pa'kampan surodadu 
to Filistin dio Betlehem. 

15 Morai liumo tu Daud anna ma'kada 
nakua: Mindara ma'din umbanna' uai dio 
mai bubun dio Betlehem, sikandappi' 
babangan? 

16 Natamaimi pa'barani sola tallui tu 
inan surodadunna to Filistin, natimbami 
tu uai diong mai bubun dio Betlehem, 
sikandappi' babangan, namale umbanni 
Daud. Apa tae’ namorai tu Daud unniru', 
sangadinna nabolloan dio oloNa PUANG. 
17 Anna ma'kada nakua: Napatoyangmira 
PUANG dio mai kaleku la umpogau'i 

tu susinna te! Tang uai iaraka te tu 

butung rarana to male untibe sunga'na? 
Tae'mi namorai unniru'. Susimoto tu 
penggauranna tinde to lalong sola tallui. 
18 Tatu Abisai, siulu'na Yoab, anakna 
Zeruya, iamo pangulunna tu tau tallu. 
Na iamoto tu unnea doke tau talluratu”, 
napatei nasangi. lamoto natarompo' dio 
to tau tallu. 

19 Tae'raka na ia lendu’ kadipakarayanna 
dio tu to tallu? Manassa iamotu 
pangulunna. Apa tang nalambi' tu to 
tallu disa'bu' dolona. 

20 Sia japa tu Benaya, anakna Yoyada, 
anakna misa' pa'barani, tu tarompo' 
penggauranna, dio mai Kabzeel, iamote 
tu umpatei da'dua pa'barani lalong dio 
mai Moab. Den duka sangallo tonna 
attunnamo ambun makko namengkalao 
rokko garuang, napatei tu misa' singa 
diong. 

21 Sia umpatei duka misa' to Mesir, misa' 
tau makarra’ tampana; iatu to Mesir 
untoe doke, apa ia manna tu tekken 
napake ullaoi: nasintakki tu doke dio mai 
to Mesir, nadoke iato napateanni. 

22 Susimoto tu penggauranna Benaya, 
anakna Yoyada: tarompo'mi dio lu tu 
pa'barani sola tallui. 

23 Lendu’ ia kadipakarayanna dio to tau 
tallungpulo, apa tae' nalambi'i tu to 
tallu disa'bu' dolona. Naangka'mi Daud 
pangulunna mintu' pa'kampana datu. 
24Jatu Asael, siulu'na Yoab, 
sangbilanganni tu tau tallungpulo: 

na Elhanan, anakna Dodo dio mai 
Betlehem: 

25 ha Sama to Harod: na Elika to Harod: 
26 na Heles to Palti: na Ira, anakna Ikesh, 
to Tekoa: 

27 na Abiezer to Anatot: na Mebunai to 
Husa; 

28 na Zalmon to Ahohi, na Maharai, to 
Netofa: 

29 ha Heleb, anakna Baana, to Netofa: 
na Itai, anakna Ribai, dio mai Gibea to 
Benyamin: 

30 ha Benaya to Piraton: na Hidai diong 
mai lombok Gaas: 

31 ha Abialbon to Bet-Araba: na Azmawet 
to Bahurim: 

32 ha Elyahba to Saalbon: na anakna 
Yasyen, na Yonatan, 

33 na Sama to Harari: na Ahiam, anakna 
Sarar to Harari: 

34 ha Elifelet, anakna Ahasbai, anakna 
misa' to Maakhati: na Eliam, anakna 
Ahitofel, to Gilo: 

35 ha Hezrai to Karmel: na Paerai to Arbi: 
36 ha Yigal, anakna Natan, dio mai Zoba: 
na Bani to Gad; 

37 ha Zelek to Amon: na Naharai to 
Beerot, pa'takinna Yoab, anakna Zeruya. 
38 ha Ira to Yetri: na Gareb to Yetri: 

39 ha Uria to Het: mintu'i sola nasang 
tallungpulo mpitu. 


Daud mesua unnia' 
mintu' to naparenta 


24:1-10 

24 tRe'dek pole'omi ara'Na tu 

PUANG lako to Israel sia 
Nasarrang tu Daud la umpogau'i tu 
apa la naposanggang to Israel. Nakua: 
Maleko unnia'i tu to Israel sia to Yehuda. 
2 Ma'kadami tu Daud lako Yoab, 
pa'baraninna tu nasisolan, nakua: 
Maleko ullelei tu mintu' suku Israel, 
randuk dio mai Dan sae lako Bersyeba, 
paressai sia ia'i tu mintu' tau, angku 
issanni budanna tu tau. 

3Nakuami Yoab lako datu: Na PUANG, 
Kapenombammimora, urrangnganni te 
tau iate pessaratu' manglokkon na iatu 
dennamo, anna matannamora puangku 
datu untiroi, apa ma'apai nakamorai 
puangku datu tu apa susite? 

4 Apa patalo tu kadanna datu lako Yoab 
sia lako mintu' kamandang surodadu, 
sunmi tu Yoab sia mintu' kamandang 
surodadu iato unturu' parentana datu la 
unnia' tu to Israel. 

5Ullambanmi Yordan tu tau iato mai 
anna ma'tenda dio Aroër, rampe lo'na lu 
kota, lan tangngana lombok Gad, sia dio 
Yaezer. 

6 Saemi tu tau iato mai lako Gilead 

sia lako padang Kadesh dio tondok to 
Het, natarru' lako Dan, sia ma'lele-lele 
namane rampo lako Sidon. 

7 Rampomi tu tau iato mai lako 
bentengna Tirus sia lako kotana to Hewi 
sia to Kanaan, anna rampo lako padang 
rampe lo'na lu dio Bersyeba. 

8Susimoto tu tau iato mai ullelei tu 
mintu' tondok iato. latonna kaseramo 
bulanna nduangpulo allona, sulemi tu 
tau iato mai lako Yerusalem. 

9 Napennoloammi Yoab lako datu tu 
budanna to diia': dio lu to Israel 

den karua ratu'na sa'bu tu surodadu 
ma'pa'dang na dio lu to Yehuda den 
limaratu sa'bu. 

10 Apa iatonna mangkamo unnia'i tu 
mintu’ pa'tondokan, ma'parondomi tu 
penaanna Daud, anna ma'kada tu Daud 
lako PUANG, nakua: Mandu tonganmo' 
kasalan umpogau'i tu iannato: melo, 
o PUANG, pa'dei dikka' tu kasalanna 
taumMi, belanna ma'gau' to bagana'. 


Belanna kasalan tu 
Daud Naukungi PUANG 


24:11-17 


11 Tgtonna melambi' millikmi tu Daud: 
attu iato rampomi tu kadanNa PUANG 
lako nabi Gad, to patanda-tandanna 
Daud, nakua: 

12 Maleko, pokadanni Daud: Susite 

tu kadanNa PUANG: tallu te apa 
Kupapatuangko: pileimi sala umbanna 
misa”, angku parampoangko. 

13 Saemi Gad lako Daud umpokadanni tu 
kada iato, nakua: Umbannara miporai: 
ra'pak padangraka pitungtaun lan 

tondokmi, iaraka tu la mallaikomi naula' 
ualimmi lan tallungbulan, ba'tu iaraka tu 
ropu tallungallo lan tondokmi? Totemo la 
mitangnga' sia mitimbang melo, umbara 
tu pebali la kuparampoanni sule tu To 
ussuana'. 

14Ma'kadami tu Daud lako Gad nakua: 
Lendu'mo pussakku: melomo ke tobang 
rokkoki' limanna PUANG, belanna kapua 
tu kamamaseanNa, podo da angku 
tobang rokko limanna to lino. 

15 Tamoto Naparampomi PUANG tu ropu 
lako to Israel tempon melambi' sae lako 
attu mangka Napamanassa. Matemi tu 
pa'tondokan randuk daa mai Dan sae 
sau' Bersyeba pitungpulo sa'bu. 

16 JTatonna e'te'mi malaeka' tu limanna 
langngan Yerusalem, la ussanggangi, 
Napenassannimi PUANG tu kamandasan 
iato. Nakuami lako malaeka' tu 
umparampo kasanggangan dio lu 
pa'tondokan: Silasamo to! Riu'mi sule 
tu limammu. Attu iato, iatu malaeka' 
bendan sikandappi' panglulluranna 
Arauna, to Yebus. 

17 Tatonna tiromi Daud tu malaeka' 
umparampo kasanggangan dio lu 
pa'tondokan, nakuami lako PUANG: 

Akumora te, akumo tu kasalan, sia 
akumo umpogau'i tu kakadakean. Apa 
iate mai domba, apara ia napogau'? 
Elo'namo Mipata'paina' lima sola mintu' 
rapungku. 


Daud umpabendan inan pemalaran 
sikandappi' Yerusalem 


24:18-25 


18 Allo iato saemi tu Gad umpelambi'i 
Daud, nakua lako: Malekomi langngan 
ammi pabendananni PUANG tu misa' 
inan pemalaran dao inan panglulluranna 
Arauna, to Yebus. 

19 Naturu'mi Daud tu kadanna Gad susitu 
Napepasanan PUANG, namale langngan. 
20 Mentiromi tu Arauna, natiroi tu datu 
sola mintu’ taunna sae umpellambi'i, 
tassu'mi tu Arauna umpenombai datu 
tukku sae rokko padang. 

21 Nakuami Arauna: Apara natungkanan 
puangku anna sae umpellambi'i taunna? 
Nakuami Daud: Iamotu la moraina' 
unnalli te inan panglullurammu, la kunii 
umpabendanan misa' inan pemalaran 
PUANG, denno upa' anna soro' te 
kasanggangan dio mai pa'tondokan. 

22 Nakuami Arauna lako Daud: Naala 
bangmi puangku, napemalaranni tu 
apa nasanga melo, indemo tu sapi la 
dipopemala' ditunu pu'pu' sola parea 
panglulluran sola parea sapi la ditutung. 
230 datu, mintu'na te napennoloan 
nasang Arauna lako datu. Sia nakuapa 
Arauna lako datu: Na PUANG, 
Kapenombammimora unnala masekomi. 
24 Apa nakua tu datu lako Arauna: Tae’ 
nasusito, sangadinna inang la kualli 
dio mai kalemu sipatunna allinna, 
belanna tae’ kumorai umpemalaran 
pemala' ditunu pu'pu' lako PUANG, 
Kapenombangku, tu apa tang kualli. 
Naallimi Daud tu inan panglulluran sia 
sapinna limangpulo sikele' salaka. 

25 Na inde to nanii Daud umpabendananni 
PUANG tu misa' inan pemalaran, 
napemalaranni tu pemala' ditunu pu'pu' 
sia pemala' kasalamaran. Natarimami 
PUANG tu passambayangna sia 
Nakamasei tu tondok anna dipatoyang 
tu kasanggangan dio mai to Israel. 


1 DATU 


Salomo ditokko dadi datu 


1:1-53 

l Tatu datu Daud matuamo sia 

matessekmo sia moi nasambu'i 
parramba' tau, apa inang tae'mo 
namalassu. 
2 Nakuami tu to mase'ponna lako: Melo 
ke didakaranni puangki datu tu misa' 
anak dara malolle' anna kamayai tu 
datu sia nadaranai sia la mamma' diong 
riammi, anna malassu tu puangku datu. 
3Nadaka'mi tau tu pia baine ballo 
lan mintu' lili” parentana Israel, anna 
kabu'tui tu Abisag, misa' baine to 
Sunem, anna solanni lako datu. 
“Tatu pia baine iato lendu’ maballona: 
nadaranaimi tu datu sia nakamayai, apa 
tae” nasangampa' datu. 
5 Attu iato, iatu Adonia, anakna Hagit 
matampo penaanna naurunganni 
ma'tangnga' nakua: Akumo tu la datu. 
Napasakka'mi tu ba'tu pira-pira kareta 

sia pakkanarang sia limangpulo tau la 
dolo ma'dondo-dondo dio olona. 

6Tae' bangpa naada'i ambe'na angge 
tuona, kumua: Ma'apari ammu ma'gau' 
susirato? Sia pissanmito lendu' ia melona 
tu pati'na, sia ia undampi' Absalom. 

7 Samaturu'mi Yoab, anakna Zeruya, 
sia to minaa Abyatar: iamo sola duai 
untundui sia unturu' Adonia. 

8 Apa iatu to minaa Zadok sia Benaya, 
anakna Yoyada, na nabi Natan na Simei 
na Rei sia mintu' pa'baraninna Daud, tae 
namenturu' lako Adonia. 

9 Untunumi domba sia sapi sia patuoan 
malompo tu Adonia dio to' batu Zohelet, 
dio sa'dena to' kalimbuang En-Rogel, 
anna tambai tu mai siulu'na, iamo tu 
mai anakna datu sia mintu' to Yehuda, 
iamotu to diala parea dio datu. 

10 Apa tae' natambai tu nabi Natan sia 
Benaya sia mintu' pa'barani sia Salomo, 
adinna. 

11 Attu iato ma'kadami tu Natan lako 
Batsyeba, indo'na Salomo, nakua: 
Tae'raka mirangi kumua iatu Adonia, 
anakna Hagit, dadi datu, natae' naissanni 
puangta Daud? 


4 

12 Na totemo, maikomi kupokadangkomi 
timbangan melo, ammi kanandai 
sunga'mi sia sunga'na Salomo, anakmi. 
13 Malekomi ammi tama inanna datu 
Daud, ammi ma'kada lako kumua: 
Tang umpalaoraka sumpa tu puangku 
datu lako kaleku sia ma'kada kumua: 
Manassa Salomo, anakmu, tu la datu 
undinna ussondana' sia ia la unnisungi 
isungan kapayungangku! Ma'apai na 
Adoniamo totemo dadi datu? 

14 Tammi marassan sipa'kada datu, 

la undina' tama, angku sumbungi tu 
kadammi. 

15Tamami tu Batsyeba umpennoloi datu 
lan inan; iatu datu matessekmo, anna 
kamayai Abisag, to Sunem. 

16 Mengguntu'mi tu Batsyeba anna tukku 
menomba dio olona datu. Nakuami tu 
datu: apa mutungkanan? 

17 Ma'kadami lako datu nakua: 
Mangkamo puangku umpalao sumpa 
lako kaleku tete dio sanganNa PUANG, 
Kapenombammi, mikua: Manassa 
Salomo, anakmu, tu la datu undinna 
ussondana' sia ia la unnisungi isungan 
kapayungangku. 


1 DATU 1.18-25 4 


18 Apa totemo Adoniamo tu dadi datu na 
moi susito, tae” duka naissanni puangku 
datu. 

19 Untunu sapi buda sia patuoan 
malompo sia domba anna tambai tu 
mintu' anakna datu sia to minaa Abyatar 
sia Yoab, kamandang lompo, apa iatu 
Salomo, taummi, tae' natambai. 

20 Apa totemo, o puangku, iatu matanna 
mintu' to Israel mentiro lu lako 

kalemi, kumua ammi paissanni, minda 
tu la unnisungi kapayungammi la 
ussondakomi. 

21 Take tae'i nasusito, la nakuanna' tau 
sola Salomo, anakku, to pabali-bali, ke 
tamamokomi batu dilobang dipasola 
nene" to dolomi. 

22 Marassan bangsia ma'kada lako datu, 
pakalan tamami tu nabi Natan. 

23 Naparampomi tau lako datu nakua: 
Den nabi Natan inde. Saemi mennolo dio 
olona datu tukku sae rokko padang. 

24 Ma'kadami tu Natan nakua: O puangku 
datu, inangmikuaraka kumua: Adonia 

la ussondana' mendadi datu sia ia la 
unnisungi kapayungangku? 

25 Belanna allo iate malemo untunu sapi 
buda sia patuoan malompo sia domba 


1 DATU 1.26-30 5 


anna tambai tu mintu' anakna datu sia 
mintu' pangulu rari sia to minaa Abyatar: 
marassanmo tu tau iato mai kumande 
sia mangiru' dio olona, anna ma'kada 
nakua: Namaupa'mora tu datu Adonia. 
26 Apa iate aku te, tu taunna datu, sia 
to minaa Zadok sia Benaya, anakna 
Yoyada, sia Salomo, tu taunna datu tae' 
anna tambaikan. 

27 Take susito tu kadanna puangku 
datu, tae' ammi pokadan tonganni 
taummi, kumua minda tu la unnisungi 
kapayunganna datu. 

28 Ma'kadami tu datu Daud nakua: 
Tambaianna' Batsyeba. Malemi tama 
umpennoloi datu, anna bendan dio 
olona. 

29 Umpalaomi sumpa tu datu nakua: La 
lelukraka tuoNa PUANG, tu ullendokan 
sunga'ku lan mai mintu' kapussakan, 
30 tonganna susi kamangkangku 
umpalao sumpa ussa'bu, sanganNa 
PUANG, Kapenombanna to Israel, 
kukua: Inang anakmu Salomo la dadi 
datu ussondana', sia la unnisungi 
kapayungangku ussullena', susi dukato 
tu la kupogau' totemo. 


1 DATU 1.31-36 6 


31 Mengguntu'mi tu Batsyeba anna 
tukku sae rokko padang sia menomba 
dio olona datu, anna ma'kada nakua: 
Namaupa'mora tu puangku datu Daud 
sae lakona! 

32 Nakuapa tu datu Daud: Tambaianna' 
to minaa Zadok sola nabi Natan na 
Benaya, anakna Yoyada: saemi tu tau 
iato mai mennolo lako datu. 

33 Ma'kadami tu datu lako nakua: Solan 
nasangi tu mintu' taunna puangmi, anna 
anakku Salomo messake dao bagala'ku, 
ammi solanni lako Gihon. 

34 Anna to minaa Zadok sia nabi Natan 
untokkoi minna' inde to dio, anna 

dadi datunna to Israel: ammi mane 
umpannoni napiri tanduk sia metamba 
kumua: Namaupa'mora tu datu Salomo! 
35 Ammi balole'i male tama tondok, anna 
isungi kapayungangku, na ia dadi datu 
ussondana', belanna kupamanassamo 
kumua ia arungna to Israel sia to 
Yehuda. 

36 Mebalimi tu Benaya, anakna Yoyada, 
lako datu, nakua: Amin, la Napamanassa 
susimo PUANG to tu kadanna puangku 
datu. 


1 DATU 1.37-42 7 


37 Susi kaNarondonganna PUANG 

tu puangku datu dolona, la susi 
dukato tu Salomo la Narondong sia la 
Napatarompo' tu isungan kapayunganna 
ondong na iatu isungan kapayunganna 
puangku datu Daud. 

38 Malemi tu to minaa Zadok sola nabi 
Natan na Benaya, anakna Yoyada, sisola 
to Kreti sia to Pleti, anna popessakei tu 
Salomo dao bagala'na datu Daud, anna 
solanni lako Gihon. 

39 Naalami to minaa Zadok tu tanduk 
nanii minna' lan mai tenda, anna tokkoi 
tu Salomo, anna pannonii tau tu napiri 
tanduk, namintu' to buda sipeoli-olian 
nakua: Namaupa'mora tu datu Salomo! 
40 Saemi tu mintu' to buda umbalole' datu 
sia umpannoni suling sia sisumapuko- 
pukoan, naurungan takua to la ra'pak tu 
padang napobua' gamaranna. 

41 Narangimi Adonia sola tu mai to 
natambai, tu mane ra'pa' mangka 
kumande. Sia narangi Yoab tu oni napiri 
tanduk anna ma'kada, nakua: Apara 
napatu tu oni iato lan kota, anna lendu' 
marambana tu tau. 

42Marassan bangsia ma'kada, saemi 

tu Yonatan, anakna to minaa Abyatar, 


1 DATU 1.43-47 8 


nakuami tu Adonia: Tamako mai, 
belanna to malinta’ siako sia la umbaako 
kareba melo. 

43 Apa mebali tu Yonatan lako Adonia 
nakua: Tae" nasusito, sangadinna iatu 
puangta datu Daud unnangka'mo 
Salomo dadi datu. 

44 Nasuamo datu tu to minaa Zadok 
sia nabi Natan sia Benaya, anakna 
Yoyada, sia mintu' to Kreti sia to Pleti 
male ussolanni, anna popessakei dao 
bagala'na datu. 

43 Sia natokkomo to minaa Zadok 

sia nabi Natan dio Gihon dadi datu, 
anna ke'de' tu tau iato mai sola 
nasang sisumapuko-pukoan, naurungan 
maramba tu tau lan kota, iamoto tu 
ramba mirangi. 

46 Sia jatu Salomo unnisungmo dao 
isungan kapayungan. 

47 Sia iatu mintu' to mase'ponna 

datu sae dukamo umpennoloan 
pa'passakke lako puangta datu 

Daud, nakua: Denno upa" anna 
Kapenombanna puangki umpatarompo'i 
tu sanganna Salomo mandu pole' anna 
sangammi sia Napalayukki tu isungan 
kapayunganna mandu pole' anna 


1 DATU 1.48-53 9 


isungan kapayungammi. Tukkumi tu 
datu menomba dao inan mamma'na. 

48 Sia ma'kada tu datu susite nakua: 
Mintu' kadipudian lu langngan nasang 
PUANG, Kapenombanna to Israel, tu allo 
late umpa'kamasean misa” to unnisungi 
kapayungangku, tu natiro kalenamo 
matangku. 

49 Attu iato sipa rundedeammi ara'na tu 
mintu' to nasolan Adonia, anna pada 
male umpeloloi lalanna. 

50 Mataku’ dukami tu Adonia lako 
Salomo: ke'de'mi anna male untoe 
tanduk inan pemalaran. 

51 Naparampomi tau lako Salomo nakua: 
Tatu Adonia mataku' lako datu Salomo, 
ijamoto anna male untoei tu tanduk 
inan pemalaran, nama'kada, nakua: la 
umpalao sumpa tu datu Salomo lako 
kaleku, kumua da anna patei pa'dangna 
te aku, taunna. 

52 Ma'kadami tu Salomo nakua: Ianna 
maruru' tu gau'na, moi sanglamba' 
beluakna tae' anna la ronno' rokko 
padang, apa iake denni kakadakean lan 
penaanna, manassa la mate dipongko. 
53 Nasuami datu Salomo tu tau unnalai 
dio mai to’ inan pemalaran. Malemi tama, 

1 DATU 2.1-4 10 


anna tukku menomba lako datu Salomo: 
nakuami Salomo lako: Sulemoko lako 
banuammu. 


Bunga'na apa napogau' 
Salomo tonna ma'parenta 


2:1-46 

1 Tatonna la madomi'mo nalambi' 

lampakna tu Daud, napasanmi lako 
Salomo, anakna, nakua: 
2|a malemo’ unnola lalanna mintu’ 
issinna lino, iamoto la batta'ko sia la 
tenko misa' muane. 
3Sia pogau'i tu mintu' Natuntunna 
PUANG, Kapenombammu: iamotu 
unturu' lalanNa sia ungkaritutui mintu' 
apa Napondok sia pepasanNa sia 
atoranNa sia pangadaranNa, susitu 
mintu' apa disura' lan sukaran alukna 
Musa, ammu palolang marampa'i tu 
mintu' apa mupogau' sia mintu' apa 
mukarang. 
4 Anna palanda'i PUANG tu pangallu' tu 
mangka Napokada diona aku kumua: 
lake nakaritutui meloi anakmu tu mai 
lalanna sia lolang maruru' dio oloKu sia 
lantuk tu penaanna sia kalebu deatanna, 


1 DATU 2.5-8 11 


manassa moi misa' bati'mu tang la ka'tu 
unnisungi isungan kapayunganna Israel. 
> Muissan dukai tu apa nagauranna' Yoab, 
anakna Zeruya, iamotu apa nagauran 
da'dua pangulu rari to Israel, diona 
Abner, anakna Ner na Amasa, anakna 
Yeter, tu umba napakuanni umpatei 

sia napatibollo tu rarana susito lan 
tananan ra” moi anna attu kasitaman, 
natombangmi rara iato tu salipi'na lan 
aakna sia sepatunna lan lentekna. 

ola lolang kinaako, da mueloranni tu 
ubanna male marampa' rokko lino to 
mate. 

7 Apa iatu mai anakna Barzilai to 
Gilead, la mutiroan kameloan, sia la 
sangisungangko sola kumande tu tau 
iato mai, belanna susito tu tau iato mai 
tonna sae umpessitammuina', tongku 
mallai dio mai kakammu Absalom. 

8 Den siapa dio kalemu tu Simei, anakna 
Gera, to Benyamin dio mai Bahurim, 

tu untampakkina' ropu tampak ropu 
mapassik tongan, tongku male lako 
Mahanaim; apa undinna to saemi lako 
randan salu Yordan untammuina': iamoto 
angku palao sumpa lako kalena tete 


1 DATU 2.9-15 12 


dio PUANG, kumua tae' kula umpateiko 
pa'dang. 

9 Apa totemo da mueloranni tu salana 
tang diukung belanna misa'ko to kinaa; 
manassa muissan tu apa sipatu la 
mugauranni, kumua ammu parokkoi lino 
to mate tu ubanna sitombang rara. 

10 Malemi tu Daud tama batu dilobang 
sola nene' to dolona, anna dipeliang lan 
kotana Daud. 

11 Tatu Daud patangpulo taunna undatui 
to Israel: pitungtaun ma'parenta dio 
Hebron, anna tallungpulo ntallung taun 
dio Yerusalem. 

12 Unnisungmi tu Salomo dao isungan 
kapayunganna Daud, ambe'na, anna 
dipabantang tongan tu kadatuanna. 

13 Saemi tu Adonia, anakna Hagit, 
mennolo lako Batsyeba, indo'na Salomo: 
mekutanami tu Batsyeba, nakua: Lantuk 
siaraka tu kasaeammu? Mebalimi nakua: 
Io, lantuk sia. 

14 Mangkato, ma'kadami nakua: Den 
sangbuku kada la kuparampo lako 
kalemi. Mebalimi tu Batsyeba nakua: 
Pokadami. 

15 Nakuami: Miissan duka, kumua 

iatu kadatuan inang taaku sia pada 


1 DATU 2.16-20 13 


nasangamo tu mintu' to Israel 

kumua akumo la datu, anna membali 
kataananna adingku, belanna PUANGmo 
umpapatui. 

16 Totemo misa'ri tu apa kupalaku lako 
kalemi, da mitang umpasiolai. Mebalimi 
tu Batsyeba nakua: Pokadami. 

17 Ma'kadami nakua: Pokadanni datu 
Salomo - belanna tae' anna tang 
umpasiolai tu palakummi - anna benna' 
tu Abisag, to Sunem, kupobainei. 

18 Mebalimi tu Batsyeba nakua: Melomi: 
kupokadammira datu tu palakummu. 

19 Saemi tu Batsyeba lako datu Salomo 
la umparampoi lako datu tu diona 

apa napokada Adonia. Ke'de'mi tu 

datu la umpessitammui indo'na, anna 
tukku lako: unno'ko'mi tu datu dao 
isungan kapayunganna, anna mesua 
umbanni isungan tu indo' kadatuan, 
anna unnisung dio kananna datu. 

20 Ma'kadami nakua: Den kutungkanan 
lako kalemi apa bitti' bangsia, da mitang 
umpasiolai te palakungku. Nakuami tu 
datu lako: Palakumi, indo', tae" angku la 
umpasisalai tu palakummi. 


1 DATU 2.21-26 14 


21 Nakuami tu Batsyeba: La miben 
Adonia, kakammi, napobainei tu Abisag, 
to Sunem. 

22 Mebalimi tu datu Salomo lako indo'na, 
nakua: Ma'apai anna Abisag manna, to 
Sunem, mipalakuan Adonia? Palakuan 
tarru' te kadatuan, belanna kakangku, 
sia la ia la to minaa Abyatar la Yoab, 
anakna Zeruya. 

23 Jmpalaomi sumpa tu datu tete dio 
PUANG, nakua: Nasanggangimora' 
Puang Matua sia la Narangnganni 
pole'pa, ke tae'i na kadanna kalena 
Adonia untumang sunga'na. 

24 ja lelukraka tuoNa PUANG, tu 
untokkona' sia umpannisungna' dao 
kapayunganna ambe'ku Daud, sia 
ungkamaseanna' bati' lan tongkonan 
layuk, susitu Naallu', ke tae'i nadipatei 
bangsiamo tu Adonia allo iate. 

25 Nasuami datu tu Benaya, anakna 
Yoyada, umba'tai anna mate. 

26 Nakuami tu datu lako to minaa 
Abyatar: Maleko lako Anatot, lako to' 
bela'mu, belanna to sipatu dukako la 
dipatei, apa tae' kula umpateiko totemo, 
belanna iko tu umbulle pattinNa Puangta 
PUANG dio olona ambe'ku Daud sia 


1 DATU 2.27-31 15 


belanna pada muperasai ambe'ku tu 
mintu' kamaparrisan. 

27 Natassu'imi Salomo tu Abyatar, kumua 
damo anna dadi to minaanNa PUANG: 
susimoto nanii umpalanda'i tu kadanNa 
PUANG, tu Napokada dolomo Puang 
diona bati'na Eli dio Silo. 

28 latonna rampomo tu kareba iato lako 
Yoab - belanna iatu Yoab ma'mirringan 
lako Adonia, moi anna dolona tae" anna 
ma'mirringan lako Absalom - mallaimi tu 
Yoab lu tama tendaNa PUANG, natoei tu 
tanduk inan pemalaran. 

29 Napokadami tau lako datu Salomo 
kumua iatu Yoab mallai tama tendaNa 
PUANG, nabendan dio sa'de inan 
pemalaran. Nasuami Salomo tu Benaya, 
anakna Yoyada, nakua: Maleko ammu 
ba'tai. 

30 Malemi tu Benaya tama to' tendaNa 
PUANG, nama'kada lako Yoab nakua: 
Nakua kadanna datu: Tassu'ko. Mebalimi 
nakua: Tae” la'bi' mate indena' te. 
Naparampomi Benaya tu kada iate lako 
datu, nakua: Susite tu kadanna Yoab sia 
susimote tu nabalianna'. 

31 Nakuammi datu: Pogau'mi susitu 
kadanna, ba'tai ammu lamunni, ammu 


1 DATU 2.32-35 16 


sapui dio mai kaleku sia dio mai 
tongkonan layukna ambe'ku tu rara to 
tang sala tu napatibollo Yoab. 

32|a Napasulean PUANG tu rarana 

dao botto ulunna, belanna mangka 
umba'ta sia umpatei pa'dang tu da'dua 
to malambu' sia melo anna ia, tu tang 
naissan ambe'ku Daud, iamotu Abner, 
anakna Ner, pangulu rarinna to Israel sia 
Amasa, anakna Yeter, pangulu rarinna to 
Yehuda. 

33 Susimoto tu rarana tau sola duai 

la dipasulean langngan botto ulunna 
Yoab sia langngan ulunna mintu' lanto 
mimi'na sae lakona, apa iatu Daud sola 
mintu' lanto mimi'na sia to lan banuanna 
sia isungan kapayunganna la unnappa' 
kamarampasan dio mai PUANG tontong 
sae lakona. 

34 Malemi langngan tu Benaya, anakna 
Yoyada, anna ba'tai namate, nalamunni 
tau dio to” banuanna dio padang 
pangallaran. 

35 Naangka'mi datu tu Benaya, anakna 
Yoyada, dadi kamandang lompo ussonda 
Yoab, anna to minaa Zadok ussonda 
Abyatar. 


1 DATU 2.36-41 17 


36 Mangkato mesuami tu datu 
umpopetambai Simei, anna kuanni 
kumua: Garagangko kalemu misa' banua 
dio Yerusalem, ammu nii: da mutassu' 
len lan mai la male umba-umba nii. 

37 La muissan melo, kumua iake tassu' 
lenko, ammu lamban salu Kidron, 
manassa la mateko dipongko na iatu 
raramu iko kalena urrengnge'i. 

38 Mebalimi tu Simei lako datu nakua: 
Tonganna te kadammi: mintu’ kadammi 
la kududung. Torromi ba'tu pirang-pirang 
allo tu Simei dio Yerusalem. 

39 Apa iatonna upu'mo tallungtaun, 
pakalan mallaimi tu da'dua kaunanna 
Simei lako Akhis, anakna Maakha, datu 
Gat: napokadami tau lako Simei nakua: 
latu kaunammi sola duai dio sia tondok 
Gat. 

40 Ke'de'mi tu Simei, anna suai tu tau 
ullapikki keledainna, namale lako Gat 
umpessitiroi Akhis, la undaka' kaunanna. 
Malemi dio mai tu Simei, anna solanni tu 
kaunanna dio mai Gat. 

41 Napokadami tau lako Salomo kumua 
iatu Simei sunmo lan mai Yerusalem 
male lako Gat, anna sule dio mai. 


1 DATU 2.42-46 18 


42 Mesuami datu untambai Simei, 
nama'kada tu datu lako nakua: Tang 
kusumparokoka tete dio PUANG sia 
kupakulu-kulu tonganko kumua: Ia 
bangsiato allo munii sun dio mai male 
umba-umba nii, la muissan kumua 
manassa la mate dipongkoko? Mukuami 
lako kaleku: Tonganna te kadammi, la 
kududung. 

43T1amoto ma'apai anna tae” ammu 
karitutui tu sumpa tete dio PUANG sia 
pepasan mangka kupadudungangko? 
44 Sia nakuapa tu datu lako Simei: 
Muissan duka sia tu mintu' kakadakean 
- lan duka sia penaammu - tu mugauran 
ambe'ku Daud, totemo la Napasule 
PUANG langngan ulummu tu mintu' 
kakadakeammu. 

45 Apa na maupa'mora tu datu Salomo 
sia iatu isungan kapayunganna Daud la 
bantang tontong sae lakona dio oloNa 
PUANG. 

46 Nasuami datu tu Benaya, anakna 
Yoyada, anna male umba'tai tu Simei, 
naurunganni mate. Dipabantangmi tu 
kadatuan tete dio limanna Salomo. 


1 DATU 3.1-4 19 


Passambayangna Salomo 
umpalaku kakinaan 


3:1-15 

1 Pakalan napomatusami Salomo tu 

Firaun datu Mesir, belanna napobaine 
tu lai'na Firaun sia nabaamo tama 
kotana Daud sae lako mangkanna tu 
datu umbangun tongkonan layukna sia 
banuanNa PUANG sia rinding tembo' tu 
untikui Yerusalem. 
2 Attu iato iatu mintu' to buda dao 
bangpa mintu' inan madao nanii 
memala', belanna sae lako allo iato 
tae'pa banua dipabendanan sanganNa 
PUANG. 
3Sia napapayan Salomo tu 
kamamaliranna lako PUANG diona 
unturu' apa napondok Daud ambe'na: 
apa dao bangpa inan madao nanii 
memala' sia untunu pemala' ditunu 
pu'pu. 
4Malemi tu datu lako Gibeon la memala' 
dio, belanna iamote tu inan madao 
mala'bi'na tongan, napemalarammi 
Salomo tu pemala' ditunu pu'pu' 
sangsa'bu dao inan pemalaran iato. 


1 DATU 3.5-9 20 


> Dio Gibeon ombo'mo tu PUANG lako 
Salomo lan tindona tonna ibongi, sia 
ma'kada tu Puang Matua Nakua: Palakui 
apara tu la Kubenko? 

6 Mebalimi tu Salomo nakua: 
Mipakitanmo taumMi Daud, ambeku, 

tu kamasokanan kapua, susitu 
kalolanganna dio oloMi situang 
kamarurusan sia kamalamburan 

sia lantuk penaa lako KaleMi: 

na iatu kamasokanan kapuaMi 
Mipatontong dio kalena, Miurunganni 
ungkamaseanni misa' anak, tu unnisung 
dao kapayunganna susite allo iate. 

7 Na totemo, o PUANG, Kapenombangku, 
Kamu Kalenamo unnangka'i datu te 
taumMi ussonda ambe'ku Daud, moi 
angku misa' to mangura: tang kuissanpa 
tu torro ke'de'ku. 

8 Tate taumMi bendan lan tangnga 
bangsaMi, tu mangka Mipilei langsa’, 
misa' bangsa kapua tu tang dikemba' 
diia' ba'tu tang dipura dibilang diona 
kabudanna. 

9Jamoto, benni te taumMi 

tu kamatarrusan la umpaolai 

salu te bangsaMi, anna ma'din 
umpasisengaranni tu melo anna kadake, 


1 DATU 3.10-14 21 


belanna mindara la umbelai umpaolai 
salu te bangsa budamMi? 

10 Naalami penaanNa Puang tu palaku 
susinna Salomo to. 

11 Sia Nakua Puang Matua lako kalena: 
belanna ia mupalakuiNa' te ianna te, sia 
tae” mupalakuan kalemu kamalamberan 
sunga’ sia kasugiran, sia tae” mupalakui, 
anna mate tu mai ualimmu, apa ia manna 
mupalakuan kalemu tu kamatarrusan la 
untimbang melo kara-kara; 

12 manassa la Kupogau' susitu kadammu: 
tonganna la Kukamaseangko penaa 
kinaa sia kamatarrusan, naurunganni 
tae” padammu te attu lendu' sia iate 
attu mutingayo lako tae" la bendan tu 
padammu. 

13 Sia ia duka tu apa tae” mupalakui, 

la Kukamaseangko, la kasugiran la 
kamala'biran, naurunganni dio lu mintu' 
datu lan mintu' allo katuoammu tae' tu 
padammu. 

14 Sia iake lolangko unnola lalanKu 

sia mukaritutui tu mintu' apa 
Kupondok sia mintu' pepasanKu 

susi kalolanganna Daud, ambe'mu, 
manassa la Kupamalambe' tu sunga'mu. 


1 DATU 3.15-20 22 


15 Mangkato pana'dingmi tu Salomo, 
a'a, tindo ia pale. Malemi tama 
Yerusalem anna bendan dio tingayo 
patti basseNa Puang sia umpemalaran 
pemala' ditunu pu'pu' sia umpennoloan 
pemala' kasalamaran, anna padenanni 
pa'maruasan kurre sumanga' tu mintu' 
taunna. 


Kamatarrusanna Salomo 
urra'ta' misa' kara-kara 


3:16-28 
16 Attu iato saemi da'dua baine bualang 
mennolo lako datu anna bendan dio 
olona. 
17 Ma'kadami tu misa’ nakua: Tabe’ 
puang, iatu aku na iate baine iate 
sirurankan, sia kianakna' lan banua iato, 
tu nanii torro. 
18 Tallung allo mangkangku kianak, anna 
kianak duka tinde sia kami manna sola 
dua, tae' to senga' kisolan lan banua 
iato. 
19 Matemi tu anakna muane te baine 
iatinde tonna bongi, belanna nai'pinni. 
20 Millikmi tinde baine tonna ma'tangnga 
bongi, naalai tu anakku dio mai 

sa'deku tongku leppeng, napamamma'i 
lan rianna na iatu anak matena 
napamamma' lan riangku. 

21 Tgtongku millik tonna tibangka' 
masiang la umpasusu anakku, a'a 
matemo ia, apa iatonna masiangmo 
kutiro meloi, a'a natangia anakku te tu 
kudadian. 

22 Apa ma'kadami tu baine senga' nakua: 
Tae’ natongan! iatu tuona anakku, na 
iatu matena anakmu. Nakuaomi tu 
misa'na: Tae' natongan, iatu matena 
anakmu, na iatu tuona anakku. Susito 
site'ge'mi dio tingayona datu. 

23 Ma'kadami tu datu nakua: Nakua tu 
misa': iate tuona anakku na iatu matena 
anakmu: nakuami tu senga'na: tae' 
natongan, iatu matena anakmu na iatu 
tuona anakku. 

24 Nakuami datu: Alanna’ pa'dang misa". 
Nabaammi pa'dang tau tu datu. 

25 Ma'kadami tu datu nakua: Sese duai 
tu pia tuo, mibenni tu sangsese lako 

te misa'na na iatu sangsesena lako to 
senga'na. 

26 Ma'kadami tu baine tuo anakna lako 
datu, belanna mamasseng lako anakna, 
nakua: Tabe' puangku, ben bangmi lako 

te pia tuo, apa da maro mipatei. Apa 
nakua tu senga'na: Nakeori, tang lu 
lako kaleku, tang lu lako kalemu, sese 
bangmi. 

27 Mebalimi tu datu sia ma'kada nakua: 
Ia miben tu pia tuo, sia inang tae'mi la 
umpatei, belanna iamoto tu indo'na. 

28 Tate pangra'ta'na datu narangi 
mintu' to Israel, nakabangnga'mi 

tu datu, belanna natiro kumua den 
kamatarrusanNa Puang Matua lan 
ba'tengna, la ma'paolai salu. 


Diona to diala pareanna sia to 
marayanna Salomo 


4:1-20 

l Tatu datu Salomo umparenta lili'na 

mintu' Israel. 
2 Inde sia tu mintu’ to diala parea dio 
kalena: Azarya, anakna Zadok, tu to 
minaa, 
3 Elihoref sia Ahia anakna Sisa, pangulu 
to massura': na Yosafat, anakna Ahilud 
tu pa'paelean, 
4na Benaya, anakna Yoyada, tu 
kamandang lompo: na Zadok sola 
Abyatar to minaa; 

> Azarya, anakna Natan, pangulu to 
maraya; na Zabut, anakna Natan, misa'i 
to minaa, tu sangmanena datu: 

5na Ahisar tu pangulu sandan uainna 
datu, sia Adoniram, anakna Abda, 
kapalana to umpasirundunan pa'diaman 
lompo. 

7 Sia den dukato marayanna Salomo 
sangpulo dua lan mintu' lili'na Israel tu la 
umpoissan kandena datu sia tongkonan 
layukna, sisangbulan lan sangtaun la 
untu'gun kandena datu. 

8 Inde sia tu sanganna, iamotu: Ben-Hur 
dao buntu Efraim: 

9na Ben-Deker, dio Makas sia dio 
Saalbim, 

10 sia dio Bet-Semes sia dio Elon-Bet- 
Hanan: na Ben-Hesed dio Arubot, 
naparenta dukapa Sokho sia mintu' lili'na 
padang Hefer: 

11 ha Ben-Abinadab umparenta Dor tu 
mentanetena, iamoto tu umpobaine 
Tafat, anakna Salomo: 

12 na Baana, anakna Ahilud umparenta 
Taanakh sia Megido sia mintu' lili'na 
Bet-Sean, dio sa'dena Sartan, rokkona 
Yizreel, randuk dio mai Bet-Sean sae 

lako Abel-Mehola, tu'tun dio lakona 
Yokmeam: 

13 ha Ben-Geber dio Ramot dio Gilead, 
tu umparenta mintu' tondokna Yair, 
anakna Manasye dio Gilead sia mintu' 
lili'na Argob dio Basan, annanpulona 
kota kapua tu dirinding tembo' sia disalli 
tambaga, 

14 na Ahinadab, anakna Ido, dio 
Mahanaim, 

15 na Ahimaas dio Naftali; ia duka 
umpobaine anakna Salomo, disanga 
Basmat, 

16 na Baana, anakna Husai, dio Asyer sia 
Alot: 

17 na Yosafat, anakna Paruah dio Isakhar, 
18 na Simei, anakna Ela, dio Benyamin: 
19 na Geber, anakna Uri, dio lili'na Gilead, 
parentana Sihon, datu to Amori, sia Og, 
datu Basan, sia ia manna to maraya dio 
tondok iato. 

20 Tatu bilangan to Israel sia to Yehuda 
susi karangan dio biring tasik budanna, 
latu tau iato mai kumande sia mangiru' 
sia parannu-rannu. 


7 


1 DATU 4.21-25 27 


Kataromposanna Salomo 


4:21-34 
21 Tatu datu Salomo umparenta mintu’ 
kadatuan randuk dio mai salu Efrat sae 
lako tondok to Filistin, landa' lako lili'na 
Mesir: iatu tau iato mai ma'kasian sia 
mengkaola lako Salomo lan mintu' allo 
katuoanna. 
22 Tatu kandena Salomo lan sangallo den 
tallungpulo koro' ta'pung manissang na 
annan pulona koro' ta'pung. 
23 Sangpulo sapi malompo, duangpulo 
sapi dikambi', saratu’ domba, senga'pa 
tu mintu' donga sia kijang sia anuang sia 
angsa malompo. 
24 Belanna naparenta datu tu mintu’ lili’ 
indena mai salu Efrat, randuk dio mai 
Tifsah sae lako Gaza, iamotu mintu' datu 
indena mai Salu, anna marampa' tu datu 
tiku lao. 
25 Mintu'na to Yehuda sia to Israel, torro 
tang nairi' angin diong to' garonto' 
anggoro'na sia garonto' arana randuk 
dio mai Dan sae lako Bersyeba, angge 
tuona datu Salomo. 

26 Den duka naampui Salomo tu barung 
nanii patangpulo sa'bunna darang urriu' 
karetana datu sia sangpulo dua sa'bu 
pakkanarang. 

27 Sia mintu' to maraya, ke nalambi'oi tu 
bulanna, umpasakkaran kandena datu 
sia mintu' to untarima kande dio mai 
datu Salomo, naurunganni tae" misa’ 
naerean. 

28 Sia dalle sisikan sia dalame tu diben 
darang pangriu' sia darang malinta" 
dibaa lako inan dipamanassamo, pantan 
unturu' apa dipapassananni. 

29 Sia Naben Puang Matua kakinaan tu 
Salomo sia kamatarrusan kapua tongan 
sia kapaissanan maluangan susi bungin 
dio randan tasik, 

30 naurungan iatu kakinaanna Salomo 
mandu kapua anna kakinaanna to dio lu 
rampe matallo sia mintu' kakinaanna to 
Mesir. 

31 Mandu kinaa ia anna mintu' tau 

sia anna Etan, to Ezrahi, sia Heman 

sia Kalkol sia Darda, anakna Mahol, 
naurungan tarompo' tu sanganna dio lu 
mintu' bangsa tiku lao. 

32 Nasa'bu' tu tallungsa'bu kada peada' 
na iatu mintu' sengona sangsa'bu 
limang lise’. 

33 Sia nasa'bu' duka tu diona mintu' 
kayu, randuk dio mai kayu arasi' dao 
Libanon sae lako kayu supa, tu tuo dio 
rinding tembo’; sia nasa'bu' duka tu 
diona mintu' patuoan, manuk-manuk, 
olo'-olo' mendonglo' sia mintu' bale. 

34 Sia dio mai mintu' bangsa pantan sae 
tau la umperangii kakinaanna Salomo, 
sia pesuanna mintu' datu lan lino tu 
umpekarebai tu diona kakinaanna. 


Pa'pasakka' la umbangun 
Banua Kabusungan 


5:1-18 

1 Nasuami Hiram, datu Tirus tu 

pesuanna lako Salomo, belanna 
narangi, kumua iatu Salomo ditokko 
mendadi datu la ussonda ambe'na, 
belanna iatu Hiram tontong sisangmane 
karra' Daud. 
2 Nasuami Salomo tu tau lako Hiram, 
nakua: 
3 Miissan, kumua iatu ambe'ku Daud tae’ 
anna belai umpabendananni banua tu 

sanganNa PUANG, Kapenombanna, 
napobua' mintu’ kasirarian tu 
napatingoanni tau tiku lao sae 

lako Napatunduk PUANG tu tau iato mai 
diong to' lentekna. 

4 Apa totemo Nakamaseina' PUANG, 
Kapenombangku, kamarampasan tiku 
lao, natae’ tau kusiualian sia tae’ 
kapangean sia tae” kamandasan. 

> Manassamo kusanga la kupabendanan 
banua tu sanganNa PUANG, 
Kapenombangku, susitu kadanNa 
PUANG lako ambe'ku Daud Nakua: 
latu anakmu tu la Kupaunnisung dao 
isungan kapayungammu ussondako, 
iamo la umpabendananni banua iato tu 
sangangKu. 

SJamoto suai tu mai tau lao 
ullellenganna' kayu arasi' dao Libanon, 
sia da'ito natundui taummi tu taungku, 
sia iatu sarona taummi la kubaya' 
pada tu mipokadanna, belanna miissan 
kumua tae'i misa' tu taungku manarang 
manglelleng kayu susito Sidon. 

7 Tatonna rangimi Hiram tu kadanna 
Salomo, sende tonganmi, nama'kada 
nakua: Mintu'na kadipudian lu lako 
PUANG te allo iate, tu mangka 

ungkamasean Daud misa' pia muane 
kinaa la umparentai te bangsa kapua 
iate. 

8 Kurangimo tu apa misua tau 
umpokadanna', la kupogau' nasang tu 
pa'poraiammi diona tu kayu arasi' sia 
kayu sendana. 

9 Mintu' taungku la umbaai dao mai 
Libanon rokko tasik, angku a'ga raki'i 
lan tasik, sia kusombaranni lako inan tu 
la mipamanassanna', anna dibukai inde 
to dio, ammi ma'din unnalai. Apa iatu 
kamu la minturu' tu palakungku, iamotu 
la miben kande tu to lan tongkonan 
layukku. 

10 Susito nabenmi Hiram kayu arasi' sia 
sendana tu Salomo sama tu naanga'na. 
11 Nabenmi Salomo duangpulo sa'bu 
koro" gandung tu Hiram la napokande 
tau lan tongkonan layukna sia duangpulo 
koro” minna' saitun dilambuk: iate 
napa'bengan Salomo lako Hiram ke 
taunoi. 

12 Nakamaseimi PUANG kakinaan tu 
Salomo susitu Naallu' lako kalena: denmi 
kasikaeloanna Hiram sola Salomo sia 
untanan duka misa' basse sola duai. 

13 Mesuami tu datu Salomo unnarak tau 
dio mai mintu' to Israel la ma'diama: 
iatu to diarak den tallungpulo sa'bunna. 
14 Nasuami datu tu tau iato mai male 
langngan Libanon, sisangsa'bu lan 
sangbulan sisonda-sonda, sangbulan 
dao Libanon, anna duang bulan 

dio banua. Adoniram ungkapalai tu 
pa'diaman iato. 

15Ondongpito, den tu to mamullena 
datu pitungpulo sa'bu na karua pulona 
sa'bu to ma'pa' batunna dao lu padang 
ma'buntunna. 

16 Senga'pi to tu pangulu mantari'na 
Salomo tu untiro pa'diaman, tallungsa'bu 
ntalluratu', tu ungkapalai mintu’ to 
undiamai tu pa'diaman iato. 

17 Sia nasua datu tu tau umpa' batu 
kapua, iamotu batu maballo, anna batu 
dipa' dipoparandangan banua iato. 

18 Mintu' pandena Salomo sia mintu' 
pandena Hiram sia to Gibal untara kayu 
sia umpa' batu sia napasirapa' melo tu 
apa iato la umbangunni tu banua. 

Datu Salomo umpabendan 
Banua Kabusungan 


6:1-38 

1 Tatonna taun a'pa'ratu' ngkarua 

pulona tonna mangka tassu' tu 
to Israel lan mai tondok Mesir, lan 
taun ma'penna'pa'na kama'parentanna 
Salomo lako to Israel, tonna bulan 
Ziw, iamotu bulan ma'penduan, 
nabangunanni Salomo tu banuanNa 
PUANG. 
Tatu banua nabangunanni datu Salomo 
tu PUANG, annan pulona siku tu 
lambe'na, duangpulo siku tu babana, na 
tallungpulo siku tu langka'na. 
3 Tatu sarambi dio tingayo bilik kapua 
dio banua iato duangpulo siku lambe'na 
pada suka' baba banua iato, na sangpulo 
siku tu babana, lako to' tingayo banua 
iato. 
“Anna garagai dio banua iato tu 
pentiroan marepe' taralinna. 
> Anna dio to” rinding nagaraga tu ba'tu 
pira-pira bilik dipasikande banua, dio 
to" rinding banua tiku lao, dio to’ bilik 

kapua sia to” bilik boko’ tiku lao; sia 
napopa'kalada'-lada' langngan tiku lao. 
6Jatu kalada’ diongna lu limang siku 
babana, na iatu lanna tangnga annan 
sikunna, na iatu ma'pentallunna 
langngan pitung siku, belanna 
dipakurang tu babana dio salian banua 
tiku lao, kumua da namella'ka' lako 
rinding banua. 

7 Tatu banua tonna dibangun, digaraga 
dio mai batu pura dipa' dio se'pon tanete, 
iamoto natae' oni pepa'tong ba'tu pa' 
ba'tu moi misa' pareanan bassi pandiu, 
tonna dibangun tu banua iato. 

8 Tatu ba'ba kalada' diongna lu dio kanan 
banua iato sia eran tilekko tu diolai 
kendek langngan kalada' tangnga sia dio 
mai kalada' tangnga langngan kalada' 
ma pentallunna. 

?Jatonna upu’ umbangunni tu banua 
iato, nasamboi papan kayu arasi' ke 
sangsapa'oi sia nadada' tu lentong kayu 
arasi’. 

10 Sia iatonna pabendanni tu bilik dio 
mintu’ banua iato, silima siku langka'na 
(ke misa'oi), namane ullopakki kayu 
arasi’. 

11Saemi tu kadanNa PUANG lako 
Salomo, nakua: 

12 Iate banua mupabendan, ke lolangko 
unturu' mintu' apa Kupondok, sia 
umpogau'i tu mintu' atorangKu sia 
ungkaritutui tu mintu' pepasanKu ammu 
pengkaolai, manassa la Kupamatua 

tu kadangKu lako kalemu, tu mangka 
Kupokada lako Daud, ambe'mu, 

13 kumua la torroNa' dio lu to' to Israel 
sia tae' Kula untampei tu to Israel, 
taungKu. 

14 Tatonna mangkamo tu Salomo 
umbangunni tu banua iato, 

15 nagaragammi kayu arasi’ tu rinding 
tembo' banua iato, lanna lu, randuk 
diong mai salinna sae lako balok 
rattiangna nalopak kayu tu lanna lu: apa 
iatu sali banua nalopak papan sendana. 
16 Tatu pollo’ banua tu duangpulo siku 
lambe'na disapa' papan arasi' randuk 
diong mai salinna sae lako balok, anna 
garagai tu lanna lu mendadi misa’ 

bilik dio boko’, iamoto tu inan mandu 
maindan. 

17 Tatu banua iato, iamotu bilik kalua’ dio 
tingayona, patangpulo siku lambe'na. 

18 Tatu kayu arasi’ dipanglopakan tu 
banua lanna lu, nanii passura' ma'rupa 
katimun sia puso bunga tiballa': 
mintu'nato kayu arasi' nasang, natae' tu 
batu kanaan. 

19 Susimoto tu misa' bilik nagaragai dio 
boko' lan banua iato, la napannii patti 
basseNa PUANG lan. 

20 Tatu bilik dio boko” duangpulo siku 
lambe'na, na duangpulo siku babana, 
na duangpulo siku langka'na, nasapu' 
nasangi bulaan tasak; sia nagaragai 
duka misa” inan pemalaran kayu arasi’. 
21 Sia nasapu' Salomo bulaan tasak 

tu banua iato lanna lu sia natoke'i 
(kulambu) tu rante bulaan dio tingayo 
bilik dio boko’, tu mangka nasapu' 
bulaan. 

22 Na iatu mintu' banua iato nasapu' 
bulaan, naurunganni mintu' banua 
disapu” nasang, ia duka tu mintu' inan 
pemalaran, tu sikande bilik dio boko’, 
hnasapu' bulaan. 

23 Lan bilik dio boko’ nagaragai tu da'dua 
karubion kayu saitun pangala’, sangpulo 
siku tu langka'na. 

24Tatu lambe'na pani'na tu misa’ 
karubion silimang sikuan, naurunganni 

sangpulo siku randuk dio mai tampak 
pani' sangbalinna sae lako tampak 
sangbalinna. 

25 Susi dukato tu karubion misa' sangpulo 
siku: pada dua suka'na sia pada dua 
rupanna. 

26 Tatu karubion misa” sangpulo siku tu 
langka'na na iatu karubion misa' susi 
dukato. 

27 Napalanmi bilik lanna lu tu karubion 
da'dua, anna balla' pani'na sola duai, 
naurunganni iatu pani'na misa' tu 
karubion misa' sumpu lako to' rinding na 
latu pani'na misa” tu karubion senga'o 
sumpu lako to” rinding senga’, na 

iatu pani'na sola duai tu ma'palutama 
tangnga banua sitammu. 

28 Tatu karubion sola duai nasapu' 
bulaan. 

29 Sia mintu' rinding banua iato tiku 
lao, la bilik lanna lu la bilik salianna 
nasura'i dio tu rapang-rapang karubion 
sia koroma sia puso bunga tiballa'. 

30 Sia ia duka tu sali banua iato, la bilik 
lanna lu la bilik salianna nasapu' bulaan. 
31 Dio ba'ba bilik dio boko' nagaragan 
kayu saitun pangala’ tu tutu'na, 

iatu ampang iato dipasikande-kande 
namendadi lima tetuk. 

32 Tato tutu” ba'ba da'dua kayu saitun 
digaragai, anna sura'i rapang-rapang 
karubion dio sia koroma sia puso 
bunga tiballa' sia nasapu' bulaan: anna 
sapu'i bulaan tu karubion sia koroma 
napemati'tinni. 

33 Susi dukato tu dio ba'ba bilik kalua' 
nagaragai tu ampang kayu sendana, 
tu dipasikande-kande anna massulapa' 
a'pa. 

34 Na iatu tutu'na da'dua kayu sendana 
iatu misa'na duang lamba' tu ma'din 
digirik na iatu misa'na duang lamba' tu 
ma'din duka digirik. 

35 Nasura'mi lan tu rapang-rapang 
karubion sia koroma sia puso bunga 
tiballa, anna sapu'i bulaan, tu 
dipemati'tinni tongan, anna kanaan tu 
sura'na. 

36 Nagaragami tu tarampak lanna lu tallu 
silopak dio mai batu dipa, tu dilopak 
lentong kayu arasi' dibingkung. 

37 Tatonna taun ma'penna'pa' diotonmi 
tu parandangan banuanNa PUANG lan 
bulan Ziw. 

38 Na iatonna taun ma'pessangpulo misa 
lan bulan Bul, iamo bulan ma'pengkarua, 
upu'mi dipabendan tu banua lan mintu’ 
bangunanna, sia mintu'nato unturu' 
tongan pandirinna, naurungan pitung 
taun nabangun tu banua iato. 


Diona datu Salomo umbangun 
tongkonan layukna 


7:1-12 

7 1 Apa iatu tongkonan layukna Salomo 

nabangun lan sangpulo tallu taunna; 
lan attu iato tepu nasang tu tongkonan 
layukna. 
2 Belanna nagaraga tu banua, tu disanga: 
Pangala' Libanon: na iatu lambe'na 
saratu' siku, babana limangpulo siku, na 
langka'na tallungpulo siku, natalimbung 
tama patang tibang lentong arasi' na 
iatu daona lu lentong iato den tu pata" 
kayu arasi' dibingkung. 
3Jatu banua iato dibubungi kayu arasi’ 
daona lu tu kalada'na, tu daona lu 
lentong: den patangpulo Ilima bilik, 
sangpulo lima ke sangborongoi. 

4Sia tallung todo” tu pentiroanna 
ditaralii, sia rundunni sitingoan simisa' 
tu pentiroan tang ditaralii tallu. 

> Tatu mintu’ ba'ba sia pentiroan tang 
ditaralii, massulapa' a'pa' tu ampangna: 
sia rundunni sitingoan simisa' tu 
pentiroan tang ditaralii tallu. 

6 Napabendan duka tu sarambi 
dilentongi, limangpulo siku lambe'na, 
tallung pulo siku babana, sia misa' 
sarambi dio tingayona, iamotu ba'tu pira 
lentong dipapasapei. 

7 Sia nagaraga duka tu bilik inan isungan 
kapayungan, tu nanii ma'paolai salu, 
iamotu bilik pa'paolaian salu, tu dilopak 
kayu arasi' randuk diong mai salinna sae 
langngan rattiangna. 

8 Ta duka tu banua nanii torro lan 
tarampak senga', rampe tamanna bilik 
pa'paolaian salu, pada bang garaganna. 
Sia nagaraga dukapa Salomo tu 

misa' banua pada garaganna tu bilik 
pa'paolaian salu, napannii anakna baine 
Firaun tu napobaine. 

9 Mintu'nate batu maballo nasang, pada 
suka'na batu dipa’, tu digare'ge' lanna lu 
sia salianna, randuk dio mai salinna sae 

langngan rattiangna, sia randuk duka dio 
mai batatta sae lako tarampak kalua’. 
10]atu mintu’ parandanganna batu 
maballo nasang, iamotu batu kapua, tu 
sangpulo siku sia karua siku lambe'na. 
11 Apa daona lu parandangan iato nanii 
batu maballo, tu pada suka'na batu dipa, 
sia kayu arasi’. 

12 Tatu tarampak kalua' tiku lao den 
misa' rinding tembo' tallu silopak dio mai 
batu dipa', tu dilopak lentong kayu arasi' 
dibingkung: susi dukato tu tarampak 
lanna lu banuanNa PUANG sia sarambi 
tongkonan layuk. 


Mintu' oongan tambaga 
dio banuanNa PUANG 


7:13-51 
13 Mesuami tu datu Salomo untambai 
Hiram dio mai Tirus. 
14 Tamotu anakna misa” baine balu dio 
mai rapu Naftali, na iatu ambe'na to 
Tirus, misa” pande tambaga. latu Hiram 
manarang liu sia matarru' sia paissan 
unggaraga mintu' oongan tambaga. 
Saemi lako datu Salomo, anna karangngi 
tu mintu' pengkaranganna. 


1 DATU 7.15-20 42 


15 Nakombongmi tu da'dua lentong 
tambaga, iatu misa' sangpulo karua siku 
langka'na, tu ma'din dilebu' misa' ulang 
pesuka' sangpulo dua sikunna, susi 
dukato tu lentong misa'nao. 

16 Sia nagaragai duka tu parandena 
da'dua napatoppo'i daona lu lentong 
iato; iamo tambaga dipati'no': iatu 
parande misa’ limang siku langka'na na 
iatu misa'na limang siku duka langka'na. 
17 Sia nagaragan duka pareanan dalla’ tu 
parande dao tampak daona lu lentong 
iato; iatu dalla’ iato ulang dikaridi' 
digaragai, susi rante ditoke’: pitu dio 
to' parande misa’ na pitu duka dio tu 
parande misa'nao. 

18 Sia nagaragai duka tu ba'tu pira-pira 
pa'bua dalima: duang tibang untikui tu 
dalla” misa’, la ussamboi tu parande dao 
tampak daona lu lentong iato, napasusi 
dukato tu parande misa'nao. 

19 Tatu parande dio sarambi, patang 
siku langka'na, tu dao tampak daona lu 
lentong iato, ma'rupa danga-danga, 

20 jamotu parande tu dao lentong da'dua, 
tu dao iringna, daona lu dalla’, tu le'ke' 
dio gasing-gasingna: na duaratu' pa'bua 
dalima ma'tibang untikui tu parande 


1 DATU 7.21-25 43 


misa' sia susi dukato dio tu parande 
misa'nao. 

21 Mangkato napabendanmi tu da'dua 
lentong iato dio sarambinna bilik 
kalua’; iatonna pabendanni tu lentong 
dio kanan, nasangaimi Yakhin, sia 
iatonna pabendanni tu lentong dio kairi, 
nasangaimi Boas. 

22 Tatonna mangkamo dipale'ke' tu 
panggaraga danga-danga dao tampak 
daona lu lentong iato, upu'mo garaganna 
tu lentong iato. 

23 Sia nagaragai tu tasik dipati'no”, 
sangpulo siku dio mai randanna sae lako 
randan misa'na, na langka'na limang 
siku, tu ma'din dilebu' misa' ulang 
pesuka' tallungpulo sikunna. 

24 Na diong to” randanna den tu ma'rupa 
katimun, tu untikui mintu'i, sangpulo lan 
ke sangsikuoi, tu untikui tasik male: iatu 
katimun duang tibangan, sangpati'noran. 
25 Tate tasik toppo' dao sangpulo 

dua sapi, tallu mentingo rekke, tallu 
mentingo rokko matampu, tallu 
mentingo sau' na tallu mentingo tama 
matallo, na iatu tasik iato toppo'mo 
dao, namempollo' tama nasang tu 
palongko'na. 


1 DATU 7.26-31 44 


26 Tatu kambanna tasik iato sangpala' 
na iatu garagan randanna susito baba 
irusan, ten to bunga danga-danga 
tiballa'. Na iatu alanna duangsa'bu ba" 
27 Sia nagaragapa tu tangdan pembasean 
tambaga sangpulo: iatu misa” tangdan 
patang siku lambe'na, patang siku 
babana na tallung siku langka'na. 

28 Susite tu garaganna tangdan iato 
dipalakoi papan tambaga, na iatu papan 
lan alla” lentong. 

29 Dio papan lan alla' lentong iato den tu 
rapang-rapang singa, sapi na karubion, 
susi dukato dio lentongna; daona lu 

sia diongna lu tu rapang-rapang singa 
sia sapi den tu karangan bunga, tu 
mendoke' rokko. 

30 Dio lu simisa' tangdan den a'pa' 
lentenan tambaga sia batang lentenan 
tambaga, na dio a'pa' lentong dio 
tetukna den toeanna: tu dipati'no' 
diongna lu pembasean: dio lu sa'dena 
simisa' toean iato den karangan bunga. 
31 Tatu babana lamna lu tu toeanna sia 
tarangsona sangsiku, na malepong 

tu babana, napotangdan pembasean: 
malikunna sangsiku sangtangnga: 
hatisura' duka tu babana, apa iatu 


1 DATU 7.32-38 45 


papanna massulapa' a'pa, tae’ 
namalepong. 

32 Tatu a'pa' lentenan dipadiongna lu 
papan iato sia iatu untoe lentenan 
dipadio tangdan sia mintu' lentenan iato 
sangsiku ssangtangnga langka'na. 

33 Tatu garaganna tu lentenan iato 

susi lentenan kareta. Na iatu untoena 
lentenan sia pelengna sia taralinna sia 
lasukna pa'pati'no' nasang. 

34 Na jatu a'pa' toeanna dio a'pa' tetuk 
dio tangdan ke simisa'oi, iatu toeanna 
le'ke' dipasikande dio tangdanna. 

35 Dao tangdan iato den randanna 
sangtangnga siku langka'na, malepong 
tiku lao: sia daona lu tangdan iato den 
tu toeanna sia papanna dipasikande 
tangdan. 

36 Dio papan toeanna sia papanna 
nasura' tu rapang-rapang karubion, 
singa sia koroma, dipebudai dipasitinaya 
tu inanna, sia karangan bunga tiku lao. 
37 Napasusimo garaganna to tu sangpulo 
tangdan, pada nasang tu pa'pati'no'na, 
suka'na sia rupanna. 

38 Sia nagaraga tu sangpulo pembasean, 
misa' pembasean patangpulo ba' alanna, 


1 DATU 7.39-45 46 


patang siku lua'na, ke simisa'oi nanii 
pembasean. 

39 Napalakomi inanna tu tangdan, iamotu 
lima dio rampe kananna na lima dio 
rampe kairinna banua iato; na iatu tasik 
napatorro dio rampe kananna banua 
iato, dio kasiallaran matallo pollo'na uai. 
40 Nagaragai dukami Hiram tu kurin 

sia pesodok sia pindan pa'pi'pikan. 
Napasusimo Hiram ummangkai to tu 
mintu' pengkarangan tu nagaragan datu 
Salomo dio banuanNa PUANG: 

11 jamotu da'dua lentong, da'dua 
gasing-gasing parande tu daona lu 
lentong iato, da'dua dalla' la ussamboi tu 
da'dua gasing-gasing parande tu daona 
lu lentong, 

12 sia a'pa'ratu' bua dalima la 
dipalakoanni tu da'dua dalla, duang 
tibang dalima, ke misa'oi dalla', la 
ussamboi tu da'dua gasing-gasing 
parande daona lu lentong iato, 

43 sia iatu sangpulo tangdan na sangpulo 
pembasean dao tangdan iato, 

44 Sia iatu tasik misa' sia iatu sangpulo 
dua sapi diongna lu tasik iato, 

4> sia iatu kurin sia pesodok sia pindan 
pa'pi'pikan: iate mintu' oongan iate 


1 DATU 7.46-50 47 


tu nagaragan Hiram datu Salomo la 
dipalan banuanNa PUANG, tambaga 
dipapandillak digaraga. 

46 Napati'no” datu tu oongan iato 
dibo'bokan pa'pati'noran mandalan dio 
Padang lili' na Yordan, dio kasiallaranna 
Sukot na Sartan. 

47 Napatorro bangmi Salomo tu mintu' 
oongan iato, tae' natimbangi, belanna 
tarru' buda; iatu tambaga tae'mo 
nadireken timbanganna. 

48 Sia nagaragai duka Salomo tu mintu' 
oongan tu inang la den lan banuanNa 
PUANG, iamotu inan pemalaran bulaan 
sia meda bulaan tu dipannii roti 
dipennoloan dao, 

49 sia tongkonan palita bulaan massang 
lima dio rampe kananna sia lima dio 
rampe kairinna dio tingayona bilik dio 
boko’; sia iatu bunga tiballa” palita sia 
pesipi' bulaan digaraga, 

50 sia iatu dolong-dolong, piso, pindan 
pa'pi'pikan, piring sia perruayan bulaan 
massang digaraga, sia engse' ba'ba 
bilik lanna lu tu diolai lako bilik mandu 
maindan sia engse' ba'ba bilik kapua dio 
Banua Kabusungan bulaan digaraga. 


1 DATU 7.51-8.1 48 


51 Tatonna mangkamo tu mintu’ 
pengkarangan nakarang datu Salomo 
dio banuanNa PUANG, nabaami Salomo 
tama tu pareananna Daud, ambe'na, 
tu napamarimbangan: iatu salaka sia 
bulaan na iatu mintu' pareanan iato 
napatorro lan bilik pangnannan lan 
banuanNa PUANG. 


DIONA BANUA 
KABUSUNGAN DIRARA 


8:1-66 


Patti BasseNa PUANG dipalele, 
na kamala'biranNa PUANG 
ungkabu' Banua Kabusungan 


8:1-13 
2 Oss. 5:2-6:2 


1 Tatonna attu iato narampunmi 

Salomo tu mintu’ pekaamberanna to 
Israel sia mintu’ pangulunna sukunna, 
iamotu to paa dio lu tongkonanna to 
Israel, mennolo lako datu Salomo dio 
Yerusalem, la umbaai langngan tu patti 
basseNa PUANG diong mai tondokna 
Daud, iamotu Sion. 


1 DATU 8.2-8 49 


2 Ma'rampunmi tu mintu' muane to 
Israel lako datu Salomo, la umpakaraya 
pa'gauran lan bulan Etanim, iamotu 
bulan ma'pempitu. 

3Jatonna sae nasangmo tu 
pekaamberanna to Israel, naangka'mi 
mintu' to minaa tu patti, 

“anna baai langngan tu pattinNa PUANG 
sia Tenda Kasitammuan sia mintu' 
pareanan maindan tu lan tenda iato; 
iatu umbaai langngan iamotu mintu' to 
minaa sia to Lewi. 

5Jatu datu Salomo sia mintu’ 
kasirampunan to Israel, tu sirampun lako 
kalena dio tingayo patti, umpemalaran 
domba sola sapi tu tang dikemba' diia' 
sia dibilang diona kabudanna. 

SJatu patti basseNa PUANG nabaa to 
minaa tama inanna, iamotu bilik dio 
boko' lan banua iato, iamotu bilik tarru' 
maindan diongna lu pani' karubion. 

7 Belanna iatu karubion umballa' pani'na 
patomali dao inan patti iato, naurungan 
iatu karubion ussamboi dao mai tu patti 
iato sola pebullena. 

8 Tatu pebulle iato kalando tongan, 
naurunganni kaanan tu tampakna dio 
mai bilik maindan dio tingayo bilik dio 


1 DATU 8.9-13 50 


boko', apa tae' natiroi tau dio mai salian: 
latu apa iato tontong dio sae lako allo 
totemo. 

?Tae' bang apa senga’ lan patti iato, 
sangadi papan batu da'dua tu napalan 
Musa dao Horeb, iamotu papan batu 
basse, tu natanan PUANG sola to Israel, 
tonna tassu' tu tau iato mai lan mai 
tondok Mesir. 

10 ]atonna tassu'mo tu mintu’ to minaa 
lan mai banua maindan lako salian, 
nasitutu'imi sangkombong salebu' tu 
banuanNa PUANG, 

11 paurungamni tae” natananni tu 
mintu' to minaa bendan menomba, 
diona salebu' iato, belanna naponnoi 
kamala'biranNa PUANG tu banuanNa 
PUANG. 

12 Ma'kadami tu Salomo nakua: 
Napokadamo PUANG kumua Ia torro lan 
kamalillinan. 

13 Kupasundunmo umbangunni tu banua 
iato, tu Minii torro, iamotu misa’ inan 
matontongan tu Minii torro sae lakona. 


1 DATU 8.14-18 51 


PUANG ussundunni 
pa'dandinNa lako Daud 


8:14-21 
2 Oss. 6:3-11 


14 Mangkato menggirikmi tu datu, anna 
passakkei tu mintu' kombongan to Israel, 
tonna bendan tu mintu' kombongan to 
Israel. 

15 Sia ma'kada nakua: Mintu' kadipudian 
lu langngan PUANG, Kapenombanna to 
Israel, tu mangka umpasundunni tu apa 
mangka Nasa'bu' randan dipudukNa lako 
Daud, ambe'ku, Nakua: 

16 Randuk dio mai allo Kunii ussolan 
taungKu sun lan mai Mesir, tae' angKu 
pilei langsa'i tu misa' kota dio lu mintu' 
sukunna to Israel, la dinii umbangunni tu 
misa' banua, kumua anna nii sangangKu 
lan, sangadinna Kutonno' bua kayumo tu 
Daud la umpangului tu taungKu Israel. 
17 Bu'tumi lan penaanna Daud, ambe'ku, 
la umbangunanni misa' banua tu 
sanganNa PUANG, Kapenombanna to 
Israel. 

18 Nakuami PUANG lako Daud, ambe'ku 
kumua: Bu'tumo lan penaammu la 


1 DATU 8.19-22 52 


umbangunanni banua tu sangangku, 
melo to, belanna den bu'tu susito lan 
penaammu. 

19 Apa tae' nala iko la umbangunni 
tu banua iato, sangadinna anakmu 
muane tu bu'tu dio mai kalemu, iamo la 
umbangunanni banua tu sangangKu. 
20 Naparampo randannamo PUANG tu 
kada mangka Napokada, belanna 
tunannangmo' ussonda Daud, 
ambe'ku, sia unnisungmo' dao 
isungan kapayunganna Israel, susitu 
kadanNa PUANG, sia iate banua iate 
kubangunammo sanganNa PUANG, 
Kapenombanna to Israel. 

21 Sia kupasakkarammo misa” inan 
tu patti, tu nanii basseNa PUANG, tu 
Natanan sola nene' to dolota, tonna 
solanni tu tau iato mai tassu' lan mai 
tondok Mesir. 


Passambayangna Salomo 


8:22-53 
22 Bendanmi tu Salomo dio tingayo inan 
pemalaranNa PUANG sitingoan mintu' 
kombongan to Israel, anna mempala' 
langngan langi’. 


1 DATU 8.23-27 53 


23 Sia ma'kada nakua: O PUANG, 
Kapenombanna to Israel, tae' tu 
Kapenomban senga' sangadinna Kamu 
manna, la lan langi' dao la dao kuli'na 
padang diong, tu umpalanda' basseMi 
sia kamasokanamMi lako taumMi, tu 
lantuk penaanna lolang dio oloMi. 

24 Sia tu umpalanda'i lako taumMi Daud, 
ambe'ku, tu apa mangka Mipokadanni, 
ondongpi Mipasundunmo tu apa mangka 
nasa'bu' randan dipudukMi, susite allo 
totemo. 

25 Na totemo, o PUANG, Kapenombanna 
to Israel, palanda'mi tu apa mangka 
Mipokada lako taumMi Daud, ambe'ku, 
kumua: Tae’ anna ka'tu len tu 

bati'mu dio oloKu la unnisungi 

isungan kapayunganna Israel, podo ke 
ungkaritutui lalanna tu anakmu muane 
sia lolang dio oloKu susi kalolangammu 
dio oloKu. 

26 Na totemo, o Kapenombanna to Israel, 
denno upa” narampo randanna tu kada, 
tu mangka Mipokada lako taumMi Daud, 
ambe'ku. 

27 Apa tongannaraka tu Puang Matua 
torro dao kuli'na padang? latu langi’ 
moi na iatu langi' ma'iringanna dao, tae' 


1 DATU 8.28-32 54 


anna kullei unnalaKomi, apa pole'pa te 
banua iate tu mangka kubangun. 

28 Sailei te passambayangna sia 
pengkamoyana taumMi, o PUANG, 
Kapenombangku, sia perangii tu 
petamba sia passambayang, tu 
napennoloan taumMi dio oloMi: 

29 kumua Mitiroi allo bongi te banua 
iate, iamotu inan tu mangka Mipokada 
kumua: latu sangangKu la inde to dio - 
amMi perangii tu passambayang, tu la 
napennoloan taumMi lan inan iate. 

30 perangii tu pengkamoyana taumMi 
sia taumMi to Israel, tu la napennoloan 
lan inan iate. Manassa la Miperangii sia 
lan mai inan Minii torro, iamotu dao 
suruga, sia iamMi rangimi, la Mipa'dei tu 
kasalangki. 

31 Take denni misa” tau kasalan lako 
solana, anna suai solana menggata, 
kumua naruai tampak ropu sia sae 
menggata dio tingayo inan pemalaramMi 
lan banua iate, 

32 Ia Miperangii dao mai suruga, sia 
Mipogau'i to sia la Mipaolai salunna tu 
taumMi, amMi pasalai tu to sala sia 
Mipasule langngan botto ullunna tu 
penggauranna, amMi sanda-tonganni 


1 DATU 8.33-37 55 


tu to tongan sia Mipapakkanni sitinaya 
kamalamburanna. 

33 Take nataloi ualinna tu taumMi to 
Israel, belanna kasalan tu tau iato 

mai lako Kalemi, anna mengkatoba' 
lako Kalemi unnaku sangamMi sia 
massambayang sia mengkamoya lako 
Kalemi lan banua iate, 

34 Ia Miperangii dao mai suruga sia pa'dei 
tu kasalanna taumMi to Israel sia pasulei 
tu tau iato mai tama tondok, tu mangka 
Mikamasean nene' to dolona. 

35 Take titutu'i tu langi’, naurunganni 
tae' uran sae, belanna kasalammo 

tu tau iato mai lako Kalemi, anna 
massambayang lan inan iate unnaku 
sangamMi sia natobaran tu salana, 
belanna Mipopengkadiongammo, 

36 attu iato la Miperangii dao mai suruga 
sia la Mipa'dei tu kasalanna taumMi sia 
taumMi to Israel - belanna Mipatuduan 
lalan melo tu tau iato mai tu sipatu la 
naolai - sia Mipasaean uran tu padang, 
tu mangka Mikamasean taumMi la 
napomana'. 

37 Take ra'pak padangi lan tondok iato 
ba'tu denni ropu, ba'tu pasianni ba'tu 
langkoi tu gandung, ba'tu denni batik 


1 DATU 8.38-42 56 


sola nango, ba'tu napapusa'i ualinna tu 
tau iato mai lan lu mintu' kota dio lu 
tondokna, ke saei tu sala umbanna parri' 
ba'tu saki, 

38 ba'tu umba-umbanna passambayang 
ba'tu ia duka tu pengkamoya tu la 
napennoloan ba'tu minda-mindannai tu 
mintu' taumMi to Israel, belanna pantan 
natandai tu kapussakanna penaanna, 
naurunganni mempala' lan banua iate, 
39 perangii dao mai suruga, inan 
matontongamMi sia pa'dei kasalanna 
sia da Mipopa'elo'na bangi sia pantan 
Mipapakkanni sitinaya mintu' kedona, 
saba' Mitandai tu penaanna - belanna 
Kamu manna untandai tu penaanna 
mintu’ ma'rupa tau -, 

10 anna kataku'Komi tu tau iato mai lan 
mintu' allo angge tuona lan tu tondok, tu 
Mikamasean nene' to doloki. 

41 Ia duka tu to sae, tu tangia taumMi to 
Israel, ke saei dio mai tondok mambela 
belanna sangamMi, 

42. belanna narangi tau tu sanga 
pasareongamMi sia lima matoto'Mi 

sia takia' tiangka'Mi -, sia iake saei 
massambayang lan banua iate, 


1 DATU 8.43-47 57 


43|a Miperangii dao mai suruga inan 
matontongamMi, sia pasituru'i tu 
mintu' apa napengkamoyai tu to sae 
lako Kalemi, anna mintu' bangsa dao 
kuli'na padang untandai tu sangamMi, 
naurunganni umpangke'Komi tu tau 
iato mai, susi taumMi to Israel, sia 
anna tandai, kumua sangamMimo tu 
disa'buranni te banua iate, tu mangka 
kupabendan. 

44 Take sunni tu taumMi la sirari 
ualinna lako lalan Mipapatuanni sia 
massambayang lako PUANG mentingo 
lako kota iate, tu mangka Mipilei 
langsa’, sia lako banua iate, tu mangka 
kubangunan sangamMi, 

4> perangii dao mai suruga tu 
passambayangna sia pengkamoyana sia 
sandatonganni. 

46 Jake kasalammi tu tau iato mai lako 
Kalemi - moi misa’ tau tae’ tang kasalan 
— anna re'dek ara'Mi lako tau iato mai 
sia Misorong lako ualinna, naurunganni 
nabaa male tu tau iato mai la napali’ 
tama tondokna, la mambelanna, ba'tu la 
mandappi na, 

47 sia iake napalan penaai tau iato mai tu 
apa iato lan tu tondok dinii male umpali', 


1 DATU 8.48-51 58 


anna mengkatoba' sia mengkamoya 
lako Kalemi lan tondokna tu to umpali' 
sia ma'kada nakua: kasalammokan, 
umpogau'mokan kakadakean sia tang 
mekaalukmokan, 

18 sia iake lantukki tu tau iato mai 
mengkatoba' situang mintu' deatanna 
lan tondokna mintu' ualinna tu umpali'i, 
sia iake massambayangi lako Kalemi 
mentingo lako tondok iate, tu mangka 
Mikamasean nene' to dolona, sia lako 
kota iate, tu mangka Mipilei langsa' sia 
lako banua iate, tu mangka kubangunan 
sangamMi, 

49 attu iato la Miperangii dao mai 
suruga, inan matontongamMi, tu 
passambayangna sia pengkamoyana tau 
iato mai amMi sanda-tonganni. 

50 Sia la Mipa'dei tu mintu' kasalan 
napogau' taumMi lako Kalemi, 

sia kapatodo-tintinganna ullendai 
pepasanMi sia pabu'tuanni kamamasean 
lan penaanna tu to umpali' naurunganni 
ungkamasei tu tau iato mai. 

31 Belanna iatu tau iato mai taumMi sia 
mana'Mi, tu mangka Misolan tassu' lan 
mai Mesir, lan mai to' dapo' bassi. 


1 DATU 8.52-56 59 


52 JTamoto la Mitiro tu pengkamoyana 
taumMi sia pengkamoyana taumMi to 
Israel sia la Miperangii pempiran-piranni 
meongli' lako Kalemi. 

53 Belanna Mipamarimbanganammo 
Kalemi tu tau iato mai dio mai mintu' 
bangsa dao kuli'na padang, susitu 
mangka Mipokada nalopian Musa, 
taumMi, tomMi solanni tu nene" to doloki 
tassu' lan mai Mesir, o Puangki PUANG. 


Passakke sola kadipudianNa PUANG 


8:54-61 
2 Oss. 7:1-3 


341atonna upu'mo tu Salomo 
umpakendekki langngan PUANG te 
mintu' passambayang sia pengkamoya 
iate, bendanmi dio tingayo inan 
pemalaranNa PUANG, tonna soro’ 
malinguntu' sia mempala' langngan 
langi’, 

53 sia bendan anna passakkei tu mintu’ 
kombongan to Israel, nametamba 
nakua: 

56 Mintu'na kadipudian lu langngan 
nasang PUANG, tu umpa'kamasean 
kamarampasan lako to Israel, taunNa, 


1 DATU 8.57-61 60 


susitu mintu' apa mangka Napokada: 
moi sangbuku kada tae’ tu tang landa’ 
dio mai tu mintu' kada melo, tu mangka 
Napokada, nalopian Musa, taunNa. 

57 Lalasia manii anNa rondongki' PUANG, 
Kapenombanta, susitu Ia mangka 
urrondong nene" to dolota, sangapaoi 
upa" da Natampeki' sia da Natumpuki'". 
58 Sangadinna la Napamalang lako 
Kalena tu penaanta anta turu'i tu mintu’ 
lalanNa sia ungkaritutui tu pepasanNa 
sia apa Napondok sia Napa'parentan 

tu mangka Napepasanan lako nene" to 
dolota. 

59 Lalasia manii na iate mintu' kadangku, 
tu kupennoloan lan pengkamoyaku lako 
PUANG, la mareke' keallo sia kebongi 
dio oloNa PUANG, Kapenombanta, anna 
sanda-tonganni tu taunNa sia to Israel, 
taunNa, kiallo-kiallo. 

60 Anna issanni mintu' bangsa dao 
kuli'na padang, kumua PUANGmo tu 
Kapenomban, tae' senga'na, 

61 sia anna iatu penaammi mengkara'pa 
lako PUANG, Kapenombanta, la lolang 
umpengkaolai tu mintu' apa Napondok 
sia ungkaritutui pepasanNa, susite allo 
totemo. 


1 DATU 8.62-64 61 


Pemala' urrara Banua 
kabusungan sia pa'pakarayan 


8:62-66 
2 Oss. 7:4-10 


62 Napemalarammi datu sola mintu' to 
Israel tu pemala' pangrere' dio oloNa 
PUANG. 

631atu pemala' kasalamaran tu 
napemalaran Salomo lako PUANG, 
duangpulo ndua sa'bumna tu sapi sia 
saratu' duangpulo sa'bunna tu domba 
sola bembe'. Susimoto tu datu sola 
mintu' to Israel urrarai tu banuanNa 
PUANG. 

64 Allo ia bangsiamoto anna 
pamarimbanganni datu tu tangnga 
tarampak tu dio tingayo banuanNa 
PUANG, belanna inde to dio nanii 
umpasakka'i tu pemala' ditunu pu'pu' 
sia kande dipemalaran sia lompo 
pemala' kasalamaran, belanna iatu inan 
pemalaran tambaga tu bendan dio oloNa 
PUANG tarru’ bitti’, tang naala tu pemala' 
ditunu pu'pu' sia kande dipemalaran sia 
lompo pemala' kasalamaran. 


1 DATU 8.65-9.2 62 


65 Attu iato napakarayami Salomo sola 
mintu' to Israel tu allo kapua, iamotu 
misa' kasirampunan kapua, randuk 

dio mai lalan lu lako Hamat sae lako 
salu'-salu' Mesir, dio oloNa PUANG, 
Kapenombanta, lan pitung allo sia pitu 
pole'pa allona, sangpulo a'pa' allona 
mintu’. 

66 Jatonna allo ma'pengkaruamo nasuami 
male tu to buda, anna palakuanni tau 
iato mai kamasakke-sakkean tu datu, 
namane sule lako tendana, parannu 

sia sende-sende diona kameloan, tu 
Napogau' PUANG lako Daud, taunNa, sia 
lako to Israel, taunNa. 


Ma'penduanna PUANG 
ombo' lako Salomo 


9:1-9 
2 Oss. 7:11-22 


1latonna mangkamo tu Salomo 
umbangun banuanNa PUANG sia 
tongkonan layukna datu sia mintu’ tu 
nasanganna Salomo la nagaraga, 
2 ta'kala ombo'mi tonna ma'penduanna 
tu PUANG lako Salomo, susito dolona 
ombo' lako kalena dio Gibeon. 


1 DATU 9.3-6 63 


3Ma'kadami tu PUANG lako Nakua: 
Kurangimo tu passambayangmu 

sia pengkamoyamu tu mangka 
mupennoloan dio oloKu, sia 
Kupamarimbanganmo te banua 
mangka mubangun, belanna Kupalanmo 
tu sangangKu tontong sae lakona, sia 
iatu matangKu sia penaangKu la dio 
bang kiallo-kiallo. 

“Take lolangko dio oloKu, susi Daud, 
ambe'mu lantuk sia bulo lollong 
penaanna lolang dio oloKu, ammu 
pogau'i tu mintu' apa Kupepasanan lako 
kalemu sia ungkaritutui tu mintu' apa 
Kupondok sia tu Kupa'parentan, 

> manassa la Kupabantang tu isungan 
kadatuammu umparenta to Israel 
tontong sae lakona, susitu kadangKu 
lako Daud, ambe'mu, kumua: tae' len 
nala ka'tu dio mai kalemu tu misa' tau tu 
la unnisung dao kapayunganna Israel. 

6 Apa iatu kamu sola anakmi muane, 
ke toyangkomi dio mai Kaleku sia 

tae” mituru'Na”, sia tae” mikaritutui 

tu pepasanKu sia tu apa Kupondok, 

tu Kupatuduangkomi, sangadinna 
malekomi umpengkaolai sia tukku 
umpenombai tu kapenomban senga’, 


1 DATU 9.7-9 64 


7 manassa la Kuurakki tu to Israel dio 
mai tu padang Kukamaseanni, sia iate 
banua mangka Kupamarimbanganan 
sangangKu, la Kutumpu dio mai 
oloKu, naurunganni iatu to Israel la 
dipoparumbasan sia la dadi misa' 
kaditellean dio lu mintu' bangsa. 

8 Tate banua iate la daun lauan minda- 
minda tu ullendu'i, la magiang sia 
natelle-telle, anna ma'kada nakua: 
Ma'apai, anNa pasusii PUANG to te 
tondok sia banua iate? 

9La napebalii tau nakua: Belanna 

tau iato mai untampemo PUANG, 
Kapenombanna, tu mangka ussolan 
nene' to dolona tassu' lan mai tondok 
Mesir anna la'ka' lakomo kapenomban 
senga’ tu penaanna, sia tukkumo 
umpenombai sia umpengkaolai, iamoto 
Naparampoi PUANG lako kalena te mintu' 
kasanggangan iate. 


1 DATU 9.10-15 65 


Diona ma'rupa-rupa 
pa'pabendanna Salomo 


9:10-25 
2 Oss. 8:1-18 


10 Tatonna ganna'mo duangpulo taunna, 
tepumi tu banua da'dua nabangun 
Salomo, iamotu banuanNa PUANG sia 
banuanna datu. 

11 Tatu Salomo natundui Hiram, datu 
Tirus, diona tu kayu arasi' sia sendana 
sia bulaan pada tu naporainna. Attu iato 
nabenmi datu Salomo duangpulo kota 
dio tondok Galilea tu Hiram. 

12 Apa iatonna tassu' tu Hiram dio mai 
Tirus la untiroi tu mintu' kota, nabenni 
Salomo, tae'mi naalai penaanna. 

13 Anna ma'kada nakua: Kota apa toda ia 
te mubenna' e siulu'ku? Nasangaimi tau 
tondok Kabul sae lako te allo iate. 

14 Tatu bulaan napa'pea Hiram lako datu 
Salomo, den saratu' duangpulo talenta. 
15Jamote tu bannangna naarakki 

datu Salomo tu tau la umbangunni tu 
banuanNa PUANG sia banua kalena, 
Milo, benteng tembo' Yerusalem, Hazor, 
Megido na Gezer. 


1 DATU 9.16-22 66 


16 Belanna ke'de'mo tu Firaun, datu 
Mesir untaloi tu Gezer sia nasumpun, sia 
napatei tu mintu' to Kanaan torro lan 
kota iato, anna benni anakna, bainena 
Salomo, tu kota iato la napa'pabalian lan 
kasibalianna. 

17 Napamatoto'mi Salomo tu Gezer sia 
Bet-Horon Hilir diongna lu, 

18 sia Baalat na Tamar dio padang 
pangallaran (lan padang iato); 

19 sia mintu’ kota pangnannan kande 

tu naampui Salomo, sia mintu' kota 
dipannii kareta sia mintu' kota dipannii 
pakkanarang sia mintu' tu apa nasanga 
la nabangun Salomo lan Yerusalem sia 
dao Libanon sia lan mintu' lili” parentana. 
20 Mintu' tu to Amori torronapa sia to Het 
sia to Feris sia to Hewi sia to Yebus, tu 
tangia bati' to Israel, 

21 jamotu mintu’ bati'na tu torrona 
siapa undinna lan tondok iato, tu tang 
nabelanna to Israel urroto'i, naarak 
nasang Salomo napopa'diama lompo sae 
lako allo iate. 

22 Apa iatu to Israel moi misa" tae’ 
naa'ga kaunanni Salomo, sangadinna 
napotoparari, sia napotomase'ponna, 
sia napoarungna, sia napopangulu 


1 DATU 9.23-26 67 


sia napopangulu karetana sia 
pakkanarangna. 

23 Inde sia tu bilanganna mintu’ mantari’ 
lompo pa'diamanna Salomo, limaratu' 
Ilimangpulo, tu umpangului to buda 
undiamai tu pa'diaman iato. 

24 Mane tassu' tu anakna baine Firaun 
lan mai kotana Daud lako banua 
kalena tu nagaraganni Salomo, nata'pa 
umbangunni tu Milo. 

25 Sia iatu Salomo pentallun 
umpemalaran pemala' ditunu pu'pu' 
sia pemala' kasalamaran lan sangtaun 
dao inan pemalaran nagaragan PUANG, 
sia umballa pemala' ditunu dio oloNa 
PUANG, kumua anna kabangnga' 
tonganni tu banua iato. 


Salomo umpopegaraga 
lembang la massombaran 


9:26-28 
26 Nagaraga dukami datu Salomo tu 
ba'tu pira-pira lembang dio Ezion-Geber 
sikandappi' Elot, dio biring tasik Teberau, 
lan lili'na tondok Edom. 


1 DATU 9.27-10.4 68 


27 Nasuami Hiram tu taunna, iamotu 
pallopi, tu matarru'mo lan tasik male 
massombaran sola taunna Salomo. 

28 Rampomi lako Ofir, anna alai inde to 
dio mai tu bulaan a'pa' ratu' nduangpulo 
talenta, anna baai lako datu Salomo. 


Datu baine dio mai Syeba 
sae umpessitammui Salomo 


10:1-13 

10 1 Tatonna rangimi datu baine 

dio mai Syeba tu kareba diona 
Salomo tu siumpu' sanganna PUANG 
saemi la umpeponto bannangi. 
2 Saemi dio Yerusalem naturu' baanan 
makamban sia ba'tu pira-pira unta 
unteke' pebangki' sia bulaan lendu' 
budanna sia ma'rupa-rupa parimata 
ballo. Rampomi lako Salomo, anna 
pokadai lako tu mintu' apa lan penaanna. 
3 Nabattuanannimi Salomo lako tu mintu' 
pekutananna, moi misa' tae' tu tang 
nakita datu tu tang nabattuananni lako. 
4Iatonna tiromi datu baine dio mai 
Syeba tu mintu kamatarrusanna Salomo 
sia iatu banua mangka napabendan, 


1 DATU 10.5-9 69 


sia mintu’ kande dao medana, sia 
kao'koranna to mase'ponna sia bendanna 
mintu' to ma'kamayana sia pakeanna 
tau iato mai, sia mintu' apa nairu' 

sia pemala' ditunu pu'pu'na tu biasa 
napennoloan lan banuanNa PUANG, 
pa'de deatami tu datu baine iato. 

6 Nakuami lako datu: Tongannamo tu apa 
kurangi dio tondokku tu diona a'gammi 
sia kakinaammi. 

7 Apa tae” kupatonganni tu kada 

iato, tonna tae'pa kusae sia 

matangku kalenamo untiroi, tonganna 
sangsesenapa tu tae” napokadanna' 
tau, belanna la'bipa tu kakinaammi 

sia kamanamanammi na iatu kareba 
kurangi. 

8 Maupa' tu mintu' taummi sia maupa' 
mintu' to mase'ponmi tu tontong bendan 
dio olomi umperangii tu kakinaammi! 

9 Mintu'na kadipudian lu langngan 
nasang PUANG, Kapenombammi, 

tu umpopaimankomi, naurunganni 
umpannisungkomi dao isungan 
kapayunganna Israel! Belanna tontong 
sae lakona Nakamasei PUANG, tu to 
Israel, iamoto anNa angka'komi dadi 


1 DATU 10.10-13 70 


datu la umpogau' katonganan sia 
kamaloloan. 

10 Nabenmi bulaan tu datu Salomo 
saratu’ duangpulo talenta sia lendu’ 
budanna pebangki' sia ma'rupa- 

rupa parimata ballo: iatu pebangki' 
napa'bengan datu baine Syeba lako datu 
Salomo, tae'mo padanna totu nabaa tau. 
11 Sia jatu mintu' lembangna Hiram 

tu umbaa bulaan dio mai Ofir, umbaa 
duka tarru' buda kayu almuggin sia 
ma'rupa-rupa parimata ballo dio mai 
Ofir. 

12 Tatu kayu almuggin iato nagaraga 
datu oongan lan banuanNa PUANG sia 
lan banuanna datu, sia nagaragai katapi 
sia dandi napake to massengo. latu kayu 
almuggin susito tae' lenpa nabaai ba'tu 
natiroi tau sae lako totemo. 

13 Nabenmi datu Salomo tu mintu' apa 
naporai sia napalaku datu baine Syeba, 
senga' iatu mintu' apa nabenni datu 
Salomo sitinaya kasugiranna. Mangkato 
sulemi sola mintu' to mase'ponna lako 
tondokna. 


1 DATU 10.14-19 /1 


Daka'na sia kasugiranna Salomo 


10:14-29 


14 Tatu timbanganna mintu’ bulaan 
dipataman Salomo lan sangtaun, annan 
ratu' nnannan pulona nnannan talenta 
bulaan. 

15 Boko’ ia tu apa napatama to ma'balili 
kapua sia iatu sima napatama to 
ba'balu'-balu' sia mintu' sima napatama 
datu to Arab sia to maraa lan mintu' 
tondok. 

16 Nagaragami datu Salomo tu balulang 
kapua duaratu', bulaan dikalubabak 
digargai, annan ratu' batu bulaan 
natimbanganni, ke misa'oi balulang 
kapua; 

17 sia tallu ratu’ balulang bitti’, bulaan 
dikalubabak digargai: tallu mina bulaan 
natimbanganni, ke misa'oi ballulang 
bitti. Napalanmi datu lan banua: 
Pangala' Libanon. 

18 Sia nagaragapa datu tu misa’ isungan 
gading kapayungan kapua, anna sapu' 
bulaan massang. 

19 Tatu isungan kapayungan iato, annan 
lau'na tu eranna sia malepong tu daona 


1 DATU 10.20-24 72 


lu sissareanna, sia dio sa'dena patomali 
tu isungan den sissareanna, sia den 
singa da'dua bendan dio sa'de sissarean 
iato, 

20 na sangpulo dua singa bendan dio 
sa'dena patomali dao to' eran annan 
lau'na: iatu apa susito tae' lenpa 
nagaragai tau moi lan misa' duka 
kadatuan. 

21 Tatu mintu’ irusanna datu Salomo 
bulaan nasang, sia mintu' pareanan 

lan banua: Pangala' Libanon, bulaan 
massang, moi misa' tae” bang salaka 
digaraga, belanna iatonna linona Salomo 
tae” naangga'i tau tu salaka. 

22 Belanna den lembangna datu lan tasik 
tu ma'palu lako Tarsis sola lembangna 
Hiram sipissan lan tallung taun namaneo 
tama tu lembang dio mai Tarsis umbaa 
bulaan sia salaka sia gading sia seba sia 
merak. 

23 Susimoto tu datu Salomo la'bi kapua 
anna iatu mintu' datu dao kuli'na padang 
la dona kasugiran la diona kakinaan. 

24 Mintu' issinna lino morai tongan Ia 
umpessitiroi Salomo la umperangii 
kakinaanna, tu mangka Natanan Puang 
Matua lan penaanna. 


1 DATU 10.25-29 73 


25 Pantan umbaami pamenganna, iamotu 
oongan salaka sia bulaan, pakean, 
pa'buno, pebangki', darang sia bagala', 
ke taunnoi. 

26 Pissanmito narampun Salomo tu 
ba'tu pira-pira kareta sia pakkanarang, 
naurunganni naampui tu kareta 
sangsa'bu a'pa' ratu' na pakkanarang 
sangpulo dua sa'bunna, anna palaanni lu 
mintu' kota dipannii kareta sia sola datu 
dio Yerusalem. 

27 Sia naposara' datu anna iatu salaka 
dio Yerusalem tarru' buda susi batu-batu 
sia iatu kayu arasi' sangtinti kayu 

ara pangala’, tu buda tuo dio padang 
Merrantena. 

28 Tatu dinii umpasaean darang Salomo 
lu dio mai Misraim sia dio mai Kewe: iatu 
to ma'balilinna datu unnalai tu darang 
iato mai dio mai Kewe susitu allian pasa" 
29 Tatu misa” kareta dio mai Meisraim, ke 
saei dibaluk dilampak tu allinna annan 
ratu” sikele, anna misa” darang saratu' 
limangpulo sikele': sia nabalili dukato 
ma'balilinna Salomo pira lako mintu' 
datu to Het sia datu to Aram. 


1 DATU 11.1-4 74 


Salomo randukmo 
menomba lako deata 


11:1-13 

1 1 1 Tatu datu Salomo ungkamali'mo 

ba'tu pira-pira baine bangsa 
senga’, boko’ ia tu anakna Firaun, iamotu 
baine Moab, Amon, Edom, Sidon na Het, 
2 dio mai tu mintu' bangsa mangka 
Napepasanan PUANG lako to Israel 
susite, Nakua: Da misirau ta'nak sia 
da duka namerrau tu tau iato mai lako 
kalemi, da napasepangi tu penaammi 
umpenombai deatanna: apa la'ka' tu 
penaanna Salomo lako. 
3Jatu mintu’ bainena pitu ratu’, anak 
datu nasang, anna gundi'na tallu 
ratu', namintu' tu bainena umpapusa 
penaanna. 
4Belanna iatonna matuamo tu Salomo, 
napasepangmi mintu' bainena tu 
penaanna umpenombai kapenomban 
senga', naurunganni tae'mo nalantuk tu 
penaanna lako PUANG, Kapenombanna, 
susi Daud, ambe'na. 


1 DATU 11.5-11 75 


5 Susimoto tu Salomo umpenombai 
Astoret, deatanna baine to Sidon sia 
Milkom, apa megallianna to Amon. 

6 Sia napogau' Salomo tu apa kadake dio 
pentiroNa PUANG sia tae'mo nalantuk 
penaanna umpengkaolai PUANG, susi 
Daud, ambe'na. 

7 Tatonna attu iato napabendanammo 
Salomo misa' inan madao tu Kamos, apa 
megallianna to Moab, dao buntu rampe 
matallona Yerusalem sia iatu Molokh, 
apa megallianna to Amon. 

8 Susi dukato napogauranni tu mintu’ 
baine senga'na, tu mantunu dupa sia 
memala' lako deatanna. 

9 Re'dekmi tu ara'Na PUANG lako Salomo, 
belanna' sepangmo tu penaanna dio mai 
PUANG, Kapenombanna to Israel, tu 
mangka ombo' penduan lako kalena, 

10 sia tu mangka umpepasananni tu 
diona apa iate, kumua da mupenombai 
kapenomban senga’; apa tae" nakaritutui 
te pepasanNa PUANG. 

11 lamoto anna ma'kada tu PUANG lako 
Salomo, Nakua: Belanna susimote tu 
kedomu, tae' ammu karitutui tu basseKu 
sia iatu apa Kupondok, tu mangka 
Kupepasanan lako kalemu, manassa 


1 DATU 11.12-17 76 


iatu kadatuan la Kualai dio mai kalemu, 
angKu benni taummu. 

12 Apa lan angge tuomu tae'pa angKu 

la umpogau' susito belanna Daud 
ambe'mu, sangadinna iapi tu anakmu 
Kumane unnalai lan mai limanna. 

13Tae' angKu la unnalai nasangi tu 
kadatuan iato, sangadinna sangsuku la 
Kuben anakmu muane, belanna taungKu 
Daud sia belanna Yerusalem, tu mangka 
Kupilei langsa’. 


Diona to umbali Salomo 


11:14-40 


14 Napadenmi PUANG tu misa' to umbali 
Salomo, iamotu Hadad, to Edom: ia 
misa' tarukna datu to Edom. 

15 Tatonna alami Daud tu Edom sia male 
tu Yoab, kamandang lompo, ullamunni 
tu mintu' to dipatei, napateimi Yoab tu 
mintu' muane dio Edom. 

16 Belanna annanmo bulanna torro tu 
Yoab dio sola mintu' to Israel sae lako 
puranna naroto'i tu mintu' muane dio 
Edom. 

17 Apa mallai tu Hadad sia ba'tu pira-pira 
to Edom, to mase'ponna ambe'na, 


1 DATU 11.18-22 77 


nasolan la umpallaian kalena lako Mesir; 
na attu iato mangura tonganpa tu 
Hadad. 

18 Ke'de'mi dio mai Midian, anna rampo 
lako Paran, anna ala ba'tu pira-pira 
muane dio mai Paran nasolan, anna 
rampo lako Mesir, lako Firaun, datu 
Mesir: nabenni misa' banua sia napapatui 
tu la nakandena sia naben padang. 

19 Nakaturu-turuimi Firaun tu Hadad, 
naurunganni naben tu ipa'na napobaine, 
iamotu sangbainena Tahpenes, datu 
baine. 

20 Napadadiammi sangbainena Tahpenes 
misa" pia muane, disanga Genubat, tu 
nasarak Tahpenes lan tongkonan layukna 
Firaun, naurunganni iatu Genubat sisola 
anakna Firaun lan tongkonan layukna 
Firaun. 

21 Tatonna rangimi Hadad dio Mesir, 
kumua iatu Daud malemo tama batu 
dilobang sola nene' to dolona sia 
matemo tu Yoab, kamandang lompo, 
ma'kadami tu Hadad lako Firaun, nakua: 
Eloranna'male sule lako tondokku. 

22 Apa nakua tu Firaun lako: Apara tu 
mutae'i torro dio kaleku, ammu ta'pa la 


1 DATU 11.23-28 18 


malera sule lako tondokmu? Mebalimi 
nakua: Tae'ra, apa eloran bangmo' male. 
23 Napabangun polemi Puang Matua tu 
misa' to umbali Salomo, iamotu Rezon, 
anakna Elyada, tu mallaimo dio mai 
puangna, dio mai Hadadezer, datu Zoba. 
24 Narampunmi tu tau lako kalena, anna 
ia umpangului to misa’ kaponan, iatonna 
la umpatei Daud, mallaimi lako Damsyik 
anna torro dio, anna angka'i tu Rezon 
dadi datu dio Damsyik. 

25 Iamo ualinna to Israel angge tuona 
Salomo: senga'pi to tu kakadakean 
napogau' Hadad. Iatu Rezon ungkagi'gi' 
to Israel sia iamo datu dio Aram. 

26 Tatu Yerobeam, anakna Nebat, misa' 
to Efraim dio mai Zereda, anakna misa' 
baine balu, disanga Zerua, taunna 
Salomo, umbali tu datu. 

27 Inde sia bannangna anna balii tu datu: 
Dikua umbangun Milo tu Salomo sia 
umpemeloi tu benteng tembo” ro'pok dio 
kotana Daud, ambe'na. 

28 Na jatu Yerobeam misa' to malinta': 
jatonna tiromi Salomo, kumua iate pia 
muane iate birisan dio pa'diamanna, 
naangka'mi umpangului mintu’ to 
ma'diama dio mai pa'rapuanna Yusuf. 


1 DATU 11.29-34 79 


29 Den pissan tassu'mi tu Yerobeam dio 
mai Yerusalem, anna sitammu nabi Ahia, 
to Silo, dio lalan, na iatu Ahia ma'bayu 
lamba' ba'ru, na ia manna tu tau sola 
duai dio lu padang. 

30 Natoemi Ahia tu bayu lamba’ ba'ru tu 
napake, naserekki napa'sangpulo dua. 
31 Anna ma'kada lako Yerobeam nakua: 
Alanni kalemu te sangpulo serekna, 
belanna nakua kadanNa PUANG, 
Kapenombanna to Israel, kumua: 
Tonganna la Kualai tu kadatuan dio mai 
Salomo, angKu benko tu sangpulo suku. 
32 Apa iatu misa” suku la dio kalena, 
belanna Daud, taungKu, sia Yerusalem, 
iamotu kota tu mangka Kupilei langsa' 
dio mai mintu' suku to Israel. 

33 Belanna natampeMo', anna tukku 
menomba lako Astoret, deata baine 

to Sidon, sia lako Kamos, deatanna 

to Moab, sia lako Milkom, deatanna 

to Amon, sia tae' anna lolang unturu' 
lalanKu, sia tae' napogau' apa malolo 
dio pentiroKu, iamotu apa Kupondok sia 
Kupa'parentan, susi Daud, ambe'na. 

34 Apa iate kadatuan moi misa' suku 
tae" Kualai lan mai limanna, sangadinna 
la Kuangka' datu angge tuona belanna 


1 DATU 11.35-39 80 


Daud, taungKu, tu mangka Kupilei 
langsa' sia tu mangka ungkaritutui tu 
apa Kupasan sia tu apa Kupondok. 

35 Apa la Kualai lan mai limanna anakna 
tu kadatuan, angKu benko tu sangpulo 
suku. 

36 Anna misa' suku tu la Kuben anakna, 
kumua anna iatu Daud, taungKu, tontong 
unnampui misa' palita dio oloKu lan 
Yerusalem, iamotu kota mangka Kupilei 
langsa' la tontong Kupannii sangangKu. 
37 La Kuangka'ko ammu parentai tu 
mintu' angge naporainna penaammu sia 
la undatuiko to Israel. 

38 Take muperangii tu mintu' apa Kupasan 
lako kalemu sia lolangko unturu' lalanKu, 
sia umpogau'i tu apa malolo dio 
pentiroKu, iamotu ungkaritutui apa 
Kupondok sia apa Kupasan, susi tu 
hapogau' Daud, taungKu, manassa la 
Kurondongko sia la Kubangunangko 
misa” tongkonan matontongan, susitu 
mangka Kubangunan Daud, sia la 
Kukamaseangko tu to Israel. 

39 Kumua anna dadi tu iannato, la 
Kupampa lu rokko tu bati'na Daud, apa 
tae" nala tontong sae lakona. 

40 Undaka'mi lalan tu Salomo la umpatei 
Yerobeam, apa ke'de' tu Yerobeam 
namallai lako Mesir, lako Sisak, datu 
Mesir, anna torro dio Mesir sae lako 
matena Salomo. 


Kamateanna Salomo 


11:41-43 


“Tatu tang dipokadannapa tu mintu’ 
tuna'na Salomo sia mintu’ apa napogau, 
sia ia duka tu kakinaanna, tae'raka 
nadisura' lan sura" tuna'na Salomo? 

42 Tatu Salomo umparenta to Israel dio 
Yerusalem, patangpulo taunna. 

43 Mangkato malemi tama batu dilobang 
sola nene" to dolona sia dipeliang lan 
kotana Daud, ambe'na, na Rehabeam, 
anakna muane, ussondai dadi datu. 


Katipa'duanna kadatuan 


12:1-24 
1 2 1 Ke'de'mi tu Rehabeam lako 
Sikhem, belanna sae nasangmo 
tu to Israel dio Sikhem la untokkoi dadi 
datu. 

2 Narangimi Yerobeam, anakna Nebat, 
tu iannate, tonna diopa Mesir, tu nanii 
mallai lako dio mai olona Salomo, 
pakalan sulemi dio mai Mesir. 

3 Disuami tu tau lao untambai lako, anna 
sae tu Yerobeam sola mintu' kombongan 
to Israel lako Rehabeam, anna ma'kada 
nakua: 

4Napamatana'mo ambe'mi tu 
pamaangki sola nasang te: totemo 

la mipamaringngan tu pa'diaman 
magasanna ambe'mi sia pamaan 
matana'na, tu napapassanangkan, anna 
kami te sola nasang mendadi taummi. 

> Ma'kadami lako tau iato mai, nakua: 
Sule bangpokomi, duang bongipa 
mimane sae pole' lako kaleku. Malemi 
sule tu to buda. 

6 Ma'kombongammi tu datu Rehabeam 
sola mintu' to matua-tua, tu naala parea 
Salomo, ambe'na, tonna tuo siapa, 

sia ma'kada nakua: Umbara susitu 
timbangammi, la kubalianni te to buda? 
7 Ma'kadami tu tau iato mai lako 
nakua: Iake moraikomi te totemo 
umpopengkaola kalemi lako tu to buda 
sia umpasiolai tu pa'poraianna sia mibalii 

kada melo, manassa tontong sae lakona 
la dadi taummi tu tau iato mai. 

8 Apa natumpu tu timbangan napokada 
mintu' to matua-tua lako kalena, anna 
male ma'kombongan sola to mangura, 
sangbara'na, tu naala parea. 

9 Nakuami lako tau iato mai: Umbara 
susitu timbangammi la tabalianni te to 
buda, tu ma'kada lako kaleku nakua: 

La mipamaringngan tu pamaan mangka 
napapassanangkan ambe'mi! 

10 Mebalimi tu mintu' to mangura 
sangbara'na lako kalena, nakua: 

Susite tu la mikuanni te to buda, tu 
mangka ma'kada lako kalemi nakua: 
Napamatana'mo ambe'mi tu pamaangki, 
apa la mipamaringnganangkan, la mikua 
lako tau iato mai: Mandu kapua ia tu 
taruno kidi'ku anna iatu aakna ambe'ku. 
11 Take susinna napamatana'i ambe'ku 
tu pamaammi, apa aku la kupamatanna' 
pissan tu pamaammi: iake mangkakomi 
napa'dikki pebamba ambe'ku, apa iatu 
aku la umpa'dikkikomi pebamba ma'duri 
bassi. 

12 Ma'tallung alloan to saemi tu Yerobeam 
sola to buda umpennoloi Rehabeam, 

susitu napokada datu: Duang bongipa 
mimane sae pole' lako kaleku. 

13 Mebali makarra'mi tu datu lako to 
buda, belanna natumpu tu pa'timbangan 
tu napokada to matua-tua lako kalena, 
14anna ma'kada lako tau iato mai 
susitu pa'timbangna mintu’ to mangura, 
nakua: Napamatana'mo ambe'ku tu 
pamaammi, apa la kupamatana' pissan 
tu pamaammi: iake mangkakomi 
napa'dikki pebamba ambe'ku, apa iatu 
aku la umpa'dikkikomi pebamba ma'duri 
bassi. 

15 Tamoto natang umpasiolai datu 

tu palakunna to buda, belanna iatu 
iannate panglampaknamo PUANG, la 
umpalanda'i tu apa mangka Napokada 
PUANG lako Yerobeam, anakna Nebat, 
nalopian Ahia, to Silo. 

16 Tatonna tiromi mintu’ to Israel tu diona 
datu tang napasiolamo tu palakunna, 
mebalimi lako datu nakua: Tae'mo 
tasangbilangan tu Daud, sia tae'mo 
tasangmana' tu anakna Isai! E, to Israel, 
sulemokomi lako tendami! Karitutui 
kalenami tu tongkonammi, e Daud! 
Sulemi tu mintu' to Israel lako to' 
tendana. 

17 Apa iatu mintu' to Israel tu torro lan 
mintu' kota Yehuda, Rehabeam duka tu 
napodatu. 

18 Nasuami datu Rehabeam tu Adoram, 
kapala pa'diaman, apa natumbui batu 
mintu' to Israel, anna mate: sidi'mora 
natang pakala kendek langngan kareta 
la mallai lako Yerusalem. 

19 Susimoto tu to Israel randuk 
memboko' dio mai bati'na Daud sae lako 
allo iate. 

20 Tgtonna pekarebami mintu’ to Israel, 
kumua sulemo tu Yerobeam, mesuami tu 
tau untambai tama kombonganna, anna 
tokkoi dadi datunna mintu' to Israel. 
Moi misa' tae' unturu' bati'na Daud, 
sangadinna suku Yehuda manna. 

21 Tgtonna rampomo tu Rehabeam 

lako Yerusalem, naarakmi tu mintu' 
bati'na Yehuda sia suku Benyamin, den 
saratu' karuapulona sa'bu to mangura 
tu manakka parari, la urrarii to Israel, 
kumua anna pasulei tu kadatuan lako 
Rehabeam, anakna Salomo. 

22 Apa rampo tu kadanNa Puang Matua 
lako Semaya, taunNa Puang Matua, 
nakua: 

23 Pokadanni Rehabeam, anakna Salomo, 
datu Yehuda, sia mintu' to Yehuda sia to 
Benyamin sia mintu' to senga', kumua: 
24 Inde sia tu kadanNa PUANG: Da milaoi 
ba'tu urrarii tu mai sangsiulurammi to 
Israel, sangadinna pantan la sulekomi 
lako to” banuammi, belanna Aku anna 
dadi tu apa iate. Naturu'mi tau iato mai 
tu kadanNa PUANG, anna sule, susitu 
kadanNa PUANG. 


Yerobeam umpaden 
kamenomban ba'ru 


12:25-32 


25 Nabentengmi Yerobeam tu kota 
Sikhem dao buntunna Efraim, anna torro 
lan. Ke'de'mi anna male umbentengi tu 
Pnuel. 

26 Natangnga'mi Yerobeam Ian 
penaanna: Umbai anna sule te kadatuan 
lako bati'na Daud. 

27 Take la malei te to buda langngan 
Yerusalem umpemalaran pemala' 

lan banuanNa PUANG, manassa iatu 
penaanna malangmo sule lako puangna, 
iamotu Rehabeam, datu Yehuda, anna 

pateina' tau iato mai, nasule lako 
Rehabeam, datu Yehuda. 

28 Nabisarami datu tu iannato, anna 
garagai da'dua anak sapi bulaan, 
nakuami lako tau iato mai: Lendu'mo 
maparri'na, ke malekomi langngan 
Yerusalem: iamote tu deatammi, e to 
Israel, tu mangka ussolangkomi sun lan 
mai tondok Mesir. 

29 Misa' napabendan dio Betel na iatu 
misa' napadio Dan. 

30 Tate penggauran iate dipokasalan. Iatu 
to buda undoloanni tu misa' anak sapi 
sae lako Dan. 

31 Sia nagaragapa tu banua pemalaran 
dao lu inan madao, anna angka'i dadi to 
minaa ba'tu pira-pirai tu tau iato mai tu 
tangia suku to Lewi. 

32 Napamanassami Yerobeam tu allo 
kapua lan bulan ma'pengkarua, allo 
ma'pessangpulo limanna bulan iato, 
susitu allo kapua dio Yehuda, anna 
kendek langngan inan pemalaran iato. 
Susimoto napogau' dio Betel anna 
pemalaranni tu pemala' lako anak sapi 
nagaragai. Na iatu to minaa tu biasa 
memala' dao inan madao, tu mangka 


1 DATU 12.33-13.2 88 


naangka”, ba'tu pempiran-piranmo nasua 
memala' dio Betel. 


TaunNa Puang Matua dio mai Yehuda 


12:33-13:34 


33 Attu iato kendekmi langngan inan 
pemalaran, tu nagaragai dio Betel, tonna 
allo ma'pessangpulo limanna bulan 
ma'pengkaruanna, iamotu misa" bulan 
napamanassa kalena lan penaanna, 
tu nanii umpokadanni allo kapua tu 
to Israel. Tonna attu iato kendekmi 
langngan inan pemalaran la untunu 
pemala'. 
1 3 l Pakalan saemi misa” taunNa 
Puang Matua tete dio kadanNa 
PUANG dio mai Yehuda lako Betel, tonna 
marassan bendan tu Yerobeam dio olo 
inan pemalaran la untunu pemala'. 
2 Ma'kadami tete dio kadanNa PUANG 
lako inan pemalaran, nakua: E, inan 
pemalaran, e inan pemalaran, nakua 
kadanNa PUANG: Lan tongkonan 
layukna Daud la dipadadian misa' pia 
muane, disanga Yosia, iamo la urrere'i 
dao kalemu tu mintu' to minaa biasa 
memala' dao inan madao, tu untunu 


1 DATU 13.3-6 89 


pemala' dao kalemu, sia dao kalemu to, 
la nanii tau untunu buku tolino. 

3 Allo ia dukato napa'peissananni misa' 
tanda mangnga, sia nakua: Inde sia 

tu tanda mangnga, tu umpamanassai 
kumua mangkamo ma'kada tu PUANG, 
Nakua: Manassa iate inan pemalaran 
late la tesse, anna iatu au dao 
tisambo'-sambo'. 

4Tatonna rangii datu tu kadanna taunNa 
Puang Matua umpa'kadai inan pemalaran 
dio Betel, nae'te'mi Yerobeam tu limanna 
dao mai inan pemalaran iato, anna 
ma'kada nakua: Tingkanni! Apa iatu 
limanna tu nae'te' lako matoromo, 
naurungan tang tikambemo sule. 

> Tessemi tu inan pemalaran, anna 
tisambo' tu au dao mai, iamotu tanda 
mangnga napa'peissanan taunNa Puang 
Matua tete dio kadanNa PUANG. 
6Mebalimi tu datu lako 

taunNa Puang Matua, nakua: 
Pengkamoyanna' pa'kamaseanNa 
PUANG, Kapenombammi, sia 
passambayanganna', anna tibokkok sule 
tu limangku. Napengkamoyammi taunNa 
Puang Matua pa'kamaseanNa PUANG tu 

datu anna tibokkok sule tu limanna datu 
susito dolona. 

7 Nakuami tu datu lako te taunNa 
Puang Matua: Maikomi anta lao lako 
banuangku, pabatta'i tu kalemi, angku 
benkomi misa” pamengan. 

8 Apa nakua te taunNa Puang Matua 
lako datu: Moi ammi benna' sangsese 
tu tongkonan layukmi, tae’ duka tala 
tama sola, sia tae” angku la kumande sia 
mangiru' lan inan iate. 

9 Belanna susimoto dipepasanan lako 
kaleku tete dio kadanNa PUANG, nakua: 
Tae' muma'din kumande ba'tu mangiru' 
dio, sia da musule umpolalanni tu lalan 
pura muolai. 

10 Malemi umpolalan lalan senga’, tae" 
nasule unnola lalan mangka naola tonna 
sae lako Betel. 

11 Den duka dio Betel tu misa” nabi 
matua; saemi tu anakna, anna uleleanni 
lako tu mintu' apa mangka napogau' 
tinde taunNa Puang Matua allo iato dio 
Betel, na mintu' kada napokada lako 
datu, naparampo duka lako ambe'na. 

12 Nakuami tu ambe'na lako tinde 

mai anakna: Lalan umbara tu naola? 
Napadulluammi anakna tu lalan naolai 

taunNa Puang Matua, tu sae dio mai 
Yehuda. 

13 Nakuami lako anakna: Lapikanna' tu 
keledai. Nalapikammi tu keledai, anna 
sakei. 

14 Narundu'imi tu taunNa Puang Matua, 
nalambiranni unno'ko' diong garonto' 
tarpin: anna kuai lako: Kamumoraka 

tu taunNa Puang Matua, tu sae dio mai 
Yehuda? Nabalimi, nakua: Akumo. 

15 Nakuami lako: Maikomi talao sola lako 
banuangku ammi kumande. 

16 Apa nakua: Tae' kuma'din sule mati' 
ussisolangkomi sia tae' kula lendu' 

dio banuammi, sia tae' duka anta la 
kumande sola sia mangiru' lan inan iate. 
17 Belanna mangka dipepasanan lako 
kaleku tete dio kadanNa PUANG, Nakua: 
Tae” muma'din kumande sia mangiru' 
dio: sia da musule umpolalanni tu lalan 
mangka muolai. 

18 Nakuami te tau lako: Misa' dukana' 
nabi, susi kamu, sia nakuamo malaeka' 
lako kaleku tete dio kadanNa PUANG: 
Solanni sule tama banuammu anna 
kumande sia mangiru'. Apa iatu iannato 
napakena. 

19 Sulemi sola, nakumande sia mangiru' 
lan banuanna. 

20 Tatonna marassan unno'ko' sola duai 
dio to” meda, saemi tu kadanNa PUANG 
lako nabi ussolanni sule. 

21 Metambami lako taunNa Puang 
Matua, tu lu dio mai Yehuda, nakua: 
Inde sia tu kadanNa PUANG: Belanna 
ullendaiko parentaNa PUANG sia tae' 
muturu'i tu apa Napepasanan PUANG, 
Kapenombammu, lako kalemu, 

22 sangadinna suleko, ammu kumande 
sia mangiru' indete inan tu Nakuangko 
Puang: tae” muma'din kumande 

sia mangiru' dio - iamoto iatu batang 
rabukmu tae'mo nala ullambi' lamunanna 
nene" to dolomu. 

23 Tatonna mangkamo kumande sia 
mangiru', nalapikammi keledai tu nabi 
mangka nasolan sule. 

24 Apa iatonna ke'de'mo male, siappa'mi 
singa dio lu lalan, napatei. Nasumpandan 
bang tu batang rabukna dio lalan, na 
iatu keledai bendan dio la'pekna, na iatu 
singa bendan duka dio la'pekna batang 
rabuk iato. 

25 Denmi tau lendu' dio, anna tiroi tu 
batang rabuk sumpandan dio lalan, na 

iatu singa bendan bang dio la'pek batang 
rabuk. Saemi napokada tau iato tama 
kota tu nanii nabi matua torro. 

26 Tatonna rangimi tinde nabi ussolanni 
sule, nakuami: Iamotu tu taunNa 
Puang Matua, tu mangka ullendai 
parentaNa PUANG: iamoto Naeloranni 
PUANG nadammak singa anna patei, 
susi tu kadanNa PUANG tu mangka 
Napokadanni. 

27 Nakuami lako anakna: Lapikanna' 
keledai. Nalapikammi. 

28 Ke'de'mi male, anna lambi'i tu batang 
rabuk sumpandan dio lalan: na iatu 
keledai sola singa bendan bang dio 
la'pek batang rabuk iato, iatu batang 
rabuk tae” anna kande lenni singa, sia 
tae” anna dammakki tu keledai. 

29 Naangkarammi tinde nabi tu batang 
rabukna tu taunNa Puang Matua, anna 
palangnganni keledai, anna baai sule. 
Sulemi tama kotana tu nabi matua la 
umbatingi sia la ullamunni. 

30 Naparokkomi lamunanna, amna batingi 
tau nakua: Oo dikka' siulu'ku! 

31 Tatonna mangkamo ullamunni, 
ma'kadami lako tu mai anakna nakua: 
Iangku mate, la milamunna' dio lamunan 

dinii ullamunni tu taunNa Puang Matua: 
na iatu bukungku pasirondongi bukunna. 
32 Belanna tae' nasalai tang la dadi tu apa 
mangka napetamban tete dio kadanNa 
PUANG diona tu inan pemalaran dio Betel 
sia diona mintu' banua pemalaran dao lu 
inan madao lan lu tondok Samaria. 

33 Tatonna mangkamo tu iannato, tae’ 
duka anna mengkatoba' tu Yerobeam 
untampe gau' kadakena, sangadinna 
haangka' pole'o tu ba'tu pira-pira to 
minaa la memala' dao inan madao. 
Minda-minda morai, ia dukamo natokko 
dadi to minaa la memala' dao inan 
madao. 

34 Tatu penggauran tontongnato 
napokasalan bati'na Yerobeam, 
naurunganni disanggang sia disabu'i dao 
mai kuli'na padang. 


Pa'nubua'na Ahia diona tu apa la 
urrampoi bati'na Yerobeam 


14:1-20 
14 1 Attu iato masakimi tu Abia, 
anakna Yerobeam. 
2 Nakuami tu Yerobeam lako bainena: 
Melo ke umbaliliko kalemu ammu ke'de' 

da natandaiko tau, kumua bainenako 
Yerobeam, ammu male lako Silo: dio 
nanii torro tu nabi Ahia, tu mangka 
umpokadanna' kumua la diangka'na' 
datu umparentai te bangsa iate. 

3Baako roti sangpulo sia deppa bua 
anggoro' marangke sia tani' enoan 
sangtonde, ammu male lako. Iamo la 
umpokadangko tu apa la dadi lako pia 
iate. 

4 Napogau'mi bainena Yerobeam susito: 
ke'de'mi male lako Silo anna tama 
banuanna Ahia. Iatu Ahia tang pakitamo, 
belanna maraunmo tu matanna napobua' 
kamatuanna. 

> Apa Nakua tu PUANG lako Ahia: 
Manassa la sae tu bainena Yerobeam 
ungkutanaiko tu diona anakna, belanna 
masaki tu pia iato. Susite susito la 
mupokada lako kalena, ke tamai dio mai 
susito sae umbalili kalena. 

6 Jatonna rangi Ahia tu kumani'ki'na 
pentengkana, tonna mentengka tama 
ba'ba, nakuami: Tamakomi mai, e 
bainena Yerobeam. Ma'apai ammi susito 
sae umbalili kalemi? Akumo disua 
umparampoangkomi te kada malada. 

7 Malekomi mpokadanni Yerobeam 
kumua: Inde sia tu kadanNa PUANG, 
Kapenombanna to Israel, kumua: 
Kuangka moko dio lu te to buda sia 
Kupadadimoko datunna te taungKu to 
Israel: 

8 sia Kualai tu kadatuan dio mai bati'na 
Daud, angKu sorongangko. Apa tang 
susiko taungKu Daud ungkaritutui 
pepasanKu sia ponno penaanna 
umpengkaolaiNa' la umpogau' manna 
malolona dio pentiroKu. 

9 Apa umpogau'moko kadake losong 
anna mintu' to dolo na iko sia malemoko 
unggaraga senga'na dipa'deatainna sia 
rapang-rapang dipodeata dipati'no' la 
umpa'dikki penaangKu sia musualeNa' 
lako boko'mu. 

10 Tamoto manassa la Kuparampoi 
kamandasan tu bati'na Yerobeam. Sia 
iatu mai muane, bati'na Yerobeam, 

la Kumangsanni sola nasang, la to 
mala'bi'na la to bitti'na dio lu to Israel. 
Kusapui tu mai bati'na Yerobeam, susito 
ussapui tai, naurungan tae'mo tinampe 
len. 

11 Minda-minda tu bati'na Yerobeam 
mate lan lu kota, la nakande asu, na 

minda-minda mate dio lu padang la 
nakande manuk-manuk dao lu langi’. 
Belanna Napokadamo PUANG. 

12 Ke'de'mokomi ammi sule lako 
banuammi. Iake mentengkakomi tama 
kota, mate dukami tu pia iato. 

13 Na mintu’ to Israel la umbatingi sia lao 
ullamunni: belanna iatu mintu’ bati'na 
Yerobeam ia manna te tu la rokko 
lamunan. Belanna dio lu mintu’ bati'na 
Yerobeam ia manna tu diapparan melona 
lako PUANG, Kapenombanna to Israel. 
14 Apa la Napadenan PUANG Kalena tu 
misa’ datu la umparenta to Israel, tu la 
umpisanni bati'na Yerobeam. La susimo 
totemo te, na apa siapara la dadi to? 

15 La Napata'pai lima PUANG tu to Israel, 
naurunganni susito marrang narogan 
uai, sia Naalai tu to Israel lan mai padang 
maelo, tu mangka Nakamasean nene' 
to dolona, sia la Napasisarak-sarak sae 
lian sambalinna lu salu Efrat, belanna 
nagaragai tu mintu' lentong kayu 
napodeata, tu umpa'dikki penaanNa 
PUANG. 

16 Sia la Nasa'biangan tu to Israel 
natumang kasalanna Yerobeam sia 

kasalan tu napa'pesuan lako to Israel 
umpogau'i. 

17 Ke'de'mi tu bainena Yerobeam male, 
anna rampo lako Tirza. Iatonna mane 
ullesei tu ampang banua, matemi tu pia. 
18 Nalamunmi tau tu pia iato sia nabatingi 
mintu' to Israel, susi kadanNa PUANG tu 
mangka Napokada nalopian nabi Ahia, 
taunNa. 

19 Tatu tang dipokadannapa tu mintu’ 
tuna'na Yerobeam, umba nakua 

parari sia umba nakua ma'parenta, 
manassa iatu iannato tisura'mo lan sura' 
ossoranna datu to Israel. 

20 Tatu Yerobeam duangpulo ndua taunna 
ma'parenta. Mangkato malemi tama 
batu dilobang sola nene' to dolona na 
Nadab, anakna muane, ussondai dadi 
datu. 


Kama 'parentanna Rehabeam 


14:21-31 


21 Tatu Rehabeam, anakna Salomo, 
ma'parenta dio Yehuda. Patangpulomo 
mmisa taunna Rehabeam, tonna dadi 
datu, anna sangpulo pitu taunna 
ma'parenta dio Yerusalem, iamotu kota 

Napilei langsa' PUANG dio lu mintu' 
suku Israel, la Nanii umpatulangdan 
sanganNa. Iatu indo'na disanga Naama, 
to Amon. 

22 Tatu to Yehuda umpogau' apa kadake 
dio pentiroNa PUANG, sia umpa'dikki 
penaanNa Puang, anNa mangimburu 
losong pole' na lako nene' to dolona, 
hapobua' kasalan napogau' tau iato mai. 
23 Napabendan duka tau iato mai tu inan 
madao sia batu dipodeata sia lentong 
kayu dipodeata dao lu mintu' tanete 
madao sia diong lu mintu' garonto' kayu 
makampu. 

24 Sia den duka lan lu tondok tu to 
ma'gau' sala dio to" dipa'deatainna. Sia 
napogau' tau iato mai tu apa megallianna 
mintu' bangsa tu mangka Naula'i PUANG 
dio mai tingayona to Israel. 

25 Tatonna taun ma'pellimanna 
kadatuanna Rehabeam, saemi tu Sisak, 
datu Mesir, ullaoi Yerusalem. 

26 Narampami tu mintu' pareanan lan 
banuanNa PUANG sia mintu' pareanan 
lan tongkonan layukna datu, napoli' 
nasang. Naala duka tu mintu' balulang 
bulaan tu nagaragai Salomo. 

27 Nagaragami Rehabeam tu ba'tu pira- 
pira balulang tambaga la sondana, anna 
patageranni kamandang to ma'kampa, 
tu ungkampai babangan tongkonan 
layukna datu. 

28 Take maleoi tu datu lako banuanna 
PUANG, naalaomi to ma'kampa tu 
balulang iato, undinna to napasuleomi 
tama bilikna to ma'kampa. 

29 Tatu tang dipokadannapa tu mintu’ 
tuna'na Rehabeam sia mintu' tu apa 
napogau”, tang tisura'moraka lan sura" 
ossoranna mintu' datu to Yehuda? 
30Tontong bang tu kasirarianna 
Rehabeam na Yerobeam. 

31 Mangkato malemi tama batu dilobang 
tu Rehabeam sola nene' to dolona, anna 
dipeliang lan kotana Daud, lan liangna 
nene" to dolona. latu indo'na, disanga 
Naama, to Amon. Anna Abiam, anakna 
muane, ussondai dadi datu. 


Diona Abiam, datu to Yehuda 


15:1-8 
1 1 Tatonna ma'sangpulo karuamo 
5 taunna datu tu Yerobeam, anakna 

Nebat, dadimi datu tu Abiam umparenta 
to Yehuda. 

2 Tallung taun ma'parenta dio Yerusalem: 
na iatu indo'na disanga Maakha, anakna 
Abisalom. 

3Naturu' bang tu mintu' kasalanna 
ambe'na, tu napogau' ambe'na 

dolona, sia iatu penaanna tang lantuk 
langngan PUANG Kapenombanna, susi 
kalantukanna penaanna Daud, nene' to 
dolona. 

4 Apa bannang dio Daud, anNa kamasei 
PUANG, Kapenombanna, misa" palita 
lan Yerusalem, belanna Napabangun tu 
anakna ussondai sia Napabantang tu 
Yerusalem. 

> Belanna napogau'mo Daud tu apa 
malolo dio pentiroNa PUANG sia tae' 
anna sepang dio mai mintu' apa 
Napasananni angge tuona, sangadinna 
ia manna tu penggauranna lako Uria to 
Het. 

6 Tontong bang tu kasirarianna 
Rehabeam na Yerobeam lan mintu' allo 
katuoanna. 

7Tatu tang dipokadannapa tu mintu’ 
tuna'na Abiam, sia mintu' apa napogau, 
tang tisura'moraka lan sura' ossoranna 

mintu' datu to Yehuda? Sia den bang tu 
kasirarianna Abiam na Yerobeam. 

8 Mangkato malemi tama batu dilobang 
tu Abiam sola nene' to dolona, anna 
dipeliang lan kotana Daud, na Asa, 
anakna muane, ussondai dadi datu. 


Diona Asa, datu to Yehuda 


15:9-24 
?Tatonna ma'duangpulomo taunna tu 
Yerobeam umparenta to Israel, dadimi 
datu tu Asa umparenta to Yehuda. 
10 Patangpulo mmisa taunna ma'parenta 
dio Yerusalem: iatu indo'na disanga 
Maakha, anakna Abisalom. 
Tatu Asa umpogau' apa malolo dio 
pentiroNa PUANG, susi Daud nene'na. 
12 Naula'i lan mai tondok tu mai to 
ma'gau' sala dio to' dipa'deatainna sia 
napembuangan tu mintu' rapang-rapang 
dipodeata nagaragai nene' to dolona. 
13 Moi na iatu Maakha, indo'na, natassu'i 
dadi datu baine, belanna unggaragai 
rapang-rapang megallian, iamotu 
Asyera. Nata'tak-ta'tak Asa tu rapang- 
rapang megallian iato sia naballa diong 
lombok Kidron. 

14 Apa iatu inan madao tu dinii memala' 
tae' nadiratoi. Moi susito iatu penaanna 
Asa lantuk lako PUANG lan mintu' allo 
katuoanna. 

15 Nabaami tama banuanNa PUANG tu 
mintu' apa napamarimbangan ambe'na 
lako Puang sia mintu' apa tu ia kalena 
umpamarimbanganni lako Puang, 
ijamotu salaka, bulaan sia ma'rupa-rupa 
pareanan. 

16 Tontong bang tu kasirarianna Asa 

na Baesa, datu to Israel, temponna 
ma'parenta. 

17 Tatu Baesa, datu to Israel, ke'de' ullaoi 
to Yehuda, anna bentengi tu Rama, la 
unnampangi lalan, kumua da naden 
misa' tau tassu' sia tama umpennoloi 
Asa, datu to Yehuda. 

18 Attu iato naala nasangmi Asa tu 

mai salaka sia bulaan tu tinampena 
siapa lan bilik pangnannanna banuanNa 
PUANG sia iatu lan bilik pangnannanna 
banuanna datu, anna sorongi lako 

to mase'ponna, nasuai datu Asa lao 
umbaai lako Benhadad, anakna muane 
Tabrimon, anakna muane Hezion, datu 
to Aram, dio Damsyik, nakua: 


1 DATU 15.19-23 104 


19 Den tu basse lan alla'ta, lan alla'na 
ambe'ku sia ambe'mi. Iate pamengan 
kupa'pea lako kalemi iamotu salaka sola 
bulaan. Ammi pokai tu bassemi sola 
Baesa, datu to Israel, kumua anna soro’ 
dio mai kaleku. 

20 Napasiolami Benhadad tu kadanna 
datu Asa, anna suai tu pangulu rarinna 
ullaoi tu mai kota to Israel, natalomi tu 
kota Iyon sia Dan sia Abel-Bet-Maakha 
sia lili'na Kinerot sia mintu’ lili' na tondok 
Naftali. 

21 Tgtonna rangimi Baesa tu iannato, 
nasoroi'mi umbenteng Rama, anna sule 
lako Tirza. 

22 Napesuammi datu Asa unnarak mintu' 
to Yehuda, moi misa' tae" tau torro; iatu 
batu sia kayu napake Baesa umbenteng 
Rama, nabaa nasang tau iato, na apa 
iamoto tu napake datu Asa umbenteng 
Geba lan lili'na Benyamin sia Mizpa. 

23 Tatu tang dipokadannapa tu mintu' 
tuna'na Asa, sia mintu' kalalonganna 
sia mintu’ apa napogau' sia mintu’ 
tondok nabenteng, tang tisura'moraka 
lan sura ossoranna mintu' datu Yehuda? 
Iatonna matuamo, kambang patomalimi 
tu lentekna. 

24 Mangkato malemi tama batu dilobang 
tu Asa sola nene' to dolona, anna 
dipeliang lan kotana Daud, nene' to 
dolona, lan liangna nene' to dolona. Na 
Yosafat, anakna muane, ussondai dadi 
datu. 


Diona Nadab, datu to Israel 


15:25-32 


25Jatu Nadab, anakna muane Yerobeam, 
dadi datu umparenta to Israel tonna taun 
ma'penduan kadatuanna Asa umparenta 
to Yehuda: umparentami to Israel duang 
taun. 

26 Napogau'mi tu apa kadake dio 
pentiroNa PUANG. Urrundu' bate 
lalanna ambe'na sia unturu' tu kasalan 
napa'pesuan ambe'na lako to Israel 
umpogau'i. 

27 Tatu Baesa, anakna Ahia, dio mai rapu 
Isakhar, umpaden kasiturusan la unneai. 
Napatei Baesa dio Gibeton, lili' to Filistin, 
tonna patama limbui Nadab sola mintu' 
to Israel tu Gibeton. 

28 Napatei Baesa tonna taun 
ma'pentallunna tu Asa umparenta 

to Yehuda, anna ia dadi datu ussondai. 

29 Tatonna mane mangka ma'parenta, 
napateimi tu mintu' bati'na Yerobeam: 
tae' nasesai tu kepenaanna dio lu 
Yerobeam, namangsanni nasang, susitu 
kada Napokada PUANG nalopian taunNa, 
iamotu Ahia, to Silo, 

30 buntu tumangna mintu' kasalan 
napogau' kalena Yerobeam, sia kasalan 
napa'pesuan lako to Israel umpogau'i 
sia mintu' penggauranna tu umpa'dikki 
penaanNa PUANG, Kapenombanna to 
Israel. 

31 Tatu tang dipokadanna tu mintu' 
tuna'na Nadab, sia mintu’ apa napogau', 
tang tisura'moraka lan sura' ossoranna 
datu Israel? 

32Tontong bang tu kasirarianna Asa 

na Baesa, datu to Israel, temponna 
ma'parenta. 


Diona Baesa, datu to Israel 


15:33-16:7 
33 Tatonna taun ma'pentallunna Asa 
umparenta to Yehuda, dadi datumi tu 
Baesa, anakna muane Ahia, umparenta 
mintu' to Israel duang pulo nna'pa' 
taunna dio Tirza. 

34 Napogau'mi tu apa kadake dio 
pentiroNa PUANG. Urrundu' bate 
lalanna Yerobeam sia unturu' kasalan 
napa'pesuan lako to Israel umpogau'i. 
1 6 lTatonna attu iato saemi tu 
kadanNa PUANG lako Yehu, 
anakna Hanani, tu diona kamandasanna 
Baesa, nakua: 
2 Tu belanna Kuangka'moko diong mai to 
barra'-barra' angKu padadiko arungna 
taungKu to Israel, apa urrundu'moko 
bate lalanna Yerobeam sia ussua 
taungKu to Israel umpogau' kasalan sia 
umpa'dikki penaangKu napobua' mintu' 
kasalanna, 
3 jamoto angKu la ummangsanni tu 
Baesa sola bati'na sia la Kupasusi bati'na 
Yerobeam, anakna Nebat, tu bati'mu. 
4Minda-minda tu bati'na Baesa mate 
lan lu kota, iamo la nakande asu, na 
minda-minda mate dio lu padang, iamo 
la nasialai manuk-manuk dao lu langi’. 
> Tatu tang dipokadannapa tu mintu’ 
tuna'na Baesa, sia mintu' apa napogau' 
sia kalalonganna, tang tisura'moraka lan 
sura” ossoranna mintu' datu Israel? 
6 Mangkato malemi tama batu dilobang 
tu Baesa sola nene' to dolona, anna 


1 

dipeliang dio Tirza na Ela, anakna 
muane, ussondai dadi datu. 

7 Sae dukami tu kadanNa PUANG 

lako Baesa sia mintu' bati'na, tu 
nalopian nabi Yehu, anakna Hanani, 
belanna mintu' kakadakean napogau' 
dio pentiroNa PUANG sia belanna 
penggauranna tu umpa'dikki penaanNa 
Puang, naurunganni iatu kedona susi 
bati'na Yerobeam, sia belanna ia dukamo 
mangka umpatei tau iato mai. 


Diona Ela, datu to Israel 


16:8-14 
8 Jatonna taun ma'penduangpulo 
nnannan tu Asa umparenta to Yehuda, 
dadimi datu tu Ela, anakna Baesa, 
umparenta to Israel dio Tirza duang 
taun. 
?Tatu Zimri, tu taunna, iamo umpangului 
sangsesena kareta parari, umpaden 
kasiturusan la unneai. Iatonna marassan 
mangiru' dio Tirza lan banuanna Arza, 
pangulu sandan uai datu dio Tirza, 
namalango, 
10 tamami tu Zimri, naba'tai anna mate, 
tonna taun ma'penduangpulo mpitu tu 

Asa umparenta to Yehuda, na Zimri 
ussondai dadi datu. 

11 Tgtonna ma'parentamo anna unnisung 
dao isungan kapayungan, napatei 
nasangmi tu mintu' bati'na Baesa, moi 
misa' muane tae' napatuoi, la iatu mai 
sangdadianna la iatu mai sangmanena. 
12 Susimoto tu Zimri ummangsanni 
mintu' bati'na Baesa, susitu kadanNa 
PUANG, tu Napokada diona Baesa, 
nalopian nabi Yehu, 

13 buntu tumangna mintu' kasalan 
hapogau' Baesa sola Ela, anakna, 

sia kasalan napa'pesuan lako to 
Israel umpogau'i, naurunganni 

iatu penggauranna tu tae' bang 
gai'na umpa'dikki penaanNa PUANG, 
Kapenombanna to Israel. 

14 Tatu tang dipokadannapa tu mintu’ 
tuna'na Ela sia mintu' apa napogau, 
tang tisura'moraka lan sura' ossoranna 
mintu' datu Israel? 


Diona Zimri, datu to Israel 


16:15-20 


15 Tatonna taun ma'penduangpulo mpitu 
tu Asa umparenta to Yehuda, dadimi 

datu tu Zimri dio Tirza pitung allo: tonna 
marassan tu to buda umpatama limbu 
Gibeton, lili' to Filistin. 

16 ]atonna rangimi to buda tu umpatama 
limbu kota iato, kumua: iatu Zimri 
umpaden kasiturusan, sia mangka 
dukamo umpatei datu, naangka'mi 
mintu' to Israel tu Omri, kamandang 
surodadunna to Israel dadi datu lan allo 
iato dio to" inan nanii ma'tenda. 

17 Ke'de'mi tu Omri sola mintu' to Israel 
dio mai Gibeton, anna patama limbui tu 
Tirza. 

18 JTatonna tiroi Zimri kumua ditalomo tu 
kota, malemi tama benteng tongkonan 
layuk, anna ballai tu tongkonan layuk 
daona lu, namate, 

19 buntu tumangna mintu’ kasalan 
napogau, belanna napogau' tu apa 
kadake dio pentiroNa PUANG sia 
urrundu' bate lalanna Yerobeam sia 
unturu' kasalan mangka napogau' tonna 
pa'pesuanni lako to Israel umpogau' 
kasalan. 

20 Tatu tang dipokadanna tu mintu' 
tuna'na Zimri sia iatu kasiturusan 
natampa tang tisura'moraka lan sura' 
ossoranna mintu' datu Israel? 

Diona Omri, datu to Israel 


16:21-28 


21 Attu iato tipa'duami tu to Israel: 
sangsese malang lako Tibni, anakna 
Ginat, la unnangka'i datu, na iatu sesena 
malang lako Omri. 

22 Apa nasau' buda to malang lako Omri 
na iatu to malang lako Tibni, anakna 
Ginat. Iatonna matemo tu Tibni, iamotu 
Omri ma'parenta. 

23 Tatonna taun ma'pentallungpulo 
mmisa tu Asa umparenta to Yehuda, 
dadimi datu tu Omri umparenta to Israel, 
sangpulo dua taunna. Annan taunna 
ma'parenta dio Tirza. 

24 Naallimi tu tanete Samaria da'dua 
talenta salaka dio mai Semer, 
nabangunni tu kota dao tanete iato, 
nasangai Samaria, napasikona sanganna 
Semer, puangna tanete iato. 

25 Tatu Omri umpogau' apa kadake dio 
pentiroNa PUANG, mandu kadake anna 
iatu napogau'na mintu' to dolona. 

26 Urrundu’ mintu’ bate lalanna 
Yerobeam, anakna Nebat, sia 

unturu' kasalan, napa'pesuan lako 

to Israel umpogau'i, naurunganni 

iatu penggauranna tu tae” bang 

gai'na umpa'dikki penaanNa PUANG, 
Kapenombanna to Israel. 

27 Tatu tang dipokadannapa tu mintu' 
tuna'na Omri sia mintu' apa napogau' 
sia kalalonganna, tang tisura'moraka lan 
sura' ossoranna mintu' datu Israel? 

28 Mangkato tamami batu dilobang tu 
Omri dipasola nene' to dolona, anna 
dipeliang dio Samaria, na Ahab, anakna 
muane, ussondai dadi datu. 


Iatu Ahab umpenombai Baal 


16:29-34 


29 Tatonna taun ma'tallungpulo ngkarua 
tu Asa umparenta to Yehuda, dadimi 
datu tu Ahab, anakna Omri, umparenta 
to Israel. latu Ahab, anakna Omri, 
duangpulo ndua taunna umparenta to 
Israel dio Samaria. 

30 Tatu Ahab, anakna Omri, umpogau' 
apa kadake dio pentiroNa PUANG, mandu 
kadake anna iatu mintu' to dolona. 

31 Tatu unturu' kasalanna Yerobeam, 
anakna Nebat, maringnganpa, apa 
natompoi pole, belanna umpobaine 

Izebel, anakna Etbaal, datu to Sidon, 
sia male umpengkaolai Baal sia tukku 
umpenombai. 

32 Napabendanammi Baal tu misa' inan 
pemalaran lan banua Baal, tu nagaragai 
dio Samaria. 

33 Sia nagaraga siapa Ahab tu 

lentong kayu dipodeata, napatarru' 
bangmi Ahab tu penggauran susito, 
naurunganni umpa'dikki penaanNa 
PUANG, Kapenombanna to Israel, mandu 
pole' na iatu mintu' datu to Israel dolona. 
34Tatonna linona Ahab nabangun 
pole'mi Hiel, to Betel, tu kota Yerikho. 
Sisayurammi anak pa'bunga'na, iamo 

tu Abiram tonna parandanganni, sia 
sisayuran anak tampakna, iamotu Segub 
tonna pabendanni tu babangan - susi 
kadanNa PUANG tu mangka Napokada 
nalopian Yosua, anakna Nun. 


Elia torro dio randan salu Kerit 


17:1-6 
1 7 1 Attu iato ma'kadami tu Elia, 
to Tisbe, dio mai Tisbe, lili'na 
Gilead, lako Ahab, nakua: La lelukraka 
tuoNa PUANG, Kapenombanna to Israel, 

tu kupengkaolai: manassa tae' nala 
den damo' sia tae' nala sae uran lan te 
ba'tu pirang-pirang taun, ke tae'i angku 
pokadai. 

2 Mangkato rampomi tu kadanNa PUANG 
lako, nakua: 

3 Ke'de'ko inde te ammu ma'palulako 
matallo, ammu membuni dio randan salu 
Kerit, tu ma'minanga tama Yordan. 

“la bang la muiru' tu uai salu iato sia 
Kusuamo tu kaduaya la umbenko kande. 
> Ke'de'mi anna pogau'i susitu kadanNa 
PUANG: malemi anna torro dio randan 
salu Kerit, tu ma'minanga tama Yordan. 
6 Saemi kaduaya umbanni roti sia duku’ 
ke melambi' susi dukato nabaan roti sia 
duku’, ke makaroen, anna uai salu nairu'. 


Iatu Elia napakande 
baine balu to Sarfat 


17:7-24 
7 Ba'tu sangapa-apa masainna to 
marangkemi tu salu, belanna tae' uran 
sae lan tondok iato. 
8 Rampomi tu kadanNa PUANG lako 
kalena nakua: 

9 Ke'de'ko mumale lako Sarfat, lili'na 
Sidon, ammu torro dio: den sia dio 

tu baine balu mangkamo Kusua la 
umparakaiko. 

10 Ke'de'mi tu Elia anna male lako Sarfat. 
latonna lambi'mi tu babangan kota, 
denmi dio tu misa' baine balu marassan 
urruruk kayu: metambami tu Elia lako 
nakua: Alanna’ uai sidi” lan mai busso, 
angku iru'i. 

11 Tatonna malemo unnalanni, metamba 
pole'omi nakua: Ban dukana' roti 
sangsasa'. 

12 Mebalimi nakua: La lelukraka tuoNa 
PUANG, Kapenombammi, moi misa' 
pa'ranggina tae'mo torro, sangadinna 
ta pung manna sangsomba lan kurin 
sia minna' sidi' lan tonde. Urrurukmo' 
kayu inde sidi', la malemo’ lako banua 
umposarasan kaleku sola anakku 
muane, iake purami kikande to, la 
matemokan. 

13 Apa nakua tu Elia lako: Da mimataku,, 
malemokomi lako banua, posara'mi 
susitu mipokada, apa posarasanna' dolo 
misa” bitti, mibaanna' mai: mimaneo 
umposarasanni tu kalemi sola anakmi. 

14 Belanna inde sia tu kadanNa PUANG, 
Kapenombanna to Israel: Iatu ta'pung 
lan kurin tae" nala pura sia iatu minna' 
lan tonde tae' nala tappu sae lako allo 
Nanii PUANG umpasae uran dao kuli'na 
padang. 

15 Malemi anna pogau'i susitu kadanna 
Elia, anna kumande la baine iato la Elia 
la to lan banuanna. 

lo Tatu ta'pung lan kurin tae” anna 

pura sia iatu minna' lan tonde tae' 
anna tappu, susitu kadanNa PUANG tu 
mangka Napokada nalopian Elia. 

17 Undinnato masakimi tu anakna te 
baine ampu banua iato, mandarra' 
tongan, naurungan tae' bangmo penaa 
lan. 

18 Ma'kadami lako Elia nakua: Umbamora 
la mipakuanna', e taunNa Puang Matua? 
Rampokomi inde te banuangku Ia 
ma'pakilala diona salaku na kamumora 
napobannang anna mate tu anakku. 

19 Nakuami tu Elia lako: Baanna' mai 

tu anakmi. Naalami diong mai rianna, 
nasolanni langngan bilik mengkadoan, 
tu nanii torro, anna pamamma'i dao inan 
mamma'na. 

20 Metambami langngan PUANG, 

nakua: O PUANG, Kapenombangku! 
Miparampoiori kamandasan te baine balu 
tu kunii rampo mempue, ammi patei tu 
anakna? 

21Umballa'mi kalena pentallun dao pia 
iato, anna metamba langngan PUANG, 
nakua: O PUANG, Kapenombangku! 
pasulemi tama tu penaamna te pia. 

22 Natanannimi talinga PUANG tu 
gamaranna Elia, nasule tama tu 
penaanna tinde pia, anna tuo sule. 

23 Naalami Elia tinde pia, anna solanni 
dao mai bilik mengkadaoan rokko banua, 
anna benni indo'na, nakuami Elia: 
Tiromi, iate anakmi tuo sia. 

24 Nakuami tinde baine lako Elia: Totemo 
kuissan tonganmo, kumua taunNakomi 
Puang Matua, na iatu kadanNa PUANG 
dio randan pudukmi manappa'. 


Obaja pangulu sandan uainna 
Ahab sitammu Elia 


18:1-15 
18 l Tatonna masai allomo lan taun 


ma'pentallunna, rampomi tu 
kadanNa PUANG lako Elia, nakua: 

Maleko umpa'petiroan kalemu lako Ahab, 
belanna la Kupasaemo tu uran dao te 
kuli'na padang. 

2 Malemi tu Elia la umpa'petiroan kalena 
lako Ahab. Attu iato karorian pannang 
dio Samaria. 

3 Tamoto natambaimi Ahab tu Obaja, 
pangulu sandan uainna. Iatu Obaja, 
mengkaola tongan langngan PUANG. 
4Belanna iatonna rabunni Izebel tu 
nabinNa PUANG, naala Obaja tu saratu' 
nabi, anna bunii, silimangpulo lan ke 
misa'oi lo'ko', anna parakai naben roti 
sola uai. 

> Nakuami tu Ahab lako Obaja: Maleko 
sumalong lan lu tondok, dio lu to' 
kalimbuang sia salu, umbai anta kabu'tui 
sia riu, anta patuopi te mai darang sia 
bagala' sia da tapatei tu ba'tu pira-pira 
patuoan. 

6 Naborongannimi tu tondok la 
nasalongngi: iatu Ahab la unnola senga’, 
na iatu Obaja unnola senga' duka. 

7 Tatonna marassan tu Obaja lumingka, 
pakalan nasitammu Elia: iatonna 
tandaimi tukkumi umpekatabe'i, nakua: 
Kamuraka te, puangku Elia? 

8 Mebalimi lako nakua: Io, akumo: 
laokomi umpokadanni puangmi, kumua: 
Inde sia to tu Elia. 

9 Apa nakua tu Obaja lako: Apara salaku 
te, ammi sorongra' tama limanna Ahab, 
kumua anna pateina'? 

l0ja lelukraka tuoNa PUANG, 
Kapenombammi, manassa tae" tu 
misa” bangsa sia kadatuan nasala nanii 
puangku ussua tau lako undaka'komi: 
ianna kuai tu tau iato mai, kumua: 
tae” ia inde, nasuami tu bangsa sia 
kadatuan iato umpalao sumpa, kumua 
tae" naappa'komi. 

11 Na totemo mikua: Malekomi, 
pokadanni puangmi kumua: Inde sia to 
tu Elia. 

12 Take malemo' untampekomi, anna 
saemo tu PenaanNa PUANG umbaa 
senga'komi, na tae' kutandai umba tu 
minii, sia iake rampomo' umpokadanni 
Ahab, anna tae' naappa'komi, manassa 
napateina'. Na iate aku taummi 
mengkaola bangna' lako PUANG tempon 
bitti'ku. 

13 Tae'raka midipokadan tu apa mangka 
kupogau' tonna patei nasangi Izebel tu 
nabinNa PUANG? Attu iato kubuni tu 

saratu' nabinNa PUANG, limangpulo ke 
simisa'oi lo'ko' sia kuparakai kuben roti 
sola uai. 

14Na totemo mikua: Malekomi 
umpokadanni puangmi kumua: Inde sia 
to tu Elia. Manassa la napateina'. 
15Nakuami tu Elia: La lelukraka 
tuoNa PUANGna mintu' ma'dandan 
maritik, tu kupengkaolai, manassa la 
umpa'pekitananna' kaleku te allo iate 
lako kalena. 


Elia umpessitammui Ahab 


18:16-19 


16 Malemi tu Obaja sitiro Ahab, anna 
parampoi lako, anna male tu Ahab 
umpessitammui Elia. 

17 Tatonna tiromi Ahab tu Elia, nakuami 
lako: Inderokoka te, e to umpamandasa 
to Israel? 

18 Mebalimi nakua: Tae” kupamandasai 
tu to Israel, sangadinna kamu kalena 
sia sangdadianna ambe'mi, belanna 
umboko ikomi pepasanNa PUANG, ammi 
pengkaolai tu mintu' Baal. 

19 Totemo suai tu tau umpasirampun 
mintu' to Israel langngan buntu Karmel 

lako kaleku, sia nabi Baal a'pa' ratu' 
Ilimangpulo sola nabi Asyera a'pa'ratu' 
tu biasa kumande dio medana Izebel. 


Elia dao buntu Karmel 


18:20-46 


20 Napa'pesuammi Ahab tu mintu' to 
Israel sirampun sia narampun duka tu 
mintu' nabi langngan buntu Karmel. 

21 Attu iato napentireke'imi Elia tu 
mintu' to buda, anna ma'kada nakua: 
Sangapaporokomi la lumingka sondo’ 
patomali? 

lake PUANG tu Kapenomban, 
pengkaolaimi, ianna Baal, pengkaolaimi. 
Moi sangbuku kada tae' napebalii to 
buda lako. 

22 Nakuami tu Elia lako tau buda: Aku 
mannamo tinampe tu nabinNa PUANG, 
apa iatu nabinna Baal, a'pa' ratu' 
Ilimangpulo. 

23 Totemo la mibenkan da'dua sapi laki, 
da'ito napilei tau iato mai tu taana misa' 
sapi laki, anna ta'tak-ta'takki, anna 
palangnganni to' kayu tu panta'tak iato, 
apa da napadukkui api: angku pasakka' 
dukai tu misa' sapi, angku patorroi 

dao to' kayu sia tae' duka angku la 
umpadukkui api. 

24 Mangkato metambamokomi ussa'bu' 
sanganna kapenombammi, na iatu 

aku la metamba dukana' ussa'bu' 
sanganNa PUANG. Na umba-umba tu 
Kapenomban mebali umbengan api, 
iamoto tu Kapenomban. Mebalimi tu 
mintu' to buda nakua: Melomoto. 

25 Nakuami Elia lako tu mai nabi Baal: 
La mipileimo tu anak sapi, ammi 
pasakka'i dolo, belanna budakomi kamu. 
Ammi metamba ussa'bu'i tu sanganna 
kapenombammi, apa da mipadukkui api. 
26 Naalami tau iato mai tu sapi laki, 

tu nabenni Elia, anna pasakka'i, 
nametamba ussa'bu' sanganna Baal 
tempon dio mai melambi' sae lako 
ma'tangngana allo, nakua: O Baal, 
pebaliikanni! Apa tae' tu gamara 

sia moi misa' tau tae' duka mebali. 
Unnondo-ondomi tu tau iato mai untikui 
inan pemalaran mangka nagaraga. 

27 Tatonna ma'tangngamo allo natellemi 
Elia nakua: Metamba polekomi 
umpekapuai gamarammi, belanna 
kapenomban ia. Manassa marassanpa 
ma'tangnga', ba'tu untoyanganpi kalena, 

ba'tu malepi lao; umbai naleppengpa, 
iamoto la ditundanpa. 

28Metambami tu tau iato mai, 
umpekapuai tongan gamaranna sia 
natori'-tori' pa'dang sia doke tu mai 
kalena susitu ada'na, naurunganni 
umpentombang rara. 

29 Tatonna lendu’ ma'tangngamo allo, 
marukkami kandeatan sae lako attu dinii 
memala' bongi, apa tae' tu gamara, sia 
moi misa' tau tae' duka mebali ba'tu 
umpalanni penaa. 

30 Nakuami tu Elia lako mintu' to buda: 
Mareke'komi mai. Sae nasangmi tu 

tau umpentireke'i. Napemeloi sule tu 
inan pemalaranNa PUANG, tu mangka 
disanggang. 

31 Naalami Elia tu batu sangpulo dua, 
pada tu bilangan sukunna anakna Yakub, 
tu mangka narampoi kadanNa PUANG, 
Nakua: Israel tu la sangammi. 

32 Anna batu iato nagaragai inan 
pemalaran siindo' sanganNa PUANG sia 
nakalo'i tiku lao tu inan pemalaran iato, 
silasa dipannii duang sea banne. 

33 Napasirundunanni tu kayu, nata'tak- 
ta'takki tu sapi laki anna patorroi dao to 
kayu iato. 


1 

34 Nakuami: Issii uai tu busso a'pa', 
bolloi tu pemala' ditunu pu'pu' sia iatu 
kayu. Mangkato nakuami: Tolei susito. 
Napogau'mi ma'penduan. Mangkato 
nakuami: Tole pole'i. Napogau'mi 
ma'pentallun to, 

35 haurunganni iatu uai lolong tiku lao 
dio to' pemalaran, ondongpi naponnoi 
uai tu kalo”. 

36 Tatonna lambi'mi attunna dinii 
memala' bongi, tassu'mi tu nabi Elia dio 
tingayona to buda nama'kada nakua: O 
PUANG, Kapenombanna Abraham, Ishak 
na Israel, allo iate melo, ke payanni, 
kumua Kamumo tu Kapenomban dio lu 
to Israel, sia akumo tu taumMi, na iatu 
mintu' apa kupogau' te unturu' kadamMi. 
37 Pebaliina', o PUANG! pebaliina', anna 
issanni te tau buda, kumua Kamuri, 

o PUANG, Kapenomban, sia kumua 
Mipatibalikki tu penaanna tau iate mai. 
38 Ta kala songlo'mi dao mai tu apinNa 
PUANG, anna imbakanni nakande tu 
pemala' ditunu pu'pu' sia kayumna sia 
mintu' batu sia litak, sia iatu uai diong 
kalo” pura nalepa'i. 

39 Jatonna tiroi to buda tu iannato, 
tukkumi sae rokko padang, nama'kada 

nakua: PUANG, Iamo Kapenomban, 
PUANG, Iamo Kapenomban. 
40Ma'kadami tu Elia lako tau iato 

mai nakua: Tingkanni tu mintu' nabi 
Baal, moi misa" tae” nama'din lussu’. 
Natingkanmi anna solan nasangi Elia 
rokko salu Kison, napatei inde to. 

41 Undinnato ma'kadami tu Elia lako 
Ahab nakua: Malemokomi, kumande sia 
mangiru', belanna denmo to ongngo'na 
uran kamban. 

42 Malemi tu Ahab kumande sia mangiru', 
apa iatu Elia male langngan botto 
Karmel, anna tukku rokko padang, lan 
alla'na guntu'na. 

43 Nakuami tu Elia lako taunna: Maleko 
langngan, ammu tiroi tama tasik. Malemi 
tu taunna langngan untiroi, nakuami: 
Moi misa' tae' apa ditiro. Nakuami tu 
Elia: Male poleko. Susi bang to sae lako 
pempitu. 

44Iatonna ma'pempitumo, nakuami: 
Den salebu' sama pala' kendek 

diong mai tasik. Nakuami tu Elia: 
Laoko umpokadanni Ahab kumua: 
Mesuamokomi umpasakka'i tu darangmi 
dio lu kareta, ammi male rokko, da 
nakurungkomi uran. 

45 Pakalan lan sangpekkappidian matari 
namalotongmo tu langi, nakabu' salebu' 
sia angin, nasae tu uran kamban tongan. 
Na iatu Ahab malemo ma'kareta lako 
Yizreel. 

46 Apa narondong limanNa PUANG tu 
Elia, anna beke'i tu aakna, nadolo dio 
olona Ahab sae lako lalan lu lako Yizreel. 


Kalingkanna Elia lako Horeb 


19:1-8 

1 9 1 Tatonna pokadami Ahab lako 

Izebel tu mintu' apa mangka 
napogau' Elia, sia diona mintu' nabi 
napatei pa'dang, 
2 hasuami Izebel tu misa' tau 
umpokadanni Elia, kumua: 
nasanggangimira mintu' deata sia 
la narangnganni pole'pa, ke tae'i 
namasiang attu susi duka te, angku 
pasusii sunga'na ke simisa'i tau iato mai 
tu sunga'mu. 
3Tatonna issanmi Elia tu iannato, 
ke'de'mi anna male umpallaian kalena, 
narampo lako Bersyeba, lili'na Yehuda, 
anna patorroi dio tu taunna. 

4 Apa iatu ia, misa-misa male lako 
padang pangallaran, lan kalingkan 
sangallo, narampo unno'ko' lako to' 
garonto' roten, anna kabariimi tu la mate 
sia nakua: Lendu' masangku totemo! 
Alami tu sunga'ku, o PUANG, belanna 
iate aku tae” angku mandu melo na iatu 
mai to doloku. 

> Umbambangammi kalena, anna 
mamma' diong to” garonto' roten. 
Ta'kala denmi misa' malaeka' urremme'i 
nama'kada nakua: Millikko, kumande. 

6 Jatonna messaile natiromi dao to’ 
ulunna, denmo tu pa'ranggina ditunu 
dao batu lalikan malassu sia gori-gori 
nanii uai lan: kumandemi sia mangiru', 
anna bambangan kalena sule. 

7 Sae pole'omi tu malaeka'Na PUANG 
tonna ma'penduan, anna remmeii sia 
ma'kada nakua: Millikko kumande, 
kopako manii, belanna mambelapa tu 
lalanmu. 

8 Millikmi anna kumande sia mangiru' 
na kande iate napomatoto' lumingka 
patangpulo allona patangpulo bonginna 
sae lako buntunNa Puang Matua, iamotu 
Horeb. 

Diona Puang Matua 
umpaombo' Kalena dio Horeb 


19:9-18 
9 Urrampoimi misa” lo'ko’, anna torro 
ma'bongi lan. Ta'kala saemi tu kadanNa 
PUANG lako kalena, Nakua: Ma'aparoko 
indete, Elia? 
10 Mebalimi nakua: Lendu' tongan 
malallangna penaangku ungkilalai 
PUANG, Kapenombanna mintu' 
ma'dandan maritik, belanna naboko'i 
mintu' to Israel tu basseMi sia narondonni 
tu mintu' inan pemalaramMi sia napatei 
pa'dang tu mintu' nabimMi, na aku 
mannamo tinampe sia undaka'mo lalan 
la ungka'tu sunga'ku. 
11 Ma'kadami nakua: Tassu'ko mai, 
ammu bendan dao buntu iate dio oloNa 
PUANG. Attu ia dukate, to ke la lendu'mi 
tu PUANG, manassa den angin bara' sia 
talimpuru', umpalalla buntu sia untesse 
buntu batu, undoloan PUANG. Apa tae' 
tu PUANG Ian talimpuru' iato. Iatonna 
rapa'mo tu angin bara, saemi tu lino’. 
Apa tae' tu PUANG Ian lino' iato. 

12 ]atonna tae'mo tu lino’ bu'tumi tu api. 
Apa tae' duka tu PUANG lan api iato. 
latonna tae'mo tu api, denmi tu angin 
mangiri -iri' pela’. 

13 Tatonna rangimi Elia, tu iannato, 
nabungku'mi bayu lamba'na tu lindona, 
tassu'mi anna bendan dio ba'ba lo'ko'. 
Pakalan saemi tu gamara nakua: 
Ma'aparoko indete, Elia? 

14Mebalimi nakua: Lendu' tongan 
malallangna penaangku ungkilalai 
PUANG, Kapenombanna mintu' 
ma'dandan maritik, belanna naboko'imo 
mintu' to Israel tu basseMi, sia 
narondonni tu mintu' inan pemalaramMi 
sia napatei pa'dang tu mintu' nabimMi, 
na aku mannamo tinampe sia undaka'mo 
lalan la ungka'tu sunga'ku. 

15 Ma'kadami tu PUANG lako Nakua: 
Suleko unnola lalanmu lako padang 
pangallaran Damsyik: iammu sae lako, 
tokkoi tu Hazael, dadi datu to Aram. 

16 Sia la mutokko tu Yehu, anakna Nimsi 
dadi datunna to Israel, na iatu Elisa, 
anakna Safat dio mai Abel-Mehola, la 
mutokko dadi nabi ussondako. 

17 Attu iato minda-minda tu tilendok dio 
mai pa'dangna Hazael, la napatei Yehu, 

na minda-minda tu tilendok dio mai 
pa'dangna Yehu, la napatei Elisa. 

18 Sia diona pa'poraiangKu natorropa 
dio lu to Israel tu tau pitungsa'bu, 
iamo mintu' guntu' tu tae' 
bangpanamalinguntu' dio tingayona Baal 
sia mintu’ lindo tu tae” bangpa naudungi. 


Kaditambaianna Elisa 


19:19-21 


19 Ke'de'mi tu Elia dio mai, anna appa'i 
tu Elisa, anakna Safat, marassan 
umpa'tengkoan sapi sangpulo dua 
ayokana naturu'i dio to” ma'pessangpulo 
duanna. Iatonna lendu'imi Elia, 
nabuanganmi bayu lamba'na. 

20 Natampemi Elisa tu mintu' sapi, anna 
undi ma'dondo-dondo urrundu’ Elia 
nama'kada nakua: Elorampa' dolo male 
urraka' indo' ambe'ku, kumane undi 
urrundu'komi. Nakuami tu Elia lako: 
Sulemoko, belanna apara tu mangka 
kupogau' lako kalemu? 

21 Tibalikmi sule dio mai boko'na Elia 
anna alai tu sapi sangayoka, narere'i, 
anna tollo'i dao to" kayu oongan sapi: 
latu duku” iato naben taunna, anna 

kumande tu tau iato mai. Mangkato 
ke'de'mi, naundi urrundu' Elia sia 
ungkamayai. 


Diona kadipatama-limbuanna kota 
Samaria sia kadirampananna 


20:1-22 

20 1 Narampunmi Benhadad, datu to 

Aram, tu mintu' surodadunna sia 
iatu datu duangpulo ntallu nasolan sola 
darang sia kareta. Ke'de'mi umpatama 
limbu Samaria, sia sirari pa'tondokanna. 
2 Nasuami tu ba'tu pira-pira to guling lu 
tama kota, lako Ahab, datu to Israel, 
3 umpokadanni kumua: Inde sia tu 
kadanna Benhadad: mintu' salakamu sia 
bulaanmu, apangku nasang, susi dukato 
tu mai baine ballomu sia anak ballomu, 
apangku duka. 
4Mebalimi tu datu to Israel nakua: 
Susitu kadammi, puangku datu, aku 
te taummina' sia mintu' tu mai apa 
kuampui. 
> Mangkato sae pole'mi tinde to guling, 
anna ma'kada nakua: Inde sia tu 
kadanna Benhadad: Mangkamo kusua 
tu tau mati” kumua: Iatu salakamu sia 

bulaanmu sia bainemu sia anakmu, 
inang la muben nasangna'. 

6 Apa masiang attu susite totemo, angku 
sua taungku lako kalemu, anna paressai 
tu tongkonan layukmu sia iatu mai 
banuanna to mase'ponmu, anna ala 
nasangi tu mintu' apa tang namaseanna 
penaammu. 

7 Attu iato natambaimi datu to Israel 

tu mintu' pekaamberan lan tondok, 
nama'kada nakua: Issanmi sia tiromi, 
kumua tau iate undaka' bang kadake, 
belanna iatonna mangkamo ussua tau 
lako kaleku untuntun mintu' anakku sia 
baineku sia mintu' salaka sia bulaanku, 
tae'ra kupasisalai. 

8 Ma'kadami tu mintu' pekaamberan 

sia mintu' to buda lako datu, nakua: 
Da miperangii lenni sia da mipalaloi tu 
pa'porainna. 

9 Mangkato ma'kadami lako to gulingna 
Benhadad nakua: Inde sia tu la 
mipokada lako puangku datu: Iatu 
mintu' apa mipokada dolo lako taummi, 
la kupogau', apa iatu iannate, tae'mo 
kubela umpogau'i. Malemi sule tu to 
guling iato umparampoanni Benhadad te 
pebali iate. 

10 Mesua pole'mi tu Benhadad lako 
nakua: Nasanggangimora' mintu' deata 
sia la narangnganni pole'pa, ke la 
susinna iatu batu manisak dio Samaria 
sandai sisangraku' tu mintu' surodadu tu 
undi unturu'na'. 

11 Apa mebali tu datu Israel nakua: 
Kuanni kumua: Minda-minda untakin 
pa'dangna, da namassattuan butung to 
manglossokan. 

12 Narangimi Benhadad te kada 

iate, tonna marassan unno'ko' 
sangpangirusan tu mai datu lan tenda 
nama'kada lako mintu' to mase'ponna, 
nakua: Tiangka'mokomi ullaoi! Ke'de'mi 
la ullaoi tu kota iato. 

13 Pakalan anna sae tu misa' nabi 
umpentireke'i Ahab, datu to Israel, 
nama'kada nakua: Inde sia tu kadanNa 
PUANG: Mutiromoraka tu to buda mamak 
bang? Manassa allo iate Kusorongi tama 
limammu, ammu issanni kumua Akumo 
tu PUANG. 

14 Ma'kadami tu Ahab nakua: Mindara? 
Nakuami tu nabi: Inde sia tu kadanNa 
PUANG: Iamotu mai pia muane arungna 
lembang. Mekutanaomi tu datu nakua: 

Mindara tu la umparandukki ullaoi dolo? 
Mebalimi nakua: Kamu. 

15 Mangkato nabilangmi Ahab tu mai pia 
muane arungna lembang, den dua ratu' 
tallungpulo ndua tau, namane umbilangi 
tu to buda, iamotu mintu' to Israel, den 
pitungsa'bu. 

16 Tassu'mi tu tau iato mai tonna 
ma'tangnga allo, tonna marassan 

tu Benhadad unno'ko' mangiru' 
samalangona lan tenda sola tu mai datu, 
tallungpulo ndua, tu to untundui. 

17 Tatonna tassu'mo dolo tu mai pia 
muane arungna lembang, naparampomi 
to (ma'penniro) lako Benhadad, tu to 
nasuamo umpenniroi, nakua: Tassu'mo 
ba'tu pira-pira muane lan mai Samaria. 
18 Nakuami: Iake tassu'i tu tau iato mai 
la massikaelo, tingkan tuoi, sia iake 
tassu'i la parari, ke ma'dinni tingkan tuo 
dukai. 

19 Mane marassan to, tassu'mi tu mai pia 
muane arungna lembang, sia iatu mai 
surodadu undimo urrundu'i. 

20 Pantan napateimi tu balinna, 
naurunganni mallai nasang tu to Aram 
naula’ to Israel. Na latu Benhadad, datu 

to Aram, ma'darang umpallaian kalena 
sola ba'tu pira-pira pakkanarang. 
21Tassu'mi tu datu to Israel anna 
sanggangi tu ba'tu pira-pira darang sia 
kareta, sia papatean tongan dio lu to 
Aram. 

22 Undinnato saemi tu nabi umpennoloi 
datu to Israel, anna ma'kada nakua: 
Melo ke mipamatoto'i tu kalemi, ammi 
tangnga'i sia la mitimbang apa tu la 
mipogau', belanna taun pole la sae tu 
datu Aram ullaoi pole'komi. 


Kasirarian dio Afek 


20:23-34 


23 Ma'kadami lako datu Aram tu mintu' to 
mase'ponna, nakua: Iatu Kapenombanna 
tau iato iamotu kapenomban dao lu 
buntu: iamoto anna sau'kanni. Apa 
iake kirarii dio lu merrantena, manassa 
kitaloi. 

24 Melo ke mipogau'i susite: Tassu'i 

tu mai datu dio mai pangka'na 
ungkamandangi surodadu ammi angka'i 
tu to maraa la ussondai. 

25 Sia la mipasakka' tu surodadummi 
sama budanna tu surodadu mangka 

rabun, sia darang sama budanna tu 
dolona sia kareta sama budanna to 
dolona, angki rarii sola nasang tu tau 
iato mai dio merrantena, tae' angki tang 
la ussau'i. Napasiolami datu tu kadanna 
tau iato mai, napogau'i susito. 

26 Jatonna taun pole” to, napasakka'mi 
Benhadad tu mintu' to Aram, anna ke'de 
lako Afek la sirari to Israel. 

27 dipasakka' dukamo tu mintu' 
surodadunna to Israel, sia dipasandai 
kinallo, anna ke'de' male ullaoi to Aram. 
Ma'tendami tu to Israel sitingoan tau iato 
mai butung to duang tuntunan bembe’, 
apa iatu to Aram nasamboi bang tu 
rante. 

28 Saemi tu taunNa Puang Matua 
mennolo nama'kada lako datu to Israel, 
nakua: Inde sia tu kadanNa PUANG: 
Belanna nakua tu to Aram, kumua 

iatu PUANG iamo Kapenomban dao lu 
buntu, tangia ia Kapenomban dio lu 
merrantena, iamoto angKu sorongi tu to 
buda tu mamak bang tama limammu, 
ammi issanni kumua Akumo tu PUANG. 
29 Sitingoan bangmi lan pitung allo. 
latonna ma'pitung allomo randukmi 
sirari, anna taloi to Israel tu to Aram 


, 

lan sangallo saratu' sa'bunna to parari 
ma'lingka. 

30 Na iatu tinampenapa mallai lako Afek, 
tama kota, anna tuanni rinding tembo' tu 
tau duangpulo mpitu sa'bu tu torronapa. 
Attu iato rampo dukami Benhadad tama 
kota, anna mallai umpasilamban-lamban 
bilik. 

31 Ma'kadami tu mintu' to mase'ponna 
datu lako, nakua: Kirangimo sola nasang 
kumua iatu mintu' datu to Israel to 
masokan. Iamoto melo ke massambu' 
karoro'kan sia ma'tali ulangkan ammi 
elorangkan sola nasang male umpennoloi 
datu to Israel, den sia manii upa' anna 
katirinnai tu sunga'mi. 

32 Massambu' karoro'mi tu tau iato, sia 
napotali tu ulang, anna male umpennoloi 
datu to Israel. Ma'kadami lako nakua: 
Inde sia tu kadanna taummi Benhadad, 
nakua: Katirinnai dikka' tu sunga'ku. 
Nakuami tu datu: Tuo siaparaka ia? 
Siulu'ku to. 

33 Nakanassaimi tau iato tu tanda melo 
late, namadomi' unnarra'i tu kadanna, 
nakua: Tonganna iatu Benhadad siulu'na 
puangki. Nakuami tu datu: Malekomi 
untambai tu puangmi dio mai. Tassu'mi 

tu Benhadad sae umpessitiroi datu, anna 
pakendekki datu langngan kareta. 

34 Ma'kadami tu Benhadad lako datu 
nakua: Iatu mintu' tu narampa ambe'ku 
dio mai ambe'mi, la kupasulemo: sia 
dieloran dukakomi untanan pasa" dio 
Damsyik, susitu natanan ambe'ku 

dio Samaria, sia la untananki' misa' 
basse angku messiman dio mai kalemi. 
Untananmi basse sola duai, anna 
eloranni Ahab male. 


Diona misa" nabi umpokada 
kadiukunganna Ahab, 
belanna tae" namatangkin 


20:35-43 


35 Attu iato ma'kadami tu misa” passikola 
nabi lako solana tete dio kadanNa 
PUANG, nakua: Bambana'! Apa noka tu 
tau iato umbambai. 

36 Ma'kadami lako nakua: Belanna 
nokako unturu' kadanNa PUANG, 
manassa, iake mutampemo", la den 
misa' singa umpateiko. Iatonna tampemi 
naapparanmi misa” singa anna patei. 

37 Mangkato sitammuomi misa' tau 
senga’ anna ma'kada nakua: Bambana"! 

Napemanduimi tau iato nabamba, anna 
bangke. 

38 Malemi tu nabi iato, anna bendan 

dio lalan untayan datu, sia nabalili tu 
rupanna umbimbin matanna. 

39 JTatonna lendu’ tu datu, metambami 
tinde nabi lako nakua: Iatonna tassu' tu 
taummi anna tama kasirarian, ta'kala 
saemi misa” tau untambaina' lendu’, 

tu ussolan misa' tau lako kaleku sia 
ma'kada nakua: Kampai te tau iate: 
ianna pa'de, moi umba-umba nakua, 
manassa sunga'mu la ussonda sunga'na, 
boko' ke mubaya'na' salaka misa' 
talenta. 

40 Jatonna marassan lu lako lu dio mai 
masara' tu taummi, pa'demi. Ma'kadami 
tu datu to Israel lako nakua: La susimoto 
tu kara'tasanna kara-karamu, iko kalena 
urra'ta'i. 

41 Natikaraimi tinde nabi unnalai tu 
pebimbin dio mai to” matanna, anna 
tandai datu to Israel, kumua ia misa'i dio 
mai mintu' nabi. 

42 Ma'kadami tinde nabi lako datu, 
nakua: Inde sia tu kadanNa PUANG: 
Belanna murampanan male tu to 
Kupamanassa pepayu, iamoto iatu 

sunga'mu la ussonda sunga'na, sia 
bangsamu la ussonda bangsana. 

43 Malemi sule tu datu Israel lako 
banuanna kumamu'dang sia sengke, 
anna rampo lako Samaria. 


Diona pa'lak anggoro'na Nabot 


21:1-29 

2 1 1 Tatonna mangkamo tu 

mintu'nato dadimi susite. Iatu 
Nabot, to Yizreel unnampui misa' 
palak anggoro' dio Yizreel sikadappi' 
tongkonan layukna Ahab, datu Samaria. 
2 Ma'kadami tu Ahab lako Nabot nakua: 
Benna' tu pa'lak anggoro'mu, angku nii 
untanan utan, belanna iatu pa'lak iato 
siamping banuangku: la kuben siako 
misa' pa'lak anggoro' sondana melo ia 
na iate: ba'tu iake musangai melo la 
kubaya' doi' lako kalemu tu allinna. 
3 Apa ma'kada tu Nabot lako Ahab, 
nakua: Napatoyangmira PUANG dio 
mai kaleku la ussorongi mati” kalemi tu 
mana’ nene’ to doloku. 
4Sulemi tu Ahab tama banuanna 
kumamu'dang sia sengke diona tu kada 
mangka napokada Nabot to Yizreel 

lako kalena, susite nakua: tae' kula 
ussorongi lako kalemi tu mana' nene' to 
doloku. Umbambangammi kalena dao 
katindoanna, anna memboko' bang sia 
manoka kumande. 

5 Attu iato saemi tu Izebel bainena lako 
kalena, anna ma'kada nakua: Ma'apari 
ammi kumamu'dang bangra sia manoka 
kumande? 

6 Mebalimi lako nakua: Dikua mangkamo' 
sipa'kada-kada Nabot, to Yizreel 

sia kukua lako: Benna’ tu palak 
anggoro'mu, kubaya' doi'i tu allinna, 
ba'tu iake musangai melo, la kubenko 
misa’ palak anggoro' sondana. 

Apa mebali nakua: Tae' kula ussorongi 
lako kalemi tu pa'lak anggoro'ku. 

7 Ma'kadami tu Izebel bainena lako, 
nakua: Kamu tu datu umparenta 

to Israel totemo! Millikkomi ammi 
kumande, pamatanai tu penaammi: 
aku la umbenkomi tu pa'lak anggoro'na 
Nabot, to Yizreel. 

8 Naoki'mi Izebel tu ba'tu pira-pira 
sura' tete dio sanganna Ahab, anna ca'i 
peca'na Ahab, anna pa'peai tu sura' iato 
lako mintu' pekaamberan sia to kapua 
lan lu kotana, tu sangtondok Nabot. 

9Inde sia tu kada lan sura’ iato, nakua: 
Metambakomi, anna ma'puasa mintu' 
tau, ammi paunnisungi tu Nabot dao 
inan mala'bi'na dio olona to buda. 

10 Ammi paunno'ko' da'dua to bulituk 
untingoi, la ussa'bii kumua: Umpa'kada 
solangi Puang Matua sia datu. Solanni 
lako salian kota, ammi tumbui batu 
samatena. 

11 Napogau'mi sangtondokna, iamotu 
pekaamberan sia to kapua, tu torro lan 
kotana, susitu napesuanna Izebel lako, 
susitu disa'bu' lan sura' dipa'pea lako tau 
iato mai. 

12 Metambami anna ma'puasa mintu' 
tau, anna paunnisungi tu Nabot dao inan 
mala'bi'na dio olona to buda. 

13 Attu iato saemi tu tau da'dua, iamotu 
to bulituk, unno'ko' untingoi, anna sa'bii 
te to bulituk sola duai tu Nabot dio 
olona to buda, nakua: Ia tinde Nabot 
umpa'kada solangi Puang Matua sia 
datu. Nasolammi tau iato mai lako salian 
kota, anna tumbui batu samatena. 
14Mangkato mesuami tu tau iato mai 
umpokadanni Izebel, kumua mangkamo 
tu Nabot ditumbui batu anna mate. 

15 JTatonna rangimi Izebel kumua matemo 
tu Nabot ditumbui batu, ma'kadami tu 
Izebel lako Ahab, nakua: Millikmokomi, 
alami mipoapai tu pa'lak anggoro'na 
Nabot, to Yizreel, iamotu palak manoka 
umbenkomi dialli doi, belanna iatu Nabot 
tae'mo natuo, sangadinna matemo. 

16 ]atonna rangimi Ahab, kumua matemo 
tu Nabot, millikmi tu Ahab, anna male 
lako pa'lak anggoro'na Nabot, to Yizreel, 
la unnalai napoapa. 

17 Attu iato saemi tu kadanNa PUANG 
lako Elia, to Tisbe, nakua: 

18 Ke'de'ko mumale lako sitammu Ahab, 
datu to Israel, tu torro dio Samaria: 
lanmo pa'lak anggoro'na Nabot, tu nanii 
male lako unnalai la napoapa. 

19 Ammu ma'kada lako kumua: Inde sia 
tu kadanNa PUANG: Mangkamorokoka 
papatean sia unnala duka mana'na tau? 
Sia la mukua duka lako kumua: Inde sia 
tu kadanNa PUANG: Iatu inan nanii asu 
mangka ullepa'i rarana Nabot, dio duka 
inan iato la nanii asu ullepa'i tu raramu. 
20 Nakuami Ahab lako Elia: 
Mukabu'tuimora'ka, e ualingku? Nakuami 
tu Elia: Tonganna kukabu'tuimokomi, 
belanna umbalukmokomi kalemi 

umpogau' apa kadake dio pentiroNa 
PUANG. 

21 Nakua kadanNa Puang: Manassa 

la Kuparampoiko kamandasan, sia la 
Kuputtaiko sia iatu muane, bati'na Ahab 
la Kumangsanni la to mala'bi'na la to 
bitti'na dio lu to Israel. 

22 Sia jatu bati'mu la Kupasusi 
bati'na Yerobeam, anakna Nebat, sia 
Kupasusi bati'na Baesa, anakna Ahia, 
belanna mupabu'tu tu pa'dik penaa, 
napobannang to Israel umpogau' 
kasalan. 

23 Sia ia duka tu diona Izebel nakua 
kadanNa PUANG: La nakande asu tu 
Izebel dio to' benteng tembo' salianna 
Yizreel. 

24 Minda-minda tu bati'na Ahab Ian lu 
kota la nakande asu, na minda-minda 
tu mate dio lu padang, la nakande 
manuk-manuk dao lu langi’. 

25Inang tae' lenpa tau susi Ahab 
umbaluk kalena la umpogau' kadake 
dio pentiroNa PUANG, belanna nasede 
Izebel, bainena. 

26 Tatu gau'na megallian liu, belanna 
mengkaola lako deata, lan mintu'na tu 

napogau' to Amori, tu Naula'i PUANG dio 
mai olona to Israel. 

27 Tatonna rangimi Ahab tu mintu’ kada 
iate, nase'bu-se'bumi tu tamangkalena, 
anna potamangkale karoro’, sia 
ma'puasa: ondongpi umbambangan 
kalena mennammu' karoro’ sia 
napela'-pela” lumingka. 

28 Attu iato saemi tu kadanNa PUANG 
lako Elia, to Tisbe, nakua: 

29 Mutiromoraka, kumua iatu Ahab 
umpamadiongan kalena dio oloKu? 
Belanna umpamadiongammo kalena 
dio oloKu, iamoto natae” angKu 

la umparampoi kamandasan ke 

tuopi, sangadinna angge tuonapi 
anakna muane, Kumane umparampoi 
kamandasan tu bati'na. 


Ahab urrarii kota Ramot, 
dio lili'na Gilead 


22:1-40 
22 1 Rapa’ bangmi tu tau iato mai lan 


tallung taun, tae" tananan ra” lan 
alla'na to Aram na to Israel. 

2 Apa iatonna taun ma'pentallun, 

iatu Yosafat, datu Yehuda male lako 
umpessitiroi datu to Israel. 

3 Ma'kadami tu datu to Israel lako mintu' 
to mase'ponna, nakua: Miissan siaraka, 
kumua iatu Ramot dio Gilead naala lili'ta? 
Anta popa'elo'na bangi tang unnalai sule 
lan mai kuasanna datu to Aram! 
4Nalako Yosafat nakua ma'kada: 
Morairokomika tamale sola urrarii Ramot 
dio Gilead? Mebalimi tu Yosafat lako 
datu Israel, nakua: Umba mipasusi susi 
dukana' to, iatu bangsami susi dukato 
tu bangsaku na iatu mai darangmi susi 
dukato tu darangku. 

> Apa nakuapa tu datu Yosafat lako datu 
to Israel: Pekutananni dolo umba nakua 
tu kadanNa PUANG. 

6 Napasipulungmi datu to Israel tu 

mai nabi, agi-agi a'pa' ratu' tau, anna 
mekutana lako tau iato mai, nakua: La 
laoraka kurarii tu Ramot dio Gilead, da'i 
bangmiraka to? Mebalimi tu tau iato mai 
nakua: Laomokomi, belanna la Nasorong 
PUANG tu kota iato tama limanna datu. 
7 Apa nakua tu Yosafat: Tae'moraka 
misa” nabinNa PUANG inde te? Melo ke 
takutanai tu apa la tapogau: 

8 Nakuami tu datu to Israel lako Yosafat: 
Den siapa misa" tau, tu tapotete ma'din 
mekutana lako PUANG, apa kukabiri”, 
belanna tae' bang maelona tu napokada 
diona kaleku, sangadinna kadakena 
manna, iamo tu Mikha anakna Yimla. 
Nakuami Yosafat. Da nama'kada susito 
tu datu. 

9 Natambaimi datu Israel tu misa” to 
mase'ponna anna ma'kada nakua: Alai 
madoi' tu Mikha anakna Yimla. 

10 Pada unnisungmi dao isungan 
kapayunganna tu datu to Israel na 
Yosafat, datu to Yehuda, umpake pakean 
kamala'biranna dio rante panglulluran 
dio salian babangan Samaria, tonna 
marassan tu mintu' nabi ma'nubua' dio 
olona. 

11 Tatu Zedekia, anakna Kenaana, 
mangkamo unggaragan kalena tanduk 
bassi, anna ma'kada nakua: Inde sia tu 
kadanNa PUANG: Tete dio te apa iate la 
miserokanni tu Aram sae lako misabu'ina 
nasang tu tau iato mai. 

12 Susi dukato tu mintu' nabi ma'nubua' 
nakua: Melo ke ke'de'komi lako Ramot, 
lili'na Gilead, sia la maupa'komi, belanna 

la Nasorong PUANG tu kota iato tama 
limanna datu. 

13 Tatu to disua untambai Mikha nakua 
lako: Iatu kadanna mintu' nabi, misa'ri 
sia melo tu napokada lako datu: 

latu kadammi la susi duka kadanna 
simisa'-misa' tua iato sia ma'kada 
melokomi. 

14 Apa mebali tu Mikha nakua: La 
lelukraka tuoNa PUANG, manassa apa 
tu Napokada PUANG lako kaleku, ia 
dukamoto tu la kupokada. 

15 Tatonna saemo lako datu, ma'kadami 
tu datu lako nakua: E Mikha 
ma'dinrakannika lao urrarii Ramot, 

lili' na Gilead, batu da'i bangmiraka 
to? Mebalimi nakua: Ke'de'mokomi, 
manassa la maupa'komi, belanna la 
Nasorong PUANG tama limanna datu. 
16 Apa ma'kada tu datu lako 

nakua: Pempiran bangra' la 
umpopassumpakomi, kumua da 
mipokadai lako kaleku, ke tae'i 
natonganna tete dio sanganNa PUANG? 
17 Nakuami tu Mikha: Kutiromo tu mintu' 
to Israel sisarak-sarak dao lu tanete 
butung to domba tae’ to mangkambi'na, 
anna ma'kada tu PUANG, nakua: Iate 

mai tau tae'mo puangna, da'ito anna 
pantan sule marampa' lako banuanna. 
18 Ma'kadami tu datu to Israel lako 
Yosafat nakua: Tang kukuaraka mati, 
kumua tae” napa'nubuaranna' tu apa 
melo, sangadinna kadakena manna? 

19 Nakuami Mikha: Iamoto perangii tu 
kadanNa PUANG: Kutiromo tu PUANG 
unnisung dao isungan kapayunganNa 
hnamintu' baananna suruga bendan dio 
kanan kairinNa. 

20 Ma'kadami tu PUANG Nakua: Mindara 
tu unnaran Ahab, naurunganni ke'de' 
male sia la mate dio Ramot, lili'na 
Gilead? Misa' ma'kada susite, misa' 
ma'kada susito. 

21 Saemi tu misa' penaa mennolo 

sia bendan dio oloNa PUANG anna 
ma'kada nakua: Aku la unnaranni. 
Ma'kadami PUANG lako Nakua: Umba Ia 
mupakuanni? 

22 Mebalimi nakua: La malena', angku 
mempenaa bulituk lan pudukna mintu' 
nabinna. Ma'kadami tu Puang Nakua: 
Manassa la munaran sia mubela 
umpogau'i to, malemoko, mupogaui'i. 
23 Na totemo manassa Napatamamo 
PUANG pudukna mintu' nabimmi tu misa" 


1 DATU 22.24-30 150 


penaa bulituk, sia Nara'ta'mo PUANG tu 
misa' kamandasan lako kalemi. 

24 Saemi tu Zedekia, anakna Kenaana, 
ussala'pai tu pili'na Mikha sia nakua: 
Umba nakuan tu PenaanNa PUANG la 
lele dio mai kaleku, anna ma'kada lako 
kalemu? 

25 Apa ma'kada tu Mikha nakua: Manassa 
la mutiro sia tu allona, tu la munii mallai 
membuni dio bilik misa’ lako bilik senga’. 
26 Ma'kadami tu datu to Israel nakua: 
Alai tu Mikha solanni sule mubaai lako 
Amon, pangulunna kota sia lako Yoas, 
anakna datu, 

27 kuanni kumua nakua tu datu: Palanni 
pa'tarungkuan te tau iate sia ben bangi 
roti sia uai sidi' sae lako sule marampa'ku 
tama tondok. 

28 Nakuami tu Mikha: Iake sule 
marampa'komi, manassa tae' PUANG 
ma'kada tete dio pudukku. Sia nakuapa: 
Perangii, e kamu mintu' bangsa. 

29 Mangkato ke'de'mi tu datu to Israel 
sola Yosafat, datu to Yehuda, la urrarii 
Ramot, lili'na Gilead. 

30 Ma'kadami tu datu to Israel lako 
Yosafat, nakua: La umbalilina' kaleku 
tama kasirarian: apa pake bangmi kamu 

tu pakean kamala'birammi. Umbalilimi 
kalena tu datu to Israel, anna tama 
kasirarian. 

31 Tatu datu Aram, mangkamo 
umpa'parentanni lako kamandang 
karetana tallungpulo ndua tau, nakua: 
Da misirari tu mai to bitti' ba'tu to kapua, 
sangadinna ia manna tu datu to Israel. 
32 Tatonna tiromi mintu' kamandang 
kareta tu Yosafat, metambami tu tau 
iato mai, nakua: Manassa iamo datu to 
Israel tu: tibalikmi lako kalena la ullaoi: 
apa unnarrak-arrak tu Yosafat. 

33 Tatonna tiromi mintu' kamandang 
kareta, kumua tangia datu to Israel, 
tibalikmi dio mai kalena. 

34 Apa den misa’ tau tu tae” naangga'i 
ma'pana, anna ruai tu datu to Israel 
dio to' pa'pasitammuan bayu kararran. 
Nakuami lako tu to untoe ulang darang 
karetana: Bintii sule tu ulang, ammu 
solanna' sun lan mai to' surodadu, 
belanna bangkemo'. 

35 Apa samasarrang-sarrangna tu rari 
allo iato sia bendan bang tu datu lan 
karetana sitingoan to Aram. Apa iatonna 
makaroenmo matemi sia lolong tu rarana 
lan mai bangkena rokko sali kareta. 

36 Jatonna la lambunmo allo, denmi tau 
metamba umpekapuai gamaranna anna 
silelean lan to" surodadu, nakua: Melo ke 
pantan sulei tu tau lako kotana sia lako 
tondokna. 

37 Susimoto tu kamateanna datu anna 
baai tau lako Samaria sia nalamun tau 
iato mai dio Samaria. 

38 Jatonna basei tau tu kareta dio 
limbong dio Samaria, nalepa'imi asu 

tu rarana, tonna marassan tu baine 
bualang mendio' susitu kadanNa PUANG 
tu mangka Napokada. 

39 Tatu tang dipokadannapa tu mintu' 
tuna'na Ahab sia mintu' tu apa mangka 
napogau' sia iatu tongkonan layuk 
gading tu mangka napabendan sia 
mintu' kota mangka nabangun, tang 
tisura'moraka lan sura' ossoranna mintu 
datu to Israel? 

40 Mangkato malemi tama batu dilobang 
tu Ahab sola nene' to dolona, na Ahazia, 
anakna muane ussondai dadi datu. 


4 

Diona Yosafat, datu to Yehuda 


22:41-50 (22:41-51) 
41 Tatu Yosafat, anakna Asa, dadi datu 
to Yehuda, tonna taun ma'penna'pa'na 
Ahab umparenta to Israel. 
421atonna dadi datu tu Yosafat 
tallungpulo Ilima taunna, anna 
ma'parenta duangpulo Ilima taunna dio 
Yerusalem. Iatu indo'na disanga Azuba, 
anakna Silhi. 
43 Urrundu'mi bate lalanna Asa, ambe'na, 
tae' len nasepang dio mai sia napogau' 
tu apa malolo dio pentiroNa PUANG. 
(22-44) Ia manna tu inan madao tae' 
naputtai, sangadinna tontong siapa 
mantunu sia memala' tu to buda dao 
inan madao. 
44 (22-45) Sia iatu datu Yosafat 
sikarampa' bang datu to Israel. 
45 (22-46) Iatu tang dipokadannapa 
tu mintu' tuna'na Yosafat sia iatu 
penggauran lalongna tu mangka 
napogau' sia mintu’ tu rari napogau', 
tang tisura'moraka lan sura' ossoranna 
mintu' datu to Yehuda? 

46 (22-47) Sia naputtai lan mai tondok 
tu mintu' to ma'gau' sala dio to' 
dipa'deatainna, tu torronapa tonna 
linona Asa, ambe'na. 

47 (22-48) Iatonna attu iato tae” datu dio 
Edom, anna to maraa tu bendan butung 
datu. 

48 (22-49) Nagaragami Yosafat tu 
kappala' susi kappala' Tarsis la lao 
unnala bulaan dio mai Ofir. Apa tae' anna 
landa' massombaran, belanna malammu' 
tu mintu' kappala' iato dio Ezion-Geber. 
49 (22-50) Iatonna attu iato, ma'kadami 
tu Ahazia, anakna Ahab, lako Yosafat, 
nakua: Melo ke malei tu taungku sola 
taummi massombaran. Apa manoka tu 
Yosafat. 

50 (22-51) Mangkato malemi tama batu 
dilobang tu Yosafat sola nene' to dolona, 
anna dipeliang sola nene' to dolona, 

lan kotana Daud, ambe'na, na Yoram 
anakna muane, ussondai dadi datu. 


Diona Ahazia, datu to Israel 


22:51-53 (22:52-54) 


51 (22-52) Iatu Ahazia, anakna Ahab dadi 
datu umparenta to Israel dio Samaria, 

tonna ma'sangpulo pitumo taunna tu 
Yosafat umparenta to Yehuda, anna 
duang taun umparenta to Israel. 

52 (22-53) Sia napogau' tu apa kadake 
dio pentiroNa PUANG sia lolang unturu' 
bate lalanna ambe'na sia bate lalanna 
indo'na sia bate lalanna Yerobeam, 
anakna Nebat, tu ussua to Israel, 
umpogau' kasalan. 

53 (22-54) Sia mengkaola lako Baal sia 
tukku menomba dio olona, tu umpa'dikki 
penaanNa PUANG, Kapenombanna 

to Israel, susitu mintu' napogau'na 
ambe'na. 


2 DATU 


Elia ma'nubua' diona 
kamateanna Ahazia 


1:1-18 

1 Tatonna matemo tu Ahab balikmi tu 

to Moab dio mai to Israel. 
2 Tobangmi tu Ahazia dao mai to' tarali, 
dao mai bilik mengkadaoanna dio 
Samaria, anna masaki. Nasuami tu 
pesuanna sia ma'kada lako tau iato 
mai, nakua: Malekomi lako Baal-Zebub, 
deatanna to Ekron, la umpekutananni 
ba'tu la matana siara'ka dio mai te 
sakingku, tae'moraka. 
3 Apa ma'kada tu Malaeka Na PUANG 
lako Elia, to Tisbe, nakua: Ke'de'moko, 
mumale umpessitammui tu pesuanna 
datu Samaria, sia ma'kada lako tau iato 
mai, kumua: Tae'raka Puang Matua dio 
lu to Israel, ammi malera mekutana lako 
Baal-Zebub, deatanna to Ekron? 
4Tamoto, inde sia tu kadanNa PUANG 
Nakua: Tae' mula millik dao mai inan 

kamammarammu tu munii mamma' dao, 
sangadinna inang la matemoko. Malemi 
tu Elia. 

5Sulemi lako datu tu to disua, 
nama'kada tu datu lako tau iato mai, 
nakua: Ma'patumbari ammi sulemora 
totemo? 

6 Nakuami tu tau iato mai lako: Den 
misa' tau sae umpessitammuikan sia 
ma'kada lako kaleki nakua: Sulemokomi 
lako datu tu ussuakomi, ammi ma'kada 
lako kumua: Inde sia tu kadanNa 
PUANG: Tae'raka Puang Matua dio 

lu to Israel ammu malera mekutana 
lako Baal-Zebub, deatanna to Ekron? 
Iamoto tae' mula millik dao mai inan 
kamammarammu, tu munii mamma' 
dao, sangadinna inang la matemoko. 

7 Ma'kadami datu lako tau iato mai, 
nakua: To matumbara rupanna tu sae 
umpessitammuikomi sia umpokadai te 
kada iate lako kalemi? 

8 Mebalimi tu tau iato mai lako datu, 
nakua: Iato tau iato ma'bayu lamba’ 
balulang, sia se' aak kuli' lan aakna. 
Ma'kadami datu nakua: Iato tau iato 
Elia, to Tisbe. 


2 DATU 1.9-13 3 


9 Nasuami datu lako tu misa” kamandang 
ungkapalai surodadu limangpulo 

sola tu surodadunna limangpulo. 
Kendekmi langngan Elia, belanna iatu 
Elia unno'ko' dao botto tanete, sia 
ma'kada lako nakua: E taunNa Puang 
Matua, napa'parentan datu, kumua 
mengkalaokomi! 

10 Mebalimi tu Elia lako tinde kamandang 
ungkapalai limangpulo surodadu, nakua: 
lake tonganna taunNana' Puang Matua 
da'ito nasae tu api dao mai langi, anna 
sappiikomi sola tu taummi limangpulo. 
11 Nasua pole'omi tu misa” kamandang 
ungkapalai surodadu limangpulo sola 

tu surodadunna limangpulo. Ma'kadami 
lako Elia nakua: E taunNa Puang 
Matua, napa'parentan datu, kumua 
madomi'komi mengkalao. 

12 Mebalimi tu Elia sia ma'kada lako 

tau iato mai nakua: lake taunNana' 
Puang Matua da'ito nasae tu api dao mai 
langi, anna tappu'ikomi sola tu taummi 
limangpulo. Ta'kala saemi tu apinNa 
Puang Matua dao mai langi' anna tappu'i 
sola tu taunna limangpulo. 

13 Nasua pole'omi datu tu kamandang 
ungkapalai surodadu limangpulo, tu 


2 DATU 1.14-16 4 


ma'pentallunna, sola tu surodadunna 
limangpulo. Na iate kamandang 
ungkapalai surodadu limangpulo, tu 
ma'pentallunna, kendek langngan 

anna malinguntu' dio olona Elia, 
mengkamoyami sia ma'kada lako Elia 
nakua: E taunNa Puang Matua, ke 
ma'dinni tu katuoangku sia katuonna te 
taummi limangpulo anna keangga' dio 
pentiromi. 

14Tonganna saemo tu api dao mai 
langi” tu ussabu'i da' dua kamandang 
ungkapalai surodadu limangpulo tu 
dolona, sola tu taunna nasilimangpuloi. 
Totemo, ke ma'dinni anna keangga' tu 
katuoangku dio pentiromi. 

15 Attu iato ma'kadami tu Malaeka'Na 
PUANG lako Elia, nakua: Mengkalaomoko 
sola, da mumataku' lako. Ke'de'mi anna 
mengkalao sola na male lako datu. 

16 Ma'kadami tu Elia lako datu nakua: 
Inde sia tu kadanNa PUANG: Belanna 
mesuako mekutana lako Baal-Zebub, 
deata to Ekron - tae'raka tu Puang Matua 
dio lu to Israel, tu ma'din minii undaka' 
pa'timbangan - iamoto tae' mula millik 
dao mai inan kamammarammu, tu 


2 DATU 1.17-2.2 5 


munii mamma' dao, sangadinna inang la 
matemoko. 

17 Matemi tu datu susitu kadanNa 
PUANG tu mangka napokada Elia, na 
Yoram ussondai dadi datu, tonna taun 
ma'penduan kadatuan Yoram, anak 
Yosafat, datu to Yehuda, belanna tae’ 
anakna muane. 

18 Tatu tang dipokadannapa tu mintu' 
tuna'na Ahazia, iamotu apa napogau, 
tang tisura'moraka lan sura" ossoranna 
mintu' datu to Israel? 


Elia diangka' langngan suruga 


2:1-18 

2 ' Den pissan, tonna la unnangka'mi 

PUANG tu Elia langngan suruga 
naputu' talimpuru', malemi tu Elia sola 
Elisa dio mai Gilgal. 
2 Ma'kadami tu Elia lako Elisa nakua: 
Torromoko inde te, belanna Nasuana' 
PUANG male lako Betel. Apa mebali tu 
Elisa nakua: La lelukraka tuoNa PUANG 
sia tonganna susi tuomi, inang tae' kula 
untampekomi. Malemi tu tau iato mai 
rokko Betel. 


2 DATU 2.3-7 6 


3 Attu iato tassu'mi tu mintu' passikola 
nabi, tu torro dio Betel, lako Elisa sia 
mekutana lako nakua: Miissan siaraka, 
kumua allo iate la Naangka' PUANG tu 
puangmi dao mai ulummi? Mebali nakua: 
Kuissan duka sia, kappakomi. 

4 Ma 'kadami tu Elia lako nakua: O Elisa, 
torromoko indete, belanna Nasuana' 
PUANG lako Yerikho. Apa mebali nakua: 
La lelukraka tuoNa Puang sia tonganna 
susi tuomi, inang tae' kula untampekomi. 
Nasusito rampomi tu tau iato mai lako 
Yerikho. 

5 Attu iato saemi tu mintu' passikola nabi 
dio Yerikho lako Elisa sia mekutana lako 
nakua: Miissan sia raka, kumua allo iate 
la Naangka' PUANG tu puangmi dao mai 
ulummi? Mebali nakua: Kuissan duka 
sia: kappakomi. 

6Ma'kadami tu Elia lako nakua: 
Torromoko inde te, belanna Nasuana' 
PUANG lako Yordan. Apa mebali nakua: 
La lelukraka tuoNa PUANG sia tonganna 
susi tuomi, inang tae' kula untampekomi. 
Nasusito tarru'mi male sola duai. 

7 Limangpuloi dio mai mintu' passikola 
nabi male duka, anna bendan mambela 


2 DATU 2.8-12 7 


dio mai tau iato mai, tonna bendan sola 
duai dio biring Yordan. 

8 Naalami Elia tu bayu lamba'na, anna 
lulunni, nasambakki tu uai, anna tipa'dua 
lu rekke sia lu sau’, anna lamban sola 
duai dao to' karangkeanna. 

?Tatonna rampomo sola duai lian, 
ma'kadami tu Elia lako Elisa, nakua: 
Palakumi tu apa ma'din kupogaurangko 
kumane diangka' dio mai kalemu. 
Mebalimi tu Elisa nakua: Ke ma'dinni na 
iatu penaammi duang taan untorroina'. 
10 Ma'kadami tu Elia nakua: Iatu 
palakummu misa" apa masuli'. Iammu 
tirona' ke marassanna' diangka' dio mai 
kalemu, manassa la dadi tu susinna to 
lako kalemu, apa iake tae'i, manassa 
tae' duka nala dadi. 

11 Tatonna marassan lumingka 
sipa'ulelean, ta'kala denmi misa' kareta 
api sola darang api umpasisarakki sola 
duai. Susimoto tu kakendekanna Elia 
langngan suruga naputu' talimpuru'. 

12 Tgtonna tiroi Elisa tu apa iato, 
metambami nakua: O ambe'ku, 
ambe'ku! Karetana sia pakkanarangna 
to Israel! Ta'kala natae'mo natiro. 


2 DATU 2.13-17 8 


Nalalakkimi tu pakeanna, naserekki 
napa'dua. 

13 Naalami tu bayu lamba'na Elia, tu 
rondon dio mai kalena, anna sule sia 
bendan dio biring Yordan. 

14 Naalami tu bayu lamba'na Elia, tu 
rondon dio mai kalena, anna sambakki 
tu uai sia metamba nakua: Umbara tu 
PUANG, Kapenombanna Elia, manassa 
iamo Ia? Nasambakkimi tu uai anna 
tipa'dua lu rekke sia lu sau', anna ma'din 
ullambanni Elisa lian. 

15 Tatonna tiromi mintu’ passikola nabi 
dio Yerikho, tu bendan mambela, 
nakuami: Manassa iatu penaanna Elia 
diomo Elisa. Saemi tu tau iato mai 
umpessitammui Elisa, anna tukku rokko 
padang menomba dio olona. 

16 Ma'kadami tu tau iato mai lako nakua: 
Tonganna den dio taummi tu muane 
malinta” limangpulo, da'ito namale 
undaka' puangmi, Naangka' manii 
PenaanNa PUANG, anna popengkalaoi 
dao misa' tanete ba'tu Naparokkoi misa' 
lombok. Apa nakua Elisa: Da misua tau. 
17 Apa iatonna tole-tolemi tau iato mai 
umpalakui lako, masiri'mi tu Elisa anna 
ma'kada nakua: Sua bangmi. Nasuami 


2 DATU 2.18-22 9 


tu tau limangpulo, nadaka'i lan tallung 
allo, apa tae’ naappaii. 

18 Sulemi tu tau iato mai lako Elisa, tonna 
torro siapa dio Yerikho, anna ma'kada 
Elisa lako: Tae'raka kupokadangkomi 
kumua: da mimale? 


Elisa umpemeloi uai dio Yerikho 


2:19-22 
19 Ma'kadami tu pa'tondokan lako Elisa 
nakua: Tonganna melomo torrona te 
kota iate susitu natiro puangki, apa iatu 
uainna kadake sia iatu padang umpaden 
katangmemba karan. 
20 Nakuami tu Elisa: Alanna' misa” pindan 
ba'ru, ammi parokkoi sia. Nabaami tau 
lako tu pindan. 
21Tassu'mi tu Elisa namale lako to' 
kalimbuang, nabuangi tu sia tama 
nama'kada nakua: Inde sia tu kadanNa, 
PUANG: La Kupamelo te uai iate, 
tae'mo nala umpaden kamatean sia 
katangmemba karan. 
22 Melomi tu uai sae lako allo totemo 
susitu kada mangka napokada Elisa. 


2 DATU 2.23-3.1 10 


Elisa natelle-telle pia dio Betel 


2:23-25 
23 Ke'de'mi Elisa inde to dio mai lako 
Betel. Iatonna marassan tuka" langngan, 
sunmi tu ba'tu pira-pira pia lan mai 
tondok untelle-tellei sia meoli lako 
nakua: Kendekmoko mai, to pese! 
Kendekmoko mai, to pese! 
24 Messailemi anna tiroi tu pia iato mai, 
anna tampakki ropu tete dio sanganNa 
PUANG. Saemi da'dua beruang birang 
lan mai pangala’, nasepak-sepakki tu pia 
patangpulondua. 
25 Ke'de'mi tu Elisa inde to dio mai, 
namale lako buntu Karmel na inde to dio 
mai nanii sule lako Samaria. 


Yoram ullaoi to Moab 


3:1-27 
1 Tatu Yoram, anakna Ahab, dadi datu 
umparenta to Israel dio Samaria, 
tonna taun ma'pessangpulo karua 
kadatuanna Yosafat, datu to Yehuda 
anna ma'parenta sangpulo dua taunna. 


2 DATU 3.2-8 11 


2 Napogau'mi tu apa kadake dio 
pentiroNa PUANG, apa tae' nasusi 
ambe'na sia indo'na: naputtai ia tu batu 
Baal dipodeata tu nagaragai ambe'na. 
3Moi nasusito la'ka' duka lako kasalan, 
tu napesuan Yerobeam, anakna Nebat 
lako to Israel umpogau'i: tae' naboko'i 
tu kasalan iato. 

“Tatu Mesa, datu to Moab, umpatuo 
domba: napa'kasianammi lako datu to 
Israel tu anak domba saratu' sa'bu sola 
bulu domba laki saratu' sa'bu. 

> ]atonna matemo tu Ahab, memboko'mi 
tu datu to Moab dio mai datu to Israel. 

6 Attu iato tassu'mi tu datu Yoram dio 
mai Samaria, nabilangi tu mintu' to 
Israel. 

7 Mesuami lako Yosafat, datu to Yehuda, 
nakua: Iatu datu to Moab memboko'mo 
dio mai kaleku: morairokomika take'de' 
sola urrarii? 

Mebalimi nakua: La malena', umba-umba 
mipasusi susi dukana' to, iatu bangsami 
susi dukato tu bangsaku na iatu mai 
darangmi susi dukato tu darangku. 
8Mekutanami tu datu nakua: Lalan 
umbara tu la taola lako? Nabalimi nakua: 
Dio lalan padang pangallaran Edom. 


2 DATU 3.9-14 12 


9 Susito ke'de'mi tu datu to Israel sola 
datu to Yehuda sia datu to Edom. Apa 
iatonna ma'pitung-allomo mengguliling 
tae'mi uai la nairu' surodadu sia patteke' 
tu unturu'. 

10 Attu iato ma'kadami tu datu to Israel 
nakua: A'a, ma'apai Natambai PUANG te 
datu tallu la Nasorong tama limanna to 
Moab? 

11 Ma'kadami tu datu Yosafat nakua: 
Tae'raka nabinNa PUANG inde te, tu 

la tapotete mekutana lako PUANG? 
Mebalimi tu misa'tomase'ponna datu to 
Israel nakua: Inde siate tu Elisa, anakna 
Safat, tu umbolloi limanna Elia. 

12 Nakuami tu Yosafat: Dio kalena tu 
kadanNa PUANG. Malemi tu datu to 
Israel sia Yosafat sia datu to Edom lako. 
13 Apa ma'kada tu Elisa lako datu to 
Israel nakua: La siapariki? Malemokomi 
lako tu mai nabinna ambe'mi sia lako tu 
mai nabinna indo'mi. Apa nakua tu datu 
to Israel lako: Da mima'kada susito, 
belanna Natambaimo PUANG tu datu 
tallu la Nasorong tama limanna to Moab. 
14 Ma'kadami tu Elisa nakua: La lelukraka 
tuoNa P UANGna mintu' ma'dandan 
maritik, tu kupengkaolai, lake la tangiai 


2 DATU 3.15-20 13 


Yosafat, datu to Yehuda, kudampang, 
manassa la kupasalaikomi penaa sia tae' 
kusailekomi. 

15 Totemo suami mai tu misa” pa'katapi. 
latonna umpannoni katapinna tu 
pa'katapi, narampoimi kamatotoranna 
limanNa PUANG tu Elisa. 

16 Anna ma'kada nakua: Inde sia tu 
kadanNa PUANG: La migaragai ba'tu 
pira-pira kalo' diong te lombok. 

17 Belanna inde sia tu kadanNa PUANG 
Nakua: Tae' mila ussa'ding angin sia tae' 
mila untiro uran, apa moi susito iate 
lombok iate la ponno uai, miurunganni 
ma'din unniru'i la kamu la patuoammi la 
patteke mi. 

18 Iate penggauran iate bitti'pa dio 
pentiroNa PUANG, iatu la ma'iringanna 
iamotu la ussorong Moab tama 
kuasammi. 

19 Miurunganni untaloi tu mintu' kota 
ditambakuku, iamotu mintu' kota 
pa'tonno' sia la milelleng tu mintu' kayu 
melo sia la milepe' tu mintu' kalimbuang 
sia mintu' pa'lak melo la misanggang 
batu. 

201atonna masiang siappa' tu 
kapemalaran, pakalan denmi tu 


2 DATU 3.21-25 14 


uai sae dio mai rampe Edom, naurungan 
nasitutu'i uai tu padang iato. 

21 Tatonna rangimi mintu' to Moab, 
kumua iatu datu tallui saemo la urrarii, 
natambaimi tu mintu' tau tu ma'dinnamo 
ma'takin sia ia duka tu matuannamo 
napada bendan tu tau iato mai dio lu lili” 
tondokna. 

22 Tatonna masiang melambi'pa, tonna 
berre'mo tu allo unnarrangi tu uai, 
pakalan natiromi to Moab tu uai dio 
tingayona mararang susi rara. 

23 Nakuami tu tau iato mai: Rara te: 
manassa iatu mintu' datu iato sirari 

sia sipateammo. Totemo, e to Moab 
malemokomi unnala pangrampa. 

24 Apa iatonna rampomo lako to” tenda 
surodadu to Israel, bendanmi tu to 
Israel, anna taloi tu to Moab, naurungan 
mallai dio mai tingayona, naula'mi to 
Israel sia natalo tu to Moab. 

25 Tatu mintu’ kota nasanggang, sia 
mintu' pa'lak melo pantan natombonni 
batu, naurunganni nasitutu'i, sia mintu' 
kalimbuang nalepe', sia mintu’ kayu 
melo nalelleng sae lako batu mannamo 
dio Kir-Hareset napatorro. Napatama 


2 DATU 3.26-4.1 15 


limbumi to ma'kolak, anna kolakki batu 
tama. 

26 Tatonna tiromi datu to Moab tu diona 
rari kapua umpatui, naalami tu tau 
pitu ratu’, tu manarang ma'pa'dang, la 
messuang tarru' lako datu Edom, apa 
tae' nakullei. 

27 Naalami tu anak pa'bunga'na, tu 

la ussondai dadi datu, napemalaranni 
butung pemala' ditunu pu'pu' dao rinding 
tembo' iato. Attu iato narampoimi 
misa' kasengkean kapua tu to Israel, 
naurunganni tu tau iato mai tibalik dio 
mai kalena anna sule lako tondokna. 


Minna'na misa' baine 
napopemba'ka' Elisa 


4:1-7 

4 1 Denmi misa’ tu mintu’ bainena 

passikola nabi mengkamoya 
lako Elisa sia ma'kada nakua: Iatu 
taummi, muaneku, matemo sia miissan 
kalena, kumua iato taummi mengkaola 
lako PUANG. Na totemo saemo to 
ma'paindan la unnalai tu anakku da'dua 
la napokaunan. 


2 DATU 4.2-7 16 


2 Nakuami tu Elisa lako: Apara tu ma'din 
la kupogaurangko? Pokadanna' apara 
lan banuammu. Mebalimi nakua: Tae' 
bangmo apa-apa lan banuanna taummi 
sangadi misa" tonde nanii minna’. 

3 Ma'kadami tu Elisa lako nakua: Maleko 
lako salian, ammu palaku busso lako 
mintu' sangbanuammu, iamotu busso 
lo'bang: pebudai mupalaku. 

4Ammu tama banua, musalli'i tu ba'ba 
dio boko'mu sia dio boko'na anakmu 
muane, mutua'i tu minna' tama busso 
iato; umba tu ponno, palelei. 

5 Malemi natampe baine iato, anna salli'i 
tu ba'ba dio boko'na sia dio boko'na 
anakna muane: na anakna tu nenne' 
umbaai tu busso lako, na ia nenne' 
untua'i tama. 

6 Jatonna ponnomo tu mintu’ busso, 
ma kadami lako anakna nakua: Bampa’ 
mai misa' tu busso. Apa mebali tu 
anakna nakua: Tae'mo busso. Tadangmi 
tu minna’. 

7 Malemi tu baine iato umpokadanni 
taunNa Puang Matua, nakuami 
ungkuanni tu baine: Malemoko, 
balukanni tu minna' iato, bayaranni 


2 DATU 4.8-11 17 


indanmu, na iatu la'binna la mupotuo 
sola tu mai anakmu. 


Elisa umpatuoi sule tu 
anakna baine dio Sunem 


4:8-37 
8Den sangallo malemi tu Elisa lako 
Sunem. Denmi dio tu misa" baine 
sugi’, tu umpalaku tonganni lako Elisa, 
kumua anna torro kumande. Undinnato, 
kemaleomi ullendu'i tondok iato, 
lendu'mi lako, anna kumande. 
9 Ma'kadami tu baine iato lako muanena, 
nakua: Tonganna kuissan, kumua iatu 
taunNa Puang Matua, tu lendu' nenne' 
lako kaleta, misa' to masero. 
10 Melo tagaraganni misa” bilik bitti' 
mengkadaoan dirinding tembo’, na 
inde to tanii umpannianni misa” 
kamammaran, misa” meda, misa” kadera 
na misa" tongkonan palita, kumua ianna 
lendu' lako kaleta, inde to ma'din nanii 
ma'bongi. 
11 Den sangallo saemi lako, torromi dio 
dao bilik mengkadaoan, anna mamma' 
dio. 


2 DATU 4.12-17 18 


12 Nakuami lako Gehazi to ma'kamayana: 
Tambai tu baine to Sunem. Natambaimi 
anna bendan dio olona. 

13 Nakuami lako Gehazi: La ma'kadako 
lako kumua: Tonganna masussakomi 
umposara'kan, apara tu ma'din la 
kupogaurangkomi. Denraka kara-karami 
tu ma'din kubisara lako datu ba'tu lako 
kamandang lompo? Mebalimi nakua: 
Torrona' aku sola sangdadiangku. 

14 Nakuami Elisa: Apamora la 
kupogauranni? Mebalimi Gehazi 

nakua: Tae' ia dikka' nama'dadian 
muane sia iatu muanena matuamo. 

15 Nakuami Elisa: Tambaimi. Malemi 
natambai anna bendan dio to' ba'ba. 

16 Ma'kadami tu Elisa lako nakua: Attu 
ia bangsiamote, ke taun pole'i, ammu 
raka' misa' pia muane! Mebalimi tu 
baine nakua: Da mima'kada susito 
puangku, taunNa Puang Matua, da dikka 
mima'kada tang tongan lako taummi. 

17 Ma'tambukmi tu baine iato anna 
kianakan misa' pia muane to attu ia 
bangsiamoto tonna lendu'mo sangtaun, 
susitu mangka napokada Elisa lako 
kalena. 


1 


2 DATU 4.18-24 19 


18 JTatonna kasallemo tu pia, den sangallo 
namale lako ambe'na, tu marassan 
untiro to megandung. 

19 Nakuami lako ambe'na: O indo"! 
ulungku, ulungku! Ma'kadami tu 
ambe'na lako misa” taunna, nakua: 
Solanni lako indo'na. 

20 Naangka'mi nabaai lako indo'na. 
Unno'ko'mi tu pia diong rianna indo'na 
sae lako ma'tangnga allo, pakalan 
namatemo. 

21 Kendekmi tu baine iato, napamamma'i 
tu anakna dio to' kamammaranna 
taunNa Puang Matua sia nasalli' ba'ba. 
22Tassu'mi lako salian untambai 
muanena, nama'kada lako nakua: 
Suanna' misa' tau nabaai tu misa' 
keledai birang: kumale madomi' 
umpellambi'i tu taunNa Puang Matua, 
kumane sule. 

23 Mekutanami tu muanena nakua: 
Ma'apari mula malera lako te allo iate? 
Na tangia bunga" sombona bulan ba'tu 
allo katorroan. Mebalimi nakua: Da 
mupomasussai to. 

24 Nalapikmi tu keledai birang, nakuai 
lako taunna: Patikara-karai lumingka, 


2 DATU 4.25-29 20 


da'ito kupatarru' bangi lumingka, da 
anta melayo, sangadi ke kukuapi. 

25 Susito malemi anna rampo lako 
taunNa Puang Matua dao buntu Karmel. 
Iatonna tiromi taunNa Puang Matua 
tonna mambela-belapa, ma'kadami lako 
Gehazi taunna, nakua: Tiromi saemo tu 
baine to Sunem. 

26 Totemo malemoko madomi' untammui 
sia ma'kada lako kumua: Malaga'-laga' 
siarokomika, sola tu ambe'na anakmi sia 
anakmi? Mebalimi nakua: Malaga'-laga' 
nasang siakan. 

27 Tatonna rampomo lako taunNa Puang 
Matua dao buntu, naraka'mi tu lette'na. 
Nareke'mi Gehazi la ullendokanni, 

apa nakua taunNa Puang Matua: 
Popa'elo'nai, belanna bonnong tu 
penaanna, apa Nabunianna' PUANG sia 
tae” Napaissannina'. 

28 Ma'kadami tu baine iato nakua: 
Malakura'ka lako puangku umpalaku 
misa' pia muane? Tae'raka kuma'kada 
kumua: da mima'kada tang tongan lako 
kaleku. 

29 Nakuami Elisa lako Gehazi: 
Ma'tambeke'ko, tangkei tu 

tekkenku ammu male: ianna den 

tau musitammuan da musalama'i, ianna 
deno tau ussalama'ko da mubalii, ammu 
patorroi te tekkenku dao to' lindona tu 
pia. 

30 Apa nakua tu indo'na pia iato: La 
lelukraka tuoNa PUANG sia tonganna 
susi tuomi, tae' kula untampekomi. 
Ke'de'mi tu Elisa, namale unturu'i. 

31 Tatu Gehazi dolo ia male na iatu tau 
sola duai, napatorroi tu tekken dao to' 
lindona tu pia: apa tae'ra gamara dirangi 
sia tae'ra tanda pangingaranna. Sulemi 
nasitammu, anna pokadanni kumua: 
latu pia tae' bang napandiu. 

32 Tatonna tamamo banua tu Elisa, 
natiroi matemo tu pia, sumpandan dao 
kamammaranna. 

33 Tatonna lanmo tu Elisa nasalli'mi 

tu ba'ba dio boko'na sola duai, anna 
massambayang lako PUANG. 

34 Mangkato lumbangmi daona lu pia 
iato: napasitammumi tu pada pudukna 
sia pada matanna sia pada limanna sia 
napalumbang tu kalena rokko pia iato. 
Pakalan malassumi sule tu kalena tinde 
pia. 

35 Mangkato, mengkalaomi sule, anna 
male pissan lu lako lu dio mai lan banua 

iato, mangkato kendekomi langngan, 
anna palumbangi tu kalena rokko. 
Ta'kala sumbaenmi pempitu tu pia anna 
bungka'i tu matanna. 

36 Natambaimi tu Gehazi, sia nakua lako: 
Tambai tu baine to Sunem. Iatonna 
tambaimi saemi tu baine iato lako 
kalena, anna ma'kada tu Elisa lako 
nakua: Angkarammi tu anakmi. 

37 Tamami anna tukku menomba diong 
to' lette'na sae rokko padang. Mangkato 
naangkarammi tu anakna, namale. 


Utan palango 
napopendadi melo Elisa 


4:38-41 
38 Undinnato sulemi tu Elisa lako Gilgal, 
tonna karorian lan tondok iato. Iatonna 
marassan tu mintu' passikola nabi 
unno'ko' dio tingayona, ma'kadami lako 
taunna nakua: Patonangngi tu kurin 
kapua, ammu tolloranni utan tu mai 
passikola nabi. 
39 Tassu'mi tu misa” nalao undaka' utan 
dio lu padang, naappa'mi tu misa' apa 
merroro, naalami tu buanna, iamotu 
katimun pangala', nabungku'i sambu'na. 

Iatonna sulemo, nasasa’ sibitti'mi, 
napatamai kurin tu nanii utan lan, 
belanna tae' natandai tau iato mai. 

40 Dipalennaranmi kande tu tau iato mai 
la nakande. Apa iatonna kandemi tu 
utan iato, metambami nakua: O taunNa 
Puang Matua! den ia dipomatena lan tu 
kurin! Tae'mi nama'din ungkandei tau 
iato mai. 

41 Apa ma'kada tu Elisa nakua: Alai tu 
ta'pung. Napatamami kurin tu ta'pung, 
nakua: Totemo palennaranmi te tau 
buda anna kandei. Moi misa' tae'mora 
kadakena lan tu kurin. 


Saratu' tau dipakande 


4:42-44 
42 Pakalan saemi tu misa” muane dio mai 
Baal-Salisa, tu umban roti taunNa Puang 
Matua lan kandu', iamotu bunga' bura 
padang, duangpulo roti dalle sisikan sia 
passara'buk. Nakuami tu Elisa: Benni te 
mai to buda anna kandei. 
43 Nakuami tu taunna: Umbara la kukua 
umpalenna'i te lako muane saratu'? 
Ma'kadami tu Elisa nakua: Ben bangmi 
te mai to buda anna kandei. Belanna 

inde sia tu kadanNa PUANG Nakua: La 
nakande tau, anna denpa sesanna. 

44 Napalennaranmi tau iato mai anna 
kandei, anna sesapi, susitu kadanNa 
PUANG. 


Kadipamondoanna Naaman 


5:1-27 

l Tatu Naaman, kamandang 

lompona datu Aram, iamo misa' 
to napakala'bi' tongan puangna, sia 
mandu dipakaraya, belanna tete dio 
kalena anNa pa'kamaseanni PUANG tu 
kapataloan lako to Aram. Iatu tau iate, 
iamo misa' to lalong, apa golenan. 
2 Den pissan denmi ba'tu pirang- 
pirang tuntunan to Aram tassu' la lao 
mangrampa, narampami dio mai tondok 
to Israel tu misa’ pia baine manguraj iate 
baine iate napotomengkarang bainena 
Naaman. 
3Nakuami lako puangna baine: Iakenna 
la dio olona nabi dio Samaria tu puangku, 
la napamondo tu sakinna puangku. 
4Malemi tu Naaman umparampoi tu 
kada iato lako puangna, nakua: Susito 

sia susite tu kada napokada tu pia baine 
dio mai tondok Israel. 

5Ma'kadami tu datu Aram nakua: 
Malemoko, la kupa'peammo sura” tu 
datu to Israel. Malemi nabaai tu salaka 
sangpulo talenta, sia annan sa'bunna 
sikele' bulaan sia sangpulo lamba'na 
pakean mala'bi'. 

6 Naparampomi tu sura" lako datu to 
Israel, nakua: Ianna rampo te sura' lako 
kalemi, la miissan kumua ussuanna' 
Naaman taungku mati, ammi pamondoi 
tu golenna. 

7Tatonna mangkamo datu to Israel 
umbasai tu sura”, nase'bu-se'bumi tu 
tamangkalena, anna ma'kada nakua: 
Puang Matuara'kate, angku ma'dinra 
ma'pamate sia ma'patuo, na urunganni 
te tau iate umparampo kada lako kaleku, 
kumua la umpamondona' golenna 
misa” tau? Tiromi, manassamo kumua 
undaka'mo posanga la ungkadakeina'. 
8Jatonna rangii Elisa, taunNa Puang 
Matua, tu diona datu to Israel usse'bu- 
se'bu pakeanna, nasuami tu pesua lako 
datu, nakua: Ma'apai ammi se'bu-se'bui 
tu tamangkalemi? Melo ke saei lako 

kaleku tu tau iato, anna issanni, kumua 
den nabi dio lu to Israel. 

9 Pakalan saemi tu Naaman sola mintu' 
darangna sia karetana, anna tadang dio 
to ba'ba banuanna Elisa. 

10 Nasuami Elisa tu misa' pesua 
umpokadanni nakua: Malemokomi, 
mimendio' pempitu diong salu Yordan, 
namondo sule tu kalemi sia la 
maserokomi. 

11 Malemi tu Naaman nakabu' 
kasengkeanna anna ma'kada nakua: 
Tonganna kusanga lan penaangku, 
kumua: Manassa la tassu' lako salian 
nabendan dio sia ussa'bu' sanganNa 
PUANG, Kapenombanna, anna sapu- 
sapui limanna tu naninna mapa'di' na 
iake susito mondomi tu golen. 

12 Tatu Abana sola Parpar, salu Damsyik 
tae'rraka namandu melo na iatu mintu’ 
uai dio Israel? Tae'raka kuma'din mendio' 
diong sia masero sule? Memboko'mi 
male re'dek ara'na. 

13 Apa attu iato saemi tu mai to 
mase'ponna urreke'i, anna ma'kada 
lako, nakua: O amber, ianna den misa' 
apa masussa napasanangkomi tu nabi, 
umba mikua tang la umpogau'i? Ondong 

polepi totemo nakuan mannakomi: 
Mendio'komi ammi mondo sule? 

14 Tamoto malemi rokko sia unnukkun 
pempitu diong salu Yordan, susitu 
kadanna taunNa Puang Matua, mondomi 
sule tu kalena susito kalena misa' pia 
mangura sia maseromo. 

15 Mangkato sulemi lako taunNa Puang 
Matua la ia la mintu’ to unturu'. Iatonna 
rampomo, bendanmi dio tingayona 

sia ma'kada nakua: Tonganna, totemo 
kutandaimo, kumua lan mintu' lino tae' 
Puang Matua sangadinna dio manna lu 
bangsa Israel. Tarimami te pa'kamasean 
dio mai taummi. 

16 Apa nakua Elisa: La lelukraka tuoNa 
PUANG, tu kupengkaolai, inang tae' kula 
unnalai. Moi nanaran-naran kumua anna 
alai, apa inang natampun. 

17 Nakuami Naaman: Ianna tae' 
mitarimai te, kupalaku mibenni taummi 
tu litak silasanna nabaa sangayoka 
bagala', belanna iatu taummi, tae'mo 
nala umpemalaran pemala' ditunu 
pu'pu' ba'tu pemala' pangrere' - lako 
kapenomban senga', sangadinna lako 
mannamo PUANG. 

18 Apa ke ma'dinni tu diona apa iate 
Napagarri'i PUANG tu taummi: to ke 
tamai inan pemalaran Rimon tu puangku 
la menomba, ke sissarei dio takia'ku, 
kuurunganni umpaula'i tukku menomba 
lan inan pemalaran Rimon: iangku tukku 
menomba lan inan pemalaran Rimon, ke 
ma'dinni Napagarri'i PUANG tu taummi 
tu diona apa iate. 

19 Nakuami tu Elisa lako: Male 
marampa'mokomi. Apa iatonna 
sanglengko lalanmo naolai, 

20 ma'tangnga'mi tu Gehazi, taunna 
Elisa, taunNa Puang Matua: Nakatirinnai 
puangku tu Naaman, to Aram iate, natae' 
naalai tu apa-apa nabaa! La lelukraka 
tuoNa PUANG, inang la ma'dondona' 
unnula'i, angku alai tu apa dio mai 
kalena. 

21 Tgmoto malemi tu Gehazi unnula' 
Naaman. Iatonna tiromi Naaman, kumua 
den tau undi unnula'i, mekkondongmi 
dao mai karetana untammui sia ma'kada 
nakua: Malaga'-laga' siaraka? 

22 Mebalimi nakua: Malaga'-laga' sia. 
Nasuana' puangku umpokadangkomi 
nakua: Mane ina' nasae tu da'dua pia 
muane, iamo passikola nabi dio mai 

buntu Efraim. La miben dikka' salaka 
sangtalenta sia pakean mala'bi' duang 
lamba' sola duai. 

23 Nakuami Naaman: Melomi to, alami 
da'dua talenta. Nanaran-naranmi, anna 
suai umpatamai kandu’ da'dua tu salaka 
da'dua talenta sia pakean mala'bi' duang 
lamba’, nabenni kaunanna da'dua, dolo 
umbullei. 

24 Tatonna rampomo tu Gehazi lako 
tanete iato, naalami tu kandu' dio mai 
tu kaunan sola duai, nanannai lan 
banuanna, nasuai male tu tau sola duai. 
Malemi tu tau iato. 

25 Mangkato tamami tu Gehazi sia 
bendan la mennolo lako puangna. 
Nakuami tu Elisa lako: E Gehazi, umbara 
munii sule? Mebalimi nakua: Tae'ra 
namale-male tu taummi. 

26 Apa nakua tu Elisa lako: Tae'raka 
naula'ko penaangku, tonna messaile tu 
tau sia mengkalao dao mai karetana 
untammuiko. Attu iarakate tu sipatu dinii 
unnala salaka iato, ba'tu unnala pakean, 
ba'tu garonto' saitun sia pa'lak anggoro' 
sia domba sia sapi sia kaunan muane sia 
kaunan baine? 

27 Tamoto, iatu golenna Naaman la le'ke' 
lako kalemu sia lako ampo bati'mu sae 
lakona. Iatonna soro mo tu Gehazi dio 
mai kalena, golenanmi, mabusa susi 
ambun makko. 


Diona uase unnaang sule 


6:1-7 

1 Den pissan ma'kadami tu passikola 

nabi lako Elisa nakua: Tiromi tu 
inan dio tingayomi tu kinii torro, tarru' 
si'pi'kan. 
2 Elorangkan male lako Yordan, angki 
pada unnala lentong simisa', kipabendan 
banua inde to, la kinii torro’. Ma'kadami 
nakua: Malemokomi. 
3Ma'kadami tu misa' nakua: ke ma'dinni 
mimale sola taummi. Mebalimi nakua: 
Kumalemora ussolankomi. 
4Malemi ussolanni. Iatonna rampomo 
sola nasangi lako Yordan, nalellengmi tu 
ba'tu pirang-pirang lolo kayu. 
5Denmi misa” dio mai tau iato, marassan 
ullelleng misa' kayu, anna tobang tu 
mata uasena rokko uai: melallakmi 
nakua: O puangku, iatu uase iato 
kuindan! 

6 Ma'kadami tu taunNa Puang Matua 
nakua: Umbara nanii tobang? Nadullumi 
tu inan nanii, anna lontokki Elisa tu kayu 
sanglontok, nabuangi inde to lako, anna 
paunnayangi sule tu mata uase. 

7 Nakuami: Alami. Nadondongammi tu 
limanna, anna alai. 


Penggauranna Elisa tonna sae 
to Aram urrarii to Israel 


6:8-23 
8 Tatu datu Aram sirarimo to Israel. 
Sipa'kadami datu to Aram tu mintu’ to 
mase'ponna, nakua: Dio anu la kupannii 
tu inan surodadungku. 
9 Nasuami taunNa Puang Matua tu 
pesua lao umparampoi lako datunna 
Israel, nakua: Katangkinni tu kalemi 
lendu' inde to dio, belanna iatu to Aram 
mengkalaomo dio. 
10 Nasuami datu Israel tu surodadu lako 
tu inan napokadanni taunNa Puang 
Matua sia napa'pakilalan, naurunganni 
ungkatangkinni kalena, sia tangia pissan 
ba'tu penduan mannamo susito. 
11Belanna dionato napotiangka'mi 
penaanna datu Aram, natambaimi tu 

mintu' to mase'ponna sia ma'kada lako 
nakua: Tae'raka mila umpokadanna”, 
mindantara sikangkolo' datu Israel? 

12 Nakuami tu misa” to mase'ponna: Tae" 
nasusito, puangku datu, sangadinna 
Elisa nabi dio Israel umpokadanni 

datu Israel tu mintu' kada mipokada, 
moi nalan inan kamammarammi minii 
umpokadai. 

13 Ma'kadami tu datu nakua: Malekomi 
mitiroi, ba'tu umba nanii, kumane ussua 
tau untingkanni. Naparampomi tau lako 
nakua: Manassa dio Dotan. 

14 Nasuami datu umbaai lako tu mai 
ba'tu pira-pira darang sia kareta sia 
surodadu kamban. Saemi lako tu tau iato 
mai tonna bongi, anna patama limbui tu 
kota. 

15 Tatonna melambi' millikmi tu to 
ungkamayai taunNa Puang Matua, anna 
sun lako salian, mangngami, belanna 
napatama limbu surodadu tu kota iato, 
sola darang sia kareta. Ma'kadami tinde 
taunna lako nakua: O puangku, apamora 
la tapogau'? 

16 Apa ma'kada nakua: Da mumataku”, 
belanna iatu urrondongki' mandu buda 
na iatu to nasolan tau iato mai. 

17 Massambayangmi tu Elisa, nakua: O 
PUANG, pami'sokki tu matanna anna 
tiroi! Napami'sokmi PUANG tu matanna 
to ma'kamaya anna tiroi. Aa! naponnoi 
darang api tu tanete sia kareta api 
untikui Elisa. 

18 ]atonna solo'mo tu tau iato mai 
narampo lako Elisa, massambayangmi 
lako PUANG, nakua: Pamaraunni tu 
matanna tau iato mai. Napamaraunmi 
Puang, susitu kadanna Elisa. 

19 Nakuami tu Elisa lako tau iato 

mai: Tangia lalan te sia tangia kota 
angku solangkomi lako tu to midaka'. 
Nasolammi tu tau iato mai lako Samaria. 
20 Tatonna rampomo tu tau iato mai lako 
Samaria, pakalan massambayangmi 

tu Elisa nakua: O PUANG, pamilikki 
matanna te tau iate mai, anna pakita. 
Napamillikmi PUANG tu matanna tau iato 
mai, ta'kala natiroi. Mangngami belanna 
lanmo tangnga kota Samaria. 

21 Tatonna tiromi, ma'kadami tu datu 

to Israel lako Elisa, nakua: E ambe' 
ma'dinraka la kupatei te tau iate mai? 
22 Apa mebali nakua: Da mipatei tu tau 
iato mai. Mipateiraka tu tau mirampa 
pa'dang sia panami? Palennaranni roti, 

sia uai, anna kandei sia nairu'i, namane 
sule lako puangna. 

23 Napasakkarammi datu Israel misa' 
pa'maruasan kapua tu tau iato mai: sia 
iatonna mangka kumande sia mangiru”, 
naelorammi male tu tau iato mai sule 
lako puangna. Mangkanna to, tae' 
bangmora sae tu tuntunan to Aram 
mangrampa dio tondok to Israel. 


Pa'nubua'na Elisa tonna 
dipatama limbu tu kota Samaria 


6:24-7:20 
24 Mangkato naarakmi Benhadad, datu 
Aram tu mintu' surodadunna, anna 
ke'de' male umpatama limbu Samaria. 
25 Narampoimi karorian pannang 
tu Samaria, belanna masai tongan 
napatama limbu tau iato mai tu kota 
iato, naurungan misa" ulu keledai karua 
pulona sikele' allinna, na sangtepo ka' 
tai bu'ku' lima sikele'. 
26 Tatonna lendu’ tu datu Israel dao 
benteng tembo' metambami misa' baine 
mengkamoya lako nakua: O puangku 
datu, tunduina'! 


2 DATU 6.27-32 35 


27 Nakuami tu datu: Iake tae'i Natunduiko 
PUANG, naumbara la kunii untunduiko? 
Dioraka mai panglulluran, ba'tu dioraka 
mai pa'parran anggoro'? 

28 Sia nakutanaipa datu nakua: Apara 
tu kamasussammu? Mebalimi nakua: 
late baine ma'kada lako kaleku nakua: 
Pa'benganni tu anakmu anta kandei allo 
iate, namasiangopa tu anakku tamaneo 
ungkandei. 

29 Tamoto angki tollo'i tu anakku, angki 
kandei. Apa masiang pole'to kukuammi 
lako: Totemo pa'bengammi tu anakmu 
anta kandei, apa male nabumi tu 
anakna. 

30 Yatonna rangimi datu tu mintu’ 
kadanna te baine, naserek-serekmi 

tu pakeanna, na iatonna lendu’ dao 
benteng tembo’, natiromi to buda kumua 
iatu datu ma'pakean karoro'mo. 

31 Sia ma'kada tu datu nakua: 
Nasanggangimora' Puang Matua sia la 
narangnganni pole'pa, ke tae'i na allo 
ia bangsiamote dinii umpasisarakki tu 
ulunna Elisa, anakna Safat, dio mai 
kalena. 

32 Unno'ko'mi tu Elisa lan banuanna sola 
tu mai pekaamberan. Nasuami datu 

dolo tu pesua. Ilatonna tae'pa narampo 
tu pesua iato lako Elisa, nakuami Elisa 
lako pekaamberan: Tae'raka mitiroi 
tu anak to papatean iate ussua tau la 
unta 'takki ulungku? La mikanandai, iake 
rampomi pesua iato, la mitutu' ba'ba 
ammi pasualei ba'ba tassu’. Tang la 
tumanuturika tu pentengkana puangna 
dio boko'na? 
33 Marassan bangsia sipa'kada-kada 
tau iato mai, ta'kala saemi tu pesua 
lako kalena. Nakuami tu datu: 
Manassa mandu tongan tu kamandasan 
naparampoangki' PUANG! Apara gai'ku 
urrannuampa PUANG? 
7 1 Attu iato ma'kadami tu Elisa nakua: 
Perangii te kadanNa PUANG. Inde 
sia tu kadanNa PUANG nakua: Masiang 
susite, iatu ta'pung melo sangsea misa’ 
sikele' allinna sia duang sea dalle sisikan 
misa’ sikele' allinna dio to' babangan 
Samaria. 
2 Apa mebali tu kamandang, tu nanii 
datu sissare takia'na, lako taunNa Puang 
Matua, nakua: Moi Napadadi PUANG tu 
pentiroan dao langi, umba nakua la dadi 
tu iannato? Apa nakua tu Elisa: Manassa 

la natiro matammu, apa tae' mukande 
lenni. 

3Dio salian babangan kota den a'pa' 
muane golenan. Sipa'kadami nakua: 
Apara gai'ta torro inde te sae lako 
mateta? 

41anta ma'kada kumua: La maleki' tama 
kota, karorian lan kota iato, manassa la 
mateki' lan: na ianta la torro bang inde 
te, manassa la mate dukaki. Iamoto 
malekomi mai, tasorong kaleta lako 

to” inan surodadu to Aram. Ianna la 
umpatuoki, manassa tuoki', ianna la 
umpateiki' manassa la mate dukaki'. 

3 Ke'de'mi tu tau iato mai tonna kasisalan 
taumo bongi, anna male lako to" inan 
surodadu to Aram. Iatonna rampomo 
lako tampakna to' inan surodadu to 
Aram, mangngami, moi misa" tau tae'mo 
dio. 

6 Belanna Napa'perangiammo Puang 
lako surodadu to Aram tu ongngo na, 
ba'tu pira-pira kareta sia gumaluntu'na 
darang sia arrakna sangtuntunan kapua 
surodadu, naurungan pantan sipa'kada 
tau iato mai: Manassa nasaroi datu to 
Israel tu datu to Het sia datu to Misraim 
unneaki' sia la ullaoiki' 

7 Tamoto anna pada ke'de' male mallai 
tonna kasisalan taumo bongi, anna 
tampei tu mai tendana sia mintu' 
darangna sia keledainna, sia mintu' inan 
surodadu susi bangsiato nanii, anna 
pada mallai tu tau iato mai ullendokan 
kalena. 

8 Jatonna rampomo tu to golenan lako 
tampak to’ inan surodadu iato, tamami 
misa’ tenda anna kumande sia mangiru' 
lan, anna alai lan mai tu salaka sia 
bulaan sia tamangkale, anna male 
umbunii. Mangkato sulemi tu tau iato, 
anna tama misa' tenda senga': inde to 
nanii unnala apa, namale umbunnii. 

9 Attu iato sipa'kadami nakua: iate 
penggauranta tae' namelo. Allo iamote 
tu allo kareba melo, anta kappa bang. 
lanta peagi masiang, manassa naruaki' 
ukungan. Iamoto, maimokomi, anta lao 
umparampoi te kareba tama tongkonan 
layukna datu. 

10 Saemi metamba-tamba tu tau iato 
mai lako to ma'kampa kota, naparampoi 
lako nakua: Kilambi'mo tu inan surodadu 
to Aram, mangngakan, moi misa' tau 
tae'mo dio, moi gamara tae' duka, 
sangadinna darang mannamo ba'tu 

pira-pira disangkin sia ba'tu pira-pira 
duka keledai disangkin sia iatu tenda 
bendan susi bangsiato dinii. 

11 Tatu mintu’ to ma'kampa babangan 
metamba-tamba umpokadai te kareba 
late, naurunganni iate kareba rampo 
tama tongkonan layukna datu. 

12 Millikmi tu datu tonna bongi, 
nama'kada lako mintu' to mase'ponna, 
nakua: La kupokadangkomi, apa mora 
nagaurangki' to Aram. Naissan bangmo 
kumua karoriammoki', iamoto anna 
tassu' lan mai to' inanna, namale 
membuni dio lu padang, nakua: Ianna 
tassu'mo tu tau iato mai lan mai kota, 
ma'dinmo tatingkan tuo, anta mane 
tama kota. 

13 Mebalimi tu misa' to mase'ponna 
nakua: Melo ke dialai lima dio mai te 
mintu' darang, tu torronapa inde te. 
lake dadipi lako darang iato mai susi 
bilanganna to Israel, tu torronapa lan te 
tondok, ba'tu la dadi lako darang iato mai 
susi bilanganna to Israel sanggangmo, 
da'ito tasuami male untiroi. 

14 Naalami tu kareta da'dua sola 
darangna, nasuami datu tu tau iato mai 

undi urrundu' surodadu to Aram nakua: 
Malekomi untiroi. 

15 Narundu'mi sae lako Yordan, belanna 
mintu' tu lalan nanii ponno pakean sia 
parea pa'buno, tu napentibean bangmo 
to Aram tonna tiramban anna mallai 
sule. Sulemi tu to disua umparampoi tu 
apa iato lako datu. 

16 Tassu'mi tu to buda anna mangrampa 
dio lu to” inan surodadu to Aram. Lalomi 
tu sangsea ta'pung melo misa' sikele' 
allinna, sia duang sea dalle sisikan misa' 
sikele' allinna, susitu kadanNa PUANG 

17 Tatu kamandang, tu nanii datu 
sissare takia'na, nasua datu ungkampai 
babangan tondok, nasilullu'i tau lan 

to' babangan iato, anna mate, susitu 
kadanna tauNa Puang Matua, tu 
napokada, tonna sae tu datu lako 
kalena. 

18 | alomi susitu kadanna taunNa Puang 
Matua lako datu, kumua: Masiang susite 
duang sea dalle sisikan misa' sikele' 
allinna sia sangsea ta'pung melo misa' 
sikele' allinna dio to' babangan Samaria. 
19 Apa mebali tu kamandang lako taunNa 
Puang Matua nakua: Moi Napadadi 
PUANG tu pentiroan dao langi, umba 

nakua la dadi tu iannato? Apa nakua tu 

Elisa: Manassa la natiro matammu, apa 
tae” mukande lenni. 

20 Narampoimo susito, belanna nasilullu'i 
to buda lan babangan kota anna mate. 


Diona datu untundui baine to Sunem 


8:1-6 

1 Ma'kadami Elisa lako tu baine 

mangka napatuo anakna, nakua: 
Ke'de'moko ammu male sola to lan 
banuammu, sia mempue umba-umba 
nii musanga melo, belanna Napasaemo 
PUANG tu karorian. Dadi tonganmo lan 
tu tondok pitung taun. 
2 Ke'de'mi tu baine iato, naturu'i tu 
kadanna taunNa Puang Matua, malemi 
sola mintu' to lan banuanna, anna 
mempue pitung taun lan tondok to 
Filistin. 
3Tatonna ganna'mo pitung taun sulemi 
tu baine iato dio mai tondok to Filistin, 
anna male ma'parapa' lako datu tu diona 
banuanna sia pa'lakna. 
4Sipa'kada bangsiapa datu tu Gehazi, 
to ma'kamayanna taunNa Puang Matua, 

nakua: Uleleanna' tu mintu' penggauran 
kapua tu napogau' Elisa. 

> Marassan naulelean lako datu tu umba 
nakua umpatuoi sule tu misa' to mate, 
pakalan saemi tu baine, tu umpoanakki 
tu pia napatuo sule, la ma'parapa' lako 
datu tu diona banuanna sia pa'lakna. 
Nakuami tu Gehazi: O puangku datu, 
iamora te tu baine, na iamote tu anakna, 
tu napatuo Elisa sule. 

6 Mekutanami tu datu lako baine iato, 
anna uleleanan nasangi lako. Nasuami 
datu tu to mase'ponna misa' ussolanni, 
nakua: Pasuleanni tu mintu' apanna sia 
mintu' bura padangna randuk dio mai 
natampena te tondok sae lako allo iate. 


Elisa torro dio Damsyik 


8:7-15 

7 Saemi tu Elisa lako Damsyik tonna 
masaki tu Benhadad, datu to Aram. 
Naparampomi tau lako datu, kumua: 
Iatu taunNa Puang Matua diomo mai. 

8 Ma'kadami tu datu lako Hazael, nakua: 
Alai tu apa la mupa'kamasean, ammu 
male umpessitammui taunNa Puang 
Matua ammu pekutananni lako PUANG 

nalopian taunNa Puang Matua, kumua: 
La matana siapara'ka dio mai te saki 
iate? 

9 Malemi tu Hazael umpessitammui, 
naalami tu ianan ballo dio mai Damsyik 
la napa'kamasean, napateke'i tu unta 
patangpulo. Rampomi umpennoloi Elisa, 
nakuami: Iate aku te, nasuana' anakmi, 
Benhadad, datu to Aram, sae lako kalemi 
umpekutananni, nakua: La matana 
siapara'ka dio mai te saki iate? 

10 Nakuami tu Elisa lako: Malemokomi 
pokadanni kumua: Manassa la matana 
siakomi. Apa Napaombo'mo PUANG lako 
kaleku kumua manassa la matemo. 

11 Kanunu-nunu bangmi tu taunNa 
Puang Matua sia ma'pakappa bang, anna 
pomasiri'i tau: ta'kala si'dan-si'danmi 
tumangi. 

12 Nakuami tu Hazael: Ma'apai 
mitumangi'ra? Mebalimi nakua: Belanna 
kutandai tu mintu' kadake la migauran 
to Israel: la miballa tu bentengna sia la 
mipatei pa'dang tu mai pia muanena sia 
la miru'puk-ru'puk tu mai pia'-pia'na sia 
la miballak tu mai baine ma'tambuk. 

13 Nakuami tu Hazael: Minda toda iate 
taummite, tu sangtinti asu, anna la 

umpogau'ri te apa kapua iate? Nakuami 
tu Elisa: Mangkamo Napaombo' PUANG 
lako kaleku, kumua kamumo la dadi 
datunna to Aram. 

14 Messimanmi lako Elisa, namale. 
latonna rampomo lako puangna, 
nakutanaimi, nakua: Apara napokada 
Elisa lako kalemu? Mebalimi nakua: 
Nakuanna' kumua: Manassa la matana 
siapokomi. 

15 Jatonna masiang to, naalami tu misa’ 
sambu' parramba', naotonni rokko to' 
uai, nasamboi tu lindona, naurunganni 
mate tu datu. Na iatu Hazael mendadi 
datu ussondai. 


Diona Yoram, datu to Yehuda 


8:16-24 
2 Oss. 21:1-11, 22:1-6 


16 ]atonna taun ma'pellima kadatuanna 
Yoram, anakna Ahab undatui to Israel, 
- tonna Yosafat undatui to Yehuda -, 
dadimi datu tu Yoram, anakna Yosafat, 
umparenta to Yehuda. 

17 Tallungpulomondua taunna tonna dadi 
datu, nama'parenta karua taunna dio 
Yerusalem. 

18 Unturu'mi bate lalanna mintu' datu 
Israel, susi penggauranna to lan 
tongkonan layukna Ahab, belanna 
umpobaine anakna Ahab: napogau'i tu 
apa kadake dio pentiroNa PUANG. 

19 Apa tae' duka nala ussanggangi 
PUANG tu to Yehuda belanna diona 
Daud, taunNa, susitu Napokada lako, 
kumua la Nakamasean misa' palita, 
iamotu mai bati'na undinna. 

20 Tatonna linona memboko'mi tu to 
Edom, nalendokan kalena dio mai kuasa 
to Yehuda, naangka'i tu misa' datu 
umparentai. 

21 Malemi tu Yoram tarru' lako Zair 
sola mintu' karetana: ke'de'mi tu datu 
tonna bongi anna taloi tu to Edom, tu 
umpatama limbui sia iatu mai pangulu 
karetana, nasangmallaian tu to buda 
lako tendana. 

22 Moi susito memboko' duka tu Edom, 
nalendokan kalena dio mai kuasa Yehuda 
sae lako allo iate. Na attu iato iatu Libna 
memboko' dukamo. 

23 Tatu tang dipokadannapa tu mintu' 
tuna'na Yoram sia mintu’ apa napogau, 
tang tisura'moraka lan sura' ossoranna 
datu Yehuda? 

24 Tatu Yoram malemo tama batu 
dilobang sola nene' to dolona, anna 
dipeliang sola nene' to dolona lan 
kotana Daud. Na Ahazia, anakna muane, 
ussondai dadi datu. 


Diona Ahazia, datu to Yehuda 


8:25-29 
25 Tatonna taun ma'pessangpulo dua 
kadatuanna Yoram, anakna Ahab, datu 
to Israel, dadimi datu tu Ahazia, anakna 
Yoram, umparenta to Yehuda. 
26Jatu Ahazia tonna dadi datu, 
duangpulomo ndua taunna, anna 
ma'parenta dio Yerusalem sangtaun: 
iatu indo'na disanga Atalya, ampona 
Omri, datu to Israel. 
27 Unturu'mi bate lalanna bati'na Ahab 
sia umpogau' apa kadake dio pentiroNa 
PUANG, susi penggauranna bati'na Ahab, 
belanna to sirapu dio bati'na Ahab. 
28 Malemi sola Yoram, anakna Ahab, 
nasirari Hazael, datu to Aram dio Ramot, 
lili'na Gilead. Nabangkeimi to Aram tu 
Yoram. 
29 Sulemi tu Yoram lako Yizreel la 
umpopedampi bangkena, tu narua to 


2 DATU 9.1-4 47 


Aram dio Rama, tonna sirari Hazael, 
datu Aram. Saemi tu Ahazia, anakna 
Yoram, datu Yehuda, untollongi Yoram, 
anakna Ahab, dio Yizreel, belanna 
masaki bangmo. 


Yehu dadi datunna to Israel 


9:1-15 

1 Natambaimi nabi Elisa tu misa’ 

passikola nabi nama'kada lako 
nakua: Ma'tambeke'ko ammu alai te 
busso'-busso' nanii minna' lan, ammu 
male lako Ramot, lili'na Gilead. 
2 Tammu rampomo lako, tiroi ba'tu umba 
nanii tu Yehu, anakna Yosafat, anakna 
Nimsi. Maleko tama, ammu palakui anna 
ke'de' lan tangngana solana, ammu 
solanni tama inan lendu' tama. 
3 Ammu alai tu busso'-busso' nanii 
minna' lan, ammu bolloanni dao ulunna, 
sia ma'kadako lako kumua: Inde sia tu 
kadanNa PUANG nakua: La Kutokkoko 
dadi datunna to Israel. Mangkato 
bungka'ko ba'ba mutarru' liu male 
mallai. 
4Malemi te tomangura, iamotu nabi 
mangura lako Ramot, lili'na Gilead. 

> Tatonna rampomo lako naappa'mi 

tu mai kamandang surodadu 
sangsirampunan unno'ko. 

Ma'kadami nakua: Den kareba la 
kuparampoangkomi, e kamandang! 
Mekutanami tu Yehu nakua: 
Mindarakanni te mintu' te? Mebalimi 
nakua: lako kamu e kamandang. 

6 Bendanmi namale tama banua. 
Nabolloimi minna' tu ulunna, nama'kada 
lako nakua: Inde sia tu kadanNa PUANG, 
Kapenombanna to Israel: La Kutokkoko 
dadi datunna taunNa PUANG, iamotu 
mai to Israel. 

7 La mupatei tu mintu' to lan banuanna 
Ahab, puangmu, kumua angKu tuntunni 
tu bala'na rarana taungKu, iamotu mintu' 
nabi sia mintu' taunNa PUANG, lako 
Izebel. 

8Mintu' to lan banuanna Ahab Ia 
sanggang: sia iatu muane, bati'na Ahab, 
la Kumangsanni nasang, la to mala'bi'na 
la to bitti'na dio lu to Israel. 

9 Attu iato iatu bati'na Ahab la Kupasusi 
bati'na Yerobeam, anakna Nebat, sia 
bati'na Baesa, anakna Ahia. 

10 Na jatu Izebel la nakande asu dio 
palak Yizreel, na moi misa' tau tae' 

la male ullamunni. Nabungka'mi to 
mangura iato tu ba'ba, namale mallai. 
11 Tgtonna tassu'mo Yehu lako tu 
naninna taunna puangna, ma'kadami 
misa" tu tau iato mai lako nakua: 
Manaman siarokoka? Ma'aparika na 
iate to bomboan sae umpellambi'iko? 
Mebalimi lako tau iato mai nakua: Inang 
mitandaimo tu tau susito sia buangan 
kadanna. 

12 Apa nakua tu tau iato mai: Buttokko, 
pokadan dukakanni. Ma'kadami nakua: 
Susito susite napokadanna': namane 
unpokadanna', kumua: Inde sia tu 
kadanNa PUANG: La kutokkoko dadi 
datunna to Israel. 

13 Madomi'mi pantan unnala sambu'na, 
naampa'imi tu lentekna dio to' eran, 
napannonii tu napiri tanduk, anna 
metamba nakua: Yehumo tu datu. 

14 Susimo kasipakulu-kuluanna to tu 
Yehu, anakna Yosafat, anakna Nimsi 

la umbali Yoram. Na iatu Yoram sola 
mintu’ to Israel untorroimo Ramot, lili'na 
Gilead, la umpangeai tu kota iato unnea 
Hazael, datu Aram. 

15 Tatu datu Yoram sulemi lako Yizreel 

la umpopedampi bangkena, tu narua to 
Aram, tonna sirari Hazael, datu to Aram. 
Ma'kadami tu Yehu nakua: Iake susitu 
lanna penaanta, moi misa' tau tae' 
nadieloran tassu' lan mai tondok la 
umparampo kareba lako Yizreel. 


Kadipateianna Yoram sola Ahazia 


9:16-29 
16 Malemi ma'kareta tu Yehu lako Yizreel, 
belanna iatu Yoram masaki natorro dio. 
Nasae duka tu Ahazia, datu to Yehuda 
unto'ongi. 
17 Bendanmi tu to ma'kampa dao menara 
dio Yizreel, anna tiroi tu baananna 
Yehu saemo, nakuami: Kutiromo tu 
tau sangbaanan. Ma'kadami tu Yoram 
nakua: Suako misa” pakkanarang lao 
umpessitammui, ammu pekutananni 
kumua: Salama' siarokomika? 
18 Malemi tu pakkanarang 
umpessitammui tu tau iato mai, 
sia nakua: Susite tu kadanna datu: 
Salama' siarokomika? Mebalimi tu Yehu 
nakua: La mupa'apairi tu kasalamaran? 
Tibalikmoko muundi dio boko'ku! 


2 DATU 9.19-22 51 


Naparampomi to ma'kampa nakua: Iatu 
to disua rampo sia lako, apa tae' nasule. 
19 Nasua pole'omi tu pakkanarang 
senga’. Iatonna saemo lako, ma'kadami 
nakua: Susite tu kadanna datu: 
Salama' siarokomika? Mebalimi tu Yehu 
nakua: La mupa'apairi tu kasalamaran? 
Tibalikmoko muundi dio boko'ku. 

20 Naparampomi to ma'kampa lako 
nakua: Rampo sia tu to disua, apa tae' 
nasule. Iatu tau umpalari tu darang susi 
bang Yehu, anakna Nimsi, belanna susito 
bomboan umpalarii. 

21 Nakuami tu Yoram: Palakoimi darang 
tu kareta. Naalami tau tu kareta, 
napalakoi darang. Ke'de'mi tu Yoram, 
datu to Israel sia Ahazia, datu to 
Yehuda, pantan dao karetana, anna 
tassu' sola duai lao umpessitammui 
Yehu. Sitammumi dio pa'lakna Nabot, to 
Yizreel. 

22 Tatonna tiromi Yoram tu Yehu, pakalan 
ma'kadami nakua: Salama' siarokoka, 
Yehu? Mebalimi nakua: Umba la takua 
salama’, ke tontongpi tu gau’ salana 
Izebel, indo'mi sia mintu' issan-issan 
makambanna? 

23 Pakalan nabalikmi Yoram tu darangna, 
anna mallai, nama'kada lako Ahazia 
nakua: Denmo pa'tangnga' leko', Ahazia. 
24 Natoemi Yehu tu pana, napanai tu 
Yoram, naruami tu kasiallaran buku 
sandukna, naurungan natarru' tinaran tu 
buana, nasongka dao karetana. 

25 Nakuami Yehu lako Bidkar, 
kamandangna: Angka'' ammu 
pentibeanni tama pa'lakna Nabot, to 
Yizreel. Belanna la mukilalai tonta 
ma'darang sola undi unturu'i tu Ahab, 
ambe'na, kumua Nasa'bu'mo PUANG te 
kada iate diona Ahab nakua: 

26 Sangmai' bongi Kutiroi tu rarana Nabot 
sola tu mai anakna, kadanNa PUANG. La 
Kupa'tuntunniko bala'na dao te pa'lak, 
kadanNa PUANG. Totemo angka mi, 
ammu pentibeanni tama pa'lak iate, 
susitu kadanNa PUANG. 

27 Tatonna tiromi Ahazia, datu to Yehuda, 
tu iannato, mallaimi umpempatui 
Bet-Hagan. Apa undi naula' Yehu, nakua: 
Pongko dukai tu! Panai dao karetana! 
Napabasaimi tau dio lalan tuka' langngan 
Gur, sikandappi' Yibleam, mallaimi lako 
Megido, namate dio. 

28 Napalangngammi kareta taunna tu 
batang rabukna datu, anna baai lako 
Yerusalem, anna dipeliang dipasola nene’ 
to dolona, lan kotana Daud. 

29Tatu Ahazia dadi datu umparenta to 
Yehuda, tonna taun ma'pessangpulo 
misa kadatuanna Yoram, anakna Ahab. 


Kadipateianna Izebel 


9:30-37 
30 Rampomi tu Yehu lako Yizreel. Iatonna 
rangi Izebel tu iannato, nasilla'mi 
tu matanna sia nabeloi tu ulunna, 
nama'penunu dao mai pentiroan. 
31 Mane tama tu Yehu dio mai babangan 
kota, nakuami tu Izebel: Malaga'-laga' 
siaraka tu Zimri, to umpatei puangna? 
32 Mentiromi tu Yehu langngan pentiroan, 
nama'kada nakua: Mindara la unturu'na'? 
Mindara? Denmi dua, tallu to mase'ponna 
datu untiroi. 
33 Nakuami tu Yehu: Pembuanganni 
rokko mai. Napembuanganni rokko, 
naurunganni tibura' tu rarana lako 
rinding tembo' sia lako to' darang, sia 
napalungganakki Yehu. 


2 DATU 9.34-10.1 54 


34 Malemi tama tu Yehu, anna kumande 
sia mangiru'. Mangkato nakuami: 
Malekomi untiroi titi” to ditampakki ropu 
ammi lamunni, belanna anak datu duka. 
35Malemi tu tau ullamunni, apa tae' 
bangmora tu kalena naala, sangadinna 
kararo ulunna mannamo sia lentekna 
patomali sola limanna patomali. 

36 Sulemi tu tau iato mai umpokadanni 
Yehu, nakuami Yehu: Susimote tu 
kadanNa PUANG nalopian Elia, to Tisbe, 
taunNa, nakua: Dao pa'lak dio Yizreel Ia 
nanii asu ungkandei tu duku'na Izebel, 
37 Sia jatu batang rabukna Izebel Ia 
susito pangangku' padang dio pa'lak dio 
Yizreel, naurungan tang napokada lenmo 
tau kumua: Iamote tu Izebel! 


Yehu ussabu'i bati'na Ahab 


10:1-17 
1 0 l Tatu Ahab pitungpulo tu anakna 
muane dio Samaria. Nasura'mi 
Yehu tu misa' sura' napakatui lako 
Samaria, lako tu mai pangulu Yizreel, 
sia mintu' pekaamberan sia mintu' to 
hnaangka' Ahab ma'pangada', nakua: 

2 Totemote, iake rampomi te sura" lako 
kalemi, - belanna iatu mintu' anakna 
puangmi sisolakomi, sia miampui 
ba'tu pira-pira kareta sia darang sia 
kota ma'tambakuku sia ma'rupa-rupa 
pa'buno- 

3 jamoto la mitonno' tu to melo sia to 
sipatu tongan dio lu mintu' anakna 
puangmi, ammi padaoi isungan 
kapayunganna ambe'na, ammi parari 
belanna to lan tongkonan layukna 
puangmi! 

4Apa lendu' mataku'na tu tau iato mai, 
nama'kada nakua: Ia duka tu da'dua 
datu tang natanan dio olona, apa pole' 
te kitate tala unnattai? 

5Mesuami tu pangulu to mase'ponna 
datu sia kamandang kota sia iatu mai 
pekaamberan sia to ma'pangada' lako 
Yehu, nakua: Iate kamite taummikan, 
latu mintu' parentami kidudung, moi 
misa” tau tae'ra kiangka' datu; apa iatu 
misanganna melo, pogau'mi. 

“Tatu Yehu ma'penduanmo massura' 
to lako tau iato mai, nakua: Iake la 
situru'ki' sia miperangii tu kadangku, 
alai ulunna tu mintu' muane, iamotu mai 
anakna puangmi, ammi sae lako kaleku 

dio Yizreel, masiang ke attu susite. Iatu 
mai anakna datu pitungpulo torro dio lu 
to kapua lan tondok, tu to unnadaii. 

7 Tatonna rampomo tu sura' lako tau iato 
mai, natingkanmi sia napatei tu anakna 
datu, pitungpulo, na iatu mai ulunna 
napatama karandang, napa'peanni Yehu 
lako Yizreel. 

8 Saemi tu to disua umpokadanni nakua: 
Nabaamo tau tu ulunna mintu' anak 
datu. Nakuami tu Yehu: Patorroi duang 
torroan dio babangan kota sae lako 
masiang melambi'. 

9 Masiang to, sunmi tu Yehu, nabendan 
dio tingayona to buda nama'kada 
nakua: Iatu kamu sola nasang tae' 
misala. Manassa akumo tu umpaden 
kasipakulu-kuluan unnea puangku na 
akumora tu umpatei. Apa mindara ia 
umpatei nasangi te? 

10 La miissan kumua moi sangbuku kada 
tae' tang dadi tu mintu' kadanNa PUANG 
tu apa Napokada PUANG la urrampoi 
bati'na Ahab: na sundunni PUANG tu apa 
Napokada nalopian Elia, taunNa. 

11 Napatei dukapa Yehu tu mintu' to lan 
banuanna Ahab, tu torrona dio Yizreel 
sia mintu' to kapuana na mintu' to 

manappa'na sia to minaanna, naurungan 
moi misa' tae'mo napatuo tu tau iato 
mai. 

12 Ta'pa ke'de'mi male tu Yehu lako 
Samaria. Iatonna rampomo lako lalanna 
dio Bet-Eked, inan to manglaa, 

13 nakabu'tuimi Yehu tu mintu’ siulu'na 
Ahazia, datu to Yehuda, mekutanami 
lako nakua: Mindarokomi te? Mebalimi 
tu tau iato nakua: Kami sola nasang te, 
siulu'nakanni Ahazia, saekan unto'longi 
mintu' anakna datu sia anakna datu 
baine. 

14Mesuami tu Yehu nakua: Tingkan tuoi 
tu mati' tau. Natingkan tuomi anna 
pongkoi dio to” bubun Bet-Eked tu 
muane patangpulo ndua moi misa" tae" 
napatuo len. 

15 Tatonna malemo dio mai sitammumi 
Yonadab, anakna Rekhab, tu sae 
umpessitammui. Nasalama'mi Yehu 
nama'kada nakua: Malolo siaraka 
penaammu lako kaleku susi penaangku 
malolo lako kalemu? Mebalimi, tu 
Yonadab nakua: Io tonganna. Ma'kadami 
Yehu lako nakua: Iake susito, tasitoe 
limamo. Sitoe limami sola duai. Nasuai 
kendek langngan karetana. 


2 DATU 10.16-19 58 


16 Nakuami Yehu: Maimokomi tamale 
sola ammu tiroi tu kamatutturangku 
umposara'i tu diona PUANG. Iamoto 
nasuai tu tau iato mai kendek langngan 
karetana. 

17 Tatonna rampomo lako Samaria, 
napongkomi tu mintu' to lan banuanna 
Ahab, tu torronapa dio Samaria, sae lako 
mangsan nasang tu tau lan banua, susitu 
kadanNa PUANG, tu mangka Napokada 
lako Elia. 


Yehu umputtai 
kamenomban lako Baal 


10:18-36 


18 Narampunmi Yehu tu mintu' to buda, 
anna ma'kada lako nakua: Iatu Ahab ke 
menombai lako Baal, kurang siapa, apa 
iatu Yehu la losong ia ke menombai. 

19 Tamoto tambai nasangmi tu mai nabi 
Baal sia iatu mai to umpengkaolai sia 
mintu' to minaanna, moi misa' tae' tang 
la dioren, belanna la kupogau' tu misa' 
pemala' kapua lako Baal. Minda-minda 
tang ma'dioren, tae' nala dipatuo. 

late napogau' Yehu ma'pakena bangri, 


2 DATU 10.20-24 59 


kumua namangsanni nasangi tu to 
umpengkaolai Baal. 

20 Nakuami Yehu: Pamadatuanni 

Baal misa' allo kamenomban. 
Napa'peissananmi tau tu kamanassanna. 
21 Mesuami tu Yehu lako mintu' to Israel, 
nassae nasang tu to umpengkaolai 
Baal, moi misa' tau tae'mo torro. Male 
nasangmi tama banua dinii umpenombai 
Baal, naurungan ponno tu banuanna 
Baal randuk dio mai tampakna sae lako 
tampak sangbalinna. 

22 Ma'kadami tu Yehu lako to ma'kampa 
inan pakean, nakua: Patassu'i tu pakean 
tu napake to umpengkaolai Baal. 
Napatassurammi pakean tu tau iato mai 
sola nasang. 

23 Mangkato saemi tu Yehu sola Yonadab, 
anakna Rekhab, namale tama banua 
dinii umpenombai Baal: ma'kadami lako 
to umpengkaolai Baal, nakua: Paressa 
tongan-tonganni da naden misa' inde te 
tu to umpengkaolai PUANG, sangadinna 
ia manna tu to umpengkaolai Baal. 

24 Mentamami tu tau iato mai la 
umpennoloan pemala' pangrere' sola 
pemala' ditunu pu'pu'. Naparandanmi 
Yehu tu tau karuapulona dio salian 


2 DATU 10.25-29 60 


nama'kada lako nakua: Minda- 
mindakomi urrampananni misa' te 

tau iate tu kusorongmo lako kalemi, 
manassa sunga'mi la dipasondana tu 
sunga'na. 

25 Tatonna mangkamo tu tau 
umpemalaran pemala' ditunu pu'pu', 
ma'kadami Yehu lako mintu' to 
ma'kampa sia kamandang, nakua: 
Malekomi tama, ammi patei tu tau 
iato mai, moi misa’ tau da mipalussu'i. 
Napateimi pa'dang sola nasangi, anna 
tibei tu mai to ma'kampa sia kamandang 
tu batang rabukna. Undinnato sulemi 
tama lili kota, tu kampong nanii banua 
Baal. 

26 Nabaami tassu' lan mai banuanna tu 
mintu' batu dipodeata, napura umballai. 
27 Sia natesse-tesse tu batu 
dipodeatanna dinii umpenombai 

Baal sia narondonni tu banuanna Baal 
anna popekkueranni sae lako totemo. 
28 Susimoto tu Yehu umputtai Baal lan 
mai Israel. 

29 Sangadinna ia mamna tu kasalanna 
Yerobeam, anakna Nebat, tu 
napa'pesuan lako to Israel umpogau'i, 


2 DATU 10.30-34 61 


tae' naboko'i Yehu, iamotu mai anak sapi 
bulaan dio Betel sia dio Dan. 

30 Ma'kadami tu PUANG lako Yehu nakua: 
Belanna melomo tu penggaurammu sia 
mupogau'mo tu apa malolo dio pentiroKu 
sia muparampomo lako to lan banuanna 
Ahab tu mintu' pangala penaangKu, 
iamoto na iatu ampo bati mu muane la 
unnisungi isungan kapayunganna Israel 
sae lako osso’ ma'penna'pa'. 

31 Apa tang ponno penaanna tu Yehu 
ungkaritutui Sukaran alukNa PUANG, 
Kapenombanna to Israel, belanna tae' 
naboko'i tu kasalanna Yerobeam, tu 
napa'pesuan lako to Israel umpogau'i. 

32 Tatonna attu iato Naparandukmi 
PUANG umpabitti' tu lili'na Israel, 
belanna natalo Hazael, tu tau iato mai 
dio lu mintu' lili'na to Israel, 

33 rampe matallona salu Yordan: iamotu 
mintu' tondok Gilead, lili'na Gad, Ruben 
na Manasye, randuk dio mai Aroer dio 
salu Arnon, la Gilead la Basan. 

34 Tatu tang dipokadannapa tu mintu' 
tuna'na Yehu sia mintu' apa napogau' sia 
penggauran lalongna, tang tisura'moraka 
lan sura' ossoranna mintu' datu to Israel? 


2 DATU 10.35-11.2 62 


35 Tatu Yehu malemo tama batu dilobang 
sola nene' to dolona, anna dipeliang dio 
Samaria. Anna Yoahas, anakna muane, 
ussondai dadi datu. 

36 Duangpulo ngkarua taunna tu Yehu 
umparenta to Israel dio Samaria. 


Kadipateianna Atalya 
Yoas diangka' datu 


11:1-20 
2 Oss. 22:10-23:21 


1 1 l Tatonna tiromi Atalya, indo'na 
Ahazia kumua iatu anakna 

matemo, ta'kala malemi umpatei 

nasangi tu bati'na datu. 

2 Apa iatu Yoseba, anakna baine datu 

Yoram, anak daranna Ahazia, male 

unnalai tu Yoas, anakna muane Ahazia, 

nabaa bunii sola to mantaranakna 

dio mai mintu' anakna muane datu 

tu dipongko, anna patamai bilik dinii 

manganna inan kamammaran. Nabunian 

Atalya, naurungan tae" nadipatei. 


2 DATU 11.3-8 63 


3Torromi sola annan taunna membuni 
lan banuanNa PUANG, tonna Atalya 
ma'parenta lan tondok. 

“Tatonna taun ma'pempitu mesuami tu 
Yoyada untambai mintu' pangulunna 
ke saratu'oi surodadu pa'tonno' sia to 
ma'kampa, nasolanni tama banuanNa 
PUANG, sia sibasse tu tau iato mai sia 
nasua umpalao sumpa lan banuanNa 
PUANG. Mangkato napatiroammi tu 
anakna muane datu lako tau iato mai. 
> Napasanmi lako tu tau iato mai, 
nakua: Susite tu apa la mipogau': 
Sangtaangkomi tama ke allo katorroan 
la ungkampai tongkonan layukna datu, 
6sangtaan dio to” babangan Sur sia 
sangtaan dio to” babangan boko'na 

to ma'kampa, iamoto tu sipatu la 
sisonda-sonda ungkampai banua 
kabusungan. 

7 Duang torroangkomi, tu tae” natama ke 
allo katorroan, sipatukomi la ma'kampa 
dio banuanNa PUANG, sikandappi' tu 
nanii datu. 

8|a mitalimbung tama tu datu, 
pantankomi sitangke pa'buno, na minda- 
minda urruang tangngai tu surodadu 


2 DATU 11.9-13 64 


ma'tibang la dipongko. La mirondong tu 
datu, ke tassu'i ba'tu iake tamai. 

Tatu mintu’ pangulunna sisaratu' 
surodadu napogau'mo tu mintu' apa 
napepasanan to minaa Yoyada: pantan 
unnalami taunna tu mentoe ke allo 
katorroan sola tu tau tang mentoe, anna 
pada sae tu tau iato mai lako to minaa 
Yoyada. 

10 Napa'benganmi to minaa Yoyada lako 
kamandangna saratu' surodadu tu mai 
doke sia balulang tu lu dio mai datu 
Daud, tu lan banuanna PUANG. 
11Bendanmi tu mintu' to ma'kampa 
pantan sitangke pa'buno randuk dio mai 
rampe kananna sae lako rampe kairinna 
banua, sikandappi' inan pemalaran sia 
banua, untikui datu. 

12 Nasolammi lako salian tu anakna 
muane datu, napasongko'i makota, sia 
naben Kasa'bian. Susimoto tu tau iato 
mai unnangka' datu, natokko, anna 
massala'pa-la'pa tu tau iato mai sia 
metamba-tamba nakua: Na maupa'mora 
tu datu! 

13 ]atonna rangii Atalya tu gamaranna 
mintu' to ma'kampa sia to buda, malemi 
tama banuanNa PUANG lako to' to buda. 


2 DATU 11.14-18 65 


14 Natiromi tu datu bendanmo dio to' 
lentong situru' lalan ada' sia mintu' 
kamandang sitangke tarompe' ma'dioren 
sola datu; sia mintu' to buda lan lu 
tondok jato siparannu-rannuan na 
umpannoni tarompe'. Nase'buse'bumi 
Atalya tu tamangkalena sia metamba 
nakua: Denmo, pa'tangnga' leko’, 
pa'tangnga"' leko"! 

15 Nasuami to minaa Yoyada tu mai 
kamandang ungkapalai saratu' surodadu, 
iamotu mai pangulu surodadu, nakua: 
Solanni tassu' lan tangnga-tangngana 
surodadu ma'tibang sia minda-minda 

tu unturu'i patei pa'dang. Belanna 
napokadamo to minaa, kumua: Podo da 
nadipatei lan banuanNa PUANG. 

16 Natingkanmi tau iato mai, nasolanni 
tama ba'ba lalan darang tarru' lako 
tongkonan layuk, nadio dinii umpatei. 

17 Natananmi Yoyada tu basse lan alla'Na 
PUANGna datu sia to buda, kumua na 
iatu to buda dadi misa" taunNa PUANG 
sia lan duka alla'na datu na to buda. 

18 Tatu mintu’ pa'tondokan male lako 
banua dinii umpenombai Baal anna 
rondonni: sia natesse tu mai inan 
pemalaranna sola rapang-rapang 


2 DATU 11.19-12.1 66 


dipodeatanna sia napatei duka tu Matan, 
to minaanna Baal, dio tingayo inan 
pemalaran. Nasuami to minaa tu tau 
ungkampai banuanNa PUANG. 

19 Nasolammi tu mai kamandang 
ungkapalai saratu' surodadu, sia iatu 
surodadu pa'tonno' sia to ma'kampa, 
sia mintu’ pa'tondokan, nasolanni tassu’ 
tu datu lan mai banuanNa PUANG: 
malemi tu tau iato mai unnola babangan 
to ma'kampa tama tongkonan layuk 
kadatuan, anna iatu datu unnisungmo 
dao isungan kapayungan. 

20 Tatu mintu’ pa'tondokan parannu- 
rannu sia iatu kota marampa”, tonna 
mangkamo dipatei pa'dang tu Atalya lan 
tongkonan layuk. 


Diona Yoas, datu to Yehuda 


11:21-12:21 
2 Oss. 24 
21 Tatu Yoas pitung taunmo tonna dadi 
datu. 
1 2 lTatonna taun ma'pempitu 
kadatuanna Yehu, dadimi datu tu 
Yoas, nama'parenta patangpulo taunna 


2 DATU 12.2-7 67 


dio Yerusalem. Iatu indo'na disanga 
Zibya, dio mai Bersyeba. 

2 Napogau'mi Yoas tu apa malolo dio 
pentiroNa PUANG temponna naada'i to 
minaa Yoyada. 

3]a mannamo tu inan madao dinii 
memala’ tae" nadiratoi: na iatu to buda 
tontong siapa mantunu sia memala' dao 
inan madao iato. 

4 Nasuami Yoas tu mintu’ to minaa, 
kumua: latu mintu’ doi" dio lu pamengan 
dipamaindan dibaa tama banuanNa 
PUANG, iamotu doi" to naala bilangan, 
doi” pamaya' ulla'bak tau sitinaya 
tassere'na misa'-misa' tau, sia iatu mai 
doi” nasorong to ma'lalan penaanna, 
tama banuanNa PUANG, 

> pantan la naala to minaa dio mai 
sitandanna, sia iatu doi’ iato la dipake 
umpemeloi tu sanggangna dio lu 
banuanNa Puang, tu umba-umbanna 
ditiro sanggang. 

6 Apa iatonna ma'duangpulo ntallu 
taunna ma'parenta tu Yoas tae" bangsia 
napemeloi to minaa tu mai sanggangna 
dio lu banua kabusungan. 

7Tamoto natambaimi datu Yoas tu to 
minaa Yoyada sia mintu' to minaa, anna 


2 DATU 12.8-11 68 


ma'kada lako nakua: Ma'apai mitang 
umpemeloi tu mai sanggangna dio 

lu banua kabusungan? Totemo damo 
mitarimai tu doi” dio mai sitandammi, 
sangadinna sorongi anna dipake 
umpemeloi tu mai sanggangna dio lu 
banua kabusungan. 

8 Napasituru'mi to minaa tu iannato, 
tae'mo natarimai tu doi” dio mai to 
buda, sia tang napemeloi duka tu mai 
sanggangna dio lu banua kabusungan. 

9 Naalami to minaa Yoyada tu misa” patti, 
nalo'po'i tu tutu'na, napatorroi dio sa'de 
inan pemalaran, dipokanan, ke maleki' 
tama banuanNa PUANG. Mintu' tu to 
minaa ungkampai ba'ba, umpatamai 
patti tu doi' nabaa tau tama banuanNa 
PUANG. 

10]atonna tiromi tau iato mai kumua 
budamo tu doi' lan patti, saemi tu 
pangulu to massura'na datu sola 
tominaa kapua, napatamai kandu' tu 
doi” naappa' lan banuanNa PUANG anna 
bilangi. 

11 Tatu doi” ditimbangmo nasorongmi 
lako to diangka' la ungkapalai pa'diaman 
dio banuanNa PUANG, sia iamo la ussaroi 
tu mai to pande kayu sia to manarang 


2 DATU 12.12-17 69 


umpasirundunan pengkarangan dio 
banuanNa PUANG, 

12 sia iapa tu mai pande batu sia 

to ma'pa' batu: sia la unnalli kayu 

sia batu dipa' la umpemeloi tu mai 
sanggangnamo dio lu banuanNa PUANG, 
sia mintu'na tu apa dipaolai doi” la 
umpemeloi tu banua iato. 

13 Apa tae' nadigaragan banuanNa 
PUANG tu dolong-dolong salaka, piso, 
pindan pa'pi'pikan, tarompe', tae' 
nadigaragan pareanan bulaan ba'tu 
salaka dio mai tu doi' dibaa tama 
banuanNa PUANG. 

14 Sangadinna napa'bengan lako to 
ungkapalai pa'diaman, anna pakei 
umpemeloi banuanNa PUANG. 

15 Sia tae” narekenni tau iato mai tu doi' 
lako tu to nanii ussorongi, kumua anna 
benni to mengkarang, belanna tau iato 
mai dikanappaii. 

16 Tatu doi” pemala' suru’ pangakuan sala 
sia suru' pengkalossoran tae' nadibaa 
tama banuanNa PUANG, sangadinna 
diben to minaa. 

17 Malemi tu Hazael, datu to Aram 
urrarii kota Gat, anna taloi. Mangkato 
ma'palulakomi Yerusalem la urrarii. 


2 DATU 12.18-21 70 


18 Naalami Yoas, datu to Yehuda, tu 
mintu' pamengan dipamaindan, tu 
napamaindan Yosafat, Yoram sola 
Ahazia, ambe'na, iamo datu to Yehuda, 
susi dukato tu mintu' pamengan 
napamaindan kalena sia mintu' bulaan 
tu lan inan pangnannanna banuanNa 
PUANG sia apa lan tongkonan layuk, 
anna pakatui lako Hazael, datu to Aram. 
Tibalikmi sule tu Hazael dio mai lalan lu 
lako Yerusalem. 

19 Tatu tang dipokadannapa tu mintu’ 
tuna'na Yoas sia mintu’ apa napogau', 
tang tisura'moraka lan sura" ossoranna 
mintu' datu to Yehuda. 

201atu mai to mase'ponna ke'de'mi 
sipakulu-kulu, anna patei tu Yoas lan 
banuanna Milo, diong se'pon lalan rokko 
Sila. 

21 Tamotu Yozakar, anakna Simeat, 

sia Yozabad, anakna Somer taunna, 
umpatei, namate. Anna peliangi tau sola 
nene’ to dolona lan kotana Daud. Anna 
Amazia, anakna muane, ussondai dadi 
datu. 


2 DATU 13.1-5 71 


Diona Yoahas, datu to Israel 


13:1-9 


1 3 lTatonna taun 
ma'penduangpulomo ntallu 
kadatuanna Yoas, anakna Ahazia, datu 
to Yehuda, dadimi datu tu Yoahas, 
anakna Yehu, umparenta to Israel dio 
Samaria; anna ma'parenta sangpulo pitu 
taunna. 
2Napogau'mi tu apa kadake dio 
pentiroNa PUANG sia unturu' mintu' 
kasalan, napa'pesuan Yerobeam, anakna 
Nebat, lako to Israel umpogau'i: tae' 
namemboko' dio mai to. 
3Tamoto re'dekmi ara'Na PUANG lako 
to Israel, anNa sorongi tu tau iato mai 
tama limanna Hazael, datu to Aram sia 
tama limanna Benhadad, anakna Hazael 
lan mintu' attu. 
4 Apa iatu Yoahas umpengkamoyai 
kamamaseanNa PUANG anNa perangii 
PUANG, belanna Natiromo Puang, tumba 
masarrangna datu Aram umpakario-rio 
to Israel. 
> Nakamaseimi PUANG tu to Israel misa’ 
tau urrampananni, naurungan tau iato 


2 DATU 13.6-9 72 


mai tilendok dio mai kuasanna to Aram, 
anna pada untorroi tendana sule tu to 
Israel susi dolona. 

6 Apa tae” naboko'i tu mintu' kasalanna 
bati'na Yerobeam, tu napa'pesuan lako to 
Israel umpogau' sangadinna napatarru' 
bang tau iato mai. Sia tontong duka 
bendan dio Samaria tu lentong kayu 
dipodeata. 

7 Tongamna tae’ napatorroanni surodadu 
sangadinna pakkanarang limangpulo sia 
kareta sangpulo sia iatu to ma'lingka 
sangpulo sa'bu: belanna nasanggangmo 
datu to Aram tu tau iato mai sia napasusi 
barra'-barra' ke attu panglulluran. 

8 Tatu tang dipokadannapa tu mintu' 
tuna'na Yoahas sia mintu' penggauranna 
sia mintu' penggauran lalongna, tang 
tisura'moraka lan sura' ossoranna mintu' 
datu to Israel? 

?Tatu Yoahas malemo tama batu 
dilobang sola nene' to dolona, anna 
dipeliang dio Samaria, Anna Yoas, 
anakna muane, ussondai dadi datu. 


2 DATU 13.10-13 13 


Diona Yoas, datu to Israel 


13:10-13 


10 ]atonna taun ma'pentallungpulo mpitu 
kadatuanna tu Yoas, datu to Yehuda, 
dadimi datu tu Yoas, anakna Yoahas, 
umparenta to Israel dio Samaria: anna 
ma'parenta sangpulo annan taunna. 

11 Napogau'mi tu apa kadake dio 
pentiroNa PUANG: tae" naboko'i 

tu mintu' kasalan, tu napa'pesuan 
Yerobeam, anakna Nebat, lako to Israel 
umpogau'i: napatarru' bang datu to. 

12 Tatu tang dipokadannapa tu mintu’ 
tuna'na Yoas sia mintu' tu apa napogau' 
sia mintu' penggauran lalongna, tu diona 
kasirarianna Amazia, datu to Yehuda, 
tang tisura'moraka lan sura' ossoranna 
mintu' datu to Israel? 

13 Tatonna malemo tama batu dilobang 
tu Yoas sola nene' to dolona, naisungimi 
Yerobeam tu isungan kapayungan. 
Dipeliangmi tu Yoas dio Samaria sola 
mintu' datu to Israel. 


2 DATU 13.14-18 74 


Diona apa dadi tonna la 
kamateanna Elisa sia 
kamangngan dio to' kaburu'na 


13:14-21 


14 Tatonna masaki tu Elisa, tu saki 
napobannang mate, saemi tu Yoas, datu 
to Israel lako kalena anna tumangi’ dio 
olona sia ma'kada nakua: O ambe'ku, 
ambe'ku! Karetana sia pakkanarangna 
to Israel! 

15 Nakuami tu Elisa lako: Alako pana sola 
tinaran. Naalammi pana sola tinaran. 

16 Nakuami tu Elisa lako datu to Israel: 
Toemi tu pana. Natoemi. Naparemme'i 
limanna Elisa tu limanna datu. 

17 Mangkato nakuami: Bungka'i tu 
pentiroan ma'palulako matallo. Iatonna 
bungka'mi ma'kadami Elisa nakua: 
Pa'pananni. Napa'panammi. Nakuami: 
Iamoto tu tinaran kapataloan lu dio mai 
PUANG, iamotu misa' pana untalo to 
Aram. Iatu to Aram la mitalo dio Afek, 
naurunganni sanggang tu tau iato mai. 
18 Mangkato nakuami: Alami tu tinaran. 
Naalami to. Nakuami tu Elisa lako datu 
to Israel: Pembambanni rokko padang. 


2 DATU 13.19-23 15 


Napembambammi pentallun namane 
untorroi. 

19 Re'dekmi ara'na tu taunNa Puang 
Matua lako, sia ma'kada nakua: Iakemmi 
bambai pellima ba'tu pennannan, 
manassa la mitalo tu to Aram sae lako 
sanggangna tu tau iato mai. Apa totemo 
pentallunri mitalo tu to Aram. 

20 Mangkato matemi tu Elisa, napeliangmi 
tau. Iatonna iato denmi ba'tu pira-pira 
tuntunan to Moab tama tondok la 
mangrampa, tonna randuk pentaunan. 
21 Den pissan nadilamun tu misa' 

tau, pakalan natiromi tau iato mai tu 
sangtuntunan tau: napembuangammi 
tinde to mate tama liangna Elisa, 

anna male mallai. latonna rumbumi tu 
batang rabukna Elisa, tuomi sule, anna 
malimbangun bendan. 


Yoas untalo to Aram 


13:22-25 


22 Tatu Hazael, datu Aram, umpakario-rio 
to Israel angge tuona Yoahaz. 

23 Apa Nakarimmanni PUANG tu tau 

iato mai sia Nakamasei, anna pessailei 
belanna basseNa sola Abraham, Ishak 


2 DATU 13.24-14.2 16 


na Yakub: tae' Namorai ussanggangi sia 
tae'pa Nasualei tu tau iato mai dio mai 
oloNa. 

241atonna matemo tu Hazael, datu to 
Aram, Benhadadmi, anakna muane, dadi 
datu ussondai. 

25Tatu Yoas, anakna Yoahas, unnalai sule 
tu ba'tu pira-pira kota lan mai limanna 
Benhadad, anakna Hazael: iatu kota 
iato naala Hazael dolo lan mai limanna 
Yoahas, ambe'na Yoas tonna sirari. 
Natalomi Yoas pentallun tu Benhadad, 
naalai sule tu mai kotana to Israel. 


Diona Amazia, datu to Yehuda 


14:1-22 
2 Oss. 25 


14 l Tatonna taun ma'penduan 
kadatuanna Yoas, anakna Yoahas, 
datu Israel, dadimi datu tu Amazia, 
anakna Yoas, datu Yehuda. 

2 Duangpulomo Ilima taunna tonna 

dadi datu anna ma'parenta duangpulo 
ngkasera taunna dio Yerusalem. Iatu 
indo'na disanga Yoadan, dio mai 
Yerusalem. 


2 DATU 14.3-8 77 


3Napogau'mi tu apa malolo dio 
pentiroNa PUANG, apa tae' nasusi 
penggauranna Daud, nene' to dolona, 
sangadinna mintu'na tu penggauranna 
Susi penggauranna Yoas, ambe'na. 

“la mannamo tu inan madao tae’ 
nadiratoi, na iatu to buda tontong siapa 
mantunu sia memala' dao inan madao 
iato. 

>Iatonna manda'mo tu kadatuan lan 
limanna datu, napateimi tu mintu’ to 
mase'ponna, tu mangka umpatei datu, 
ambe'na. 

6 Apa iatu anakna tu to papatean, tae' 
napatei, susitu disura' lan sura" Sukaran 
aluk tu natarima Musa, tu Namii PUANG 
mepasan, nakua: Tae' nama'din dipatei 
tu mai ambe' natumang anakna, sia 
tae” duka nama'din dipatei tu mai anak 
natumang ambe'na, sangadinna pantan 
la dipatei natumang kasalanna kalena. 
7 Natalomi tu to Edom diong Lombok 
Ma'sin sangpulo sa'bu tau, sia natalo 
tu kota Sela tonna rarii, anna sangai 
Yokteel sae lako allo totemo. 

8 Attu iato nasuami Amazia tu ba'tu 
pira-pira pesua lako Yoas, anakna 
Yoahas, anakna Yehu, datu to Israel, 


2 DATU 14.9-13 18 


nakua: Maikomi anta sipempangan 
sirari. 

9 Apa mesua tu Yoas, datu Israel, lako 
Amazia, datu Yehuda, nakua: Iatu a'da' 
dao Libanon ussua pesua lako kayu arasi 
dao Libanon, kumua: Benni anakku 
muane tu anakmi baine napobainei. Apa 
lendu’ tu olo'-olo' dao Libanon, anna 
silullu'i tu a'da' iato. 

10 Tappu nasangmo mitalo tu to Edom, 
iamoto anna matampo penaammi. 
Kampai tu kamala'birammi sia torrokomi 
lan banuammi. Ma'apari ammi dakarri 
tu kamandasan, miurunganni sanggang 
sola to Yehuda? 

11 Apa tae’ naperangii Amazia. Iamoto 
ke'de'mi tu Yoas, datu Israel, anna 
sipempangan sirari la ia la Amazia, 
datu Yehuda, dio Bet-Semes, lan lili'na 
Yehuda. 

12 Tatu to Yehuda natalomo to Israel, 
anna pada mallai sule lako to' tendana. 
13]atu Yoas, datu Israel, untingkan 
Amazia, anakna Yoas, datu Yehuda, 

dio Bet-Semes. Tarru'mi tu Yoas lako 
Yerusalem, natuanni tu rinding tembo” 
Yerusalem, randuk dio mai babangan 


1 

Efraim sae lako babangan Tetuk, a'pa' 
ratu' sikunna. 

14 Naala nasangmi tu bulaan sia salaka 
sia mintu' pareanan tu lan banuanNa 
PUANG sia lan pangnannan tongkonan 
layuk, sia ba'tu pira-pira to mangindo'i, 
namane sule lako Samaria. 

15 Tatu tang dipokadannapa tu mintu’ 
tuna'na Yoas sia mintu' apa napogau' sia 
penggauran lalongna sia umba nakua 
sirari Amazia, datu to Yehuda, tang 
tisura'moraka lan sura' ossoranna mintu 
datu to Israel? 

16 Tatu Yoas malemo tama batu dilobang 
sola nene' to dolona, anna dipeliang dio 
Samaria, sola mintu' datu to Israel. Anna 
Yerobeam, anakna muane, ussondai dadi 
datu. 

17 Tatu Amazia, anakna Yoas, datu 
Yehuda tuopa sangpulo lima taunna 
tonna matemo tu Yoas, anakna Yoahas, 
datu Israel. 

18 Tatu tang dipokadannapa tu mintu’ 
tuna'na Amazia, tang tisura'moraka lan 
sura' ossoranna mintu' datu Yehuda? 

19 Sipakulu-kulumi tu tau unneai dio 
Yerusalem, anna mallai tu datu lako 


4 

Lakhis, apa mesua tu tau iato mai 
unnula'i lako Lakhis, anna patei dio. 

20 Napalangnganmi tau darang, anna 
dipeliang dio Yerusalem dipasola nene' 
to dolona lan kotana Daud. 

21 Tatonna sangpulo annanmo taunna tu 
Azarya, naangka'mi mintu' to Yehuda 
dadi datu ussonda Amazia, ambe'na. 
22 Napamatoto'mi tu Elat, sia napasule 
lako Yehuda, tonna malemo tama batu 
dilobang tu datu Amazia, sola nene' to 
dolona. 


Diona Yerobeam 
ma'penduan, datu to Israel 


14:23-29 


23 Tagtonna taun ma'pessangpulo lima 
kadatuanna Amazia, anakna Yoas, datu 
to Yehuda, dadimi datu tu Yerobeam 
dio Samaria, anakna Yoas, datu to 
Israel: ma'parentami patangpulo mmisa 
taunna. 

24 Napogau'mi tu apa kadake dio 
pentiroNa PUANG, sia tae' naboko'i tu 
mintu' kasalan napa'pesuan Yerobeam, 
anakna Nebat, lako to Israel umpogauii. 

25 Naalamo sule tu lili'na Israel, randuk 
dio mai batatta lako Hamat sae lako 
tasik dio Araba, susitu kadanNa PUANG, 
Kapenombanna to Israel, tu mangka 
Napokada nalopian taunna, nabi Yunus, 
anakna Amitai, to dio mai Gat-Hefer. 

26 Belanna natiro PUANG, kumua iatu 
kamandasanna to Israel mapai' tongan 
sia tae'mo la mala'bi'na la to bitti'na 
sia moi misa' tae' tu to patunduanna to 
Israel. 

27 Apa tae' duka Nama'kada PUANG, 
kumua la Naputtai tu sanganna to 
Israel lan nasambo langi’, iamoto 
Narampananni tu tau iato mai tete dio 
Yerobeam, anakna Yoas. 

28 Tatu tang dipokadannapa tu mintu’ 
tuna'na Yerobeam sia mintu'na apa 
hnapogau' sia penggauran lalongna, sia 
umba nakua parari sia umba nakua 
umpasulei tu Damsyik sia Hamat, tu 
dolona napolili' Yehuda, lako Israel, tang 
tisura'moraka lan sura' ossoranna mintu' 
datu to Israel? 

29 Tatu Yerobeam malemo tama batu 
dilobang sola nene' to dolona, iamotu 
mintu' datu to Israel, anna Zakharia, 
anakna muane, ussondai dadi datu. 


2 DATU 15.1-6 82 


Diona Azarya, datu to Yehuda 


15:1-7 
2 Oss. 26 


1 5 1 Tatonna taun ma'penduangpulo 
mpitu kadatuanna Yerobeam, 
datu to Israel, dadimi datu tu Azarya, 

anakna Amazia, datu to Yehuda. 

2 Tatonna dadi datu sangpulo annanmo 
taunna, anna ma'parenta limang pulo 
ndua taunna dio Yerusalem. Iatu indo'na 
disanga Yekholya, to Yerusalem. 
3Napogau'mi tu apa malolo dio pentiroNa 
PUANG, susitu mintu' penggauranna 
Amazia, ambe'na. 

“Ia mannamo tu inan madao, tae’ 
nadiratoi, na iatu to buda tontong 
siapa mantunu sia memala' dao tu inan 
madao. 

> Naparuai parri’ PUANG tu datu, 
naurunganni golenan sae lako allo 
kamateanna, anna ma'banua torro 
senga’, na Yotam anakna datu, 
umpangului tu tongkonan layuk sia 
umparenta mintu' pa'tondokan. 

“Tatu tang dipokadannapa tu mintu’ 
tuna'na Azarya sia mintu'na apa 

napogau,, tang tisura'moraka lan sura’ 
ossoranna mintu' datu to Yehuda? 

7 Tatu Azarya malemo tama batu dilobang 
sola nene' to dolona, anna dipeliang 
dipasola nene' to dolona lan kotana 
Daud. Anna Yotam, anakna muane 
ussondai dadi datu. 


Diona Zakharia, datu to Israel 


15:8-12 
8Jatonna taun ma'pentallungpulo 
ngkarua kadatuanna Azarya, datu 
to Yehuda, dadimi datu tu Zakharia, 
anakna Yerobeam, umparenta to Israel, 
dio Samaria: anna ma'parenta annan 
bulanna. 
9Napogau'mi tu apa kadake dio 
pentiroNa PUANG susi mintu' 
penggauranna nene" to dolona, tae" 
naboko'i tu mintu’ kasalan napa'pesuan 
Yerobeam, anakna Nebat, lako to Israel 
umpogaui'i. 
10 Jmpadenmi kasipakulu-kuluan tu 
Salum, anakna Yabesh, unneai napatei 
dio tingayona to buda. Na ia ussondai 
dadi datu. 

11 Tatu tang dipokadannapa tu mintu’ 
tuna'na Zakharia, manassa tisura'mo lan 
sura' ossoranna mintu' datu to Israel. 

12 Susimorato tu kadanNa PUANG tu 
mangka Napokada lako Yehu, nakua: 
latu mai anakmu muane la unisung 
dao isungan kapayunganna Israel sae 
lako osso' ma'penna'pa'na. Dadi dukami 
susito. 


Diona Salum, datu to Israel 


15:13-16 


13 Tatu Salum, anakna Yabesh, dadi datu 
tonna taun ma'pentallungpulo ngkasera 
kadatuanna Uzia, datu Yehuda: anna 
ma'parenta sangbulan dio Samaria. 

14 Attu iato ke'de'mi tu Menahem, anakna 
Gadi, dio mai Tirza, lako Samaria. Anna 
patei tu Salum, anakna Yabesh, dio 
Samaria. Anna ia ussondai dadi datu. 
15Jatu tang dipokadannapa tu mintu’ 
tuna'na Salum sia kasipakulu-kuluan 
napabu'tu, manassa tisura'mo lan sura" 
ossoranna mintu' datu Israel. 

16 Attu iato nataloi Menahem tu 
tondok Tifsah, anna pongkoi tu mintu' 
pa'tondokan sia iatu mai to lan lili'na 

randuk dio mai Tirza, belanna tae’ 
nabungkaranni babangan. Iamoto 
napongkoi tu tau iato mai sia naballak tu 
tambukna mintu' baine ma'tambuk. 


Diona Menahem, datu Israel 


15:17-22 


17 Tatonna taun ma'pentallungpulo 
ngkasera kadatuanna Azarya, datu 
Yehuda, dadimi datu tu Menahem, 
anakna Gadi, umparenta to Israel: 
anna ma'parenta sangpulo taunna dio 
Samaria. 

18 Napogau'mi tu apa kadake dio 
pentiroNa PUANG: tae' naboko'i lan 
mintu' allo katuoanna tu mintu' kasalan 
napa'pesuan Yerobeam, anakna Nebat, 
lako to Israel umpogau'. 

19 Ke'de'mi tu Pul, datu to Asyur, la 
ullaoi tondok Israel, apa nasorongan 
Menahem, sangsa'bu talenta salaka tu 
Pul, kumua anna tundui umpabantangi 
tu kadatuan iato lan limanna. 

20 Tatu mintu’ doi” napalaku Menahem 
dio mai to Israel, iamotu dio mai 
mintu' to sugi, anna benni datu Asyur, 
silimangpulo sikele' salaka ke misa'oi 

tau. Mangkato sulemi tu datu Asyur tae' 
natorro lan tondok iato. 

21 Tatu tang dipokadannapa tu mintu’ 
tuna'na Menahem sia mintu' tu apa 
napogau,, tang tisura'moraka lan sura’ 
ossoranna mintu' datu to Israel? 

22 Tatu Menahem tamamo batu dilobang 
dipasola nene' to dolona. Anna Pekahya, 
anakna muane ussondai dadi datu. 


Diona Pekahya, datu Israel 


15:23-26 


23 Tatonna taun ma'pellimangpulo 
kadatuanna Azarya, datu Yehuda, dadimi 
datu tu Pekahya, anakna Menahem, 
umparenta to Israel dio Samaria: anna 
ma'parenta duang taun. 

24 Napogau'mi tu apa kadake dio 
pentiroNa PUANG, tae" naboko'i tu 
mintu' kasalan napa'pesuan Yerobeam, 
anakna Nebat, lako to Israel umpogauii. 
25Jatu Pekah, anakna Remalya, 
kamandangna, sipakulu-kulu limangpulo 
tau dio mai Gilead unnea datu, anna 
patei dio Samaria, lan tambakukunna 
tongkonan layuk sola Argob sia Arye: 
napateimi anna ia ussondai dadi datu. 


2 DATU 15.26-30 8/ 


26 Tatu tang dipokadannapa tu mintu’ 
tuna'na Pekahya, sia mintu' tu apa 
napogau', manassa tisura'mo lan sura’ 
ossoranna mintu' datu Israel. 


Diona Pekah, datu Israel 


15:27-31 


27 Tatonna taun ma'pellimangpulo ndua 
kadatuanna Azarya, datu Yehuda, 
dadimi datu tu Pekah, anakna Remalya, 
umparenta to Israel dio Samaria: anna 
ma'parenta duangpulo taunna. 

28 Napogau'mi tu apa kadake dio 
pentiroNa PUANG: tae" naboko'i tu 
mintu' kasalan napa'pesuan Yerobeam, 
anakna Nebat, lako to Israel umpogauii. 
29 Tatonna linona Pekah, datu Israel, 
saemi tu Tiglat-Pileser, datu Asyur, 
untalo kota Iyon. Abel-Bet-Maakha, 
Yanoah, Kedesh sia Hazor, Gilead sia 
Galilea, sia mintu' tondok Naftali: napali'i 
tu pa'tondokan lako Asyur. 

30 Tatu Hosea, anakna Ela, umpadenmi 
kasipakulu-kuluan unnea Pekah, anakna 
Remalya, napateimi anna ia ussondai 
dadi datu tonna taun ma'penduangpulo 
kadatuanna Yotam, anakna Uzia. 

31 Tatu tang dipokadannapa tu mintu' 
tuna'na Pekah, sia mintu' tu apa 
napogau', manassa tisura'mo lan sura’ 
ossoranna mintu' datu to Israel. 


Diona Yotam datu Yehuda 


15:32-38 
2 Oss. 27 


32 Tatonna taun ma'penduan kadatuanna 
Pekah, anakna Remalya, datu to Israel, 
dadimi datu tu Yotam, anakna Uzia, datu 
Yehuda. 

33 Duangpulomo Ilima taunna tonna dadi 
datu, anna ma'parenta sangpulo annan 
taunna dio Yerusalem. Iatu indo'na 
disanga Yerusa, anakna Zadok. 
34Napogau'mi tu apa malolo dio 
pentiroNa PUANG, umpeolai mintu' tu 
napogau' Uzia ambe'na. 

35Ja mannamo tu inan madao tae’ 
nadiratoi, na iatu to buda tontong 
siapa mantunu sia memala' dao tu inan 
madao. Sia datu duka unggaragai tu 
Babangandaonalu banuanNa PUANG. 

36 Tatu tang dipokadannapa tu mintu' 
tuna'na Yotam, sia mintu' tu apa 


2 DATU 15.37-16.3 89 


napogau,, tang tisura'moraka lan sura’ 
ossoranna mintu' datu to Yehuda? 

37 Napatiakka'mi PUANG tu Rezin, datu 
to Aram, sia Pekah, anakna Remalya, la 
ullaoi tondok Yehuda. 

38 Mangkato iatu Yotam tamamo batu 
dilobang dipasola nene’ to dolona, anna 
dipeliang dipasola nene" to dolona lan 
kotana Daud. Na Ahas, anakna muane, 
ussondai dadi datu. 


Diona Ahas, datu Yehuda 


16:1-20 
2 Oss. 28 


1 6 l Tatonna taun ma'pessangpulo 
pitu kadatuanna Pekah, anakna 
Remalya, dadimi datu tu Ahas, anakna 
Yotam, umparenta to Yehuda. 
2 Tatu Ahas duangpulomo taunna, tonna 
dadi datu; ma'parentami sangpulo annan 
taunna dio Yerusalem. Tae’ napogau' 
apa malolo dio pentiroNa PUANG, 
Kapenombanna, susi Daud, nene' to 
dolona. 
3 Sangadinna unturu' bate lalanna mintu' 
datu to Israel. Sia api napamaindananni 
tu anakna susi penggauran megallianna 

mintu' bangsa tu Naula'i PUANG dio mai 
tingayona to Israel. 

4Sia mantunu sia memala' dao inan 
madao, dao lu buntu sia diong lu garonto 
kayu maluna. 

5 Attu iato ke'de'mi tu Rezin, datu Aram, 
sola Pekah, anakna Remalya, datu Israel 
la lao urrarii Yerusalem, napatama limbui 
tu Ahas, apa tae' nakullei patalo lan 
kasirarian. 

6 Attu iato iatu Elat, napasule Rezin, datu 
to Aram, lako to Aram, naula'i tu to 
Yehuda dio mai Elat: saemi tu to Edom 
lako Elat anna torro dio sae lako allo 
iate. 

7 Nasuami datu Ahas tu ba'tu pira-pira 
pesua male umpennoloi Tiglat-Pileser, 
datu to Asyur, kumua: Akumote tu 
taummi sia anakmi; la malekomi 
urrampanangkan dio mai kuasanna datu 
Aram sia dio mai kuasanna datu Israel 
tu ke'de'mo ullaoina'. 

8 Naalami Ahas tu bulaan sia salaka tu 
lan banuanNa PUANG sia lan mai bilik 
pangnannan tongkonan layuk, anna 
pa'peai butung pamengan lako datu 
Asyur. 


4 

9 Napasituru'mi datu Asyur tu palakuanna 
Ahas, anna male tu datu Asyur urrarii tu 
kota Damsyik, nataloi, anna pali'i tu tau 
lan lako Kir, sia napatei tu Rezin. 

10 Malemi tu datu Ahas lako Damsyik 
umpessitammui Tiglat-Pileser, datu to 
Asyur. Iatonna tiromi tu inan pemalaran 
dio Damsyik, napa'peanni datu Ahas to 
minaa Uria tu pattana sia misa" pandiri 
tu susi bang inan pemalaran iato. 

11 Napabendanmi to minaa Uria tu inan 
pemalaran iato. Susitu napepasanan 
datu Ahas dio mai Damsyik, susi 
dukamoto nagaragai to minaa Uria 

sae lako sulena tu datu Ahas dio mai 
Damsyik. 

12 Tatonna sulemo tu datu dio mai 
Damsyik, natiromi tu inan pemalaran 
iato, nareke'mi sia kendek langngan. 

13 Natunumi tu pemala' ditunu pu'pu' 
sia iatu kande dipemalaran, nabolloanni 
tu pemala' pantedok sia napa'pi'pikan 
inan pemalaran tu rara pemala' 
kasalamaranna. 

14 Tatu inan pemalaran tambaga, tu 
bendan dio oloNa PUANG, nasua 
umpalelei dio mai tingayo banuanNa 
PUANG, dio mai inan kasiallaranna inan 

pemalaran (ba'ru) na banua iato, anna 
padioi rampe rekkena inan pemalaran 
(ba'ru). 

15Mesuami tu datu Ahas lako to minaa 
Uria, nakua: Dao te inan pemalaran 
kapua la minii untunui tu pemala' ditunu 
pu'pu' melambi' sia pemala' dikande 
makaroen, sia pemala' ditunu pu'pu'na 
datu sia kande pemala'na, sia pemala' 
ditunu pu'pu'na to buda sia kande 
pemala'na sia pemala' pantedokna: 

sia iatu mintu' rara pemala' ditunu 
pu'pu' sia rara pemala' pangrere' la 
mipa'pi'pikan inan pemalaran iato. 
Apa iatu inan pemalaran tambaga la 
kupa'paressampa. 

16 Napogau' nasangmi to minaa Uria 
susitu mintu' napepasanan datu Ahas. 
17 Nata'takkimi datu Ahas tu papan 
tangdan pembasean, naangka'i tu 
pembasean dao mai sia naangka'i duka 
tu tasik dao mai sapi tambaga, anna 
patorroi dao sali batu. 

18 Tatu tangdo' allo katorroan dio 
banuanNa PUANG, tu nagaragai tau dio 
sa'de banua, susi duka tu lalan naola 
datu, ma'iringanna dio salian mesua 
umpalelei belanna datu Asyur. 

19 Tatu tang dipokadannapa tu mintu’ 
tuna'na Ahas, sia mintu’ tu apa napogau' 
tang tisura'moraka lan sura' ossoranna 
mintu' datu Yehuda? 

20 Tatu Ahas tamamo batu dilobang 
dipasola nene' to dolona, anna dipeliang 
dipasola nene' to dolona, lan kotana 
Daud, anna Hizkia, anakna muane, 
ussondai dadi datu. 


Diona Hosea, datu Israel 


17:1-6 

1 7 1 Tatonna taun ma'pessangpulo 

dua kadatuanna Ahas, datu 
Yehuda, dadimi datu tu Hosea, anakna 
Ela, umparenta to Israel dio Samaria: 
anna ma'parenta kasera taunna. 
2Napogau'mi tu apa kadake dio 
pentiroNa PUANG, apa tae' nasusi 
kadakena tu napogau' mintu' datu to 
Israel tu dolo anna ia. 
3 Ke'de'mi tu Salmaneser, datu to Asyur, 
la ullaoi, apa iatu Hosea lumbang baka 
direngnge' lako sia umbaya' sima. 
4Apa naapparan datu Asyur tu Hosea 
umpaden kasipakulu-kuluan, belanna 
ussua pesua lako So, datu Mesir, sia 

tang massima dukamo lako datu Asyur, 
susitu biasanna ke taunoi, iamoto 
natingkanni datu Asyur sia napattang 
lan pa'tarungkuan. 

5 Ke'de'mi tu datu Asyur tarru’ tama 
mintu' tondok, sia male ullaoi Samaria, 
anna patama limbui tallung taun. 
61atonna taun ma'pengkaseramo 
kadatuanna Hosea natalomi datu Asyur 
tu Samaria, anna pali'i tu to Israel lako 
Asyur, sia napopa'tondok dio Halah, dio 
biring salu Habor, iamo salu dio Gozan, 
sia dio lu mintu' kota to Madai. 


Kadiputtaianna to Israel 
belanna kasalanna 


17:7-23 
7]a sia nadipasusito tu to Israel, belanna 
kasalan lako PUANG, Kapenombanna, tu 
mangka ussolanni tu tau iato mai lan mai 
tondok Mesir, dio mai kuasanna Firaun, 
datu Mesir, sia belanna menomba lako 
kapenomban senga’, 
8 sia unturu' atoranna mintu' bangsa 
tu Naula'i PUANG dio mai tingayona to 
Israel sia mintu' apa napondok tu mai 
datu to Israel. 

9 Natangnga'-tangnga' to Israel tu apa 
tang malolo dio pentiroNa PUANG, 
Kapenombanna, sia napabendan tu inan 
madao dinii memala' dio lu mintu' kota, 
randuk dio mai menara pa'kampan sae 
lako kota ditambakuku. 

10 Napabendanammi kalena ba'tu 
pira-pira batu dipodeata sia lentong 
dipodeata dao mintu' tanete malangka' 
sia diong mintu' garonto' kayu maluna. 
11 Indeto dio, dao lu mintu’ inan madao, 
nanii memala' tu tau iato mai, susi 
mintu' bangsa tu Napali' PUANG dio mai 
tingayona tau iato mai: napogau'mo tau 
iato mai tu apa kadake, tu umpa'dikki 
penaanNa PUANG. 

12 Menombami tu tau iato mai lako tu 
mai rapang-rapang dipodeata, tu nanii 
PUANG mangka ma'kada diona apa iato, 
kumua da mipogau'i tu apa susito. 

13 Napakilalamo PUANG tu to Israel 

sia to Yehuda nalopian mintu' nabi 

sia mintu' to patanda-tandan, nakua: 
Mengkatoba'komi dio mai mintu' 
penggauran kadakemi sia karitutui tu 
mintu' pepasanKu sia iatu apa Kupondok 
susitu mintu' sukaran aluk tu mangka 
Kupepasanan lako nene' to dolomi, tu 

Kuparampo lako kalemi nalopian mintu' 
taungKu, iamotu mintu' nabi. 

14 Apa tae' naperangii tau iato mai, 
sangadinna umpamakarra' penaanna 
susi nene' to dolona, tu tae' nasande' 
lako PUANG, Kapenombanna. 
15Nasayumo tu apa Napondok sia 
basseNa tu Natanan Puang sola nene 
to dolona, susi dukato tu mintu' 
pa'pakilalaNa tu Naparampo lako tau 
iato mai: naturu' bangmo tu apa tang 
kebattuan, naurunganni dadi tang 
kebattuan, sia naparundu'i tu alukna 
mintu' bangsa untikui, moi anNa 
mangkamo mepasan tu PUANG lako tau 
iato mai, kumua da nama'gau' susito. 

16 Naboko'i tu mintu' pepasanNa PUANG, 
Kapenombanna, anna garaganni kalena 
tu rapang-rapang dipodeata dipati'no, 
ijamotu da'dua anak sapi, nagaragai duka 
tu ba'tu pira-pira lentong dipodeata, sia 
tukku umpenombai tu mintu' ma'dandan 
maritik dao langi' sia Baal. 

17 Sia api napamaindananni tu anakna 
muane sia jatu anakna baine sia 
pakita-kita sia ma'biangi sia nabalukan 
tu kalena umpogau' apa kadake dio 

pentiroNa PUANG, tu umpa'dikki 
penaanNa. 

18 Tamoto anna mandu tu kare'dekanna 
ara'Na PUANG lako to Israel, naurungan 
Napatoyang tu tau iato mai dio mai 
oloNa, tae” bangmo tinampe sangadi to 
ma'suku Yehuda mannamo. 

191a duka tu mai to Yehuda tae’ 
nakaritutui tu pepasanNa PUANG, 
Kapenombanna, sangadinna unturu' 
mintu' aluk napoaluk to Israel. 

20 Tamoto Natumpui PUANG tu mintu' 
bati'na Israel. Napamatuna sia Nasorong 
tama kuasanna to mangrampa, sae lako 
Nasuale dio mai oloNa. 

21 latonna sarakkimi Puang tu to Israel 
dio mai bati'na Daud sia iatonna 
angka'mi tau iato mai tu Yerobeam, 
anakna Nebat, dadi datu, napatoyangmi 
Yerobeam tu to Israel dio mai oloNa 
PUANG sia nasua tu tau iato mai 
umpogau' kasalan kapua. 

22 Tamoto napeolaimi to Israel tu mintu’ 
kasalan napogau' Yerobeam, tae" 
natorroi, 

23 sae lako attu Nanii PUANG umpatoyang 
to Israel dio mai oloNa, susitu mangkamo 

Napokada nalopian mintu' taunNa, 
iamotu mai nabi. 

Iamoto nadipali' tu to Israel dio mai 
tondokna lako tondok Asyur sae lako allo 
totemo. 


Diona to Samaria 


17:24-41 


24 Tatu datu Asyur umpalele tau dio 
mai Babel sia dio mai Kuta sia dio mai 
Awa sia dio mai Hamat na Sefarwaim, 
nasua ma'tondok dio lu mintu' kota 
lan lil 'na Samaria la ussonda to Israel. 
Napotondokmi tu Samaria sia natorroi tu 
mai kotana. 

25 Jatonna mane ma'tondok dio, tae" 
napenombai PUANG tu tau iato mai, 
iamoto Nasuai PUANG tu ba'tu pira-pira 
singa lao umpatei tu ba'tu pira-pira tau. 
26 Tamoto ma'kadami tu tau lako datu 
Asyur, nakua: Iatu mintu' to buda tu 
mipalengka', ammi suai ma'tondok 

lan lu kota Samaria, tae” natandai 
umba nakua tu sipato'na umpenombai 
Kapenombanna tondok iato, iamoto 
Nasuami ba'tu pira-pira singa lako tau 
iato; anna patei tu tau iato, belanna 

tae” natandai umba nakua tu sipato'na 
umpenombai Kapenombanna tondok 
iato. 

2? Mesuami tu datu Asyur nakua: Solanni 
lako tu misa' to minaa, tu mipali' dio 
mai, anna ma'tondok dio, sia naada'i 
tu tau iato mai umba nakua Ia sipatu 
umpenombai tu Kapenombanna tondok 
iato. 

28 Saemi tu tau misa' dio mai mintu' to 
minaa tu napali' dio mai Samaria, anna 
ma'tondok dio Betel, sia naada'i, umba 
la nakua umpenombai PUANG. 

29 Apa pantan nagaragai duka, ke 
sisangbangsaoi tu rapang-rapang 
dipodeatanna, napadioi banua dinii 
memala' dao inan madao, tu napabendan 
to Samaria, ke sisangbangsaoi lan tu 
kota nanii ma'tondok. 

30 Tatu to lu dio mai Babel unggaragai 
rapang-rapang dipodeatanna Sukot- 
Benot, na to dio mai Kuta unggaragai 
rapang-rapang dipodeatanna Nergal, 
na to dio mai Hamat unggaragai 
rapang-rapang dipodeatanna Asima, 

31 ha iatu to Awa unggaragai rapang- 
rapang dipodeatanna Nibhas sia Tartak. 
Na iatu to Sefarwaim untunu anakna, 

natunuan Adramelekh sia Anamelekh, 
iamotu deatanna. 

32 Umpakaraya duka PUANG tu tau iato 
mai sia pantan tama tau naangka' tu to 
minaanna inan madao, tu umpogauranni 
kamenomban lan banua dinii memala' 
dao inan madao. 

33 Tatu tau iato mai umpakaraya PUANG, 
apa tontong duka umpenombai deatanna 
susi alukna mintu' bangsa, diomora mai 
dinii umpalengka'i male tu tau iato mai. 
34Sae lako allo iate iatu tau iato 
umpeolaipa aluk dolo. 

Tae’ napangke'i tu PUANG sia tae’ duka 
napeolai tu mintu' apa tipondok sia 
atoran, sia sukaran aluk sia pepasan, tu 
Napepasanan PUANG lako bati'na Yakub, 
tu Nasangai Israel. 

35 Belanna iatu to Israel Nanii PUANG 
untanan basse sia mepasan lako Nakua: 
Da' mipakaraya kapenomban senga' sia 
da' mipengkaolai sia da' mipennoloan 
pemala' lako. 

36 Sangadiri PUANG tu ussolangkomi 
tassu' lan mai tondok Mesir tete dio 
kamatotoran kapuaNa sia tete dio lima 
tiete'Na, manassa Iamo la mipangke', 

sia la minnii tukku menomba sia lakori la 
minnii umpennoloan pemala'. 

37 Tatu mintu' apa dipondok sia atoran 
sia sukaran aluk sia pepasan, tu 
Nasurasangkomi, la tontong mikaritutui. 
Da mipangke' kapenomban senga’. 

38 Da mikalupai tu basse tatanan: da 
mipangke'i tu kapenomban senga'. 

39 Sangadinna la mipakaraya tu PUANG, 
Kapenombammi: iake susito Puang duka 
la urrampanankomi dio mai limanna 
ualimmi. 

40 Apa tae” naperangii tau iato mai, 
sangadinna tontongpa unturu' aluk 
dolona. 

41 Susimoto tu bangsa iate umpangke' 
PUANG sia umpenombai rapang-rapang 
dipodeatanna. Ia duka tu mintu' anakna 
sia ampona umpogau'i sae lako allo iate 
susi nene" to dolona. 


Diona Hizkia, datu Yehuda 


18:1-12 
18 l Tatonna taun ma'pentallun 
kadatuanna Hosea, anakna Ela, 
datu to Israel, dadimi datu tu Hizkia, 
anakna Ahas, umparenta to Yehuda. 

2 Duangpulomo Ilima taunna, tonna 
dadi datu, anna ma'parenta duangpulo 
ngkasera taunna dio Yerusalem. Iatu 
indo'na disanga' Abi, anakna Zakharia. 
3Napogau'mi tu apa malolo dio pentiroNa 
PUANG, susitu mintu' napogau' Daud, 
nene" to dolona. 

4Naratoimi tu mintu' inan madao dinii 
memala', sia natesse-tesse tu batu 
dipodeata sia nalelleng tu lentong kayu 
dipodeata, sia nanisak-nisak duka tu ula' 
tambaga tu nagaragai Musa, belanna 
sae lako allo iato nanii to Israel memala’. 
Nasangaimi tau Nehustan. 

5Sande'mi tu datu lako PUANG, 
Kapenombanna to Israel: naurunganni 
undinna tae' tu sangtende'na dio lu 
mintu' datu to Yehuda, moi dolona anna 
ia tae' duka. 

6 Sia la'ka’ tu datu lako PUANG, tae’ 
naboko'i sia nakaritutui tu mintu' 
pepasan, tu mangka Napepasanan 
PUANG lako Musa. 

7Tamoto Narondongi PUANG: umba- 
umba tu nanii male, inde to nanii 
maupa'. Nabalimo tu datu Asyur sia 
tae'mo napengkaolai. 

8 Natalomi tu to Filistin sae lako Gaza sia 
(Nasanggang) tu mintu’ lili'na, randuk 
dio mai manara pa'kampan sae lako kota 
ditambakuku. 

9T]atonna taun ma'penna'pa'na 
kadatuanna Hizkia, iamotu taun 
ma'pempitu kadatuanna Hosea, anakna 
Ela, datu Israel, ke'de'mi tu Salmaneser, 
datu Asyur, ullaoi Samaria sia umpatama 
limbui. 

10 Natalomi tau iato mai tonna 

upu'mo tallung taun: iatonna taun 
ma'pennannan kadatuanna Hizkia, 
iamotu taun ma'pengkasera kadatuanna 
Hosea, datu Israel, ditalomi tu Samaria. 
11 Napali'mi datu Asyur tu to Israel lako 
Asyur sia nabaa lako Halah, sia lako 
biring salu Habor, iamotu salu dio Gozan, 
sia lako tu mai kota to Madai. 

12 Belanna tae' naperangii tau iato mai 
tu PUANG, Kapenombanna, sangadinna 
natengkai tu basseNa: iamotu mintu' apa 
Napepasanan lako Musa, taunNa PUANG: 
tae" naperangii sia tae" napogauii. 

Diona Sanherib umpakarrang 
to lan Yerusalem 


18:13-37 
2 Oss. 32: Yes. 36 


13]atonna taun ma'pessangpulo 
a'pa'na kadatuanna Hizkia, saemi tu 
Sanherib, datu Asyur, urrarii mintu' kota 
ditambakukunna Yehuda anna taloi. 

14 Ussuami pesua tu Hizkia, datu Yehuda, 
lako datu Asyur dio Lakhis, nakua: 
Salamo': serekomi dio mai kaleku, 

na apa-apa tu mipapassananna' la 
kupassan. Napapassannimi datu Asyur 
tu Hizkia, datu Yehuda, tallu ratu' talenta 
salaka na tallungpulo talenta bulaan. 

15 Nasorongmi Hizkia tu mintu' salaka 
lan banuanNa PUANG sia lan bilik 
pangnannanna tongkonan layuk. 

16 JTatonna iato nakalopakkimi Hizkia 

tu bulaan dio mai mintu' ba'ba sia 
lentong banua kabusunganna PUANG 
tu napale'ke' Hizkia, datu Yehuda: anna 
sorongi lako datu Asyur. 

17 Mangkato nasuami datu Asyur tu 
kamandang ma'iringanna sia pangulu 
to mase'ponna datu sia kamandang 

lompo dio mai Lakhis sola sangtuntunan 
surodadu matoto' lako Yerusalem, lako 
datu Hizkia. Ke'de'mi tu tau iato mai 
anna rampo lako Yerusalem. Iatonna 
rampomo, ma'kaponanmi sikandappi' 
saruran limbong iringna dao dio lalan 
ma'palulakona padang pamusoran 
sampin bulu domba. 

18 Tatonna metamba tu tau iato mai 
kumua nasae tu datu, tassu'mi tu 
Elyakim, anakna Hilkia, pangulu sandan 
uai sola Sebna, pangulu to massura', sia 
Yoah, anakna Asaf, pa'paelean, lako tau 
iato mai. 

19 Ma'kadami tu kamandang lompo lako 
tau iato mai, nakua: Pokadanni Hizkia, 
kumua: Susite tu kadanna datu kapua, 
iamotu datu Asyur: Umbara susitu 
kapa'rannuanan tu lan penaammi? 

20 Misangaraka, kumua puduk bangri Ia 
dipomanarang sia la dipomatoto' parari! 
Mindara miporannuan, ammi balira'? 

21 Manassa mirannuan tu tekken bulo 
le'to, iamotu Mesir, anna minda-minda 
undemme'i, la natossok tu limanna, 
anna tarru'i, susimoto tu Firaun, datu 
Mesir, lako mintu' tu to urrannuanni. 

22 Apa iake mikua lako kaleku, kumua: 
Urrannuangkan PUANG, Kapenombangki 
tangiaraka Ia tu mangka naputtai Hizkia 
mintu’ inan madaoNa dinii memala” sia 
inan pemalaranNa, anna ma'kada lako 
to Yehuda sia mintu' issinna Yerusalem, 
nakua: La tukkukomi menomba dio 
tingayo inan pemalaran iate? 

23 Totemo melo ke sitangga'komi 
puangku, datu Asyur, angku benkomi 
darang duangsa'bu, ke mibela dukai 
umpadenni tu pakkanarang la ussakei. 
24 Umba mikua la umbelai sitingoan 
sala umbanna misa'i tu to maraya, 
moi iatu tau madionganna puangku? 
Apa ma'rannuan lakokomi Mesir 
belanna mintu' kareta parari sia mintu' 
pakkanarang. 

25 Tamoto tang pangeloranNaraka 
PUANG, angku sae ullaoi te kota iate 
sia ussanggangi? PUANGmo tu mangka 
ma kada lako kaleku Nakua: Malemoko 
ullaoi te tondok iate sia ussanggangi. 

26 Nakuami tu Elyakim, anakna Hilkia 
sia Sebna sia Yoah lako kamandang 
lompo: Melo ke ma'basa Aramkomi 
umpa'kadaikanni, belanna kitandai 

sia: ke ma'dinni da mima'basa Yehuda 

ma'kada lako kaleki dio pa'peranginna 
mintu’ to buda, tu dao rinding tembo”. 
27 Apa nakua tu kamandang lompo 
lako tau iato mai: Nasuara'ka puangku 
umparampoi te mintu' kada iate lako 
puangmi sia lako kalemi? Tang lakoraka 
tu mintu’ to unno'ko' dao rinding tembo’ 
la dinii umparampoi, tu la misisolan 
ungkande tainna sia unniru' tenena? 

28 Malemi lako tingayo tu kamandang 
lompo, anna metamba umpekapuai 
gamaranna ma'basa Yehuda, nakua: 
Perangiimi tu kadanna datu kapua, 
ijamotu datu Asyur. 

29 Inde sia tu kadanna datu iato: Da 
napakenakomi Hizkia, belanna tae' 
nabelai ullendokangkomi lan mai 
kuasangku. 

30 Sia da nanarankomi Hizkia la 
urrannuan PUANG, kumua: Manassa 
PUANG la ullendokangki', naurunganni 
iate kota iate tae' nadisorong tama 
kuasanna datu to Asyur. 

31 Da miperangii tu kadanna Hizkia, 
belanna nakua kadanna datu to Asyur: 
Menombakomi sia ussorongkomi kalemi 
lako kaleku, ammi pantan ungkandei tu 


2 DATU 18.32-36 108 


bua anggoro'mi sia bua arami sia pantan 
unniru' uai lan mai bubunmi. 

32 Sae lako kasaeangku umpalelekomi 
lako misa' padang tu susi padangmi, 
iamotu misa” padang sebo gandungna 
sia uai anggoro' ba'runna, misa" padang 
sebo rotinna sia palak anggoro na, 
misa” padang sebo kayu saitunna sia 
minna'na sia tani” enoanna, kumua ammi 
tuo, da mimate. Apa da miperangii tu 
kadanna Hizkia, belanna napapusakomi, 
tu nakua: PUANG la ullendokangki' 

33 Denraka misa'i tu deatanna mintu' 
bangsa ma'din urrampanan tondokna lan 
mai kuasanna datu Asyur? 

34 Umbara tu mai deatanna Hamat 

sia Arpad, umbara tu mai deatanna 
Sefarwaim, Hena sia Iwa? Nakulleraka 
ullendokan Samaria dio mai kuasangku? 
35 Dio lu mintu’ deatanna tondok iato, 
mindara ungkullei ullendokan tondokna 
lan mai kuasangku, naurunganni ma'din 
dukao tu PUANG urrampanan Yerusalem 
lan mai kuasangku? 

36 Apa kappa bang tu to buda sia tae’ 
napebalii moi sangbuku kada, belanna 
napa'parentan datu kumua: Da mibali 
lenni. 

37 Saemi tu Elyakim, anakna Hilkia, 
pangulu sandan uai sia Sebna, pangulu 
to massura', sia Yoah, anakna Asaf, 
pa'paelean, usserek-serek tamangkalena 
umpennoloi Hizkia, anna parampoi lako 
datu tu mintu' kadanna kamandang 
lompo. 


Bunga'na pa'nubua' diona 
kadilendokanna Yerusalem 


19:1-7 

19 1 Tatonna rangimi datu Hizkia 

tu iannato, naserek-serekmi tu 
tamangkalena, anna ma'pakean karoro’, 
male tama banuanNa PUANG. 
2 Nasua dukami tu Elyakim, pangulu 
sandan uai, sia Sebna, pangulu to 
massura', sia pangulunna mintu' to 
minaa ma'pakean karoro' anna male 
lako nabi Yesaya, anakna Amos. 
3Ma'kadami tu tau iato mai lako, 
nakua: Inde sia tu kadanna Hizkia: Allo 
late allo kapussakan sia ukungan sia 
kadibelleran, belanna la dadimo tu mai 
pia, apa tae' tu kamatotoranna indo'na 
la kianak. 

“Lala sia manii Naperangii PUANG 
Kapenombammi, tu mintu' kadanna 
kamandang lompo, tu nasua puangna, 
datu Asyur umparampoangki', 

kumua anna be'sei tu Puang Matua 
matontongan, anna ukkungi Puang 

tu belanna kada iato Narangimo 
PUANG, Kapenombammi: melo ke 
mipassambayanganni tu to torrona 
siapa, tu denna siapa. 

> Pakalan rampomi tu to mase'ponna 
Hizkia lako Yesaya. 

6 Ma'kadami Yesaya lako tau iato mai 
nakua: Inde sia tu kada la miparampoan 
puangmi, kumua: Nakua kadanNa 
PUANG: Da mukataku'i tu mintu' kada, 
mangka murangi, tu napokada to 
mase'ponna datu Asyur umpa'kada 
solangiNa'. 

7 Manassa Aku la umpabu'tui lan 
penaanna, naurunganni, ke urrangimi 
misa” kareba, manassa la sule lako 
tondokna, sia la Kubambangan nakande 
pa'dang lan tondokna. 

Ma'penduanna Sanherib unnaran 
datu Hizkia la ussorong Yerusalem 


19:8-13 
Yes. 37:8-13 


8Tatonna sulemo tu kamandang lompo 
narampoimi tu datu Asyur marassan 
sirari Libna, belanna denmo kareba 
narangi umpokadai, kumua ke'de'mo dio 
mai Lakhis. 

9 Apa narangi tu kadanna tau diona 
Tirhaka, datu Etiopia, kumua: tassu'mo 
sirari puangku, nasua pole'omi tu ba'tu 
pira-pira sumbungan puduk lako Hizkia, 
umparampoi te kada iate nakua: 

10 Inde sia tu kada la miparampoan 
Hizkia, datu to Yehuda, kumua: Da 
napakenakomi Kapenombammi, tu 
mirannuan, kumua: Iatu Yerusalem 
tae' nala disorong tama kuasanna datu 
Asyur. 

11 Manassa kamu kalenamo urangii 

tu mintu’ apa napogau' datu Asyur 
lako mintu' tondok, umba nakua 
ummangsanni, umbao nakua ammi la 
dilendokan? 

12 Nakulleraka tu deatanna mintu' 
bangsa, tu nasabu'i nene' to doloku, 
ullendokanni tu tondok iato mai: 
ijamotu Gozan sia Haran sia Rezef sia to 
umpa'tondokki Eden, lili'na Telasar? 

13 Jmbamira tu datu Hamat sia datu 
Arpad, sia datu tondok Sefarwaim, sia 
Hena sia Iwa? 


Passambayangna Hizkia 


19:14-19 
Yes. 37:14-20 


14 Natarimami Hizkia tu sura' iato dio 
mai sumbungan puduk iato, anna basai. 
Mangkato malemi tu Hizkia langngan 
banuanNa PUANG, anna balla'i tu sura' 
iato dio oloNa PUANG. 

15 Anna massambayang dio 

oloNa PUANG, nakua: O PUANG, 
Kapenombanna to Israel, tu unnisung 
dao karubion! Kamu, Kamu manna tu 
Kapenomban, pekapuanganna mintu' 
kadatuan dao kuli'na padang: Kamumo 
tu mangka ungkombong langi' sola lino. 
160 PUANG, tananni talinga, amMi 
ma'perangi, o PUANG, pamillikki tu 
matamMi, amMi tiroi sia perangii tu 

mintu' kadanna Sanherib, tu mesua 
umparampoi, la umbe'se Puang Matua 
matontongan. 

170 PUANG, tonganna iatu mai datu 
Asyur ussanggangimo mintu' bangsa sia 
mintu' tondokna. 

18 Na jatu rapang-rapang dipodeatanna 
napembuangan tama api, belanna tangia 
kapenomban, sangadinna panggaraga to 
lino bangsia, tu kayu sia batu digaraga, 
iamoto nakullei ussanggangi. 

19 Tamoto, o PUANG, Kapenombangki, 
lendokangkan dio mai kuasanna, anna 
issanni mintu' kadatuan lan te lino, 
kumua Kamu mannari, o PUANG, tu 
Kapenomban. 


Ma'penduanna pa'nubua' diona 
kadilendokanna Yerusalem 


19:20-34 
Yes. 37:21-38 


20 Attu iato mesuami Yesaya, anakna 
Amos, umpokadanni Hizkia, nakua: Inde 
sia tu kadanNa PUANG, Kapenombanna 
to Israel, kumua: Iatu passambayangmu 
lako Kaleku tu diona Sanherib, datu 
Asyur, Kurangimo. 

21Inde sia tu kada Napokada PUANG 
diona datu iato, Nakua: Iatu simbolong 
manik, iamo anak dara Sion, untapa'ko 
sia untelle-telleko: iatu anak dara 
Yerusalem unniling-iling dio boko'mu. 
22 Mindara tu mube'se sia mupa'kada 
solangi, sia mindara mupekapuan 
gamarammu sia mupasolo'i matammu? 
Lako To Maserona to Israel! 

23 Tete dio sumbungan pudukmu ammu 
be'sei tu PUANG, sia ma'kada kumua: 
Kabudanna karetaku angku kendekki 
tu bottona buntu sae lako malangka'na 
Libanon: sia kulelleng tu mintu’ garonto' 
arasi' kalandona, sia mintu' sendana 
mellongna, sia la rampona' tama inan 
mandalanna sia tama pangala’ tamman 
makampunna. 

24 Mambo 'bokna' sia unniru'na' uai dio lu 
padang senga’, sia mintu’ messarakna 
salu Nil lan Mesir kurangkean pala" 
lentekku. 

25Tae' lenparaka murangii, kumua 
mintu'na te Kulampakmo tempon dio 
mai sia randuk dio mai tipamulanna 
inang Kubori'mo? Totemo Kuparampo 
randannamo: manassa la musanggang 

tu mintu' kota ditambakuku anna daun 
lauan. 

26 Sia langga'mo tu mintu' to 
umpa'tondokki sia magiang sia 
kasirisan: tau iato mai susito merriunna 
dio lu padang, susito lolo mangura, susi 
riu dao papa, susi gandung malayu 
tonna tae'pa nabulung. 

27 Apa Kutandai tu diona kao'korammu 
sia lu tama lu lanmu mai sia kapabali- 
balian masarrangmu lako Kaleku. 

28 Belanna kapabali-balian masarrangmu 
lako Kaleku sia kamatampoammu, 

tu rampomo tama pa'perangingku, 
manassa Aku la umpalakoi kale'ke'Ku 
tu illongmu sia sanga'Ku tu sadangmu, 
angKu pasuleko lako tu lalan muola sae. 
29 Tamote tu tanda lako kalemu: Lan 
taun iate la mukande tu apa tuo kalena, 
na taun ma'penduan jatu apa tuo 
poleo, apa lan taun ma'pentallun la 
mangambo'komi ammi megandung sia 
untanan garonto' anggoro', ammi kandei 
tu buanna. 

30 Sia iatu bati'na Yehuda tu tilendokna 
sia tinampena la mennuaka' pole diong 
sia membua dao. 

31 Belanna dio mai Yerusalem la nanii 
tassu’ male tisambo'-sambo' tu apa 
tinampepa sia dao mai buntu Sion tu apa 
tilendok: kamakaritutuanNa PUANGna 
mintu' ma'dandan maritik la umpadenni. 
32 Tamoto, inde sia tu kadanNa PUANG 
diona datu Asyur, Nakua: Inang tae' 
nala tama kota iate, sia tae' nala 
umpa'panan misa' tinaran tama, sia tae' 
nala umpabendan tambakuku la urraka'. 
33 La sulemo lako tu lalan naola sae, 
apa tae’ nala tama kota iate, kadanNa 
PUANG. 

34 Sia la Kurinding pala’ te tondok iate, 
angKu lendokanni, belanna sangangKu 
sia belanna Daud, taungKu. 


Diona kadilendokanna Yerusalem 


19:35-37 


35 Jatonna bongi iato tassu'mi tu 
Malaeka'Na PUANG, Napateimi 

tu surodadunna to Asyur saratu' 
karuapulona Ilima sa'bu. Iatonna millik 
tu tau melambi' natiroi tu mintu'nato, 
batang rabuk mannamo. 

36 Sangtiangkarammi sule tu Sanherib, 
datu Asyur, anna torro dio Niniwe. 

37 Den pissan tonna menomba lan 
banuanna Nisrokh, tu napodeatanna, 
napateimi pa'dang anakna, disanga 
Adramelekh sia Sarezer, anna mallai 
lussu' sola duai lako tondok Ararat, anna 
Esarhadon, anakna, ussondai dadi datu. 


Diona kamasakianna sia 
kamatananna Hizkia 


20:1-11 
Yes. 38:1-8 


20 1 Allo iato masanna'mi sakinna tu 
Hizkia, la mate mannamo: saemi 
nabi Yesaya, anakna Amos, mennolo 
lako datu, anna ma'kada nakua: Inde 
sia tu kadanNa PUANG: Mepasanmokomi 
lako mintu' to lan tongkonan layukmi, 
belanna la matekomi sia tae'mo mila 
tuo. 

2 Messailemi tu datu lako to'rinding, 
namassambayang lako PUANG, 

3nakua: O PUANG, la Mikilalai umba 
kukua lolang maruru' dio oloMi sia lantuk 
penaangku sia kupogau' tu apa melo 
dio pentiroMi. Pakalan si'dan-si'danmi 
tumangi’ tu Hizkia. 

4Tae'pa natassu' tu Yesaya lan mai 
tarampak tangnga, pakalan saemi tu 
kadanNa PUANG lako kalena, Nakua: 

> Tibalikko sule sia pokadanni Hizkia, 
arungna taungKu, kumua: Inde sia tu 
kadanNa PUANG, Kapenombanna Daud, 
nene' to dolomi, nakua: Kurangimo 

tu passambayangmu sia Kutiromo tu 
mintu' uai matammu: manassa la 
Kupamondoko, anna allo ma'pentallun 
mumale langngan banuanNa PUANG. 

6 La Kurangngannipa tu kadadiammu 
sangpulo lima taunna, sia la 
Kulendokangko sola te kota iate 

lan mai kuasanna datu Asyur sia la 
Kurinding pala' te kota iate, belanna 
sangangKu sia belanna Daud, taungKu. 
7 Ma'kadami Yesaya nakua: Alakomi bua 
ara petamba'. Naalami anna palakoi tu 
bundang iato, namondo. 

8 Mekutanami Hizkia lako Yesaya nakua: 
Apara tandana kumua la Napamondona' 
PUANG sia la malena' langngan 
banuanNa PUANG, ke allo ma'pentallun? 
9 Mebalimi Yesaya nakua: Iamote tu 

la dadi tanda lako kalemi dio mai 
PUANG, kumua PUANG la umpogau'!i tu 
apa mangka Napokada. La maleraka 

sangpulo pellesean tu bayo-bayo lako 
tingayo, ba'tu la sorong boko'raka 
sangpulo pellesean? 

10 Nakuami tu Hizkia: Maraa tu bayo- 
bayo male rokko sangpulo pellesean: 
tae" nasusito, sangadinna la sorong 
boko' tu bayo-bayo sangpulo pellesean. 
11 Metambami tu nabi Yesaya lako 
PUANG, Nakondorammi sule sangpulo 
pellesean tu bayo-bayo solo'mo dio 
pellesean eranna Ahas. 


Sumbungan pudukna datu Babel 


20:12-21 
Yes. 39:1-8 


12 Attu iato nasuami Merodakh-Baladan, 
anakna Baladan, datu Babel, tu 
sumbungan puduk la umbaa sura' 
sia pamengan lako Hizkia, belanna 
napekarebamo, kumua masakimo tu 
datu. 

13 Natammuimi Hizkia tu sumbungan 
puduk iato, anna patiroanni tu banua 
pangnannan iananna, iamotu mintu' 
salaka sia bulaan sia rampa-rampa 
sia minna' keangga' sia mintu' 

inan pa'bunona sia mintu' lan inan 

pangnannan iananna. La iatu lanna 
tongkonan layukna, la iatu lanna 
mintu' parentana, moi misa' tae' tang 
napatiroan Hizkia lako tau iato mai. 

14 Attu iato saemi nabi Yesaya mennolo 
lako datu Hizkia, anna mekutana lako 
datu, nakua: Apara napokada tu tau 
iato mai sia umbara nanii sae ussitiroan 
puangku? Mebalimi Hizkia nakua: Iatu 
tau iato sae lako kaleku lu dio mai 
tondok mambela, iamotu Babel. 
15Mekutanami Yesaya nakua: Apara 
natiro lan tongkonan layukmi? Mebalimi 
Hizkia nakua: Mintu' apa lan tongkonan 
layukku natiro nasangmo tau iato mai: 
moi misa' tu lanna inan pangnannan 
iananku, tae’ tang kupatiroanni 

16 Ma'kadami Yesaya lako Hizkia nakua: 
Perangii tu kadanNa PUANG: 

17 Manassa la sae tu allona, namintu' 
tu apa lan tongkonan layukmu sia apa 
narampun nene’ to dolomu sae lako 
allo iate, la dibaa lako Babel. Moi misa' 
tae'mo la torro, kadanNa PUANG. 

18 Sia la naala tau iato mai tu ba'tu 
pira-pira anakmu muane, tu dadi dio mai 
kalemu sia tu mudadian, anna angka'i to 

mase'ponna datu lan tongkonan layukna 
datu Babel. 

19 Ma'kadami Hizkia lako Yesaya nakua: 
Melo tu kadanNa PUANG tu mipokada. 
Sia natangnga' dukapa: La tontongpa 
tu kamarampasan lan mintu' allo 
katuoangku. 

20 Tatu tang dipokadannapa tu mintu' 
tuna'na Hizkia, sia mintu' penggauran 
lalongna, sia umba nakua unggaragai 
tu limbong sia saruran sia umpatama 
kota uai, tang tisura'moraka lan sura’ 
ossoranna mintu' datu Yehuda? 

211atu Hizkia tamamo batu dilobang 
dipasola nene" to dolona. Anna Manasye, 
anakna muane ussondai dadi datu. 


Diona Manasye, datu Yehuda 


21:1-18 
2 Oss. 33 


2 1 l Tatu Manasye tonna dadi 

datu sangpulo duamo taunna; 
ma'parentami dio Yerusalem limangpulo 
Ilima taunna. Na jatu indo'na disanga 
Hefzibah. 
2 Napogau'mi tu apa kadake dio 
pentiroNa PUANG, susitu penggauran 

megallianna mintu' bangsa tu Naula'i 
PUANG dio mai tingayona to Israel. 

3Sia napabendan sule tu inan madao, tu 
mangka nasanggang Hizkia, ambe'na, 
sia nabangunan Baal tu inan pemalaran 
sia nagaragai tu lentong kayu di podeata, 
susi mangka napogau' Ahab, datu Israel, 
sia tukku menomba dio tingayona 
mintu' ma'dandan maritik dao langi' sia 
mengkaola lako. 

4Sia napabendan duka tu ba'tu pira- 
pira inan pemalaran dio banuanNa 
PUANG tu diona a'ganna Napokadamo 
PUANG Nakua: Lan Yerusalem la Kunii 
umpaunnisungi tu sangangKu. 

“Sia napabendanan tu ba'tu pira-pira 
inan pemalaran tu mintu' ma'dandan 
maritik dao langi' lan da'dua tarampak 
banuanNa PUANG. 

6 Ondong pissanpi api napamaindananni 
tu anakna muane, sia umpalalo balik 
mata sia kapakita-kitan sia napaden 

tu to untambai bombo to mate sia 
deata masussuk. Sia buda napogau' tu 
apa kadake dio pentiroNa PUANG, tu 
umpa'dikki penaanNa. 

7 Napabendan duka tu misa" rapang- 
rapang dipodeatanna Asyera, tu mangka 

nagaragai, lan banua, tu mangka 
Napokada PUANG a'ganna lako Daud sia 
lako Salomo, anakna muane, Nakua: Lan 
te banua indete Yerusalem, tu Kupilei 
langsa' dio mai mintu' sukunna to Israel, 
la Kunii umpaunnisung sangangKu 
tontong sae lakona. 

8 Tae'mo Kula umpatengkai tu lette'na 
to Israel lan mai tondok tu mangka 
Kukamasean nene' to dolona, podo 

ke nakaritutui tu mintu' apa Kupasan 
lako sia mintu' sukaran aluk tu mangka 
napasan Musa, taungKu, lako tau iato 
mai. 

9 Apa tae” naperangii tau iato mai, 
belanna napapusa Manasye, naurunganni 
umpogau'i tu apa mandu kadake na 
penggauranna mintu' bangsa, tu 
Nasabu'i PUANG dio tingayona to Israel. 
10 Tamoto Nama'kada tu PUANG nalopian 
mintu' taunNa, iamotu mai nabi, nakua: 
1! Belanna napogau'mo Manasye, datu 
Yehuda, te penggauran megallian iate, 
napogau' tu apa mandu kadake na iatu 
mintu’ apa napogau' to Amori tu dolo na 
ia: sia nasuapa tu to Yehuda umpogau' 
kasalan diona kaumpenombaianna 
deatanna. 

12 Tamoto, inde sia tu kadanNa PUANG, 
Kapenombanna to Israel, Nakua: 
Manassa la Kuparampoi kamandasan tu 
Yerusalem sia to Yehuda, na tilanta' lan 
talinga duanna tu mintu' to urrangii. 

13 Sia la Kupae'te'i ulang pesuka' tu 
Yerusalem, susitu mangka Kue'teran 
Samaria sia batu petimbang, susitu 
mangka Kue'teran bati'na Ahab, 

sia la Kupa'dii tu Yerusalem susito 
umpa'dii kandian: ke mangkami dipa'dii, 
nabaliangan lenmi tau. 

14 Sia la Kutibe tu taan mana'Ku, 

tu torronapa, sia la Kusorong tama 
kuasanna mintu' ualinna, naurunganni 
dadi pangrampa sia nasialai mintu' 
ualinna. 

15 Belanna napogau'mo tau iato mai tu 
apa kadake dio pentiroKu sia tontong 
umpa'dikki penaangKu randuk dio mai 
allo katassuranna nene" to dolona lan 
mai tondok Mesir sae lako allo iate. 

16 Sia ia duka tu Manasye umpatibollo 
buda rarana to tang sala tu naponnoan 
Yerusalem randuk dio mai biringna sae 
lako biring sangbalinna, senga'pito tu 
mintu' kasalan tu nasua tu to Yehuda 

umpogau'i, napobannang umpogau'i tu 
apa kadake dio pentiroNa PUANG. 

17 Tatu tang dipokadannapa tu mintu’ 
tuna'na Manasye, sia mintu' apa 
napogau' sia mintu’ kasalan napogau, 
tang tisura'moraka lan sura" ossoranna 
mintu' datu to Yehuda? 

18 Tatu Manasye tamamo batu dilobang 
dipasola nene' to dolona, sia dipeliang 
dio pa'lak naala lili banuanna, iamotu 
pa'lakna Uza; anna Amon, anakna 
muane, ussondai dadi datu. 


Diona Amon, datu Yehuda 


21:19-26 


19 Tatu Amon tonna dadi datu 
duangpulomo ndua taunna; 

ma parentami dio Yerusalem duang taun. 
Na iatu indo'na disanga Mesulemet, 
anakna Harus, dio mai Yotba. 

20 Napogau'mi tu apa kadake dio 
pentiroNa PUANG, susitu napogau' 
Manasye ambe'na. 

21 Naturu'mi datu tu mintu' bate lalanna 
ambe'na, sia mengkaola lako rapang- 
rapang dipodeata tu napengkaolai 

ambe'na sia tukku menomba dio 
tingayona. 

22 Naboko'imo tu PUANG, Kapenombanna 
nene' to dolona, sia tae' naturu' lalanNa 
PUANG. 

23 Sipakulu-kulumi tu to mase'ponna 
Amon unneai, anna patei tu datu lan 
tongkonan layukna. 

24 Apa napatei pa'tondokan tu mintu' 
to sipakulu-kulumo unnea datu Amon. 
Anna angka'i pa'tondokan tu Yosia, 
anakna muane, ussondai dadi datu. 

25 Tatu tang dipokadannapa tu mintu’ 
tuna'na Amon, sia mintu’ apa napogau, 
tang tisura'moraka lan sura' ossoranna 
mintu' datu to Yehuda? 

26 Napeliangmi tau tu datu lan liangna 
dio pa'lakna Uza; anna Yosia, anakna 
muane, ussondai dadi datu. 


Diona Yosia, datu Yehuda. Sia Sura' 
Sukaran aluk diapparan sule 


22:1-20 
2 Oss. 34, 35 


22 l Tatu Yosia karuamo taunna 
tonna dadi datu, anna ma'parenta 
tallungpulo mmisa taunna dio Yerusalem. 

latu indo'na disanga Yedida, anakna 
Adaya dio mai Bozkat. 

2 Napogau'mi tu apa malolo dio pentiroNa 
PUANG sia unturu' bate lalanna Daud, 
nene" to dolona sia tae’ nasepang lako 
kanan ba'tu lako kairi. 

3T]atonna ma'pessangpulo karuamo 
taunna ma'parenta tu datu Yosia, 
nasuami datu tu Safan, pangulu to 
massura', anakna Azalya, anakna 
Mesulam, lako banuanNa PUANG, nakua: 
4Maleko lako tominaa kapua Hilkia, suai 
umbilangi tu mintu’ doi’, tu dipatama 
banuanNa PUANG, tu naduruk mintu' to 
ma kampa babangan dio mai to buda. 

> Anna disorong tu doi” iato lako kapala 
diangka' la ungkapalai pa'diaman dio 
banuanNa PUANG, kumua nabenni 
mintu' to mengkarang, iamotu mintu' 
to mengkarang lan banuanNa PUANG la 
umpemeloi tu mintu' sanggangna lan 
banua iato: 

6 jamotu lako mintu’ to mengkarang sia 
mintu' to manarang umbangun banua 
sia mintu' pande batu, sia la dipangallian 
kayu sia batu dipa, la umpemeloi tu 
banua iato. 

7 Apa iatu doi” disorongan tau iato 

mai tae'mo nadireken, belanna 
dikatappa imo. 

8 Ma'kadami tu tominaa kapua Hilkia 
lako Safan, pangulu to massura' nakua: 
Kuappa'mo tu sura” Sukaran aluk lan 
banuanNa PUANG. Nabenmi Hilkia tu 
sura” iato lako Safan, anna basai. 

9 Saemi tu Safan, pangulu to massura”, 
umpennoloi datu, napokadai lako datu 
tu mintu’ apa mangka napogau' nakua: 
Nabolloammo taummi tu mintu' doi" lan 
mai patti, tu lan banua kabusungan, 
anna sorongi lako to ungkapalai 
pa'diaman dio banuanNa PUANG. 

10 Sia naparampo duka Safan pangulu to 
massura', lako datu nakua: Nabenna' to 
minaa Hilkia misa” sura. Nabasami Safan 
dio olona datu. 

11 Tatonna rangimi datu tu mintu’ 

kada lan mai sura' Sukaran aluk, 
naserek-serekmi tu tamangkalena. 

12 Mepasanmi tu datu lako to minaa 
Hilkia sola Ahikam, anakna Safan, sia 
lako Akhbor, anakna Mikhaya, sola 
Safan, pangulu to massura' sia lako 
Asaya, to mase'ponna datu, nakua: 

13 Malekomi umpekutanangki' 
timbanganNa PUANG, iamotu aku 

sia to buda sia mintu' to Yehuda 
diona mintu' kada lan te sura' iate, 

tu diapparammo, belanna mandu 

tu kare'dekanna ara'Na PUANG, tu 
ma'lulu-lulu lako kita, belanna tae' 
naperangii nene' to dolota tu mintu' kada 
lan sura’ iate sia tae" naturu'i tu mintu’ 
apa Nasurasangki'. 

14Malemi tu to minaa Hilkia sia Ahikam 
sia Akhbor sia Safan sia Asaya lako 
Hulda, nabi baine, bainena Salum, 

to ma'kampa pakean, anakna Tikwa, 
anakna Harhas. Iatu Hulda torro dio 
Yerusalem lan kampong ba'ru. Anna 
sipa'kada-kada tau iato mai tu baine 
iato. 

15Ma'kadami lako tau iato mai 

nakua: Inde sia tu kadanNa PUANG, 
Kapenombanna to Israel, Nakua: 
Pokadanni tu tau ussuakomi sae 
umpellambi'iNa', kumua: 

16 Inde sia tu kadanNa PUANG, Nakua: 
Manassa la Kuparampoi kamandasan te 
inan iate sia mintu' to torro lan, iamotu 
mintu' apa lan sura' tu mangka nabasa 
datu to Yehuda, 

17 belanna naboko'iMo' tau iato mai sia 
untunumo pemala' lako kapenomban 
senga', la umpa'dikki penaangKu 
napobua' mintu’ panggaraga limanna. 
Bannang iamoto anna ma'lulu-lulu tu 
kare'dekan ara'Ku lako inan iate sia tang 
la dipa'deimo. 

18 Apa lako datu to Yehuda, tu ussuakomi 
umpekutanan timbanganNa PUANG, la 
mikuan susite: Inde sia tu kadanNa 
PUANG, Kapenombanna to Israel: Iatu 
diona mintu' kada mangka murangi,- 

19 belanna malamma' tu penaammu sia 
umpamadiongangko kalemu dio oloNa 
PUANG, tommu mangka urrangii tu apa 
mangka Kupokada diona te inan iate sia 
iatu to torro lan, kumua la metakuran 
sia tampakan ropu, sia belanna usserek- 
serekko tamangkalemu sia tumangi' 

dio oloKu, iamoto Kuperangii dukako, 
kadanNa PUANG. 

20 Manassa la Kupasisolako nene' to 
dolomu, la dipatama marampa'ko 
liangmu, sia tae’ nala untiro lenni 
matammu tu kasanggangan tu la 
Kuparampo lako inan iate. Naparampomi 
tau iato mai lako datu te pebali iate. 

Diona datu Yosia umputtai 
kamenomban sala 


23:1-30 

23 1 Attu iato mesuami tu datu 

urrampunni lako kalena tu mintu' 
pekaamberanna Yehuda sia Yerusalem. 
2 Malemi tu datu lako banuanNa PUANG 
sola mintu' muane to Yehuda sia mintu' 
pa'tondokan Yerusalem sia mintu' to 
minaa sia nabi sia mintu' tau randuk dio 
mai to bitti’ sae lako to kapua. Nabasami 
dio pa'peranginna tau iato mai tu mintu' 
kada lan sura" basse, tu diapparan lan 
banuanNa PUANG. 
3 Bendanmi tu datu dio to” lentong, anna 
tanan misa” basse’ dio oloNa PUANG, 
kumua naturu'i tau tu PUANG sia lantuk 
penaanna sia deatanna ungkaritutui tu 
pepasanNa sia kasa'bianNa sia mintu' 
tu aluk Napondok sia untoe manda'i tu 
mintu' kada basse tu disura' lan sura' 
late. latu mintu' to buda tamamo basse 
iato. 
4Mesuami tu datu lako tominaa 
kapua Hilkia sia mintu’ tominaa 
undampi'i sia mintu’ pa'kampa 

babangan, la umpatassu'i lan mai banua 
kabusunganNa PUANG tu mintu' parea, 
tu digaragan Baal sia Asyera sia mintu' 
ma'dandan maritik dao langi’; anna 
ballai tu mintu'nato dio saliananna kota 
Yerusalem dio rante salu Kidron, na iatu 
aunna nabaa lako Betel. 

5Natassu'i duka datu tu mintu’ to minaa 
deata tu naangka' mintu' datu to Yehuda 
untunu pemala' dao inan madao, lan 

lu mintu' kota Yehuda sia lan lu lili'na 
Yerusalem, sia iatu mai to untunuan 
pemala' Baal sia mata allo sia bulan 

sia ma'rupa-rupa bintoen sia mintu' 
ma'dandan maritik dao langi”. 

6 Sia napatassu' duka datu tu lentong 
kayu dipodeata lan mai banuanNa 
PUANG lako salianna Yerusalem, lako 
salu'-salu' Kidron, sia natunu dio biring 
salu'-salu' Kidron sia nanisak-nisak 
nadadi au, namane ussamboranni dio to' 
lamunanna to kamban. 

7 Narondonnimi tu mintu' inan to ma'gau' 
sala dio to' dipa'deatainna lan banuanNa 
PUANG, tu inan nanii baine biasa 
ma'tannun sampin dipakean Asyera. 

8 Nasuami tu mintu' to minaa tassu' lan 
mai mintu' kota Yehuda sia naruttakki 

tu mintu' inan madao tu nanii mintu' to 
minaa untunu pemala' randuk dio mai 
Geba sae lako Bersyeba. Sia narondonni 
tu mai inan madao tu dio lalan tama 
babanganna Yosua, pangulu kota, iamo 
dio rampe kairinna babangan kota, ke 
tamai tau. 

9 Apa iatu mintu' to minaa inan madao 
tae' nadieloran kendek langngan inan 
pemalaranNa PUANG dio Yerusalem, apa 
ma'din ungkande roti tang diragii dio lu 
mintu' siulu'na. 

10 Sia naruttakki tu Tofet diong lombok 
Ben-Hinom, kumua anna moi misa' 

tau tae'mo api napamaindananni tu 
anakna muane ba'tu anakna baine la 
napemalaran lako Molokh. 

11 Naputtai tu mintu’ darang tu napake 
ba'tu pira-pira datu Yehuda menomba 
lako mata allo, dio mai lalan tama 
banuanNa PUANG sikandappi' bilikna 
Natan-Melekh, to mase'ponna datu lan 
banua bitti', sia iatu kareta napake 
menomba lako mata allo naballa. 

12 Tatu mintu' inan pemalaran dao papa, 
sikandappi' bilik mengkadaoanna Ahas, 
tu nagaragai datu Yehuda, sia mintu' tu 
inan pemalaran napabendan Manasye, tu 

lan da'dua tarampak banuanNa PUANG, 
narondon datu sia naangka'i inde to 

dio mai tu barra'-barra'na, anna buangi 
rokko salu'-salu' Kidron. 

13 Sia iatu mintu’ inan madao dio rampe 
matallona Yerusalem sia rampe lo'na lu 
buntu Kasanggangan, tu nanii Salomo, 
datu Israel, umbangunnanni Astoret, 
apa megallianna to Sidon, sia Kamos, 
apa megallianna to Moab, sia Milkom, 
apa megi'giranna to Amon, ia dukato 
naruttakki datu. 

14 Sia natesse tu batu dipodeata sia 
nalelleng tu lentong kayu dipodeata sia 
naponnoi buku to mate tu mai inanna. 
15 Sia ia duka tu inan pemalaran dio 
Betel, - iamotu inan madao dinii memala” 
tu napabendan Yerobeam, anakna Nebat, 
tu ussua to Israel umpogau' kasalan 

—, narondonni, iamotu inan pemalaran 
sola inan madao. Iatu inan madao iato 
naballa, sia nanisak-nisak nadadi au sia 
naballa tu lentong kayu dipodeata. 

16 Tatonna messaile tu Yosia, anna tiroi tu 
lamunan inde to dao lu tanete, nasuami 
unnalai tu buku lan mai lamunan iato, 
anna ballai dao inan pemalaran sia 
naruttakki, susi kadanNa PUANG tu 

napokada taunNa Kapenomban, tu 
mangka umpa 'peissananni te apa iate. 
17 Ma'kadami tu datu nakua: Batu 
lamunan apara te kutiro? Mebalimi tu 
pa'tondokan lako datu nakua: Iamoto tu 
lamunanna taunNa Puang Matua, tu sae 
dio mai Yehuda sia umpa'peissananni 
te apa urrampoi tu inan pemalaran dio 
Betel, tu mipogau"'. 

18 Ma'kadami nakua: Da'ito namari'pi, da 
naden misa' tau urrumbui tu bukunna. 
Iamoto napakari'pii tau tu bukunna sola 
tu bukunna nabi sae dio mai Samaria. 
19 Ta duka tu mintu’ inan kamenomban 
dao inan madao lan mintu' kota Samaria, 
tu napabendan mintu' datu Israel la 
umpa'dikki penaanNa PUANG, naputtai 
Yosia, sia napogau' lako susitu mintu' 
apa mangka napogau' dio Betel. 

20 Sia napatei tu mintu' to minaa inan 
madao, tu torro inde to dio, dao inan 
pemalaran sia naballa dao tu buku to 
mate. Mangkato sulemi tu datu lako 
Yerusalem. 

21 Mesuami tu datu lako mintu' to 
buda, nakua: Pakarayanni PUANG, 
Kapenombammi, tu Pa'pasa, susitu 
disura' lan sura’ basse iate. 

22 Belanna iate Pa'pasa susite inang tae’ 
lenpa dipakaraya randuk dio mai mintu' 
to parengnge', tu umparenta to Israel, 
sia tonna mintu' allona datu Israel sia 
datu Yehuda. 

23 Apa iatonna taun ma'pessangpulo 
karua kadatuanna Yosia dipakarayami te 
Pa'pasa lako PUANG dio Yerusalem. 

24 Sia naputtai duka tu mintu' to 
untambai bombo to mate sia to 
pakita-kita, sia mintu' balo' tau, sia 
rapang-rapang dipodeata sia mintu' apa 
megallian, tu kanaan lan tondok Yehuda 
sia lan Yerusalem, anna dipamanda' 

tu mintu' apa disura' lan sura' iato, tu 
naapa’ to minaa Hilkia lan banuanNa 
PUANG. 

25 Dolona na iate datu iate tae' tu misa' 
datu ponno penaanna sia deatanna sia 
kamatotoranna mengkara'pa susito lako 
PUANG, unturu' mintu' sukaran alukna 
Musa: sia undinna na datu iate tae'mo 
bu'tu tu sangtende'na. 

26 Apa moi susito tae' duka natibalik tu 
PUANG dio mai kare'dekan kapuaNa, 
tu dukku ma'lulu-lulu urrampoi Yehuda 
diona mintu' pa'di' penaa tu napa'dikanNi 
Manasye. 

27 Ma'kadami tu PUANG nakua: La 
Kusabu'i duka tu to Yehuda dio mai 
oloKu, susi to Israel mangka Kusabu'i, 
sia la Kuboko'i te kota iate, tu mangka 
Kupilei langsa', iamotu Yerusalem, sia 
iatu banua, tu mangka Kunii ma'kada 
kumua: La nanii sangangKu dio. 

28 Tatu tang dipokadannapa tu mintu' 
tuna'na Yosia, sia mintu’ apa napogau, 
tang tisura'moraka lan sura' ossoranna 
mintu' datu Yehuda? 

29 Tatonna linona ke'de'mi tu Firaun 
Nekho, datu Mesir, lako salu Efrat la 
sirari datu Asyur. Malemi tu datu Yosia 
umpentammui la unneai, napateimi tu 
Yosia dio Megido, tonna tiroi. 

30 Napopa'karetami taunna tu batang 
rabukna dao misa’ kareta dio mai Megido, 
nabaai lako Yerusalem, napeliangi tama 
liangna. Naangka'mi pa'tondokan tu 
Yoahas, anakna Yosia; nabolloi minna’, 
natokkoi dadi datu ussonda ambe'na. 

Diona Yoahas, datu Yehuda 


23:31-34 
2 Oss. 36:1-4 


31 Tatu Yoahas duangpulomo ntallu 
taunna, tonna dadi datu, anna 
ma'parenta tallung bulan dio Yerusalem. 
latu indo'na disanga Hamutal, anakna 
Yeremia dio mai Libna. 

3? Napogau'mi tu apa kadake dio 
pentiroNa PUANG susitu mintu' 
napogau'na nene' to dolona. 

33 Napattangmi Firaun Nekho dio 

Ribla dio tondok Hamat, kumua damo 
nama'parenta dio Yerusalem, sia nadosa 
tu tondok iato saratu' talenta salaka na 
misa" talenta bulaan. 

34 Naangka'mi Firaun Nekho tu Elyakim, 
anakna Yosia, dadi datu ussonda Yosia, 
ambe'na, anna sondai tu sanganna, 
disangamo Yoyakim. Nasolammi tu 
Yoahas lako Mesir, anna mate dio. 

Diona Yoyakim, datu Yehuda 


23:35-24:7 
2 Oss. 36:5-8 


35 Nasorongmi Yoyakim tu salaka sia 
bulaan lako Firaun: anna durukki tu 
sima dio mai mintu’ pa'tondokan, anna 
sorongi tu doi' iato susi parentana 
Firaun: natuntunmi dio mai pa'tondokan 
tu salaka sia bulaan sitinaya tassere'na 
simisa'-misa' tau, anna benni Firaun 
Nekho. 
36 Tatu Yoyakim duangpulo Ilima taunna, 
tonna dadi datu, anna ma'parenta 
sangpulo misa taunna dio Yerusalem. 
Iatu indo'na Zebuda, anakna Pedaya dio 
mai Ruma. 
37 Napogau'mi tu apa kadake dio 
pentiroNa PUANG, susitu mintu' 
napogau'na nene' to dolona. 
24 l Tatonna linona Yoyakim ke'de'mi 
tu Nebukadnezar, datu Babel, 
male lako, anna mengkanorong tu 
Yoyakim tallung taun lako kalena, apa 
undinnato tibalikomi tu penaanna, anna 
balii. 

2 Nasuami PUANG tu surodadu to Kasdim 
sia surodadu to Aram sia surodadu to 
Moab sia surodadu to Amon la ullaoi 
Yoyakim, iatu tau iato mai Nasua Puang 
la ullaoi Yehuda sia ussanggangi, susi 
kadanNa PUANG tu Napokada nalopian 
taunNa, iamotu mintu' nabi. 

3 Tonganna iate mintu'na te urrampoi 
Yehuda susi kadanNa PUANG, la ussabu'i 
tu tau iato mai dio mai oloNa, tu belanna 
mintu' kasalan napogau' Manasye; 

“sia belanna diona rara to tang sala 

tu napatibollo, belanna umponnoi 
Yerusalem tu rara to tang sala. Anna 
mengkailing PUANG umpagarri'i. 

> Tatu tang dipokadannapa tu mintu’ 
tuna'na Yoyakim sia mintu’ apa napogau', 
tang tisura'moraka lan sura' ossoranna 
mintu' datu Yehuda? 

6 Tatu Yoyakim tamamo batu dilobang 
dipasola nene' to dolona, anna Yoyakhin, 
anakna muane, dadi datu ussondai. 

7 Tae'mo natolei tu datu to Mesir tassu’ 
lan mai tondokna, belanna naala nasang 
datu to Babel tu mintu' tondok naala 
lili'na Mesir randuk dio mai salu'-salu' 
Mesir sae lako salu Efrat. 

Diona Yoyakhin, datu Yehuda 


24:8-17 
8 Tatu Yoyakhin sangpulo karuamo 
taunna tonna dadi datu, anna 
ma'parenta tallung bulan dio Yerusalem. 
latu indo'na disanga Nehusta, anakna 
Elnatan dio mai Yerusalem. 
9Napogau'mi tu apa kadake dio 
pentiroNa PUANG, susitu penggauranna 
ambe'na. 
10 Attu iato ke'de'mi tu surodadunna 
Nebukadnezar, datu Babel, ullaoi 
Yerusalem: napatama limbumi tau tu 
tondok iato. 
11 Sia Nebukadnezar kalena, datu Babel, 
sae ullaoi tu tondok iato, tonna marassan 
umpatama limbui mintu' surodadunna. 
12 Malemi tu Yoyakhin, datu Yehuda, 
umpennoloi datu Babel, la ia, la indo'na, 
la pangulunna, la arungna, la to 
mase'ponna. Natingkanmi datu to Babel, 
tonna taun ma'pengkarua kadatuanna. 
13 Naalaimi inde to dio mai tu mintu' 
pareanan lan banuanNa PUANG sia 
lan tongkonan layuk, sia nata'takki 
tu bulaan dio mai mintu' pareanan 

tu nagaragai Salomo, datu to Israel, 
lan banua kabusunganNa PUANG, susi 
kadanNa PUANG. 

14 Napali'mi tu mintu' pa'tondokan 
Yerusalem sola mintu' arung sia to 
malinta” parari, sangpulo sa'bunna, susi 
duka tu mai pande sia pande bassi: 
moi misa’ tae'mo torro, sangadi to 
mase-mase mannamo dio lu to buda lan 
tondok. 

15 Sia napali' tu Yoyakhin lako Babel: ia 
duka tu indo'na datu sia iatu mai bainena 
datu, sia mintu' to mase'ponna sia mintu' 
to paa lan tondok nabaa nasang dio mai 
Yerusalem lako Babel. 

16 Sia napali’ datu Babel lako Babel tu 
to malinta' parari-pitungsa'bu, sia to 
pande sia to pande bassi - sangsa'bu - 
mintu'nato, to barani sia lalong parari. 
17 Naangka'mi datu Babel tu Matanya, 
pa'amberanna Yoyakhin, dadi datu, la 
ussondai, anna gantii Zedekia. 

Diona Zedekia, datu Yehuda 
sia diona kadatuan diputtai 


24:18-25:26 


18 Tatu Zedekia duangpulo mmisa taunna 
tonna dadi datu: anna ma'parenta 
sangpulo misa taunna dio Yerusalem. 
latu indo'na disanga Hamutal, anakna 
Yeremia dio mai Libna. 
19 Napogau'mi tu apa kadake dio 
pentiroNa PUANG susitu mintu' 
penggauranna Yoyakim. 
20 Belanna kasengkeanNa PUANG, 
anna sakerangngan-rangnganna tu 
kakadakeanna Yerusalem sola Yehuda, 
sae lako Nasualei dio mai oloNa. 
Pabali-balimi Zedekia lako datu Babel. 
25 1 Tatonna taun ma'pengkasera 
kadatuanna, bulan 
ma'pessangpulo sia allo ma'pessangpulo 
bulan iato, saemi Nebukadnezar, datu 
to Babel, sola mintu' surodadunna 
ullaoi Yerusalem sia napabendan tu 
tendana tiku lao, sia nagaragai tau iato 
tu benteng la nanii ullaoi. 

2 Susimo kadipatama-limbuanna tu kota 
iato sae lako taun ma'pessangpulo misa 
kadatuanna Zedekia. 

3Jatonna allo ma'pengkasera bulan 
(ma'penna'pa), tonna lendu' ia ma'irrikna 
karorian lan kota, naurungan tae'mo 
rotinna tu mai to buda lan tondok, 
4ditossomi tu tambakuku kota, anna 
mallai tu mintu' surodadu tonna bongi 
unnola babangan naparitangnga da'dua 
benteng tembo' sirondong pa'lakna datu 
— na iatu to Kasdim umpatama limbu 
kota iato -, apa moi susito unnola bang 
lalan lu lako Araba-Yordan. 

> Apa iatu datu naula’ surodadu to 
Kasdim, anna lambi'i dio padang 
marantena Yerikho, naurungan 
dipasisarak-sarak tu mintu' surodadunna 
tu nasolan. 

6 Natingkanmi tau iato mai tu datu, 
nasolammi lako datu Babel dio Ribla, 
nara'ta'mi tau iato mai tu ukunganna. 

7 Napateimi tau iato mai tu mintu’ 
anakna muane Zedekia dio tingayona: 
sia napesuan datu Babel umpopebutai 
patomalii tu matanna Zedekia sia 
umpungoi da'dua rante tambaga, anna 
solanni tau lako Babel. 

8Jatonna bulan ma'pellima, allo 
ma'pempitu bulan iato, — iamotu taun 
ma'pessangpulo kaseranna kadatuanna 
Nebukadnezar, datu Babel -, saemi lako 
Yerusalem tu Nebuzaradan, pangulu to 
ma'kampa, to mase'ponna datu Babel. 

9 Nasumpunmi tu banuanNa PUANG sia 
tongkonan layukna datu, sia iatu mai 
banua dio Yerusalem, iamotu mintu' 
banuanna to kapua, pura nasumpun. 

10 Tatu rinding tembo’ Yerusalem tiku lao 
natuan mintu' surodadu to Kasdim tu 
nasolan pangulu to ma'kampa. 

11 Tatu to tinampenapa lan kota sia iatu 
mai to menta'pa tu malemo lako datu 
Babel, sia iatu mai to buda tu tinampepa 
napali'mo Nebuzaradan, pangulu to 

ma kampa. 

12 Apa iatu ba'tu pira-pira to makario-rio 
dio tondok iato natampepa Nebuzaradan, 
pangulu to ma'kampa, la ma'pa'lak 
anggoro' sia ma'pa'lak. 

13 Sia natesse to Kasdim tu lentong 
tambaga tu lan banuanNa PUANG, sia 
ia duka tu tangdan pembasean sia tasik 
tambaga, tu lan banuanNa PUANG, anna 
baai tu mintu' tambaga iato lako Babel. 

14 Sia ia duka tu kurin sia pesodok 

sia piso sia dolong-dolong sia mintu' 
pareanan, tu dipake menomba, nabaa 
nasang. 

15 Sia jatu pa'peruayan sia pindan 
pa'pi'pikan, sia iatu mintu' pareanan 
bulaan sia salaka nabaa nasang pangulu 
to ma'kampa iato. 

16 Tatu lentong da'dua sia iatu tasik 
tambaga misa' sia iatu tangdan 
pembasean, tu nagaragan, datu 
Salomo banuanNa PUANG - tang 
dibela ditimbang tu tambagana mintu' 
pareanan iato. 

17 Tatu lentong misa” sangpulo karua 
siku langkana; daona lu lentong iato 
nanii misa' parande tambaga, sia iatu 
beke' iato tallung siku langka'na, sia 
daona lu tu beke’ tikunna male den dalla’ 
tambaga massang, dibeloi bua dalima. 
Susi dukato tu dalla' dio lentong misa'na. 
18 Natingkanmi pangulu to ma'kampa 

tu Seraya, tominaa kapua, sia Zefanya, 
tominaa ma'penduanna, sia iatu tallu to 
ma'kampa ba'ba. 

19 Sia natingkan lan mai kota iato tu 
misa' to mase'ponna datu, tu ungkampai 
surodadu, sia limai dio mai tau iato, 


2 DATU 25.20-23 147 


tu la tontong mennolo lako datu, tu 
diapparan lan kota iato, sia pangulu 

to massura'na kamandang lompo, tu 
urrampun mintu' tau lan tondok la lao 
parari, sia annanpulona tau dio mai 
kampung, tu diapparan lan kota. 

20 Natingkanmi Nebuzaradan, pangulu to 
ma'kampa tu mintu' tau iato mai, nabaai 
mennolo lako datu Babel dio Ribla. 

21 Napesuammi datu Babel umpatei tu 
tau iato mai dio Ribla lan lil na Hamat. 
Susimoto tu kadipaliranna to Yehuda lan 
mai tondokna. 

22Tatu mintu’ to buda tu torropa 

lan tondok Yehuda, tu napatorro 
Nebukadnezar, datu Babel, naangka' tu 
Gedalya, anakna Ahikam, anakna Safan, 
la umpangului tu tau iato mai. 

23 Tatonna rangimi mintu’ kamandang 
surodadu sisola surodadunna, kumua 
naangka'mo datu Babel tu Gedalya 

dadi pangulu, saemi tu tau iato mai 
lako Gedalya dio Mizpa, iamotu Ismael, 
anakna Netanya sia Yohanan, anakna 
Kareah, sia Seraya, anakna Tanhumet, to 
Netofa, sia Yaazanya, anakna to Maakha, 
sisola surodadunna. 

24 Jmpalaomi sumpa tu Gedalya lako tau 
iato mai sia mintu’ surodadunna, nakua: 
Da mimataku' lako to diala pareana to 
Kasdim: torro bangmokomi lan tondok 
late sia mengkaolakomi lako datu Babel, 
ammi makarimman. 

25 Apa iatonna bulan ma'pempitu 

saemi tu Ismael, anakna Netanya, 
anakna Elisama, misa' bati' datu sola 
surodadunna sangpulo: anna patei tu 
Gedalya sola mintu' to Yehuda sola to 
Kasdim, tu nasolan dio Mizpa. 

26 Sangtiangkarammi tu mintu' bangsa, 
la to baitti' la to kapua sisola mintu' 
kamandang surodadu anna male lako 
Mesir, belanna mataku” tu tau iato mai 
lako to Kasdim. 


Yoyakhin dikaturu-turui 


25:27-30 
Yer. 52:31-34 


27 Tatonna taun ma'pentallungpulo 
mpitu kadipaliranna Yoyakhin, datu 
Yehuda, bulan ma'pessangpulo dua, allo 
ma penduangpulo mpitu bulan iato, iatu 
Yoyakhin, datu Yehuda, nakaturu-turui 
Ewil-Merodakh, datu Babel, sia natassu'i 

lan mai pa'tarungkuan lan taun dinii 
unnangka'i datu. 

28 Ma'kada malamma'mi tu datu lako 
kalena sia napamadao tu kao'koranna na 
iatu kao'koranna mintu' datu, tu nasolan 
dio Babel. 

29 Naelorammi datu Babel ussondai tu 
pakean pa'tarungkuanna, sia kumande 
dio medana datu lan mintu' katuoanna. 
30 Sia tontong nabalantai datu pada tu 
silasanna napake kiallo-kiallo lan mintu' 
katuoanna. 


1 OSSORANNA DATU 


Sura' ossoran randuk dio mai 
Adam sae lako Abraham 


1:1-27 
Kad. 10 


1 Adam, Set, Enos, 

2 Kenan, Mahalaliel, Yared, 
3 Henokh, Metusalah, Lamekh, 
4Nuh, Sem, Ham na Yafet. 
Tatu anakna muane Yafet iamotu: 
Gomer, Magog, Madai, Yawan, Tubal, 
Mesekh na Tiras. 
6 Tatu anakna muane Gomer iamotu: 
Askenas, Difat na Togarma. 
7 Tatu anakna muane Yawan iamotu: 
Elisa na Tarsis, to Kitim na to Rodanim. 
8 Tatu anakna muane Ham iamotu: Kush 
na Misraim, Put na Kanaan. 
9 Jatu anakna muane Kush iamotu: Seba, 
Hawila, Sabta, Raema, na Sabtekha: iatu 
anakna muane Raema iamotu: Syeba na 
Dedan. 

10 Na jatu Kush undadian Nimrod, iamote 
tu bunga'na to paa lan lino. 

11 Misraim nanii bu'tu to Ludim, to 
Anamim, to Lehabim, to Naftuhim, 

12 to Patrusim, to Kasluhim, iamo nanii 
bu'tu to Filistin na to Kaftorim. 

13Na Kanaan undadian Sidon, anak 
pa'bunga'na na Het, 

14 sia iatu to Yebusi sia to Amori sia to 
Girgasi 

15 sia to Hewi sia to Arki sia to Sini, 

16 sia to Arwadi sia to Semari sia to 
Hamati. 

17 Tatu anakna muane Sem iamotu: 
Elam, Asyur, Arpakhsad, Lud, Aram, Us, 
Hul, Geter na Mesekh. 

18 Na jatu Arpakhsad undadian Selah, na 
Selah undadian Eber. 

19 Na iatu Eber dipadadian da'dua pia 
muane: misa' disanga Peleg, belanna 
jatonna linona titaa-taami tu issinna lino; 
na iatu siulu'na disanga Yoktan. 

20 Na Yoktan undadian Almodad, Selef, 
Hazar-Mawet, Yerah, 

21 Hadoram, Uzal, Dikla, 

22 Ebal, Abimael, Syeba, 

23 Ofir, Hawila na Yobab: ia nasangmote 
tu anakna muane Yoktan. 

24 Sem, Arpakhsad, Selah, 
25 Eber, Peleg, Rehu, 

26 Serug, Nahor, Terah, 

27 Abram, iamotu Abraham. 


Bati'na Abraham 


1:28-42 
28 Tatu anakna muane Abraham iamotu: 
Ishak na Ismael. 
29Tamote tu bati'na: pa'bunga'na Ismael 
iamotu Nebayot, namane Kedar, Adbeel, 
Mibsam, 
30 Misyma na Duma, Masa, Hadad na 
Tema, 
31 Yetur, Nafish na Kedma: mintu'na te 
iamo anakna muane Ismael. 
32 Na iatu anakna muane Ketura, 
gundi'na Abraham, tu nadadian, iamotu: 
Zimran, Yoksan, Medan, Midian, Isybak 
na Suah. latu anakna muane Yoksan 
ijamotu: Syeba na Dedan. 
33 Na iatu anakna muane Midian iamotu: 
Efa, Efer, Henokh, Abida na Eldaa. 
Mintu'nate iamo anakna muane Ketura. 
34 Na Abraham undadian Ishak: na iatu 
anakna muane Ishak iamotu Esau na 
Israel. 

35 Na iatu anakna muane Esau iamotu: 
Elifas, Rehuel, Yeush, Yaelam na Korah. 
36 Na iatu anakna muane Elifas iamotu: 
Teman na Omar, Zefi na Gaetam, Kenas, 
Timna na Amalek. 

37 Na iatu anakna muane Rehuel iamotu: 
Nahat, Zerah, Syama na Miza. 

38 Na iatu anakna muane Seir iamotu: 
Lotan, Syobal, Zibeon, Ana, Disyon, Ezer 
na Disyan. 

39 Na iatu anakna muane Lotan iamotu: 
Hori na Homam, na iatu anak daranna 
Lotan iamotu Timna. 

40 Na jatu anakna muane Syobal iamotu: 
Alyan, Manahat, Ebal, Syefi na Onam: 
na iatu anakna muane Zibeon iamotu: 
Aya na Ana. 

41 Na jatu anakna muane Ana iamotu: 
Disyon: na iatu anakna muane Disyon 
iamotu: Hamran, Esyban, Yitran na 
Keran. 

42 Na iatu anakna muane Ezer iamotu 
Bilhan, Zaawan na Yaakan; na iatu 
anakna muane Disyan iamotu: Us na 
Aran. 

Mintu' datu umparenta Edom 


1:43-54 
3 Tamote tu mintu’ datu tu umparenta 
tondok Edom, tonna tae'pa misa' datu 
umparenta to Israel, iamotu Bela, 
anakna Beor, na iatu kotana disanga 
Dinhaba. 
44 Tatonna matemo tu Bela, nasondami 
Yobab, anakna Zerah, dio mai Bozra, 
dadi datu. 
45 Jatonna matemo tu Yobab nasondami 
Husyam, dio mai tondok to Teman, dadi 
datu. 
46 Jatonna matemo tu Husyam 
nasondami Hadad, anakna Bedad, dadi 
datu, tu untalo to Midian dio padang 
Moab; iatu kotana disanga Awit. 
47 Tatonna matemo tu Hadad nasondami 
Samla dio mai Masreka dadi datu. 
48 Jatonna matemo tu Samla nasondami 
Saul Dadi datu, dio mai Rehobot, tu dio 
biring salu. 
49 Tatonna matemo tu Saul nasondami 
Baal-Hanan, anakna Akhbor, dadi datu. 
50 Tatonna matemo tu Baal-Hanan 
nasondami Hadad, dadi datu; na iatu 

kotana disanga Pahi. Na iatu bainena 
disanga Mehetabeel, anakna Matred, 
anakna baine Mezahab. 

51 Tatonna matemo tu Hadad, iatu 
pangala tondok dio Edom iamotu Timna, 
Alya, Yetet, 

52 Oholibama, Ela, Pinon, 

53 Kenas, Teman, Mibzar, 

34 Magdiel na Iram. Mintu'nate iamo 
pangala tondok dio Edom. 


Bati'na Yehuda 


2:1-55 

1 Tamote tu anakna muane Israel: 

Ruben, Simeon, Lewi na Yehuda, 
Isakhar, na Zebulon, 
2 Dan, Yusuf na Benyamin, Naftali, Gad 
na Asyer. 
3Jatu anakna muane Yehuda iamotu: 
Er, Onan na Syela: iamotu tallu tau 
napadadianni anakna Syua, to Kanaan. 
Apa iatu Er, pa'bunga'na Yehuda, tae' 
naalai penaanNa PUANG tu gau'na, 
iamoto Napatei. 
“Tatu Tamar, minintunna baine, 
umpadadianni Peres na Zerah. Iatu 
mintu' anakna muane Yehuda limai. 

> Tatu anakna muane Peres iamotu: 
Hezron na Hamul. 

6 Jatu anakna muane Zerah iamotu: 
Zimri, Etan, Heman, Kalkol na Dara, 
limai sola nasang. 

7 Tatu anakna muane Karmi iamotu Ahar, 
tu untumang to Israel, belanna naala tu 
apa pepayu. 

8 Tatu anakna muane Etan iamotu 
Azarya. 

9 Na iatu pia muane tu dipadadian Hezron 
iamotu Yerahmeel, Ram na Khelubai. 

10 Na Ram undadian Aminadab, na 
Aminadab undadian Nahason, arungna 
to Yehuda. 

11 Nahason undadian Salma, na Salma 
undadian Boas. 

12 Boas undadian Obed na Obed undadian 
Isai. 

13 Isai undadian Eliab, pa'bunga'na, 
Abinadab, tu ma'penduanna, Simea, tu 
ma'pentallunna, 

14 Netaneel, tu ma'penna'pa'na, Radai, 
tu ma'pellimanna, 

15Ozem, tu ma'pennannanna na Daud, 
tu ma'pempitunna. 

16 Na iatu anak daranna tau iato mai 
iamotu Zeruya na Abigail. latu anakna 

muane Zeruya iamotu Abisai, Yoab na 
Asael, tallui sola nasang. 

17 Abigail undadian Amasa, na iatu 
ambe'na Amasa iamotu Yeter, to Ismael. 
18 Na iatu Azuba, bainena Kaleb, anakna 
Hezron, undadian Yeriot: na iatu anakna 
muane Yeriot, iamotu Yesyer, Sobab na 
Ardon. 

19 Tatonna matemo tu Azuba 
umpobainemi Efrat tu Kaleb, anna 
padadianni Hur. 

20 Hur undadian Uri, na Uri undadian 
Bezaleel. 

21 Malemi tu Hezron umpellambi'i anakna 
Makhir, ambe'na Gilead, napobainei, 
tonna annanmo pulona taunna, anna 
padadianni tu Segub. 

22 Segub undadian Yair: iate tau iate 
umparenta duangpulo ntallu kampong 
lan lili'na Gilead. 

23 Apa iatu Gesur sola Aram unnala 
kampong. Mintu' kampong iato iamotu 
Kenat sia mintu' lili' na, annan pulona 
kampong. Mintu' kampong iato nalili’ 
parentana Makhir, ambe'na Gilead. 

24 Apa iatonna matemo tu Hezron dio 
Kaleb-Efrata, iatu Abia, bainena Hezron, 

umpadadiampi tu Asyhur, ambe'na 
Tekoa. 

25Jatu anakna muane Yerahmeel, 
pa'bunga'na Hezron, iamotu Ram, 
pa'bunga'na, nadampi'i Buna, Oren, 
Ozem na Ahia. 

26 Apa iatu Yerahmeel kebaine polepa, 
disanga Atara, iamo indo'na Onam. 

27 Tatu anakna muane Ram, pa'bunga'na 
Yerahmeel iamotu Maas, Yamin na Eker. 
28 Tatu anakna muane Onam iamotu 
Samai na Yada, na iatu anakna muane 
Samai iamotu Nadab na Abisur. 

29 Tatu bainena Abisur disanga Abihail tu 
umpadadianni Ahban na Molid. 

30 Tatu anakna muane Nadab iamotu 
Seled na Apaim, iatu Seled matemo 
natae’ namembati'. 

31 Tatu anakna muane Apaim iamotu 
Yisei: iatu anakna muane Yisei iamotu 
Sesan; iatu anakna muane Sesan iamotu 
Ahlai. 

32 Tatu anakna muane Yada, siulu'na 
Samai iamotu Yeter na Yonatan: iatu 
Yeter matemo natae’ namembati'. 

33 Tatu anakna muane Yonatan iamotu 
Pelet na Zaza. Iamote tu bati'na 
Yerahmeel. 

34Jatu Sesan tae” anakna muane, 
sangadinna baine manna; iatu Sesan 
ma'kaunan misa’ to Mesir, disanga Yarha. 
35 Napasituru'mi Sesan tu anakna 
baine napobaine Yarha, kaunanna, 
napadadianni tu Atai. 

36 Na Atai undadian Natan, na Natan 
undadian Zabad. 

37 Na Zabad undadian Eflal, na Eflal 
undadian Obed. 

38 Na Obed undadian Yehu, na Yehu 
undadian Azarya. 

39 Na Azarya undadian Heles, na Heles 
undadian Elasa. 

40 Na Elasa undadian Sismai, na Sismai 
undadian Salum. 

41Na Salum undadian Yekamya, na 
Yekamya undadian Elisama. 

42 Tatu anakna muane Kaleb, siulu'na 
Yerahmiel, iamotu Mesa, pa'bunga'na. 
Iamo ambe'na Zif, na bati'na Maresa, 
ambe'na Hebron. 

“Tatu anakna muane Hebron iamotu 
Korah, Tapuah, Rekem na Sema. 

44 Sema undadian Raham, ambe'na 
Yorkeam, na Rekem undadian Samai. 
4> Tatu anakna muane Samai iamotu 
Maon, na Maon ambe'na Bet-Zur. 

46 Na Efa, gundi'na Kaleb, undadian 
Haran, Moza na Gazes; na Haran 
undadian Gazes. 

47 Tatu anakna muane Yohdai iamotu 
Regem, Yotam, Gesan, Pelet, Efa na 
Saaf. 

48 Jatu Maakha, gundi'na Kaleb, undadian 
Seber na Tirhana. 

49 Sia undadian duka Saaf, ambe'na 
Madmana na Sewa, ambe'na Makhbena 
na ambe'na Gibea; na iatu anakna baine 
Kaleb iamotu Akhsa. 

50 Tamote tu mintu’ anakna Kaleb. Iatu 
anakna muane Hur, pa'bunga'na Efrata, 
iamotu Sobal, ambe'na Kiryat-Yearim: 

51 Salma, ambe'na Betlehem, na Haref, 
ambe'na Bet-Gader. 

52 Tatu bati'na Sobal, ambe'na Kiryat- 
Yearim, iamotu Haroe na sangsesena 
Menuhot. 

53 Tatu pa'rapuanna Kiryat-Yearim iamotu 
to Yetri, to Puti, to Sumati na to Misrai: 
lan mai pa'rapuan iate nanii bu'tu to 
Zora na to Estaol. 

54Jatu anakna Salma iamotu Betlehem, 
to Netofa, Atarot-Bet-Yoab, sangsesena 
to Manahti na to Zori. 

55Jatu pa'rapuanna to massura' 
umpa'tondokki Yabes iamotu to Tirati, 
to Simati, to Sukhati: iamoto tu to Keni, 
bati'na Hamat, ambe'na rapu Rekhab. 


Bati'na Daud 


3:1-24 

lInde sia tu anakna muane Daud, 

tu dipadadianni dio Hebron; iatu 
pa'bunga'na iamotu Amnon, nadadian 
Ahinoam, to Yizreel: ma'penduanna: 
Daniel, nadadian Abigail, to Karmel; 
2 ma'pentallunna Absalom, anakna 
muane Maakha, anakna baine Talmai, 
datu Gesur, ma'penna'pa'na Adonia, 
anakna muane Hagit, 
3 ma'pellimanna Sefaca, nadadian Abital, 
na ma'pennannanna Yitream, nadadian 
Egla, bainena. 
4Annan tu pia dipadadianni dio Hebron, 
tu nanii ma'parenta pitung taun nnannan 
bulanna. Na tallungpulo ntallu taunna 
ma'parenta dio Yerusalem. 
5Inde sia tu mintu' anakna, tu 
dipadadianni dio Yerusalem, iamotu 
Simea, Sobab, Natan na Salomo - a'pa'i 

tu nadadian Batsyua, anakna baine 
Amiel: 

6 sia Yibhar, Elisama, Elifelet, 

7 Nogah, Nefeg, Yafia, 

8 Elisama, Elyada, Elifelet - kaserai. 
9Jamote tu mintu’ anakna Daud, 
senga'pa tu muane nadadian gundi'na. 
Tamar tu anak daranna tau iato mai. 

10 Tatu anakna muane Salomo iamotu 
Rehabeam, na iatu anakna muane 
Rehabeam iamotu Abia, na iatu anakna 
muane Abia iamotu Asa, na iatu anakna 
muane Asa iamotu Yosafat, 

11 ha jatu anakna muane Yosafat iamotu 
Yoram, na iatu anakna muane Yoram 
iamotu Ahazia, na iatu anakna muane 
Ahazia iamotu Yoas, 

12 ha iatu anakna muane Yoas iamotu 
Amazia, na iatu anakna muane Amazia 
iamotu Azarya, na iatu anakna muane 
Azarya iamotu Yotam, 

13 ha jatu anakna muane Yotam iamotu 
Ahas, na iatu anakna muane Akhas 
iamotu Hizkia, na iatu anakna muane 
Hiskia iamotu Manasye, 

14 ha iatu anakna muane Manase iamotu 
Amon, na iatu anakna muane amon 
iamotu Yosia. 

15 Inde sia tu mintu’ anakna muane 
Yosia: pa'bunga'na iamotu Yohanan, 
ma'penduanna Yoyakim, ma'pentallunna 
Zedekia, ma'penna'pa'na Salum. 

16 Tatu anakna muane Yoyakim iamotu 
Yekhonya, anakna muane, sia Zedekia, 
anakna muane. 

17 Tatu anakna muane Yekhonya iamotu 
Asir sia Sealtiel, anakna muane: 

18 sia Malkhiram, Pedaya, Syenasar, 
Yekamya, Hosama na Nedabya. 

19 Tatu anakna muane Pedaya iamotu 
Zerubabel na Simei: iatu anakna muane 
Zerubabel iamotu Mesulam na Hananya 
— na Selomit, anak daranna tau iato mai 


I 
20 sia Hasuba, Ohel, Berekhya, Hasaja, 
Yusab-Hesed, limai. 
21 Tatu anakna muane Hananya iamotu 
Pelaca na Yesaya; na iatu anakna muane 
Yesaya iamotu Refaya; na iatu anakna 
muane Refaya iamotu Arnan; na iatu 
anakna muane Arnan iamotu Obaja; 
na iatu anakna muane Obaja iamotu 
Sekhanya. 
22 Tatu anakna muane Sekhanya iamotu 
Semaya; na iatu anakna muane Semaya 

iamotu Hatus, Yigal, Bariah, Nearya na 
Safat, annanni. 

23 Tatu anakna muane Nearya iamotu 
Elyoenai, Hizkia na Azrikam, tallui. 

24 Tatu anakna muane Elyoenai iamotu 
Hodawya, Elyasib, Pelaya, Akub, 
Yohanan, Delaya na Anani, pitui. 


Bati” senga'na Yehuda 


4:1-23 

4 1 Tatu anakna muane Yehuda iamotu 

Peres, Hezron, Karmi, Hur na Syobal. 
2 Reaya, anakna Syobal, undadian Yahat, 
na Yahat undadian Ahumai na Lahad: 
iamote tu pa'rapuanna to Zora. 
3Inde sia tu anakna muane Etam, 
iamotu Yizreel, Isma na Idbas: na iatu 
anak daranna disanga Hazlelponi: 
4sia Pnuel, ambe'na Gedor na Ezer, 
ambe'na Husa. Iamote tu anakna 
muane Hur, pa'bunga'na Efrata, ambe'na 
Betlehem. 
> Asyur, ambe'na Tekoa, da'dua bainena, 
iamotu Hela na Naara. 
6 Na Naara undadianni tu Ahuzam, Hefer, 
to Temeni na to Ahastari: iamote tu 
anakna muane Naara. 

7 Tatu anakna muane Hela iamotu Zeret, 
Yezohar na Etnan, 

8 Kos undadian Anub na Hezobeba, sia ia 
duka tu bati'na Aharhel, anakna Harum. 
9 Na ia tu Yabes iamo dikasiri'na na mintu 
siulu'na: nasangaimi indo'na Yabes, 
belanna nakua: masussa kudadian. 

10 Meongli'mi tu Yabes lako 
Kapenombanna to Israel nakua: 

Ke ma'dinni Mipamasakke tonganna'i sia 
Mipakalua' tu lili'ku, sia narondongna' 
limamMi, sia patoyangi dio mai kaleku tu 
kamandasan, naurunganni tae' naruana' 
kamasolangan! Nakamaseammi Puang 
Matua tu apa napalaku. 

11 Tatu Kelub, siulu'na Suha, undadian 
Mehir: iamote tu ambe'na Eston. 

12 Tatu Eston undadian Bet-Rafa, Paseah 
na Tehina, ambe'na Ir-Nahas: iamote tu 
to Rekha. 

13 Tatu anakna muane Kenas iamotu: 
Otniel na Seraya: iatu anakna Otniel 
iamotu Hatat na Meonotai. 

14 Tatu Meonotai undadian Ofra. Iatu 
Seraya undadian Yoab, ambe'na mintu' 
to umpa'tondokki lombok Pande, belanna 
iatu tau iato mai pande nasangi. 


4 

15 Tatu anakna muane Kaleb, anakna 
Yefune, iamotu Iru, Ela na Naam, na iatu 
anakna muane Ela iamotu Kenas. 

16 ]atu anakna muane Yehalelel iamotu 
Zif, Zifa, Tireya na Asareel. 

17 Tatu anakna muane Ezra iamotu Yeter, 
Mered, Efer na Yalon. Inde sia tu anakna 
Bica, anakna baine Firaun, tu napobaine 
Mered: nadadianni tu Miryam, Samai na 
Yisbah, ambe'na Estemoa. 

18 Na iatu baine, to Yehuda undadian 
Yered, ambe'na Gedor, Heber, ambe'na 
Sokho, na Yekutiel, ambe'na Zanoah. 

19 Tatu anakna muane, bainena Hodia, 
anak daranna Naham iato tu Abi-Kehila, 
to Garmi, na Estemoa, to Maakha. 

20 Tatu anakna muane Simon iamotu 
Amnon, Rina, Benhanan na Tilon; iatu 
anakna muane Yisei iamotu Zohet na 
Ben-Zohet. 

21 Tatu anakna muane Sela, anakna 
muane Yehuda iamotu Er, ambe'na 
Lekha, Lada, ambe'na Maresa, sia 
bati'na to ma'tannun lenang dio mai 
Bet-Asybea. 

22 Sia Yokim na to Kozeba: Yoas na Saraf 
tu umparenta Moab; na Yasubi-Lehem - 
iamote tu ulelean dadi dolo-dolona. 

23 Tatu tau iato mai to ma'tampa kurin, 
umpa'tondokki Netaim na Gedera, iatu 
tau iato mai torro sikandappi' datu sia 
untoean pengkaranganna datu. 


Bati'na Simeon 


4:24-43 
24 Tatu anakna muane Simeon iamotu 
Nemuel, Yamin, Yarib, Zerah na Saul: 
25 ha jatu anakna muane iamotu Salum, 
na iatu anakna muane Salum iamotu 
Mibsam, na iatu anakna muane Mibsam 
iamotu Misma. 
26 Na iatu anakna muane Misma iamotu 
Hamuel, na iatu anakna muane Hamuel 
iamotu Zakur, na iatu anakna muane 
Zakur iamotu Simei. 
27 Tatu anakna muane Simei sangpulo 
annan muane na annan baine; apa iatu 
siulu'na muane tae’ nabuda anakna 
muane. Iatu mintu’ rapu lan pa'rapuanna 
tae” namarapuan susi bati'na Yehuda. 
28 Napa'tondokkimi tau iato mai tu 
Bersyeba, Molada, Hazar-Sual, 
29 Bilha, Ezem, Tolad, 
30 Betuel, Horma, Ziklag, 

31 Bet-Markabot, Hazar-Susim, Bet-Biri 
ha Saaraim. Mintu'nate, napokota tau 
iato mai sae lako dadinna datu tu Daud. 
32 Sia jatu inan napa'tondokki iamotu 
Etam, Ain, Rimon, Tokhen na Asan, lima 
kota: 

33 Sia ia duka tu mintu' inan 
napa'tondokki tiku lao kota iato 

sae lako Baal. lamote mai tu inan nanii 
torro. Manda' natoe tau iato mai tu Sura' 
ossoranna. 

34 Na Mesobab, Yamlekh, Yosa, anakna 
muane Amazia, 

35 Yoël, Yehu - anakna muane Yosibya, 
anakna muane Seraya, anakna muane 
Asiel -, 

36 Elyoenai, Yaakoba, Yesohaya, Asaya, 
Adiel, Yesimiel, Benaya, 

37 na Ziza - anakna muane Sifei, anakna 
muane Alon, anakna muane Yedaya, 
anakna muane Simri, anakna muane 
Semaya -, 

38 mintu' tu tau iato mai tu disa'bu' 
sanganna, arung lan pa'rapuanna. Iatu 
bati'na memba'ka' kalle-kallean: 

39 jamoto malemi tu tau iato mai 
ma'palulako rampe matampu' Gedor sae 
lako rampe matallona lombok iato, la 

undakaran inan kariuan dombana sia 
bembe'na. 

40 Nakabu'tuimi tau iato mai tu padang 
malompo sia melo, iatu padang iato 
maluangan liu, sia manaman sia 
marampa' moi na iatu tau untorroi 
dolona bati'na Ham. 

41 Tatu mintu’ tau, tu disura' sanganna, 
saemo tonna linona Hizkia, datu to 
Yehuda, nasanggangi tu tendana sia 
natalo tu to Meunim tu naapparan inde 
to dio. Nasabu'i tu tau iato mai sae lako 
allo iate, anna male tama umpa'tondokki 
tu tondokna, belanna inde to dio silasa 
tu riu nakande dombana sia bembe'na. 
42 Sangtaan duka dio mai bati'na Simeon, 
iamotu limaratu' tau male langngan 
buntu Seir, na iatu pangulunna iamotu 
Pelaca, Nearya, Refaya na Uziel, anakna 
Yisei. 

43 Napatei tau iato mai tu to Amalek 
torronapa, tu lussu' dolona, anna 

ma tondok dio sae lako totemo. 

Suku lamban lianna Yordan 


5:1-26 

1 Tatu anakna muane Ruben, 

pa'bunga'na Israel, belanna iamo 
pa'bunga', apa belanna mangka urrutai 
kamammaranna ambe'na, iamoto na iatu 
katonganan anak pa'bunga' dibengan lu 
lakomo anakna muane Yusuf, anakna 
muane Israel - apa lan sura" ossoran 
tae” nadisura', kumua ia anak pa'bunga', 
2 moi Yehuda tu matoto'na dio lu mintu' 
siulu'na sia misa'i dio mai bati'na tu 
dadi datu, apa iatu katonganan anak 
pa'bunga' napotaa Yusuf -, 
3 jatu anakna muane Ruben, pa'bunga'na 
Israel, iamotu Henokh na Palu, Hezron 
na Karmi. 
“Tatu anakna muane Yoël iamotu 
Semaya, anakna muane, na iatu anakna 
muane Semaya iamotu Gog, na iatu 
anakna muane Gog iamotu Simei, 
>na iatu anakna muane Simei iamotu 
Mikha na iatu anakna muane Mikha 
iamotu Reaya, na iatu anakna muane 
Reaya iamotu Baal, 

ena jatu anakna muane Baal iamotu 
Beera, tu napali' Tiglat-Pilneser, datu 
Asyur; iamo arungna bati'na Ruben. 

7 Tatu siulu'na situru' pa'rapuanna, tu 
disura' lan sura' situru' ossoranna, 
iamotu Yeiel, pangulunna, Zakharia, 
8na Bela, anakna Azas, anakna Sema, 
anakna Yoel; iamo umpa'tondokki Aroer 
sia sae lako Nebo na Baal-Meon: 

9 sia dio rampe matallo nanii ma'tondok 
siundu' biringna padang pangallaran, tu 
randuk dio mai salu Efrat: belanna iatu 
patuoanna samemba'ka'-ba'ka'na dio lu 
padang Gilead. 

10 Tatonna linona Saul sirarimi tau iato 
mai tu to Hagri: iatonna talomi, torromi 
lan tendana dio mintu' lili' na Gilead 
rampe matallona. 

1 Tatu bati'na Gad ma'tondokmo 
sitingayo tau iato mai dio padang Basan 
sae lako Salkha. 

12 Tatu Yoël iamo pangulunna, na Safam 
ma'penduanna: ia duka tu Yaenai na 
Safat ma'tondok dio Basan. 

13 Tatu mintu’ siulu'na situru' rapunna 
iamotu Mikhael, Mesulam, Syeba, Yorai, 
Yakan, Ziya na Eber, pitui. 

14 Mintu'nate anakna muane Abihail, 
anakna muane Huri, anakna muane 
Yaroah, anakna muane Gilead, anakna 
Muane Mikhael, anakna muane Yesisai, 
anakna muane Yahdo, anakna muane 
Bus. 

15 Ahi, anakna muane Abdiel, anakna 
muane Guni, iamotu pangulunna 
rapunna. 

16 Napa'tondokimi tau iato mai tu Gilead 
sia Basan sia mintu’ lili'na sia mintu’ 
padang kariuan randuk dio mai Saron 
sae lako tampakna. 

17 Mintu'na tau iato mai dipatama sura' 
ossoran tonna linona Yotam, datu 
Yehuda, sia Yerobeam, datu Israel. 

18 Tatu bati'na Ruben na bati'na Gad na 
sesena suku Manasye, tu ma'din parari 
- tu to untetang balulang sia pa'dang, 
tu to ma'pana sia manarang parari - 
patangpulo nna'pa'sa'bu' pituratu' annan 
pulona, tu ma'din tama kapararian. 

19 Tatu tau iato mai sirari to Hagri na 
Yetur, to Nafish na to Nodab. 

20 Ditunduimi tu tau iato mai sirari 

to Hagri, naurunganni iatu to Hagri 
sola mintu' solana disorong tama 
limanna, belanna meongli' lan kasirarian 

lako Puang Matua, anNa perangii tu 
pasambayangna, belanna ma'rannuan 
lako. 

21 Narampami tu patuoanna, iamotu 
unta limangpulo sa'bu, domba duaratu' 
Ilimangpulo sa'bu, keledai duangsa'bu 
sia tau saratu' sa'bu- 

22 sia buda tau mate, belanna rari iato 
lu dio mai Puang Matua, - torromi tu 
tau iato mai lan inanna sae lako malena 
dipali" 

23 Tatu mintu’ bati” sangsesena suku 
Manasye torro lan tondok iato; 
memba'ka'mi randuk dio mai Basan 
sae lako Baal-Hermon, Senir sia buntu 
Hermon. 

24 Īnde sia tu pangulu rapunna, iamotu 
Hefer, Yisei, Eliel, Azriel, Yeremia, 
Hodawya na Yahdiel, to lalong, tu 
kalelean sanganna, pangulu rapunna. 
25 Apa tau iato mai tang maruru’ lako 
Kapenombanna nene’ to dolona sia 
ma'gau' salamo unturu' deatanna mintu’ 
bangsa lan tondok, tu mangka Nasabu'i 
Puang Matua dio tingayona. 

26 Tamoto Napatiakka'i Kapenombanna 
to Israel tu penaanna Pul, datu Asyur, 
iamotu penaanna Tiglat-Pilneser, datu 

Asyur, naurunganni umpali'i tu tau 

iato mai, iamotu to Ruben, to Gad na 
sangsesena suku Manasye. Anna palelei 
lako Halah, Habor, Hara na salu Gozan, 
tu nanii torro sae lako allo iate. 


Ossoranna bati'na Lewi 


6:1-81 

1 Tatu anakna muane Lewi iamotu 

Gerson, Kehat na Merari. 
2Tatu anakna muane Kehat iamotu 
Amram, Yizhar, Hebron na Uziel. 
3Tatu anakna Amram iamotu Harun, 
Musa na Miryam; iatu anakna muane 
Harun iamotu Nadab, Abihu, Eleazar na 
Itamar. 
“Tatu Eleazar undadian Pinehas; iatu 
Pinehas undadian Abisua. 
> Tatu Abisua undadian Buki; iatu Buki 
undadian Uzi. 
“Tatu Uzi undadian Zerahya: iatu 
Zerahya undadian Merayot. 
7 Tatu Merayot undadian Amarya: iatu 
Amarya undadian Ahitub. 
8 Tatu Ahitub undadian Zadok; iatu Zadok 
undadian Ahimaas. 

?Tatu Ahimaas undadian Azarya: iatu 
Azarya undadian Yohanan. 

10 Tatu Yohanan undadian Azarya: iamoto 
tu to untoe pentoean to minaa lan Banua 
Kabusungan tu napabendan Salomo dio 
Yerusalem. 

11 Tatu Azarya undadian Amarya: iatu 
Amarya undadian Ahitub. 

12 Tatu Ahitub undadian Zadok: iatu 
Zadok undadian Salum. 

13 Tatu Salum undadian Hilkia; iatu Hilkia 
undadian Azarya. 

14 Tatu Azarya undadian Seraya; iatu 
Seraya undadian Yozadak. 

15Na Yozadak male sola tonna pali'i 
PUANG tu to Yehuda sia to Yerusalem 
nalopian Nebukadnezar. 

16 Tatu anakna muane Lewi iamotu 
Gerson, Kehat na Merari. 

17 Inde sia tu sanganna anakna muane 
Gerson iamotu Libni na Simei. 

18 Tatu anakna muane Kehat iamotu 
Amram, Yizhar, Hebron na Uziel. 

19 Tatu anakna muane Merari iamotu 
Mahli na Musi. Inde sia tu pa'rapuanna 
to Lewi unturu' nene' to dolona. 

20 Tatu bati'na Gerson iamotu Libni, 
anakna muane, na iatu anakna muane 

Libni iamotu Yahat, na iatu anakna 
muane Yahat iamotu Zima, 

21 ha jatu anakna muane Zima iamotu 
Yoah, na iatu anakna muane Yoah 
iamotu Ido, na iatu anakna muane Ido 
jamotu Zerah, na iatu anakna muane 
Zerah iamotu Yeatrai. 

22 Tatu bati'na Kehat iamotu Abinadab, 
anakna muane, na Korah, anakna muane 
Aminadab, na Asir, anakna muane Korah, 
23 ha Elkana, anakna muane Asir, na 
Ebyasaf, anakna muane Elkana, na Asir, 
anakna muane Ebyasaf, 

24 ha Tahat, anakna muane Asir, na Uriel, 
anakna muane Tahat, na Uzia, anakna 
muane Uriel, na Saul, anakna muane 
Uzia. 

25 Jatu bati'na Elkana iamotu Amasai, 
Ahimot (na) Elkana, iatu 

26 hati'na Elkana (iate) iamotu Zofai, 
anakna muane, na Nahat, anakna muane 
Zofai, 

27 ha Eliab, anakna muane Nahat na 
Yeroham, anakna muane Eliab, na 
Elkana, anakna muane Yeroham: 

28 ha anakna muane Samuel iamotu 
pa'bunga'na (Yoel), na ma'penduanna 
Abia. 

29Tatu anakna muane Merari iamotu 
Mahli, Libni, anakna muane Mahli, na 
Simei, anakna muane Libni, na Uza, 
anakna muane Simei, na 

30 Simea, anakna muane Uza, na Hagia, 
anakna muane Simea na Asaya, anakna 
muane Hagia. 

31 Inde sia tu to naangka' Daud pangala 
penanian lan banuanNa PUANG, tonna 
torro melomo tu patti. 

32 Napalalomi tau iato mai tu passananna 
menani dio tingayo kema, iamotu Tenda 
Kasitammuan, sae lako napabendanna 
Salomo tu banuanNa PUANG dio 
Yerusalem: sia natoe tu pentoeanna 
situru' tu atoran dipamanassanni. 

33 Inde sia tu to untoei tu pentoeanna 
sola anakna muane, lu dio mai bati' 

to Kehat, iamotu Heman, to menani, 
anakna muane Yoel, anakna muane 
Samuel, 

34 anakna muane Elkana, anakna muane 
Yeroham, anakna muane Eliel, anakna 
muane Toah, 

35 anakna muane Zuf, anakna muane 
Elkana, anakna muane Mahat, anakna 
muane Amasai, 

36 anakna muane Elkana, anakna muane 
Yoël, anakna muane Azarya, anakna 
muane Zefanya, 

37 anakna muane Tahat, anakna muane 
Asir, anakna muane Ebyasaf, anakna 
muane Korah, 

38 anakna muane Yizhar, anakna muane 
Kehat, anakna muane Lewi, anakna 
muane Israel. 

39Tatu Asaf, siulu'na, bendan dio 
kananna: iamora te tu anakna muane 
Berekhya, anakna muane Simea, 

40 anakna muane Mikhael, anakna 
muane Baaseya, anakna muane Malkia, 
41 anakna muane Etni, anakna muane 
Zerah, anakna muane Adaya, 

42 anakna muane Etan, anakna muane 
Zima, anakna muane Simei, 

43 anakna muane Yahat, anakna muane 
Gerson, anakna muane Lewi. 

44 Tatu mintu’ siulu'na, bati'na Merari, 
bendan dio kairinna, iamotu Etan, 
anakna muane Kisi, anakna muane Abdi, 
anakna muane Malukh, 

45 anakna muane Hasabya, anakna 
muane Amazia, anakna muane Hilkia, 
46 anakna muane Amzi, anakna muane 
Bani, anakna muane Semer, 

47 anakna muane Mahli, anakna muane 
Musi, anakna muane Merari, anakna 
muane Lewi. 

48 Tatu mintu' to Lewi, siulu'na tau 

iato mai, dipamanassa la ontoe mintu' 
pentoean lan kema, iamotu banuanNa 
Puang Matua. 

49 Apa iatu Harun sola tu mintu' anakna 
muane memala' dao inan pemalaran 
dinii mantunu sia dao inan pemalaran 
pantunuan dupa, sia napogau' tu mintu' 
pengkarangan lan inan tarru' maindan 
sia umpadenan pengkalossoran to Israel 
situru' tu mintu' pepasanna Musa, 
taunNa Puang Matua. 

50 Inde sia tu bati'na Harun, iamotu 
Eleazar, anakna muane, na Pinehas, 
anakna muane Eleazar, na Abisua, 
anakna muane Pinehas, na 

51 Buki, anakna muane Abisua, na Uzi, 
anakna muane Buki, na Zerahya, anakna 
muane Uzi, na 

52 Merayot, anakna muane Zerahya, na 
Amarya, anakna muane Merayot, na 
Ahitub, anakna muane Amarya, na 

>3 Zadok, anakna muane Ahitub, na 
Ahimaas, anakna muane Zadok. 

34 Inde sia tu inan nani torro tau iato 
mai, iamotu to’ tenda lan lili'na tau iato 
mai, iamotu lako bati'na Harun, tu naala 
pa rapuanna to Kehat - tu nakitanan tu 
loterei bunga'na- 

>> diben Hebron lan lili'na Yehuda, sola 
mintu' padang kariuan tiku lao, 

56 apa iatu pa'lakna kota iato sia iatu mai 
kampong lan lili na mangkamo diben 
Kaleb, anakna Yefune. 

57 Lako bati'na Harun diben Hebron kota 
pentilindungan, sia ia duka tu Libna sola 
padang kariuanna, Yatir, Estemoa sola 
padang kariuanna. 

58 Hilen sola padang kariuanna, Debir 
sola padang kariuanna, 

59Asan sola padang kariuanna na 
Bet-Semes sola padang kariuanna. 
60Na dio mai suku Benyamin iamotu 
Geba sola padang kariuanna, Alemet 
sola padang kariuanna, Anatot sola 
padang kariuanna. Iatu mintu' kota 
dipamanassan pa'rapuanna den sangpulo 
tallu. 

61 Na lako bati” senga'na Kehat, tu 
dipasangbilangammo pa'rapuan suku 
late tu diloterei (diben) sangpulo kota 

dio mai sangsese suku, iamotu dio mai 
sangsesena Manasye. 

62 Na lako pa'rapuanna bati'na Gerson 
(diben) kota sangpulo tallu dio mai suku 
Isakhar, dio mai suku Asyer, dio mai 
suku Naftali sia dio mai suku Manasye 
dio Basan. 

63 Na lako pa'rapuanna bati'na Merari 
diloterei (nadiben) sangpulo dua kota 
dio mai suku Ruben, dio mai suku Gad 
na dio mai suku Zebulon. 

64 Mintu' kota iate sola padang kariuanna 
napa'bengan to Israel lako to Lewi: 

65 haloterei nabenni dio mai suku to 
Yehuda, dio mai suku to Simeon na dio 
mai suku to Benyamin tu mintu' kota 
late tu nasa'bu' sanganna. 

66 Na lako pa'rapuanna bati'na Kehat, tu 
senga'napa - iatu mintu' kota lan lili'na 
iamo padangna suku Efraim- 

67 dibenmi tu Sikhem, kota 
pentilindungan sola padang kariuanna 
dao buntu Efraim sia Gezer sola padang 
kariuanna, 

68 Yokmeam sola padang kariuanna, 
Bet-Horon sola padang kariuanna, 

69 Ayalon sola padang kariuanna na 
Gat-Rimon sola padang kariuanna, 

70na dio mai sangsesena suku Manasye: 
Aner sola padang kariuanna na Bileam 
sola padang kariuanna. (Mintu' kota 
iate) diben pa'rapuanna bati'na Kehat tu 
senga'napa. 

71 Lako bati'na Gerson (diben) dio mai 
pa'rapuan sangsese suku Manasye: 
Golan, dio lili'na Basan, sola padang 
kariuanna na Astarot sola padang 
kariuanna: 

72 dio mai suku Isakhar: Kedesh sola 
padang kariuanna, Daberat sola padang 
kariuanna, 

73 Ramot sola padang kariuanna na 
Anem sola padang kariuanna, 

74 dio mai suku Asyer, Masal sola 
padang kariuanna, Abdon sola padang 
kariuanna, 

75 Hukok sola padang kariuanna na 
Rehob sola padang kariuanna: 

76 dio mai suku Naftali: Kedesh, dio lili'na 
Galilea, sola padang kariuanna, Hamon 
sola padang kariuanna na Kiryataim sola 
padang kariuanna. 

7! Lako bati' senga'napa Merari diben 
dio mai suku Zebulon: Rimono sola 
padang kariuanna na Tabor sola padang 
kariuanna: 

78 na lamban lian Yordan sitingoan 
Yerikho, rampe matallona Yordan, dio 
mai suku Ruben: Bezer, lan padang 
aak, sola padang kariuanna, Yahas sola 
padang kariuanna, 

79 Kedemot sola padang kariuanna na 
Mefaat sola padang kariuanna: 

80 ha dio mai suku Gad: Ramot, dio lili'na 
Gilead sola padang kariuanna, Mahanaim 
sola padang kariuanna, 

81 Hesbon sola padang kariuanna na 
Yaezer sola padang kariuanna. 


Diona tu mai suku senga'pa 


7:1-40 

7 1 Tatu anakna muane Isakhar iamotu 

Tola na Pua, Yasub na Simron, a'pa'i. 
2 Na iatu anakna muane Tola, iamotu 
Uzi, Refaya, Yeriel, Yahmai, Yibsam na 
Samuel, pangulu rapunna Tola, to lalong 
tu dipasilau' unturu' kadadianna, iatu 
bilanganna tau iato mai tonna linona 
Daud duangpulo ndua sa'bu nnannan 
ratu'na. 
3Tatu anakna muane Uzi iamotu 
Yizrahya, na iatu anakna muane Yizrahya 

ijamotu Mikhael, Obaja, Yoël na Yisia: lan 
mintu'nai to lima pangulunna. 

“Dio lu tau iato mai den tallungpulo 
nnannan sa'bu surodadu ma'tuntunan, 
situru' ossoranna sia rapunna, belanna 
iatu tau iato mai buda bainena sia 
anakna. 

> Na iatu mintu’ siulu'na tau iato mai 
dio mai mintu' pa'rapuanna Isakhar, 
to lalong, mintu'i karua pulona mpitu 
sa'bunna, tu dipatama sura" 

6 Jatu anakna muane Benyamin iamotu 
Bela, Bekher na Yediael, tallui. 

7Tatu anakna muane Bela iamotu 
Ezbon, Uzi, Uziel, Yerimot na Iri, limai 
pangulu rapu, to lalong nasang: sia 
latu bilanganna lan sura'na tu tau iato 
mai duangpulo ndua sa'bu tallungpulo 
nna'pa'. 

8 Tatu anakna muane Bekher iamotu: 
Zemira, Yoas, Eliezer, Elyoenai, Omri, 
Yeremot, Abia, Anatot na Alemet: mintu'i 
te anakna muane Bekher. 

?Tatu bilanganna lan sura'na situru' 
ossoranna sia pangulu rapunna iamotu 
duangpulo sa'bu nduaratu' to ma'din 
parari. 

10 Na iatu anakna muane Yediael 
iamotu Bilhan, na iatu anakna muane 
Bilhan iamotu Yeush, Benyamin, Ehud, 
Kenaana, Zetan, Tarsis na Ahisahar. 

11 Mintu'i te, bati'na Yediael, situru' 
pangulunna rapunna, to lalong: sangpulo 
pitu sa'bu nduaratu', tu ma'din dadi 
surodadu lan pa'telangan kasirarian. 

12 Sia to Supim na to Hupim bati'na Ir: 
latu to Husim bati'na Aher. 

13 Tatu anakna muane Naftali iamotu 
Yahziel, Guni, Yezer na Salum: bati'na 
Bilha. 

14 Tatu anakna muane Manasye iamotu 
Asriel tu nadadian (bainena): iatu 
gundi'na: to Aram, undadian Makhir, 
ambe'na Gilead. 

15Jatu Makhir umpobaine misa” baine 
dio mai to Hupim na to Supim, iatu anak 
daranna Makhir disanga Maakha': iatu 
anak ma'penduanna disanga Zelafead. 
latu Zelafead baine (manna tu anakna), 
16 apa iatu Maakha, bainena Makhir, 
undadian misa' pia muane, nasangai 
Peresh. Iatu siulu'na disanga Seres, na 
iatu anakna muane iamotu Ulam na 
Rekem. 

17 Tatu anakna muane Ulam iamotu 
Bedan. Iamotu tu bati'na Gilead, anakna 
Makhir anakna Manasye. 

18 Tatu anak daranna, Molekhet undadian 
Isyhod, Abiezer na Mahla. 

19 Tatu anakna muane Semida iamotu 
Ahyan, Sekhem, Likhi na Aniam. 

20 Tatu bati'na Efraim iamotu Sutelah na 
Bered, anakna muane Sutelah, na Tahat, 
anakna muane Bered, na Elada, anakna 
muane Tahat, na Tahat, anakna muane 
Elada, na 

217abad, anakna muane Tahat, na 
Sutelah, anakna muane Zabad sia Ezer 
na Elad. latu to Gat, tu dadi lan tondok 
iato, umpatei tu tau iato mai, belanna 
iatu tau iato mai sae la urrampai tu 
patuoanna. 

22 Napassanda bolongammi tu Efraim, 
nene" to dolona, tu tau iato mai ba'tu 
pirang-pirang allo, anna sae tu mai 
siulu'na umpakatanai. 

23 Mangkato malemi sangampa' bainena, 
anna ma'tambuk sia undadian misa' 
pia muane, tu nasangai ambe'na Beria, 
belanna narampoi kamasussan tu 
banuanna. 


1 OSSORANNA DATU 7.24-30 38 


24 Tatu anakna baine iamotu Seera, tu 
umbangun Bet-Horon Diongna lu na 
Bet-Horon Daona lu sia Uzen-Seera. 
25Jatu anakna muane iamotu Refah, 
sia Resef, na iatu anakna muane Resef 
iamotu Telah, na iatu anakna muane 
Telah iamotu Tahan, na iatu anakna 
muane Tahan iamotu. 

26|adan, na iatu anakna muane Ladan 
ijamotu Amihud, na iatu anakna muane 
Amihud iamotu Elisama, 

27 na iatu anakna muane Elisama iamotu 
Nun, na iatu anakna muane Nun iamotu 
Yosua. 

28 Tatu padang mana'na sia iatu inan 
nanii torro iamotu Betel sola mintu' 

lili na, umporampe matallo Naaran, 
umporampe matampu' Gezer sola mintu 
lili na Sikhem sola mintu’ lili' na sae lako 
Aya sola mintu' lili'na. 

29 Tatu lili parentana to Manasye iamotu 
Bet-Sean sola mintu' lili' na, Taanakh sola 
mintu’ lil 'na, Megido sola mintu' lili'na 
na Dor sola mintu’ lili' na. Indemote tu 
nanii torro bati'na Yusuf, anakna Israel. 
30 Tatu anakna muane Asyer iamotu 
Yimna, Yiswa, Yiswi na Beria: na Serah, 
tu anak daranna. 


7 

31 Tatu anakna muane Beria iamotu 
Heber na Malkiel: iamote tu ambe'na 
Birzait. 

32 Heber undadian Yaflet, Somer na 
Hotam, na Sua, tu anak daranna tau iato 
mai. 

33 Tatu anakna muane Yaflet iamotu 
Pasakh, Bimhab na Asywat, iamote tu 
anakna muane Yaflet. 

34 Tatu anakna muane Semer iamotu Ahi, 
Rohga, Yehuba, na Aram. 

35Iatu anakna muane Helem, siulu'na 
Semer iamotu Zofah, Yimna, Seles na 
Amal. 

36 Tatu anakna muane Zofah iamotu 
Suah, Harnefer, Syual, Beri, Yimra, 

37 Bezer, Hod, Sama, Silsa, Yitran na 
Beera. 

38 Tatu anakna muane Yeter iamotu 
Yefune, Pispa na Ara. 

39 Na iatu anakna muane Ula iamotu 
Arah, Haniel na Rizya. 

40Jamote tu mintu’ bati'na Asyer, 
pangulunna rapunna, tu ma'iringanna 
sia to lalong, tu arung mala'bi'na: sia 
dipatama sura'na tu bilanganna mintu' 
to parari duangpulo nnannan sa'bunna. 

Sura' ossoranna Benyamin 


8:1-28 

1 Benyamin undadian Bela, 

pa'bunga'na: Asbel, ma'penduanna: 
Ahrah, ma'pentallunna: 
2Noha, ma'penna'pa'na na Rafa, 
ma pellimanna. 
3Tatu anakna muane Bela iamotu Adar, 
Gera, Abihud. 
4Abisua, Naaman, Ahoah, 
> Gera, Sefufan na Huram. 
5Inde sia tu anakna Ehud - iamo 
pangulu rapunna to untorroi Geba, tu 
dipalele lako Manahat: 
7'jamotu Naaman, Ahia na Gera tu 
umpalele tau iato mai - na Gera tu 
undadian Uza na Ahihud. 
8 Kianakmi tu Saharaim dio padang Moab 
tonna mangkamo untantangi tu Husim 
na Baara, bainena: 
9 umpobaine omi Hodesh, anna dadianni 
tu Yobab, Zibya, Mesa, Malkam, 
10 Yeus, Sakhya na Mirma: iamote tu 
anakna muane, pangulu rapu: 
11 ha Husim, bainena, umpadadianni 
Abitub na Elpaal. 

12 Tgtu anakna muane Elpaal iamotu 
Eber, Misam na Semed; iamo umbangun 
Ono na Lod sola mintu' lili'na. 

13 Tatu Beria sola Sema iamo pangulu 
rapunna to untorroi Ayalon: iamote tau 
late unnula'i to untorroi Gat. 

14 Tatu Ahyo, Sasak, Yeremot, 

15 na ia duka tu Zebaja, Arad, Eder, 

16 Mikhael, Yispa na Yoha bati'na Beria. 
17 Tatu Zebaja, Mesulam, Hizki, Heber, 
18 Yismerai, Yizlia na Yobab bati'na 
Elpaal. 

19 Tatu Yakim, Zikhri, Zabdi, 

20 Elyoenai, Ziletai, Eliel, 

21 Adaya, Beraya na Simrat bati'na Simei. 
22 Tatu Yispan, Eber, Eliel, 

23 Abdon, Zikhri, Hanan, 

24 Hananya, Elam, Antotia, 

25 Yifdeya na Pnuel anakna Sasak. 

26 Tatu Samserai, Seharya, Atalya, 

27 Yaaresya, Elia na Zikhri anakna 
Yeroham. 

28 Tamote tu pangulu rapu, iamotu 
pangulu pa'rapuanna tau iato mai: iatu 
tau iato mai torro dio Yerusalem. 

Sura" ossoranna Saul 


8:29-40 
29 Dio Gibeon ma'tondok: tu ambe'na 
Gibeon - na jatu bainena disanga 
Maakha- 
30 ha iatu pa'bunga'na muane iamotu 
Abdon, namane Zur, Kish, Baal, Nadab, 
31 Gedor, Ahyo na Zekher. 
32 Na Miklot undadian Simea: sisarak 
dukami siulu'na tu tau iato mai, 
anna male sia torro sola siulu'na dio 
Yerusalem. 
33 Tatu Ner undadian Kish, Kish undadian 
Saul, na Saul undadian Yonatan, 
Malkisua, Abinadab na Esybaal. 
34 Tatu anakna muane Yonatan iamotu 
Meribaal, na Meribaal undadian Mikha. 
35Jatu anakna muane Mikha iamotu 
Piton, Melekh, Tarea na Ahas. 
36 Tatu Ahas undadian Yoada, iatu Yoada 
undadian Alemet, Azmawet na Zimri: 
iatu Zimri undadian Moza. 
37 Tatu Moza undadian Bina: iatu anakna 
muane Bina iamotu Rafa, na iatu anakna 
muane Rafa iamotu Elasa: na iatu 
anakna muane Elasa iamotu Azel. 

38 Tatu Azel annan tu anakna muane, 
disanga: Azrikam, Bokhru, Ismael, 
Searya, Obaja na Hanan; mintu'i te 
anakna muane Azel. 

39Jatu anakna muane Esek, 
siulu'na, iamotu Ulam, pa'bunga'na, 
Yeush, ma'penduanna na Elifelet, 

ma pentallunna. 

40Jatu anakna muane Ulam to lalong 
nasang, to manarang mapana, sia to 
buda anakna sia ampona, den saratu' 
limangpulo sola nasang. Mintu'i te naala 
bilanganna bati'na Benyamin. 


To umpa'tondokki Yerusalem 


9:1-34 

1 Tatu mintu’ to Israel dipatamamo 

sura' ossoran tu sanganna: iatu tau 
iato mai disura'mo lan sura'na mintu’ 
datu Israel. Iatu to Yehuda dipali' lako 
Babel belanna katangmarurusanna. 
2Tatu tau pamulanna sule lako mana'na 
lan lu mintu' kotana la umpa'tondokki, 
iamotu to kambanna to Israel, to minaa, 
to Lewi na to mengkarang lan Banua 
Kabusungan. 

3 Ma'tondokmi dio Yerusalem tu bati'na 
Yehuda, bati'na Benyamin na bati'na 
Efraim sia Manasye, iamotu: 

4Utai, anakna muane Amihud, anakna 
muane Omri, anakna muane Imri, 
anakna muane Bani, dio mai bati'na 
Peres, anakna muane Yehuda: 

5 dio mai to Siloni iamotu Asaya, tu 
pa'bunga' sia anakna muane; 

5na dio mai bati'na Zerah iamotu Yeuel 
na siulu'na tau iato mai, annanratu' 
ngkaserapulona. 

7 Dio mai bati'na Benyamin iamotu Salu, 
anakna muane Mesulam, anakna muane 
Hodawya, anakna muane Hasenua: 

8 Yibnea, anakna muane Yeroham: Ela, 
anakna muane Uzi, anakna muane Mikhri 
na Mesulam, anakna muane Sefaca, 
anakna muane Rehuel, anakna muane 
Yibnia: 

9 sia iatu siulu'na situru' ossoranna, 
kaseraratu'na limangpulo nnannan. 
Mintu' tau iato iamo pangulu rapunna. 
10 Dio mai mintu' to minaa iamotu 
Yedaya, Yoyarib, Yakhin, 

11 Azarya, anakna muane Hilkia, anakna 
muane Mesulam, anakna muane Zadok, 
anakna muane Merayot, anakna muane 

Ahitub, pangulunna banuanNa Puang 
Matua: 

12 Adaya, anakna muane Yeroham, 
anakna muane Pasyhur, anakna muane 
Malkia: Masai, anakna muane Adiel, 
anakna muane Yahzera, anakna muane 
Mesulam, anakna muane Mesilemit, 
anakna muane Imer. 

13 Sia mintu' siulu'na pangulu 
rapunna, iamotu sangsa'bu pituratu' 
nnannanpulona, to malinta' lako 
pengkarangan lan banuanNa Puang 
Matua. 

14 Dio mai to Lewi iamotu: Semaya, 
anakna muane Hasub, anakna muane 
Azrikam, anakna muane Hasabya, dio 
bati'na Merari: 

15 na Bakbakar, Heresh, Galal, Matanya, 
anakna muane Mikha, anakna muane 
Zikhri, anakna muane Asaf, 

16 Obaja, anakna muane Semaya, 
anakna muane Galal, anakna muane 
Yedutun: na Berekhya anakna muane 
Asa, anakna muane Elkana, tu torro lan 
kampongna to Netofa. 

17 Tatu to ma'kampa ba'ba iamotu Salum, 
Akub, Talmon na Ahiman. Iatu Salum, 
siulu'na, iamo pangulunna. 

18 Sae lako totemo iatu tau iato mai 
ungkampai babangan Datu rampe 
matallona. Iatu tau iato mai ungkampai 
babangan to' tendana to Lewi. 

19 Tatu Salum, anakna muane Kore, 
anakna muane Ebyasaf, anakna Korah 
sia iatu mai siulu'na lan mai rapunna, 
iamotu to Korah, iamo pentoeanna tu 
ma'kampa ba'ba tenda. Belanna iatu 
nene’ to dolona inang to ma'kampa 
babangan dio to’ tendaNa PUANG dolona. 
20 Tatu arung Pinehas, anakna Eleazar, 
iamo pangulunna tau iato mai 
pirambongi'. Na PUANGmora urrondongi! 
21 7akharia anakna Meselemya, 

iamoto ma'kampa babangan Tenda 
Kasitammuan. 

22 Mintu' to dipilei la dadi to ma'kampa 
ba'ba den duaratu' ssangpulo dua. 

latu tau iato mai dipatamamo sura” lan 
kampongna: iatu Daud sola Samuel, to 
patanda-tandan, mangkamo unnangka'i 
lan pentoeanna. 

23 Tatu tau iato mai sola bati'na torro 
ungkampai babangan banuanNa PUANG, 
iamotu tenda. 

24 Dio a'pa' tetukna mata angin nanii 
bendan tu to ma'kampa babangan iato 

mai, iamotu tingo lako matallo, rokko 
matampu', rekke ulunna salu na sau’ 
pollo'na uai. 

25 Sia jatu siulu'na tau iato mai lan 
kampongna manassa la sae untoe 
pengkaranganna sipitung allo, ke 
attunnaomi, 

26 helanna lan te pentoean iate iatu tau 
apa' iamo pangulunna to ma'kampa 
babangan: iatu tau iato mai to Lewi. 
Sia ia duka tu tau iato mai ungkampai 
tu mintu' bilik sia bilik pangnannan lan 
banuanNa Puang Matua. 

27 Sia iatu tau iato mai ma'bongi 

dio banuanNa Puang Matua tiku lao, 
belanna dipatanggungi ma'kampa sia la 
umbungka' duka ba'ba, ke melambi'oi. 
28 Sia ba'tu pira-pira tau iato tu 
ungkampai pareanan dipake menomba: 
nala” tu apa iato mai, ke nabaai tama sia 
ke napatassu oi. 

29 Sia ba'tu pira-pira tau iato tu 
ungkampai pareanan, iamotu mintu' 
pareanan maindan sia iatu ta'pung, 
anggoro', minna’, dupa na pebangki'. 

30 Apa to minaa tu umpasirau pebangki' 
nagaragai minna' dipa'minnakan. 

31 Na iatu Matica, misa'i to Lewi, - iamo 
pa'bunga'na Salum, to Korah - toeanna, 
untiro to mantunu roti. 

32 Sia ba'tu pira-pirai tu to Kehat, siulu'na 
tu tau iato mai, toeanna, umpalenna' 
roti dipennoloan, ke allo katorroanoi. 

33 Apa iatu to menani, tu torro lan bilik 
- iamo pangulunna rapunna to Lewi - 
iatu tau iato mai tae'mo nadipopa'diama 
senga’; dipatanggungi untoe pentoeanna 
keallo sia kebongi. 

34 Tamote tu mintu’ pangulu rapunna 

to Lewi; tau iato mai pangulu tete dio 
ossoranna. latu tau iato mai ma'tondok 
dio Yerusalem. 


Sura' ossoranna to Gibeon 


9:35-44 
35 Dio Gibeon nanii ma'tondok tu Yeiel, 
ambe'na Gibeon - na iatu bainena 
disanga Maakha- 
36 ha iatu pa'bunga'na muane Abdon: 
namane Zur, Kish, Baal, Ner, Nadab, 
37 Gedor, Ahyo, Zakharia na Miklot. 
38 Na Miklot undadian Simeam: Sisarak 
dukami siulu'na tu tau iato mai, 

anna male sia torro sola siulu'na dio 
Yerusalem. 

39 Tatu Ner undadian Kish: Kish undadian 
Saul: na Saul undadian Yonatan, 
Malkisua, Abinadab na Esybaal. 

40 Tatu anakna muane Yonatan iamotu 
Meribaal, na Meribaal undadian Mikha. 
41 Tatu anakna muane Mikha iamotu 
Piton, Melekh na Tahrea. 

42 Tatu Ahas undadian Yaera; iatu Yaera 
undadian Alemet, Azmawet na Zimri; 
iatu Zimri undadian Moza. 

43 Tatu Moza undadian Bina, iatu anakna 
muane Bina iamotu Refaya, na iatu 
anakna muane Refaya iamotu Elasa na 
iatu anakna muane Elasa iamotu Azel. 
44 Tatu Azel annan tu anakna muane, 
disanga: Azrikam, Bokhru, Ismael, 
Searya, Obaja na Hanan. Iamote tu 
anakna muane Azel. 


Kamateanna Saul 
10:1-14 
1 Sam. 31 


10 l Tatonna sirari to Filistin tu 
to Israel, mallaimi tu to Israel 

dio mai tingayona to Filistin sia budai 
tibambang dao buntu Gilboa. 

2 Naduttu' bangmi to Filistin tu Saul 

sia napatei tu Yonatan, Abinadab na 
Malkisua, anakna muane Saul. 
3Masarrangmi tu rari umpatu Saul: 
jatonna tiromi to mapana tu Saul, 
ma'parondomi ungkataku'i tu to 
mapana. 

4Ma'kadami Saul lako bentarana nakua: 
Nonokki tu pa'dangmu, mutobokna”, 

ke da duka na iate to tang disunna' 
sae unna'ga-a'gana'. Apa manoka tu 
pa'takinna, belanna lendu' mataku'na la 
umpogau'i to. Naalami Saul tu pa'dang, 
anna songkanni tu kalena rokko. 
5Jatonna tiromi pa'takinna tu Saul 
matemo, nasongkan dukaomi tu kalena 
rokko pa'dangna, anna mate. 

6 Matemi tu Saul sola tu anakna tallu sia 
mintu' to lan banuanna mate sola. 

7 Tatonna tiromi mintu’ to Israel, tu torro 
dio padang marante, kumua mallaimo 
tu to Israel sia matemo tu Saul sola 
anakna muane tallu, natampemi tu 
mintu' kotana anna mallai. Saemi tu to 
Filistin anna torro lan. 

8 JTatonna masiangmo dio mai, tonna 
saemo tu to Filistin urrampa apanna 
mintu' to dipatei, naappa'mi tu Saul 
sola tu anakna muane tallu sumpandan 
bangmo dao buntu Gilboa. 

9 Narampami tu apanna, naalai tu ulunna 
sola pa'bunona, nasuai tu tau male ullelei 
tu lili'na tondok Filistin la umpatale'i tu 
kareba melo iato lako deatanna sia lako 
to buda. 

10 Tatu pa'bunona Saul napalan banua 
deatanna, apa iatu kararo ulunna 
napale'ke' lako banuanna Dagon. 

11 Tatonna rangimi mintu’ to Yabesh dio 
Gilead tu mintu' penggauranna to Filistin 
lako Saul, 

12 ke'de'mi tu mintu' surodadu, naalai tu 
batang rabukna Saul sia batang rabukna 
anakna, anna baai lako Yabesh anna 
lamunni tu bukunna diong garonto' kayu 
tarpin dio Yabesh. Mangkato ma'puasami 
tu tau iato mai pitung allo. 

13 Susimoto tu kamateanna Saul, 
belanna tang maruru' lako PUANG sia 
belanna tae' napalan penaai tu kadanNa 
PUANG, ondongpi male mekutana sia 
umpalaku pa'timbangan lako bombo to 
mate, 

14 anna tae” nalako PUANG nanii 
umpalaku pa'timbangan. Iamoto Napatei 
Puang, anNa benni Daud, anakna Isai tu 
kadatuanna. 


Daud dadi datu sia untalo Israel 


11:1-9 

1 1 1 Sae nasangmi tu mintu’ to Israel 

mennolo lako Daud dio Hebron, 
anna ma'kada nakua: kami te sola 
nasang manassa sangrara sangbukuki'". 
2Tatonna dolonapa, tonna Saul datu 
inang kamu duka tu umbaa to Israel 
tassu' sia ussolanni tama, sia ma'kada 
tu PUANG, Kapenombammi, lako kalemi, 
Nakua: Iko la ungkambi'i tu taungKu 
Israel sia iko dukamo la dadi arungna tu 
taungKu Israel. 
3Jamoto nasae tu mintu’ pekaamberan 
to Israel mennolo lako datu dio Hebron, 
anna sibasse Daud dio oloNa PUANG dio 
Hebron: mangkato natokkomi tu Daud 
dadi datunna to Israel, susi kadanNa 
PUANG tu nalopian Samuel. 
4Ke'de'mi tu Daud sola mintu’ to 
Israel lako Yerusalem, iamotu Yebus: 

inde to dio nanii torro to Yebus, tu 
umpa tondokki tondok iato. 

5 Ma'kadami tu to umpa'tondokki Yebus 
lako Daud nakua: Tae' mikullei tama 
mai, apa natalo sia Daud tu tambakuku 
Sion, iamo kotana Daud. 

6 Nakuami Daud: Minda-minda tu 
bunga'na umpatei to Yebus, iamo la dadi 
pangulu sia kamandang. Yoab, anakna 
Zeruya, tu bunga'na ungkendekki, 
iamoto anna ia dadi pangulu. 

7 Torromi Daud lan kota ditambakuku 
iato: iamoto nasangai tau kotana Daud. 
8 Napamatoto'mi tu mintu' biring kota 
randuk dio mai Milo sia tiku lao sia 
napemeloi Yoab tu kota torronapa. 

9 Samasai-sainna satarompo'- 
rompo'nami tu Daud sia Narondong 
PUANGna mintu' ma'dandan maritik. 


To lalongna Daud 


11:10-47 
2 Sam. 23:8-39 


10 Inde sia tu pangulu pa'baraninna 
Daud, tu sola mintu’ to Israel matoto’ 
untundui la umpabendan kadatuanna, la 

unnangka'i datu, susi kadanna PUANG 
diona to Israel. 

11 Inde sia tu bilanganna pa'baraninna 
Daud, iamotu Yasobam, anakna 
Hakhmoni, pangulunna to tallungpulo: 
unnea doke tau talluratu', napissanri 
napatei. 

12 Den pole'omi Eleazar, anakna Dodo, 
to Ahohi: iamo sangbilangan tu tallu 
pa'barani. 

13 Tamo sisola Daud dio Pas-Damim, 
tonna sirampun tu to Filistin inde to dio 
la parari. Denmi sanggori' pa'lak dio 
nasitutu'i dalle sisikan, namallaimo tu 
surodadu naula' to Filistin. 

14 Bendanmi tu tau iato mai lan tangnga 
palak iato, napangeai tu palak iato, 
anna taloi tu to Filistin. Nakamaseammi 
PUANG kapataloan kapua. 

15 Denmi tallui tu kamandang tallungpulo 
male rokko buntu batu, umpelambi'i 
Daud, lako lo'ko' Adulam, tonna 

ma tenda tu surodadu to Filistin dio rante 
Refaim. 

16 Attu iato iatu Daud lan tambakuku, na 
attu ia dukato iatu pa'kampan surodadu 
to Filistin dio Betlehem. 

17 Morai liumo tu Daud, anna ma'kada 
nakua: Mindara ma'din umbanna' uai dio 
mai bubun dio Betlehem, sikandappi' 
babangan? 

18 Natamaimi pa'barani sola tallui tu 
inan surodadunna to Filistin, natimbai 
tu uai diong mai bubun dio Betlehem 
sikandappi' babangan, namale umbanni 
Daud. Apa tae’ namorai tu Daud unniru', 
sangadinna nabolloan dio oloNa PUANG. 
19 Anna ma'kada nakua: Napatoyangmira 
Kapenombangku la umpogau'i tu susinna 
te! La kuiru'raka tu rarana tau iate mai, 
iamotu sondana katuoanna? Belanna 
untibe sunga'na te tau iate mai, umbaai. 
Tae'mi namorai unniru'. Susimoto tu 
penggauranna tinde to lalong sola tallui. 
20 Tatu Abisai, siulu'na Yoab, iamo 
pangulunna tu tau tallu. Na iamoto 

tu unnea doke tau talluratu', napatei 
nasangi. Ilamoto natarompo' dio to tau 
tallu. 

21 Dio lu te tau tallu da'dua tu 
umpakaraya Abisai, manassa iamotu 
pangulunna. Apa tae' nalambi'i tu to 
tallu disa'bu' dolona. 

22 Sia Benaya, anakna Yoyada, 

anakna misa' pa'barani, tu tarompo' 

penggauranna, dio mai Kabzeel, umpatei 
da'dua pa'barani lalong dio mai Moab. 
Den duka sangallo tonna attunnamo 
ambun makko namengkalao rokko 
garuang, napatei tu misa' singa diong. 
23 Sia umpatei duka misa' to Mesir, iamo 
misa' muane tu limang siku langka'na: 
iatu to Mesir untoe doke pada tandaan, 
apa ia manna tu tekken napake ullaoi, 
nasintakki tu doke lan mai limanna to 
Mesir, nadoke iato napateanni. 

24 Susimoto tu penggauranna Benaya, 
anakna Yoyada: tarompo'mi dio lu 
pa'barani sola tallui. 

25 Moi anna dipakaraya ia dio lu to tau 
tallungpulo — apa tae' nalambi'i tu to 
tallu disa'bu' dolona. Naangka'mi Daud 
pangulunna mintu' pa'kampana datu. 
26 Sia den dukapa tu pa'barani lalong, 
iamotu Asael, siulu'na Yoab: Elhanan, 
anakna muane Dodo dio mai Betlehem: 
27 Samot to Harod: Heles to Peloni: 

28 Ira, anakna muane Ikesh, to Tekoa: 
Abiezer to Anatot: 

29 Sibkhai to Husa: Ilai to Ahohi: 

30 Maharai to Netofa: Heled, anakna 
muane Baana, to Netofa: 

31 Itai, anakna muane Ribai, dio mai 
Gibea to Benyamin: Benaya to Piraton: 
32 Hurai dio mai lombok Gaas: Abiel to 
Arbati: 

33 Asmawet, to Bahurim: Elyahba, to 
Saalbon, 

34 anakna muane Hasyem, to Gizon; 
Yonatan, anakna muane Sage, to Harari, 
35 Ahiam, anakna muane Sakhar, to 
Harari: Elifal, anakna muane Ur: 

36 Hefer, to Mekherati: Ahia, to Peloni: 
37 Hezro, to Karmel: Naarai, anakna 
muane Ezbai: 

38 Yoël, siulu'na Natan: Mibhar, anakna 
muane Hagri: 

397elek, to Amon: Naharai, to Beerot, 
pa'takinna Yoab, anakna muane Zeruya: 
40 Ira, to Yetri: Gareb, to Yetri: 

41 Uria, to Het: Zabad, anakna muane 
Ahlai; 

42 Adina, anakna muane Siza, to Ruben, 
pangulunna to Ruben, sia sola tau 
tallungpulo: 

43 Hanan, anakna muane Maakha: 
Yosafat, to Mitni; 

44 Uzia, to Astarot; Syama na Yediael, 
anakna muane Hotam, to Aroër; 


1 OSSORANNA DATU 11.45-12.4 58 


42 Yediael, anakna muane Simri na Yoha, 
to Tizi, siulu'na: 

46 Eliel, dio mai Mahawim: Yeribai na 
Yosawya, anakna muane Elnaam: Yitma, 
to Moab: 

47 na Eliel, Obed na Yaasiel dio mai 
Mezobaya. 


To unturu' Daud dio Ziklag 


12:1-22 

1 2 lInde sia tu tau sae lako Daud 

dio Ziklag, tonna toyangpa dio 
mai Saul, anakna muane Kish. Mintu'i te 
naala bilanganna to lalong, to untundui 
lan kasirarian. 
2Tau iato umbaa pa'buno pana sia 
manarang patomali ma'kolak batu sia 
ma'pana. Dio mai sukunna Saul, dio mai 
Benyamin iamotu: 
3 Abiezer, pangulu sola Yoas, anakna 
muane Semaa, to Gibea: Yeziel sola 
Pelet, anakna muane Azmawet: Berakha 
na Yehu, to Anatot: 
4Yismaya, to Gibeon, misa'i tu to 
pa'barani tallungpulo sia kamandangna 
to tallungpulo: Yeremia, Yehaziel, 
Yohanan na Yozabad, to Gedera: 

> Eluzai, Yerimot, Bealya, Semarya na 
Sefaca, to Harufi: 

6 Elkana, Yisia, Azareel, Yoezer na 
Yasoham, to Korah: 

'Yoela na Zebaja, anakna muane 
Yeroham dio mai Gedor. 

8 Tatu to Gad den duka pira menturu' 
lako Daud, tonna lan tambakuku dio 
padang pangallaran, pa'barani lalong, 
to malinta' parari, to umbaa pa'buno 
balulang na doke, iatu rupanna tau iato 
mai susi singa, sia matira' susi kijang, 
iamotu: 

9 Ezer, pangulu; Obaja, ma'penduanna: 
Eliab, ma'pentallunna, 

10 Mismana, ma'penna'pa'na: Yeremia, 
ma pellimanna: 

11 Atai, ma'pennannanna: Eliel, 

ma pempitunna: 

12 Yohanan, ma'pengkaruanna: Elzabad, 
ma'pengkaseranna: 

13 Yeremia, ma'pessangpulona: 
Makhbanai, ma'pessangpulo misanna. 
14 Mintu'i te naala bilanganna bati'na 
Gad, na tau iamote mai tu kamandang 
surodadu: iatu bitti'na unnea tau saratu' 
na iatu kapuana unnea tau sangsa'bu. 

15 Tau iamoto mai tu ullambanni Yordan, 
tonna bulan pamulanna, tonna sapu 
randanan uainna sia iamotu unnula'i 
pa'tondokan diong lombok lu lako 
matallo sia matampu'. 

16 Sae dukami tu ba'tu pira-pira to 
Benyamin sola to Yehuda umpellambi'i 
Daud dio to’ tambakuku. 

17 Tassu'mi tu Daud male umpessitammui 
tau iato mai nakuami lako: Iake sae melo 
siakomi umpellambi'ina' la untunduina”, 
manassa la misa penaaki', apa iake la 
saekomi kadake la ussorongna' lako 
balingku, moi tae’ kakadakean dio 
limangku, na Kapenombannamora nene’ 
to dolota untiroi sia unnukungi. 

18 Attu iato Narampoimi Penaa tu 
Amasai, pangulunna tu tau tallungpulo 
nakua: Taummikan, e Daud: la 
sisolaki, o anakna Isai! Lamaupa'komi, 
la maupa'komi! La maupa' tu to 
untunduikomi! Belanna Kapenombammi 
untunduikomi. Natarimami Daud tu tau 
iato mai anna angka'i pangulu surodadu. 
19 Dio mai Manasye denni tilele male 
unturu' Daud, tonna male sola to Filistin 
la sirari Saul: moi susito tae’ duka 
natundui Daud, belanna natimbang 

tongan arung kota to Filistin anna suai 
sule, belanna nakua: La naalai ulunta 
namane untampeki' sule lako Saul, 
puangna. 

20 Tatonna malemo tu Daud lako Ziklag, 
tilelemi dio mai to Manasye male unturu' 
Daud: tu Adnah, Yozabad, Yediael, 
Mikhael, Yozabad, Elihu na Ziletai, 
pangulunna to sangsa'bu dio Manasye. 
21 Tate tau iate mai untundui Daud 
umpangului sangtuntunan surodadu, 
belanna pa'barani lalong nasangi sia dadi 
kamandang surodadu. 

22 Kiallo-kiallo sae tu tau lako Daud 

la untundui, naurungan mendadi 
sangkaponan surodadu kapua, susi 
sangkaponan surodadunNa Puang 
Matua. 


Surodadunna Daud dio Hebron 


12:23-40 


23 Inde sia tu bilanganna tau lan 
mintu' tuntunan, tu sae lako Daud dio 
Hebron, sakka' la parari, la umpalelei 
tu kadatuanna Saul lako kalena, situru' 
kadanNa PUANG: 

24 jatu to Yehuda, tu ma'balulang sia 
ma'doke, annan sa'bunna karua ratu'na, 
sakka' la parari: 

25 to Simeon, iatu pa'barani lalong lan 
kasirarian pitungsa'bu ssaratu', 

26 to Lewi, patangsa'bu nnannanratu': 

27 Sia Yoyada, arungna bati'na Harun 
sia iatu tau nasolan, tallungsa'bu 
mpituratu', 

28 sia Zadok, misa” to mangura, iamo 
pa'barani lalong sola sangdadianna, 
duangpulo ndua pangulu. 

29To Benyamin, sangsukunna Saul, 
tallungsa'bu: apa sae lako attu iato 
budapi tu tau iato mai la'ka'pa penaanna 
lako bati'na Saul: 

30 to Efraim, duangpulo sa'bu karua 
ratu'na, iamo pa'barani lalong, to 
mala'bi' lan rapunna. 

31 Na dio mai sangsese suku Manasye 
sangpulokarua sa'bu tau, tu disa'bu' 
sanganna, sae la unnangka'i datu tu 
Daud: 

32 to Isakhar, tu manarang untandai attu 
melo, anna issanni tu apa sipato' la 
napogau' to Israel, duaratu' pangulunna 
sola mintu' siulu'na tu naparenta: 

33 to Zebulon, tu tassu’ sola surodadu, 
umbaa ma'rupa-rupa pa'buno, sakka' la 
parari, limangpulo sa'bu, tu ma'pampang 
kalebu penaa la parari: 

34 to Naftali, sangsa'bu kamandang, sia 
iatu to nasolan tallungpulo mpitu sa'bu, 
ma'balulang sia ma'doke, 

35 to Dan, tu sakka’ la parari, duangpulo 
ngkarua sa'bu annan ratu'na, 

36to Asyer, tu tassu’ sola surodadu, to 
sakka' la parari, patangpulo sa'bu, 

37 lu sambali'na mai Yordan, to Ruben, to 
Gad sia dio mai sangsese suku Manasye, 
saratu' duangpulo sa'bu, tu to sakka' 
pa'bunona la parari. 

38 Mintu'i te to parari, sae unturu' atoran 
kapararian, bulo lollong penaanna lako 
Hebron, la unnangka'i datu tu Daud, 
umparenta mintu' to Israel. Sia mintu' to 
Israel torronapa sanginaa la unnangka'i 
datu tu Daud. 

39 Torromi tu tau iato mai inde to dio 
sola Daud tallung allo, anna kumande 
sia mangiru', belanna napasakkarammo 
siulu'na tu mintu' apa tu tau iato mai. 

40 Sia mintu' tu to nasikandappiran tiku 
lao sae lako Isakhar, Zebulon na Naftali 
umbaa kande nateke' dao keledai, unta, 

bagala' na sapi, iamotu kande ta'pung 
digaragai, deppa bua ara dirangkei 
na deppa bua anggoro' dirangkei, uai 
anggoro' na minna' sapi na domba 
sola bembe' lendu' budanna, belanna 
kaparannuanna mintu' to Israel. 


Patti basse diala dio 
mai Kiryat-Yearim 


13:1-14 
2 Sam. 6:1-11 


1 3 1 Sipa kadami Daud tu mintu’ 
pangulu to sangsa'bu sia mintu' 
pangulu to saratu’ sia mintu’ to la'bi'. 
2 Ma'kadami tu Daud lako mintu' 
kombongan to Israel, nakua: Iake 
misangai melo nasituru' pa'poraianNa 
PUANG, Kapenombanta, melo ke ussuaki 
pesua lako mintu' inan, lako tu mai siulu 
tu torronapa lan mintu’ lili'na tondok 
Israel, sia lako to Lewi lan kota, tu nanii 
padang kariuanna, anna mintu' tau iato 
sirampun lako kaleta. 
3 La tapalele tu pattinNa Kapenombanta 
lako tondokta, belanna tonna linona Saul 
tae' tapoapa lenni. 


YA 


, 

4Nakuami tu mintu' kombongan: Melo ke 
napogau'i tau susito, belanna nasanga 
melo mintu' to buda. 

> Narampunmi Daud tu mintu’ to Israel 
dio mai salu Sikhor dio Masir sae 
lako batatta lu lako Hamat, la unnalai 
tu pattinNa Puang Matua dio mai 
Kiryat-Yearim. 

6 Malemi tu Daud sola mintu' to Israel 
lako Baala, iamotu Kiryat-Yearim, tu 
naala lili'na Yehuda, la umbaai inde 
to dio mai tu pattinNa Puang Matua, 
Iamo PUANG, tu unnisung dao karubion, 
iamotu patti, dinii ussa'bu' Sanga iato. 
7 Nabaami tu pattinNa Puang Matua, 
napadao misa’ kareta baru lan mai 
banuanna Abinadab, namale Uza sola 
Ahyo umbaai tu kareta iato. 

8 Tatu Daud sola mintu' to Israel 
ma'marua'-rua' tongan unnondo dio 
oloNa Puang Matua napasiala nanian 
sia to umpannoni katapi, dandi, 
ganda '-ganda', taa'-taa' sia tarompe'. 
9Tatonna rampomo tu tau iato lako to’ 
panglulluranna Kidon nadoloammi Uza 
la untoei tu patti, belanna tilende' tu 
sapinna. 

10 Re'dekmi tu ara'Na PUANG lako Uza 
Napongkoi, belanna la natoe tu patti, 
matemi inde to dio oloNa Puang Matua. 
11 Magiangmi tu penaanna Daud, belanna 
Nasanggang maro' PUANG susito tu 
Uza, iamoto nasangai tau tu inan iato 
Perez-Uza sae lako allo iate. 

12 Allo iato mataku'mi tu Daud lako 
Puang Matua, anna ma'kada nakua: 
Umba kupakuanni, da kuparampoi tu 
pattinNa Puang Matua lako kaleku? 

13 Tgmoto natae” nabaai Daud tu patti 
iato tama kotana Daud, sangadinna 
hnapalendu' tama banuanna Obed-Edom, 
to Gat. 

14 Tatu pattinNa Puang Matua torro 
tallung bulan sola to nakurinni Obed- 
Edom, lan banuanna: Napamasakke- 
sakkemi PUANG tu to lan banuanna 
Obed-Edom sola mintu' barang apanna. 


Diona tongkonan layukna 
sia to lan banuanna Daud 


14:1-7 
2 Sam. 5:11-25 


14 1 Tatu Hiram, datu Tirus, ussua 
sumbungan pudukna lako Daud 

umbaa kayu arasi' sia ba'tu pira-pira 
pande batu sia pande kayu, anna 
pabendanan Daud misa' tongkonan 
layuk. 

2 Tatonna iato naissanmi Daud, kumua 
Napamanda'mo PUANG undatui to Israel, 
belanna dipamala'bi' tu kadatuanna 
diona taunNa, iamotu to Israel. 

3 Naalaomi Daud tu ba'tu pira-pira baine 
dio Yerusalem anna padadianomi ba'tu 
pira-pira pia muane sia baine. 

“Inde sia tu sanganna mintu’ anak 
dipadadianni dio Yerusalem, iamotu: 
Syamua, Sobab, Natan, Salomo, 

> Yibhar, Elisua, Elpelet, 

6 Nogah, Nefeg, Yafia, 

7 Elisama, Beelyada na Elifelet. 


Daud untalo to Filistin 


14:8-17 
8 Jatonna rangimi to Filistin tu kareba tu 
diona Daud ditokko undatui mintu' to 
Israel, ke'de'mi tu mintu' to Filistin male 
undaka' Daud la natingkan. Iatonna 
rangimi Daud tu dionato, malemi 
umpentammui. 

9Saemi tu to Filistin anna sikarangan dio 
rante Refaim. 

10 Mekutanami Daud lako Puang Matua, 
nakua: La malera'ka ullaoi tu to Filistin, 
sia la Misorongraka tama limangku? 
Mebalimi tu PUANG Nakua: Malemoko, 
la Kusorong tu tau iato mai tama 
kuasammu. 

11 Malemi tu tau iato mai lako Baal- 
Perasim: nataloi Daud inde to dio. 
Ma'kadami tu Daud nakua: Limangku 
Napoparea Naruang tangngai Puang 
Matua tu ualingku, susito uai ma'tu'ba'. 
lamoto nasangai tau tu inan iato 
Baal-Perasim. 

12 Natampe dukami tau iato mai tu 
mintu' rapang-rapang dipodeatanna inde 
to dio, anna pa'pesuanni Daud umballai 
api. 13 Sae pole'omi tu to Filistin, anna 
sikarangan dio rante iato. 

14 Mekutanaomi Daud lako Puang Matua, 
anna ma'kada Puang Matua lako kalena 
Nakua: Da mulaoi dio mai boko'na: 
tigirikko, muurunganni ullaoi dio mai to' 
garonto' pinu'. 

15 Take murangii tu oni butung to 
tumengka dao lolok pinu’, la maleoko 
sirari, belanna attu iato tassu'mo tu 


1 OSSORANNA DATU 14.16-15.3 69 


Puang Matua undoloangko, la untaloi tu 
surodadu to Filistin. 

16 Napogau'mi Daud susitu pepasanNa 
Puang Matua lako kalena, natalomi tu 
mintu' to Filistin randuk dio mai Gibeon 
ma'palulako Gezer. 

17 Kaleleammi tu sanganna Daud lako 
mintu' tondok, anNa pasaei PUANG 

tu katirambanan lan penaanna mintu' 
bangsa ungkataku' Daud. 


Diona pattinNa Puang Matua 
dipalele lako Yerusalem 


15:1-16:6 

1 5 lNagaragammi kalena Daud 
tu ba'tu pira-pira banua lan 

kotana Daud, napasakkarammi misa' 
inan tu pattinNa Puang Matua anna 
pabendananni misa' tenda. 
2 Attu iato nakuami Daud: Moi misa” tau 
tae' nama'din umbulle pattinNa Puang 
Matua sangadinna to Lewi, belanna tau 
iato mai tu Natonno' PUANG la umbulle 
pattinNa PUANG sia la umpengkaolai sae 
lakona. 
3Natambaimi Daud tu mintu' to Israel 
ma'kombongan dio Yerusalem la umbaai 

tu pattinNa PUANG lako inan tu mangka 
napasakkaranni. 

4Narampunmi Daud tu bati'na Harun sia 
to Lewi: 

Sjatu bati'na Kehat: iamotu Uriel, 
pangulu na mintu' siulu'na, saratu' 
duangpulo: 

6 bati'na Merari: Asaya, pangulu na 
mintu’ siulu'na, dua ratu’ duangpulo: 

7 bati'na Gerson: Yoél, pangulu na mintu' 
siulu'na, saratu' tallungpulo: 

8 bati'na Elsafan: Semaya, pangulu na 
mintu’ siulu'na, duaratu': 

9 bati'na Hebron: Eliel, pangulu na mintu' 
siulu'na, karua pulona: 

10 hati'na Uziel: Aminadab, pangulu na 
mintu' siulu'na, saratu' sangpulo dua. 

11 Natambaimi Daud tu to minaa Zadok 
na Abyatar, sia to Lewi, iamotu Uriel, 
Asaya, Yoel, Semaya, Eliel na Aminadab. 
12 Ma'kadami tu datu lako tau iato mai 
nakua: late kamu pangulunna mintu' to 
Lewi, pamaseroi tu kalemi, la kamu la 
iatu mai siulu'mi, ammi ma'din umbaai 
tu pattinNa PUANG, Kapenombanna to 
Israel lako inan, tu kupasakkaranni. 

13 Belanna tae” mipogau'i to, tonna 
dolona, iamoto Naparampoiki' 

kamandasan kapua PUANG, 
Kapenombanta, belanna tae' tapalaku 
pa'timbanganNa, susitu sipato'na. 

14 Tamoto anna pemaseroi kalena tu 
mintu' to minaa sia to Lewi la umpalelei 
tu pattinNa PUANG, Kapenombanna to 
Israel. 

15 Napadaomi palempengna to Lewi tu 
bullean pattinNa Puang Matua, nabullei 
susitu napasan Musa situru' kadanNa 
PUANG. 

16 Mesuami tu Daud lako mintu’ 
pangulunna to Lewi kumua anna 
popa'tibangi tu siulu'na, iamotu to 
menani umbaa oni-onian, dandi, katapi 
na taa'-taa', la umpannoni tanda 
pa'maruasan kaparannuan. 

17 Napopa'tibangmi to Lewi tu Heman, 
anakna Yoel, sia dio mai siulu'na, iamotu 
Asaf, anakna Berekhya, sia iatu bati'na 
Merari siulu'na, iamotu Etan, anakna 
Kusaya, 

18 sia jatu nasolan tau iato mai 
iamotu mintu’ siulu'na untoe pangka' 
ma'penduan, iamotu: Zakharia, Ben, 
Yaaziel, Semiramot, Yehiel, Uni, Eliab, 
Benaya, Maaseya, Matica, Elifele, 

Mikneya, Obed-Edom na Yeiel, to 
ma'kampa babangan. 

19 Tatu to menani Heman, Asaf na Etan 
dipamanassa umbaa taa'-taa' tambaga 
la napannoni. 

20 atu Zakharia, Aziel, Semiramot, 
Yehiel, Uni, Eliab, Maaseya na Benaya 
dipamanassa umbaa dandi dipamadao 
oninna. 

21 Na iatu Matica, Elifele, Mikneya, Obed- 
Edom, Yeiel na Azazya dipamanassa 
umbaa katapi, dipasosso' karua ton, la 
unnanta'i tu nanian. 

221atu Kenanya, pangulunna to Lewi, 
umbandoro'i to umpalele patti: ia 
umpasirundunan to umpalele patti, 
belanna ia to manarang. 

23 Tatu Berekhya sola Elkana iamotu to 
ma'kampa babangan la ungkampai tu 
patti. 

24 Na iatu to minaa Sebanya, Yosafat, 
Netaneel, Amasai, Zakharia, Benaya na 
Eliezer umpannoni tarompe' dio tingayo 
pattinNa Puang Matua; na Obed-Edom 
na Yehia iamotu to ma'kampa babangan 
la ungkampai tu patti. 

25 Attu iato malemi tu Daud, 

sia pekaamberanna to Israel na 

kamandangna to sangsa'bu ma'marua'- 
rua' la umpalelei tu patti basseNa PUANG 
dio mai banuanna Obed-Edom. 
26 Sia Natundui Puang Matua tu to Lewi, 
tu umbulle patti basseNa PUANG, iamoto 
napemalaranni tau iato mai tu pitu sapi 
laki na pitu domba laki. 
27 Tatu Daud ma'bayu lamba' lenang 
melo, susi duka tu mintu' to Lewi, tu 
umbulle patti, to menani na Kenanya, tu 
umpangului to menani, tonna dipalele tu 
patti: na iatu Daud ma'bayu lenang. 
28 Tatu mintu’ to Israel umbaa patti 
basseNa PUANG unnarrak-arrak sia 
umpannoni napiri tanduk, tarompe' na 
taa'-taa', sia ma'dandi na ma'katapi. 
29 Tatonna rampomo tu patti basseNa 
PUANG lako kotana Daud, ta'kala 
mentiromi tu Mikhal anakna Saul, dao 
mai pentiroan banuanna, natiromi 
tu datu Daud tumbang-tumbang sia 
unnondo, nasayumi lan penaanna. 
1 6 1 Tatonna baami tau tama tu 
pattinNa Puang Matua napatorroi 
dio tangnga tenda, tu napabendananni 
Daud, napemalarammi tau iato mai 
tu pemala' ditunu pu'pu' sia pemala' 
kasalamaran dio oloNa Puang Matua. 

2 Tatonna upu'mo tu Daud umpemalaran 
pemala' ditunu pu'pu' sia pemala' 
kasalamaran, napassakkemi tu to buda 
tete dio sanganNa PUANG. 

3 Anna taai tu mintu' to Israel, la muane 
la baine, pantanni roti sisangbatu, duku' 
sisangira' sia deppa bua anggoro' simisa'. 
4Napamanassami tu ba'tu pira-pira tau 
dio mai to Lewi la menomba dio tingayo 
pattinNa PUANG, kumua anna tau iato 
tontong ussa'bu', umpangke' sia umpudi 
PUANG, iamotu Kapenombanna to Israel. 
> Tatu Asaf iamo pangulunna, nadampi'i 
Zakharia; sia Yeiel, Semiramot, Yehiel, 
Matica, Eliab, Benaya, Obed-Edom na 
Yeiel umpannoni oni-onian, iamotu 
ma'dandi sia ma'katapi, 

6 sia Asaf ma'taa'-taa', sia Benaya na 
Yahaziel, to minaa, tontong ma'tarompe' 
dio olona patti basseNa Puang Matua. 


Daud umpudi PUANG 


16:7-36 
7Tatonna allo iato bunga'na napasan 


Daud lako Asaf sia mintu' siulu'na la 
umpudi tu PUANG, nakua: 

8 Pudimi tu PUANG sia meongli'komi 
ussa'bu' sanganNa; 

Pakaleleanni tu penggauranNa dio lu 
mintu' bangsa. 

9 PenanianNi sia pakendekanNi 
pa'pudian: 

Pokadai tu sininna penggauran 
kalle-kalleanNa. 

10 Massattuangkomi diona sanga 
maseroNa: 

Mintu' to undaka' PUANG sipatu la sende 
batu ba'tengna. 

11 Anga'i tu PUANG sia tuntunni tu 
matoto'Na: 

La tontongkomi undaka'i ammi pellambi'i 
oloNa. 

12 Kilalai tu mintu’ tanda memangngan 
mangka Napogau”, 

Sia mintu' tanda kalle-kalleanNa, 

Sia mintu' panglampakNa tu ombo' dio 
randan pudukNa, 

13F mintu’ tarukna Israel, taunNa, 

E mintu’ bati'na Yakub to Napilei langsa". 
14 Tatu PUANG, Iamo Kapenombanta, 
Sia mintu' pa'paolaianNa salu lalo lan 
mintu’ lino. 

15 Kilalai tu basseNa tontong sae lakona, 

— jamotu kadanNa tu mangka 
Napepasanan landa' lako sangsa'bu 
Osso'na- 

16 jamotu basse Napantok sola Abraham, 
Sia sumpaNa lako Ishak. 

17 Tamotu basse iato Naarra'i lako Yakub 
la napoaluk, 

Sia lako Israel la napobasse tang leluk, 
18 ty nakua kadanNa: La Kutekkenniko 
tana Kanaan, 

iamo mana” disukarangko la mupoba'gi. 
19 Attu iato tang marian, 

Sidi' tonganri sia mempue' bangri lan, 
20 Tau iato mai ullelei simisa' bangsa, 
Sia ke'de' dio mai parenta senga' male 
umpengkara'pai bangsa senga’. 

21 Tang Naeloran Puang tu misa" tau la 
umpandasa tau iato mai. 

Sia Napa'dikki duka tu mai datu diona 
tau iato mai. 

22 Nakua kadanNa: Da mipata'pai lima tu 
mati' to mangka Kutokko, 

Sia da mipogau' kadakena lako mintu' 
nabingKu. 

23 Penaniammi tu PUANG, e mintu' 
issinna lino, 

Pasitarru'-tarru' tu allo Minii 
umpa'peissanan kasalamaran lu 

dio mai Kalena. 

24 Pakaleleammi tu kamala'biranNa dio 
lu mintu' bangsa, 

Sia iatu penggauran kalle-kalleanNa dio 
lu mintu' sangpetayanan. 

25 Belanna pasareongan tu PUANG sia 
pato' tongan dipudi, 

Mandu metakuran Ia na mintu' deata, 
26 Belanna iatu mai deatanna mintu' 
bangsa, kapenomban tang tongan. 
Apa PUANG Ia tu ungkombong langi’. 
27 Dio oloNa tu tanda kabilangan sia 
kadipangkeran. 

Anna kapaan sia kasendean lan inan 
Nanii torro. 

28E pa'rapuanna mintu’ bangsa, 
palulakoi PUANG, 

Palulakoi PUANG tu kadipangkeran sia 
akui tu kuasanNa. 

29 Palulakoi PUANG tu kamala'biranna 
sanganNa, 

Pennoloanni tu pemala' sia 
menombakomi dio oloNa. 

Tukkukomi menomba lako PUANG 
umpokassa' pakean maindan. 

30|a ma'parondokomi dio oloNa, e 
mintu' issinna lino: 

Bantang bang tu lino, naurunganni tang 
tibendon. 

31 Melo ke sende paimanni, anna 
mela'tek tu lino, 

Sia la napokada tau dio lu mintu' bangsa, 
kumua: PUANG untoe kapayungan. 
32|a mongngo' tu tasik sola mintu’ 
issinna lan, 

Melo ke parannu paimanni tu padang 
sola mintu' tu denna dao: 

33 attu iato mintu' kayu lan pangala' la 
unnarrak, 

Dio oloNa PUANG, belanna la sae 
umpaolai salunna lipu daenan. 

34 Pudimi tu PUANG, belanna masokan 
Ia, 

sia iatu kamasokananNa tang tileluk sae 
lakona. 

35 Sia la mikua: Rampanangkan, o 
Puang Matua, oto'na kasalamarangki, 
Pulungkanni sia lendokankan dio mai 
mintu' bangsa, 

Angki pudi sanga maseroMi, 

sia massattuan lan kadipudiamMi. 

36 Mintu'na kadipangkeran lu langngan 
nasang PUANG, Kapenombanna to 

Israel, tempon dio mai tontong landa' 
lako attu situran. Namintu' to buda 
ma'kada nakua: 

Amin, sia: Pudimi tu PUANG. 


Lalanna kamenomban dio 
to" pattinNa PUANG 


16:37-43 


37 Napatorromi datu tu Asaf sola mintu' 
siulu'na dio tingayo patti basseNa 
PUANG, kumua anna tontong menomba 
dio tingayo patti, susitu mangka 
dipamanassa keallo-keallo. 

38 Susi duka tu Obed-Edom sola mintu' 
siulu'na annan pulona ngkarua, iatu 
Obed-Edom, anakna Yedutun, sola Hosa 
ijamoto ma'kampa babangan. 

39 Apa iatu to minaa Zadok sola mintu' 
siulu'na, tu to minaa, (napatorro) dio 
tingayo kemaNa PUANG dao inan madao 
nanii memala” dio Gibeon, 

40 anna tontong ke melambi' sia ke 
karoen umpemalaranni lako PUANG 

tu pemala' ditunu pu'pu' dao inan 
pemalaran dinii mantunu pu'pu' sia 
umpogau'i tu mintu' apa disura' lan 

Sukaran alukNa PUANG, tu Napepasanan 
lako to Israel. 

41 Sisola tu tau iato den tu Heman sola 
Yedutun na iatu to senga' ditonno'mo, 
tu dipamanassamo sanganna Ia 
umpenanian Puang, kumua: Pudimi tu 
PUANG, belanna iatu kamasokananNa 
tang tileluk sae lakona. 

421atu Heman na Yedutun umbaa 
tarompe' sia taa'-taa' la napake to 
umpannoni sia oni-onian la unggamarai 
penanian umpangke' Puang Matua. Na 
latu bati'na Yedutun iamo ungkampai 
babangan. 

43Jatonna attu iato pantan sulemi tu 
mintu' to buda lako to' banuanna, sia 
iatu Daud sulemo la umpassakke mintu’ 
to lan banuanna. 


Pangallu'Na Puang Matua, kumua 
Salomo la umpabendanni tu 
Banua Kabusungan 


17:1-15 
2 Sam. 7:1-17 


1 7 1 Tatonna unnisung tu Daud lan 
tongkonan layukna, ma'kadami 
lako nabi Natan nakua: Aku te 

unnisungmo' lan tongkonan layuk kayu 
arasi' na iatu patti basseNa PUANG torro 
lan tenda dikulambu. 

2 Ma'kadami Natan lako Daud nakua: 
Melo ke mipalaloi tu mintu' pa'inaammi, 
belanna Narondongkomi Puang Matua. 
3 Apa bongi ia dukato sae tu kadanNa 
Puang Matua lako Natan Nakua: 
4Malemoko, pokadanni taungKu Daud 
kumua: Inde sia tu kadanNa PUANG: 
Tae' na iko tu la umpabendananNa' misa 
banua la Kunii unnisung, 

> belanna randuk dio mai allo Kusolanna 
tu to Israel tassu' lan mai tondok Masir 
sae lako allo iate, tae'pa Kutorroi len 
banua, sangadinna torro bangna' lan 
tenda sia kema. 

6 JatongKu tipalele-lele dio lu mintu’ 
tondok Israel, denmoraka Kuma'kada 
sangbuku kada lako misa'i tu to 
parengnge'na to Israel, tu Kusua 
umpetayanni taungKu to Israel, kumua: 
Ma'apai ammi tang umpabendananNa' 
misa' banua kayu arasi”? 

7 Tamoto susite tu la mupokada lako 
taungKu Daud, kumua: Inde sia tu 
kadanNa PUANGna mintu' ma'dandan 
maritik, kumua: Kupalelemoko dio mai 


, 

to' kariuanna, dio mai to' domba, la dadi 
arungna mintu' taungKu, to Israel. 

8 Kurondongmoko umba-umba muola 
sia Kusabu'imo tu mintu' ualimmu dio 
tingayomu. Sia la Kupatarompo' tu 
sangammu susi sanganna to tarompo' 
lan lino. 

9 Sia la Kupamanassan misa” inan tu 
taungKu, to Israel angKu pamari'pii 
ma'tondok inde to dio, kumua 
namanassa tu naninna siamo torro, da 
nadipatiramban lu lako lu dio mai, sia da 
duka napa'dikki to ma'pakario-rio, susi 
tonna dolona, 

10 randuk dio mai allo Kunii untappui tu 
to parengnge' umparenta taungKu, to 
Israel. Kupalumbang baka direngnge' tu 
mintu' ualimmu. Sia Kupokadan dukako, 
kumua PUANG la umbangunangko misa' 
banua. 

Take upu'mi tu allomu, ammu 
sanginanmo nene' to dolomu, Aku 

la umpatulangdanni tu bati mu la 
ussondako, sala umbanna tu anakmu 
muane misa”, sia Aku la umpabantangi 
tu kadatuanna. 

12 Tamo la umpabendananNa' misa’ 
banua na Akumo la umpabantangi tu 

isungan kapayunganna tontong sae 
lakona. 

13 Akumo tu la napoambe' na iamo Ia 
Kupoanak, iatu KamasokanangKu tae’ 
angKu la umpasorong boko'i dio mai 
kalena, susitu mangkamo Kupasorong 
boko' dio mai tu to musonda. 

14|a Kupabantang tontong sae lakona 
lan banuangKu sia lan kadatuangKu, na 
iatu isungan kapayunganna la bantang 
sae lakona. 

15 Susitu mintu' kada iate sia susitu 
mintu' dipaombo'na, susi dukamoto tu 
napokada Natan lako Daud. 


Pa'kurre sumanga'na Daud 


17:16-27 


16 Attu iato malemi tama tu datu Daud, 
anna unno'ko' umpennoloi PUANG, anna 
ma'kada nakua: O PUANG Kapenomban, 
mindara te taumMi sia mindara tu to lan 
banuangku, amMi baara' sae indete? 

17 Na jatu iannate bitti'pa dio pentiroMi, 
o Puang Matua, iamoto Mimangka 
unnalluranni bati'na taumMi tu diona 
apa la dadi te attu la sae, sia Mitiromo' 
misa” garonto' nanii mentaruk tau tu la 

sakendek-kendekna kamala'biranna, o 
PUANG Kapenomban. 

18 Apapara la napengkamoyan Daud lako 
Kalemi la umpalaku kamala'biran tu 
losong na iatu Mikamaseammo taumMi? 
Belanna Mitandai kalenamo te taumMi. 
190 PUANG, belanna taumMi sia 
pa'inaamMi, amMi pogau'i te mintu’ apa 
mala'bi' iate sia Mipaissanni te mintu’ 
apa mala'bi' iate. 

200 PUANG, tae' misa' tau 
dipasangtintiangKomi sia tae' tu 
Kapenomban senga' sangadinna Kamu, 
situru' tu mintu' tobangna tama 
pa'perangingki. 

21 Bangsa umbara tu ma'din dipasangtinti 
to Israel, tu bangsa sangbua bannang 
dao te kuli'na padang tu Nala'bak 
Puang Matua la dadi misa' bangsa lako 
Kalena, amMi padenan sanga Kalemi, 
tomMi pogau'i tu penggauran kapua sia 
metakuran, amMi ula'i mintu' bangsa dio 
tingayona taumMi tu mangka Mila'bak 
lan mai tondok Mesir. 

22 Mangkamo tu to Israel taumMi 
Mipadadi misa' bangsa lako Kalemi 
masae lako, sia Kamu, o PUANG, tu 
Kapenombanna tau iato mai. 

23Totemo, o PUANG, iatu kada tu 
mangka Mipokada diona te taumMi sia 
diona bati'na, pabantangi tontong sae 
lakona: sia parampo randannai susitu 
apa mangka Mipokada. 

24 Take susito iatu sangamMi la bantang 
sia la pasareongan sae lakona, anna 
gente'i tau kumua: Iatu P UANGna mintu' 
ma'dandan maritik, Kapenombanna to 
Israel, iamo misa' Kapenomban lako to 
Israel, sia iatu bati'na Daud, taumMi, la 
manda' dio oloMi. 

25 Belanna Kamu, o Kapenombangku, 
tu mangka umpaombo'i lako taumMi, 
kumua la Mipabendanan misa" banua 
tu taumMi: iamoto anna tang malaa’ te 
taumMi umparampoi te passambayang 
late lako oloMi. 

260) PUANG, Kamu tonganmo tu 
PUANG Matua sia Kamumo tu mangka 
umpokadai te apa melo iate diona 
taumMi. 

27 Totemo naalamo penaamMi 
umpamasakke tongkonanna taumMi, 
kumua natang tileluk dio oloMi tontong 
sae lakona. Belanna Kamumora, o 
PUANG, tu mangka umpamasakkei, 
iamoto nala maupa' sae lakona. 

Diona kapataloanna Daud 


18:1-13 
2 Sam. 8 sia 10 


18 1 Mangkato natalomi Daud tu to 
Filistin, napopengkanorongi, sia 
narampa tu Gat sola lili' na dio mai to 
Filistin. 

2 Sia natalo duka tu Moab, naurunganni 
mengkanorong tu to Moab lako Daud sia 
umbaya' sima. 

3 Sia natalo Daud tu Hadadezer, datu 
Zoba, sikandappi' Hamat, tonna male 
umpabantang kuasanna dio lu salu Efrat. 
4Narampami Daud tu sangsa'bu kareta 
parari dio mai datu iato, pitungsa'bu 
pakkanarang sia to lumingka duangpulo 
sa'bu: sia napa'pesuan Daud urra'ta'i tu 
ura' lette'na mintu' darang kareta, apa 
latu saratu' napopa'elo'na bang. 

> Pakalan saemi tu to Aram dio mai 
Damsyik la untundui tu Hadadezer, datu 
Zoba, apa natalo Daud tu to Aram, anna 
mate duangpulo sa'bu. 

6 Mangkato napao'ko'imi Daud 
(pa'kampan surodadu) lan tu ba'tu pira- 
pira tondok dio Aram, lili na Damsyik, 

anna mengkanorong tu to Aram lako 
Daud sia umbaya' sima. Susimoto tu 
PUANG ungkamasei kapataloan tu Daud, 
umba-umba nanii male. 

7 Naalami Daud tu mintu’ balulang 
bulaan, tu napake mintu' surodadunna 
Hadadezer nabaai lako Yerusalem. 

8 Sia lan mai Tibhat sia Kun, tondokna 
Hadadezer, nanii Daud unnala tambaga 
bu'dak. Na tambaga iato mai nagaragai 
Salomo tasik tambaga sia lentong da'dua 
sia mintu' pareanan tambaga. 

9]atonna rangimi Tou, datu Hamat, 
kumua natalomo Daud tu mintu' 
surodadunna Hadadezer, datu Zoba, 

10 nasuami tu Hadoram, anakna muane, 
umbaa ba'tu pira-pira pareanan bulaan, 
salaka sia tambaga, napennoloan lako 
Daud, la umpekutananni tu kamalaga '- 
lagaranna sia umparampo passalama' 
lako kalena, belanna mangkamo urrarii 
Hadadezer anna taloi, belanna iatu 
Hadadezer tontong bang siea Tou. 

11 Tatu mintu’ pareanan iato 
napamarimbangan datu Daud lako 
PUANG, sola tu mai bulaan, salaka, tu 
mangka narampa dio mai mintu' bangsa, 

iamotu dio mai to Edom, to Moab, to 
Amon, to Filistin sia to Amalek. 

12 Tatu Abisai, anakna muane Zeruya, 
untalo to Edom, diong Lombok Marsin, 
namate sangpulo karua sa'bunna. 

13 Sia napao'ko'i pa'kampan surodadu tu 
tondok Edom, naurungan mengkanorong 
nasang tu mintu’ to Edom lako Daud. 
Nakamasei PUANG, kapataloan tu Daud 
umba-umba tu nanii male. 


To naala parea Daud 


18:14-17 


14 Tatonna datuimi Daud tu mintu’ 
to Israel, untoemi salunna sia 
kamalamburan dio lu mintu’ taunna. 
15]atu Yoab, anakna Zeruya, iamo 
kamandang lompona surodadu, sia 
Yosafat, anakna Ahilud, pa'paelean: 
16 jatu Zadok, anakna Ahitub, sia 
Abimelekh, anakna Abyatar, iamoto 
minaa, iatu Sausa iamo pangulu to 
massura'. 

17 Na iatu Benaya, anakna Yoyada, 
iamo pangulunna to Kreti sia to Pleti: 
iatu mintu' anakna muane Daud 

iamo pangulu to mase'ponna datu, tu 
nasiayokan datu. 


Daud urrarii to Amon sia to Aram 


19:1-20:3 

1 9 t Mangkato matemi tu Nahas, 

datu to Amon, anna anakna 
muane ussondai dadi datu. 
2 Ma'kadami Daud nakua: La 
umpa'petiroanna' kamasokanangku 
lako Hanun, anakna Nahas, belanna 
latu ambe'na mangkamo umpa'petiroan 
kamasokananna lako kaleku. Iamoto 
nasuai Daud tu sumbungan puduk 
umpakatanai diona kamateanna 
ambe'na. Apa iatonna rampomo tu 
taunna Daud lako Hanun lan tondok to 
Amon, la umpakatanai tu datu, 
3 ma'kadami tu mintu’ arungna to 
Amon lako Hanun, nakua: Misangaraka 
tonganna tu Daud umpakala'bi' ambe'mi 
dio olomi, belanna ussua ba'tu pira-pira 
to ma'pakatana mennolo lako kalemi? 
Manassa jatu tau iatu mati” sae la 
umparessai a'ganna te tondok sia la 
ussanggangi: iamo bannangnato nasae 

tu taunna lako kalemi la usserre'i te 
tondok iate. 

4Natingkanmi Hanun tu taunna Daud, 
namesua ungku'ku'i sia usse'pa'i 
sangpiak tu sambu'na sae rokko to' 
garonto' pupunna, namane ussuai sule. 
“Jatonna ma'tangnga lalanmo sule, 
denmi tau male umpokadanni Daud diona 
tau iato mai, anna suai datu tu ba'tu 
pira-pira pesua male umpessitammui, 
belanna masiri' tongan: nasuami datu 
ungkuanni tu tau iato nakua: Melo ke 
torrokomi dio Yerikho sae lako tuona 
sule tu danggo'mi, mimane sule. 

6 Jatonna issanmi to Amon kumua 
umpakadake lelemo kalena dio olona 
Daud, napakatumi Hanun sola to 
Amon tu sangsa'bu talenta salaka la 
ussaroi ba'tu pira-pira kareta parari 
sia pakkanarang dio mai Mesopotamia, 
Aram-Maakha sia Zoba. 

7 Nasaroi tu tallungpulo ndua sa'bu 
kareta parari sia datu Maakha sola 
surodadunna. Rampomi anna ma'tenda 
dio tingona Medeba. Ia duka tu to Amon 
sangtassurammo lan mai kotana, anna 
sirampun la male parari. 

8 Jatonna rangimi Daud tu kareba iato, 
nasuami tu Yoab sola mintu' surodadu, 
iamotu surodadu pa'tonno'. 

9Tassu'mi tu to Amon anna 
ma'pampangan dio to'babangan 

kota, na iatu mintu' datu saemo 
untundui pada ma'tenda dio inanna dio 
lu padang. 

10 Tatonna tiromi Yoab tu surodadu 
umpempatui la ullaoi lu dio mai tingayo 
sia dio mai boko', napileimi tu ba'tu 
pira-pira surodadu dio mai pa'tonno' to 
Israel, napopa'pampanganni sitingoan to 
Aram. 

11 Tatu mintu' surodadu tu torronapa 
nasorong lako Abisai, adinna, anna 
ma'pampangan sitingoan to Amon. 

12 Nakuami Yoab: Iake nasau'na' tu 

to Aram, la mutunduina', na iake 
nasau'ko tu to Amon, manassa la saena' 
untunduiko. 

13|a batta'ko sia la lalongki' belanna 
bangsata sia belanna mintu' kotana 
Kapenombanta. Na PUANGmora 
umpogau'i tu apa naala penaanNa. 
14Tassu'mi lako tingayo tu Yoab sia 
mintu' tu surodadu nasolan Ia sirari to 

Aram, anna male mallai tu to Aram dio 
mai tingayona. 

15 Tatonna tiromi to Amon, kumua 
mallaimo tu to Aram, mallai dukami tu 
tau iato mai dio mai tingayona Abisai, 
adinna Yoab anna sorong boko' sule 
tama kota. Rampomi sule tu Yoab tama 
Yerusalem. 

16 JTatonna tiromi to Aram kumua 
natalomo to Israel, nasuami tu ba'tu 
pira-pira pesua, la urrampun to Aram, 
tu sambali'na lu salu, la lao parari, na 
Sofakh, kamandang lompona Hadadezer 
umpangului tu tau iato mai. 

17 Tatonna dipokadammo Daud tu 
iannate, narampunmi tu mintu' to Israel, 
nalamban lian Yordan, anna male urrarii 
sia ma'pampangan sitingoan tau iato 
mai. Iatonna popa'pampangammi Daud 
tu surodadunna sitingoan to Aram, 
sirarimi tau iato mai. 

18 Apa mallai tu mintu' to Aram dio 
mai tingayona to Israel: napateimi 
Daud pituratu' tu darang karetana to 
Aram sia patangpulo sa'bunna surodadu 
ma'lingka. Sia iatu Sofakh, kamandang 
lompo, napatei duka. 

19 Tatonna tiromi mintu’ arung 
umpengkaolai Hadadezer, tu diona 
kanataloanna to Israel, sitamami Daud 
tu tau iato mai sia mengkanorong lako; 
na iatu to Aram manokamo untundui to 
Amon. 
20 1 Tatonna taun pole'omo, tu attu 
nanii datu biasa tassu' parari, 
narampunmi Yoab tu mintu' surodadunna 
sia nasolan la parari, anna sanggangi tu 
tondokna to Amon; iatonna mangkato 
malemi anna patama limbui tu Raba, apa 
iatu Daud torro dio Yerusalem. Natalomi 
Yoab tu kota Raba, nasanggangi. 
2 Naalami Daud tu makota dao mai 
ulunna datunna tau iato mai. Naappa'mi 
tu bulaanna sangtalenta timbanganna, 
nanii parimata intan dio, iatu makota 
iato dipasongkoran ulunna Daud. Sia 
buda duka pangrampa nabaa lan makota 
iato. 
3Mintu' tu to torro lan napesuan untassu'i 
sia napesuan umpasumpandanni diongna 
lu gare'ge' sia diongna lu panglulluran 
bassi sia napesuan unta'tak-ta'takki 
uase. Susimoto tu penggauranna Daud 
lako mintu' kota to Amon. Mangkato 

sulemi tu Daud sola mintu' surodadu 
lako Yerusalem. 


Kadirarianna to Filistin 


20:4-8 
4Mangkato dirariimi tu to Filistin dio 
Gezer: attu iato napateimi Sibkhai, to 
Husa tu Sipai, bati'na Refa, anna taloi tu 
tau iato. 
> Undinnato sirari pole'omi to Filistin, 
napateimi Elhanan, anakna Yair, tu 
Lahmi, siulu'na Goliat, to Gat: na 
iatu batang dokena sama tandaan to 
ma'tannun. 
6 Sia den pole'omi kasirarian dio Gat: 
den dio tu misa” muane kala'dok sia 
iatu mai tangkena rundun siannan tu 
rakka'na patomali, mintu'na duangpulo 
nna'pa', tau ia dukato bati'na Rafa. 
7 Natelle-telle tu to Israel, apa napatei 
Yonatan, anakna Simea, kakanna Daud. 
8 Tau iate mai bati'na Rafa dio Gat: iatu 
tau iato napatei Daud sola mintu' to 
lalongna. 

Daud mesua unnia' mintu' to 
naparenta anNa ukungi PUANG 


Diona inan la dinii umbangun 
banua kabusungan 


21:1-22:1 
2 Sam. 24 


2 1 | Ke'de'mi tu deata bulituk la 
umpandasa to Israel, iamoto 
naa'panmi tu Daud, kumua naia'i tu to 

Israel. 

2 Attu iato ma'kadami tu Daud lako Yoab 
sia mintu' pangulunna to buda, nakua: 
Malekomi unnia' mintu' to Israel randuk 
dio mai Bersyeba sae lako Dan, ammi 
sule umbanna' tu bilanganna, angku 
issanni budanna. 

3Ma'kadami tu Yoab nakua: Na 
PUANGmora urrangnganni tu taunNa 
pessaratu' manglokkon na iatu dennamo. 
late tau iate sola nasang, o puangku, 
tang taunnaraka puangku? 

Ma'apai nakaduangi puangku te apa iate? 
Ma'apari te apa iate nala umpasaera 
kasalan lako to Israel. 

4 Apa patalo tu kadanna datu lako Yoab: 
iamoto ke'de'mi tu Yoab anna male 
ullelei mintu' tondok Israel: undinna to 
sulemi lako Yerusalem. 

“latu budanna mintu’ tau diia’ 
napennoloan Yoab lako Daud; iatu mintu 
to Israel, tu muane untakin pa'dang 
den sangsa'bu saratu' sa'bunna, na iatu 
budanna to Yehuda, tu muane untakin 
pa'dang den a'pa'ratu' pitungpulo 
sa'bunna. 

6 Apa iatu bati'na Lewi sia bati'na 
Benyamin tae" napaalai bilangan, 
belanna napomagalli Yoab tu parentana 
datu. 

7 Apa iatu iannato kadake dio pentiroNa 
Puang Matua, iamoto Napandasai tu to 
Israel. 

8 Attu iato ma'kadami Daud lako Puang 
Matua nakua: Mandu tonganmo' kasalan 
umpogau'i tu iannato, apa melo ke 
Mipa'dei tu kasalanna taumMi, belanna 
kabagan tu kupogau'. 

9Ma'kadami tu PUANG lako Gad, to 
patanda-tandanna Daud, Nakua: 

10 Maleko umpokadanni Daud kumua: 
Inde sia tu kadanNa PUANG: Tallu te apa 


1 

Kupapatuangko: pileimi sala umbanna 
misa” angKu parampoangko. 

11 Saemi tu Gad lako Daud umpokadanni 
tu kada iato, nakua: Inde sia tu kadanNa 
PUANG: La mupileimo: 

12 ra'pak padangraka tallung taun, ba'tu 
iaraka tu la mallaiko naula’ ualimmu 

lan tallung bulan, anna lambirangko 
pa'dangna ualimmu, ba'tu iaraka 

tu pa'dangna PUANG, iamotu ropu 
mangebang tallung allo lan tondok 

na malaeka'Na PUANG umparampo 
kamandasan lan mintu' lili na tondok 
Israel. Timbangmi totemo umbannamo 
tu la kuparampo lako tu To ussuana'. 

13 Ma'kadami tu Daud lako Gad nakua: 
Lendu'mo pussakku: melomo ke tobang 
rokkona' limanNa PUANG, belanna kapua 
tongan tu kamamaseanNa, podo da 
angku tobang rokko limanna to lino. 

14 Tamoto Naparampoimi ropu PUANG 

tu to Israel, anna mate tu to Israel 
pitungpulo sa'bunna. 

15 Nasua duka Puang Matua tu misa’ 
malaeka' lako Yerusalem la ussanggangi, 
apa iatonna randukmo umpogau'i to, 
Natiromi PUANG, anNa penassanni 
Puang tu kamandasan iato. Ma'kadami 

lako malaeka' pasanggang, Nakua: 
Silasamo to! Riu'mi sule tu limammu. 
Attu iato iatu malaeka'Na PUANG bendan 
sikandappi' panglulluranna Ornan, to 
Yebus. 

16 Mentingarami tu Daud natiroi 

tu malaeka'Na PUANG bendan dio 
kasiallaranna langi' na tana, sitangke 
pa'dang tinonok, umpopange'te' limanna 
lako Yerusalem: attu iato tukkumi 
menomba rokko padang tu Daud sola 
tu mai pekaamberan umpennammu' 
karoro’. 

17 Ma'kadami tu Daud lako Puang Matua 
nakua: Tang akuraka mesua unnia'i 

te mai tau? Manassa akumora tu 
kasalan sia umpogau'i tu apa kadake 
liu: apa iate mai domba, apara ia tu 
napogau'? O! PUANG Kapenombangku, 
elo'namo Mipata'paina' lima sola tu mai 
sangdadiangku, apa da na iatu taumMi 
Mipata'pai lima la umpandasai. 

18 Nasuami malaeka'Na PUANG tu Gad 
umpokadai lako Daud, kumua la male tu 
Daud langngan la umpabendanan inan 
pemalaran PUANG dao to' panglulluranna 
Ornan, to Yebus. 

19 Naturu'mi Daud tu kadanna Gad, tu 
napokada tete dio sanganNa PUANG, 
anna male. 

20 Messailemi tu Ornan, natiromi tu 
malaeka': iatu anakna sola a'pa'i tu 
nasisolan male umpebunian kalena: na 
iatu Ornan marassan manglullu'gandung. 
21 Rampomi tu Daud lako Ornan, 
naadongammi Ornan tu ulunna anna 
tiroi tu Daud, tassu'mi lan mai to' 
panglulluranna, anna tukku menomba 
lako Daud sae rokko padang. 

22 Ma'kadami tu Daud lako Ornan nakua: 
Benna' te inan panglulluran iate, angku 
nii umpabendanan PUANG misa' inan 
pemalaran: la mubenna' ammu papatui 
tonganni allinna, dennoupa' anna toyang 
te kasanggangan dio mai pa'tondokan. 
23 Apa nakua tu Ornan lako Daud: 

Melo ke miala bangmi, datu: napogau' 
bangmi puangku tu apa nasanga melo. 
Indemo tu sapi kusorong la dipopemala' 
ditunu pu'pu' sia iatu parea panglulluran 
la dipokayu tutungan sia gandung la 
dipokande dipemalaran, mintu'nato 
kusorong nasang. 

24 Apa nakua tu datu lako Ornan: Tae" 
nasusito, sangadinna inang la kualli 

sipatunna allinna, belanna tae' kumorai 
umpennoloanni lako PUANG tu apammu 
sia tae' angku pemalaranni tu pemala' 
ditunu pu'pu', tu apa tang kualli. 

25 Nabenmi Daud tu bulaan annan ratu' 
sikele' timbanganna lako Ornan diona 
inan iato. 

26 Indemoto nanii Daud umpabendananni 
PUANG tu inan pemalaran, 
napemalaranni tu pemala' ditunu 
pu'pu' sia pemala' kasalamaran, 
nametamba langngan PUANG, Nabalii 
Puang api dao mai langi’ sae dio to’ inan 
pemalaran dinii mantunu. 

27 Ma'kadami PUANG lako tu malaeka' 
iato ussuai umpasibanuai sule tu 
pa'dangna. 

28 Tatonna tiromi Daud, kumua Nabali 
PUANG dio to' inan panglulluranna 
Ornan, attu iamoto namemala' dio. 

29 Moi na attu iato iatu kemaNa PUANG, 
tu napabendan Musa sola inan pemalaran 
dinii mantunu dio padang pangallaran, 
dao inan madao dio Gibeon, 

30 apa tang pakalamo Daud male lako 
umpennoloi Puang Matua la mekutana, 
belanna umpotirambanmo pa'dangna 
malaeka'Na PUANG. 

22 lMa'kadami Daud nakua: 
Indemote tu banuanNa PUANG 
Kapenomban, sia inde dukamo te tu 
inan pemalaran dinii mantunu napoinan 
pemalaran mintu' to Israel. 


Urrampun apa la dipake 
umpabendan Banua Kabusungan 


22:2-19 
2 Mesuami Daud umpasirampunni tu 
mintu' to sae lan lu tondok Israel, anna 
suai tu ba'tu pira-pira to ma'pa' batu la 
umpa'i tu batu la dipake umpabendan 
banuanNa Puang Matua. 
3Narampunmi Daud tu bassi buda 
tongan la dipakuan papan babangan 
sia la dipotangki': sia tambaga tang 
dikemba'mo ditimbang tu budanna: 
“sia kayu arasi’ tang dikemba'mo 
budanna, belanna iatu kayu arasi' nabaa 
to Sidon sia to Tirus lako Daud buda 
tonganmo. 
> Belanna natangnga' Daud, kumua 
iatu anakku Salomo mangurapa sia 
tang matona'pa, na iatu banua la 
dipabendanan PUANG sipatu la kapua 
tongan anna undaoanni mintu' banua 

kalelean sia mala'bi' lan mintu’ tondok, 
iamoto kurampunni totemo tu apa la 
napake. Susimoto tu Daud urampunni 
dolo tu apa la dipake lendu' budanna, 
namane mate. 

6 Attu iato natambaimi tu Salomo, 
anakna muane, napasanni kumua la 
umpabendanan PUANG misa' banua, 
Kapenombanna to Israel. 

7 Ma'kadami tu Daud lako Salomo 
nakua: E anakku, lanmo penaangku la 
umpabendanan misa' banua sanganNa 
PUANG, Kapenombangku. 

8 Apa sae tu kadanNa PUANG lako kaleku 
Nakua: Mangkamoko umpatibollo buda 
rara sia umpogau'moko rari kapua; 
tae'mo muma'din umpabendanan 
misa' banua sangangKu, belanna 
umpatibollomoko buda rara dao te 
kuli'na padang dio oloKu. 

9Manassa den misa' pia muane Ia 
dipadadiangko: na ia la dadi misa' to 
marampa', belanna Aku la urrinding 
pala'i dio mai mintu' ualinna tiku 

lao, anna torro manaman. Belanna la 
disangai Salomo sia Aku la ungkamasei 
kamarampasan sia kamakarimmanan 
dio lu tondok Israel to ke linona. 

10 Iamo la umpabendanan misa’ banua 
sangangKu, na iamo la Kupoanak, sia 
Akumo tu la napoAmbe': Akumo la 
umpamanda'i tu isungan kadatuanna dio 
lu to Israel sae lakona. 

11 Ianna susito, na PUANGmora 

la urrondongko, ammu maupa' 
umpabendan banuanNa PUANG, 
Kapenombammu, susitu mangka 
Napokada diona kalemu. 

12 Ondongpi la Nakamaseiko PUANG 
kamatarrusan sia kapaissanan, sia la 
Naangka'ko umparenta to Israel, ammu 
karitutui tu sukaran alukNa PUANG, 
Kapenombammu. 

13 Manasa la maupa'ko, ke muingaranni 
sia mukaritutui tonganni tu mintu' apa 
mangka Napondok PUANG sia mintu' 
atoran, mangka Napasan PUANG lako 
Musa, anna papassananni to Israel. La 
batta'ko sia la baraniko: da mumataku' 
sia da mutiramban. 

14Moi angku lan kamaparrisan 
kurampunan duka banuanNa PUANG 
tu bulaan saratu' sa'bunna talenta, 

na iatu salaka sangsa'bu sa'bunna 
talenta, na iatu tambaga sola bassi tang 
dikemba'mo ditimbang tu budanna, sia 

kurampun duka tu kayu sola batu; iatu 
iannate la murangngannipa. 

15 Sia inang den bangmo tu mai to 
pande, iamotu to ma'pa' batu sia pande 
batu sia pande kayu sia tang dikemba'mo 
budamna tu to pande dio lu ma'rupa-rupa 
pengkarangan, 

19jamotu mai pareanan bulaan, salaka, 
tambaga sia bassi. La muparandukmo 
mukarang! Na PUANGmora urrondongko. 
17 Napa'parentammi Daud lako mintu' 
pangulu to Israel ussuai la untundui 
Salomo, nakua: 

18 Tang PUANG Kapenombammiraka 
urrondongkomi, sia tang 
Nakamaseirokomika kamarampasan 
tiku lao, belanna Nasorongmo tu mintu' 
to umpa'tondokki tondok iate tama 
limangku, naurungan iatu pa'tondokan 
mengkanorong dio oloNa PUANG sia dio 
tingayona taunNa. 

19 Totemo la mipakalebu tallang 

tu penaammi sia deatammi la 
umpengkaolai PUANG, Kapenombammi. 
lamoto sangtiangkarangkomi la 
umbangunni tu inan maindanNa PUANG 
Kapenomban, anna iatu patti basseNa 
PUANG sia mintu' pareanan maindanNa 

Puang Matua ma'din dibaa lako banua 
iato, tu dipabendanan sanganNa PUANG. 


To Lewi dipapatui golongan sia 
dipatakoi pengkarangan 


23:1-32 

23 1 Tagtonna matuamo tu Daud sia 

tarru' matessekmo, natokkomi tu 
Salomo, anakna muane, dadi datunna to 
Israel: 
2 anna popa'kombonganni tu mintu' 
pangulu to Israel sia mintu' to minaa sia 
mintu' to Lewi. 
3 Diia'mi tu to Lewi, iamotu mintu' to 
sitallung pulo taunna sia la'bi na iato; 
mintu'i te muane diia’ simisa'-misa', den 
tallungpulo ngkarua sa'bu. 
4Dio mai mintu’ tau iate duangpulo 
nna'pa' sa'bu dipatakoi la ungkampai 
pengkarangan lan banuanNa PUANG: 
annan sa'bunna tu la diala parea sia to 
ma 'paolai salu; 
>na patangsa'bu tu to ma'kampa 
babangan: na patangsa'bu tu la umpudi- 
pudi PUANG, tu la umpannonianni 
oni-onian, tu kusua unggaragai la 
dipopa'pudi-pudian. 

6 Naboronganni dukami Daud tu tau iato 
mai, sisangtorroan urrundu' bati'na Lewi, 
ijamotu Gerson, sia Kehat sia Merari. 
7Tatu naala bilanganna Gerson, iamotu 
Ladan na Simei. 

8 Tatu anakna Ladan iamotu Yehiel, tu 
pangulu, Zetam na Yoël, tallui, 

9 jatu anakna Simei, iamotu Selomit, 
Haziel na Haran, tallui. Mintu'i te 
pangulunna bati'na Ladan. 

10 Na jatu anakna Simei iamotu Yahat, 
Ziza, Yeush na Beria: iamoto tu anakna 
Simei, a'pa'i. 

11 Tamotu Yahat pangulunna sia Ziza 

tu ma'penduanna, apa iatu Yeush 

sola Beria tae' nabuda bati'na, iamoto 
nadipasibilang sola duai sangrapu na 
sanggolongan lan pengkarangan. 

12 Tatu anakna Kehat iamotu Amram, 
Yizhar, Hebron na Uziel, a'pa'i. 

13 Tatu anakna Amram iamotu Harun sola 
Musa; iatu Harun dipamarimbangan, 
kumua anna dipamaindan butung 

to tarru' maindan, la ia la iatu mai 
anakna muane, la untunu pemala' dio 
oloNa PUANG, la umpengkaolai sia 
ma'passakke tete dio sanganNa, sae 
lakona. 

14 Tatu diona Musa, taunNa Puang Matua, 
dipaalaimo bilangan suku Lewi tu bati'na. 
15 Tatu anakna Musa iamotu Gersom na 
Eliezer: 

16 jatu bati'na Gersom iamotu Sebuel, tu 
pangulu. 

17 Tatu bati'na Eliezer, iamotu Rehabya, 
tu pangulu: tae' senga'na tu anakna 
muane Eliezer, apa iatu bati'na Rehabya 
buda liu. 

18 Tatu bati'na Yizhar iamotu Selomit, tu 
pangulu: 

19 jatu bati'na Hebron iamotu Yeria, 

tu pangulu: Amarya, tu ma'penduan: 
Yahaziel, tu ma'pentallun: Yekameam, tu 
ma'penna'pa'. 

20Jatu bati'na Uziel iamotu Mikha, tu 
pangulu Yisia, tu ma'penduan. 

21 Tatu anakna Merari iamotu Mahli 

na Musi: na iatu anakna Mahli iamotu 
Eleazar na Kish. 

22 Matemi tu Eleazar, tae' nadadian 
muane, sangadi baine manna, iatu 
anakna Kish, sampu pissanna, 
napobaine. 

23 Tatu anakna Musi iamotu Mahli, Eder 
na Yeremot, tallui. 

24 Mintu'nate bati'na Lewi, ke 
dipasirundunanni rapunna - tonna 

diia' tu pangulu rapunna sia disa'bu' 

tu sanganna simisa'-misa' -, tu untoe 
pentoean lan banuanNa PUANG, tu 
siduangpulomo taun dadinna ba'tu la'bi. 
25 Belanna nakua Daud: Nakamaseimo 
karapasan PUANG, Kapenombanna to 
Israel, tu taunNa, sia torro dio Yerusalem 
tontong sae lakona. 

26 Tamoto da'omo na to Lewi umbullei tu 
kema sola mintu' pareanan dipake lan 
kamenomban. 

27 Na iatu parentana Daud tu undinna, 
dipaalaimo bilanganna to Lewi tu tau 
siduang-pulomo taun dadinna ba'tu la'bi. 
28 Na jatu tau iato mai bendan umbalii 
bati'na Harun dio kamenomban lan 
banuanNa PUANG sia ungkampai tu 
mai tarampak, sia iatu mintu' bilik, sia 
untiroi tu kadipemaseroianna mintu' 
apa maindan, sia umposara'i tu mintu' 
pengkarangan diona kamenomban lan 
banuanNa Puang Matua; 

29 Sia roti dipennoloan, sia ta'pung 
mani'sak la digaragai kande dipemalaran, 
sia iatu pa'ranggina manipi' tang diragii, 
sia bassi pantunuan roti, sia ta'pung 

dipasigerok minna', sia mintu' kararo sia 
sukaran. 

30 Sia manassa la bendan ke melambi'oi 
sia tumaya ke makaroennoi la umpudi 
sia umpakaraya PUANG, 

31 susi dukato, ke dipennoloanni tu 
mintu' pemala' ditunu pu'pu' lako 
PUANG, ke allo katorroan, bulan ba'ru 
sia allo kapua, la tontong bendan dio 
oloNa PUANG pada budanna tu mangka 
dipamanassa lako tau iato mai. 

32|a untoe pentoeanna dio Tenda 
Kasitammuan la ungkampai inan 
maindan sia la umbalii bati'na Harun, 
siulu'na tau iato mai, diona kamenomban 
lan banuanNa PUANG. 


To minaa dipapatui golongan 


24:1-19 
24 1 Diona golonganna bati'na Harun. 
latu anakna Harun iamotu Nadab, 
Abihu, Eleazar na Itamar. 
2 Apa iatu Nadab sola Abihu mate dolo na 
ambe'na tang ma'dadian bati, iamoto na 
iatu Eleazar sola Itamar untoe pentoean 
to minaa. 

3 Napapatuimi Daud sola Zadok - bati'na 
Eleazar - sia Ahimelekh - bati'na Itamar 
- tu golonganna tau iato mai tu diona 
pentoeanna. 

4Naappa'mi tu bati'na Eleazar mandu 
buda tu pangulu golongan na iatu bati'na 
Itamar, iamoto nadipapatui pangulu 
golongan susite: sangpulo annan tu 
pangulu rapu tu bati'na Eleazar na karua 
tu pangulu rapu bati'na Itamar. 

> Napapatuimi golonganna anna loterei, 
la golongan iate mai la golongan 

iato mai, belanna la dio mai bati'na 
Eleazar la dio mai bati'na Itamar, den 
tu umpangului inan maindan, iamotu 
pangulunNa Puang Matua. 

6 Tatu sanganna nasura' Semaya, anakna 
Netaneel, pangulu to massura', iamotu to 
Lewi, dio olona datu sia mintu' pangulu, 
to minaa Zadok, Ahimelekh - anakna 
Abyatar - sia mintu' pangulu rapunna 
mintu' to minaa sia to Lewi: sipissannoi 
diala tu misa” rapunna Eleazar, diala 
dukaoi misa" tu Itamar. 

7Tatu pa'loterei bunga'na ungkanna 
Yoyarib, ma'penduanna ungkanna 
Yedaya, 

8 ma'pentallunna ungkanna Harim, 
ma'penna'pa'na ungkanna Seorim, 

9 ma'pellimanna ungkanna Malkia, 
ma'pennannanna ungkanna Miyamin, 

10 ma'pempitunna ungkanna Hakos, 
ma'pengkaruanna ungkanna Abia, 

11 ma'pengkaseranna ungkanna Yesua, 
ma'pessangpulona ungkanna Sekhanya, 
12 ma'pessangpulo misanna ungkanna 
Elyasib, ma'pessangpulo duanna 
ungkanna Yakim, 

13 ma'pessangpulo tallunna ungkanna 
Hupa, ma'pessangpulo a'pa'na ungkanna 
Yesebeab, 

14 ma'pessangpulo limanna ungkanna 
Bilga, ma'pessangpulo annanna 
ungkanna Imer, 

15 ma'pessangpulo pitunna ungkanna 
Hezir, ma'pessangpulo karuanna 
ungkanna Hapizes, 

16 ma'pessangpulo kaseranna ungkanna 
Petahya, ma'penduangpulona ungkanna 
Yehezkel, 

17 ma'penduangpulona mmisa ungkanna 
Yakhin, ma'penduangpulona ndua 
ungkanna Gamul, 

18 ma'penduangpulona ntallu ungkanna 
Delaya, ma'penduangpulona nna'pa' 
ungkanna Maazya. 

19 Tamote tu golonganna tau iato mai la 
untoe pentoeanna, anna tama banuanNa 
PUANG susi naatoranni Harun, ambe'na, 
unturu' tu apa Napepasanan PUANG, 
Kapenombanna to Israel. 


Rapunna to Lewi 


24:20-31 


20 Tatu bati” senga'na Lewi, den 

dukapa unnala bilanganna bati'na 
Amram, iamotu Subael, na iatu unnala 
bilanganna bati'na Subael, iamotu 
Yehdeya. 

21 Tatu diona Rehabya: iatu unnala 
bilanganna bati'na iamotu Yisia, tu 
pangulu: 

22 jatu Selomot naala bilanganna to 
Yizhar: na iatu unnala bilanganna bati'na 
Selomot iamotu Yahat. 

23 Tatu bati'na (Hebron iamotu) Yeria, 
(tu pangulu), Amarya tu ma'penduanna, 
Yahaziel tu ma'pentallunna, Yekameam, 
tu ma'penna'pa'na. 

24 Tatu bati'na Uziel iamotu Mikha, na dio 
mai bati'na Mikha iamotu Samir. 

25 Tatu siulu'na Mikha iamotu Yisia: dio 
mai bati'na Yisia iamotu Zakharia. 

26 Tatu anakna muane Merari iamotu 
Mahli na Musi: iatu anakna muane 
Yaazia, anakna muane Merari, 

27 jamotu bati'na Merari dio Yaazia, 
anakna muane, iamotu Syoham, Zakur 
na Hibri. 

28 Dio mai Mahli iamotu Eleazar: iatu 
Eleazar tae' nama'dadian muane. 

29 Na iatu Kish ma'dadian muane iamotu 
Yerahmeel. 

30 Na jatu anakna muane Musi iamotu 
Mahli, Eder na Yerimot. Mintu'i te bati'na 
Lewi, ke dipasirundunanni rapunna. 

31 Ma'loterei duka tu tau iato mai, susi 
mintu' siulu'na, iamotu bati'na Harun, 
dio olona datu Daud, Zadok, Ahimelekh 
na mintu' pangulu rapunna mintu' to 
minaa sia to Lewi: la pangulunna mintu' 
rapu la adi bongsunna. 


1 OSSORANNA DATU 25.1-4 114 


Diona to menani 


25:1-31 

25 1 Napamarimbanganmi Daud 

sia kamandang surodadu lako 
pentoean kamenomban tu bati'na 
Asaf, Heman na Yedutun tu susito nabi 
ma'nubua' ke marassanni umpannoni 
katapi, dandi sia taa'-taa'. Inde sia tu 
sura" bilanganna tau untoe pentoean 
iato. 
2 Tatu anakna muane Asaf iamotu Zakur, 
Yusuf, Netanya na Asarela: mintu'i 
te anakna muane Asaf tu napangului 
Asaf, tu susito nabi ma'nubua,, tu 
napamanassa datu. 
3 Diona Yedutun, iatu anakna muane 
Yedutun iamotu Gedalya, Zeri, Yesaya, 
Hasabya na Matica, annanni, tu 
na-pangului ambe'na tu susito nabi 
ma'nubua', ke marassanni umpannoni 
katapi umpudi sia umpakaraya PUANG. 
4Diona Heman, iatu anakna muane 
Heman iamotu Bukia, Matanya, Uziel, 
Sebuel, Yerimot, Hananya, Hanani, 
Eliata, Gidalti, Romamti-Ezer, Yosbekasa, 
Maloti, Hotir na Mahaziot. 


1 OSSORANNA DATU 25.5-10 115 


> Mintu'i te anakna muane Heman, 

to patanda-tandanna datu, tu 
umbattuananni kadanNa Puang Matua, 
la umpatarangga tandukna datu; 
Nakamasei Puang Matua tu Heman 
sangpulo a'pa' muane na tallu baine. 

6 Mintu'i te napangului ambe'na unnala 
nanian lan banuanNa PUANG, ke 
umpannonii taa'-taa', dandi na katapi, 
lan kamenomban lan banuanNa Puang 
Matua, tu napamanassa datu, iamotu 
napangului Asaf, Yedutun na Heman. 

7 Tatu bilanganna tau iato mai sola mintu 
siulu'na, tu diada'imo nanian umpudi 
PUANG, iamotu mintu' manarangnamo, 
den duaratu' karua pulona ngkarua. 

8 Ma'lotereimi tu tau iato mai la 
umboronganni tu pentoean, la adinna 
la kakanna, la to manarangna la to 
melada'pa. 

9 Pa'loterei bunga'na - lako anakna Asaf 
— Yusuf nakanna; iatu ma'penduanna 
iamotu Gedalya: ia sisola mintu’ siulu'na 
sia anakna muane: sangpulo duai. 

10 Tate ma'pentallunna iamotu Zakur, 
sola mintu' anakna muane sia siulu'na: 
sangpulo duai. 


7 

11 Tatu ma'penna'pa'na iamotu Yizri, 
sola mintu' anakna muane sia siulu'na: 
sangpulo duai. 

12 Tatu ma'pellimanna iamotu Netanya, 
sola mintu' anakna muane sia siulu'na: 
sangpulo duai. 

13 Tatu ma'pennannanna iamotu Bukia, 
sola mintu' anakna muane sia siulu'na: 
sangpulo duai. 

14 Tatu ma'pempitunna iamotu Yesarela, 
sola mintu' anakna muane sia siulu'na: 
sangpulo duai. 

15 Tatu ma'pengkaruanna iamotu Yesaya, 
sola mintu' anakna muane sia siulu'na: 
sangpulo duai. 

16 Tatu ma'pengkaseranna iamotu 
Matanya, sola mintu' anakna muane sia 
siulu'na: sangpulo duai. 

17 Tatu ma'pessangpulona iamotu Simei, 
sola mintu' anakna muane sia siulu'na: 
sangpulo duai. 

18 Tatu ma'pessangpulo misanna iamotu 
Azareel, sola mintu' anakna muane sia 
siulu'na: sangpulo duai. 

19 Tatu ma'pessangpulo duanna iamotu 
Hasabya, sola mintu' anakna muane sia 
siulu'na: sangpulo duai. 

20 Tatu ma'pessangpulo tallunna iamotu 
Subael, sola mintu' anakna muane sia 
siulu'na: sangpulo duai. 

21 Tatu ma'pessangpulo a'pa'na iamotu 
Matica, sola mintu' anakna muane sia 
siulu'na: sangpulo duai. 

22 Tatu ma'pessangpulo limanna iamotu 
Yeremot, sola mintu' anakna muane sia 
siulu'na: sangpulo duai. 

23 Tatu ma'pessangpulo annanna iamotu 
Hananya, sola mintu' anakna muane sia 
siulu'na: sangpulo duai. 

24 Tatu ma'pessangpulo pitunna iamotu 
Yosbekasa, sola mintu' anakna muane 
sia siulu'na: sangpulo duai. 

25 Tatu ma'pessangpulo karuanna iamotu 
Hanani, sola mintu' anakna muane sia 
siulu'na: sangpulo duai. 

26 Tatu ma'pessangpulo kaseranna 
iamotu Maloti, sola mintu’ anakna muane 
sia siulu'na: sangpulo duai. 

27 Tatu ma'penduangpulona iamotu 
Eliata, sola mintu’ anakna muane sia 
siulu'na: sangpulo duai. 

28 Tatu ma'penduangpulona mmisa 
iamotu Hotir, sola mintu’ anakna muane 
sia siulu'na: sangpulo duai. 

29 Tatu ma'penduangpulona ndua iamotu 
Gidalti, sola mintu' anakna muane sia 
siulu'na: sangpulo duai. 

30 Tatu ma'penduangpulona ntallu iamotu 
Mahaziot, sola mintu' anakna muane sia 
siulu'na: sangpulo duai. 

31 Tatu ma'penduangpulona nna'pa' 
jamotu Romamti-Ezer, sola mintu’ 
anakna muane sia siulu'na: sangpulo 
duai. 


To ma'kampa babangan, to 
ma'kampa ianan na to ma'parenta 


26:1-32 

26 1 Diona golonganna to ma'kampa 

babangan. Dio mai to Korah 
iamotu Meselemya, anakna Kore, dio 
mai bati'na Asaf. 
2 Tatu anakna muane Meselemya iamotu 
Zakharia, pa'bunga'na, ma'penduanna 
Yediael, ma'pentallunna Zebaja, 
ma'penna'pa'na Yatniel, 
3 ma'pelimanna Elam, ma'pennannanna 
Yohanan, ma'pempitunna Elyoenai. 
“Tatu anakna muane Obed-Edom iamotu 
Semaya, pa'bunga'na, ma'penduanna 
Yozabad, ma'pentallunna Yoah, 

ma'penna'pa'na Sakhar, ma'pellimanna 
Netaneel, 

> ma'pennannanna Amiel, 
ma'pempitunna Isakhar, 
ma'pengkaruanna Peuletai: belanna 
Napamasakke Puang Matua. 

“Tatu Semaya, anakna muane, undadian 
pia muane tu umpangului rapunna, 
belanna iatu tau iato mai pa'barani 
lalong. 

7 Īatu anakna Semaya iamotu Otni, 
Refael, Obed, Elzabad na siulu'na, to 
malute nasang, sia Elihu na Semakhya. 
8 Tamote tu mintu’ bati'na Obed-Edom; 
tau iato mai, tu anakna muane sia 
siulu'na, to malute, manarang untoe 
pentoeanna: mintu'i bati'na Obed-Edom 
annan pulona ndua. 

9 Na iatu anakna muane sia siulu'na 
Meselemya, to malute, sangpulo karuai. 
10 Na iatu anakna Hosa, dio mai bati'na 
Merari, iamotu Simri, tu pangulu - moi 
anna tangia pa'bunga' apa naangka' 
ambe'na dadi pangulu -, 

11 ma'penduanna Hilkia, ma'pentallunna 
Tebalya, ma'penna'pa'na Zakharia; 

iatu anakna muane sia siulu'na Hosa 
sangpulo tallui sola nasang. 


1 OSSORANNA DATU 26.12-17 120 


12 Tate golonganna to ma'kampa 
babangan situru' golonganna, pada- 
pada siulu'na dipatage'i pentoean lan 
banuanNa PUANG. 

13 Nalotereimi tu to la ungkampai 
simisa'-misa' babangan unturu' rapunna 
la adinna la kakanna. 

14 Tatu pa'loterei diona babangan rampe 
matallo Selemya nakanna: iatonna 
loterei tau tu Zakharia, anakna muane, 
misa' pa'bisara unnampui tangnga' 
kinaa, babangan rampe rekkenami 
nakanna. 

15 Tatu babangan rampe sau'na Obed- 
Edom nakanna, na iatu mai anakna 
muane bilik pangnannan nakanna. 

16 Tatu babangan rampe matampu' sola 
babangan Syalekhet, sikandappi' batatta 
tumuka', Supim sola Hosa nakanna, iatu 
inan pa'kampan misa' sitingoan tu inan 
pa'kampan misa'nao, 

17 dio rampe matallo nanii annan to Lewi 
(kiallo-kiallo), rampe rekkena nanii a'pa' 
tau kiallo-kiallo, rampe sau'na nanii 
a'pa' tau kiallo-kiallo, na dio to" bilik 
pangnannan da'dua tau sisonda-sonda, 

18 dio Tambing banua kabusungan dio 
rampe matampu' a'pa' tau dio batatta 
anna da'dua dio Tambing. 

19 Tamote tu golonganna to ma'kampa 
babangan dio mai bati'na Korah sia dio 
mai bati'na Merari. 

20Jatu to Lewi, siulu'na tau iato mai, 

tu ungkampai ianan banuanNa Puang 
Matua sia ianan dipamarimbangan, 

21 jamotu bati'na Ladan, to Gerson, iamo 
pangulu rapunna Ladan, to Gerson, 
iamotu Yehiel. 

22 Tatu anakna Yehiel, iamotu Zetam 

na Yoel, siulu'na: umpoissan ianan 
banuanNa PUANG. 

23 Dio mai to Amram, to Yizhar, to Hebron 
na to Uziel, 

24jamotu Sebuel, anakna Gersom, 
anakna Musa, arung to ma'kampa ianan. 
25 Tatu mintu’ sangdadian lan 
kasikandeanna Eliezer iamotu Rehabya, 
anakna muane Eliezer, na Yesaya, 
anakna muane Rehabya, na Yoram, 
anakna muane Yesaya, na Zikhri, anakna 
muane Yoram, na Selomit, anakna 
muane Zikhri. 

26 Jamote Selomit iate sola mintu’ 
siulu'na umpoissanni tu mintu’ lanan 

dipamarimbangan, tu napamarimbangan 
datu Daud sia pangulu rapu sia 
kamandangna sangsa'bu tau sia saratu' 
tau sia kamandangna surodadu. 

27 Tatu pangrampa lan kasirarian 
napamarimbangan tau iato mai, la 
umpamala'bi' banuanNa PUANG. 

28 Dio duka mai tu mintu' apa 
napamarimbangan Samuel, to 
patanda-tandan, Saul, anakna Kish, 
Abner, anakna Ner, sia Yoab, anakna 
Zeruya, ba'tu minda-minda duka tu 
umpamarimbanganni, napoissan nasang 
Selomit sola mintu' siulu'na. 

29 Dio mai to Yizhar iamotu Kenanya 
sola mintu' anakna muane dipamanassa 
lako mintu' pengkarangan salianna 
kamenomban, anna dadi parea sia to 
ma'paolai salu dio to Israel. 

30 Dio mai to Hebron iamotu Hasabya 
sola sangdadianna sangsa'bu pituratu' 
muane malinta' dipamanassa umparenta 
to Israel dio rampe matampu'na Yordan, 
tu umpoissan mintu' pentoeanNa PUANG 
sia kamengkaolan lako datu. 

31 Dio mai to Hebron iamotu Yeria, 
pangulunna bati'na sia rapunna to 
Hebron: 

latonna taun ma'patangpulona 
kadatuanna Daud diparessami tu tau iato 
mai, anna diapparan tu ba'tu pira-pira 
pa'barani lalong dio Yaezer lan lili'na 
Gilead. 

32 Tatu sangdadinna, muane malinta' 
nasang, duangsa'bu mpituratu' pangulu 
rapu. Iatu tau iato mai naangka' datu 
Daud la umparenta to Ruben, to Gad na 
sangsese suku Manasye diona mintu' 
kamenomban lako Puang Matua sia 
mintu' pengkaranganna datu. 


Diona surodadu diboronganni, 
sia to diala parea madao 


27:1-34 

27 lInde sia tu bilanganna mintu' 

to Israel situru' pangulu rapunna 
sia kamandangna sangsa'bu tau 
sia kamandangna saratu' tau sia to 
ma'parentana, tu umpengkaolai datu lan 
mintu' pengkarangan dio golonganna 
surodadu, tu bulanoi tamaoi sia maleoi: 
susi bang to sipeupu' bulan lan sang 
taun: iake sanggolonganoi den duang 
pulo nna'pa'sa'bunna. 

2 Tatu pangulu tuntunan bunga'na lan tu 
bulan bunga”, iamotu Yasobam, anakna 
Zabdiel: mintu’ to nalili” tuntunanna den 
duangpulo nna'pa' sa'bu, 

3 jamo bati'na Peres sia pangulunna 
mintu' kamandang surodadu lan bulan 
bunga'na. 

“Tatu pangulu tuntunan lan bulan 
ma'penduanna, iamotu Dodai, to Ahohi, 
sia ia duka tu nalili' tuntunanna, iamo 
arung Miklot: mintu’ to nalili” tuntunanna 
den duangpulo nna'pa' sa'bu. 

“latu kamandang surodadu 
ma'pentallunna lan bulan ma'pentallunna 
iamotu Benaya, anakna Yoyada, tominaa 
kapua; mintu’ to nalili tuntunanna den 
duangpulo nna'pa' sa'bu. 

6 Benaya iamote tu misa” pa'barani 

dio mai to pa'barani tallungpulo sia 
pangullunna tau tallungpuloi: sia (naala 
duka lili”) tuntunanna tu Amizabad, 
anakna. 

7Tatu ma'penna'pa'na lan bulan 
ma'penna'pa'na iamotu Asael, siulu'na 
Yoab, naundinna to Zebaja, anakna 
muane Asael; mintu’ to nalili tuntunanna 
den duangpulo nna'pa' sa'bu. 

8 Tatu ma'pellimanna lan bulan 
ma'pellimanna iamotu kamandang 
Samhut, to Yizrah: mintu’ to nalili’ 
tuntunanna den duangpulo nna'pa'sa'bu. 
9]atu ma'pennannanna lan bulan 
ma'pennannanna iamotu Ira, anakna 
Ikesh, to Tekoa; mintu’ to nalili’ 
tuntunanna den duangpulo nna'pa' 
sa'bu. 

10 Tatu ma'pempitunna lan bulan 
ma'pempitunna iamotu Heles, to 
Peloni, bati'na Efraim: mintu’ to nalili’ 
tuntunanna den duangpulo nna'pa' 
sa'bu. 

11 Tatu ma'pengkaruanna lan bulan 
ma'pengkaruanna iamotu Sibkhai, to 
Husa, bati'na Zerah: mintu’ to nalili’ 
tuntunanna den duangpulo nna'pa' 
sa'bu. 

12 Tatu ma'pengkaseranna lan bulan 
ma'pengkaseranna iamotu Abiezer, to 
Anatot, bati'na Benyamin: mintu' to 
nalili” tuntunanna den duangpulo nna'pa' 
sa'bu. 

13]atu ma'pessangpulona lan bulan 
ma'pessangpulona iamotu Maharai, to 
Netofa, bati'na Zerah: mintu' to nalili' 

tuntunanna den duangpulo nna'pa' 
sa'bu. 

14 Tatu ma'pessangpulo misanna lan 
bulan ma'pessangpulo misanna iamotu 
Benaya, to Piraton, bati'na Efraim, mintu 
to nalili tuntunanna den duangpulo 
hna'pa' sa'bu. 

15 Tatu ma'pessangpulo duanna lan bulan 
ma pessangpulo duanna iamotu Heldai, 
to Netofa, bati'na Otniel: mintu' to 
nalili” tuntunanna den duangpulo nna'pa' 
sa'bu. 

16 Inde sia tu mintu’ pangulunna suku 
to Israel, iamotu arung Eliezer, anakna 
Zikhri, dio to Ruben Sefaca, anakna 
Maakha, dio to Simeon: 

17 Hasabya, anakna Kemuel, dio to Lewi; 
Zadok dio bati'na Harun: 

18 Elihu, misa'i dio mai siulu'na Daud, dio 
to Yehuda: Omri, anakna Mikhael, dio to 
Isakhar: 

19 Yismaya, anakna Obaja, dio to 
Zebulon: Yerimot, anakna Azriel, dio to 
Naftali: 

20 Hosea, anakna Azazya, dio to Efraim: 
Yoél, anakna Pedaya, dio sangsesena 
suku Manasye: 


, 

21 Yido, anakna Zakharia, dio sangsesena 
suku Manasye, lan lili'na Gilead: Yaasiel, 
anakna Abner, dio to Benyamin: 

22 Azareel, anakna Yeroham, dio to Dan: 
iamote tu mintu’ pangulunna suku to 
Israel. 

23 Tae’ napaalai bilangan Daud tu 

mai to duangpulo taunna sia to tang 
ganna' duangpulo taunna, belanna 
mangkamo Napokada PUANG, kumua Ia 
la umpopemba'ka' kalle-kalleanmi tu to 
Israel susi bintoen dao langi’. 

24 Naparandukmo Yoab anakna Zeruya, 
umbilangi, apa tae' napatarru'i, belanna 
bannang inde to narampo tu kasengkean 
lako to Israel. Iamoto iatu bilangan iato 
tae” nadipatama sura’ ossoranna datu 
Daud. 

25 Tatu pangulunna mintu’ 
pa'palumpunanna datu, iamotu 
Azmawet, anakna Adiel: iatu pangulunna 
pa'palumpunan dio lu padang, lan 

lu kota, lan lu kampong sia lan lu 
tambakuku, iamotu Yonatan, anakna 
Uzia. 

26 Tatu pangulunna mintu’ to lako 
padang, tu to umbungka' padang, 
iamotu Ezri, anakna Kelub. 

27 Tatu pangulunna mintu’ palak 
anggoro', iamotu Simei, to Rama; latu 
pangulunna mintu' pa'palumpunan 
anggoro' lan palak anggoro', iamotu 
Zabdi, to Syifmi. 

28 Tatu pangulunna mintu' kayu saitun 
sia mintu' kayu ara pangala' diong 
Padang Merrantena, iamotu Baal-Hanan, 
to Gederi: na Yoas pangulunna tu mintu' 
pa'palumpunan minna”. 

29 Tatu pangulunna mintu' sapi, tu dilaai 
dio lu Saron, iamotu Sitrai, to Saron, 
apa iatu pangulunna mintu' sapi diong lu 
lombok, iamotu Safat, anakna Adlai. 

30 Tatu pangulunna mintu' unta, iamotu 
Obil, to Ismael: na pangulunna mintu' 
keledai birang, iamotu Yehdeya, to 
Meronot. 

31 Tatu pangulunna mintu' domba sola 
bembe’, iamotu Yazis, to Hagri. Iamote 
tu mintu' pangulunna apanna datu Daud. 
32 Tatu Yonatan, pa'amberanna Daud, 
iamo pa'bisara, misa' to matarru' sia to 
umpoissan sura'-sura': na Yehiel, anakna 
Hakhmoni, ungkampai anakna muane 
datu. 

33 Tatu Ahitofel pa'bisaranna duka datu, 
na iatu Husai, to Arki, iamo marengke'na 
datu: 

34 ha iatu dampi'na Ahitofel, iamotu 
Yoyada, anakna Benaya na Abyatar. Na 
iatu kamandang lompona datu, iamotu 
Yoab. 


Daud mepasan lako Salomo la 
umbangun Banua Kabusungan 


28:1-21 

28 1 Narampunmi Daud lako 

Yerusalem tu mintu' pangulu 
to Israel, iamotu pangulunna mintu' 
suku, pangulunna mintu' golongan tu 
mengkaola lako datu, kamandangna 
sangsa'bu tau, kamandangna saratu' tau 
sia pangulunna mintu' apa sia patuoanna 
datu sia anakna muane, sisola mintu' to 
mase'ponna datu, pa'barani sia mintu' to 
malinta' parari. 
2 Bendanmi tu datu Daud nama'kada 
nakua: Perangiina', e mintu’ siulu'ku 
sia taungku, den bu'tu lan penaangku 
la umbangunanni misa’ banua nanii 
mari'pi tu patti basseNa PUANG sia 
bangku pelleseanNa Kapenombanta, 

sia kupasakka' tu mintu' apa dipake la 
umpabendanni. 

3Apa ma'kada tu Puang Matua 

lako kaleku, Nakua: Tae” muma'din 
umpabendanan misa" banua sangangKu, 
belanna misa'ko pa'barani sia 
umpatibollo rara buda. 

4Moi nasusito, Natonno' dukana' PUANG, 
Kapenombanna to Israel, dio mai 
mintu' rapungku la tontong undatui to 
Israel: belanna Natonno' tu Yehuda dadi 
misa' arung, na lan mai suku Yehuda 
iamo rapungku, na dio mai mintu' 
anakna ambe'ku aku tu Napopaiman, 
Naurunganni unnangka'na' datu undatui 
mintu' to Israel. 

3 Dio mai mintu' anakku muane - belanna 
Nakamaseina' PUANG buda pia muane 
— Natonno' tu anakku muane Salomo 

la unnisung dao isungan kadatuanNa 
PUANG umparenta to Israel. 

6 Ma'kadami lako kaleku Nakua: Iatu 
Salomo, anakmu, iamo la umbangunni 
tu banuangKu sia tarampakKu, belanna 
Kutonno mo dadi anakku muane sia Aku 
dukamo la napoAmbe'. 

7 Sia la kupabantang tu kadatuanna 
sae lakona, ke tontongi ungkaritutui tu 
pepasanKu sia atorangKu susite allo iate. 
8 Tamoto, dio pentirona mintu’ to Israel, 
iamotu kombonganNa PUANG sia dio 
pa'peranginNa Kapenombanta, (kukua 
lako kalemi): Karitutui sia paressa 
meloi tu mintu' pepasanNa PUANG, 
Kapenombammi, ammi poapai te padang 
melo, sia la miben bati'mi napomana' 
undinna tontong sae lakona. 

9 Na iko, e Salomo, anakku, la mutandai 
tu Kapenombanna ambe'mu sia ponno 
penaammu sia masorok ba'tengmu Ia 
umpengkaolai, belanna Nasudi PUANG 
tu mintu' penaa sia Natarru' tu mintu' 
apa ditangnga', lake mudaka'I tu Puang, 
inang la Naelorangko unnappa'1, apa 
iake muboko'T, la Natibeko sae lakona. 
10 Pengkilalai meloi kumua Natonno'ko 
PUANG la umbangun misa' banua 
dipoinan maindan, pabatta'i tu 
penaammu sia pogau'i to. 

11 Nasorongmi Daud lako Salomo, 
anakna muane, tu pandiri tarampak sola 
mintu' bilikna, iamotu bilik pangnannan, 
bilik mengkadaoan sia bilik lanna lu sia 
bilik nanii tutu' pebase kasalan. 

12 Sia ia duka tu pandiri diona tu 
mintu' apa natangnga' lan ba'tengna, 
iamotu mintu’ tarampakna banuanNa 
PUANG, mintu’ bilik tiku lao sia bilik 
pangnannan lan banuanNa Puang 
Matua sia pangnannan mintu' apa 
dipamarimbangan, 

13 sia inan golonganna mintu’ to 
minaa sia to Lewi, sia inan pentoean 
kamenomban lan banuanNa PUANG, sia 
inanna mintu' pareanan kamenomban 
lan banuanNa PUANG. 

14 Sia nasorongan bulaan pada 
timbanganna tu napake lako mintu' 
pareanan lan simisa'-misa' kamenomban 
sia salaka pada timbanganna tu napake 
lako mintu' pareanan lan simisa'-misa' 
kamenomban: 

15 jamotu timbangan bulaan digaragai 
tongkonan palita bulaan sia palita 
bulaan, sitinaya timbanganna simisa'- 
misa" tongkonan palita sola palitanna sia 
timbangan salaka digaragai tongkonan 
palita salaka, sitinaya timbanganna 
mintu' tongkonan palita sola palitanna 
susi kadipakeianna simisa'-misa' 
tongkonan palita, 

16 sia timbangan bulaan tu digaragai 
meda roti pennoloan, sia timbangan 
salaka tu digaragai meda salaka; 

17 sia bulaan massang tu digaragai 
petossok, pindan pa'pi'pikan sia sere', 
sia iatu digaragai irusan bulaan, sitinaya 
timbanganna simisa'-misa' irusan, sia 
salaka tu digaragai irusan salaka sitinaya 
timbanganna simisa'-misa' irusan: 

18 sia bulaan massang digaragai inan 
pemalaran pantunuan dupa sitinaya 
timbanganna, sia bulaan digaragai 
rapang-rapang kareta, iamotu karubion, 
tu tiballa' pani'na, la ussamboi patti 
basseNa PUANG. 

19 Mintu' te (kadanna Daud) disura' lan 
misa” sura”, ditarima dio mai limanNa 
PUANG, tu Nanii umpa'patuduanna' tu 
diona mintu' garaganna unturu' pandiri. 
20 Ma'kadami Daud lako Salomo, 
anakna, nakua: La matoto'ko sia 
batta'ko sia pogau'i to, da mumataku' 
sia da mutiramban, belanna PUANG 
Kapenomban, iamotu Kapenombangku, 
la urrondongko. Tae' Nala toyang dio mai 
kalemu sia tae' Nala umpopa'elo'nako 
sae lako mangkanna tu mintu' 

pengkarangan diona kamenomban Ian 
banuanNa PUANG. 

21 Manassa iatu golonganna mintu' to 
minaa sia to Lewi inang sakka' bangmo 
la untoe mintu' pentoean kamenomban 
lan banuanNa Puang Matua, sia sakka' 
lako kalemu tu to masorok penaanna 
sia to manarang lan ma'rupa-rupa 
pengkarangan la ungkarangi tu mintu' 
rupanna pengkarangan, sia mintu' 
pangulu sia mintu' to buda diparandan la 
umpogau'i tu mintu' parentamu. 


Diona pa'duruk la dipa'pabendanan 
Banua Kabusungan 


29:1-9 

29 t Mangkato ma'kadami tu datu 

Daud lako mintu' kombongan, 
nakua: latu anakku Salomo, tu 
Natonno'mo Puang Matua misa-misai 
mangurapa sia malolle'pa, anna 
iate pengkarangan kapua, belanna 
iate tambakuku tangia inan tolino, 
sangadinna inanNa PUANG Kapenomban. 
2 Tamoto kupengkullei tonganni 
umpasilolongananni banuanNa 
Kapenombangku te, iamotu bulaan 

digaraga pareanan bulaan, salaka 
digaraga pareanan salaka, tambaga 
digaraga pareanan tambaga, bassi 
digaraga pareanan bassi, kayu digaraga 
pareanan kayu, sia parimata ake' maido 
sia batu dipa'parimatan, parimata 
malotong sia parimata pantan rupa, 
ma'rupa-rupa parimata sia buda batu 
marmar. 

3Ondongpi, belanna kukamali' tu 
banuanNa Kapenombangku, iamoto 
kualai tu ianan kaleku, kusorongan 
banuanNa Kapenombangku, iamotu 
bulaan sia salaka, senga'pi tu apa 
kuparandanan inan maindan: 
4tallungsa'bu talenta bulaan, bulaan dio 
mai Ofir na pitungsa'bu talenta salaka 
massang la disapuranni tu rindingna 
mintu' banua: 

“jatu bulaan la digaragai pareanan 
bulaan na iatu salaka la digaragai 
pareanan salaka sia iatu mintu' apa la 
nagaragai to pande. Na totemo mindara 
tu malangngo' penaanna la umpennoloan 
pamengan lako PUANG. 

6 Attu iato mangakumi kumua 
malangngo' penaanna tu mintu’ pangulu 
rapu, mintu’ pangulu sukunna to Israel, 

mintu' kamandangna to sangsa'bu sia 
kamandangna to saratu' sia pangulunna 
mintu' to mengkarangna datu. 

7 Napennoloammi tu apa la dipoparea 
lan banuanNa PUANG limangsa'bu 
talenta bulaan na sangpulo sa'bunna 
darik, sangpulo sa'bunna talenta 
salaka, sangpulo karua sa'bunna talenta 
tambaga na saratu sa'bunna talenta 
bassi. 

8 Minda-minda unnampui parimata, 
nasorongi to nadipatama pangnannan 
janan banuanNa PUANG, natarimai 
Yehiel, to Gerson. 

9 Parannumi penaanna tu to buda diona 
kamasorokan penaanna tu tau iato 
mai, belanna tete dio penaa lollong sia 
masorok nasorongi tu pamenganna lako 
PUANG: sia ia duka tu datu Daud lendu' 
kapuanna parannunna. 


Pa pudi-pudianna Daud 


29:10-19 


10 Attu iato napudi-pudimi Daud tu 
PUANG dio tingayona kombongan, sia 
nakua Daud: Mintu' kadipudian lu lako 
Kalemi, o PUANG, Kapenombanna Israel, 

nene’ to doloki, tempon dio mai landa’ 
lako attu situran. 

11 Kamumo, o PUANG, unnampui 
kapasareonganan sia kamatotoran, 
kamala'biran, kadipangkeran sia 
kabarre-alloan. Kamuri tu unnampui 

tu mintu'na apa dao langi” sia lan lino; 
Kamuri tu unnampui kadatuan, o PUANG, 
sia Kamu unnampui kapaan undaoanni 
mintu' apa. 

12 Belanna iatu kasugiran sia iatu 
kamala'biran bu'tu dio mai Kalemi, 

sia Kamumo umparentai tu mintu'na 
sia lan limamMi tu kamatotoran sia 
kamawatangan, sia Kamuri unnampui 
kuasa la umpatarompo' sia umpamatoto 
mintu' tau. 

13 Totemo, o Kapenombangki, kipudi- 
pudiKomi, sia kipakala'bi' tu sanga 
madatumMi. 

14 Belanna mindara' te na mindara tu 
bangsaku, angki appa' kamatotoran 
ussorongi situang kamasorokan 
penaangki tu pamengan susite? Belanna 
mintu'na te lu dio mai Kalemi, angki 
sorongangKomi tu apa lu dio mai 
limamMi. 


7 

15Belanna kami te to sae sia to 
mentiruran dio oloMi, susi mintu' nene' 
to doloki: iatu allo katuoangki susi 
bayo-bayo dao kuli'na padang, tae' 
nadiranuan. 

160 PUANG, Kapenombangki, iate 
mintu' kasugiran lallang, tu kirampun, la 
umbangunanKomi misa" banua sia sanga 
maseroMi, lu dio mai limamMi: mintu'na 
te apamMi nasang. 

17 Kuissan, o Kapenombangku, kumua 
Kamu tu ussudi penaa sia nakalo' 
penaamMi tu kamaloloan, - bulo lollong 
penaangku ussorongangKomi te mintu' 
apa iate: totemo parannu penaangku 
untiroi, kumua iatu taumMi, tu limbong 
totemo indete, ussorongan, dukaKomi 
pamengan sisola kamalangngoran 
penaanna. 

180 PUANG, Kapenombanna Abraham, 
Ishak na Israel, nene' to doloki, 
pamanda'i te pa'inaan iate lan penaanna 
taumMi sae lakona sia popengkaolai tu 
penaanna tau iato mai lako Kalemi. 

19 Sia kamaseanni anakku Salomo tu 
penaa bulo lollong la ungkaritutui tu 
pepasanMi sia pangadaramMi sia latu 
apa Mipondok sia la unturu'i tu mintu'na 

sia la umbangunni tu tambakuku, tu 
kupasakka'mo oonganna. 


Salomo ditokko dadi datu sia Daud 
sisarak angin natambuk 


29:20-30 


20 Mangkato nakuami Daud lako 

mintu' kombongan: Pudimi tu PUANG, 
Kapenombammi. Napudimi mintu' 
kombongan tu PUANG, Kapenombanna 
nene" to dolona, anna malinguntu' sia 
tukku menomba dio oloNa PUANG sia dio 
olona datu. 

21 Masiang dio mai napemalarammi 

tau iato mai lako PUANG tu pemala' 
pangrere' sia napennoloan lako PUANG 
tu pemala' ditunu pu'pu, iamotu 
sangsa'bu sapi laki, sangsa'bu domba 
laki, sangsa'bu domba sola tu pemala' 
pantedokna, sia pemala' pangrere' lendu' 
budanna, anna pomeloi mintu' to Israel. 
22 Kumandemi sia mangiru' tu tau 

iato mai dio oloNa PUANG situang 
kaparannuan kapua, ma'penduanna 
unnangka' Salomo, anakna Daud, dadi 
datu, anna tokkoanni PUANG dadi arung, 
na Zadok dadi to minaa. 

23 Unnisungmi tu Salomo dao isungan 
kapayunganNa PUANG susi datu ussonda 
Daud, ambe'na, sia maupa', naurungan 
naperangii mintu' to Israel. 

24 Mintu' pangulu sia mintu' pa'barani 
na mintu' tu anakna muane datu Daud 
mangaku la maruru' sia mengkaola lako 
datu Salomo. 

25 Mandu Napatarompo'mi PUANG tu 
Salomo dio pentirona mintu' to Israel, 
sia naben kadatuan kabarre-alloan, tu 
tae' bangpa naden dolona misa' datu dio 
lu to Israel, tu susi kamala'biranna to. 

26 Tatu Daud, anakna Isai mangkamo 
umparenta mintu' to Israel: 

27 na iatu attu nanii umparenta to Israel 
patangpulo taunna, iamotu dio Hebron 
pitung taun na dio Yerusalem tallungpulo 
ntallu taunna. 

28 Tatonna mandu matessekmo sia 

sebo kasugiranna sia kamala'biranna, 
sisarakmi angin natambuk tu datu, anna 
sondai Salomo, anakna muane, dadi 
datu. 

29 Tatu tuna'na Daud, la iatu dolona 

la iatu undinna, tisura'mo lan tuna'na 
Samuel, to patanda-tandan, sia nabi 
Natan sia Gad, to patanda-tandan, 

30 sola mintu' kadatuanna sia kuasanna 
sia iatu mintu' apa urrampoi datu sia 
Israel na mintu' kadatuan dio lu padang 
senga’. 


2 OSSORANNA DATU 


Palakunna Salomo la 
unnappa' kakinaan 


1:1-13 

1 Tatu Salomo anakna muane Daud, 

untoe manda'mo kaparentanna, 
belanna Narondong PUANG, 
Kapenombanna, sia Napatarompo' 
tongan. 
2 Umpatassu'mi misa” parenta tu Salomo 
lako mintu' to Israel, iamotu lako 
mintu' kamandang sangsa'bu surodadu 
sia saratu' surodadu, lako mintu' to 
ma paolai salu sia lako arungna mintu’ to 
Israel, iamotu mintu' pangulu rapu. 
3Malemi tu Salomo sola mintu' 
kombongan lako inan madao dinii 
memala' dio Gibeon, belanna inde to 
nanii tu Tenda KasitammuanNa Puang 
Matua, tu nagaragai Musa, taunNa 
PUANG, lan padang pangallaran. 
“Tatu pattinNa Puang Matua inang 
nabaamo Daud dio mai Kiryat-Yearim 


2 OSSORANNA DATU 1.5-10 2 


lako tu inan mangka naparandananni 

— belanna mangkamo naballaran Daud 
misa' tenda lan Yerusalem, 

3 apa iatu inan pemalaran tambaga, tu 
mangka nagaragai Bezaleel, anakna Uri, 
anakna Hur, napatorro Daud dio tingayo 
kemaNa Puang. Malemi tu Salomo 

sola mintu' kombongan umpalaku 
pa'timbangan lako PUANG. 

6 Memala'mi tu Salomo dao inan 
pemalaran tambaga dio oloNa PUANG, 
tu sanglili' Tenda Kasitammuan: 
napemalaranni dao tu pemala' ditunu 
pu'pu' sangsa'bu. 

7 Tatonna bongimo ombo'mi tu Puang 
Matua lako Salomo sia ma'kada lako 
nakua: Palakui, apara tu la Kubenko? 
8Ma'kadami tu Salomo lako Puang 
Matua, nakua: Mangkamo Mipakitan 
kamasokanan kapua tu Daud, ambe'ku, 
amMi angka'na'dadi datu ussondai. 

93 Totemo, o PUANG Kapenomban, la dadi 
tonganmo tu kadamMi lako ambe'ku 
Daud, belanna Miangka'mo' datu 
umparenta misa' bangsa makamban, 
susi barra'-barra' dao kuli'na padang. 

10 Tamoto kamaseina' tu kakinaan sia 
kapaissanan, angku ma'din lu tama 

lu lan mai dio pentirona bangsa iate, 
belanna mindara ma'din umparentai tu 
mintu' taumMi pada budanna te? 

11 Ma'kadami tu Puang Matua lako 
Salomo Nakua: Belanna susite tu 

apa lan penaammu sia tae' mupalaku 
kasugiran sia ianan sia kamala'biran sia 
sunga'na to ungkabiri'ko sia tae' duka 
tu kamalamberan sunga’, sangadinna 
kakinaan sia kapaissanan mupalakuan 
kalemu la umparentai tu taungKu, tu 
Kunii unnangka'ko datu, 

12 jamoto iatu kakinaan sia kapaissanan 
la dikamaseangko, ondongpi la Kubenko 
kasugiran sia ianan sia kamala'biran, 
susitu tae'pa naampui mintu' datu tu 
dolo na iko sia tae" nala unnampui mintu' 
datu undi na iko. 

13 Mangkato sulemi tu Salomo dio mai 
inan madao dio Gibeon, dio mai Tenda 
Kasitammuan, lako Yerusalem, anna 
parentai tu to Israel. 


Kasugiranna Salomo 


1:14-17 
14 Narampunmi Salomo tu ba'tu pira-pira 
kareta pakkanarang, naurunganni 

unnampui sangsa'bu a'pa'ratu' tu kareta 
na sangpulo dua sa'bunna pakkanarang: 
napalanni lu ba'tu pira-pira kota inan 
kareta sia napadio sola datu dio 
Yerusalem. 

15 Belanna sara'na datu anna iatu salaka 
sia bulaan dio Yerusalem tarru' buda susi 
batu sia iatu kayu arasi' sangtinti kayu 
ara pangala' tu buda tuo dio Padang 
Merrantena. 

16 Tatu dinii umpasaean darang Salomo 
lu dio mai Misraim sia dio mai Kewe: iatu 
to ma'balilinna datu unnalai tu darang 
iato mai dio mai Kewe susitu allian pasa’. 
17 Tatu misa’ kareta dio mai Misraim ke 
saei dibaluk, dilampak tu allinna annan 
ratu” sikele', anna misa" darang saratu’ 
limangpulo sikele': nabalili dukato 

ma balilinna Salomo pira lako mintu’ 
datu to Het sia datu to Aram. 


Diona mintu' apa diparandan la 
umbangun Banua Kabusungan 


2:1-18 
1 Datu 5:1-18 


2 1 Mesuami Salomo la umbangunanni 
misa' Banua Kabusungan tu 

sanganNa PUANG sia umpabendanan 
kalena misa' tongkonan layuk kadatuan. 
2 Napamanassami Salomo tu bilanganna 
to mamulle pitungpulo sa'bu, na 

to ma'pa' batunna dao lu padang 
ma'buntunna karua pulona sa'bunna 

na tallungsa'bu nnannanratu' tau 
ungkapalai tau iato mai. 

3Nasuami Salomo tu pesua lao 
umpennoloi Huram, datu Tirus, kumua: 
(Melo ke sikaeloki), susi kasikaeloammi 
Daud, ambe'ku, mipa'peanni kayu arasi, 
anna pabendan banuanna, tu ma'din 
nanii torro. 

4Manassa, inang la kupabendanan 
misa' banua tu sanganNa PUANG, 
Kapenombangku, la umpamaindananNi, 
la dinii umpennoloanni dio oloNa tu 
dupa busarungngu”, roti dipennoloan 
tang la ka'tu sia pemala' ditunu pu'pu' 
kemelambi' sia kekaroen, lan allo 
katorroan, bunga' sombona bulan, sia 
allo kapuanNa PUANG Kapenombangki. 
Iamote tu misa" atoran dipapassanan to 
Israel tontong sae lakona. 

> Tatu banua, tu la kupabendan, la 
kapua, belanna iatu Kapenombangki 
pasareongan na iatu mintu' deata. 

6 Mindara tu la ma'din umpabendananNi 
misa' banua, belanna iatu langi' moi iatu 
langi” ma'iringanna dao, tae" nakullei 
ulluangI. Minda todara' te, angku la 
ma'din umpabendananNi misa’ banua, 
ke tae'i nala diniiri untunu pemala' dio 
oloNa? 

7 Totemo la misuanna' misa” tau, tu 
manarang manggaraga bulaan, salaka, 
tambaga, bassi, bannang lango-lango 
makaseda, karamisi na lango-lango, sia 
manarang unggaragai passura' sisola 
mintu' pande, tu dio kaleku lan Yehuda 
sia Yerusalem, tu naparandananni Daud, 
ambe'ku, tu pa'diaman iato. 

8 Sia la mipa'peanna' kayu arasi' sia 
sendana sia algummin dio mai Libanon, 
belanna kuissan kumua iatu mintu' 
taummi manarang ullelleng kayu dao 
Libanon. Manassa jatu mintu' taungku la 
untundui taummi, 

9 la umparandananna' pa'kayuan buda, 
belanna iatu banua la kubangun, la 
kapua sia memangngan. 

10 Tonganna iatu la sonda sara'na 

to manglelleng, tu ullelleng kayu, la 
kuben la napokande taummi, iamotu 
gandung duangpulo sa'bu koro”, dalle 


2 OSSORANNA DATU 2.11-14 7 


sisikan duangpulo sa'bu koro', uai 
anggoro' duangpulo sa'bu ba', na minna' 
duangpulo sa'bu ba’. 

11 Nabalimi Huram, datu Tirus, lan misa’ 
sura' napa'pean Salomo, nakua: Belanna 
Nakamasei PUANG tu taunNa, iamoto 
Naangka'komi datu umparentai tu tau 
iato mai. 

12 Sia nakuapa tu Huram: Mintu'na 
kadipudian lu lako PUANG, 
Kapenombanna to Israel, tu mangka 
umpadadi langi' sola lino, tu mangka 
ungkamasean datu Daud misa' pia 
muane kinaa, tu diben kamanarangan 
sia kamatarrusan, tu la umpabendanan 
PUANG misa' banua kabusungan sia 
nabangun tu misa” tongkonan layukna. 
13 Totemo kusuamo lako kalemi tu misa' 
to manarang, tu diben kamatarrusan, 
ijamotu Huram-Abi, 

14 anakna misa' baine dio mai bati'na 
baine Dan: iatu ambe'na misa” to Tirus; 
iamo misa' to manarang manggaraga 
bulaan, salaka, tambaga, bassi, batu, 
kayu, bannang lango-lango makaseda, 
lango-lango, lenang melo, na karamisi, 
manarang unggaragai ma'rupa-rupa 
passura', sia manarang unggaragai 

pandirinna ma'rupa-rupa panggaraga tu 
dipokadanni sisola mintu' to pandemi sia 
to pandena puangku Daud, ambe'mi. 

15 Tatu mintu’ gandung sola dalle sisikan, 
minna’ sia uai anggoro', tu mangka 
napokada puangku, la napa'peammo 
taunna. 

16 La ullellengmokan kayu dao 

Libanon pada tu miparalluinna, angki 
rakisangkomi diong tasik lako Yafo: 
ammi baai langngan Yerusalem. 

17 Nabilangmi Salomo tu mintu' to 
mentiruran lan tondok Israel, tonna 
mangka tu Daud, ambe'na, unnia'i: 
anna ditandai tu bilanganna saratu' 
limangpulo ntallu sa'bunna nnannanratu' 
tau. 

18 Anna tau iato mai napopamulle 
pitungpulo sa'bu na karuapulona sa'bu 
la ma'pa' batu dao buntu na tallungsa'bu 
nnannanratu' la ungkapalai tau iato mai 
la untiroi tu pengkaranganna. 


2 OSSORANNA DATU 3.1-5 9 


Salomo umbangun 
Banua Kabusungan 


3:1-5:1 
1 Datu 6, 7:13-51 


1 Naparandukmi Salomo umbangun 
Banua Kabusungan dio Yerusalem 
dao buntu Moria, tu Nanii ombo' PUANG 

lako Daud, ambe'na, dao inan tu 
mangka napamanassa Daud, iamotu 
inan panglulluranna Ornan, to Yebus. 

2 Naparandukmi umbangunni tonna 
bulan ma'penduan sia allo ma'penduan 
sia taun ma'penna'pa'na kadatuanna. 
3Inde sia tu suka' parandangan 
nagaragai Salomo la umbangun 
banuanNa Puang Matua: iatu landona ke 
direken siku doloi, manangpulo siku na 
iatu babana duangpulo siku. 

“Tatu sarambi dio tingo banua pada baba 
banua tu landona, duangpulo siku na 
iatu langka'na saratu' duangpulo siku: 
anna sapu'i bulaan massang tu lanna lu. 
> Tatu bilik kapua iato nalopak kayu 
sendana, anna sapu'i bulaan matasak 
sia napalakoi passura' koroma sia 
pa'rante-rante. 

6 Nabeloimi batu parimata maballo tu 
bilik iato. Tatu mintu’ bulaan iato, bulaan 
dio mai Parwaim. 

7 Tatu bilik iato nasapu' bulaan, iamotu 
balokna, ampangna, rindingna sia iatu 
ba'ba patomalinna: na dio tu rindingna 
nasura' karubion. 

8 Sia nabangun tu bilik tarru’ maindan: 
latu landona pada babana banua 
duangpulo siku, na iatu babana 
duangpulo duka siku: nasapu'i bulaan 
tasak annanratu' talenta. 

9 Na iatu mintu’ pakunna limangpulo 
sikele' bulaan timbanganna. latu mintu' 
bilik mengkadaoanna nasapu'i duka 
bulaan. 

10 an bilik tarru’ maindan nagaragai tu 
da'dua karubion, panggaraga dipa', anna 
sapu'i tau bulaan. 

11 Tatu mintu’ pani” karubion duangpulo 
siku landona: iake misa' pani' dio misa'na 
limang siku, anna sumpu lako to' rinding 
banua iato, na iatu pani' misa'nao limang 
siku, anna sumpu lako pani' karubion 
misa'nao. 

12 Tgtu misa” pani” karubion 

ma penduanna, limang siku landona sia 
sumpu lako to' rinding banua iato, na 

iatu pani” misa'nao limang siku landona 
sikande pani'na karubion bunga'na. 
13 Tatu pani'na karubion iate tiballa' 
duangpulo siku landona, iatu kalena 
kelette' nabendan mentingo tama banua. 
141a tu bannang lango-lango, lango- 
lango makaseda, karamisi na lenang 
melo nagaragai kulambu, napale'ke'i dio 
karubion. 
15 Nagaragai tu da'dua lentong dio 
tingayo banua, tallungpulo Ilima siku 
landona, sia misa' parande dipatoppo' 
dao, limang siku landona. 
16 Nagaragan duka tu pa'rante-rante 
untikui biringna, napale'ke' dao tampak 
lentong sia nagaragan saratu' bua dalima 
anna pale'ke'i dio pa'rante-rante iato. 
17 Napabendanmi tu lentong dio tingo 
Banua Kabusungan, misa' dio rampe 
kanan na misa' dio rampe kairinna, 
nasangai Yakhin tu dio kanan na Boas tu 
dio kairi. 
4 1 Nagaragai duka tu inan pemalaran 
tambaga; duangpulo siku lambe'na, 
duangpulo siku pampangna na sangpulo 
siku langka'na. 
2 Sia nagaragai tu tasik dipati'no' 
sangka' tangngana dio mai randan 

sangbali sae lako randan sangbalinna 
sangpulo siku, malepong tongan, iatu 
langka'na limangsiku, iatu ulang pesuka' 
tallungpulo siku ma'din dileburanni. 

3 Dio randan diongna lu dipatikui rapang- 
rapang sapi, untikui mintu'i, sangpulo 
siku, ullilingi tu anggenna tasik iato, 
dipaduang borong, tu sangpati'noranri. 

# late tasik toppo' dao sangpulo dua sapi, 
tallu mentingo rekke, tallu mentingo 
rokko matampu,, tallu mentingo sau' na 
tallu mentingo tama matallo, na iatu 
tasik iato toppo'mo dao, na iatu mintu' 
palongko'na lu tama nasang. 

> Tatu makambanna tu tasik iato 
sangpala' na iatu garaganna randanna 
susito baba irusan, ten to bunga leli 
tiballa' na iatu alanna tallungsa'bu ba" 

6 Nagaragai tu pembasean sangpulo, 
lima napadio rampe kananna, lima dio 
kairinna, tu dinii ma'base. Iatu mintu' 
oongan dipake umpemalaran pemala' 
ditunu pu'pu', nabasei tau lan, apa iatu 
tasik nanii mintu' to minaa membase. 

7 Nagaragai duka tu tongkonan palita 
bulaan sangpulo susitu dipasananni, 
anna palanni bilik maindan, lima dio 
rampe kanan, lima dio rampe kairi. 

8 Nagaragai dukapa tu meda sangpulo, 
napalanni bilik maindan, lima dio rampe 
kanan na lima dio rampe kairi. Sia 
nagaragai tu pindan pa'pi'pikan bulaan 
saratu’. 

9 Nagaragaipi tu tarampak to minaa, 

tu tarampak kalua’ sia ba'ba lu tama 
tarampak, sia iatu ba'ba rapi” iato 
nasapu' tambaga. 

10 Tatu tasik napadio rampe kananna 
banua, ma'palusau' lu tama-tama 
matallo. 

11 Nagaragai duka Huram tu mintu’ 
kurin, pesodok sia pindan pa'pi'pikan. 
Susimoto tu Huram ussundunni mintu' 
pengkarangan tu nagaragan datu 
Salomo lan banuanNa Puang Matua 
iamotu: 

12 Ja'dua lentong, gasing-gasing, da'dua 
parande daona lu lentong iato, da'dua 
dalla’ ussamboi tu da'dua gasing-gasing 
parande daona lu lentong iato, 

13 sia a'pa'ratu' pa'bua dalima Ia 
dipalakoanni tu da'dua dalla', duang 
tibang pa'bua dalima, ke misa'oi dalla’, 
la ussamboi tu da'dua gasing-gasing 
parande daona lu lentong iato. 

14 Nagaragai tu tangdan sia pembasean 
dao kareta, 

15 sia iatu misa” tasik na sangpulo dua 
sapi tu nanii toppo' dao. 

16 Sia jatu kurin sia pesodok sia 
petossok sola mintu' oonganna, tambaga 
dipapandillak-dillak nagaragai Huram- 
Abi, tu napopegaraga datu Salomo la 
dipake lan banuanNa PUANG. 

17 Napati'no'mi datu tu oongan iato, 
dibo'bokan pa'pati'noran mandalan dio 
Padang lili' na Yordan, dio kasiallaranna 
Sukot na Zereda. 

18 Mesua Salomo unggaragai tu mintu' 
oongan lendu' budanna, naurunganni 
tang dikemba'mo tu timbanganna. 

19 Sia nagaragai duka Salomo tu mintu' 
oongan, tu dipake lan banuanNa Puang 
Matua, iamotu inan pemalaran bulaan 
sia meda tu dipannii roti dipennoloan 
dao, 

20 Sia tongkonan palita sola mintu' 
palitanna, tu la dipadukku dio tingayo 
bilik dio boko', susitu dipasanna: iatu 
mintu'nato bulaan massang digaraga, 
21 sia jatu bunga tiballa', palita sia pesipi 
bulaan digaraga, iamotu bulaan massang 
tongan. 


, 

22Tatu piso sia pindan pa'pi'pikan sia 
piring sia peruayan, bulaan massang 
digaraga, iatu diolanna tama banua, 
iamotu ba'ba rapi” lanna lu, tu lu tama 
bilik tarru' maindan, sia iatu ba'ba 
rapi' tu lu tama bilik kalua'na Banua 
Kabusungan, bulaan digaraga. 
5 1 Tatonna mangkamo Salomo 
unggaragai tu mintu' pengkarangan 
dio banuanNa PUANG, nabaami Salomo 
tama tu pareananna Daud ambe'na, 
tu napamarimbangan: iatu salaka sia 
bulaan sia iatu mintu' pareanan iato 
napatorro lan bilik pangnannan lan 
banuanNa Puang Matua. 


Diona Banua Kabusungan dirara 


5:2-7:10 
1 Datu 8:1-13 


2 Tatonna attu iato narampunmi Salomo 
tu mintu' pekaamberanna to Israel sia 
mintu' pangulu suku, iamotu to paa 
dio lu rapunna to Israel dio Yerusalem, 
la umbaai langngan tu patti basseNa 
PUANG dio mai kotana Daud, iamotu 
Sion. 

3 Sirampunmi tu mintu' muane to Israel 
lako datu, tonna la mangrara Banua 
Kabusungan, tonna bulan ma'pempitu. 
4Iatonna sae nasangmo tu 
pekaamberanna to Israel, naangka'mi 
mintu' to Lewi tu patti. 

> Anna baai langngan tu patti iato sia 
Tenda Kasitammuan sia mintu' pareanan 
maindan tu lan tenda iato: iatu umbaai 
langngan, iamotu mintu' to minaa to 
Lewi. 

6Jatu datu Salomo sola mintu’ 
kombongan to Israel tu sirampun lako 
kalena dio tingayo patti, umpemalaran 
domba sola sapi tu tang dikemba' diia’ 
sia dibilang belanna buda tongan. 

7Tatu patti basseNa PUANG nabaa to 
minaa tama inanna, iamotu bilik dio 
boko' lan banua iato, iamotu bilik tarru' 
maindan diongna lu pani' karubion, 

8 haurungan napatiballa' patomali tu 
pani' karubion daona lu inan patti iato 
sia nasamboi tu patti sola pebullena dao 
mai. 

9]atu bulleanna kalando tongan, 
naurunganni paan tu tampakna tarangso 
dio to” patti dio tingayona bilik dio boko’, 
apa tang natiro tau dio mai salian. Iatu 

patti iato tontongpa dio sae lako allo 
totemo. 

10 Tae' bang apa senga’ lan patti iato 
sangadinna papan da'dua, tu napalan 
Musa dao Horeb, tu Nanii PUANG 
untanan basse sola to Israel, tonna 
tassu' tu tau iato mai lan mai Mesir. 

11 Tgtonna tassu'mo tu mintu’ to minaa 
lan mai inan maindan - belanna iatu 
mintu' to minaa tu dio ren mangka 
umpamaindan kalena sia tae" naturu'i tu 
boronganna -, 

12 hendanmi tu mintu’ to menani to 
Lewi, iamotu Asaf, Heman, Yedutun sia 
anakna muane sia siulu'na, ma'pakean 
lenang melo, dio to” rampe matallona 
inan pemalaran sitangke taa'-taa', dandi 
na katapi: iatu nasisolan tau iato mai 
to minaa saratu' duangpulo umpannoni 
tarompe'. 

13]atonna marassan sola nasang 
umpannoni tarompe' sia umpasiala 
gamaranna tu mintu' to menani la 
umpudi sia umpangke' PUANG, sia 
umpekapuai gamaranna napasibara' 
tarompe', taa'-taa' sia oni-onian 
senga', sia umpudi PUANG, kumua: 
Belanna masokan Ia, belanna iatu 

kamasokananNa tang leluk sae 
lakona -, pakalan jatu banua iato, 
iamotu banuanNa PUANG, nakapu' 
sangkombong salebu, 
14 haurunganni iatu mintu' to minaa tang 
natananmo bendan menomba, belanna 
iatu kamala'biranNa PUANG ussitutu'imo 
banuanNa Puang Matua. 

1 Attu iato ma'kadami tu Salomo 

nakua: Mangkamo tu PUANG 
ma'kada, kumua la torro lan kamalillinan. 
2 KubangunammoKomi misa” banua, 
tu Minii unnisung, sia misa’ inan 
matontongan, tu Minii torro sae lakona. 
3 Mangkato menggirikmi tu datu, anna 
passakkei tu mintu' kombongan to Israel, 
tonna bendan tu mintu' kombongan to 
Israel. 
4Sia ma'kada nakua: Mintu' kadipudian 
lu langngan PUANG, Kapenombanna to 
Israel, tu mangka umpasundunni tu apa 
mangka Nasa'bu' randan dipudukNa lako 
Daud, ambe'ku, Nakua: 
> Randuk dio mai allo Kunii ussolan 
taungKu sun lan mai tondok Mesir, tae" 
Kupilei langsa'i tu misa" kota dio lu mintu 
suku Israel, la dinii umbangunni tu misa" 
banua, kumua anna nii sangangKu lan, 


7 

sia tae'ra Kupilei langsa'i tu misa” tau, 
kumua anna ia dadi arungna taungKu, to 
Israel: 

6 sangadinna totemo Kupilei langsa'mo 
tu Yerusalem, la nanii sangangKu dio sia 
Kutonno' bua kayumo tu Daud, kumua 
anna ia undatui taungKu, to Israel. 

7 Attu iato bu'tumi lan penaanna Daud, 
ambe'ku, la umbangunanni banua tu 
sanganNa PUANG, Kapenombanna to 
Israel. 

8 Apa ma'kada tu PUANG lako Daud, 
ambe'ku, Nakua: Belanna bu'tumo lan 
penaammu la umbangunanni misa' 
banua tu sangangKu, melo dukamoto, 
ke bu'tumi lan penaammu susito. 

9 Apa tae” nala iko la umbangunni tu 
banua iato, sangadinna anakmu muane, 
tu sun dikalemu, iamo la umbangunanni 
banua tu sangangKu. 

10 Naparampo randannamo PUANG 

tu kada mangka Napokada, belanna 
tunannangmo' ussonda Daud, ambe'ku, 
sia unnisungmo' dao kapayunganna 
Israel, susitu kadanNa PUANG, sia iate 
banua iate kubangunammo sanganNa 
PUANG, Kapenombanna to Israel. 

11 Sia kupalanmo tu patti, tu nanii 
basseNa PUANG, tu Natananmo sola 
mintu' to Israel. 

12 pakalan bendanmi tu datu dio tingayo 
inan pemalaranNa PUANG sitingoan 
mintu' kombongan to Israel, anna 
mempala' langngan langi’. 

13 Belanna mangkamo nagaraga Salomo 
tu misa' mimbar tambaga, napalanni 
tangnga' tarampak, limang siku tu 
lambe'na. Limang siku tu babana, 
tallung siku tu langka'na, bendanmi dao 
anna malinguntu' dio tingayona mintu' 
kombongan to Israel, anna mempala' 
langngan langi’. 

14 Sia ma'kada nakua: O PUANG, 
Kapenombanna to Israel, tae' tu 
Kapenomban senga' susi Kamu, Ia 

lan langi' la dao te kuli'na padang, tu 
umpalanda' basseMi sia kamasokanamMi 
lako taumMi, tu lantuk penaanna lolang 
dio oloMi. 

15 Sia tu umpalanda'i lako taumMi Daud, 
ambe'ku, tu apa mangka Mipokadanni, 
ondongpi Mipasundunmo tu apa mangka 
nasa'bu' randan dipudukMi, susite allo 
totemo. 

16 Na totemo, o PUANG, Kapenombanna 
to Israel, palanda'mi tu apa mangka 
Mipokada lako taumMi Daud, ambe'ku, 
kumua: Tang ka'tu tu bati'mu dio oloKu 
la unnisungi kapayunganna Israel, podo 
ke ungkaritutui lalanna tu anakMu 
muane sia unturu' Sukaran alukKu susi 
kalolangammu dio oloKu. 

17 Na totemo, o PUANG, Kapenombanna 
to Israel, dennoupa' narampo randanna 
tu kada mangka Mipokada lako Daud, 
taumMi. 

18 Tongannaraka tu Puang Matua la torro 
sola to lino dao kuli'na padang? Iatu 
langi, moi iatu langi’ ma'iringanna dao, 
tae" nakullei ulluangKomi, tang dipokada 
pissan te banua mangka kubangun. 

19 Sailei tu passambayangna taumMi 

sia pengkamoyana, o PUANG, 
Kapenombangku, sia tanding talingai tu 
petamba sia passambayang napennoloan 
taumMi dio oloMi, 

20 kumua Mitiroi te banua ke allo sia 

ke bongi, iamotu inan mangka Miallu' 
kumua la Minii umpatorro sangamMi lan 
- amMi perangii tu passambayang, la 
napennoloan taumMi lan inan iate. 

21 Perangii tu mintu' pengkamoyana 
taumMi sia taumMi to Israel, tu la 
napennoloan lan inan iate. Manassa la 
Miperangii sia lan mai inan Minii torro, 
iamotu dao suruga, sia iamMi rangimi, la 
Mipa'dei tu kasalangki. 

22 Take denni misa” tau kasalan lako 
solana, anna suai solana menggata, 
kumua naruai tampak ropu sia sae 
menggata dio tingayo inan pemalaramMi 
lan banua iate, 

23 la Miperangii dao mai suruga, sia la 
Mipogau' to, sia la Mipaolai salunna tu 
taumMi, amMi papakkanni lako to tang 
mekaaluk tu penggauranna sia Mipasule 
langngan botto ulunna, amMi tonganni 
tu to tongan sia Mipapakkanni sitinaya 
kamalamburanna. 

24 Take nataloi ualinna tu taumMi to 
Israel, belanna umpogau' kasalan lako 
Kalemi, anna mengkatoba' unnaku 
sangamMi sia massambayang sia 
mengkamoya dio oloMi lan banua iate, 
25 Ia Miperangii dao mai suruga sia 
pa'dei tu kasalanna taumMi, to Israel 
sia pasulei tama tondok, tu mangka 
Mikamaseanni sia Mikamasean nene' to 
dolona. 

26 Take titutu'i tu langi’, naurunganni 
tae' uran sae, belanna kasalammo lako 
Kalemi, anna massambayang lan inan 
iate unnaku sangamMi sia untobaran 
salana, belanna Mipopengkadiongammo, 
27 attu iato la Miperangii lan mai suruga 
sia la Mipa'dei tu kasalanna taumMi sia 
taumMi to Israel - belanna Mipatudu 
diona lalan melo tu tau iato mai, tu 
sipatu la naolai - sia Mipasaean uran 
tu padangMi, tu mangka Mikamasean 
taumMi la napomana" 

28 lake ra'pak padangi lan tondok iato, 
ba'tu denmi ropu, ba'tu pasianni ba'tu 
langkoi tu gandung, ba'tu denni batik 
sola nango, ba'tu napapusa'i ualinna 

tu tau iato mai lan mintu' kota dio lu 
tondokna, ke saei tu sala umbanna parri' 
ba'tu saki: 

29 Sala umbanna passambayang ba'tu 
pengkamoya tu la napennoloan minda- 
mindannai tau ba'tu mintu' taumMi 
Israel, belanna pantan natandai tu 
kamaparrisanna sia kamasussanna, 
naurunganni mempala' lan banua iate: 
30 Perangii lan mai suruga, inan 
matontonganMi sia pa'dei tu kasalanna 
sia pantan Mipapakkanni sitinaya mintu' 

penggauranna, belanna Mitandai tu 
penaanna - belanna Kamu manna 
untandai tu penaanna mintu' ma'rupa 
tau. 

31 Anna kataku'Komi tu tau iato mai 

sia urrundu' lalanMi lan mintu' allo 
katuoanna lan tu tondok, tu Mikamasean 
nene" to doloki. 

32 Ta duka tu to sae, tu tangia taumMi to 
Israel, ke saei dio mai tondok mambela 
belanna sanga pasareongamMi sia lima 
mawatangMi sia takia' tie'te'Mi, sia iake 
saei tu tau iato mai massambayang lan 
banua iate, 

33 Ja Miperangii dao mai suruga, inan 
matontongamMi, sia pasituru' tu 
mintu' apa napengkamoyai to sae 

lako Kalemi, anna mintu' bangsa dao 
kuli'na padang untandai tu sangamMi sia 
ungkasiri'Komi, susi taumMi to Israel, 
sia anna tandai, kumua sangamMimo 

tu disa'buranni te banua mangka 
kubangun. 

34 Take sunni tu taumMi la sirari 
ualinna lako lalan Mipapatuanni sia 
massambayang lako Kalemi mentingo 
lako kota iate, tu mangka Mipilei langsa’, 

sia lu lako banua iate, tu mangka 
kubangunan sangamMi, 

35 perangii dao mai suruga tu 
passambayangna sia pengkamoyana sia 
tonganni. 

36 Take kasalammi tu tau iato mai lako 
Kalemi - moi misa' tau tae' tang kasalan 
—, anna re'dek ara'Mi lako tau iato mai 
sia Misorong lako ualinna, naurunganni 
napa'pepaliran tu tau iato mai lako 
tondok mambela ba'tu mandappi', 

37 Sia iake napalan penaai tau iato mai tu 
apa iato lan tu tondok dinii male umpali'i, 
anna mengkatoba' sia mengkamoya 
lako Kalemi lan tondok dinii urrampai, 
nama'kada nakua: kasalammokan, 
umpogau'mokan kakadakean sia tang 
mekaalukmokan, 

38 sia iake lantukki tu tau iato mai 
mengkatoba' situang penaa ponnona sia 
kalebu deatanna lan tondokna mintu' 
to umpali'i, anna massambayang lako 
Kalemi mentingo lako tondok iate, tu 
mangka Mikamasean nene' to dolona, 
sia lako kota iate tu mangka Mipilei 
langsa' sia lu lako banua iate, tu mangka 
kubangunan sangamMi, 

39 attu iato la Miperangii dao mai 
suruga, inan matontongamMi, tu 
passambayangna sia pengkamoyana 
tau iato mai, amMi tongananni sia la 
Mipagarri' tu mintu' apa napokasalan 
lako Kalemi. 
40 Jamoto, o Kapenombangku, la Mitiro 
sia la Miperangii tu passambayang indete 
inan iate. 
41Totemo ke'de'Komi, o PUANG 
Kapenomban lako inan katorroamMi, 
la Kamu la iatu patti kuasamMi. 
Sangapaoi anna umpembungku' 
kasalamaran tu mintu' to minaaMi, o 
PUANG Kapenomban, sia iatu mintu' to 
masallo'Mi umpopaimanni tu kameloan. 
420 PUANG Kapenomban, da Mitananni 
boko' tu to ditokkoMi, kilalai tu mintu' 
pa kamasemi lako Daud, taumMi. 
7 1latonna mangkamo tu Salomo 
massambayang, pakalan songlo'mi 
tu api dao mai langi, umpepurai 
nakande tu pemala' ditunu pupu, 
sia mintu' pemala' pangrere', na iatu 
kamala'biranNa PUANG ussitutu' tu 
banua iato. 
Tatu mai to minaa tang nasaramo 
tama banuanNa PUANG, belanna iatu 

kamala'biranNa PUANG ussitutu'imo 
banuanNa PUANG. 

3Tatonna tiromi mintu’ to Israel tu api 
sia iatu kamala'biranNa PUANG songlo' 
dao banua iato, malinguntu'mi tu tau 
iato mai natukku sae rokko padang 
diong sali, anna menomba umpudi-pudi 
PUANG, nakua: Belanna masokan Ia, 
belanna iatu kamasokananNa tang leluk 
sae lakona. 

“Tatu datu sia mintu' pa'tondokan 
umpemalaran ba'tu pira-pira pemala' dio 
oloNa PUANG. 

> Napemalaranni datu Salomo tu pemala 
duangpulo ndua sa'bu sapi sia saratu' 
duangpulo sa'bu domba sola bembe’. 
Susimoto tu datu sia mintu' pa'tondokan 
urrara banuanNa Puang Matua. 

6]atu mintu’ to minaa pada bendan 

dio lu to' pentoeanna, na iatu mintu' 

to Lewi sitangke oni-onianNa PUANG, 

tu nagaragai Daud la umpudi PUANG, 
ke napa'pesuanomi Daud umpenanian 
pa'pudi-pudian tete dio pentoeanna 

tu tau iato mai, nakua: Belanna iatu 
kamasokananNa tang leluk sae lakona. 
Na iatu mintu' to minaa umpannoni 


, 

tarompe'na sitingoan tau iato mai, anna 
bendan nasang tu mintu' to Israel. 

7 Napamaindanmi Salomo tu tangnga' 
tarampak, tu dio tingayo banuanNa 
PUANG, belanna inde to dio nanii 
umpasakka'i, tu mintu' pemala' sia 
lompo pemala' kasalamaran, belanna 
latu inan pemalaran tambaga, tu 
nagaragai Salomo, tang tama tu pemala 
ditunu pu'pu' sia kande dipemalaran sia 
iatu lompona. 

8 Attu iato napakarayami Salomo 

sola mintu' to Israel tu pa'maruasan 
mangrara lan pitung allo, iamotu misa' 
kombongan kapua, randuk dio mai lalan 
lu lako Hamat sae lako salu'-salu' Masir. 
?Tatonna allo ma'pengkarua 
ma'kombongammi umpakaraya 

allo kapua iato, belanna iatu mangrara 
inan pemalaran napakarayamo lan 
pitung allo, na iatu pa'maruasan kapua 
pitung allo duka. 

10]atonna allo ma'penduangpulona 
ntallu bulan ma'pempitu, naelorammi 
datu tu to buda sule lako tendana, 
siparannu-rannu sia matana penaa diona 
kameloan Napogau' PUANG lako Daud 
sia Salomo sia lako to Israel, taunNa. 


4 

Ma'penduanna PUANG 
ombo' lako Salomo 


7:11-22 
11 Tgtonna sundunmo tu Salomo 
umbangun banuanNa PUANG sia 
tongkonan layukna datu sia mintu'- 
mintu'na apa lan penaanna Salomo 
la napogauran banuanNa PUANG sia 
tongkonan layukna datu, napaupu' 
marampa' mo, 
12 ta'kala ombo'mi tu PUANG lako Salomo 
tonna ibongi, Nama'kada lako Nakua: 
latu passambayangmu Kuperangiimo 
na inan iate Kupileiammo Kaleku la 
dipobanua dinii memala’. 
13 Take Kututu'i tu langi’, anna tang uran, 
sia iake Kuparampoi tu batik la ussopui 
tu bura padang, ba'tu Kuparampoi ropu 
tu taungKu, 
14 ha iatu taungKu, tu umpotoding 
sangangKu, anna umpamadiongan 
penaanna massambayang sia 
umpengkanorongiNa' sia mengkatoba' 
dio mai lalan kadakena, la Kuperangii 
dao mai suruga sia la Kupa'dei tu 

kasalanna sia la Kupamasakke-sakke 
sule tu tondokna. 

15Totemo la ma'penunuNa' sia 

iatu talingangKu la umperangii tu 
passambayang indete inan iate. 

16 Belanna totemo Kupilei langsa'mo 

te banua iate sia kupamarimbangan, 
kumua anna iatu sangangKu torro 

dio sae lakona; iatu matangKu sia 
penaangKu la dio duka kiallo-kiallo. 

17 Apa iatu iko, ke lolangko dio oloKu susi 
kalolanganna Daud, ambe'mu, ammu 
pogau'i tu mintu’ apa Kupasan lako 
kalemu sia ungkaritutui tu mintu' apa 
Kupondok sia Kupa'parentan, 

18 manassa la Kupabantang tu isungan 
kadatuammu, susitu Kuallu' lako Daud, 
ambe'mu, kumua: tang la ka'tu dio mai 
kalemu tu misa' tau la umparenta to 
Israel. 

19 Apa iake sorong boko'komi dio mai 
Kaleku sia miboko'i tu apa Kupondok sia 
Kupa'parentan, Kupatuduangkomi, ammi 
male umpengkaolai tu kapenomban 
senga’, sia tukku umpenombai, 

20 manassa la Kulampi'i tu tau iato mai 
lan mai padangKu tu Kukamaseanni: 
na iate banua Kupamarimbangan 


2 OSSORANNA DATU 7.21-8.1 31 


sangangKu la Kutibe dio mai oloKu, 
angKu padadii misa” parumbasan sia 
kaditellean dio lu mintu' bangsa. 

21 Iate banua dipamatande susito - 
minda-minda tu lendu' dio, la magiang, 
anna ma'kada nakua: Ma'apai anNa 
pasusii PUANG to te tondok sia banua 
iate? 

22|a napebalii tau nakua: Belanna 

tau iato mai untampemo PUANG, 
Kapenombanna nene' to dolona, tu 
mangka ussolanni tassu' lan mai tondok 
Mesir, sia la'ka' lakomo kapenomban 
senga’ tu penaanna, sia tukkumo 
umpenombai sia umpengkaolai, iamoto 
Naparampoi Puang lako kalena te mintu' 
kasanggangan iate. 


Diona ma'rupa-rupa pa'pabendanna 
Salomo sia umboronganni 
pengkarangan kamenomban 


8:1-16 
8 1 Tatonna ganna'mo duangpulo 


taunna, malisanmi nabangun Salomo 
tu banuanNa PUANG sola tu banuanna. 

2 Napematoto'imi Salomo tu kota 
nabenni Huram, anna suai tu to Israel 
umpa 'tondokki. 

3 Malemi tu Salomo lako Hamat-Zoba, 
anna taloi. 

4Mangkato napematoto'imi tu Tadmor 
lan padang pangallaran sia mintu' kota 
pa'palumpunan kande, tu mangka 
nabangun dio Hamat. 

> Napematoto'imi tu Bet-Horon Daona 

lu sia Bet-Horon Diongna lu, iamotu 
kota ditambakuku, dibenteng tembo' sia 
disalliranni tu babanganna. 

6 Napematoto'imi tu Baalat sia mintu’ 
kota pa'palumpunan kande tu naampui 
Salomo, sia mintu' kota nanii kareta sia 
mintu' kota nanii pakkanarang sia mintu' 
tu apa nasanga la nabangun Salomo lan 
Yerusalem sia dao Libanon sia mintu’ lili’ 
parentana. 

7 Tatu mintu’ to torrona siapa, iamotu to 
Het, to Amori, to Feris, to Hewi, sia to 
Yebus, tu tangia bati' to Israel- 

8 jamotu mintu’ bati'na tu torrona siapa 
undinna lan tondok iato, tu tang nasabu'i 
to Israel, naarak Salomo napopa'diama 
lompoi sae lako allo iate. 

9 Apa iatu to Israel moi misa” tae’ 
napopa'diama lompo Salomo, 
sangadinna napotoparari, sia 
napopangulu mintu' to lalongna, 

sia napopangulu pa'karetana sia 
pakkanarangna. 

10 Inde sia tu to diala parea ma'iringanna 
dio datu Salomo: duaratu' limangpulo tu 
umparenta to buda. 

11 Nasolammi Salomo sun lan mai 
tondokna Daud tu lai'na Firaun lako tu 
banua mangka nabangunanni, belanna 
nakua: Moi misa’ baineku tae’ nama'din 
torro lan banuanna Daud, datu to Israel, 
belanna iatu mintu' inan, tu nanii rampo 
pattinNa PUANG, maindan nasang. 

12 Attu iato napemalarammi Salomo lako 
PUANG tu pemala' ditunu pu'pu' dao inan 
pemalaranNa PUANG, tu napabendan dio 
tingo sarambi, 

13jamotu apa dipamanassa la 
dipemalaran keallo situru' pepasanna 
Musa sia lan mintu' allo katorroan sia 
dio mintu' sombona bulan sia dio mintu' 
attu pa'gauran dipamanassa pentallun 
lan sangtaun, iamotu: pa'gauran roti 
tang dirangii sia pa'gauran minggu, sia 
pa'gauran pekalumban. 


2 OSSORANNA DATU 8.14-18 34 


14 Napamanassami unturu' atoranna 
Daud, ambe'na, tu pengkarangan 
dipaborongan to minaa sia pentoeanna 
to Lewi la umpopenani pa'pudi-pudian 
sia ma'kamaya untundui to minaa, 
susi dipamanassa kiallo-kiallo: susi 
dukato tu pentoeanna to ma'kampa 
babangan urrundunan golonganna, ke 
misa'o babangan, belanna susimoto tu 
pepasanna Daud, taunNa Puang matua. 
15Tae' nalendai tau tu pepasanna datu 
tu diona mintu' to minaa sia to Lewi 
lan mintu' apa, susi dukato tu mintu'na 
kadipopa'rundunanna ianan. 

16 Tatu mintu’ pengkaranganna Salomo 
malisan nasangmo, randuk dio mai 
allo diparandanganninna tu banuanNa 
PUANG sae lako upu'na. Susimoto tu 
kasundunanna banuanNa PUANG. 


Diona kapassombaranna Salomo 


8:17-18 
17 Attu iato malemi tu Salomo lako 
Ezion-Geber sia lako Elot, tu dio biring 
tasik, lan tondok Edom. 
18 Nasuami Huram tu taunna umbaa 
kappala' sia ba'tu pira-pira pa'lopi lako 

Salomo: massombarammi tu tau iato 
mai sola taunna Salomo lako Ofir, anna 
alai inde to dio mai tu bulaan a'pa'ratu' 
limangpulo talenta, nabaai lako datu 
Salomo. 


Datu baine dio mai Syeba 
sae umpessitammui Salomo 


9:1-12 
1 Datu 10 


1 Narangimi datu baine dio mai Syeba 

tu kareba diona Salomo. Pakalan 
saemi dio Yerusalem la umpeponto 
bannangi tu Salomo, naturu' baanan 
makamban sia ba'tu pira-pira unta 
unteke' pebangki' sia bulaan lendu’ ia 
budanna sia ma'rupa-rupa parimata 
ballo. 
Rampomi lako Salomo, anna pokadai 
lako tu mintu' apa lan penaanna. 
2 Nabattuanannimi Salomo lako tu mintu 
pekutananna, moi misa’ tae" tu tang 
nakita datu, tu tang nabattuananni lako. 
3Tatonna tiromi datu baine dio mai 
Syeba tu mintu' kamatarrusanna Salomo 
sia iatu banua mangka napabendan, 


1 

“sia iatu mai kande dao medana, 

sia kao'koranna to mase'ponna, sia 
bendanna mintu' to ma'kamayana sia 
pakeanna tau iato mai, sia mintu' to 
ma'pairu'na sia pakeanna tau iato mai, 
sia pemala' ditunu pu'pu'na tu biasa 
napennoloan lan banuanNa PUANG, 
pakalan pa'de deatami tu datu baine 
iato. 

> Nakuami lako datu: Tongannamo tu apa 
kurangi dio tondokku tu diona a'gammi 
sia kakinaammi. 

6 Apa tae” kupatonganni tu kadanna 

tau iato, tonna tae'pa kusae sia tae'pa 
namatangku kalena untiroi: tonganna 
sangsesenapa tu kakinaan kapuami tu 
tang napokadampa' tau: mila'biipa tu 
mintu' kareba kurangi. 

7 Maupa' tu mintu' taummi sia maupa' te 
mintu' to mase'ponmi tu tontong bendan 
dio olomi ma'kamaya sia umperangii tu 
kakinaammi. 

8 Mintu'na kadipudian lu langngan 
nasang PUANG, Kapenombammi, 

tu umpopaimankomi, naurunganni 
umpaunnisungkomi dao isungan 
kapayunganNa dadi datu tete dio 
PUANG, Kapenombammi. Belanna 

Kapenombammi ungkamasei to Israel, 
anNa patontongi tu tau iato mai sae 
lakona, iamoto Natokkokomi undatui 

tu tau iato mai, kumua ammi pogau' 
katonganan sia kamaloloan. 

9 Nabenmi bulaan tu datu Salomo saratu 
duangpulo talenta sia lendu' budanna 
bulaan sia pebangki' sia ma'rupa-rupa 
parimata ballo; tae' bang susinna tu 
pebangki' napa'bengan datu baine Syeba 
lako datu Salomo. 

10 Nabaa dukapa taunna Huram sola 
taunna Salomo, tu umbaa bulaan dio mai 
Ofir, tu kayu algummin sia ma'rupa-rupa 
parimata ballo. 

Tatu kayu algummin iato nagaraga 
datu Eran banuanNa PUANG sia 
banuanna datu sia nagaragai katapi sia 
dandi napake to massengo. Iatu kayu 
susito tae' bangpa natiroi tau dolona lan 
tondok Yehuda. 

12 Nabenmi datu Salomo tu mintu' apa 
naporai sia napalaku datu baine Syeba, 
losong na iatu apa mangka naban 
datu. Mangkato sulemi sola mintu' to 
mase'ponna lako tondokna. 


1 

Daka'na sia kasugiranna Salomo 


9:13-28 
13 Tatu timbanganna mintu’ bulaan 
dipataman Salomo lan sangtaun, 
annanratu' nnannanpulona nnannan 
talenta bulaan. 
14 Boko’ ia tu apa napatama to ma'balili 
kapua sia to ma'baluk-baluk: susi dukato 
tu mintu' to Arab sia to maraa lan lu 
mintu' tondok ussorong bulaan sia 
salaka lako Salomo. 
15 Nagaragami datu Salomo tu balulang 
duaratu', bulaan dikalubabak digaragai: 
annanratu' batu bulaan napake, ke 
misa'oi balulang kapua: 
16 sia talluratu' balulang bitti’, bulaan 
dikalubabak digaragai: talluratu' batu 
bulaan napake, ke misa'oi balulang bitti’. 
Napatorromi datu lan banua: Pangala' 
Libanon. 
17 Sia nagaragapa datu tu misa” isungan 
kapayungan kapua gading digaragai, 
anna sapu'i bulaan massang. 
18 Tatu isungan kapayungan iato annan 
lau'na tu eranna na misa" pellesean 
bulaan, tu dipale'ke' lako isungan 

kapayungan, sia dio sa'dena patomali tu 
isungan den sissareanna, da'dua singa 
bendan dio sa'de sissarean iato, 

19 na sangpulo dua singa bendan dio 
sa'dena patomali dao to' eran annan 
lau'na: iatu apa susito tae'pa digaragan 
len moi misa' kadatuan. 

20 Tatu mintu' irusanna datu Salomo 
bulaan nasang, sia mintu' pareanan 

lan banua: Pangala' Libanon bulaan 
massang, iatonna linona Salomo tae’ 
naangga'i tau tu salaka. 

21 Belanna den tu lembangna datu 
ma'palulako Tarsis sola taunna Huram, 
sipissan lan tallung taun natamao tu 
lembang dio mai Tarsis umbaa bulaan 
sia salaka sia gading sia seba sia merak. 
22 Susimoto tu datu Salomo mandu 
pasau' anna iatu mintu' datu dao kuli'na 
padang la diona kasugiran la diona 
kakinaan. 

23 Mintu' datu dao kuli'na padang 
morai tongan la umpessitiroi Salomo 

la umperangii kakinaanna, tu mangka 
natanan Puang Matua lan penaanna. 

24 Pantan umbaami pamenganna, iamotu 
oongan salaka sia bulaan, pakean, 

pa'buno, pebangki', darang sia bagala', 
ke taunoi. 

25 Naampui duka Salomo tu barung 
darang sia kareta patangsa'bu 
napakkanarang sangpulo dua sa'bunna: 
anna palanni lu mintu' kota dipannii 
kareta sia napadio sola datu dio 
Yerusalem. 

26 Napuangi nasang tu mintu' datu 
randuk dio mai Salu sae lako tondok 
Filistin sia sae lako passaparanna tondok 
Mesir. 

27 Belanna sara'na datu anna iatu salaka 
dio Yerusalem tarru' buda susi batu 

sia iatu kayu arasi” sangtinti kayu ara 
pangala', tu buda tuo dio Merrantena. 

28 Nabaammi darang tau dio mai Misraim 
tu Salomo sia dio mai mintu' tondok. 


Diona kamateanna Salomo 


9:29-31 
29 Tatu tang dipokadannapa tu mintu’ 
tuna'na Salomo, la dolona la undinna, 
tang tisura'raka lan sura' tuna' 
tu nakarang nabi Natan, sia lan 
pa'nubua'na Ahia, to Silo, sia lan 
sura' patiro mendeatanna Yedo, to 

patanda-tandan, diona Yerobeam, 
anakna Nebat? 

30 Tatu Salomo umparenta mintu’ to 
Israel dio Yerusalem patangpulo taunna. 
31 Mangkato malemi tama batu dilobang 
tu Salomo sola nene' to dolona, anna 
dipeliang lan kotana Daud, ambe'na, na 
Rehabeam, anakna muane, ussondai 
dadi datu. 


Katipa'duanna kadatuan 


10:1-11:4 
1 Datu 12 


1 O 1 Ke'de'mi tu Rehabeam lako 
Sikhem, belanna sae nasangmo 
tu to Israel dio Sikhem la untokkoi dadi 
datu. 
2 Narangimi Yerobeam, anakna Nebat, tu 
iannate, tonna diopa Mesir tu nanii mallai 
lako dio mai olona Salomo, pakalan 
sulemi dio mai Mesir. 
3 Disuami tu tau lao untambai lako, anna 
sae tu Yerobeam sola mintu' to Israel 
lako Rehabeam, anna ma'kada nakua: 
4Napamatana'mo ambe'mi tu 
pamaangki sola nasang te: totemo 
la mipamaringngan tu pa'diaman 

magasanna ambe'mi sia pamaan 
matana', tu napapassanangkan, anna 
kami te sola nasang mendadi taummi. 

> Ma'kadami lako tau iato mai, nakua: 
Duang bongipa mimane sae pole' lako 
kaleku. Malemi sule tu to buda. 

6 Ma'kombongammi tu datu Rehabeam 
sola mintu' to matua-tua, tu naala parea 
Salomo, ambe'na, tonna tuo siapa, 

sia ma'kada nakua: Umbara susitu 
timbangammi la kubalianni te to buda? 
7 Ma'kadami tu tau iato mai lako, nakua: 
Iake mikasokanni te mai to buda, ammi 
pasiolai tu pa'poraianna sia ma'kada 
melokomi lako, manassa la dadi taummi 
tontong sae lakona tu tau iato mai. 

8 Apa natumpu tu timbangan napokada 
mintu' to matua-tua lako kalena, anna 
male ma'kombongan sola to mangura, 
sangbara'na, tu naala parea. 

9 Nakuami lako tau iato mai: Umbara 
susitu timbangammi la tabalianni te to 
buda, tu ma'kada lako kaleku, nakua: 
La mipamaringngan tu pamaan mangka 
napapassanangkan ambe'mi? 

10 Ma'kadami tu mintu' to mangura 
sangbara'na lako kalena, nakua: 

Susite tu la mikuanni te to buda, tu 

mangka ma'kada lako kalemi nakua: 
Napamatana'mo ambe'mi tu pamaangki, 
apa la mipamaringnganangkan, la mikua 
lako tau iato mai: Mandu kapua ia tu 
taruno kidi'ku anna iatu aakna ambe'ku. 
11 Take susinna napamatana'i ambe'ku tu 
pamaammi, apa iatu aku la kupamatana' 
pissan tu pamaammi: iake mangkakomi 
napa'dikki pebamba ambe'ku, apa aku la 
kupa'dikkikomi pebamba ma'duri bassi. 
12 Ma'tallung alloan to saemi tu Yerobeam 
sola to buda umpennoloi Rehabeam, 
susitu napokada datu nakua: Duang 
bongipa mimane sae pole' lako kaleku. 
13 Mebali makarra'mi tu datu lako to 
buda, belanna iatu datu Rehabeam 
untumpu pa'timbangna to matua-tua, 

14 anna ma'kada lako tau iato mai 
susitu pa'timbanganna mintu’ to 
mangura, nakua: napamatana'mo 
ambe'ku tu pamaammi, apa iatu aku la 
kupamatana' pissan; iake mangkakomi 
napa'dikki pebamba ambe'ku, apa aku la 
kupa'dikkikomi pebamba ma'duri bassi. 
15 Tae'mi napasiolai datu tu palakunna 
to buda, belanna susimo Nalampak 
Puang Matua to, la Napalanda' PUANG tu 

apa mangka Napokada lako Yerobeam, 
anakna Nebat, nalopian Ahia, to Silo. 
16 Tatonna tiromi mintu’ to Israel tu diona 
datu tang napasiolamo tu palakunna 
mebalimi lako datu nakua: Tae'mo 
tasangbilangan tu Daud, sia tae'mo 
tasangmana' tu anakna Isai! E, to 
Israel, pantan sulemokomi lako tendami! 
Karitutui kalenami tu tongkonammi, e 
Daud! Sulemi tu mintu' to Israel lako to' 
tendana. 
17 Apa iatu mintu' to Israel tu torro lan 
mintu' kota Yehuda, Rehabeam duka tu 
naangka' datu. 
18 Nasuami datu Rehabeam tu Hadoram, 
kapala pa'diaman, apa natumbui 
batu mintu' to Israel, namate: iatu 
datu Rehabeam sidi'mora natang 
kendek langngan kareta, la mallai lako 
Yerusalem. 
19 Susimoto tu to Israel randuk 
memboko' dio mai bati'na Daud sae lako 
allo iate. 
1 1 1 Tatonna rampomo tu Rehabeam 
lako Yerusalem, naarakmi tu 
mintu' bati'na Yehuda sia bati'na 
Benyamin, den saratu' karuapulona 
sa'bu, to mangura, tu manakka parari la 

urrarii to Israel, kumua anna pasulei tu 
kadatuan lako Rehabeam. 

2 Apa rampo tu kadanNa PUANG lako 
Semaya, taunNa Puang Matua, nakua: 

3 Pokadanni Rehabeam, anakna Salomo, 
datu Yehuda, sia mintu' to Israel lan 
lili'na Yehuda sia Benyamin, kumua: 
“Inde sia tu kadanNa PUANG: Da milaoi 
ba'tu urrarii tu mai sangsiulurammi. 
Sangadinna pantan la sulekomi lako to" 
banuammi, belanna tete dio Aku anna 
dadi tu apa iate. Naturu'mi tau iato 
mai tu kadanNa PUANG, anna sule, sia 
tae'mo nalaoi tu Yerobeam. 


Bunga'na Rehabeam ma'parenta 


11:5-17 
> Torromi tu Rehabeam dio Yerusalem 
sia nabangun tu ba'tu pira-pira kota 
ditambakuku lan Yehuda: 
6 habangun tu Betlehem sia Etam sia 
Tekoa. 
7 Sia Bet-Zur sia Sokho sia Adulam, 
8 sia Gat sia Mares sia Zif, 
9 sia Adoraim sia Lakhis sia Azeka, 

10 sja Zora sia Ayalon na Hebron; 
mintu'nato iamo kota ditambakuku lan 
lili na Yehuda sia Benyamin. 

11 Napematoto'imi tu mintu' benteng, 
napalanni tu kamandang sia napannii 
kinallo sia minna’ sia uai anggoro', 

12 senga'pi, ke misa'oi kota napalan duka 
tu ba'tu pira-pira balulang sia doke. 
Napematoto'i tongan tu kota iato. 
Nasusito iatu Yehuda sia Benyamin nalili' 
parentana. 

13 Tatu mintu’ to minaa sia to Lewi tu 
dio lu mintu' tondok Israel, ke'de' dio 
mai mintu’ lili” tondokna sirampun lako 
kalena. 

141atu to Lewi natampe tu mintu’ 
padang kariuanna sia mintu' barang 
apanna, anna male lako tondok Yehuda 
sia lako Yerusalem, belanna nasuale 
Yerobeam sia mintu' anakna tu tau iato, 
naurunganni tae'mo nama'din untoe 
pentoean menomba lako PUANG. 

15 Belanna naangka'mo Yerobeam tu 
ba'tu pira-pira tau napotominaa la 
menomba dao inan madao sia menomba 
lako ampu padang sia lako anak sapi 
nagaragai. 

16 Undinnato dio mai mintu' suku to 
Israel ba'tu pira-piramo tau unturu' to 
Lewi, tu umpamatu'tunmo penaanna 

la umpennoloi PUANG, Kapenombanna 
to Israel, rampomo lako Yerusalem la 
memala' lako PUANG, tu Kapenombanna 
nene’ to dolona. 

17 Napematoto'i tau iato mai tu kadatuan 
Yehuda sia umpamanda' Rehabeam, 
anakna Salomo, lan tallung taun, 
belanna tallung taun nanii unturu'i tu 
bate lalanna Daud sola Salomo. 


Diona bainena sia anakna Rehabeam 


11:18-23 


18 Napobainemi Rehabeam tu Mahalat, 
anakna Yerimot, anakna muane Daud, 
ma'indo' Abihail, anakna Eliab, anakna 
muane Isai. 

19 Napadadiammi pia muane iamotu 
Yeush, Semarya na Zaham. 

20 Undinnato umpobaineomi Maakha, 
anakna Absalom, nadadianni tu Abia, 
Atai, Ziza na Selomit. 

21 Napalosongammi penaa Rehabeam 
tu Maakha, anakna Absalom, mandu 
na iatu mintu' bainena sia gundi'na, 

belanna iatu bainena sangpulo karua 
na iatu gundi'na annan pulona, na iatu 
anakna muane duangpulo ngkarua na 
iatu anakna baine annan pulona. 

22 Tatu Abia, anakna Maakha, natappu 
Rehabeam anna padadi pangulu, iamo 
arung dio lu mintu' siulu'na, belanna 
iamo la naangka' datu. 

23 Matarru'mi lan penggauranna tu datu 
sia natale' tu mai anakna muane dio lu 
mintu’ lili'na Yehuda sia Benyamin, lan 
lu mintu’ kota ditambakuku, anna benni 
kande lendu' budanna sia napakebaine 
sibuda. 


Diona kapalaoianna Sisak 
na kamateanna Rehabeam 


12:1-16 

1 2 l Tatonna pabantangmi Rehabeam 

tu kadatuanna sia matoto'mo, 
naboko'imi tu Sukaran alukNa PUANG 
sola mintu' to Israel. 
2 Tamoto iatonna taun ma'pellimanna 
Rehabeam ma'parenta, saemi Sisak, 
datu Mesir, ullaoi tu Yerusalem, belanna 
tang maruru'mo tu tau iato mai lako 
PUANG, 

3 sibaa kareta parari sangsa'bu duaratu' 
sia pakkanarang annan pulona sa'bu sia 
mintu' surodadu tu nasisolan sae dio 
mai Mesir, tang dikemba' diia’, iamotu to 
Libia, to Suki sia to Etiopia. 

4Natalomi tu mintu' kota ditambakuku tu 
nalili Yehuda, natarru' lako Yerusalem. 

> Attu iato saemi tu Nabi Semaya 
mennolo lako Rehabeam sia mintu’ 
pangulu to Yehuda, tu sirampun dio 
Yerusalem diona tu kasaeanna Sisak 

sia ma'kada lako tau iato mai nakua: 
Inde sia tu kadanNa PUANG: Belanna 
miboko'iMo', iamoto Kuboko'i dukakomi 
sia la Kusorongkomi tama limanna Sisak. 
6 Attu iato umpamadiongammi kalena 
tu mintu' pangulunna to Israel sia iatu 
datu, anna ma'kada nakua: Iatu PUANG 
malambu" 

7Tatonna tiromi PUANG kumua 
umpamadiongammo penaanna tu 

tau iato mai, saemi tu kadanNa 

PUANG lako Semaya nakua: Belanna 
umpamadiongammo penaanna tu 

tau iato mai, iamoto tae'mo Kula 
ummangsanni, sangadinna la Kukamasei 
kadirampanan madoi', naurungan tae'mo 

Kula umbarrakan kasengkeangKu lako 
Yerusalem umpoparea limanna Sisak. 

8 Apa iatu tau iato mai la napotau 
Sisak, naurunganni untandai tu 
kasisengaranna kamengkaolan lako 
Kaleku na kamengkaolan lako mintu' 
kadatuan iato. 

9 Ke'de'mi tu Sisak, datu Mesir, ullaoi 
Yerusalem, narampami tu mintu' 
pareanan lan banuanNa PUANG sia 
mintu' pareanan lan tongkonan layukna 
datu, napoli' nasang. Naala duka tu 
mintu' balulang bulaan tu nagaragai 
Salomo. 

10 Nagaragami Rehabeam tu ba'tu pira- 
pira balulang tambaga la sondana, anna 
patageranni kamandang to ma'kampa, 
tu ungkampai babangan tongkonan 
layukna datu. 

11 Take maleoi tu datu lako banuanNa 
PUANG, naalaomi to ma'kampa tu 
balulang iato, undinna to napasuleomi 
tama bilikna to ma'kampa. 

12 Belanna umpamadiongammo 
penaanna, soro'mi tu kasengkeanNa 
PUANG dio mai kalena, iamoto natae' sia 
Nasanggangi nasangi. Dio lu to Yehuda 
denpa tu ba'tu pira-pira apa melo. 

13 Tatu datu Rehabeam umpamatoto' 
parentana dio Yerusalem. Patangpulomo 
mmisa taunna Rehabeam, tonna dadi 
datu, anna sangpulo pitu taunna 
ma'parenta dio Yerusalem, iamotu kota 
Napilei langsa' PUANG dio lu mintu' 
suku Israel, la Nanii umpatulangdan 
sanganNa. Iatu indo'na disanga Naama, 
to Amon. 

14Napogau' tu apa kadake, belanna 
tae" natontong tu penaanna la undaka' 
PUANG. 

15 Tatu mintu’ tuna'na Rehabeam, 

la iatu dolona la iatu undinna, tang 
tisura'moraka lan sura’ tuna’, nakarang 
nabi Semaya sia Ido, to patanda-tandan, 
unturu' sura' ossoranna? Tontong bang 
tu kasirarianna Rehabeam na Yerobeam. 
16 Mangkato malemi tama batu dilobang 
tu Rehabeam sola nene' to dolona, anna 
dipeliang lan kotana Daud. Anna Abia, 
anakna muane, ussondai dadi datu. 

Kadatuanna Abia sia 
kauntaloanna Yerobeam 


13:1-14:1 

1 2 1latonna ma'sangpulo karuamo 

taunna datu tu Yerobeam, dadimi 
datu tu Abia, umparenta to Yehuda. 
2 Tallung taun ma'parenta dio Yerusalem: 
na iatu indo'na disanga Mikhaya, anakna 
Uriel, to Gibea. Sirari bangmi Abia tu 
Yerobeam. 
3 Untananmi ra” tu Abia sola pa'barani 
lalong a'pa'ratu' sa'bunna surodadu, 
anna iatu Yerobeam ma'pampangammo 
la mangea sola pa'barani lalong karua 
ratu' sa'bunna surodadu. 
4Attu iato bendanmi tu Abia dao 
tanete Zemaraim dio lu buntu Efraim, 
nama'kada nakua: Perangiina', Yerobeam 
sia mintu' to Israel. 
> Tang miissanraka, kumua iatu PUANG, 
Kapenombanna to Israel, ussorongan 
kadatuan Israel lako Daud sae lakona la 
ia, la ia tu mai bati'na, umpobasse sia? 
6 Apa iatu Yerobeam, anakna Nebat, 
taunna Salomo, anakna Daud, bendan 
umbali puangna. 

7 Sirampunmi dio tu ba'tu pira-pira to tae’ 
gai'na sia to bulituk, tu ussau' Rehabeam, 
anakna Salomo, tonna mangurapa tu 
Rehabeam sia malamma'pa penaanna, 
naurungan tang nakullepa unneai tu tau 
iato mai. 

8 Totemo misanga la misau' tu 
kadatuanNa PUANG, tu lan limanna 
bati'na Daud, belanna to budakomi 

sia miampui tu anak sapi bulaan, 

tu napadadiangkomi Yerobeam la 
mipokapenomban. 

9 Tang milolairaka tu to minaanNa 
PUANG, iamotu mai bati'na Harun sia 
mintu' to Lewi, ammi tappuan to minaa 
kalemi, susitu mintu' bangsa senga'? 
Minda-minda tu sae la ditokko anna 
umbaa misa” sapi laki mangura sia 

pitu domba laki, iamoto tu ditappu to 
minaanna tu tangia kapenomban. 

10 Apa iatu kami te, PUANG kami tu 
Kapenombangki, tae” kiboko'i: iatu 

mai bati'na Harun iamoto minaa 
umpengkaolai PUANGna iatu mintu' to 
Lewi untoe pentoeanna. 

11 lake melambi' sia makaroen natunuan 
PUANG tu pemala' ditunu pu'pu' sia 
dupa busarungngu': naparandananni tu 

roti dipennoloan dao meda masero sia 
tongkonan palita bulaan sola palitanna 
la dipaudukku ke bongioi. Belanna 
kikaritutui tu apa Napasanangkan 
PUANG, Kapenombangki, apa iatu kamu 
miboko'imo. 

12 Manassa iatu Puang Matua 
undoloangkan, sia iatu mai to minaanNa 
umbaa tarompe' kapua oninna, la 
dipannoni umpatirambankomi. Da' ammi 
sirarianni tu PUANG, Kapenombanna 
nene’ to dolomi, e bati'na Israel, belanna 
tae” ammi la maupa'. 

13 Nasuami Yerobeam tu ba'tu pira-pira 
surodadunna ullaoi dio mai boko’, 
naurungan ta'pa bu'tu dio boko'na tu to 
palaoan, anna (iatu surodadu senga’) 
bendan dio tingayona to Yehuda, na iatu 
to palaoan dio mai boko' diomo boko'na. 
14 Tatonna messailemo tu to Yehuda, 
natiromi tu to parari dio tingayona sia dio 
boko'na, apa metamba tu tau iato mai 
langngan PUANG umpannoni tarompe'na 
tu to minaa. 

15 Sia unnarrak tu mintu' to Yehuda 
tonna parari. Iatonna unnarrakmo tu to 
Yehuda, Napapatalomi Puang Matua tu 

Abia sia mintu' to Yehuda, tonna sirari 
Yerobeam sia mintu' to Israel. 

16 Anna sisarambuan mallai tu to Israel 
dio tingayona to Yehuda, Nasorongi 
Puang Matua tama limanna. 

17 Tatu Abia sola mintu’ surodadunna 
umpateimo to Israel buda tongan, anna 
mate tu to Israel limaratu' sa'bunna tu 
pa'barani lalong. 

18 Susimoto tu to Israel dipamatuna, 
apa iatu to Yehuda pasau'mo, belanna 
tau iato mai umposande' PUANG, 
Kapenombanna nene' to dolona. 

19 Naula'mi Abia tu Yerobeam, narampai 
tu ba'tu pira-pira kotana, iamotu Betel 
sola mintu' lili'na sia Yesana sola mintu' 
lili'na sia Efron sola mintu' lili'na. 

20 Tatu Yerobeam tang pakullemo tempon 
tuona Abia: Napata'pai lima PUANG, 
naurunganni mate. 

21 Samandu-mandunnami tu kuasanna 
Abia. Napobainemi tu baine sangpulo 
a'pa', na iatu anakna muane duangpulo 
ndua sia iatu anakna baine sangpulo 
annan. 

22 Tatu tang dipokadannapa tu tuna'na 
Abia sia mintu' apa napogau' sia torro 

ke'de'na tisura'mo lan Sura' Pa'battuanan 
tu natono' nabi Ido. 
14 1 Mangkato malemi tama batu 
dilobang tu Abia sola nene' to 
dolona anna dipeliang lan kotana Daud. 
Anna Asa, anakna muane, ussondai dadi 
datu. Tonna linona marampa' tu tondok 
sangpulo taunna. 


Kapataloanna Asa lako Zerah 


14:2-15 
2 Tatu Asa umpogau' apa malolo sia melo 
dio pentiroNa PUANG, Kapenombanna. 
3 Naputtai tu inan pemalaranna to sae 
sia inan madao dinii memala’, natesse tu 
batu dipodeata, sia nalelleng tu lentong 
dipodeata: 
4sia nasua tu mai to Yehuda undaka' 
PUANG, Kapenombanna nene" to 
dolona, sia unturu' Sukaran alukNa sia 
pepasanNa. 
> Naputtai duka lan mai mintu’ kota 
Yehuda tu inan madao dinii memala' 
sia inan pemalaran pantunuan dupa. 
Rapa'mi tu kadatuan tonna ma'parenta. 
6 Nabangun duka tu ba'tu pira-pira kota 
ditambakuku lan Yehuda, belanna rapa' 

tu tondok sia tae' rari umpatui lan mintu' 
taun iato, belanna Nakamasei PUANG 
kamarampasan. 

7 Nakuami lako to Yehuda: Melo 

ke tapematoto'i te mintu' kota sia 
tapalilingi benteng tembo” tu nanii 
menara, babangan sia salli'na, 

su'ding kita siapa puangna te tondok, 
belanna mangkamoki' undaka' PUANG, 
Kapenombanta: belanna tadaka'mo, 
iamoto Nakamaseangki' kamarampasan 
tiku lao. Nabangunmi tau iato mai tu 
kota iato sia napamangka mana'pa. 

8 Tatu Asa unnampui surodadu talluratu' 
sa'bunna muane dio mai Yehuda, tu 
ma'balulang kapua sia ma'doke, sia 
duaratu' ngkarua pulona sa'bu muane 
dio mai Benyamin, tu ma'balulang 
bitti” sia ma'pana. Mintu'nate to lalong 
nasang. 

9 Ke'de'mi tu Zerah, to Kusyi, ullaoi 

tu tau iato mai, ussolan surodadunna 
sangsa'bu sa'bunna na talluratu' kareta. 
Rampomi lako Maresa. 

10 Ke'de'mi tu Asa la unneai: 

sipa pampangammi tu tau iato mai 
diong lombok Zefata, sikandappi' 
Maresa. 

11Meongli'mi tu Asa lako PUANG, 
Kapenombanna, nakua: O PUANG, 

tae” tu misa" tau saliananna Kamu la 
untundui to langga" unnea to matoto" 
Tunduikanni, o PUANG, Kapenombangki, 
belanna sande'kan lako Kalemi sia tete 
dio sangamMi angki ke'de' unneai te to 
pada budanna to. O PUANG, Kamumo tu 
Kapenombangki, ke ma'dinni da naden 
misa” ma'rupa tau ungkullei unneaKomi. 
12 Napatalomi PUANG tu mintu' to 
Kusyi dio tingayona Asa sia to Yehuda, 
naurungan mallai tu to Kusyi. 

13 Naula'mi sola mintu' surodadunna tu 
tau iato mai sae lako Gerar, sia lendu' ia 
budanna tu to Kusyi mate, naurunganni 
moi misa' tu tau iato mai tae'mo tuo, 
belanna disabu'i dio oloNa PUANG sia 
surodadunna. Iatu to Yehuda unnala 
pangrampa lendu' budanna. 

14 Mangkato natalomi tu mintu' kota 
untikui Gerar, belanna katirambanan 

lu dio mai PUANG urrampoi tu kota 
iato: napeurangi to Yehuda tu kota iato, 
belanna buda pangrampa Ian. 

15 Sia nasanggang duka tu mintu’ 
tendana to mangkambi' sia lendu’ 
budanna tu domba sia bembe' sia unta 

nabaa male. Mangkato sulemi lako 
Yerusalem. 


Asa umputtai 
kamenomban lako deata 


15:1-19 

1 5 1 Narampoimi PenaanNa Puang 

Matua tu Azarya, anakna Oded. 
2Malemi umpessitammui Asa, 
nama'kada lako nakua: Perangiina”, 
e Asa, sia mintu' to Yehuda sia to 
Benyamin. Narondongkomi PUANG, ke 
mengkara'pakomi lako Kalena; iake 
midaka'1, manassa la miappa': apa 
iake miboko'i, manassa la Naboko'i 
dukakomi. 
3 Masai allomo tu to Israel tae’ 
Kapenomban tonganna, sia tae’ to 
minaanna, tu ma'pangada,, sia tae" tu 
sukaran alukna. 
4 Apa iake lanni kapussakanna tu 
tau iato mai, anna sule lako PUANG, 
Kapenombanna to Israel, sia nadaka, 
manassa la naappa'. 
“Lan attu iato tae kamarampasan 
lako to tassu' sia tama, sangadinna 


2 OSSORANNA DATU 15.6-10 60 


kamarukkan kapua lako mintu' tau lan lu 
tondok. 

6 Sia iatu mai bangsa sikau pada 
bangsa na iatu mai kota sikau pada 
kota, belanna Naparampoi kamarukkan 
Puang Matua tu tau iato mai diona 
ma'rupa-rupa kapussakan. 

7Tamoto pabatta'mi tu penaammi, da 
nalangga' tu limammi, belanna iatu 
pengkarangammi la den poleanna. 

8 Jatonna rangimi Asa te mintu’ kada 
iate, iamotu pa'nubua'na Azarya, anakna 
Oded, batta'mi tu penaanna, sia naputtai 
tu megallianna lan mai mintu' tondok 
Yehuda sia Benyamin sia lan mai mintu' 
kota dao buntu Efraim tu natalo. Sia 
napemeloi duka tu inan pemalaranNa 
PUANG, tu dio tingayo serambinNa 
PUANG. 

9 Narampunmi tu mintu' to Yehuda sia 
to Benyamin sisola mintu' to mentiruran 
lan lili'na tau iato mai dio mai Efraim sia 
Manasye sia Simeon -, belanna buda 

tu tau dio mai Israel male menta'pa 
lako, tonna tiromi kumua iatu PUANG, 
Kapenombanna, urrondongi. 

10 Malemi tu tau iato mai sirampun lako 
Yerusalem lan bulan ma'pentallunna 

taun ma'pessangpulo lima kadatuanna 
Asa. 

11 Tatonna allo iato napemalaran lako 
PUANG tu pangrampa nabaa, pituratu' 
sapi na pitungsa'bu tu domba sola 
bembe'. 

12 Jntananmi basse tu tau iato 

mai, kumua la ponno penaanna sia 
kalebu deatanna la undaka' PUANG, 
Kapenombanna nene' to dolona. 

13 Sia minda-minda tu tang undaka' 
PUANG, Kapenombanna to Israel, 
manassa la dipatei la to baitti' la to 
kapua, la muane la baine. 

14 Umpalaomi sumpa tu tau iato mai 
lako PUANG umpekapuai gamaranna sia 
unnarrak-arrak sia umpannoni tarompe' 
sia napiri tanduk. 

15 Mintu' to Yehuda parannu tongan 
penaanna tu diona sumpa iato, belanna 
ponno penaanna umpalao sumpa sia iatu 
mintu' pa'poraianna undaka' PUANG. 
AnNa eloranni Puang tu Kalena naappa': 
Nakamaseimi Puang kamarampasan tiku 
lao. 

16 Moi na iatu Maakha, indo'na, natassu'i 
dadi datu baine, belanna unggaragai 
rapang-rapang dipodeata iamotu Asyera. 

Nata'tak-ta'tak Asa tu rapang-rapang 
dipodeata megallian sia naballa diong 
lombok Kidron. 

17 Apa iatu inan madao tu dinii memala' 
tae" nadiratoi. Moi susito iatu penaanna 
Asa lantuk (lako PUANG) lan mintu' allo 
katuoanna. 

18 Nabaami tama banuanNa Puang 
Matua tu mintu' apa napamarimbangan 
ambe'na sia mintu' apa tu ia kalena 
umpamarimbanganni, iamotu salaka, 
bulaan sia ma'rupa-rupa pareanan. 

19 Sia tae” rari sae lako taun 

ma pentallungpulo Ilima kadatuanna 
Asa. 


Asa sibasse datu Aram la urrarii 
to Israel. Kamateanna Asa 


16:1-14 

1 6 1 Tatonna taun ma'pentallungpulo 

nnannan kadatuanna Asa, 
ke'de'mi tu Baesa, datu Israel ullaoi 
Yehuda sia napematoto'i tu Rama, la 
unnampangi lalan, kumua da naden 
misa' tau tassu' sia tama umpennoloi 
Asa, datu Yehuda. 

2 Attu iato naalami Asa tu salaka sia 
bulaan lan mai bilik pangnannan lan 
banuanNa PUANG sia lan mai banuanna 
datu, anna pakatui lako Benhadad, datu 
Aram, tu torro dio Damsyik, nakua: 
3Den tu basse lan alla'ta, lan alla'na 
ambe'ku na ambe'mi. Iate salaka sola 
bulaan kupa'pea lako kalemi. Ammi 
pokai tu bassemi sola Baesa, datu Israel, 
anna soro' dio mai kaleku. 
4Napasiolami Benhadad tu kadanna 
datu Asa, anna suai tu pangulu rarinna 
ullaoi tu mai kota Israel: natalomi tu 
Iyon, Dan, Abel-Maim na mintu' kota 
pa'palumpunan dio Naftali. 

”Jatonna rangimi Baesa tu iannato, 
nasoro imi umpematoto'i Rama, sia 
natorroi tu pengkaranganna. 

6 Naarakmi datu Asa tu mintu’ to 
Yehuda: iatu batu sia kayu napake Baesa 
umpematoto' Rama, nabaa nasang 

tau iato; na apa iamoto tu napake Asa 
umpematoto'i Geba na Mizpa. 

7 Attu iato saemi Hanani, to patanda- 
tandan lako Asa, datu Yehuda, 

sia ma'kada lako nakua: Belanna 
umposande'komi datu Aram, natae' 
miposande' PUANG, Kapenombammi, 

iamoto na iatu surodadunna datu Aram 
tilendokmo dio mai limammi. 

8 Tang surodadu budaraka sia lendu’ 
budanna karetana sia pakkanarangna 
tu to Kusyi sia to Libia? Apa moi susito 
Nasorong PUANG tama limammi tu 

tau iato mai, belanna sande'komi lako 
Kalena. 

9 Belanna iatu matanNa PUANG 
ma'penunu tiku lao dao te kuli'na 
padang, la ungkamaseanni kamatotoran 
minda-minda tu lantuk penaanna lako 
Kalena. Kabagan tongan te mipogau, 
iamoto randuk totemo tae'mo mila ka'tu 
dirarii. 

10 Re'dekmi ara'na tu Asa lako te 

to patanda-tandan, anna patamai 
pa'tarungkuan, belanna tarru' sengke 
lako Hanani diona tu iannato. Sia ba'tu 
pira-pirapa tu pa'tondokan napa'dikki 
Asa attu iato. 

11 Manassa iatu mintu’ tuna'na Asa la 
dolona la undinna, tisura'mo lan sura' 
diona mintu' datu Yehuda sia Israel. 

12 Tatonna taun ma'pentallungpulo 
ngkasera kadatuanna Asa, kambang 
patomalimi tu lentekna, anna mandarra' 
tongan tu sakinna. Apa moi masaki, tae' 

nadaka'i Asa lako PUANG tu pa'tunduan, 
sangadinna lako to ma'dampi. 

13 Mangkato malemi tama batu dilobang 
tu Asa sola nene' to dolona. Matemi 
tonna taun ma'pempatangpulo mmisa 
kadatuanna. 

14 Napeliangmi tau tama liangna, 

tu napa'peparan lan kotanna Daud. 
Napamamma'mi tau dao inan patindoan, 
tu naponnoi pebangki' sia daun-daun 
busarungngu', tu napasirau to pande 
ma'bangki' sia napadukkuan tau misa’ 
api kapua tongan. 


Diona kadatuan sia 
kuasanna Yosafat 


17:1-19 

1 7 1 Na Yosafat, anakna 

muane, ussondai dadi datu. 
Umpamatoto'mi kalena unnea Israel. 
2 Napanniimi ba'tu pira-pira surodadu lan 
tu mintu' kota ditambakuku dio Yehuda 
sia surodadu pa'kampa lan tondok 
Yehuda sia lan mintu' kota Efraim, tu 
mangka natalo Asa, ambe'na. 
3Narondong PUANG tu Yosafat, belanna 
unturu' bang mintu' bate lalan dolona 

Daud, nene' to dolona: sia tae' nadaka'i 
tu mintu' Baal, 

4sangadinna Kapenombanna nene' to 
dolona: anna lolang unturu' mintu' 
pepasanNa sia iatu penggauranna tae' 
nasusi to Israel. 

?Napamanda'mi PUANG tu kuasa 
kadatuan lan limanna Yosafat, na iatu 
mintu' to Yehuda pada sae umpennoloan 
pamengan lako Yosafat, naurunganni 
sugi” lallang sia mala'bi' tongan. 

6 Batta'mi penaanna unturu' lalanNa 
PUANG, ondongpi naputtai tu inan 
madao sia iatu lentong dipodeata lan 
mai Yehuda. 

7Tatonna taun ma'pentallummo 
kadatuanna ussuami pangulunna, 
iamotu Benhail, Obaja, Zakharia, 
Netaneel sia Mikha, male ma'pangada' 
lan lu mintu' kota Yehuda. 

8 Sisola tu mai to Lewi, iamotu Semaya, 
Netanya, Zebaja, Asael, Semiramot, 
Yonatan, Adonia, Tobia na Tob-Adonia, 
dio mai to Lewi, sola to minaa Elisama 
na Yoram. 

Tatu tau iato mai ma'pangada'mo 

dio lu Yehuda sia nabaamo tu sura' 
Sukaran alukNa PUANG sia malemo 

umpasilamban-lamban kota Yehuda 
ma'pangada' lako to buda. 

10 Sia katirambanan dio mai PUANG 
urrampoi mintu' kadatuan lan lu mintu' 
tondok untikui Yehuda, naurunganni iatu 
tau iato mai tae' nasirari Yosafat. 

11 Sangborong tu to Filistin umpennoloan 
pamengan lako Yosafat sia salaka 
diposima: ia duka tu to Arab umbanni 
domba sia bembe’, iamotu domba laki 
pitungsa'bu mpituratu' sia bembe' laki 
pitungsa'bu mpituratu'. 

12 Samasai-sainna satarompo'-rompo'na 
tu Yosafat, nabangunmi lan Yehuda 

tu ba'tu pira-pira benteng sia kota 
pa'palumpunan. 

13 Budami panganna naampui Ian lu 
mintu' kota Yehuda, nalan Yerusalem tu 
surodadu, pa'barani lalongna. 

14 Inde sia tu bilanganna tau iato mai 
unturu' rapunna, iatu to Yehuda den 

tu kamandangna to sangsa'bu, iamotu 
kamandang Adna sola talluratu' sa'bu 
pa'barani lalong: 

15 nadampi'i kamandang Yohanan sola 
duaratu' ngkaruapulona sa'bunna tau; 
16 nadampi'oi Amasia, anakna Zikhri, tu 
masorok penaanna ussorong kalena lako 

PUANG, sola duaratu' sa'bu pa'barani 
lalong. 

17 Dio mai Benyamin misa” pa'barani 
lalong iamotu Elyada sola duaratu' sa'bu 
tau ma'pana sia ma'balulang, 

18 sidampi'nato iamoto Yozabad sola 
saratu' karuapulona sa'bunna tau, 
ma'passakka' parari. 

19 Mintu'nate ma'kamaya lako datu, 
senga'pi tu mintu' to napalan datu kota 
ditambakuku lan mintu' Yehuda. 


Diona kasibasseanna 
Yosafat na Ahab 


18:1-19:3 

18 1 Tatonna sugi’ lallangmo tu 

Yosafat sia mala'bi' tongan, 
sibaisenmi Ahab. 
2 Ba'tu pirang-pirang taun mangkannato, 
malemi tu Yosafat lako Ahab dio 
Samaria: natunuammi Ahab domba sia 
bembe' sia sapi buda tu Yosafat sola tu 
to nasolan, sia nanaran la ke'de' ullaoi 
Ramot dio lili'na Gilead. 
3Ma'kadami tu Ahab datu Israel, 
lako Yosafat, datu Yehuda, nakua: 
Morairokomika tamale sola lako Ramot 

dio lili' na Gilead? Mebalimi lako nakua: 
Umba susimmi, susi dukana' to, iatu 
bangsami susi dukato tu bangsaku, la 
maleki' sola tama kasirarian. 

4 Apa nakua tu Yosafat lako datu to 
Israel: Pekutananni dolo umba nakua tu 
kadanNa PUANG. 

> Napasipulungmi datu Israel tu mai 
nabi, a'pa'ratu' tau, anna mekutana lako 
tau iato mai, nakua: La ke'de'rakannika 
urrarii tu Ramot dio lili' na Gilead, da'i 
bangmiraka to? Mebalimi tu tau iato mai 
nakua: Laomokomi, belanna la Nasorong 
Puang Matua tu kota iato tama limanna 
datu. 

6 Apa nakua tu Yosafat: Tae'moraka 
misa” nabinNa PUANG indete? Melo ke 
takutanai diona tu apa la tapogau'. 

7 Ma'kadami datu Israel lako Yosafat 
nakua: Den siapa misa" tau, tu tapotete 
ma'din mekutana lako PUANG, apa 
kukabiri' belanna tae’ bang maelona 

tu napokada diona kaleku, sangadinna 
kadakena manna, iamotu Mikha, anakna 
Yimla. Nakuami Yosafat: Da nama'kada 
susito tu datu. 

8 Natambaimi datu Israel tu misa” to 
mase'ponna, anna ma'kada nakua: Alai 
madoi' tu Mikha, anakna Yimla. 

9 Pada unnisungmi dao inan 
kapayunganna tu datu Israel na 
Yosafat, datu Yehuda, umpake pakean 
kamala'biranna dio rante panglulluran 
dio salian babangan Samaria, tonna 
marassan tu mintu' nabi ma'nubua' dio 
olona. 

10 Tatu Zedekia, anakna Kenaana, 
mangkamo unggaragan kalena tanduk 
bassi, anna ma'kada nakua: Inde sia tu 
kadanNa PUANG: Tete dio te apa iate la 
miserokanni tu Aram sae lako misabu'ina 
nasang tu tau iato mai. 

11 Susi dukato tu mintu' nabi ma'nubua' 
nakua: Melo ke ke'de'komi lako 
Ramot, dio lili'na Gilead, manassa 

la maupa'komi, belanna la Nasorong 
PUANG tu kota iato tama limanna datu. 
12 Tatu to disua untambai Mikha nakua 
lako: Iatu kadanna mintu' nabi, misa'ri 
sia melo tu napokada lako datu: 

latu kadammi la susi duka kadanna 
simisa'-misa' tau iato sia ma'kada 
melokomi. 

13 Apa mebali tu Mikha nakua: La 
lelukraka tuoNa PUANG, manassa apa tu 
Napokada Kapenombangku lako kaleku, 
ia dukamoto tu la kupokada. 

14 Tatonna saemo lako datu, ma'kadami 
tu datu lako nakua: E Mikha! 
ma'dinrakannika lao urrarii Ramot dio 
lili'na Gilead, batu da'i bangmiraka 

to? Mebalimi nakua: Ke'de'mokomi, 
manassa la maupa'komi: iatu tau iato 
mai la disorong tama limammi. 

15 Apa ma'kada tu datu nakua: Pempiran 
bangra' la umpopassumpakomi, kumua 
da mipokadai lako kaleku, ke tae'i 
natonganna tete dio sanganNa PUANG? 
16 Nakuami tu Mikha: Kutiromo tu mintu 
to Israel sisarak-sarak dao lu tanete 
butung to domba tae" to mangkambi'na, 
anna ma'kada tu PUANG Nakua: Iate 
mai tau tae'mo puangna, da'ito anna 
pantan sule marampa' lako banuanna. 
17 Ma'kadami tu datu Israel lako Yosafat 
nakua: Tang kukuaraka mati', kumua 
tae' napa'nubuaranna' tu apa melo, 
sangadinna kadakena manna? 

18 Nakuami Mikha: Iamoto perangii tu 
kadanNa PUANG: Kutiromo tu PUANG 
unnisung dao isungan kapayunganNa 

hnamintu' baananna suruga bendan dio 
kanan kairinNa. 

19 Ma'kadami tu PUANG Nakua: 
Mindara tu unnaran Ahab datu Israel, 
naurunganni ke'de' male sia la mate dio 
Ramot, dio lili'na Gilead? Misa' ma'kada 
susite, misa' ma'kada susito. 

20 Saemi tu misa' penaa mennolo 

sia bendan dio oloNa PUANG, anna 
ma'kada nakua: Aku la unnaranni. 
Ma'kadami PUANG lako Nakua: Umba Ia 
mupakuanni? 

21 Mebalimi nakua: La malena', angku 
mempenaa bulituk lan pudukna mintu' 
nabinna. Ma'kadami tu Puang, Nakua: 
Manassa la munaran sia mubela 
umpogau'i to, malemoko mupogau'i. 

22 Na totemo manassa Napatamamo 
PUANG pudukna mintu' nabimmi tu misa" 
penaa bulituk sia Nara'ta'mo PUANG tu 
misa” kamandasan lako kalemi. 

23 Saemi tu Zedekia, anakna Kenaana, 
ussala'pai tu pili'na Mikha sia nakua: 
Umba nakua tu penaanNa PUANG la 
lele dio mai kaleku, anna ma'kada lako 
kalemu? 

24 Apa ma'kada tu Mikha nakua: Manassa 
la mutiro sia tu allona, tu la munii mallai 
membuni dio bilik misa’ lako bilik senga’. 
25 Ma'kadami tu datu Israel nakua: Alai 
tu Mikha solanni sule mibaai lako Amon, 
pangulu kota, sia lako Yoas, anakna 
datu, 

26 kyanni kumua nakua tu datu: Palanni 
pa'tarungkuan te tau iate sia ben bangi 
roti sia uai sidi' anna mandasa sae lako 
sule marampa'ku. 

27 Nakuami tu Mikha: Take sule 
marampa'komi, manassa tae' NaPuang 
tu ma'kada nalopian pudukku. Sia 
nakua: Perangii, e kamu mintu' bangsa. 
28 Mangkato ke'de'mi tu datu Israel sola 
Yosafat, datu Yehuda, la urrarii Ramot 
dio lili'na Gilead. 

29 Ma'kadami tu datu Israel lako Yosafat, 
nakua: La umbalilina' kaleku tama 
kasirarian: apa pake bangmi kamu tu 
pakean kamala'birammi. Umbalilimi 
kalena tu datu Israel, anna tama 
kasirarian sola duai. 

30 Tatu datu Aram mangkamo 
umpa'peparentanni lako mintu’ 
kamandang karetana, nakua: Da 

misirari tu mai to bitti' ba'tu to kapua, 
sangadinna ia manna tu datu to Israel. 
31 Tatonna tiromi mintu’ kamandang 
kareta tu Yosafat, metambami tu tau 
iato mai, nakua: Iamotu tu datu Israel. 
Napatama limbumi tau iato mai la ullaoi. 
Apa meongli' tu Yosafat anna tundui 
PUANG, Napatiakka'mi Puang Matua tu 
penaanna tau iato mai, anna toyang dio 
mai kalena. 
32 Tatonna tiromi mintu' kamandang 
kareta, kumua tangia datu Israel, 
tibalikmi dio mai kalena. 
33 Apa den misa' tau ma'pana tae' 
naangga'i, anna ruai tu datu Israel 
dio to' pa'pasitammuan bayu kararran. 
Nakuami lako tu to untoe ulang darang 
karetana: Bintingi sule tu ulang, ammu 
solanna' sun lan mai to' surodadu, 
belanna bangkemo'. 
34 Apa samasarrang-sarrangna tu rari 
allo iato sia umpabatta' kalena bendan 
bang tu datu lan karetana sitingoan to 
Aram sae lako makaroenna. Matemi tu 
datu tonna la lambun allo. 
1 9 1 Sule marampa'mi tu Yosafat, 
datu to Yehuda, lako banuanna 
dio Yerusalem. 

2 Malemi tu Yehu, anakna Hanani, 
umpessitammui, anna ma'kada lako 
datu Yosafat nakua: Sipaturokomika 
untundui tu to tang mekaaluk sia 
sisangmane to ungkabiri' PUANG? 
Iamoto narampoikomi kare'dekan ara'na 
PUANG. 

3 Moi susito den duka sia dio kalemi tu 
ba'tu pira-pira kameloan, belanna iatu 
mai lentong dipodeata miputtai lan mai 
tondok sia mipabatta' tu penaammi 
undaka' Puang Matua. 


Yosafat umpana'ta' 
diona pa'paolaian salu 


19:4-11 
4Torromi tu Yosafat dio Yerusalem. 
Maleomi tu datu dio lu to' to buda randuk 
dio mai Bersyeba sae lako buntu Efraim, 
anna patibalikki tu tau iato mai lako 
PUANG, Kapenombanna nene' to dolona. 
5Natappumi tu ba'tu pira-pira to 
ma'paolai salu lan tondok iato, iamotu 
lan mintu' kota ditambakukunna Yehuda 
randuk dio mai misa' kota lako kota 
senga’. 

6 Ma'kadami tu datu lako mintu’ to 
ma'paolai salu, nakua: Pengkilalai 
tonganni tu apa mipogau', belanna 
tangia to lino mipalolangan pa'paolaian 
salu, sangadinna PUANG, tu dioren, ke 
ma 'paolai salukomi. 

7 Tamoto la narampoikomi katirambanan 
tu lu dio mai PUANG, kanandai meloi 
tu apa mipogau', belanna dio PUANG, 
Kapenombanta, tae' tu apa tang 
malambu' tae’ tu mentiro rupa, ba'tu 
untarima pappe'. 

8 Dio duka Yerusalem nanii Yosafat 
untappu ba'tu pira-pira to Lewi, sia to 
minaa sia pangulu rapunna to Israel, 
la umpalolang pa'paolaian salu unturu' 
atoranNa PUANG sia kara-kara. 

latu tau iato mai torro tontong dio 
Yerusalem. 

9 Mepasanmi tu datu lako tau iato 

mai nakua: Ungkataku' PUANG situang 
kamarurusan sia bulo lollong la mipogau', 
susite: 

10 jamotu lan mintu’ kara-kara tu 
naparampo mintu' siulu'mi lako kalemi, 
tu torro lan kotana -, diona passosoan, 
diona sukaran aluk, pepasan, apa 
dipondok sia atoran - la mipakilala tu 

tau iato mai, da nasala dio oloNa PUANG, 
da narampoikomi kasengkeanNa Puang 
sia iatu mai mintu' siulu'mi. lake lolang 
susikomito, tae' mila sala. 

11 Tatu Amarya, tominaa kapua, iamo 
pangulummi lan mintu' kara-kara diona 
alukNa PUANG sia Sebaja, anakna 
Ismael, arungna suku Yehuda, lan mintu' 
kara-kara diona atoranna datu, na to 
Lewi miala pareami. La lolangkomi 
umpabatta' penaammi, anna PUANG 
urrondongi tu to bulo lollong. 


Kaditaloanna to Moab sia to Amon 


20:1-30 

20 1 Undinnato saemi tu to Moab sola 

to Amon sola to Meunim ba'tu 
sangapa budanna la urrarii Yosafat. 
2 Saemi tu tau umparampo kada lako 
Yosafat, nakua: Den misa' tuntunan 
surodadu kapua ma'palusambali' 
mai tasik, dio mai Aram, sae la 
urrariikomi, rampomo tu tau iato mai dio 
Hazezon-Tamar, iamotu En-Gedi. 
3Mataku'mi tu Yosafat, napamanassai la 
umpekutanan pa'timbanganNa PUANG, 

sia umpetamban misa” kapa'puasan lan 
mintu' tondok Yehuda. 
4Sangsirampunammi tu mintu' to 
Yehuda la umpalaku pa'tunduan 
langngan PUANG, ondongpi sae tu tau 
dio mai mintu' kota Yehuda la undaka' 
PUANG. 

> Bendanmi tu Yosafat lan tangngana 
kombongan to Yehuda sia to Yerusalem 
dio banuanNa PUANG dio tingayo 
tarampak ba'ru, 

sia ma'kada nakua: O PUANG, 
Kapenombanna nene" to doloki, tang 
Kamuraka Puang Matua lan suruga, sia 
tang Kamu dukaraka umparenta mintu' 
kadatuanna mintu' tu mai bangsa? 

Lan limamMi tu kapaan sia kamatotoran, 
naurunganni moi misa’ tau tae" ungkullei 
tumanan unneaKomi. 

'Tae'raka na Kamu tu Kapenombangki, 
tu mangkamo urrambai dio mai 
tingngayona to Israel, taumMi, tu tau lan 
tondok iate, amMi kamaseanni bati'na 
Abraham, sangmaneMi, anna pomana'i 
sae lakona? 

8 Ma'tondokmi inde to dio tu tau iato 
mai, anna bangunangKomi misa” inan 

maindan inde to, iamotu nabangunan 
sangamMi, sia ma'kada nakua: 

9 lake denni kamandasan urrampoikanni, 
la pa'dang la kadipakario-rioan la ropu la 
karorian, la bendankan dio tingayo banua 
late sia dio oloMi, belanna iatu sangamMi 
lan te banua iate: iake metambakanni 
lako Kalemi lan kapussakangki, la 
Miperangii sia la Mitunduikanni. 

10 Totemo tiromi iatu to Amon, to Moab 
sia to dao lu buntu Seir, tu tang Mieloran 
to Israel ullaoi, tonna tassu' lan mai 
tondok Mesir, - belanna sepang dio mai 
tau iato mai sia tae" nasanggangi -, 

11 totemo tiromi, napabala'imokan 
kadake, belanna saemo la urrambaikanni 
dio mai apamMi tu Mibenkanni 
kipomana'. 

120 Kapenombangki, tae'raka Mila 
unnukungi tu tau iato mai? Belanna iake 
kami tang pa'belakanni la umpatananni 
tu surodadu pada budannato, tu sae 
ullaoikan, sia tae' kitandai tu apa 
sipatu la kipogau', apa lako Kalemi kinii 
mentingara. 

13 Mintu' to Yehuda bendan dio oloNa 
PUANG sae lako mintu’ pia'-pia'na sia 
bainena sia anakna muane. 

14 Attu iato saemi tu PenaanNa PUANG 
tama kombongan iato, lako Yahaziel to 
Lewi, anakna Zakharia, anakna Benaya 
anakna Yehiel, anakna Matanya, bati'na 
Asaf, 

15 nama'kada nakua: Perangii, e mintu' 
to Yehuda sia pa'tondokan Yerusalem sia 
kamu, datu Yosafat! Inde sia tu kadanNa 
PUANG lako kalemi: Da mimataku' sia da 
mitiramban lako tu kaponan surodadu 
pada budannato, belanna tangia rarimmi 
to, sangadinna rarinNa Puang Matua. 

16 Masiang la milaoi tu tau iato mai: iake 
kendekmi langngan aa' Zis la miappa' 
diong tampak lombok dio tingayona 
padang pangallaran Yeruel. 

17 Tae’ mila manggi’ parari lan kasirarian 
iato: la bendankomi dio inanmi, ammi 
tiroi tu kapataloan Nakamaseangkomi 
PUANG. E to Yehuda sia to Yerusalem, da 
mimataku' sia da mitiramban, masiang 
la milaoi tu tau iato mai, belanna PUANG 
urrondongkomi. 

18 Attu iato iatu Yosafat tukku sae 
rokko padang, sia mintu' to Yehuda sia 
mintu' pa'tondokan Yerusalem lumbang 
rokko padang dio oloNa PUANG, la 
umpenombai PUANG. 

19 Tatu mintu’ to Lewi dio mai to Kehat 
sia to Korah bendan umpudi-pudi 
PUANG, Kapenombanna Israel, mandu 
umpekapuai gamaranna. 

20 Tgtonna masiang melambi' ke'de'mi 
tu tau iato mai lako padang pangallaran 
Tekoa. Iatonna ke'de, malemi lako 
tingayo tu Yosafat sia ma'kada 

nakua: Perangiina', e to Yehuda sia 

to untongkonni Yerusalem, katappa'i 

tu PUANG, Kapenombammi, ammi 
dipamanda', katappa'i tu mai nabinNa, 
ammi maupa'. 

21 Sipa'kadami datu tu mai to buda, anna 
pasirundunanni tu ba'tu pira-pira to la 
umpenanian sia umpudi-pudi PUANG 
ma'kassa' umpopake pakean maindan, 
anna doloanni tu to ma'pa'buno sia 
ma'kada, nakua: Pudimi tu PUANG, pa 
masokan Ia, belanna kamasokananNa 
tang leluk sae lakona. 

22 Tatonna marasan tu tau iato mai 
unnarrak-arrak sia umpakendek pa'pudi- 
pudian, Napatudu-tudumi PUANG tu 
ba'tu pira-pira to mangamu' la ullaoi to 
Amon, to Moab sia to dao mai buntu 
Seir, tu sae ullaoi to Yehuda, anna ditalo 
tu tau iato mai. 

23 Tatonna iato ke'de'mi tu to Amon sola 
to Moab ullaoi tu to dao mai buntu Seir, 
la naroto'i sia la namangsanni. 

latonna mangkamo ussabu'i tu to 

dao mai buntu Seir, pada iami sule 
sipate-patean, napura mangsan. 

24 Tatonna rampomo tu to Yehuda 

lako menara pa'kampan dio padang 
pangallaran, nata'paimi matanna tu 

mai surodadu, mangnga untiroi: batang 
rabukna mannamo situlambenan dio lu 
padang, moi misa’ tae" lussu’. 

25 Saemi tu Yosafat sola taunna 
mangrampa, nakabu'tui tu pangrampa 
lendu' budanna, iamotu ianan sia pakean 
sia pareanan mellong, naalami, tang 
nagasa tongan nabaa, tallung allo tu tau 
iato mai unnalai tu pangrampa, belanna 
lendu' budanna. 

291atonna allo ma'penna'pa'mo 
sirampunmi tu tau iato mai diong 
Lombok Pa'pudi-pudian: dio tu nanii tau 
umpudi PUANG, iamoto nadisangai tu 
inan iato Lombok Pa'pudi-pudian sae 
lako allo iate. 

27 Mangkato tibalikmi tu mintu' to Yehuda 
sia pa'tondokan Yerusalem nadoloan 
Yosafat sule lako Yerusalem situang 

kaparannuan, belanna Napasende 
PUANG tu tau iato mai diona kataloanna 
ualinna. 

28 Malemi lako Yerusalem tama 
banuanNa PUANG umbaa dandi, katapi 
sia tarompe'. 

29 Misa' katirambanan dio mai Puang 
Matua urrampoi mintu' kadatuanna 
tondok iato, tonna rangimi tu diona 
PUANG urrarii mintu' ualinna Israel. 

30 Anna iatu kadatuanna Yosafat torro 
manamanmo, belanna Nakamasei 
Kapenombanna kamarampasan tiku lao. 


Katampakanna kadatuanna Yosafat 


20:31-21:1 
31 Susimoto tu Yosafat umparenta 
Yehuda. Iatonna dadi datu tu Yosafat, 
tallungpulo Ilima taunna, anna 
ma'parenta duangpulo Ilima taunna dio 
Yerusalem. Iatu indo'na disanga Azuba, 
anakna baine Silhi. 
32 Urrundu'mi bate lalanna Asa, ambe'na, 
tae' nasepang len dio mai sia napogau' 
tu apa malolo dio pentiroNa PUANG. 
33Ja manna tu inan madao, tu dinii 
memala', tae' naputtai, sia iatu 

penaanna to buda tae'pa napalulakoi 
Kapenombanna nene' to dolona. 
34 Tatu tang dipokadannapa tu tuna'na 
Yosafat la dolona la undinna, manassa 
tisura'mo lan sura' natonno' Yehu, 
anakna Hanani, tu dipatama lan sura'na 
mintu' datu Israel. 
35 Undinnato sibassemi Yosafat, datu 
Yehuda, tu Ahazia, datu Israel: iatu 
Ahazia lolang tang mekaaluk. 
36 Siallu'mi la unggaragai kappala’ 
napasusi kappala' lako Tarsis. latu mintu 
kappala' nagaragai dio Ezeon-Geber. 
37 Apa iatu Eliezer, anakna Dodawa, 
to Maresa, ma'nubua' umbali Yosafat, 
nakua: Belanna siallu'mokomi Ahazia, 
iamoto la Nasanggang PUANG tu 
pengkarangammi. Pakalan malammu mi 
tu mintu’ kappala’, naurunganni tae'mo 
namassombaran lako Tarsis. 
2 1 1 Mangkato malemi tama batu 
dilobang tu Yosafat sola nene’ 
to dolona, anna dipeliang sola nene" to 
dolona lan kotana Daud: anna Yoram, 
anakna muane, ussondai dadi datu. 


7 

Diona katangmekaalukanna 
Yoram ma'parenta 


21:2-20 
2Tatu adinna, anakna muane Yosafat, 
iamotu: Azaria, Yehiel, Zakharia, 
Azaryahu, Mikhael na Sefaca. Mintu'i 
te anakna muane nasang Yosafat, datu 
Israel. 
3Nabenmi ambe'na ba'tu pira-pira 
pamengan tu tau iato mai, iamotu 
salaka, bulaan sia pareanan keangga', 
sola kota ditambakuku lan Yehuda, apa 
iatu kadatuan naben Yoram, belanna 
iamo pa'bunga'na. 
4Iatonna toemi Yoram tu kadatuanna 
ambe'na sia matoto'mo nasa'ding, 
napateimi pa'dang tu mintu' adinna sia 
ia duka tu ba'tu pira-pira arungna to 
Israel. 
> Tatu Yoram tallungpulo ndua taunna 
tonna dadi datu, nama'parenta karua 
taunna dio Yerusalem. 
6 Umpeolaimi gau'na mintu’ datu Israel, 
susi penggauranna to lan tongkonan 
layukna Ahab belanna umpobaine 

anakna Ahab sia umpogau' apa kadake 
dio pentiroNa PUANG. 

7 Apa iatu PUANG tae' namorai ussabu'i tu 
bati'na Daud tu diona basse Natanan sola 
Daud, belanna mangkamo Napokada, 
kumua la Nakamasei Puang misa' palita 
sae lakona tu kalena sia mintu' anakna. 
8 Tatonna linona memboko'mi tu to 
Edom, anna lendokan kalena dio mai 
kuasa Yehuda, naangka'i tu misa' datu 
umparentai. 

9 Malemi tu Yoram sola mintu’ 
kamandangna sia mintu' kareta, 
hnake'de' tonna bongi, anna taloi tu to 
Edom, tu umpatama limbui sola tu mai 
kamandang karetana. 

10 Moi susito memboko' duka tu Edom, 
anna lendokan kalena dio mai kuasa 
Yehuda sae lako allo iate. Attu ia 
dukamoto namemboko' duka tu Libna 
nalendokan kalena dio mai kuasanna, 
belanna naboko'imo tu PUANG, 
Kapenombanna nene' to dolona. 

11 Sia nagaragai duka tu inan madao dao 
buntu Yehuda naada'i tu pa'tondokan 
Yerusalem lan la umpenombai deata sia 
napapusa tu to Yehuda. 

12 Attu iato saemi misa’ sura’ lako kalena 
dio mai nabi Elia, nakua: Inde sia tu 
kadanNa PUANG, Kapenombanna Daud, 
nene’ to dolomi: Belanna tae’ mituru'i tu 
bate lalanna Yosafat, ambe'mu, sia Asa, 
datu Yehuda, 

13 sangadinna unturu'ko bate lalanna tu 
mai datu Israel, sia unnada'i to Yehuda 
sia pa'tondokan Yerusalem umpenombai 
deata susito lan tongkonan layukna 
Ahab, ondongpi belanna mupatei duka 
tu mintu' siulu'mu, tu musangamberan, 
tu mandu melo na iko,- 

14 manassa la Naparampoi PUANG 
kamandasan tu bangsamu sia mintu' 
anakmu muane sia mintu' bainemu, sia 
mintu’ iananmu: 

15 sia iko kalena la narua saki mandarra”, 
iamotu pa'di' tambuk, naurunganni ba'tu 
sangapa undinnato la sun tu tambuk 
barrinni'mu napobua' saki iato. 

16 Napatiakka'mi PUANG tu to Filistin sia 
to Arab, tu torro dio sa'dena to Kusyi la 
urrarii Yoram, 

17 haurunganni tu tau iato mai ke'de' 
ullaoi Yehuda tarru' tama, unnalai tu 
mintu’ ianan naappa' lan tongkonan 
layuk, ondongpi nabaa nasang tu anakna 

muane sia mintu' bainena, naurunganni 
tae'mo anakna muane torro sangadinna 
Yoahas, anak tampakna. 

18 Tatonna mangkamo tu mintu’ apa iate 
Naparampoimi PUANG misa' saki tang 
dampi-dampian lan tambuk barinni'na. 
19 Sia iatonna ba'tu sangapa undinnato, 
iamo tonna agi-agi duang taunmo 
lendu'na, tassu'mi tu tambuk barinni'na, 
belanna saki iato, naurunganni mate, 
napobua' saki metakuran iato. Apa 
tae' napadukkuanni api bangsana susi 
dipogauran nene' to dolona. 

20 Tatonna tallungpulomo ndua taunna, 
dadimi datu, anna ma'parenta dio 
Yerusalem karua taunna, matemi tang 
didikkanan. Napeliangmi tau lan kotana 
Daud, apa tae' nalan liangna mintu' 
datu. 


Ahazia napatei Yehu 


22:1-9 
2 Datu 8:25-29 
2 2 1 Attu iato natappumi pa'tondokan 
Yerusalem tu Ahazia, anak 


tampakna, ussondai dadi datu, belanna 
iatu mintu’ kakanna mangka napatei 

sangtuntunan to mangrampa sola to 
Arab tama inan surodadu. Susito dadimi 
datu tu Ahazia, anakna Yoram, datu 
Yehuda. 

2Jatu Ahazia patangpulo ndua taunna 
tonna dadi datu, anna ma'parenta 
sangtaun dio Yerusalem. Iatu indo'na 
disanga Atalya, ampona Omri. 

3 Unturu' duka bate lalanna bati'na Ahab 
belanna indo'na tu dadi to ma'pana'ta'na 
la umpogau' penggauran kadake. 
4Umpogau'mi apa kadake dio pentiroNa 
PUANG, susi penggauranna bati'na 
Ahab belanna tau iato mai tu to 
ma'pana'ta'na temponna mate tu 
ambe'na, naurunganni umposanggangi. 
> Pa'pana'ta'na tau iato mai anna male 
sola Yoram, anakna Ahab, datu Israel, 
nasirari Hazael, datu Aram, sikandappi' 
Ramot, lan lili'na Gilead. Apa nabangkei 
to Aram tu Yoram. 

6 Sulemi tu Yoram lako Yizreel la 
umpopedampi bangkena, tu basana dio 
Rama, tonna sirari Hazael, datu Aram. 
Saemi tu Ahazia, anakna Yoram datu 
Yehuda untollongi Yoram, anakna Ahab, 
dio Yizreel belanna masaki bangmo. 

7Tatu Ahazia male untollongi Yoram, 
anna pobannangi kasangganganna tete 
dio panglampakNa Puang Matua, belanna 
tonna rampomo dio, tassu'mi sola Yoram 
la umpessitammui Yehu, anakna Nimsi, 
tu mangka Natokko PUANG, la ussabu'i 
mintu' to lan banuanna Ahab. 

8 JTatonna parampo Yehu ukungan lako 
to lan banuanna Ahab, naappa mi 

tu mintu' pangulu Yehuda sia mintu' 
anakna muane siulu'na Ahazia, iamotu 
to mase'ponna Ahazia, anna patei tu tau 
iato mai. 

9 Nadaka'mi Yehu tu Ahazia, Natingkanni 
tau, tonna membuni dio Samaria, anna 
baai lako Yehu, napatei, apa napeliang 
tau, belanna nakua: Anakna Yosafat, tu 
lantuk penaanna undaka' PUANG. Iatu 
bati'na Ahazia moi misa' tae' tu ungkullei 
ma'parenta. 

Penggauranna sia 
kadipateianna Atalya. Yoyada 
untokko Yoas dadi datu 


22:10-23:21 
2 Datu 11 


10]atonna issanmi Atalya, indo'na 
Ahazia, kumua mangkamo mate tu 
anakna, ke'de'mi anna patei nasangi 
tu mintu' bati'na datu lan banuanna 
Yehuda. 
11 Apa naala Yosabat, anakna baine datu, 
tu Yoas, anakna muane Ahazia, nabaa 
bunii sola to mantaranakna dio mai 
mintu' anakna muane datu tu dipongko, 
anna patamai bilik dinii manganna inan 
kamammaran. Susimoto tu Yosabat, 
anakna baine datu Yoram, bainena to 
minaa Yoyada - belanna anak daranna 
Ahazia - umbunianni Atalya, naurungan 
tae" napatei. 
12 Torromi sola membuni annan taunna 
lan banuanNa Puang Matua, tonna Atalya 
ma'parenta lan tondok. 
23 1 Apa iatonna taun ma'pempitu, 
mengkabatta'mi tu Yoyada, anna 
sibasse tu mai kamandangna saratu' 

surodadu, iamotu Azarya, anakna 
Yeroham, Ismael, anakna Yohanan, 
Azarya, anakna Obed, Maaseya, anakna 
Adaya sia Elisafat, anakna Zikhri. 

2 Malemi tu tau iato mai ma'pasilamban- 
lamban lan Yehuda, napasirampunni 

tu mintu' to Lewi lan mai mintu' 

kota Yehuda sia ia duka tu mintu' 
pangulu rapunna Israel, anna male lako 
Yerusalem. 

3 Attu iato untananmi basse tu mintu' 
kombongan sola datu lan banuanNa 
Puang Matua, anna ma'kada (tu Yoyada) 
lako tau iato mai nakua: Manassa 
anakna datu la ma'parenta, susitu 
mangka Napokada PUANG diona bati'na 
Daud. 

“La mipogau' te apa iate: taa 
tallunnakomi, tu la mentoe ke allo 
katorroan, la to minaa la to Lewi la to 
ungkampai babangan: 

> taa tallunna la dio tongkonan layuk 
kadatuan, na latu taa tallunna la dio 
babangan Parandangan, sia mintu' to 
buda dio tarampak banuanNa PUANG. 

6 Moi misa' tau da natama banuanNa 
PUANG sangadinna to minaa sia to Lewi, 
tu mentoena: iatu tau iato mai ma'din 

tama, belanna masero. Apa iatu mintu' 
to buda la ungkaritutui pa'pana'ta'Na 
PUANG. 

7 Tatu to Lewi la bendan untikui datu la 
pantan untangke pa'buno, minda-minda 
la tama banua kabusungan la dipatei. 
La mirondong tu datu ke malei tama sia 
iake tassu'i. 

8 Tatu mai to Lewi sia mintu' to Yehuda 
napogau'mo tu mintu' apa napasan to 
minaa Yoyada, pantan naalami tu taunna 
la ia tu to mentoe, ke allo katorroan, la 
ia tu to tang mentoe, ke allo katorroan, 
belanna tae' naeloranni to minaa Yoyada 
melayo tu golongan iato. 

9 Napa'benganni to minaa Yoyada lako 
kamandangna saratu' surodadu tu mai 
doke sia balulang la bitti'na la kapuana, 
tu apanna datu Daud dolona sia tu lan 
banuanNa Puang Matua. 

10 Napasirundunammi tu mintu' to buda 
pantan untangke dokena, randuk dio mai 
rampe kananna sae lako rampe kairinna 
banua, sikandappi' inan pemalaran sia 
banua, untikui datu. 

11 Nasolammi tau iato mai lako salian 

tu anakna muane datu, napasongko'i 
makota, nabenni Kasa'bian, sia 

naangka' datu. Natokkomi Yoyada sola 
anakna muane, anna metamba nakua: 
Namaupa'mora tu datu. 

12 Tatonna rangi Atalya tu gamaranna 
to buda, tu sae sirampun sia unnarrak- 
arrak, untendeng datu, malemi tama 
banuanNa PUANG lako to” to buda. 

13 Natiromi sia mangnga, belanna 
bendanmo tu datu dio to' lentongna 
dio babangan: sia bendan tu mintu' 
kamandang sitangke tarompe' 
sikandappi' datu, susi dukato tu mintu' 
to buda lan lu tondok iato, siparannu- 
rannu umpannoni tarompe' sia mintu’ to 
menani untangke oni-onian, tu pangala 
pa'pudi-pudian. Nase'bu-se'bumi Atalya 
tu tamangkalena sia metamba nakua: 
Denmo pa'tangnga' leko', denmo 
pa'tangnga' leko’. 

14 Napesuammi to minaa Yoyada lako 
mintu’ kamandangna to saratu’, iamotu 
mai pangulu surodadu, tassu’ sia 
nakua lako: Solanni tassu’ lan mai 
tangnga-tangnga barisi'na surodadu sia 
minda-minda tu unturu' patei pa'dang. 
Belanna mangkamo napokada to minaa, 
kumua: Da mipatei lan banuanNa 
PUANG. 

15 Natingkanmi tau iato mai, na iatonna 
rampo lako babangan Darang dio 
tongkonan layuk kadatuan, napateimi 
tau. 

16 Natananmi Yoyada tu misa' basse lan 
alla'na, iamotu kalena na mintu' to buda 
sola datu, kumua na iatu tau iato mai la 
dadi misa' taunNa PUANG. 

17 Tatu mintu’ pa'tondokan male lako 
banua dinii umpenombai Baal, anna 
rondonni sia natesse tu mai inan 
pemalaranna sola rapang-rapang 
dipodeatanna sia napatei duka tu 
Matan, to minaanna Baal, dio tingo inan 
pemalaran. 

18 Napatage'imi Yoyada tu to minaa 

to Lewi la ungkaritutui tu mintu'na 

lan banuanNa PUANG, tu mangkamo 
naboronganni Daud la umpemalaran 
pemala' ditunu pu'pu' lako PUANG, susitu 
mangka tisura' lan sukaran alukna Musa 
situang kaparannuan sia menani, susi 
atoranna Daud. 

19 Tatu mintu’ to ma'kampa babangan 
napadio babangan banuanNa PUANG, da 
natama misa' tau, tu maruttak napobua' 
misa” apa. 

20 Nasolammi tu mintu' kamandangna 
saratu' surodadu sia to la'bi' sia to 
umparenta to buda sia mintu' to buda 
lan lu tondok, anna solanni tassu' tu 
datu lan mai banuanNa PUANG. Malemi 
tu tau iato mai unnola babangan daona 
lu tama tongkonan layuk kadatuan, 
anna paunnisungi tu datu dao isungan 
kapayungan. 

21 Tatu mintu’ to buda lan lu tondok 
parannu-rannu, sia iatu kota marampa' 
tonna mangkamo tau iato mai umpatei 
pa'dang tu Atalya. 


Kadatuanna Yoas 


24:1-27 
2 Datu 12 


24 l Tatu Yoas pitung taunmo tonna 
dadi datu, anna ma'parenta 
patangpulo taunna dio Yerusalem. Iatu 
indo'na disanga Zibya, dio mai Bersyeba. 
2 Napogau'mi Yoas tu apa malolo dio 
pentiroNa PUANG temponna tuo tu to 
minaa Yoyada. 

3Naalammi Yoyada da'dua baine 
napobaine, tu umpadadianni muane sia 
baine. 

4Mangkato napamanassami Yoas la 
umpemeloi banuanNa PUANG. 

> Narampunmi tu mintu’ to minaa sia 

to Lewi, anna ma'kada lako tau iato 
mai nakua: La ussalongikomi mintu' 
kota Yehuda, ammi rampun doi” dio 
mai mintu' to Israel la umpemeloi 
banuanna Kapenombammi, ke taunoi. 
La madomi'komi umpogau'i tu apa iate. 
Apa tae’ napogau'i to Lewi. 

6 Natambaimi datu tu tominaa kapua 
Yoyada, anna ma'kada lako nakua: 
Ma'apai natae" mipoinaai tu to Lewi la 
umbaai tu pa'padadi napepasanan Musa, 
taunNa PUANG, tu narampun dio mai 
Yehuda sia dio mai Yerusalem, susitu 
napogau" kombongan to Israel, tu dipake 
lako tenda kasa'bian. 

7 Belanna iatu anakna Atalya, to 

tang mekaaluk mangka ussanggang 
banuanNa Puang Matua, sia ia duka tu 
mintu' apa maindan lan banuanNa Puang 
napake lako mintu' Baal. 

8 Napa'pesuammi datu unggaragai misa' 
patti, napadioi salian dio babangan 
banuanNa PUANG. 

9 Sia napetamban lan Yehuda sia lan 
Yerusalem, kumua iatu tau iato mai 

manassa la unduruk pa'padadi lako 
PUANG, tu napatanggunganni Musa, 
taunNa Puang Matua, tu to Israel lan 
padang pangallaran. 

10 Tatu mintu’ pangulu sia to buda iato 
parannu penaanna, napasidurukmi tu 
pa'padadi iato, napatamai tu patti sae 
lako ponnona. 

11 Ke nabaaoi to Lewi tu patti lako to 
diala pareana datu sia natiro tau iato mai 
budamo doi' lan, saeomi tu pangulu to 
massura'na datu sia akkele'na tominaa 
kapua, nalo'bangi tu patti, mangkato 
naangka'mi tau, napasule lako inanna. 
Susimo penggauranna kiallo-kiallo to, 
anna rampunni tu doi" lendu' budanna. 
12 Tatu doi” iato napa'bengan datu sia 
Yoyada lako to ungkapalai pa'diaman dio 
banuanNa PUANG sia iamo ussaroi tu 
pande batu sia pande kayu la ungkassa'i 
banuanNa PUANG, susi dukato tu pande 
bassi sia pande tambaga la umpemeloi 
banuanNa PUANG. 

13 Mengkarangmi tu mintu' to 
mengkarang, anna samasai-sainna 
samangka-mangkana tu pengkarangan 
iato: nakassa'i tu banuanNa Puang Matua 
unturu'i tu pandiri dolo sia napematoto'. 

14 Tatonna mangka nasangmo tu 
pengkarangan iato, nabaami tau tu 
la'binna mintu’ doi" iato lako olona datu 
sia Yoyada, na doi’ iamoto tu dipangallian 
pareanan dipake lan banuanNa PUANG: 
iamotu parea dipake menomba sia 
memala’, sia ba'tu pira-pira dolong- 
dolong sia pareanan senga' tu bulaan sia 
salaka digaragai. 

Tempon tuona Yoyada tontong 
dipemalaran tu pemala' ditunu pu'pu' lan 
banuanNa PUANG. 

15 Matuamo tu Yoyada sia matessekmo 
namane mate: iatonna mate saratu' 
tallungpulomo taunna. 

16 Napeliangmi tau lan kotana Daud 
sisola mintu' datu, belanna umpogau'mo 
kameloan lan Israel la lako Puang Matua 
la lako banuanNa. 

17 Apa iatonna matemo tu Yoyada saemi 
tu mintu' pangulu to Yehuda menomba 
lako datu: naperangiimi datu tu tau iato 
mai. 

18 Naboko'imi tau iato mai tu banuanNa 
PUANG, Kapenombanna nene' to dolona, 
sia umpenombai lentong dipodeata sia 
rapang-rapang dipodeata naurungan 

narampoi kasengkean kapua tu Yehuda 
sia Yerusalem napobua' kasalanna. 

19 Nasuami tu ba'tu pira-pira nabi lako 
tau iato mai, kumua anna pasulei lako 
PUANG, moi napakilala nabi tu tau iato 
mai, apa tae" naperangii. 

20 Naponnoi Penaa Masallo'Na Puang 
Matua tu Zakharia, anakna Yoyada, to 
minaa, anna bendan dio tingayona to 
buda anna ma'kada lako nakua: Inde 
sia tu kadanNa Puang Matua: Ma'apai 
ammi tengkai tu pepasanNa PUANG, 
miurunganni tang maupa'? Belanna 
miboko'i tu PUANG, iamoto la Naboko'i 
dukakomi. 

21 Sipakulu-kulumi tu tau iato mai 

la umpatei anna leba'i batu tete 

dio pa'parentana datu lan tarampak 
banuanNa PUANG. 

22 Tae'mo nakilalai datu Yoas tu 
kamasokanan napogau' Yoyada, 
ambe'na, lako kalena, sangadinna 
napatei tu anakna. Iatonna mateanni 
tu Zakharia, ma'kadami nakua: Na 
PUANGmora untiroi sia umpabala'! 

23 Tatonna tituka'mo taun, ke'de'mi tu 
surodadu Aram ullaoi datu. Rampomi 
lako Yehuda sia Yerusalem, anna sabu'i 

tu mintu' pangulunna to buda dio lu 
pa'tondokan, sia iatu mintu' pangrampa 
napakatu lako datu Damsyik. 

24 Moi nasidi'ri tu surodadu Aram, 
Nasorong duka PUANG tu surodadu 
lendu' ia budanna tama limanna, 
belanna (iatu to Yehuda) umboko'imo 
PUANG, Kapenombanna nene' to dolona. 
Naparampoimo ukungan tu Yoas. 

25 Tatonna soro'mo tu tau dio mai 
kalena, sia natampe situang saki 
mandarra'na, sipakulu-kulumi tu to 
mase'ponna la umpatei, natumang 
rarana anakna Yoyada, to minaa: 
napateimi dao inan patindoanna, anna 
mate. Napeliangmi tau lan kotana Daud, 
apa tae" nadipatama liangna mintu’ datu. 
26 Inde sia tu to sipakulu-kulu la umpatei, 
iamotu: Zabad, anakna Simeat, misa’ 
baine to Amon, sia Yozabad, anakna 
Simrit, misa’ baine to Moab. 

27 Tatu diona mintu’ anakna muane sia 
tu budanna kadanNa Puang Matua, 

tu umpokadai kumua la narampoi 
kasanggangan, sia kadipabendananna 
banuanNa Puang Matua, manassa 

iatu iannato tisura'mo lan Sura’ 
Umbattuananni sura’ diona mintu’ datu. 

Anna Amazia anakna muane, ussondai 
dadi datu. 


Diona kapataloanna Amazia 
lako to Edom sia diona 
kaditaloanna urrarii to Israel 


25:1-28 
2 Datu 14:1-20 


25 1 Tatonna duangpulollima 
taunna tu Amazia, dadimi datu 


nama'parenta duangpulo ngkasera 
taunna dio Yerusalem. Iatu indo'na 
disanga Yoadan, dio mai Yerusalem. 

2 Napogau'mi tu apa malolo dio pentiroNa 
PUANG, apa tae' nalantuk penaanna. 
3Jatonna manda'mo tu kadatuan 

lan limanna, napateimi tu mintu' to 
mase'ponna, tu mangka umpatei datu, 
ambe'na. 

4 Apa iatu anakna tau iato mai tae' 
napatei, susitu disura' lan Sukaran aluk, 
iamotu lan sura'na Musa, tu Nanii PUANG 
mepasan Nakua: Tae' nala mate tu mai 
ambe' natumang anakna, sia tae' nala 
mate tu mai anak natumang ambe'na 
sangadinna pantan la mate natumang 
kasalanna kalena. 

> Mangkato narampunmi Amazia tu 
mintu' to Yehuda, napasituntunanni 
unturu' rapunna, tu naparenta mintu' 
kamandangna to sangsa'bu sia mintu' 
kamandangna to saratu' dio mai mintu' 
lili'na Yehuda sia Benyamin: nabilangmi 
tu tau iato mai randuk dio mai duangpulo 
taunna batu la'bii: naappa'mi tu 
surodadu talluratu' sa'bu, tu malinta' 
parari umpopa'buno doke sia balulang. 

6 Napa'pesaroi duka saratu’ talenta 
salaka dio mai Israel tu saratu' sa'bu 
surodadu malinta" 

7 Apa sae misa' taunNa Puang Matua lako 
kalena, anna ma'kada nakua: O datu, da 
namale sola puangku tu surodadu Israel 
belanna tae' Narondongi PUANG tu to 
Israel, iamotu mintu' to Efraim. 

8 Apa male bangmokomi, pogau'mi 

tu iannato, pabatta'i tu kalemi 

parari: manassa Puang Matua la 
umbambangangkomi dio tingayona 

uali, belanna kuasa tu Puang 

Matua patunduan sia kuasa duka 
pabambangan. 

9 Ma'kadami tu Amazia lako taunNa 
Puang Matua nakua: Umbamo la nakua 
tu saratu' talenta tu mangka kuben 

surodadu Israel? Apa mebali tu taunNa 
Puang Matua nakua: Iatu diona PUANG 
tu la Nabenkomi losong na iate. 

10 Nasarakkimi Amazia tu surodadu, tu 
sae dio mai Efraim lako kalena, anna 
sule lako tondokna. Attu iato re'dekmi 
ara'na tu tau iato mai lako Yehuda anna 
sule lako inanna nakabu' kasengkeanna. 
11 Impabatta'mi kalena tu Amazia, 
nasolammi tu surodadunna lako 
Lombok-Ma'sin, napatei tu to Seir 
sangpulo sa'bu. 

12 Ondongpi narampa tuo to Yehuda 

tu surodadunna sangpulo sa'bu, anna 
baai tu tau iato mai langngan botto 
buntu batu, anna pembuanganni dao 
mai botto buntu batu iato, naurungan 
tisepak-sepak nasang tu tau iato mai. 

13 Apa iatu mintu' surodadu, tu nasua 
Amazia sule, naurunganni tae' namale 
sola parari, ke'de' dio mai Samaria ullaoi 
ba'tu pira-pira kota Yehuda sae lako 
Bet-Horon, anna patei tu tau tallungsa'bu 
sia unnala pangrampa buda. 

14 Tatonna sulemo tu Amazia untalo 

to Edom, napabendanmi tu rapang- 
rapang dipodeatanna to Seir, tu nabaa, 


2 OSSORANNA DATU 25.15-18 105 


napodeata, anna tukku menomba dio 
tingayona sia memala' lako. 

15 Tamoto re'dekmi ara'na tu PUANG 
lako Amazia, Nasuai tu misa' nabi lako 
kalena, tu ma'kada lako nakua: Ma'apai 
midaka'i tu rapang-rapang dipodeatanna 
bangsa iato, tu inang tae' nakullei 
urrampanan taunna lan mai kuasammi? 
16 Apa marassan bangsia sipa'kada, 
nakuami datu lako: Naangka'rokomika 
tau pa'bisaranna datu? Kappakomi, apa 
gai'mi la napatei tau? Kappami tu nabi 
sia ma'kada nakua: Kuissanmo, kumua 
Nalampak dukamo Puang Matua la 
ussanggangikomi, belanna penggauran 
susimmi te sia tae” miperangii tu 
pa'pakilalangku. 

17 Mangkato sipa'kada-kadami Amazia, 
datu Yehuda, tu to naala parea, anna 
sua tau umparampoi lako Yoas, anakna 
Yoahas, anakna Yehu, datu Israel, 
kumua: Maikomi anta sipempangan 
sirari. 

18 Apa mesua tu Yoas, datu Israel, lako 
Amazia, datu Yehuda, nakua: Iatu a'da' 
dao Libanon ussua pesua lako kayu arasi 
tu dao Libanon, kumua: Benni anakku 
muane tu anakmi baine napobainei. Apa 


7 

lendu’ tu olo'-olo' dao Libanon, anna 
silullu'i tu a'da' iato. 

19 Misanga: manassa kutalomo tu to 
Edom, iamoto anna matampo penaammi 
sia undaka'komi kamala'biran. Torrokomi 
totemo lan banuammi. Ma'apari ammi 
daka'ri tu kamandasan, miurunganni 
sanggang sola to Yehuda? 

20 Apa tae' naperangii Amazia, belanna 
inang Nalampakmo Puang Matua 

la ussorongi lako tau iato mai, 

belanna nadaka'mo tu rapang-rapang 
dipodeatanna Edom. 

21 Ke'de'mi tu Yoas, datu Israel, anna 
sipempangan sirari la ia la Amazia, 
datu Yehuda, dio Bet-Semes, lan lili'na 
Yehuda. 

22 Tatu to Yehuda natalomo to Israel, 
anna pada mallai sule lako to' tendana. 
23 Tatu Yoas, datu Israel, untingkan 
Amazia, anakna Yoas, datu Yehuda, dio 
Bet-Semes, anna baai lako Yerusalem. 
Natuanni tu benteng tembo' Yerusalem, 
randuk dio mai babangan Efraim sae 
lako Babangan-Tetuk, a'pa'ratu' siku. 

24 Naala nasangmi tu bulaan sia salaka 
sia mintu' pareanan tu lan banuanNa 
Puang Matua, nakampai Obed-Edom, sia 

ia duka tu mintu’ ianan lan tongkonan 
layukna datu, sia ba'tu pira-pira tau 
mangindo'i, namane sule lako Samaria. 
25Jatu Amazia, anakna Yoas, datu 
Yehuda, tuopa sangpulo lima taunna, 
tonna matemo tu Yoas, anakna Yoahas, 
datu Israel. 

26 Tatu tang dipokadannapa tu mintu' 
tuna'na Amazia, tu dolona sia undinna, 
manassa inang tisura'mo lan sura' 
ossoranna mintu' datu Yehuda. 

27 Randuk dio mai attu nanii Amazia 
memboko' dio mai PUANG, sipakulu- 
kulumi tu tau dio Yerusalem la umpatei. 
Mallaimi lako Lakhis. Apa mesua tu tau 
iato mai unula'i lako Lakhis, anna patei 
dio. 

28 Napalanganmi tau darang anna 
dipeliang dipasola nene' to dolona lan 
kotana Daud. 


Kamauparanna Uzia ma'parenta 
26:1-15 
2 Datu 14:21-22: 15:1-7 


26 1 Naalami mintu’ to Yehuda tu 
Uzia, tu sangpulo annanmo 

taunna, anna angkai'i dadi datu ussonda 
Amazia, ambe'na. 

2 Napematoto'imi tu Elot, sia napasulei 
lako Yehuda, tonna malemo tama batu 
dilobang tu datu, sola nene' to dolona. 
3Jatu Uzia sangpulo annanmo taunna, 
tonna dadi datu, anna ma'parenta 
limangpulo ndua taunna dio Yerusalem. 
latu indo'na disanga Yekholia, dio mai 
Yerusalem. 

4Napogau' tu apa malolo dio pentiroNa 
PUANG, susitu mintu' penggauranna 
Amazia, ambe'na. 

5Undaka' Puang Matua tempon tuona 
Zakharia, tu unnada'i mengkaola lako 
Puang Matua; temponna undaka PUANG, 
Napamaupa' Puang Matua. 

6 Tassu'mi tu datu urrarii to Filistin, 
natuanni tu benteng tembo'na Gat sia 
Yabne sia Asdod, nabangunmi tu ba'tu 
pira-pira benteng sikandappi' Asdod sia 
lan lili'na to Filistin. 

7 Natundui Puang Matua tu datu tonna 
urrarii to Filistin sia to Arab, tu torro dio 
Gur-Baal, sia to Meunim. 

8Jatu to Amon umpennoloan sima 

lako Uzia. Tarompo' tu sanganna sae 

lako Mesir, belanna iatu kuasanna 
sakapua-puana. 

9 Nabangunmi Uzia tu ba'tu pira-pira 
menara dio Yerusalem dio Babangan- 
Tetuk sia dio Babangan-Lombok sia dio 
Sulapa', anna pematoto'i. 

10 Sia nabangun dukapa tu ba'tu pira-pira 
menara lan padang pangallaran sia buda 
bubun nabo'bok, belanna unnampui 
buda sapi sia domba na bembe’, la diong 
Padang Merrantena la dao Padang Rante 
membuntunna, sia to ma'pa'lakna sia to 
ma'pa'lak anggoro'na dao lu buntu sia 
dio lu padang malompo, belanna naporai 
datu tu lakoan padang. 

11 Sia naampui Uzia tu surodadu, tu 
dipopa'biasa parari, sia tu tassu' la 
parari ma'tuntunan unturu' bilanganna, 
nabilang Yeiel, pangulu to massura' sia 
Maaseya, to diala parea, tu naparenta 
Hananya, misa'i tu kamandangna datu. 
12 Tatu bilanganna mintu’ pangulu 
rapunna surodadu malinta, den 
duangsa'bu annanratu'. 

13 Tatu surodadu naparenta tau iato 

mai den talluratu' mpitung sa'bu Ilima 
ratu” pa'barani tu dipopa'biasa parari la 
untundui datu unnea uali. 

14 Tatu mintu' surodadu napasakkaran 
Uzia balulang sia doke sia songko' 
tambaga sia bayu kararran sia pana sia 
batu dipa'kolakan. 

15 Nagaragai polepa datu tu ba'tu 
pira-pira parea parari dio Yerusalem, 
pa'tampa to matarru' la dipadao mintu' 
menara sia tetuk la umpa'panan 
tinaran sia umpa'lobangan batu kapua. 
Tarompo'mi tu sangnganna datu, belanna 
dikamasei pa'tunduan memangngan, 
naurunganni kapua kuasanna. 


Uzia golenan anna mate 


26:16-23 


16 Apa iatonna makuasamo matampomi 
tu datu, naurunganni ma'gau' kadake 
tongan sia tae'mo namaruru' lako 
PUANG, Kapenombanna, iamotu tama 
banua kabusunganNa PUANG la untunu 
dupa dao inan pemalaran pantunuan 
dupa. 

17 Apa naundii to minaa Azarya, sola 
to minaanna PUANG karuapulona tu 
nasisolan, to batta' penaanna. 

18 Natingoimi tu datu Uzia sia ma'kada 
lako nakua: E Uzia, tang sipatukomi 

la untunuan dupa PUANG, sangadinna 
to minaapi, bati'na Harun, tu mangka 
dipamasero la untunu dupa. Tassu'komi 
lan mai inan maindan, belanna 

tang maruru'komi sia iatu apa iato 
tae” mipomala'bi'i dio oloNa PUANG 
Kapenomban. 

19 Sengkemi tu Uzia: na iatu dulang 
pantunuan dupa natoe. Sia iatonna 
marassan ussengkei tu mai to minaa, 
pakalan ku'ba'mi tu golen dio kidena 
dio tingayona mintu' to minaa, lan 
banuanNa PUANG sikandappi' inan 
pemalaran pantunuan dupa. 

20 Napemarangami Azarya, tominaa 
kapua sola mintu' tominaa, manassa 
tonganmo golen tu dio kidena, nasualemi 
tau iato mai inde to dio mai, sia ia kalena 
dukamo tikara-kara tassu' lako salian, 
belanna Napata'pai lima PUANG. 

21 Tatu datu Uzia golenammo sae lako 
allo kamateanna. Sia belanna golenan 
anna torro lan misa" banua torro senga’, 
belanna disarakki dio mai banuanNa 
PUANG. Na Yotam, anakna muane, 
umpoissanni tu tongkonan layukna datu 
sia umparentai tu to buda lan tondok. 

22 Tatu tang dipokadannapa tu tuna'na 
Uzia, tu dolona sia iatu undinna, 
mangkamo nasura' nabi Yesaya, anakna 
Amos. 

23 Mangkato malemi tama batu dilobang 
tu Uzia sola nene' to dolona, anna 
dipeliang sola nene' to dolona dio padang 
dio sa'de liangna mintu' datu, belanna 
nakua tau: Golenan. Anna Yotam, 
anakna muane, ussondai dadi datu. 


Kadatuanna Yotam 


27:1-9 
2 Datu 15:32-38 


27 l Tatu Yotam duangpulomo Ilima 
taunna tonna dadi datu, anna 
ma'parenta sangpulo annan taunna dio 
Yerusalem. Iatu indo'na disanga Yerusa, 
anakna Zadok. 

2 Napogau'mi tu apa malolo dio pentiroNa 
PUANG susitu mintu’ napogau' Uzia, 
ambe'na, apa tae' natama banua 
kabusunganNa PUANG. Apa iatu to buda 
tontong bangpa ma'gau' kadake. 

3 Tatu datu umbangun babangan Daona 
lu banuanNa PUANG, nabuda duka tu 

pengkarangan dio rinding tembo' Ofel 
nabangun. 

“Sia umbangun ba'tu pira-pira kota 
ditambakuku dao lu buntu Yehuda, sia 
umbangun duka benteng sia menara lan 
lu pangala’. 

> Sirarimi datu to Amon, nataloi, 
naurunganni lan taun iato napennoloan 
to Amon tu salaka saratu' talenta 

sia gandung sangpulo sa'bunna koro 
sia dalle sisikan sangpulo sa'bunna 
koro. Susi dukato tu napennoloan to 
Amon, tonna taun ma'penduan sia 
ma'pentallun. 

6 Susimoto tu Yotam umpaombo' 
kuasanna belanna tontong malolo 

tu gau'na dio oloNa PUANG, 
Kapenombanna. 

7Tatu tang dipokadannapa tu mintu’ 
tuna'na Yotam, sia mintu' rarinna sia 
penggauranna, manassa iatu iannato 
tisura'mo lan sura' diona mintu' datu 
Israel sia Yehuda. 

8 Duangpulomo Ilima taunna tonna dadi 
datu, anna ma'parenta sangpulo annan 
taunna dio Yerusalem. 

9 Mangkato malemi tama batu dilobang 
tu Yotam sola nene' to dolona, anna 

dipeliang lan kotana Daud. Anna Ahas, 
anakna muane, ussondai dadi datu. 


Kakadakeanna Ahas, 
tonna ma'parenta 


28:1-27 
2 Datu 16 


28 1 Tatu Ahas duangpulomo taunna, 
tonna dadi datu: anna ma'parenta 
sangpulo annan taunna lan Yerusalem. 
Tae' napogau'i tu apa malolo dio 
pentiroNa PUANG, susi Daud nene' to 
dolona, 

2 Sangadinna unturu' bate lalanna mintu' 
datu Israel, sia nagaragan dukapa 
rapang-rapang dipodeata dipati'no' tu 
mintu' Baal. 

3Ondongpi memala’ diong lombok 
Ben-Hinom sia natunu tu mai anakna 
muane susi penggauran megallianna 
mintu' bangsa tu Naula'i PUANG dio mai 
tingayona to Israel. 

4Memala' sia untunu pemala' dao inan 
madao, dao tanete sia diong lu mintu' 
garonto' kayu maluna. 

5Jamoto Nasorongi PUANG, 
Kapenombanna, tama limanna 


2 OSSORANNA DATU 28.6-9 115 


datu Aram, naurunganni untaloi sia 
narampa buda tu mai taunna, anna 
solanni lako Damsyik. Sia disorong duka 
tama limanna datu Israel, tu umpandasai 
natalo. 

“Tatu Pekah, anakna Remalya, 

umpatei tau saratu' duangpulo sa'bu 
lan sangallori, surodadu malinta' 
nasang, belanna untampemo PUANG, 
Kapenombanna nene' to dolona. 

7 Na Zikhri, misa” pa'barani dio mai 
Efraim, umpatei Maaseya, anakna muane 
datu, Azrikam, pangulu tongkonan layuk 
sia Elkana, akkele'na datu. 

8 Na iatu mai siulu'na narampa to 
Israel duaratu' sa'bu tu baine sia iatu 
pia muane sola baine sia naala tu 
pangrampa buda dio mai tau iato mai 
anna baai lako Samaria. 

9 Apa den dio tu misa” nabinNa 

PUANG, disanga Oded. Malemi tu Oded 
umpessitammui surodadu, tu male 

lako Samaria sia ma'kada lako nakua: 
Manassa belanna kare'dekanNa PUANG, 
Kapenombanna nene' to dolomi, lako 
Yehuda, Nasorongi tu tau iato mai tama 
kuasammi, apa mipasiapanan mipatei 

situang kamasa'garammi, naurungan 
sumpu langngan langi' tu sarrona. 

10 Sia totemo misangamo mipandasa tu 
tau dio mai Yehuda sia dio mai Yerusalem 
susi kaunan muane sia kaunan baine. 
Apa tae' dukaraka nakapua kasalammi 
lako PUANG, Kapenombammi? 

11 Tamoto perangiina' te pissanna te: 

la mipasule tu mintu' tau dirampa, 

tu mirampa dio mai mintu' siulu'mi, 
belanna nata'paimokomi tu kare'dekan 
ara'Na PUANG. 

12 Attu iato bendanmi ba'tu pira-pira tau 
dio mai pangulunna to Efraim, iamotu 
Azarya, anakna Yohanan, Berekhya, 
anakna Mesilemot, Yehizkia, anakna 
Salum sia Amasa, anakna Hadlai, 

male umbalii tu mintu' to sule dio mai 
kasirarian, 

13 sia ma'kada lako tau iato mai nakua: 
Da misolanni mai tu to dirampa, belanna 
latu tanan penaammi tapokasalan dio 
oloNa PUANG sia umpamakamban 
kasalanta sia gau' kadaketa, inang 
makambanmo tu gau' kadaketa sia 
tuomo tu kasengkean unta'pai to Israel. 
14 Attu iato napopa'elo'nami mintu' to 
ma'pa'buno tu mintu' to dirampa sia 

mintu' pangrampa lako mintu' pangulu 
sia mintu' to buda. 

15 Ke'de'mi tu mintu' muane mangka 
disa'bu' sanganna, anna tundui tu to 
dirampa; iatu mai to ma'kambelang 
napakei pakean pangrampa, napapakei 
sia nalapikki tu lentekna, napakande sia 
napairu' sia nauru’ minna’; sia iatu to 
tang nakulle ma'lingka napalangngan 
keledai, anna baai tu tau iato mai lako 
Yerikho, Kota Koroma, lako mintu' 
siulu'na: mangkato sulemi lako Samaria. 
16 Attu iato mesuami tu datu Ahas lako 
tu mai datu Asyur umpalaku pa'tunduan. 
17 Ondongpi sae duka tu to Edom untalo 
to Yehuda, anna male urrampai tu tau 
pira. 

18 Sia jatu to Filistin ullaoi mintu' kota dio 
Padang Merrantena sia Padang Rampe 
sau' lan lili'na Yehuda: Natalomo tu 
Bet-Semes, Ayalon, Gederot, Sokho sia 
mintu' tondok lan lili' na, Timna sia mintu 
tondok lan lili'na, Gomzo sia mintu' 
tondok Ian lili'na, anna pa'tondokki dio. 
19 Belanna Napamadiongammo PUANG 
tu to Yehuda napobua' Ahas, datu 
Israel, belanna ussede to Yehuda palutu 


1 


2 OSSORANNA DATU 28.20-24 118 


1 


tombang sia mandu tang maruru’ unturu 
PUANG. 

20 Saemi tu Tilgat-Pilneser, datu 

Asyur, umpentireke'i, apa nati'tin, tae' 
natundui. 

21 Belanna moi nalo'bangimo Ahas tu 
banuanNa PUANG sia banuanna datu sia 
banuanna mintu' pangulu, nasorongi tu 
mintu'nato lako datu Asyur, apa inang 
tae' natundui. 

22 Tatonna lan kapussakanna, datu Ahas 
ia duka bangsiato, tu tontong tang 
maruru' lako PUANG. 

23 Belanna memala' lako deata Damsyik, 
tu untaloi, belanna natangnga' kumua: 
latu deatanna mintu' datu Aram mangka 
untundui: lako kalena la kunii memala’, 
anna tundui dukana’. 

Apa iamo napobannang anna tobang 
rokko kasanggangan sola mintu' to 
Israel. 

24 Narampunmi Ahas tu mintu' pareanan 
banuanNa Puang Matua, anna tesse- 
tessei: sia natutu' tu mintu' ba'ba 
banuanNa PUANG, anna garaganni 
kalena tu inan pemalaran, napadio 
mintu' tetuk Yerusalem. 

25 Sia lan mintu' kota Yehuda nagaragai 
tu inan madao, la nanii untunu pemala' 
lako deata senga’. Sia napa'dikki tu 
penaanNa PUANG, Kapenombanna nene' 
to dolona. 

26 Tatu tang dipokadannapa tu mintu’ 
tuna'na, tu dolona sia jatu undinna, 
manassa tisura'mo lan sura'na mintu' 
datu Yehuda sia Israel. 

27 Tatu Ahas malemo tama batu dilobang 
sola nene' to dolona, anna dipeliang lan 
kota, lan Yerusalem, apa tae' napatamai 
tau liangna mintu' datu Israel. Na Hizkia, 
anakna muane, ussondai dadi datu. 


Hizkia umpemaseroi 
Banua Kabusungan 


29:1-36 
2 Datu 18-20, Yes. 36-39 


29 l Tatu Hizkia duangpulomo llima 
taunna, tonna dadi datu, anna 
ma parenta duangpulo ngkasera taunna 
dio Yerusalem. Iatu indo'na disanga 
Abia, anakna Zakharia. 

2 Napogau'mi tu apa malolo dio pentiroNa 
PUANG, susitu mintu' napogau' Daud, 
nene" to dolona. 

3 Nabungka'mi tu mai ba'ba banuanNa 
PUANG sia napemeloi, tonna taun 
pamulanna kadatuanna lan bulan 
bunga'na. 

4 Nasuami datu tu mintu’ to minaa sia to 
Lewi sae mennolo, anna sirampun tu tau 
iato mai dio tarampak Rampe matallo, 
Janna ma'kada tu datu lako nakua: 
Perangiina', e to Lewi, pamaserokomi 
kalemi sia pamaseroi tu banuanna 
PUANG, Kapenombanna nene’ to dolomi, 
sia patassu'i tu mintu' apa maruttak lan 
mai inan maindan. 

6 Belanna iatu mai ambe'ta tang maruru’ 
tonnanu', umpogau'mo apa kadake dio 
pentiroNa PUANG, Kapenombanta, sia 
natampemo sia tae'mo nasailei tu inanNa 
PUANG sia naboko'imo. 

7 Ondongpi natutu’ tu mai ba'ba serambi, 
sia napa'dei tu mintu' palita sia tae' 
natunu dupa sia tae' napemalaranni tu 
pemala' ditunu pu'pu' lan inan maindan 
lako Kapenombanna to Israel. 

8 Tamoto nare'dek ara'Na PUANG lako 
Yehuda sia lako Yerusalem, anNa 
popendadii apa napotiramban sia 
napomagiang sia napokatellean tau, 
susitu natiro matammi. 

9 Tonganna, iamoto na iatu mai ambe'ta 
tibambangmo mate nakande pa'dang sia 
iatu mai anakta muane sia anakta baine 
sia baineta male nasangmo dirampa. 

10 Totemo lanmo penaangku la untanan 
basse sola PUANG, Kapenombanna to 
Israel, kumua nasoro' tu kare'dekanna 
ara Na dio mai kaleta. 

11 Ẹl anakku, da mitang ungkaritutui tu 
pentoeammi, belanna Natonno'mokomi 
PUANG la bendan dio oloNa la 
umpenombai, sia la dadi taunNa sia 
memala' lako Kalena. 

12 Bendanmi tu to Lewi, iamotu Mahat, 
anakna Amasai, sia Yoél, anakna Azarya 
dio mai bati'na Kehat: na dio mai bati'na 
Merari iamotu Kish, anakna Abdi sia 
Azarya, anakna Yehaleleel: sia dio mai 
bati'na Gerson iamotu Yoah, anakna 
Zima sia Eden, anakna Yoah: 

13 ha dio mai bati'na Elisafan iamotu 
Simri na Yeiel, sia dio mai bati'na Asaf 
iamotu Zakharia sia Matanya: 

14 ha dio mai bati'na Heman iamotu 
Yehiel na Simei: sia dio mai bati'na 
Yedutun iamotu Semaya sia Uziel. 

15 Narampunmi tu mintu’ siulu'na, 
napemaseroi sia sae umpemaseroi 

banuanNa PUANG unturu' pepasanna 
datu, susitu NapokadanNa PUANG. 

16 Malemi tu to minaa tama banuanNa 
PUANG la umpemaseroi. Iatu mintu' 
apa maruttak tu naappa' lan banua 
kabusunganNa PUANG nabaa lako 
tarampak banuanNa PUANG, naala to 
Lewi inde to dio mai nabaai lako salian 
lako salu Kidron. 

17 Tatonna allo bunga'na lan bulan 
bunga'na naparandukmi tau iato 

mai umpamaindanni, iatonna allo 
ma'pengkaruannamo, nalambi'mi 

tu serambi banuanNa PUANG, anna 
pamaindanni tu banuanNa PUANG 

lan karua allona: na iatonna allo 
ma'pessangpulo annan lan bulan 
bunga'na napaupu'mi tu pengkarangan 
iato. 

18 Mangkato mentamami umpennoloi 
datu Hizkia, anna ma'kada lako 
nakua: Mangkamo kipemaseroi tu 
mintu' banuanNa PUANG, sia iatu inan 
pemalaran dinii mantunu sola mintu' 
pareananna sia meda roti dipennoloan 
sola mintu' pareananna. 

19 Sia jatu mintu' pareanan tu 
mangka napamaruttak datu 

Ahas, tonna ma'parenta napobua' 
katangmarurusanna, kipasakka' sia 
kipamaindan, manassa iatu mintu'nato 
dio nasangmo tingayo inan pemalaranNa 
PUANG. 

20 Tatonna masiang melambi' narampunni 
datu Hizkia tu mintu' pangulu kota anna 
male lako banuanNa PUANG. 

21 Nabaami tau tu sapi laki pitu na domba 
laki pitu na domba pitu na bembe' laki 
pitu la naposuru' pengkalossoran 
banua datu sia inan maindan sia 
Yehuda. Mesuami tu datu lako bati'na 
Harun, iamotu mintu' to minaa anna 
pemalaranni dao inan pemalaranNa 
PUANG. 

22 Natunumi tau tu sapi laki, anna tarimai 
to minaa tu rarana sia napa'pi'pikan dao 
inan pemalaran. Mangkato natunumi 
tau tu domba laki anna pa'pi'pikanni 

tu rara iato dao inan pemalaran. 
Mangkato natunumi tau tu domba, 
anna pa'pi'pikanni tu rara iato dao inan 
pemalaran. 

23 Nabaami tau tu mintu' bembe' laki 

tu diposuru' pengkalossoran lako olona 
datu sia kombongan, anna paremme'i 
limanna. 

24 Natunumi mintu' to minaa tu bembe' 
iato sia napemalaran tu rarana diposuru' 
pengkalossoran dao inan pemalaran iato, 
la umbasei kasalanna mintu' to Israel, 
belanna mangkamo napa'parentan datu, 
kumua la den pemala' ditunu pu'pu' sia 
pemala' pengkalossoran napopemala' 
mintu' to Israel. 

25 Nasuami tu to Lewi bendan sikandappi 
banuanNa PUANG untangke taa'-taa', 
dandi sia katapi, susitu napasan Daud 
sia Gad, to patanda-tandanna datu sia 
nabi Natan, belanna jatu pepasan iato 
Napokada PUANG nalopian tu mai to 
minaanna. 

26 Bendanmi tu mintu' to Lewi sitangke 
oni-onianna Daud, sola mintu’ to minaa 
sitangke tarompe'. 

2/ Mesuami tu Hizkia umpemalaran 
pemala' ditunu pu'pu' dao inan 
pemalaran iato. Iatonna randukmo 
dipemalaran tu pemala' ditunu pu'pu' 
randukmi dipopenani tu nanian lako 
PUANG sia dipannoni tu tarompe' 
dipasiala oni-onianna Daud, datu Israel. 
28 Sangtukkuammi tu mintu' kombongan 
menomba, sia dipopenani tu nanian 

sia dipannoni tu tarompe' - mintu'nate 

dipogau' sae lako upu'na tu pemala' 
ditunu pu'pu'. 

29 Tatonna mangkamo memala' tu 

tau iato mai, malinguntu'mi tu datu 
sola mintu' tau nasolan, anna tukku 
menomba. 

30 Mangkato mesuami tu datu Hizkia sola 
mintu' pangulu lako to Lewi, la umpudi 
PUANG ussa'bu' kadanna Daud sia 
Asaf, to patanda-tandan. Napopenanimi 
tu pa'pudi-pudian siparannu-rannu, 
malinguntu' sia tukku menomba. 

31 Ma'kadami tu Hizkia nakua: 
Mangkamokomi umpamarimbangan 
kalemi lako PUANG. Maimokomi, baami 
tu mai pemala' sia pemala' pa'pudian 
lako banuanNa PUANG. Iatu kombongan 
umbaa pemala' sia pemala' pa'pudian: 
sia mintu' tu to masorok penaanna, 
umbaa pemala' ditunu pu'pu'. 

32 Tatu mintu’ pemala' ditunu pu'pu' 

tu nabaa kombongan iato, iamotu sapi 
pitungpulo, domba laki saratu' sia domba 
duaratu'. Mintu'nate dipopemala' ditunu 
pu'pu' lako PUANG. 

33 Na jatu pamengan masero iamotu sapi 
ananratu' na domba tallungsa'bu. 

34 Apa iatu mai to minaa tae' napira, 
naurunganni tae" nalambi'i umpekuli'i 

tu mintu' pemala' ditunu pu'pu' iato, 
iamoto natundui siulu'na, iamotu to Lewi 
samangkanna tu pengkarangan iato, sae 
lako iatu to minaa mangka umpamasero 
kalena. Belanna napoinaa tongan tu mai 
to Lewi tu umpamasero kalena mandu 
matutu na iatu mai to minaa. 

35 Sia den duka tu pemala' ditunu pu'pu' 
lendu' budanna sola lompo pemala' 
kasalamaran sola pemala' pantedok 

tu dipasisola pemala' ditunu pu'pu'. 
Susimoto tu kamenomban lan banuanNa 
PUANG dipasirundunan sule. 

36 Parannu-rannumi tu Hizkia sia 

mintu' to buda tu diona apa mangka 
Naparandan Puang Matua lako taunNa, 
belanna madoi' lalo te apa iate. 


Hizkia umpakaraya 
allo kapua Pa'pasa 


30:1-31:1 
30 1 Attu iato nasuami Hizkia tu ba'tu 
pira-pira pesua umpa'peissananni 
lako mintu’ to Israel sia to Yehuda, 
ondongpi umpa'pea sura’ lako to Efraim 

sia to Manasye, kumua nasangsaean 
nasang tu tau iato mai lako to' banuanNa 
PUANG dio Yerusalem la umpakarayanni 
PUANG, Kapenombanna to Israel, tu 
Pa'pasa. 

2 Sipa'kadami datu tu mintu' pangulunna 
sia mintu' kombongan dio Yerusalem 

la umpakaraya Pa'pasa, lan bulan 
ma'penduan. 

3 Belanna tae'pa nadadi umpakaraya 
Pa'pasa, ke attunna, belanna tae' 
naganna' tu to minaa umpamasero 
kalena sia iatu to buda tae'pa nasirampun 
dio Yerusalem. 

4Tonganmi tu apa iato dio pentirona datu 
sia dio pentirona mintu' kombongan. 
5Napamanassami tau iato mai la 
umpasun petamba lan lu mintu' Israel, 
randuk dio mai Bersyeba sae lako Dan Ia 
male lako Yerusalem la umpakarayanni 
PUANG, Kapenombanna to Israel, tu 
Pa'pasa, belanna tae' napakarayai tau 
lan misa' kombongan, susitu atoran 
mangka disura'. 

6 Malemi tu pebaa sura' malinta' umbaa 
sura'na datu sia mintu' pangulunna 
umpasilamban-lamban Israel sia Yehuda 
sia ma'kada susi pepasanna datu nakua: 

E kamu mintu' to Israel, tibalikmokomi 
sule lako PUANG. Kapenombanna 
Abraham, Ishak, sia Israel, anNa tibalik 
duka sule lako to torrona siapa, tu 
tilendok dio mai kuasanna to Asyur. 

7 Damo misusitu mintu’ nene” to dolomi 
sia siulu'mi, tu tang maruru' lako PUANG, 
Kapenombanna nene" to dolona, iamoto 
Naeloranni tu tau iato mai dadi apa 
megiangan, susitu mitiro. 

8 Damo mipamakarra' penaammi, 

susi nene' to dolomi, dondonganni tu 
limammi lako PUANG, ammi male lako 
inan maindanNa, tu Napamarimbangan 
sae lakona, sia mengkaolakomi lako 
PUANG, Kapenombammi, kumua anna 
soro' dio mai kalemi tu kare'dekanna 
ara'Na. 

9 Belanna iake sulemokomi lako PUANG, 
iatu mintu' siulu'mi sia anakmi la 
nakamasei to mangka urrampai, anna 
sule lako tondok iate. Belanna iatu 
PUANG, Kapenombammi, maturu- 

turu sia mamase: manassa tae' 
Natanannikomi boko’, ke sulekomi lako 
Kalena. 

10 Malemi tu mintu’ pebaa sura’ 
malinta'maringan umpasilamban-lamban 

mintu' kota lan lili'na Efraim sola 
Manasye sae lako Zebulon, apa napetaai 
sia natelle-telle tau. 

11 Apa den ba'tu pira-pira tau dio 

mai Asyer sia Manasye sia Zebulon 
umpamadiongan penaanna, anna male 
lako Yerusalem. 

12 Dio duka Yehuda lalo tu kuasanNa 
PUANG, anna sanginaa tu tau iato 
mai unturu' pepasanna datu sia mintu' 
pangulu susitu kadanNa PUANG. 

13 Budami tau sirampun lako Yerusalem 
la umpakaraya pa'gauran roti tang 
diragii lan bulan ma'penduan, iamotu 
kombongan marua' tongan. 

14 Attu iato ke'de' nasangmi tu tau 
iato mai, naangka'i tu inan pemalaran 
lan Yerusalem sia ia duka tu mintu' 
inan pemalaran pantunuan dupa, anna 
pembuanganni rokko salu Kidron. 

15 Mangkato natunumi tu domba Pasa 
tonna allo ma'pessangpulo a'pa'na 

lan bulan ma'penduan. Iatonna iato 
masiri'mi tu ba'tu pira-pira to minaa 
sia to Lewi, anna pamaseroi tu kalena 
sia umbaa pemala' ditunu pu'pu' tama 
banuanNa PUANG. 

16 Bendanmi tu tau iato mai dio lu 
inanna unturu' atoran, susi lan Sukaran 
alukna Musa, taunNa Puang Matua. 
Napa'pi'pikammi to minaa tu rara 
natarimai to Lewi. 

17 Belanna buda bangsia tu tau lan 
kombongan tu tae'pa napamasero 
kalena, iamoto nadipa'pesuan lako to 
Lewi untunu mintu' domba Pasa la 
ussondai tu tau tang maseropa, anna 
dipamaindanan PUANG. 

18 Belanna taa budannapa tu to buda, 
ijamotu buda tu tau dio mai Efraim, 
Manasye, Isakhar sia Zebulon tae'pa 
napamasero kalena, sangadinna 
ungkande Pasa, tang susitu disura'na. 
Apa napassambayangan Hizkia tu tau 
iato mai nakua: Na PUANG masokanmora 
umpadenanni kadibasean kasalanna, 

19 tu mintu' to umpasakka' penaanna la 
undaka' Puang Matua, iamotu PUANG, 
Kapenombanna nene' to dolona, moi 
anna tang sitinaya kamaseroan tu sipatu 
lako apa maindan. 

20 Naperangiimi PUANG tu 
passambayangna Hizkia, anna 
pamakarimmanni tu to buda. 

21 Tatu mintu’ to Israel tu torro lan 
Yerusalem, siparannu-rannu tongan 
umpakaraya pa'gauran roti tang diragii 
lan pitung allo. Na iatu mintu' to Lewi 
sia mintu' to minaa umpudi-pudimo 
PUANG keallo-keallo, dipasiala oni-onian 
la umpangke' PUANG. 

22 Ma'kada-kadami tu Hizkia Ia 
umpakatana penaanna mintu' to Lewi, 
tu umpa'pekitanan kapaissanan kapua 
lan kamenomban lako PUANG. Susimoto 
tu tau iato mai ungkandei tu kande 
allo kapua lan pitung allo sia untunu 
pemala' kasalamaran sia umpudi PUANG, 
Kapenombanna nene' to dolona. 

23 Impadenmi kasiturusan tu 

mintu” kombongan la umpogau'pi 

tu pa'maruasan pitung allo, napogau'mi 
tu pa'maruasan situang kasendean. 

24 Belanna iatu Hizkia, datu Yehuda, 
umpa'kamasean sapi laki sangsa'bu na 
domba sola bembe' pitungsa'bu lako 
kombongan, na iatu mintu' pangulu 
umpa'kamasean sapi laki sangsa'bu na 
domba sola bembe' sangpulo sa'bunna 
lako kombongan. Buda dukami to minaa 
umpamasero kalena. 

25 Mintu' kombongan to Yehuda 
siparannu-rannumo sola mintu' to minaa 
sola to Lewi, sia mintu' kombongan 
tu sae dio mai Israel sia mintu' to 
mentiruran la saena dio mai tondok 
Israel la jatu torrona lan lu Yehuda. 
26 Denmi kaparannuan kapua Ian 
Yerusalem, belanna randuk dio mai 
linona Salomo, anakna Daud, datu Israel, 
tae' bangpa dadi susito lan Yerusalem. 
27 Mangkato bendanmi tu mintu' to 
minaa, bati'na Lewi, anna passakkei tu 
to buda; na iatu gamaranna Narangi 
PUANG, jatu passambayangna tau iato 
mai landa’ langngan inan maindanNa, 
dao suruga. 
3 1 1 Tatonna upu'mo te mintu’ apa 
iate, malemi tu mintu’ to Israel, 
tu dio ren, lako mintu' kota Yehuda, 
natesse-tessei tu mintu' batu dipodeata, 
nalellengi tu mintu' kayu dipodeata sia 
naseran tu mintu' inan madao sia inan 
pemalaran, naputtai lan mai mintu' 
Yehuda sia Benyamin sia lan lu Efraim 
sia Manasye. Mangkato sulemi tu mintu' 
to Israel lako kotana, pantan male lako 
mana'na. 

Hizkia umpasirundunanni tu 
pa'duruk, tu dirampunan 
kamenomban lan banua kabusungan 


31:2-21 
2 Napamanassami Hizkia tu mintu’ 
golongan to minaa sia to Lewi, sitinaya 
pentoeanna to minaa ba'tu to Lewi, la 
umpemalaran pemala' ditunu pu'pu' sia 
pemala' kasalamaran, la mengkarang sia 
umpudi-pudi sia ussa'bu' pa'pudi-pudian 
lan babangan to' tendaNa PUANG. 
3 Tatu pa'durukna datu, tu dipatassu' 
dio mai ianan kalena, dipamanassa lako 
pemala' ditunu pu'pu' ke melambi' sia ke 
karoen sia lako pemala' ditunu pu'pu', ke 
allo katorroan sia mintu' bunga' sombona 
bulan sia allo kapua, susi disura'na lan 
Sukaran alukNa PUANG. 
4Mesuami tu datu lako mintu' to buda, 
iamotu pa'tondokan Yerusalem, anna 
sorong pa'duruk lako to minaa sia to 
Lewi, kumua anna batta' tu tau iato mai 
ungkaritutui Sukaran alukNa PUANG. 
> Jatonna kaissanammo tu parenta iato, 
napebudaimi nabaa to Israel tu bua 
bunga' gandung sia uai anggoro' sia 

minna' sia tani' enoan sia mintu' bura 
padang sia sebo nabaa tu taa sangpulona 
mintu' apa. 

6 Na iatu to Israel sia to Yehuda, tu torro 
lan mintu' kota Yehuda umbaa duka 
taa sangpulona tu mintu' sapinna sia 
dombana sia bembe'na: sia ia duka tu 
taa sangpulona mintu' apa maindan, 

tu napamarimbanganan PUANG, 
Kapenombanna, anna popa'tombon- 
tombonni. 

7Tatonna bulan ma'pentallun 
naparandukmi tau iato mai 
umpopa'tombon-tombonni, na iatonna 
bulan ma'pempitu napaupu'mi. 

8 Tatonna saemo tu Hizkia sia mintu’ 
arung untiroi tu mintu' apa dipasitombon- 
tombon, napudimi tu PUANG sia iatu to 
Israel, taunNa. 

9 Mekutanami tu Hizkia lako mintu' 

to minaa sia to Lewi tu diona apa 
dipasitombon-tombon. 

10 Ma'kadami lako tu Azarya, tominaa 
kapua, bati'na Zadok, nakua: Randukna 
tau umbaa pa'duruk lako banuanNa 
PUANG, kumandemokan sadia'ki 

sia sebopa tu torrona, belanna 
Napamasakke-sakke tongan PUANG tu 

taunNa, naurunganni torropa buda tu 
sesanna. 

11 Mesuami tu Hizkia umparandan ba'tu 
pira-pira bilik lan banuanNa PUANG, 
Naparandanmi tau. 

12 Matutumi tu tau umbaa pa'duruk 
sia taa sangpulona sia iatu mai apa 
masero. Iatu pangulunna te mintu'na 
te, iamotu Konanya, to Lewi, na iatu 
ma'penduanna, iamotu Simei, siulu'na. 
13 Na iatu Yehiel, Azazya, Nahat, Asael, 
Yerimot, Yozabad, Eliel, Yismakhya, 
Mahat na Benaya mandoro’, napangului 
Konanya sola Simei, siulu'na, susi 
parentana datu Hizkia sola Azarya, 
pangulunna banuanNa Puang Matua. 

14 Tatu Kore, to Lewi, anakna Yimna, 
pa'kampa babangan matallo, 
umbandoro'i tu mintu' to langngo' 
penaa umpennoloan apa lako Puang 
Matua la untaa-taai tu pa'duruk lako 
PUANG sia mintu' apa tarru' maindan. 
15 Tatu Eden, Minyamin, Yesua, Semaya, 
Amarya na Sekhanya matutu untundui 
tu Kore lan mintu' kotana to minaa, 

la untaa-taai lako siulu'na unturu' 
golonganna la kapuana la bitti'na. 

16 Sangadi iatu mintu'na muane sitallung 
taun ba'tu la'bi, dipatama sura” iamotu 
mintu' tau tu sae lako banuanNa PUANG, 
ke nalambi'omi attunna keallo-keallo la 
untoe pentoeanna unturu' golonganna. 
17 Tatu mintu' to minaa dipatama sura' 
unturu' rapunna, apa iatu mai to Lewi, tu 
siduangpulomo taunna ba'tu la'bi unturu' 
pentoeanna lan golonganna. 

18 Ditaa-taami lako tau iato mai tu 
dipatamamo sura' sola mintu' dapo'na, 
iamotu bainena, anakna muane sia 
anakna baine, iamotu lako mintu' 
torroanna. Belanna matutu ussorong 
kalena untoe pentoean maindan. 

19 Na lako bati'na Harun, iamotu mai to 
minaa, tu torro lan padang kariuan lan 
lili” kotana, lan mintu’ kotana den tu tau 
disa'bu' sanganna, tu la untaa-taai lako 
mintu' muane, bati' rapu to minaa, sia 
lako mintu' to Lewi, tu dipatama sura'. 
20 Susimo penggauranna Hizkia to lan lu 
mintu' Yehuda. Napogau' tu apa melo sia 
malambu' sia maruru' dio oloNa PUANG, 
Kapenombanna. 

21Mintu' pengkarangan tu 
naparandukmo diona kapengkaolan lan 
banuanNa Puang Matua sia iatu Sukaran 

aluk sia pepasan, tu nanii undaka' 
Kapenombanna, napogau' situang 
kalantukan penaanna, sia maupa' lan 
mintu'nato. 


Kapalaoanna Sanherib 
sia kasorosanna sule 


32:1-23 

3 2 1 Tatonna mangkamo tu mintu’ 

apa iato, tu nanii paan tu 
kamarurusanna (Hizkia), saemi tu 
Sanherib, datu Asyur ullaoi Yehuda, 
Napatama limbumi tu mintu' kota 
ditambakuku sia natangnga' la untaloi. 
2 Tatonna tiromi Hizkia kumua saemo tu 
Sanherib la ullaoi Yerusalem, 
3 sipa kadami tu mintu' kamandangna sia 
pa'baraninna la ullepe'i tu kalimbuang 
dio salian kota sia mangaku tu tau iato 
mai la untundui datu. 
4Budami tu tau sae sirampun, nalepe'i 
tu mintu' kalimbuang sia salu, tu lolong 
unnola tangnga padang iato, nakua: 
lake saei tu mai datu Asyur, ma'apari 
nala ungkabu'tuira uai lempan-lempan? 
“Sia napangu'kui umpemeloi tu mintu’ 
rinding tembo' ro'pok, anna pabendanni 

tu menara dao sia benteng tembo' senga' 
dio salian. Sia napematoto'i duka tu Milo 
lan kotana Daud, anna popegaragai doke 
sia balulang buda. 

6Naangka'mi tu ba'tu pira-pira 
kamandang la umpangului surodadu, 
narampunni tu tau iato mai dio tarampak 
dio tingayo babangan kota, anna 
ma'kada umpabatta'i tu penaanna, 
nakua: 

7 Pabatta'i tu penaammi sia la 
baranikomi, da mimataku' sia da 
mitiramban untiroi tu datu Asyur sia 
mintu' to buda nasolan belanna iatu 
urrondongki' mandu matoto' na iatu to 
nasolan. 

8 Tatu nasolan takia’ duku’ bangri, 

apa iatu tasolan iamo PUANG, 
Kapenombanta, tu la untunduiki' sia 
umpalalo mintu' rarinta. Naposande'mi 
to buda tu kadanna Hizkia, datu Yehuda. 
9 Mangkato nasuami Sanherib, datu 
Asyur, tu taunna lako Yerusalem, tonna 
torropa sola mintu' surodadunna dio 
tingo Lakhis, umpellambi'i Hizkia, 

datu Yehuda, sia mintu' to Yehuda, tu 
diapparan lan Yerusalem, nakua: 

10 Inde sia tu kadanna Sanherib, datu 
Asyur: Apara mirannuan, ammi torro lan 
Yerusalem tu dipatama limbu? 

11 Tang Hizkiaraka umpapusakomi la 
ussorongkomi lako kamatean napobua' 
tangdia' sia ma'rang, nakua: PUANG, 
Kapenombanta, la urrampanangki' lan 
mai kuasanna datu Asyur. 

12 Tang Hizkia dukaraka tu mangka 
umputtai tu mintu' inan madaoNa sia 
inan pemalaranNa, anna ma'kada lako 
to Yehuda sia to Yerusalem nakua: Dio 
manna tingayona misa' inan pemalaran 
la minii tukku menomba sia untunu 
pemala'. 

13 Tae'raka miissanni tu apa mangka 
kupogau' sia iatu apa napogau' nene' 
to doloku lako mintu' to sangpetayanan 
lan lu tondok senga'? Nakulleraka 

tu deatanna bangsa lan lu tondok 

iato urrampanan tondokna lan mai 
kuasangku? 

14 Dio lu mintu' deatanna bangsa 

iato, tu nasabu'i nene' to doloku, 
mindara ungkullei urrampanan taunna 
lan mai kuasangku. Iamoto ma'apai 
nala ungkullei tu Kapenombammi 
urrampanangkomi lan mai kuasangku? 

15 Dadi totemo, da napakenakomi 
Hizkia sia da napapusakomi, sia da 
mipatonganni, belanna moi misa' deata 
dio lu to sangpetayanan ba'tu kadatuan 
tae' tu ungkullei urrampanan taunna lan 
mai kuasangku sia lan mai kuasanna 
nene’ to doloku: ondongpi umba la 
nakua tu Kapenombammi ungkullei 
urrampanangkomi lan mai kuasangku! 
16 Sia ba'tu pira-pirapa tu kada napokada 
tau iato mai umbali-bali PUANG 
Kapenomban sia Hizkia, taunNa. 

17 Sia nasura' tu misa’ sura’ tu nanii 
umbelle'' PUANG, Kapenombanna to 
Israel, sia napokada tu diona Puang 
nakua: Susi deatanna mintu' bangsa lan 
lu tondok senga' tae' narampananni tu 
taunna lan mai kuasangku, susi dukato 
tu Kapenombanna Hizkia tae' nala 
urrampanan taunNa lan mai kuasangku. 
18 Metambami tu tau iato mai 
umpekapuai gamaranna ma'basa Yehuda 
lako to Yerusalem tu dao rinding tembo, 
la umpakataku' sia la umpatirambanni 
tu tau iato mai, kumua anna kullei 
untaloi tu kota iato. 

19 Sia napokada tu diona Kapenombanna 
Yerusalem susi bangsia tu diona 

deatanna mintu' bangsa dao kuli'na 
padang, iamotu panggaraga lima to lino. 
20 Apa iatu kamasussan iato 
napobannang anna massambayang 

tu datu Hizkia sia nabi Yesaya, anakna 
Amos, anna meongli' langngan langi’. 

21 Nassuami PUANG tu misa” malaeka' 

la ussanggangi tu mintu' pa'barani, 
arung sia kamandang dio to" tendana 
surodadunna datu to Asyur, naurunganni 
sule lako tondokna natoding siri’. Iatonna 
tamamo banuanna deatanna, napateimi 
pa'dang anak dadianna. 

22 Susimo ka Narampananna PUANG to tu 
Hizkia sia mintu’ pa'tondokan Yerusalem 
lan mai kuasanna Sanherib, datu Asyur, 
sia lan mai kuasanna mintu' (ualinna). 
AnNa kamasei Puang karapasan tiku lao 
tu tau iato mai. 

23 Budami tu tau umbaa pamengan 

lako Yerusalem lako PUANG, sia 
pareanan keangga' lako Hizkia, datu 
Yehuda. Randuk dio mai attu iato, 
dipamatandemi tu datu dio pentirona 
mintu' bangsa. 

Kamadaoan penaanna Hizkia. 
Kamauparanna na kamateanna 


32:24-33 


24 Attu iato masakimi tu Hizkia, sidi'mora 
namate. Massambayangmi lako PUANG, 
anNa ma'kada tu Puang lako sia Naben 
misa' tanda kalle-kallean. 

25 Apa iatu Hizkia tang naissan 
umpakkanni tu pa'kamasean 
dikamaseanni, belanna madao 
penaanna: iamoto narampoi 
kasengkean, sola tu to Yehuda sia 

to Yerusalem. 

26 Napamadiongammi sule tu 
penaanna Hizkia, anna penassanni 

tu kamadaoan penaanna, la ia la iatu 
pa'tondokan Yerusalem, naurunganni 
latu kasengkeanNa PUANG tae' narampo 
lako tau iato mai tonna linona Hizkia. 

27 Tatu Hizkia sugi’ lallang sia mala'bi' 
tongan: nagaragammi kalena tu ba'tu 
pira-pira bilik pangnannan la dipannii 
salaka, bulaan, parimata mellong, 
pebangki', balulang sia ma'rupa-rupa 
pareanan keangga', 

28 sia ba'tu pira-pira pa'palumpunan 

la dipannii gandung, uai anggoro' sia 
minna” sia ba'tu pira-pira lantang la 
dipoinan sanda rupanna patuoan sia 
bontong la dipannii domba sola bembe'. 
29 Nabangunni tu ba'tu pira-pira kota 
ditambakuku sia napopemba'ka' kalle- 
kallean tu domba sola bembe' sia sapi, 
belanna Nakamasei Puang Matua ianan 
makamban. 

30 Hizkia duka untampoi tu saruran Gihon 
tu rampe daoan, anna palolongi tu uainna 
rokko ma'palulako rampe matampu'na 
kotana Daud. Iatu mintu' apa nagaragai 
Hizkia, napaupu' marampa'. 

31 Tatonna sae tu sumbungun puduk 

tu nasua mintu' arung Babel lako 

datu la umpekutananni tu diona tanda 
kalle-kallean tu dadi lan tondok iato, 
Napopa'elo'na Puang Matua tu datu Ia 
untobai, kumua anna tandai tu mintu' 
apa lan penaanna. 

32 Tatu tang dipokadannapa tu mintu' 
tuna'na Hizkia sia penggauran 
matinuru'na, manassa iatu iannato 
tisura'mo lan sura' Patiro mendeatanna 
nabi Yesaya, anakna Amos, lan sura' 
diona mintu' datu Yehuda sia Israel. 

33 Tatu Hizkia malemo tama batu dilobang 
sola nene" to dolona sia dipeliang dio 
to” se'pon, nanii liangna bati'na Daud, 
namintu' to Yehuda sia to lan Yerusalem 
umpakarayai lan attu kamateanna. Anna 
Manasye, anakna muane, ussondai dadi 
datu. 


Kadatuanna Manasye 


33:1-20 
2 Datu 21:1-18 


33 1 Tatu Manasye sangpulo duamo 
taunna tonna dadi datu, anna 
ma'parenta dio Yerusalem limangpulo 
Ilima taunna. 

2Napogau'mi tu apa kadake dio 
pentiroNa PUANG, susitu penggauran 
megallianna mintu' bangsa tu Naula'i 
PUANG dio mai tingayona to Israel. 
3Napabendan sule tu inan madao 
dinii memala’, tu mangka narondonni 
Hizkia, ambe'na, sia nabangunan 
inan pemalaran tu mintu' Baal, sia 
nagaragai tu lentong dipodeata, sia 
tukku menomba dio tingayona mintu' 
ma'dandan maritik dao langi' sia 
mengkaola lako. 

4Nabangun duka tu ba'tu pira-pira inan 
pemalaran dio banuanNa PUANG, tu 
diona a'ganna mangkamo Napokada 
PUANG, Nakua: Lan Yerusalem Ia nanii 
tu sangangKu sae lakona. 

> Sia napabendanan ba'tu pira-pira inan 
pemalaran tu mintu ma'dandan maritik 
lan to da'dua tarampak banuanNa 
PUANG. 

5 Ondong pissanpi api napamaindananni 
tu mai anakna muane diong lombok 
Ben-Hinom, sia umpalalo ma'biangi 

sia kapakita-kitan sia balik mata, sia 
napaden tu to sola bombo sia to sola 
deata. Sia buda napogau' tu apa kadake 
dio pentiroNa PUANG, tu umpa'dikki 
penaanNa. 

7 Napabendan duka tu misa” rapang- 
rapang batu dipodeata, tu mangka 
nagaragai, lan banuanNa Puang Matua, 
tu mangka Napokada Puang Matua 
a'ganna lako Daud sia lako Salomo, 
anakna muane, Nakua: Lan te banua 
indete Yerusalem, tu Kupilei langsa' 
dio mai mintu' suku to Israel, la Kunii 
umpaunnisung sangangKu tontong sae 
lakona. 


2 OSSORANNA DATU 33.8-13 146 


8 Tae'mo Kula umpatengkai tu lette'na 
to Israel lan mai tondok mangka 
Kupamanassan nene' to dolomi 
hapomana', podo ke nakaritutui tu mintu 
apa Kupasananni, iamotu mintu' sukaran 
aluk sia apa dipondok sia mintu' atoran, 
tu mangka naparampo Musa lako kalena. 
9 Napapusa Manasye tu to Yehuda sia 
iatu to lan Yerusalem, naurunganni 
umpogau'i tu apa mandu kadake 

na penggauranna mintu' bangsa, tu 
Nasabu'i PUANG dio tingayona to Israel. 
10 Ma'kadamo tu PUANG lako Manasye 
sia lako taunna, apa tae' naperangii. 

11 Tgmoto Napasaei PUANG tu mintu’ 
kamandang surodadunna datu Asyur 
lako tau iato mai, natingkanni pekadang 
tu Manasye sia napungo da'dua rante 
tambaga anna baai lako Babel. 

12 Apa iatonna lan kapussakan, 
undaka'mi kamaturu-turuanNa PUANG, 
Kapenombanna, sia umpamadiongan 
tongan kalena dio oloNa Kapenombanna 
nene" to dolona: 

13 anna massambayang lako Puang. 
Attu iato Natanannimi talinga Puang 

tu passambayangna sia Naperangii 

tu pengkamoyana, anNa pasulei lako 


7 

Yerusalem sia tama kadatuanna. 
Naakumo Manasye, kumua PUANG tu 
Kapenomban. 

14 Undinnato nabangunammi misa’ 
benteng tembo” salian tu kotana 
Daud, dio rampe matampu'na Gihon, 
diong lombok, ma'palulako Babangan- 
Bale, sia napareangi tu Ofel, anna 
pamalangka' tonganni. Sia napaden 
duka tu kamandang surodadu lan mintu' 
kota ditambakuku lan Yehuda. 

15 Naalaimi tu mintu' rapang-rapang 
napodeata bangsa senga' sia rapang- 
rapang batu dipodeata lan mai 
banuanNa PUANG, susi duka tu mintu' 
inan pemalaran, tu napabendan dao 
buntu, nanii banuanNa PUANG sia dio 
Yerusalem, anna tibei lako salian kota. 
16 Napabendanmi sule tu inan 
pemalaranNa PUANG, sia dao inan 
iato nanii umpemalaranni tu ba'tu pira- 
pira pemala' kasalamaran sia pemala' 
pa'pudian, sia nasua tu to Yehuda la 
umpengkaolai PUANG, Kapenombanna 
to Israel. 

17 Apa iatu to buda tontong siapa 
memala' dao inan madao, apa lako 
mannamo PUANG, Kapenombanna. 

18 Tatu tang dipokadannapa tu mintu’ 
tuna'na Manasye, sia passambayangna 
lako Kapenombanna sia iatu mintu' 
kada napokada to patanda-tandan 

lako kalena tete dio sanganNa PUANG, 
Kapenombanna to Israel, manassa iate 
mintu'na te tisura'mo lan sura' tuna'na 
mintu' datu Israel. 

19 Na iatu passambayangna sia umba 
Nakua Puang untananni talinga tu 
passambayangna, sia mintu' kasalan 
sia katangmarurusanna, sia iatu mintu' 
inan, to nanii umbangun inan madao sia 
umpabendan lentong dipodeata sia iatu 
mai rapang-rapang dipodeata, tonna 
tae'pa napamadiongan kalena, manassa 
late mintu'na te tisura'mo lan sura" Kada 
to patandan-tandan. 

201atu Manasye malemo tama batu 
dilobang sola nene" to dolona, anna 
lamunni tau dio to” tongkonan layukna, 
anna Amon, anakna muane, ussondai 
dadi datu. 

Kadatuanna Amon 


33:21-25 


21 Tatu Amon duangpulomo ndua taunna, 
tonna dadi datu, anna ma'parenta dio 
Yerusalem duang taun. 

22 Napogau'mi tu apa kadake dio 
pentiroNa PUANG, susitu napogau' 
Manasye, ambe'na, belanna iatu Amon 
umpemala'i rapang-rapang dipodeata, 
panggaraganna Manasye, ambe'na, sia 
napenombai. 

23 Apa tang umpamadiongan kalena dio 
oloNa PUANG, susi Manasye, ambe'na 
umpamadiongammo kalena, sangadinna 
sanarangngan-rangnganninnaora Amon 
tu salana. 

24 Sipakulu-kulumi tu to mase'ponna 
unneai, anna patei tu datu lan tongkonan 
layukna. 

25 Apa napatei pa'tondokan tu mintu' to 
sipakulu-kulu unnea datu Amon. Anna 
angka'i pa'tondokan tu Yosia, anakna 
muane, ussondai dadi datu. 

Kamenomban lako 
deata naputtai Yosia 


34:1-33 
2 Datu 22, 23 


34 l Tatu Yosia karuamo taunna 
tonna dadi datu, anna ma'parenta 
tallungpulo mmisa taunna dio Yerusalem. 
2 Napogau'mi tu apa malolo dio pentiroNa 
PUANG sia naturu' tu bate lalanna Daud, 
nene' to dolona, sia tae' nasepang lako 
kanan ba'tu lako kairi. 

3Jatonna ma'karuamo taunna 
ma'parenta, tonna mangurapa, 
naparandukmi undaka' Kapenombanna 
Daud, nene' to dolona, na iatonna 
ma'sangpulo duamo taunna ma'parenta 
naparandukmi usseroi Yehuda sia 
Yerusalem dio mai mintu' inan 

madao, sia lentong dipodeata sia iatu 
rapang-rapang dipodeata dipa' sia 
rapang-rapang dipodeata dipati'no'. 
4Natingayo datu tonna dirondonni tu 
mintu’ inan pemalaranna Baal: sia mintu 
inan pemalaran pantunuan dupa, tu 
daona lu nasanggang-sanggang sia iatu 
lentong dipodeata sia iatu rapang-rapang 

dipodeata dipa' sia rapang-rapang 
dipodeata dipati'no' natesse-tesse sia 
nanisak-nisak, nasamboranni tu aunna 
dao lu lamunanna mintu' to mangka 
umpemala'. 

> Tatu bukunna mintu’ to minaanna 
natunu pu'pu' dao inan pemalaranna. 
Susimoto nanii usseroi tu Yehuda sia 
Yerusalem. 

6 Sia lan lu mintu’ kota Manasye, Efraim 
na Simeon sae lako kota Naftali, tu daun 
lauan nasangmo tiku lao, 

7 harondonni nasang tu inan pemalaran 
sia iatu lentong dipodeata sia nanisak- 
nisak tu rapang-rapang dipodeata 
dipa”, sia iatu mintu’ inan pemalaran 
pantunuan dupa tu lan lu mintu' tondok 
Israel, nasanggang-sanggang nasang. 
Mangkato sulemi tu datu lako Yerusalem. 
8 Jatonna ma'sangpulo karuamo taunna 
ma'parenta, tonna usseroi tondok 

sia Banua Kabusungan, nasuami tu 
Safan, anakna Azalya, sia Maaseya, tu 
pangulu kota sia Yoah, anakna Yoahas 
pa'paelean, la umpemeloi tu banuanNa 
PUANG, Kapenombanna. 

9Saemi tu tau iato mai lako tominaa 
kapua Hilkia, ussorongi tu doi’, tu 

dibaa tama banuanNa Kapenomban, 

tu napasirampun to Lewi, iamotu to 
ma'kampa babangan dio mai Manasye 
sia dio mai Efraim, sia dio mai mintu' to 
torropa dio lu Israel, sia dio mai mintu' 
Yehuda sia Benyamin sia dio mai mintu' 
pa'tondokan Yerusalem. 

10 Nasorongmi tu doi' lako kapala tu 
diangka' la umpasirundunan pa'diaman 
lan banuanNa PUANG, na tau iato mai 
umbenni mintu' to untoe pengkarangan, 
tu mengkarang lan banuanNa PUANG la 
ungkassa'i sia la umpemeloi, 

11 nasorongi lako mintu’ to mengkarang 
sia mintu' to manarang, kumua naallii tu 
batu dipa' sia kayu la dipomanangnga 
banua, la dipannii rattiangna mintu' bilik 
tu tang napoinaa mintu' datu Yehuda. 

12 Tau iato mai maruru' tongan untoe 
pengkaranganna, na iatu to ditappu la 
umpasirundunanni tu tau iato, iamotu 
Yahat sola Obaja, to Lewi, bati'na Merari 
sia Zakharia sola Mesulam, bati'na 
Kehat. Iatu mintu' to Lewi manarang 
umpannoni ma'rupa-rupa oni-onian, 

13 iamo ungkapalai to mamulle sia 
umbandoro'i mintu' to mengkarang dio 
lu ma'rupa-rupa pengkarangan. Iatu to 

Lewi ba'tu pira-pirai tu to massura' sia 
bandoro' sia to ma'kampa babangan. 

14 Tatonna alami tau tu mintu’ doi” dibaa 
tama banuanNa PUANG, nakabu'tuimi 
tominaa Hilkia tu sura" Sukaran alukNa 
PUANG, tu dipa'bengan tete dio Musa. 
15Ma'kadami tu Hilkia lako Safan, 
pangulu to massura', nakua lako: 
Kukabu'tuimo tu sura' Sukaran aluk lan 
banuanNa PUANG. Nasorongmi Hilkia tu 
sura' iato lako Safan, 

16 nabaami Safan tu sura’ iato lako datu. 
Sia naparampo lako datu tu diona mintu 
pengkarangan, anna ma'kada nakua: 
latu mintu' apa mipasan lako taummi, 
nakarangmo. 

17 Nabolloammi tu mintu’ doi” lan 
banuanNa PUANG, nasorongi lako 

to ungkapalai pa'diaman sia lako to 
mengkarang. 

18 Naparampomi Safan, pangulu to 
massura', lako datu, nakua: Nabenna' to 
minaa Hilkia misa” sura’. Nabasami Safan 
ba'tu pira-pira kada lan mai sura' iato 
lako datu. 

19 Tatonna rangimi datu tu mintu’ kada 
Sukaran aluk, naserek-serekmi tu 
tamangkalena. 

20 Mepasanmi tu datu lako to minaa 
Hilkia, sola Ahikam, anakna Safan, sia 
lako Abdon, anakna Mikha, sola Safan, 
pangulu to massura' sia lako Asaya, to 
mase'ponna datu, nakua: 

21 Malekomi umpekutanan timbanganNa 
PUANG, anNa pamanassai lako kaleku 
sia lako tu mai mintu' to torropa dio 

lu Israel sia Yehuda tu diona mintu' 
kada lan te sura” dikabu'tui, belanna 
mandu tu kare'dekanna ara'Na PUANG, 
tu Nabarrakan lako kaleta, belanna tae' 
nakaritutui nene" to dolota tu kadanNa 
PUANG sia tae" napogau'i susitu disura' 
lan sura' iate. 

22 Malemi tu Hilkia sola tu mintu' to 
nasua datu lako Hulda, nabi baine, 
bainena Salum, to ma'kampa pakean 
anakna Tokhat, anakna Hasra. Iatu 
Hulda torro dio Yerusalem lan kampung 
ba'ru. Naparampomi lako tu kada iato. 
23 Ma'kadami lako tau iato mai 

nakua: Inde sia tu kadanNa PUANG, 
Kapenombanna to Israel, kumua: 
Pokadanni tu to ussuakomi sae 
umpelambi'iNa ': 

24 Inde sia tu kadanNa PUANG, kumua: 
Manassa la Kuparampoi kamandasan te 

inan iate sia mintu' to torro lan, iamotu 
mintu' tampak ropu, tu disura' lan sura”, 
tu mangka dibasan datu Yehuda, 

25 belanna naboko'iMo' tau iato mai sia 
untunumo pemala' lako kapenomban 
senga', la umpa'dikki penaangKu 
hapobua' mintu’ panggaraga limanna. 
Bannang iamoto angKu barrakanni tu 
kare'dekan ara'Ku indete inan iate sia 
tang la dipa'deimo. 

26 Apa lako datu to Yehuda, tu ussuakomi 
umpekutanan timbanganNa PUANG, la 
mipokadan susite: Inde sia tu kadanNa 
PUANG, Kapenombanna to Israel. Iatu 
diona mintu' kada mangka mirangi,- 

27 belanna malamma' tu penaammu sia 
umpamadiongangko kalemu dio oloNa 
Puang Matua, tommu rangimi tu kadanna 
diona te inan iate sia mintu' to torro 
lan, ondongpi mupamadiongammo tu 
kalemu dio oloKu sia muserek-serekmo 
tu tamangkalemu, ammu tumangi' dio 
oloKu, bannang iamoto angKu perangii 
dukamoko, kadanNa PUANG. 

28 Manassa la Kupasisolako nene' to 
dolomu sia la dipatama marampa'ko 
liangmu, sia tae" nala untiro lenni 
matammu tu mintu' kasanggangan tu la 

Kuparampoanni te tondok iate sia mintu 
to torro lan. Naparampomi tau iato mai 
lako datu te pebali iate. 

29 Attu iato mesuami tu datu 
umpasirampunni lako kalena tu 

mintu’ pekaamberanna Yehuda sia 
Yerusalem. 

30 Malemi tu datu lako banuanNa PUANG 
sola mintu’ muane to Yehuda sia mintu’ 
pa'tondokan Yerusalem sia mintu’ to 
minaa sia to Lewi sia mintu' to buda 
randuk dio mai to kapua sae lako to bitti'. 
Nabasami tu mintu' kada lan sura' basse, 
tu dikabu'tui lan banuanNa PUANG, anna 
rangi talinga ma'pampangna tau iato 
mai. 

31 Bendanmi tu datu dio inanna, anna 
tanan misa' basse dio oloNa PUANG, 
kumua naturu'i tau tu PUANG sia lantuk 
penaanna sia deatanna ungkaritutui tu 
pepasanNa sia pa'pangada'Na sia iatu 
mintu' apa Napondok sia unturu' tu 
mintu' kada basse tu disura' lan sura' 
iate. 

32 Nasua dukami tama basse iato tu 
mintu’ tau dio Yerusalem sia dio lu 
Benyamin, anna pogau'i to lan Yerusalem 

susi basseNa Puang Matua, iamotu 
Kapenombanna nene' to dolona. 

33 Naputtai nasangmi Yosia tu mintu' apa 
megallian dio lu mintu' lili'na to Israel, 
napatundukki tu mintu' to lan Israel la 
umpengkaolai PUANG, Kapenombanna. 
Lan mintu' allo katuoanna datu, tae' 
nasorong boko' tu tau iato mai dio mai 
PUANG, Kapenombanna nene" to dolona. 


Yosia umpakaraya Pa'pasa 


35:1-19 

3 5 1 Undinnato napakarayammi 

Pa'pasa Yosia tu PUANG dio 
Yerusalem. Natunumi tau tu Pa'pasa 
tonna allo ma'pessangpulo a'pa'na bulan 
bunga" 
2 Napatakoimi tu mintu' to minaa dio 
lu pengkaranganna sia napatiakka' tu 
tau iato mai lako kamenomban lan 
banuanNa PUANG. 
3Ma'kadami lako mintu' to Lewi, tu 
unnada'i mintu' to Israel sia umpamasero 
kalena lako PUANG, nakua: Patorroi tu 
patti maindan lan Banua Kabusungan, tu 
nabangun Salomo, anakna Daud, datu 
Israel. Tae'omo mimanggi' umbullei. 

lamoto pengkaolai totemo tu PUANG, 
Kapenombammi, sia mintu' taunNa, 
iamotu to Israel. 

4Ammi rundunanni tu atorammi urrundu 
rapummi sia urundu' golongammi susi 
pa'pana'ta'na Daud, datu Israel, sia 
pepasanna Salomo, anakna. 

>La bendankomi lan lu inan maindan 
situru' rapunna mintu' siulu'mi, iamotu 
mai to buda: ke sangtandoanoi, iamotu 
sanggolonganoi rapunna to Lewi, 
sangtandoanoi rapunna to buda, 
5tunumi tu Pa'pasa, ammi pamasero 
kalemi sia parandananni mintu' siulu'mi 
sia pogau'i susitu kadanNa PUANG 
nalopian Musa. 

7 Napa'bengammi Yosia lako to buda tu 
mai domba sia bembe' la napopemala' 
Pa'pasa tu mintu' to dio ren, den 
tallungpulo sa'bu, sia sapi tallungpulo 
sa'bu. Apanna nasang datu to. 

8 Umpa'bengan duka pamengan tu 
arungna datu lako to buda sia lako tu 
mai to minaa sia to Lewi. latu Hilkia na 
Zakharia sia Yehiel, pangulu banuanNa 
Puang Matua, sola tallui ussorongi 
lako mintu' to minaa tu domba sola 

bembe' duangsa'bu nnannanratu' na 
sapi talluratu', la dipopemala' Pa'pasa. 

9 Na iatu Konanya sia siulu'na Semaya 
sola Netaneel sola Hasabya, Yeiel 

na Yozabad, pangulunna to Lewi, 
umpa'bengan domba sola bembe' 
limangsa'bu na sapi limaratu' lako to 
Lewi, la napopemala' Pa'pasa. 

10 Attu iato dipasirundunammo tu 
pentoean: iatu mai to minaa bendanmo 
dio lu inanna, susi dukato tu to Lewi 
situru' golonganna, unturu' pepasanna 
datu. 

11 Natunumi tu Pa'pasa iato sia (iatu 
rarana) napa'pi'pikan to minaa, tu 
natadoanni to Lewi, naliu' nasang to Lewi 
tu patuoan dipemalaran. 
12Napasenga'mi tu pemala' ditunu 
pu'pu, la disorong lako mintu' rapunna 
to buda, ke sisangtandoanoi, la 
dipopemala' lako PUANG, susitu apa 
tisura' lan sura'na Musa, napasusi 
dukato tu mai sapi. 

13 Natollo'mi tu Pa'pasa iato napadukkui 
api susitu atoranna siamo, iatu diira'- 
ira'na tu dipamaindan ditollo' lan 
kurin, pamuntu sola panti, anna tikarai 
umbanni mintu' to buda. 

14Mangkato naparandanan pole'mi 
kalena sia mintu' to minaa, belanna 
iatu mai to minaa, bati'na Harun, 
umpennoloan pemala' ditunu pu'pu' sia 
lompona sae lako bonginna. Iamoto tu 
naparandanan kalena to Lewi, sia mintu' 
to minaa, iamotu bati'na Harun. 

15 Tatu mintu’ to menani, bati'na Asaf, 
bendan dio to’ inanna situru' pepasanna 
Daud, Asaf, Heman na Yedutun, to 
patanda-tandanna datu, susi duka tu 
mintu' to ma'kampa babangan dio lu 
simisa'-misa' babangan. Tae” namanggi' 
ussalai pentoeanna, belanna siulu'na, to 
Lewi, umparandananni tu tau iato mai. 
16 Susimoto tu mintu' kamenomban 
lako PUANG dipasirundunan melo lan 
allo iato la umpakaraya Pa'pasa sia la 
umpemalaran pemala' ditunu pu'pu' 
dao inan pemalaranNa PUANG, situru' 
pepasanna datu Yosia. 

17 Attu iato napakarayami mintu’ to 
Israel, dio ren tu Pa'pasa sia pa'gauran 
roti tang diragii lan pitung allo. 

18 Randuk dio mai linona nabi Samuel 
tae'pa nadipakaraya len tu Pa'pasa 
susite lan Israel: sia moi misa' datu to 
Israel: tae' bang umpakaraya Pa'pasa 

susitu napakaraya Yosia sola tu mai to 
minaa sia to Lewi sia mintu' to Yehuda 
sia to Israel dio ren sola pa'tondokan 
Yerusalem. 

19 Tatonna taun ma'pessangpulo 
karuamo kadatuanna Yosia dipakarayami 
te Pa'pasa iate. 


Kamateanna Yosia 


35:20-27 


20 Tagtonna upu’ nasangmo napemeloi 
Yosia tu Banua Kabusungan, ke'de'mi 
tu Nekho, datu Mesir, la parari dio 
Karkemis, tu dio biring salu Efrat: 
malemi tu Yosia umpentammui la ullaoi. 
21 Napake'de'mi tu sumbungan puduk 
lako kalena, nakua: La siapariki, e 
datu Yehuda? Allo iate tangia kamu, tu 
kulaoi, sangadinna iari tu tongkonan, tu 
kusirarian, anna mangkamo ma'kada 
tu Puang Matua lako kaleku, Nakua: 
madomi'ko. Iamoto toreimi unnea 
Puang Matua, tu urrondongna', da 
Nasanggangkomi. 

22 Apa iatu Yosia tae” namemboko' dio 
mai, sangadinna umbaliliora kalena la 
urrarii: tang naperangiimo tu kadanna 

Nekho, tu ombo' dio pudukNa Puang 
Matua sangadinna randukmo parari dio 
rante Megido. 

23 Naparuaimi to ma'pana tu datu Yosia: 
ma'kadami tu datu lako taunna nakua: 
Solanna' tassu’, belanna mandalanmo tu 
basaku. 

24 Naangkarammi taunna lan mai 
karetana, napalelei dao kareta senga’, 
tu kareta ma'penduanna, nabaai lako 
Yerusalem. Ka'tumi angin dipudukna tu 
datu, anna dipeliang lan liangna nene' to 
dolona, sia mintu' to Yehuda sia to lan 
Yerusalem umpassanda bolonganni tu 
Yosia. 

25 Natonorammi Yeremia misa' bating 

tu Yosia sia mintu' to menani muane 
sia baine unggente' sanganna Yosia lan 
mintu' kadong batingna landa' lako allo 
late, belanna tipondok ada'mo lan Israel. 
Manassa mintu'nato tisura'mo lan Sura' 
Sarro. 

26 Tatu tang dipokadannapa tu mintu' 
tuna'na Yosia, sia mintu' penggauran 
matinuru'na situru' tu apa tisura' lan 
Sukaran alukNa PUANG, 

27 na iatu mintu' tuna'na, la dolona la 
undinna, manassa tisura'mo lan Sura" 
diona mintu' datu Israel sia Yehuda. 


Diona datu Yoahas, 
Yoyakim sia Yoyakhin 


36:1-10 
2 Datu 23:31-37: Yer. 52 


36 l Attu iato naangka'mi 
pa'tondokan tu Yoahas, anakna 


Yosia, natokkoi dadi datu ussonda 
ambe'na. 

2Jatu Yoahas duangpulomo antallu 
taunna, tonna dadi datu, anna 
ma'parenta tallung bulan dio Yerusalem. 
3 Apa natassu'imo datu Mesir lan mai 
pangka' datu dio Yerusalem, sia nadosa 
tu tondok iato saratu' talenta salaka na 
misa' talenta bulaan. 

4Naangka'mi datu Mesir tu Elyakim, 
siulu'na, dadi datu umparenta Yehuda 
sia Yerusalem, anna sondai tu sanganna 
umposanga Yoyakim. Apa iatu Yoahas, 
adinna datu, naala Nekho, nasolan lako 
Mesir. 

> Tatu Yoyakim duangpulomo llima 
taunna, tonna dadi datu, anna 

ma'parenta sangpulo misa taunna dio 
Yerusalem. Napogau'mi tu apa kadake 
dio pentiroNa PUANG, Kapenombanna. 

6 Ke'de'mi tu Nebukadnezar, datu Babel, 
umpatundukki sia napungo da'dua rante 
tambaga la nasolan lako Babel. 

7 Sia nabaa Nebukadnezar, datu Babel, 
tu ba'tu pira-pira pareanan banuanNa 
PUANG lako Babel, napalanni tongkonan 
layukna dio Babel. 

8 Tatu tang dipokadannapa tu mintu' 
tuna'na Yoyakim sia mintu' penggauran 
megallianna sia iatu kakadakean, tu 
diapparan dio kalena, manassa tisura'mo 
lan sura' diona mintu' datu Israel sia 
Yehuda. Anna Yoyakhin, anakna muane, 
ussondai dadi datu. 

3 Tatu Yoyakhin sangpulo karuamo taunna 
tonna dadi datu, anna ma'parenta tallung 
bulan sangpulo allona dio Yerusalem. 
Napogau'mi tu apa kadake dio pentiroNa 
PUANG. 

10 ]atonna taun pole’ to, mesuami datu 
Nebukadnezar ussolanni lako Babel sola 
tu mai pareanan ballo lan banuanNa 
PUANG. Naangka'mi datu tu Zedekia, 
sangdadianna, undatui Yehuda sia 
Yerusalem. 

Diona datu Zedekia na ka 
sangganganna Yerusalem sia 
kadipaliranna to Yehuda 


36:11-21 


11 Tatu Zedekia duangpulomo mmisa 
taunna tonna dadi datu, anna ma'parenta 
sangpulo misa taunna dio Yerusalem. 
12 Napogau'mi tu apa kadake dio 
pentiroNa PUANG, Kapenombanna. Tae' 
napamadiongan kalena dio tingayona 
nabi Yeremia, tu ma'kada tete dio 
sanganNa PUANG. 

13 Ondongpi pabali-bali lako 

datu Nebukadnezar, tu mangka 
ussuai umpalao sumpa tete dio 
sanganNa Puang Matua. Battuk sia 
umpamakarra' penaanna naurunganni 
tang mengkatoba' lako PUANG, 
Kapenombanna to Israel. 

14Susi dukato tu mintu' pangulu 

to minaa sia to buda umpalolang 
katangmarurusan, unturu' penggauran 
megallianna mintu' bangsa, sia 
naruttaki tu banuanNa PUANG, tu 
Napamarimbanganmo dio Yerusalem. 

15 Tatu PUANG, Kapenombanna nene' 

to dolona, ussuamo pesuanNa lako tau 
iato mai, ke melambi' sia ke mabongioi, 
belanna Nakamasei tu taunNa sia inan 
katorroanNa. 

16 Apa natelle-telleora tau iato mai 

tu mintu' pesuanNa Puang Matua sia 
nabelle' tu kadanNa sia nabe'se tu 
nabinNa, naurungan sakendek-kendekna 
tu kare'dekan ara'Na PUANG, sae lako 
tae'mo nama'din dipamatana. 

17 Napasaeammi datu to Kasdim tu 

tau iato mai, tu umpepai pa'dang tu 
mintu' to manguranna muane lan inan 
maindanna, tae'mo nakasayangi tu to 
mangura muane ba'tu anak dara, ba'tu 
to matua sia to ubanan: mintu'nato 
Nasorong nasang tama kuasanna. 

18 Tatu mintu' pareanan banuanNa Puang 
Matua la kapua la baitti, sia mintu’ janan 
banuanNa PUANG sia mintu’, iananna 
datu sia mintu' arungna, nabaa nasang 
lako Babel. 

19 Sia pura naballa tu banuanNa Puang 
Matua sia narondon tu rinding tembo' 
Yerusalem, sia mintu' tongkonan layukna 
pura naballa api, sia iatu mintu' pareanan 
mellong nasanggang-sanggang duka. 

20 Minda-minda tilendok dio mai kandean 
pa'dang napalele lako Babel, na iatu 
tau iato napokaunan datu sia nasiosso'i 
anakna sae lako kadatuan to Persia 
randuk ma'parenta dio: 

21 dikua anna dipalanda' tu kadanNa 
PUANG nalopian Yeremia: sae lako 
disondaimo taun katorroanna tu padang 
iato. Natorroimi tu padang iato lan 
mintu' allo kasangganganna, kumua 
anna ganna'i pitungpulo taunna. 


Kanapasiolanna Koresh tu to 
Yehuda sule lako tondokna 


36:22-23 


22 Apa iatonna taun pamulanna 
kadatuanna Koresh, datu Persia, 
Napatiakka'mi PUANG tu penaanna 
Koresh, datu Parsia, dikua anna 
dipalanda' tu kadanNa PUANG tu 
nalopian Yeremia, anna mesua 
metamba-tamba lan lu mintu' parentana 
sia napa'peissanan duka lan sura” 
nakua: 

23Inde sia tu kadanna Koresh, 
datu Persia: Mintu' kadatuan dao 
te kuli'na padang Nakamaseammo' 

PUANG, Kapenombanna langi’, sia 
Napasanmo' la umbangunanNi misa' 
banua dio Yerusalem, lan Yehuda. 
Minda-mindakomi tu naala bilangan 
golonganna taunNa-Narondongmira 
PUANG, Kapenombanna, melo ke 
malemi. 


EZRA 


Datu Koresh umpalaloi tu to Yehuda 
dipali' sule lako tondokna 


1:1-11 

1 Tatonna taun pamulanna 

kadatuanna Koresh, datu Persia, 
Napatiakka'mi PUANG tu penaanna 
Koresh, datu Persia, kumua anna 
dipalanda' tu kadanNa PUANG, 
tu nalopian Yeremia, anna mesua 
metamba-tamba lan lu mintu' parentana 
sia napa'peissanan duka lan sura' nakua: 
2Inde sia tu kadanna Koresh, datu 
Persia nakua: Mintu' kadatuan dao te 
kuli'na padang Nakamaseammo' PUANG, 
Kapenombanna langi', sia Napasanmo' 
la umbangunanNi misa' banua dio 
Yerusalem, lan Yehuda. 
3Minda-mindakomi tu naala bilangan 
golonganna taunNa Narondongmira 
Kapenombanna, anna ke'de' lako 
Yerusalem, lili'na Yehuda, anna bangunni 
tu banuanNa PUANG, Kapenombanna 

to Israel, Iamo Puang Matua unnisungi 
Yerusalem. 

4Minda-minda tu torropa dio umba-umba 
nanii butung to mentiruran la natundui 
sangtondokna nabenni salaka sia bulaan 
sia ianan sia patuoan, senga'pi tu misa' 
pa'kamase tanning inaa, disorong lako 
banuanNa Puang Matua, tu unnisungi 
Yerusalem. 

> Attu iato ke'de'mi tu mintu’ pangulu 
rapunna Yehuda sia Benyamin, sia ia 
duka tu mintu’ to minaa sia to Lewi, 
iamotu mintu’ to Napatiakka' Puang 
Matua tu penaanna la umbangun 
banuanNa PUANG, tu unnisungi 
Yerusalem. 

6Jatu mintu’ to ma'tondok untikui, 
untundui pareanan salaka, bulaan, ianan 
sia patuoan sia ba'tu sangapa-apa ianan 
ballo, senga'pi tu mintu' pa'kamase 
tanning inaa. 

7 Sia napatassu' nasang datu Koresh 

tu mintu' parea banuanNa PUANG, 

tu mangka nabaa Nebukadnezar dio 
mai Yerusalem, napalanni banua 
kabusunganna mintu' deatanna. 
8Mesuami Koresh, datu Persia, la 
umpatassu', napa'patuduan Mitredat, 

pangulu sandan uai, anna ia'i dio 
tingayona Sesbazar, arung to Yehuda. 
Inde sia tu iaranna: pindan bulaan 
tallungpulo, pindan salaka sangsa'bu, 
piso duangpulo ngkasera, 

10 jrusan bulaan tallungpulo, sia denpa 
irusan salaka a'pa'ratu' ssangpulo, na 
sangsa'bu parea senga’. 

11 Mintu' parea bulaan sia salaka den 
limangsa'bu nna'pa'ratu'. Mintu'nate 
nabaa nasang Sesbazar, tonna disolan tu 
to dipali', dio mai Babel lako Yerusalem. 


Luntara' sanganna to Yehuda 
sule lako tondokna 


2:1-70 

lInde sia tu to umpa'tondokki 

propinsi tu ke'de' dio mai to dipali', tu 
napali' Nebukadnezar, datu Babel, lako 
Babel, sia iatu sulemo lako Yerusalem sia 
lako Yehuda, pantan umpeloloi kotana: 
2tu sae nasolan Zerubabel, Yesua, 
Nehemia, Seraya, Reelaya, Mordekhai, 
Bilsan, Mispar, Bigwai, Rehum na Baana. 
Inde sia tu iaranna mintu' muane to 
Israel: 

3 bati'na Paros: duangsa'bu saratu’ 
pitungpulo ndua: 

4bati'na Sefaca: talluratu' mpitungpulo 
ndua: 

> bati'na Arah: pituratu' pitungpulo Ilima; 
6 bati'na Pahat-Moab, iamotu bati'na 
Yesua (sia) Yoab: duangsa'bu 
karuaratu'na ssangpulo dua; 

7 bati'na Elam: sangsa'bu duaratu' 
limangpulo nna'pa': 

8 bati'na Zatu: kaseraratu'na 
mpatangpulo Ilima: 

9 bati'na Zakai: pituratu' annanpulona: 
10 hati'na Bani: annanratu' mpatangpulo 
ndua: 

11 hati'na Bebai: annanratu' duangpulo 
ntallu: 

12 hati'na Azgad: sangsa'bu duaratu' 
nduangpulo ndua; 

13 hati' na Adonikam: annanratu' 
annanpulona nnannan, 

14 bati'na Bigwai: duangsa'bu limangpulo 
nnannan: 

15 bati'na Adin: a'pa'ratu' limangpulo 
nna'pa': 

16 hati'na Ater, iamotu bati'na Hizkia: 
kaserapulona ngkarua, 

17 bati'na Bezai talluratu' duangpulo 
ntallu: 

18 hati'na Yora: saratu' sangpulo dua: 
19 bati'na Hasum: duaratu' nduangpulo 
ntallu: 

20 hati'na Gibar: kaserapulona Ilima; 

21 to Betlehem: saratu' duangpulo ntallu: 
22 iatu muane umpa'tondokki Netofa: 
limangpulo nnannan; 

23 jatu muane umpa'tondokki Anatot: 
saratu’ duangpulo ngkarua; 

24 iatu to Asmawet: patangpulo ndua: 
25 jatu to Kiryat-Arim, to Kefira sia to 
Beerot: pituratu' patangpulo ntallu: 

26 jatu to Rama sia to Gaba: ananratu' 
duangpulo mmisa, 

27 jatu muane umpa'tondokki Mikhmas: 
saratu' duangpulo ndua: 

28 iatu muane umpa'tondokki Betel sia 
Ai: duaratu' duangpulo ntallu, 

29 to Nebo: limangpulo ndua: 

30to Magbis: saratu’ limangpulo 
nnannan, 

31hati'na Elam senga': sangsa'bu 
duaratu' Ilimangpulo nna'pa': 

32 bati'na Harim: talluratu' nduangpulo: 
33 to Lod, Hadid sia Ono: pituratu' 
duangpulo Ilima; 

34 to Yerikho: talluratu' patangpulo Ilima: 
35 to Senaa: tallungsa'bu nnannanratu' 
ntallungpulo. 

36 Mintu' tominaa: bati'na Yedaya, iamotu 
pa'rapuanna Yesua: kaseraratu'na 
pitungpulo ntallu: 

37 bati'na Imer: sangsa'bu limangpulo 
ndua: 

38 bati'na Pasyhur: sangsa'bu duaratu' 
patangpulo mpitu: 

39 bati'na Harim: sangsa'bu sangpulo 
pitu. 

40Mintu' to Lewi: bati'na Yesua sia 
Kadmiel, iamotu bati'na Hodawya: 
pitungpulo nna'pa'. 

41 Mintu' to menani: bati'na Asaf: saratu' 
duangpulo ngkarua. 

42 Mintu' to ma'kampa babangan: bati'na 
Salum, bati'na Ater, bati'na Talmon, 
bati'na Akub, bati'na Hatita, na bati'na 
Sobai: mintu'i saratu' tallungpulo 
ngkasera. 

43Mintu' to pabali-balian lan Banua 
Kabusungan: bati'na Ziha, bati'na 
Hasufa, bati'na Tabaot: 

44 bati'na Keros, bati'na Siaha, bati'na 
Padon: 

45 bati'na Lebana, bati'na Hagaba, bati'na 
Akub: 

46 bati'na Hagab, bati'na Samlai, bati'na 
Hanan: 

47 bati'na Gidel, bati'na Gahar, bati'na 
Reaya; 

48 hati'na Rezin, bati'na Nekoda, bati'na 
Gazam, 

49 bati'na Uza, bati'na Paseah, bati'na 
Besai: 

50 hati'na Asna, to Meunim, to Nefusim: 
51 hati'na Bakbuk, bati'na Hakufa, bati'na 
Harhur: 

52 hati'na Bazlut, bati'na Mehida, bati'na 
Harsa; 

53 hati'na Barkos, bati'na Sisera, bati'na 
Temah: 

51 bati'na Neziah na bati'na Hatifa. 

55 Mintu' bati'na taunna Salomo, iamotu 
bati'na Sotai, bati'na Soferet, bati'na 
Peruda: 

56 hati'na Yaala, bati'na Darkon, bati'na 
Gidel: 

37 bati'na Sefaca, bati'na Hatil, bati'na 
Pokheret-Hazebaim na bati'na Ami: 

58 Mintu' to pabali-balian lan Banua 
Kabusungan sia bati'na taunna Salomo, 
ijamotu talluratu' kasera pulona ndua. 

59 Inde sia tu ke'de' dio mai Tel-Melah: 
Tel-Harsa, Kerub, Adan na Imer - apa 
iatu tau iato mai tae" naissan untuna'i 
kumua iatu rapunna sia ossoranna ba'tu 
naala siai bilanganna to Israel - iamotu 
60hati'na Delaya, bati'na Tobia, na 
bati'na Nekoda: annanratu' limangpulo 
ndua: 

61 sia dio mai mintu' bati'na to minaa: 
bati'na Habaya, bati'na Hakos na bati'na 
Barzilai, tu mangka unnala misa" baine, 
bati'na Barzilai, to Gilead, napobainei sia 
naala tu sanganna tau iato naposangai. 
62 Mintu” tau iato undaka' sura’ 

tanda kumua mangkamo disura' lan 
luntara' apa tae’ diapparan lan, iamoto 
nadisarakki lan mai pangka' katominaan. 
63 Nagagaimi to maraa lompo tu tau iato 
mai ungkandei tu kande tarru' masero 
sae lako bendan misa' to minaa untoe 
Urim sola Tumim. 

64 Mintu” tu kombongan iato den 
patangpulo ndua sa'bu talluratu' 
nnannan pulona, 

65 senga’ ia tu mintu’ kaunanna muane 
sia kaunanna baine tau iato mai, 

tu mintu'na pitungsa'bu talluratu' 
tallungpulo mpitu, den dukapa dio lu tau 

iato mai tu to menani muane sia baine 
duaratu'. 

66 Jatu darangna tau iato mai den 
pituratu' tallungpulo nnannan, na 
bagala'na duaratu' patangpulo Ilima, 

67 untana a'pa'ratu' tallungpulo Ilima 

na keledainna annansa'bunna pituratu' 
nduangpulo. 

68 Denmi ba'tu pira-pira tau dio mai tu 
mintu' pangulu rapu tonna rampo lako 
banuanNa PUANG, tu dio Yerusalem, 
umpa'bengan pa'kamase tanning inaa 
lako banuanNa Puang Matua, kumua 
anna dibangun sule dao tu inanna siamo. 
69 Sitinaya pabelanna napa'benganni 
dipatama inan pangrampunan doi” la 
diongkosoran pengkarangan iato: bulaan 
annanpulona mmisa sa'bunna dirhan, 
salaka limangsa'bu mina sia saratu' bayu 
to minaa. 

70 Tatu mintu' tominaa sia to Lewi 

sia ba'tu pira-pira tu to buda sia to 
menani sia to ma'kampa babangan sia 
to pabali-balian lan Banua Kabusungan 
male ma'tondok lan lu kotana sia mintu' 
to Israel senga' lan lu kotana. 

Inan pemalaran dipabendan 
sule: parandangan Banua 
Kabusungan dioton 


3:1-13 

1 Tatonna lambi'mi bulan ma'pempitu, 

tonna lanmo lu mintu' kotana tu 
to Israel, sirampunmi tu bangsa iato 
butung to misa'ri dio Yerusalem. 
2 Ke'de'mi tu Yesua, anakna Yozadak, 
sola mintu’ siulu'na, iamotu mai tominaa, 
sia ia duka tu Zerubabel, anakna Sealtiel 
sola mintu' siulu'na, anna bangunni tu 
inan pemalaran Kapenombanna to Israel, 
kumua anna dao dinii umpemalaranni 
tu pemala' ditunu pu'pu', susitu disura' 
lan Sukaran alukna Musa, taunNa Puang 
Matua: 
3Napabendanmi tu inan pemalaran 
iato dao parandanganna siamo, moi 
namataku' tu to Israel lako mintu' 
bangsa lan tondok iato, sia dao inan 
pemalaran iato dinii umpemalaranni 
lako PUANG tu pemala' ditunu pu'pu', 
iamotu pemala' ditunu pu'pu' melambi' 
sia makaroen. 

4Napakaraya dukami tu pa'gauran 
pekalumban susitu mangka disura', sia 
umpennoloan pemala' ditunu pu'pu' 
kiallo-kiallo pada tu dituntunna, sia pada 
tu dipamanassanna kiallo-kiallo. 

“Sia randuk to attu iato nanii 
umpemalaranni kiallo-kiallo tu pemala' 
ditunu pu'pu' sia pemala' bulan ba'ru sia 
pemala' pa'gauran maindan dipakarayan 
PUANG sia iake denni tau umbaa pemala 
tanning inaa lako PUANG. 

6 Randuk allo bunga'na tonna bulan 
ma'pempitu nanii umparandukki tau iato 
mai umpemalaran pemala' ditunu pu'pu' 
lako PUANG, apa iatu parandangan 
Banua kabusunganNa PUANG tae'pa 
nadioton. 

7 Nabenmi doi” tau iato mai tu to 
ma'pa'batu sia pande kayu, sia kande 
sia diiru'na sia minna' naben to Sidon 
sia to Tirus la umbaai tu kayu arasi' 
dao mai Libanon tama tasik Yafo, susitu 
pangeloranna Koresh, datu Persia lako 
tau iato mai. 

8 Jatonna taun ma'penduan, bulan 
ma'penduan tonna rampomo tu tau 
iato mai lako banuanNa Puang Matua 
dio Yerusalem, randukmi tu Zerubabel, 


4 

anakna Sealtiel, sia Yesua, anakna 
Yozadak, sia mintu' siulu' senga'na, 
iamotu mintu' to minaa sia to Lewi sia 
mintu' tu to dipali' tu rampomo lako 
Yerusalem, unnangka' to Lewi, randuk 
dio mai duangpulo taunna ba'tu la'bi la 
untiroi tu pengkarangan dio banuanNa 
PUANG. 

9 Attu iato pada ke'de'mi Yesua sia 
mintu' tu anakna muane sia mintu' 
siulu'na sia Kadmiel sola mintu' anakna 
muane, iamotu to Yehuda, la untiroi tu to 
ungkarang pengkarangan dio banuanNa 
Puang Matua susi dukato tu anakna 
Henadad, sia anakna tau iato mai sia 
siulu'na, iamotu to Lewi. 

10 Tatonna mangkamo naoton mintu’ 
pande tu parandangan Banua 
kabusunganNa PUANG, ke'de'mi 

dio to' inanna tu mai to minaa 
ma'pakean pangka'” sitangke tarompe'na 
sia mintu' to Lewi, iamotu bati'na 
Asaf, sitangke taa'-taa', la umpudi-pudi 
PUANG susitu napa'patuduan Daud datu 
to Israel. 

11 Sibali-balimi tu tau iato mai menani 
umpudi sia umpakaraya PUANG nakua: 
belanna masokan, sia belanna iatu 

kamasokananNa tang tileluk sae lakona 
lako to Israel. Mandumi siarrakan tu 
mintu' to buda sia umpudi PUANG, 
belanna tiotonmo tu parandangan 
banuanNa PUANG. 

12 Apa budai tu tominaa sia to Lewi 
sia pangulu rapu, tu matuamo, tu 
mangkamo untiroi tu banua bunga'na, 
siurrukan tumangi, tonna diotonmo tu 
parandangan banua iato dio tingayona: 
apa buda dukai tu mandu siarrakan 
sia ma'marua -rua'”, belanna parannu 
penaanna. 

13]amoto tang diissanmo 
umpasisengaranni tu gamara to 
unnarrak-arrak na gamara to tumangi’ 
belanna iatu to buda mandu unnarrak- 
arrak, naurunganni iatu gamaranna 
dirangi lako inan mambela. 


Kota Yerusalem disakkalangi 
la dipabendan sule 


4:1-24 
4 1 Tatonna rangimi to umbali-bali to 


Yehuda sia to Benyamin, kumua 
latu to sulemo dipali' umbangun 

misa' Banua Kabusungan lako PUANG, 
Kapenombanna to Israel, 

2 Saemi tu tau iato mai lako Zerubabel 
sia mintu' pangulu rapu nakua: Da'ito 
anta pabendanni sola, belanna kidaka' 
duka tu Kapenombammi, susi kamu: 
sia memala' dukakan lako randuk dio 
mai linona Esarhadon. Datu Asyur, tu 
mangka ussuakanni sae indete. 

3 Apa mebali tu Zerubabel, Yesua sia 
mintu' pangulu rapu senga'na to Israel 
lako tau iato mai, nakua: Tae' misipatu 
kumua la sisolaki' umpabendananni 
misa' banua tu Kapenombangki, belanna 
kami kalena la umpabendananni PUANG, 
Kapenombanna to Israel, susitu napasan 
datu Koresh, iamotu datu Persia, lako 
kaleki. 

4Napalangga'mi pa'tondokan iato tu 
bangsa Yehuda, sia napakataku' tau iato 
mai la umbangunni tu banua. 

“Sia napappe' tu ba'tu pira-pira pa'bisara 
umbalii tu tau iato mai, kumua anna 
dampai tu tanan penaanna tempon 
tuona Koresh, datu Persia, sae lako 
tonna ma'parenta Darius, datu Persia. 

6 Sia iatonna ma'parenta Ahasweros, lan 
pamulanna kaparentanna, nagaragami 

tau iato mai misa’ sura’ la umparapa'i tu 
to Yehuda sia to Yerusalem. 

7 Apa iatonna linona Artahsasta 
unggaragaimi misa" sura' tu Bislam, 
Mitredat, Tabeel sia iatu sangpangka' 
senga'na lako Artahsasta, datu Persia, 
iatu sura” iato disura' lan basa Aram, 
sibaa misa' pallemba'na. 

8 Rehum, to maraa, sia Simsai, pangulu 
to massura', umpa'pea misa” sura’ lako 
datu Artahsasta diona Yerusalem, nakua: 
9 Kami, Rehum, to maraa sia Simsai, 
pangulu to massura' sia iatu mai 
sangpangka' senga'na, to ma'paolai 
salu sia mintu’ to diala parea dio lili’ 
sambalinna lu Salu sia pa'tondokanna 
Afarsa, Erekh, Babel sia Susan, iamotu 
to Elam, 

10 sia mintu' bangsa senga' tu napalele 
Asnapar, to tarompo' sia kabarre-alloan, 
tu napatorro lan kota Samaria sia lan lu 
lili” senga’ sambalinna lu Salu,- 

11 susite tu oni sura” dipallemba' dio 
mai sura' iato tu napakatu - lako datu 
Artahsasta, dio mai taummi, iamotu 
mintu’ tau lan lili sambalina Salu. 

12|a naissan puang, kumua iatu to 
Yahudi, tu ke'de' dio mai puang lako 

kaleki, rampomo lako Yerusalem: 
marassanmo nabangun sule tu kota 
marittuk sia kadake: nasundunnimo 
napabendan tu benteng tembo' sia 
naotonmo tu mai parandangan. 

13|a naissan puang, kumua iake 
bendanni te kota iate sia sundunmo 

tu benteng tembo'na, manassa tae'mo 
nabaya'i tau iato mai tu sima ulu, 
sassung sia sima balukan, naurunganni 
ma'katampakanna karugian tu puang. 
14Belanna kami te sola nasang 
siumpu'kan tongkonan layuk sia tae' 
nasipato' lako kaleki la untiro-tiro bangi 
tu kadibelleran urrampoi puang, iamoto 
angki pa'peai te kareba iate lako puang, 
15 kumua anna paressai tau lan sura’ 
ossoranna nene' to dolona puang. 
Manassa la naapparan sia la nakabu'tui 
puang lan sura' ossoran iato, kumua 
late kota iate misa” kota marittuk, sia 
umpadenan karugian mintu' datu sia 
propinsi sia inang tempon diopa mai 
anna umpadenmo kamarukkan lan. 
Iamoto nadisanggang tu kota iato. 

16 Kipaissanan puang, kumua iake 
dipabendanni sule te kota iate, sia 
dipasundun sule tu rinding tembo'na, 

manassa tae'mo nakullei puang 
ungkuasai tu lili sambalinna lu Salu. 

17 Nabalikammi datu tu sura’ iato nakua: 
Salama'ku lako Rehum, to maraa, 
Simsai, pangulu to massura', sia mintu' 
sangpangka' senga'na, tu torro dio 
Samaria sia dio lu mintu’ lili” senga'na 
sambalinna lu Salu. 

18 Tatu sura mipa'pea lako kaleku, 
mangkamo dipamalesang dibasa dio 
oloku. 

19 Kupa'parentamo anna paressai tau, 
naapparanni kumua iate kota iate inang 
tempon diopa mai anna umbali-bali datu, 
sia iamo dinii umpaden kapabali-balian 
sia kamarukkan. 

20 Sia den duka dolona tu mai datu 
tarompo' umparenta Yerusalem, tu 
ungkuasai mintu’ lili sambalinna lu Salu 
sia iatu nanii tau umbaya' sima ulu sia 
sassung sia sima balukan. 

21 Totemo la mesuakomi natorroi 

tau tu pengkarangan, kumua da 
nabangunni sule te kota iate, sae lako 
kupa'parentanna pole" 

22 Pengkilalai da mikasalioi te apa 

iate; matumbari nala sakerangngan- 

rangnganna te kakadakean iate, 
naurungan karugian tu mai datu? 

23 Tatonna dibasammo Rehum, Simsai, 
pangulu to massura', sia mintu’ 
sangpangka'na tu sura' dipallemba' dio 
mai sura'na datu Artahsasta, madomi'mi 
male tu tau iato lako Yerusalem, 

lako to Yahudi, sia undampai tu 
pengkarangan iato situang kamatotoran 
sia kamasa'garan. 


Banua kabusungan dipabendan 
tarru' tete dio pangeloranna Darius 


4:24-6:12 

24 Susito ditorroimi tu pengkarangan dio 
banuanNa Puang Matua dio Yerusalem, 
anna tadang sae lako taun ma'penduan 
kadatuanna Darius, datu Persia. 

1 Apa ma'nubua' tu nabi Hagai sia 

Zakharia, anakna Ido, dio lu mintu' to 
Yahudi, tu torro lan Yehuda sia Yerusalem 
tete dio sanganNa Kapenombanna to 
Israel. 
2 Ke'de'mi tu Zerubabel, anakna Sealtiel, 
sia Yesua, anakna Yozadak, anna 
parandukki umbangunni tu banuanNa 
Puang Matua, tu unnisung lan Yerusalem: 

na iatu nabinNa Puang Matua untundui 
tu tau iato sola duai. 

3 Attu iato saemi lako tau iato tu Tatnai, 
to maraa lompo lili' sambalinna lu Salu 
sia Syetar-Boznai sola sangpangka'na, 
anna ma'kada lako tau iato mai, nakua: 
Mindara ussuakomi umbangunni te 
banua iate sia ussundunni te benteng 
tembo' iate? 

4Mangkato ma'kadami lako tau iato 
mai nakua: Apara sanganna tu tau 
umbangunni te banua iate? 

> Apa iatu matanna Kapenombanna 
tontong umpenunui tu mintu' 
pekaamberanna to Yahudi, naurunganni 
tae” napa'parentanni tau iato mai la 
untorroi tu pengkarangan iato, sae 
lako dipa'peissananna lako Darius sia 
natarima tu balikan sura'na dio mai 
taunna Darius. 

6 Jamote tu oni sura” dipallemba' dio 
mai sura' napa'pea Tatnai, to maraa 
lompo dio lili” sambalinna lu Salu sola 
Syetar-Boznai sia sangpangka'na, 
iamotu mintu’ to diala parea dio lili’ 
sambalinna lu Salu lako datu Darius; 

7 napa'peammi tau iato mai tu misa’ sura’ 
lako datu tu nanii ulelean lan nakua: 

Diparampo lako olona datu Darius, 
dennoupa' anna salama' lan mintu'na! 

8 Melo ke naissanni datu, kumua kami 
te male lako propinsi Yehuda, lako 
banuanNa Puang Matua pasareongan: 
iato banua iato dibangun sule umpake 
batu kapua, sia mintu' rindingna dilopak 
kayu, iatu pengkarangan iato ditonganni 
tongan dikarang sia madoi' nagaraga tau 
iato mai. 

9 Mekutanamokan lako mintu’ 
pekaamberan iato: ma'kadamokan 
lako tau iato mai kikua: Mindara 
umpa'parentanni lako kalemi 
umbangunni te banua iate sia 
ussundunni te benteng tembo' iate? 

10 Sia kipekutanan duka lako tau iato 
mai tu sanganna tau iato mai, angki 
pa'peissananni lako olona puangki, 
iamoto angki sura'i tu sanganna mintu 
pangulunna tau iato mai. 

1! Mebalimi tu tau iato mai lako 
kaleki, nakua: Kami te taunNakan 
Kapenombanna langi' sola lino, sia 
kibangunmo sule te banua iate, 

tu mangka dibangun masai allomo 
lendu'na, tu nabangun sia napasundun 
misa” datu tarompo na to Israel. 


, 

12 Apa iatonna mangkamo tu nene' to 
doloki umpare'dek ara'Na Puang Matua 
dao suruga, Nasorongmi tu tau iato mai 
tama limanna Nebukadnezar, datu Babel, 
jamotu to Kasdim; iamotu datu iato tu 
ussanggangi te banua iate sia umpali'i tu 
bangsa iato lako Babel. 

13 Apa iatonna taun bunga'na kadatuanna 
Koresh, datu Babel, napa'parentammi 
datu Koresh umbangunni sule te 
banuanNa Puang Matua. 

14 Ondongpi iatu mintu' pareanan bulaan 
sia salaka dio banuanNa Puang Matua 
tu naala Nebukadnezar lan mai Banua 
Kabusungan dio Yerusalem, nabaa 

lako banua kamenomban dio Babel, 
napesuan datu Koresh unnalai lan 

mai banua kamenomban dio Babel, 
napaingko'i misa" tau disanga Sesbazar, 
tu naangka'mo to maraa. 

15Mesuami datu lako nakua: Alai te 
pareanan iate, ammu patorroi lan Banua 
Kabusungan dio Yerusalem sia melo ke 
dibangunni sule tu banuanNa Puang 
Matua dao inanna. 

16 Ta'kala saemi te Sesbazar, anna otonni 
tu mintu' parandangan banuanNa Puang 
Matua, tu unnisung lan Yerusalem, na 

randuk dio mai attu iato naposara'mi 
tau, apa tae'pa nasundun. 
17 Totemo iake naalai penaanna puang, 
melo ke diparessai lan bilik pangannanna 
datu iti” Babel, ba'tu la den tonganni 
parenta napatassu' datu Koresh la 
umbangunni sule te banuanNa Puang 
Matua dio Yerusalem: sia datu la 
umparampoi lako kaleki sola nasang tu 
kara'tasanna. 
G 1 Napa'parentammi datu Darius 
undaka'i lan pa'rampunanna mintu' 
sura" dio Babel, tu dinii unnanna mintu’ 
ianan: 
2 diomi Ahmeta, iamotu kota benteng 
propinsi Media, dinii unnapparanni tu 
misa' sura' tilulun, tu dinii ussura' kada 
nakua: 
3Sura' dianna batu silambi': iatonna 
taun bunga'na datu Koresh ma'parenta, 
napatassu'mi datu Koresh te parenta iate 
nakua: latu banuanNa Puang Matua dio 
Yerusalem, banua iato sipatu dibangun 
sule, dadi misa” inan la nanii tau 
umbaa pemala': sia iatu parandanganna 
manassa la dioton; iatu langka'na annan 
pulona siku, iatu babana annan pulona 
siku. 

“La tallung papa’ batu kapua sia 
sangpapa' kayu. Mintu' tu langgoso'na la 
dipatassu' dio mai pa'rampunan doi'na 
kadatuan. 

“Sia mintu’ pareanan bulaan sia 

salaka dio banuanNa Puang Matua, tu 
naala Nebukadnezar lan mai Banua 
Kabusungan dio Yerusalem, nabaa 

lako Babel, la dipasule, anna rampo 
lako inanna, lako Banua Kabusungan 
dio Yerusalem, sia la mupatorro lan 
banuanNa Puang Matua. 

6 Jamoto, e Tatnai, to maraa lompo dio 
lili sambalinna lu Salu, Syetar-Boznai 
sola sangpangka'na, iamotu mintu' to 
diala parea lan lili” sambalinna lu Salu, 
manassa la untoyangangkomi kalemi 
inde to dio mai: 

7da midampai tu pengkarangan dio 
banuanNa Puang Matua; popa'elo'nai 

tu to maraanna to Yahudi sia 
pekaamberanna tau iato mai nabangunni 
tu banuanNa Puang Matua dao inanna. 

8 Sia misa'pa tu parenta kupatassu' 

tu sipatu la mipogau' lako te mintu' 
pekaamberanna to Yahudi, tu marassan 
umbangun banuanNa Puang Matua iate: 
iatu doi” tama pa'rampunanna kadatuan, 

iamotu sima lili' sambalinna lu Salu, 

la dipasirundunan sia dipake umbaya'i 
madoi' tu langgoso'na tau iato mai. 

9 Sia iatu apa naparalluipa tau iato, 
iamotu sapi laki mangura, domba laki sia 
anak domba la dipemalaran lako Puang 
Matua dao suruga, sia gandung, sia uai 
anggoro' sia minna' susi tu napokadanna 
mintu' to minaa dio Yerusalem, kumua 
manassa la napaganna' napadenan tau 
iato mai kiallo-kiallo, 

10 kumua anna pemalaranni tau iato mai 
tu pemala' busarungngu' lako Puang 
Matua dao suruga sia anna palakuanni 
kasalamaran tu datu sola mintu' anakna 
muane. 

11 Sia kupa'parentanpa, kumua minda- 
minda ullendai te parenta iate, la 
dilampiran misa' lentong lan mai 
banuanna, nadisula sia dipaku lako, 
nabannang iato nadipopendaun - lauan 
tu banuanna. 

12Na Puang Matuamora tu 
umpaunnisung sanganNa inde to 

dio, ussabu'i tu mintu' datu sia bangsa, 
tu ullendai te parenta iate sia unnangka' 
limanna la ussanggangi te banuanNa 
Puang Matua dio Yerusalem. Akumo, 

Darius, tu umpatassu'i te parenta iate: 
manassa la dipalalo tongan. 


Sundunmo tu banuanNa 
Puang Matua dibangun sia 
dirara. Pa'pasa bunga'na 


6:13-22 
13 Napogau'mi Tatnai, to maraa lompo 
dio lili sambalinna lu Salu, sia Syetar- 
Boznai sia sangpangka'na, susi bang tu 
napa'parentan datu Darius lako tau iato 
mai. 
14 Tatu mintu' pekaamberanna to Yahudi 
umpatarru' marampa' umbangunni 
tu Banua Kabusungan, tonna attunna 
ma'nubua' tu nabi Hagai sia Zakharia, 
anakna Ido, anna sundunni umbangunni 
susi pepasanNa Kapenombanna to Israel 
sia susi parentana Koresh, Darius na 
Artahsasta, datu Persia. 
15 Napatarru'mi tu pengkarangan iato 
namalisan tonna allo ma'pentallun bulan 
Adar, iamo tonna taun ma'pennannan 
kaparentanna datu Darius. 
16 Nararami to Israel, iamotu mintu' 
tominaa, to Lewi sia to senga’, tu 

mangkamo dipali', tu banuanNa Puang 
Matua, situang kasendeanna. 

17 Tatonna rarai tau iato mai te banuanNa 
Puang Matua umpemalaran saratu' sapi 
laki, duaratu' domba laki sia a'pa'ratu' 
anak domba, sia sangpulo duapa bembe 
laki la diposuru' pengkalossoran lako 
mintu' to Israel situru' mintu' suku to 
Israel. 

18 Nataa-taa dukami tu mintu' to minaa 
lan boronganna sia to Lewi lan lu 
golonganna, la mengkarang mengkaola 
lako Puang Matua, tu unnisung dio 
Yerusalem, susitu disura' lan sura'na 
Musa. 

19 latonna allo ma'pessangpulo a'pa' 
bulan bunga'na, napogau'mi to mangka 
dipali' tu Pa'pasa. 

20 Belanna mintu' to minaa sia to Lewi 
usseroimo kalena butung to misa'ri, anna 
masero nasang. Natunuammi Pa'pasa 
tau iato mai tu mintu' to mangkamo 
dipali' sia mintu' siulu'na, iamotu mai to 
minaa, sia iatu kalena. 

21 Nakandemi mintu’ to Israel, tu 
sulemo dio mai pa'paliran, susi dukato 
tu to umpatoyang kalena dio mai 
kamaruttakanna to kapere' lan tondok 


1 

iato lu lako tau iato mai la undaka' 
PUANG, Kapenombanna to Israel. 

22 Napakaraya dukami tu pa'maruasan 
roti tang diragii parannu penaanna, 
belanna Napakarannu PUANG tu 
penaanna tau iato mai, sia Napatiakka'mi 
tu penaanna datu Asyur, anna masokan 
lako kalena, naurunganni untundui 

tu tau iato mai dio pengkarangan 

lako banuanNa Puang Matua, iamotu 
Kapenombanna to Israel. 


Ezra napakuasa datu Ia 
umpasirundunan kamenomban lan 
Banua Kabusungan 


7:1-28a 

7 l Tatonna mangkamo tu mintu’ apa 

iato, tonna ma'parenta tu Artahsasta, 
datu Persia, ke'de'mi tu Ezra, anakna 
Seraya, anakna Azarya, anakna Hilkia, 
2 anakna Salum, anakna Zadok, anakna 
Ahitub, 
3anakna Amarya, anakna Azarya, 
anakna Merayot, 
4anakna Zerahya, anakna Uzi, anakna 
Buki, 

5 anakna Abisua, anakna Pinehas, 
anakna Eleazar, anakna Harun, iamo 
tominaa kapua- 

6iamote tu Ezra ke'de' dio mai Babel. 
Ia misa" pandita sura’, tu manarang lan 
Sukaran alukna Musa, tu Napa'bengan 
PUANG, Kapenombanna to Israel: 
nabenmi datu tu mintu' pa'poraianna, 
belanna narondong limanNa PUANG, 
Kapenombanna. 

7 Ke'de' dukami tu ba'tu pira-pira to 
Israel sia tominaa, sia to Lewi, sia 
tomenani, sia toma'kampa babangan sia 
topabali-balian lan Banua Kabusungan, 
lako Yerusalem, tonna taun ma'pempitu 
kadatuanna Artahsasta. 

8 Rampomi lako Yerusalem tonna 
bulan ma'pellima, taun ma'pempitu 
kaparentanna datu. 

9 Belanna iatonna bulan bunga'na, 

allo bunga'na ke'de'mi dio mai Babel, 
anna rampo lako Yerusalem tonna 

allo bunga'na bulan ma'pellima, 
belanna narondong lima masokanNa 
Kapenombanna. 

10 Belanna napabatta'mo Ezra tu 
penaanna la umparessai tu Sukaran 
alukNa PUANG sia la unturu' sia 

umpa'pangadaranni tu mintu' apa 
dipondok sia atoran dio lu to Israel. 

11 Tamote tu sura’ dipallemba' dio mai 
sura”, tu napa'bengan datu Artahsasta 
lako Ezra, tominaa sia pandita sura”, 

tu matarru' lan mintu' pepasan sia 
pa'pana'ta'Na PUANG lako to Israel. 
121ate sura’ iate lu dio mai Artahsasta, 
datunna mintu' datu lako tominaa 

Ezra, to matarru' lan mintu' Sukaran 
alukNa Puang Matua dao suruga, sia 
senga'-senga'na. 

13Mangkamo kupatassu' tu parenta, 
kumua minda-minda tu naala bilanganna 
to Israel lan kadatuangku sia tominaa 
sia to Lewi, tu malangngo' penaanna Ia 
sule lako Yerusalem, ma'din musolan. 

14 Nasuako datu sola tu pitu tongkonan 
ada' lompona la male umparessai tu 
mintu' apa dio Yehuda sia dio Yerusalem 
situru' Sukaran alukNa Kapenombammu, 
tu mutoe, 

15 sja la umbaai lako tu salaka sia 
bulaan, tu langngo' inaanna datu sola 
tongkonan ada' lompona umpa'benganni 
lako Kapenombanna to Israel, tu dio 
Yerusalem isunganNa, 

16 sia mintu' salaka sia bulaan tu 
muappa' lan mintu' propinsi Babel sola 
mintu' pamengan langngo' inaa, tu 
napa'bengan bangsa iato sola mintu' 
tominaa lako banuanNa Kapenombanna, 
tu unnisung lan Yerusalem. 

17 Tamoto la mukanana'i melo te doi" 
iate la mupangallian sapi laki, domba 
laki, anak domba, sia dipangallian 
duka apa dipasisolanni, iamotu kande 
dipemalaran sia pemala' pantedok, anna 
dipemalaran dao inan pemalaran lan 
banuanNa Kapenombammi, tu unnisung 
lan Yerusalem. 

18 Sia jatu musanganna melo sola 
siulu'mu la mugauranni tu salaka sia 
bulaan merodo, la mipogau' to situru' 
pa'poraianNa Kapenombammi. 

19 Apa mintu' pareanan, tu dibenko Ia 
dipake lako Kamenomban lan banuanNa 
Kapenombammu, sorong nasangito lako 
Puang Matua dio Yerusalem. 

20 Na iatu apa parallupa lako banuanNa 
Kapenombammu, tu musanga la 
mubaya'pa, ma'din mupatassu' lan mai 
pa'rampunan doi'na kadatuan. 

21Sia aku, datu Artahsasta, 
umpa'parentan dukapi lako mintu' 

kapala kantoro’ doi” dio lili sambalinna 
lu Salu, kumua iatu mintu' apa napalaku 
tominaa Ezra, to matarru' lan Sukaran 
alukNa Puang Matua dao suruga, lako 
kalemi, la mipamadomi' umpatassu'i. 

22 Tatu salaka ma'angge saratu' talenta, 
gandung saratu’ koro" uai anggoro' 
saratu’ ba” minna’ saratu’ ba, na iatu sia 
tae' nadianggean. 

23 Mintu' atoran, tu bu'tu lan mai 
pepasanNa Puang Matua dao suruga, 
manassa la dipogau' tongan lako 
banuanNa Puang Matua dao suruga, 
kumua da narompoi kasengkeanNa 
Puang tu kadatuanna datu sia mintu' 
anakna muane. 

24 Sia kupokada duka lako kalemi tu 
diona mintu' tominaa sia mintu' to 
Lewi, sia tomenani, sia toma'kampa 
babangan sia topabali-balian lan Banua 
Kabusungan sia mintu' toma'paraka lan 
banuanNa Puang Matua kumua tae' 
nama'din miparuai sima, sassung ba'tu 
sima balukan. 

25 Na iko, e Ezra, sitinaya tu kakinaanNa 
Kapenombammu dio kalemu, angka'i tu 
toma'parenta sia toma'paolai salu, anna 
paolai salu tu mintu’ tau, tu torro dio lili’ 

sambalinna lu Salu, tu mintu' to untandai 
Sukaran alukNa Kapenombammu: sia 
iatu mai to tae' natandai, la mupokadan. 
26 Minda-minda tae' naturu'i tu Sukaran 
alukNa Kapenombammu sia parentana 
datu, la dipapatui tongan ukunganna: 
ba'tu dipatei, ba'tu dipali', ba'tu didosai, 
ba'tu ditarungkui. 

27 Mintu' kadipudian lu lako PUANG, 
Kapenombanna nene' to dolota, tu 
mangka umpatiakka' penaanna datu 

la umpakala'bi' banuanNa PUANG, tu 
unnisung dio Yerusalem, 

28 sia umpatiakka' penaanna datu, sia 
mintu' tongkonan ada' lompona sia 
mintu' arung tarompo'na datu, anna 
katuru-turuina'! 


Umpasakka' kalingkan 


7:28b-8:30 

(7-28b) Iamoto angku pabatta' 
penaangku belanna kamatotoranNa 
PUANG, Kapenombangku, urrondongna”, 
angku rampunni tu mintu' pangulunna to 
Israel angku ke'de' sola. 

1 Inde sia tu pangulu rapunna sia 

sura" ossoranna tu to kusolan ke'de' 

dio mai Babel, tonna kaparentanna datu 
Artahsasta: 

2 Dio mai bati'na Pinehas, iamotu 
Gersom: dio mai bati'na Itamar, iamotu 
Daniel: dio mai bati'na Daud, iamotu 
Hatus, 

3anakna Sekhanya: dio mai bati'na 
Paros, iamotu Zakharia, sola mintu' 

tu disura' lan sura' ossoran saratu' 
limangpulo muane: 

4dio mai bati'na Pahat-Moab, iamotu 
Elyoenai, anakna Zerahya, sola muane 
duaratu ': 

> dio mai bati'na Zatu, iamotu Sekhanya, 
anakna Yahaziel sola muane talluratu': 
6 sia dio mai bati'na Adin, iamotu Ebed, 
anakna Yonatan, sola muane limaratu': 
7 dio mai bati'na Elam, iamotu Yesaya, 
anakna Atalya, sola muane pitungpulo, 
8 dio mai bati'na Sefaca, iamotu Zebaja, 
anakna Mikhael, sola muane karua 
pulona: 

9 dio mai bati'na Yoab, iamotu Obaja, 
anakna Yehiel, sola tu muane duaratu' 
sangpulo karua: 

10 dio mai bati'na Bani, iamotu Selomit, 
anakna Yosifya, sola tu muane 
saratu'annan pulona, 

11 dio mai bati'na Bebai, iamotu Zakharia, 
anakna Bebai, sola tu muane duangpulo 
ngkarua, 

12 dio mai bati'na Azgad, iamotu 
Yohanan, anakna Hakatan, sola tu 
muane saratu' sangpulo: 

13 dio mai bati'na Adonikam tu undinna, 
inde sia tu sanganna, Elifelet, Yehiel sia 
Semaya, sola tu muane annan pulona: 
14 dio mai bati'na Bigwai, iamotu Utai sia 
Zabud, sola tu muane pitungpulo. 

15 Mintu'nato kurampun dio biring salu, 
tu lolong lako Ahawa, angki ma'tenda 
dio tallung allo. Ia tongku paressai tu to 
buda sia tominaa, moi misa' tu to Lewi 
tae' kuappa' inde to dio. 

191amoto kusuai tu Eliezer, Ariel, 
Semaya, Elnatan, Yarib, Elnatan, Natan, 
Zakharia sia Mesulam, mintu'i pangulu 
sia Yoyarib sia Elnatan, toma'pangada', 
17 angku suai tu tau iato umparampo 
pepasan lako Ido, tu pangulu dio misa' 
inan, disanga Kasifya, sia kupokadan 
melomo tu kada sipatu la naparampoan 
Ido, sia mintu’ siulu'na sia topabali-balian 
lan Banua Kabusungan, dio inan, disanga 
Kasifya, kumua nasuai sae tu ba'tu 

pira-pira toma'paraka lan banuanNa 
Kapenombanta. 

18 Belanna pa'kaboro'Na Kapenombanta 
urrande pala'kan, nasuami tau iato mai 
tu ba'tu pira-pira topaissan dio mai 
bati'na Mahli, anakna Lewi, anakna 
Israel, iamotu Serebya sola anakna sia 
siulu'na, mintu'i sangpulo karua; 

19 sja Hasabya sola Yesaya dio mai 
bati'na Merari, mintu' siulu'na sola 
anakna den duangpulo: 

20 dio mai to pabali-balian lan Banua 
Kabusungan, tu napa'bengan Daud sola 
tu mai arungna la ungkamayai to Lewi: 
mintu' to den duaratu' duangpulo tu to 
pabali-balian lan Banua Kabusungan, 
disa'bu' nasang sanganna. 

21 Attu iato kupetambammi inde to dio 
biring salu Ahawa tu misa' pa'puasa la 
umpopengkadiongan kaleki dio oloNa 
Kapenombanta, la umpalakui lako Kalena 
angki malaga-laga' lan kalingkangki sola 
anakki sia mintu' barang apangki. 

22 Belanna masiri'na' umpalakui lako 
datu tu surodadu sia pakkanarang la 
ungkampaikan dio mai ualingki dio lu 
kalingkangki, belanna ma'kadakanni 
lako datu, kumua: Pa'kaboro'Na 

Kapenombanta urrande pala'i tu mintu' 
to undaka'i, apa iatu kuasanNa sia 
kare'dekan ara'Na unneai tu toumboko'. 
23 Tamoto angki ma'puasa sia 
umpengkamoyai Kapenombanta tu 
iannato, anNa palaloi tu pengkamoyaki. 
24 Undinnato kutonno'mi tu pangulu to 
minaa sangpulo dua, iamotu Serebya, 
Hasabya sola siulu'na sangpulo. 

25 Kutimbangammi tu bulaan sia 

salaka sia mintu' pareanan, iamotu 
pamengan dipennoloan lako banuanNa 
Kapenombanta, tu napennoloan datu 
sola pa'bisaranna sia arungna sia mintu' 
to Israel tu ma'dio ren. 

26 Kutimbangammi tau iato mai tu salaka 
annanratu' Ilimangpulo talenta: sia 
pareanan salaka saratu' talenta: sia 
bulaan saratu' talenta: 

27 Sia irusan bulaan duangpulo, sangsa'bu 
dirham magasanna sia da'dua pareanan 
suasa, pandila-dila susi bulaan, keangga' 
pada bulaan. 

28 Ma'kadana' lako tau iato mai kukua: To 
dipamarimbanganangkomi PUANG, susi 
duka te pareanan iate dipamarimbangan 
sia iatu salaka sola bulaan iamo misa' 

pa'kamasean tanning inaa lako PUANG, 
Kapenombanna nene' todolomi. 

29 Kampai sia kanandai sae lako 
mitimbangna pole' dio tingayona mintu' 
pangulu tominaa sia to Lewi sia mintu' 
pangulunna rapu to Israel dio Yerusalem, 
lan bilik banuanNa PUANG. 

30 Natarimami tominaa sia to Lewi 

tu salaka sia bulaan tu mangkamo 
ditimbang la nabaa lako Yerusalem lako 
banuanNa kapenombanta. 


Kake'deranna Ezra sia 
karampoanna dio Yerusalem 


8:31-36 
31 Mangkato ke'de'mokanni dio mai 
salu Ahawa tonna allo ma'pessangpulo 
duanna bulan bunga' tarru' lako 
Yerusalem, narande pala'mokan 
Kapenombanta sia Nakampaikan dio mai 
ualingki sia dio mai to ma'gora'. 
32 Rampomokan lako Yerusalem, angki 
torro dio tallung allo. 
33 Tatonna allo ma'penna'pa' ditimbangmi 
tu mintu' salaka sia bulaan sia pareanan 
lan banuanNa Kapenombanta, nakampai 
Meremot, anakna Uria, iamotu tominaa: 

iatu nasisolan dio iamotu Eleazar, anakna 
Pinehas, sia ia duka tu nasisolan tau iato 
mai, iamotu Yozabad, anakna Yesua, sia 
Noaja, anakna Binui, iamotu to Lewi,- 

34 mintu'nato situru' bilanganna sia 
timbanganna, na mintu' timbanganna 
dipatama sura" 

35 Attu ia dukato iatu to dipali' tu sulemo 
dio mai pa'paliran umpemalaran pemala' 
ditunu pu'pu' lako Kapenombanna to 
Israel, iatu apa napaden mintu' to 
Israel iamotu sapi laki sangpulo dua, 
domba laki kasera pulona nnannan, 
anak domba pitungpulo mpitu na 
sangpulo dua bembe' laki, la diposuru' 
pengkalossoran, mintu'nate butung to 
misa' pemala' ditunu pu'pu' lako PUANG. 
36 Naparampo dukami tau iato mai tu 
sura' parenta dio mai datu lako tomaraa 
lompona sia tomaraanna datu dio lu 

lili” sambalinna lu Salu: napangeaimi 
tau iato mai tu bangsa iato sia iatu 
banuanNa Puang Matua. 

Ezra umpa'gagai to Israel 
sirampean to senga' 


9:1-10:44 

9 1 Tatonna mangkamo tu mintu’ apa 

iato, saemi tu mintu’ pangulu lako 
kaleku sia ma'kada nakua: Iatu to Israel 
sia tominaa sia to Lewi tae" natoyangan 
kalena dio mai mintu' bangsa lan tondok 
diona tu apa megallian, iamotu dio mai 
to Kanaan, to Het, to Feris, to Yebus, to 
Amon, to Moab, to Mesir na to Amori. 
2Belanna naala tu anakna tau iato 
mai napobainei sia napasibali anakna 
muane, napobannangi iatu bati’ masero 
dipasirau mintu’ bangsa lan tondok iato, 
ondongpi iatu mai pangulu sia to paa 
undoloanni umpoka kamarurusan. 
3 latongku rangimi te apa iate, kuserekmi 
tu bayu lanku lu sia bayu lamba'ku, 
kudu'dukki tu beluak dao mai ulungku 
sia kudu'dukki tu danggo'ku, angku 
unno'ko' tang unnissan apa. 
4Sirampunmi lako kaleku tu mintu’ 
to ma'parondo ungkataku' kadanNa 
Kapenombanna to Israel, belanna iatu 
to dipali' umpokamo kamarurusan, 

apa iatu aku torro bangna' unno'ko' 
tang unnissan apa sae lako pemala' 
makaroen. 

5 Apa iatonna dipemalarammo tu 
pemala' makaroen, ke'de'mo' diong mai 
to' kuninna umpamadiongan kaleku, 
angku malinguntu' ma'kameja serek 
sia ma'bayu lamba' serek, sia umballa' 
pala'ku lako PUANG, Kapenombangku, 
S sia ma'kadana' kukua: O 
Kapenombangku, masiri'na' sia 
maila'na' mentingara lako Kalemi, 

o Kapenombangku, belanna iatu 
kakadakeangki kendekmo ussamboi 
ulungki sia iatu kasalangki sumpumo 
langngan langi’. 

7 Randuk dio mai linona nene’ todoloki 
sae lako allo iate tonangkan lan sala 
kapua sia belanna kakadakeangki, angki 
disorong la kami la mintu' datungki 

la mintu' tominaangki tama kuasanna 
datunna tondok iato mai, la nakande 
bassi mataran sia la dipali' sia Ia 
dipangrampai sia la ditoding siri” susite 
totemo. 

8 Na totemo tae'pa namasai alla'na 
dinii umbenkan kamaturu-turuan 

dio mai PUANG, Kapenombangki, 

belanna Napatorroangkan tu tau 
dirampanammo sia umbenkan misa' 
tana' lan inan maindanna, tu Nanii 
Kapenombangki umpamarorrongan 
pentiroki sia umpopenaa melokan sidi' 
lan kakaunanangki. 

9 Belanna kami te kaunanpakanni, apa 
lan kakaunanangki tae' Napopa'elo'nakan 
Kapenombangki: Napalulako kaleki tu 
kamaturu-turuanna mintu' datu Persia, 
naurunganni tu tau iato mai umbenkanni 
penggirikan la umpabendanni sule 

tu banuanNa Kapenombangki sia 
umpemeloi tu daun lauanna, sia 
umbenkanni misa' perompo lan Yehuda 
sia lan Yerusalem. 

10 Apa totemo apamo la kipokada te 
mangkannate, o Kapenombangki? 
Belanna kiboko'i tu mintu' pepasanMi, 
ll tu mangka Mipokadangkan nalopian 
taumMi, iamotu mintu' nabi, nakua: 
latu tondok mipatu la miala mipomana', 
iamo padang burere bannang dio 
kaburereanna mintu' bangsa lan tondok 
iato, tu belanna mintu' penggauran 
megallian tu naponnoanni randuk dio mai 
randanna sae lako randan sangbalinna 
napobua' kamaruttakanna. 


EZRA 9.12-15 42 


12 Tamoto da mibenni tu anakmi baine 
napobaine anakna tau iato mai sia 

da mialai tu anakna baine mipasibali 
anakmi: sia da midakaran lenni 

tu napomelona sia napomaupa'na, 
kumua mimatoto' sia mikandei tu bura 
maelona padang iato sia mibenni bati'mi 
napomana' tontong sae lakona. 

13 Tatonna mangkamo tu mintu’ apa iato 
rampo lako kaleki napobua' penggauran 
kadakeki sia kasalan kapua, anna Kamu, 
o Kapenombangki, umpasosso'i tu 
ukungan sipatunna la urrampoikan, sia 
ungkamaseangkan buda tongan tau 
dirampanan, 

14. sipatukanniraka la untengkai pole'i 
tu pepasanMi, angki sipoipa' pole te 
bangsa megallian iate? Tae'raka nala 
re'dek ara'Mi lako kaleki amMi sabu'ikan, 
naurunganni tae'mo torro ba'tu lussu'? 
150 PUANG, Kapenombanna to Israel, 
Kamumo tu malambu', belanna torro 
siapakanni pira tu tilendokna, susite 
allo iate. Manassa bendankan dio oloMi 
nakabu'kan kasalangki. Tonganna moi 
misa' tau tae' nakullei torro bendan dio 
oloMi. 

10 l Tatonna marassan tu Ezra 
massambayang sia unnaku 
kasalanna sia tumangi' tukku dio tingayo 
banuanNa Puang Matua, sirampunmi 

tu tau buda tongan dio mai to Israel 
lako kalena, iamotu muane, baine sia 
pia, belanna iatu to buda randukmo 
siurrukan. 

2 Attu iato ma'kadami tu Sekhanya, 
anakna Yehiel, bati'na Elam, lako 

Ezra nakua: Tang maruru'mokan 
unturu' Kapenombanta, belanna 
umpobainemokan ba'tu pira-pira baine 
senga' dio mai mintu' bangsa lan 
tondok iato: moi susito den siapa 
kapa'rannuanan lako to Israel. 

3Melo ke untananki' basse sola 
Kapenombanta, kumua la tasua male tu 
mintu' baine sia mintu' pia nadadian, 
situru' tu pa'pakilalanna puangku sia 
mintu' tau tu ma'parondo ungkataku' 
pepasanNa Kapenombanta: melo ke 
lolangki' unturu'i tu Sukaran aluk. 
4Ke'de'mokomi, belanna kamu 
dipatanggungi te tanggungan iate sia 
kami duka sola nasang la urrondongkomi. 
Pabatta'i tu penaammi sia pogau'i te apa 
iate. 

> Ta'kala ke'de'mi tu Ezra, anna suai 

tu mintu' pangulu tominaa sia to Lewi 
sia mintu' to Israel umpalao sumpa la 
umpogau'i susite kada iate, umpalaomi 
sumpa tu tau iato mai. 

6 Mangkato ke'de'mi tu Ezra dio mai 
tingayo banuanNa Puang Matua, 

anna male tama bilikna Yohanan, 
anakna Elyasib, tu nanii ma'bongi: 
tae” nakumande sia tae’ namangiru', 
belanna masussa penaanna natumang 
katangmarurusanna to sule dipali'. 

7 Mesuami tu mai tau umpetambanni 
lan lu Yehuda sia Yerusalem lako mintu' 
tu to mangkamo dipali', kumua anna 
sirampun lako Yerusalem. 

8 Minda-minda tae" nasae lan to tallung 
allo, susitu pangra'ta'na mintu' pangulu 
sia pekaamberan, la dialai tu mintu' 
apanna napa'pemalian lako Puang, 

sia kalena duka la disarakki dio mai 
kombongan to dipali" 

9Ta'kala sirampunmi tu mintu’ muane 
to Yehuda sia Benyamin dio Yerusalem 
lan to tallung allo, iamotu bulan 
ma'pengkasera, allo ma'penduangpulona 
bulan iato: unno'ko'mi tu mintu' tau 
iato dio lu padang tingayo banuanNa 

Kapenomban, sipa'parondoan belanna 
iatu kara-kara iato sia belanna angin 
bara'. 

10 Ke'de'mi tu to minaa Ezra anna 
ma'kada lako tau iato mai nakua: 
Umpokamokomi kamarurusan, belanna 
umpobainemokomi baine senga’, tu 
mipobannang urrangnganni pole' 
kasalanna to Israel. 

11 Apa totemo pangke'i tu PUANG, 
Kapenombanna nene' todolomi, sia 
pogau'i tu apa nakalo' penaanNa sia 
toyangangkomi kalemi dio mai mintu' 
bangsa lan tondok iate sia dio mai mintu 
baine senga’. 

12 Mebalimi tu mintu’ kombongan iato 
umpekapuai gamaranna nakua: Iamo 
mipokada iamo sipatu kipogau'. 

13 Apa tarru' buda tu tau sia palauran, 
naurungan tang unnattai torro bendan 
dio salian: ondongpi iate apa iate tangia 
pengkarangan sangallo ba'tu duang allo, 
belanna buda tu kapatengkangki lan apa 
iate. 

14 Melo ke bendanni tu mintu’ pangulunta 
ussonda mintu’ kombongan; namintu' 
tu to lan kotata, tu umpobaine baine 
senga’, la sae mentingayo lan attu 


YA 

dipamanassa sola mintu' pekaamberan 
sia toma'paolai salu dio mai mintu' kota, 
sae lako tapatoyangna tu kare'dekanna 
ara Na Kapenombanta dionate apa iate. 
15 Yonatan manna, anakna Asael, sia 
Yahzeya, anakna Tikwa tang ussituru'i 
tu apa iato, anna tundui Mesulam sola 
Sabetai, to Lewi. 

16 Apa iatu tau iato mai tu mangkamo 
dipali' umpogau'i susito. Attu iato 
napileammi tominaa Ezra tu ba'tu pira- 
pira tau, iamotu pangulu rapu, pantan Ia 
umpogau'i to lan rapunna, namintu'nato 
disangai nasang, naparandukmi tau iato 
mai ma'kombongan tonna allo bunga'na 
bulan ma'pessangpulo la umparessai tu 
kara-kara iato. 

17 Upu'mi tu tau iato mai umparessa 
kara-karana mintu' muane tu umpobaine 
baine senga', tonna allo bunga'na bulan 
bunga'na. 

18 Naurunganni dio lu bati' tominaa tu 
umpobaine, baine senga' den diapparan 
tu anakna Yesua, anakna Yozadak, sia 
iatu mai siulu'na, iamotu Maaseya, 
Eliezer, Yarib na Gedalya. 

19 Umpasisala'pami limanna tu tau iato 
mai sia mangallu' la ussuai male tu 

bainena; iatu suru” pengkalossoranna 
tau iato mai, iamotu misa” domba laki 
dio mai tuntunan dombana. 

20 Dio mai bati'na Imer iamotu Hanani 
sia Zebaja. 

21 Dio mai bati'na Harim iamotu Maaseya, 
Elia, Semaya, Yehiel na Uzia. 

22 Dio mai bati'na Pasyhur iamotu 
Elyoenai, Maaseya, Ismael, Netaneel, 
Yozabad na Elasa. 

23 Dio mai to Lewi iamotu Yozabad, 
Simei, Kelaya (iamotu Kelita), Petahya, 
Yuda na Eliezer. 

24 Dio mai tomenani iamotu Elyasib. 

Dio mai toma'kampa babangan iamotu 
Salum, Telem na Uri. 

25 Dio mai to Israel, dio mai bati'na Paros 
iamotu Ramya, Yezia, Malkia, Miyamin, 
Eleazar, Malkia na Benaya. 

26 Dio mai bati'na Elam iamotu Matanya, 
Zakharia, Yehiel, Abdi, Yeremot na Elia. 
27 Dio mai bati'na Zatu iamotu Elyoenai, 
Elyasib, Matanya, Yeremot, Zabad na 
Aziza. 

28 Dio mai bati'na Bebai iamotu Yohanan, 
Hananya, Zabai na Atlai. 

29 Dio mai bati'na Bani iamotu Mesulam, 
Malukh, Adaya, Yasub, Seal na Yeramot. 

30 Dio mai bati'na Pahat-Moab iamotu 
Adna na Kelal, Benaya, Maaseya, 
Matania, Bezaleel, Binui na Manasye. 
31 Dio mai bati'na Harim iamotu Eliezer, 
Yisia, Malkia, Semaya, Simeon. 

32 Benyamin, Malukh na Semarya. 

33 Dio mai bati'na Hasum iamotu 
Matnai, Matata, Zabad, Elifelet, Yeremai, 
Manasye na Simei. 

34 Dio mai bati'na Bani iamotu Maadai, 
Amram, Uel, 

35 Benaya, Bedeya, Keluhu, 

36 Wanya, Meremot, Elyasib, 

37 Matanya, Matnai, Yaasai, 

38 Bani, Binui, Simei, 

39 Selemya, Natan, Adaya. 

40 Makhnadbai, Sasai, Sarai, 

41 Azareel, Selemya, Semarya, 

42 Salum, Amarya na Yusuf. 

43 Dio mai bati'na Nebo iamotu Yeiel, 
Matica, Zabad, Zebina, Yadai, Yoel na 
Benaya. 

44 Mintu'nai te umpobainemo baine 
salian lembang, na dio lu bainena tau 
iato mai denmo tu undadian pia muane. 


NEHEMIA 


Nehemia 
umpassambayangan to Israel 


1:1-11 

1 lInde sia tu tuna'na Nehemia, 

anakna Hakhalya. Iatonna bulan 
Kislew, taun ma'penduangpulo, tongku 
lan tambakuku Susan, 
2 saemi lako kaleku tu Hanani, misa'i 
siulu'ku sola ba'tu pira-pira tau dio mai 
Yehuda. Kupekutanammi lako tau iato 
mai tu diona to Yahudi, tu tilendokmo, 
iamotu torronapa dio mai mintu’ to 
dipali', sia diona duka Yerusalem. 
3Ma'kadami tu tau iato mai lako 
kaleku nakua: Iatu mintu' to torropa, 
iamotu torronapa dio mai to dipali”, 
tu lan propinsi iato, lan kamandasan 
kapua sia kadibelleran, sia iatu rinding 
tembo' Yerusalem ro'pokmo, na iatu 
babanganna pura diballa api. 
4Tatongku rangii te mintu’ kada iate, 
unno'ko'mo' tumangi' sia ma'pote 

dibolong ba'tu pirang-pirang allo. 
Ma'puasa dukamo' sia massambayang 
dio oloNa Puang Matua dao suruga, 

> kukua: O PUANG, Puang Matua dao 
suruga, o Puang Matua pasareongan 
sia dikabangnga', tu ungkanana'i 
basse sia kamasokanan lako tu mintu' 
tau ungkamali'Komi sia ungkaritutui 
pepasanMi. 

ola Mitanding talinga sia la 
Mibidaran tu matamMi la umperangii 
passambayangna taumMi, tu 
kupennoloan lako Kalemi keallo sia 
kebongi diona to Israel, taumMi, 
kupangakuammo tu kasalanna to 
Israel, tu kipogau' umbaliKomi, ia duka 
tu aku sia sangdadiangku umpogau' 
nasangmokanni kasalan. 

7 Kadake tongan tu gau'ki lako Kalemi, 
belanna tae'mo kikaritutui tu pepasanMi, 
apa Mipondok sia atoramMi, tu Mipasan 
lako Musa, taumMi. 

8 Kilalai tu kada Mipokadan Musa, 
taumMi, nakua: lake umpokakomi 
kamarurusan, manassa la 
Kupatisambo'komi dio lu mintu' 
bangsa. 

9 Apa iake mengkatoba'komi lako 
Kaleku sia iake mikaritutui tonganni tu 
pepasanKu - moi ammi den diula'i sae 
lako randan langi, manassa la Kurampun 
tu tau iato mai inde to dio mai angKu 
solanni lako inan tu mangka Kupilei Ia 
Kunii umpaunnisung sangangKu. 

10 Tonganna tau iato mai taumMi 

sia bangsaMi, tu mirampanan tete 

dio kamatotoran kapuaMi sia lima 
mawatangMi. 

110) PUANG, tananni talingamMi tu 
passambayangna taumMi sia iatu 
passambayangna mintu' taumMi, tu 
parannu penaanna ungkabangnga' 
sangamMi, sia pamaupa'i tu taumMi allo 
iate, dennoupa' nalolongan kamamasean 
dio olona tau iate. Belanna iate aku te 
pangulu to ma'pairu'na datu. 


Nehemia nasua datu Artahsasta 
male lako Yerusalem 


2:1-10 
2 1 Tatonna bulan Nisan taun 
ma'penduang - pulona kaparentanna 
datu Artahsasta, tonna sakka' tu uai 
anggoro' dio tingayona, kuangka'mi tu 

uai anggoro', kutadoanni datu. Tae’ lenpa 
kumasussa to lendu'na dio olona datu. 

2 Ma'kadami datu lako kaleku nakua: 
Ma'apai namaru'gun lindomu ditiro, 
natae’ mumasaki? Tae’ senga'na te 
sangadinna den kamasussan lan 
penaammu. Attu iato matakkukmo'. 
3Ma'kadamo' lako datu kukua: 
Namasakkemora tu datu tontong sae 
lakona! Umba nakua tang la maru'gun 
lindoku ditiro, na dio lu kota iamotu 
inan nanii lamunanna nene' to doloku, 
sanggangmo sia iatu babanganna 
puramo nakande api. 

4Ma'kadami datu lako kaleku 

nakua: Apara palakummu? Attu 

iato massambayangmo' lako Puang 
Matua dao suruga. 

5Ma'kadana' lako datu kukua: Iake 
napasituru'i datu sia iake nakalo'na' 
penaanna, la misuana' lako Yehuda lako 
kota tu nanii lamunanna nene' to doloku, 
angku bangunni sule. 

6 Ma'kadami datu lako kaleku tonna 
unnisung tu bainena dio sa'dena, nakua: 
La sangapara mulingkai sia piran ammu 
la sule? 

latongku pamanassami tu attunna, 
nakalo'mi penaanna datu ussuana'. 
7Sia ma'kadana' lako datu kukua: 
lake nakalo'i penaanna datu, melo ke 
misuai tu tau umbenna' ba'tu pira-pira 
sura” kuparampoi lako tu mai to maraa 
lompo dio lili sambalinna lu Salu, anna 
eloranna' tau iato mai lendu' sae lako 
rampoku lako Yehuda: 

8 sia misa” sura’ lako Asaf, petoro’ 
pangala'na datu, anna benna' kayu la 
kupotangdan rattiang dio babanganna 
benteng tu sikande Banua Kabusungan 
sia dio rinding tembo' kota sia dio 
banua la kunii torro. Nabenmo' datu tu 
sura' iato mai, belanna narondongna' 
pa'kaborro'Na KapenombangKu. 

9 Ta'kala rampomo' lako tu mai to maraa 
lompo tu dio lili sambalinna lu Salu, 
angku parampoi lako tau iato mai tu 
mintu' sura'na datu. Sia nasua duka datu 
tu ba'tu pira-pira kamandang surodadu 
sia pakkanarang ussolanna'. 

10 Tatonna rangimi Sanbalat, to Horon 
sia Tobia, kaunan to Amon, lendu'mi 
mapa'di'na penaanna, kumua saemo 
misa' tau la undakaran melo to Israel. 

Bunga'na pengkaranganna 
Nehemia dio Yerusalem 


2:11-20 
11 Ta'kala rampomo' lako Yerusalem: 
iatongku tallung allomo dio, 
12 ke'de'mo' tonna ibongi sola ba'tu pira- 
pira tau. Moi misa' tau tae' kupokadan 
tu apa Napabu'tu kapenombangku 
lan penaangku tu la kupogau' diona 
Yerusalem. Sia moi misa” olo'-olo' 
tae” kubaa sangadinna ia manna tu 
kusakeinna. 
13 Tatonna ibongi tassu'mo' lan mai 
babangan Lombok, ma'palulako 
kalimbuang Ula', tarru' lako babangan 
Au, sia kuparessa tu rinding tembo' 
Yerusalem, tu ro'pokmo sia iatu 
babanganna tu puramo diballa api. 
14Tarru'mo' lako babangan kalimbuang 
sia lako limbong datu, apa inde to dio 
sukku'mo la naolai tarru' tu olo'-olo' 
kusakei. 
15 Tamoto unnola lombokmo' tuka’ 
langngan tonna ibongi, angku paressai 
tu mai rinding tembo’. Mangkato 

maleomo' unnola babangan Lombok, 
nasusi to tibalikmo' sule. 

16 Tatu mintu’ pangulu tae’ natandai tu 
kuolainnamo male sia apa mangkamo 
kupogau': belanna lako to Yahudi, to 
minaa, to kapua, pangulu sia to diala 
parea senga' tae'pa kupokadanni sae 
lako attu iato. 

17 Attu iato ma'kadamo' lako tau iato 
mai kukua: Mitiromo tu kadipandasanta, 
kumua iatu Yerusalem sanggangmo 

na iatu mai babanganna puramo 
diballa api. Maikomi tabangunni sule tu 
rinding tembo' Yerusalem, anna damo 
tapomatunai. 

18 latongku pokadammi tau iato mai, 
kumua narondongna' pa'kaboro'Na 
Kapenombangku, sia umba nakua 

tu datu mangkamo ma'kada lako 
kaleku, ma'kadami tu tau iato mai 
nakua: La ke'de'ki' umbangunni sule. 
Napabatta'mi tu penaanna ungkarangi 
tu pengkarangan melo. 

19 latonna rangimi Sanbalat, to Horon sia 
Tobia, kaunan to Amon sia Gesyem, to 
Arab tu iannato, ma'tellemi sia ma'lo'bo 
tu tau iato mai lako kaleki, nakua: Apa 

toda kamu mipogau'? La umbalirokomika 
datu? 

20 Apa kubali tu tau iato kukua: iatu 
Puang Matua dao suruga Iamo la 
umpamaupa' pengkarangangki, na 
kami, te taunNa, la ke'de' umbangunni: 
apa iatu kamu tae' taami ba'tu patu 
borongmi ba'tu kadipengkilalaiammi lan 
Yerusalem. 


Rinding tembo” sia babangan 
Yerusalem dipabendan sule 


3:1-32 

1 Ta'kala ke'de'mi tu Elyasib, tominaa 

kapua, sola mintu' siulu'na, iamotu 
mintu' to minaa, anna bangunni tau 
iato mai sule tu babangan Domba. 
Napamaindanmi sia napalakoi ba'bana, 
napamaindanmi tau iato mai sisola duka 
tu menara Mea na menara Hananeel. 
2 Dio sa'dena ma'bangun tu to Yerikho na 
dio pole'o sa'dena ma'bangun tu Zakur, 
anakna Imri. 
3 Tatu babangan Bale nabangun bati'na 
Senaa sule: narattiangi sia naba'bai sia 
napalakoi salli'na sia gontingna. 

4Dio sa'dena tau iato mai ma'pemeloi tu 
Meremot, anakna Uria, anakna Hakos. 
Na diona pole'o sa'dena ma'pemeloi 

tu Mesulam, anakna Berekhya, anakna 
Mesezabeel. Dio sa'dena ma'pemeloi tu 
Zadok, anakna Baana. 

> Dio sa'dena tau iato mai ma'pemeloi tu 
mintu' to Tekoa, apa iatu to mala'bi'na 
tau iato mai noka umpopa'passan 
palempengna lan pengkaranganna 
puangna. 

6 Tatu babangan Dolo napemeloi Yoyada, 
anakna Paseah, sia Mesulam, anakna 
Besoja. Narattiangi sia naba'bai sia 
napalakoi salli'na sia gontingna. 

7 Dio sa'dena tau iato mai ma'pemeloi 
tu Melaca, to Gibeon, sia Yadon, to 
Meronot, sia to Gibeon sia to Mizpa, 

tu naparenta to maraa lompo dio lili’ 
sambalinna lu Salu. 

8 Dio sa'dena ma'pemeloi tu Uziel, 
anakna Harhaya, misa'i pande bulaan: 
dio sa'dena pole'o ma'pemeloi tu 
Hananya, misa" to ma'bangki' latu tau 
iato mai tae'mo namanggi' mengkarang 
dio Yerusalem dio to' rinding tembo' 
makamban. 

9 Dio sa'dena tau iato mai ma'pemeloi 
tu Refaya, anakna Hur, kapala sesena 
lembang Yerusalem. 

10 Dio sa'dena tau iato mai ma'pemeloi 
tu Yedaya, anakna Harumaf, iamotu 
sitingoan banuanna. Dio sa'dena tau 
iato ma'pemeloi tu Hatus, anakna 
Hasabneya. 

11 Tatu ruang ma'penduanna napemeloi 
Malkia, anakna Harim sia Hasub, anakna 
Pahat-Moab: napemeloi duka tu menara 
Panglallangan. 

12 Dio sa'dena ma'pemeloi tu Salum, 
anakna Halohesh, kapala sesena 
lembang Yerusalem, la ia la mintu' 
anakna baine. 

13 Tatu babangan Lombok napemeloi 
Hanun sia pa'tondokan Zanoah: 
nabangun tau iato mai sule sia naba'bai 
sia napalakoi salli'na sia gontingna: 
ondongpi (nabangun tau iato mai sule) 
sangsa'bu siku tu rinding tembo' sae 
lako babangan Au. 

14 Tatu babangan Au napemeloi Malkia, 
anakna Rekhab, kapala lembang 
Bet-Kerem. Nabangun sule, sia naba'bai, 
anna palakoi salli'na sia gontingna. 

15 Tatu babangan Kalimbuang napemeloi 
Salum, anakna Kolhoze, kapala lembang 
Mizpa: anna bangunni sule sia napapa- 
sapei sia naba'bai anna palakoi salli'na 
sia gontingna, ondongpi (nabangun sule) 
tu rinding tembo' limbong tu nanii uai 
saruran tama, sikandappi' pa'lakna datu 
sae lako eran tu solo” dao mai kotana 
Daud. 

16 Tatu tarru'na male ma'pemeloi dio tu 
Nehemia, anakna Azbuk, kapala sesena 
lembang Bet-Zur sae lako sitingoan 
liangna Daud sia tarru' lako limbong 
panggaraga natarru' lako banua to 
lalong. 

17 Sia jatu tarru'na male ma'pemeloi 

dio tu to Lewi, iamotu Rehum, anakna 
Bani. Dio sa'dena ma'pemeloi tu 
Hasabya, kapala sesena lembang Kehila, 
boronganna lembangna. 

18 Sia jatu tarru'na male ma'pemeloi 

dio tu siulu'na, iamotu Binui, anakna 
Henadad, kapala sesena lembang Kehila. 
19 Dio sa'dena tu Ezer, anakna Yesua, 
kapala lembang Mizpa, umpemeloi 

tu siumpu'na, sitingoan lalan tuka' 
langngan inan pangnannan pa'buno tu 
dio to' katetuk. 

20 Sia jatu tarru'na male birisan tongan 
tu Barukh, anakna Zabai umpemeloi tu 
siumpu'na randuk dio mai to’ katetuk 
sae lako babangan banuanna, tominaa 
kapua Elyasib. 

21 Sia jatu tarru'na male napemeloi 
Meremot, anakna Uria, anakna Hakos, 
iamotu siumpu'na randuk dio mai 
babangan banuanna Elyasib sae lako 
tampak banuanna Elyasib. 

22 Sia jatu tarru'na male ma'pemeloi 
dio tu to minaa, iamotu to torro dio lu 
Padang. 

23 Sia jatu tarru'na male ma'pemeloi 
dio lu Benyamin sia Hasub sitingoan 
banuanna. Tarru'na male napemeloi 
Azarya, anakna Maaseya, anakna 
Ananya, dio sa'de banuanna. 

24 Sia jatu tarru'na male napemeloi 
Binui, anakna Henadad, tu siumpu'na, 
randuk dio mai banuanna Azarya sae 
lako Tampakna sia sae lako tetukna. 

25 Sia iatu tarru'na male ma'pemeloi dio 
tu Palal, anakna Uzai, sipatu tampak 
sia menara malangka', tu tarangso 
lako salian dio mai banuanna datu, 
sikandappi' tarampak pa'tarungkuan. 

Sia iatu tarru'na male ma'pemeloi dio tu 
Pedaya, anakna Paros, 

26. jatu mintu' to pabalian lan Banua 
Kabusungan torro dio Ofel - sae lako 
babangan Uai dio rampe matallona sia 
sae lako menara tarangso lako salian. 
27 Sia iatu tarru'na male napemeloi to 
Tekoa tu siumpu'na randuk dio mai 
sikandappi' menara kapua tarangso lako 
salian sae lako rinding tembo' Ofel. 

28 Randuk dio mai babangan Darang 
ma'pemeloi tu mai to minaa, tu pantan 
sitingoanna banuanna. 

29 Sia jatu tarru'na male ma'pemeloi 
dio tu Zadok, anakna Imer, sitingoan 
banuanna. Tarru'na pole'o male 
ma'pemeloi dio tu Semaya, anakna 
Sekhanya, to ma'kampa babangan 
Rampe matallo. 

30 Sia iatu tarru'na male napemeloi 
Hananya, anakna Selemya, sia Hanun, 
anak ma'pennannanna Zalaf, tu 
siumpu'na. Sia iatu tarru'na male 
ma'pemeloi dio tu Mesulam, anakna 
Berekhya, tu sitingoan bilikna. 

31 Sia jatu tarru'na male ma'pemeloi dio 
tu Malkia, pande bulaan, sae lako banua 
to pabalian lan Banua Kabusungan 

sia banua to ma'baluk-baluk sipatu 
babangan Pa'kampan sia tarru' langngan 
bilik mengkadaoan dio to’ katetuk. 

32 Tatu kasiallaranna bilik mengkadaoan 
dio tetuk na babangan Domba 
ma'pemeloi dio tu mintu' pande bulaan 
sia to ma'baluk-baluk. 


Pengkarangan dipatarru' moi 
naea tau tu to mengkarang 


4:1-23 

4 1 Apa iatonna rangimi Sanbalat 

kumua kibangunmo sule tu rinding 
tembo’, re'dekmi tu ara'na sia mapa'dik 
tu penaanna. Natelle-tellemi tu to 
Yahudi, 
2 Sia ma'kada dio olona siulu'na sia 
mintu' surodadu Samaria nakua: Apa 
todaoia napogau' tu to Yahudi langga”? 
Sipaturaka la dipopa'elo'na bang tu 
tau iato mai? Ma'dinraka la memala'? 
Ma'dinraka la namangkai allo totemo? 
Ma'dinraka la napatuo sule tu batu 
tembo' ro'pok tu nakandemo api? 
3 Tatu Tobia, to Amon, bendan dio 
sa'dena, anna ma'kada nakua: Moi 
nabangunmi tau iato mai, apa iake denni 

misa' sindallung ungkondongi tu batu 
rinding tembo'na, manassa la natuan.- 
40 Kapenombangki, perangiimi dikka' 
umba nakua tu kadibe'seangki sia pasule 
langnganni ulunna tau iato mai tu 
kapalo'bo-lo'boanna sia sorongi tu tau 
iato mai butung pangrampa tama tondok 
pa'paliran. 

> Da Misamboi tu kakadakeanna tau 
iato mai sia da nadipa'dei tu kasalanna 
dio oloMi, belanna iatu tau iato mai 
umpa'dikki penaanna mintu' tau 

ma bangun sule.- 

6 Apa kibangun sule tu rinding tembo' 
iato, anna sundunmo tu mintu’ rinding 
tembo' sae lako sesena, belanna 
napa'inaai tu to buda mengkarang. 

7 Tatonna rangimi Sanbalat sia Tobia sia 
to Arab sia to Amon sia to Asdod kumua 
mukkunmo dipemeloi tu rinding tembo” 
Yerusalem sia mintu' lo'po'na dilepe'mo, 
re'dek tonganmi tu ara'na, 

8 sia sipakulu-kulu la ke'de' ullaoi 
Yerusalem sia umpamarukkai. 

9 Apa massambayangkan lako 
Kapenombangki sia belanna iatu 
ampena tau iato mai kitiromo angki 

suai tu to ma'ronda' allo bongi la 
umpangeaikanni. 

10 Ma'kadami tu to Yehuda nakua: 

latu kamatotoranna mintu' to mamulle 
langga'mo, nabudapa tu batu tiserang- 
serang, kiurunganni tang pakullemo la 
umbangunni tu rinding tembo”. 

11 Ma'kadami tu ualingki nakua: Tae’ 
nala unnissanni sia tae' nala untandai, 
taurunganni lanmo lu tangnganna tau 
iato mai, anta patei sia tapatadangi tu 
pa'diaman. 

12 Apa iatonna saemo ba'tu pira-pira to 
Yahudi, tu torro sikandappi' tau iato mai, 
umpokadangkan pessangpulo tu iannato, 
dio mai mintu' tondok tu ma'mirringan 
lako kaleki, 

13 jamoto kuato'mi tu mintu' tau diong 
inan mengkadiongan dio lu padang 

dio boko” rinding tembo’, unturu' 
pa'rapuanna, sibaa pa'dangna, dokena 
sia panana. 

14 Kutiromi angku ke'de' sia ma'kada 
lako tu mai to la'bi', pangulu sia mintu’ 
to buda, kukua: Da mikataku'i tu tau 
iato mai: kilalai tu Puang pasareongan 
sia dikabangnga', ammi pararian mintu’ 

siulu'mi, anakmi muane sia anakmi 
baine, bainemi sia banuammi. 

15 Tatonna rangimi ualingki kumua kiissan 
nasangmo sia Nadampamo Puang Matua 
tu tangnga'na, ma'dinmokan sule nasang 
lako to' rinding tembo' pantan lako 
pa'diamanna. 

16 Sia randuk allo iato iatu taungku 
sesena mengkarang na iatu sesena 
untoe doke, balulang, pana sia ma'bayu 
kararran, na iatu mai kamandang 
bendan dio boko'na mintu' to Yehuda, 

17 tu umbangun rinding tembo'. Iatu to 
mamulle ungkarang pengkaranganna 
susite: sangbali limanna mengkarang na 
iatu sangbalinna sitoe doke. 

18 Tatu mai to ma'bangun pantan sitakin 
pa'dangna, namarassan ma'bangun. Na 
iatu umpannoninna tarompe' bendan dio 
sa deku. 

19 Ma'kadamo' lako tu mai to la'bi' 
pangulu sia lako mintu' to buda, kukua: 
Kapua tu pengkarangan iate sia kalua' 
sia sisarak-sarakki' dio mai to" rinding 
tembo' sia pada mambelamoki' dio mai 
solata. 

20 Umba-umba inan minii urrangi oni 
napiri tanduk, manassa la sirampunkomi 

lako kaleki. Na Kapenombanta la 
untunduiki' parari. 

21 Susimokannito ungkarangi tu 
pengkarangan iato, na iatu sesena tau 
untoe doke randuk dio mai berre'na allo 
sae lako bu'tunna bintoen. 

22 Sia attu ia dukato angku 
pa'peparentanni lako to buda kukua: 
Manassa la pantan ma'bongikomi sola 
taummi lan Yerusalem, ammi kampaikan 
ke bongi sia mengkarang ke allo. 

23 Tatu aku sola mintu’ siulu'ku sia 
taungku sia mintu' to ma'kampa tu 
unturu'na', tae" len kialai pakeangki. 
Pantan kitoe bang lima kananki tu 
dokeki. 


Nehemia ussanda tonganni to 
makario-rio tu napandasa indanna 


5:1-13 

1 Ta'kala bu'tumi sarro kapua dio 

mai to buda sola bainena belanna to 
Yahudi, siulu'na. 
2 Den tu tau ma'kada nakua: Buda tu 
anakki muane sia anakki baine, angki 
la morai unnalli gandung kikande angki 
potuoi. 

3Den duka tu ma'kada nakua: 
Kipa'pentoeammo tu pa'lakki sia 

pa'lak anggoro'ki sia banuangki, angki 
pangallianni gandung lan karorian. 

4Sia denmo tu ma'kada nakua: 
Unnindankan doi' kipamayaran simangki 
lako datu, na pa'lakki sia palak 
anggoro'ki kipaboro'. 

> Moi angki sangrara sangbuku tu siulu'ki 
sia moi na iatu anakki muane pada 
bangsia tu anakna muane, apa moi susito 
kipa'bengan bangmo tu anakki muane 
sia anakki baine dipotosandang sia ba'tu 
pira-pira tu anakki baine dipakasiri' lan 
kasandangan natae' kiissan tu apa la 
kipogau': na iatu pa'lakki sia pa'lak 
anggoro'ki natoe dukamoto senga’. 

6 Jatongku rangimi tu sarrona tau iato 
mai sia iatu mintu'nato, re'dekmi ara'ku. 
7 Ma'tangnga' melomo' lan penaangku, 
angku pasalai tu to la'bi' sia pangulu 
kukua: Pantan mesaro la'da'komi dio 
mai siulu'mi! Kupaden dukami misa' 
kombongan kapua la untingoi tau iato 
mai, 

8 angku ma'kada lako kukua: Mintu' 
siulu'ta, iamotu to Yahudi, tu mangka 
dibaluk lako to kapere', kila'bakmo 

sitinaya pakulleki: apa iatu kamu 
mibaluk tu siulu'mi, na iatu tau iato mai 
umbaluk kalena lako kaleki! Kappami tu 
tau iato mai sia tang naissan mebali. 

9 Ma'kadamo' kukua: Tae' namelo tu 
apa mipogau'. Tae'raka mila lolang 
ungkataku' Kapenombanta, anta toyang 
dio mai pebe'sena to kapere', ualinta? 
10]atu aku sola mintu’ siulu'ku sia 
mintu' taungku umpaindanni doi” sia 
gandung tu tau iato mai: apa tae'mo kila 
umpalakui tu pa'peindan iato. 

11 Tamoto pasulemi totemo lako tau 
iato mai tu mintu' pa'lakna sia pa'lak 
anggoro'na sia pa'lak saitunna sia iatu 
mai banuanna sia doi' napa'uaian sia 
taeranni tu pa'peindanmi diona gandung, 
uai anggoro' sia minna'. 

12 Ma'kadami tu tau iato mai nakua: 
Manassa la kipasulemo sia tae'mo 

kila ussinga' len apa dio mai tau iato 
mai, la kipogau'mo susitu kadammi. 
Kutambaimi tu mintu' to minaa, angku 
suai tu tau iato mai umpalao sumpa, 
kumua napogau'i susitu dipokadanna. 
13 Sia kupentambakan tu sepu' bayu 
lamba'ku angku ma'kada kukua: Susi 
dukato Natibe Puang Matua lan mai 

banuanna sia dio mai iananna tu mintu' 
tau tae' napalanda'i tu pangallu' iate, 
nasusito matambak male anna lo'bang. 
Ma'kadami tu mintu' kombongan nakua: 
Amin, sia napudi tu PUANG. Naturu'mi 
mintu' bangsana te kada iate. 


Tae' natuntunni 
Nehemia tu pa'kasian 


5:14-19 
14Randuk allo iato naangka'mo' 
datu Artahsasta dadi to maraa dio 
tondok Yehuda, randuk dio mai taun 
ma'penduangpulo kaparentanna sae 
lako taun ma'pentallungpulo ndua, den 
sangpulo dua taunna, tae' kutarima len 
pa'kasian to maraa, la aku la mintu' 
siulu'ku. 
15 Tatu mintu’ to maraa tu dolona na aku 
umpamagasa passananna mintu' tau 
sia untuntun roti sia anggoro' dio mai 
tau iato mai, senga'pa to tu patangpulo 
sikele' salaka. Sia ia duka tu taunna 
matampo lako bangsa iato. Apa iatu 
aku tae' kupogau'i susito, belanna 
mataku'na' lako Puang Matua. 

16 Sia mengkarang dukana' dio te 
rinding tembo’, apa moi sangteppe' 
pa'lak tae' kupotaa, susi duka bangsia 
mintu' taungku sirampun inde to dio 
pengkarangan iato. 

17 latu to Yahudi sia mintu’ pangulu 
agi-agi saratu’ limangpulo tau sia iatu to 
sae lako kaleki dio mai tu mintu' bangsa 
tiku lao, kupakande. 

18 Tatu apa dipasakka' ke sangallooi, 
iamotu misa" sapi laki, annan domba 
malompo, sia ba'tu pira-pira manuk- 
manuk, aku nasang umpadenni, na iake 
sisangpulooi allona sebo ma'rupa-rupa 
anggoro'. Moi nasusi to tae'ra kutuntun 
pa'kasian to maraa, belanna iatu 
pa'diaman iate, umpamatana'mo te 
bangsa iate. 

190 Kapenombangku, kilalaina' tu 
kupomelona sitinaya tu mintu' apa 
mangka kupogau' lako bangsa iate. 


Rinding tembo' disundunni moi 
naden tau mangea 
6:1-19 


l Tatonna rangimi Sanbalat, Tobia 
sia Gesyem, to Arab, sia mintu' 

uali senga'ta, kumua kusundunnimo 
umbangunni sule tu rinding tembo' sia 
tae'mo torro tu lo'bangna, moi tae'pa 
kupalakoi tu ba'bana lan babangan, 

2 hasuami Sanbalat sia Gesyem tu 

tau lako kaleku nakua: Maikomi 
tasirampun dio Kefirim diong lombok 
Ono. Apa iatu tangnga'na tau iato mai la 
ungkadakeina'. 

3 Apa ussuana' tau male umpokadanni 
kumua: Marassanna' ungkarang 
pengkarangan kapua, iamoto natae' 
kuma'din male mati’. Ma'apai nala 
dipatadang tu pengkarangan, belanna la 
kutampe, kumale mati”? 

4Sae lako penna'pa' situru-turu' ussua 
tau lako kaleku umpokadai susito, apa 
saeoi susi duka bangsiato kubalianni. 

> Nasuami Sanbalat tu taunna tonna 
ma'pellimanna lako kaleku untangke 
misa’ sura’ tibungka'. 

6 Disura' lan susite nakua: Tiseno- 
senomo dio lu mintu’ bangsa tu kareba 
sia napamanassamo Gasymu, kumua 
iatu kamu sola mintu’ to Yahudi 
ma'tanga'mo la mangea; iamoto 
mimasara' umbangunni sule tu rinding 
tembo’, sia den duka kareba nakua morai 

dukakomi ade" dadi datunna tau iato 
mai. 

7Sia miangka' kalenamo tu ba'tu 
pira-pira nabi lan lu Yerusalem la 
umpetambangkomi, kumua: Denmo 
misa’ datu dio Yehuda! 

Tonganna iate apa iate la rampo 
lako datu. Iamoto maikomi anta 
sipa kada-kada. 

8 Apa kusua tu tau male umpokadai, 
kumua: Moi sangbuku kada tae’ 
natongan tu mintu' apa mipokada, 
sangadinna panggaraga penaammi 
kalena. 

9Belanna la morai tu tau iato mai 
umpakataku'kanni, nasanga kumua: 
Nalangga' tu limanna tau iato mai 
natampei tu pengkarangan iato, anna 
tang dadi. - lamoto, pematoto' tu 
limangku! 

10 Tatongku tama banuanna Semaya, 
anakna Delaya, anakna Mehetabeel, 
— tonna iato den sakkalangan, - 
ma'kadami nakua: Manassa la maleki' 
sola lako banuanNa Puang Matua tama 
tangnga Banua Kabusungan, anta 
salli' nasangi mintu’ ba'bana, belanna 
iatu tau iato mai la sae umpateikomi, 

manassa bongi ia bangsiamote nasae la 
umpateikomi. 

11 Apa ma'kadana' kukua: Ma'dinraka 
misa' muane susi aku te la mallai? 
Ma'dinraka tu misa' tau susi aku te tu 
tama Banua Kabusungan la tuo? Tae' 
kula male. 

12 Belanna kutandai melo, kumua tae' 
Nasuai Puang Matua, sangadinna ia sia 
nama'nubua' diona aku, belanna nasaroi 
Tobia sola Sanbalat. 

13 Ta sia nasaroi susito, kumua angku 
mataku' sia iake kupogau'i susito la 
kasalanna': na iamo la napotete tau 
iato mai umpakadake lelena, kumua 
nalo'bona'. 

140 Kapenombangku, kilalai tu Tobia 
sola Sanbalat sitinaya penggauranna 
sia ia duka tu nabi baine Noaja sia 
ba'tu pira-pira nabi, tu morai la 
umpakataku'na'. 

15 Disundunnimi tu rinding tembo' tonna 
allo ma'penduangpulo Ilima bulan Elul, 
iamotu lan limangpulo ndua allona. 

16 ]atonna rangimi ualingki tu iannato, 
mataku'mi tu mintu' bangsa untikuikan 
sia rosso penaanna, anna mangaku 

kumua iate pengkarangan iate dikarang 
tete dio pa'tunduanNa Kapenombanta. 
17 la duka tonna allo iato iatu mintu’ to 
mala'bi'na Yehuda umpakatu sura’ buda 
lako Tobia na dio duka mai Tobia den 
sura' sae lako tau iato mai. 

18 Belanna budamo tu to Yehuda mangka 
sibasse Tobia, belanna minintunna 
Sekhanya, anakna Arah, na iatu anakna 
muane Yohanan umpobaine anakna 
Mesulam, anakna Berekhya. 

19 Sia natendeng tu mintu' kameloanna 
dio tingayoku sia naparampo tu mintu' 
kadangku lako kalena. Iatu Tobia 
umpakatu sura” la umpakataku'na'. 


Atoran ungkampai kota 


7:1-3 

7 1 latonna sundunmo dibangun sule tu 

rinding tembo', kupalakoimi ba'bana 
sia kuangka' tu mai to ma'kampa 
babangan, to menani sia to Lewi. 
2 Kuangka'mi tu Hanani siulu'ku 
sia Hananya, kamandang benteng, 
ungkampai Yerusalem, belanna iatu 
Hananya misa" to matappa' sia to 

ungkataku' Puang Matua buda tau 
nalosongi. 

3Ma'kadamo' lako kukua: Da'pa 
mibungka'i tu babangan Yerusalem, ke 
tae'pi nakulla' allo: sia la ditutu' tu ba'ba, 
ke bendanmi tu to ma'kampa dio inanna: 
sia la migonting. Sia pa'tondokan 
Yerusalem la miato' tu to ma'kampa, 
pantan dio inanna sia pantan sipatu 
banuanna. 


Luntara' dinii ussura' sanganna 
to nasolan Zerubabel sule 


7:4-72 
Ezr. 1 


“Tatu kota iato kalua' sia kapua, 

apa sidi'ri tu tau torro lan sia tae'pa 
nadibangun tu mai banua. 

> Attu iato Napatiakka'mi 
Kapenombangku tu penaangku, 

angku rampunni tu mintu' to la'bi' sia 
pangulu sia to buda, anna disua ussura'i 
tama luntara' tu sanganna. Sia kuappa'tu 
luntara' dinii ussura' sanganna tau iato 
mai tu bunga'na ke'de', angku apparanni 
disura' lan susite, nakua: 


NEHEMIA 7.6-16 28 


6 Inde sia tu pa'tondokan propinsi, tu 
ke'de' lu dio mai padanna to dipali', tu 
napali’ Nebukadnezar, datu Babel, sia 
sulemo lako Yerusalem sia lako Yehuda, 
pantan umpeloloi kotana; 

7tu sae nasolan Zerubabel, Yesua, 
Nehemia, Azarya, Raamya, Nahamani, 
Mordekhai, Bilsan, Misperet, Bigwai, 
Nehum na Baana. Inde sia tu iaranna 
mintu' muane to Israel: 

8 Bati'na Paros: duangsa'bu ssaratu' 
pitungpulo ndua: 

9 bati'na Sefaca: talluratu' pitungpulo 
ndua: 

10 hati'na Arakh: annanratu' limangpulo 
ndua: 

11 hati'na Pahat-Moab, iamotu bati'na 
Yesua sia Yoab: duangsa'bu karua 
ratu'na ssangpulo karua; 

12 hati'na Elam: sangsa'bu duaratu' 
limangpulo nna'pa': 

13 hati'na Zatu: karua ratu'na patangpulo 
Ilima; 

14 bati'na Zakai: pituratu' annan pulona; 
15 bati'na Binui: annanratu' patangpulo 
ngkarua, 

16 hati'na Bebai: annanratu' duangpulo 
ngkarua: 

17 bati'na Azgad: duangsa'bu talluratu' 
duangpulo ndua, 

18 hati'na Adonikam: annanratu' annan 
pulona mpitu: 

19 bati'na Bigwai: duangsa'bu annan 
pulona mpitu: 

20 hati'na Adin: annanratu' limangpulo 
Ilima; 

21 bati'na Ater, iamotu bati'na Hizkia: 
kasera pulona ngkarua: 

22 bati'na Hasum: talluratu' duangpulo 
ngkarua, 

23 hati'na Bezai talluratu' duangpulo 
nna'pa': 

24 bati'na Harif: saratu’ sangpulo dua: 
25 bati'na Gibeon: kasera pulona Ilima: 
26 jatu muane umpa'tondokki Betlehem 
sia Netofa: saratu' karua pulona 
ngkarua, 

27 iatu muane umpa'tondokki Anatot: 
saratu’ duangpulo ngkarua; 

28 iatu muane umpa'tondokki Bet- 
Azmawet: patangpulo ndua; 

29 iatu muane umpa'tondokki Kiryat- 
Yearim, Kefira na Beerot: pituratu’ 
patangpulo ntallu; 

30 iatu muane, umpa'tondokki Rama sia 
Gaba: annanratu' duangpulo mmisa: 

31 jatu muane umpa'tondokki Mikhmas: 
saratu' duangpulo ndua: 

32 jatu muane umpa'tondokki Betel sia 
Ai: saratu' duangpulo ntallu: 

33 jatu muane umpa'tondokki Nebo 
senga': limangpulo ndua: 

34 jatu muane umpa'tondokki Elam 
senga': sangsa'bu duaratu' limangpulo 
nna'pa”, 

35 hati'na Harim: talluratu' nduangpulo: 
36 to Yerikho: talluratu' patangpulo Ilima: 
37 to Lod, Hadid sia Ono: pituratu' 
duangpulo mmisa: 

38 to Senaa: tallungsa'bu kasera ratu'na 
ntallungpulo. 

39 Mintu' to minaa: 

Bati'na Yedaya, iamotu tongkonanna 
Yesua: kasera ratu'na pitungpulo ntallu: 
40 bati'na Imer: sangsa'bu limangpulo 
ndua: 

41 bati'na Pasyhur: sangsa'bu duaratu' 
patangpulo mpitu: 

42 bati'na Harim: sangsa'bu sangpulo 
pitu. 

43Mintu' to Lewi: 

Bati'na Yesua, iamotu bati'na Kadmiel 
sia bati'na Hodewa: pitungpulo nna'pa'. 
44 Mintu' to menani: 

Bati'na Asaf: saratu' patangpulo 
ngkarua. 

45 Mintu' to ma'kampa babangan: Bati'na 
Salum, bati'na Ater, bati'na Talmon, 
bati'na Akub, bati'na Hatita, na bati'na 
Sobai: saratu' tallungpulo ngkarua. 

46 Mintu' to pabali-balian lan Banua 


Kabusungan: 

Bati'na Ziha, bati'na Hasufa, bati'na 
Tabaot: 

47 bati'na Keros, bati'na Sia, bati'na 
Padon: 

48 bati'na Lebana, bati'na Hagaba, bati'na 
Salmai: 

49 bati'na Hanan, bati'na Gidel, bati'na 
Gahar: 

50 hati'na Reaya, bati'na Rezin, bati'na 
Nekoda: 

51 hati' na Gazam, bati'na Uza, bati'na 
Paseah: 


52 hati'na Besai, to Meunim, to Nefusim: 

53 hati'na Bakbuk, bati'na Hakufa, bati'na 
Harhur: 

54 bati'na Bazlit, bati'na Mehida, bati'na 

Harsa; 

>> bati'na Barkos, bati'na Sisera, bati'na 

Temah; 

56 hati'na Neziah na bati'na Hatifa. 

57 Mintu' bati'na taunna Salomo: 

Bati'na Sotai, bati'na Soferet, bati'na 
Perida: 

58 hati'na Yaala, bati'na Darkon, bati'na 
Gidel: 

59 hati'na Sefaca, bati'na Hatil, bati'na 
Pokheret-Hazebaim, na bati'na Amon. 

60 Mintu' tu to pabali-balian lan Banua 
Kabusungan sia bati'na taunna Salomo 
talluratu' kasera pulona ndua. 

6l Inde sia tu ke'de' dio mai Tel-Melah, 
Tel-Harsa, Kerub, Adon na Imer - apa 
iatu tau iato mai tae' naissan untuna'i, 
kumua iatu rapunna sia bati'na ba'tu 
naala siai bilanganna to Israel -: 

62 hati'na Delaya, bati'na Tobia na bati'na 
Nekoda: annanratu' patangpulo ndua: 
63 sia dio mai mintu' to minaa: bati'na 
Habaya, bati'na Hakos na bati'na Barzilai 
tu mangka unnala misa' baine, bati'na 
Barzilai to Gilead, napobainei sia naala 
tu sanganna tau iato naposangai. 
64Mintu' tau iato undaka' sura’ tanda 
kumua mangkamo disura' lan luntara', 
apa tae’ nadiappa', iamoto naditassu'i 
lan mai pangka' katominaan, 

65 Nagagaimi to maraa lompo tu tau iato 
mai ungkandei tu kande tarru' masero 

sae lako bendan misa' to minaa ontoe 
Urim sola Tumim. 

66 Mintu' tu kombongan iato den 
patangpulo ndua sa'bu talluratu' 
nnannan pulona, 

67 senga' ia tu mintu' kaunanna muane 
sia kaunanna baine tau iato mai, 

tu mintu'na pitungsa'bu talluratu' 
tallungpulo mpitu: den dukapa to 
menaninna muane sia baine duaratu' 
patangpulo Ilima. 

68 Jatu untana: a'pa'ratu' tallungpulo 
Ilima na keledainna annan sa'bunna 
pituratu' nduangpulo. 

69 Denmi pirai tu pangulu rapu ussorong 
pamengan lako pengkarangan iato. Iatu 
to maraa lompo ussorong pamengan 
tama pangrampunan doi’; sangsa'bu 
dirhan bulaan, limangpulo pindan 
pa'pi'pikan, sia limaratu' tallungpulo 
bayu to minaa. 

70 Ba'tu pira-pira pangulu rapu ussorong 
pamengan tama pangrampunan doi' 

la diangkosoran pengkarangan iato: 
bulaan duangpulo sa'bu dirhan, salaka 
duangsa'bu nduaratu' mina. 

711atu mintu’ apa nasorong to kamban, 
ijamotu bulaan duangpulo sa'bu dirhan, 

salaka duangsa'bu mina sia bayu to 
minaa annan pulona mpitu. 

721atu mintu’ to minaa sia to Lewi sia 
to ma'kampa babangan sia to menani, 
sia ba'tu pira-pirai tu to buda sia to 
pabali-balian lan Banua Kabusungan 
sia mintu'i tu to Israel senga’, male 
ma'tondok lan lu kotana. 73(7:72) 


Ezra umbasa sura' Sukaran 
aluk. Pa'gauran pekalumban 


7:73-8:18 (8:1-19) 

(8-1) Iatonna randukmo bulan 
ma'pempitu, tonna lanmo lu kotana tu to 
Israel, 

1(8-2) saemi sirampun tu mintu' 
bangsa butung to misa'ri dio lu 
tana lapang dio tingayo babangan Uai. 
Napalakumi tau iato mai tu Ezra, pandita 

sura" la unnala sura’ Sukaran alukna 
Musa, tu Napa'bengan PUANG lako to 
Israel. 

2(8-3) Nabaami to minaa Ezra tu sura' 
Sukaran aluk lako tingayo kombongan, 
la muane la baine sia mintu' tu to 
ma'dinmo untandai tonna allo bunga'na 
bulan ma'pempitu. 

3 (8-4) Nabasami Ezra lan mai sura' iato 
dio tana lapang dio tingayo babangan 
Uai randuk dio mai tibangka'na masiang 
sae lako tangnga allo dio tingayona 
mintu' muane sia baine sia mintu' tu to 
ma'dinmo untandai. Natananni tonganmi 
talinga mintu' bangsana tu sura' Sukaran 
aluk. 

4(8-5) Bendanmi tu Ezra, pandita 
sura' dao lempo kayu, tu inang iamo 
diparandanan. Dio sa'dena, iamotu 

dio kananna bendan tu Matica, Sema, 
Anaya, Uria, Hilkia, na Maaseya, dio 
sa'de kairinna iamotu Pedaya, Misael, 
Malkia, Hasum, Hasbadana, Zakharia na 
Mesulam. 

5 (8-6) Nabungka'mi Ezra tu sura' 

iato natiro mintu' bangsana, belanna 
bendan madao na iatu mintu' tau iato 
mai. Iatonna bungka'mi tu sura' iato, 
bendanmi tu mintu' bangsana. 

6 (8-7) Napudimi Ezra tu PUANG, Puang 
Matua pasareongan, anna mebali 

tu mintu' bangsana, sia mempala' 
nasang langngan, nakua: Amin! Amin! 
Malinguntu'mi tu tau iato mai sia tukku 
menomba rokko padang dio oloNa 
PUANG. 

7 (8-8) Naada'imi Yesua, Bani, Serebya, 
Yamin, Akub, Sabetai, Hodia, Maaseya, 
Kelita, Azarya, Yozabad, Hanan, Pelaya 
sia mintu' to Lewi tu bangsa iato diona 
Sukaran aluk, anna bendan dio inanna. 
8 (8-9) Napamalesomi nabasan tau iato 
mai tu sura’ iato, iamotu Sukaran alukNa 
Puang Matua sia nabattuananni, anna 
tandai tau tu apa dibasanni. 

9 (8-10) Ma'kadami tu Nehemia, iamotu 
to maraa, sola Ezra, tu to minaa na 
pandita sura' sola mintu' to Lewi, tu 
unnada'i bangsana, nakua: Maindan te 
allo iate lako PUANG, Kapenombammi: 
iamoto da namasussa tu penaammi sia 
da mitumangi'. Belanna tumangi’ tu 
mintu' bangsa iato, tonna rangii tu kada 
Sukaran aluk. 

10 (8-11) Sia ma'kadapa lako tau iato 
mai nakua: Malemokomi, ammi kandei 
tu apa mammi' sia unniru' apa matappa' 
sia pantan ma'kada'pa lako minda-minda 
tu tae” nasakka” belanna maindan 

te allo iate lako Puangta: iamoto da 
namasussa penaammi, belanna iatu 
kaparannuan bannang dio PUANG Iamo 
pentirerungammi. 

11 (8-12) Napakatana dukami to Lewi tu 
penaanna mintu' bangsa iato, nama'kada 
nakua: Rapa'mokomi, belanna maindan 
te allo iate, da'mo namasussa tu 
penaammi. 

12 (8-13) Malemi tu mintu’ bangsana 
tau iato mai kumande sia mangiru, 
anna ma'kada'pa sia sila'ttekan parannu, 
belanna naissanmo tau iato mai tu apa 
dipokadanni. 

13 (8-14) Iatonna allo ma'penduan saemi 
tu mai pangulu rapunna mintu' bangsana 
sola mintu' to minaa sia to Lewi sirampun 
lako Ezra, pandita sura” la umparessai 
tu kada Sukaran aluk. 

14 (8-15) Naappa'mi tau iato mai den 
disura' lan sukaran aluk tu mangka 
Napa'bengan PUANG nalopian Musa, 
kumua: iatu to Israel, ke allo pa'gauran 
lan bulan ma'pempitu la torro lan 
kalumba. 

15 (8-16) Sia la napatassu' tau iato mai tu 
misa' parenta, la mesua umpetambanni 
lan lu mintu' kotana tau iato mai sia 

lan Yerusalem, kumua: Tassu'komi male 
langngan buntu, ammi baai dio mai tu 
tangke saitun, tangke saitun pangala’, 
tangke murdu’, tangke koroma sia 

tangke makamban daunna, la digaragai 
kalumba, susitu mangka disura'. 

16 (8-17) Tassu'mi tu tau iato mai, 
naalai tu tangke kayu, nagaraganni 
kalumba tu kalena, napantan umpadaoi 
lu bubunganna sia dio lu tarampakna sia 
tarampak banuanNa Puang Matua sia dio 
tana lapang babangan Uai sia dio tana 
lapang babangan Efraim. 

17 (8-18) latu mintu' kombongan to sule 
dipali' unggaragai kalumba anna torro 
lan. Iatu susinna to tae' lenpa napogau'i 
to Israel randuk dio mai linona Yosua, 
anakna Nun, sae lako allo iato. Bu'tumi 
kaparannuan kapua. 

18 (8-19) Nabasami tau kiallo-kiallo 

lan mai sura' Sukaran alukNa Puang 
Matua randuk dio mai allo bunga'na sae 
lako katampakanna: napakarayami tu 
allo pa'maruasan iato pitung allo, na 
iatonna allo ma'pengkarua napakaraya 
tu kasirampunan kapua, susitu mangka 
dipana'ta'. 

Allo nanii tau mangaku kasalan 
sia massambayang 


9:1-37 

1 Tatonna allo ma'penduangpulona 

nna'pa' bulan iato saemi sirampun 
tu mintu' to Israel nama'puasa sia 
ma'pote dibolong sia nanii barra'-barra' 
tu ulunna. 
2 Umpatoyangmo kalena tu bati'na Israel 
dio mai mintu' to sae sia bendan unnaku 
kasalanna sia kakelokanna nene' to 
dolona. 
3Jatonna bendanmo tu tau iato mai 
dio inanna, nabasami tau lan mai sura' 
Sukaran alukNa PUANG, Kapenombanna, 
sangtepo allo, anna mangaku sala 
sangtepo allo sia tukku menomba dio 
oloNa PUANG, Kapenombanna. 
4Dao lempo to Lewi bendammi tu 
Yesua, Bani, Kadmiel, Sebanya, Buni, 
Serebya, Bani na Kenani: anna metamba 
umpekapuai gamaranna lako PUANG, 
Kapenombanna. 
5Ma'kadami tu to Lewi Yesua, Kadmiel, 
Bani, Hasabneya, Serebya, Hodia, 
Sebanya na Petahya, nakua: Ke'de'komi, 

pudii tu PUANG, Kapenombammi, 
tempon dio mai landa' lako attu situran: 
la napudi tau tu sanga mala'bi'Mi, 

tu ussamboi mintu' kadipudian sia 
kadipangkeran. 

6 Kamu mannari tu PUANG, Kamumo 

tu mangka umpadadi langi, ondongpi 
langi” tu daona lu mintu’ langi’ sia mintu’ 
ma'dandan maritikna, sia lino sola mintu' 
tu untongkonni sia tasik sia mintu' tu 
apa lan: sia Kamu umpatuoi tu mintu'na 
sia mintu' ma'dandan maritik dao langi' 
tukku menomba dio oloMi. 

7 Kamumo tu Kapenomban, tu mangka 
untonno' Abram sia ussolanni tassu' lan 
mai Ur-Kasdim sia ussangai Abraham. 

8 Sia Mitandaimo tu penaanna maruru' 
dio oloMi sia mangkamoKomi sibasse la 
umbenni tu padang to Kanaan, to Het, 
to Amori, to Feris, to Yebus na to Girgasi 
lako bati'na. Sia Mipalanda' tu mintu' 
kadamMi, belanna malambu'Komi. 

9 Sia Mitiro dukamo tu kamandasanna 
nene' to doloki lan Mesir sia Mirangimo 
tu sarrona tau iato mai dio biring tasik 
Teberau. 

10 Sia miparampomo tu ba'tu pira-pira 
tanda kalle-kallean sia tanda mangnga 

lako Firaun, sia mintu' taunna sia mintu' 
tau lan tondokna, belanna Miissan tu 
kedona tau iato mai matampo lako 
taumMi, sia Mipadenammo Kalemi tu 
misa' sanga susitu den allo iate. 

11 Sia mipa'dua tu tasik dio tingayona 
tau iato mai, naurunganni lumingka lan 
tangnga tasik unnola karangkeanna, na 
iatu mintu' tau unnula'i tu tau iato mai 
Mipembuangan tama malikunna susito 
misa’ batu tama to’ uai mandirri'. 

12 Take allona Mianta’ lentong gaun na 
lake bonginna Mianta' lentong api la 
unnarrangi tu tau iato mai dio lu lalan 
naolai. 

13 Songlo'moKomi dao buntu Sinai sia 
ma kadamoKomi lako tau iato mai dao 
mai langi', sia Mibenmo atoran malambu 
tu tau iato mai, sukaran aluk tang tileluk, 
apa dipondok sia pepasan maelo. 

14 Sia Mipaissanni dukamo tu 

allo katorroan maindanMi sia 
Mipepasanammo tu pepasan sia 

apa dipondok sia sukaran aluk nalopian 
Musa, taumMi. 

15 Sia Mibenmo tau iato mai tu roti 

dao mai langi' la umpa'dei tangdia'na 
sia Mipatassuran uai lan mai buntu 


4 

batu la nasa'poan ma'rangna. Sia 
Mipa'parentan dukamo lako tau iato mai 
la unnalai tu padang iato la napomana, 
tu mangkaKomi umpalao sumpa la 
ungkamaseanni. 

16 Apa iatu kedona tau iato mai, iamotu 
nene’ to doloki matampo sia umpabattuk 
penaanna sia manoka umperangii tu 
pepasanMi. 

17 Mengkailing tu tau iato mai ma'perangi 
sia tae' nakilalai tu mintu' tanda 
mangnga mangka Mipogau' dio lu tau 
iato mai sia napabattuk tu penaanna sia 
unnangka' misa' pangulu lan kapabali- 
balianna la sule lako kakaunananna. Apa 
Kamumo tu Kapenomban ma'pagarri' sia 
maturu-turu, sia mamase sia kalando 
pesuka' sia kapua kamasokanamMi sia 
tae” Mitampei tu tau iato mai. 

18 Moi iatonna garagan kalena misa' anak 
sapi dipati'no' tu tau iato mai sia ma'kada 
nakua: Iamote tu Kapenombammu, tu 
ussolangko tassu' lan mai Mesir, sia 
iatonna umpogau' apa tarru’ megi'giran, 
19 tae' duka Mitampei tu tau iato mai 
lan lu padang pangallaran, belanna 
kakapuanna kamamaseamMi. Iatu 
lentong gaun tae' natoyang dio mai tau 

iato mai, ke allona la umpadulluanni 
lalan, sia iatu lentong api, ke bonginna 
la unnarrangi tau iato mai dio lu lalan tu 
la naolai. 

20 Sia Miben Penaa meloMi la umpakinaai 
tu tau iato mai sia tae' Mipaka'tui tu 
mannaMi dio mai pudukna sia Miben uai 
ussa'poi ma'rangna. 

21 Ondongpi, patangpulo taunna Minii 
ungkaduttu'i lan padang pangallaran, 
naurunganni tang kapu'duran sia tang 
buruk pakeanna sia tang kambang 
lette'na. 

22 Sia Miben tau iato mai tu ba'tu pira- 
pira kadatuan sia bangsa sia Mitaa-taa 
tu kadatuan iato lako tau iato mai susi 
tampak padang, anna alai napomana' 
tu tondokna Sihon, datu Hesbon, sia 
tondokna Og, datu Basan. 

23 Sia Mipopemba'ka' kalle-kalleammo 
tu bati'na tau iato mai susi bintoen dao 
langi” sia Misolammo tama tondok tu 
mangka Mipa'parentan lako nene' to 
dolona la unnalai napomana'. 
24Rampomi tu anakna tau iato mai 
anna alai tu tondok iato napomana' sia 
Mipopengkanorongmo tu pa'tondokanna, 
iamotu to Kanaan dio tingayona tau 

iato mai, amMi sorongi tama limanna 
la datunna la mintu' bangsa lan tondok 
iato, anna pogau'i lako tau iato mai tu 
lalan penaanna. 

25 Natalomi tu tau iato mai tu ba'tu 
pira-pira kota ditambakuku sia padang 
malompo sia unnala ba'tu pira-pira 
banua ponno ma'rupa-rupa apa maelo 
sia ba'tu pira-pira bubun batu, pa'lak 
anggoro', garonto' saitun sia kayu 
membua lendu’ ia budanna napomana'. 
Nakandei tau iato mai sadia'na anna 
malompo sia manaman katuoanna tete 
dio kakapuanna kamasokanamMi. 

26 Apa iatu tau iato mai pabali-bali 

sia naeaKomi sia natibe lako boko'na 
tu sukaran alukMi sia napatei tu mai 
nabimMi, tu unnada'i la umpasulei tu tau 
iato mai lako Kalemi, sia umpogau' apa 
tarru' megi'giran. 

27 Tamoto Misorongi tu tau iato mai 
tama limanna ualinna tu umpapussakki. 
Apa iatonna lan attu kapussakanna 
meongli'mi lako Kalemi, amMi perangii 
dao mai suruga, amMi kamasei to 
parampanan tete dio kamamasean 
kapuaMi, tu urrampanan tau iato mai lan 
mai limanna ualinna. 

28 Apa iake rapa'omi, umpogau'omi 
kadake dio oloMi, iamoto Mieloranni 

tu tau iato mai tama limanna ualinna, 
naurungan umpopengkanorongi tu tau 
iato mai. Apa iake meongli'omi tu tau 
iato mai lako Kalemi, Miperangiimi dao 
mai suruga sia pembuda Mirampanan 
tete dio kamamaseamMi. 

29 Miada'i tu tau iato mai la umpasulei 
lako sukaran alukMi, apa matampo, 
manoka umperangii tu pepasanMi sia 
untengkai atoramMi. Iake naturu'i 

tau la napotuo. Apa napopenggega' tu 
palempengna tau iato mai sia napabattuk 
tu penaanna sia manoka ma'perangi. 

30 Masai allomoKomi kalando pesuka' 
lako tau iato mai sia Miada'i tete dio 
PenaamMi nalopian nabimMi, apa tae' 
natananni talinga tu dionato. Attu iato 
Misorongmi tu tau iato mai tama limanna 
ba'tu pira-pira bangsa dio lu tondok iato. 
31 Apa tete dio kamamasean kapuaMi 
natae’ sia Misabu'i sia Miboko'i, belanna 
Kamumo tu Kapenomban maturu-turu 
sia mamase. 

32Totemo, o Kapenombangki, 
Kapenomban pasareongan, mawatang 
sia dikabangnga', tu ungkaritutui 

basse sia kamasokanan, da Misanga 
maringanni tu mintu' kamandasan 
urruakanni, la datungki la pangulungki, 
la tominaangki la nabingki la nene' 
todoloki sia mintu' taumMi, randuk dio 
mai linona datu Asyur sae lako allo iate. 
33 Apa Kamumo tu malambu' lan 
mintu' apa urrampoikan, belanna 
Mipa'petiroammo tu kamarurusamMi, 
apa kami lolang tang mekaalukkanni. 

34 Tatu mai datungki sia pangulungki sia 
to minaangki sia nene' to doloki tae' 
nakariritui tu sukaran alukMi sia tae' 
napalan penaai tu pepasanMi sia latu 
pa'pakilala tu Mipokadanni. 

35 Moi anna unnampui misa' kadatuan tu 
tau iato mai, moi amMi benni pa'kamase 
kapua, sia moi amMi benni padang kalua' 
sia malompo, apa tae" napengkaolaiKomi 
sia tae' namorai mengkatoba' dio mai 
gau' kadakena. 

36 Manassa allo iate kaunanmokan, sia 
iatu padang mangka Mikamasean nene" 
todoloki, kumua nakandei tu alanna 

sia burana - tonganna lanmo kinii dadi 
kaunan. 

37 Padang iate umpopemba'karan mintu' 
datu burana, tu Miangkarangkanni 

belanna kasalangki, anna parentai tu 
kaleki sia iatu patuoangki unturu' lalan 
penaanna, iamoto angki lan kapussakan 
kapua. 


Sura' pangakuan Ia 
ungkaritutui sukaran aluk 


9:38-10:39 
38 Bannang diomote mintu'nate 
untananmoki' basse tang leluk anta 
patamai sura” anna ca'i pangulunta sia 
to Lewinta sia to minaanta. 
1 0 llatu mintu’ to ma'ca' iamotu 

Nehemia, to maraa lompo, 

anakna Hakhalya sia Zedekia, 
2 Seraya, Azarya, Yeremia, 
3 Pasyhur, Amarya, Malkia, 
4Hatus, Sebanya, Malukh, 
> Harim, Meremot, Obaja, 
6 Daniel, Gineton, Barukh, 
7 Mesulam, Abia, Miyamin, 
8 Maazya, Bilgai, na Semaya, mintu'i te 
tominaa nasang. 
9latu to Lewi iamotu Yesua, anakna 
Azanya na Binui. latu bati'na Henadad, 
ijamotu Kadmiel. 

10 Na iatu mintu' siulu'na tau iato mai, 
ijamotu Sebanya, Hodia, Kelita, Pelaya, 
Hanan, 

11 Mikha, Rehob, Hasabya, 

12 7akur, Serebya, Sebanya, 

13 Hodia, Bani na Beninu. 

14 Tatu pangulunna to buda, iamotu 
Paros, Pahat-Moab, Elam, Zatu, Bani, 
15 Buni, Azgad, Bebai, 

16 Adonia, Bigwai, Adin, 

17 Ater, Hizkia, Azur, 

18 Hodia, Hasum, Bezai, 

19 Harif, Anatot, Nebai, 

20 Magpias, Mesulam, Hezir, 

21 Mesezabeel, Zadok, Yadua, 

22 Pelaca, Hanan, Anaya, 

23 Hosea, Hananya, Hasub, 

24 Halohesh, Pilha, Sobek, 

25 Rehum, Hasabna, Maaseya, 

26 Ahia, Hanan, Anan, 

27 Malukh, Harim na Baana. 

28 Tatu mintu' to senga', tominaa, to 
Lewi, to ma'kampa babangan, tomenani, 
to pabali-balian lan Banua Kabusungan 
sia minda-minda tu ussarakki kalena 
dio mai tu mai bangsa lan tondok iato 
la ungkaritutui Sukaran alukNa Puang 
Matua sia iatu bainena tau iato mai 

sia anakna muane sia anakna baine, 
minda-minda tu paissannamo, 

29 hasituru'i mintu' siulu'na, iamotu 

to mala'bi'na, anna takoi passanan 
tengkona menggata sia umpalao sumpa 
la lolang unturu' Sukaran alukNa Puang 
Matua tu Napa'bengan Puang Matua 
nalopian Musa, taunNa Puang Matua 
sia la birisan ungkaritutui tu mintu' 
pepasan, atoran sia apa Napondok 
PUANG, Puangta. 

30 Ondongpi mangakumoki', kumua 
tae'mo tala umbenni tu anakta baine 
lako bangsa lan tondok iate sia iatu 
anakna baine tau iato mai tae'mo tala 
unnalanni anakta muane napobaine. 

31 Sia jake saei umbaa balukanna tu 
bangsa lan tondok iate sia ma'rupa-rupa 
gandung lan allo katorroan la umbalukki, 
tae' tala unnallii, ke allo katorroan ba'tu 
sala umbanna misa' allo maindan, sia 
lan taun ma'pempitu iatu mai padang la 
tapopa'elo'na talo sia iatu mai pa'peindan 
moi misa' tae' tala untungkai. 

32 Sia tapatakoi kaleta la ussorong 

taa tallunna sikele' ke sangtaunoi, 

lako kamenomban lan banuanNa 
Kapenombanta: 

33 jamotu roti dipennoloan, kande 
dipemalaran kiallo-kiallo sia pemala' 
ditunu pu'pu' kiallo-kiallo, pemala' allo 
katorroan, pemala' bulan ba'ru, pemala' 
pa'gauran sia pamengan maindan, suru' 
pengkalossoran la umbasei kasalanna to 
Israel, sia ma'rupa-rupa kamenomban 
lan banuanNa Kapenombanta. 

34 Sia taloterei duka, tu mai tominaa, to 
Lewi sia to buda tu la nenne' umpatama 
kayu tama banuanNa Kapenombanta 
situru' rapunta lan attu dipamanassa ke 
taunoi, la ditutung dao inan pemalaranNa 
PUANG, Kapenombanta, susitu disura' 
lan Sukaran aluk. 

35 Sia mangaku dukamoki' la umbaai 
lako banuanNa PUANG tu bunga' bura 
padangta sia mintu' bunga' bua kayu, ke 
taunoi: 

36 susi dukato tu anak muane pa'bunga'ta 
sia patuoanta, susi tu disura' lan sukaran 
aluk: anta baai tu anak bunga' sapinta 
sia anak bunga' dombata sia bembe'ta 
lako banuanNa Kapenombanta, iamotu 
lako tominaa, tu umpogau' kamenomban 
lan banuanNa Kapenombanta. 

37 Sia la tabaa tu bunga’ ta'pung dalle 
sisikan - iamotu pa'durukta - sia mintu' 


NEHEMIA 10.38-39 51 


bunga' bua kayu, uai anggoro' ba'ru sia 
minna' lako tominaa, dipatama bilik dio 
banua Kapenombanta sia taa sangpulona 
tu bura padangta la tabaa lako to Lewi, 
na tau iato mai, iamotu to Lewi, la 
urrampunni tu taa sangpulona lan lu 
mintu' kotana to ma'lakoan padang. 

38 Sia la den misa' tominaa, bati'na 
Harun, la male sola tu mai to Lewi, 

ke attunnai tu to Lewi unduruk taa 
sangpulona, sia la naala to Lewi taa 
sangpulona dio mai tu taa sangpulona 
nabaai lako banuanNa Kapenombanta, 
tama bilik pa'palumpunan. 

39 Belanna tama bilik iato sipatu tu 

to Israel sia to Lewi la umbaai tu 
gandung pa'duruk, uai anggoro' ba'ru 
sia minna’; inde to dio nanii tu mintu’ 
pareanan maindan sia nanii tominaa 
umpogau' kamenomban sia to ma'kampa 
babangan sia tomenani. Iatu banuanNa 
Kapenombanta tae' tala umpopa'elo'nai. 

Diona to mane ma'tondok 
dio Yerusalem sia dio lu 
ba'tu pira-pira kota 


11:1-36 

1 1 1 Ma'tondokmi tu pangulunna 

bangsa iato dio Yerusalem, apa 
iatu tau pira ma'oterei la umpamanassai 
tu misa' tau, torro dio Yerusalem, iamotu 
kota maindan, ke sangpulooi, na iatu 
kasera lan lu kota senga’. 
2 Napudimi bangsa iato tu mintu' 
muane, tu tanning inaa ma'tondok lan 
Yerusalem. 
3Inde sia tu mintu' pangulu propinsi, 
tu ma'tondok lan Yerusalem: - nalan 
lu kota Yehuda pada torromo tu tau 
iato mai dio lu mana'na, lan lu kotana, 
iamotu to Israel, tominaa, to Lewi, to 
pabali-balian lan Banua Kabusungan sia 
bati'na taunna Salomo. 
4 Dio Yerusalem torromo tu ba'tu 
pira-pira to Yehuda sia to Benyamin: dio 
mai to Yehuda iamotu Ataya, anakna 
Uzia, anakna Zakharia, anakna Amarya, 
anakna Sefaca, anakna Mahalaleel, dio 
mai bati'na Peres, 

5 sia Maaseya, anakna Barukh, anakna 
Kolhoze, anakna Hazaya, anakna Adaya, 
anakna Yoyarib, anakna Zakharia, 
anakna Syela. 

6 Jatu mintu’ bati'na Peres, tu torro 

dio Yerusalem, a'pa'ratu' annan pulona 
ngkarua tu ma'din parari. 

7Inde sia tu to Benyamin, iamotu 

Salu, anakna Mesulam, anakna Yoed, 
anakna Pedaya, anakna Kolaya, anakna 
Maaseya, anakna Itiel, anakna Yesaya: 
8 ha iatu sidampi'na iamotu Gabai na 
Salai: kasera ratu'na duangpulo ngkarua 
tau. 

9 Na Yoël, anakna Zikhri pangulunna 

tu tau iato mai, sia Yehuda, anakna 
Hasenua akkele' kapala lan kota. 

10 Dio mai mintu' tominaa iamotu 
Yedaya, anakna Yoyarib, na Yakhin: 

11 Seraya, anakna Hilkia, anakna 
Mesulam, anakna Zadok, anakna 
Merayot, anakna Ahitub, iamo pangulu 
banuanNa Puang Matua. 

12 Sia mintu' siulu'na tu umpogau' 
kamenomban lan banua kabusungan: 
den karua ratu'na duangpulo ndua. Sia 
Adaya, anakna Yeroham, anakna Pelalya, 

anakna Amzi, anakna Zakharia, anakna 
Pasyhur, anakna Malkia: 

13 sia mintu’ siulu'na pangulu rapu, den 
duaratu' patangpulo ndua. Sia Amasai 
anakna Asareel, anakna Ahzai, anakna 
Mesilemot, anakna Imer: 

14 sia siulu'na, to barani parari, den 
saratu' duangpulo ngkarua. Iatu 
pangulunna, iamotu Zabdiel, anakna 
Gedolim. 

15 Dio mai to Lewi, iamotu Semaya, 
anakna Hasub, anakna Azrikam, anakna 
Hasabya, anakna Buni. 

16 latu Sabetai sola Yozabad, dio mai 
pangulunna to Lewi, iamo umpangului 
tu mintu' pengkarangan dio salian 
banuanNa Puang Matua. 

17 latu Matanya, anakna Mikha, anakna 
Zabdi, anakna Asaf, iamo pangulu, 

tu unnangka' nanian pa'pudi-pudian, 
ke massambayangi tau sia Bakbukya 
ma'penduanna dio mai mintu' siulu'na, 
sia Abda, anakna Samua, anakna Galal, 
anakna Yedutun. 

18 Tatu mintu' to Lewi, tu torro lan kota 
maindan den duaratu' karua pulona 
nna'pa'. 

19 Mintu' to ma'kampa babangan, iamotu 
Akub, Talmon sola mintu' siulu'na, 

tu ungkampai babangan, den saratu' 
pitungpulo ndua. 

20 Tatu tang dipokadannapa tu mai to 
Israel, to minaa na to Lewi, torro lan lu 
mintu' kota Yehuda, pantan dio lu kota 
mana'na. 

21 Tatu mintu' to pabali-balian lan Banua 
Kabusungan torro dio Ofel: iatu Ziha na 
Gispa pangulunna to pabali-balian lan 
Banua Kabusungan. 

22 Tatu pangulunna to Lewi dio Yerusalem 
iamotu Uzi, anakna Bani, anakna 
Hasabya, anakna Matanya, anakna 
Mikha, dio mai bati'na Asaf, iamotu to 
menani lan kamenomban dio banuanNa 
Puang Matua. 

23 Belanna denmo pa'pana'ta'na datu 
diona tau iato mai, iamotu atoran 
umpamanassa apa napotuo to menani 
pada tu paralluna kiallo-kiallo. 

24 Tatu Petahya, anakna Mesezabeel, dio 
mai bati'na Zerah, anakna Yehuda, to 
diala parea matippa' na datu, umpoissan 
mintu' kaparalluanna to buda. 

25 Tatu tondok nanii tau dio salian 

kota, iamotu to Yehuda pira torro dio 

Kiryat-Arba sia lili'na, dio Dibon sia 
lili'na, dio Yekabzeel sia kampongna: 

26 dio Yesua, Molada na Bet-Pelet: 

27 dio Hazar-Sual, Bersyeba sola lili'na: 
28 dio Ziklag, Mekhona sola lili'na: 

29 dio En-Rimon, Zora, Yarmut, 

30 Zanoah, Adulam sola kampongna, 
Lakhis sola pa'padanganna, sia dio Azeka 
sola lili' na. Susimoto tu tau iato mai 
ma'tondok dio mai Bersyeba sae lako 
lombok Hinom. 

31T1atu to Benyamin torro dio inan: 
randuk dio mai Geba dio Mikhmas, Aya, 
Betel sola lili'na, 

32 dio Anatot, Nob, Ananya, 

33 Hazor, Rama, Gitaim, 

34 Hadid, Zeboim, Nebalat, 

35 Lod, Ono na lombok Pande kayu. 

36 Denmo ba'tu pirang-pirang laoanna 
to Lewi dio mai Yehuda male ma'tondok 
lako lili'na to Benyamin. 


Luntara'na to minaa sia to Lewi 


12:1-26 
1 2 1 Inde sia tu mintu’ to minaa sia 
to Lewi, tu ke'de' sola Zerubabel, 

anakna Sealtiel sia Yesua, iamotu 
Seraya, Yeremia, Ezra. 

2 Amarya, Malukh, Hatus, 

3 Sekhanya, Rehum, Meremot, 

4Ido, Ginetoi, Abia, 

5 Miyamin, Maaja, Bilga, 

6 Semaya, Yoyarib, Yedaya, 

7 Salu, Amok, Hilkia na Yedaya, 
mintu'nate iamo pangulu tominaa sia 
mintu' siulu'na tonna linona Yesua. 

8 Na jatu to Lewi, iamotu Yesua, Binui, 
Kadmiel, Serebya, Yehuda na Matanya. 
Tau iamote sola mintu' siulu'na ullopian 
torroan to menani. 

Tatu Bakbukya na Uni, siulu'na tau 
iato mai bendan sitingoan menani lan 
kamenomban. 

10 Tatu Yesua undadian Yoyakim: Yoyakim 
undadian Elyasib: Elyasib undadian 
Yoyada: 

11 Yoyada undadian Yonatan: Yonatan 
undadian Yadua. 

12 Tatonna linona Yoyakim iami to minaa, 
tu pangulunna rapu: dio rapunna Seraya, 
iamotu Meraya: dio mai Yeremia, iamotu 
Hananya, 

13 dio mai Ezra, iamotu Mesulam: dio 
mai Amarya, iamotu Yohanan: 

14 dio mai Melikhu, iamotu Yonatan: dio 
mai Sebanya, iamotu Yusuf: 

15 dio mai Harim iamotu Adna: dio mai 
Merayot, iamotu Helkai: 

16 dio mai Ido, iamotu Zakharia: dio mai 
Gineton, iamotu Mesulam: 

17 dio mai Abia, iamotu Zikhri: dio mai 
Minyamin, dio mai Moaja, iamotu Piltai: 
18 dio mai Bilga: iamotu Samua: dio mai 
Semaya, iamotu Yonatan: 

19 dio mai Yoyarib, iamotu Matnai: dio 
mai Yedaya, iamotu Uzi; 

20 dio mai Salai, iamotu Kalai: dio mai 
Amok, iamotu Heber: 

21 dio mai Hilkia, iamotu Hasabya: dio 
mai Yedaya, iamotu Netaneel. 

22Tatu to Lewi tonna linona Elyasib, 
Yoyada, Yohanan na Yadua, disura' tu 
pangulu rapunna, na mintu' to minaa 
tonna kadatuanna Darius, to Persia. 
23Jatu bati'na Lewi, iamotu mintu’ 
pangulu rapu disura'mo lan sura' 
ossoran, sae lako linona Yohanan, 
anakna Elyasib. 

24 Tatu pangulunna mintu’ to Lewi, 
iamo Hasabya, Serebya, na Yesua, 
anakna Kadmiel: iatu mintu' siulu'na, 
tu bendan sitingoan, ma'dandanan 

siamping sisanglaoan, la umpakendek 
pa'pudi-pudian sia nanian pa'tendeng, 
situru' tu pepasanna Daud, taunNa 
Puang Matua, 

25 jamotu Matanya, Bakbukya na Obaja. 
latu to ma'kampa babangan, iamotu 
Mesulam, Talmon na Akub, tu ungkampai 
bilik pa'palumpunan lan babangan. 

26 Mintu'nate sangbara' linona Yoyakim, 
anakna Yesua, anakna Yozadak sia 
Nehemia, to maraa, sia Ezra, tominaa 
sia pandita sura’. 


Rinding tembo' Yerusalem dirara 


12:27-43 


27 Tatonna dirara tu rinding tembo’ 
Yerusalem ditambaimi tu mintu' to 

Lewi dio mai mintu' inanna male lako 
Yerusalem, anna pogau' pa'gauran 
mangrara sia umpopenani pa'pudi- 
pudian sia penanian napasiala taa'-taa', 
dandi na katapi. 

28 Sirampunmi tu mintu' to menani Ia dio 
mai lili'na Yerusalem, la dio mai mintu’ 
kampongna to Netofa, 

29 Sia dio mai Bet-Gilgal sia padang nalili' 
Geba sia Asmawet, belanna mintu' to 
menani ma'tondokmo untikui Yerusalem. 
30 Jsseroimi kalena tu mintu’ tominaa 
sia to Lewi, namane usseroi tu to buda, 
sia mintu' babangan sia rinding tembo'. 
31 Mangkato kusuami tu mintu' pangulu 
to Yehuda kendek langngan rinding 
tembo' sia kupaduang torroan tu to 
menani, sia kusua male sumonglo': 
sangtorroan ma'palulako kanan unnola 
tembor, lu lako babangan Au. 

32 Undimi naturu' Hosaya sia sesena 
pangulu to Yehuda: 

33 sia Azarya, Ezra na Mesulam: 

34 Yehuda, Benyamin, Semaya na 
Yeremia. 

35 Ba'tu pira-pira passikola to minaa 

tu umbaa tarompe', iamotu Zakharia, 
anakna Yonatan, anakna Semaya, 
anakna Matanya, anakna Mikha, anakna 
Zakur, anakna Asaf; 

36 sia mintu' siulu'na, iamotu Semaya, 
Azareel, Milalai, Gilalai, Maai, Netaneel, 
Yehuda na Hanani, umbaa oni-onianna 
Daud, taunNa Puang Matua. Na iatu 
Ezra, pandita sura’, male undoloanni. 

37 Tatonna lendu'mo dio to' babangan 
Kalimbuang, kendekmi langngan unnola 
eran kotana Daud dio tingayona, tu 
nanii rinding tembo' ma'palulangngan, 
ullendu'i tongkonan layukna Daud, 
nake'de" tu tau iato mai sae lako 
babangan Uai dio rampe matallo. 

38 Tatu sangtorroan to menani tu 
ma'penduanna, tu male senga' sitingoan 
tu misa'na sia undi kuturu' sola tu sesena 
to buda, unnola rinding tembo' ullendu'i 
menara Panglallangan sae lako rinding 
tembo' kalua': 

39 ullendu'i babangan Efraim, babangan 
Tua na babangan Bale sia ullendu'i 
menara Hananeel sia menara Mea sae 
lako babangan Domba: tadangmi tu tau 
iato mai dio babangan Tarungku. 

40Jatu to menani duang torroan bendan 
lan banuanNa Puang Matua, ia duka tu 
aku sia sesena pangulu kusisolan, 

41 sia tominaa Elyakim, Maaseya, 
Minyamin, Mikhaya, Elyoenai, Zakharia, 
na Hananya umba tarompe': 

42 sia iatu Maaseya, Semaya, Eleazar, 
Uzi, Yohanan, Malkia, Elam na Ezer. Iatu 
to menani umpa'perangian gamaranna 
naindoran Yizrahya. 

43 Allo iato napemalaran tau iato mai tu 
pemala' buda: anna siparannu-rannuan, 
belanna Napaparannu tongan Puang 
Matua tu penaanna: ia duka tu mai 
baine sia iatu mai pia parannu-rannu, 
naurunganni iatu kaparannuanna tau lan 
Yerusalem mambela nanii karangian. 


Atoran diona ungkampai pa'duruk 


12:44-47 


44 Allo iato dipamanassami tu ba'tu pira- 
pira to ungkapalai bilik pa'palumpunan, 
tu nanii apa dirampun, iamotu pa'duruk, 
bunga'na bura padang sia patuoan 

na taa sangpulona mintu' apa, na 

inde to dinii umpasirampunni tu 
pa'duruk dipamanassamo lan sukaran 
aluk, nadisorong lako to minaa sia 

to Lewi, sitinaya kakapuanna palak 
sikandappi' kota, belanna iatu to Yehuda 
umpoparannui tu to minaa sia to Lewi, 
tu umpogau' kamenomban. 

45 Belanna nakaritutui tongan tu 
kapengkaolanna lako Kapenombanna 
sia kausseroianna mintu' tau sia mintu' 
barang apa: susi dukato tu to menani 
sia to ma'kampa babangan unturu' 

pepasanna Daud sia Salomo, anakna 
muane. 

46 Belanna tempon diopa mai linona 
Daud sia Asaf naranduk den tu to menani 
sia nanian umpudi sia untendeng Puang 
Matua. 

47 latonna linona Zerubabel sia linona 
Nehemia iatu mintu' to Israel ussorong 
pa'duruk lako to menani sia to ma'kampa 
babangan, pada tu parallunna kiallo- 
kiallo, sia nasorong tu pamengan 
maindan lako to Lewi, anna to Lewi 
ussorongi lako bati'na Harun. 


Kabirisananna Nehemia 
ungkaritutui Sukaran aluk 


13:1-31 

1 3 1 Attu iato dibasa tu sura'na 

Musa, anna rangii bangsa iato, 
anna diappa' disura' lan, kumua tae’ len 
nama'din tu to Amon ba'tu to Moab tama 
kombonganNa Puang Matua, 
2 belanna tau iato mai tae’ napatammui 
roti sia uai tu to Israel sia nasaroi 
tu Bileam la unneai tu to Israel sia 
la untampakki ropu tu tau iato; 

apa Napopembali Kapenombanta 
pa'passakke tu pa'tampak ropu iato. 

3 ]atonna rangimi tau iato mai tu Sukaran 
aluk, nasarakkimi tu mintu' to tang 
massang Israel lan mai to Israel. 

“Iato pura lendu'na dio mai attu iate iatu 
to minaa Elyasib, tu diangka' ungkampai 
ba'tu pira-pira bilik lan banuanNa 
Kapenombanta, tu sisangdadian Tobia, 

> naparandanammi tau iato tu misa' 
bilik kapua, tu dolona dinii umbaa 
kande dipemalaran, dupa, mintu' 
pareanan sia taa sangpulona mintu' 
gandung, uai anggoro' ba'ru sia minna’, 
taa dipamanassan mintu' to Lewi, to 
menani na to ma'kampa babangan, sia 
pa'durukna mintu' tominaa. 

6 Apa iatonna dadi tu mintu' apa iato, 
tae' angku dio Yerusalem, belanna 
iatonna taun ma'tallungpulona ndua 
kaparentanna Artahsasta, datu Babel, 
malemo' umpennoloi datu. Apa iatonna 
ba'tu sangapa-apamoto, messimanmo' 
lako datu la sule. 

7 Tatongku rampomo lako Yerusalem, 
kuissanmi tu penggauran kadake, 

tu napogau' Elyasib, belanna 

umparandanan bilik Tobia dio to' 
tarampak banuanNa Puang Matua. 

8 Lendu’ tongan mapa'dikna penaangku 
tu dionato, iamoto angku pembuanganni 
lako salian tu mintu' pengkaranganna 
Tobia. 

9 Sia kupesuan anna diseroi tu mai bilik 
iato, kumane umpatamai sule tu mintu' 
pareanan banuanNa Puang Matua sola 
kande dipemalaran sia dupa. 

10 Sia kuissan duka, kumua jatu pa'duruk 
tae' nadisorong lako to Lewi, naurungan 
iatu to Lewi sia to menani, tu umpogau' 
kamenomban, pantan naparuku bang 
sule lako to” pa'lakna. 

11 Kusengkeimi tu mintu’ pangulu tu 
diona apa iato sia ma'kadana' kukua: 
Ma'apai misa'bianganni tu banuanNa 
Puang Matua? Kurampunmi sule tu tau 
iato sia kupatama pentoeanna sule. 

12 Tatu mintu' to Yehuda nabaaomo tu 
taa sangpulona mintu' gandung, uai 
anggoro' ba'ru na minna’ tama bilik 
pa'palumpunan. 

13 Kuangka'mi tu to umpangului bilik 
pa'palumpunan, iamotu to minaa 
Selemya, na Zadok, pandita sura, na 
Pedaya dio mai to Lewi: na iatu to 

untundui iamotu Hanan, anakna Zakur, 
anakna Matanya. Belanna nasanga 

tau to manappa' tu tau iato mai, 
dipapassannimi la untaa-taai tu apa lako 
siulu'na. 

14 Kilalaina, o Kapenombangku, tete 

dio tu mintu'nate sia da Miputtai tu 
penggauran melo, tu kupogau' lako 
banuanNa kapenombangku sia mintu' 
atoranna. 

15 Attu iato kutiromi tu ba'tu pira-pira 
tau lan Yehuda tu umparra bua anggoro' 
tonna allo katorroan, sia umbaai tu ba'tu 
pirang-pirang uyun gandung, nateke' 
dao keledai, sia ia duka tu uai anggoro', 
bua anggoro,, bua ara sia mintu’ apa 
diteke’, tu nabaa lako Yerusalem tonna 
allo katorroan. Kuta'tan tu tau iato, 
tonna umbalukan kande. 

16 Tatu to Tirus, tu ma'tondok dio, umbaa 
bale sia ma'rupa-rupa balukan, tu 
nabalukan tonna allo katorroan lako to 
Yehuda sae tama Yerusalem. 

17 Attu iato kusengkeimi tu to mala'bi'na 
to Yehuda tu diona apa iato sia 
ma'kadana' kukua: Umbara susitu 
penggauran kadakemi te mipogau', 

belanna tang mipamadatu tu allo 
katorroan? 

18 Tang napogau'raka ambe'mi 

susite, napobannangi Kapenombanta 
umparampoiki' te kamandasan iate sia 
iate mai kota? Ammi sarrang pole'oi tu 
kare'dekan ara' lako to Israel, ke tang 
umpamadatukomi allo katorroan? 

19 Jake kasisalan taumi bongi dio 
babangan Yerusalem, ke la nalambi'mi 
allo katorroan, kusuami untutu'i tu 
babangan sia kupasan kumua da 
nabungka'i tau, ke tae'pi nalendu' tu allo 
katorroan. Sia kusua tu ba'tu pira-pira 
taungku ungkampai tu babangan iato, 
da nadibaa tama tu pamaa, ke allo 
katorroan. 

20 Ma'bongimi tu mintu' pa'balili sia to 
umbalukan ma'rupa-rupa balukan pissan 
ba'tu penduan dio salian Yerusalem. 

21 Kupakilalami tu tau iato mai kukua: 
Ma'apai ammi ma'bongi dio salian rinding 
tembo' iate? Iake mipogau'pi pissanto, 
manassa kutingkankomi. Randuk attu 
iato tae'mo nasae tu tau iato mai, ke allo 
katorroan. 

22 Sia kusua duka usseroi kalena tu 
mintu' to Lewi sia la sae ungkampai 

babangan, kumua anna dipamadatu tu 
allo katorroan. 

O Kapenombangku, kilalaina' belanna 
diona duka te apa iate sia kamaseina' 
sitinaya kakapuanna kamasokanamMi. 
23 Tatu attu iato kutiro duka tu ba'tu 
pira-pira to Yahudi umpobaine to Asdod, 
to Amon sia to Moab. 

24 Tatu anakna tau iato mai sangsese 
ma'basa Asdod, tae' natandai ma'basa 
Yahudi, sangadinna pantan unturu' 
basana tu bangsa iato. 

25 Kusengkeimi tu tau iato mai, sia 
kugatai, sia ba'tu pira-pira kubamba sia 
kulampi' beluakna sia kupopassumpa 
tete dio sanganNa Puang Matua, kumua: 
Da mipa'benganni tu anakmi baine sibali 
anakna bangsa iato sia da mialai tu 
anakna bangsa iato la napobaine anakmi 
ba'tu kumua la umpobainei. 

26 Tae'raka nabannang iate nanii Salomo 
datu Israel, umpogau' kasalan? Moi 
nadio lu mintu' bangsa, tu buda tongan, 
tae” misa” datu tu sangtintinna sia 

iamo pa'kaboro'Na Kapenombanna, sia 
Naangka' Puang Matua la undatui mintu' 
to Israel, nabannang dio tu baine bangsa 
senga' anna iatu datu umpogau' kasalan. 

27 Umba la kukua umperangiikomi, 
namipogau'mo te kakadakean kapua 
sia tang maruru'komi langngan 
Kapenombanta, belanna umpobainekomi 
bangsa senga'? 

28 Tatu anakna Yoyada misa”, anakna 
Elyasib, tominaa kapua, iamo anak 
minintunna Sanbalat to Horoni. Iamoto 
angku rambai male. 

290 Kapenombangku, kilalai tu tau iato 
mai, belanna naruttakki tu kaminaan sia 
basse kaminaan sia to Lewi. 

30 Kuseroimo tu tau iato mai dio mai 
mintu' apa to senga': sia kupamanassa 
tu toeanna mintu' tominaa sia to Lewi, 
pada dipapatui pengkaranganna: 

31 susi dukato tu to umbaa kayu, ke 
attu dipamanassanni sia bunga'na bura 
padang sia patuoan. 

Kilalaina, o Kapenombangku, angku 
pomeloi. 


ESTER 


Datu baine Wasti disuale pala' 


1:1-22 

1 1 Tatonna linona Ahasweros, iamotu 

Ahasweros, tu umparenta saratu' 
duangpulo mpitu propinsi, randuk dio 
India sae lako Etiopia, 
2 attu iato unnisungmi tu datu Ahasweros 
dao isungan kapayunganna lan kota 
benteng Susan. 
3Jatonna taun ma'pentallun kadatuanna, 
napadenammi datu pa'maruasan tu 
mintu' arungna sia to mase'ponna, jatu 
pangulu surodadunna Persia sia Media 
sia to mala'bi' sia iatu mai arungna 
propinsi ma'dio ren nasang dio olona 
datu. 
4Napa'petiroammi datu tu kasugiran 
sia kamala'biran kadatuanna sia 
kamaballoan kapuanna kabarre-alloan 
ba'tu sangapa-apa masainna, iamotu 
saratu' karua pulona allona. 


ESTER 1.5-9 2 


> Jatonna upu'mo tu allo iato, napogauran 
pole'omi datu misa' pa'maruasan tu 
mintu' to buda, lan kota benteng Susan, 
la to kapua la to bitti’ lan pitung allo dio 
to” tarampak pa'lakna tongkonan layuk. 
6 Kulambu lenang, wol sia sampin lango- 
lango dipori ulang lenang sia sampin 
lango-lango makaseda, tu dipale'ke' dio 
kapukan salaka, tu dio lentong marmar 
mabusa: na ba'tu pira-pira inan mamma' 
bulaan sia salaka dipatorro diong sali 
marmar maido sia marmar mabusa, sia 
batu mattiarra sia batu sanda rupanna. 
7 Napatamami irusan bulaan tau tu 

apa dipa'pairusan, pantan sisengaran 
rupanna, na iatu uai anggoro'na datu 
sebo tongan, susi tu nasanga tau datu 
manna sipatu umpogau'. 

8 Take mangiru'i tu tau dipopa'elo'na 
bang: belanna susimo napamanassa 
datu to lako to mase'ponna tu lan 
tongkonan layukna, kumua la naeloran 
bang pantan la urrundu' lalan penaanna 
tu mai tau. 

9]a duka tu Wasti, datu baine, 
umpogauran pa'maruasan mintu' baine 
lan tongkonan layukna datu Ahasweros. 

10 Tatonna allo ma'pempitu, parannumi tu 
penaanna datu napobua' anggoro', anna 
mesua lako Mehuman, Bizta, Harbona, 
Bigta, Abagta, Zetar na Karkas, pitui tu 
to mase'ponna datu, tu umparakai datu 
Ahasweros, 

11 kumua anna solanni tu Wasti, datu 
baine sae umpennoloi datu, ma'makota 
kadatuan, la umpa'pekitananni tu 
kamaballoanna lako mintu' bangsa sia 
mintu' arung, belanna ia misa' to melo 
garaganna. 

12 Apa mengkailing tu Wasti, datu baine, 
unturu' parentana datu la sae mennolo, 
susitu naparampoanni to mase'ponna 
datu. Attu iato liu ara'mi tu datu na iatu 
kasengkeanna dukku-dukku tongan. 

13 Ma'kadami tu datu lako mintu' to 
paissan tu unnissanni tu attunna, 
belanna susimoto tu kabiasan la 
umparampo a'ganna datu lako to 
untandai atoran sia salunna. 

14 Tatu to naporengke' kale datu, iamotu 
Karsena, Setar, Admata, Tarsis, Meres, 
Marsena na Memukan, pitu arung to 
Persia sia to Media, tu umpennoloi datu 
sia tu untorroi pangka' mala'bi' tongan 
lan kadatuan: 

15 Apara sipatu dipogau' unturu' atoran 
lako Wasti, datu baine, belanna tae' 
naturu'i tu parentana datu Ahasweros, 
tu naparampoanni to mase'ponna datu? 
16 Ma'kadami tu Memukan dio olona datu 
sia iatu mintu' arung, nakua: latu Wasti, 
datu baine, salamo, tae' nalako manna 
datu, sangadinna lako mintu' arung sia 
mintu' bangsa, tu ma'tondok lan mintu' 
propinsi, parentana datu Ahasweros. 
17Belanna iatu gau'na datu baine 

late la kaleleammo lako mintu' baine, 
naurungan sayuammo tu mai muanena 
dio pentirona, ke ma'kadai tu tau nakua: 
Napa'parentan datu Ahasweros tu Wasti, 
datu baine, la umpennoloi, apa tae’ 
nasae. 

18 Randuk allo iate iatu mintu' bainena 
arung to Persia, sia to Media, ke narangii 
tu gau'na datu baine iato, manassa la 
ma'kada susite lako mintu' arungna 
puangku, naurungan tang dipura tu 
kadibe'sean sia kasengkean. 

19 Tamoto iake napasiolai puangku, la 
tassu' tu misa" parenta dio mai olona 
puangku, anna disura' tu parenta iato 
lan atoran to Persia sia to Media, tu 
tang ma'din diriu' sule, kumua iatu 

Wasti tae'mo nama'din umpennoloi datu 
Ahasweros sia iatu kamala'biranna la 
napa'kamasean puangku lako to senga’, 
tu mandu melo na ia. 

201ake kaleleammi tu parenta, tu 
napatassu' datu, lan mintu’ kadatuanna 
puangku, - manassa kalelean tu 
kamalonaranna parentana puangku - 
dadi iatu mintu' baine la umpakala'bi' 
muanena, randuk dio mai to kapua sae 
lako to bitti’. 

21Nasangamo datu sola mintu’ 

arung melomote pa'timbangan iate, 
napogau'mi datu susitu pa'timbanganna 
Memukan. 

22 Napakatumi tu ba'tu pira-pira sura' 
lako mintu' propinsinna datu, lako 
simisa'-misa' propinsi unturu' passura'na 
sia lako mintu' bangsa, lako simisa'-misa' 
bangsa, pantan basana kalena, kumua 
sipatu simisa'-misa' muane iamo puang 
lan banuanna sia ma'kada unturu' 
kadanna bangsana. 

Kaditokkoanna Ester dadi datu baine 


2:1-18 

1 Undinnato, tonna meremo tu 

kare'dekan ara'na datu Ahasweros, 
nakilalaimi datu tu Wasti sia iatu apa 
napogau' sia iatu apa mangkamo dira'ta 
la dipogau' lako kalena. 
2 Ma'kadami tu mintu' to mase'ponna 
datu tu umparakai datu, nakua: Melo ke 
didakaranni puangku tu ba'tu pira-pira 
baine mangura, tu anak dara, maballo 
pantarisanna. 
3 Tamoto la naangka' puangku tu ba'tu 
pira-pira to diala parea lan mintu' 
propinsi kadatuanna puangku, tu la 
urrampun mintu’ anak dara, maballo 
pantarisanna tama kota benteng Susan 
lan banua baine, tu napenniroi Hegai, to 
mase'ponna datu, tu to ma'kampa baine. 
Indeto dinii umbenni tu apa napake 
umballoi kalena. 
“Tatu anak dara tu maballona natiro 
puangku, iamo la dadi datu baine 
ussonda Wasti. Iate pa'timbangan iate 
nakalo” penaanna datu, napogau'mi 
susito. 


7 

> Denmi lan kota benteng misa’ to 
Yahudi, disanga Mordekhai, anakna 
Yair, anakna Simei, anakna Kish, to 
Benyamin, 

Stu dipalele dio mai Yerusalem sola 
mintu’ to dipali', tu dipalele unturu' 
Yekhonya, datu Yehuda, tu napali' 
Nebukadnezar, datu Babel. 

7 Tatu Mordekhai iamo ambe” passarakna 
Hadasa, tu Ester pa'gantiananna, baine 
anakna pa'amberanna, belanna tae'mo 
indo” ambe'na tu pia iato; na iatu anak 
dara iato melo garaganna sia maballo 
pantarisanna. Iatonna matemo tu indo’ 
ambe'na, naala anakmo Mordekhai. 

8 JTatonna kaleleammo tu parenta sia 
atoranna datu, na dirampunmo tu mai 
anak dara lan kota benteng Susan, 

tu napenniroi Hegai, ia duka tu Ester, 
dipatamamo tongkonan layukna datu 
napenniroi Hegai, toma'kampa baine. 

9 Nakala'mi matanna Hegai tu anak 
dara iato, naalami penaanna, iamoto 
hapamadomi' umbenni tu apa napake 
umballoi kalena sia dipasakkaran kande 
marasa na pitu tu baine la umparakai, 
tu mandu sielle’ lan mai banuanna 
datu, napalelemi tu Ester sola tu baine 

umparakai lako inan mandu melo lan 
banua baine iato. 

10 Tatu Ester tae” napokadai tu bangsana 
sia iatu rapu nanii bu'tu, belanna napasan 
Mordekhai, kumua da napa'petandanni. 
11 Kiallo-kiallo messule-sule bang lendu' 
tu Mordekhai dio tingayo tarampak 
banua baine la unnissanni diona tu 
kamalaga'-lagaranna Ester sia iatu apa 
la dadi lako kalena. 

12 Take nalambi' attunna tu misa” anak 
dara tama umpennoloi datu Ahasweros 
ke ganna'mi sangpulo dua bulanna dinii 
umpogauranni tu atoran susi biasanna 
lako baine, — belanna iatu attunna dinii 
umpake apa umballoi kalena diatoranni 
susite: annan bulanna diballoi minna' 
muru na annan bulanna diballoi minna' 
busarungngu' sia ma'rupa-rupa apa 
diballoan baine -, 

13 ha jake tamami tu anak dara 
umpennoloi datu, dibenmi tu apa naporai 
la nabaa lan mai banua baine lako 
tongkonan layukna datu. 

14Tamami ke bongi, namasiang sulemi 
tama banua baine ma'penduan, tu 
napenniroi Saasgas, to mase'ponna 
datu, to ma'kampa gundi’. Tae’ nama'din 

umpennoloi pole datu, sangadinna iapi 
ke datu umporai, natambai tu sanganna. 
15 Tatonna lambi'mi attunna tu 

Ester, anakna Abihail, pa'amberanna 
Mordekhai, tu unnala anakmo Ester, la 
tamamo umpennoloi datu, moi misa' 
tae' tu nakamorai sangadinna iapi tu apa 
napokada Hegai, to mase'ponna datu, 
to ma'kampa baine. Naalami penaanna 
mintu' to untiroi tu Ester. 

16 Susimoto tu Ester dipopennolo lako 
datu Ahasweros tama tongkonan layukna 
datu, tonna bulan ma'pessangpulo - 
iamotu bulan Tebet -, taun ma'pempitu 
kadatuanna. 

17 Mandumi nakamali' datu tu Ester 

na iatu baine senga’, naurunganni 
nakamasei sia napakaboro' datu losong 
na iatu mintu’ anak dara senga’, iamoto 
napasarongi datu makota kadatuan, 
anna tokkoi datu baine, ussonda Wasti. 
18 Napadenammi datu misa’ pa'maruasan 
kapua tu mintu’ arungna sia to diala 
parea, iamotu pa'maruasan diona 

Ester, sia tae” napopamaya' simai tu 
propinsi sia untaa-taa pamengan sitinaya 
kakapuanna misa’ datu. 

Kasipakulu-kuluan la umpatei datu 
kaissanan lako Mordekhai 


2:19-23 
19 Tatonna ma'penduanna dirampun 
tu mintu' anak dara, iatu Mordekhai 
ma'dokko lan babangan datu. 
20 Apa tae' napa'peissananni Ester tu 
rapunna sia bangsana, susitu napasan 
Mordekhai lako kalena, belanna tontong 
natoe manda” Ester tu mintu’ kadanna 
Mordekhai, susitonna diopa kalena. 
21 Den sangallo tonna unno'ko' 
tu Mordekhai lan babangan datu, 
mapallami nasa'ding tu Bigtan sola 
Teresh, to mase'ponna datu sola duai, 
iamoto naala bilangan toma'kampa 
ba'ba, sia morai la umpata'pai lima tu 
datu, Ahasweros. 
22 Apa kaissanan te apa iate lako 
Mordekhai, anna pokadai lako datu baine 
Ester, anna Ester umpokadai lako datu 
tete dio sanganna Mordekhai. 
23 Tatonna diparessamo tu kara-kara iato, 
dilolongammi kumua tonganmo susito; 
disulami tu tau sola duai. Disura'mi te 

apa iate lan sura’ ossoranna datu dio 
olona datu. 


Haman la morai ussabu'i to Yahudi 


3:1-15 

1 Tatonna mangkamo dadi te 

mintu'nate, napatarompo'mi datu 
Ahasweros tu Haman, anakna Hamedata, 
to Agag, sia napakala'bi' sia mandu 
napamatande tu kao'koranna naiatu 
mintu' arung nasolan. 
2 Mintu' to diala pareana datu, tu lan 
babangan datu, malinguntu' sia tukku 
menomba dio olona Haman, belanna 
susimo napasan datu, kumua la dipogau 
susito lako kalena. Apa iatu Mordekhai 
tae' namorai malinguntu' sia tukku 
menomba. 
3Ma'kadami tu mintu' to diala pareana 
datu, tu lan babangan datu, lako 
Mordekhai, nakua: Ma'apai ammu lendai 
tu parentana datu mala'bi”? 
4Moi anna pokadanni tau kiallo-kiallo 
susito, tae' duka naperangii, naurunganni 
tau iato umpokadanni Haman, la untiroi, 
kumua ba'tu la tontong siai tu a'ganna 


4 

Mordekhai, belanna napokadamo, 
kumua ia misa' to Yahudi. 

> Tatonna tiromi Haman tu Mordekhai 
kumua tae' namalinguntu' sia tukku 
menomba dio olona, re'dekmi ara'na. 

6 Apa nasanga tangganna'pa ke 
Mordekhai manna napatei, belanna 
napokadamo tau lako tu bangsana 
Mordekhai: iamoto nadaka' lalan tu 
Haman la ussanggangi tu mintu' to 
Yahudi, bangsana Mordekhai, lan mintu' 
kadatuanna Ahasweros. 

7Tatonna bulan bunga'na, iamotu bulan 
Nisan, taun ma'pessangpulo duanna 
kadatuanna Ahasweros, nabuangmi 
tau tu Pur dio olona Haman - iamotu 
pa'loterei - la umpamanassa misa’ 
allo dio mai mintu' allo sia misa' bulan 
dio mai mintu' bulan sae lako bulan 
ma pessangpulo dua, iamo bulan Adar. 
8 Ma'kadami Haman lako datu Ahasweros 
nakua: Den misa" bangsa tu tisambo' 
sia umpamarimbangan kalena dio lu 
mintu' bangsa lan mintu' propinsi lan 
kadatuanna puang, sia iatu atoranna 
bangsa iato sisengaran atoranna mintu' 
bangsa, sia iatu atoranna datu tae' 

naturu'i, iamoto tae’ nasipatu la naeloran 
datu torro manaman. 

?Take nakalo'i penaanna datu melo ke 
dipatassuranni misa' sura" parenta la 
ussabu'i tu tau iato mai: na akumora 
untimbanganni sangpulo sa'bu talenta 
salaka tu to untoe toean la umpatamai 
pangrampunan doi'na datu. 

10 Naalami datu tu sissin peca'na lan mai 
rakka'na anna benni Haman, anakna 
Hamedata, to Agag, ualinna to Yahudi. 
11 Ma'kadami tu datu lako Haman, 
nakua: Iatu salaka iato dikamaseangko 
sia ia duka tu bangsa iato, ammu pogau'i 
lako tu musanganna melo. 

12 Ta'kala natambaimi tu mintu' 

to massura'na datu tonna allo 
ma'pessangpulo tallunna bulan 
bunga'na, sia disura' tu sura' susi tu 
napasan Haman lako mintu' to maraa 
lompona datu, sia mintu' to maraa dio 
lu mintu' propinsi sia arungna mintu' 
bangsa, lako mintu' propinsi umpake 
passura'na siamo sia lako mintu' bangsa 
umpake basana siamo; iatu sura” iato 
mai disura' tete dio sanganna datu 
Ahasweros sia dica' sissin peca'na datu. 

13 Napakatumi tu mintu' sura' iato nabaa 
ba'tu pira-pira to pambaa sura' malinta' 
lako mintu' propinsinna datu kumua la 
nasanggangi tau, la napatei sia nasabu'i 
tu mintu' to Yahudi randuk dio mai pia 
sae lako tomatua, moi pia'-pia' sia baine, 
lan sangallo, iamotu allo ma'pessangpulo 
tallunna bulan ma'pessangpulo dua - 
iamotu bulan Adar - sia kumua anna 
rampai tau tu iananna tau iato mai. 

14 Tatu pallemba'na sura’ iato la 
dipaissanan tau lan mintu' propinsi 
butung misa' atoran lako mintu' bangsa, 
kumua nama'parandan tu tau iato mai 
sae lako allo iato. 

15 Male nasangmi tu mintu’ pambaa 
sura' malinta' lumingka umpakasia' 
tonganni unturu' parentana datu, sia 
dipa'peissanan lan kota benteng Susan 
tu atoran iato. Sia iatonna marassan tu 
datu sola Haman ma'dokko mangiru', 
narampoimi kamaramban tu kota Susan. 

Mordekhai undaka' lalan 
la urrampanan to Yahudi 


4:1-17 

4 1 Tatonna issanmi Mordekhai tu 

mintu' apa dadi, naserek-serekmi tu 
pakeanna anna mellullung karung sia 
au, anna male tama tangnga kota, na 
sumarro sia unnurruk-urruk tumangi". 
2 Rampomi lako tingayo babangan datu, 
belanna tae' nama'din tu tau tama 
babangan datu ma'pakean karoro'. 
3Lan lu mintu’ propinsi tu nanii rampo 
parenta sia atoranna datu, den passanda 
bolongan kapua, pa'puasa, tangi' sia 
sarro dio lu to Yahudi, iamotu buda tau 
mamma’ umpennampa' au. 
4Iatonna pokadanni to ma'kamayana 
baine sia tomase'ponna Ester lako kalena 
te iannate, tirambanmi tu datu baine, 
anna pa'peanni pakean tu Mordekhai 
kumua napakei, anna lendokanni tu 
pakean sanda bolongna dio mai kalena, 
apa tae' natarimai. 
> Natambaimi Ester tu Hatah, misa'i tu 
tomase'ponna datu, tu napamanassa 
la ungkamayai Ester, anna suai 

male mekutana lako Mordekhai la 
unnissananni kumua apa bannangna sia 
apa patunna. 

6 Malemi tu Hatah lako Mordekhai dio 
tana lapang kota dio tingayo babangan 
datu. 

7 Napokadammi Mordekhai tu mintu' apa 
dadi lako kalena sia pira tongan budanna 
tu salaka tu mangka napokada Haman la 
natimbangan patti pangnannanna datu, 
podo ke dieloranni ussanggangi tu mintu' 
to Yahudi. 

8 Sia naben dukamo lako tu misa’ 
pallemba' sura' atoran, tu mangkamo 
dipa'peissanan lan Susan la ussabu'i to 
Yehuda, anna pa'petiroanni lako Ester, 
kumua napaissanni tu mintu'nato. Sia 
napalaku duka anna parampoi lako 
datu baine tu pepasanna, kumua anna 
mennolo lako datu umpengkamoyai 
kamaturu-turuanna sia umpalakui anna 
kamasei tu bangsana. 

9Tamami tu Hatah umparampoi lako 
Ester tu mintu' kadanna Mordekhai. 

10 Apa napepasanan Ester lako Hatah Ia 
umpokadanni Mordekhai, kumua: 

11 Tatu mintu' to diala pareana datu sia 
mintu' pa'tondokan propinsinna datu 

unnissanni, kumua lako minda-minda, 
la muane la baine, tu tama mennolo 
lako datu dio tingayo bilik lanna lu, anna 
tae" naditambai, misa'ri ukunganna, 
iamotu la dipatei. Sangadi, ke nadullui 
datu tekken bulaan kadatuan, ia 
mannapito namane makarimman. Lan 
te tallungpulomo allona tae' natambai 
lenna' datu. 

12 Mintu' te kadanna Ester diparampo 
lako Mordekhai. 

13 Napalakumi Mordekhai umparampoi 
lako Ester tu pebalinna nakua: Da 
misangai kumua kamu manna tu mintu' 
to Yahudi la tilendok, belanna lankomi 
tongkonan layukna datu. 

14 Belanna iake kappa bangkomi lan 
attu iate, manassa la sae duka ia tu 
pa'tunduan sia kadirampanan dio mai 
inan senga' lako to Yahudi, apa kamu sia 
to lan banuanna ambe'mi la sanggang, 
sia minda unnissanni, kumua umbai 

na attu iate, ammi dipakala'bi' tama 
kadatuan. 

15 Mesuami Ester lako tau umpokadanni 
Mordekhai kumua: 

16 Malekomi mirampunni tu mintu' to 
Yahudi lan Susan, ammi ma'puasa 

tallungallo belanna aku, da mikumande 
sia mangiru' la bonginna la allona. Ia 
duka tu aku sola mintu' to ma'kamayaku 
baine la ma'puasakan, namangkato 
kumane male mennolo lako datu, moi 
na tangia atoran, iake la kuposanggangi, 
da'ito kusanggang. 

17 Malemi tu Mordekhai, anna pogavi tu 
mintu' apa napasan Ester lako. 


Ester mennolo lako datu 


5:1-8 

lTatonna allo ma'pentallun 

umpakemi pakean kadatuan tu Ester, 
namale bendan lako tingayo bilik lanna 
lu tongkonan layukna datu sitingoan 
bilik datu, tonna unnisung tu datu dao 
isungan kapayunganna lan bilik datu 
sitingoan lalan tama bilik iato. 
2 Tatonna tiromi datu tu datu baine 
Ester bendan dio tarampak, bu'tumi 
kamamaliranna datu lako Ester, anna 
turoi tekken bulaan kadatuan, tu natoe: 
saemi tu Ester mengkareke', nakaka'i tu 
tampak tekken kadatuan. 
3 Ma'kadami datu lako nakua: Apara 
mutungkanan datu baine Ester, sia apara 

mukamorai? Moi nasesena te kadatuan 
kuben dukako. 

4Ma'kadami Ester nakua: lake nakalo'i 
penaanna datu, nasae tu datu sola 
Haman allo iate lako pa'maruasan tu 
mangka kupasakkaran datu. 
5Ma'kadami tu datu lako tau nakua: 
Tambai tu Haman madoi', anta turu'i 

tu palakunna Ester. Saemi tu datu sola 
Haman lako pa'maruasan tu napasakka' 
Ester. 

6 Ma'kadami datu lako Ester tonna 
marrassan mangiru' anggoro' nakua: 
Apara palakummu? Manassa la 
kupasituru'. Sia apara mukamorai? Moi 
anna sangsese kadatuan, kuben dukako. 
7 Mebalimi tu Ester nakua: Inde sia tu 
palakungku sia pa'poraiangku: 

8 Jake denni kamaturu-turuanna datu 
lako kaleku sia nakalo'i penaanna 

datu la umpasituru'i tu palakungku 

sia umpasiolai tu apa kukamorai, 

ke ma'dinni nasaepa tu datu sola 
Haman lako pa'maruasan, tu la 
kupasakkarangkomi: namasiangpa 
angku pogau'i susitu napokadanna datu. 

Dipabendanmo tu lentong 
la dinii ussula Mordekhai 


5:9-14 
9 Allo iato malemi tu Haman parannu 
sia sende penaanna, apa iatonna tiromi 
Haman tu Mordekhai lan babangan datu 
manoka bendan sia tae' napanggega' 
la umpekatabe'i, tarru' re'dekmi ara'na 
lako Mordekhai. 
10 Apa napodoran Haman tu kalena, anna 
tarru' male lako banuanna, anna tambai 
tu mintu' sangmanena sia Zeresh, 
bainena. 
11 Nauleleanmi Haman lako tau iato 
mai tu kakapuanna kasugiranna 
sia kabudanna anakna muane 
sia kanapakala'biranna datu sia 
kanapamatandeanna na iatu mintu' 
arung sia taunna datu. 
12 Sia nakuapa Haman: Moi misa” tau 
tae” natambai datu baine Ester la sae 
sola datu lako pa'maruasan napasakka' 
sangadinna aku manna, sia masiang 
duka aku manna sola datu tu natambai. 
13 Apa mintu'na te tae' gai'na lako kaleku, 
ke tontongpa' untiroi tu Mordekhai to 

Yahudi iato unno'ko'pa lan babangan 
datu. 

14Ma'kadami tu Zeresh, bainena, 

sia mintu' sangmanena lako nakua: 
Melo ke digaragai tu misa' lentong 
kayu, limangpulo siku langka'na ammi 
mela'bik umpokadanni datu masiang 
anna sulai tau tu Mordekhai inde 

to dao: namangkato mimane sende 
male sola datu lako pa'maruasan iato. 
Naporaimi Haman te kada iate, namesua 
unggaragai misa' lentong. 


Mordekhai dipakala'bi' 


6:1-14 

1 Bongi iato pa'demi tu tikkaru'du'na 

datu. Mesuami umpopebaai tu sura' 
kapengkilalan, iamotu sura' ossoran, 
anna basai tau iato mai dio olona datu. 
2 Naapparammi tau disura' lan, kumua 
iatu Mordekhai umpaombo'i tu diona 
Bigtan sola Teresh, to mase'ponna dua 
datu, tu naala bilangan to ma'kampa 
ba'ba, kumua iatu tau iato mai undaka' 
lalan la umpata'pai lima datu Ahasweros. 

3 Ma'kadami datu nakua: Kamala'biran 
apara sia kadipangkaran apara mangka 
diben Mordekhai diona tu iannato? 
Mebalimi tu ba'tu pira-pira to mase'ponna 
datu tu lan diamanna nakua: Moi misa' 
tae' apa dibenni. 

4Ma'kadami datu nakua: Mindara tu dio 
tarampak? latu Haman sirupangmo sae 
lako tarampak saliananna tongkonan 
layuk kadatuan, la umpokadai lako datu 
kumua nasulai tu Mordekhai dao lentong 
tu mangka napabendananni. 

5 Ma'kadami tu mai tomase'ponna datu 
lako datu nakua: Haman tu bendan dio 
tarampak. Ma'kadami datu nakua: Suai 
natama dio mai. 

6 Jatonna tamamo tu Haman nakuami 
datu lako: La dipatumbai tu tau tu 
nakalo' penaanna datu la dipakala'bi”? 
Nasangami Haman lan penaanna: Minda 
tu la napakala'bi' tongan datu ke tae'i 
naaku? 

7 Tamoto ma'kadami tu Haman lako datu 
nakua: Iatu tau tu nakalo' penaanna 
datu la dipakala'bi' la susite: 

8 La nabaa tau tu pakean kadatuan, tu 
biasa datu kalena umpakei sia misa' 

darang, tu biasa datu kalena ussakei, tu 
dibeloi makota kadatuan ulunna. 

9 Na iatu pakean sia iatu darang Ia 
dipatoei sala umbannai tu mintu' 
arungna datu, iamotu sala umbannai 
tu tau mala'bi'na, kumua anna papakei 
sia napakendekki langngan darang tu 
tau iato, tu nakalo' penaanna datu la 
dipakala'bi' sia narendenni tau tu darang 
nasakei unnolai tana lapang kota, anna 
metamba-tamba dio olona, nakua: 
Susimo dipogaurannito tu tau nakalo' 
penaanna datu dipakala'bi'. 

10 Ma'kadami datu lako Haman nakua: 
Madoi'ko unnalai tu pakean sia darang, 
susitu mangka mupokada, ammu pogau'i 
susito lako Mordekhai, to Yahudi, tu 
unno'ko' lan babangan datu. Moi misa' 
tae” muma'din tang umpogau'i dio mai 
tu mintu' apa mangka mupokada. 

11 Naalami Haman tu pakean sia darang 
iato, anna papakei tu Mordekhai, anna 
rendenni unnolai tana lapang kota, 
nametamba-tamba dio olona nakua: 
Susimo dipogaurannito tu tau nakalo' 
penaanna datu dipakala'bi'. 

12 Mangkato sulemi tu Mordekhai lako 
babangan datu, apa iatu Haman madoi' 

sule lako banuanna, malallang ara'na sia 
mellullung. 

13 Nauleleanmi Haman lako Zeresh, 
bainena sia lako mintu' sangmanena tu 
mintu' apa dadi lako kalena. 

Ma'kadami tu mintu' to paissan-issanna 
sia Zeresh, bainena, lako nakua: Iake 
bati' to Yahudi tu Mordekhai, tu dio 
tingayona minii randuk talo, manassa 
tae'mo mibelai la unneai, sangadinna 
inang la talo tarru'mokomi dio tingayona. 
14 Marassan siapa sipa'kada-kada tau 
iato mai, saemi ba'tu pira-pira to 
mase'ponna datu, nasolanni madoi' tu 
Haman lako pa'maruasan tu napasakka' 
Ester. 


Iatu kakadakean natangnga' Haman 
naparampo Ester lako datu 


7:1-7 

7 lTamami tu datu sola Haman la 
kumande sola Ester lan pa'maruasan. 

2 Ma'kada dukami tu datu tonna allo 
ma'penduan tonna marassan unniru' 
uai anggoro' lako Ester nakua: Apara 
palakummu, e datu baine Ester? 
Manassa la kupasituru'. 

Sia apara mukamorai? Moi anna 
sangsese kadatuan, la kuben dukako. 

3 Mebalimi tu datu baine Ester nakua: 
lake denni kamaturu-turuammi lako 
kaleku, o datu, sia iake nakalo'i penaanna 
datu, ke ma'dinni mikamaseanna' tu 
sunga'ku diona palakungku sia 

iatu sunga'na bangsaku sitinaya tu 
kukamoraianna. 

4Belanna kami te mangkamokan dibaluk 
la aku la bangsaku, la disanggangi, 
dipatei sia disabu'i. Moronganna angki la 
dibaluk la mendadi kaunan sia kaunan 
baine, manassa la kappana', apa iate 
kamandasan iate tae' padanna tu mintu' 
apa umparugi datu. 

5 Ma'kadami tu datu Ahasweros lako 
datu baine Ester, nakua: Mindara to sia 
umbara nanii, tu ponnomo penaanna la 
umpogau'i tu apa susito? 

6 Ma'kadami tu Ester nakua: latu 
pa'pakario-rio sia uali, iamotu Haman, 
to kadake iate. Tirambanmi tu Haman 
untiro lindona datu sia datu baine. 

7 Ke'de'mi tu datu re'dek ara'na, nasoro'i 
mangiru' anggoro', namale tama pa'lak 
tongkonan layuk: apa iatu Haman 
torro bendan la umpengkamoyan 


ESTER 7.8-10 26 


sunga'na lako datu baine Ester, belanna 
natandaimo, kumua manassamo tu 
kasanggangan lako kalena dio mai datu. 


Haman disula 


7:8-10 
8 Tatonna tibalikmo tu datu lan mai 
pa'lak tongkonan layuk tama bilik nanii 
mangiru' anggoro', lumbangmi tu Haman 
rokko bale-bale, tu nanii Ester mamma'- 
mamma’. Ma'kadami tu datu nakua: 
La morai dukako unggau' sala datu 
baine lan tongkonan layukku! Iatonna 
tassu'mo te kada iate dio pudukna datu, 
nabungku'mi tau tu lindona Haman. 
9 Ma'kadami tu Harbona, misa'i to 
mase'ponna datu tu lan diamanna, 
nakua: Ondongpi tiro dukai tu lentong 
mangka nagaragai Haman la napassulai 
Mordekhai, tu mangka umpokada 
kameloanna datu bendanmo sikandappi' 
banuanna Haman, limangpulo siku 
langka'na. Ma'kadami datu nakua: Sulai 
tu Haman dao. 
10 Nasulami tau tu Haman dao lentong 
tu napabendanan Mordekhai. Namane 
pa'de tu kare'dekan ara'na datu. 

Parenta napatassu' datu 
la umpatilendok to Yahudi 
dio mai kasangganganna 


8:1-17 

1 Tatonna allo ia bangsiamoto 

nasorongmi datu Ahasweros lako 
datu baine Ester tu banuanna Haman, 
ualinna to Yahudi, na iatu Mordekhai 
dadimo to marengke'na datu, belanna 
napa'peissanammo Ester tu diona 
kasirapuanna. 
2 Nalossokkimi datu tu sissin peca’, tu 
mangka naala sule dio mai Haman, 
anna benni Mordekhai, sia naangka'mo 
Ester tu Mordekhai ungkampai banuanna 
Haman. 
3Ma'kada pole'omi tu Ester dio 
olona datu, anna tukku umpenombai 
diong to' lentekna, sia mengkamoya 
tumangi, kumua nataeranni datu tu 
tangnga' kadakena Haman, to Agag dio 
kasanggangan natangnga' la ussabu'i to 
Yahudi. 
4Naturomi tekken kadatuan bulaan tu 
Ester, Namane malimbangun tu Ester, 
nabendan dio olona datu. 

> Ma'kadami nakua: lake nakalo'i 
penaanna datu sia den kamaturu- 
turuanna datu lako kaleku sia iake 
nasangai datu tongan sia iake naalana' 
penaanna datu, melo ke dipakatui misa' 
sura' tu la untaeranni tu mintu' sura' tu 
nanii pa'tangngaranna Haman, to Agag, 
anakna Hamedata, tu nasura' kumua 

la ussabu'i mintu' to Yahudi lan mintu' 
propinsi tu naparenta datu. 

6 Belanna umbara la kukua ungkullei 

la untiroi tu kamandasan urrampoi 
bangsaku sia umbara dikka' la kukua 
ungkullei la untiroi tu kasangganganna 
mintu' pa'rapuangku? 

7 Ma'kadami tu datu Ahasweros lako 
datu baine Ester sia lako Mordekhai, 

tu to Yahudi iato nakua: Manassa iatu 
banuanna Haman kusorongmo lako Ester 
na iatu kalena Haman mangkamo disula 
dao lentong, belanna umpata'pai lima to 
Yahudi. 

8 Totemo la massura'komi diona to 
Yahudi tu misanganna melo tete dio 
sanganna datu, ammi ca'i sissin peca'na 
datu; belanna misa” sura” tu disura' 
tete dio sanganna datu sia dica' sissin 
peca'na datu tae'mo nama'din diriu' sule. 

9 Attu ia dukato tonna allo ma'duangpulo 
ntallu bulan ma'pentallunna - iamotu 
bulan Siwan - ditambaimi tu to 
massura'na datu, anna sura'i tu 

mintu’ apa napa'pepasanan Mordekhai, 
diparampo lako to Yahudi sia lako 
tomaraa lompo sia lako tomaraa sia lako 
arungna propinsi, randuk dio mai India 
sae lako Etiopia den saratu’ duangpulo 
mpitu propinsi, pantan simisa' propinsi 
disura' lan passura'na sia simisa' bangsa 
disura' lan basana, susi duka lako to 
Yahudi lan passura'na sia lan basana. 

10 Nasura'mito tete dio sanganna datu 
Ahasweros sia naca'i sissin peca'na datu, 
napakatumi tu mintu' sura” iato nabaa 
ba'tu pira-pira to pambaa sura’ malinta”, 
tu messake, ussakei darang kadatuan, 
darang pa'songko', 

11 kumua napalalo datu tu mintu' to 
Yahudi lan lu mintu' kota la sirampun 
sia la ungkaritutui sunga'na, sia 
ussanggangi sia umpatei sia ussabu'i 
mintu' to ma'pa'buno dio lu mintu' 
bangsa sia propinsi tu sae ullaoi, sisola 
tu mai bainena sia anakna, anna rampai 
tu iananna tau iato mai, 

12 lan sangallo lan mintu’ propinsinna 
datu Ahasweros, iamotu allo 
ma'pessangpulo tallunna bulan 

ma pessangpulo duanna, iamotu bulan 
Adar. 

13]atu pallemba'na sura’ iato la 
dipaissanan tau lan mintu' propinsi 
butung misa' atoran lako mintu' bangsa, 
kumua nama'parandan tu mintu' to 
Yahudi allo iato la membala' lako mintu' 
ualinna. 

14 Male nasangmi tu mintu' pambaa sura' 
malinta' ussakei darang kadatuan masia' 
tongan lumingka unturu' parentana datu 
na iatu atoran iato dipa'peissanan lan 
kota benteng Susan. 

15Tassu'mi tu Mordekhai ma'pake 
pakean kadatuan ma'rupa lango- 

lango sia lenang, ma'tali bulaan sia 
ma'bayu lamba' lenang mellong sia 
lango-lango makaseda. Siarrakammi sia 
parannu-rannumi tu mintu' to lan Susan. 
16 Ombo'mi kamasiangan dio lu to Yahudi 
sia kaparannuan sia kasendean sia 
kadipangkeran. 

17 Sia dio duka lu mintu' propinsi 

sia kota, umba-umba nii iatu kada 

sia atoranna datu rampomo, denmi 

tu kaparannuan sia kasendean sia 
pa'maruasan sia allo kapua dio lu to 
Yahudi sia buda tu mai bangsa lan 
tondok tamamo sangbilangan to Yahudi, 
belanna narampoimo kamatakuran 
ungkataku' to Yahudi. 


Kapembalaranna to 
Yahudi lako ualinna 


9:1-17 

9 1 Tatonna allo ma'pessangpulo 

tallunna bulan ma'pessangpulo dua, 
ijamotu bulan Adar, tonna lambi'mi la 
dipogau' tu kada sia atoranna datu, 
tonna allo la nanii ualinna to Yahudi 
ma'rannuan la untaloi, apa allo iato 
membali allo kapataloanna to Yahudi 
lako to ungkabiri'i. 
2 Sirampunmi tu to Yahudi lan lu kotana 
dio lu mintu' propinsi parentana datu 
Ahasweros la umpata'pai lima tu mintu' 
to undakaranni kasangganganna na moi 
misa' tau tae' nakulle unneai, belanna 
narampoimo kamatakuran ungkataku'i 
tu tau iato mai. 
3 Sia mintu' arungna propinsi sia tomaraa 
lompo sia tomaraa sia tonaala parea 

datu umpa'tunduan to Yahudi, belanna 
narampoi kamatakuran ungkataku' 
Mordekhai. 

4Belanna iatu Mordekhai tarompo'mo 
lan tongkonan layukna datu sia 
kaleleammo lan lu mintu' propinsi, 
ondongpi iatu Mordekhai, pia muane 
iato, samasai-sainna sakendek-kendekna 
kapaanna. 

> Tatu to Yahudi umpepa pa'dang mintu’ 
ualinna, napatei sia nasabu'i, anna 
pogau'i tu pa'poraianna lako mintu' to 
ungkabiri'i. 

6 Lan kota benteng Susan napatei sia 
nasabu'i to Yahudi limaratu' muane. 

7 Sia Parsandata, Dalfon, Aspata, 

8 Porata, Adalya, Aridata, 

9 Parmasta, Arisai, Aridai na Waizata 
napatei nasang, 

10 jamotu sangpulo muane anakna 
Haman, anakna Hamedata, to ungkabiri' 
to Yahudi, apa tae' naparumbui lima tu 
pangrampa. 

11 Allo iato diparampomi lako olona datu 
tu bilanganna mintu’ to dipatei lan kota 
benteng Susan. 

12 Ma'kadami tu datu lako Ester, datu 
baine, nakua: Lan kota benteng Susan 


ESTER 9.13-16 33 


napateimo sia nasabu'imo to Yahudi tu 
muane limaratu' sia iatu mintu' anakna 
muane Haman. 

Ba'tu apamo napogau' tau iato mai lan 
mintu' propinsi senga'na datu? Apapa 
palakummu? Manassa la dikamaseangko. 
Sia apapara mukamorai? Manassa la 
kupasituru'. 

13 Ma'kadami Ester nakua: Iake nakalo'i 
penaanna datu, melo ke dielorampi tu 
to Yahudi tu lan Susan, ma'pogau' susi 
atoran allo iate sia iatu anakna Haman 
sangpulo nasula tau. 

14 Napa'parentammi datu, kumua Ia 
dipogau' susito sia dipa'peissanan tu 
misa' atoran lan Susan, anna sulai tau tu 
muane anakna Haman sangpulo. 

15 Tamoto nasirampun dukapa tu 
mintu' to Yahudi lan Susan tonna allo 
ma'pessangpulo a'pa' bulan Adar, anna 
patei lan Susan tu tau talluratu', apa 
tae” naparumbui lima tau iato mai tu 
pangrampa. 

16 Sia iatu mintu' to Yahudi senga' 

lan propinsinna datu sirampun, anna 
ungkaritutui sunga'na sia unnappa' 
karapasan dio mai ualinna, sia napatei 
tau iato mai tu mintu' to ungkabiri'i 


ESTER 9.17-20 34 


pitungpulo Ilima sa'bu, apa tae’ narumbui 
limanna tu pangrampa, 

17 tonna allo ma'pessangpulo tallu bulan 
Adar. Iatonna allo ma'pessangpulo 
a'pa'na rapa'mi tu tau iato mai, 

anna padadii tu attu iato misa" allo 
pa'maruasan sia kaparannuan. 


Pa'maruasan Purim dipondok 


9:18-32 
18 Apa iatu mintu' to Yahudi lan Susan 
sirampun la ia tonna allo ma'pessangpulo 
tallu la ia tonna allo ma'pessangpulo 
apa' bulan iato. Rapa'mi tu tau iato 
mai tonna allo ma'pessangpulo lima 
sia iatu attu iato napadadi misa' allo 
pa'maruasan sia kaparannuan. 
19 Tamoto napakarayai mintu’ to Yahudi 
lan lu tondok, iamotu mai tau torro lan 
lu kota, tu tang dirinding tembor, tu allo 
ma'pessangpulo a'pa' bulan Adar susi 
misa' allo kaparannuan sia pa'maruasan 
sia susi misa' allo tu nanii tau pada 
sikada'pan. 
20 Nasura' nasangmi Mordekhai te mintu 
apa dadi sia umpa'pea sura' lako mintu' 


1 

to Yahudi la mandappi'na la mambelanna 
lan mintu' propinsinna datu Ahasweros, 
21 la umpapassanni tau iato mai tu atoran 
la umpakaraya la allo ma'pessangpulo 
a'pa'na la allo ma'pessangpulo limanna 
bulan Adar, ke taunoi, 

22 belanna allo iamote tu nanii to 
Yahudi unnappa' karapasan dio mai 
ualinna sia bulan iamote tu nanii 
kamasussan membali kaparannuan lako 
tau iato mai sia passanda bolongan 
membali misa' allo pa'gauran, sia 

allo iato la dipadadi allo pa'maruasan 
sia kaparannuan, tu nanii tau pada 
sikada'pan sia umpa'bengan pa'kamase 
lako to mase-mase. 

23 Natarimami to Yahudi butung to apa 
dipondok: naparandukki tau iato mai 
umpogau'i, tu apa mangka nasurasanni 
Mordekhai. 

24 Belanna den tangnga'na Haman, 
anakna Hamedata, to Agag, to ungkabiri' 
to Yahudi, la ussabu'i tu mintu' to Yahudi 
sia umbuang Pur - iamotu pa'loterei - la 
ussanggangi tau iato mai sia la ussabu'i. 
25 Apa iatonna malemo (tu Ester) 
mennolo lako datu, napatassu'mi datu 
tu sura" parenta, kumua iatu tangnga' 


ESTER 9.26-29 36 


kadake tu natangnga' unnea to Yahudi, 
la sule ta'pa dao ulunna. 

latu Haman sia mintu' anakna muane 
nasula tau lako misa' lentong. 

26 Tamoto nasangai tau Purim tu allo 
iato, unturu' sa'buran Pur. Tu belanna 
mintu' kada lan sura' iato sia diona tu 
mintu' apa natiro sia diona tu mintu' apa 
urrampoimo tau iato mai, 

27 jamoto napamanassai to Yahudi sia 
natarima butung apa dipondok lako 
kalena sia lako bati'na tau iato mai 

sia lako mintu' tu to naala bilanganna, 
kumua tae' len nala ullendai napakaraya 
te allo iate da'dua, ke taunoi, susitu 
mangka disura' diona allo iato sia attu 
mangka dipamanassan pa 'maruasan 
iato, 

28 sia iate allo iate la dikilalai sia 
dipakaraya lan lu mintu' pa'rapuan, lan 
lu mintu' rapu, lan lu mintu' propinsi, sia 
lan lu mintu' kota, naurunganni iatu allo 
Purim tae' nala pa'de dio lu to Yahudi sia 
kapengkilalanna allo iato tae' nala ka'tu 
dio lu mintu' bati'na. 

29 Sia massura' tu datu baine Ester, 
anakna Abihail, sola Mordekhai, to 
Yahudi iato, situang kapa'belanna 


ESTER 9.30-10.2 37 


la umpamatoto' tonganni tu sura' 
ma'penduan diona pa'maruasan Purim. 
30 Jmpakatumi sura” lako mintu’ to 
Yahudi lan saratu' duangpulo mpitu 
propinsi kadatuanna Ahasweros tu nanii 
passalama' sia kada kamarurusan, 

31 kumua anna pakarayai tu allo Purim 
iate lan attu dipamanassa, susitu 
mangkamo napamanassa Mordekhai, to 
Yahudi iato, sia datu baine Ester lako 
tau iato mai sia susitu atoran nagaragan 
kalena sia bati'na diona attu pa'puasan 
sia kasumarroan. 

32 Na iatu parentana Ester umpamanda'i 
tu atoran diona Purim, sia disura' lan 
misa’ sura.” 


Mordekhai undakaran 
kameloanna bangsana 


10:1-3 

10 1 Napakannaimi sima datu 

Ahasweros tu tondok 
menggantananna sia iatu tondok 
ma'biring tasik. 
2 Tatu mintu’ penggauranna tu tarompo' 
sia mawatang sia kareba umpokada 
nasangi tu diona kataromposan, tu 


ESTER 10.3 38 


nanii datu umpakala'bi' Mordekhai, tang 
tisura'moraka lan sura' ossoranna mintu 
datu Media sia Persia? 

3 Belanna iatu Mordekhai, to Yahudi, 
mendampi' lako datu Ahasweros: sia 
mala'bi' dio lu mintu' to Yahudi sia budai 
tu mai siulu'na ungkamali'i, belanna 
undakaran kameloan bangsana sia 
umpokadai tu napomaupa'na mintu' 
sangbangsana. 


4 


AYUB 


Kamarurusanna Ayub tang 
tileluk, moi anna di parampoi 
tongan kamandasan 


1:1-2:13 

1 l|an tondok Us den misa" tau, 

disanga Ayub, tau iato mengkaola 
tongan sia bulo lollong sia mataku' lako 
Puang Matua na umpatoyang kalena dio 
mai kadake. 
2 Tau iato pitu tu anakna muane na tallu 
tu anakna baine. 
3Iatu apanna pitungsa'bu tu domba 
sola bembe’, tallungsa'bu tu unta, 
limaratu' ayokana tu sapi, na limaratu' 
keledai birang, sia buda tongan tu 
mai pa'dua'na, iamoto na iatu muane 
iato sugi' lallang na iatu mai mintu'na 
pa'tondokan dio rampe matallo. 
“Biasa tu mai anakna muane umpogau' 
pa'maruasan, sisonda-sonda lan 
banuanna, sia natambai tu mai anak 


AYUB 1.5-8 2 


daranna tallu kumande sia mangiru' 
sola. 

5Janna upu'omo tu allona pa'maruasan, 
natambaimi Ayub tu mai anakna, anna 
pamaseroi: attu iato mela'bik tongan 
millik, anna pennoloanni pemala' ditunu 
pu'pu' tu mai anakna simisa'-misa'i, 
belanna natangnga' Ayub lan penaanna, 
kumua umbai umpogau'mo kasalan tu 
anakku sia tang umbilangmo Puang 
Matua lan penaanna. Susimoto tu 
tontong na pogau' Ayub. 

6 Den sangallo saemi tu mai anakNa 
muane Puang Matua umpennoloi PUANG 
sia sae duka tu deata bulituk nasisolan. 
7 Ma'kadami tu PUANG lako deata 
bulituk, Nakua: Umbara tu munii sae? 
Mebalimi tu deata bulituk lako PUANG, 
nakua: Sulena' salamba salao sia lu lako 
lu dio mai lan lino. 

8 Ma'kadami tu PUANG lako deata 
bulituk, Nakua: Mupemarangamoraka 
tu taungKu Ayub? Belanna misa' tau 
dao kuli'na padang tae' susinna, lendu' 
tongan mengkaolana, bulo lollongna 
sia mataku'na lako Puang Matua sia 
umpatoyang kalena dio mai kadake. 


AYUB 1.9-14 3 


9 Mebalimi tu deata bulituk lako PUANG, 
nakua: Ungkataku' punala bangraka 
Puang Matua tu Ayub? 

10 Tang Kamu Kalenaraka tu urrinding 
pala'i sia banuanna sia mintu' ianan 
napoapa tiku lao? Sia Mipamasakke tu 
bura rangka'na sia kerangngan tongan 
tu mai barang apanna lan tondok. 

11 Apa iake Mie'te'i tu limamMi, amMi 
pata'pai tu mintu' ianan napoapa, 
ma'apai nala tang mempayan sorong 
boko' dio mai Kalemi? 

12 Ma'kadami tu PUANG lako deata 
bulituk, Nakua: Manassa iatu mintu' 
janan napoapa lan nasang kuasammu, 
sangadinna da” mue'te' limammu 
umpata'pai kalena. Pakalan tassu'mi tu 
deata bulituk dio mai oloNa PUANG. 

13 Den sangallo tonna marassan tu 
mai anakna muane sia anakna baine 
kumande sia unniru' uai anggoro' lan 
banuanna siulu'na, tu pa'bunga' 

14 saemi tu misa” pesua lako Ayub, 
nama'kada nakua: latu mintu' sapi 
marassan dipa'tengkoan sia iatu keledai 
birang marassan kumande dio lu 
la'pekna, 


AYUB 1.15-19 4 


15pakalan saemi tu to Syeba ullaoi 
anna rampai: iatu mai taummi napatei 
pa'dang: aku mannamo tu tilendok sae 
la umpokadangkomi tu iannato. 

16 Marassan bangsiapa tu tau iato 
ma'kada, saemi tu to senga' ma'kada 
nakua: Iatu apinNa Puang Matua 
songlo' dao mai langi’ anna kandei 

tu mai domba sia mintu' taummi 
napisanni, aku mannamo tu tilendok sae 
umpokadangkomi tu iannato. 

17 Marassan bangsiapa tu tau iato 
ma'kada, saeomi tu to senga' ma'kada 
nakua: latu to Kasdim umpasadia 
tallung tuntunan tau, ullaoi tu mai unta 
anna rampai: iatu mai taummi napatei 
pa'dang: aku mannamo tu tilendok sae 
umpokadangkomi tu iannato. 

18 Marassan bangsiapa tu tau iato 
ma'kada, saeomi tu to senga' ma'kada 
nakua: Iatu anakmi muane sia anakmi 
baine marassan kumande sia unniru' 
anggoro' lan banuanna siulu'na, tu 
pa'bunga' 

19 pakalan saemi tu talimpuru' lu 
sambalin mai padang pangallaran, 
unnangka'i tu a'pa' tetuk banua, anna 
songkai tu to mangura iato, anna mate 


AYUB 1.20-2.3 5 


nasang, aku mannamo tu tilendok sae 
umpokadangkomi tu iannato. 
20 Attu iato ke'de'mi tu Ayub, na kake- 
kakei tu bayu lamba'na sia naku'ku'i tu 
ulunna, nalumbang rokko padang, tukku 
menomba, anna ma'kada nakua: 
21 Ma'kale-kalena' tassu' lan mai 
pa'tambukanna indo'ku, la ma'kale-kale 
dukana' sule lako. PUANG mangka 
umpa'benganni, PUANG mangka unnalai 
sule sanganNa PUANG Ia dipudi. 
22|an te mintu'nate iatu Ayub tae’ 
nakasalan sia tae' nasangai tang sipatu 
tu misa' penggauranNa Puang Matua. 
2 1 Den sangallo saemi tu mai anakNa 
muane Puang Matua la umpennoloi 
PUANG sia sae duka tu deata bulituk 
ussolanni umpennoloi PUANG. 
2 Ma'kadami tu PUANG lako deata bulituk 
Nakua: Umbara tu munii sae? Mebalimi 
tu deata bulituk lako PUANG nakua: 
Sulena' salamba salao sia lu lako lu dio 
mai lan lino. 
3Ma'kadami tu PUANG lako deata 
bulituk, Nakua: Mupemarangamoraka 
tu taungKu Ayub? Belanna misa' tau 
dao kuli'na padang tae’ susinna, lendu’ 
tongan ia mengkaolana sia bulo lollongna 


AYUB 2.4-9 6 


sia mataku'na lako Puang Matua na 
umpatoyang kalena dio mai kadake. 

Sia tang leluk len lan kapengkaolanna, 
moi ammu naranNa' ungkadakei sia 
ussanggang tang kebattuanni. 

4 Apa mebali tu deata bulituk lako 
PUANG, nakua: Kuli' dipasondana kuli' 
sia mintu' apa naampui tau la nasorong 
belanna katuoanna. 

5 Apa iake Mie'te'i tu limamMi, amMi 
pata'pai tu bukunna sia duku'na, ma'apai 
nala tang mempayan sorong boko” dio 
mai Kalemi? 

6 Ma'kadami tu PUANG lako deata 
bulituk, Nakua: Manassa iatu tau iato lan 
kuasammu, sangadinna la mukatirinnai 
tu sunga'na. 

7 Pakalan tassu'mi tu deata bulituk dio 
mai oloNa PUANG, anna pata'pai kele 
tang dampi-dampian tu Ayub randuk dio 
mai pala” lentekna sae langngan botto 
ulunna. 

8Naalami tu bibang sangti'pek 
nakarrukki tu kalena, anna unno'ko' lan 
to" au. 

9 Ma'kadami tu bainena ungkuanni, 
nakua: Tang tilelukparokoka lan 


AYUB 2.10-13 7 


kapengkaolammu? Sorong boko'moko 
dio mai Puang Matua, ammu mate. 

10 Apa mebali lako bainena nakua: 
Susiko misa' to maro-maro ma'kada; ia 
mannaraka tu melona la tatarima dio 
mai Puang Matua, anna kadakena tae? 
Lan te mintu'nate tae' tu kada sala sun 
dio pudukna Ayub. 

11 Tatonna rangimi sangmuanena Ayub 
sola tallui tu mintu' kamandasan 
urrampoi, pantan saemi dio mai 
tondokna, iamotu Elifas, to Teman, 
Bildad, to Suah na Zofar, to Naama, 
situru'mi sae la lao unto'longi sia 
umpakatanai. 

12 Tatonna mambelapa nabangunammi 
tu matanna, tae'mi natandai tu Ayub. 
Ma'urrukammi umpekapuai gamaranna, 
anna kake-kakei tu bayu lamba'na, 
anna ambo'i barra'-barra' tu ulunna 
nasumarombon langngan langi’. 

13 Unno'ko'mi tu tau iato mai dio padang 
sola, pitung allo pitung bongi: moi 
misa' tau tae' umpokada sangbuku 
kada lako kalena, belanna natiro kumua 
lendu' tongan kapuana tu kamapa'diran 
urrampoi. 


AYUB 3.1-8 8 


Kasumarroan mapai'na Ayub 


3:1-26 

1 Mangkato umpatiku'bi'mi pudukna 

tu Ayub anna tampakki ropu tu allo 
kadadianna. 
2 Naparandukmi tu Ayub ma'kada nakua: 
3La sabu” tu allo kunii dadi: iatu bongi, 
tu ma'kada nakua: Mangkamo didadian 
tu misa' pia muane. 
4Kenna pittukora tu allo iato, da 
Napekutananni Puang Matua dao 
masuanggana tu iannato, da naarrangi 
masiangna. 
> Kenna poapa ori kamalillinan sia 
kapittukan tu allo iato, kenna situtu'iori 
salebu' makamban, anna patirambanni 
bosinna allo. 
6 Bongi iato la naputtai kamapittukan, 
da naparannu dio lu mintu' allo lan 
sangtaun, da nasangbilangan mintu' 
bulan. 
7 Kenna tamanangora tu bongi iato: da 
naden arrak kaparannuan lan. 
8 Kenna tampakkiori ropu to ma'tampak 
ropu allo, sia to manarang umpatiakka' 
Lewiatan. 


AYUB 3.9-17 9 


9 La dipamalillin tu mai bintoen, ke 
tilalekki masiangna tu allo iato: Ia 
napeagi bang tu masiang, apa da nasae, 
da natiroi tu bulu mata katilalekanna 
masiang, 

10 belanna tae” natutu'i tu ba'ba 
pa'tambukanna indo'ku sia tae" nabunii 
dio pentiroku tu kamasussan. 

11 Ma'apai natae” kumate tongku dadi, 
anna tae' naka'tu tu sunga'ku tonna 
tibussananna' indo'ku? 

12 Ma'apai napeagina' pangrian, ma'apai 
napeagina' susu, angku ma'din ma'susu? 
13]anna susito la mamma'na sia 

ma 'pakari'pina', sia la matindona', angku 
rapa' 

14 sisola tu mai datu sia pa'bisaranna 
tondok, tu umpabendanan kalena sule 
apa daun lauan, 

15 ba'tu sisola tu mai arung, tu sugi’ 
bulaan, tu umpangannai salaka 
banuanna. 

16 Ba'tu ma'apai anna tae' angku dadi 
mangura, tu ditanan, susitu pia'-pia' tu 
tang untiropa masiang? 

17 Dio tu nanii to tang mekaaluk untorroi 
kamarukkan, inde to nanii melayo tu to 
tang mabukumo. 


AYUB 3.18-26 10 


, 


18 Indeto nanii rapa' tu toditarungku, tae 
narangii tu gamaranna pangarak. 

19 Tobitti' sia tokapua pada bang sia dio, 
sia iatu kaunan to makakamo dio mai 
puangna. 

20 Ma'apai Napatiroanni masiang tu to 
mandasa, sia katuoan lako tu to rosso 
tongan penaanna? 

21 Tau iato umpeagi bang kamatean, apa 
tae' nasae, nabo'bok tongan losong na 
iatu ianan membuni. 

22 Parannu-rannu tongan sae lako 
unnarrak-arrak, ke nakabu'tui tu 
lamunan. 

23 (Ma'apai Napatiroan masiang) misa' 
tau, tu kabunian lalanna, sia iatu 
Nalontok Puang Matua mintu' lalanna tu 
la naola ullendokan kalena? 

24 Belanna dipasondana rotingku tu 
pekaindo'ku, sia iatu sarroku tibarrak 
susito uai. 

25 Belanna iatu apa kukataku', iamo 
urrampoina', sia iatu apa kukagiang, 
iamo urruana'. 

26 Tae' kumanaman, tae” kumari'pi, 

sia tae” duka kurapa’, sangadinna 
narampoina' karanggangan. 


AYUB 4.1-8 11 


Bunga' kadanna Elifas kumua 
moi misa' tau tae' naruai 
kamaparrisan, ke tae'i nakasalan 


4:1-5:7 

1 Attu iato umbungka'mi kada tu 

Elifas, to Teman, nakua: 
2|a masussaraka tu penaammu, ke 
natobai tau umpokada sangbuku kada 
lako kalemu? Mindara ma'din unnattai 
tang ma'kada-kada? 
3 Manassa budamo tau muada'i, sia lima 
langga” mupamatoto' 
“Tatu kadammu unnendekammo 
to tilende', sia umpabatta' guntu' 
ma'parondona tau. 
> Apa totemo narampoimoko tu iannato, 
anna buyu' tu penaammu, naruako tu 
iannato, anna pussak tu penaammu. 
6 Tangiaraka kamekaalukammu tu 
mupopentionganan, sia tae'raka 
murannuanni tu gau' tang sayuammu? 
7 Mengkilala meloko, kumua mindamora 
tu disabu'i, ke tae'i nasala, sia umbamora 
nanii sanggang tu to malolo? 
8 Tatu mangkanna kutiro: Minda-minda 
tu untengko kakadakean, sia unnambo' 


AYUB 4.9-16 12 


kamasussan lako to senga’, iamo la 
umpeparei. 

9 Tete dio penaanNa Puang Matua anna 
sanggang tu tau iato, sia tete dio 
pamurru' illongNa anNa sabu'. 

10 Umburrung tu mai singa sia 
ma'ngaung-ngaung - jatu isi singa 
mangura direbong. 

11 Tatu singa tua la mate belanna tae'mo 
kandena, sia iatu anak singa birang 
tisambo'-sambo'. 

12 Sangbuku kada membuni urampoina”, 
sia tialling tama talingangku tu 
pa'bisikna, 

13 tongku mangka untiroi tu pentiro 
mendeata tonna bongi, angku 

ma tangnga'-tangnga', tonna kaleppeng- 
leppenganna tau. 

14 Narampoimo' katirambanan sia 
kama'parondoan, anna popa'parondoi tu 
mintu' bukungku. 

15 Misa' penaa sumayang ullendu'ina' sia 
umpaka'ba' mintu' bulungku. 

16 Torro bendan, apa tae” kukanassai 

tu pa'kaleanna. Misa' a'gan pa'kalean 
bendan dio pentiroku, sia kurangi tu 
gamara ma'bisik, nakua: 


AYUB 4.17-5.4 13 


17 Umba la nakua dadi misa' ma'rupa 
tau malambu' dio oloNa Puang Matua, 
batu misa' tau masero dio oloNa 
Tokumombongna? 
18 Manassa jatu mai taunNa tae' 
Nakatappa'i sia iatu mai malaeka'Na 
Naapparan tu kapusanna: 
19 ondongpi iatu to untorroi banua litak, 
tu diparandanganni barra'-barra', tu to 
dirimpi' susi busung anna mate. 
20 Tau iato mai dinisak-nisak lan 
pangallaranna masiang na bongi, tu 
sanggang sae lakona anna tae" naissanni 
tau. 
21 Tang dilendokanraka tu ulang tendana? 
Mate tu tau iato mai, natae' kakinaanna. 
5 1 Metamba bangmoko - denraka tau 
la umpebaliiko? Sia mindara tu to 
masero la mupennoloi? 
2 Tonganna iatu kamapa'diran penaa 
umpamate to baga sia kapangimburuan 
umpamatei tu to tang paissan. 
3 Kutiro kalenamo, umba nakua tu to 
baga mennuaka' melo, apa simpolo 
kutampakki ropu tu inan katorroanna. 
“Iatu mai anakna muane sisayuran 
pa'tunduan, dipopellesean lan to' 
babangan, natae' tau urrampananni. 


AYUB 5.5-11 14 


> Tatu to karorian napurai nakande 

tu pegandungna, sia moi lan to' duri 
naala duka, sia to ma'rang ungkailui tu 
apanna. 

6 Belanna tae” nabu'tu dio mai 
to'barra'-barra' tu kamandasan, sia iatu 
kamaparrisan tae" natuo dio mai padang. 
7 Apa iatu tolino dadi la unnappa' 
kamasussan, susi lelatu sipettia'-tiaran 
kendek langngan. 


Siumpu'na bunga” kadanna 
Elifas, kumua dipamasakke 
tu to puramo diada' 


5:8-27 
8 Apa iake aku, la umpekutananna' 
Puang Matua, sia lako Puang Matua la 
kunii umpennoloanni tu a'gangku. 
9 Umpogau'mo penggauran kapua, tu 
tang dilambi'na, sia apa memangngan tu 
tang dikemba' diia’. 
10 Umpasae uran dao kuli'na padang, sia 
umbolloan uai dao kapadanganna. 
11 Umpamatande to madiongan, anna 
iatu to rosso penaanna unnappa' 
pa'tunduan matoto". 


AYUB 5.12-20 15 


121a umpatangdadi tangnga'na to 
pakira-kira, anna tang danun tu mai 
pengkaranganna. 

13Ta umpoya to matarru' lan 
pa'pakenanna, anna didampa tu 
tanan penaanna to pakira-kira. 

14 Jake masiangi sumpumo lan 
kamalillinan, sia iake tangngai allo, 
sumalappa susi ke bongi. 

15 Apa Ia urrampananni tu to madiongan 
dio mai pa'dang pudukna tau iato mai, 
sia to makario-rio lan mai limanna to 
mawatang. 

16 lake susito den kapa'rannuananna to 
bitti’ sia kakadakean untutu' pudukna. 
17 Manassa maupa' tu to Napa'dikki 
Puang Matua, iamoto da musayu 
peada'na To umpoissan angge maritik. 
18 Belanna Ia ma'pamapa'dik sia Ia 
ma'pamole, Ia ma'bamba sia limanNa 
ma'pamondo. 

19 Pennannanko lan kapussakan, anna 
Ia urrampananko, sia pempitu tae' nanii 
urruako kakadakean. 

20 Lan kamangeloan Ia ullendokangko 
dio mai kamatean, sia lan kapararian 
Nalendokangko dio mai kuasanna 
pa'dang. 


AYUB 5.21-27 16 


21 Karerungangko dio mai lila mataran 
sia tae' mula ungkataku' kasanggangan. 
22|a mupetaai tu kasanggangan sia 
karorian sia tae' mula ungkataku'i tu 
olo'-olo' masuru. 

23 Belanna la siallu'ko tu mai batu dio 
lu padang, sia sikaeloko olo'-olo' dio lu 
kapadanganna. 

24|a untiroko kamarampasanna 
tendamu, sia iake mutiroi tu 
tarampakmu, moi misa' apa tae' 
pa'de. 

25|a untiroko kamemba'karanna 
tarukmu sia bati'mu susito riu dio lu 
padang. 

26 La banu’ karurungangko tama batu 
dilobang, susito sanguyun gandung diala 
ke attunnami. 

2/ Manassa iatu iannate kiparessamo, 
tongannamo susito, perangiimi sia 
palanni penaa tu iannato. 


AYUB 6.1-7 17 


Bunga’ pebalinna Ayub lako Elifas, 
kumua napomalloora penaanna tu 
diona peada'na sangmanena 


6:1-30 

1 Apa mebali tu Ayub lako nakua: 

2 A'a, kenna ditimbang melo 
tu karossoan penaangku, sia 
kamapa'dirangku dipatorro sola 
lan timbangan! 
3 Manassa iatu magasanna losong na 
iatu bungin diong randan tasik; iamoto 
na iatu kadangku tang ma'rundunan 
bangmo. 
4Belanna iatu anak pananna To 
umpoissan angga maritik untossokmo', 
sia namimmi' penaangku tu ipona, iatu 
mintu' mepatirambanna dio mai Puang 
Matua ma'pampangammo ullaoina'. 
> Mangoa'raka tu keledai lampung, ke 
denni riu malunanna, ba'tu unnorronraka 
tu sapi, ke denni kandena? 
6 Ma'dinraka nakande tau tu apa tang 
disiai, batu mammi'raka tu mabusanna 
tallo’? 
7 Manokana' untoei tu iannato, susi bang 
to kande kukagi'gi'. 


AYUB 6.8-15 18 


8 A'a, dennoupa' nadipalanda' siamo 

tu pengkamoyaku sia Napadadi Puang 
Matua tu apa kurannuan, 

9 dennoupa' naalai penaanNa Puang 
Matua ussanggangna', anNa e'te'i tu 
limanNa ungka'tu sunga'ku! 

10 Ke susito, iamo kupomatana, ondongpi 
kupoparannu sia kupolo'dok-lo'dok, lan 
tu kamasussan, tae' bang Napasoro' 
Puang, belanna tae' kupeonganni lenni 
tu kadanNa To masero. 

11 Apara tu kamatotorangku angku 
ma'dinpa ma'peagi sia apara kuanga, 
angku moraipa la umpamalambe' 
sunga'? 

12 Susiraka batu tu kamatotorangku sia 
tambagaraka tu kaleku? 

13 Tang tae” raka pissan duka tu 
kaditunduiangku sia tang sumpuraka tu 
lalan kadirampanangku? 

14 Minda-minda umpadapa kamamasean 
dio mai sangmanena, iamo tang umpalan 
penaa ungkasiri' To umpoissan angga 
maritik. 

15 Tatu mintu' siulu'ku tang manappa' 
susito salu'-salu', susito uai saba" 
ullempanni randanan: 


AYUB 6.16-24 19 


16 ty malutu napobua' uai makko, na iatu 
ambun makko lollo'mo lan: 

17 ke attunnai mere, pa'de pissan tu 
uainna: ke pealloanni, marangke tu 
salinna. 

18 Ma'lekko-lekko tu mai naolanna, lu 
tama padang pangallaran, anna tae'mo 
na ditiro. 

19 Tu tolumio'na Tema umpalelei mata, 
latu sibaanna tu mai to pallaona Syeba, 
urrannuanni tu iannato. 

20 Tang dadi tu apa narannuan tau iato, 
napakenamo apa narannuan, tonna 
rampomo lako. 

21 Susi dukamokomito lako kaleku: 
mimane untiroi tu apa mepatiramban, 
ammi mataku’. 

22 Denraka kuma'kada kumua: 

Benna' misa' apa? Ba'tu kukuaraka: 
Tunduina' sia benna' tu apammi angku 
pa'papperanni. 

23 Ba'tu kukuaraka: Rampananna' 

dio mai limanna to ma'pandasa? Sia 
kukuaraka: La'bakna' dio mai limanna to 
ma'pakario-rio? 

24 Ada'ina', angku kappa: pokadanna', 
umba kunii pusa. 


AYUB 6.25-7.1 20 


25 Lendu’ matoto'na tu kada tongan! Apa 
apara battuananna tu peta'tanmi? 

26 Denraka lan penaammi pasayu kada 
bang? Sia misanga bangraka angin tu 
apa nasa'bu' to ka'tu rannunna? 

27 Moi anna pia biung la mipa'lotereian 
duka, sia iatu sangmanemi la mipo- 
balukan. 

28 Apa totemo, sulepokomi mai, dio 
pentiromi tae' angku la umpokadangkomi 
tang tongan. 

29Tangnga' meloi, da naden 
katangmaloloan: ondongpi la 
mintangnga' tongan, iatu katonganangku 
tang tilento. 

30 Denraka kakelokanna tongka' dililaku? 
Tang ma'dinraka tu pa'pesa'dingku 
umpasisengaranni tu kamandasan? 


Siumpu'na pebali bunga'na Ayub 
lako Elifas, kumua mandu 
masussa tu katuoanna tolino 


7:1-21 
7 1 Tang mandu mara'ta'raka tu tolino 


dao kuli'na padang, tang susiraka 
allona tosumaro tu katuoanna? 


AYUB 7.2-9 21 


2 Susitu misa' kaunan ungkamali' 
pentionganan, ba'tu susi misa' to sumaro 
umpeagii tu sarona. 

3Susi dukato tu aku dipaketaa 
kamaparisan pirang-pirang bulan, sia 
dipapatuanna' kamandasan pirang- 
pirang bongi. 

“lake malena’ mamma’ kutangnga' 
kumua: Piranra kula millik? Apa 
malambe' tu bongi, angku mosomo 
membaliang-liang sae lako tilalekna 
masiang. 

> Tatu kaleku nasitutu'imo ulli'-ulli' 

sia tikkurrung-kurrung tu kuli'ku, sia 
latu kuli'ku massendang-sendang sia 
ma'nana. 

6 Kamatirasanna alloku losong anna 
panikuan, sia madomi' sae lako upu'na 
sia tae' tu dirannuan. 

7 Kilalai iatu katuongku sangpenaanri: 
sia iatu matangku tae'mo nala untiroi tu 
melona. 

8 Minda-minda umpata'paina' mata, 
tae'mo nala untirona', mipapatuimo' 
matammi, apa ta'demo'. 

9 Susito gaun pa'demo sia sumayo-mayo 
male kabu’, susi duka tu minda-minda 


AYUB 7.10-18 22 


mengkalao rokko lino tomate, tae'mo 
nakendek sule. 

10 Tae' lenmo nasule lako banuanna, sia 
tang natiromo tu inan katorroanna. 

11 Apa totemo ia duka tu aku tang 
kupadapamo tu lilaku, sangadinna la 
ma'kadana' lan kapussakan penaangku, 
sia la sumarrona' lan kamapairan 
deatangku. 

12 Susira'ka tasik ba'tu naga tasik, amMi 
padenanna' toma 'kampa? 

13 Take kutangnga'i, kumua iatu inan 
kamammarangku la umpakatanana, 
sia iatu katindoangku umpamaringan 
sarroku, 

14 attu iato Mipatirambanna' pangimpi 
sia Mipamataku'na patiro mendeata, 

15 haurungan kupalosongmo tu susito la 
dikalessek, sia kupalosongmo tu la mate 
na iatu kamaparrisangku. 

16 Namosomo', tae'mo kula tontong 
tuo. Rampanammo”' belanna iatu alloku 
sangpenaanri. 

17 Apa todara ia tu tolino, amMi 
sangari tarompo' tongan, Miurungan 
umpariba 'tangi. 

18 AmMi paressai, ke melambi'oi, sia 
Misudi lan mintu attu? 


AYUB 7.19-8.3 23 


19 Sangapaporokomi la umpatampeina' 
mata, amMi rampananna', kuurungan 
ma'din unnamma' elo'ku? 

20 Take kasalammo' la kupatumbari 

tu Puang, To umpenunu bang tolino? 
Ma'apari Mipapatui bangna' passandaMi, 
naurungan kupomagasamo tu kaleku? 
21 Ma'apari amMi tang umpagarri'ri tu 
kapatodo-tintingangku? sia ma'apari 
amMi tang umpa'dei tu kakelokangku? 
Belanna madomi'na' sumpandan lan to' 
barra'-barra': attu iato la Midaka'na', apa 
ta demo'. 


Kada bunga'na Bildad, kumua Puang 
Matua mangukung unnola salunna 


8:1-22 

1Ma'kadami tu Bildad, to Suah 

nakua: 
2 Sangapaporoko la ma'kada susito sia 
mintu' kada sun dio pudukmu butung to 
angin bara'? 
3 Ma'dinraka tu Puang Matua umpakelok 
salunna, ba'tu ma'dinraka To umpoissan 
angge maritik umpakelok kamaloloan? 


AYUB 8.4-11 24 


4Umbai kasalammo tu mai anakmu lako 
Puang, iamoto Naparampoi poleanna tu 
kapatodo-tintinganna. 

> Apa iake mudaka'i tu Puang Matua sia 
umpengkamoyai kamaturu-turuanna To 
umpoissan angge maritik, 

9 jake maseroko sia bulo lollong, manassa 
la tiakka'mo tu Puang untunduiko sia 
umpasuleko lako tampa rapa'mu sitinaya 
kamaloloammu. 

7 lake susito iatu a'gan dolomu baitti' 
ditiro, apa a'gan undimmu la mandu 
tarompo'. 

8 Belanna la mupekutanan lako to dolona 
sia palan penaai tu pa'tangngaranna 
nene' siosso'na. 

“Take kita to dadi sangmai'ki”, moi 
misa' apa tae' taissan: belanna susito 
bayo-bayo tu allo katuoanta dao kuli'na 
padang. 

10 Tang la naada'irokoka tu tau iato 

sia tang la napokadanrokoka, sia la 
umpatassu' kada lan mai ba'tengna? 

11 Tuoraka tu tuyu, ke tae'i nalan 
to'maranona? tuoraka tu marrang, ke 
tang dioi to' biring uai? 


AYUB 8.12-20 25 


12 Tuo melopa, tae'pa nama'din disasa', 
anna ta'pa malayu dolo namane iatu mai 
riu senga'. 

13 Dipasusimoto tu to tang ungkilalai 

tu Puang Matua, sia ka'tumo tu apa 
narannuan to tang mekaaluk. 

14 Tatu mai apa narannuan susi misa' 
bannang serang laa-laa, sia sanderanna 
butung misa' serang laa-laa. 
15Umposande' banuanna, apa tae" 
nabendan, nadammak tu iannato, apa 
tae” natumanan. 

16 |oboran sia tang marangke tu kalena 
lan to' allo mala'da', sia iatu tangkena 
sipendongloran dio to” tarampakna. 

17 Na iatu uaka'na siperroroan dio to’ 
batu, sia sikallikan lan lu alla” to" batu. 
18 Apa iake didu'dukki tu tau iato dio mai 
to” inanna, napeongannimi, nakua: Tae’ 
bangpa kutiroko! 

19 Manassa susimoto tu kaparannuan 
katuoanna, sia tuo dio mai padang tu 
senga'na. 

20 Manassa iatu Puang Matua tae" nala 
ussualei tu to bulo lollong sia tae' 
Nasaladanni limanna tu to kadake 

gau na. 


AYUB 8.21-9.5 26 


21 Take nalambi'i attunna tontong tu 
Puang la umpopetaako, sia tontong 
umpasila'tekan randan pudukmu. 

22 Tatu to ungkabiri'ko la nakabu' siri’, sia 
tendana tu to tang mekaaluk la ta'demo. 


Iatu pebali bunga'na Ayub lako 
Bildad, nakua: Tae' naden misa' tau 
ungkullei umbali Puang Matua 


9:1-35 
9 1 Apa nakua Ayub mebali: 

20 tonganna, inang kutandai, kumua 
den susito, umbara nakua tu ma'rupa 
tau ditonganan, ke sitingoanni Puang 
Matua? 
3Jake morai tu Puang ussikara-karanni, 
lan sangsa'bu pekutana moi misa' tae' 
nakullei umpebalii. 
4Mindara tu ma'din umbalii Puang, moi 
anna matumba tu kamatarrusanna 
sia matumba tu kakapuanna 
kamatotoranna, anna torro marampa'? 
> Jamo umpalele buntu, anna tae’ tau 
unnissanni, la umbalittua'' napobua' 
kare'dekan ara'Na. 


AYUB 9.6-14 27 


ela umpatiseno kuli'na padang, 

anna tilele, naurungan tilento tu mai 
lentongna. 

"Ia umparentai tu allo, anna tae’ 
nadellek sia Ia untutu' bintoen, anNa 
ca'i. 

8Ja manna misa” umpatiballa' langi’ 

sia umpopentengka lentekNa dao 
ma'bombangna tasik. 

?Ta ungkombong bintoen Ursa sia 
bintoen Orion, tu bintoen Bunga' sia 
bintoen Ma'karapu-rapu rampe Lo'na lu. 
10 Ta umpogau'i tu mai apa kalle-kallean, 
tu tang dilambi', ondongpi tanda 
mangnga tang dikemba' diia’. 

11 Take Naola lendu'na', tae” kutirol, iake 
sumayo-mayol ullendu'ina', manassa 
tae” kupemarangal. 

12 Take Nasintakki tu mai apa, mindara 
umpadapai? Mindara tu ma'kada lako 
Kalena nakua: Apara tu mipogau'? 

13 Tatu Puang Matua tae” Napatananni tu 
kare'dekan ara'Na, diong kuasanNa nanii 
tukku tu patunduanna Rahab; 

14 ondongpi iatu aku ma'dinra'ka 
umpebalii Puang, sia ma'dinra'ka 
untonno' kadangku umpebalii Puang. 


AYUB 9.15-23 28 


15Moi angku tongan, tae' kuissan 
umpebalii, sangandinna mengkamoyana 
umpalaku kamaturu-turuanna To 

ma paolai salungku. 

16 Take metambana' sia Napebaliina', tae 
angku patonganni, kumua Natanannina' 
talinga: 

17 Iamo, tu ummangsannina' tete dio 
angin bara', sia umpakerangan bangkeku 
moi tae' Napobannang. 

18 Tae” Naeloranna' melayo, sangadinna 
Napedia'ina' kamapairan. 

19 Tonganna diona kamatotoran bangri 

- matoto' Ia, sia diona salunna, 
Nama'kada tu Puang Kumua: Mindara 
ma'din untambaiNa' umpebalianni? 

20 Moi angku tongan, pudukku kalena 
urra'ta'i tu kasalangku, moi angku tang 
sala, Puang kalena umpasalana'. 

21Tae' salaku, tae” kukabudai tu 
sunga'ku, kukagi'gi tu katuoangku, podo 
natonganna. 

22 Mintu'na pada bangsia, iamoto 
kuma'kada, kukua: Pada bangsia to tang 
sala sia to sala Nasabu'i Puang. 

23 Take ta'pa napatei ulang pebambaNa, 
Napetaai Puang tu kabuyuranna to tang 
sala. 


1 


YA 


AYUB 9.24-32 29 


24 Tatu lino disorong tama kuasanna to 
tang mekaaluk sia Natampun Puang tu 
lindona to ma'paolai salunna, iake tangia 
Puang umpogau'i, minda pole'opa? 

25 Manassa iatu alloku lendu' matira'na 
ha iatu pesua dipopa'dondo, tarru' liu 
bang anna tae' natiroi tu melona. 

26 Sumayo bang susito lopi tille, susito 
langkan maega ussiok pealanna. 

27 Take kutangnga'i, kumua: La 
kukalupai bang tu sarroku, sia kua'ga 
senga' tu rupangku sia kupaparannu tu 
penaangku, 

28 manassa kukataku' tu mintu' 
kamaparrisangku: kuissan kumua iatu 
kamu tae" Mibilang maserona' dio mai 
kasalan. 

29 Da'ito angku sala bangmo: ma'apai 
angku la unta'ka'i punala bang kaleku? 
30 Moi angku baseimo ambun makko 
kaleku sia usseroimo soda limangku, 

31 manassa la Miparokkona' to' tombang, 
anna kagi'gi'na' tamangkaleku. 

32 Belanna iatu Puang tae' angku susi, 
iamoto misa” tolino, tu ma'din kupebalii, 
kumua: Tamale sola lako to ma'paolai 
salu. 


AYUB 9.33-10.3 30 


33 Lala sia manii naden to unnola malolo 
dio alla'ta, tu ma'din umparemme'iki' 
lima sola dua, 

34 anna lendokanni Puang tu pebambaNa 
dio mai kaleku sia da Naparampoina' tu 
mepatirambanna: 

35 jake susito la ma'kadana' sia tae’ 
angku kataku'l tu Puang, belanna tae" tu 
kupobannang la mataku". 


Siumpu'na pebali bunga'na 
Ayub lako Bildad kumua: 
Apara patu penaanNa Puang 
Matua tu umparampo 
kamaparrisan pada budannato 


10:1-22 

1 O l Tatu penaangku mosomo tuo, 

kulendokan bang tu sarroku, sia 
ma'kadana' lan kamapairan penaangku. 
2|a ma'kadana' lako Puang Matua: 
Da Mira'ta'i kumua sipatuna' diukung, 
paissannina', ma'apai Milaoina'. 
3Denraka upa'Mi, ke Mipakario- 
rioi sia Mitibe tu panggaraga 
limamMi sia Mipaparrangi masiang 
tu pa'tangngaranna to tang mekaaluk? 


AYUB 10.4-12 31 


4Miampuiraka tu mata tolino, 
patiroroKomika susi patirona ma'rupa 
tau? 

> Padaraka allo katuoamMi tu allona 
ma'rupa tau sia padaraka tu taunMi na 
allona misa' muane, 

5amMi daka'i tu kakelokangku sia 
Mipenunu tu kasalangku, 

7 moi amMi tandai, kumua tae” angku 
sala, sia moi misa" tau tae” nama'din 
ullendokanni lan mai limamMi? 

8 LimamMimo tu unggaragana' sia 
ungkombongna', upu'mo sia sanda 
rupamo: sia la morairoKomika 
ussabu'ina'? 

9 Kilalai, kumua losso’ pitti’ tu Mikombong 
angku dadi, sia morairoKomika 
umpasulena' angku dadi barra'-barra'? 
10 Tae' raka Mibolloanna' susitu 
bumbungan sia Mipasusina' to dadi' 
makko, 

11 Umpapakeina' kuli” sia duku’, sia 
Mipakkannina' buku sia ura'? 

12 Mikamaseina' katuoan sia kamaturu- 
turuan, sia pa'kaduttu'Mi ungkampai 
penaangku. 


AYUB 10.13-19 32 


13 Apa inde sia tu Mibuni lan 
penamMi-kutandai kumua iatu 
iannate mipangudumo -, 

14 kumua iake kasalammo', manassa 
Mipemarangana' sia tae' Mibilang 
maserona' dio mai kakelokangku. 

15 Take manassana' sala - upu’ alloku! 
sia iake tae'i kusala - manassa tae' 
kubelai unnadongan ulungku, belanna 
hnamosomo' kadisayuan sia untiro 
kamandasangku. 

16 ]angku adongan ulungku, manassa 
iatu Puang susito singa unnula'na' sia 
Mipakitan pole'na' kuasa kalle-kalleamMi. 
17 Tontong bangna’ Mitamban sa'bi 
ba'ru unneana', sia umpabudaKomi 
kamapa'diran penaamMi lako kaleku 
susi to sangtuntunan, ondongpi 
sangpampangan surodadu ullaoina'. 

18 Apa ma'apai amMi patibussanna' lan 
mai pa'tambukanna indo'ku, anna tae' 
naka'tu sunga'ku, tonna tae'pa misa' 
mata untirona'. 

19 Take susito susina' to tae'pa kudadi: 
tongku tassu' dio mai pa'tambukanna 
indo'ku, angku ta'pa male dilamun. 


AYUB 10.20-11.4 33 


20 Tang sidi'raka tu allo katuoangku? 
Eloranna', angku perasai kaparannuan 
sidi’, 

21 ke tae'pi angku male sia tang sule lako 
tondok kamalillinan sia kapittukan, 

22 lako tondok lillinan parrak, tu nanii, 
kapittukan sia nanii atoran tang 
ma'rundunan, sia nanii arrang susito 
kamalillinan. 


Bunga' kadanna Zofar, nakua: 
Sipatu tu Ayub umpamadiong 
penaanna dio oloNa Puang 
Matua unnissan angge maritik 


11:1-20 

1 1 1 Ma'kadami tu Zofar, to Naama 

nakua: 
2 Ma'dinraka tu kada la'bi tang dipebalii, 
sia to umbeloi kadanna la ditonganan? 
3 Ma'dinraka tu kada punalammu 
umpakappa tau, sia ma'telle-telleko 
anna tae' tau umpakasiri'ko? 
4Ma'kadako mukua: Iatu pangadarangku 
malolo, sia maserona' dio pentiroNa 
Puang. 


AYUB 11.5-12 34 


3 Apa lala sia manii anNa ma'kada Kalena 
tu Puang Matua sia umpatiku'bi' randan 
pudukNa lako kalemu, 

6 sia umpaissanniko rasia kakinaan, 
belanna umpopanglokkon penduan 
kapaissanan. Mumane mangaku kumua 
latu Puang Matua tae'mo Nakilalai 

tu sangtaan kakelokammu, tu Ia 
mupomatananna. 

7 Ma'dinraka mutarru' tu rasianNa Puang 
Matua, sia ussuka' To umpoissan angge 
maritik sae lako ma'katampakanna? 

8 Tatu iannato malangka' ten to langi’; 
apara tu ma'din mupogau'? Mandalan na 
lino tomate, apara tu ma'din mutandai? 
?Tatu suka'na malambe' anna kuli'na 
padang, sia iatu kalua'na losong na tasik 
kalua’. 

10 Take matira'l sae, anna ma'tingkan sia 
ma 'paolai salu lan kombongan, minda tu 
la umpadapa Puang? 

11Belanna Natandai tu to bulituk, sia 
Natiro tu kakelokan moi tae” Namale 
umpenunui. 

12 Umba la nakua tu to tang kinaa la 
ungkabu'tui kapaissanan, ke la dadi tu 
iannato, ma'din duka tu anak keledai 
lampung mendadi rupa tau. 


AYUB 11.13-20 35 


13 Take mupamaloloi tu penaammu, sia 
umballa'ko limammu, lako Puang; 

14 jake denni kakelokan lan limammu, 
pembuanganni lao, sia da naden 
katangmaloloan lan tenda munii torro- 
15 jake susito, manassa la muadongan tu 
ulummu, natae'mo mumaruttak, ammu 
batta’ tumanan sia tang mataku’; 

16 ondongpi tang la mukilalaimo tu 
kamaparrisan, sia la mukilalai susito uai 
lolong. 

17 Tatu katuoammu la bu'tu marorrong 
susi ke ma'tangngai allo, moi matumba 
malillinna, apa la butung to melambi'. 
18 La ma'patonganko, belanna den 
pa'rannuanan, sia iake mangkami 
mupalelei matammu, la marampa'ko 
male mamma’; 

19 ammu matindo tang napatiramban 
misa" tau, sia buda tu tau umpeagi 
kamasokanammu. 

20 Apa kamailuanna to tang mekaaluk 
umpamalayu matanna, iatu mintu' lalan 
pentilindunganna ka'tumo, iatu apa 
napeagi, ia mannamo tu ka'tuan sunga’. 

Pebali bunga'na Ayub lako Zofar, 
kumua iatu pa'parentanna Puang 
Matua disanga tang malambu' 


12:1-25 

1 2 1 Apa mebali tu Ayub nakua: 

2 Manassa kamumo to paissan 
tongan: la sipulikomi tu kakinaan. 
3To paissan dukana', susitu kamu, tae'ra 
ammi sau'na': mindara tang untandai tu 
susinnato? 
4Napokatelleanna' padangku ma'rupa 
tau, iatu aku Naperangiina' Puang 
Matua, ke meongli'na' lako Kalena; 
napokattellean to malambu' sia to 
mengkaola lako Puang. 
> Taana to mandasa iamotu kadisayuan - 
susimoto tu pa'tangngaranna to maupa': 
iamoto tu taana to tipa're'ba. 
6 Marampa' tu tendana to ma'pakario-rio 
sia manaman tu to umpare'dek ara'Na 
Puang Matua, mintu' tu to morai 
ungkuasai Puang Matua. 
7 Apa mekutanako lako mintu’ olo'-olo”, 
anna ada'iko: sia lako manuk-manuk 
dao langi, anna pamanassangko. 

8 Ba'tu ma'kadako lako kuli'na padang, 
anna ada'iko, sia melo ke bale diong 
tasik unnuleleanni lako kalemu. 

9 Mindara tu mintu’ apa iate tu tae" 
natandai, kumua penggauran limanNa 
PUANG te? 

10]atu deatanna mintu' apa tuo, lan 
limanNa sia penaanna mintu’ ma’ rupa 
tau. 

11 Tang nasudiraka talinga tu kada, sia 
tae'raka nale'i langi'-langi' tu kande? 
12 Denraka kakinaan dio to kaubanan, 
sia padaraka kamalamberan sunga' tu 
kapaissanan? 

13 Dio Puang nanii tu kakinaan sia 
kamawatangan, Puang unnampui 
pa'tangngaran sia patiro melo. 
14]anNa rondonni Puang, tae'mo 
nadibangun sule: iake Natarungkui tu 
tau, tae' nadibungkaran. 

15Jake Nasapanni tu uai, marangke 
nasang, iake Napalolong pole'i, 
nabaliangan tu mai padang. 

16 Dio Puang nanii tu kamatotoran sia 
patiro penaa, Ia umpoissan to dipapusa 
sia to ma'papusa. 

17 Nasua tu to pebangun ada' male 
susito makario-rio sia to ma'paolai salu 
Napadadimo to baga. 

18 Nako'ka'i tu rante napa'pungoan datu, 
sia Napungo Puang tu aakna datu. 

19 Tatu mai tominaa Nasua male susito 
makario-rio, sia minda-minda batta' 
tumanan, Nasongkan. 

20 Napopa'loko-lokomo tu to manarang 
umbuang kada, tu mai to naposande' 
tau, sia untaeran tu tangnga' melona to 
matua. 

21 Napabuda tu kamatunanna to mala'bi' 
sia Nako'karan tu pepori aakna to kuasa. 
22 Napasombo tu mai apa mandalan lan 
mai to” malillinna sia umpapayan lillinan 
parrak lako to' kasianganna. 

23 Napatarompo' tu mai bangsa, anNa 
sanggangi tu tau iato, Napamalona' 
lili'na tu mai bangsa sia Napali’ tu tau 
iato. 

24 Naalai tu tangnga' melona pangulunna 
tau lan tondok, sia Napapusa tu tau iato 
lan lu padang pangallaran tu tae' lalan 
ditiro. 

25 Sumalappa-lappa tu tau iato lan 
kamalillinan tu tae' nakasiangan, 
Napapusa tu tau iato susito malango. 

Siumpu'na pebalinna Ayub 
lako Zofar, iamotu diona 
Ayub morai umpennoloan 

kara-karana lako Puang Matua 


13:1-28 

1 3 1 Manassa iatu mintu'nato 

natiromo matangku, sia 
narangimo talingangku sia kupalanmo 
penaangku. 
2Tatu apa mitandai, kutandai duka, 
tae'ra ammi sau'na'. 
3 Apa moi susito, moraina' ma'kada lako 
To umpoissan angge maritik lako Puang 
Matua la kunii umpokadai tu a'gangku. 
4 Apa kamu to untannun kabuttokan, 
sia kamu sola nasang to ma'dampi tang 
tongan. 
“Na kemmi ma'pakappa pissan bangmo! 
latu iannato la mipokinaa. 
6 Perangii tu peta'tanku, sia palan penaai 
tu pa'pasala sun dio randan pudukku. 
7 La mitongananraka tu Puang Matua, 
ke ma'kada tang tongankomi sia 
mitongananraka tu Puang, ke ma'kada 
buttokkomi? 

8 La mipelindoraka tu Puang sia la 
bendanrokomika tu to untonganan 
Puang Matua? 

9 La meloraka, ke Puang umparessakomi: 
ma'dinraka mipakena tu Puang, susitu 
ma'rupa tau dipakena? 

10|a Naukung makarra'komi, ke 
ma'pelindo buni bangkomi. 

11 Tae'raka nala umpatirambankomi tu 
kapasareongananNa sia tae'raka nala 
urrampoikomi kama'parondoan diona 
Kalena Puang? 

12 Tatu kada misa'bu' iamo peada' 
dandanan sangka' susito au, iatu 
mipobalulang balulang losso' pitti'. 

13 Perangiina' ammi kappa, angku 
ma'kada, moi naapa-apa urrampoina'. 

14 Kuala tu duku'ku kupatamai to' 

alla' isingku sia kupalan limangku tu 
sunga'ku. 

15Moi Namorai tu Puang umpateina”, 
tontong duka kurannuan, ondongpi iatu 
gau'ku moraina' untongananni dio oloNa. 
16 Belanna Puang tu la kupogaronto' 
kasalamarangku, apa iatu to bulituk tae' 
nabarani mennolo lako Puang. 

17 Perangii melomi tu kadangku 

sia tanannimi talingammi tu apa 
kupamanassa. 

18 Manassa iatu kara-karaku 
kupasirundunammo, kutandai, kumua 
tonganna'. 

19 Mindara ma'din umbalina' lan kara- 
karaku? Iake tonganni den, la kappana' 
anna ka'tu sunga'ku. 

201a manna tu da'dua penggauran da 
Mipogau'i lako kaleku, manassa tae" kula 
umpembunian kaleku dio oloMi. 

21 Alai tu limamMi dio mai kaleku 

sia da napamataku'na' tu apa 
mepatirambamMi. 

22 La metambaKomi, angku mebali: ba'tu 
aku la ma'kada, amMi pebaliina'. 

23 Sangapara tu kakelokangku 

sia kasalangku? Paissannina' tu 
kapatodotintingangku sia kasalangku. 
24 Ma'apai amMi buni lindoMi sia 
Misangana' ualimMi? 

25 MorairoKomika umpatirambanna' 
susitu daun nairi' angin, sia unnula' 
dalame marangke, 

26 miurungan ullampakanna' toto' 
mapalla, sia Mipakkan tu kakelokangku 
tongku mangura, 


AYUB 13.27-14.5 42 


27 Sia Mipatama sangkala tu lentekku 
sia Mipenniroi tu mintu' tengkaku sia 
Misakkalanganni tu pala' lentekku? 

28 Tatu iannato la rampo lako tau, tu 
sanggang susito kayu manapo sia susito 
sampin nakande busung! 


Tampak pebali bunga'na Ayub lako 
Zofar, kumua tae'mo apa 
dirannuan, ke matemoki' 


14:1-22 

14 1 Tatu tolino tu nadadian baine, 

tang masae lako tu allo katuoanna 
sia nabossa kamagiangan. 
2 Susito bunga tiballa' anna malayu, 
sia lendu' susito bayo-bayo sia tae' 
natontong. 
3Na jatu tau susito, Mipata'pai dukapa 
matamMi: Mitambaina' angku mennolo 
dio oloMi dipaolai salu. 
4Denraka misa” to masero tassu’ dio mai 
to tang masero - moi misa tae. 
> Take dipamanassami tu allona, sia iatu 
bilanganna bulanna dipatantumo dio 
oloMi sia Milampakmo tu anggenna, tu 
tae” nama'din nalendu', 

ela Mipatampei matamMi, anna appa’ 
karapasan, naurungan napopaiman tu 
allona susito sumaro. 

7 Belanna iatu garonto' kayu dirannuan 
siapa, iake dilellengi, la mentaruk sule 
sia iatu taruk mane la dadinna tae' 
natang tassu’. 

8 Take malaunmi tu uaka'na diong 
padang sia iatu garonto'na mate diong 
litak, 

9manassa mentaruk sule, ke 
unnambukki uai, anna mentangke 
susito tananan mane tuo. 

10 Apa iake misa' muane mate, manassa 
sumpandan sia tang pandiu-diumo: sia 
iake ka'tumi sunga'na tu tolino, umbara 
nanii torro? 

11 Susito uai sumarambu diong mai 
limbong sia susito salu samere-merena 
sia marangke, 

12 susi dukamo kasumpandananna tolino 
to Sia tae'mo namillik sule: sae lako 
kapa'deanna pole’ tu langi, tae'mo 
namalimbangun sia tae'mo napandiu dio 
mai kamammaranna. 

13 ala sia manii anna alai penaamMi 
umbunina' lan lino to mate, sia 
Mirerungna' sae lako soro'na tu 

kare'dekan ara'Mi; sia la Miagianna' tu 
misa” attu, Mimane ungkilalai polena’. 
14 Take matei tu misa’ tau la tuoraka 
sule? Iake susito, la ma'rannuanna' lan 
mintu' allo kamara'tasangku, sae lako 
saena tu passondaku. 

15|a metambaKomi, angku mebali lako 
Kalemi, sia Mikamali' tu panggaraga 
limamMi. 

16 Take susito, moi amMi ia'i tu tengkaku, 
tae' tu kasalan Mitiro dio kaleku. 

17 Tatu kapatodo-tintingangku la 
dipalan misa' kandu' sia dica', sia iato 
kakelokangku la Mikapu'. 

18 Susi misa' buntu tuan tisambo'- 
sambo’, sia susi misa’ buntu tilampi' dio 
mai inanna, 

19 susi uai umpu'pu'i batu, sia uai saba' 
ussapui barra'-barra' dio lu padang, 
susimoto Minii ungka'tu pa'rannuananna 
tolino. 

20 Misau' sia Mipandasa sae lakona, 
iamoto namale, Mipopembali tu lindona 
sia Misua male. 

21 Take mala'bi'i tu anakna muane, apa 
tae’ naissanni: ba'tu iake mentobitti'i, 
moi misa' apa tae' natandai diona tau 
iato. 

2213 manna tu diona a'ganna duku'na 
umperasai pa'di' sia deatanna dosso 
diona a'ganna. 


Kada ma'penduanna Elifas: 
tontong tu kadanna, kumua Ia 
sanggang tu to tang mekaaluk 


15:1-35 

1 5 1Ma'kadami tu Elifas, to Teman, 

nakua: 
2 Denraka to kinaa umpatassu' 
kapaissanan tang kebattuan, sia 
umponnoi angin dio mai rampe matallo 
tu ba'tengna? 
3 Nata'tanraka tau umpokada kada tae” 
gai'na, sia ulelean tang ma'run-dunan? 
“Den dukapa iamotu mulullu' tu 
kapengkaolan lako Puang Matua sia 
umpasosso'ko pa'pakaraya dio oloNa 
Puang Matua. 
> Belanna iatu kakelokammu unnada'iko 
ma'kada susito, ammu pilei tu kada to 
ma'pakena. 
6 Lilamu kalena umpasalako, tangia aku: 
ondongpi pudukmu kalena ussa'biiko, 
kumua salako. 

7 Ikoraka tu bunga'na tolino dadi, ba'tu 
dipadadirokoka dolo na mintu' tanete? 

8 Ma'perangirokoka lan kombonganNa 
Puang Matua, sia iatu kakinaan 
mupalulakoraka kalemu? 

9 Apara tu mutandai, anna tae' kitandai? 
Apara tu muissan, anna tae' kiampui? 

10 Den duka dio kaleki tu to ubanan sia 
to matua induk, tu mandu matua anna 
ambe'mu. 

11 Musanga bitti'raka tu pa'pakatana dio 
mai Puang Matua sia kada masokan, tu 
dipokada lako kalemu? 

12 Ma'apai nataloiko penaa mapallamu, 
sia ma'apai nadukku-dukku tu 
matammu, 

13 ammu barani umbali-bali Puang Matua 
sia umpatassu' kada susito dio randan 
pudukmu? 

14 Umbara nakua tu tolino, anna masero, 
sia anna malolo tu mai to nadadian misa" 
baine? 

15 Manassa iatu to maseroNa tae’ 
Nakatappa'i Puang, moi anna mintu' to 
untorroi suruga tae" duka namasero dio 
pentiroNa: 

16 9ndongpissan tu to megi'giran sia to 
kadake liu, iamotu tolino, tu unniru' 
kakadakean butung uai. 

17 La moraina' unnada'iko, perangiina': 
sia mintu' apa mangka kutiro, la 
kuuleleanangko, 

18 jamotu mai apa napa'peissanan to 
kinaa tu nanannanni nene' to dolona, sia 
moi misa' tae' nabunii, 

19 tonna misa-misapa diben untorroi 
tondok, sia tae'pa to salian lembang 
tama urraui. 

20 Tatu to tang mekaaluk mataku’ 

lan mintu' allo katuoanna, sia iatu 

to ma'pakario-rio lan mintu' taun tu 
mangka dilampakanni. 

21 Tatu oni apa mepatiramban tialling lan 
talinganna, iake lanni kamarampasan 
tongan narampoimi to ma'kasanggang. 
22 Tae” napatonganni, kumua la sule lan 
mai kamalillinan: dilampakmo tu kalena 
la nakande pa'dang. 

23 Salamba salaomo undaka' kande 
umbara nanii? Natandaimo, kumua 
sakka'mo lako kalena tu allo kamalillinan. 
24 Napamataku' kamasussan sia 
kapussakan, narampoi anna sau'i susito 

misa' datu sakka'mo la palaoan situang 
kamaparranganna. 

25 Belanna nae'te'mo tu limanna unnea 
Puang Matua, sia umbali To umpoissan 
angge maritik. 

26 Ma'dondo umbali Puang situang 
kamadongngaranna, sola balulang 
dikararran bassi. 

27 Belanna napabungku'i lompo tu 
lindona sia napalapikki lompo tiku lao tu 
aakna: 

28 hapa'tondokkimo tu kota disanggang, 
sia lan banua tu tang sipatu nanii tau 
torro, tu dilampakmo tontong daun 
lauan. 

29Tae' natontong sugi' sia iatu mai 
ijananna tang la marendeng, sia iatu mai 
apanna tang la kerangan dao kuli'na 
padang. 

30 Tae’ natilendok dio mai kamalillinan, 
sia iatu dukku api ungkande mampu'i 
tu tarukna sia napa'dei penaa sun 
dipudukNa Puang. 

31 Da narannuanni tu apa tang kebattuan, 
napakena manii tu apa iato, belanna 
tang kebattuan tu pepak-kanna. 

32 Tae'pa nalambi' tu attunna, anna 
upu'mo tu allona, sia tae'mo namamata 
tu mai palapa koromana. 

33 La susito garonto' anggoro' tu ronno' 
mintu' bua makkanna sia susito garonto' 
saitun, tu rondon mintu' ta'binna. 

34 Belanna iatu tuntunan to tang 
umbilang Puang Matua tang danun sia 
api ungkande pura mintu' tendana to 
ungkande pappe'. 

35 Susito ungkia'tangan kakadakean 

sia untibussanan kakelokan sia iatu 
ba'tengna umpopembua pa'pakena. 


Pebali ma'penduanna Ayub lako 
Elifas, iamotu palakunna 
Ayub kumua Natonganni 

Puang Matua tu kara-karana 


16:1-22 

1 6 1 Apa mebali tu Ayub nakua: 
2 Budamo tu kada susite 

mangka kurangi, manassa 
kamu tu to ma'pakatana, apa 
ma'pamasussaorokomi. 
3Tae'raka upu'na tu mintu' kada tang 
kebattuammi? Apara tu umpatiakka'ko, 
ammu ma'kada pole'pa? 

4Ma'din dukana' ma'kada susi kamu, ke 
susinna kamu narampoi kamandasan 
susi aku: la kutolorangkomi kada 
mammi’ sia kuiling-ilingangkomi ulu. 

> Pudukku la umpabatta' penaammi sia 
pa'pakatanangku la umpamaringankomi. 
6 Apa moi angku ma'kada tae” nakurang 
tu kamaparrisangku, sia iake kappana, 
denraka kamaringanan kupolean? 

7 Apa totemo Naalaimo' Puang tu mintu' 
kamatotorangku: Mipatisambo'mo male 
mintu' sangdadiangku, 

8 sia Miparampoina' kamandasan: iatu 
iannato dadi sa'bimo unneana': iatu 
sakingku bendanmo umbalina' sia 
umparapa'na". 

9 Kare'dekan ara'Na Puang 
usse'buse'buna' sia ullaoina', Ia 
umpasisange' isinNa unta'paina”, 

iatu Ualingku umpatibulia' matanNa 
unneana'. 

10 Tatu tau iato umpopenganga sadangna 
umbalina', sia napamatunana' sia 
ussala'pa popoku, sangbara' tu tau iato 
sae sirampun unneana'. 

11 Nasorongna' Puang Matua lako tau 
iato, sia Naeloranna' tama limanna to 
tang mekaaluk. 


AYUB 16.12-19 51 


12 Tuona’ lan kamanamanan, apa 
Puang umpatirambanna': Nadammak 
tu sokkongku sia Napessambakanna' 
rokko padang, sia Napamanassana' 
Napopassandan. 

13 Buda tu mai tinaran sipettiaran 
untikuina', tang untandai kamamasean 
tu Puang umpatarru'i bale'ke'ku, sia 
Nabolloan rokko padang tu pa'dungku. 
14 Nale'to-le'to bang Puang tu kaleku, sia 
ma'dondo ullaoina' susi misa' to lalong. 
15Misa' karoro' diposanda bolong 
kudasiran kuli'ku, sia tandukku 
kupentanaran rokko to' barra'-barra': 
16 jatu lindoku mararang napobua' 
katumangiran, sia iatu kulimbang 
matangku nasamboi lillinan parrak, 

17 moi anna tae” pa'pakario-rio dio 
limangku sia masero tu passam- 
bayangku. 

180 kuli'na padang! da musamboi tu 
raraku, sia peongli'ku da nalambi'i tu 
inan kapelayoan! 

19 Apa moi nasusito, tonganna denmo 
totemo tu Sa'bingku dao suruga, iamotu 
To ma'tonganangku dao masuanggana. 

20 Moi natelle-tellena' tu mai 
sangmaneku, apa iatu matangku 

ma 'palulako bang Puang Matua; 

21 kumua na Puang umpaolai salu tu 
ma'rupa tau siea sia urra'ta' kara-karana 
tolino, tu siea solana. 

22 Belanna sidi’ bangri tu taun la sae, 
angku olai tu lalan, tu tae" angku la 
unnolai sule. 


Siumpu'na pebali ma'penduanna 
Ayub lako Elifas, iamotu 
moi misa' apa tae'mo na 
rannuan diona katuoanna 


17:1-16 

1 7 1 Tatu sunga'ku sanggangmo sia 

latu allo katuoangku ka'tumo, 
ia mannamo torro tu panglamunan 
kupotaa. 
2 Tonganna kaditellean mannamo tu 
taaku, jatu matangku unta'pai to 
ussigaganna'. 
3Puang umpamanassa Kalena 
unnindo'ina' dio oloMi: mindara tu to 
senga’ la ussisala'panna'? 

4Belanna Puang untampunni tu paissan 
penaanna: iamoto natae’ Mieloranni 
patalo tu tau iato. 

> Minda-minda umpasala sangmanena 
undaka' saro bu'tu kadake, la malayu 
bang matanna tu anakna. 

6 Napoparumbasanna' tau dio lu bangsa, 
sia akumo to natittudui tau tu lindoku. 

7 Maru'gunmo tu matangku napobua' 
karossoan, sia mintu' pa'kaleangku susi 
bang to bayo-bayo. 

8 Tamoto tu napotiramban to bulo lollong, 
sia iatu to bulituk naposaki inaa to tang 
kasalan. 

? Moi nasusito iatu to malambu' 
umpatontong lalanna, sia minda-minda 
tu masero limanna la kerangan tu 
kamatotoranna. 

10 Moi susito tontong bangkomi sae-sae! 
apa tae' kukabu'tui tu to kinaammi. 

11 Tatu alloku lendu'mo, sia 
pa'tangngarangku tang dipadadimo, sola 
patiro penaangku. 

12 Tatu tau iato mai morai umpopendadi 
masiangi tu bongi; iatu arrang nasanga 
mandu mandappi' na kamalillinan. 

13 Take kukampai tu lino tomate 
susito banuangku, sia kuballa' tu inan 
mamma'ku lan kapittukan, 

14 angku ma'kada lako panglamunan, 
kukua: Kamu tu ambe'ku, sia lako 
ulli kukua: Kamu tu indo'ku sia anak 
darangku, 

15 jake susito umbara nanii tu 
pa'rannuanangku? Manassa, mindara 
ma'din untiroi tu pa'rannuanangku. 
16 Tatu iannato la male rokko to” 
mandalanna lino tomate, ke pada 
malekan sola rokko to" litak. 


Kada ma'penduanna Bildad, 
nakua: Manassa la sanggang 
tu to tang mekaaluk 


18:1-21 

18 1 Ma'kadami tu Bildad, to Suah, 

nakua: 
2 Sangapaporoko ma'kada umpoyakan? 
lake muissan melomi, kimane ma'kada- 
kada pole". 
3 Ma'apai angki disanga susito patuoan 
sia susito tang paissan dio pentiromu? 
“Iko kalena, napobua' kasengkeammu 
ammu se'bu kalemu, ikoraka anna la 


AYUB 18.5-13 55 


dipasisayuran tolino tu kuli'na padang sia 
dipalele tu buntu batu dio mai inanna? 
> Apa moi susito iatu arrang to tang 
mekaaluk la dipa'dei sia iatu dukku 
apinna tae' nala tontong parrang. 

SJatu arrang lan to” tendana la malillin 
sia iatu lampu daona lu la dipa'dei. 
7Tatu pentengka matoto'na la 
diampangi sia pa'timbanganna kalena la 
ussongkanni. 

8 Belanna pentengkana kalena anna 
tipoya sia unnolai patuang disamboi 
panganan. 

9 Naala ba'tikan tu kambutu'na, sia 
naarra'i poya purrusan tu kalena. 

10 Tatu ulang dibunianni diong padang, 
sia pepoya ditananammi dio to' lalan. 
1!Tiku lao narampoi tu apa 
mepatiramban sia naula' dio to' 
pentengkana. 

12 Tatu kamandasan tangdia'mo Ia 
unnampello'i sia iatu kasanggangan 
ma'parandanmo la untobanganni. 

13 Tatu pa'bunga'na kamatean ungkande 
sisanginanni tu kuli'na sia unnimbakan 
pa'kaleanna. 

14 Disintakki dio mai to” tendana, tu nanii 
manaman nasa'ding: anna popentengkai 
lako datu ma'patiramban. 

15|an to” tendana naniimo apa tang 
sipatu ussisolanni, sia la diambo'i solo’ 
tu inan katorroanna. 

16|a marangkemo diong mai tu 
uaka'na sia malayumo dao mai tu 
takke'-takke'na. 

17 La pa'demo tu kadipengkilalaianna 
dao kuli'na padang, tang disa'bu'mo tu 
sanganna dio lu batatta. 

18 La di suale dio mai to” maserona 
tama to' malillinna sia diula'i dio mai to' 
naninna tau. 

19 Tang la membati' sia tang la mentaruk 
dio lu bangsana, sia tae'mo misa' tau la 
torro lan inan nanii. 

201atu to mangura nakagiangan tu 
allona, sia ma'parondo la narampoi to 
matua. 

21 Manassa susimoto tu katorroanna to 
kadake, sia susimoto tu pa'tondokanna 
to tang umbilang Puang Matua. 


AYUB 19.1-8 57 


Pebali ma'penduanna Ayub lako 
Bildad, iamotu moi anna 
pomasussai tu mintu'nato, 
narannuan duka tu Puang Matua 


19:1-29 
1 9 1 Apa mebali tu Ayub nakua: 

2 Sangapaporokomi la 
umpamasaki ara'na' sia iatu kadammi 
umpabonnong penaangku? 

3 Pessangpulomokomi umpamatunana': 
tae' mimasiri' umpamapa'dik penaangku. 
1Manassa tonganra'ka pusa, dioraka 
kaleku tu kapusan? 

> Take tongannakomi ma'kada layuk 
lako kaleku, la mipamanassanna' tu 
kadisayuangku. 

6 La mangakukomi, kumua Puang Matua 
umpogau' tang malolo lako kaleku sia 
Naparampoina' poyaNa. 

7 Manassa melallakna', kukua: 
Dipandasana'! apa tae' kudipebalii. 
Metambana' umpalaku pa'tunduan apa 
tae" naola salunna. 

8 Naampangi Puang tu batattaku, 
kuurungan tang tarru'mo, sia Nasamboi 
kamalillinan tu lalanku. 

9 Napasisayurammo' tu kamala'birangku 
sia Naalaimo tu makotaku. 

10 Narondonnimo' tiku lao, kuurungan 
sabu’, sia iatu pa'rannuanangku 
Nalampi'i susito sangbatang kayu. 

11 Napadukkumi tu kare'dekan ara'Na 
lako kaleku sia Nasangana' ualinNa. 

12 Pada sae sirampun tu tuntunanNa, 
undaka' lalan ullaoina' sia ma'tenda 
untikui tendaku. 

13 Tatu siulu'ku Napatoyang dio mai 
kaleku, sia iatu a'ganna sitandangku susi 
to mambela lako kaleku. 

14 Tatu sangdadiangku tae'mo 
natollongina' sia iatu sitandangku 

tang nakilalaimo'. 

15 Tatu ruranangku sia iatu kaunanku 
baine nasangana' to mambela, susi 
bangmo to tang natandai dio pentirona. 
16 langku tambai tu kaunanku muane 
tae'mo namebali, kupengkamasei 
tonganpi. 

17 Tatu penaa bubaungku nakagi'gi'mo 
baineku sia bubosingku nakalinamo 
rapungku. 

18 Moi jatu pia muane napamatuna 
dukana’, iake bendanna” ma'kada tu tau 
iato umbali-balina'. 

19 Tatu mintu’ to kusikaduluran 
nakasorromo": sia iatu to kuala mase 
nasuleimo'. 

20 Tatu kuli'ku sia duku'ku le'ke' dio 
bukungku sia ia mannamo tu kalleku 
torro. 

21 Kamaseina', kamaseina', e kamu 
sangmaneku, belanna nata'paimo' 
limanNa Puang Matua. 

22 Ma'apai miula'na' susi Puang Matua, 
sia tae' paraka mipa'pediaranni tu 
duku'ku? 

23 Na, dennoupa' anna disura' tu 
kadangku, kenna den siamo upa' 
nadipatama misa” sura”, 

24 disura' misa” peoki' bassi dio papan 
tumarra, dipa' lan buntu batu, anna 
tontong sae lakona! 

25 Apa kutandai, kumua iatu 

To mangla'bakku tuo, anNa 
ma'katampakanna la bendan dao 

to” barra'-barra'. 

26 Na iake lollo'mi tu kuli'ku, lan mai 
pa'kaleangku la kutiro tu Puang Matua; 
2/ tu aku kalena la untiroi tu kupomelona, 
sia matangku la untiro Puang, tangia to 
senga' dio mai Puang; iatu apa-apa lan 
ba'tengku lendu' tongan mamali'na. 

28 Take ma'kadakomi mikua: Umba 

la kikua unnula'i angki kabu'tui tu 
garonto'na kara-kara iato! 

29 la ungkataku' kalenakomi pa'dang, 
belanna iatu kare'dekan ara'mi ammi 
pobannangi dipakandei pa'dang, ammi 
mangaku, kumua den tu pa'paolai salu. 


Kada ma'penduanna Zofar, nakua: 
Manassa la sanggang tu to 
tang mekaaluk, moi anna 

maupa' lan attu sangparaan 


20:1-29 

20 1Ma'kadami tu Zofar to Naama, 

nakua: 
2 Manassa iatu tanga'ku totemo 
umparukuna' umpebaliiko, belanna 
titu'dang tongan tu ara'ku. 
3 Kurangimo tu peta'tan ussayuna”, 
apa iatu to ma'penaa tang paissan 
unpebaliina'. 
4Muissan tempon dioraka mai tu iannate, 
temponna tolino dipadao kuli'na padang? 
> Manassa iatu arrakna to tang mekaaluk 
sangparaanri, sia iatu kaparannuanna to 
tang umbilang Puang Matua sangattu' 
bangri. 


AYUB 20.6-14 61 


6 Moi na iatu kamatampoanna sae 
langngan langi’, sia kamadongngaranna 
untu'tun salebu", 

7 la pa'de sae lakona susito tainna: 
minda tu untiroi la ma'kada nakua: 
Umbamira? 

8 Pa'de susito pangimpi sia tang 
diappa'mo, disapui susito patiro 
mendeata ke bongi. 

9]atu mata umpenunui tae’ natiroi, sia 
iatu inan katorroanna tae'mo natiroi 
sule. 

10 Tatu anakna la undaka' pa'kamaseanna 
to bitti’ sia limanna kalena la umpasulei 
tu barang apanna. 

11 Moi porepa kamatotoranna tu 
bukunna, la sumpandan tu iannate sola 
tau iato lan to” barra'-barra'. 

12 Moi anna matappa' tu kakadakean 
lan sadangna, moi anna bunii diong to" 
lilana, 

13 moi nananna sia tae' napamalei, moi 
anna patananni lan to" langi'-langi'na 

14 manassa duka la membali tu kandena 
lan tambuk barinni'na, la mendadi susito 
ipo ula” rame lan tambukna. 

15 Tatu ianan naampello'mo, apa la nalua 
sule, Puang Matua tu umpatassu'i lan 
mai tambukna. 

le La namimmi' tu ipo ula” rame iato, la 
napatei lila ula’. 

17 Tae” nala umpopaimanni salu'-salu'na 
sia salu mandirri'na tani” enoan sia 
dadik. 

18 Tatu barang naala masussa, la 
nasorong sule, - tae” nama'din 
unnampello'i, - susi duka tu barang apa 
naappa' tete dio ma’ balili umpasituka' 
apa senga’, tae" napoparannui. 

19 Belanna napakario-rio tu to bitti” sia 
nasa'biangan bang, sia napanglo'do'i 

tu misa” banua, apa tae" nakullei 
umbangunni. 

20 Manassa tang untandai karapasan lan 
ba'tengna, sia tae" nala tilendok sola 
jananna. 

21Tae' bang apa tilendok napobua' 
kabarakanna, iamoto natang marendeng 
tu rongko'na. 

22 Moi anna kala'bian narampoi duka 
taku', sia kamatilakan kapua tongan 
urrampoi. 

23|a Napa'pediaran tau iato iamoto 
Narampananni Puang Matua tu 

kasengkean dukkunNa ullaoi, tu 
Nabarrakan susito uran lako kalena 
napokande. 

24 Moi napallaian tu kalena dio mai 
pa'buno bassi, la natarru' duka pana 
gallang. 

25 Moi nadu'dukki tu tinaran, naurungan 
tassu' lan mai boko'na, sia sun tu tinaran 
lan mai pa'dunna: Katirambanan kapua 
duka urrampoi. 

26 Mintu' kamalillinan didampapa lako tu 
apa nananna: iatu api tang napamurru' 
(tolino) unnimbakanni sia ungkande 
pu'pu'i tu apa torro lan tendana. 

27 Napapayanmo langi” tu kakelokanna, 
sia tunannangmo tu kuli'na padang 
umbalii. 

28 Tatu apa dipopa'toppo'mo lan 
banuanna malemo dibaa, disapuimo ke 
allo kasengkeanNa Puang. 

29Tamoto tu taana to tang mekaaluk 

lu dio mai Puang Matua, sia iatu taa 
mana'na Napamanassanni Puang Matua. 


AYUB 21.1-9 64 


Pebali ma'penduanna Ayub lako 
Zofar, iamotu disanga kumua 
tontong tu upa'na to tang mekaaluk 


21:1-34 
2 1 1 Apa mebali tu Ayub nakua: 

2 Perangii meloi te kadangku: 
melo tu iannato mendadi misa' 
pa'pakatana mipa'bengan. 
3Sa'barasampa', angku ma'kada, 
sia iangku mangkamo ma'kada, 
ma'dinmokomi ma'telle. 

“Tatu sarroku lu lakoraka tolino? 
Ma'dinraka kusa'barasan to? 

> Sailena' ammi paressa tonganni, 
manassa la magiangkomi sia ma'tampun 
pudukkomi. 

“Take kutangnga'i tirambanna' sia 
hnarampoina' kama'parondoan. 

7 Ma'apari natuopa tu to tang mekaaluk, 
anna matua induk, anna sakerangngan- 
rangnganna tu kamatotoranna? 

8 Tatu bati'na tontongpa torro sola, sia 
iatu tarukna sitiro lindo bang. 

Tatu banuanna marampa', tang 
narandan kamatakuran, sia tang 
narampoi pebambaNa Puang Matua. 

10 Tatu sapi lakinna, ke mangrundu'i tang 
sala len, iatu sapi birangna kianak sia 
tang kalo'doran. 

11 Napatassu' tu mai anakna muane 
susito domba sangtuntunan, iatu mai 
anakna sipekkondongan tiku lao. 

12 Menani napasiala ganda'-ganda' sia 
su'dekan, sia parannu-rannu napasiala 
oni suling. 

13 Sipeupu' allo katuoanna tu 
kamauparanna, sia marampa' mengkalao 
rokko lino tomate. 

14 Apa ma'kada lako Puang Matua nakua: 
ToyangKomi dio mai kaleki, belanna tang 
kiporai untandai tu lalanMi. 

15 Apara gai'na lako kaleki tu To 
umpoissan angge maritik, kumua angki 
pengkaolai sia apara gai'na lako kaleki, 
kumua angki pengkamoyai? 

16 (Mikua ma'kada, kumua): Manassa 
iatu rongko'na tae' naissanna kalena, 
iatu pa'timbanganna to tang mekaaluk 
toyang ia dio mai kaleku. 

17 Pembuda maro'mo dipa'dei tu 
lampunna to tang mekaaluk, sia 
narampoi kasanggangan tu tau iato. 
Anna papatui Puang kamaparrisan tu tau 
iato tete dio kasengkeanNa. 

18 La susito dalame napettiaran angin, 
sia susi ta'pian nasarombonan angin 
bara'. 

19 Nananna Puang Matua tu pa'pandasa 
lako anakna. (Apa ma'kadana' kukua): 
sipatu tu Puang umpapakkanni tu kalena 
tau iato, namane ussa'dingi: 

20 matanna kalena sipatu la untiroi 

tu kasangganganna, sia ia kalena 
sipatu unniru'i tu kare'dekan ara'Na To 
umpoissan angge maritik. 

21 Denraka nala umpalan penaai tu to lan 
banuanna ke matemi, ke dika'tumi tu 
bilangan bulanna? 

22 Denraka misa' tau unnada'i 
kapaissanan Puang Matua, anNa Ia 
umpaolai salu tu to dao suruga? 

23 Tatu misa” tomate lan kamawatangan 
tang lelukna, iatu penaanna rapa' tongan 
sia manaman: 

24 jatu aakna malompo tongan, sia 
malunak tu utak bukunna. 

25 Tatu senga'na mate mapalla tongan, 
tu tang ussa'ding len melona. 

26 Pada sumpandan lan to” barra'-barra', 
sia ulli'-ulli' ussamboi tu tau iato. 

27 Manassa kutandai tu pa'timbangammi 
sia iatu pa'tangngarammi minii ussau' 
parrangna,, 

28 ammi ma'kada kumua: Umbamira tu 
banuanna to paa iato? Sia umbamira tu 
tenda natorroi to tang mekaaluk? 

29 Tae'raka mipekutananni lako to lendu' 
lalan - tae” ammi ma'din umpeonganni 
tu pa'patudunna tau iato -, 

30 kumua iatu to kadake dikarimmanni ke 
allo kasanggangan, sia disolan marampa' 
ke allo kare'dekan ara'Na Puang Matua? 
31 Mindara unta'tanni tu penggauranna 
tau iato dio tingayona? Sia iake 
umpogau'i misa” apa, mindara la 
umpapakkanni? 

32 Dipasonglo' lako to” panglamunan, 
sia dikampai melo tu buttu-buttu 
panglamunanna. 

33 Dilemongan melo litak disamboanni 
diong lombok, pantan undi unturu'i, sia 
dolo dio tingayona tu to tang dikemba' 
diia’. 

34 A'a, matumbai mipakatanana' kada 
tang kebattuan, sia iatu pebalimmi 
pa'pakena manna tu lisa'na! 


AYUB 22.1-7 68 


Kada ma'pentallunna Elifas, nakua 
iatu Ayub la mengkatoba' 
dio mai kasalan kapuana 


22:1-30 

22 1 Attu iato ma'kadami Elifas, to 

Teman, nakua: 
2 Ma'dinraka tu tolino Napomaupa' 
Puang Matua? Tae” sangadinna jatu to 
unnampui tangnga' kinaa umpamaupa' 
misa-misa kalena. 
3Napomaupa'raka To umpoissan 
angge maritik ke malambu'ko, ba'tu 
Naporongko'raka, ke mukaritutui tu 
lalanmu, anna malolo? 
“La Naukungrokoka Puang diona 
kapengkaolammu lako Puang Matua sia 
la Napaolairokoka salu? 
> Tang kapuaraka tu kakadakeammu sia 
la ka'turaka tu kakelokammu? 
6 Belanna mutoe bang tu apanna 
siulu'mu natae' patunna, sia mulendokan 
tu tamangkalena to mase-mase: 
7 sia tang mupairu' uai tu to mata'ka,, sia 
tang muben roti tu to tangdia”, 

Sapa iatu to ma'takia' mawatang 
unnampui padang, sia to mala'bi' tu 
umpa'tondokki, 

“jatu to balu musua sule lo'bang, sia 
mule'to tu takia'na pia biung. 

10 Tamoto natikuiko poya sia ta'pa 
napabuyu'ko katirambanan. 

11 Tae'raka mutiroi tu kapittukan sia iatu 
uai saba” ussamboiko? 

12 Tang unnisungiraka matandena 
langi' tu Puang Matua? Tiroi, sangapa 
malangka'na langngan tu bintoen! 

13 Apa ma'tangnga'ko mukua: Apara 
natandai tu Puang Matua? Ma'dinraka 
ma'paolai salu tu Puang lan mai 
kapittukan? 

14 Tatu salebu' ussamboi Puang, iamoto 
natae" Natiroi: unnola arru’ tibangkona 
langi’. 

15 Naalaraka penaammu umpeolai bate 
lalan dolo, tu pura naola to bulituk, 

letu to disintak anna tang attunnapa, 
sia disapui tu parandanganna susito uai 
mandirri”? 

17 Tu ma'kada lako Puang Matua nakua: 
ToyangKomi dio mai kaleki! sia: Apara tu 
ma'din Napogaurangkanni To umpoissan 
angge maritik? 

18 Sia inang Puang tu umponnoi kaseboan 
tu banuanna. Apa iatu pa'timbanganna 
to tang mekaaluk toyang dio mai kaleku. 
19 Tatu to malambu' untiroi tu iannato 
anna parannu, sia iatu to tang kasalan 
untelle-tellei tu tau iato, 

20 nakua: Tonganna iatu ualingki 
mangkamo disanggang sia iatu ianan 
mana'na puramo nakande api. 

21 Mengkara'pako lako Puang, ammu 
marampa': iamoto anna kapua tu 

upa' mu. 

22 Tarimami tu pangadaran sun 
dipudukNa, sia palanmi penaammu tu 
kadanNa. 

23 Take mengkatoba'moko lako 

To umpoissan angge maritik, la 
dibangunmoko, iake mupatoyangi tu 
katangmaloloan dio mai tendamu, 

24 Sia iake mutibei tu bulaan tang 
dikombong tama to’ barra'-barra”, sia 
bulaan Ofir rokko to' batu lan tangnga 
salu, 

25 sia iake To umpoissan angge maritik 
umpoianan bulaan tang dikombong, sia 
umpoianan salaka, 


AYUB 22.26-30 /1 


26 jake susito, manassa mupoparannu 
tu To umpoissan angge maritik sia 
mentingara langnganko Puang Matua. 
27 Take massambayangko langngan 
Puang, la Naperangiiko, sia la 
mupalesso' tu pangallonammu lako 
Puang. 

28 Take mupamanassai umpogau' misa' 
apa, la danun tu iannato, sia iatu arrang 
la parrang dio lalanmu. 

29 Moi dilese lu rokkoko, ma'kada 
layuk siapoko! sia minda-minda 
umpamadiongan pentirona, Puang la 
untundui. 

301a duka tu to kasalan manassa 
Natundui Puang, sia tete dio 
kadiseroianna limammu ammu 

ma'din dikarimmanni. 


AYUB 23.1-8 72 


Pebali ma'pentallunna Ayub 
lako Elifas, iamotu Ayub 
morai untonganan kalena dio 
oloNa Puang Matua 


23:1-17 
23 1 Apa mebali tu Ayub nakua: 

2 Totemo iatu sarroku kapabali- 
baliammo, moi na iatu kasumarroangku 
natampunpa limangku. 

3 A'a, kengku kabu'tui tu Puang, kengku 
lambi'ori tu inan layukNa! 

4Manassa la Kurundunan tu kara- 
karaku lako Kalena sia buda tu tanda 
katonganangku la kusa'bu'. 

> Angku rangii tu kada Nabalianna' sia 
kutandai apa tu la Napokadanna'. 

6La Naeara'ka Puang tete dio kakuasan 
kapuaNa? Tae, apa Ia la umpalan 
penaanna'. 

7 Manassa iatu to malolo la untonganan 
kalena dio oloNa Puang, sia tongtongna' 
tilendok dio mai To ma'paolai salungku. 
8 Manassa, iangku ma'palutama rampe 
matallo, tae' tu Puang dio, sia iangku 
ma'palulako rampe matampu, tae’ 
kukabu'tui dio: 

9 jake mengkarangi tu Puang dio rampe 
daanna lu, tae' kupemarangal, iake sulei 
ma'palusau”, tae" kutirol tu Puang. 

10 Belanna Naissan Puang, umba nakua 
tu lalan penggaurangku: iake Nasudina' 
tassu'na' susito bulaan. 

11 Tatu tengkaku tontong unturu' bate 
lalanNa Puang, kuturu' tu lalanNa tang 
sumepang len. 

12 Tatu pepasan sun dipudukNa tae’ 
kupatoyangi, lan ba'tengku kuanna tu 
kada Nasa'bu'. 

13 Apa tang leluk tu pa'inaanNa Puang- 
mindara ma'din umpadapai? Apa tu 
naala penaanNa, Napalalo duka. 

14 Belanna Puang la umpalanda'i tu apa 
dilampakanna', sia budapa tu susinnato 
lan penaanNa. 

15 Tamoto tirambanna' dio oloNa: 

iake kutangnga' tonganni tu iannato, 
ma'parondona' ungkataku'I tu Puang. 
16 Belanna Puang Matua umpabonnongi 
tu penaangku, sia To umpoissan angge 
maritik umpatirambanna': 

17 belanna tae” angku sabu” natumang 
kapittukan, sia belanna nasamboi 
kamalillinan tu lindoku. 


AYUB 24.1-6 74 


Siumpu'na pebali ma'pentallunna 
Ayub lako Elifas, nakua: Napalan 
penaaraka Puang Matua tu 
a'ganna to dipakario-rio? 


24:1-25 

24 1 Ma'apari natae” Natempoanni To 

umpoissan angge maritik tu attu 
kadiukungan, sia tae' natiroi to untandai 
Puang tu allo pa'paolai salunNa? 
2 Den tu to umpalele batu katonan, sia 
den tu to urrampa tuntunan sapi sia 
domba anna laai. 
3 Tatu keledainna pia biung naula'i male 
sia iatu sapinna to balu naala pentoe. 
“Iatu to mase-mase nasuale dio mai 
lalanna, sia iatu to makario-rio lan 
tondok membuni nasang. 
> Manassa susi bang to keledai lampung, 
lan padang pangallaran tassu' male 
lako pengkaranganna, undaka' kande; 
padang aak umpadenanni kande tu 
anakna. 
6Lan palak nanii unnala kande, sia 
urruruk bua anggoro' nasala tau. 


AYUB 24.7-14 15 


7 Ma'kale-kale bang ma'bongi, belanna 
tae' tu tamangkalena, tae' pennammu'na 
natampangan dingin. 

8Tu makuyu nauranni dao mai tanete, 
sia belanna tae' tu pentiongannanna 
mella'ka'mi lako buntu batu. 

9Den tu to ussintakki pia biung dio mai 
susunna indo'na sia matampo lako to 
makario-rio. 

10 Male bang ma'kale-kale, belanna tae' 
tamangkalena, ullemba uyunan gandung 
anna mangelo bang sia. 

11 Dio alla'na da'dua kalada’ nanii tu tau 
iato umparra minna” sia nalullu' tu bua 
anggoro' lan pa'parran anna ia kalena 
ma'rang tongan. 

12| an mai kota nanii kendek tu sarro 
pekaindo'na to la mate sia penaanna to 
bangke metamba umpalaku pa'tunduan, 
apa tang Napalan penaa Puang Matua tu 
passambayangna. 

13 Tatu to senga’ sangbilangan ualinna 
masiang, tae' natandai tu batattaNa sia 
tae" natorro dio lalanNa. 

141ake la berre'i allo ke'de'mi tu to 
papatean sia napatei tu to makario-rio 
sia mase-mase, sia iake bongi susi bang 
misa' to boko. 

15 Tatu matanna to pasandak salu lako 
rampanan kapa' umpeagi bongi kasisalan 
tau, natangnga' nakua: Da natirona' tau, 
sia natampun tu lindona. 

16 Take malillinmi nalo'po tu banua tama, 
lake masiangi untutu'i ba'ba kalena, tae' 
namorai sitandan masiang, 

17 belanna iatu mintu' tau iato, iatu 
lillinan parrak napasusi melambi' 
belanna sialamo pa'patirambanna lillinan 
parrak. 

18 Matira” tu tau iato unnaang dao to' uai, 
narua tampak ropu tu taa mana'na lan 
tondok, tae' namale lu langngan buntu 
nanii pa'lak anggoro'. 

19 Susito pealloan sia kamalassuan 
unnamma' ambun makko, anna pa'de, 
susi dukato tu lino to mate unnampello' 
to kasalan. 

20 Tatu pa'tambukanna indo'na tae'mo 
nakilalai tu tau iato, sia napokande 
mammiran ulli% tau iato tae'mo tau 
unningaranni, iatu kakelokan dilelleng 
susito misa' kayu. 

21 Minda-minda tu umpakario-rio to 
tamanang tu to tang kianak anna 

alai tu apanna sia tang umpatiroan 
pa'kamasean baine balu, 

22 Sia moi to matoto' nariu' sembang tete 
dio kamawatanganna: bendan tu tau 
iato, apa tae" nakanassai tu katuoanna. 
23 Puang ungkarimmanni kamarampasan 
tu tau iato, anna posanderanni sia 
matanNa Puang ummanta-mantai tu 
lalanna. 

24 Sangattu'ri umpamadao kalena anna 
pa'demo, mempi'di sia madodong susitu 
mintu'na apa dadi, la dika'ta' susito 
sangbuli gandung. 

25 Tatu iannate, ke tae'i nasusito, mindara 
barani umpamanassai kumua buttokna' 
sia ma'kada kumua tang kebattuan tu 
kadangku? 


Kada ma'pentallunna Bildad, 
nakua: Moi misa' tolino tae' 
namalolo dio oloNa Puang Matua 


25:1-6 
25 1 Ma'kadami tu Bildad, to Suah, 
nakua: 
2 Kama'parentan sia pa'patiramban 
dio Puang, tu mesua umpaden 
kamarampasan dao masuanggana. 

3 Dipuraraka diia” tu mintu' ma'dandan 
maritikNa? Sia mindara tu tang nanii 
bu'tu arrangNa? 

4Umbara la nakua tu misa’ tolino malolo 
dio oloNa Puang Matua, ba'tu umbara 
nakua la masero tu to nadadian misa' 
baine? 

> Tiromi, moi bulan tae” namarorrong tu 
arrangna, sia iatu bintoen tae' namasero 
tu dukkunna dio pentiroNa Puang: 
Sondong pole" tu tolino, ulli’ bangri, sia 
ma'rupa tau, kalinting bangri? 


Pebali ma'pentallunna Ayub 
lako Bildad, nakua: Mindara 
ma'din untandai tu 
kapasareongananNa Puang Matua? 


26:1-14 

26 1 Apa mebali tu Ayub nakua: 

2|endu' tongan melona tu 
pa'tulungmu lako to malamma' sia 
untulak takia' to tang pa'bela! 
3|endu' tongan melona tu 
pa'pakilalammu lako to sisayuran 
kakinaan, sia lendu' tongan kapuanna 
tu kapaissanan tu buda tongan 
mupokadanni! 

4Mindara pa'tunduan ammu sa'bu'i tu 
kada susito, sia mindara penaa tu tassu' 
dio pudukmu? 

> Ma'parondo tu bombo tomate diong to’ 
uai, sia to umpa'tondokki inan iato. 

6 Tatu lino tomate tibungka' lako Puang 
sia iatu bambana mukkun tae’ sambona. 
7 Nae'te' tu rampe daanna lu daona lu 
apa tang tibori'pa, Natoke' tu lino dao 
apa tae’. 

8 Napori tu uai anna sirampun lan 
salebu'Na, natae' natessei uai iato tu 
lapik salebu'. 

9 Nasaludungi tu isungan kapayunganNa, 
natae’ napaan, belanna Nasamboi 
salebu'Na. 

10 Natarik tu malepongna dao to' uai, 
sae lako passaparanna masiang anna 
malillin. 

11 Tirodan tu lentongna langi’ sia 
tiramban napobua' pa'garrakNa. 

12 Naparapa' tu tasik tete dio 
kamatotoranNa, sia Napessambakan tu 
Rahab tete dio kamanaranganNa. 

13 Tete dio penaanNa namasero tu langi' 
sia limanNa urrokki tu ula" naga malinta". 
14Manassa iatu iannato tampakna 
manna tu lalanNa, sia ia manna tu 

kada pa'bisikNa tarangi dio mai Puang. 
Mindara ma'din unnattai tu gumalugunna 
kamatotoranNa? 


Ma'katampakanna kadanna 
Ayub nakua: Ma'dinraka tu to 
tang mekaaluk ma'rannuan 


27:1-23 

27 1 Napatarru'mi Ayub umpokadai 

tu kada peada'na nakua: 
2La lelukraka tuoNa Puang Matua, 
tu umpadapa katonganangku, sia 
la lelukraka tuoNa To umpoissan 
angge maritik tu umponnoi penaangku 
kamapairan, 
3 janna nii tongan siapi penaangku tu 
kaleku, sia pa'pamurru'Na Puang Matua 
lan to'tok illongku, 
4manassa iatu pudukku tae” anna la 
umpokada tang malolo, sia iatu lilaku 
tae' anna la ussa'bu' buttok. 
>La toyang dio mai kaleku tu Ia 
ussanda tongannikomi: sae lako 
ka'tunna sunga'ku tae' angku rampanan 
kadangku, kumua tae' kukasalan len. 

6 Kupatontong unnakui tu kamaloloangku 
sia tae' kurampananni: iatu penaangku 
moi misa' alloku tae' napasalai. 

7 Tatu a'ganna ualingku dennoupa' nasusi 
to tang mekaaluk, sia iatu to umbalina' 
la susito leko' penaanna. 

8 Belanna apara tu narannuan to tang 
umbilang Puang Matua, ke Naka'tumi 
Puang Matua tu sunga'na, sia ke 
Natuntunmi tu deatanna? 

9 La Naperangiiraka Puang Matua tu 
petambana umpalaku pa'tunduan, ke 
narampoimi kapussakan? 

10 Ma'dinraka umpoparannu To 
umpoissan angge maritik, sia metamba 
la massambayang langngan Puang 
Matua, lan mintu' attu? 

11 La Kuada'ikomi pa'patudu limanNa 
Puang Matua, sia iatu apa lan penaanNa 
To umpoissan angge maritik tae" angku 
la umbunii. 

121nang mintu'komi untiro kalenai: 
ma'apari ammi ma'tangnga' tae" gai'na? 
13 Inde sia tu taana to tang mekaaluk dio 
mai kaleNa Puang Matua sia taa mana'na 
to ma'pakario-rio, tu natarima dio mai 
To umpoissan angge maritik. 

14 Take samemba'ka-ba'ka'nai tu anakna 
iamo kandena pa'dang, sia iatu bati'na 
tang napedia'i kande: 

15 minda-minda tu tinampe siapa dio mai 
tau iato, dilamun narampoi saki ropu, sia 
tae' nabatingi baine balunna tu tau iato 
mai. 

16 Moi anna popa'toppo'i tu doi'na susito 
barra'-barra' sia napasadia tu mai 
pakeanna susito losso’ pitti’, 

17 naparandanmo, apa to malambu' ia tu 
la umpakei, sia to tang kasalan untaai tu 
doi". 

181a umbangunni banua susito 
panggaraga busung, ba'tu misa' lantang, 
susitu nagaragai to ma'kampa. 

19 Umbambangan kalena mamma' 
situang kasugiranna, apa tae' nama'din 
umpogau' pole'i, umbangunan matanna, 
anna moi misa' apa tae'mo natiro. 

20 Pa'patiramban untu'ba'i susito uai 
saba”, iake bongi natuli angin bara" male: 
21 napettiaran, angin rampe matallo, 
anna pa'de, sia nasabak male dio mai 
inanna. 

22 Puang tang ungkasayangi umpanai, la 
madomi' mallai urrampanan kalena dio 
mai limanNa Puang. 

23 Massala'pa-la'pa tu mai tau diona 
tau iato sia ma'uik-uik untellei, kemalei 
untampe inanna. 


Siumpu'na kada ma'katampakanna 
Ayub, nakua: Tae' nakullei 
tolino ungkabu'tui kakinaan 


28:1-28 

28 1 Den duka tu padang nanii tau 

umpabu'tu salaka, sia inan tu 
nanii tau unnembong bulaan, 
2 iatu bassi diala diong mai padang sia 
batu dikombong anna dadi gallang. 
3 Natappui tau tu kamalillinan, sia sumpu 
sae rokko nanii tau umparessai tu 
membatunna lan kamalillinan sia lan 
kapittukan. 
4Nabo'bok tau tu pambo'bok 
pangembongan sitoyangan tu naninna 
tau: mendoyang tu tau sia tae' 
namellese, sitoyangan tau tu nanii 
mempoyang. 
> Padang nanii bu'tu kande - diong 
padang iato nasuale tau susito 
pa'kandean api. 
6 Tatu membatunna nanii tau ungkabu'tui 
batu lasuri', tu untambuk bulaan bubuk. 

7Tatu lalan lako - moi langkan tae’ 
natandai, moi mata pa'bulan tae" duka 
natiroi: 

8 jatu olo'-olo' masa'ga' tae' duka nalesei, 
tae' duka natengkai singa. 

9 Natoemo tolino tu batu makarra' sia 
nasuale tu buntu randuk dio mai oto'na: 
10 napa” lan tu buntu batu sia natiro 
matanna tu ma'rupa-rupa pareanan 
ballo: 

11 halepe' tu kalimbuang ulunna salu, sia 
napabu'tu tu membuninna. 

12 Apa iatu kakinaan - umba dinii 
unnappa'i sia umbara nanii tu inanna 
patiro penaa? 

13 Tatu tolino tae” natandai tu angga'na 
sia tae' nadiappa' lan tondok to tuo. 

14 Tatu uai mandalan ma'kada nakua: 
latu iannato tae' lan kaleku sia ma'kada 
tu tasik nakua: Iatu iannato tae' kusisola. 
15 Tatu iannato tae” nama'din bulaan 
massang dibayaranni, sia tae' duka 
nama'din ditimbangan salaka diallianni: 
16 sia tae” duka nama'din dibutunganni 
bulaan matasak dio mai Ofir, sia tae' 
duka nama'din ke ake' ido ballo sia 
lasuri'. 

17 Tae' nadipapada angga'na tu bulaan 
na sammin, sia tae' duka nama'din 
dipasituka' pareanan bulaan massang. 
18 Tatu gewang sia kinang tae” angga'na 
ke dipasitintii, sia iake diampui tu 
kakinaan losong ia na iatu merdan. 

19 Tae’ nama'din dipapada angga'na 
parimata krisoli' dio mai Etiopia, sia tae' 
nama'din dibutunganni bulaan bubuk 
massang. 

20 Tatu kakinaan iate - umbara nanii sae, 
sia umbara nanii inanna tu patiro penaa? 
21 Karerungan dio mai mintu' apa 
kepenaa, moi anna manuk-manuk dao 
langi' kabunian duka lako. 

22 Tatu bambana mukkun sia kamatean 
ma'kada nakua: Kirangimo tu karebanna. 
23 Tatu lalan lako kalena Natandai Puang 
Matua, Naissan Puang tu inanna. 

24 Belanna Puang mentiro sae lako 
randan langi’, iatu mintu’ apa nasambo 
langi’ Natiro nasang. 

25 TatonNa pamanassai tu kamatotoranna 
angin, sia Nasuka' tu kauaianna, 

29 jatonNa pantokki tu atoranna uran sia 
Napamanassa tu mai lalanna lila kila”, 

27 attu iato Natiromi Puang tu kakinaan 
sia Napa'peissanan, Napadiomo to' 
inanna sia tarru' Naissan tu kakinaan: 
28 apa lako tolino ma'kada Nakua: 
Manassa iatu kamatakuran lako Puang 
- iamo kakinaan sia toyang dio mai 
kakadakean, iamo patiro penaa. 


Siumpu'na kada ma'katampakanna 
Ayub, iamotu diona kamauparan sia 
kamala'biran tonna dolona 


29:1-25 

29 1 Napatarru'mi Ayub umpokadai 

tu kada peada'na, nakua: 
2 Na, kengku susiopara tonna bulan 
dolo, susi tonna allo nanii Puang Matua 
ungkaduttu 'na': 
3 tonna padukkui Puang tu lampunNa 
dao ulungku, naarrangna' tu dukkunNa 
tongku lumingka lan kapittukan: 
4susi tongku potendengpa tendengku, 
tonna kadamakpa' Puang Matua lan 
tendaku: 
> tonna rondongpa' To umpoissan angge 
maritik, sia iatu mai anakku denpa 
untikuina', 

6 tongku lumingkapa lan to” dadi”, 
anna iatu buntu batu kusikandappiran 
umpatibollomo salu'-salu' minna’. 

7 Take tassu'na' lako to” babangan kota, 
angku mesua umbaai tu isungangku lako 
tana lapang, 

8 manassa membuni tu pia muane, ke 
natirona' na iatu to matessek ke'de' 
anna bendan bang. 

9 ]atu mai arung natoreimo ma'kada sia 
untampunmo pudukna: 

10 jatu gamara to la'bi' tang dirangimo 
sia iatu lilana la'ka'mo langngan 
langi'-langi'na: 

11 iake narangimi tau tu kadangku, 
natendengna' kumua maupa', iake 
natirona' tau, nasa'bu'na' kumua to 
melo. 

12Belanna kulendokan dio mai 
kamasussan tu to makario-rio metamba 
umpalaku pa'tunduan, tu pia biung sia 
to tae” patunduanna, 

13 nasa'buranna” pa'palakunna to 

sidi mora namandasa, kumua angku 
dipamasakke sia iatu penaanna baine 
balu kupopela'tek-la'tek, 

14 ympotamangkalena' kamaloloan, sia 
gau' maloloku kupobayu lamba' sia 
kupopassapu: 

15 napomatana' to buta sia napolette'na 
to keppang, 

16 napoambe'na' to kalala” sia iatu 
kara-karana to tang kutandai kuparessa 
duka: 

17 kusanggang tu buangna to leko' penaa 
sia kusintakki tu kandena lan mai to' 
isinna. 

18 Kutangnga” kumua: Situangna' 
serangku la sule lako tampa rapa'ku sia 
urranganni alloku susito manuk-manuk 
penik. 

19 Tatu uaka'ku ullambi' uai sia ma'bongi 
tu ambun dio tangkeku. 

20 Tatu kamala'birangku tontong ba'ru 
ussisolanna”, sia iatu panaku memba'ru 
lan limangku. 

21 Naperangiina' tu mai tau sia ma'peagi, 
ma'pakappa tu tau umperangii tu 
pa'pakilalangku. 

22 Take mangkamo' ma'kada, moi misa' 
tau tae'mo umbuang kada, sia iatu 
kadangku tontong to'do lako tau iato. 

23 Napeagina' tau susito ungkamali' uran 
sia umpopenganga sadangna susito 
ungkamali' uran tampak. 

24Take metaana' lako, tanggan 
napatongan, apa iatu arrang lindoku, 
tae" nakullei umpamalillinni. 

25Jake naalai penaangku male 
untollongi unno'ko'na' dio to” inan melo, 
unnisungna' susi misa' datu dio lu to' 
to buda, susi misa' to umpakatana to 
mario-rio. 


Siumpu'na kada ma'katampakanna 
Ayub, iamotu kamandasanna totemo 


30:1-31 

30 1 Apa totemo napetaaina', minda 

tu mangura na aku, na iatu 
ambe'na kusanga tang sipatu kusua 
male sola tu asu ullaai tuntunan domba 
sia bembe'ku. 
2 Moi kuporai, apara gai'na lako kaleku 
tu kamawatangan limanna? Iatu 
sumanga'na sia kamatotoranna tau iato 
moro'mo, 
3jamotu to tang pa'bela napobua' 
kapu'duran sia katangdiaran, namale 
ungkeke'i tu apa dao lu padang rangke, 

sia kayu anakna padang aak sia padang 
pangallaran, 

“naala tu sorang mapi'da dio mai 
garonto'na sia uaka' roten napokande. 
5 Diali' tu tau iato dio mai pa'tondokan, 
napetamban tau susito unnula' to boko. 
6 Diparuku umpa'tondokki lombok 
megiangan, sia pamombong sia lo'ko' 
batu: 

7 unnorron dio lu to' kayu anak, sisi'pin 
bang diong to' lelating, 

8 baga, ondongpi to tang dibilang, tu 
dilolai lan mai tondok. 

9 Apa totemo butungna' naposinggiran 
bang sia aku tu napoulelean tang 
kebattuan. 

10 Nakagi'gi'na' tau iato sia untoyangan 
kalena dio mai kaleku, sia tang masiri' 
untittudui tu lindoku: 

11 belanna Puang umbukai tu ulang 
tendaku sia ullullu' lu rokkona' sia iatu 
tau iato mai napalulako kaleku tu gau'na 
susi to urrampanan sanga" 

12 Dio kanan nanii bendan ma'misa 

tu to bulituk, nasuale tu lentekku 

sia natungangngaranna' tu lalan 
kamandasanna: 

13 hatuan-tuan tu mai lalanku, sia 
napakerangngan tu kasangganganku, tu 
ia kalena tae' to patunduanna. 

14 Matira' rampo susi to untarru' tembo' 
panglo'po' kapua, dio lu alla'na tembo’ 
rondon nanii sae situru -turu'. 

15 Tatu apa ma'patiramban nabolloina': 
iatu kamala'birangku pa'de disapui susito 
angin: sia iatu kamauparangku tileak 
susito salebu'. 

16 Apa totemo bonnong tu penaangku 
lan ba'tengku, sia allo kamandasan 
urrampoina'. 

17 Take bongi susito dilo'po' tu bukungku, 
sia tangtorena' nakeke' tu kamapa'diran. 
18 Tatu kuli'ku lono-lono napobua' kuasa 
masa'ga',, mendoke' dio lu kaleku susito 
tamangkale lanku lu. 

19 Napembuanganna' Puang rokko to’ 
losso’, angku susi barra'-barra' sia au. 

20 Metambana' lako Kalemi umpalaku 
pa'tunduan, apa tae" Mipebaliina': 
bendanna' dio, apa tae' Mipalanna' 
penaa. 

21 Membali to tang mamasemo-Komi 
lako kaleku, Mieana' lima ma-watangMi: 


AYUB 30.22-30 92 


22 Mipalanna' angin anna male 
umpettiaranna', sia Mipasabu'ina' angin 
bara'. 

23 Ondongpi kuissan, kumua Puang 
ussolanna' lako kamatean, lako to' inan 
kasirampunanna mintu' apa kepenaa. 
24Tonganna, tae'raka nala 
umpendondongan limanna tu tau 

lako to tobang, ke tae'i tu pa'tunduanna 
lan kamandasanna? 

25 Tang mangkamora'ka untangi'i to 
narampoi allo kamaparrisan? Tae'raka 
kupomasussai tu diona to kalala'? 

26 Kupeagi bang tu kameloan, apa 
kakadakeanora rampo: untayanna' 
masiang, apa malillin sae. 

27 Tatu ara'ku lan susito uai re'de sia 
tae” narapa' len, iatu allo kamandasan 
narampoimo'. 

28 Mario-riona' lan kalingkangku, tu tang 
naarrang allo, bendanna' lan kombongan 
metamba umpalaku pa'tunduan. 

29 Naposiulu'na' serigala, sia naposolana' 
burung unta. 

30 Malotong tu kuli'ku sia tilalek dio mai 
kaleku, dukku tu bukungku napobua' 
kamalassuan kale: 

31 jatu oni katapingku mendadi batingmo, 
iatu oni sulingku mendadi katumangiran 
mapai’. 


Upu'na kada ma'katampakanna 
Ayub, iamotu tampakna nanii 
umpamanassai kumua tang kasalan 


31:1-40 
3 1 1 Sjallu'mo matangku, umbara 
kukua umpenniroi misa' anak 
dara? 
2 Belanna apara tu taa Napamanassa 
Puang Matua dao mai madaona, sia taa 
mana' Nalampak To umpoissan angge 
maritik dao mai masuanggana? 
3Tangiaraka kasanggangan tu taana 
to leko' sia tangiaraka kamandasan tu 
taana to umpogau' kakelokan? 
4Tae'raka Napenunui Puang tu lalanku 
sia tae'raka Naia'i tu mintu' tengkaku? 
> Tangku kamorang-morang len ba'tu 
matira’ tu lentekku umpogau' pa'pakena, 
ela Natimbangna' Puang dio timbangan 
tongan, manassa Naaku Puang Matua, 
kumua tae" angku sala. 
7 Ianna sumepang tu tengkaku dio mai 
lalan tongan, sia iatu penaangku unturu' 

kamailuanna matangku, sia iake denni 
kadisayuan le'ke' dio limangku, 

8 elo'namo na iatu apa kuambo' nakande 
to senga’, na iatu apa dipabu'tuanna', 
elo'namo nadilampi'i situang uaka'! 
?Tangku turu’ pa'naran penaangku lako 
misa' baine, sia kuodo' dio to' ba'bana 
solaku, 

10 elo'namo na to senga' napa'lambukan 
baineku, sia elo'namo na to senga' 
urraka'i. 

11 Belanna iatu iannato penggauran 
mesirisan, ondongpi misa' kakelokan 
sipatu naukung to ma'paolai salu. 

12 Manassa iatu iannato susito misa” api 
ma'kande pura sae lako sanggangna sia 
ulletta'i tu bura ra'ta'ku. 

13 Tangku tang umbilangi katongananna 
kaunanku muane sia kaunanku baine, ke 
sisalana' tu tau iato, 

14 apa tu sipatu la kupogau' ke 
tunannangi tu Puang Matua ma'penniro 
sia iake ma'paressal, apa tu sipatu la 
kupebalian lako? 

15]atu Puang umpadadina' lan 
pa'tambukanna indo'ku, tang Napadadi 
dukaraka tu tau iato? 

Tang Misa'raka tu to ungkombongki' lan 
pa'tambukanna indo'ta? 

16 Tangku tang umpasiolai len palakunna 
to bitti' sia umpabussu mata baine balu, 
17 ba'tu ussuak misa kandeku, anna tae’ 
nakandei pia biung pira 

18. ondong pissan tempon mangurangku 
kupelobo'i, susina’ to misa” ambe” sia 
tempon dio mai” pa tambukanna indo'ku 
kunii ungkaduttu' tu pia baine biung- 

19 janna den len misa” to salamba salao 
kutiro tang ma'tamangkale sia misa" to 
mase-mase tang mennammu': 

20 janna tae” napassakkena' aakna sia 
tae” napemalassui bulu dombaku tu 
kalena, 

21 jangku pata'pai lenni lima tu pia biung, 
belanna kutiro tu to untunduina' lan 
babangan, 

22 jake susito, elo ' namo natantang tu 
palempengku dio mai lesokanna sia le'to 
tu buku lampa takia'ku. 

23 Belanna napatirambanna' tu 
kamandasan Napamanassa Puang 
Matuaj sia tete dio kapasareongananNa 
angku tang ungkullei umpogau' misa' 
apa. 

24 Janna bulaan kurannuan, sia 
ma'kadana' lako bulaan tasak, kukua: 
Iko tu sanderangku, 

25 jangku parannumo, belanna 
makambanmo tu iananku sia jatu bura 
rangka'ku kuposugi' lallangmo: 

26 jangku penunumo mata allo, ke 
parrangmi, sia iatu bulan, ke lumilingi 
nakabu' kamala'biran, 

27 naurungan iatu penaangku dinaran 
buni, sia limangku unnudung pudukku, 
28 manassa iatu iannato misa” duka 
kakelokan, sipatu naukung to ma'paolai 
salu, belanna kupeonganni tu Puang 
Matua dao masuanggana. 

29 Tangku parannu diona kamandasanna 
to ungkabiri'na' sia mela'tek ke narampoi 
kamatilakan, 

30 - tonganna tae” kueloranni tu pudukku 
kasalan, belanna kugatai kumua 
namate- 

31 jannato kusisolan lan tenda tang 
ussa'biina, kumua: Mindara tang 
dipedia'i duku'na? 

32 moi misa” to tama sae tae” ma'bongi 
dio salian, iatu ba'baku kubungkaran to 
lumio'- 

33 jangku samboi tu kapatodo- 
tintingangku susi Adam, belanna kubuni 
tu salaku lan ara'ku, 

34 belanna ungkataku'na' to buda, sia 
napatirambanna" kadipamatunan dio mai 
to ma'rapu, kuurungan ma'pakappa sia 
tang tassu' lan mai ba'ba! 

35A'a, kenna den siamo misa' tau 
umperangiina'! Tiromi inde sia tu tanda 
bate limangku-dennoupa' Napebaliina' 
To umpoissan angge maritik, sia ia duka 
tu sura' tu nasura' balingku. 

36 Manassa iatu iannato la kupadao 
palempengku, sia kupomakota dao 
ulungku. 

37 Tatu mintu’ tengkaku la kupoissan dio 
oloNa Puang, la kureke' tu Puang butung 
misa" datu. 

38 Ianna sarroina' pa'pa'lakangku sia 
sitangiran tu mai kalo'na, 

39 jangku peburai anna tae' kubaya'i tu 
to sumaro sia kupamapa'di' penaa tu 
puangna, 

40 jake susito, elo'namo naduri tuo 
ussonda gandung, sia sirope ussonda 
dalle sisikan. 

Upu'mo tu kadanna Ayub. 

Kada bunga'na Elihu, iamotu 
tang naattamo ma'pakappa 


32:1-22 

3 2 1 Attu iato natorroimi te tau sola 

tallu umpebalii Ayub, belanna 
malolo dio passanganna. 
2 Re'dekmi ara'na Elihu, anakna 
Barakheel, to Bus, to bu'tu dio mai 
tongkonan Ram: re'dek ara'na lako 
Ayub, belanna nasanga Ayub malolo tu 
kalena dio oloNa Puang Matua, 
3 sia re'dek duka ara'na lako sangmanena 
sola tallu, belanna tang naissan 
umpebalii Ayub, namoi susito nakua 
manassa sala tu Ayub. 
4 Apa ma'peagi tu Elihu la napa'kadai 
Ayub, belanna matua ia tu tau iato mai 
na ia. 
> Apa iatonna tiromi Elihu, kumua iatu 
tau tallu tae'mo natiku'bi' pudukna 
mebali, re'dekmi tu ara'na. 
6 Ma'kadami tu Elihu, anakna Barakheel, 
to Bus, nakua: Mangurapa' aku na iatu 
kamu matessekmokomi: iamoto angku 
matangka sia mataku' umpokadangkomi 
apa tu kutandai. 

7 Kutangnga' kumua: Melo ke to 
matua induk tu ma'kada, sia to banu' 
karurungan umpa'peissananni tu 
kakinaan. 

8Manassa kumua jatu penaa lan 
ba'tengna ma'rupa tau sia penaanna To 
umpoissan angge maritik, tu umbenni 
kapaissanan lako tau iato mai. 

?Tae'ra natomatessek tu unnampui 
kakinaan, sia tae'ra natomatua ulu tu 
untandai apa malolo. 

10 Tamoto kuma'kada kukua: Tanannina' 
talinga, angku pokada dukai tu apa 
kutandai. 

11 Tonganna, kupeagi tu buangan 
kadammi, kuperangii tongan tu 
pa'tangarammi, sae lako mitanga'tanga' 
meloi tu apa dipokada. 

12 Kupalan penaamokomi, apa manassa 
moi misa'komi tae' ussau' kada Ayub, 
moi misa'komi tae' umpebalii tu 
uleleanna. 

13 Da'mo mima'kada kumua: Kamimo 
tu unnappa' kakinaan: sangadi Puang 
Matua, moi misa' tolino tae' nakulle 
untalo kadai. 

14 Tatu aku moi misa” kada tae'pa 
nasa'buranna', na iatu uleleammi tae’ 
angku pebalii. 

15 Bendan bangmo kanunu-nunu, sia 
tae'mo namebali len: tang naissanmo 
ma'kada, 

16 ma'peagi bangna’, belanna tae'mo 
nama'kada tu tau iato, belanna bendan 
dio anna tang naissanmo mebali. 

17 Totemo aku dukamo tu nalambi' 

la mebali, aku dukamo tu Ia 
umpa'peissananni tu apa kutandai. 

18 Belanna nakabu'mo' tu kada, sia iatu 
penaa lan ba'tengku umpatiakka'na', 
19 manassa iatu ba'tengku susimoto 
uai anggoro re'de-re'de lempan: susito 
kiriba' ba'ru la tesse. 

20|a ma'kadana', anna masorok tu 
ara'ku, sia umpatiku'bi'na' randan 
pudukku la mebali. 

21 Moi misa” tau tae” kupelindoi, sia moi 
misa" tau tae’ kutendengi, 

22 belanna iatu pa'tendeng tae’ 
kupobiasai, iake susito, na 
Totumampakumora umputtaina' 
madomi'. 

Tampakna kada bunga'na Elihu, 
nakua: Iatu Puang Matua pirang 
uluan tu kadanNa lako tolino 


33:1-33 

33 lTotemo, e Ayub, perangii tu 

uleleangku, sia tananni talinga tu 
mintu' kadangku. 
2 Manassa, umpatiku'bi'mo' randan 
dipudukku, ma'kadamo tu tongka' 
dililaku. 
3 Tatu kadangku umpamanassai tu penaa 
bulo lollong, sia iatu apa dio randan 
dipudukku, malambu' tu nasa'bu'. 
4PenaanNa Puang Matua tu umpadadina 
sia penaa ma'pamurru'Na To umpoissan 
angge maritik umpatuona'. 
5 Take mikullei, pebaliimo', sakka'mokomi 
umbalina' sia tunannangmokomi. 
6 Manassa, iake dio oloNa Puang Matua, 
samaki’, aku duka ditampana' dio mai 
losso’ pitti’. 
7 Tamoto da mipotirambanni tu diona 
aku, iatu pa'temme'ku tae’ nala magasa 
lako kalemi. 


1 

8 Apa iatu pa'perangingku mangkamo 
mipokada, sia iatu gamarammi 
kurangimo mikua: 

9Maserona' aku, tae' kapatodo- 
tintingangku, malinona' sia tae' 
kakelokangku: 

10 manassa Puang untandai apa 
bannangna Nanii umpoualina', 
Nasangana' susito ualinNa; 

11 Napatama sangkala tu lette'ku, sia 
Napenunu tu mintu' lalanku. 

12 Manassa tae' mitongan tu dionato, 
susimo pebalingku to lako kalemi, 
belanna iatu Puang Matua mandu 
mala'bi' namisa' tolino. 

13 Ma'apai ammi sigaga Puang Matua, 
anna moi misa' penggauranNa tae' 
Nasondai. 

14 Belanna sanguluan ba'tu duang uluan 
tu lalan Napake Puang Matua ma'kada, 
apa tae" napalan penaai tolino. 

15 ]amotu lan misa” pangimpi, sia lan 
misa” patiro mendeata kebongi, ke 
narampoimi mamma’ kalupi-lupian tu 
tolino, ke mamma'i dao patindoanna- 
16 attu iato Napalidan Puang tu 
talinganna ma'rupa tau, sia Naca' tu 
pa'pakilala Naparampo lako tau iato, 

17 Ja umpatibalikki tu ma'rupa tau dio 
mai penggauranna, sia la umpatoyangi 
tu tolino dio mai kamatampoanna, 

18 fa urrampanan deatanna diong mai 
panglamunan, sia iatu sunga'na da 
naka'tu kandean doke. 

19 Tatu tolino dipakilala duka diona 
kamapa'diran dao patindoanna, anna 
tontong sirari tu kamapa'diran lan buku 
lampana: 

20 attu iato nakagi'gi' ba'tengna tu 
kande, sia nakagi'gi' penaanna tu kande 
biasa nakaduangi. 

21 Tatu duku'na tikkurrungmo, tae'mo 
natiroi tau, iatu bukunna, dolona tang 
mempaan, totemo sisumbamban- 
bambanmo ditiro, 

22 naurungan iatu deatanna 
mengkareke'mo lako panglamunan 

sia iatu sunga'na ma'palulakomo kuasa 
ma'pamate. 

23 Take den misa” malaeka' bendan 
untundui, iamotu misa" pa'bisara, misa" 
lan sangsa'bu, la umpamanassai lako 
misa" tau tu apa sipatu la napogau, 

24 manassa la Nakamasei Puang sia la 
ma'kada Nakua: Rampananni, kumua da 

nalurokko panglamunan, Kuappa'mo tu 
pangla'bak. 

25 Mandu manaman tu kalena na iatonna 
mangura, mentomalolle'omo sule. 

26 Massambayang langngnan Puang 
Matua, anNa paiman untarimai, 
naurungan silindo Puang situang 
kamela'tekan, anNa Puang umbenni sule 
tu kamaloloanna tolino. 

27 Pakalan napa'perangiammi lako tolino 
tu penanianna sia ma'kada nakua: 
Mangkamo' kasalan sia umpakelok 
salunna, apa tae' angku dipabala'i. 

28 Mangkamo tu Puang urrampanan 
sunga'ku dio mai lalan lu lako 
panglamunan, anna paiman tu 
deatangku untiro masiang. 

29 Manassa inde sia tu mintu' apa 
napogau' Puang Matua lako tolino, 
penduan ba'tu pentallun, 

30 jamotu umpasule deatanna tau dio 
mai panglamunan, naurungan naarrangi 
arrang katuoan. 

31 Palan penaai te, e Ayub, sia 
perangiina': ma'pakappakomi, angku 
ma'kada. 

32 Take den misa” apa mipokada, 
pebaliina': ma'kadamokomi, belanna 
morai siana' untonganangkomi. 

33 Apa iake tae”, ma'perangimokomi lako 
kaleku: kappakomi angku ada'ikomi 
kakinaan. 


Kada ma'penduanna Elihu, 
nakua: Iatu Puang Matua tae' 
Napalaloi tu tang malambu' 


34:1-37 

34 1 Ma'kada pole'mi tu Elihu nakua: 

2 Perangii tu kadangku, e kamu 
to kinaa, palidannina' talinga, e kamu to 
paissan! 
3Belanna talinga ussudi tu mintu' 
ulelean, susi langi'-langi' ullae' kande. 
4Melo ke kita kalena umpamanassai tu 
tonganna, sisola urra'ta'i tu melona. 
5 Belanna ma'kada tu Ayub nakua: 
latu aku tonganna', apa Puang Matua 
umpadapai tu katonganan dio mai 
kaleku: 
6 moi anna dio kaleku tu katonganan, 
bendanna' susito kamorang-morang, 
moi angku tang sala, iatu bangkeku 
tae'mo nama'din mondo. 

7 Mindara tau susi Ayub, tu sende 
ma'kada solang susito unniru' uai, 

8tu tontong sikadamak to umpogau' 
kakelokan, sia sikalute to tang 
mekaaluk? 

9 Belanna mangka ma'kada nakua: Tae' 
gai'na lako tolino, ke napopaimanni 
sikadamak Puang Matua. 

10 Tamoto, kamu te to paissan, 
perangiina', kumua latu Puang Matua 
toyang dio mai katangmekaalukan, sia 
To umpoissan angge maritik toyang dio 
mai katangmaloloan. 

11 Senga' tongan ia tu Puang, umpabala'i 
tu penggauranna tolino sia pantan 
Naperasai sitinaya kedona. 

12 Tonganna latu Puang Matua tae’ 
Napogau' tang malambu, sia To 
umpoissan angge maritik tae' Napakelok 
salunna. 

13 Mindara ussoronganni Naparentai te 
lino sia mindara umparandanganni te 
lipu daenan? 

14 lakenNa palan penaai Puang tu tolino, 
sia Naala Puang sule tu sumanga'na sia 
penaanna, 

15 manassa attu iato mintu' apa kepenaa 
pada-pada la ka'tu sunga'na, sia la sule 
tu tolino lako barra'-barra'. 

16 Take paissankomi, perangii te iannate, 
tananni talinga te buangan kadangku. 
17 Ma'dinraka misa’ tau, tu ungkabiri' 
salunna, la ma'parenta, ammi pasalara 
To malambu' sia To paonganan, 

18 jamotu Puang, tu ma'kada lako misa’ 
datu, Nakua: E to tang kebattuan, sia 
lako to la'bi, Nakua ungkuanni: E kamu 
to tang mekaaluk: 

19 tu tang umpelindo arung, sia tang 
umpalosongan to mala'bi' anna to bitti’, 
belanna mintu'nato panggaraganNa 
nasang? 

20 Lan sangkappidian mata nanii mate, 
ondongpi lan tangngana bongi, anna 
tiramban tu mai bangsa, anna sabu? sia 
Napa'dei To unnampui kuasa, tangia tete 
dio penggauran tolino. 

21 Belanna iatu matanNa umpenunu 
lalanna tolino, sia Natiro tu mintu' 
tengkana. 

22Tae' naden len kamalillinan ba'tu 
lillinan parrak, tu nanii to umpogau' 
kakelokan ma'din membuni. 

23 Belanna tae' Natempoanni Puang tu 
tolino misa' attu, nanii la mennolo lako 
Puang Matua la dipaolai salu, 

24 jatu to paa Nasanggang Puang, anna 
tang diparessa, sia Naangka' tu to senga' 
ussondai. 

25 Tamoto, Napalan penaai Puang tu 
penggauranna, sia Napessambakan 
Puang tu tau iato ke mabongi, naurungan 
disanggang tu tau iato mai. 

26 Napamaparri' Puang tu tau iato susito 
tang mekaaluk dio lu tu inan nanii tau 
untiroi, 

27 belanna sorong boko'mo dio mai 
Kalena, sia moi misa' tu lalanNa, tae' 
napalan penaai, 

28 naurungan ia naposumarro to bitti’, 
anna landa' langngan Puang, anNa 
perangii Puang tu tangi'na to mandasa. 
29 Take ma'pakappai tu Puang, mindara 
la ma'pasala? Sia iake Nabunianni 
lindoNa tu misa” tau, mindara la untiroi 
- la pada-pada tu misa’ bangsa ba'tu 
misa" tau- 

30 kumua da na iatu to tang umbilang 
Puang Matua dadi datu, tu to dadi poya 
lako to buda. 


AYUB 34.31-37 109 


31 Apa iake den misa' tau ma'kada 

lako Puang Matua nakua: Mangkamo' 
matampo, apa tae'mo kula ma'gau' 
masa 'ga': 

32 jatu apa tang kuissan, melo Puang 
unnada'ina': iake mangkamo' umpogau' 
tang malolo, tae'mo kula umpogau' 
pole'i- 

33 sipatuparaka tu Puang umpapakkanni 
tu penggauranna tau iato, ke 
passangammi? Belanna pasayumokomi, 
kamu kalenamo urra'ta'i, tae' naaku: 
pokadai tu apa miissan. 

34 Tatu to paissan la ungkuanna' sia 
kinaa, tu umperangiina', nakua: 

35 Tatu Ayub ma'kada tang kebattuan sia 
iatu kadanna tang nalisa'i patiro penaa. 
36 Melo ke ditobai sia dipandasa tonganni 
tu Ayub sae lako sumpunna belanna iatu 
pebalinna susito kadake gau"! 

37 Belanna iatu kasalanna naranganni 
pole' kapatodo-tintingan, iamotu 
massala'pa dio tingayoki sia ungkada 
layukki Puang Matua. 

Kada ma'pentallunna Elihu, nakua: 
Iatu kamaloloan napomaupa' torro 
tolino, apa, tae' ia ke Puang Matua 


35:1-16 

3 5 1 Ma'kada pole'mi tu Elihu nakua: 

2 Misangaraka malolo tu 
iannato, sia mikua kumua iamote tu 
kamaloloangku dio oloNa Puang Matua, 
3tu ma'kadakomi mikua: Apara gai'na 
lako kaleku, ke maserona' dio mai 
kasalan? Apara tu losong kupomaupa' na 
iake kasalanna'? 
“La kupebaliimokomi sia lako duka tu 
mai sangmanemi, kumua: 
> Mentingarakomi langngan langi” sia 
tiroi, penunukomi salebu' langngan 
daomi lu: 
Siake kasalangkomi, apara tu mipalaoan 
Puang? Moi anna manimpa' kapatodo- 
tintingammi, apara tu mipogauran 
Puang? 
7 Take malolokomi, apara tu mipennoloan 
lako Puang? Ba'tu apara tu ma'din 
Natarima Puang diong mai pala'mi? 
8 Tatu katang mekaalukammi tolino 
manna narua susi kamu, sia 

kamaloloammi umpamaupa' ma'rupa 
tau. 

93 Moi anna sumarro tu tolino diona 
kabudanna pa'pakario-rio sia metamba 
umpalaku pa'tunduan napobua' 
kamasa'garanna to paa, 

10 apa tae” nama'kada tu tau, kumua: 
Umbamira tu Puang Matua, tu To 
Tumampaku, tu umpopenanikan ke 
bongi: 

ll tyu mandu umpamanarangki' na 

iatu olo'-olo' dao kuli'na padang sia 
ungkamaseiki' kakinaan losong na mintu' 
manuk-manuk dao langi'? 

12 Pakalan nametamba-tamba tu tau, 
apa tae' Namebali tu Puang, natumang 
kamatampoanna to kadake. 

13 Tonganna tang Naperangii Puang 
Matua tu petamba punala bang, sia tang 
Nasaile To umpoissan angge maritik tu 
iannato. 

14 Ondong pole”, ke ma'kadakomi, kumua 
tae" mitirol tu Puang, sia iatu kara-kara 
dio oloNa, apa sipatu mikampai tu 
Puang. 

15 Apa belanna iatu kare'dekan ara'Na 
Puang tae" narampoi tu tau sia susito 

tae” Napalan tarru'i penaanna tu 
kapatodo-tintingan, 

16 jamoto nama'kada layuk tu Ayub 
umpokada kada tang kebattuan sia 
ma'kada tang paissan umpebudai 
kadanna. 


Kada ma'penna'pa'na Elihu, nakua: 
Iatu kamandasan ma'toba 
umpatu kamengkatobaran 


36:1-33 

36 1 Napatarru'mi Elihu ma'kada 

nakua: 
2 Kampaipa' sattu', angku ada'ikomi, 
belanna denpa ba'tu pira-pira tu kada la 
dipokada dioNa Puang Matua. 
3 La kuala mambela tu kapaissanangku 
sia la ussanda tonganni To tumampaku: 
4belanna tonganna iatu kadangku tae' 
natang kebattuan, iatu tau situang 
pa'inaan bendan dio tingayomi. 
> Manassa pasareongan tu Puang Matua, 
apa moi misa" apa tae’ tang Naangga, 
kapua tongan tu kamandalananna 
tangnga' kakinaanNa. 

6Tae' Napopa'elo'nai tuo tu to tang 
mekaaluk, apa Nasanda tonganni tu to 
dipakario-rio: 

7 tae' Natampunanni mata tu to 
malambu', sangadinna Napaunnisung 
dao isungan kapayungan sola datu, 
naurungan matande tongan. 

8 Apa iake dipungoi rante bassi, sia 
dipumpung pepori kamandasan, 

9 Napakilalami tu penggauranna, sia iatu 
kapatodo-tintinganna, belanna unturu' 
bang kamatampoan, 

10 sia Nabungka' tu talinganna tau iato 
anna perangii tu pangadaran, sia Nasua 
mengkatoba' dio mai kakadakean. 
Take ma'perangii sia mengkaola 

tu tau iato, sipeupu' allo katuoanna 
sikambi' kamauparan sia sipeupu' taun 
kadadianna siria karongkosan. 

12 Apa, iake tang ma'perangii, 
namangsanni kandean doke sia ka'tu 
sunga'na lan katangpaissananna. 

13 Apa iatu to bulituk umpasipapa' 
kasengkean: tae' nameongli' umpalaku 
pa'tunduan, ke Napungoi Puang: 

14 ka'tu sunga'na, ke mangurapi, sia 
pada tang marendeng muane bualang. 

15 Tete dio kamandasanna Narampananni 
Puang tu to mandasa, sia tete dio 
kadipakario-rioan Nabungka'i tu 
talinganna. 

16 Susimoto tu Puang unnarankomi lan 
mai sadang kamaparrisan lu lako padang 
malona', tu tae" anggenna, sia lako 
medamu, tu munii kumande manaman 
sia ponno kande sanda malompo. 

17 Apa sipatu tongankomi narampoi 

tu ukungan urrua to tang mekaaluk, 
ukungan sia pa'pandasa untoe 
manda'komi: 

18 da na iatu kasengkean umbaakomi 
ma telle-telle sia da napasepangkomi 
pangla'bak masuli' dio mai lalan malolo. 
19 Ma'dinraka tu kasugirammi la pada 
timbang tu iannato, ke tae'i nasola 
kamaparrisan, ba'tu mintu' pakullena 
kamatotorammi? 

20 Da mianga'i tu bongi, tu nanii ke'de' 
mintu' bangsa dio mai inanna. 

21 Kanandai, da milulako kakadakean, 
belanna iamo napobannang to 
narampoikomi kamandasan. 

22 Manassa iatu Puang Matua mala'bi' tu 
penggauranNa situang kamatotoranNa, 
mindara misa' to mangada' susi Puang? 

23 Mindara umpadulluanNi lalan, sia 
mindara barani ma'kada, kumua 
mangkamoKomi umpogau' tang 
malambu'? 

24 Kilalai ammi pakala'bi'i tu 
penggauranNa, tu napudi to lino 

lan penanian. 

25 Mintu' tolino umpemarangai sia 
ma'rupa tau untiro mambelai. 
26Manassa jatu Puang Matua 
pasareongan, sia tang nalambi' 
paissanta, tang dikemba' diia' tu taun 
umuru Na. 

27 Belanna Naangka' Puang langngan tu 
damo”, anna dipamakamban tu salebu' 
dadi uran, 

28 tu napatibollo-bollo gaun sia 
napato'doan mintu' tau. 

29 Sia minda dukara untandai 
katiballaranna salebu' sia iatu oni 
gumaluntu'Na tu tassu' lan mai tendaNa 
Puang? 

30 Manassa Puang umballa' arrangNa dao 
salebu' sia ussamboi mandalanna tasik 
diong. 

31 Belanna iamoto Nanii Puang unnukungi 
tu mintu' bangsa sia Napaseboan kande 
Puang. 

32 Nasamboi kila' mellepa' Puang tu 
limanNa patomali, sia Napasan ussiok to 
palaoan. 

33 Tatu arrakNa umpa'peissananni, 
kumua saemo tu Puang, Napengkulleimi 
unnea pa'pakario-rio situang kare'dekan 
ara'Na. 


Siumpu'na kada ma'penna'pa'na 
Elihu, iamotu kamala'biranNa Puang 
Matua tu napapayan angge maritik 


37:1-24 

37 lTonganna, iamorato tu 

napoma'rundede penaangku, sia 
lumo'dok diong mai to' inanna. 
2 Perangii, perangii tu gumaluntu'na 
gamaranNa, iamotu guntu' tassu' lan 
mai sadangNa. 
3Narampanan tu iannato diong nasambo 
langi” sia kila” mellepa'na lako randan 
langi’. 
4Gumalugu tu gamaranNa dio 
boko'Na, Napagumaluntu' tu gamara 
kamala'biranNa, sia tae' Napadapai, ke 
unnonimi tu gamaranNa. 

> Napagumaluntu' kalle-kallean Puang 
Matua tu gamaranNa, Napogau' tu 
penggauran tarompo', sia tang talambi': 
6 belanna ma'kada lako ambun makko 
Nakua: Tobangko rokko lino, sia lako 
angin bara' sia uran kamban Nakua: 
bara 'komi! 

7 Naca' tu limanna mintu' tolino, kumua 
anna mintu' tolino, tu panampaNa 
Puang, untandai tu iannato. 

8Jatu olo'-olo' male tama 
pentiongananna sia umbambangan 
kalena lan lo'ko'na. 

9]atu angin bara’ tassu’ lan mai 
pangrampunanna, sia kamadinginan lan 
mai pa'palumpunanna. 

10 Diona penaanNa Puang Matua 
Napadadi uai makko, iatu marantena uai 
susito pa'kombong dipati'no'. 

11 Napatamai duka uai Puang tu salebu”, 
namagasa, Napatitale' tu salebu'Na, 
nanii palepa”, 

12 anna mellepa' male tiku lao unturu' 
parentaNa, la umpalanda'i tu mintu' apa 
Napa'pesuan dao lipu daenan: 

13 napoukungan padangNa, sia la 
Napakitan duka kamasokananNa, anNa 
papatui patunna. 

14E Ayub, tananni talinga tu iannate, 
bendanmokomi, ammi palan penaai tu 
tanda kalle-kalleanNa Puang Matua. 

15 Mitandairaka, umba Nakua tu Puang 
Matua umpasanni, sia umba Nakua 
umpaparrangi tu arrang salebu'Na? 

16 Mitandairaka sidi' umba nakua 
tikembongna gaun, tu panggaraga 
memangnganna To sundun kapais- 
sananNa, 

17 kamu tu to nananang allo pakeammi, 
ke rammanni tu kuli'na padang napobua 
kamalassuan dio mai rampe lo'nalu? 

18 Ma'dinrokomika susi Puang 
umpalumbangi tu mai gaun, anna 

dadi langi' maka'da' susito misa' sammin 
dipati'no'? 

19 Pokadangkanni apara tu la kipokada 
lako Puang, belanna tae' kima'din 
ussa'bu' misa' apa, diona kamalillinanta. 
20La dipokadanoraka Puang, ke la 
ma'kadana'? Dennoraka misa' tau 

ma kada kumua la morai disabu'i'? 

21 Den natang ditiro tu arrang, 
napamalillin gaun, nadenno anna 
sumarruk tu angin lendu' umpamasero 
langi’. 

22 Daa mai rampe daanna lu nanii bu'tu 
tu arrang bulaan, iatu Puang Matua 
naputu' kamala'biran dikabangnga' 

23 Tatu Puang umpoissan angge maritik tu 
tae' tatandai, kapua kamatotoranNa sia 
kamalamburanNa: tu liu kamaloloanNa, 
tang umpakelok malolona. 

24 Tamoto Nakataku'i ma'rupa tau tu 
Puang, apa iatu to tang ma'perangi moi 
misa' tae' Natiroi Puang. 


Pebali bunga'na PUANG lako Ayub, 
kumua iatu mai panampaNa 
umpasomboi tu kapaanNa 
sia kapandarananNa 


38:1-39:30 (38:1-39:33) 
38 | Napebaliimi PUANG tu Ayub 
lan mai angin bara' sia ma'kada 
Nakua: 
2 Mindara tu umpamalillinni tu pangra'ta' 
tanan penaanNa Puang ma'kada tang 
ma 'battuan? 
3 Pa'bakkanni tu aakmu susito misa’ 
muane, angKu kutanaiko, ammu 
pamanassanNa'. 
4Umbara munii tongKu parandanganni 
te lino? Pokadaikae, ke denni inaammu! 

> Mindara umpamanassai suka'na'? 
Inang muissan tu iannato! Ba'tu mindara 
tu unne'teranni ulang pesuka'? 

6 Umbara nalambi' tu lentongna tonna 
diparokko, ba'tu mindara unnotonni tu 
batu petaunna, 

7 tonna siarrakan tu mintu’ bintoen 
melambi' sia mintu’ anak Puang Matua 
siangngaran? 

8 Mindara untutu'i ba'ba tu tasik, tonna 
mariak tassu’ lan mai pa'tambukan?- 

3 tongKu padadi tu salebu' la napopake 
sia kapittukan la napopebimbin: 

10 tongKu popa'lekko-lekkoi tu angge 
Kupamanassanni, sia Kupalakoi salliran 
sia ba'ba: 

11 tongKu ma'kada Kukua: Rampo 
indemokote sia da mulendu'i, indemote 
tu nanii torro tu sumopana bombangmu! 
12 Denmoraka mupasan melambi' 
temponmu tuo, sia umpadulluan inan 
tilalekna masiang, 

13la ungkaka' mintu’ randan langi’, 
naurungan dita'pii lan mai tu to tang 
mekaaluk? 

14 Membalimo tu lino susi pitti’ dinii 
umpalakoi peca’, iatu mintu’ apa ditiromo 
susito ma'pakean. 

15 Attu iato iatu to tang mekaaluk 
dialaimo arrangna, sia iatu lima tiangka' 
dile'tomo. 

16 Mulambi'raka rokko tu mata 
kalimbuangna tasik, sia muolairaka 
lendu' tu mandalanna tasik, tu dibunian 
tolino? 

17 Dipasombomoraka lako kalemu tu 
babangan lino tomate, sia mutiromoraka 
tu babangan lino lillinan parrak? 

18 Tatu paissanmu la nalambi'raka lako tu 
kalua'na kuli'na padang? Pokadaikae, ke 
muissan nasangi tu mintu'na te! 

19 Umbara nii tu lalan lako to” inanna 
masiang, na iatu kapittukan umbara 
nanii torro, 

20 muurunganni ma'din umbaai lako 

to” lili'na, sia untandai tu lalan lu lako 
banuanna? 

211nang la mutandai, belanna attu iato 
munii dadi sia makambanmo tu bilangan 
allo katuoammu. 

22 Mulambi'moraka tu bilik 
pangrampunanna ambun makko? Sia 
mutiromoraka tu bilik pangrampunanna 
uran batu, 

23 tu Kunannanmo attunna kapussakan, 
sia allona kasirarian na tananan ra'? 

24 Umbara nanii tu lalan lu lako inan nanii 
arrang titale’, tu nanii angin lu dio mai 
rampe matallo sisarak-sarak dao kuli'na 
padang? 

25 Mindara ungkalii tu kalo'na uran 
kamban sia unggaragan lalan lila kila”, 
26 J4 umpasaean uran padang tang 
dipa'tondokki sia padang aak tu tang 
natorroi tau, 

27 la umpemalompoi padang pangallaran 
sia padang lo'bang sia umpatiballa' 
lolona apa mentaruk? 

28 Denraka uran keambe'? Ba'tu mindara 
undadian to'dona damo'? 

29 Mindara pa'tambukan nanii tassu' tu 
uai makko, sia ambun dao mai langi' 
mindara undadianni? 

30 Memmakkomo tu uai susito batu, sia 
sikandemo tu mai baba tasik mandalan. 
31 Ma'dinrokoka unnarra'i peporinna 
bintoen Bunga”, ba'tu ungko'ka'i tu 
pungona bintoen Orion? 

32 Ma'dinrokoka umpadellekki tu mai 
rupanna bintoen Sodiak sia ullalanan 
bintoen Ursa sola anakna? 

33 Mutandairaka tu apa dipondok 

dao langi, sia mupamanassaraka tu 
parentana dao kuli'na padang? 

34 Ma'dinrokoka umpekapuai 
gamarammu sae langngan gaun, 
anna sae tu uran kamban ussamboiko? 
35 Ma'dinrokoka ussua kila”, anna male 
sia ma'kada lako kalemu nakua: Inde 
siakan? 
36 Mindara umpatorroi kakinaan tu 
salebu' malillin, ba'tu mindaraka 
umbenni patiro penaa tu ma'rupa-rupa 
ma'lodokna salebu'? 
37 Mindara tu umbilang salebu' situang 
kakinaan, sia umbalittua' bussona langi’, 
38 ke maka'dangi tu barra'-barra' 
anna susito logan dipati'no', sia pada 
sikandeppe' losso’ ma'lemong? 
39 (39-1) Ma'dinrokoka unnularan 
kandena singa birang, sia umpabossa 
kamailuanna anak singa, 
40 (39-2) ke tukkui lan lo'ko'na, ba'tu 
mangamu'i lan to' pangala'-ala'? 
41 (39-3) Mindara umpadenan kande 
kaduaya ke metambai tu anakna 
langngan Puang Matua, lu lako lu dio 
mai, tae' nakande? 
39 1 (39-4) Mutandairaka tu attu 
nanii kianak bembe' lampung? 
Mupemarangaraka tu kakianakanna 
donga birang? 

2 (39-5) Ma'dinraka muia' tu bulan 
kakia'tanganna sia muissanraka tu attu 
nanii kianak? 

3 (39-6) Malimungkumi anna dadianni 
tu anakna, natibussananni tu bua 
pa'tambukanna. 

4(39-7) Samatoto'-toto'na tu anakna, 
sia lobo' dao kapadanganna, malemo 
ma'lingka anna tang sule lako indo'na. 
5 (39-8) Mindara umpopa'elo'na keledai 
lampung samale-malena, ondongpi, 
mindara ungko'ka'i ulangna keledai 
lamba’, 

6 (39-9) tu Kupamanassan padang rante 
la natorroi sia padang ma'sin la nanii 
ma'pasang? 

7 (39-10) Napetaai tu kamaruasanna 
kota, sia tang naperangii tu pelallakna to 
unnula'i: 

8 (39-11) undaka'-daka' bang Ia 
nakandena dao lu buntu sia sumalong 
untiro apa maluna. 

9 (39-12) Morai siaraka tunduk lako 
kalemu tu sapi lampung, morairaka 
ma'bongi dio to” inan pa'pakandean 
sapimmu? 

10 (39-13) Ma'dinraka muparuku 
unnulangi tu sapi lampung lan to' 

pangkalo' tengko? La ussalagaraka 
palak diong lombok ammu rendenni? 
11 (39-14) Murannuammoraka, belanna 
tarru’ mawatang? Ba'tu musoronganraka 
tu kamara'takammu? 

12 (39-15) Musangaraka ma'din Ia 
unteke' gandungmu lako pangrampa' 
sia la messule-sule urrampunni dio to' 
panglullurammu? 

13 (39-16) Marua' sikapa-kapan tu pani' 
burung unta: mamaseraka tu buku 
pani'na sia bulunna, 

14 (39-17) ke nalamba'i tu tallunna dio 
lu padang sia nasa'biangan nalassui 
bungin, 

15 (39-18) anna kalupai kumua dilese 
manii sia ma'din nalullu' olo'-olo' 
kapadanganna? 

16 (39-19) Makarra' bang tu gau'na 
lako anakna, butung to tangia apanna, 
tang nadampang kumua tae' gai'na tu 
kabo'yoranna. 

17 (39-20) belanna Puang Matua 
umpadapan kakinaan burung unta sia 
tae’ Napaketaai patiro penaa. 

18 (39-21) Iake barani kumapa- 

mapa male, napetaai tu darang sia 
pakkanarang. 

19 (39-22) Mubela siaraka umbengan 
kamawatangan lako darang sia umpakei 
tomba-tomba tu sokkongna? 

20 (39-23) Mubela siaraka 
umpopekkondongi susito batik? 
Sumeke metakuran na mepatiramban. 
21 (39-24) Parannu penaanna mekkae'- 
kae' ullese lombok, sia situang 
kamawatanganna lu lako inan kasirarian: 
22 (39-25) umpetaai kamatakuran sia 
tang magiang, sia tang sorong boko' 
untiro pa'dang. 

23 (39-26) Sigarentongan tu tambila dao 
boko'na, sia pandillak-dillak tu doke sia 
doke bandangan, 

24 (39-27) tarru’ liu sia tang tipodo' 

len unnampello' padang sia tang diatta 
dipatanan, ke unnonimi tu tarompe': 

25 (39-28) ma'mehe'-mehe', ke 
dipannonioi tu napiri tanduk sia 
mambelapa napebaumi tu inan 
kasirarian, sia iatu petambana pangulu 
sia pelallakna to sirari. 

26 (39-29) Tete dioraka pa'inaammu, 
anna mettia' tu langkan tasik anna balla'i 
tu pani'na ma'palusau'? 

27 (39-30) Dionaraka parentamu anna 
mettia' lu langngan tu tarru' sia 
nagaragai tu serangna dao malangka'na, 
28 (39-31) dao buntu batu nanii sia 
natorroi dao tu lolok batu sia potok 
buntu? 

29 (39-32) Indeto dio mai nanii 
umpenunu kande, sia matanna 
ummanta-manta mambelai: 

30 (39-33) iatu mai anakna ummimmi' 
rara, sia umba tu nanii batang rabuk, 
inde dukato nanii. 


Ayub umpamadiong kalena dio 
oloNa Puang Matua 


40:1-5 (39:34-38) 

40 1 (39-34) Ma'kadaomi tu PUANG 
lako Ayub, Nakua: 

2 (39-35) Moraiparaka tu to pasayu la 
site'ge' To umpoissan angge maritik? 
latu to umpasala Puang Matua la 
umpebalii tu iannato! 
3 (39-36) Mebalimi tu Ayub lako PUANG, 
nakua: 
4(39-37) Manassa iate aku te tarru’ 
madiongna', umba la kukua mebali lako 
Kalemi? Kutampun tu pudukku. 

5 (39-38) Pissanmo' ma'kada, apa tae'mo 
kula untolei: ondongpi penduan, apa 
tae'mo kula umpatarru'. 


Pebali ma'penduanNa PUANG 
lako Ayub, kumua la 
napa'petiroan Ayub tu kuasanna 


40:6-14 (40:1-9) 

6 (40-1) Attu iato napebaliimi PUANG tu 
Ayub lan mai angin bara” Nakua: 
7 (40-2) Ma'tambeke'ko susito misa’ 
muane, la Kukutanaiko, ammu 
pakilalaNa'. 
8 (40-3) Morai dukarokoka untaeran 
kamalamburangKu, sia umpasalaNa' la 
untonganan kalemu? 
9 (40-4) Susiraka takia'Na Puang 

Matua tu takia'mu, sia ma'dinraka tu 
gamarammu gumaluntu' susi gamaranNa 
Puang? 

10 (40-5) Beloimi kamala'biran sia 
kamatandean tu kalemu, pakeimi 
kadipangkeran sia kakapuan tu kalemu, 
11 (40-6) barrakanni tu kasengkean 
maparrangmu, sia tiroi tu mintu' 
matampona, ammu pemparrakanni: 

12 (40-7) tiroi tu mintu' matampona, 
ammu patundukki sia ta'pa lungganakki 
tu to tang mekaaluk. 

13 (40-8) Buni sola nasangi tu tau iato 
lan to” barra'-barra', pattangi lan to’ 
kabunianna. 

14 (40-9) lake susito Aku duka Ia 
umpudiko, belanna iatu lima kananmu 
umpapataloko. 


Siumpu'na pebali ma'penduanNa 
PUANG lako Ayub, iamotu 
umpokada a'ganna darang Nil 


40:15-24 (40:10-19) 

15 (40-10) Tiroi tu darang Nil, tu 
mangka Kupadadi susi iko. Ungkande riu 
susito sapi. 

16 (40-11) Tiroi tu kamawatanganna Ian 
to' aakna, sia kamabukuanna lan to' ura 
tambukna! 

17 (40-12) Nae'te' tu ikko'na susito kayu 
arasi, iatu ura’ pupunna susito ulang 
dipasiulang. 

18 (40-13) Iatu bukunna susito suling 
tambaga, iatu lesokanna susito batang 
bassi. 

19 (40-14) Iamo dioren, tonna pamulai 
tu panggaraganNa Puang Matua, iamotu 
pa'padadi Napapa'dangi Puang: 

20 (40-15) ondongpi iatu mintu' buntu 
umpabu'tuanni la nakandena, tu 

nanii maningo mintu’ olo'-olo' dao 
kapadanganna. 

21 (40-16) Umbambangan kalena diong 
garonto' seroda, tu inan narerung 
tallang-tallang sia mabuka. 

22 (40-17) Iatu seroda unnonganni, sia 
natikui ra'de' dio to" randan salu'-salu'. 
23 (40-18) Tiromi, moi anna mandirri' 
tongan tu salu, tae' natipodang len: 
manaman nasa'ding, moi anna uai 
tikula'dak-la'dak mongo' susi salu Yordan 
umpatu sadangna. 

24 (40-19) Denraka misa' tau barani 
undammakki tu ulunna sia untossokki tu 
illongna? 


AYUB 41.1-8 131 


Upu'na pebali ma'penduanNa 
PUANG lako Ayub, iamotu 
umpokada a'ganna buaya 


41:1-34 (40:20-41:25) 
4 1 1(40-20) Ma'dinraka mukadang 

pekan langngan tu buaya, ba'tu 
umpippingi ulang tu lilana? 
2(40-21) Ma'dinraka mutossok ue tu 
ilongna, ba'tu ungkadang parangka 
sadangna? 
3 (40-22) La mengkamoya-moyaraka 
lako kalemu, ba'tu la ma'kada 
masokanraka lako kalemu? 
4(40-23) La siallu'rokoka, sia la 
mupokaunanraka sae lakona? 
> (40-24) Ma'dinrokoka sipaningo 
susitu misa” manuk-manuk bitti’, sia 
untoresanni anakmu baine? 
6 (40-25) Ma'dinraka to mebale umbalilii 
susito balukan, sia untaa-taanni to 
ma'baluk kesok? 
7 (40-26) Ma'dinrokoka umpatossokki 
doke'-doke' silele tu kuli'na, sia urrokki 
doke kadangan ulunna? 
8 (40-27) Paremme'i limammu, kilalai tu 
kasiboboran - da mutolei umpogau'i to. 

9 (40-28) Manassa la didampa tu 
pa'rannuanan la untaloi: tatiro manna, 
anta tibambangmo. 

10 (41-1) Moi misa’ tau tae” barani 
urrosoi, ondong pissanpi mindara ma'din 
tumanan dio oloKu? 

11 (41-2) Mindara ma'din 
umpessitamuiNa', angKu eloranni 

tang matumba-tumba? Iatu mintu'na 
nasambo langi’, apangKu nasang. 

12 (41-3) Tae” Kumorai ungkappanni 

tu mai tangkena sia kamawatangan 
maparrangna sia pa'kaleanna sitondon 
garaganna. 

13 (41-4) Mindara unnangka'i tu biring 
sambu'na? Mindara untarru'i tu bayu 
kararran duang papa'na? 

14 (41-5) Mindara umbungka'i tu ba'ba 
sadangna? Katirambanan untikui tu mai 
isinna. 

15 (41-6) Iatu balulang, tu urrerungi, 
ussamboi boko'na, siamping susito peca' 
manda’ le'ke'. 

16 (41-7) Rapa' tongan sikande, 
naurungan tang natamai angin: 

17 (41-8) manda' le'ke' tu misa' lako 
senga'na, siapi, anna tang tilendok len. 

18 (41-9) Iatu sumbaenna umpamian 
arrang, sia iatu matanna susito bulu 
mata kaberresanna allo. 

19 (41-10) Lan mai sadangna nanii bu'tu 
bia” sia lelatu api tisambo'-sambo' lan 
mai. 

20 (41-11) Lan mai to'tok illongna 

nanii tassu' rambu, susito kurin re'de 
ma'kalimbuang-buang. 

21 (41-12) latu penaanna umpadukku 
ruaya, Sia api dukku tassu' lan mai 
sadangna. 

22 (41-13) Iatu sokkongna nanii 
kamawatangan, dio tingayona nanii 
kamarukkan napobua' katirambanan. 

23 (41-14) latu duku' ma'lemongna 
manda' sikande, ma'dak tongan dio 
kalena susito pa'kombong. 

24 (41-15) Iatu ba'tengna makarra' susito 
batu, makarra' susito batu pangrissoan 
diongna lu. 

25 (41-16) Ianna adongan kalena, 
mataku'mi tu mai apa makuasa, tike'ken 
hapobua' katirambanan. 

26 (41-17) lake den misa' tau umba'tai 
pa'dang, tang natama, sia tang natama 
duka doke, doke lambaran sia tinaran. 

27 (41-18) latu bassi nasanga bang 
dalame, tambaga nasang kayu manapo. 
28 (41-19) Moi misa’ tinaran tae’ nakullei 
umpamallai, iatu batu dipa'lobangan 
membali susito dalame lako kalena. 

29 (41-20) Iatu tarasulu' nasanga bang 
dalame, metaa bang urrangi siukna doke 
dirokanni. 

30 (41-21) Diongna lu kalena nanii ba'tu 
pira-pira bibang mataran, naampa' tu 
misa' raki' pa'lulluran diong to' pullan. 

31 (41-22) Iatu tasik mandalan 
napoperre'de susito kurin, iatu tasik 
napapada to sere' dinii unnasu salap. 

32 (41-23) latu lalan mangka naolai 
dukku-dukku, naurunganni iatu liku 
mandalan nasanga tau uban. 

33 (41-24) Tae” padanna dao kuli'na 
padang, tu misa’ pa'padadi tang untandai 
kamatakuran. 

34 (41-25) Napasolo'i penaa tu mintu' 
matandena, sia undatui mintu’ olo'-olo' 
matampo. 

Ayub urriu' sule kadanna 
anna mengkatoba' 


42:1-6 

42 1 Mebalimi tu Ayub lako PUANG 

nakua: 
2 Kutandai kumua Kamu tu umpoissan 
angge maritik, sia moi misa' lalan 
tangnga'Mi tang dipadapa len. 
3Mindara ia, tu tang ma'tangnga' melo 
ullullungi tu pangra'ta' tanan penaanNa 
Puang? 
lamoto angku mangaku, kumua 
tang paissanna' ussa'bu'i tu mai apa 
ummangngaina' sia tang kupebuyu". 
4Perangiimi totemo angKu ma'kada: la 
Kukutanaiko, ammu pamanassanNa'. 
Ja manna tu tamanna talingangku kunii 
urrangii tu diona Puang, apa totemo 
matangku kalenamo umpemaranga 
Puang. 
6 Jamoto kuriu’ sulei tu kadangku, 
angku mengkatoba' unno'ko' diong to' 
barra'-barra' sia to' au. 

Maupa' tu Ayub tonna 
ma'katampakanna katuoanna 


42:7-17 
7 Tatonna mangkamo PUANG umpokadai 
lako Ayub tu mintu' kada iato, ma'kadami 
tu PUANG lako Elifas, to Teman, Nakua: 
latu kare'dekan ara'Ku ma'lulu-lulu lako 
kalemu sia lako tu da'dua sangmanemu, 
belanna tae' mususi taungKu Ayub, iatu 
kamu mangkamokomi umpokada tang 
maloloNa'. 
8 JTamoto alami pitu sapi laki sia pitu 
domba laki, mimale lako Ayub, taungKu, 
ammi penoloanni sia pemalaranni la 
mipopemala' ditunu pu'pu', anna taungKu 
Ayub umpassambayangangkomi, 
belanna ia manna tu passambayangna 
la naala penaangKu, angKu pobannangi, 
tang umparampoikomi tu apa kadake, 
belanna iatu kamu tae’ misusi taungKu 
Ayub, mangkamokomi umpokada tang 
maloloNa'. 
? Malemi tu Elifas, to Teman, Bildad, 
to Suah sia Zofar, to Naama, 
napogau'i susitu mangka Napokadanni 

PUANG. Naalami penaanNa PUANG tu 
passambayangna Ayub. 

10 Napopembalimi PUANG tu 

dalle'na Ayub, tonna mangka 
umpassambayanganni tu sangmanena, 
Nakamasei PUANG tu Ayub 
Napopanglokkon tu mintu' apa 
mangka naampui dolona. 

11 Attu iato pantan saemi tu mai siulu'na 
muane sia anak daranna sia mintu' to 
nasitandan dolona ungkaduakki anna 
kumande sola lan banuanna. 
Sumarromi umpa'pekitanan massengna 
lako Ayub, anna pakatanai tu diona 
mintu' kamandasan Naparampoanni 
PUANG, anna pantan umbenni misa' 
batu salaka sia misa' baba' bulaan. 

12 Napamasakkemi PUANG tu katuoan 
undinna Ayub losong na iatu dolona, 
hnaappa' pole” sangpulo a'pa' sa'bu 

tu domba sola bembe': unta annan 
sa'bunna, sapi sangsa'bu ayokanna, na 
keledai birang sangsa'bu. 

13 Dadi pole'omi tu anakna muane pitu 
anna baine tallu. 

14 Tatu pa'bunga'na nasangai Yemima, 
iatu ma'penduanna nasangai Kezia 

sia iatu ma'pentallunna nasangai 
Kerenhapukh. 

15 [an mintu’ lili'na tondok iato tae” tau 
untiro baine ballo susi anakna Ayub, 
napaketaa mana' dukai ambe'na sola tu 
siulu'na muane. 

16 Undinnato tuopa tu Ayub saratu' 
patangpulo taunna; natiropa tu mai 
anakna sia bati'na patang osso'. 

17 Matemi tu Ayub tonna matua indukmo 
banu' karurungan. 


PA'PUDIAN 


SURA” BUNGA'NA: 
PA'PUDIAN 1-41 


Dalle'na to malambu' 
sia to tang mekaaluk 


1:1-6 
1 1Maupa' tu to tang untamai 
bisaranna to tang mekaaluk, 
sia tang unnola lalanna to kadake 
gau', 
sia tang tongkon lan kombonganna to 
pabe'se, 
2 sangadinna iatu kasendeanna lan 
manna Sukaran alukNa PUANG, 
sia unnannung Sukaran alukNa keallo 
kebongi. 
3Belanna sangtinti ia kayu, ditanan dio 
to" randan lalan uai, 
tu membua ke nalambi'mi attunna, 
sia tang malayu tu daunna, 


PA'PUDIAN 1.4-2.2 


sia mintu' tu mai napogau'na, 
umpabu'tuanni kameloan. 
“Tatu to tang mekaaluk tang ten ia 
a'ganna to, 
sangadinna sangtinti ta'pian 
nasarombonan angin. 
> Tamo bannangna to anna tang 
untananni to tang mekaaluk 
umpennoloi 
kombong kalua’, 
sia iatu to kadake gau’ tang 
natanan duka umpennoloi tinimbu 
malambe'na to malambu" 
6 Belanna Natandai PUANG tu lalanna 
to malambu', 
apa iatu lalanna to tang mekaaluk 
ma'palulako kasanggangan. 


Kamala'biranNa Messias 


2:1-12 
2 1 Apara bannangna namarukka' tu 
mai bangsa, 
sia ma'apari anna tangnga'ra apa 
tang kebattuan tu mintu' to 
sangpetayanan? 
2 Mintu'na datu lan te lino 
sangtiangkarammo, 


PA'PUDIAN 2.3-10 3 


sia mintu'nato paa samaturu'mo 
la unnea PUANG sia To NatokkoNa, 
nakua: 
3 Maikomi anta ka'tui tu pepungoNa, 
sia anta tibei tu ulangNa dio mai 
kaleta! 
“Tatu To unnisung dao suruga la metaa, 
la Natelle-telle PUANG tu tau iato mai. 
> Undinnato la ma'kada situang 
kasengkeanNa, 
sia Napatiramban kare'dekanNa tu 
tau iato mai: 
6 Manassa mangkamo Kupamatu'tun tu 
datungKu, 
dao Sion buntu maindanKu! 
7La Kupokada tu lampa kadanNa 
PUANG: 
Mangkamo ma'kada lako Kaleku: 
Ikomo tu AnakKu: 
Akumo mangka undadiangko te allo 
totemo. 
8 Palakui lako Kaleku, angKu benko tu 
mintu’ bangsa la mupomana, 
sia anggenna lino la mupoapa. 
9 Ammu nisak-nisakki tekken bassi, 
sia la mutesse-tesse susi kurin litak. 
10 Tamoto la kinaakomi, e mintu’ datu, 


PA'PUDIAN 2.11-3.4 4 


sia Ma'perangikomi, e mintu' to 
ma'parenta lino. 
11 Mengkaolakomi lako PUANG situang 
kamatakuran, 
sia sende paimankomi situang 
kama'parondoan. 
12 Pangke'i tu Anak da Nasengke sia da 
misanggang dio lu lalan, 
belanna madomi' re'dek tu ara'Na, 
maupa' tu mintu’ to umposande'l. 


Pangando ke melambi' 


3:1-8 (3:1-9) 
1 Pa'pudianna Daud tonna mallai dio 
mai anakna, disanga Absalom. 
(3-2) O PUANG, lendu' budannamo 
ualingku! 
Makambanmo to umbalina'. 
2 (3-3) Buda tau umpokadana' kumua: 
Tae’ pa'tunduanNa Puang Matua lako 
kalena. Sela 
3 (3-4) Apa, o PUANG, Kamumo tu 
balulang perindingku, 
Kamumo tu kamala'birangku, 
sia Kamumo tu umbangunan 
ulungku. 
4 (3-5) Meongli'na' lako PUANG, 


PA'PUDIAN 3.5-4.1 5 


anna pebaliina' dao mai buntu 
maindanNa. Sela 
> (3-6) Umbambanganna' kaleku angku 
mamma’, 
angku millik sule, belanna PUANG 
urrande pala'na'. 
6 (3-7) Tae' angku kataku'i tu 
ma'pulo-pulo sa'bunna tau, 
tu limbu mangatta unneana'. 
7 (3-8) Ke'de'Komi, o PUANG, amMi 
lendokanna', o Kapenombangku! 
Belanna mangkamo Mila'pakki tu 
parangka sadangna ualingku, 
sia mangkamo Mitepok tu mai isinna 
to tang mekaaluk. 
8 (3-9) PUANG tu oto'na kadilendokan, 
Mipataranakkimira pa'kamaseamMi 
tu taumMi! Sela 


Pangando ke bongi 


4:1-8 (4:1-9) 
4 1 Lu lakona pangala sengo; dipasiala 
oni katapi. Pa'pudianna Daud. 
(4-2) Pebaliina', ke meongli'na'. 
O Puang Matua, oto'na 
kamaloloangku! 
Tu umpamaluanganna”', ke si'pi'na'. 


PA'PUDIAN 4.2-7 6 


Katuru-turuina' sia tanding talingai tu 
passambayangku! 

2 (4-3) E pia muane, sangapapa Ia 
ditunai tu kamala'birangku, 

sangapapokomi la umbudanan 
apa tang kebattuan, umparri-parri 
kamorangan? 

3 (4-4) Apa la miissan kumua 
iatu PUANG mangkamo 
umpamarimbanganni Kalena 
tu misa” to Naporai, 

la Natanannina' talinga PUANG, 
ke meongli'na' lako Kalena. 

4(4-5) Mataku' magiangkomi, apa da 
mipogau' kasalan, 

tangnga' kalenai lan penaammi 
diong dali' patindoammi, ammi 
pari'pi. Sela 

5 (4-6) Pennoloanni tu pesuru' situru' tu 
pato'na, 

sia patonganNi tu PUANG! 

6 (4-7) Buda tau ma'kada nakua: 
Mindara tu la umpakitangki' 
kameloan? 

Paarrangikan arrang lindoMi, o 
PUANG! 

7 (4-8) MangkamoKomi umpatamai 

kaparannuan batu ba'tangku, 


PA'PUDIAN 4.8-5.4 7 


ondong ia na kaparannuanna tau 
iato mai tonna memba'ka' tu 
gandungna sia uai anggoro'na. 


8 (4-9) La bambangna' sia la mamma' 


5 


marampa'na, 
belanna Kamu manna, o PUANG, 
umpatorro manamanna'. 


Passambayang melambi' 


5:1-12 (5:1-13) 
1 Lu lakona pangala sengo; dipasiala 
oni suling. Pa'pudianna Daud. 


(5-2) O PUANG, tananni talinga tu 


kadangku, 
sia palan ara'i tu sarroku. 


2 (5-3) Tananni talinga tu 


pengkamoyaku, o Datungku, 
o Kapenombangku, 
belanna mati' Kalemi kunii malaku. 


3 (5-4) O PUANG iake makale' la 


Miperangii tu gamarangku, 
sia iake makale’ ma'pasakka'na' 
massambayang mati' oloMi angku 
ma'peagi. 


4(5-5) Belanna tangiaKomi 


Kapenomban umporai 
katangmekaalukan, 


PA'PUDIAN 5.5-10 8 


sia iatu to kadake tang nasara 
ussisolangKomi. 
5 (5-6) Iatu to matampo tae” nabelai 
bendan dio oloMi 
sia Mikabiri' tu mintu' to umpogau' 
kakelokan. 
6 (5-7) La Misabu'i tu mintu’ to ma'kada 
tang tongan, 
sia iatu to umpato'do rara sia lando 
pa'du Nasayu pallak PUANG. 
7(5-8) Apa aku te la tamana' 
banuamMi, 
belanna pa'kamasean kapuaMi, 
sia la tukkuna' umpennoloi 
banua kabusungamMi situang 
kamatakuran mati’ Kalemi. 
8 (5-9) O PUANG, rendenna' lan 
kamaloloamMi, 
tu belanna mintu’ ualingku; 
rantei tu lalanMi dio tingayoku. 
9 (5-10) Belanna tae’ bang tu tongan 
sun dio pudukna tau iato mai, 
kasanggangan napariba'tang, 
sia gora-gorana butung liang 
tungangnga”, 
sia paminnakan tu lilana. 
10(5-11) Pasalai tu tau iato, o Puang 
Matua! 


PA'PUDIAN 5.11-6.2 9 


Nake tobangi natumang pakira- 
kiranna, 
suale pala'i belanna buda salana, 
belanna nabali-baliKomi. 
11 (5-12) Apa mintu' tu to 
umposande'Komi la parannu. 
Tau iato mai la tontong unnarrak, 
belanna Mirinding pala”, 
sia mintu' tu to ungkamali' sangamMi 
la umposende paimanKomi! 
12 (5-13) Belanna Mipamasakke tu to 
malambu' o PUANG, 
sia Misarongi kamasokanan butung 
misa” balulang. 


Passambayang ke nareke'ki' 
kasanggangan la ungka'tu sunga' 


6:1-10 (6:1-11) 
6 l|u lakona pangala sengo; 
dipasiala oni katapi. Diala madiong. 
Pa'pudianna Daud. 
(6-2) O PUANG, da Miukungna' 
kasengkeamMi, 
sia da Mipa'di'ina' kamare'dekamMi! 
2 (6-3) Katuru-turuina', o PUANG, 
belanna longsena": 


PA'PUDIAN 6.3-9 10 


pamatanana” o PUANG, belanna 
mintu' bukungku paruninin! 
3 (6-4) Lendu’ tirambanna tu 
penaangku, 
iatu Kamunna, o PUANG, 
sangapapaKomi? 
4(6-5) SuleKomi, o PUANG, rampananni 
tu deatangku, 
karimmannina' tete dio 
kamasokanamMi! 
3 (6-6) Belanna lan kamatean tae'mo 
kapengkilalan lako Kalemi, 
sia lan lino to mate mindapa la 
umpudiKomi? 
6 (6-7) Mata'ka' tonganmo' sumarro: 
bongi-bongi umpennampa'na' uai 
matangku, 
umpotilan tangi" tang marangaku. 
7 (6-8) Malanmo tu matangku napobua 
karosso-inaan, 
sia tang tibida' natumang mintu' 
ualingku. 
8 (6-9) Mallaikomi dio mai kaleku, e 
mintu' to umpogau' kakadakean, 
belanna Naperangiimo PUANG tu 
tangi'ku. 
9 (6-10) Naperangiimo PUANG tu 
pa'palakungku, 

PA'PUDIAN 6.10-7.4 11 


sia la Natarima tu pasambayangku. 
10 (6-11) Mintu'na ualingku la masiri' 
sia lendu' tirambanna: 
tau iato mai ta'pa la sule leko' situang 
kamasirisan. 


Pangando langngan Puang 
Matua anNa ola salunNa 


7:1-17 (7:1-18) 
1 Sengo sarrona Daud tu naposengo 
lako PUANG diona kadanna Kush, to 
Benyamin. 
(7-2) O PUANG, Kapenombangku, mati" 
Kalemi kunii sande’, 
lendokanna' dio mai mintu’ to 
unnula'na' sia rampananna'. 
2 (7-3) Da nasusi to singa 
ungkabessena', 
sia nase'bu-se'buna”, ke tae'i tau 
urrampananna'. 
3 (7-4) O PUANG, Kapenombangku, 
iake kupogau' lenmi tu susinnato, 
sia iake denni kakelokan lan lisu 
pala'ku, 
4(7-5) iake kupogau' lenmi 
tu kakadakean lako to 
kusikadamakan, 


PA'PUDIAN 7.5-9 12 


pissanmi to mangkamo kurampanan 
tu to tae” bannangna nanii 
ungkabiri'na”, 

5 (7-6) elo'na naula’ sumpuna' ualingku 
anna alaina, 

sia nalullu'' rokko padang tu 
sunga'ku, 

sia nalamma' rokko litak tu 
deatangku. Sela 

6 (7-7) Ke'de'moKomi, o PUANG, 
situang kasengkeamMi, 

bendanKomi umbali kamare'dekanna 
mintu' ualingku, 

mainga'Komi untunduina', belanna 
ungkaritutuiKomi katonganan. 

7 (7-8) Melo ke natalimbungKomi 
kombong kalua'na mintu' to 
sangpetayanan, 

sia unnisungKomi langnganna tau 
iato mai dao inan dipalayuk. 

8 (7-9) PUANG umpaolai salunna mintu 
bangsa, 

paolaina' salunna sitinaya 
kamaloloangku, 
sia penaa ma 'bulo-lollongku. 

9 (7-10) Melo ke pu'du'i tu mintu’ 
kakadakeanna to tang mekaaluk, 

apa pabantangi tu to malambu', 

PA'PUDIAN 7.10-16 13 


kamumo tu ussudi penaanna sia 
ba'tengna tau, 
kamumo tu Kapenomban malambu'. 
10 (7-11) Puang Matua untoe 
balulangku, 
tu ullendokan to ma'bulo lollong. 
11 (7-12) Puang Matua tu To ma'paolai 
salu tang pakayun bimbang: 
sia Kapenomban sengke rundun allo. 
12 (7-13) Iake tae'i namengkatoba' 
tu tau, manassa Naasa Puang tu 
la'bo'Na, 
Naangkarammo tu bulianNa sia 
Napapatuimo. 
13 (7-14) Sia Napatu'tunnimo 
pa'bunoNa tu tau iato mai, 
sia mintu’ tinaranNa Naapii. 
14 (7-15) Tiromi, ungkia'tangan 
kakelokan tu tau iato mai, 
sia untambuk pa'pakario-rio, 
anna kianakan kamo'rangan. 
15 (7-16) Umbo'bokmo patuang lambe’, 
namukkun ussindungi: 
apa ia kalena tobang rokko tu 
patuang nagaraga. 
16 (7-17) Iatu kakadakean Ia tibalik 
langngan botto ulunna, 


PA'PUDIAN 7.17-8.3 14 


sia iatu pa'pakario-riona la unta'pai 
passaronganna. 
17 (7-18) La umpudina' PUANG, sitinaya 
kamaloloanNa, 
sia kupenanian pa'pudian tu 
sanganNa, Puang Patodoranna. 


Iatu tolino iamo ma'iringanna 
pa'padadinNa Puang Matua 


8:1-9 (8:1-10) 
t Lu lakona pangala sengo. Unturu' 
baenan sengona Gitit. Pa'pudianna 
Daud. 
(8-2) O PUANG, o Puangki, 
tang pada mala'bi'na tu sangamMi 
lan mintu' narande tana, 
Mipadaomo langi’ tu kamala'biramMi! 
2 (8-3) Dio pudukna pia sia pia malia 
Minii untanan kamatotoran unno'ton 
mintu' ualimMi, 
amMi tang umpasumui tu mintu' 
ualimMi sia to untambuk essun. 
3 (8-4) Iangku tingara langi'Mi, 
panggaraga limamMi, 
sia bulan na bintoen tu mangka 
Mikombong: 


PA'PUDIAN 8.4-9 15 


4(8-5) Apa toda ia tu tolino amMi 
kilalairi, 
ba'tu iatu bati” tolino amMi sailei? 
> (8-6) Moi susito, Mipamadiongan sidi'ri 
tu a'ganna anna Kapenomban, 
sia Mimakotaimo kamala'biran sia 
kadipangkeran. 
6 (8-7) Sia mangka Miangka' umparenta 
mintu' panggaraga limamMi, 
latu mintu'na Mipopengkanorongmo 
diong to' lentekna: 
7 (8-8) Mintu' domba sia sapi sola 
nasangi, 
sia mintu’ olo-olo’ dio lu padang. 
8 (8-9) Mintu' manuk-manuk dao lu 
langi' sia mintu' bale lan tasik, 
iamotu mintu’ menono'na sumayo lan 
tasik kalua'. 
9 (8-10) O PUANG, o Puangki, 
tang pada mala'bi'na tu sangamMi 
lan mintu' narande tana! 


PA'PUDIAN 9.1-5 16 


Puang Matua urrinding 
pala” to umpengkaolai 


9:1-20 (9:1-21) 
1 Lu lakona pangala sengo. Unturu' 
baenan sengo: Mate ussonda 
anakna. Pa'pudianna Daud. 
(9-2) La ponno penaangku 
umpudiKomi, o PUANG, 
sia la kuulelean tu mintu' penggauran 
kalle-kalleamMi. 
2 (9-3) La parannu paimanna' sia lo'dok 
to kaiyangan dio Kalemi, 
la kupenanian pa'pudian tu 
sangamMi, o Puang Patodoranna! 
3 (9-4) Belanna sumoro'mo tu mintu' 
ualingku, 
tisumbangmo anna mangsan dio 
oloMi. 
4(9-5) Belanna Miposara'mo tu 
kara-karaku sia panuntunku, 
unnisungmoKomi dao isungan butung 
to ma'paolai salu tang pakayun 
bimbang. 
> (9-6) Migarra'mo tu mintu’ bangsa, 
sia Mirabunnimo mintu' to tang 
mekaaluk, 


PA'PUDIAN 9.6-11 17 


Mibutaimo tu sanganna tontong sae 
lakona. 

6 (9-7) Iatu uali tappumo narua 
kasanggangan - tondok daun lauan 
sae lakona -, 

sia mintu' tondok mangka 
Misaeran, pa'de dukamo tu 
tanda pengkilalanna. 

7(9-8) Apa iatu PUANG unnisungi 
isunganNa tontong sae lakona, 

sia napatorro melomo tu isunganNa 
la Nanii ma'paolai salu. 

8 (9-9) Puang la umpaolai malambu'i 
salunna te lino, 

sia umpaolai pangra'ta' malolo tu 
mintu' to sangpetayanan. 

2 (9-10) PUANGmo tu napobenteng 
malangka' mintu' to dipakario-rio, 

Iamo tambakuku lan attu 
kamandasan. 

10 (9-11) La narannuangKomi tu mintu' 
to untandai sangamMi, 

belanna tae" bangpa Mitampe lenni tu 
to undaka'Komi, o PUANG. 

11(9-12) Pakendekki tu pa'pudian 
langngan PUANG tu unnisung dao 
Sion, 


PA'PUDIAN 9.12 -16 18 


pa'peissananni tu mintu' 
penggauranNa dio lu mintu' 
bangsa, 

12 (9-13) belanna Ia tu To 
umpembaliangan to'doan 
rara, 

Nakilalai tu tau iato mai, 
tae” anNa tananni boko” tu 
pengkamoyana to dipandasa! 

13 (9-14) Kamaseina', o PUANG, 

tiroi tu kanapandasangku to 
ungkabiri'na”, 

o Puang, tu unnendekanna' lan mai 
baba liang, 

14 (9-15) Kumua angku uleleanni tu 
mintu' penggauran mala'bi'Mi, 

angku lo'dok to kaiyangan lan 
babanganna anak dara Sion 
belanna kasalamaran lu dio mai 
Kalemi. 

15 (9-16) Mintu' bangsa mellambunmo 
rokko patuang lambe' 
pambo'bokna, 

sia iatu lentekna nala'ka'i poya 
natanan buni. 

16 (9-17) Umpasombomo Kalena 
tu PUANG, sia umpabantang 
katonganan, 


PA'PUDIAN 9.17-10.1 19 


iatu to tang mekaaluk naala poya 
panggaraganna kalena. Higgayon. 
Sela 
17 (9-18) Ondongpi iatu to tang 
mekaaluk tipero' rokko lino to 
mate, 
iamotu mintu’ bangsa untananni 
boko' Puang Matua. 
18 (9-19) Belanna iatu to kalala' tae' 
nala tontong bang dikalupai, 
iatu kapa'rannuananna to dipandasa 
tae nala torro sala bang tontong 
sae lakona. 
19 (9-20) Ke'de'Komi, o PUANG, da 
napasau' tu tolino, 
melo ke dipakannai ukungan tu 
mintu' bangsa dio oloMi. 
20 (9-21) Parampoi kamatakuran tu tau 
iato mai, 
naissanni mintu' bangsa kumua iatu 
tau iato mai a'gan tolino bangri. 
Sela 


Siumpu'na Pa'pudian 


10:1-18 
10 10 PUANG, apara bannangna 
amMi toyangra bendan, 


PA'PUDIAN 10.2-7 20 


sia apara bannangna amMi membunira 
tonna attu kapussakan? 

2 Tu belanna kamatampoanna to tang 
mekaaluk anna pandasai tu to 
makario-rio, 

melo ke didammakki tu tau iato mai 
lan pakira-kiranna tu napana'ta'. 

3Belanna iatu to tang mekaaluk 

ussattuan kalena unturu' lalan 
penaanna, 

sia iatu to mesaro bu'tu kadake 
untendeng kalena sia umpa'kada 
solangi PUANG. 

4Nakua tu to tang mekaaluk naturu' 
a'gan matampona, kumua: 

Tae' ia Namepapakkanni tu Puang: 
belanna iatu mai passanganna 
nakua: Tae' ia Kapenomban. 

> Mintu' lalanna tontong bang maupa'”, 

iatu pa'paolaimMi salu tang nalambi' 
tangnga'na langngan, 
sia mintu' balinna natuai. 
6 Ma'kadami lan penaanna, nakua: 
Tae" angku la tibendon len, 
sia tae” anna rua lenna’ kasanggangan 
lako osso' sipapa'ku. 

7Tatu sadangna ponno tampak ropu sia 

lando pa'du sia pa'pakario-rio, 


PA'PUDIAN 10.8-13 21 


sia dio tampak lilana den kakelokan 
sia kakadakean. 
8 Ma'pakappa dio to' pangaungan dio lu 
randan tondok, 
dio to' kabunianna nanii umpatei to 
tang sala. 
Sia matanna ussinding to makario- 
rio. 
9 Mangaung dio to' kabunianna butung 
to singa lan to” kakayuanna, 
sia mangaung la undammak to 
dipandasa. 
Nadammakmi tu to dipandasa, nariu'i 
tama bundena. 
10 Kumuku umbukku kalena 
anna tobang tama kanuku matoto'na 
tu to mase-mase. 
11 Ma'kadami lan penaanna nakua: 
Tang Nakilalaimo Puang Matua, 
Nabuni tu lindoNa, tarru' tae'mo 
Natiroi. 
12 Ke'de'Komi, PUANG! O Puang Matua, 
angka'i tu limamMi, 
da Mitananni boko' tu to dipandasa. 
13 Matumbai anna tontong bang tu to 
tang mekaaluk umbelle' Puang 
Matua, 


PA'PUDIAN 10.14-18 22 


sia nakua lan penaanna: Tae’ amMi la 
mepapakkanni? 

14 Manassa Mitiro tu iannato, 

belanna Mitiro tu kamaparrisan sia 
Karossoinaan. 

La Mipapakkanni lan lisu pala'Mi, lako 
duka Kalemi nanii umpasande' 
kalena tu to mase-mase: 

belanna inang Kamu tu patunduanna 
pia biung. 

15 Rebongi tu takia'na to tang mekaaluk 
sia to kadake: 

papakkanni tu katangmekaalukanna 
satae'na Miappa'i. 

16 PJANGmo tu Datu tontong sae 
lakona. 

Mintu' bangsa maipi'mo lan mai 
padangNa. 

170 PUANG, Miperangiimo tu 
pa'poraianna to umpamadiongan 
penaanna: 

Kamu umpabatta'i tu penaanna sia 
Kamu untananni talinga, 

18 fa umpasalunna pia biung sia to 

dipakario-rio, 

kumua iatu tolino untorroi kuli'na 
padang da anna ma'patiramban 
pole. 

PUANG Pentiongananta 


11:1-7 
1 1 l|u lakona pangala sengo. 
Pa'pudianna Daud. 

Lako manna PUANG kunii sande'! 
Ma'apai ammi kua lako deatangku: 
Mallaiko langngan padang 

ma'buntummu butung manuk- 
manuk? 

2 Belanna tiromi umpatu'tunmo 
bulianna tu to tang mekaaluk, 
napatamamo bulian tu tinaranna, 
la untinaranni to bulo lollong dio mai 

to' malillinna. 

3Jake mintu'i parandangan disaeran, 
apapa tu la napogau' to malambu'? 

“Tatu PUANG tongkon lan banua 

kabusunganNa, 

sia lan suruga tu isungan 
kapayunganNa PUANG: 

mentiro tu matanNa, 

sia kulimbang matanNa ussudi mintu' 
ma'rupa tau. 

> Nasudi PUANG tu to malambu' sia to 

tang mekaaluk, 

apa iatu penaanNa ungkabiri' to 
patoro' buku. 
6a Napauranni ruaya sia solo” tu to 
tang mekaaluk, 
sia angin malallang tu taana tau iato 
mai. 
7 Belanna malambu' tu PUANG sia 
ungkabarii kamalamburan: 
latu to bulo lollong la umpemantang 
rupanNa. 


Pangando malaku dirinding 
pala' dio mai to kadake 


12:1-8 (12:1-9) 
1 2 l|u lakona pangala sengo. Diala 
madiong. Pa'pudianna Daud. 
(12-2) Karitutui, PUANG, belanna 
tae'mo to mengkaola, 
sia madarang sa'pemo tu to maruru' 
dio lu mintu' ma'rupa tau. 
2 (12-3) Tau iato mai ma'ulelean leko' 
sola solana, 
sia pudukna ussa'bu' passede situang 
penaa kera. 
3(12-4) Sanggangimi, PUANG, tu 
mintu' puduk passede sia mintu' 
lila ma'kada madongnga'. 

4(12-5) Iamotu mintu' to ma'kada 
nakua: Lilaki la kipopatalo! 

Sia pudukki umpangeaikan, 
mindapara tu la umparentakan? 

3 (12-6) Tu belanna kamaparrisanna to 
dipandasa sia belanna sarrona to 
mase-mase, 

la ke'de'Na' totemo, Nakua kadanNa 
PUANG, 

la Kupalan tang nalambi'na peroso 
kalando tu to ungkamali'i 
dikarimmanni. 

6 (12-7) Iatu kadanNa PUANG, iamo 
kada madatu, 

susi salaka, disudi lan pa'paredean 
dio padang, 
sia pempitu disa'po. 

7(12-8) O PUANG, Kamumo Ia 
ungkampaikan to makario-rio, 

sia Kamumo la tontong urrinding 
pala'kan dio mai to tama bilangan 
iate. 

8 (12-9) Mintu'na to tang mekaaluk 
lumiling palong. 

Sia patompo'mo tu kamegi'giran dio 
lu ma'rupa tau. 

Kapa'rannuanan lan kamaparrisan 


13:1-6 
1 3 l|u lakona pangala sengo. 
Pa'pudianna Daud. 
2 Sangapapi, o PUANG, la tontong 
bangroKomika untanannina' boko'? 
SangapapoKomi la umbunianna' 
lindoMi? 
3Sangapapa' la ma'inaa-naa, 
Sia umpariba'tang dosso inaa 
keallo-keallo? 
Sangapapara' la nasau' parrang 
ualingku? 
4Tirona' sia perangiina', o PUANG, 
Kapenombangku! 
Pamabaliga'i tu matangku, da angku 
mamma' kupourungi mate. 
>” Da nama'kada tu ualingku kumua: 
kutalomo, 
sia da naparannu paiman tu balingku, 
ke tilende'na'. 
6 Apa urrannuanna' kamasokanamMi, 
sia la parannu paiman tu penaangku 
diona kadilendokan Mipabu'tu! 


PA'PUDIAN 14.1-4 27 


La menanina' untendeng PUANG tu 
belanna kameloan Napogau' lako 
kaleku. 


Kamatampoanna to baga 


14:1-7 
14 l|u lakona pangala sengo, 
Pa'pudian Daud. 

Nakua tu to baga lan penaanna: 

Tae' ia tu Kapenomban. 

Lendu' ia mesolanginna sia 
megi'giranna tu penggauranna tau 
iato mai: 

sia tae'i misa” umpogau' melo. 

2 Napemaranga PUANG lan mai suruga 
tu mintu' ma'rupa tau la untiroi 
ba'tu la den siai misa’ tau unnampui 
tangnga' kinaa, 

ba'tu la denni misa' tau undaka' 
Puang Matua. 

3 Pusa nasangmo tu tau iato mai, sia 
kelok nasangmo, 

tae'mo tau misa” umpogau' melo, 

moi misa' tae' dukamo. 

4Tae'raka kapaissananna tu mintu' to 
ma'gau' kadake 

tu unnimbakan taungKu butung 
ungkande bo'bo'? 
Sia tae' nametamba lako PUANG. 
> Indeto nanii urrampoi kaselangan sola 
nasangi, belanna Puang Matua 
urrondong to tama bilanganna to 
malambu'. 
6 Moi midampa tu tanan penaanna to 
dipandasa, 
apa PUANG tu pentirerunganna. 
7 Naludaomora mai Sion tu 
kamakarimmananna to Israel! 
lake Napaka'pannimi PUANG sule tu 
serongna taunNa, 
maneri parannu paiman tu Yakub, la 
sende pakadua tu Israel. 


Tanda tasikna tau 
tonganNa Puang Matua 


15:1-5 
1 5 1 Pa'pudianna Daud. 
O PUANG mindara ma'din 
mentiruran lan tendaMi. 
Sia mindara ma'din torro dao buntu 
maindanMi? 


PA'PUDIAN 15.2-5 29 


2lamo tu to lolang situang penaa 
masallo'na sia umpogau' 
kamalamburan 
sia umpokada tonganna tu lanna 
penaanna. 
3 Tamotu to tang ma'palele beko tongka' 
di lilana, 
sia tang umpogau' kakadakean lako 
solana, 
sia tang umpamatuna sangmuanena. 
4Tu magi'gi untiro to Nasayu Puang 
Matua, 
apa nakasiri' tu to ungkataku' PUANG. 
Tu umpandannimo sumpa lampa 
kadanna, moi anna porugii kalena, 
tae' duka napatilelukki. 
> Jamotu to tang umpamala'da' denne’ 
doi'na, 
sia tang ungkande pappe' la 
umpandasa to tang sala. 
Minda-minda ungkariturui tu iannate, 
tae' nala tilende' tontong sae 
lakona. 

Puang Matua tu butung ianan ballo 


16:1-11 
1 6 1 Tanan ballona Daud. 
Karimmannina', o Puang Matua, 
belanna Kamu kuposande'. 
2 Kukua lako Puang: Kamumo tu 
Puangku, 
Kamu manna tu nanii kameloangku! 
3Na jatu mai to masallo' lan te lino: 
Iamo mala'bi', dio tau iato mai nanii 
kasendeangku. 
4Sitodon tampomo tu kamaparrisanna, 
to umpengkanorongi (deata) senga'! 
Nokana' untedokki tu mai rara 
napenomban tau iato mai, 
ba'tu ussa'bu'i randan dipudukku tu 
sanganna. 
> PUANGmo tu ba'gi kupomana' sia 
luangna irusangku, 
Kamu duka tu umpantok serongku. 
6 Ditintingammo” padang ballo 
kupoba'gi, 
ondongpi iatu mana'ku to, 
kupopaiman. 
7 La umpudina' PUANG tu umpatuduna”, 

pissanmi to napatiangka'na' sukaran 
inaangku ke mabongi. 
8 Dio bang lindoku tu PUANG kusa'ding: 
belanna dio kananku tu Puang, 
jamoto anna tae’ angku la tilende'. 
9 ]amoto anna parannu penaangku sia 
sende paiman deatangku, 
sia iatu batang kaleku la torro 
marampa'! 
10 Belanna tae' Mila unneloranni tu 
sumanga'ku tama lino to mate, 
sia tae' Mieloranni tu to Mipakaboro' 
unnisungi inan tang merambu. 
11 Mipokadanna' lalan katuoan: 
dio oloMi den kaparannuan media'i: 
sia dio kananMi den kasode-sodean 
tontong sae lakona. 


Passambayangna misa” to tae" 
bannangna dinii umpandasai 


17:1-15 
1 7 1 Passambayangna Daud. 
Perangii tu malambu'na, o 
PUANG! 
sia palan ara'i tu pengkamoyaku, 


PA'PUDIAN 17.2-7 32 


tananni talinga tu passambayangku 
tu nasa'bu' randan puduk tang 
ma bangko malute. 
2 Melo ke bu'tu dio mai oloMi tu 
kadipaolaiangku salu, 
belanna natiro matamMi tu salunna. 
3Jake ussandakKomi penaangku, sia 
umparessana' ke mabongi, 
sia ussudina” na moi misa’ tae’ la 
diappa' 
iake susinna salai tu tangnga'ku, 
tae' duka sia nasun dio pudukku. 
4Diona penggauranna mintu’ tolino, 
susitu kada sun dio randan pudukMi, 
angku toyangammo kaleku dio mai 
mintu' lalanna to patoro' buku. 
5Tumengkana' tontong urrundu’ 
lalanMi: 
natang tilende' tu lentekku. 
6 Metambana' lako Kalemi, belanna 
Miperangiina', o Puang Matua; 
tanannina' talingamMi, sia perangii tu 
kadangku. 
7 Pakalle-kalleammi tu tanda 
mamaseMi, 
o Puang tu ullendokan 
to mentirerung dio kananMi dio mai 
mintu' to unneai. 

8 Karimmannina' butung to mata tau: 
sia rerungna' diong to' pani Mi. 
?Dio mai to tang mekaaluk tu 
umbala'-bala'na', 
iamotu uali ungkabiri' liuna', tu 
ullimbuina'. 
IO Tu tang natamai kada tu penaa 
titutu'na, 
sia umpasun kada matampo. 
11 Totemo napatama limbumokan lan 
mintu' kalingkangki, 
napaula'i bangkan matanna la 
morai umpessambakangkan rokko 
padang. 
12 Butungi to singa maduang Ia 
ussammang pealanna, 
sia butung to anak singa ma'pakari'di' 
lan to' kabunianna. 
13 Ke'de'Komi, o PUANG, tingngoi tu tau 
iato mai, 
sia pemparrakanni amMi rampananni 
la'bo'Mi tu katuoangku dio mai to 
tang mekaaluk. 
14 Na limamMi urrampananna' dio mai 
tau iato mai, o PUANG, 
iamotu to umbudanan lino, tu 
katuoan ia manna te napotaa, 


PA'PUDIAN 17.15-18.2 34 


amMi patamai apa pura 
Miparandananni tu tambukna, 
sia napodia' dukai anakna, 
sia iatu sesanna la natampean 
bati'na. 
15 Apa iatu aku situang kamaloloan Ia 
untiro lindoKomi, 
iake malimbangunmo'i, dia” penaangku 
untiro rupamMi. 


Sengona datu ma'kurre sumanga' 


18:1-50 (18:1-51) 
18 1 Lu lakona pangala sengo. Lu dio 
mai Daud, taunNa Puang Matua, 
tu umparampoi langngan Puang 
Matua tu mintu' buena sengo iate, 
tonna rampananni PUANG dio mai 
mintu' ualinna sia dio mai Saul. 

(18-2) Nakua: 

Ponno tongan penaangku, 
ungkamali'Komi, o PUANG, 
oto'na kamatotorangku, 

2(18-3) O PUANG, buntu batungku 
sia tambakukungku sia To 
urrampananna', 

Iamo kapenombangku sia buntu 
batungku, tu kunii mentirerung, 

lamo kupobalulang, sia tanduk 
kasalamarangku, sia pentionganan 
layukku. 

3 (18-4) Metambana' kumua: AnNa 

dipudimora tu PUANG! 
Tu belanna tilendokna' dio mai mintu' 
ualingku. 

4(18-5) Nabi'bi'na' mintu’ pearra' 

kamatean, 
sia natu'ba'na' darra' kasanggangan: 
5 (18-6) naerrena' mintu’ pearra' lino to 
mate; 
sia la naalana' mintu' poya kamatean. 
6 (18-7) Iatongku lan kamatakuran 
meongli'na' langngan PUANG, 
sia mengkamoyana' lako 
Kapenombangku. 
Narangimo tu gamarangku lan banua 
kabusunganNa, 
sia rampomo tama talinganNa tu 
pengkamoyaku. 

7 (18-8) Lino'mi tu padang sia tigega', 
sia mintu'na garonto' tanete tiseno, 
sia tigega' belanna kare'dekanna 

ara'Na. 

8 (18-9) Sun tu rambu dao mai illongNa, 
sia api lan mai sadangNa 

ma'pamampu, 

anNa popa'lulu-lului tu ruaya. 

9 (18-10) Napalempemi tu langi’ anNa 

mengkalao, 
na latu lillinan parrak, diongna lu 
lentekNa. 

10 (18-11) Ussakeimi karubion 
Namettia”, 

sia sumayo dao pani" angin. 

11 (18-12) Malillin Napopembungku', 
sia Napopentirerungan untikul, 
iamotu uran pittuk sia salebu' 

makamban. 

12 (18-13) Iatu naninna arrang dio 
oloNa tipoli' dio mai tu salebu' 
makamban, 

sia uran batu sia ruaya borrong. 

13 (18-14) Gumalugumi tu PUANG dao 

langi’, 

sia umpatialling gamaranNa tu Puang 
Patodoranna — (uran batu sia ruaya 
borrong). 

14 (18-15) Napa'panan tu tinaranNa 
anNa pasisarak-sarakki tu tau iato 
mai, 

Napellebaranni tu kila' sia 
Napasisarambuan tu tau iato 
mai. 

15 (18-16) Iato attu iato payanmi tu 
mintu' sali tasik, 
sia mintu' parandangan lino sombo 
duka, 
tu belanna pegarrakMi, o PUANG, 
sia belanna pa'pamurru'na penaamMi 
dao mai illongMi. 
16 (18-17) Naulumi tu limanNa dao mai 
unnalana, 
Nariu'na' lan mai uai luang. 
17 (18-18) Narampananna' dio mai 
mintu' uali lalongku, 
sia dio mai to ungkabiri'na' belanna 
nasau'na' tau iato mai. 
18 (18-19) Iatongku maparri' 
narukka'na' tau iato mai, 
apa PUANG ussande'na'. 
19 (18-20) Nasolammo' sun lako inan 
malona,”, 
sia Narampananna', belanna 
Napopaimanna'. 
20 (18-21) Napapatuimo' PUANG 
sitinaya kamaloloangku, 
sia Napapakkannina' sitinaya 
kamasero-pindananna limangku. 
21 (18-22) Belanna kuturu'mo tu mintu 
lalanNa PUANG 

sia tae' bangpa angku sala' kedo 
sepang dio mai Kapenombangku. 
22 (18-23) Belanna mintu'na atoranNa 
tontong kupalan ara”, 
sia tae” angku patoyangi tu 
Napondokna. 
23 (18-24) Sangadinna bulo lollong tu 
penaangku lako Kalena, 
sia ungkaritutuina' kaleku dio mai 
kakadakean. 
24 (18-25) Iamoto anNa papakkannina' 
PUANG sitinaya kamaloloangku, 
sia sitinaya kamasero-pindananna 
limangku dio oloNa. 
25 (18-26) Lako to maruru' Mikaruru'i 
duka, 
sia lako to tae' sayuanna, 
Mipemaloloan penaa, 
26 (18-27) Sia lako to masallo”, 
Mikasallo'i duka. 
Apa lako to leko' penaanna, Miuali. 
27 (18-28) Kamumo ullendokanni tu 
bangsa dipandasa, 
apa Mipopengkadiongan tu mintu' to 
patiro solo" 
28(18-29) Belanna Kamumo 
umpamarorrong palitangku, 

sia PUANG, Kapenombangku, 
umpopembali maseroi tu 
kamalillinangku. 
29 (18-30) Belanna Kamu dukari angku 
laoi sangtuntunan surodadu, 
sia Kapenombangkuri angku leanni 
benteng batu. 
30 (18-31) Iatu Puang Matua sundun tu 
lalanNa: 
latu kadanNa Puang tang kabissikan. 
Iamo napobalulang mintu’ to 
umposande'l. 
31 (18-32) Belanna mindara senga'na 
tu Kapenomban, ke tang PUANG, 
sia mindara senga'na tu buntu batu, 
ke tang Kapenombanta? 
32 (18-33) Iamotu Kapenomban 
umpatambeke'ina' kamabukuan, 
sia umpamarante lalanku. 
33 (18-34) Napaten to lentek donga 
birang tu lentekku, 
sia Napatulangdanna' dao inan 
matandeku. 
34 (18-35) Napopa'biasa tu limangku 
parari, 
naurunganni malute tu limangku 
unggittingan ulang pana tambaga. 

35 (18-36) Mikamasean dukamo' 
balulang kadikarimmanan lu dio 
mai Kalemi, 

sia natulakmo' lima kananMi, 
sia napamatandemo' 
kamasokanamMi. 

36 (18-37) Mipakalona'mo tu kuninna 
mentengka, 

natae” natiparedok tu 
pa'gallangangku. 

37 (18-38) Mangkamo kuula' sumpu tu 
ualingku angku lambi', 

sia tae' kusule, ke tang kumangsanni 
nasangpi. 

38 (18-39) Mangkamo kupessambakan 
naurunganni tang nakullemo 
malimbangun sule, 

sia tibambang diong to' lentekku. 

39 (18-40) Belanna mangkamoKomi 
umpatambeke'ina' kamabukuan la 
parari; 

sia mangkamo Mipatunduk lako 
kaleku tu mintu’ to unneana'. 

40 (18-41) Mipopemboko'mo mallai tu 
mintu' ualingku, 

sia kumangsannimo tu mintu' to 
ungkabiri'na'. 

41 (18-42) Metambamo tu tau iato mai, 

apa tae’ misa” tau untundui, 
metamba lako PUANG, apa tae' 
Napebalii. 

42 (18-43) Kunisak-nisakmo tu tau 
iato mai butung to barra'-barra' 
napentiaran angin, 

sia kulullu'-lullu' ten to so'mak dio lu 
lalan. 

43 (18-44) MangkamoKomi 
urrampananna' dio mai 
kasipakkanna to buda, 

sia Mipopangulunnamo' ba'tu 
pira-pira bangsa: 

iatu bangsa tang kuperambu sae 
duka mengkaunan lako kaleku. 

44 (18-45) Mane narangi tu diona 
a'gangku, naturu'mi tu parentaku, 

sia iatu to salian bangsa naangga'- 
angga'i mengkanorong lako 
kaleku. 

45 (18-46) Iato to salian bangsa 
moro'mo tu kamatotoranna, 
anna ma'parondomo sun lan mai 
tambakukunna. 

46 (18-47) Iatu PUANG tuo sia mintu'na 
kadipudian lu lako nasang PUANG, 

buntu batungku, 

sia sipatu tu Puang Matua, oto'na 
kasalamarangku dipekalangka'I. 
47 (18-48) Iamotu Kapenomban, 
mangka umpopembala'na', 
sia Ia tu umpopengkanorongmo ba'tu 
pira-pira bangsa lako kaleku, 
48 (18-49) Tu urrampananna' dio mai 
mintu' ualingku! 
Ondongpi Kamu duka 
umpamadaoanna' na iatu 
mintu’ to umbalina”, 
sia Kamumo tu ullussuranna' dio mai 
to masa'ga'. 
49 (18-50) Iamoto angku Ia 
umpudiKomi, O PUANG, dio 
lu mintu' bangsa, 
sia la kupenanian pa'pudian tu 
sangamMi. 
50 (18-51) Iamo umpakapua 
kadirampananna datunna, 
tu umpa'pekitanan kamarurusan lako 
to Natokko, 
Iamotu Daud sia bati'na tontong sae 
lakona! 

Kamala'biranNa Puang Matua lan 
mintu' angge maritik sia 
lan Sukaran alukNa 


19:1-14 (19:1-15) 
19 l|u lakona pangala sengo. 
Pa 'pudianna Daud. 

(19-2) Mintu' langi’ unnulelean 
kamala'biranNa Puang Matua, 

sia batara umpa'peissanan 
panggaraga limanNa. 

2(19-3) Allo umpokadanni kada tu allo, 

sia bongi umpa'peissananni lako 
bongi. 

3 (19-4) Tae” basana sia tae” kadanna: 

tae” misa’ tau urrangi gamaranna. 

4(19-5) Moi susito situtu'mo mintu' lino 
tu pa'uleleanna, 

sia landa'mo lako randanna langi' tu 
kadanna. 

Indeto Nanii Puang umpabendananni 
tenda tu matanna allo. 

5(19-6) Tu butung misa” muane 
ma'rampanan kapa' sun lan mai 
bilikna, 

sia sende paiman butung pa'barani la 
ullingkai lalanna. 

6 (19-7) latu kadellekanna dio mai 
randan langi’, 
sia kamenggulilinganna landa’ lako 
randan sangbalinna, 
na moi misa’ apa tae" kalalunan dio 
mai kamapannanganna. 
7 (19-8) latu Sukaran alukNa PUANG 
sundun, 
sia umpapaya penaanna tau: 
iatu kasa'bianNa PUANG matappa, 
sia umpabu'tuan kakinaan to tang 
paissan. 
8(19-9) Iatu parentaNa PUANG 
manappa,” 
sia umpasende penaa, 
pepasanNa PUANG masero, 
sia umpemarorrongi mata. 
9 (19-10) latu kamatakuran lako 
PUANG masallo”, 
sia tontong sae lakona; 
atoranna PUANG tonganna: 
sia malambu' nasang. 
10 (19-11) Tu mandu maballo anna 
bulaan, 
moi na bulaan tasak buda: 
sia mandu matanning na tani' enoan, 
sia iatu lannapa serangna. 

11 (19-12) Sia iamo la umbangunni ada' 

taumMi, 
na diona kanaturusanna kapua 
tongan poleanna. 

12 (19-13) Mindara tu unnissan mintu' 
kapusanna? 

Seroi pindanna' dio mai mintu' 
kasalan tang dikita. 

13 (19-14) Karitutui dukai tu taumMi dio 
mai kamatampoan, 

da nataloina' tu kamatampoan, 

manera' tang sayuan, 

sia masero pindan dio mai sala 
kapua. 

14 (19-15) Sangapaoi anna iatu mintu’ 
kada sun dio pudukku sia tangnga' 
diong penaangku naala penaamMi, 
o PUANG, buntu batungku sia To 
mangla'bakku. 


Passambayangna to buda 
kumua anna patalo tu datu 


20:1-9 (20:1-10) 
20 l|u lakona pangala sengo. 
Pa'pudianna Daud. 
(20-2) Sangapaoi Natanannikomi 
talinga PUANG lan attu kapussakan, 

sia tang nairi'komi angin naonganni 
sanganNa Kapenombanna Yakub. 
2(20-3) Sia ussua pa'tunduan lan mai 
inan kabusungan, 
sia ussande'komi lan mai Sion. 
3 (20-4) Sia ungkilalai mintu' 
pemala'mi, 
sia umpopaiman mintu' pemala' 
ditunu pu'pu'mi. Sela 
4(20-5) Sangapoi anNa pa'kamaseanni 
mati' tu lanna penaammi, 
anNa padenangkomi tu mintu'na 
lalan tangnga'mi. 
5 (20-6) La unnarrakkan belanna 
kapataloammi, 
sia la umpakendekki' bandera 
ussa'bu' sanganNa kapenombanta. 
Sangapaoi anNa padenangkomi 
PUANG tu mintu'na mipalakunna. 
6 (20-7) Totemo kukanassaimo kumua 
Naba'gi kapataloan PUANG tu to 
Natokko, 
Ia umpebalii lan mai suruga, inan 
kabusunganNa 
tete dio kamatotoran lima kananNa 
tu merampanan. 
7 (20-8) Den tu tau ussattuan kareta, 
sia den ussattuan darang, 

apa iatu kita ussattuangki' 
sanganNa PUANG Kapenombanta. 
8 (20-9) Iatu tau iato mai tisumbang 
anna tobang, 
apa kita te malimbangunki' anta 
bantang bendan. 
9 (20-10) O PUANG, ba'gii kapataloan 
tu datu, 
sia tanding talingakanni, ke 
meongli'kanni. 


Pa'kurre sumanga' langngan Puang 
Matua tonna patalomo tu datu 


21:1-13 (21:1-14) 
2 1 l|u lakona pangala sengo. 
Pa'pudianna Daud. 
(21-2) O PUANG, parannu paiman tu 
datu tu diona kuasamMi, 
sia tumba kalo'dokanna belanna 
kamakarimmanan lu dio mai 
Kalemi! 
2 (21-3) Mibenmo tu lalan penaanna, 
sia tae' Mitumpui tu palaku nasa'bu' 
randan dipudukna. Sela 
3 (21-4) Belanna Mipatammuimo 
rongko' sanda maelo, 

sia Mipaluangimo makota bulaan 
tasak tu ulunna. 

4(21-5) Umpalaku katuoan mati' amMi 
kamaseanni, 

ontongpi kamalamberan sunga' 
tontong sae lakona. 

5 (21-6) Kapuamo kamala'biranna 
belanna kasalamaran lu dio mai 
Kalemi, 

sia Mikamaseimo kadipangkeran sia 
kabarre - alloan. 

6 (21-7) Belanna Mipatulangdanmo 
mendadi misa' karongkosan, 

sia Mipasende paimanmo dio oloMi. 

7 (21-8) Belanna nakatappa'i datu tu 

PUANG, 
sia diona kamasokananNa 
Patodoranna anna tae’ natilende'. 

8 (21-9) La nalambi' limamMi tu mintu' 

ualimMi, 
sia la nalambi' lima kananMi tu mintu' 
to ungkabiri'Komi. 

9 (21-10) La Mipabutung dapo’ nanii 
ma'lulu-lulu api tu tau iato mai, 

ke umpapayanKomi rupamMi. 

Puang la unnimbakanni 
kasengkeanNa tu tau iato 
mai, 

sia la namangsanni api. 

10 (21-11) La Misabu'i tu bati'na lan mai 

lino, 
sia lanto mimi'na lan mai mintu' 
ma'rupa tau. 

11 (21-12) Belanna tau iato mai la 
umpabu'tu kakadakean lako 
kalemi, 

untangnga' kakelokan, apa tang 
nabela umpalanda'ii. 

12 (21-13) Belanna Mipatipero'mo sule 
tu tau iato mai, 

sia Miparundu'imo bulianMi tu 
lindona. 

13 (21-14) BendanKomi Ian 
kamatotoramMi! 

La menanikan umpakendekan 
pa'pudian kuasamMi. 


O Kapenombangku, 
ma'apari Mitampera”? 


22:1-31 (22:1-32) 
22 l|u lakona pangala sengo. 
Unturu' baenan sengo: Donga 
birang sipera'pa' oni manuk. Pa'pudianna 
Daud. 

(22-2) O Kapenombangku, o 
Kapenombangku, ma'apari 
Mitampemora'. 

Ma'apari Mitoyanganra Kalemi dio 
mai kadilendokangku, sia dio mai 
sarro budangku? 

2 (22-3) O Kapenombangku, iake allona 
meongli'na', apa tae' Mimebali, 

sia iake mabonginna, tae' duka angku 
rapa’. 

3 (22-4) Apa Kamumo tu To maindan, 
tu umposali lentek kapa'pudi- 
pudianna to Israel. 

4(22-5) Kamumo nakatappa'i to doloki 
pirambongi' 

hnakatappa'imoKomi, amMi 
rampananni tu tau iato mai. 

5 (22-6) Meongli' tu tau iato mai lako 
Kalemi anna makarimman, 

Kamumo nakatappa'i anna tae' 
nakasirisan. 

6 (22-7) Apa aku te balina' misa' 
kalinting, tangia tolino, 

misa' pa'be'seanna tolino, sia 
nakagi'gi' to kamban. 

7 (22-8) Minda-minda untirona' 
nabe'sena', sia nabellu'ina' anna 
unniling-iling, nakua: 

8 (22-9) Nasorongmo tu 
kamaparrisanna lako PUANG! 
Da'ito na Ia ungkarimmanni. 

Da'ito na Ia ullendokanni, belanna 
naala Ia penaanNa! 

9 (22-10) Kamumo tu mangka 
umpatibussanna' lan mai 
pa'tambukan, 

Kamu umpamamma' manamanna' 
lako to' susunna to mendadiangku. 

10 (22-11) Dipa'pebarakkanammo' 
mati” Kalemi randuk lan mai 
pa'tambukan, 

sia Kamumo tu Kapenombangku 
tempon lan mai patindoan taunna 
indo ku. 

11 (22-12) Da Mitoyanganna”, 

pa merrandanmo tu kamaparrisan, 
belanna tae" misa" to pantunduan. 

12 (22-13) Ba'tu sangapa tedong laki 
untikuimo”, 

penamile mawatang dio mai Basan 
ussikarupuimo'. 

13 (22-14) Pada napengangai 
nasangmo', 

butung to singa ma'kase'bu-se'bu sia 
unnurrung. 

14 (22-15) Aku te butungna' uai tibollo, 

sia iatu mai bukungku silesangan: 
sia ia duka tu penaangku butung to 
panti’, 
lollo” lan ba'tangku. 
15 (22-16) Iatu kamabukuangku 
marangkemo butung bibang, 
sia latu lilaku la'ka' lako lingaroku: 
amMi parokkona' to'barra-barra' 
kamatean. 
16 (22-17) Belanna ba'tu pira-pira tu 
asu untama tikuina', 
sia natalimbung tamamo' 
sangtuntunan to ma'gau' 
kadake, 
nalo'po' tu limangku sia lentekku. 
17(22-18) Mintu' bukungku ma'dinmo 
kubilang, 
natiro-tiro bangna' tau iato mai, 
sia ma'pallak untirona'. 
18 (22-19) Nasitaa-taai tau iato mai tu 
tamangkaleku, 
sia nasire'tekki tu bayu lamba'ku. 
19 (22-20) Apa iatu Kamu, o PUANG, da 
Mitoyang, 
0 oto' kamatotorangku, 
madomi moKomi untunduina'. 
20 (22-21) Rampananni tu sumanga'ku 
dio mai bassi mataran, 

sia lussuranni dio mai 
kamasa'garanna asu tu sunga' 
tungga'ku. 

21 (22-22) Lussuranna' dio mai sadang 
singa, 

sia dio mai tanduk tedong lampung. 
Mipebaliimo'. 

22 (22-23) La kupa'peissanan 
tu sangamMi lako mintu' 
sangsiulurangku, 

sia lan lu kombongan la kunii 
umpudiKomi. 

23 (22-24) E kamu mintu' to ungkataku' 
PUANG, pudiMi, 

e kamu mintu' tarukna Yakub 
pakala'bi'Mi, 
sia kasiri'T, e mintu’ bati'na Israel! 
24 (22-25) Belanna tae' Nasanga maraai 
sia tae' Napopa'elo'nai 
tu kamaparrisanna to dipandasa, 
sia tae' Nabunianni tu lindoNa, 
sangadinna iatonna metamba lako 
Natananni duka talinga. 

25 (22-26) Lu mati' Kalemi tu kapa'pudi- 
pudiangku lan lu kombongan 
kalua”, 

sia iatu pangallonangku la kupalesso' 
dio tingayona to ungkataku' Puang. 

26 (22-27) latu to umpamadiongan 
penaanna la kumande sadia'na, 
sia mintu' to undaka' PUANG Ia 
umpudil. 
Sangapaoi anna paya tu sumanga'mi 
tontong sae lakona. 
27 (22-28) Mintu' randan langi' la 
mengkilala, 
anna sule umpengkara'pai PUANG. 
Sia mintu' suku bangsa 
la tukku dio oloNa. 
28 (22-29) Belanna iatu kadatuan 
PUANG tu ampunna, 
lamo pekapuanganna mintu' bangsa. 
29 (22-30) Mintu' to mala'bi' lan te lino 
la kumande sia umpenombai: 
sia mintu' to sulemo lako litak la 
tukku dio oloNa, 
iamotu to tang nakulle 
ungkarimmanni deatanna. 
30 (22-31) Mintu' bati' la mengkaola 
lako Kalena, 
sia lako osso' sipapa'na la nauleleanan 
tau tu diona Puang. 
31 (22-32) Sia la napa'peissanan tau tu 
kamaloloanNa Puang 
lako to la dadi undi, 
belanna Iamo mangka umpogau'i to. 

PUANG Iamo to manglaa manana' 


23:1-6 


1 Pa'pudianna Daud. 
23 PUANGmo tu to manglaaku, tae" 
angku kapu'duran len. 

2]a umpamamma'na' dio to” inan 

maluna riunna, 
sia la ussolan mana'pana' lako to' uai 
ma'tan. 

3 Ta umpamatana deatangku, 
sia ussolanna' lako mintu' lalan 

malolo, 
diona sanganNa. 

4 Moi angku olai lombok malillin parrak, 
tae' duka kukataku' kasanggangan, 
belanna Mirondongna”, 
tarasulu'Mi sia ta'baMi umpakananna' 

penaangku. 

> Kamumo umpalennaranna' 

sandukanku, 

nakadongai mintu' ualingku: 

sia Kamumo umbolloi minna' tu 
ulungku, 

sebo tu irusangku. 

6 Inang manassa tontongna' nasa'pi' 
kameloan sia kamasokanan angge 
tuoku, 

sia la torrona' lan banuanNa PUANG 
tontong sae lakona. 


Kasaeanna Datu mala'bi' 


24:1-10 
24 1 Misa” pa'pudian dio mai Daud. 
latu lino sola mintu' issinna 
PUANG tu ampunna, 
ijamotu tana kalua’ sia mintu’ apa 
tongkon lan. 
2 Belanna Iamo unnoton 
parandanganna lino dao tasik, 
sia umpabantangi dao minanga 
kalua’. 
3 Mindara tu ma'din kendek langngan 
buntunNa PUANG, 
sia mindara ma'din bendan dio inan 
maindanNa? 
4Tamotu to masero pindan limanna sia 
sallo” penaanna, 
tu tang ungkabarii tang kebattuanna, 
sia tang umpalao sumpa tang 
tongan. 

> Jamoto tu la unnappa' karongkosan 
dio mai PUANG, 
sia kamaloloan dio mai Puang Matua 
oto'na kasalamaranna. 
6 JTamora te mai tu to tama bilangan to 
umpekutanan Puang, 
iamotu to undaka' rupamMi, iamotu 
Yakub! Sela 
7 Angka'i tu ampangmi, e mintu' 
babangan, 
sia tikillangkomi, e ba'ba 
matontongan, 
anna tama tu Datu kabarre-alloan! 
8 Mindara tu datu kabarre-alloan? 
Iamo PUANG londongna sia lalong, tu 
PUANG lalong lan kasirarian! 
9 Angka'i tu ampangmi, e mintu' 
babangan, 
sia tikillangkomi, e ba'ba 
matontongan, 
anNa tama tu Datu kabarre-aloan! 
10 Mindara Ia tu Datu kabarre-alloan? 
Iamo PUANGna mintu’ ma'dandan 
maritik, 
lamora to tu Datu kabarre-alloan. 
Sela 


PA'PUDIAN 25.1-5 58 


Passambayang umpalaku 
kadipa'deianna 
kasalan sia kadilendokan 


25:1-22 


25 1 Pa'pudianna Daud. 
O PUANG, mati' Kalemi kunii 
umpassare penaangku. 
20 Kapenombangku, Kamumo 

kukatappa'i: 

ke ma'dinni da angku kasirisan, 

sia da nasende paiman tu ualingku 
diona kataloangku. 

3Manassa mintu' to untayanKomi tae' 

nala kasirisan, 

sangadinna iari tu to umpogau' kelok 
tu tae' bannangna, iamoto tu la 
kasirisan. 

10 PUANG papayananna' tu mai 

batattaMi, 

sia ada'ina' tu mai lalanMi! 

> Palolangna' lan kamanapparamMi sia 

ada'ina, 

belanna Kamumo tu Puang Matua, 
oto'na kasalamarangku, 

sia kupeagiKomi keallo-keallo. 

50 PUANG, kilalai tu mintu’ mamaseMi 

sia mintu' kamasokanamMi, 
belanna mintu'nato matontongan 
tempon dio mai. 

7 Da Mipalan ara'i tu mintu' kasalangku 
tongku mangura sia mintu' 
kapatodo-tintingangku, 

sangadinna kilalaina' sitinaya 
pa kamaseamMi, 
belanna kamasokanamMi, o PUANG. 
8 Tatu PUANG masokan sia manappa”, 
iamoto anNa ada'i lalanNa tu to 
kasalan. 

9]a umpalolang to umpamadiongan 

penaanna lan katonganan, 
sia la unnada'i lalanNa tu to 
umpamadiongan penaanna. 

10 Mintu' lalanna PUANG iamo 
kamaturu-turuan sia kamarurusan, 

lako to ungkaritutui basseNa sia 
mintu' kasa'bianNa. 

11 Tete dio sangamMi, o PUANG, 

pagarri'i tu kedo kadakeku, belanna 
kapuamo. 

12 Mindara tu to ungkasiri” PUANG? 

iamotu to la Napatudu lako lalan 
umbanna tu sipatu natonno'. 

13 Tatu deatanna la torro manaman, 

padang. 
14 Tatu kada rasianNa PUANG lu lako to 
ungkasiri'1, 


sia iatu basseNa la dipasombo lako. 
15Tontong bang tu matangku 
mentingara langngan PUANG, 
belanna Ia urriu' lentekku lan mai 
porro’. 
16 Sailena' sia katuru-turuina', 
belanna disitampeina' sia maparri'na'. 
17 Sakerangan-rangannamo tu 
kamagiangan penaangku, 
alaina' lan mai mintu’ karossoangku. 
18 Tiromi tu kamaparrisangku sia 
kamapa'dirangku, 
sia pa'deimi tu mintu' kasalangku. 
19 Tiromi tu mintu' ualingku, belanna 
tang dikemba'mo, 
sia tang pada re'dekna ara'na 
ungkabiri'na'. 
20 Rinding pala'i tu deatangku sia 
rampananna': 
da angku kasirisan, belanna Kamu 
kupentionganni. 
21 Sangapaoi anna rondongna' 
kamengkaolan sia kabulo- 
lollongan, 

belanna kutayanKomi. 
220 Puang Matua, lendokanni tu to 
Israel, 
Lan mai mintu' kamaparrisanna! 


Passambayangna to masallo' 
langngan Puang Matua 


26:1-12 


26 1 Pa'pudianna Daud. 
O PUANG, sanda tongannina', 
belanna lolang malolomo”, 
sia lantukna' ungkatappa'i PUANG. 
2 Sudina', o PUANG sia sandakna'! 
Sia sudii tu ba'tengku sia penaangku. 
3 Belanna iatu kamasokanamMi dio 
bang lindoku, 
sia tontongna' lolang lan 
kamanapparamMi. 
4Tae” kusango'koran len to leko’ 
penaanna, 
sia tae” kusiayoka len to belo puduk. 
> Kukabiri' tu kombonganna to 
umpogau' kakadakean, 
sia tae' kusango'koran to tang 
mekaaluk. 
6 Kubasei tu limangku tanda tasikku 
masero pindan, 

kumane ullilingi inan pemalaramMi, o 
PUANG! 
7 Angku pa'perangianan pa'pudi-pudian. 
Sia unnuleleanan mintu' penggauran 
kalle-kalleamMi. 
80 PUANG, kukamali' tu inan 
banuamMi, 
sia inan nanii kamala'biramMi. 
9 Da Mipasialai deatanna to kadake 
gau'na tu deatangku, 
ba'tu sunga'ku na sunga'na to 
umpato'do rara. 
10 Lan lisu pala'na den kakadakean, 
sia iatu lima kananna ponno pappe'. 
11 Apa iate aku te lolang malolona”, 
lendokanna' sia katuru-turuina”, 
12 Tatu lentekku mellese dio to” inan 
lappa’, 
sia lan lu kombongan la kunii umpudi 
PUANG. 


Torro marampa' Narinding 
pala” Puang Matua 


27:1-14 
27 1 Pa'pudianna Daud. 
PUANGmo tu arrangku sia oto'na 


kasalamarangku, 

mindapara la kukataku'? 
PUANGmo tu tambakukunna 
sunga'ku, 
mindapa la kukagiang? 
2 Tatonna laoina' to kadake 
la morai ungkande duku'ku, 
iamotu mintu’ balingku sia ualingku, 
titodomi anna sumpandan. 
3Moi natingoina' sangtuntunan to 
parari, 
tae” namataku' tu penaangku: 
moi anna titanan tu ra’ untingoina', 
tontong dukana' ma'passare. 
4Misa' tu mangka kupalaku dio mai 
PUANG; 
iamoto tu la kutuntun, kumua: 
angku ma'din torro lan banuanNa 
PUANG angge tuoku, 
la untiro lindo kamasokananNa 
PUANG, 
sia unnannungi tu iannato lan banua 
kabusunganNa. 
3Belanna iake nalambi'na' 
kamaparrisan 
Napalanna' barungNa, 
sia Narerungna' lan ongan tendaNa, 
Napakendekna' langngan buntu batu. 

6 Na totemo natongloi ulungku tu mintu’ 
ualingku tiku lao. 
Sia la umpemalaranna' pangurandean 
situang arrak lan tendaNa, 
la sumengona' sia la kupenanian 
pa'pudian tu PUANG. 
7 Perangiina', o PUANG, ke metambana”, 
katuru-turuina' sia pebaliina'. 
8 Penaangku unturu'i tu kadamMi, 
kumua: Daka'Na' mipellindoiNa'. 
La kudaka'Komi, KupellindoiKomi, o 
PUANG. 
9 Da Mibunianna' tu lindoMi, 
sia da Misualei tu taumMi napobua' 
kasengkeamMi. 
Kamumo tu kupopatunduan: 
da Mitibena' sia da Mitampena, 
o Puang Matua, oto na 
kasalamarangku. 
10 Belanna natampemo' indo” ambe'ku, 
apa PUANG untarimana'. 
11 Ada'ina' tu lalanMi, o PUANG, 
sia solanna' lako lalan malolo, 
tu belanna mintu’ to umbalina'. 
12 Da Misorongna' lako pa'poraianna 
mintu' balingku, 
belanna ba'tu pira-pira sa'bi tang 
tongan umbalina', 

sia to umpenaan kamasa'garan. 
13 Take susinna tae” kupatonganni la 
untiro kamasokananNa PUANG 
lan tondok to tuo! 
14 Peagimi tu PUANG, melo ke batta'ko, 
sia kalebu penaammu. 
Sia peagimi tu PUANG. 


Puang Matua balulang 
toto'na to ma'patongan 


28:1-9 


28 1 Pa'pudianna Daud. 
Mati' Kalemi, o PUANG, kunii 
meongli”, 
o buntu batungku, da Mima'pakappa 
untiro-tirona”, 
kumua iake tae'i Midampangna', 
da angku butung to tama lo'ko'. 
2 Perangii tu pengkamoyaku, 
ke meongli'na' mati' Kalemi, 
sia ke umpatadona' pala'ku 
lako inan mandu maindan lan 
kabusungamMi. 
3 Da Mipasiurakkina' to tang mekaaluk, 
sia sola to umpogau' kakadakean, 
tu umpokada mammi' sola-solana, 

apa lan penaanna den tangnga' 
kelok. 

4Papakkanni tu tau iato mai sitinaya 
gau'na, 

sia sitinaya kakadakeanna 
penggauranna: 

papakkanni sitinaya lalan limanna, 

pabala'i tau iato mai sitinayanna tu 
napogau'na. 

> Belanna tae” nadampangi tau iato mai 
tu mintu' penggauranNa PUANG, 

ba'tu panggaraga limanNa, 

Iamoto la Napempa'nakan tu tau iato 
mai 

sia tae'mo anNa la umbangunanni 
sule. 

6 Mintu'na kadipudian lu lako PUANG, 
belanna Natanannimo talinga tu 
pengkamoyaku. 

7PUANGmo kamatotorangku sia 
balulangku, 

Iamo nakatappa'i penaangku, 

angku appa'mo pa'tunduan. 

Iamoto anna sende paiman tu 
penaangku 

sia la kupakendekan pa'pudi- 
pudiangku. 

8 PUANGmo kamatotoranna taunNa, 

sia Iamo tambakuku nanii 
kamakarimmananna taunNa 
tu mangka Natokko. 
9 Lendokanni tu taumMi 
sia pamasakkei tu mana Mi, 
kambi'i sia kaduttu'i sae lakona. 


Kamala'biranNa Puang 
Matua napapayan guntu' 


29:1-11 


29 1 Pa'pudianna Daud. 
Palu lakoi PUANG tu mintu' 
kadipangkeran, e mintu’ malaeka"', 
pudimi tu kamatotoranNa 
PUANG! 
2 Palu lakoi PUANG tu kadipangkeran 
sipato'na sanganNa, 
penombai tu PUANG situang kassa' 
masero. 
3Jatu gamaranNa PUANG gumalugu 
dao lu uai, 
iatu Puang Matua sumpu mala'bi' 
umpamagaluntu' guntu, 
Iamotu PUANG untongkonni mintu’ 
uai buda. 
“Tatu gamaranNa PUANG kapua 
paanna, 

sia iatu gamaranNa PUANG naepun 
kamala'biran. 
> Tatu gamaranNa PUANG 
umpasiapanan kayu arasi’, 
ondongpi PUANG umpasiapanan kayu 
arasi” dao Libanon. 
6 Umpalumumpa' lenni tu mintu'na ten 
to anak sapi laki, 
tu Libanon sola Siryon butung anak 
sapi lampung laki. 
7 Tatu gamaranNa PUANG umpopellepa' 
api kila': 
8 jatu gamaranNa PUANG umpatipio 
padang aak, 
sia PUANG umpatipio padang aak 
Kadesh. 
9 GamaranNa PUANG umpatibussan 
anak donga birang sun: 
sia umpesei pangala’ tamman. 
Apa lan banua kabusunganNa mintu' 
issinna ma'kada: 
lu lako Kalena tu kamala'biran! 
10 Tatu PUANG unnisungmo dao lu uai 
buda, 
ondongpi iatu PUANG unnisung 
butung datu sae lakona. 
11 PUANG la umpa'kamasean 
kamatotoran lako taunNa, 

PUANG la umpassakkei 
kamarampasan tu taunNa! 


Nanian pa'kurre sumangasan 
belanna katilendokan dio 
mai kasanggangan 


30:1-12 (30:1-13) 
30 1 Pa'pudian dipopenani 
ma'kure sumanga' urrara 
banua kabusunganNa Puang Matua. 
Pa'pudianna Daud. 

(30-2) La kupekalangka'iKomi, o 
PUANG, belanna Miangka'mo' 
langngan, 

sia tae' Mieloranni tu ualingku 
umposendei tu diona 
kasanggangangku. 

2 (30-3) O PUANG, Kapenombangku, 
mangkamo' meongli' mati' 

sia mangkamo' Mipamatana. 

3 (30-4) O PUANG, mangkamo 
Miendekan tu deatangku lan mai 
lino to mate, 

sia mangkamo' Mipatuo naurunganni 
tae' angku tileak tama tondok tang 
merambu. 

4(30-5) PakendekanNi pa'pudian tu 
PUANG, e mintu' tu to Naala mase, 
sia pudii tu sanga madatunNa. 
5 (30-6) Belanna iatu kasengkeanNa 
sattu' bangri, 
apa marendeng tu sokan kaboro'Na: 
iake rapa'i bongi malimongan 
diallonni, 
apa iake tilalekki masiang bu'tu la'tek 
silelean. 
6 (30-7) Iatongku manaman bangpa 
kukua ma'kada: 
inang tae' angku la tilende' len.- 
7(30-8) O PUANG tete dio 
kamasokanamMi amMi pabantangi 
tu buntungku, 
Mibunimira tu lindoMi, kumane 
tiramban. 
8 (30-9) Mati' Kalemi, o PUANG, kunii 
meongli”, 
sia lako Puang, kunii mengkamoya: 
9 (30-10) Apara upa'na tu raraku, 
ke tileakna' rokko pa'tambunan? 
Ma'dinraka tu litak la umpudiKomi, 
ma'dinraka la umpa'peissanan 
kamarurusamMi? 
10 (30-11) Patanannina' talinga, o 
PUANG, sia kamaseina”, 

o PUANG, melo ke Kamumo 
patunduangku. 
11(30-12) Tangi’ tang marangaku 
Mipopembalimo kadande'rekan, 
Mileakammo tu poteku, 
amMi patambeke'ina' kaparannuan. 
12 (30-13) Kumua napakendekangKomi 
pa'pudian deatangku sia tang 
napaka'tu, 
o PUANG, Kapenombangku, la 
kupudiKomi sae lakona. 


Pa'pakatana lan kamaparrisan 


31:1-24 (31:1-25) 
2 1 l|u lakona pangala sengo, 
Pa'pudianna Daud. 
(31-2) O PUANG, mati" kunii 
mentirerung, 
da maro' angku kasirisan! 
Rampananna' tete dio kamaloloamMi. 
2(31-3) Tanannina' talinga, sia 
rampananna' madomi', 
sangapaoi angku pobuntu batu 
pentirerungangKomi, 
3 (31-4) Belanna Kamumo buntu 
batungku sia tambakukungku, 

iamoto rendenna' sia solanna' tete 
dio sangamMi. 

4(31-5) La Midu'dukna' lan mai porro' 
natananan-bunianna' tau, 

belanna Kamumo sanderan 
matoto ku. 

5 (31-6) Tamamo lisu pala'Mi kunii 
ussorong penaangku, 

mangkamo' Milendokan, o PUANG, 
Puang Matua maruru'! 

6 (31-7) Kukagi'gi', tu to umpenombai 
apa tang kebattuan sia tae' 
patunna, 

sia sande'pa' lako PUANG. 
7 (31-8) La umpomela'tekna' sia 
umpoparannu kamasokanamMi, 
belanna Mitiromo tu kamandasangku, 
sia Miissanmo tu kamaparrisanna 
deatangku. 

8 (31-9) Sia tae' Misorongna' tama lisu 

pala'na uali, 
sangadinna Mipopellesemo tu 
lentekku dio malona'na. 

9 (31-10) Kamaseina', o PUANG, 
belanna lanna' kamagiangan, 
belanna rosso inaa anna malanmo 
tu matangku, sia langga' tu 

sumanga'ku, sia kaleku. 

10 (31-11) Belanna samandappi'- 
dappi'na sunga'ku napobua' 
karossoan, sia rondon bala batu 
tu taun katuoangku napobua' 
kasumarroan, 

moro'mo tu kamabukuangku 
natumang salaku, 
sia langga" mintu' bukungku. 
11 (31-12) Tu belanna mintu' to uneana' 
angku ditanda to kadake, 
ondongpi dio mai sangbanuangku, 
sia napotiramban sitanda-tandangku: 
sia minda-minda untirona' dio lu lalan 
napallaianna" 

12 (31-13) Napasalaimo' penaanna tau 

butung to mate, 
sangtintimo' to kurin tesse. 

13 (31-14) Belanna kurangimo tu kada 
boko'na buda tau, 

- kamatakuran tiku lao -; 
samaturu' umpata'paina' lima, 
sia undaka' lalan ungka'tu sunga'ku. 

14 (31-15) Apa mati” Kalemi kunii 

sande’, o PUANG! 
kukua: Kamumo tu Kapenombangku. 
15 (31-16) Iatu toto'ku lan lisu pala'Mi: 

rampananna' dio mai lisu pala'na 
mintu' ualingku sia dio mai mintu' 
to unnula' sumpuna'. 

16 (31-17) Melo ke Mipaarrangi rupamMi 
tu taumMi, 

sia lendokanna' tete dio 
kamasokanamMi. 

17 (31-18) O PUANG, da Mieloranna' 
kasirisan, belanna meongli'na' 
mati' Kalemi: 

melo ke mintu' to tang mekaaluk 
kasirisan, 
da'ito nakatiro-tiro lan lino to mate. 

18 (31-19) Da'ito namamang tu puduk 

mo'rang, 

tu matampo ungkada-kadai to 
malambu”, 

sia madongnga' sia patelle. 

19 (31-20) Tangpada kapuana tu 

kamasokanamMi, 

tu Miparandanan to ungkataku Komi, 

sia iatu Mipogau'namo lako to 
umpentionganniKomi, 

tu nata'pai matanna mintu' ma'rupa 
tau. 

20 (31-21) Tau iato mai Mionganni dio 
mai tengko turu' kadakena tolino, 

dio to” inan narerung oloMi. 

Sia Mirinding pala' lan misa' lantang, 
dio mai lila passigaganna tau. 
21 (31-22) Mintu'na kadipudian lu lako 
PUANG, 
belanna Napakitammo' pa'kamasean 
kalle-kallean, 
lan tondok ditambakuku. 
22 (31-23) Tiramban tu penaangku 
angku ma'kada, kumua: 
Disualemo' dio mai oloMi! 
Apa Mitananni sia talinga tu 
pengkamoyaku, 
tongku meongli' Mati’. 
23 (31-24) Kamali'mi tu PUANG e mintu' 
to Naala mase: 
Narinding pala” PUANG tu to maruru’, 
apa iatu to umpogau' kamatampoan 
Napapakkanni kapua. 
24 (31-25) Melo ke batta'komi sia 
kalebu penaammi, 
e kamu mintu' to urrannuan PUANG. 


Rongko' napabu'tu pengkatobaran 


32:1-11 
3 2 1 Pa'pudianna Daud. Gelong 
bangunan ada’. 

Maupa' tu to dipa'deimo tu kapatodo- 
tintinganna, 
sia disamboimo tu kasalanna! 
2 Maupa' tu to tang Nareken 
PUANG tu kakadakeanna, 
sia to tae” kalando-pa'duan lan 
ba'tengna. 
3 Tatongku tang mangaku kumba'pa, 
salangga'-langga'na tu bukungku, 
hapobua' sarro budangku kiallo- 
kiallo. 
4Belanna keallo kebongi mabanda' tu 
limamMi unta'paina', 
latu utak buku lampaku silelemo 
marangke sangtinti ke pealloanni. 
Sela 
3 Angku tuarasan kasalangku mati" 
Kalemi, 
sia tae” angku buni kakadakeangku, 
kukuami ma'kada: La unnakuna' 
kapatodo-tintingangku lako PUANG. 
Sela 
AmMi pa'deimi tu kakadakeangku sia 
kasalangku. 
61amoto mintu’ to mengkaola la 
massambayang lako Kalemi 
su'ding dilambi'pi tu pa kamaseamMi, 
moi anna tu'ba' tu uai saba’, 

manassa tang la nalambi' tu tau iato 
mai. 

7 Kamumo tu inan pentilindungangku, 
sia Mirinding pala'na' dio mai 
kamaparrisan, 

mipaepunnina' sengo la'tek 
makarimman. 

8 La Kupakilalako sia la Kupatuduko tu 
lalan sipatu la muola; 

la Kupokadangko tangnga' sia la 
Kutuntun matako. 
9 Da mususi darang ba'tu bagala' tu 
tae” paissanna, 
tu disanga' sia diulangi la direnden, 
lake tae'i nasusito, manassa tae' 
namorai urreke'ko. 

10Tatu to tang mekaaluk, buda 

kamaparrisan urrampoi, 
apa iatu to umposande' PUANG, 
la Natikui kamasokanan. 

11E to malambu' poparannu-rannukomi 
PUANG, sia sende paimankomi, 

sia sila'tekangkomi, e mintu’ to 
ma bulo lollong. 

Pa'pudian umpangke' 
Kapenombanna to Israel 


33:1-22 
33 l|a sila'tekangkomi umpakaraya 
PUANG, e mintu' to bulo 
sanglampa, 
latu pa'pudi-pudian bayu sielle'na to 
ma'bulo lollong. 
2 PudiMi tu PUANG naturu' oni katapi, 
sia penanianNi pa'pudian naturu' 
dandi sangpulo ritinna. 
3PenanianNi Puang tu sengo ba'ru, 
pemellongi tu dedekna sia pemandui. 
4Belanna iatu kadanNa PUANG 
manappa,” 
sia mintu’ penggauranNa maruru’; 
> Naporai Puang tu kamaloloan sia 
kaunnolaian salu, 
iate lino ponno kamasokananNa 
PUANG. 
6 Tete dio kadanNa PUANG anna 
kombong tu mai langi’, 
susi dukato tu mintu' 
mengkaponanna dao langi' 
kombong tete dio angin sun 
dipudukNa. 

7 Napopa'misa tu mintu’ uai tasik 
butung misa' patuku, 

sia mintu' uai mandalan, 
Napatama pa'pannianna. 

8 Mintu' lili'na lino la ungkataku' 
PUANG, sia mintu' issinna lino la 
ungkabangnga'1. 

9 Belanna ma'kada manna anna 
kombongmo, 

sumu manna anna limbongmo 
sangga mairi’. 

10 PYANG umpatangdanun 
pa'timbanganna mintu' bangsa, 

sia undampa tangnga'na mintu' to 
sangpetayanan. 

11 Apa iatu pa'timbanganNa PUANG 
tang leluk sae lakona, 

sia iatu tangnga'na landa' lako 
disituran-turananni. 

12 Maupa' tu bangsa umpoKapenomban 
PUANG, 

iamotu to sangpetayanan mangka 
Napilei langsa' Napotau misa. 

13 Mentiro lumbang tu PUANG dao mai 

suruga, 
mintu' ma'rupa tau Nata'pai nasang 
matanNa. 


PA'PUDIAN 33.14-22 80 


14 Dao mai inan Naisungi Nanii 
umpenunu mintu' to untorroi 
kuli'na padang, 

15 Ta umpadadi penaanna tau iato mai, 

sia Napemantang tu mintu' 
penggauranna. 

16 Misa' datu tae' anna umpopatalo 
kabudanna pa'baraninna, 

sia misa' to lalong tae' anna 
umpolussu' katarru'-baranianna. 

17 Tatu darang misa' parea tang lolo' Ia 
umpabu'tu kapataloan, 

sia liu matoto'na tae' nabelai 
merampanan. 

18 Manassa iatu matanNa PUANG 
tontong untiro to ungkataku'l, 

sia to umpeagi kamasokananNa 
Puang, 

19 La urrinding pala” deatanna tau iato 

mai dio mai kamatean, 
sia la umpatuoi ke ra'pak padangi. 

20 Deatangki untayan PUANG, 

Iamo Patunduangki sia balulangki. 

21 Tgmoto naposendei penaangki, 

sia iamoto angki posande'i tu sanga 
maseroNa. 

220 PUANG, sangapaoi anna 
rondongkan kamasokanamMi. 

PUANG urrinding pala' mintu' taunNa 


34:1-22 (34:1-23) 
34 1 Pa'pudianna Daud tonna unna'ga 
to bomboan kalena dio olona 
Abimelekh, tu unnula'i anna mallai. 
(34-2) La tontongna' umpudi PUANG, 
sia iatu kapa'pudi-pudian lako tang 
tore sun dio pudukku. 

2 (34-3) Iatu deatangku massattuan dio 

PUANG, 
sangapaoi anna rangii to 
umpamadiongan penaanna 
anna parannu-rannu! 

3 (34-4) La mituru'na' umpakapua 
PUANG, 

melo ke pada-padaki' umpakala'bi" 
sanganNa. 

4(34-5) Undaka'mo' PUANG, anNa 
baliimo”, 

sia Narampanammo' dio mai mintu' 
kukataku'na. 

5 (34-6) latu tau iato mai mentingara 
langngan Puang, anna mabaliga' tu 
lindona belanna parannu, 

sia iatu lindona tae" natodingi siri’. 

6 (34-7) Iate to mandasa iate 
meongli'mo, anNa tananni talinga 
PUANG, 

sia Nalendokan, dio mai mintu' 
kamaparrisanna. 

7 (34-8) Iatu Malaeka'Na PUANG 
lumiling, 

ungkampai mintu' to ungkataku' 
Puang sia urrinding pala' tau iato 
mai. 

8 (34-9) Perasaimi sia tiromi, kumua 
iatu PUANG masokan: 

maupa' tu to umpentirerungl. 

9 (34-10) Kasiri'I, tu PUANG, e mintu’ 

to masallo'Na, 
belanna tae' misa' kapu'duranna tu 
to ungkasiri'l. 

10 (34-11) Iatu anak singa kapu'duran 
sia ussa'ding tangdia”, 

apa iatu to undaka' PUANG tae' nala 
kapu'duran len apa maelo. 

11(34-12) Maikomi, e kamu anakku 
umperangiina', 

kuada'ikomi ungkasiri” PUANG. 
12 (34-13) Mindara morai tuo, 
sia ungkaduangi kamalamberan 
sunga' anna tiroi tu maelona? 

13 (34-14) Pakari'pii tu lilamu umpokada 
kadakena, 
sia iatu pudukmu da narandanni 
kalando-pa'duan: 
14 (34-15) Lempanganni tu kakadakean 
sia pogau'i tu kameloan, 
daka'i tu kamarampasan sia ula'i. 
15 (34-16) Iatu matanNa PUANG 
umpemantang to malambu', 
sia natananni talinga tu peongli'na. 
16 (34-17) Apa Natiro sengke tu to 
umpogau' kakadakean, 
la umpa'dei lan mai lino tu 
kadilamban-bayo-bayoanna tau 
iato mai. 
17 (34-18) lake meongli'i tu to 
malambu”, 
Natananni talinga PUANG, 
sia Narampanan dio mai mintu' 
kamaparrisanna. 
18 (34-19) Iatu PUANG tang untoyangan 
to rantang buana 
sia ullendokanni tu to rosso 
penaanna. 
19 (34-20) Iatu to malambu' buda 
kamandasanna, 
apa Narampanan PUANG dio mai 
mintu'nato. 

20 (34-21) Ia ungkaritutui mintu' 
bukunna, 
moi misa' tae'na la dile'to. 
21 (34-22) Iatu to tang mekaaluk Ia 
mate narua kasanggangan, 
sia iatu to ungkabiri' to malambu' la 
dipakannai salu. 
22 (34-23) PUANG ullendokanni tu 
deatanna taunNa, 
sia tae' misa' tu to umpentionganNi 
la dipakannai salu. 


Passambayang umpalaku 
kadilendokan dio mai mintu' uali 


35:1-28 


3 5 1 Pa'pudianna Daud. 
O PUANG, ualii tu to unnualina”, 
sia rarii tu to urrariina'. 
2 ToeKomi balulang sia pakolong, 
ke'de'Komi untunduina'. 
3Tetangi tu doke sia la'bo' amMi 
ampangi tu lalanna to unnula'na'. 
Kuanni te deatangku: Akumo 
pakarimmanammu! 
4Melo ke kasirisanni sia lele bekoi tu to 
undaka' lalan la ungka'tu sunga'ku, 

sia la sorong boko” sia natoding 
siri tu mintu' to undakaranna' 
kakadakean. 
> Da'ito anna susi nasang ta'pian 
napentiaran angin, 
anNa lolai Malaeka'Na PUANG. 
6 Da'ito anna malillin sia malangngo' tu 
lalanna tau iate mai, 
anNa ula'i Malaeka'Na PUANG. 
7 Belanna tae” bannangna anna tananni 
bunina' poyana, 
sia tae' bannangna anna garaganni 
patuang lambe' tu deatangku. 
8 Da'ito narampoi kasanggangan tang 
nakanandai, 
sia ia kalena naala poya natanan 
buni, 
da'ito anna tobang tama 
kasanggangan. 
9 latu deatangku mela'tek dio PUANG, 
sia la sende paiman diona 
kadilendokan lu dio mai Kalena. 
10 Mintu' kaleku sae tama bukungku la 
ma'kada kumua: 
O PUANG, mindara tu sitinti batumMi, 
urrampanan to mandasa dio mai to 
ussau'i, 

ondongpi to mandasa sia to bongko 
dio mai to umpangrampai? 
11 Bendanmo ba'tu pira-pira sa'bi 
bulituk, 
untanda'na' diona apa tang kutamai. 
12 Napapakkanni kakadakean tu gau' 
meloku: 
sia sisayuranna' anak, kuurunganni 
makarorrong. 
13 Apa iatu aku tonna masaki tau iato 
mai, 
ma'pakean karoro'na”, 
umpandasana' kaleku ma'puasa, 
sia tu'tun tama ara'ku tu ulungku 
massambayang. 
14 Tatu gau'ku lako 
susi lako sangmaneku ba'tu siulu'ku: 
tukkuna' ma'pote dibolong, 
butung to untingayo pandana 
mendadianna. 
15 Apa iatongku tilende', parannumi 
ma'balole'-lole' tu tau iato mai: 
to passiboboran tu tae' kutandai 
umbalole'na': 
tau iato mai tang tore ungkada- 
kadaina'. 
16 Susi to tang mekaaluk patelle-telle 
sia umbarakki kande mammi’, 

ussangiranna ' isi. 
170 PUANG, sangapapoKomi Ia 
untiro-tiro bangi? 
Lendokammi tu deatangku dio mai 
kasangganganna, 
sia rampananni tu sunga' tungga'ku 
dio mai mintu' anak singa. 
18 La kupudiKomi lan kombong kalua’, 
sia la kupakala'bi'Komi lan tinimbu 
malambe'. 
19 Da anna parannu tu to tae' 
bannangna nanii unnualina”, 
sia da maro' Mieloranni tu to 
ungkabiri' punala bangna' 
untelle-tellena' pa'kidi' matanna. 
20 Belanna tangia kamarampasan 
napokada tau iato mai, 
sangadinna untangnga' apa tang 
tongan, 
lako mintu' to rapa' lan tana iate. 
21 Nabakkak tongan tu sadangna 
umpengangaina', 
anna ma'kada, kumua: Ha, ha, 
natiromo matangki. 
22 Mitiromo to, o PUANG, da 
Mima'pakappa bang: 
o Puang, da Mitoyanganna'. 

23 Ke'de'Komi sia ingaranni ussanda 

tongannina', 
diona kara-karaku, o 
Kapenombangku sia Puangku. 

240 PUANG, o Kapenombangku, 
paolaina' salu sitinaya 
kamaloloamMi. 

Da anna poparannui tau iato mai tu 
diona a'gangku. 

25 Da anna ma'kada lan penaanna, 
kumua: Ha! susimo pa'poraiangki 
to! 

Sia da anna ma'kada kumua: 
Kiampello'mo! 

26 Da'ito anna kasirisan sia maila' 

tu mintu' to umposende 
kamandasangku, 

da'ito naputu' siri” sia kaburerean, 

tu to umpamatampo kalena lako 
kaleku. 

27 Melo ke mela'tekki sia sende 
paimanni 

tu mintu' to umporai tu 
kaunnolaiangku salu; 

sia la tontong napokada kumua: 

Kapua paanNa tu PUANG. 

Tu umporai taunNa ke unnappa'i 
kasalamaran. 

28[a nasa'bu' tongka' dililaku tu 
kamaloloamMi, 
sia kadipudiamMi kiallo-kiallo. 


Katangmekaalukanna to kasalan na 
kamasokananNa Puang Matua 


36:1-12 (36:1-13) 
36 l|u lakona pangala sengo. 
Pa'pudianna Daud, taunNa 
PUANG. 

(36-2) latu kasalan ma'kada lan 
ba'tengna to tang mekaaluk: 

— tae' bang kamatakuran lako Puang 
Matua dio lindona- 

2 (36-3) Belanna naa'panmo ia kasalan 

tu penaanna, 
diona kaungkanassan, kumua sipatu 
la dikabiri' tu kakadakeanna. 

3 (36-4) Mintu' tu kada sun dio 
pudukna kakadakean manna sia 
kalando-pa'duan manna, 

tae'mo anna lolang kinaa sia tae'mo 
anna pogau' kameloan. 

4(36-5) Untangnga' bang kabulitukan 
diong dali' patindoanna, 

anna ola lalan kadake, 
sia tae” narampananni tu kakadakean. 

5 (36-6) O PUANG iatu kamasokanamMi 

sumpu langngan langi’, 
sia iatu kamarurusamMi tu'tun dao 
massaliu'na. 

6 (36-7) Ia duka tu kamaloloamMi 
susitu mai buntu sumpu malangka', 

sia pa'paolaimMi salu ten to tasik 
mandalan liu. 

O PUANG, Kamumo tu ullendokanni 
tu tolino sia olo'-olo'. 

7 (36-8) Tumba melona tu 
kamasokanamMi, o Puang 
Matua, 

mintu’ ma'rupa tau umpentionganni 
ongan pani'Mi. 

8 (36-9) Tau iato mai la dipedia'i sanda 
mammi'na lan banuamMi, 

sia la Mipairu' dio mai to' salu 
marasamMi. 

9 (36-10) Belanna dio Kalemi den tu 
kalimbuang katuoan, 

sia lan arrangMi kinii untiro 
kamasiangan. 

10 (36-11) Patontongi tu 
kamasokanamMi lako to 
untandaiKomi 

sia kamaloloamMi lako to bulo lollong 
penaanna. 

11 (36-12) Da Mipopa'elo'nai tu to 
matampo ullesena,, 
sia da Mipopa'elo'nai tu to tang 
mekaaluk ullolaina'. 
12 (36-13) Indemoto nanii tibambang 
tu mintu' to umpogau' kakadakean, 
dibambangammo rokko tu tau iato 
mai sia tang nakullemo bangun 
sule. 


Kamanamananna to tang mekaaluk 
tang masae lako lan te lino 


37:1-40 


3 7 1 Pa'pudianna Daud. 
Da mukaredei tu to umpogau' 
kakadakean, 
sia da mukemburui tu to umpogau' 
kelok. 
2 Belanna tau iato mai madomi' bangsia 
malayu susi riu, 
sia marangke ten tananan maluna. 
3Posande'i tu PUANG sia pogau'i tu 
kameloan, 
mari 'piko lan tana iate sia karitutui tu 
kamarurusan. 
4Posendeko PUANG, 

anNa ba'giko tu mintu' 
mupelambeinna. 
> Sorongi tu lalanmu lako PUANG sia 
posande'l, 
anNa padenni. 
ela duka umpadellekki tu 
kamaloloammu butung masiang, 
sia katonganammu susito kulla' 
ma tangngana allo. 
7 Parapa'i tu penaammu dio oloNa 
PUANG sia tayanNi: 
da mukaredei tu to maupa' lalanna, 
sia iatu umpalolang tangnga' kelok. 
8Torei tu kasengkean sia tampei tu 
kakearasan, 
da namarede tu penaammu, belanna 
kakadakean manna napabu'tu, 
9 Belanna iatu to umpogau' kakadakean 
la dipisanni, 
apa iatu to umposande' PUANG, iamo 
la umpomana'i tu padang iato. 
10 Belanna sattu'mora anna lanna' tu to 
tang mekaaluk: 
iake mupasilelei mata tu inanna, 
tae'mo ditiro. 
11 Apa iatu to umpamadiongan 
penaanna la umpomana' padang 
iato, 

sia umpasendei kamarampasan 
kapua tu penaanna. 
12 Tatu to tang mekaaluk untambuk 
kadake lako to malambu' 
sia nasangiran isi. 
13 Apa la Napetaai Puang, 
belanna Natiro tu allo sumandakna la 
sae. 
14 Tatu to tang mekaaluk unnonok 
la'bo'na sia umpatu'tun bulianna, 
la ussongkan to mandasa sia to 
mase-mase, 
sia la ussampan-sampan to unnola 
lalan kabulo-lollongan. 
15 Apa jatu la'bo'na buana kalena la 
narua sia iatu bulianna la direbong. 
16| a'biran ia tu sidi'na dio to malambu”, 
na iatu kasugi'-lallanganna tu mai 
buda to tang mekaaluk. 
17 Belanna iatu takia'na to tang 
mekaaluk la direbong, 
apa Nasande' Puang tu to malambu'. 
18 Nakaritutui PUANG tu torro ke'de'na 
to mengkaola, 
sia iatu ba'ginna la tontong sae 
lakona. 
19 Tau iato mai tae’ nala kasirisan, 
sia iake ra'pak padangi la dipedia'i. 

20 Apa iatu to tang mekaaluk Ia 
sanggang. 

Sia iatu mintu' ualinNa PUANG la 
butung kamaballoanna riu dio lu 
padang: 

tau iato mai la pa'de poton, ondongpi 
la pa'de poton sola rambu. 

21 Tatu to tang mekaaluk massuka' 
natae’ napasulei, 

apa iatu to malambu' maturu-turu 
anna mamengan. 

22 Manassa iatu to Napassakke Puang 
la umpomana'i tu padang iato, 
apa iatu to Natampakki ropu la 
dipisanni. 
23 PUANG umpabantang lalanna tau, 
tu to Naporai tu tengka-tengkana. 
24 Moi anna tobang tae” anna 
sumpandan tarru’, 

belanna PUANG untoei tu limanna. 

25 Puramo' mangura, na totemo 
matuamo,”, 

apa tae’ bangpa angku tiro to 
malambu' ditampe, 

ba'tu iatu bati'na kapalaku-laku. 

26 Tatu to malambu' kiallo-kiallo 
maturu-turu sia ma'pasuka,, 


PA'PUDIAN 37.27-33 95 


sia latu bati'na umpabu'tu 
karongkosan. 
27 Torroi tu kakadakean sia pogau'i tu 
kameloan, 
anna tang tibendon tu kao'korammu, 
28 Belanna iatu PUANG ungkabarii 
katonganan, 
sia tae' Natampei tu to Naala mase, 
tau iato mai makarimman sae lakona, 
apa iatu bati'na to tang mekaaluk la 
diroto'i. 
29 Mintu' to malambu' la umpomana'i tu 
padang iato, 
sia la untorroi tontong sae lakona. 
30 Tatu randan pudukna ussa'bu' kada 
kinaa, 
sia tongka' dililana unggente' kada 
unturu' katonganan. 
31 Tatu Sukaran alukNa Kapenombanna 
manda' lan penaanna, 
sia tae' natilende' tu lentekna. 
32 Tatu to tang mekaaluk untuntun 
mata to malambu, 
sia undaka' lalan la umpatei. 
33 Apa tae” Naeloranni PUANG la tobang 
tama limanna tau iato, 
sia tae” Naeloranni dipasala, ke 
dipaolai salunna. 

34TayanNi tu Puang sia karitutui tu 
lalanNa, 

anna Ia umpamatandeko 
muurunganni umpomana' tu 
padang iato. 

Sia la mutiro umba nakua 
kadirotosanninna tu to tang 
mekaaluk. 

35 Kutiromo tu misa' to tang mekaaluk 
masa'ga', umparumaka kalena susi 
balintoto loboran. 

36 Apa den tau lendu’ dio, natiroi, 
pa'demo, 

kudaka', apa tae'mo kutiro lako. 

37 palan ara'i tu to sallo' penaanna sia 
tiroi tu to bulo lollong, 

belanna iatu to ungkabarii 
kamarampasan la membati'. 

38 Apa iatu to patengkan Ia disabu'i sola 
nasangi, 

sia iatu bati'na to tang mekaaluk la 
dipisanni. 

39 Apa iatu kasalamaranna to malambu' 
bu'tu lu dio mai PUANG, 

Iamo pentirerunganna lan attu 
kamaparrisan. 

40 PUANG la untundui sia la 
urrampananni, 

la urrampananni dio mai to tang 
mekaaluk sia urrinding pala'i, 
belanna mentilindung lako Kalena. 


Passambayangna to masaki kapua 


38:1-22 (38:1-23) 
38 1 Pa'pudianna Daud. Ke 
dipennoloanni tu pemala' 
kapengkilalan. 
(38-2) O PUANG, da Mipandasana' 
diona kasengkeamMi, 
sia da Mipa'dikkina' diona 
kamare'dekamMi! 
2 (38-3) Belanna iatu mintu' tinaranMi 
lambun nasangmo tama kaleku, 
sia lendu’ nati'tinku tu limamMi. 
3 (38-4) Makuyu langkan tu kaleku tu 
belanna kasengkeamMi, 
sia tae'mo memun tu mintu' 
bukungku natumang kasalangku. 
4(38-5) Belanna mintu' kakadakeangku 
ungkabu'mo botto ulungku, 
sangtinti misa' pamaan magasa tu 
untondon maro'na'. 
> (38-6) Mintu' bangkeku bubosi sia 
ma'nana, 
natumang kabagangku. 

6 (38-7) Tikongko-kongkona' sia bukku' 

tonganmo, 
kiallo-kiallo butungna' to sidudung 
pote. 

7 (38-8) Belanna mapa'dik tu aakku, 

sia makuyu langkan tu kaleku. 

8 (38-9) Iate aku te bo'yo' tonganna' 
sia bonnongna', 

sia urrantangna' sarro belanna 
karossoanna penaangku. 

9 (38-10) O Puang, mintu' 
kamamalirangku Mitiro nasang, 
sia iatu sarroku tae' nakarerungan 

dio mai Kalemi. 

10 (38-11) Ma'baramba tu penaangku, 
sia tae'mo kamabukuangku, 

sia ia duka tu kamarorronganna 
matangku pa'demo. 

11 (38-12) Mintu' tu to kukamali' sia 
sangmuaneku untoyangammo 
kalena, dio mai kamandasangku, 

sia mintu'na duka sangdadiangku 
urrandanammo kalena. 

12 (38-13) latu to la ungka'tu sunga'ku 
hnatanannina' poya, 

sia iatu to undakaranna' 
kasanggangan umbisara la 
kuposabu'na, 

sia untannun tangnga' kadake 
kiallo-kiallo. 

13 (38-14) Apa aku te butung to taru, 
tang parangi, 

sia sangtintina' to mamang tang 
tiku'bi' tu pudukna: 

14 (38-15) Ondongpi aku te butungna' 
to tang parangi, 

sia tang naissan ma'pabali. 

15 (38-16) Belanna Kamumo kutayan, 0 

PUANG, 
manassa la Mipebaliina', o PUANG, 
Kapenombangku. 

16 (38-17) Belanna kukua: Da 
naposendei tau iato mai tu 
kamandasangku, 

sia iake tilende'i tu lentekku, da 
napakapua penaanna lako kaleku 

17 (38-18) Belanna madomi'mo' la 
tobang, 

sia iatu kamasussangku dio bangmo 
tingayoku. 

18 (38-19) Belanna la untuarasanna' 
kakadakeangku, 

sia rosso penaangku natumang 
kasalangku. 

19 (38-20) Apa mintu' ualingku malaga' 
sia matoto’, 

sia budamo tu to ungkabiri' punala 
bangna’, 
20 (38-21) Sia to umpapakkanni 
kakadakean tu kameloan, 
sia naeamo', belanna untuntunna' 
kameloan. 
21 (38-22) O PUANG, da Mitampena', 
o Kapenombangku, da 
Mitoyanganna'"! 
22 (38-23) Madomi'Komi untunduina”, 
o Puang, oto'na kasalamarangku. 


Passambayang umpalaku karapasan 
penaa untiro a'gan tang marendeng 


39:1-13 (39:1-14) 
39 1 Lu lakona pangala sengo; lako 
Yedutun. Pa'pudianna Daud. 
(39-2) Nakua kadangku: La 
makaritutuna' lan mintu' lalanku, 
da angku pogau' kasalan natumang 
lilaku: 
la kusanga' tu pudukku, 
ke sitingayopa' to tang mekaaluk. 
2 (39-3) Kupakari'pi bangmo tu kaleku 
tang ma'kada sia kupakappa, 
ma'loko-loko bangna' sisayuran 
melona, 

apa sakerangngan-rangnganna 
karossoangku. 
3 (39-4) Re'dekmi tu penaangku Ian, 
marassanmo' ma'tangnga'-tangnga' 
dukkumi tu api: 
manera' umbungka' sadangku, 
ma'kada: 
4(39-5) O PUANG, paissananna' tu 
lampakku, 
sia sangapara lambe'na tu sunga'ku, 
angku issanni tumba 
katangmarendenganna a'gangku. 
5 (39-6) Manassa iatu sunga'ku 
sangdangkanri mangka Milampak, 
sia iatu katuoangku butung 
bayo-bayo bangri dio oloMi: 
ondongpi mintu' tau bendan, 
susi bangri damo! Sela 
6 (39-7) latu mintu’ tau timbayo bangri 
susi bayo-bayo: 
ussara'i punala bang kalena, 
untombon janan, apa tae" naissanni 
minda la umpomaruai. 
7(39-8) Na totemo, apapara tu la 
kutayan, o Puang? 
Mati'ri Kalemi nanii 
kapa'rannuanangku. 

8 (39-9) Rampananna' dio mai mintu' 
salaku, 
sia da Mipatulangdanna' 
napotombonan dollok to baga. 
9 (39-10) Ma'loko-lokomo', tae'mo 
kubungka' len pudukku, 
belanna Kamumo umpogau'1. 

10 (39-11) Patoyangna' dio mai parri' 

bu'tu lu mai Kalemi, 
masangna' belanna natemme' 
limamMi. 

11 (39-12) Iake Mipandasai tu tau, 
belanna natumang kakelokanna, 
misanggang tu kameloanna susito 

nakande busung, 
manassa iatu mintu' tolino susi bangri 
damo’. Sela 

12 (39-13) Perangiimi tu 

passambayangku, o PUANG, 
sia tananni talingamMi tu 
pengkamoyaku, 

sia da Mipa'loko-lokoi tu tangi” tang 

marangangku, 

belanna iate aku te misa'na' to sae dio 

Kalemi, 

sia to mentiruran susi mintu' to doloku. 

13 (39-14) Saile randenna', angku 

parannu paimanpa, 

Umposande' Puang 
Matua lan kamandasan 


40:1-17 (40:1-18) 
40 t Lu lakona pangala sengo. Misa’ 
pa'pudian natono' Daud. 
(40-2) Lantuk penaangku untayan 
PUANG, 
Napalempeina' kale sia Natanannimo 
talinga tu pengkamoyaku, 
2 (40-3) Mangkamo' Naendekan diong 
mai liku nanii kasanggangan, 
diong mai buka mapullan, 
Napopellesei tu lentekku dao buntu 
batu, 
sia Napabantang tu tengkaku. 
3 (40-4) Ia umpabu'tu nanian ba'ru dio 
pudukku, 
misa' pa'pudi-pudian lako 
Kapenombanta. 
Buda tau la untiroi tu iannato anna 
kabangnga'1 
sia umposande' PUANG. 
4(40-5) Maupa' tu to 
umpassare kapa'rannuananna lako 
PUANG, 

sia to tang undampangngi tu to 
ma'patiramban, 
sia to sepang lako kamo'rangan. 
> (40-6) O PUANG Kapenombangku, 
budamo tu mintu' penggauran 
kalle-kalleamMi mangka Mipogau, 
sia mintu'na Mipondokangkan, tu 
kipomelona, 
tae” misa” apa ma'din 
dipasangtintiangKomi. 
lake la kurundunanni sia la 
kupokadai, 
tang dikemba'mo dibilang. 
6 (40-7) latu pemala' pangrere' sia 
kande dipemalaran tae' Miporai, 
sangadinna Mipato'tokmo tu 
talingangku, 
latu pemala' ditunu pu'pu' sia suru” 
pengkalossoran tae" Miangaii. 
7 (40-8) Kukuami: Tiromi, rampoMo': 
nalan tu sura' tilulun diniimo mangka 
ussura'i tu a'gangKu. 
8 (40-9) O Kapenombangku, kuporai 
umpogau'i tu naalanna penaamMi, 
sia iatu sukaran alukMi manda" 
kupariba'teng. 
9 (40-10) Kupa'peissanammo tu kareba 
kaparannuan 

lan kombongan kalua' iamotu diona 
kamaloloamMi: 

manassa tae” kutampun pudukku. 

O PUANG, Miissan tu iannato. 

10 (40-11) Iatu kamaloloamMi tae' 

kubuni len lan penaangku, 
sangadinna kupokadamo 

tu kamarurusamMi sia 

kamakarimmanan lu mai Kalemi, 
tae” kusamboan lenni tinimbu 

malambe' tu kamasokanamMi sia 

kamanapparamMi. 

11(40-12) O PUANG, da Mipaka'tuina' 
mamaseMi, 

sangapaoi anna tontong 
untaranakna' kamasokanamMi sia 
kamanapparamMi. 

12 (40-13) Belanna ba'tu sangapamo 
kasanggangan tu tang dikemba'mo 
dibilang untikuina': 

sia mintu' kakadakeangku 
ullambirammo'. 

Naurunganni tang kukemba' kutiro, 

mandu buda ia na mintu' lamba' 
beluakku, 

naurungan ranggangmo tu 
penaangku. 

13 (40-14) O PUANG, kasorokanni 
urrampananna, 
o PUANG, madomi'Komi untunduina" 
14 (40-15) Melo ke kasirisanni sia pada 
maila'i, 
tu mintu' to undaka' sunga'ku la 
naka'tu, 
melo ke sorong boko'i sola nasangi 
sia kasirisan, 
tu mintu’ to umporai ke mandasana'. 
15 (40-16) Da'ito nalittu belanna masiri' 
tu to umpa'pallakanna'! 
16 (40-17) Melo ke mintu’ to 
undaka'Komi, 
umpoparannu sia umpopaimanKomi: 
melo ke mintu' to ungkamali' 
kamakarimmanan lu mai Kalemi, 
tontong ma'kada: La dipakasalle tu 
PUANG! 
17 (40-18) Aku te mandasa sia 
mase-mase: 
apa Nakilalai siana' Puang. 
Kamumo patunduangku sia perinding 
pala'ku, 
da Mimarempa to lamban, o 
Kapenombangku. 

Passambayang lan kamasakian 


41:1-13 (41:1-14) 
41 l|u lakona pangala sengo. 
Pa'pudianna Daud. 
(41-2) Maupa' tu to ungkilalai to 
bongko; 
manassa la Narampanan PUANG, ke 
allo kamaparrisan. 
2 (41-3) La Nakaritutui PUANG sia 
Napamalambe' sunga’; 
anNa dipudi lan te lino: 
sia tae' len Mila ussorongi lako 
pa'poraianna ualinna. 
3 (41-4) PUANG ussande'i dao inan 
kamasakianna, 
Kamumo umpopembali a'ganna dao 
inan mamma'na ke masakii. 
4(41-5) Kukuami: O PUANG, 
kamaseina' dikka’, 
sia pamatanana' belanna kasalammo' 
lako Kalemi. 
5 (41-6) Mintu'na ualingku umpokada 
kadakei tu diona aku, nakua: 
Piranra nala mate sia pa'de tu 
sanganna? 

6 (41-7) lake saei misa” unto'longina”, 
ma'kada leko’, 
sia urrampun kakadakean lan 
penaanna, 
anna tassu' umpatale'i tu iannato. 
7(41-8) Mintu' to ungkabiri'na', 
sibisik-bisik umpokadana', 
sia sanda kakadakean, 
natannunanna' nakua: 

8 (41-9) Le'ke' misa” saki tang 
dampi-dampian lako kalena, 
iamoto totemo mamma'mo anna 

tae'mo nala malimbangun sule. 
9 (41-10) Ondongpi, iatu sangmuane 
karra'ku tu kupatongan, 
sia kusolan kumande unnande' 
lentekna urrea'na'. 
10 (41-11) Apa Kamu, o Puang, 
kamaseina' dikka’ sia pamillikna”, 
angku pabala'i tu tau iato mai. 
11 (41-12) Naindeto kunii unnissanni 
kumua Miporaina” 
ke tae'i napoparannu paimanni 
ualingku tu kasanggangangku. 
12 (41-13) Iate aku te Misande'na' tete 
dio kamasalloranna penaangku, 
sia Kamumo umpatulangdanna' dio 
oloMi tontong sae lakona. 

13 (41-14) Mintu'na kadipudian lu lako 

PUANG, Kapenombanna to Israel. 

Tempon dio mai tontong sae lakona. 
Amin, amin. 


SURA’ MA’ PENDUANNA: 
PA PUDIAN 42-72 


Kamamaliranna tau 
lako Puang Matua 


42:1-11 (42:1-12) 
42 1 Lu lakona pangala sengo. Misa’ 
gelong bangunan ada'na to Korah. 
(42-2) Susi donga ungkabarii salu, 
ten dukamoto tu penaangku 
ungkamali'Komi, o Puang Matua. 
2 (42-3) Ma'rang tu deatangku lako 
Puang Matua, 
ondongpi lako Puang Matua 
matontongan, 
ba'tu piran kula sae 
la mennolo dio oloNa Puang Matua? 
3 (42-4) Tae'mo kukumande sangadinna 
uai matangku mannamo kuparra 
keallo kebongi, 

belanna nakuan bangmo' tau kiallo 
kumua: 
Umbamira tu Kapenombammu? 
4(42-5) Iake kukilalai tu diona te, 
mamalling tu penaangku lan 
ba'tengku: 
lamotu tumbai tu kamangkangku 
ussolan to buda, 
ma'baanan lako banuanNa Puang 
Matua, 
sila'tekan sia ussa'bu" pa'pudi-pudian, 
ijamotu to buda tu umpakaraya allo 
kapua. 
5 (42-6) Ma'apai ammu ma'dosso- 
dossora, e deatangku, 
sia apara bannangna ammu 
ma'rundede lan kaleku? 
Rannuanni tu Puang Matua, belanna 
inang la kupudipa, 
tu To ullendokanna' sia 
Kapenombangku. 
6 (42-7) O Kapenombangku, ma'dosso- 
dosso tu deatangku lan kaleku, 
iamoto angku kilalaiKomi dio mai 
padang Yordan sia dio mai buntu 
Hermon, sia dao mai buntu Mizar. 
7 (42-8) Uai saba’ sitambaian, 
ke mongngo'i mintu’ sarambumMi; 

mintu' landa-landa sia bombangMi 
ussamboimo'. 
8 (42-9) Iake allona Napasonglo' PUANG 
tu kamasokananNa, 
sia iake bonginna umpopenanina' 
nanian dipudianNi, 
ondongpi misa' passambayang 
langngan Puang Matua, oto'na 
katuoangku. 
9 (42-10) La kukua lako Puang Matua, 
buntu batungku susite, 
ma'apari amMi tang kilalaimora'? 
Ma'apari angku lolang ma'pote 
dibolong, belanna pa'pakario-riona 
mintu' ualingku? 
10 (42-11) Butung misa' petobok lan lu 
bukungku, 
susimoto tu nabe'seanna' mintu' to 
unneana”, 
belanna tontong bangna' nakuan 
kumua: 
Umbamira tu Kapenombammu? 
11(42-12) Ma'apai ammu ma'dosso- 
dosso, deatangku, 
sia apara bannangna ammu 
ma'rundede lan kaleku? 
Rannuanni tu Puang Matua, belanna 
inang la kupudipa, 

tu To ullendokanna' sia 
Kapenombangku! 


Siumpu'na pa'pudian 


43:1-5 
43 10 Puang Matua, sanda 
tongannina' sia paolaina' salunna, 
umbali misa' bangsa tang mekaaluk: 
lendokanna' dio mai to patua' ba'tang 
sia to kelok. 
2 Belanna Kamumo Kapenomban 
pentirerungangku, 
ma'apari amMi tibemora”? 
Ma'apari angku lolang ma'pote 
dibolong, 
belanna pa'pakario-riona ualingku? 
3 Pasonglo'mi tu maseroMi sia 
kamanapparamMi, 
anna anta'na', 
sia umbaana' langngan buntu 
maseroMi, 
sia lako inan Minii torro, 
4 Angku rampo lako to” kapemalaranNa 
Puang Matua, 
lako Puang Matua, tu oto'na 
kaparannuan sia kasendeangku, 
angku ma'katapi umpudiKomi, 

o Puang Matua, o Kapenombangku! 
5 Ma'apai ammu ma'dosso-dosso, e 

deatangku, 

sia apara bannangna ammu 
ma'rundede lan kaleku? 

Rannuanni tu Puang Matua, belanna 
inang la kupudipa, 

tu To ullendokanna' sia 
Kapenombangku! 


Pengkamoyana 
bangsa napakario-rio uali 


44:1-26 (44:1-27) 
44 l|u lakona pangala sengo. Dio 
mai to Korah. Misa’ gelong 
bangunan ada’. 

(44-2) O Puang Matua, talingangki 
kalenamo urrangii, 

sia nauleleanmo nene’ to doloki: 

Tu penggauran kapua tu mangka 

Mipogau' tonna linona, iamo tonna 
dolo-dolona. 

2 (44-3) Mangkamo Mirambai tu mintu’ 
bangsa tete dio kamatotoramMi, 
amMi 

panno'ko'i tu nene’ to doloki sondana 
tau iato mai, 

mangkamo Mipa'dikki tu mintu' 
to sangpetayanan amMi 
pamakambanni tu nene" to 
doloki. 

3 (44-4) Belanna tae' natete dio bassi 
mataranna anna poapai tu padang 
iato, 

sia tangia limanna kalena 
umpopataloi tu tau iato mai, 

sangadinna tete dio lima kananMi sia 
takia'Mi sia arrang lindoMi. 

Belanna naala penaamMi tu tau iato 
mai. 

4 (44-5) Kamumo tu Datungku, o Puang 
Matua, 

ma'kadamoKomi anna dilendokan tu 
Yakub. 

(44-6) Dionari pa'tunduamMi angki 
la umpembassananni tu mintu' 
ualingki, 

sia dionari sangamMi angki lullu'i tu 
mintu' to tu'ba' la unneakan. 

6 (44-7) Belanna tae” kurannuan 
bulianku 

sia tae’ nala'bo'ku la ullendokanna'. 

7 (44-8) Sangadinna Kamuri tu mangka 
ullendokangkan dio mai mintu' 
ualingki, 

sia mintu' tu to ungkabiri'kan 
Mipakasiri mo. 
8 (44-9) Puang Matua tu kisattuan 
kiallo-kiallo, 
sia la kipudi tu sangamMi sae lakona. 
Sela 
9 (44-10) Moi susito Mitibe dukamokan 
sia Mipakasiri'mokan, 
sia tae'mo Misun urrondongi tu mai 
to pararingki. 
10 (44-11) Mielorammokan nalassu' 
ualingki, 
sia napangrampaikan mintu' to 
ungkabiri'kan. 
11 (44-12) Mangkamokan Misorong susi 
domba la ditunu, 
sia Mipatisambo'mokan dio lu mintu' 
bangsa. 
12 (44-13) Mibalukan maraa bang tu 
taumMi, 
sia tae” Miposugi'i tu allinna. 
13 (44-14) Mitananmokan pa'be'seanna 
mintu' bali lembangki, 
sia pa'telleanna sia parumbasanna to 
untama tikuikan. 
14 (44-15) Mitananmokan pa'parundean 
dio lu mintu' bangsa, 

sia ilingan ulu dio lu to 
sangpetayanan. 

15 (44-16) Iatu siri'ku dio bang lindoku 
kiallo-kiallo, 

sia longko” ungkabu' lindoku. 

16 (44-17) Belanna kadanna to pasimba 

sia to palangdo, 
belanna panennen matanna uali sia 
to untambuk essun. 

17 (44-18) Mintu'nate urrampoimokan, 
apa tae' duka sia angki 
tangungkilalaiKomi, 

sia tae” angki tang lantuk diona 
basseMi. 

18 (44-19) Tae' natibalik tu penaangki, 

sia iatu tengkaki tae' nasepang dio 
mai lalanMi. 

19 (44-20) AmMi sanggangmokanni dio 
to' pendurukanna serigala, 

sia Mipasamboikan kapi'tukan. 

20 (44-21) Iake moronganna angki 
tang ungkilalaimo sanganNa 
Kapenombangki, 

ba'tu umpatadokan pala'ki lako 
kapenomban senga’. 

21 (44-22) Ma'apai te apa iate anna 
tang la unnissanNi Puang Matua? 

Belanna Natandai tu rasia lan 
ba'tengna tau. 

22 (44-23) Apa tu belanna Kamumora 
angki dipatei keallo-keallo, 

dipasusikan domba la ditunu. 

23 (44-24) Pana'dingKomi! Ma'apari 
amMi mamma’, Puang? 

MillikKomi! Da Mitibe tontong 
bangkan! 

24 (44-25) Apa bannangna amMi buni 
lindoMi, 

sia tang ungkilalai kamaparrisangki 
sia kadipandasangki? 

25 (44-26) Belanna iatu sumanga'ki 
tuttumo rampo rokko to' barra'- 
barra’, 

iatu kaleki rapa'mo rokko padang. 
26 (44-27) Ke'de'Komi untunduikan, 
sia lendokammokan tete dio 
kamasokanamMi. 


Sengo pa'passakke diona 
rampanan kapa'na datu 


45:1-17 (45:1-18) 


4 l|u lakona pangala sengo. 
5 Unturu' baenan sengo bunga 


bakung. 

Misa' gelong bangunan ada'na to Korah. 
Londe pa'kaboro'. 
(45-2) Tiakka' tu penaangku Ia 
umpokada kada masokan, 
la ussengoanna' datu, 
iatu lilaku susi peoki'na to malute 
mangoki'. 
2 (45-3) Mandu maballokomi kamu 
anna mintu' ma'rupa tau, 
iatu kamabalelean dipasitutu'mo 
randan pudukmi, 
ijamoto anna pamasakkekomi Puang 
Matua tontong sae lakona. 
3 (45-4) Takinni tu la'bo'mi dio aakmi, e 
lalong, 
situang kabarre-alloammi sia 
kamala'birammi. 
4(45-5) Sangapaoi mimaupa' dao 
sakeammi, 
lao umposara' kamanapparan, 
kaumpamadiongan penaa sia 
katonganan, 
na lima kananmi la umpatudukomi tu 
mai masangna. 
5 (45-6) Iatu mai tinaranmi mata'tak! - 
ba'tu pira-pira bangsa mipatunduk- 
iatu tinaranmi lendu' tama banua 
mintu' ualinna datu. 

6 (45-7) Isungan kapayungamMi, o 

Puang Matua, tontong sae lakona, 
Sia tekken kamalamburan iamo 
tekken kapayungammi. 

7 (45-8) Mikamali' tu kamaloloan ammi 
sayu kakelokan: 

iamoto, o Puang Matua, anna 
bolloikomi minna' Kapenombammi, 

tanda kasendean, Napalosongkomi 
na iatu mai solami. 

8 (45-9) Mintu' tamangkalemi situtu' 
bau muru sia andelen sia kadinge': 

sia lan mai tongkonan layuk dikararak 
gading naniimo tu mintu' paningoan 
diritii umpasendekomi. 

9 (45-10) Ba'tu pira-pira tu lai'na datu 
tu tama mipobaanan sola anak 
dara baanammi: 

sia dio kananmi bendan tu datu baine 
ma'pakean bulaan tasak dio mai 
Ofir. 

10 (45-11) Perangii, e Lai’, kilalai sia 
patananni talingammi. 

Paboko'imi penaa tu bangsami sia to 
lan banuanna mendadiammi. 

11 (45-12) Ke naalai penaanna datu tu 
kamaballoammi, 

belanna iamo dipopuang, la 
tukkukomi lako. 

12 (45-13) latu Lai'na datu Tirus la sae 
umpennoloan pamenganna, 

sia iatu mai to la'bi'na mintu' bangsa 
malaku la mikasokanni. 

13 (45-14) Iatu Lai'na datu iato mala'bi' 
tongan lan bilik tongkonan layuk, 

sia iatu tamangkalena disulan riti 
bulaan. 

14 (45-15) La dipopennolo lako 
datu situang tamangkalena 
makkarupa-rupa sulanna, 

sia mintu' anak dara sangbara'na, 
umbaananni la dipopennolo duka 
lako kalemi. 

15 (45-16) latu tau iato mai la disolan 
naturu' kaparannuan sia arrak, 
anna tama tongkonan layukna datu. 

16 (45-17) Mintu' tu mai anakmi Ia 
ussonda to dolomi, 

tu la miala ampu lembang lan mintu' 
tondok. 

17 (45-18) La kupokada tu sangammi 
anna disiosso'i dianna batu 
silambi': 

iamoto anna mintu’ bangsa la 
umpudikomi tontong sae lakona. 

Puang Matua misa” 
tambakuku matoto’ 


46:1-11 (46:1-12) 
16 1 Lu lakona pangala sengo. Misa’ 
pa'pudianna to Korah. Unturu' 
baenan sengo: Anak dara. Misa’ sengo. 
(46-2) Iatu Puang Matua iamo 
pentilindungangki, sia oto'na 
kamatotorangki, 
misa” pa'tunduan tongan lan 
kapussakan. 
2 (46-3) Iamoto anna tae" angki la 
mataku' moi anna tilele te lino, 
sia moi anna la tiberu tu mintu' buntu 
rokko atena tasik. 
3 (46-4) Moi anna mongngo' sia 
tikula'dak tu uainna, 
sia moi anna mintu' buntu tiseno 
napobua' tikula'dakna. Sela 
Apa Puangna mintu' ma'dandan 
maritik urrondongkanni, 
sia iatu Kapenombanna Yakub iamo 
kipotambakuku matoto’. Sela 
4 (46-5) Den misa’ salu: 


iatu salossokna umpopaiman kotaNa 
Puang Matua, 

inan mandu maindan naisungi 
Patodoranna. 
> (46-6) Tongkon lan tangngana tu 
Puang Matua, tae' nala tigega' len 
tu tondok iato, 
lake tibangka'mi masiang la Natundui 
Puang Matua. 
6 (46-7) Marukka'mi tu mintu' bangsa 
sia tigega' tu mintu' parenta, 
sumarabami tu Puang, anna bonno' 
tu lino. 
7 (46-8) PUANGna mintu ma'dandan 
maritik urrondongkanni, 
sia iatu Kapenombanna Yakub iamo 
kipotambakuku matoto’. Sela 
8 (46-9) Maimokomi untiroi tu 
penggauranNa PUANG, 
tu umpabu'tu kasanggangan lan lino, 
9 (46-10) Napasoro' ambun tu tananan 
ra' landa' lako randanna langi', 
Narebong-rebong tu tinaran, sia 
Napolo tu doke, 
sia Natunu api tu mintu' kareta. 
10 (46-11) Rapa'komi sia issanni kumua 
Akumo tu Puang Matua: 
Akumo tu mala'bi' dio lu mintu' 
bangsa, sia mala'bi' lan lino. 

11 (46-12) PUANGna mintu' ma'dandan 
maritik urrondongkanni: 
sia iatu Kapenombanna Yakub iamo 
kipotambakuku matoto’. Sela 


Kapa' pudi-pudian lako Puang Matua, 
tu undatui mintu' narande tana 


47:1-9 (47:1-10) 
47 l|u lakona pangala sengo. 
Pa'pudianna to Korah. 
(47-2) E mintu' bangsa, massala'pa- 
la'pakomi, 
sia unnarrak langngan Puang Matua 
situang la'tek kaparannuan. 
2 (47-3) Belanna iatu PUANG 
Patodoranna metakuran, 
Iamo Datu kapua lan mintu' narande 
tana. 
3(47-4) Ia umpopengkanorongi tu 
mintu' bangsa lako kaleki, 
sia Napatundukangkan tu mintu' to 
sangpetayanan! 
4(47-5) Ia untonnorangkan mana”, 
ijamotu tana napomala'bi' Yakub, 
to Napakaboro'. Sela 
5 (47-6) Kendekmo tu Puang Matua 
langngan naturu' arrak, 

pua. 
6 (47-7) PakendekanNi pa'pudian tu 
Puang Matua, 
pakendekanNi pa'pudian, 
pakendekanNi pa'pudian tu Datunta. 
7 (47-8) Belanna Puang Matua undatui 
sangullele lino, 
pakendekanNi nanian kebattuan. 
8 (47-9) Puang Matua umparentai tu 
mintu' bangsa, 
sia Puang Matua unnisungi isungan 
kapayungan maindanNa. 
9 (47-10) Mintu' to kapua dio mai 
mintu' bangsa sipulungmo, 
la mendadi taunNa Kapenombanna 
Abraham. 
Belanna Puang Matua umpoissanni tu 
rinding batunna lino: 
Iamo ditiro mala 'bi'. 


Pa'kurre sumangasan 
belanna katilendokanna 
tondok Sion dio mai uali 


48:1-14 (48:1-15) 


18 1 Misa’ sengo. Pa'pudianna to 
Korah. 

(48-2) latu Puang mala'bi' sia sipatu 

tongan dipudi 
lan kotaNa Kapenombanta, dao buntu 
maindanNa. 

2 (48-3) Iatu buntu Sion maelo 
malangka'na 

daanna lu tampak ulunna salu, 
iamo naposende sangullele lino, 
Sia iamo kotana Datu kapua. 

3 (48-4) Umpa'pepayanammo Kalena 
tu Puang Matua lan tongkonan 
layukNa 

la mendadi tambakuku matoto" 

4(48-5) Belanna mintu'na datu 

sipulungmo, 
ke'de' sola nasang untu'ba'i: 

> (48-6) Tonna tiroi tau iato mai 

tirambanmi, 
sia mataku'mi sola nasangi namallai. 

6 (48-7) Narampoimi kama'parondoan 

tu tau iato mai inde to, 
sia kamapa'diran susito baine 
mangurria'. 

7 (48-8) Angin lu lan mai rampe matallo 

mipatiramo-ramoanni tu kappala' 
Tarsis. 

8 (48-9) Susito kiranginnamo, ten 

dukamo tu kitirona 

lan kotaNa PUANGna mintu' 
ma'dandan maritik, 

lan kotaNa Kapenombanta, 

Puang Matua tu la umpabintinni 
tontong sae lakona. Sela 

9 (48-10) O Puang Matua, kikilalai bang 
tu kamasokanamMi 

lan lisu banuamMi. 

10(48-11) O Puang Matua, umba 
susitu sangamMi, ten dukamoto tu 
kadipudiamMi 

landa' lako randan langi': 
latu lima kananMi buke kamaloloan. 
11(48-12) Melo ke parannui tu buntu 
Sion, 
sia sila'tekan tu anak dara Yehuda. 
Belanna mintu'na tu pa'paolaimMi 
salu. 

12 (48-13) La Ullilingikomi Sion sia 

salongi, 
mibilangi tu menarana. 

13 (48-14) Tiro meloi tu benteng 

salianna 

sia manta-mantai tu mai 
tongkonanna, 

ammi issanni unnuleleananni bati'mi, 

14 (48-15) Kumua manassa tongan, 
susimoto tu Puang Matua, 

Iamo Kapenombanta, tontong sae 
lakona: 
Iamo mesolan landa' lako mateta. 


To sugi' baga 


49:1-20 (49:1-21) 
49 1 Lu lakona pangala sengo. 
Pa'pudianna to Korah. 
(49-2) Perangii te iannate, e mintu' 
bangsa, 
patananni tu talingammi, e mintu' 
banne lino, 
2 (49-3) La to bitti' la to la'bi' 
la to sugi” la to kalala”, 
mintu' massola nasang. 
3 (49-4) Kakinaan manna sun dio 
randan pudukku, 
sia kapaissanan manna natangnga 
ba'tengku. 
4 (49-5) Umpatananna' talingangku 
lako kada peada' to kinaa, 
sia la kupasombo dio oni katapi tu 
umpussakkinna penaangku. 
> (49-6) Apara bannangna angku 
mataku'ra, ke allo kamaparrisan, 


1 

ke napatama limbuna' kakelokanna 
mintu' to untananni sura 
kambutu'ku. 
6 (49-7) Iamotu to urrannuan iananna 
sia ussattuan kasugiran lallangna? 
7(49-8) Moi misa” tau tae” nabelai 
ulla'bak siulu'na, 
ba'tu umpenombanni lako Puang 
Matua tu pesulang batang kalena, 
8 (49-9) - Belanna lendu' masuli'na tu 
pela'bak deatanna, 
tae' nabelai sae lakona.- 
9 (49-10) Kumua anna marendeng tuo, 
sia da nasitiro tang merambu. 
10 (49-11) Belanna natiro tu to kinaa 
mate, 
sia iatu to baga sia to tang paissan 
pada sanggang duka, 
anna tampeanni to senga' tu barang 
apanna. 
11 (49-12) Nasanga penaanna 
kumua iatu banuanna la tontong 
marendeng sae lakona, 
sia iatu pa'tondokanna la nasiosso'i: 
iamoto anna pasikonai kalena tu mai 
padangna. 

12 (49-13) Apa iatu tolino sola 
kamala'biranna tae' anna 
marendeng: 

sia iatu a'ganna sangtinti patuoan la 
ditunu. 

13 (49-14) Iamoto tu dalle'na to 
umposande' bang kalena, 

iamo katampakanna to tu to umporai 
misa kadanna. Sela 

14 (49-15) Tau iato mai susi domba 
tileak tama lino to mate, 

na iatu to mangkambi'na iamotu 
kamatean: 

na to ma'bulo lollong la umparentai, 
ke melambi': 

sia iatu agan merrupanna la naputtai 
lino kamatean, 

naurunganni tae'mo inanna. 

15 (49-16) Apa Puang Matua tu Ia 

ullendokan deatangku 
dio mai kuasanna lino to mate, 
belanna Ia unnangka'na' langngan. 
Sela 

16 (49-17) Da ammu magiang, ke denni 

misa” tau mellolo rangka’, 
sia samala'bi'-la'bi'na tu banuanna. 

17 (49-18) Belanna iake nalambi'mi 
kanna bunu'na moi misa' apa tae' 
anna baa lenni, 

sia tae” anna la undi urrundu'i 
kamala'biranna. 

18 (49-19) Belanna moi anna sangai 
tu kalena kumua maupa' tonna 
tuonapa, 

sia napudiko tau diona 
kamauparammu. 

19 (49-20) Tae' nasalai tang Ia 
umpengkara'paiko to dolomu, 

tu tae'mo nala sitiro len kamasiangan. 

20 (49-21) Iatu to unnappa' 
kamala'biran, apa tae' nakinaa, 

iamo sangtinti patuoan la ditunu. 


Kapengkaolan tongan 


50:1-23 


1 Pa'pudianna Asaf. 

50 Puang Matua undaoanni mintu’ 
deata, Iamo PUANG, ma'kada 
sia untambai mintu’ banne lino 
randuk lan mai matallo landa’ rokko 
kalambunan. 

2 Tatu Puang Matua pangkillang dio 
Sion, 

sundun kamaballoanna. 
3 Tatu Kapenombanta la sae tae’ nala 
ma'pakappa, 
dio oloNa den api la ma'pamampu, 
sia naguririkkI angin bara" 
4Metambami langngan langi’ daona lu, 
sia tama lino, kumua la Napaolai 
salunna tu taunNa: 
> RampunanNa' taungKu tu mekaaluk, 
tu mangka Kusibassean dipandanni 
pemala'! 
6 Langi’ umpasomboi tu kamaloloanNa. 
Belanna Puang Matua tu To ma'paolai 
salu. Sela 
7 Perangii, e taungKu, angKu ma'kada, 
e Israel, la Kupakanassangko, 
kumua: 
Akumo Kapenomban, tu 
Kapenombammu. 
8 Tang bannang diora pemala'mu 
Kunii untarru'iko, 
belanna iatu pemala' ditunu pu'pu'mu 
tontong bang dio oloKu. 
9 Tang undaka'ra' sapi laki kandean 
datu dio mai banuammu, 
ba'tu iatu mai bembe' laki lan mai 
balamu. 

10 Belanna poissangKu tu mintu' 
olo'-olo' lan pangala’, 
sia iatu patuoan massa'bu ussamboi 
tanete. 
11 Kutandai nasang tu manuk-manuk 
dao lu tanete, 
sia mintu'na angge menono' dio 
lu kapadanganna lan nasang 
poissangKu. 
12 Take moronganna tangdia'Na', tae'ra 
angKu la umpokadai mati, 
belanna Aku puangna te lino sola 
mintu' issinna. 
13 Ma'apai angKu la ungkande duku' 
sapi laki 
ba'tu unniru' rara bembe' laki? 
14 Pennoloanni lako Puang Matua tu 
pa'kurre sumangasan, 
sia palesso'i tu mintu' pangallonammu 
lako Puang Patodoranna. 
15 Sia meongli'ko lako Kaleku lan 
kapussakan, 
Aku la ungkarimmanniko, ammu 
pakala'bi'Na'. Sela 
16 Apa iatu to tang mekaaluk nakua tu 
kadanNa Puang Matua lako: 
Apara battuanammu unnosso' mintu' 
aluk Kupondok, 

sia umpoparipuduk basseKu, 
17 Na mukabiri' tu peada’, 
sia mutibe lako boko'mu tu mintu' 
kadangKu? 
18 Tammu tiro misa” to boko, ma'papada 
landomoko sola, 
sia iatu to pasandak salu lako 
rampanan kapa” mutamai. 
19 Mupopa'elo'na tu randan pudukmu 
ussa'bu' sanda kadakena 
sia iatu tongka' dililamu untannun 
sanda pakena. 
20 Unno'ko'ko ungkada-kadai le'to 
barra'mu, 
sia ullangdo to nadadian indo'mu. 
21 Susimoto tu penggaurammu, apa 
ma'loko-lokoNa', 
musanga kumua iatu Aku te susiNa 
iko! 
Apa la Kuada'ko, 
sia la Kupatama tangnga'mu tu 
mintu'nato. 
22 Parinaai tu iannate, e kamu to tang 
ungkilalai Puang Matua, 
da angKu se'bu-se'bukomi, sia tae" 
misa" tau umbelai untindokkomi. 


, 

23 Minda-minda tu umpennoloan 
pa'kurre sumanga', iamo 
umpakala'bi'Na', 

sia iatu to malolo lalanna, 
la Kupakitan kasalamaran lu dio mai 
Puang Matua. 


Passambayang katobaranna Daud 


51:1-19 (51:1-21) 
l|u lakona pangala sengo. 
5 1 Pa'pudianna Daud. 
(51-2) Tonna bu'tuimi nabi Natan, 
tonna mangka sigau' sala Batsyeba. 
(51-3) Katuru-turuina', o Puang Matua, 
sitinaya kamasokanamMi, 
sia pa'dei tu salaku sitinaya 
kakapuanna mamaseMi: 
2(51-4) Pemabaseina' dio mai 
kakadakeangku 
sia seroi pindanna' dio mai 
kasalangku. 
3 (51-5) Belanna kutandai tu salaku, 
sia iatu kasalangku tontong bang dio 
lindoku. 
4(51-6) Mati” Kalemi, ondong mati" 
manna Kalemi kuniimo kasalan, 

sia umpogau' apa kadake dio 
pentiroMi, 
kumua amMi sanda tonganna lan 
bisaramMi, 
sia malambu' lan pa'paolaimMi salu. 
5(51-7) Pada ditibussanammo' 
kakadakean, 
sia pada natambukna' kasalan 
mendadiangku. 
6 (51-8) Tonganna Mianga' tu 
kamanapparan lan ba'teng 
sia lan lu tang dikitanna Minii 
umpasomboanna' kakinaan. 
7(51-9) Pamaserona' supa angku 
masero pindan, 
baseina’, angku mandu mabusa anna 
ambun makko. 
8 (51-10) Parangii polena' kasendean 
sia kaparannuan, 
anna sila'tekan tu mintu' buku lampa 
mangka Minisak-nisak. 
9 (51-11) Pasalaimi matamMi tu mintu' 
kasalangku, 
sia pa'deimi tu mintu' 
kakadakeangku. 
10 (51-12) Pakombonganna' lan 
ba'tengku tu misa" penaa masero, 
o Puang Matua, 

sia ba'rui lan kaleku tu misa' penaa 
kalebu. 

11 (51-13) Da amMi sualena' dio mai 
oloMi 

sia da amMi alai dio mai kaleku tu 
Penaa Masallo Mi. 

12 (51-14) Pasulei lako kaleku tu 
kaparannuan kasalamaran lu dio 
mai Kalemi, 

sia penaa mengkaolakumora la 


ussande'na'. 
13 (51-15) Angku ada'i lalanMi tu to 
sala, 
anna mengkatoba' Mati' tu to kadake 
gau'. 


14 (51-16) Lendokanna' dio mai indan 
rara, o Puang Matua, Puang Matua 
oto'na kasalamarangku, 

la napopela'tek lilaku tu 
kamaloloamMi. 

15 (51-17) O Puang, patiku'bi'i tu 
randan dipudukku, 

napatale” ambunni tongka' dililaku tu 
kadipudiamMi. 

16 (51-18) Belanna tae” Mianga'i tu 
pemala' pangrere”, 

kenna la susito, manassa la 
kupemalaran: 

sia iatu pemala' ditunu pu'pu' tae' 
duka naalai penaamMi. 

17 (51-19) Iatu pesuru' naala penaanNa 
Puang Matua, iamotu penaa 
rantang, 

iatu penaa rantang tang sirua-rua 
tae” Mitiro bitti'i, o Puang Matua. 

18 (51-20) Tiroanni melo tu Sion 
sitinaya kamasorokamMi, 

sia pabendanni tu bentengna 
Yerusalem. 

19 (51-21) Iapito amMi porai tu mintu' 
pemala' situru' tu pato'na. 

Iamotu pemala' ditunu pu'pu' napurai 
api: 

maneri napemalaran tau tu sapi dao 
inan kapemalaran lako Kalemi. 


Dalle'na misa' to masa'ga' tu 
ullangdo to masallo' 


52:1-9 (52:1-11) 
l|u lakona pangala sengo. Misa’ 
5 2 gelong bangunan ada'na Daud. 
(52-2) Tonna sae tu Doeg, to Edom, 
umpokadanni Saul, nakua: Lanmo 
banuanna Ahimelekh tu Daud. 

(52-3) E to masa'ga, ma'apari 
ammu sattuanra kalemu diona 
kakadakean? 

latu kamasokananNa Puang Matua 
inang tang tileluk. 

2(52-4) Iatu tongka' dililamu undaka' 
bang kasanggangan, 

susi piso peku'ku' mataran, 
e iko to umparri-parri kalando- 
pa'duan. 

3 (52-5) Mubudanan tu kakadakean 
anna iatu kameloan, 

sia mubudanan tu kamo'rangan anna 
latu ussa'bu' tonganna. Sela 

4(52-6) Muporai ussa'bu' kada 
mesanggangi sia muporai tu 
sadang mo'rang. 

= (52-7) Iamoto anna la urrebong- 
rebongko Puang Matua sae 
lakona, 

la Nala'ka'iko anna pentu'murangko 
lan mai tendamu, 

sia la Naurakkiko lan mai tondok 
nanii to tuo. Sela 

6 (52-8) latu to malambu' la natiro tu 
iannato situang taku'na, 

anna petaai nakua: 

7 (52-9) Tiromi, iamote tu to tang 
umpotambakuku Puang Matua, 
sangadinna sande' lako ianan 
makambanna, 
sia ussanga kalena matoto”, 
tete dio kakadakeanna. 
8 (52-10) Apa aku te butungna' garonto' 
saitun maluna 
lan banuanNa Puang Matua; 
kuposande' tu kamasokananNa 
Puang Matua sae lakona. 
9 (52-11) Tang ka'tuna' la umpudiKomi, 
belanna mangkamo Mipogau' tu 
iannato, 
sia la kupeagi tu sangamMi 
belanna napomelo mintu' to naala 
penaamMi. 


Diona kamatampoanna to baga 


53:1-6 (53:1-7) 
53 l|u lakona pangala sengo. 
Unturu' baenan sengo: Mahalat. 
Misa' gelong bangunan ada'na Daud. 
(53-2) Nakua tu to baga lan penaanna: 
Tae' ia tu Kapenomban. 
Lendu' ia mesolanginna sia 
megi'giranna tu penggauranna, 

sia tae'i misa' umpogau' melo. 
2 (53-3) Natiro lumbang Puang Matua 
lan mai suruga 
tu mintu'na ma'rupa tau, 
la untiroi ba'tu la denni tau unnampui 
tangnga' kinaa, 
sia undaka' Puang Matua. 
3 (53-4) Pusa nasangmo tu tau iato mai 
sia dadi asu nasangmo: 
tae'mo tau misa” umpogau' melo, moi 
misa' tae' dukamo. 
4(53-5) Tae'raka kapaissananna tu 
mintu' to ma'gau' kadake, 
tu unnimbakan taungKu butung 
ungkande bo'bo'? 
sia tae’ nameongli' lako Puang Matua. 
5 (53-6) Tonna iato naluang nasang 
kamatakuran kapua, 
anna moi to tae” bannangna nanii 
mataku’; 
belanna pantan Napatorro simisa'mo 
Puang Matua tu buku lampana 
mintu’ to umpatama limbuko, 
la mupadenan kamasirisan tu tau 
iato mai, 
belanna Natibemo Puang Matua. 
6 (53-7) Nalu daomora mai Sion tu 
kamakarimmananna to Israel. 

lake Napaka'pannimi Puang Matua 
sule tu serongna taunNa, 

maneri parannu paiman tu Yakub, la 
sende pakadua tu Israel. 


Passambayangna Daud malaku 
dilendokan dio mai mintu' ualinna 


54:1-7 (54:1-9) 
54 l|u lakona pangala sengo; 
dipasiala oni katapi. Misa' gelong 
bangunan ada'na Daud, 

(54-2) tonna saemo tu to Zifi 
umpokadai lako Saul nakua: Tang 
membuni dioraka kaleku tu Daud? 

(54-3) Lendokanna', o Puang Matua, 
tete dio sangamMi, 

sia sanda tongannina' tete dio 
kuasamMi. 

2 (54-4) Perangii tu passambayangku, 
o Puang Matua, 

sia tanding talingai tu dara" lengko 
lilaku. 

3 (54-5) Belanna ba'tu pira-pira tu to 
tang unnissan battuan unneamo”, 

sia ba'tu pira-pira to masa'ga' la 
ungka'tu sunga'ku, 

sia tae' nakilalai tu Puang Matua lan 
penaanna. Sela 

4(54-6) Puang Matua tu Patunduangku, 

sia Puang tu ussande'na'. 

(54-7) Ia la umpapakkanni 
kakadakeanna to undakaranna' 
kasanggangan, 

mangsanni tu tau iato diona 
kamarurusamMi. 

6 (54-8) La Kupenomban mati” Kalemi 
tu pemala' naturu' sanning 
penaangku, 

sia umpudi sangamMi, o Puang, 
belanna maelo ia. 

7 (54-9) Belanna Narampanammo' dio 
mai mintu' kapussakan, 

sia parannuna' untiroi tu 
kamandasanna mintu' ualingku. 


Passambayangna Daud umpalakui 
dirampanan dio mai misa” 
sangmuane tang maruru'na 


55:1-23 (55:1-24) 


55 l|u lakona pangala sengo; 
dipasiala oni katapi. Misa' gelong 
bangunan ada'na Daud. 

(55-2) O Puang Matua, tananni talinga 

tu passambayangku, 
sia da Mitananni boko” tu 
pa'palakungku. 

2 (55-3) Kilalaina' dikka' sia pebaliina': 

apa tae' upu'ku salamba salao 
situang kamagiangan sia sarro 
budangku. 

3 (55-4) Napobua' angnga'na ualingku, 

sia pa'pakario-riona to tang 
mekaaluk, 

belanna nabala'-bala'na”, 

sia napandasana' situang 
kamare'dekanna. 

4(55-5) Ma'bara-bara tu penaangku 
lan, 

sia kamasanganna kamatean 
urrampoina'. 

5(55-6) Kamatakuran sia 
karumanggangan urrampoina', 

sia kamasangan ungkapu'na'. 

6 (55-7) Kuurunganni ma'kada: Lendu’ 
ia maelona, kengku kepani' susi 
bu'ku”, 

angku mentia' male lako tu ma'dinna 
kunii torro: 

7 (55-8) sia la mambela kunii mentia’, 

angku ma'bongi dio lu padang aak. 
Sela 
8 (55-9) Sia tikara-karana' mentirerung 
angku tilendok dio mai talimpuru' sia 
angin bara’. 

9 (55-10) Pamalingi tu tau iato mai, o 
Puang, sia patangma'rundunanni 
tu basana, 

belanna pa'pakario-rio sia kasigagan 
nata'pai matangku lan kota. 

10 (55-11) Allo bongi lumiling ma'kampa 
dao lu bentengna, 

kakadakean sia kasanggangan 
untonangi, 

11(55-12) Ondongpi tu penggauran 
umpabu'tu kasanggangan lalo lan, 

sia latu pa'pakario-rio sia kalando- 
pa'duan tae' anna tampe tananan 
pasa'na. 

12 (55-13) Belanna tangia uali tu 
umbelle'na”, 

iake la iai to, manassa kutemmeran 
ara' rumeke-mekeku: 

sia tangiara to ungkabiri'na' tu 
matampo unneana,, 

iake la iai to, manassa kuissan 
umpembunianni. 

13 (55-14) Sangadinna iko, misa' to 

kupadan, 
iamo sangmuane kukatappaii, 

14 (55-15) Lendu' ia mammingna bang 

tu kasisangmuaneanta, 
sumalong-malong lan banuanNa 
Puang Matua sola to buda. 

15 (55-16) Nake ta'pa narampoi 

kamatean tu tau iato mai, 

nake tama tuoi lino to mate, 

belanna lan banuanna tu kakadakean 
sia lan ba'tengna. 

16 (55-17) Apa iatu aku te meongli'na' 
lako Puang Matua, 

na PUANG la ullendokanna" 

17 (55-18) Melambi' sia makaroen sia 
iake tangngai allo la umparampona' 
kamasussan sia sarroku, 

la Natanding talinga duka tu peongli'ku. 

18 (55-19) Ia ullendokan marampa'na' 
dio mai kapararian untingoina', 

belanna buda tongan tau unneana'. 

19 (55-20) La Natanding talinga 
Puang Matua sia la Napasosso' lu 
rokko tu tau iato mai - belanna 
tempon dio mai untorroi isungan 
kapayunganNa - Sela 

Apa noka tu tau iato mai mengkatoba”, 

sia tae' naungkataku' Puang Matua. 

20 (55-21) Mangka duka napata'pai 
lima tu to nasisangmuanean, 

sia umpinda lampa kadanna. 

21 (55-22) latu pudukna mandu 
malannang anna bumbungan 
pa'pamakko, 

apa iatu penaanna lan passigagan, 

sia iatu buangan kadanna mandu 
malamma' anna boka’, 

apa mintu'nato butung to la'bo' 
tibua'. 

22 (55-23) Sorongi lako PUANG tu 
kaselangammu, 

Ia la undaranaiko: 
inang tang Naeloran tu to malambu' 
la tilende'. 

23 (55-24) Kamumo, o Puang Matua, la 
umpembuanganni 

rokko liku kasanggangan tu tau iato 
mai: 

iatu to umpato'do rara sia lando 
pa'du 

la sanggang lan kamatangnga- 
tauanna. 

Apa iatu aku te la sande'na' lako 
Kalemi. 

Umposande' Puang 
Matua lan kamaparrisan 


56:1-13 (56:1-14) 
56 l|u lakona pangala sengo. 
Unturu' baenan sengo: Bu'ku' 
dao kayu tarpin mambela. Pa'pudianna 
Daud, misa' ianan ballo, tonna tingkanni 
to Filistin tu Daud dio tondok Gat. 
(56-2) Katuru-turuina', o Puang Matua, 
belanna la nalullu'na' tolino, 
napasumpuna' tu mai uali kiallo- 
kiallo. 
2 (56-3) Mintu' ualingku ullullu'na' 
kiallo-kiallo, 
belanna buda tu tau urrariina' situang 
kamatampoanna. 
3 (56-4) Iake narampoina' 
kamatakuran, 
Kamu kuposande', 
4(56-5) Lako Puang Matua - la kupudi 
tu kadanNa -, 
inang lako Puang Matua tu kunii 
sande’, natae’ kumataku': 
apara tu ma'din nagauranna' batang 
kalena tau? 

5 (56-6) Tontong keallo tu tau iato mai 
umbulang leko' kadangku 

sia mintu' tangnga'na la 
ussanggangina'. 

6 (56-7) Sipakulu-kulu tu tau iato 
mai sia membuni, sia umpenunu 
tengkaku, 

anna tumaya la unnala sunga'ku. 

7 (56-8) Ma'apai nala ma'din tilendok 
tu tau iato mai nabudamo 
kakadakeanna? 

Pessambakanni tu tau iato mai diona 
kasengkeamMi, o Puang Matua! 

8 (56-9) Misimporrosammo tu salamba 


salaoku, 

sia patamai buli-bulimMi tu uai 
matangku, 

Tang tisura' nasangmoraka to lan 
sura Mi? 


9 (56-10) Ia angku meongli, maneri 
mallai sule tu mintu' ualingku, 
kutandai tu iannate kumua: 
narondongna' Puang Matua. 
10 (56-11) Lako Puang Matua - la 
kupudi tu kadanNa -, 
lako Puang - la kupudi tu kadanNa- 
11 (56-12) Inang lako Puang Matua tu 
kunii sande’, natae’ kumataku': 

apara tu ma'din nagauranna ' tolino? 
12 (56-13) Mati' Kalemi, o Puang Matua, 
pato” kunii umpalesso' mintu' 
pangallonangku 
mati” Kalemi la kunii umpennoloan 
pemala' pangallonan. 
13 (56-14) Belanna Mirampanammo tu 
deatangku dio mai kamatean, 
sia Mikampaina' natae' natilende' tu 
lentekku, 
kumua angku lolang dio oloNa Puang 
Matua 
lan arrangna to tuo. 


Rapa' tu penaanta, 
lan kamaparrisan, ke 
taposande'i tu Puang Matua 


57:1-11 (57:1-12) 
57 l|u lakona pangala sengo. 
Unturu' baenan sengo: Dandi’ 
bala'-bala'i. Pa'pudianna Daud; misa’ 
ianan ballo, tonna mallai dio mai olona 
Saul, anna male tama lo'ko’. 
(57-2) Katuru-turuina’, o Puang Matua, 
katuru-turuina', 
belanna mati' Kalemi nanii 
mentilindung deatangku; 

ondongpi diong to” ongan pani Mi 
kunii mentilindung 

sae lako lendu' malolona te 
kasanggangan. 

2 (57-3) Meongli'na' lako Puang Matua, 
Puang Patodoranna, 

lako Puang Matua, tu 
umpasundunanna' mintu' 
apa. 

3 (57-4) Ia la umpasonglo' pa'tunduan 
dao mai suruga sia ullendokanna', 

sia umpakasiri' to ullullu'na'. Sela 

Puang Matua la umpasonglo' 
kamasokananNa sia 
kamanapparanNa. 

4(57-5) Sumpandanna' tang panggega' 
naparitangnga ba'tu pira-pira 
singa, 

iamotu to umpadukku api 
kasanggangan, 

tu mati' ma'rupa tau: 

susi doke sia tinaran tu isinna, 

sia lilana susi la'bo' mataran. 

> (57-6) Pamatandei tu Kalemi daona lu 
langi, o Puang Matua, 

sangapoi anna ussamboi lino tu 
kamala'biramMi. 

6 (57-7) Napatananni bunde tau iato 
mai tu pentengkaku, 
nanii umparanggang penaangku, 
nabo'bok dio to' lalanku tu patuang, 
apa ia kalena tobang rokko. Sela 
7(57-8) Rapa' tu penaangku, o Puang 
Matua, inang rapa' tu penaangku, 
la menanina' sia umpakendek 
pa'pudian. 
8 (57-9) Millikko, e penaangku, 
millikkomi, e dandi sia katapi: 
la untundanna' dannari lambe”. 
9 (57-10) O PUANG, la kupudiKomi dio 
lu mintu' bangsa, 
sia la umpakendekna' pa'pudian 
mati” dio lu mintu' to sangpetayanan: 
10(57-11) Belanna iatu 
kamasokanamMi sumpu langngan 
langi’, 
sia iatu kamarurusamMi tu'tun dao 
massaliu'na. 
11 (57-12) Pamatandei tu Kalemi daona 
lu langi, o Puang Matua, 
sangapaoi anna ussamboi lino tu 
kamala'biramMi. 

Umparampo gau'na to 
mangra'ta' pakayun bimbang 


58:1-11 (58:1-12) 
58 l|u lakona pangala sengo. 
(Unturu' baenan sengo:) Dandi' 
bala'-bala'i. Pa'pudianna Daud: misa' 
ianan ballo. 

(58-2) Tonganraka unnolakomi 
salunna, e deata? 

Tang pakayun bimbangrokomika 
umpaolai salunna mintu' ma'rupa 
tau? 

2 (58-3) Inang tae', sangadinna 
umpana ta'komi kakadakean lan 
penaammi, 

sia mipamagasa dio kamasa'garan 
limammi tu timbangammi lan te 
lino. 

3 (58-4) Mintu' to tang mekaaluk 
sepangmo tempon dikianakanna, 

sia pusamo randuk ditibussananna tu 
to mo'rang. 

4 (58-5) Tau iato mai keipo susi ipo ula”, 

sia susi ula” rame taru ussissing 
talinganna. 

> (58-6) Tu noka umperangii gamaranna 

to ma'balik mata, 
iamotu to manarang umbasa-basa 
sengona. 

6 (58-7) O Puang Matua, nisak-nisakki 
tu mintu' isinna lan sadangna tau 
iato mai, 

rebong-rebongi tu mintu' torana anak 
singa, o PUANG: 

7 (58-8) Melo ke be'ko'i tu tau iato mai 
susi uai mere, 

iake umpessumpiranni tinaranna, 
melo ke bussui. 

8 (58-9) Melo ke lollo'i susi suso 
marassan menono', 

susi anak dadi sala tang untiropa allo. 

9 (58-10) Tonna tae'pa naruai api 

ranga'-ranga' keduri tu kurinmi, 
iatu mamatannapa sia nakandenamo 
api la Napabaai angin Puang. 

10 (58-11) La parannu paiman tu to 
malambu' ke natiroi tu pepakkan 
iato, 

sia la nabasean lentekna tu rarana to 
tang mekaaluk. 

11 (58-12) Naurunganni ma'kada tu tau 
nakua: 

Manassa tongan den poleanna tu to 
malambu", 

ondongpi den tu Kapenomban 
ma'paolai maloloi salu lan lino. 


Passambayang umpalaku 
pa'tunduan la parinding pala” dio 
mai mintu' uali masa'ga' 


59:1-17 (59:1-18) 
59 l|u lakona pangala sengo. 
(Unturu' baenan sengo:) Dandi' 
bala'-bala'i. Pa'pudianna Daud: misa’ 
ianan ballo, tonna suai Saul tu tau 
untalimbung tama banuanna, la morai 
umpatei. 
(59-2) Rampananna' dio mai mintu' 
ualingku, o Kapenombangku, 
rindingna' dio mai mintu’ to unneana" 
2 (59-3) Rampananna' dio mai mintu’ to 
umpogau' kakadakean, 
sia lendokanna' dio mai mintu' to 
umpato'do rara. 
3 (59-4) Belanna morai tongan unnala 
sunga'ku, 
sia mintu’ to masa'ga' la ullaoina”, 
moi tae' kapatodo-tintingangku ba'tu 
kasalangku, o PUANG. 

4(59-5) Tau iato mai lumumpa' sae 
sia ma'kamandi' moi anna tae' 
salaku. 
Ke'de'Komi untunduina”, sia tiroi tu 
iannato. 

5 (59-6) O PUANG, Kapenombanna 
mintu' ma'dandan maritik, 
Kapenombanna to Israel, 

ke'de'Komi la unnada'i tu mintu' to 
tang untandai kapekaalukan, 

da Mikatirinnai tu mintu' to tang 
maruru' sia umpogau' kakadakean. 
Sela 

6 (59-7) Bongi-bongi sae sule tu tau 
iato mai, 

sia mengua'-ngua' susi asu 
sia sisellukan len lan kota. 

7 (59-8) Pambura-bura tu sadangna 
ussa'bu' pebe'se, 

sia mataran tu lilana susi pa'dang, 
belanna nasanga kumua: Mindara la 
urrangii? 

8 (59-9) Apa Mipetaai tu tau iato mai, o 
PUANG, 

sia Mitelle-telle tu mintu' to tang 
untandai kapekaalukan, 

9 (59-10) La kutayanKomi o oto'na 
kamatotorangku, 

belanna Puang Matua kupobenteng 
matoto'. 
10 (59-11) KamasokananNa 
Kapenombangku untammuina”, 
pissanmi to, la Naeloran dukana' 
Puang Matua untiroi tu 
kasangganganna mintu' to 
umpandasana'. 
11 (59-12) Da Mipatei tu tau iato mai, 
da natang ungkilalai bangsaku: 
sangadinna pasalamba-salaoi tu tau 
iato mai tete dio kuasamMi, 
sia tibei lao, o Puang, balulang 
toto'ki. 
12 (59-13) Iatu motokan lilana, iamo 
kasalan sun dio pudukna, 
iamoto melo ke ditingkanni natumang 
matampona, 
sia belanna tampak ropunna sia 
mo'rang nasa'bu'. 
13 (59-14) Sabu'i kasengkean tu tau 
iato mai, sabu'i, 
naurunganni sappi, 
anna issanni kumua Puang Matua tu 
Kapekapuanganna Yakub, landa' 
lako randan langi’. Sela 
14 (59-15) Bongi-bongi sae sule tu tau 
iato mai, 

sia mengua'-ngua' susi asu sia 
sisellukan len lan kota. 

15 (59-16) Tau iato mai palong undaka' 
kande, 

sia unnurrung-urrung, ke tae'i nadia”, 

16 (59-17) Apa iate aku la menanina' 

umpudi kamatotoramMi, 

sia la mela'tekna' ke melambi' diona 
kamasokanamMi, 

Belanna Kamumo kupobenteng 
matoto, 

sia pentilindungan tongku lan 
kamandasan. 

17 (59-18) Mati” Kalemi la 
umpakendekna' pa'pudian, o 
kamatotorangku, 

belanna Puang Matua kupobenteng 
matoto, 
Iamo Kapenomban masokanku. 


Passambayangna Daud, 
umpalaku kapataloan 


60:1-12 (60:1-14) 
60 l|u lakona pangala sengo. 
Unturu' baenan sengo: Bunga 
bakung sukaran aluk. Misa” janan ballona 
Daud, napa'pangadaran lako tau. 

(60-2) Tonna sirari Daud tu to Aram dio 
mai Mesopotami sia to Aram dio 
mai Zoba, sia iatonna sule tu Yoab 
anna untalo sangpulo dua sa'bunna 
to Edom dio rante Ma'sin. 

(60-3) O Puang Matua, Mitibemokan 
sia Mipasisarak-sarakmokan, 

mangkamoKomi sengke: apa 
popa'misakanni sule! 

2 (60-4) Mipalino'mo te padang, sia 
Miparassak, 

pasulei tu mintu' rassakna, 
belanna tiseno-seno. 

3 (60-5) Mipakitaimo kamandasan tu 
taumMi 

sia Mipairu'mokan anggoro' palango. 

4(60-6) Mibenmo misa” bandera tu to 

ungkataku'Komi 
kumua anna ma misa sule unnea to 
ma'tinaranni. Sela 

> (60-7) Dikua anna tilendok tu mintu’ 
to Mikapaboro, 

rinding pala'kan lima kananMi, 
sia tanding talingakan. 

5 (60-8) Mangkamo ma'kada tu Puang 
Matua lan inan kabusunganNa. 

La mela'tekna, sia la kutaa-taa tu 
Sikhem, 

sia la kusuka' tu rantena Sukot. 
7 (60-9) Iatu Gilead taaku sia iatu 
Manasye taaku duka, 
na iatu Efraim, iamo sarong 


batungku, 
sia latu Yehuda iamo tekken 
kapayungangku. 
8 (60-10) Na iatu Moab pembasean 
lentekku, 
anna iatu Edom la kunii umpellebaran 
sepatungku, 


unnarrakna', belanna kutalo tu 
tondok Filistea. 

9 (60-11) Mindara tu la umbaana' tama 
tondok ditambakuku, 

mindara tu la ussolanna' lako Edom? 

10(60-12) Tang Kamuraka, o Puang 

Matua, tu mangka ussualekan? 
Tae'moraka Mila sun ussolan mintu' 
to pararingki, o Puang Matua? 

11 (60-13) Tunduimokan unnea ualingki, 

belanna tae’ gai'na tu pa'tunduanna 
tolino. 

12 (60-14) Tete dio pa'tunduanNa Puang 
Matua angki pogau' penggauran 
ma'lalong-lalong, 

belanna Ia la ullullu' ualingki. 

Passambayangna misa' 
to diali' umpalakuan 
kamalamberan sunga' datu 


61:1-8 (61:1-9) 
6 1 l|u lakona pangala sengo. 
Dipasiala oni katapi. Pa'pudianna 
Daud. 

(61-2) Perangii, o Puang Matua, tu 

pengkamoyaku, 
sia palan ara'i tu passambayangku. 

2 (61-3) Dio mai tampakna padang kunii 
meongli' mati' Kalemi, belanna 
rosso tu penaangku: 

solanna' langngan buntu batu tu tang 
kusara kalena ullangnganni. 

3 (61-4) Belanna Kamumo tu 
pentionganangku, 

menara matoto' untulak uali. 

4(61-5) La mari'pina' lan tendaMi sae 

lakona, 
sia la mentilindungna' diong to" 
ongan pani'Mi. Sela 

5 (61-6) Belanna Miperangii nasangmo 
tu pangallonangku, o Puang Matua, 

sia Mibenmo' tu la napomana' to 
ungkasiri” sangamMi. 

6 (61-7) Sangapaoi amMi pamalambe'i 
tu sunga'na datu, 

anna tiro lanto mimi'na. 

7(61-8) Sangapaoi anna unnisung 
tontong sae lakona dio oloNa Puang 
Matua, 

pasakka'i tu kamasokanan sia 
kamarurusan la ungkaduttu'. 

8 (61-9) Susimoto la kunii tontong sae 
lakona umpakendekan pa'pudian 
sangamMi, 

angku palesso'i kiallo-kiallo tu mintu’ 
pangallonangku. 


Kamarampasanna to 
umposande' Puang Matua 


62:1-12 (62:1-13) 
62 l|u lakona pangala sengo. 
Unturu' baenan sengo Yedutun. 
Pa'pudianna Daud. 
(62-2) Rapa' penaangku ma'patu'tun 
lako Puang Matua, 
tu kuNii ungkabu'tui kasalamaran: 
2 (62-3) Ia manna buntu batungku sia 
oto'na kasalamarangku, 
Iamo tambakukungku, natae' angku 
la masang bang tilende'. 

3 (62-4) Sangapaparokomi la umbala'- 
bala' tau? 
Ammi dipasiapanan nasang 
sangtinti rinding la songka, 
sia tembo' la rondon. 
4(62-5) Ia manna nabisara 
tu la umpasisayuranni 
kamala'biranna, 
naporai tau iato mai tu morang; 
latu pudukna ma'passakke, 
apa iatu penaanna ma'tampakki 
ropu. Sela 
5 (62-6) Rapa’ penaangku ma'patu'tun 
lako Puang Matua, 
belanna diori mai tu rannungku. 
6 (62-7) Ia manna buntu batungku sia 
oto'na kasalamarangku, 
Iamo tambakukungku, natae’ angku 
la tilende' len. 
7 (62-8) Lan Puang Matua nanii 
tu kasalamarangku sia 
kamala'birangku, 
iatu buntu batu matoto'ku sia 
pentirerungangku iamo Puang 
Matua. 
8 (62-9) E solaku, tontongkomi 
urrannuanNi, 
sia bungka'i tu penaammi dio oloNa: 

iatu Puang Matua Iamo 
pentirerunganta. Sela 
9 (62-10) Iatu mai to bitti’ tae” bua'na 
sia iatu mai to la'bi' inang mo'rang: 
la tongka' tu tau iato mai dio 
timbangan, 
sia mandu maringngan sola nasangi 
na iatu mai apa tang kebattuan. 
10 (62-11) Da mirannuanni tu apa 
mipabu'tu ma'pakario-rio, 
sia da miparannuan lo'bangi tu apa 
mipabu'tu mangrampa, 
iake memba'ka'i tu iananmi, 
da mipala'ka' lakoi tu penaammi. 
11 (62-12) Pissanmo ma'kada tu Puang 
Matua, 
penduammo kurangi Nakua: 
latu kuasa, Puang Matua Ia tu 
ampunna. 
12 (62-13) Sia iatu kamasokanan, Kamu 
duka puangna, o Puang, 
belanna Mipabala'i tu tau sitinaya 
penggauran simisa'-misa'na. 

Kamamaliran lako Puang Matua 


63:1-11 (63:1-12) 
63 1 Pa'pudianna Daud tonna dio 
padang aak, lili'na Yehuda. 

(63-2) O Puang Matua, Kamumo 
Kapenombangku, Kamumo tu 
kupeangla”, 

napoma'rangKomi deatangku, 

sia nakamali'Komi kaleku, 

dio padang rangke sia ba'ta, sia tang 
nailli' uai. 

2 (63-3) Susimoto la kunii 
umpenunuKomi lan inan 
kabusungan, la untiro kuasamMi 
sia kamala'biramMi. 

3 (63-4) Belanna iatu kamasokanamMi 
mandu maelo ia anna katuoan: 

la napudiKomi tongka' dililaku. 

4(63-5) Susimoto angku la umpudiKomi 

angge tuoku, 
sia diona sangamMi angku la 
umpopempala' limangku. 

5 (63-6) Iatu deatangku butung Ia 
dipedia'i sanda mammi'na sia 
malompona. 


PA'PUDIAN 63.6-11 165 


Sia iatu randan dipudukku la mela'tek 
umpudiKomi. 
6 (63-7) Tongku kilalaiKomi diong dali" 
patindoangku, 
sia maroyana' untangnga'- 
tangnga'Komi. 
7(63-8) Belanna Kamumo mangka 
untunduina”, 
sia diong to' ongan pani'Mi kunii sende 
paiman. 
8 (63-9) Tontong tu penaangku la'ka’ 
lako Kalemi, 
sia lima kananMi ussande'na'. 
9 (63-10) Apa iatu to undaka' sunga'ku 
la naka'tu, 
la ditombon lao rokko mangapi'na 
tana. 
10 (63-11) Tau iato mai la disorong lako 
bassi mataran, 
sia la napotaa sindallung. 
11(63-12) Apa iatu datu la parannu 
paiman tete dio Puang Matua; 
mintu'na tu to undudung sumpa 
ussa'bu' sanganNa, la ma'sattuan, 
belanna iatu sadangna mintu' to 
umpokada mo'rang la dikamummu'. 

PepakkanNa Puang Matua lako 
mintu' uali ma'palele beko 


64:1-10 (64:1-11) 
64 l|u lakona pangala sengo. 
Pa'pudianna Daud. 
(64-2) O Puang Matua, tanding talingai 
tu buangan sarroku, 
sia rinding pala'i tu katuoangku dio 
mai uali metakuran: 
2 (64-3) Rerungna' dio mai kada turu'na 
mintu’ to kadake gau’, 
sia dio mai kamaarasanna to 
umpogau' kabulitukan. 
3 (64-4) Tu unnasa lilana butung la'bo' 
sia unnando-ando bulianna, iamotu 
kada mapannang. 
4(64-5) La untinaranni to ma'bulo- 
lollong dio mai to” kabunianna, 
tang magiang ta'pa untinaranni. 
5 (64-6) Napamakarra' tu penaanna 
umpogau' kakadakean, 
sia sama turu' untanan buni poya, 
nakua: Mindara la untiroi? 
6 (64-7) Tau iato mai umpana'ta' mintu 
kakadakean, nakua: 


7 

Tepumokan, iatu kasiturusangki 
ditangnga' mandalan tongan! 

Belanna iatu tangnga'na sola nasangi 
sia karangan inaanna mandalan 
tongan. 

7 (64-8) Apa Natinaranni Puang Matua 
tu tau iato mai, 

anNa ta'pa umbangkei. 

8 (64-9) Tongka' dililana kalena 
untobanganni tu tau iato mai, 

sia minda-minda untiroi tu tau iato 
mai la unniling-iling. 

9 (64-10) Anna mataku’ tu mintu’ tau 
sia la umpakalelean penggauranNa 
Puang Matua, 

sia untiro melo pengkaranganNa. 

10 (64-11) latu to malambu' la 
umposende paiman PUANG, 

sia mentiongan lako, 
sia mintu' to ma'bulo lollong Ia 
massattuan. 


Nanian untimang kurre sumanga' 
kamasokananNa Puang Matua 
65:1-13 (65:1-14) 


65 l|u lakona pangala sengo. 
Pa'pudianna Daud. Misa' nanian. 

(65-2) Lan Sion sipato' nanii kendek 
pudi-pudian mati' 
Kalemi, situang penaa rapa’, o Puang 
Matua, 
sia mati” Kalemi la kinii umpalesso' 
pangallonangki. 
2(65-3) O Puang, tu umperangii 
passambayangna tau, 
mati” Kalemi nanii mengkara'pa 
mintu'na kepenaanna. 
3 (65-4) Ma'rupa-rupa kakadakean 
untaloina', 
apa mintu' salaki la Miseroi. 
4(65-5) Maupa' tu to Mipilei langsa' sia 
to Mipopengkareke, 
kumua anna torro lan tarampakMi. 
La dia' tu penaangki diona 
kameloanna banuamMi. 
Iamotu kamaindanan lan banua 
kabusungamMi. 
> (65-6) Tete dio penggauran kalle- 
kallean la Minii umpebaliikan tu 
diona kamaloloan, 
o Puang Matua, oto na 
kasalamarangki, 
sissareanna mintu' randan langi' 
sia mintu' lelean uran. 

6 (65-7) Tu diona kamatotoramMi amMi 

pabantang buntu, 
belanna umpotambeke'Komi 
kakuasan. 

7 (65-8) Tu umparadan tasik marussa”, 

iamotu russa’ bombangna 
sia kamarukkanna tu mai to 
sangpetayanan. 

8 (65-9) Naurunganni mintu’ to dio 
lelean uran ungkabangnga' 

tanda kalle-kalleamMi, 
sia Kamu umpopela'tekki tu matallo 
matampu". 

9 (65-10) Kamumo sae umpetayanni te 
lino sia umpasebo uainna, 

sia Mipamalompo masapi. 

latu pangkalo' Puang Matua saba, 

Miben tallu bulinna tu tolino. 
Ondongpi Mipatepu tu mintu'na. 

10 (65-11) Kamu umpamarumpe mintu' 
pa'kadaang tengko sia umpalollo' 
pa'buakan tengko 

sia Mipemalosse'i uran dilangi', 
amMi pamasakkei tu mai tananan. 

11(65-12) Kamu ummakotai 
kameloamMi te taun iate, 

sia sitana'takan tu malunakna dio 
mai lalan lentekMi, 

12 (65-13) Unta'pai riu dio 

kapadanganna, 
na mintu' tanete umpobelo 
kaparannuan. 

13 (65-14) Mintu' kapadanganna 
napemarua'i domba sia bembe' 
ma'baanan 

sia mintu’ malompona umpobelo 
gandung: 
nasila'tekan sola nasangi sia menani. 


Pa 'tendeng-tendengan menimang 
kurre sumanga' langngan 
Puang Matua, belanna mintu' 
penggauran kalle-kalleanNa 


66:1-20 
66 l|u lakona pangala sengo. Misa’ 
nanian pa'pudian. 
Sende paimankomi lako Puang Matua, 
e mintu’ banne lino, 
2 Pakendekanni pa'pudian tu 
kamala'biranna sanganNa, 
pakala'bi' tu kadipudianNa. 
3|a ma'kadakomi lako Puang Matua, 
kumua: 
Lendu' metakuranna tu mintu' 
penggauramMi, 

mintu' duka ualimMi pudukna bangri 
mengkanorong Mati' belanna kuasa 
kapuamMi. 
4Sielle tu mintu' banne lino 
umpenombaiKomi, 
sia umpakendek pa'pudian Mati’, 
sia umpakendek pa'pudian 
umpakala'bi' sangamMi. Sela 
5 Maikomi untiro penggauranNa Puang 
Matua, 
metakuran tu penggauranNa lako 
mintu' ma'rupa tau. 
6 Napopengkarangkean tu tasik, 
sia lumingka tu tau ullamban salu, 
inde to tanii umpoparannu Puang 
Matua. 
7 la ma'parenta tontong sae lakona tete 
dio kamatotoranNa, 
sia matanNa umpenunu mintu' 
bangsa, 
da naumpamatampo kalena tu to 
pabali-bali. Sela 
8E mintu' bangsa, pudimi tu 
Kapenombanta, 
sia pemandui tu gamara 
umpa'perangian kadipudi- 
pudianNa. 
9Tu umpapaya deatanta, 

sia tang unneloran lentekta tilende'. 
10 Belanna Kamumo, o Puang Matua, 
mangka ussandakkan, 
sia Misudimokanni butung to ussudi 
salaka. 
11 Mipatamamokan tama bunde, 
sia Mipapassannimokan pamaan 
untondon tongankan. 
12 Sia Mipopa'elo'na tu tau 
umpessompoi ulungki, 
tamamokan to' api sia to' uai, 
apa mangkamokan Mibaa lako sanda 
malona'na. 
13 | a tamana” banuamMi umpennoloan 
pemala' ditunu pu'pu', 
la umpalesso' pangallonangku mati' 
Kalemi: 
14Tu napaombo' randan dipudukku 
sia nasa'bu' dara' lengko lilaku, 
tongku lan kamaparrisan. 
15 La Kupemalaran mati” Kalemi tu ba'tu 
pira-pira pemala' ditunu pu'pu' 
iamotu patuoan malompo, 
sia bau rambunna domba laki; 
la kupennoloan ba'tu pira-pira sapi 
sola bembe' laki. Sela 
16E kamu sola nasang tu ungkataku'na 
Puang Matua, maikomi umperangii, 

la kuulelean tu apa Napogau' lako 
tondon to batangku. 

17 Sunmo dio pudukku meongli' lako 
Kalena, 

natiba'tik tu lilaku umpudi-pudi 
Puang. 

18 Take susinnai la lu lakoi kakadakean 
tu penaangku, manassa inang tang 
natanding talingana' Puang. 

19 Apa inang Natanding talingana' 
Puang Matua, 

sia Naparinaa tu pengkamoyaku. 

20 Mintu'na kadipudian lu lako 
Puang Matua tu tang untumpu 
pa'palakungku 

sia tang umpasitoyanganna' 
kamasokananNa. 


Nanian pa'kurre sumanga' belanna 
mintu' pa'kamaseNa Puang Matua 


67:1-7 (67:1-8) 
67 1 Lu lakona pangala sengo, Misa’ 
nanian pa'pudian. 

(67-2) Anna Puang Matuamora 
ungkamaseiki' sia umbura'ki' lindo 
masakke, 

sia umpaarrangiki' rupanNa, Sela 

2 (67-3) Anna tandai tau lan te lino tu 

lalanMi, 
sia natandai duka mintu' bangsa tu 
kasalamaran lu dio mai Kalemi. 

3 (67-4) Sangapaoi anna pudiKomi 
mintu’ bangsa, o Puang Matua; 

ondongpi mintu' bangsa massola 
nasang la umpudiKomi. 

4(67-5) Sangapaoi anna mintu' to 
sangpetayanan parannu-rannu sia 
sila'tekan, 

belanna Mipaolai maloloi salunna tu 
mintu' bangsa, 

sia Mipatudu lalan tu mintu' to 
sangpetayanan lan te lino. Sela 

5 (67-6) Sangapaoi anna pudiKomi 
mintu' bangsa, o Puang Matua, 

ondongpi mintu' bangsa massola 
nasang la umpudiKomi. 

6 (67-7) latu padang umpakendekmo 
burana, 

ha Puang Matua, Kapenombanta, 
umpamasakkeki": 

7 (67-8) Napamasakkeki' Puang Matua, 

sia mintu' randan langi' la 
ungkabangnga'i. 

Misa' nanian umpudi 
kapataloanNa Puang Matua 


68:1-35 (68:1-36) 
68 l|u lakona pangala sengo. Misa’ 
nanian pa'pudianna Daud. 

(68-2) Ke'de' tu Puang Matua, namintu' 
ualinna sisarak-sarak, 

angganna to ungkabiri'i mallai dio 
mai oloNa. 

2 (68-3) Susi rambu pa'de poto”, susi 
dukamoto tu tau iato mai Mipapa'de 
poto’; 

sia butung panti’ lollo” nakande api, 
susi dukamoto tu to tang mekaaluk 
la rabun dio oloNa Puang Matua. 

3 (68-4) Apa iatu mintu’ to malambu' 
la parannu-rannu sia sila'tekan dio 
oloNa Puang Matua, 

sia parannu batu ba'tengku sia sende 
paiman. 

4 (68-5) Penanianni tu Kapenomban, 
pakendekanni pa'pudian tu 
sanganNa, 

ranteanni batattaNa tu To ma'kareta 
dio lu padang alla”, 

iatu sanganNa digente' PUANG, ammi 
lo'dok to kaiyangan dio oloNa. 
5 (68-6) Iatu Puang Matua tongkon lan 
inan maindanNa, 
Iamo umpoanak pia biung sia to 
ma'pakalolona mintu' baine balu. 
6 (68-7) Iatu to disitampei Napatongkon 
Puang Matua sola rapunna, 
sia iatu to dipattang la Napasun 
situang kamauparan, 
apa iatu to battuk la untongkonni 
padang rangke. 
7(68-8) O Puang Matua, iatomMi 
sun lumingka dolo dio tingayona 
taumMi 
sia iatomMi olai padang pangallaran. 
Sela 
8 (68-9) Tisenomi tu lino, sia lollo” tu 
langi” dio oloNa Puang Matua, 
ia duka tu Sinai tiseno dio oloNa 
Puang Matua, 
Kapenombanna to Israel. 
9 (68-10) O Puang Matua, Kamumo 
umpasae uran kamban, 
sia Kamumo umpapaya taumMi tonna 
kopa. 
10 (68-11) Iatu tuntunanMi ma'baanan 
lan, 

o Puang Matua, diona 
kamasokanamMi amMi pasakkaran 
nasangmi to mandasa. 

11(68-12) Ma'pau tang sala-sala tu 
Puang: 

na mintu' baine umpa'peissanan 
kareba melo, sae ma'baanan. 

12 (68-13) Iatu mai datu, pangulu 
pa'barani mallai, mallai sola 
nasang, 

sia iatu baine la'bi' lan banua 
untaa-taa pangrampa. 

13 (68-14) La mamma'- 
mamma'rokomika lan lu lantang 
domba? 

latu pani' bu'ku' nasapu' salaka, 

na iatu bulunna nasapu' bulaan riri, 

14 (68-15) iatonna pasisarak-sarakki 
Puang umpoissan angge maritik tu 
mai datu inde to, 

ma'ambun makkomi tu buntu 
Zalmon. 

15 (68-16) Iatu buntu Basan buntu 
malangka' tongan, 

sia latu buntu Basan iamo buntu 
ma botto-botto: 

16 (68-17) E mintu' buntu ma'botto- 
botto, 

ma'apari ammi sambiri matai, tu 
buntu Naturo ta'ba Puang Matua 
Nanii torro? 

Ondongpi la mari'pi sae lakona inde 
to tu Puang Matua. 

17 (68-18) Duangpulo sa'bu tu karetaNa 
Puang Matua, 

ma'sa'bu'-sa'bu' ria: 
latu Puang tilelemo dao mai buntu 
Sinai lu tama inan maindan. 

18 (68-19) MangkamoKomi kendek 
langngan inan madaoan sia 
Mikaloli'mo tu to dirampa; 

mangkamoKomi untarima pamengan 
dipennoloan dio mai tolino, 

pissanmi to iatu to battuk la torro 
duka dao, o PUANG Kapenomban. 

19 (68-20) Mintu'na kadipudian lu 
langngan Puang, 

tu urrande pala'ki' kiallo-kiallo. 
lamo Kapenomban, oto'na 
kasalamaranta. Sela 

20 (68-21) Iatu Kapenomban, tu kitanna 
Iamo 

Puang, tu Kapenomban mekamasei 
kamakarimmanan, 

sia iatu PUANG, Puangta 
urrampanangki' dio mai kamatean. 

21 (68-22) Ondongpi, la Nabissa' Puang 
Matua tu passaronganna mintu' 
ualinna, 

sia kararo ulu kebeluakna to tonang 
lan kakadakeanna. 

22 (68-23) Mangkamo Napokada Puang: 
La Kupasule dio mai Basan, 

la Kupasule diong mai tasik 
mandalan. 

23 (68-24) Kumua ammu otonni tama 
rara tu lentekmu, 

sia anna manglepa' tu asummu dio 
mai mintu' ualimmu! 

24 (68-25) Natiromo sola nasang tu 
kadibumbunanna boko'Mi, o Puang 
Matua, 

iamotu kadibumbunanna boko'Na 
Puangku sia Datungku mentama 
inan maindan. 

25 (68-26) Mintu' to sumengo dolo dio 
tingayo, sia iatu to massu'dekan 
undi dio boko’, 

nalan tangnga tu anak dara 
ma'ganda '-ganda'. 

26 (68-27) Pudimi tu Puang Matua Ian 
mintu' kaponan menani, 

Iamotu PUANG, tu uainna Israel! 

27 (68-28) Benyamin dio, iamotu 
bongsunna, tu ma'pana'ta', 
mintu’ pangulunna Yehuda ma'balole', 
mintu' pangulunna Zebulon, 
sia mintu' pangulunna Naftali. 
28 (68-29) Nasuamoko kuasa 
Kapenombammu, ammu pokuasai: 
o Puang Matua pa'pekitanammi tu 
kuasamMi, Kamumo, tu mangka 
umposara 'kan. 
29 (68-30) Belanna diona banuamMi dio 
Yerusalem, 
anna pennoloan pamengan lako 
Kalemi tu mai ba'tu pira-pira datu. 
30 (68-31) Pagarrikki tu mai olo'-olo' 
lan lu to” marrang, 
sia pasangna mintu' sapi laki sola 
anak sapinna tu mai bangsa. 
Kamu, tu ussolangi tu mintu' to 
umbudanan salaka, 
pasisarak-sarakki tu mai bangsa 
naporai untanan ra" 
31 (68-32) Ba'tu pira-pira tu to la'bi' la 
sae dio mai tana Mesir, 
sia iatu tana Etiopia la ta'pa 
umpatado pala” mabusanna lako 
Puang Matua. 

32 (68-33) E mintu' parenta lan te lino, 
penanianni tu Puang Matua, 
pakendekanni pa'pudian tu Puang, 
Sela 
33 (68-34) Iamotu To ma'kareta dao 
masuanggana mintu' langi' tempon 
dio mai, 
rangimi, umpalaomo gamaranNa, 
iamotu gamara kalle-kallean! 
34 (68-35) Pangke'i tu kamatotoranNa 
Puang Matua; 
iatu kataromposanNa dio Israel 
sia iatu kuasanNa dao 
masuangganna. 
35 (68-36) O Puang Matua, 
metakurangKomi lan mai 
inan maindanMi. 
latu Kapenombanna Israel, Iamora 
umpa'kamasean kamatotoran sia 
kamawatangan lako taunNa. 
Na lulakomora Puang Matua tu 
mintu'na kadipudian. 

Passambayangna to 
malambu' tu narampoi parri' 
sia bayo-bayo kamatean 


69:1-36 (69:1-37) 
69 l|u lakona pangala sengo. 
Unturu' baenan sengo bunga 
bakung. Pa'pudianna Daud. 

(69-2) Lendokanna', o Puang Matua, 

belanna natu'ba'mo' uai. 

2 (69-3) Tammanna' rokko buka 
mandalan, 

tu tae' makarra'na dinii mellese: 
sia tallanna' rokko liku mandalan, 
tu nanii ungkabu'na' uai. 

3 (69-4) Mata'ka'mo' meongli'-ongli', 
sia materrekmo tu barokoku, 

sia maraunmo tu matangku 
ma'penunu untayan 
Kapenombangku. 

4(69-5) latu to ungkabiri” punala 
bangna' mandu buda ia anna 
lamba' beluakku: 

sia pasau’ tu to la ussabu'ina', tu 
bulituk unnualina': 

hnaparukuna' ussondai barang apa 
tang kurampa. 

5 (69-6) O Puang Matua, Miissan tu 

kabagangku, 
sia iatu mintu' salaku tae' anna 
karerungan dio mai Kalemi. 

6 (69-7) Da napolean siri” tu mintu’ 
to untayanKomi kutumang, o 
Puang PUANGna mintu' ma'dandan 
maritik, 

sia da naattangan tu mintu' 
to undaka'Komi kutumang, o 
Kapenombanna to Israel. 

7 (69-8) Belanna Kamumora angku 
tanggung kadibe'sean, 

sia natoding siri' tu lindoku. 

8 (69-9) Belanna butungmo' to toyang 
tondok lako mintu' siulu'ku, 

sia to tang siperambumo' mintu' to 
nadadian indo'ku. 

9 (69-10) Belanna kamakaritutuan 
diona banuamMi umpapuru'mo 
penaangku, 

sia mintu' pabe'sena to umbe'seKomi, 
narampoimo'. 

10 (69-11) Iatongku parra uai 
matangku, 

angku popengkadiongan kaleku 
mapuasa, 
ia duka nabe'seanna' to. 

11 (69-12) Sia iatongku potamangkale 

karoro' 
napoparumbasanna' tau iato mai. 

12 (69-13) Mintu' to ma' misa- 
misa dio to' babangan tondok 
ungkada-kadaina', 

sia Naposengona' to pangirusan. 

13 (69-14) Apa iatu aku te 
massambayangna' mati' Kalemi, o 
PUANG, 

ke attu kamasorokamMi, 

o Puang Matua, baliina' pa'tunduan 
maruru Mi, 

sitinaya kamasokanan kapuaMi. 

14 (69-15) Riu'na' diong mai buka da 

angku tamman, 

rampananna' dikka' dio mai mintu' to 
ungkabiri'na”, 

sia endekanna' lan mai mintu' uai 
mandalan, 

15 (69-16) da dikka' nakabu'na' uai 
saba”, 

sia da naorrosanna' uai mandalan 
sia da nakemunna' liku mandalan. 

16 (69-17) Tanding talingana' dikka', o 
PUANG, 

belanna marampa' tu 
kamasokanamMi. 

Sailena' sitinaya kamamasean 
kapuaMi. 
17 (69-18) Da Mitanannina' boko' te 
aku, taumMi, 
belanna pussakna'! Tanding talingana 


1 


madomi'. 
18 (69-19) Reke'i tu sumanga'ku, sia 
lendokanni, 
rampananna' dikka' belanna mintu' 
ualingku. 


19 (69-20) Miissan tu kadibe'seangku 
sia siri'ku sia attangangku, 
sia mintu' to umpandasana' bendan 
dio oloMi. 
20 (69-21) Iatu kadibe'sean urranna'mo 
penaangku, 
napourunganni langga' tu kaleku, 
untayanna' masena tau, apa tae'ra, 
sia untayanna' to ma'pakatana, apa 
tae'ra. 
21(69-22) Ondongpi pa'du nabenna' 
tau iato mai kukande, 
sia napairu'na' sukka tongku 
ma'rang. 
22 (69-23) Da'ito namendadimora poya 
tu medana dio tingayona, 
sia iatu to nasolan kumande mendadi 
misa' ba'tikan. 

23 (69-24) Melo ke dipamaraunni tu 
matanna tau iato mai, natang 
pakita, 

sia diparumonting bang tu aakna: 

24 (69-25) Patu'ba'i kasengkeamMi tu 

tau iato mai, 
sia melo ke naruai kamare'dekanna 
ara'Mi. 

25 (69-26) Nake makarorrongi tu lili'na 
pangosokan tendana, 

nake tang nanii tau lan tu tendana. 

26 (69-27) Belanna naula' sumpumo tu 

to mangka Mipata'pai parri' 
sia naulelean tu kamapa'diranna tu 
mai to mangka Mibangkei. 

27 (69-28) Tompoi sala tu salana tau 
iato mai, 

naurunganni tang nalambi' 
kadibilangan malolo dio mai 
Kalemi. 

28 (69-29) Nake dibutai lan 

sura'katuoan, 
sia iatu sanganna da nadisura' 
dipasola sanganna to malambu'. 

29 (69-30) Apa iatu aku te mandasana' 
sia mapa'di'na”, 

melo ke naongannina' 
kamakarimmanan lu dio mai 
Kalemi, o Puang Matua. 

30(69-31) La kupudi nanian tu 

sanganNa Puang Matua, 
sia la kupakala'bi' nanian kurre 
sumanga'. 

31 (69-32) Mandu naala ia penaanNa 
PUANG tu iannato anna iatu sapi 
laki, 

ba'tu anak sapi tu ketanduknamo sia 
kekanukunnamo. 

32 (69-33) Iatu mintu' to 
umpopengkadiongan penaanna 
la natiro tu iannato situang 
kaparannuan: 

melo ke pa'yakki tu penaammi, 
e kamu mintu' to undaka' Puang 
Matua. 

33 (69-34) Belanna Natanding talinga 

PUANG tu to tae, 
sia mintu' taunNa tu dipattang tae' 
Natapa'. 

34 (69-35) La napudi langi’ sola lino tu 

Puang, 
sia mintu' tasik sola mintu' tu angge 
menono' lan. 

35 (69-36) Belanna la Nalendokan 
Puang Matua tu Sion, 
sia la Nabangun sule tu mintu' tondok 
Yehuda, 
anna nii to ma'tondok torro sia la 
namana" 
36 (69-37) Mintu' tarukna taunNa la 
umpomana'i, 
sia mintu' to ungkamali'i tu sanganNa 
la torro lan. 


Passambayang umpalaku 
pa'tunduan madomi' 


70:1-5 (70:1-6) 
70 l|u lakona pangala sengo. 
Pa'pudianna Daud. Ke 
dipennoloanni tu pemala' kapengkilalan. 
(70-2) O Puang Matua, madomi'Komi 
urrampananna, 
tunduina' madomi' o PUANG! 
2(70-3) Melo ke kasirisanni sia pada 
maila'i 
tu mintu' to undaka' sunga'ku la 
naka'tu, 
melo ke sorong boko'i sola nasangi 
sia kasirisan, 
tu mintu’ to umporai ke mandasana'. 

3 (70-4) Da'ito anna sule leko’ belanna 
kasirisan, 
tu mintu’ to umpa'pallakanna'. 
4(70-5) Melo ke mintu' to undaka'Komi 
umpoparannu sia umpopaimanKomi: 
melo ke mintu' to ungkamali' 
kamakarimmanan lu mai Kalemi, 
tontong ma'kada: La dipakasalle tu 
Puang Matua! 
5 (70-6) Aku te mandasa sia mase- 
mase; 
madomi'Komi sae lako kaleku, o 
Puang Matua! 
Kamumo To patunduangku sia 
perinding pala'ku, 
da Mimarempa to lamban, o PUANG. 


Pangando umpalaku 
pa'tunduanNa Puang Matua 
landa' lako matua induk 


71:1-24 
7 1 10 PUANG, Mati” kunii 
mentirerung, 
da maro' angku kasirisan! 
2 Rampananna' sia lendokanna' tete dio 
kamaloloamMi: 

tanannina' talinga, sia rinding 
pala'na'. 
3 Sangapaoi anna Kamu kupobuntu 
batu pentirerungan, 
angku tang ka'tu male lako; 
tu mangkamo Midullu la kupoinan 
makarimman, 
belanna Kamumo buntu batungku sia 
tambakukungku, 
40 Puang Matua, rampananna' dio mai 
limanna to tang mekaaluk, 
dio mai lisu pala'na to patua' ba'tang 
sia to kelok. 
> Belanna Kamuri kapa'rannuanangku, 
Puangku PUANG. 
Tu kuposande' tempon bitti'ku. 
6 Mati'ri Kalemi kunii sande' tempon 
ditibussanangku, 
sia Kamuri tu umpatibongso'na' lan 
mai pa'tambukanna indo'ku: 
mati'ri Kalemi nanii tontong 
kapa'pudi-pudiangku. 
7Tatu aku butung misa” a'gan 
napomangngamo buda tau, 
apa Kamumo pentirerungan 
matoto ku. 
8 Tatu sadangku buke kapa'pudian lan 
lako Kalemi, 

sia untendeng kamala'biramMi 
kiallo-kiallo. 
9 Da Mitibena', ke matuamo”, 
sia da Mitampena' ke moro'mi tu 
bukungku. 
10 Belanna mintu' ualingku ussipakulu- 
kuluina”, 
sia iatu to undaka' sunga'ku sama 
turu' undaka' lalan. 
11 Nakua: Natampemo Puang Matua, 
ulai'i sia tingkanni, belanna tae'mo 
misa” To patunduanna. 
120 Puang Matua, da dikka” amMi 
toyanganna': 
o Kapenombangku, madomi'Komi 
untunduina'. 
13 Da'ito anna kasirisan sia sanggang 
tu to undaka' sunga'ku, 
sia da'ito nakabu'i siri” sia pebe'se 
tu mintu' to undakaranna' 
kakadakean. 
14 Apa la tontongna' marannu, 
sia la kupasakendek-kendeknapa tu 
kadipudi-pudianMi: 
15|a nasa'bu' tongka' dililaku tu 
kamaloloamMi, 
sia kasalamaran lu dio mai Kalemi 
kiallo-kiallo, 

belanna tang kukemba' kuia' tu 
bilanganna. 
le La kupakalelean tu penggauran 
toto'Na Puangku PUANG, 
sia la kupa'peissanan tu 
kamaloloamMi, inang ia manna tu 
kamaloloamMi. 
17O Puang Matua, Miada'imo' tempon 
dio mai bitti'ku, 
nasae lako totemo kupa'peissanan tu 
mintu’ penggauran kalle-kalleamMi. 
18 Tamoto da Mitampena' sae lako 
matua indukku, 
sia ma'lullung bura-buraku, o 
Kapenomban, 
angku pa'peissananni tu 
kamawatangamMi lako to 
dadi totemo. 
Sia kuasamMi lako mintu' osso'na to 
dadi undi. 
19 Tatu kamaloloamMi sumpu langngan 
langi, o Puang Matua, 
tu mangkamo umpogau' ba'tu 
pira-pira penggauran kapua, 
o Puang Matua, mindaora 
ussitintibatuangKomi? 

20 Kamumo tu mangka umpatiroina' 
buda kamandasan sia 
kamaparrisan, 

Kamu duka sia la umpatuona, 
sia la unnendekanna' sule diong mai 
mangapi'na tana. 

21 Kamumo la untompoi 
kataromposangku, 

sia umpakatanana' sule. 
22 Aku duka te la kupudiKomi dandi, 
tu kamarurusamMi, o 
Kapenombangku: 
sia la kupakendekangKomi pa'pudian 
dipasiala katapi, 
o Puang maindanna Israel. 

23|a mela'tek tu lilaku, ke 

kupakendekangKomi pa'pudian, 

ten duka deatangku to tu mangka 
Milendokan. 

24 Sia la ussa'bu' kamaloloamMi, 

tu dara' lengko lilaku kiallo-kiallo, 

belanna mintu' tu to undakaranna' 
kadake kasirisan nasangmo sia 
malotong lindona. 

Passambayang umpalakui 
dennoupa' anna iatu datu, 
datu pasali rampa" 


72:1-20 
7 2 1 Pa'pudianna Salomo. 
O Puang Matua adai 
katonganamMi tu datu, 
sia ada'i kamaloloamMi tu taruk 
bulaanna to kabarre-alloan. 
2 Anna tang pakayun bimbang umpaolai 
salunna tu taumMi, 
sia tang ussembe' beko-beko to 
dipandasamMi. 
3 Sangapaoi anna mintu' buntu, 
sia tanete duka umpabu'tu 
kamarampasan lako tau iato diona 
kamaloloan. 
4Sangapaoi anna ussanda tonganni tu 
to dipandasa lan bangsa iato, 
sia urrampanan to mase-mase, 
anna lullu' parapai tu to sala' kedo. 
> Sangapaoi anna mintu'i ussiosso'i 
ungkasiri'Komi, ke dellek siapi tu 
allo, 
sia ke parrang siapi tu bulan. 

6 Sangapaoi anna sitinti uran dilangi' 

unta'pai padang dibela'i, 
sia sitinti uran umbanasa ussakka'i 
kuli'na padang. 

7Sangapaoi, ke attunnami dako”, la 
maupa' tu to malambu”, 

sia sebo tu kamarampasan sae lako 
pa'dena tu bulan. 

8Sangapaoi anna ma'parenta 
umpasilamban-lamban tasik, 

sia umpasitarru' Salu landa' lako 
randan langi’. 

9 Sangapaoi anna mintu’ tu to torro dio 
padang pangallaran sae menomba 
dio olona, 

sia angganna ualinna la unnudung 
padang. 

10 Sangapaoi anna mintu’ datu Tarsis 
sia datunna tu mai lebukan la 
umpennoloan pamenganna, 

sia mintu’ datu Syeba sia Seba la 
umpakendek pa'kasianna. 

11 Sangapaoi anna mintu' datu tukku 
sae rokko padang dio olona, 

sia angganna bangsa la mengkaola 
lako, 

12 belanna ia la ungkaduttu' to 
mase-mase, tu mengkamoya, 

sia to mandasa sia to tae" to 
patunduanna. 

13 Ta la ungkaturu-turui to bongko sia 
to mase-mase, 

sia la ungkarimmanni deatanna to 
mase-mase. 

141a la ullendokan sunga'na tau iato 
mai dio mai kadipakario-rioan sia 
kadipandasan, 

sia latu rarana tau iato mai kapua 
angga'na dio pentirona. 

15 Sangapaoi anna marendeng: anna 
pennoloanni tau lako tu bulaan dio 
mai Syeba. 

Sia tang ka'tu kapassambayangan, 
sia umpalakuanni kamauparan 
kiallo-kiallo. 

16 Sangapaoi anna untonda alamna tu 
gandung dio lu padang, 

sia anna lo'le-lo'le tu buanna 

dao lu mentanetena susi kayu dio 
Libanon, 

sia ia duka tu to ma'tondok marumbo 
butung riu dio lu padang. 

17 Sangapaoi anna tontong sae lakona 
tu sanganna, 

ondongpi, ke den siapi tu allo, la 
maupa' tu sanganna. 

Tete dio kalena anna marudindin tu 
mintu' bangsa, 
sia la nasanga kumua rongko' ia. 

18 Mintu'na kadipudian lu langngan 
nasang PUANG Kapenomban, tu 
Kapenombanna Israel, 

la mannari ia tu umpogau' 
penggauran kalle-kallean. 

19 Sia mintu' kadipudian lu langngan 
nasang sanga mala'bi'Na tontong 
sae lakona, 

mintu' nalili lino nasamboi 
kamala'biranNa. 
Amin, ya, amin. 

20 Sudunmo langngan lolokna tu 

pangandona Daud, anakna Isai. 


SURA' MA'PENTALLUNNA: 
PA'PUDIAN 73-89 


Ma'apari nakeupa' to tang mekaaluk 
73:1-28 
7 3 1 Pa'pudianna Asaf. 
Manassa tongan masokan tu 


Puang Matua lako to Israel, 

iamotu lako to bannang pute 
penaanna. 

2 Apa iatu aku te sidi'mora anna 
tisorong tu lentekku, 

sia kondemora angku tilende" 
3 Belanna ungkemburuna' to matampo, 
tongku tiroi tu upa'na to tang 
mekaaluk. 
4Belanna tae” namaparri' len, 
sangadinna manaman bang tu kalena 
sia pore. 

> Tae” namandasa len susito senga’, 

sia tae” anna rumbui parri' susito 
senga’. 

6 Tamo bannangnato anna luangi 
kamatampoan tu barokona butung 
manik, 

sia umpengkalemu' pa'pakario-rio 
ten to tamangkale: 

7 Lombon tu matanna napobua' 
lompona, 

sia tarru' ponno tangnga' matampo 
tu penaanna. 

8Tau iato mai ma'telle-telle sia 
malla” penaanna umpokada 
pa'pakario-rio: 

sia madongnga' ma'kada. 

9 Tau iato mai mematu-matu manna 

kadanna sae langngan langi’, 
sia iatu lengko lilana untapa' mintu' 
apa lan lino. 

10 ]amoto anna lu lako kalena tau iato 
mai tu taunNa Puang, 

anna satta'i namimmi' tu uainna tau 
iato mai. 

11 Anna ma'kada nakua: Ma'apai anNa 
la unnissanni Puang Matua tu 
iannato? 

sia ma'apai anna la den paissanna tu 
To patodoranna? 
12 Tiromi, iamote tu a'ganna to tang 
mekaaluk, 
saurrangngan-rangnganninna 
ijananna belanna manaman bang. 
13Manassa tae” gai'na tu penaa 
maputeku kukaritutui, 
sia umbasei limangku dio mai mintu' 
kedo sala. 

14 Belanna kiallo-kiallo naruana' parri’, 

sia iake melambi' naruana' peada’. 

15 Take la lanni penaangku kumua: 

La ma'kada susina' to, 
manassa ussolangina' to tama 
bilangan bati Mi”. 


PA'PUDIAN 73.16-23 200 


16 Susito ma'tangnga-tangnga'mo' la 

morai unnissanni, 
apa masu'sak duka kutangnga'. 

17 Sae lako tamana' inan maindanNa 

Puang Matua, 
namane masero lan penaangku tu 
ma'katampakanna tau iato mai. 

18 Manassa Mipatete batu malangngo' 
tu tau iato mai, 

sia Misumbanan anna songka 
tipa'ramu-ramu. 

19 Umba nakua tu tau iato mai narua 
kasanggangan metakuran lan 
sangkappidian mata, 

sappi, mangsan napobua' apa 
pasanggangan: 

20 Sitinti to tindo ta'pa tang dikilalai, ke 
pana'dingmiki', 

ten dukamoto, o Puang, Mipaboko'i 
penaa tu rupanna tau iato mai, ke 
pana'dingKomi. 

21 Tatonna mapalla penaangku, 

sia sikaro-karo tu ba'tengku. 
22 Attu iato bagana' sia tang paissan, 
butungna' olo'-olo' tae” inaanna dio 
oloMi. 

23 Apa tontongna' mase'pon dio Kalemi, 

sia manda' Mitoe tu lima kananku. 

24 Kamu la umpatudu lalanna' tete dio 
pa'timbangamMi, 

naundinna to Mipatamana' 
kamala'biran. 

25 Mindara kuposande' dao suruga? 

Tae’ apa senga’ lan lino kuporai, 
sangadinna Kamu mannari. 

26 Moi anna sanggang tu batang kaleku 
sia ronta' tu penaangku, 

apa Puang Matuari buntu batunna 
penaangku sia kupomana' tontong 
sae lakona. 

27 Belanna mintu' to 
untoyangammoKomi, manassa la 
sanggang, 

ondongpi, iatu to untampeKomi 
ma'baliara' senga’ la Miroto'i. 

28 Apa iatu akunna melo aku tu 
mase'pon lako Puang Matua, 

iatu Puangku PUANG kupoperinding 
pala, 

dikua angku pa'peissananni tu mintu' 
penggauramMi. 

To'doan uai mata diona 
kasangganganna Banua kabusungan 


74:1-23 
74 1 Misa” gelong bangunan ada'na 
Asaf. 
O Puang Matua, apa bannangna amMi 
tibemorakanni tontong sae lakona? 
Sia apa bannangna anna re'dekra 
tu ara'Mi lako mintu' domba 
Miparibala? 
2 Kilalai tu kombongamMi, tu mangka 
Mipolean tempon dio mai, 
sia mangka Mipopentorro to makaka 
la Mipogarempong mana, 
sia iatu buntu Sion, inan Minii torro. 
3 Umpatiangka'Komi bate lalanMi sae 
untiroi tu kasanggangan tang 
pasule-suleanna: 
a'a, mintu' tu lanna inan maindan 
nasolang-solang uali. 
4Mintu' to unneaKomi melalla-lalla lan 
tangnga kombongamMi, 
sia umpabendan rapang-rapang 
napodeata la napotoding minanga. 
“Tatu iannato takua to tau 
untadedangan uasena 


PA'PUDIAN 74.6-12 203 


la umbela' pangala'-ala': 

6 Anna tesse-tesse nasangi tu mintu' 
pareanan disura', 

unnoong uase sia pepa'tong. 

7 Naballa api tu inan maindanMi, 

sia naruttakki tu banua nanii 
sangamMi sae lako padang. 

8 Nakua tu tau iato mai lan penaanna: 

Malekomi mai anta sabu'i nasangi tu 
mati" tau! 

Naballa nasangmi tu banua 
passambayangan lako Puang Matua 
lan tana iate. 

? Tae'mo tandaki kitiro, tae” bangmo 
misa” nabi, 

sia tae” bangkan misa’ unnissanni, 
kumua ba'tu la sangapapa te 
iannate. 

100 Puang Matua, sangapapakan la 
natelle tu mati” to unneakan? 

Sia la tontong bangraka tu uali la 
untunai sangamMi? 

11 Ma'apari amMi kondoranni tu 
limamMi, iamotu lima kananMi? 
Benanni tu limamMi, amMi sabu'i tu 

tau iato mai. 
12 Apa iatu Puang Matua iamo Datungku 
tempon dio mai, 

tu umpabu'tu kadilendokan lan te 
lino. 
13 Diona kuasamMi amMi mangka 
umballak tasik, 
sia untesse ulunna mintu' naga lan 
to" uai. 
14 Mangkamo Minisak-nisak tu mintu' 
ulunna Lewiatan, 
sia Miben olo'-olo' dio lu padang 
pangallaran tu duku'na la napotuo. 
15 Kamumo umpabu'tu kalimbuang sia 
umpalolong uai salu, 
sia umpamarangke salu kapua. 
16 Kamumo ampunna tu masiang sia 
Kamumo tu ampunna bongi; 
Kamumo tu umpatorroi inanna tu 
arrang sama lele sola batunna 
kulla’. 
17 Kamumo mangka untori' lili’ lino, 
sia Kamu dukamo umpondok pealloan 
sia attu kamadinginan. 
180 PUANG, kilalai tu diona uali 
untelleKomi, 
sia bangsa tae’ pa'inaanna untunai 
sangamMi. 
19 Da Misorongi tu bannang penaanna 
bu'ku'Mi lako olo-olo' masuru: 

sia da Mitontong bang ungkalupai tu 
taumMi tu dipandasa. 
20 Kilalai tu diona basse, 
belanna mintu' inan mapattang lan 
lino nanii nasangmo inanna to 
ma'pandasa. 
21 Da’ maro’ anna sule masiri' tu to 
dipakario-rio, 
sia iatu mintu' to mandasa sia to 
mase-mase la umpudi sangamMi. 
22 Ke'de'Komi, o Puang Matua, amMi 
pasombo katonganamMi, 
kilalai umba nakua tu to baga 
ullangdoKomi kiallo-kiallo. 
23 Sia da Mitang ungkilalai tu arrakna 
ualimMi, 
belanna iatu angnga'na to 
umbaliKomi tontong bangmo 
kendek langngan. 


Irusan nanii kare'dekan 
ara Na PUANG 


75:1-10 (75:1-11) 
75 t Lu lakona pangala sengo. 
(Unturu' baenan sengo:) 
Dandi’ bala'-bala'i. Misa” sengo. 
Pa'pudianna Asaf. 

(75-2) KipudiKomi, o Puang Matua, 
inang kipudiKomi, 
belanna mandappi' sia tu sangamMi, 
sia mintu'na penggauran kalle- 
kalleamMi naulelean tau. 
2 (75-3) Iake Kulambi'mi tu allu'na, 
tae” nasalai tang Kupaolai maloloi 
salunna: 
3 (75-4) Moi anna tigega' tu lino sola 
issinna, 
apa Akumo tu umpabantangi tu mai 
parandanganna! Sela 
4(75-5) MangkaMo' ma'kada lako to 
matampo kumua: Da mimatampo. 
Sia lako to tang mekaaluk kumua: 
Da miumpatarangga tandukmi! 
5 (75-6) Sia da mipalayang tandukmi, 
sia da mitumonga-monga ma'kada. 
6 (75-7) Belanna tang lu dio mai 
matallo, 
tang lu dio mai matampu', 
ba'tu lu lo” mai padang aak nanii 
bu'tu kama'pakalayukan. 
7(75-8) Sangadinna Puang Matuari tu 
ma'paolai salu, 
Iamo la umpasosso' lu rokkoi tu 
misa”, 

anna pakendek lu langnganni tu 
misa" 

8 (75-9) Belanna lan limanNa PUANG 
den tu irusan nanii uai anggoro' 
re'de-re'de, 

tu ponno anggoro' dibuli: 

sia la untua'i lan mai, 

apa mintu' tu to tang mekaaluk lan 
lino ummimmi'i tu garoppa'na anna 
iru'i. 

9 (75-10) Apa iate aku la tontong bang 
kupa'peissanan tu iannato, 

sia umpakendekan pa'pudian 
Kapenombanna Yakub. 

10 (75-11) Mintu' tandukna to tang 

mekaaluk Ia Natepokki, 
apa mintu' tandukna to malambu' Ia 
dipatarangga. 


Puang Matua ungkarimmanni to 
mandasa sia ma'paolai salu 


76:1-12 (76:1-13) 
76 1 Lu lakona pangala sengo. 
Dipasiala oni katapi. Misa' sengo 
pa'pudianna Asaf. 
(76-2) latu Puang Matua kalelean lan 
tana Yehuda, 

sia iatu sanganNa mala'bi' lan tana 
Israel. 
2 (76-3) Dio Salem den tu tendaNa, 
na dao Sion nanii banuanNa. 
3 (76-4) Indemoto tu Nanii urrebong- 
rebong mintu' tinaran pandillak, 
sola balulang sia la'bo' sia mintu' 
parea rari. Sela 
4(76-5) Pandillak-dillak tonganKomi sia 
mala bi", 
dao mai buntu nanii pangrampan. 
5 (76-6) Mintu' to lalong dirampamo, 
sia tarru' leppeng, 
sia mintu' to barani tang pa'belamo. 
6 (76-7) O Kapenombanna Yakub, 
belanna peada'Mi, 
anna mintu' kareta sola darang 
leppengmo. 
7(76-8) Kamumo, sia inang Kamumo 
tu metakuran: 
sia mindara la tumanan dio oloMi, 
ke re'dekki tu ara'Mi? 
8 (76-9) Dao mai langi’ Minii umperangii 
pa'paolaimMi salu, 
mataku'mi sia bitukmi tu lino. 
9 (76-10) Tonna ke'de' tu Puang Matua 
la ma'paolai salu, 

la ungkarimmanni mintu' to 
madiongan penaanna lan te lino. 
Sela 

10 (76-11) Manassa napudiKomi tu to 

masarrang, 
sia to masarrang tinampepa 
Mitaro'to”. 

11 (76-12) Mangallonankomi sia 
palesso'i tu pangallonammi lako 
PUANG, Kapenombammi: 

mintu' tu to tiku lao ungguririkki 
Puang, pennoloanni tu pamengan 
lako Puang metakuran. 

12 (76-13) Tu untepok kamatampoanna 
tu mintu' arung, 

sia umparampoi metakuranna tu 
mintu' datu lan lino. 


Iatu penggauranNa Puang Matua te 
lendu'namo mepakatana ba'teng 


77:1-20 (77:1-21) 
77 1 Lu lakona pangala sengo; lako 
Yedutun. Misa' sengo pa'pudianna 
Asaf. 
(77-2) Meongli'na' langngan Puang 
Matua sia mengkamoyana', 

sia inang meongli'na langngan Puang 
Matua, sangapaoi Natanannina' 
talinga. 
2 (77-3) latongku pussak undaka'mo' 
Puang, 
sia ia duka kebongi tang mata'ka'na' 
umpatado pala'ku, 
sia tang pakatana-tananna tu 
penaangku. 
3 (77-4) Ia angku kilalai tu Puang Matua 
urrantangmo' sarro; 
ia angku ma'pasibuyu'-buyu, 
rossomi tu penaangku. Sela 
4(77-5) Kamumo tang umpasidullikna' 
bulu mata, 
mangla'na' sia tang tiku'bi'na'. 
5 (77-6) Kukilalaimi tu attu mangka 
diboko”, 
sia mintu' taun malaunmo. 
6 (77-7) Sia ta'ka' lan penaangku tu 
sengo pa'pudi-pudiangku ke bongi, 
ma'pasibuyu'-buyu'mo' lan ba'tengku 
sia napelalan kumman penaangku, 
kumua: 
7(77-8) Ma'apai anna la metampe 
tarru' tu Puang, 
sia tang la mekaturu-turuimo? 

8 (77-9) Tae” tarru'moraka tu 
kamasokananNa, 
sia sipapa' bangraka ka'tu tu 
pangallu'Na? 
9 (77-10) Tang Nakilalaimoraka Puang 
Matua tu kamaturu-turuanNa, 
sia Natampunmoraka tu mamaseNa 
diona sengkeNa? Sela 
10 (77-11) Kukuami: Inde sia tu 
karossoangku, 
kumua iatu penggauran lima kananNa 
To patodoranna lelukmo. 
11 (77-12) La kukilalai tu mintu' 
penggauranNa PUANG, 
ondongpi la kukilalai tu mintu' 
penggauran kalle-kalleamMi to attu 
mangka diboko'. 
12 (77-13) Sia la untangnga'- 
tangnga'na' lalan limamMi, 
sia la kutimbang-timbang tu 
penggauramMi. 
13 (77-14) O Puang Matua, iatu lalanMi 
naepun kamaseroan, 
mindara tu Kapenomban pada tande 
Puang Matua? 
14 (77-15) Kamumo tu Puang umpogau' 
apa kalle-kallean, 

sia mangka Mipapayan tu kuasamMi 
dio lu mintu' bangsa. 
15 (77-16) Tete dio lima matoto'Mi amMi 
lendokanni tu taumMi, 
lamotu bati'na Yakub sola bati'na 
Yusuf. Sela 
16 (77-17) latu mintu’ uai 
natiromoKomi, o Puang Matua, 
sia mintu' uai rumonting untiroKomi, 
sae duka lako uai mandalanna 
ma'parondo. 
17 (77-18) Iatu mai saliu' umbarrakan 
uai, 
sia iatu langi' gumalugu, 
sia iatu tinaranMi sipendelok-delokan. 
18 (77-19) Iatu oni guntu'Mi menanan, 
sia latu kila” unnarrang lino, 
na iatu lino rumonting sia tiseno. 
19 (77-20) Iatu lalanMi lan tasik, 
sia lan to' uai buda, 
sia iatu lalan lentekMi tae' napayanan. 
20(77-21) Misolammo tu taumMi 
butung domba sia bembe' 
ma'baanan. 
Lan lisu pala'na Musa sola Harun. 


PA'PUDIAN 78.1-4 213 


KamasokananNa Puang Matua lako 
to Israel te pura diboko' 


78:1-72 
78 1 Misa” gelong bangunan ada'na 
Asaf. 
E rapungku, rangimi te bangunan 
ada'ku, 
sia tananni talinga te mintu' motokan 
lilaku. 
2|a umbungka'na' randan pudukku 
umpokada kada peada' to kinaa, 
sia umpasombo mepussakanna 
tempon dio mai. 
3Tu mangka kirangi sia kiissan, 
sia iatu mangka nauleleanangkan to 


dolota, 
#tae' angki la umbunianni lanto 
mimi'na, 
sangadinna kiuleleanan papa' 
sidampi'na, 


tu mintu' kataromposanNa PUANG, 

sia kamatotoranNa sia mintu' 
penggauran kalle-kallean 
Napogau'. 

> Belanna mangkamo Natanan tu misa’ 
tanda dianna batu silambi' dio lu 
tarukna Yakub, 
sia Napondok tu misa' Sukaran aluk 
dio lu bati'na Israel, 
tu Napasan lako to dolota 
kumua anna pokadanni lanto 
mimi'na. 
6 Anna issanni taruk undinna, 
iamotu mintu’ bati’ la didadiampa 
tu la tulangdan anna ulelean pole'i 
lako bati'na: 
7 Anna umposande' Puang Matua sola 
nasangi, 
sia da nakalupai tu mintu' 
penggauranNa Puang Matua, 
sangadinna la nakaritutui tu mintu' 
pepasanNa. 
8 Sia da nasusi nene’ to dolona tu tau 
iato mai, 
jamotu misa” osso’ matoro sia battuk, 
iamotu misa" osso’ tang ma'to' tu 
penaanna, 
sia tae' anna la'ka' lako Puang Matua 
tu penaanna. 
9 Mintu' bati'na Efraim, iamotu to sakka 
pa'buno tinaranna, 
sumoro'mo ditalo tonna parari. 


7 

10 Tae’ anna toe manda'i tu basseNa 
Puang Matua 
sia manoka unturu' atoran Sukaran 
alukNa. 
11 Sia tang nakilalaimo tau iato mai tu 
mintu' penggauranNa, 
sia mintu' tanda kalle-kalleanNa, 
tu Napa'pekitanammo lako kalena. 
12 Dio tingayona nene' to dolona Nanii 
Puang umpogau' ba'tu pira-pira 
tanda kalle-kallean 
dio tana Mesir, dio padang Zoan. 
13 Naballak tu tasik anNa palambanni 
tu tau iato mai, 
Napopa'parinding tu uainna susi 
misa' sapan. 
14 Take allona Napaanta'i salebu' tu tau 
iato mai, 
sia Napaanta'i arrang api tu'tu' bongi: 
15 Napatibangnga tu batu dio padang 
pangallaran, 
sia Napabossai Napairu' butung uai 
diong mai liku mandalan. 
16 Napatidollo-dollo tu ba'tu pira-pira 
mata uai lan mai buntu batu, 
sia napasumalu tu uai iato butung 
salu. 

17 Apa umpogau' tarru' bangora kasalan 
tu tau iato mai lako Kalena, 
sia umbali Patodoranna dio lu padang 
talo. 
18 Napasandak tu Puang Matua lan 
penaanna, 
umpalaku kande susitu kamailuanna: 
19 Ma'kada lako Puang Matua nakua: 
Ma'dinraka tu Puang Matua 
umpalennarangki' kande dio 
padang pangallaran? 
20 Tonganna mangkamo ussambakki 
buntu batu anna sun tu uai lan mai, 
sia bu'tu tu mata uai sumalu: 
apa la Nakulle siaparaka umpa'ben 
roti, 
sia umpasakkaran pa'kandian 
taunNa? 
21 Tamoto anNa sengke tu PUANG tonNa 
rangii, 
dukkumi tu api lako bati'na Yakub, 
sia le'ke' tu kasengkeanNa lako 
tarukna Israel. 
22 Belanna tae' anna katappa'i tu Puang 
Matua 
sia tae" narannuanni tu pa'tunduanNa. 
23 Moi anna susito, ma'kadami Ia lako 
salebu' daona lu, 

sia ungkillang mintu’ ba'bana langi’: 
24 Napaurannimi manna tu tau iato mai 
napotuo, 
sia umpa'kamasean gandung lako 
tau iato mai dao mai langi’: 
25 Pantan ungkandemi roti dao mai 
langi’, 
sia Napasongloran kande tu tau iato 
mai sadia'na. 
26 Napopangiri' tu angin matallo dao 
mai langi’, 
sia Napasae tu angin lu lo' mai 
pollo'na uai tete dio kuasanNa. 
27 Napauranni pa'kandian tu tau iato 
mai susi barra'-barra”, 
sia manuk-manuk kepani' susito 
karangan dio biring tasik. 
28 Naronnosan lan rante nanii tendana, 
sia tiku lao inan nanii. 
29 Kumandemi tu tau iato mai sadia'na 
tongan, 
sia Naben tu nadaka'na. 
30 Apa tae'pa anna paliu pandaka' 
penaanna tu tau iato mai, 
sia lan bang sia sadangna tu kande, 
31 tu'ba'mi tu kasengkeanNa Puang 
Matua lako tinde tau, 

anNa patei tu mintu' tau tu 
malomponamo, 
sia Natebang tu mintu' to Israel 
mangura. 
32 Moi anna susito, umpogau' poleomo 
kasalan tu tau iato mai, 
sia tae' anna katappa'i tu penggauran 
kalle-kalleanNa. 
33 Tamoto anNa roto'i punala bangi tu 
mintu' allo katuoanna, 
sia Mepatiramban tu kadiputtaianna 
taun kalolanganna. 
34 Tatonna pateimi tu tau iato mai, 
maneri naanga' tu Puang, 
anna tibalik pakkan undaka' Puang 
Matua. 
35 Sia nakilalaimo tau iato mai, 
kumua iatu Puang Matua Iamo buntu 
batunna, 
sia Puang Matua Patodoranna, iamo 
patunduanna. 
36 Apa jatu tau iato mai umbangko 
malute Puang, 
sia umpakena Puang tete dio bisaranna. 
37 Belanna tae” anna ma'to' tu penaanna 
lako Puang 
sia tae” anna toe manda'i tu basseNa. 
38 Apa belanna kamamaseanNa 

Naseroi tu salana tau iato mai sia tae 
Nasabu'i: 

nenne’ poleo'l unta'tan sengke 
budanNa, 

sia untemme' ara" rumeke-mekeNa. 

39 Belanna nakilalai tu diona tau iato 
mai kumua a'gan batang kale, 

tu butung rambu pa'de poton, 
sia tae'mo nabu'tu sule. 

40 Ba'tu pempiran tu tau iato mai 
battuk lako Kalena dio lu padang 
pangallaran, 

sia umpa'di'i penaanNa Puang dio lu 
padang talo, 

41 sia ussandak poleopi Puang Matua, 

sia umparosso To masero pindanna 
to Israel. 

42 Tae” anna kilalai lenni tau iato mai tu 
lima matoto Na, 

sia iatu allo nanii Puang ullendokanni 
dio mai to umpakario-rioi. 

43Tonna padenni tu mintu' tanda 
kalle-kalleanNa dao tana Mesir, 

sia mintu' tanda mangngaNa dio 
padang Zoan. 

44 Napopembali rara tu uainna lan salu 
Nil, 

sia mintu' uai lolongna, naurunganni 
tae" nairu'. 

45 Napasae tu tabuan balo tu ussabu'i 
tu tau iato mai, 

sia tokko' urratoi tau iato mai. 
46Jatu bura padangna tau iato mai 
Napakandei ulli’, 
sia ia duka tu polean ra'ta'na 
Napakandei batik. 

47 Napasanggangi uran batu tu mintu' 

anggoro'na, 
sia ambun maka'dang tu ara 
pangala'na, 

48 Napopa'elo'na tu uran batu anna 
sanggangi tu patuoanna tau iato 
mai 

sia mintu’ olo'-olo'na nasanggangi kila’ 
silalle-lalle. 

49 Naparampoi kamare'dekanNa tu tau 
iato mai 

sia kasengkean sia kamagallian sia 
kamandasan, 

iamotu misa” porimpunganna 
malaeka' umbaa kasanggangan. 

50 Napatu'ba' tu kasengkeanNa, 

sia tae' Narinding pala'i tu deatanna 
tau iato mai dio mai kamatean. 

Sangadinna Nasorong tu sunga'na 
lako saki ropu. 

51 Napatei nasang tu anak pa'bunga' 
dio Mesir, 

iamotu bunga'na kamabukuanna lan 
mintu' tendana Ham. 

52 Apa Napasangtiangkaran Nasolan 
sun tu taunNa butung domba sia 
bembe' ma'baanan, 

sia Naturu' mana'pa dio lu padang 
pangallaran ten patuoan. 

53 Narenden marampa' tu tau iato mai, 
naurungan tae" namataku, 

belanna mintu' ualinna malabumo lan 
tasik. 

34 AnNa solanni tu tau iato mai sae lako 
lili inan maindanNa, lako te buntu 
iate tu mangka Naappa' tete dio 
lima kananNa. 

>> Naula'i lao tu mintu’ bangsa dio mai 
to” olona tau iato mai, 

sia nataa-taa tu padangna Nasuka' 
tinting la napomana' tau iato mai, 

anNa panno'ko'i tu mintu' sukunna to 
Israel lan tendana tau iato mai. 

56 Apa nasandak tau iato mai tu Puang 
Matua, 

sia unnea lako Puang, Patodoranna, 
sia tang unturu' kasa'bianNa. 

37 Sangadinna sorong boko’ sia tang 
mana'pa' susito dolona, 

sia tipero' susi tinaran pasala. 

58 Tau iato mai umpare'dek ara'Na 
Puang diona kamenombanna dao 
lu inan madao, 

sia umpabu'tu pangimburuanNa 
diona mintu' rapang-rapangna 
napodeata. 

59 Lendu’ ia sengkeNa tu Puang Matua 
tonna rangii tu iannato, 

anNa sa'bianganni tu mintu' to Israel. 

60 Naurunganni Nasalai tu tenda dio 
Silo, 

tu tenda Napabendan dio to' naninna 


tolino: 
61 Napopa'elo'na tu kamatotoranNa 
dirampa, 
sia iatu kamala'biranNa tama lisu 
pala'na uali. 


62 Napopa'elo'na tu taunNa nakande 
bassi mataran, 
belanna lendu' tongan sengkeNa lako 
to Napotau. 
63 Tatu mai to manguranna pura nalalle 


api, 

sia mintu' tu mai anak dara tae'mo 
anna ditendeng sengo rampanan 
kapa'. 
64 Siapanammo tu mintu' to minaanna 
nakande bassi mataran, 
natae” anna batingi to balunna. 
65 Attu iato malima'ka'mi tu Puang 
sangtinti to pana'ding, 
sia ten pa'barani napakapua uai 
anggoro' tu penaanna. 
66 Nasambakki dio mai boko’ tu mintu’ 
ualinNa, 
sia Naparampoi kamatunan tang 
pa'de-pa'de. 
67 Apa Nasuale pala’ tu tendana Yusuf, 
sia tae' anNa turo ta'bai tu suku 
Efraim. 
68 Sangadinna Naturo ta'ba tu suku 
Yehuda, 
sia iatu buntu Sion tu Napa'budai. 
69 AnNa bangunni tu inan maindanNa 
butung inan matande, 
sia butung lino tu Naparandanganni 
matoto' tontong sae lakona. 
70 Naturo ta'ba tu Daud, taunNa, 
anNa sarakki lan mai bala domba: 

71 Nasarakki dio mai boko'na mintu' 
domba sumusu la ungkambi' 
Yakub, taunNa, 

sia Israel to Napotau. 

72 Ta ungkambi'i tu tau iato mai sitinaya 

penaa lambu'na, 
sia narenden lima malutena tu tau 
iato mai. 


Pa'palaku anna dipabala'i tu 
kasangganganna Yerusalem 


79:1-13 


79 1 Pa'pudianna Asaf. 
O Puang Matua, natamaimo to 
kapere' tu apamMi, 
sia urruttakki banua kabusungamMi, 
ondongpi napatombonan batu tu 
Yerusalem. 
2 Napakandeimo manuk-manuk dao lu 
langi' tau iato mai, 
tu batang rabukna taumMi, 
sia napakandei olo'-olo' lampung dio 
lu padang 
tu duku'na to masallo'Mi. 
3 Napatibollo tu rarana butung uai dio 
lu tikunna Yerusalem, 
sia moi misa' tau tae' ullamunni. 

4Napobe'seammokan sangtondokki, 
sia Napotule'-tuleran sia 
Napoparumbasanmokan bali 
lembangki. 
> Sangapapira, o PUANG? La tontong 
bangraka tu kasengkeamMi? 
Sia iatu kapangimburuamMi la 
ma'pamampu'raka susi api? 
6 Patu'ba'i kasengkeamMi lako 
to tang untandaiKomi, 
sia lako mintu' lili” parenta 
tang metamba ussa'bu' sangamMi. 
7 Belanna naampello'mo tu Yakub, 
sia nasanggang-sanggang tu inanna. 
8 Da Mipasisurungkan salana to doloki, 
sangapaoi anna tammuikanni 
mamaseMi madomi', 
belanna tang pa'bela tonganmokan. 
? Tunduikanni, o Puang Matua, oto'na 
kasalamarangki, 
tete dio kamala'biranna sangamMi, 
rampanangkanni sia basei tu mintu' 
kasalangki, 
tu belanna sangamMi. 
10 Apara bannangna anna la ma'kadara 
tu to kapere' kumua: 
Umbamira tu Kapenombanna? 

Melo ke naissanni to kapere' dio 
tingayoki, 
tu diona kaMipembalianganna tu 
mai rarana taumMi tu mangka 
dipato'do. 
11 Melo kerampoi lako oloMi tu sarrona 
to dirampa, 
sia belanna kakapuanna kuasamMi 
rinding pala'i dikka' 
tu mintu' to dilampakmo la dipatei. 
12 Na lako bali lembangki papakkanni 
manglokkon pempitu tama rianna 
tu pebe'se mangka nabe'seangKomi, o 
Puang. 
13 Na kami te, taumMi, sia domba 
Mikambi”, 
la umpudiKomi tontong sae lakona, 
sia kisiosso'i umpa'peissanan 
kadipudi-pudiamMi. 


Pangando malaku anna dipasule 
tama dandanna tu to Israel 


80:1-19 (80:1-20) 
80 t Lu lakona pangala sengo. 
Unturu' baenan sengo bunga 
bakung. 
Kasa'bianna Asaf. Misa' pa'pudian. 

(80-2) O Pangkambi'na to Israel, 
patananni tu talingamMi! 
Tu umpatudu lalan bati'na Yusuf 
butung domba, 
o Kamumo tu unnisungi karubion, 
patiarrangi tu rupamMi. 

2 (80-3) Angkarammi dio tingayona 

Efraim sia Benyamin na Manasye 
tu kalalongamMi, 
amMi mai ullendokangkan. 

3 (80-4) Pasulekanni, o Puang Matua, 
tama dandanki, 

paparrangi tu lindoMi, angki 
dilendokan. 

4(80-5) O PUANG, Kapenombanna 
mintu' ma'dandan maritik, 

sangapapira tu kasengkeamMi 
ungkanoka passambayangna 
taumMi? 

5 (80-6) Uai mata mannamo Mibenni 
napotuo, 

ondongpi uai mata mannamo 
Mipamosoanni nairu'. 

6 (80-7) Mitananmokanni 
napenggaronto'i kasigaganna 
bali lembangki, 

sia nasitelleikan mintu' ualingki. 

7 (80-8) O Kapenombanna mintu’ 
ma'dandan maritik, 

pasulekanni tama dandanki, 
paparrangi tu lindoMi, angki 
dilendokan. 

8 (80-9) Mibuakmo sia Mipalengka' 
tu sangto' anggoro' dio mai tana 
Mesir, 

ammi ula'i lao tu mintu’ bangsa, 
Mitananni tu kayu iato. 

9 (80-10) Mipalapparammo inan, 
naurunganni mennuaka' melo 
sia ussitutu'i padang. 

10 (80-11) Mintu' duka buntu naonganni 
ongan-onganna, 

sia mintu' tangkena ungkapu' kayu 
arasi” sangbara' padang. 

11 (80-12) Napopendolok tu mai 
tangkena sae tama tasik, 

sia mintu' lolona sae tama Salu. 

12 (80-13) Ma'apari amMi lo'po'ri tu 

tembo'na, 
naurunganni minda-minda lendu' 
inde to lalan iato napeloloi bang. 

13 (80-14) Napepuraimo bai lampung, 

sia angganna olo'-olo' dio lu padang 
pura ungkandei. 

14 (80-15) O Kapenombanna mintu’ 
ma'dandan maritik, suleKomi. 
Tiro lumbangi dao mai suruga, sia 

penunui, 
sia parinaai te mintu' garonto' 
anggoro'. 

15 (80-16) Tu pa'tado' natanan lima 
kananMi, 

ijamotu muane, Mipeloboran Kalemi. 

16 (80-17) Iatu kayu iato diballa butung 

rompon: 
sia mintu' tau iato sabu'mo diona 
kaumpalessekamMi matamMi. 

17 (80-18) Rondongi limamMi tu to 
diona kananMi, 

iamotu to Mipeloboran Kalemi. 

18 (80-19) Iake susito, tae'mo angki Ia 

balik dio mai Kalemi, 
patuokanni angki meongli' ussa'bu' 
sangamMi. 

19 (80-20) O PUANG Kapenombanna 
mintu' ma'dandan maritik, 
pasulekanni, 

melo ke parrangi tu rupamMi, angki 
dilendokan. 

E to Israel, patananni tu talingammi 
sia perangii Kapenombammi 


81:1-16 (81:1-17) 
8 1 l|u lakona pangala sengo. 
Unturu' baenan sengo: Gitit. 
Pa'pudianna Asaf. 

(81-2) Ra'ban-ra'bankomi umpenanian 

Puang Matua, tu tapopamuntu, 
pela'tekanni tu Kapenombanna 
Yakub. 

2 (81-3) Menanikomi, sia pannonii tu 

ganda -ganda', 
sia katapi merio'-rio' oninna sia 
dandi. 

3 (81-4) Pannonianni tarompe' pua tu 
allo madatunta ke bunga' sombonai 
bulan 

sia iake malimbunnai bulan. 

4(81-5) Belanna iatu iannato iamo aluk 
dipondokan to Israel, 

sia atoranna Kapenombanna Yakub. 

5(81-6) latu iannato Napantok 

napobatu silambi' bati'na Yusuf, 
tonna sun tu Puang umpasulei tana 
Mesir. 

Urrangimo' misa' kada tang 
kupebuyu' nakua: 
6 (81-7) Akumo ussondokan panglemba 
dao mai palempengna, 
anna tilendok lu limanna dio mai 
pangrengnge'. 
7 (81-8) Aku urrinding pala'ko tommu 
meongli' lan attu kapussakkan, 
sia Aku umbaliko guntu' lan mai 
massalebu'na: 
Kusandakmoko dio Meriba. Sela 
8 (81-9) E taungKu, patananni tu 
talingammu, la Kumotokkiko lila 
pa'pakilala, 
e to Israel, ke la moraiko 
umperangiiNa'! 
9 (81-10) Da muden umpekalangka'i 
deata to senga’, 
sia da mupenombai deata to salian 


lembang. 
10 (81-11) Akumo, PUANG, 
Kapenombammu, 
tu mangka ussolangko sun lan mai 
tana Mesir: 
popengangai tu sadangmu angKu 
ponnoi. 


11 (81-12) Apa iatu taungKu noka 
umperangiiNa', 

sia tae' naporaiNa' to Israel. 

12 (81-13) Iamoto angKu popa'elo'nai 
lan katoroge'geranna, 

naurungan unturu' bang lalan 
tangnga'na. 

13 (81-14) Kenna perangiiNa' taungKu, 

sia kenna turu' to Israel tu 
pepasanKu! 

14 (81-15) Manassa ta'pa Kupatunduk 
madomi' tu mai ualinna, 

sia Kupasulei limangKu tu mai to 
unneai. 

15 (81-16) Mintu' to ungkabiri' PUANG, 
anna tang mengkaola lako Kalena, 
anna angga'-angga'i bang, 

sia iatu kamasolanganna to mabiri' la 
tontong sae lakona. 

16 (81-17) Manassa tau iato mai Ia 
Napakande mapulu'na gandung, 

sia la Kupedia'i tani' lan mai sapak 
batu. 

Puang Matua urra'ta' ukungan 
lan tinimbunna deata 


82:1-8 


8 2 1 Pa'pudianna Asaf. 
Tongkon tu Puang Matua lan 
tinimbunna deata, 
sia urra'ta' ukungan lan lu mintu’ 
deata. 
2 Sangapapokomi la ma'paolai salu 
pakayun bimbang, 
sia malang lako to tang mekaaluk? 
Sela 
3La mitiroan tu to bitti' sia pia biung, 
sia la umpasalunna to dipandasa sia 
to mase-mase. 
4Rampananni tu mintu’ to bitti’ sia to 
mase-mase, 
lendokanni lan mai lisu pala'na to 
tang mekaaluk. 
“Tau iato mai tae” tangnga'na sia tae’ 
paissanna, 
tontong bang lolang nakabu' 
kamalillinan, 
ia dukamoto anna tigega' tu mintu' 
parandanganna te lino. 
6 Mangkamo Kupokada kumua: 

Kamumo tu deata, 
sia kamumo sola nasang tu mai 
anakna Patodoranna. 
7 Apa la matekomi susito lino, 
sia susikomi misa” tu mai datu la 
tibambang! 
8 Ke'de'Komi, o Puang Matua, paolaimi 
salunna te lino, 
belanna poissanMi tu mintu' bangsa. 


Passambayang malaku pa'tunduan 
unnea mintu’ ualinna Israel 


83:1-18 (83:1-19) 


83 1 Nanian. Pa'pudianna Asaf. 
(83-2) O Puang Matua, da 
Mimari'pi bang, 
sia da Mima'pakappa sia da 
Mima'bituk-bituk, o Puang Matua. 
2(83-3) Belanna tiromi, marukka 
nasangmo tu mintu' ualimMi, 
sia mintu' to ungkabiri'Komi 
umbangunan ulunna. 
3 (83-4) Sama turu' untannun tangnga' 
kadake unnea taumMi, 
sia sipakulu-kulumo la umbali mintu' 
to tang Mipairi'i angin. 

4(83-5) Nakua kadanna: Maikomi anta 

sabu'i nasangi tu tau iato, 

da nadadi len misa' bangsa, 

sia da nadikilalai lenpa tu sanganna 
Israel! 

5 (83-6) Inang manassa misa' penaamo 
tu tau iato mai untampa tengko 
situru", 

sia unnarra' lampa kada Ia 
unneaKomi: 

6 (83-7) Iamotu mintu’ to ma” suku 
Edom sia to Ismael, 

Moab sia to Hagar, 
7 (83-8) Sia Gebal sia Amon sia Amalek, 
tondok Filistin sola mintu' 
pa'tondokan Tirus: 

8 (83-9) Ia duka tu Asyur sama turu'mo 

mintu' tau iato mai, 
sia ussande' mintu' bati'na Lot. Sela 

9 (83-10) Parampoi tu tau iato mai 
susitu mangka Miparampoan to 
Midian, 

sia susitu lako Sisera, sia susi lako 
Yabin dio randan salu Kison. 

10 (83-11) Tu disabu'imo dio En-Dor, 

sia susimo pangangku". 

11 (83-12) Iatu mintu' to la'bi'na pasusii 
Oreb sia Zeeb, 

sia iatu mintu' tedong pariu'na pasusii 
Zebah sia Salmuna. 

12 (83-13) Tu mangka ma'kada nakua: 

Maikomi taalai tapomana'! 
Tu inanNa Puang Matua. 

13 (83-14) O Kapenombangku, pasusii 

daun kayu nabaa 
angin tu tau iato mai, 
sia susi ongkan nairi' angin. 

14 (83-15) Susi api unnimbakan 

pangala’ tamman, 
sia susito dukku api ullalle mintu’ 
tanete, 

15 (83-16) Susi dukamoto la Miula' 
sumpu angin bara'Mi tu tau iato 
mai, 

sia patirambanni talimpuru'Mi. 
16 (83-17) Todingi siri’, 
anna daka'i tu sangamMi, o PUANG. 

17 (83-18) Da'ito anna kasirisan tu tau 
iato mai sia tiramban tontong sae 
lakona, 

sia da'ito anna maila’ sia anna 
sanggang. 

18 (83-19) Anna issanni kumua Kamu 
manna tu disanga PUANG, 

Patodoranna lan mintu' narande tana 
kalua’. 

Nanian to lumio' 
umpangudui Yerusalem 


84:1-12 (84:1-13) 
84. l|u lakona pangala sengo. 
Unturu' baenan sengo: Gitit. 
Pa'pudianna bati'na Korah. 
(84-2) Tangpada mala'bi'na tu 
banuamMi, 
o PUANGna mintu' ma'dandan 
maritik! 
2(84-3) Mamali' tu penaangku 
sia mangussu' la mentama 
tarampakNa PUANG, 
deatangku sia batang kaleku mela'tek 
umpudi Puang Matua matontongan. 
3 (84-4) Ia duka tu dena' ungkabu'tuimo 
inan nanii, 
sia iatu kaluppini' den serangna, 
napannai anakna, 
sikandappi' inan pemalaran lako 
Kalemi. O PUANGna mintu' 
ma'dandan maritik, 
o Datungku sia Kapenombangku. 
4(84-5) Maupa' tu mintu' to tonang lan 
banuamMi: 
tang toreKomi napudi! Sela 

5(84-6) Maupa' tu to 

umpopamuntuKomi, 
tu to marampa'mo lan penaanna tu 
lalan. 

6 (84-7) lake unnolai lombok rangke 
natuoi tallubeke, 

nabilang kumua padang nasitutu'i 
kalimbuang boba, 
sia nasakka'i rongko' bunga' uran. 

7 (84-8) Samambelanna naola, 

sabatta'-batta'na, 
la umpennoloi Puang Matua dio Sion. 

8 (84-9) O PUANG, Kapenombanna 
mintu' ma'dandan maritik, perangii 
tu passambayangku, patananni 
tu talingamMi, o Kapenombanna 
Yakub! Sela 

9 (84-10) O Puang Matua, balulang 
toto'ki, 

tiroi sia mantai tu rupanna to 
ditokkoMi. 

10 (84-11) Belanna sangallo dio to” 
tarampakMi melo ia anna sangsa'bu 
allona (dio inan senga”); 

mandu kuporai untorroi to” ba'ba 
banuanNa Kapenombangku 

na iatu torro lan tendana to tang 
mekaaluk. 

11 (84-12) Belanna PUANG 
Kapenomban, iamo matanna 
allo sia balulang toto”, 
sia PUANG umpa'ben pa'kamase sia 
kamala'biran: 
sia tae' duka kameloan tang Naben 
to lolang malambu'. 
12 (84-13) O PUANGna mintu' 
ma'dandan maritik, 
maupa' tu to umposande'Komi. 


Passambayangna to 
Israel umpalakui anna 
dipasule tama dandanna 


85:1-13 (85:1-14) 

85 l|u lakona pangala sengo. 
Pa'pudianna bati'na Korah. 
(85-2) O Puang, naalamo penaamMi tu 

padangMi. 
Mipopembalimo tu torro ke'de'na 
bati'na Yakub: 
2(85-3) Mipagarri'mo tu 
kapatengkanna taumMi, 
sia Mipai'pinnimo batu mapipang tu 
kasalanna. Sela 
3 (85-4) Mirampanammo tu mintu' 
kare'dekan ara'Mi, 

sia Mitoyangan tu Kalemi dio mai 

kasengkean ma'lulu-lulumMi. 
4(85-5) Pasulekan tama dandanki, 

o Puang Matua, oto'na 

kasalamarangki, 

sia pa'deimi tu kasengkeamMi lako 
kaleki. 

5 (85-6) La tontong bangroKomika sae 
lakona ussengkeikanni? 

Sia tontongraka la Mipaparan bati ki 
tu kasengkeamMi? 

6 (85-7) Tae'raka amMi la umpapayakan 
sule 

anna poparannuKomi taumMi? 

7(85-8) Pakitammokan 
kamasokanamMi, o PUANG, 

sia benkanni tu kasalamaran lu dio 
mai Kalemi. 

8 (85-9) La kuperangii tu apa Napokada 
Puang Matua, PUANG. 

Belanna la umpokada kamarampasan 
lako taunNa sia lako mintu' to 
sallo Na: 

podo da natibalik tu tau iato mai sule 
lako kabaganna. 

9 (85-10) Manassa iatu 
kamakarimmanan lu dio mai 

Kalena marengke' lako mintu' to 
ungkataku'1. 

Naurunganni tonang tu kamala'biran 
lan tondokta. 

10 (85-11) latu kamasokanan sia 
kamarurusan sitammu sikurre 
sumanga,, 

sia kamaloloan anna kamarampasan 
sipa 'dikkanan. 

11(85-12) Iatu kamarurusan la bu'tu 
diong mai atena padang. 

Na iatu kamaloloan la mentiro 
lumbang dao mai ba'tangna langi'. 

12 (85-13) Sia la umbengan duka 
kameloan tu PUANG, 

anna kendek burana tu padangta. 

13 (85-14) Iatu kamaloloan Ia 

undoloanNi, 
sia la umpapatui bate lalanNa. 


Passambayang 
umpalaku pa'tunduan 


86:1-17 


86 1 Passambayangna Daud. 
O PUANG, palempeKomi 


talingamMi, perangiina', 

belanna aku te mandasana' sia 
mase-mase: 
2 Rinding pala'i tu deatangku, belanna 
aku te to mengkaola: 
o Kamu, Kapenombangku, lendokanni 
tu taumMi tu umposande'Komi. 
3 Katuru-turuina', o Puang, 
belanna mati' Kalemi kunii 
mengkamoya kiallo-kiallo. 
4Pasendei tu penaanna taumMi, 
belanna iatu penaangku kupalumati' 
Kalemi, o Puang. 
3Belanna Kamu to masokan, o Puang, 
sia malangngo' penaamMi umpa'dei 
salana tau, 
sia kapua kamaturu-turuamMi lako 
mintu' to umpengkamoyaiKomi. 
50 PUANG, tananni talinga tu 
passambayangku, 
sia perangii tu pengkamoyaku. 
7Take mandasana' meongli'na' mati" 
Kalemi, 
belanna tae” amMi tang 
umperangiina'. 
8 Tatu mintu’ deata tae” ussitinti 
batuangKomi, 
sia moi misa' tae' ussilioan 
panggaragamMi. 

9 Mintu'na bangsa tu mangka 
Mikombong la sae menomba dio 
oloMi, o Puang, 

sia umpakala'bi' sangamMi. 
10 Belanna Kamumo tu pasareongan 
umpogau' kalle-kallean, 
Kamu manna tu Puang Matua. 
110 PUANG, ada'ina' tu lalanMi, 
angku pengkaolai kamanapparamMi: 
pakalebui tu penaangku angku 
kataku' sangamMi. 

120 Puang, Kapenombangku, la ponno 

penaangku umpudiKomi, 
sia la kupakala'bi' tu sangamMi sae 
lakona. 

13 Belanna kapua kamasokanamMi lako 
kaleku, 

sia Mirampanammo tu deatangku dio 
mai posi'na lino to mate. 

140 Puang Matua, mintu' to matampo 
ke'de'mo umbalina”, 

sia kombonganna to masa'ga' la 
ungka'tu sunga'ku. 

Sia tae'mo nakilalaiKomi lan 
penaanna. 

15 Apa kamu, o Puang, tu Kapenomban 
sumpu mamase sia sa'pala buda, 

sia kalando pesuka' sia kapua 
tu kamasokanamMi sia 
kamarurusamMi. 
16 Sailena' sia katuru-turuina”, 
benni kamatotoramMi tu taumMi, 
sia lendokanni tu anakna kaunanMi 
baine. 
17 Pogauranna' misa” tanda napotanda 
tasikna kameloan, 
kumua anna ta'pai matanna mintu' to 
ungkabiri'na' anna kasirisan, 
belanna Kamumo, o PUANG, 
tu mangka untunduina' sia 
umpakatanana'. 


Iatu Sion iamo panglisuanna 
mintu' tondok 


87:1-7 
87 1 Misa” nanian pa'pudianna bati'na 
Korah. 

latu parandanganna toppo' dao lu 
buntu maindan: 

2 Mandu Naporai duka PUANG tu mai 
babanganna Sion. 

Na iatu mai mintu' inanna bati'na 

Yakub. 

3Ba'tu sangapa tu apa mala'bi' tu 

napotuleran tau diona a'gammu, 
o kota Puang Matua! Sela 
“La kugente' tu Rahab sia Babel butung 
to untandaiNa,”, 
susi dukato tu tondok Filistea sia 
Tirus sola Etiopia Kusa'bu' kumua: 
Tau iate mai to dadi inde to! 

> Ondongpi tu Sion la nasa'bu' tau 
kumua: 

Pada dadi lan nasangmo, 
na patodoranna Kalena 
umpamatoto'i. 

6 Napaalai bilangan PUANG, ke 
Napatamai sura' tu mintu' bangsa 
kumua: 

late tau iate mai dadi inde to! Sela 

7 Na iatu to sumengo sia iatu to sumayo 
la ma'kada kumua: 

O Sion lan lili'mu tu nanii mintu’ 
kalimbuang bobaku! 


Passambayangna to naala 
saki tang dampi-dampian 
88:1-18 (88:1-19) 


88 1 Misa” nanian pa'pudianna bati'na 
Korah. Lu lakona pangala sengo. 

Unturu' baenan sengo: Mahalat 
Leanot, Misa' gelong bangunan 
ada'na Heman, to Ezrahi. 

(88-2) O PUANG, Puang Matua oto'na 
kasalamarangku, 

meongli'na' mati' oloMi allo bongi. 

2 (88-3) Sangapaoi anna lattu' mati' 
oloMi tu passambayangku, 
tananni talinga tu pengkamoyaku: 
3 (88-4) Belanna namossongmo parri' 
tu penaangku, 

sia merreke'mo lako lino to mate tu 
sunga'ku. 

4 (88-5) latu aku te naalana' bilanganna 
to la tama tang merambu, 

sia susimo' to tang panggega'. 

5 (88-6) Sumpandanmo' sola to mate, 
butung to mate dipongko tungngara 
lan tang merambu, 

tu tae'mo Mikilalai lenni, 

sia iatu tisabak ka'tu lan mai lisu 
pala'Mi. 

6 (88-7) Mipalendu' rokkonamo' 
pa'tambunan, 

diong malillinna sia mandalanna. 

7(88-8) Tarru' nao'tonna' 
kasengkeamMi, 

sia Mipasamboina' bombangMi. Sela 

8 (88-9) Mipatoyangmo dio mai kaleku 

tu mai sitandangku, 

sia Mipatulangdanmo' napomagalli 
tau iato mai: 

tikurungmo' sia tae'mo kubelai lelo. 

9 (88-10) latu matangku maku'dung 
hapobua' kamandasan, 

o PUANG, kiallo-kiallo meongli'na' 
Mati’, 

sia umpatadona' pala'ku mati’ 
Kalemi. 

10 (88-11) Ma'dinroKomika umpogau' 
kalle-kallean lako to mate: 

sia ma'dinraka tu bombo to mate 
malimbangun la umpudiKomi? 

11 (88-12) Ma'dinraka tu 
kamasokanamMi napa'peissanan 
tau diong pa'tambunan, 

ba'tu iatu kamarurusamMi diong inan 
dinii ponnong? 

12 (88-13) Ma'dinraka tu mintu' 
penggauran kalle-kalleanMi naissan 
tau lan lu kamalillinan? 

Sia iatu kamaloloamMi dio tana dinii 
tang mangingaran? 

13 (88-14) Apa iatu aku te meongli'na' 
Mati, o PUANG, 

sia iake melambi' la kendek tu 
passambayangku mati” oloMi. 

14 (88-15) O PUANG, apara bannangna 
amMi tibera,”, 

sia Mibunianna' lindoMi? 

15 (88-16) Iate aku te mandasana' 
tempon dio mai mangurangku, 
takua to la matemo,” 

kuperasai tu penggauran masangMi 
sia ka'tu rannuna'. 

16 (88-17) Iatu kare'dekanna ara'Mi 
ussamboina', 

sia mintu' penggauran masangMi 
ussolangina', 

17 (88-18) kiallo-kiallo iatu mintu'nato 
napatama limbuna' ten to uai, 

pada nasiputu'i tamana" 

18 (88-19) Mintu' sangmuaneku sia to 
kusibaan 

Mipatoyangmo dio mai kaleku; 

iatu sitandangku poton tama 
kamalillinan. 

Tang tontongraka pangallu'Na 
Puang Matua lako Daud? 


89:1-52 (89:1-53) 
89 1 Misa” gelong bangunan ada'na 
Etan, to Ezrahi. 

(89-2) La tontongna' sae lakona 
umpopenanian tanda mamaseNa 
PUANG, 

sia iatu kamarurusamMi 
napa'peissanan tongka' dililaku 
landa' lako disituran-turananni. 

2 (89-3) Belanna susimoto tu kadangku: 

latu kamasokanan tontong bang 
dibangun, 

latu kamarurusamMi ten langi” tang 
tiberu. 

3 (89-4) Nakua kadamMi: MangkaMo' 
sibasse to Kupilei langsa’, 

sia basse Kupaallonni sumpa lako 
Daud, taungKu: 

4(89-5) Tang la Kuparoto' tu bati'mu 

sae lakona, 

sia la Kubangun tu kambuno 
kapayungammu landa' lako 
disituran-turananni. Sela 

5 (89-6) Iamoto anna mintu’ tu 
daona langi' umpudi penggauran 
kalle-kalleamMi, o PUANG, 

sia kamarurusamMi dipudi lan 
kombonganna to masallo'. 

6 (89-7) Belanna mindara lan ba'tangna 
langi” tu ma'din la dipasitenderan 
PUANG? 

Sia mindara tu mai disanga 
pekapuangan tu la sitinti batunna 
PUANG? 

7(89-8) Iamotu Kapenomban 
metakuran tongan lan tinimbunna 
to masallo”, 

sia lendu' nakataku'na mintu' to 
untalimbungi. 

8 (89-9) O PUANG, Kapenombanna 
mintu' ma'dandan maritik, 

mindara tu sumpu kuasa susi Kamu, 
o PUANG? 

latu kamarurusamMi untalimbung 
tamaKomi. 

9 (89-10) Kamumo tu umparenta 
mariakna tasik, 

lake umbassan lenni tu bombangna, 
Kamuri tu umparadanni. 

10 (89-11) Mangkamo Miratoi tu Rahab 
butung to dipatei, 

sia mangka Mipasisarak-sarak lima 
mawatangMi tu ualimMi. 
11 (89-12) Kamumo puangna langi' sia 
Kamu duka puangna lipu daenan, 
jatu lino sola mintu' issinna, 
Kamumo unnotonni tu 
parandanganna. 
12 (89-13) latu ulunna salu kalua’ sola 
pollo'na uai Kamu umpadenni: 
latu buntu Tabor sola Hermon 
mela'tek tete dio sangamMi. 
13 (89-14) Kamumo tu ma'takia' bassi. 
Mawatang tu limamMi, sia matande 
tu lima kananMi. 
14 (89-15) latu kamaloloan sia 
tang pakayun bimbang 
iamo parandanganna isungan 
kapayungamMi, 
na iatu kamasokanan sia 
kamarurusan dolo dio oloMi. 
15 (89-16) Maupa' tu bangsa unnissanNi 
mela'tek tanda kasendean, 
tau iato mai lolang naarrangi 
rupamMi, o PUANG, 
16 (89-17) Tu belanna sangamMi 
anna mela'tek tu tau iato mai 
kiallo-kiallo, 

sia tete dio kamaloloamMi anna 
dipamatande. 

17 (89-18) Belanna Kamuri tu 
napomala'bi” kamatotoranna, 

sia diona kamasorokamMi amMi 
pataranggai tu tandukki. 

18 (89-19) Belanna iatu balulangki lu 
dio mai PUANG, 

sia iatu datungki lu dio mai To 
maserona to Israel. 

19 (89-20) Tonna attu iato 
ma'kadamoKomi lako to masallo'Mi 
lan patiro mendeata, susite: 

Mangkamo Kulampakan pa'tunduan 
tu misa’ lalong, 

sia Kupamatandemo tu misa’ to 
dipilei langsa’ lan mai bangsa iato. 

20 (89-21) Kuappa'mo tu Daud, 
taungKu, 

sia Kutokko minna' maseroKu. 

21 (89-22) Natontong ussande'i 

limangKu, 
sia anna pabantang takia'Ku: 

22 (89-23) Tae” anna la ullaoi uali, 

sia tae” anna la umpandasai to 
bulituk. 

23 (89-24) Sangadinna la Kupipping tu 
ualinna dio olona, 

sia la Kutalo tu mai to ungkabiri'i. 

24 (89-25) La narondong 
kamarurusangKu sia 
kamasokanangKu, 

sia tete dio sangangKu anna 
dipatarangga tu tandukna: 

25 (89-26) La Kupaalai limanna tu tasik, 

sia lima kananna tu mai minanga. 

26 (89-27) La ma'kada lako Kaleku 
kumua: Kamumo tu Ambe'ku, 

Kapenombangku sia buntu batu 
kasalamarangku. 

27(89-28) La Kupatongkon anak 
pa'bunga' duka, 

untongloi mintu' datu lan te lino. 

28 (89-29) La Kukaduttu' tu 
kamasokanangKu lako kalena 
tontong sae lakona, 

sia iatu basseKu sola tang Ia tileluk: 

29 (89-30) La Kupamasae lako tu 

tarukna, 
sia iatu kambuno kapayunganna 
sipuli langi”. 

30 (89-31) Iake naboko'i bati'na tu 
Sukaran alukKu, 

sia tae” anna karitutui tu atorangKu, 

31 (89-32) Iake natengkai tu 

Kupondokna, 

sia tae” nakaritutui tu pepasanKu. 
32 (89-33) Manassa la Kupapakkanni 
pebamba tu salana, 
sia la Kupapakkanni parri' tu 
kakadakeanna. 
33 (89-34) Apa tae” angKu tang umbenni 
kamasokanangKu, 
sia iatu kamarurusangKu tae" angKu 
la urriu' sulei. 
34 (89-35) Tae' angKu la umpamatuna 
basseKu, 
sia tae” angKu sondai tu kada sunmo 
dio randan pudukKu. 
35 (89-36) PissanKu umposumpa 
kamaseroangKu: 
Tae' Kula ungkamorangi len Daud! 
36 (89-37) La tontong masae lako tu 
tarukna, 
sia iatu kambuno kapayunganna 
butung matanna allo dio oloKu. 
37 (89-38) La tulangdan tang tiberu 
tontong sae lakona butung bulan, 
sia iatu sa'bi dao langi' tang leluk. 
Sela 
38 (89-39) Moi anna susito, mangkamo 
Misuale sia tang Mibilangmo, 
sia sengkemoKomi lako to Mitokko. 

39 (89-40) Mangkamo Mipoka tu 
basseMi sola taumMi, 
sia Mipamatunamo tu makotana 
naurunganni ronno' sala rokko 
padang. 
40 (89-41) Mintu' benteng batunna 
Misaeran, 
sia mintu' tambakukunna 
Misanggang. 
41 (89-42) Mintu' to unnolai lalan iato, 
umpangrampai, 
sia kadibelleran lako sangbanuanna: 
42 (89-43) Mipamatandemo tu lima 
kananna balinna, 
sia Mipasendemo tu mintu' ualinna. 
43 (89-44) Sia Mipatibalikmo tu mata 
la'bo'na lako kalena, 
sia tang Mieloran parrang lan tananan 
ra”. 
44 (89-45) Mipapa'demo tu arrangna, 
sia Misongkan rokko padang tu 
isunganna. 
45 (89-46) Mipamadoi' bangmo matua, 
sia Mipakabu'imo siri”. Sela 
46 (89-47) O PUANG, sangapapoKomi la 
tontong bang membuni, 
sia sangapapi la dukku susi api tu 
kasengkeamMi? 

47 (89-48) Kilalai kumua tumba 
madenge'na tu sunga'ku, 
tumba torro salana tu 
kaungkombongamMi rupa 
tau? 
48 (89-49) Mindara tu tolino tang sitiro 
kamatean, 
sia ma'din urrampanan kalena, 
dio mai kuasanna lino to mate? Sela 
49 (89-50) O Puang, umbamira tu mintu' 
kamasokanamMi pirambongi', 
tu mangka Mialluran Daud, 
Mipasiindo' sumpa diona 
kamarurusamMi? 

50 (89-51) O Puang, kilalai tu mintu' 
napomatunanna tu mai taumMi, 
tumba ia kupatarinna lan ba'tengku 

(tu pebe'se) dio mai mintu' bangsa 
kapua. 
51 (89-52) Iamotu pa'be'sena mintu' 
ualimMi, o PUANG, 
tu umbe'se mintu' tengkana to 
Mitokko! 
52 (89-53) Mintu'na kadipudian lu lako 
nasang PUANG tontong sae lakona! 
Amin, ya amin. 


PA'PUDIAN 90.1-4 257 


SURA' MA'PENNA'PA'NA: 
PA PUDIAN 90-106 


Puang Matua Pentionganan 
matontonganna tolino 
tang marendeng 


90:1-17 
9 1 Passambayangna Musa, to 
Natonno' Puang Matua. 
O Puang, Kamumo tu mangka 
kipentilindungi tontong kisiosso'i. 
2 Tonna tang dikombongpa tu buntu, 
sia tonna tae'pa amMi randukki tu 
kuli'na padang anna lino, 
tempon dio mai landa' lako attu 
disituran-turananni. 
Inang Kamumo tu Puang Matua. 
3 Kamumo umpasule tolino lako litak, 
Mikua ma'kada: Sulekomi, e mintu' 
ma'rupa tau. 
4Belanna iatu passangamMi sangsa'bu 
taunna, 
butungri to allo sangmai' mane 
mangka lendu’, 
sia butung sangteponari bongi. 

3 Mipatallan tu tau iato mai: 
sia butung to mamma’ sule ke 
melambi”, 
sia ten to riu lobo" tuona. 
6 Jake melambi'pi menta'bi sia lobo”, 
anna iake makaroenni sae, malayu 
anna marangke. 
7Belanna sabu'kan diona 
kasengkeamMi, 
sia roto'kan diona kare'dekamMi. 
8 Midandan nasangmo dio oloMi tu 
mintu' kakadakeangki, 
sia iatu kasalan membuningki 
naluangmo arrang oloMi. 
9 Belanna mintu' allo katuoangki 
roto'mo diona kasengkeamMi, 
sia kiupu'imo tu katuoangki butung 
to tindo. 
10]atu mintu’ allo katuoangki, 
pitungpulo taunna, 
iake marendengkanni karua pulona 
taunna; 
apa iatu diposattuanna to, 
kamasussan manna sia karossoan, 
bellanna madoi' bang lendu’, angki 
pa'de poton. 
11 Mindara unnissanni tu kuasa 
kasengkeamMi, 

sia kare'dekamMi, sipato'na 
kadikatakuramMi. 

12 Tamoto ada'ikan umbilang mintu’ 
alloki, 

angki appa' penaa kinaa. 

13 MessailemoKomi, o PUANG! 
SangapaporoKomi tang la 
messaile? 

Ala masei tu mai taumMi. 

14 Pedia'i kamasokanamMi tu penaangki 

ke melambi”, 
angki mela'tek sia sende paiman 
angge tuoki. 

15 Pasendei tu penaangki sitinaya tu allo 
mangka Minii umpakario-riokan 

sia sitinaya taun kunii mangka untiro 
kamandasan. 

16 Sangapaoi anna payan lako mintu' 
taumMi tu penggauramMi, 

sia payan lako lanto mimi'na tu 
kamala'biramMi. 

17 Sangapaoi anna rampoikan kamana- 
mananNa Puang Kapenombangki, 

sia patontongangkan tu lalan 
limangki, 

ondongpi iatu lalan limangki la 
Mipatontong. 

To umpoperinding pala' Puang Matua 


91:1-16 
9 1 1 Minda-minda umpoperinding 
pala' To Patodoranna, 
tau iato mai Nakulambu taruno To 
umpoissan angge maritik. 
2 Ma'kadana' lako PUANG kukua: 
Kamumo tu pentilindungangku sia 
tambakukungku, 
iamo Kapenombangku tu kuposande'. 
3Belanna ia la urrampanangko dio mai 
poyana to mamoya, 
sia dio mai ropu mesabu'i. 
4Tamo la unnonganniko pani'Na, 
sia diong kalepakNa munii 
mentilindung: 
kamarurusanNa tu mupobalulang sia 
mupokararran. 
> Da'omo ammu kataku’ metakuranna 
kebongi, 
ba'tu tinaran sumayo ke kulla'i allo. 
6 Ba'tu ropu tu lu lako lu dio mai ke 
malillinni, 
ba'tu rammun pasanggangan ke 
ma'tangngai allo. 

7Sangsa'bu tau tibambang dio 
sa'demu, 
sia sanglampa dio kananmu. 
apa tae’ nala ullambi'ko. 
8 La mutiro bangri mata ba'rummu, 
ammu kitai tu pakkanna lako to tang 
mekaaluk. 
9 Belanna kamuri, o PUANG, perinding 
pala'ku, 
mutonno'mo tu patodoranna 
mupopentilindungan. 
10 Moi misa” kamandasan tae" la 
urrampoiko, 
sia moi misa” parri tae' la urrandan 
len tendamu. 
11 Belanna la Nakuan tu mai malaeka'Na 
diona iko 
anna rinding pala'ko dio lu lalanmu. 
12 La narande pala'ko' 
da natitodo tu lentekmu lako batu. 
13 La mulullu' tu singa sia ula” rame, 
ondongpi iatu anak singa sia saa la 
mulullu' parapa. 
14 Belanna la'ka' tongan lako Kaleku, 
iamoto angKu la urrampananni, 
sia belanna natandai tu sangangku, 
iamoto angKu la urrinding pala'i. 
15 Ianna meongli' ussa'bu'na', la Kubalii: 

sia la Kurondong lan mintu' 
kamandasanna, 
la Kurampanan sia la Kupamala 'bi'. 
16 La Kupeliui kamalamberan sunga” tu 
penaanna, 
sia la Kupakitan kasalamaran lu dio 
mai Kaleku. 


Pa'pudi-pudian lako Puang 
Matua, belanna lalan 
kaparentan malambu'Na 


92:1-15 (92:1-16) 
9 2 1 Pa'pudian. Nanian allo katorroan. 
(92-2) Iamote tu maelona, kumua 
melo ke umpudii PUANG tu tau, 
sia umpakendekan pa'pudian 
sangamMi, o Patodoranna. 
2(92-3) Melo ke napa'peissananni ke 
melambi' tu kamasokanamMi, 
sia napa'peissanan ke bongi tu 
kamarurusamMi. 
3 (92-4) Dipasiala paningoan sangpulo 
ritinna sia dandi, 
sisola oni-onian naturu' katapi. 
4(92-5) Belanna Mipasendemo' 
penggauramMi, o PUANG, 

sia mela'tekna' diona mintu' lalan 
limamMi. 
5 (92-6) Tangpada kapuanna tu 
penggauramMi, o PUANG; 
sia mintu' tangnga'Mi tang dilambi' 
diukkunni. 
6 (92-7) latu to baga pu'pu' tang 
natamai tu iannato, 
sia iatu to tang paissan tang naka'da 
tu susinnato. 
7 (92-8) lake lobo'i tu to tang mekaaluk 
susi riu, 
sia memba'ka' tu mintu’ to umpogau' 
kakadakean 
iatu iannato, kumua anna sabu’ 
nasang tu tau iato mai sae lakona. 
8 (92-9) Apa Kamu, o PUANG, unnisung 
dao masuanggana tontong sae 
lakona. 
9 (92-10) Belanna manassa mintu’ 
ualimMi, o PUANG, 
manassa mintu’ ualimMi la sanggang. 
Sia mintu’ tu to umpogau' 
kakadakean la dipasisarak-sarak. 
10 (92-11) Apa Mipataranggana' susi 
tedong lampung, 
sia Mitokkomo' minna' ba'ru': 


4 

11 (92-12) parannuna' untiroi tu 
kasangganganna to undakaranna' 
kakadakean 

sia parannuna' urrangi 
kasangganganna to umbalina'. 

12 (92-13) latu to malambu' la lobo’ ten 
to koroma, 

sia la longke butung kayu arasi' dio 
Libanon: 

13 (92-14) Belanna ditanan lan 

banuanNa PUANG, 
anna lobo' lan tarampakNa 
Kapenombanta: 

14 (92-15) La membua nasangpa 

kematuami, 
sia lobo' sia maluna: 

15 (92-16) Anna pa'peissananni kumua 
iatu PUANG manappa, 

Iamo buntu batungku, sia tae" 
narandan lenNi kakelokan. 


Diona kamala'biranNa Puang 
Matua, datu matontongan 


93:1-5 


93 1 PUANG untoe kapayungan: 
Ia umpobayu sielle’ kabarrealloan: 


Iamo bayu sielle'Na Puang to, 

sia umpotambeke' kapaan. 
late lino bantangmo, tae' anna la tiberu 
susuk. 
2Inang tempon diopa mai anna 
titanan batu katonan tu isungan 
kapayunganMi: 
sia inang tempon dio duka mai amMi 
den. 
3Mintu' salu mongngo'mo, o PUANG, 
mintu' salu mongngo'mo. 
sia mintu' salu umpemandui ongngo' 
darra'na. 
4 Apa iatu mandu paa anna ongngo' 
darra'na uai buda 
sia mariakna tasik, 
Iamotu PUANG dao masuanggana. 
> Tang balle kasa'biamMi, 
kamaseroan napokassa' banuamMi 
tontong sae lakona, o PUANG. 


Puang Matua umpapakkanni to 
umpandasa taunNa 


94:1-23 
94. 10 PUANG, Kapenomban 
ma'papakkanni, o Kapenomban 
ma'papakkanni, popengkillangi tu 
Kalemi. 

2 Ke'de'Komi, o To ma'paolai salu lako 
te lino, 
parampoi pepakkan tu mintu' to 
matampo. 
30 PUANG, la sangapapira tu to tang 
mekaaluk, 
la sangapapira tu to tang mekaaluk 
la sila'tekan? 
4Tau iato mai ma'be'se sia ma'kada 
matampo, 
mintu'i tu to umpogau' kakadakean 
ussattuan kalena: 
5 Tau iato mai umbala'-bala' taumMi, 
sia umpandasa mana Mi. 
6 Napatei tu mai baine balu sia to sae, 
sia urrere' pia biung. 
7 Nakua: Tae” Natiroi PUANG, 
sia tae' anNa issanni Kapenombanna 
bati'na Yakub. 
8 Palan ara'i, e to baga pu'pu' lan 
bangsa iate, 
e to tang keinaa, piranra mimane la 
kinaa? 
9 Ma'apai anna tang la parangi tu To 
ungkombong talinga? 
Ma'apai anna tang la patiro tu To 
umpadadi mata? 

10 Ma'apai Ia tu To unnada'i mintu’ 
bangsa, anna tang la mangukung, 
Iamotu To umpatudu to lino? 
11 Naissan PUANG tu mintu' tangnga'na 
to lino, 
kumua iatu iannato tang kebattuan. 
12 Maupa' tu to Miada', o PUANG, 
sia to Mipatudu lan mai sukaran 
alukMi. 
13 Kumua amMi karimmanni dio mai 
attu kamaparrisan. 
Sae lako dibo'bokanna patuang 
lambe' tu to tang mekaaluk. 
14 Belanna tae’ anNa la ussuale pala'i 
PUANG tu taunNa, 
sia tae' anNa la untampei tu 
mana Na: 
15 Belanna iatu pa'paolai salu la sule 
lako kamalamburan, 
sia mintu' to bulo lollong la 
umpengkaolai. 
16 Mindara tu la untunduina' unnea to 
umpogau' kakadakean? 
Sia mindara tu la umpessula'ina' 
unnea to sakka' gau'? 
17]akenna tang PUANG mangka 
untunduina' 
manassa sidi'mora anna lendu' 

tama inan malalundun tu deatangku. 

18 Jatongku kua: La tilende' tu 
lentekku.- 

Nasande'na' kamasokanamMi, o 
PUANG. 

19 Tatonna sakerangngan- 
rangngannamo tu kamagiangan lan 
ba'tengku, 

napasendemi mintu' pa'pakatanamMi 
tu penaangku. 

20 Ma'apai amMi la siayoka isungan 
nanii tonang pasangganganna, 

tu melo salian naumpabu'tu 
kamaparrisan. 

21Tau iato mai sama turu' la unnala 
sunga'na to malambu', 

sia untiro kadake rarana to tang sala. 
22 Apa PUANGmo tu kupotambakuku. 
Sia Kapenombangku kupobuntu batu 
pentirerungan. 

23 Tg umpapakkanni kabulitukanna tau 
iato mai, 

sia Ia la ussabu'i sola nasangi lan 
kakadakeanna, 

pissanmito la Nasabu'i PUANG 
Kapenombanta tu tau iato mai. 

Sipatu takasiri' tu Puang 
Matua sia tapengkaolai 


95:1-11 
95 1 Maikomi tara'ban-ra'ban 
umpenanian PUANG, 
anta unnarrak umpudi buntu batu 
oto'na kasalamaranta. 
2 Maikomi anta ma'kurre sumanga' 
umpennoloi oloNa, 
sia mela'tek umpakendekanni 
pa'pudian. 
3Belanna iatu PUANG iamo 
Kapenomban mala'bi', 
sia iamo Datu kapua, tu untongloi 
mintu' deata! 
“Tatu mintu’ liku mandalan lan nasang 
lisu pala'Na, 
sia Ia ampunna mintu' bottona buntu. 
> la puangna tasik, belanna Ia 
ungkombongi, 
Ia duka tu kapadanganna, 
panggaraga limanNa. 
6 Maikomi anta tukku menomba, 
anta malinguntu' dio oloNa PUANG, 
Totumampata. 
7 Belanna iamo Kapenombanta. 

Sia kita tu bangsa nakambi', sia 
domba Napelisu pala”. 
Melo kemiperangii tu gamaranNa te 
allo totemo! 
8 Da mipamakarra'i tu penaammi, susi 
tonna dio Meriba, 
sia susi tonna allo Masah dio padang 
pangallaran. 
9 Tonna sandakNa' to dolomi. 
Sia nasudiNa” moi anna ta'paimi 
matanna tu mintu' penggaurangKu. 
10 Patangpulo taunna nanii umpa'di'i 
penaangKu tu to tama bilangan 
iato. 
Kukuami: Tau iato mai misa' bangsa 
pusa tu penaanna, 
tu tang untandai lalanKu. 
11 Tamoto angKu palenduranni kada 
kumua: 
Inang tae' nala tama kapelayoangKu 
tu tau iato. 


Attu kasalamaranna mintu' bangsa 


96:1-13 


96 1 Penaniammi PUANG tu misa' 
nanian ba'ru, 

sia penaniamMi tu PUANG, e mintu' 
issinna lino. 
2 Penaniammi tu PUANG, sia pudii tu 
sanganNa, 
pasitarru'-tarru'i tu allo Minii 
umpa'peissanan kasalamaran lu dio 
mai Kalena. 
3 Pakaleleammi tu kamala'biranNa dio 
lu mintu' bangsa, 
sia iatu penggauran kalle-kalleanNa 
dio lu mintu' to sangpetayanan. 
4Belanna pasareongan tu PUANG sia 
sipatu tongan dipudi, 
mandu metakuran Ia na mintu' 
deata. 
> Belanna iatu mai deatanna mintu’ 
bangsa, dipa'deatainna bangri, 
apa PUANG Ia tu ungkombong langi’; 
6 Dio oloNa tu tanda kabilangan sia 
kadipangkeran, 
anna kapaan sia kamala'biran lan 
inan maindanNa. 
7E mintu' suku bangsa, palulakoi 
PUANG, 
palulakoi PUANG tu kadipangkeran 
sia akui tu kuasanNa. 
8 Ondongpi palulakoi PUANG tu 
kamala'biranna sanganNa, 

pennoloanni tu pemala, ammi tama 
tarampakNa. 
9 Tukkukomi menomba lako PUANG 
umpokassa' pakean maindan, 
la ma'parondokomi dio oloNa, e 
mintu' issinna lino! 
10 Pokadai dio lu mintu' bangsa, kumua: 
PUANG untoe kapayungan, 
iamoto anna bantang tu lino, 
naurunganni tang tibendon: 
Puang tang pakayun bimbang la 
umpaolai salu tu mintu' bangsa. 
11 Melo ke sende paimanni tu langi, 
anna mela'tek tu lino, 
sia la mongngo' tu tasik sola mintu' 
issinna lan. 
12 Melo ke lo'dok to kaiyanganni tu 
padang sola mintu' tu denna: 
attu iato mintu' kayu lan pangala' la 
unnarrak. 
13 Dio oloNa PUANG, belanna la sae, 
manassa la sae la umpaolai salunna 
lipu daenan: 
la Napaolai malambu' salu te lino, 
sia mintu' bangsa sitinaya 
kamarurusanNa. 

Puang Matua iamo Datu 
tang pakayun bimbang 


97:1-12 
97 1 PUANG tu untoe kapayungan: la 
mela'tek tu lino, 
sipatu tu lebukan ma'lako-lakoan la 
sende paiman. 
2latu gaun sia kamalillinan untikui lao, 
sia kamaloloan sia katonganan 
napoparandangan isungan 
kapayunganNa. 

3Jatu api mellepa' dio oloNa Puang. 

Umpamampu' mintu' ualinNa tiku lao. 

4 Kila'Na unnarrang te lino, 

natiroi lino anna ma'parondo. 

? Mintu'na buntu lollo'mo butung panti” 

dio oloNa PUANG, 
dio oloNa Puangna anggenna lipu 
daenan. 

6 Tatu kamaloloanNa napatale' langi’ 

sia mintu' bangsa untiromo 
kamala'biranNa. 

7 Da'ito nakasirisan tu mintu’ to 
umpenombai rapang-rapang 
dipodeata panggaraga lima. 

Iamotu to ussattuan dipa'deatainna: 

e mintu' deata, penombai tu Puang. 

8 Tatu iannato narangimo Sion, anna 
parannu, 

sia mintu' anak dara Yehuda 
sila'tekan, 

tu belanna mintu' pa'paolaimMi salu, 
o PUANG. 

9 Belanna Kamumo, o PUANG, tu 
patodoranna lan mintu' narande 
tana, 

sia Kamumo tu layukna anna mintu' 
deata. 

10 E kamu, mintu’ to ungkamali' PUANG, 
la mikabiri' tu kakadakean. 

Iamo urrinding pala" deatanna mintu’ 
to masallo'Na. 

Sia urrampananni lan mai lisu pala'na 
to tang mekaaluk. 

11 Iatu arrang dipasomboan to 
malambu", 

sia iatu kaparannuan dipabu'tuan to 
bulo lollong. 

12E kamu to malambu', la 
umpoparannukomi PUANG, 

sia pudii tu sanga maseroNa. 

Attu kasalamaranna to Israel 


98:1-9 


98 1 Pa'pudian. 
Penanianni misa' nanian ba'ru tu 
PUANG, 
belanna mangkamo umpogau' apa 
kalle-kallean, 
lima kananNa sia takia' maindanNa 
umpadenanni kapataloan. 
2 Na'pa'peissanammo PUANG tu 
kasalamaran lu dio mai Kalena, 
sia umpaombo' kamaloloanNa dio 
tingayona mintu' bangsa. 
3 Nakilalai tu kamasokananNa, 
sia kamarurusanNa lako bati'na 
Israel, 
mintu' duka lelean uran untiromo 
kamakarimmanan lu dio mai 
Kapenombanta. 
4Pela'tekanni tu PUANG, e mintu’ 
banne lino, 
ra'ban-ra'bankomi sia 
unnangnga'komi, sia pakendekkomi 
pa'pudian. 
3 Pakendekanni pa'pudian tu PUANG 
dipasiala katapi, 

pasialai katapi sia ma'bare- 
bareankomi. 
6 Sia naturu' tarompe' sia tarompe' 
pua, 
unnarrakkomi dio oloNa Datu, iamotu 
PUANG. 
7 La mongngo' tu tasik sola mintu’ 
issinna, 
sia lino sola mintu' untongkonninnai. 
8 Mintu' salu la massala'pa-la'pa, 
sia mintu' buntu la siangngaran. 
9 Dio oloNa PUANG, belanna la sae 
umpaolai salu tu lino; 
anNa tang pakayun bimbang 
umpaolai salunna te lipu daenan, 
sia latu mintu' bangsa sitinayanna. 


PUANG Iamo Datu maserona to Israel 


99:1-9 
99 1 PUANG tu untoe kapayungan - 
la ma'parondo mintu' bangsa. 
Ia unnisungi karubion 
la rumonting te lino. 
2 Pasareongan tu PUANG Ian Sion. 
Sia Iamo untongloi mintu’ bangsa. 

3Sipatu mintu' la umpudi tu 
kakapuanna sangamMi sia 
kametakuranna: Masero Ia. 
4Belanna iatu kamatotoranNa Datu 
ungkabarii katonganan. 
Mangkamo Mipantok tu atoran 
malolo, 
sia mangkamo Mipogau' tu 
katonganan sia kamaloloan dio lu 
bati'na Yakub. 
3 Pakala'bi'i tu PUANG, Kapenombanta. 
Sia tukkukomi menomba diong to' 
pelleseanNa: 
Masero Ia. 
6 Tatu Musa sola Harun tama bilangan 
to minaanNa, 
na iatu Samuel tama bilanganna to 
umpengkamoyai sanganNa; 
mintu'i sola nasang pada meongli" 
lako PUANG, sia Natanannimo 
talinga tu tau iato mai. 
7 Ma'kadami lanmai lentong gaun lako 
tau iato mai, 
anna karitutui tau iato mai tu mintu' 
kasa'bianNa, 
sia iatu aluk Napondok Nasoronganni 
lako. 

80 PUANG, Kapenombangki, 
Mitanannimo talinga tu tau iato 
mai, 

sia Kamumo napoKapenomban 
umpa'dei kasalan, 

moi amMi mangka umpakkanni tu 
penggauran kadakena. 

9 Pakala'bi'i tu PUANG, Kapenombanta, 

sia tukkukomi menomba umpennoloi 
buntu maindanNa, 

belanna masero tu PUANG, 
Kapenombanta. 


Pudimi Puang Matua lan 
banua kabusunganNa 


100:1-5 


1 00 1 Pa'pudian napopenani tau, 
ke dipennoloanni tu pemala' 
pa'pudian. 
Pela'tekanni tu PUANG, e mintu' 
issinna lino! 
2 Mengkaolakomi langngan PUANG 
situang kaparannuan, 
sia maikomi ra'ban-ra'ban menani 
mennolo dio oloNa. 
3]ssanni kumua iatu PUANG, iamo 
Puang Matua. 

lamo ungkombongki' na kita te 
kombongNaki', 
taunNaki' sia domba nalaai. 
4Unnola tamakomi babanganNa 
situang pa'kurre sumanga', 
sia tamakomi tarampakNa sitonda 
pa'pudi-pudian, 
la mipudi sia la mipakala'bi' tu 
sanganNa! 
> Belanna iatu PUANG masokan, 
na mamaseNa tontong sae lakona, 
sia iatu kamarurusanNa landa' lako 
disituran-turananni. 


Sangka' lako kambunona tondok 


101:1-8 


1 0 1 1 Pa'pudianna Daud. 
La menanina' diona 
kamasokanan sia katonganan, 
o PUANG, la kupakendekangKomi 
pa'pudian. 
2 La kukaritutui tu kaleku unnola gau’ 
masallo'. 
Piranra amMi la rampo lako kaleku? 
La lolang ma'bulo lollongna' lan 
banuangku. 

3Tae' angku la untangnga' len 
penggauran megi'giran: 
sia kusayu pallan tu penggauranna to 
sorong boko”. 
Inang tae' anna la'ka' lako kaleku tu 
iannato. 
“latu penaa leko’ la kupatoyang dio 
mai kaleku, 
sia iatu to kadake gau' tang la 
kuposola. 
> Minda-minda umpalele beko buni 
padanna ma'rupa tau. 
La kusabu'i: 
sia tae” angku la umpama'tananni 
penaa 
tu to patiro solo” sia to matampo 
penaanna. 
61atu matangku la umpemantang to 
maruru' lan padang iate, kumua 
angku torro sola, 
na minda-minda tu unnola lalan 
malolo, iamo la kupolentek 
maringngan. 
7Tatu to umpogau' kalando-pa'duan, 
tae' anna la torro lan banuangku: 
sia iatu to ma'kada mo'rang, tae’ kula 
morai untiroi. 

8 Melambi'oi la kusabu'ioi tu mintu’ to 
tang mekaaluk lan padang iate, 
angku roto'i lan mai kotaNa PUANG 

tu mintu' to umpogau' kakadakean. 


Passambayang umpangandoan Sion 


102:1-28 (102:1-29) 
1 0 2 1 Passambayangna to mandasa 
bang, ke tang naattami sia 
untua' sarrona dio oloNa PUANG. 
(102-2) O PUANG, tananni talinga tu 
passambayangku, 
sia sangapaoi anna rampo mati' 
Kalemi tu pengkamoyaku. 
2 (102-3) Da Mibunianna' lindoMi ke 
nalambi'na' attu kamandasan: 
tanannina' talingamMi, 
sia perangiina' madomi', ke 
meongli'na'. 
3 (102-4) Belanna iatu katuoangku 
labu' butung rambu, 
sia mintu' bukungku malassuk susi 
api dukku. 
4(102-5) latu penaangku malayu 
butung riu nala'da' allo, 
belanna tang kupoinaa kumande. 

5(102-6) Tatu kuli'ku la'ka’ lako 
bukungku, 
napobua' sarro budangku. 
6 (102-7) Butungna' kayo dio lu padang 
aak, 
sia tenmo' langau to' batu dio tondok 
daun lauan. 
7 (102-8) Maroyana' sia butungna' 
Manuk-manuk torro misa dao 
bubungan. 
8 (102-9) Kiallo-kiallo nabe'sena' mintu’ 
ualingku, 
sia mintu' tu to sumadang-madang 
lako kaleku, unggatai tau, 
umpotandaran kada sangangku: 
9 (102-10) Belanna ungkandena' au 
butung bo'bo', 
sia kuto'bo' uai mata tu kuiru'na, 
10 (102-11) Diona kare'dekamMi sia 
kasengkeamMi. 
Belanna mangkamo' Miangka', amMi 
tibe polena' sule. 
11 (102-12) Iatu katuoangku susito 
bayo-bayo kalando, 
sia malayuna' ten to riu. 
12 (102-13) Apa Kamu, o Puang, 
unnisung tontong sae lakona, 


PA'PUDIAN 102.13-18 283 


sia iatu kadiannamMi batu silambi' 
disituran-turananni. 
13 (102-14) La ke'deKomi sia Ia 
ungkaturu-turui Sion, 
belanna iatu attu ungkaturu-turui, 
tu attu pura dilampak nalambi'mo! 
14 (102-15) Belanna mintu’ taumMi 
ungkamali' batunna Sion, 
sia tang namasean tu barra'-barra'na. 
15 (102-16) Susinnamoto la nanii mintu' 
bangsa ungkataku' sanganNa 
PUANG, 
sia mintu' datu lan te lino la 
ungkataku' kamala'biramMi. 
16 (102-17) Belanna Nabangunmo 
PUANG tu Sion, 
anna payan tu Puang situang 
kamala'biranNa. 
17 (102-18) Napalempeimo talinga tu 
passambayangna to dipangrampai, 
na iatu passambayangna tae' anNa 
tiro baitti'i. 
18 (102-19) Tatu iannate la disurasan to 
dadi undi, 
kumua anna iatu bangsa la dipaden 
undinna la umpudi PUANG. 

19 (102-20) Belanna Natiro lumbangmo 
Puang dao mai masuanggana inan 
maindanNa. 

Ondongpi lan mai suruga Naniimo 
ma'pemantang tama te lino. 

20 (102-21) La umperangii sarrona 
mintu' to dipattang, 

sia la urrampanan mintu' to 
dilampakmo la dipatei. 

21 (102-22) Kumua anna pa'peissananni 
tau dio lu Sion tu sanganNa PUANG, 

sia dio lu Yerusalem tu kadipudianNa, 

22 (102-23) To ke sangsirampunanni tu 
mintu' bangsa sia mintu' parenta la 
umpengkaolai PUANG. 

23 (102-24) Iamo umpamoro' 
kamawatangangku dio lu lalan, 

sia umpamadenge' sunga'ku. 

24 (102-25) Kukuami: O 
Kapenombangku, da Mibaana' lako 
kamatangnganna sunga'ku. 

latu mintu' taunMi sipapa' sae lakona. 

25 (102-26) Iatonna dolona Kamumo 
unnoton parandangan lino, 

na iatu langi’ lalan limamMi. 

26 (102-27) Mintu'na to la pa'de, apa 
iatu Kamu tontong sae lakona; 

mintu'nato, la buruk susi tamangkale, 

sia butung misa' bayu lamba' la 
Misondai anna bali’. 
27 (102-28) Apa iatu Kamu tang tileluk 
len, 
sia mintu’ taun bilanganMi tae’ 
upu'na. 
28 (102-29) Mintu' bati” taumMi la torro 
marampa, 
sia iatu lanto mimi'na la tontong 
bantang dio oloMi. 


Pa'pudi-pudian lako Puang Matua tu 
sumpu mamase sia sa'pala buda 


103:1-22 


1 03 1 Pa'pudianna Daud. 
Pudimi tu PUANG, e 
sumanga'ku, 
sia sanga maseroNa, e mintu'na lan 
tondon to batangku: 
2 Pudimi tu PUANG, e sumanga'ku, 
sia da naden misa' mukalupai tu 
pa'kamaseNa. 
3Tu umpa'dei mintu' salamu, 
sia umpamondo mintu' sakimmu. 
4Tu ullendokan sunga'mu diong mai 
lamunan, 

sia ummakotaiko kamasokanan sia 
kamamasean, 
5Tu umpaguntu'i kameloan tu 
deatammu, 
muurunganni mellomo butung to 
langkan maega. 
6 Tatu PUANG umpalolang kamaloloan 
Sia ussanda tonganni to dipandasa. 
7 Mangka dukamo Napokada lako Musa 
tu mintu' lalanNa, 
sia mintu' penggauranNa Napokada 
lako to Israel. 
8 Tatu PUANG sumpu mamase sia 
sa'pala buda, 
kalando pesuka' sia kapua 
kamasokananNa. 
9Tae' anNa tontong bang unggagaiki', 
sia tae' Nala tontong bang sengke. 
10 Tae’ anNa gau'ki' sitinaya tu mai 
kasalanta, 
sia tae' anNa pakkanniki' sitinaya tu 
mai gau' kadaketa. 
11 Belanna susi sikalangka'na langi’ 
anna lino, 
susi dukamoto tu kapuana 
kamasokananNa lako mintu' to 
ungkataku'T 

12 Pada sikambelanna matallo anna 

matampu”, 

pada duka mambelanna to Nanii 
Puang umpatoyangi dio mai kaleta 
tu salata. 

13 Susi misa” ambe’ unnala mase 
anakna, 

susi dukamoto tu PUANG unnala 
mase mintu’ to ungkataku'. 

14 Belanna Naissan tu garaganta, 
sia Nakilalai kumua kita te losso' 

bangri. 

15 Tatu tolino susi bang riu katuoanna, 
sia susi bunga-bunga dio lu padang, 
susi dukamo ia menta'bi to. 

16 ]anna iri'i angin, pa'demi, 
naurunganni tae'mo anna peamuii 

inanna. 

17 Apa iatu kamasokananNa PUANG 
tempon dio mai landa' lako attu 
situran, 

lako mintu’ to ungkataku'1, 
sia iatu kamaloloanNa untaranak 
lanto mimi'na. 

18 Tamotu lako mintu’ to ungkaritutui 
basseNa Puang, 

sia to ungkanannangi tu parentaNa 
anna turu'. 

19 Napatunannangmo PUANG tu 
isungan kapayunganNa lan suruga, 
sia iatu kadatuanNa umparenta 
mintu' angge maritik. 
20 Pudimi tu PUANG, e mintu' 
malaeka'Na, 
e mintu’ to lalong, tu umpogau' 
kadanNa. 
Sia umperangii kadanNa! 
21 Pudimi tu PUANG, e mintu' 
pa'baraninNa, 
e mintu' lentek maringanNa tu 
umpogau' pa'poraianNa! 
22 Pudimi tu PUANG, e mintu' 
panampaNa, 
Dio lu mintu’ lili” parentaNa. 
Pudimi tu PUANG, e sumanga'Ku! 


Kamala'biranNa PUANG payan lan 
mintu' panampaNa 


104:1-35 


104 1 Pudimi tu PUANG, e 

sumanga ku! 

O PUANG, Kapenombangku, 
Kamumo tu ma'iringanna kapua: 


Kamumo tu umpobelo kakapuan sia 
kamala'biran. 

2 Kamu tu umpembungku' arrang 
butung to parramba' 
sia umballa' langi' butung to sampin 
tenda. 
3 Tamo umparandanganni lan to” uai tu 
inan ma'duang papa'na, 
Ia umpokareta salebu' 
Iamo sumalong-malong dao pani” 
angin. 
“Sia angin Naposumbungan lentek, 
sia api dukku Napokambutu' 
maringngan. 
>Iamo mangka unnoton lino dao 
parandanganna, 
naurunganni tae'mo nala tigega' len 
sae lakona. 
6 Mangkamo Mipabungku'i tasik butung 
to parramba', 
iatu mai uainna ungkabu' mintu' 
tanete. 
7 Belanna pa'pakarrangMi anna sore tu 
uai, 
sia belanna galugumMi tilulunmi tu 
uai mallai: 
8 anna kendek tu mintu' buntu sia mere 
rokko tu mintu' lombok dio inan 
Mipanniannamo parandanganna. 

9 Mangkamo Mikatonanni tu anggenna, 
tu tae” nama'din nalendu'i, 
kumua da anna sule pole ungkabu'i 
te lino. 
10 Ta umpatikula'dak mata kalimbuang 
dio lu mintu' lombok, 
tu lolong ussellak len mintu' tanete: 
11 Sia umpairu' mintu’ olo'-olo' dio lu 
kapadanganna, 
sia ia duka tu mintu' keledai lampung 
umpapaya ma'rangna. 
12 Dio to” inan sikandappi mintu’ uai iato 
nanii messerang manuk-manuk; 
anna unnoni-noni dao lu mintu' 
tangke kayu. 
13 Ta ussakka'i tu mintu’ buntu dao mai 
inan ma'duang papa'na, 
anna pedia'i bua pengkarangamMi te 
lino. 
14 Napakendek tu riu napotuoi olo'-olo”, 
sia iatu mai tananan la naposara' 
tolino, 
anna pabu'tui tu tobangan kollong 
diong mai kuli'na padang. 
15 Sia uai anggoro' tu umpasende 
tolino, 
sia minnak tu umpatibangka' 
rupanna, 

sia bo'bo' tu umpamalapu' penaanna 
tolino. 
16 Mintu' kayunNa PUANG Ia dipedia'i, 
ondongpi, mintu' kayu arasi' dio 
Libanon tu mangka Natanan. 
17 Tu nanii manuk-manuk messerang, 
sia iatu tambolang lolok buangin 
nanii messerang. 
18 Mintu' tu buntu malangka' 
napopasang bembe' lampung, 
sia mintu' buntu batu nanii mello'ko' 
kalinti to” batu. 
19 Puang umpadadi bulan dinii untandai 
attu, 
sia ia duka tu allo umpeloloi 
kabotoanna. 
20TamMi paden malillin, bongimi, 
na attu iato mintu’ olo'-olo' lan kurra 
manapa’ tassu’ menono'. 
21 Mintu' anak singa unnurrung-urrung 
unnanga' kandena, 
sia undaka' kandena dio mai Puang 
Matua. 
22Tanna dellekmo allo, tibalikmi sola 
nasangi, 
anna mamma' lan lu lo'ko'na. 
23Sunmi tu tau lako to' 
pengkaranganna, 

sia masara' sae lako makaroen. 
24Tumba ia budanna tu mintu' 
penggauramMi, o PUANG! 
Kamumo tu mangka ungkombong 
nasangi to tete dio 
kamatarrusamMi: 
anna ponnoi pa'padadimMi tu lino. 
25Jatu tasik pada kapuana to sia 
maluanganna, 
nanii olo'-olo' sisayoan tang dikemba' 
dibilang, 
la bitti'na la kapuana. 
26 Nanii sisayoan mintu’ kappala’, 
sia nanii Lewiatan tu mangka 
Mipadadi kumua amMi sipaningo. 
27 Mintu'i massola nasang 
umpeagiKomi, 
kumua amMi tadoanni kandena, ke 
allu nami. 
28 TaMMi tadoanni lako, narampunmi, 
sia iamMi bungka' pala'Mi, dipedia'i 
nasang kameloan. 
29 TamMi buni lindoMi, tirambanmi, 
sia iamMi alami tu penaanna, 
matemi, 
anna sule lako litak. 
30 TamMi sua PenaamMi, dadi bangsiami 
tu mintu'na, 

sia Mibangla'i tu kuli'na padang. 
31 Sangapaoi anna tontong sae lakona 
tu kamala'biranNa PUANG, 
sia sangapaoi anna posendei PUANG 
tu panggaraganNa. 
32JanNa pata'pai mata tu lino, 
tiseno-senomi, 
ianNa tumbui tu mai buntu, 
merambumi. 
33 La umpenanianna' PUANG angge 
tuoku, 
sia la umpakendekanna' pa'pudian 
Kapenombangku ke ten siapa' to. 
34 Sangapaoi anna alai penaanNa tu 
mintu'na lalan ba'tengku! 
late aku la parannu paimanna' lan 
PUANG. 
35 Tatu mintu' to umparri-parri kasalan 
la roto' lan mai lino, 
sia tappu tu mintu' to tang mekaaluk. 
Pudimi tu PUANG, e sumanga'ku. 
Haleluya! 

Pa'pudi-pudian lako Puang 
Matua, belanna mintu' 
penggauran kalle-kalleanNa 


105:1-45 


1 05 1 Pudimi tu Puang sia 
meongli'komi ussa'bu' 
sanganNa. 
Pakaleleanni tu penggauranNa dio lu 
mintu' bangsa! 
2 PenanianNi sia pakendekanNi 
pa'pudian: 
pokadai tu sininna penggauran 
kalle-kalleanNa! 
3Massattuangkomi diona sanga 
maseroNa: 
mintu' to undaka' PUANG sipatu la 
sende batu ba'tengna. 
4 Anga'i tu PUANG sia tuntunni tu 
matoto'Na: 
la tontongkomi undaka'T ammi 
pellambi'i oloNa. 
> Kilalai tu mintu’ tanda memangngan 
mangka Napogau', 
sia mintu' tanda kalle-kalleanNa 
sia mintu’ panglampakNa tu ombo’ 
dio randan pudukNa, 

Se mintu' tarukna Abraham, taunNa, 
e mintu' bati'na Yakub, tu Napilei 
langsa'. 
7 Tatu PUANG, Iamo Kapenombanta, 
sia mintu' pa'paolainNa salu lalo lan 
mintu' lino. 
8 Nakilalai sia tu basseNa tontong sae 
lakona, 
iamotu kadanNa tu mangka 
Napepasanan landa' lako sangsa'bu 
osso na. 
9 Jamotu basse Nasibassei Abraham, 
sia sumpaNa lako Ishak. 
10 Sia jatu aluk Napondok, Naarra' lako 
Yakub la napoaluk, 
sia lako Israel la napobasse tontong 
sae lakona, 
ll tu nakua kadanNa: La Kutekkenniko 
tana Kanaan, mana' diba'giangko. 
12 Tatonna tang pira tu tau iato mai, 
sia sidi” tonganri sia to sae bangri lan, 
13 sia ullelei simisa' bangsa. 
sia ke'de' dio mai parenta senga' 
male umpengkara'pai bangsa 
senga’, 
14 tang Naeloran Puang tu misa’ tau la 
umpandasa tau iato mai, 

sia Napa'dikki duka tu mai datu diona 
tau iato mai. 
15 Nakua kadanna: Da mirumbui lako 
tu mati' to mangka Kutokko, 
sia da mipogau' kadakena lako mintu 
nabingKu! 
16 Ja untambai ra'pak padang sae lan 
tondok iato, 
sia Napaputta tu kande, 
dipopamuntu. 
17 Anna suai dolo tu misa' tau lako, 
iamotu Yusuf tu mangka dibalukan 
mendadi kaunan. 
18 Napatamami tau tama sangkala tu 
lentekna, 
sia napaluangi rante bassi. 
19 Sae lako dadinna tu kadanna 
sia Natongannimo kadanNa PUANG. 
20 Tatu datu ussua tau urrampananni, 
sia iatu pekapuanganna ba'tu 
pira-pira bangsa umbukai tu rante 
bassinna: 
21 Naangka'mi datu mendadi to paa lan 
tongkonan layukna, 
sia to umpoissan mintu' barang 
apanna. 
22 Kumua anna rendenni tu mintu' to 
paa unturu' lalan penaanna, 


4 

sia kumua anna ada'i kakinaan tu 
mai pekaamberanna. 

23 Saemi lako Mesir tu Israel, 

sia mempue tu Yakub dio padang 
Ham. 

24 Napopemba'ka' kalle-kallean tongan 

Puang tu taunNa, 
sia mandu Napamawatang anna iatu 
mai balinna. 

25 Napasenga'mi Puang tu penaanna tau 
iato mai, naurunganni ungkabiri'i 
tu mai taunNa, 

sia natangnga' tu mai orangNa. 
26 Nasuami tu Musa, taunNa 
sia Harun to Napilei langsa’. 

27 Napogau'mi sola duai dio lu tau 
iato tu mintu' tanda kalle-kallean 
mangka Napokada, 

sia mintu' tanda mangnga napogau' 
dio lu tana Ham. 

28 Napasaemi Puang tu malillin, 
naurunganni pittuk, 

apa tae' anna palanni ara'na tau iato 
mai tu kadanNa Puang. 

29 Napopembali rara tu uainna, anNa 
patei tu mintu' balena. 

30 Tatu tondokna Nasitutu'i tokko’, 

sae tama mintu' bilikna tu mai 
datunna. 
31 Ma'kadami tu Puang anna sae tu 
tabuan lendu' budanna, 
sia kasisi' ussitutu'i lili” padangna. 
32 Napasae tu uran batu Naposondana 
uran, 
sia Napasae tu api ma'lulu-lulu lan 
padangna. 
33 Napasiapananni tu mintu' garonto' 
anggoro'na sia kayu arana, 
sia Narebong-rebong tu mintu' kayu 
lan mintu' lili'na. 
34Ma'kadami tu Puang anna sae tu 
batik, 
sia sae tu pokkamurrung tang 
dikemba'-kemba'. 
35 Tu umpepurai angganna daun kayu 
lan tondokna, 
sia ungkande mintu' tanananna. 
36 Sia Napatei siapa tu mintu' anak 
pa'bunga' lan padangna tau iato, 
tu bunga' kamatotoranna. 

37 AnNa solanni sun tu to Israel 
umpokinallo salaka sia bulaan, 
sia dio lu sukunna tae'i misa' tau 

titodo len. 

38 Sendemi tu to Mesir tonna sunmo tu 
tau iato mai, 
belanna narampoi kamatakuran lako 
tau iato mai, tu to Masir. 
39 Naballa' Puang tu salebu' la 
unnonganni tu to Israel, 
na api la umpemasiangi bongi. 
40Malakumi tu tau iato mai, anNa 
pasaei Puang tu ba'tu sangapa 
puyo, 
sia Napedia'i roti dao mai langi’. 
41 Naparassak tu buntu batu anna sun 
tu uai, 
tu lolong lako padang marangke 
butung salu. 
42 Belanna nakilalai tu kada maseroNa, 
sia iatu Abraham, taunNa. 
43 Tamoto anNa solanni Puang sun tu 
taunNa situang kaparannuan, 
sia mintu' to Napilei langsa' Naanta' 
sun situang la'tek silelean. 
44 Naba'gi tondokna ba'tu pira bangsa 
tu tau iato mai, 
anna pomana'i tu kara'tasanna to 
sangpetayanan. 
45 Kumua anna karitutui tau iato mai tu 
aluk Napondok Puang, 

sia natoe manda' tu mintu' Sukaran 
alukNa. Haleluya! 


Diona kasalanna to Israel sia 
kamasokananNa Puang Matua 


106:1-48 


1 06 1 Haleluya! Pudimi tu PUANG, 
belanna masokan Ia, 


sia iatu kamasokananNa tang tileluk 
sae lakona. 

2 Mindara tu ma'din umpokada nasangi 
tu penggauran kalle-kalleanNa 
PUANG. 

Ba'tu ma'din unggente'-genteranni 
mintu' kadipangkeranNa? 

3Maupa' tu mintu' to ungkaritutui 
katonganan, 

sia tontong umpogau' malolo. 

4 Kilalaina', o Puang, sitinaya tu 
kamasorokamMi lako taumMi, 

sia tollongina' kasalamaran lu mai 
Kalemi. 

> Angku belai untiroi tu karongkosanna 

mintu’ to Mipilei langsa’, 
sia angku sende paiman sola taumMi 
lan kaparannuanna, 

sia massattuan sola tu mai to 
Mipomana'. 
6 Mangkamokan kasalan susito doloki, 
sia umpogau'mokan kakadakean sia 
tang mekaalukmokan. 

7 Tae’ anna palan ara'i to doloki tu 
mintu' penggauran kalle-kalleamMi 
dio tana Mesir, 

sia tae' anna kilalai tu kamasokanan 
budamMi, 

sangadinna pabali-bali dio to” randan 
tasik, dio tasik Teberau. 

8 Apa Nalendokan Puang tete dio 
sanganNa. 

Nanii umpa'peissanan kuasanNa, 

9 Nasarabai tu tasik Teberau, anna 

marangke, 

anNa solanni tu tau iato mai ullamban 
tasik mandalan butung to unnola 
rante pama" 

10 Susimoto Nanii Puang ullendokanni 
dio mai lisu pala'na to ungkabiri'i, 

sia Nalussuran dio mai kuasanna uali. 

11 Mintu' uai ussamboi nasang ualinna, 

naurunganni tae'mo misa" tau 
tinampe. 

12 Maneri nakatappa'i tu kadanNa, 

sia umpenanianNi pa'pudi-pudian. 

13 Apa ta'pa tang nakilalai tau iato mai 
tu penggauranNa, 
sia tae'mo anna tayanni tu 
pa'timbanganNa, 
14sangadinna nakendekki 
kamaduangan kapua tu tau 
iato mai dio lu padang aak, 
naurunganni ussandak Puang Matua 
dio lu padang talo. 
15 Nabenmi tu nakaduanginna tau iato 
mai, 
apa Napomaropu tu tau iato mai. 
16 Mabiri'mi tu tau iato mai lako Musa 
dio to' tenda, 
sia lako Harun to masero dio oloNa 
PUANG. 
17 Mengangami tu padang anna amma'i 
tu Datan, 
sia nasamboi tu mintu' to 
nasamaturusan Abiram. 
18 Dukkumi ma'lulu-lulu tu api lan to 
nasamaturusan, 
anna mampu'i dukkunna tu to tang 
mekaaluk. 
19 Tatu to Israel sola nasangi unggaraga 
anak sapi dio Horeb, 
anna penombai tu rapang-rapang 
dipatiri'. 

20 Indemoto nanii tau iato mai ussondai 
rupa tedong sapi ungkande riu, 
tu To napomala'bi. 
21 Sia nakalupaimo tu Puang Matua, To 
ullendokanni, 
tu mangka umpogau' apa kapua dio 
tana Mesir. 
22 Tamotu penggauran kalle-kallean dio 
tana Ham, 
sia ba'tu pira-pira apa metakuran 
napogau' dio randan tasik Teberau. 
23 Tamoto anNa ma'kada kumua Ia 
Nasabu'i nasang- 
kenna tang Musa to Napilei langsa' 
bendanmo manglapa' dio oloNa 
Puang, 
la untampang sengkeNa Puang, 
da anNa mangsanni tu tau iato mai. 
24Tang naangga' tau iato mai tu padang 
ballo, 
sia tae' anna katappa'i tu kadanNa. 
25 Sangadinna ma'nuku-nuku sola 
nasangi lan lu tendana, 
sia noka umperangii gamaranNa 
PUANG. 
26 Naaakki lima Puang, anna umpalao 
sumpa, kumua 

la Napasiapanan tu tau iato mai dio 
lu padang pangallaran. 

27 Sia Napasiapanan tu mai bati'na dio 
lu to' bangsa, 

sia la Napatisambo'-sambo' lako 
mintu' tondok. 

28 Mintu'i massola nasang sikadamakmo 
Baal-Peor, 

anna kande apa dipemalaran lako 
apa tang kepenaa. 

29 Tamoto nanii umpatiludak 
kasengkeanNa Puang napobua' 
penggauranna, 

naurunganni ma'kasolang-solang tu 
parri' dio lu tau iato mai. 

30 Bendanmi tu Pinehas attu iato 
umbussui kakadakean. 

Namane radan tu parri’ iato. 

31 Tamoto tu dibilang napomalolo landa’ 
lako disituran-turananni tontong 
sae lakona. 

32 Sia napatiludak tu kasengkeanNa 
Puang dio to' uai Meriba, 

naurunganni urrampoi sussa tu Musa 
natumang tau iato mai. 

33 Belanna pabali-bali sola nasangi lako 
Penaanna Puang, Napourunganni 
lendu' tu kadanna Musa. 

34Tae'ra anna sabu'i tau iato mai 
tu bangsa iato, susitu mangka 
Napokadanni PUANG. 
35 Sangadinna umpasirau ta'nak to 
kapere' kalena, 
anna peolai tu mintu' penggauranna. 
36 Sia napenombai dukapa tu rapang- 
rapang dipodeatanna tau iato 
mai, 
tu butung poya lako kalena. 
37 Ondongpi Napemalaran duka tu mai 
anakna muane sia baine lako mintu' 
deata masussuk. 
38 Sia umpatibollo rarana to tang sala, 
ijamotu rarana anakna muane sia 
anakna baine, 
tu napemalaran lako mintu' rapang- 
rapang dipodeata dio lu tana 
Kanaan, 
naurunganni narutai rarana tu tana 
iato. 
39 Susimoto nanii urruttakki tu kalena 
tete dio gau'na, 
sia ma'gau' sala bannang dio 
penggauranna. 
40 Tamo bannangna to anna ma'lulu-lulu 
tu kasengkeanNa PUANG lako 
taunNa, 

sia Nasayu pallan tu to Napomana': 
41 Nasorongmi tu tau iato mai tama lisu 
pala'na ba'tu pira-pira bangsa, 
napourungi naparenta to ungkabiri'i. 
42 Tatu tau iato mai napakario-riomo 
mintu' ualinna, 
naurungan umpopengkanorongi tama 


lisu pala'na. 
43 Pembuda Narampanan Puang tu tau 
iato mai, 
apa pabali-bali unturu' tanan 
penaanna, 


anna urunganni malabu tu tau iato 
mai nakabu' kakadakeanna. 

44 Moi anna susito, ke Natiroomi tu 
kamandasanna tau iato mai, 

sia ke Narangioi tu mai 
pengkamala'na. 

45 Sia belanna diona la napomelona 
tau iato mai, Nakilalaimi Puang tu 
basseNa, 

anNa maturu-turu sitinaya 
kamasokanan budanNa. 

46 Sia Napabu'tu tu kamamasean lako 
tau iato mai, 

lan ba'tengna mintu' to urrampai. 

470 PUANG, Kapenombangki, 

lendokangkan, 

sia pasidurukkanni sule lan mai to' 
ba'tu pira bangsa, 

angki pudi sanga maseroMi, 

sia massattuan lan kadipudiamMi. 

48 Mintu'na kadipangkeran lu lako 

nasang PUANG, Kapenombanna to 
Israel, 

tempon dio mai landa' lako attu 
situran, 

sia sipatu mintu' bangsa iato, la 
ma'kada kumua: Amin! Haleluya! 


SURA' MA'PELLIMANNA: 
PA'PUDIAN 107-150 


Pa'pudi-pudian lako Puang 
Matua tu merampanan dio 
mai mintu' kamaparrisan 


107:1-43 


1 07 1 Pudimi tu PUANG, belanna 
masokan Ia, 


sia iatu kamasokananNa tang tileluk 
sae lakona. 

2 Sipatu tu kada iato nasa'bu' mintu' to 
Nalendokan PUANG, 

tu Nalendokan dio mai lisu pala'na 
uali. 

3 Sia iatu to Napasikorok londong dio 
mai mintu' tondok, 

dio mai matallo matampu, 
daa mai ulunna salu lo' mai pollo'na 
uai. 

4Mintu'i massola nasang salamba 
salaomo dio lu padang aak dio to' 
lalan makarorrong. 

Sia tae' kota naappa' la nanii torro. 
> Topomi tu tau iato mai sia ma'rang, 
naurungan tang ussau'mi. 

6 Jatonna iato meongli'mi langngan 
PUANG tu tau iato mai lan 
kamandasanna, 

anNa rampananni dio mai 
kamaparrisanna. 

7 Narenden mana'pamo tu tau iato mai 
lako lalan marante, 

kumua anna rampo lako kota tu la 
nanii torro. 

8 Sangapaoi anna pudii tau iato mai tu 
PUANG belanna kamasokananNa, 

sia iatu belanna mintu' penggauran 
kalle-kalleanNa lako ma'rupa tau! 

9 Belanna Napapayamo tu penaa 
ma'rangna, 

sia iatu penaa topona Napedia'imo 
kameloan. 
10 Tatu mintu' to torro lan kamalillinan 
sia kapi'tukan, 
manda' napori kamandasan sia rante 


bassi. 
11 Belanna umbali-bali kadanNa Puang 
Matua 
sia untapa' pa'timbanganNa 
Patodoranna. 


12 Iamo bannangna to anNa pabussui 
kamandasan tu penaanna tau iato mai: 
tisumbangmi tu tau iato mai natae' 

tu to patunduanna. 

13 Tatonna iato meongli'mi langngan 
PUANG lan kamandasanna, 

anNa lendokanni dio mai 
kamaparrisanna. 

14 Tamo ussolanni sun lan mai 
kamalillinan tu tau iato mai sia 
kapi'tukan, 

sia urra'ta'i tu mai pungona. 

15 Sangapaoi anna pudii tau iato mai tu 

PUANG belanna kamasokananNa, 
sia tu belanna mintu' penggauran 
kalle-kalleanNa lako ma'rupa tau. 

16 Belanna mangkamo umpatipa'rama- 
rama ba'ba tambaga, 

sia urrebong pesalli' bassi. 
17 Tatu to baga narua parri’, 
natumang gau' tang malolona sia 
mintu' kakadakeanna. 
18 Tatu penaanna nakoda’ ma'rupa-rupa 
kande, 
naurunganni sidi'mora natileak tama 
bambana mukkun. 
19 JTatonna iato meongli'mi langngan 
PUANG lan kamandasanna, 
anna lendokanni dio mai 
kamaparrisanna. 
20 Umpasaemi kadanNa, sia Napamondo 
tu tau iato mai, 
anNa lendokanni tu tau iato mai dio 
mai tang merambu. 
21 Sangapaoi anna pudii tau iato mai tu 
PUANG belanna kamasokananNa, 
sia tu belanna mintu' penggauran 
kalle-kalleanNa lako ma'rupa tau. 
22 Sangapaoi anna penombanni tau iato 
mai tu pemala' pa'pudian, 
sia mela'tek umpa'peissanan 
penggauranNa Puang. 
23 Tatu mintu' to umpalingka kappala'na 
lan tasik, 
sia iatu to ma'balili lan tasik kalua’. 

24 Tau iamoto mai tu untiro mintu’ 
penggauranNa PUANG, 
sia mintu' tanda kalle-kalleanNa lan 
lu to” uai mandalan. 
25 Ma'kadami umpasae angin bara”, 
tu umpakapua mintu' bombangna. 
26 Tipembobong tu tau iato mai sae 
langngan langi’, 
anna tipembassan sule rokko to' 
mandalanna, 
sia bonnong tu penaanna napobua' 
kamaparrisanna. 
27 Titu'mu' len sia tipa're'ba len tu tau 
iato mai susito malango, 
naurunganni tae'mo pangilalanna. 
28 latonna iato meongli'mi langngan 
PUANG lan kamandasanna, 
anNa angkaranni lan mai 
kamaparrisanna. 
29 Naparadanmi tu bara' iato, 
anna rapa' tu bombang. 
30 Sende paimanmi tu tau iato mai, 
belanna rapa' nasangmo, 
sia Nasolan mana'pa Puang tu 
tau iato mai lako kakendenan 
nakamali'. 
31 Sangapaoi anna pudii tau iato mai tu 
PUANG belanna kamasokananNa, 

sia iatu belanna mintu' penggauran 
kalle-kalleanNa lako mintu' ma'rupa 
tau. 
32 Sangapaoi anna pakala'bi' lan 
kombongan pa'tobudan, 
sia napudi-pudi lan kombongan 
ada'na pekaamberan. 
33 Napopembali padang pangallaran tu 
mai salu, 
sia umpaba'ta' kalimbuang. 
34 Sia padang lompo Napopempadang 
masin, 
natumang kakadakeanna to 
umpa tondokki. 
35 Ta umpopembali polei limbong tu 
padang pangallaran 
sia Napopembali kalimbuang tu 
padang ba'ta". 
36 Indemoto Napannianni tu mai to 
topo, 
naurunganni ullepong misa" kota lan 
nanii ma'tondok. 
37 Anna tu'i tu mintu' pa'lakna sia 
unggaraga palak anggoro', 
anna pabu'tu burana. 
38 Napamasakkei tu tau iato mai, 
naurunganni memba'ka' kalle- 
kallean, 

sia mintu’ patuoanna tae’ anNa 
pakati'pekanni. 

39 Apa undinna diurakki tu tau iato mai 
sia nabokkok kamaparrisan sia 
sara” inaa. 

40 Napamatuna duka tu mintu’ to la'bi', 
sia Napapusa tu tau iato mai dio lu 
padang talo, tang dibatattana. 

41 Apa Narinding pala' tu to mase-mase 

dio mai kadipakario-rioan, 

sia Napamakamban tu pa'rapuanna 
ten to domba sia bembe' 
ma'baanan. 

42Jatu to ma'bulo lollong parannu 
paiman la untiroi tu iannato, 

na latu mintu' kakadakean la 
ma'loko-loko. 

43 Mindara tu kinaa? Iatu to kinaa 
sipatu umparinaai tu iannate, 

sia umpariba'tengi tu mintu' tanda 
mamaseNa PUANG. 

Pa'kurre sumanga" 
sia passambayang 
umpalaku kasalamaran 


108:1-13 (108:1-14) 


1 08 1 Misa” nanian. Pa'pudianna 
Daud. 
(108-2) Rapa'mo tu penaangku, o 


Puang Matua, 
la menanina' sia umpakendek 
pa'pudian situang penaa 
kalebungku. 
2 (108-3) Millikkomi, e dandi sia katapi, 
la untundanna' dannari lambe”. 
3 (108-4) O PUANG, la kupudiKomi lan 
lu mintu' bangsa, 
sia la umpakendekna' pa'pudian mati 
lan lu mintu' to sangpetayanan. 
4(108-5) Belanna iatu kamasokanamMi 
untongloi langi’, 
sia iatu kamarurusamMi tu'tun dao 
massaliu'na! 
5 (108-6) Pamatandei tu Kalemi daona 
lu langi, o Puang Matua, 
sia sangapaoi anna ussamboi lino tu 
kamala'biramMi. 


, 

6 (108-7) Anna tilendok tu mintu’ to 
Mipakaboro', 
rinding pala'kan lima kananMi sia 
tanding talingakan. 
7 (108-8) Mangkamo ma'kada tu Puang 
Matua lan inan maindanNa. 
La mela'tekna', sia la kutaa-taa tu 
Sikhem, 
sia la kusuka' tu rantena Sukot. 
8 (108-9) Tatu Gilead taaku, sia iatu 
Manasye taaku duka, 
na iatu Efraim iamo sarong batungku, 
sia iatu Yehuda iamo tekken 
kapayungangku. 
9 (108-10) Na iatu Moab pembasean 
lentekku: 
anna iatu Edom la kunii umpellebaran 
sepatungku, 
la unnarrakna', belanna kutalo tu 
tondok Filistea. 
10 (108-11) Mindara tu la umbaana' 
tama tondok ditambakuku? 
Mindara tu la ussolanna' lako Edom? 
11 (108-12) Tang Kamuraka, o Puang 
Matua, tu mangka ussualekan? 
Tae'moraka Mila sun ussolan mintu' 
to pararingki, o Puang Matua? 
12 (108-13) Tunduikan unnea ualingki, 

belanna tae' gai'na tu pa'tunduan 
tolino. 

13 (108-14) Tete dio pa'tunduanNa 
Puang Matua angki pogau' 
ma'lalong-lalong, 

belanna Ia la ullullu' ualingki. 


Passambayangna misa' to dipandasa 


109:1-31 


1 09 ! Lu lakona pangala sengo. 
Pa'pudianna Daud. 

O Puang Matua, tu kupobannang 
ma'pudi-pudi, da Mibituk bang. 

2 Belanna iatu sadangna to tang 
mekaaluk sia lando pa'du 
napengangaimo': 

sia nalangdona' tongka' lila 
mo'rangna. 

3 Nalimbuina” napokadan kada mapalla, 

sia tae” silalanna nanii urrariina'. 
4Napapakkanni kasiualian tau iato mai 
tu mamaseku, 
apa tontong bangna' massambayang. 
5Napapassannina' kakadakean 
napapakkanan, kameloangku, 
sia kamabirisan napapakkanan 
mamaseku. 

6 Patulangdanni tu misa” to tang 
mekaaluk la umbisarai, 
sia da'ito anna ke'de' dio kananna tu 
misa’ to ma'parapa'. 
7 Ianna dibisara, nake dipasalai, 
sia nake naposalai tu 
passambayangna. 
8 Nake madenge'i tu sunga'na, 
sia nake napasayu'i tau tu toena. 
9 Nake biungi tu mai bati'na, 
sia balui tu mai bainena. 
10 Nake salamba salaoi sia kapala'-pala' 
tu mai bati'na, 
sia diula'i dio mai to' banua daun 
lauan. 
11 Nake nasisikki to ma'peindan tu 
mintu' apanna, 
sia da'ito narampai to salian lembang 
tu apa nakara'taii. 
12 Da naden misa' tau nenne' bang 
ungkamasei, 
sia da naden misa' tau masseng lako 
pia biungna. 
13 Sangapaoi anna diroto'i tu tarukna: 
anna iatu sanganna dipa'dei dio papa' 
sidampi'na. 

14 Sangapaoi anna bantang lan 
karangan inaanNa PUANG tu 
kakadakeanna to dolona, 

sia da nadipai'pinni batu mapipang tu 
kasalanna indo'na. 

15 Sangapaoi anna tontong dio 
pentiroNa PUANG tu mintu'nato, 

anna dipa'dei lan mai lino tu 
kadikilalaianna tau iato mai. 

16Tu belanna tae' anna kilalai Ia 
umpa'pekitanan kamamasean, 

sangadinna unnula' sumpu to 
mandasa 

sia to mase-mase sia to bonnong 
penaanna, samatena. 

17 Nakabarii tu tampak ropu 

- da'ito narua pissanni: 
sia tae' anna kabarii karongkosan 
— da'ito nasitoyangan pissan. 

18 Napotamangkalemo tu tampak ropu 
butung bayu sielle'na- 

da'ito natama batang kalena tu tampak 
ropu susito uai, 

sia tama mintu' buku lampana ten to 
minna’! 

19 Dai'to tu tampak ropu anna butung 
tamangkale napengkalemu” 

sia butung tambeke' tu tontong bang 
hapotambeke'. 

20 Sangapaoi anna mintu'na te 
Napa'papakkanan PUANG lako 
mintu'na balingku, 

sia lako mintu’ to ullangdona". 
21 Apa iatu Kamu, o PUANG Puangku, 
alanna' sara' tete dio sangamMi sia 
rampananna' 
belanna tang tore tu 
kamasokanamMi. 

22 Belanna iatu aku te mandasa sia 

mase-mase, 
sia bangke tu penaangku Ian 
ba'tengku. 

23 Potonna' butung bayo-bayo ma'erru' 
ke la botoi tu allo, 

sia tipentia' lenna' butung batik. 

24 Paruninin tu guntu'ku, belanna tang 

umpoinaana' kande 
sia iatu batang kaleku madokopa sia 
marangke. 

25 Sia nabe'semo' tau iato mai, 

iake natirona' unniling-ilingmi. 
26Tunduina', o PUANG, 
Kapenombangku, 
sia lendokanna' sitinaya 
kamasokanamMi. 

27 Anna issanni tau iato mai kumua 
lalan limamMi te, 
sia Kamumo, o PUANG, tu mangka 
umpogau'i. 
28 Moi anna ma'tampakki ropu tu tau 
iato mai, 
apa iatu Kamu ma'passakke, 
moi anna untendeng kalena-inang la 
kasirisan, 
apa melo ke sende paimanni te aku 
taumMi. 
29 Sangapaoi anna umpotamangkale 
kamatunan tu mai balingku, 
sia sangapaoi anna pengkalemu' 
siri na butung parramba'. 
30 | a umpekapuaina' gamarangku 
umpudi PUANG, 
sia la kupudi nanian lan to" to buda. 
31 Belanna la bendan dio to” kananna to 
mase-mase, 
la ullendokanni dio mai tu to 
umpasalai. 

Diona datu urrapi' lampa kaminaan 


110:1-7 


1 10 1 Pa'pudianna Daud. 

Susite tu kadanNa PUANG lako 
Puangku Nakua: 

Nno'ko'Ko dio kananKu, 

sae lako Kupopengkanorongna 
nasang tu mai ualimMu 

Mupolilli' lentek. 

2 PUANG la umpopangayo tekken 
kapayungan lan mai Sion tanda 
kuasammu: 

La sikambi'Ko parenta dio lu to' 
ualimMu. 

3T]atu taumMu masorok penaanna 
ussorong kalena, 

ke Muarakki lao parari. 

Anna situang kassa' diangkaran 
lako malolona tu to manguramMu 
siduruk lako Kalemu, 

butungi to to'do ambun natambuk 
dannari lambe'. 

4Umpalaomo sumpa tu PUANG sia tang 
la menassan: 

Ikomo Tominaa tontong sae lakona 

unturu' lalanna Melkisedek: 

> Tatu Puang dio kananMu. 
Ia ussolangi ba'tu pira-pira datu-datu 
ke allo kasengkeanNai. 
Ta duka la ullampak ukungan dio lu to 
kapere’, 
anNa pasitutu'i batang rabuk tu 
mintu’ inan, 
sia la Napatombonan ulu tu rante 
kalua’. 
7 La unniru' uai salossok dio lu lalan; 
iamoto anna umbangunan ulunna 
sule. 


LA 


Pa'kurre sumanga' belanna mintu 
pa'kamaseNa Puang Matua 


111:1-10 


1 1 1 1 Haleluya! La umpudina' 
PUANG situang penaa 
kalebungku, 
lan kombonganna sia tinimbunna to 
bulo lollong. 
2 Mala'bi' tongan tu mintu' 
penggauranNa PUANG, 
tu sipatu nanannung mintu' to 
umposendei. 
3 Mala'bi” sia tarompo' penggauranNa 
Puang, 

sia iatu kamaloloanNa tontong sae 
lakona. 
4Mangkamo unggaraga tanda dianna 
batu silambi' diona mintu' 
pengauran kalle-kalleanNa, 
latu PUANG maturu-turu sia mamase. 
> Naben kande lako tu to ungkataku'I: 
sia Nakilalai tu basseNa tontong sae 
lakona. 
6 Umpapayanmo kuasa penggauranNa 
lako taunNa, 
diona kaumpa'benganNa mana'na 
mintu' to kapere'. 
7Tatu lalan limanNa iamo 
kamanapparan sia katonganan, 
sia tappa' mintu' parentaNa. 
8 Mintu'na to dipantokmo tontong sae 
lakona, 
sia dipogau'mo situang 
kamanapparan sia kabulo- 
lollongan. 
9 Napadenan kadilendokan tu taunNa, 
sia Naarra'i tu basseNa tontong sae 
lakona: 
iatu sanganNa masero sia metakuran. 
10 Tatu ungkataku' PUANG oto'na mintu’ 
kakinaan: 

minda-minda umpogau' susito, 
iamoto kinaa. 

Sia iatu kadipudianNa tontong sae 
lakona. 


Diona karongkosanna to 
malambu' penaanna 


112:1-10 


1 1 2 1 Haleluya! Maupa' tu to 
ungkataku' PUANG, 
sia to ungkamali' tonganni tu 
pepasanNa. 
2Jatu bati'na la paa lan lino, 
sia mintu' taruk bulaanna to ma'bulo 
lollong la diparongko'. 
3Lan banuanna ponno janan sanda 
makamban sia kasugiran, 
sia iatu kamaloloanna tang tileluk sae 
lakona. 
“Tatu lu lakona to ma'bulo lollong bu'tu 
ia tu Masiang lan malillinna, 
Iamo Ia tu maturu-turu sia mamase 
na malambu'. 
5Maupa' tu to mamase sia masorok 
ma'pasuka, 
sia to ungkareai melo tiku rindingna. 

6 Belanna tae” anna la tilende' tontong 
sae lakona, 
sia iatu kadikilalaianna to malambu' 
matontongan sae lako. 
7 Tae’ anna kataku’ kareba kadake, 
belanna batta' tu penaanna, tu 
ussande'i lako PUANG. 
8 Batta' tu penaanna sia tae” anna 
mataku' len, 
sae lako natirona situang 
kaparannuan tu kamandasanna 
mintu' ualinna. 
9 Tibungka'mo pala” mamasena sia 
mamengan lako to mase-mase, 
iatu kamaloloanna tontong sae 
lakona, 
sia salobo'-lobo'na tu tandukna 
mala 'bi'. 
10 Tatu to tang mekaaluk rosso la untiroi 
tu iannato 
umpasisange' isinna, anna poton, 
sia latu kamaduanganna to tang 
mekaaluk tang lolo’. 

Puang Matua 
umpamala'bi' to bongko 


113:1-9 


1 1 3 1 Haleluya! Pudimi, e kamu 

taunNa PUANG, 

pudimi tu sanganNa PUANG! 

2 Mintu'na kadipudian lu lako nasang 
sanganNa PUANG, randuk totemo 
landa' sae lakona. 

3 Tatu sanganNa PUANG sipatu dipudi 

randuk dio mai kadellekan allo landa' 
lako kabotoan kulla’. 

“Tatu PUANG undoanni mintu’ bangsa, 

sia iatu kamala'biranNa untongloi 
langi’. 

> Mindara la sitinti batunna tu PUANG, 
Kapenombanta, 

tu unnisung dao masuanggana. 
6 Sia kumorong rokko 
anNa linde-lindei tu mintu’ lanna 
langi’ sia lanna lino? 

7 Ta unnendekan to bongko diong mai 

to” barra'-barra', 
sia umbangunan to mase-mase diong 
mai to' so'mak. 

8 La Napasango'koran to mala'bi', 


PA'PUDIAN 113.9-114.5 327 


iamotu mintu’ to mala'bi'na tau iato 
mai. 
?Tatu to tamanang lan tananan dapo'na 
Napatulangdan Napoindo' ba'tu 
pira-pira pia anna parannu paiman. 
Haleluya! 


Penggauran kalle-kalleanNa 
Puang Matua tonna tassu' 
tu to Israel lan mai Mesir 


114:1-8 
1 14 1 Tatonna tassu' tu to Israel lan 
mai Mesir. 
Sia tonna tipoli' tu bati'na Yakub lan 
mai bangsa ma'laen basa, 
2 Yehuda tu Napoinan maindan, 
sia Israel tu Napopanglisuan parenta. 
3 Mallaimi tu tasik tonna tiroi tu iannato, 
sia lolong sule tu Yordan; 
“Tatu mintu’ buntu tibuang len susi 
domba laki, 
sia iatu mintu' tanete ten to anak 
domba. 
>E tasik, ma'aparoko ammu mallaira 
susito? 
Sia iko, e Yordan, ammu lolong 
sulera? 


PA'PUDIAN 114.6-115.3 328 


6E kamu buntu, ma'aparokomi ammi 
tibuang-buang len susi domba laki? 
Sia e kamu tanete ammi tenra anak 
domba? 
7 Rumontingko dio olona Puang, e lino. 
Dio olona Kapenombanna Yakub, 
8tu mangka umpopembali likui tu 
buntu, 
sia batu laiya Napopembali 
kalimbuang. 


Mintu' kadipangkeran lu 
lako nasang Puang Matua 


115:1-18 


1 1 5 10 PUANG, tae” anna kami, 
tae' anna kami, 


sangadinna sangamMiri tu sipatu 
dipakala'bi', 
tu belanna kamasokanamMi sia diona 
kamarurusamMi. 
2 Ma'apari anna la sumura tu mintu' to 
kapere' kumua: 
Umbamira tu Kapenombanna? 
3 Tatu Kapenombangki dao mai suruga, 
mintu' pa'poraianNa Napogau' Ia. 

“Tatu mintu’ rapang-rapang napodeata 
tau iato mai salaka sia bulaan 
digaraga, 

panggaraga lima tolino. 

>Den tu pudukna, apa tae” anna 

ma'kada, 
den tu matanna, apa tae' anna 
pakita, 

6 den talinganna, apa tae" anna parangi, 

sia den duka tu illongna, apa tae' 
anna manguduk. 

7 Den tu limanna, apa tang panggega”, 

sia den duka tu lentekna, apa tae' 
anna titengka, 

sia den deko-dekona, apa tae' anna 
sumu. 

8 Tatu to unggaragai to, la ten to apa 
iato, 

susi dukato tu to umposande'i. 
JE Israel, la sande'ko lako PUANG, 
Iamo patunduanna sia balulangna. 
10E mintu' bati'na Harun, sande'komi 
lako PUANG, 
Iamo patunduanna sia balulangna. 
11F kamu mintu' to ungkataku' PUANG, 
sande'komi lako PUANG! 
Iamo patunduanna sia balulangna. 

12 Nakilalaimiki' PUANG sia la 
Napamasakkeki', 
la Napamasakke tu bati'na Israel, 
13 sia la Napamasakke tu mintu' to 
ungkataku' PUANG, 
la bitti’ la kapua. 
14 Sangapaoi anNa popemba'ka'komi 
PUANG, 
la kamu la bati'mi. 
15 Kamumo tu to Napamasakke PUANG, 
tu Puang mangka ungkombong langi' 
na lino. 
16 Tatu langi’ langi'na PUANG, 
apa iate lino Naba'giammo ma'rupa 
tau. 
17 Tae' anna ia tu to mate la umpudi 
PUANG, 
ba'tu to lendu'mo rokko ma'allun- 
allunna. 
18 Apa kitari te, tu la umpudi PUANG, 
randuk totemo landa' sae lakona. 
Haleluya! 

Pa'kurre sumanga', belanna 
tilendok dio mai kamatean 


116:1-19 
1 1 6 1 Kukamali' tu PUANG, 
belanna Natanannimo talinga 
tu kadangku sia pengkamoyaku. 
2 Belanna Napalidannimo' talinga, 
iamoto angku la meongli' (lako 
Kalena) angge tuoku. 
3Naluang sambanna' ulangna 
kamatean, 
sia Narampoimo' parri' lino to mate, 
kuperasaimo tu kamaparrisan sia 
karossoan. 
4 Apa meongli'na ussa'bu sanganNa 
PUANG: 
o PUANG, karimmanni tu deatangku. 
> Tatu Puang maturu-turu sia malambu”, 
sia iatu Kapenombanta sa'pala buda. 
SJatu PUANG ungkaduttu' to tang 
masuangga, 
makuyu langkanmo', apa Ia mangka 
ungkarimmannina'. 
7E deatangku, sulemoko lako 
kasode-sodeammu, 

belanna Napogau'mo Puang tu 
kameloan mati’. 
8 Belanna Mirampanammo tu deatangku 
dio mai kamatean, 
sia tae' Miparandannina' 
katumangiran, 
sia tang Mieloranna' tilende'. 
9 La lolangna' dio oloNa PUANG, 
lan lu tondok to tuo. 
10 Tontongna' ma'patongan, moi angku 
mangka ma'kada kumua: 
Pussak tonganna': 
11 Tongku mataku’ angku ma'kada, 
kukua: 
Tang mana'pa' tu mintu' tolino. 
12 Apamo la kupenomban lako PUANG, 
la sipakkanna mintu' kameloanNa 
lako kaleku? 
13 La untadedanganna' irusan tanda 
kadilendokan, 
angku meongli' ussa'bu' sanganNa 
PUANG. 
14|a umpalesso'na' mintu’ 
pangallonangku lako PUANG, 
dio olona mintu' taunNa. 
15 Keangga' kapua dio oloNa PUANG 
tu kamateanna tu mai to 
mengkaolaNa. 

160 PUANG, tonganna aku te taumMi, 
ondongpi inang taumMina', sia 
anakna kaunanMi baine, 
Kamumo tu mangka ungko'ka'i tu 
mai pungoku. 
17 La kupenomban tu pemala' pa'pudian 
Mati” 
angku meongli' ussa'bu' sanganNa 
PUANG. 
18|a umpalesso'na' mintu’ 
pangallonangku lako PUANG, 
dio olona mintu' taunNa. 
19 Lan tarampak banuanNa PUANG, 
illan tangnga pangrante manikmu, e 
Yerusalem. Haleluya! 


Pa'pakilala lako mintu' bangsa 
anna pudii tu Puang Matua 


117:1-2 
1 1 7 1 Pudimi tu PUANG, e kamu 
mintu' bangsa, 
sia pakala'bi'I, e mintu’ to 
sangpetayanan! 
2 Belanna lendu' kapuana tu 
kamasokananNa lako kaleta, 
sia iatu kamarurusanNa PUANG tang 
tileluk sae lakona. Haleluya. 

Pa'kurre sumanga' 
lako Puang Matua, belanna 
Nalendokammo tu taunNa 


118:1-29 


1 18 1 Pudimi tu PUANG, belanna 
masokan Ia. 
Sia iatu kamasokananNa tang tileluk 
sae lakona. 
2 Melo ke nasa'bu'i to Israel kumua: 
latu kamasokananNa tang tileluk sae 
lakona. 
3Melo ke nasa'bu'i bati'na Harun 
kumua: 
latu kamasokananNa tang tileluk sae 
lakona. 
4Melo ke nasa'bu'i mintu' to ungkataku 
PUANG kumua: 
latu kamasokananNa tang tileluk sae 
lakona. 
> Jatongku illan kamaparrisan, 
meongli'mo' langngan PUANG, 
anNa tanannina' talinga sia 
Napamalosangmo'. 
6 PUANG urrondongna', anna tae’ kula 
mataku", 
la napatumbara' tolino? 


4 

7 Mintu'i tu to patunduangku, 
PUANGmo tu urrondongna'. 
lamoto angku parannu untiroi tu 
kamandasanna mintu' ualingku. 
8Mandu maelo ia, ke PUANG 
dipentionganNi, 
na iatu umposande' tolino. 
9Mandu maelo ia, ke PUANG 
dipentionganNi, 
na iatu umposande' to la'bi'. 
10 Moi anna patama limbumo' mintu' 
bangsa, 
apa tete dio sanganNa PUANG angku 
pisanni nasangi. 
11 Moi anna patama limbumo' tau iato 
mai sia sae ussikapu'ina', 
apa tete dio sanganNa PUANG angku 
pisanni. 
12 Nasikarupuimo' tau iato mai, susito 
enoan, 
apa pa'de poton susi api dio 
ranga'-ranga': 
tete dio sanganNa PUANG angku 
pisanni. 
13 Musumbanammo' kumua angku 
tobang, 
apa Natunduimo' PUANG. 

14 PUANGmo tu oto'na kamatotorangku 
sia pa'pudiangku, 
sia Iamo Nanii bu'tu 
kamakarimmanangku. 
15Jatu arrak sia la'tek belanna 
kamakarimmanan 
marua' lan tendana to malambu' 
nakua: 
latu lima kananNa PUANG ungkarang 
gau' masang, 
16 9ndongpi iatu lima kananNa PUANG 
mepamatande, 
sia ungkarang gau' masang. 
17 Tae' angku la mate, sangadinna la 
tuona’, 
sia la umpa'peissananna' 
penggauranNa PUANG. 
18 Napa'dikki tonganna' PUANG, 
apa tae' anNa eloranna' lako 
kamatean. 
19 Bungkaranna' tu mai ba'ba 
kamaloloan, 
la kuolai tama, la umpudi PUANG. 
20 Tamote tu ba'baNa PUANG, 
mintu’ to malambu' la unnolai tama. 
21 KupudiKomi belanna Mitanannimo' 
talinga, 

sia Kamumo oto'na 
kamakarimmanangku. 
22 Tatu batu natibemo pande, 
Iamo mendadi batu petau. 
23 Tatu iannato, PUANG umpogawu'i, 
sia memangngan untiroi. 
24 Indemo tu allo Napaden PUANG: 
Melo ke sila'tekangki' sia 
tapoparannui! 
250 PUANG, benkan dikka' 
kasalamaran, 
o PUANG, benkan dikka’ karongkosan. 
26 Maupa' tu to sae umpotete sanganNa 
PUANG! 
La kipassakkekomi lan mai banuanNa 
PUANG. 
27 Tatu PUANG Iamo Puang Matua, 
sia Iamo umpatiroiki' masiang. 
Ulangi tu pemala' tu la ditunu lan 
pa'gauran sae lako to' tanduk inan 
pemalaran. 
28 Kamumo tu Kapenombangku, Ia 
kupudiKomi, 
o Kapenombangku, la 
kupakasalleKomi. 
29 Pudimi tu PUANG, belanna masokan 
Ia, 

sia iatu kamasokananNa tang tileluk 
sae lakona. 


Kamala'biranna Sukaran 
alukNa Puang Matua 


119:1-176 


1 19 1 Maupa' tu mintu’ to malolo 
lalanna, 


sia to unturu' mana'pa Sukaran 
alukNa PUANG. 
2 Maupa' mintu' to unnanna rara'i tu 
kasa'bianNa, 
sia to kalebu tallang penaanna 
undaka' Puang. 
3Tu to tang umpogau' duka kelok, 
sangadinna unturu' mana'pa lalanNa 
Puang. 
4Mintu' parentaMi Mipa'parentammo, 
kumua anna karitutui meloi tau. 
> Sangapaoi anna matontongan tu 
mintu' tengkaku, 
unturu' aluk mangka Mipondok. 
Tae” angku la kasirisan, 
ke kupalan ara'i tu mintu' pepasanMi. 
7 Ma'bulo lollongna' la umpudiKomi, 
ke kupelada'i tu atoran maloloMi. 
8 La kukaritutui tu apa Mipondok, 


PA'PUDIAN 119.9-18 339 


da Mitampe tarru'na'. 
9 Umba la nakua ungkaritutui gau'na tu 
to mangura anna masero? 
Iapi ke nakaritutui susitu kadamMi. 
10 Kalebu tongan penaangku 
undaka'Komi, 
da Mieloranna' pusa dio mai mintu' 
pepasanMi. 
11 Tatu kadamMi kuanna rara’ lan batu 
ba'tengku, 
dikua da angku kasalan mati' Kalemi. 
12 Kamumo sipatu dipudi, o PUANG: 
patuduna' tu mai apa Mipondok. 
13 Napa 'peissanammo tongka' dililaku 
tu mintu' atoran ombo' dio randan 
pudukMi. 
14 Kuposende tu lalan kasa'biamMi, 
susina' to umposende kasugiran. 
15 | a kutangnga'-tangnga' tu mai 
parentaMi 
sia la Kupalan ara' tu mintu' lalanMi. 
16 Kupoparannu tu apa Mipondok, 
sia tae' angku la ungkalupai lenni tu 
kadamMi. 
17 Pogau'i tu kameloan lako taumMi, 
angku tuo; 
kukaritutui mana'pai tu kadamMi. 
18 Bungka'i tu matangku angku tiroi 

tu apa kalle-kalleanna lan sukaran 
alukMi. 

19 Aku te to saena' lan lino, 

da Mibunianna' tu mintu' pepasanMi. 

20 Bonnong tu penaangku, belanna 
tontong bang mamali' 

lako atoramMi. 

21 Miada'mo tu to matampo ditampakki 
ropu, 

tu pusa dio mai mintu’ pepasanMi. 

22 Pa'dei tu attangan sia kamatunan dio 

mai kaleku, 
belanna kukaritutui tu mintu' 
kasa'biamMi. 

23 Moi namarassan tu mai mintu' tedong 
pariu'na tondok ma'kombongan la 
unneana,”, 

apa iate taumMi mukkun untangnga'- 
tangnga' aluk Mipondok. 

24 Mintu' tu kasa'biamMi kuposende, 

sia iamoto ma'pakilalaku. 

25 Merrandanmo' lako litak, 

patuona' susitu kadamMi. 

26 Kuparampo nasangmo Mati' tu diona 
torro ke'de'ku, amMi perangiimo', 
patudumo' tu mai apa Mipondok. 

27 Paissannina' lalanna tu mai mintu' 
parentaMi, 

angku tangnga'-tangnga'i tu mintu' 
penggauran kalle-kalleamMi. 
28 Bonnong tu penaangku napobua' 
rosso inaa, 
pabantangna' susitu kadamMi. 
29 Patoyangi dio mai kaleku tu lalan 
kamo'rangan, 
sia kamaseina' kapaissanan diona 
sukaran alukMi. 

30 Tamo kupilei tu lalan kamanapparan, 
sia mintu' atoranMi kuallonni bang, 
31 |a'ka” lakona’ kasa'biamMi, o PUANG, 

da Mieloranna' kasirisan. 
32 La kuturu’ tu lalan pepasanMi, 
belanna Mipamalosangmo tu 
penaangku. 
330, PUANG ada'ina' tu lalan aluk 
Mipondok, 
angku karitutui landa' lako 
ma'katampakanna. 
34Benna' tangnga' kinaa, angku 
karitutui tu sukaran alukMi, 
sia angku kanannangi situang penaa 
kalebungku. 
35 Pate'tena' unnola lalan pepasanMi, 
belanna iamo pa'poraiangku. 
36 Pamalang lakoi kasa'biamMi tu 
penaangku, 

sia da Mipalulakoi ianan bu'tu kadake. 
37 Patipero'i tu matangku, da anna 
ta'pai tu mai apa tang kebattuan. 
Sia patuona' diona lalanMi. 
38 Pamanda'i tu pangallu'Mi lako 
taumMi, 
tu to matinuru' ungkataku'Komi. 
39 Patoyangi dio mai kaleku tu 
kadilangdoan kukataku' 
belanna maelo tu mintu' atoramMi. 
40 Tatu penaangku ungkamali' mintu’ 
parentaMi, 
patuona' tete dio kamaloloamMi. 
41 Sangapaoi anna rampoina' 
kamasokanamMi, o PUANG, 
iamotu kasalamaran lu dio mai 
Kalemi, susitu Miallu'na. 
42 Angku belai umpebalii tu to 
ullangdona,, 
belanna umposande'na' kadamMi. 
43 Da Mipasisayuran tarru'i pudukku tu 
kada situru' tonganna, 
belanna umposande'na' mintu' 
atoramMi, 
44 angku tontong untoe manda’ sukaran 
alukMi, 
landa' sae lakona. 
45 Angku la lolang malona”, 

belanna undaka'na' parentaMi. 
46 Sia tang masiri'na' umpokada mintu' 
kasa'biamMi 
dio olona mintu' datu. 
47 Sia kuposande' tu mintu' pepasanMi, 
tu kupa'buda-budai. 
48 Tamoto angku mempala' lako mintu’ 
pepasanMi tu kupa'buda-budai: 
sia kutangnga'-tangnga' tu mintu apa 
Mipondok. 
49 Kilalai tu kadamMi lako te taumMi. 
Belanna Mibenmo' kapa'rannuanan: 
50 jamote tu pa'pakatana lako kaleku 
lan kamandasangku, 
kumua napatuomo' pangallu'Mi. 
51 Lendu’ natelle-telleku to matampo, 
apa tae' angku sepang dio mai 
sukaran alukMi. 
52 Jake kukilalai tu atoramMi sangbara' 
padang, 
matanami tu ba'tengku. 
53 Nakendekkina' palla 
napobua' tu mai to tang mekaaluk tu 
umboko imo sukaran alukMi. 
34 Mintu' tu apa Mipondok kuposengo, 
lan inan pempueangku. 
>> Jake bongi kukilalai bang tu 
sangamMi, o PUANG, 

sia kuallonni tu sukaran alukMi, 
56 Iamo kataanangku to, 
belanna kukaritutui tu parentaMi. 
57 Tatu PUANG iamo kataanangku, 
kuallu'mo la ungkaritutui kadamMi. 
58 | antuk penaangku umpalaku 
pa kamaseamMi, 
katuru-turuina' susitu pangallu'Mi. 
59 Kutimbang-timbang tu diona lalanku, 
angku palulakoi mintu' kasa'biamMi 
tu tengkaku. 
60 Madomi'na' sia tang panandakanna' 
unturu'i tu mintu’ pepasanMi. 
61 Natekkemo' poyana mintu' to tang 
mekaaluk, 
apa tae' angku kalupai tu sukaran 
alukMi. 
62 Take ma'tangngai bongi millikna' 
umpudiKomi, 
belanna mintu' atoran malambu'Mi. 
63 Akumo tu solana mintu' to 
ungkataku Komi, 
sia mintu' to ungkaritutui parentaMi. 
640 PUANG, iate lino naponnoi 
kamasokanamMi, 
ada'ina' tu mai apa Mipondok. 
65 MangkamoKomi umpogau' melo lako 
taumMi, o PUANG, 

sitinaya tu pangallu'Mi. 

66 Ada'ina' kamatarrusan sia 

kapaissanan, 
belanna kukatappa'i tu mintu' 
pepasanMi. 

67 Tatonna tang urrampoipa' parri’, 
pusana’, 

apa totemo umpengkaolaimo' 
kadamMi. 

68 Masokan tonganKomi, sia 
umpogau Komi melo: 

ada'ina' tu mai apa Mipondok. 
69 Napasussuimo' kadake to matampo 
apa kukaritutui tu mintu' parentaMi 
situang penaa lantukku. 

70 Babun tu tau iato mai butung to 

nakapu' lompo tu penaanna, 
apa iatu aku te umposendena' 
sukaran alukMi. 

71 Melo duka sia angku mangkamo 
narua parri’, 

kumua angku ma'din umpelada'i tu 
mintu' apa Mipondok. 

72 Tatu atoran Sukaran aluk ombo” dio 
randan pudukMi mandu maelo lako 
kaleku, 

anna iatu bulaan sia salaka 
massa'bu-sa'bu. 

73 LimamMimo tu ungkombongna' sia 
umpatepuna, 
benna' kapaissanan angku issanni 
umpelada'i tu mai pepasanMi. 
74Tatu mintu’ to ungkataku'Komi la 
sende untirona,, 
belanna kurannuan tu kadamMi. 
75 Kuissan, o PUANG, kumua mintu’ 
pangra'ta'Mi malolo nasang. 
Sia tete dio kamarurusamMi ammi 
pa'dikkimo'. 
76 Sangapaoi anna iatu kamasokanamMi 
kupomatana, 
susitu pangallu'Mi lako taumMi. 
77 Sangapaoi anna rampoina' tu mintu' 
mamaseMi angku tuo, 
belanna iatu sukaran alukMi iamo 
kuposendena. 
78 Da'ito anna kasirisan tu mintu' to 
matampo, 
belanna tae' bannangna nanii 
umpakario-riona': 
apa iatu aku la untangnga'- 
tangnga'na' mintu' parentaMi. 
79 Sangapaoi anna lu lako kaleku tu 
mintu' to ungkataku'Komi, 
iamotu to unnissan mintu' 
kasa'biamMi. 

80 Sangapaoi anna kalebu tallang tu 
penaangku umpengkaolai mintu' 
apa Mipondok, 

da angku kasirisan. 

81 Mamali' tungka tu penaangku lako 

kasalamaran dio mai Kalemi, 
sia urrannuanna' kada pangallu'Mi. 

82 Mata'ka' tu matangku umpemanta 

pangallu'Mi, 
angku ma'kada: Piranra amMi la 
umpakatanana'? 

83 Moi susimo' to bila ditapai, 

apa tae' duka sia angku kalupai tu 
mintu' apa Mipondok. 

84 |a sangapapi lambe'na tu sunga'na 
te taumMi? 

Sia piranra amMi paolai salunna tu 
mintu' to unnula' sumpuna'? 

85 Nagaragammo' patuang lambe’ to 
matampo, 

tu mai to tang unturu' sukaran 
alukMi. 

86 Tang balle tu mintu' pepasanMi: 

iatu tau iato mai tae” bannangna 
nanii unnula' sumpuna', tunduina' 
dikka’. 

87 Sidi'mora anna sabu'ina' lan mai lino, 

apa tae' angku rampanan lenni tu 
mintu' parentaMi. 
88 Patuona' sitinaya kamasokanamMi, 
angku toe manda'i tu kasa'bian 
ombo” dio pudukMi. 
890 PUANG, tang tiberu susuk tu 
kadamMi, 
dao suruga tontong sae lakona. 
90 Sia jatu kamarurusamMi landa’ lako 
disituran-turananni, 
mangkamo Miparandanganni te lino 
anna bantang pole" 
91 Tete dio atoranMi anna bantang tu 
mintu'nato, sae lako totemo, 
belanna mintu'nato mengkaola lako 
Kalemi. 
92 Takenna tang la ia kuposende tu 
sukaran alukMi, 
manassa sabu'na' lan 
kamaparrisangku. 
93 Inang tae” angku la ungkalupai len 
parentaMi, 
belanna tete diori amMi patuona'. 
94 Akumo tu taumMi: lendokanna' 
dikka’, 
belanna umpengkaolaimo' mintu’ 
parentaMi. 

95 Naaungammo' to tang mekaaluk Ia 
nasanggangi, 
apa la kuparinaa tu mintu' 
kasa'biamMi. 
96 Tatu mintu'na moi anna sundun, 
kutiromo tu anggenna, 
apa iatu pepasanMi tae' randanna. 
97 Lendu’ kukamali'na tu sukaran 
alukMi! 
Kiallo-kiallo kunannung bang. 
98 PepasanMi mandu umpakinaana' 
anna iatu mai ualingku, 
belanna tontong bang kuselle'. 
99 Sia mandu matarru'na' aku anna 
gurungku, 
belanna mintu' kasa'biamMi iamo 
kutangnga'-tangnga'. 
100 Mandu paisanna' anna to matua-tua, 
belanna umpengkaolaina' mintu' 
parentaMi. 
101 Kupamari'pimo tu lentekku 
tang la unnola lalan kakadakean, 
kumua angku belai ungkaritutui 
kadamMi. 
102Tae' angku sepang len dio mai 
mintu' atoramMi, 
belanna Kamu tu mangka 
umpatuduna'. 


PA'PUDIAN 119.103-110 350 


103 Lendu’ ia marasamna kusa'ding tu 

mintu' kadamMi, 
mandu matappa' lan sadangku anna 
tani” enoan. 

104 Dio mai parentaMi kunii unnappa' 
kapaissanan: 

iamo bannangna to, angku kabiri'i tu 
lalan kamo'rangan. 

105 Tatu kadamMi sitinti palita diong to” 
lentekku, 

sia butung bia" unnarrang lalanku. 

106 Mangkamo' umpalao sumpa sia la 

kupakatua te iannate: 
La kukaritutui tu mintu' atoran 
malambu Mi. 
107 Lendu’ masangna tu parri’ urruana”, 
o PUANG, patuona' susitu 
pangallu'Mi. 

1080 PUANG, timangi tu mintu' pemala 
tanning inaa nasa'bu' tongka' 
dililaku: 

sia patuduna' tu mai atoranMi. 

109 Tontong bang narandanni 

kasanggangan tu sunga'ku, 
apa tae' angku kalupai len sukaran 
alukMi. 

110 Natanannimo' poya to tang 
mekaaluk, 

apa tae' angku sepang dio mai 
parentaMi. 
111 Mintu' kasa'biamMi kualamo 
kupokataanan matontongan, 
belanna naposende penaangku. 
112 Kupamalang tu penaangku la 
tontong umpogau' apa Mipondok, 
landa' sae lako ma'katampakanna. 
113 Kukabiri” tu mai to ma'ranga'-ranga' 
penaanna, 
apa kukamali' tu sukaran alukMi. 
114 Kamumo tu pentirerungangku sia 
balulang toto'ku, 
kurannuan tu kadamMi. 
115 MallaiKomi dio mai kaleku, e kamu 
to umpogau' kakadakean, 
Angku kullei ungkaritutui pepasanna 
Kapenombangku. 
116 Sande'na' susitu pangallu'Mi, angku 
tuo, 
sia da Mieloranna' kasirisan diona tu 
kapa'rannuangku. 
117 Tulakna' angku makarimman, 
angku tontong umposendei tu apa 
Mipondok. 
118 Mitibe tu mintu' to sepang dio mai 
apa Mipondok, 

belanna tang kebattuan tu mintu' 
pakira-kiranna. 

119 Tatu mintu' to tang mekaaluk 
Miroto'i lan mai te lino butung 
bura-bura, 

iamo bannangna to, angku kamali'i 
tu mintu' kasa'biamMi. 

120 Rumonting tu kaleku diona 
kametakuramMi, 

sia mataku'na' belanna mintu' 
pa'paolaimMi salu. 

121 Mangkamo' umpogau' katonganan 
sia kamaloloan, 

da Misorongna' lako to umpakario- 
riona'. 

122 Payo-payoi tu taumMi anna pomeloi, 

da anna pakario-riona' to matampo. 

123 Mata'ka' tu matangku untayan 
kasalamaran lu dio mai Kalemi, 

sola tu kada kamaloloamMi. 

124 Pogau'i lako taumMi sitinaya 
kamasokanamMi, 

sia ada'ina' tu mintu' apa Mipondok. 
125Akumo tu taumMi: benna' 
kapaissanan, 
angku belai unnissanni tu mintu' 
kasa'biamMi. 

126 Nalambi'mo tu tanda allu'na, sipatu 
Nanii PUANG ma'pogau, 
belanna nalendaimo tau iato mai tu 
sukaran alukMi. 
127 Tamoto angku pa'buda-budai tu 
mintu' pepasanMi, 
ondong anna bulaan, bulaan tasak. 
128 Tamoto angku bilang maloloi lan 
mintu'na tu mai parentaMi, 
angku kabiri'i tu mintu' lalanna to 
mo'rang. 
129 Kalle-kallean tu mintu' kasa'biamMi. 
Iamoto anna pengkaolai penaangku. 
130 Kadipapayananna kadamMi 
umpamasiang sambu' penaanna 
tau. 
Sia umbenni tangnga' kinaa tu to 
tang unnampui tangnga' kinaa. 
131 Mengangana' sia mangussu'na' 
belanna ungkamali'na' mintu' 
pepasanMi. 
132 Sailena' sia katuru-turuina”, 
susitu inang pato'na lako mintu' to 
ungkamali' sangamMi. 
133 Pabantangi tu mintu' tengkaku 
situru' pangallu'Mi, 
sia da anna den kakadakean 
umparentana'. 


PA'PUDIAN 119.134-143 354 


134 | endokanna' dio mai pa'pakario- 
riona tolino, 
kuturu' mana'pai tu mintu' parentaMi. 
135 pgarrangi rupamMi te taumMi, 
sia ada'ina' tu apa Mipondok. 
136 Tatu uai matangku lolong susi uai 
salossok, 
belanna tae' tau umpengkaolai 
sukaran alukMi. 
1370 PUANG, Kamumo tu tang pakayun 
bimbang, 
sia iatu mintu’ atoramMi manappa'. 
138 Tatu kasa'biamMi Mipalao situang 
kamaloloan 
sia kamarurusan tongan. 
139 Nabonnongmo' kamukkunangku, 
belanna naboko' imo mintu’ ualingku 
tu kadamMi. 
140 Tatu kadamMi masallo' tongan, 
iamoto anna kamali'i taumMi. 

141 Aku te to bitti' sia to tang disaile, 
apa tae' angku kalupai tu parentaMi. 
142 Tatu kamaloloamMi iamo kamaloloan 

tang tileluk sae lakona, 
sia iatu sukaran alukMi sanda 
tonganna. 
143Jake naruana' kapussakan sia 
kadipakario-rioan, 

apa mintu' pepasanMi kuposende. 
144 Tatu mintu' kasa'biamMi malolo sae 
lakona, 
benna' dikka' kapaissanan, angku 
tuo. 
145 Meongli'na' situang penaa lantukku: 
Perangiina' dikka', o PUANG! 
Angku karitutui tu mintu' apa 
Mipondok. 
146 Meongli'na' Mati': 
Lendokanna' dikka”! 
Angku pengkaolai tu mintu' apa 
Mipondok. 
147 Tae'pa anna tilalek masiang, angku 
inang mangkamo mengkamoya, 
sia urrannuanna' kada pangallu'Mi. 
148 Kutu'turan bongi tang mamma' 
kumua angku ma'din untangnga'- 
tangnga'i tu pangallu'Mi. 
149 Perangii tu peongli'ku sitinaya 
kamasokanamMi, 
o PUANG, patuona' situru' tu mintu' 
apa Mipantok. 
150 Tatu to umparri-parri kakadakean, 
mengkareke'mo, 
tau iato mai toyangmo dio mai 
sukaran alukMi. 
1510 PUANG, mareke' duka sia Komi, 

sia mintu' pepasanMi sanda 
tonganna. 

152 Tempon diopa mai angku issanni lan 
kasa'biamMi. 

Kumua Mipabantangmo tontong sae 
lakona. 

153Tiroi tu kamandasangku, amMi 
rampananna'! 

Belanna tae' angku kalupai tu 
sukaran alukMi. 

154 Pasanda salunnana' diona 
kasipakkangku tau, amMi 
lendokanna': 

patuona' susitu pangallu'Mi. 

155 Toyang ia tu kasalamaran dio mai to 

tang mekaaluk, 
belanna tae' anna anga' lenni tu apa 
Mipondok. 

156 Kapua tongan tu mamaseMi, o 

PUANG, 
patuona' situru' tu mintu' atoramMi. 

157 Buda tu tau unnula' sumpuna' sia 

unneana”, 
apa tae” angku lesangi tu 
kasa'biamMi: 

158 Magi'gi'na' untiroi tu mai to balik, 

belanna tae’ natoe manda'i tu 
kadamMi. 


PA'PUDIAN 119.159- 166 357 


159 Tiromi, umba kukua umpa'buda- 
budai tu mintu' parentaMi, 
o PUANG, patuona' sitinaya 
kamasokanamMi. 
160 Makalima'na kadamMi sanda 
tonganna nasang. 
Sia mintu' atoran malambu'Mi tang 
tileluk sae lakona. 

161Mintu' tedong pariu'na tondok 

unnula' sumpuna' natae' 
bannangna, 

apa lendu' ia ma'parondona tu 
penaangku diona mintu' kadamMi. 

162 Sendena' diona kada pangallu'Mi, 
butung to unnala buda pangrampa. 

163 Na jatu mo'rang kukabiri' sia 

kukagi gi, 
apa kukamali' tu sukaran alukMi. 
164 Pempituna' lan sangallo 
umpudiKomi, 
diona atoran malambu Mi. 

165 Tatu to ungkamali' sukaran alukMi, 
unnappa' kamarampasan kapua, 
belanna tae' apa umpatitodoi tu tau 

iato mai. 

1660 PUANG, kurannuan tu 

kasalamaran lu dio mai Kalemi, 
sia kukaritutui mintu’ pepasanMi. 

167 Natoe manda” deatangku tu 
kasa'biamMi, 
sia kupa'buda-budai tongan. 
168 Kutoe manda' tu mintu' parentaMi 
sia kasa'biamMi. 
Belanna mintu' lalanku payan nasang 
dio oloMi. 
169 Sangapaoi anna rampo mati’ oloMi 
tu peongli'ku, o PUANG, 
sia benna' kapaissanan susitu 
kadamMi. 
170 Sangapaoi anna lattu' mati” oloMi tu 
pengkamoyaku, 
sia rinding pala'na' susitu pangallu'Mi. 
171|a ma'uai lolong tu pa'pudi-pudian 
dio mai randan pudukku, 
belanna Miada'ina' tu mintu’ apa 


Mipondok. 
17213 naposengo tongka' dililaku tu 
kadamMi, 
belanna kamaloloan tu mintu' 
pepasanMi. 


173 Sangapaoi anna tumayo tu limamMi 
untunduina' 
belanna iamo kupilei langsa' tu 
parentaMi. 
1740 PUANG, kukamali' tu kasalamaran 
lu dio mai Kalemi: 

na iatu sukaran alukMi iamo 
kuposende. 
175 Patuoi tu sumanga'ku, anna 
pudiKomi: 
sia sangapaoi anna tunduina' tu 
mintu' atoramMi. 
176 PUsamo' susi domba natampe 
solana, daka'i te taumMi: 


belanna tae' angku kalupai tu mai 
pepasanMi. 

Passambayang umpalaku 
katilendokan dio mai to mo'rang 


120:1-7 


1 20 1 Nanian Hamaa'lot. 


Meongli'na' langngan PUANG 
tongku lan kamaparrisan, 
natanannimo' talinga. 
20 PUANG, rampananni tu deatangku 
dio mai puduk mo'rang. 
Sia dio mai lila pakira-kira. 
3 Apara tu Nabenko Puang, sia apa 
siapa Napogau' lako kalemu, e lila 
pakira-kira? 
“lamo tinaran mataranna to lalong, 
sia ruaya kayu su'buan. 

5 Sumpu sumandakku! Belanna susina' 
to mempue dio Mesekh, 
sia sangtinti to torro dio lu tendana 
Kedar. 
6 Masai allomo tu deatangku 
sisola to ungkabiri' karapasan: 
7 Aku te ungkabarii karapasan, 
apa ia angku ma'kada susito, 
La massisakkami. 


To pasareonganna to Israel 


121:1-8 


1 2 1 1 Nanian Hamaa'lot. 
Kubangunan tu matangku 
untingara mintu' buntu: 
Umbara la nanii bu'tu patunduangku? 
2 Tatu patunduangku bu'tu lu dio mai 
PUANG, 
tu umpadadi langi' sola lino. 
3Tang Naeloran Puang lentekmu Ia 
tilende' 
sia tae' Natikkaru'du' tu To 
pasareongammu, 
#manassa, iatu To pasareonganna to 
Israel, 
inang tae' anNa tikkaru'du' ba'tu 


leppeng. 

5 PUANGmo tu To pasareongammu, 
sia Puang duka tu dio kananmu 
unnonganniko. 
6 Tae' anna la umpatumbako allo, ke 
allona, 
ba'tu bulan, ke bonginna. 
7 PUANG la urrinding pala'ko dio mai 
kamasolangan, 
pissanmi to, Ia la urrinding pala'i tu 
deatammu. 
8 PUANG la urrinding pala'ko lan torro 
ke'de'mu, 
randuk totemo landa' sae lakona. 


Sangapaoi narampoi 
kamarampasan tu Yerusalem 


122:1-9 


1 22 1 Nanian Hamaa'lot'. 
Pa'pudianna Daud. 
Sende tu batu ba'tangku, tonna 
kuanna' tau kumua: 
Maiko talao lako banuanNa PUANG. 
2 Susimoto, kilesemo 
tu babanganmu, e Yerusalem. 
3 Tatu Yerusalem mangka dibangun 
matoto, 

butung kota, nanii banua sitoe bang 
lan. 
4Mintu' suku male nasang lako, 
iamotu mintu’ sukunNa PUANG. 
Den pepasan lako to Israel 
la umpudi sanganNa PUANG. 
> Belanna tidandanmo dio isungan to 
torro ada”, 
iamotu isungan to torro ada’ lan 
mintu' bati'na Daud. 
6 Palakuanni kamarampasan tu 
Yerusalem, 
sangapaoi anna rapa' tu to 
ungkamali'ko. 
7 Sangapaoi anna marampa' mintu’ to 
naluang bentengmu, 
sia rapa' tu to lan tambakukummu. 
8Bannang dio le'to barra'ku sia polo 
kaindi'ku, angku la ma'kada 
kumua: 
Sangapaoi anna torroiko 
kamarampasan! 
9 Sia bannang dio banuanNa PUANG, 
Kapenombanta, 
angku dakarangko kameloan. 

Pangando umpalaku kamamasean 


123:1-4 


1 23 1 Nanian Hamaa lot. 
Mentingara mati'na' Kalemi, 
o PUANG, unnisungi suruga. 
2 Sitinti mata kaunan umpemantang 
limanna puangna, 
sia ten to baine pa'kurinan 
umpemantang limanna puangna 
baine, 
tenmo matanta to untingara PUANG, 
Kapenombanta, 
sae lako Nakaturu-turuinta. 
3 Katuru-turuikan, o PUANG, katuru- 
turuikan, 
belanna namoso tonganmokanni 
pebe'se', 
4 Moso tonganmo tu deatangki, 
belanna natelle-telle to umpakapua 
penaanna, sia belanna nabe'se to 
matampo. 

Pa'pudi-pudian lu lako To 
pakarimmananna to Israel 


124:1-8 


1 24 I Nanian Hamaallot. 
Pa'pudianna Daud. 
lake la tang PUANG tu urrondongki' 
Melo ke ma'kadai tu to Israel susite: 
2 Ondongpi, iake la tang PUANG tu 
urrondongki', 
tonna eaki' tau, 
3 manassa mangkamoki' naampello' 
tuo, 
tonna re'dek tu ara'na lako kita. 
4Manassa natallanangki' uai luang, 
sia Nalammurangki' uai buda. 
> Manassa napatammanki' uai mandirri' 
6 Mintu'na kadipudian lu langngan 
nasang PUANG, 
tu tang unnelorangki' nakaru'tukki 
tau iato mai. 
7]atu deatanta tilendok mana'pa 
butung to manuk-manuk. 
Lussu' dio mai poyana to mamoya: 
ka'tu poya, anta lussu'! 
8 Tatu pa'tunduanta umpotete sanganNa 
PUANG, 

Puang Matua la urrinding pala” to 
Israel dio mai to salian lembang, 
minda-minda ungkanappa'i tu PUANG 


125:1-5 


1 25 1 Nanian Hamaa'lot. 
latu mintu' to umposande' 
PUANG, 
sitinti buntu Sion, tang tibendon, 
sangadinna bantang sae lakona. 
2 Susi mintu' buntu untikui Yerusalem, 
susi dukamoto tu PUANG ungkulambu 
taunNa, 
randuk totemo landa' sae lakona. 
3Belanna iatu tekken kapayunganna 
mintu' to tang mekaaluk 
tae” anna la masae lako dio lu to’ 
kataananna mintu’ to malambu', 
kumua da anna kaka'i to malambu' 
tu kakadakean. 
40 PUANG, sangapaoi amMi patiroi 
melo tu mintu' to melo penaanna, 
sia lako to ma'bulo lollong. 
> Apa mintu’ to sepang lako lalan 
kelokna, 

la Naroto'i nasang PUANG sibaa 
mintu' to umpogau' kakadakean. 

Sangapaoi anna rampoi 
kamarampasan to tu Israel! 


Iatu to mantanan situang uai 
matanna, la mepare 
situang la'tek silelean 


126:1-6 


1 26 1 Nanian Hamaa lot. 
Iatonna pasulei PUANG tu 
mintu' to Sion dirampa, 
susikan to mangimpi. 
2 Attu iato naponnoi petaa mammi' tu 
sadangki, 
sia narandan la'tek silelean tu tongka' 
dililaki. 
Attu iato den to kapere' ma'kada 
kumua: 
Umpogau'mo apa kalle-kallean tu 
PUANG lako tau iato mai! 
3Mangkamo umpogau' apa kalle- 
kallean tu PUANG lako kaleta: 
Iamoto anna parannu batu ba'tangta! 
40 PUANG, pasulekan tama dandanki, 
susito uai salu lo' pollo'na uai. 

“Tatu to mantanan situang uai 
matanna, 
la mepare situang la'tek silelean. 
6 Moi anna male situang tangi’, 
tu to umbaa banne la diambo' lan 
karung: 
apa tae' nasalai tang la sule situang 
la'tek silelean, 
umbaa pa'kutu'na. 


Iatu pa'kamaseNa PUANG iamo 
Ooto'na mintu’ kamauparan 


127:1-5 
1 27 1 Nanian Hamaallot. 
Pa'pudianna Salomo. 
lake tae'i anNa PUANG umbangunni tu 


banua. 

Manassa tae' gai'na tu kabo'yoranna 
pande: 

sia iake tae'i anNa PUANG ungkampai 
tu kota, 


manassa tae' gai'na tu kamaroyanna 
to ma'kampa. 
2 Tae' gai'mi millik kale' 
sia lendu’ bongi ammi mane mamma’, 
sia mikande pa'di' tu ra'ta'mi, 


PA'PUDIAN 127.3-128.3 368 


belanna Nasorongan ia Puang tu 
to Nakamasei, ke marassanni 
mamma.. 
3 Tatu pia'-pia' muane iamo taa mana’ 
Nakamaseangki' PUANG, 
sia iatu kamembatiran iamo polean. 
4Sangtinti to tinaran nadendean lalong, 
ten dukamo pia'-pia' muane nasauran 
tonna mangurapa tu ambe'na. 
5Maupa' tu to ponno tinaran tu 
tambilana, 
tau iato mai tae” anna la kasirisan, 
ke sibisarai balinna dio babangan 
tondok. 


Napassakkemira Puang Matua tu 
mai tananan dapo’ ungkataku'lI 


128:1-6 


1 28 | Nanian Hamaa'lot. 
Maupa' tu mai to ungkataku' 
PUANG. 
Sia to unturu'i tu mintu' lalanNa. 
2 Belanna la ungkandeko lolo 
rangka'mu: 
la maupa'ko, ondongpi la salama'ko. 
3 Tatu bali tedongmu sangtinti anggoro' 
membua, 

lan lisu banuammu: 
sia iatu mai anakmu butung kayu 
saitun maluna. 
Limbong diong ballaran ampa'mu. 
4La susimo upa'na to 
tu to ungkataku' PUANG. 
> Sangapaoi anNa pamasakkeko PUANG 
lan mai Sion, 
sia sangapaoi ammu tiroi tu upa'na 
Yerusalem angge tuomu, 
5Ondongpi, sangapaoi ammu tiropi tu 
mai ampo anakmu. 
Sangapaoi anna rampoi 
kamarampasan tu to Israel! 


Diona kamaparrisanna to 
Israel sia kadilendokanna 


129:1-8 


1 29 | Nanian Hamaa'lot. 
Madada'na' napakario-rio tau 
tempon dio mai mangurangku, 
- Melo ke ma'kadai tu to Israel.- 
2 Madada'na' napakario-rio tau tempon 
dio mai mangurangku, 
apa tae' sia anna talona'. 
3Natengko to ma'tengko tu boko'ku, 
anna pemalambei'i tu lalan tengkona. 

bimbang 
anNa ra'ta'i tu rari'na to tang 
mekaaluk. 
>La kasirisan sola nasang anna sule 
leko’, 


tu to ungkabiri' Sion. 
6 La susi riu tuo dao bubungan, 
malayu dolomo, ke tae'pi nalampi'i 
tau. 
7 Tae’ anna ka'panni to meriu, 
sia tae' anna patamai panguyunna to 
manguyun: 
8 sia iatu to lendu’ lalan tae” anna Ia 
ma'kada kumua: 
Sangapaoi anNa pamasakkekomi 
PUANG! 
Kipassakkekomi tete dio sanganNa 
PUANG. 


Nanian lu diong mai liku mandalan 
130:1-8 
1 30 1 Nanian Hamaa'lot. 
Meongli'na' Mati" diong mai 
liku mandalan, o PUANG. 


20 Puang, perangii tu gamarangku, 
sangapaoi amMi tanding talingai 

tu mintu' pengkamoyaku. 
30 PUANG, iake la Mipalanni ara” tu 
salaki, 
mindara tu ma'din untananni bendan, 
o Puang? 
4 Apa dio kalemi den kaumpa'deian 
kasalan, 
kumua anna kabangnga'Komi tau. 
> Umpeagina” PUANG, ondongpi iatu 
deatangku ma'peagi-agi, 
sia urrannuanna' kadanNa. 
6 Tatu sumanga'ku umpeagi Puang, 
mandu ia anna pa'kampa babangan 
umpeagi dannari lambe’, 
mandu ia anna pa'kampa babangan 
umpeagi dannari lambe'. 
7E to Israel, sande'komi lako PUANG! 
Belanna dio PUANG den 
kamasokanan, 
sia den duka buda kadilendokan dio. 
8 Sia la Nalendokan duka tu to Israel 
dio mai mintu' salana. 

Diona to umpamadiongan penaanna 
ussorong kalena lako Puang Matua 


131:1-3 


1 3 1 I Nanian Hamaallot. 
Pa'pudianna Daud. 
O PUANG, tae' anna matampo tu 
penaangku, 
sia tae' anna mentiro dao tu 
matangku, 
tae duka angku daka' apa kapua, 
ba'tu apa tarru' kalle-kalleanna lako 
kaleku. 
2 Tonganna tongan kupama'tanmo 
sia kupakari'pi tu sumanga'ku, 
sangtinti to pia disarakki susu, la'ka' 
lako indo'na: 
ten to pia disarakki susu tu deatangku 
lan kaleku. 
3E to Israel, rannuangkomi PUANG, 
randuk totemo te tontong sae lakona. 


Puang Matua umpilei langsa' Sion 


132:1-18 


1 3 2 1 Nanian Hamaa lot. 
O PUANG, kilalai tu Daud, 

sia mintu' kamara'tasanna: 
2 umba nakua umpalao sumpa lako 
PUANG, 
sia mangallonan lako Puangna Yakub, 
Puang Umpoissan angge maritik, 
kumua: 
3 Inang tae” angku tama tenda kunii 
torro, 
ba'tu rokko dali” patindoangku, 
4Sia inang tang kueloran rapa' tu 
matangku, 
ba'tu umpara'ban bulu matangku, 
> Ke tae'i inan kuappa' la Nanii PUANG, 
tu banua la Nanii torro Puangna 
Yakub, Puang Umpoissan angge 
maritik. 
6 Tarangimo tu karebanna dio Efrata, 
sia taappa'mo dio padang Yaar. 
7 Melo ke tamaki' tendaNa, 
sia melo ke tukkuki” menomba diong 
to” pelleseanNa! 
8 Ke'de'Komi, o PUANG, amMi male lako 
inan katorroamMi, 
la Kamu, la iatu patti kuasamMi. 
9 Sangapaoi anna umpembungku' 
kamaloloan tu mintu' to minaamMi, 
sia sangapaoi anna sila'tekan tu 
mintu' to masallo'Mi. 

10 Tu bannang dio Daud, taumMi, 
da Mitananni boko” tu to ditokkoMi. 
11 Mangkamo tu PUANG umpalao 
sumpa kapua lako Daud, 
sia tae'mo anNa la ullesangi lampa 
kadanNa 
misa'i tu to sun dilassakmu la 
Kupaunno'ko' dao isungan 
kapayungammu. 
12 Take nakaritutui bati'mu tu basseKu 
sia iatu kasabi'angKu tu 
Kupatuduanni, 
manassa iatu mai bati'na la unnissungi 
kapayungammu tontong sae 
lakona. 
13 Belanna Napilei langsa'mo PUANG tu 
Sion, 
sia Naturo ta'bamo la Nanii torro. 
14 Tamote tu inan matontongangKu sae 
lakona, 
sia indemote tu la Kunii reso’, belanna 
mangkamo Kuturo ta'ba. 
15 La Kupamasakke kamemba'karan tu 
bura padangna, 
sia iatu to mase-masena la Kupabo'sai 
kande. 
16 Sia jatu mai to minaanna Ia 
Kubungku' kasalamaran, 

anna mintu' to sallo'na la parannu 
paiman unnarrak. 
17 Diomo la Kunii umpatuoanni misa' 
tanduk tu Daud, 
sia Kuparandanammo palita tu to 
Kutokko. 
18 Tatu ualinna la Kubungku' siri", 
apa latu ia, la pandillak dao ulunna tu 
makotana. 


Kasanginaanna to sangka'taran lolo 


133:1-3 


1 33 I Nanian Hamaallot. 
Pa'pudianna Daud. 
Tiromi, tang pada maelona sia 
mala'bi'na, 
ke unno'ko'i sanginaa tu to 
sangka'taran lolo. 
2 Tatu iannato sangtinti minna’ ballo 
dipoboka"', 
tu lolong lako danggo, 
iamotu danggo'na Harun, 
titantan sae rokko pollo' bayu 
lamba'na. 
3 Sangtinti to ambun dao mai Hermon, 
tu undamo'i mintu’ buntunna Sion, 

belanna inde to Nanii umpasonglo'i 
PUANG tu rongko', 
iamotu katuoan tontong sae lakona. 


Pa'passakke lan 
banuanNa Puang Matua 


134:1-3 


1 34 1 Nanian Hamaa lot. 
Pudimi tu PUANG, 
e kamu, mintu' taunNa Puang, 
tu bendan kebongi lan banuanNa 
PUANG. 
2 Mempala'komi lako to” inan maindan, 
sia pudimi tu PUANG. 
3 Sangapaoi anNa pamasakkeko PUANG 
lan mai Sion, 
Puang umpadadi langi' sia lino. 


Lu lakona manna Puang 
Matua tu mintu'na kadipudian 


135:1-21 


1 3 t Haleluya! Pudimi tu sanganNa 
5 PUANG, 


pudimi, e mintu' taunNa PUANG, 
2 tu kamu to tongkon lan banuanNa 
PUANG, 

lan tarampak banuanNa 
Kapenombanta. 
3 Pudimi tu PUANG, belanna iatu PUANG 
masokan, 
pakendekanni pa'pudian tu 
sanganNa, belanna mala'bi' tu 
sanga iato. 
4Belanna Napilean langsa'mo Kalena 
PUANG tu Yakub, 
sia Natonnoran bua kayumo tondon 
to batangNa tu Israel. 
> Kuissan, kumua pasareongan tu 
PUANG, 
sia iatu Puangta untongloi mintu' 
deata. 
6 Jami Naporai, iamo Napogau', 
la dao langi” la lan lino, 
la diong tasik ba'tu diong lu liku 
mandalan. 
7Ta umpakendek damo’ dio randan 
langi’ 
sia umpaden kila’ situang uran, 
sia umpasun angin lan mai 
pa'palumpunanNa. 
8 Tamo mangka umpatei mintu’ anak 
pa'bunga' dio Mesir, 
sae lako patuoan. 

9 Sia tu umpaden tanda kalle-kallean 
sia tanda mangnga lan tangngamu, 
e Mesir, 
lako kalena Firaun sia lako taunna. 
10 Iamo mangka ussabu'i ba'tu sangapa 
bangsa kapua, 
sia umpatei ba'tu pira-pira datu 
tarompo': 
1t La Sihon, datu to Amori, 
la Og, datu Basan, 
sia mintu' kadatuan dio Kanaan: 
12 ty umpa'ba'gian padangna tau iato 
mai la torro mana’, 
misa” mana’ Naba'gian to Israel, 
taunNa. 

130 PUANG, masae lako tu sangamMi, 
sia iatu kadiannamMi batu silambi' 
o PUANG, landa' lako disituran- 

turananni. 
14 Belanna la Nasanda-tonganni PUANG 
tu taunNa, 
sia la Nakaturu-turui tu orangNa. 
15 Tatu rapang-rapang dipodeatanna to 
kapere' bulaan sia salaka digaraga, 
iamo panggaraga tolino. 
16 Tonganna den tu pudukna, apa tae' 
anna ma'kada, 
den matanna, apa tae' anna pakita. 

17 Den talinganna, apa tae” anna 
parangi, 
sia tae” duka penaa sun lan mai 
sadangna. 
18 Tatu to unggaragai to, la ten to apa 
iato, 
susi dukato tu to umposande'i. 
19E mintu' bati'na Israel, pudimi tu 


PUANG! 
E mintu' bati'na Harun, pudimi tu 
PUANG! 
20E mintu' bati'na Lewi, pudimi tu 
PUANG! 
E kamu to ungkasiri' PUANG, pudimi 
tu PUANG. 
21 Mintu'na kadipudian lan mai Sion 
lako PUANG, 
tu unnisungi Yerusalem! 
Haleluya! 


Pa'kurre sumanga' belanna Puang 
Matua ungkasokanni angge maritik 
sia ungkarimmanni to Israel 


136:1-26 


1 Pudimi PUANG, 
1 3 6 Wisa A = 

belanna iatu kamasokananna tang 
tileluk sae lakona. 
2 Pudimi tu Puang Matua undaoanni 
mintu' deata, 
belanna iatu kamasokananNa tang 
tileluk sae lakona. 
3 Pudimi tu Puangna mintu' puang. 
Belanna iatu kamasokananNa tang 
tileluk sae lakona: 
“ia manna ia tu umpogau' tanda 
kalle-kallean kapua, 
belanna iatu kamasokananNa tang 
tileluk sae lakona: 
5 tu To umpadadi langi’ tete dio tangnga 
kinaa, 
belanna iatu kamasokananNa tang 
tileluk sae lakona. 
6 Tu umpatiballa' kapadanganna dao to’ 
kauaianna, 
belanna iatu kamasokananNa tang 
tileluk sae lakona. 
7Tu umpaden ba'tu pira-pira arrang 
kapua, 
belanna iatu kamasokananNa tang 
tileluk sae lakona. 
8 Tamotu mata allo umparenta masiang, 
belanna iatu kamasokananNa tang 
tileluk sae lakona. 


1 


PA'PUDIAN 136.9-15 381 


9 Na bulan sola mintu' bintoen 
umparenta bongi, 
belanna iatu kamasokananNa tang 
tileluk sae lakona. 
10Ty To mangka umbamba lendu’ to 
Mesir, belanna Napatei nasang tu 
anak pa'bunga'na, 
belanna iatu kamasokananNa tang 
tileluk sae lakona. 
11 Sia untassu'i to Israel lan mai tau 
iato mai, 
belanna iatu kamasokananNa tang 
tileluk sae lakona. 
12 Tete dio lima matoto’ sia takia’ tie'te' 
belanna iatu kamasokananNa tang 
tileluk sae lakona. 
13 Tu mangka umballak tasik Teberau 
anna tipa'dua, 
belanna iatu kamasokananNa tang 
tileluk sae lakona. 
14Tu umpalamban to Israel lan 
tangngana, 
belanna iatu kamasokananNa tang 
tileluk sae lakona. 
15 Apa Nabolloan tu Firaun sola mintu' 
to untoe kassa'na tama tasik 
Teberau, 

belanna iatu kamasokananNa tang 
tileluk sae lakona. 
le Tu To urrenden taunna unnola 
padang pangallaran, 
belanna iatu kamasokananNa tang 
tileluk sae lakona. 
17 Tu To ussabu'i ba'tu pira-pira datu 
kapua, 
belanna iatu kamasokanNa tang 
tileluk sae lakona. 
18 Sia tu To umpatei ba'tu pira-pira datu 
ma'kalalongan, 
belanna iatu kamasokananNa tang 
tileluk sae lakona. 
19|a Sihon datu to Amori, 
belanna iatu kamasokananNa tang 
tileluk sae lakona. 
20 La iatu Og, datu Basan, 
belanna iatu kamasokananNa tang 
tileluk sae lakona. 
21Tu To umpa'ba'gian padangna tau 
iato mai la torro mana’, 
belanna iatu kamasokananNa tang 
tileluk sae lakona. 
22 Misa' mana’ Naba'gian to Israel, 
taunNa, 
belanna iatu kamasokananNa tang 
tileluk sae lakona. 

23Tu mangka ungkilalaiki” lan 
kamase-maseanta, 
belanna iatu kamasokananNa tang 
tileluk sae lakona. 
24 AnNa sabak ka'tuki' lan mai lisu 
pala'na mintu' ualinta, 
belanna iatu kamasokananNa tang 
tileluk sae lakona. 
25 Tamo umpatuo mintu’ angge 
menono”, 
belanna iatu kamasokananNa tang 
tileluk sae lakona. 
26 Pudimi tu Kapenomban dao suruga, 
belanna iatu kamasokananNa tang 
tileluk sae lakona. 


Tumangi' ungkilalai Sion 
dio randan salu Babel 


137:1-9 


1 37 1 Dio randan salu Babel, kinii 
sio'koran, angki tumangi, 
tongki kilalai Sion. 
2Tatu su'dekanki kisedan inde to, 
dio to” kayu ra'de', 
3Belanna inde to nanii ussuakan 
menani tu mai to urrampakanni, 

sia undaka' kasendean tu mai to 
umpa'dikkikan nakua: 
Penaniangkanni misa' tu mai nanian 
Sion. 
4Umbara la kikua umpopenani nanian 
PUANG, 
dio lu padang tau? 
>E Yerusalem, tang nakilalaimo lima 
kananku tu kalena, ke la tang 
kukilalaimoroko. 
6 Nala'ka'mora tu lilaku langngan 
langi'-langi'ku, 
ke susinna tae'i angku kilalaiko, 
ke susinna tang kupakasallei tu 
Yerusalem 
losong anna iatu kasendean 
ma'iringangku. 
7 Papakkanni, o PUANG, tu bati” Edom, 
diona tu allo kasangganganna 
Yerusalem, 
tu mangka ma'kada nakua: Saeranni, 
saeranni, 
8 Sae lako garonto' tembo'na! 
E anak dara Babel, tu la sanggang, 
maupa' tu to umpapakkanniko, 
diona tu kakadakean mugaurangkan. 
93 Ondongpi, maupa' tu to ulla'ka'i tu 
mai anakmu, 

Pa'kurre sumanga' diona 
kamasokananNa Puang Matua 


138:1-8 


1 38 1 Pa'pudianna Daud. 
La ponno penaangku 
umpudiKomi, 
sia la umpakendekna' pa'pudian mati' 
Kalemi dio olona mintu' deata. 
2 La menombana' umpentingayoi banua 
kabusungamMi, 
sia la umpudina' sangamMi tu 
belanna kamasokanamMi sia 
kamarurusamMi, 
belanna Mipakasallemo tu pangallu'Mi 
tete dio sanga mala'biMi. 
3Tatongku meongli', Mitananni siamo’ 
talinga, 
sia Mipabatta' tu penaangku anna 
bantang. 
4Mintu' datu lan lino la umpudiKomi, o 
PUANG, 
ke narangimi tu kada ombo' dio 
randan pudukMi. 
3 Sia la menani tu tau iato mai diona 
mintu’ lalanNa PUANG, 

belanna kapua tu kamala'biranNa 
PUANG. 

6 Tonganna kumua matande liu tu 
PUANG, anNa tiro lumbang to 
umpopengkadiongan penaanna, 

na iatu to matampo mambelapa 
naissanni. 

7 Take lanna' kamaparrisan, 

manassa Mirinding pala'na': 

sia la Mie'te' tu limamMi umbali 
kasengkeanna mintu' ualingku, 

sia lima kananMi ullendokanna'. 

8 PUANG la umpatepuanna' tu iannato! 

O PUANG iatu kamasokanamMi tang 
tileluk sae lakona. 
Da amMi tampei tu pengkarangamMi! 


Mintu' inan Nanii tongkon Puang 
Matua, sia untandai angge maritik 


139:1-24 


1 39 l|u lakona pangala sengo. 
Pa'pudianna Daud. 

O PUANG, Mitarru'mo' sia Mitandaimo'. 

2 Mitandai tu diona torro ke'de'ku: 


sia mambelapa Mitandaimi tu lalan 
tangnga' ku. 

3Mipelalan duka tu kalingkangku ba'tu 
kamatindoangku, 
sia mitandai tu mintu' tengkaku. 
4 Belanna tae’ misa’ tu tongka' dililaku, 
tu tang Miissan, o PUANG, 
> Mitandimo tu tingayo boko'ku, 
sia Miremme'na' limamMi. 
“Tatu kapaissanan iato lendu’ 
namangngaingku, 
sia lendu' mandalanna, tang kulambi”. 
7 Umbara la kuola untoyangan 
PenaamMi? 
Ba'tu umbara la kuola umpallaian 
oloMi? 
8 Take la lu langnganna' langi’, na 
daoKomi: 
lake la umbambanganna' kaleku 
lan lino to mate-anna lanKomi. 
9]ake la unnangkaranna' pani’ 
passisinna randan langi’, 
angku torro dio tampak tasik, 
10 inde dukato la nanii urrendenna' 
limamMi. 
Sia natoena' lima kananMi. 
11 Take kukuai kumua: Melo ke 
nasamboina' malillin, 
anna bongi membali masiang 
untikuina', 

12 jatu malillin tae” anna kullei urrerung 
apa dio mai Kalemi, 
sangadinna iatu bongi masero susi 


masiang, 
latu malillin na masiang pada bang 
sia. 


13 Belanna Kamu ungkombong nasangi 
tu lanna tondon to batangku, 

sia umpasanda rangka'na' lan 
pa'tambukanna indo'ku. 

14 KupudiKomi, belanna memangngan 
tongan tu kakombongangku: 

sia memangngan tu mintu' 
penggauramMi. 

Nakanassai tongan penaangku tu 
diona to. 

15 Tatu mai bukungku tae” karerungan 
dio mai Kalemi, 

tongku digaraga buni, 
sia tongku dikombong lan atena 
padang. 

16 Nata pai dukamo matamMi tu 
a'gangku tongku mane kombong 
rara, 

sia tisura'mo lan luntara'Mi, 
tu mintu’ allo la dipaka'pananna", 
tonna tae' bangpa ma'rupa. 

170 Puang Matua, lendu’ ia kapuana 
gai'na lako kaleku tu mai lalan 
tangnga' Mi. 

Sia tang dikemba' dibilang. 

18 Take la kubilangi mandu buda ia anna 

karangan, 
sia iake millikna', tontong 
bangpoKomi kupalan penaa. 

190 Puang Matua, sabu'i tu mintu' to 
tang mekaaluk- 

sia kamu, e to umpato'do rara, 
mallaikomi dio mai kaleku.- 

20Tu pakelo sangka' unneaKomi. 

Tu umpa'pakenan sangamMi, iamo 
ualimMi. 

210 PUANG, tang kukabiri'raka tu 
mintu' to ungkabiri'Komi? 

Sia tang kukasorroraka tu mintu' to 
umbaliKomi? 

22 Lendu’ kukabiri'na liu tu tau iato mai, 

sia kupasangtinti uali. 

23 Pelalan kummanna', o Puang Matua, 
sia tandai tonganni tu penaangku, 

sudina’, sia tandai tu ba'tengku lan, 

24 manta-mantana', ba'tu tang denri 
lalan kadake bu'tu dio kaleku, 

amMi rendenna' lako lalan 
matontongan! 

Passambayang malaku dirinding 
pala' dio mai mintu' uali 


140:1-13 (140:1-14) 


140 t Lu lakona pangala sengo. 
Pa'pudianna Daud. 
(140-2) O PUANG, rampananna' dio 
mai to kadake, 
sia rinding pala'na' dio mai to 
masa 'ga', 
2 (140-3) tu untannun sanda kadake 
lan ba'tangna, 
sia kiallo-kiallo umpabu'tu 
kasipakkan. 
3 (140-4) Tau iato mai umpamataran 
lilana susi ula” 
sia dio randan pudukna tu ipo ula’ 
rakke’. Sela 
4(140-5) O PUANG, rinding pala'na' dio 
mai limanna to tang mekaaluk, 
sia kulambu tarunona' dio mai to 
masa 'ga', 
tu morai la umpatilende'na'. 
5 (140-6) latu to matampo natananni 
bunina' poya sia ulang, 
nae'te' tu bunde dio biring lalan, 
sia natanannimo' ba'tikan. Sela 

6 (140-7) Kukuami lako PUANG: 
Kamumo tu Kapenombangku, 
tananni talingamMi tu 
pengkamoyaku, o PUANG. 
7(140-8) O PUANG, Puangku, 
patunduan matoto'ku, 
Misarongi tu ulungku ke tiosokki 
lempo kasirarian. 
8(140-9) O PUANG, da Mipalolo'i tu 
pa'poraianna to tang mekaaluk, 
sia da Mipadanunni tu kasiturusan 
kadakena, 
da anna madongnga' Sela 
9 (140-10) Nake nasamboi ipona sia 
kada kadakena sule tu mintu' 
to umpatama limbuna'. 
10 (140-11) Nake nasamboi ruaya tu 
tau iato mai: 
sia nake Napembuanganni Puang 
tama to' api sia rokko posi'na tana, 
da nabangun sule. 
11 (140-12) Iatu to pa'palele bekoan 
tae' anna marendeng lan lino, 
sia la naula' sumpu kamandasan tu 
to masa'ga', anna sabu'i, 
12 (140-13) Kukanassai kumua Nasanda 
tonganni PUANG tu to dipandasa, 
sia katongananna to mase-mase. 

13 (140-14) Tonganna kumua iatu to 

malambu' la umpudi sangamMi, 

sia iatu to bulo lollong la unnisung 
dio oloMi. 


Passambayang lan kadirosoan 


141:1-10 


14 1 1 Pa'pudianna Daud. 
Meongli'na Mati', o PUANG, 
madomi Komi sae mai kaleku, 
tanding talingana', ke meongli'na' 

mati' Kalemi. 
2 Tarimai tu passambayangku 
butung to pemala' butagari, 
sia pempala'ku tu butung pemala' 
karoen. 
30 PUANG, kampai tu tongka' dililaku, 
sia karitutui tu randan pudukku. 
4Da Mieloranni tu penaangku malang 
lako kakadakean, 
kupourunganni umpogau' 
katangmekaalukan, 
sola tu mai to bulituk, 
sia da angku kandei tu mai kande 
mammi na. 
“Jake napata'paina' lima to malambu' 
iamo misa' kameloan to. 


PA'PUDIAN 141.6-10 393 


Sia iake napandasana', iamo butung 
dibolloi boka' tu ulungku to, 

tae' nakanokai ulungku, 

belanna tontong tu passambayangku 
unneai tu kakadakeanna tau iato 
mai. 

6 Jake dipella'pakan nasangmi rokko 
sapak batu tu to ma'paolainna salu 
tau iato mai, 

maneri natimang tau iato mai tu 
kadangku, belanna marasa. 

7 Susi to ma'tengko sia to umbuak 
padang, 

ten dukamoto tu mintu' buku rapoki 
tisambo' dio to" ba'ba lino to mate. 

80 PUANG Puangku, mentingarana' 
mati’, 

mati’ kunii mentilindung, 
da dikka’ amMi tibei tu deatangku. 

9 Rinding pala'na' dio mai poya tu 

natananammo, 
sia dio mai ba'tikanna to umpogau' 
kakadakean. 

10 Da'ito anna ia naala poyana sule tu 
mai to tang mekaaluk, 

angku makarimman. 

Passambayang umpalaku 
pa'tunduan lan pa'pattangan 


142:1-7 (142:1-8) 


142 1 Gelong bangunan ada'na 
Daud tonna lan lo'ko'. Misa' 
passambayang. 
(142-2) Meongli'na' langngan PUANG 
umpekapuai gamarangku, 
sia mengkamoyana' langngan PUANG 
umpemandui gamarangku. 
2 (142-3) Umbuangna' sarroku dio 
oloNa, 
sia ussorongna' kamaparrisangku dio 
tingayoNa. 
3 (142-4) lake bonnongi tu penaangku 
lan, 
Mitandai tu lalanku. 
Tau iato mai untananni bunina' poya, 
dio to’ lalan la kuolai. 
4(142-5) lake mentirona' lako kananku 
sia umpata'pa matangku - moi misa" 
tau tae" ussailena': 
iake tae'mo pentionganangku - moi 
misa” tau tae” ungkambaroanna'. 
5 (142-6) O PUANG, meongli” mati'na' 
Kalemi: 

kukua: Kamumo tu pentionganangku, 
sia kamumo tu kataanangku illan 
tondok to tuo. 
6 (142-7) Parinaai tu pengkamoyaku 
belanna tang pakulle tonganmo': 
rinding pala'na' dio mai mintu' to 
unnula' sumpuna' 

belanna nasau'na' tau iato mai. 

7(142-8) Tassu'ina' lan mai 

pa'pattangan, 

angku pudii tu sangamMi, 

la naepunna' tu mai to malambu, 

ke Mipogau'mi tu kameloan lako 
kaleku. 


Passambayang umpalaku 
katilendokan dio mai 
kamaparrisan sia umpalaku 
pa 'patudunNa Puang Matua 


143:1-12 


143 1 Pa'pudianna Daud. 
O PUANG, perangii tu 
passambayangku, 
sia tananni talinga tu pengkamoyaku: 
baliina' tete dio kamarurusamMi sia 


kamaloloamMi. 


PA'PUDIAN 143.2-7 396 


2 Da Mipasilindoi kadiparessan tu 
taumMi, 
belanna moi misa' rupa tau tae' 
malambu' dio oloMi. 
3 Belanna iatu uali naula' sumpumo tu 
deatangku 
sia nalullu' tu sumanga'ku rokko 
padang, 
sia napanno'ko'na' lan to' malillinna 
butung to masai allomo mate. 
4]amoto anna raa tu sumanga'ku lan, 
sia dengnga' tu penaangku illan 
tondon to batangku, 
> Tilanta'mi lan ara'ku to allo mangka 
diboko”, 
angku timbang-timbangi tu mintu' 
panggaragamMi, 
sia untangnga'-tangnga' mintu' lalan 
limamMi. 
6 Mempala'na' mati” Kalemi, 
sia mamali’ tu penaangku Mati’. 
Ten to padang ba'ta' ungkamali' uai. 
Sela 
70 PUANG, madomi'Komi umbalina”, 
belanna sau'mo tu penaangku, 
da Mibunianna' lindoMi, 
da angku ten to kabu' rokko 
pa'tambunan. 

8 Pasomboanna' kamasokanamMi, ke 
makale”, 
belanna sande' mati'na' Kalemi: 
patiroanna' tu lalan sipatu la kuola, 
belanna Mati' kunii umpakendek 
penaangku. 
90 PUANG, rampananna' dio mai mintu’ 
ualingku, 
mati' Kalemi tu kunii mentilindung. 
10 Patuduna' umpogau' pa'poraiamMi, 
belanna Kamumo tu 
Kapenombangku, 
sangapaoi anna rendenna' tu Penaa 
masokanMi illan padang rampa" 
110) PUANG, rinding pala'na' tete dio 
sangamMi, 
sia rampananna' dio mai 
kamaparrisan tete dio 
kamaloloamMi. 
12 Sabu'i tu mintu' ualingku tete dio 
kamasokanamMi, 
sia roto'i tu mintu’ to umpasumpuna', 
belanna akumo tu taumMi. 

Passambayang sangapaoi 
anna rampo lako to Israel 
tu allo kamauparan 


144:1-15 


144 1 Pa'pudianna Daud. 
Mintu' kadipudian lu lako 
nasang PUANG, buntu batungku, 
tu umpopa biasa limangku parari, 
sia umpopa biasa rangka'ku umbua' 
mataran. 
2lamo kamasokanangku sia 
tambakukungku, 
sia bentengku na patunduangku, 
sia balulang toto'ku, sia 
pentilindungangku, 
sia tu umpatundukanna' ba'tu 
pira-pira bangsa. 
30 PUANG, apa toda ia tu tolino, 
amMi pokariangananri? 
Sia iatu ma'rupa tau, amMi saileri? 
“Tatu to lino ten to damo”, 
sia iatu sunga'na butung bayo-bayo 
pa'de poton. 
50 PUANG, palempei tu langi'Mi, amMi 
songlo”, 
tumbui tu mai buntu, anna merambu. 


PA'PUDIAN 144.6-12 399 


6 Popellepa'i tu kila'Mi, amMi pasisarak- 
sarakki tu tau iato mai, 
palaoi tu tinaramMi, amMi 
patisambo '-sambo'. 
7 Popengkorongi tu limamMi dao mai 
masuanggana, 
lendokanna' sia endekanna' diong 
mai to' uai buda, 
sia dio mai lisu pala'na to sae, 

Stu tongka' dililana ussa'bu' mo'rang, 
sia iatu lima kananna lima bulituk. 
90 Puang Matua, la kupenaniangKomi 

misa' nanian ba'ru, 
sia la kupakendekangKomi pa'pudian 
kupasibarrung dandi sangpulo 
ritinna, 
10 Mati' Kalemi, tu umben kapataloan 
mintu' datu, 
sia urrampanan Daud, taumMi dio 
mai bassi mesabu'i. 
111 endokanna' sia rampananna' lan 
mai lisu pala'na to sae, 
tu tongka' dililana ussa'bu' mo'rang, 
sia latu lima kananna lima bulituk. 
12 Sangapaoi tu mai anakta muane, ke 
mangurapi anna maloboran susi 
tananan, 

sia sangapaoi tu mai anakta baine 
anna susito batu petau 

dipa' napomaramba' tongkonan 
layuk. 

13 Sangapaoi anna buke tu mai alangta, 
ponno bura padang sanda umba'na, 
sia mintu' patuoanta membati' 

massa'bu'-sa'bu, ondongpi 
ma'lampa-lampa dio lu 
panglambaranta. 

14 Sangapaoi anna iatu sapinta Ia 

kianak rundun taun sia tang su'pik 


anakna, 

sia anna tae' uali ullaoiki, 

sia ullo'do'ki' 

sia tae' kamarukkan dirangi lan lu 
tutu lalanta. 


15Maupa' tu bangsa ten to tu a'ganna, 
sia maupa' tu bangsa 
umpoKapenomban PUANG! 


Pa'pudi-pudian diona kakapuanNa 
sia kamasokananNa PUANG 


145:1-21 


145 Jona pa'pudi-pudianna 

La kupakarayaKomi, o 

Kapenombangku, o Datungku, 
sia la kupudi tu sangamMi tontong 
sae lakona. 

2 La kupakarayaKomi kiallo-kiallo: 

sia la kupudi tu sangamMi tontong 
sae lakona. 

3Jatu PUANG pasareongan, sipatu 
tongan dipudi, 

iatu kapasareongananNa tang 
dilambi' diukkunni. 

4Tontong disipapa'i dipudi tu 
panggaragamMi, 

sia dipa'peissanan tu mintu' 
penggauran kalle-kalleamMi. 
>La kusa'bu' tu kakapuanna 
kamala'biran madatumMi 
sia mintu' penggauran 
memangngamMi. 

6 La napokada tau tu kalle-kalleanna 

penggauran metakuramMi, 
sia la kuulelean tu diona 
kapasareonganamMi. 

7 La napa'peissanan tau tu tanda 
pengkilalan diona kamasokanan 
kapuaMi, 

sia la mela'tek umpudii 
kamaloloamMi. 

8 Tatu PUANG maturu-turu sia mamase, 
kalando pesuka' sia kapua tu 
kamasokananNa. 
9 Tatu PUANG masokan lako mintu’ tau, 
sia situtu' mamaseNa tu mintu' 
penggauranNa. 
10 Mintu' penggauramMi la umpudiKomi, 
o PUANG, 
sia mintu’ to masallo'Mi la 
umpangke'Komi, 
ii pa naulelean sola nasangi tu 
kamala'biranna kadatuamMi, 
sia ussa'bu' kuasa kalle-kalleamMi. 
12 Anna pa'peissananni tu penggauran 
kalle-kalleanNa lako ma'rupa tau, 
sia iatu kakapuanna mala'bi'na 
kadatuanNa. 
13 Tatu kadatuamMi misa” kadatuan 
matontongan sae lakona, 
sia iatu kapayungamMi tontong 
sipapa'. 
14 Tatu PUANG untulak mintu' to Ia 
tobang, 
sia umpakalolo mintu' to tikongko. 
15 Mintu' tau untayanKomi, 
amMi benni barra' karoenna, ke 
attunnai. 
16 Mibungka' tu lisu pala'Mi, 

amMi pedia kamanamanan tu angge 
menono'. 
17 Malambu' tu PUANG dio mintu' 
lalanNa, 
sia masokan lan mintu' 
penggauranna. 
18 PYANG urreke' mintu’ to meongli' 
lako Kalena, 
tu to lantuk meongli' lako Kalena. 
19|a napopembua malapu' tu 
panganga'na mintu’ to ungkataku'l, 
sia la Natananni talinga tu 
pengkamoyana, anna lendokanni. 
20 Tatu PUANG urrinding pala” mintu' to 
ungkamali'T, 
apa Nasabu'i tu mintu' to tang 
mekaaluk. 
21|a nasa'bu' tongka' dililaku tu mai 
kada umpudi PUANG, 
sia sangapaoi anna mintu' 
kepenaanna umpudi tu sanga 
maseroNa landa' sae lakona. 


Puang Matua manna tu To patunduan 


146:1-10 


6 1 Haleluya! E sumanga'ku 
14 pudimi tu PUANG. 

2 La kupudi tu PUANG, angge tuoku, 
sia la kupakendekan pa'pudian tu 
Kapenombangku, ke ten siapa” to. 
3 Da misande' lako tu mai to la'bi', 
ba'tu lako ma'rupa tau tu tae' 
kasalamaran dio. 
“Ia anna sisarakmo angin dipudukna, 
sulemi lako tampa ito'na, iamotu 
litak, 
sia iato kulla' dirande lu langngan, 
ta'pa pa'demi tu mintu’ lalan 
pa'inaanna. 
> Maupa' tu tau, ke Kapenombanna 
Yakub tu patunduanna, 
sia to umposande' PUANG, 
Kapenombanna. 
6 Tu ungkombong langi’ sola lino, 
sia tasik na mintu' issinna, 
sia To untoe kamarurusan tontong 
sae lakona. 
7 To ussanda tonganni to dipandasa, 
sia umben kande to topo, 
PUANG urrampanan to dirante bassi. 
8 Sia PUANG umpamillik mata to buta, 
PUANG umpakalolo to tikongko, 
sia PUANG ungkamasei to malambu'. 
9 PUANG urrinding pala' to sae, 

sia ungkulambu taruno pia biung sia 
baine balu, 

apa iatu lalanna to tang mekaaluk 
Naempai. 

10 Tatu PUANG, iamo Datu matontongan 

sae lakona, 

sia iatu kapenombammu, e Sion, 
landa' lako disituran-turananni. 

Haleluya! 


Sumpu kuasanNa sia 
pa'kamaseanNa Puang Matua 


147:1-20 


147 1 Pudimi tu PUANG, 
belanna melo tu 
umpakendekan pa'pudian 
Kapenombanta, 
belanna iatu iannato mala'bi', sia iatu 
pa'pudi-pudian sielle’. 
2 PUANG tu umbangun Yerusalem, 
sia umpasipulungi sae tu mintu' to 
Israel diula'i lan mai tondokna. 
3 Ta umpamondoi tu mintu’ to bonnong 
penaanna, 
sia Nabimbin tu mai bangkena. 
“Ia ussuka'i tu bilanganna bintoen, 
sia pantan Nasa'bu' tu sanganna. 

3 Pasareoangan tu Puangta sia sumpu 
kuasa, 
tang dilambi' tu tangnga' kinaanNa. 
6 PUANG umpabatta' to sorong inaa, 
apa mintu' to tang mekaaluk 
Napamadiongan sae rokko padang. 
7 Penanianni nanian pa'kurre sumanga' 
tu PUANG, 
pakendekanni pa'pudian tu 
Kapenombanta dipasibarrung oni 
katapi. 
8 Tu to umpasitutu'i salebu' tu langi’, 
sia umpadenanni uran tu lino, 
sia umpatuoi riu tu mai tanete. 
9 Sia To umbenni kande tu mai patuoan, 
sia lako mintu' anak kaduaya ke 
ma'kaa'-kaa'i. 
10 Tae' naalai penaanna tu 
kamawatangan darang, 
sia tae” Naporai tu bi'ti' telang loli. 
11 Tatu PUANG Naporai tu to 
ungkataku'1, 
sia iatu to urrannuan 
kamasokananNa. 

12 Pakala'bi'1 tu Puang, e Yerusalem, 
pudimi tu Kapenombammu, e Sion! 
13 Belanna Ia mangka umpematoto'i tu 

salli babangammu, 

sia umpamasakke mintu' anakmu 
lan. 
14 Tamo umpaden karapasan lan mintu’ 
lili'mu, 
sia umpedia'iko gandung malapu'. 
15Jg umpasonglo' parentaNa tama lino, 
sia iatu kadanNa matira' tongan 
lolang. 
16 Ta umpasonglo' ambun makko susito 
kapa’, 
sia unnambo' damo" makko butung 
au. 
17]a umpasonglo' uran batu 
ma'kale'dang-le'dang, 
mindara la untananni narua 
kamasangkanganNa? 
18 Napasonglo' tu parentaNa, anna 
palollo' nasangi, 
Napopangiri' tu anginNa, naurungan 
lolong nasang tu uai. 
19 Mangkamo Napokadan Yakub tu 
kadanNa, 
sia Napasanammo Israel tu mai apa 
Napondok sia mintu' atoranNa. 
20Tae' misa' bangsa senga' Nanii 
umpogau'i susito, 
iamoto anna tae" naissanni tau tu 
mintu' atoranNa. 

Mintu' angge maritik 
sipatu umpudi PUANG 


148:1-14 


148 1 Haleluya! Pudimi tu PUANG 
lan mai batara. 
Pudimi lan masuanggana! 
2 Pudimi, e mintu' malaeka'Na, 
pudimi, e mintu' petoe kassa'Na! 
3 Pudimi, e allo sia bulan, 
pudimi, e mintu' bintoen tasak. 
4Pudimi, e masuanggana langi, 
sia e kamu, mintu’ uai dao langi”! 
? Mintu'i to la umpudi sanganNa PUANG, 
belanna mangkamo Ma'kada anna 
dipadadi nasang. 
6 Ta umpatorro inannai tu mintu'na la 
tontong sae lakona. 
Sia umpondok misa" atoran tang 
ma'din natodo tinting. 
7 Pudimi tu PUANG diong mai lino, 
e mintu' olo'-olo' kalle-kallean lan 
tasik sia liku mandalan, 
8E api, sia uran batu sia ambun makko 
na rambu roya, 

e angin bara', tu umpalolang kadanNa 
Puang. 
9E mintu' buntu sia tanete, 
sia mintu’ kayu membua sia arasi’. 
10 Mintu' olo'-olo' lampung sia 
manaranna, 
sia mintu' mendonglo'na, sia 
manuk-manuk kepani'". 
11E kamu mintu’ datu lan lino, 
sia mintu' to sangpetayanan, 
sola mintu' tedong pariu'na tondok, 
na mintu' to torro ada' lan te lino. 
12E kamu pia muane sia anak dara, 
to matua to mangura massola 
nasang. 
13|a napudi massola nasang tu 
sanganNa PUANG, 
belanna sanganNa mannari ia tu 
patongloan liu, 
sia kamala'biranNa ussamboi lino na 


langi’. 
14 Tamo umpalayanganni misa’ tanduk 
tu taunNa, 
tu napotarompo' mintu' to 
masallo'Na, 
iamotu to Israel, bangsa mase'pon 
dio Kalena! 


Haleluya! 

Kapataloanna to Israel 


149:1-9 
149 1 Haleluya! Penanianni PUANG 
tu misa' nanian ba'ru, 
tu dipudianni lan kombongan to 
masallo'. 
2|a naposande' to Israel tu To 
manampana, 
sia la sila' tekan tu pia to Sion belanna 
diona Datunna! 
3|a ma'gellu' sola nasangi umpudi 
sanganNa PUANG, 
la ma'ganda'-ganda' sia la 
massu'dekan umpakendekan 
pa'pudian Puang! 
4Belanna iatu taunNa naala penaanNa 
PUANG, 
sia Napapakei kasalamaran tu to 
sorong inaa. 
>La mela'tek mekasiri' tu mintu’ to 
masallo”, 
sia sende paiman diong dali" 
patindoanna. 
6 Tatu pa'pudi-pudian lako Puang Matua 
la dio bang pudukna, 

sia iatu limanna sitetang la'bo' 
mataran patomali. 
7 La membala' lako mintu' bangsa, 
sia umpandasa mintu' to 
sangpetayanan. 
8 Anna pungoi tu mai datunna, 
sia anna rante bassii tu mai to 
la'bi'na. 
9 Sia anna pogau'i lako tu pangra'ta' 
mangka tisura'. 
lamotu kamala'biranna mintu’ to 
masallo'Na. 
Haleluya! 


Haleluya 


150:1-6 
1 50 1 Haleluya! Pudimi tu PUANG 
Matua ilan inan maindanNa! 
Pudimi lan batara kalle-kalleanNa! 
2 Pudimi dio mintu' penggauran sumpu 
kuasanNa 
pudimi sitinaya kakapuan tang 
dilambi'Na! 
3 Pudimi oni tarompe' pua! 
Pudimi dandi sia katapi! 
4Pudimi ganda'-ganda' ammi ma'gellu'! 
Pudimi paningoan diritii sola suling! 

> Pudimi taa'-taa' manonian! 

Pudimi taa'-taa' kapua oninna! 

6 Mintu' angge menaa la umpudi PUANG 
Haleluya! 


SARAMBU PEADA' 


Patunna Sarambu peada' 


1:1-9 

lInde sia tu Sarambu peada'na 

Salomo, anakna Daud, datu Israel, 
2 la unnappa' kakinaan sia peada’, la 
untandai kada kebattuan, 
3|a untarima peada’, tu umpabu'tu 
tangnga' kinaa, kamaloloan, sia 
tonganna sia bulo lollong, 
“la umpaden kamanarangan lako to tang 
paissan sia kapaissanan sia pa'timbang 
melo lako to mangura. 
> Minda-minda tu kinaa melo ke 
naperangii anna rangngannipi penaa, sia 
minda-minda unnampui tangnga' kinaa, 
melo ke ullolongampi timbangan melo, 
ela untandai kada peada’ sia 
panganderan, kadanna sia ponto 
bannangna tokinaa. 
7 Ungkataku' PUANG iamo pamulanna 
mintu' kapaissanan: apa iatu to baga 
ussayu kakinaan sia peada'. 

8E anakku, perangii tu peada'na 
ambe' mu sia da mutibei tu pa pangada'na 
indo mu, 

9 belanna iamoto tu la mupotali ballo 
dao ulummu, sia mupomanik ata lan 
barokomu. 


Pa'pakilala butung 
to ambe' unnada'i anakna 


1:10-19 
10E anakku, iake nanaranko to kadake, 
da muturu'i. 
11 Take ma'kadai tu tau iato mai, nakua: 
Maiko tamale sola mangodo' umpatibollo 
rara, sia la unnaungan to tang kasalan, 
moi tae' bannangna: 
12 |a taamma' tuo susi penggauranna lino 
tomate taampello' kalebui susito male 
rokko lamunan, 
13 ja taappa' tu ma'rupa-rupa apa 
keangga', iatu banuanta la taponnoi 
pangrampa: 
14 la ketaaki' sola, sia misa'ri tu kandu’ 
diparandanangki'. 
15E anakku, da mumale sola tau iato 
mai unnolai tu lalan iato, patoyangi tu 
lentekmu dio mai batattana: 

16 helanna iatu lette'na tau iato mai 
ma'dondo lako kakadakean sia matira' la 
umpatibollo rara. 

17 Tae' gai'na tu porro' ditanan ke natiroi 
mintu’ apa kepani', 

18 apa jatu tau iato mai rarana kalena 
naaungan sia katuoanna kalena naodo'. 
19 Susimo lalannato minda-minda tu 
ungkabudai saro bu'tu kadake, belanna 
iamo la ungka'tu sunga'na to unnampui. 


Pa'pakilala bu'tu dio mai Kakinaan 


1:20-33 
20 Tatu Kakinaan metamba-tamba dio 
batatta, sia umpakapua gamaranna dio 
lu tana lapang. 
21 Metambami dio kasitammuan batatta 
marua’, dio lu lalan tama babangan lan 
lu kota nanii umpokadai tu uleleanna. 
22 Sangapapira, e to tang paissan, la 
minii ungkamali' tu katangpaissanan, 
sia to pa'tellean umporai ma'telle, sia 
tobaga ungkabiri' kapaissanan? 
23 Tibalikkomi lako pa'pakilalangku! 
Manassa la kutuarangkomi tu 
penaangku, sia iatu kadangku la 
kupaissanangkomi. 

24 Belanna manokakomi tongku meoli, 
sia moi misa' tau tae' umpalan penaai 
tongku angka' limangku. 

25 Belanna tae' midampangi tu 

mintu' pa' patudungku, mikanoka tu 
pa'pakilalangku, 

26 jamoto la kupetaai duka tu 
kasanggangammi, sia patellena', 

ke narampoikomi tu mipomagiangna. 

27 Take rampomi tu mipomagiangna 
susi angin bara’, sia kasanggangammi 
matira” mengkareke' susi talimpuru”, sia 
iake la narampoikomi kapussakan sia 
kamatakuran, 

28 attu iato la metamba-tamba tu tau iato 
mai lako kaleku, apa tae' kula mebali, Ia 
na daka'na, apa tae’ naappa'na'. 

29 Belanna ungkabiri' kapaissanan, tae' 
napilei tu ungkataku' PUANG, 

30 yngkanoka pa'patudungku, sia ussayu 
mintu' pa'pakilalangku, 

31 jamoto la nakande tu bua 
penggauranna, sia umpedia'i kalena 
pa'tangngaranna. 

32 Belanna katorokossikanna tu 

to tang paissan la umpatei, sia 
katangmatangkinanna tobaga la 
ussanggangi. 

33 Apa minda-minda umperangiina', la 
torro manaman, sia la makarimman dio 
mai kamandasan megiangan. 


Kakinaan ma'pamakarimman 


2:1-22 

2 LE anakku, iammu tarimai tu 

kadangku sia umpariba'tengi tu 
pepasanku, 
2 haurunganni narangi talingammu 
tu kakinaan sia mupopa'mirringan tu 
penaammu lako tangnga' melo, 
3 ondongpi, iake metambako lako pakita 
penaa sia meongli' lako tangnga' kinaa; 
“jake mudaka'i susi salaka sia musisik 
susi ianan membuni, 
> manassa la mutandai tu diona 
ungkataku' PUANG sia unnappa' 
kapaissanan diona Puang Matua. 
6 Belanna PUANG Ia tu umpa'kamasean 
kakinaan, lan mai pudukNa nanii tassu' 
tu kapaissanan sia tangnga' kinaa. 
7Ta umparandananni pa'tunduan tu 
to bulo lollong, sia Ia napobalulang 
minda-minda tu to lolang tae' sayuanna. 

81a ungkampai tu mintu’ lalan 
katonganan sia urrinding pala" lalanna to 
Nakamasei. 

9 Attu iato la mutandai tu kamaloloan sia 
tonganna, sia ia duka tu kamalamburan 
sia mintu' lalan melo. 

10 Belanna iatu kakinaan la tama 
penaammu sia iatu kapaissanan la 
napomanaman deatammu. 

11 Pa'timbang melo la ungkaduttu'ko, 
tangnga' melo la urrinding pala'ko, 

12 anna rampanangko dio mai lalan 
kadake, sia dio mai to ma'kada leko’, 

13 dio mai tu to untampe lalan malolo, la 
unturu' lalan mapittuk: 

14 tu parannu umpogau' kadakena, sia 
unnarrak diona gau’ ma'bulang leko’, tu 
umpabu'tu kadake, 

15 tu ma'lekko-lekko lalanna sia unnola 
lalanna tu umpapusai, 

16 anna rampanangko dio mai baine to 
senga', dio mai baine, tu tang ditandai tu 
ma'kada massede, 

17 tu untampemo muanena tonna 
mangurapa sia tang ungkilalaimo basse 
Kapenombanna: 

18 belanna iatu banuanna solo' rokko 
kamatean, sia mintu' lalanna ma'palulako 
to'bombo tomate. 

19 Moi misa' tu mintu' to male lako, 
tae'mo sule, sia tae'mo nalambi' lalan 
katuoan. 

20 Ammu turu' batattana to melo sia 
ungkaritutui lalanna to malambu'. 

21 Belanna iatu bulo lollong la untorroi 
tondok sia iatu to masallo' la mareso' 
lan, 

22 apa iatu mintu' to tang mekaaluk la 
disabu'i lan mai tondok sia iatu mintu' to 
tang maruru' la ditorakki lan mai. 


Iatu Kakinaan umpabu'tu 
kamauparan 


3:1-35 

LE anakku, da mutang kilalai tu 

pa'pangada'ku sia la nakaritutui 
penaammu tu mintu' pepasanku, 
2 belanna iamo la urrangnganni 
mintu' allomu sia taun katuoammu, 
sia umpopemba'ka'i tu karapasan 
penaammu. 
3 Da nasalaiko tu pa'kaboro' sia 
kamarurusan! Pomanikki lan barokomu 

tu iannato sia sura'i dio papan 
penaammu, 

“jake susito, la unnappa'ko pa'kamasean 
sia kadiporaian dio pentirona Puang 
Matua sia tolino. 

>La ponno penaammu urrannuan PUANG 
sia da musande' lako pakita penaammu. 
6 Kasiri'i tu Puang dio lu mintu' lalanmu, 
na Ia la umpamarantei tu lalanmu. 

7Da musande' lako kakinaammu, 
sangadinna kataku'i tu PUANG sia 
patoyangko kalemu dio mai kakadakean, 
8 anna popedampii issimmu sia napopaya 
bukummu. 

9 Pakarayai tu PUANG mupennoloan 
kasugirammu, sia mintu' bunga” 
daka'mu, 

10 jake susito iatu mintu’ alangmu la 
ponno sae lako tang langnganna sia iatu 
to' pa'parrammu la lempan uai anggoro' 
baru. 

11E anakku, da musayui tu peada'Na 
PUANG sia da mukasorroi tu ukunganNa. 
12 Belanna Naukung PUANG minda- 
minda tu Nakamasei, ondongpi susi 
misa' ambe' lako anak naala penaanNa. 
13 Maupa' tu to unnappa' kakinaan, sia 
iatu to ullolongan tangnga' melo; 

14 belanna iatu sarona mandu melo anna 
saroan salaka, sia iatu apa napabu'tu 
mandu melo na bulaan. 

15 Mandu melo ia na merdan, sia mintu' 
tu muporaianna tae" dipasusianni. 

16 Dio lima kananna nanii tu 
kamalamberan sunga’, dio lima kairinna 
nanii kasugiran sia kamala'biran. 

17 Tatu batattana iamo batatta 
manaman, na iatu mintu' lalanna iamo 
lalan marampa'. 

18 Iamo napooto' katuoan minda-minda 
tu untoei, sia minda-minda tu ulla'ka'i la 
dipudi kumua to maupa'. 

19 Tatu PUANG umparandanganni 
kakinaan te lino, sia ullangda'i tangnga' 
melo tu langi’. 

20 Diona kapaissananNa anna tipa'dua 
tu mandalanna tasik sia iatu gaun 
umpapini-pini ambun. 

21E anakku, da natoyang dio mai 
matammu tu iannato, karitutui tu 
pa'timbangan sia pa'timbang melo, 

22 jake susito iatu iannato la napotuo 
deatammu, sia la napobelo baro-komu. 
23 Ammu ola marampa'i tu lalanmu sia 
tae" nala titodo tu lette'mu. 

24 Take matindoko tae” mula tiramban, 
sangadinna la matindoko anna mammi' 
mamma' mu. 

25 Da mukataku'i tu katirambanan tang 
mukapang-kapang, sia kasangganganna 
to tang mekaaluk, ke saei. 

26 Belanna PUANG tu la muposande' sia 
Iamo la ungkampai tu lette'mu da naalai 
poya. 

27 Da mupatadangi tu barang apa 

to sipatu la unnappa'i ke denni lan 
kuasammu la umpogau'i tu iannato. 

28 Da muma'kada lako padammu tolino, 
kumua: Malemoko musae pole 'mora 
masiangpa kubenko - anna denmo dio 
kalemu. 

29 Da mutampanni kadake tu padammu 
tolino, tu ungkadamak meloko sia 
ussangako malolo. 

30 Da musigaga moi misa" tau ke tae'i 
bannangna, sia iake tae'i napogau' 
kadake lako kalemu. 

31 Da mukemburui tu to masa'ga' sia da 
mupilei la umpeolai moi misa” tu lalanna, 
32 belanna Nakagi'gi' PUANG tu to leko’, 
apa iatu to bulo lollong Naposangmane 
tongan. 

33 Tatu tampak ropunNa PUANG lan 

lu banuanna to tang mekaaluk, apa 
iatu inan nanii torro to malambu' 
Napamasakke. 

34 Take denni to pa'tellean, Naissan Ia 
kalena untelle-tellei, apa Nakaturu-turui 
tu to umpamadiongan pena-anna. 
35Jatu to kinaa la umpomana' 
kamala'biran, apa iatu to baga la 
ungkabu'tui siri”. 


Pa'pakilala la undaka' kakinaan 


4:1-27 

4 1 Perangiimi, e mintu’ pia, tu 

peada'na misa' amber, sia papatui 
penaa ammu appa' pakita penaa, 
2 belanna la kubenkomi tu pa'pangada' 
melo, da miboko'i tu pa'patudungku. 
3 Tatongku piapa solana’ ambe'ku, 
kaboro'pa' sia anak misa' dio pentirona 
indo'ku, 
4naada'imo' anna ma'kada lako kaleku 
nakua: Palan penaa tonganni tu mintu' 
kadangku, karitutui tu pepasanku, 
namelo katuoammu. 

5Daka'i tu kakinaan, daka'i tu pakita 
penaa, da mutang kilalai sia da muboko'i 
tu kada sun dipudukku. 

5Da mutampei anna karitutuiko, 
kamali'i, anna pamakarimmanko. 

7Tatu pamulanna kakinaan, iamotu 
sipatu la mudaka' tu kakinaan, sia daka'i 
tu pakita penaa siangga" mintu' apa dio 
kalemu. 

8 Pamatandei, anna ia umpalayukko, ia 
la umpamala'bi'ko, ke muraka'i. 

?Tamo la umpabekei tali ballo tu 
ulummu, sia la ungkamaseangko makota 
maelo. 

10 perangiimi, e anakku, sia tarimai 

tu kadangku, anna dipamalambe' tu 
sunga mu. 

11 Kyada'iko tu diona lalan kakinaan, 
kupalingkako dio lu lalan malolo. 

12 Take lumingkako tae' mula diampangi, 
sia iake ma'dondoko, tae' mula titodo. 
13Toe manda'i tu peada’, da 
murampananni, sangadinna karitutui 
belanna iamo mupotuo. 

14 Da muolai tu lalanna to tang mekaaluk, 
sia da mutumengka dio batattana to 
kadake. 

15 Patoyangko kalemu inde to dio mai, 
da muolai lendu', sepangko inde to dio 
mai, ammu tarru' male. 

16 Belanna tae” namamma' tu tau iato 
mai, ke tae'pi napogau' kadakenaj sia 
tae” natikkaru'du' ke tae'pi nasongkan 
tau misa" 

17 Belanna tau iato mai ungkande roti 
katangmekaalukan sia unniru' uai 
anggoro' kamasa'garan. 

18 Apa iatu lalanna to malambu' susito 
arrang bu'tu melambi', samasai- 
sainna saparrang-parrangna sae lako 
masiangna tongan. 

19 Tatu lalanna to tang mekaaluk susi 
kamapittukan, tae’ naissanni tu apa 
ma'din la nanii titodo. 

20F anakku, palan penaai tu mintu' 
kadangku, sia tananni talinga tu mintu' 
bisarangku, 

21 da napa'de dio pentiromu tu iannato, 
sia lamunni lan penaammu. 

22 Belanna iamoto tu katuoan manaman 
lako minda-minda unnappa'i sia 
napomaleke mintu' kalena. 

23 Karitutui tu penaammu losong na 
mintu' apa sipatu dikaritutui, belanna lan 
mai nanii bu'tu tu kalimbuang katuoan. 

24 Patoyangi dio mai kalemu tu lila 
mo'rang sia pamambelai dio mai kalemu 
tu puduk ma'bulang leko’. 

25|a mentiro melo lako tingayo tu 
matammu sia da mumentiro senga’, ke 
untontongiko tau. 

26 Popentengkai tu lette'mu lako 
marantena sia pamanassai tu mintu' 
patu lalanmu. 

27 Da musepang lako kanan ba'tu lako 
kairi, patoyangi tu lette'mu dio mai 
kadakena. 


Pa'pakilala la toyang dio 
mai bainena to senga' 


5:1-23 

5 LE anakku, palan penaai tu 

kakinaangku, sia tananni talingammu 
tu diona tangnga' kinaangku, 
2 ammu karitutui tu pa'timbang melo, sia 
nakaduttu'i pudukmu tu kapaissanan. 
3 Belanna iatu pudukna baine to senga' 
to'do tani' enoan, sia iatu lingarona 
mandu malannang anna boka, 
“apa ma'katampakanna mapai’ susi 
apsantin sia mataran susi pa'dang 
mataran patomali. 

> Tatu lette'na lu rokko kamatean, sia 
latu tengkana lu lako lino tomate. 

6 Dikua da musepang lako lalan katuoan, 
iamoto nama'papusa tu tengkana, natae’ 
mutandai tu iannato. 

7Tamoto, e anakku sola nasang, 
perangiina' sia da miboko'i tu kada sun 
dio pudukku. 

8 Toyangangko lalanmu dio mai tu 
baine susito, sia da mureke'i tu ba'ba 
banuanna, 

9kumua da musorongi tu 
kamala'birammu lako to senga’ sia 

latu taun katuoammu lako to tang 
untandai kamamasean, 

10 kumua da anna to sae umpediaranni 
kalena tu iananmu, sia saro ra'ta'mu, da 
natama banuanna to tang ditandai, 

11 muurunganni sumarro, ke 
ma'katampakannai, ke pu'pu' nasangmi 
tu duku'mu sia kalemu. 

12 Sia ma'kadako kumua: Umba kukua 
to kukagi'gi'i tu peada' sia nasayui 
penaangku tu pa'pakilala! 

13 Ma'apari natae' kuperangii tu kadanna 
gurungku, sia tae' kutananni talinga tu 
to unnada'ina'! 

14 Sidi'mora kulamma' rokko mintu' 
kamandasan - lan lu tangnga 
kombongan sia kasirampunan. 

15 Melo ke unniru'ko uai lan mai bubun 
batummu siamo, tu nanii uai uran, sia 
uai tuo diong mai bubunmu siamo. 

16 Mueloranraka tu kalimbuangmu lolong 
dao lu batatta, sia salu'-salu'mu dao lu 
tana lapang? 

17 Melo ke iko manna umpoapai, da 
naden to senga' musolan. 

18 Namasakke-sakkemora tu 
kalimbuangmu, sia la parannuko 

diona tu bainemu, tommu mangurapa, 
19 jamotu misa” donga birang maelo 

sia misa” donga'-donga' maballo: 

da'ito natontong tarru' umpasendeko 
tu susunna, sia tontong umpatiakka' 
penaammu tu kamamaliranna. 

20 Ma'apai, e anakku, ammu lamban 
bainena to senga' sia urraka' dadanna to 
tang ditandai. 

21 Belanna iatu lalanna simisa'-misa' tau 
payan dio pentiroNa PUANG, Napenunu 
tu mintu' tengkana. 

22 Tatu to tang mekaaluk la napungo 
kalena kakadakeanna, sia la napurru' 
poya kasalanna. 

23 Belanna tae” naturu'i tu peada’, 
iamoto nala mate, sia napapusamo 
kaliu-baganna. 


Ma'rupa-rupa pa'pakilala 


6:1-19 

LE anakku, iake unnindo'iko 
6 indanna padammu tolino, sia iake 
mupessala'panni tu limammu diona to 
senga’; 
2 jake napoyamoko kada sun dipudukmu, 
sia natingkanmoko ba'tikan dara' lengko 
lilamu- 
3 pogau'mi te, e anakku, ammu lendokan 
kalemu, belanna tobangmoko tama lisu 
pala'na padammu tolino: malemoko, 
ammu pakasa-kasai sia pandasa 
tonganni: 
4 dapa mueloranni tu matammu mamma 
sia kulimbang matammu tikkaru'du', 
"lussurangko kalemu susito kijang 
dio mai limanna to rumangngan, sia 
susito manuk-manuk dio mai limanna to 
ma 'poya. 
6 E pong tukkunan, maleko lako to’ sirrin, 
pemarangai tu lalanna ammu kinaa, 


4 

7 moi anna tae" ia tu pangulunna, ba'tu 
mantari'na, ba'tu to ma'parentana, 

8 haparandan duka ia tu mai kandena, 
ke pealloanni, sia narampun duka ia tu 
kinallona, ke pegandunganni. 

9 Sangapaporoko la mamma', e pong 
tukkunan, pirampira mumane millik dio 
mai kamammarammu? 

10]a mamma'pa' sattu’, la mamma'- 
mamma'pa' sattu’, la umpasikala'pa' 
limangku umbambangan kaleku sattu’. 
11 Tammu susito la narampoiko 
kamakario-rioan butung misa' to sae 
ma'dondo, sia iatu kataerammu susi 
misa' to ma'pa'buno. 

12To bulituk sia to umpabu'tu 
kakadakean, iamotu to umbulang leko' 
kada, 

13 hapopa'kidi'-kidi' tu matanna, sia 
napopassodo-sodo tu lette'na sia 
napopa'dullu-dullu tu tarunona, 

14 tu untannun bang tangnga' bulituk lan 
penaanna, sia tontong bang untampa 
kakadakean, sia umpabu'tu kasigagan. 
15 Tamoto iatu kasangganganna urrampoi 
tang dikapang-kapang, ta'pa la diru'puk, 
naurungan tae'mo nakullei dipamondo. 

19 Inde sia tu annan pasirua tu Nakabiri' 
PUANG, ondongpi pitu tu Nakagalli 
tongan: 

17 Mata tumongnga', lila kamorang- 
morang, lima umpatibollo rarana to tang 
kasalan, 

18 penaa untannun tangnga' pepayu sia 
lette’ tang tipodo' lako kaka-dakean, 

19 tu umpenaan buttok susito sa'bi tang 
tongan sia umpabu'tu kasigagan dio lu 
to massiulu'. 


Pa'pakilala la toyang dio mai 
pasandak salu lako rampanan kapa” 


6:20-7:27 
20F anakku, karitutui tu pepasanna 
ambe'mu sia da musuale pa'pangada'na 
indo mu. 
21 Palanni lakka buamu, sia pomanikki 
lan barokomu. 
22 Take lumingkako, denno upa” naia 
ussolangko: sia iake pana'dingmoko, 
denno upa' naia umpa'kadaiko. 
23 Belanna iatu pepasan iamo misa' 
palita, iatu pa'pangada' iamo misa" 
arrang, sia iatu pa'pakilala lu dio mai 
peada’ iamo lalan ma'palulako katuoan, 

24 tu la umpatoyangko dio mai baine 
sala” kedo, dio mai lila panglono' to tang 
ditandai. 

25Da nabu'tu lan penaammu tu 
kamoraian lako pantarisan melona, sia 
da naalako kidi' matanna. 

26 Belanna pa'katumangna baine bualang 
anna kapu'duran kande tau, sia bainena 
to senga' unnula' katuoan mala'bi'na 
tau. 

2/ Ma'dinraka tu tau untambuk api, anna 
tang la ungkandei tu tamangkalena? 

28 Ma'dinraka tu tau lumingka dao ruaya 
anna tae' namampu' tu lette'na? 

29 La susi dukato tu to umpasurruk kalosi 
dibuni lako bainena solana: tae' misa' tu 
to ungkaka'i, la dibilang masero dio mai 
sala. 

30 Tae’ nalo'boi tau tu toboko, ke bokoi la 
umpedia'i tambukna ke tang dia'i. 

31 Apa iake diapparanni, manassa Ia 
nasondai sule pempitu manglokkon, sia 
mintu' tu apa lan banuanna la nasorong. 
32 Minda-minda tu ma'pangan buni sola 
misa’ baine, iamoto tae’ inaanna, minda- 
minda tu umpogau'i te, ussanggang 
kalena. 

33 Kamatilakan sia kadipamatunan la 

nalolongan, sia iatu kaditattanna tae' 

nala dipa'dei. 

34 Belanna iatu kamangimburuan iamo 

api ma'lulu-lulunna misa” muane, sia tae 

natandai tu kamamasean, ke allo nanii 

ma'pabala': 

35 tae' natarimai moi umba susitu 

pela'bak, sia tae' nakamorai pamengan, 

moi anna mandu buda. 

7 LE anakku, karitutui tu mintu' 
kadangku sia toe manda'i tu mintu 

pepasanku. 

2 Karitutui tu mintu' pepasanku, anna 

melo katuoammu, sia karitutui tu 

pangadarangku, susi lise’ matammu. 

3 Pemporianni lako rakka'mu, sia sura'i 

dio papan penaammu. 

4Pokadai lako kakinaan kumua: Ikomo 

anak darangku, sia iatu tangnga' kinaa 

sangai to matappa'-(mu), 

“anna ia ungkaritutuiko dio mai bainena 

to senga’, sia iatu to tang ditandai, tu 

ma'kada mammi' bang. 

6 Belanna den pissan kutiroi dao mai 

pentiroan banuangku, dao mai pentiroan 

ditaralii, 


1 


1 

7 sia kutiro dio lu mintu' to tang unnissan 
ma'tangnga' melo, anna ta'pai matangku 
dio lu mintu' to mangura tu misa' pia 
muane tang mandalan tangnga'na, 

8 Jumingkami dao batatta sikandappi' 
ma'tetukna, tu nanii biasa bendan, sia 
male ma'palulako banuanna, 

9 jatonna kasisalan tau bongi, iamo 
tonna makaroenmo, tonna malillinmo sia 
randuk mapittukmo. 

10 Ta'kala nasitammumo tu misa' baine 
susito, tu ma'pakean pa'gau' sala sia 
manarang ma'pakena. 

11 Kataa-taa bang sia tang ma'rundunan, 
sia tang ma'ripi tu lette'na lan banuanna. 
12 Sattu'-sattu' dio lu batatta, sattu'- 
sattu’ dio lu tana lapang sia mangodo' 
dio lu mintu' kasitammuan lalan. 

13 Nala'ka'imi tu to mangura iato sia 
naudung: sia ma'lindo batu ma'kada 
lako nakua: 

14 Sipato'na' umbaa pemala' 
kasalamaran, angku sundunni tu 
pangallonangku te allo iate. 

15Jamoto angku sun la 
umpessitammuiko, sia undaka'ko 
angku appa'ko. 

16 Tatu patindoangku kusamboimo 
parramba', pesambo paruki' lenang 
Mesir. 

17 Tatu inan mamma'ku kupi'pikkimo 
muru, ahalin sia kayu matappa'. 

18 Maiko tapaliu kamoraianta sae lako 
melambi'na sia sipamo'le'-mo'le', 

19 Belanna iatu muaneku tae' dio banua, 
malemo lako kalingkan mambela. 

20 Nabaa tu poro'-poro' doi”, na iapi, ke 
la melolinni bulan, namane sule. 

21 Nanaran tete dio kamaluteanna 
ma'kada, sia nasede tete dio kada 
mammi na. 

22Tae' nalambi'i tangnga'na naturu'mi 
tu baine iato, butung to sapi dibaa 
lako pantunuan, sia susi misa' to baga 
dipungo, 

23 sae lako natarru' tinaran tu atena; 
sia susi manuk-manuk madoi' male lako 
ba'tikan, natae' natandai kumua iatu apa 
iato la umpatei. 

24Tamoto, e anakku, perangiina' sia 
palan penaai tu kada sun dio pudukku. 
25 Da nasepang tu penaammu lako 
lalanna, da mulempang unnola lalanna. 

26 Belanna budamo tau mate 
nabambangan, sia budamo bilanganna 
tau napatei. 

27 Tatu banuanna butung to lalan 

lako banuanna tomate, tu solo' rokko 
bilik-bilik kamatean. 


Uleleanna Kakinaan 


8:1-36 

1 Tae'rraka nametamba-tamba tu 

Kakinaan sia tae'raka napekapuai 
gamaranna tu Tangnga' melo? 
2 Bendanmo dao lu inan madao dio 
batatta, iamotu kasitammuanna mintu' 
lalan, 
3 dio sa'de babangan, lalan tama kota, tu 
naninna tau tama kota, nanii metamba, 
nakua: 
4Lako kalemi kunii metamba, e mintu' 
muane, sia tassu'mo tu kadangku lako 
mintu' ma'rupa tau! 
>E kamu, tu tang paissanna, pelada'i tu 
kamanarangan, sia e kamu, tu baganna, 
tandai tu iannato lan penaammi. 
6 Perangiimi, belanna mala'bi' tu apa Ia 
kupokada sia tibungka' tu pudukku la 
ussa'bu' apa malolo. 

7 Belanna iatu sadangku 

umpokada kamanapparan, sia iatu 
katangmekaalukan nakagalli pudukku. 

8 Mintu' tu kada sun dio pudukku situang 
kamaloloan: moi misa' tu mintu'nato tae' 
dibalittua' sia dileko'. 

9 Tonganna nasang lako to unnampui 
tangnga' kinaa, manappa' lako to 
unnappa' kapaissanan. 

10 Tarimai tu pangadarangku, da naiatu 
salaka, sia iatu kapaissanan da naiatu 
bulaan tasak. 

11 Belanna iatu kakinaan mandu melo na 
merdan, sia mintu' tu muporainna tae' 
susinna. 

12 Akumote tu Kakinaan siayoka 
kamanarangan sia kuappa'mo tu 
kapaissanan tete dio pa'timbangan. 

13 Tatu a'gan ungkataku' PUANG iamotu 
ungkabiri' kakadakean: kukabiri' tu 
kamadaoan penaa, kamatampoan, 
penggauran bulituk sia sadang naponnoi 
pa'bulang leko'. 

14 Kuampui tu pa'pakilala melo sia 
pa'timbangan, akumo tu pakita penaa: 
kuampui tu kamatotoran. 

15 Tete diori kaleku anna ma'parenta tu 
mintu' datu sia to paa unggaragai atoran 
malambu'. 

16 Tete dio dukari kaleku nama'parenta 
tu mintu’ arung, sia to la'bi”, susi dukato 
tu mintu' to ma'paolai salu lan te lino. 

17 Kukamali' tu to ungkamali'na”, 
naminda-minda tu birisan, undaka'na' 
manassa la naapparanna'. 

18 Tatu kasugiran sia kamala'biran 
kusisolan, ia duka tu ianan matontongan 
sia kamaloloan. 

19 Tatu bua kupaden ondong ia mala'bi'na 
na bulaan, ondongpi na bulaan tasak, 
iatu buraku mandu melo na salaka 
massang. 

20 Impolalanna' lalan malolo, dio 
tangnga batatta kamalamburan, 

21 kumua la kukamasei ianan dipomana' 
tu to ungkamali'na': iatu bilik 
pangannanna la kuponnoi. 

22 Napadadina' PUANG Napobunga'na 
mintu' lalanNa, dolo na iatu mintu' 
panggaraganNa tempon dio mai. 

23 Dikombongmo' tempon dio mai, 
randuk dio mai pamulanna, tonna tae'pa 
te lino. 

24 Dadimo' tonna tae'pa tu tasik kalua’, 
sia iatonna tae'pa mata kalimbuang 
boba. 

25Jatonna tae'pa nadiranduk tu buntu, 
sia iatonna tae'pa nadipadadi tu tanete, 
inang dadimo'; 

26 sia iatonna tae'pa Nakombongi Puang 
tu lipu daenan sia kapadanganna, sia 
tiparandukna barra'-barra'. 

27 TatonNa pasakka'mi tu langi’, sia 
iatonNa gorri'mi tu lepongan dao tasik 
kalua', diomo' ren, 

28 sia iatonNa pamanassami tu salebu' 
daona lu sia iatonna tikula'dak-la'dak tu 
kalimbuangna tasik kalua”, 

29 Sia iatonNa pantokki tu mintu’ 
anggenna tasik, kumua da nalendai uai 
iato tu pepasanNa, tonNa pamanassai tu 
mintu' parandanganna te lino, 

30 attu iato misa'na' anak dipakaboro' 
dio Kalena, kiallo-kiallo sende paiman 
tonganna,, sia lan mintu’ attu parannuna' 
dio oloNa, 

31 sia maningo-ningona' lan linoNa, dao 
kuli'na padangNa, sia iatu kasendeangku 
siayoka mintu' ma'rupa tau. 

32 Tamote, e mintu’ anakku, perangiina”, 
belanna la maupa' tu to ungkaritutui 
lalanku. 

33 Perangii tu pa'pakilala, ammu kinaa, 
da mutang umpalan penaai. 

34 Maupa' ia tu mintu’ to umperangiina”, 
sia kiallo-kiallo ma'kampa dio to' 
ba'baku sia ma'kampa dio to' ampang 
babangangku. 

35 Belanna minda-minda tu unnappa'na”, 
ungkabu'tui katuoan sia unnappa' 
kamasokanan dio mai PUANG. 

36 Apa minda-minda tu tang unnappa'na”, 
iamo umpamasang kalena; mintu’ tu to 
ungkabiri'na' ungkamali' kamatean. 


Petambana Kakinaan sia 
petambana Kabagan 


9:1-18 

9 1 Nabangunmo Kakinaan tu 

banuanna, sia napa'mo tu lentongna 
pitu. 
2 Natunumi tu patuoan direre' sia 
napasito'bo' tu uai anggoro'na sia 
hapasakka' tu medana. 
3Nasuami tu passolanna baine, metamba 
dao lu inan madao lan kota, nakua: 

4Minda-minda tu tang unnampui 
tangnga' melo, la tibalik anna sepang 
lu mai, naminda-minda tu tang paissan 
nakua ungkuanni: 

5 Maimokomi, kandemi tu kandeku sia 
iru'mi tu uai anggoro'ku tu mangka 
kupasito'bo" 

6 Tampemi tu mintu' katangpaissanan, 
ammi tuo, sia olaimi tu lalan tangnga' 
kinaa. 

7 Minda-minda unta'tan to patelle-telle 
la ungkabu'tui kalena siri, minda-minda 
unnada'i to tang mekaaluk, umpadenan 
kalena kaditattan. 

8 Da muta'tanni tu to patelle-telle, da 
nakabiri'ko, sangadinna ta'tanni tu to 
kinaa, anna kamali'ko. 

9 Pangada'i tu to kinaa, anna 
sakerangngan-rangnganna tu 
kakinaanna, ada'i tu to malambu”, 
anna kerangngan tu pa'inaanna. 

10 Jngkataku' PUANG iamo pamulanna 
kakinaan sia untandai To tarru' masero 
iamo garonto'na tangnga' kinaa. 

11 Belanna tete dio kaleku anna 
dipakerangngan tu allomu, sia anna 
dipamalambe' tu sunga'mu. 

12 Take kinaako iko kalena umpoupai'i, 
sia iake to pa'telleko, iko kalena 
umpassanni. 

13 Tatu Indo” baga ma'pamareko, moi 
misa” tae” natandai, sia tang unnissan 
apa. 

14 Sia unno'ko' dio to” ba'ba banuanna 
dao kao'koranna dao inan madao lan 
kota, 

15 Ja untambai tu mintu’ to lendu’ dio 
lalan iato, tu to lumingka malolo, kumua: 
16 Minda-minda tu tang unnampui 
tangnga' kinaa nasepang mai, minda- 
minda tu tang paissan nakua ungkuanni: 
17 Tatu uai diboko matappa', sia iatu roti 
dikande buni mammi’. 

18 Apa iatu tau iato tae” natandai, kumua 
inde to dio, inan bombo tomate, sia 
mintu' tu to natambai diongmo likunna 
lino tomate. 


Pa'pangada' diona 
gau' unturu' kakinaan 


10:1-22:16 
1 0 1 Inde sia tu Sarambu peada'na 


Salomo. Iatu misa' pia kinaa 
umpaparannu penaanna ambe'na, apa 

latu pia baga umpamasussa penaanna 
indo'na. 

Tatu janan bu'tu tete dio 
katangmekaalukan tae' gai'na, apa 

iatu kamaloloan melendokan dio mai 
kamatean. 

3Tae' Naeloranni PUANG kumua iatu 

to malambu' la tangdia', apa iatu 
kamaduanganna to tang mekaaluk 
Nasuale pala' PUANG. 

“Tatu limanna to matukkun mengkarang 
ma'pakalala', apa iatu limanna to birisan 
mengkarang ma'pasugi'. 

?Minda-minda mangrampun bura 
padang, ke pealloanni iamo pia 
unnampui tangnga' kinaa, apa iatu to 
mamma' ke pegandunganni, iamo pia 
ma'gau' matuna. 

“Tatu to malambu' undudung upa'na, 
apa iatu pudukna to tang mekaaluk 
nasitutu'i kamasa'garan. 

7 Dinanna batu silambi' tu to malambu' 
la napomaupa' tau, apa iatu sanganna to 
tang mekaaluk la bubosi. 

8 Minda-minda tu ma'penaa kinaa Ia 
untarima pepasan, apa minda-minda tu 
ma'kada baga, la sanggang. 

9 Minda-minda tu bulo lollong lumingka, 
iamo lumingka masampa', apa minda- 
minda umpasepang senga' lalanna, Ia 
kaissanan. 

10 Minda-minda tu ma'kidi'-kidi' 

mata, la umpabu'tu kamasussan, sia 
minda-minda tu ma'kada baga, la 
sanggang. 

11 Tatu puduk to malambu', iamo mata 
uai umpabu'tu katuoan, apa iatu 
pudukna to tang mekaaluk nasitutu'i 
kamasa'garan. 

12 Tatu kamabirisan umpabu'tu 
kasigagan, apa iatu pa'kaboro' ussamboi 
mintu' kasalan. 

13 Dio pudukna to unnampui tangnga' 
kinaa diappa' tu kakinaan, apa dio 
boko'na to tang unnampui tangnga' melo 
sipatu narampoi pebamba ue. 

14 Tatu to kinaa unnanna penaa 
kapaissanan, apa iatu pudukna to baga 
nareke' bang kasanggangan. 

15 Tatu iananna to sugi’ napokota 
ditambakuku, na iatu kakalalaranna to 
bongko napomandasa. 

16 Tatu pandakaranna to malambu' 
napotuo, apa iatu pa'pabu'tunna to tang 
mekaaluk napokasalan. 


SARAMBU PEADA 10.17-23 33 


17 Minda-minda tu umpalan penaai 

tu pa'pakilala iamo napolalan tau 

lako katuoan, apa minda-minda tang 
undampang peta'tan iamo umpapusa 
tau. 

18 Minda-minda tu umbuni kamabirisan, 
iamoto ma'puduk mo'rang, sia minda- 
minda tu ma'palele beko, iamo misa' to 
baga. 

19 | an kabudanna kada dipokada tae" 
natang den tu sala, apa minda-minda 
unta'tan lilana, iamo misa’ to unnampui 
tangnga' melo. 

20 Tatu lilana to malambu', susito salaka 
massang, apa iatu penaanna to tang 
mekaaluk sidi'ri angga'na. 

21 Tatu pudukna to malambu' 
umpamakarimman buda tau, apa 

iatu to baga umpomate kataeranna 
tangnga' kinaanna. 

22 Tatu kamasakkean dio mai PUANG 
mepasugi', tang narangnganni 
kaparrukan mengkarang. 

23 Tatu ma'gau' mesirisan susi bang 
paningoan lako to baga, susi dukato tu 
to unnampui tangnga' kinaa umpalolang 
kakinaan. 

24Tatu apa nakataku' to tang 
mekaaluk, iamo la urrampoi, apa 
Puang umpa'kamasean apa nakabarii to 
malambu'. 

25Jake saei tu talimpuru' nalendu' 
ma'kasanggang, la pa'de tu to tang 
me-kaaluk, apa iatu to malambu' 
bendan butung misa' parandangan 
maton-tongan. 

26 Susi sukka urrua isi sia susi rambu 
urrambu mata, susi dukamoto tu to 
tukkunan lako to ussuai. 

27 Kamatakuran lako PUANG 
umpamalambe' sunga’, apa iatu 

taun katuoanna to tang mekaaluk la 
dipakondi'. 

28 Tatu pa'rannuanna to malambu' 

la umpabu'tu kasendean, apa iatu 
sissareanna to tang mekaaluk la putta. 
291atu lalanna PUANG 
napopentirerungan to bulo lollong, 
apa dadi kasanggangan lako mintu' tau 
umpogau' kadake. 

30 Tatu to malambu' tae' nala tibendon len 
sae lakona, apa iatu to tang mekaaluk 
tae nala untorroi kuli'na padang. 


SARAMBU PEADA' 10.31-11.6 35 


31 Tatu pudukna to malambu' umpabu'tu 

kakinaan, apa iatu lila ma'kada bulang 

leko' la disanggang. 

32 Tatu pudukna to malambu' untandai 

tu apa dipopaiman, apa iatu pudukna 

to tang mekaaluk ussa'bu' manna kada 

bulang leko’. 

1 1 1 Tatu timbangan sala Napomagalli 
PUANG, apa iatu batu timbangan 

tongan Naposende. 

2Take saei tu kamatampoan, la sae 

duka tu siri, apa iatu to umpamadiong 

penaanna narondong kakinaan. 

3 Tatu kamalamburanna to bulo lollong 

iamo unnanta' meloi, apa iatu penaa 

leko'na to tang maruru’ la naposanggang. 

“Tatu kasugiran tae’ gai'na, ke 

attu kasengkeanNa Puang, apa iatu 

kamaloloan melendokan dio mai 

kamatean. 

> Tatu kamalamburanna to sallo’ 

umpamarante lalanna, apa iatu to 

tang mekaaluk tobang natumang 

katangmekaalukanna. 

6 Tatu kamaloloanna to bulo lollong iamo 

la ullendokanni tu tau iato mai, apa iatu 

to tang maruru' natingkan kamailuanna 

kalena. 

lake matemi tu to tang mekaaluk 
puttamo to tu pa'rannuananna sia iatu 
apa naanga' to kadake la pa'de. 

8 Tatu to malambu' la dirampanan lan mai 
kapussakan, na iatu to tang mekaaluk 
tama ussondai. 

Tete dio pudukna to bulituk anna 
sanggangi padanna ma'rupa tau, apa 
tete dio kapaissanan anna lendokan 
kalena tu to malambu'. 

10 Mintu' pa'tondokan umpoparannui 

tu kamauparanna to malambu' apa 
iake sanggangi tu to tang mekaaluk, 
unnarrak-arrak tu mintu' tau. 

11 Bannang dio kadipamasakkeanna to 
bulo lollong anna dipamarua' tu kota, 
apa buntu tumangna pudukna to tang 
mekaaluk, anna disanggang tu kota. 

12 Minda-minda ullo'bo padanna ma'rupa 
tau, tae' naampui tangnga' kinaa: 

apa iatu to unnampui tangnga' kinaa 
ma'pakappa. 

13 Minda-minda tu ma'palele kadake, 
iamoto manglo'do' rasia, apa minda- 
minda tu maruru’, iamo ussamboi tu apa 
mangka dadi. 

141ake tae'i pa'timbangan melo, la 
sanggang tu bangsa, apa dipotilendok tu 
kabudanna pa'bisara. 

15 Minda-minda tu unnindo'i indanna 

to tama sae, manassa la narampoi 
kamasussan, apa minda-minda tu 
untoyangan kalena dio mai massala'pa 
la torro manaman. 

16 Misa” baine mabalele unnappa' 
kadipangkeran, susi duka tu to lalong 
unnappa' kasugiran. 

17 Tatu to masokan umpogau' kameloan 
deatanna, apa iatu to toro, umpandasa 
kalena. 

18 Tatu to tang mekaaluk ungkabu'tu'i 
saro tang ma pamaupa, apa iatu to 
unnambo' kamaloloan, ungkabu'tui saro 
matontongan. 

19 Tatu kamaloloan tongan umpatu 
katuoan, apa minda-minda tu untuntun 
bang kakadakean, umpadenan kalena 
kamatean. 

20 Tatu to leko” penaanna Nakagalli 
PUANG, apa iatu to malolo gau'na iamo 
Naposende. 

21Tonganna, iatu to kadake gau' tae' 
natilendok len dio mai ukungan, apa 

latu to naala bilanganna to malambu' la 
tilendok. 

22 Susitu sissin bulaan dio kasube bai, 
susi dukato tu baine ballo tu tang 
unnampui tangnga' melo. 

23 Tatu apa naanga' to malambu,, 
kamauparan manna napaden, apa 

iatu apa narannuan to tang mekaaluk 
kasengkean manna napaden. 

24 Den tu tau mangambo', nabuda pole” 
nakabu'tui: den tu tau ungkanengkengi 
tongan iananna, apa kapu'duran duka 
sia. 

25Jatu penaanna to ma'pamasakke la 
dipaliu manaman, sia minda-minda 
mamase, la dikamasei duka. 

26 Minda umpatadang gandung, la 
natampakki ropu to buda, apa iatu 
rongko' songlo' dao ulunna to ma'baluk 
gandung. 

27 Minda-minda tu untuntun melona, 
undaka' kapaimanan: apa minda-minda 
unnanga' bang kadakena, la narampoi 
duka kakadakean. 

28 Minda-minda tu umposande' 
kasugiranna, la tobang, apa iatu mintu' 
to malambu' la mentaruk susi daun 
mangura. 

29 Minda-minda tu umpopa'elo'na bang 
banuanna, la umpomana' angin: sia iatu 
to baga la dadi kaunan lako to kinaa. 
30 Tatu buanna to malambu' iamo sangto' 
kayu katuoan sia minda-minda tu kinaa, 
ungkadamak tau. 
31Tonganna, iatu to malambu' la 
dipakkan dao kuli'na padang, ondong 
pole tu to tang mekaaluk sia to kadake 
gau'na. 
1 2 1 Minda-minda tu ungkamali' 
peada’, iamo ungkamali' 
kapaissanan; apa minda-minda tu 
ungkabiri' peta'tan, iamo tobaga. 
2Tatu to melo penaanna Naposende 
PUANG, apa iatu to ma'tangnga' kadake 
bang, Nara'ta' la diukung. 
3Tae' tu bantang, ke tang mekaalukki, 
apa iatu uaka'na to malambu' tang 
tibendon. 
4Misa” baine ma'inaa tongan, iamo 
napomakota muanena, apa iatu baine 
umpabu'tu siri” susito saki lan lu buku 
lampana. 
> Tatu pa'timbanganna to malambu' iamo 
tongan, apa iatu pa'tangnga'na to tang 
mekaaluk iamo pa'pakena. 

“Tatu kadanna to tang mekaaluk 
mangodo'-odo' bang undaka' lalan la 
umpatibollo rarana tau, apa iatu lilana to 
bulo lollong umpamakarimman kalena. 
7Tatu to tang mekaaluk disongkammo 
anna rabun, apa iatu banuanna to 
malambu' la bantang ia. 

8 Tatu tau dipangke' sitinaya tangnga' 
kinaanna, apa iatu to leko' penaanna la 
dipamatuna. 

9 Melo ke iatu tau disanga to tang 
mala'bi' apa den tu to ma'parakana, na 
iake ma'gau' to la'bi' anna moi kandena 
tang silambi'. 

10 Tatu to malambu' umpalan penaa 
katuoan patuoanna, apa iatu 
kamamaseanna to tang mekaaluk 
makarra' tongan. 

11 Minda-minda tu umbuak padang, iamo 
la dipedia'i: apa minda-minda unnula' 
apa tae' gai'na, iamoto tang unnampui 
tangnga' melo. 

12 Tatu to tang mekaaluk morai bang 
umpoya apa kadake, apa iatu uaka'na to 
malambu' mentaruk. 

13 Tatu puduk ma'kada sala nanii pepoya 
kadake, apa iatu to malambu' tilendok 
lan mai kapussakan. 


SARAMBU PEADA' 12.14-21 41 


14 Diona buangan kadanna tau, anna 
dipedia'i kameloan, sia iatu saro ra'ta'na 
sule lako kalena. 

15Jatu lalanna to baga tongan ia dio 
pentirona, apa iatu to umperangii 
pa'pakilala, iamoto kinaa. 

lo Tatu to baga ta'pa napokada bang tu 
napomapa'di'na penaanna, apa iatu to 
manarang ussamboi siri’. 

17 Minda-minda tu ma'kada tongan, 
umpasombo malolona, apa misa” to sa'bi 
tang tongan umpasombo pa'pakena. 
18]atu tau ma'kada punala bang, 
patossok susi tobok, tu kadanna, 

apa iatu pudukna to kinaa umpaden 
kamatanan. 

19 Tatu puduk ma'kada tongan la tontong 
sae lakona, apa iatu lila pa'pakena melo 
sakkattu' bangri. 

20 Tatu to untampa bang kadake, 
pa'pakena lan penaanna, apa iatu 

to ma'pakilala diona kamarampasan 
unnampui kaparannuan. 

21 Tae' narampoi kamandasan tu to 
malambu', apa iatu to tang mekaaluk 
kamatilakan manna urruai. 

22 Tatu puduk umpokada bang mo'rang 
Nakagalli PUANG, apa iatu to umpogau' 
bang kamarurusan iamo Napopaiman. 
23 Tatu to manarang ullamun bang 
kapaissananna, apa iatu to baga 
untaleran bang kada baganna. 
24 Tatu limanna to matutu la ma'parenta, 
apa iatu kamatukkunan naposandang 
tau. 
25 Tatu kamarittukan unno'ton penaanna 
tau, apa iatu kada melo umpaparannu 
penaanna. 
26 Tatu to malambu' natandai tu to 
ungkadakeanni penaa, apa iatu to tang 
mekaaluk napapusa pasiruanna. 
27 Tatu to tukkunan tae" naalai tu 
pangula'na, apa iatu to birisan la 
umpotaa ianan mala'bi'. 
28 Dio lu lalan kamaloloan dinii 
ungkabu'tui katuoan, apa iatu lalan 
kasalan mebaa lako kamatean. 
1 3 1 Misa” pia kinaa unturu' bang 
peada'na ambe'na, apa misa' to 
pa'tellean tang umperangii peta'tan. 
2 Mintu' tau pantan la ungkande apa 
melo dio mai buangan kadanna, apa iatu 
kamoraianna to tang maruru' lu lako 
kamasa'garan. 

3 Minda-minda tu ungkampai melo lilana, 
iamo ungkanannangi katuoanna, apa 
minda-minda umpatitape-tape pudukna, 
iamo sikampa kasanggangan. 

“Tatu penaanna to tukkunan maduang, 
apa moi misa' tae' nakabu'tui, apa iatu 
penaanna to birisan dipedia'i tongan. 
“latu to malambu' ungkabiri' kada 
buttok, apa iatu to tang mekaaluk 
nasikabiri'i tau sia la kasirisan. 

61atu kamaloloan ungkaritutui to tang 
sayuan, apa iatu katangmekaalukan 
umbambangan tokadake gau'na rokko 
kasanggangan. 

7 Den tu tau unna'ga tosugi' kalena, na 
moi misa" apa tae' naampui: sia den 
duka tau unna'ga tobongko kalena, apa 
unnampui ianan buda. 

8 Tatu la'bak penaanna tau, iamotu 
kasugiranna, apa iatu tobongko tang 
urrangi pa'pakua. 

9]atu arrangna to malambu' la 
marorrong melo, apa iatu palitanna to 
tang mekaaluk la dipa'dei. 

10 Bannang dio kamatampoan anna 
bu'tu kasigagan, apa iatu to umperangii 
pa'patudu, unnampui kakinaan. 

Tatu janan tang dima'pu'i, madoi' 
poppong, apa minda-minda tu limanna 
kalena mangrampun, la sugi’. 

12 Tgtu kapa'rannuanan dipadapa 
umpa'dikki penaa, apa ianna sundunmo 
tu lalan inaa, iamo kayu katuoan. 

13 Minda-minda tae' nadampangi tu kada 
iato, manassa la dipapakkanni: apa 
minda-minda ungkataku'i tu pepasan 
iato, iamo la unnappa'i tu poleanna. 

14 Tatu pangadaranna to kinaa iamo misa 
kalimbuang katuoan, la umpatilendok 
tau dio mai poya kamatean. 

15 Tatu pakita penaa melo umpabu'tu 
kamaturu-turuan, apa iatu lalanna to 
tang maruru' masussa diola. 

16 Minda-minda tu matarru', umpogau' 
mintu’ apa sikambi' pa'timbangan, apa 
iatu to baga umpasombo kabaganna. 

17 Tatu to dikomba-kombai tang 
mekaaluk la tobang rokko kamandasan, 
apa iatu pesua maruru' umpaden 
kamanamanan. 

18 Kamakario-rioan sia siri” la urrampoi tu 
to untumpu peada', apa iatu to umpalan 
penaa pa'pakilala la dipakala'bi'. 

19 Tanna sundunmo tu lalan inaa, 
napomanaman penaa, apa umpatoyang 

kale dio mai kakadakean napomagalli to 

baga. 

20 Minda-minda sikabiasa to kinaa, 

manassa la kinaa, apa minda-minda 

tu sikadamak tobaga, manassa la 

mengkadake. 

21 Tatu kakadakean unnula' tokadake 

gau'na, apa lako to malambu' la 

Napakkan Puang kameloan. 

22 Tatu to melo la untampean mana' lanto 

mimi'na, apa iatu iananna tokadake 

gau'na untayan to malambu'. 

23 Tatu buakan pa'lakna tobongko 

ma'din umpabu'tu kande sebo, apa iatu 

iannato sipissan-pissan pa'de napobua' 

katangmalamburan. 

24 Minda-minda tu unnanna pebambana, 

ungkabiri' anakna: apa minda-minda 

tu ungkamasei anakna, naada' tonna 

mangura. 

25 Tatu to malambu' la kumande sadia'na, 

apa iatu tambukna to tang mekaaluk Ia 

lo'bang. 

14 l Tatu mai kakinaanna baine 
umbangun banuanna, apa tete 

dio kabaganna, nalimanna kalena 

urrondonni. 

2 Minda-minda ma'kedo bulo lollong, 
ungkataku' PUANG, apa minda-minda 
tu unnola lalan kelok tang umpakala'bi' 
Puang. 

3 Lan sadangna tobaga den pebamba la 
unnukungi tu - kamatampoanna, apa 
iatu to kinaa pudukna ia ungkaritutui. 
“lake tae'i tu sapi, lobang tu inan 
kandena, apa iatu kamatotoranna sapi 
dipa'tengkoan, umpabuda bura padang. 
“Jake sa'bi tongan tae” nakamorang- 
morang, apa minda-minda umpenaan 
buttok, iamo misa’ sa'bi tang tongan. 

6 Tatu to patelle-telle undaka' kakinaan, 
apa tae' nakabu'tui, apa iatu to 
unnampui tangnga' kinaa, tang masussa 
unnappa' kapaissanan. 

7 Toyanganko kalemu dio mai to baga 
belanna tae' mukabu'tui dio tu kada 
kinaa. 

8 Tatu kakinaanna to manarang, iamotu 
untandai kalena lalanna, apa iatu 
kabaganna to tang paissan pa'pakena 
manna pa'rampoananna. 

?Jatu pengkalossoran untelle-telle to 
baga, apa dio lu to bulo lollong naala 
penaanNa Puang Matua. 

10 Penaanna kalena tu tau untandai 
karossoanna, sia iatu kaparannuanna 
tae' nabelai to senga' umperasai sola. 
11 Tatu banuanna to tang mekaaluk la 
disanggangi, apa iatu tenda to bulo 
lollong la menta'bi membunga. 

12 Den tu lalan malolo nasanga tau, apa 
katampakanna mebaa lako kamatean. 
13 Moi anta metaa ma'din duka 
tasa'ding tu karossoan penaa, sia dio 
katampakanna kaparannuan ma'din 
bu'tu kamasussan. 

14 Tatu to pabali-bali umpodia' lalan 
penaanna, apa iatu to melo penaanna 
umpodia' apa dio kalena. 

15Jatu to tang paissan umpatongan 
mintu' kada, apa iatu to manarang 
ungkanandai tengkana. 

16 Tatu to kinaa mataku’ sia toyang 
dio mai kakadakean, apa iatu to 

baga untengkai bang salunna, apa 
napomanaman duka. 

17 Minda-minda tu madoi' bang sengke, 
iamo umpogau' kabagan, sia iatu 
umparinaa bang kakelokan la dikabiri'. 
18 Tatu to tang paissan umpotaa kabagan, 
apa iatu kapaissanan napomakota to 
manarang. 

19 Tatu tokadake la tukku menomba dio 
olona tomelo penaa, sia iatu to tang 
mekaaluk la tukku dio to' babanganna to 
malambu'. 

20 Tatu tobongko moi padanna rupa tau 
ungkagi'gi' dukai, apa iatu tosugi' buda 
ia sangmanena. 

21 Minda-minda tu ullo'bo padanna rupa 
tau, iamo umpogau' kasalan, apa minda- 
minda ungkamasei to makario-rio, la 
maupa" 

22 Tang la pusaraka tu to umpogau' bang 
kadake? Apa sikambi' ia pa'kaboro' sia 
kamarurusan tu to umpogau' kameloan. 
23 Mintu' kamara'takan la nanii bu'tu 
kamauparan, apa iatu gau'na to ma'kada 
punala bang mebaa lako kabongkoan. 

24 Tatu makotana tokinaa napokasugiran: 
iatu kabaganna tobaga tontong 
napobaga. 

25 Tatu tosa'bi tongan iamo 
ungkarimmanni tau, apa minda- 

minda umpenaan buttok, iamo naponnoi 
pa'pakena. 

26 Kamatakuran lako PUANG iamo 
garonto'na karapasan sia kabattaran 
penaa, namoi anakna den duka 
pentilindunganna. 

27 Kamatakuran lako PUANG iamo misa' 
kalimbuang katuoan marendeng, la 
tilendok dio mai poyana kamatean. 

28 Kamapuluranna pa'tondokan 

iamo kamala'biranna datu, apa 
kamadaranganna taunna iamo 
kasangganganna to paa. 

29 Tatu to kalando pesuka' maluangan tu 
tangnga' kinaanna, apa iatu to madomi' 
narampoi palla penaa iamo umpasipapa' 
kabagan. 

30 Tatu penaa ma'tan napomanaman 
kaleta, apa iatu kapangimburuan 
napomasaki buku lampata. 

31 Minda-minda tu umpakario-rio 

to bongko, iamo umpamatuna 
Totumampana apa minda-minda 
ungkamasei tu to mase-mase, iamo 
umpakala'bi' Puang. 

32 Tatu to tang mekaaluk disongkan lan 
kamandasanna, apa iatu to malambu' 
moi nala ka'tu sunga'na den duka 
pentilindunganna. 

33 Lan penaanna to unnampui tangnga' 
kinaa nanii torro kakinaan, moi dio lu to 
baga natandai duka tu iannato. 

34 Tatu kamaloloan napomala'bi' misa’ 
bangsa, apa iatu kasalan napotattan to 
sangpetayanan. 
35 Tatu kamasokananna datu lu lako to 
diala parea tu unnampui tangnga' kinaa, 
apa iatu kare'dekanna ara'na lu lako to 
ma'pakasiri'. 
1 5 l Tatu pebali malamma' ussa'po 
kasengkean ma'lana-lana, apa 
iatu kada mapalla umpatiludak ara'na 
tau. 
2Tatu lila to kinaa, umpaombo' 
kapaissanan den gai'na, apa iatu 
pudukna to baga umbarrakan kabagan. 
3 Tatu matanna PUANG umpemaranga 
mintu' inan, sia umpemaranga mintu' to 
kadake sia tomelo. 
4Iatu lila kaboro’ iamo garonto'na 
katuoan marendeng, apa iatu kada leko' 
iamo ussanggang penaa. 
> Tatu tobaga tang undampang peada'na 
ambe'na, apa minda-minda umpalan 
penaa peta'tan, iamo unnampui tangnga' 
melo. 
6 Lan banuanna to malambu' nanii ianan 
keangga', apa iatu daka'na to tang 
mekaaluk pasanggangan. 

7Tatu pudukna tokinaa umpatale' 
kapaissanan, apa iatu penaanna tobaga 
tang malolo. 

8 Tatu pemala'na to tang mekaaluk 
Nakagalli PUANG, apa iatu 
passambayangna to bulo lollong 

naala penaanNa Puang. 

9 Tatu lalanna to tang mekaaluk Nakagalli 
PUANG, apa minda-minda tu unnula' 
kamaloloan, Nakasokanni Puang. 

10 Tatu peada’ makarra’ urrampoi tu to 
untampe lalan malolo, sia minda-minda 
tu ungkabiri' peta'tan la mate. 

11 Tatu lino tomate sia inan kasanggangan 
payan dio oloNa PUANG, ondong pole" tu 
penaanna ma'rupa tau! 

12 Tatu to patelle-telle tae” namorai, ke 
nata'tanni tau: tae" nalao sola to kinaa. 
13 Tatu penaa parannu umpasombo 
kasendean dio lindona tau, apa diona 
pa'di' inaa anna bonnong tu penaanna. 
14 Tatu penaanna to unnampui tangnga' 
kinaa, undaka' kapaissanan, apa iatu 
puduk tobaga umparri-parri kabagan. 

15 Mintu' allona to makario-rio nasitutu'i 
kamasussan, apa iatu allona to 
parannu-rannu tontong bang nanii 
pa'maruasan. 

16 Mandu melo tu ianan sidi' ke situangi 
kamatakuran lako PUANG, na iatu ianan 
buda, ke situangi kamagiangan. 

17 Moi nautan manna dikande, ke situangi 
kasipakaborosan, mandu melo na iatu 
sapi malompo ke situangi kasikabirisan. 
18 Tatu to madomi' mapalla umpabu'tu 
kasigagan, apa iatu to kalando pesuka' 
umparapa' kasiboboran. 

19 Tatu lalanna to tukkunan susito rompo 
duri, apa iatu lalanna to bulo lollong 
marante bang. 

20 Misa' pia muane kinaa umpaparannu 
ambe'na, apa iatu tobaga umpamatuna 
indo'na. 

21 Tatu kabagan napoparannu to tang 
unnampui tangnga' kinaa, apa iatu to 
unnampui tangnga' kinaa unnola lalan 
malolo. 

22 Tatu lalan pa'inaanta tae' nadadi, 

ke tae'i nadisitimbangi, apa iatu 

lalan pa'inaanta dadi, ke budai tau 
ussitimbangi. 

23 latu misa” tau napoparannu, ke 
sipatunna napebalian, sia mandu melo 
tu sangbuku kada, ke attunna dipokada! 

24 Tatu lalan katuoanna to unnampui 
tangnga' kinaa ma'palulangngan, anna 
toyang diong mai lino to mate. 

25Jatu banuanna to matampo la 
Narondon PUANG, apa Napabantang tu 
katonan padangna to balu. 

26 Tatu pa'inaanna to kadake Nakagalli 
PUANG, apa masero tu kada kaboro’. 

27 Minda-minda umbarakki saro bu'tu 
kadake, iamo ussanggangi banuanna, 
apa minda-minda ungkagi'gi' pamengan 
iato, la tuo marendeng. 

28 Tatu penaanna to malambu' natimbang 
dolo tu apa la napebalian, apa iatu puduk 
to tang mekaaluk umbarrakan manna 
kakadakean. 

29Toyang tu PUANG dio mai to tang 
mekaaluk, apa iatu passambayangna to 
malambu' Naperangii. 

30 Tatu mata dukku-dukku mekasokanni, 
umpakarannu penaanna tau; sia iatu 
kareba melo umpamatoto' tu buku 
lampa. 

31 Minda-minda untananni talinga tu 
peta'tan ma'pakarimman, la torro dio lu 
to kinaa. 

32 Minda-minda untumpu peada', iamo 
umpamatuna katuoanna: apa minda- 

minda umperangii peta'tan, unnappa' 

tangnga' kinaa. 

33 Kamatakuran lako PUANG iamo 

pangadaran mebaa lako undoloan 

kadipangkeran. 

1 6 lTatu tolino ba'tu pira-pira tu 
pa'timbangan lan penaanna, apa 

latu pebalinna lila bu'tu lu dio ia mai 

PUANG. 

2 Mintu' tu lalanna simisa'-misa' tau 

masero dio pentirona, apa PUANG 

ussudii tu penaanna. 

3 Sorongi tu mintu' pengkarangammu 

lako PUANG, iake susimito, la dadi tu 

tanan penaammu. 

4Mangkamo Napadadi PUANG tu 

mintu'na la unturu' tu lalan pa'inaanNa, 

moi na jatu to tang mekaaluk, la 

Naparampoi duka allo kamandasan. 

> Minda-minda matampo penaanna 

Nakagalli PUANG: manassa tae’ nala 

tilendok dio mai ukungan. 

“Tatu kakelokan napa'dei pa'kaboro' 

sia kamarurusan, sia bannang dio 

kamatakuran lako PUANG, anna toyang 

tu tau dio mai kakadakean. 

7 Take naalai penaanNa PUANG tu lalanna 
misa” tau, Puang Kalena umpasikaeloi 
ualinna. 

8 Tatu polean sidi’, ke naturu'i kamaloloan 
mandu melo, na iatu polean buda naturu' 
kakelokan. 

Tatu penaanna tolino untangnga'- 
tangnga' lalanna, apa PUANG unnato'i tu 
tengkana. 

10 Tatu pangra'ta'Na Puang dio pudukna 
datu, iake ma'paolai salui tang sala tu 
pudukna. 

11 Tatu petimbang sia timbangan tongan 
lu dio mai PUANG, mintu' batu timbangan 
lan kandu' panggaraganNa duka. 

12 Nakagalli datu umpogau'i tu 
katangmekaalukan, belanna tete dio 
kamaloloan nadipabantang tu isungan 
kapayunganna. 

13 Tatu puduk malambu' naala penaanna 
mintu' datu, iatu tau umpokada 
tonganna nakamasei. 

14 Tatu kare'dekan ara'na datu iamo 
pesuanna kamatean, apa iatu to kinaa 
iamo ussa'poi. 

15Jatu arrang lindona datu 

umpaden katuoan salama’, sia iatu 

kamasokananna butung to gaun ke 
palauran undi. 

16 Losong ia melona tu unnappa' 
kakinaan, na iake unnappa' bulaan, 
losong diangga' tu ullolongan tangnga' 
kinaa na ullolongan salaka. 

17 Tatu patunna to bulo lollong iamotu 
untoyangan kalena dio mai kakadakean, 
sia minda-minda ungkaritutui lalanna, 
iamo ungkanandai katuoanna. 

18 Tatu kamatampoan undoloan 
kasanggangan sia kamadoan penaa 
undoloan katobangan. 

19 Mandu melo, ke napopengkadionganni 
tau tu penaanna sisola to bongko, na 
iatu untaa pangrampa sola to matampo. 
20 Minda-minda umpalan penaai tu kada 
iato, la unnappa' kameloan, ondongpi 
maupa' ia tu to umposande' PUANG. 

21 Tatu to kinaa disangai to unnampui 
tangnga' kinaa, sia kada mammi' 
umpamatoto' bisara. 

22 Tatu tangnga' kinaa napokalimbuang 
katuoan to unnampui, apa iatu tobaga 
umpoukungan kabaganna. 

231atu penaanna to kinaa 
umpopemmanarang pudukna, sia 
umpamatoto' bisara sun dipudukna. 

24 Tatu kada masokan susito tallo’ enoan, 
napomatanning penaa sia napopedampi 
buku. 

25 Den tu lalan malolo nasanga tau, apa 
katampakanna mebaa lako kamatean. 
26 Tatu katangdiaranna to mengkarang 
ussolanni mengkarang, belanna 
sadangna umparukui. 

27 Tatu to bulituk umbo'bok patuang 
kakadakean, sia dio pudukna susi bang 
to api ma'durru'. 

28 Tatu to kelok penaanna umpabu'tu 
bang kasipakkan, sia iatu to ma'kada 
boko' umpasisarak to massangmane. 
29Tatu to sa'ga' unnaran padanna rupa 
tau, sia ussolanni lako lalan tang melo. 
30 Minda-minda umpamamma' matanna 
morai ma'tangnga' kelok, sia minda- 
minda unnammang arena, umpogau'mo 
kakadakean. 

31 Tatu uban iamo misa” makota mala'bi', 
tu dikabu'tui dio lu lalan kamaloloan. 

32 Tatu to kalando pesuka' ussau' misa' 
to lalong, sia minda-minda untaloi 
penaanna ussau' to untalo misa' kota. 
33 Tatu pa' loterei dirogan-rogan diong 
bantanan, apa iatu ra'ta'na simisa'-misa' 
lu dio mai PUANG. 

1 7 1 Mandu melo ia tu bo'bo' rangke 
sangraku', ke naturu'i karapasan, 
na iatu banua nanii ponno pa'kandeanan, 
ke naturu'i kasigagan. 
2 Misa” kaunan unnampui tangnga' 
kinaa la umparenta misa' pia muane 
ma'pakasiri' sia la umpotaa mana” dio lu 
mintu’ to massiulu'. 
3]atu pa'paredean dinii umpatama 
salaka sia po'poran dinii umpatama 
bulaan, apa PUANG ussudii tu mintu’ 
penaa. 
“latu to umpogau' kadake umpalan 
penaa puduk ma'pakena, sia iatu 
kakelokan untananni talinga lila 
ma'kasanggang. 
> Minda-minda untelle to bongko, 
umpamatuna Totumampana, sia minda- 
minda umpoparannu kamandasanna to 
senga' tae' natilendok dio mai ukungan. 
6 Tatu lanto mimi” napomakota nene”, sia 
latu to padadian napomala'bi' anak. 
7 Tatu kada mandalan tang sitondon to 
baga, ondong pissan, ke to kapua anna 
ma'kada buttok. 
8 Tatu pamengan sangtinti parimata 
maelo lako to umpoapai, la maupa' 
umba-umba tu napatu. 

9 Minda-minda ussamboi 
kapatodotintingan, unnula' pa'kaboro': 
apa minda-minda untundan nenne' 
kara-kara, umpasisala to massangmane. 
10 Pissanri disayu tu to unnampui 
tangnga' kinaa natamamo penaanna, 
losong na iatu pessaratu' peta'tan lako 
to baga. 

11 Minda-minda tu pabali-bali, 
kakadakean manna naparri-parri, 

apa la disua tu pesua tang unnissan 
kamamasean la ullaoi. 

12 Melo ia tu sitammu beruang birang 
sisayuran anakna, na iatu sitammu to 
baga lan kabaganna. 

13 Minda-minda umpakkanni kakadakean 
tu kameloan, manassa iatu kakadakean 
tae' nala toyang dio mai banuanna. 

14 Tatu pamulanna kasigagan susito ke 
ullo'po'ki sapan uai: iamoto torei tu 
kasigagan, ke tae' siapi namasarrang. 

15 Minda-minda ussanda tonganni to tang 
mekaaluk sia minda-minda umpasala sia 
unnukung to malambu', tau iate sola dua 
Nakagalli PUANG. 

16 Apara gai'na tu pealli Ian limanna to 
baga la naallian kakinaan, belanna inang 
tae” naampui tangnga' kinaa? 


SARAMBU PEADA' 17.17-24 60 


17 Misa” sangmane tontong bang 
ma'pakaboro' sia iatu kasiuluran payan 
lan kapussakan. 

18 Minda-minda umpasisala'pa limanna 
mangallu' sia unnindo'i indanna padanna 
tolino, tae” naampui tangnga' melo. 

19 Minda-minda umporai kasigagan, 
umporai kapatodo-tintingan: sia minda- 
minda umpamadao kadanna undaka' 
kasanggangan. 

20 Minda-minda tu leko' penaanna, tae' 
nakabu'tui kamauparan, sia iatu lila 
ma'pakena tobang rokko kasanggangan. 
21 Minda-minda undadian to baga iamo 
napomaparri, naambe' to baga tang la 
parannu. 

221atu kaparannuan lan penaa 
umpamadoi' kamalekean, apa iatu penaa 
rosso umpamarangke buku. 

231atu to tang mekaaluk untarima 
pamengan lan mai kandu' la umputa' 
lalan katonganan. 

24Tatu to unnampui tangnga' kinaa dio 
pentioran tu kakinaan, apa iatu mata to 
baga mettia'-tia' bang sae lako randan 
langi’. 

25 Misa' pia muane baga naposaki 

inaa ambe'na, sia napopa'di' penaa to 

undadianni. 

26 Diposala ke undosaki' to malambu', 

ondong pissan tang sipatu ke 

umbambaki' to la'bi'. 

27 Minda-minda unnampui tangnga' kinaa 

umpasilolongan melo buangan kadanna, 

sia iatu to mandalan pa'inaanna 

ma'timbang melo. 

28 Moi anna to baga, ke rapa' siai, 

disanga to kinaa, sia iake ma'pakappa 

bangi disanga to unnampui tangnga' 

kinaa. 

18 1 Minda-minda untoyangan kalena 
iamo unturu' lalan pa'poraianna, 

sia karede-redean, unnea mintu' 

pa'tangngaran melo. 

2Jatu to baga tae” naporai pa'inaan 

melo, sangadinna naporai bang untale' 

apa diong penaanna. 

3Umba-umba nanii sae tu to tang 

mekaaluk, inde dukato nanii sae tu 

kadipamatunan, sia kapassayuan naturu' 

siri". 

“Tatu kada sun dio pudukna misa' 

tau susito uai mandalan, sia salu'- 

salu' tikula'dak-la'dak sia kalimbuang 
umpabu'tu kakinaan. 

> Take umpalosongangki' to tang 
mekaaluk sia ussualeki' to malambu', ke 
ma'paolai saluki' manassa salaki”. 

“Tatu pudukna to baga umpaden 
kasigagan, sia iatu sadangna 
umpetamban kadibamban. 

7Tatu sadangna to baga iamo umbaai 
lako kasanggangan, sia iatu pudukna 
umpoya kalena. 

8 Tatu kadanna to ma'kada boko” susito 
kande marasa, tang tigaruntu lendu' 
tama inan penaa. 

?Tatu to tukkunan mengkarang, 
massiulu'mo to pasanggang. 

10 Tatu sanganNa PUANG sangtinti to 
menara matoto’; iatu to malambu' mallai 
lako natang matumba-tumba dio. 

11 Tatu iananna to sugi’ napokota matoto’ 
sia napobenteng tembo' matande 
nasanga. 

12]atu kamadaoan penaanna tau 
undoloan katobangan, apa iatu 
kamadiongan penaa undoloan 
kadipangkeran. 

13 Minda-minda mebali dolo namane 
ma'perangii napobaga sia naposayuan. 

14 Tatu kabattaranna tau ussande'i 

lan kamaparrisanna, apa iatu penaa 
bonnong mindara la umpakatanai? 

15 Tatu penaanna to unnampui tangnga' 
kinaa, ungkabu'tui kapaissanan, sia iatu 
talinganna to kinaa undaka' kapaissanan. 
16 Tatu pamengan napa'bengan tau 
umpakalua' lalanna sia umpopennoloi 
dio olona to kapua. 

17 Take den kasikara-karan ditonganni 
tu to ma'kada dolo, apa undinna 
ma'kadaomi tu balinna sia umpebalii tu 
kadanna. 

18 Tatu pa'loterei untorei kasigagan sia 
umpasisarak to paa. 

19 Tatu siulu' tang taben katongananna 
tang tatamamo tu penaanna losong 

na iatu kota ditambakuku, sia iatu 
kasigagan susimo salli' babangan 
benteng. 

201atu bua kadanna tau napodia' 
tambukna, sia napedia'i bura pudukna. 
21 Tatu kamatean sia katuoan lan 
kuasanna lila, minda-minda unturusanni 
la nakande tu buanna. 

22 Minda-minda umpobainemo misa' 
baine, iamo ungkabu'tui ianan ballo, 

sia unnappa' kamaturu-turuan dio mai 
PUANG. 
23 Ma'kada mengkamoya-moya tu to 
bongko, apa iatu to sugi’ mebali to'do'. 
24Tatu to buda punala bangri tau 
naposola naposanggang, apa den duka 
sipissan na iatu sangmane, maruru' sia 
marengke’ tongan, na iatu siulu'. 
1 9 1 Tatu to kalala” unnola kamaloloan 
mandu melo na iatu to ma'kada 
leko' sia natompoi kabagan. 
2 Moi natutuki' ke tang unnampuiki' 
tangnga' melo, tae' gai'na, naminda- 
minda lumingka tarru' matira', madomi' 
bang tilende'. 
3Tatu kabaganna kalena tau ussanggang 
lalanna, moi susito, ma'paropo' duka 
lako PUANG. 
“Tatu kasugiran umpabuda sangmane, 
apa iatu to kalala' natampe sangmanena. 
> Misa” sa'bi tang tongan tae’ nala tang 
diukung, sia minda-minda umpenaan 
buttok tae' nala tilendok len. 
6 Buda tau undaka' bang kamaturu- 
turuanna to la'bi, sia pantan la 
sisangmane minda-minda umpa'bengan 
pa kamasean. 

7 Tatu to kalala’ nakabiri' mintu’ siulu'na, 
ondong pissanpi iatu mintu' sangmanena 
untoyangan kalena dio mai. Iake 
napaula'i kadanna, - ta'deomi tu tau 
iato. 

8 Minda-minda unnappa' tangnga' 
kinaa, iamo ungkatirinnai katuoanna, 
minda-minda ungkaritutui pa'inaan, 
ungkabu'tui kamauparan. 

9 Misa” sa'bi tang tongan tae’ nala tang 
diukung, sia minda-minda umpenaan 
buttok, la sanggang. 

10 Tatu kamalaboan tae’ nasipatu lako 
tobaga, ondong pole'pi tang sipatu tu 
misa' kaunan umparenta arung. 

11 Tatu tanga” kinaanna misa’ tau 
iamo umpopassuka' kalandoi, sia iatu 
kamala'biranna umpagarri' to patodo 
tinting. 

12 Tatu kasengkeanna datu susito 
burrungna singa mangura, apa iatu 
kamasokananna susito ambun dio to' 
riu. 

13 Tatu pia muane baga napomandasa 
ambe'na, sia iatu baine passigagan 
susito papa rutu’. 

14 Tatu banua sia ianan iamo mana'ta 
dio mai to matua, apa iatu misa' baine 

unnampui tangnga' kinaa, iamo misa" 
pa'kamasean dio mai PUANG. 

15 Tatu kamatukkunan umpaden mamma' 
kalupi-lupian, sia iatu to maga'gun la 
umperasai katangdiaran. 

16 Minda-minda umpalan penaai 

tu pepasan iamo ungkarimmanni 
katuoanna, apa minda-minda tang 
ungkanandai penggauranna, manassa la 
mate. 

17 Minda-minda ungkamasei tobongko, 
ma peindan lako PUANG, Puangmo la 
umpakkanni tu kameloanna. 

18 pa'dikki tu anakmu muane, su'ding 
murannuan siapi, apa da' maro' mula 
umpatei. 

19 Tatu to arasan la umperasai pa'dik, 
iake la mutundui, la mupasalangngan- 
langnganna tu kasengkeanna. 

20 Perangii tu pa'patudu sia tarimai tu 
pa'pakilala, ammu dadi kinaa undinna. 
21 Buda tu natangnga' tau lan penaanna, 
apa iatu NapantokNa PUANG tang leluk. 
22 Tatu unnala penaanta, iamotu 
kamasokananna tau, mandu melo tu to 
bongko na iatu misa' to buttok. 

23 Tatu kamatakuran lako PUANG 
umpabu'tu katuoan, iatu tau iato 

ma'pedia' ke mammaii sia tae" narampoi 

kamandasan. 

24Tatu to tukkunan umpadiong bang 

kandian limanna, apa tang unnangka' 

limanna ma'suak. 

25Jake mulonga'i tu to pabe'se, la 

manarang tu to tang unnampui tangnga' 

melo, iake muada'i tu to unnampui 

tangnga' kinaa, la napopaissan tu 

iannato. 

26 Minda-minda umpandasa ambe'na sia 

ussuale indo'na, iamo misa" pia muane 

ma'pakasiri' sia sipatu disayu. 

27 E anakku muane, da'imi to muperangii 

tu pa'pakilala, iake tontongko umboko'i 

tu kada tongan. 

28 Tatu to sa'bi bulituk untelle bang 

tonganna, sia iatu puduk to tang 

mekaaluk unnamma' bang kakelokan. 

29 Tatu ukungan diparandanan to pabe'se 

sia pelonga' dio boko'na to baga. 

20 lJatu anggoro' sangtinti to 
patelle-telle sia iatu melangona 

ke diiru'i mongngo' bang, minda-minda 

unturusanni tae' nakinaa. 

2 Tatu pa'garrakna datu susito burrungna 

singa mangura, minda-minda untengkai, 

tang ungkatirinnai katuoanna. 

3 Tamo napomala'bi' misa" tau, ke toyangi 
dio mai kasigagan, apa minda-minda tu 
baga ta'pa re'dek bang ara'na. 

“lake attu lakoan padang iatu to 
tukkunan noka ia lao ma'tengko, iamoto 
janna undaka' bura padang, ke attu 
pegandungan, tae" apa nakabu'tui. 

> Tatu tanan penaanna tau lan ba'tengna 
susito uai mandalan, apa iatu to 
unnampui tangnga' kinaa, manarang 
duka umpatassu'i diong mai malikunna. 
6 Buda tu tau umpudi kalena 
kamasokananna, apa iatu to matappa, 
mindara ma'din ullambi'i? 

7Tatu to malambu' ma'gau' malolo la 
maupa' tu mintu' anakna undinna. 

8 Misa” datu tu unnisung dao kadera 
pa'paolaian salu, matanna bangsia 
umpasilaenanni tu kadake na melo. 

9 Mindara ma'din ma'kada, kumua: 
Mangkamo kukampai tu penaangku anna 
masero, sia maseromo' dio mai kasalan? 
10 Duang rupa tu batu timbangan sia 
duang rupa tu sukaran, iatu apa iato 
Nakagalli dua PUANG. 

11Moi anna pia muanepa, apa 
penggauranna umpamanassai, kumua 
masero sia maloloraka tu kedona. 

12 Tatu talinga parangi sia iatu mata 
patiro: mangka duamo Natampa PUANG. 
13 Da mubudananni tu mamma' bang, da 
mumakasi-asi, palessekki tu matammu, 
anna silasa tu kandemu. 

14 Kadake!, kadake!, kadanna tu 

to mangalli, apa ianna malemo, 
massattuammi umpudi kalena. 

15Moi naampui tau tu bulaan sia 
unnampui buda merdan, iatu ianan ballo 
tongan, iamotu puduk ma'kada kinaa. 

16 Alami tu bayu lamba'na, belanna iamo 
unnindo'i indanna to senga’, sia alami 
ammu potosandangi ussondai tu to tang 
ditandai. 

17 Tatu roti napabu'tu pa'pakena 
matappa' nakande tau, apa undinna iatu 
sadangna naponnoi karassik. 

18 Mintu' tanan penaa dipalalo tete dio 
pa'timbangan, iamoto timbang melomi 
mumane lao parari. 

19 Minda-minda lu lako lu dio mai 

ma pakadake lele, iamo umpasombo 
rasia, iamoto da musikadamak tu to 
sangkaloloan bang. 

20 Minda-minda untampakki ropu 
ambe'na sola indo'na, la pa'de tu sulona, 
ke lillinan parrakki. 

21 Tatu mana’ disasai diala, manassa tae’ 
namarendeng katampakanna. 

22 Da muma'kada kumua: la kupabala'i 
tu kakadakean, sangadinna kampai tu 
PUANG, na Iamora untunduiko. 

23 Duang rupa tu batu timbangan 
Nakagalli PUANG, sia misa' tu timbangan 
sala, iamo kadake tongan. 

24 Lu dio mai PUANG tu mintu’ tengkana 
tau, apa iatu misa” tau-umba nakua la 
untandai tu la lanna? 

25Jake ma'kadai tu tau, kumua: 
maindan, natae' natangnga' meloi 

dolo, iamo misa' poya lako kalena, 

sia iake mangallonanni dolo, namane 
ma'timbang. 

26Jatu misa” datu kinaa unta'pii to 

tang mekaaluk, sia napalullu'i roda 
panglulluran. 

27 Tatu penaanna tau iamo misa' palita lu 
dio mai PUANG, la umparessai tu mintu' 
apa karerungan lan ba'tengta. 

28 Kamamasean sia kamarurusan 
ungkarimmanni datu, sia tete dio 
kamamasean anna pabantangi tu 
isungan kapayunganna. 

29Tatu belona to mangura iamotu 
kamatotoranna, sia iatu kamala'biranna 
to matua, iamotu uban. 
30 Tatu lalan pebamba kerara usseroi 
kakadakean, sia iatu pelonga' umbasei 
tu apa karerungan lan penaa. 
2 1 llatu penaanna datu lan 
limanNa PUANG susito salu'-salu”, 
Napalolong lao umba-umba tu Naporai. 
2 Tatu mintu' lalanna tau nasanga malolo 
dio pentirona, apa PUANG ussudii tu 
penaa. 
3Umpogau' kamaloloan sia salunna 
mandu naala penaanNa PUANG na iatu 
pemala'. 
“Iatu mata pasoloran sia penaa madao, 
iamo parrangna to tang mekaaluk, 
jamora dipokasalan to. 
> Tatu pa'inaanna to birisan umpaden 
kaseboan, apa minda-minda tu 
sasa-sasa bang lan kapu'duran. 
6 Jake urrampunki' ianan tete dio lila 
ma'pakena, susito gaun titale' sia susi 
poya mebaa lako kamatean. 
7Tatu penggauran masa'ga'na to tang 
mekaaluk urriu' bangi male, belanna 
manokamo tu tau iato umpogau' 
tonganna. 

8 Tatu lalanna to ma'pakena tilekko- 
lekko, apa iatu to bulo lollong malolo tu 
penggauranna. 

9 Mandu melo untorroi tetuk soto banua 
na iatu sisola baine te'geran lan banua. 
10 Tatu penaanna to tang mekaaluk 
ungkabarii bang kadakena, sia tae' 
natandai ungkamasei padanna rupa tau. 
11 lake diukungi tu to pabe'se, la kinaa 
tu to tang unnampui tangnga' melo: 
sia iake to kinaa diada'i, la unnappa' 
kapaissanan. 

12 To malambu' umpenunu a'gan 
banuanna to tang mekaaluk sia 
ussanggangi tu mai to tang mekaaluk. 
13 Minda-minda ussissinganni talinga tu 
pengkamoyana to bongko, manassa iake 
ia metamba tae' tau umpebalii. 

14 Tatu pamengan dibuni umparapa' 
kasengkean, sia iatu pa'kamase 
natambuk umpa'dei kare'dekan ara" 

15 Tatu umpogau' tonganna, napoparannu 
to malambu' apa napotiramban tu 
umpogau' kakelokan. 

16 Tatu to pusa dio mai lalan tangnga' 
kinaa la melayo lan kasirampunan 
bombo tomate. 

17 Minda-minda umporai bangi 
ma'marua'-rua', la kapu'duran: sia 
minda-minda umbudanan minna' sia uai 
anggoro', tae’ nala sugi’. 

18 Tatu to tang mekaaluk napopela'bak 
to malambu' sia iatu to tang maruru' 
ussonda to bulo lollong. 

19 Mandu melo tu untorroi padang 
pangallaran na iatu sisola misa' baine 
te'geran sia sengkean. 

20 Lan banuanna to kinaa denmo tu mai 
ianan dinanna sia minna', apa misa' to 
baga untabu-tabui. 

21 Minda-minda unnula' kamaloloan sia 
kamamasean, la unnappa' katuoan, 
kamaloloan sia kadipangkeran. 

22Tatu to kinaa unteka' kota 
ditambakukunna to lalong sia natuan tu 
benteng naposanderan. 

23 Minda-minda ungkanandai pudukna 
sia lilana, iamo ungkampai kalena dio 
mai ma'rupa-rupa kapussakan. 

24 Tatu to rombo’ sia matampo, disanga 
to patelle-telle, iamotu to matampo liu 
penggauranna. 

25 Tatu kamailuanna to tukkunan umbaai 
lako kamatean, belanna iatu limanna 
magasa mengkarang. 

26 Tatu kamailuan mailu bang situ'turan 
allo, apa iatu to malambu' mamengan 
bang sia tang ungkasayangi apanna. 
27 Tatu pemala'na to tang mekaaluk 
iamo misa” kamagallian, ondong pole’ ke 
napemalaranni situang tangnga' kadake. 
28 Tatu to sa'bi tang tongan la sanggang, 
apa iatu to ma'perangi, ditonganan ke 
ma'kadai. 
29 Tatu to tang mekaaluk ma'lindo batu, 
apa iatu to bulo lollong umpamanassa 
tongan lalanna. 
30Tae' tu kakinaan sia tae' tu tangnga' 
kinaa, tae' duka tu bisara, ke 
umpennoloiki' PUANG. 
31 Tatu darang dipasakka”, ke allo 
kapararian, apa iatu kapataloan lu dio 
mai PUANG. 
22 l Tatu sanga melo losong ia 

na ia tu kasugiran kapua sia 
kamaturu-turuan mandu melo na iatu 
salaka sia bulaan. 
2 Tatuto sugi” sia tobongko pada-padai 
sitiro; latu Totumampana sola nasangi, 
iamotu PUANG. 
3Jatu to manarang, ke natiroi tu 
kamandasan, male umpentilindungan 
kalena, apa iatu to tang unnampui 


SARAMBU PEADA' 22.4-11 75 


tangnga' melo umpatarru' bang 
pa'inaanna anna ruai kamandasan. 
“Tatu napobua kaumpamadiongan 
penaa, iamotu kamatakuran lako 
PUANG, iamo kasugiran, kadipangkeran 
sia katuoan marendeng. 

5Jatu duri sia poya dio lu lalanna 

to leko' penaanna, minda-minda la 
ungkarimmanni kalena, untoyangan 
kalena inde to dio mai. 

6 Ada'i tu pia muane situru' tu sipatunna 
la napogau', moi sae lako matuanna, 
manassa tae" nala sepang dio mai. 
7Tatu to sugi’ umparenta to bongko, sia 
iatu to kaindanan la napotosandang to 
umpaindanni. 

8 Minda-minda unnambo' kakelokan, 
iamo la umpebuai kamandasan, sia iatu 
tekken kasengkeanna la pa'de bang. 
9Tatu to masokan pentirona, la 
dipamasakke, belanna umpa'kamasean 
kandena lako to kalala" 

10 Ula'i sun tu to pabe'se, anna pa'de tu 
kasigagan, anna radan tu kasisalan sia 
kasisayuan. 

11 Minda-minda ungkabudai ma'penaa 
masero sia minda-minda ma'puduk 
masokan, naposangmane datu: 

12 Tatu matanNa PUANG ungkaritutui 
kapaissanan, apa iatu kadanna to tang 
maruru' tang Napopembua. 

13 Ma'kada tu to tukkunan nakua: Den 
misa” singa dio to” batatta, napateina' 
minii dio lu tana lapang! 

14 Tatu pudukna bainena tau susi misa' 
kalo'tok mandalan: minda-minda tu 
Nasengkei PUANG, manassa la tobang 
rokko. 

15 lake nala'ka'mi kabagan tu penaanna 
pia muane, manassa pebamba peada'pi 
la unnalai. 

16 Minda-minda umpandasa tobongko, 
umpamaupa' tobongko: naminda-minda 
umben apa tosugi', umpakalala' tosugi'. 


Tananni talinga tu kadanna to kinaa 


22:17-24:34 


17 Patananni tu talingammu sia perangii 
tu kadanna to kinaa, sia papatui 
penaammu tu kapaissanangku. 

18 Belanna melo, ke munanna inaai, sia 
iake sakka'i mintu' dio randan pudukmu. 
19 Dikua anna iatu rannummu sande' 
lako PUANG, iamoto angku ada'iko allo 
iate, iko bangsiamo. 

20 Tang mangkamorokoka kusurasan, tu 
ba'tu pira-pira kada oro'na pa'pangada' 
sola pa'pakilala sia kapaissanan, 

21 ammu dipaissanni tu katongananna 
kada manappa' ammu ma'din umpebalii 
kada manappa' lako tu to ussuako? 

22 Da murampai tu apanna to bongko, 
belanna kalala'mo, sia da mupakario-rioi 
tu to makasi-asi lan babangan. 

23 Belanna PUANG la umpebalii tu 
kara-karana, sia la urrampai tu sunga'na 
tu to urrampa apanna tau iato mai. 

24 Da musisangmane to sengkean sia da 
musikalute to arasan, 

25 kumua da mupopa' biasai tu umpeolai 
kedona, sia da mutananni poya tu 
kalemu. 

26 Da musangbilangan tu to 
umpessala'pan limanna siallu' sia 
unnindo'i indanna to senga’. 

27 Tae' manii apa dio kalemu 
mupamayaran, ma'apaoi nala iatu 
kamammaran munii mamma' naala tau? 
28 Da mupalelei tu katonan dolo, tu 
napantok nene' to dolomu. 

29 Tammu tiroi tu misa” tau malute lan 
pengkaranganna, manassa la diangka' 

untoe pengkaranganna datu, tae' nala 
umpentoean to tang mala'bi'. 

l Take unno'ko'ko kumande sola 
23 misa' pangulu, ia manna mutiro 
melo tu diona tingayomu. 
2 Sia pandanni piso tu barokomu, ke 
misa'ko to soko. 
3Da mukaduangi tu kande mammi'na, 
belanna iamo kande mepakena. 
“Da mubo'yo'i kalemu la morai sugi’, 
pamambelai tu pa'inaan iato. 
> Take mupenunui, simpolo pa'de, 
belanna ta'pa unggaragan kalena pani’, 
susito langkan maega mettia' langngan 
langi’. 
6 Da mukandei tu kande to ma'mata 
pasisik, da mukaduangi tu kande 
mammi'na 
7 belanna susito ma'inaa lanna bang lu, 
susimoto tu a'ganna: kumandemoko sia 
mangiru'ko!, kadanna lako kalemu, apa 
latu penaanna mambela dio mai kalemu. 
8 Tatu kande musuak, tu muamma'mo, la 
mulua sule, sia iatu kada masokanmu 
mupokada punala bang. 
9Da muma'kada dio pa'peranginna 
to baga, belanna nasayu tu kada 
tonganmu. 


SARAMBU PEADA' 23.10-20 79 


10 Da mupalelei tu katonan dolo sia da 
mulambanni tu pa'lakna pia biung. 

11 Belanna iatu Tomangla'bakna matoto’; 
sia la Napebalii tu kara-kara unneako. 

12 Papatui penaammu tu pa'pakilala sia 
patananni talingammu tu kada tongan. 
13 Da mupadapai tu peada' lako pia 
muane; iake mubambai pebamba, tae’ 
nala mate. 

14 Moi ammu bambai pebamba, apa 
murampanan tu sunga'na dio mai lino 
tomate. 

15E anakku muane, iake kinaai tu 
penaammu, manassa ia duka tu 
penaangku la parannu. 

16 Tatu mintu’ apa lan ba'tengku la 

sila' tekan, ke ussa'bu'i tonganna tu 
pudukmu. 

17 Da nakimburui penaammu tu to 
umpogau' kasalan, sangadinna birisanko 
la tontong ungkataku', PUANG, 

18 jake susito, manassa la sae tu attu 
melo, sia tae' mula ka'tu rannu. 

19 Ma'perangiko, e anakku muane, ammu 
kinaa, patu'tunni tupenaammu lako lalan 
tongan. 

20 Da musikadamak tu to pangiru' uai 
anggoro' sia to pa'duku'. 

21 Belanna iatu to pangiru' sia to pa'kande 
la kalala' sia iatu to pa'tingkaru'dusan 
umpopake sare dodo. 

22 Perangii tu kadanna ambe'mu tu 
mangka undadiangko, sia da musayui tu 
indo'mu, ke matuami. 

23 Alli tu kamanapparan sia da mubaluk 
pole'i, sia kakinaan, pa'pakilala sia 
tangnga' kinaa. 

24 Tatu ambe'na to malambu' la parannu 
tongan, minda-minda undadian pia kinaa 
la naposende. 

25 JTamoto anna parannu penaanna tu 
ambe'mu sia indo'mu, sia anna sende tu 
to undadiangko. 

26E anakku, sorongi tu penaammu lako 
kaleku, sia la naposende matammu tu 
diona lalanku. 

27 Belanna iatu baine bualang susito 
kalo'tok mandalan, sia baine passulo 
bongian susito patuang si'pi'. 

28 Ondongpi, mangodo' susito pa'gora' 
sia umpakerangngan to tang maruru' dio 
lu torro tolino. 

29 Mindara tu nanii pa'dikka'? mindara 
tu nanii pekaindo'? mindara tu 

nanii kasigagan? mindara tu nanii 
kasumarroan? mindara tu nanii bangke 

punala bang? mindara tu nanii mata 
maru'gun? 
30 Dio lu to masai bongi bangmo unno'ko' 
mangiru' uai anggoro', iamotu to sae 
ullae’ uai anggoro' dipasito'bo'. 
31 Da mutiroi tu uai anggoro', ke 
mararang tonganni, sia iake 
pamburorongi lan irusan, tarru’ liu 
bang diamma'. 
32 Katampakanna ma'totok susito ula”, 
sia umpessumpiran ipona ten to ula' 
rame. 
33 Take susito, iatu matammu untiro 
ma'rupa-rupa apa memangngan, sia 
tang ma'runduanan tu penaammu 
muma'damolang. 
34 Sia la susiko to mamma' lan atena 
tasik, sia sangtintiko to matindo dao 
tampak lentong kappala’. 
35Nabambana' tau, apa tae” kusa'ding 
mapa'di, nabobo'na, apa tae’ 
kusa'dinganni: pirampira kula pandiu? 
Manassa la kudaka’ pole'pa. 

1 Da mukimburui tu to kadake sia 
24 da muporai la ussisolanni, 
2 belanna iatu penaanna untangnga' 
bang pa'pakario-rio, sia iatu pudukna 
umpokada bang kamandasan. 

3Tete dio kakinaan nadibangun tu 
misa” banua, sia tete dio tangnga' melo 
nadipabantang: 

“tete dio kapaissanan nadiponnoi tu mai 
bilikna ianan keangga' sia maballo sanda 
rupanna. 

5Jatu to kinaa matoto”, sia iatu to 
unnampui kapaissanan umpasombo 
kamawatangan. 

6 Belanna sipatuko la parari situang 
pa'timbangan, sia iatu kapataloan 
napaden kabudanna to ma'bisara. 

7Tatu to baga tae” nalambi'i tu kakinaan: 
tae'na tiku'bi' tu pudukna lan to' 
babangan. 

8 Minda-minda tu matangnga' bang la 
umpogau' kadake, iamo digente' to 
bulituk. 

9 ]atu tangnga' tang kebattuan, iamo 
kasalan, sia iatu to pabe'se nakagalli tau. 
10]ake raangi penaammu lan 

attu kapussakan, la moro' tu 
kamatotorammu. 

11Rampanamhi tu to ditingkan la dipatei, 
sia da mutoyangan kalemu dio mai tu to 
tipa're'ba len la dipongko. 

12 Take ma'kadako mukua: Manassa 
tae' kiissanni — tae'raka nala sombo 

lako Puang tu ussudi mintu' penaa 

sia tae'raka Nala untandai Puang, tu 
umpenunu ba'tengmu sia tae'raka 

Nala umpabala'i tu penggauranna 
simisa'-misa' tau? 

13 Kandei tu tani' enoan, e anakku 
muane, belanna melo tu iannato, sia iatu 
tallo” merang matappa' lan lingaromu. 
14|a mutandai kumua susi dukato 

tu kakinaan lan penaammu. Iake 
mukabu'tuimi, manassa la sae 

tu kameloan undinna, sia iatu 
pa'rannuanammu tae" nala ka'tu. 

15E kamu, to tang mekaaluk, da miodo'i 
tu banuanna to malambu' sia da 
misanggangi tu inan katorroanna. 

16 Belanna iatu to malambu' moi anna 
tobang pempitu, la bendan duka sule, 
apa iatu to tang mekaaluk tipessussuk 
tama kamandasan. 

17 lake tobangi tu ualimmu, da 
muparannu, iake tipessusukki, da 
nasende penaammu, 

18 dikua da Natiroi PUANG, anNa tae' 
naalai penaanNa, Naurunganni umpalelei 
tu kasengkeanNa dio mai. 

19 Da mukagi'gi'i tu to kadake, sia da 
duka mukimburui tu to tang mekaaluk: 

20 belanna tae' nala sae tu kameloanna 
undinna lako to kadake, sia iatu palitanna 
to tang mekaaluk la dipa'dei. 

21F anakku muane, kataku'i tu PUANG 
sola datu, sia da musisola tu tau 
umpaden kamarukkan. 

22 Belanna tang dikapang-kapang anna 
bu'tu tu kasangganganna, sia mindara 
unnissanni ba'tumba natappu' tu taunna 
narampoi kamandasan. 

23 Inde dukapa tu ba'tu pira-pira (kada 
peada'na) to kinaa. Tang melo tu 
umpelindo tau lan kapa'paolaian salu. 
24 Minda-minda tu ma'kada lako tu 
umpogau' kadakena, kumua: Tae" 
musala, nagatai mintu' bangsa sia la 
natampakki ropu to sangpetayanan. 

25 Apa minda-minda ma'paolai salu 
tongan la maupa' sia la narampoi 
kamasakkean sia kasalamaran tu tau 
iato. 

26 Minda-minda mebali tongan, iamo 
unnudung pudukna tau. 

27 Posara'i dolo tu pengkaranganmu 
dio salian sia pasakkaranni kalemu 

tu pa'pa'lakan, mumane umpabendan 
banua. 


SARAMBU PEADA' 24.28-34 85 


28 Da musa'bi tang kebattuan lako 
padammu tolino, belanna la morairokoka 
umpatassu' dio pudukmu tu kamorang- 
morang? 

29 Da muma'kada kumua: Susitu 
nagauranna' susi dukato tu la 
kugauranni: la pantan kupabala'i sitinaya 
penggauranna. 

30 Den pissan kulendu'i pa'lak to 
tukkunan sia ullendu' palak anggoro' to 
tang unnampui tangnga' kinaa. 

31 Manassa pa'lak iato nasitutu'i duri sia 
nasamboi riu, sia iatu rinding tembo'na 
puramo tuan. 

32 Tatongku pemarangami, kupalan 
penaami, sia iatongku tiromi, kualami 
pangadaran tu iannato. 

33|a mamma'pa' sattu’, mamma'- 
mamma'pa' sattu’, la ma'koko 
kalepakpa' umbambangan kaleku sattu’, 
34 Ia saemo madomi' tu kamakario- 
rioammu sia iatu kataerammu susi misa' 
to ma'pa'buno. 


SARAMBU PEADA' 25.1-7 86 


Peada' dandanan sangka” 
narampun taunna Hizkia 


25:1-29:27 

25 1 Inde dukapa tu peada’ dandanan 

sangka'na Salomo, tu narampun 
taunna Hizkia, datu Yehuda. 
2 JTamo Napomala'bi Puang Matua 
tu umbuni apa Napogau', apa iatu 
napomala'bi' datu iamotu umparessa 
kara-kara. 
3Iatu malangka'na langi’, sia iatu 
mandalanna lipu daenan sia iatu 
penaanna datu tang dilambi' disuka’. 
“Alai tu tai salaka, anna bu'tu natiro 
pande bulaan tu misa' panggaraganna. 
> Pamambelai tu to tang mekaaluk 
dio mai olona datu, na iatu isungan 
kapayunganna dipabantang tete dio 
kamaloloan. 
6 Da mutendeng kalemu dio olona datu, 
sia da mubendan dio inanna to kapua. 
7 Belanna mandu melo, kema'kadai 
tau lako kalemu, nakua: Maleko 
mai, kendekko langngan!, na iake 
napamadiongangko tau dio olona to 
mala'bi', tu mangka nata'pai matammu. 

8 Da mumadomi' male ma'kara- 

kara, belanna apa tu la mupogau' 
ma'katampakanna ke napakasiri'ko 
padammu tolino? 

9 Pemeloi kalena bangmi tu kara-karamu 
sola padammu tolino, apa iatu rasia to 
senga' da mupasomboi, 

10 da nabe'seko minda-minda urrangi tu 
iannato; ianna susito, tae' nala tore tu 
lele kadakemu. 

11 Tatu kada disa'bu' melo butung bua 
appel bulaan dipadiong pindan salaka. 
12 Tatu to ma'pakilala kinaa siperangian 
to untananni talinga susito anting-anting 
bulaan sielle' manik bulaan. 

13 Susitu masakka'na ambun makko, ke 
attu pegandungan, susi dukamoto tu 
misa' pesua manappa' lako tu ussuai, 
belanna iamo umpamanaman penaanna 
puangna. 

14 Susito salebu' sia angin tang umbaa 
uran, susi dukato tu misa' tau untendeng 
pamenganna tu tae' gai'na. 

15 Diona pesuka' kalando anna 
dipamalamma' penaanna tu to paa, sia 
lila masokan unnisak-nisak buku. 

16 Take muappa'i tu tani’ enoan, kande 
bangi silasanna, da mupeko'sai, mulua 
manii sule. 

17 Da mumadada' bang lao lako 
banuanna padammu tolino, masorro 
manii, anna kabiri'ko. 

18 Susitu misa' tarasulu', pa'dang sia 
tinaran matata’, susi dukato tu misa’ 
sa'bi tang tongan lako padanna tolino. 
19 Susitu isi manapo sia lentek tiredok 
len susi dukamoto ke sande' lakoki' to 
tang manappa' lan allo kapussakan. 

20 Susi to unnalai bayunna, ke attu 
madingin, sia susi to sukka dipasirau 
soda, susi dukato tu to sumengo punala 
bang, moi anna rosso penaanna. 

21 Take tangdia'i tu ualimmu pakandei, 
iake ma'rangi pairu'. 

22 Belanna ke mupogau'i susito, 
mupabumbunni ruaya tu ulunna, anna 
PUANG la umpakkanni lako kalemu. 

23 Tatu angin ma'paludaa mai umbaa 
uran kamban, susi dukato tu kada boko’ 
umpapayan kasengkean dio lindona tau. 
24 Mandu melo untorroi tetuk soto banua, 
na iatu sisola baine te'geran lan banua. 

25 Tatu kareba melo dio mai tondok 

mambela butung to uai sakka' lako to 

ma'rang. 

26 Susi uai saruran dipamalutu sia 

uai kalimbuang dipamaruttak, susi 

dukamoto tu to malambu' ungkalaa' to 

tang mekaaluk. 

27 Kadake ke budai tani' enoan dikande, 

apa iatu untuntun kara-kara magasa 

tongan iamo umpabu'tu kadipangkeran. 

28 Susi kota tuan rinding tembo'na, susi 

dukamoto tu misa' to tang unnatta 

penaanna. 

26 1 Susi ambun makko ke 
pealloanni, sia uran ke 

pegandunganni, susi dukato tu 

kadipangkeran lako tobaga. 

2 Susito dena” mettia' lu lako lu dio mai 

sia susi kaluppini' male bang mettia’, 

susi dukato tu tampak ropu dipokada 

punala bang, tang la umbasa tau. 

3latu ue dibamban darang, iatu sanga’ 

disangaran keledai na iatu pebamba 

dipadio boko'na tobaga. 

“Da mupebalii to tobaga sitinaya 

kabaganna, da mususitu tau iato. 

3 Pebalii tu tobaga sitinaya kabaganna da 

nasangai kinaa tu kalena. 

6 Minda-minda umpa'pea kareba tete 
dio tobaga, susito unta'takki lette'na sia 
susito unniru' apa parasun. 

7 Susito kupi' kope lentekna susi dukato 
tu kada peada' sun dipudukna tobaga. 

8 Susitu to umpori manda' batu lan 
pekolak, susi dukato tu to umpakaraya 
to baga. 

9Susitu duri untossok limanna to 
malango, susi dukato tu kada peada' sun 
dipudukna tobaga. 

10 Susito ma'pana punala bang urrua 
mintu' to lendu' lalan, susi dukato 

tu to umpopa'diama tobaga sia to 
pa'malangoan. 

11 Tatu tobaga tu ma'tole-tole umpokada 
kabaganna, susito asu sule ungkande 
luana. 

12 Take mutiroi tu misa' to ussanga 
kalena tokinaa, manassa iatu tobaga 
mandu dirannuan na iatu tau iato. 

13 Ma'kada tu to tukkunan nakua: Den 
olo'-olo' masuru dio lu lalan! sia den 
singa dio lu batatta! 

14 Susitu ba'ba tilento-lento dio to’ 
engsel, susi dukato tu to tukkunan diong 
kamammaranna. 

15 Tatu to tukkunan umpadiong bang 
kandian limanna, apa matukkun siapa 
unnangka' limanna ma'suak. 

16 Tatu tu tukkunan ussanga kalena 
mandu kinaa na iatu pitu to umpebalii 
kada tongan. 

17 Minda-minda tu untamai kasigagan 
tang umpatu kalena, susi tu tau untoe 
talinga asu lendu' lalan. 

18 Susito bomboan umpa'panan anak 
pana nanii api sia umpassumpiran 
tinaran papatean, 

19 susi dukato tu to umpakena padanna 
tolino sia ma'kada nakua: Maningo-ningo 
bangra' aku. 

20 Take tae'i kayu, pa'de tu api: umba- 
umba tu tae’ nanii to ma'kada boko’, 
rapa' tu kasigagan. 

21 Susi ruaya umpopa'lana-lana 
dukkunna sia kayu umpopa'lantang- 
lantang api, susi dukato tu to passigagan 
umpabu'tu kasiualian. 

22 Tatu kadanna to ma'kada boko' susito 
kande marasa, tang tigaruntu lendu' 
tama ba'teng. 

23 Susitu bibang disapu' salaka, susi 
dukato tu puduk dukku-dukku umpokada 
kamamaliran, apa kadake tu penaa. 

24 Minda-minda tu untambuk essun, 
belo puduk punala bang, apa untannun 
pa'pakkena lan ba'tengna. 
25 Moi anna ma'kada masokan, da 
mupatonganni, belanna pitu tu apa 
megallian naparitambuk. 
26 Moi anna membuni tu kamagi'giran 
tete dio pa'pakena, iatu kadakena sombo 
lan kasirampunan. 
27 Minda-minda umbo'bokan patuang 
tau, ia kalena la tobang rokko, sia 
minda-minda ullolinni batu tau, la 
nalolinni sule tu kalena. 
28 Tatu lila kamorang-morang ungkabiri' 
to naroso, sia iatu puduk mammi' 
umpasakka' kasanggangan. 
27 1 Da mumassattuan diona tu allo 
masiang, belanna tae' mutandai 
apa tu ma'din napabu'tu allo iato. 
2Melo ke to senga' umpudiko, da 
napudukmu kalena, sia totama sae, da 
nakalemu ma'pudi. 
3Jatu batu magasa sia iatu karassik 
mabanda’, apa iatu saki inaa napabu'tu 
to baga mandu magasa na iatu apa sola 
duai. 

4Masarrang tu kare'dekan ara'na tau 
sia nakabu' kasengkeanna, apa iatu 
kamangimburuanna minda la unnattai? 
> Tatu peada’ dipasombo mandu melo na 
latu kamamasean dibuni. 

6 Jake bangkeki' nabamba sangmaneta, 
malolo tu penggauran iato, apa iatu 
pangudungna uali moi mekabu' tae' 
duka natongan. 

7Tatu to dia’ nalullu'mo tu tani” enoan, 
apa iatu to tangdia' moi apa mapai' 
matanning duka nasa'ding. 

8 Susito manuk-manuk salamba salao 
sikambela serangna, susi duka tu to 
salamba salao sikambela tondokna. 
Tatu minna’ sia pandere’ 
umpamanaman penaanna tau, 

susi dukato tu kasisangmanean lantuk 
diona pa'pakilala malolo. 

10 Da mutampei tu sangmanemu 

sia sangmanena ambe'mu, apa da 
mulese banuanna siulu'mu, ke naruako 
kamandasan. 

Mandu melo tu sangbanua mandappi' na 
iatu misa” siulu' mambela. 

1l pa kinaako, e anakku muane, sia 
paparannui tu penaangku, angku pebalii 
tu minda-minda ussayuna'. 

12]atu to manarang, ke natiroi tu 
kamandasan, male umpentilindungan 
kalena, apa iatu to tang unnampui 
tangnga' melo umpatarru' bang 
pa'inaanna anna ruai kamandasan. 

13 Alami tu bayu lamba'na, belanna iamo 
unnindo'i indanna to senga’, sia alami 
ammu potosandangi ussondai tu baine 
tang ditandai. 

14Minda-minda tu mela'bik sae 
massalama' lako padanna tolino anna 
umpekapuai gamaranna, nasanga tau 
susi bang to sae unggatai tu tau iato. 
15 Tatu papa rutu’ ke uran kambanni 
namisa' baine passigagan pada-pada 
bang to tu a'ganna. 

16 Minda-minda morai umparadanni, 
susito umparadan angin, sia lima 
kananna susitu la untangke minna'. 

17 Tatu bassi umpamataran bassi, susi 
duka tu tau umpamataran to senga’. 
18 Minda-minda ungkaduttu' garonto' 
ara, la nakande tu buanna, minda-minda 
ungkaritutui apanna puangna, la 
dipakaraya. 

19 Susitu uai nanii ussamminni lindona 
tau, susi dukato tu penaanna nanii 
umpeanni a'ganna. 

20 Tatu lino tomate sia bambana mukkun 
tae' bang la mosona, susi dukamo tang 
mosona tu matanna tau. 
21 Tatu pa'paredean dinii umpatama 
salaka sia dapo' dinii umpatama 
bulaan, na iatu tau disudi situru' lelena 
sanganna. 
22 Moi anna dilambuk tu to baga sola 
pare lan issong, inang tae' nala sisarak 
tu kabaganna. 
23 Tiro meloi tu mintu' bembe'mu sia 
palan penaai tu dombamu ma'ba-anan. 
24 Belanna iatu ianan tae' namarendeng: 
tontongraka tu makota nasiosso'i tau? 
25Jake pu'pu'mi tu riu sia mellolo sule 
sia dirampunmo tu apa tuo dao buntu, 
26 attu iato iatu anak domba la 
umpadenangko pakean sia iatu bembe' 
laki la mupangallian misa' pa'lak, 
27 sia la silasa tu pangandu' bembe' la 
mukande sia nakande to lan banuammu, 
sia la napotuo mintu' ruranammu baine. 
l Tatu to tang mekaaluk male 
28 mallai, moi tae" tau unnula'i, 
apa iatu to malambu' manaman bang 
nasa'ding susito singa mangura. 
2Jake pabali-balii tu pa'tondokan, la 
buda tu arungna, apa tete dio tau 

unnampui pakita penaa sia tangnga' 
kinaa, nanii marendeng tu atoran 
malambu'. 

3Tatu to kalala”, tu umpakario-rio to 
bongko, susi bang uran kamban sae 
ussoloi kande. 

“Tatu to umboko'i sukaran aluk, umpudi 
to tang mekaaluk, apa minda-minda 
ungkaritutui sukaran aluk napomatana' 
tu tau iato. 

> Tatu to kadake tae” natandai tu 
malolona, apa minda-minda undaka' 
PUANG natandai nasang. 

6Jatu to kalala” unnola malolo mandu 
melo na iatu to kelok lalanna, moi anna 
sugi’. 

7 Minda-minda tu ungkaritutui sukaran 
aluk, iamo misa' pia muane unnampui 
tangnga' kinaa, apa minda-minda tu 
sisola passolle, umpakasiri' ambe'na. 

8 Minda-minda tu urranganni iananna 
medenne' doi” sia mesaro la'da', 
umpangrampunan to uangkamasei 
tobongko. 

9 Minda-minda umpasalai talinga sia 
manoka umperangii sukaran aluk, moi 
passambayangna megallian duka. 

10 Minda-minda umpapusa to bulo lollong 
lako lalan kamandasan, ia kalena Ia 
tobang tama patuangna, apa iatu to 
sallo' la umpomana' kamauparan. 

11 Misa” to sugi’ ussanga kalena kinaa, 
apa misa" to kalala” tu unnampui 
tangnga' kinaa tarru' natandai tu 
penaanna. 

12 Take sila'tekanni tu to malambu”, 
iamoto tu kamala'biran kapua, apa iake 
unnappa'i kuasa tu to tang mekaaluk, 
membuni nasang tu tau. 

13 Minda-minda tu ussamboi kapatodo- 
tintinganna, tae' nala maupa', apa 
minda-minda unnakui sia umboko'i la 
ungkabu'tui kamaturu-turuan. 

14 Maupa' tu to tontong mataku", 

apa minda-minda tu umpamakarra' 
penaanna, la tobang rokko kamandasan. 
15 Susi singa umburrung sia susi beruang 
tangdia', susi dukamo a'ganna to tu 
pangulu tang mekaaluk umparenta misa' 
bangsa malamma'. 

19]atu misa” datu tang palambi' 
pa'inaanna, umpakario-rio tongan tau, 
apa minda-minda ungkabiri' saro bu'tu 
kadake iamo umpamalambe' sunga'na. 

17 Tatu tau untanggungi rarana tau 

tu napatibollo, la mallai sae lako 
panglamunan, da nadampai tau. 

18 Minda-minda tu unnola malolo, la 
dilendokan, apa iatu to kelok lalanna, 
tang dikapang-kapang anna tobang. 

19 Minda-minda tu umbuak padang, la 
dipedia'i, apa minda-minda tu unnula' 
apa tae" gai'na, la dipedia'i kakalalaran. 
20 Tatu to manappa' la sebo kamasakke- 
sakkeanna, apa minda-minda unnula' 
kasugiran, tae' nasalai tang diukung. 

21 Tatu umpelindo tau, tae” namelo: moi 
anna kande sangsuakan, napobannang 
duka tau sala. 

22 Tatu tau meullak matanna, maduang la 
madomi' sugi’, sia tae’ natandai, kumua 
la narampoi kapu'duran. 

23 Minda-minda tu umpakilala to senga’, 
manassa la unnappa' kamasokanan 
undinna losong na iatu to malute 
massede. 

24 Minda-minda tu urrampa apanna 
ambe'na sia indo'na, anna ma'tangnga' 
kumua: tae’ nakasalan, tau iato solana 
to kadake. 

25 Tatu tau tontong bang ungkaduangi 
lanan umpabu'tu kasisalan, apa minda- 

minda tu umposande' PUANG, la dipedia'i 
tongan kameloan. 
26 Minda-minda tu urrannuan kalena 
penaanna, iamo tobaga, apa minda- 
minda unnola lalan kakinaan, la 
tilendok, 
27 Minda-minda tu ungkasokanni to 
bongko, tae' nala kapu'duran, apa 
minda-minda tu untampunanni mata, la 
narua tampak ropu. 
28 Take unnappa'i kuasa tu to tang 
mekaaluk, la membuni tu mai tau, apa 
iake sabu'i tu tau iato, la kerangngan tu 
to malambu'. 
29 1 Minda-minda ditole-tole 
dipakilala, anna tontong bang 
matoro, ta'pa la disabu'i anna tang 
tundu-tunduannamo. 
2Jake sakerang-rangngannai 
kamatotoranna tu to malambu' parannu 
tu to buda, apa iake ma'parentai tu to 
tang mekaaluk, sumarro tu to buda. 
3Minda-minda tu umporai kakinaan, 
umpaparannu ambe'na, apa minda- 
minda tu sikadamak baine bualang, 
ussa'sakan iananna. 
#Diona parenta malambu' nanii datu 
umpabantang tondokna, apa iatu to 

ma'pasanta'i sima, iamo ussanggang 
tondok. 

> Tatu to ussede-sede bang padanna 
tolino, natananni porro' tu pentengkana. 
6 Tatu kapatodo-tintinganna to kadake 
iamo umpoyai, apa iatu to malambu' la 
mela'tek sia la sende. 

7Tatu to malambu' untonganan 
tobongko, apa iatu to tang mekaaluk 
tae' napalan penaai tu iannato. 

8 Tatu to matampo umpaden kamarukkan 
lan kota, apa iatu to kinaa umparapa' 
kasengkean. 

9 Take sikara-karai tu to kinaa na tobaga, 
tae' natorei sumaraba-raba sia metaa. 
10 Tatu to umpatibollo rara, ungkabiri' to 
sallo’, apa iatu to bulo lollong untuntun 
kamakarimmananna. 

11 Tatu tobaga umbarrakan bang mintu’ 
kasengkeanna, apa iatu to kinaa 
umpadapa sia umpa'dei kasengkeanna. 
12 Misa' to ma'parenta umperangii bang 
kada tang tongan - iatu mintu' to naala 
parea tang mekaaluk nasang. 

13 Tatu to kalala” sia to ma'pakario-rio 
tontong sitammu, PUANG umbenni 
pentiro masero sola duai. 

14 Tatu misa” datu untonganan kara- 
karana tobongko, manassa la bantang tu 
isungan kapayunganna sae lakona. 

15 Tatu pebamba sia peada' umpaden 
kakinaan, apa iatu pia muane 
disa'biangan bang, umpamasiri' indo'na'. 
16 Jake kerangnganni tu to tang 
mekaaluk, sakerangngan-rangnganna tu 
kapatodotintingan, apa iatu to malambu' 
napopaiman, untiroi tu katobanganna 
tau iato. 

17 Pa'dikki tu anakmu muane, anna 
padenangko karapasan penaammu sia 
napabu'tuangko kaparannuan. 

18 lake tae'i tu kada dipaombo,, iatu 
pa'tondokan lao sala, apa la maupa' tu 
to ungkaritutui sukaran aluk. 

19 Take kada manna tang silasapa to tu 
peada' lako misa” kaunan, belanna moi 
natandaimo, apa tae’ napalan penaai. 

20 Take mutiroi den tu tau ussasai kada, 
mandu dirannuan tu to baga na iatu tau 
iato. 

21 Minda-minda tu umpamolle' 

misa' kaunan tempon manguranna, 
katampakanna la pabali-bali tu kaunan 
iato. 

22 Tatu to arasan umpabu'tu kasigagan 
sia iatu to tarru’ ara umpogau' buda 
penggauran kadake. 

23 Diona kamadoan penaa anna 
dipamadiongan tu misa' tau, apa iatu 
to umpopengkadiongan penaanna Ia 
unnappa' kamala'biran. 

24 Minda-minda mantaa sola to boko, 
iamo ungkabiri' kalena, moi narangimo 
tu tampak ropu, apa tae' napokada lenni 
tu kara-karana. 

25 Kamatakuran lako tau, iamo 
untananan poya kaleta, apa minda- 
minda tu umposande' PUANG, 
mentilindung dio inan marampa'. 

26 Buda tau untuntun pa'kamaseanna to 
ma'parenta, apa lu dio mai PUANG nanii 
tau unnappa' katonganan. 

27 Tatu to kelok napomagalli to malambu', 
apa minda-minda unnola tonganna iamo 
napomagalli to tang mekaaluk. 


Peada' dandanan sangka” 
napa pangadaran Agur 
30:1-33 


30 lInde sia tu kadanna Agur, 
anakna Yake, KadanNa Puang 

Matua. Ma'kada te tau iate nakua: 
Mengkabo'yo'mo', o Puang Matua, sia 
bonnongmo'. 

2 Belanna mandu bagana' na iatu mintu' 
tau sia tang unnampuina' tangnga' melo 
susi tolino. 

3Sia tae' duka kupelada'i kakinaan, 
kuurunganni untandai Puang Masero 
pindan. 

4Mindara tu kendek langan langi’ sia 
songlo' sule dao mai, mindara urrampun 
angin diong pa'ka'panna? Mindara 
umbungku' uai diong tamang-kalena, 
mindara umpamanassai tu mintu' randan 
langi”? Mindara tu sanganna sia mindara 
sanganna tu anakna muane? Manassa 
mutandai. 

?Mintu' tu kadanNa Puang Matua pura 
sudimo anna masero tongan; iatu to 
umpentionganNi Iamo napobalulang. 

6 Moi misa' da murangnganni tu kadanNa, 
dikua da Nata'tanko sia da mudiapparan 
to buttok. 

7 Duang rupa tu apa Kupalaku lako 
Kalemi, da Mipadapanna' kumane mate: 
8 Pamambelai dio mai kaleku tu 
kakelokan sia kada tang tongan, da 
Mibenna' kakalalaran sia kasugiran, 

sangadinna kaduttu'na' kande, iamotu 
taa silasangku. 

9 dikua da kupeonganniKomi, ke 
kala'biammo' sia da kuma'kada kumua: 
Mindara tu PUANG? sia da duka 
kuboko, kenarampoina' kabongkoan 

sia da kutodotinting sanganNa 
Kapenombangku. 

10 Da mupa'pekabirisanni tu misa' to 
mengkarang lako puangna, anna da 
nagataiko sia mutanggung kalena tu 
salana. 

11 Den tu tau pira unggatai ambe'na sia 
tae” napasakke indo'na. 

12 Tamotu tau, tu ussanga kalena masero 
dio pentirona, apa tang dibasei tu 
ruttakna. 

13 Tamotu pasoloran matanna sia madao 
pentirona. 

14 Tamotu to ma'isi susi pa'dang sia 

to ma'buang susi piso, la unnimbakan 
mintu' tobongko, anna mata'pimo lan 
tondok sia tappumo tu to kalala' dio lu 
pa'tondokan. 

15 Tatu lematik da'dua tu anakna baine, 
iamotu benni, benni! Inde sia tu tallu 
tang untandai kadiaran, sia a'pa' tu tae' 
len nama'kada nakua: Silasamo. 

16 JTamotu lino tomate, na pa'tambukan 
tamanang, kuli'na padang tu tae' bang 
nama'kada nakua: Silasamo. 

17 Tatu mata untelle-telle ambe'na sia 
tang umbilang kamengkaolan lako 
indo'na, la natotokki kaduaya diong 
biring salu'-salu' sia la nakande anak 
langkan maega. 

18Inde sia tu tallung uluan 
kukamangngai, ondongpi patang 

uluan tu tang kupebuyu': 

19 jamotu lalanna langkan maega dao 
langi' na lalanna ula' dao lu buntu batu, 
lalanna kappala' lan tangngana tasik 
na lalanna misa' muane sisola baine 
mangura. 

20 Susimote tu lalanna baine pasandak 
salu lako rampanan kapa': Ianna mangka 
kumande napa'diimi tu pudukna, anna 
ma'kada, nakua: Tae' kupogau' kadake. 
21 Tatu tallung uluan napotigega' lino, 
ondongpi iatu a'pa', tang naatta pissan: 
22 Jamotu tete dio misa” kaunan, ke 
dadimi datu, na tete dio misa' to tang 
kebattuan, ke dipedia'i kande. 

23 Tete dio baine disayu anna ditantang, 
ke dipobainei, na tete dio misa' baine 

mengkarang tu ussuale puangna baine 
naia ussondai. 

24 Inde sia tu a'pa' bittikna dao kuli'na 
padang, apa lendu' ia kinaanna: 

25 jamotu sirrin misa” bangsa malamma”, 
apa naparandan duka tu kinallona ke 
pealloanni: 

26 ha jatu kalinti to” batu misa” bangsa 
malamma', apa nagaragai duka tu 
serangna lan buntu batu: 

27 jatu batik tae” datunna, apa ma'balole 
melo, ke tassu'i male: 

28 ha jatu bulilik ma'din nadammak tau, 
apa lan duka tongkonan layukna datu. 
29Inde sia tu tallu melo nasang 
tengkana, ondongpi iatu a'pa' melo 
lingkana: 

30 Tamotu singa, lalongna mintu’ olo'-olo', 
tu tang sorong boko' dio mai misa' apa, 
ba'tu dio mai misa" tau. 

31 Na iatu asu pangula', ba'tu bembe' laki, 
sia misa' datu tu sisola surodadunna. 

32 Take umpamadaoko kalemu, anna 
tae'pa mutangnga' meloi, ba'tu 
mangkami mutangnga' melo, melo 
tampunni tu pudukmu. 

33 Belanna iatu pangandV,, ke dilelu'i 
umpabu'tu bumbungan pa'pamakko, 


1 

na iatu illong, ke ditumbukki kerara sia 
iatu kare'dekan ara" ke dipatiludakki 
umpabu tu kasigagan. 


Pangadaranna indo'na Lemuel 


31:1-9 

3 1 lInde sia tu kadanna Lemuel, 

datu dio Masa, tu naadaranni 
indo'na. 
2 Apara, e anakku, (tu la kupokadangko)? 
io apara, e anak sun dikaleku? io apara, 
e anak pangallonangku? 
3Da mupalulakoi baine tu 
kamatotorammu, sia iatu 
kasikadamakammu baine iato 
umpamandasa datu. 
4Tang sipatu tu mai datu, e Lemuel, tang 
sipatu tu mai datu, ke pa'anggoro'i, sia 
latu mai to paa ungkaduangi pangiru' 
palango, 
> kumua da namangiru' sia da nakalupai 
tu apa dipondok sia nasondai tu 
katongannanna mintu' to dipakario-rio. 
6 Benni pangiru' palango lako minda- 
minda tu kapu'duran sia uai anggoro' 
lako minda-minda tu rosso tongan 
penaanna. 

7 Da'ito nairu'i anna kalupai tu 
kakalalaranna sia anna tae' naingaranni 
tu kamandasanna. 

8 Bungkaranni pudukmu tu to tang 
naissan ma'kada, belanna la untonganan 
mintu' to mandasa tongan. 

9 Bungka'i tu pudukmu, ammu 
mangra'ta' malambu”, sia sanda tonganni 
tu to dipakario-rio sia to bongko. 


Kadipudianna misa' baine birisan sia 
kinaa lan tananan dapo'na 


31:10-31 


10 Mindara la unnappa' misa' baine 
birisan sia kinaa? iatu angga'na mandu 
losong na merdan. 

Tatu muanena ungkatappa'i, 
naurungan tang kurang tu bua sara'na. 
12 Kameloan bang tu napogau' lako 
kalena, tangia kakadakean lan mintu' 
katuoanna. 

13 Jmpasirundunan ia bulu domba sia 
rami, sia matipa tu limanna ungkarangi 
tu apa iato. 

14 Susi ia kappala' pa'balili, sia unnala 
kandena dio mai tondok mambela. 

15 Millikmo ia, ke mabongi bang siapi, 
sia umben kande to nakurinni sia 
napamanassan pengkarangan tu mai 
baine rurananna. 

16 Take la morai unnampui misa” pa'lak 
manassa la naappa', sia diona bunga 
rangka'na natananni misa’ palak 
anggoro'. 

17 Ma'kamandi' anna matoto’ 
mengkarang, sia umpabussu limanna. 
18 Nasa'dingmo, kumua maupa' tu 
pa'balilinna, iake bongi tang pa'de lenmo 
tu palitanna. 

19 Tontong bang natoe tu unuran sia 
umpasule-sule panikuan. 

20 Tontong nabungkaran pala'na tu 

to bongko, sia natadoi lima tu to 
mase-mase. 

21Tae' namataku', narampoi ambun 
makko tu rurananna, belanna mintu' 
rurananna ma'tamangkale karamisi. 

22 Nagaragammi kalena tu paramadani: 
latu lenang melo sia lango-lango 
makaseda tu napotamangkale. 

23 Tgtu muanena katandan dio lu 
babangan, ke unno'ko'i sola mintu' 
pekaamberan lan tondok. 

24 Nagaragaimi tu tamangkale lenang 
anna balukanni: sia beke’ naparandan la 
nabalukan lako to ma'baluk. 

25 Kamatotoran sia kamala'biran 

tu napotamangkale, iatu allo undi 
napokaparannuan. 

26 Situang kakinaan, ke tiku'bi'i tu 
pudukna, masokan tu pa'pangada' dara' 
lengko lilana. 

27 Natiro melo tu lalan pengkaranganna 
to lan banuanna, sia tang ungkande roti 
tang nakara'ta'. 

28 Tatu mai anakna muane bendan sia 
napudi tu kamauparanna, sia ia duka tu 
muanena untendengi, nakua: 

29 Buda tu mai pia baine mandu matipa, 
apa musau' nasang tu mintu'nato! 

30 Tatu kamaballoan pa'kaleanna misa’ 
baine ma'pakena sia iatu kameloan 
pantarisanna tae’ gai'na, apa misa’ baine 
ungkataku' PUANG, iamo sipatu dipudi. 
31 Benni lako tu bunga rangka'na, sia iatu 
penggauranna la umpudi lan babangan 
tondok! 


TOMANGADA' 


Bungkaran kada 


1:1 
lInde sia tu kadanna Tomangada', 


anakna muane Daud, datu dio 
Yerusalem. 


Mintu'na apa lan te lino tae' gai'na 


1:2-11 
2Tae' liu gai'na, kadanna Tomangada' 
tae liu gai'na! Mintu'na tae' nasang 
gai'na! 
3 Apara sarona tu tolino lan mintu' 
ra'ta'na, tu nakara'ta'i, lan naarrang 
matanna allo? 
1Sangosso' male, sangosso' pole'o sae, 
apa iatu lino tontong bang tumanan. 
> Tatu mataallo bu'tu sia lambun, sia 
seka-seka ma'dondo lako to' inan nanii 
bu'tu. 
Tatu angin mangiri' ma'palusau', 
namane tibalik ma'palurekke, natontong 

male mengguririk, nasuleo dio 
pengguririkanna. 

7 Tatu mintu’ salu lolong tama tasik, apa 
tae’ naponno len tu tasik: iatu naninna 
salu lolong, inde dukato nanii tontong 
lolong. 

8 Tatu mintu'na apa mepamata'ka”, 

tang dikemba' disa'bu', iatu mata tang 
namoso mentiro sia iatu talinga tang 
naponnoi pa'peranginna. 

9 ]atu apa denmo dolona, ia dukato tu la 
den, sia iatu apa dipogau'mo, ia dukato 
tu la dipogau', moi misa' tae" tu ba'runna 
lan naarrang matanna allo. 

10 Take den misa’ apa tu napokada tau: 
Tiromi, iamote tu baru - inang denmo ia 
dolo-dolona to na linota. 

11 pa'demo tu kapengkilalan diona apa 
dolo, susi dukato tu apa undi tae'mo nala 
den tu kapengkilalan lako tu to undi. 


Tae' gai'na tu apa 
naanga' Tomangada' 
1:12-18 


12 Akumo tu Tomangada' datunna to 
Israel dio Yerusalem: 


TOMANGADA' 1.13-18 3 


13 sia kupapatuimo penaangku la 
untuntun tonganni sia umparessai tu 
kakinaan lan mintu' apa dadi nasambo 
langi’ Iamoto tu misa” pengkarangan 
masussa Nasorong Puang Matua lako 
ma'rupa tau kumua anna mara'ta' 
ungkarangi. 

14 Kupemarangamo tu mintu' 
pengkarangan tu dikarang lan naarrang 
matanna allo, manassa mintu'nato tae' 
gai'na sia susito unnula' angin. 

15 Tatu apa kelok tae” nakullei malolo, sia 
iatu apa kurang tang dikemba' diia’. 

16 Sipa'kadamo' kaleku kukua: Manassa 
kupakapuamo sia kupabudamo tu 
kakinaan losong na iatu mintu' to dolo 
na aku tu umparenta Yerusalem: na iatu 
penaangku unnappa'mo kaseboanna 
kakinaan sia kapaissanan, 

17 susimoto kunii umpatu'tunni lan 
penaangku la untandai tu kakinaan 

sia kapaissanan sia kabagan sia 
katangpaissanan. Apa kutandaimo, 
kumua ia duka tu iannato susiki' to 
unnula' angin. 

18 Belanna kabudanna kakinaan nanii 
buda kamasussan, sia iake den 


TOMANGADA' 2.1-5 4 


tau urrangnganni kapaissananna, 
urrangnganni duka karossoanna. 


Tae' gai'na tu kaparannuan 
napabu'tu kameloan lan lino 


2:1-26 

1 Ma'kadamo' lako kaleku kukua: 

Totemo la kupatobaiko kaparannuan, 
iamoto popaimanni tu kameloan. Apa 
manassa tae' duka gai'na tu iannato. 
2 Diona kametaan kukua bangmi: 
Kabagan iato, sia diona kaparannuan 
kukuami: Apara napabu'tu to? 
3 Kuparessa duka tu penaangku 
angku pemanamanni kaleku unniru' 
uai anggoro' - na iatu penaangku 
umpasirundunanni tu iannato diona 
kakinaan - sia unturu' katangpaissanan, 
sae lako kutiro tu apa losong melona la 
napogau' ma'rupa tau tu nasambo langi’ 
lan katuoan tang masae lako. 
4 Kupogau'mo tu mai apa kapua, iamotu 
umbangunmo' banua sia untanannimo' 
ba'tu pira-pira pa'lak anggoro”, 
“sia kugaragaimo tu pa'lak bunga sia 
pa'lak kutananni ba'tu pirang-pirang 
rupa kayu membua, 


TOMANGADA' 2.6-10 5 


6 sia kugaragaimo tu ba'tu pira-pira 
limbong, nanii tassu' uai la ussakka'i tu 
pangala' mane ditananni kayu. 

7 Kuallimo tu ba'tu pira-pira kaunan 
muane sia kaunan baine, sia ba'tu 
pira-pira dukamo tu dadi lan banuangku: 
sia kuampui duka tu sapi sia domba sia 
bembe' buda tongan, tu mandu buda na 
iatu apanna mintu' to dolo dio Yerusalem 
na aku. 

8 Kurampunan dukamo kaleku tu 
bulaan sia salaka, sia ianan nabaa datu 
senga’ sia napabu'tu negara senga’; 
kupadenammo kaleku tu to menani 
muane sia to menani baine sia iatu 

mai apa umpoparannu tolino, iamotu 
ma'rupa-rupa kamaruasan. 

9 Susimoto tu kataromposangku 

sia kasugirangku losong na iatu 

to dolo dio Yerusalem na aku, lan 
mintu'nato tontong bang tu kakinaangku 
urrondongna'. 

10 Moi misa' apa tu nakamorai matangku 
tae” kusakkalanganni, sia tae’ kudampai 
tu penaangku dio mai kaparannuan moi 
misa” duka, ondongpi iatu penaangku 
umpoparannu mintu' sara'ku, na iatu 
mintu'nato iamo bunga rangka'ku. 


TOMANGADA' 2.11-16 6 


11 Tatongku messaile lako mintu’ 
panggaraga limangku, sia lako sara’ tu 
kunii mara'ta' la ungkarangi tu iannato - 
manassa iatu mintu'nato tae' gai'na sia 
susito unnula' angin sia tae' kamauparan 
lan naarrang matanna allo. 

12 Mangkato messaileomo' la 

untiro kakinaan sia kabagan sia 
katangpaissanan, belanna umba nakua 
tu tangnga'na tau tu la ussonda datu tu 
diona apa mangka napogau' datu? 
13Manassa kukanassaimo, kumua 

iatu kakinaan losong melona na iatu 
kabagan, susi kamasiangan losong 
melona na iatu kamalillinan. 

14 Tatu to kinaa unnampui mata la 
mentiro, apa iatu to baga lolang lan 
kamalillinan: apa kukanassai duka, 
kumua misa'ri lampak urrampoi tu 
mintu' tau iato. 

15 Sipa'kadamo' kaleku kukua: Iatu apa 
urrampoi to baga, narampoi dukana': 
Apara gai'na angku tarru' kinaa? Iamoto 
kusipa'kada kaleku kukua! Ia duka tu 
apa iato tae' gai'na. 

16 Belanna iatu kadikilalaianna to kinaa 
sia to baga pada tae' bangmo, belanna 
lan allo la sae masaimo dikalupai tu 


TOMANGADA' 2.17-21 7 


mintu'na to; a'adikka' umbara nakuato, 
anna pada mate bangsia tu to kinaa sia 
to baga! 

17 Tamoto kukagi'gi'mi te katuoan 

late, belanna kadake dio pentiroku tu 
pengkarangan dipogau' lan naarrang 
matanna allo; iatu mintu'nato tae" gai'na 
sia susiki' to unnula' angin. 

18 Ondongpi, kukagi'gi' tu mintu' sara'ku, 
tu kunii mara'ta' lan naarrang matanna 
allo, belanna inang la kutampean to undi 
na aku. 

19 Sia mindara untandai, ba'tu to 
kinaaraka, ba'tu to baga: moi nasusi 

to iamo la ungkuasai tu mintu' apa 
kukara'ta'i sia kukarang situang 
kakinaangku lan naarrang matanna allo; 
ia duka tu apa iato tae' gai'na. 

20 Tamoto tibalikmi tu penaangku tang 
urrannuammo sara'ku tu kunii mara'ta' 
lan naarrang matanna allo. 

21 Belanna moi nakara'ta'i tau tu misa' 
pengkarangan situang kakinaan sia 
kapaissanan sia kamanarangan, inang la 
natampe napotaai to tang ungkara'ta'i. 
Ia duka tu apa iato tae' gai'na sia kadake 
tongan. 


TOMANGADA' 2.22-26 8 


22 Apara poleanna tu tau diona mintu' 
sara'na sia mintu' apa naanga' penaanna, 
tu nakara'ta'i lan naarrang matanna allo. 
23 Ke ungkarangi pengkaranganna 

lan mintu' allo katuoanna situang 
kamasussan sia karossoan, sia moi 
mabongi tae' narapa' penaanna? Ia duka 
tu apa iato tae’ gai'na. 

24 Tatu tolino tae” kuasanna la kumande 
sia mangiru' sia la napomanaman tu 
diona bunga rangka'na: iate iannate 
kukanassaimo kumua lu dio mai limanNa 
Puang Matua. 

25 Belanna mindara tu ma'din kumande 
sia mindara tu ma'din umpamanaman 
kalena, ke tangia pa'poraianNa Puang. 
26 Belanna iatu to melo dio pentiroNa 
Puang Naben kakinaan, kapaissanan 

sia kaparannuan, apa iatu to tae' naalai 
penaanNa, Napatakoi pengkarangan la 
mangrampun sia ma'pakombong, kumua 
anna sorongi lako minda-minda tu naala 
penaanNa Puang Matua. Ia duka tu apa 
iato tae" gai'na sia susito unnula' angin. 


TOMANGADA' 3.1-7 9 


Mintu' apa lan te lino 
den nasang attunna 


3:1-15 

2 1 Tatu mintu’ apa den attunna sia 

iatu apa la dadi nasambo langi’ den 
nasang allona. 
2 Den tu attu kakianakan sia den tu attu 
kamatean, den tu attu mantanan sia den 
tu attu manglampi". 
3 Den tu attu papatean sia den tu attu 
ma'pamondo, den tu attu mangrondon 
sia den tu attu ma'pate'dek. 
4 Den tu attu katumangiran sia den 
tu attu kametaan, den tu attu dinii 
umbating sia den tu attu dinii ma'gellu'. 
> Den tu attu dinii untibean batu sia den 
tu attu dinii urrampun batu, den tu attu 
dinii mangraka' sia den tu attu dinii 
umpatoyang kale dio mai mangraka'. 
6 Den tu attu dinii mandaka' sia den tu 
attu dinii ma'pa'dean, den tu attu dinii 
manganna sia den tu attu dinii massuale. 
7 Den tu attu dinii masserek sia den 
tu attu dinii mandasi', den tu attu 
dinii ma'pakappa sia den tu attu dinii 
ma'ulelean. 


TOMANGADA' 3.8-14 10 


8 Den tu attu dinii ma'pakaboro' sia den 
tu attu dinii ungkabiri' tau, den tu attu 
parari sia den tu attu kasitaman. 

9 Apara napolean tu to mengkarang dio 
mai tu apa nakara'ta'i? 

10 Kupemarangamo tu pengkarangan 
Nasorong Puang Matua lako mintu' 
ma'rupa tau kumua anna mara'ta' 
ungkarangi. 

11 Mangkamo Napadadi melo tu mintu'na 
lan attunna sia Napatama duka lan 
penaanna tolino tu pa'tangngaran diona 
apa situran-turan tempon dio mai, 

apa moi misa’ tae" natandai tolino tu 
diona pengkarangan Nakarang Puang 
Matua dio mai pamulanna sae lako 
ma'katampakanna. 

12 Kutandaimo, kumua tae’ na tolino 
ungkuasai tu iannato, apa iake parannui 
sia umpasannang kalena lan mintu' allo 
katuoanna, 

13 kondi'na, kumua ke denni tau kumande 
sia mangiru' sia umperasai melona dio 
mai mintu'na kamara'tasanna, iamoto tu 
pa'kamaseNa Puang Matua. 

14 Kutandaimo, kumua iatu mintu' 
pengkaranganNa Puang Matua, 
matontongan, tae” tau ma'din 


TOMANGADA' 3.15-19 11 


urrangnganni ba'tu unnalai, sia 
Napogau' Puang Matua tu iannato, 
kumua anna mataku' tu tau dio oloNa. 
15 Mintu'na tu apa den totemo, inang 
den dolomo, sia iatu apa la den inang 
den dukamo dolona, sia Natuntun pole’ 
Puang Matua tu apa lendu'mo. 


Buda kakelokan dadi 
dao kuli'na padang 


3:16-4:6 
16 Den siapa kutiro tu inan pa'paolaian 
salu lan naarrang matanna allo: 
inde to nanii kakelokan: sia iatu 
inan nanii kamaloloan: inde to nanii 
katangmalamburan. 
17 Sipa'kadamo' kaleku kukua: Puang 
Matua la umpaolai salu to malambu' sia 
to tang malambu', belanna iatu mintu’ 
apa sia mintu' pengkarangan pantan den 
attunna. 
18 Sipa'kadamo' kaleku kukua: Iatu 
diona ma'rupa tau la Nata'piimo Puang 
Matua sia la Napasomboammo, kumua 
iatu a'ganna susi bang olo'-olo'. 
19 Belanna iatu lampakna ma'rupa 
tau susi bangsia lampakna olo'-olo”, 


TOMANGADA' 3.20-4.1 12 


ondongpi misa' lampakri sola duai: susitu 
olo'-olo' mate, susi dukato tu ma'rupa 
tau mate, sia sangrupari tu napopenaa 
sola nasang, tae' tu losongna tolino na 
olo'-olo': belanna iatu mintu'nato tae’ 
gai'na. 
201atu mintu'nato misa'ri inan 
nakarampoi, sia mintu'nato lu dio 
nasangi mai litak sia la sule pole" lako 
litak. 
21 Mindara untiroi tu penaanna ma'rupa 
tau kendek langngan anna iatu penaanna 
olo'-olo' ma'palurokko mangapi'na tana? 
22 Tamoto kutandaimo kumua tae’ ia 
losong melona, sangadinna iatu tolino 
umposende mintu' pengkaranganna, 
belanna iamoto tu taana belanna 
mindara la umpatunduk tolino la 
umpoparannui tu apa la dadi, ke matemi. 
1 Kutiro pole'omi tu mintu’ pa'pakario- 
4 rio tu dipogau' lan naarrang matanna 
allo, tiromi tu uai matanna mintu' to 
dipakario-rio, namoi misa' tae' tau 
umpakatanai tu tau iato mai: rampe dio 
tu to ma'pakario-rio den kakuasan - 
namoi misa” tae' tau umpakatanai tu tau 
iato mai. 


TOMANGADA' 4.2-8 13 


2 Tamoto kupudii tu mintu’ tomate, tu 
masaimo ka'tu sunga'na, kumua losong 
upa'na na mintu' to tuo, tu tuopa sae 
lako totemo. 

3Sia kumua losong pole'pa ia upa'na na 
mintu' tau iato tu to tae'pa nadadi sia 
tae'pa natiroi tu penggauran kadake tu 
dipogau' lan naarrang matanna allo. 
4Kutiro duka, kumua iatu mintu' sara' 
sia mintu' kamalintaran mengkarang, 
umpabu'tu kamangimburuanna misa' 
tau lako solana: ia duka tu apa iato tae' 
gai'na sia susito unnula' angin. 

“latu to baga ma'koko kalepak sia 
ungkande duku' kalena. 

6 Tatu kamanamanan sangraku' losong 
melona na iatu duang ka'pan ponno sara' 
sia unnula' angin. 


Iatu sara'na to tang 
kesola tae' gai'na 


4:7-12 
7 Kutiro pole'omi tu misa' apa tae' gai'na 
lan naarrang matanna allo: 
8 jamotu misa” tau tae” solana, moi 
anakna ba'tu siulu'na tae' duka, apa 
moi susito tae' duka upu'na tu mintu' 


TOMANGADA' 4.9-12 14 


sara'na, sia tae” namangingngi' tu 
matanna untiroi tu mintu' kasugiranna: 
— mindara la umpomaupa'i angku 
mara'ta' bangra sia tang unneloran 
kaleku umperasai tu melona? Ia duka tu 
iannato tae" gai'na sia misa’ apa kadake. 
9latu tau ke da'duai, melo na ia ke 
misa'ri, belanna melo lako sola duai tu 
poleanna pengkaranganna. 

10 Take songkai sola duai, iatu misa'na 
ma'din umbangunan pole'i tu misa'na, 
apa upu' dikka' allona tu to misa- 
misari, ke songkai, belanna tae' tu 
sangayokanna la umbangunan pole'i 
sule. 

11 Susi dukato, ke denni da'dua tau 
siammu' mamma’, malassu tu kalena 
sola duai, apa iatu to misa'ri, umba la 
nakua umpamalassu kalena? 

12 Take ma'dinni misa” tau untalo tau 
misa”, manassa iatu tau da'dua nakullepa 
bendan unneai, sia iatu tallu ulang 
dipasiulang, tae” namadomi' dika'tuan. 


TOMANGADA' 4.13-5.1 15 


Tae gai'na tu pa'poraianna to buda 


4:13-16 
13 Misa” pia muane kinaa, moi anna 
bongko, mandu melo na iatu misa" datu 
matua, apa baga, tu tang umperangii 
pa'pakilala. 
14 Belanna iatu pia muane tassu' lan mai 
pa'tarungkuan la diangka' datu, moi 
anna dadi dio mai to bongko tonna lanpa 
kadatuanna tu datu iato. 
15 Kutiro tu to tuo lan naarrang matanna 
allo, unturu' to mangura, tu la ussondai 
tu datu iato. 
16 Tae' bang upu'na tu to buda, iamotu 
mintu' to undi unturu'i. Apa iatu to dadi 
undi tae'mo naposendei. Tonganna ia 
duka tu apa iato tae' gai'na sia susito 
unnula' angin. 


Iake mengkaolako 
lako Puang Matua pakala'bi'i 


5:1-7 (4:17-5:6) 
5 1 (4-17) Kanandai tu lentekmu, ke 


maleko lako banuanNa Puang Matua; 
belanna iake mennoloko ma'perangi melo 


TOMANGADA' 5.2-6 16 


ia na iatu mintu' pemala' tu napemalaran 
to baga, belanna tae' naissanni, kumua 
umpogau'mo kadakena. 

2 (5-1) Da mumadomi' ma'kada sia da 
nasasai penaammu umpatassu' kada 
dio oloNa Puang Matua: belanna lan 

Ia suruga tu Puang Matua, ammu dao 
iko kuli'na padang, iamoto la sidi'ri tu 
kadammu. 

3 (5-2) Belanna susito tindo dadi, 
belanna kabudanna sara’, susi dukato tu 
kada kabagan diona kabudanna ulelean. 
4(5-3) Iake mangallonanko lako 

Puang Matua, da mudampa-dampai 
umpalesso'i, belanna tae" naalai 
penaanNa tu to baga, iamoto palesso'i 
tu apa mangka muallonan. 

5 (5-4) La'biran da pissan 
mumangallonan, ke la tae'mira 
mupalesso'i tu pangallonammu. 

6 (5-5) Da mupopa'elo'nai tu pudukmu 
umbaako tama kasalan, ammu ma'kada 
dio tingayona sumbung pudukNa 
Puang Matua kumua mangka lendu' tu 
kadangku. Ma'apai mula umpare'dekki 
ara'Na tu Puang Matua diona tu 
kadammu, Naurunganni ussanggangi tu 
panggaraga limammu? 


TOMANGADA' 5.7-11 17 


7 (5-6) Belanna susitu kabudanna tindo, 
susi duka tu to kabudanna kada tang 
kebattuan, apa la mukataku' tu Puang 
Matua. 


Tae nabuda bang 
gai'na tu kasugiran 


5:8-6:12 (5:7-6:12) 
8(5-7) Iake untiroko to bongko 
dipakario-rio sia dilullu' tu katonganan 
sia kamaloloan lan propinsi, da 
mukamangngai tu iannato, belanna iatu 
misa" to kapua pangka'na umpenunui tu 
misa'na, sia den pole'opa ia tu madaona 
umpenunui tu tau iato mai. 
9 (5-8) Maupa' sia tu tondok lan 
mintu'nato, ke denni misa” datu, tu 
ungkanandai lakoan padang. 
10 (5-9) Minda-minda ungkamali' doi", 
tae" nadipedia'i doi’, sia minda-minda 
ungkamali' kasugiran, tae' nadipedia'i 
bunga rangka'na. Ia duka tu apa iato 
tae' gai'na. 
11 (5-10) lake kerangnganni tu ianan, 
inde dukato nanii kerangngan tu to 
ungkandei, sia apara upa'na tu to 


TOMANGADA' 5.12-17 18 


unnampui, sangadiri natirona manna 
mata? 

12 (5-11) latu kamatindoanna to 
mengkarang manaman, la sidi” la buda 
tu kandena, apa iatu kadiaranna to sugi’ 
napobannang tang mamma’. 

13 (5-12) Kutiro den misa' kamandasan 
tu umpa'dikki tau lan naarrang matanna 
allo, iamotu kasugiran nananna puangna, 
nama'katampakanna naposanggang. 

14 (5-13) Belanna pa'de tu kasugiran 
iato, napobua' kamatilakan: sia iake 
undadianni misa' pia muane, natae'mo 
apa-apa naampui. 

15 (5-14) Susitu tau tassu' lan mai inan 
taunna indo'na, susi dukato la male, 
iamotu ma'kambelang susi tonna tama 
te lino, anna tae' naala apa tete dio saro 
ra'ta'na, tu natampean anakna. 

16 (5-15) Tonganna ia dukamo misa' 
kamandasan tu umpa'dikki penaa: pada 
bangsia saena susi dukato tu malena. 
Apara sarona ungkara'ta'i kalena, ke 
naalai angin? 

17 (5-16) Ondongpi ungkande bang 
kandena lan mintu' allo katuoanna 
nakabu' kamalillinan, sia umperasai 


TOMANGADA' 5.18-6.2 19 


buda karossoan penaa sia kamaparrisan 
sia saki inaa. 
18 (5-17) Manassa inde sia tu kutiro 
melo, iamotu sipatu, ke kumandei sia 
mangiru'i tu tau sia umperasai melona 
diona mintu'na ra'ta'na tu nanii mara'ta' 
lan naarrang matanna allo, lan sangattu' 
allo katuoanna, tu Nakamaseanni Puang 
Matua, belanna iamoto tu taana. 
19 (5-18) Susi dukato minda-minda 
tu Nakamasei Puang Matua kasugiran 
sia ianan buda sia Naelorampa la 
ungkandei to sia la unnalai tu taana, sia 
la umposende ra'ta'na - iatu iannato 
misa” pa'kamaseNa Puang Matua. 
20(5-19) Belanna tae” napembuda 
ungkilalai, kumua kondi" tu katuoanna, 
saba” Napasende Puang Matua diona 
kaparannuan penaanna. 

1 Den misa’ kamandasan kutiro lan 
6 naarrang matanna allo, tu mandu 
unni'pinni tau, 
2 'famotu tau Naben Puang Matua 
kasugiran, ianan buda sia kapaan, 
naurungan moi misa' tae' kurang 
tu mintu' apa nakamorai, apa tae' 
Naeloranni Puang Matua la umperasai 
melona, sangadinna to senga' pura 


TOMANGADA' 6.3-8 20 


ungkandei. Iatu apa iato tae' gai'na sia 
umpa'dikki tongan penaa. 

3Take pessaratu'i tu tau kianak sia 

tuo ba'tu pirang-pirang taun, na iatu 
kamala'biranna pada tande umuru'na, 
apa tae' nadipedia'i tu penaanna diona 
tu melona sia tae' nadikamayai ke 
dilamunni - manassa nakua kadangku: 
La'biran iatu pia dadi mangura na iatu 
tau iato. 

4Belanna tama lino situang a'ganna tae’ 
gai'na, anna male lan kamalillinan, anna 
samboi kamalillinan tu sanganna. 

> Tae’ duka natiroi tu mata allo sia 
natandai. Rapa' melo ia tu pia dadi 
mangura na iatu tau iato. 

6 Moi anna penduan sisangsa'bu taun tu 
katuoanna, apa tae' naperasai tu melona 
— tae'raka namisa'ri inan nanii male sola 
nasangi? 

7 Mintu' tu sara'na tolino bannang dio 
rokkoan barokona, apa moi susito tang 
sau-saupa tu kamailuanna. 

8 Apara kalosonganna tu to kinaa na to 
baga, apara napolosong tu to bongko 
unnissan lolang ma'kedo melo dio lu to 
tuo? 


TOMANGADA' 6.9-7.2 21 


9 Melo iatu patiro mata na iatu kamailuan, 
tu tontong male ma'duttu'. Ia duka tu 
apa iato tae' gai'na sia susito unnula' 
angin. 

10 Moi umba nakua tu tau, apa disa'bu'mo 
tu sanganna dolo sia ditandaimo kumua 
tolino iato: tae' nakullei umparapa' 
Puang, tu mandu matoto' na ia. 

11 Moi anna buda tu kada dipokada 
narangnganni bang tu apa tae" gai'na. 
Apara napomaupa ' tolino tu iannato? 

12 Mindara untandai tu apa napomelona 
tolino lan katuoan iate, lan allo katuoan 
sangattu' na, tu tae’ gai'na, tu tuo lan 
sangattu' sangtinti bayo-bayo? Belanna 
mindara ma'din la umpokadanni tolino 
tu apa la dadi undinna lako kalena lan 
naarrang matanna allo? 


Diona kakinaan tongan 


7:1-14 
1 Mandu melo tu sanga melo na iatu 
7 minna’ pandere’ busarungngu", sia 
melo iatu allo kamateanna tau na iatu 
allo kadadianna. 
2 Melo tu tama banua nanii passanda 
bolong na iatu tama banua nanii 

pa'maruasan: belanna iatu iannato iamo 
ma katampakanna katuoanna mintu’ 
tolino, sia melo ke napalan penaai to tuo 
tu iannato. 

3Melo tu karossoan penaa na iatu metaa, 
belanna iatu kamaru'gunan napotanda 
kamaloloan penaa. 

“Iatu penaanna to kinaa lan ia banua 
nanii passanda bolong, apa iatu 
penaanna to baga lan ia banua nanii 
kaparannuan. 

> Melo ia tu umperangii peta'tanna to 
kinaa na iatu umperangi sengona to 
baga. 

6 Belanna susi duri mema'tu diongna lu 
kurin, susi dukato tu pelale' to baga. Ia 
duka tu apa iato, tae' gai'na. 

7 Tonganna iatu pa'pakario-rio 
umpopendadi baga to kinaa sia 

iatu pappe' ungkadakei penaa. 

8 Melo ia ma'katampakanna tu misa' apa 
na iatu pamulanna: melo jatu to kalando 
pesuka', na iatu to madao penaa. 

9Da mumadomi' umpatiludakki tu 
ara'mu, belanna iatu ara'na to baga, 
iamo inan saki inaa. 

10 Da muma'kada kumua: Matumbari 
anna melo ia tu mintu’ attu dolo na iatu 

attu totemo? Belanna tae' nabannang 
dio kakinaan munii umpekutananni tu 
iannato. 

11 Tatu kakinaan pada melona mana' sia 
napoupa' tu to untiro mata allo. 
12Belanna iatu kakinaan 
dipopentionganan, susi duka tu 

doi, apa tapoupa' ke taissanni kumua 
iatu kakinaan napotuo mintu' to 
unnampui. 

13 Nannungi tu mintu' pengkaranganna 
Puang Matua, belanna mindara ma'din 
umpamaloloi tu apa Napakelok? 

14|a paiman penaammu Ian attu 
kamauparan, apa kilalai dukai lan allo 
kamasussan, kumua pada Napadadi 
Puang Matua tu iannato: belanna moi 
misa' apa tae' nalambi'i natandai tau tu 
apa la dadi undinna. 


Paunnola tangnga bangi tu gau'mu 


7:15-22 
15 Sanda rupannamo tu apa kutiro lan 
mintu' allo katuoangku tu tae" gai'na: 
Den tu to malambu' sanggang moi 
naden kamaloloanna sia den tu to tang 

mekaaluk malambe' sunga'na moi naden 
kakadakeanna. 

16 Da mutarru' malambu' sia da mutarru 
ma'gau' kinaa, ma'apai mula umpabuyu' 
kalemu? 

17 Da mutarru' tang mekaaluk sia 

da mubaga, ma'apai mula matemo, 
natae'pa nalambi'i attunna? 

18 Melo ke mukaritutui tu misa' sia da 
murampananni tu misa'na, belanna 
minda-minda ungkataku' Puang Matua la 
tilendok dio mai mintu'nato. 

19 Tatu kakinaan umpabu'tuan kuasa to 
kinaa losong na iatu kuasa naampui 
sangpulo to paa lan misa' kota. 

20 Belanna tae” misa” to malambu' susito 
dao kuli'na padang, naurunganni melona 
manna napogau' sia tae' nakasalan. 

21 Da duka mupalan penaai tu mintu'na 
napokada tau, kumua da murangii tu 
taummu kalena unggataiko. 

22 Belanna pembudamo tuo lan 
penaammu, kumua unggatai dukako to 
senga’. 


1 

Iatu Tomangada' ka'tu rannu 


7:23-29 
23 Mintu'nate kusudi, angku appa' 
kakinaan sia ma'kadana', kukua: 
moraina' la unnappa' kakinaan, apa tae' 
kulambi'i. 
24Mintu' apa den tang dilambi' 
dirundunan, sia tang dilambi' disandak, 
mindara ma'din untarru'i? 
25 Kupapatui penaa tu iannato sia 
naparinaamo penaangku la unnappa' 
kapaissanan, la ma'paressa sia la 
undaka'i tu pa'rampoananna situang 
kakinaan sia la untandai, kumua iatu 
katangmekaalukan iamo kabagan sia 
iatu katangpaissanan iamo kapusan. 
26 Kuappa'mi tu misa” apa mapai'na 
kamatean, iamotu baine tu susi poya sia 
penaanna susi bunde sia iatu limanna 
sangtinti pepungo. Minda-minda tu 
naala penaanNa Puang Matua, tilendok 
dio mai, apa minda-minda tang naala 
penaanNa Puang Matua la nala'kaii. 
27 Tonganna, indemo tu kuappa” 
kadanna Tomangada' - kupasitimbang 

tu misa' na iatu misa'na, la ungkabu'tui 
tu misa' pa'rampoanna, 

28 tu tontongpa kudaka’, apa tae’ 
kuappa'i -: dio lu to sangsa'bu, kuappa' 
misa' to tongan, apa misa' baine tongan 
tae' bang kuappa' dio lu tau iato mai. 
29Ja manna mitandaite, iamotu 
kuappa'mo kumua mangkamo Napadadi 
malolo Puang Matua tu tolino, apa 
undaka'mo buda kira-kira tu tau iato 
mai. 


Melo ke taturu'i tu parenta 


8:1-9 

lMindara la susito kinaa? Sia 

mindara untandai tu battuananna 
mintu' apa? latu kakinaanna tau 
umpaparrang lindona, anna pamalutei tu 
lindo matorona. 
2 Palan penaai tu parentana datu, tu 
belanna iamora tu sumpa mangka 
muposumpa ussa'bu' sanganNa Puang 
Matua. 
3Da musasa tassu' dio mai olona, 
da mutama misa' kara-kara kadake, 
belanna napogau' tu mintu' apa naala 
penaanna. 

#Belanna patalo tu kadanna datu sia 
mindara ma'din ma'kada lako kalena. 
Kumua: Matumbari tu penggaurammi? 
5 Minda-minda unturu' pepasan, iamo 
tae' narampoi kadake, sia iatu penaanna 
to kinaa unnissan attu sia a'gan. 

6 Belanna mintu' apa den attunna sia 
aganna: belanna magasa tongan tu 
kadakena natanggung tau. 

7 Apa moi misa” tau tae” natandai 

tu apa la dadi: belanna mindara la 
umpokadanni, umba nakua tu lalanna. 
8Moi misa” tau tae” duka ungkuasai 
angin la umpatadangi, sia moi misa" tau 
tae” duka ungkuasai lampakna sia tae' 
duka kadirampanan lan kasirarian: susi 
dukato iatu katangmekaalukan tae' nala 
urrampananni tu to umpogau'. 

9 Mintu'nate kutiromo tongku nannungi 
tu mintu' penggauran dipogau' lan 
naarrang matanna allo, ke attunna 
misa' tolino ungkuasai senga'na anna 
pomandasai tu to dikuasai. 

Iatu tolino tae' nama'din 
tarru' untandai tu lalan 
parentanNa Puang Matua 


8:10-17 
10 Susi dukato kutiromo tu mai to 
tang mekaaluk tamamo batu dilobang 
dipasola nene' to dolona, na iatu to 
malolo gau'na diparuku male untampei 
tu inan maindan sia tae'mo nakilalai 
sangtondokna. Ia duka tu apa iato tae' 
gai 'na. 
11 Belanna tae” namadomi' dipaolai 
ukungan tu penggauran kadake, iamoto 
na iatu penaanna mintu'na ma'rupa tau 
morai bang la umpogau' kadake. 
12 Belanna iatu to kadake gau'na 
umpogau' kakadakean pessaratu' 
anna malambe' siapa tu sunga'na. Moi 
nasusito kuissan, kumua la salama' tu 
to mengkaola lako Puang Matua belanna 
mataku' dio oloNa. 
13 Apa iatu to tang mekaaluk tae' 
nasalama, sia tae” namalambe' 
sunga'na, sangadinna susi bangri to 
bayo-bayo, belanna tae” namataku' dio 
oloNa Puang Matua. 

14 Den tu misa” apa tae" gai'na dadi 
dao kuli'na padang, iamotu den to 
malambu' dipakkan penggauranna 

susi pakkanna penggauranna to tang 
mekaaluk sia den to tang mekaaluk 
dipakkan penggauranna susi pakkanna 
penggauranna to malambu', iamoto 
angku ma'kada kukua: ia duka tu 
iannato tae" gai'na. 

15 Tamoto kupudii tu kaparannuan, 
belanna tae' ia misa' tu mandu melo 
lako tolino lan naarrang matanna allo na 
iatu kumande sia mangiru' sia sende; 
anna sikambi'mora tu iannato umposara' 
mintu' sara'na lan allo katuoanna, 

tu Nakamaseanni Puang Matua lan 
naarrang matanna allo. 

16 Tatongku palan penaami la untandai 
kakinaan sia la untiroi tu mintu' sara', 
tu dadi dao kuli'na padang, anna tae' 
natandai kamammaran tu tolino keallo 
sia kebongi -, 

17 attu ia dukato kutiro tu mintu’ 
pengkaranganNa Puang Matua, tae’ 
nalambi' tangnga'na tolino, iamotu 
mintu' penggauran lan naarrang 
matanna allo: belanna moi umba nakua 
mara'ta' tu tolino undaka'i, tae' duka 

nalambi'i, ondongpi moi anna ma'kada 
tu misa' to kinaa, kumua naissanni, tae" 
duka nalambi'i tangnga'na. 


Iatu mintu' tolino misa'ri dalle'na 


9:1-12 

lTonganna, mintu'na te kupalan 

nasangmo penaangku sia kuparessa 
nasang, kumua mintu' to malambu' sia 
to kinaa sia mintu' pengkaranganna 
lan nasang limanNa Puang Matua, susi 
dukato tu kamamaliran sia kasikabirisan, 
tae' apa natandai tolino tu diona apa 
natingayona lako. 
2 Pada bangsia mintu'na tu napotaanna 
mintu' tolino, pada tu dalle' urrampoi to 
malambu' sia to tang mekaaluk, to melo 
sia to masero, susi duka tu to maruttak, 
to memala' sia to tang memala': susitu 
apa urrampoi to melo, ten dukamoto tu 
to kadake gau'na: susitu apa urrampoi 
to umpalao sumpa, ten dukamoto tu to 
mataku' umpalao sumpa. 
3Inde sia tu apa tarru' kadake tu 
mintu'na dadi lan naarrang matanna 
allo, iamotu pada tu dalle' urrampoi sola 
nasang, iamoto iatu penaanna marupa 

tau ponno kakadakean, sia kapusan lan 
penaanna lan mintu’ allo katuoanna, sia 
undinnato mintu' tau ma'palulako inan 
tomate. 

4Belanna iatu mintu’ to tama bilanganna 
totuo den kapa'rannuanna, saba' losong 
ia tu misa' asu tuo na iatu misa' singa 
mate. 

> Belanna iatu to tuo naissan kumua 

la mate, apa iatu tomatemo tae' apa 
naissan, sia tae'mo narannuanni tu 
poleanna, moi iatu kapengkilalanna 
pa'de dukamo. 

6 Susimoto tu kamamaliranna sia 
kasikabirisanna sia kamangimburuanna 
masaimo pa'de: sia tae'mo apa napotaa 
sae lakona tu mintu'na dadi lan naarrang 
matanna allo. 

7Tamoto parannuko ungkandei tu 
kandemu sia pasendei tu penaammu 
unniru'i tu uai anggoro'mu, belanna 
iake mupogau'i tu iannato, inang masai 
allomo pa'poraianNa Puang Matua susito. 
8 La tontong bang masero tu pakeammu 
sia da nasalai minna’ busarungngu' tu 
ulummu. 

9 La muperasai tu melona lan katuoan 
sola tu baine mukamali', lan mintu’ 


TOMANGADA' 9.10-12 32 


allo katuoammu tu tae" gai'na, tu 
Nakamaseangko Puang Matua lan 
naarrang matanna allo, iamotu mintu' 
allomu tae' gai'na, belanna iamoto tu 
taamu dio lu to tuo sia lan sara'mu, tu 
munii mara'ta' lan naarrang matanna 
allo. 

10 Mintu'na tu narumbu limammu Ia 
mupogau' sitinaya mukullena, pogau'i 
belanna tae' tu pengkarangan, ba'tu 
pa'timbangan, ba'tu kapaissanan, ba'tu 
kakinaan lan lino tomate, tu mupatu 
lako. 

11 Kutiro pole'omi lan naarrang matanna 
allo, kumua iatu polean disilombai 
tangia tomalinta' tongan unnalai, sia 
iatu kapataloan lan kasirarian tangia to 
matoto' tongan unnalai, sia iatu kande 
tangia tokinaa unnalai, sia iatu kasugiran 
tangia tomanarang unnalai, sia iatu 
pa'kamase tangia tounnampui tangnga' 
kinaa unnalai, belanna attu sia upa' 
urrampoi sola nasangi. 

12 Belanna iatu tolino tae' duka natandai 
tu dalle'na, susito bale tiramban diala 
lan dalla’ sia susito manuk-manuk 
ditingkan lan porro’. Susi dukamoto tu 
mintu' ma'rupa tau dipoya, lan attu 

kamandasan, ke ta'pa narampoi te 
iannate. 


Iatu kakinaan tae' 
napalan penaai tau 


9:13-10:3 
13 Tg dukamote kutiro tu misa” apa lan 
naarrang matanna allo iato tu kakinaan, 
tu umpatiakka' tongan penaangku. 
14Tamotu, den misa” kota bitti’ sia sidi'ri 
tau lan, anna sae misa" datu kapua ullaoi 
sia umpatama limbui, anna pabendan 
ba'tu pira-pira tambakuku malangka' la 
ullaoi. 
15 | an kota iato den misa” tobongko 
kinaa tu ma'din ullendokanni tu kota iato 
bannang dio kakinaanna, apa moi misa' 
tau tae" ungkilalai tu tobongko iato. 
16 Ma'kadamo' kukua: La'biran ia tu 
kakinaan na ia tu kamabukuan, apa iatu 
kakinaanna to bongko nasayu liu tau sia 
tae' duka naperangii tu kadanna. 
17 Tatu kadanna to kinaa, ke naperangii 
tau situang karapasan mandu melo anna 
pelallak-lallakna to ma'parenta dio lu to 
baga. 

18 Tatu kakinaan mandu melo na iatu 

pa'buno rari, apa misa' to kadake gau'na 

ussanggangi buda apa melo. 

1 0 l Tatu ba'tu pira-pira kasisi’ mate 
umpabosi sia umpare'de salapna 

to unggaragai salap: susi dukato tu 

kabagan sidi, matoto' unnala penaanna 

tau na kakinaan sia kamala'biran. 

2 Tatu penaanna to kinaa ma'palulako 

kanan, apa iatu penaanna te baga 

ma'palulako ia kairi. 

3 Umba-umba naola tu tobaga, tae” 

tu tangnga' melona sia iatu kadanna 

umpamanassai lako mintu' tau, kumua 

tobaga ia. 


Iatu kabagan umpasae kamandasan 


10:4-15 
“Take re'dekki ara'na tu misa” to 
ma'parenta lako kalemu, da mutampei 
tu inanmu, belanna kama'tanan penaa 
ma'din undampa sala kapua. 
> Den tu misa” kakadakean kutiro lan 
naarrang matanna allo, iamotu misa’ 
kapusan bu'tu dio mai to paa: 
Sjatu tobaga diangka' unnii pangka' 
ma'iringanna, apa iatu tomala'bi' 


TOMANGADA' 10.7-14 35 


sia tosugi' torro bang diong pangka' 
madiongan. 

7 Kutiromo tu kaunan ussakei darang na 
iatu mai datu lumingka susi pa'dua'. 

8 Minda-minda umbo'bok patuang, iamo 
la tobang rokko, sia minda-minda ullo'po' 
rinding tembo’, iamo la natotokki ula’. 

9 Minda-minda urrondon batu, la 
nabangkei sia minda-minda umpiak 
kayu, la nasanggangi. 

10 Take pumpumi tu bassi sia tae’ 
nadiasa tu matanna, manassa la diea 
kamawatangan, apa iatu kakinaan iamo 
lalan mandu melo lako kamauparan. 

11 Ianna ma'totokki dolo tu ula, namane 
dipokada tu pa'basa-basa, tae'mo gai'na 
tu to ussa'bu' pa'basa-basa iato. 

12 Tatu kada tassu’ dio mai pudukna 

to kinaa iamo umpabu'tuanni 
kamasokanan, apa iatu lilana tobaga 
unnampello' kalena tu tobaga iato. 

13 Tatu kada bunga’ sun dio randan 
pudukna iamo katangpaissanan, anna 
ma'katampakanna iamotu kabagan 
pasanggangan. 

14 Sia ia duka tu tobaga umpabuda 
kadanna — apa iatu tolino tae' natandai 

tu apa la dadi, anna iatu apa la dadi 
undinna, mindara la umpaissanni? 

15 Tatu kamara'takanna tobaga 
umpamata'ka' tonganni, belanna tae' 
natandai tu lalan ma'palutama kota. 


Den datu kinaa, den datu baga 


10:16-20 


16 Upu’ allona tu tondok, ke piapi tu 
datunna sia iatu mai arungna, ke 
melambi'pi narandukmo kumande sia 
mangiru". 

17 Maupa' tu tondok, ke bati" to la'bi' 
tu datunna sia iatu arungna kumande 
sia mangiru' lan attunna, (tu ussau' 
kamoraianna) susi muane sia tae' nasusi 
to pa'malangoan. 

18 Belanna diona kamatukkunan, anna 
marapo tu pa'kayuan sia diona lima 
tangbirisan, anna lo'po' tu banua. 

19 Napogau'mo tau tu pa'maruasan, 
anna poparannui penaanna, sia iatu uai 
anggoro' umpamarua' katuoanna tau, 
sia iatu doi' umpadenni tu mintu'nato. 
20 Da mugatai tu datu, moi nalan 
pa'tangngarammu, sia da mugatai 

tu tosugi' lan bilik kamammarammu, 

nabaa manii manuk-manuk dao langi” tu 
gamarammu sia napa'peissanan manii 
dassi tu apa mupokadanna. 


Karangi tu pengkarangammu sia da 
naposelangi penaammu tu poleanna 


11:1-6 

1 1 1 Tibemi tu rotimmu rokko to’ uai, 

belanna la muappa' sule, ke ba'tu 
pirang-pirang allomi lendu'na. 
2 Taa pitui, ondongpi taa karuai tu iannato 
belanna tae' muissanni kamandasan 
apara la urrampoi te lino. 
3Janna maru'gun tu gaun, umbanasami 
tu uran kamban tama lino; sia ianna 
songka tu batang kayu lu sau' ba'tu lu 
rekke, iatu nanii songka, inde dukato 
nanii sumpandan. 
4Minda-minda tu umpenandai bang 
angin, tae” nala mangambo' sia 
minda-minda untiro bang gaun, tae' nala 
megandung. 
> Susitu iko tae” mutandai tu lalanna 
angin sia umba nakua tu bukunna 
pia lan pa'tambukanna misa’ baine 
ma'tambuk, susi dukamoto tae' 


TOMANGADA' 11.6-9 38 


muissanni tu penggauranNa Puang 
Matua, tu ungkombong mintu'na. 

6 Ambo'i tu bannemu, ke melambi'i 

sia da mutorroi mengkarang moi 
namakaroenmo, belanna tae" mutandai 
umbanna tu dadi melo, iaraka te 
iarakato, batu melo dua siaraka tuona. 


Kilalai tu Totumampamu 
lan attu kamangurammu 


11:7-12:7 
7 Manaman tu masiang sia paiman tu 
matanta untiroi tu mata allo. 
8 JTamoto, iake tuoi tu tau masai, melo, 
ke parannui tu penaanna diona tu 
mintu'nato, apa sipatu duka la nakilalai, 
kumua buda tu allo la nanii kamalillinan: 
latu mintu'na apa la dadi tae' gai'na. 
9 Melo ke parannuko, e pia muane lan 
attu kamangurammu, sia la sende 
paiman tu penaammu su'ding pia 
muanepoko, ondongpi turu' tu mintu’ 
lalan inaammu sia patiro matammu, apa 
issanni kumua belanna mintu' tu iannato 
la Napatamako Puang Matua pa'paolaian 
salu. 

10 Tamoto, kanandai tu penaammu da 
natama karossoan sia patoyangi tu 
kamasussan dio mai kalemu belanna 
iatu kamanguranta sia kamalolleranta, 
tae" gai'na. 

1 Tamoto, kilalai tu Totumampamu 
1 2 lan attu kamangurammu, namane 
sae tu allo kadake sia taun, tu la 
mupokada diona a'ganna: Tae" naalai 
penaangkuto. 
2Jake tae'pi mata allo sia arrang sia 
bulan sia mintu' bintoen la malillin, sia 
iatu salebu' sae sule, ke mangkai uran. 
3 Allo iato la ma'parondo tu pa'kampa 
banua sia bukku' tu to mawatang sia 
iatu baine manglelu' torro manglelu,, 
belanna sosso'mo tu bilanganna, sia iatu 
mentirona dao mai pentiroan maraunmo. 
“Sia iake titutu'mi tu da'dua papan 
ba'ba ma'palulako lalan, sia iake 
tang malesomi tu oni pangleluran sia 
ma'kissak-kissak tu gamara susi oni 
manuk-manuk sia tang maseromo tu 
mintu’ oni dirangi. 
“Jake nakataku'i tau tu inan matande 
sia den apa napotiramban dio lu lalan; 
to ke menta'bimi tu garonto' badam sia 
iatu batik napela'-pela' bang lumingka 

sia iatu bunga kappari' tae'mo gai'na 
-, belanna iatu tolino sule lako banua 
matontonganna sia mintu' to umbating 
lu lako lu dio mai dio lu batatta. 

6Jake tae'pi nadibukai tu rante-rante 
salaka sia sanggang tu palita bulaan, 
ke tae'pi natesse tu busso dio to' 
kalimbuang sia le'to tu lentenan petimba 
diong to' bubun, 

7 Sia iatu litak sule rokko padang, 

susi a'gan dolona, sia iatu penaa 

sule lako Puang Matua, tu mangka 
ungkamaseanni. 


Tampak kada 
pangadaranna Tomangada' 


12:8-14 
8 Tae' liu gai'na, kadanna Tomangada”, 
mintu'na tae' nasang gai'na! 
9 Tangia manna kinaa tu Tomangada,, 
sangadinna naada'i duka ba'tu pira- 
pira kapaissanan tu to buda; anna 
ma'timbang sia ma'nannung sia untono' 
buda kada peada’. 
10 Napengkaolai Tomangada' la 
ullolongan kada mammi’, sia ussura' 
misa" sura" tongan sia kada matappa'. 

11 Tatu kadanna to kinaa susito 
panusuk; iatu pa'pulung kadanna susito 
petangki' manda’ dilammak, mintu'nato 
nakamaseanni tu to mangkambi' misarri. 
12 Na jatu senga'nato, e anakku, kana'nai 
tu kalemu, belanna iatu untono' buda 
sura’, tae" upu'na, sia iatu umparessa 
buda apa, umpalangga' kaleta. 

13 Inde sia tu kada ma'katampakanna 

tu mintu' apa narangimo tau, iamotu 
kataku'i tu Puang Matua sia karitutui tu 
mintu' pepasanNa, belanna iamoto tu 
sipatu lako mintu’ tolino. 

14Belanna iatu simisa'-misa' 
penggauranna tau la Napopennolo 
Puang Matua tama pa'paolaian salu 
diona tu mintu' apa membuni, la melona, 
la kadakena. 


PA'TENDENG BALLO 


1 1 Pa'tendeng ballona Salomo. 


Kamamaliranna baine 
lako muane sikampana 


1:2-8 

2. La namimmokna' pudukna! 
Belanna iatu mali'mi mandu marasa na 
uai anggoro'. 
3Jatu bau minna'mi busarungngu", sia 
iatu sangammi susitu minna” pandere' 
dibolloan. Iamoto anna mintu' anak dara 
ungkasinnaikomi. 
4Rendenna' angki sarra'i undi. 
Nasolammo' Datu tama bilikna, melo 
ke unnarrakkan umposendekomi sia 
umpudi tu mali'mi losong na iatu uai 
anggoro"! Sipatukomi nakasinnai tau! 
> Masa'pangna', apa maballo, e anak 
dara Yerusalem, susitu tenda Kedar, sia 
sangtinti kulambu Salma. 
6 Da mitiro-tirona', kumua malotong- 
lotongna' belanna natengona' allo. 
Mintu'na anak muaneku dio indo’ 

makarra' lako kaleku, anna padadina' to 
ma'kampa pa'lak anggoro' - anna palak 
anggoro'ku kalena tae' kukampai. 

7 Pokadanna', e andi” pa'kaboro' 
inaangku, umba minii mangkambi' 
umba minii umpalenga' baanan domba, 
ke tangngai allo. Belanna ma'apai angku 
la susito ma'lullung merreke'-reke' lako 
baanan dombana solami? 

8. Jake tae'i muissanni, e iko, tu 
ma'iringanna maelo dio lu mintu'na 
baine, pelalanni tu lalan lette'na 
domba, sia kambi'i tu bembe' birangmu 
sikandappi' tu mai inan to mangkambi'. 


Sisonda-sonda sitendeng tu 
muane na baine sikampana 


1:9-2:7 
9- E rindungku, kupasangtintiko darang 
birang, tu dipalakoi karetana Firaun! 
10 Melok tu popomu naparitangnga 
anting-anting, sia iatu barokomu 
nasialikki manik. 
1! La kigaragampoko anting-anting 
bulaan sola manik salaka. 

12. Tatonna marassan tu datu unno'ko' 
dio medana, tipamaen-maenmi tu 
busarungngu'na narawastungku. 
13 Tatu andi” pa'kaboro'ku butung to 
mur sangsepu'-sepu”, tu torro lan alla’ 
susungku. 
14 Tatu andi” pa'kaboro'ku butung to 
sangtangke bunga enna dio kaleku, lan 
pa'lak anggoro' En-Gedi. 
15. Lendu' ia melomu, e rindungku, 
tonganna lendu' ia melomu, sia iatu 
matammu susi dangan-dangan. 
16. Tongamna lendu' ia melomi, e andi' 
pa'kaboro'ku, ondongpi makari'dikkomi 
sia latu patindoanta kariongan. 
17 Tatu pa'kayuan banuanta aras sia iatu 
mintu’ rinding papanta kayu sanoba'. 
2 1 Aku tu misa” bunga rosi dio mai 
Saron, sia danga-danga diong mai 
lombok. 
2. Susito danga-danga lan lu alla’ 
a'da' susi dukamoto tu rindungku dio lu 
mintu'na anak dara. 
3- Susi garonto' lemo datu dio lu mintu 
garonto' kayu pangala’, susi dukamoto 
tu andi' pa'kaboro'ku dio lu mintu'na pia 
muane. 


1 

latu unno'ko' lan pentiongananna iamo 
pa'poraiangku, sia matanning tu buanna 
lan lingaroku. 

4Nasolanna' lako bilik nanii mangiru' 
uai anggoro', anna iatu mali'na butung 
bate-bate lako kaleku. 

> Tangka'na' deppa bua anggoro”, 
papayana' bua lemo datu, belanna 
ma'ipuna' napobua' kamamaliran. 

6 Lima kairinna ussare ulungku na lima 
kananna urraka'na'. 

7 Umpalaona' sumpa ussa'bu' sanganna 
kijang sia donga birang dio lu padang 
unnada'ikomi, e mintu' anak dara 
Yerusalem, kumua da mipopengkilalai 
sia da mitundanni tu kamamaliran ke 
tae'pi nasae kamoraianna. 


Pa'tendeng umpabu'tu 
kamamaliranna baine ma'tumaian 


2:8-17 
8 Perangiimi tu oni tengkana andi' 
pa'kaboro'ku! Tiromi anna sae, 
mekkondong-kondong dao buntu sia 
mellatta'-latta' dao tanete. 
9TJatu andi” pa'kaboro'ku susito kijang 
ba'tu anak donga. Tiromi, bendanmo 

dio boko' rinding tembo' mentiro tama 
pentiroan sia ma'penunu tama to' tarali. 
10 Ma'kadami tu andi' pa'kaboro'ku lako 
kaleku, nakua: Ke'de'ko, e rindungku, e 
simbolong manikku, ammu male mai! 
11Belanna manassa lendu'mo tu attu 
kamadinginan, upu'mo sia tae'mo 
napalauran. 

12 Mintu' bunga-bunga kaananmo 

dio lu padang, nalambi'mo tu attu 
kasumengo-mengoan, sia dirangimo lan 
tondokta tu bu'ku' ma'sepukku. 

13 Tatu ara sitasakammo bua dolona, sia 
iatu anggoro' menta'bimo, busarungngu' 
baunna. Ke'de'ko ammu male mai, e 
rindungku, e simbolong manikku, ammu 
male mai! 

14E dangan-danganku lan lu 

kasapak buntu batu, membuni lan 

lu pentirerungan dio lu se'pon buntu 
batu, melo, ke kutiroi tu kanna pati'mu, 
melo, ke kuperangii tu gamarammu, 
belanna la'te lambunna tu gamarammu, 
sia maballo tu pati'mu. 

15 Tingkanangkanni tu mintu’ sindallung, 
tu mintu’ sindallung bitti’, tu ussanggang 
palak anggoro', belanna iatu anggoro'ki 
tarri' ta'binna. 

16 Tatu andi” pa'kaboro'ku aku puangna 
na iatu aku ia puangna, tu mangkambi' 
lan lu to' danga-danga, 

17 sae lako mangiri'na angin makaroen 
sia pa'dena mintu' ongan-ongan. 
Ma'palumaikomi, sia malinta'komi susi 
kijang, e andi' pa'kaboro'ku, ba'tu 

susi anak donga dao lu buntu batu 
ma'kasapak. 


Tindo mali'na baine ma'tumaian 


3:1-5 

3 1 Den sangbongi tongku dao 

patindoangku angku daka'i tu andi' 
pa'kaboro' inaangku, kudaka', apa tae' 
kukabu'tui. 
2|a millikna' sia male sumalong lan 
lu kota, dio lu mintu' batatta sia tana 
lapang, angku daka'i tu andi" pa'kaboro' 
inaangku, kudaka’, apa tae" kukabu'tui. 
3Naapparanmo' to ma'ronda” tu 
sumalong lan lu kota iato, angku 
ma'kada kukua: Tae'raka mitiroi tu andi" 
pa'kaboro' inaangku? 
“Mane ra'pa'na lendu’ dio mai tau 
iato mai, kukabu'tuimi tu andi’ 
pa'kaboro' inaangku. Kula'ka'imi, sia tae' 

kurampananni male, ke tae'pi kubaai 
tama banuanna indo'ku, tama bilikna to 
padadiangku. 

> Umpalaona” sumpa ussa'bu' sanganna 
kijang sia donga birang dio lu padang, 
unnada'ikomi, e mintu' anak dara 
Yerusalem, kumua da mipopengkilalai 
sia da mitundanni tu kamamaliran, ke 
tae'pi nasae kamoraianna. 


To songlo' male unnala baine 
la tama rampanan kapa” 


3:6-11 
6 Apara ia tu sae dio mai padang 
aak, susito lentong rambu, ma'bau 
muru sia dupa sia mintu' pebangki' 
busarungngu 'na to ma'balili? 
7 Tiromi, iamote tu bulleanna Salomo, 
natikui annan pulona to lalong dio mai 
mintu' lalongna to Israel. 
8 Ma'pa'dang nasang sia manakkamo lan 
tananan ra” pantan untakin pa'dangna 
belanna apa megiangan ke bongi. 
9 Mangkamo tu datu Salomo unggaragan 
kalena misa’ bullean datu kayu Libanon. 
10 Mintu' lentongna salaka nagaragai sia 
sanderanna bulaan, o'koranna sampin 

lango-lango, na iatu lanna lu dibeloi 
sampin pa'kamasena mintu' anak dara 
Yerusalem. 

11 Tassu'komi, e mintu’ anak dara Sion. 
Tiroi tu datu Salomo, ma'makota, 

tu napasongkoranni indo'na, tonna 
tidukun tama rampanan kapa’, tonna allo 
kasendeanna penaanna datu. 


Pa'tendengna muane la diparampo 
umpudi kameloanna baine 
la narampanni kapa' 


4:1-15 

lTonganna, lendu’ ia maelomu, 
4. rindungku, manassa, lendu' 
ia maballomu: iatu matammu susi 
dangan-dangan, tu payan ullendu'i 
bobongmu, beluakmu susito sangbaanan 
bembe’, songlo' tikalulun-lulun dao mai 
buntu Gilead. 
2 Tatu isimmu susito sangbaanan domba 
tu mane mangka digontingi bulunnna, 
anna kendek diong mai pa'baseanna, 
mintu'i sibaa anak rapi'na, na moi misa' 
tae' sisayuran anak. 
3 Tatu pudukmu susito bannang karamisi 
sia melo rarek sadangmu. Iatu pili'mu 

susito bua dalima dipiak, tu payan 
ullendu'i bobongmu. 

“Tatu barokomu susi menarana Daud, 
dipabendan massora-sora lolokna, 

latu balulang sangsa'bu ditoke' dio, 
mintu'nato iamo pakolongna to lalong. 
“Tatu susummu patomali sangtinti 
da'dua anak kijang rapi' tu undaka' 
kande dio lu to' danga-danga. 

6 Sae lako mangiri'na angin makaroen sia 
pa'dena mintu' ongan-ongan la malena' 
lako buntu nanii muru, lako tanete nanii 
dupa. 

7 Melo tu pa'kaleammu, e rindungku, sia 
moi sidi' tae' sayuammu. 

8 Songlo'ko mai dao mai Libanon, e 
dodo' sangkalamma'ku, songlo'ko dao 
mai Libanon, songlo'ko dao mai botto 
Amana, dao mai botto Senir sia dao mai 
Hermon, tu nanii lo'ko' singa, tu buntu 
natorroi arimau buluh. 

9 Mupatiludak tu penaangku, e adingku, 
e dodo' sangkalamma'ku, mupatiludak 
tu penaangku moi mupissanri 

umpata paina' mata, moi nasangtintingri 
manik lan barokomu. 

10 Lendu’ ia keangga'na, tu mali'mu, 

e adingku, e dodo' sangkalamma'ku, 

lendu' ia marasanna tu mali'mu na 

uai anggoro' sia la'bi busarungngu' ia 

tu minna' pandere'mu na iatu mintu' 
pebangki'. 

11 Pudukmu umpato'do uai tani” enoan, e 
dodo" sangkalamma'ku, iatu tani” enoan 
sia pangandu' diongna lu lilamu: sia 
iatu busarungngu'na pakeammu susi 
busarungngu'na Libanon. 

12 Tatu iko sangtinti pa'lak tu dibala tiku 
lao, e adingku, e dodo' sangkalamma'ku, 
butung to kalimbuang dirompo, sia mata 
uai digonting sia dica'. 

13 Tatu mintu’ tarukmu susito pa'lak 
kamanamanan, nasitutu'i garonto' 
dalima, tu maelo buanna sia bunga enna 
sia oto” narawastu, 

14 harawastu, kuni’, bangle sia kayu 
matappa', sia mintu’ oto’ dupa, muru 
sia aloe kayu busarungngu' sia mintu' 
rupanna pebangki' melo. 

15 F uai tikula'dakna mintu’ pa'lak bunga, 
e kalimbuang boba, e salu'-salu' dao mai 
Libanon! 

Sisonda-sonda sitendeng tu 
baine na muane la diparampo 


4:16-5:1 

16. Ke'de'ko, e angin ma'paludaa 
mai, maiko e angin ma'palulo' mai, 
mangiri'ko lan palak bungangku, anna 
tipamaen-maen tu busarungngu'na 
mintu' pebangki'na! 
La tama palak bunganna tu andi’ 
pa'kaboro'ku, anna kandei tu mai 
bua-bua maelona. 
5 1- Saemo' lako pa'lak bungangku, 

e adingku, e dodo’ sangkalamma'ku, 
kururukmo tu murungku sia pebangki'ku, 
kukandemo tu tallo' merangku sola 
tani” enoangku, kuiru'mo tu uai 
anggoro'ku sia pangandu'ku. E mintu' 
sangmaneku, la kumandekomi sia 
mangiru', sanabossami, e sangmane 
karra'ku. 

Kamamaliranna baine 
la dirampanni kapa” 


5:2-7 
2Mamma'mo', apa iatu penaangku 
pasa'dingpa. Perangiimi, iatu andi" 
pa'kaboro'ku undedek ba'ba, nakua: 
Bungkaranna' ba'ba, e adingku, e 
rindungku, e dangan-danganku, e baine 
adang-adangku, tu tae’ sayuanna, 
belanna iatu ulungku nabonakki ambun, 
sia iatu mintu’ beluak ma'lendongku 
narandangi pini-pini malillin. 
3 Mangkamo kualai tu bayungku, 
naumba la kukua umpopake pole'i sule? 
Kubaseimo tu lette'ku, naumba la kukua 
urruttakki pole'i? 
“Tatu andi” pa'kaboro'ku tonna ulu 
limanna dio to'tok ba'ba, natukka'mo' 
penaangku ungkamali'i. 
> Millikmo'i la umbungkaranni ba'ba 
tu andi' pa'kaboro'ku, anna nii muru 
to'do-to'do tu limangku, sia nale'ke'i 
muru lolong tu rakka'ku, dio toean salli' 
ba'ba. 
6 Kubungkarammi ba'ba tu andi' 
pa'kaboro'ku, apa leakmo male! Mallaimi 

tu deatangku tonna ma'kada, malemo' 
undaka'i, apa tae' kukabu'tui, kutambai 
apa tae'mo napebaliina'. 

7 Naapparammo' pa'ronda', tu male 
sumalong lan lu kota, anna bambana' sia 
nakambeina”', sia naalaina' tu lullungku, 
iamotu to ma'kampa dao lu benteng 
tembo’. 


Sisonda-sonda ma'tendeng tu 
baine la dirampanni kapa' 
na anak dara Yerusalem 


5:8-6:3 
8 Umpalaona' sumpa umpokadangkomi, 
e mintu' anak dara Yerusalem, ke 
miapparanni tu andi' pa'kaboro'ku, apara 
la mipokada lako? Pokadanni, kumua 
littuna' napobua' kamamaliran. 
9. Apara losongna tu andi” pa'kaboro'mu 
na iatu mintu’ muane senga’, e iko tu 
tarru’ maelo dio lu mintu’ baine? 
Apara losongna tu andi’ pa'kaboro'mu na 
iatu mintu’ muane senga’, ammu palao 
sumpa umpokadangkanni susito? 
l0. Tatu andi” pa'kaboro'ku mabusa sia 
mararang rupanna, iatu rupanna ussau' 
tau sangpulo sa'bunna. 

11 Tatu ulunna susito bulaan massang sia 
bulaan tasak, iatu beluak ma'lendongna 
tikalulun-lulun sia malotong susi kadoya. 
12 Tatu matanna susito dangan-dangan 
dio biring salu'-salu', tu mendio’ 
lan pangandu' sia unno'ko' dio to" 
kalimbuang boba. 
13 Tatu popona susito sangtampang 
oto” pebangki', susito sangtempe' oto' 
rampa-rampa, iatu pudukna susito 
danga-danga, nanii to'do-to'do muru 
lolong. 
14 Tatu takia'na susito bulaan kalebu, 
diparimatai parimata Tarsis, iatu kalena 
susito gading nagaraga to pande paliu, 
nasitutu'i parimata lasuri'. 
15 Tatu lette'na susito lentong marmar 
toppo' dao parandangan bulaan tasak; 
iatu pati'na susito Libanon, mala'bi' 
sangtinti garonto' arasi’. 
16 Tatu mai lingarona kamatapparan 
manna, sia iatu mintu' dio kalena 
mepasendena manna. Susimo a'ganna 
to tu andi' pa'kaboro'ku, susimo 
garaganna to tu sangkalamma'ku e, 
mintu' anak dara Yerusalem. 
6 1. Umbara naolai tu andi" 
pa'kaboro' mu, e iko tu mandu maelo 

dio lu mintu' baine? Umbara naolai tu 
andi' pa'kaboro'mu sepang? Belanna Ia 
maleki' sola undaka'i. 

2. Tatu muane pa'kaboro'ku 
mengkalaomo rokko pa'lak bunganna, 
rokko to” bedeng oto” pebangki, la 
naposende tu pa'lak bunga sia la unnala 
danga-danga. 

3Jatu aku te andi” pa 'kaboro'ku puangna 
iatu andi” pa'kaboro'ku aku puangna, tu 
mangkambi' lan lu to” danga-danga! 


Iatu muane la diparampo untendeng 
baine la narampanni kapa” 


6:4-12 
4Maballoko, e rindungku, susi Tirza, 
makari'dikko sangtinti Yerusalem, 
makarama' susi tuntunan surodadu 
ma'bandera. 
> Pasalaina' pentiromu, belanna 
napalittuna', iatu beluakmu susito 
sangbaanan bembe’ songlo' tikalulun- 
lulun dao mai Gilead. 
Tatu isimmu susite sangbaanan 
domba birang, tu kendek diong mai 
pa'baseanna, mintu'i sibaa anak rapi'na 
namoi misa" tae" sisayuran anak. 

7Tatu pili'mu susito dalima dipiak, tu 
payan ullendu'i bobongmu. 

8 Tatu baine tonganna datu den annan 
pulona, na iatu gundi'na karua pulona, 
sia latu anak dara tang dikemba' diia’. 

9 Apa ia manna tu misa’ tu dangan- 
danganku, e baine adang-adangku, tu 
tae’ sayuanna, ia manna tu misa’ dio 
indo'na, masero dio to padadianna. 
Mintu' tu anak dara untiroi sia umpudi 
kumua maupa' ia, mintu' baine tonganna 
datu sia gundi'na untendengi. 

10 Mindara ia tu susi allo berre’, maelo 
sangtinti bulan taro-taro, parrang 

susi mata allo dukku: sia makarama' 
sangtinti tuntunan surodadu? 

11 Mengkalaomo' rokko to” palak pala la 
untiroi tu ta'bi diong lombok, la untiroi 
ba'tu la mentarukmi tu garonto' anggoro' 
sia ba'tu la menta'bimi tu garonto' 
dalima. 

12. Tae'pa kumengkilala: kusanga 
kendekmo' langngan kareta dio sa'dena 
datungku. 

Kameloanna baine dirampanni 
kapa' tonna ma'gellu' 


6:13-7:5 

13 Menggirikko, menggirikko, e iko baine 
Sulam, menggirikko, menggirikko, angki 
tiroko! 
Ma'apai mimentiro lako baine Sulam 
susito lako pa'gellu' dio mai Mahanaim? 
7 1 Lendu’ ia melona tu tengkamu 

ma'sepatu, e anak datu! Iatu 
bangun pupummu susito apa dipobelo, 
panggaraga lima to pande. 
2 Tatu posi'mu susito irusan malepong, 
dennoupa' anna tang ma'ti' tu uai 
na anggoro' dipasito'bo' lan, iatu 
pa'tambukammu sang tinti patuku 
gandung, natalimbung tama danga- 
danga. 
3 Tatu susummu patomali sangtinti 
da'dua anak kijang rapi’. 
“Tatu barokomu susi menara gading, 
iatu matammu sangtinti limbong dio 
Hesbon, sikandappi' babangan Batrabim, 
iatu illongmu susi menara dao Libanon, 
mentingo lu lako Damsyik. 

> Tatu ulummu daona lu kalemu susi 
Karmel, latu ampinni' beluakmu sangtinti 
lango-lango: misa' datu mangka napoya 
elong beluakmu. 


Tundukmo tu baine dirampanni 
kapa' napobua' mali'na 


7:6-8:4 
6. Lendu' maelona tu kamamaliran: 
lendu' mala'bi'na tu mintu'na apa 
nakamorai tau! 
7- Kamala'biranna pati'mu sangtinti 
koroma, sia susummu susito eteng bua 
koroma. 
8Ma'kadana' kukua: la kuteka’ tu 
koroma iato sia kuala eteng buanna. 
Lala sia manii na iatu susummu susi 
bure anggoro, sia iatu penaammu 
busarungngu' sangtinti lemo datu. 
9 atu lingaromu susito uai anggoro' 
mandu mala'bi' tu lolong tarru' lako 
pa'kaboro'ku, sia lembo' lako pudukna 
ke mammai. 
10 Tatu aku te, andi” pa'kaboro'ku 
puangna, sia lu lako kaleku nanii rampo 
tu kamamaliranna. 

11 Maikomi, e andi” pa'laboro'ku, anta 
tassu' lako padang, da'ito tama'bongi dio 
lu to” bunga enna. 
12|a melambi'ki' male lako pa'lak 
anggoro, la untiroi, ba'tu la mentaruk 
siai tu garonto' anggoro, sia ba'tu la 
tiballa' siai tu ta'binna, sia ba'tu la 
menta'bi siai tu dalima. Indemo to dio la 
kunii umpatiroangkomi tu mali'ku. 
13 Busarungngu' tu bua dudain, sia 
dio to” ba'bata nanii tuo ma'rupa-rupa 
bua melo, ba'runna sia masainna, 
tu kuparandanangkomi, e andi" 
pa 'kaboro'ku. 

LE kemmi susiora tu anak muaneku, 

tu dipasusu dio indo'ku! lake 
sitammuki' dio lu salian, manassa 
kuudungkomi, anna moi misa” tau tae' 
ussayuna' tu diona to. 
2 Manassa kusolangkomi sia kuanta'komi 
lako banuanna indo'ku, tu umpalobo'na': 
manassa la kupairu'komi uai anggoro' 
dipasito'bo' rampa-rampa busarungngu”, 
sia uai dalima mangura. 
3 Iatu lima kairinna ussare ulungku sia 
iatu lima kananna urraka'na'. 
4Umpalaona' sumpa umpokadangkomi, 
e anak dara Yerusalem, kumua: Ma'apai 

ammi popengkilalai sia mitundan 
tu kamamaliran, ke tae'pi nasae 
kamoraianna? 


Pa'pudi-pudian diona kamamaliran 


8:5-7 
> Mindara iatu sae lan mai padang aak 
anna mennambe lako andi" pa 'kaboro'na? 
- Diong garonto' lemo datu kuni 
umpamillikko, inde to dio nanii indo'mu 
umpanguriasangko, inde to dio nanii 
umpanguriasangko tu to undadiangko. 
6. Toke'na' dio ara'mi susi misa' 
sissin peca’, sia susi misa" peca” dio 
takia'mi. Belanna iatu kamatotoranna 
kamamaliran susi kamawatanganna 
kamatean, tang disaka' tu tukka'na 
kamamaliran susi pattalo'-talo'na lino 
tomate, iatu mellepa'na susi mellepa'na 
api, api ma'lulu-luluNa PUANG. 
7 Moi anna iatu uai buda tae' nakullei 
umpa'dei tu kamamaliran sia mintu' 
salu tae' nakullei untu'ba'i male. Moi 
namintu' iananna tau nabutungananni, 
kumua nalolongan pa'kaboro', manassa 
la ditumpu sia kasirisan. 

Iatu baine dirampanni 
kapa' na anak muanena 


8:8-10 
8. Den misa’ adinta baine, tu anak 
dara'-dara'pa. La tapatumbai tu adinta, 
ke attunnamo la napotumai tau? 
9 Take susii benteng tembo’, la tabangun 
dao tu menara salaka dipopassora-sora 
lolokna: apa iake susii ba'ba, la tasalli' 
papan kayu arasi”. 
10. Tatu aku butung benteng tembo” na 
iatu susungku sangtinti menara. 
Attu iato butungna' to mengkanorong 
dio pentirona. 


Mandu sugi' ia tu baine 
dirampananni kapa' na Salomo 


8:11-12 
Tatu Salomo unnampui misa’ 
palak anggoro' dio Baal-Hamon. latu 
pa'lak anggoro' iato naben mintu' to 
ma'kampa: morai tau la umbaya'i tu 
burana sangsa'bu sikele' salaka. 
12 Tatu pa'lak anggoro'ku, iamoto tu 
apangku, lan limangku, iatu sangsa'bu 

sikele' kupopa'elo'namo lako kalemi, e 
Salomo, na iatu duaratu' sikele' la lu lako 
to ungkampai burana. 


To diparampo sia baine 
narampanni kapa' sitamban 


8:13-14 
13. E iko tu untorroi pa'lak bunga 
iatu mintu' sangmane la umperangii 
gamarammu, pa'perangiammi to lako 
kaleku. 
14. Madoi'komi, e andi” pa'kaboro'ku, sia 
susikomi kijang ba'tu susi anak donga 
dao lu buntu nasitutu'i oto” pebangki'. 


YESAYA 


BUNGA'NA SURA' YESAYA 
PASALA' 1-39 


PA'NUBUA' DIONA 
YEHUDA NA YERUSALEM 


PASALA' 1-12 
Bungkaran Kada 


1:1 
1 1 Tamote tu patiro mendeatanna 
Yesaya anakna Amos, tu natiro diona 


Yehuda sola Yerusalem tonna linona 
Uzia, Yotam, Ahas sia Hizkia, datunna to 


Yehuda. 
Pa'pasalaNa PUANG 
sia sarrona Yesaya 

1:2-9 


2 Perangii, e mintu' langi'!, sia patananni 
talinga, e lipu daenan! belanna nakua 


YESAYA 1.3-8 2 


tu kadanNa PUANG: Kupelobo'i sia 
Kukaduttu' tu mai pia, apa naboko'iMo'. 
3Jatu sapi natandai iatu puangna sia 
iatu keledai natandai iatu palunganna 
puangna, apa iatu Israel tae' paissanna, 
sia iatu taungKu tae' inaanna. 

4Upu' allona tu to kasalan, tu bangsa 
natondon kakadakeanna, bati” to kadake 
sia taruk to bulituk! 

Natampe tu PUANG, sia nabelle' tu To 
maserona to Israel sia memboko'. 

> Apapa gai'mi diada’? Belanna 
samemboko'-boko'mi bangmo. Mintu' 
ulummi sipa'dikan, sia puru'mo tu 
penaammi. 

6 Tempon diong mai pala” lentekmi landa’ 
langngan botto ulummi tae'mo memun, 
sangadinna bangke sia sisulla'pang- 
la'pangan sia koyong tang diperru'i 

sia tang dibimbin sia tang diammakki 
minna’. 

7 Tatu padangmi lo'bangmo; iatu kotami 
puramo nakande api; iatu alan pa'lakmi 
natiro matammi nakande to sae: lo'bang 
nasangmo susito padang nabaliangan to 
sae! 

8 Na iatu anak dara Sion tinampe ten to 
lantang lan to” palak anggoro' sia butung 


YESAYA 1.9-13 3 


to kalumba lan to' katimun, susito kota 
dipatama limbu lao. 

?Jakenna tang untampeangki' banne 
PUANGna mintu' ma'dandan maritik, 
manassa sangtintimiki' Sodom, sia baliki' 
Gomora. 


Keangga' iatu pengkatobaran 
anna iatu pemala' 


1:10-20 
10 Perangiimi tu kadanNa PUANG, e 
kamu tedong pariu'na Sodom; tanannimi 
talinga tu pepasanNa Kapenombanta, e 
bangsa Gomora. 
11 Apara gai'na lako Kaleku tu kabudanna 
pemala' pangrere'mi? kadanNa PUANG, 
nabossaMo' tu mai pemala' domba laki 
ditunu pu'pu' sia iatu mai lompona anak 
sapi dipelompoi. Tae' angKu kaduangi 
rara sapi laki ba'tu domba, ba'tu bembe' 
laki. 
12 Take la saekomi umpennoloiNa', 
mindara ussuakomi ullese tarampakKu? 
13 Da'mo mibaa pemala' naturu' 
tang ponno inaa — iatu iannato 
iamo pangrambu tagari lendu’ 
Kupomagallinna, mintu' pa'pakaraya 


YESAYA 1.14-18 4 


bunga' sombona bulan sia allo katorroan 
sia kasitamban ma'gau' - tae’ angKu 
ma'tananni penaa tu kakelokan 
dipasituang pa'maruasan memala’. 

14 Mintu' pa'pakarayammi ke bunga' 
sombona bulan sia pa'gaurammi 
nakabiri' liu penaangku sia Kupomatana ': 
bo'yokMo' umpama'tananni penaa. 

15 Tammi umpatado pala” mabusammi, 
la Kupasalaikomi mata: moi 
umpamakambankomi passambayangmi, 
tae” duka angKu la umperangii: belanna 
limammi umpentombang rara. 

16 Basei sia seroi tu kalemi: patoyangi 
dio mai oloKu tu penggauran kadakemi: 
torei umpogau' kakadakean. 

17 Pelada'i umpogau' kameloan, daka'i tu 
katonganan, ampangi tu to ma'pakario- 
rio, pasipatui patunna tu pia biung sia 
pa'tutuanni tu baine balu. 

18 Ammi mane male mai ma'tutu 
Kupaolaikomi salu, kadanNa PUANG, moi 
anna susi kaseda tu kasalammi, manassa 
la memmabusa susi ambun makko, moi 
anna mararang susi karamisi, manassa 
la memmabussang ten to bulu domba. 


YESAYA 1.19-24 5 


19 Take la moraikomi mengkaola sia 
ma'perangi, manassa la mikande tu bura 
maelona te padang. 

20 Apa iake battukkomi sia pabali-bali, 
manassa la nakandekomi bassi mataran: 
susimoto tu kada ombo' dio mai randan 
pudukNa PUANG. 


Diona ukungan la 
urrampoi Yerusalem 


1:21-31 
21 Na, umba nakua tu tondok maruru' 
namembalimo passulo bongi? Iato 
pirangbongi' ponno ia katonganan sia 
natonangi kamaloloan, anna totemo to 
papatean mannamo lan. 
22 Tatu salakamu mentai bassimo, sia 
iatu uai anggoro'mu dito'bo'mo uai. 
23 Tatu tedong pariu'mu pabali-balimo sia 
sibaa to bokomo; pantan ungkaduangi 
pamengan sia unnanga' pappe’, tae’ 
anna pasipatui patunna tu pia biung sia 
tae’ naperangii kara-karana baine balu. 
24Tamoto Nama'kada tu Puang, 
PUANGna mintu’ ma'dandan maritik, To 
sumpu kuasanna to Israel Nakua: La 
umpasauNa' penaangKu umpapakkanni 


YESAYA 1.25-31 6 


mintu' to umbali-baliNa' sia la Kupabala'i 
tu mintu' ualingku. 

25|a Kupasuleikomi limangKu sia 

la Kulossokki soda tu tai bassimmu 
samaseromu tongan sia mintu' tumarra 
la kualai dio mai kalemu. 

26 AngKu ben poleko to ma'paolai salu 
susito mangka diboko' sia pa'bisara 
susito lendu'namo, mangkato ammu 
disanga pole bamba natonangi 
kamaloloan sia tondok maruru’. 

2/ Tatu Sion la dirampanan umpotete 
kamalamburan sia iatu mintu' to 
mengkatoba'na tete dio kamaloloan. 

28 Apa kasanggangan la naappa' 

tu mintu' to patodo tinting sola to 
umpogau' kasalan, na iatu mintu' to 
untananni boko” PUANG, la disabu'i. 

2? La masiri'komi natumang tu mintu' 
tarpin mangka mikamali” sia maila'komi 
napobua' tu mintu' pa'lak pura mipilei 
langsa’. 

30 Belanna la butungkomi to kayu tarpin 
karondonan daunna sia ten to pa'lak 
tang nailli' uai. 

31 Attu iato to mawatang la butung 
dalame, sia iatu penggauranna sangtinti 


YESAYA 2.1-4 7 


lelatu, pada la mampu' pengkaranganna, 
tae' misa' tau umpa'dei. 


Diona parenta marampa' 
la bu'tu undinna 


2:1-5 

lInde sia tu kada, tu ombo’ lako 

Yesaya, anakna Amos, tu diona 
Yehuda sola Yerusalem. 
2|a dadi undinna, kumua iatu buntu 
nanii banuanNa PUANG, la bantang ten 
to buntu malangka' untongloi mintu' 
buntu, anna mintu' bangsa lolong lako. 
3 Buda bangsa la ke'de' male anna 
ma'kada nakua: Maikomi, anta male 
langngan buntunNa PUANG, langngan 
banuanNa Kapenombanna Yakub, anNa 
ada'iki' tu diona mintu' lalanNa, sia anta 
olai tu mai lalanNa, belanna lan mai Sion 
la nanii bu'tu sukaran aluk sia kadanna 
PUANG lan mai Yerusalem. 
4 Sia Ia la umpaolai salunna tu mai mintu’ 
bangsa sia urra'ta' kara-karana mintu’ 
bangsa kapua; tau iato mai la'bo'na 
nagaraga tengko bassi, sia iatu dokena 
nagaraga sae’; iatu mai bangsa tang 
la umbua'mo la'bo'na la unnea bangsa 


YESAYA 2.5-10 8 


senga' sia tae'mo anna la melada' tu tau 
parari. 

5Maikomi, e bati'na Yakub, la lolang 
lanki’ arrangNa PUANG. 


Mintu' to matampo narampoi 
allo maparri'Na PUANG 


2:6-22 
6 Apa Mitampemo tu taumMi, tu bati'na 
Yakub, belanna ponnomo aluk to rampe 
matallo sia umpogau' balik mata susito 
Filistin sia sikadamak to salian lembang. 
7 Ponno salaka sia bulaan tu tondokna sia 
tang dipura tu mai iananna, sia ponno 
darang tu tondokna sia tang dikemba' tu 
mai karetana. 
8 Sia ponno rapang-rapang dipodeata 
tu tondokna. Tau iato mai umpenombai 
panggaraga limanna sia panampa 
rangka'na. 
9 Susimoto nanii tu tau umpamatuna 
kalena sia iato mai muane 
umpamadiongan kalena, iamoto 
da Mipa'dei tu kasalanna tau iato mai. 
10 Mallaiko tama sapak batu, sia 
mallaiko rokko garuang umpembunian 

kametakuranNa PUANG sia kamala'biran 
kapayunganNa. 

11 Mintu' patiro solo'na tau la 
dipamadiongan, sia kamatampoanna to 
mala'bi' la dipampa lu rokko, anna allo 
iato PUANG manna tu la layuk misa. 

12 Belanna mangkamo Napamanassa 
PUANGna mintu' ma'dandan maritik tu 
allo la urrampoi mintu' to umpamadao 
penaanna sia to matampo sia mintu' to 
ussattuan kalena, kumua anna dipampa 
lu rokko. 

13 Sia urrampoi mintu' kayu arasi' dio 
Libanon tu layuk sia malangka”', sia 
sininna kayu jati dio Basan. 

14 Sia urrampoi mintu' malangka'na 
buntu sia layukna tanete. 

15 Sia urrampoi mintu' menara malangka' 
sia benteng tang dilambi'. 

16 Sia urrampoi mintu’ kappala’ Tarsis sia 
mintu’ janan ballo. 

17 Allo iato la dipatunduk tu mintu’ 
kamasuangganna tolino sia la dipampa 
lu rokko tu mintu’ kamatampoanna pia 
muane, PUANG manna tu layuk misa. 

18 Mintu' dipa'deatainna la pa'de nasang. 
19 Allo iato iatu mai tau la mallai 

tama lo'ko' batu sia rokko garuang tu 

belanna kametakuranna kamala'biranna 
kapaanNa, ke ke'de'T umpatiramban 
mintu' issinna lino. 

20 Allo ia dukato iatu mai tau la untibe 
mintu' rapang-rapang dipodeata salaka 
sia bulaan tu nagaraga la napenombai, 
nabuangan balao sola ledo. 

21 Anna mallai tama lo'ko” buntu 

batu sia sapak batu, tu belanna 
metakuranNa PUANG sia belanna 
kamala'biran kapayunganNa, ke ke'de'l 
umpatiramban mintu' issinna lino. 

22 Dadi da'mo ammi sande' lako tolino, 
tu den penaa lan illongna, belanna apara 
la dinii unnangga'i? 


Panglalan unnada'i beko tau 


3:1-15 

1Belanna manassa Puang, PUANGna 

mintu' ma'dandan maritik la 
ullendokanni dio mai Yerusalem 
sia Yehuda tu apa naposande' sia 
naposissarean tau, mintu' kande 
napopamuntu sia mintu' uai, 
2sia to lalong sia pa'barani sia to 
ma'paolai salu sia nabi sia to pakita-kita 
sia pekaamberan, 

3 Sia pangulunna to limangpulo sia to 
la'bi' sia pa'bisara sia to pande paliu sia 
to ma'basa-basa. 

“Pia Kupopendadi datunna tau iato mai 
sia to mangura masa'ga' la umparentai. 
5 Tau iato mai la sikande bete sipakario- 
rio, sia pia la ullaoi to matua sia to 
bongko la unnea to la'bi. 

6 Attu iato la den tau lan banuanna 
ambe'na ulla'ka'i siulu'na, nakua: Denpa 
iko tamangkalemu, panguluikanni ammu 
pa'inaanni te tondok daun lauan. 

7 Allo iato la meongli' anna ma'kada 
nakua: Tang kubela umpasulei sia 

tae” kande lan banuangku sia tae" 
tamangkale: da naaku mituro la 
umpangului te bangsa iate. 

8 Belanna tibambang tu Yerusalem sia 
ra'pak tu Yehuda natumang pudukna tau 
iato mai sia mintu' penggauranna umbali 
PUANG, tae' namataku' umpenunu mata 
mala'bi'Na Puang. 

9 Diona kaumpelindoanna tau titanan 
sa'bi umpasalai, tang masiri'mo 
umpokada nasangi tu salana susito 
Sodom. 

Upu' allona tu tau iato mai, belanna 
untumang kalena. 


YESAYA 3.10-15 12 


10 Pokadai tu diona to malambu' kumua 
la salama', belanna tau iato mai la 
untammu bunga rangka'na. 

11 Upu’ allona tu to tang mekaaluk, 

la narampoi kakadakean tu tau iato, 
belanna la dipasisurung kande limanna. 
12 Tatu taungKu naparenta pia'-pia' sia 
napatunduk baine. E mintu' taungKu 
napapusakomi panglalanmi sia nabutai 
tu lalan sipatu la miola. 

13|a ke'de' tu PUANG ma'pasala: la 
bendan umpaolai salunna tu mintu' 
bangsa. 

14 Sae tu PUANG la umpaolai salu tu 
pekaamberanna taunNa sia mintu' 
tedong pariu'na tau iato mai. Kamumo tu 
mangka ussanggang-sanggangi tu pa'lak 
anggoro' iato, na iatu apa dirampa dio 
mai to mandasa, lan sia lu banuammi. 
15 Apara bannangna ammi lullu' parapari 
tu taungKu sia ammi bala'-bala' to 
mandasa? KadanNa Puang, PUANGna 
mintu' ma'dandan maritik. 


YESAYA 3.16-23 13 


La dipapakkanni tu simbolong 
manikna to Yerusalem 


3:16-4:1 
16 Sia Nakuapa tu PUANG: Belanna 
mintu' anak dara Sion matampomo sia 
tumonga-monga lumingka, sia ma'kidi' 
mata len sia umpopa'kadetten len 
lentekna sia umpasigarissingan len 
gallangna. 
17 ]amoto anNa la umpakeleanni Puang 
tu mai ulunna anak dara Sion sia 
Nakambelangi PUANG tu kasirisanna. 
18 Allo ia dukato anNa rotakki Puang tu 
mintu' pakean gallang, sa'pi' sia manik 
dibulan mata rangkapan, 
19 sia mintu' anting-anting sia mintu' 
ponto sia mintu' pakean susi bulu 
podong, 
20 sia mintu' lullung sia mintu' giring- 
giring gallang sia mintu’ salipi' sia mintu’ 
inan pandere’ sia mintu’ sima'-sima', 
21 sia mintu’ sissin sia baba’ illong, 
22 sia kassa’ pa'maruasan sia bayu 
lamba’ sia sambu’ sia sepu’, 
23 sia peayoan sia pakean lanna lu sia 
sa'pi' sia pakean salian. 


YESAYA 3.24-4.2 14 


24|a dadi undinna kumua iatu bau 
bumarran la ussonda bau andelen sia 
iatu ulang karrak la ussonda siayak, sia 
iatu ulu pese ussonda beluak diampinni' 
sia latu pakean dibolong la ussonda 
kassa' pa'maruasan, sia ca' pa'durrusan 
dio kide ussonda kamalannangan. 
25 Mintu' solamu muane Ia siapanan 
nakande bassi mataran sia mintu' 
pa'baranimmu la tibambang lan tananan 
ra”. 
26 Mintu' lili bambana la sumarro sia 
ma'urrukan sia matambak tongkon lan 
kuli'na padang. 
LAllo iato pitu baine la ussila'ka'- 
la'ka misa' muane anna ma'kada 
nakua: Kandeki siamo kami la 
kikande, sia pakeangki siamo kami 
la kipotamangkale, podo ke mukonai 
dukakan: samboi tu siri'ki! 


Yerusalem dipamaindan 
sia dikulambu taruno 


4:2-6 
2 Allo ia dukato iatu apa Napopentaruk 


PUANG la napobelo sia napomala'bi' tau, 
sia latu bura padang la napomaballo 


YESAYA 4.3-5.1 15 


sia la napokassa' maramba' to Israel 
tilendokmo. 

3|a dadi undinna, kumua iatu to torropa 
dio Sion sia to tinampepa lan Yerusalem 
la digente' to masallo', minda-minda 
lan Yerusalem tu disura' sanganna la 
unnappa' katuoan. 

4Ke mangkami Nabasei Puang tu 
kamarutanna mintu' anak dara Sion 

sia ke mangkami Nalossokki lan mai tu 
indan rarana mintu' to Yerusalem tete 
dio Penaa ma'paolai salu, sia tete dio 
Penaa massarapai. 

5 Attu iato la Napadadi PUANG tu saliu' ke 
allona sia iake mabonginna la Napabu'tu 
tu rambu sola arrang api ma'laka-laka 
dao lu mintu' tu apa mala'bi' la den tu 
sambona. 

6 Attu iato la den misa” barung la dinii 
mentiongan ke sarrangi allo sia misa" 
pentionganan pentilindungan sia dinii 
umpallaian uran kamban sia bara" 


Gelong pa'lak anggoro' 


5:1-7 
1 Totemo la umpopenanina' misa’ 
nanian diona pa'kaboro'ku, gelongna 


YESAYA 5.2-6 16 


pa'kaboro'ku diona pa'lak anggoro'na. 
latu pa'kaboro'ku den pa'lak anggoro'na 
dao tanete malompo. 

2 Mangkamo nakali sia napaserei tu 
mintu' batu, anna tananni anggoro' 
ballo sia napabendan tu misa' lantang 
petayanan lan tangngana sia napa' tu 
pa'parran anggoro' lan: 

ma'peagi-agi bangmi kumua ba'tu 

la melo siai tu bua anggoro'na, apa 
membua langga' manna. 

3 Na totemo, e kamu mintu’ pa'tondokan 
Yerusalem sia mintu' muane to Yehuda, 
paolaiNa' salu sola pa'lak anggoro'Ku. 

4 Apapara tu tang Kugauranni tu pa'lak 
anggoro'Ku? Matumbai tongKu peagi-agii 
tu bua anggoro' anna bua langga'na 
manna bang? 

> Jamoto la Kupokadangkomi totemo tu 
apa la Kugauranni tu pa'lak anggoro'Ku 
kumua: La Kulalakki tu rompo durinna, 
anna taloi olo'-olo' sia la Kukakei tu 
tembo'na anna disilessakki. 

6 La Kupopempangala' sia tae” duka anna 
la dipetangkei sia la dibingkung, anna 
duri manna sola a'da' tuo lan: la Kukuan 
duka tu salebu' da anna pato'doi uran. 


YESAYA 5.7-11 17 


7 Tatu palak anggoro'Na PUANGna mintu’ 
ma'dandan maritik iamotu bati'na Israel 
na iatu mintu' to Yehuda iamo misa' 
tananan Naposende: untayan parenta 
malambu', apa to'doan raraora: umpeagi 
kamalamburan, apa kamarukkanora 
narampoi. 


Upu’ allona tu to kadake 


5:8-24 
8 Upu' allona tu to umpasirapi'-rapi' 
banua sia to umpasikande-kande palak, 
naurunganni tae'mo pa'pa'lakan sia 
kamu mannamo tau lan tondok. 
9 Mangkamo ma'kada lako kaleku tu 
PUANGna mintu' ma'dandan maritik, 
kumua: Tae” anna tang la pa'tombonan 
batu tu ba'tu pira-pira banua sia iatu mai 
banua kapua na maballo la lo'bangmo. 
10 Belanna iatu pa'lak anggoro' sangpulo 
ayokana tedong untengkoi, sangbarri 
tu alanna sia iatu mai lise' misa' ome 
misa'ri' epa burana. 
11 Upu’ allona tu to millik kale” ke 
melambi' undaka' pangiru' sia iatu to 
torro bang sae lako dannari mangiru' 
anna sallui anggoro'. 


YESAYA 5.12-17 18 


12 Tatu pa'maruasanna napamarua' oni 
katapi, dandi, ganda'-ganda' sia suling 
sia anggoro', apa iatu penggauranNa 
PUANG tae' anna palan ara'i sia tae' 
anna sailei tu lalan limanNa. 

13 Tamoto anna dipali' tu taungKu, 
belanna tae' pengkilalanna sia mintu' to 
mala'bi'na la mangelo sia iatu to kamban 
la mandasa-dasa diona kama'rangan. 

14 Tamoto anna la tibangnga sia la 
menganga tang sirua-rua tu lino to 
mate, anna tileak tama tu mintu' 
kamala'biranna tau iato mai sola 

to kambanna sia kamaruasanna sia 
paningoanna. 

15 Attu iato mintu' tau la dipamadiongan 
sia pia muane la dipasosso' lu rokko, sia 
ia duka tu mata to matampo la dipampa 
lu rokko. 

16 Apa iatu PUANGna mintu' ma'dandan 
maritik la dipakala'bi' tete dio 
katonganan na iatu Puang Matua 
maindan la dipamaindan tete dio 
kamaloloan. 

17 Na iatu mai anak domba la ungkande 
riu dio lu sangtinti dio lu pa'pasanganna, 
sia to salian lembang la sae undaka' 


YESAYA 5.18-24 19 


barang apa dio to' daun lauanna to 
malompo. 

18 Upu’ allona tu to urriu'i ulang 
kabulitukan tu penggauran sala sia ulang 
kareta pua nariusan kasalan. 

19 Tu ma'kada nakua: Melo ke madomi'- 
domi', melo ke Nasarra'-sarra'i tu 
penggauranNa, anta tiropi, melo 

ke samandappi'-dappi'nai tu apa 
Nalampakna To maserona to Israel, anta 
issanni. 

20 Upu’ allona tu to unggente'i melo 

tu kadake sia kadake nagente' melo: 
malillin nasanga masiang na masiang 
nasanga malillin: sia mapai' nasanga 
matanik na matanik nasanga mapai'. 

21 Upu’ allona tu to ia kalena ussanga 
kalena kinaa sia ia kalena unggente' 
kalena manarang. 

22 Upu’ allona tu to lalong manna 
unniru' anggoro' sia to barani manna 
umpasigaru-garu pangiru' melango. 
23Tu to untonganan to kadake belanna 
diona pappe' sia umpasisayuran 
katongananna to malambu" 

24 Tamoto, susitu api mendelok 
unnimbakan dalame sia susi ria 
ditombon napopennau api, susi 

dukamoto tu aka'na tau iato mai la 
buruk sia iatu ta'binna la sisarombonan 
susi barra'-barra', belanna naboko'imo 
tu Sukaran alukNa PUANGna mintu' 
ma'dandan maritik sia nabelle'i tu 
kadanNa To maserona to Israel. 


To dio mai padang mambela 


5:25-30 
25 Tamoto anna re'dek tu ara'Na PUANG 
lako taunNa sia Nae'teran lima tu tau 
iato mai anNa pata'pai, naurunganni 
tiseno-seno tu mai buntu, na iatu mai 
batang rabukna tau iato mai butung 
rumpang situlambenan lako lalan. 
Moi anna susito iate mintu'na, tae' 
anna poradanni kasengkeanNa Puang, 
sangadinna tontong bangpa tie'te' tu 
limanNa. 
26|a Napabendanan bate-bate tu mai 
to randan langi' sia la Nakorok londong 
dio mai lelean uran, manassa inang 
madomi' sia ta'pa la sae tu tau iato mai. 
27 Tatu tau iato mai tae'i misa” tu la kopa 
sia la titodo, tae'i misa” la tikkaru'du' 
ba'tu leppeng ba'tu ungko'ka'i salipi'na 
ba'tu la ka'tu tu ulang sepatunna. 

28 Tatu tinaranna tontong bang matata’ 
sia iatu panana tontong bang digattang 
sia iatu kalungkung darangna sangtinti 
batu laulung sia iatu karetana la susito 
talimpuru'. 

29 Angnga'na susi gamara singa birang, 
susi urrungna singa mangura, iatu 

tau iato mai unnarrak la undamak 
pangrampa anna pallaianni male, natae' 
misa' tau la urrampananni. 

30 La narua angnga' tu tau iato mai susito 
mongngo'na tasik: allo iato pittuk liu tu 
padang, iake mentiroi tu tau tiku lao 
kuli'na padang, kapittukan megiangan 
manna nata'pai matanna sia iatu arrang 
langi' napapittuk saliu'. 


Kaditambaianna Yesaya 


6:1-13 

1 latonna taun namatean datu Uzia, 

payanmi lako kaleku tu Puang 
unnisung dao isungan kapayungan 
masuanggana sia mala'bi, na iatu Banua 
Kabusungan nasitutu'i rombe-rombe 
bayunNa. 
2 Den ba'tu pira-pira Serapin 
untalimbungI tama, rundunni pani” 

siannan: da'dua pani” nasamboan 
lindona, da'dua pani” nasamboan 
lentekna, na da'dua pani” napake mettia’. 
3 Metambami tu misa” ungkuanni tu misa’ 
nakua: Maindan, maindan, maindan 
tongan tu PUANGna mintu' ma'dandan 
maritik, iatu mintu' lino naponnoi 
kamala'biranNa. 

4Tigoyangmi tu mai manangnga lumpa- 
lumpa belanna galugu gamaranNa na 
iatu banua ponno rambu. 

5Kukuami: Upu’ alloku, sumpu 
sumandakku, belanna aku te to 
maruttak puduk sia torrona' sirau misa' 
bangsa maruttak puduk, na nata'paimo 
matangku tu Datu, tu PUANGna mintu' 
ma'dandan maritik. 

6 Apa misa'i tu Serapin sae mettia’ 
umpellambi'ina' sitangke ruaya tu naala 
nasipi' dao mai to' pemalaran. 

7 Napalakoi pudukku nama'kada, nakua: 
Iake narumbumi tu pudukmu te, ta'pa 
tilossok ta'ga'mi tu kakadakeammu sia 
diseroi tu kasalammu. 

8 Mangkato kurangimi tu kadanNa Puang 
Nakua: Mindara tu la Kusua? Mindara 
tu la Kiposumbungan puduk? Mebalimo' 
kukua: Indena', suamo'. 

9 Ma'kadami Nakua: Malemoko, kuanni 
tu bangsa iate: Perangimi, apa tae' 
mipebuyu'i: tiromi, apa tae" miissanni. 
10 Pabattukki tu penaanna bangsa iate 
sia patarui tu talinganna, sia pasipi'da'i 
tu matanna, da napatiro sia da naparangi 
sia da napaissan, naurungan tae" anna 
mengkatoba' sia tae" nadipamaleke. 

11 Kukuami: O Puang, la sangapai? 
Nakuami: Sasanggangna tu mai tondok 
iato sae lako puranna tu pa'tondokan 
sia banua sae lako tae'na tau lan sia 
samempadang talona tu tana iato. 

12 AnNa patoyangi PUANG male tu tau 
iato mai sia biung-biungammo tu tondok 
lo'bang lan bamba iato. 

13 Ke denpi taa sangpulona Ian, Ia 
disanggangi dukapa. Ten to kayu 
tarpin sia jati dilemponni, den siapa 

tu garempongna, susi dukamoto tu 
garempongna tau iato mai, iamo misa' 
banne masero. 

PUANG la umbengan misa” 
tanda, iamotu Imanuel 


7:1-25 

1 Den pissan tonna linona Ahas, 

anakna Yotam, anakna Uzia, datu 
Yehuda, ke'de'mi tu Rezin, datu Aram 
sola Pekah, anakna Remalya, datu Israel, 
anna male langngan Yerusalem, la ullaoi 
tu tondok iato, apa tae' nabelai natalo. 
2Tonna pokadami tau lako to lan 
banuanna Daud kumua: Nasamboimo 
Aram tu Efraim, ma'bara-barami tu 
penaanna datu sola mintu' to kambanna, 
butung to kayu lan pangala' nairi' angin. 
3Ma'kadami tu PUANG lako Yesaya 
Nakua: Maleko sola anakmu muane 
Syear Yasyub umpessitammui Ahas lako 
saruran limbong iringna daona lu, lu lako 
lalan padang pamusoran sampin bulu 
domba, 
4ammu kuanni kumua: Ma'penandakomi 
sia parapa'i tu penaammi: da mimataku' 
sia da naranggang tu penaammi diona 
te da'dua lalotin merambu, iamora 
kare'dekanna kasengkeanna Rezin sola 
mintu' to Aram sia anakna Remalya. 

> Belanna nadakarangkomi kadake to 
Aram sola to Efraim na anakna Remalya 
nakua: 

6 Maikomi take'de'i tu to Yehuda anta 
patirambanni sia tarampai tu tondokna 
anna iatu anakna Tabeel tapatama datu 
dio. 

7 Apa susite tu kadanNa Puangta PUANG: 
latu iannato tae' anna la dadi sia tae' 
anna la lalo. 

8 Sangadinna iatu Damsyik la tontong 
napopennuluan tondok Aram na Rezin 
napokambuno kapayungan Damsyik, 

- annanpa pulona Ilima taunna anna 
disanggang tu Efraim, naurunganni 
tae'mo anna tulangdan misa" bangsa tu 
tau iato mai.- 

?Sia jatu Samaria la tontong 
napopennuluan Efraim na Remalya 
napokambuno kapayungan Samaria. 
lake tae'i ammi katappa'i, manassa tae' 
ammi dipamarendeng. 

10 Napatarru'mi PUANG ma'kada lako 
Ahas, Nakua: 

11 palakuko misa” tanda lako PUANG. 
Kapenombammu, palakui tu tanda diong 
mai mangapi'na lino, ba'tu lu dao mai 
masuanggana. 

12 Mebalimi tu Ahas nakua: Mokana' 
umpalakui, mokana' ussandak PUANG. 
13 Nakuami: Perangiimi totemo, e 
kamu bati'na Daud! Misanga tang 
ganna'paraka ussara'i tau, ammi sara'i 
siapara Kapenombangku? 

14 Tamoto anNa PUANG kaleNa 

la umbenkomi tanda kumua: La 
ma'tambuk tu anak dara iato anna 
dadian misa' pia muane, la nasangai 
Imanuel. 

15 Bumbungan pa'pamakko sola tani’ 
enoan nakande, ke naissanmi ussuale 
kadake anna alai tu maelona. 

16 Belanna iake tae'pi anna issanni te 
pia iate ussuale kadakena anna alai 
tu maelona, manassa la lo'bangmo tu 
tondokna da'dua datu mikataku"'. 

17 Apa iatu kamu sia bangsami sia to 
lan banuanna ambe'mi la Naparampoi 
PUANG ba'tu pira-pira attu, tu tae' 
bangpa anna den susinna temponna 
sisarak to Efraim tu to Yehuda, - lu dio 
mai datu Asyur. 

18 Allo iato la Natambai PUANG sae tu 
mintu' kasisi' dio messarakna salu Nil dio 
Mesir sia tabuan dio tondok Asyur. 

19 Mintu'i to la sae ta'pa ussamboi aa' 
milan sia lan lu to' sapak batu, sia dio lu 
to' duri, sia dio lu mintu' to' kauaianna. 
20 Allo ia dukato la Naku'ku'i PUANG 
piso peku'ku' diindan dio mai sappia' 
salu, iamotu datu Asyur, tu beluak sia 
mintu' bulu lentek sae lako danggo' la 
Naku'ku'. 

21 Allo ia duka bangsiato, ke denni tau 
umpatuo misa' anak sapi sia da'dua 
domba, 

22 tu belanna kamasekkaranna susunna, 
iamoto anna la ungkande bumbungan 
pa'pamakko: belanna minda-minda tu 
torropa lan tondok iato iamo la ungkande 
bumbungan pa'pamakko sola tani' 
enoan. 

23 Sia la dadi dukato allo iato, kumua iato 
palak nanii sangsa'bu garonto' anggoro' 
dolona, tu keangga' sangsa'bu batunna 
salaka, la nanii duka tuo duri sia a'da'. 
24 Indeto la nanii tau male sibaa len 
tinaran sia pana, belanna makalima'na 
padang iato nanii tuo duri sola a'da'. 

25 Sia mintu' buntu tu nabingkung tau 
dolona, tae'mo nalesei tau lako, belanna 
ungkataku' duri sia a'da', sangadinna 

la dipanglamba'i sapi sia la dipalullu'i 
domba. 


Tang la marempamo unnala 
pangrampa, tang Ia 
malelanmo ussarrin sisaling 


8:1-4 

1 Sia Nakuapa tu PUANG lako kaleku: 

Alako misa' papan passurasan pua, 
sura'i passura' biasa lako te kumua: 
Tang la marempamo unnala pangrampa, 
tang la malelanmo massarrin sisaling. 
2 Kualami tu sa'bi matappa', iamotu 
to minaa Uria sola Zakharia, anakna 
Yeberekhya. 
3Sangampa'mo' nabi baine, anna 
ma'tambuk sia undadian misa' pia 
muane. Nakuami tu PUANG ungkuanna': 
La musanga: Maher-Syalal, Hash-Bas. 
4Belanna iatonna tang unnisanpi tu pia 
iato umpokada: Ambe'!, ba'tu indo'!, 
manassa mintu’ lianan makamban lan 
Damsyik sia pangrampa lan Samaria la 
disorong lako olona datu Asyur. 

To Asyur untamai tondok Yehuda 


8:5-10 
5 Napatarru'pa PUANG ma'kada lako 
kaleku susite: 
6 Tu belanna tang nabilang bangsa iate 
tu uai Syiloah, tu lolong unnentang, 
sia umposende diona Rezin na anakna 
Remalya, 
7 jamoto manassa la Napatu'ba'i Puang 
uai Salu pua, luang sia mandirri' tu 
tau iato mai, iamotu datu Asyur sola 
mintu' kamala'biranna, tu la ullempa'i 
pa'kalobangna sia ulleanni panampona. 
8 La tarru’ lu tama Yehuda anna tu'ba'i 
sia nalempa'i, naurungan ullambi'i tu 
barokona, anna samboi pani'na tu mintu' 
padangmi, e Imanuel! 
9 Maparrangkomi palaoan, e kamu mintu' 
bangsa, nake disabu'ikomi: patananni 
talinga e kamu to randan langi; selle'i 
tu la'bo'mi, nake disabu'ikomi, selle'i tu 
la'bo'mi, nake disabu'ikomi. 
10 Tatu apa mikombongan, inang tang la 
danun, iatu kada misama turu'i, tang 
la lolo’, belanna Narondongkan Puang 
Matua. 

Sipatu Yesaya la umpeagi PUANG 


8:11-22 
11 Nakua tu kadanNa PUANG lako kaleku 
tonNa la'ka'ina' sia Napakilalana' kumua: 
da muturu'i tu lalanna te bangsa iate, 
nakua: 
12 Da misa'bu' lenni tu kasiturusan 
pepayunna tu nasanga kasiturusan 
pepayu te bangsa iate, sia da mikataku'i 
tu nakataku'na sia da mikagiangi. 
13]a mannari tu PUANGna mintu' 
ma'dandan maritik tu mipomaindan, 
sipatu Ia mikataku' sia la mikagiang. 
14 Puangmo la mipoinan maindan, apa la 
napobatu katitodoan sia batu tongkon 
katilenderanna da'dua rapu tallangna 
Israel sia ba'tikan sola poya ulla'ka'i tu 
pa'tondokan Yerusalem. 
15 Budai tu tau iato mai la tisumbang sia 
tobang sia la mapipping sia la naluang 
bunde sia naala ba'tikan. 
16 |ulunni muporii tu kada dipaombo' sia 
ca'i tu pepasan dio lu to' anak gurungku. 
17 La kutayan tu PUANG, tu 
umpembuniammo bati'na Yakub, 
lako Kalena la kunii sande”. 

18 Tiromi, aku na iatu mai pia 
Nakamaseanna' PUANG, iamo tanda sia 
tanda nubua' dio lu to Israel dio mai 
PUANGna mintu' ma'dandan maritik tu 
unnisung dao buntu Sion. 

19 lake nakuangkomi tau kumua: 
Ma'petiro-tirokomi lako bombo to mate 
sia to sola-sola bombo tu kumissak- 
missak sia ma'nemu-nemu - tang 
Kapenombannaraka misa" bangsa tu 
sipatu la nanii mekutana? Pato'raka 
dipekutanan lako to mate tu to tuo? 

20 Lako (manna) pepasan sia kada 
dipaombo'! Minda-minda tu ma'kada 
tang sipatu kada iato, tae' anna Ia sitiro 
arrang melambi' 

21 Sangadinna la palong bang umperasai 
parri’ sia mangelo, ia anna topomo, 
maredemi tu ara'na sia unggatai datunna 
sia Kapenombanna. Ke mentingarai 
langan langi’, 

22 ha'tu tukkui rokko padang, inang parri’ 
sia pittuk duka, kapittukan megi-angan, 
sia napatiramban len kama-lillinan. 

Kadadianna Messias 


9:1-7 (8:23-9:7) 

1 (8-23) Apa iatu padang maparri' 
susito, tae'mo anna la kalillinan. 
Susi tonna dolona, Napamatuna tu tana 

Zebulon sia Naftali, ten dukamoto la 
Napakala'bi, ke ma'katampakannai, tu 
lalan lako tasik, rampe lianna Yordan, lili’ 
to kapere’. 

2 (9-1) Tatu to lolang lan kamalilinan, la 
untiro arrang kapua sia iatu mintu' to 
naluang bayo-bayo kamatean la bu'tu tu 
arrang lako. 

3 (9-2) Mipopemba'ka'mo te bangsa, 
amMi pekapuai tu kaparannuanna: la 
parannu paiman tu tau iato mai dio 
oloMi susi to kaparannuanna tau, ke 
pepareanni, sia sangtinti to sila'tekan, 
ke untaa-taai pangrampa. 

4(9-3) Belanna iatu ayoka napassan 

sia lemba dao palempengna sia ta'ba 
perambana Mirebongmo susi tonna allo 
(kaditaloanna) to Midian. 

5 (9-4) Belanna mintu' sepatu, tu tumutu 
mentarassa, sia mintu' bayu lamba' 
ussarrin rara, la ditunu napepurai api. 

6 (9-5) Belanna dipadadiammiki' misa” 
Pia, misa' Pia muane dikamaseangki' 
umpobayu bayu kapayungan, sia iatu 
sanganNa nasa'bu' tau: Rangga inaa 
kalle-kallean tu ma'patudu, Kapenomban 
kuasa, Ambe' matontongan sia Datu 
pasali rampa" 

7(9-6) La kapua tu parentaNa sia 

tae” upu'na tu kamarampasan dao 
isungan kapayunganna Daud sia lan 
nalili parentaNa, la Napabantang 

sia Naparandanganni katonganan sia 
kamaloloan randuk totemo tontong sae 
lakona: kamamaliranNa PUANGna mintu' 
ma'dandan maritik la umpogau'i tu ianna 
te. 


To Efraim diparampoi kamaparrisan 


9:8-10:4 (9:7-10:4) 
8 (9-7) Napasonglo'mo Puang tu misa’ 
kada lako Yakub, nata'pa lan Israel. 
9 (9-8) Tatu iannato la naissan 
makalima'na bangsa iato, to Efraim 
sia pa'tondokan Samaria umpamadao 
penaanna sia matampo ma'kada kumua: 
10 (9-9) Rondonmo tu batu tela, apa batu 
dipa' la tabangunanni sule: dilellengmo 

tu ara pangala', apa kayu arasi la tatanan 
tasondanni! 

11(9-10) Iamoto anna mintu' balinna 
Rezin la Napake'de' PUANG la unnea 
tau iato mai sia la Nasarrang tu mintu' 
ualinna: 

12 (9-11) Iamotu to Aram dio mai 
matallo, to Filistin dio mai matampu, 
anna mummunni tama sadangna 
naampello" tu to Israel. 

Moi anna susito iate mintu'na, tae' 
anna poradanni kasengkeanNa Puang 
sangadinna tontong bangpa tie'te' tu 
limanNa. 

13 (9-12) Belanna tae” anna mengkatoba' 
te bangsa iate lako To umpa'dikki sia 
tae” anna daka'i tu PUANGna mintu’ 
ma'dandan maritik. 

14 (9-13) Iamoto anna sangallo bangri la 
Nanii PUANG unta'takki dio mai to Israel, 
la ulu, la ikko', la tangke koroma, la tille. 
15 (9-14) Iatu tedong pariu' sia to la'bi' 
iamo ulu, na iatu nabi umpa'pangadaran 
buttok iamo ikko'. 

16 (9-15) Iatu mai panglalanna bangsa 
iate iamo panglalan sala, sia napapusa 
nasang tu tau nalalanan. 

17 (9-16) Iamoto anna tang umposendei 
PUANG tu mai to manguranna, sia tae' 
anNa katuru-turui tu mai pia biungna 
sia mintu' baine balunna, belanna to 
untananni nasang boko' Puang sia to 
bulituk sia kapanglangdoan sun dio 
pudukna. Moi anna susito iate mintu'na, 
tae” anna poradanni kasengkeanNa 
Puang, sangadinna tontong bangpa 
tie'te' tu limanNa. 

18 (9-17) Belanna iatu katangmekaalukan 
ma'laka-laka butung api, tu ussopui 
duri sia a'da' naballa, tu ummampu'i 
ranga'-ranga' makamban lan pangala’, 
naurunganni kendek tu rambunna 
meumbun. 

19 (9-18) Tu belanna kare'dekanna ara'Na 
PUANGna mintu' ma'dandan maritik 
anna kandei api tu tana iato, anna potaai 
api tu pa'tondokan naurunganni tae'mo 
nakatirinnai siulu'na tu tau. 

20 (9-19) Dio rampe kanan ma'karu'bek 
tu tau, apa topo sia, na dio kairi 
mangampello' tu tau, apa tae' sia anna 
dia', pantan la ungkande bale-bale 
takia'na. 

21(9-20) To Manasye amna to Efraim, 
sia to Efraim anna to Manasye: la 

umpapada penaa unnea to Yehuda. 
Moi anna susito iate mintu'na, tae' 
anna poradanni kasengkeanNa Puang 
sangadinna tontong bangpa tie'te' tu 
limanNa. 
10 lUpu' allona tu mintu’ to 
umpatassu' parenta tang 
malambu' sia to massura' tu umpalao 
pesua matana’, 
2 la umpatoyang to mase-mase dio mai 
salunna sia urrampa katongananna 
taungKu tu tang pa'bela, anna ala rampai 
tu baine balu sia ullo'do' pia biung. 
3 Apa apara la mipogau', ke allo 
kadiukungan sia ke naruakomi 
kasanggangan bu'tu mambela? Mindara 
la minii mallai umpalaku pa'tunduan sia 
umbara la minii umpalumpunni meloi tu 
kamala'birammi? 
1Tae' anna salai tu tau iato mai tang tuttu 
susi to dipattang, tibambang butung to 
dipatei. Moi anna susito iate mintu'na, 
tae” anna poradanni kasengkeanNa 
Puang sangadinna tontong bangpa tie'te' 
tu limanNa. 

Upu’ allona tu Asyur 


10:5-19 
5Upu' allona Asyur, tu pebamba 
sengkeKu, sia lan lisu pala'na tu 
kamare'dekangKu butung pelonga' 
6 Kusuamo umpandasa misa” bangsa 
tang mekaaluk sia Kukuan la ullaoi misa" 
to sangpetayanan narua kasengkeangKu, 
la umpangrampai sia umpanglo'do'i anna 
lullu'i tu tau iato mai susi so'mak dio lu 
lalan. 
7 Apa iatu passanganna tae’ anna 
susito, sia iatu pa'inayanna tang ten 
to, sangadinna iatu lalan penaanna la 
ussanggang sia la urroto'i ba'tu sangapa 
bangsa. 
8 Belanna nakua tu kadanna: Tang 
sibaaraka datu tu mintu' arungku? 
9 Tang baliraka Karkemis tu Kalno, sia 
Arpad tu Hamat? Tang baliraka Damsyik 
tu Samaria? 
10 Susi limangku ussau' parentana 
dipa'deatainna, moi anna mandu 
maballo iatu rapang-rapang dipodeata 
dipa'na anna rapang-rapang dipodeata 
dio Yerusalem sia dio Samaria: 

11 sja tumba tu kupogau'na lako 
Samaria sia lako tumai rapang-rapang 
napodeatanna tae'raka anna la susito tu 
la kupogau' lako Yerusalem sia lako tu 
mai rapang-rapang dipodeatanna? 

12 Apa la dadi ke tepumi tu Puang 
umpogau' pengkaranganNa dao buntu 
Sion sia dio Yerusalem, la rampoNa' 
unnukungi tu napabu'tunna penaa 
madaona datu Asyur sia matampo patiro 
solo'na. 

13 Belanna nakua: Diona 
kamawatanganna kalena limangku, 

sia diona kamatarrusangku angku 
pogau'i susito, belanna unnampuina' 
tangnga' kinaa: iamoto angku lampi'i tu 
katonan padangna tau, angku rampai 
tu mai barang apanna sia butungna' 

to tedong lampung laki ussembangi tu 
pa'tondokan. 

14 Sia iatu limangku ulla'ka'i barang 
apanna ba'tu pira-pira bangsa ten to 
serang manuk-manuk, sangtinti to 

to ulliu tallo’ natampe indo'na, ten 
dukato tu mintu' lino kurampa na 

moi misa’ tae” napanggega' tu pani'na 
ba'tu umpopenganga tillokna ba'tu 
kumissak-missak. 

15 Denraka tu uase madongnga' lako to 
umpemba'tanni? Denraka tu gare'ge' 
matampo lako to ussorongi? Butung 

to pebamba umpopangayo to untoei: 
butung to tekken unnangka'i tu tangia 
kayu. 

16 Tamoto anNa popembali madokoi 
Puang, iamotu PUANGna mintu' 
ma'dandan maritik tu kale malompona 
sia diongna lu kamala'biranna den tu apa 
ma'lana-lana susi api dukku. 

17 Attu iato Arrangna to Israel la bali to 
api sia iatu To maserona la bali dukku 
api, tu la umballa sia ungkande durinna 
sia a'da'na Asyur lan sangallo bangri. 
18|a Nasopui duka Puang tu 
kamala'biranna pangala'na sia pa'lakna, 
la deatanna la batang kalena, - la bali 
misa' to marangke kale. 

19 Tatu kayu torropa lan pangala'na 
tae'mo anna marian, naurunganni 
ma'dinmo napatama sura' misa' pia tu 
bilanganna. 

Iatu torrona la makarimman 


10:20-27 


20 La dadi to allo iato, kumua iatu to 
Israel tu torronapa sia bati'na Yakub tu 
tilendoknamo tae'mo anna la sande' lako 
to umpandasai, sangadinna la sande' 
bulo lollong lako PUANG, To maserona to 
Israel. 

21 Tatu to torropa la tibalik sule, sia bati” 
torronapa Yakub, la sule umpengkara'pai 
Puang Matua matoto'. 

22 Belanna, moi anna iatu bilanganna 
bangsamu, e Israel, susito karangan 
dio biring tasik, ia manna tibalik sule 

tu torronapa, inang tilampakmo tu 
kasanggangan situang kamaloloan 
lempan. 

23Belanna misa” kasanggangan 
tilampakmo la Napaden Puang, 
PUANGna mintu' ma'dandan maritik lan 
lili'na lino. 

24Tamoto anna ma'kada tu Puang, 
PUANGna mintu' ma'dandan maritik, 
Nakua: Da mikataku'i tu to Asyur, e 
taungKu lan Sion, ke nalongkankomi 

pelonga', sia napata'paikomi pebamba, 
susito Mesir pirambongi'. 

25 Belanna sangattu'mora sia tae'mo 
namasai anna tappu tu kare'dekan, nalu 
lako kasangganganna tau iato mai tu 
kasengkeangKu. 

26 Belanna iatu PUANGna mintu' 
ma'dandan maritik umpopangayo 
pebamba lako tau iato mai susi tonna 
dipasiapanan tu to Midian dio buntu batu 
Oreb, sia Napopangayo tu tekkenNa dao 
tasik sia Natadedangan susi tonna lako 
Mesir. 

27 La dadi allo iato kumua iatu pamaanna 
la tilendok dao mai palempengmi sia iatu 
ayokana la tilendok dao mai sokkongmi, 
la sanggang tu ayoka dao palempengmi. 


Katangtarrusanna surodadu Asyur 


10:28-34 


28 Saemi lako Ayat, anna tarru' lako 
Migron, anna tampei tu mai apanna di 
Mikhmas. 

29 Tau iato mai unnola kumila': Geba tanii 
ma'bongi: anna ma'parondo tu Rama; 
mallai duka tu pa'tondokan Gibea-Saul. 

30 Silallakangko, e anak dara Galim, 
matangkinko, Laisya, sosoko, Anatot. 

31 Tatu pa'tondokan Madmena mallai, sia 
ia duka tu pa'tondokan Gebim mallai 
membuni. 

32 Tate allo torropa dio Nob, naka'panan 
pebusuk tu buntunna anak dara Sion, 
tanetena Yerusalem. 

33 Apa ta'pa Nata'takki Puang, PUANGna 
mintu' ma'dandan maritik situang 
kalalonganNa tu mintu' tangkena sia 
lolokna, sia iatu batang kalandona 
Nalelleng sia iatu kapuana Nasongkan 
rokko padang. 

34 Attu iato pangala’ tamman la Nalelleng 
uase Puang, sia iatu Libanon la 
Napasiapanan Puang sumpu mala 'bi'. 


Iatu parentana Messias 
sumpu marampa' 


11:1-10 
1 1 1 La mentaruk tu garempongna 
Isai sia mellolo namembua tu 
taruk uaka'na. 
2Ja la Nanii ta'pa PenaanNa PUANG, 
iamotu Penaa kakinaan sia tangnga' 
kinaa, Penaa pa'timbangan sia 

kamatotoran, Penaa kapaissanan sia 
kamatakuran lako PUANG. 

3 Tamo pa'poraianna tu ungkataku' 
PUANG. Tae' anna la ma'paolai salu 
unturu' pentirona sia tae' anna la 
mangra'ta' unturu' paranginna. 
4Sangadinna iatu to bitti’ la napaolai 
malolo salunna sia nasanda tonganni 
situang kamalamburan tu to 
umpamadiong penaanna, apa tete 

dio pebamba tongka' dililana Ia 
napa'dikan lino, sia penaa sun dipudukna 
la napateanni tu to tang mekaaluk. 

5 La umpopa'bakkan kamaloloan sia Ia 
umpotambeke' kamarurusan. 

6 Attu iato guruk la sikananaran 

anak domba, sia iatu arimau buluh 
sanglengaran bembe’ laki-laki, na 

iatu anak sapi sia anak singa sia sapi 
passoma la sangbala sia pia'-pia' la 
umpasangkambiranni. 

7 Attu iato beruang birang sola sapi la 
sibaa ungkande riu sia iatu mai anakna 
sibaa unno'ko', sia iatu singa la ungkande 
dalame susi sapi. 

8 Attu iato iatu pia sumusupa la maningo 
dio to' baba to'tok ula’ rame sia iatu pia 

mane sarak susu unnulu limanna tama 
lo'ko' ula” keipo. 

9 Tae'mo tau la umpogau' kakadakean 
ba'tu la umpabu'tu mesangganginna 
dao lili' na buntu maindanKu. Belanna 
la naponnoi kapaissanan diona PUANG 
tu mintu' lino susi uai buda ussamboi 
salinna tasik. 

10 Allo ia dukato anna iatu taruk uaka'na 
Isai la tulangdan napobate-bate mintu' 
bangsa sia la napengkaa'i mintu' to 
sangpetayanan, sia iatu inan nanii 
mari'pi la mala'bi'. 


To Israel mala'bi' sule 


11:11-16 


11 Allo ia dukato la dadi kumua Puang 
la unnete' pole limanNa la ulla'bakki 
sule tu taunNa tu mai torronapa, tu 
mai torronapa dio Asyur, dio Mesir, dio 
Patros, dio Etiopia, dio Elam, dio Sinear, 
dio Hamat na dio lu tondok ma'randan 
tasik. 

12|a Naangkaran bate-bate tu mintu’ 
bangsa sia la Napasipulung sae tu mintu' 
to Israel mangka diula'i male, sia Ia 
Napopa'misa sule dio mai tetuk a'pa'na 

lino tu mintu' baine to Yehuda mangka 
dipatisambo'-sambo'. 

13 Attu iato la pa'de kamagallianna 
Efraim sia iatu to ussussai Yehuda la 
diroto'i: tae'mo anna la ungkagalli Efraim 
tu Yehuda sia tae'mo anna la ussussai 
Yehuda tu Efraim. 

14 Sangadinna la sanginaa sola 

duai la ma'palulako matampu' 
undammak palempengna to Filistin, 
anna pangrampai tu to rampe matallo, 
iatu limanna la ussabak to Edom 

sola to Moab sia mintu' to Amon la 
mengkanorong lako kalena. 

15 [a Nagatai PUANG tu tasik 
mengkokona Mesir sia la Naaak 

lima tu Salu iato anna marangke 
napobua' anginNa, sia la Napopempitu tu 
salu iato, sia Napalingkai tau ma'sepatu. 
16 Attu iato la den tu batatta naola 
taunNa tu torrona siapa, iamotu torrona 
siapa dio Asyur, susito pirambongi' 
dipadenan to Israel tonna tassu' lan mai 
tondok Mesir. 

Nanian pa'kurre 
sumangasanna to tilendokmo 


12:1-6 

1 2 1 Allo iato la ma'kadako mukua: 

La kupudi-pudikomi, o PUANG, 
belanna moi amMi sengkeina’, apa 
meremo tu sengkeMi, Mipakatanamo'. 
2Inang Puang Matua tu oto'na 
kamakarimmanangku, marannuna”, 
sia tae” kumataku', belanna PUANG 
PUANG tu oto'na kamatotorangku 
sia pa'pudiangku sia Iamo 
kupomakarimman. 
3 Sia la parannu paimankomi untimba uai 
dio mai bubun kamakarimmanan. 
4Pudimi tu PUANG, sia meongli'komi 
ussa'bu' sanganNa, pakaleleanni tu 
penggauranNa dio lu mintu' bangsa, 
pa'peissananni, kumua matande tu 
sanganNa. 
5 Pakendekanni pa'pudian tu PUANG, 
belanna umpogau' apa kalle-kallean. 
Pa'peissanan nasangi te iannate lako 
mintu’ lino. 
6 Unnarrakkomi sia sumapukokomi, 
e pa'tondokan Sion, belanna jatu To 

maserona to Israel pasareongan illan 
tangngami. 


UKUNGAN, LAKO 
BANGSA-BANGSA 


PASALA' 13-23 
Pa'nubua' diona Babel 


13:1-14:23 


13 lInde sia tu kada 
Napa'petanggungan Puang 
Matua diona Babel, tu mangka 
dipasombo lako Yesaya, anakna Amos: 

2 Osokki tu bate-bate dao buntu tang 
karerungan, pekapuai tu gamarammi 
metamba lako tau iato mai: popangayoi 
tu limammi, anna unnola dio to' ba'bana 
to la'bi" 

3Mangkamo Kukuan tu mintu' to 
marimbangangKu, sia Kutambai dukamo 
tu mintu' pa'baraningKu la umpalalo 
kasengkeangKu, tu unnarrak-arrak 
belanna nasau penaanna. 

4Dirangimi tu ongngo' dao buntu susito 
ongngo'na tau buda, gamara tipio 
padangna mintu' bangsa sita'pa dio 


YESAYA 13.5-10 48 


mai mintu' parenta. PUANGna kalena 
mintu' ma'dandan maritik tu umparessa 
sangtuntunan surodadu. 

“Tau iato mai lu dio mai padang 
mambela, dio mai randan langi’, 
PUANG sola parea kasengkeanNa tu la 
ussanggangi tu mintu’ lino. 

6 Sitangirangkomi, belanna mandappi'mo 
tu alloNa PUANG: sae butung 
kasanggangan dio mai To umpoissan 
angge maritik. 

7 Tamoto anna la langga’ tu mintu’ lima 
sia la bonnong tu penaanna mintu' 
tolino. 

8Sia tiramban tu tau iato mai, 
ma'paganggang sia narampoi 
kamaparrisan, mangumbero susito 
baine manguria': buyu' sitiro len tu tau 
iato mai sia iatu lindona borrong susito 
api. 

9 Inang la sae tu alloNa PUANG sitonda 
kamaparrangan sia kamagallian anna 
iatu kasengkean dukku-dukku, tu la 
umpopempadang lo'bangi tu mintu' lino, 
sia la nasabu'i tu mintu' to umpogau' 
kasalan lan te lino. 

10 Belanna mintu' bintoen dao langi' 

sia bintoen ma'karupu tae'mo anna la 

umpatiarrang arrangna, ia duka tu allo 
la dipamalillin, ke dellekki sia iatu bulan 
tae'mo anna la umpamian arrangna. 

11 Belanna la Kupapakkanni lako mintu' 
issinna lino tu kakadakeanna sia iatu 
kakelokanna la Kupapakkanni lako 
mintu' to tang mekaaluk, sia la Kuputtai 
tu kamadongngaranna to matampo sia 
la Kupampa lu rokko tu kamadaoan 
penaanna to kelok. 

12 La Kupamasuli' ia tu tolino anna bulaan 
massang, sia keangga' kapua iatu rupa 
tau anna bulaan tasak dio mai Ofir. 

13 Tamoto angKu la umpatigega' i tu 
langi” sia iatu lino la lino” sia tilele dio mai 
inanna, napobua' kare'dekanna ara'Na 
PUANGna mintu' ma'dandan maritik 
tonna allo kadukkuanna kasengkeanNa. 
14 Tau iato mai la ten kijang diula' sia la 
sangtinti domba tang dikambi' pantan 
la sule umpengkara'pai bangsana sia 
pantan mallai umpengkaa'i tondokna. 

15 Minda-minda tu dikabu'tui la dirauk, 
sia minda-minda tu dila'ka'i la mate 
nakande bassi. 

16 Sia iatu mintu’ anakna la 
dipessambakan dio tingayona tau 

iato mai, mintu’ banuanna la dilo'do'i sia 
mintu’ bainena la ditoro'-buku. 

17 La Kupare'dek ara'na tu to Madai 
unnea tau iato mai, tu misa' bangsa tang 
ungkabudai salaka sia tang ungkaduangi 
bulaan. 

18 Sangadinna iatu tinaranna ussanggang 
pia muane sia tae' anna katirinnai tu mai 
lanna pa'tambukan, sia tang mamase 
untiro pia'-pia'. 

19 Na iatu Babel tu napotarompo' mintu' 
kadatuan sia kamala'biran nasattuan 
mintu' to Kasdim la susi Sodom na 
Gomora, tonna palumbangi Puang 
Matua. 

20 Tae'mo nala umpa'tondokki tau 
tontong sae lakona sia tae'mo 

inan nanii ma'tondok landa' lako 
disituran-turananni, moi to Arab tae'mo 
nama'tenda dio sia moi to manglaa tae' 
dukamo la umpakande pangkambi'na 
dio. 

21 Sangadinna la nanii serigala buriko' 
torro sia iatu mai banuanna la ponno 
langau, sia nanii torro anak burung unta 
dio sia ampu padang silo'dok-lo'dokan. 
22 Sia lan mintu' tambakukunna la nanii 
ungnguang-nguang asu lampung sia lan 

tongkonan layukna nanii ma'pema'mik- 
ma'mik la nanii serigala: iatu attunna 
mandappi'mo sia iatu allona tang la 
dipapodo'mo. 
14 1 Belanna Nakaturu-turui PUANG 
tu Yakub sia la tontong Natonno' 
tu Israel sia la Napatorro lan tondokna, 
anna iatu to salian lembang la menturu' 
lako to Israel sia la mareke' lako rapunna 
Yakub. 
2Tatu to Israel la nasolan ba'tu pira-pira 
bangsa, nasolan lako inanna, anna 
potaui to Israel tu tau iato mai dio 
padangna PUANG, la napokaunan Ia 
muane la baine anna rampai tu to 
mangka urrampai dolona sia anna 
posua-suanni tu to mangka ussua-suai. 
3La ten dako” ke Nabenmoko kamatanan 
PUANG diona kamapa'dirammu sia 
katigiangammu sia pengkarangan 
magasammu tu napapassanangko to 
umpokaunanko, 
4attu iato mupopenani te parumbasan 
diona datu Babel, kumua: Tumba 
ia melona, belanna toremo tu to 
mesua-sua, iatu kadipakario-rioan 
toremo. 

> Tatu pebamba to tang mekaaluk 
Narebong PUANG, tu tekken 
kapayunganna to dipekapuangi. 

6 Tu sengke umbamba tang sore-sore tu 
mintu' to sangpetayanan sia tu arasan 
ullullu' sia umpakario-rio mintu’ bangsa 
situang katangmamasean. 

7Tatu mintu’ issinna lino la marampa' 
sia manaman: tau iato mai unnarrak 
parannu. 

8 Sia naposendeko mintu’ kayu sanoba', 
susi dukato tu kayu arasi' dao Libanon, 
nakua: Tempommu sumpandan dio, 
tae” bangmo misa” tau kendek mai la 
ullellengkan. 

3 latu lino to mate diong marongka 
belanna iko, la morai ussitiroangko, ke 
saeko, belanna tete dio iko napamillikki 
tu mai bombo to mate, iamotu mai 
bembe' laki lan lino, mintu' datunna 
bangsa napake'de' dio mai to' isungan 
kapayunganna. 

10 Tau iato mai ma'kada sola nasang 
mati” nakua: Tang pa'kulle dukamoko 
susi kami, dipapada dukamoki'. 

11 Mintu' kamala'birammu 
dipembuangammo tama lino to 

mate situang oni dandi, kalinting 
mupoampa' sia ulli' mupoparramba'. 

12 Lendu’ iatu karonnosammu dao mai 
langi', e sulo bai, e anak dannari lambe'! 
Dilellengmoko tibambang tama lino, e 
iko to umpatunduk mintu' bangsa. 

13 Mukua lan penaammu susite: 

La kendekna' langngan langi’, la 
umpalayukna' isungangku dao mintu' 
bintoenNa Puang Matua, kutongkon 
unnisung dao buntu pa'kombongan daa 
tiparitikna mata uai. 

14 [a kendekna' untongloi saliu’ sia la 
umpapadana' kaleku Patodoranna. 

15 Apa tipembuangoroko tama lino to 
mate, rokko garuang mandalan. 

16 Tatu to untiroko napatontongiko mata 
sia namanta-mantako anna ma'kada 
nakua: Iamoraka te tu umpamarukka 
issinna lino pirangbongi' sia umpatigega' 
mintu' parenta? 

17 Tu umpopempadang aak lino sia 
ussanggang mintu' tondokna, tae' anna 
rampananni tu to dirampa sule lako 
banuanna. 

18 Mintu' datunna bangsa matindo 
situang kamala'biranna lan lu patanena. 

19 Apa ditibeangko sikambela liang 
butung to misa' lolo disayu pallan: 
nasii'pinniko to mate nakande bassi, tu 
kabu' rokko garonggong batu, butung to 
batang rabuk disisodo-sodoi. 

20 Tae’ duka ammu dipasipeliang tau iato 
mai, belanna musanggang nasangmo 
tu tondokmu sia mupatei nasangmo tu 
to budammu, iatu bati'na to umpogau' 
kakadakean tae' anna la disa'bu' len 
tontong sae lakona. 

21 Parandananni inan pangreresan tu mai 
anakna, natumang mintu' kakadakeanna 
ambe'na, da anna bangun tu tau iato 
mai umpatunduk lino sia umpasitutu'i 
tondok te lino. 

22 La ke'de'Na' unneai tu tau iato mai, 
kadanNa PUANGna mintu' ma'dandan 
maritik, sia iatu Babel la Kupa'dei, la 
sanganna, la tinampenapa sia lanto 
mimi'na, kadanNa PUANG. 

23 Sia la Kupopendurukanna kayo sia 

la Kupopendadi buka sia la Kusarrinni 
pesarrin kasanggangan, kadanNa 
PUANGna mintu' ma'dandan maritik. 

Pa'nubua' diona Asyur 


14:24-27 


24 Mangkamo umpalao sumpa tu 
PUANGna mintu' ma'dandan maritik 
Nakua: Manassa susitu Kutangnga'namo, 
susi dukato tu la dadi, sia susitu 
Kulampaknamo, ten dukamoto tu la lalo. 
25 Akumo tu ussanggang Asyur lan 
padangKu sia Kulullu' dao buntungku, 
naurunganni tilendok tu ayokana dio mai 
tau iato sia tilendok tu pamaanna dao 
mai palempengna. 

26 Tamote tu mangka dilampak lako 
mintu’ lino sia iamote tu lima tie'te' lako 
mintu' bangsa. 

27 Tatu mintu' apa mangka Nalampak 
PUANGna mintu' ma'dandan maritik, 
mindara la undampai, iatu limanNa 

tie te'mo, mindara la umpodoranni? 


Pa'nubua' diona tondok Filistea 


14:28-32 


28 Jatonna taun namatean datu Ahas, 
rampomi te kada Napa'petanggungan 
Puang Matua, Nakua: 

29 Da misende paiman, e mintu’ 
pa'tondokan Filistea, belanna iatu 
pebambana to umbambakomi le'tomo, 
belanna la bu'tu dio mai ula’ tu misa’ ula’ 
rame, na iatu buanna iamo misa' naga 
mettia’. 

30 Attu iato mintu’ anak pa'bunga'na 

to bitti la mamata utan nakalette' sia 
mintu’ to bongko manaman mamma'na, 
apa sae lako uaka'mu la Kupatei 
katangdiaran, sia iatu torromupa la 
nasabu'i. 

31 Sitangirangko, e babangan, la 
siurrukangko, e kota, ma'parondokomi 
e mintu' pa'tondokan Filistea belanna 
saemo daa mai tu rambu sia moi misa’ 
tae" su'pik lan mai kaponanna. 

32 Apara la nabalianni tau tu sumbungan 
pudukna bangsa iato? Napabantangmo 
PUANG tu Sion, kumua anna mintu' 
taunNa tu dipandasa, male mentilindung 
tama. 


Pa'nubua' diona Moab 


15:1-16:14 


15 lInde sia tu kada 
Napa'petanggungan Puang 

Matua diona Moab. Manassa bonginna 
anna disanggang sia disabu'i tu Ar-Moab: 
bonginna duka anna disanggang sia 
disabu' tu Kir-Moab. 

2Male tu tau langngan banua 
kapemalaran, to Dibon male langngan 
inan madao la sibatingan. Dao Nebo sia 
Medeba nanii to Moab siurrukan: iatu 
ulunna tau iato mai digalettungi nasang 
sia diku'ku' tu danggo'na. 

3 Dio lu tutu lalanna lumomban tu tau 
iato mai ma'pote dibolong: dao lu mintu' 
bubungan sia lan lu pasa'na nanii duka 
tau iato mai sitangiran sia umpendio' uai 
matanna. 

4Siurrukan tu to Hesbon sia to Eleale: 
dirangi tu gamaranna sae lako Yahas, 
ondongpi tu surodadunna to Moab, 
silallakan sia ranggang tu penaanna. 

> Tatu penaangku untangi'i Moab; iatu to 
mallainna ullambi'mo Zoar, Eglat-Selisia, 
sia tuka'mo langngan tanete Luhit 
situang uai mata, sia silallakan dio lalan 
lako Horonaim belanna kamandasan. 

6 Mempadang lo'bangmo tu randananna 
salu Nimrim, belanna mampu' nasangmo 
tu riunna, sia malayu tu mai tananan, 
tae” bangmo mamata. 

7 Tamoto anna iatu ianan napakombong 

sia nananna napallaian lian salu Ra'de. 

8 Belanna iatu urruk silelemo lan lili'na 

Moab, sia iatu batingna dirangi sae lako 

Eglaim, sia sae lako Beer-Elim dirangi tu 

tangi'na. 

9Saba'mi rara tu uai salu Dibon, apa 

la Kuparampoi pole' mandunna tu 

Dibon: iamotu singa la ullaoi mintu' 

to Moab umpallaian kalena sia mintu' 

pa'tondokan torronapa. 

1 6 1 Melo ke napa'peai to ma'parenta 
tu anak domba dio mai to' buntu 

batu unnola padang aak tarru' lako 

buntu anak dara Sion. 

2|a den attu anna iatu mai anak dara 

Moab Ia torro dio kalambanan Arnon, 

sangtinti to manuk-manuk kaguririk- 

ririk, susito serang manuk-manuk 

tisea'-sea'. 

3 Pabu'tui tu tangnga' maelo, pa'benni 

tu kada mata'tak: pemakambanni 

tu onganmu ketangngai allo, susi 

ke mabongii: bunii tu to diula', da 

mupa'peturoanni tu to mallai. 

4Melo ke mupakendekki banuammu 

tu mintu' to Moab mallai, la 

napopentirerungangko dio mai 

mintu' to pasanggangan. Iake purami 
tu to ma'pakario-rio, upu'mo tu 
kasanggangan, pa'demi lan mai tondok 
tu to pasanggangan, 

> la dipabendan tana” misa” isungan 
kapayungan diparandanganni 
kamasokanan, anna dao to lan 
tendana Daud la nanii unnisung situang 
kamarurusan misa' to la mangra'ta' 
sia untuntun katonganan, tu matira' 
umpogau' sanda salunna. 

6 Kirangimo tu kamadaoan penaanna 
to Moab, kumua matampo maro' ia, 
sia kamatampoanna sia kamadoanna 
penaanna sia kamasa'garanna sia kada 
tang kebattuanna. 

7Tamoto anna tangi'i to Moab tu 
diona Moab, la sitangiran sola nasang: 
siangleankomi belanna sisayurammo 
deppa bua anggoro'na Kir-Hareset, tu 
kamunna to disabu'imo. 

8 Belanna mintu' tananan dio Hesbon 
marangkemo: iamotu mintu' kayu 
anggoro'na Sibma tu napasiapanammo 
mintu' to ma'parentana bangsa iato mai 
tu bua melona, iatu mai tangkena sae 
lako Yaezer, kumpang lako padang aak, 

iatu mai takke'-takke'na mendolok tama 
tasik. 

?Tamoto angku tumangi” untangi'i 
Yaezer sola garonto' anggoro' Sibma: 
kupato'doiko uai matangku, e Hesbon 
sola Eleale, belanna nalambi'mo arrak 
rari tu to mangliu bua kayummu sia to 
mebua anggoro'mu. 

10 Mintu' kasendean sia arrak pa'demo 
lan mai to' pa'lak sia tae'mo tau mela'tek 
ba'tu unnarrak lan palak anggoro', 
tae'mo anna parrai tu anggoro' lan to' 
pa'parranna: Kupapu'du'mo tu la'tek 
silelean. 

11 Tamoto anna ma'rundede tu 
penaangku susi oni katapi diona Moab 
sia ba'tengku lan diona Kir-Heres. 

12 Belanna iake saei tu Moab, sia tang 
mengkata'ka' dao inan madao, anna sae 
tama inan maindanna la mangimbo, tae' 
duka naappa'i tu lalan penaanna. 

13 ]amote tu kada masaimo Napokada 
PUANG tu diona Moab. 

14 Apa totemo nakua tu kadanNa 
PUANG: Tallung taunpi, susitu taun to 
sumaro, anna mintu' kamala'biranna 
Moab membali kamatunan sola mintu' 

kamapuluranna: iatu torronapa la sidi’ 
sia la bitti’ sia tang keangga'. 


Pa'nubua' diona Damsyik na Efraim 


17:1-11 


17 lInde sia tu kada 
Napa'petanggungan Puang 
Matua diona Damsyik. 

latu Damsyik la disanggang, anna 
tae'mo na mengkota, anna daun lauan 
sia sangtinti to batu disaeran. 

2 Mintu' kota Aroer la lo'bang, nanii 
panglambaran domba, tu silengaran dio 
natae" tau la umpatumba lenni. 

3 Tatu tambakukunna Efraim sia parenta 
Damsyik sia iatu to Aram dennapa la 
roto” nasang, iatu kamala'biranna la 
bali kamala'biranna to Israel, kadanNa 
PUANGna mintu' ma'dandan maritik. 

4 Attu iato iatu kamala'biranna Yakub la 
sosso' sia iatu kamalompoanna kalena la 
tilao. 

>La susi a'ganna to umpopa'uyun 
gandung, anna sae'i limanna tu buli 
gandung, sia susito ma'kalolang dio 
rante Refaim. 

6 La ia manna tinampe tu diala undinna 
susito ke naremba'i tau tu bua-bua 
zaitun, tinampe da'dua tallu tu buanna 
dao lolokna, a'pa' ba'tu lima dio 
tangke membuanna, kadanNa PUANG, 
Kapenombanna to Israel. 

7 Allo iato iatu tolino la mentingara lako 
To menampana sia iatu matanna la 
mentiro lako To maserona to Israel. 

8 Tae'mo anna mentingara tu tau iato 
mai lako inan pemalaran, panggaraga 
limanna; sia tae'mo anna la mentiro 
lako tu apa nagaraga rangka'na, iamo 
lentong dipodeata sia inan pemalaran 
dinii untunu dupa. 

9 Allo iato iatu mai tambakukunna la 
ten tondok talo lan pangala' sia dao lu 
buntu, tu natampe tau, belanna natalo 
to Israel sia la mempadang lo'bang. 

10 Belanna mukalupai tu Puang 

Matua oto'na kasalamarammu sia 
tang mukilalaimo tu Buntu batu 
pentirerungammu. Iamoto ammu garaga 
palak ballo, sia mutananni tananan to 
salian lembang. 

11 Tato allo munii untananni ia bangsiamo 
munii umpatuoi sia iatonna melambi' 
ta'pa mupopenta'bi tu pangambo'mu - 

pa'de tu burana, ke allo nalambi' saki sia 
pa'di' tang sirua-rua. 


Dalle'na to mangrampa 


17:12-14 


12 Na lendu'mo rukkana mintu' bangsa, 
tu marukka susi mariakna tasik, 

sia lendu' mongngo'na tu mintu' 
sangpetayanan susi mongngo'na uai 
buda. 

13 Da'ito anna marukka tu mintu' bangsa 
susi Uai kapua mariak, apa Nata'tan, 
anna mallai toyang tu tau iato mai 

sia sisarombonan lao susi ta'pian 
napettiaran angin langngan buntu sia 
susi daun tallang naguririkan talimpuru'. 
14 Take makaroenni inang manassa den 
katirambanan, anna iake tae'pi natilalek 
masiang, pa'demi tu tau iato mai. lamote 
tu serongna to mangka umpanglo'do'iki' 
sia dalle'na mintu’ to umpangrampaiki'. 


Pa'nubua' diona Etiopia 


18:1-7 
1 8 1 Na dikka’ tu tondok naba'bakki 
kasisi', tu nabala salu Etiopia, 

2 tu ussua sumbungan puduk ullamban 
tasik, ma'lembang tallang unnola salu. 
Malekomi, e lentek maringan lako misa' 
bangsa kalando sia pandillak, lako 
bangsa masarrang sia patengko lullu’ 
sia iatu padangna naruak tangnga salu. 
3E kamu mintu' issinna lino sia mintu' to 
untorroi kuli'na padang, iake naosokki 
tau tu bandera dao ma'buntunna, sipatu 
la mitiro, sia iake dipannonii tu napiri 
tanduk, sipatu la miperangii. 

4Belanna nakua tu kadanNa PUANG lako 
kaleku: La mari'piNa', angKu ma'penunu 
lan mai inanKu, susi ke mapana'i sarrang 
allo, sia susi rambu roya ke mapana'i 
allo lan attu peparean. 

5 Belanna iake tae'pi anna pebuanna, 

ke rondon nasangmi tu ta'binna bua 
anggoro' mamata, attu iato la Natarotoi 
piso Puang tu mintu’ tangke membuanna 
sia Nata'takki anNa tibei tu mintu' 
ongi'na. 

6 Mintu'na tau iato mai dipatorroan 
manuk-manuk pa'duku' dao lu buntu 
sia olo'-olo' lan kuli'na padang, anna 
torro dao tu manuk-manuk pa'duku, ke 
pealloanni sia mintu’ olo'-olo' lan kuli'na 
padang torro dao, ke attu kamadinginan. 

7 Attu iato la umpennoloan ba'tu pira- 
pira pamengan lako PUANGna mintu' 
ma'dandan maritik tu bangsa kalando 
sia pandillak, misa' bangsa dikataku' 
tiku lao, misa' bangsa masarrang sia 
patengko lullu' sia iatu padangna naruak 
tangnga salu-napennoloan lako to’ inan 
nanii sanganNa PUANGna ma'dandan 
maritik, iamotu buntu Sion. 


Pa'nubua' diona Mesir 


19:1-25 


19 lInde sia tu kada 
Napa'petanggungan Puang 
Matua diona Mesir. Inang la sae lako 
Mesir tu PUANG dao saliu' mandirri'; 
anna mintu' napa'deatainna to Mesir, la 
ma'parondo dio oloNa sia soyang lan tu 
sumanga'na mintu' to Mesir. 

2 Belanna la Kupasisaung tu pada to 
Mesir, naurunganni sirari siulu'na, sia 
unnea solana sia kota sirari bali kotana 
anna lembang sirari bali lembangna. 

3 Attu iato jatu tangnga'na to Mesir 

la putta, sia la Kudampa tu tanan 
penaanna: anna male mekutana lako 
dipa'deatainna sia mintu' to ma'basa- 

basa sia bombo to mate sia to sola 
deata. 

4AngKu sorongi tama lisu pala'na puang 
masago-sago tu to Mesir sia lako datu 
masa'ga' anna parentai, kadanNa Puang, 
PUANGna mintu' ma'dandan maritik. 

> Tatu uai tasik la lamma’, sia iatu salu la 
mere sia marangke. 

61atu mintu’ salu bubosi sia iatu 
messarakna salu Nil dio Mesir mere sia 
marangke, sia iatu tille sia ria silayuan. 
7Tatu mintu’ kapadanganna siupu' 
randanan Nil sia mintu' to tiambo'na dio 
lu randan salu Nil malayu nasang, anna 
sisarombonan male, tae'mo dikita lako. 
8 Mintu' to mebale la sumarro sia 
ma'dosso-dosso, iamotu mintu' to 
mamekan diong salu Nil, sia mintu' to 
ma'dalla' la sidongkongan. 

9 Mintu' to manarang ungkallu' kame 
nagaraga sampin lenang sia to untannun 
kapa’ la kasirisan. 

10 Mintu' tulak sombana tondok la ka'tu 
rannu: mintu' to sumaro kande tu'pe 
inaa. 

11 Manassa tongan, kumua iatu mai 
arungna Zoan baga liu, iatu mai pa'bisara 
manakkana Firaun pa'timbangan baga. 

Umba la mikua ma'kada lako Firaun 
kumua: Akumo tu bati' to paissan, 
akumo tu bati' datu dolo? 

12 Jmbamira totemo tu mai to paissanmi? 
Melo ke napa'peissananni mati' kalemi 
tu apa Nalampak PUANGna mintu' 
ma'dandan maritik lako Mesir, anna 
issanni tau. 

13 Dipabagamo tu mai arungna Zoan, 
salingmo tu mai arungna Nof; mintu’ 
tu mai tedong pariu'na lembangna 
umpapusamo to Mesir. 

14 Natua'mo PUANG tama ba'tengna 
tau iato mai tu misa' inaa ma'pasaling, 
naurunganni umpapusai tu to Mesir 
lan mintu' penggauranna, sangtinti to 
malango umpentombang luana. 

15 Tae'mo apa la nakarang to Mesir, tu 
ma'din la nakarang la ulu, la ikko” la 
tangke koroma, la tille. 

16 Allo iato iatu to Mesir la sangtinti 
baine: la ma'parondo sia ungkataku' lima 
tiete'Na PUANGna mintu’ ma'dandan 
maritik, tu Nae'teran tau iato mai. 

17 Anna jatu tana Yehuda napotiramban 
to Mesir, ke denni tau ussa'bu'i tu 
sanganna, la tiramban tu to Mesir 

diona panglampakNa PUANGna mintu' 
ma'dandan maritik lako tau iato mai. 

18 Attu iato la den lima kota dio Mesir tu 
la umpobasa basa Kanaan sia umpalao 
sumpa la mengkaola lako PUANGna 
mintu' ma'dandan maritik, misa'i la 
disanga kota kasanggangan. 

19 Attu iato la den lan Mesir tu misa' 
inan pemalaran lako PUANG sia dio 
passaparanna la diosok tu batu dipobatu 
silambi' diona PUANG. 

201amote, tu misa” tanda sia misa' 
batu silambi' lako PUANGna mintu' 
ma'dandan maritik diosok lan tana Mesir. 
lake meongli'i lako PUANG napobua' to 
ma'pakario-rio, la Nasua Puang tu misa" 
to patunduan sia to umpangeai tu la 
urrampananni. 

21 Anna umpa'petandan Kalena tu PUANG 
lako to Mesir, anna allo iato la natandai 
to Mesir tu PUANG, anna pennoloanni 
tau iato mai tu pemala' pangrere' sia 
kande dipemalaran sia la mangallonan 
lako PUANG, sia la napalesso' tu 
pangallonanna. 

22Tatu to Mesir la Napa'dikki liu PUANG 
anNa pamondoi sule, anna mengkatoba' 

lako PUANG sia la Natarima PUANG tu 
passambayangna sia la Napamondo sule. 
23 Attu iato la den tu batatta lompo dio 
mai Mesir lako Asyur, anna olai tau dio 
mai Asyur, sae lako Mesir sia naolai to 
Mesir sae lako Asyur, anna pada-pada 
menomba tu to Mesir sola to Asyur 
(langngan PUANG). 

24 Attu iato to Israel la ganna' 
sipotallunna sola to Mesir sia to Asyur, la 
tulangdan dadi karongkosan lan kuli'na 
padang. 

25 Belanna Napassakke PUANGna mintu' 
ma'dandan maritik Nakua: Nasundun 
rongko'mora tu to Mesir orangkKu, sia 
Asyur panggaraga limangku, sia Israel 
mana Ku. 


Pa'nubua' diona Mesir sola Etiopia 


20:1-6 

20 lTatonna taun nasaean 

kamandang lompo lako Asdod, 
nasua Sargon, datu Asyur lao ullaoi anna 
taloi. 
2 Attu iato ma'kadami tu PUANG nalopian 
Yesaya, anakna Amos, Nakua: Maleko, 
lossokanni tu bayu lamba' lan mai aakmu 

sia alai tu sepatummu. Napogau'mi 
susito anna male tang ma'bayu sia tang 
ma'sepatu. 

3Ma'kadami tu PUANG, Nakua: Susitu 
taungKu Yesaya lolang tang ma'bayu 
sia tang ma'sepatu lan tallung taun tu 
napotanda sia napotoding la urrampoi 
Mesir sia Etiopia. 

4Ten dukamoto tu Asyur la nasole' male 
tu to Mesir dirampa sia tu to Etiopia diali’, 
to mangura to matua, tang ma'bayu 
sia tang ma'sepatu sia kakitanan tu 
palongko'na, tu napomasiri'na to Mesir. 
5 Attu iato la rosso tu tau iato mai sia Ia 
masiri' untiro to Etiopia, pa'rannuananna, 
sia to Mesir, passattuananna. 

6 Sia iatu mintu’ pa'tondokan biring 
tasik allo iato la ma'kada nakua: Tiromi, 
susimoto te to tarannuan sia lako duka 
tanii mallai umpalaku pa'tunduan Ia 
dirampanan dio mai datu Asyur, umbara 
la takua tilendok te? 


Pa'nubua' diona Babel 


21:1-10 


21 lInde sia tu kada 
Napa'petanggungan Puang 


YESAYA 21.2-5 /1 


Matua diona padang aak dio randan 
tasik. 

Susito talimpuru' ma'pamumbuk Lo’ mai 
pollo'na uai, lu dio mai padang aak, dio 
mai padang mekarrangan bulu. 

2 Misa' patiro mendeata metakuran 
dipaomboranna': 

To ungkalo'tokan tondok tonang 
ungkalo'tokan tondok, to pasanggang 
tonang pasanggangan. 

Ke'de'ko male, e Elam! Tiangka'ko 
manglio, e Madai! 

Mintu' sarro Aku umparadanni. 

3Jamoto anna ma'parondo nasang tu 
aakku, naruana' pa'di' maparri', 

susi pa'di'na baine mangurria': 

ma pakukku'na', belanna urrangii, 

sia tiramban tonganna', belanna untiroi 
tu iannato. 

4Ma'bara-bara tongan tu penaangku sia 
hnarampoina' taku’; 

hnapopembalianna' kamatakuran tu ulu 
karoen kukamali'. 

>La dipasakka'raka tu meda, diballa'raka 
tu ampa' la kumanderaka sia mangiru' 
tu mai tau?- 

Ke'de'komi e arung, ammi boka'i tu mai 
balulang! 

6 Belanna nakua kadanNa Puang lako 
kaleku: 

Maleko patontongi tu to ma'peniro: 

la napa'peissanan tu mai apa natiro. 

7 Ianna tiroi tu pakkanarang ma'baanan 
sida'dua, 

sia to ussakei keledai, sia to ussakei 
onta, la napemaranga namanta-manta 
tongan. 

8 Anna metamba nakua: 

Tiromi, PUANG, tontong bangna' bendan 
kiallo dao menara pa'kampan, 

sia mareana' dio to' pa'peniroangku 
kebongi. 

?Tiromi, anna saemo sangtuntunan 
muane, 

iamotu sangtuntunan pakkanarang, 
sibaa sida'dua-dua. 

Ta'kala nama'kada pole nakua: 
Ro'pokmo, ro'pokmo tu Babel, 

sia mintu' rapang-rapang dipodeata 
dipa'na Napemparrakammo Puang rokko 
padang. 

10F to dilullu'ku sia to dipandasaku, iatu 
apa kurangi dio mai PUANGna mintu' 
ma'dandan maritik, 

Kapenombanna to Israel, ia dukamo 
kupokadangkomi. 

Pa'nubua' diona Duma 


21:11-12 


11 Inde sia tu kada Napa'petanggungan 
Puang Matua tu diona Duma. 
Metambami tu tau dio mai Seir lako 
kaleku, nakua: 

E, pa'kampa, sangapapi tu bongi? 

E, pa'kampa, sangapapi tu bongi? 

12 Mebalimi tu pa'kampa nakua: 
Tilalekmo masiang, apa malillinpa. 
lake la mipekutananni, ma'din 
mekutana, apa misae polemora. 


Pa'nubua' diona Arabia 


21:13-17 


13 Inde sia tu kada Napa'petanggungan 
Puang Matua diona kasangganganna 
Arabia. 

Lan pangala’ tammanna Arabia la minii 
ma'bongi, 

e mintu’ to Dedan ma'lio'. 

14Tammui tu to ma'rang, mibaanni uai, 
e pa'tondokan tana Tema; 

tadoanni roti tu to mallai. 

15 Belanna diona bassi mataran sia la'bo' 
tibua' anna mallai, 

sia tinaran digattang sia diona 
kamaparranganna lempo kasirarian. 

16 Belanna nakua tu kadanNa PUANG 
lako kaleku: Sangtaunpi, susi taun 

to sumaro, anna pa'de nasang tu 
kamala'biranna Kedar. 

17 Sidi'mora tinampe tu bilanganna 

tu mai pa'tinaran lalongna to Kedar, 
belanna mangkamo Napokada PUANG, 
Kapenombanna to Israel. 


Iatu Yerusalem tang 
umpalan ara'i tu PUANG 


22:1-14 


22 lInde sia tu kada 
Napa'petanggungan Puang 
Matua diona lombok ditiro mendeata. 
Ma'apakomi ammi kendekra sola nasang 
langngan bubungan? 

2E kota ponno arrak sia angnga', e 
tambakuku ponno kasolleran! 

latu mintu' taummu mate, tang mate 
nakande bassi 

sia tang songka lan tananan ra’. 

3 Mintu' pa'baranimmu pada mallaimo: 

tau iato mai dirampa tang umpalao 
tinaranna: 

mintu'ko tu to dilambiran dipasirampa 
nasang, moi anna mambelamo naolai. 
4]amoto angku ma'kada kukua: Da 
mitirona', da'ito angku unnade-ade 
tumangi’; 

da miparukuna' mipakatana 

diona tu kasangganganna anak dara 
bangsaku. 

> Belanna iamoto tu allo kamarukkan sia 
kasanggangan 

sia sumpu sumandak, illan lombok ditiro 
mendeata, 

tu napabu'tu Puang, PUANGna mintu' 
ma'dandan maritik: dikakei tu benteng, 
sia lallakna tau dirangi langan padang 
ma'buntunna. 

6 Belanna naangkarammo Elam tu 
tambila, 

sia sakka'mo Aram tu kareta sia tau sia 
pakkanarang, 

sia napatassu' Kir tu mai balulang. 

7 Na iatu lombok ballomu la naponnoi 
kareta, 

sia iatu pakkanarang mangatta tingo 
lako babangan, 

8 sia Naalai Puang tu pererungna Yehuda- 

anna attu iato marannu lakoko pa'buno 
dianna lan banua pangala’. 

9 Mitiromo tu kotana Daud silo'po'-lo'po' 
tu bentengna, 

sia mipopa'misa tu uai diong mai limbong 
madiongna lu. 

10 Sia miia' tu mai banua lan Yerusalem, 
ammi rondonni tu pira la 
mipamalangkaranni tu mai benteng 
sanggang. 

11 Migaragan limbongan naparitangnga 
benteng tembo, 

mipaolanni tu uai dio mai limbong dolo: 
apa tae” ammi mentingara langngan To 
mangka umpadenni, 

sia tae” ammi mentiro lako To mangka 
ullampakki tempon dio mai. 

12 Manassa allo iato Natambaimokomi 
Puang, PUANGna mintu' ma'dandan 
maritik, 

la tumangi' sia la umbating, 

sia la ma'galettung sia la ma'pote 
dibolong. 

13 Apa tiromi, tontong bang tu kasende- 
sendean sia kamaruasan, 

untunu sapi sia urrere' domba, 

ammi ungkande duku' sia unniru' 
anggoro', mikua: 

Maikomi anta kumande sia mangiru', 
belanna masiang matemiki" 

14 Apa Napasombomo PUANGna mintu' 
ma'dandan maritik kurangi tu kadanNa, 
Nakua: 

Inang manassa kumua iate kasalan iate 
tae' anna la diseroi dio kalemi, 

sae lako matemi, 

kadanNa Puang, PUANGna mintu' 
ma'dandan maritik. 


Pa'nubua' diona Sebna na Elyakim 


22:15-25 


15 Nakua kadanNa Puang, PUANGna 
mintu' ma'dandan maritik: 

Maleko umpellambi'i pangulu sandan 
uai, 

iamotu Sebna, tu umpoissan tongkonan 
layuk, ammu pokadanni kumua: 

16 Ma'aparoko inde te, ba'tu mindara 
mupotete inde te, 

ammu garaganra liang kalemu inde te? 
Umpa'moko liang dao inan madao 

sia unggaragamoko tang merambu lan 
buntu batu! 

17 Tiromi, la Napengkolakangko PUANG 
susito pa'kolakna muane, 

sia la Nalemun-lemunko Napemaporii. 
18 Manda'ko nalemun susi panglemun, 
(Napembuangangko) susi raga lako 
padang tang dikita randanna, 

inde to la munii mate, anna la 
matumbami tu mai kareta ballomu, e! 
iko tu untumang banuanna puangmu! 
19 Sia la Kutassu'iko lan mai toemu, sia 
la Napasisayurangko pangka'mu. 

20 Attu iato, 

la Kutambai tu Elyakim, anakna Hilkia, 
taungKu. 

21 AngKu pabayui bayummu, sia la 
Kupasalempangi salempangmu, sia 
mintu' poissanmu la Kusorong tama lisu 
pala'na, 

iamo la naposulle ambe' mintu' to 
Yerusalem 

sia mintu' to Yehuda. 

22 Sia iatu gonting ba'ba tongkonan 
layukna Daud, la Kupalangngan 
palempengna, 

anna bungka'i, natae' misa” tau la 
untutu' sule, 

anna tutu'i, natae' misa” tau la 
umbungka'i. 

23 Sia la Kupentanaran susi paku dio to’ 
inan makarra’, 

anna tulangdan dadi isungan 
kamala'biran lako rapunna. 

24 Dio nasang kalena dinii ussedanni tu 
kamala'biranna rapunna, 

tarukna sia mimi'na, 

mintu' pareanan dikandeinna, randuk 
dio mai dulang sae lako diiru'ina. 

25 Attu iato, kadanNa PUANGna mintu' 
ma'dandan maritik, 

kumua iatu paku dio to’ inan makarra’ la 
lento, 

anna le'to sia ronno', 

na iatu mai apa tisedan dio la sanggang, 
belanna mangka Napokada PUANG. 


Pa'nubua' diona Tirus na Sidon 


23:1-18 


23 lInde sia tu kada 
Napa'petanggungan Puang 
Matua diona Tirus. 

Siurrukangkomi e kamu kappala’ Tarsis, 
belanna sanggangmo tu tondokna, 
naurunganni tae” bangmo banua te'dek, 
iate kareba narangi tonna sule dio mai 
tondok to Kitim. 

2 Rapa'komi, e to ma'biring tasik, tu 
napasugi' to ma'balilinna to Sidon, tu 
biasa massombaran lan tu tasik: 

3jatu tasik iamo dinii umpalamban 
bannena Sihor sae, 

latu burana Nil iamo poleanna, 

iamo naalli mintu' bangsa to. 
4Sipatuko masiri, e Sidon, belanna 
nakua tu tasik, tu tondok tasik kumua: 
Tae’ bangpa angku mangurria', tae’ 
bangpa angku kianak, 

tae” bangpa angku pelobo'i pia muane, 
tae' bangpa angku daranai pia baine. 

> Take rampoi lako Mesir te kareba, 

la ma'parondo tu tau urrangii tu kareba 
diona Tirus. 

6 Lambankomi lian Tarsis, 
siurrukangkomi, e to ma'biring tasik! 
7Tamoraka tondok rua'mi te, 

tu tempon dio mai, 

tu nabaa lentekna male mambela, 

la torro dio lu butung to mempue? 

8 Mindara ullampakki lako Tirus te dalle' 
iate, 

tu malutemo ma'papantanni makota, 
sia iatu mai to ma'balilinna butungi to 
mai arung, 

sia iatu to ma'baluk-balukna sangtinti to 
la'bi' lan lino? 

Tatu ullampakki, iamo PUANGna mintu’ 
ma'dandan maritik, 

la umpa'dei tu kamala'biranna nasattuan, 
sia umpamatuna mintu' to la'bi' lan te 
lino. 

10 Samboi tu padangmu susi salu Nil, e 
anak dara Tarsis, 

tae'mo panampo. 

11 Napopengkorongmo Puang tu limanNa 
tama tasik. 

Napasipa'parondoammo tu mintu' 
parenta; 

mesuamo Puang tu diona Kanaan 

la ussanggangi tu mai bentengna. 

12 Sia ma'kadamo Nakua: Tae'mo ammu 
la mela'tek, 

e anak dara Sidon, anak dara matuna. 
Ke'de'ko ammu lamban lian Kitim: 

moi sambalin, tae” duka ammu torro 
manaman. 

13 Palan ara'i tu tondok to Kasdim, 
tae'mo te bangsa iate tulangdan: 
napopempadang pendurukan olo'- 
olo'mo to Asyur; tau iato mai 
umpabendan lempona, nasanggang tu 

mai tambakukunna -, napopendadi susi 
batu disaeran. 

14 Sipatukomi siurrukan, e mintu' 
kappala' Tarsis, 

belanna iatu tambakukummi sang- 
gangmo. 

15 Attu iato, iatu Tirus la dikalupai 
pitungpulo taunna, susito 
kama'parentanna misa' datu; iake 
upu'mi pitungpulo taunna, lalomi lako 
Tirus susito sengo lako baine bualang, 
nakua: 

16 Angkaranni tu katapi, 

lumilingko lan lu kota, 

e baine bualang tang dipa'apaimo! 
Pemeloi tu paningoammu, popa'rupa- 
rupai tu mai sengo, 

anna kilalaiko tau sule. 

17 Ke upu'mi pitungpulo taunna, la rampo 
PUANG unnukung to Tirus, naurunganni 
tibalik sule lako pandakaran passulo 
bonginna, anna sigau' sala pole mintu' 
parenta lan lino dao kuli'na padang. 

18 Na attu iato, iatu pandakaranna 

sia saro passulo bonginna la 
dipamarimbanganan PUANG, tae' 

anna patorroi ba'tu naanna, sangadinna 
latu saro pa'pabu'tunna la dipalulako to 

tongkon dio oloNa PUANG, anna kandei 
sadia'na sia napetamangkale balloi. 


PASALA' 24-27 NUBUA' DIONA 
KATAMPAKANNA ATTU 


PASALA' 24-27 


NUBUA' DIONA 
KATAMPAKANNA ATTU 


Ukungan urrampoi lino 


24:1-23 

24 1 Manassa iate lino la Napadaun 

lauan PUANG, la Nabaliangan 
sia la Napasisarak-sarak tu mintu' 
issinna. 
2|a Natallanni tu mai to minaa susi 
dukato tu to buda, 
sia to ma'kekaunan susi dukato tu 
kaunan, 
sia baine to kapua susi dukato tu baine 
naruranni, 
sia to ma'baluk susi dukato tu to 
mangalli, 
sia to ma'pasuka' susi dukato tu to 
massuka', 

sia to ma'pedenne' susi dukato tu to 
ma'denne'i. 

3 Tate lino la dipadaun lauan 

sia la disarrinni, 

belanna mangkamo Napokada PUANG te 
kada iate. 

“Tatu lipu daenan maru'gunmo sia 
silayuammo: 

iatu kuli'na padang makattakmo sia 
silayuammo: 

mintu' to kapua lan tondok 
silanggarammo. 

> Tatu lipu daenan maruttakmo natumang 
mintu' to umpa'tondokki, 

belanna natengkai kalo'mo tu mintu' 
sukaran aluk, 

sia nalutu tombangmo tu apa mangka 
tipondok, 

sia naputtai tu basse sangbara' padang. 
6 Tamoto anna ampello'i tampak ropu te 
lino, 

sia iatu to untongkonni narampoi parri' 
natumang kasalanna: 

iamoto anna mampu’ tu to untongkonni 
lino, 

anna sidi'mora tinampe. 

7 Mintu' uai anggoro' maru'gunmo, 

sia mintu' garonto' anggoro' mala-yumo, 

mintu' tu to parannu-rannu sumar-romo. 
8 Tatu ganda'-ganda' marua’ radan-mo, 
sia iatu angnga' silelean rapa'mo, 

sia iatu katapi marua' kappamo. 

9 Tae'mo anna la mangiru' anggoro' tu 
tau menani, 

sia iatu tuak mapai'mo nairu' to biasa 
unniru'. 

10 Tatu kota daun lauan sanggangmo: 
titutu' nasangmo tu banua, naurungan 
tae'mo anna belai tama tu tau. 

11 Urruk mannamo dio lu lalan, belanna 
tae" uai anggoro': 

mintu' kasendean pa'demo: 

mintu' la'tek silelean lan lino pu'du'mo. 
12 Kasanggangan mannamo tu lan 
tondok iato, 

sia iatu ba'ba babangan songka tipa'- 
ramo-ramo. 

13 Belanna Ia susi a'ganna te, 

tu mintu' bangsa lan lino, 

kumua butungi to bua saitun di-remba' 
sia butungi to bua muru'na anggoro'. 

14 Tatu to sangpiak padang umpekapuai 
gamaranna siarrakan; 

iatu to ma'biring tasik mongngo'- 
mongngo' menani umpudi 
kamala'biranNa PUANG. 

15Jamoto pangke'l tu PUANG lan lu 
tondok napanta' allo, 

sia pakala'bi'l dio lu mintu’ biring tasik 
tu sanganNa PUANG, Kapenombanna to 
Israel. 

16 Dio mai randan langi' kirangi tu 
pa'pudian, 

umpakala'bi' to masallo'. Apa kukua: 
Sanggangna' 

sanggangna', upu’ alloku! 

umpogau'mo kakelokan tu to tang 
maruru’, 

sia lolangmo lan kakelokanna. 

17 Katirambanan sia patuang sia poya 
urrandannikomi, 

e to untorroi kuli'na padang. 

18 Belanna la dadi, kumua minda-minda 
tu umpallaian kalena dio mai ongngo' 
mepatiramban, 

la tobang rokko patuang, 

na minda-minda tu umbelai kendek 
diong mai patuang, 

la nadoloan poya; 

ondongpi mintu’ kalimbuang dao 
masuanggana la dibungka' nasang, 

sia la tigega' tu parandangan lino. 

19 Tatu kuli'na padang sitibangnga- 
bangnga, 

latu kuli'na padang tigega' sangullele. 

20 Tatu lino tire'ba len susito malango, 
tiseno len susito barung-barung 
pa'bongian, 

belanna natondon kamabandaranna 
kasalanna, 

naurunganni songka, tang nakullemo 
bangun sule. 

21 Tato allo iato la Napapakkanni PUANG, 
tu mintu' surodadu masuangga dao lu 
masuanggana 

sia lako mintu' datu lino dao kuli'na 
padang. 

22 Tau iato mai la dipopa'misa, 

susito ditarungku lan lo'ko’, 

sia la dipattang lan pa'tarungkuan, 

na undinna to ke masaimi, ditambaimi la 
diukung. 

23 Attu iato la maila' tu bulan masero, 
sia la masiri' tu allo mapana’, 

belanna iatu PUANGna mintu' ma'dandan 
maritik, la Datu, 

dao buntu Sion sia dio Yerusalem, 

sia iatu kamala'biranNa la tonang, 

dio olona pekaamberanna taunNa. 


YESAYA 25.1-4 88 


Nanian untimang kurre 
sumanga' katilendokan 


25:1-5 

25 10 PUANG tu Kapenombangku: 

Kamumo tu la kupakala'bi', la 
kupudi-pudi tu sangamMi, 
belanna umpogau'moKomi apa 
kalle-kallean, 
mintu' tu apa Mipondok tempon dio mai. 
Mipalolang malambu'mo sia maruru’. 
2Belanna iatu kota iato Mipatisambo' tu 
batunna, 
sia iatu tambakuku iato Mipasangtinti to 
batu disaeran, 
sia iatu bentengna to salian lembang 
tang Mipopengkotamo, 
tae'mo anna dibangun sule tontong sae 
lakona. 
3Jamoto anna pakala'bi'Komi bangsa 
mawatang, 
sia la nakataku'Komi bentengna tu mai 
bangsa lalong. 
4Belanna Kamumo tu pentilindungan 
matoto'na to bitti’, 
sia pentilindungan ma'toto'na to bongko 
lan kapu'duranna, 

sia pentirerungan, ke uran bara'i, 

sia pentionganan, ke sarrangi tu allo. 
Belanna iatu urrungna to masa'ga' 
susimoto uran bara' untu'ba' benteng 
tembo’ 

susi lassu’ dio to' padang marangke. 
>Iatu angnga'na to salian tondok 
Mipamoro' lu rokko: 

susi lassu narerung bayo-bayo saliu’, 
ten dukato tu sengona to masa'ga' 
Miparapa'. 


Karongkosan dao Sion Ia 
rampo lako mintu' bangsa 


25:6-12 
6 Anna dao buntu Nanii PUANGna mintu' 
ma'dandan maritik umpadenanni 
pa'maruasan kande sanda mammi'na tu 
mintu' bangsa, 
pa'maruasan uai anggoro' mammi’: 
utak buku, kande mammi', 
uai anggoro' mammi, tu mangka 
dipanapi'. 
7 Dao buntu ia duka te la Nanii 
ullendokanni, 
tu bungku' lindo tu urrerung lindona 
mintu' sangpetayanan, 

sia Nanii ulleakan lullung, tu ussamboi 
mintu' bangsa. 

8 La Napaputta tontong sae lakona tu 
kamatean, 

sia la Napa'dii Puangta PUANG tu mai uai 
mata, 

sia iatu kamatunanna taunNa la Napa'dei 
lan mai mintu’ nasambo langi, 

belanna susimoto tu kadanNa PUANG. 

9 Allo iato la ma'kada tu tau kumua: 
Inang Iamo Kapenombanta te, 

tu tanii sande, kumua Iamo la 
urram-panangki': 

Iamo PUANG te, tu taposande': 

maikomi anta unnarrak sia parannu 
diona kadirampanan lu dio mai Puang. 
10 Belanna iatu limanNa PUANG Ia 
mendemme' indete buntu, 

apa iatu Moab la dilullu' rokko to" inanna, 
butung to dalame dilullu' rokko to" uai 
patuang pangangku" 

11 Umpopengkulea'mi limanna lan, 
susito mengkulea' la unnorong, 

anNa pasosso' lu rokkoi Puang tu 
kamatampoanna, 

moi anna pengkullei tonganni la 
mella'ka'. 

12 Tatu mintu' menara dao lu bentengmu, 

Nasongkan sia Natepok, 
sia Napasirante padang. 


Diona kadilendokan sia ukungan 


26:1-21 

26 1 Allo iato iatu nanian iate la 

napopenani tau lan tana Yehuda 
nakua: Den kami tu kota matoto'ki: 
kamakarimmanan Nabentenganni sia 
Natambakukuanni Puang. 
2 Bungka'i tu ba'ba babangan, anna tama 
tu bangsa masallo', tu untoe manda' 
kamarurusan. 
3Tatu to matu'tun penaanna Mikaduttu' 
kamarampasan sundun, belanna sande' 
mati' Kalemi. 
4Tontongkomi sande’ lako PUANG 
belanna Puangta PUANG iamo misa' 
buntu batu sipuli padang. 
> Belanna Napembuangan tu 
to unnisung dao madaona, 
iamotu to toppo' dao benteng 
malangka'”. Napopengkadiongan, 
Napopengkadiongan sae rokko padang, 
Napasirante padang. 

6 Naurunganni nalese-lese lentek, iamotu 
lentekna to mase-mase sia nasalembe' 
len to bitti'. 

7Tatu lalanna to malambu' lappa’ bang: 
Kamumo tu umpamalappa'i tu lalanna to 
malambu'. 

8 Susi dukato dio lalan ukungamMi 
kipeagi bangkomi, o PUANG: mamali" 
bang tu penaangki lako sangamMi sia 
lako kadikilalaiamMi. 

9 Kalebu tallang tu penaangku Ian 
ungkamali'Komi ke bongi, ondongpi 
iatu ba'tengku lan undaka' bangKomi: 
belanna iake rampomi tama lino tu mai 
ukungamMi, attu iato mintu' issinna lino 
umpelada'i kamaloloan. 

10 Moi anna dikatirinnai tu to tang 
mekaaluk, inang tae' anna pelada'i tu 
kamaloloan, sangadinna umpogau' 
kakelokan illan tondok nanii 
kamalamburan sia tae' duka anna 

tiroi tu kamala'biranNa PUANG. 

110 PUANG, tie'te' tu limamMi, apa tae" 
anna mengkilala: apa la mengkilala sia 
masiri' diona kamakaritutuamMi lako 
bangsa iato. 

Ondongpi iatu api ungkande to 
umbaliKomi, la ungkande duka tau iato 
mai. 

120 PUANG, Kamumo Ia 

umpabu tuangkan kamarampasan 
belanna iatu mintu' penggaurangki Kamu 
umpogaurangkan. 

130 PUANG, Kapenombangki, 
naparentamokan tu mai puang 
senga'; apa sangamMi manna tu la 
kipangke'. 

14 Tatu to mate tae'mo anna tuo 

sule, iatu bombo to mate tae'mo 
anna malimbangun, iamoto Miukung, 
Misanggangi sia iatu mintu' tanda 
kadikilalaianna tu tau iato mai Mipa'dei. 
15 Mipopemba'ka'mo, o PUANG, tu 
bangsa iate, Mipopemba'ka'mo, sia 
Mipamala'bi'mo tu Kalemi, mintu' lili’ 
padangna Mipakalua'mo. 

160) PUANG, iatonna mandasa tu tau 
iato mai, nadaka'moKomi, iatomMi 
ada'i, umpakendek kamama'mi 
passambayangna. 

17 Ten to baine ma'tambuk, iake 
nalambi'mi attunna, mangumbero sia 
sumarro mangurria', ten dukamokan to, 
o PUANG, dio oloMi. 

18 Ma'tambuk dukakan, mangumbero 
dukakan, apa sangtintikan to 
ungkianakan angin: tae' angki 
umpabu'tuan katilendokanna tana sia 
tae' angki padadian la napoissinna lino. 
19 Mintu' taumMi tu matenamo la tuo 
sule, sia batang rabukku duka; mintu'i 
la pada malimbangun. Millikkomi sia 
kumalasi-lasikomi, e kamu sola nasang, 
tu to diong litak! belanna iatu damo'Mi 
iamo damo’ paarrang, sia iatu litak la 
ullua mintu' to mangka mate. 

20 Maikomi, e taungku, tamakomi 
sumbung iringmi, ammi salli'i tu 
ba'bami: membunikomi sattu’, sae lako 
merena tu kasengkean. 

21 Belanna la sun tu PUANG lan mai 
inanNa la umpapakkanni kakadakeanna 
mintu' issinna lino lako tau iato mai: la 
napasombo lino tu rara tibollona tau iato 
mai sia nokamo ussamboi tu mai batang 
rabukna tu mai to mate dipongko. 

To Israel dirampanan 
dio mai kuasa lino 


27:1-13 

27 1 Attu ia dukato iatu PUANG la 

umpapakkanni pa'dang bassi 
barani, kapua sia matoto'Na tu Lewiatan, 
ula” mandirri', tu Lewiatan ula’ tikolik len 
sia la Napatei tu naga lan tasik. 
2 Attu ia dukato la den tu pa'lak anggoro”, 
pambura-bura uai anggoro'na, la 
sibali-balikomi umpassengoanni. 
3 Akumo PUANG, tu pakaduttu'na, la 
ussakka'i nenne'i: la Kupetayanni keallo 
kebongi, da narumbu lenni kakadakean 
lako. 
4Tae'mo anna kabu'Na' kasengkean: 
umba-umba Kunii ungkabu'tui duri 
sia a'da', Kulaoi, angKu purai nasangi 
Kuballa. 
>— Sangadinna ke napentoei tu 
pa'rinding pala'Ku, sia ke sikadamakNa', 
ke sikadamakNa'. 
“Take attu undinna la mennuaka' tu 
Yakub, sia la menta'bi na mentado' tu 
Israel, naurunganni situtu' burana tu 
lino. 

7 Napata'pairaka lima tu tau iato 

mai susitu to mangka umpata'pai 
lima? Ba'tu dipongkoraka tu tau susi 
kadipongkoanna to dipongko dio lu 
ualinna? 

8 Miea tu tau iato mai diona kadiula'ina 
sia kadisuale-palaranna: Nabaamo angin 
bara 'Na Puang, tonna liu bara" matallo. 
?Tamoto anna dipa'dei tu salana 

Yakub sia iamote tu mintu' buanna 
kadiseroianna kasalanna, kumua iatu 
mintu' batu pa'paisungan nanisak-nisak 
susi susu batu, naurunganni tae'mo 
te'dek tu mai lentong dipodeata sia inan 
pemalaran dinii untunu dupa. 

10 Belanna tondok ditambakuku iato 
daun lauan sia mentondok talo sia 
disitampei sangtinti padang aak: la 
nanii anak sapi undaka' kande sia 
nanii ma'pasang, anna pepurai tu mai 
ranga'-ranga'na. 

11 Ianna marangkemo tu mai tangkena, 
direbong-rebongmi, anna sae tu mai 
baine umballai: belanna inang tae' 
inaanna te bangsa iate, iamoto anna 
tae" Nakatirinnai To pagaraganna sia tae’ 
anNa katuru-turui To kumombongna. 

12 Attu iato la manglullu' tu PUANG 
randuk dio mai Salu kapua landa' lako 
salu Mesir: apa iatu kamu e to Israel, la 
Naruruk simisa'komi. 

13 Sia attu ia dukato, la den tu napiri 
tanduk la dipannoni, anna sae nasang 
tu tau iato mai, tu tisambo' lako tana 
Asyur sia tu diula'i lako Mesir la sae sola 
nasangi tukku umpenombai PUANG dao 
buntu maindan dio Yerusalem. 


YERUSALEM 
DITALIMBUNG-TAMA, 
NA DILENDOKAN 


PASALA' 28-35 
Pa'nubua' diona Samaria 


28:1-6 

28 1 Upu’ allona tu makota 

matampona to malangona Efraim 
sia bunga-bunga malayu, napobelo 
maramba' dao ulunna lombok malompo 
masapi, tu natongkonni to natumang uai 
anggoro'. 
2|a bu'tu dio mai Puang tu misa’ 
to matoto' sia lalong, susito uran 

batu ma'kalle'dang-le'dang sia bara' 
mesanggangi, susi uai saba' mariak anna 
kabu'i tu mintu'na sia napemparrakan 
rokko padang. 

3Na iato makota matampona to 
malangona Efraim la dilullu'-lullu'. 

4Na iatu bunga-bunga malayu, napobelo 
maramba' dao ulunna lombok malompo 
masapi, la susi bua ara matasak dolo, ke 
tae'pi anna attu pebua-kayuan: natirona 
sia tau, ta'pa naala anna sussu'i. 

> Allo iato iatu PUANGna mintu’ 
ma'dandan maritik la napomakota sia 

la napobunga-bunga maramba' mintu' 
taunNa, tu tinampenapa. 

6 Sia la napopenaa ma'paolai salu 
mintu' to unnisungi isungan pa'paolaian 
salu, sia la napomatoto' to umpasoro' 
kasirarian sae lako babangan. 


Diona kasanggangan urrampoi 
panglalanna Yerusalem 


28:7-22 
7Ta duka te tau iate mai re'ba len 
napobua' uai anggoro' sia tumbang 
len naginta' tuak palango: moi dukato 
minaa sia nabi re'ba len napobua' tuak 

palango, pusa natumang uai anggoro, 
tumbang len napobua' tuak palango, 
tire'ba len lan patiro mendeata, titu'mu' 
len untingayo pa'bisaran. 

8 Mintu' meda nasitutu'i lua megi'giran, 
tae'mo inan tang natombang. 

9 Mindara la naada'i kapaissanan? sia 
mindara la nanii umbattuananni apa 
dipaombo'? Lakoraka pia sumarak susu? 
lakoraka pia mane disarak susu? 

10 Belanna iatu atoran sukaran aluk 
sanatompo-tompoinna sukaran aluk, 
atoran sukaran aluk natompoi atoran 
sukaran aluk, iatu parenta sanatompo- 
tompoinna parenta, parenta natompoi 
parenta; sidi’ inde te, sidi” inde to. 
11]amoto anna la ma'kada tu Puang 
lako bangsa iate unnoyong kada 
makalaen-laen sia basa to mambela. 
12Tu Napokadamo lako tau iato mai 
kumua: Iamo kapelayoan te, benni 
kapelayoan tu to mata'ka', iamote tu 
kamanamanan - apa tae" anna perangii. 
13 Tamoto anna patui kadanNa PUANG 
tu tau iato mai, kumua: latu atoran 
sukaran aluk sanatompo-tompoinna 
sukaran aluk, atoran sukaran aluk 
natompoi atoran sukaran aluk, jatu 

parenta sanatompo-tompoinna parenta, 
parenta natompoi parenta: sidi” inde te, 
sidi” inde to, kumua anna bare boko” 

tu tau iato mai, anna tisumbang sia 
tipessambak sia natekke poya anna 
ditingkan. 

14 Tamoto, e to mangelle', perangimi tu 
kadanNa PUANG, e kamu pambaana 
bangsa iate, tu tonang lan Yerusalem. 

15 Belanna ma'kada nakua: 
Sibassemokan kamatean sia unnarra' 
kada sola lino tomate, moi anna 

buda tongan tu peada' masarrang 
urrampoi tu mai mintu' tau, tae' sia 
anna la ullambi'kanni, belanna iamotu 
kamorangan kipopentirerungan sia 
iamotu kakalando-pa'duan kipembunii. 
16 Tamoto anna ma'kada tu Puangta 
PUANG susite Nakua: Kutanan lan Sion 
tu batu parandangan, misa' batu mangka 
disudi, misa’ batu petau keangga', tu 
mangka dibantangi parandanganna, na 
minda-minda umpatonganni, tae" anna 
tigiang len. 

17 Apa salunna la Kupadadi ulang 
pesuka' sia kamaloloan la Kupadadi batu 
petimbang, anna attu iato iatu uran batu 

la ussoloi tu pentirerungan mo'rang sia 
la nakabu' uai tu inan pembunian. 

18 Na iate bassemi sola kamatean la 
diputtai sia iatu lampa kadammi sola 
lino tomate tae’ anna la manda’; ia 
anna olaikomi peada' masarrang, la 
nalullu'mokomi. 

19 Ke naolaiokomi, nala'ka'iokomi 
belanna melambi'oi la ma'kasea- 
seaoi sia kiallo sia kebongi: sia iatu 

to unnissanni tu kada ombo’, la 
ma'parondo. 

20 Belanna iatu inan mamma' la sumpu 
tau mamma' dao, sia iatu parramba' 
kaippa' la nabungkuran kalena tau. 

21 Belanna la ke'de' tu PUANG, susi 
tonna dao buntu Perasim sia kedo 
susi tonna dio lombok Gibeon, la 
ungkarang pengkaranganNa - iatu 
pengkaranganNa la memangngan: la 
umpogau' penggauranNa — na iatu 
penggauranNa la makalaen-laen. 

22 Kilalai, da mimangelle', da ammi arra'i 
polei tu pungomi: belanna kurangimo dio 
mai Puang PUANGna mintu' ma'dandan 
maritik, kumua den kasanggangan - 
sia tang podo'mo - la urrampoi mintu' 
padang iate. 

PenggauranNa PUANG 
umpaombo' kakinaanNa 


28:23-29 


23 Tananni talinga sia perangii tu 
gamarangku, palan ara'i sia tanding 
talingai tu kadangku. 

24 Denraka tu to la mangambo' 
tontong bang ma'tengko, tontong bang 
ma'bungka' sia massalaga? 

25 Tang susiraka te kamu: iake mangkami 
narantei tu pa'lakna, naambo'imi salasi 
sia nabebo'i dintan sia natu'i gandung 
sia se'i sangsusuk sia natu' dalle sisikan 
tu randanna male. 

26 Sia Napatudu duka Kapenombanna tu 
lalan sipatunna sia Naada'i. 

27 Belanna iatu salasi tae” nadilullu' 
pelullu' sia iatu dintan tae' nadipalentenni 
lentenan kareta, sangadinna iatu salasi 
dibamba kayu sia iatu dintan dibamba 
pepa'tong. 

28 Tatu gandung dilullu'raka sae lako 
manisakna, tae" sia natontong bang 
dilullu. Moi anna palullu'i lentenan kareta 
sia darang, tae' sia nadipemanissakki. 

29 Susimoto tu apa bu'tu dio mai 
PUANGna mintu' ma'dandan maritik: 
memangngan tu lalan penaanNa sia 
mandalan tongan tu lalan tangnga'Na. 


Yerusalem narampoi 
parri' anna dirampanan 


29:1-8 
29 1 Upu’ allona Pantunuan 
pemalaran, Pantunuan 
pemalaran, tu tondok nanii Daud 
Jan banio pasita'papi sangtaun tu 
sangtaun, da'ito anna runduananni tu 
gau' allo kapuana. 
2 Apa la Kupakapu'duran tu Pantunuan 
pemalaran: attu iato iatu tau la sumarro 
sia unnurruk sia iatu Yerusalem la 
Kupopantunuan pemalaran. 
3Sia la saeNa' umpatama limbuiko 
sia la umpalilingiko to manglio' sia la 
untananna' tambakuku unneako. 
4 Attu iato la sumuko diong mai posi' tana 
lambe' sia tang masero tu kadammu 
dirangi diong mai litak: sia susi gamara 
bombo to mate ditambai, tu gamarammu 
diong mai padang sia iatu kadammu 
ma'kisi'-kisi' diong mai litak. 

> Apa attu iato iatu uali budammu 

la susi barra'-barra' sia la susi 

ta'pian sisarombonan tu mintu'nato 
umpandasako, iatu iannate ta'pa la dadi 
lan sangkappidian mata. 

6Jatu PUANGna mintu’ ma'dandan 
maritik la sae untunduiko guntu' sia lino 
sia galugu kapua sia talimpuru’ sia bara’ 
na api ma'kande pu'pu'. 

7 Attu iato iatu mintu' bangsa tu urrarii 
Pantunuan pemalaran la sangtinti to 
tindo sia patiro mamma’, iamo mintu’ to 
ullaoi sia ullaoi tambakukunna sia iatu 
mai to umpandasai. 

8 La susito topo ma'tindo kumande, apa 
iake pana'dingi tangdia' bangsia ba'tu 
susito ma'rang ma'tindo mangiru', apa 
iake pana'dingi inang longgo' sia ma'rang 
bangsia: susi dukamoto tu mintu' bangsa 
nasirarian Sion. 


1 


Diona to Yehuda buta penaa 


29:9-16 
9 Da'ito naalakomi pali sia simangnga, 
dai'to natitutu' tu matammi sia maraun, 
iatu tau iato mai malango, apa tangia 

anggoro' nairu', re'ba len, apa tangia 
tuak palango nairu'. 

10 Belanna Naparampoimokomi penaa 
mamma' kalupi-lupian PUANG sia 
Naparappak tu matammi, - iamotu mai 
nabimmi - sia Nabungku' tu ulummi, - 
iamotu mai to patanda-tandammi. 

11 Tamoto anna mintu’ tu apa dipasombo, 
la sangtinti kada lan sura" dica' lako 
kalemi, tu diben to manarang ma'basa 
nakua: Basaika ade' te, apa mebali 
nakua: Tang kubela, belanna iate sura' 
manda' tica'. 

12 Ba'tu iatu sura' iato diben to tang 
naissan ma'basa nakua: Basaika ade' 
te, apa mebali nakua: Tang kuissan aku 
ma'basa. 

13 Sia susipate tu kadanNa Puang, 
nakua: Iate bangsa iate dio bangri 
pudukna umpengkareke'iNa' sia dio 
bangri lilana umpakala'bi'Na', apa iatu 
penaanna mambela dio mai Kaleku: iatu 
a ganna ungkasiri'Na” pepasan tolino 
bangri. 

14 Tamoto angKu la umpalanda'i lako 
bangsa iate mai tu apa kalle-kallean, 
apa memangngan sia makalaen-laen, 
belanna iatu kakinaanna tu mai to 

kinaanna la pa'de, sia iatu tangnga' 
kinaanna tu mai to unnampui tangnga' 
kinaa la merrabunan. 

15 Upu’ allona tu to ullammakanni PUANG 
tu lalan tangnga'na sia iatu mai to 
naluang kamalillinan tu gau'na sia iatu 
to ma'kada kumua: Mindara la untiroki' 
sia mindara la unnissanki”? 

16E kamu to leko' penaammu! la 
dipapadaraka to ma'tampa kurin tu 
pitti, naurunganni iatu panggaraga la 
umpokadai tu diona to unggaragai, 
kumua: Tae' na ia unggaragana'? sia iatu 
apa dikombong la umpokadai tu diona to 
ungkombongi kumua: Tae’ namanarang? 


Lendu' kamandasan, 
bu'tu kamanamanan 


29:17-24 


17 Tang sangattu'moraka anna 
dipopembali pa'lak ballo tu Libanon 
sia iatu pa'lak ballo totemo la dibilang 
pangala’ tamman attu iato? 

18 Attu iato iatu to taru la urrangi 
kadanna Sura’, sia mata to buta tang 
malillin sia tang pittukmo, la patiro. 

19 Attu iato to umpamadiong penaanna 
la saumpoparannu-rannunna PUANG sia 
iatu to tarru' bongko la kumalassi-lasi tu 
diona To maserona to Israel. 

20 Belanna attu iato iatu to kelok Ia 
pa'demo sia iatu to pabe'se la roto'mo 
sia mintu' to untannun bang kakadakean 
la disabu'imo. 

211amotu to umpasala tau diona 
sangbuku kada, sia iatu to untananni 
poya to untuntun salunna dio to' 
babangan sia to lando pa'du untampun 
pusa” kadanna to malambu'. 

22 Tamoto iatu PUANG tu mangka 
urrampanan Abraham ma'kada lako 
bati'na Yakub kumua: Iatu Yakub tae'mo 
nala kasirisan sia pa'de deata. 

23 Belanna ianna tiromi sia bati'na tu 
penggaurangKu dio lu tau iato mai, 
manassa la napamadatu tu sangangKu 
sia napamadatu tu To maserona Yakub 
sia napangke' tu Kapenombanna to 
Israel. 

24 Attu iato iatu to pusa penaanna Ia 
paissan sia mintu' to ma'paropo' la 
untarima pangadaran. 

Iatu kasibasseanna to Israel na to 
Mesir umbali pa'poraianNa PUANG 


30:1-17 

30 1 Upu’ allona tu mai pia pabali- 

bali, kadanNa PUANG, belanna 
tau iato mai untampa kasiturusan, apa 
tang bu'tu lu dio mai Kaleku, sia untanan 
basse unnea apa bu'tu lan Penaangku, 
la untompokki kasalan tu kasalan. 
2Tu male rokko Mesir, apa tang 
umpekutanan kadangku, la morai 
umpentilindungi Firaun sia Ia 
umpentionganni Mesir. 
3Apa iatu paongananna Firaun Ia 
umpakasiri'komi sia iatu umpentionganni 
Mesir la mipokatellean. 
4Iatonna saemo lako Zoan tu mai 
datunna sia mintu' pesuanna rampomo 
lako Hanes, 
> mintu'i la kasirisan nasang natumang 
misa" bangsa tu tang umpabu'tuanni 
rongko”, sia tu tang umpabu'tuanni 
pa'tunduan ba'tu apa kebattuanna lako 
kalena, sangadinna siri” manna sola 
kadibe'sean. 

6 Inde sia tu kada Napa'petang-gungan 
Puang Matua diona tu olo'-olo' lo" 
Pollo'na uai. Iatu padang nanii ponno 
kamaparrisan sia kamegiangan tu nanii 
singa birang sia singa laki sia ula' rame 
sia naga mettia': indemoto sau’ tu nanii 
umbaai nateke' keledai tu eananna sia 
napadao palasa unta tu mai barang 
apanna, naban bangsa umpabu'tu apa 
tae' gai'na. 

7 Tatu pa'tunduamna to Mesir, tae” bua'na 
sia tae" gai'na, iamoto angku gente'i: 
Rahab tu mari'pi bang unno'ko'. 

8 Maiko totemo, surasanni dio tingayona 
tau iato mai lako misa” papan batu sia 
sura'i te lan misa" luntara' anna tontong 
sae lakona. 

9 Belanna iamote tu misa” bangsa 
pabali-bali, pia kamorang-morang, pia 
tang umperangii Sukaran alukNa PUANG. 
10 Nakua lako mintu' to pakita-kita: 

Da mipakita, sia lako mintu' to 
patanda-tandan: Da mipatandangkanni 
tu tonganna, pokadangkanni tu apa 
kiporai sia pakitangkanni tu apa 
unnaran-narankan. 

11 Mallaikomi dio mai lalan, sepangkomi 
dio mai batatta, patoyangi tu To 
maserona to Israel dio mai tingayoki. 
121amoto, nakua kadanNa To maserona 
to Israel: Belanna mitibe te kada iate 
sia mirannuan tu pa'pakario-rio sia 
pa'bulang leko' sia sissarekomi lako, 

13 jamoto, iatu kasalan iate la dadi 
kasanggangan lako kalemi susitu ba'tu 
pira-pira batu la tuan dao mai rinding 
tembo’ malangka', tu re'ba, tu tang 
dikapang anna ta'pa tuan. 

14 Sia tu ditesse susito unnisak-nisak 
balubu situang katangmamasean, na dio 
mai tu mintu' tessena moi sangti'pek 
bibang tae” dukamo la dipangalai roya 
api lan mai dapo' ba'tu dipa'timban uai 
diong mai limbong. 

15Belanna nakua kadanNa Puangta 
PUANG, tu To maserona to Israel: 
Tete dio pengkatobaran sia karapasan 
penaa mima'din dikarimmanni, iake 
mari'pikomi sia ussedan rannummi, iamo 
mipomatoto', apa mengkailingkomi. 

16 Sangadinna mikua: Tangia, apa tete 
dio makkanarang angki la matira’; 
iamo tola mallai dukakomi: mikua: La 
ussakeikan darang malinta”, iamoto 

namintu' tu to unnula'komi la malinta" 
duka. 

17 Sangsa'bu tau la mallai belanna 
pa'pakarrangna misa" tau sia tete dio 
pa'pakarrangna lima tau la mallaikomi, 
miurunganni torro butung to misa" tanda 
dao bottona buntu sia susi misa" tombi 
dao tanete. 


Pangallu' kasalamaran lako Sion 


30:18-26 


181amoto ma'tayan-tayan duka tu 
PUANG la ungkamaseikomi sia la bendan 
duka, anNa karimmannikomi, belanna 
PUANG iamo Puang Matua tu umpogau' 
kamalamburan, maupa' tu mintu' to 
untayannI! 

19 E bangsa Sion, tu torro dio Yerusalem, 
tae'mo mila tontong tumangi, manassa 
la la ungkamaseikomi, ke Narangii 

tu peongli'mi, ianNa rangii manassa 
Napebaliikomi. 

20 Moi anNa benkomi Puang tu roti 
kapussakan sia uai kamaparrisan, apa 
tae'mo anna la umbuni kalena tu mintu' 
gurummu, sangadinna matammu duka 
la untiroi tu mintu' gurummu. 

21 Take la sepangkomi lako kairi ba'tu 
lako kanan, la murangi tu kada dipokada 
dio boko'mu, nakua: Iamote tu lalanna, 
la miolaimo. 

22 Attu iato la mubilang masareppak 

tu salaka sapu'na mintu' rapang- 
rapang dipodeatammu tu dipa' sia 
bulaan sapu'na mintu' rapang-rapang 
dipodeatammu tu dipati'no, sia la 
mutibean susito sampin marota’ ammu 
ma' kada: mallaiko. 

23 Puang la umpasaeanni uran tu 
banne muambo' dio lu bela'mu, sia 
umpa'bengan roti bu'tu dio mai bura 
padangmu la mammi' dikande sia 
ma'pamatoto' sia allo iato mintu’ 
patuoammu la undaka' kande dio lu 
padang malona'. 

24 Mintu' sapi sia keledai tu dipa'tengkoan 
la ungkande apa mapi'da, tu mangkamo 
dita'pii barang sia diseno senoan. 

25 Sia dao lu mintu' buntu malangka' 
sia dao lu mintu' tanete madao, la nanii 
duka salu'-salu' sia uai kapua, ke allo 
kasaburan kapua, ke ro'pokmi tu mintu' 
menara. 

26 Attu iato arrang bulan masero Ia 

susi arrang mata allo mapannang sia 

arrang mata allo la pempitu parrangna 
pada to arrang allo pitung allo, iamoto 
ke allo Nanii PUANG umbimbinni tu 
bangkena taunNa sia umpamondo mintu' 
kama'la'poan lalan pa'bambaNa. 


UkunganNa Puang 
Matua la urrampoi Asyur 


30:27-33 


27 Tatu sanganNa PUANG sae mambela, - 
latu kasengkeanNa ma'lana-lana naturu' 
gaun makamban, iatu pudukNa naponnoi 
kamagi'giran sia iatu lilaNa susito api 
ma'kande pu'pu'. 

28 Tatu penaanNa susito salu luang, 
angge baroko tu uainna, la usseno mintu' 
bangsa diong senoan kasanggangan 

sia la ussanga' mintu' bangsa tu la 
umpapusa tau iato mai. 

23 Apa dio kalemi den pa'pudi-pudian 
butung to bongi dinii umpakaraya 
pa'gauran sia iatu kasendean penaa 
susito ma'lengkoan unturu' oni suling, 

la lu lako buntunNa PUANG, lako Buntu 
batunna to Israel. 

30 Attu iato la umpa'perangian gamara 
mandu mala'bi'Na tu PUANG sia 

umpa'pekitanan takia'Na tu songlo' 
situang kasengkean ma'lulu-lulunNa, 
sia dukku api ma'kande pu'pu, sola uai 
saba' sia angin bara' sia uran batu. 

31 Belanna tete dio gamaranNa PUANG 
natiramban dako' tu Asyur, iake 
Nabambai tekken Puang. 

32 Mintu' pa'bamban Naayakan PUANG 
lako Asyur naturu' oni ganda'-ganda' 
sola katapi, sia Naayakan tu takia'Na la 
urrarii. 

33 Belanna masaimo tiparandan tu inan 
pantunuan lako tau iato mai sia lako 
duka datunna, maluangan sia mandalan 
tu Nagaragai dapo’, na kapua tu api sia 
ma 'toppo'-toppo' tu kayu, iatu penaanNa 
PUANG lolong susi solo' la umballai. 


Tae' na Mesir tu la untundui to 
Israel, sangadinna PUANG 


31:1-9 
3 1 lUpu' allona tu mintu’ to 
male rokko Mesir la umpalaku 
pa'tunduan, tu umposande' darang sia 
urrannuan kareta, belanna buda, sia 
pakkanarang, belanna seba' bilanganna, 
apa tae' namengkamoya lako To 

maserona to Israel sia tae' namekutana 
lako PUANG. 

2 Apa Ia duka tu Puang sundun kinaa, 
lamo la umpasaei tu kasanggangan 
undinna sia tae' Napere len: sangadinna 
la bendan unnea mintu' to lan banuanna 
to umpogau' kakadakean, sia unnea 
pa'tunduanna to umpogau' kakelokan. 

3 Apa iatu to Mesir tolino duka, tangia 
Puang Matua, sia mintu' darangna 
ma'a'gan duku’, tangia penaa; iake 
unnangka'i limanNa tu PUANG, titongko' 
tu to patunduan anna songka tu to 
ditundui, anna sanggang sola nasangi. 
“Inde sia tu kadanNa PUANG lako 
kaleku, nakua: Susito misa' singa 

ba'tu anak singa umburrungi pealanna, 
moi anna pomarambai sangtuntunan 
pangkambi', tae' duka natiramban sia 
tae” napomataku'i tu kamarambanna tau 
iato mai -, susi dukamoto tu PUANGna 
mintu' ma'dandan maritik la mengkalao 
rokko buntu Sion sia tanetena la parari. 
> Susi manuk-manuk mettia’, susi 
dukamoto tu PUANGna mintu’ ma'dandan 
maritik la umpetayanni Yerusalem, 
Narampanan sia Nakarimmanni, 
Nalendokan sia Nakaritutui. 

6 Mengkatoba'komi lako Kalena, tu 
mambela lalanmo nanii to Israel sorong 
boko”. 

7 Manassa allo iato pada la miboko'i 

tu rapang-rapang salaka dipodeata 

sia bulaan, tu migaragai la umpogau' 
kasalan. 

8 Tatu Asyur la tibambang nakande 
pa'dang, tangia penai muane, sia la 
nakande tangia penai tolino, sia la 
mallai duka lussu' dio mai penai iato sia 
mintu' to manguranna la mengkanorong 
dipokaunan. 

9 Sia diona kamatakuran narondon tu 
buntu batunna sia mintu' arung untampe 
bate-batena situang katirambanan, 
kadanNa PUANG, tu ma'api dio Sion sia 
ma'dapo' dio Yerusalem. 


Diona kadatuanna Messias 


32:1-8 
32 lTonganna misa’ datu la 
ma'parenta unnallonni 
kamaloloan sia mintu' arung la 
untoe parenta, tang pakayun bimbang. 
2 Tau iato la susi pentirerungan dio mai 
angin bara' sia pentilindungan dio mai 

uai luang sia butung to salu'-salu' dio 
padang ba'ta' sia susi bayo-bayo buntu 
batu kapua dio padang karangkean. 

3 Attu iato iatu matanna to pakita tae'mo 
apa ussiloi, sia iatu talinganna to parangi 
la ma'perangi: 

“sia penaa to tang mengkilala la 
untandai kapaissanan sia lila tang ra'pa' 
ma'kada la matira' ma'kada sia maleso. 
> Tatu to baga tae'mo nala disanga to 
la'bi' sia to lando pa'du tae'mo nala 
disanga to kapua. 

6 Belanna iatu to baga ma'kada baga sia 
latu penaanna umpabu'tu kakelokan: 

la umpogau' katangmekaalukan sia 
umpatale' kasorong-bokosan dio mai 
PUANG sia tang ussaile to tangdia' sia 
tae" napairu'i tu to ma'rang. 

7Tatu to pa'pakenan, kadake tu 

mintu' tangnga'na: kabulitukan manna 
natangnga', ma'kada tang tongan la 
ussanggangi to bongko, moi anna tuntun 
salunna tu to bongko. 

8 Apa iatu to la'bi' untangnga' penggauran 
mala'bi' sia bantang umpangeai tu apa 
mala bi". 

Karapasan tang marendeng 
sia karapasan marendeng 


32:9-20 
9 Millikmokomi, e mintu’ baine tang 
magiang: perangiimi tu gamarangku, 
e mintu' anak dara mangin-mangin: 
tananni talinga tu kadangku. 
10 Sangtaunpi sia ba'tu pirang-pirang 
allopi ammi ma'paganggang, e kamu 
to mangin-mangin, belanna puramo tu 
peanggorosan sia tae'mo nala den tu 
kama'pupuan kapua. 
11 Ma'rundedekomi, e baine tang 
magiang, ma paganggangkomi, e kamu 
to mangin-mangin! Lendokanni tu 
pakeammi, sia ma'kale-kalekomi, ammi 
ma'dodo karoro'. 
12 | a ussa'pa-sa'pakomi ara'mi, belan-na 
mintu' pa'lak malunak sia belanna mintu' 
garonto' anggoro' tarri' bu-anna: 
13 sia belanna pa'lakna taungKu tu 
natuoi duri sia a'da' sia belanna mintu' 
banua nanii pa'maruasan lan tondok 
sode-sodena. 

14 Belanna iatu tambakuku mendadimo 
kota talo ditampe, iatu kamaruasanna 
kota membalimo biung-biungan. 

Sia iatu Ofel sia Menara pa'kampan 
mendadi lo'ko'mo tontong sae lakona, 
napoparannu keledai lampung sia nanii 
baanan sapi sola domba siga'luan 
undaka' kande. 

15 Sae lako attu ditua'na lako kaleta tu 
Penaa dao mai inan madaona. 

Attu iato padang rangke la membali 
palak lunak sia iatu palak lunak la susi 
pangala’. 

16 Attu iato la unnisung tu katonganan 
lan padang pangallaran sia la tongkon tu 
kamaloloan lan pa'lak ballo. 

17 Tatu buanna kamaloloan iamotu 
kasikaeloan sia iatu poleanna kamaloloan 
iamo kasode-sodean sia karapasan 
tontong sae lakona. 

18 Tatu taungKu la torro lan inan 
kamarampasan sia lan banua nanii 
kasode-sodean, lan inan karapasan tu 
tang narandan kamasussan. 

19 La sae tu uran batu naurungan songka 
tu kayu lan lu pangala’ sia la lamma’ tu 
kota rokko inan mandalan. 

20 Maupa'komi tu to mangambo' 
dio randanna mintu' uai sia tu 
umpopassangka penaammi ullamba' 
sapi sia keledaimmi lako mintu' inan. 


Kamaparrisanna sia 
kadirampananna Yerusalem 


33:1-24 

33 1 Upu’ allomu, e pa'kasanggang, 

tu tang disanggang; e to tang 
maruru’ tu tang diballean len; iake 
upu'moko ma'kasanggang, iko kalenamo 
la disanggang; iake upu'moko umpogau' 
tang maruru’, iko kalenamo la diballean. 
20 PUANG, karimmannikanni, apa 
Kamuri kirannuan: dadimoKomi takia' 
bassingki, ke melambi'oi, ondongpi 
kasalamarangki lan attu kapussakan. 
3Belanna ongngo' galugu, mallaimi tu 
to sangpetayanan: iake bendanKomi, 
sisarak-sarakmi tu mintu' bangsa. 
“Sia attu iato la napula'ikomi tau tu 
pangrampami, susi nango ussabu'i bura 
padang sia susi batik mangrapai, susi 
dukato la narapai tau. 

5Layuk tu PUANG, belanna jatu 
isunganNa dao inan madao. Naponnoi 
katonganan sia kamaloloan tu Sion. 

6 Tang leluk tu attummu, iamotu misa’ 
kaseboan kapua dio mai ma'rupa- 

rupa kasalamaran sia kakinaan sia 
kapaissanan, kapengkaolan lako PUANG 
iamo iananna tau iato mai. 

7 Tato mai sumbung puduk unnurruk- 
urruk dio lu lalan, sia iato mai to 
dikomba-kombai umpengkamoyan 
kasikaeloan si'dan-si'dan tumangi'. 

8 Mintu' batatta ditampemo, moi misa' 
to lumio' tae'mo unnolai tu lalan iato. 
Napokamo tu basse, tae'mo nadampangi 
tu kota, moi misa' tolino tae'mo 
nakasayangi. 

9 Maru'gun sia talo tu padang iato: iatu 
Libanon masiri' sia malayu, iatu Saron 
susimo padang aak na Basan sia Karmel 
tae'mo namendaun. 

10 Totemo la bendanMo', kadanNa 
PUANG: totemo la tunannangMo', totemo 
la tumananMo'. 

11Untambukmokomi dalame, 
undadiammokomi ongkan, penaammi 
kalena iamo api tu ungkande pu'pu'komi. 

12 Tatu mintu' bangsa dilallang susi kapu', 
diballai api susi garonto' duri dibela'i. 

13 Perangiimi, e kamu mintu' 
mambelanna, tu apa mangka Kupogau': 
sia kamu tu mintu' mandappi'na, issanni 
tu kuasangKu. 

14Tirambanmo tu mintu' to umparri- 
parri kasalan dio Sion: narampoimo 
katigegaran tu mintu' to tang mekaaluk 
anna ma'kada nakua: Mindariki' 

tu ma'din unno'ko' sikandappi' 
kamapannangan masae lako? 

15To umparri-parri kamaloloan sia 
umpokada apa tongan: tu untumpu saro 
bu'tu kadake tu lu dio mai pa'pakario- 
rio, tu tang tikarang limanna untarima 
pa'pappe', tu untampun talinganna da 
narangii tu tangnga' la papatean sia 
untutu' matanna, da natiro apa kadake. 
161atu tau iato torro dao inan 
malangka', benteng dao buntu batu 
iamo tambakukunna: iatu kandena 
dipadenammo sia uai nairu' inang 
sakka'mo. 

17 La natiro matammu tu Datu situang 
kamala'biranNa sia la natiro undinna tu 
misa” padang mandu kalua”. 

18 Totemo ma'tangnga'ko lan penaammu 
tu diona apa metakuran dolona, kumua: 
umbami tu to massura', umbami tu to 
ma'timbang, umbami tu to umbilang 
mintu' menara? 

19 Tae'mo mula untiro lenni tu bangsa 
masa'ga' iato, misa' bangsa tang 
dipeamu', tang dipeori' tu basana, sia 
mabasa susito nga'ngu', anna moi misa’ 
tau tae” umpebuyu'i. 

20Tiromi tu Sion, iamotu kota 
passamayanta. La natiro matammu 

tu Yerusalem, misa’ inan marampa,, 
misa' tenda tu tang dipalele len, tu tang 
tidu'duk len pantokna, sia tang tiko'ka' 
len tu ulangna. 

21 Ondongpi inde to dio kamala'biranNa 
PUANG tu la urrondongki'. Iamotu inan 
nanii salu sia minanga kalua’; moi misa’ 
lopi dibosean tae'mo unnolai sia misa' 
kappala' tae'mo massombaran dio. 

22 Belanna PUANG tu To ma'paolainta 
salu, PUANG, tu To umbenki' parenta, 
PUANG tu Datunta, sia Ia dukamo tu 
ungkaritutuiki" 

23 Mintu' ulangmu tikkondo'mo, tae'mo 
napabantangi tu lentongna sia tae'mo 
naballa'i tu somba'na. Attu iato untaa-taa 

pangrampa sebo, moi to kupi' urrampun 
duka pangrampa. 

24 Moi misa' pa'tondokan tae'mo tu la 
ma'kada, kumua: Masakina', belanna 
mintu' to torro lan dipa'deimo tu 
kasalanna. 


UkunganNa Puang Matua lako Edom 
34:1-17 


34 LE mintu' bangsa, 
mengkareke'mokomi ma'perangi, 


e mintu' to sangpetayanan tanannimi 
talinga: melo ke ma'perangii tu lino sola 
mintu' issinna sia kuli'na padang sola 
mintu' tu tuona diong mai. 

2 Belanna sengke tu PUANG lako 
mintu' bangsa sia magi'gi' lako mintu' 
tuntunanna: sia Napamanassamo la 
Nasabu'i sia Nasorongmo la direre' tu 
tau iato mai. 

3Jatu taunna tu mangka dipatei 
situlambenan sia bau batang rabukna 
mesongngon sia mintu' tanete maso'mak 
napobua' rarana. 

4 Attu iato mintu' ma'dandan maritik 

la buruk sia mintu’ langi’ la tilulun 

susi misa' sura' sia mintu' ma'dandan 

maritikna la rondon susi daun dio mai 
garonto' anggoro' sia susi daun dio mai 
garonto' ara. 

> Belanna malangomo tu la'bo'Ku lan 
suruga, tiromi la songlo'mo rokko 
Edom sia la unnukung misa" bangsa 

tu Kupamanassamo la disabu'i butung 
pepayu. 

6 Naponnoi rara tu la'bo'Na PUANG, 
nalumu'i lompo sia rara anak domba sia 
bembe' laki sia lompo bale'ke' domba 
laki. Belanna dio Bozra Napogau'mo 
PUANG tu misa' pemala' sia misa' 
pangreresan kapua dio Edom. 

7 Sia tibambangmo tu ba'tu pira-pira 
sapi lampung sola tu mai domba sia 
bembe' sia ba'tu pira-pira sapi laki 

sia tedong, naurungan malango tu 
padangna napobua' rarana sia naamma 
litak tu lompona. 

8 Belanna Naparampomo PUANG tu attu 
pa'pabala' sia taun pa'pakkan la urra'ta' 
kara-karana Sion. 

9 Attu iato mintu' salu'-salu'na tondok 
iato membalimo gala-gala tu uainna, 
sia iatu litakna membalimo solo, sia 
iatu padangna membalimo dama' 
ma'ulu-lulu. 


4 

10Tu tang pa'de len, la allona Ia 
bonginna, sangadinna kendek tu 
rambunna tontong sae lakona, la 
tontong talo nasiosso'i tau, sia randuk 
tempon dio mai tontong sae lakona moi 
misa" to lumio' tae" lendu’ inde to dio. 
11 Sangadinna padang iato napoinan 
mundan sia kayo, na langau sia kadoya 
la torro lan, sia Nae'te' Puang tu ulang 
pesuka' kataloan daona lu sia batu 
petimbang kamakarorrongan. 

12 Tatu mai arungna tae'mo misa” tu la 
untokko tau mendadi datu, sia tae'mo tu 
datunna, moi misa" 

13 Lan mintu’ tongkonan layukna natuoi 
duri sia lan mintu' tambakukunna den 
lelating sia a'da”, mintu'nato nanii torro 
serigala sia padang pa'porianna burung 
unta. 

14Indemoto dio nanii siappa' serigala 
buriko" na asu lampung sia ampu padang 
sitammu-tammu, sia iamo nanii ta'pa 
po pok sia unnappa' inan katorroan. 
15Inde dukato nanii tu ula” rame 
messerang sia mentallo' sia unnarranni 
tallo'na sia ungkaritutui dio to' 
kaongananna: inde dukato nanii 

sirampun tu mintu' manuk-manuk 
pa'duku'. 

16 Paressai tu sura'Na PUANG sia basai: 
moi misa' tu mintu'nate tae' pa'de, sia 
sikitanan nasang, belanna pudukNa 
kalena tu mangka ma'kada sia penaanNa 
tu urrampunni. 

17 Belanna Ia Kalenamo tu mangka 
untaa-taai lako olo'-olo' iato mai sia 
limanNa Kalenamo tu mangka untintingi: 
olo'-olo' iato mai la umpomana'i sae 
lakona sia la nasiosso'i torro lan. 


Diona kasalamaran tu Ia 
naappa' to Nalendokan PUANG 


35:1-10 

l Tatu padang aak sia padang 
3 5 talo la sende paiman sia padang 
pangallaran la sikumalasi-lasian sia la 
membunga susi danga-danga busa. 
2|a loboran sia membunga sia 
sikumalasi-lasian, la sikumalasi-lasian 
tongan sia siarrakan. 
Na mintu' kamala'biranna Libanon 
dikamaseammi sola kameloanna 
Karmel sia Saron; tau iato mai la 

untiro kamala'biranNa PUANG sia 
kamaballoanNa kapenombangki. 

3 Pamatoto'i tu lima langga’ sia pabatta'i 
tu guntu' ma'parondo. 

4Pokadanni tu to magiang penaanna 
kumua: Pabatta'i tu penaammi, 

da mimataku'! Manassa iatu 
Kapenombammi la sae ma'papakkanni, 
la sae umbaa pa'pabala' Na Puang Matua; 
la sae anNa rampanangkomi. 

5 Attu iato to buta la dipapakita sia to 
taru la dipaparangi. 

6 Attu iato to kupi' la mekkondong susi 
donga sia lila to mamang la kumalasi- 
lasi, ke tikula'dakki tu uai dio padang 
aak sia salu dio padang pangallaran. 

7 Attu iato padang bungin malallang la 
membali limbong sia padang ba'ta' la 
membali kalimbuang, na dio inan nanii 
serigala la natuoi riu sola tille sia tuyu. 
8 Sia inde to la den misa” batatta 
marante, tu digente' lalan maindan: 
moi misa” to maruttak tae' unnolai: 
sangadinna tau ia manna to mai 
umpolalanni, sia tang nalomban to lumio 
sia to baga. 

9 atu singa tae” nala dio sia olo'-olo' 
masuru tae" nala rampo inde to lako; 


4 

olo'-olo' iato tang la ditiro dio. Apa 

iatu mai to mangkamo dilendokan la 
umpolalanni: 

10 mintu' to Nala'bak PUANG Ia sule 

sia la kumalasi-lasi sae lako Sion; sia 
kaparannuan masae lako la napomakota 
dao ulunna: tau iato mai la unnappa' 
kasendean sia kaparannuan, apa mintu' 
kamasussan sia kasumarroan la mallai. 


YESAYA TONNA ATTUNNA 
DATU HIZKIA 


PASALA' 36-39 


Diona Sanherib umpakarrang 
to lan Yerusalem 


36:1-22 
36 l Tatonna taun ma'pessangpulo 
a'pa'na kadatuanna Hizkia, saemi 

tu Sanherib, datu Asyur, urrarii mintu' 
tambakukunna Yehuda anna taloi. 

2 Nasuami datu Asyur tu kolonel dio 
mai Lakhis lako Yerusalem umpangului 
buda surodadu la ullaoi datu Hizkia, 
anna torro tu tau iato mai sikandappi' 
saruran limbong tu iringna dao, dio 


YESAYA 36.3-7 130 


lalan ma'palulakona padang pamusoran 
sampin bulu domba. 

3Tassu'mi tu Elyakim, anakna Hilkia, 
pangulu sandan uainna datu sia Sebna 
pangulu to massura', sia Yoab, anakna 
Asaf, pa'paelean. 

4Ma'kadami tu kolonel lako tau iato mai 
nakua: Pokadanni Hizkia, kumua: Nakua 
kadanna datu kapua, iamotu datu Asyur: 
Apa toda iatu kapa'rannuanammi? 

> Misangaraka, kumua puduk bangri la 
dipokamanarangan sia la dipomatoto" 
parari! Mindara miporannuan, ammi 
balira'? 

6 Manassa mirannuan tu tekken bulo 
le'to, iamotu Mesir, anna minda-minda 
undemme'i, la natossok tu limanna, 
anna tarru'i: susimoto tu Firaun, datu 
Mesir, lako mintu' tu to urrannuanni. 

7 Apa iake mikua lako kaleku, kumua: 
Urrannuangkan PUANG, Kapenombangki 
— tangiaraka Iatu mangka napa'dei 
Hizkia mintu' buttu-buttunNa sia inan 
pemalaranNa, anna ma'kada lako to 
Yehuda sia mintu' issinna Yerusalem, 
nakua: La tukkukomi menomba dio 
tingayo inan pemalaran iate? 

8 Totemo melo ke sitangga'komi 
puangku, datu Asyur, angku benkomi 
darang duangsa'bu, ke mibela dukai 
umpadenni tu tau la ussakei. 

9 Umba mikua la umbelai sitingoan 
sala umbanna misa'i tu to maraya, 
moi iatu tau madionganna puangku? 
Apa ma'rannuan lakokomi Mesir 
belanna mintu' kareta parari sia mintu' 
pakkanarang. 

10 Tamoto tang pangelorannaraka 
PUANG angku sae ullaoi te tondok sia 
ussanggangi? PUANGmo tu mangka 
ma' kada lako kaleku Nakua: Malemoko 
ullaoi tu tondok iato sia ussanggangi. 

11 Nakuami tu Elyakim sia Sebna sia 
Yoah lako kolonel: Melo ke ma'basa 
Aramkomi umpa'kadaikanni, belanna 
kitandai sia: ke ma'dinni da nama'basa 
Yehuda tu puang ma'kada lako kaleki dio 
pa'peranginna mintu' to buda, tu dao 
tembo' benteng. 

12 Nakuami kolonel: Nasuara'ka puangku 
umparampoi te mintu' kada iate lako 
puangmi sia lako kalemi? Tang lakoraka 
tu mintu' to dao tembo' benteng la dinii 
umparampoi, tu la misisolan ungkande 
tainna sia unniru' tenena? 

13 Tassu'mi tu kolonel nabendan dio 
tingayona to buda anna metamba-tamba 
umpekapuai gamaranna ma'basa 
Yehuda, nakua: Perangiimi tu kadanna 
datu kapua, iamotu datu Asyur. 

14 Inde sia tu kadanna datu iato: Da 
napakenakomi Hizkia, belanna tae' 
nabelai ullendokangkomi. 

15 Sia da nanarankomi Hizkia Ia 
urrannuan PUANG, kumua: Manassa 
PUANG la ullendokangki' sia iate kota 
tang la disorongan datu Asyur. 

16 Da miperangii tu kadanna Hizkia, 
belanna nakua kadanna datu Asyur: 
Menombakomi sia ussorongkomi kalemi 
lako kaleku, ammi pantan ungkandei tu 
bua anggoro'mi sia bua arami sia pantan 
unniru' uai lan mai bubunmi. 

17 Sae lako kasaeangku umpalelekomi 
lako misa' padang tu susi padangmi, 
iamotu misa” padang sebo gandungna 
sia uai anggoro' ba'ru, misa” padang 
sebo rotinna sia pa'lak anggoro'na. 

18 Da napapusakomi Hizkia, tu nakua: 
PUANG la ullendokangki'! Denraka 

tu deatanna mintu' bangsa ungkullei 
ullendokan padangna dio mai kuasanna 
datu Asyur? 

19 Umbamira tu deatanna Hamat 

sia Arpad, umbamira tu deatanna 
Sefarwaim? Nakulleraka ullendokan 
Samaria dio mai kuasangku? 

20 Mindara tu deatanna mintu' tondok 
iato tu ungkullei ullendokan tondokna 
lan mai kuasangku, anNa la PUANG 
ungkullei ullendokan Yerusalem lan mai 
kuasangku? 

21 Apa tau iato mai kappa bang, moi 
sangbuku kada tae' napebalii, belanna 
nakua kadanna datu lako tau iato mai: 
Da mibali lenni. 

22 Saemi tu Elyakim anakna Hilkia 
pangulu sandan uainna datu, sia 
Sebna pangulu to massura', sia Yoah, 
anakna Asaf, pa'paelean, usserek-serek 
tamangkalena umpennoloi Hizkia, anna 
parampoi lako datu tu mintu' kadanna 
kolonel iato. 


Bunga'na pa'nubua' diona 
kadilendokanna Yerusalem 
37:1-7 


37 l Tatonna rangimi datu Hizkia 
tu iannato, naserek-serekmi tu 

tamangkalena anna ma'pakean karoro’, 
male tama banuanNa PUANG. 

2 Nasuami datu tu Elyakim, sandan 
uainna datu, sia Sebna pangulu to 
massura', sia mintu’ to matua-tuanna 
to minaa ma'pote dibolong male 
umpellambi' nabi Yesaya, anakna Amos. 
3Ma'kadami tu tau iato mai lako, nakua: 
Susite tu kadanna datu Hizkia: Allo 
iate allo kapussakan, sia ukungan sia 
kadibelleran, belanna la sunmo tu pia, 
apa tang matoto' tu indo'na la kianak. 
4Naperangii sia manii PUANG, 
Kapenombangki tu mintu' kadanna 
kolonel, tu nasua puangna, datu Asyur, 
uparampoangki, kumua anna be'sei tu 
Puang Matua matontongan, anNa ukungi 
Puang tu belanna kada iato Narangimo 
PUANG, Kapenombammi: melo ke 
mipassambayanganni tu to torro siapa, 
tu demna siapa. 

> Pakalan rampomi tu taunna datu Hizkia 
lako Yesaya. 

6 Ma'kadami Yesaya lako nakua: Inde 
sia tu kada la miparampoan puangmi, 
kumua: Iamote tu kadanNa PUANG 
Nakua: Da mukataku' tu mintu’ kada, tu 

mangka murangi, tu napokada taunna 
datu Asyur umpa'kada solangiNa'. 

7 Akumo la umpaombo'i lan penaanna, 
naurunganni, ke urrangimi misa' kareba, 
manassa la sule lako tondokna, anna 
lan tondokna Kunii umbambanganni 
nakande pa'dang. 


Ma'penduanna Sanherib unnaran 
datu Hizkia la ussorong Yerusalem 


37:8-13 
8 Tatonna sulemo tu kolonel narampoimi 
tu datu Asyur marassan sirari Libna, 
belanna denmo kareba narangi 
umpokadai, kumua ke'de'mo dio mai 
Lakhis. 
9 Narangimi tu kadanna tau diona 
Tirhaka, datu Etiopia, kumua: tassu'mo 
la sirari puangku. Iatonna rangimi tu 
kada iato, nasuami tu sumbungan puduk 
lako Hizkia, umpokadai nakua: 
10 Tate kada iate la miparampoan 
Hizkia, datu Yehuda, kumua: Da 
napakenakomi Kapenombammi, tu 
mirannuan, ammi kua: Iatu Yerusalem, 
tae" nala disorongan datu Asyur. 

11 Mirangi nasangmo tu mintu' apa 
hnapogau' datu Asyur lako mintu’ tondok, 
umba nakua ummangsanni: umbao 
nakua ammi la dilendokan? 

12 Nakulleraka tu deatanna mintu' 
bangsa, tu nasabu'i nene' to doloku, 
ullendokanni tu tau iato mai: iamotu 
Gozan sia Haran sia Rezef sia to 

umpa tondokki Eden lan Telasar? 

13 Jmbamira tu datu Hamat sia datu 
Arpad, sia datu kota Sefarwaim sia Hena 
sia Iwa? 


Passambayangna Hizkia 


37:14-20 


14 Natarimami Hizkia tu sura' iato dio 
mai tu sumbungan puduk, na iatonna 
mangkamo umbasai, malemi langngan 
banuanNa PUANG, anna balla'i tu sura' 
iato dio oloNa PUANG. 

15 Massambayangmi tu Hizkia dio oloNa 
PUANG, nakua: 

160) PUANGna mintu' ma'dandan maritik, 
o Kapenombanna to Israel, tu unnisung 
dao karubion! 

Kamu, Kamu mannari Puang Matua, 
pekapuanganna mintu' kadatuan lan 
lino: 

Kamu duka tu mangka ungkombong 
langi' sola lino. 

170 PUANG, tananni talinga amMi 
ma'perangi, o PUANG pamillikki tu 
matamMi amMi tiroi sia perangii tu 
mintu' kadanna Sanherib, tu mesua 
umparampoi, la umbe'se Puang Matua 
matontongan. 

18 9 PUANG tonganna nasanggangimo 
ba'tu pira-pira datu Asyur tu mintu' 
tondok sola mintu’ lili'na. 

19 Na iatu deatanna napembuangan tama 
api, belanna tangia deata, sangadinna 
panggaraga tolino bangsia, kayu sia batu 
nagaraga, iamoto anna sanggangi. 
201amoto, o PUANG, Kapenombangki, 
lendokangkan dio mai limanna, anna 
issanni mintu' kadatuan lan te lino, 
kumua Kamu mannari, o PUANG, 
misa-misa tu Puang Matua. 

Ma'penduanna pa'nubua' diona 
Kadilendokanna Yerusalem 


37:21-35 


21 Attu iato mesuami Yesaya, anakna 
Amos, umpokadanni Hizkia kumua: 
Nakua kadanNa PUANG, Kapenombanna 
to Israel: Belanna passambayangmu 
lako Kaleku tu diona Sanherib, datu 
Asyur -, 

22 jamote tu kada Napokada PUANG 
diona datu iato, nakua: Iatu simbolong 
manik, iamo anak dara Sion, untapa'ko 
sia untelle-telleko: iatu anak dara 
Yerusalem unniling-iling dio boko'mu. 
23 Mindara tu mube'se sia mupa'kada 
solangi, sia mindara mupekapuan 
gamarammu sia mupasolo'i matammu? 
Lako To maserona Israel! 

24Tete dio pudukna kalena taummu 
ammu be'sei tu PUANG, mukua: 
Kabudanna karetaku angku kendekki tu 
buntu malangka' sae langngan bottona 
Libanon sia kulelleng tu mintu' garonto' 
arasi” kalandona, sia mintu' sanoba' 
mellongna, sia la rampona' langngan 

botto malangka'na sia tama pangala' 
tamman makampunna. 

25 Ta angku mambo'bok la unniru'na' uai; 
sia mintu' messarakna salu Nil lan Mesir 
kurangkei pala' lentekku. 

26Tae' lenparaka murangi, kumua 
mintu'na te Kulampakmo tempon dio 
mai sia randuk dio mai tipamulanna 
inang Kubori'mo? Totemo Kuparampo 
randannamo, manassa la musanggang 
tu mintu’ tambakuku matoto’, anna daun 
lauan nasang. 

27Tamo bannangna to na iatu to 

umpa tondokki tang pakullemo unnea 
sia magiang sia kasirisan, tau iato mai 
susito merriunna dio lu padang, susito 
lolo mangura, susi riu dao papa, susi 
palak gandung mane tuo. 

28 Apa Kutandai tu diona kao'korammu 
sia lu tama lu lanmu mai sia kapabali- 
balian masarrangmu lako Kaleku. 

29 Belanna kapabali-balian masarrangmu 
lako Kaleku sia kamatampoammu, 

tu rampomo tama pa'perangingku, 
manassa Aku la umpalakoi kale'ke'Ku 
tu illongmu sia sanga'Ku tu sadangmu, 
angKu pasuleko lako tu lalan muola sae. 

30 Tamote tu tanda lako kalemu, kumua: 
Lan taun iate la mukande tu apa tuo 
kalena, na taun ma'penduan iatu apa 
tuo poleo, apa lan taun ma'pentallun la 
mangambo'komi ammi megandung sia 
untanan garonto' anggoro' ammi kandei 
tu buanna. 

31 Sia jatu bati'na Yehuda tu tilendokna 
sia tinampena la mennuaka' pole diong 
sia membua dao. 

32 Belanna dio mai Yerusalem la nanii 
tassu' tu tinampenapa sia dao mai buntu 
Sion tu tilendoknapa: kamakaritutuanNa 
PUANGna mintu' ma'dandan maritik la 
umpadenni. 

33 Tamoto nakua kadanNa PUANG diona 
datu Asyur, kumua: Inang tae' anna 

la tama kota iate sia tae' anna la 
umpassumpiran misa' tinaran tama, 

sia tae' anna la unnangkaran balulang 
ke palaoanni sia tae' nala umpabendan 
tambakuku la urrukka'i. 

34 La sulemo lako tu lalan naola sae, 
apa tae' nala tama kota iate, kadanNa 
PUANG. 

35 Sia la Kurinding pala' te kota iate, 
angKu lendokanni, belanna sangangKu 
sia belanna Daud, taungKu. 

Iatu pa'nubua'na Yesaya 
diona katilendokan, lalomo 


37:36-38 


36 Attu iato tassu'mi tu Malaeka'Na 
PUANG, Napateimi tu surodadunna 

to Asyur saratu' karua pulona Ilima 
sa'bunna. Iatonna millik tu tau melambi', 
natiroi tu mintu'nato, batang rabuk 
mannamo. 

37 Sangtiangkarammi sule tu Sanherib, 
datu Asyur, anna torro dio Niniwe. 

38 Den pissan tonna menomba lan 
banuanna Nisrokh tu napodeatanna, 
napakandeimi bassi mataran anakna, 
disanga Adramelekh sia Sarezer: anna 
mallai lussu' sola duai lako padang 
Ararat, anna Esarhadon, anakna, dadi 
datu ussondai. 


Diona kamasakianna sia 
kamatananna Hizkia 


38:1-8 
38 1 Allo iato masanna'mi sakinna tu 


Hizkia, la mate mannamo: saemi 
nabi Yesaya, anakna Amos mennolo lako 

datu, anna ma'kada nakua: Inde sia tu 
kadanNa PUANG Nakua: Mepasanmoko 
lako mintu' to lan tongkonan layukmu, 
belanna la matemoko sia tae'mo mula 
tuo. 

2 Messailemi tu Hizkia lako to' rinding 
namassambayang lako PUANG. 

3 Nakua: O PUANG, la Mikilalai kumua 
umba kukua lolang maruru' dio oloMi 
sia lantuk penaangku sia kupogau' 

tu apa melo dio pentiroMi. Pakalan 

si dan-si'danmi tumangi’ tu Hizkia. 
4Saemi tu kadanNa PUANG lako Yesaya, 
nakua: 

> Maleko, pokadanni Hizkia, kumua: Inde 
sia tu kadanNa PUANG, Kapenombanna 
nene" to dolomu Daud: Kurangimo 

tu passambayangmu sia Kutiromo tu 
mintu' uai matammu, tonganna la 
Kurangngannipa tu umuru'mu sangpulo 
lima taunna. 

6 Sia aku la ullendokangko dio mai 
kuasanna datu Asyur, susi dukato tu kota 
iate sia la urrinding pala'i te kota iate. 

7 Tamote tu la dadi tanda lako kalemu dio 
mai PUANG la umpogau'i tu apa mangka 
Napokada, nakua: 

8 Tatu bayo-bayo mata allo, tu solo'mo 
dio eranna Ahas, la Kukondoran sule 
sangpulo pellesean. Kendekmi sule tu 
mata allo sangpulo pellesean diong mai 
tu naninna solo'. 


Nanian pa'kurre sumanga'na Hizkia 


38:9-22 
9Jamote tu sura'na Hizkia, datu Yehuda, 
tonna mangka masaki anna maleke. 
10 Kukua: Mane tauna' angku Ia 
lumingkamo lako babangan lino tomate, 
iatu apa torro dio mai mintu’ katuoangku 
la sisayuranna'. 
11 Kukua: Tae'mo kula untiro PUANG 
iamotu PUANG lan tondok to tuo, tae'mo 
kula untiro tolino sia torro sisola issinna 
lino. 
12 Tatu pa'bongiangku dirondonmo sia 
dilendokammo dio mai kaleku susito 
tenda to mangkambi', ullulunmo' 
katuoangku butung to ma'tannun: 
Nara'ta'mo' Puang dio mai tandaan. 
Misa'bianganmo' allo bongi. 
13 Sae lako melambi'na kunii undaka'i 
tu kamanamanan. Susito singa tu 

Puang ulle'to mintu' bukungku. 
Misa'bianganmo' allo bongi. 

14 Susi kaluppini' ma'kisi'-kisi', susi 
dukamoto tu gamarangku. Mamali'na' 
mentingara lu langngan, o PUANG, 
mataku'na', Kamu la unnindo'ina. 

15 Apara la kupokada, apa ma'kadamo 
tu Puang lako kaleku sia mangkamo 
Napogau' tu iannato? La kupela'-pela' 
lumingka lan tu taun kadadiangkupa, 
belanna kamapa'diranna penaangku. 
160 Puang, tete dio te mintu'na apa 
iate natuo tu tolino sia lan mintu'na 
te nanii tuo deatangku, kumua Puang 
umpamalekena' sia umpatuona'. 

17 Tatu kamaparrisan kapuaku 
membalimo kasalamarangku. Puangmo 
tu ullendokanna' dio mai patuang 
lambe' nanii kaburukan, belanna mintu' 
kasalangku Mitibemo lako boko'Mi. 

18 Belanna iatu lino to mate tae' 
napudi-pudiKomi sia iatu kamatean 
tae' napakala'bi'Komi: minda-minda tu 
rokkomo lamunan tae' narannuanni tu 
kamarurusamMi. 

19 Sangadinna iatu to tuo, tu to 

tuo umpudi-pudiKomi, susite aku 
umpudiKomi totemo; iatu mai ambe’ 

la umpokadai tu kamarurusamMi lako 
mintu' anakna. 

20 Tumayamo tu PUANG la untunduina”, 
iamoto la undedekki' katapi lan mintu’ 
allo katuoanta lan banuanNa PUANG. 

21 Tatu Yesaya mangkamo ma'kada, 
nakua: La naala tau tu bua ara nagaragai 
petamba' sia napalako bundang iato, 
anna mondo. 

22 Tatu Hizkia mangkamo ma'kada, 
nakua: Apara la dadi tandana, kumua la 
kendekna' langngan banuanNa PUANG? 


Sumbungan padukna datu Babel 


39:1-8 
1 Attu ia dukato nasuami 

39 Merodakh-Baladan, anakna 
Baladan, datu Babel, tu tau la umbaa 
sura’ sia pakatu lako Hizkia, belanna 
denmo kareba narangi, kumua masaki 
tu datu anna malekemo. 
2 Parannumi penaanna Hizkia diona 
kasaeanna tau iato mai, anna patiroanni 
tu banua pangrampunan iananna, 
iamotu mintu’ salaka sia bulaan sia 
rampa-rampa sia minna’ keangga' sia 
mintu' inan pa'bunona sia mintu' tu apa 

lan inan pangrampunan iananna. La iatu 
lanna tongkonan layukna, la iatu lanna 
mintu' parentana, moi misa' tae' tang 
napa'petiroan Hizkia lako tau iato mai. 

3 Attu iato saemi nabi Yesaya mennolo 
lako datu Hizkia, anna ma'kada lako 
datu, nakua: Apara napokada tu tau 
iato mai sia umbara nanii sae ussitiroan 
puangku? Mebalimi Hizkia, nakua: Iatu 
tau iato sae lako kaleku lu dio mai 
tondok mambela, iamotu Babel. 
4Ma'kadami Yesaya nakua: Apara 
natiro lan tongkonan layukna puangku? 
Mebalimi Hizkia, nakua: Natiro nasang 
tau iato mai tu mintu' apa lan tongkonan 
layukku: moi misa' tu lanna inan 
pangrampunan iananku, tae' tang 
kupatiroanni. 

> Ma'kadami Yesaya lako Hizkia, nakua: 
La naperangii puangku tu kadanNa 
PUANGna mintu' ma'dandan maritik: 

6 Tonganna la sae tu allona, iamotu 
mintu' lanna tongkonan layukmu sia 
mintu' tu narampunna nene' to dolomu 
tama inan pangrampunan ianan sae lako 
allo iate, iamo la dibaa lako Babel, moi 
misa' tae'mo la torro, kadanNa PUANG. 

7 Sia la naala ba'tu pira-pira tu anakmu 
muane, tu sun dikalemu, tu mudadian, 
anna alai parea lan tongkonan layukna 
datu Babel. 

8 Ma'kadami Hizkia lako Yesaya, 
nakua: Melo tu kadanNa PUANG tu 
mipokada. Sia nakuapa: La tontongpa 
tu kamarampasan lan mintu' allo 
katuoangku. 


MA'PENDUANNA SURA' YESAYA 
PASALA' 40-66 


KASALAMARANNA BANGSA 
LAN PA'PALIRAN 


PASALA' 40-48 
La sae tu kadilendokanna Sion 


40:1-11 
40 1 Pakatanai, pakatanai tu taungKu, 
kadanNa Kapenombammi. 

2 Ma'kadakomi la umpamanamanni tu 
penaanna to lan Yerusalem, pemandui 
meoli lako kalena, kumua upu'mo tu 
mintu' kamasarasanna sia tila'bakmo 

tu mintu' salana: naappa'mo penduan 

manglokkon dio mai limanNa PUANG 
belanna mintu' kasalanna. 

3 Perangii, den gamaranna tau metamba- 
tamba, nakua: Pasakka'mi tu lalanNa 
PUANG lanlu padang pangallaran, 
ranteanni batatta dio padang talo tu 
Kapenombanta. 

4Mintu' lombok la dibumbun sia mintu' 
buntu sia buttu-buttu la dirantei sia 
iatu mai batu ma'pongko'-pongko' la 
mempadang marante. 

“latu kamala'biranNa PUANG la 
dipaombo' sia mintu' tolino pada la 
untiroi, belanna sunmo dio pudukNa 
PUANG. 

6 Perangii, den tu gamara nakua: 
Metambako. Mebalimi, nakua: Apara la 
kupetamban? - Mintu' to lino susi bangri 
to riu sia mintu' kamala'biranna butung 
to bunga dio lu padang. 

7Tatu riu malayu sia iatu bunga rondon, 
ke nairi'i penaanNa PUANG: tonganna 
iatu ma'rupa tau susi bangri to riu! 

8 Tatu riu malayu sia iatu bunga rondon, 
apa iatu kadanNa Kapenombanta 
tontong sae lakona. 

JE Sion, ikomo tu umbaa kareba 
melo, la kendekko langngan misa' 

buntu malangka': e Yerusalem, ikomo 
tu umbaa kareba melo, pekapuai 
tonganni tu gamarammu: pekapuai tu 
gamarammu, da mumataku': pokadanni 
mintu' kota Yehuda kumua: Inde sia tu 
Kapenombammi! 

10 Manassa la sae tu Puangta PUANG 
situang kamawatangan, sia iatu limanNa 
umpalalo parenta. Iatu polean dio Kalena 
sia iatu pepakkan dolo dio oloNa. 

1i La Nakambi' tu baanan dombaNa 
susito mangkambi' la Napasipulung 

tu anak domba tama limanNa, anNa 
sembe'i: ia duka tu umpasusunnapa 
anakna la Napela'-pela' Naramba. 


To mala'bi' sia To kuasa tu 
To ullendokan Sion 


40:12-31 


12 Mindamora ussuka'i pala'na tu uai 

sia mindamora undangkanni limanna 

tu langi” sia ungkararoi tu barra'-barra' 

lan lino sia untimbangi dating tu mintu' 

buntu sia umpalangnganni timbangan tu 
mai tanete? 

13Mindamora tu mangka ullopianni 

tu PenaanNa Puang sia mindara tu 
tongkonan ada'Na umpatuduI? 

14 Mindamora tu Nanii undaka' 
pa'timbangan la umbenNi pa'inaan 

la unnada'i lalan malolo, sia unnada'i 
kapaissanan sia umpatudul diona lalan 
la ungkabu'tui tangnga' kinaa? 

15 Tatu mintu' bangsa dipasangtinti 

uai sangto'doan lan petimba sia pada 
to barra'-barra' dao timbangan, iatu 
lebukan susito barra'--barra' manisak 
titale’. 

16 Tae’ anna ganna’ tu kayunna Libanon 
la dipantunui sia iatu olo'-olo'na tae’ 
naganna' dipemalaran ditunu pu'pu'. 

17 Tatu mintu’ bangsa dio oloNa Puang 
butung to tae' bang apa, mintu'nato 
Nasanga susito apa tae” sia tae" gai'na. 
18 Mindara la mipasitintianNi tu 

Puang Matua sia rupa apara tu la 
mipasangrupanNi? 

19 Napati'norammi pande misa” rapang- 
rapang dipodeata anna sapu'i bulaan 
pande bulaan, sia natampan ba'tu 
pira-pira rante salaka. 

201atu to tang palambi' doi'na 

la unggaragai rapang-rapang 

dipa'deatainna, umpilei misa' kayu 
tang manapo, anna daka' misa' pande 
manarang la umpatunannanganni misa' 
rapang-rapang dipodeata tang tibendon. 
21 Tae'raka miissanni? Tae'raka mirangii? 
Tae'raka midipokadan tempon dio 

mai? Tae'raka miissanni tu diona 
parandanganna lino? 

22 Tatu Puang unnisung dao lino 
malepong, na iatu tolino butung bangri 
batik. Ia umballa' langi' takua to sampin, 
Naballa' susito tenda nanii torro. 

23 Tg umputtai mintu’ to paa, sia mintu’ 
to ma'parenta dao kuli'na padang 
Napatangkebattuan. 

24 Mane ra'pa' ditanan, mane ra'pa' 
diambo', mane mennuaka' rokko 
padang, anNa pamurru'i Puang, 
naurungan malayu tu tau iato mai, sia 
susi ongkan napettiaran angin bara" 

25 Mindara tu la mipasitintianNa', kumua 
angKu sangtinti? kadanna To masero. 

26 Mentingarakomi langngan, ammi 
tiroi: mindara umpadadi te mintu' 
ma'dandan maritik dao? Iamotu 

Puang tu umpopa'lengkoanni tassu' 

tu sangtuntunan kapua baananna sia 
tu untambai simisa'-misa'i sanganna 

tu mintu'nato tete dio kakapuanna 
matoto'Na sia kakapuanna paanNa, na 
moi misa' tae' torro. 

27 Tamoto, e Yakub, ma'apai ammu 
kua, sia ma'apai ammu ma'kada, 

e Israel, kumua: Karerungan tu 
lalanku dio oloNa PUANG sia tae' bang 
nadisaile tu katonganangku dio oloNa 
Kapenombangku. 

28 Tae'raka ammu issanni, tae'paraka 
ammu rangii, kumua iatu PUANG, 
Iamo Kapenomban matontongan, To 
kumombongna mintu’ randan langi”. 
Tang mekaboyo' sia tang mekata'ka', 
tang dilambi' tu kamanaranganNa. 

29 Ta umpamawatangi tu to boyo” sia 
urrangnganni kamatotoranna to tang 
pakullemo. 

30 Tatu to mangura ma'din boyo' sia 
longgo' sia iatu pia muane ma'din 
tilende' anna tobang. 

31 Apa iatu to untayan PUANG la umba'rui 
kamatotoranna, anna mettia' kendek 
langngan susi langkan maega. Tau iato 
mai la lumingka tang mekaboyo,, la 
sumalong tang mekata'ka'. 

PUANG umbenni 
kapataloan tu Koresh 


41:1-7 

4 1 1 Kappakomi miperangiiNa', e 

mintu’ biring tasik, sia la umba'rui 
kamatotoranna tu mintu' bangsa: melo 
ke saei tu tau iato mai anna ma'kada: 
melo ke pada-padaki' tama pa'paolaian 
salu. 
2 Mindara umpabu'tui dio mai matallo 
tu to sitammu kapataloan lan mintu' 
kalingkanna? Mindara ussorongi lako 
kalena tu mai bangsa sia umbenni kuasa 
umpatundukki tu mai datu, pa'dangna 
umpopembarra'-barra'i tu tau iato 
mai, sia panana umpopennongkanni 
nasarombonan angin? 
3Naula'mi tu tau iato mai, natarru' 
marampa' sia lako lalan, tu tae" lenpa 
nalesei. 
4Mindara umpadenni sia umpogau'i tu 
iannate? lamotu Puang tu untambai 
mintu' osso' tempon dio mai. Akumote 
tu PUANG, tu tipamulanna, na iatu 
ma'katampakanna. Aku duka bangsia. 

“latu mintu’ biring tasik mataku’ 
untiroi tu iannato; mintu’ randan 
langi’ ma'parondo, anna pada sae 
mengkareke'. 

6 Pada situnduanni anna ma'kada lako 
solana, nakua: Pabatta'i tu penaammu. 
7 Tatu pande bassi umpabatta' pande 
bulaan: iatu to ma'pa'tong ma'pamanipi' 
umpabatta' to ma'tampa dao landasan, 
anna ma'kada diona tu pa'pi'da', nakua: 
melomo te! Anna pakui lako inanna da 
natibendon. 


Iatu kadilendokanna to 
Israel mandappi'mo 


41:8-20 
8 Apa iko, e Israel, taungKu, e Yakub, tu 
mangka Kupilei langsa', bati'na Abraham, 
sangmaneKu. 
9 Tu Kuala dio mai randan langi’ sia 
Kutambai dio mai lelean uran, angKu 
kuai lako: Ikomo taungKu, ikomo tu 
Kupilei langsa’ sia tae” Kusa'biangangko. 
10 Da mumataku', belanna Kurondongko: 
da mumagiang mentiro tiku lao, 
belanna Akumo tu Kapenombammu, 
Kupamatoto'ko sia Kutundui dukako, 

sia Kusande' dukako lima kananKu tu 
umpaden kasalamaran. 

11 Tiroi, la kasirisan sia matuna tu mintu’ 
to re'dek ara'na lako kalemu: la sangtinti 
to apa tae' sia la sanggang tu mai tau 
musirarian. 

12|a mudaka', apa tae” ammu kabu'tui 
tu mai to ullaoiko: la sangtinti to apa 
tae' sia la pisan tu to musirarian. 

13 Belanna Akumo tu PUANG, 
Kapenombammu untoe lima kananmu: 
tu ma'kada mati” kumua: da mumataku, 
Aku untunduiko. 

14 Da mumataku' e Yakub pada ulli’, 

e Israel bangsa bitti’! Akumote tu 
untunduiko, kadanNa PUANG, na iatu 
Pela'bakmu iamo To maserona Israel. 

15 Tiroi, Kupadadiko panglulluran 
mataran sia ba'ru, sia mataran patomali: 
la mulullu' tu buntu anna manisak sia la 
mupopendadi ta'pian tu tanete. 

l6|a muta'pii, anna baai angin sia 
napentiaran bara’; apa iatu iko la 
kumalasi belanna PUANG sia massattuan 
belanna To maserona Israel. 

17 Tatu to mandasa sia to mase-mase, 
undaka' uai, apa tae, marakkekmo tu 
lilana ma'rang: Akumo tu PUANG, la 

untananni talinga tu tau iato mai: Akumo 
Kapenombanna Israel, tae” angKu la 
untampe lenni tu tau iato mai. 

18|a Kupabu'tu tu salu dao tanete 
karing, sia la Kupaden tu mata uai 
diong lu lombok, la Kupopellimbong tu 
padang aak sia la Kupopengkalimbuang 
tu padang rangke. 

19 La Kupaden dio lu padang aak tu kayu 
arasi' sia kayu simmin sia kayu murdu' 
sia kayu saitun: la Kupasitanan kayu 
sapuko tu darda' sia kayu buangin dio lu 
padang talo. 

20 Dikua anna tiroi sia nakatappa'i anna 
kilalai situang kapaissananna tau iato 
mai, kumua limanNa PUANG umpogau'i 
sia To maserona Israel umpadadii. 


Iatu kapataloanna Koresh 
napokada dolomo PUANG 


41:21-29 


21 Parampoi tu kara-karami, kadanNa 
PUANG, baai tu tanda katonganammi, 
susimo kadanNa Datunna Yakub. 

22 Melo ke saei umparampoi sia 
umpokadangkan tu apa la dadi. 
Pa'peissananni, umba nakua tu apa dolo, 

angki palan ara'i sia angki issanni tu 
ma'katampakanna. Ba'tu parangiikanni 
tu apa la dadi: 

23 pokadai apa tu la sae undinna, angki 
issanni, kumua kamumo deata. Pogau'mi 
tu apa melo, ba'tu kadake, angki pada 
mangnga sitiro situang kamatakuran. 
24Tiromi, iatu kamu samammi 

tae, sia tang kebattuan tu 
pengkarangammi: dikagalli minda- 
minda tu umpengkaolaikomi. 

25 Umpake'de'Na' misa' tau daa mai 
ulunna salu, anna saemo, lu dio mai 
kadellekan allo tu misa' tau ussa'bu' 
sangangKu, nalullu' tu arung susi losso’, 
ten to tumampa kurin ullullu' pitti’. 

26 Mindara umpa'peissananni 
tipamulanna, angki issanni? Sia 
mindara umpa'peissananni dolona, 
kiurunganni la ma'kada kumua: 
Tongannamo tu napokada? Tae, moi 
misa’ tau tae’ umpokadai, moi misa’ tau 
tae” umpa'perangianni, moi misa" tau 
tae" urrangii tu kadammi. 

27 Akumo bunga'na (umpokadanni) 
Sion kumua: Tiromi, iamora te! - sia 
Kusuamo lako Yerusalem tu misa" to 
umbaa kareba kaparannuan. 

28 Mentiro tikuNa' lao, apa tae' misa' 
Kutiro: iangKu tiroi lako, tae' misa' 

tu Kunii unnappa' pa'timbangan, tu la 
Kukutanai, kumua anna pebaliiNa'. 

29 Tau iato mai susi bang to apa tae”, sia 
mintu' penggauranna tang kebattuan, 
mintu' rapang-rapang dipodeata 
dipati'no' angin bangri sia tae' gai'na. 


Bunga'na pa'nubua' 
diona TaunNa PUANG 


42:1-7 

42 1 Tiromi tu taungKu, tu Kusande' 

boko'na, tu Kutonno', tu naala 
penangKu, Kupatamaimo Penaangku; 
Iamo la umpatiroanni malolona tu mintu’ 
bangsa. 
“Tae” anna la melalla-lalla, ba'tu 
umpekapuai gamaranna, ba'tu napa'- 
perangian dio lu batatta. 
3 Tatu tille kumpang tae’ nara'pakki 
sia iatu palita ma'millo mannamo tae' 
napa'dei, la umpapayan katonganan 
situru' kamanapparan. 
4Tae” anna la ma'millo mannamo 
ba'tu dira'pak sae lako napantokna tu 
malolona lan lino; na mintu' biring tasik 

la untayanni tu pangadaranna diona 
sukaran aluk. 

> Inde sia tu kadanNa Puang Matua, 
Iamotu PUANG, tu umpadadi sia 
umpalumbang batara, tu umballa' lipu 
daenan sia mintu' apa tuo lan, tu 
umpatamai penaa mintu' to untongkonni 
kuli'na padang sia umpatamai sumanga' 
tu mintu' to lolang lan. 

SAkumo, tu PUANG, tu mangka 
untambaiko situru' kamaloloan, Kutoe 
tu limammu sia Kurinding pala'ko, sia 
Kupatulangdanko mendadi misa' basse 
lako bangsa iato sia napomasiang mintu 
sangpetayanan, 

7 Ia umpamillik mata to buta, la untassu'i 
to ditarungku lan mai pa'tarungkuan sia 
la urrampananni lan mai pa'pattangan tu 
to unno'ko' lan kamalillinan. 


YA 


Tassu'mo tu PUANG sangtinti 
to mangrampanan lalong 


42:8-17 
8 Akumo tu PUANG, iamoto tu sangangKu 
sia kamala'birangKu tae' angKu benni to 
sengar, sia latu kadipudiangKu tae' angKu 
palulakoi rapang-rapang dipodeata dipa'. 

9Tiromi, iatu apa dolo, saemo, anna 
totemo Kupokadangkomi tu apa ba'ru 
tae'pa namentaruk angKu paissannikomi. 
10 PakendekanNi nanian ba'ru tu PUANG, 
sia kadipudianNa dio mai mintu' randan 
langi, e kamu to massombaran lan 

lu tasik sia mintu' tu issinna: e kamu 
randan tasik sia mintu' to umpa'tondokki. 
11 Melo ke umpekapuai gamaranna tu 
padang aak sia tondokna, sia mintu' 

to' tenda nanii to Kedar torro: melo ke 
sikumalasi-lasianni tu to ma'tondok dao 
buntu batu sia siarrakan dao mai bottona 
buntu. 

12 Sipatu la napakala'bi' tu PUANG sia la 
nasa'bu' tu kadipudianNa dio lu mintu' 
randan tasik. 

13 Tatu PUANG tassu' susi misa' pa'barani, 
Natukka' ara'Na anNa maparrang susito 
parari; la unnarrak-arrak parari, 
metalillingan tongan: la umpa'petiroan 
kalalonganNa unnea ualinNa. 

14 MasaiMo' ma'pakappa, sia ma'loko- 
loko, sia untemme' ara'Ku: totemo la 
kumarrakNa' susi baine mangurria': Ia 
seka'-seka'Na' napupu' ara 'Ku. 

15|a Kupamampu' tu mai buntu sia 
tanete sia la Kupamalayu tu mai to' 

kayunna, la Kupopenggantanan tu salu 
sia la Kupamatti tu limbong. 

16 AngKu rendenni tu to buta dio lu lalan 
tang natandai, sia la Kupopa'lingka dio lu 
batatta tang nalesepa, la Kupopembali 
masiang tu malillin dio tingayona sia la 
Kurantean lalan. Mintu'na apa iate, la 
Kupadadi sia tae" Kula tang umpogau'ii. 
17 La sorong boko” sia la kasirisan tu 
mintu' to sande' lako rapang-rapang 
dipodeata dipa": tu to ma'kada lako 
rapang-rapang dipodeata dipati'no”, 
kumua: Kamumo tu deatangki. 


Diona bangsa kasalan na diona 
pa'kamaseanNa Puang Matua 


42:18-43:8 
18E to taru, ma'perangikomi, e to buta, 
bungka'i tu matammi ammi mentiro. 
19 Mindara tu buta susi taungKu sia taru 
susi pesuangKu, tu Kusua? Mindara tu 
buta susito tae" sayuanna sia buta susi 
taunNa PUANG? 
20 Buda tonganmo mutiro, apa 
tae” mupalan penaai: tibungka' tu 
talingammu, apa tae’ ammu parangi. 

21 Belanna kamaloloanNa anna alai 
penaanNa PUANG umbenni pangadaran 
kapua sia mala'bi. 

22 Apa tau iate misa” bangsa 
dipangrampai sia dipanglo'do'i, 
napungomi tau sola nasang lan lo'ko’, 
anna patamai pa'tarungkuan, iatu tau 
iato mai butungmo apa dirampa, na moi 
misa' tau tae'mo urrampananni, iatu 
tau iato mai butungmo apa dilo'do'i, na 
moi misa" tau tae'mo ma'kada, kumua: 
Pasulei. 

23 Mindarakomi tu untananni talinga 

te, sia umpalan penaai sia umperangii 
undinna? 

24 Mindara ussorongi tu Yakub la 
dipangrampai sia Israel lako to 
manglo'do'i? Tang lakoraka PUANG 

tu tanii umpogau' kasalan? Belanna 
tae” namorai tu tau iato mai unnolai 
lalanNa sia tae' anna perangii tu Sukaran 
alukNa? 

25 Tamoto anNa barrakanni lako tau iato 
mai tu kare'dekanNa sia rari maparrang. 
Iamo umpadukkui tiku lao, apa tae’ 
hnadampangi: ondongpi namampu'i, apa 
tae" duka anna sopatianni. 

43 1 Apa totemo, kadanNa PUANG, 
To tumampamu, e Yakub, sia To 
kumombongmu, e Israel, da mumataku, 
belanna Akumo ullendokangko, 
Kutambaimo tu sangammu sia ikomo 
taungKu. 

2Take ussassangko uai, la Kurondongko, 
sia iake ullambanko salu, tae’ anna 

la ungkabu'ko: iake unnolaiko to" api, 
tae” anna la ungkandeko sia tae" anna 
la'poiko. 

3Belanna Akumo, PUANG, 
Kapenombammu, To maserona 

Israel, Pela'bakmu: Kusorong tu Mesir, 
Etiopia sola Syeba la dipasondana 
ulla'bakko. 

4Belanna keangga'ko Kutiro sia mala'bi' 
sia naalako penaangKu, angKu sorongi 
tu ba'tu pira-pira tau ussulleko, sia ba'tu 
pira-pira bangsa ussonda sunga'mu. 

> Da mumataku', belanna Kurondongko: 
la Kupasae dio mai rampe matallo tu mai 
bati'mu sia la Kukorok londongko dio mai 
rampe matampu'. 

6 La Kukua rekke ulunna salu; Pasulei, 
anna sau’ pollo'na uai: Da mupadapai, 
solanni sule tu mai anakKu muane 

dio mai padang mambela sia iatu mai 
anakku baine dio mai randan langi’, 

7 mintu' tu mai to disa'buran sangangKu, 
tu mangka Kupadadi la Kupomala'bi” tu 
Kutampa sia Kukombong. 

8 Eloranni sun tu bangsa buta iato, moi 
anna kemata, sia iatu mai to taru, moi 
anna ketalinga. 


Puang Matua tu To parampanan sia 
umpogau' apa ba'ru 


43:9-21 
9 Sirampunmo tu mintu' bangsa sia 
sipulungmo tu mintu' to sangpetayanan. 
Mindara tu tau iato mai ma'din 
umpa'peissananni tu apa iate sia 
umpokadangki' tu apa lendu'mo? Melo 
ke nabaai sae tu sa'binna, kumua anna 
disanda-tonganni, la narangi tau anna 
ma'kada nakua: Tonganna te. 
10 Kamumo, tu sa'bingKu sia taungKu, tu 
Kutonno', kadanNa Puang, ammi issanni 
sia mipatonganNa' sia mitandai, kumua 
Aku bangsiamote! 
Tae' tu Kapenomban dipaden dolo 
na Aku, sia undinna na Aku, tae' tu 
senga'na. 

11 Aku, Akumote tu PUANG, nasaliananna 
Aku tae’ tu Pela'bak senga’. 

12 Akumo tu ma'patale', manglendokan 
sia ma'kada, tangiaRa' to salian lembang 
dio lu kamu, kamumora tu sa'bingKu, 
kadanNa PUANG, sia Akumora tu Puang 
Matua. 

13 Take undinna Aku duka tu Puang Matua 
sia moi misa’ tau tae" la urrampananni 
lan mai lisu pala'Ku. Iake Kupogau'i, 
mindara ma'din undampai? 

14 Nakua kadanNa PUANG, Pela'bakmi, 
To maserona Israel: Bannang dio 
kamu, angKu sua misa' tau lako Babel, 
angKu ulai' male tu mintu' to Kasdim 
rokko kappala’, tu nanii massattuan sia 
kumalasi-lasi. 

15 Akumo tu PUANG, To maseromi, To 
tumampamana Israel, Datummi. 

16 Inde sia tu kadanNa PUANG, tu 
umpaden batatta lan tasik sia lalan lan 
to' uai mariak: 

17 tu umpake'de' kareta sia darang sia to 
petoe kassa’ sia to lalong, tu pada tallan, 
na tang umbelami malimbangun sule, 
pa'de potonmo sia pi'de susi bannang 
palita: 

18 Da mikilalai tu apa mangkamo dadi 
pirangbongi', sia da mipalan lenni penaa 
tu apa lendu'mo: 

19 manassa la umpadenNa' apa ba'ru, 
sia la mellolo: ma'apai ammi tang la 
unnissanni undinna? La Kupaden tu 
batatta dio lu padang aak sia salu dio lu 
padang talo. 

20 Mintu' olo'-olo' dio lu padang la 
umpakala'bi'Na', susi dukato tu serigala 
sia burung unta, belanna Kubenmo 

uai dio lu padang aak, sia salu dio lu 
padang, la Kupairusanni tu mai taungKu 
tu Kupilei langsa'. 

21 Tatu bangsa mangka Kukombong 

la umpakala'bi'Na, la umpatale' 
kadipudiangKu. 


PUANG umpa'kamaseanni 
tu kasalamaran lako 
bangsa umpogau' kasalan 


43:22-44:5 
22 Apa tae” ammu meongli” lako Kaleku, 
e Yakub, tae” ammu issanni masara’ dio 
Aku, e Israel. 
23 Tae'ra mubaanNa' domba Ia 
dipopemala' pantunu pu'pu'mu sia tae'ra 

mupakalangka'Na' pemala' pangrere'mu 

tae” dukara Kupamatana'ko diona kande 

dipemalaran sia tae" dukara Kutuntunko 

diona pantunu dupa. 

24Tae'ra doi'mu muallianNa' 

bangle, tae'ra mupedia'iNa' lompo 

pemala' pangrere'mu sangadinna 

napamatana'Na' kasalammu sia 

nabo'yo'iNa” kakelokammu. 

25 Aku, Akumote tu umpa'dei mintu' 

kakadakeammu belanna iamo 

pa'poraiangKu sia tae'mo Kupalanni 

penaa tu kasalammu. 

26 PakilalaNa', anta sibisara 

melo, ma'kada bangmoko ammu 

disandatonganni. 

27 Tatu bunga' ambe'mu umpogau'mo 

kasalan, sia to ma'pangada'mu 

untengkaimo parentaKu. 

28 Tamoto angKu sallangi tu mintu’ 

pangulu inan maindan, angKu eloranni 

tu Yakub disabu'i butung pepayu sia 

dilo'bo-lo'bo tu Israel. 

14 1 Apa totemo, perangii, e Yakub, 
taungKu, e Israel, tu Kupilei 

langsa'. 

2 Nakua kadanNa PUANG, To tumampamu 

sia To kumombongmu tempon lan 

mai pa'ttambukanna indo'mu, To 
patunduammu: Da mumataku,, e Yakub, 
taungKu, sia Yesyurun, tu Kupilei langsa'. 
3 Belanna aku la umbolloi uai tu be'ko'na 
sia salu'-salu' tu kamarangkeanna, la 
Kupasaruranni PenaangKu tu bati'mu sia 
rongko'Ku tu lanto mimi'mu. 

“La mentaruk dio lu to" riu, sia susi kanii 
tuo dio to" randan salu'-salu'. 

>La nakua tu tau iate: Aku te taunNana' 
PUANG, iatu tau senga’ la ussangai 
kalena Yakub, den pole'o tu ussura'i dio 
limanna, nakua: taunNana' PUANG sia 
ungganti kalena Israel. 


Diona kamatunanna apa dipa'deatai 


44:6-20 
6 Nakua kadanNa PUANG, Datunna sia 
Pela'bakna Israel, PUANGna mintu' 
ma'dandan maritik: Akumo pamulanna 
sia ma'katampakanna, nasaliananna 
Aku, tae” tu Kapenomban senga”. 
7 Namindara tu la ussusianNa' - melo 
ke napatale'i sia napa'peissananni anna 
parampoi lako Kaleku - belanna Aku 
mannari ungkombongi tu tau tempon dio 

mai: melo ke napatale'i tu apa la dadi 
undinna. 

8Da mitiramban sia mataku". 

Tang tempon dioraka mai Kunii 
umpokadangkomi sia umpaissannikomi? 
Kamumo tu sa'bingKu: denraka tu 
Kapenomban senga' saliananna Aku? 
Tae' senga'na tu Buntu batu, tae' 
Kutandai tu senga'na. 

9Tatu mai to unggaragai rapang-rapang 
dipodeata, tae' nasang gai'na sia iatu 
mai panggaraganna nakamassengi tae' 
bua'na: iatu mintu'nato napotanda 
sa'bi, kumua moi misa' tae' natiroi sia 
moi misa' tae' natandai, naurunganni 
kasirisan tu tau iato. 

10 Mindara tu unggaragai dipa'deatainna 
sia umpati'no' rapang-rapang dipodeata, 
anna tang la umpabu'tuanni gai'na? 

11 Manassa la kasirisan tu to 
umpengkaolai: iatu mai to pandena 
tolino bangsia, melo ke sirampunni 
sangke'deran tu tau iato mai, anna 
soyang sumanga' sia la kasirisan tu tau 
iato. 

12 Tatu pande bassi unnampui uase, sia 
sila'da' lan to’ ruaya, untampa rapang- 
rapang dipodeata unnoyong pepa'tong 

sia nakombong lima mawatangna, tang 
mekatopo sia tang mekata'ka', tang 
unniru' uai, naurunganni tang pa'bela. 
13]atu pande kayu unne'te' bannang, 
anna gorri'i tu tandana, anna pai 
nakampasu, anna pasusii a'ganna misa’ 
muane, umparundu' pantarisan maelona 
tolino, anna torro lan banua. 

14 Ullellengan kalena kayu arasi' sia 
unnala kayu uru ba'tu jati sia napelobo'i 
lan lu pangala' sia untanan kayu buangin 
maloboran nasakka'i uran. 

15Jate mai kayu la natutung tau: 

naala la napendarang, sia napadukku 
anna pantunui roti: sia la nagaragai 
rapang-rapang dipodeata napenombai 
sia nagaragai rapang-rapang dipodeata 
dipa”, anna malinguntu' dio olona. 

16 Tatu kayu pira napakandei api: 
napantunui duku’, sia nakande tu mai 
pa'goreng sadia'na, sia nanii duka 
mendarang anna ma'kada nakua: Ha 
malassuna', kusa'dingmo tu api. 

17 Tatu torrona nagaragai misa’ 
dipa'deatainna, iamotu rapang-rapang 
dipodeatanna tu dipa” anna malinguntu' 
dio olona sia tukku anna penombai, 

nakua: Tunduina', belanna kamumo tu 
deatangku. 

18 Tae' kapaissananna sia tangnga'na, 
belanna sikeppe' tu matanna, 
naurunganni tang pakita: sia situtu' 

tu mata penaanna, naurunganni tang 
paissan. 

19 Moi misa'i tu tau iato tae' umpalan 
penaai sia tae' kapaissananna ba'tu 
tangnga'na, naurunganni ma'kada, 
nakua: latu kayu pira mangkamo 
kutunu api, iatu ruayanna kupantunui 
roti sia kupangrarangi duku', angku la 
unggaragairi apa megallian, sia angku la 
umpenombai tu kayu sanglontok? 

20 Minda-minda manggaraga au, 
napapusa penaa dipakena naurunganni 
tang nakulle ungkarimmanni katuoanna 
sia tae” nakullei ma'kada kumua: Tae’ 
siaraka apa pa'pakena lan lima kananku? 


PUANG manna tu Kapenomban 


44:21-28 


21 Kilalai te, e Yakub, e Israel, belanna 
ikomo taungKu: Akumo ungkombongko, 
ikomo tu taungKu, e Israel, tae” angKu 
kalupai lenko. 

22 Kusarrinni tu kakadakeammu susi 
rambu roya sia iatu kasalammu susi 
salebu': la suleko lako Kaleku, belanna 
Akumo tu ullendokangko. 

23 Kumalasi-lasikomi, e langi', belanna 
PUANGmo tu mangka umpogau'i, 
unnarrakkomi, e to diong mangapi'na 
tana, rambankomi sikula'dakan, e 
buntu sia pangala' sola mintu' kayu 
lan, belanna mangkamo Narampanan 
PUANG, tu Yakub sia umpamala'bi' 
Kalena lan Israel. 

24Inde sia tu kadanNa PUANG, 
Pela'bakmu sia To tumampamu tempon 
lan mai pa'tambukanna indo mu: Akumo 
tu PUANG ungkombong nasangi te 
mintu'na, Aku manna umpalumbangi te 
langi', Aku manna umpatungarai te tana 
kalua' tete dio kamatotorangKu. 

25 Akumo tu undampa tanda-tandana to 
untannun kamo'rangan sia Aku dukamo 
tu umpatolle mintu' to pakita-kita: 
mintu' to paissan Kupamaling sia iatu 
kapaissananna baga. 

26 Akumo umpasundunni tu kadanna 
taungKu sia umpalanda'i tu apa 
napa'peissanan dolomo sumbungan 
pudukKu, Akumo tu ma'kada lako 

Yerusalem kumua: La napa'tondokkipoko 
tau, na lako mintu' kota Yehuda: La 
dibangun polekomi, sia mintu' tembo' 
ro'pokmi la Kupabendan sule. 

27 Akumo tu ma'kada lako malikunna, 
kumua: Mandalle'ko, sia mintu' salummu 
la Kupamarangke. 

28 Kukua lako Koresh: Kupotomanglaako, 
la naturu' duka tu mintu' pa'poraiangKu, 
belanna nakua lako Yerusalem: La 
dibangunko sule sia la diparandanganni 
tu Banua Kabusungan. 


Diona Koresh Nasua Puang 
Matua umpalalo pa'poraianNa 


45:1-8 

45 lInde sia tu kadanNa PUANG 
lako Koresh tu mangkamo 

Natokko; Kutoe tu lima kananna, angKu 
pemparrakanni tu mai bangsa dio olona 
sia Kuko'ka'i tu se' ayakna datu-datu: la 
Kubungkaran ba'ba naurungan tae' tu 
mai babangan la tisalli'. 
2 Aku Kalena tu la undoloangko sia Ia 
urrantei tu mai lalan ma'buntu-buntu: 
mintu' ba'ba' tambaga la kutesse-tesse 
sia mintu’ salli’ bassi la Kurebong-rebong. 

3La Kukamaseiko janan dio lu to” 
malillinna sia barang apa dio to' 
kabunianna, ammu issanni, kumua 
Akumote tu PUANG, tu mangka 
untambaiko sangammu, iamotu 
Kapenombanna to Israel. 

4Tu tete dio Yakub taungKu sia 

Israel, to Kupilei langsa’, angKu 
tambai tu sangammu sia angKu benko 
pa'gantianammu, moi ammu tang 
untandaiPa'. 

5Akumo tu PUANG, tae” senga'na, 
nasaliananna Aku, tae" tu Kapenomban 
senga’. Mangkamo Kutambeke'i tu 
ayakmu, moi ammu tang untandaiPa'. 

6 Anna issanni tau randuk dio mai 
kabu'tuan allo landa' lako kabotoan 
kulla, kumua saliananna Aku tae' tu 
pekapuangan senga’; Akumo tu PUANG, 
tae" senga'na, 

7 tu umpadadi masiang sia ungkombong 
malillin, tu untannun kamakarimmanan 
sia umpabu'tu kamandasan, Akumo tu 
PUANG, tu umpaden nasangi te mintu'na 
te. 

8 Tumarantankomi, e langi’, sia e mintu’ 
salebu', patibolloi tu uran kamaloloan: 
la tikillang tu lipu daenan, anna tuo 

tu kasalamaran, sia pada napopellolo 
kamaloloan: Akumo, tu PUANG, tu 
umpaden nasangi te. 


PUANG manna tu kuasa melendokan 


45:9-25 
9 Upu' allona tu to sisarangnga' To 
tumampana, susi bangri to misa' 
bibang dio lu to' bibang. Ma'apari nala 
ma'kada tu pitti” lako to ma'tampa, 
kumua: Apara mutampa? ba'tu nakua tu 
panggaragammu: Tae' nakelima? 
10 Upu’ allona tu to nakua lako misa’ 
ambe' kumua: Apara mipadadi? Ba'tu 
lako misa' indo': Apara mipangurriasan? 
11 Nakua kadanNa PUANG, To maserona 
Israel sia To tumampana kumua: 
Pekutananni lako Kaleku tu apa la 
bu'tu undinna: sorongi lako Kaleku 
diona tu mai a'ganna anakku sia diona 
penggaurangKu. 
12 Akumo tu umpadadi lino sia 
ungkombong tolino tu untongkonni dao, 
limangKumo umpalumbang mintu’ langi’ 
sia Aku dukamo umparentai tu mintu' 
ma'dandan maritik dao. 

13 Akumo tu unnangka'i tete dio 
kamaloloan sia la Kurantean tu mintu' 
lalanna: anna iamo la umbangunni sule 
tu kotaKu sia urrampananni tu mintu' 
taungKu tu dirampa, moi anna tae' 
napalaoi doi” ba'tu pamengan tu tau 
iato mai, kadanNa PUANGna mintu' 
ma'dandan maritik. 

14 Nakua kadanNa PUANG: Iatu bunga 
rangka'na to Mesir, sia balukanna to 
Etiopia — to Syeba, to kalando kapua, la 
sae lako kalemu ammu potaui: la undiko 
narundu' tau iato mai: tau iato mai la 
sae situang pungo anna tukku menomba 
dio tingayomu sia mengkamoya nakua: 
Kamu mannari tu Narondong Puang 
Matua tae’ senga'na, tae" tu Kapenomban 
senga’. 

15 Manassa Kamumo tu Kapenomban 
mentilindung: Kamumo tu 
Kapenombanna to Israel sia Pela'bak. 
16|a kasirisan sia la matuna sia male 
mala'ba-la'ba tu mintu' to unggaraga 
rapang-rapang dipodeata. 

17 Apa iatu to Israel la Nala'bak PUANG 
pela'bak matontongan, tae’ ammi la 
kasirisan sia matuna tontong sae lakona. 

18 Belanna nakua kadanNa PUANG, tu 
mangka umpadadi mintu' langi' iamotu 
Puang Matua — tu ungkombong lino sia 
umpadadii, Naparandanganni: tangia 
kumua la Napatangtibori'i, sangadinna 
Nakombong la ditorroi: Akumo PUANG, 
tae" senga'na. 

19 Tae” lenpa Kuma'kada lan kabunianna 
ba'tu lan inan dio lu padang mapittuk; 
sia tae' lenpa Kuma'kada lako bati'na 
Yakub, kumua: Daka'-daka' bangNa': 
Akumo tu PUANG, umpokada apa 
tongan, umpa'peissanan apa malambu'. 
20 Sipulungkomi ammi pada sae 
mengkareke', e kamu tu tilendokmo 
dio mai ma'rupa-rupa bangsa. Tae' 
tangnga'na tu tau iato mai tu umbaa 
rapang-rapang dipodeata kayu anna 
penombai tu deata tang nakulle 
patunduan. 

21 Pa'peissananni sia pokadai tu tanda 
sa'bimmi, sitimbangi sola nasang. 
Mindara tu umpa'perangianni dolona 
sia umpa'peissananni te masaimo? 
Tae'raka na Aku te, tu PUANG, sia tae' 
tu Puang Matua senga’, sangadinna Aku 
manna, tae’ tu Kapenomban malambu' 
sia mangla'bak, sangadinna Aku. 

22Lu maikomi Kaleku, ammi 
makarimman, e mintu' randan 

langi, belanna Akumo tu Puang Matua 
tae' senga'na. 

23 Belanna mangkaMo' umposumpa 
Kaleku, na iatu sunnamo dio randan 
pudukKu, tonganna, moi sangbuku kada 
tae" Kuriu’ sule, kumua: mintu’ guntu' la 
malinguntu' lako Kaleku sia mintu' lila Ia 
umposumpaNa'. 

24Tatu diona Aku la nakua tau 
umpokadaNa': Dio manna PUANG tu 
kamaloloan sia kamatotoran: saemo tu 
mai tau lako, apa la kasirisan tu mintu' 
to mare'dek ara'na lako Kalena. 

25 | an PUANG dinii ussanda-tonganni sia 
la nanii massattuan tu mintu' bati'na 
Israel. 


Iatu deatanna to Babel tae' 
nakullei merampanan 


46:1-13 
46 1 Tatu Bel re'ba, iatu Nebo tukku 
bangmo, iatu rapang-rapang 
dipodeatanna nateke' olo'-olo' sia 
sapi: iamotu rapang-rapang dipodeata 
biasa napaliling tau, nateke' sapi, tu 

umpamatana'i anna kopa tu patuoan 
iato. 

2Tukku sia re'ba sola nasangi, iatu apa 
nateke' sapi tae' nakullei umpangeai sia 
ia kalena duka male dirampa. 

3 PerangiiNa', e bati'na Yakub, sia 
mintu' tu taruk torronapa Israel, tu 
Kusompo randuk lan mai pa'tambukan 
sia Kuangka' tempon lan mai inan tau. 
4Sae lako matuammi, iatu Aku tontong 
bangNa' sia sae lako ubanammi Aku 
la ussompokomi: Akumo tu umpogau'i 
sia Akumo la unnangka'komi sia 
Akumo la ussompokomi sia Akumo la 
urrampanangkomi. 

? Minda tu la mipasangtintianNa' 

sia mipasanglindo susingKu, minda 

tu la mipasangtende' garagangKu, 
Kuurunganni sangrupa? 

6 Tau iato mai umbolloan bulaan lan 
mai poro'-poro' sia untimbang salaka 
dao timbangan: nasaroi tu pande 
bulaan, anna garaganni rapang-rapang 
dipodeata namalinguntu' menomba dio 
olona. 

7 Napalangnganmi palempengna tau 
iato mai, namale umpassanni, anna 
pabendanni dio inanna: inde to dio 

nanii ke'de” tang tiberu dio mai inanna. 
Moi anna meoli tau lako, tae' duka 
napebalii, sia tae' anna rampananni lan 
mai kamaparissan. 

8 Kilalai te iannate sia pabatta'i tu 
penaammi, e kamu to palutu tombang, 
palanni penaammi. 

9 Kilalai tu mintu' apa dolo tu lendu'namo: 
Akumo tu Puang Matua, tae' senga'na, 
sia Akumo tu Puang Matua, tae' tu 
Kusitintian. 

10 Tu umpokadai randuk tipamulanna 
sae lako ma'katampakanna tu apa 

la dadi sia tempon dio mai tu apa 
tae'pa: tu ma'kada nakua: La dadi tu 
panglampakKu sia la Kupogau' tu mintu' 
pa'poraiangKu: 

11 Akumo tu untambai langkan maega 
dio mai matallo, sia tu muane pura 
Kulampak, dio mai tondok mambela, 
iake ma'kadaNa', la Kupalanda' duka: 
iake ma'bori'Na', la Kukarang duka. 

12 PerangiiNa', e to matampo penaanna, 
to toyang dio mai kamaloloan. 

13]atu kamaloloangKu 
Kupopengkareke'mo, tae'mo anna 
mambela sia iatu kasalamaran lu dio mai 
Kaleku tae' nala malelan: sangadinna 

Aku la ungkamasei kasalamaran tu Sion 
sia kamala'birangKu tu to Israel. 


Diona kasangganganna Babel 


47:1-15 

47 1 Mengkalaoko ammu unno'ko' 

diong to” barra'-barra', e lolosu 
kandaurena anak dara Babel. Diongko 
padang unno'ko' tang ma'isungan, e 
anak dara Kasdim, belanna tae'mo anna 
la ussangako tau baine dipamolle" sia 
dipasolle'. 
2 Alai tu pangrissoan, ammu ma'ta'pung, 
lendokanni tu lullungmu ammu 
ma'kamandi', ma'kalili'ko sae langngan 
pupummu, ammu lamban salu. 
3La dikambelangi tu kalemu sia 
la kakitanan tu kasirisammu. La 
ma'papakkanniNa' na moi misa’ tau tae’ 
Kukatirinnai. 
“Tatu sanganna Pela'bakta, iamo 
PUANGna mintu' ma'dandan maritik. To 
maserona to Israel. 
5 Kappako ma'dokko, tamako inan 
mapattang, e anak dara Kasdim, belanna 
tae'mo nala unggente'ko tau datu baine 
undatui mintu' kadatuan. 

6 Re'dek tu ara'Ku lako taungKu sia 
Kuruttakki tu to Kupomana” angKu 
sorongi tama limammu, apa tae’ ammu 
katirinnai tu tau iato mai: moi na iatu 
mai to matua mupabokkokki duka 
pamaan magasa. 

7 Mukua: La ma'parentana' tontong 

sae lakona, apa tae' ammu palanni 
penaammu te iannate sia tae' mukapangi 
kumua la susi ma'katampakanna to. 

8 Na totemo perangii te, e iko to passolle', 
tu tuo manaman, ammu ma'kada Ian 
penaammu susite, kumua: Aku mannari, 
tae” to senga’ umpadanna': inang 

tae” angku la balu, ba'tu untandai tu 
kasisayuran anak. 

9 Na iate apa iate da'dua tae” mukapangi 
anna dadi lako kalemu, lan sangallori: 
iamotu kasisayuran anak sia kabaluan: 
mintu'na la ganna' tongan urruako, 

moi anna buda pa'balik matammu sia 
pa'basa-basamu. 

10 Apa urrannuangko kakadakeammu, 
mukua: Tae’ misa’ tau untirona'. 
Kamatarrusammu sia kapaissanammu 
umpapusako, muurunganni ma'kada lan 
penaammu susite, kumua: Aku mannari, 
tae’ to senga’ umpadanna'. 

11 Tamoto annala urrampoiko 
kamaparrisan tu tang mubela 
untumpui pa'basa-basa: sia la 
naruako kasanggangan, tu tang 
mukulle untulakki pesuru': sia ta'pa 

la narampoiko kamangsanan tu tang 
mukapang kasaeanna. 

12 Tontongko umpogau'i tu pa'basa- 
basamu sia kabudanna pa'balik 
matammu tu mupa'boyo'-boyo'i tempon 
dio mai bitti'mu, den sia manii gai'na 
lako kalemu, la umpatiramban deata 
masusu". 

13 Take boyo'moko ma'timbang- 
timbang, melo ke ke'de'i totemo anna 
rampanangko tu mintu' to umpelalan 
bintoen sia tu to umparessa a'ganna 
bintoen, sia umpokadai tu apa la 
urrampoiko ke bulanoi. 

14 Manassa jatu tau iato mai la susito 
dalame nakande api naurunganni tae' 
nakullei urrampanan kalena dio mai 
api ma'laka-laka, belanna iatu api iato 
tangia ruaya la dipendarang sia tangia 
api la direke' unno'ko'. 

15 Susimo gai'na lako kalemu to tu mintu' 
to mupa'boyo'-boyo'i sia musipa'balilian 
tempon dio mai bitti'mu, pada tang 

ma'rundunanmo tu lalan naolai male: 
moi misa' tae' tu pakulle untunduiko. 


Diona apa ba'ru dipa'peissanan 


48:1-11 

48 1 Perangii te, e bati'na Yakub, 

tu ungganti kalena Israel, sia tu 
bu'tu lan mai kalimbuangna Yehuda, 
umposumpa sanganNa PUANG sia 
ungkatonganni Kapenombanna to Israel, 
- apa tae’ nasituang kamanapparan sia 
kamaloloan- 
2 ondongpi ungganti kalena kota 
maindan tu tau iato mai sia sande’ lako 
Kapenombanna to Israel; tu digente’ 
PUANGna mintu’ ma'dandan maritik. 
3Tatu apa lendu'mo Kupa'peisanan 
dolomo lako kalemu, tu sun dio randan 
pudukKu sia Kupa'perangian lako 
kalemu: ta'pa Kupogau' anna dadi. 
4Belanna Kuissan, kumua matoroko sia 
iatu sokkongmu susi bassi kalebu sia 
latu kidemu sangtinti tambaga, 
'jamoto angKu pokada doloi lako 
kalemu sia Kupa'perangian tonna tae'pa 
nadadi, da muma'kada undinna, kumua: 
Kupa'deatainna umpogau'i tu mintu' 

apa iato sia rapang-rapang dipodeata 
dipa'ku ba'tu rapang-rapang dipodeata 
dipati'no'ku umpa'pesuanni tu apa iato. 
6 Murangimo tu iannato: tiro meloi 

tu mintu'nato: tae'raka misipatu Ia 
ungkatonganni, kumua tongannate? 
Randuk totemo la Kuparangiiko tu 

apa baru, iamotu mai rasia tu tae'pa 
muissanni. 

7 Mane totemori nadipaden, tae’ 
natempon dio mai, sia sae lako te allo 
iate tae'pa ammu rangi lenni, dikua da 
muma'kada kumua: Kuissanmo. 

8 Inang tae'pa murangi lenni sia tae'pa 
muissan lenni, sia dolona tae'pa 
naparangi len tu talingammu, belanna 
Kuissan kumua tang maruru' tonganko 
sia nagente'ko tau to palutu tombang 
tempon lan mai pa'tambukanna indo'mu. 
? Tete dio sangangKu angKu temme'pi tu 
ara'Ku sia diona kadipudiangKu angKu 
ta'tanpi tu Kaleku belanna mupomelona, 
dikua da angKu pisanniko. 

10 Kusa'pomoko, apa tang susi ussa'po 
salaka, Kusudimoko lan panglallangan 
kamaparrisan. 

11 Tu belanna Akuri, ondongpi tu belanna 
Akuri, angKu pogau'i tu iannato moi 

umba nakua tu panglangdo, iatu 
kadipangkerangKu tae" angKu eloranni 
lako to senga'. 


PUANG urrampanan to Israel 


48:12-22 


12 PerangiiNa', e Yakub, e Israel, 

to Kutambai, Aku bangsiamoto, 
Akumo tu pamulanna, Aku dukamo tu 
ma'katampakanna. 

13 Sia limangKu duka mangka 
umparandanganni tu lino sia lima 
kanangKu umpalumbangi tu mai langi’, 
lake Kutambai, ma'dio ren nasangmi. 
14 Sipulung nasangkomi ammi perangii. 
Mindari tu tau iato mai tu mangka 
umpa'peissananni te mintu' apa iate? 
latu to Nakamasei PUANG, iamo la 
umpogau' pa'poraianNa PUANG lako to 
Babel sia umpa'pekitanan kuasanNa lako 
to Kasdim. 

15 Aku, Akumo tu mangka ma'kada, 
Aku bangsiamo tu untambai: Akumo tu 
umpasaei sia umpamaupa'i tu lalanna. 
16 Mengkareke'komi sola nasang lako 
Kaleku, ammi perangii te: Inang tae' 
Kubuni tu apa Kupokada tempon dio 

mai, iatonna dadi to mai inang denMo'. 
Totemo Nasuana' Puangta PUANG sola 
PenaanNa: 

17 Nakua kadanNa PUANG, Pela'bakmu, 
To maserona to Israel, nakua: Akumote 
tu PUANG, Kapenombammu, tu nenne' 
umpatuduko, kumua ammu maupa, sia 
Aku duka urrendenko lako lalan sipatu 
muolai. 

18 Takemmu la umperangii tu 

mintu' pepasanKu, manassa iatu 
kamarampasammu susito salu sia iatu 
kamaloloammu butung to bombang 
tasik: 

19 sia iatu bati'mu la susi karangan sia 
tarukmu la sangtinti bungin: tae' anna la 
diputtai tu sanganna ba'tu dipisanni dio 
oloKu. 

20 Tassu'komi lan mai Babel, 
mallaikomi dio mai to 

Kasdim: sikumalasilasiangkomi 
umpa'peissananni, sia umpa'perangianni 
sia umpatale'i sae lako randan langi’, 
kumua: 

Narampanammo PUANG tu Yakub, 
taunNa. 

21 Tang mekama'rang tu tau iato mai 
tonNa solanni unnola padang aak: 

Napalolongan uai lan mai buntu batu: 
Napiak tu buntu batu anna lolong uai lan 
mai. 

22Tatu to tang mekaaluk, tae’ 
kamarampasanna, kadanNa PUANG. 


TAUNNA PUANG 
PASALA' 49-55 


Pa'nubua' ma'penduanna 
diona TaunNa PUANG 


49:1-7 

49 1 PerangiiNa', e mintu’ lebukan, 

sia tananni talinga, e kamu 
mintu’ bangsa mambela. Tempon lanpa 
mai pa'tambukan Nanii untambaina' 
PUANG sia randuk lan mai inan tau Nanii 
ussa'bu'i tu sangangku. 
2 Napopendadi la'bo' mataran tu 
pudukku, Naongannina' limanNa, 
Napadadina' misa" tinaran matadi', 
Napalanna'i tambilanNa. 
3 Sia ma'kada lako kaleku Nakua: 
Ikomo tu taungKu, Israel, tu dinii 
umpakala'bi'Na'. 

4 Apa kukua: Tae” gai'ku mara'ta', tae’ 
bua'ku sia tang kebattuan umpura-purai 
kamatotorangku. Apa iatu taaku dio 

la PUANG sia iatu saro ra'ta'ku dio Ia 
Kapenombangku. 

> Apa totemo Nakua tu PUANG tu 
umpadadina' taunNa tempon lan mai 
pa'tambukan angku pasulei tu Yakub 
lako, sia angku pasipulungi tu to 

Israel lako — sia dipakala'bi'mo' dio 
pentiroNa PUANG sia Kapenombangku tu 
kupomatoto' :- 

6 Nakua: Maringanpako dadi taungKu 

la umpabendanni sule tu mintu' 
sukunna Yakub sia umbaai sule tu 
dikarimmanninnapa dio mai to Israel: 
Kupatulangdanko naposulo mintu' 
bangsa, kumua anna iatu kasalamaran 
dio mai Kaleku landa' lako mintu' randan 
langi’. 

7 Nakua kadanNa PUANG, Pela'bakna 

to Israel, To maserona, lako to tarru' 
nasokkoi tau, sia nakagi'gi' bangsa iato, 
tu napokaunan mintu' to ma'parenta: 
La natiro mintu' datu anna bendan: 
susi dukato tu mintu' arung anna 
tukku, belanna PUANG, To maruru’, To 
maserona Israel, tu umpilei langsa'ko. 

Sule tama dandanna 


49:8-50:3 
8Nakua kadanNa PUANG: 
Kutanannimoko talinga lan attu 
kamasorokan sia Kutunduiko lan attu 
kamanamanan: la Kurinding pala'ko sia 
la Kupadadiko basse lako bangsa iato 
mai, la umpasulei tama dandanna tu 
padang iato sia napourungi umpoapa 
polei sule tu padang mana' talona tau 
iato mai, 
9 sia la umpokadanni to dipattang 
kumua: Tassu'komi sia lako to lan 
mapi'tukna kumua: Sunkomi lako 
masiangna! Iatu tau iato mai la dikambi' 
dio lu lalan sia mintu' tanete nanii 
undaka' kande. 
10 Tang la mekatopo ba'tu mekama'rang, 
tae" nala ussarussu'i angin padang aak 
sia tae' nala ulla'da'i allo, belanna iatu 
tau iato mai la Nasolan To madulu'na sia 
la Naanta' lako to' mata kalimbuang. 
11 La Kurantei tu mintu’ buntungKu sia 
mintu' batattaKu la Kupemeloi. 
12 Tate tau iate mai lu dio mai padang 
mambela, lu daa mai ulunna salu sia dio 

mai matampu' na iatu senga'na to dio 
mai tondok Sinim. 

13 Siarrakangkomi, e langi’ 

sia sikumalasiangko, e lino, 
unnangnga'komi, e buntu, belanna 
PUANG umpakatanai tu mai taunNa sia 
ungkaturu-turui mintu' to dipandasaNa. 
14 Apa nakua tu Sion: Natampemo' 
PUANG sia tang Nakilalaimo' Puang. 

15 Ma'dinraka misa' baine ungkalupai 
anak sumusunna, anna tang 
ungkatirinnai tu anak natibussanan? 
Kenna la ungkalupai tonganni baine iato 
mai, manassa tae' Aku Kukalupaiko. 

16 Kusura'moko diong pala' lima 
patomalingKu, sia iatu rinding tembo'mu 
dio bang oloKu. 

17 Tatu mintu’ anakmu madomi' sae: 
mintu' to umbala'-bala'ko sia to 
ussanggangko toyang dio mai kalemu. 
18 Bangunanni tu matammu tiku lao, 
ammu tiroi tu mintu' tau iato mai: 
sirampunmo anna sae unpengkareke'iko. 
La lelukraka tuoKu, kadanNa PUANG, 
mula umpakeanri kalemu butung to 
belo, sia la mukassaran kalemu sangtinti 
baine diparampo. 

19 Belanna iatu tembo' ro'pokmu 

sia tondok sanggangmu sia padang 
talomu — apa totemo si'pi'mo tu tau 
umpa'tondokkiko, sia mintu' tu to 
umbala'-bala'ko la toyang mambela dio 
mai kalemu. 

20 Ondongpi, e iko tu sisayuraan anak la 
murangi tu mai anakmu ma'kada nakua: 
Tarru' si'pi'mo te inan iate lako kaleku, 
benpa' inan angku nii torro. 

21 Mukuami lan penaammu: Mindara 
umpadadianna' te mintu' anak iate, 
belanna dolona sisayuranna' anak 

sia tamanangna': dolona dirampana' 
sia ditibena': mindara ungkaritutui te 
mintu'na te? Tang aku mannaraka torro 
misa’ pirangbongi',, naumbara nanii attu 
iato te mintu'na te? 

22Inde sia tu kadanNa Puangta 
PUANG, Nakua: La umpakarangNa' 
limangKu lako mintu' bangsa, sia la 
umpabendanNa' banderaKu lako mintu' 
to sangpetayanan, sia la sae ungkepakki 
tu mintu' anakmu muane sia ussompoi 
tu mai anakmu baine. 

23 Tatu mai datu la dadi ambe' 
passarakmu sia iatu datu baine la dadi 
to ma'pasusummu: iatu tau iato mai Ia 

menomba sae rokko padang dio olomu, 
sia ullepa'i barra'-barra' dio lentekmu. 
Attu iato la muissan, kumua: Akumote 
tu PUANG, naminda-minda untayanNa,, 
tae' nala kasirisan. 
24 Ma'dinraka ditoro' tu pangrampa dio 
mai to mawatang, ba'tu dipallaian tu 
pealanna to sipatu umpoapai. 
25 Apa moi susito, kadanNa PUANG 
Nakua: latu pangrampa la ditoro' dio 
mai to mawatang sia iatu pealanna to 
lalong la dipallaian. Belanna Aku kalena 
la siea tu to unneako sia la untundui 
mintu' anakmu. 
26 Tatu mintu’ to umpakario-rioko la 
Kupakande duku'na, sia la unniru' kalena 
rarana sae lako malangona susito unniru' 
uai anggoro' mangura anna issanni 
mintu' ma'rupa tau kumua Akumote, 
tu PUANG, To pakarimmanammu sia To 
kuasanna Yakub, iamo Pela'bakmu. 
50 t Nakua kadanNa PUANG: 
Umbamira tu sura' kasitantangan 
Kuben indo'mi, Kunii ussuai male? 
ba'tu umbannara tu to umpaindanniNa' 
Kunii umbalukkomi? Sangadinna dionari 
kakelokammi angKu balukkomi sia 

bannang diori patengkammi anna disua 
male tu indo'mi. 

2 Ma'apai anna tae' bang tau tongKu 
sae, sia tae' bang tau mebali, tongKu 
metamba? Tarru' kondi'raka tu 
limangKu la patunduan ba'tu tae'raka 
kamatotorangKu la parampanan? 
Manassa Kupakarrang tu tasik anna 
marangke sia Kupopempadang aak tu 
salu; naurunganni bubosi mate ma'rang 
tu mintu' bale lan, belanna tae'mo uai 
diong. 

3Aku duka umpakei pakean dibolong tu 
langi' sia umparramba'i pangluluk. 


Pa'nubua' ma'pentallunna 
diona TaunNa PUANG 


50:4-11 
4Nakamaseina' Puangta PUANG 
kamalutean ma'kada, kumua angku 
issanni umpakatanai tu to bo'yo': 
Napamillikna' ke melambi', sia 
Napatanan tu talingangku, angku 
ma'perangi susito mai pia ma'guru. 
> Napoparangimo Puangta PUANG tu 
talingangku, anna tae” kumengkailing, 
sia tae” kusorong boko’. 

6 Kupopa'elo'na tu boko'ku lako 

to umbambana' sia popoku lako 

to urrotakki sambangku: sia tae' 
kutampunni tu lindoku dilo'bo sia 
ditittudui. 

7 Apa Puangta PUANG untunduina', 
iamoto anna tae' angku matuna, sia ia 
dukamoto angku pasusii batu laulung 
tu lindoku, belanna kuissan, kumua tae' 
angku la kasirisan. 

8Mandappi'mo tu To ussanda- 
tongannina': mindara tu la kusikara- 
karan? 

Maikomi anta pada mennolo. Mindara tu 
la umbalina' ke sikara-karana'. 

Melo ke saei lako kaleku. 

9 Manassa Puangta PUANG untunduina”, 
mindara la umpasalana'? Iatu tau 

iato mai la susi nasang sampin buruk 
nakande busung. 

10 Mindarakomi tu ungkataku' PUANG 
sia umperangii kadanna taunNa? Iake 
lumingkai nakabu' kamalillinan sia 

tae” kamasiangan dio, la urrannuan 
sanganNa PUANG sia sande' lako 
Kapenombanna. 

11 E kamu sola nasang tu to umpopa'laka- 
laka api sia to umpasakka' tinaran 

padurru', da'ito mimale tama to’ dukku 
apimmi sia tama to' dama' mipopa'laka- 
laka. Iatu iannato la dadi lako kalemi 
lu dio mai Kaleku, ammi sumpandan 
situang pa'di. 


Da mikataku'i tu tolino 


51:1-16 

1 PerangiiNa', e kamu tu unnula' 
5 1 kamaloloan, e kamu to undaka' 
PUANG. Tiroi tu buntu batu tu minii 
dipa' lan mai, sia iatu patuang dinii 
ungkalikomi. 
2 Tiroi tu Abraham, ambe'mi sia Sara to 
undadiangkomi, belanna Kutambai tonna 
mane kale-kalena sia Kupamasakke sia 
Kupopemba'ka' kalle-kallean. 
3 Belanna la Napakatana PUANG tu Sion 
sia la Napakatana tu mai kota daun 
lauanna: la Napopembali susi Eden tu 
padang aakna sia iatu pangala'-ala'na 
Napasangtinti pa'lakNa PUANG: la ponno 
kaparannuan sia kasendean Ian, sia 
pa'pudi-pudian sia nanian. 
4PerangiiNa', e taungKu, sia e kamu to 
sangpetayanangKu, tananniNa' talinga. 
Belanna la sun tu sukaran aluk dio 

mai Kaleku sia la Kupatulangdan tu 
katonganangKu butung misa” arrang 
lako mintu' bangsa. 

> Mengkareke'mo lako kalemi tu 
kapataloan dio mai Kaleku sia 
kasalamaran dio mai Kaleku la bu'tumo, 
sia limangKu la umpaolai salunna tu 
mintu' bangsa: mintu' randan tasik 
untayanNa' sia urrannuan limangKu. 

6 Mentingarakomi langngan langi’, sia 
mentirokomi rokko kuli'na padang: 
belanna iatu langi' la pa'de poton 

susi rambu sia iatu lino la buruk susi 
tamangkale sia iatu mai to untorroi, mate 
susi kasisi’; apa iatu kasalamaran lu dio 
mai Kaleku tontong sae lakona, sia iatu 
kamaloloangKu tae' nala disanggang. 

7 PerangiiNa', e kamu to untandai 
kamaloloan, e bangsa unnanna rara' 
Sukaran alukKu lan penaanna. Da 
mikataku'i tu pelo'bona tolino sia da 
mipotirambanni tu pebe'sena tau iato 
mai. 

8 Belanna tau iato mai la maimbak susito 
sampin naimbakan busung sia sangtinti 
bulu domba nakande ulli', apa iatu 
kamaloloangKu tontong sae lakona sia 

iatu kasalamaran dio mai Kaleku tontong 
la disiosso'i. 

9 MatangkinKomi, matangkinKomi, pakei 
tu kamawatangammi e takia'Na PUANG! 
MatangkinKomi susito pirambongi', tonna 
linona to dolo-dolo. 

Tae'raka na Kamu tu umba'ta Rahab sia 
urrok naga tasik? 

10 Tang Kamuraka tu umpamere tasik sia 
uai tasik kalua' sia umpopembali lalanni 
tu tasik mandalan, kumua anna olai 
lamban mintu' to Mirampanan? 

11 Tatu mintu' to Narampanan PUANG la 
sule sia la kumalasi-lasi sae lako Sion, sia 
kaparannuan masae lako la napomakota 
dao ulunna, tau iato mai la unnappa' 
kasendean sia kaparannuan, anna mintu' 
kamasussan sia kasumarroan la mallai 
dio mai kalena. 

12 Aku, Akumo tu umpakatanako: 
ma'patumbaroko ammu kataku'ri tu 
tolino inang la mate, sia ma'rupa tau tu 
sangtinti riu dibela'i! 

13 Ammu kalupai tu PUANG, To 
tumampamu, tu umpalumbang langi' 
sia umparandanganni lino, ammu 
tontong bang tu'tu' allo ungkataku' 
kamasarranganna to ma'pakario-rio, ke 

tumayai la pasanggangi? Umbamira tu 
kamasarranganna to ma'pakario-rio? 

14 Inang madomi' duka la dirampanan tu 
to tikongkomo dirante bassi, tae' nala 
mate, sia tae' nala rokko panglamunan 
sia tae' nala kapu'duran kande. 

15 Belanna Akumo tu PUANG, 
Kapenombammu, tu umpatikalulun 

len tasik anna mariak bombangna, iatu 
sanganNa: PUANGna mintu' ma'dandan 
maritik. 

16 Kupadiomo pudukmu tu kadangKu 
sia Kuongannimoko pala” limangKu, 
Akumo tu umpalumbang langi' sia 
umparandanganni lino sia ma'kada lako 
Sion, kumua: Kamumo tu taungKu. 


Ma'katampakanna 
parri'na Yerusalem 


51:17-52:12 


17 Pana'dingko, pana'dingko, millikko e 
Yerusalem: e iko tu mangka unniru'i tu 
lan irusan nanii kare'dekanNa PUANG tu 
Natadoangko, sia mangka umpepurai 
nairu' tu apa palango lan irusan. 

18 Tatu mintu'na pia nadadian, tae'i misa’ 
tu urrenden mana'pai: sia mintu'na 

tu pia nadaranai, tae'i misa' untoei tu 
limanna. 

19 late iannate da'dua narampoimoko - 
mindapara tu la umpopa'di'ko? 

- jamotu kasanggangan sia 
kamasolangan, kapangeloan sia 

bassi mataran 

- umbara la Kukua umpakatanako? 

20 Mintu' anakmu limpu nasangmo dio lu 
to' tetuk lalan, susi nuang naala patuang: 
nalango liumo kare'dekanNa PUANG sia 
pa'garrakNa Kapenom-bammu. 

21 Tamoto, perangii te, e to mandasa sia 
e to malango, apa tangia to nalango uai 
anggoro'. 

22 Nakua tu kadanNa Puangmu PUANG, 
iamotu Kapenombammu, tu untonganan 
taunNa: La kualaimo lan mai limammu 
tu irusan nanii apa melango: sia tu lanna 
irusan nanii kamare'dekangKu tae 'mo 
ammu la unniru'i. 

23 Sangadinna la Kupaka'panan 

to mangka umpakario-rioko sia 
ungkuangko kumua: Lumbangko 

angki ponanakanni tu boko'mu: ammu 
lumbang anna polalanni, sia napobatattai 
tau tu boko'mu. 

1 Matangkinko, matangkinko, 
5 2 pakei tu kamawatangammu, 
e Sion: pakei tu pakean ballomu, e 
Yerusalem, tondok maindan. Belanna 
tae'mo anna la tama mati' tu to tang 
disunna' ba'tu to maruttak. 
2Tambakki tu barra'-barra' dio mai 
kalemu, maiko ammu unno'ko', e 
Yerusalem, e anak dara Sion, tu 
dirampa. 
3Belanna nakua tu kadanNa PUANG: 
Dibalukkomi, apa tae' tu allimmi, iamoto 
ammi la dila'bak, tang dipaolai doi’. 
4Belanna nakua tu kadanNa Puangta 
PUANG: Iatonna dolo-dolona male 
nasang tu taungKu rokko Mesir la 
mentiruran sia napakario-rio Asyur moi 
tae” bannangna. 
5 Apa totemo apara kukarampoi inde 
te? kadanNa PUANG. Belanna iatu 
taungKu dibaa moi tae' bannangna, sia 
mintu' tu to untaloi maramba, kadanNa 
PUANG, sia tontong dipa'kada solangi tu 
sangangKu tu'tu' allo. 
6 Tamoto la natandai mintu' taungKu tu 
sangangKu allo iato anna issanni, kumua 
Akumo, tu ma'kada kumua: Tiroi, Ia 
dioNa' ren. 

7 Tang pada melona dao lu buntu 

tu lentekna to umpatale' kareba 

diona kasendean tu umpa'peissanan 
kamarampasan, tu umbaa kareba 
melo, tu umpakalelean kasalamaran, 

tu ma'kada lako Sion, nakua: Iatu 
Kapenombammu iamo Datu. 

8 Perangii, pa'kampamu umpekapuai 
gamaranna, sia pada sikumalasian, 
belanna matanna kalena untiroi tu 
PUANG sule lako Sion. 
?Unnangnga'komi sia pada 
sikumalasiangkomi, e mintu' kota 

daun lauanna Yerusalem, belanna 
Napakatanamo PUANG tu taunNa sia 
Nala'bak tu Yerusalem. 

10 Nakalili' mo PUANG tu takia” maseroNa 
dio tingayona mintu' bangsa sia la natiro 
mintu' randan langi' tu kasalamaran dio 
mai Kapenombanta. 

11 Ke'de'komi, ke'de'komi, tassu'komi dio 
mai: da mirumbui lako tu apa maruttak, 
tassu'komi lan mai tondok iato, seroi 
kalemi, e kamu to umbulle pareaNa 
PUANG. 

12 Belanna tae' ammi la tikara-kara sun 
sia tae' ammi la ussarra'i lumingka, 
belanna PUANG tu la undoloangkomi sia 

Kapenombanna to Israel tu la undi dio 
boko'mi. 


Pa'nubua' ma'penna'pa'na 
diona TaunNa PUANG: 
kamaparrisanNa ussondaki' 


52:13-53:12 


13 Manassa, la maupa' tu taungKu, la 
diangka' sia dipalaang tanduk, anna 
tarru' matande. 
14 Susi buda tau ka'ba' bulunna untiroko 
— lendu' ia kadakena tu pa'kaleanna, 
tang tibala taumo ditiro sia iatu rupanna 
tang susimo ma'rupa tau- 
15 susi dukato buda bangsa la bangngo 
ara'na, sia la napotangtiku'bi' pudukna 
mintu' datu, belanna iatu apa tang 
nauleleanpa tau, nata'paimo matanna, 
sia iatu apa tang tamapa talinganna, 
naissanmo. 
53 t Mindamora umpatonganni 

tu mangkannamo kirangi, sia 
mindamora dinii umpaombo'i tu takia'Na 
PUANG? 
2 Belanna tuomo dio oloNa Puang 
susi taruk mangura, sia susito uaka' 
mentaruk dio to' padang rangke, tae' 

namelo sia mala'bi' rupanna, anta 

la untiroi, ba'tu pa'kaleanna anta la 
ungkamali'i. 

3 Dipamatunamo sia nasa'biangan tau, 
misa" to tang natampe kamaparrisan 
sia napembanuai saki, ondongpi susi 
misa' to natampunan lindo tau: susimoto 
tu kadipamatunanna natae' anta 
pokariangananni. 

4Tonganna nasondokan tu mintu' sakinta 
sia napassan tu pa'di'ta, apa tasanga 
kumua Napandasa sia Nabamba sia 
Napakario-rio Puang Matua. 

> Apa belanna salata anna bangke sia 
kakelokanta anna disanggang, iatu 
ukungan umpabu'tuangki' kasalamaran 
urrampoi kalena, sia bannang dio 
sisulla'pang-la'pangna, anta pomondoi. 
6 Pusamiki' sola nasang susi domba, 
pantan unnula'moki' lalanta, apa mintu' 
kakadakeanta Napalulako PUANG 
TaunNa. 

7 Dipakario-rio, apa napopa'elo'na bang 
sia tae” nabungka'i tu pudukna, susi 
anak domba diramba la direre”, sia susi 
domba tang pandiu dio tingayona to 
unggontingi bulunna, tenmoto tae" bang 
napatiku'bi” pudukna. 

8 Diendekan lan mai kadipakario-rioan 
sia lan mai pa'paolaian salu, na iatu 
mintu' tau tonna linona, mindara tu 
umpalanni penaanna, kumua disu'pii 
lan mai tondok to tuo? Belanna salana 
mintu' taungKu, anna lu lako kalena tu 
kamaparrisan. 

9]atu lamunanna dipalan lu to’ 
panglamunanna mintu' to palutu 
tombang, apa iatonna mate Ian lu 
tangnga to sugi, belanna tae’ napogau' 
kakadakean sia tae' pa'pakena tassu' dio 
pudukna. 

10 Apa nakalo' penaanNa PUANG Ia 
ussanggangi sia umpa'dikki. Iake 
mangkami ussorong sunga'na diposuru' 
pangakuan sala, la untiromo bati' sia 
malambe' sunga'na, anna lalo mana'pa 
tu pa'poraianNa PUANG tete dio limanna. 
11 Belanna kakapuanna pa'di'na anna 
tiroi tu iannato sanamosona: sia tete dio 
kapaissananna tu tau malambu' Ku anna 
buda tau nabilang malolo, sia iamo la 
urrengnge'i tu kakelokanna tau iato mai. 
12 Tamoto angKu la umba'gii apa dio lu 
to' buda tau, sia la sola to lalong untaa 
pangrampa belanna umbuang sunga'na 
tama kamatean, sia dipasangbilangan to 

kadake, moi anna urrengnge' kasalanna 
buda tau sia umpassambayangan to 
kadake. 


Kamala'biranna Sion la sae undinna 


54:1-17 


1 Kumalasiko, e iko tu 
BA nanana tu tae'na 
bangpa mukianak, unnarrakko sia 
unnangnga'ko, e iko tu tae'na lenpa 
mumangurria', belanna iatu to tae’ 
balinna mandu buda anakna na iatu to 
mendapo”, kadanNa PUANG. 
2 Pekalua'i tu inan tendamu sia 
pamaluanganni muballa' tu kulambu 
inan munii torro, da mudampai, 
pamalambe'i tu mintu' pantokmu. 
3 Belanna la membaka'ka'ko lako kanan 
sia kairi sia la napomana' bati'mu tu 
mintu' bangsa sia ia la umpamapulu' 
polei sule tu mintu' kota daun lauanmo. 
“Da mumataku' belanna tae” ammu 
kasirisan: da mumaila', belanna tae' 
ammu la matuna, sangadinna Ia 
mukalupaimo tu kamatunammu tommu 
mangura sia tang mukilalaimo tu 
kadibellerammu tommu balu. 

> Belanna iatu muanemu, Iamo 

To tumampamu, PUANGna mintu' 
ma'dandan maritik sanganNa, sia iatu 
Pela'bakmu, iamo To maserona to Israel, 
tu digente' Kapenombanna mintu' lino. 
6 Belanna Natambaimoko PUANG, susito 
misa' baine ditampemo sia nalambi' 
rosso inaa; sia ten to baine napobaine 
tau tonna mangurapa, apa nasayu 
undinna, kadanNa Kapenombammu. 

7 Sattu'roko Kutampe, apa tete dio 
kakapuanna mamaseku, angKu alako 
sule. 

8 Diona kare'dekanna ara'Ku, angKu 
popentilindung lindoKu sattu' dio mai 
kalemu, apa situang kamasokanan 
matontongan, angKu katuru-turuiko, 
kadanNa Pela'bakmu, Iamotu PUANG. 

9 Susi tonna linona Nuh, susi dukamo 
a'gangKu totemo; susi sumpaKu kumua 
tae'mo nala saba' pole' tu uai lan lino, 
susi tonna attunna Nuh, susi dukamo 
sumpaKu totemo to, kumua tae'mo 
Kula re'dek lako kalemu sia tae'mo Kula 
unggarrakko. 

10 Belanna moi nala tiberu tu mai 
buntu sia tigega' tu mai tanete, 

apa iatu kamasokanangKu tae" nala 

tiberu dio mai kalemu sia iatu basse 
kamarampasangKu tae’ anna la tigega”, 
kadanNa To maturu-turummu, iamotu 
PUANG. 

ILE iko, to mandasa sia to narua angin 
bara” sia to tang dipakatana, tiroi, 

la Kuato' tu batummu Kupi'da' batu 
tambaga sia la Kuparandanganniko 
parimata lasuri" 

12 Sia mintu' randan tembo'mu ake' 
api Kugaraga sia mintu' babanganmu 
ake' ra'rak sia mintu' rinding tembo'mu 
parimata intan. 

13 Na mintu’ tu anakmu la Naada'i 
PUANG sia la kapua kasalamaranna 
mintu' anakmu. 

14Tete dio kamaloloan ammu 
dipatangtibendon. Sia la muissan, 
kumua toyangko dio mai pa'pakario-rio 
belanna tae” mumataku,, sia la toyangko 
dio mai ma'patirambanna belanna iatu 
iannato tae’ nala urreke'ko. 

15 Take masarrangi tu tau ullaoiko, tae’ 
anna lu dio mai Kaleku to: minda-minda 
tu la ullaoiko, iko la napotibambang. 

16 Akumote tu umpadadi pande bassi 
tu ussau ruaya sia unggaraga pa'buno 
situang kamanaranganna, apa Aku 

dukamo tu umpadadi tu to pasanggang 
la pasanggangan. 

17 Mintu' tu pa'buno digaraga la unneako, 
tae” anna la lolo’ sia mintu’ lila unneako 
lan inan pa'paolaian salu, la musau'. 
lamote tu taa mana'na mintu’ taunNa 
PUANG, sia patu borongna tau iato mai 
tu lu dio mai Kaleku, kadanNa PUANG. 


Diona kaditambaian lako 
kasalamaranNa PUANG 


55:1-13 

55 LE kamu mintu' to ma'rang, 

maikomi lako to' uai, sia e kamu 
to tae” doi'na, maikomi mangalli sia 
kumande, maikomi, allii tu uai anggoro' 
sia pangandu' tang naolai doi" sia tang 
dibaya’. 
2 Ma'apai ammi palaoi doi’ tu tangia 
kande sia polean ra'ta'mi tu tang 
mepedia'ina? Perangii meloNa', ammi 
kandei tu apa maelo, sia anna pasende 
kalena tu deatammi situang kaseboan. 
3Tananni talinga, maikomi perangii, 
anna tuo tu deatammi: la untananNa' 
basse matontongan lako kalemi: mintu' 

tanda pa'kamasean tang tilelukKu lako 
Daud. 

4Kupatunannangmo la ma'katottongi 
lako mintu' bangsa sia la napodatu sia la 
napekapuangi mintu' bangsa. 

> Misa” bangsa tang mutandai la 
mutambai sia iatu bangsa tang 
untandaiko la sae lako kalemu belanna 
pa'poraianNa PUANG, Kapenombammu, 
sia belanna pa'poraianNa To maserona 
to Israel, saba" Napakala'bi'ko. 

6 Daka'i tu PUANG, su'ding ma'din siaPi 
diappa': massambayangkomi metamba 
lako, su'ding mandappi' siaPi. 

7 Melo ke untampei lalanna tu to tang 
mekaaluk sia untampe tangnga'na tu 
to kelok penaanna, anna mengkatoba' 
lako PUANG, Nakaturu-turui Puang, 

sia mengkatoba' lako Kapenombanta, 
belanna inang mamase liu ma'pagarri'. 
8Belanna iatu tangnga'Ku tangia 
tangnga'mi, sia iatu lalanmi tangia 
lalanKu, kadanNa PUANG. 

9 Belanna susi sikalangka'na langi’ anna 
lino, susi dukamoto tu sikalangka'na 
lalanKu anna lalanmi sia iatu tanga'Ku 
anna tanga'mi. 

10 Belanna susi uran sia ambun makko 
lu dao mai langi, anna tang sule 
langngan, sangadinna ussakka'i padang 
sia napopembura sia umpatuo tananan 
sia umpadenan lise' to mangambo' sia 
kande la nakande tau. 

11 Susi duka tu kadangKu sunmo dio 
randan pudukKu, kumua tae' anna la 
sule lo'bang lako Kaleku, sangadinna 
umpalolang apa Kuporai sia umpalalo 
mintu' tu apa Kusuanni. 

12 Belanna la tassu'komi situang 
kasendean sia la direnden 
marampa'komi, iatu buntu sia tanete 
la unnangnga' dio tingayomi sia mintu' 
kayu dio lu padang la massala'pa-la'pa. 
13|a tuo tu kayu sanoba' sondana 
duri sia kayu murdu' sondana a'da': 
iamote tu Naposanga mala'bi' PUANG 
sia Napotanda matontongan, tu tang la 
dipa'dei. 

KASUNDUNANNA 
BASSE KASALAMARAN 


PASALA' 56-66 


Iatu kasalamaranNa 
diparandanan dukato sae 


56:1-8 

56 1 Nakua kadanNa PUANG: 

Karitutui tu katonganan sia 
pogau'i tu kamaloloan, belanna iatu 
kasalamaran lu dio mai Kaleku la saemo 
sia iatu kamaloloan lu dio mai Kaleku 
sattu'mora anna dipaombo'. 
2 Maupa' tu to umpogau'i te iannate 
sia ma'rupa tau tu untoe manda', tu 
ungkaritutui allo katorroan, naurunganni 
tang naruttakki sia ungkampai limanna 
da napogau'i tu mai kadakena. 
3Da anna ma'kada tu to sae tu 
mengkaola lako PUANG kumua: Manassa 
nasarakki tonganna' PUANG dio mai 
taunNa: sia da duka nama'kada tu to 
dibalianni kumua: Aku te sangto' kayu 
marangke. 

4Belanna nakua kadanNa PUANG: 
Diona tu to dibalianni, tu ungkaritutui 
mintu' allo katorroangKu sia umpalosong 
pa'poraiangKu sia untoe manda' 
basseKu. 

>La Kuben tanda kapengkilalan sia sanga 
tu tau iato mai mandu melo anna mintu' 
pia muane sia baine lan banuangKu 

sia lanna lu nalili” rinding tembo'Ku: 
Kubenmo misa” sanga matontongan sia 
tang la dipa'dei. 

6 Na mintu’ tu to sae tu mengkaola lako 
PUANG la menomba sia ungkamali' 
sanganNa PUANG, sia la morai mendadi 
taunNa, iamotu mintu' to ungkaritutui 
allo katorroan, naurunganni tang 
naruttakki sia iatu to untoe manda" 
basseKu: 

7manassa la Kusolan lako buntu 
maindanKu sia la Kupasende tu penaanna 
lan banua passambayangangKu, iatu 
pemala' ditunu pu'pu'na sia pemala' 
pangrere'na tau iato mai la naala 
penaangKu dao inan pemalarangKu, 
belanna iatu banuangKu disanga banua 
passambayanganna mintu' bangsa. 

8 Inde sia tu kadanNa Puangta PUANG, 
tu umpasipulung mintu' to Israel, tu 

diula'imo lan mai tondokna, nakua: La 
Kupasipulung lako tau iato mai tu to 
senga’, losong na iatu dipasipulungnamo. 


Upu’ allona tu to tang mekaaluk 


56:9-57:13 
9E mintu’ olo'-olo' dio lu padang sia 
mintu' olo'-olo' lan pangala' tamman, 
maikomi kumande! 
10 Tatu mintu’ tu to ma'kampana tau 
iato mai buta, moi misa' tae' natandai, 
mintu'i susi asu mamang, tu tang 
naissan ma'buroro: tikkaru'du' anna 
umbambang rokko, sia naporai bang 
mamma’. 
11 Sia asu iate soko, tae’ natandai dia’; 
iatu tau iato mai iamoto mangkambi' 
tang makaritutu, pada unturu' kalena 
lalanna, pada umparinaa kalena sarona, 
tae” misa'i dipasalian rinding. 
12 (Ma'kadami nakua): Maikomi, angku 
alangkomi uai anggoro', anta iru’ 
pangiru' mepamalango, susite allo 
totemo, susi dukato masiang, mandu 
pole'pa marua'na. 


57 l Tatu to malambu' sanggang, 
natae” bang misa’ tau ussailei, 

sia iatu to masallo' diurakkimo, natae' 
bang tau umpoinaai: belanna diona 
kakadakean, anna diurakki tu to 
malambu': 

2la male situang kamarampasan: iatu 
to lolang malambu' la melayo diong dali’ 
patindoanna. 

3 Apa kamu, mengkareke'komi mai, 

e anakna baine ma'balik mata, bati' 
muane umpoka rampanan kapa' sia 
baine ma'pangan buni. 

4 Mindara tu mipetaa-taai, mindara tu 
minii umpatado pudukmi sia unnollon- 
ollon lilami? Tang anak dosarokomika sia 
bati” kamo 'rangan? 

>E kamu, to umpasau kamoraiammi 
dio to” garonto' kayu tarpin sia diong lu 
mintu' garonto' kayu maluna, sia kamu 
tu urrere' anakmi diong lu mintu' lombok 
sia lan lu mintu' sapak buntu batu. 

6 Dio lu to” batu malangngo' diong lombok 
nanii tu taa ma'parongko' mu, iamotu 
ussukaranni dalle'mu, lako batu iato 
munii untongkai tu pemala' pantedok 
sia munii umbaa kande dipemalaran. La 
Kupomatanaraka tu apa iato? 

7 Umparandanko patindoammu dao 
kalandona buntu: ia dukato inan iato 
munii kendek umbaa pemala' pangrere'. 
8 Dio boko’ sia ampang ba'ba munii 
umpale'ke'i tu tanda kapengkilalammu, 
belanna mupasaliananNa' umparandan 
patindoammu, ammu kendek langngan, 
mupeloka'i tu patindoammu: 
siallu'mokomi la naben doi' tu 

to musangamparan tu mutiromo 
kasirisanna. 

9 Saeko mennolo lako Molokh umbaa 
minna' busarungngu' sia mupasakka' 
buda liu tu salap: sia musua tu mintu' 
pesuammu male mambela, sia musua 
rokko lino to mate. 

10 Moi bo'yo'ko ma'lingka mambela, tae' 
duka sia muma'kada kumua: 

Ka'tumo rannungku. Unnappa'ko 
kamatotoran ba'ru: iamoto anna tae' 
mukopa. 

11 Namindara tu mukagiang sia 
mukataku, ammu tang maruru'mo 

sia tae'mo muingaranNa' sia umpalan 
penaai tu iannato? Iaraka tu masaiNa' 
kappa, ammu tang ungkataku'moRa'? 

12 La Kupa'peissanan tu kamaloloammu 
sia mintu' penggaurammu, kumua iatu 
iannato tang kebattuan lako kalemu. 

13 Take metambako, melo ke kabudanna 
deatammu urrampanangko. Apa 
mintu'nato napettiaran angin, pa'de 
dipenaai. 

Apa minda-minda tu umpentionganniNa', 
iamo la umpomana'i tu padang iato sia 
la umpoapai tu buntu maindanKu. 


Pa'pakatana lako to rantang buana 


57:14-21 


14 Attu iato den kada Nakua: Bumbunni, 
bumbunni, rantei tu lalan. Lolinni 
nasangi tu batu katitodoan dio mai 
lalanna taungKu. 

15 Belanna nakua kadanNa To 
patodoranna sia To sumpu mala'bi, tu 
unnisung matontongan sia To masero 
sanganNa: Moi angKu untongkonni 
inan matande sia maindan, apa torro 
dukaNa' urrondong to rantang buana sia 
to umpamadiongan penaanna, angKu 
papayai tu penaanna tu umpamadiongan 
penaanna sia penaanna to rantang 
buana. 

16 Belanna tae' angKu la tontong sae 
lakona ullo'bo to lino sia tae' nala tae' 
upu'na tu kasengkeangKu: iake susito la 
ka'tu sunga'na tu to lino dio oloKu, anna 
Aku kalena umbenni penaa. 

17 Belanna kakadakean kabarakanna 
tau iato mai, anna pare'dekki tu 
ara'Ku, angKu pata'pai lima sia belanna 
kare'dekangKu angKu pentilindunganni. 
Apa moi nasusito, memboko' duka dio 
mai Kaleku sia unturu' lalan penaanna. 
18 Kutiromo tu lalanna tau iato mai, 
angKu pamatanai sia la Kurenden 
mana'pa, sia la Kupakatana pole' sule tu 
mai masussana. 

19 Aku umpadenni tu pa'pudi-pudian 
nagente' lila: Marampa', marampa' tu 
to mambela sia to mandappi', kadanNa 
PUANG: sia la Kupamatana tu tau iato 
mai. 

20 Apa iatu to tang mekaaluk susi tasik 
mariak, tu tae' nakullei rapa' na iatu 
uainna umpabu'tu pullan sia buka. 
21Tgtu to tang mekaaluk tae’ 
karapasanna, kadanNa Kapenombangku. 

Diona pa'puasa sia allo katorroan 


58:1-14 

1 Pemandui metamba, da 
58 mupela'i, pekapuai tonganni 
tu gamarammu susi napiri tanduk 
ammu pokadanni taungKu tu kapatodo- 
tintinganna sia bati'na Yakub tu mintu' 
kasalanna. 
2 Tang nadaka'Ra'ka tu tau iato 
mai kiallo-kiallo sia morai unnissan 
lalanKu, susitu misa' bangsa umpogau' 
kamaloloan sia tang ussa'biangan 
katongananna Kapenombanna. Tau iato 
mai mekutana lako Kaleku, nakua: 
umbanna tu sipato' sia malambu' sia 
morai umpengkareke'i Puang Matua. 
3Nakua: Ma'apai angki ma'puasa anna 
tae" Mitiroi, ma'apai angki urra'takki 
kaleki natae' Miissanni? Tonganna 
ijatommi ma'puasa ma'balilikomi ammi 
masero sia miparuku bang tu mintu' to 
sumaromi mengkarang. 
4Manassa ma'puasakomi la sigaga 
sia site'ge' sia sengkekomi ammi 
sitambusuk, iatu puasa mipogau' totemo 

tae' nakullei umparampo pengkamoyami 
langngan inan matande. 

> Kuporairaka te puasa susite, kumua 
umpa'dikki kalena tu tau lan sangallo: 
umpatuttu ulunna butung biang, 
ma'pakean karung, mamma' diong to' 
au? Iamoraka misanga puasa sia allo 
Naporai PUANG te? 

6 Tangiaraka te tu puasa Kuporai kumua: 
bukai tu pepungo kadake sia ko'karanni 
tu pepori ayoka, musua marampa'i 
male tu mintu' to dipandasa, ammu 
rebong-rebongi tu mintu' ayoka? 

7 Tangiaraka te tu puasa Kuporai kumua: 
la untaa-taako kandemu lako to tangdia' 
sia umpopa'bongi to salamba salao 
mase-mase lan banuammwu, iake untiroko 
misa" to tang ma'tamangkale, la mupakei 
sia tae” ammu la umpembunianni tu mai 
sangrara sangbu-kummu? 

8 Attu iato la bu'tu tu arrangmu susi allo 
dellek sia iatu bangkemu madomi' la 
sikemun, anna dolo dio tingayomu tu 
kasalamaran sia kamala'biranNa PUANG 
la ussa'pi'ko. 

3 Tammu metamba, la nabaliko PUANG: 
iammu mengkamoya lako, la Nakuangko: 
Inde siaNa'. Iammu patoyangi dio mai 

kalemu tu mintu' ayoka pa'pakario-rio 
sia pa'dullu-dullu sia kada pelo'bo, 

10 ke mubenni to tangdia' tu apa muporai, 
sia mupedia'i tu to kapu'duran, iake 
mupogau'i to, la parrang tu maseromu 
lan malillinna sia iatu kamalillinammu 
membali masiang. 

11 Sia PUANG tontong la urrendenko sia 
Napedia'i tu kalemu, moi ammu dio lu 
padang rangke sia la Napamawatang 

tu mai bukummu, ammu susito pa'lak 
disakka'i sia susito kalimbuang tang 
mati. 

12 Sia solamu la umbangunni sule tu kota 
masai allomo daun lauan sia la muoton 
pole tu parandangan ra'da pariamamo, 
anna sangaiko tau: to umpemeloi tembo” 
tuan sia to umpasule batatta. 

13 Take tang ullullu'ko allo katorroan 
umpogau' pengkarangammu, iamotu 
allo maindanKu, sangadinna ke 
musangai allo kasendeammu tu allo 
katorroan, sia mutanda bilangi tu 

allo dipamaindanan PUANG, tu sielle' 
dipangke' sia umpakala'bi'i tu allo iato 
tang unturu' kalena lalanmu ba'tu 
umpogau' pengkarangammu, ba'tu 
umpasun kada tang kebattuan, 

14 attu iato iatu penaammu la 
umpoparannu PUANG sia Aku la 
umpasumalongko ma'darang unnolai 
mintu' matandena padang, angKu 
paketaako mana'na Yakub, nene' to 
dolomu, belanna Nasa'bu'mo randan 
pudukNa PUANG. 


Tae' kadirampanan, ke 
tae'i pengkatobaran 


59:1-21 

59 l Tatu limanNa PUANG tae’ 

hnakondi' la merampanan, sia tae’ 
natang maleso tu pa'peranginNa. 
2 Apa mintu’ kekelokammi 
umpasisarakkomi Kapenombammi 
sia belanna mintu' kasalammi anNa 
buniangkomi lindoNa, Naurunganni tang 
umperangiikomi. 
3 Belanna iatu limammi sitombang rara 
sia iatu tarunomi ponno kakelokan: 
ma'kada mo'rang bangkomi sia iatu 
pudukmi ma'nemu-nemu bang ussa'bu' 
tang malolona. 
4Tae” misa” to ma'parapa' situang 
kamalamburan sia tae' misa' to 
mangra'ta' situru' katonganan, 

urrannuan kada tang kebattuan sia 
ma'kada tang tongan, untambuk 
kamandasan sia untibussanan 
kasanggangan. 

> Tau iato mai unnarranni tallo’ ula’ 
balu sia untannun banua laa-laa. 
Minda-minda ungkandei tu tallo'na, 
manassa la mate: iake ditessei tu tallo’ 
iato, tassu'mi lan mai tu misa’ ula” rame. 
“Tatu bannang laa-laa natannun, 

tae’ gai'na dipotamangkale, na iatu 
panggaraganna tae’ nakullei umpopakei, 
iatu penggauranna penggauran 
kakadakean sia iatu pa'pakario-rio lan 
limanna. 

7Tatu lentekna matira” la umpogau' 
kakadakean sia madomi' umpatibollo 
rarana to tang sala: mintu' karangan 
inaanna, tangnga' kabulitukan manna 
sia dio lalanna kasanggangan manna sia 
kamatilakan. 

8 Tatu lalan kamarampasan tae” natandai, 
sia tae' katonganan dio lu lalanna: lalan 
kelok bang naolai: tae'i misa' tu to 
unnolai, untandai kamarampasan. 
9]amoto anna torro mambela tu 
katonganan dio mai kaleta sia tae' 
anna lambi'ki kamaloloan. Umpeagiki' 

kamasiangan, apa narampoiki' 
kamalillinan, umpeagiki' arrang masero, 
apa lolangoriki' lan kapi'tukan. 

10 Kasapu-sapuki' susito buta lako to’ 
rinding sia sumalappaki' susito tang 
kemata. Tangnga allo anta titodo susi ke 
kasisalan taumi bongi, moi anta mane 
matangnga tau, apa butungmoki' to 
mate. 

11Umburrung nasangki' susito beruang 
sia ma'seppukuki' susito bu'ku: 
umpeagiki' katonganan, apa tae’; 
untayanki' katilendokan, apa mambela 
dio mai kaleta. 

12 Belanna tang dikemba'mo tu 
kapatodo-tintingangki dio oloMi sia iatu 
kasalangki titanan sa'bimo umbalikan: 
belanna kisa'dingmo tu salaki sia 
kitandaimo tu kakelokangki: 

13 palutu tombangmoki' sia 
umpeongannimiki' PUANG sia 
sepangmoki' dio mai Kapenombanta, 
umpokadamoki' diona pa'pakario-rio sia 
sorong boko' untannun sia umpasun 
kada mo'rang. 

14 Dipasorong boko' tu katonganan sia 
iatu kamaloloan torro mambela, belanna 

latu tonganna titodo dio lu tana lapang, 
sia tang narandan kabulo-lollongan. 

15 Tatu tonganna tang dipebayo lindomo 
sia minda-minda untoyangan kalena dio 
mai kakadakean dirampamo. Mintu'nate 
Natiromo PUANG, nakadake tongan 
Natiro, belanna tae'mo katonganan. 

16 Natiro kumua tae” bangmo tau misa”, 
bangngomi ara'Na, belanna tae'mo 
misa” tau umpangeai katonganan. 
LimanNa kalena umbenni pa'tunduan sia 
kamaloloanNa ussande'l. 

17 Umpotamangkale kamaloloan butung 
bayu rante sia umposongko' songko' 
bassi kasalamaran, umpotamangkale 
pepakkan butung bayu sia umpolullung 
kamakaritutuan butung bayu lamba'. 
18|a Napapakkanni sitinaya 
penggauranna: iamotu kamare'dekan 
lako to umbali-balii, sia pepakkan lako 
ualinNa, iatu mai ma'biring tasikna la 
Napabala'. 

19 Attu iato la nakataku' tau tu sanganNa 
PUANG diong lu kabotoan allo sia la 
nakabangnga' tau tu kamala'biranNa lan 
kabu'tuan kulla', belanna la sae susito 
uai saba" natu'ba' penaanNa PUANG. 

20 Apa la sae tu Puang susi misa" Pela'bak 
lako Sion sia lako mintu' bati'na Yakub tu 
untobaran salana, kadanNa PUANG. 
21Jatu Aku, inde sia tu basseKu sola 
tau iato mai, kadanNa PUANG, Nakua: 
Iatu penaangKu tu dio kalemu sia iatu 
kadangKu tu Kupadiomo pudukmu, 
tae'mo anna lessu' dio mai pudukmu, 
ba'tu dio mai pudukna bati mu, ba'tu dio 
mai pudukna tarukna bati'mu, kadanNa 
PUANG, randuk totemo tontong sae 
lakona. 


Kamala'biranna Sion 


60:1-22 

60 | Ke'de'ko, ammu diarrangi, 

belanna saemo tu arrangmu, sia 
iatu kamala'biranNa PUANG kendekmo 
unnarrangiko. 
2Belanna iatu kamalillinan la ussamboi 
lino sia la pittuk tu mintu' bangsa, apa 
bu'tu tu kamasianganNa PUANG dio 
kalemu sia kamala'biranna la parrang 
lako kalemu. 
3 Mintu” bangsa la umpengkara'pai 
arrangmu sia mintu’ datu 

umpengkara'pai kamarorrongan 

bu'tu dio kalemu. 

4Bangunanni tu matammu, tiroi tiku lao: 
la ma'balole' tu tau iato mai sirampun 
lako kalemu: iatu mai anakmu muane 
la sae dio mai padang mambela sia iatu 
mai anakmu baine la sae duka dikepak. 
5 Attu iato la mutirro sia la dukku-dukku 
tu rupammu situang kaparannuan, 
iatu penaammu la tiakka' parannu 
kapua, belanna iatu kasugiranna tasik 
ma'palulakomo kalemu sia iatu iananna 
mintu' bangsa la rampo duka lako 
kalemu. 

6 La nasamboi unta ma'baanan tu mai 
padangmu, iamotu unta mangura dio 
mai Midian sia Efa: la sae tu tau sola 
nasang dio mai Syeba umbaa bulaan 
sia kemenyan sia la umpa'peissanan 
penggauranNa PUANG tu sipatu dipudi. 
7 Mintu' dombana Kedar la dipopa'misa 
lako kalemu sia mintu' domba lakinna 
Nebayot la dirambangko ammu poapai: 
la dipalangngan inan pemalarangku, 
anna dipemalaran napopaiman 
penaangKu sia iatu banua mala'bi'Ku la 
Kupamala 'bi'. 

8 Mindara tu mettia' sae susi salebu' sia 
ten to bu'ku' mettia' lako tobanna? 

9 Belanna Aku la napeagi tu to ma'biring 
tasik: na iatu mai kappala' dio mai 
Tarsis iamo bunga'na sae umbaa 
mintu' anakmu muane dio mai padang 
mambela, la nabaa duka tu mai salakana 
sia bulaanna, la umpangke' sanganNa 
PUANG, Kapenombammu, To maserona 
Israel, belanna Napakala'bi'ko. 

l0]atu to sae la umbangun pole 
tembo'mu sia iatu mai datunna tau 

iato mai la umposara'ko, belanna diona 
kare'dekangKu angKu pa'dikkimoko, 
apa diona kamasorokangKu angKu 
katuru-turuimoko. 

11 Tatu babanganmu la tibungka' bang, 
la keallo la kebongi tae' nala titutu' len, 
anna bangko tau tama tu iananna mintu' 
bangsa sia iatu mai datunna nabumbun 
boko'na tama. 

12 Belanna iatu bangsa sia kadatuan 
noka mengkanorong lako kalemu, la 
sabu” sia latu bangsa iato manassa la 
dimangsanni. 

13 Tatu kamala'biranna Libanon la rampo 
lako kalemu, iatu kayu sanoba' sia darda' 
sia buangin pada-padai la umbeloi to' 


YESAYA 60.14-18 229 


inan maindanKu sia la Kupamala'bi' tu 
inan pelleseangKu. 

14 Tatu anak to umpandasako dolona Ia 
sae mengkanorong lako kalemu sia iatu 
mintu' to mangka umbelle'ko la tukku 
menomba diong to' lentekmu, anna 
gente'ko: Kotana PUANG, iamotu Sion To 
maserona to Israel. 

15 Tatommu disitampei pirambongi' sia 
disayu pallan, naurunganni tae'mo tau 
unnolaiko. Akumo tu la umpamala'bi'ko 
sae lakona sia Kupadadiko kasendean 
disituran-turananni. 

16 Sia la muiru' tu bumbunganna mintu' 
bangsa sia la mususu tu susunna datu 
baine, ammu issanni, kumua Akumo, 
tu PUANG, To pakarimmanammw, sia 
Pela'bakmu, To makuasanna Yakub. 

17 Bulaan Kubangko sondana tambaga 
sia salaka sondana bassi sia tambaga 
sondana kayu, sia bassi sondana 
batu, sia kamarampasan Kupadadi to 
ma'parentamu sia kamaloloan Kupadadi 
to umpayo-payoiko. 

18 Tae'mo dirangi len tu kama'parukuan 
lan tondokmu, ba'tu kasanggangan sia 
kamasolangan lan lili'mu, sangadinna 
iatu benteng tembo'mu la mugente' 

kasalamaran sia iatu babangammu 
Kama'pudian. 

19 Tatu allo tae'mo mupoarrangi 

ke allo sia iatu bulan tae'mo nala 
umpadukkuangko arrangna, sangadinna 
PUANG la mupoarrang matontongan sia 
Kapenombammu mupomala'bi" 

20 Tae'mo nala lambun tu allomu sia 
tae'mo nala pu'pu' tu bulanmu, belanna 
PUANGmo tu mupoarrang matontongan 
sia rampo randannamo tu mintu' allo 
kamasussammu. 

21 Tatu taummu la malambu' sola nasang 
sia la umpomana'i te padang iate sae 
lakona: iamotu misa” taruk tu Kutanan 
kalena, misa” pengkarang limangKu, 
dikua anna pakala'bi'Na'. 

22 Tatu bittikna la memba'ka', 
naurunganni mendadi misa’ pa'rapuan 
sia iatu madiongna la mendadi misa" 
bangsa kapua: Akumo, tu PUANG Ia 
umpogau'i madomi', ke attunnami. 


To umpa'peissanan kasalamaran 


61:1-11 
6 1 lNarondongna' PenaanNa 
Puangta PUANG belanna 

mangkamo' Natakko PUANG, Nasuana' 
umbaa kareba kaparannuan lako to 
madiongan penaanna, la umpamanaman 
to rantang buana sia umpetamban 
katassuranna to dipattang sia 
kadirampananna to dirante bassi. 

2 Sia la umpetamban taun 
kamasorokanNa PUANG sia allo 
pa'pakkanNa Kapenombanta sia la 
umpakatana to rosso inaanna. 

3[a umpapatui mintu’ to Sion tu 
nalambi' rosso inaa, anna diben 
passapu maramba' la dipasondana au 
sia minna' kasendean la dipasondana 
ma'pote dibolong, pakean pa'tendeng 
la dipasondana penaa si'pi'. Anna 
disangai tu tau iato mai: tarpin 
kamaloloan, tanananNa PUANG, dikua 
anna pakala'bi'l. 

4 Attu iato la napemeloi sule tu kota 
masaimo daun lauan sia la nabangun 
pole tu inan disanggang pirambongi' 
sia la umba'rui tu mintu' kota ro'pok tu 
mangsanmo disituran-turananni. 

> Tatu to sae ma'parandan lako kalemi 
la ungkambi' mintu' baanan dombami 
sia iatu to salian lembang la umposara' 

umammi sia la ungkampai pa'lak 
anggoro mi. 

6 Apa iatu kamu la digente'komi to 
minaanNa PUANG sia la disangaikomi 
taunNa Kapenombanta, la miappa' tu 
jananna mintu’ bangsa sia la misattuan 
tu kamala'biranna. 

7Tatu la diposondana siri'mi la 
dikasiri'komi penduan manglokkon sia 
iatu la diposondana kaditattammu la 
unnarrak-arrak tu tau iato mai belanna 
upa'na, iamoto anna la umpokataananni 
penduan manglokkon tu apa lan 
tondokna sia la unnappa' kasendean 
masae lako. 

8 Belanna Akumo, PUANG, umporai tu 
katonganan, Kukabiri' tu pangrampa sia 
kakelokan, sia la Kusipatui tu sarona 
tau iato mai sia la untananNa' basse 
matontongan sola tau iato mai. 

9 La kalelean tu bati'na dio lu mintu’ 
bangsa sia iatu mai lanto mimi'na dio lu 
mintu' to sangpetayanan, mintu' tu to 
untiroi, la natandai kumua iatu bati' iato 
Napamasakke PUANG. 

10 Tatu penaangku umpoparannu tongan 
PUANG, iatu deatangku unnarrak-arrak 
umposende-sende Kapenombangku, 

belanna Natamangkaleimo' pakean 
kasalamaran, sia Napabayuina' bayu 
lamba' kamaloloan, sangtinti to muane 
diparampo ma'passapu susito minaa sia 
ten to baine diparampo umbeloi kalena. 
11 Belanna susito padang umpatuo 
tanananna sia ten to palak 
umpopentaruk apa diambo' lan, 

ten dukamoto tu Puangta PUANG Ia 
umpabutu' kamaloloan sia kapa'pudian 
dio olona mintu' bangsa. 


Kasalamaranna Sion la rampomo 


62:1-12 
1Belanna Sion, anna tae’ 

62 kuma'pakappa sia belanna 
Yerusalem anna tae' kutorroi ma'kada 
sae lako dellekna susi arrang masero tu 
kasalamaranna sia katilendokanna susi 
sulo marorrong. 
2 Anna tiroi mintu' bangsa tu 
kasalamarammu sia natiroi mintu' 
datu tu kamala'birammu, anna sangaiko 
sanga ba'ru tau, tu la Napamanassa 
randan pudukNa PUANG. 

3 Ammu dadi misa” makota ballo diong 
pala'Na PUANG sia misa' passapu 
kadatuan lan limanna Kapenombammu. 
4Tae'mo nala ungkuangko tau kumua: 
To ditampe, sia tae'mo nala ussangai tau 
tu tondokmu Tondok talo; sangadinna 

la nasangaiko tau: To Kupopaiman, na 
iatu tondokmu disangai: To kemuanemo. 
Belanna Napopaimanko PUANG sia iatu 
padangmu la dipopendapo'. 

3Belanna susi pia muane lolle’ 
umpobaine anak dara, susi dukato la 
sirampeangko to ma'tondok sia susito 
misa” muane la diparampo ungkasinnai 
baine la narampanni kapa’, ten dukamoto 
tu Kapenombammu la umpopaimanko. 
6E Yerusalem, Kupadaomo bentengmu 
tu pa'kampa, tu tang la ma'pakappa 
allo bongi tontong sae lakona. E 

kamu, tu umpakilalanna PUANG, da 
mimengkata 'ka'len. 

7 Sia da mitore umpakilalal, sae lako 
Napabendanna sule tu Yerusalem sia 
Napakapudian lan lino. 

#Mangkamo umpalao sumpa tu PUANG 
ussa'bu' lima kananNa sia takia' bassinNa 
kumua: Tae'mo angKu la umpa'benni tu 
gandungmu lako ualimmu la napotuo 

sia tae'mo nala unniru' to sae tu uai 
anggoro' mukara'ta'imo. 

9 Sangadinna iatu to megandung, ia 
dukamo la ungkandei anna umpudi 
PUANG sia iatu to urrampunni, ia 
dukamo la unniru'i lan to” tarampak 
banua maindanKu. 

10 Sunkomi, sunkomi lan mai babangan, 
pasakkaranni lalan tu tau iato, rantei, 
ranteimi tu batatta, alai tu mai batu, 
pabendanni tu bandera dio lu mintu' 
bangsa. 

11Belanna Napa'perangian PUANG landa’ 
lako randan langi, Nakua: Pokadanni 
anak dara Sion kumua: tiromi, iatu 
kasalamarammu la rampomo, iatu 
polean diomo Kalena sia iatu pepakkan 
dolomo dio oloNa. 

12 La digente' Bangsa masero pindan tu 
tau iato mai, sia to Nalendokan PUANG, 
sia la disangaiko: Kota naporai tau sia 
kota tang ditampe. 


Diona pepakkanNa PUANG 


63:1-6 
63 1 Mindaraka tu sae dio mai Edom, 
tu lu dio mai Bozra ma'pakean 

rarrang, tu ma'pakean ballo, lumingka 
maamba-amba to lalong sia mawatang? 
Akumorato, tu umpokada kamaloloan sia 
matoto' parampanan. 

2 Matumbari anna mararangra tu 
tamangkaleMi susito tamangkale to 
ma'parra anggoro'? 

3Aku manna misa-misa tu ma'parra 
anggoro', iatu mai mintu’ bangsa tae’ 
bangi misa' Kusisolan, sia belanna 
kasengkeangKu angKu lullu'i tu tau 
iato mai sia kare'dekangKu angKu 
ponanakanni: iatu mai rarana umbura' 
pakeangKu sia mintu' tamangkaleKu 
natombang. 

4Belanna iatu allo pa'pakkan 

lanmo penaangKu, na iatu taun 
kamangrampanangKu saemo. 

5 Mentiro tikuNa', apa tae” patunduan: 
magiangNa', apa moi misa" tau tae’ 
umbaliiNa'. Iamoto anna limangKu 
kalena untunduiNa' sia kare'dekangKu 
umbaliiNa'. 

6 AngKu lullu'i kasengkeangKu tu 

mai bangsa iato sia Kupalangoi 
kare'dekangKu sia Kupatibollo tu rarana 
rokko padang. 

Passambayangna to mengkatoba' 


63:7-64:12 
7 La ussa'bu'na pa'kamaseanNa PUANG 
sia penggauran kapudianNa PUANG 
sitinaya tu mintu' Napogaurangki' 
PUANG sia kamasokanan kapuaNa lako 
bati'na Israel, tu Napakitan tau iato mai 
sitinaya kamamaseanNa sia kabudanna 
pa'kaboro'Na. 
8 Nakuami: TaungKu duka tu tau iato 
mai, iamo pia tang la mo'rang, nasusito 
Iamo dadi To parampananna. 
9 Mintu' kapu'duranna tau iato mai 
Napokapu'duran duka, na tau iato mai 
Narampanan Malaeka' tu umpaombo' 
Puang. 
Belanna pa'kaboro'Na sia 
kamamaseanNa Nala'bakki tu tau 
iato mai sia Naendekanni sia Naindo'i lan 
mintu' attu tempon dio mai dolona. 
10 Apa tau iato mai pabali-balimo sia 
umpamasussa Penaa Masallo'Na, iamoto 
anNa balik mendadi ualinNa sia Ia kalena 
sirari tu tau iato mai. 
11 Apa Nakilalai to attu mangka diboko'. 
Naingarammi tu Musa sia taunNa. 

Umbamira Ia tu To mangka ussolan to 
mangkambi' baanan dombaNa diong mai 
to' uai? 

Umbamira tu To mangka untua' Penaa 
Masallo'Na tama ba'tengna tau iato mai? 
12 | ima mala'bi'Na Narendenanni tu 
lima kananna Musa sia umpasisarak 

uai dio tingayona tau iato mai, la 
umpatulangdanan Kalena misa' sanga 
matontongan. 

13Tu ussolan tau iato mai unnola liku 
mandalan? Tau iato mai tae' natitodo ten 
to darang unnola padang lappa'? 

14 Susito patuoan ma'palurokko 

lombok susi dukamoto tu tau iato 

mai Napopelayo PenaanNa PUANG, 
susimoto tu kaurrendenamMi taumMi, la 
umpadenangKomi sanga mala'bi'. 

15 Pata'paKomi matamMi dao mai suruga 
sia tiroi lan mai inan maindan mala'bi'Mi. 
Umbamira tu kamakaritutuamMi sia 
penggauran matoto'Mi? Tang lattu' 

lako kaleku tu karantangan buaMi sia 
kamamaseamMi? 

16 Kamumo tu Ambe'ki, belanna tae'mo 
naissankan Abraham, sia tae'mo 
natandaikan Israel: Kamumo, o PUANG, 

tu Ambe'ki, sia Pela'bakki tempon dio 
mai, susimoto tu sangamMi. 
170 PUANG, ma'apai amMi elorangkan 
pusa dio mai lalanMi? Ma'apai amMi 
pamakarra'i tu penaangki, naurunganni 
tang ungkataku'Komi? SulemoKomi 
belanna mintu' taumMi, sia mintu' suku 
mana'Mi. 
18 Sattu'ri napoapai to maseroMi tu 
tondokMi: sia iatu inan maindanMi 
nasilullu'i ualingki. 
19Tatu kami susi bang to tae'pa 
Miparentakan tempon dio mai, sia 
susi bang to tae' lenpa nadisa'buran 
sangamMi. 
64 1 Aa, kemMi bangngai tu mintu’ 
langi, amMi songlo', anna tigega' 
tu mintu' buntu dio oloMi, 
2 susi api undukkui ranga'-ranga' sia 
ten to api umpopa'kalimbuang uai la 
umpa'peissananni tu sangamMi lako 
mintu' ualimMi, kumua anna ma'parondo 
mintu' bangsa dio oloMi, 
3belanna Mipaden tu penggauran 
metakuran tu tae' kikapangi: kemMi 
songlo', anna tigega' tu mintu’ buntu dio 
oloMi. 

4Tempon dio mai tae” anna rangi lenni 
tau ba'tu tama talinga sia tae' natiroi 
mata tu misa' Kapenomban senga' anna 
Kamu, tu sae umpalalao pa'tunduan lako 
to untayanNi. 

5Mitammui tu to sende penaanna 
umpogau' kamaloloan, iamotu mintu' 
tau ungkilalaiKomi dio lu mintu' lalanMi. 
Manassa sengkeKomi, belanna palutu 
tombangmokan sia tontong bangkanni 
lan a'gan iato; iake susito, la tilendok 
siarakannika? 

6 Kami sola nasang dadimokanni susito 
maruttak sia mintu' kamaloloangki 
susito sanglamba' sampin masarepa, 
iamoto angki rondon susi daun kayu 
sia nabaakan kakadakeangki susito 
napentiaran angin. 

7 Sia tae'mo misa’ tu to ussa'bu' 
sangamMi sia umpamukkun kalena la 
la'ka' lako Kalemi: belanna Mibuniangkan 
tu lindoMi, sia Mipopa'elo'nakan lako 
kuasanna mintu' kakadakeangki. 

8 Apa totemo, o PUANG, Kamumo tu 
Ambe'ki: pitti'kan te, na Kamu tu 

To tumampaki, sia kami sola nasang 
panggaraga limamMikanni. 

0 PUANG, da Misengke tarru’ 

bang sia da Mitontong ungkilalai tu 
kakadakeangki. Tiromi sia mantami: 
kami sola nasang te, taumMi. 

10 Tatu kota maindanMi mempadang 
aakmo, ia duka tu Sion mempadang 
aakmo sia iatu Yerusalem kariuammo. 
11 Tatu banua maindanki sia mala'bi' tu 
nanii nene’ to doloki umpudi-pudiKomi, 
puramo naballa api sia mintu' apa 
keangga'ki daun lauan nasangmo. 

120 PUANG, la Mima'tanan bangraka 
penaa te mintu' apa iate? Ma'apai 
amMi la ma'pakappa' bang sia la 
umpopengkadiongan tarru' bangkan? 


PebalinNa PUANG 


65:1-25 

65 lTumayaMo' la umpebalii to tang 

umpekutananNa', ma'dinNa' la 
nakabu'tui to tang undaka'Na': Kukua 
lako bangsa tang ussa'bu' sangangKu: 
Inde siaNa', inde siaNa'. 
2 Kiallo-kiallo umpakorongNa' limangKu 
lako misa' bangsa pabali-bali, tu unnola 
lalan tang sipatu sia tu unturu' tangnga' 
misanna. 

3 Tu misa” bangsa tontong umpamagalli 
ara'Ku dio mempaanna belanna memala' 
lan pa'lak sia mantunu dupa dao batu 
tela. 

4Sia to unno'ko' diong lamunan sia 

to ma'bongi lan kabunianna sia to 
ungkande duku’ bai sia iatu kande 
megallian diong nasang lu kandianna. 
“Sia to ma'kada susite nakua: 
Mari'piKomi indetu, da Mireke'na', 
belanna aku te to tang direke'. Iate 

tau iate susito rambu lan illongKu sia 
sangtinti api dukku tu'tu'allo. 

6 Manassa tisura' te iannate dio oloKu: 
tae” angKu ma'loko-loko, sangadinna la 
Kupabala'i: la Kupakkan nasang tama 
rianna tau iato mai, 

7 la kakadakeammi, la iatu kakadakeanna 
nene’ to dolomi, kadanNa PUANG: 
belanna untunumo dupa dao buntu sia 
umbe'seNa' dao mintu' tanete, iamoto 
anna ia bunga'na la Kusuka' tama rianna 
tu pakkan penggauranna. 

8 Nakua kadanNa PUANG: Susi ke 

den siapi uai anggoro' lan tu eteng 

bua anggoro', nakua tau: da mibala' 
bala'i, belanna den siapa rongko' lan 
susi dukamoto tu penggaurangKu 

belanna mintu' taungKu tae' angKu Ia 
ussanggang nasangi. 

9 Aku la umpabu'tupi tu bati” dio mai 
Yakub sia dio mai Yehuda tu misa' 

to la umpomana' mintu’ buntungKu, 
sia mintu' to Kutonno' la ussiosso'i 
napomana' sia mintu’ taungKu la torro 
dio. 

10 Tatu Saron la panglambaran domba 
sia iatu lombok Akhor la pa'palengaran 
sapi, la napomana' mintu' taungKu, tu 
undaka'Na'. 

11 Apa jatu kamu, e mintu' to untampe 
PUANG, tu tang ungkilalai buntu 
maindanKu, sia to umpasakkaran kande 
Gad sia to umbolikan apa dipairusan 
Meni. 

12 Kupamanassakomi la nakande pa'dang 
sia la umpatukkukomi kalemi la direre' 
belanna metambaNa', apa tae’ mipebalii, 
ma'kadaNa', apa tae' miperangii, 
sangadinna umpogau'komi apa kadake 
dio pentiroKu sia miporai tu apa tang 
naala penaangKu. 

13]amoto anNa kuai tu Puangta 
PUANG: Manassa iatu mai taungKu la 
kumande apa iatu kamu la tangdia”, 
iatu mai taungKu la mangiru', apa iatu 

kamu la marang; iatu mai taungKu 

la parannu-rannu, apa jatu kamu la 
kasirisan. 

14 Manassa iatu mai taungKu la kumalasi- 
lasi belanna parannu penaanna, apa iatu 
kamu silallakan belanna masussa sia 
siurrukan belanna rantang buami. 
15Jatu sangammi mitampean to 
ditonno'Ku, la dipake unggatai tau: 
Napateimoko PUANG. Apa iatu mintu' 
taunNa' la Nakamasean misa' sanga 
senga’, 

16 haurunganni minda-minda tu 
umpalakuan kamasakkean kalena, 
iamo la umpalakuan kamasakkean 
kalena ussa'bu' Kapenomban oto'na 
kamanapparan lan tondok iato, sia 
minda-minda tu la massumpa Ian te 
tondok, la massumpa ussa'bu' Puang 
Matua oto'na kamanapparan, belanna 
tae'mo nadikilalai tu kamaparrisan 
dolona sia Kupasalaimo matangKu. 

17 Belanna inang la ungkombongNa' 
langi' ba'ru sia lino ba'ru: iatu mintu' apa 
dolo tae'mo nadianna batu silambi' lan 
penaa. 

18 Apa la parannu-rannukomi sia la 
kumalasi-lasikomi tontong sae lakona 


YESAYA 65.19-23 245 


diona tu apa Kukombong, belanna 
Kupadadi tu Yerusalem la dipomela'tek 
sia iatu pa'tondokanna la diposende. 

19 La kumalasi-lasiNa' diona Yerusalem 
sia sende-sendeNa' diona taungKu. 
Tae'mo anna la dirangi len lan tu tangi' 
sia urruk. 

20 Tatu pia sumusupa lan tae'mo nala 
kondi' sunga', ba'tu to matua tae'mo 

tu tang la umpasundun kadadianna, 
belanna iatu to saratu'mo taunna anna 
mate, kalollerannapa, moi na iatu to 
umparri-parri kasalan, saratu'pi taunna 
namane urruai tampak ropu. 

21 Tau iato mai la umpabendan banua 
anna nii torro, la untanan anggoro' anna 
kandei tu buanna. 

22Tae' anna pabendanni tau iato mai 

tu banua, kumua natau senga' unnii 
torro, tae' anna mantanan, kumua natau 
senga' umpurai nakande tu buanna, 
belanna susitu kamasaianna garonto' 
kayu, susi dukamoto tu katuoanna 
mintu' taungKu sia la ungkande bunga 
rangka'na. 

23 Tau iato mai tae' nala mara'ta' punala 
bang ba'tu kianakki anna mate mangura, 

belanna tau iato mai bati" Napassakke 
PUANG sola lanto mimi'na. 

24|a dadi, iake tae'pi nameongli' tu tau 
iato mai, la mebaliMo' sia iake marassan 
bangsiai ma'kada, la Kutarimamo. 

25 Tatu guruk na domba sibaa ungkande 
riu, sia iatu singa la ungkande dalame 
susi sapi, sia iatu barra'-barra' la napotuo 
ula', tae' nala umpogau' kadake sia tae' 
nala umpabu'tui tu mesangganginna 
dao lili na buntu maindanKu, kadanNa 
PUANG. 


Penombana to tang 
mekaaluk Natumpu PUANG 


66:1-4 

66 t Nakua kadanNa PUANG: 

latu langi’ iamo isungan 
kapayungangKu, na iatu lino iamo 
pelleseangKu: umbamira tu banua Ia 
migaraganNa', ba'tu umbamira tu inan 
kapelayoangKu? 
2 Mintu'nate apa iate inang panggaraga 
limangKu, susimoto anna dadi tu mintu' 
ma'dandan maritik, kadanNa PUANG: 
apa iatu tau iato Kutiro lumbang, iamotu 
to umpamadiongan penaanna sia to 

bonnong penaanna sia ungkataku' 
kadangKu. 

3Minda-minda urrere' misa' sapi, 
samanna umpatei tau: minda-minda 
umpemalaran anak domba, samanna 
to ulle'to pasallo asu: minda-minda 
umpennoloan kande dipemalaran, 
samanna to umpemalaran rara bai: 
minda-minda untunu dupa napopemala' 
kapengkilalan, samanna umpudi 
dipa'deatainna. Susitu tau iato 

mai unturu' lalan pa'poraianna, sia 
umposende penggauran megi'giranna, 
“susi dukamoto naalai penaangku, 

ke sanggangi tu tau iato sia iatu 
nakataku'na la Kuparampo lako kalena, 
belanna tae' bangmi misa' mebali, 
tongKu metamba, sia tae' bangi 
umperangii tongKu ma'kada, sangadinna 
napogau' tu apa kadake dio pentiroKu sia 
naporai tu apa tang naala penaangKu. 


Pa'paolaian salu ma'katampakanna 


66:5-24 
> Tananni talinga tu kadanNa PUANG, 


e kamu tu ma'parondona belanna 
kadanNa: Iatu mintu' siulu'mi, tu 

ungkabiri'komi sia ussisarakangkomi 
belanna sangangKu ma'kada nakua: 
Melo ke umpaombo'i kamala'biranNa tu 
PUANG, angki tiroi tu kasendeammi. Apa 
ia kalena la kasirisan tu tau iato mai. 

6 Perangii, den ramba kapua lan mai 
kota! Tu lu lan mai Banua Kabusungan! 
Iamotu gamaranNa PUANG tu umpabala'i 
penggauranna mintu' ualinNa. 

7 Tae' bangsia namapa'di', nakianakmo: 
tae” bangsia namangurria' nadadiammo 
misa’ pia muane. 

8 Mindamora urrangi tu susinnato, 
mindamora untiroi tu sangtintinna to? 
Ma'dinraka tu misa’ tondok dipadadi lan 
sangallo, ma'dinraka tu misa’ bangsa 
sattu'ri tibussan? Apa iatu Sion mane 
ra'pa' mangurria' anna dadiammi tu mai 
anakna. 

9 La Kubungka'raka tu inan taunna 

tau, anna tae' Kupakianakki? kadanNa 
PUANG. Ba'tu Akuraka misa' To umben 
kakianakan tau, angKu tutu' pole'i?, 
kadanna Kapenombammu. 

10 Parannu-rannukomi sola Yerusalem 
sia pokumalasii, e kamu mintu' tu 
ungkamali'i. Posendei, e kamu mintu' to 
umporosso inaai, 

11 kumua ammi mimmi'i sadia'mi tu susu 
pa'pakatananna, sia miiru'i sanabossami 
tu susu masekkaranna. 

12 Belanna nakua kadanNa PUANG, 
Nakua: La Kupalolongi kamarampasan 
butung salu sia kamala'biranna mintu' 
bangsa susi salu'-salu' lempan. Attu iato 
la ma'mimmi'komi sia la dikepak sia 
dikayun dipamot"e'. 

13 Susi misa' tau napakatana indo'na 
ten dukato tu Aku la umpakatanakomi, 
ondongpi lan Yerusalem dinii 
umpakatanakomi. 

14Tatommi tiromi to, la sende tu 
penaammi sia mintu' bukummi la 
mawatang sule susi tananan malunaj sia 
iatu limanNa PUANG la Napapayan lako 
mintu' taunNa sia kasengkeanNa lako 
mintu' ualinNa. 

15 Belanna manassa la sae tu PUANG 
susi api na mintu' karetaNa sangtinti 
talimpuru', la umpapayan kasengkean 
ma'lulu-lulunNa sia pa'garrak ma'lana- 
lananNa. 

16 Belanna api sia pa'dangna Ia 
Napaolanni PUANG salunna tu mintu 
ma'rupa tolino, sia la buda liu tu tau 
Napatei PUANG. 

17 Tamotu to umpamarimbangan sia 
usseroi kalena, la male tama pa'lak 
urrundu' tu misa" tau lan tangngana, tu 
to ungkande duku' bai sia iatu mai apa 
maruttak sia balao; tau iato mai pada la 
dipisanni, kadanNa PUANG. 

18Belanna Ku(tandaimo) tu 
penggauranna sia tangnga'na tu 

tau iato mai, la rampo (tu attu) dinii 
umpasipulungi tu mintu' bangsa sia 
mintu' basa: anna tiroi tau iato mai tu 
kamala'birangKu. 

19 La Kupaden misa’ tanda dio lu tau 
iato mai sia mintu' tu to tilendokmo 

la Kusua lako mintu' bangsa - iamotu 
lako Tarsis, Pul sia Lud, to ma'pana, 
lako Tubal sia Yawan, sia lako mintu' 
randan tasik mambela, tu tae' lenpa 
narangi karebangKu sia tae'pa natiro 
kamala'birangKu -, anna tau iato mai 
umpatale'i tu kamala'birangKu dio lu 
mintu' bangsa. 

20 Anna tau iato mai ussolanni dio mai 
mintu' bangsa tu mintu' siulu'mi butung 
to pemala' lako PUANG: tau iato mai 

la ma'darang sia ma'kareta sia dibulle 
dao kadera: sia ma'bagala' sia ma'unta 
malinta' rampo lako buntu maindanKu, 


YESAYA 66.21-24 251 


iamo Yerusalem, kadanNa PUANG, 
sangtinti to Israel umpennoloan pemala' 
lan pa'pannian maindan tama banuanNa 
PUANG. 

21 Sia la Kuangka' duka ba'tu pira-pira 
tu tau iato mai la mendadi to minaa, 
iamotu to Lewi, kadanNa PUANG. 

22 Belanna susitu langi' ba'ru sia lino 
ba'ru tu la Kupadadi, la tontong dio 
oloKu, kadanNa PUANG, la susi dukato 
tu bati mi sia sangammi la tontong sae 
lakona. 

23 La dadi kumua, iake bulan ba'ruoi sia 
ke allo katorroanoi, mintu' ma'rupa tolino 
la sae menomba dio oloKu, kadanNa 
PUANG. 

24|a sun tu tau iato mai sia la natiro 
tu batang rabukna mintu' to sorong 
boko'mo dio mai Kaleku: belanna iatu 
ullina tae’ nala mate sia iatu apinna 
tang la pa'de, sia la dadi misa’ apa 
napomataku' mintu’ ma'rupa tolino. 


YEREMIA 


Bungkaran kada 


1:1-3 

1 Tamote tu kadanna Yeremia, anakna 

Hilkia, bati' to minaa, tu torro dio 
Anatot, lili'na Benyamin. 
2 Tamora nanii rampo tu kadanNa PUANG 
tonna Yosia, anakna Amon datu to 
Yehuda tonna taun ma'pessangpulo 
tallunna ma'parenta. 
3Sia rampo duka tonna Yoyakim, 
anakna Yosia, datu to Yehuda sae lako 
ma'katampakanna taun sangpulo misa 
kaparentanna Zedekia, anakna Yosia, 
datu to Yehuda sae lako kadipaliranna 
tu pa'tondokan Yerusalem, tonna bulan 
ma'pellimanna. 


Kaditambaianna Yeremia 


1:4-19 


4Narampoimo' tu kadanNa PUANG, 
Nakua: 

> Tatonna tae'pa Kukombongko lan inan 
tau, inang Kutandaimoko sia iatonna 
tae'pa mutassu' lan mai pa'tambukan, 
Kupamarimbanganmoko sia Kuangka'ko 
nabinna mintu' bangsa iato. 

6 Mebalimo' kukua: O Puangta PUANG 
tae' kuissanni ma'kada-kada, belanna 
mangurapa'. 

7 Apa Nakua PUANG lako kaleku: Da 
mukuai: Mangurapa' belanna minda- 
minda tu Kunii ussuako, la maleko lako 
sia mintu' tu Kupasan lako kalemu, la 
mupokada. 

8 Da mumataku' dio tingayona tau 

iato mai, belanna Aku urrondongko la 
urrampanangko, kadanNa PUANG. 

9 Nae'te'mi PUANG tu limanNa, Nakaka'i 
tu pudukku, anNa ma'kada lako kaleku, 
Nakua: Tonganna Aku umpatamai 
kadangKu tu sadangmu. 

10 Allo iate Kuangka'ko umpoissan 
ba'tu pira-pira bangsa sia ba'tu pira- 
pira kadatuan, la ma'du'dukki sia la 
mangrondonni sia massanggangi sia 
ma'pisanni sia la ma'bangun sia la 
mantanan. 

11Sae pole'omi tu kadanNa PUANG 
urrampoina', Nakua: Apara mutiro e 


YEREMIA 1.12-17 


Yeremia? Mebalimo' kukua: Untirona' 
misa' takke'-takke' kayu badan. 

12 Nakuami PUANG lako kaleku: 
Tonganna mutiro, belanna sakka'Na' 
ungkampai tu kadangku, la umpalaloi. 
13 Ma'penduanna saeomi tu kadanNa 
PUANG urrampoina', Nakua: Apara 
mutiro? Mebalimo' kukua: Untirona' 
misa' kurin re'de bu'tu lu daa mai. 

14 Nakuami PUANG lako kaleku: Daa 
mai ulunna salu, la nanii sae tu 
kasanggangan lako mintu' pa'tondokan. 
15 Belanna tonganna Aku untambai tu 
mai bangsa mintu' kadatuan daa mai 
ulunna salu, kadanNa PUANG: la sae 
tu tau iato mai napantan umpatorro 
isungan kapayunganna lan babangan 
Yerusalem sia sitingoan mintu' rinding 
tembo'na tiku lao sia sitingoan mintu' 
tondok Yehuda. 

16 Sia Aku la unnukungi tu tau iato mai 
diona mintu' kakadakeanna, belanna 
naboko'iMo' sia umpemalarammo 
pemala' ditunu pu'pu' lako panggaraga 
limanna. 

17 La mupori tu aakmu, ammu ke'de' 
umpokadai lako tau iato mai tu mintu' 
apa la Kupasanangko, da mutiramban 


YEREMIA 1.18-2.3 4 


belanna tau iato mai, da angKu 
patirambanko dio tingayona. 

18 Manassa allo iate Aku umpadadiko 
misa” tambakuku matoto’ sia lentong 
bassi sia rinding tambaga untingoi tu 
mintu' tondok sia mintu' datu Yehuda sia 
arungna sia to minaanna sia mintu' to 
lan tondok iato. 

19|a naeako tu tau iato mai, apa tae" 
nataloko, belanna Aku urrondongko la 
urrampanangko, kadanNa PUANG. 


Diona baine tang maruru' 


2:1-3:5 

1 Saemi tu kadanNa PUANG lako 

kaleku, Nakua: 
2 Maleko umpokadai anna rangii 
mintu' tau lan Yerusalem, kumua: 
Nakua kadanNa PUANG: Kukilalaipa 
tu kamamalirammu tommu mangura 
sia pa'kaboro'mu tommu ma'rampanan 
kapa', tommu turu'Na' lan padang 
pangallaran, iamotu dio lu padang tang 
dipantananni. 
3 Attu iato iatu Israel Napamarimbangan 
PUANG, sia iamo bunga" bura padangna, 
minda-minda la ungkandei la dipasala 


YEREMIA 2.4-8 5 


sia la narampoi kamandasan, kadanNa 
PUANG. 

4Perangii tu kadanNa PUANG, e mintu' 
bati'na Yakub sia mintu' pa'rapuanna 
Israel! 

> Nakua kadanNa PUANG: Kakelokan 
apara tu naapparan nene' to dolomi 

dio Kaleku, anna toyang mambela dio 
mai Kaleku sia unturu' apa tae" gai'na 
naurunganni tae'mo patunna? 

6 Sia tae” nama'kada tu tau iato mai 
kumua: Umbara Nanii tu PUANG, tu 
mangka ussolangkanni tassu' lan mai 
tondok Mesir sia unnanta'kan unnolai 
padang aak sia kalo tokan, misa’ padang 
rangke sia nabayo-bayoi kamatean, 
misa" padang tu tae’ lenpa nalendu'i sia 
natorroi tau? 

7 Kusolammokomi tama misa” padang 
malompo, ammi kandei tu mintu' buanna 
sia bura maelona, apa iatommi rampomo 
tama, mipamaruttakmo tu padangKu 
sia iatu mana'Ku mipopendadi apa 
megallian. 

8 Tatu mintu' to minaa tae” nama'kada 
kumua: Umbara Nanii tu PUANG sia 
mintu' tu to sikambi' sukaran aluk 

tae” namorai untandaiNa' sia mintu’ to 


YEREMIA 2.9-14 6 


mangkambi' memboko' dio mai Kaleku 
sia mintu' nabi ma'nubua' nalopian Baal 
sia unturu' kapenomban tae' gai'na. 
?Tamoto la Kupaolaipokomi salu, 
kadanNa PUANG, ondongpi iatu ampo 
bati'mi la Kupaolai duka salu. 

10|a lambankomi lako biring tasik 
tondok to Kitim, tiroi dio: ba'tu suai tu 
tau lako Kedar sia kamantang tonganni 
sia tiroi dio, ke la den lenni nadadi tu 
a'gan susito. 

11Denmoraka misa” bangsa untuka'i 

tu deatanna, moi anna tangia 
kapenomban? Apa taungKu 
napasituka'mo Kadipakala'biranna 

tu apa tae' gai'na. 

12 La tirambankomi, e mintu’ langi’ tu 
diona to, ma'parondokomi sia la ka'ba' 
bulummi, kadanNa PUANG. 

13 Belanna napogau'mo taungKu tu 
da'dua penggauran kadake: Iatu Aku, 
kalimbuang boba, tu natampemo tau 
iato mai, anna paran bubun batu kalena, 
iamotu bubun batu rutu’, tu tang nanii 
sampe uai. 

14 To sandangraka tu to Israel? Kaunan 
garonto'raka? Ma'apai anna dadimo 
kandena singa mangura, 


YEREMIA 2.15-20 7 


15 tu nasokoi sia naurrungi? Nasanggang 
tu padang anna lo'bang, sia naballa tu 
tondokna, naurunganni tae'mo tau torro 
lan. 

16 Sia jatu kararo ulunna naku'ku'i 
nasangmo to Memfis sia to Tahpanhes. 
17 Tang iko kalenaraka umpadenanni 
kalemu te, belanna mutampemo 

tu PUANG, Kapenombammu, tonNa 
solangko dio lu lalan? 

18 Ma'apari ammu male lako Mesir 
unniru' uai salu Nil? Sia ma'apari ammu 
male lako Asyur unniru' uai Efrat? 

19 Melo iatu kakadakeammu unnada'ko 
sia kamembokorammu dio mai Puang 
la umpa'dikkiko, ammu issanni sia 
mutandai, kumua kadake sia mapai' 

tu untampe PUANG, Kapenombammu 
sia ke tae'i tu kamatakurammu lako 
Kaleku, kadanNa PUANG, PUANGna 
mintu' ma'dandan maritik. 

20 Belanna tempon diopa mai ammu 
tessei tu ayokamu sia muka'tuan tu 
peporimmu ammu ma'kada kumua: 
Manokamo' la dipokaunan. Apa dio lu 
mintu' tanete malangka' sia diong lu 
garonto' kayu maluna munii mamma' 
ma'gau' sala. 


YEREMIA 2.21-25 8 


21 Tang mangkarokoka Kutanan susi 
garonto' anggoro' pa'tonno', susi banne 
tang karauan; ma'patumbai ammu 
dadi tangke tang membuanna garonto' 
anggoro' pangala' lako Kaleku! 

22 Moi mubasei soda tu kalemu sia moi 
mupemasabunni tongan, manassa la 
kanaan duka tu kakadakeammu butung 
ruttak dio pentiroKu, kadanNa Puangta 
PUANG. 

23 Umba mukua la ma'kada kumua: Tae’ 
aku kuruttakki kaleku, tae’ aku kuturu'i 
tu mai Baal? Tiromi tu lalanmu diong 
lombok, sia la muissan tu apa mangka 
napogau', e unta mangura tu ma'dondo 
lu lako lu dio mai. 

24E keledai pangala’ tu biasa dio lu 
padang pangallaran, ussurru' angin 
natarru' kamoraianna; mindara ma'din 
la undampai tu kakurasanna? Mintu' 
tu undaka'i damo namasussa, belanna 
naapparan ke bulan kakurasannai. 

25|a mukanandai tu lette'mu, da 
nasanggang tu putu' lette'mu sia iatu 
gora-goramu da namarangke, apa 
mukua: tae” tae'mo gai'na, belanna 
kukamali' tu to sae. 


YEREMIA 2.26-30 9 


26 Susi misa' to boko kasirisan, ke 
diapparanni, susi dukamoto tu to Israel 
natoding siri”, iamotu tau iato mai 

sia mintu' datunna sia arungna sia to 
minaanna sia nabinna, 

27 tu ma'kada lako sanglongki' kayu, 
nakua: Kamumo tu ambeku, na 

lako misa' batu, nakua: Kamumo tu 
undadianna'. Belanna natanananNa' 
sokkongna tu tau iato mai, tangia 
lindona, apa iatonna kamaparrisanna, 
ma'kadami nakua: Ke'de'Komi o Puang, 
amMi rampanangkanni! 

28 Umba nasangmira nanii attu iato 

tu mintu' rapang-rapang mupodeata 

tu mangka mugaraga? Melo ke 
bendanni tu tau iato mai, nakulle 

sia manii urrampanangko, ke allo 
kamaparrisammu, belanna pada 
bilanganna mintu' tondokmu, pada 
dukato, tu mintu' deatammu, e to 
Yehuda. 

29 Ma'apai ammi Ia ussite'geranNa'? anna 
kamu sola nasang tu memboko' dio mai 
Kaleku, kadanNa PUANG. 

30 Tae’ gai'na Kubamba tu anakmi, inang 
tae” namorai untarima peada’; iatu 


YEREMIA 2.31-35 10 


pa'dangmi ungkandemo mintu' nabimmi 
susi singa ma'sa'mak. 

31E kamu to dadi totemo, perangii 

tu kadanNa PUANG: Denraka Kususi 

to padang aak lako to Israel, ba'tu 
susito padang mapattang? Ma'apai 
anna ma'kada tu taungKu, nakua: 
Mallaimokanni, tae'mo kila sae lako 
Kalemi? 

32 Denraka misa' baine mangura tang 
ungkilalai belona, ba'tu misa' baine 
diparampo tang ungkilalai pepori 
aakna? Apa taungKu masai allomo tang 
ungkilalaiNa'. 

33 Lendu’ manarangmu undaka' lalan 
melo la massulo bongi! Ia dukamoto 
ammu popa'biasai tu lalanmu lako 
kakadakean. 

34 Ondongpi iatu rara to makaasi-asi tu 
tae' nakasalan kaanan dio biring dodomu 
tu tae' lenpa muapparanni ungkakei 
banua. 

35 Ondong polepi baranipoko ma'kada, 
kumua: Tae' kukasalan, sia inang 
toyangmo tu kasengkeanNa dio mai 
kaleku. Tonganna la Kuukungko, belanna 
mukua: Tae' kupogau' kasalan. 


YEREMIA 2.36-3.2 11 


36 Lendu’ ia pembudammumo 

ussondai lalanmu! La natodingko 

siri” belanna umposande' Mesir, 

susitu kanatodingammu siri, belanna 

umposande' Asyur. 

37 Dio duka mai la munii tassu' undudung 

limammu, belanna Natibemo PUANG 

tu tau iato mai, tu munii ussedan 

rannummu, muurunganni tang unnappa'i 

tu mudaka'na lako tau iato mai. 

3 1 (Saemi kadanNa PUANG 
urrampoina', nakua): Iake denni 

misa' muane untantang bainena, anna 

male napobainei to senga', la ma'dinraka 

tu muane dolona ussulei? Tae'raka nala 

maruttak tu tondok napobua'? Apa moi 

muma'gau' salamo sola buda pa'gau' 

sala, la susi bangrokoka to sule lako 

Kaleku? kadanNa PUANG. 

2 Mentingarako langngan mintu tanete 

lo'bang, umbara nii tu tang dinii 

ussiammurangko? Unno'ko'moko 

dio lalan ungkampai tu tau mai, 

susi misa' to Arab, lan padang 

pangallaran, sia muruttakkimo tu tondok 

napobua' passulobongimmu sia mintu' 

kakadakeammu. 


YEREMIA 3.3-7 12 


3]amoto natae” Napasaei tu uran 
kamban sia uran tampak, apa iatu 
lindomu makamban susi lindo baine 
bualang sia tontongko tang masiri'. 
“Tang randukmorokoka totemo 
mengkamoya lako Kaleku, mukua: 
O Ambe'ku, Kamumo tu kukamali'na 
tongku mangura? 

> Ma'dinraka tu kasengkeanNa Ia 
tontong sae lakona? Ma'dinraka la 
Napatontong bang tu kare'dekanNa? 
Susimo kadammu to, ammu pogau' 
siapi tu mintu' kakadakean, naurungan 
sakerangngan-rangnganna. 


Israel sorong boko” 
na Yehuda tang maruru' 


3:6-4:4 
6 Ma'kadami PUANG lako Kaleku tonna 
linona datu Yosia, Nakua: Mutiroraka 
tu apa mangka napogau' to Israel, to 
sorong boko'? Biasa male langngan 
mintu' tanete madao sia diong lu 
garonto' kayu maluna, anna ma'gau' 
sala dio. 
7 Sia Kukuapa tonna mangka tu tau 
iato umpogau'i tu iannato: Suleko lako 


YEREMIA 3.8-12 13 


Kaleku: apa manoka sule. Iate apa 
iato natiro Yehuda sangbainena to tang 
maruru’. 

8 Apa Kutiro, tongKu mangka untibei 

tu Israel, to sorong boko’ sia Kuben 
sura’ kasitantangan belanna diona 
mintu’ gau’ sala napogau', iaomi tu 
Yehuda sangbainena to tang maruru’, 
tae” namataku', sangadinna male duka 
ma'gau' sala, 

9 dadimi diona kapanglulluranna 
umpogau' pa'pangngan buni, anna 
ruttakki tu tondok, ondongpi sigau' 
salamo batu sia kayu. 

10 Tatonna mangka tu mintu’ apa 

iato, tae' duka namorai tu Yehuda, 
sangbainena, iamoto tang maruru’, bulo 
lollong sule lako Kaleku, sangadinna 
naangga'-angga'i bangri, kadanNa 
PUANG. 

11 Tamoto Nama'kada PUANG lako kaleku 
Nakua: Iatu Israel, to sorong boko' 
umpatandan kalena kumua malambu' na 
iatu Yehuda, to tang maruru’. 

12 Malemoko, petambanni te kada 

iate rekke ulunna salu, kumua: La 
mengkatoba'ko, e Israel, to sorong 
boko’, kadanNa PUANG, da angKu 


YEREMIA 3.13-16 14 


patiroangko lindo sengke, belanna 
maturu-turuNa', kadanNa PUANG, sia 
tae” angKu la unnannai tu kare'dekangKu 
tontong sae lakona. 

13 Apa la mutandai tu kakadakeammu 
kumua mangkamoko sorong boko' dio 
mai PUANG, Kapenombammu sia male 
punala bangko lako to sae diong lu 
garonto' kayu maluna sia tae' muperangii 
tu gamarangKu, kadanNa PUANG. 

14 [a mengkatoba'komi, e mintu’ anak 
pabali-bali, kadanNa PUANG, belanna 
Akumo tu Puangmi, sia Akumo la 
unnalakomi simisa' lan mai misa" kota, 
nasida'dua, ke sangpa'rapuanoi angKu 
solangkomi lako Sion. 

15 Aku la ungkamaseangkomi tu mintu' 
to mangkambi' tu naala penaangKu anna 
ia ungkambi'komi situang kapaissanan 
sia tangnga'kinaa. 

lela dadi attu iato, ke sabuda- 
budannakomi sia memba'ka lan 
tondok, kadanNa PUANG, tae 'mo nala 
umpokada-kadai tau tu diona patti 
basseNa PUANG, sia tae'mo nala sae lan 
penaanna tau sia tae'mo nakilalai tau 
sia tae'mo nala undaka'i sia tae'mo nala 
unggaraga pole'i. 


YEREMIA 3.17-21 15 


17 Attu iato Yerusalem la disa'bu' isungan 
kapayunganNa PUANG sia mintu' bangsa 
la sirampun lako belanna sanganNa 
PUANG dio Yerusalem sia tae'mo nala 
lolang unturu' kamakarrasanna penaa 
kadakena. 

18 Attu iato to lan tondok Yehuda Ia 
male sitammu to lan tondok Israel, 
anna tau iato pada la sae lu daa mai 
padang daa ulunna salu lako padang 
Kukamaseammo nene' to dolomi la 
napomana' 

19 Tonganna Kukua: Umba la Kukua 
umpapadako tu mai mintu' anak muane 
sia la Kubenko misa' padang maelo, 
iamotu padang pa'tonno'na dio lu mintu’ 
bangsa la mupomana'! Sia Kusangapa la 
musa'bu'Na' Ambe'mu sia tae'mo mula 
toyang dio mai Kaleku. 

20 Apa susi misa' baine tang maruru' lako 
muanena, susi dukamoto tu kamu tang 
maruru' lako Kaleku, e bati'na Israel, 
kadanNa PUANG. 

21 Perangii, tu gamara dao mai 

tanete lo'bang, iamotu tangi'na sia 
pengkamoyana to Israel, belanna 
umpasepang lalanna sia naboko'i tu 
PUANG, Kapenombanna. 


YEREMIA 3.22-4.1 16 


22 La mengkatoba'komi, e mintu’ anak 
pabali-bali, angKu popa'runduanangkomi 
sule dio lu kapusammi. 
Tonganna indemokanni, saekanni lako 
Kalemi, belanna Kamumo PUANG, 
Kapenombangki. 
23Tonganna iatu mintu' tanete 
sia kamamakanna mintu' buntu 
pa'pakena manna napabu'tu: manassa 
PUANG Kapenombanta Iamo oto'na 
kasalamaranna to Israel. 
24 Belanna iatu ra'ta'na mintu’ nene’ to 
doloki puramo naampello' kadibelleran 
randuk dio mai mangurangki, iamotu 
mintu' dombana sia sapinna sia anakna 
muane sia baine. 
25 [a malimungkukan mamma’ nakabu' 
siri'ki sia nasamboikan kaditattangki, 
belanna kasalammokan lako PUANG, 
Kapenombangki la kami la mintu' nene" 
to doloki, randuk dio mai mangurangki 
sae lako allo iate sia tae'mo kiperangii tu 
gamaranNa PUANG, Kapenombangki. 
l Take la mengkatoba'ko e Israel, 
kadanNa PUANG, ma'dinko sule lako 
Kaleku sia ia ke mutibei tu apa megallian 
dio mai pentiroKu, manassa tae'mo mula 
mallai, 


YEREMIA 4.2-5 17 


2 Sia la umpalaoko sumpa mukua: 

La lelukraka tuoNa PUANG situang 
kamanapparan, katonganan sia 
kamaloloan, anna mintu' bangsa 
sipalakuan kamasakkean sia massattuan 
tete dio sanganNa PUANG. 

3Belanna susite tu kadanNa PUANG 
lako mintu' to Yehuda sia to Yerusalem, 
Nakua: Bungka'komi palak ba'ru, da 
mimangambo' lan lu to' duri. 

4Sunna'i tu kalemi lako PUANG sia 
tibei tu salepe' kasirisan penaammi, 

e kamu to Yehuda sia pa'tondokan 
Yerusalem, da nama'lana-lana susi api 
tu kare'dekangKu sia ma'pamampu, 
naurunganni tang dibela dipa'dei, 
belanna penggauran kadakemi. 


Kasanggangan lu daa 
mai ulunna salu 


4:5-6:30 
> Patale'i te lan Yehuda, pa'perangianni 
lan lu Yerusalem sia pokadai kumua: 
Pannonii tu napiri tanduk lan lu tondok, 
sia pemandui metamba kumua: 
La sirampunkomi anta tama kota 
ditambakuku! 


YEREMIA 4.6-10 18 


6 Pabendanni tu tanda kumua: lu 
lakokomi Sion! Da mitorro bendan, 
sangadinna ma'dondokomi ammi 
mentirerung! Belanna la umpasaeNa' 
kamandasan sia kasanggangan kapua lu 
daa mai ulunna salu. 

7Tatu singa bendanmo lan mai to’ 
pangala'-ala'na, iatu to pasanggangna 
mintu' bangsa ke'de'mo, tassu'mo lan 
mai inanna, la umpopempadang lo'bangi 
tu padangmu: mintu' tondokmu la 
disabu'i, naurunganni tae'mo misa' tau 
torro lan. 

8 Tamoto la membungku' karungkomi sia 
umbating sia unnurruk-urruk, belanna 
iatu katorrong-torronganna PUANG 
tae'pa natoyang dio mai kaleki: 

9 Allo iato iatu datu sia mintu' arung la 
pa'de deata, kadanNa PUANG, napussak 
penaanna tu mintu' to minaa sia 
tiramban tu mintu' nabi, 

10 sia ma'kada nakua: O Puangta 
PUANG, Kamumo mandu umpapusai 

te bangsa iate sia iatu pa'tondokan 
Yerusalem, tomMi ma'kada lako kumua: 
La marampa'komi, anna iatu pa'dang 
tibua'mo la ungka'tu sunga’. 


YEREMIA 4.11-16 19 


11 Attu iato dipokada tu diona bangsa 
late sia to lan Yerusalem, kumua: Den 
angin ma'pamalayu mangiri' lu dao mai 
mintu' tanete lan lu padang pangallaran 
lu lako anak dara bangsaKu, tangia 
angin ma'ta'pii ba'tu la ma'pamurru'i. 
12|a sae tu angin bara” kapua Kusua: 
totemo Aku kalena la umpokadai tu 
ukungan urrua tau iato mai. 

13 Tiromi, kendekmo susi gaun 
tikembong: sia iatu mintu' karetana 
butung angin bara', na iatu mintu' 
darangna mandu matira' anna 
langkan maega: upu' allota belanna 
sanggangmoki'. 

14 Seroi tu penaaammu, e Yerusalem, 
ammu makarimman: sangapapara tu 
tangnga' sala tonang lan penaammu? 
15 Belanna saemo tu karebanna dio mai 
Dan sia dipa'peissanammo tu kareba 
kasanggangan dio mai buntu Efraim. 

16 Pokadanni mintu' bangsa, ondongpi 
pa'peissananni lako Yerusalem, kumua: 
Ba'tu pira-pira to ma'patama limbu 
sae dio mai padang mambela, sia 
unnarrak-arrak la ullaoi mintu' tondok 
Yehuda. 


YEREMIA 4.17-22 20 


17 Susito ma'kampa pa'lak 
ma'talimbungan untikui, belanna 
pabalibalimo lako Kaleku, kadanNa 
PUANG. 

18 Tatu kedomu sia penggaurammu 
umparampoi te mintu'na apa iate 

lako kalemu, napobua' mintu' 
kakadakeammu, mapai' tongan to sia 
nari'ta” ko sae tama penaammu. 

19 Na mapa'di' ba'tengku, mapa'di' 
ba'tengku! Mangunterona' sia bonnong 
tu penaangku, ma'dube-dube tu ara'ku, 
tae'mo kurapa’, belanna urrangi oni 
napiri tanduk sia arrak kasirarian. 

20 Dennoi kasanggangan napetambanoi 
tau, ondongpi mintu' padang 
mangsanmo, tae’ nadikapang anna 
disanggang tu mintu' tendaku, sia lan 
sangpekkappidian matari tu sambo 
tendaku. 

21 Sangapapara' la untiroi tu tanda iato 
sia urrangi oni napiri tanduk? 

22 Belanna tang paissan tu taungKu sia 
tae' natandaiNa': iatu tau iato mai susito 
pia baga sia tang keinaa: manarang 
umpogau' kadake, apa tae' naissanni 
umpogau' melo. 


YEREMIA 4.23-29 21 


23 Tatongku tiroi te lino tang tibori'mo 
sia tae' bangmo apa-apa lan: iatongku 
mentingara langngan langi' pa'demo tu 
arrangna. 

24 Tatongku mentingara langngan mintu' 
buntu, tiseno nasangmo sia mintu' 
tanete tigega'mo. 

25 Umba-umba kunii mentiro, tae'mo 
tau, sia mintu' manuk-manuk dao langi' 
male nasangmo mettia'. 

26 Tatu padang maelo kutiro dadimo 
padang pangallaran, sia mintu' tondokna 
ro'pokmo dio oloNa PUANG, napobua' 
katorrong-torronganNa. 

27 Belanna nakua kadanNa PUANG, 
Nakua: Mintu' padang iate la 
Kupopempadang lo'bang, apa tae' 
Kupisanni. 

28 Jamoto, la rosso tu lino sia iatu 
langi' dao la ma'pote dibolong, belanna 
mangkamo Kupokada sia Kura'ta' tu 
ijannato, sia tae'mo Kupenassanni sia 
Kuboko'imo. 

29 Belanna diona arrak pakkanarang sia 
to ma'pana, anna mallai tu mintu' to lan 
tondok: iatu tau iato mai malemo tama 
pangala'-ala' anna kendek langngan 

buntu batu: iatu mintu' kota ditampe sia 
tae'mo misa' tau torro lan. 
30 Tamoto apa la mupogau', e iko tu 
sanggangmo, moi ammu ma'pakean 
lango-lango, moi ammu beloi ma'rupa- 
rupa bulaan tu kalemu, moi ammu 
ba'da'i malotongi tu matammu? Tae’ 
gai'na mubeloi tu kalemu susito, mintu' 
pa'pangngan buni ussayuko sia morai 
ungka'tu sunga'mu. 
31 Belanna kurangi tu misa' sarro, susi 
sarrona baine mangurria' sia sarro 
sume'den-me'den susi sarrona baine 
kianak pa'bunga', iamotu sarrona 
anak dara Sion: seka-seka tongan 
sia umpopempala' limanna, nakua: 
Upu'alloku, belanna la ka'tumo tu 
sunga'ku napobua' to papatean. 

lja lele-lelekomi lan lu batatta 
5 Yerusalem, tiro meloi sia kamantang 
tonganni sia daka'i lan lu tana lapangna, 
ke denni miappa', moi misa'mora tau 
tu umpogau' salunna sia untoe manda’ 
kabulo-lollongan, manassa la Kupa'dei 
tu kasalanna. 
2 Moi anna ma'kada tu tau iato mai 
kumua: La lelukraka tuoNa PUANG 
umpalao duka ia sumpa tang tongan. 

30 PUANG, tang Mipenunuraka tu 
kabulo-lollongan? Mangkamo Mibamba 
tu tau iato mai, apa tae’ nasa'dinganni tu 
mapa'di', Misanggangmo, apa natumpu 
tu peada’, sangadinna umpamatoro 
lindona ondong na buntu batu sia noka 
mengkatoba' 

4 Apa kukua, iatu tau iato mai bongko: 
tau iato mai baga liu, belanna tae' 
natandai tu lalanNa PUANG sia 
katongananNa Kapenombanna. 

> Tamoto la malena’ lako to kapuana 
sipa'kada-kada, belanna tau iato 

mai untandai lalanNa PUANG sia 
katongananNa Kapenombanna. Apa tau 
ia dukamoto mai ussituru'i ulle'toi tu 
ayoka sia ungka'tuan pepori. 

61amoto anna dammakki singa lan mai 
pangala' tu tau iato mai sia nasanggangi 
guruk lan mai padang aak sia naodo' 
arimau buluh tu mintu' kotana, naminda- 
minda tu tassu' lan mai la nase'bu-se'bu, 
belanna budamo tu kasalanna sia tang 
dikemba'mo tu kakelokanna. 

7 Umba la Kukua umpa'dei tu 
kasalammu? Mintu' anakmu untampeMo 
sia umpalao sumpa umposissareanni 

tu tangia kapenomban. IatongKu 


4 

mangkamo umpedia'i, ullullu'omira 
tananan dapo' sia tontong bangmo lan 
banua lonte. 

8 Tatu tau iato mai butung to darang 
laki kura' tu lu lako lu dio bang mai, 
ma'mehe'-mehe' ungkaduangi bainena 
solana. 

9 Ma'apai angKu tang la umparessai tu 
apa susito, kadanNa PUANG: ma'apai 
angKu tang la umpapakkanni tu bangsa 
susito? 

10|a mikendekki tu tanete anggoro'na, 
ammi sanggangi, apa da miratoi; alai 
tu tangkena, belanna tangia apanNa 
PUANG. 

11Belanna kedo tang maruru' manna 
napogau' to Israel sia to Yehuda lako 
Kaleku, kadanNa PUANG. 

12]atu tau iato mai umpeonganni 
PUANG sia ma'kada nakua: Tangia 

la pekapuangangki! sia: Tang 
narampoimoki” kamandasan, sia tang 
la untiromoki' kandean pa'dang sia 
karorian. 

13 Tatu mintu’ nabi la susi bang angin, 
tae” kuasa ullopianni ma'kada: da'ito na 
ia kalenamo narampoi tu susinna te. 

14Tamoto Nama'kada PUANG, 
Kapenombanna mintu' ma'dandan 
maritik, Nakua: Belanna susi kadammi 
to, iamoto na jatu kadangku lan 
sadangmu la kupopendadimo api na 
bangsa iate susi kayu, anna pepurai 
nakande tu tau iato mai. 

15 Tonganna la Kupasaeangkomi mintu’ 
bangsa mambela, e to Israel, kadanNa 
PUANG, iamo misa' bangsa matontongan 
tu inang den dolona, misa' bangsa tang 
mutandai basana sia tang mupebuyu' tu 
kadanna. 

16 Tatu inan tinaranna butung to kaburu' 
menganga: mintu' tu tau iato mai tau 
lalong nasang. 

17 Bangsa iamoto la umpurai nakande 
tu bura padangmu sia rotimmu, sia la 
ummangsanni tu mai anakmu muane 
sia baine, sia la umpurai nakande 

tu mintu' dombamu sia sapimmu sia 

ia duka la umpurai nakande tu bua 
anggoro'mu sia bua ara sia ia duka la 
ussanggangi pa'dang tu mintu' tondok 
ditambakukummu tu murannuan. 

18 Attu iato, kadanNa PUANG, tae' 
dukapa angKu la umpisannikomi. 

19 La dadi, ke ma'kadakomi kumua: 
Ma'apai anNa parampoiki' PUANG, 
Kapenombanta te mintu' apa iate, 

la mukua lako: susitu mangkaMo' 
mitampe ammi menomba lako deata 
senga' lan tondokmi, susi dukato la 
napokaunankomi to senga’ lan misa’ 
tondok tangia kamu puangna. 

20 Pa'peissananni te dio lu bati'na Yakub 
sia pakaleleanni lan lu Yehuda, kumua: 
21 Perangiimi te, e bangsa baga sia 
tae” tangnga'na, tu kemata, apa 

tae" napatiro, tu ketalinga, apa tae" 
naparangi. 

22 Tae'raka mila ungkataku'Na', kadanNa 
PUANG, tae'raka mila ma'parondo dio 
oloKu, tu umpadadi bungin naposapa' 
tasik, sia napokatonan tontong tu tang 
nalendu'i? Moi umbassan-bassan tu 
bombangna, tang nalambi' duka lako, 
moi mematu-matu, tae' duka naleanni. 
23 Apa iate bangsa iate to toro sia 
pabali-bali, sorong boko'mo unturu' lalan 
penaanna. 

24 Sia tae' nama'kada lan penaanna, 
kumua: Melo ke mengkaolaki' lako 
PUANG, Kapenombanta, tu mamase 
umpasaeangki' uran, la uran bunga' 

la uran tampak, ke attunnai sia tu 
umpenandangki' ba'tu pirang-pirang 
minggu, tu attu pegandungan. 

25 Apa iatu kakadakeammi untumpui 

te mintu' apa iate sia kasalammi 
umpatoyangi te mintu' kameloan iate dio 
mai kalemi. 

26 Belanna dio lu mintu' taungKu 
diapparan tu to tang mekaaluk, tu 
mangodo'-odo' susito ma'poya lumbang 
untanan poya la umpoya tau. 

2/ Susi toban ponno manuk-manuk, 
susi dukamoto tu banuanna ponno 
pa'pakena, iamoto napobannangi 
mala'bi' sia sugi’; 

28 malompo tu tau iato mai sia malannu’; 
tarru' maparrang tu kakadakeanna. Tae' 
namalambu' ma'paolai salu la urra'ta' 
kara-karana pia biung, apa moi susito 
maupa' duka; sia tang untonganan 
kara-karana to bongko. 

29 Ma'apai angKu tang la umparessai tu 
apa susito, kadanNa PUANG: ma'apai 
angKu tang la umpapakkanni tu bangsa 
susito? 

30 Metakuran sia megi'giran tu apa dadi 
lan tondok iate. 

31 Mintu' nabi ma'nubua' tang tongan 
sia mintu' to minaa undi duka mesaro 
la'da' sia mintu' taungKu umporai tu 
iannato. Na apamora la mipogau' ke 
katampakannai? 
1 Mallaikomi, e bati'na Benyamin, lan 
mai Yerusalem. Pannonii tu napiri 
tanduk lo" Tekoa sia tutungi tu bia" 
naparrang tu dukkunna dao Bet-Kerem! 
Belanna daa mai ulunna salu mempaan 
tu misa” kakadakean sia kasanggangan 
kapua. 
2|a Kusanggang tu baine melo sia 
dipamo'le, iamotu anak dara Sion. 
3 Tatu mai pangkambi' ussolan dombana 
ma'baanan lako, napabendanni tu 
tendana tiku lao sia napakande dio lu to 
riu umba-umba tu nalambi' 
4Menombaki” tamane tama tananan 
ra” la ullaoi tau iato mai: maikomi 
take'de' tangnga allo! A'a umba nakua, 
makaroenmo, lando-landonamo tu 
bayo-bayo makaroen. 
> Maikomi take'de' bongi, anta sanggangi 
tu mintu' tongkonan layukna. 
6 Belanna susimo kadanNa PUANGna 
mintu' ma'dandan maritik: Lellengi tu 
garonto' kayu, pabendanni tu ba'tu pira- 


YA 

pira benteng la dinii urrarii Yerusalem: 
iamote tu tondok naponnoi kabuttokan 
sia pa'pakario-rio manna lan. 

7 Susi bubun batu umpamadingin bang 
uai, susi dukato napamadingin bang 

tu kakadakeanna: kamasa'garan sia 
pa'pakario-rio manna dirangi lan, balala 
sia pebamba tontong bang dio pentiroKu. 
8 Eloranni tu kalemu dipa'dikki, e 
Yerusalem, da Kumessarak dio mai 
kalemu, da angKu padadiko padang talo 
sia tondok tang dipa'tondokki. 

9 ]amote tu kadanNa PUANGna mintu’ 
madandan maritik: Iatu to Israel 
tinampenapa mupupu susi bua anggoro': 
pasulei tu limammu lako tangkena susito 
ma'pupu. 

10 Mindara tu la kupa'kadai sia la kuada'i, 
kumua anna perangii? Manassa iatu 
talinganna tau iato mai tang disunna'i. 
Iamoto natang parangi: iatu kadanNa 
PUANG susito apa ditatta dio tau iato 
mai, tae' napasiolai. 

11 Nakabu'na' kare'dekanNa PUANG 

sia mengkata'ka'na' untemme' ara'ku. 
Barrakanni lako pia dio lu batatta sia 
lako kasirampunanna pia muane lolle'! 

Belanna pada-pada la ditingkan muane 
sola baine, sia to ubanan sola to matua. 
12 Mintu' banuanna tau iato mai Ia 
dipalele lako to senga' sola mintu' 
pa'lakna sia mintu' bainena, belanna 
unnangka'Na' limangKu lako mintu' 
pa'tondokan, kadanNa PUANG. 

13 Belanna tau iato mai randuk dio 

mai to bitti” sae lako to kapua undaka' 
bang saro bu'tu kadake: mintu'nato 
ma'pakena nasang, la nabi la to minaa. 
14 Tatu bangkena taungKu samaraa- 
raanna nadampi, nakua: Marampa'- 
marampa'! Apa tae' tu kamarampasan 
dio! 

15 Dipakasiri' tu tau iato mai, belanna apa 
megallian tu napogau', apa tae” bangmo 
natandai tu siri, ondongpi ma'lindo' batu 
bangmo. Iamoto la tipessambak tu tau 
iato mai dio lu mintu' to tipessambak: 
iangKu papakkanni tu tau iato mai, la 
tisumbang, kadanNa PUANG. 

19]amote tu kadanNa PUANG: 
Bendankomi dio lu to' batatta: tiro meloi 
sia pekutananni tu lalan dolo, umbanna 
tu lalan tongan, anna ia mipolalan, anna 
rapa' penaammi: apa nakua tu tau iato 
mai: Manokakan umpolalanni. 

17 Sia Kuangka'mo tu ba'tu pira-pira to 
ungkampaikomi, nakua: Perangii meloi 
tu oni napiri tanduk! Apa nakua tu tau 
iato mai: Manokakanni umperangii. 

18 Tamoto perangiimi, e mintu’ bangsa, 
sia la miissan, e kasirampunan tu apa 
urrampoi tau iato mai. 

19 perangii, e lino, manassa iatu 
kasanggangan Kuparampoan bangsa 
iate iamotu buanna mintu’ tangnga'na, 
belanna tang naperangii tu kadangKu sia 
natampe tu Sukaran alukKu. 

20 Tamoto apara gai'na mibanNa' tu dupa 
dio mai Syeba sia bangle mellong dio mai 
tondok mambela? Iatu pemala' pantunu 
pu'pu'mi tang nakalo' penaangKu sia iatu 
pemala' pangrere'mi tang Kupopaiman. 
21 Tgmoto, kadanNa PUANG, nakua: 
Manassa la Kupannii ba'tu pira-pira 
batu katitodoan dio lu lalanna bangsa 
late, nanii titodo ambe” sola tu mai 
anakna: to sangtondok la pada sanggang 
sangbanuanna. 

22 Tamote tu kadanNa PUANG Nakua: La 
sae misa' bangsa lu daa mai ulunna salu, 
iamotu to sangpetayanan kapua ke'de' 
dio mai randan langi’. 

23 Tau iato mai untangke pana sia 
doke: masuang sia tang untandai 
kamamasean, iatu ongngo'na mariak 
susi tasik sia ma'darang tu tau iato mai: 
sia sakka'mo susito la parari, la ullaoiko, 
e anak dara Sion. 

24Tatonta rangi tu karebanna, loe tu 
limanta, narampoiki' kapussakan sia 
kamapa'diran susito misa" baine la 
kianak. 

25 Da mitassu' dio lu padang sia da misun 
dio lu lalan, belanna nanii pa'dang uali 
dio sia kamaramban tiku lao. 

26F anak dara taungKu, ma'dodo 
karungko sia umpentombangko 

au. Ma'pote dibolongko susito 
kamatean anak misa”, sia mario-rioko 
umbating, belanna ta'pa nalaoiki' to 
ma'kasanggang. 

27 Kupadadimoko passudi bulaan dio lu 
mintu' taungKu, mendadi to ma'paressa, 
ammu tandai sia umparessai tu lalanna. 
28 Pabali-bali tongan tu mintu' tau 

iato, tu tontong bang ma'palele beko; 
susi bangmo tambaga sia bassi, 
sangbulitukan nasangmo. 

29 Tatu sauan merambu bang, apa tima 
manna tassu' lan mai to' api: tae' bang 

gai'na tontong dipakombong tang ma'din 
disarakki tu to kadake. 

30 Nasangaimi tau salaka ditibean, 
belanna Natibemo PUANG tu tau iato 
mai. 


Pa'pangada'na Yeremia lan 
Banua Kabusungan 


7:1-15 

1 Tamote tu kadanNa PUANG rampo 

lako Yeremia, nakua: 
2 Maleko ammu bendan dio ba'ba 
banuanNa PUANG, sia pangadaranni dio 
te kada iate, kumua: 
Perangiimi tu kadanNa PUANG, e 
mintu' to Yehuda tu tama ba'ba iate la 
menomba lako PUANG. 
3Inde sia tu kadanNa PUANGna mintu' 
madandan maritik, Kapenombanna to 
Israel, Nakua: Pemeloi tu mintu' lalanmi 
sia penggaurammi, angku paunnisung 
marampa'komi lan tondok iate. 
“Da mipatonganni tu kada pa'pakena, 
tu nakua: Iamote tu banuanNa PUANG, 
banuanNa PUANG, banuanNa PUANG! 
> Tae’ natongan to, apa iake mipemeloi 
tonganni tu lalanmi sia penggaurammi, 

sia iake malambu'komi umpaolai salunna 
tu tau anna solana, 

Sjake tae'i ammi pakario-rio to sae 
tang sia pia biung sia baine balu 

sia tang umpatibollo rarana to tang 
kasalan dio inan iate sia iake tae'i 
mipengkaolai tu kapenomban senga’, tu 
la umpabu'tuangkomi kamandasan, 

7 manassa la Kupaunnisung 
marampa'komi misituran-turananni 

lan tondok iate, iamotu padang 
Kukamasean nene' to dolomi. 

8 Apa mipatongan tu kada pa'pakena tu 
tang kebattuan. 

9 Umba nakua? Bokomokomi sia 
papatean sia pasandak salu lako 
rampanan kapa' sia umpalao sumpa tang 
tongan sia memala'komi lako Baal sia 
mengkaola lako kapenomban, tu tang 
mitandai- 

10 ammi mane sae umpennoloiNa' lan 
banua iate, tu dinii unggente' sangangKu, 
mikua: Tilendokmokan! kumua ammi 
pogau'i te mintu megallianna? 

11 Tate banua iate, tu diniimo unggente' 
sangangKu, misangaraka lo'ko' pa'gora'? 
latu Aku, Kutiro nasangmo, kadanNa 
PUANG. 

12 Belanna ma'dinkomi male lako to' 
inanKu dio Silo, tu pamulanna Kunii 
umpaunnisung sangangKu, tiromi tu 
apa mangka Kuparampoanni, natumang 
mintu' kakadakeanna taungKu Israel. 
13 Totemo, belanna mipogau' te mintu' 
penggauran iate, kadanNa PUANG, 

sia Kupa'kadaikomi, ke makale' sia 

ke karoen, apa tang miperangii sia 
Kukambaroangkomi, apa tae' bang 
mimebali. 

14 Tamoto nabanua iate, tu mangkamo 
dinii unggente' sangangKu sia 

tu miposande”, sia inan iate tu 
Kukamaseangkomi sia nene' to dolomi, 
la kuparampoi kasanggangan susitu 
mangka Kuparampo lako Silo dolona, 
15 sia la Kusualekomi dio mai oloKu, 
susitu mintu' siulu'mi Kusuale, iamotu 
mai bati'na Efraim. 


Kapemalaran lako datu baine 
dao ba'tangna langi' 


7:16-20 
16 Tatu iko, da mupassambayanganni 


te bangsa iate, da mumeongli' 
umpengkamoyanni sia umpalakuanni sia 

da muparukuNa', belanna manokaNa' 
umperangii tu passambayangmu. 

17 Tae'raka mutiroi tu apa napogau' tau 
iato mai lan lu mintu' tondok Yehuda sia 
dio lu mintu' batatta Yerusalem? 

18 ]atu mai anakna urruruk kayu sia 
iatu ambe'na umpadukku api na iatu 
bainena ma'gerok ta'pung la nagaragai 
pa'ranggina dipenomban lako datu baine 
dao langi' sia untedok pemala' pantedok 
lako kapenomban senga' la umparosso 
penaangKu. 

19 Apa Akuraka tu naparosso, kadanNa 
PUANG? Tang kalenaraka tu naparosso, 
naurunganni kasirisan tongan? 

20 Tamoto, kadanNa Puangta PUANG, iatu 
kasengkeangKu sia kare'dekanna ara'Ku 
la tibarrak indete inan iate, lako tolino 
sia lako mintu’ olo'-olo', lako mintu’ 
garonto' kayu dio lu padang sia lako 
mintu' bura padang: iamoto tu la dukku 
tang pa'de-pa'de. 

Kapengkaolan lako PUANG 
ondong ia na kapemalaran 


7:21-28 
21 Inde sia tu kadanNa PUANGna mintu’ 
ma'dandan maritik, Kapenombanna 
to Israel, Nakua: Pasisolai tu pemala' 
ditunu pu'pu'mi na pemala' pangrere'mi, 
mikandei tu duku'na, 
22 belanna iatongKu solanni tassu' lan 
mai tondok Mesir tu nene' to dolomi, tae' 
angKu ma'kada ba'tu mepasan lako tau 
iato mai tu diona pemala' ditunu pu'pu' 
ba'tu pemala' pangrere' 
23 Sangadinna pepasan iate Kupokadan 
tau iato mai, kumua: La miperangii 
te kadangKu, iake susito iate Aku 
te KapenombammiNa' na kamu 
taungKukomi, la mituru' tu mintu’ lalan 
Kupasanangkomi, ammi makarimman. 
24 Apa tang ma'perangi tu tau iato mai, 
sia tae’ napalidanni talinga, sangadinna 
makarra' bang unturu' lalan penaa 
kadakena, iatu tau iato mai sorong 
boko’, tae’ namennolo, 
25 randuk tonna tassu’ tu nene’ to dolomi 
dio mai tondok Mesir sae lako allo iate. 

Sia kusua lako kalemi tu mai taungKu, 
iamotu mintu’ nabi, ke makale’ sia ke 
karoen. 

26 Apa tang naperangiiNa' tu tau iato mai 
sia tae” napalidanni talinga, sangadinna 
umpamakarra' bang penaanna losong 
pole” na iatu nene’ to dolona. 

27 Mupokada tu mintu' kada iate lako 
tau iato mai, apa tang naperangiiko sia 
mukambaroan, apa tang napebaliiko. 

28 Tamoto la mupokada tu diona a'ganna, 
kumua: Iamote tu misa' bangsa, tu 
tang umperangii kadanNa PUANG, 
Kapenombanna sia untumpu peada': iatu 
kabulo-lollongan sisayurammo sia kada 
tang tongan mannamo dio pudukna. 


Lombok Pura tau 


7:29-8:3 
23 Ku'ku'i tu beluakmu ammu tibei, sia 
unnurrukko umbating dao lu tanete 
karing, kumua: Nasualemo PUANG 
sia Natampemo te pa'rapuan iate tu 
narampoi kasengkeanNa. 
30 Belanna iatu bati'na Yehuda umpogau' 
kadake dio pentiroKu, kadanNa PUANG; 
latu apa megallian napalanmo banua, 

tu mangka dinii unggente' sangangKu, 
anna ruttakki. 
31 Nagaragaimi tu mintu' inan pemalaran 
dao buttu-buttu Tofet diong lombok 
Ben-Hinom, la untunui tu mai anakna 
muane sia baine, iamotu apa inang tae" 
len Kupepasananni sia inang tae’ len 
bu'tu lan penaangKu. 
32 Tamoto, kadanNa PUANG, la sae tu 
allona, anna tang disangaimo Tofet ba'tu 
lombok Ben-Hinom, sangadinna lombok 
Pura tau: napanglamunni bangmi tau tu 
Tofet, belanna tae'mo tu inan. 
33 Ondongpi mintu' batang rabukna 
bangsa iate napopendurukan manuk- 
manuk dao langi' sia napokande mintu' 
olo'-olo' dao kapadanganna, na moi 
misa" tau tae’ unnula'. 
34 Dio lu mintu' kota Yehuda sia dio lu 
mintu' batatta Yerusalem la Kupa'dei tu 
arrak kaparannuan sia kamaruasan sia 
gamara to ma'rampanan kapa” belanna 
tondok iate la sanggangmo. 

1 Attu ia dukato, kadanNa PUANG, 

la napatassu' tau tu bukunna mintu' 
datu to Yehuda sia bukunna mintu' 
arungna sia bukunna mintu' to minaa 
sia bukunna mintu' nabi sia bukunna 

mintu' to lan Yerusalem diong mai 
panglamunanna. 

2 Anna tale'i dio patu allo sia bulan sia 
mintu’ ma'dandan maritik dao langi’, tu 
nakamali' sia napengkaolai sia naturu' 
sia nadaka', nanii menomba: mintu’ buku 
iato tang la dirampun ba'tu dilamun, 
sangadinna la mempangangku' dio lu 
padang. 

3 La'biran mate ke la tuomira tu torrona, 
iamotu mintu’ to torropa dio lu pa'rapuan 
kadake iate, dio lu mintu' inan Kunii 
urrambai tu tau iato mai, kadanNa 
PUANGna mintu' ma'dandan maritik. 


Kasalan sia ukungan 


8:4-9:26 
“La mupokada lako tau iato mai kumua: 
Nakua kadanNa PUANG: Denraka to 
tobang anna tang malimbangun sule, 
denraka to sumepang senga' anna tang 
tibalik sule? 
> Ma'apai te bangsa iate nadisangai: 
To sorong boko' na iate Yerusalem: To 
sorong boko’ tarru’? La'ka' bang lako 
pa'pakena, sia mengkailing tu tau iato 
mai mengkatoba' 

6 Kupeandallingmo sia Kuperangii- 
rangiimo, manassa tau iato mai 
umpokada apa kelok; moi misa" tae" 
umpenassanni tu kakadakeanna, 
nakuami: Apara tu kupogau'? Mallaimi 
sola nasang sorong boko’ susito darang 
ma'dondo tama tananan ra’. 

7 Moi anna tambolang dao lu langi’ 
untandai tu attunna sia bu'ku' sola 
kaluppini' na kaloko' ungkilalai duka 
attu karampoanna, sangadinna taungKu 
manna tu tang untandai katongananNa 
PUANG. 

8 Umba la mikua ma'kada kumua: 
Kami te to paissan, sia dio kaleki tu 
Sukaran alukNa PUANG? Manassa iatu 
penaa pa'pakenanna mintu' to massura' 
untonno' leko'i. 

9 Dipakasiri' sia masussa, ondongpi 
pussak tu mintu' to paissan, belanna 
natumpu tau iato mai tu kadanNa 
PUANG: kapaissanan apa toda dio 
kalena? 

10 Tamoto Kueloranni tu bainena tau iato 
mai naala to senga' sia iatu pa'lakna 
diben to untaloi. Belanna randuk dio 
mai to bitti' sae lako to kapua undaka' 

bang saro bu'tu kadake, mintu'na to 
ma'pakena nasang la nabi la to minaa. 
11 Tatu bangkena anakna baine taungKu 
samaraa-raanna nadampi, nakua: 
Marampa', marampa'! Apa tae’ tu 
kamarampasan dio. 

12 Dipakasiri' tu tau iato mai, belanna apa 
megallian tu napogau', apa tae' bangmo 
natandai tu siri, ondongpi ma'lindo batu 
bangmo. Iamoto la tipessambak tu tau 
iato mai dio lu mintu' to tipessambak, 
iake dipapakkanni tu tau iato mai, la 
tisumbang kadanNa PUANG. 

13 La Kurampun tu bua kapatongananna 
tu tau iato mai, kadanNa PUANG: dio lu 
garonto' anggoro' tang membua sia dio 
lu garonto' ara tang membua, ondongpi 
latu daunna malayumo, sia tang napalan 
penaanna tu apa Kukamaseanni. 

14 Ma'apai anta la unno'ko' indete? 
Sirampunkomi, maikomi tatama 
tondok ma'tambakuku, moi tadio lu, 
inang la sanggang dukaki', belanna 
Nasorongmoki' PUANG, Kapenombanta, 
lako kasanggangan sia Napairu'moki' 
rasun, belanna kasalanmoki' lako 
PUANG. 

15 Moi tarannuan kamarampasan, apa 
tae' bang tu melona, moi anta rannuan 
allo kamalekean, apa metakuranna 
manna. 

16 Daa mai Dan dinii urrangii tu sumaunna 
mintu' darangna, sia iatu mai darangna 
ma'mehe'-mehe' natiseno-seno tu 
mintu' tondok: tau iato mai saemo 
untaloi tu mai padang sia ungkandei tu 
mai burana, sia ussanggang tondok sia 
iatu mai pa'tondokan. 

17 La Kupasaeangkomi tu ba'tu pira-pira 
ula' keipo, tu tang natulak pa'basa-basa, 
anna totokkomi, kadanNa PUANG. 

18 Tang kutanan tongan mapa'dikna 

tu penaangku, lendu' masussanna 
penaangku! 

19 Perangiimi tu sarrona anakna baine 
taungku dio mai mintu' tondok, kumua: 
Umbai tae' PUANG dio Sion, umbai 
tae" tu Datunna dio? - Ma'apari tu mai 
rapang-rapang dipodeatanna tau iato 
napa'dikki tu penaangkKu, sia apa tang 
kebattuan dio mai padang tau. 

20 endu'mo tu pegandungan sia 
upu'mo tu pealloan, natae' bang sia 
tadirampanan. 

21 Sanggang tonganna' napobua' 
kasangganganna anakna baine 
bangsaku, ma'pote dibolongna' sia 
magiangna'! 
22 Tae'raka balsen dio Gilead, tae’ 
raka misa” to ma'dampi? A'a ma'apai 
tu bangkena anakna baine bangsaku 
natang sikemun? 
1 Na, kenna la uai tu ulungku sia 
matangku susito kalimbuang, angku 
tangi'i ke allo ke bongi tu mintu' to 
dipongko dio lu anakna baine bangsaku. 
2 A'a kenna dennora kuissan tu misa' 
pa'bongian dio lu padang pangallaran 
manassa kutampe te bangsaku sia 
umpatoyangna' kaleku dio mai, belanna 
to ma'gau' sala nasang tu tau iato mai 
sia sangtuntunan to tang maruru’. 
3 Ma'neko-neko tu lilana susi pana 
digi'tingan ponno buttok sia tae" 
namalambu' ma'parenta lan lu tondok 
sia tae” upu'na umpasisonda kakadakean 
napogau', sia tae” natandaiNa' tu tau iato 
mai, kadanNa PUANG. 
“Pada kanandaikomi kalemi dio mai 
solami sia da mirannuan moi misa' siulu' 
belanna iatu mintu' siulu' pa'pakenan sia 
lu lako lu dio mai ma'palele beko. 

> Tatu tau iato mai pada umpakena 
solana sia tae' nama'kada tongan: 
napopa'biasa tu lilana ma'kada tang 
tongan sia urruttakki kalena umpogau' 
kakelokan. 

SIndete tu nanii sitoppo'-toppo' 
pa'pakario-rio sia sitombon-tombon 
pa'pakena, tae’ namorai tu tau iato mai 
untandaiNa', kadanNa PUANG. 

7 Tamoto, nakua kadanNa PUANGna 
mintu' ma'dandan maritik: Manassa la 
Kupakombong sia la Kusudi tu tau iato 
mai, belanna apapa tu la Kupogau' diona 
anakna baine taungKu? 

8 Tatu lilana tau iato mai susito tinaran 
papatean, tu ma'kada tang tongan; 
iatu pudukna pada ma'kada marampa' 
sola tu mai solana, apa lan penaanna 
natananan poya. 

9 Ma'apai angKu tang la unnukungi tu 
tau iato mai diona tu apa iate, kadanNa 
PUANG, ba'tu ma'apai angKu tang la 
umpabala' tu bangsa susite? 

10 Diona tu mintu' buntu angKu tumangi' 
sia untannun bating sia diona tu lili'na 
padang alla' angKu sumarro, belanna 
talomo sia tae'mo misa' tau unnolai sia 
tae'mo oni ma'dandan patuoan dirangi 

dio: la mintu' manuk-manuk dao lu langi' 
la mintu’ olo'-olo', mallai nasangmo, 
pa'de pallan. 

11 Tatu Yerusalem la Kupadaun launan, 
napopembunianni serigala sia iatu mintu' 
kota Yehuda la Kupopempadang lo'bang, 
na moi misa' tau tae'mo untorroi. 

12 Mindara tu paissan la untandai 

te apa iate? Mindara tu mangka 

Nanii PUANG ma'kada, naurungan 
ma'din umpa'peissananni, kumua apa 
bannangna anna sanggang te padang 
iate sia talo susi padang pangallaran to 
moi misa' tau tae'mo unnolai? 

13 Nakua kadanNa PUANG: Belanna 
naboko'i tau iato mai tu Sukaran alukKu 
tu Kupadio tingayona sia tae' naperangii 
tu gamarangKu sia tae' napasiolananni 
tu kedona, 

14 Sangadinna unturu' kamakarrasan 
penaanna sia umpengkaolai Baal, susitu 
naadaranni nene" to dolona. 

15 Tamoto nakua kadanNa PUANGna 
mintu' ma'dandan maritik, 
Kapenombanna to Israel, kumua: 
Tonganna la Kupakande apsantin sia la 
Kupairu' rasun tu tau iato mai. 

16 Sia la Kupasisarak-sarak tu tau iato 
mai dio lu mintu' bangsa, tu tae" natandai 
sia tae” natandai nene’ to dolona sia la 
Kupaula'i pa'dang, sapuranna Kusabu'i. 
17 Inde sia tu kadanNa PUANGna mintu’ 
ma'dandan maritik, nakua: Kilalai sia 
tambai tu baine umbating sia pesuanni 
tu baine malute anna sae, 

18 anna madoi' umbarrakangki' tu misa' 
bating, naurunganni sitanutuan sia 
lolong tu uai matanta. 

19 Belanna dirangi lan mai Sion tu bating 
iate nakua: A'a, sanggangmokanni! 
Natoding tonganmokan siri, belanna 
diparukumokan untampe tondokki sia 
dipongkamo tu mintu’ banuangki. 

20 Tamoto, e kamu mintu’ baine, 
perangiimi tu kadanNa PUANG, la 
mitanding talinga tu kada sun dio 
pudukNa; ada'i tu mintu’ anakna baine 
umbating sia siadarangkomi ma'rio-rio: 
21 Tatu mammaran mata menteka'mo 
tama pentiroangki, 

sia tarru'mo tama tongkonan layukki, 
sia ummangsanni pia dio lu lalan, 

sia to mangura dio lu padang: 

22. nakua kadanNa PUANG: Ma'kadako 
- iamo napourung to na iatu batang 
rabukna tau situlambenan, 

susi pangangku' dio lu padang sia susi 
gandung dika'pan tobang dio boko'na to 
ungka'ta'i, 

namoi misa tau tae' urrampunni. 

23 Inde sia tu kadanNa PUANG: Tatu to 
maluangan ba'tengna, da nasattuanni tu 
kamaluanganna sia iatu to matoto’ da 
nasattuanni tu kamatotoranna sia iatu to 
sugi' da nasattuanni tu kasugiranna, 

24 apa iatu to la morai massattuan, 
melo ke massattuanni, belanna paissan 
sia natandaiNa, kumua Akumo tu 
PUANG, tu umpalalo kamasokanan 

sia kamalamburan sia kamaloloan 

dao kuli'na padang, belanna naala 
penaangKu tu to massattuan susito, 
kadanNa PUANG. 

25 Tonganna la sae tu allo, kadanNa 
PUANG, ke Kuukungi tu mintu' to 
disunna'i, apa butungpa to tang 
disunna'i: 

26 jamotu Mesir sia Yehuda sia Edom 
sia to Amon sia Moab sia mintu' tu to 
disoppo kurin, tu torro lan lu padang 
pangallaran, belanna mintu' tu bangsa 

iato tae' nadisunna'i, apa mintu' 
bati'na to Israel iamotu tang disunna'i 
penaanna. 


Diona PUANG Kapenomban 
sia dipa'deatainna 


10:1-16 

1 0 1 Perangiimi tu kada tu Napokada 

PUANG lako kalemi, e bati'na 
Israel! 
2 Inde sia tu kadanNa PUANG, Nakua: 
Da mipeolai tu lalanna mintu' bangsa 
sia da mipotirambanni tu mintu' tanda 
dao langi, belanna napotiramban mintu’ 
bangsa. 
3Belanna iatu pekaalukanna mintu' 
bangsa tae' gai'na: belanna iatu apa iato 
susito kayu sanglongki' lan mai pangala’, 
iamo panggaraga to pande tu diuasei: 
4nabeloi salaka sia bulaan, namanda'i 
ba'tu pira-pira paku sia napa'tong 
pepa'tong, kumua da natigoyang. 
> Tatu rapang-rapang dipodeata iato 
susi payo-payo lan pa'lak katimun 
tang naissan ma'kada-kada, dibulle 
bangpi, belanna tang naissan lumingka. 
Da mikataku'i, belanna tae’ napogau' 

kadake, sia umpogau' kameloan tae' 
duka dio kalena. 

6 Moi misa” tau tae” tu padamMi, 

o PUANG! PasareonganKomi sia 
pasareongan tu sangamMi umpapayan 
kamatotoran. 

7 Mindara tu la tang ungkataku'Komi, o 
Datunna mintu' bangsa? Manassa Kamu 
tu sipatu dikataku'! Belanna dio lu to 
matarru'na mintu' bangsa sia mintu' 
datunna tau iato mai tae' tu padamMi. 
8Jatu tau iato mai baga sia bebe” 
belanna tae" naangga'i tu pangadaran 
iato, kayu bangsia ia to. 

“Tatu salaka dibabak dibaa dio mai 
Tarsis, na iatu bulaan dio mai Ufas, 
panggaraga to manarang sia pa'tampa 
pande bulaan la dikalasaranni sia iatu 
pakeanna lango-lango sia lango-lango 
makaseda, mintu'nato pengkarangan to 
pande. 

10 Apa PUANG, Iamo Kapenomban 
tongan, Iamo Kapenomban tuo sia Datu 
matontongan, tete dio kare'dekanNa 
anna tigega' tu lino sia iate mai bangsa 
tae" untananni tu kasengkeanNa. 

ll. La susi kadammi lako tau iato 
mai, kumua: latu mintu’ deata, tu tae’ 

napadadi langi” sola lino, la pa'de dao 
mai kuli'na padang sia lan mai nasambo 
langi',- 

12 Tamo Puang tu mangka umpadadi lino 
tete dio kamatotoranNa sia tu umpatepu 
lipu daenan tete dio kakinaanNa 

sia umballa' langi' tete dio tangnga' 
kinaanNa. 

13 Take umpatassu'i kadanNa, mongngo' 
tu uai dao langi' sia umpakendek salebu' 
dio mai randan langi’; Ia umpadadi kila’ 
naturu' uran, sia umpatassu' angin lan 
mai pa'palumpunanNa. 

14 Attu iato iatu mintu' tolino baga 

sia tang paissan, iatu mintu' pande 
bulaan natoding siri' diona rapang- 
rapang dipodeata, belanna iatu mintu' 
pa'pati'no'na tae' natongan, sia tae' 
penaa lan. 

15 Mintu'nato tae' gai'na sia misa' 
panggaraga pa'popetaa, iake narampoi 
ukungan, sabu'mi. 

16 Apa tae' nasusito tu taana Yakub: 
lamo Tokumombong sanda mairi' sia 
garonto' mana'Na to Israel: tu digente 
PUANGna mintu’, ma'dandan maritik. 

To Yehuda narampoi 
kasanggangan kapua 


10:17-25 


17 Angka'i tu pa'bungku'mu diong mai 
padang, e iko tu dipatama limbu. 

18 Belanna inde sia tu kadanNa PUANG 
Nakua: Tonganna, iate attu iate la 
Kutua' tu pa'tondokan iato sia la 
Kupakapussakan tu tau iato mai, anna 
kabu'tui. 

19 A'a dikka’ tu aku belanna balalaku! 
Tumbai mapa'di'na tu bangkeku. 
Manassa la ma'kadana' kukua: Io, sipatu 
la kuperasai te pa'di' iate. 

20 Sanggangmo tu tendaku, sia mintu' 
ulangna ka'tumo: natampemo' mintu' 
anakku sia pa'demo tu tau iato mai: moi 
misa' tae'mo umballa'i tu tendaku sia 
untoke'i tu kulambunna. 

21 Belanna mintu' to mangkambi' baga 
sia tae' nadaka'i tu PUANG, iamoto anna 
tae’ napaissan sia sisarak-sarak tu mintu 
patuoanna. 

22 Perangii tu misa” kareba! Tonganna 
saemo tu misa' kamarekoan kapua daa 
mai ulunna salu la umpopempadang 

lo'bangi tu mintu' kota Yehuda 
napoinanni serigala. 

23 Kuissan, o PUANG, kumua iatu lalanna 
tolino, tae” napangeloranna kalena sia 
tae” nakuasa male umpapatui tangkena. 
24 pa'di'na', o PUANG, apa pasitinayai 
kamalamburan, da nabannang dio 
kasengkeamMi, da Miparatona'. 

25 Barrakanni tu kare'dekamMi lako 
mintu’ bangsa, tu tae" natandaiKomi, 
sia lako mintu' pa'rapuan tu tang 
metamba ussa'bu' sangamMi: belanna 
naampello'mo tau iato mai tu Yakub, 
ondongpi naampello' sia nasappii sia 
napopempadang lo'bang tu tondok 
natorroi. 


To Yehuda umpoka 
basse Natanan Puang 


11:1-14 

1 1 lInde sia tu kada dio mai PUANG 

lako Yeremia, nakua: 
2 Perangii te kada basse iate sia 
ma'kadako lako mintu' to Yehuda sia to 
lan Yerusalem, 
3 Sia pokadanni tau iato mai, kumua: Inde 
sia tu kadanNa PUANG, Kapenombanna 

to Israel, Nakua: Tampak ropu lako tu 
tau tae' naperangii tu kada basse iate, 
“tu Kupepasanan lako nene' to dolomi 
to allo Kunii umpatassu'i lan mai tondok 
Mesir, lan mai dapo' bassi, Kukua: 
Perangii tu gamarangKu sia pogau'i tu 
mintu' apa tu Kupepasanan lako kalemi, 
ammi dadi taungKu anna Aku dadi 
Kapenombammi, 

> angKu parampo randannai tu apa 
Kupalaoammo sumpa unnallu' lako 
nene’ to dolomi, la ungkamaseanni 
misa” padang, tu sebo pangandu' sia 
tani” enoan, susitu naappa' allo totemo. 
Mebalimo' angku ma'kada kukua: Amin, 
o Puang. 

6 Ma'kadami PUANG lako kaleku, Nakua: 
Pa'peissananni te mintu' kada iate lan 
lu mintu' kota Yehuda sia dio lu mintu' 
batatta Yerusalem, kumua: Perangii te 
mintu' kada basse iate sia palaloi. 

7 Belanna Kutonganni tongan unnada'i tu 
nene’ to dolomi allo iato tongKu patassu'i 
tu tau iato mai lan mai tondok Mesir sae 
lako allo iate, ke makale' sia ke karoen 
kumua: Perangii tu gamarangKu. 

8 Apa tae” naperangii tu tau iato mai 

sia tae' natananni talinga, sangadinna 

pada lolang unturu' kamakarrasan penaa 
kadakena: iamoto angKu parampoanni 
tu kada basse iate, tu Kupepasanan 
ungkaritutui, apa tae' nakaritutui. 

9 Sia Nakuapa PUANG lako kaleku: 
Diapparammo tu kasipakulu-kuluan dio 
lu to Yehuda sia to lan tondok Yerusalem. 
10 Tibalikmo tu tau iato mai lako 
kakadakeanna nene' to dolona, tu 
mengkailing umperangii kadangku, sia 
menturu' lako tu deata la umpenombai: 
iatu to Israel sia to Yehuda umpokamo 
basseKu, tu Kutanan Kusibassei nene' to 
dolona. 

11 Tamoto, nakua kadanNa PUANG: 
Manassa la Kuparampoi kasanggangan 
tu tau iato mai, natae' nama'din tu tau 
iato mai lessu' dio mai: iake meongli'i tu 
tau iato mai lako Kaleku, tae' angKu la 
umperangii. 

12 Da'ito nameongli' tu mintu' kota 
Yehuda sia mintu' to lan Yerusalem lako 
deata, tu nanii umpennoloan pemala' 
ditunu: apa tae naia la urrampananni 
tu tau iato mai, ke narampoimi 
kasanggangan. 

13 Belanna pada bilanganna tu 

mintu' tondokmu, pada dukato tu 

mupa'deatainna, e to Yehuda, sia 
pada bilanganna tu mintu' lalan lan 
Yerusalem, pada dukato tu inan 
pemalaran tu mipabendanan deata 
dipotattan, iamotu inan pemalaran tu 
minii umpennoloan pemala' ditunu lako 
Baal. 

14 Tato iko, da mupassambayanganni 
te bangsa iate sia da mupangandoanni 
ba'tu umpengkamoyanni, belanna tae' 
Kuperangii, ke metambai lako Kaleku 
diona kamaparrisanna. 


Diona kayu saitun nakande api 


11:15-17 


15 Apa todara natungkanan pa'kaboro'Ku 
lan banuangKu? La umpalaloraka 
tangnga' kadakena? Ma'dinraka tu gau' 
sia duku’ maindan umpalendu'i dio mai 
kalemu tu kasanggangan urrampoiko? 
lake susito, la unnarrak-arrakko! 

16 Nasangaimoko PUANG garonto' 
saitun maluna sia maelo diona bua 
malapu'na, iatonna kandei api tu 
daunna sikanetekan sia napissanni api 
tu tangkena. 

17Belanna PUANGna mintu’ ma'dandan 
maritik tu untananko, mangkamo 
umpokada misa’ kasanggangan la 
urrampoiko, napobua' kakadakean 
napogau' to Israel sia to Yehuda 

la umpa'dikki penaangKu tete dio 
kaumpennoloanna pemala' ditunu lako 
Baal. 


Nabi Yeremia la dika'tu sunga'na 


11:18-12:6 
18 PJANG umpaissannina' tu iannato, 
iamoto angku issanni, attu iato 
Mipaombo'i lako kaleku tu penggauranna 
tau iato mai. 
19 Tatu aku susina’ anak domba tang 
paissan, tu direnden la ditunu sia tae' 
kutandai tu kasipakulu-kuluanna tau 
iato mai la unneana', tu ma'kada nakua: 
Maikomi tasanggangi tu kayu iato sola 
buanna, melo ke tasabu'i lan mai tondok 
to tuo, damo nakilalai tau tu sanganna. 
20 Apa o PUANGna mintu' ma'dandan 
maritik, Tomangra'ta' malambu' sia 
tu untoba ba'teng sia penaa, inang la 
kutiro tu pa'bala'Mi lako tau iato mai, 

belanna lako Kalemi kunii ussorongi tu 
kara-karaku. 
21 Tamoto nakua kadanNa PUANG diona 
tu to Anatot, tu la ungka'tu sunga'mu 
sia tu ma'kada nakua: Da muma'nubua' 
tete dio sanganNa PUANG, da mumate 
kipatei- 
22 jamoto nakua kadanNa PUANGna 
mintu' ma'dandan maritik: Manassa la 
Kuukung tu tau iato mai: iatu mintu' to 
mangura la mate nakande pa'dang sia 
latu mintu' pia muane sia pia baine la 
mate karorian, 
23 Sia moi misa” tae'mo la torro tu 
tau iato mai: belanna iake taun 
kadiukungannamo, Aku la umparampoi 
kasanggangan tu to Anatot iato. 
1 2 1 TonganKomi Kamu o PUANG, ke 
la sikara-karaki': apa moi susito, 
moraina' la sipa kada Puang diona tu mai 
apa malambu', kumua: Ma'apai anna 
maupa' tu lalan to tang mekaaluk, sia 
manaman bang ia tu mintu' to ma'kedo 
tang maruru’? 
2 Mitananmo tu tau iato mai sia 
mennuaka'mo, lobo'mo sia membuamo. 
Moi mandappi'Komi dio pudukna tau iato 
mai, apa mambela dio mai ba'tengna. 

3 Apa Kamu, o PUANG, untandaina' sia 
Mitirona' sia Misudi tu penaangku, ba'tu 
ma patumbai lako Kalemi. Rambai tu 
tau iato mai susito domba la ditunu 

sia patorro senga'i anna dipatei, ke 
allonami. 

4Sangapapira tang la katuoan tu padang 
sia malayu tu mintu' tananan dio lu 
padang? Tete dio kakadakeanna mintu' 
to untorroi, anna male nasang tu 
olo'-olo' sia manuk-manuk, belanna 
nakua tau iato mai: Tae' sia natiroi tu 
ma'katampakanta. 

“Jake la unturu'ko to lumingka, 
nabo'yokki dukako: Naumba la mukua 
silomba tu mai darang? Lan padang rapa 
tae” mumanaman, umba la mukua lan lu 
pangala' makampunna biring Yordan? 

6 Belanna moi mintu’ siulu'mu sia mintu’ 
sangdadianna ambe'mu tang maruru' 
lako kalemu, metamba tu tau iato mai 
dio boko'mu umpekapuai gamaranna: 
da mupatonganni, ke ma'kada mammi'i 
lako kalemu. 


4 

To Yehuda napakario-rio 
bangsa nasikandappiran 


12:7-17 
7 Kutampemo tu banuangku, Kutibe tu 
mana'Ku, iatu pa'kaboro'na penaangKu 
Kusorongmo tama limanna ualinna. 
8 Tatu kedona mana'Ku susito singa lan 
pangala’ lako Kaleku, naburrungi lenNa', 
iamoto angKu kagi'gi'i. 
Tatu mana'Ku susito manuk-manuk 
pamburi'tik bulunna: iatu mai 
langkan maega sae umpatama limbui. 
Malemokomi, rampunni tu mintu' 
olo'-olo' dio lu padang anna sae 
kumande. 
10 Buda tu to mangkambi' ussanggang 
pa'lak anggoro'Ku sia ullunggenak 
pa'lakKu, sia umpopempadang aak 
pa'lak balloKu, 
11 sia napopempadang lo'bang: 
makarorrong sia sanggang Kutiro lako, 
sia sanggang nasangmo tu mintu' 
padang: na moi misa' tau tae'mo 
umpalan penaai. 
12 Dao lu mintu' tanete rangke Ian lu 
padang pangallaran narampoimo to 

ma'kasanggang, belanna nasabu'imo 
pa'dangNa PUANG tu padang randuk dio 
mai randan sangbalinna sae lako randan 
sangbalinna, naurunganni moi misa' tau 
tae” namanaman. 

13 Lise’ gandung naambo' tau, apa 

duri nasasa', unta'ka'i kalena, apa tae' 
namembura. lamoto la masiri'komi 

tu diona bura padangmi, napobua' 
kare'dekanNa PUANG. 

14 Inde sia tu kadanNa PUANG, Nakua: 
Iatu mintu' to kadake tu nasikandappiran 
Yehuda, tu ullaoi mana” Kukamasean 
taungKu Israel, la Kusintak lan mai 
tondokna, sia iatu mintu' to Yehuda la 
Kusintak lan mai tangngana tau iato mai. 
15 Apa iangKu mangka ussintakki tu tau 
iato mai, la Kukamasei pole’ sia pada 

la Kubaa sule lako mana'na sia lako 
padangna. 

16 Sia iake birisanni tu tau iato mai 
umpopa'biasa kalena unnola lalanna 
taungKu, naurunganni umpalao sumpa 
tete dio sangangKu, kumua: La lelukraka 
tuoNa PUANG! susi dolona tu tau iato 
mai unnada'i taungKu umpalao sumpa 
tete dio Baal, manassa iake susito, la 
dipasangbilangan duka taungKu. 

17 Apa iake manokai tu tau iato mai 
umperangiiNa', manassa la Kusabu'i sia 
Kupisanni, kadanna PUANG. 


Diona salipi' lenang buruk 


13:1-11 

1 3 lInde sia tu kadanNa PUANG lako 
kaleku, Nakua: Maleko, allianni 

kalemu tu misa” salipi' lenang: posalipi'i, 
apa da mupakannai uai. 
2 Unnallimo' misa’ salipi', susitu kadanNa 
PUANG, angku posalipi'i. 
3 Saemi tu kadanNa PUANG urrampoina' 
ma'penduanna, Nakua: 
4 Alai tu salipi' mangka mualli tu mupake, 
ke'de'ko ammu male lako Efrat, ammu 
bunii dio lan sapak batu. 
> Ta'kala malemo’ angku bunii dio Efrat, 
susitu Napesuan PUANG lako kaleku. 
6 Jatonna masai allomu lendu'na, saemi 
kadanNa PUANG lako kaleku, Nakua: 
Ke'de'ko mumale lako Efrat, ammu alai 
dio mai tu salipi' tu Kusuako umbunii dio. 
7 Ta'kala malemo’ lako Efrat, kutiroi tiku 
lao, angku alai tu salipi' iato dio mai inan 
kunii umbunii, apa burukmo, tae'mo apa 
la napatu. 

8 Saemi tu kadanNa PUANG lako kaleku, 
Nakua: 

9 Inde sia tu kadanNa PUANG Nakua: La 
Kupaburuk susi dukato tu kamala'biran 
kapuana Yehuda sia Yerusalem. 

10]ate bangsa kadake iate, tu 
mengkailing umperangii kadangKu sia 
iatu lolang unturu' kamakarrasanna 
penaanna, naurunganni male mengkaola 
lako kapenomban senga' sia tukku 
menomba lako kalena, la susite salipi' 
late, tu tae'mo apa la napatu. 

11 Belanna susi salipi' manda” lan 
aakna misa' muane, susi dukato 
Kupamanda'mo tu mintu' to Israel sia to 
Yehuda lako Kaleku, kadanNa PUANG, 
kumua anna tau iato mai dadi bangsa, 
tu Kupokalelean sia Kupomala'bi' sia 
Kupobelo, apa tae' namorai tu tau iato 
mai ma'perangi. 


Diona busso diponnoi uai anggoro' 


13:12-14 


12 Sia pokada dukai te kada iate lako tau 
iato mai, kumua: Inde sia tu kadanNa 
PUANG, Kapenombanna to Israel, iatu 
mintu’ busso la diponnoi uai anggoro'. 

lake ma'kadai tu tau iato mai lako 
kalemu, kumua: Ma'apai angki tang la 
untandai, kumua iatu mintu busso la 
diponnoi uai anggoro'? 

13|a mukua lako tau iato mai, kumua: 
Inde sia tu kadanNa PUANG, Nakua: 
Tonganna la Kupatarru' malango tu 
mintu' to lan padang iate, la mintu' datu 
tu unnisungi isungan kapayunganna 
Daud la mintu' to minaa la mintu' nabi 
sia mintu' to lan Yerusalem. 

14 Sia Aku la umpasitumbuk simisa'i 

tu tau iato mai anna sanggang, anna 
mintu' ambe' situmbuk tu mai anakna 
muane, kadanNa PUANG, tae" angKu la 
ungkaturu-turui sia umma'tananni penaa 
sia ungkamasei, Kutang la ussabu'iri tu 
tau iato mai. 


Pa'pakilala ma'katampakanna 


13:15-27 


15 Perangii sia tananni talinga, da 
mimadongnga', belanna PUANG tu 
ma'kada. 

16 Pangke'mi tu PUANG, Kapenombammi, 
ke tae'pi Napadadii tu pi'tuk, ke tae'pi 
mititodo lako buntu ke kasisalan taui 

bongi, sia urrannuangkomi masiang, apa 
iatu iannato Napopendadi lillinan parrak, 
sia Napopembali kapi'tukan. 

17 Take manokapokomi umperangiite, 
manassa la tumangi' tu penaangku dio 
lu inan kabunianna diona kamatampoan, 
sia la si'dan-si'danna' tumangi, sia 
sitanutuan tu uai matangku, belanna 
dipali'mo tu pangkambi'Na PUANG. 

18 Pokadanni datu sia datu baine indo'na 
datu, kumua: Unno'ko'komi diong inan 
madionganna, belanna iatu makota 
mala'bi'mi tobangmo dao mai ulummi. 
19 Mintu' kota rampe sau'na titutu'mo, 
na moi misa’ tau tae'mo umbungka'i: 
mintu' to Yehuda dipali'mo sia tae'mo 
torro, dipali' nasangmo sia tae' torro, 
dipali' nasangmo sia tae' bangmo torro. 
20 Bangunanni tu matammu sia tiroi 
minda tu sae daa mai ulunna salu! 
Umbamira tu domba ma'baanan 
dikamaseangko, iamotu mintu' domba 
melo? 

21 Apara la mupokada, ke Naangkarangko 
Puang tu misa' pangulu iamotu tau 
biasamo musipalakuan pangan? Tang la 
ramporaka lako kalemu tu saki susito 
misa' baine mangurria'? 

22 Take ma'kadako lan penaammu 
mukua: Ma'apai narampoina' te apa 
iate? - iamotu belanna kakapuanna 
kakadakeammu, anna tikalili” tu biring 
dodomu sia sombo tu kambutu'mu. 

23 Ma'dinraka tu misa” to Etiopia ussondai 
kuli'na, ba'tu arimau buluh umpopembali 
bongana? Susi dukamoto umba la mikua 
umpogau' melo, tu inang biasamokomi 
umpogau' kadake? 

24 Manassa la Kupatisambo' tu tau iato 
mai susi ta'pian, tu napettiaran angin dio 
mai padang pangallaran. 

25 Susimoto tu toto'mu sia taamu tu 
Kusukarangko, kadanNa PUANG, belanna 
tae'mo mukilalaiNa' sia kabuttokammo 
tu muposande'. 

26 Sia Aku kalena la ungkalili'i tu biring 
dodomu sae langngan lindomu anna 
payan tu mupomasiri'na, 

27 jamotu mintu’ gau’ salamu sia 
kamoraian malassummu sia passulo 
bongi mesirisammu. Dao mintu' tanete 
lan lu padang Kutiromo tu mintu' 
penggauran megalliammu: upu’ allomu, 
e Yerusalem, sangapapira mumane la 
masero? 

Pa'pakilala diona pealloan karing 


14:1-15:21 

14 lInde sia tu kada sae lako 

Yeremia, iamotu kadanNa PUANG 
diona tu pealloan pannang. 
2 Tatu to Yehuda masussa nasang sia 
tae'mo namatoto' tu mintu’ babanganna, 
latu tau iato mai ma'pote dibolong 
mamma' diong lu padang, sia iatu 
sarrona Yerusalem kendekmo langngan 
langi’. 
3Tatu mintu’ to kapuana ussua 
pa'kurinanna undaka' uai: iatonna 
rampomo lako to' bubun batu, tae'mo 
uai naapparan, anna sule lo'bang tu tau 
iato mai umbaa bussona: kasirisan tu 
tau iato mai sia maila’ anna umbungku' 
ulunna. 
“Tatu tau iato mai rosso penaanna diona 
pa'lakna, belanna tae' nasae tu uran lan 
kuli'na padang: iamoto anna masiri' to 
tu ma'pa'lak sia umbungku' ulunna. 
> Belanna moi donga birang tu kianak 
dio lu padang untampe duka anakna, 
belanna tae' bangmo riu. 

Tatu keledai pangala’ bendan dao 
tanete rangke sia seka-seka susi 
serigala: maru'gun tu matanna, belanna 
tae'mo ria tuo. 

7 Moi anna iatu kakadakeangki bendan 
titanan sa'bi unneakan, o PUANG, 
pogau'i tu iannato diona sangamMi. 
Belanna tarru' memboko'mokan, sia lako 
Kalemi kinii kasalan. 

80 Pa'rannuananna to Israel! o 
Patunduanna, ke attu kapussakan, 
ma'apai amMi la butung to sae lan 
tondok iate, sia butung to lendu' lalan, 
tu lendu' bangri ma'bongi? 

9 Ma'apai amMi susito misa” to maling sia 
butung to misa" pa'barani tu tang nakulle 
patunduan? LanKomi lu tangngaki, o 
PUANG, sia iatu sangamMi disa'bu' lako 
kaleki, iamoto da Mitampekan. 

10 Inde sia tu kadanNa PUANG tu diona 
bangsa iate, Nakua: lendu' ia naporainna 
tu tau iato mai salamba salao sia tae' 
napatadangi tu lette'na, iamoto natae’ 
nakalo'i penaanNa PUANG. Na totemo 
la Nakilalaimo tu kakadakeanna sia 
Naukung tu kasalanna tau iato mai. 

11 Sia Nakua PUANG lako kaleku: Da 
mupassambayanganni te bangsa iate tu 
napomelona. 

12 Moi anna ma'puasa tu tau iato mai, 
tae' duka Kuperangii tu petambana, sia 
moi anna pemalaran pemala' ditunu 
pu'pu' sia kande dipemalaran, tae' duka 
nakalo'i penaangKu, sangadinna la 
Kumangsanni pa'dang sia karorian sia 
ra'ba biang. 

13 Kukuami: A'a Puangta PUANG 
tonganna ma'kada tu mintu' nabi lako 
tau iato mai, nakua: tae' mila untiro 
pa'dang sia tae' nala urrampoikomi 
karorian, sangadinna karapasan tontong 
la Kukamaseangkomi lan inan iate. 

14 Apa ma'kada PUANG lako kaleku 
Nakua: Tae' natongan tu apa napokada 
mintu' nabi iato tete dio sangangku: 
tae' Kusuai tu tau iato mai, ba'tu 
umpasanni, ba'tu ma'kada lako kalena. 
latu pa'nubua'na lako kalemi iamo patiro 
mendeata tang tongan sia kapakita-kitan 
tae” gai'na sia pa'pakena bu'tu lan 
penaanna. 

15 Tamoto, nakua kadanNa PUANG 
diona tu mai nabi ma'nubua' tete dio 
sangangKu, moi natae' Kusuai tu tau 

iato mai sia tu ma'kada nakua: La tae' 
kandean pa'dang sia karorian lan padang 
iate - mintu’ nabi iato mai la sabu’ 
napobua' pa'dang sia karorian. 

16 Na jatu bangsa tu napa'nubuaran 
nabi iato mai, la situlambenan dio lu 
mintu' batatta Yerusalem, napobua' 
karorian sia pa'dang: na moi misa' 

tau tae' ullamunni, la tau iato mai la 
bainena la anakna muane sia anakna 
baine. La Kupasusimoto umbarrakanni 
tu kakadakeanna dao ulunna. 

17 Tamoto pokadai te lako tau iato 

mai, kumua: Tae' torena sitanutuan 

tu uai matangku ke bongi sia keallo, 
belanna anak dara, lai'na bangsaku 
bangkemo, iamotu bangke kapua, 
belanna nakandalan pa'dang. 

18 Take tassu'na' lako padang, dio tu 
mintu' to mangka nakande pa'dang. Sia 
lake tamana' kota, lan tu to la mate 
mannamo napobua' karorian! Ondongpi 
la nabi la to minaa lu lako lu dio mai lan 
lu tondok sia tae'mo apa natandai. 

19 Mitibe tarru'raka tu Yehuda? 
Nakasorromoraka penaamMi tu Sion? 
Ma'apari Mibambakan, kiurunganni 
tang mondo sule? Moi kirannuan 

kamarampasan, apa tae' bang tu 
melona, moi angki rannuan allo 
kamalekean, apa metakuranna manna! 
200 PUANG, kitandaimo tu 
katangmekaalukangki sia kakadakeanna 
nene" to doloki, kumua kasalammokan 
lako Kalemi. 

21 Da Mitibei sia da Mitang umbilangi 

tu isungan kapayungan madatumMi, 
belanna sangamMi. MengkilalaKkomi: da 
Mipokai tu basse tatanan sola. 

22 Denraka misa' tu rapang-rapang 
dipodeata tu tae" gai'na dio lu mintu' 
bangsa ma'din umpasae uran? 
Ma'dinraka tu langi' umpatibarrak 

uran sae? Tae'raka naKamu, o PUANG, 
Kapenombangki? Iamoto angki 
rannuangKomi, belanna Kamu umpadadii 
tu mintu'nate. 

1 5 1 Apa Nakua PUANG lako kaleku: 
Moi anna Musa sola Samuel 
bendan dio oloKu, tae' duka nala unnalai 

penaangKu te bangsa iate, papallai tu 
tau iato mai dio mai oloKu, suai male. 

2 Sia iake mekutanai tu tau iato mai 
lako kalemu kumua: Umba Ia kiola? la 
mukua lako: Inde sia tu kadanna PUANG, 
Nakua: Minda tu dipamanassa la mate, 

la mate, minda tu dipamanassa nakande 
pa'dang, la nakande pa'dang, minda tu 
dipamanassa la karorian, la karorian sia 
minda tu dipamanassa la dipali, iamo la 
dipali". 

3 Tonganna Aku la umparampoi patang 
rupa kasanggangan tu tau iato mai, 
kadanNa PUANG: iamotu pa'dang 

la umpatei sia asu la urriu'-riv'i sia 
manuk-manuk dao langi’ sola olo'-olo' 
dao kuli'na padang la umpetarii nakande 
sia ussepak-sepakki. 

4 Sia la Kupadadi misa” apa metakuran 
tu tau iato mai lako mintu' kadatuan lan 
lino, belanna Manasye, anakna Hizkia, 
datu Yehuda tu diona apa mangka 
hapogau' lan Yerusalem. 

> Belanna mindapara tu la ungkamaseiko, 
e Yerusalem, sia mindapara la 
umpokariangangko, ba'tu mindapara la 
lempang umpekutanangko. 

6 MangkaMo' mutampe, kadanNa 
PUANG, sia memboko'moko, iamoto 
angKu unnangka' limangKu unneako 

sia ussanggangko, belanna mata'ka' 
bangMo' menassan. 

7 Tonganna Aku unta'pii barang tu 

tau iato mai lan mintu' babangan 

tondok: Aku umpasisayuranni anak, sia 
ummangsanni tu taungKu. Apa tae" duka 
natibalik tu tau iato mai dio mai lalanna. 
8 Tatu bilanganna mintu' baine balunna 
tau iato mai la Kupabuda anna bungin 
dio biring tasik: la Kupasaean misa' to 
ma'kasanggang, ke tangngai allo, tu tau 
iato mai, iamotu indo' sia to mangura. 
Ta'pa la Kuparampoi kamatakuran sia 
ma'patirambanna tu tau iato mai. 

Tatu baine pempitumo kianak 
bonnongmo nasa'ding sia ma'ipu: 
lambunmo tu allona tonna masiang 
siapa, kasirisammo sia ka'tu rannunna. 
Ondongpi iatu torronapa, Kusorong la 
nakande pa'dang dio pentirona mintu' 
ualinna, kadanNa PUANG. 

10 Upu’ alloku, o indo'ku, belanna 
midadiammo', misa’ to te'geran, misa’ 
to passipakkan lako mintu' pa'tondokan: 
tae” kuma'peindan sia tae’ kukaindanan, 
apa pa'gantanna manna tau lako kaleku. 
11 Ma'kadami PUANG Nakua: Manassa 

la Kurampanangko ammu pomeloi. 
lake attu kamandasan sia kapussakan 
manassa la Kupasae tu to unneako 
umpalaku pa'tunduan lako kalemu. 

12 La tesseraka tu bassi, iamotu bassi lu 
daa mai sia tambaga? 

13 Mintu' barang apammu sia mintu' 
iananmu la Kupa'bengan butung 
pangrampa, tu tang dialli, napobua' 
mintu’ kasalammu lan mintu’ lili'na 
tondokmu. 

14 Sia la Kupopengkaunanko lako 
ualimmu lan misa" padang tu tae" 
mutandai belanna dukkumo misa" api 
tete dio kare'dekangKu, la umballakomi. 
150 PUANG, Kamu unnissanni, kilalaina' 
dikka’, pokarianganna' sia pembalaranna' 
lako mintu’ to unnula'na'! Da Misabu'ina' 
tete dio pesuka' kalandoMi: tandai, 
kumua untanggungna' kaditattan 
belanna Kamu. 

16 Jmba-umba kunii unnapparan 
kadamMi, kukande sia iatu kadamMi 
kuporannu sia naposende penaangku: 
belanna iatu sangamMi disa'buranna', 

o PUANG Kapenombanna mintu' 
ma'dandan maritik. 

17 Tae' lenpa kuunno'ko' lan 
kasirampunanna to sipetaa-taan la 
umpasende kaleku: natoemo' limamMi, 
iamoto angku misa-misa unno'ko', 
belanna Mipatutu'imo' kasengkean. 

18 Ma'apai anna tae' upu'na tu pa'di'ku 
sia tae' namondo tu bangkeku sia tae' 
nasikemun? Iatu Kamu tonganna butung 
to salu'-salu' marangke lako kaleku, 
susito uai ka'to'. 

19 Tamoto, nakua kadanNa PUANG: 
iake mengkatoba'ko, manassa Aku 
unnangka'ko sule, ammu bendan 

dio oloKu: sia iake mupokadai tu 
kebattuananna sia tang ma'kada 
matampo, manassa la Kuposumbung 
pudukko. Melo ke tibalikki tu tau iato 
mai lako kalemu, apa da na iko tibalik 
lako kalena. 

20 Take susito la Kupadadiko rinding 
tambaga untingoi te bangsa iate tu 
tang dikulle ussanggangi moi anna 

la ullaoiko tu tau iato mai, apa tae' 
nataloko, belanna Aku la urrondongko 
sia la untunduiko sia la urrampanangko, 
kadanNa PUANG. 

21 Sia la Kurampanangko lan mai limanna 
to kadake sia la Kulendokangko lan mai 
pa'takungkungna to masa'ga'. 

Iatu kasanggangan inang la sae 


16:1-17:18 

1 6 1 Saemi kadanNa PUANG lako 

kaleku, Nakua: 
2 Da mukebaine sia da naden anakmu 
muane sia baine lan inan iate. 
3 Belanna nakua kadanNa PUANG tu 
diona mintu' pia muane sia baine, tu dadi 
lan inan iate sia diona mintu' indo'na tu 
ungkianakanni sia diona mintu' ambe'na 
tu undadianni lan padang iate: 
“Tatu tau iato mai la mate napobua' 
ra'ba biang, anna tae' nadibatingi sia 
tae' nadilamun anna dadi pangangku' 
dio lu padang sia la karorian anna iatu 
batang rabukna la napopendurukan 
manuk-manuk dao lu langi' sia olo'-olo' 
dao kuli'na padang. 
5 Belanna nakua kadanNa PUANG: Da 
mutama banuanna to mario-rio sia da 
mumale umbatingi sia da'mutongkonni 
tu tau iato mai, belanna Kulendokammo 
dio mai tau iato mai tu kasalamaran 
Kupataranakanni sia kamaturu-turuan 
sia kamamasean, kadanNa PUANG. 

6 La to kapua la to bitti” la mate lan 
tondok iate sia tae” nadilamun tu tau 
iato mai sia tae' nala umbatingi tau, sia 
moi misa” tau tae" untori-torianni kalena 
ba'tu unggalettunganni ulunna. 

7 Sia tae” tau sae unti'pek-ti'pek roti 
tanda maindunna la umpakatana to 
kamatean, sia la umbenni pangiru' 
pa'pakatana, moi anna ambe'na ba'tu 
indo'na. 

8 Sia da mutama banua pa'maruasan la 
unno'ko' kumande sia mangiru' sola tu 
tau iato mai. 

9 Belanna nakua kadanNa PUANGna 
mintu' ma'dandan maritik, 
Kapenombanna to Israel, kumua: 
Tonganna la Kupa'dei tu arrak 
kaparannuan sia kamaruasan sia gamara 
to ma'rampanan kapa’ dio pentiromi sia 
iato ke linomipi. 

10 Take muparampoi te mintu' kada 
lako bangsa iate, sia ma'kada lako 
kalemu kumua: Ma'apai Napokadai 
PUANG te kasanggangan kapua iate la 
urrampoikan sia apara kakadakeangki 
sia kasalangki tu kipogau' lako PUANG, 
Kapenombangki?- 

ił La mupokada lako tau iato mai, 
kumua: Belanna natampeMo' nene’ to 
dolomi, kadanNa PUANG, sia unturu'mo 
kapenomban senga' sia umpengkaolai 
sia tukku umpenombai sia natampeMo' 
sia tae'mo nakaritutui tu Sukaran 
alukKu. 

12 Sia belanna kamu te umpogau' 
kakadakean losong anna nene' to 
dolomi, iamotu pada unturu'mokomi 
kamakarrasan penaa kadakemi sia 
manoka umperangiiNa', 

13 jamoto la Kutibekomi lan mai tondok 
iate lako misa' tondok tang mitandai, 

la kamu la nene' to dolomi na inde to 
dio nanii mengkaola lako kapenomban 
senga' ke allo sia ke bongi, belanna 
tae'mo Kula ungkaturu-turuikomi. 

14 Tamoto, manassa la sae tu allona, 
kadanNa PUANG, ke tae'mi nakuai tau: 
La lelukraka tuoNa PUANG, tu ussolan to 
Israel lan mai tondok Mesir. 

15 Sangadinna la lelukraka tuoNa PUANG 
tu ussolan to Israel lan mai tondok daa 
ulunna salu sia lan mai mintu' tondok, 
tu dinii mangka unnula'i male: manassa 
Aku la ussolanni sule tu tau iato mai lako 

padang tu mangka Kukamasean nene' to 
dolona. 

16|a ussuaNa' to mebale buda, kadanNa 
PUANG, anna ia untingkanni tu tau iato 
mai susi bale, undinnato la ussuaNa' 
buda to moasu, la unnula'i dao mai 
mintu' buntu sia mintu' tanete, sia lan 
mai mintu' kalo'tok batu. 

17 Belanna matangKu umpenunui tu 
mintu' tengkana tau iato mai, sia 

tae” nakabunian dio oloKu sia iatu 
kakadakeanna tae' nakarerungan dio 
pentiroKu. 

18 Tamoto la dolo Kupabala'i penduan 

tu kakadakeanna sia kasalanna tau 

iato mai, belanna naruttakkimo batang 
rabuk megallianna sia megi'giranna tu 
tondokKu sia napasitutu'i apa iato tu 
mana Ku. 

130 PUANG, Kamumo kamatotorangku 
sia tambakukungku sia pentirerungangku 
ke allo kapussakan! Lakomo Kalemi la 
nanii sae tu mintu' bangsa dio mintu' 
randan langi' sia ma'kada nakua: 
Kabuttokan manna tu mana'na nene' to 
doloki sia apa tae' gai'na, tu moi misa' 
tae' apa kebattuan napaden. 

20 Ma'apai tu tolino anna garagan 
kapenomban kalena? Apa tangia 
kapenomban! 
21T1amoto te attu iate la Kupaissanan 
tau iato mai, la Kupaissanan tu 
kamatotoranna limangKu sia kuasangKu, 
anna tandai kumua PUANG iamo 
sangangKu to. 
1 7 l Tatu kasalanna to Yehuda disura' 
peoki' bassi sia dioki' pena intan 
lan papan penaanna sia dio mintu' 
tanduk inan pemalaranna, 
2 'famotu tanda kapengkilalan tu 
umpasala tau iato mai, sia dio lentong 
dipodeata diong lu mintu' garonto' kayu 
maluna sia dao bottona mintu' tanete, 
3 Sia dao lu buntu dio lu padang. Mintu' 
barang apammu sia mintu' iananmu la 
Kupa'bengan butung pangrampa, tu tang 
dialli, napobua' kasalammu lan mintu' 
lili'na tondokmu. 
4 Sia la mulendokan tu limammu dio mai 
tu mana' mangkamo Kukamaseangko sia 
la Kupopengkaunanko lako ualimmu lan 
misa' padang tu tae' mutandai, belanna 
la tontong dukku tu misa' api tete dio 
kare'dekangKu, la umballako. 

> Inde sia tu kadanNa PUANG Nakua: 
Tampakan ropu tu to urrannuan tolino 
sia tu umpotakia' duku' sia untoyangan 
penaanna dio mai Puang. 

6 Belanna iatu a'ganna susi kayu anak 
tae” daunna lan lu padang aak, tu tae’ 
nasa'dinganni, ke saei tu melona, apa 
tuo dio lu inan marangke lan lu padang 
pangallaran, iamotu padang masin, tu 
tae" natorroi tau. 

7 Maupa' tu to rannu lako PUANG sia 
sande' lako PUANG. 

8Belanna la sangtinti ia kayu, ditanan dio 
to" randan lalan uai sia tu merroro aka'na 
lako biring salu, sia tae" nasa'dinganni ke 
sarrangi allo sangadinna tontong bang 
maluna tu daunna, tae' nasopatianni ke 
masai tu pealloan lan sangtaun sia tae" 
upu'na membua. 

?Tatu penaa mandu patangnga' na iatu 
mintu' apa, sia pasanggang: mindara 
ma'din la untandai? 

10 Akumo, PUANG, ussandak penaa 

sia ussudi ba'teng, la umpabala'i 
simisa'-misa'i tu tau sitinaya kedona sia 
sitinaya bua penggauranna. 

11 Susi manuk lampung unnarranni 
tangia tallo'na, susi dukamoto tu to 

urrampun tang malolo janan; lan 
kamatangnga - taunna manassa la 
natampe sia iatu kama'tampakanna la 
susito baga. 

120, isungan kamala'biran tu masuangga 
tempon dio mai, o inan maindanki, 

13 sia pa'rannuanna to Israel, o PUANG! 
iatu mintu' to untampeKomi la kasirisan: 
minda-minda tu memboko' dio mai 
Kalemi, la disura' tu sanganna diong 
padang, belanna natampemo tu 
kalimbuang boba iamotu PUANG. 

140 PUANG, pamatanana' angku 
matana; tunduina' angku makarimman 
belanna Kamumo tu kapudiangku. 

15 Ma'kadami tu tau iato mai lako kaleku, 
nakua: Umbamira tu kadanNa PUANG? 
Melo ke saemi totemo! 

16 Apa tae' kumalaku-laku lako Kalemi 
kumua nasae tu kamandasan, sia tae' 
duka kukamorai tu allo kamandasan: 
Kamu unnissanni. Iatu apa sun dio 
pudukku, ombo' dio oloMi. 

17 Da Midadi apa metakuran lako kaleku: 
Kamumo pentirerungangku ke allo 
kamandasan. 

18 Nake dipakasiri'i tu mintu' to 
urrambaina', da na aku dipakasiri', 

nake dipatirambanni tu tau iato mai, da 
na aku dipatiramban. Parampoimi allo 
kamandasan tu tau iato mai, sia poka 
penduanni. 


Umpamadatu allo katorroan 


17:19-27 


19 Ma'kadami PUANG lako kaleku Nakua: 
Maleko bendan tama babanganna taunna 
bangsa iato, tu naola tama sia tassu' 
mintu' datu to Yehuda, sia tama mintu' 
babangan Yerusalem, 

20 ammu ma'kada lako tau iato kumua: 
Perangii tu kadanNa PUANG, e mintu' 
datu Yehuda sia mintu' to Yehuda sia 
kamu mintu' to untongkonni Yerusalem, 
tu tama babangan iate. 

21 Inde sia tu kadanNa PUANG Nakua: Da 
mimamaa ke allo katorroan sia da mibaa 
pamaan tama babangan Yerusalem, ke 
la ungkaritutuikomi katuoammi. 

22 Sia da mibaa pamaan tassu' lan mai 
banuammi, ke allo katorroan, sia da 
mikarang moi misa” duka pengkarangan, 
sangadinna la mipamadatu tu allo 
katorroan, susitu Kupepasanan lako 
nene" to dolomi. 

23 Apa manoka tu tau iato mai umperangii 
sia tae” natananni talinga, sangadinna 
umpabattuk penaanna sia ungkanoka 
pangadaran. 

24 Apa iake miperangii tonganNa' 
kadanNa PUANG, sia tae' mibaa pamaan 
tama babangan kota iate, sangadinna 
mipamadatu tu allo katoroan ammi tang 
mengkarang allo iate, 

25 manassa dio mai te babangan kota 
late la tama tu mai datu sia arung, tu 

la unnisung dao isungan kapayunganna 
Daud, ma'kareta sia ma'darang, la iatu 
mai datu sia mintu' arungna la mintu' 
to Yehuda sia mintu' to untongkonni 
Yerusalem, sia iate kota iate la natorroi 
tau sae lakona. 

26 Sia la sae tu tau dio mai mintu' 

kota Yehuda sia dio mai mintu' lili'na 
Yerusalem sia dio mai padang Benyamin 
sia dio mai Padang Merrantena sia dio 
mai Ma'buntunna sia lo” mai Pollo'na uai, 
anna umbaa pemala' ditunu pu'pu' sia 
pemala' pangrere' sia kande dipemalaran 
sia dupa sia la umbaa duka pemala' 
pa'pudian tama banuanNa PUANG. 

27 Apa iake manokakomi umperangiiNa”, 
kumua: la mipamadatu tu allo katorroan 

sia da mimamaa sia umbaa pamaan 
tama babangan Yerusalem ke allo 
katorroan, manassa la umpadukkuNa' 
misa" api lan babanganna, tu la ussappii 
mintu' tongkonan layukna Yerusalem sia 
tang pa'de-pa'deanna. 


Yeremia umpemaranga 
to ma'tampa kurin 


18:1-20:6 

1 8 lInde sia tu kada dio mai PUANG 

lako Yeremia, Nakua: 
2 Ke'de'ko ammu male rokko banuanna 
to ma'tampa kurin, na inde to Kunii 
umpokadangko tu kadangKu. 
3 Ta kala malemo’ rokko banuanna to 
ma'tampa kurin iato, anna marassan 
unggaragai misa' panggaraga dao 
pa'tampan kurin. 
“Take susinna salai tu kurin natampa, 
susitu biasa dadi diona sanglemong 
losso’ pitti” lan limanna to ma'tampa 
kurin, natampa pole'omi dio mai to tu 
misa' kurin senga', susitu nasanganna 
melo la nagaraga. 
> Saemi tu kadanNa PUANG lako kaleku, 
Nakua: 

6 Tae'raka Kuma'din umpogau'i lako 
kalemi susite to ma'tampa kurin iate, e 
to Israel? KadanNa PUANG. Tonganna 
susi losso’ pitti’ lan limanna to tumampa 
kurin, susi dukamokomi to lan limangKu, 
e to Israel. 

7 Den attunna pissan angKu paolai 
salunna tu misa" bangsa sia misa" 
kadatuan, la unnurakki sia la 
ussanggangi sia la ussabu'i. 

8 Apa iake mengkatoba'mi dio mai 
kakadakeanna tu bangsa mangka 
Kupaolai salu, manassa la Kupenassanni 
tu kasanggangan la Kuparampoanni. 

9 Denno pissan attunna angKu paolai 
salunna tu misa" bangsa sia misa" 
kadatuan la umbangunni sia la 
umpondokki. 

10 Apa iake umpogau'i apa kadake dio 
pentiroKu, anna tae' naperangii tu 
gamarangKu, manassa Kupenassanni 
tu kameloan mangka Kupokada la 
Kukamaseanni. 

11 Totemo pokadai te lako mintu’ to 
Yehuda sia lako mintu' to lan Yerusalem, 
kumua: Inde sia tu kadanNa PUANG 
Nakua: Manassa Kuparandanmo 

tu kasanggangan lako kalemi sia 

Kutangnga'mo tu la miposanggangna, 
iamoto pada mengkatoba'komi dio mai 
lalan kadakemi sia pemeloi tu kedomi sia 
penggaurammi. 

12 Apa nakua tu tau iato mai: Tae’ 
gai'na to, belanna la unturu' bangmokan 
lalan penaangki sia pada la unturu' 
kamakarrasan penaa kadakeki. 

13 Tamoto, nakua kadanNa PUANG: 
Pekutananni dio lu mintu' bangsa, 
mindamo mangka urrangii tu susinna te? 
Lendu' ia megi'giranna tu apa napogau' 
anak dara Israel! 

14 Denraka nasalai ambun makko 
Libanon tu mintu' buntu batu se'ponna 
Libanon, ba'tu denraka nabelai marangke 
tu uai masakka'na uran kamban tu tang 
tore sae? 

15 Moi anna susito, tang nakilalai dukaNa' 
taungKu: memala' duka lako apa tae' 
gai'na. Ilamoto anna titodo tu tau 

iato mai dio lu lalanna, iamotu lalan 
masainna, belanna unnola lalan tang 
dibatatta, 

16 naurunganni napopendadi apa 
napotiramban tau tu tondokna sia 
tontong dadi misa" apa natelle tau: 

minda-minda ullendu'i la tiramban sia 
unniling-iling. 

17 Susito angin rampe matallo, susi 
dukato la Kupasisarak-sarak tu tau iato 
mai dio tingayona ualinna: na iake allo 
kapussakannai, la Kutananni sokkong 
tangia lindo. 

18 Attu iato ma'kadami tu tau iato mai 
nakua: Maikomi tadakaran tangnga' 
Yeremia, belanna tae' lenpa napa'de tu 
pangadaran dio lu mintu' to minaa ba'tu 
pa'timbangan dio lu mintu' to matarru' 
ba'tu kada dio lu mintu' nabi. Maikomi 
taotton kadai: sia da taperangii moi 
misa' tu kadanna. 

19 Perangiina', o PUANG, sia tananni 
talinga tu kadanna mintu’ to unneana'. 
20 Sipaturaka tu kameloan dipabala'i 
kakadakean? Belanna nabo'bokanna' 
patuang tu tau iato mai. Kilalai 

dikka' umba kukua bendan dio oloMi 
umpengkamoyanni sia undampai tu 
kare'dekamMi lako tau iato mai. 

21 Tamoto popa'elo'nai tu anakna tau 
iato mai karorian, sorongi tu tau iato 
mai lako kandean pa'dang, naurunganni 
sisayuran anak sia balu tu mintu' 
bainena, sia mangsan tu mai muanena 

napobua' kamatean, sia mate tu mai 
to manguranna nakande pa'dang lan 
kasirarian. 
22 Nake dirangii tu kasilallakan lan 
mai banuanna tau iato mai, ke ta'pa 
Mipasaemi tu uali buda ullaoi. Belanna 
mangkamo umbo'bokanna' patuang Ia 
untingkanna' sia natananan buni poya tu 
lette'ku. 
23 Apa Kamu, o PUANG, unnissanni tu 
tangnga'na tau iato mai la umpateina', 
da Miseroi tu kakadakeanna sia da 
Mipa'dei tu kasalanna dio mai oloMi, 
sangadinna la tibambang dio oloMi. 
Ukungi tu tau iato mai, ke nalambi'mi tu 
attu kasengkeamMi. 
19 lInde sia tu kadanNa PUANG, 
Nakua: Maleko mualli misa' 
bussona pa'tampa kurin, mumane male 
sola ba'tu pira-pira pekaamberanna 
bangsa iato sia ba'tu pira-pira 
pangulunna to minaa. 
2 Sia tassu'ko ammu male rokko lombok 
Ben-Hinom tu natingayo babangan 
Bibang, ammu petambanni inde to dio tu 
mintu' kada tu la Kupokada lako kalemu, 
3kumua: Perangii tu kadanNa PUANG, 
e mintu' datu Yehuda sia mintu' 

to lan Yerusalem. Nakua kadanNa 
PUANGna mintu' ma'dandan maritik, 
Kapenombanna to Israel: Manassa Aku 
la umparampoi kasanggangan te inan 
late, naurungan tilanta' lan talinganna 
minda-minda tu umperangii. 

4Belanna natampeNa' tu tau iato mai 
sia napakasarembangan te inan iate, tu 
nanii untunu pemala' lako deata tang 
natandai, la tau iato mai la nene" to 
dolona la mintu' datu to Yehuda: sia 
napaponnoimo rara to tang kasalan te 
inan iate. 

3 Sia nagaragan inan pemalaran tu Baal 
dao inan madao, tu nanii untunu anakna 
la napopemala' ditunu pu'pu' lako Baal: 
iamotu apa inang tae" len Kupepasananni 
sia inang tae' len Kupa'peissananni sia 
inang tae' len bu'tu lan penaangKu. 

6 Tamoto, kadanNa PUANG, la sae tu 
allona, anna tang disangaimo Tofet ba'tu 
lombok Ben-Hinom, sangadinna lombok 
Pura tau. 

7 Dio inan iate la Kunii undampai tu 
tangnga'na Yehuda sola Yerusalem: sia 
Aku la ullaoi pa'dang tu tau iato mai 
anna songka dio tingayona ualinna sia 
tete dio limanna mintu' tau undaka' 

lalan la umpatei, sia Aku la umbenni 
manuk-manuk dao lu langi” sia olo'-olo' 
dao kapadanganna tu batang rabukna la 
napopendurukan. 

8 Sia kota iate la Kupopendadi apa 
napotiramban tau sia dadi misa' apa 
nabellu'i tau, minda-minda ullendu'i la 
tiramban sia natelle-telle belanna diona 
mintu' kasangganganna. 

9 La Kupakande dukapa duku” anakna 
muane sia anakna baine tu tau iato mai: 
pada la ungkande duku'na solana lan 
kapu'duran sia kapussakan, tu nalaoanni 
ualinna sia napapussakanni to undaka' 
lalan la ungka'tu sunga'na. 

10 Ammu tessei tu busso iato dio 
tingayona mintu' to musolan male. 

11 Sia la mupokada lako tau iato mai, 
kumua: Nakua kadanNa PUANGna mintu' 
ma'dandan maritik: La Kupasusi dukate 
Kusanggang tu bangsa iate, sia kota iate, 
susito untesse panggaraga pa'tampa 
kurin, tu tae'mo nama'din dipemeloi 
sule, sia la napang lamunni tau tu Tofet, 
belanna tae'mo inan dinii manglamun. 
12 La susimo penggaurangKu lako inan 
iate sia mintu’ to torro lan, ondongpi la 

Kupasusi Tofet te kota iate, kadanNa 
PUANG. 
13 Mintu' banua dio Yerusalem sia mintu' 
tongkonan layukna datu Yehuda Ia 
maruttak susi inan dio Tofet, iamotu 
mintu' banua dao sotona nanii tau 
untunu pemala' lako mintu' ma'dandan 
maritik dao langi' sia umpemalaran 
pemala' pantedok lako kapenomban 
senga’. 
14 Tatonna sulemo Yeremia, dio mai Tofet, 
tu nanii PUANG ussuai la ma'nubua', 
bendanmi dao tarampak banuanNa 
PUANG, anna ma'kada lako mintu' to 
buda, nakua: 
15 Inde sia tu kadanNa PUANGna mintu’ 
ma'dandan maritik, Kapenombanna to 
Israel, Nakua: La Kupasae tu mintu' 
kasanggangan, tu Kupokadamo la 
urrampoi te kota iate sia mintu' kotana, 
belanna umpabattukmo penaanna tu 
tau iato mai sia manoka umperangii 
kadangKu. 
20 1 Tatonna rangimi to minaa 
Pasyhur, anakna Imer, to minaa, 
tu pangulunna to ungkampai banuanNa 
PUANG, diona mintu' kada nubua'na 
Yeremia, 

2 habambami Pasyhur tu nabi Yeremia 
anna sangkalai lan babangan Benyamin 
daona lu, dio banuanNa PUANG. 
3T]atonna masiangmo dio mai, tonna 
tassu'imi Pasyhur tu Yeremia lan mai 
sangkala, nakuami Yeremia lako: Tae'mo 
Nasangai PUANG tu sangammu Pasyhur, 
sangadinna Kamagiangantiku-lao. 
4Belanna nakua kadanNa PUANG: La 
Kupadadiko misa’ apa megiangan lako 
kalemu sia lako mintu' solamu: iatu 
tau iato mai la songka mate nakande 
pa'dangna ualinna anna tiroi matammu 
sia mintu' tondok Yehuda la Kusorong 
tama limanna datu Babel, anna rampai 
lako Babel sia la napatei pa'dang tu tau 
iato mai. 

> Mintu” mana'na kota iate sia mintu’ 
daka'na sia mintu' iananna sia mintu' 
pareanan ballona datu Yehuda la 
Kusorong tama limanna ualinna, tu la 
urrampai sia unnalai sia umbaai lako 
Babel. 

6Jatu iko, e Pasyhur sia mintu’ 
sangdadiammu la dipali' nasangkomi 
sia la rampoko lako Babel sia la mateko 
ammu dilamun dio, la iko la mintu' 
solamu, tu munii ma'nubua' tang tongan. 

Kamasussanna penaanna Yeremia 


20:7-18 
70 PUANG, Kamu unnaranna' sia 
kuturu'mo tu kadamMi: tarru' 
matoto'Komi na aku, iamoto amMi 
patalo. Dadimo' pa'popetaa tu'turan allo, 
pantan nasitelle-telleimo' tau. 
8 Belanna iake ma'kadaona' manassa 
la melallakna', sia umpeolianona' 
kamasa'garan sia pa'pakario-rio, 
belanna kadanNa PUANG kupobannangi 
ditatta sia ditelle-telle tu'turan allo. 
Jake ma'kadana' kukua: Tae'mo kula 
ungkilalai tu PUANG sia tae'mo kula 
ma'kada tete dio sanganNa, dadimi 
lan penaangku tu susi api dukku, tu 
ussitutu'i kaleku umpatananni, apa tang 
kukulle. 
10 Belanna kurangimo tu tau buda sibisik- 
bisik - den kamaramban tiku lao - 
nakua: Pokadai apara tu la tatandaranni! 
Mintu' solaku tu kusikadamakan 
ummanta-manta katobangangku sia 
nakua: Lalo sia manii tanaran anta 
ma'din umpasalai sia umpabala'i. 

11 Apa PUANG urrondongna' susi misa' 
pa'barani lalong: iamoto mintu' to 
unnula'na' la tisumbang sia tang pakulle: 
la kasirisan tongan, belanna tae' nalalo 
tu natangnga'na, iamo kaditattan 
matontongan sia tang dikalupai. 

12 PUANGna mintu’ ma'dandan maritik, 
iamo Tomassudi malambu,, tu untarru' 
mintu' ba'teng sia penaa, inang la 
kutiro tu pa'bala'Mi lako tau iato mai, 
belanna lako Kalemi kunii ussorongi tu 
kara-karaku. 

13 Penanianni tu PUANG, pudii tu PUANG, 
belanna Narampanan tu sunga'na to 
bongko dio mai limanna to kadake. 
14Tampak ropu tu allo kunii dadi: 
nake tang maupa'i tu allo nanii indo'ku 
ungkianakanna'. 

15Tampak ropu tu to umparampo 
kareba melo lako ambe'ku, kumua: 
Napadadiammoko misa' pia muane. 
Mandu napopaiman ambe'ku tu kareba 
iato. 

16 Flo'namo tu tau iato nasusi tu mai 
kota Nabaliangammo PUANG, natang 
umpenassanni: melo ke melambi' 
narangi tu sarro sia ongngo' kasirarian 
ke ma'tangngai allo. 

17Belanna tang Napateina' lan 
pa'tambukanna indo'ku, anna indo'ku 
bangmo kupolamunan sia tang tore tu 
inan taunna ma'tambuk. 

18 Ma'apai angku tassu' lan mai 
pa'tambukan la umperasai kamaparrisan 
sia kamandasan sia la natonangi 
kamasirisan tu mai alloku sae lako 
upu'na? 


Pa'bunga'na to nakomba-kombai 
datu Zedekia lako Yeremia 


21:1-10 

2 1 lInde sia tu kada dio mai PUANG 

lako Yeremia, tonna suai datu 
Zedekia tu Pasyhur, anakna Malkia, sia 
to minaa Zefanya, anakna Maaseya lako 
kalena, Nakua: 
2|a mekutanakomi lako PUANG tu diona 
kami, belanna Nebukadnezar, datu 
Babel urrariikan: den sia manii apa 
napogaurangkan PUANG tu mintu' apa 
memangngan susi dolona, napourungi 
sorong boko” tu datu iato dio mai kaleki. 
3 Nakuami Yeremia lako: La mipokada te 
lako Zedekia, kumua: 

“Inde sia tu kadanNa PUANG, 
Kapenombanna to Israel: La Kupatibalik 
sule tu pa'buno mitoe, tu mipake dio 

lu salian benteng sirari datu Babel sia 
to Kasdim, tu untama tikuikomi, sia Ia 
Kurampun tu mintu' pa'buno iato lan 
kota iate. 

“Sia Aku kalena la urrariikomi lima 
tie'te'Ku sola takia' mawatangKu, 
ondongpi situang kasengkean sia 
kare'dekan sia kamapallan tongan. 

6 Mintu' tu to lan kota iate la Kuparampoi 
kamandasan, la tolino la olo'-olo': la 
mate nasang napobua' ra'ba biang iato. 
7 Mangkato, kadanNa PUANG, la 
Kusorong tu Zedekia, datu Yehuda sia 
mintu' pareana sia iatu mai to buda, tu 
nasesannapa ra'ba biang sia kandean 
pa'dang sia karorian lan kota iate, tama 
limanna Nebukadnezar, datu Babel, sia 
tama limanna ualinna, sia tama limanna 
to la ungka'tu sunga'na, anna tang 
mamase sia tang mario sia tang maturu 
umpakandei bassi mataran tu tau iato. 
8 Sia ma'kadako lako te to buda: Inde 
sia tu kadanNa PUANG Nakua: Manassa 
la Kupatingayoangkomi te lalan lu lako 
katuoan sia lalan lu lako kamatean: 

9Minda-minda torro lan kota iate, Ia 
mate nakande pa'dang, ba'tu karorian, 
ba'tu ra'ba biang, apa minda-minda 

tu memboko'mo naunturu' to Kasdim 
tu untama tikuikomi, la tuo na iatu 
pangrampana, iamo deatanna. 

10 Belanna iatu lindoKu Kupatingo lako 
kota iate tang la napomelo, sangadinna 
la napokadake, kadanNa PUANG, anna 
disorong tama limanna datu Babel, tu la 
ussumpunni api. 


Diona rapunna datu 


21:11-22:9 
11 Diona rapunna datu Yehuda. Perangii 
te kadanNa PUANG, e bati'na Daud! 
12 Nakua PUANG: Madomi'komi umpaolai 
salunna sia rampananni tu to dirampa 
apanna lan mai limanna to ma'pakario- 
rio, da namendelok tu kare'dekangKu 
susi api sia dukku naurungan moi misa’ 
tau tae" nakulle umpa'deanni, napobua' 
kakadakeanna mintu' penggaurammi. 
13Manassa Aku la unnukungko e 
pa'tondokan diong lombok, e buntu batu 
diong padang lappa’, kadanNa PUANG, 
e kamu tu ma'kada kumua: Mindara tu 

la solo” umpellambi'ikan, mindara tu la 
tama to” pembuniangki? 
14 Belanna Aku la umpapakkannikomi 
sitinaya bua penggaurammi, kadanNa 
PUANG sia Akumo la umpadukku api lan 
to pangala'na, anna lallei tu mintu' apa 
untikui. 
22 1 Nakua kadanNa PUANG: Solo'ko 
rokko tongkonan layukna datu 
Yehuda, pokadai dio te kada iate, 
2 pokadanni kumua: Perangii tu kadanNa 
PUANG, e datu Yehuda, tu unnisungi 
isungan kapayunganna Daud, la kamu la 
to mase'ponmi la iatu mai baanammi, tu 
tama babangan iate. 
3Inde sia tu kadanNa PUANG, 
Nakua: Paolai salunna sia karitutui tu 
kamalamburan, sia rampananni tu to 
dirampa apanna lan mai limanna to 
ma'pakario-rio, da miparugii sia da 
mipandasai tu to sae ba'tu pia biung 
ba'tu baine balu, sia da mipatibollo 
rarana to tang kasalan dao inan iate. 
4Belanna iake mipangu'kui umpogau'i te, 
manassa dio mai babangan tongkonan 
layuk iate la nanii tama tu mintu' datu 
la unnisung dao isungan kapayunganna 

Daud, tu ma'kareta sia ma'darang, la ia 
la mintu' to mase'ponna sia baananna. 
> Apa iake tae'i miperangii te kada iate, 
mangkaMo' umpalao sumpa tete dio 
Kaleku, kadanNa PUANG, kumua iate 
tongkonan layuk iate la daun lauanmo. 
6 Belanna nakua kadanNa PUANG 

tu diona tongkonan layukna datu 
Yehuda: Susiko Gilead sia sangtintiko 
botto Libanon lako Kaleku — ke tae'i 
Kupopempadang pangallarangko, tu 
tang natorroi tau. 

7 Aku la umpatumayai tu to 
ma'kasanggang la ullaoiko, pantanni 
pa'bunona: iamo la ullellengi tu mintu' 
arasi’ pa'tonno'mu anna pembuanganni 
tama api. 

8 Attu iato buda bangsa la ullendu'i te 
kota iate sia sipa kada-kada nakua: 
Ma'apai Napasusii PUANG to te kota 
kapua iate? 

9 Anna mebali nakua: Belanna 
naboko'imo tau iato mai tu basseNa 
PUANG, Kapenombanna, sia tukku 
umpenombai sia umpengkaolai deata 
senga’. 

Diona Salum 


22:10-12 


10 Da mitangi'i tu to mate sia da 
mibatingi, sangadinna iari tu to malemo 
tu la mitangi'i, belanna tae'mo nala sule 
la untiroi tu tondok kadadianna. 
11Belanna inde sia tu kadanNa PUANG 
diona Salum, anakna Yosia, datu Yehuda, 
tu dadi datu ussonda Yosia, ambe'na sia 
tu tassu' lan mai tondok iate, nakua: 
tae'mo nala sule pole'o tama, 

12 sangadinna inan umba tu nanii tau 
umpali', inde to dio la nanii mate sia 
tae'mo nala untiro pole'i te padang iate. 


Diona Yoyakim 


22:13-19 


13 Upu’ allona tu to umbangun banuanna 
situang katangmaloloan, sia tu 
unggaragai bilik tiangka' langnganna 
situang katangmalamburan: sia ussua- 
sua bang padanna tolino mengkarang 
tang nagadi sia tae' nasaroi. 

14Tu ma'kada nakua: La umbangunanna 
kaleku misa' banua kapua sia bilik 

malona' tiangka' langnganna: sia 
nagaragan pentiroanna tu banua iato sia 
nalapik kayu arasi, anna paradai parada 
mararang. 

15 Datukomiraka, ammi sipatomporanra 
kayu arasi’? latu ambe'mi tang 
kumanderaka sia mangiru' sia umpogau' 
salunna sia kamalamburan? Iatonna iato 
manaman ia. 

16 Nasanda tonganni tu diona to makario- 
rio sia to bongko, attu iato manaman ia. 
Tang susiraka to tu unnakuNa'? kadanNa 
PUANG. 

17 Apa tae” mikemata sia kepenaa dio 
kalemi, sangadinna ungkamoraikomi 
saro bu'tu kadake sia umpatibollo rarana 
to tang kasalan sia umpandasa sia 
umpakario-rio tau. 

18 Tamoto nakua kadanNa PUANG tu 
diona Yoyakim, anakna Yosia, datu 
Yehuda: Tae’ nala umbatingi tau susite: 
Oo dikka' siulu'ku muane! ba'tu: Oo 
dikka' siulu'ku baine!: sia tae' duka nala 
umbatingi tau susite: Oo dikka' puang! 
ba'tu: Oo dikka' to kabarre-alloan! 

19 Sangadinna la nalamun tau susito 
ullamun keledai mate, iamotu diriu' sia 
ditibe dio lu salian babangan Yerusalem. 

Diona Konya 


22:20-30 


20 Kendekko langngan Libanon, ammu 
ma'urrukan dao, sia unnangle-angleko 
dao Basan, sia ma'urrukangko dao 

mai Abarim, belanna mintu' muane 
pa'kaboro'mu sanggangmo. 

21 Tatommu marampa' siapa, ma'kadaNa 
lako kalemu: apa mukua: Manokana' 
umperangii! Susimo lalanmu to, randuk 
dio mai mangurammu, belanna tae' len 
muperangii tu gamarangKu. 

22 Mintu' to mangkambi'mu la nakambi' 
angin sia mintu' muane pa'kaboro'mu 
la dirampa. Belanna attu iato la 
kasirisangko sia la ditatta diona mintu' 
kakadakeammu. 

23F iko to unno'ko' dao Libanon sia 
messerang lan lu kayu arasi’, lendu’ ia 
sarromu, ke narampoiko tu mintu’ pa'di', 
susito baine mangurria'. 

24Tonganna la lelukraka tuoKu, kadanNa 
PUANG, moronganna tu Konya, anakna 
Yoyakim, datu to Yehuda, susito misa" 
sissin peca' dio lima kananKu, manassa 
la Kusintakki duka lan mai, 

25 sia la Kusorongko tama limanna to 

la ungka'tu sunga'mu sia mukataku, 
iamotu tama limanna Nebukadnezar, 
datu Babel sia to Kasdim. 

26 Sia la Kupellebarangko sola indo'mu, 
tu mangka undadiangko lako misa' 
tondok senga', tu tangia tondok 
kadadiammi, naindeto dio la minii mate. 
27 Tatu tondok nakamali' tongan la nanii 
sule tama, inang tae'mo ia nala sule 
tama. 

28 Misa'raka kurin tesse tu nasayu tau 
te tau iate, iamotu Konya, ba'tu misa' 
kandean litak tae' gai'na? Ma'apai anna 
dipembassanan, la ia sia mintu' repokna 
sia ditibe lako misa' tondok tu tae' 
natandai? 

29 E tondok, e tondok, e tondok! perangii 
tu kadanNa PUANG. 

30 Nakua kadanNa PUANG: Sura'i te 
tau iate susito tamanang sia misa' to 
tang maupa' lan mintu' allo katuoanna, 
belanna dio mai mintu' ampo bati'na 
moi misa” tae' la maupa' sia la unnisung 
dao isungan kapayunganna Daud sia 
undatuipa tondok Yehuda. 

Diona Taruk malambu' ma'parenta 


23:1-8 

23 lUpu' allona tu mintu’ to 

mangkambi' tu ussanggang 
sia umpasisarak-sarak mintu' domba 
Kukambi', kadanNa PUANG. 
2Tamoto, nakua kadanNa PUANG, 
Kapenombanna to Israel, lako mintu' 
to mangkambi' tu ungkambi' taungKu, 
kumua: Mipasisarak-sarak sia miula' tu 
dombakKu sia tae” mikaritutui, tonganna 
la Kupapakkanni tu mintu' penggauran 
kadakemi, kadanNa PUANG. 
3 Apa iatu mintu’ domba torroKu la 
Kurampun lan mai mintu' tondok, tu 
Kunii mangka urrambai sia la Kupasule 
lako padang dinii ungkambi'i, anna 
memba'ka' sia sabuda-budanna. 
4 AngKu padenanni ba'tu pira-pira to 
mangkambi' tu la ungkambi' tau iato 
mai, naurungan tae'mo namataku' ba'tu 
tiramban sia tae'mo nala pa'de, kadanNa 
PUANG. 
> Tongamna la sae tu allona, kadanNa 
PUANG, ke Kupatuoanni Daud tu misa' 
Taruk malambu': Iamo la ma'parenta 

susi datu sia la lolang kinaa sia umpalalo 
salunna sia kamaloloan lan tu tondok. 
“Take alloNa iatu to Yehuda la 
dikarimmanni sia latu to Israel la torro 
marampa', na iatu sanganNa la nasa'bu' 
tau: PUANG tu oto'na kamaloloanta. 
7Tamoto, manassa la sae tu allona, 
kadanNa PUANG, ke tae'mi nakuai tau: 
La lelukraka tuoNa PUANG tu ussolan to 
Israel lan mai tondok Mesir, 

8 sangadinna la lelukraka tuoNa PUANG 
tu ussolan sia umpasaei tu bati'na to 
Israel daa mai tondok daa ulunna salu 
sia lan mai mintu' tondok, tu diniimo 
unnula'i male: sia iatu tau iato mai la 
torro dio padangna kalena. 


Diona mintu' nabi 


23:9-32 
9 Diona mintu' nabi. Pu'du' tu penaangku 
lan ba'tengku, sia ma'parondo tu 
mintu' kaleku: sia susina' to malango 
sia susi misa’ to tarru’ buda anggoro' 
hairu', belanna PUANG sia belanna kada 
maseroNa. 
10 Belanna tondok iate nanii ponno to 
pasandak salu lako rampanan kapa': 

sia belanna padang iate makarorrong 
napobua' tampak ropu, sia mintu’ 
padang kariuan marangke; tonganna 
apa kadake manna natuntun sia iatu apa 
tang malambu' nasanga napomatoto'. 

11 Belanna la nabi la to minaa urruttakki 
apa maindan, akkenna nalan banuangKu 
Kulolongan tu kakadakeanna tau iato 
mai, kadanNa PUANG. 

12 Tamoto iatu lalanna la butung to inan 
malangngo' lan kapittukan, napusa sia 
tobang tu tau iato mai. Belanna Aku la 
umparampoi kasanggangan kadanNa 
PUANG. 

13Tonganna Kutiro tu apa umpa'dikki 
penaa dio lu mintu' to minaa Samaria: 
latu tau iato mai ma'nubua' tete dio Baal 
sia umpapusa taungKu Israel. 

14 Apa dio lu mintu' nabi Yerusalem Kutiro 
tu apa megi'giran, iamotu pasandak 
salu lako rampanan kapa' sia ma'kada 
tang tongan, sia napamatoto' limanna tu 
mintu' to umpogau' kadake naurungan 
moi misa' tae' namengkatoba' dio mai 
kakadakeanna. Mintu' tau iato mai 

susi Sodom lako Kaleku sia mintu' 
pa'tondokanna sangtinti Gomora. 

15 Tamoto nakua kadanNa PUANGna 
mintu' ma'dandan maritik tu diona 
mintu' nabi iato: Tonganna la Kupakande 
apsantin sia la Kupairu' rasun tu tau 
iato mai, belanna dio mai mintu’ nabi 
Yerusalem tassu'mo tu penggauran 
urruttakki apa maindan ulleleimi mintu' 
tondok. 

16 Nakua kadanNa PUANGna mintu' 
ma'dandan maritik, kumua: Da 
miperangii tu kadanna mintu’ nabi tu 
ma'nubua' lako kalemi, belanna tau 
iato mai umpapusakomi diona apa 
tae' gai'na, sia umpokada apa pangala 
penaanna, tu tae' natassu' dio pudukNa 
PUANG. 

17 Tontong bang tu tau iato mai 
ma'kada lako to untattaNa' nakua: Iatu 
PUANG mangkamo ma'kada Nakua: 

La marampa'komi, sia ma'kada lako 
mintu' to lolang unturu' kamakarrasanna 
penaanna, nakua: Moi misa' tae' tu 
kadake la urrampoikomi. 

18 Belanna mindamora ma'dioren lan 
kombonganNa PUANG la unnissanni 
sia urrangii tu kadanNa? Mindamora 

tu untananni talinga sia urrangii tu 
kadanNa? 

19 Tonganna la tassu' tu angin bara'Na 
PUANG, iamotu kare'dekan sia talimpuru' 
ma'pamumbuk, tu la ta'pa dao ulunna 
mintu' to tang mekaaluk. 

20 Tae' nala toyang tu kasengkeanNa 
PUANG, ke tae'pi Naupu' umpalaoi 

tu mintu' lalan penaanNa, diopi allo 
ma'katampakanna mimane unnissan 
tongan-tonganni. 

21 Tae' naAku ussuai tu nabi iato mai, 
apa male duka lumingka, tae” naAku 
ma'kada lako, apa ma'nubua' duka. 

22 Belanna iakenna la ma'dioren tu tau 
iato mai lan kombongangKu, manassa 
napa'perangian tu kadangKu lako 
taungKu sia napatibalik dio mai lalan 
salana sia dio mai penggauran kadakena. 
23 Kapenomban mandappi' mannaRa'ka 
te? kadanNa PUANG, na tae' 
KuKapenomban ke mambelai? 

24 Ma'dinraka misa' tau umbuni kalena 
lan pembunian, anna tae' Kutiroi? 
kadanNa PUANG. Tang umponnoiRa'ka 
langi' sola lino? kadanNa PUANG. 

25 Kurangimo tu apa napokada mintu' 
nabi, tu ma'nubua' tang tongan, tete 
dio sangangKu, nakua: Mangkamo' 
mangimpi, mangkamo' mangimpi. 

26 Sangapapira? — denparaka lan 
penaanna tu nabi ma'nubua' tang 
tongan sia tu ma'nubua' umpokadai tu 
pa'tangnga" penaanna, 

27|a ma'tangnga', kumua anna tang 
ungkilalai taungKu tu sangangKu tete 
dio pangimpinna tu pantan nauleleanan 
solana, susi tu nene' to dolona tau iato 
mai tang ungkilalai sangangKu belanna 
Baal. 

28 Tatu nabi mangimpi la napokada tu 
pangimpinna sia iatu to nanii kadangKu 
la napokada situru' kamanapparan: 
samaraka tu dalame anna gandung? 
kadanna PUANG. 

29 Tang susiraka api tu kadangKu, kada 
Napa'petanggungan PUANG, ba'tu susi 
misa” pepa'tong unnisak-nisak buntu 
batu? 

301amoto, manassa Aku la ullaoi tu 
nabi iato mai, kadanNa PUANG, tu pada 
umboko kadangKu dio mai solana. 

31 Manassa Aku Ia ullaoi tu nabi iato mai, 
kadanNa PUANG, tu ma'neko-neko lilana 
sia ma'kada kumua: KadanNa PUANG te. 
32 Manassa Aku la ullaoi tu mai pa'nubua' 
tu umpokada pangimpi tang tongan, 
kadanNa PUANG, tu naulelean tau iato 

mai la umpapusa taungKu tete dio kada 
tang tonganna sia passedena, tae'ra 
Kusuai sia tae” Kupasanni tu tau iato mai: 
iatu tau iato mai moi misa’ tae" gai'na 
lako bangsa iate, kadanNa PUANG. 


Passanan Tengko dio mai PUANG 


23:33-40 


33 Take mekutanai te to buda iate ba'tu 
misa" nabinna ba'tu misa’ to minaanna 
lako kalemu, kumua: Passanan tengko 
apara Napokada PUANG? la mukua lako 
tau iato mai: Kamumo tu passanan sia 
Aku la untua'komi, kadanNa PUANG. 

34 Tatu nabi ba'tu to minaa ba'tu tau buda 
tu ma'kada nakua: Iatu passanan iato lu 
dio mai PUANG: - la Kupapakkanni tu 
tau iato sia mintu' bati'na. 

35 Pada la mipokada lako solami sia lako 
siulu'mi, kumua: Apa tu Napebalian 
PUANG, ba'tu: Apara tu Napokada 
PUANG? 

36 Apa damo misa'bu'i tu kada nakua: 
latu passanan tengko iato lu dio mai 
PUANG, belanna kadanna kalenamo 

tu dadi passananna simisa'-misa'i, 
iamotu umbulang leko’ kadanNa 

Puang Matua matontongan, PUANGna 
mintu' ma'dandan maritik, Iamo 
Kapenombanta. 

37 La ma'kadako lako nabi iato mai 
kumua: Apa tu Napebalian PUANG lako 
kalemu, ba'tu: Apara tu Napokada 
PUANG? 

38 Apa iake mikuai: Iatu passanan iato lu 
dio mai PUANG, iamoto nakua kadanNa 
PUANG: belanna mikua: Iatu passanan 
lu dio mai PUANG, moi angKu mangkamo 
ussua tau umpokadangkomi kumua: Da 
mikuai Iatu passanan iato lu dio mai 
PUANG, 

39 jamoto, manassa la Kuangka'komi sia 
la Kutua'komi dio mai oloKu, sola tu kota 
mangka Kubenkomi sia Kuben nene' to 
dolomi, 

40 sia la Kupakatattangkomi sia la 
Kupakasirisangkomi sae lakona, tu tae' 
len nala dikalupai. 


Duang bakku' bua ara 


24:1-10 
24 1 Napatiroammo' PUANG tu da'dua 


bakku' bua ara tu diona tingayo 
banuanNa PUANG, tonna mangka 

Nebukadnezar, datu Babel, umpali'i 

tu Yekhonya, anakna Yoyakim, datu 
Yehuda, sia iatu mai arungna Yehuda sia 
iatu mai to pande sia mintu' pande bassi 
lan mai Yerusalem lako Babel. 

2Lan tu bakku' misa'na den bua ara 
tarru' melo, susito bua ara dolo matasak, 
apa lan tu bakku' misa'na den bua ara 
tarru' kadake, tu lendu' ia kadakena, 
naurunganni tang dikande. 

3Nakuami PUANG lako kaleku: Apara 
mutiro, e Yeremia? Mebalimo': Bua 

ara: iatu bua ara melo tarru' melo, na 
iatu kadakena tarru' kadake lendu' ia 
kadakena, naurunganni tang dikande. 
4Saemi tu kadanNa PUANG lako kaleku 
nakua: 

> Inde sia tu kadanNa PUANG, 
Kapenombanna to Israel, Nakua: Susite 
bua ara melo, susi dukato la Kutiro tu 
mintu' to dipali' dio mai to Yehuda tu la 
napomelona, tu Kupalele dio mai inan 
late lako tondok to Kasdim. 

6 Sia la Kutiro tu tau iato mai tu la 
napomelona, sia la Kupasule tama 
tondok iate, sia la Kubangun tang 

la Kurondonni sia la Kutanan tang la 
Kudu'dukki. 

7Sia la Kukamasean penaa Ia 
untandaiNa', kumua Akumote tu PUANG, 
anna tau iato mai dadi taungKu sia 
Akumo dadi Kapenombanna, podo 
namengkatoba' lako Kaleku sae rokko 
penaanna. 

8 Apa susitu bua ara kadake, tu lendu' 
ia kadakena, naurunganni tang dikande 
—, kadanNa PUANG, la Kupasusi dukato 
tu Zedekia, datu Yehuda sola mintu' 
arungna sia to torronapa lan Yerusalem, 
tu torronapa lan tondok iate sia to 

ma 'tondok lan Mesir. 

9 Kueloran tu tau iato mai napakario-rio 
sia nasanggang mintu' kadatuan Ian lino 
sia la dadi kaditattan sia dipoparumbasan 
sia kaditellean sia tampakan ropu dio lu 
mintu' inan, tu la Kunii umpatisambo'i tu 
tau iato mai. 

10 Sia Kuparampo dio lu tau iato mai 

tu kandean pa'dang sia karorian sia 
ropu, naurungan tappu disabu'i dio 

mai padang, tu Kukamaseanni sia 
Kukamasean nene' to dolona. 

Diona Nebukadnezar 


25:1-14 

25 lTamote tu kada urrampoi 

Yeremia diona mintu' bangsa 
Yehuda, tonna taun ma'penna'pa'na 
ma'parenta tu Yoyakim, anakna 
Yosia, datu Yehuda, iamo tonna taun 
pamulanna Nebukadnezar ma'parenta 
dio Babel, 
2tu napokada nabi Yeremia diona 
a'ganna mintu' bangsa Yehuda sia mintu' 
pa'tondokan Yerusalem, nakua: 
3 Randuk tonna ma'pessangpulo tallunna 
ma'parenta tu Yosia, anakna Amon, 
datu Yehuda, sae lako allo iate, denmo 
duangpulo ntallu taunna, narampoimo' tu 
kadanNa PUANG sia kupokadammokomi 
ke makale' sia ke karoen, apa tae' duka 
miperangii. 
4Susi dukato Nasuammokomi PUANG 
tu mintu' taunNa, iamotu mai nabi, 
ke makale' sia ke karoen, apa inang 
tae” duka miperangii, ba'tu untananni 
talinga. 
5Janna ma'kada tu tau iato mai, nakua: 
Pantan mengkatoba'komi untampe lalan 

kadakemi sia umboko'i penggauran 
kadakemi, ammi ma'din umpa'tondokki 
tu padang Nakamaseangkomi PUANG sia 
lako nene' to dolomi misituran-turananni. 
6 Da mimengkaola lako kapenomban 
senga' la umpenombai sia tukku dio 
tingayona, da mipa'dikki penaangKu 
napobua' panggaragammi, iake 
mitorroimi, tae” Kula umparampoikomi 
kadake. 

7 Apa inang tae" miperangiiNa', kadanNa 
PUANG, - sangadinna mipa'dikki tu 
penaangKu napobua' panggaragammi, 
tu untumang kalemi. 

8 Tamoto, nakua kadanNa PUANGna 
mintu' ma'dandan maritik: Belanna tae' 
miperangii tu mintu' kadangku, 

9 jamoto la Kusua tu mintu’ bangsa daa 
mai ulunna salu, kadanNa PUANG, sia 

ia duka tu Nebukadnezar, datu Babel, 
taungKu, sia la Kupasae tu tau iato mai 
ussanggangi te padang iate sia mintu' 
pa'tondokanna, sia mintu' bangsa tiku 
lao, sia la Kusabu'i butung pepayu sia la 
Kupopendadi apa napotiramban tau sia 
apa nabellu'i tau sia nabelle'i sae lakona. 
10 Sia la Kupatoyang dio mai padang iato 
tu arrak kaparannuan sia kamaruasan, 

sia gamara to ma'rampanan kapa, sia 
oni pangrissoan sia mintu' arrang palita. 
11 Mintu' tondok iate la daun lauan 

sia lo'bang. Mintu' bangsa iate la 
napokaunan datu Babel pitungpulo 
taunna. 

12 Apa iake ganna'mi pitungpulo taunna, 
la Kupapakkanni tu mintu' kakadakeanna 
datu Babel sia bangsa iato, kadanNa 
PUANG, sia ia duka tu padang to Kasdim, 
la Kupopempadang lo'bang sae lakona. 
13 La Kupopembuamo dio padang iato 
tu mintu' kadangKu tu Kupokadamo Ia 
urrampoi, iamotu mintu' tisura'na lan 
sura' iate, tu napokada dolomo Yeremia 
diona a'ganna mintu' bangsa iato. 

14 Belanna ia duka tu tau iato mai 

la napokaunan bangsa makuasa 

sia datu mala'bi, susimoto la 
Kupapakkanni sitinaya mintu' kedona sia 
penggauranna. 


Irusan nanii anggoro' 
kare'dekan ara'Na PUANG 


25:15-38 


15 Belanna inde sia tu kadanNa PUANG, 
Kapenombanna to Israel, lako kaleku, 

Nakua: Alami te irusan Kutadoangko 
nanii anggoro' kare'dekan ara” ammu 
pairusanni mintu' bangsa, tu la Kunii 
ussuako. 

16 Flo' namo namangiru' tu tau iato 
satipa're'ba-re'banna sia mentobomboan 
natumang kandean pa'dang, tu 
Kuparampoanni. 

17 Kualamo tu irusan Natadoanna' 
PUANG, angku pairusanni tu mintu' 
bangsa tu Nanii PUANG ussuana': 

18 jamotu Yerusalem sia mintu' kota 
Yehuda sola mintu' datunna sia arungna, 
la dipadaun lauammo, la disabu'i anna 
potirambanni tau, sia la natelle-telle sia 
la tampakan ropu, susite allo iate; 

19 Sia Firaun, datu Mesir, sia mintu' to 
mase'ponna sia mintu' arungna sia 
taunna, 

20 sia mintu’ bangsa pantan tama sae 
sia mintu' datunna tondok Us sia mintu' 
datu tondok to Filistin, iamotu Askelon, 
Gaza, Ekron na Asdod, tu torrona siapa: 
21 ha Edom, Moab na to Amon: 

22 sia mintu’ datunna Tirus, mintu’ 
datunna Sidon na mintu' datunna 
lebukan lamban lianna tasik: 

23 sia Dedan, Tema, Bus na mintu’ to 
ma'soppo kurin: 

24 Sia mintu' datunna to Arab na 
mintu' datunna to pantan tama, tu 
umpa tondokki padang pangallaran: 

25 sia mintu’ datunna Zimri, mintu’ 
datunna Elam na mintu' datunna Madai: 
26 sia mintu' datunna tondok daanna 
ulunna salu, la mandappi'na la 
mambelanna, siamping-amping, 
ondongpi mintu' kadatuan lan lino, dao 
te kuli'na padang: undinna tonna upu'mo 
to namane mangiru' tu datu Sesakh. 

2/ Pokadanni to tau iato mai, kumua: 
Inde sia tu kadanNa PUANGna mintu' 
ma'dandan maritik, Kapenombanna 

to Israel, nakua: Iru'mi samalangomi, 
satiluammi, ammi songka tang 
malimbangun sule, natumang kandean 
pa'dang Kuparampoangkomi. 

28 Take manokai tu tau iato mai unnalai 
tu irusan mutadoanni la nairu', la mukua 
lako: Inde sia tu kadanNa PUANGna 
mintu' ma'dandan maritik kumua: Tae' 
mitang la unniru'. 

29 Belanna manassa Kuparandukmo 
ussanggangi tu kota dinii ussa'bu' 
sangangKu, umba nakua nala tang 

urruakomi? Tae' mila tilendok dio 

mai kamandasan, belanna Akumo la 
umparampoi kandean pa'dang tu mintu' 
to untongkonni kuli'na padang, kadanNa 
PUANGna mintu' ma'dandan maritik. 
30|a ma'nubua'ko umpokadanni 

tau iato mai te mintu' kada iate, 
kumua la sumadang tu PUANG dao 

mai masuanggana sia la umpemandui 
gamaranNa dao mai isungan maindanNa: 
la sumadang-madang unggarrakki tu 
pangleonNa, la unnarrakki mintu' tu 
untongkonni kuli'na padang, susi arrakna 
to manglullu' bua angoro’. 

31 Rorakmo lako randan langi’ tu 
ongngo'na tananan ra” belanna PUANG 
untoe kara-karana mintu' bangsa 

sia umpaolai salu mintu’ tolino, sia 
ussorongi tu to tang mekaaluk lako 
kandean pa'dang, kadanNa PUANG. 

32 Inde sia tu kadanNa PUANGna 
mintu' ma'dandan maritik, Nakua: 
Tonganna iatu kasanggangan silelean 
dio lu bangsa, sia iatu talimpuru' 
ma'pamumbuk dio mai randan langi’, 

33 allo iato mintu’ tu to Napatei PUANG la 
situlambenan tu batang rabukna dio mai 
randan langi” sae lako randan langi’, tae’ 

bang nadibatingi sia tang diangkaran 
ba'tu dipeliang tu mai batang rabukna: 
sangadinna mempangangku' nasang dio 
lu padang. 

34 Unnurrukkomi, e mintu’ to manglaa, 
melallakkomi sia melenten-lentenkomi 
dio lu to” barra'-barra, e mintu’ 
pangkambi' domba ma'baanan: belanna 
nalambi'mo tu allomi, la ditunu. Sia 
Akumo la untesse-tessekomi, ammi 
tobang susi pindan mellong. 

35 Tatu mintu' to manglaa la diampangi 
da namallai, sia iatu mintu' pangkambi' 
domba tang pakalamo lussu’. 

36 La dirangi tu lallakna mintu’ to 
manglaa sia urrukna mintu' pangkambi' 
domba, belanna Nasanggangmo PUANG 
tu padang pa'pasanganna. 

37 Mintu' padang masakke-sakke 
sanggangmo napobua' kare'dekanna 
ara'Na PUANG. 

38 Susito singa mangura untampemo 
pentiongananNa: iamoto iatu 
padangna tau iato mai mempadang 
lo'bangmo napobua' kandean pa'dang 
pasanggangNa sia kare'dekanna ara'Na. 

Pa'pangada'na Yeremia lan 
to' Banua Kabusungan sia 
kaditumpuanna pa'pangada'na 


26:1-24 

26 1 Tatonna pamulanna kadatuanna 

Yoyakim, anakna Yosia, datu 
Yehuda, rampomi te kadanNa PUANG, 
Nakua: 
2 Inde sia tu kadanNa PUANG: Malemoko 
lako ammu ke'de' dio to' tarampak 
banuanNa PUANG, sia pokadai lako 
mintu’ pa'tondokan Yehuda, tu sae 
menomba lan banuanNa PUANG, tu 
mintu' kada Kusuangko umparampoi: 
moi sangbuku kada da mukurangi. 
3Den sia manii upa' nama'perangi tu tau 
iato mai anna pantan mengkatoba' dio 
mai kakadakeanna, angKu urunganni 
menassan la umparampoi kamandasan 
tu Kutangnga', belanna kakadakeanna 
gau na. 
4Tamoto pokadanni tau iato mai kumua: 
Inde sia tu kadanNa PUANG: Iake tae'i 
miperangiiNa' sia tae' mituru'i tu Sukaran 
alukKu, tu mangka Kuadarangkomi, 

> sia tae” miperangii kadanNa taungKu 
ijamotu mai nabi tu Kusua lako kalemi, ke 
makale' sia ke karoen, natae' miperangii, 
6 manassa iate banua la Kupasusi Silo, 
sia kota iate la Kusanggang anna sa'bu'i 
mintu’ bangsa dao kuli'na padang ke 
ma tampak ropui. 

7 Mintu' to minaa sia nabi sia to buda 
umperangii Yeremia umpokadai te mintu 
kada iate lan banuanNa PUANG. 
8Jatonna mangkamo tu Yeremia 
umpokadai tu mintu' apa Napasan 
PUANG la diparampoan to buda, 
natingkanmi mintu' to minaa, nabi sia 
mintu' to buda sia nakua ungkuanni: 
Manassa la dipateiko. 

9 Ma'apai ammu ma'nubua' tete dio 
sanganNa PUANG, kumua: La susi Silo 
te banua iate, sia la sanggang te kota 
late, naurunganni moi misa” tau tae'mo 
untorroi! Nasikarupuimi to buda la ullaoi 
tu Yeremia lan banuanNa PUANG. 

10 ]atonna rangimi arungna to Yehuda 
tu apa iate, ke'de'mi dio mai tongkonan 
layukna datu lako to' banuanNa PUANG, 
anna unno'ko' dio to' babangan ba'ru lan 
banuanNa PUANG. 


1 

11 Ma'kadami tu mintu' to minaa sia 
nabi lako mintu' arung sia to buda 
nakua: Sipatu tau iate la mate, belanna 
ma'nubua' tu diona kakadakeanna kota 
late, susitu kamu kalenamo urrangii. 

12 Apa nakua Yeremia lako tu mintu' 
arung sia lako tu mintu' to buda, kumua: 
Nasuana' PUANG ma'nubua' tu diona 
banua iate sia kota iate, iamotu mintu' 
kada mangkamo mirangi. 

13 Tamoto pemeloimi tu kedomi sia 
mintu' penggaurammi, sia perangiimi 

tu kadanNa PUANG, Kapenombammi, 
anNa penassanni PUANG tu mintu' 
kamandasan Napokada diona kamu. 

14 Tatu aku lanna’ kuasammi, pogau'mi 
lako kaleku tu misanganna melo sia 
malolo dio pentiromi. 

15 Apa la miissan melo kumua, iake 
mipateina', manassa umpapassannikomi 
kalemi rara to tang kasalan sia kota iate 
sia mintu' to untorroi: belanna tonganna 
Nasuana' PUANG la umpalanda'i tama 
pa'perangimmi te mintu' kada iate. 

16 Nakuami tu mai arung sia to buda lako 
mintu' to minaa sia mintu' nabi kumua 
tang sipatu tau iate, ke la dipakannai 
ukungan dipatei, belanna ma'kada 

lako kaleta tete dio sanganNa PUANG, 
Kapenombanta. 

17 Sia bendan duka tu ba'tu pira-pira 
pekaamberan lan tondok, anna ma'kada 
lako kasirampunanna to buda nakua: 
18 latonna linona Hizkia, datu Yehuda, 
ma'nubua'mi Mikha, to Moresyet sia 
ma' kada lako mintu’ bangsa Yehuda, 
nakua: Inde sia tu kadanNa PUANGna 
mintu' ma'dandan maritik, kumua: 
latu Sion la ditengko susi palak sia 
Yerusalem la daun lauan, sia iatu buntu 
nanii Banua Kabusungan la membuntu 
pangala' kamban. 

19 Napateiraka Hizkia, datu Yehuda sia 
mintu' to Yehuda? Tang mataku'raka tu 
datu lako PUANG, anna mengkamoya 
dio oloNa PUANG? Iamoto Namenassan 
tu PUANG diona tu kamandasan, tu 
mangka Napokada la Naparampoan tu 
tau iato mai. Ma'apai anta la umpogau' 
kakadakean kapua tu la untumang 
kaleta? 

20 Sia den duka misa' tau bendan 
ma'nubua' tete dio sanganNa PUANG, 
iamotu Uria, anakna Semaya, dio mai 
Kiryat-Yearim: ma'nubua' anna rampoi 

kamandasan te kota sia padang iate, 
susitu mintu' kada napokada Yeremia. 
21 Apa iatonna rangimi Yoyakim sia 
mintu' pangulunna sia arungna tu 
kadanna, nadakarammi datu lalan Ia 
napatei. Iatonna rangimi Uria tu diona 
to, mataku'mi anna mallai rampo lako 
Mesir. 

22 Apa nasua datu Yoyakim tu ba'tu 
pira-pira tau lako Mesir, iamotu Elnatan, 
anakna Akhbor sia ba'tu pira-pirapa to 
senga' nasolan lako Mesir. 

23 Nasolammi sule tu Uria dio mai Mesir 
anna popennoloi lako datu Yoyakim, anna 
patei pa'dang na iatu batang rabukna 
nasua umbaai tama panglamunanna to 
buda. 

24 Apa nakarimmanni Ahikam, anakna 
Safan tu Yeremia, naurungan tae' 
nasorongi tau tama limanna to buda la 
napatei. 

Pangadaranna Yeremia 
lako to Yehuda kumua 
nasorong kalena lako Babel 


27:1-22 

27 1 Tatonna pamulanna kadatuanna 

Zedekia, anakna Yosia, datu 
Yehuda saemi te kadanNa PUANG lako 
Yeremia, Nakua: 
2Inde sia tu kadanNa PUANG lako 
kaleku, Nakua: Garagangko kalemu 
ba'tu pira-pira ulang sia ayoka, passanni 
dao sokkongmu, 
3 Ammu pa'peanni datu Edom sia datu 
Moab sia datu to Amon, sia datu Tirus 
sia datu Sidon, la naparampo mintu' 
sumbungan puduk, tu rampomo lako 
Yerusalem umpennoloi Zedekia, datu 
Yehuda: 
4 sia suai tu tau iato mai umparampoi 
lako mintu' puangna, kumua: Inde sia 
tu kadanNa PUANGna mintu' ma'dandan 
maritik, Kapenombanna to Israel, nakua: 
Susite tu la miparampo lako puangmi: 
> Akumo tu mangka umpadadi lino sia 
mintu' tolino sia olo'-olo' dao kuli'na 
padang tete dio kamatotoran kapuaKu 

sia takia’ tiangka'Ku, la Kupa'kamasean 
lako minda-minda tu naala penaangKu. 
6 Totemo iate mintu’ tondok iate 
mangkamo Kusorong tama limanna 
Nebukadnezar, datu Babel, taungKu: 
moi anna mintu' angge menono' dio lu 
padang mangka dukamo Kupa'kamasean 
lako, kumua anna pengkaolai. 

7 Sia mintu’ bangsa la mengkaola lako 
kalena sia lako anakna sia lako ampona 
sae lako nalambi'na attunna tu tondok 
iato la natalo ba'tu pira-pira bangsa 
matoto’ sia datu kapua. 

8Na iatu bangsa ba'tu kadatuan tu 
manoka umpengkanorongi, iamo 
Nebukadnezar, datu Babel, sia tu 
manoka napaayokai datu Babel, tu 
bangsa iato la Kuparampoi kandean 
pa'dang sia karorian sia ropu, kadanNa 
PUANG, Kuurungan ussorong pissanni 
tama kuasanna. 

93]amoto da miperangii tu mintu’ 
nabimmi sia to pakita-kitammi sia to 
mangimpimmi sia to pakita dalle'mi 
sia to balik matammi, tu ma'kada 

lako kalemi, kumua tae' mila tontong 
mengkanorong lako datu Babel. 

10 Belanna tau iato mai, ma'nubua' tang 
tongan lako kalemi, miurunganni la 
diali mambela dio mai padangmi sia la 
Kuula'ikomi, ammi sanggang. 

11 Apa iatu bangsa morai napaayokai datu 
Babel sia tontong umpengkanorongi, 

la Kupatontong dio lu padangna, 
kadanNa PUANG, na iatu tau iato mai 
la ungkarangi sia la umpa'tondokki tu 
padang iato. 

12 Sia lako Zedekia, datu Yehuda mangka 
dukamo Kupokadan susi bangsia tu 
kada iato, kumua: Tukku bangkomi 
napaayokai datu Babel sia tontongkomi 
umpengkanorongi ammi makarimman. 
13 Ma'apai ammi la mate nakande 
pa'dang sia karorian sia ropu, la kamu 
la iatu mai bangsami, susitu mangka 
napokada PUANG, diona tu mintu' 
bangsa, tu manoka umpengkaolai datu 
Babel? 

14 Tamoto da miperangii tu kadanna 
mintu' nabi, tu ma'kada lako kalemi, 
kumua: Tae' mila tontong umpengkaolai 
datu Babel, belanna ma'nubua' tang 
tongan tu tau iato mai lako kalemi. 

15 Belanna tae' Kusuai, kadanNa PUANG, 
anna ma'nubua' tu tau iato mai tete 

dio sangangKu, apa tae' natongan, 
angKu urunganni unnula'komi, ammi 
sanggang la kamu la iatu mai nabi 
umpa nubuarangkomi. 

16 Sia kukuapa lako tu mintu' to minaa 
sia lako mintu' tu to buda, kumua: 
Nakua kadanNa PUANG: Da miperangii 
tu kadanna mintu' nabi tu ma'nubua' 
lako kalemi, nakua: Manassa iatu 
pareanan banuanNa PUANG totemo la 
dibaamo madoi' sule dio mai Babel, 
belanna ma'nubua' tang tongan tu tau 
iato mai lako kalemi. 

17 Da miperangii, sangadinna 
tontongkomi umpengkanorongi 

datu Babel, ammi makarimman. Ma'apai 
te kota iate anna la daun lauan? 

18 Take la nabi tonganni tu tau iato 

mai sia iake sikambi'i kadanNa PUANG, 
melo ke mengkamoyai lako PUANGna 
mintu' ma'dandan maritik, kumua anna 
latu mintu' pareanan tu torropa lan 
banuanNa PUANG sia lan banuanna datu 
Yehuda sia dio Yerusalem, damo nadibaa 
lako Babel. 

19 Belanna nakua kadanNa PUANGna 
mintu' ma'dandan maritik tu diona 
lentong, tasik, tangdan pembasean sia 

iatu pareanan torrona, tu torropa lan 
kota iate, 

20tu tae” nabaai Nebukadnezar, datu 
Babel, tonna pali'i tu Yekhonya, anakna 
Yoyakim, datu Yehuda, lako Babel 

sola mintu' to kapuana Yehuda sia 
Yerusalem,- 

21 helanna nakua kadanNa PUANGna 
mintu' ma'dandan maritik, 
Kapenombanna to Israel, tu diona 
mintu' pareanan tu torropa lan 
banuanNa PUANG sia lan banuanna datu 
Yehuda sia dio Yerusalem, kumua: 

22 Mintu'na to la dibaa nasang lako Babel 
sia la torro dio sae lako allo Kunii untiroi, 
kadanNa PUANG, sia unnalai sia umbaai 
sule lako inan iate. 


Diona penggauranna nabi Hananya 


28:1-17 

28 lTatonna taun iato, iamo 

tonna tipamulanna kadatuanna 
Zedekia, datu Yehuda, tonna taun 
ma'penna'pa'na, bulan ma'pellimanna, 
ma'kadami tu nabi Hananya, anakna 
Azur, tu lu dio mai Gibeon lako kaleku, 
lan banuanNa PUANG dio tingayona 

mintu' to minaa sia mintu' to buda, 
nakua: 

2Inde sia tu kadanNa PUANGna mintu’ 
ma'dandan maritik, Kapenombanna 

to Israel, Nakua: Kusanggangmo tu 
ayokana datu Babel. 

3 Tae'pa naganna' duang taun angKu 
pasulei dio inan iate tu mintu' 
pareananna banuanNa PUANG, tu naala 
Nebukadnezar, datu Babel, dio mai inan 
iate nabaai lako Babel. 

4Sia ia duka tu Yekhonya, anakna 
Yoyakim, datu Yehuda, sia mintu' tu to 
dipali'mo lako Babel dio mai Yehuda, 
Aku la umpasulei dio inan iate, kadanNa 
PUANG, belanna la kusanggang tu 
ayokana datu Babel. 

> Ma'kadami nabi Yeremia lako nabi 
Hananya dio tingayona mintu' to minaa 
sia mintu' to buda, tu bendan lan 
banuanNa PUANG, 

6 hakuami nabi Yeremia: Amin, lala 

sia manii Napogau'i PUANG susito! 
Lala sia manii Napalaloi PUANG tu apa 
mupa'nubuaran. Nabaai sule dio mai 
tondok Babel lako inan iate tu mintu' 
pareanan banuanNa PUANG sia iatu 
mintu’ to dipali'. 

7 Apa perangii te kada iate tu Kupokada 
dio pa'perangimmu sia dio pa'peranginna 
mintu' to buda iate. 

8 Tatu mintu’ nabi dolo-dolona, tu dolo 
na aku sia dolo na iko ma'nubua' diona 
ba'tu pira-pira tondok matoto' sia ba'tu 
pira-pira kadatuan kapua, kumua la 
narampoi kasirarian sia kamandasan sia 
ropu. 

?Tamoto, iake denni nabi ma'nubua' 
diona kamarampasan, iake laloi tu 

pa nubua'na, maneri payan kumua ia 
misa” nabi, tu tonganna Nasua PUANG. 
10 Attu iato naalami nabi Hananya tu 
ayoka dao mai sokkongna nabi Yeremia, 
anna sanggangi. 

11 Ma'kadami tu Hananya dio tingayona 
mintu' to buda iato, nakua: Inde sia tu 
kadanNa PUANG, Nakua: La Kusanggang 
susi dukato tu ayokana Nebukadnezar, 
datu Babel, dao mai sokkongna mintu' 
bangsa, ke tae'pi naganna' duang taun. 
Malemo tu nabi Yeremia. 

12 Apa iatonna mangka nabi Hananya 
ussanggangi tu ayoka dao mai 
sokkongna nabi Yeremia, saemi kadanNa 
PUANG lako Yeremia, Nakua: 

13 Maleko sia pokadanni Hananya 
kumua: Inde sia tu kadanNa PUANG 
Nakua: Iatu ayoka kayu musanggang, 
apa la mugaragan kalemu ayoka bassi 
sondana. 

14 Belanna inde sia tu kadanNa 
PUANGna mintu' ma'dandan maritik, 
Kapenombanna to Israel, Nakua: 
Kupapassanni ayoka bassi tu sokkongna 
mintu' bangsa iate, la umpengkanorongi 
Nebukadnezar, datu Babel, na bangsa 
iato mai mengkanorong lako kalena: moi 
anna iatu mintu’ olo'-olo' dio lu padang 
Kukamasean dukai. 

15 Sia nakua duka nabi Yeremia lako nabi 
Hananya: Perangii, e Hananya, manassa 
tae' nasuako PUANG, sangadinna iko 
napobannang te bangsa iate urrannuan 
apa tang tongan. 

191amoto, nakua kadanNa PUANG: 
Manassa la Kuputtaiko dao mai kuli'na 
padang, lan taun iate ammu la mate, 
belanna muada'i tu tau pabali-bali lako 
PUANG. 

17 Ta'kala matemi tu nabi Hananya taun 
ia dukato, bulan ma'pempitunna. 

Sura'na Yeremia lako 
to dipali' dio Babel 


29:1-23 

29 lInde sia kada lan sura’ tu 

napa'pea nabi Yeremia dio mai 
Yerusalem lako mintu' pekaamberan 
dipali tu torrona sia lako mintu’ to 
minaa sia mintu' nabi sia mintu' to buda, 
tu napali' Nebukadnezar lako Babel dio 
mai Yerusalem, 
2 tonna tassu'mo lan mai Yerusalem tu 
datu Yekhonya sia datu baine sia to 
mase'ponna sia arungna Yehuda sia 
Yerusalem sola to pande sia pande bassi. 
3 Tatu sura” iato napa'pea nabaa Elasa, 
anakna Safan sia Gemarya, anakna 
Hilkia, sumbungan pudukna Zedekia, 
datu Yehuda lako Nebukadnezar, datu 
Babel, nakua: 
4Inde sia tu kadanNa PUANGna mintu'na 
ma'dandan maritik, Kapenombanna to 
Israel, lako tu mintu' to dipali' dio mai 
Yerusalem lako Babel, nakua: 
> Bangunkomi banua ammi torro lan, 
tananni tu mai pa'lak, ammi kandei tu 
burana: 

6 kebainekomi ammi dadian muane sia 
baine, pakebainei tu anakmi muane 

sia pakemuanei tu anakmi baine, anna 
ma'dadian muane sia baine: ammi 
memba'ka' dio sia da nasosso' tu 
bilangammi. 

7 Dakaranni kamanamanan tu kota Kunii 
umpali'komi, sia passambayanganni lako 
PUANG, belanna lan kamanamananna la 
minii duka manaman. 

8 Belanna nakua kadanNa PUANGna 
mintu' ma'dandan maritik, 
Kapenombanna to Israel, kumua: 

Da napakenakomi mintu' nabimmi tu 
misolan sia mintu' to pakita-kitammi, sia 
da miperangii tu to mangimpimmi, tu 
misua mangimpi. 

9 Belanna tau iato mai ma'nubua' tang 
tongan lako kalemi tete dio sangangKu, 
tae' Kusuai, kadanNa PUANG. 

10 Belanna nakua kadanNa PUANG: Iatu 
tonganna, ianna ganna'mo pitungpulo 
taunna dio Babel, la Kuto'longikomi sia la 
Kupalalo lako kalemi tu pangallu' meloKu 
sia la Kupasulekomi lako inan iate. 

11 Belanna Kutandai tu pa'tangngaran 

tu Kutangnga' diona kamu, kadanNa 
PUANG, iamo pa'tangngaran diona 

kamarampasan, tangia kamandasan, 
kumua angKu kamaseangkomi undinna 
tu attu mirannuan tu melona. 

12 Attu iato la meongli'komi sia malekomi 
massambayang lako Kaleku, angKu 
perangiikomi. 

13 Sia la miappa' Na”, ke midaka'Na', ke 
ponnoi penaammi malaku pa'tunduan 
lako Kaleku. 

14 Sia Kuelorangkomi la unnapparanNa', 
kadanNa PUANG, sia la Kupopembali tu 
toto'mi, sia la Kupulungkomi dio mai 
mintu' bangsa sia dio mai mintu' inan 
tu Kunii urrambaikomi male, kadanNa 
PUANG, sia la Kupasulekomi lako inan, 
tu Kunii mesua umpa'pepalirangkomi dio 
mai. 

15Jake ma'kadakomi mikua: 
Napabendanammokanni PUANG 

ba'tu pira-pira nabi lan Babel. 

16 Tae’ natongan to, sangadinna nakua 
kadanNa PUANG diona tu datu unnisungi 
kapayunganna Daud sia diona mintu' to 
buda tu torro lan kota iate, iamotu mintu' 
siulu'mi, tu tae' mimale sola dipali': 

17 Nakua kadanNa PUANGna mintu' 
ma'dandan maritik: Manassa la ussuaNa' 
kandean pa'dang sia karorian sia 

ra'ba biang dio lu tau iato mai sia la 
Kupabutung bua ara kadangkeng tu 

tau iato mai tu lendu' ia kadakena, 
naurunganni tae' nadikande. 

18 Kuula' pa'dang sia Kuparampoi 
karorian sia ra'ba biang tu tau iato mai 
sia la Kupadadi misa' apa metakuran 
lako mintu' kadatuan lan lino, sia apa 
nasa'bu' tau, ke ma'tampak ropui sia 
apa megiangan sia apa nabellu'i tau sia 
kaditattan dio lu mintu' bangsa, tu la 
Kunii unnula'i male tu tau iato mai. 

19 Belanna tae' naperangii tau iato tu 
mintu' kadangKu, kadanNa PUANG, tu 
Kusuan nabi, taungKu, umpokadanni, 
ke makale' sia ke karoen, apa tae' 
miperangii, kadanNa PUANG. 

20 Totemo perangiimi tu kadanNa PUANG, 
e kamu mintu' to dipali', tu Kupalele dio 
mai Yerusalem lako Babel! 

21 Inde sia tu kadanNa PUANGna mintu’ 
ma'dandan maritik, Kapenombanna to 
Israel, tu diona Ahab, anakna Kolaya sia 
Zedekia, anakna Maaseya, tu ma'nubua' 
tang tongan tete dio sangangKu, nakua: 
Manassa la Kusorong tu tau iato mai 
tama limanna Nebukadnezar, datu Babel, 
tu la umpatei dio pentiromi, 

22 naurunganmni la bu'tu dio mai 

tau iato mai tu kada tampak ropu 
dipoparumbasan dio lu mintu' to Yehuda 
tu dipali' dio Babel, nakua: Kenna 
sabu'ioroko PUANG, susi Zedekia sia 
Ahab, tu natunu datu Babel! 

23 Belanna mangkamo umpogau' 
kabagan mesirisan dio lu to Israel sia 
sigau' sala bainena solana sia umpokada 
kada tang tongan tete dio sangangku, 
tu tae' Kupepasananni lako tau iato mai. 
Tonganna Aku unnissanni sia ussa'bii, 
kadanNa PUANG. 


Nubua' diona Semaya 
Naukung PUANG 


29:24-32 


24 Sia pokadanni Semaya, to Nehelam, 
kumua: 

25 Inde sia tu kadanNa PUANGna mintu' 
ma'dandan maritik, Kapenombanna to 
Israel, Nakua: Belanna mangkamoko 
umpa'pea sura' tete dio sangammu lako 
mintu' to buda dio Yerusalem sia to 
minaa Zefanya, anakna Maaseya, sia 
lako mintu' to minaa, kumua: 

26 Mangkamoko Naangka' PUANG dadi to 
minaa ussonda to minaa Yoyada, ammu 
dadi to ma'kampa lan banuanNa PUANG 
la ungkampai mintu' to katama-taman 
sia tu lolang susi nabi, ammu sangkalai 
sia pangkai bassi. 

27 Ma'apai anna tae” mugagai tu Yeremia, 
to Anatot tu umpalalong kalena susi nabi 
dio lu kalemi? 

28 Belanna mesua lako Babel lako kaleki, 
nakua: La masaikomi dio, bangunkomi 
banua ammi torro lan, tananni tu mai 
palak, ammi kandei tu burana. 

29 Nabasammi to minaa Zefanya lako 
nabi Yeremia tu sura' iato. 

30 Attu iato saemi tu kadanNa PUANG 
lako Yeremia, Nakua: 

31 Pa'peai te kareba iate lako mintu' to 
dipali', kumua: Inde sia tu kadanNa 
PUANG tu diona Semaya, to Nehelam: 
Belanna napa'nubuarangkomi Semaya, 
anna tae' Kusuai, sia ia mipobannang 
urrannuan apa tang tongan, 

32 jamoto nakua kadanNa PUANG: 
Tonganna la Kuukung tu Semaya to 
Nehelam sia mintu' bati'na: dio mai 
mintu’ bati'na moi misa’ tau tae’ la torro 
dio lu bangsa iate sia ia kalena tae' 

nala untiroi tu kameloan, tu Kuparampo 
lako taungKu, kadanNa PUANG, belanna 
naada'i tu tau pabali-bali lako PUANG. 


To Israel la dipamakarimman sule 


30:1-31:40 

30 lInde sia tu kada lu dio mai 

PUANG lako Yeremia, kumua: 
2 Nakua kadanNa PUANG, 
Kapenombanna to Israel: Sura'i tu 
mintu' kada, tu mangka Kupokada lako 
kalemu, lan misa” sura’. 
3Belanna tonganna la sae tu allona, 
kadanNa PUANG, ke Kupopembalii tu 
toto'na taungKu Israel sia Yehuda, 
kadanNa PUANG, sia umpasulei tu 
tau iato mai tama tondok, tu mangka 
Kukamasean nene' to dolona, kumua 
anna pomanail. 
“Inde sia tu kada Napokada PUANG tu 
diona Israel sola Yehuda, Nakua: 
> Tonganna nakua kadanNa PUANG: 
Den lallak kamatakuran kirangi, den 
katirambanan, tangia kamakarimmanan. 
6 Mekutanakomi sia tiroi, ke la denni 
anna kianak tu muane, ma'apai kutiroi 
tu mintu' muane untemme' aakna susito 

baine mangurria' sia membali tu rupanna 
susi lindo to mate? 

7 A'a, lendu’ ia metakuranna tu allo iato, 
tu tae’ len susinna: iamo misa’ attu 
kapussakan lako Yakub; apa moi susito, 
la dirampanan duka. 

8 Allo iato la dadi, kadanNa PUANGna 
mintu’ ma'dandan maritik, kumua 

la Kusanggangi tu ayokana dao mai 
sokkongna sia Kura'ta'i tu mintu’ 
peporinna sia tae'mo nala umpokaunanni 
to sae, 

9 sangadinna tau iato la umpengkaolai 
PUANG, Kapenombanna, sia Daud, 
datunna, tu la Kupabendananni. 
101amoto da mumataku', e Yakub 
taungKu, kadanNa PUANG, da 
mutiramban, e Israel, belanna tonganna 
la Kurampanangko lan mai tondok 
mambela sia mintu' bati'mu lan mai 
tondok dinii male umpali'ko: la sulemo 
tu Yakub anna rapa’ sia torro marampa, 
na moi misa" tau tae” umpatirambanni. 
11Belanna Kurondongko, kadanNa 
PUANG, angKu rampanangko, belanna la 
Kusabu'i tarru' tu mintu' bangsa, tu Kunii 
untale'ko, apa iko tae' Kula ussabu'i 
tarru'ko, sangadinna la Kupa'dikkiko 

sitinayanna, moi natae” Kupopa'elo nako 
tang diukung. 

12 Belanna nakua kadanNa PUANG: Tatu 
bangkemu la mupomate sia balalamu 
tae'mo nala mondo. 

13 Moi misa” tau tae” umpa'kadangko: 
iatu bundang den siapa pedampinna, 
apa iatu iko tae'mo kamondoammu. 

14 Tang nakilalaimoko mintu’ muane 
pa'kaboro'mu, tae'mo napekutanan 
lenko. Kupakario-rioko susi uali 
ma'pakario-rio, susito tang mamase 
ma'pa'dikki, belanna kakapuanna 
kakadakeammu sia lendu' budanna 
kasalammu. 

15 Ma'apai musumarro diona bangkemu, 
belanna pa'di'mu la mupomate? Belanna 
kakapuanna kakadakeammu sia lendu' 
budanna kasalammu, iamoto Kupogau'i 
te iannate lako kalemu. 

16 Tamoto, mintu’ tu to unnampello'ko, 
la diampello' sia mintu' ualimmu la 
dirampa, iatu mintu' to unnala toro 
apammu la diala toro duka apanna, 

sia mintu' to umpangrampaiko la 
Kupopa'elo'na dipangrampai. 

17 Belanna Aku la umpamalekeko sia 
umpamondoi tu bangkemu, kadanNa 

PUANG, tu belanna nasangaiko tau to 
ditibe, e Sion, tu moi misa' tau tae' 
umpekutananni. 

18 Nakua kadanNa PUANG: La 
Kupopembali tu a'ganna tendana 

Yakub sia la Kukaturu-turui tu inanna: 
latu kota iato la dibangun sule dao 
tanete daun lauanna sia iatu tongkonan 
layuk la bendan dio inanna siamo. 

19 | anmo mai la nanii tassu’ pa'pudi- 
pudian sia gamara to ma 'marua'rua,, 
belanna la Kupopemba'ka' tu tau iato 
mai anna tae' nala sosso' bilanganna, sia 
la Kupakala'bi' anna tae' nadie'sek. 

20 Mintu' anakna muane Ia susi a'ganna 
tonna dolona sia iatu kasirampunanna 
la tontong dio oloKu, sia iatu mintu' to 
umpakario-rioi la Kuukung. 

21 Tatu arungna la bu'tu dio mai tau iato 
mai, to ma'parenta la bendan dio lu tau 
iato mai, sia la Kueloran sae lako Kaleku 
la umperreke'iNa': belanna mindapara 
la umpa'petambenan penaanna la 
umperreke'iNa'?, kadanNa PUANG. 

22 Attu iato kamu la dadi taungKu na Aku 
la dadi Kapenombammi. 

23Tonganna la tassu' tu angin bara'Na 
PUANG, iamotu kare'dekan sia talimpuru' 

ma'pamumbuk, tu la ta'pa dao ulunna 
mintu' to tang mekaaluk. 
24 Tae’ nala toyang tu kare'dekanNa 
PUANG, ke tae'pi nadipalalo sia 
diparampo randanna tu tanan penaanNa, 
iake nalambi'mi ma'katampakanna, 
manassa la mitandai. 
3 1 1 Attu iato, kadanNa PUANG: la 
dadiNa' Kapenombanna mintu' 
pa'rapuanna Israel, anna tau iato mai la 
dadi taungKu. 
2 Nakua kadanNa PUANG: Iatu to tilendok 
dio mai pa'dang unnappa' kamaturu- 
turuan lan padang pangallaran, 
iamotu to Israel tonna male lako inan 
kapelayoanna. 
3Jatu PUANG payanmo lako kaleku 
dio mai inan mambela: Tonganna 
Kukamaseiko situang pa'kamase 
matontongan, iamoto Kunaranko 
kamasokanan. 
4La Kubangunangko sule, ammu bendan 
sule, e anak dara Israel! La ma'beloko 
sule sia ma'dedek ganda'-ganda' ammu 
tassu’ sola to ma'marua'-rua' ma'gellu'. 
>La untanan pole'ko garonto' anggoro' 
dao lu mintu' buntu Samaria, na iatu to 
untananni la ungkandei tu buanna. 

6 Belanna bu'tumo tu allona, ke 
metambai tu to ma'kampa dao buntu 
Efraim, nakua: Maikomi, takendek 
langngan Sion mennolo lako PUANG, 
Kapenombanta. 

7 Belanna nakua kadanNa PUANG: 
Unnarrak-arrakkomi diona Yakub, sia 
kumalasi-lasikomi diona pangulunna 
mintu' bangsa: pa'petaleranni sia 

pudii sia ma'kadakomi kumua: 
Narampanammo PUANG tu taunNa, 
iamotu to Israel torronapa. 

8 Manassa la Kusolan tu tau iato mai 
lan mai tondok daa ulunna salu sia 
Kurampun dio mai mintu’ biring langi’; 
dio lu tau iato mai den to buta sia 

to kupi, to ma'tambuk sia to kianak: 
iamo misa” kasirampunan kapua tu 
sangke'deran la sule dio mai. 

9 Anna sae tu tau iato mai situang 
tangi'na, AngKu solanni natontong 
mengkamoya-moya, la Kusolan lako to” 
salu'-salu' dio lalan marante, tu tae' nanii 
titodo lette'na. Belanna Aku napoambe' 
Israel na Efraim iamo anak pa'bunga'Ku. 
10 Perangii tu kadanNa PUANG, e mintu' 
bangsa, patale'i lako mintu' tondok 

dio biring tasik sia pokadai kumua: 

latu Puang, tu umpatisambo' to Israel 
male, Ia dukamo la umpulungi sule 

sia urrinding pala'i susito misa" to 
mangkambi' ungkaritutui dombana 
ma'baanan. 

11 Belanna Nalendokammo PUANG tu 
Yakub sia Narampanan lan mai limanna 
to mandu matoto' anna ia. 

12 Tamoto anna sae tu tau iato mai 
unnarrak-arrak dao tanete Sion sia 
sangsaean sirampun lako pamengan 
melona PUANG, iamotu gandung sia 
uai anggoro' ba'ru sia minna' sia anak 
domba sia anak sapi: iatu penaanna tau 
iato mai susito palak disakka'i, tae'mo 
nala kapu'duran len. 

13 Attu iato iatu mintu' anak dara 
parannu-rannu ma'gellu', susi dukato 
tu muane mangura sia to matua 
parannu-rannu, belanna la Kupopembali 
kasendean tu passanda bolongna tau iato 
mai, sia la Kupakatana sia Kupakarannu, 
ke upu'mi tu kamasussanna. 

14 |a Kupakande tinanak tu mintu’ to 
minaa, anna parannu penaanna sia 

la Kupedia'i kameloangKu tu mintu' 
taungKu, kadanNa PUANG. 

15 Nakua kadanNa PUANG: Perangii, dio 
Rama den bating sia tangi' tu mandu 
merio-rio, iamotu Rahel untangi'i mintu' 
anakna, natang pakaranga-ranganna, 
belanna tae'mo tu anakna. 

16 Inde sia tu kadanNa PUANG, Nakua: 
Parapa'mi tu tangi'mu sia da mupasidali- 
dalii tu uai matammu, belanna la den 
poleanna tu kamara'tasammu, kadanNa 
PUANG, iamoto la sule tu tau iato mai 
dio mai tondok uali. 

17 Tonganna den dirannuan dio tu apa 
urrampoiko undinna, kadanNa PUANG: 
belanna mintu’ anakmu la sule tama lili’ 
tondokna. 

18 Tonganna Kurangi tu Efraim sumarro, 
nakua: Mangkamo' Mipa'dikki, sia 
dipa'dikkina' susi sapi mangura tu 
tae'pa nadipamanaran: patoba'na, 
angku mengkatoba', belanna Kamumo, o 
PUANG, Kapenombangku. 

19 latongku kilalai tu a'gangku, 
menassanmo,, iatongku inaa-naai 

tu pasiruangku, ussa'pamo' ara'ku, 
kasirisammo', sia maila, belanna 
untanggungna' kaditattan tongku 
mangura. 

20 Tang anak pa'kaboro'Kuraka tu Efraim, 
tang anak Kukamasei tonganraka, 
Kuurunganni pempiran-piran umpokadai 
tu a'ganna, tontong bang Kuparinaa? 
lamoto tiakka' tu penaangKu diona 
a'ganna, manassa la Kukaturu-turui, 
kadanNa PUANG. 

21 Pabendanangko kalemu ba'tu pira-pira 
tanda, osokangko kalemu ba'tu pira-pira 
lentong pedullu lalan kamantangi tu 
batatta, tu lalan muola: sulemoko, e 
anak dara Israel, sulemoko indete lan lu 
mintu' kotamu! 

22 Sangapapako la ma'marempa-rempa, 
e anak dara, magasa penaanna? Belanna 
Napadenmo PUANG tu misa' apa ba'ru 
lan lino, iamotu baine umpakatuan 
pangngan muane. 

23 Nakua kadanNa PUANGna mintu' 
ma'dandan maritik, Kapenombanna to 
Israel: Iatu kada iate la napake pole' tau 
dio tana Yehuda, sia lan mintu' kotana, 
ke mangkami Kupopembali tu toto'na, 
nakua: Napamasakkemoroko PUANG e 
inan kamaloloan sia buntu masero! 

24 Indeto dio la nanii torro to Yehuda 
sola tau iato mai lan mintu' kotana, la 

ma'pa'lak la to salamba salao ungkambi' 
dombana ma'baanan, 

25 belanna Kupamatana tu penaa 
bonnong sia Kupamalapu' tongan tu 
mintu’ penaa puru" 

26 Mangkato pana'dingmo', angku 
bangunan matangku: na iatu mamma'ku 
lendu' ia kupomanamanna. 

27 Tongamna la sae tu allona, kadanNa 
PUANG, ke Kuambo'imi bati” torro tolino 
sia bati” patuoan tu tondok to Israel sia 
iatu tondok to Yehuda. 

28 La dadi undinna, kumua susitu Aku 
tumayaMo' la undu'dukki sia urrondonni 
sia ussanggangi sia urrabunni sia la 
umparampoi kamandasan tu tau iato 
mai, la susi dukamoto tumayaNa' la 
umbangunni sia untananni, kadanNa 
PUANG. 

29 Attu iato tae'mo nala den tu kadanna 
tau kumua: Mintu' ambe' ungkande bua 
anggoro' makkan, anna isinna anakna 
mangilu. 

30 Sangadinna pantan la mate tu 

tau belanna kasalanna kalena sia 
minda-minda tu ungkande bua anggoro' 
makkan, isinna duka tu la mangilu. 

31Tongamna la sae tu allona, kadanNa 
PUANG, ke untananNa' basse ba'ru sola 
to Israel sia to Yehuda. 

3? Tae” nasusi tu basse, tu Kutanan sola 
nene' to dolona, tongKu toei tu limanna 
la ussolanni tu tau iato mai lan mai 
tondok Mesir, iamotu basseKu tu napoka, 
moi na Aku umpuangi tu tau iato mai, 
kadanNa PUANG. 

33 Tamote tu basse tu la Kutanan sola 
to Israel undinna na allo iate, kadanNa 
PUANG Nakua: Aku la umpalanni 
ba'tengna tu Sukaran alukKu sia la 
ussura'i to lan penaanna, anna Aku la 
dadi Kapenombanna na tau iato mai la 
dadi taungKu. 

34 Attu iato iatu tau iato mai sia iatu 
mai to massiulu' pada tae'mo nala 
siadaran, nakua: La mitandai tu PUANG!, 
belanna mintu' tu tau iato mai la 
untandaiNa' randuk dio mai tarru' 
bitti'na sae lako tarru' kapuana, kadanNa 
PUANG, belanna la Kupa'dei tu mintu' 
kakadakeanna sia iatu mintu' kasalan 
tae'mo Kula ungkilalai. 

35 Inde sia tu kadanNa PUANG, tu 
umpaden mata allo la unnarrangi 
masiang sia umpana'ta' bulan sia 

mintu' bintoen la unnarrangi malillin sia 
usse'go' tasik, naurunganni mongngo' 
tu bombangna: PUANGna mintu' 
ma'dandan maritik iamoto tu sanganNa: 
36 Take moronganna anna tang manda' 
tu mintu' atoran iato dio oloKu, kadanNa 
PUANG, maneri tu bati'na to Israel tae' 
nadadi misa" bangsa dio oloKu lan mintu 
allo. 

37 Inde sia tu kadanNa PUANG, Nakua: 
lake la ma'dinni disuka' tu langi' dao sia 
mintu' parandangan lino diong ma'din 
disandak, maneri Kutibe tu mintu' bati'na 
Israel, belanna mintu' penggauranna, 
kadanNa PUANG. 

38 Tonganna la sae tu allona, kadanNa 
PUANG, kumua iate kota iate la 
dipabendanan PUANG randuk dio mai 
menara Hananeel sae lako Babangan 
tetuk. 

39 Indeto dio mai la dipalulako tarru' 
langngan tanete Gareb tu ulang pesuka' 
iato, anna sembang lako Goa. 

40 Sia mintu' lombok batang rabuk 

sola au, sia mintu' padang sae lako 
salu Kidron sia rampo lako babangan 
Darang, tu ma'palulako matallo, la 
dipamaindanan PUANG: moi misa' 


4 

tae'mo nala disanggang ba'tu disabu'i 
tontong sae lakona. 


Yeremia unnalli misa' pa'lak 


32:1-44 

3 2 lInde sia tu kada sae dio mai 

PUANG lako Yeremia tonna 
taun ma'pessangpulona kadatuanna 
Zedekia, datu Yehuda: iamotu taun 
ma pessangpulo karuanna kadatuanna 
Nebukadnezar. 
2 Attu iato iatu surodadunna datu Babel 
umpatama limbu Yerusalem na iatu 
nabi Yeremia dipattang lan tarampak 
pa'kampan, tu sikande tongkonan 
layukna datu. 
3Indeto dio nanii Zedekia, datu Yehuda 
umpattangi, nakua: Ma'apai ammi 
ma'nubua' kumua: Nakua kadanNa 
PUANG: Tonganna la Kusorong te kota 
late tama limanna datu Babel, tu la 
untaloi. 
4 Sia iatu Zedekia, datu Yehuda tae’ nala 
tilendok dio mai limanna to Kasdim, 
sangadinna inang la disorong tama 
limanna datu Babel sia la sipuduk 
sipa'kada sia la sitiro lindo. 

5Nabaami lako Babel tu Zedekia, 

anna torro dio sae lako Kuto'longinna, 
kadanNa PUANG, belanna moi sirarikomi 
tu to Kasdim, tae' duka mila patalo. 

6 Nakuami Yeremia: Saemo tu kadanNa 
PUANG lako kaleku, nakua: 

7]atu Hanameel, anakna Salum, 
pa'amberammu la sae ussitammuangko 
anna ma'kada nakua: Allii tu pa'lakku 
tu dio Anatot, belanna iatu kuasa 
pangla'bak dio kalemu la unnallii. 

8 Saemi tu Hanameel, anakna 
pa'amberangku, susitu kadanNa 
PUANG, ussitammuanna' tama tarampak 
pa'kampan anna ma'kada lako kaleku 
nakua: Allii tu palakku dio Anatot dio 
tana Benyamin, belanna den kuasa 
mana” dio kalemu sia den duka kuasa 
pangla'bak dio kalemu, iko unallii. Attu 
iato kuissanmo kumua iate kada iate 
kadanNa PUANG. 

?Tamoto angku allii tu pa'lak dio 
Anatot dio mai Hanameel, anakna 
pa'amberangku, angku timbanganni lako 
tu allinna, sangpulo pitu sikele' salaka. 
10 Kusura'mi lan misa' sura' kasiallian, 
anna dica' daona lu sia kualampa sa'bi la 
ussa'bii, angku timbangi tu sikele' iato. 

11 Kualami tu sura” pangalli tu mangka 
dica' situru' ada" sia atoran, sia misa'pa 
sura" tibungka'. 

12 Sia jatu sura' iato kuben Barukh, 
anakna Neria, anakna Mahseya 

dio tingayona Hanameel, anakna 
pa'amberangku sia to sa'bi, tu mangka 
untekenni tu sura' kasiallian iato 

sia mintu' to Yehuda tu lan lu ba'ba 
pa'kampan. 

13 Dio tingayona mintu' tau iato mai 
kupasanmi tu Barukh, kukua: 

14 Nakua kadanNa PUANGna mintu' 
ma'dandan maritik, Kapenombanna to 
Israel: Alai tu sura’ kasiallian iate, la 
iatu dica'na la iatu tibungka'na, patamai 
busso litak, kumua anna masai dinanna 
melo. 

15Belanna, nakua kadanNa 

PUANGna mintu' ma'dandan maritik, 
Kapenombanna to Israel: Iatu banua 
sia pa'lak sia pa'lak anggoro' la dialli 
pole'omo lan tondok iate. 

16 Tatongku mangkamo umbenni Barukh, 
anakna Neria, tu sura' kasiallian, 
massambayangmo' lako PUANG, kukua: 
17O Puangta PUANG, tonganna Kamumo 
umpadii tu langi' sola lino tete dio 

kamatotoran kalle-kalleamMi sia tete dio 
takia’ tie'te'Mi, moi misa’ tae" tu tang 
dadi dio Kalemi. 

18 Sia Kamu umpa'pekitanan 
kamasokanan lako massa'bu-sa'bu 

tau sia tu umpapakkanni kakadakeanna 
mintu' ambe' rokko rianna mintu' 
anakna undinna dio mai tau iato mai, o 
Kapenomban pasareongan sia matoto, 
tu diganti sanganNa: PUANGna mintu’ 
ma'dandan maritik. 

19 Tarompo' tu pa'pana'ta'Mi sia kalle- 
kallean tu penggauramMi, sia natiro 
matamMi tu lalanna mintu' ma'rupa tau 
la umpapakkanni simisa'-misa'i sitinaya 
kedona sia sitinaya bunga rangka'na. 

20 Sia Kamu umpogau' ba'tu pira-pira 
tanda kalle-kallean sia tanda mangnga 
dio tondok Mesir sae lako allo iate la dio 
lu to Israel la dio lu bangsa senga’, sia 
umpadenangKomi misa' sanga, susitu 
payan allo iate. 

21 Sia Kamumo tu ussolan taumMi, to 
Israel, tassu' lan mai tondok Mesir tete 
dio ba'tu pira-pira tanda kalle-kallean sia 
tanda mangnga sia tete dio lima matoto' 
sia takia' tie'te' sia tete dio apa mandu 
metakuran. 

22 Sia Kamumo tu ungkamaseanni 

lako te padang iate, tu Minii umpalao 
sumpa unnallu'i lako nene" to dolona la 
ungkamaseanni, iamotu misa” padang 
sebo pangandu' sia tani' enoan. 

23 Apa iatonna tamamo tu tau iato mai sia 
untarimai la napomana', tae" naperangii 
tu gamaramMi sia tae’ naturu'i tu 
Sukaran alukMi: moi misa' tu mintu' 
pepasanMi lako kalena tae' napogau'i: 
iamoto Miparampoi kamandasan tu tau 
iato mai. 

24 Tatu mintu’ pambo'bok digaragaimo 
rampo lako biring kota la untaloi, anna 
disorong tama limanna to Kasdim tu 
kota iato, tu urrarii, tete dio kandean 
pa'dang sia karorian sia ra'ba biang: na 
iatu mintu' apa Mipokada dadimo sia 
manassa Mitiromo. 

25 Moi susito ma'kada dukaKomi lako 
kaleku, o Puangta PUANG, kumua 
allianni kalemu pa'lak iato, mubenni 
allinna, sia alanni sa'bi la ussa'bii, - anna 
iate kota iate disorongmo tama limanna 
to Kasdim! 

26 Attu iato saemi kadanNa PUANG lako 
Yeremia, Nakua: 

27 Tonganna Akumo, PUANG, 
Kapenombanna angge kepenaa, 
umbani apa nala den apa tang dadi dio 
Kaleku? 

28 Tamoto nakua kadanNa PUANG: 
Tonganna la Kusorong te kota iate tama 
limanna to Kasdim sia tama limanna 
Nebukadnezar, datu Babel, tu la untaloi. 
29 Tatu mintu’ to Kasdim, tu urrarii te 
kota iate la male tama anna padukkui 
api sia naballa sola tu mai banua, tu dao 
bubunganna nanii tau iato mai untunu 
pemala' lako Baal sia umpemalaran 
pemala' pantedok lako Kapenomban 
senga', tu napobannang tau iato mai 
umpa'dikki penaangKu. 

30 Belanna randuk dio mai manguranna 
iatu to Israel sia to Yehuda apa kadake 
manna tu napogau' dio pentiroKu, 
ondongpi tu to Israel tontong bang 
umpa'dikki penaangKu tete dio 
penggauran limanna, kadanNa PUANG. 
31 Belanna randuk dio mai allo 
dibangunna tu kota iate sae lako allo iate 
napare'dek tu ara'Ku sia kamagi'girangKu 
Kuurunganni la ussabu'i tu kota iate dio 
mai oloKu, 

32 hapobua' mintu' kakadakeanna to 
Israel, sia to Yehuda tu mangka napogau' 
sia tu umpa'dikki penaangku, la tau 
iato mai, la mintu' datunna sia mintu' 
arungna sia mintu' to minaanna sia 
mintu' nabinna sia mintu' to Yehuda sia 
mintu' to lan Yerusalem. 

33 Tatu tau iato mai untananniNa' boko’, 
tangia lindona, moi Kuada'i ke makale' 
sia kekaroen, tae' naperangii sia tae' 
duka namorai untarima peada’. 

34 Sangadinna napalan banua, dinii 
ussa'bu' sangangKu tu kamagallianna la 
urruttakki. 

35 Sia mangkamo napabendan tu inan 
madaona Baal, tu diong lombok Ben- 
Hinom, la nanii umpemalaran anakna 
muane sia anakna baine lako Molokh, 
iamotu apa inang tae" len Kupepasananni 
sia inang tae' len bu'tu lan penaangku, 
kumua la napogau' tau iato mai tu 

apa megallian iate sia la nanaran tu to 
Yehuda umpogau' kasalan. 

36 Apa totemo kadanNa PUANG, 
Kapenombanna to Israel, tu diona kota 
iate tu mipokada kumua: mangkamo 
disorong tama limanna datu Babel tete 

dio kandean pa'dang sia karorian sia 
ra'ba biang. 

37 Manassa la Kupulung tu tau iato 

mai lan mai mintu' tondok, tu Kunii 
urrambai male tete dio kasengkeangKu 
sia kare'dekangKu sia kamagi'giran 
kapuaKu, sia Aku la umpasulei lako inan 
iate sia la umpatorro marampai'. 

38 Tatu tau iato mai la dadi taungKu na 
Aku dadi Kapenombanna. 

39 Sia la Kuben kasangpenaan sia misa’ 
lalan, naurungan umpengkaolaiNa' lan 
mintu' allo, tu la napomelona sia la 
napomelona anakna tau iato mai. 

40 Sia la untananNa' basse matontongan 
sola tau iato mai, kumua tae' Kula toyang 
dio mai kalena umpogauranni melo sia 
la Kupalan penaanna tu kamengkaolan 
lako Kaleku, kumua damo natoyang tu 
tau iato dio mai Kaleku. 

41 Sia la parannuNa' diona tau iato 

mai sia la umpogau'Na' melona lako 
sia la Kupatorro tontong lan tondok 
iate situang kaponnoan penaangKu sia 
deatangKu. 

42 Belanna nakua kadanNa PUANG: 
Susitu kamandasan kapua mangka 
Kuparampoan bangsa iate, susi 

dukamoto tu mintu' kameloan Ia 
Kuparampoanni, tu Kuallu' lako tau iato 
mai. 

43 Sia denpa tau la unnalli palak lan 
tondok iate, tu mipokada a'ganna, 
kumua padang talo ia, naurungan moi 
misa' tau ba'tu misa' patuoan tae'mo 
lan, tonna disorongmo tama limanna to 
Kasdim. 

“Tatu pa'lak la naalli tau doi” sia 
unggaraga sura' kasiallian, anna ca'i 
sia naalan sa'bi la ussa'bii dio tana 
Benyamin sia lili'na Yerusalem sia lan 
mintu' kota Yehuda, sia lan mintu' 
tondok dao Ma'buntunna sia lan mintu' 
tondok dio Padang Merrantena sia lan 
mintu’ tondok lo’ Pollo'na uai; belanna 
la Kupopembali tu toto'na tau iato mai, 
kadanNa PUANG. 


Kameloan la dipasule 
lako tondok Yehuda 


33:1-26 
33 1 Saemi tu kadanNa PUANG 
ma'penduanna lako Yeremia, 
tonna dipattangpa lan lu ba'ba 
pa'kampan: 

2 Nakua tu kadanNa PUANG tu umpogau'i 
to sia umpasakka'i tu apa la Napadadi: 
PUANG iamo sanganNa. 

3 Meongli'ko lako Kaleku, angKu pebaliiko 
sia la Kupokadangko tu apa kapua tu 
tang dipebuyu' tu tae” mutandai. 
4Belanna nakua kadanNa PUANG, 
Kapenombanna to Israel, tu diona mintu' 
banua lan kota iate sia diona mintu' 
tongkonan layukna datu Yehuda, tu 
dirondon napobua' benteng sia pa'dang: 
“sae tu tau urrarii to Kasdim sia 
umponnoi batang rabuk tu banua 

iato, iamotu batang rabukna to 
Kupatei napobua' kasengkeangKu sia 
kare'dekangkKu sia bannang dio mintu’ 
kakadakeanna angKu popentilindung 
lindoKu dio mai te kota iate. 

6 Tonganna la Kupasikemun tu bangkena 
sia la Kupamondo sia la Kupamatana 

tu tau iato mai sia la ungkamaseanni 
kamakarimmanan sebo tu tae' upu'na. 

7 Sia la Kupopembali tu toto'na Yehuda 
sia Israel sia la Kupabangun tu tau iato 
mai susito dolona. 

8 Sia la Kupemaseroi tu tau iato mai 

dio mai mintu' kakadakeanna tu 

napobannang kasalan lako Kaleku sia 
umboko'iNa'. 
9 Attu iato kota iato la dadi misa’ 
sanga Kupoparannu, sia kadipudian sia 
kadipangkeran dio lu mintu' bangsa lan 
lino, tu la urrangi kareba diona mintu' 
kameloan tu Kupogau' lako tau iato mai: 
la tiakka' sia tigega' penaanna diona 
mintu' kameloan sia kasalamaran tu 
Kupogau' lako tau iato mai. 
10 Nakua kadanNa PUANG: Lan inan 
iate tu mipokada kumua disabu'imo, 
naurungan moi misa” tolino ba'tu 
patuoan tae'mo lan, anna lan mintu' 
kota Yehuda sia mintu' batatta lan lu 
Yerusalem tu sanggang, moi misa” tolino 
ba'tu misa" patuoan tae'mo lan. 
1! La dirangi pole'omo tu arrak 
kaparannuan sia kamaruasan sia gamara 
to ma'rampanan kapa' sia gamaranna tu 
mintu' tau nakua: 

Pudimi tu PUANGna mintu' ma'dandan 

maritik, 

belanna masokan tu PUANG, 

belanna iatu kamasokananNa 

tang leluk sae lakona! 
iake umbaai pemala' pa'pudian 
tama banuanNa PUANG: belanna la 

Kupopembali tu toto'na te tondok iate, 
naurunganni susito dolona, kadanNa 
PUANG. 

12 Nakua kadanNa PUANGna mintu' 
ma'dandan maritik: Lan inan iate tu 
sanggangmo, naurungan moi misa' 
tolino ba'tu misa' patuoan tae'mo lan, 
sia lan lu mintu' kotana la den pole'mo 
padang kariuan, la nanii to mangkambi' 
umpakande dombana. 

13 | an lu mintu’ kota dao ma'buntunna sia 
lan mintu' kota dio Padang Merrantena 
sia lan mintu’ tondok lo" Pollo'na uai sia 
dio tana Benyamin sia lili'na Yerusalem 
sia lan mintu' kotana Yehuda la lendu' 
pole'omo tu mintu' domba diongna lu 
limanna to umbilangi, kadanNa PUANG. 
14Tonganna la sae tu allona, kadanNa 
PUANG, ke Kuparampo randannami tu 
kada melo, tu mangka Kupokada diona 
to Israel sia diona to Yehuda. 

15 Allo iato sia attu iato la Kupatuoan 
Daud tu misa” Taruk malambu' tu la 
umpalalo salunna sia kamaloloan lan lu 
tondok. 

16 Allo iato iatu Yehuda la dirampanan na 
iatu Yerusalem la torro marampa', anna 

sangai tau tu tondok iato: PUANG tu 
kamaloloanta. 

17 Belanna nakua kadanNa PUANG: 
Tae' nala ka'tu len dio mai Daud tu 
misa' tau tu la unnisung dao isungan 
kapayunganna to Israel: 

18 sia dio mai tu mintu' to minaa to 
Lewi tae' len nala ka'tu tau dio oloKu 
umpemalaran pemala' ditunu pu'pu' 
sia untunu kande dipemalaran sia 
umpennoloan pemala' pangrere' lan 
mintu' allo. 

19 Saemi tu kadanNa PUANG lako 
Yeremia, Nakua: 

20 Inde sia tu kadanNa PUANG Nakua: 
Iake mibelai umpokai tu basseKu diona 
allo sia bongi, naurunganni tae'mo allo 
sia bongi ke attunnai, 

21 mane dukari dipoka to tu basseKu 
sola taungKu Daud, naurungan tae'mo 
anakna muane tu la dadi datu dao 
isungan kapayunganna, sia sola tu 
mai to Lewi, iamotu mintu' to minaa, 
taungKu. 

22 Susitu mintu' ma'dandan maritik dao 
langi” tang dikemba' bilanganna sia 
karangan dio biring tasik tang tisuka', 
susi dukamoto la Kupopemba'ka' tu 

bati'na Daud, taungKu, sia mintu' to 
Lewi, tu mengkaola lako Kaleku. 

23 Saemi kadanNa PUANG lako Yeremia, 
Nakua: 

24Tae'raka mupalan penaai tu apa 
napokada bangsa iate, nakua: latu 
da'dua pa'rapuan tu mangka Napilei 
langsa' PUANG, Natibemo, Nasayu tu 
taungKu, nasanga butung to tangiamo 
misa' bangsa. 

25 Nakua kadanNa PUANG: Iake tae'i 
Kutanan basseKu diona allo sia bongi sia 
iake tae'i Kupondok atoranna langi' sia 
lino, 

26 mane dukari la Kutibe tu bati'na Yakub 
sia bati'na Daud, taungKu, Kuurungan 
tang unnalai dio mai bati'na tu tau la 
umparenta tarukna Abraham, Ishak 

na Yakub, belanna la Kupopembali tu 
toto'na tau iato mai sia la Kukaturu-turui. 


Pa'pakilala lako Zedekia 


34:1-7 
34 1 Inde sia tu kadanNa PUANG lako 
Yeremia, tonna Nebukadnezar, 
datu Babel sia mintu' surodadunna sia 
mintu' kadatuan lan lino tu naluang 

parentana sia mintu' bangsa urrarii 
Yerusalem sia mintu' kotana tiku lao, 
kumua: 

2 Nakua kadanNa PUANG, 
Kapenombanna to Israel: Maleko 
ma'kada lako Zedekia, datu Yehuda, 
mukua: Inde sia tu kadanNa PUANG: 
Tonganna la Kusorong te kota iate tama 
limanna datu Babel, anna ballai api. 
3Tae' duka mula tilendok dio mai 
limanna, sangadinna manassa la 
ditingkanko ammu disorong tama 
limanna sia la sitiro lindo datu Babel 
sia la sipudukko sipa'kada sia la rampo 
dukako lako Babel. 

4Moi na susito, perangii dukai tu 
kadanNa PUANG, e Zedekia, datu 
Yehuda! Inde sia tu kadanNa PUANG tu 
diona kamu: Tae' mula mate nakande 
pa'dang. 

> Sangadinna la mate marampa'ko 

sia susi pantunuan pebangki' la 
umpakala'bi' nene" to dolomu, iamotu 
mintu' datu dolo-dolona, tu dolo na 
iko, susi dukamoto tu tau iato mai la 
mantunu pebangki' umpakala'bi'ko sia 
nabatingiko, nakua: A'a dikka' puangki! 

Belanna Aku tu mangka ma'kada susito, 
kadanNa PUANG. 

6 Naparampomi nabi Yeremia te mintu’ 
kada iate lako Zedekia, datu Yehuda dio 
Yerusalem, 

7 tonna marassan tu surodaduanna datu 
Babel urrarii Yerusalem sia iatu mai kota 
Yehuda tu torronapa iamotu Lakhis sia 
Aseka, belanna ia mannamo te mai tu 
kota Yehuda ditambakuku tu torronapa. 


Diona kaunan dipopentomakaka 


34:8-22 
8 Inde sia tu kada lu dio mai PUANG 
lako Yeremia tonna mangka tu datu 
Zedekia untanan allu' sola mintu' to 
buda, tu dio Yerusalem, la umpetamban 
kamentomakakanna tau iato mai. 
9 Anna tau iato mai pada unneloranni 
mentomakaka tu kaunanna muane sia 
baine, ke to Ibrani, da naden misa' tau 
umpokaunan to Yehuda siulu'na. 
10 Attu iato mintu' arung sia mintu' 
to buda, tu sanginaa untanan allu’, 
situru'mo pada la umpopentomakakai tu 
kaunanna muane sia baine, naurungan 
tae'mo napokaunanni tu tau iato 

mai: situru'mo sia naelorammo 
mentomakaka. 

11 Apa undinna membaliomi tu 
penaanna tau iato mai, unnalai sule tu 
kaunan muane sia baine, tu mangka 
napopentomakaka, napatunduk pole'omi 
tu tau iato mai mendadi kaunan muane 
sia baine. 

12 Attu iato saemi tu kadanNa PUANG 
lako Yeremia, Nakua: 

13 Inde sia tu kadanNa PUANG, 
Kapenombanna to Israel: MangkaMo' 
untanan basse sola nene’ to dolomi, 
tongKu solanni tassu’ lan mai tondok 
Mesir, lan mai inan dinii umpokaunanni, 
nakua: 

14 Take nalambi'mi taun ma'pempitu 
pada la mieloran male tu siulu'mi, 

tu to Ibrani, tu mangka umbalukan 
kalena lako kalemi: iake mangkami 
mengkaunan annan taunna lako kalemi, 
la mipopentomakakamo. Apa tae' 
natananni talinga. 

15 Apa totemo mengkatoba'mokomi sia 
umpogau' apa malolo dio pentiroKu 

sia pada umpetambammokomi 
katomakakan lako solana sia 
mangkamokomi untanan basse dio 

oloKu lan banua, tu dinii ussa'bu' 
sangangKu. 

16 Apa sorong boko' pole'omokomi sia 
mie'sek tu sangangKu, belanna pada 
mitambai sule tu kaunanmi muane sia 
baine tu mangka mipopentomakaka 
unturu' pa'poraian penaanna sia 
mipatunduk pole tu tau iato mai mendadi 
kaunanmi muane sia baine. 

17 Tamoto nakua kadanNa PUANG: 
Belanna tae” miperangiiNa' la pada 
umpetamban katomakakan lako siulu'na 
sia lako solana, kadanNa PUANG, iamoto 
la Kupetamban tu katomakakan lako 
kalemi, la napotaa pa'dang sia ra'ba 
biang sia karorian sia la Kupadadikomi 
misa' apa metakuran lako mintu' 
kadatuan lan lino. 

18 Tatu mintu’ tau, tu umpoka basseKu 
sia tae' naturu'i tu mintu' atoran basse 
iato, tu mangka natanan dio oloKu, 

la Kupapada anak sapi dipa'dua sia 
lumingka lan lu alla' panta'tak iato, 

19 jamotu mintu' arungna Yehuda sia 
Yerusalem sia mintu' to mase'ponna 
datu sia mintu' to minaa sia mintu' 
pa'tondokan, tu lumingkamo lan lu alla’ 
panta'tak anak sapi iato. 

20 Ondongpi la Kusorong tu tau iato mai 
tama limanna mintu' ualinna sia mintu' 
tau undaka' lalan la umpatei sia iatu 
batang rabukna la napopendurukan 
mintu' manuk-manuk dao langi' sia 
olo'-olo' dao kapadanganna. 

21 Susi dukato tu Zedekia datu to Yehuda 
sia mintu' arungna la Kusorong tama 
limanna mintu' ualinna sia mintu' tau 
undaka' lalan la umpatei, iamotu tama 
limanna surodadunna datu Babel, tu 
ke'de'mo dio mai kalemi. 

22|a Kuben parenta, kadanNa PUANG, 
sia la Kupasule tu tau iato mai indete 
kota iate, anna laoi sia nataloi sia 
pura nasumpun: mintu' kota Yehuda la 
Kupopempadang talo, anna moi misa' 
tau tae'mo torro lan. 


To Rekhab diala sangka' 


35:1-19 
3 5 lInde sia tu kada dio mai PUANG 
lako Yeremia, tonna linona 
Yoyakim, anakna Yosia, datu Yehuda, 
Nakua: 
2 Maleko lako bati'na Rekhab, ammu 
sipa'kada, ammu baai lako banuanNa 

PUANG, tama misa’ sapa’ sia pairu'i uai 
anggoro'. 

3 Kualami tu Yaazanya, anakna Yeremia, 
anakna Habazinya sia mintu' siulu'na 
sia mintu' anakna muane iamotu mintu' 
bati'na Rekhab. 

4Kusolammi tu tau iato mai tama 
banuanNa PUANG, tama sapa'na bati'na 
Hanan, anakna Yigdalya, taunNa Puang 
Matua, tu sisapa'-sapa'na mintu' arung, 
daona lu sapa'na Maaseya, anakna 
Salum, to ma'kampa ba'ba. 

> Sia kupalenna' dio tingayona to Rekhab 
tu ba'tu pira-pira busso nanii uai 
anggoro' sola irusan, angku ma'kada 
lako kukua: Iru'i te uai anggoro'. 

6 Apa nakua tu tau iato mai: Tae' kima'din 
unniru' uai anggoro', belanna pepasanna 
ambe'ki Yonadab, anakna Rekhab lako 
kaleki, nakua: Da miiru' len uai anggoro 
sae lakona, la kamu la anakmi. 

7 Sia da migaragai banua sia da miambo 
banne sia da mitanan anggoro' ba'tu 
umpoapai, sangadinna la torrokomi 

lan tenda sae lako kamateammi anna 
dipamalambe' sunga'mi lan tondok minii 
butung to sae. 


4 


4 

8 Sia kituru' nasang tu kadanna ambe'ki 
Yonadab, anakna Rekhab, lan mintu'na 
tu napasan lako kaleki, kiurunganni lan 
mintu' allo katuoangki tae' len kiiru' uai 
anggoro', la kami la baineki la anakki 
muane sia baine. 

9 Sia tae” kigaragai banua la kinii torro 
sia tae” kiampui palak anggoro' ba'tu 
palak, ba'tu padang diamboii. 

10 Sangadinna tontongkanni torro lan 
tenda, angki turu'i sia kipogau'i tu mintu' 
apa napepasanan ambe'ki Yonadab lako 
kaleki. 

11 Apa iatonna ke'de' tu Nebukadnezar, 
datu Babel, ullaoi tondok iate, kikua: 
Maikomi tamale lako Yerusalem belanna 
kamatakuran lako surodadu to Kasdim 
sia to Aram. Iamoto angki torro lan 
Yerusalem. 

12 Attu iato saemi kadanNa PUANG lako 
Yeremia, Nakua: 

13 Inde sia tu kadanNa PUANGna mintu' 
ma'dandan maritik, Kapenombanna 

to Israel, Nakua: Maleko pokadai lako 
mintu' to Yehuda sia lako mintu' to lan 
Yerusalem: Manokakomiraka untarima 
peada' lan unturu' kadangKu? kadanNa 
PUANG. 

14 Tatu pepasanna Yonadab, anakna 
Rekhab, lako anakna, kumua da miiru' 
uai anggoro”', nakaritutui, anna tae’ len 
nairu' uai anggoro' sae lako allo iate, 
belanna unturu' pepasanna ambe'na. Sia 
Aku tu ma'kada lako kalemi ke makale' 
sia ke karoen, apa tae' miperangiiNa'. 

15 Sia Kusua lako kalemi tu mintu' 
taungKu, iamotu mintu' nabi ke makale' 
sia ke karoen umpokadai, kumua: 

Pada la mengkatoba'komi dio mai 
mintu' lalan kadakemi sia pemeloi tu 
mintu' penggaurammi sia damo mituru' 
kapenomban senga’ la umpenombai: 
iake susito la tontongkomi lan tondok, tu 
Kukamaseangkomi sia nene' to dolomi. 
Apa tae' duka mitananni talinga sia tae' 
miperangiiNa'. 

16 Tonganna mintu' anakna Yonadab, 
anakna Rekhab, ungkaritutui pepasanna 
ambe'na, tu napokadanni apa iate 
bangsa iate tae' naperangiiNa'. 

17 Tamoto Nakua PUANG, Kapenombanna 
mintu' ma'dandan maritik, 
Kapenombanna to Israel: Tonganna 

la Kuparampoi mintu' kamandasan 

tu Yehuda sia mintu' pa'tondokan 
Yerusalem, tu mangka Kupokada Ia 

urrampoi, tu belanna ma'kadaNa' 

lako kalena, apa tae' naperangii sia 
metambaNa' lako, apa tae' namebali. 

18 Na lako bati'na Rekhab nakua Yeremia: 
Inde sia tu kadanNa PUANGna mintu' 
ma'dandan maritik, Kapenombanna to 
Israel: Belanna mituru' tu pepasanna 
Yonadab ambe'mi, sia mikaritutui tu 
mintu' pepasanna sia mipogau' tu mintu' 
apa napasan lako kalemi, 

19 jamoto nakua kadanNa PUANGna 
mintu' ma'dandan maritik, 
Kapenombanna to Israel: Dio mai 
Yonadab, anakna Rekhab, tae' nala ka'tu 
len tu tau bendan dio oloKu lan mintu' 
allo. 


Iatu nubua'na Yeremia disura' 


36:1-32 

36 l Tatonna taun ma'penna'pa' 

kadatuanna Yoyakim, anakna 
Yosia, datu Yehuda, saemi tu kada iate 
dio mai PUANG lako Yeremia, nakua: 
2 Alako karattasa' sanglulun, ammu 
sura'i lan tu mintu' kada, tu mangka 
Kupokada lako kalemu, tu diona to 
Israel sia diona to Yehuda sia diona 

mintu' bangsa, randuk dio mai allo Kunii 
ma'kada lako kalemu, iamotu randuk dio 
mai linona Yosia sae lako allo iate. 

3 Den sia manii upa' naperangii bangsa 
Yehuda tu mintu' kamandasan tu 
Kusanga la Kuparampoanni, anna pada 
mengkatoba' tu tau iato mai dio mai 
lalan kakadakeanna, angKu pa'dei 
kakadakeanna sia kasalanna. 

4Ta'kala natambaimi Yeremia tu Barukh 
anakna Neria, anna sura'i Barukh tama 
karattasa' sanglulun tu mintu' kada, tu 
mangka napokada PUANG lako kalena, 
nasa'bu' Yeremia. 

> Nasuami Yeremia tu Barukh, nakua: 
Den sakkalangangku, kuurunganni tang 
tama banuanNa PUANG. 

6 Tamoto la maleko, mubasai lan mai 
lulunan sura', tu kusa'burangko sia tu 
mangka musura', tu mintu’ kadanNa 
PUANG, anna rangii to buda tu lan 
banuanNa PUANG ke allo pa'puasan: 
sia la mubasan tu mintu' to Yehuda, tu 
saemo dio mai mintu kotana anna rangi 
dukai. 

7 Den sia manii upa” tu palakunna 
dipenomban dio oloNa PUANG, anna 
pantan mengkatoba' tu tau iato mai 

dio mai lalan kadakena: belanna lendu' 
kapuana tu kasengkeanNa sia kare'dekan 
ara' Na PUANG, tu Napakarranganni te 
bangsa iate. 

8 Napogau'mi Barukh, anakna Neria, 
susitu mintu' napasan nabi Yeremia lako 
kalena, anna basai tu kadanNa PUANG 
lan mai sura' iato, lan banuanNa PUANG. 
9]atonna taun ma'pellima kadatuanna 
Yoyakim, anakna Yosia, datu Yehuda 
tonna bulan ma'pengkasera, 
napa'peissanammi mintu' to buda 

dio Yerusalem sia mintu' to buda sae dio 
mai mintu' kota Yehuda lako Yerusalem, 
kumua la ma'puasa dio oloNa PUANG. 

10 Nabasami Barukh lan mai sura' 

iato tu mintu' kadanNa Yeremia, anna 
rangii mintu' to buda, lan banuanNa 
PUANG, iamotu lan bilikna Gemarya, 
anakna Safan, pangulu to massura', dio 
tarampak daona lu iring, dio lu babangan 
ba'ru banuanNa PUANG. 

11 Tatonna rangimi Mikhaya, anakna 
Gemarya, anakna Safan, tu mintu' 
kadanNa PUANG lan mai sura' iato, 

12 malemi rokko tongkonan layukna datu, 
natama bilikna pangulu to massura', 

sia mintu’ arung marassan unno'ko' 

dio, iamotu mai pangulu to massura' 
Elisama, Delaya, anakna Semaya, 
Elnatan, anakna Akhbor, Gemarya, 
anakna Safan, Zedekia anakna Hananya 
sia mintu' arung. 

13 Napokadami Mikhaya lako tau iato 
mai tu mintu' kada, tu mangka narangi, 
tonna basai Barukh, lan mai sura' 
narangii to buda. 

14 Nasuami tu mai arung Yehudi, anakna 
Netanya, anakna Selemya, anakna 
Kusyi umpellambi'i Barukh, nakua: Iatu 
lulunan sura' tu mubasan to buda Ia 
muala mumale mai. Naalami Barukh, 
anakna Neria tu lulunan sura' iato, 
namale umpellambi'i tau iato mai. 

15 Nakuami tau iato mai lako: Unno'ko'ko 
ammu basangkanni. Nabasammi Barukh. 
16 JTatonna rangimi tau iato mai tu 
mintu' kada iato, pada umpokadami 
kamatakuranna, nakua: Inang la 
kiparampoan duka datu te mintu' kada 
iate. 

17 Mekutanami tu tau iato mai lako 
Barukh, nakua: Pokadangkanni, umba 
mukua ussura'i te mintu’ kada iate? 

18 Mebalimi Barukh lako tau iato 

mai, nakua: Pudukna bangsiamo 

umpokadanna' te mintu' kada iate, 
kusura'i tinta tama te sura" 

19 Nakuami tu mintu' arung iato lako 
Barukh: Malemokomi membuni, la iko la 
Yeremia: moi misa' tau da naissanni tu 
mininna. 

20 Attu iato malemi tu tau iato mai 
umpennoloi datu tama tarampak, apa 
iatu lulunna sura" napatorro dolo lan 
bilikna Elisama, pangulu to massura', 
anna parampoi tu mintu' kada iate lako 
datu. 

21 Nasuami datu tu Yehudi male unnalai 
tu lulunan sura”, anna alai lan mai bilikna 
Elisama, pangulu to massura'. 
Nabasammi Yehudi tu datu sia mintu' 
arung, tu bendan dio sa'dena patomali. 
22 Attu iato unno'ko' tu datu lan 
tongkonan layuk tu nanii, ke attu 
madingin, tonna bulan ma'pengkasera, 
na iatu dapo' pendarangan dio olona 
datu nanii api dukku. 

23 Tatonna mangkamo Yehudi umbasanni 
tallu a'pa' muka, nase'pa'i datu piso to 
massura', na iato passerekanna nabuang 
tama api dapo' pa'lassuan, naurungan 
tappu' tu mintu' lulunan sura' iato 
nakande api, tu dio dapo' pendarangan. 

24Tae' duka natiramban tu penaanna tau 
iato mai sia tae' duka naserek-serekki 
tu pakeanna la datu la mintu' to 
mase'ponna, tonna rangii tu mintu' kada 
iato. 

25 Moi umba nakua tu Elnatan sia Delaya 
sia Gemarya mengkamoya umpalakui 
lako datu kumua da nadiballa tu lulunan 
sura' iato, apa tae' naperangii tu tau iato 
mai. 

26 Mangkato nasuami datu tu Yerahmeel, 
anak arung, sia Seraya, anakna Azriel, 
sia Selemya, anakna Abdeel, untingkan 
Barukh, to massura' sia nabi Yeremia, 
apa Nabunimo PUANG sola duai. 

27 Attu iato saemi kadanNa PUANG lako 
Yeremia, tonna mangkamo datu umballai 
tu lulunan sura”, tu nasura' Barukh, 
nasa'bu' Yeremia, Nakua: 

28 Ala pole'ko misa' lulunan sura' senga 
sura'i tama tu mintu' kada dolo, tu lan 
lulunan sura' dolo, tu naballa Yoyakim, 
datu Yehuda. 

29 Sia pokadai tu diona Yoyakim, datu 
Yehuda, kumua: Nakua kadanNa PUANG: 
Mangkamo muballa tu lulunan sura' 
iate sia mukua: Ma'apai misura'i lan, 
kumua manassa la sae tu datu Babel la 


, 

ussanggangi te tondok iate sia ussabu'i 
mintu' tolino sia patuoan? 

30 Tamoto nakua kadanNa PUANG tu 
diona Yoyakim, datu Yehuda: Moi misa' 
tau dio mai kalena tae'mo tu la unnisung 
dao kapayunganna Daud sia iatu batang 
rabukna la dipembuangan anna alloi 

ke masiangi sia anna tarru'i dingin ke 
mabonginnai. 

31 La Kupapakkanni lako kalena sia 
lako ampo bati'na sia lako mintu' to 
mase'ponna tu mintu'na kakadakeanna 
sia la Kuparampoi mintu' kamandasan tu 
tau iato mai sia mintu' to lan Yerusalem 
sia mintu' to Yehuda, tu mangka 
Kupokada la urrampoi, apa manoka 
umperangii. 

32 Ta'kala naalami Yeremia tu misa' 
lulunan sura” senga’, anna benni Barukh 
anakna Neria, to massura', anna sura'i 
tama tu mintu' kada nasa'bu' Yeremia 
lan mai sura' iato, tu naballa Yoyakim, 
datu Yehuda, sia narangannipa ba'tu 
pira-pira kada, tu pada issinna. 

Ma'penduanna Zedekia 
ungkomba-kombai tau lako Yeremia 


37:1-10 

37 1 Tatu Zedekia, anakna Yosia, 

tu naangKa' Nebukadnezar, 
datu Babel, undatui tondok Yehuda, 
ma'parenta ussonda Konya, anakna 
Yoyakim. 
2 Sia tae' naperangii, la ia la mintu' to 
mase'ponna la mintu' to lan tondok 
iato tu kadanNa PUANG, tu Napokada 
nalopian nabi Yeremia. 
3 Attu iato nasua datu Zedekia, tu Yukhal 
anakna Selemya, sia to minaa Zefanya, 
anakna Maaseya, lako nabi Yeremia, 
nakua: Passambayangkan lako PUANG, 
Kapenombanta. 
4 Attu iato iatu Yeremia lu tama lu lanpa 
mai dio lu to buda, tae'pa naditarungku. 
> Tatu surodadunna Firaun tassu'mo lan 
mai Mesir: iatonna rangimi to Kasdim tu 
umpatama limbu Yerusalem, tu kareba 
iato ke'de'mi dio mai Yerusalem. 
6 Attu iato saemi kadanNa PUANG lako 
nabi Yeremia, Nakua: 

7 Īnde sia tu kadanNa PUANG, 
Kapenombanna to Israel, Nakua: La 
mikua ma'kada lako datu Yehuda, tu 
ussuakomi la mekutana lako Kaleku: 
Tonganna iatu surodadunna Firaun, tu 
tassu'mo la untunduikomi, la sule lako 
tondokna, lako tondok Mesir. 

8 Sia la sule tu mintu' to Kasdim Ia ullaoi 
te kota iate sia la untaloi sia umpurai 
naballa. 

9 Nakua kadanNa PUANG: Da mipakena 
kalena penaammi umpokadai te kada 
late: Manassa iatu to Kasdim sorong 
boko'mo dio mai kaleki, belanna inang 
tae” nasorong boko'. 

10 Belanna iake moronganna mipatei 
nasangi tu mintu' surodadu to Kasdim, 
tu misirarian, naurungan torromira 
ba'tu pira-pira tau, tu mandalan 
bangkena, manassa ia duka tu tau iato 
la pada bangun lan tendana anna pura 
ussumpunni te kota iate. 

Yeremia ditarungku 


37:11-16 


11 Tgtonna ke'de'mo surodadu to Kasdim 
dio mai Yerusalem belanna surodadunna 
Firaun, 

12 Ja natampemi Yeremia tu Yerusalem, 
la male lako tana Benyamin la untarima 
taa mana' dio tingayona to buda. 

13 Apa iatonna rampomo lako babangan 
Benyamin, denni misa' kamandang 

to ma'kampa, disanga Yeria, anakna 
Selemya, anakna Hananya, untingkanni 
tu nabi Yeremia, nakua: Umbai la 
menta 'pakomi lako to Kasdim! 

14 Moi nakua Yeremia: Tae” natongan 
to, tae' kula menta'pa lako to Kasdim, 
tae” duka naperangii Yeria, sangadinna 
natingkan anna popennoloi lako mintu' 
arung. 

15 Re'dekmi ara'na tu mintu' arung lako 
Yeremia, anna bambai, sia napatamai 
pa'tarungkuan, tu lan banuanna Yonatan, 
pangulu to massura', belanna iatu banua 
iato nagaraga pa'tarungkuammo. 

16 Susimoto tu Yeremia tama 
pa'tarungkuan diong padang, lan 

misa” bilik, anna torro masai tu Yeremia 
inde to lan. 


Bunga'na Zedekia 
umpopetambai Yeremia 


37:17-21 


17 Nasuami datu Zedekia tu tau lao 
unnalai, anna kutanai bunii datu lan 
tongkonan layukna, nakua: Denraka 
kada dio mai PUANG? Mebalimi tu 
Yeremia nakua: Den, sia nakuapa: La 
disorongkomi tama limanna datu Babel. 
18 Sia nakuapa Yeremia lako datu 
Zedekia: Apara kasalangku lako kalemi, 
ba'tu lako tu mai to mase'ponmi, ba'tu 
lako bangsa iate, ammi tarungkura'? 

19 Totemo umba siamira tu mintu' 
nabimmi, tu ma'nubua' lako kalemi, 
kumua: Tae' nala ullaoikomi datu Babel 
sia iate tondok iate? 

201amoto perangiina', o puangku 

datu, ke ma'dinni kupennoloanni tu 
palakungku lako puangku datu, damo 
dikka' kudipasule lako banuanna 
Yonatan, to massura', da angku mate 
dio. 

21 Napa'peparentammi datu Zedekia, 
anna pattangi tu Yeremia lan tarampak 
pakampan sia naben tau roti 

simisa' sangallo dio mai kampong To 
manggaraga roti, sae lako puranna 

tu mintu' roti lan kota. Anna torro tu 
Yeremia lan tarampak pa'kampan. 


Yeremia dipembuangan rokko bubun 


38:1-13 

38 1 Narangimi Sefaca, anakna Matan 

sia Gedalya, anakna Pasyhur sia 
Yukhal, anakna Selemya sia Pasyhur, 
anakna Malkia, tu mintu' kada napokada 
Yeremia lako to buda kumua: 
2 Nakua kadanNa PUANG: Minda-minda 
tu torro lan kota iate la mate, nakande 
pa'dang, ba'tu karorian, ba'tu ra'ba 
biang, apa minda-minda tu tassu' 
male lako to Kasdim, la tuo sia iatu 
pangrampana iamo deatanna sia la 
tontong tuo. 
3Nakua kadanNa PUANG: Manassa Ia 
disorong te kota iate tama limanna 
surodadunna datu Babel, tu la untaloi. 
4Mebalimi tu mintu’ arung lako datu, 
nakua: Nake dipatei te tau iate, belanna 

iake susito naparaang tu penaanna 
mintu' surodadu, tu torropa lan kota iate 
sia mintu' to buda, ke napokadai lako 
tau iato mai tu kada susito, belanna iate 
tau iate tae" nadaka'i tu kameloanna to 
buda, sangadinna napokadakena. 

> Nakuami datu Zedekia: Tiromi, lan sia 
limammi, belanna aku, datu, tang kubela 
undampakomi. 

6 Naalami tau iato mai tu Yeremia, 
naparokkoi bubunna arung Malkia, tu 
dio tarampak pa'kampan, narorro'i 
ulang rokko. Lan bubun iato tae' uai, 
sangadinna pullan manna; lammakmi tu 
Yeremia rokko pullan. 

7 Apa iatonna rangimi Ebed-Melekh, 
misa' to Etiopia, to mase'ponna datu, 
tu lan tongkonan layukna datu, kumua 
narorro'mo tau iato mai tu Yeremia 
rokko bubun-attu iato unno'ko' tu datu 
lan babangan Benyamin -, 

8 tassu'mi tu Ebed-Melekh lan mai 
tongkonan layukna datu, anna ma'kada 
nakua: 

20 puangku datu, iatu mintu' tau iato 
mai kadakemo gau'na lan mintu'na 

apa nagauran nabi Yeremia, belanna 
naparokkomo bubun, manassa inang 

la mate kalena dio inan iato, napobua' 
katangdiaran, belanna tae'mo roti lan 
kota iate. 

10 Nasuami datu tu Ebed-Melekh, to 
Etiopia nakua: Alako tallu tau indete, 
ammu riu'i tu nabi Yeremia diong mai 
bubun, da namate. 

11 Nasolammi Ebed-Melekh tu tau iato 
mai male sola, anna tama tongkonan 
layukna datu, tama inan tu diongna lu 
pa'palumpunan, anna alai inde to dio 
mai tu ba'tu pirang-pirang serek pakean 
malusa sia buruk, anna rorro'i ulang 
rokko Yeremia diong bubun. 

12 Nakuami Ebed-Melekh, to Etiopia, 
lako Yeremia: Panglapikanni kalepakmi 
te serek pakean malusa sia te pakean 
buruk, namane ulang diongna lu. 
Napogau'mi Yeremia susito. 

13 Nariu'mi ulang tau iato mai tu Yeremia 
diong mai bubun. Anna torro tu Yeremia 
dio tarampak pa'kampan. 

Ma'penduanna Zedekia 
umpopetambai Yeremia 


38:14-28 


14 Nasuami datu Zedekia tu tau 
ussolan nabi Yeremia lako to” ba'ba 
ma'pentallunna dio banuanNa PUANG, 
nama'kada tu datu lako Yeremia, nakua: 
La umpekutananna' misa" apa lako 
kalemi, moi misa" da mibunianna'. 

15 Mebalimi Yeremia lako Zedekia 
nakua: Iake kupokadai lako kalemi, 
tae' siaraka mila umpateina'? Sia iake 
kupakilalakomi, ammi tang umpasiolai. 
16 Membunimi tu datu Zedekia, umpalao 
sumpa lako Yeremia, nakua: La lelukraka 
tuoNa PUANG, tu mangka ungkombong 
penaanta, inang tae' kula umpateikomi 
ba'tu ussorongkomi tama limanna tu to 
undaka' lalan la umpateikomi. 

17 Nakuami Yeremia lako Zedekia: Inde 
sia tu kadanNa PUANG, Kapenombanna 
mintu' ma'dandan maritik, iamotu 
Kapenombanna to Israel, kumua: Iake 
penaammu kalena male ussorong 
kalemu lako arungna datu Babel, 
manassa la tontongko mana'pa sia 

tae' nala disumpun api te kota iate, 
sangadinna la tuo mana'pako sola 
sangdadiammu. 
18 Apa iake tae'i mumale ussorong 
kalemu lako arungna datu Babel, 
manassa kota iate la disorong tama 
limanna to Kasdim, tu la ussumpunni api 
sia iko kalena tae' mula tilendok dio mai 
limanna. 
19 Nakuami Zedekia lako Yeremia: 
Mataku'na lako mintu' to Yehuda, 
tu menta'pamo lako to Kasdim, 
nasorongna' manii lako tau iato mai, 
anna telle-tellena'. 
20 Nakuami Yeremia: Tae’ nala umpogau'i 
tau iato mai lako kalemi, sangadinna 
la mituru' tu kadanNa PUANG, tu 
kuparampo lako kalemi, na iake susito, 
la salama'komi sia tuo mana'pakomi. 
21 Apa iake tang mipasiolai tassu' na 
kada iate mangkamo Napaombo' PUANG 
lako kaleku: 
22 Tiromi, iatu mintu’ baine, tu tinampe 
lan tongkonan layukna datu Yehuda, la 
male disolan lako arungna datu Babel, 
anna ma'kada nakua: 

Mangkamoko naada' sala sia napa'budai 

to musisangmanean: 

napopennosokmo tu lette'mu rokko 
pullan, 
anna sorong boko' tu tau iato mai dio 
mai kalemu. 

23 Susimoto tu mintu' bainemi sia anakmi 
la male nasolan tau lako to Kasdim sia 
kamu duka tae' mila tilendok lan mai 
limanna, sangadinna la naalakomi datu 
Babel na kota iate la disumpun. 
24 Nakuami Zedekia lako Yeremia: Moi 
misa' tau da naissanni te mintu' kada 
iate, da mimate dipatei. 
25 Take narangii mintu' arung, kumua 
kusipa'kadangkomi, anna male 
lako kalemi, nakuangkomi kumua: 
Pokadangkanni tu apa mangka mipokada 
lako datu, da mibuniangkan, da angki 
pateikomi, sia apara nakuangkomi datu? 
26 La mipokadan tau iato mai, kumua: 
Umpennoloanna' palakungku lako olona 
datu, da namesua datu ussolanna' sule 
lako banuanna Yonatan, da angku mate 
dio. 
27 Tatonna saemo tu mintu' arung 
lako Yeremia sia ungkutanai, nabalimi 
tu tau iato mai susitu mintu' kada 
napa'pepasanan datu lako, iamoto 

napopa'elo'nami torro, belanna tae’ 
nakaissanan len tu iannato. 

28 Torromi tu Yeremia dio tarampak 
pa'kampan sae lako allo ditalona tu 
Yerusalem sia torro dukapa dio tonna 
ditalo tu Yerusalem. 


Diona kaditaloanna Yerusalem 


39:1-14 

3 1 Tatonna taun ma'pengkasera 

kadatuanna Zedekia, datu 
Yehuda, bulan ma'pessangpulo, saemi 
tu Nebukadnezar, datu Babel sola mintu' 
surodadunna lako Yerusalem, anna 
patama limbui. 
2 Tatonna taun ma'pessangpulo misa 
kadatuanna Zedekia, bulan ma'penna'pa' 
sia allo ma'pengkaseranna bulan iato, 
ditossomi tu tambakuku kota. 
3Tamami tu mintu' surodadunna datu 
Babel, anna bendan dio to' babangan 
Tangnga, iamotu Nebusyazban pangulu 
sandan uai, Nergal-Sarezer, to maraa sia 
latu mai arung senga'na datu Babel. 
4Iatonna tiromi Zedekia, datu Yehuda, 
sia mintu' surodadunna tu tau iato 
mai, mallaimi untampei tu kota tonna 

bongi ma'palulako pa'lak datu, anna sun 
unnola babangan naparitangnga da'dua 
benteng tembok, namale ma'palulako 
Araba-Yordan. 

5 Apa naula' to Kasdim tu tau iato mai, 
anna lambi'i tu Zedekia dio padang 
marantena Yerikho: anna solanni lako 
Nebukadnezar, datu Babel dio Ribla, 
lili' na Hamat: nara'ta'i Nebukadnezar tu 
ukunganna. 

6 Napateimi datu Babel tu mintu' anakna 
muane Zedekia dio Ribla dio tingayona 
sia napatei datu Babel tu mintu' to 
Yehuda mala'bi'. 

7 Sia nasu'be'i patomali tu matanna 
Zedekia, anna pungoi rante tambaga 
da'dua, la nabaa lako Babel. 

8 Tatu tongkonan layukna datu nasumpun 
to Kasdim, sia iatu mai banuanna to 
buda, sia mintu' tembo' Yerusalem 
natuan. 

?Tatu to torronapa, tu lan siapa kota 
sia mintu' to menta'pa, tu malemo 
umpenta'pai, narampa Nebuzaradan, 
pangulu to ma'kampa nasolanni lako 
Babel. 

10 Apa iatu mintu' to makario-rio dio 
mai to Yehuda tu tae' apa naampui, 

napatorro Nebuzaradan, pangulu to 
ma'kampa dio tana Yehuda, sia naben 
ba'tu pira-pira pa'lak anggoro' sia 
pa'pa'lakan tu tau iato mai. 

11 Apa iatu diona Yeremia, mangkamo 
napa'parentan Nebukadnezar, datu 
Babel, lako Nebuzaradan, pangulu to 
ma kampa, nakua: 

12 Alai mukampai meloi, da musussai 
lenni lako, sangadinna apa tu napokada, 
paturu' bangi. 

13 Tamoto napesuammi Nebuzaradan, 
pangulu to ma'kampa sia Nebusyazban, 
tu pangulu sandan uai sia Nergal- 
Sarezer, to maraa, sia mintu' pangulu 
pa'baraninna datu Babel, 

14 hasuami tu tau male unnala Yeremia 
dio mai tarampak pa'kampan, anna 
sorongi lako Gedalya, anakna Ahikam, 
anakna Safan, naeloranni umba-umba 
tu naporai. Susimoto natorro tu Yeremia 
dio lu to' to buda. 

Pangallu' dipokadan Ebed-Melekh 


39:15-18 


15 Denpa tu kadanNa PUANG sae 

lako Yeremia, tonna dipattangpa dio 
tarampak pa'kampan, Nakua: 

16 Malemoko, pokadai te lako Ebed- 
Melekh, to Etiopia: Inde sia tu kadanNa 
PUANGna mintu' ma'dandan maritik, 
Kapenombanna to Israel: Manassa Ia 
Kupopembuamo tu mintu’ kadangku lako 
kota iate tu la napokadakena, tangia la 
napomelona sia allo iate la mutiro. 

17 Apa allo ia dukato la Kurampanangko, 
kadanNa PUANG, sia tae" mula disorong 
tama limanna mintu’ to mukataku'. 

18 Manassa la Kurampanangko, da ammu 
mate nakande pa'dang, sangadinna iatu 
pangrampamu iamo deatammu, belanna 
muposande'Na', kadanNa PUANG. 


Yeremia sisola Gedalya 


40:1-6 
40 lInde sia tu kadanNa PUANG, 


tu sae lako Yeremia, tonna 
mangka ussuai Nebuzaradan, pangulu 

to ma'kampa, ke'de' dio mai Rama, 
iamo tonna mangka umpesuanni 
unnalai, tonna dirantepa dio lu mintu' to 
Yerusalem sia to Yehuda dirampa, tu la 
dipalele lako Babel. 

2 Attu iato napesuammi pangulu to 
ma'kampa tu Yeremia, anna kuanni 
kumua: PUANG, Kapenombammimo, 
mangka umpokadai tu diona mintu' 
kamandasan la urrampoi tondok iate, 

3 sia Naparampomo PUANG sia 
Napogau'mo tu mintu'nato susitu 
Napokada, belanna kasalangkomi lako 
PUANG sia tae' mituru'i tu kadanNa. 
Iamoto narampoikomi te ianna te. 
4Tiromi totemo, kuko'ka'imo tu rante 
lan mai limammi: iake misangai melo 
ke maleki' sola lako Babel, turu'mo”, 
manassa kupatiroangkomi kameloan, 
apa iake misangai kadake, ke maleki' 
sola lako Babel, da'imito: mintu'na 
padang iate tae' nadipesangkai, umba- 
umba misanga melo sia tongan, male 
bangmokomi lako. 

> Sulemokomi lako Gedalya, anakna 
Ahikam, anakna Safan, tu naangka' 
datu Babel umparenta tondok Yehuda, 
sia torrokomi sola dio lu to buda, ba'tu 


YEREMIA 40.6-9 197 


malekomi lako umba tu misanganna 
melo. Nabenmi pangulu to ma'kampa 
tu kinallo sia misa' pamengan namane 
unneloranni male. 

6 Susimoto tu kasaeanna Yeremia lako 
Gedalya, anakna Ahikam, dio Mizpa, 
anna torro sola dio lu to buda, tu torrona 
siapa dio padang iato. 


Kadipateianna Gedalya 


40:7-41:15 
7 Tatonna rangimi mintu’ kamandang 
surodadu tu dio lu padang sisola 
surodadunna, kumua naangka'mo datu 
Babel tu Gedalya, anakna Ahikam, 
umparenta tondok sia nasorongan lako 
tu mintu' muane sia baine sia pia, iamotu 
mintu' to makario-rio, tu tae' nadirampa 
lako Babel, 
8 saemi tu tau iato mai lako Gedalya dio 
Mizpa, iamotu Ismael anakna Netanya 
sia Yohanan sia Yonatan, anakna Kareah 
sia Seraya, anakna Tanhumet sia anakna 
Efai, to Netofa sia Yezanya, anakna to 
Maakha sisola surodadunna. 
9 Umpalaomi sumpa tu Gedalya, anakna 
Ahikam, anakna Safan, lako tau iato 

mai sia mintu' surodadunna, nakua: Da 
mimataku' mengkaola lako to Kasdim: 
torro bangmokomi lan tondok iate sia 
mengkaolakomi lako datu Babel, ammi 
makarimman. 

10Na jatu aku, manassa la torrona' 

dio Mizpa, susito maraa dio tingayona 
to Kasdim, tu sae lako kaleta; apa 

late kamu, mebua anggoro'komi sia 
mebua-buakomi sia urrampunkomi 
minna' sia patamai pa'paniammi, ammi 
torro lan lu mintu' kotami, tu la minii 
tontong torro. 

11 Tatonna rangimi mintu’ to Yehuda, tu 
dio lu tondok Moab sia dio lu to Amon sia 
dio Edom sia lan lu mintu’ tondok senga’, 
kumua iatu datu Babel untampemo ba'tu 
pira-pira tau dio Yehuda sia naangka'mo 
tu Gedalya, anakna Ahikam, anakna 
Safan, la umparentai tu tau iato mai, 

12 sulemi tu mintu' to Yehuda dio mai 
mintu' tondok, tu dinii umpatisambo'i 
male, tama tondok Yehuda lako Gedalya 
dio Mizpa: urrampunmi tarru' buda uai 
anggoro' sia bua-bua tau iato mai. 

13 Attu iato saemi tu Yohanan, anakna 
Kareah sia mintu' kamandang lompo, 

tu torro dio lu padang tonnanu, lako 
Gedalya dio Mizpa, 
14 sia ma'kada lako nakua: Miissan 
siaraka, kumua iatu Baalis, datu 
to Amon, ussuamo Ismael, anakna 
Netanya, la umpateikomi? Apa tae' 
napatonganni Gedalya, anakna Ahikam. 
15 Mangkato ma'kada bunimi tu Yohanan, 
anakna Kareah, lako Gedalya dio Mizpa, 
nakua: Da'ito kumale umpatei tu 
Ismael, anakna Netanya, na moi misa" 
tau tae" unnissanni: ma'apai anna la 
umpateikomi, sisarak-sarak manii tu 
mintu' to Yehuda, tu mangka sirampun 
lako kalemi, anna sanggang tu mintu' to 
torro dio mai to Yehuda? 
16 Apa ma'kada tu Gedalya, anakna 
Ahikam lako Yohanan, anakna Kareah, 
nakua: Da mupogau'i to, belanna tang 
tongan tu mupokada diona Ismael. 
4 1 1 Apa iatonna bulan ma'pempitu, 
saemi tu Ismael, anakna Netanya, 
anakna Elisama, misa' bati' datu, 
iamo misa’ pa'baraninna datu sola 
tau sangpulo lako Gedalya, anakna 
Ahikam, dio Mizpa, anna ma'talimbungan 
kumande dio Mizpa. 

2 Ke'de'mi tu Ismael, anakna Netanya 
sia iatu to sangpulo nasolan, anna ba'tai 
pa'dang tu Gedalya, anakna Ahikam, 
anakna Safan. Susimo kanapateianna 
to, tu to mangka naangka' datu Babel 
umparentai tu tondok iato. 

3Sia napatei duka Ismael tu mintu' to 
Yehuda nasolan, iamotu nasolan Gedalya 
dio Mizpa, sia iatu mintu' surodadu to 
Kasdim, tu torro dio. 

4Iatonna masiangmo tonna mangka 
dipatei tu Gedalya, moi misa' tau tae'pa 
unnissanni, 

> saemi dio mai Sikhem sia Silo sia 
Samaria karua pulona tu to diku'kui 
danggo'na sia serek-serek pakeanna sia 
ditori'-tori' kuli'na sia umbaa kande la 
dipemalaran sia dupa lako banuanNa 
PUANG. 

6 Tassu'mi tu Ismael, anakna Netanya, 
dio mai Mizpa umpentammui tu tau 
iato mai situang tangi'na. latonna 
sitammumo nakua lako tau iato mai: 
Maikomi tamale lako Gedalya, anakna 
Ahikam. 

7Tatonna tamamo tangnga kota, 
napateimi Ismael, anakna Netanya, 

sola tau nasolan tu tau iato mai, anna 
pembuanganni rokko bubun. 

8 Apa dio lu tau iato mai den sangpulo 
tu tau ma'kada lako Ismael, nakua: 

Da mipateikan, belanna dio kaleki den 
ba'tu pira-pira pangnanna dibuni dio 

lu padang, iamotu gandung sia dalle 
sisikan sia minna' sia tani” enoan. Iamoto 
napopa'elo'nai tu tau iato mai, tae" 
napatei sola mintu' solana. 

9]atu bubun nanii Ismael 
umpembuanganni tu mintu' batang 
rabukna tau napatei, misa” bubun kapua, 
iamotu nabo'bok datu Asa, belanna 
ungkataku' Baesa, datu to Israel: 
bubun iamoto naponnoi Ismael, anakna 
Netanya, to dipatei. 

10 Na mintu’ tu to torropa dio Mizpa, 
male narampa Ismael sola tu mintu' 
anakna baine datu sia iatu mintu' to 
torropa dio Mizpa, tu mangka nasorong 
Nebuzaradan, pangulunna to ma'kampa 
lako Gedalya, anakna Ahikam, la 
umparentai: iatu tau iato male nasang 
narampa Ismael, anakna Netanya anna 
male malengka' lako to Amon. 

11 Apa iatonna rangimi Yohanan, anakna 
Kareah sia mintu' pa'barani nasolan 


YEREMIA 41.12-16 202 


tu diona mintu' kakadakean napogau' 
Ismael, anakna Netanya, 

12 harampunmi tu mintu’ surodadunna, 
anna male urrarii Ismael, anakna 
Netanya, anna lambiranni sikandappi' 
limbong kapua dio Gibeon. 

13 ]atonna tiromi mintu’ to nasolan 
Ismael tu Yohanan, anakna Kareah sia 
mintu' pa'baranni nasolan parannumi 
penaanna tu tau iato mai. 

14 Sia iatu mintu' to buda narampa 
Ismael dio Mizpa, tibalikmo anna sule 
lako Yohanan, anakna Kareah. 

15 Apa iatu Ismael, anakna Netanya, 
mallai lussu’ sola tau karua dio mai 
tingayona Yohanan, anna male lako to 
Amon. 


Kamallaianna Yohanan sola to 
Yehuda lako Mesir 


41:16-43:7 
16 Attu iato naalami Yohanan, anakna 
Kareah, sia mintu' pa'barani nasolan 
tu to buda torronapa, tu narampa 
Ismael, anakna Netanya, dio mai Mizpa, 
tonna mangkamo umpatei Gedalya, 
anakna Ahikam, iamotu mintu' muane, 

surodadu, baine, pia sia mintu' to 
masse'ponna datu, tu napasule dio mai 
Gibeon. 
17 Ke'de'mi tu tau iato mai, anna torro 
ba'tu pirang-pirang allo dio Gerut- 
Kimham, tu sikandappi' Betlehem, la 
male tarru' lako Mesir, 
18 ty diona to Kasdim, belanna mataku’ 
tu to Yehuda lako tau iato mai, saba' 
napateimo Ismael, anakna Ahikam, 
tu naangka' datu Babel umparentai tu 
tondok iato. 
4) 1 Attu iato saemi tu mintu’ 
pa'barani, iamotu Yohanan, 
anakna Kareah, sia Azarya, anakna 
Hosaya, sia mintu’ to buda, la to bitti” la 
to kapua, 
2 anna ma'kada tu tau iato mai lako 
nabi Yeremia, nakua: lake nakalo'i 
penaammi tu pengkamoyaki, ammi 
passambayangkan lako PUANG, 
Kapenombammi sola te mintu’ tau, tu 
torronapa, belanna sidi'morakan torro 
dio mai tu mintu’ to buda, susite mitiro 
totemo. 
3 Kumua anna PUANG, Kapenombammi, 
umpokadangkan lalan umba tu sipatu la 
kiola sia apa tu sipatu la kipogau'. 

4Mebalimi nabi Yeremia lako tau iato 
mai, nakua: Kuturu'mo tu palakummi: 
manassa la massambayangna' lako 
PUANG, Kapenombammi, susitu 
kadammi, sia iatu mintu' kada tu 
Napebalian PUANG lako kalemi, la 
Kupokadangkomi: moi sangbuku kada 
tae" angku la umbuniangkomi. 

> Nakuami tu tau iato mai lako Yeremia: 
Na PUANG mora tu sa'bi tonganki 

sia maruru’, ke tae'i kipogau'i tu 
mintu' kada, tu Nasuangkomi PUANG, 
Kapenombammi, la umparampoi lako 
kaleki. 

6 Moi namelo ba'tu kadake la kituru' duka 
tu kadanNa PUANG, Kapenombanta, tu 
kinii ussuakomi totemo, kumua angki 
makarimman ke kituru'i tu kadanNa 
PUANG, Kapenombanta. 

7 Tatonna sangpulomo allona saemi 
kadanNa PUANG lako Yeremia. 

8 Natambaimi Yeremia tu Yohanan, 
anakna Kareah sia iatu mintu' pa'barani 
nasolan sia iatu mintu’ to buda la to bitti’ 
la to kapua. 

?Sia nakua lako tau iato mai: Nakua 
kadanNa PUANG, Kapenombanna to 

Israel, tu minii ussuana' umpennoloan 
passambayangmi dio oloNa. 

10 Take mareso'komi torro lan padang 
iate, la Kubangunkomi sia tae" Kula 
urro'pokkomi, sia la Kutanan sia 

tae” Kula undu'dukkikomi, belanna 
Kupenassannimo tu kakadakean mangka 
Kupogau' lako kalemi. 

11 Da mimataku' lako datu Babel, 

tu mikataku', da mikataku'i, 

kadanNa PUANG, belanna Aku 
urrondongkomi la urrande pala'komi sia 
la urrampanangkomi lan mai limanna. 
12 Sia la Kukaturu-turuikomi, anna 
maturu-turu lako kalemi, anna 
patorrokomi lan padangmi. 

13 Apa iake mikuai: Manokakanni 

torro lan tondok iate, miurunganni 
manoka unturu' kadanNa PUANG, 
Kapenombammi, 

14 sia ma'tangnga'komi mikua: Tae”, la 
malekanni lako tondok Mesir, tu tang 
kinii untiro rari ba'tu urrangi oni napiri 
tanduk, sia tae' kitangdia' ungkaduangi 
roti sia diomo la kinii torro, 

15 jamoto perangiimi totemo tu kadanNa 
PUANG, e kamu tu torronapa dio mai 
to Yehuda, kadanNa PUANGna mintu' 

ma'dandan maritik, Kapenombanna to 
Israel, kumua: Iake mipalulakoi Mesir tu 
lindomi sia la male lako la mentiruran 
dio, 

16 manassa iatu pa'dang mikataku' la 
nalambi'komi sia karorian tu mikataku”, 
la unnula'komi sia la mate dukakomi dio 
Mesir. 

17 Manassa iatu mintu' to la male umpatu 
tondok Mesir, la torro mempue dio, la 
mate nakande pa'dang sia karorian sia 
ra'ba biang, na moi misa’ tae’ len tilendok 
ba'tu lappa' dio mai kamandasan tu la 
Kuparampoanni. 

18 Belanna nakua kadanNa PUANGna 
mintu' ma'dandan maritik, 
Kapenombanna to Israel: Susitu 
kasengkeangKu sia kare'dekanna ara'Ku 
tibarrakmo lako to lan Yerusalem, susi 
dukamoto tu kare'dekanna ara'Ku la 
tibarrak lako kalemi, ke malekomi 

lako Mesir, ammi dadi tampakan ropu 
sia to metakuran sia sapuan pala' sia 
kaditattan sia tang la mitiromo te inan 
iate. 

19 Ma'kadamo tu PUANG lako kalemi, e 
kamu mintu’ to Yehuda tu torronapa: 

Da mimale lako Mesir! La miissan melo 
kumua kupakilala tongankomi. 
20 Belanna umpakenakomi kalemi 
miurungan sisayuran katuoammi 
tommi suana' lako PUANG, 
Kapenombammi ammi ma'kada 
kumua: Passambayangangkan langngan 
PUANG, Kapenombanta, sia mintu' tu 
kadanNa PUANG, Kapenombanta, la 
mipokadangkan, manassa la kituru'. 
21 Belanna kupokadangkomi totemo, apa 
manokakomi umperangii tu kadanNa 
PUANG, Kapenombammi, iamotu mintu' 
apa Nasuanna', umparampoangkomi. 
22 Tamoto la miissan tongan, kumua la 
matekomi nakande pa'dang sia karorian 
sia ra'ba biang dio to” inan miporai minii 
male mentiruran dio. 
43 1 Tatonna mangkamo Yeremia 
umpokadai lako mintu' to buda 
tu kadanNa PUANG, Kapenombanna, 
tu Napesuan PUANG, Kapenombanna, 
umparampoanni, tu mintu' kada iato, 
2 hakuami tu Azarya, anakna Hosaya sia 
Yohanan, anakna Kareah sia mintu' to 
matampo lako Yeremia: Tae' natongan 
te kadammi: tae' Nasuakomi PUANG, 

Kapenombanta, umpepasananni kumua: 
Da mimale lako Mesir la mentiruran dio. 
3 Apa naada' salamokomi Barukh, 
anakna Neria, la undakarangkanni 
kadake, kumua anna sorongkan tama 
limanna to Kasdim, anna pateikanni 
ba'tu napali' lako Babel. 

4 Susimoto tu Yohanan, anakna Kareah 
sia mintu' pa'barani sia mintu' to buda 
tang unturu' kadanNa PUANG, tae" 
namorai torro lan tondok Yehuda. 

> Sangadinna naala Yohanan, anakna 
Kareah sia mintu' pa'barani tu to Yehuda 
tu torronapa, iamotu to sulemo dio mai 
mintu' bangsa, tu dinii umpasisarak- 
sarakki male, la torro mari'pi dio tana 
Yehuda, 

Sjamotu mai muane sia baine sia pia 
sia anakna baine datu sia mintu' tau 

tu napatorro Nebuzaradan, pangulu 

to ma'kampa, lako Gedalya, anakna 
Ahikam, anakna Safan, la nakampai, sia 
ia dukapa tu nabi Yeremia sola Barukh, 
anakna Neria. 

7 Anna male tu tau iato mai lako Mesir, 
belanna tang unturu' kadanNa PUANG: 
rampomi lako Tahpanhes. 


YEREMIA 43.8-12 209 


Nubua' diona kaditaloanna Mesir 


43:8-13 
8 Attu iato saemi kadanNa PUANG lako 
Yeremia dio Tahpanhes, Nakua: 
9 Alako batu kapua ammu tangkei, bunii 
lan to” losso’ pitti’ diongna lu paladan 
batu dio tingo tongkonan layukna Firaun 
dio Tahpanhes, natingayo mintu’ to 
Yehuda, 
10 sja pokadai lako kumua: Inde sia tu 
kadanNa PUANGna mintu’ ma'dandan 
maritik, Kapenombanna to Israel, Nakua: 
Manassa la Kupesuan tu Nebukadnezar, 
datu Babel, iamo taungKu, anna 
pabendanni tu isungan kapayunganna 
dao te batu mangka Kubuni, sia naampa'i 
paramadani kapayunganna. 
il La sae anna taloi tu tondok Mesir; 
minda-minda tu dilampak mate, la 
mate, minda-minda tu dilampak dipali', 
la dipali', minda-minda tu dilampak 
nakande pa'dang, la nakande pa'dang. 
12 Sia la umpadukku api lan mintu' banua 
deata to Mesir sia nasumpun sia narampa 
tu rapang-rapang dipodeatanna, sia 
hapessambu' tu tana Mesir, susito 

misa' pangkambi' ma'lullung, anna sun 
marampa' inde to dio mai. 

13 Tg dukamo la umpoka-pokai tu mintu’ 
batu dipodeata dio to' banua deata mata 
allo, tu bendan dio Mesir sia nasumpun 
tu banua deata dio lu Mesir. 


Naparandukomo to Yehuda 
umpenombai datu baine dao langi' 


44:1-30 

44 1 Tatu kada urrampoi Yeremia 

la dipokadan mintu' to Yehuda, 
tu torro dio tana Mesir, iamotu dio lu 
Migdol, dio Tahpanhes, dio Memfis sia 
dio lu lili'na Patros, nakua: 
2 Inde sia tu kadanNa PUANGna mintu’ 
ma'dandan maritik, Kapenombanna 
to Israel, Nakua: Mitiromo tu mintu' 
kamandasan tu Kuparampoan Yerusalem 
sia mintu' kota Yehuda - manassa allo 
late daun lauammo sia moi misa” tau 
tae' torro lan- 
3 hatumang kakadakeanna tau iato mai, 
tu napogau' la umpa'dikki penaangKu, 
belanna male memala' sia mengkaola 
lako kapenomban senga’, tu tae’ lenpa 

natandai, iamotu tau iato mai, la kamu 
la nene" to dolomi. 

4Moi Kusuamo lako tau iato mai tu 
mintu' taungKu, iamotu mai nabi, ke 
makale' sia ke karoen umpokadanni 
kumua: Da mipogau'i te apa megallian 
iate, tu Kukagi'gi"! 

3 Apa tang naperangii tu tau iato mai 
sia tae' natananni talinga, kumua anna 
mengkatoba' dio mai kakadakeanna sia 
da namemala' lako Kapenomban senga”. 
6 Tamoto anna tibarrakmo kare'dekanna 
ara'Ku sia kasengkeangKu, sia ma'lana- 
lana lan lu mintu' kota Yehuda sia 

dio lu batatta Yerusalem, naurungan 
daun lauan nasangmo, sia mempadang 
lo'bangmo susite allo iate. 

7 Tamoto nakua kadanNa PUANGna 
mintu' ma'dandan maritik, 
Kapenombanna to Israel: Ma'apari 
mikadakei tonganri tu katuoammi, 
ammi mangsananra kalemi la muane Ia 
baine la pia la pia'-pia” ma'susu dio lu 
to Yehuda, naurungan tae 'mo torrona 
mitampean kalemi? 

8Sia mipa'dikki tu penaangKu diona 
mintu' panggaraga limammi, belanna 
memala'komi lako kapenomban senga' 

dio tana Mesir, tu miniimo male la 
mentiruan, ammi dadimo tampak ropu 
sia kaditattan dio lu mintu' bangsa dao 
kuli'na padang. 

9 Tae'moraka mikilalai tu kakadakeanna 
mintu' nene' to dolomi sia mintu' datu to 
Yehuda sia arungna sia kakadakeammi 
sia bainemi, tu napogau'mo dio tana 
Yehuda sia lan lu mintu' batatta 
Yerusalem. 

10 Sae lako allo ia duka te tae’ 
namagiang tu penaanna tau iato mai sia 
tae” namataku' sia tae" naturu' Sukaran 
alukKu sia apa Kupondok, tu mangka 
Kupa'kamasean dio tingayomi sia dio 
tingayona nene' to dolomi. 

11 Tamoto, kadanNa PUANGna mintu’ 
ma'dandan maritik, Kapenombanna to 
Israel: Tonganna la Kupatingoikomi 
lindoKu, la umparampoikomi tu 
kadakena, iamoto angKu pisanni tu 
mintu' to Yehuda. 

12 La Kupisanni tu mintu’ to Yehuda 
torronapa tu mentingo la male lako 
tondok Mesir la mentiruran dio, sia la 
sanggang nasang dio tondok Mesir: 
iatu tau iato mai la tibambang nakande 
pa'dang sia nasanggang karorian: la to 

bitti la kapua la mate nakande pa'dang 
sia la dadi misa” tampakan ropu sia 
apa metakuran sia sapuan pala” sia 
kaditattan. 

13 Manassa la Kuukung tu tau iato 

mai tu torro lan tondok Mesir, susitu 
Yerusalem mangkamo Kuparampoi 
kandean pa'dang, karorian sia ra'ba 
biang. 

14 Sia iatu mintu' to Yehuda torrona, tu 
malemo lako tondok Mesir, la mempue 
dio, moi misa' tae' tu la lappa' ba'tu 
tilendok, kumua anna sule lako tondok 
Yehuda, tu nakamali' la nanii torro, apa 
tae nala sule lako, sangadinna ia manna 
tu ba'tu pira-pira tau tu lussu'mo male. 
15 Attu iato mebalimi tu mintu’ muane 
unnissanni, kumua iatu bainena memala’ 
lako kapenomban senga’ sia mintu’ 
baine tu bendan inde to dio, iamo misa’ 
kasirampunan kapua, iamotu mintu’ tau 
tu torro dio Patros, lan tondok Mesir, 
ma'kada lako Yeremia nakua: 

16 Tatu kada mipokada lako kaleki 

tete dio sanganNa PUANG, tae’ kila 
umperangii. 

17 Sangadinna inang la kipogau' bangmo 
kami tu mintu’ apa kipokada, iamotu 

memala' lako datu baine dao langi' 

sia umpennoloan pemala' pantedok, 
susitu mangka kipogau', la kami sia 
nene' to doloki, la mintu' datungki sia 
mintu' arungki lan mintu' kota Yehuda 
sia dio lu batattana Yerusalem: attu 
iato ungkandekan roti sadia'ki sia 
manamanmokan sia tang untirokan 
kasanggangan. 

18 Apa iatongki torroimi memala' sia 
umpennoloan pemala' pantedok lako 
datu baine dao langi, kapu'duran 
dukakan tu mintu' apa sia napisanni 
dukakan kandean pa'dang sia karorian. 
19 Sia iake memala'kan sia umpennoloan 
pemala' pentedok lako datu baine dao 
langi', tae'raka naissanni muaneki to, ke 
kigaraganni pa'ranggina susi rupanna sia 
umpennoloanni pemala' pantedok? 

20 Ma'kadami Yeremia lako mintu' tau 
iato mai, iamotu lako mintu' muane sia 
baine sia mintu' tau iato tu umpebalii 
susito ina', nakua: 

21 Tatu mintu’ pemala' mipogau' lan 

lu tondok Yehuda sia dio lu batattana 
Yerusalem, la kamu la nene' to dolomi sia 
mintu' datummi sia iatu mai arungmi na 

mintu' pa'tondokan, tang Nakilalairaka 
PUANG sia tang Napokarianganraka? 

22 Naurungan tang Naattamo PUANG 
untiroi tu iannato belanna kakadakeanna 
mintu' penggaurammi sia belanna mintu' 
penggauran megalliammi: iamoto na iatu 
tondokmi daun laurammo sia metakuran 
sia tampakan ropu, naurungan moi misa' 
tau tae'mo umpa'tondokki, susite allo 
iate. 

23 Belanna memala'komi sia 
umpogau'komi kasalan lako PUANG 

sia tae” mituru'i tu kadanNa PUANG 

sia tae' mipeolai tu Sukaran alukNa 

sia tu mai apa Napondok sia iatu 
mintu’ kasa'bianNa, iamo bannangnato 
namintu' kakadakean iate urrampoikomi, 
susite allo iate. 

24 Sia nakuapa Yeremia lako mintu’ tau 
iato mai sia lako mintu’ baine iato: 
Perangiimi tu kadanNa PUANG, e kamu 
mintu’ to Yehuda tu dio lu Mesir. 

25 Nakua kadanNa PUANGna mintu’ 
ma'dandan maritik, Kapenombanna 

to Israel, kumua: Iatu kamu sola 
bainemi, nasa'bu'mo randan pudukmi sia 
mipogau'mo tu apa mipokada, kumua: 
Manassa la kibuai tu mintu' pangallonan 

mangka kiallu, iamotu memala” sia 
umpennoloan pemala' pantedok lako 
datu baine dao langi’. Buai bangmi tu 
pangallonammi sia pogau'mi susitu 
pangallonammi. 

26 Tamoto perangiimi tu kadanNa 
PUANG, e mintu' to Yehuda, tu torro dio 
tondok Mesir: Tonganna umposumpaNa' 
sangangKu, tu mandu pasareongan, 
kadanNa PUANG kumua: Moi misa' to 
Yehuda tae'mo nasa'bu'i randan pudukna 
tu sangangKu, nakua: La lelukraka 
tuoNa Puangta PUANG! 

27 Tonganna Kutiro tu tau iato mai 
narampoi kadake, tangia melona, 
naurungan sabu' tu mintu' to Yehuda dio 
lu Mesir nakande pa'dang sia karorian 
sae lako mangsan nasang tu tau iato. 

28 Tatu tau la tilendok dio mai kandean 
pa'dang sia la sule dio mai tondok Mesir 
lako tondok Yehuda, la sidi'ri bilanganna: 
namintu' to Yehuda torronapa, tu saemo 
lako Mesir la mentiruran dio, iamo la 
untandai umba tu la dadi, kadangKuraka 
ba'tu kadannaraka tu tau iato mai. 

29 Tamote la dadi misa’ tanda lako kalemi, 
kadanNa PUANG, umpamanassai kumua 
la Kuukungkomi dio inan iato, ammi 

issanni, kumua iatu mintu' kadangKu 
inang la dadi ammi posanggangi. 

30 Nakua kadanNa PUANG: Manassa Ia 
Kusorong tu Firaun Hofra, datu Mesir, 
tama limanna mintu' ualinna sia tama 
limanna mintu' to undaka' lalan la 
umpatei, susi Zedekia, datu to Yehuda 
Kusorong tama limanna Nebukadnezar, 
datu Babel, ualinna, tu undaka' lalan la 
umpatei. 


KadanNa PUANG urrampoi Barukh 


45:1-5 

45 lInde sia tu kada tu napokada 

Nabi Yeremia lako Barukh, anakna 
Neria, tonna mangka ussura'i lan misa' 
sura' tu mintu' kada nasa'bu' Yeremia, 
tonna taun ma'penna'pa' kadatuanna 
Yoyakim, anakna Yosia, datu Yehuda, 
nakua: 
2Inde sia tu kadanNa PUANG, 
Kapenombanna to Israel, tu diona iko, e 
Barukh. 
3Mukua ma'kada: A'a dikka' tu 
kaleku, belanna iatu kamaparrisangku 
Narangnganniomo PUANG kamasussan, 

boyo' tontong sumarro sia tang rapa'mo 
penaangku. 

4Susite tu la mupokada lako, Nakua 
kadanNa PUANG: Iatu apa mangka 
Kubangun Aku kalena la usseranni sule, 
na iatu apa mangka Kutanan Aku kalena 
la undu'dukki sule. 

5 Na iatu iko sipaturokoka la untuntunan 
kalemu apa kapua? Da mutun-tunni! 
Belanna manassa la Kuparampoi 
kamandasan tu angge menono', nakua 
kadanNa PUANG, apa iatu iko la 
Kukamaseangko pangrampa iamotu 
katuoammu dio lu mintu' inan tu munii 
male. 


Nubua' diona bangsa kapere' 


46:1 


16 lInde sia tu kada sae lako nabi 
Yeremia, iamotu kadanNa PUANG, 
diona bangsa kapere’. 


Nubua' diona tondok Mesir 


46:2-28 
2 Diona tondok Mesir. 

Diona kataloanna surodadunna Firaun 
Nekho, datu Mesir, tu dio lu randan salu 
Efrat, sikandappi' Karkemis, tu mangka 
natalo Nebukadnezar, datu Babel, tonna 
taun ma'penna'pa' kadatuanna Yoyakim, 
anakna Yosia, datu to Yehuda. 

3 Parandanni tu balulang sia balulang 
kalando, ammi tama tananan ra"! 
4Pariu'imi tu darang, messakemokomi, 
e mintu' pakkanarang, 
ma'pampangangkomi, ma'songko' 
bassi, pematadi'imi tu mata dokemi, 
ammi ma'bayu kararran! 

> Ma'apai angku tiroi tu tau iato tiramban 
sia sorong boko'? Iatu mai pa'baraninna 
ditalomo anna tarru' liu mallai tang 
messaile len: dadimi tu katirambanan 
tiku lao! kadanNa PUANG. 

6 Tatu to matippa' tang pakala umpallaian 
kalena sia to lalong tae' duka natilendok: 
daanna lu dio randan salu Efrat titodo tu 
tau iato mai anna tibambang. 

7 Mindara ia tu saba' susi salu Nil sia 
mongngo' susi salu darra'? 

8 Tatu to Mesir saba'mo susi salu Nil 

sia mongngo' susi salu darra', nakua: 

la ke'de'mo ussitutu'i te lino sia la 

kusanggang tu mintu' tondok sia to 
umpa 'tondokki. 

9 Palakomi, e darang: patikaranni, e 
kareta; la tassu'mokomi e mintu' to 
lalong: To Etiopia sia to Put ma'balulang 
sia mintu' to Lidia ma'binting pana. 

10 Tamote tu alloNa PUANGna mintu’ 
ma'dandan maritik, iamo allo pa'pakkan 
la umpabala'i kakadakeanna mintu' 
ualinNa. Iamoto nasamosona tu kandean 
pa'dang sia malango napobua' rarana 
tu tau iato mai, belanna Napogau'mo 
Puang, iamo PUANGna mintu' ma'dandan 
maritik, tu misa' pemala' pangrere' 
daana lu padang dio randan salu Efrat. 
11 Maleko lako Gilead, alanni gommo' 
pedampi tu kalemu, e anak dara, anakna 
datu baine Mesir: tae' gai'mu umpebudai 
pedampi, belanna tae' mula mondo. 

12 Tatu kamatunammu narangimo mintu' 
bangsa, sia naponnoimo sarromu te lino, 
belanna sititodo-todoammo tu mai to 
lalong, napada tibambang. 

13 Inde sia tu kada Napokada PUANG 
lako nabi Yeremia tu diona kasaeanna 
Nebukadnezar, datu Babel, la untalo 
tondok Mesir. 

14 Pa'peissananni lan lu mintu' Mesir, 
patale'i dio Migdol, sia patale' dukai 

dio Memfis sia Tahpanhes, kumua: 
ma'pampangangko ammu tumanan, 
belanna kumandemo tu pa'dang tiku lao. 
15 Ma'apari anna dibambanganra tu 
lalongmu, sia anna tang tumananra? 
Belanna PUANG unnula'i natibambang. 
16 Buda tu mai tau titodo anna 
tibambang sii'pin-i'pinan, naurungan 
ma'kada nakua: Maikomi tasule lako 
bangsata sia lako tondok kadadianta, 
naruaki' manii kandean pa'dang masang 
tongan. 

17 Sangaimi tu Firaun, datu Mesir: To 
ma pamaramba, tu umpopa'elo'na bangi 
lendu' tu attu melo. 

18 La lelukraka tuoKu, kadanNa Datu, 
tu diganti PUANGna mintu' ma'dandan 
maritik, kumua: Susitu buntu Tabor dio 
lu mintu' buntu sia buntu Karmel dio 
randan tasik, susimo kasaeanna to. 

19 Ma'parandanko, belanna Ia dipali'ko, 
e to ma'tondok, e anakna baine Mesir, 
belanna la mempadang lo'bang tu 
Memfis sia la disanggang, naurungan 
moi misa' tau tae'mo la torro Ian. 

20 Tatu Mesir butung to anak sapi me'lok, 
apa narampoi tambolik lu daa mai. 

21 Sia mintu' surodadu disaroi dio lu tau 
iato mai susitu anak sapi maloppok, apa 
tau iato mai memboko' anna mallai sola 
nasang sia tang naatta tumanan, belanna 
narampoimo allo kamandasanna, iamotu 
allo kadiukunganna. 

22 Tatu gamaranna susi garesena 

ula” mendonglo', tarru’ lako tete dio 
kamatotoranna sia tau iato mai sae 
umpellambi'i sitangke uase susito 
manglelleng kayu. 

23 Tatu tau iato mai ullelleng pangala'na, 
kadanNa PUANG, belanna tang dikanassa 
melo bilanganna, sia mandu losong anna 
batik, tang dikemba' diia’. 

24 Tatu anak dara Mesir matunamo, 
mangkamo disorong tama limanna tau 
lu daa mai. 

25 Tatu PUANGna mintu’ ma'dandan 
maritik, Kapenombanna to Israel, 
ma'kada Nakua: Manassa la Kuukung 
tu Amon dio Tebe sia Firaun sia tondok 
Mesir sia iatu mai deatanna sia iatu mai 
datunna, sia la Kuukung tu Firaun sia 
iatu mai to urrannuanni. 

26 Sia la Kusorong tu tau iato mai 
tama limanna mintu' to undaka' lalan 
la umpatei, iamotu tama limanna 
Nebukadnezar, datu Babel, sia tama 
limanna taunna. Apa undinnato 
marampa'mi sule tu tondokna susito 
dolona, kadanNa PUANG. 

27 Da mumataku', e taungKu Yakub, 
sia da mutiramban, e Israel, belanna 
manassa la Kurampanangko dio mai 
tondok mambela, sia iatu bati'mu 

dio mai tondok dinii umpali'ko: la 
sulemo tu Yakub anna torro marampa' 
sia manaman, na moi misa” tau tae' 
umpatirambanni. 

28 Da mumataku', e taungKu Yakub, 
kadanNa PUANG, belanna Kurondongko 
sia la Kusabu'i tarru' tu mintu' bangsa, 
Kunii untale'ko, apa iko tae' Kula ussabu'i 
tarru'ko, sangadinna la Kupa'dikkiko 
sitinayanna, moi natae' Kuelorangko 
tang diukung. 


Nubua' diona to Filistin 


47:1-7 


47 1 Inde sia tu kada sae lako nabi 
Yeremia, iamotu kadanNa PUANG 

diona to Filistin, tonna tae'pa nataloi 
Firaun tu tondok Gaza. 

2 Nakua tu kadanNa PUANG: Manassa 
la saba' tu uai lu daa mai anna dadi uai 
luang mekabu', nakabu' tu mai padang 
sia mintu' issinna, sia iatu mintu' tondok 
sola to torro lan, naurungan tumangi' tu 
mintu' tau sia mintu' to umpa'tondokki 
tu padang iato melallak-lallak, 

3 hapobua' pentengkana darangna 

sia mongngo'na mintu' karetana sia 
garutukna mintu' rodana. Iatu mintu' 
ambe' tang messailemo lako anakna, 
belanna katangtikambeanna limanna, 
“ke saemi tu allo kadisangganganna 
mintu' to Filistin sia iake disabu'i tu 
mintu' to la untundui Tirus sola Sidon, tu 
torronapa: belanna PUANG la umpisanni 
tu to Filistin, iamotu to torropa dio 
lebukan Kaftor. 

> Tatu Gaza digalettungimo sia Askelon 
disanggangmo, e to Enak tu torronapa, 
la sangapaporoko untori'-tori” kalemu? 
6 A'a sangapapira mumane torro, e 
pa'dangna PUANG? Sulemoko tama 
banuammu: la torromoko ammu rapa”. 
7 Apa umba la mukua untorroi? Na 
PUANGmo umpepasananni: la ullaoi 

Askelon sia randan tasik, iamoto Nanii 
umpapatui. 


Nubua' diona Moab 


48:1-47 


48 1 Diona Moab. 

Inde sia tu kadanNa 

PUANGna mintu' ma'dandan maritik, 
Kapenombanna to Israel: A'a dikka' 

tu Nebo, belanna disanggangmo: 
matunamo tu Kiryataim sia ditalomo': 
iatu tambakuku malangka' matunamo 
sia tiramban. 

2Tae'mo tu kadipudianna Moab; 
nasitangnga'imo tau dio Hesbon la 
nakadakei, nakua: Maimokomi tasabu'i, 
naurunganni rato tu bangsa iato! Na iko 
duka, Madmen, la disanggangmoko, na 
kandean pa'dang la ullolaiko. 

3 Perangii tu pelallak dio mai Horonaim, 
den kasanggangan sia kamangsanan 
kapua. 

4Sanggang nasangmo tu Moab, anna 
latu pelallakna to bongkona dirangimo. 
> Marassan tumangi’ tu tau unteka'i 
se'pon buntu Luhit sia diong lombok 

Horonaim dirangi dukamo pelallakna tu 
to kapussakan. 

6 Mallaikomi, lendokanni tu katuoammi, 
anna dadi susi kayu anak tang mendaun 
lan padang pangallaran. 

7 Belanna murannuan tu 
panggaragammu sia iananmu, 

iamoto narampako ualimmu, sia iatu 
Kamos la male pada dipali', mintu’ to 
minaanna sia mintu' arungna. 

8 Sia la den misa” pa'kasanggang sae 
tama mintu' kota, naurunganni moi misa' 
kota tae' len tilendok na iatu lombok Ia 
sanggangmo, na iatu padang lappa' la 
mangsanmo, susimo kadanNa PUANG. 

9 Pani'i tu Moab, anna tassu’ male 
mentia', sia iatu mai kotana la 
mempadang lo'bang, naurunganni moi 
misa' tae'mo tau torro Ian. 

10 Tampakan ropu tu to langga” umpogau' 
pengkaranganNa PUANG: sia sapuan 
pala' tu to umpadapa pa'dangna dio mai 
to'doan rara. 

11 Tempon manguranna tu Moab torro 
manaman; mari'pi bang daona lu 
mentainna tae' len naditua' lan mai 
busso misa” lako busso sengar”, sia tae" 
lenpa nadipali', iamoto natontong bang 

tu mammi'na sia tae' namembali tu 
busarungngu'na. 

121amoto manassa la sae tu allona, 
kadanNa PUANG, ke Kusuai tu ba'tu 
pira-pira to mantua' lako kalena Ia 
untuaranni, iamo la umpalo'bangi tu 
mintu' bussona sia la untessei tu mintu' 
sere'na. 

13 Attu iato iatu Moab la masiri”, buntu 
tumangna Kamos, susito Israel masiri' 
buntu tumangna Betel pa'rannuananna. 
14 Umba la mikua ma'kada kumua: Kami 
te to lalong, mintu'kanni to parari sa'ga"! 
15 Sanggangmo tu Moab sia iatu mai 
tondokna sia mintu' to mangura 
pa'tonno'na solo'mo la ditunu, kadanNa 
Datu, tu diganti PUANGna mintu' 
ma'dandan maritik. 

19]atu kasangganganna Moab 
mentireke'mo na iatu kamandasanna 
mandu madoi'mo. 

17 La mibatingi, e kamu to untikui, sia 
kamu tu to untandaimi sanganna, la 
mikua: Na umba nakua anna le'tomo 
tu tekken kakuasan, iamotu tekken 
kamala'biran. 

18 Mengkalaomoko dao mai inan 
kamala'birammu, ammu unno'ko' 

diong lu to” rumpang, e pa'tondokan, 

e anak dara Dibon, belanna iatu 
pa'kasangganganna Moab ke'de'mo la 
ullaoiko na iamo la urro'pokki tu mintu' 
tambakukummu. 

19 Bendanko dio biring lalan sia tiro-tiroi, 
e baine torro lan Aroer: kutanai tu 
muane mallai sia iatu baine tilendok, 
kumua: Apamora tu mangka dadi? 

20 Matunamo tu Moab, belanna talomo: 
unnurruk-urruk sia melallakkomi: 
pa'peissananni lako Arnon, kumua 
sanggangmo tu Moab. 

21 Sia narampoimo ukungan tu padang 
marante, iamotu Holon, Yahas, Mefaat. 
22 Dibon, Nebo, Bet-Diblataim. 

23 Kiryataim, Bet-Gamul, Bet-Meon, 

24 Keriot, Bozra, sia mintu’ kota dio tana 
Moab, tu mambelanna sia mandappi'na. 
25 Tatu tandukna Moab dita'takkimo sia 
le'tomo tu takia'na, kadanNa PUANG. 

26 Pamalangoi, belanna napatarompo' tu 
kalena lako PUANG, anna tipessambak 
rokko luana tu Moab, sia ditelle-telle 
duka. 

27 Tang mutelle-telleraka tu to Israel: 
dikabu'tuiraka sola to boko, muurunganni 

unniling-iling, ke mulambi' kadaoi tu 
diona a'ganna? 

28 Tampei tu mintu' kota, ammi torro lan 
buntu batu, e to Moab, sia la susikomi 
bu'ku' ala' tu unggaragai serangna dio 
tondon aa" 

29 Tarangimo tu kamadongngaranna 
Moab - kumua matampo maro' ia 

—, Sia diona kamatampoanna sia 
kamadongngaranna sia karombosanna 
sia kamadaoanna penaanna. 

30 Kuissanmo, kadanNa PUANG, tu 
kamatampoanna sia kada tang ke 
battuanna: napogau' bang tu tang 
sipato'na. 

31 Tamoto angku unnangle-angle diona 
Moab, ondongpi melallak-lallak diona 
mintu’ lili'na Moab sia sumarro diona 
mintu' to Kir-Heres. 

32 La kutangi'iko, e garonto' anggoro' 
Sibma ondong na iatu tangi'na Yaezer, 
latu tangkemu membalaba' tama 

tasik sia rampo lako Yaezer: iatu 
pa'rampunanna mintu’ buammu sia 
peanggoro'mu nalaoi pa'kasanggang. 
33 Na iatu kasendean sia la'tek pa'demo 
lan mai to' pa'lak sia dio mai padang 
Moab, sia Kupatadang tu uai anggoro' lan 

mai panglulluranna, latu to manglullu' 
bua anggoro' tae'mo unnarrak-arrak, 
iatu arrak tangiamo arrak. 

34 Tatu tau dio mai Hesbon unnurruk- 
urruk, iamoto namelallak tau sae lako 
Eleale, ondong pissan rampo lako Yahas, 
sia dio mai Zoar sae lako Horonaim sia 
Eglat-Selisia: belanna moi na iatu to' uai 
Nimrim mempadang lo'bangmo. 

35 Nakua kadanNa PUANG, la Kuputtai 
lan Moab tu mintu' to male langngan 
inan madao sia memala' lako deatanna. 
36 Tamoto natumangi' tu penaangku 
diona Moab susi suling to umbating, 
ondongpi tumangi' tu penaangku diona 
to Kir-Heres susi suling to umbating, 
belanna iatu pangnanna torronapa, 
pa'demo. 

37 Belanna iatu mintu' ulu digalettungi, 
sia mintu’ danggo' diku'ku'i, sia 

mintu' lima ditori'-tori' sia mintu' aak 
ma'karung. 

38 Dao mintu' bubungan banua Moab sia 
lan lu mintu' pasa'na sisumarroan tu mai 
tau, belanna Kusanggangmo tu Moab 
susi pareanan litak, tu tang naporaimo 
tau, kadanNa PUANG. 

39 Wa lendu’ ia masolangna tu Moab, a'a 
umba nakuan namemboko'! Matunamo 
tu Moab sia dadimo misa' apa ditelle sia 
megiangan lako mintu' to untikui. 

40 Belanna nakua kadanNa PUANG: 
Tonganna la sae mettia' susi langkan 
maega sia umballa' pani'na daona lu 
Moab. 

41 Mintu' kota ditalo sia mintu' tambakuku 
diala: allo iato iatu penaanna mintu' to 
lalong lan Moab susi penaanna misa' 
baine mangurria'. 

42 Na iatu Moab disanggang, naurunganni 
tae'mo nadadi misa' bangsa, belanna 
umpatarompo' kalena lako PUANG. 

43 Tatu ma'patirambanna sia patuang 
sia poya la urrampoiko, e to lan Moab, 
kadanNa PUANG. 

44 Minda-minda lussu' dio mai 
ma'patirambanna, iamo la tobang rokko 
patuang, sia minda-minda tu ma'din 
kendek diongmai patuang, iamo la naala 
poya, belanna Aku te la umparampoi 
lako kalena, iamotu lako Moab tu taun 
kadiukunganna, kadanNa PUANG. 
45Bendan tu to mallai 
umpopentilindungan Hesbon, apa 

tae” tu kamatotoranna, belanna 

tassu'mo tu api lan mai Hesbon sia 
dukku api lan mai banuanna Sihon, 
iamotu umpurai pili' na Moab nakande sia 
kararo ulunna to rombo”. 

46 A'a mandasako Moab! Sanggangmo tu 
taunna Kamos, belanna mintu' anakmu 
muane malemo dipali' sia iatu anakmu 
baine malemo dirampa. 

47 Apa allo ma'katampakanna la 
Kupopembali tu toto'na Moab, kadanNa 
PUANG. Rampo indete dinii ussa'bu'i tu 
ukunganna Moab. 


Nubua' diona to Amon 


49:1-6 


49 1 Diona to Amon. 
Nakua kadanNa PUANG: Tae'raka 


anakna tu to Israel, tae raka to 
ma'mana'na? Ma'apai anna alai Milkom 
tu Gad la napomana' sia iatu mintu' 
taunna male umpa'tondokki kotana Gad? 
2Jamoto, tonganna la sae tu allona, 
kadanNa PUANG, la Kuparangian Raba 
to Amon tu arrak kasirarian, sia la 
mempadang lo'bang, nanii ma'toppo'- 
toppo' batu tuan sia iatu lili'na la diballa 
api: sia iatu to Israel la unnalai sia 


YEREMIA 49.3-6 233 


umpomana'i tu tau iato mai, tu mangka 
umpomana' tondokna Gad, kadanNa 
PUANG. 

3Unnurrukko, e Hesbon, belanna 
sanggangmoko sia daun lauammoko: 
tumangi'komi, e anak dara Raba: 
ma'potedibolongkomi, sia umbatingkomi, 
sia sumayokomi lan alla'na rinding 
tembo’ pa'lak, belanna la dipali' tu 
Milkom sola mintu' to minaanna sia 
arungna. 

4 Ma'apai ammu sattuanni tu lombokmu? 
latu lombokmu nasapamo uai, e pia 
baine matampo, tu urrannuan iananna 
sia ma'kada nakua: Mindara la ullaoina'. 
> Tonganna la Kuparampoiko 
kamagiangan dio mai mintu' inan 

tiku lao, kadanNa PUANG, PUANGna 
mintu' ma'dandan maritik, sia ammi 
dipatisambo' simisa'-misa' male, anna 
moi misa" tau tae'mo la urrampunni tu to 
salambasalao. 

6 Namangka to Kumane umpopembali 
toto'na tu to Amon, kadanNa PUANG. 

Nubua' diona Edom 


49:7-22 
7 Diona Edom. 
Nakua kadaNa PUANGna mintu' 
ma'dandan maritik: Tae'moraka 
kapaissanan lan T'eman? Lanna'moraka 
tu pa'tangngaranna to unnampui 
tangnga' kinaa sia pa'demoraka 
kapaissananna tu tau iato mai? 
8 Memboko'komi mallai sia 
mentirerungkomi lan lu inan 
mandalan, e to untorroi Dedan, belanna 
Kuparampoimo kasangganganna siamo 
tu Esau, iamotu attu Kunii unnukungi. 
9 Take saei lako kalemu tu to mebua 
anggoro' tae'raka nala untampei pira? 
Ba'tu iatu to boko ke bongi, tae'raka na 
ia manna naala tu silasanna lako kalena? 
10 Apa la Kukalokoi tu Esau sia mintu' tu 
inan membuninna Kupaombo'mo, iake 
la morai umbuni kalena, tae' nakullei. 
latu mintu' tarukna sia mintu' bati'na la 
disabu'i sia moi misa' sangbanuanna tae' 
untundui, kumua: 

11 La kukaritutui tu mintu’ anak biungmu 
sia melo ke rannu lakoi kaleku tu mintu' 
baine balummu. 

12 Belanna nakua kadanNa PUANG: Iatu 
tau tu tang sipatu la unniru' tu apa lan 
irusan, manassa la nairu' duka: ma'apaoi 
ammu la lappa’? Inang tae’ mula lappa’, 
sangadinna la muiru'. 

13 Belanna mangkaMo' umpalao sumpa 
tete dio Kaleku, kadanNa PUANG, kumua 
iatu Bozra la mendadi apa metakuran sia 
kaditattan sia megiangan sia tampakan 
ropu sia iatu mintu' tondokna la daun 
lauan tontong sae lakona. 

14 Denmo kareba kurangi dio mai PUANG 
sia misa' sumbungan puduk disua ullelei 
tu bangsa iato, nakua: Sirampunkomi 
ammi laoi tu Edom sia ke'de'komi parari! 
15 Belanna tonganna la Kupabitti'ko dio 
lu mintu' bangsa sia matuna dio mintu' 
tolino. 

19]atu apa metakurammu sia 
kamatampoammu umpakenamoko. 

E to untorroi lo ko" buntu batu sia la'ka’ 
lako botto tanete, moi unggaragako 
serangmu pada langka' serang langkan 
maega, la Kutua' dukako inde to dao 
mai, kadanNa PUANG. 


YEREMIA 49.17-20 236 


17 Susi dukamoto tu Edom la dadi apa 
megiangan: minda-minda tu ullendui 

la magiang sia natelle diona mintu' 
kasangganganna. 

18 Susitu Sodom sola Gomora mangka 
diro'pok sola mintu’ lili' na, kadanNa 
PUANG, susi dukato moi misa" tau tae'mo 
la torro dio sia moi misa” ma'rupa tau 
tae'mo la mempue dio. 

19 Tonganna susi misa’ singa sun lan mai 
pangala'-ala' makampunna Yarden, susi 
dukamoto tu uali ullaoi tu inan matoto, 
belanna lan sangpekkappidian matari 
Kuula'imi tu tau iato mai inde to lan 
mai. Sia mindara tu dipilei tu Kuangka' 
la umparentai? Belanna mindara tu 
padangKu sia mindara untuntun lalan 
poissanangKu, sia pangkambi' umbara 
tu ungkullei bendan dio oloKu? 

20 Tamoto perangiimi tu panglampakNa 
PUANG, tu mangka Napamanassa 

la naposanggang Edom, sia tanan 
penaanNa, tu mangka Nara'ta' la ullaoi 
tu to untorroi Teman: Manassa nariu' pia 
to mangkambi' domba tu tau iato mai, 
sia iatu padangna la magiang diona tau 
iato mai. 

21 Tate lino tigega' napobua' oni 
katibambanganna sia iatu urrukna 
dirangi sae lako tasik Teberau. 
22Tonganna kendek sia mettia’ sae susi 
langkan maega sia umballa' pani'na 
daona lu Bozra, sia allo iato iatu 
penaanna mintu' to lalongna Edom la 
susi penaanna misa' baine manguria'. 


Nubua' diona Damsyik 


49:23-27 


23 Diona Damsyik. 

Kasirisammo tu Hamat sola Arpad, 
belanna urrangimo kareba kadake, 
tigianggiangmo penaanna tu tau iato 
mai susi tasik mariak sia masussa tu 
penaanna na tae'mo narapa' len. 

24 Bonnong penaanna tu Damsyik, 
memboko'mo la male mallai, narampoi 
katirambanan, narua kapussakan sia 
kamaparrisan, susito baine manguria'. 
25 Lendu’ ia makarorrongna tu kota 
kalelean, iamo inan kasendean! 

26 Tatu mintu’ to manguranna la 
tibambang mate dio lu mintu' pasa'na 
sia mintu' surodadunna la disanggang 

allo iato, kadanNa PUANGna mintu' 
ma'dandan maritik. 

27 La Kupadukku tu misa” api rampe 
tamanna rinding tembo' Damsyik, tu la 
unnimbakan mintu' tongkonan layukna 
Benhadad. 


Nubua' diona to Arab 


49:28-33 


28Inde sia tu diona Kedar sia 

diona kadatuanna Hazor, tu natalo 
Nebukadnezar, datu Babel. 

Nakua kadanNa PUANG: Ke'de'komi 
ammi male ullaoi Kedar sia sanggangi tu 
mintu' suku dio rampe matallo! 

29 Da'ito anna dirampa tu mintu' 
tendana sia mintu' dombana: iatu 
sampin tendana sia mintu' pareananna 
sia mintu' untana da'ito namale tau 
urrampai sia napeolian tau lako kumua: 
Den kamaramban tiku lao. 

30 Ma'dondo-dondokomi mallai, 
mentirerungkomi lan lu inan mandalan, 
e to untorroi Hazor, kadanNa PUANG, 
belanna nara'ta'mo Nebukadnezar, datu 
Babel, lan penaanna tu misa' tangnga' 

la ullaoikomi sia umpana'ta'mo misa' 
pa'timbangan. 

31 Ke'de'komi ammi male ullaoi misa' 
bangsa manaman, tu torro mana'pa, 
kadanNa PUANG, tu tae' ba'bana ba'tu 
salli tendana, tu torro misa. 

32 Da'ito natiramban mintu' tu untana 
sia la diala tu mintu’ patuoannaj sia la 
kupatisambo'-sambo' male tu mintu' 
tau iato mai lako mintu' kabu'tuan 
angin, iamotu to disoppo kurin, sia dio 
mai mintu' randan langi' la Kupasae tu 
kasanggangan la urrampoi tau iato mai, 
kadanNa PUANG. 

33 Tatu Hazor la napoinan serigala sia 

la mendadi misa' padang lo'bang sae 
lakona: na moi misa' tau tae' untiroi sia 
tae” ma'rupa tau la mempue dio. 


Nubua' diona Elam 


49:34-39 


34 Inde sia tu kada sae lako nabi Yeremia, 
ijamotu kadanNa PUANG diona Elam 
tonna pamulanna kadatuanna Zedekia, 
datu Yehuda. 

35 Nakua kadanNa PUANGna mintu' 
ma'dandan maritik: Tonganna la 

Kule'to tu panana Elam, tu oto'na 
kamatotoranna. 

36 Sia la Kuparampoi a'pa' matanna angin 
dio mai a'pa' tetukna langi' tu Elam sia 
la Kupatisambo'-sambo' tu tau iato mai 
lako mintu' kabu'tuan angin, naurungan 
moi misa' bangsa, tae' tu tang nanii 
rampo to Elam dirambai lako. 

37 La kupatiramban tu penaanna Elam 
dio tingayona ualinna sia dio tingayona 
tu tau undaka' lalan la ungka'tu sunga'na 
sia la Kuparampoi kamandasan, iamotu 
kare'dekanna ara'Ku, kadanna PUANG, 
sia la Kupaula'i pa'dang, sae lako 
Kusabu'ina. 

38 Sia Kupaunnisung tu isungan 
KapayungangKu dio Elam sia Kuroto'i 
inde to dio tu datu sia mintu' arung, 
kadanNa PUANG. 

39 Apa allo ma'katampakanna la 
Kupopembali tu toto'na Elam, kadanNa 
PUANG. 

Nubua' diona Babel 


50:1-51:64 

50 lInde sia tu kada Napokada 

PUANG tu nalopian nabi Yeremia 
diona Babel, iamo tondok to Kasdim. 
2 Patale'i dio lu mintu' bangsa sia 
pa'peissananni, angka'i misa' bandera 
sia pa'peissananni, da mibunii, sia 
pokadai kumua: Ditalomo tu Babel, 
sia kasirisanmo tu Bel sia kapussakan 
tu Merodakh, kasirisan tu rapang- 
rapang dipodeatanna, sia mintu' deata 
megi'giranna. 
3Belanna misa' bangsa lu daa mai 
ullaoi, tu la umpopempadang lo'bangi 
tu padangna, naurunganni tae'mo tau 
untorroi: la tolino la patuoan mallai 
nasangmo anna lanna’. 
4 Allo iato sia attu iato, kadanNa PUANG, 
pada la sae tu mintu' to Israel sola 
to Yehuda, situang tangi'na undaka' 
PUANG, Kapenombanna. 
> Tau iato mai la umpekutanan Sion sia 
iatu lindona la mentingo lako, la sae 
anna mengkara'pa lako PUANG tete dio 

misa” basse matontongan, tu tae'mo 
nala dikalupai len. 

6 Tatu taungKu butungmo to domba pusa 
tu napapusa pengkambi'na sia nasolan 
langngan buntu: sia salamba-salao tu 
tau iato mai dio mai misa' buntu lako 
misa' tanete, naurungan tae'mo nakilalai 
tu inan nanii mari'pi. 

7Tatu tau iato mai napurai nakande 
mintu' to unnapparanni sia nakua tu 
mintu' ualinna: Tae' kisala, belanna 
kasalammo tu tau iato mai lako PUANG, 
tu inanna kamaloloan, ondongpi lako 
PUANG, pa'rannuananna nene’ to dolona. 
8 Mallaikomi lan mai Babel sia tassu'komi 
lan mai tondok to Kasdim sia la 
susikomi domba laki tu undoloan domba 
ma'baanan. 

9 Belanna tonganna la kupake'de' tu 
misa' kasirampunan bangsa kapua lu daa 
mai la ullaoi Babel, sia ma'pampangan la 
ullaoi, belanna iatu kaditaloanna bu'tu 
inde to daa mai. Iatu anak panana to 
lalong maupa', tu tae" lenpa nasule 
lo'bang. 

10 Attu iato iatu tondok Kasdim Ia 
dipangrampai: minda-minda urrampai la 
samosona, kadanNa PUANG. 

11 Moi parannu-rannukomi sia unnarrak- 
arrak, e mintu' pangrampa mana Ku, 
moi mekkondong-kondongkomi susitu 
anak sapi lan lu to' riu kamban sia 
ma'mehe'-mehe' susi darang laki, 

12 jatu indo'mi kasirisan tonganmo sia 
matunamo tu to undadiangkomi: tiromi 
tu misa' bangsa makaasi-asi, tu sangtinti 
padang pangallaran, sia padang talo sia 
padang aak. 

13 Tete dio kare'dekanna ara'Na PUANG, 
tae'mo nala dinii torro, sangadinna la 
mempadang lo'bang nasang, minda- 
minda tu ullendu'i Babel, la bangngo 
ara'na anna tellei belanna mintu' 
kasangganganna. 

14 [a ma'pampangangkomi umpatama 
limbu Babel, e kamu mintu' to umbinting 
pana! Panai lako, da mikanana'i tu 
tinaran, belanna kasalammo lako 
PUANG! 

15 Sumapukokomi ullilingi - ussorongmo 
kalena: ro'pokmo tu lentong tembo'na, 
sia dirondonmo tu rinding tembo'na, 
belanna iamote tu pa'pakkanNa PUANG: 
papakkanni sia pogau'i lako susitu 
mangka napogau'. 

16 Pisanni lan mai Babel tu to 
mangambo' sia iatu to sitoe sae', ke attu 
pegandungan. Belanna iatu kandean 
padang masang tongan la pantan sule 
lako bangsana sia pantan mallai lako 
tondokna. 

17 Tatu Israel butung to misa” domba 
dipakasingkiran, tu naula' ba'tu pira-pira 
singa. Pamulanna naampello' datu Asyur, 
ma'katampakanna totemo iatu bukunna 
nale'to-le'to Nebukadnezar, datu Babel. 
18 Tamoto, nakua kadanNa PUANGna 
mintu' ma'dandan maritik, 
Kapenombanna to Israel: Manassa 

la Kuukung tu datu Babel sia tondokna, 
susitu datu Asyur mangka Kuukung. 

19 Sia la Kupasule tu to Israel lako 
padang kariuanna, anna purai nakande 
tu riu dao Karmel sia Basan sia la 
dipedia'i dao buntu Efraim sia lan Gilead. 
20 Allo iato sia attu iato, kadanNa 
PUANG, la didaka' tu kakadakeanna 
Israel, apa tae', sia iatu kasalanna 
Yehuda, apa tae' diapparan, belanna la 
Kupagarri' kasalanna minda-minda tu 
Kupopa'elo'napa la torro. 

21 Malemoko ullaoi tu tondok Merataim 
sia ullaoi tu to lan Pekod. Roto'i sia sabu'i 

butung pepayu, kadanNa PUANG, sia 
pogau' nasangi to, susitu Kupasanangko. 
22 Den arrak kapararian dirangi lan 
tondok sia kasanggangan kapua. 

23 Umba nakua anna le'tomo sia pokamo 
tu pepa'tongna mintu' lino. Umba 
nakua tu Babel anna dadimo misa' apa 
megiangan dio lu mintu' bangsa. 

24 Kutanannimoko poya sia diala 
dukamoko, e Babel, tonna tae'pa 
muissanni: ta'pa diapparangko sia 
ditingkan dukako, belanna unnapeko 
PUANG. 

25 Nabungka'mo PUANG tu pangnannan 
pa'bunoNa sia Napatassu'mo tu mintu' 
pa'buno kasengkeanNa, belanna iamote 
tu misa' penggauran tu la Napogau' 
Puang, PUANGna mintu' ma'dandan 
maritik lan tondok to Kasdim. 

26 Sangke'derammokomi, naurunganni 
tae'mo misa' tau torro, la male 

nasang ullaoi, bungka'i tu mintu' 
alangna, popa'toppo'-toppo'i susi pongo’ 
gandung, sia sabu'i: damo naden 
torrona. 

2/ Ba'tai tu mintu' sapi lakinna, da'ito 
namale ditunu. Aa dikka' tu tau iato 

mai, belanna nalambi'mo tu allona sia 
attu kadiukunganna. 

28 Den kadanna dirangi tu to mallai 
tilendok dio mai tondok Babel 

la umpa'peissananni dio Sion tu 
pa'pakkanNa PUANG, Kapenombanta, 
iamotu pa'pakkanNa diona banua 
kabusunganNa. 

29 Arrakki tu mintu' to ma'pana ullaoi 
Babel sia mintu' to umbinting panana: 
patama limbui, da naden misa' tau 
mallai tilendok! Pabala'i sitinaya mintu' 
penggauranna sia pogau'i lako susitu 
mintu’ apa mangka napogau'. Belanna 
matampo pabali-bali lako PUANG, tu 
Tomaserona to Israel. 

30 Tamoto iatu mintu’ to manguranna 
la songka mate dio lu pasa' sia mintu' 
surodadunna la disabu'i allo iato, 
kadanNa PUANG. 

31 Tonganna, la Kuukungko, e 
Kamatampoan, kadanNa PUANG, 
PUANGna mintu' ma'dandan maritik, 
belanna saemo tu allomu, sia attu Kunii 
unnukungko. 

32 Sia jatu Kamatampoan la titodo sia 
songka, na moi misa’ tau tae'mo la 
umpamalimbangunni sia la Kupadukku tu 

api lan lu mintu' kotana, anna sumpunni 
tu mintu' lili'na. 

33 Nakua kadanNa PUANGna mintu' 
ma'dandan maritik kumua: Pada 
dipakario-riomo to Israel tu to Yehuda: 
na iatu mintu’ tau umpali', untoe 
manda'i, tang naeloran male. 

34 Matoto' tu Pela'bakna, tu disanga 
PUANGna mintu' ma'dandan maritik: 
manassa Iamo la urra'ta'i tu kara- 
karana, kumua anna paden karapasan 
lan lino, apa iatu to untorroi Babel Ia 
Napamagiang. 

35E pa'dang rampoimoko to Kasdim, 
kadanNa PUANG, sia to torro lan Babel 
sia iatu mai arungna sia tu paissanna. 
36E pa'dang laoimi tu mai to ma'kada 
layuk, anna baga tu tau iato mai. E 
pa'dang laoimi tu mai to lalongna, anna 
tiramban. 

37E pa'dang laoimi tu mintu' darangna 
sia mintu' karetana sia mintu' surodadu 
pantan tama dio lu tau iato mai, anna 
tau iato mai butung to baine! E pa'dang 
laoimi tu mintu’ iananna, anna dirampa. 
38 E pa'dang laoimi tu kauaianna, anna 
mempadang rangke. Belanna tondok iato 
nanii ponno rapang-rapang dipodeata 

dipa” sia napobagamo tau iato mai tu 
rapang-rapang dipodeata metakuran. 

39 Tamoto naniimi torro serre' lampung 
sola serigala sia nanii duka torro burung 
unta sia tang titondokmo sae lakona, na 
moi misa' tau tae'mo untorroi ussiosso'i. 
40 Susitu Sodom sola Gomora sola mintu' 
lili na mangka Naro'pok Kapenomban, 
kadanNa PUANG, susi dukamoto moi 
misa" tau tae'mo la torro dio sia moi 
misa” ma'rupa tau tae'mo la mempue 
dio. 

41 Tiromi, la sae tu misa” bangsa lu daa 
mai, misa' to sangpetayanan kapua 
nasolan datu tarompo' ke'de' dio mai 
randan langi’. 

42 Tau iato mai untangke pana sia 
doke; masuang sia tang untandai 
kamamasean. Iatu ongngo'na mariak 
susi tasik sia pakkanarang: sia sakka'mo 
parari la ullaoiko, e anak dara Babel. 

43 Iatonna rangimi datu Babel tu 
karebanna, loemi tu limanna, narampoi 
kapussakan sia kamapa'diran susito 
misa’ baine manguria'. 

44Tonganna susi misa’ singa sun lan 
mai pangala'-ala' makampunna Yordan 
susi dukamoto tu uali ullaoi tu inan 

matoto', belanna la sangpekkappidian 
matari Kuula'i tu tau iato mai inde to lan 
mai. Sia mindara tu dipilei tu Kuangka' 
la umparentai? Belanna mindara tu 
padangKu sia mindara untuntun lalan 
poissanangKu sia to mangkambi' umbara 
tu ungkullei bendan dio oloKu? 
45 Tamoto perangiimi tu panglampakNa 
PUANG, tu mangka Napamanassa la 
naposanggang Babel sia tu apa mangka 
Nara'ta' lan tanan penaanNa la ullaoi 
to Kasdim: Manassa nariu' pia to 
mangkambi' domba tu tau iato mai, sia 
iatu padangna la bangngo ara'na diona 
tau iato mai. 
46 Tate lino tigega' napobua' kareba 
kaditaloanna Babel sia iatu urrukna 
dirangi dio lu mintu' bangsa. 
5 1 lInde sia tu kadanNa PUANG, 
Nakua: Manassa la Kuparampoi 
penaa pa'kasanggang tu Babel sia tau 
untorroi Indo'na to umbali-baliNa'. 
2 Sia la Kusua lako Babel tu ba'tu 
pira-pira to manta'pi la unta'pii sia iatu 
tondokna la napalino' sia nabalittua', 
belanna la natalimbung tama tau iato 
mai, ke allo kamandasan. 

3Iatu to ma'pana la nabinting tu 
panana sia la ma'bayu kararran, iatu to 
manguranna da'mikatirinnai sia sabu'i tu 
mintu' surodadunna, 

4 amna iatu mintu' to dipatei situlambenan 
dio lu padang to Kasdim sia 
sisumpandanan tu to dirok dio lu 
batattana. 

> Belamna iatu to Israel sia to Yehuda tae" 
anNa patorro to balui Kapenombanna, 
PUANGna mintu' ma'dandan maritik, 
moi nakabu'i kakadakean tu tondokna 
umbali-bali Tomaserona to Israel. 

6 Mallaikomi lan mai Babel, pantan 

la umpallaiangkomi katuoammi, da 
misanggang, ke naukungi Puang tu 
kakadakeanna, belanna attu iamote tu 
pa'bala'Na PUANG, la Nanii umbenni 
poleanna sitinaya penggauranna. 

7Tatu Babel susi misa’ irusan bulaan lan 
limanNa PUANG, tu umpamalango mintu' 
issinna lino, mintu' bangsa unniru'mo uai 
anggoro' lan mai, naurunganni bomboan 
nasang. 

8 Ta'kala tibambangmi sia ro'pok tu 
Babel, batingimi! Alanni gommo' 
pedampi tu sakinna, napomondo sia 
manii. 

9 Mangkamo tadampi tu Babel, apa tang 
dampi-dampianna, tatampemi anta 
pantan sule lako tondokta, belanna 
landa'mo langngan langi' sia sumpumo 
langngan massaleu'na tu ukunganna. 

10 PYANG umpasomboi tu katongananta: 
maikomi talao umpa'peissananni tu 
penggauranNa PUANG, Kapenombanta 
lako Sion. 

11 Asami tu tinaran, toemi tu balulang! 
PUANGmo umpatiakka'i tu penaanna 
mintu' datu Media, belanna lanmo 
penaanNa Puang la ullaoi sia ussanggangi 
tu Babel: belanna iamote tu pa'bala'Na 
PUANG, iamotu pa'bala'Na diona banua 
kabusunganNa. 

12 Pabendanmi tu bandera Ia ullaoi 
tambakukunna Babel, pebudai tu to 
ma'kampa, pannii to ma'kampa dio lu tu 
mintu’ inan, pannii dukai to mangodo': 
belanna PUANG la umparampo randannai 
tu tanan penaanNa, iamotu apa mangka 
Napokada diona to lan tondok Babel. 
13F iko tu unno'ko' dio to” uai luang sia 
ma'ianan buda, nalambi'mo lampakmu 
sia nadete'mo sumpu suka'mu. 

14 Tatu PUANGna mintu' ma'dandan 
maritik mangkamo umpalao sumpa 

tete dio Kalena, Nakua: Moi angKu 
pasitutu'iko tau susi batik budanna, 
manassa la naarrak-arrakkiko tau. 

15 Iamo PUANG tu mangka umpadadi lino 
tete dio kamatotoranNa sia tu umpatepu 
lipu daenan tete dio kakinaanNa 

sia umballa' langi' tete dio tanga' 
kakinaanNa. 

16 Take Napatassu'i kadanNa, mongo' tu 
uai dao langi' sia umpakendek salebu' 
dio mai randan langi; la umpadadii tu 
kila' naturu' uran, sia umpatassu' angin 
lan mai pa'palumpunanNa. 

17 Attu iato iatu mintu' tolino baga sia 
tang paissanmo, natodingmo siri" tu 
mintu' pande bulaan diona rapang- 
rapang dipodeata, belanna iatu mintu' 
pa'pati'no'na tae’ natongan, sia tae’ 
penaa lan. 

18 Mintu'nato tae” gai'na sia misa” 
panggaraga pa'popetaa, iake narampoi 
ukungan, sabu'mi. 

19 Apa tae” nasusito tu taana Yakub: 
Iamo To kumombongna sanda mairi’ 
sia Israel tu Garonto' mana'Na, iamo 
digente' PUANGna mintu' ma'dandan 
maritik. 

20 Ikomo tu pepa'tongKu sia pa'buno 
kapararian: na ikomora angKu nisak- 
nisakki tu ba'tu pira-pira bangsa sia 
Kusabu'i tu batu pira-pira kadatuan. 

21 Sia ikomora angKu sanggang- 
sanggangi tu darang sia to ussakei, sia 
ikomora angKu nisak-nisakki tu kareta 
sia to untonangi. 

22 Sia ikomora angKu sanggang- 
sanggangi la muane la baine sia ikomora 
angKu sanggang-sanggangi la to matua 
la to mangura, sia ikomora angKu 
sanggang-sanggangi la pia muane lolle' 
la anak dara. 

23 Sia ikomora angKu sanggang- 
sanggangi tu to manglaa sola domba 
ma'baanan na ikomora angKu sanggang- 
sanggangi tu to ma'pa'lak sola sapinna 
sangayoka sia ikomora angKu sanggang- 
sanggangi tu ba'tu pira-pira to maraa sia 
to ma'parenta. 

24 Apa la Kupabala'imo tu Babel sia 
mintu' to untorroi Kasdim dio tingayomi 
belanna mintu' kakadakean napogau' 
lako Sion, kadanNa PUANG. 

25 Tonganna, la Kuukungko, e buntu, 
ma'kasanggang, tu ussanggang mintu' 
lino, kadanNa PUANG, sia la Kuangka' 

tu limangKu unta'paiko sia ullolinko dao 
mai buntu batu, angKu padadiko buntu 
pura nalalle api. 

26 Na moi misa” batu tae'mo diala dio 
mai kalemu la dipobatu petau ba'tu 

la dipobatu parandangan, belanna la 
mempadang lo'bangko sae lakona, 
kadanNa PUANG. 

27 Pabendanni tu bandera lan lino, 
pannonii tu napiri tanduk dio lu mintu' 
bangsa! Tambai tu mai bangsa anna 
pamarimbangan kalena la ullaoi tu kota 
iato, sia arakki tu mintu' kadatuan ullaoi, 
iamotu Ararat, Mini sia Askenas! Angka'i 
tu misa” pangulu la urrarii: pesuammi 
sae tu ba'tu pira-pira darang susito batik 
ma'uyun! 

28 Tambai tu mai bangsa anna 
pamarimbangan kalena Ia ullaoi, iamotu 
mintu' datu to Media sia mintu' to 
marayanna sia mintu' to ma'parentana, 
sia mintu’ to nalili parentana. 

29 Attu iato iatu lino ma'parondo sia 
ma'paganggang, belanna Napalanda'mo 
PUANG tu tanan penaanNa la ussanggang 
Babel sia la umpopempadang lo'bangi tu 
tondok Babel, na moi misa' tau tae'mo 
torro lan. 


YEREMIA 51.30-34 255 


30 Tatu mintu' pa'baraninna Babel 
natorroimo parari, sia unno'ko' tu tau 
iato mai lan tu tambakuku; tae'mo tu 
kabaranianna, susimoto baine. Iatu 
banuanna tappumo diballa sia iatu salli' 
ba'bana puramo disanggang-sanggang. 
31 Tatu to disua ma'dondo-dondo pada 
sitammu to disua sia to umbaa kareba 
pada sitammu duka la umparampoi lako 
datu Babel, kumua di talomo tu kotana 
tiku lao: 

32 Sia dialamo tu inan kalambanan, sia 
diballamo tu bentengna, sia mintu' to 
parari narampoi kamatakuran. 

33 Belanna inde sia tu kadanNa 
PUANGna mintu' ma'dandan maritik, 
Kapenombanna to Israel, kumua: 

latu anak dara Babel butung to inan 
panglulluran, ke attunnamo dilullu'- 
lullu', sattu'mora narampomo tu attu 
pegandungan. 

34 Napepuraimo' nakande Nebukadnezar, 
datu Babel, sia nasanggangna' 
hnapatorrona' susi kandean lo'bang: 
naampello'na" susito a'ganna ula" naga: 
napa'pediaran saponnona tambukna 

tu mai kande mammi'ku namane 
untumpuna'. 

35 Belanna kanapa'dikkiangku sia 
kanata'takangku, iamoto anna dipabala'i 
tu Babel, la nakua to tu tau lan Sion, 
sia belanna kadibolloanna raraku, anna 
dipabala'i tu mintu' pa'tondokan Kasdim, 
la nakua to tu to Yerusalem. 

36 Tamoto kadanNa PUANG Nakua: 
Tonganna Akumo la umbendanni tu 
kara-karamu sia la Kupembalarangko, 
sia la Kupamarangke tu tasikna sia la 
Kupabe'ko' tu kalimbuangna. 

37 Tatu Babel la daun lauan sia napoinan 
serigala sia dadimo misa' apa megiangan 
sia ditelle, sia tae'mo natorroi tau. 

38 Tatu tau iato mai pada umburrung 
susito singa mangura sia sumau susito 
anak singa. 

39 Take sirarrangammi tu tau mangiru' 
la Kuparandanan pa'maruasan mangiru' 
angKu pemalangoi, anna limpu tobang tu 
tau iato mai, naurungan tarru' leppeng 
sae lakona sia tang pandiu len, kadanNa 
PUANG. 

40 La Kusolan rokko tu tau iato mai susi 
anak domba la ditunu, ten domba laki 
sia bembe' laki. 

41 Na, umba nakua naditalomo tu Sesakh 
sia dirampamo tu kapudianna mintu' 
lino! 

A'a, umba nakua tu Babel anna 
mebangngoan ara 'mo dio lu mintu’ 
bangsa! 

42Jatu Babel nakabu'mo tasik, sia 
nasamboimo bombang tikalulun-lulunna. 
43 Mintu' kotana mempadang lo'bangmo 
sia mempadang rangkemo sia 
mempadang aakmo, iamotu padang 
tang natorroimo moi misa” tau sia moi 
misa” ma'rupa tau tae'mo lendu’ lako. 

44 Sia la Kuukung tu Bel dio Babel sia iatu 
apa mangkamo naampello' la Kupatassu' 
pole lan mai sadangna, sia tae'mo nala 
ussirampunni mintu' bangsa: ondongpi 
ro 'pokmo tu rinding tembo’ Babel. 

4> E mintu’ taungKu, tassu'komi lan mai, 
ammi pantan umpallaian katuoammi dio 
mai kare'dekanNa PUANG. 

46 Da namoro’ tu penaammi ammi 
mataku' tu diona kareba dirangi lan 
tondok, belanna den misa” kareba la 
rorak lan sangtaun, na undinna pole'o 
den misa’ kareba senga’ lan taun ia 
dukato, sia la den pa'pakario-rio lan 

tondok iato, anna iatu mai pangulu pada 
siea pangulu. 

47 Tamoto manassa la sae tu allona, 

ke Kuukungmi tu mintu' rapang- 
rapang dipodeata dipa'na Babel, anna 
mintu' padangna la kasirisan sia iatu 
mai tau dipatei la tibambang lan lu 
tanga-tangana. 

48 Attu iato iatu langi' sola lino sia 
mintu' issinna la unnarrak-arrakki 
Babel, belanna saemo lu daa mai tu 
pa'kasanggang lako kalena, kadanNa 
PUANG. 

49 Susi Babel napobannang anna mintu' 
issinna lino tibambang dipongko, la susi 
dukato tu Babel la tibambang napobua' 
mintu' to dipatei dio Israel. 

“LE kamu tu tilendok dio mai kandean 
pa'dang tarru' liukomi male, da mitorro 
len; la mikilalai tu PUANG dio mai inan 
mambela sia Yerusalem, la mipalan bang 
penaammi. 

31 Masiri'mokan, belanna kirangimo 

tu pelo'bona tau: nakabu'mokan siri" 
belanna iatu to sae tamamo inan 
maindanna banuanNa PUANG. 
52Jamoto manassa la sae tu allona, 
kadanNa PUANG, ke Kupabala'imi tu 

mintu' rapang-rapang dipodeata dipa'na 
sia la sumarro tu mai to diba'ta lan lu 
tondokna. 

33 Moronganna nala sumpu langngan 
langi' tu Babel sia moi anna palayuk 
lamba'i tu tambakukunna, la narampoi 
duka pa'kasanggang dio mai Kaleku, 
kadanNa PUANG. 

54 Den urruk dirangi dio mai Babel sia 
kamarukkan kapua dirangi dio mai 
tondok to Kasdim. 

>> Belanna Nasanggang PUANG tu 
Babel sia Napa'dei kamarambannaj iatu 
bombangna tau iato mai tikalulun-lulun 
susi tasik kapua sia mongngo' bang 
dirangi. 

56 Belanna iatu pa'kasanggang sae ullaoi 
Babel sia iatu mai pa'baraninna dirampa 
sia le'to tu mintu’ panana, belanna 
iatu PUANG, Puang Matua ma'pabala, 
manassa la ma'pabala'i. 

37 Sia la Kupamalango tu mai arungna 
sia to matarru'na sia to marayanna 

sia to ma'parentana sia pa'baraninna, 
naurunganni tarru' leppeng sae lakona 
sia tang pandiu len, kadanNa Datu, tu 
digente' PUANGna mintu' ma'dandan 
maritik. 

58 Inde sia tu kadanna PUANGna 
mintu' ma'dandan maritik, kumua: 

latu tambakuku makambanna Babel la 
disanggang anna sirante padang, sia iatu 
babangan malangka'na la disumpun, 
naurungan bo'yok punala bang tu 
mintu' bangsa sia mara'tak tu mai to 
sangpetayanan ungkarangi tu apa la 
nakande api. 

59 Jamote tu apa napa'pepasanan nabi 
Yeremia lako Seraya, anakna Neria, 
anakna Mahseya, tonna male lako 
Babel sola Zedekia, datunna Yehuda, 
tonna taun ma'penna'pa'na kadatuanna: 
iamotu Seraya pangulu sandan uainna 
datu. 

60 Nasura'mi Yeremia lan misa” sura” tu 
mintu' kasanggangan la urrampoi Babel, 
ijamotu mintu’ kada disura' diona Babel. 
61 Ma'kadami Yeremia lako Seraya 
nakua: Iammu rampomo lako Babel, 
pengkilalai, ammu basai tu mintu' kada 
iate. 

62 Sia la ma'kadako mukua: O PUANG, 
ma'kadaKomi diona kota iate, kumua 

la Misabu'i, naurungan moi misa’ tau 
tae'mo torro lan, la tolino, la olo'-olo”, 

sangadinna la mempadang lo'bang sae 
lakona. 

63 Take tappumi mubasan te sura” iate, la 
mupasipori misa' batu, ammu tibei tama 
tangngana salu Efrat. 

64 Sia la mukua: Susimote tu 

Babel la tallan anna tae'mo nala 
kendek sule napobua' kasanggangan 
Kuparampoanni. Padamo te tu kadanna 
Yeremia. 


Diona Yerusalem natalo to Kasdim 


52:1-30 

l Tatu Zedekia duangpulo mmisa 
5 2 taunna tonna diangka' datu, anna 
ma'parenta dio Yerusalem sangpulo misa 
taunna. Iatu indo'na disanga Hamutal, 
anakna Yeremia dio mai Libna. 
2 Napogau' tu apa kadake dio pentiroNa 
PUANG, susi mintu' penggauranna 
Yoyakim. 
3Belanna kasengkeanNa PUANG, 
anna susi maromoto tu Yerusalem 
sola Yehuda. Nasualei dio mai oloNa. 
Pabali-balimi Zedekia lako datu Babel. 
4Iatonna taun ma'pengkasera 
kadatuanna, bulan ma'pessangpulo 

sia allo ma'pessangpulo bulan iato, 
saemi Nebukadnezar, datu Babel, sola 
mintu’ surodadunna ullaoi Yerusalem 
sia napabendan tu tendana tiku lao, 
nagaragai tu benteng la nanii ullaoi. 

5 Susimo kadipatama-limbuanna 

tu tondok iato sae lako taun 
ma'pessangpulo misa kadatuanna 
Zedekia. 

6Jatonna bulan ma'penna'pa”, allo 
ma'pengkasera bulan iato, lendu' ia 
ma'irrikna karorian lan kota, naurungan 
tae'mo rotinna tu mai to buda lan 
tondok. 

7 Tatu mai tambakuku kota ditossomo, 
anna mallai tu mai surodadu lan mai 
kota tonna bongi unnola babangan 
naparitangnga da'dua benteng tembo” 
sirondong pa'lakna datu — na iatu to 
Kasdim umpatama limbu kota iato, apa 
moi susito unnola bang lalan lu lako 
Araba-Yordan. 

8 Apa iatu datu naula' surodadu to 
Kasdim, anna lambi'i tu Zedekia dio 
padang marantena Yerikho, naurungan 
dipasisarak-sarak tu mai surodadunna tu 
nasolan. 

9 Natingkanni tu datu, nasolammi lako 
datu Babel dio Ribla, lil na Hamat, 
nara'ta'mi datu Babel tu ukunganna. 

10 Napateimi datu Babel tu mintu' anakna 
muane Zedekia dio tingayona sia iatu 
mai arungna Yehuda napatei duka dio 
Ribla. 

11 Sia napopebutai patomali tu matanna 
Zedekia, anna pungoi da'dua rante 
tambaga, anna solanni datu Babel lako 
Babel sia napatama pa'tarungkuan sae 
lako matena. 

12 Tgtonna bulan ma'pellima, allo 
ma'pessangpulo bulan iato, iamotu taun 
ma'pessangpulo kaseranna kadatuanna 
Nebukadnezar, datu Babel, saemi lako 
Yerusalem tu Nebuzaradan, pangulu to 
ma'kampa, tu mareke'na datu Babel. 

13 Nasumpunmi tu banuanNa PUANG 

sia tongkonan layukna datu, sia iatu 
mai banua dio Yerusalem, iamotu mintu' 
banuanna to kapua, pura nasumpun. 

14 Tatu rinding tembo’ Yerusalem tiku lao 
natuan nasangmo mintu' surodadu to 
Kasdim tu nasolan pangulu to ma'kampa. 
15 Tatu to makario-riona bangsa iato sia 
iatu to tinampenapa lan kota sia iatu 
mai to menta'pa tu malemo lako datu 

Babel, sia iatu mai to buda tu tinampepa 
napali'mo Nebuzaradan, pangulu to 

ma kampa. 

16 Apa iatu ba'tu pira-pira to makario-rio 
dio tondok iato natampepa Nebuzaradan, 
pangulu to ma'kampa, la ma'pa'lak 
anggoro' sia ma'pa'lak. 

17 Tatu lentong tambaga, tu dio banuanNa 
PUANG sia mintu' tangdan pembasean 
sia tasik tambaga tu lan banuanNa 
PUANG puramo natesse to Kasdim anna 
baai tu mintu' tambaga iato lako Babel. 
18 Sia ia duka tu kurin sia pesodok 

sia piso sia pindan pa'pi'pikan sia 
dolong-dolong sia mintu' pareanan 
tambaga tu dipake menomba, nabaa 
nasang. 

19 Sia piring sia pa'peruayan sia pindan 
pa'pi'pikan sia kurin sia tongkonan 
palita sia dolong-dolong sia balubu, iatu 
mintu' pareanan bulaan sia salaka nabaa 
nasang pangulu to ma'kampa iato. 

20 Sia iatu lentong da'dua sia iatu 

tasik tambaga misa' sia iatu tangdan 
pembasean tu nagaragan datu Salomo 
banuanNa PUANG tang dibela ditimbang 
tu tambagana mintu' pareanan iato. 

21 Tatu lentong iato da'dua sangpulo 
karua siku langka'na, ke misa'oi, sia 
sangpulo dua siku tu ulang pelebu'na sia 
kambanna patang taruno anna lo'bang 
lanna lu. 

22 Daona lentong iato nanii misa' parande 
tambaga sia iatu misa' parande limang 
siku langka'na, sia daona pole' lu tu 
parande tikunna male den dalla’ tambaga 
massang sola bua dalima. Susi dukato tu 
bua dalima dio lentong misa'na. 

23 Tatu mintu’ bua dalima iato den kasera 
pulona nannan tu payan: mintu' bua 
dalima iato den saratu' dio dalla' iato 
tiku lao. 

24 Natingkanmi pangulu to ma'kampa 

tu Seraya, tominaa kapua, sia Zefanya, 
tominaa ma'penduanna, sia iatu tallu to 
ma'kampa ba'ba. 

25 Sia lan mai kota iato natingkan 

tu misa' to mase'ponna datu, tu 
ungkampai surodadu, sia pitui dio mai 
tau iato, tu la tontong mennolo lako 
datu, tu diapparan lan kota iato, sia 

to massura'na kamandang lompo, tu 
urrampun mintu' tau lan tondok la lao 
parari, sia annan pulona tau dio mai 
kampung tu diapparan lan kota. 

26 Natingkanmi Nebuzaradan, pangulu to 
ma'kampa tu mintu' tau iato mai, nabaai 
mennolo lako datu Babel, dio Ribla. 

27 Napesuammi datu Babel umpatei tu 
tau iato mai dio Ribla lan lil na Hamat. 
Susimoto tu kadipaliranna to Yehuda lan 
mai tondokna. 

28Inde sia tu mintu’ to napali’ 
Nebuzaradan: iamo tonna taun 
ma'pempitu, tallungsa'bu duangpulo 
ntallu to Yehuda: 

29 Sia iatonna taun ma'pessangpulo karua 
kadatuanna Nebukadnezar tassu'mi lan 
mai Yerusalem tu tau karua ratu'na 
tallungpulo ndua tau. 

30 Tatonna taun ma'penduangpulo ntallu 
kadatuanna Nebukadnezar, napali'mi 
Nebuzaradan, pangulu to ma'kampa tu 
to Yehuda pituratu' patangpulo Ilima. 
Mintu' tu tau iato mai patangsa'bu 
annan ratu’. 


Yoyakhin dikaturu-turui 


52:31-34 


31 Tatonna taun ma'pentallungpulo 
mpitu kadipaliranna Yoyakhin, datu 
Yehuda bulan ma'pessangpulo dua, allo 

ma penduangpulo Ilima bulan iato, iatu 
Yoyakhin, datu Yehuda, nakaturu-turui 
Ewil-Merodakh, datu Babel, sia natassu'i 
lan mai pa'tarungkuan, lan taun dinii 
unnangka'i datu. 

32 Ma'kada malamma'mi tu datu lako 
kalena sia napamadao tu kao'koranna na 
iatu kao'koranna mintu' datu, tu nasolan 
dio Babel. 

33 Naelorammi datu Babel ussondai tu 
pakean pa'tarungkuanna, sia kumande 
dio medana datu lan mintu' katuoanna. 
34Tontong nabalantai datu Babel pada tu 
silasanna napake kiallo-kiallo lan mintu' 
katuoanna sae lako kamateanna. 


BATING 


Bunga'na bating: 
Sanggangmo tu Yerusalem 


1:1-22 
1 Na, lendu’ ia makarorrongna, 
1 te kota marua’ pirangbongi': 
sangtintimo misa' baine balu, 
tu kuasa dio lu mintu' bangsa: 
datu baine dio lu mintu' lembang, 
anna mengkanorong dipopa'diama. 
2 Unnade-ade tumangi' situ'turan bongi, 
sia umpendau' uai matanna, 
moi misa' tau tae' bang umpakatanai, 
dio lu tu mintu’ muane ungkamali'i: 
iatu mintu' sangmanena tang 
maruru'mo lako kalena, 
anna mendadi ualinna. 
3Jatu Yehuda lo'bangmo napobua' 
kamandasan, 
sia napobua' pa'diaman magasa, 
torro dio lu mintu' bangsa, 
apa tae’ naappa' karapasan: 
iatu mintu’ to unnula'i unnappa'i, 


BATING 1.4-7 2 


lan lu kapussakan. 
“Tatu mintu' lalan lako Sion madu'sen, 
belanna tae' tau sae umpakaraya 
pa'gauran: 
latu mintu' babanganna makarorrong, 
mintu' to minaanna sisumarroan, 
mintu' anak dara dio dosso inaa, 
sia ia kalena mapa'di' penaanna. 
> Mintu' to umbalii ussau'i, 
iatu ualinna paiman, 
belanna PUANG umparampoi 
kamasussan, 
natumang sala budanna, 
latu mintu' pia'-pia'na inang la male 
dipali”, 
nadolo lumingka naturu' to umbalii. 
6 Jatu mintu' kamala'biran, 
sisayurammo anak dara Sion; 
iatu mai arungna sangtinti to donga 
tang unnappa' padang kariuan, 
tau iato mai langga" lumingka, 
dio tingayona to unnula'. 
7 Lan allo kamaparrisanna sia 
kalumioranna, 
latu Yerusalem tontong ungkilalai, 
tu mintu’ apa keangga', 
tu mangka naampui lan allo 
lendu'mo: 


BATING 1.8-10 3 


iatonna tobangmo tu bangsana tama 
limanna ualinna, 
sia tae'mo to patunduanna, 
natiromi ualinna, sia napetaai, 
belanna kasangganganna. 
8 Lendu’ tongan kapuana tu kasalanna 
Yerusalem: 
iamoto naboko'i tau susito misa" tau 
maruttak: 
latu mintu' to umpangke'i, untattami, 
belanna natiromo tu 
kama'kambelanganna: 
ia kalena duka sumarro sia memboko'. 
9 ]atu kamaruttakanna le'ke' lako biring 
dodona: 
tae' natangnga'-tangnga'i tu 
katampakanna, 
anna tobang rokko posi’ tana lambe’, 
na moi misa’ tau tae'mo umpakatanai. 
Tiroi, o PUANG, tu kamaparrisangku, 
belanna matampo tu ualingku! 
10 Tatu mai uali umpopengkorongmo 
limanna 
lako mintu' apa keangga'na, 
ondongpi natiro bang tau iato mai, 
kumua iatu bangsa iato 
tama inan maindanna, 
tu a'ganna mangka Mipa'pepasanan, 


BATING 1.11-14 4 


kumua: iatu tau iato mai tae' 
nama'din 
urreke'komi tama kombongan. 
11 Mintu' pa'tondokanna sisumarroan 
undaka' roti: 
iatu mintu' apa keangga'na 
napasituka” kande, 
la natoean sunga'na.- 
Tiromi, o PUANG, sia pemarangai, 
umba nakua tu kaditunaiangku! 
12 Tae'raka, misa'dingi, e kamu mintu' 
to lendu’? 
Pemarangai sia tiroi, 
ke la denni misa" pa'di' susi pa'di, 
tu diparampoanna, 
tu urruana' tonNa parampoina' PUANG 
kamandasan, 
tonna allo kare'dekanna ara'Na. 
13 Napasaemi tu api dao mai madaona: 
Napasonglo'mo sae tama bukungku, 
Natananni porro' tu lentekku 
sia Naturrunna' lako boko’; 
Napatorro to pussakmo,”, 
mandasa situ'turan allo. 
14 Tatu ayoka kakadakeangku magasa, 
tu Napasikande-kande limanNa 
Puang: 
latu apa iato unti'tin sokkongku, 


BATING 1.15-17 5 


tu umpamoro' kamatotorangku: 
Nasorongmo' Puang tama lisu pala'na, 
to tang kusau' unneai. 
15 Napembuangammo Puang tu mintu' 
to mawatangku lan tangngaku, 
umpogau mo misa” pa'maruasan 
untambai tau la unneana' 
sia la ussanggangi mintu' pia muane 
malolle'ku: 
Nalullu'mo Puang lan pa'parran 
anggoro' 
tu mai anak dara, 
iamotu baine anakna Yehuda. 
16 Tamoto angku tumangi’ bang, 
iatu matangku, iatu matangku 
sitanutuan tu uainna, 
belanna sikambelana' to ma'pakatana, 
tu umpapaya deatangku, 
iatu mai anakku muane pussakmo, 
belanna mawatang tu uali! 
17 Umballa'mo limanna tu Sion, 
apa moi misa' tau tae' umpakatanai: 
Natambaimi PUANG la unnea Yakub 
tu mai sanglembangna Yakub butung 
to pabali-bali. 
latu Yerusalem dadimo butung 
misa' to maruttak lan lu tangngana 
tau iato mai. 


BATING 1.18-21 6 


18 Tatu PUANG malambu”, 
belanna pabali-balimo' unnea 
kadanNa. 
Perangii, e mintu' bangsa, 
sia tiroi tu kamapa'dirangku, 
mintu' tu baine malolle' dio kaleku sia 
pia muane malolle'ku 
male nasangmo dipali'. 
19 Metambana' lako mintu' muane 
ungkamali'na”, 
apa napopa'elo'nana' sia 
napakenana" 
Mintu' to minaangku sia 
pekaamberangku 
ka'tumo sunga'na lan kota, 
tonna undakaran kande kalena, 
la natoean sunga'na. 
20 Tiroi, o PUANG, tu kapussakangku: 
latu ba'tengku naponnoi 
kamagiangan, 
sia latu penaangku tibaliang lan ara'ku, 
belanna tarru’ pabali-balimo'. 
Dio lu salian iatu pa'dang 
ma'patamanang, 
nalan lu banua den ropu. 
21 Narangimo tau iato mai umba nakua 
tu sarroku: 


BATING 1.22-2.1 7 


apa moi misa' tau tae' tu 
umpakatanana'; 
narangi mintu' ualingku tu 
kamandasangku: 
parannu-rannumo tu tau iato mai, 
belanna Mipogau'mo tu iannato, 
belanna Miparampomo tu allo mangka 
Mipa'peissanan- 
kenna dadiora susi aku tu tau iato 
mai, 
22 kumua anna sae dio oloMi tu mintu' 
kakadakeanna tau iato mai! 
Pogau'i lako tau iato mai, 
susitu mangka Mipogau' lako kaleku 
natumang mintu' salaku, 
belanna lendu' ia budanna sarroku, 
sia masaki ara'na'. 


Ma'penduanna bating: Yerusalem 
naluang kare'dekanna 
ara'Na Puang Matua 


2:1-22 
1 Ma'patumbai tu Puang tu diona 
kare'dekan ara'Na 
anNa pasamboi salebu' tu anak dara 
Sion! 
latu kamala'biranna Israel 


BATING 2.2-4 8 


Napempa'nakanmo dao mai langi' 
rokko lino, 
tae'mo Nakilalai tu pelleseanNa 
tonna attu kare'dekanna ara'Na. 
2 Nasanggangi nasangmo Puang tu 
padangna Yakub, 
moi misa’ tae" Nakatirinnai. 
Diona kare'dekanna ara'Na, Natuanni 
tu tambakukunna anak dara Yehuda: 
Natua'mo rokko padang, sia 
Napakasarembangan 
tu kadatuan sola mintu' arungna. 
3 Diona kadukkuanna kasengkeanNa 
Nata takki 
tu mintu' tandukna Israel. 
Naporonan sule tu lima kananNa, 
tonna reke'i ualinna: 
ondongpi ma'lu-lulu tu kasengkeanNa 
lako Yakub ten to api ma'kande tiku 
lao. 
4Nabinting tu panaNa butung to misa' 
uali, 
Naaakammi tu lima kananNa susito 
pabali-bali: 
Napatei nasangmi 
mintu' to ballo ditiro: 
lan tendana anak dara Sion 


BATING 2.5-8 9 


Nabarrakan tu kare'dekan ara'Na ten 
to api. 
> Tatu Puang susimo misa’ uali. 
Naampello'mo tu to Israel, 
mintu' tongkonan layukna 
Nasanggangmo, 
mintu' tambakukunna Natuanmo, 
sia Napamakambanmo tu sarrona 
sia dallo riona lako anak dara Yehuda. 
6 Narondonnimi tu tendaNa ten to 
rompo, 
iatu inan kasitammuanNa 
Nasanggangmo. 
Napamalingmo PUANG tu tau lan Sion. 
Anna tang ungkilalai pa'gauran sia 
allo katorroan, 
sia diona kama'lulu-luluanna 
kasengkeanNa 
anNa sayui tu datu sia to minaa. 
7 Tang Naangga'mo Puang tu inan 
pemalaranNa, 
sia Nakasirisan tu inan maindanNa, 
Nasorongmo tama kuasanna uali 
tu rinding tembo' tongkonan layukNa. 
Mamak bang tu tau iato mai lan 
banuanNa PUANG, 
susi ke allo pa'maruasan. 
8 Nara'ta'mo PUANG la Nasanggang, 


BATING 2.9-11 10 


tu rinding tembo'na anak dara Sion. 
Nae'te'mo tu ulang pesuka' 
sia tang Napodoran tu limanNa la 
pasanggang. 
latu baba tembo’ sia rinding tembo” 
Napamadu'sen, 
anna sangtibambangan. 
9 ]atu babanganna lamma” nasang 
rokko padang, 
iatu salli'na nasanggangmo sia 
Natesse-tesse: 
iatu datunna sia iatu mai arungna 
mentialla'mo dio lu mintu' bangsa, 
iatu pangadaran diona sukaran aluk 
tae'mo: 
sia iatu mai nabi tang unnappa'mo 
patiro mendeata dio mai PUANG. 
10 Mintu' to matua-tuanna anak dara 
Sion 
ma'pakappa unno'ko' diong padang: 
sia nabubu'i barra'-barra' tu ulunna, 
sia ma'pote dibolong. 
Natukku rokko padang 
tu mintu' anak dara Yerusalem. 
11 Saunanmo tu matangku tumangi, 
iatu ba'tengku naponnoi 
kamagiangan, 
rantang tonganmo tu buaku 


BATING 2.12-14 11 


hapobua' kasangganganna anak dara 
bangsaku, 
belanna iatu mai pia'-pia' sia iatu mai 
ma'susunnapa 
tibambang ma'ipu dio lu tana lapang 
lan kota. 
12 Ma'kadami lako indo'na nakua: 
Umbara nii tu gandung sia anggoro'? 
Iatonna attu iato tibambangmi ma'ipu 
susito ditobok 
dio lu tana lapang lan kota, 
iatonna attu iato ka'tumi tu sunga'na 
dio to' susunna indo'na. 
13 Apara tu la kupokadangko, apara tu 
ma'din kupasangtintiangko, 
e anak dara Yerusalem! 
Apara kupasangtenderan a'gammu la 
umpakatanako, 
o anak dara, iamotu baine anakna 
Sion? 
Belanna malua' tu bangkemu ten to 
tasik: 
mindara ma'din undampiko? 
14 Tatu nabimmu untiroangko 
patiro mendeata tu apa tae' gai'na 
sia tae' patunna, 
tae" natuarasangko tu kakadakeammu 
la undampai tu dalle'mu, 


BATING 2.15-17 12 


untiroangko patiro mendeata, 
tu tae" gai'na sia ma'pakena bang. 
15 Mintu' to lendu' lalan 
massala'pa-la'pa diona a'gammu. 
Ma'telle-telle sia unniling-iling 
diona a'ganna anak dara Yerusalem, 
nakua: Iamoraka te tu kota tu disanga 
sundun kamaballoanna, 
tu napopaiman mintu' issinna lino? 
16 Napengangaimoko sadangna 
mintu' ualimmu, 
ma telle-telle tu tau iato mai sia 
singgarigi -rigi' isinna, 
anna ma'kada nakua: tasanggangimi. 

Ondong pissan iate allo iate iamo allo 

tapiang-piang, 

talambi'mo sia tatiromo. 

17 Napogau'mo PUANG tu apa mangka 
Natangnga”, 

Napalanda'mo tu apa mangka 
Napokada, tu apa mangka 
Napa'parentan tempon dio mai: 

Mangrabunnimo, tang Nakatirinnai 
len. 

Napasende tu ualimmu diona iko, 

Napalayangmo tu tandukna mintu' to 
umbali-baliko. 


BATING 2.18-21 13 


18 Meongli'mi tu penaanna bangsa iato 
mai langngan Puang.- 
E, rinding tembo'na anak dara Sion, 
Da'ito anna silindangan tu uai 
matammu susi salu'-salu' 
ke allo sia ke bongi, 
da mumelayo len, 
sia iatu mata taummu da natorei 
tumangi. 
19 Millikko ammu sumarro ke bongi, 
ke randukoi pa'kampan, 
barrakanni tu penaammu 
susito uai dio oloNa Puang, 
popempala'i tu limammu langngan 
Puang 
belanna sunga'na anakmu, 
tu ma'ipu napobua' katangdiaran 
dio lu mintu' kasepangan lalan. 
200 PUANG, tiroi sia pemarangai! 
Mindara tu Mipasusito? 
Sipaturaka tu baine ungkande anakna, 
iamotu pia naria? 
Sipaturaka lan inan maindanNa Puang 
dipatei tu to minaa sia nabi? 
21 Dio lu mintu' batatta situlambenan 
diong lu padang tu pia muane sia to 
matua; 


BATING 2.22-3.3 14 


mintu’ tu pia baine lolle'ku sia pia 
muane lolle'ku 
tibambangmo nakande bassi 
mataran. 
Iatonna allo kasengkeamMi Mipatei tu 
tau iato mai, 
sia tang Mikatirinnaimo Mirere'. 
22 Susito la lao lako allo pa'maruasan 
Mitambai nasang tu apa 
umpatirambanna' tiku lao, 
iatonna allo kasengkeanNa PUANG 
tae” bang misa’ tau lussu’, sia tae 
bang misa' torro mana'pa. 
latu mai pia'-pia' kudaranai sia 
kupelobo'i, 
nasabu'i nasangmo ualingku. 


4 


Ma'pentallunna bating: 
Kamandasan sia pa'pakatana 


3:1-66 
lTatu aku te umperasaimo' 
kamandasan 
hapobua' pebamba kare'dekan 
ara Na. 
2 Nasolammo' sia Napopa'lingkamo' 
lan malillinna sia lan kapittukanna. 
3 Tonganna ba'tu pempiran-piranna' 


BATING 3.4-12 15 


Napata'pai limanNa, tu'tu' allo. 
4Napamarangkemo tu kaleku sia 
Napatingkurrungmo tu kuli'ku, 
Tappumo Narebong tu bukungku. 
> Napalilingina' rasun sia kamaparrisan 
ma toppo'-toppo'. 
6 Napanno'ko'na' lan to” malillinna 
susito mate masai allomo. 
7 Naampangi tikumo', angku tang kullei 
tassu', 
Narantemo' tambaga magasa. 
8 Moi angku metamba-tamba umpalaku 
pa'tunduan, 
Tang Nasaile tu passambayangku. 
9 Mintu' batatta la kuola Napalapa'imo 
batu dipa', 
mintu' lalanku Natuan-tuanmo. 
101amo butung misa” beruang 
mangamu' lako kaleku, 
butung misa’ singa dio to’ 
kabunianna. 
11 Natutu' bang tu lalanku sia 
Nadammakna', 
Napapussakna'. 
12 Nabintingmo tu panaNa, 
Napopassanda tu tinaranNa lako 
kaleku. 


BATING 3.13-22 16 


13 Napatarru'ina' tinaran lan mai inan 
tinaranNa 
Landa' tama bale'ke'ku. 
14 Bupetaamo' lako mintu' bangsaku 
sia napoparumbasan tu'tu' allo. 
15 Napedia'imo' kamapassikan 
sia Napairu'mo' apsantin. 
16 Nasuana' ungkaru'tukki karangan 
anna tappu simpo tu isingku, 
anNa ti'tinna' rokko to" barra'-barra'. 
17 Mipasisayurammo kasalamaran tu 
deatangku, 
tang kuissanmo tu kamauparan. 
18 Tamoto angku ma'tangnga' kukua: 
ta demo tu kamatotorangku, 
sia pa'rannuanangku langngan 
PUANG. 
19 Kilalai dikka' tu kamaparrisangku sia 
salamba salaoku, 
sia iatu mai apsantin sia rasun. 
20 Take nakilalai deatangku te iannate, 
tukku bangna' ma'dosso-dosso. 
21 Inde sia tu la kupalan penaa, 
iamoto angku ma'rannuan: 
22 Belanna mintu' tanda pa'kamaseNa 
PUANG, anna tae' tasanggang, 
belanna iatu mai kamamaseanNa tae 
upu'na. 


4 


BATING 3.23-33 17 


23 Take melambi'oi ba'ruoi, 

sia kapua kamarurusamMi. 

24 Nakua penaangku: PUANGmo tu 
ba'gi mana'ku, iamoto anna Ia 
kurannuan. 

25 Masokan tu PUANG lako tu umpeagii, 

sia lako tu penaa umpeangl. 

26 Melo ke rapa' penaai tu tau 

umpeagi kamakarimmananNa 
PUANG: 

27 Melo tu mai muane, ke mangurapi, 

anna passan ayoka. 

28 Sipatu unno'ko' misa-misa sia 
ma'pakappa bang, 

ke Napapassannimi Puang. 

29 Sipatu tukku bang sae rokko to' 

barra'-barra', 
umbai den sia kapa'rannuanan. 

30 Sipatu napopa'elo'na tu popona lako 
minda-minda ussala'pai, 

da'ito napedia'i kadilo'boan. 

31 Belanna tae' Natontong sae lakona 

patumpu tu Puang. 

32 Belanna iake mangkaMi meparosso, 
mekamaseioMi 

sitinaya kakapuanna kamaturu- 
turuanNa. 

33 Belanna tangia lalan penaanNa 


BATING 3.34-42 18 


Napandasai sia Naparossoi tu mai 
ma'rupa tau. 
34 Take nalullu'-lullu'i tau 
tu mintu' to ditarungku dao kuli'na 
padang. 
35 Take naleko'i tau tu katongananna 
misa' muane 
dio oloNa Patodoranna. 
36 Take natampun pusa'i tau tu solana 
lan kara-karana, 
tang Natiroraka Puang tu iannato? 
37 Mindara tu ma'kada manna 
nakombongmo? 
Ke tae'i anNa Puang umpasanni? 
38 Tang tassu’ dioraka mai pudukNa 
Patodoranna 
tu kadake sia melo? 
39 Ma'apai nasumarro tu tolino lan 
katuoanna? 
Melo ke pantan sumarroi diona 
kasalanna. 
40 Melo ke umparessaki' sia 
umpelalanki' mintu' tengkata, 
anta mengkatoba' lako PUANG. 
41 Melo ke umballa'ki' pala'ta sia ara'ta 
langngan Puang Matua dao suruga. 
42 Salamokan sia pabali-balimokan, 
apa tae” Mima'pagarri'. 


BATING 3.43-51 19 


43Mipembungku'mo tu kasengkean, sia 
Milolaimokanni, 
sia tang makatirinnamoKomi 
umpateikan. 
44 Mipembungku'mo tu salebu', 
naurungan jatu passambayang tae' 
tarru' lako Kalemi. 
45 Mipasusimokan passarrinan rumpang 
dio lu mintu' bangsa. 
46 Napengangaimokan sadangna 
mintu' ualingki. 
47 Katirambanan sia pepoya 
urrampoimokan, 
kamasolangan sia kasanggangan. 
48 Lolong-lolong tu uai matangku susitu 
uai salossok, 
natumang kasangganganna anak 
dara bangsaku. 
491atu uai matangku tang tore 
sitana'takan, 
sia tang radan len, 
30 sae lako mentiro lumbang tu PUANG, 
sia ma'penunu dao mai suruga. 
51 Kambang bangmo tu matangku 
tumangi' 
napobua' tu mintu' anak dara lan 
kotaku. 


BATING 3.52-60 20 


52 Naula’ sumpu tonganmo' susi misa’ 
manuk-manuk 
tu mai to tae' bannangna nanii 
unnula'na'. 
53 Nasabu'ina' rokko garuang 
sia natumbuina' batu. 
54Natu'ba'mo' uai sia nakabu' tu 
ulungku: 
Kuma'tangnga' kukua: la ka'tumo 
sunga'ku. 
>> Meongli'na' ussa'bu' sangamMi, o 
PUANG 
diong mai garuang mandalan. 
56 Mitananni talinga tu peongli'ku, da 
Misissinganni talinga 
tu sarroku sia pengkamoyaku. 
37 Mareke'Komi, ke meongli'na' lako 
Kalemi, 
Ma'kadaKomi kumua: Da mumataku' 
58 Kamu, o Puang umpebalii tu 
kara-karaku, 
Mirampanan mana'pa tu sunga'ku. 
59 Mitiro, o PUANG, ditampun pusa' 
bang tu kara-karaku, 
sanda tonganni tu kara-karaku. 
60 Mitiro tu kamagallianna tau iato mai 
sia mintu' tangnga'na la 
ussanggangna'. 


BATING 3.61-4.1 21 


61 Mirangi, o PUANG, tu pelo'bona, 
sia mintu' tangnga'na la 
ussanggangna”, 
62 tu kadanna minda-minda umbalina' 
sia pa'bisik-bisikna, 
la ungkadakeina' tu'tu' allo. 
63 Tiroi tu torro ke'de'na tau iato mai: 
Napadadina' parumbasan. 
64|a Mipapakkanni, o PUANG, 
sitinaya penggauranna. 
65 La Mibutai penaanna tu tau iato mai: 
parampoi tampak ropumMi tu tau 
iato mai! 
66 La Mipaula'i kasengkeamMi sia la 
Mipisanni tu tau iato mai 
diong mai nasambo langi'Na PUANG. 


Ma'penna'pa'na bating: 
Kamandasan ussonda kamala'biran 


4:1-22 
4 1 Ma'patumbai tu bulaan 
namalottongmo. 
Anna tang pandillakmo tu bulaan 
massang! 
latu mai batu maindan tisambo'mo 
dio lu mintu' kasepangan lalan. 


BATING 4.2-6 22 


2lato mai anak Sion, tu mala'bi' 
tongan, 
dolona siangga' bulaan massang, 
ma'patumbai anna dipapada busso 
litak, 
panggaraga to tumampa kurin. 
3 Moi serigala umpatado sia ia susunna, 
la nasusu anakna: 
apa iatu anak dara bangsaku 
masarrangmo, 
susi burung unta dio lu padang 
pangallaran. 
“Tatu pia'-pia” sumusupa, la'ka’ tu 
lilana 
langngan lingarona napobua' 
kama'rangan, 
latu mai pia umpalaku roti, 
apa moi misa' tau tae' untadoanni. 
> Tatu to ma'pemammi' bang kumande 
limpumo mangelo dio lu mintu' lalan, 
iatu to ditaranak mamma' dao sampin 
karamisi, 
urraka'mo pa'rampunan au. 
6 Belanna iatu kakadakeanna anak dara 
bangsaku mandu kapua 
anna kasalanna Sodom, 
tu dibaliangan lan sangkappidian mata, 
moi misa’ tau tae" ungkasaraii. 


BATING 4.7-11 23 


7Tatu mai arungna masero na ambun 
makko, 
sia mabusa anna bumbungan, 
pa'kaleanna mararang anna merdan, 
kalena susito batu parimata lasuri'. 
8 Totemo iatu kalena malottong anna 
sisaling, 
tang ditandaimo dio lu lalan, 
kuli'na tikkurrung sia la'ka’ lako 
bukunna, 
sia marangkemo susi kayu. 
9 Maupa' iatu to mate nakande pa'dang, 
anna iatu to mate mangelo, 
samasai-sainna samoro'-moro'na susito 
ditobok, 
belanna iatu padangna tang 
memburamo. 
10 Tatu limanna baine matirinna 
untollo'mo anakna: 
iamoto tu napokande, 
tonna lambi' kasangganganna tu 
anak dara bangsaku. 
11 Napasundunmo PUANG tu kare'dekan 
ara'Na. 
Nabarrakan tu kadukkuanna 
kasengkeanNa. 
Ondong pissan Napadukkumo tu api 
lan Sion, 


BATING 4.12-16 24 


tu umpepurai nakande tu 
parandangan tembo'na. 

12 Mintu' datu lan lino 

sia iatu mai to untongkonni kuli'na 
padang tae' napatonganni, 

kumua iatu to pabali-bali sia uali 

nakulle tama babangan Yerusalem. 

13 Tatu iannato buntu tumangna 
kasalanna tu mai nabinna, 

sia kakadakeanna tu mai to 
minaanna, 

tu mangka umpatibollo rarana 

to malambu' lan tangnga-tangngana 
Yerusalem. 

14 Sumasak butung to buta dio lu lalan, 

umpentombang rara: 

narumbu pakeanna 

tu apa napemalii ungkaka'i. 

15 Metamba tu tau lako: Lendu'mokom!i! 
To maruttak! 

Lendu'mokomi, lendu'mokomi, da 
mikaka'i lako! 

La mallai tu tau iato mai, ondongpi Ia 
salamba salao: melo ke nakua tau 
dio lu mintu' bangsa, kumua: 

Tae'mo nama'din torro inde te. 

16 PJANG kalenamo umpatisambo'- 

sambo'i tu tau iato mai: 


BATING 4.17-20 25 


Tae'mo Nasailei tu tau iato mai. 
latu tau iato mai tae' nakatirinnai tu to 
minaa, 
Sia iatu to matua tae' nakaturu-turui. 
17 Tontong bang tu matanta ma'penunu 
sia ma'peagi - apa tae’ gai'na, 
dao menara pa'kampanta tanii 
umpemantangi 
tu misa" bangsa tang nakulle 
merampanan. 
18 Attu iato nabasamiki' matanna tau 
iato mai, ke mentengkaoki', 
naurungan tae'mo tama'din 
umpolalan rante malona'ta: 
upu'mo allota sia sumpumo 
sumandakta, 
manassa, upu'mo allota! 
19 Mintu' to unnula'ki' matira” ia 
anna langkan maega dao langi’, 
masarrang tongan unnula'ki' dao 
buntu, 
sia naodo'ki' dio lu padang 
pangallaran. 
20 Tatu penaa tassu' dio to' illongta, tu 
Natokko PUANG, 
didammak dio to’ kalo'tokna, 
tu tatangnga' kumua: diong 
pentiongananna 


BATING 4.21-5.2 26 


tanii tuo dio lu mintu' bangsa. 
21 Parannu bangmoko sia sende 
paimanko, e anak dara Edom, 
tu torro dio lili'na Us- 
la ditadoan dukamoko tu irusan, 
naurunganni malango sia 
ma'kambelang. 
22 Upu'mo tu kakadakeammu, e anak 
dara Sion, 
tae'mo anNa la umpali'ko Puang. 
La napapakkanni Puang tu mintu' 
kakadakeammu, e anak dara 
Edom, 
sia la Napapayan tu kasalammu. 


Ma'pellimanna bating: 
Passambayang umpalaku 
katilendokanna tondok 
dio mai kamandasan 


5:1-22 
5 10) PUANG, kilalai tu mai apa 

urrampoikanni, 

tiroi sia mantai tu kadilo'boangki. 

Tatu taa mana'ki tobangmo tama 

limanna to salian, 

sia mintu' banuangki tilelemo tama 
limanna to tama sae. 


BATING 5.3-12 27 


3 Dadimokan to biung, tang keambe' 
sia iatu indo'ki butungmo to balu. 
“Tatu uai kiiru' kialli doi", 
iatu kayu tutungan kiappa' kibaya'mo. 
? Nati'tin to unnula'kan tu sokkongki, 
bo'yo'mokan ma'diama, natae' 
napopelayokan. 
6 Kipopandaka' tu limangki lako Mesir, 
sia lako Asyur, kinii ma'pedia' roti. 
7 Tatu mai ambe'ki kasalammo, totemo 
pa'demo, 
na iatu mintu' salana, kami nasang 
umpassanni. 
8 Kaunanmo umparentakan, 
natae” tau ussabakkan lan mai 
limanna. 
9Umburukangkan sunga'ki male 
undaka' roti, 
napobua" kandean pa'dang dio lu 
padang pangallaran. 
10 Tatu kuli'ki dukku susi ruaya lan 
dapo’, 
napobua” kamapannanganna 
karorian. 
11 Tau iato mai untoro'-buku mintu’ 
baine lan Sion, 
sia mintu’ anak dara lan kota Yehuda. 
12 Natoke' tu mintu’ arung dao kayu, 


BATING 5.13-19 28 


sia tae" nakasiri'i tu lindona to matua. 
13 Tatu to mangura nasua umbaa batu 
pangrissoan, 
iatu mai pia tipa're'ba len umbaa 
kayu. 
14Tae'mo to matua lan lu babangan 
tondok, 
natoreimo pia muane umpannoni 
katapinna. 
15 Pa'demo tu kasendean penaangki, 
membalimo passanda bolong tu 
pa'gellu'ki. 
16 Tatu makota tobangmo dao mai 
ulungki, 
upu' alloki, belanna umpogau'mokan 
kasalan! 
17 Tamote tu bannangna anna mapa'di' 
tu penaangki, 
iamote tu bannangna anna tang 
maseromo kitiro: 
18 Tu belanna buntu Sion mempadang 
talomo, 
napourungi naolai sindallung dio lu. 
130 PUANG, Kamu tu unnisung tontong 
sae lakona, 
iatu isungan kapayungamMi landa' 
lako disituran-turananni. 


BATING 5.20-22 29 


20 Ma'apai amMi tontong tang 
ungkilalaikan, 
sia ma'apai amMi tampe tarru'kan 
sae lakona? 
210 PUANG, solammokan sule lako 
Kalemi, manassa la sulekan mati’. 
Ba'rui tu alloki susi tonna dolona! 
22|a Mitampe tarru’ morakannika? 
La mandu liuraka tu kare'dekan 
ara'Mi lako kaleki? 


YEHEZKIEL 


Patiro mendeatanna Yehezkiel 


1:1-28 

1 1 Tatonna taun ma'pentallungpulo, 

bulan ma'penna'pa, allo ma'pellima 
bulan iato, tongku torro sola mintu' to 
dipali', dio randan salu Kebar, ta'kala 
anna tibungka'mo tu langi, angku tiroi 
tu ba'tu pira-pira patiro mendeata, tu 
Napaombo' Puang Matua. 
2 Tatonna allo ma'pellima bulan iato - 
iamotu taun ma'pellima kadipaliranna 
datu Yoyakhin,- 
3 rampomi tu kadanNa PUANG lako 
tominaa Yehezkiel, anakna Busi, lan 
tondok to Kasdim, dio randan salu 
Kebar: inde to dio nanii limanNa PUANG 
urrondongi. 
4Kutiromi, tonganna den misa' 
talimpuru' lu daa mai ulunna salu, iamo 
tu sangkombong gaun makamban, nanii 
api mellepa'-lepa' lan sia natikui misa’ 
arrang: inde to lan, iamo tu lan tangnga 


YEHEZKIEL 1.5-12 2 


api den tu apa ditiro susi batu bulaan 
sirau salaka pandila-dila. 

> Sia lan tangngana den tu ma'rupa a'pa' 
a'gan kepenaa, susite tu rupanna: latu 
tampana susi tolino, 

6 pantanni lindo sia'pa', sia pantanni pani" 
sia pa” patomali. 

7Tatu a'gan lette'na malolo; iatu pala’ 
lette'na susitu pala" lette' anak sapi, sia 
pandillak-dillak susi tambaga dirussui. 

8 Nadiong to” pani'na den tu lima tau 
dio to” sa'dena a'pa'. Na iatu lindona sia 
pani'na tu a'pa' a'gan iato, 

9 sikande tu pani'na. Ianna male tae'mo 
namenggirik len, male tarru' bang lako 
tu napempatuinna. 

10 Na iatu lindona sola a'pa'i dio kananna 
susito lindo tau sia lindo singa: na dio 
kairinna sola a'pa'i susi lindo sapi: na 
sola a'pa'i to ma'lindo langkan maega 
duka. 

11 Na iatu pani'na tiballa' langngan: 
pantan ma'pani' sida'dua, tu sikande: na 
latu da'dua ussamboi kalena. 

12 Pantan male tarru' lako tu 
napempatuinna, umba-umba tu 
naporai penaa la naola, ia duka naola; 
tae” namenggirik len, ke malei. 


YEHEZKIEL 1.13-20 3 


13 Tatu rupanna a'gan iato susito ruaya 
borrong, sia susito bia' tiroanna - 
menono' dio alla'na a'gan iato, na iatu 
api lako mangarrang, nanii mellepa' kila’. 
14 Tatu a'gan iato ma'dondo tipasule-sule 
ten to kila” silalle-lalle. 

15Jatongku tiroi tu a'gan iato, manassa 
den tu lentenan diong to' padang, dio 
la'pekna a'gan iato, dio tingayona tu 
a'gan sola a'pa'i. 

lo Tatu tiroanna sia garaganna tu 
lentenan iato susi pandillakna parimata 
pirusa', susi bang rupanna sola a'pa'i: 
latu tiroanna sia garaganna susi bang 
to misa” lentenan lan tangngana misa’ 
lentenan. 

17 Take malei ma'din lu lako a'pa' mata 
angin tu napempatui, tae” namenggirik 
len, ke malei. 

181atu pelengna malangka' sia 
metakuran, belanna nasitutu'i nasang 
mata mengguririk sola a'pa'i. 

19 Ianna male tu a'gan iato, iatu lentenan 
tiputa' dio la'pekna: na ianna kendek 
langngan, iatu mintu' lentenan kendek 
duka. 

20 Jmba-umba tu naporai penaa, inde 
dukato nanii tu a'gan iato male - 


YEHEZKIEL 1.21-26 4 


umba-umba naporai tu penaa male: iatu 
lentenan tiangka' duka sisola, belanna 
iatu penaa lan a'gan iato lan duka 
lentenan. 

21 Ianna male tu a'gan iato, tiputa’ duka 
tu lentenan, ianna torro, torro dukamo; 
iake kendekki langngan, iatu lentenan 
tiangka' duka sisola, belanna iatu penaa 
lan a'gan iato lan duka lentenan. 

22 Na dao to' ulunna a'gan iato den susi 
apa do langi’ tiampa, ten to kinang es, 
tiballa' dao ulunna. 

23 Diongna lu to apa tiampa' nanii tiballa 
tu pani'na malolo sitingoan: sia pantan 
ma'pani da'dua, tu ussamboi kalena dio 
tingayona sia dio boko”. 

24Tanna male tu a'gan iato, kurangi 

tu pani'na susito uai saba' mongngo' 
bang, susi gamaranna To umpoissan 
angge maritik, takua gumalugunna 
surodadu ma'baanan, ianna torromo, 
napembasseammi tu pani'na. 

25 Dirangimi tu misa” gamara dao mai 
apa tiampa' dao to’ ulunna, ianna 
torromo, napembasseammi tu pani'na. 
26 Dao apa tiampa' dao ulunna, den 

tu apa ditiro susi parimata lasuri', tu 
ma'rupa isungan kapayungan, na dao 


1 


YEHEZKIEL 1.27-2.3 5 


apa susi isungan kapayungan nanii 
unnisung tu ditiro ma'rupa tau. 

27 Sia kutiro tu apa pandillak susi batu 
bulaan sirau salaka, randuk dio mai 

to” ma'rupa aakna tu ma'palulanganna 
susito api diparerungi: na iatu randuk dio 
mai to' ma'rupa aakna tu ma'palurokkona 
kutiro susi apa natikui misa' arrang. 

28 Susito tindak sarira ditiro, tu paan lan 
gaun, ke palauranni, susito tu rupanna tu 
arrang untikui tu api. Susimoto tu rupa 
dinii umpa'peomboran kamala'biranNa 
PUANG. Iatongku tiromi to, lumbangmo' 
rokko padang, angku rangii misa' 
gamara Ma'kada. 


PepasanNa PUANG lako Yehezkiel 


2:1-3:15 

2 1 Ma'kadami lako kaleku Nakua: E 

ma'rupa tau, millikko ammu bendan, 
belanna la Kupa'kadaiko. 
2 TatonNa pa'kadaimo', tamami kaleku tu 
penaa, anna pabendanna” sia kurangimo 
tu To umpa'kadaina'. 
3 Ma'kadami lako kaleku Nakua: E 
ma'rupa tau, Kusuako lako to Israel, lako 
tu mai bangsa pabali-bali, tu unneaNa': 


YEHEZKIEL 2.4-8 6 


iatu tau iato mai sia nene" to dolona 
umboko'i dukaMo' sae lako allo iate: 
4moi na iatu anakna tau iato mai 
ma'lindo batu duka sia battuk tu 
penaanna. Kusuako lako tau iato mai, 
ammu pokadanni kumua: Inde sia tu 
kadanNa Puangta PUANG. 

> Tatu tau iato mai ba'tu morai untananni 
talinga, ba'tu tae'i - belanna tau iato mai 
to pabali-bali - la naissan duka, kumua 
den misa' nabi dio lu tau iato mai. 

6 Na iko, e ma'rupa tau, da mukataku'i 
tu tau iato mai sia da mukataku'i 

tu kadanna, moi natikuiko a'da' sola 
duri sia moi ammu sisola tetek buku: 
da mukataku'i tu kadanna sia da 
mukagiangi tu olona, belanna tau iato 
mai to pabali-bali. 

7 Apa la mupokada nasang lako tu 
kadangKu, ke la morai untananni talinga, 
ba'tu tae'i, belanna tau iato mai to 
pabali-bali. 

8Na iko, e ma'rupa tau, perangii tu 

apa Kupokadangko, da mupabali-bali 
susite to pabali-bali: popengangai 

tu sadangmu, ammu kandei tu apa 
Kubenko. 


YEHEZKIEL 2.9-3.6 7 


9 Attu iato kutiromi, manassa den misa' 
lima untadoina', sia manassa den sura’ 
tilulun dio lima iato. 
10 Naballarammo' tu sura' iato: tisura'mo 
patomali dio tingona sia dio boko'na: na 
iatu disura' dio, iamotu ba'tu pira-pira 
bating, sarro sia pekaindo'. 
1 Ma'kadami lako kaleku Nakua: E 
ma'rupa tau, kandemi tu apa mutiro: 
kandemi tu sura' tilulun: ammu male 
ma'kada lako to Israel. 
2 Attu iato kupopengangami tu sadangku, 
anNa pakandena' tu sura' tilulun iato. 
3Ma'kadami lako kaleku Nakua: E 
ma'rupa tau pediaranni tambukmu te 
sura' tilulun Kubenko sia ponnoammi 
ba'tangmu. Kukandemi to anna susi tani 
enoan lan sadangku. 
4Ma'kadami lako kaleku Nakua: E 
ma'rupa tau, laoko umpellambi'i to 
Israel, ammu ma'kada lako tete dio 
kadangKu. 
> Belanna tae” mudisua lako bangsa tang 
muissan basana sia tang mupebuyu”, 
apa lakori to Israel: 
6 sia tang lu lako tu mai bangsa buda 
tu tang muissan basana sia tang 
mupebuyu”, tu tang mutandai kadanna. 

YEHEZKIEL 3.7-12 8 


IangKu suako lako tau iato mai, manassa 
naperangiiko. 

7 Apa tae” namorai umperangiiko 

to Israel, belanna tae” namorai 
umperangiiNa' belanna mintu' to Israel 
makarra' nasang batu kidena sia 
ma'penaa battuk. 

8 Tamoto la Kupamakarra' tu lindomu 
susi tau iato mai sia la Kupamakarra' tu 
batu kidemu susi tau iato mai. 

9 Susito intan mandu makarra' na batu, 
la Kupadadi susi dukato tu batu kidemu: 
da mukataku'i tu tau iato mai sia da 
mukagiangi tu olona, belanna tau iato 
mai to pabali-bali. 

10 Ma'kadami lako kaleku Nakua: E 
ma'rupa tau, iatu mintu' kada tu 

la Kupokadangko, la mupariba'tang 
tongan sia la mupalanda' tongan tama 
pa'perangimmu. 

11 Malemoko umpellambi'i tu to dipali', 
iamotu sangbangsamu, ammu ma'kada 
lako ungkuanni kumua: Inde sia tu 
kadanNa Puangta PUANG -: ba'tu morai 
tu tau iato mai untananni talinga, ba'tu 
tae'i. 

12 Naangka'mo' Penaa langngan, 

angku rangi dio boko'ku misa" oni 


YEHEZKIEL 3.13-17 


mongngo' tongan - nadipudimora 

tu kamala'biranNa PUANG lan inan 
isunganNa -, 

13 jiatu ongngo' pani'na a'gan iato tu 
sitampa' len, sola tu gumalugunna 
mintu’ lentenan, iamotu oni mongngo" 
tongan. 

14 Naangka'mo' Penaa langngan, anNa 
solanna' male, angku ke'de' dossona' 
napobua' katiangkaranna penaangku, 
belanna mabanda' tu limanNa PUANG 
untemme'na'. 

15 Urrampoimo' to dipali' dio Tel-Abib, 
tu torro dio randan salu Kebar, sia 
umba-umba nanii torro, torrona' dio lu 
pitung allo, pussak bang. 


Yehezkiel diangka' to ma'kampa 


3:16-21 
16 JTatonna ganna'mo pitung allo 
harampoimo' kadanNa PUANG Nakua: 
17E ma'rupa tau, Kuangka'moko to 
ma'kampana to Israel. lammu rangii 
tu kada tassu' dio randan pudukku, 
la mupakilala tu tau iato mai tete dio 
sangangKu. 


YEHEZKIEL 3.18-21 10 


18 ]angKu ma'kada lako to tang 
mekaaluk, kumua: Inang la mateko - 
apa tae' mupakilalai sia tae' mupa'kadai 
la umpakilalai tu to tang mekaaluk da 
naturu'i tu lalan kadakena dennoupa' 
mukaritutui tu katuoanna, ke susito 
manassa iatu to tang mekaaluk la mate 
lan kakadakeanna, apa iatu rarana 
Kupa'tuntunniko. 

19 Apa iake mupakilalami tu to tang 
mekaaluk, anna tang mengkatoba' dio 
mai katangmekaalukanna sia dio mai 
lalan kadakena, manassa iatu tau iato 
la mate lan kakadakkeanna, apa iatu 
sunga'mu mupatilendokmo. 

20 Sia iake denni to malambu' tibalik 

dio mai kamalamburanna naumpogau' 
kelokna, angKu padenanni tu misa" 
katitodoan, la mate, belanna tae' 
mupakilalai, la mate tu tau iato lan 
kasalanna, sia iatu mai penggauran melo 
hapogau', tae'mo anna dipaalai bilangan, 
apa iatu rarana Kupa'tuntunniko. 

21 Apa iake mupakilalami tu to malambu' 
iato, kumua da anna pogau' kasalan, 
natae” anna landa' umpogau' kasalan, 
manassa la tuo, belanna natimang 


YEHEZKIEL 3.22-26 11 


tu pa'pakilala: sia iatu sunga'mu 
mupatilendokmo. 


Ma' penduanna kadipaomboranna 
kamala'biranNa PUANG 


3:22-27 
22 Tatu limanNa PUANG untemme' 
bangna' dio, anNa ma'kada lako kaleku 
Nakua: Ke'de'ko, maleko lako lombok, 
na diopa angKu pa'kadaiko. 
23 Ke'de'mo' angku male lako lombok 
iato: kutiro tulangdanmo dio tu 
kamala'biranNa PUANG susi bang tu 
kamala'biran mangka kutiro dio randan 
salu Kebar: lumbangmo' rokko padang. 
24 Apa iatu penaa mentamamo kaleku, 
anNa pabendanna': anNa pa'kadaina' sia 
Nakua lako kaleku: Maleko tama, ammu 
tutu'i ba'ba kalemu lan banuammu. 
25 Na iatu iko, e ma'rupa tau, manassa Ia 
napatikuiko ulang, anna pungoko ulang 
iato, naurunganni tae'mo mukullei male 
sisola tau iato mai. 
26 Sia iatu lilamu la Kupala'ka' langngan 
langi'-langi'mu, ammu mamang sia 
tae'mo mudadi to ma'pakilalanna, 
belanna tau iato mai to pabali-bali. 


YEHEZKIEL 3.27 - 4.3 12 


27 Apa iangku pa'kadaimoko, la 
Kubungka' tu sadangmu, ammu pokadai 
lako, kumua: Inde sia tu kadanNa 
Puangta PUANG: Minda-minda morai 
untananni talinga, nama'perangi, na 
minda-minda tae' natananni talinga 
da'imito. Belanna to pabali-bali tu tau 
iato mai. 


Dipatta tu rapang-rapangna kota 
Yerusalem, ke la dipatama limbui 


4:1-5:17 

4 LE iko, ma'rupa tau, alako misa” batu 

tela, padioi tingayomu, ammu pattai 
lako tu misa" kota, iamotu Yerusalem. 
2 Pattai susito ke dipatama limbui: 
pabendanni tu misa' benteng tu dinii 
sae ullaoi, garagai tu misa” tampo 
la umpatama limbui, pabendanni tu 
mai tenda surodadu sia palilingi kayu 
petumbuk usseran benteng. 
3La muala tu misa” pamuntu bassi, la 
muporinding lan alla'mu sia kota iato, 
ammu tontong umpenunui, naurunganni 
ditiro susi ke dipatama limbui, ammu 
patama limbui. late iannate misa" tanda 
lako to Israel. 


YEHEZKIEL 4.4-9 13 


“Tatu iko bambangangko kalemu dio 
la'pek kairimmu, mupatorroi dao tu 
kakadakeanna to Israel: pada tu allona 
munii umbambangan kalemu, pada 
dukato munii umpatoppo'i dao la'pekmu 
tu kakadakeanna tau iato mai. 

> Sia iatu taun kakadakeanna tau iato 
mai Kupatanggungiko pada bilanganna 
tu allo iato, talluratu' ngkasera pulona 
allona. Susimoto tu kakadakeanna to 
Israel mupatoppo' dao la'pekmu. 

6 Jake musundunnimi tu iannato, la 
umbambangan pole'ko kalemu, iamotu 
dio la'pek kananmu: ammu patoppo'i dao 
la'pekmu tu kakadakeanna to Yehuda: 
patangpulo allona: ke sangtaunoi, 
Kupatanggungiko sangallo. 

7 La tontong bangko umpenunui 

tu Yerusalem dipatama limbu sia 
tontong tipoli” tu lima bayummu, sia la 
mupa'nubuaran tu kasangganganna. 

8 Manassa Kupatikuiko ulang, da ammu 
membaliang lako la'pek sangbaliammu 
sae lako ganna'na tu allo munii 
ma'patama limbu. 

9 Sia la unnalako gandung, dalle 
sisikan, kadong, kadong barra', ba'tan 
sia gandung kebulu, patamai kurin, 


YEHEZKIEL 4.10-15 14 


ammu garagai roti: iatu allo munii 
umbambangan kalemu dio to' la'pekmu, 
iamotu talluratu' ngkasera pulona, la 
munii ungkandei. 

10]atu kande la mukande la ditimbang 
duangpulo sikele' sangallo, iake 
attunnaomi la mukandeomo sidi’. 

11 Sia la musuka' tu uai muiru', sangtaa 
annanna misa' hin: iake attunnaomi la 
muiru'omo sidi’. 

12 Sia la mukande tu roti iato susi roti 
dalle sisikan, ammu tunui tu roti dalle 
sisikan iato dao to' tai marangkena tau, 
dio pentirona tau iato mai. 

13 Ma'kadami tu PUANG, Nakua: 
Susimoto tu to Israel la ungkande roti 
maruttakna dio lu mintu' bangsa, tu 
padangna Kunii la ussualei tu tau iato 
mai. 

14 Apa mebalina' kukua: O Puangta 
PUANG. Tonganna inang tae' lenpa 
kuruttakki kaleku: tae' bangpa angku 
kande olo'-olo' nasepak olo'-olo' masuru 
tempon dio mai bitti'ku sae lako totemo, 
sia tae' lenpa natamai duku' bosi tu 
sadangku. 

15Ma'kadami lako kaleku Nakua: 
Manassa la Kuelorangko umpakei tu tai 

sapi la mupasondana tai tau: iamoto tu 
la mupanggaragai rotimmu. 
16 Sia Nakua siapa lako kaleku: E ma'rupa 
tau, Kuparoto' tu roti dipopamuntu dio 
Yerusalem - anna ditimbang tu roti la 
nakande situang karossoan penaanna: 
sia disuka' tu mai la nairu' disuka' 
situang kamagianganna- 
17 anna kapu'duran tarru' roti sia uai 
tu tau iato mai sia pada pussak, anna 
bonnong napobua" kakadakeanna. 
1 Na iko, e ma'rupa tau, alako misa’ 
pa'dang mataran, tu la mupake susi 
piso peku'ku'na misa" to ma'ku'ku': 
kallu'i tu ulummu sia danggo' mu, ammu 
ala misa" timbangan ammu taa-taai tu 
beluak. 
2 Sangtaa tallunna la muballa api 
lan tangnga kota, ke purami tu allo 
kadipatama-limbuanna, iatu taa tallunna 
la muala, ammu patorroi mumane 
unta tak-ta'takki pa'dang tiku lao; 
na iatu sangtaa tallunna la muambo' 
napettiaranni angin, belanna la Kunonok 
tu pa'dang dio boko'na tau iato mai. 
3Sia la muala sidi” tu beluak iato, 
ammu pessimporrosanni lan biring bayu 
lamba'mu. 

4Sia la mualapa pira tu beluak iato, 
ammu pembuanganni tama tangnga api, 
ammu ballai: na inde to lan mai la nanii 
mellepa' tu api lako mintu' to Israel. 

> Inde sia tu kadanNa Puangta PUANG: 
Nakua: Iamote tu Yerusalem. Kupalanmo 
tangngana mintu' bangsa sia natikuimo 
tondokna tau. 

6 Apa tang mekaaluk umbali-bali 
atorangKu losong na iatu mintu' bangsa 
sia umbali-bali apa Kupondok losong 
na iatu mintu' tondok tiku lao, belanna 
natibemo tau iato mai tu atorangKu 

sia tae'mo nalolang unturu' mintu' apa 
Kupondok. 

7 Tamoto inde sia tu kadanNa Puangta 
PUANG Nakua: Belanna mandukomi 
pabali-bali na iatu mintu' bangsa 
untikuikomi sia tae' milolang unturu' 
apa Kupondok sia tae' mikaritutui 

tu atorangKu, ondong pissanpi tae' 
mikaritutui tu atoranna mintu' bangsa 
untikuikomi -, 

8 jamoto inde sia tu kadanNa Puangta 
PUANG, Nakua: Manassa, Aku la 
umparampoiko ukungan, manassa Aku! 
Aku la ma'paolai salu lan lu tangngamu 
dio pentirona mintu' bangsa. 

Ja Kupogau' lako kalemu tu apa 

tae” lenpa Kupogau'i sia tae" 

lenmo Kula umpogau'i undinna tu 
susinnato, natumang mintu' penggauran 
megalliammu. 

10]amoto lan lu tangngamu iatu ambe’ 
la ungkande anakna na iatu mai anak la 
ungkande ambe'na. Aku la umpaolaiko 
salunna, na mintu' tu torrona dio mai 
kalemu la Kuambo' lako mintu' matanna 
angin. 

11 Tamoto, la lelukraka tuoKu, kadanNa 
Puangta PUANG, tongan-tonganna, 

tu belanna mangkamo muruttakki tu 
inan maindanKu napobua' mintu' 

apa megi'girammu sia mintu' 
penggauran megalliammu iamoto 

la Kusa'bianganmoko, moi misa' apa tae' 
bangmo Kukasayangi sia tae'mo Kula 
matirinna. 

12 Sangtaa tallummi la mate nabaa ra'ba 
biang sia la narabunni karorian dio lu 
tangngami, na sangtaa tallummi la 
songka nakande pa'dang, na sangtaa 
tallummi pole'o la Kuambo' lako mintu' 
matanna angin sia la Kunonok tu pa'dang 
dio boko'na tau iato mai. 

13Susimoto tu kasengkeangKu 

la Kutappu'i Kubarrakan sia la 
Kuparampoi kare'dekan ara'Ku tu tau 
iato mai, namane sau penaangKu sia 
ma'papakkanniNa' Sia la naissan tau 
iato mai, kumua Akumo, tu PUANG, tu 
kamanokangKu ditimba oloKu angku 
ma'kada, ke mangkami Kutappui tu 
mintu' kare'dekan ara'Ku Kuparampoan 
tau iato mai. 

14 [a Kupadadiko misa” apa daun lauan 
sia misa" apa ditatta dio lu mintu’ bangsa 
untikuiko, dio pentirona mintu' tau 
lendu’. 

15 Nasusito la dadiko misa’ apa ditatta 
sia dibe'se, tu umpandan pa'pakilala sia 
misa' apa napotiramban mintu' bangsa 
untikuiko, ke Kuparampoimoko ukungan 
tete dio kasengkean sia kare'dekan ara' 
sia peada' masarrang. Akumo, PUANG, 
tu mangka ma'kada. 

16 Jake Kupalaomi tu tinaran 
mapannangna karorian unta'pai tu 

tau iato mai, tu la ma'kasanggang sia 
tu la Kupalao la urrabunnikomi, na attu 
iato la Kutompoi polepa karorian, tu la 
urrampoiko, sia la Kuparoto' tu roti la 
mupopamuntu. 

17 La Kuparampoiko karorian sia olo'-olo' 
masuru, tu la umpasayu'ko anakmu: la 
narampoiko ra'ba biang sia to'doan rara, 
sia la Kuparampoiko pa'dang. Akumo, 
PUANG, tu mangka ma'kada. 


Diona kasanggangan la 
urrampoi buntunna Israel 


6:1-14 

1 Saemi tu kadanNa PUANG lako 

kaleku Nakua: 
2E ma'rupa tau, mentingo lu lakoko 
buntunna Israel, ammu ma'nubua' diona 
kasangganganna, kumua: 
3E mintu' buntu Israel, perangii tu 
kadanNa Puangta PUANG: inde sia 
tu kadanNa Puangta PUANG lako 
mintu' buntu sia tanete, sia salu'-salu' 
marangke sia lombok: Manassa la 
Kuparampoikomi pa'dang sia mintu' inan 
madaomi la Kusanggang. 
4La dirondon tu mai inan pemalarammi 
sia ditesse-tesse tu inan pemalaran 
pantunuan dupami, sia la Kupembuangan 
dio tingayona rapang-rapang 
dipodeatammi tu to dipateimmi. 

“latu mai batang rabukna to Israel 

la Kupemparrakan dio tingayo 
rapang-rapang dipodeatammi sia iatu 
bukummi la kusamboran tiku lao inan 
pemalarammi. 

6 Umba-umba tu munii torro, la disabu'i 
tu mintu' kota sia la dipopempadang talo 
tu inan madao, anna disanggang tu inan 
pemalarammi sia tang dipoinaamo, iatu 
pa'deatammi ditesse-tesse sia disabu'i, 
iatu inan pemalaran pantunuan dupami 
dile'to-le'to sia iatu panggaraga limammi 
la diro'pok-ro'pok. 

7 Iatu to mate la torro tibambang lan lu 
tangngami, ammi tandai, kumua Akumo 
tu PUANG. 

8 Apa la Kupatorrokomi pira, belanna 
ba'tu pira-pirakomi, tu nasesa pa'dang, 
la torro dio lu bangsa iato mai, ke 
dipatisambo'mokomi lan lu mintu' 
tondok. 

9 Attu iato la mikilalaiNa' tu mintu’ 

to tilendokmi dio lu mintu' bangsa, 

tu dinii umpali' tau iato mai, ke 
Kupabonnongmi tu penaa pasandak 
salunna, tu memboko mo dio mai Kaleku, 
sia Kutessemo matanna, tu ma'penunu 
lako rapang-rapang dipodeatanna la 

ma'gau' sala, la ungkagi'gi' kalena tu 
tau iato mai napobua' gau' kadakena, tu 
mangka napogau' tonna parri-parri tu 
apa megallianna. 

10 Sia la naissan tau iato mai, kumua 
Akumo, tu PUANG, tae' Kuma'kada 
punala bang kumua la Kuparampoi 
kamandasan iato tu tau iato mai. 

11 Inde sia tu kadanNa Puangta PUANG, 
Nakua: Sa'pako pala'mu, ammu 
mentarassa sia metamba kumua: A'a 
dikka' tu diona mintu' kakadakean 
megallianna to Israel, belanna iatu tau 
iato mai la tibambang tete dio pa'dang 
sia karorian sia ra'ba biang. 

12 Minda-minda tu mambelanna la 
mate napobua' ra'ba biang, minda- 
minda tu mandappi'na la tibambang 
nakande pa'dang: na minda-minda tu 
torronapa sia tilendoknapa la mate 
napobua' karorian: la Kutappui tu mintu’ 
kare'dekan ara'Ku la Kuparampoan tau 
iato mai. 

13 Attu iato la mitandai, kumua Akumo 
tu PUANG, ke tibambangmi tu to 
matena tau iato mai lan lu tangnga 
rapang-rapang dipodeatanna tiku lao 
inan pemalaranna dao lu mintu' tanete 

madao, dao lu mintu' botto buntu, diong 
lu mintu' garonto' kayu maluna sia 
diong lu mintu' kayu tarpin makampu, 
tu nanii tu tau iato mai untunu apa 
busarungngu' lako mintu' rapang-rapang 
dipodeatanna. 

14|a Kuangka' tu limangKu unnea 

tau iato mai sia iatu padang iato 

la Kupopempadang lo'bang sia la 
Kusanggang randuk dio mai Padang 
pangallaran sae lako Ribla, umba-umba 
tu nanii tau iato mai torro, anna tandai 
tau iato mai kumua Akumo tu PUANG. 


Saemo tu katampakanna 
kamauparan 


7:1-27 

1 Rampomi tu kadanNa PUANG lako 

kaleku Nakua: 
2E iko ma'rupa tau, inde sia tu kadanNa 
Puangta PUANG diona tu tondok Israel, 
kumua: Saemo tu katampakanna! 
katampakanna diona tu a'pa' tetukna 
tondok iato! 
3Totemo narampoimoko tu 
katampakanna, belanna la Kuparampoiko 
kasengkeangKu sia la Kuukungko sitinaya 

gau mu sia la Kupapakkanni lako kalemu 
tu mintu' penggauran megalliammu. 
4Tae” Kula ungkasayangiko sia tae" 
Kula ungkatirinnaiko, sangadinna la 
Kupapakkanni lako kalemu tu gau'mu 
sia la sule lako kalemu tu penggauran 
megalliammu, ammu tandai, kumua 
Akumo tu PUANG. 

> Inde sia tu kadanNa Puangta PUANG 
Nakua: Situru'-turu' tu kamandasan! 
Tonganna saemo! 

5Rampomo tu katampakanna: 

iatu katampakanna rampomo! 
Malimbangummo la urrampoiko. Tiromi, 
rampomo! 

7 Narampoimoko toto” kamandasammu, 
e to lan tondok! Nalambi'mo attunna. 
Mareke'mo tu allona! Denmo tu 
kamarukkan dao buntu natae'mo 
kasila'tekan! 

8 Totemo la madomi' Kubarrakan tu 
kare'dekan ara'Ku lako kalemu sia la 
Kutappui tu mintu' kasengkeangKu la 
Kuparampoangko, sia la Kuukungko 
sitinaya gau'mu sia la Kupapakkanni 
lako kalemu tu mintu' panggauran 
megalliammu. 

9]atu apa-apa tae” Kula ungkasayangi 
sia tae' Kula ungkatirinnai, sangadinna 
la Kupapakkanni lako kalemu tu gau'mu, 
sia la sule lako kalemu tu penggauran 
megallianmu, ammu tandai, kumua 
Akumo tu PUANG, tu ma'kasanggang. 
10 Tiromi tu allo! Tiromi rampomo 

tu kamandasan, tiparandukmo tu 
lampakmu: mentarukmo tu tekken: 
menta'bimo tu kamatampoan. 

11 Tatu kapatorosan ma'kalolokannamo, 
naurunganni dadi misa” tekken 
katangmekaalukan. Moi misa’ apa 

tae’ la torro dio mai tau iato mai, la 
kamarukkanna la kamarekoanna: iatu 
mintu' kamaballoanna la pa'de. 

12 Nalambi'mo attunna! Mareke'mo tu 
allona! Da nasende tu to mangalli sia 
da namasussa tu to ma'baluk, belanna 
dukku tu kasengkean na urrampoi mintu' 
to buda tu marukka. 

13 Belanna iatu to ma'baluk tae'mo 
nala sule lako to" balukanna, moi anna 
tuopa sola duai, belanna iatu pa'nubua' 
umpatu mintu' to buda tu marukka 
tae'mo nala diriu' sule, sia moi misa' 
tau tu ungkabarii kakadakean, tae' nala 
sipuli padang. 

14 Pannoni bangi tu tarompe' sia pasakka' 
nasangi, apa moi misa’ tau tae’ male 
parari: belanna dukku kasengkeangKu 
lako mintu' to buda tu marukka. 

15 Dio salian den pa'dang, anna lanna 

lu den ra'ba biang sia karorian. Minda- 
minda tu dio lu padang, na minda-minda 
lan kota la napisanni ra'ba biang sia 
karorian. 

16 Moi anna denpa ba'tu pira-pira tilendok 
tu tau iato mai, manassa la susi bu'ku' 
dao lu buntu, tu sae diong mai lombok: 
iatu tau iato mai sola nasangi pantan 
sumarro belanna kakadakeanna. 

17 Mintu' lima la langga' sia mintu' guntu' 
bonak. 

18|a ma'pakean karoro’ tu tau iato 
mai, sia umpolullung katirambanan, sia 
mintu’ lindo la natoding siri, sia dao lu 
mintu' ulu la den kapesean. 

19 Tatu mai salakana la natibe lako lalan 
sia iatu mai bulaanna la susi misa' 

apa megi'giran: iatu mai salakana sia 
bulaanna tae' nabela urrampananni, ke 
allo kasengkeanNa PUANG: tae' nakullei 
undampianni topona sia umpediaranni, 
belanna iamoto tu katitodoanna, tu 
untua'i tama kakadakean. 

20 Tatu kamala'biran maballo napake 
unggaragai apa napomatampo 
penaanna, apa iamoto tu nagaragai 
rapang-rapang dipodeata megallianna, 
iamotu apa megigiranna: iamotu apa 
iato la Kupopendadi apa megi'giran lako 
tau iato mai, 

21 sia la Kusorong lako to sae anna alai 
sia lako to tang mekaaluk anna rampai, 
kumua anna pamatunai. 

22 Sia tae' angKu ussailei tu tau iato 
mai sia la napamatuna tau tu parimata 
maballoKu: iatu to masa'ga la naparuku 
bang tama anna pamatunai. 

23 Parandanni tu misa' rante, belanna 
iatu tondok ponnomo indan to'doan rara 
sia iatu kota ponnomo kamasa'garan. 
24 La Kupasae tu bangsa tarru’ masa'ga”, 
anna tau iato mai la unnalai tu 

mai banuanna, la Kuputtai tu apa 
napomatampo to paa, sia iatu inan 
maindanna la dipamatuna. 

25 Saemo tu kamatakuran: la undaka' 
kamakarimmanan tu tau iato mai, apa 
tae’. 

26 Sitodon tampomo tu kamasolangan 
la sae sia sidanu'-danu'mo sae tu 
kareba. Attu iato undaka'-daka' patiro 

mendeatanna nabi, sia pa'patudu putta 
dio to minaa sia pa'timbangan dio 
pekaamberan. 

27 Tatu datu la ma'pote dibolong sia 
iatu arung la umpolullung kamagiangan 
na mintu' limanna to buda lan tondok 
iato la kupi” napobua' katirambanan. La 
Kupapakkanni tu tau iato mai sitinaya 
gau'na, sia Kupaolai salu sitinaya 
kedona. Anna tandai tau iato mai, 
kumua Akumo tu PUANG. 


Umpenombai rapang-rapang 
dipodeata lan Banua 
Kabusungan dio Yerusalem 


8:1-18 

1 Tatonna taun ma'pennannan, bulan 

ma'pennannan, allo ma'pellimanna 
bulan iato, tongku unno'ko' dio 
banuangku na mintu' pekaamberan 
Yehuda unno'ko' dio tingayoku, 
harampoimo' inde to dio tu limanNa 
Puangta PUANG. 
2 Mentiromo', anna ta'pai matangku tu 
misa” rupa susi api, randuk dio mai 
ma'rupa aakna tu ma'palurokkona 
den api: randuk dio mai aakna tu 


YEHEZKIEL 8.3-6 28 


ma'palulangnganna ditiro susi arrang 
masero, pandillak susi batu bulaan sirau 
salaka. 

3Napendondongammi tu misa' apa tu 
susi lima rupanna, anNa dammakki 
sangdi'pu' tu beluakku. Attu iato 
Naangka'na' Penaa langngan lan 
kasiallaranna lino na langi, anNa baana’ 
lako Yerusalem lan patiro mendeata, 

tu Napaombo' Puang Matua, lako lalan 
tama babangan rampe lanna lu, tu 
mentingo rekke, tu nanii te'dek rapang- 
rapang dipodeata, iamotu pareanan 
kamangimburuan, tu umpabu'tu 
kamangimburuan. 

4Manassa inde to dio tu kamala'biranNa 
Kapenombanna to Israel, susitu apa 
dipaombo' tu mangka kutiro diong 
lombok. 

> Ma'kadami lako kaleku Nakua: E 
ma'rupa tau, mentiro lu rekkeko! Mentiro 
lu rekkemo', angku tiroi daanna lu 
babangan sikandappi' inan pemalaran 
dio lalan tama babangan nanii bendan 
tu rapang-rapang dipodeate iamotu 
pareanan kamangimburuan. 

6 Ma'kadami lako kaleku Nakua: E 
ma'rupa tau, mutiroraka tu apa napogau' 

tau iato mai, iamotu mintu' apa tarru' 
megallian, tu napogau' to Israel inde 
te, Kuurunganni umparukui torro 
mambela dio mai inan maindanKu? Apa 
la mutiropa tu ba'tu pira-pira apa tarru' 
megallian. 

7 Nabaamo' lako lalan tama tarampak, 
angku tiroi den misa" kalo'tok dio rinding 
tembo”. 

8 Ma'kadami lako kaleku Nakua: E 
ma'rupa tau, rubakki tu rinding tembo”. 
Attu iato kurubakki tu rinding tembo’, 
angku tiroi inde to dio tu misa' ba'ba. 

9 Ma'kadami lako kaleku Nakua: Maleko 
tama mutiroi tu mintu' penggauran 
kadake tu megallian, tu napogau' tau 
iato mai indete. 

10 Tamamo' angku tiroi, tonganna den lan 
tu ma'rupa-rupa pattana apa megallian, 
iamotu olo'-olo' a'pa' lette'na, sia mintu’ 
rapang-rapang dipodeatanna to Israel, 
butung passura' dio rinding tembo” tiku 
lao. 

11 Sia pitungpuloi tu pekaamberanna 

to Israel sisola Yaazanya, anakna 
Safan, dio tangngana tau iato mai, 
bendan dio tingayo patta iato, pada 
untangke pantunuan dupa, na iatu 

rambu busarungngu'na dupa kendek 
langngan. 

12 Ma'kadami lako kaleku Nakua: E 
ma'rupa tau, mutiromoraka tu apa 
napogau' mintu’ pekaamberan to 
Israel lan kalillinanna pantan lan lu 
bilikna, nanii patta? Belanna nakua 

lan penaanna: Tae’ Natiroki' PUANG. 
Natampemo PUANG tu tondok iate. 

13 Sia ma'kada lako kaleku Nakua: La 
mutiro pole'pa tu mai penggauran tarru' 
megallian, tu napogau' tau iato mai. 

14 Nabaamo' lako lalan tama babangan 
banuanNa PUANG rampe rekkena: 
kutiro inde to dio tu mai baine unno'ko' 
untangi'i Tamus. 

15 Ma'kadami lako kaleku Nakua: 
Mutiromoraka to, e ma'rupa tau? 

La mutiropa tu penggauran mandu 
megallian na iato. 

16 Nabaamo' tama tarampak lanna 

lu banuanNa PUANG. Kutiromi dio 
lalan tama Banua kabusunganNa 
PUANG, kasiallaranna sarambi na inan 
pemalaran, den tau agi-agi duangpulo 
Ilima umboko' Banua kabusunganNa 
PUANG, namentingo lu lako matallo, sia 

tukku menomba lako allo, ma'palulako 
matallo. 

17 Ma'kadami lako kaleku Nakua: 
Mutiromoraka to, e ma'rupa tau? 
Tae'paraka nasilasa tu penggauran 
megallian napogau' to Yehuda, tu 
napogau' indete, naurungan dukai tu 
tau iato mai umponnoi kamasa'garan 

tu tondok iato sia nenne' umpa'dikki 
penaangKu? Tiromi, iatu tau iato mai 
untoe tangke anggoro' sikandappi' 
ilongna. 

18 Tamoto la Kuparampoi peada’ 
situang kare'dekan ara'Ku. Tae' Kula 
ungkasayangi sia tae' Kula ungkatirinnai. 
Moi anna melallak-lallak lako to' 
talingangKu, inang tae' Kula umperangii. 


Ukungan lako to lan Yerusalem 


9:1-10:22 

1 Metambami tu Puang umpekapuai 

gamaranNa dio to' talingangku, 
Nakua: Mengkareke'komi, e kamu tu la 
umparampoi ukungan tu kota iato, pada 
sitangkekomi pa'buno pasanggangammi! 
2Tiromi, saemo tu annan muane 
lu dio mai babangan daona lu, tu 

ma'palurekkena, pada sitangke pa'buno 
pasaburanna, naden dio lu tu misa' 
muane ma'bayu lamba' lenang, 
usselle' suke passurasan dio aakna: 
mengkareke'mi tu tau iato mai, anna 
male bendan lako sa'de inan pemalaran 
tambaga. 

3 Kendekmi tu kamala'biranNa 
kapenombanna Israel dao mai to' 
karubion, tu nanii reso' dao, anna male 
lako to” ampang Banua Kabusungan, 
anNa tambai tu to ma'bayu lamba' 
lenang, tu usselle' suke passurasan dio 
aakna. 

4Ma'kadami tu PUANG lako kaleku 
Nakua: Ke'de'ko unnola tangngai tu 
kota iamotu unnola tangnga Yerusalem, 
ammu palakoi tanda tu kidena tu mintu' 
to sumarro sia mekaindo' diona tu mintu 
penggauran megallian tu dipogau' inde 
to dio. 

? Na lako tu to senga' Nakua ungkuanni 
dio pa'perangingku: Ke'de'mokomi 
unturu' lan lu kota, ammi papatean. Da 
mikasayangi sia da mikatirinnai. 

6 Jatu mai to matua, pia muane, anak 
dara, pia'-pia' sia baine manassa la 
mipatei sia misanggang, apa moi misa" 


7 

tu tau den tandana da mirumbui: 
manassa la miparanduk dio to' inan 
maindanKu. Naparandukmi tau iato mai 
dio lu muane, iamotu mai pekaamberan, 
tu dio tingayo Banua Kabusungan. 

7 Ma'kadami lako tau iato mai Nakua: 
Ruttakki tu Banua Kabusungan sia 
ponnoi batang rabukna tu mai tarampak. 
Malemokomi, ammi papatean lan lu 
kota. 

8Jatonna marassan tu tau iato mai 
papatean - aku mannamo torro -, 
tukkumo' sia melallak, kukua: A'a, 
Puangta PUANG la Misabu'iraka tu mintu' 
to Israel torronapa tete dio kare'dekanna 
ara'Mi, tu Mibarrakan lako Yerusalem? 

9 Ma'kadami lako kaleku Nakua: Iatu 
kakadakeanna to Israel sia to Yehuda 
tarru’ makambanmo, naurunganni iatu 
tondok iato naponnoi indan to'doan 
rara sia iatu kota naponnoi penggauran 
umbulang leko' salunna belanna nakua 
tau iato mai lan penaanna: Natampemo 
PUANG tu tondok iate sia tae'mo Nasailei 
PUANG. 

10 Tamoto tae'mo Kula ungkasayangi sia 
tae'mo Kula ungkatirinnai: la Kupasule 
langngan ulunna tu gau'na. 

11 Tonganna, iatu muane ma'pakean 
bayu lamba' lenang sia usselle' suke 
passurasan dio aakna sulemo umbaa 
kareba, nakua: Mangkamo kupogau' 
susitu Mipa'parentan lako kaleku. 
1 0 1 Ta'kala kutiromi, tonganna dao 
batara daona lu ulu karubion, den 
misa’ apa susi parimata lasuri', susi rupa 
isungan kapayungan, tu paan daona lu. 
2 Ma'kadami tu Puang lako tu to ma'bayu 
lamba' lenang, Nakua: Maleko tama 
alla'na tu mai lentenan diong to’ 
karubion, muraku'i tu ruaya lan mai alla’ 
karubion, ammu ambo'i tu to lan lu kota. 
Malemi inde to lako kutiro. 
3Bendanmi tu karubion dio to' sa'de 
kanan Banua Kabusungan, tonna male 
tu tau iato, naden misa' gaun ussitutu'i 
tu tarampak lanna lu. 
4Kendekmi tu kamala'biranNa PUANG 
dao mai karubion iato, anna male 
lako to” ampang Banua Kabusungan, 
na iatu tarampak nasitutu'i arrang 
kamala'biranNa PUANG. 
“latu ongngo' pani” karubion dirangi 
sae lako tarampak diona lu salian, susi 
gamaranNa Puang Matua, To umpoissan 
angge maritik, ke ma'kadal. 

6 JatonNa mangkamo ussuai tu to 
ma'bayu lamba' lenang nakua: Alai tu 
api lan mai alla'lenteran, lamotu lan 
mai alla” karubion, namale bendan dio 
sa'dena misa' roda. 

7 Unnangka'mi limanna tu misa” karubion 
lan mai alla” karubion lako to” api lan 
kasiallaran karubion, anna alai tu ruaya 
anna parokkoi limanna to ma'bayu 
lenang; naalami tau iato namale. 

8 Payanmi dio lu tu mai karubion iato tu 
susi lima to lino diongna lu pani'na. 

9 Kutiromo den a'pa' lentenan dio 
sa'de karubion iato mai, dio sa'dena 
simisa'misa' karubion den misa' 
lentenan. Iake ditiroi tu lentenan iato 
pandillak susi parimata pirusa'. 

10 Tatu tiroanna: sangrupari sola a'pa'i, 
takua to den misa' lentenan lan tangnga 
lentenan. 

11 Take malei ma'din umpempatui a'pa' 
patunna sola nasang: tae' namenggirik 
len, ke malei. Umba-umba tu napatu 
tu dolona lako, ia bangsiamo naturu' 
tu solana to, tae' namenggirik len, ke 
malei. 

12 Na diona mintu’ kalena, iamotu 

dio boko'na, limanna sia pani'na, dio 

lentenan nasitutu'i mata tiku lao: 
napantan den lentenanna sola a'pa'i. 

13 Tatu mintu’ lentenan iato disangai 
Melolin, dio pa'perangingku. 

14 Na jatu mai karubion iato sia'pa' tu 
lindona. Iatu bunga'na lindo karubion, 
iatu ma'penduanna lindo tolino, iatu 
ma' pentallunna lindo singa, iatu 
ma'penna'pa'na lindo langkan maega. 
15 Kendekmi tu karubion iato mai, iatu 
iannato susi bang a'gan mangka kutiro 
dio salu Kebar. 

16 JTanna male tu karubion, tigirik 
nasangmi tu lentenan dio sa'denaj sia 
ianna umballa' pani'na tu mai karubion 
la kendek diong mai lino, tae' natilendok 
tu lentenan dio mai sa'dena. 

17 Ianna bendan tu karubion, bendan 
duka tu lentenan, ianna kendek tu 
karubion, kendek duka tu lentenan, 
belanna iatu penaanna a'gan iato lanna 
lu lentenan. 

18 Malemi tu kamala'biranNa PUANG dao 
mai ampang Banua Kabusungan anna 
sae bendan dao karubion. 

19 Umballa'mi pani'na tu karubion, sia 
iatonna male, kendekmi diong mai 
padang dio pentiroku, na iatu lentenan 


YEHEZKIEL 10.20-11.1 37 


kendek sola. Anna torro dio lalan tama 
babangan matallo dio banuanNa PUANG, 
na iatu kamala'biranNa Kapenombanna 
Israel daona lu. 

20 Tamote tu a'gan kutiro diongna lu 
Kapenombanna Israel dio salu Kebar, 
totemo mane kutandairi, kumua 
karubion pale' ia. 

21 Pantanni lindo sia'pa' sia pantanni 
pani' sia'pa' sia den tu apa susi lima 
tolino diongna lu pani'na. 

22 Na iatu pantarisan lindona, susi bang 
to lindo mangka kutiro dio salu Kebar, 
latu rupanna ia bangsiamo rupanna. latu 
apa iato pantan male ma'palulako bang 
tingayona. 


Ukungan urrampoi mintu' arung 


11:1-25 

1 1 1 Naangka'mo” Penaa anNa 

solanna' lako babangan matallo 
dio banuanNa PUANG, tu mentingo lako 
rampe matallo: kutiromi dio to" lalan 
tama Banua iato tu tau duangpulo Ilima: 
dio lu tau iato mai kutiro tu Yaazanya, 
anakna Azur sia Pelaca, anakna Benaya, 
arungna bangsa iato. 

2 Ma'kadami lako kaleku Nakua: 

E ma'rupa tau, iamote mai tu to 
untangnga' bang kakadakean sia 
umpa'bengan pa'timbangan sala lan kota 
iate, 

3tu ma'kada nakua: inang tae' nala dadi 
dibangun sule tu banua: iamote tu kurin 
na kami tu duku". 

41amoto la ma'nubua'ko unneai tu tau 
iato mai, ma'nubua'ko, e ma'rupa tau. 

5 Attu iato Narampoina' penaanNa 
Puang, anNa ma'kada lako kaleku 
Nakua: Ma'kadako, kumua: Inde sia 

tu kadanNa PUANG: Susito tu mangka 
mipokada, e to Israel, na iatu apa bu'tu 
lan penaammi Kutandaimo. 

6 Mangkamokomi umpatei buda tau lan 
kota iate sia mipasitutu' imo batang 
rabuk tu batattana. 

7Tamoto inde sia tu kadanNa Puangta 
PUANG, Nakua: Iatu mintu' to mangka 
mipatei lan lu kota, iamo duku' to, na 
iatu kota iamo kurin, apa iatu kamu la 
Kualaikomi lan mai tangngana. 
8Mikataku' tu pa'dang, apa pa'dang la 
Kuparampoangkomi, kadanNa Puangta 
PUANG. 

9 La Kualaikomi lan mai tangngana, 
angKu sorongkomi tama kuasanna to 
salian lembang sia la Kuparampoikomi 
ukungan. 

10 La tibambangkomi mate nakande 
pa'dang, lan lu lili'na Israel la 
Kuparampoikomi ukungan, ammi tandai, 
kumua Akumo tu PUANG. 

11 late kota tae” nala butung kurin lako 
kalemi, kumua ammi butung duku” lan: 
lan tu lili'na Israel la Kuparampoikomi 
ukungan. 

12 Ammi tandai, kumua Akumo tu 
PUANG, tu tae' mituru'i tu apa Napondok 
sia tae” mikaritutui tu aturanNa, 
sangadinna mikaritutui tu atoranna 
mintu' bangsa untikuikomi. 

13 Tatongku marassan ma'nubua' matemi 
tu Pelaca, anakna Benaya. Lumbangmo' 
rokko padang, angku melallak kukua: 
Na Puangta PUANG, morairoKomika la 
ussabu'i tu to Israel torronapa? 

14 Apa rampo tu kadanNa PUANG lako 
kaleku Nakua: 

15E ma'rupa tau, iatu sangsiulurammu, 
sangsiulurammu sia sangrara 
sangbukummu sia iatu to Israel sola 
nasang, nanii to lan Yerusalem ma'kada 

lako nakua: Torro mambelamokomi 

dio mai PUANG, iate padang iate 
dikamaseammokan la kipomana'. 

16 Tamoto ma'kadamoko mukua: Inde 
sia tu kadanNa Puangta PUANG Nakua: 
Moi Kurambai tu tau iato mai dio lu 
mintu' bangsa sia Kutale' lan lu mintu' 
tondok, naurunganni sidi' bangmora tu 
palambi'na menomba lako Kaleku Ian lu 
tondok nanii rampo, 

17 jamoto ma'kadako mukua: Inde sia 
tu kadanNa Puangta PUANG nakua: 

La Kupasipulungkomi dio mai mintu' 
bangsa sia la Kupasirampunkomi lan mai 
mintu' tondok tu minii ditale' male sia la 
Kukamaseangkomi te padang Israel. 

18 Janna rampomo tu tau iato mai lako, 
napatoyang nasangmi tu mintu' apa 
megi'giran sia mintu' apa megallian lan 
mai. 

19 | a Kuben misa” penaa kalebu sia inaa 
ba'ru lan ba'tengna, na iatu penaa batu 
la Kualai dio mai kalena, angKu benni 
penaa duku’; 

20 Anna turu'i tau iato mai tu apa 
Kupondok sia nakaritutui tu atorangKu 
sia napogau'i, anna mendadi taungKu tu 
tau iato mai, angKu dadi Kapenombanna. 

21 Apa minda-minda ungkabarii tu 

apa megi'giran sia apa megallian, la 
Kupasule tu penggauranna langngan 
ulunna, kadanNa Puangta PUANG. 

22 Umballa'mi pani'na tu mai karubion 
sisola mintu' lentenan dio sa'dena, na 
iatu kamala'biranNa Kapenombanna 
Israel daona lu. 

23 Kendekmi tu kamala'biranNa PUANG 
lan mai tangnga kota, anna torro dao 
buntu dio rampe matallona kota. 

24 Naangka'mo' Penaa, anNa solanna' 
lako tondok to Kasdim, lako to dipali' 
lan patiro mendeata tete dio PenaanNa 
Puang Matua. Iatu patiro mendeata, 
mangka Kutiro, kendekmo natampena'. 
25 Kupokada nasangmi lako mintu' 

to dipali' tu mintu' apa mangka 
Napatiroanna' PUANG. 


Rapang-rapang diona 
kadipaliran dipa'petiroan 


12:1-20 
1 2 1 Rampomi tu kadanNa PUANG 
lako kaleku Nakua: 
2E ma'rupa tau, torroko dio lu misa’ 
bati” pabali-bali, iamotu bati” kemata la 

patiro, apa tae' napatiro, ketalinga la 
parangi, apa tae' naparangi, belanna tau 
iato mai misa’ bati” pabali-bali. 

3Na iko, e ma'rupa tau, pasakka'i tu 
mintu' apa parallu dio pa'paliran, sia 

la maleko butung to dipali' ke allona 
dio pentirona tau iato mai: manassako 
la ke'de' dio mai inanmu lako misa' 
inan senga' dio pentirona tau iato mai. 
Umbai la napalan penaa sia tau iato mai, 
belanna misa'i bati' pabali-bali. 

4 Baai sun tu apa parallu lako kalemu 
butung misa' pa'bungku' to dipali' ke 
allona dio pentirona tau iato mai, na 
iatu iko la sunko ke bonginnai butung to 
dipali' dio pentirona tau iato mai. 

> Lo'po'i tu rinding tembo’ dio pentirona 
tau iato mai, ammu olai sun lako salian. 
“Tatu pa'bungku'mu la mupassan dao 
palempengmu dio pentirona tau iato 
mai: iake mapi'tukmi la mubaamo: 
ammu putu'i tu lindomu, naurunganni 
tae” mutiroi tu padang. Belanna la 
Kupadadiko misa' rapang-rapang lako to 
Israel. 

7 Kupogau'mi susitu Napa'parentan 

lako kaleku: iatu apa parallu lako 
kaleku kubaa lako salian butung to 

pa'bungku'na misa' to dipali' sia iatonna 
bongi kulo'po'mi limangku tu rinding 
tembo’; iatonna mapi'tukmo kubaami: 
kupadaomi palempengku dio pentirona. 
8 Jatonna melambi'mo rampomi tu 
kadanNa PUANG lako kaleku Nakua: 

9E ma'rupa tau, iatu to Israel, iamotu 
bati' pabali-bali, tae'raka ungkutanaiko 
kumua: Apara tu mipogau'? 

10 Ma'kadako lako tau iato mai mukua: 
Inde sia tu kadanNa Puangta PUANG: 
latu datu lan Yerusalem narua te kada 
Napa'petanggungan Puang Matua iate 
sia mintu' to Israel tu torro inde to dio. 
11 Ma'kadako kumua: Akumote tu misa’ 
rapang-rapang lako kalemi: susitu 
mangkanna kupogau' susi dukato la 
digauran tau iato mai: iamotu la male 
dipali' sia la ditarungku. 

12 Tatu datu dio lu tau iato mai la ussompo 
pa'bungku'na dao palempengna ke 
mapi'tukmi anna male lako salian: la 
nalo'po" tau tu rinding tembo’, kumua 
anna olai tassu’; la naputu' tu lindona, 
belanna tae'mo na la untiro pole'i 
matanna te padang iate. 

13|a Kupae'te'i pukaKu sia la naala 
poyaKu, la Kusolan lako Babel, tondok to 

Kasdim, apa tae' nala untiroi: sia inde to 
dio la nanii mate. 

14 Mintu' baananna, iamotu to untundui 
sia mintu' surodadu la Kupatitale' lako 
mintu' mata angin, sia la Kunonok tu 
pa'dang dio boko'na. 

15 Anna tandai tau iato mai, kumua 
Akumo tu PUANG, ke Kupatitale'mi dio lu 
mintu' bangsa sia Kuambo' lan lu mintu' 
tondok. 

16 Apa dio mai tau iato mai tae'mora 
napira la Kupatilendokpa dio mai 
kandean pa'dang, karorian na ra'ba 
biang, kumua anna tuna'i tau iato mai 
tu mintu' penggauran megallianna dio 
lu mintu' bangsa tu nanii rampo lako; 
anna tandai bangsa iato kumua Akumo 
tu PUANG. 

17 Rampomi tu kadanNa PUANG lako 
kaleku Nakua: 

18E ma'rupa tau, la ma'parondoko 
ungkande rotimmu sia la 
ma'paganggangko sia rosso penaammu 
unniru' uaimmu. 

19 Sia la ma'kadako lako tau lan tondok, 
kumua: Inde sia tu kadanNa Puangta 
PUANG diona pa'tondokan Yerusalem 
dio lu padang Israel, Nakua: iatu tau 

iato mai la ungkande rotinna situang 
karossoan penaanna sia la unniru' 
uainna situang kamagianganna - kumua 
anna iatu tondokna tau iato mai masopu 
tu mintu' apa lan sia mempadang 
lo'bang napobua' kamasa'garanna mintu' 
pa'tondokanna. 

20 Tatu kota dinii torro la daun lauan 

sia iatu tondok la mempadang lo'bang, 
ammi tandai, kumua Akumo tu PUANG. 


Mandappi'mo tu ukungan 


12:21-28 


21 Rampomi tu kadanNa PUANG lako 
kaleku Nakua: 

22E ma'rupa tau, pa'parunde apara tu 
mipoparunde lan tondok Israel, kumua: 
Lendu'mo tu allo, apa tae' nalalo tu 
patiro mendeata. 

23 Tamoto ma'kadako lako tau iato mai: 
Inde sia tu kadanNa Puangta PUANG 
Nakua: La Kutappui tu pa'parunde iate 
sia tae'mo nala umpoparundei tau lan 
Israel, sangadinna ma'kadako lako 

tau iato mai kumua: Mandappi'mo tu 
attunna sia iatu kadipalandaranna mintu 
patiro mendeata! 


, 

24 Belanna la tae'mo tu patiro mendeata 
balle sia pa'biangan ma'papusa dio lu to 
Israel. 

25 Akumo, PUANG, la umpokadai tu kada 
la Kupokada, sia la dipalanda': tae’ anna 
la dipadampa. Belanna lan allomi, e bati’ 
pabali-bali, la Kupokada tu misa” kada 
sia la Kupogau' duka, kadanNa Puangta 
PUANG. 

26 Rampomi tu kadanNa PUANG lako 
kaleku Nakua: 

27 E ma'rupa tau, tonganna iatu to Israel 
ma'kada nakua: Iatu patiro mendeata 
natiro, umpatu allo masaipa namane sae, 
sia ma'nubua' diona attu mambelapa. 

28 Tamoto ma'kadako lako tau iato mai, 
kumua: Inde sia tu kadanNa Puangta 
PUANG: latu mintu'na kadangku, 

moi sangbuku tae' nala dipadampa, 
sangadinna iatu kada la Kupokada la 
dipalanda', kadanNa Puangta PUANG. 


Unnea nabi tang tongan 


13:1-16 
1 Rampomi tu kadanNa PUANG 
1 3 lako kaleku Nakua: 

2E ma'rupa tau, ma'nubua'ko unneai tu 
mai nabi to Israel, tu ma'nubua' ammu 
ma'kada lako to ma'nubua' unturu' tanan 
penaanna, kumua: Perangii tu kadanNa 
PUANG. 

3 Inde sia tu kadanNa Puangta PUANG 
Nakua: Upu' allona tu mai nabi baga, 
tu unturu' tanan penaanna kalena, moi 
natae" apa natiro.- 

4 Susi a'ganna sindallung dio lu to” banua 
ro'pok, la susi duka a'ganna mintu' 
nabimmi, e to Israel.- 

Tae” milapa' len kalo'tok dio rinding 
tembo’, ba'tu umbangun rinding tembo” 
untikui to Israel, kumua anna kullei 
bendan tu tau iato mai lan kasirarian, ke 
allonai PUANG. 

6 Pa'pakena sia pa'biangan balle tu mai 
apa natiro, tu ma'kada nakua: Susito tu 
kadanNa PUANG natae' anna sua lenni 
PUANG: moi susito natayan siapa tau 
iato mai la dipalanda' tu kada iato! 

7 Tang patiro mendeata pa'pakenaraka 
tu mangka mitiro sia pa'biangan balle 
tu mipokada, tommi ma'kada kumua: 
Susito tu kadanNa PUANG anna inang 
tae” Kuma'kada? 

8 JTamoto, inde sia tu kadanNa Puangta 
PUANG, belanna umpokadakomi 
pa'pakena sia tang tongan, iamoto 
manassa la Kuukungkomi, kadanNa 
Puangta PUANG. 

9 La nata'pai limangKu tu mintu’ nabi 
untiro patiro mendeata pa'pakena sia 
umpokada pa'biangan balle: tau iato mai 
tae' nala unnalai bilanganna taungku, 
tae" nala disura' lan sura'na to Israel, 
sia tae" nala tama tondok Israel, ammi 
issanni, kumua Akumo tu Puangta 
PUANG. 

10 Belanna, ondongpi belanna napapusa 
tu taungKu nakua: Marampa'!, na inang 
tae" tu kamarampasan, iake umbangunni 
misa' rinding tembo' nasapu' kapu': 

11 ma'kadako lako to massapu' kapu' 
kumua: manassa la songka. La sae tu 
uran kamban, na iko, tu uran batu Ia 
tibollo, sia angin bara' la ma'pamumbuk. 
12 Ianna tuanmo tu rinding tembo’, 
tae'raka nala ungkuangkomi, kumua: 
Umbamira tu kapu' mipassapuran? 

13 Tamoto, inde sia tu kadanNa 
Puangta PUANG Nakua: Inang la 
Kupopa'pamumbuk tu angin bara' tete 
dio kare'dekangku, sia la sae tu uran 

kamban tete dio kasengkeangKu, sia 
uran batu tete dio kare'dekangku, anna 
sabu'. 

14 Sia la Kurondon tu rinding tembo’ 

tu misapu' kapu’, anna songka 

rokko padang, sia la dipabu'tu tu 
parandanganna, la songka tu kota, 
ammi sanggang lan. Ammi tandai kumua 
Akumo tu PUANG. 

15|a Kupaleanni kare'dekangKu tu 
rinding tembo' sia mintu' tu to ussapu'i 
kapu’, sia la ma'kadaNa' lako kalemu, 
Kukua: Tae'mo tu rinding tembo' sia tae' 
dukamo tu to ussapu'i kapu’, 

16 jamotu mintu’ nabi Israel, ma'nubua' 
lako Yerusalem sia untiroanni misa' 
patiro mendeata, tu umpaombo' 
kamarampasan, moi anna tae' bang 
kamarampasan -, kadanNa Puangta 
PUANG. 


Unnea nabi baine tang tongan 


13:17-23 


17 Na iko, e ma'rupa tau, tingo lakoko 
to' anak dara bangsamu, tu ma'nubua' 
unturu' tanan penaanna:, ma'nubua'ko 
unneai sia ma'kadako, kumua: 

18 Inde sia tu kadanNa Puangta PUANG: 
Upu' allona tu to umbeke'i pa'beke' 
pangissan dio lu mintu' lengo-lengo sia 
umpalullungi lullung ulunna to kapua 
sia to bitti la untingkan deatanna tau! 
La mitingkanraka tu deatanna taungku, 
ammi tiroan kalena deatammi! 

19 MipamatunaNa' dio tingayona taungKu 
kumua ammi appa' dalle sisikan ba'tu 
pirang-pirang raku' sia ba'tu pirang- 
pirang sasa' roti, la ungka'tu sunga'na 
tau, tu tae' nasipatu la mate sia la 
ungkarimmanni sunga'na tau, tu tae' 
nasipatu la tuo, belanna mimo'rangi tu 
taungKu, tu morai umperangii mo'rang. 
20 Tamoto, inde sia tu kadanNa Puangta 
PUANG, manassa Kutumpu tu beke" 
pangissanmi, tu mipake la umpoya 
deatanna tau susi manuk-manuk, sia 

la Kusabak dio mai limammi, sia la 
Kurampanan tu deatanna tau, tu mipoya 
susi manuk-manuk. 

21 Sia la Kuserek-serek tu mai lullungmi 
sia la Kurampanan tu taungKu lan mai 
limammi, anna tae'mo nasusi piala lan 
limammi, ammi issanni kumua Akumo tu 
PUANG. 

22 Belanna miparossomo tu penaanna 
to malambu' tete dio kamo'rangan, moi 
natae” Kupamasussai, sia mipamatoto' 
tu limanna to tang mekaaluk, kumua da 
natibalik dio mai lalan kadakena, anna 
tuo. 

23 Tamoto tae'mo mila untiro patiro 
mendeata pa'pakena sia tae'mo mila 
ma'biangi: la Kurampanan tu taungKu 
lan mai limammi, ammi tandai kumua 
Akumo tu PUANG. 


Unnea to menomba lako 
rapang-rapang dipodeata 


14:1-11 

14 1 Tgtonna sae lako kaleku tu ba'tu 

pira-pira pekaamberan to Israel, 
anna unno'ko' dio tingayoku, 
2 Saemi kadanNa PUANG lako kaleku 
Nakua: 
SE ma'rupa tau, iate tau iate mai 
napalanpa penaanna tu rapang-rapang 
dipodeata sia napatulangdan sipatu 
lindona tu katitodoan sae lako tobang 
rokko kakadakean: ma'dinparaka la 
Kueloran tu tau iato mai sae mekutana 
lako Kaleku? 

4Tamoto ma'kadako sia pokadai lako tau 
iato mai kumua: Inde sia tu kadanNa 
Puangta PUANG, Nakua: Minda-minda tu 
to Israel tu umpalan penaanna rapang- 
rapang dipodeata sia umpatulangdanni 
sipatu lindona tu katitodoan sae lako 
tobang rokko kakadakean, sia sae 
umpessitammui nabi Akumo, PUANG, tu 
la umpebalii, ke saei, sitinaya kabudanna 
rapang-rapang dipodeatanna, 

> angKu patiakka'i tu penaanna to Israel, 
tu umboko'iMo' sola nasangi sola mintu’ 
rapang-rapang dipodeatana. 

6 Jamoto pokadanni to Israel, kumua: 
Inde sia tu kadanNa Puangta PUANG 
Nakua: Mengkatoba'komi sia tibalikkomi 
dio mai mintu' rapang-rapang 
dipodeatammi sia toyangkomi dio mai tu 
mintu' apa megalliammi. 

7 Belanna minda-minda tu mai to Israel 
ba'tu to salian lembang, tu mempue dio 
to Israel, tu umboko'iNa' sia umpalan 
penaanna rapang-rapang dipodeatanna 
sia umpatulangdanni sipatu lindona 

tu katitodoan sae lako tobang rokko 
kakadakean, sia sae umpessitammui 
nabi la mekutana lako Kaleku nalopian 
nabi - Akumo, PUANG, tu la umbalii. 

8 Sia la Kupatampa'i lindoKu tu tau 

iato sia la Kupadadi misa' tanda sia 
misa” parumbasan sia la Kusabu'i lan 
mai tangngana taungKu, ammi tandai, 
kumua Akumo tu PUANG. 

9 ]ake denni misa” nabi dipetobagai la 
umpokada kada, Kupetobagai tu nabi 
iato sia la Kue'te tu limangku la unneai 
sia la Kuurakki lan mai tangngana 
taungKu, Israel. 

10 Anna pada untanggung kakadakeanna 
- pada kakadakeanna nabi tu 
kakadakeanna to mekutana -, 

11 kumua damo namemboko' tu to Israel 
dio mai Kaleku, sia damo naruttakki 
kalena untengkai atorangKu. Iake susito 
iatu tau iato mai la dadi taungKu na 
Aku la dadi Kapenombanna, kadanNa 
Puangta PUANG. 


Diona tallu to malambu' 
sia a'pa' ukungan 


14:12-23 
12 Rampomi tu kadanNa PUANG lako 
kaleku Nakua: 
13E ma'rupa tau, iake morongannai 
naden misa” tondok kasalan lako Kaleku 

tete dio katangmarurusanna, sia iake la 
Kupata'pai lima, sia iake la Kuparoto'i tu 
roti la napopamuntu sia iake Kuparampoi 
karorian sia iake la Kusabu'i lan mai tu 
tolino sia olo'-olo', 

14 Sia iake denni dio te tau tallu, iamotu 
Nuh, Daniel na Ayub, manassa kalena 
manna tu ma'din narampanan tete 

dio kamaloloanna, kadanNa Puangta 
PUANG. 

15 Take moronganna Kupatamai olo'-olo' 
masuru tu tondok, anna purai tu mai 
pia lan, naurunganni dadi misa' padang 
lo'bang, anna moi misa” tau tae" lendu’ 
inde to dio mai belanna mataku' lako 
olo'-olo' masuru, 

16 sia iake denni lan tu tau tallu, la 
lelukraka tuoKu, kadanNa Puangta 
PUANG, manassa inang tae' nala 
urrampananni tu anakna muane 

sia baine. Iamanna tu kalena tu la 
dirampanan, apa iatu tondok iato la 
mempadang lo'bang. 

17 Ba'tu iake moronganna Kuparampoi 
pa'dang tu tondok, angKu ma'kada 
kumua: E pa'dang pasilamban-lambanni 
tu tondok, sia iake Kusabu'i lan mai tu 
tolino sia olo'-olo”, 

18 sia iake denni lan tu tau tallu la 
lelukraka tuoKu, kadanNa Puangta 
PUANG, manassa inang tae' nala 
urrampananni tu anakna muane 

sia baine, ia manna tu kalena tu la 
dirampanan. 

19 Ba'tu iake moronganna Kupatamai 
ra'ba biang tu tondok sia Kuparampoi 
kare'dekangKu situang to'doan rara, la 
ussabu'i tolino sia olo'-olo' lan mai, 

20 sia iake denni lan tu Nuh, Daniel na 
Ayub, la lekukraka tuoKu, kadanNa 
Puangta PUANG, manassa inang tae' 
nala urrampananni tu anakna muane sia 
baine. Manassa kalena manna tu ma'din 
narampanan tete dio kamaloloanna. 

21 Apa inde sia tu kadanNa Puangta 
PUANG Nakua: Moi angKu patamai 
Yerusalem te a'pa ukungan masarrang, 
iamotu pa'dang, karorian, olo'-olo' 
masuru na ra'ba biang la ussabu'i tolino 
sia olo'-olo' lan mai, 

22 inang la denpa torro lan tu ba'tu 
pira-pira to tilendok, tu la disolan sun, 
la pia muane la pia baine: manassa 

la tassu' sae lako kalemi, ammi tiroi 

tu penggauranna sia kedona, ammi 
dipakatana diona kamandasan tu 

Kuparampo lako Yerusalem, iamotu 
mintu' apa mangka Kuparampo lako. 
23Tonganna, iatu tau iato mai la 
umpakatanakomi, ke mitiroi tu 
penggauranna sia kedona. Sia la 
mitandai kumua tae' Kupogau' punala 
bangi tu mintu’ apa mangka Kupogau' 
kadanNa Puangta PUANG. 


Yerusalem ditibe sangtinti 
garonto' anggoro' tae' gai'na 


15:1-8 

1 5 1 Rampomi tu kadanNa PUANG 

lako kaleku Nakua: 
2F ma'rupa tau, apara napolosong tu 
kayu garonto' anggoro' na iatu mintu' 
kayu mentangke dio lu mintu' kayu lan 
lu pangala'? 
3 Ma'dinraka diala tu kayunna la digaraga 
parea, batu ma'dinraka la dipotangki"', 
dinii ussedan apa-apa. 
4Tiromi, dipakandei api: pu'pu'mo tu 
tampakna patomali napurai api, sia iatu 
tangngana mampu'mo, ma'dinparaka 
digaragai parea? 
> Moi iatonna kalebupa, tae” apa ma'din 
digaragai, ondong pole'pi, ke mangkami 

nakande api sia mampu’; ma'dinparaka 
digaragai misa" parea? 

6 Tamoto, inde sia tu kadanNa Puangta 
PUANG, kumua: Susi Aku mangka 
umpakandei api tu kayu garonto' 
anggoro' tu dio lu mintu’ kayu pangala’, 
la susi dukaNa' to ussorongi tu to lan 
Yerusalem. 

7 La Kupatampa'i lindoKu tu tau iato mai 
la unnukungi: moi anna tassu' lan mai 
to” api misa, manassa la nakandeo api 
misa. Ammi tandai, kumua Akumo tu 
PUANG, ke Kupatampa'i lindoKu tu tau 
iato mai la unnukungi. 

8 Na iatu tondok iato la Kupopempadang 
lo'bang, belanna membalimo tang 
maruru' tu tau iato mai, kadanNa 
Puangta PUANG. 


Yerusalem tang maruru' 


16:1-63 
1 6 1 Rampomi tu kadanNa PUANG 
lako kaleku Nakua: 
2E ma'rupa tau, paissanni Yerusalem tu 
mintu' penggauran megallianna, 
3 Sia ma'kadako mukua: Inde sia tu 
kadanNa Puangta PUANG lako Yerusalem 

Nakua: Iatu munii bu'tu sia kadadiammu 
lu dio mai tondok to Kanaan, iatu 
ambe'mu to Amori na iatu indo'mu to 
Heti. 

“Tatu kadadiammu susite: iatommu dadi 
tae' nadira'ta'i tu lolomu sia tae' mudidio' 
la umpemaseroiko, tae' duka mudisussui 
sia, tae” mudiammu'i sampin. 

> Tae’ misa” tau mamase penaanna 
untiroko, anna pogau'i lako kalemu 

tu apa iato misa” belanna ungkaturu- 
turuiko, sangadinna ditibeko dio 

lu padang, belanna tae’ bang tau 
umpokarianganni tu sunga'mu, tommu 
dadi. 

6 Attu iato lendu'Mo' dio to” muninna, 
angKu tiroko metteba'-teba' dio to' 

rara katibussanammu sia Kukuangko 
tommu sitombang rara: Tuoko, tonganna 
Kukuangko tommu sitombang rara: 
Tuoko. 

7 Kupamaloborangko susi riu dio lu 
padang, ammu lobo’ sakapua-puana sae 
lako dadi anak dara ballo: kapuamo tu 
susummu sia lobo'mo tu bulummu: apa 
ma kambelangpoko sia ma'kale-kale. 

8 Attu iato lendu'Mo' dio to' muninna, 
angKu tiroko, tonganna matona'moko: 

Kuballa'mi tu biring bayu lamba'Ku 

dio kalemu, angKu samboi tu 
kama'kambelangammu, sia umpalaoNa' 
sumpa ussibasseangko, kadanNa 
Puangta PUANG, nasusito dadimoko 
taungKu. 

9 Kudio'moko uai sia Kubasei tu raramu 
sia Kusussuiko minna’ busarungngu'. 

10 Sia Kupapakeiko tamangkale dibunga- 
bungai, Kulapikki kuli” masuli' tu 
lette'mu, sia Kulullungi lenang melo tu 
ulummu sia Kupaluangi sa'be. 

11 Sia Kubeloiko belo sanda rupanna, 
sia Kupaluangi komba tu limammu sia 
manikata tu barokomu. 

12 Sia Kupalakoi baba' tu illongmu, sia 
Kutoke'i anting-anting tu talingammu sia 
Kupasongko'iko makota ballo. 

13 Sia dibeloiko bulaan sia salaka sia iatu 
tamangkalemu lenang melo sia sa'be sia 
sampin dibunga-bungai. latu kandemu 
ta'pung mani'sa', tani” enoan sia minna’, 
ammu maballo tongan, muurunganni 
dadi datu baine. 

14 Susimoto ammu kalelean dio lu 
mintu' bangsa tete dio kamaballoammu, 
belanna tae'mo sayuanna diona tu belo, 

mangka Kubeloangko, kadanNa Puangta 
PUANG. 

15 Apa sande' lakomoko kamaballoammu 
sia ma'gau' salamoko, belanna 
madongnga'ko tete dio sanga 
tarompo'mu sia umparri-parri gau' 
salamu sola mintu’ to lendu’: anna 
laoiko. 

16 Mualai tu tamangkalemu, 
mupa'beloanni inan madao, dinii 
memala', anna ma'ba'na sura'na, anna 
inde to dao munii ma'gau' sala: tae' 
bangpa nadipogau' tu susinna to, sia tae 
bangpa nadadi len. 

17 Sia muala duka tu belo bulaan sia 
salaka, tu Kukamaseangko, ammu 
garaganni kalemu rapang-rapang muane 
dipodeata, tu musigau' salan. 

18 Sia muala tu tamangkale dibunga- 
bungaiammu, ammu paluangi, sia 
mupadio to' tingayona tu minna'Ku sia 
dupaKu. 

19 Sia iatu kande tu Kukamaseangko, 
iamotu ta'pung mani'sa', minna’ sia tani’ 
enoan, tu Kupakandeangko, mupadiomo 
butung to bau busarungngu'. Ondongpi 
saemo lako ma'kalolokanna, kadanNa 
Puangta PUANG, 


7 

20 ammu alai tu mai anakmu muane 
sia baine, tu mangka mupadadianNa, 
ammu pemalaranni lako, la napokande. 
Tae'paraka nasundun tu gau' salamu, 
2lammu rere' dukai tu mai anakKu 
muane sia muben rapang-rapang 
dipodeata iato la ditunuanni. 

22| an mintu' penggauran megalliammu 
sia gau' salamu, tae' mukilalai tu allo 
kalollerammu, tommu ma'kambelang, 
tang ma'tamangkale, sia metteba'- 
teba'ko dio to' raramu. 

23 Sia iatommu mangka umpogau'i tu 
mintu' kakadakeammu, - upu' allomu, 
upu’ allomu! kadanNa Puangta PUANG- 
24 mupabendan duka tu misa' tangdo' sia 
palangka dio lu mintu' tana lapang. 

25 Dio lu mintu' kasitammuan lalan 
munii umpate'dek palangka, ammu 
bala'-bala' kamaballoammu, sia tang 
masiri'ko umpopa'elo'na kalemu lako 
mintu' to lendu' sia makambanmo gau' 
sala mupogau"'. 

26 Sia sigau' sala dukako to Mesir tu 
musikandappiran, tu bualang ma'gau' 
kadake: makambanmo gau' sala 
mupogau', tu mupobannang umpa'dikki 
penaangKu. 

27 Apa manassa Kue'te'mo tu limangKu 
unneako, Kupasosso'mo tu taa 
dipamanassangko sia Kusorongko lako 
pa'poraianna to ungkabiri'ko, iamotu 
anak dara to Filistin, tu masiri' diona 
kedo mesirisammu. 

28 Ondongpi sigau' salako to Asyur, 
belanna tang namosoko, manassa sigau' 
salako tau iato mai, na moi susito, inang 
tang namosoko. 

29 Susi dukato mupamakamban tu gau' 
salamu sola to Kasdim, iamotu tondok 
pa'balilian, apa moi nasusito tae' duka 
namosoko. 

30 Masarru' kamoraiammu, kadanNa 
Puangta PUANG, ammu pogau' nasangi 
te iannate, iamotu penggauranna misa' 
baine bualang matampo. 

31 Impabendanmoko tangdo'mu dio 

lu mintu' kasitammuan lalan sia 
umpate'dekmoko palangkamu dio lu 
mintu' tana lapang. Moi susito, tae' 
nasusi baine bualang tu penggaurammu, 
belanna tae' mudaka' tambomu. 

32 Na baine masarri' pasandak salu lako 
rampanan kapa', tu ma'pangngan buni 
sola to senga', moi kemuane! 

33 Mintu' ia baine bualang diben 
pamengan, apa iko umpa'bengan tambo 
lako mintu' muane ungkamoraiko, 
munaranan tu tau iato mai la sae 
umpellambi'iko dio mai mintu' inan, 
ammu ma'gau' sala sola. 

34 Susimoto tu gau' salamu sibalikan 
gau'na baine senga’; belanna tae" 
namuane undi unnula'ko, sangadinna 
iko kalena untamboi, tae' naiko naben 
tambomu. Susimoto tu iko sibalikan tu 
baine senga’. 

35 Iamoto, e bualang, tananni talinga tu 
kadanNa PUANG. 

36 Inde sia tu kadanNa Puangta PUANG, 
Nakua: Tu belanna laomo tu siri'mu 

sia dikambelangimo tu kasirisammu 
napobua” gau’ salamu sola muane 
ungkamoraiko sia sola mintu' rapang- 
rapang dipodeata megalliammu, sia 
belanna rarana anakmu muane tu 
mangka mupemalaran lako- 

37 jamoto, manassa la Kupasipulung tu 
mintu' muane ungkamoraiko, tu musede 
anna poraiko, la mintu' tu muporainna, 
la mintu' tu musayunna: la Kupasipulung 
dio mai mintu' inan unneako sia la 

Kukambelangiko dio tingayona tu tau 
iato mai, anna tiroi tu kasirisammu. 

38 La Kuukungko susitu apa naparampo 
tau lako baine pasandak salu lako 
rampanan kapa' sia umpatibollo rara: 
sia la Kupadadiko misa' to narampoi 
to'doan rara napobua' kare'dekan ara' 
sia narampoi kamangimburuan. 

39 La Kusorongko tama limanna 

tau iato mai, anna rondonni tu 
tangdo'mu sia naro'pok-ro'pok tu 
palangkamu sia anna kalosso'i tu 
tamangkalemu, naalaiko tu belomu, 
anna tampeko napopa'kambelang, tang 
ma'tamangkale. 

40 Napalaoiko tau sangtuntunan, tu la 
untumbuiko batu sia ussilantukkiko 
nalontok-lontok pa'dang, 

41 sia la naballa tu banuammu sia la 
naparampoiko ukungan dio pentirona 
buda baine, sia tae' dukamo ammu Ia 
umpa'bengan tambo. 

42Belanna tete dio apa iato 

iatu kare'dekan ara'Ku tu 

urrampoiko la Kuparandan sia iatu 
kamangimburuangKu la toyang dio mai 
kalemu: mangkato Kumane rapa' sia 
tae'mo nala torro tu kasengkeangKu. 

43Belanna tae” mukilalai tu allo 
kalollerammu, sangadinna mupare'dek 
tu ara'Ku, iamoto la Kupasule langngan 
ulummu tu gau'mu, kadanNa Puangta 
PUANG. Belanna tae'moraka mutompoi 
pole'i gau' sala mesirisammu tu mintu' 
penggauran megalliammu? 

44Manassa mintu' tu to umpalao 
parumbasan, la ma'parumbasan diona 
kalemu kumua: Umba nakua tu indo, 
susi dukato tu anakna baine. 

45 Ikomo tu anakna baine indo'mu, tu 
ungkasorromo muanena sia anakna 
muane, sia ikomo tu siulu'na tu 

mai sangbainemu, tu ungkasorromo 
muanena sia anakna muane. Iatu 
indo'mu to Heti sia iatu ambe'mu to 
Amori. 

46 Tatu sangbaine kapuamu iamotu 
Samaria, tu sola anakna baine torro 
dio rampe rekkena muninna; na iatu 
sangbaine bitti'mu, tu torro dio rampe 
sau'na muninna, iamotu Sodom sola tu 
mai anakna baine. 

47 Apa tae” ammu turu' mamnai tu bate 
lalanna sia tae” muturu' mannai tu 
penggauran megallianna, sangadinna 

tae” namasai ammu mandumo kadake 
lan mintu' penggaurammu. 

48|a lelukraka tuoKu, kadanNa 
Puangta PUANG, manassa iatu Sodom, 
sangbainemu, sola anakna baine, tae' 
napogau'i tu apa mupogau' sisola 
anakmu baine. 

49 Inde sia tu kakadakeanna Sodom, 
sangbainemu, iamotu tuo sola anakna 
baine situang kamatampoan, kasebaran 
sia kamanamanan, anna masalio bang, 
apa tae' anna tundui lenni tu mai to 
mandasa sia to mase-mase. 

50 Tarru' matampo tu tau iato mai, sia 
napogau' tu apa megallian dio oloKu. 
Iamoto kuputtai tu tau iato mai, tongku 
tiromi. 

51 Tatu Samaria tae'pa nasesena 
kasalammu napogau': mandu losong 
tu apa megallian mupogau' anna iatu 
tau iato mai. Susimoto tu sangbainemu 
mupabutung to tae" salana tete dio 
mintu' apa megallian tu mangka 
mupogau". 

52|a mutanggung tu attangammu, e 
iko, tu umpatunduk to ma'paolai salu 
umpamaringan pangra'ta' kara-karana 
sangbainemu, tete dio kasalammu 

tu napobannang umpogau'i tu apa 
megallian losong anna iatu napogau'na 
tau iato mai, iatu tau iato mai maringan 
salana na iko. Iamoto sipatuko masiri' 
sia untanggung kalenai tu attangammu, 
belanna mupabutung to tae' salana tu 
sangbainemu. 

53 Sia la Kupopembali tu dalle'na, iamotu 
dalle'na Sodom sola anakna baine sia 
dalle'na Samaria sola anakna baine: susi 
dukato tu dalle'mu la Kupopembali, 
343mmu tanggung kalenai tu 
attanganmu sia umpassan siri mu 
diona tu mintu’ apa mangka mupogau' 
tu munii umpaden pa'pakatana lako tau 
iato mai. 

>> Na iatu sangbainemu Sodom sola 

tu mai anakna baine la sule tama 
dandanna, sia iatu Samaria sola tu mai 
anakna baine la sule tama dandanna: 
na iko sola tu mai anakmu baine la sule 
dukako tama dandanmu. 

56 Susitu sanganna Sodom, 
sangbainemu, tae' bangmo 

nasa'bu'i randan pudukmu, tonna 

attu kamatampoammu, 

37 tonna tae'pa nadipasombo tu 
kakadakeammu, susi duka totemo 

attunnamo, munii attangan lako 
mintu' anak dara Aram sia mintu' 
sanglembangna sia lako anak dara to 
Filistin, tu naala la'de'na ussayuko tiku 
lao. 

58 Mintu' tu penggauran mesirisammu 
sia apa megalliammu tu mutanggung 
kalena, kadanNa PUANG. 

59 Belanna inde sia tu kadanNa Puangta 
PUANG: La Kupogau', susitu mangka 
mupogau' lako Kaleku, tu mangka 
untapa' sumpa, belanna mupoka tu 
basse. 

60 Apa moi nasusito Kukilalai tu basseta, 
lan attu mangurammw, sia la untananKi' 
misa" basse matontongan sola. 

61 Attu iato la mukilalai tu mintu' 
gau'mu sia la masiri'ko ke mutarimai tu 
sangbainemu, tu kapuanna sia bitti'na, 
sia Kubenko la dadi anakmu baine, moi 
tae' natete dio tu basse mangka tatanan. 
62 Sia la Kutanan tu basseku tasibassei, 
ammu tandai kumua Akumo tu PUANG, 
63ammu mengkilala sia masiri' sia 
anna diona siri'mu ammu tang 
umbungka' pudukmu -, ke Kupadenni 
tu pengkalossoran diona mintu' apa 

mangka mupogau', kadanNa Puangta 
PUANG. 


Rapang-rapang diona 
Zedekia umpoka basse 


17:1-24 

1 7 1 Rampomi tu kadanNa PUANG 

lako kaleku Nakua: 
2 E ma'rupa tau pokadako misa” karrume, 
paissanni misa” pa'pasusian tu to Israel, 
3 sia ma'kadako kumua: Inde sia tu 
kadanNa, Puangta PUANG Nakua: Den 
misa” langkan maega kapua, mawatang 
pani'na, malinta” pettia' na, makamban 
bulu pani'na sia ma'rupa-rupa, ta'pa dao 
Libanon, anna ala lolok kayu arasi”. 
“Tatu takke'-takke' manguranna daona 
lu nasa'pekki, nabaai lako misa' tondok 
nanii ma'baluk-baluk, anna palanni misa” 
kota to ma'balili. 
> Naalami tu taruk misa” dio mai 
padang iato, anna tananni lan misa' 
pangamboran, tu nanii buda uai, 
natananmi susi kanii. 
6 Mentarukmi dadi garonto” anggoro' 
kalua’ male membalaba', maresso' tu 
garonto'na, anna ma'palulako nasang 

tu tangkena sia diong nasang liu tu 
uaka'na. Susito dadimi garonto' anggoro' 
mentangke-tangke sia mellolo. 

7 Apa den siapa misa' langkan maega 
kapua, mawatang tu pani'na sia buda 
bulu pani'na. Ta'kala iatu garonto' 
anggoro' umpoperroro uaka'na lu lako 
sia napopembalaba' tu tangkena lako, 
kumua anna sakka'i langkan maega iato, 
tangia pangamboran, tu dinii untananni. 
8 Apa ditanan dio lu padang lunak, tu 
nanii buda uai, la mentaruk sia mellolo 
sia membua, anna dadi misa' garonto' 
anggoro' ballo. 

9 Pokadai kumua: Inde sia tu kadanNa 
Puangta PUANG, Nakua: La dadi siaraka? 
Tae" siaraka nala ullampi' tau tu aka'na 
sia nasa'pek tu buanna, naurunganni 
marangke tu daunna sia tarukna? La 
marangke sia tae' tu lima matoto' sia 
buda tau la ditambai la urra'ta i diong 
mai aka'na. 

10 Manassa ditanan, apa ma'dinraka Ia 
dadi? Tae'raka nala marangke pissan, ke 
nairi'i angin rampe matallo, namarangke 
dio inan dinii untananni? 

11Rampomi tu KadanNa PUANG lako 
kaleku Nakua: 

12 Pokadanni bati' pabali-bali kumua: 
Tae'raka mitandai apa battuananna te? 
Pokadanni kumua: Manassa saemo datu 
Babel lako Yerusalem, anna baai male tu 
datu sia iatu mai arung, anna pali'i lako 
Babel, napadio kalei. 

13 Sia naala tu misa' bati” datu, anna 
sibasse sola sia napadudungi sumpa, sia 
nasolan duka male tu to paana tondok. 
14 Take susito la tae'mo kamatotoranna 
tu kadatuan sia tae'mo nakullei 
unnadongan ulunna, sangadinna 
nakaritutui tu basse, anna tontong 
bendan. 

15 Apa naeamo, belanna mesua lako 
Mesir, anna benni darang buda sia tau 
buda. La maupa' siaraka? Ma'dinraka 
tilendok tu to umpogau'i susito? Sia iatu 
to umpoka basse ma'dinraka la tilendok? 
16 La lelukraka tuoKu, kadanNa Puangta 
PUANG, manassa la mate tu Zedekia dio 
Babel, sikandappi' datu, lan inan nanii 
torro datu mangka unnangka'i dadi datu, 
belanna napamatuna tu sumpa mangka 
nasumpanni sia napoka tu basse mangka 
nasibassei. 

17 Sia tae” duka nabenni Firaun surodadu 
buda sia to parari makamban la untundui 

lan kasirarian, ke umbangunni panampo 
sia unggaragai benteng, la ungka'tu 
sunga'na buda tau. 

18 Napamatunamo tu sumpa, belanna 
napoka tu basse, moi namangkamo 
sitoe lima, umpogau'i tu mintu' apa iato, 
tae" nala tilendok. 

19 Tamoto, kadanNa Puangta PUANG: la 
lelukraka tuoKu, iatu sumpa disa'bu' tete 
dio sangangKu, tu napamatuna sia iatu 
basse ditanan tete dio sangangKu, tu 
napoka, la Kupasule langngan ulunna. 
20|a Kutananni porro'Ku, anna alai 
poyaKu, angKu solanni lako Babel, nadio 
Kunii umpaolai salu, natumang gau' tang 
maruru'na lako Kaleku. 

21 Tatu mintu’ to mallai dio mai mintu’ 
tuntunan surodadunna, la tibambang 
nakande pa'dang, na iatu torronapa la 
dipatisambo' lako mintu' mata angin. 
Ammi tandai, kumua Akumo tu PUANG, 
tu mangka umpokadai to. 

22 Inde sia tu kadanNa Puangta PUANG 
Nakua: Attu iato Aku Kalena la unnalai 
tu misa" taruk dao mai lolok kayu 
arasi' madao, angKu tananni rokko 
padang: dao mai takke'-takke' mangura 
madaoanna la Kusa'pek tu misa' tarukna 

na Aku kalena la untananni dao misa’ 
buntu malangka' sia mala'bi'. 

23 Dao buntu malangka'na Israel la 
Kunii untananni, anna mentangke sia 
membua sia mendadi misa” arasi' ballo. 
Anna sanda rupanna tu manuk-manuk, 
ma'rupa-rupa bulunna sae messerang 
diong, anna mentiongan diongna lu 
tangkena. 

24 Anna mintu' kayu dio padang la 
untandai kumua Akumo, tu PUANG, 
umpamadiongan kayu matande sia 
umpamatande kayu mengkadiongan, 
umpamarangke kayu maluna sia 
umpopentaruk kayu marangke. Akumo, 
tu PUANG, tu mangka umpokadai to, sia 
Akumo tu la umpogau'i. 


Iatu to lino la untanggung 
penggauranna 


18:1-32 
18 1 Rampomi tu kadanNa PUANG 
lako kaleku nakua: 
2 Umbara mikua ammi poparumbasanni 
te parumbasan iate dio tondok Israel 
kumua: Mintu' ambe' ungkande bua 

anggoro' mamata, anna anakna 
langgang issinna? 

3La lelukraka tuoKu, kadanNa Puangta 
PUANG, damo mipoparumbasanni te 
parumbassan iate lan lu Israel. 
4Tonganna mintu’ mendeata, Aku 
puangna, la mendeatanna amber, la 
mendeatanna anak, Aku puangna, iatu 
mendeata kasalan, la mate. 

> Take bulo sanglampai tu tau sia 
umpogau'i tu salunna sia kamololoan, 

6 sia tae” napasakka' kande pemala' 
dao buntu sia tae' namentiro lu lako 
rapang-rapang dipodeatanna to Israel, 
tae' nagau' sala bainena solana sia tae' 
hasangampa' baine nalambi' bulanna, 

7 tang umpakario-rio tau, umpasulean 
apa napa'pentoean to kaindanan, tae' 
namangrampa, naben rotinna tu to 
topo sia napaluangi tamangkale tu to 
ma'kambelang, 

8 tae' napalaku denne’, ke ma'peindanni 
sia tae' nasanta' denne', tae' narumbui 
limanna tu apanna tau, sia malambu' 
ma'paolai salu, ke den tau sisakka, 

9 lolang unturu' apa Kupondok sia 
ungkaritutui atorangKu umpa'pekitanan 
kamarurusan, iatu tau susito malambu': 

manassa la tuo, kadanNa Puangta 
PUANG. 

10 Apa iake denni anakna misa' muane, 
to masa'ga' sia umpatibollo rara, a'a, tu 
umpogau'i misa' te apa iate, 

1!. moi na ia kalena tu ambe'na tae’ 
napogau'i tu apa iato - sia umpasakka' 
duka kande pemala' dao buntu, sia 
unggau' sala bainena solana, 

12 ympakario-rio to mandasa sia to 
mase-mase, mangrampa, tae' napasule 
apa dipa'pentoean, na mentiro lako 
rapang-rapang dipodeata sia umpogau' 
apa megallian, 

13 na umpalaku denne’, ke ma'peindanni 
sia ussanta' denne‘, la tuo siaraka tu tau 
susito? Tae' nala tuo, belanna mangkamo 
umpogau'i te mintu'na apa megallian 
iato. Manassa la mate dipatei. La sule 
lako kalena tu rara mangka napatibollo. 
14Tiromi, undadiammo, misa” pia muane, 
na iate untiro mintu' kasalan napogau' 
ambe'na: natiro tu iannato, apa tae' 
nama'gau' susito. 

15Tae' napasakka' kande pemala' 

dao buntu sia tae' namentiro lako 
rapang-rapang dipodeatanna to Israel, 
tae” nagau' sala bainena solana, 

l6tae' napakario-rio tau, tae" 

natarima apa dipa'pentoean sia 

tae” namangrampa: naben rotinna tu to 
topo sia napaluangi tamangkale tu to 
ma 'kambelang, 

17 tae” narumbui limanna tu apanna tau, 
tae” napalaku denne’ sia tae’ nasanta' 
denne', ungkaritutui atorangKu sia 
lolang unturu' apa Kupondok tae' nala 
mate belanna kakadakeanna ambe'na, 
manassa la tuo. 

18 Tatu ambe'na, belanna umpandasa 
tau, urrampa apanna solana sia 
umpogau' apa tang melo dio lu 
sangtondokna, manassa la mate 
natumang katangmalamburanna. 

19 Apa mikua: Ma'apai anna tae' 
natanggungi anakna tu kakadakeanna 
ambe'na? Tonganna iatu anak iato 
umpogau'i tu salunna sia kamaloloan, 
nakaritutui tu mintu' apa Kupondok sia 
naturu', manassa la tuo. 

20 Tatu to umpogau' kasalan, ia siamo ia 
la mate. Tae’ naanakna la untanggungi tu 
kakadakeanna ambe'na, sia misa” ambe' 
tae' nala untanggungi tu kakadakeanna 
anakna. latu kamalamburanna to 
malambu' la dipakkan lu lako ia kalena 

na iatu katangmekaalukanna to tang 
mekaaluk la dipakkan lu lako ia kalena. 
21 Apa ianna den to tang mekaaluk 
mengkatoba' dio mai mintu' kasalanna, 
tu mangka napogau' anna karitutui tu 
mintu apa Kupondok, sia umpogau'i tu 
salunna sia kamaloloan, manassa la tuo, 
tae" nala mate. 

22 Tae'mo misa” tu kasalanna tu mangka 
napogau' la dibilang lako kalena tete dio 
kamaloloan mangka napogau' manassa 
la tuo. 

23 Ma'apai anna la unnalai penaangKu 
tu kamateanna to tang mekaaluk?, 
kadanNa Puangta PUANG. Tang ia 

raka naala penaangKu te, kumua anna 
mengkatoba' dio mai lalanna, anna tuo? 
24 Apa ianna balik dio mai gau' 
malambu'na tu to malambu', anna 
umpogau' tang malambu' unturu mintu' 
apa megallian, tu napogau' to tang 
mekaaluk - la tuoraka? Moi misa” tu 
mintu' apa malambu' mangka napogau' 
tae'mo nala dibilang. Belanna diona 
katangmarurusan tu mangka napalalo 
sia diona kasalan mangka napogauvu, 
iamoto nala mate. 

25 Apa mikua: Tae” namalambu' tu 
lalanNa Puang. Perangii, e to Israel, 
tae'raka namalambu' tu lalanKu? Ondong 
pissan ia tu lalanmi tang malambu'. 

26 Take denni to malambu' balik dio mai 
gau' malambu'na, anna pogau' tang 
malambu' napobannangi mate, iatu 
kamateanna to natumang apa tang 
malambu' tu mangka napogau". 

27 Apa iake denni misa” to tang mekaaluk 
mengkatoba' dio mai gau' kadakena, 
anna pogau'i tu salunna sia kamaloloan, 
manassa la ungkaritutui katuoanna. 

28 Belanna mengkilalamo sia 
mengkatoba'mo dio mai mintu' 

salana tu mangka napogau'. Manassa la 
tuo: tae' nala mate. 

29 Apa ma'kada tu to Israel nakua: 

latu lalanNa Puang tang melambu'. 
Tae'raka namalambu' tu mintu' lalanKu, 
e to Israel? Ondong pissan ia tu mintu' 
lalanmi tang malambu'. 

30 Tamoto angKu la umpaolaikomi 
salunna pantan sitinaya penggauranmi, 
e to Israel, kadanNa Puangta PUANG. 
Mengkatoba'komi sia balikkomi dio mai 
mintu' salami, da mipobannangi titodo 
sae lako tobang rokko kakadakean. 

31Tibei dio mai kalemi tu sala mangka 
mipogau', ammi ba'rui tu ba'tengmi sola 
penaammi. Ma'apari ammi la matera, e 
to Israel? 

32 Belanna tae” naalai penaangKu tu 
kamateanna to la mate, kadanNa 
Puangta PUANG: iamoto balikkomi, 
ammi tuo. 


Bating lako mintu' datunna to Israel 


19:1-14 
19 INa iatu iko, tannunko bating 
lako mintu' datu to Israel, 
2 Sia ma'kadako kumua: 
Tae'raka nasusi singa inanna tu indo'mu 
dio lu mintu' singa laki! 
Mamma’ dio lu singa mangura, 
tu umpelobo'i anakna. 
3 Tatu mintu’ anakna misa” tu napelobo'i 
anna dadi singa mangura, 
tu melada' usse'bu kandena, 
moi tau nakande duka. 
4Narangimi mintu' bangsa tu kareba 
diona kalena, 
didammakmi lan kalo'tokna, 
sia nakale'ke'i, narendenni, 
lako tondok Mesir. 

> Jatonna tiromi singa inanna, 

kumua ka'tumo rannunna, sia 
pa'demo sanderanna, 

naalami tu anak senga'na misa’, 

naangka'i dadi misa” singa mangura. 

6 Barani male sirau padanna singa, 

a'ganna singa mangura, 

tu melada' usse'bu kandena, 

moi tau nakande duka. 

7 Nagau' sala tu baine balunna 

sia nasanggang tu kotana, 
tiramban tu mintu' lino 
hnapobua' burrung kapuanna. 

8 Apa tibalikmo tu mintu' bangsa 
unneai, 

dio mai mintu tondok tiku lao: 
natananni porro’, 
anna didammak lan kalo'tokna. 
9 Anna patamai tau kurungan, anna 
dipungo dikale'ke', 
anna dibaa lako datu Babel, 
nadipatama misa’ benteng matoto, 
kumua damo nadirangi tu burrungna 
dao lu mintu' buntu Israel. 

10 Tatu indo'mu, lan tu attu munii 
menta'bi butungi to misa' garonto' 
anggoro', 

tu ditanan dio randan uai, 

tu membua sia mentangke-tangke, 
belanna buda tongan uai. 
11 Tatu mai tangkena matoto’: 
sae lako dadi tekken kadatuan. 
Misa'i tu tangkena tuo tarangso 
langngan 
dao lu mintu' takke'-takke' makampu, 
sia paan diona kakalandoanna 
langngan, 
sia diona kamakampuanna takke'- 
takke'na. 
12 Apa diona kasengkean anna dilampi'i 
tu garonto' anggoro' iato, 
nasongka rokko padang. 
Mintu' buanna napamarangke angin dio 
mai rampe matallo, 
rondonmi anna marangke. 
latu tangke matoto'na 
nakande api. 
13 Totemo ditananmo dio lu padang 
pangallaran, 
dio lu misa” padang marangke sia 
ba'ta'. 
14 Sunmi tu api lan mai tangkena, 
tu ungkande takke'-takke'na sia 
buanna, 
tae'mo tangke matoto'na dio, 
tae'mo tekken la sikambi' kadatuan! 

Iatu apa mangka dadi 
umpabu'tu pangadaran 


20:1-44 

20 1 Tatonna taun ma'pempitu bulan 

ma'pellima, allo ma'pessangpulo 
bulan iato, saemi tu ba'tu pira-pira 
pekaamberanna to Israel la umpalaku 
pa'timbanganNa PUANG, anna unno'ko' 
dio tingayoku. 
2 Attu iato rampomi kadanNa PUANG 
lako kaleku Nakua: 
3E ma'rupa tau, sipa'kadako 
pekaamberanna to Israel sia ma'kadako 
lako mukua: Inde sia tu kadanNa 
Puangta PUANG Nakua: Saerokomika 
la umpalaku pa'timbangangKu? La 
lelukraka tuoku, tae” Kuelorangkomi 
umpalaku pa'timbangangKu, kadanNa 
Puangta PUANG. 
4 Morairokoka umpaolai salu tu tau iato, 
morairokoka ma'paolai salu, e ma'rupa 
tau? Paissanni tau iato mai tu mintu' apa 
megallianna nene" to dolona, 
3 ammu ma'kada lako kumua: Inde sia 
tu kadanNa Puangta PUANG Nakua: 

latongku pilei langsa'i tu to Israel, 
umposumpaNa' misa' sumpa lako 
bati'na rapunna Yakub, sia Kupapayan 
tu Kaleku lako tau iato mai dio tondok 
Mesir: tonganna umposumpaNa' misa' 
sumpa, Kukua: Akumo tu PUANG, 
Kapenombammu. 

6 Allo iato umpalaoNa' sumpa lako 
tau iato mai, kumua la Kusolan lan 
mai tondok Mesir, lako misa’ tondok, 
tu mangka Kutonnoranni, tu sebo 
pangandu' sia tani’ enoan; iamo misa’ 
belo dio lu mintu’ tondok. 

7 Ma'kadaNa' lako tau iato mai Kukua: 
Pantan tibei tu apa megallian nata'pai 
matammi; da mipa'ruttakki rapang- 
rapang dipodeatanna to Mesir tu kalemi. 
Akumo tu PUANG, Kapenombammu. 

8 Apa nabali-baliNa' sia noka 
umperangiiNa': moi misa" tae’ untibei 
tu apa megallian sia tae” natampei tu 
rapang-rapang dipodeatanna to Mesir, 
Kuurungan untangnga'i la umbarrakan 
kare'dekan ara'Ku lako tau iato mai, 
sia umpaupu' kasengkeangKu tu 
Kuparampoanni dio tondok Mesir. 

9 Apa Kupalalomo tu penggaurangKu 
belanna sangangKu, kumua da 

nadipamatuna dio pentirona mintu' 
bangsa, tu nanii torro tau iato mai: dio 
pentirona tau iato mai Kunii umpapaan 
Kaleku, belanna Kusolan lan mai tondok 
Mesir. 

10 Kusolammi tu tau iato mai sun lan mai 
tondok Mesir sia Kubaa tama padang 
pangallaran. 

11 Kubenni tu apa Kupondok sia 
Kupa'peissanan lako tau iato mai tu 
atorangKu, tu napotuo tau, ke naturu'. 
12 Sia Kuben duka tu mintu’ allo 
katorroangKu, dadi misa' tanda lan 
alla'Ku na tau iato mai, anna issanni 
tau iato mai, kumua Akumo, PUANG, tu 
umpamaseroi. 

13 Apa pabali-bali tu to Israel lako 
Kaleku lan padang pangallaran: tae' 
naturu'i tu apa Kupondok sia natibe tu 
atorangKu, tu napotuo tau, ke naturu'i. 
Napamatuna liu tu allo katorroangKu, 
Kuurungan untangnga'i la umbarrakanni 
tu kare'dekan ara'Ku lako tau iato mai 
lan lu padang pangallaran la ussabu'i. 
14 Apa Kupalalomo tu penggaurangKu 
belanna sangangKu, kumua da 
nadipamatuna dio pentirona mintu' 

bangsa, tu dio pentirona Kunii 
umpatassu' tu tau iato mai. 

15 Apa moi susito umpalao dukaNa' 
sumpa lako tau iato mai lan lu padang 
pangallaran, kumua tae' Kula ussolanni 
tu tau iato lako tondok, tu mangka 
Kukamaseanni, tu nanii sebo pangandu' 
sia tani” enoan - iamo belo dio lu mintu’ 
tondok- 

16 helanna natibe tu atorangKu sia 

tae” naturu'i tu apa Kupondok sia 
umpamatuna allo katorroangKu, 
belanna iatu penaanna ma'misa lako 
rapang-rapang dipodeatanna. 

17 Apa mamase siaNa' untiroi, anna tae' 
Kusabu'i sia tae” Kumangsanni lan lu 
padang pangallaran. 

18 Ma'kadaMo' lako mintu' anakna tau 
iato mai lan padang pangallaran, Kukua: 
Da mituru' tu apa napondok nene’ 

to dolomi, da mikaritutui tu atoranna 
sia da miparuttakki rapang-rapang 
dipodeatanna tu kalemi. 

19 Akumote tu PUANG, Kapenombammu, 
turu'i tu apa Kupondok sia karitutui tu 
atorangKu, ammi pogau'. 

20 Pamadatui tu allo katorroangKu, 
nadadi misa” tanda lan alla'Ku na kamu, 

ammi tandai, kumua Akumo, tu PUANG, 
Kapenombammu. 

21 Apa jatu mai anakna pabali-bali lako 
Kaleku, tae naturu'i tu apa Kupondok 
sia tae” nakaritutui tu atorangKu, tu 
napotuo tau, ke naturu'i. Napamatuna 
tu mintu' allo katorroangKu, Kuurungan 
untangnga'i la umbarrakanni tu 
kare'dekan ara'Ku lako tau iato 

mai sia umpaupu' kasengkeangKu 

tu Kuparampoanni lan lu padang 
pangallaran. 

22 Sia Kuriu' sule tu limangKu sia 
Kupogau' susito belanna sangangku, 
kumua da nadipamatuna dio pentirona 
mintu' bangsa, tu dio pentirona Kunii 
umpatassu' tu tau iato mai. 

23 Apa umpalaoMo' sumpa lako kalena 
lan lu padang pangallaran, kumua la 
Kupatisambo' tu tau iato mai dio lu 
mintu' bangsa sia la Kupatitale' dio lu 
mintu' tondok, 

24 belanna tae' naturu'i tu atorangKu sia 
natibe tu apa Kupondok, napamatuna 
tu mintu' allo katorroangKu sia tae' 
napasalai mata tu rapang-rapang 
dipodeatanna ambe'na. 

25 JTamoto Kubenni tau iato mai tu apa 
dipondok tang melo sia atoran, tae' nala 
umpotuoi. 

26 Sia Kuparuttakki pemala'na tu tau iato 
mai - belanna mintu' anak pa'bunga'na 
napamaindanni api - la umpapussak 
penaanna tau iato mai, anna tandai' 
kumua Akumo tu PUANG. 

27 Tamoto, e ma'rupa tau, ma'kadako 
lako to Israel sia kuanni mukua: Inde 
sia tu kadanNa Puangta PUANG, Nakua: 
Tete dio duka penggauran iato, nanii 
nene’ to dolomi ullo'boNa', sia tang 
maruru' lako Kaleku. 

28 Tatongku solanni tama tondok 

tu mangkaMo' umpalao sumpa Ia 
Kukamaseanni, natiromi tu mintu' tanete 
malangka' sia mintu' kayu maloboran, 
na inde to dio nanii umpemalaranni tu 
pemala'na, sia nanii umpennoloanni 

tu pamenganna, tu umpabu'tu pa'di' 
penaa, sia untunu dupa busarungngu' 
sia umboloanni tu pemala' pantedok. 

29 Ma'kadaNa' lako tau iato mai Kukua: 
Apa toda ia tu inan madao minii kendek 
langngan? Iamoto nasangai tau Inan 
madao sae lako allo iate. 

30 Tamoto ma'kadako lako to Israel 
kumua: Inde sia tu kadanNa Puangta 
PUANG: La miruttakkiraka tu kalemi 
susi napogau' neme' to dolomi sia la 
ma'gau' salarokomika unturu'i tu apa 
megallianna tau iato mai? 

31 Ondongpi belanna mibaa tu pemala'mi, 
iamotu anakmi mipamaindanni api, 
miruttakki tu kalemi napobua' mintu' 
rapang-rapang dipodeatammi sae 

lako allo iate: la Kueloranrokomika 
umpalaku pa'timbangangku, e to Israel? 
La lelukraka tuoKu, kadanNa Puangta 
PUANG, tae' Kuelorangkomi umpalaku 
pa'timbangangKu. 

32 Sia apa tu bu'tu lan penaammi, inang 
tae' anna la lolo”, tu mikua: la susikanni 
tu bangsa iato, la susikanni tu suku lan 
tondok iato la menomba lako kayu sia 
batu. 

33 La lelukraka tuoKu, kadanNa Puangta 
PUANG, manassa la Kuparentakomi 
lima matoto' sia takia' tie'te sia la 
Kupabarrakkikomi kare'dekan ara'Ku. 

34 La Kutassu'ikomi dio mai tangngana 
mintu' bangsa sia Kupulungkomi lan mai 
mintu' tondok tu minii tisambo' male, 

tete dio lima matoto’ sia takia’ tie'te' sia 
kare'dekan ara' dibarrakan. 

35 Angku baakomi lako padang 
pangallaranna mintu' bangsa sia 
umpaolaikomi salu inde to dio anta sitiro 
lindo. 

36 Susitu nene'mi mangka Kupaolai 
salunna dio padang pangallaranna 
tondok Mesir, ten dukamoto tu kamu 

la Kupaolai salunna, kadanNa Puangta 
PUANG. 

37 Sia la Kupaunnola diongnakomi lu 
tekken to mangkambi' sia Kupaalaikomi 
pepori basse. 

38 Sia la Kusarakki dio mai kalemi tu 

to pabali-bali sia iatu to unneaNa', la 
Kutassu' duka lan mai tondok nanii 
mentiruran, apa tae' nala tama tondok 
Israel. Ammi issanni, kumua Akumo tu 
PUANG. 

39 Na kamu, e to Israel, kadanNa 
Puangta PUANG, da'ito ammi pantan 
lao umpenombai rapang-rapang 
dipodeatanna. Apa undinna la 
miperangiiNa' sia tae'mo mila 
umpamatuna sanga madatungKu 

tete dio pamengan pemala'mi sia 
rapang-rapang dipodeatammi. 

40 Belanna dao buntu maindanKu, dao 
buntu malangka'na Israel, kadanNa 
Puangta PUANG, inde to la nanii mintu' 
to Israel umpenombaiNa” iamotu mintu 
tau lan tondok iato. Indeto dio la nanii 
unnalai penaangKu sia inde to dio la 
Kunii umpalaku pa'duruk sia iatu melona 
pamengammi, dio mai mintu' apa 
mipamarimbangan. 

41 Sia la naalakomi penaangKu 

butung misa" bau busarungngu', ke 
Kutassu'imokomi lan mai bangsa iato. 
Sia la Kupasipulungkomi lan mai tondok 
dinii umpatisambo'komi male sia Ia 
Kupapayan To maindan tu Kaleku lako 
kalemi dio pentirona mintu' bangsa. 

42 Ammi tandai, kumua Akumo tu PUANG, 
ke la Kusolammokomi tama tondok 
Israel, tama tondok tu mangkaMo' 
umpalao sumpa ungkamaseanni nene' 
to dolomi. 

43 Sia inde to la minii ungkilalai tu 
mintu' gau'mi sia penggaurammi, tu 
mipobannang urruttakki kalemi belanna 
mintu' penggauran kadake tu mangka 
mipogau'. 

44 Sia mitandai Akumo tu PUANG, ke 
Kugau'komi tete dio sangangKu sia 

penggauran bulitukmi, e to Israel, 
kadanNa Puangta PUANG. 


Api ma'kande dio padang Lo'na lu 


20:45-49 


45 Rampomi tu kadanNa PUANG lako 
kaleku Nakua: 

46E ma'rupa tau, mentingo lu sau'ko, 
palolongko kadammu sau' lili' Lo'na lu 
sia ma'nubua'ko unnea mempangala'na, 
iamotu padang Lora lu. 

47 Sia ma'kadako lako pangala' dio 
padang Lo'na lu kumua: Perangii te 
kadanNa PUANG: Inde sia tu kadanNa 
Puangta PUANG: Manassa la Kupadukku 
tu api lan tangngamu, anna kandei 

tu mintu' kayu mamata sia mintu' 
kayu marangke lan lili'mu. Na iatu api 
ma'lana-lana iato tang pa'de len, apa 
randuk lo” mai rampe lo'na lu sae rekke 
rampe daanna lu iatu mintu' lindona tau 
nalepa'i api iato. 

48 Anna mintu' tolino untiroi, kumua 
Akumo, tu PUANG, mangka umpadukkui 
na tang pa'de len. 

49 Attu iato ma'kadana' kukua: O 
Puangta PUANG, napokada tau tu diona 


YEHEZKIEL 21.1-6 92 


a'gangku, kumua: Tang napokadaraka 
tu rapang-rapang kada? 


Pa'dangNa PUANG ullaoi Yerusalem 


21:1-27 

2 1 1 Rampomi tu kadanNa PUANG 

lako kaleku Nakua: 
2E ma'rupa tau, mentingoko lako 
Yerusalem, palolongko kadammu ullaoi 
mintu’ inan maindan sia ma'nubua'ko 
ullaoi tondok to Israel, 
3 sia ma'kadako lako tondok Israel, 
kumua: Inde sia tu kadanNa PUANG: 
Manassa la Kulaoiko! La Kunonok tu 
pa'dangKu sia la Kusabu'i tu to malambu' 
sia to tang mekaaluk dio lu kalemu. 
4Belanna Kusabu'i dio lu kalemu tu to 
malambu' sia to tang mekaaluk, iamoto 
la tinonok tu pa'dangKu ullaoi mintu' 
angge menaa lo' mai pollo'na uai sae 
rekke ulunna salu. 
> Anna issanni mintu’ angge menaa, 
kumua Akumo, tu PUANG, tu unnonok 
pa'dangKu, anna tang sibanuamo sule. 
S Na iko, e ma'rupa tau, sumarroko 
butung to rantang buana: ondongpi 

sumarroko diona kamapa'dikan 
penaammu. 

7Tanna ma'kada tu tau lako kalemu 
nakua: Apara tu miposarro?, la mukua 
mebali: Iamotu diona kareba, tu la 
saemo, tu napobannang bonnong tu 
mintu' penaa, sia kope tu mintu' lima, sia 
rita tu mintu’ ba'teng sia tang nasalamo 
ma'pu' tu mintu' guntu'. Manassa la 
rampomo sia dadi, kadanNa Puangta 
PUANG. 

8 Rampomi tu kadanNa PUANG lako 
kaleku Nakua: 

JE ma'rupa tau, ma'nubua'ko sia 
ma'kadako kumua: Inde sia tu kadanNa 
PUANG: Ma'kadako mukua: Misa' 
pa'dang, misa' pa'dang: Diasamo sia 
diburindamo. 

10 Diasamo la dipepan tau, diburindamo, 
anna pandillak-dillak susi kila. La 
parannuriki'ka? Iatu tekkenna anakku 
muane tang ussanga mintu' kayu. 
11Mesuamo umburindai, kumua anna 
tangkei tau, mangkamo diasa sia 
diburinda tu pa'dang iato, nadiben to 
papatean. 

12 Melallakko sia umbatingko, e 
ma'rupa tau, belanna iate iannate 

dipamanassamo la ullaoi taungKu: 
dipamanassamo la ullaoi mintu' arungna 
to Israel, disorongmo tu tau iato mai 
la nakande pa'dang, la tau iato mai la 
taungKu. Iamoto, sala'pai tu pupummu. 
13 Mangkomo dipalalo tu apa ditoba: 
sia umbara nakua dadi, ke pa'de dukai 
tu tekken tu tang pabilang? kadanNa 
Puangta PUANG. 

14E iko, ma'rupa tau, ma'nubua'ko 

sia massala'pako, anna dipakande 

tu pa'dang penduan ba'tu pentallun. 
Papatean tu pa'dang iato, misa' pa'dang 
papatean kapua, pa'dang massiok bang 
dirangi untikui. 

15 Anna rantang tu buana tau sia 

buda tu to dipatei. Dio lu mintu' 
babanganna Kutanannimo pa'dang tu 
inan pa'tinggoroan. A'a digaragaimo tu 
pa'dang la pandillak-dillak: diasamo la 
dipa'tinggoroan. 

16 Sembangi tu diona kanan sia tu diona 
kairi, laoi umba-umba napatu matammu. 
17 Sia Aku Kalena la massala'pa sia la 
Kutappuimo tu kare'dekan ara'Ku lako, 
Akumo, tu PUANG, mangka umpokadai 
tu iannato. 

18 Rampomi tu kadanNa PUANG lako 
kaleku Nakua: 

19 Na iko, e ma'rupa tau, sura'i tu da'dua 
lalan, batu umbanna ma'din nannii sae 
pa'dangna datu Babel: misa'ri tondok 
nanii tassu' sola duai, palakoi pedullu 
lalan, padioi to” pamulanna lalan lu lako 
simisa' kota: 

20 sura'i tu misa’ lalan la naola 

pa'dang ullaoi Raba to Amon sia ullaoi 
duka Yehuda, sae lako Yerusalem tu 
ditambakuku. 

21 Belanna iatu datu Babel la bendan 
dio kasisarakan lalan, iamotu dio to' 
pamulanna da'dua lalan, nanii ma'biangi: 
la narogan tu anak pana; la nakutanai tu 
balo' tau, ia la ma'pepa'du. 

22 Dio lima kananna nanii anak pana 
dirogan, tu umpatu Yerusalem, la 

nanii umpabendan kayu petumbuk, la 
umpopenganga sadangna la unnarrak lao 
papatean, sia umpekapuai gamaranna 
mangaru, la umpabendan kayu 
petumbuk ullaoi mintu' babangan, la 
unggaragai tu misa” tampo la nanii to 
umpatama limbui sia misa' benteng, tu 
dinii sae ullaoi. 

23 Moi nasangamo buttok tu biang - 
sisumpa tonganmo tu tau iato mai -, 
apa napakilala tu kakadakeanna, anna 
ditingkan. 

24Tamoto, inde sia tu kadanNa Puangta 
PUANG, Nakua: Belanna mipakilala tu 
kakadakeammi, saba' payan tu salami, 
naurungan iatu kasalammi sombomo 
lan mintu' penggaurammi -, belanna 
nakilalai siakomi tau, ammi di tingkan. 
25 Na iko, e arung to Israel, to bulituk 
sia to tang mekaaluk, nalambi'mo 

tu allomu, iamotu attu kadiukungan 
ma'katampakanna. 

26 Inde sia tu kadanNa Puangta PUANG: 
Alai tu sa'pi' dio mai! lendokanni 

tu makota iato! Tae'mo nala susitu 
dolona. Pamatandei tu apa madiong, 
pamadionganni tu apa madao. 

27 La Kupadaun lauan tu kota iato, la 
Kupadaun lauan, la Kupadaun lauan. 
Apa moi susito, tae' duka natontong. 
Sae lako saena tu to sipatu la umpoapai, 
angKu kamaseanni lako. 

Pa'dangNa PUANG ullaoi tu Amon 


21:28-32 


28 Na iko, e ma'rupa tau, ma'nubua'ko 
sia ma'kadako kumua: Inde sia tu 
kadanNa Puangta PUANG diona to 
Amon sia diona pelo'bona: ma'kadako 
mukua: E pa'dang, tinonokmoko la 

ma tinggoro, diasamoko la papatean, sia 
la pandillak-dillak 

29. jake marassanni tu tau untiroangko 
pakita-kita buttok sia umbiangangko 
kamo'rangan - la unta'pai barokona 

tu to tang mekaaluk, to bulituk, 

tu nalambi'mo allona, iamotu attu 
kadiukungan ma'katampakanna. 

30 Pasibanuai sule tu pa'dang. Dio inan 
umpadadiko, lan tondok kadadiammu, la 
Kunii unnukungko. 

31 La Kubarrakan tu kare'dekan ara'Ku 
lako kalemu: sia la Kupamurru'ko api 
kasengkeangKu sia la Kusorongko tama 
limanna tu to tang untandai battuan, tu 
to untampa bang pepayu. 

32|a napokandeko api: lan tangnga 
tondok tu nanii lolong tu raramu, sia 
tae'mo nakilalaiko tau, belanna akumo, 


YEHEZKIEL 22.1-5 98 


tu PUANG, mangkamo umpokadai tu 
iannato. 


Kasalanna Yerusalem 


22:1-31 

22 1 Rampomi tu kadanNa PUANG 

lako kaleku Nakua: 
2 Na iko, e ma'rupa tau, la mupaolairaka 
salu tu kota umpentombang rara? 
Parampoi lako tau iato mai tu mintu' apa 
megallianna. 
3Ma'kadako kumua: Inde sia tu kadanNa 
Puangta PUANG: E kota, tu umpatibollo 
rara lan tangngamu, naurungan nalambi' 
attunna sia unggaragangko kalemu 
rapang-rapang dipodeata la urruttakkiko. 
4 Diona tu rara mangka mupatibollo 
munii sala sia diona tu rapang- 
rapang dipodeata mugaragai ammu 
maruttak: mupamareke'mo tu allomu 
sia mulambi'mo tu anggenna taunmu. 
Iamoto la Kupopendadiko tu apa natatta 
mintu' bangsa sia iatu apa natelle mintu' 
tondok. 
> Tatu mintu’ to musikandappiran sia to 
musikambelan la natelle-telleko, e iko to 

kadake lele diona kamaruttakkammu sia 
nasitutu'i kamarukkan. 

6 Manassa iatu arungna to Israel 
pantan umpembelai la umpatibollo rara 
sabuda-budanna. 

7 Lan lu tangngamu dipamatuna tu mai 
indo' sia ambe': sia lan lu tangngamu 
dipakario-rio tu to sae, sia lan lu kotamu 
dibala'-bala' tu pia biung sia baine balu. 
8 Mintu' tu apa maindanKu mutapa' sia 
allo katorroangKu mupamatuna. 

9 Lan lu tangngamu den tu to ma'palele 
beko umpembelai la umpatibollo rara sia 
iatu to lan kotamu umpogau' pemala' 
dao lu buntu: sia lan tangngamu nanii to 
ma'gau' sala. 

10jan lu tangngamu den tau 
ungkambelangi kasirisanna ambe'na, 
iamotu sangampa' indo' porona; Ian lu 
tangngamu den tau untoro'-buku baine, 
tu maruttak, belanna nalambi' bulanna. 
11 Den misa” umpogau'i tu apa megallian, 
belanna sangampa' bainena solana; to 
senga' tang ussanga siri'na menintunna 
baine belanna ma'gau' sala sola: to 
senga’ poleo lan tangngamu untoro'- 
buku anak daranna, tu nasangamberan. 

12 | an tangngamu den tu to ungkande 
pappe' sia unneloranni tu tau umpatibollo 
rara: mupalaku tu denne' sia musanta' tu 
denne' sia muperarai sia mupakario-rio 
tu padammu rupa tau, apa iatu Aku 
tae'mo mukilalaiNa', kadanNa Puangta 
PUANG. 

13 Manassa ussala'paNa' limangKu diona 
tu saro bu'tu kadake muala sia diona tu 
rara mangka dipatibollo lan tangngamu. 
14|a batta'raka penaammu sia la 
matoto'raka tu limammu, ke nalambi'i 
attu kadiparessammu? Akumo, PUANG, 
tu mangka umpokadai sia Aku la 
umpalanda'i tu iannato. 

15|a Kupatitale'komi dio lu mintu' 
bangsa sia la Kupatisambo'komi dio lu 
mintu' tondok, sia la Kulossokan nasang 
tu kamaruttakammi dio mai kalemi. 

16 Susimoto tu belanna penggaurammu 
kalena ammu dipamatuna dio pentirona 
mintu' bangsa, ammu issanni, kumua 
akumo tu PUANG. 

17 Rampomi tu kadanNa PUANG lako 
kaleku Nakua: 

18E ma'rupa tau, iatu to Israel susimo tu 
apa mentai lan dapo’; tau iato mai sola 
nasang tambaga, tumarra pute, bassi sia 

tumarra lotong lan dapo’ pa'kombongan: 
mentai salakamo tu tau iato mai. 

19 Tamoto, inde sia tu kadanNa Puangta 
PUANG Nakua: Belanna mentai 
nasangkomi lan dapo’, iamoto angKu la 
urrampunkomi tama Yerusalem. 

20 Susitu salaka, tambaga, bassi, 
tumarra lotong na tumarra pute 
dipasangrampunan lan dapo' 
pa'kombongan, anna diongna lu 

dinii umpamurru'i api la umpalollo'i, susi 
dukamoto la Kupasangrampunangkomi 
tete dio kare'dekan ara'Ku sia la 
Kubuangkomi tama api kare'dekan 
ara'Ku sia la Kupalollo'komi. 

21 Tonganna la Kupasangrampunangkomi 
sia diongna lu kalemi la Kunii 
umpamurru' api kare'dekan ara'Ku, 
ammi dipalollo' lan dapo’ iato. 

22 Susitu salaka dipalollo' lan dapo' 
pa'kombongan, la susi dukakomi 
dipalollo' lan api kare'dekan ara'Ku, 
ammi issanni, kumua Akumo, tu PUANG, 
umbarrakan kare'dekan ara'Ku lako 
kalemi. 

23 Rampomi tu kadanNa PUANG lako 
kaleku Nakua: 

24E ma'rupa tau, ma'kadako lako tondok 
kumua: Ikomo misa' padang tang 
marumpe sia tang nasakka'i uran tonna 
allo kasengkean. 

25 Tatu mai arung lan tondok iato susi 
misa' singa ma'burrung, tu usserek 
pialanna: arung iato mai unnampello' 
tau sia urrampa ianan ballo sia ianan 
masuli, sia umpabuda baine balu lan 
tondok iato. 

26 Mintu' to minaanna ullullu' Sukaran 
alukKu sia urruttakki mintu' apa 
maindanKu, tae’ napasisengaranni tu 
maindanna sia tang maindanna sia tae' 
naadaranni tau tu diona kasisengaranna 
apa maruttak sia apa masero sia iatu 
allo katorroangKu natampunan mata, 
susimoto tu kadipamatunangKu dio lu 
tau iato mai. 

27 Mintu' pangulunna tau iato mai susi 
bang guruk undaka' bang pialanna, tu 
umpatibollo rara sia ussanggang tau, 
kumua anna mesaro kadake. 

28 Na iatu mintu' nabinna ussapu'i 
kapu' napomanamanni tau iato mai: 
natiro patiro mendeata ma'pakena sia 
ma'nubua' buttok: nakua: Inde sia 

tu kadanNa Puangta PUANG, apa tae' 
nama'kada tu PUANG. 

29Tatu tau lan tondok ma'paruku sia 
mangrampa, umpandasa to bongko sia 
to mase-mase sia umpakario-rio to sae 
unnea katonganan. 

30 Kudaka'mo tu misa” tau dio lu tau iato 
mai, tu la umpabendan rinding tembo' 
sia la bendan ullapa'i tu lo'po' rinding 
tembo” iato, tu la napomelona tondok, 
naurungan tae'mo Kusanggangi, apa tae 
bang Kuappa'. 

31 Tgmoto Kubarrakan kasengkeangKu 
lako tau iato mai: sia Kupapurai api 
kare'dekan ara'Ku; iatu gau'na Kupasule 
langngan botto ulunna, kadanNa Puangta 
PUANG. 


YA 


Diona Ohola sola Oholiba 


23:1-49 

23 t Rampomi tu kadanNa PUANG 

lako kaleku Nakua: 
2E ma'rupa tau, den da'dua baine, 
sangindo'i. 
3 Tau iato mai ma'gau' sala dio Mesir: 
iatonna mangurapa ma'gau' sala, 
dio dinii ungkaka'i tu susunna sia 

ussapu-sapui tu susunna, tonna anak 
darapa. 

“Tatu sanganna kakanna Ohola na 
Oholiba tu adinna. Iatu tau iato sola 
duai anungKu dua sia ma'dadian muane 
sia baine. Iatu battuananna sanganna, 
Ohola, iamotu Samaria na Oholiba, 
iamotu Yerusalem. 

“latu Ohola ma'gau' sala, tongKu 
sisolapa, sia ungkamali' mintu' 
sangmatuanna, to Asyur, iamotu to 
mase'ponna datu, 

5tu ma'tamangkale lango-lango, to 
maraa, to maraa lompo, iamotu pia lolle' 
ballo, sia pakkanarang nasang. 

7 Ma'gau' salamo sola tau iato mai, 
iamotu mintu’ anak to Asyur, to la'bi": sola 
mintu’ to nakamali', sia umpamaruttak 
kalena, belanna umpenombai rapang- 
rapang dipodeatanna. 

8 Sia tae” natore tu pa'gau salana, tonna 
dio lu Mesir, belanna iatu tau iato mai 
nasangamparan, tonna mangura, sia 
ussapu-sapui tu susunna tonna anak 
darapa sia umpaliu gau' salana lako tau 
iato mai. 

9 Tamoto Kusorongi tama limanna mintu’ 
sangmatuanna, tama limanna anak to 
Asyur, tu nakamali'. 

10 Nakambelangi tau iato mai, narampai 
tu mai anakna muane sia baine, 
napatei pa'dang. Susimoto dinii 
umpoparumbasanni dio lu mintu' baine, 
belanna diparampoimo ukungan. 

11 Tatonna tiromi Oholiba, adinna, 

tu iannato, losong polemi dukku tu 
kamamaliranna kalena na kakanna sia 
losong pole tu gau' salana anna mintu' 
gau' salana kakanna. 

12 Ungkamali'mo to Asyur, iamotu to 
maraa, to maraa lompo, to mase'ponna 
datu, tu ma'tamangkale mellong, 
pakkanarang, iamotu pia lolle' balo 
nasang. 

13 Sia Kutiro kumua naruttakki tu kalena: 
umpamisa' lalan sola duai. 

14 Ondong polepa napogau' tu gau’ 
kadake mandu tongan: belanna natiro 
tu passura'na muane dio rinding tembo', 
ijamotu patta to Kasdim, tu disura' 
mararang, 

15 ma'tambeke' sia ma'tali bate”, 
mendoke' tu tampakna patomali: mintu'i 

susi bang to lalong, susito dio mai Babel 
to Kasdim, iamotu tondok kadadianna. 
16 Natiro manna anna kamali'mi, 
namesua lako tau iato mai dio tondok 
Kasdim. 

17 Saemi tu to Babel, ussisangmatuanni: 
naruttakkimi gau’ salana; iatonna 
mangkamo naruttakki tau iato mai, 
magi'gi'mi lako tau iato mai. 

18 Napakaanan bang tu gau' salana: 
napapayan bang tu kasirisanna. 
Kuurungan magi'gi'mo untiroi, susi 
kamagi'girangKu lako kakanna. 

19 Apa sanarangngan-rangnganninnaora 
tu gau' salana ungkilalai tonna 
mangurapa, tonna ma'gau sala dio Mesir. 
20 Sia ungkamali' sangmatuanna, tu 
maduang susi keledai laki sia malassu tu 
kamoraianna susi darang laki. 

21 Manassa, undaka'ko lalan la 
umpogau'omi tu gau' sala tu mupogau' 
tommu mangurapa, tonna sae tu to 
Mesir ungkaka' barangkangmu sia 
ussapu-sapu susu anak darammu. 
22Tamoto, o Oholiba, inde sia tu 
kadanNa Puangta PUANG kumua: 
Manassa Kupatiakka' penaanna tu 
mintu' sangmatuammu la unneako, tu 

mukagi'gi'mo: la Kupake'de' tiku lao sae 
ullaoiko, 

23 jamotu to Babel sia mintu' to Kasdim, 
Pekod, Soa na Koa, sibaa mintu' to 
Asyur: mintu' tau iato pia lolle' ballo, to 
maraa, to maraa lompo, to lalong sia to 
la'bi', pakkanarang nasang. 

24 Tau iato mai ma'kareta sia ma'lentenan 
la ullaoiko sangsiturusan buda bangsa, 
la ma'pakolong sia ma'balulang sia 
ma'songko' basi sae ullaoiko tiku lao. La 
Kueloran tu tau iato mai ma'paolai salu, 
anna paolaiko salu situru' atoranna. 
25|a Kuparampoiko 
kamangimburuangKu, anna pakitaiko 
kare'dekan ara'na sia kamasa'garan, la 
nata'takki tu illongmu sia talingammu, 
na iatu kamu tu torronapa la tibambang 
nakande pa'dang. La narampa tu 
anakmu muane sia anakmu baine na 
iatu kamu tu torronapa la nakande api. 
26 La nalossokki tu mai tamangkalemu 
sia naalai tu mai belomu. 

27 Attu iato la Kuputtai tu pa'gau' salamu 
sia passulo-bongimmu, tu mutuang dio 
mai tondok Mesir, muurunganni tang 
mentiromo lako sia tang ungkilalaimo 
Mesir. 

28 Belanna inde sia tu kadanNa Puangta 
PUANG, Nakua: Tonganna la Kusorongko 
tama kuasanna to mukabiri, tama 
kuasanna to mukagi'gi. 

29|a napakitaiko kamagallianna sia 

la narampa tu mintu' apa-apammu 
sia la natampeko ma'kambelang sia 
tang ma'tamangkale, la dikambelangi 
tu kasirisammu, tu ma'gau' sala 
bang, iamotu gau' salamu sia 
passulobongimmu. 

30[a naparampoiko tau tu iannato, 
belanna unturu' pasandak salu 

lako rampanan kapa' sola tu mai 
bangsa iato, belanna urruttakkiko 
kalemu umpenombai rapang-rapang 
dipodeatanna. 

31 Unnolamoko lalan gau'na 
sangbainemu, iamoto Kutadoangko tu 
irussanna. 

32 Inde sia tu kadanNa Puangta PUANG 
Nakua: La muiru' tu apa lan irusanna 
sangbainemu, iamotu irusan maliku 
sia kalua’; la napakitaiko tau sia 
natelle-telle: buke tu irusan iato. 

33|a bukeko kamalangoan sia 
kamaparrisan, iatu irusanna 

sangbainemu Samaria, iamo irusan nanii 
apa megiangan sia mepatiramban. 

34 La muiru' sia la muparitikki sia la 
mutesse tu bibangna sia la muballak tu 
ara'mu, - belanna mangka Kupokada tu 
iannato, kadanNa Puangta PUANG. 

35 Inde sia tu kadanNa Puangta 
PUANG: Belanna tae'mo mukilalaiNa' 
sia mutananniMo' boko”, iamoto la 
mupassan tu pakkanna gau' salamu sia 
passulobongimmu. 

36 Sia ma'kada tu PUANG lako kaleku 
Nakua: E ma'rupa tau, la mupaolairaka 
salu tu Ohola sia Oholiba? Pokadanni tu 
penggauran megallianna, 

37 belanna pasandak salu lako rampanan 
kapa” sia le'ke' rara dio limanna, 
pasandak salu lako rampanan kapa' 
sola rapang-rapang dipodeatanna sia 
nabuangmo tu anakna muane tama 
api, tu napadadianNa', napakandean 
rapang-rapang dipodeatanna. 

38 Ondongpi napogau' lako Kaleku te 
sala iate: naruttakki tu inan maindanKu 
to attu iato sia napamatuna tu allo 
katorroangKu. 

39 Tatonna mangkamo urreresanni 
rapang-rapang dipodeatanna tu anakna 

muane, ia bangsiamoto allo iato nasae 
tama inan maindanKu, naurunganni 
umpamatunai: susimoto tu napogau' lan 
banuangKu. 

40 Ondongpi iatu tau iato mai umpesuan 
muane sae dio mai padang mambela, 
mane disua tu pesua lako tau iato 
mai, nata'pa saemo, belanna tau iato 
mai mumendio' sia ullotongiko bulu 
matammu sia umbeloiko kalemu. 

41 Sia unno'ko'ko dio inan mamma' 
ballo, sia sakka'mo tu meda dio tingayo 
inan mamma' iato, tu munii umpatorro 
dupaKu sia minna'Ku dao. 

42 Mongngo'mi tu to buda tae” bangmo 
apa nakilalai, sia pa'malangoan, tu sae 
dio mai padang pangallaran sirau tau 
punala bang. Napaluangi komba tu 
limanna sia napasongko'i makota. 

43 Ma'tangnga'-tangnga'Na' Kukua: Iatu 
baine tang tibala taumo la pasandak 
saluparaka? La moraiparaka tau unggau' 
salai? 

44 Saemi tu tau lako kalena, susito lao 
lako baine bualang, susimoto tu tau 
male lako Ohola sola Oholiba, tu baine 
biasa ma'gau' sala sola duai. 

45 Apa to malambu' la umpaolai salunna 
situru' salunna, tu dipapatuan baine 
pasandak salu, sia iatu mai baine 
umpatibollo rara, belanna pasandak salu 
sia le'ke' tu rara dio limanna. 

46 Belanna inde sia tu kadanNa Puangta 
PUANG Nakua: Pake'deranni misa' 
kasirampunanna to buda ullaoi sia 
sorongi tama kadipakario-rioan sia 
kadirampan. 

47 Na iate kasirampunanna to buda Ia 
untumbui batu sia la ullontok-lontokki 
pa'dang sia la umpatei tu anakna muane 
sia anakna baine sia la umballai api tu 
mai banuanna. 

48 La Kuputtai tu gau' sala lan tondok 
late, anna mintu' baine la umpalan 
penaai tu pa'pakilala, kumua da naturu'i 
tu gau' salami. 

49 Tatu gau' salami la napakkan tau lako 
kalemi, sia la mipassan tu kasalammi 
umpenombai pa'deatammi. Ammi 
issanni, kumua Akumo tu Puangta 
PUANG. 

Yerusalem susi misa' kurin ta'garan 


24:1-14 

24 1 Rampomi tu kadanNa PUANG 

lako kaleku tonna taun 
ma pengkasera, bulan ma'pessangpulo, 
allo ma'pessangpulona bulan iato, 
Nakua: 
2E ma'rupa tau, sura'i tu tanggala'na 
te allo iate, te allo ia bangsiamote: allo 
ia bangsiamote nanii datu Babel ullaoi 
Yerusalem. 
3 Uleleanni misa” rapang-rapang lako te 
bangsa pabali-bali sia ma'kadako lako 
tau iato mai kumua: Inde sia tu kadanNa 
Puangta PUANG Nakua: Patonangi tu 
kurin, patonangi. Patamai uai. 
4Patamai duku’ diira'-ira', iamotu mintu’ 
pangira' melo, tu sepakna sia buku 
lesona: ponnoi buku maelona, 
3 alai tu domba sola bembe' tu maelona, 
popa'toppo'-toppo'i tu kayu diong. 
Pare'dei anna manasu duka tu mai buku. 
6 Tamoto, inde sia tu kadanNa Puangta 
PUANG Nakua: Upu' allona tu kota 
umpentombang rara, iamotu kurin 
ta'garan, tang lossok-lossokannamo. 

Alai sisangira'-ira'i lan mai, apa tae' 
nadipile-pilei. 

7 Belanna tonang lan tu rara dipatibollo: 
latu rara nabolloan dao buntu batu 
rangke, tae’ nabolloan diongi padang 
kumua anna samboi barra'-barra'. 

8 Kumua anna pabu'tu kare'dekan ara' 
sia nadipapakkanni tu rara iato, iamoto 
Kupalakoi tu rara mangka dipatibollo 
dao buntu batu rangke, anna tae' 
nadisamboi. 

?Tamoto, inde sia tu kadanNa Puangta 
PUANG Nakua: Upu' allona tu kota 
umpentombang rara. Aku kalena la 
umpakapuai tu api dapo'. 

10 Tombonni kayu tama, padukkui tu 
api, pemanassungi tu duku’, pema'tii tu 
uaianna, anna mampu' tu bukunna. 

11 Patonang lo'bangi tu kurin dao to’ 
ruaya, anna malassu sia anna borrong tu 
tambagana, anna lessu' tu apa le'ke' lan 
sia anna tikalopak tu ta'ga'na. 

12 Apa tae' gai'na tu tau nara'takki kurin, 
belanna makambanmo tu ta'ga'na, 
tae'mo natikalopak, buangi tama api tu 
ta'ga'na. 

13 Belanna kamaruttakan gau' salamu, 
sia belanna la moraiNa' umpemaseroiko, 

apa manokako dipemaseroi, iamoto 
inang tae'mo mula dipamasero dio mai 
kamaruttakammu sae lako Kupasau tu 
kare'dekan ara'Ku lako kalemu. 

14 Akumo, PUANG, tu mangka umpokadai 
tu iannato. La dadi tu apa iato sia la 
Kupogau'. Tae’ Kula untorroi tu 
pengkarangan iato sia tae' Kula 
ungkatirinnai sia tae' Kula ungkamasei tu 
tau iato. La napaolaiko salu tau sitinaya 
gau mu sia kedomu, kadanNa Puangta 
PUANG. 


Tae' nadipassanda bolongan tu 
kasangganganna Yerusalem 


24:15-27 


15 Rampomi tu kadanNa PUANG lako 
kaleku Nakua: 

16E ma'rupa tau, la Kuala dio mai 
kalemu tu apa naporai matammu tete 
dio kamatean tang dikapang, apa 

tae” ammu umbating sia tumangi’ sia 
umpato'do uai matammu. 

17 Pela'-pela'ko sumarro: da muma'pote 
dibolong, pamanda' bangi tu 
passapummu, sia ma'sepatuko, da 

mutampun puduk daoanmu sia da 
mukandei tu roti nabangko tau. 

18 ]atonna melambi' ma'kadana' lako 
bangsa iato, nabongi dio mai matemi 
tu baineku. Masiang pole' dio mai to, 
kupogau'mi susi tu dipa'parentan lako 
kaleku. 

19 Ma'kadami tu bangsa iato lako kaleku, 
nakua: Tae'raka mila umpokadangkan, 
apa battuananna mipogau'i te? 

20 Ma'kadamo' lako tau iato mai kukua: 
Rampomo tu kadanNa PUANG lako 
kaleku Nakua: 

21 Pokadanni to Israel: Inde sia tu 
kadanNa Puangta PUANG, Nakua: 
Manassa la Kuruttakki tu inan 
maindanKu, tu oto' kamatotorammi, tu 
mipotete massattuan, tu apa naporai 
matammi sia nakamali' penaammi: na 
iatu mintu' anakmi muane sia anakmi 
baine tu mitampena la tibambang 
nakande pa'dang. 

22 Sia la mipogau' susitu mangkanna 
kupogau': tae' ammi la untampunni tu 
puduk daoammi, sia latu roti nabangkomi 
tau, tae' mila ungkandei, 

23 Sia la ma'passapukomi sia ma'sepatu. 
Sia tae” mila umbating sia tumangi”, 

sangadinna la bonnongkomi natumang 
kakadakeammi sia pada la sumarrokomi 
lako solami. 

24Tatu Yehezkiel la susi misa” rapang- 
rapang lako kalemi: susitu mintu' apa 
napogau,, la susi duka mipogau' to, ke 
saei tu apa iato, ammi tandai, kumua 
Akumo tu Puangta PUANG. 

25 Na iko, e ma'rupa tau, manassa 

allo iato la Kunii unnalai tu oto’ 
kamatotoranna tau iato mai, tu 
kamala'biran naposende, tu apa naporai 
matanna sia nakamali' penaanna, iamotu 
mintu anakna muane sia anakna baine, 
26 allo iato la den misa’ tau mallai sae 
lako kalemu la umpokadangko tu apa 
iato. 

27 Allo iato Ia tibungka' tu pudukmu, 

ke rampomi tu tau mallai: la ma'kada- 
kadako sia tae'mo mula kappa. La 
susimokoto, dadi misa' rapang-rapang 
lako tau iato mai: anna tandai kumua: 
Akumo tu PUANG. 

Pa'nubua' diona ukunganna to Amon 


25:1-7 

25 1 Rampomi tu kadanNa PUANG 

lako kaleku Nakua: 
2E ma'rupa tau, mentingo lakoko to 
Amon, ammu ma'nubua' lako: 
3 pokadanni to Amon kumua: Tananni 
talinga tu kadanNa Puangta PUANG: 
Inde sia tu kadanNa Puangta PUANG 
Nakua: Belanna mupa'pallakan tu diona 
inan maindanKu, tonna diruttakki, sia 
diona tondok Israel, tonna disanggangi, 
sia diona to Yehuda, tonna male dipali', 
4jamoto la Kusorongko lako suku dio 
mai rampe matallo la napotau: dio lili'mu 
la nanii umpabendanni tu mai tenda 
ditambakuku sia la nanii unnosokki 
tu inan nanii torro, anna kandei tu 
mai bua kayummu sia nairu' tu mai 
bumbunganmu. 
> Tatu Raba la Kupadadi misa” padang 
kariuan nanii unta na iatu mai kota to 
Amon la Kupopadang lambaran domba 
sola bembe’, ammi tandai kumua Akumo 
tu PUANG. 


YEHEZKIEL 25.6-10 118 


6 Belanna inde sia tu kadanNa Puangta 
PUANG: Belanna massala'pa-la'pamoko 
sia mentarassa-rassamoko sia lendu’ 
parannummu untelle-telle tondok Israel, 
tu umpamapallai, 

7 iamoto manassa la Kue'te' tu limangKu 
umpata'paiko, sia la Kusorongko tama 
limanna tu mai bangsa, anna rampako, 
sia la Kusabu'iko dio lu to sangpetayanan 
sia la Kuputtaiko dio lu mintu' tondok, 
sia la Kumangsanniko. Ammu tandai, 
kumua: Akumo tu PUANG. 


Pa'nubua' diona ukunganna to Moab 


25:8-11 
8 Inde sia tu kadanNa Puangta PUANG, 
Nakua: Belanna ma'kadamo tu Moab 
sola Seir kumua: Manassa iatu to Yehuda 
susi bangsia tu mai bangsa senga’, 
3 jamoto manassa la Kulo'bangi tu 
buntu mennaa'na Moab, naurunganni 
tae'mo kota dio, tae' bangmo disesa 
napomaballo tondok, iamotu Bet- 
Yesimot, Baal-Meon sia Kiryataim. 
10|a Kusorongmo lako suku dio mai 
rampe matallo la napotondok, sisola 
lili'na to Amon, naurunganni tae’ lenmo 

nadikilalai tu to Amon dio lu mintu' 
bangsa, 

11 sia la Kuparampoimo ukungan tu 
Moab, anna tandai, kumua Akumo tu 
PUANG. 


Pa'nubua' diona ukunganna Edom 


25:12-14 


12 Inde sia tu kadanNa PUANG, Nakua: 
Belanna iatu to Edom napangannan 
penaa bang tu to Yehuda sia umpogau' 
kadakena lako, sia napapassanni 
tanggungan magasa belanna napabala'i 
tu tau iato, 

13 jamoto, inde sia tu kadanNa Puangta 
PUANG, Nakua: La Kue'te' tu limangKu 
umpata pai Edom sia la Kusabu'i tu tau 
sia patuoan lan mai: sia la Kupadaun 
lauan randuk dio mai Teman sae lako 
Dedan, la tibambang tu tau iato mai 
nakande pa'dang. 

14 Sia iatu pa'bala'Ku lako Edom Ia 
Kusorong tama limanna taungKu Israel: 
na iamo la umpogau'i lako to Edom 
susitu natuntunna kasengkeangKu sia 
kare'dekan ara'Ku: iatu tau iato mai 

la umperasaimo pepakkanKu, kadanNa 
Puangta PUANG. 


Pa'nubua' diona 
ukunganna to Filistin 


25:15-17 


15 Inde sia tu kadanNa Puangta PUANG, 
Nakua: Belanna iatu to Filistin nanannan 
bang randang tu to Yehuda sia umpogau' 
kadakena lako, belanna umpabala'i 
gau'na to Yehuda situang pa'telle-telle, 
tu umpamapallai sia pasaburan bang 
tete dio kasiualian tontong sae lakona, 
16 jamoto, inde sia tu kadanNa Puangta 
PUANG, Nakua: Manassa la Kue'te' tu 
limangKu umpata'pai to Filistin sia la 
Kusabu'i tu to Kreta sia iatu tinampenapa 
dio lu biring tasik, la Kupisanni. 

17 La Kuparampoi pepakkan metakuran 
sola ukungan mapannang tu tau iato 
mai. Anna tandai, kumua Akumo tu 
PUANG, ke Kuparampoi pepakkanKu. 

Pa'nubua' diona ukunganna Tirus 


26:1-21 

26 1 Tatonna taun ma'pessangpulo 

misa, allo bunga'na bulan iato, 
rampomi tu kadanNa PUANG lako kaleku 
Nakua: 
2E ma'rupa tau, belanna napokadamo 
Tirus tu diona Yerusalem kumua: 
Napallakmo to! tessemo pole' tu ba'bana 
mintu' bangsa, iatu ba'ba umpatuna' 
tibungka' sia: belanna sanggangmo tu 
kota iato, iamoto nasebo kuappa'. 
3 ]amoto inde sia tu kadanNa Puangta 
PUANG Nakua: Manassa Aku la ullaoiko, 
e Tirus! Buda bangsa Kurussun ullaoiko, 
susitu tasik umpatikalulun bombangna. 
“Tatu tau iato mai la ussanggang rinding 
tembo'na Tirus sia la natuan tu mintu' 
menarana: moi iatu batu manissakna la 
Kusapui duka lan mai sia la Kupadadi 
misa' buntu batu karing. 
>La dadi misa” inan pangalloan bunde 
lan tangnga tasik, belanna Kupokadamo 
susito, kadanNa Puangta PUANG. Sia la 
naala apa dirampa mintu’ bangsa. 

SJatu mai anakna baine dao 
kapadanganna la mate nakande 
pa'dang, anna issanni kumua Akumo tu 
PUANG. 

7 Belanna inde sia tu kadanNa Puangta 
PUANG, Nakua: Manassa la Kupake'de' 
daa mai tu Nebukadnezar, datu Babel, 
datunna mintu' datu, sola darang, 
kareta, pakkanarang, sia surodadu 
lumingka buda tongan, sae ullaoi Tirus. 
8 Tatu anakmu baine dao kapadanganna 
la napatei pa'dang. La nabangun tu 
misa” benteng nanii sae ullaoiko sia la 
unggaragai tu misa” tampo la nanii to 
umpatama limbui sia la umpabendan 
balulang dipopapa. 

9]atu tumbukna kayu petumbukna 

la naparuai tu rinding tembo'mu sia 
menaramu la natuan-tuan pekali 
bassinna. 

10 Kabudanna darangna anna samboiko 
barra'-barra'. Diona gumaluntu'na 
pakkanarang sia lentenan sia kareta 
parari, anna la tigoyak tu rinding 
tembo'mu, ke tamami babanganmu, 
susito tama kota mangka ditalo. 

11 Tatu kanuku darangna ullese-lese 
mintu' batattamu, anna sanggang: iatu 

mintu' to torro lan kotamu la napatei 
pa'dang, sia iatu mai a'riri matoto'mu la 
songka rokko padang. 

12|a narampa nasang tu apa-apammu 
sia nalo'do'i nasang tu mai balukammu 
sia narondonni tu rinding tembo'mu, 
nakakei tu mai banua rapa'mu 

sia batummu, lentongmu sia batu 
manisakmu la nabuang rokko to' uai. 

13 La Kupa'dei tu penaniammu sia oni 
katapimmu tae'mo nala dirangi len. 

14 [a Kupopendadiko misa” buntu batu 
karing: la dadiko misa' inan pangalloan 
bunde, tae'mo ammu la dibangun sule. 
Belanna Akumo, tu PUANG, mangka 
umpokadai tu iannato, kadanNa Puangta 
PUANG. 

15 Inde sia tu kadanNa Puangta PUANG 
lako Tirus Nakua: Tae'raka nala 
ma'parondo tu tondok ma'biring tasik, ke 
narangii tu memonganna ke songkako, 
ke sumarroi tu to bangke sia masarrang 
kadipatean dio lu kalemu. 

16 Mintu' arung dio biring tasik 

la mengkalao dao mai isungan 
kapayunganna anna lossokan bayu 
lamba'na sia ullendokan pakean disulan 
ma'rupa-rupa oki'na: la napennammu' 

tu katirambanan: tau iato mai unno'ko' 
diong lu padang sia tontong ma'parondo 
hapobua' katike'kenan. 

17 La nasa'burangko misa" bating, anna 
ma'kada lako kalemu nakua: Umba 
mukua pa'de diong mai tasik, e kota 
mapulu' taunna, misa' kota sia to 
umpa'tondokki, tu umpatiramban mintu' 
pa'tondokan tiku lao. 

18 Tatu tondok ma'biring tasik 
ma'parondo nasang tonna allo 
kasongkammu: ondongpi iatu tondok 
ma'biring tasik tiramban napobua' 
kasanggangammu. 

19 Belanna inde sia tu kadanNa Puangta 
PUANG, Nakua: Iake Kupopendadiko 
misa' kota sanggang, susitu mai kota 
tae'mo nanii tau ma'tondok: iake 
Kupatu'ba'iko uai tasik kalua' anna 
samboiko uai saba, 

20 attu iato la Kupopengkalaoko sola 
tau iato mai, tu mengkalao rokko 
panglamunan umpengkara'pai nene’ to 
dolona: la Kupatorroko diong lino to mate 
diong to' batu manisak dolo-dolona, sola 
tu to mengkalaomo rokko panglamunan, 
dikua damo ammu dipa'tondokki len, sia 

damo ammu malimbangun sule lan lino 
to tuo. 

21|a Kupopendadiko tu apa 
metirambanan, sia la ratomoko. 

Anna daka'ko tau apa tae'moko 
nakabu'tui sae lakona, kadanNa Puangta 
PUANG. 


Bating diona Tirus 


27:1-36 
27 1 Rampomi tu kadanNa PUANG 
lako kaleku Nakua: 
2E ma'rupa tau, toloranni bating tu 
Tirus, 
3sia ma'kadako lako Tirus, tu dio 
babangan tama tasik, tu sipa'balukan 
mintu' bangsa ma'biring tasik: kumua: 
Inde sia tu kadanNa Puangta PUANG, 
Nakua: 
E Tirus, mutangnga' kumua: 
Sundun tongan balloku. 
“Tatu lili''mu sae tama atena tasik, 
latu to umbangunko, mangkamo 
napasundun tu kamaballoammu. 
> Tatu kayu sendana dao mai Senir 
tu digaraga mintu' batangmu: 
sia kayu arasi' diala dao mai Libanon 

la digaragai lentongmu. 
6 Kayu jati dio mai Basan digaraga 
tu mintu' pebosemu. Iatu salimmu 
gading digaraga, 
dipasialla' kayu buangin dio mai 
tondok ma'biring tasikna Kitim. 
7 Tatu sombarammu lenang melo 
disulan dio mai Mesir: 
tu diposombaran. 
latu dipokulambu tenda iamotu 
sampin lango-lango sia lango-lango 
makaseda 
dio mai tondok ma'biring tasikna 
Elisa. 
8 To ma'tondok lan Sidon sia Arwad 
iamo pa'bosemu: 
iatu to matarru'mu o Tirus, diomo 
kalemu: 
tau iamoto tu anak pallopimmu. 
?Tatu mai to matua sia to matarru' dio 
mai Gebal 
diomo kalemu la umpemeloiko. 
latu mintu'na kappala' tasik sola 
pallopinna diomo randanammu 
la umpasituka' balukammu. 
10 Tatu to Persia, to Lud sia to Put tamamo 
surodadummu nasangbilanganmo 
surodadummu: natoke'i dio rinding 

tembo'mu tu balulangna sia 

songko' bassinna, napakapua tu 
kamala'birammu. 

11latu mai to Arwad sia to Khelek 
sibendanan dao lu rinding tembo'mu, 
sia to Gamad dao lu menaramu: iatu 
mai balulangna natoke' dio lu mintu' 
rinding tembo mu tiku lao, tau iato mai 
umpasundun kamaballoammu. 

12 Tatu to Tarsis iamo musipa'balukan, 
belanna iatu balukammu seba': 
hnapasituka' salaka, bassi, tumarra pute 
sia tumarra lotong tu balukammu. 

13 Tatu to Yawan, to Tubal sola to Mesekh 
musipa'balukanan duka: napasituka' 
tau dibaluk sia pareanan tambaga tu 
balukammu. 

14 Dio mai Bet-Togarma nabaa tau tu 
darang, darang sia keledai sakean sia 
bagala', napasituka' balukammu. 

15 Tatu to Dedan musipa'balukanan duka: 
budamo tu tondok ma'biring tasik munii 
ma'baluk, nabammoko tu gading sia 
kayu lotong la napokasuiyan. 

16 Tatu to Aram musipa'balukanan 
belanna buda tu panggaragammu: iatu 
balukammu napasituka' parimata ake' 
lotong, parada lango-lango makaseda, 


YEHEZKIEL 27.17-22 128 


sampin disulan ma'rupa-rupa oki'na, 
lenang, gewang, sia ake' pute. 

17 latu to Yuda sia tondok Israel 
musipa'balukanan, iatu balukammu 
napasituka” gandung dio mai Minit, 
muru, tani” enoan, minna’ sia minna’ 
pedampi. 

18 Tatu to Damsyik musipa'balukanan 
belanna buda tu panggaragammu, sia 
belanna iatu mai balukan seba’; iatu 
balukammu napasituka' anggoro' dio mai 
Helbon sia bulu domba dio mai Sakhar. 
19 Tatu to Wedan sola to Yawan dio mai 
Uzal musipa'balukanan bassi ditampa, 
latu apa nabalukan tau lako kalemu den 
duka bangle sia kariango. 

201atu to Dedan musipa'balukanan 
sampin dilapikan darang. 

21 Tatu to Arab sola mintu' arungna Kedar 
musipa'balukanan: iatu tau iato mai 
umbalukan anak domba, domba laki sia 
bembe' laki lako kalemu. 

22Tatu to ma'baluk dio mai Syeba 

sia Raema musipa'balukanan, iatu 
balukammu napasituka' pebangki' 
masuli' allinna, ma'rupa-rupa parimata 
sia bulaan. 

23 Tatu to Haran, to Kane sia to Eden, 
to ma'baluk dio mai Syeba, Asyur sia 
Kilmad musipa'balukanan duka. 
24 Tatu tau iato mai umbalukan pakean 
mala'bi, bayu lamba’ lango-lango sia 
disulan ma'rupa-rupa oki'na, parmadani 
paroki' sia pangulang kapua. 
25 Mintu' kappala' Tarsis sae umbangko 
balukan. 
Iamoto ammu sara’ naponnoi balukan 
lan atena tasik. 
26 Napalanmoko pebosemu 
tama tasik kalua'- 
nabuangko angin rampe matallo 
lan atena tasik. 
27 Tatu kasugirammu, iananmu sia 
balukammu, 
iatu pallopimmu sia duru mudimmu, 
to umpemeloiko sia to ma'baluk, 
sia mintu' surodadummu, 
tu dio kalemu, 
ondongpi mintu' to dio kalemu- 
tau iato mai malabu lan atena tasik, 
ke allo kamalabuammu. 
28 Belanna pekaindo' rantangna duru 
mudimmu, 
anna ma'parondo tu bombang 
umbassan-bassan. 

29 Attu iato iatu mintu' pebose, 
iatu pallopi sia duru mudi 
untampemo kappala'na, 
anna kendek langngan gantanan. 
30 Tau iato mai silallakan untangi'iko 
sia mapalla tongan anna ma'urrukan, 
napalangnganni barra'-barra' tu ulunna 
sia mentombang lan to' au. 
31 Belanna diona iko anna ma'galettung 
tu tau iato mai 
anna ma'pakean karoro': 
belanna kamapallanna penaanna anna 
tangi'ko 
misa' bating mepandingan tongan. 
32 Ma'urrukammi nasa'burangko misa' 
bating, 
sia nagenterangko misa' badong 
merio-rio, nakua: 
Mindara tu nasusian Tirus, 
malabu lan atena tasik? 
33 Tatonna rampo lan mai tasik tu 
barang apammu, 
mupediarammi ba'tu pira-pira 
bangsa: 
latu lanan kambanmu sia balukanmu 
mupasugiran mintu' datu lan lino. 
34 Totemo sanggangmoko, lanna'moko 
diong tasik, 

sia tallanmoko diong uai mandalan, 
latu balukammu sia mintu' to untorroiko 
sangmalabuammoko sola. 
35 Mintu' to ma'tondok dio biring tasik 
tiramban untiroko: 
Mintu' datunna karrang bulunna 
magiang, 
sia pa'de deata bang. 
36 Tatu to ma'baluk dio lu mintu’ bangsa 
untelleko, 
dadimoko misa' apa megiangan, 
lanna'moko sae lakona! 


Pa'nubua' diona arungna Tirus 


28:1-10 

28 1 Rampomi tu kadanNa PUANG 

lako kaleku Nakua: 
2 E ma'rupa tau, pokadanni arungna Tirus 
kumua: Inde sia tu kadanNa Puangta 
PUANG, Nakua: Belanna mupamatampo 
tu penaammu ammu ma'kada kumua: 
Akumo misa' deata, untorroina' misa' 
banua deata lan atena tasik, - moi 
ammu misa' tolino, tangiako deata -, 
sia umpapadako kalemu misa' deata lan 
penaammu. 

3Manassa matarru'ko anna Daniel, moi 
misa’ rasia tae” kabunian dio paissanmu: 
#belanna kamatarrusammu sia 
kapaissananmu ammu appa’ ianan sia 
urrampun bulaan sia salaka lan inan 
pangnannammu. 

> Diona kamatarrusammu sia 
kamaluteammu ma'balili mutontong 
umpakerangngan iananmu, sia 
napomatampomo penaammu tu 
ijananmu. 

6 Tamoto, inde sia tu kadanNa Puangta 
PUANG belanna mupapada kalemu tu 
misa” deata lan penaammu, 

7 jamoto manassa la Kuparampoiko to 
sae, iamotu masa'ga'na mintu' bangsa, 
tau iato mai la unnonok pa'dangna la 
unnea kamatarrusan mala'bi'mu sia la 
urruttakki arrangmu. 

8 La napembuangangko rokko posi' tana 
lambe’, anna mapalla tu kamateammu, 
belanna mate ditobokko lan atena tasik. 
9 La ma'kada siaporokoka kumua: 
akumora te tu misa" deata - moi ammu 
tolino, tangia misa’ deata -, ke dioko 
tingayona to umpateiko sia lan kuasanna 
tu mai to untobokko? 


YEHEZKIEL 28.10-13 133 


10 Manassa iatu kamateammu Ia susiko 
to tang disunna'i napatei to salian 
lembang, belanna Kupokadamo tu 
iannato, kadanNa Puangta PUANG. 


Bating diona arungna Tirus 


28:11-19 


11 Rampomi tu kadanNa PUANG lako 
kaleku Nakua: 
12E ma'rupa tau, sa'buranni misa" bating 
tu datunna Tirus sia ma'kadako lako 
kumua: Inde sia tu kadanNa Puangta 
PUANG: 
latu pa'kaleammu sundun garaganna, 
naponnoiko kapaissanan, sia sundun 
kamaballoammu. 
13 | anko Eden, pa'lakNa Puang Matua, 
ma'rupa-rupa parimata ussitutu' 
kalemu: 
iamotu parimata yaspisi' mararang, 
parimata krisoli' sia parimata yaspisi' 
maido, 
parimata pirusa', parimata ake' maido 
sia parimata nepri’, 
parimata lasuri, parimata ake’ 
malotong sia parimata malaki. 
Bulaan panggaraga tu ussa'pi'i 

sia umpasila'ka'i lako kalemu: 
iatommu dipadadi, sakka’ nasangmo 
tu iannato. 
14 Ikomo tu misa” karubion, tu 
umpatiballa' pani'na sia parerung. 
Mangkamoko Kuparandanan inan: 
iatu buntu maindanna deata iamo 
munii torro, 
lolangko lan lu to' parimata 
dukku-dukku. 
15 Tang sayuangko lan kalolangammu, 
randuk allo munii dipadadi, sae 
lako dikabu'tui tu kakadakean dio 
kalemu: 
16 Belanna kabudanna balukammu, 
anna kabu'ko 
pa'pakario-rio sia tobangko rokko 
kasalan. 
Iamoto Kusualeko dao mai buntunna 
deata, 
sia Kupatoyangko, e karubion 
parerung 
lan mai to' batu dukku-dukku. 
17 Matampomo tu penaammu diona 
kamaballoammu 
iamoto muputtaimo kakinaammu sia 
kamala'birammu. 
Kupembuangangko rokko padang, 

sia Kupopentingayoko dio olona 
mintu' datu 
anna telle-telleko. 
18 Belanna kabudanna kakadakeammu, 
sia kakelokammu ma balili, 
ammu ruttakki tu inan maindanmu. 
lamoto Kupadukkui tu api lan 
tangngamu 
anna pura ungkandeko! 
Kupopendadiko au diong padang dio 
pentirona 
mintu' to untiroko. 
19 Tatu mintu’ to untandaiko dio lu 
mintu' bangsa, 
tiramban untiroko: 
dadimoko misa' apa megiangan, 
lanna'moko sae lakona! 


Pa'nubua' diona ukunganna Sidon 


28:20-26 


20 Rampomi tu kadanNa PUANG lako 
kaleku Nakua: 

21E ma'rupa tau mentingo lakoko Sidon, 
ammu ma'nubua' unneai 

22 Sia ma'kadako kumua: Inde sia tu 
kadanNa Puangta PUANG, Nakua: 
Manassa aku la ullaoiko, Sidon! La 

dipakala'bi'Na' lan tangngamu, anna 
tandai, kumua Akumo tu PUANG ke 
Kuparampoi ukungan tu kota iato sia 
Kupamanassa lako kalena, kumua 
Akumo tu To masero. 

23 La Kuparampoi ra'ba biang sia to'doan 
rara dio lu batattana: anna mate 
tibambang tu tau nakande pa'dang, tu 
sae ullaoi tiku lao. Anna tandai tau iato 
mai, kumua Akumo tu PUANG. 

24 Apa iatu to Israel tae'mo duri la 
untossokki ba'tu a'da' la umpa'di'i dio 
lu mintu' tau untikui, tu umpamatunai. 
Anna tandai tau iato mai kumua Akumo 
tu Puangta PUANG. 

25 Inde sia tu kadanNa Puangta PUANG, 
Nakua: Iake Kupasipulungi tu to Israel 
dio mai mintu' bangsa, tu lan tondokna 
nanii tisambo', attu iato la Kupamanassa 
lako tau iato mai, kumua Akumo tu To 
masero dio pentirona mintu' bangsa, sia 
la torro tu tau iato mai lan tondokna, tu 
mangka Kukamasean Yakub, taungKu. 
26 La torro marampa' tu tau iato mai 
inde to dio sia la umbangun banua sia 
unggaragai palak anggoro': ondongpi 
la torro marampa' tu tau iato mai, ke 
Kuparampoimi ukungan tu mintu' tau 

tiku lao, tu mangka umpamatunai. Anna 
tandai tau iato mai, kumua Akumo tu 
PUANG, Kapenombanna. 


Pa'nubua' diona ukunganna Mesir 


29:1-21 

29 1 Tatonna taun ma'pessangpulo, 

bulan ma'pessangpulo, allo 
ma'pessangpulo duanna bulan iato, 
rampomi tu kadanNa PUANG lako kaleku 
Nakua: 
2E ma'rupa tau, mentingo lakoko Firaun, 
datu Mesir, ammu ma'nubua' unneai sia 
unneai tu mintu' tondok Mesir. 
3Ma'kadako mukua: Inde sia tu kadanNa 
Puangta PUANG, Nakua: Manassa la 
Kulaoiko, Firaun, datu Mesir, ikomo naga 
mawatang, sumpandan lan tangnga 
messarakna salu Nilmu, tu ma'kada 
kumua: Aku puangna tu messarakna 
Nilku, sia aku kalena umpadadianni 
kaleku. 
“La Kupakadangi kadangan tu parangka 
sadangmu sia la Kupala'ka' nasang 
lako sissikmu tu bale lan messarakna 
salu Nilmu: angKu alako lan mai 
messarakna salu Nilmu sisola mintu' 

bale lan messarakna Nilmu, tu la'ka' dio 
sissikmu. 

> Sia la KupembuangangKo tama padang 
pangallaran, iko sola mintu' bale lan 
messarakna salu Nilmu. Dio rante 
kalua' la munii melenten: tae' mula 
diendekan ba'tu diala, la Kusorongko 
napokande olo'-olo' dao kuli'na padang 
sia manuk-manuk dao lu langi’. 

6 Anna tandai mintu' to lan Mesir, kumua 
Akumo tu PUANG, belanna tau iato mai 
tekken bulona to Israel. 

7Tamna la'ka'iko limanna tu tau iato 
mai, tibangkoko sia mupatipa'pak 

tu palempengna sola nasang, ianna 
sissareiko, le tomoko sia mupopa'lento- 
lento tu aakna. 

8 Jamoto, inde sia tu kadanNa Puangta 
PUANG, manassa la Kupata'paiko misa' 
pa'dang, angKu sabu'i tu mintu' tau sia 
olo'-olo' dio mai kalemu, 

9 haurunganni mempadang lo'bang sia 
daun-lauan tu tondok Mesir, anna tandai 
tau iato mai kumua Akumo tu PUANG. 
Belanna mukua: Aku puangna tu Nil, aku 
kalena umpadadii, 

10 manassa iamoto mentingoNa' 

lako kalemu la unnukungko sia 

latu messarakna salu Nilmu sia la 
Kupopendaunlauan nasang tu tondok 
Mesir sia padang talo randuk dio mai 
Migdol sae lako Siene, tarru' lako 
katonanna tondok Etiopia. 

11 Tae’ nala unnolai tau ondongpi tae’ 
nala unnolai olo'-olo': sia tae' misa' tau 
la torro dio patangpulo taunna. 

12 La Kupopempadang lo'bang tu tondok 
Mesir dio lu mintu' tondok sanggang: 
latu mintu' kotana la mempadang 
lo'bang dio lu mintu' kota ro'pok, 
patangpulo taunna; sia la Kupatisambo' 
tu to Mesir dio lu mintu' bangsa sia la 
Kupasisarak-sarak lako mintu' tondok. 
13 Belanna inde sia tu kadanNa Puangta 
PUANG, Nakua: Iake upu'mi patangpulo 
taunna, la Kupasirampunmo tu to 
Mesir dio mai mintu' bangsa, tu nanii 
sisarak-sarak. 

14 Angku pasulei tama dandanna tu to 
Mesir sia la Kupasule lako tondok Patros, 
tama tondok kadadianna, anna inde to 
dio la dadi misa” kadatuan bitti' tu tau 
iato mai. 

15 Tamo la bitti'na dio lu mintu’ 
kadatuan, naurunganni tae'mo nakullei 
la undaoanni tu mintu' bangsa, la 

Kupabitti, naurunganni tae'mo nala 
umparenta mintu' bangsa. 

16 Sia attu iato tae'mo nala den apa 
narannuan to Israel, iamotu misa" apa 
ma'pakilala diona sala, ke naturu'i tau 
iato mai tu to Mesir. Anna tandai tau iato 
mai, kumua Akumo tu Puangta PUANG. 
17 Tatonna taun ma'penduangpulo mpitu, 
bulan bunga'na, allo bunga'na bulan 
iato, rampomi tu kadanNa PUANG lako 
kaleku Nakua: 

18E ma'rupa tau, iatu Nebukadnezar, 
datu Babel ussuamo surodadunna 
ungkarang pengkarangan masang urrarii 
Tirus; iatu mintu’ ulunna mapesemo 

sia palempengna tipa'pakmo, apa la ia 
la iatu surodadunna tae' apa napolean 
sonda ra'ta'na urrarii Tirus. 

19 Tamoto, inde sia tu kadanNa 
Puangta PUANG: Manassa la Kuben 
Nebukadnezar, datu Babel, tu tondok 
Mesir, kumua naalai tu kasugiranna, sia 
narampai sia nasarrinni tu sisalingna: 
ijamotu sonda ra'ta'na surodadunna. 

20 La Kuben tu tondok Mesir sondona 
ra'ta'na, belanna nakarangmo tu 
pengkarangangKu, kadanNa Puangta 
PUANG. 


YEHEZKIEL 29.21-30.5 141 


21 Attu iato la Kupamu'kuran misa' 
tanduk tu to Israel sia la Kupabaraniko 
ma'kada dio lu tau iato mai. Anna tandai 
tau iato mai, kumua Akumo tu PUANG. 


Ukungan urrampoi Mesir 


30:1-26 

30 1 Rampomi tu kadanNa PUANG 

lako kaleku, Nakua: 
2E ma'rupa tau, ma'nubua'ko sia 
ma'kadako mukua: Inde sia tu kadanNa 
Puangta PUANG, Nakua: Umbatingkomi, 
a'a, tu allo iato! 
3Belanna maruku'mo tu allo, ondongpi 
maruku'mo tu alloNa PUANG, iamotu 
misa' allo saleburan, nalambi'mo tu 
attunna mintu' bangsa. 
“La narampoi pa'dang tu Mesir, sia 
nanii kama'parondoan tu Etiopia, 
ketibambangmi tu to dipatei lan Mesir 
sia iake naalami tau tu kasugiranna sia 
disanggang tu parandanganna. 
5Jatu to Etiopia, to Put, to Lud, sia 
mintu' bangsa pantan tama, to Kub sia 
mintu' tau lan mai tondok tu mangkamo 
nasibassean tau iato mai, la tibambang 
sola nakande pa'dang. 

6 Inde sia tu kadanNa PUANG, Nakua: 
latu mintu' tau ussande' Mesir la 
tibambang nasang, la pa'de tu 
kataromposan nasattuanna. Randuk dio 
mai Migdol sae lako Siene inde to dio la 
nanii tibambang tu tau iato mai nakande 
pa'dang, kadanNa Puangta PUANG. 

7 La sanggang dio lu mintu’ tondok 
sanggang, la daun-lauan tu kotana dio lu 
mintu' kota daun-lauan. 

8 Sia anna tandai tau iato mai kumua: 
Akumo tu PUANG, ke kupadukkui api 
lan tu Mesir sia disanggang tu mintu' to 
untundui. 

9 Allo iato la sun dio mai Kaleku tu 
pesua ma'kappala' la umpatirambanni 
tu to Etiopia masalio, sia la den 
kama'parondoan dio lu tau iato mai ke 
allona Mesir. Belanna manassa la sae! 
10 Inde sia tu kadanNa Puangta 
PUANG, Nakua: Manassa la Kuputtai tu 
kabudanna to Mesir tete dio limanna 
Nebukadnezar, datu Babel. 

11 Iamo sola bangsana, iamotu misa’ 
bangsa tarru' masa'ga' la disolan lako 
Mesir la ussanggangi tu tondok iato: 
iatu tau iato mai la unnonok pa'dangna 

ullaoi Masir, anna pasitutu'i to dipatei tu 
tondok iato. 

12 La Kupamarangke tu messarakna salu 
Nil sia iatu tondok iato la Kusorongan to 
bulituk: la Kusanggang tu tondok iato 
sola tu mintu' apa lan tete dio limanna 
to tama sae. Akumo, PUANG, tu mangka 
umpokadai tu iannato. 

13 Inde sia tu kadanNa Puangta PUANG, 
Nakua: Manassa la Kusanggang tu mintu' 
rapang-rapang dipodeata sia Kuputtai 
tu kapenomban tang tongan dio mai 
Memfis; sia tae'mo tu to Mesir la dadi 
arung. Sia la Kuparampoi kamatakuran 
tu tondok Mesir, 

14 Ja Kusanggang tu Patros, la 
Kupadukkui api tu Soan sia la 
Kuparampoi ukungan tu Tebe. 

15|a Kubarrakan tu kare'dekan ara'Ku 
lako Sin, tambakukunna Mesir, sia la 
Kusabu'i tu kabudanna to lan Tebe. 

16|a Kupadukkui api tu Mesir, sia la 
ma'parondo tongan tu Sin: na iatu Tebe 
la dipoka-poka: na iatu Nof la nalaoi 
ualinna, ke allo! 

17 Tatu mai to manguranna On sia 
Pi-Beset la tibambang nakande pa'dang 
sia iatu to lan tondok iato la male dipali'. 

18| ag membali malillin tu allo dio 
Tahpanhes, ke Kupokami tu kuasanna 
to Mesir inde to dio. Disanggangmo tu 
kamatotoran nasattuanna: la nasamboi 
salebu' sia la male dipali' tu mai anakna 
baine. 

19 SusiMo'to la umparampoi ukungan tu 
Mesir, anna tandai tau iato mai, kumua 
Akumo tu PUANG. 

20 Tatonna taun ma'pessangpulo misa, 
bulan bunga'na, allo ma'pempitu bulan 
iato, rampomi tu kadanNa PUANG lako 
kaleku Nakua: 

21E ma'rupa tau, jatu takia'na Firaun, 
datu Mesir, mangkamo Kurebong: 
manassa tae'mo nala mondo, moi dipori 
sia dibi'bi, naurunganni matoto" sule la 
untoe pa'dang. 

22Tamoto, inde sia tu kadanNa Puangta 
PUANG, Nakua: Manassa la Kulaoi tu 
Firaun, datu Mesir, sia la Kurebong tu 
takia'na patomali, la iatu mawatangnapa, 
la iatu rebongnamo, sia la Kuparonno' tu 
pa'dang dio mai limanna. 

23 La Kupatisambo' tu to Mesir dio lu 
mintu' bangsa sia la Kupatitale' dio lu 
mintu' tondok. 

24Tatu takia'na datu Babel la 
Kupamawatang sia la Kupatoei 
pa'dangKu, apa iatu takia'na Firaun 

la Kurebong, naurunganni sumarro 

dio olona susi sarrona to mandalan 
bangkena. 

25 Ondongpi iatu takia'na datu Babel la 
Kupamawatang, apa iatu takia'na Firaun 
la langga’; anna tandai tau iato mai, 
kumua Akumo tu PUANG, ke Kupatoei 
pa'dangKu tu datu Babel, anna ayakki tu 
tondok Mesir. 

26 La Kupatisambo' tu to Mesir dio lu 
mintu' bangsa sia la Kupatitale' dio lu 
mintu' tondok. Anna tandai tu tau iato 
mai, kumua Akumo tu PUANG. 


Asyur dadi misa' tanda 
pa'pakilala lako Mesir 


31:1-18 
3 1 l Tatonna taun ma'pessangpulo 
misa, bulan ma'pentallunna, allo 
bunga'na bulan iato rampomi kadanNa 
PUANG lako kaleku Nakua: 
2E ma'rupa tau, pokadanni Firaun, 
datu Mesir, sia lako tau makambanna, 


YEHEZKIEL 31.3-7 146 


kumua, mindara mupadan diona 
kataramposammu? 

3Manassa iatu Asyur dolona susi misa' 
kayu arasi' dao Libanon, maballo 
tangkena makampu daunna, sia 
malangka' tu batangna: anna sumpu tu 
lolokna langngan gaun. 

4Napalobo' uai sia napakalando uai 
lempan diong mai liku mandalan, iatu 
uai lempan umpalolong uainna untikui 
inan tu dinii untananni sia umpalolong 
uainna diong kalo' lako mintu' kayu dao 
padang. 

“Jamoto anna mandu kalando tu 
batangna na iatu mai mintu'na kayu 
dio lu padang: umbalumbun tu mai 
takke'-takke'na sia kalando tu tangkena 
belanna tontong nataranak uai tang 
ma'ti, tonna mane tuo. 

“Tatu takke'-takke'na nanii messerang 
mintu’ manuk-manuk dao lu langi’, sia 
diong to'tangkena nanii kianak tu mintu' 
olo'-olo' dao kapadanganna, sia diong 
karionganna nanii mentiongan mintu' 
bangsa kapua. 

7 Maramba' tongan diona kakapuanna sia 
diona kakalandoanna tangkena, belanna 

iatu uaka'na rampomo lako uai tang 
mati. 

8 Mintu' kayu arasi’ lan pa'lakNa Puang 
Matua tae' umpadanni, iatu takke'-takke 
sendana tae' nasangtinti tu takke'- 
takke'na, sia iatu tangke kastala' tae' 
nasama tangkena, tae’ misa” kayu 

lan pa'lakNa Puang Matua sangtinti 
kamaballoanna. 

9 Kupamaramba'mo sola tangke 
budanna: mintu' kayu lan Eden, tu tuo 
lan palakNa Puang Matua, ungkemburui. 
10 Tamoto, inde sia tu kadanNa Puangta 
PUANG, Nakua, belanna kalando 
batangna sia umpasumpu lolokna tama 
gaun sia belanna umpakapua penaanna 
ussattuan kakalandoanna, 

11 jamoto Kusorongi tu tau iato mai 
lako misa” to paa dio lu mintu' 
bangsa, tu umpandasai sitinaya 
katangmekaalukanna sia Kutumpumo. 
12 Nalelleng to sae, iamotu tu tarru' 
masa'ga' dio lu mintu' bangsa, 
nasongkanni:, anna tobang tu tangkena 
dao lu mintu' buntu sia diong lu mintu' 
lombok, na iatu takke'-takke'na le'to 
lan lu mintu' salu'-salu' marangke dao 
kuli'na padang, anna iatu mintu' bangsa 


7 

dao kuli'na padang mallai dio mai to' 
naonganninna, anna tampei. 

13 Mintu' manuk-manuk dao lu langi' 
ta'pa dao batang songkana, sia mintu' 
olo'-olo' dao kapadanganna messerang 
dio alla” tangkena- 

14 kumua damo naden kayu dio to’ 

uai umpakapua penaanna diona 
kakalandoanna ba'tu umpasumpu 
lolokna tama gaun, sia kumua na iatu 
kayu unniru' uai da namatampo sia 
nasanga ma'din bendan kalena tete dio 
kamatotoranna. Belanna iatu tau iato 
mai disorong nasang lako kamatean, 
anna male rokko lino to mate, dio lu 
sisola mintu' rupa tau, iamotu lako to 
malemo rokko panglamunan. 

15 Inde sia tu kadanNa Puangta PUANG, 
Nakua: Iatonna male rokko lino to mate, 
Kubungku' passanda bolong tu uai saba" 
bannang dio kalena sia Kusapan tu 
salunna, naurunganni mati tu uainna, 
bannang dio kalena, angKu bungku'i 
karoro' tu Libanon: bannang dio kalena 
anna silayuan tu mintu' kayu dio lu 
padang. 

16 Tete dio ongngo' katobanganna 
Kupopa'parondoi tu mintu' bangsa, 

tongKu parokkoi lino to mate, iamotu 
lako to malemo rokko panglamunan. 
Apa diong lino to mate dipakatanamo 
tu mintu' kayu lan Eden, sia tu kayu 
ditonno' sia tarru' melo dao Libanon, 
iamotu mintu’ kayu unniru' uai. 

17]a duka tu tau iato mai malemo 
sola rokko lino to mate, lako to dipatei 
pa'dang, iamotu to patunduanna, tu 
torro diong to' naonganninna dio lu 
mintu' bangsa. 

18 Jmbannara tu kayu Eden mupadan 
diona kamala'biran sia kataromposan? 
La dipembuangangko rokko lino to mate 
sola kayu lan Eden, sia la tibambangko 
sola to tang disunna'i sia sola to dipatei 
pa'dang. Susimoto tu apa la urrampoi 
Firaun sola mintu' tau kambanna, 
kadanNa Puangta PUANG. 


Bating diona Firaun 


32:1-32 
3 2 1 Tatonna taun ma'pessangpulo 
dua, bulan ma'pessangpulo dua, 
allo bunga'na bulan iato, rampomi tu 
kadanNa PUANG lako kaleku, Nakua: 

2E ma'rupa tau, sa'buranni misa” bating 
tu Firaun, datu Mesir, sia ma'kadako lako 
mukua: 
E singa mangura dio lu mintu’ bangsa, 
dipakappamoko! 
Ikomo sangtinti misa’ naga: 
lan salummu munii pamburo'tok- 
ro'tok, 
latu uai tisenggong napobua' lette'mu 
sia umpamaluttuk uainna. 
3Inde sia tu kadanNa Puangta PUANG, 
Nakua: 
Kuballarangko dalla'Ku 
tete dio kasita'panna buda bangsa, 
anna angka'ko tau iato mai lan 
dalla'Ku! 
4Kupembuangangko rokko padang, 
Kupembassanangko rokko kuli'na 
padang, 
angKu pasaei tu mintu' manuk-manuk 
dao mai langi' unta'paiko, 
sia Kupediarangko olo'-olo' lan mintu' 
lino. 
> Tatu duku'mu Kutale' dao lu buntu 
sia iatu batang rabukmu Kuponnoan 
lombok. 
6 Tatu padang Kupairu' borromu, 
sia latu raramu sae langngan buntu: 

sia iatu salu'-salu' marangke la 
muponnoi duka tu apa iato. 
7 Take Kupamurru'iko, Kusamboi tu 
langi’ 
sia Kupamalillin tu mintu’ bintoen. 
Iatu mataallo Kuparerungi gaun, 
sia iatu bulan tae’ naparrang. 
8 Mintu' apa tu parrang dao langi’ 
Kupamalillin belanna 
pa'katumangmu: 
Kuparampoi kamalillinan tu padangmu, 
kadanNa Puangta PUANG. 
9 La Kupamagiang tu penaanna buda 
bangsa, 
ke Kupa'peissanammi tu 
kasanggangammu lako ba'tu 
pira-pira bangsa, lan lu tondok 
tang mutandai. 
10 Ondongpi buda bangsa Kupatiramban 
diona iko, 
sia iatu mai datunna la ma'pagege 
belanna pa'katumangmu, 
ke Kuaakki tu pa'dangKu dio tingayona 
tau iato mai: 
tae” upu'na tu tau iato mai la 
ma'parondo, 
pantan umpomataku' katuoanna, lan 
to allo munii songka. 

11 Belanna inde sia tu kadanNa Puangta 
PUANG, Nakua: 
La narampoiko tu pa'dangna datu 
Babel. 
12 Tatu to budammu la Kupakandei 
pa'dangna to lalong, 
iamotu mintu’ to tarru’ masa'ga' dio 
lu mintu' bangsa: 
iatu tau iato mai ussanggang 
kamaballoanna Mesir, 
sia iatu to budanna disabu'i. 
13 Tatu mintu' patuoanna, 
Kuputtai dio mai biring uai kapua; 
tae'mo natisenggong len napobua' 
lette' tau, 
sia tae'mo namaluttuk len napobua' 
lette’ patuoan. 
14 Attu iato la Kupamalino sule tu 
uainna, 
sia iatu salunna la Kupalolong anna 
matan susi minna’, 
kadanNa Puangta PUANG. 
15 Take Kupopempadang lo'bangmi tu 
Mesir, 
ke disarrinnimi tu mintu' apa lan, 
ke Kubambanganni tu mintu' 
pa'tondokanna- 

attu iato la natandai tau iato mai, 
kumua Akumo tu PUANG. 

16 JTamote tu bating: la napobating tau: 
la napobating pia baine dio lu mintu' 
bangsa, la nabatingan Mesir sia mintu' 
to budanna, kadanNa Puangta PUANG. 
17 Tatonna taun ma'pessangpulo dua, 
allo ma'pessangpulo limanna bulan 
iato, rampomi tu kadanNa PUANG lako 
kaleku, Nakua: 
18E ma'rupa tau, toloranni misa” bating 
tu to budanna Mesir: la mupopengkalao 
tu tau iato mai — iko sola mintu' pia 
baine dio lu bangsa tarompo' - rokko 
lino to mate, iamotu lako to mangka 
mengkalao rokko panglamunan. 
19 Mindapara tu musau' kamaballoan? 
Mengkalaomoko rokko ammu 
dipamatindo sola to tang disunna'i! 
20 Tau iato mai tibambang dio lu to 
nakande pa'dang. Disorongammo 
pa'dang: riu'i male tu Mesir sola mintu' 
to budanna! 
21[an mai lino to mate la metamba 
tu to lalong tarompo' lako kalena sia 
lako mintu' to patunduanna kumua: 
Mengkalaomo tu tau iato mai anna 

matindo diong, iamotu to tang disunna'i, 
tu mangka nakande pa'dang. 

22 Indeto dio nanii tu Asyur sola mintu’ 
taunna, natikui panglamunanna tau 
iato mai: mintu’ tau iato mai dipatei sia 
tibambang nakande pa'dang. 

23 Tatu panglamunanna tau iato mai dio 
boko' lan garuang mandalan, iatu taunna 
untikui panglamunanna, mintu’ tau iato 
tibambang nakande pa'dang, iamotu tau 
umpatale' katirambanan lan lu lino to 
tuo. 

24Inde dukato tu nanii Elam sola 
mintu' taunna untikui panglamunanna: 
mintu'nato dipatei, tibambang nakande 
pa'dang, iamotu to mengkalaomo rokko 
lino to mate, apa tae, nadisunna'i, 
iamotu to umpatale' katirambanan lan lu 
lino to tuo, totemo iatu tau iato situang 
siri na sola tu to mangkamo mengkalao 
rokko panglamunan. 

25 Dio lu tau dipatei diparandanammo 
patindoan sisola mintu' to budanna 
untikui panglamunanna, iamotu to 

tang disunna'i sola nasang sia dipatei 
pa'dang. Tonganna iatu katirambanan 
diona tau iato mai titale'mo lan lu lino to 
tuo: totemo iatu tau iato situang siri'na 

sola tu to mangkamo mengkalao rokko 
panglamunan: dipasirau ta'nakmo sola 
tau dipatei. 

26 Inde to dio den duka Mesekh-Tubal 
sola to budanna, natikui panglamunanna 
tau iato mai: mintu'nato tang disunna'i 
sia dipatei pa'dang. Tonganna tau iato 
mai umpatale' katirambanan lan lu lino 
to tuo. 

27 Tatu to tibambang dio lu to tang 
disunna'i, tae' namatindo sisola to 
lalong, tu mengkalao rokko lino to 
mate situang pa'bunona, sia napadiong 
tau to' ulunna tu pa'dangna sia iatu 
kakadakeanna diong sola bukunna. 
Tonganna iatu katirambanan diona to 
lalong iato lan lu lino to tuo. 

28 Apa iko, dio lu to tang disunna'i Ia 
munii matindo tita'tak-ta'tak sola tu 
mintu' to napatei pa'dang. 

29 Inde to dio den duka tu Edom, sia 
iatu mai datunna sia mintu' arungna, 
tu dipamatindo sola to mangka dipatei 
pa'dang, moi anna to paa. Matindo duka 
tu tau iato mai sola to tang disunna'i, 
iamotu to mangkamo mengkalao rokko 
panglamunan. 

30 Inde to dio den duka tu mai arung 
rampe daanna lu sola nasang sia mintu' 
to Sidon: tau iato mai mengkalaomo 
rokko sola tu tau dipatei, anna maila’, 
moi anna patirambanni tau tu diona 
kuasanna. Tau iato mai tu tang disunna'i 
matindo sola to dipatei pa'dang sia 
situang siri'na sola tu to mengkalaomo 
rokko panglamunan. 

31 La natiro Firaun tu tau iato mai, anna 
umpakatana kalena diona to budanna. 
latu Firaun sola mintu' surodadunna 
dipateimo pa'dang, kadanNa Puangta 
PUANG. 

32 Belanna iatu diona Aku napotiramban 
tau, la Kupatitale' lan lino to tuo: iamoto 
nadipamatindo dio lu to tang disunna'i 
sia to dipatei pa'dang, iamotu Firaun sola 
mintu' to budanna, kadanNa Puangta 
PUANG. 


Yehezkiel ditolemo 
diangka' to ma'kampa 
33:1-20 


1 Rampomi tu kadanNa PUANG 
33 lako kaleku Nakua: 

2E ma'rupa tau, ma'kadako lako 
sangbangsamu sia la mukua lako tau 
iato mai, kumua: lake Kuparampoi 
pa'dang tu misa" tondok, anna pilei 
pa'tondokan tu tau misa” dio mai 
tangngana sia naangka' to ma'kampa, 

3 anna tiroi to ma'kampa tu pa'dang 
urrampoi tondok iato, la napannoni tu 
napiri tanduk la umpaissanni tau,- 
“jake denni tau urrangi tu oni napiri 
tanduk, apa manoka dipakilala, narampo 
tu pa'dang umpisanni, manassa iatu 
rarana la sule langngan ulunna. 

> Narangimo tu oni napiri tanduk, apa 
manoka dipakilala: manassa iatu rarana 
la sule langngan ulunna, ke naturu'i 

tu pa'pakilala manassa napotilendok 
katuoanna dio mai kamatean. 

6 Apa ianna tiroi to ma'kampa tu pa'dang 
sae anna tae' napannoni tu napiri 
tanduk, naurunganni tae" nadipaissanni 
tu to lan tondok, na rampo tu pa'dang 
sia umpatei misa' tau dio lu tau iato 
mai, manassa la dipatei natumang 
kakelokanna kalena, apa iatu rarana la 
Kutuntun lako to ma'kampa. 

7E ma'rupa tau, iatu iko Kuangka'moko 
to ma'kampana to Israel: Iammu rangi 

kada sun dio randan dipudukku, la 
mupakilala tu tau iato mai tete dio 
sangangKu. 

8 JangKu ma'kada lako to tang mekaaluk, 
kumua: E to tang mekaaluk, inang 

la mateko, apa tae” muma'kada la 
umpakilalai da naturu'i tu lalanna, ke 
susito manassa iatu to tang mekaaluk la 
mate natumang kakadakeanna, apa iatu 
rarana la Kutuntun lako kalemu. 

9 Apa iake mupakilalami tu misa' to tang 
mekaaluk la tibalik dio mai lalanna, apa 
tae' natibalik inde to dio mai, manassa 
la mate natumang kakadakeanna, apa 
mulendokammo tu katuoammu. 

10 Tamoto, e ma'rupa tau, ma'kadako lako 
to Israel kumua: Susite tu kadammi, 
mikua: Kapatodo-tintingangki sia 
kasalangki unti'tinkan iamo bannangna 
angki bonnong-umbamora la kikua tuo? 
11 Ma'kadako lako tau iato mai kumua: 
La lelukraka tuoKu, kadanNa Puangta 
PUANG, tae" naalai penaangKu tu 
kamateanna to tang mekaaluk, 
sangadinna mandu naala penaangku, 
ke tibalikki tu to tang mekaaluk dio 
mai lalanna, anna tuo. Tibalikkomi, 
tibalikkomi dio mai lalan kadakemi. 

Belanna ma'apari ammi la matera, e to 
Israel? 

12 Tamoto, e ma'rupa tau, ma'kadako 
lako sangbangsamu kumua: Iatu 
kamaloloanna to malambu' tae' 

na ia la ungkarimmanni, ke 

patodo — tintingi: sia tae' nala 

tobang tu to mekaaluk natumang 
katangmekaalukanna, ke mengkatoba'i 
dio mai katangmekaalukanna. Sia iake 
kasalammi tu to malambu,, tae’ nala tuo 
tete dio kamaloloanna. 

13 Take ma'kadaNa' lako to malambu' 
kumua manassa la tuo, apa sande' 
lako kamaloloanna sia umpogau' tang 
malambu', manassa moi misa" tu mintu’ 
apa malambu' napogau' tae'mo nala 
dibilang, sangadinna la mate natumang 
apa tang malambu' napogau'". 

14 Sia iake ma'kadaNa' lako to tang 
mekaaluk kumua: Manassa la mateko 
apa mengkatoba' dio mai kasalanna sia 
umpogau'i tu salunna sia kamaloloan- 
15 ke umpasulei tu apa dipa'pentoean 
tu to tang mekaaluk, sia ussondai tu 
apa mangka dirampa, sia lolang unturu' 
apa dipondok, tu umpabu'tu katuoan, 
naurunganni tae'mo napogau' apa tang 

malambu' - manassa la tuo, tae' nala 
mate. 

16 Anna moi misa' tu kasalan mangka 
napogau' tae'mo nadibilang lako kalena; 
umpogau'mo salunna sia kamaloloan, 
dadi manassa la tuo. 

17 Ma'kada tu mai sangbangsamu nakua: 
tae” anna malambu' tu lalanNa Puang, 
namoi to lalannari ia, tu tang malambu'. 
18 Take memboko'mi tu to malambu' 
dio mai gau' malambu'na, ianna pogau' 
tang malambu', manassa la napomate tu 
iannato. 

19 Apa iake denni misa” to tang 
mekaaluk mengkatoba' dio mai 
katangmekaalukanna sia umpogau'i tu 
salunna sia kamaloloan, manassa la 
napotuo tu iannato. 

20 Apa ma'kadakomi, kumua: Tae’ 
namalambu' tu lalanNa Puang: Aku la 
umpaolaikomi salu, pantan sitinaya 
penggauranna, e to Israel. 


Kareba diona Yerusalem ditalo 


33:21-33 


21 Tgtonna taun ma'pessangpulo duanna 
kadipaliranta, bulan ma'pessangpulo, 

allo ma'pellimanna lan bulan iato, 
rampomi tu misa' to lussu' dio mai 
Yerusalem umbanna' kareba nakua: Iatu 
kota talomo! 

22 Nata'paimo' limanNa PUANG tonna 
ibongi, tonna tae'pa nasae tu to lussu': 
iatonna sattu'mora nasae lako kaleku tu 
to lussu’ tonna melambi', Nabungka'mi 
Puang tu pudukku sia tae'mo kumamang. 
23 Rampomi tu kadanNa PUANG lako 
kaleku Nakua: 

24E ma'rupa tau iatu tau torro dio 

inan daun-lauan lan tondok Israel 
ma'kada nakua: Iatu Abraham ia manna 
misa-misai, anna pomana'i tu tondok 
iato: kami budakan diben dukakan tu 
tondok iato la kipomana'. 

25 Tamoto, ma'kadako lako tau iato mai 
kumua: Inde sia tu kadanNa Puangta 
PUANG, Nakua: Mikande tu duku' sola 
rarana, sia mentingarakomi lako rapang- 
rapang dipodeata sia umpatibollokomi 
rara, umba mikua la umpomana'i tu 
tondok iato? 

26 Sakka' bangkomi la ma'pa'dangi, sia 
umpogau'komi apa megallian, sia pantan 
urruttakkikomi bainena solami - umba la 
mikua umpomanai'i tu tondok ia to? 

27 Susito la mukua lako tau iato mai, 
kumua: Inde sia tu kadanNa Puangta 
PUANG, Nakua: La lelukraka tuoKu, 
minda-minda tu lan inan daun-lauan la 
tibambang nakande pa'dang: minda- 
minda tu dio lu padang, la Kuben 
olo'-olo' nakande: na minda-minda tu 
lan tambakuku sia lan lo'ko' la mate 
nabaa ra'ba biang. 

28 La Kupopempadang lo'bang tu tondok 
iato sia la Kupopendadi misa' padang 
sanggang, sia la Kusabu'i tu kuasa 
tarompo'na sia mintu' buntunna Israel 
la makarorrong, naurunganni moi misa' 
tau tae' unnolai. 

29 Maneri natandai tau iato mai, kumua 
Akumo tu PUANG, ke Kupopempadang 
lo'bangmi sia Kupopendadi misa" padang 
sanggang tu tondok iato, natumang 
mintu' penggauran megallian tu mangka 
napogau'. 

30E ma'rupa tau, iatu sangbangsamu 
sipa'kada-kada diona iko dio to' rinding 
tembo' sia dio to' baba banua: iatu 
misa' ma'kada lako solana, pantan lako 
siulu'na: Maiko sia perangii ba'tu la kada 
umba tu sae dio mai PUANG. 

31 Rampomi tu tau iato mai mati’ 
kalemu ma'ole'-lole', anna unno'ko' 

dio tingayomu susito kombongangKu 
sia naperangi tu kadammu, apa tae' 
naturu'i; kada kaboro' lan sadangna, apa 
latu penaanna umparinaa-naa bang saro 
bu'tu kadake. 

32Tonganna ikomo tu butung misa’ 
hanian umpadosso inaa lako tau iato 
mai, tu ma'rio-rio oninna, tu sipatu 
dipasiala oni-onian diritii. Narangi sia tu 
kadammu, apa tae" bang naturu'i. 

33 Apa ianna rampomo tu iannato - 
tonganna inang la rampo - maneri 
natandai tau iato mai, kumua denmo 
misa" nabi lan lu tangngana. 


PUANG kalena tu to mangkambi' 
masokanna taunNa 


34:1-31 

34 t Rampomi tu kadanNa PUANG 

lako kaleku Nakua: 
2E ma'rupa tau, ma'nubua'ko unnea 
mintu' to mangkambi'na Israel, 
ma nubua'ko sia ma'kadako lako tau iato 
mai, iamotu to mangkambi, mukua: 
Inde sia tu kadanNa Puangta PUANG, 

Nakua: Upu' allona tu to mangkambi'na 
Israel, tu kalena manna nakambi' latu 
mai to mangkambi' tang dombaraka ia 
tu sipatu nakambi'? 

3Tatu lompona mikande, sia 
mipotamangkale tu bulunna, apa 

tae” ammi kambi'i tu mai domba iato. 
“Tatu tang nabelamna tae” mipamatoto'i, 
iatu masakinna tae” midampii, iatu 
dibangkeinna tae” mibimbinni, iatu 
pusanna tae' mipasulei sia iatu pa'dena 
tae” midaka'i sangadinna makarra'komi 
sia masa'ga'komi umparentai. 

> Tisambo'-sambo'mi tu tau iato mai, 
belanna tae' to mangkambi'na, sia 
napokande mintu’ olo'-olo' dio lu 
padang, susimoto tu tau iato mai 
tisambo'-sambo'. 

6 Tatu mai dombaku pusa dao lu mintu’ 
buntu sia dao lu mintu' tanete madao: 
sia tisambo'-sambo' tu mai dombaku 
dao te kuli'na padang, na moi misa' tau 
tae” bang umpoinaai, ba'tu undakai'i. 

7 Tamoto, perangii tu kadanNa PUANG, e 
mintu’ to mangkambi'. 

8 La lelukraka tuoKu, kadanNa Puangta 
PUANG, belanna iatu dombaKu 
naporampan sia napokande mintu' 

olo'-olo' dio lu padang kataeranna to 
mangkambi'na - belanna iatu mai to 
mangkambi'ku tae' napoinaai tu mai 
dombaKu, iatu mai to manglaa kalena 
manna nakambi' apa iatu mai dombaKu 
tae” nakambi'i- 

9 jamoto, e kamu mintu’ to mangkambi' 
perangiimi tu kadanNa PUANG. 

101nde sia tu kadanNa Puangta 
PUANG, Nakua: Manassa la Kulaoi 

tu to mangkambi' iato! La Kutuntun 

tu mai dombaKu dio mai limanna, 

sia la Kupasoro' mangkambi' latu to 
mangkambi' tae'mo anna ungkambi' 
kalena, sia la Kurampanan tu dombaKu 
lan mai sadangna, naurunganni tae'mo 
hapokandei tau iato mai. 

11 Belanna inde sia tu kadanNa Puangta 
PUANG, Nakua: Manassa Aku kalena la 
umpoinaai tu mai dombaKu sia la untiroi: 
12 Susi misa' to mangkambi' untiro 
baanan dombana, ke dioi lu tangnga 
domba tisambo'-sambo'na, la susi 
dukaNa' to untiro dombaKu sia 
urrampananni dio mai mintu’ inan, 

tu nanii tisambo' male tonna allo 
massalebu' sia mapittuk. 

13 AngKu solanni tassu' tu tau iato mai dio 
mai mintu' bangsa sia la Kupasipulung 
dio mai mintu' tondok, angKu baai lako 
padangna: sia la Kukambi' dao lu mintu' 
buntunna Israel, dio lu randan salu'-salu 
sia lako mintu' inan tu nanii tau torro, 
lan tu tondok. 

14Tau iato mai la Kukambi' dio lu 
padang maluna riunna sia iatu inan dinii 
ungkambi'i la dao buntu malangka'na 
Israel. Inde to la nanii silengaran lan 
inan melo dinii ungkambi'i sia ungkande 
riu dio lu padang malompo dao lu mintu' 
buntu Israel. 

15 Aku kalena la ungkambi'i tu mai 
dombaKu sia Aku kalena umpalenga'i, 
kadanNa Puangta PUANG. 

16 Tatu mai pa'dena la Kudaka' sia iatu 
pusanna la Kupasule: iatu dibangkeinna 
la Kubimbin sia iatu masakinna la 
Kupamatoto” apa iatu malompona sia 
iatu mawatangna la Kusanggangi. La 
Kukambi' susi sipatunna dipogau'. 

17 Na kamu, e dombaKu, kadanNa 
Puangta PUANG, manassa la Kupaolai 
salunna simisanan tu domba sia bembe' 
— tu mai domba laki sola bembe' laki -. 


4 

18 Tang namosoporokomika ungkandei 
tu riu maluna dio padang lompo, ammi 
lullu' lette'mi tu mai tang mipuranna, 
tang namosoporokomika unniru'i tu uai 
malinnong, ammi lutu-lutui lette'mi tu 
torrona? 

19 Sipaturaka tu mai dombaku ungkandei 
tu apa mangka nalullu' lette'mi sia 
unniru'i tu apa mangka nalutu-lutu 
lette'mi? 

20 Tamoto, inde sia tu kadanNa Puangta 
PUANG lako tau iato mai, Nakua: 
Manassa Aku kalena la umpaolai salu tu 
domba malompo na iatu domba madoko. 
21 Belanna miparussunni sa'demi sia 
palempengmi tu tang nabelanna sia 
mipaserokki tandukmi sae lako miula' 
lako salian, 

22 'amoto la Kurampanan tu mai 
dombaKu, damo nadipakande, la 
Kupaolai salunna tu domba misa' sola tu 
misa'nao. 

23 Attu iato la Kuangka' tu misa” to 
mangkambi' dio lu tau iato mai, tu la 
ungkambi'i, iamotu Daud, taungKu. 
Iamoto tu la ungkambi' tau iato mai, sia 
dadi to mangkambi'na tau iato mai. 

24 Akumote, tu PUANG, Ia 
napoKapenomban, anna Daud, 
taungKu, la dadi arung dio lu tau iato 
mai. Akumote, tu PUANG mangka 
umpokadai tu iannato. 

25|a untananNa' misa' basse 
kamarampasan sola tau iato mai sia la 
Kusarapai tu mintu' olo'-olo' masuru lan 
mai tondok iato, naurunganni ma'din 
torro marampa' tu tau iato mai dio 
padang aak sia mamma' lan lu pangala'. 
26 La Kupadadi kamauparan tu tau iato 
mai, ondongpi tu mintu' apa untikui 
taneteKu, sia la Kupasaean uran ke 
attunnai: la dadi uran ma'palobo'. 

27 Tatu mai mintu' kayu dio lu padang 
la umpalao buanna sia iatu padang 

la umpakendek burana. La manaman 
tu tau iato mai tuo dio lu padangna. 
Anna tandai, kumua Akumo tu PUANG, 
ke Kurebongi tu batang ayokana 

sia Kurampanan lan mai limanna to 
umpokaunanni. 

28 Natae'mo naporampanni mintu' 
bangsa, sia tae'mo nala ungkandei 
olo'-olo' dao kuli'na padang, sangadinna 
la torro marampa' sia moi misa' tau 
tae'mo umpatiramban lenni. 

29|a Kupakendekan bura padang 
kalelean tu tau iato mai, naurunganni 
tae'mo tau lan tondok iato nabaa 
karorian sia tae'mo la umpassanni tu 
pelo'bona mintu' bangsa. 

30 Anna issanni, kumua Akumo tu 
PUANG, Kapenombanna, urrondongi, na 
tau iato mai, iamotu to Israel, taungKu, 
kadanNa Puangta PUANG. 

31 Kamumo tu dombaku, iamotu domba 
Kukambi': kamumo tu tolino, na Aku 
tu Kapenombammi, kadanNa Puangta 
PUANG. 


PUANG umpapakkanni Edom 


35:1-15 

3 5 t Rampomi tu kadanNa PUANG 

lako kaleku Nakua: 
2E ma'rupa tau, mentingo lakoko buntu 
Seir, ma'nubua'ko unneai, 
3mukua: Inde sia tu kadanNa Puangta 
PUANG, Nakua: Manassa la Kulaoiko 
buntu Seir! La kue'te' tu limangKu 
unneako la Kupopempadang aakko sia la 
Kupadadiko misa' tondok sanggang. 

“Tatu mai kotamu la Kupadaun-lauan, 
sia la mempandang lo'bangko, ammu 
tandai, kumua Akumo tu PUANG. 
3Belanna mupatontong bang tu 
kasiualian sia musorong tu to Israel 
lako pa'dang ma'kande pu'pu', tonna 
lambi'mi attu kasangganganna, tonna 
ma'katampakannamo diukung tu 
kakadakeanna, 

6 jamoto, la lelukraka tuoKu, kadanNa 
Puangta PUANG, la Kupadadio to'doan 
rara; sia la naula' sumpuko rara, belanna 
tae' mutipodo' umpatibollo rara, iamoto 
naula’ sumpuko rara. 

7 La Kupopempadang aak tu buntu 

Seir sia la Kupadadiko misa' tondok 
sanggang sia la Kumangsanni inde to dio 
minda-minda tu male tama sia sun lan 
mai. 

8 Tatu mai buntunna la Kupasitutu'i to 
dipatei. Dao lu mintu' tanetemu sia diong 
lu lombokmu sia dio lu mintu' randan 
salu'-salu'mu la nanii tibambang tu to 
nakande pa'dang. 

9 La Kupopempadang lo'bangko sae 
lakona; iatu mai kotamu tae'mo nala 
dipa'tondokki, ammu tandai kumua 
Akumo tu PUANG. 

10 Belanna ma'kadako mukua: Iatu 
bangsa da'dua sola tu tondok da'dua la 
kupoapa: la taala tapomana'i - moi anna 
tempon dio mai dio tu PUANG- 

11 jamoto, la lelukraka tuoKu, 

kadanNa Puangta PUANG, sitinaya tu 
kasengkeammu sia kapangimburuammu 
tu mupakitan tau iato mai napobua' 
mabiri'mu, la Kupogau' duka susito sia la 
Kupa'pekitanan tu Kaleku dio lu tau iato 
mai, ke la Kupaolaiko salu. 

12 Ammu issanni, kumua Akumo tu 
PUANG. Kurangimo tu mintu' kada 
solang, tu mupokada unnea buntunna 
Israel, kumua: sanggangmo diben 
nasangmokan, la kunii undaka' kande. 
13 Inang tang mulapinamMo' puduk sia 
buda kada kapua mukuanNa' Kurangi 
nasang sia tu iannato. 

14 Inde sia tu kadanNa Puangta PUANG, 
Nakua: La Kupopempadang lo'bangko, 
anna parannu tu mintu' issinna lino. 

15 Susitu kasendeammu, belanna 
sanggangmo tu mana” to Israel, la 

susi dukato Kupogau' lako kalemu: la 
mempadang lo'bangko, e iko buntu Seir, 
ondongpi e iko mintu’ lil'na Edom. Anna 
tandai tau, kumua Akumo tu PUANG. 

Israel dipasule tama 
dandanna sia dipemaseroi 


36:1-38 

36 LE ma'rupa tau, ma'nubua'ko 

diona mintu' buntunna Israel, 
kumua: E buntunna Israel, perangii tu 
kadanNa PUANG. 
2 Inde sia tu kadanNa Puangta PUANG, 
Nakua: Belanna ma'kadamo tu uali 
diona kamu kumua: Pallakko, iatu 
mintu' tanete sipamula lino, taalamo 
tapomana'. 
3 Tamoto ma'nubua'ko sia ma'kadako 
kumua: Inde sia tu kadanNa Puangta 
PUANG, Nakua: Tonganna belanna 
nasanggangkomi sia nalullu'komi tau dio 
mai mintu’ sulapa', kumua anna alakomi 
napomana' mintu’ bangsa torronapa, 
sia belanna naulelean kadakekomi sia 
napalele bekokomi tau. 
4Iamoto, e buntunna Israel, perangii tu 
kadanNa Puangta PUANG. Inde sia tu 
kadanNa Puangta PUANG lako mintu' 
buntu, tanete, randan salu'-salu' sia 
lombok, lako inan daun-lauan talo sia 
lako kota lo'bangmo, tu naporampan 

sia napoparumbasan mintu' bangsa 
torronapa tiku lao. 

> Tamoto, inde sia tu kadanNa 
Puangta PUANG Nakua: Tonganna 
mangkaMo' ma'kada situang api 
kapangimburuangKu la unnukungi tu 
bangsa torrona sia mintu' Edom, tu 
umpamanassai la unnalai napomana' tu 
tondokKu situang kasendean kapuana 
sia katangpabilangan kapuana, kumua 
nasarrinni. 

61amoto, ma'nubua'ko diona padangna 
Israel sia ma'kadako lako mintu' buntu 
sia tanete, lako randan salu'-salu' sia 
lombok, kumua: Inde sia tu kadanNa 
Puangta PUANG, Nakua: Manassa 
ma'kadaNa' tete dio kapangimburuangku 
sia kare'dekanna ara'Ku, Kukua: Belanna 
mipassanmo tu kadilo'boanna tu mintu' 
bangsa, 

7 iamoto, inde sia tu kadanNa Puangta 
PUANG, Nakua: UmpalaoNa' sumpa 
Kukua: Tonganna mintu' bangsa 
untikuikomi la umpassan kalena 
kadilo'boanna. 

8 Apa kamu, e mintu' buntunna Israel, 
la mentarukkomi sia la mipadenan 

buammi tu Israel, taungKu, belanna 
mandappi'mo tu kasaeanna. 

9 Belanna manassa la saeNa' lako kalemi 
sia la ma'palumati'Na, ammi diposara' 
sia diambo'. 

10 Sia la Kupopemba'ka' tu tau, tu 
untongkonnikomi dao, iamotu mintu' to 
Israel sola nasang; iatu mintu' kota la 
dipa'tondokki sule sia iatu mintu’ inan 
daun-lauan la dibangun sule. 

11 La kupamakamban tu tau sola patuoan 
untongkonnikomi, anna memba'ka' sia 
membati', la Kupakaissikomi susito allo 
mangka diboko' sia la Kukamaseikomi tu 
mipomelona losong na iatonna dolona, 
ammi tandai kumua Akumo tu PUANG. 
12 Sia la Kupalolangikomi tau, iamotu 
Israel, taungKu: tu unnalakomi 
napomana' sia napotaa mana'komi, sia 
tae'mo mila umpasisayuranni anak. 

13 Inde sia tu kadanNa Puangta PUANG, 
Nakua: Belanna napokada tau diona 
kalemu kumua: Ikomo misa' tondok 
pangampello' tau, sia umpasisayuranni 
anak tu taunna, 

14 jamoto tae'mo ammu la unnampello' 
tau sia tae'mo mula umpasisayuranni 

anak tu taummu, kadanNa Puangta 
PUANG. 

15 Sia tang la Kuparangiimoko petellena 
mintu' bangsa sia tae'mo mula 
umpassanni tu pelo'bona mintu' to 
sangpetayanan, sia tae'mo mula 
umpasisayuranni anak tu taummu, 
kadanNa Puangta PUANG. 

16 Rampomi tu kadanNa PUANG lako 
kaleku, Nakua: 

17E ma'rupa tau, iatonna torropa 

lan tondokna tu to Israel, naruttakki 
napobua” kedona sia penggauranna. 
Butungi to baine nalambi' bulanna, susi 
dukato tu penggauranna tau iato mai dio 
pentiroKu. 

18 Tamoto Kubarrakanni tu kare'dekan 
ara'Ku lako tau iato mai natumang 
rara mangka napatibollo sia belanna 
naruttakki tete dio rapang-rapang 
dipodeatanna. 

19 Kupatisambo' tu tau iato mai dio lu 
mintu' bangsa, naurunganni titale' dio 
lu mintu' tondok, Kuukungmo sitinaya 
kedona sia penggauranna. 

20 Jmba-umba nanii rampo dio lu 
mintu' bangsa napamatuna tu sanga 
madatungKu, belanna napokada tau 

diona a'ganna nakua: Iate tau iate mai 
taunNa PUANG, apa moi susito inang 
tassu' duka ia dio mai tondokNa. 

21 Kukarintinni tu sanga madatungKu, 
tu mangka napamatuna to Israel dio lu 
mintu' bangsa, tu nanii rampo lako. 

22 Tamoto, pokadanni to Israel kumua: 
Inde sia tu kadanNa Puangta PUANG, 
Nakua: Tae' kumua bannang dio kamu, 
angKu pogau'i, e to Israel, sangadinna 
bannang diori sanga madatungKu, tu 
mangka mipamatuna dio lu mintu' 
bangsa, tu minii rampo lako. 

23|a Kupamadatu tu sanga 
pasareongangKu tu mangka dipamatuna 
dio lu mintu' bangsa, sia tu mangka 
mipamatuna dio lu mintu' bangsa, 
kumua Akumo tu PUANG, kadanNa 
Puangta PUANG, ke Kupamanassai dio 
pentirona tau iato mai, kumua Akumo tu 
To madatu. 

24|a Kualakomi dio mai mintu’ bangsa 
sia la Kupasipulungkomi lan mai mintu' 
tondok, angKu baakomi tama tondokmi. 
25|a Kubura'komi uai masero, ammi 
masero; la Kupamaserokomi dio mai 
mintu' kamaruttakammi sia dio mai 
mintu' rapang-rapang dipodeatammi. 

26|a Kubenkomi penaa ba'ru sia la 
Kupatamai sumanga' ba'ru tu ba'tengmi: 
na iatu penaa batu la Kualai dio mai 
kalemi, angKu benkomi penaa duku". 

27 La Kubenkomi PenaangKu la tama 
ba'tengmi sia Kupadadikomi to unturu' 
apa Kupondok sia makaritutu umpogau' 
atorangKu. 

28 La torrokomi lan tondok mangka 
Kukamasean nene' to dolomi, angKu 
potaukomi, na Aku mipo Kapenomban. 
2? La Kulendokangkomi dio mai mintu' 
kamaruttakammi sia la Kutambai sae 
tu gandung, angKu popemba'ka'i sia 
tae'mo nala urrampoikomi karorian. 

30 Ondongpi la Kupatarri' tu mai bua 
kayu sia la Kupopemba'ka' tu bura 
padang, kumua damo naruakomi pelo'bo 
dio lu mintu' bangsa napobua' karorian. 
31 Attu iato la mikilalai tu kedo 
kadakemi sia penggauran tang melomi 
sia mikagi'gi' tu kalemi natumang 
kakadakeammi sia penggauran 
megallianmi. 

32Tangia bannang dio kamu, angKu 
pogau'i te, kadanNa Puangta PUANG, 
melo miisanni! Sipatukomi la masiri' sia 

maila', natumang penggaurammi, e to 
Israel. 

33 Inde sia tu kadanNa Puangta PUANG 
Nakua: Iake Kupamaserokomi dio mai 
mintu' kakadakeammi, la Kupakeissi 
sule tu kota sia la Kubangun sule tu inan 
daun-lauan. 

34 Tatu mai padang sanggangmo la 
dipadanun sule la ussonda padang 
lo'bang, la natiro mintu' to lendu' lalan. 
35 Sia la ma'kada tu tau, nakua: Iate 
tondok iate tu talomo, susimo pa'lak 
Eden; iatu mintu' kota tu disanggang sia 
diro'pok sia daun-lauan, dipamatoto'mo 
sule sia dipa'tondokki. 

36 La naissan mintu’ bangsa torronapa 
untikuikomi, kumua Akumote, tu PUANG, 
umbangunni sule tu apa sanggangmo 
sia untananni tu apa talo. Akumote, tu 
PUANG, mangka umpokadai tu iannato 
sia Aku dukamo la umpogau'i. 

37 Inde sia tu kadanNa Puangta PUANG, 
Nakua: Iate iannate la Kupalalo duka 

tu pengkamoyana to Israel, kumua la 
Kupopemba'ka' tu tau iato mai, na iatu 
bilanganna la pada tuntunan domba 
budanna. 

38 Pada tu tuntunan domba dipemalaran, 
ijamotu pada tuntunan domba dio 
Yerusalem, ke pa'gauran, la susi dukato 
tu mintu' kota sanggang naponnoi 
tuntunan tau. Anna tandai tau iato mai, 
kumua Akumo tu PUANG. 


Kamalimbangunanna Israel sule 


37:1-14 

3 7 1 Ta'kala Naremme'na' PUANG, 

anna tiakka' tu penaangku, 
Nasolanna' PUANG lako salian, anNa 
patorrona' diong misa' lombok, ponno 
buku to mate. 
2 Nasolammo' ullilingi tiku lao, a'a titale' 
tongammo diong lombok, sia tiromi, 
sirangkean bangmo. 
3 Ma'kadami lako kaleku, Nakua: E 
ma'rupa tau, ma'dinraka te buku iate 
mai tuo sule? Mebalimo' kukua: O 
Puangta PUANG, Kamu unnissanni tu 
iannato. 
4Ma'kadami lako kaleku Nakua: 
Ma'nubua'ko diona te buku iate sia 
kuanni kumua: E buku rangke, perangii 
tu kadanNa PUANG. 

> Inde sia tu kadanNa Puangta PUANG 
lako mintu' buku iate, Nakua: Manassa 
la Kupatamaikomi penaa, ammi tuo sule: 
6 sia Kupalakoikomi ura’, la 
Kupale'ke'ikomi duku’, la Kupaputu'ikomi 
kuli, angKu patamaikomi penaa, 
miurunganni tuo sule: ammi tandai, 
kumua Akumo tu PUANG. 

7 Ma'nubua'mo' susitu mangka 
dipasananna', apa mane ma'nubua'na' 
ta'pa denmi misa’ garese, pakalan 
denmi misa' kapanggegasan, anna 
male sikande tu mintu' buku, susi 
kasikandeanna siamo. 

8 Kutiromi tu mai ura' ta'pa lako sia iatu 
duku” le'ke' lako, anna putu'i kuli, apa 
tae'pa penaa lan. 

9 Ta'kala ma'kadaMi lako kaleku, 
Nakua: Ma'nubua'ko lako penaa iato, 
ma'nubua'ko e ma'rupa tau, ammu 
ma'kada lako penaa iato, mukua: Inde 
sia tu kadanNa Puangta PUANG: E 
penaa, saeko dio mai tetuk a'pa'na mata 
angin, ammu pamurru'i te to mate iate, 
anna tuo sule. 

10 Ma'nubua'mo susitu Napasananna': 
tamami tau iato mai tu penaa, anna tuo 

sule sia bendan: iamotu misa' tuntunan 
surodadu lendu' tongan kapuana. 

11 Ma'kadaMi lako kaleku, Nakua: E 
ma'rupa tau, iate mintu' buku iate, iamo 
mintu' to Israel. Tonganna ma'kada tu 
tau iato mai nakua: Iatu mai bukungki 
marangkemo sia ka'tumo tu rannungki, 
upu'mo alloki. 

12 Tamoto, ma'nubua'ko ammu ma'kada 
lako tau iato mai kumua: Inde sia 

tu kadanNa Puangta PUANG, Nakua: 
Manassa la Kubungka' tu mintu' 
panglamunammi sia la Kupakendekkomi 
lan mai panglamunammi, e taungku, 
angKu solangkomi lako tondok Israel. 

13 Maneri mitandai, kumua Akumo 

tu PUANG, ke Kubungka'mi 

tu panglamunammi, sia ke 
Kupakendekkomi lan mai 
panglamunammi, e taungKu. 

14 Sia la Kupatamaikomi Penaangku, 
ammi tuo sule, sia la Kupatorrokomi dao 
padangmi, ammi tandai, kumua Akumo, 
tu PUANG, mangkamo umpokadai tu 
iannato sia umpogau', kadanNa PUANG. 

Kasiumpuranna Israel sola Yehuda 


37:15-28 


15 Rampomi tu kadanNa PUANG lako 
kaleku, Nakua: 

16F ma'rupa tau, alako kayu sangpolo, 
ammu sura'i dio, kumua: iate kayu 

iate kayunna Yehuda sia to Israel, tu 
naala lili' na, ammu ala kayu senga’ 
pole” sangpolo, ammu sura'i dao kumua: 
late kayu iate kayunna Yusuf - iamotu 
kayunna Efraim - sia mintu' to Israel, tu 
naala lili'na. 

17 Ammu pasikandei sola duai, anna dadi 
misa” kayu, naurunganni misa" kayu lan 
limammu. 

18 Take nakutanaiko bangsamu, kumua: 
La Mipokadanrakannika kumua apara 
misanga to? 

19 Ammu ma'kada lako kumua: Inde sia 
tu kadanNa Puangta PUANG, Nakua: 
Manassa la Kuala tu kayunna Yusuf 

- jamotu kayunna Efraim - sia suku 
Israel tu naala lili' na, sia Kupasikandei 
sangpolo kayunna Yehuda, angKu 
padadii naurunganni misa" kayu lan 
limangKu. 

20 Melo ke iatu kayu duang le'to, tu 
musura' dio, lan limammu dio pentirona 
tau iato mai, 

21 ammu ma'kada lako mukua: Inde sia 
tu kadanNa Puangta PUANG, Nakua: 
Manassa la Kuala tu to Israel dio mai 
mintu' bangsa tu nanii male: sia la 
Kupasipulung dio mai mintu' inan, angKu 
solanni lako tondokna. 

22 La Kupamisa'mora bangsa tu tau iato 
mai lan tondok, dao buntunna Israel, sia 
misa'mora datu la undatui sola nasangi: 
tae'mo nala da'dua bangsa sia tae'mo 
nala dipada'dua kadatuan. 

23 Tae'mo anna ruttakki rapang- 

rapang dipodeatanna tu kalena 

sia apa megallianna sia mintu' 
kapatodo-tintinganna, sangadinna la 
Kurampanan tu tau iato mai dio mai 
kamembokoranna, tu napobannang 
kasalan, sia la Kupamasero, naurunganni 
iatu tau iato mai Kupotau na Aku 
napoKapenomban. 

24 Na Daud, taungKu, tu la undatui 

sia misa'mora to mangkambi' tu la 
ungkambi'i sola nasangi. Anna turu'i tu 
apa Kupondok sia la nakaritutui sia la 
napogau' tu atorangKu. 

25 Anna torro lan tondok Kukamasean 
Yakub, taungKu, tu mangka nanii torro 
nene’ to dolona: manassa la torro lan, 
la tau iato mai la anakna la mintu' lanto 
mimi'na sae lakona, na Daud, taungKu, 
la napoarung sae lakona. 

26 La untananNa' misa’ basse kasikaeloan 
sola tau iato mai, anna dadi misa’ basse 
tontong sae lakona; sia la Kukamasean 
misa’ inan sia la Kupopemba'ka' na iatu 
inan maindanKu la Kupatontong bendan 
lan lu tangngana sae lakona. 

27 Tatu inanKu la dio tau iato mai; la 
napoKapenombanNa' tu tau iato mai sia 
la Kupotau. 

28 Anna tandai mintu’ bangsa, kumua 
Akumo tu PUANG, tu umpamarimbangan 
to Israel, belanna iatu inan maindanKu 
bendan dio lu tangngana tontong sae 
lakona. 


Kaditaloanna Gog 


38:1-39:29 
38 1 Rampomi tu kadanNa PUANG 
lako kaleku, Nakua: 

2E ma'rupa tau, mentingo lakoko Gog 
lako tondok Magog, arung tarompo'na 
Mesekh sia Tubal, ammu ma'nubua' lako, 
3 mukua: Inde sia tu kadanNa Puangta 
PUANG, Nakua: Manassa la Kulaoiko e 
Gog, arung tarompo'na Mesekh na Tubal! 
4La saeNa' unnalako sia la kupakadangi 
kadangan tu parangka sadangmu, 
Kupatassu'ko male sola mintu' 
surodadummu, iamotu mintu' darang sia 
pakkanarang, sakka' pa'bunona, iamotu 
misa' tuntunan kapua, ma'pakolong sia 
ma'balulang: iatu mintu' tau iato biasa 
ma'pa' dang. 

5 Menturu' duka tu to Persia sia to Etiopia 
na to Put, sakka' nasang balulang sia 
songko' bassi: 

6 sia Gomer sia mintu’ surodadunna: sia 
to Togarma, tu mambela rampe daanna 
lu sola mintu' surodadunna buda bangsa 
musolan. 

7 Ma'kamandi'ko sia ma'pasakka'ko, la 
iko sia iatu mintu' to parari tu unturu'ko: 
iko la dadi pangulunna. 

8 Take lendu'mi ba'tu sangapa-apa attu, 
maneroko dipokadan parenta; iake 
nalambi'mi tu taun la sae, la ke'de'moko 
ullaoi tu tondok iato, tu mangka dipasule 

dio mai kasirarian, iamotu misa” bangsa, 
tu mangka dipasipulung dio mai mintu' 
bangsa dao buntunna Israel, tu masaimo 
mempadang talo, apa disolammo sun dio 
mai mintu' bangsa: anna torro marampa' 
sola nasang. 

?Tatonna attu iato la ke'de'ko susi misa’ 
guntu' mane la sae: la susiko gaun 

tu untutu'i kuli'na padang, la iko sola 
mintu' sorodadummu sia buda bangsa, 
tu musisolan. 

10 Inde sia tu kadanNa Puangta PUANG, 
Nakua: Attu iato la bu'tu ba'tu pira-pira 
pa'timbangan lan penaammu, ammu 
tangnga' apa kadake. 

Illa ma'kadako kumua: la ke'de'na' 
untamai misa' tondok, tu kampong 
manna, la ullaoina' to rapa', tu to torro 
manaman, iamotu mintu' kampong tang 
dirinding tembor, tang disalli' sia tae’ 
babanganna: 

12 |a urrampa sia la ussarrinni mintu’ 
apanna, la umpata'pai limammu tu 

mai inan daun-lauan, tu diniiomo 

sule sia ullaoi misa' bangsa, mangka 
dipasipulung dio mai mintu' bangsa, tu 
unnappa' patuoan sia barang apa, sia 
torro lan tangngana lino. 

13|a nakuanko Syeba, Dedan sia 

to ma'balilinna sia to paana Tarsis, 
kumua: Saerokomika la mangrampa, 
mitambairaka tu mintu' surodadummi la 
ussarrinni mintu' apa, la unnala salaka 
sia bulaan, la unnappa' patuoan sia 
barang apa, sia la mangrampa buda? 

14 Tamoto, ma'nubua'ko, e ma'rupa tau, 
sia ma'kadako lako Gog, mukua: Inde 
sia tu kadanNa Puangta PUANG, Nakua: 
Tae'raka musa'ding tu attu, nanii torro 
manaman to Israel, taungKu? 

15 Sia la ke'de'ko dio mai inanmu, munii 
torro, dio mai inan mambela rampe 
daanna lu, iko sia buda bangsa musolan, 
pakkanarang nasang, misa" tuntunan 
kapua sia buda surodadu, 

16 sia la ke'de'ko ullaoi Israel, taungKu, 
susito misa” gaun ussamboi padang. 
Lan attu la sae la Kupake'de'ko ullaoi 
tondokKu, anna tandaiNa' mintu' bangsa, 
ke Kupamanassai lako kalemu, e Gog, 
dio pentirona tau iato mai, kumua 
Akumo tu To maindan. 

17 Inde sia tu kadanNa Puangta PUANG, 
Nakua: Tae'raka na iko, tu mangka 
Kupokada a'gammu dolona nalopian 
mintu' taungKu, iamotu mai nabi Israel, 

tu ma'nubua' allo iato ke taunoi, kumua 
la Kupasaeko ullaoi tau iato mai. 

18 Apa attu iato, ke saei tu Gog ullaoi 
tondok Israel, kadanNa Puangta PUANG, 
manassa jatu kare'dekan ara'Ku la 

ma pamurru' lan mai illongKu, 

19 sia tete dio kapangimburuangKu sia 
kasengkeangKu, tu dukku-dukku, angKu 
ma'kada kukua: manassa allo iato la 
narampoi lino" kapua tu tondok Israel. 
20[a ma'parondo dio oloKu tu mai bale 
lan lu tasik sia manuk-manuk dao lu 
langi, olo'-olo' dio lu padang sia mintu’ 
olo'-olo' mendonglo', tu menono' dao 
kuli'na padang sia mintu' tolino, tu tuo 
dao kuli'na padang: mintu' buntu la 
tuan, mintu’ aa” mi'lan la umbanasa sia 
mintu’ rinding tembo’ la ro'pok. 

21 Attu iato la Kutambai tu pa'dang la 
ullaoi tau iato dao lu mintu' buntungKu, 
kadanNa Puangta PUANG: iatu pa'dangna 
tau la ullaoi solana. 

22 Sia la Kuukung Kuparampoi ra'ba 
biang sia to'doan rara: la Kupauranni 
uran kamban, uran batu, api sia solo' tu 
tau iato sola mintu' surodadunna sia iatu 
bangsa buda nasolan. 

23|a Kupasombo tu Kaleku, kumua 
pasareongan sia madatu sia 
umpa'petandan Kaleku lako buda 
bangsa anna tandai, kumua Akumo tu 
PUANG. 
39 LE iko ma'rupa tau, ma'nubua'ko 
lako Gog, ammu ma'kada kumua: 
Inde sia tu kadanNa Puangta PUANG, 
Nakua: Manassa la Kulaoiko, e Gog, 
arung tarompo'na Mesekh na Tubal. 
2|a saeNa' unnalako sia Kuula'iko 
male sia la Kupake'de'ko dio mai 
inan mambela rampe daanna lu sia la 
Kusolangko langngan mintu' buntunna 
Israel. 
3La Kusa'pa tu pana anna tobang dio 
mai lima kairimmu sia Kuronnosan tu 
anak pana dio mai lima kananmu. 
“La tibambangko mate dao buntunna 
Israel, iko sola mintu' bangsa tu 
musolan: la Kupakandeiko langkan, 
iamotu manuk-manuk ma'rupa-rupa 
pani'na, sia olo'-olo' dio lu padang. 
>La tibambangko mate dio lu padang 
kalua’, belanna mangkamo Kupokada tu 
iannato, kadanNa Puangta PUANG. 
6La Kuleba' api tama tu Magog sia iatu 
mai to torro manaman dio lu tondok 

ma'biring tasik, anna tandai, kumua 
Akumo tu PUANG. 

7 La Kupa'petandan tu sanga 
madatungKu dio lu to Israel, taungKu, 
tae'mo angKu la unneloranni tu sanga 
madatungKu, la dipamatuna, anna 
tandai mintu' bangsa, kumua Akumo tu 
PUANG, tu masero dio lu to Israel. 

8 Manassa iatu iannato la rampo sia Ia 
dadi, kadanNa Puangta PUANG: iamora 
te tu allo mangka Kupokada. 

?Tatu pa'tondokan kota Israel la sun la 
umpadukku api la umballai tu mintu' 
pa'buno, iamotu balulang sia pakolong, 
pana sia anak pana, pelonga' sia 
doke, pitung taun la nanii tau iato mai 
umpadukkui api te mintu'nate. 

10 Naurunganni tae'mo anna lao unnala 
kayu tutungan lako padang, ba'tu 
unte'tek ranga'-ranga' lan mai pangala’, 
belanna iatu pa'buno iato iamo la 
natutung. Susimoto tu tau iato mai 

la urrampa apanna tu tau mangka 
umpangrampai sia ullo'do' apanna tu 
tau mangka umpanglo'do'i, kadanNa 
Puangta PUANG. 

11 Attu iato la Kuben misa’ inan tu 
Gog, tu la nanii panglamunanna dio 

Israel: iamotu Lombok to lendu’, dio 
rampe matallona tasik: anna ampangi 
tu lalanna to lendu’. Inde to dio la nanii 
tau ullamunni tu Gog sola mintu' to 
budanna, anna sangai tau: Lombok to 
budanna Gog. 

12 Nalamunni to Israel tu tau iato mai, la 
usseroi tondok pitung bulan. 

13 Mintu' tau lan tondok la ullamunni, 
na iatu iannato la umpakalelean 
sanganna tu tau iato mai, ke attunnamo 
umpakala'bi' Kaleku, kadanNa Puangta 
PUANG. 

14 Tatu tau iato mai la unnangka' tau, 
tu dipatage'i male ullelei mintu' tondok 
la ullamunni tu mintu’ to lendu’, tu 
torrona dao lu padang, sia la usseroi tu 
mai padang. Iake lendu'mi pitung bulan 
naparessami tu iannato. 

15 ]amna lao tu tau iato mai ussalongi 
tondok, anna misa'i tu tau iato mai 
untiroi tu buku tolino, la naosokki misa' 
tanda inde to dio sae lako nalamun to 
manglamun diong lombok to budanna 
Gog. 

16 Den duka sanganna misa' kota 
disanga: To buda; la naseroi tau iato mai 
tu tondok. 

17E ma'rupa tau, inde sia tu kadanNa 
Puangta PUANG, Nakua: Pokadai lako 
mintu' manuk-manuk, tu ma'rupa-rupa 
pani'na sia lako mintu' olo'-olo' dio lu 
padang, kumua: sipulungkomi ammi 
pada sae, sia sirampunkomi dio mai 
mintu' inan lako pemala' pangrere' 

iato tu Kutunuangkomi, iamotu misa' 
pangrere' kapua dao lu buntunna Israel: 
kandekomi duku' sia iru'komi rara. 

18 Tatu duku'na mintu’ to lalong la 
mikande sia rarana mintu' arungna 

lino la miiru', iamotu domba laki, anak 
domba, bembe' laki, sapi laki, patuoan 
malompo nasang dio mai Basan. 

19 La ungkandekomi lompo sadia'mi sia 
la unniru'komi rara samalangomi dio mai 
pemala' pangrere', tu Kutunuangkomi. 
20 Ondongpi dao medaKu la minii 
dipedia'i darang, pakkanarang, to lalong 
sia ma'rupa-rupa surodadu, kadanNa 
Puangta PUANG. 

21Susimoto tu kamala'birangKu la 
Kupakalelean dio lu mintu' bangsa, sia 
la natiro mintu' bangsa tu ukungan 
mangka Kupalalo sia iatu lima, mangka 
Kupata'pan tau iato mai. 

22 Anna tandai to Israel, kumua Akumo 
tu PUANG, Kapenombanna tau iato mai, 
randuk dio mai allo iato sia undinna. 

23 Anna issanni mintu' bangsa, kumua 
iatu to Israel dipali'mo natumang 
kakadakeanna, belanna tang maruru' 
lako kaleKu, iamoto Kubunianni lindoKu 
sia Kusorong tama limanna to unneai, 
naurunganni tibambang nasang nakande 
pa'dang. 

24 Sitinayanna kamaruttakanna sia 
kapatodotintinganna, angKu gau'i tu tau 
iato mai sia Kubunian lindoKu. 

25 Tamoto, inde sia tu kadanNa Puangta 
PUANG, totemo la Kupasule tama 
dandanna tu Yakub sia la Kukamasei tu 
mintu' to Israel sia la natukka'Na' ara'Ku 
belanna sanga madatungKu. 

26 Attu iato la nakalupai tu kaditattanna 
sia mintu' penggauran tang maruru' 

tu nanii tang maruru' lako Kaleku, ke 
torromi sule tu tau iato mai lan tondokna 
sia marampa'mo, na moi misa' tau tae' 
umpatirambanni. 

27 Take Kupasulemi dio mai lili'na 
mintu' bangsa sia Kupasipulung dio 

mai mintu' tondokna ualinna, attu iato 
la kupamanassa lako tau iato mai dio 

pentirona buda bangsa, kumua Akumo 
tu To masero. 

28 Anna tandai tau iato mai, kumua 
Akumo tu Puang Kapenombanna, la iake 
Kupali'i dio lu mintu' bangsa, la iake 
Kupasirampunni sule tama tondokna, na 
moi misa' tau tae' Kupatorro dio. 

29 Sia tae'mo angKu la umbunianni 
lindoKu, ke mangkami Kubarrakan tu 
PenaangKu lako to Israel, kadanNa 
Puangta PUANG. 


Babangan sia tarampakna 
Banua Kabusungan ba'ru 


40:1-47 

40 1 Tatonna taun ma'penduangpulo 

Ilima kadipalirangki, 
tonna pamulanna taun iato, allo 
ma'pessangpulona bulan iato, iamo 
tonna taun ma'pessangpulo a'pa'na 
kamangkanna sanggang tu kota, allo ia 
bangsiato nata'paina' limanNa PUANG, 
anNa solanna' inde to lako: 
2|an patiro mendeata, tu Napaombo' 
Puang Matua, Nasolammo' lako tondok 
Israel, anNa patorrona' dao buntu tarru' 

malangka', tu nanii bendan misa’ apa 
susi kota, rampe lo'na lu. 

3T]atonna mangkamo ussolanna' inde 

to lako, kutiromi inde to dio tu misa' 
muane, susi tambaga rupanna, naden 
ulang lenang sia tekken pesuka' lan 
limanna, bendan lan babangan. 
4Ma'kadami tu muane iato lako kaleku 
nakua: e ma'rupa tau, pata'pai matammu 
sia tananni talingammu sia paninaai 

tu mintu'na la Kupatiroangko, belanna 
la dipatiroangko tu iannato, iamoto 
mudibaa sae indete. Pa'peissananni tu 
mintu' apa la mutiro lako to Israel. 

> Manassa iatu dio lu saliananna mintu’ 
banua iato nalilingi misa’ rinding tembo” 
tiku lao. Iatu tekken pesuka' natoe 
muane iato, pennannan siku — iake 
sangsikuoi dipamanassa sangsiku 
ssangpala' -; nasuka'mi tu kambanna 
rinding tembo” iato: iamotu misa’ tekken 
pesuka' sia langka'na misa’ tekken 
pesuka'. 

6 Rampomi lako to'babangan, tu 
mentingo lako rampe matallo, anna 
kendek langngan eranna, nasuka'i tu 
ampang babangan, den misa' tekken 
pesuka' sangka'na sia ia duka tu ampang 

senga'na, den misa" tekken pesuka' 
sangka'na. 

7]atu mintu’ bilik misa” tekken pesuka' 
landona sia misa" tekken pesuka' 
sangka'na, na iatu alla'na lima siku, 
latu ampang babangan siupu' sarambi 
babangan lanna lu misa" tekken pesuka'. 
8 Mangkato nasuka'mi tu sarambi 
babangan lanna lu, den misa' tekken 
pesuka'. 

9 Nasuka'mi tu sarambi babangan den 
karua siku sia rinding tembo'na, den 
duang siku kambanna, na iatu tarampak 
babangan rampe tamanna banua. 

10 Tatu mai bilik babangan, tu mentingo 
lako rampe matallo tallu rampe indena 
mai, tallu rampe lakona, pada nasangi 
suka'na tu tallu, na iatu rinding tembo” 
rampe indena mai sia iatu rampe lakona, 
pada nasangi suka'na. 

11 Nasuka'mi tu baba babangan, den 
sangpulo siku; iatu lando babangan, den 
sangpulo tallu siku. 

12 Dio tingayo bilik iato den tu sapa”, 
sisangsiku, na misa' siku tu sapa' rampe 
lakona, na iatu mintu' bilik annan siku tu 
lambe'na sia babana. 

13 Nasuka'mi tu babangan, dio mai 

to' pato'doan bilik misa' sae lako to' 
pato'doan bilik sangbalinna unturu' ba'ba 
sitingoan, den duangpulo Ilima siku 
babana. 

14 Nasuka' susi dukato tu lentong, annan 
pulona siku, sia dio to' lentong nanii tu 
tarampak untikui tu babangan. 

15 Randuk dio mai tingo babangan, dio 
mai lalan tama sae lako tingo sarambi 
babangan lanna lu, den limangpulo siku. 
16 Tatu mai bilik sia rinding tembo’ den 
pentiroanna, titutu' bang ditaralii, tu 
ma'palutama, dio babangan tiku lao; 
susi dukato dio lu mintu' sarambi: iatu 
pentiroan ma'palutama tiku lao, na dio 
to'rinding tembo” den koroma. 

17 Attu iato nabaamo' lako tarampak dio 
salian, kutiromi dio den bilik, sia den 
sali batu digaragai dio, tiku lao mintu' 
tarampak, den tallungpulo bilik dao sali 
iato. 

18 Tatu sali iato dio sa'de babangan, 
situru' landona babangan iato mai; 
iamotu sali diongna lu. 

19 Mangkato nasuka'mi tu alla'na tingayo 
babangan diongna lu sae lako tingayo 
tarampak lanna lu rampe salianna, den 

saratu' siku, dio rampe matallo sia dio 
rampe daanna lu. 

20 Ia duka tu babangan, ma'palurekkena, 
dio tarampak dio salian, nasuka' tu 
lambe'na sia sangka'na. 

21 Tatu bilikna tallu tu indena mai sia 
tallu tu lu lakona, rinding tembo'na sia 
sarambinna pada suka'na tu babangan 
bunga'na, limangpulo siku tu lambe'na 
na duangpulo Ilima siku tu babana. 

22Ta duka tu pentiroanna sia sarambinna 
sia koromana pada suka'na tu babangan 
ma'palulako rampe matallo, iake 
kendekki tu tau langngan pitu pellesean 
diolai, na iatu sarambi dio tingayona. 

23 Den duka babangan dio tarampak 
lanna lu sitingoan babangan 
ma'palurekke, susi dio babangan, 
ma'palulako rampe matallo: nasuka'mi 
dio mai to” babangan lako babangan 
misa" saratu’ siku. 

24 Nasolanna' ma'palusau', kutiromi inde 
to dio den misa" babangan ma'palusau'. 
Nasuka'mi tu rinding tembo'na sia 
sarambinna, pada suka'na tu dolona. 

25 Den pentiroanna tiku lao, susi duka 
dio sarambinna, pada bang tu pentiroan 

ina”, limangpulo siku tu lambe'na sia 
duangpulo Ilima siku tu babana. 

26 Take kendekki tu tau langngan pitu 
pellesean diolai: na iatu sarambi dio 
tingayona sia dio to'rinding tembo' den 
koroma. 

27 Sia den duka misa' babangan dio 
tarampak lanna lu rampe lo'na lu, 
nasuka'mi dio mai to” babangan lako 
babangan misa' saratu' siku. 

28 Mangkato nabaana' tama tarampak 
lanna lu: unnola babangan rampe 
sau'na, sia nasuka' tu babangan rampe 
sau'na, pada suka'na, tu ina'na. 

29Ta duka tu bilikna sia rinding tembo'na 
sia sarambinna pada suka'na tu ina'na: 
den pentiroanna tiku lao, susi duka 
dio tarampakna, limangpulo siku tu 
lambe'na sia duangpulo Ilima siku tu 
babana. 

30 Sia den duka sarambi tiku lao, 
lambe'na duangpulo Ilima siku na 
babana lima siku, 

31 ha iatu sarambinna mentingo lako 
tarampak dio salian sia den tu koroma 
dio to” rinding tembo'na sia karua 
pellesean dio ampangna langngan. 

32 Nabaamo' tama tarampak lanna lu dio 
rampe matallo, anna suka'i tu babangan, 
pada suka'na tu ina'na: 

33 sia jatu mai bilikna sia rinding 
tembo'na sia sarambinna pada suka'na 
tu ina'na. Den pentiroanna tiku lao, susi 
duka dio sarambinna, limangpulo siku 
tu lambe'na sia duangpulo Ilima siku tu 
babana. 

34 Na jatu sarambinna dio rampe 
tarampak dio salian: sia den tu koroma 
dio to'rinding tembo'na patomali, sia 
karua pellesean dio ampangna langngan. 
35 Nabaamo' lako babangan rampe 
daanna lu, anna suka'i, pada suka'na tu 
ina'na, 

36 sia iatu mai bilikna sia rinding tembo'na 
sia sarambinna, den pentiroanna tiku 
lao; limangpulo siku tu lambe'na sia 
duangpulo Ilima siku tu babana. 

37 Na iatu sarambinna dio rampe 
tarampak dio salian: sia den tu koroma 
dio to'rinding tembo'na patomali, sia 
karua pellesean dio ampangna langngan. 
38 Den misa' bilik, iatu ba'bana dao 
to'rinding tembo’; inde to nanii tau 
umbasei tu pemala' ditunu pu'pu'. 

39 Nalan sarambi babangan nanii bendan 
da'dua meda, misa' indena mai namisa' 
diona lu, tu nanii tau untunu pemala' 
ditunu pu'pu sia suru' pengkalossoran 
sia suru' pangakuan sala. 

40 Na dio sa'dena, dio salian, tu nanii tau 
kendek langngan lalan tama babangan 
dio rampe daanna lu, den meda da'dua, 
na dio sa'de senga'na sarambi babangan 
den duka da'dua meda. 

41 Den meda sia'paran dio sa'dena 
patomali tu babangan iato: karua meda, 
nanii tau mantunu dao. 

42 1atu a'pa' meda dinii untunu pemala' 
ditunu pu'pu', batu dipa” digaragai, 
lambe'na sangsiku ssangtangnga, 
babana sangsiku ssangtangnga, na 
langka'na sangsiku: dao meda iato nanii 
tau umpatorro pareanan, tu napake 
untunu pemala' ditunu pu'pu' sia pemala' 
pangrere'. 

43 Tatu pekadang sangpala' sangka'na 
dipala'ka' lako banua tiku lao; iatu duku” 
pemala' dipatorro dao meda. 

44 Na dio rampe salianna babangan lanna 
lu den da'dua bilik dio tarampak lanna 
lu, misa' dio sa'dena babangan rampe 
daanna lu, mentingo sau, na misa" 

dio sa'dena babangan rampe lo'na lu, 
mentingo rekke. 

45 Ma'kadami lako kaleku, Nakua: Iate 
bilik mentingo sau' la nanii mintu' to 
minaa, tu untoe pentoean lan Banua 
Kabusungan. 

46 Na iatu bilik mentingo rekke Ia nanii 
mintu' to minaa, tu untoe pentoean 
dio to” inan pemalaran: iamotu bati'na 
Zadok, ia manna bati'na Lewi tu 
ma'din umpengkareke'i PUANG la 
umpengkaolai. 

47 Mangkato nasuka'mi tu tarampak: 
latu lambe'na saratu' siku na babana 
saratu' siku, pada sappa: na iatu inan 
pemalaran iato bendan dio tingo Banua. 


Banua Kabusungan ba'ru 


40:48-41:26 


48 Mangkato nabaamo' tama sarambi 
Banua, anna suka'i tu rinding tembo' 
sarambi, limang siku indena mai na 
limang siku diona lu, sia babana sitallung 
sikuan patomali. 

49 Tatu lambe'na sarambi iato duangpulo 
siku na babana sangpulo misa siku, ke 
disuka'i dio to' pellesean, tu nanii tau 

kendek langngan. Na dio to' rinding 
tembo' patomali nanii bendan lentong. 
4 1 1 Mangkato nabaamo' tama bilik 
kapua, anna suka'i tu rinding 
tembo' annan siku tu babana indena 
mai, na annan suku tu babana diona lu, 
iamoto tu baba tenda. 
2 Tatu babana lalan tama sangpulo siku, 
na iatu sa'dena patomali silimang sikuan. 
Nasuka' duka tu lambe'na bilik kapua: 
patangpulo siku, sia babana: duangpulo 
siku. 
3 Malemi tama bilik lanna lu, nasuka'i tu 
rinding tembo' lalan tama: duang siku 
kambanna, sia iatu lalan tama: annan 
siku babana na iatu baba dio sa'de lalan 
tama: pitung siku. 
4Mangkato nasuka'mi tu lambe'na bilik 
lanna lu: duangpulo siku na babana 
duangpulo siku, siunduk sa'de bilik 
kapua: anna ma'kada lako kaleku nakua: 
Iamote tu inan tarru’ maindan. 
> Nasuka'mi tu rinding tembo’ Banua 
iato: annan siku kambanna na iatu baba 
bilik dipasikande Banua patangsiku, 
untikui Banua male. 
6Jatu bilik dipasikande banua tallung 
kalada’ langngan sitodo', tallungpulo 

bilik. Ke sangtibangoi: iatu rinding 
tembo' Banua tiku lao dipakurang, nanii 
balok bilik dipasikande banua kumua 
naden inan dinii umpale'ke'i tu balok, 
belanna tae’ nadilo 'poran tama tu rinding 
tembo' Banua. 

7 Tatu bilik dipasikande Banua untikui 
banua male salangngan-langnganna 
sakalua'-lua'na: iatu bilik dipasikande 
Banua sitodo'-todo' langngan untikui 
banua male: susimoto tu Banua iato 
salangngan-langnganna sakalua'-lua'na: 
ma'din tu tau kendek diong mai kalada' 
diongna lu unnola kalada' tangnga sae 
langngan kalada' daona lu. 

8 Kutiro den kalada' dio Banua tiku lao, 
tu napoparandangan bilik dipasikande 
Banua; iatu langka'na ganna’ misa’ 
tekken pesuka': annan siku sae lako 
pa'pasitammuan. 

9 ]atu kambanna rinding tembo’, salian 
bilik dipasikande Banua limang siku, susi 
dukato tu baba kalada' torronapa. Dio 
alla'na bilik dipasikande Banua. 

10 Sia bilik to mentoe duangpulo siku tu 
babana, tiku lao Banua. 

11 Tatu lalan tama bilik dipasikande 
Banua tassu’ lako kalada’ torronapa: iatu 

misa" lalan ma'palurekke na misa" lalan 
ma'palusau', iatu baba kalada’ torronapa 
tiku lao limang siku. 

12 Tatu mai Banua dipabendan siupu' tana 
lapang dio rampe matampu' pitungpulo 
siku babana na iatu rinding tembo'na 
tiku lao limang siku kambanna, na iatu 
lambe'na kasera pulona siku. 

13 Nasuka'mi tu Banua, iatu lambe'na 
saratu' siku: ia duka tu tana lapang sola 
Banua sola rinding tembo'na saratu' siku 
lambe'na. 

14 Na iatu tingayo Banua sia tana lapang 
dio rampe matallo saratu' duka siku 
babana. 

15 Nasuka' duka lambe'na tu Banua 
siupu' tana lapang, dio boko'na, sia 
mintu' sarambi daoanna patomali: 
saratu' siku. 

Anna suka'i tu Banua Kabusungan lanna 
lu sia sarambi tarampak: 

16 jatu ampang sia pentiroan, tu ditaralii, 
sia sarambi daoan untikui tallui tu 

inan iato — sitingoan tu ampang tiku 
lao dilapik kayu -, iatu sali sae lako 
pentiroan, ditutu'i, 

17 sia iatu inan daona lu lalan tama sae 
lako bilik lanna lu, sia dio salian dio 

mintu' rinding tembo' tiku lao, tu lanna 
lu sia iatu salianna. 

18 Den karubion sia koroma dipalakoanni, 
dipasialla, misa” koroma na da'dua 
karubion: iake misa'oi karubion da'dua 
tu lindona: 

19 jatu ma'rupa lindo tolino mentingo 
lako koroma indena mai na iatu ma'rupa 
lindo singa mentingo lako koroma diona 
lu. latu panggaraga iato dipadio nasang 
Banua iato tiku lao. 

20 Randuk diong mai sali sae lako daona 
lu lalan tama dipalakoi mintu' karubion 
sola koroma, iamotu dio rinding tembo' 
Banua Kabusungan. 

21 Tatu Banua Kabusungan ma'kalada' 
apa' tu mai ampangna. Iatu tingayo 
inan maindan susi duka rupanna to. 

22 Tatu inan pemalaran kayu digaraga, 
tallung siku langka'na na duang siku 
lambe'na, iatu tetukna sia lette'na sia 
rindingna kayu nasang. Ma'kadami 
lako kaleku nakua: Iamote tu meda tu 
bendan dio oloNa PUANG. 

23 Tatu Banua Kabusungan na inan 
maindan den ba'bana da'dua. 

24Tatu ba'ba iato den tu tutu'na da'dua 
tu ma'din tigirik, da'dua tutu'na tu misa' 
ba'ba na da'dua tu misa'nao. 

25 Dio duka, iamotu dio ba'ba Banua 
Kabusungan, dipalakoi karubion sia 
koroma, susi dukato tu rinding tembo' 
dipalakoi. Den papa sape kayu dio salian 
dio tingayo sarambi. 

26 Sia den pentiroan ditaralii sia koroma 
dio sa'de sarambi patomali, dio bilik 
dipasikande Banua sia dio papa sape. 


Bilikna to minaa 


42:1-14 

42 t Mangkato na solammo' lako 

salian, lako tarampak dio salian 
ma'palurekke, anna baana' lako mintu' 
bilik, tu sitingoan tana lapang sia 
sitingoan Banua, rampe daanna lu. 
2 Tatu bendanna unturu' lambe'na saratu’ 
siku dio lalan tama rampe daanna lu, na 
iatu babana limangpulo siku. 
3Siupu' tu duangpulo siku dio mai 
tarampak lanna lu sia siupu' tu sali 
batu tarampak dio salian, den tangdo' 
sitingoan tangdo' tallung kalada' 
langngan sitodo'. 

4Na dio tingayo bilik iato mai den lalan 
diola tama, sangpulo siku babana na 
saratu' siku lambe'na, iamotu lalan tama 
ma'palurekke. 

5 Apa iatu mintu' bilik daona lu mandu 
sukku', belanna iatu tando' unnala inan 
losong na iatu dio bilik diongna lu sia 
iatu dio bilik lan tangnga Banua iato. 

6 Belanna iatu bendan ma'kalada' tallung 
todo' langngan, natae' lentongna, susi 
lentong tarampak, iamoto nadipabitti" 
sidi' tu diongna iring sia lan tangngana, 
disuka' randuk dio mai padang. 

7 Den misa’ tu rinding tembo’ tu dio 
salian, siayoka bilik iato, ma'palulako 
tarampak dio salian, siupu' tu mai bilik 
limangpulo siku lambe'na. 

8 Belanna iatu lambe'na tu mai bilik dio 
tarampak dio salian den limangpulo siku: 
apa iatu lambe'na tu mai bilik sitingoan 
inan maindan saratu' siku. 

? Sia diongna lu te bilik iate den lalan 
tama dio rampe matallo, tu nanii tau 
tassu' dio mai tarampak dio salian male 
lako bilik iato. 

10 Sjupu' tu baba rinding tembo’ 
tarampak rampe lo'na lu, siupu' tana 
lapang sia siupu' banua, den duka bilik. 

11 Dio tingayona den tu lalan, susi 
rupanna tu bilik rampe daanna lu: pada 
lambe'na sia pada babana, pada bang tu 
lalan diolai sun sia iatu atoranna. 

12 Sia susi lalan tama bilik rampe 
daanna lu, susi dukato tu lalan tama 
dio bilik rampe lo'na lu: den ba'ba dio 
to'randukna lalan, iamotu lalan siupu' 
rinding tembo' sikande bilik iato, dio 
rampe matallo, ke tamai tau. 

13 Ma'kadami lako kaleku nakua: Iatu 
mai bilik daanna lu sia iatu mai bilik 
lo'na lu, tu siupu' tana lapang, iamo bilik 
maindan tu nanii to minaa, tu mareke' 
tongan lako PUANG, la ungkande apa 
tarru' maindan, la dibaa lako tu apa 
tarru' maindan, iamotu pemala' dikande, 
tu suru' pengkalossoran sia suru' 
pangakuan sala, belanna iatu inan iato 
maindan. 

14 Tanna tamamo inan maindan tu to 
minaa, tae'mo nama'din sun lan mai lako 
tarampak dio salian, ke tae'pi nalossokki 
dolo tu pakeanna, tu napake untoe 
pentoeanna, belanna apa iato maindan. 
La nasondai dolo tu pakeanna, namane 
ma'din urreke'i tu inan nanii to buda. 

Lili” inan maindan 


42:15-20 


15 Tatonna mangka nasangmo ussuka'i 
tu lanna lu Banua nasolammo' lako 
salian unnola babangan, tu ma'palulako 
matallo, sia massuka' tiku lao. 

16 Nasuka'mi tekken pesuka' tu rampe 
matallona: limaratu' tekken pesuka', ke 
disuka'i tekken pesuka' tiku lao. 

17 Sia na suka' tu rampe daanna lu: 
limaratu' tekken pesuka', ke disuka'i 
tekken pesuka' tiku lao. 

18 Tatu rampe lo'na lu nasuka': limaratu' 
tekken pesuka, ke disuka'i tekken 
pesuka'. 

19 Tibalikmi lu lako rampe matampu', 
anna massuka': limaratu' tekken 
pesuka', ke disuka'i tekken pesuka'. 

20 Nasuka'mi siupu' a'pa' sulapa': den 
tu rinding tembo' tiku lao, limaratu' 

tu lambe'na na limaratu' tu babana, 

la ussapa'i tu maindanna na iatu tang 
maindanna. 

PUANG sule tama 
Banua KabusunganNa 


43:1-11 

43 t Mangkato nabaamo' lako to' 

babangan, iamotu babangan, 
ma'palulako rampe matallo. 
2 Tonganna denmi sae tu kamala'biranNa 
Kapenombanna Israel lu dio mai 
rampe matallo, sia den oni susito 
ongngo' uai buda na iate lino naarrangi 
kamala'biranNa. 
3Tatu patiro mendeata kutiro susi 
bangsiato mangkanna kutiro, tonNa sae 
la ussanggangi tu tondok iato, sia susito 
mai patiro mendeata mangka kutiro dio 
randan salu Kebar. Lumbangmo' rokko 
padang. 
4Tamami Banua unnola babangan, 
ma'palulako rampe matallo tu 
kamala'biranNa PUANG. 
> Naangka'mo” Penaa, anNa Baana’ 
tama tarampak lanna lu, tonganna iatu 
kamala'biranNa PUANG umponnoi tu 
banua. 

6 Kurangimi tu Puang lan mai Banua 
Kabusungan ma'kada lako kaleku, tonna 
bendan tu muane iato dio sa'deku. 

7 Sia ma'kada tu Puang lako kaleku, 
Nakua: E ma'rupa tau, iamote tu inan 
nanii isungan kapayungangKu sia inan 
pala' lette'Ku, tu la Kunii torro dio lu 

to Israel tontong sae lakona, tae'mo 
nala urruttakki to Israel tu sanga 
madatungKu, la tau iato mai, la iatu 
mai datunna napobua' gau' salana sia 
napobua' batang rabukna datunna tau 
iato mai' ke matemi. 

8 Belanna iatu ampangna napadio sa'de 
ampangKu sia iatu lentong ba'bana dio 
sa'de lentong ba'baKu, naurunganni 
rinding tembo' mannamo Kusialla'i tau 
iato mai, iamoto naruttakki tu sanga 
madatungKu napobua' apa megallianna, 
tu napogau'. Iamoto Kupisanni tete dio 
kasengkeangKu. 

9 Totemo la napatoyang tau iato mai tu 
gau' salana sia batang rabukna datunna 
dio mai kaleku. Kuurunganni ma'din 
torro dio lu tau iato mai tontong sae 
lakona. 

10E ma'rupa tau, pokadanni to Israel 
tu diona te Banua Kabusungan - 

kumua anna masiri' tu tau iato mai 
diona kakadakeanna -, sia nasuka' tu 
pandirinna. 

11 Na janna masiri' tu tau iato mai diona 
tu mintu' apa napogau', pokadanni 

tu a'ganna Banua Kabusungan iate 

sia atoranna, mintu' tu lalanna diola 
tama sia diola sun, mintu' garaganna, 
mintu' pangalukanna, mintu' a'ganna 
sia mintu' sukaran alukna, ammu sura'i 
dio pentirona tau iato mai, kumua anna 
karitutui tu atoran a'ganna sia napogau'i 
tu pangalukanna. 


Diona inan pemalaran 
sia diona kadiraranna 


43:12-27 


12 Inde sia tu sukaran aluk diona te 
Banua Kabusungan: dao lolok buntu 
lili'na inan tarru’ maindan. Manassa 
iamote tu sukaran alukna Banua 
Kabusungan iato. 

13 Inde sia tu suka” inan pemalaran 
disuka' siku, iake sangsikuoi 
dipamanassa sang siku ssangpala': iatu 
kalo'na sangsiku mandalanna sangsiku 
babana, iatu biringna te'dek siupu' 

randan salianna tiku lao, sangdangkan 
langka'na. Inde sia tu parandanganna 
inan pemalaran iato: 

14 Randuk diong mai kalo' diong padang 
sae lako biring tarangso diongna lu 
duang siku langka'na na sangsiku 
babana. Randuk dio mai biring tarangso 
bitti'na sae lako biring tarangso kapuana 
patang siku langka'na, na sangsiku 
babana. 

15 Tatu dapo’ patang siku langka'na, 
naranduk diong mai den tu a'pa' tanduk 
tarangso langngan. 

16 Tatu dapo' sangpulo dua siku lambe'na 
na sangpulo dua siku tu babana, pada 
sappa lao tu a'pa' biringna. 

17 Tatu biring tarangso sangpulo a'pa' 
siku tu lambe'na na sangpulo a'pa' siku 
tu babana tiku lao a'pa' biringna, iatu 
biringna te'dek tiku lao sangtangnga siku 
tu babana sia kalo'na sangsiku tu babana 
tiku lao, na iatu eran inan pemalaran 
iato ma'palulako rampe matallo. 

18 Ma'kadami lako kaleku Nakua: E 
ma'rupa tau, inde sia tu kadanNa 
Puangta PUANG, Nakua: Inde sia tu 
apa dipondok diona inan pemalaran: 
lato allo, ke upu'mi digaragai la 

dipemalarammo tu pemala' ditunu pu'pu 
dao sia la dipi'pikki rara lako, 

19 la muben misa” sapi laki mangura 
diposuru' pengkalossoran tu to minaa 
bati'na Lewi, tu naala bilanganna 
Zadok, tu mareke' tongan lako Kaleku 
la umpengkaolaiNa', kadanNa Puangta 
PUANG. 

20 Sia la muala dio mai rarana, ammu 
sussui tu tanduk a'pa' sia tu tetuk 
a'pa'na biring tarangso sia biring te'dek 
tiku lao, susimokoto la umpemaseroi sia 
umpadenanni pengkalossoran. 

21 Mangkato la muala tu sapi laki 
diposuru' pengkalossoran, anna tunu 
pu'pu'i tau dio inan dipamanassanni dio 
banua, dio salianna inan maindan. 

22 Na allo ma'penduanna la mupennoloan 
tu misa' bembe' laki tae' tattanna 
diposuru' pengkalossoran sia la 
napemaseroi tau tu inan pemalaran, susi 
mangkamo napemaseroi untunu sapi 
laki. 

23 Take mupaupu'mi tu suru' 
pengkalossoran, la mupennoloan 

tu misa' sapi laki mangura tae' tattanna 
sia misa' domba laki tu tae' tattanna dio 
mai baanan bembe' sola domba. 

24|a mupopennolo tu apa iato dio oloNa 
PUANG sia la naamboi sia to minaa dao, 
anna pemalaranni napopemala' ditunu 
pu'pu' lako PUANG. 

25 Pitung allo situru'-turu' la munii 
umpemalaranni simisa' tu bembe' 

laki diposuru' pengkalossoran, sia la 
mupemalaran simisa' sapi laki mangura 
sia simisa' domba laki dio mai bembe' 
sola domba ma'baanan tu tae' dua 
tattanna. 

26 Pitung allo la dinii umpadenanni 
pengkalossoran tu inan pemalaran iato 
sia usseroi, namane dirara. 

27 Take napaupu'mi tau tu allo iato, 

la napemalarammo to minaa, ke allo 
ma'pengkarua sia undinna dao inan 
pemalaran tu pemala' ditunu pu'pu'mi 
sia pemala' kasalamarammi, sia Ia 
nakalo'komi PenaangKu, kadanNa 
Puangta PUANG. 


Arung sia to minaa 


44:1-31 
44 1 Mangkato nabaamo' sule lako 
babangan dio salianna inan 

maindan, tu ma'palulako rampe matallo: 
iate babangan iate ditutu’. 

2 Ma'kadami PUANG lako kaleku, Nakua: 
Iate babangan iate la tontong bang 
ditutu’; tae” nala ma'din dibungka' 

sia moi misa’ tau tae’ nama'din 
unnolai tama, belanna iatu PUANG, 
Kapenombanna Israel, mangkamo 
unnolai tama; iamoto manassa la 
tontong titutu’. 

3 Tatu diona arung, belanna arung ma'din 
tongkon lan la kumande dio oloNa 
PUANG: sarambi babangan la naolai 
tama sia lalan ia bangsiato tu la naolai 
sun. 

4Nabaamo' lako babangan rampe 
daanna lu, lako tingayo banua: kutiromi 
tonganna iatu kamala'biranNa PUANG 
umponnoi banuanNa PUANG; tukkumo' 
rokko padang menomba. 

> Ma'kadami tu PUANG lako kaleku, 
Nakua: E ma'rupa tau, parinaai, pata'pai 
matammu sia tananni talingammu tu 
mintu’ apa Kupokada lako kalemu diona 
tu mintu’ apa dipondok sia sukaran 
alukna banuanNa PUANG; tiro meloi tu 
atoran ke la tamakomi banua unnolai 
mintu’ lalan tama sun inan maindan. 

6 Ammu ma'kada lako to pabali-bali, 
iamotu to Israel, kumua: Inde sia tu 
kadanNa Puangta PUANG, Nakua: Mandu 
maro'mo tu apa megallian mipogau' e to 
Israel. 

7 Belanna mibaa tama tu to sae, iamotu 
to tang disunna'i tu penaanna sia tang 
disunna'i tu kalena, la dioren lan inan 
maindanKu, la urruttakki banuangKu, 
tommi pennoloanni tu kande taaKu, 
iamotu lompo sia rara, naurunganni 
umpokai tu basseKu: tu mipogau' 
ondong na iatu apa megalliammi. 

8 Sia tae'mo na kamu kalena ungkaduttu'i 
tu apa maindanKu, sangadinna 
miangka'mo tu to senga' ussondakomi la 
untoei tu kamenomban lako Kaleku lan 
inan maindanKu. 

9 Inde sia tu kadanNa Puangta PUANG, 
Nakua: Tae'i misa" to sae, tu tang 
disunna'i penaamna sia tang disunna'i 
kalena, la tama inan maindanKu, iamotu 
mai to sae, tu torro dio lu to Israel. 

10 Apa iatu to Lewi, tu untoyangan 
tarru'mo kalena dio mai Kaleku, tonna 
pusa tu to Israel-inang memboko'mo 

tu tau iato mai dio mai Kaleku unturu' 
rapang-rapang dipodeatanna -, iatu 

to Lewi iato mai la untanggung 
kakadakeanna. 

11 Tau iato mai la mentoe lan inan 
maindanKu ungkampai babangan banua 
sia umposara' banua: sia la untunuan 
pemala' ditunu pu'pu' sia pemala' 
pangrere' tu to buda sia tumaya dio 
tingayona tau iato mai la untoeanni tu 
pengkaranganna. 

12 Belanna natoeammo to Lewi tu 
pengkaranganna tau iato mai dio 
tingayona rapang-rapang dipodeatanna, 
sia napobatu titodoammo to Israel 
umpogau' kakadakean, iamoto Kuangka' 
limangKu umpalao sumpa unnea tau iato 
mai, kadanNa Puangta PUANG, kumua 
natanggungi tu kakadakeanna. 

13 Tae” anna la urreke'Na' tau iato 

mai la untoeanNa' pentoean to 

minaa sia la merreke' lako mintu' 
pareanan maindanKu, ondongpi lako 
pareanan tarru' maindan, sangadinna la 
untanggung siri'na sia apa megallian tu 
mangka napogau'. 

14 Tamoto la Kuangka' tu tau iato mai 

la ungkaritutui tu banua, sia mintu' 
kamenomban lan sia mintu' tu apa 
dikarang lan. 

15 Apa iatu mintu’ to minaa to 

Lewi, bati'na Zadok, tu ungkaritutui 
kamenomban lan inan maindanKu, 
tonna memboko' tu to Israel dio mai 
Kaleku, tau iato mai la urreke'Na' la 
umpenombaiNa' sia bendan dio oloKu 
lan umpennoloanni lako Kaleku tu lompo 
sia rara, kadanNa Puangta PUANG. 

16 Tau iamoto mai tu la tama inan 
maindanKu, sia iamotu la urreke' 
medamu la umpenombaiNa' sia la 
umpengkaolaiNa'. 

17 Ianna mentama babangan tarampak 
lanna lu la ma'pake pakean lenang 
tae' nama'din ma'pakean bulu domba, 
ke untoei pentoeanna lan babangan 
tarampak lanna lu, ba'tu lan Banua. 

18 La ma'passapu lenang dao ulunna sia 
la masseppa lenang lan aakna, sia tae' 
nala umpotambeke' apa mepama'pu'. 
19 Ianna tassu’ tu tau iato lako to” to 
buda dio tarampak dio salian, la naalai 
tu pakeanna tu mangka napake lan 
pentoeanna, anna patorroi lan bilik inan 
maindan, anna pake pakean senga’, 
kumua da napamarimbanganni tau iato 
mai tu to buda tete dio pakeanna. 

20 Sia tae' nala ma'galettung ba'tu 
ma'rundun, sangadinna la nasakkuru' tu 
beluakna. 

21 Tae' nama'din tu mintu' to minaa 

la unniru' uai anggoro', ke la tamai 
tarampak lanna lu. 

22 Tae” nama'din umpobaine baine balu, 
ba'tu baine pura ditantang, sangadinna 
anak darapi, bati' to Israel, ba'tu pura to 
balunnapi to minaa, ma'din napobaine. 
23 Anna pamanassanni taungKu 
umpasisengaranni tu maindanna anna 
tang maindanna, sia tang maruttakna 
anna maruttakna. 

24 Sia la bendan duka ma'paolai salu, 
ke denni kara-kara sia la nara'ta' tu 
kara-kara iato unturu' atorangKu: iatu 
Sukaran alukKu sia iatu apa Kupondok la 
nakaritutui lan mintu' tu pa'gaurangKu 
sia la napamadatu tu allo katorroangKu. 
25 Moi misa'i tu tau iato mai tae' nama'din 
urreke' to mate, da anna urruttakki 
kalena, sangadinna ia mannari nanii 
ma'din umpamaruttak kalena, ke 
ambe'na ba'tu indo'na, anakna muane 
ba'tu anakna baine, sangmanena ba'tu 
anak daranna, tu tae'pa namendapo'. 

26 Take mangkami umpamasero kalena, 
la dianggean pitung allo. 

27 Na iake attu tamami sule tama 

inan maindan, lan tarampak lanna 

lu, la mentoe lan inan maindanKu, la 
napennoloan tu suru’ pengkalossoranna, 
kadanNa Puangta PUANG. 

28 Tamote tu la napotaa mana’ tau iato 
mai: Akumo tu taa mana'na, sia da 
mibenni tu apanna tau iato mai lan lu 
Israel: Akumo tu apanna. 

29 Ma'din nakande tu kande dipemalaran 
sia suru’ pengkalossoran sia suru’ 
pangakuan sala sia mintu’ tu apa 
dipa'pemalian lako to Israel, iamo la 
napotaa. 

30 Tatu mintu’ rupanna bunga’ bura 
padangmi tu tarru’ melona sia mintu’ 
pa'duruk dio mai mintu’ rupanna 
pa'duruk, la napotaa to minaa: sia iatu 
ta pung dalle sisikan tu tarru’ melona la 
miben to minaa, anna dipamareso' tu 
kamasakke-sakkean lan banuammi. 

31 Tae” nama'din tu to minaa la ungkandei 
tu apa mate, ba'tu iatu tisepak-sepakna, 
la manuk-manuk la patuoan. 

Kaditaanna padang 


45:1-8 

45 l Take mitaai tu padang iato 

la mipotaa mana, la misorong 
lako PUANG tu padang sangtempe' 
maindan la dipopa'duruk, iatu lambe'na 
duangpulo Ilima sa'bu siku na iatu 
babana duangpulo sa'bu siku: la 
maindan nasang sae lako tu mintu' naala 
lili'na tiku lao. 
2Tatu iannate la diparandanan inan 
maindan limaratu' siku lambe'na 
limaratu' siku babana, la pada sappa tiku 
lao, sia misa' tana lapang untikui male 
limangpulo siku. 
3La musuka' dio mai padang mangkamo 
disuka' duangpulo sa'bu siku lambe'na 
sia sangpulo sa'bunna siku babana; inde 
to lan la nanii inan maindan, iamoto tu 
la tarru' maindan. 
“late padang iate la sangtempe' padang, 
tu maindan: iamo la napotaa mintu' to 
minaa to, tu mentoe lan inan maindan, 
tu mengkareke' la mengkaola lako 
PUANG: iamo la nanii tau iato ma'nubua' 

sia misa' inan dipamarimbangan lako 
inan maindan. 

> Na duangpulo Ilima sa'bu siku lambe'na 
sangpulo sa'bunna siku babana la 
napotaa to Lewi, tu umposara' Banua, la 
napotaa, la napokota nanii torro. 

ola mianggean tu la naala lili” kota 
limangsa'bu siku babana sia duangpulo 
Ilima sa'bu siku lambe'na, sipatu 
pa'duruk maindan, iamote tu la napotaa 
mintu' to Israel. 

7 Na iatu la napotaa arung, iamotu 

dio sa'de patomalinna pa'duruk sia 

lili' na kota, siupu' pa'duruk maindan sia 
siupu' lili'na kota, dio rampe matampu' 
ma'palulako matampu' sia dio rampe 
matallo ma'palulako matallo sia iatu 
lambe'na la susi misa” taa senga', randuk 
dio mai lili rampe matampu' sae lako lili” 
rampe matallo. 

8 Tamoto tu lili'na, tu la napotaa dio 
Israel, naurunganni iatu mai arungKu 
tae'mo nala umpakario-rioi tu taungKu, 
sangadinna la napopa'elo'na tu padang 
iato lako to Israel, situru' sukunna tau 
iato mai. 


YEHEZKIEL 45.9-13 225 


Passanan tengkona arung 
sia apa la natuntun 


45:9-17 
9 Inde sia tu kadanNa Puangta PUANG, 
Nakua: Tarru' budamo to, e mintu' arung 
to Israel. Tibemi tu kamasa'garan sia 
pa'pakario-rio, ammi pogau' tu salunna 
sia kamaloloan: lendokanni tu taungKu 
dio mai pa'pandasammi, kadanNa 
Puangta PUANG. 
10 Sipatukomi la untoei tu suka’ malolo, 
sia epa malolo sia ba' malolo. 
11 Tgtu epa sola ba’ la dipatontong 
suka'na, naurunganni suka'na sangba' 
taa sangpulona sanghome' sia sangepa 
taa sangpulona sanghome': iatu 
kadipasipulianna la umpake home" 
12 Na iatu misa” sikele' duangpulo gera; 
duang pulo sikele', duangpulo lima sikele' 
na sangpulo lima sikele' sita'pa namane 
misa' mina. 
13 Inde sia tu pa'kasian la miben arung: 
sangtaa annanna epa dio mai sanghome' 
gandung na sangtaa annanna epa dio 
mai sanghome' dalle sisikan. 

14 Tatu natuntunna dio mai minna’, 
latu ba” dipoinan minna', iamotu taa 
sangpulona ba' ke misa'oi koro - 
sangpulo ba’ alanna tu misa" home, 
belanna iatu sangpulo ba' den misa' 
home”. 

15 Tatu natuntunna misa' domba ba'tu 
misa' bembe' dio mai sangtuntunan, ke 
duaratu'oi dio mai padang kariuanna 
Israel, tu buda uainna, la dipokande 
dipemalaran, sia dipopemala' ditunu 
pu'pu' sia dipopemala' kasalamaran la 
umpadenanni pengkalossoran, kadanNa 
Puangta PUANG. 

16 Mintu' tau lan tondok iato Ia 
umpennoloan pa'kasuiyan iate lako 
arung lan Israel. 

17 Apa iatu passanan tengkona arung 
la umbaa pemala' ditunu pu'pu', kande 
dipemalaran sia pemala' pantedok, ke 
pa'gauran sia ke bulan ba'rui sia allo 
katorroan, iatu mintu' allo madatunna 
to Israel. Sipatu la napennoloan tu 
suru' pengkalossoran, iatu kande 
dipemalaran, iatu pemala' ditunu 
pu'pu' sia iatu pemala' kasalamaran la 
umpadenanni pengkalossoran tu mintu' 
to Israel. 

Diona pa'gauran sia pemala' 


45:18-46:24 


18 Inde sia tu kadanNa Puangta PUANG, 
Nakua: Iake bulan bunga'na, allo 
bunga'na bulan iato, la miala tu misa’ 
anak sapi laki, tu tae' tattanna, ammi 
seroanni tu inan maindan. 

19 Anna alai to minaa pira tu rara 
suru' pengkalossoran, anna palakoanni 
lentong Banua, sia a'pa' tetuk biring 
tarangsona inan pemalaran sia lentong 
babangan tarampak lanna lu. 

20 Susi duka la mipogau' to, ke allo 
ma' pempitunnai bulan iato, belanna to 
tang naangga'i sia tang naissan, anna 
kasalan, la mipadenan pengkalossoran 
tu banua iato. 

211ake bulan bunga'na, allo 
ma'pessangpulo a'pa'na bulan iato, la 
umpogau'komi Pa'pasa, lan to allo kapua 
pitung allo la ungkandekomi roti tang 
dirangii. 

22 Allo iate iatu arung la umpemalaran 
misa' sapi laki belanna kalena sia 
belanna mintu' tau lan tondok iato. 

23 Sia lan to pa'gauran pitung allo la 
napemalaran kiallo-kiallo lan pitung allo 
pitu sapi laki sia pitu domba laki, tae' 
tattanna dipopemala' ditunu pu'pu' lako 
PUANG sia kiallo-kiallo misa' bembe' laki 
diposuru' pengkalossoran. 
24 Sia la napemalaran misa' epa, ke 
misa'oi sapi laki sia misa' epa, ke 
misa'oi domba laki sia misa’ hin minna’, 
ke misa'oi epa, la dipapatuan kande 
dipemalaran. 
25Jake bulan ma'pempitui, allo 
ma'pessangpulo limanna bulan iato, ke 
pa'gauran, la napemalaran duka susito 
lan pitung allo, la suru' pengkalossoran, 
la pemala' ditunu pupur, la kande 
dipemalaran, la minna'. 
16 lInde sia tu kadanNa Puangta 
PUANG, Nakua: Iatu babangan 
tarampak lanna lu, tu ma'palulako rampe 
matallo, la titutu' annan alonna, nanii 
tau mengkarang, apa iake allo katorroan 
la didungka': ia duka ke allo bulan ba'ru 
la dibungka'. 
2 Na iatu arung la tama dio mai salian 
unnola sarambi babangan, anna bendan 
dio to' lentong babangan: na iatu 
mai to minaa la umpemalaranni tu 

pemala' ditunu pu'pu'na sia pemala' 
kasalamaranna, mangkato tukkumi 
menomba dio to” ampang babangan: 
namane sun lako salian. Tae” nama'din 
ditutu' tu babangan sae lako makaroen. 
3 Apa iatu tau lan tondok la tukku 
menomba dio oloNa PUANG dio to' lalan 
tama babangan iato, ke allo katorroan 
sia allo bulan ba'ru. 

“Tatu pemala' ditunu pu'pu', tu 
napennoloan arung lako PUANG, ke 
allo katorroanni, la annan domba tae’ 
tattanna sia misa' domba laki tae' 
tattanna. 

> Na kande dipemalaran misa” epa, 

ke misa'oi domba laki sia iatu mai 
domba dipasola kande dipemalaran pada 
pakullena sia minna' misa" hin ke misa'oi 
epa. 

6 Na iake allo bulan ba'rui misa” anak 
sapi laki tae’ tattanna, sia annan domba 
sia misa” domba laki, tu tae’ nasang 
tattanna, 

7sia la napemalaran tu kande 
dipemalaran misa" epa, ke misa'oi sapi 
laki sia misa” epa, ke misa'oi domba laki 
sia dipasisola domba pada pabelanna, 
sia minna' misa" hin, ke misa'oi epa. 

8 Tanna tama tu arung, iatu babangan 
la naola tama sarambi sia lalan ia duka 
bangsiato, tu la naola sun. 

9 Apa ianna lao mennolo lako oloNa 
PUANG tu tau lan tondok, ke attu 
pa'gauran na minda-minda tu tama 
babangan rampe daanna lu la tukku 
menomba, la tassu' lako salian unnola 
babangan rampe lo'na lu, sia minda- 
minda tu tama babangan rampe lo'na lu, 
la tassu' lako salian unnola babangan 
rampe daanna lu. Tae’ nama'din la sule 
unnola babangan iato tu naola tama, 
sangadinna tassu' unnolai tu babangan 
nasitingoanna. 

10Na iatu arung la naparitangnga tau 
iato mai, ke malei tama, sia iake tassu'i 
tu tau iato mai, la tassu' duka. 

11 Sia ia duka ke pa'gauran sia allo 
madatui, iatu kande dipemalaran la 
misa' epa, ke misa'oi sapi laki sia misa' 
epa, ke misa'oi domba laki, sia dipasisola 
domba pada pakullena sia minna' misa' 
hin, ke misa'oi epa. 

12 Ianna pemalaranni arung tu pemala' 
tanning inaa, iamotu pemala' ditunu 
pu'pu' ba'tu pemala' kasalamaran, 
iamotu pemala' tanning inaa, lako 

PUANG, la dibungkaran babangan 
ma'palulako rampe matallo tu arung, 
anna pemalaranni tu pemala' ditunu 
pupu'na sia latu pemala' kasalamaranna, 
susitu napogau' ke allo katorroanni: 
janna tassu'mo lako salian, la natutu’ tau 
tu babangan, ke malemi. 

13 Sia la mupemalaran lako PUANG kiallo- 
kiallo tu misa” domba mane sang taun, 
tu tae" tattanna, dipopemala' ditunu 
pu'pu': melambi'oi mupemalaranoi. 

14 Tatu kande dipemalaran ke melambi'oi 
la mupasisola taa annanna epa sia 
minna’ taa tallunna hin, la urrammei 
ta'pung: iamo kande dipemalaran lako 
PUANG, - iamo apa dipondok tontong 
sae lakona. 

15 Pemalaranni tu domba iato sia iatu 
kande dipemalaran sia iatu minna’, ke 
melambi'oi, iamo dipopemala' ditunu 
pu'pu' kiallo-kiallo. 

16 Inde sia tu kadanNa Puangta PUANG, 
Nakua: Ianna benni pamengan arung 

tu mai misa' anakna, iatu iannato 
napomana'mo, la napoapamo anakna tu 
apa iato, napotaa mana. 

17 Apa ianna den pamengan dio mai 
apa mana'na naben misa' taunna, la 

napoapa tu apa iato sae lako taun 
kadirampananna, namane sule lako 
arung: manassa apa iato mana'na arung, 
sia la tontong napoapa anakna. 

18 Apa iatu arung tae” nama'din unnalai 
tu taa mana'na to buda belanna 
napakario-rio, sangadinna mana'na 
siamo tu la naba'gianni tu mai anakna 
muane, kumua da naden misa" taungKu 
diula'i dio mai mana'na. 

19 Attu iato nasolammo' unnola lalan 
tama, tu dio sa'de babangan lu tama 
bilik to minaa lan inan maindan, tu 
ma'palurekke, sia kutiro den inan dio 
boko'na, ma'palulako matampu'. 

20 Ma'kadami lako kaleku nakua: Iamote 
tu inan nanii mintu’ to minaa untollo' 
duku' suru' pangakuan sala sia duku' 
suru' pengkalossoran, tu nanii tau iato 
mai unggoreng kande dipemalaran, 
kumua da namanggi' umbaai lako salian 
lako tarampak dio salian, tu la nanii tau 
iato mai umpamarimbangan to buda. 

21 Mangkato nasolammo' lako salian, 
lako tarampak dio salian, nabaana' lako 
a'pa' tetuk tarampak, angku tiroi ke 
misa'oi tetuk tarampak den misa' inan 
dirinding. 

22 Dio a'pa' tetuk tarampak den inan 
dirinding, iatu lambe'na patangpulo siku 
na iatu babana tallungpulo siku, iatu 
inan dio tetuk pada nasang tu suka'na. 
23 Tatu inan dirinding a'pa' natikui rinding 
tembo” bitti, nadiongna lu tu rinding 
tembo’ bitti’ den lalikan tiku lao. 

24 Ma'kadami lako kaleku Nakua: Iamote 
tu dapo’, nanii to ma'paraka Banua 
untollo' duku’ pemala' pangrere'na to 
buda. 


Salu'-salu' sun lan mai 
Banua Kabusungan 


47:1-12 

1 Attu iato nabaamo' sule lako to’ 
47 lalan tama Banua; kutiromi naden 
ia uai lolong lan mai diongna lu ampang 
Banua ma'palulako rampe matallo, 
belanna iatu tingo Banua ma'palulako 
rampe matallo, iatu uai lolong lan mai 
diongna lu sa'de kanan banua, rampe 
lo'na lu inan pemalaran. 
2 Nabaamo' unnola babangan rampe 
daanna lu, anna solanna' sun lako 
salian ullilingi tiku lao lako babangan dio 
salian, iamotu babangan ma'palulako 

rampe matallo, kutiromi naden ia uai 
ma'kalimbuang-buang sun lan mai to' 
sa'de kanan. 

3Tatonna sunmo tu tau ma'palulako 
rampe matallo untangke misa' ulang 
pesuka', nasuka'i sangsa'bu siku sia 
napalumingkana' diong to’ uai; iatu uai 
angge buku tara tu mandalanna. 
4Nasuka'omi sangsa'bu siku sia 
napalumingkana”' diong tu’ uai; iatu 

uai angge guntu' tu mandalanna. 
Nasuka'omi sangsa'bu siku sia 
napalumingkana' diong; iatu uai angge 
aak tu mandalanna. 

> Nasuka” poleomi pissan, sangsa'bu 
siku: totemo dadimo misa' salu, tu tang 
kuolamo kulamban, belanna iatu uainna 
mandalan tonganmo, naurunganni 
ma'dinmo tau unnorong lan, iamotu 
misa' salu tae'mo nakullei nalambanni 
tau. 

6 Ma'kadami lako kaleku nakua: 
Mutiromoraka te iannate, e ma'rupa tau? 
Nabaamo' sule unnola randan salu iato. 
7 Tatongku sule kutiromi tu kayu buda 
tongan tuo dio randan salu patomali. 

8 Ma'kadami lako kaleku nakua: Iate uai 
iate lolong lako padang rampe matallo, 

anna lolong rokko Araba-Yordan, anna 
tama tasik, tibarrakmi tama tasik, 
naurunganni melo tu uainna. 

9 Umba-umba tu nanii salu lolong tama, 
inde dukato tu nanii tuo tu mintu' 
olo'-olo' kepenaa sibi'tokan lan, sia 
tarru' buda tu bale, belanna iake lolongi 
lako te uai iate, la melo tu uai tasik. 
Umba-umba tu nanii rampo salu iato, la 
tuo nasang tu olo'-olo'. 

10 Na jatu to mebale la bendan dio 
randanna, randuk dio mai En-Gedi sae 
lako En-Eglaim, iamoto tu inan la nanii 
umballa' dalla'na, anna ma'rupa-rupa tu 
bale lan, susitu mai bale lan tasik kapua, 
lendu' budanna. 

11 Apa jatu bukanna sia limbongna tae' 
anna melo len tu uainna, sangadinna 
dipopaelo'na mapi'da. 

12 Siupu' salu iato dio randanna patomali 
la tuo tu ma'rupa-rupa kayu membua, 
tu tang la malayu len tu daunna sia tang 
la muru' tu buanna: bulanoi membuaoi, 
belanna iatu uainna tassu' lan mai inan 
maindan: iatu buanna la dipokande na 
iatu daunna la dipopedampi. 

Katonanna tondok 


47:13-20 


13 Inde sia tu kadanNa Puangta PUANG, 
Nakua: Iamote tu katonanna tondok tu 
lan lil na minii untaa-taa mana’ lako 
sangpulo dua suku to Israel, na iatu 
Yusuf duang taan napotaa. 

14 Pada la mipotaa mana’ sola nasang, 
belanna mangkaMo' umpalao sumpa, la 
Kukamasean nene' to dolomi: na iate 
padang la miappa' butung taa mana" 
15 Inde sia tu katonanna tondok iato. 
Rampe daanna lu randuk dio mai tasik 
kapua ullendu'i Hetlon sae lako lalan 
tama Zedad. 

16 Hamat, Berota, Sibraim, tu 
naparitangnga lili Damsyik sola 
Hamat, na Hazar-Enon, lan tangnga, tu 
sidampi' katonanna Hauran, 

17 haurunganni iatu katonan randuk 
dio mai tasik sae lako Hazar-Enon, 
lili'na Damsyik, sia rampe daanna lu 
ma'palurekke Hamat katonanna. Iamote 
tu rampe daanna lu. 

18 Na jatu rampe matallona: randuk dio 
mai kasiallaranna Hauran na Damsyik 

sia kasiallaranna Gilead na tondok 
Israel siupu' Yordan, la mipamanassa tu 
katonanna sae lako tasik rampe matallo. 
Iamote tu rampe matallo. 

19 Na iatu rampe lo'na lu: randuk dio mai 
Tamar ma'palusau' Uai kasite'geran dio 
Kadesh, sae lako salu'-salu', tarru’ lako 
tasik kapua. Iamote tu rampe lo'na lu, 
ma'palusau' Padang rampe lo'na lu. 

20 Na jatu rampe matampu'na: tasik 
kapua randuk dio mai katonan iato sae 
lako sitingoan lalan lako Hamat. Iamote 
tu rampe matampu'. 


Kaditaanna padang 


47:21-48:29 


21 Tatu padang iato la mitaa lako 
padammi mintu' suku Israel. 

22 La miloterei mipotaa mana’ sola mintu’ 
to sae, tu mempue dio kalemi sia iatu 
ma'dadian taumo dio kalemi; iatu tau 
iato mai la mipapada to dadi diomo lu to 
Israel: la unnappa' taa mana’ diloterei 
dio lu suku to Israel; 

23 ha iatu suku nanii mempue to sae, 
inde to dio la minii umpaketaa mana'i, 
kadanNa Puangta PUANG. 

18 lInde sia tu sanganna mintu' 
suku iato. Randuk dio mai tampak 
rampe daanna lu, siupu' lalan dio mai 
Hetlon, sae lako naninna tau rampo lako 
Hamat sia Hazar-Enon na iatu lili'na 
Damsyik rampe daanna lu, dio sa'dena 
Hamat, dio mai matallo sae lako tasik, 
jamoto tu misa” taa napotaa Dan. 

2 Tatu siampingna lili'na Dan randuk 

dio mai rampe matallo sae lako rampe 
matampu' misa' taa napotaa Asyer. 

3 Tatu siampingna lili'na Asyer randuk 
dio mai rampe matallo sae lako rampe 
matampu' misa' taa napotaa Naftali. 
“Tatu siampingna lili'na Naftali randuk 
dio mai rampe matallo sae lako rampe 
matampu' misa' taa napotaa Manasye. 

> Tatu siampingna lili'na Manasye randuk 
dio mai rampe matallo sae lako rampe 
matampu' misa' taa napotaa Efraim. 

6 Tatu siampingna lili'na Efraim randuk 
dio mai rampe matallo sae lako rampe 
matampu' misa' taa napotaa Ruben. 

7 Tatu siampingna lili'na Ruben randuk 
dio mai rampe matallo sae lako rampe 
matampu' misa' taa napotaa Yehuda. 

8 Tatu siampingna lili'na Yehuda randuk 
dio mai rampe matallo sae lako rampe 

matampu' la nanii pa'duruk tu la 
mipaden: duangpulo Ilima sa'bu siku tu 
babana na lambe'na la pada lambe'na 
misa' taa randuk dio mai rampe matallo 
sae lako rampe matampu" na iatu inan 
maindan la lan tangngana. 

?Tatu padang tu la mipamarimbanganan 
PUANG, la duangpulo Ilima siku tu 
lambe'na na sangpulo sa'bu siku babana. 
10Inde sia tu tau la diben tu padang 
maindan dipamarimbangan Puang, 
iamotu to minaa: ma'palurekkena 
duangpulo Ilima sa'bu siku na rampe 
matampu'na sangpulo sa'bu siku 
babana; iatu rampe matallona sangpulo 
sa'bu siku babana na ma'palusau'na 
duangpulo Ilima sa'bu siku lambe'na: 
na iatu inan maindanNa PUANG Ia lan 
tangngana. 

11 Tatu taa dipamaindan la napotaa to 
minaa, bati'na Zadok, tu ungkaritutui 
kamenomban lako Kaleku, tu tae' 
namemboko', tonna memboko' tu to 
Israel sia tae’ nasusi to Lewi memboko'. 
12| 3 napotaa marimbangan dio mai tu 
padang dipamarimbangan, iamotu misa' 
lili” tarru' maindan siampingna taana to 
Lewi. 


YEHEZKIEL 48.13-17 240 


13]atu to Lewi umpotaa misa” taa 
sipatu lili' na to minaa duangpulo Ilima 
siku lambe'na sia sangpulo sa'bu siku 
babana. latu mintu' lambe'na duangpulo 
Ilima sa'bu siku na babana sangpulo 
sa'bu siku. 

14 Moi sidi’ tae” nama'din nabaluk 

ba'tu napenukaran tu taa iato: tae' 
nama'din umbenan lakoi to senga' tu 
taa ditonno'na padang iato, belanna iatu 
iannato dipamaindanan PUANG. 

15 Apa limangsa'bu siku, tu la'binnapa dio 
babana sipatu tu duangpulo Ilima sa'bu 
siku, iamotu padang tang maindan, 
sangadinna dipamanassa la nanii kota, 
inan la nanii torro tau sia la dipopadang 
kariuan, na iatu kota la lan tangngana. 
16 Inde sia tu mai suka'na: rampe daanna 
lu patangsa'bu Ilimaratu' siku, rampe 
lo'na lu patangsa'bu Ilimaratu' siku, 
rampe matallona patangsa'bu Ilimaratu' 
siku sia rampe matampu'na patangsa'bu 
Ilimaratu' siku. 

17 Tatu kota iato la den tu padang 
kariuanna: ma'palurekke dua ratu' 
Ilimangpulo siku, ma'palusau' dua ratu’ 
Ilimangpulo siku, ma'palulako rampe 
matallo dua ratu’ Ilimangpulo siku, sia 

ma'palulako rampe matampu' dua ratu’ 
Ilimangpulo siku. 

18 Tatu la'binna dio lambe'na sipatu tu 
padang maindan dipamarimbangan: 
sangpulo sa'bu siku ma'palulako 
rampe matallo sia sangpulo sa'bu siku 
ma'palulako rampe matampu', iatu 
iannato la sipatu padang maindan 
dipamarimbanganan Puang, na iatu 
burana la napokande to mengkarang lan 
kota. 

19 Tatu mai to mengkarang lan kota, 
iamotu dio mai mintu’ suku to Israel, la 
umpa'lakki tu padang iato. 

20 Tatu mintu’ padang 
dipamarimbanganan Puang lambe'na 
duangpulo Ilima sa'bu siku na babana 
duangpulo Ilima sa'bu siku: iatu padang 
maindan dipamarimbanganan Puang la 
mipapada sappa, na iatu mintu' apa 
naala lili kota la tama bilanganna. 

21 Apa iatu la'binna la napotaa arung, 
iamotu lili" dio sa'de patomalinna padang 
maindan dipamarimbanganan Puang 
sia mintu' apa naala lili kota, siupu' 

tu duangpulo Ilima sa'bu siku, suka'na 
padang dipamarimbanganan Puang 
sae lako katonan rampe matallo, sia 

ma'palulako rampe matampu' siupu' 

tu duangpulo Ilima sa'bu siku sae lako 
katonan rampe matampu,, sipatu mintu’ 
taa suku, iamotu napotaa arung. Na iatu 
padang maindan dipamarimbanganan 
Puang sia inan maindanna Banua la lan 
tangngana. 

22 Sangandinna mintu’ apa naala lili’ 

to Lewi sia mintu’ apa naala lili” kota 

tu naparitangnga lili'na arung, iamotu 
naparitangnga katonanna Yehuda sola 
Benyamin, la napotaa arung. 

23 Tatu suku torronapa, randuk dio mai 
rampe matallo sae lako rampe matampu 
misa' taa napotaa Benyamin. 

24 Tatu siampingna lili'na Benyamin, 
randuk dio mai rampe matallo sae lako 
rampe matampu' misa' taa napotaa 
Simeon. 

25 Tatu siampingna lili'na Simeon, randuk 
dio mai rampe matallo sae lako rampe 
matampu' misa' taa napotaa Isakhar. 

26 Tatu siampingna lili'na Isakhar, randuk 
dio mai rampe matallo sae lako rampe 
matampu' misa' taa napotaa Zebulon. 

27 Tatu siampingna lili'na Zebulon, randuk 
dio mai rampe matallo sae lako rampe 
matampu' misa' taa napotaa Gad. 

28 Tatu siampingna lili'na Gad, rampe 
lo'na lu ma'palusau, nanii katonan 
randuk dio mai Tamar, naolai uainna 
Meriba dio Kadesh, siupu' salu'-salu' sae 
lako tasik kapua. 

29Tamote tu padang la miloterei lako 
mintu' suku Israel la napotaa, sia iamote 
tu taanna, kadanNa Puangta PUANG. 


Kota maindan 


48:30-35 


30 Inde sia tu lalan sun dio mai kota: 
Rampe daanna lu, iatu lambe'na 
patangsa'bu Ilima ratu' siku, 

31 hamintu' babangan kota iato disangai 
sikona sanga suku to Israel -, tallu 
babangan ma'palurekke: misa' babangan 
Ruben, misa' babangan Yehuda na misa' 
babangan Lewi. 

32 Rampe matallona, iatu lambe'na 
patangsa'bu Ilima ratu' siku, tallu duka 
babangan: misa' babangan Yusuf, misa' 
babangan Benyamin na misa' babangan 
Dan. 

33 Rampe lo'na lu, iatu lambe'na 
patangsa'bu Ilima ratu' siku, tallu duka 
babangan: misa' babangan Simeon, 

misa' babangan Isakhar na misa' 
babangan Zebulon. 

34 Sia rampe matampu'na, iatu lambe'na 
patangsa'bu Ilima ratu' siku, tallu duka 
babanganna: misa' babangan Gad, misa 
babangan Asyer na misa' babangan 
Naftali. 

35 Tatu mengguririkna lao sangpulo karua 
sa'bunna siku: naranduk dio mai allo iato 
iatu kota la disangai: Naisungi PUANG. 

DANIEL 


Kasaeanna Daniel tama tongkonan 
layukna datu Babel 


1:1-21 

1 lTatonna taun ma'pentallun 

kaparentanna Yoyakim, datu Yehuda, 
saemi tu Nebukadnezar, datu Babel, lako 
Yerusalem, anna patama limbui. 
2 Nasorongmi PUANG tu Yoyakim, datu 
Yehuda, tama limanna sola tu sangtaan 
pareanan banuanNa Puang Matua, 
nabaai lako padang Sinear, napatamai 
banua deatanna: iatu pareanan iato 
napatama inan pareanan deatanna. 
3Mesuami tu datu lako Aspenas, pangulu 
to mase'ponna, kumua nabaai sae tu 
ba'tu pira-pira to Israel, dio mai bati” 
datu sia dio mai to la'bi'. 
4Tamotu ba'tu pira-pira to mangura, tu 
tae' tattanna sia melo pantarisanna, tu 
kinaa sia paissan sia tarru' manarang, 
tu malute untoe pengkarangan lan 

tongkonan layukna datu, anna ada'i 
sura' sia basa to Kasdim tu tau iato mai. 
> Napamanassami datu tu kandena tau 
iato mai kiallo-kiallo, iamotu dio mai 
kandena datu sia uai anggoro' nairu' 
datu. Lan tallung taun la dinii unnada'i 
tu tau iato, namane ma'din untoei tu 
pengkaranganna datu. 

6 Dio lu tau iato mai ba'tu pira-pira tu to 
Yehuda, iamotu Daniel, Hananya, Misael 
na Azarya. 

7 Nasondaimi pangulu to mase'ponna 
datu tu sanganna tau iato; iatu Daniel 
nasangaimo Beltsazar, na iatu Hananya 
nasangaimo Sadrakh, Misael nasangaimo 
Mesakh, na iatu Azarya nasangaimo 
Abednego. 

8 Tatu Daniel napamanassamo lan 
penaanna, kumua tae' nala urruttakki 
lenni kandena datu sia uai anggoro' 
nairu' datu, tu kalena; iamoto anna 
messiman lako pangulu to mase'ponna 
datu, kumua da anna ruttakki lenni tu 
kalena. 

9 Attu iato Nakamasei Puang Matua tu 
Daniel, anna maturu-turu sia mamase 
penaanna tu pangulu to mase'ponna 
datu lako kalena. 

10 Apa ma'kada tu pangulu to mase'ponna 
datu lako Daniel, nakua: Mataku'na” 
natiro manii puangku datu tu mangkamo 
umpamanassai tu la mikandena sia la 
miiru'na tu rupammi, sosso' na iatu mai 
pia muane sangbara'mi: iake susito la 
mipapassannina' tu sala dio olona datu. 
11 Ma'kadami tu Daniel lako pa'kampa 
kande, tu mangka nasua pangulu to 
mase'ponna datu la ungkaduttu' Daniel, 
Hananya, Misael na Azarya, nakua: 

1? Tobai te taummi lan sangpulo allona: 
ben bangmokan utan kikande sia uai 
kiiru'. 

13 Ammi pasitiroi rupangki tu to mangura 
ungkande kandena datu mimane 
umpogau'i lako te taummi susitu 
patiromi. 

14 Napalalomi tu palakunna tu tau iato 
mai, natobai lan sangpulo allona. 

15 Tatonna upu'mo sangpulo allona 
natiromi kumua mandu maelo ia tu 
rupanna sia malompo tu kalena tau 
iato mai anna iatu mintu’ to mangura 
ungkande kandena datu. 

191amoto naalai pa'kampa kande tu 
kandena sia uai anggoro' la nairu, 
nabenni utan tu tau iato mai. 

17 Nakamaseimi Puang Matua 
kapaissanan, kamatarrusan untandai 
mintu' sura' sia kakinaan tu to mangura 
sola a'pa'i, na iatu Daniel matarru'mo 
untandai ma'rupa-rupa patiro mendeata 
sia tindo. 

18 JTatonna ganna'mo tu attu 
napamanassa datu, maneri dipopennolo 
tu tau iato mai, nasolammi pangulu 

to mase'ponna datu umpennoloi 
Nebukadnezar. 

19 Napa'kadaimi datu tu tau iato mai: dio 
lu mintu' tu tau iato, tae' misa' naappa' 
susi Daniel, Hananya, Misael na Azarya, 
randukmi diala to mase'ponna datu. 

20 Na lan mintu'na apa diona 
kamatarrusan sia kapaissanan, tu 
napekutanan datu lako kalena, 
naappa'mi datu kumua losong ia 
pessangpulo manarangna na iatu mintu' 
to paissan-issan sia to ma'basa-basa lan 
mintu' kadatuanna. 

21 Torromi tu Daniel dio sae lako taun 
bunga'na kadatuanna Koresh. 

Tindona Nebukadnezar 


2:1-49 

2 t Tatonna taun ma'penduan 

kaparentanna Nebukadnezar, 
ma'tindomi tu Nebukadnezar: 
napomagiangmi penaanna tu tindo 
iato, anna tang mamma'mo. 
2 Mesuami tu datu untambai mintu' to 
paissan-issan sia to ma'basa-basa sia to 
unnampui balik mata sia to Kasdim, la 
ussembanganni tu tindona datu: saemi 
tu tau iato mennolo dio olona datu. 
3Ma'kadami tu datu lako tau iato 
mai, nakua: Mangkamo' ma'tindo 
sia magiangmo penaangku la morai 
untandai. 
4Ma'kadami tu to Kasdim lako 
datu (ma'basa Arami), nakua: 
Namasakkemora tu datu sae lakona! 
pokadanni taummi tu tindo iato, angki 
sembangi. 
5Mebalimi tu datu lako to Kasdim 
nakua: Manda'mo kupamanassa lan 
penaangku, iake tae'i mipokadanna' tu 
tindo iato situang sembangna, manassa 

la dita'tak-ta'takkomi sia iatu banuammi 
la disanggang anna daun lauan. 

6 Apa iake mipokadai tu tindo iato 
situang sembangna, manassa la 
mitarima tu pamengan sia pa'kamasean 
sia kadipangkeran kapua dio mai kaleku; 
iamoto pokadammo' tu tindo iato situang 
sembangna. 

7 Mebali pole'omi tu tau iato mai 
nakua: Melo ke napokadai datu lako te 
taummi tu tindo iato, angki pokadai tu 
sembangna. 

8 Mebalimi tu datu nakua: Kutandai 
tonganmo, kumua undaka' bangrokomi 
lalan umpadapai tu iannato, belanna 
miissan, kumua manda'mo kupamanassa 
lan penaangku. 

9 Kumua, iake tae'i mibela umpokadanna 
tu tindo iato, iatu ukungammi 
sangrupari, apa pada situru'mokomi 

la umpokadanna' tu apa mo'rang sia 
buttok, sae lako tileluk senga' tu apa 
iato. Pokadammo' totemo tu tindo 

iato, angku issanni, kumua mibela sia 
ussembangi. 

10 Mebalimi tu to Kasdim lako datu 
nakua: Tae' misa' tau dao kuli'na padang 
umbelai napokada tu apa natuntun 

datu, iamoto tae' duka misa' datu, moi 
nakapua sia makuasa untuntunni tu apa 
susite lako misa' to paissan-issan, ba'tu 
to ma'basa-basa, ba'tu to Kasdim. 

11 Tatu apa natuntun datu, lendu' ia 
magasanna, sia moi misa' tau senga' tae' 
umbelai umpokadanni datu, sangadinna 
ke iatu mintu' deata, tu tang torro sola 
tolino. 

12Tete dio tu iannato napobannangi 
sengke tongan tu datu sia re'dek ara'na, 
anna mesua umpatei tu mintu' to paissan 
dio Babel. 

13 Tgtonna tassu'mo tu parenta iato, 
kumua la dipatei tu mintu' to paissan, 
nadaka'mi tau tu Daniel sola to nasolan 
la napatei. 

14 Mennolomi tu Daniel situang 
kamanaranganna sia ma'sipa' melo lako 
Ariokh, pangulu to ma'kampana datu, tu 
tassu'mo la umpatei tu mintu' to paissan 
dio Babel. 

15 Ma'kadami lako Ariokh, to makuasanna 
datu, nakua: Ma'apari anna patassu'ri 
datu tu parenta makarra' susito? 
Napokadami Ariokh tu iannato lako 
Daniel. 

16 Malemi tu Daniel umpalakui lako datu, 
anna dampapi kumua naia umpokadai 
lako datu tu sembangna tindo iato. 

17 Sulemi tu Daniel lako banuanna 
umpokadanni solana, iamotu Hananya, 
Misael na Azarya te iannate, 

18 anna ma'kada kumua la umpalaku 
kamamasean lako Puang Matua dao 
suruga diona te rasia iate, kumua na iatu 
Daniel sola to nasolan da nadipatei sola 
to paissan torronapa dio Babel. 

19 Attu iato dipaombo'mi lako Daniel tu 
rasia iato lan patiro mendeata tonna 
ibongi, anna pudi-pudi Daniel tu Puang 
Matua dao suruga. 

20 Umpakendekmi pa'pudi-pudian tu 
Daniel, nama'kada nakua: Mintu' 
kadipudian lu lako sanganNa Puang 
Matua tempon dio mai landa' lako attu 
situran, belanna Ia unnampui kakinaan 
sia kamatotoran. 

211a duka umpopembali pentaunan 

sia attu. Ia untassu'i datu, Ia duka 
unnangka'i, Ia duka ungkamasei 
kakinaan tu to kinaa sia kapaissanan tu 
to paissan. 

2213 umpaombo'i tu apa tang dilambi' 
la diissan sia apa kabunian, Naissan 

duka tu apa lan malillinna sia siayoka 
kamasiangan. 

23 Kamu, o Kapenombanna nene’ to 
doloku, tu kupudi sia kupakala'bi” 
belanna mangkamoKomi ungkamaseina' 
kakinaan sia kamatotoran, sia 
Mipokadammo' totemo tu apa kipalaku 
lako Kalemi, belanna Mipaombo'mo lako 
kaleki tu diona a'ganna datu. 

24 JTamoto malemi tu Daniel lako Ariokh, 
tu mangka nasua datu la umpatei to 
paissan dio Babel: malemi anna ma'kada 
lako nakua: Da mipatei tu mintu' to 
paissan dio Babel, solanna' umpennoloi 
datu, angku pokadanni datu tu sembang 
tindona. 

25 Tikarami nasolan Ariokh tu Daniel 
umpennoloi datu, anna ma'kada lako 
nakua: Unnappa'mo' misa' muane dio 
lu mintu' to Yehuda dipali, iamo la 
umpokadai tu sembang tindona datu. 

26 Ma'kadami tu datu lako Daniel, tu 
diganti Beltsazar, nakua: Ma'dinrokoka 
umpokadanna' tu tindo mangka kutiro 
sola sembangna? 

27 Mebalimi tu Daniel lako datu nakua: 
latu rasia napekutanan datu moi 

misa” to paissan, to ma'basa-basa, to 

paissan-issan ba'tu to pakita-kita, tae' 
nabelai umpokadanni datu. 

28 Apa den misa' Kapenomban dao 
suruga, tu umpaombo' mintu' rasia. 
Iamo umpamanassai lako datu 
Nebukadnezar tu apa la dadi allo undi. 
Inde sia tu tindomi sia mintu' patiro 
mendeatammi, tu bu'tu dio pentiromi 
dao katindoammi. 

29 Tatu kamu, o datu, tommi mamma' dao 
katindoammi, bu'tumi tu tangnga' lan 
penaammi diona tu apa la dadi undinna, 
na Ia tu umpaombo' mintu' rasia, Ia 
dukamo tu mangka umpamanassai lako 
kalemi tu apa la dadi undinna. 

301atu aku te, tae” to kumua den 
kamanarangan losong lan kaleku na 
latu mintu' to tuo, anna dipaombo' lako 
kaleku te rasia iate, sangadinna iari tu 
sembangna dipamanassan datu, ammi 
issanni tu mintu' tangnga' penaammi. 
31 Tatu kamu, o datu, mitiromo tu misa' 
patiro mendeata, mitiro den misa' 
rapang-rapang kapua! Rapang-rapang 
iato malangka' sia lendu' tongan 
pandillakna, bendan dio olomi, sia lendu 
ia mentakuranna untiroi. 

32 Tatu ulunna rapang-rapang iato bulaan 
massang, iatu dadanna sia takia'na 
salaka, na iatu tambukna sia pupunna 
tambaga, 

33 jatu bi'ti'na bassi na iatu lentekna 
sisese bassi na losso’ pitti’. 

34 Tatommi marassan ummanta-mantai, 
pakalan melolinmi tu misa' batu tang 
natumbu limanna tau, anna ruai tu 
lentek rapang-rapang iato, tu bassi sirau 
losso’ pitti anna nisak-nisakki. 

35 Attu iato sangmanisakammi tu 

bassi na losso' pitti sia tambaga 

sia salaka sia bulaan, susito ta'pian 

dio to' panglulluran, ke pealloanni, 
napasisarombonan angin, naurungan 
moi sidi' tae'mo tinampe len, apa iatu 
batu tu unnisak-nisakki tu rapang-rapang 
iato, mendadimo misa" buntu kapua, 
ussamboi mintu' kuli'na padang. 

36 Tamote tu tindo, na iatu sembangna la 
kipokadan datu. 

37 Kamumo, o datu, datunna mintu' 
datu, tu Nakamaseimo Puang Matua 
dao suruga kadatuan sia kuasa sia 
kamatotoran sia kamala'biran, 

38 Ondongpi tu mintu' ma'rupa tau, 

tu umba-umba nanii torro sia mintu' 

olo'-olo' dao kapadanganna sia 

mintu’ manuk-manuk dao lu langi’. 
Nasorong nasangmo tama limammi 

sia Napadadikomi la umparentai tu 
mintu'nato, - kamumo tu ulunna, bulaan 
iato. 

39 Undinna nakamu la bu'tu misa’ 
kadatuan senga’, tu tae’ napada 
kamala'birammi: namane misa’ 
kadatuan senga’ pole'o, iamotu 
ma'pentallunna, tu tambaga, iamoto tu 
la umparenta mintu' lino. 

40Na iatu kadatuan ma'penna'pa'na 

la makarra' susito bassi: susito bassi 
untesse sia unnisak-nisakki tu mintu' 
apa, sia susito bassi umpoka-poka 
mintu' apa, iatu kadatuan iato la untesse 
sia la unnisak-nisakki tu mintu' kadatuan 
iato. 

41 Tatu lentek sia taruno lentek mitiro 
sangsesena losso’ pitti' ditampa kurin 
sangsesena bassi, battuananna to: iate 
kadatuan la titaa; na lan to den tu susi 
makarra'na bassi, susitu bassi mitiro 
sirau losso’ pitti’. 

42 Na iatu taruno lentek sangsesena bassi 
na sangsesena losso’ pitti kadatuan 

iato sangsese la makarra' na sangsese 
marapo. 

Tatu bassi sirau losso’ pitti’ mitiro, 
battuananna, kumua tau iato mai la 
sirau tete dio rampanan kapa’, apa tae’ 
anna belai sangkombong susi bassi tae' 
nabelai sirau losso’ pitti’. 

44 Lan attunna mintu’ datu iato la 
Napabendan Puang Matua dao suruga tu 
misa' kadatuan tang la sanggang len sae 
lakona sia iatu parentana kadatuan iato 
tang la lele len lako bangsa senga': iamo 
la unnisak-nisakki sia la umputtai tu 
mintu' kadatuan dipokada undinna, apa 
ia manna ia la marendeng sae lakona, 
45 susitu mitiro tongan, misa' batu, tang 
natumbu limanna tau, melolin dao mai 
buntu, anna nisak-nisakki tu bassi, 
tambaga, losso’ pitti salaka sia bulaan. 
PUANG Matua pasareongan mangka 
umpaissanni datu tu apa la dadi undi; 
tongannamo tu tindo sia tang balle tu 
sembangna. 

46 Attu iato lumbangmi sae rokko padang 
tu datu Nebukadnezar sia umpenombai 
Daniel; sia mesua duka umpennoloanni 
pemala' sia dupa. 

47 Mebalimi tu datu lako Daniel nakua: 
Tonganna iatu Kapenombammu, Iamo 
Puang Matua undaoanni mintu' deata 
sia Puangna mintu' datu, sia Iamo 
umpaombo'i tu mai rasia: iamoto 
mubelai umpaombo'i te rasia iate. 

48 Tamoto napamatandemi datu tu 
Daniel, nakamasei ba'tu sangapa-apa 
pamengan kapua, anna angka'i dadi to 
ma'parenta lan mintu' propinsi Babel sia 
pangulunna mintu' to paissan dio Babel. 
49 Napalalomi datu tu palakunna Daniel, 
anna dipatanggungi tu kaparentan dio 
propinsi Babel lako Sadrakh, Mesakh sia 
Abednego, na iatu Daniel tontong lan 
tongkonan layukna datu. 


Tallu muane lan to' api ma'lullu-lullu 


3:1-30 

1 Nagaragami datu Nebukadnezar 

misa' rapang-rapang bulaan, annan 
pulona siku malangka'na, anna annan 
siku tu sangka'na, napabendanni dio 
padang marantena Dura lan propinsi 
Babel. 
2Mesuami tu datu Nebukadnezar 
umpasirampunni sae tu mai to maraa 

lompo, pangulu, to maraa, pebangun 
ada, sandan uai, to ma'paolai salu, sia to 
diala parea, iamotu mintu' to ma'parenta 
lan propinsi, la ma'dio ren nasang, ke 
dirarai tu rapang-rapang dipodeata iato, 
tu napabendan datu Nebukadnezar. 

3 Sirampunmi tu mai to maraa lompo, 
pangulu, to maraa, pebangun ada’, 
sandan uai, to ma'paolai salu sia to diala 
parea, iamotu mintu' to ma'parenta 

lan propinsi, la urrarai tu rapang- 
rapang dipodeata napabendan datu 
Nebukadnezar, anna bendan sola nasang 
dio tingayo rapang-rapang dipodeata 
iato, tu napabendan Nebukadnezar. 
4Meolimi tu misa” lentek maringan 
umpekapui gamaranna nakua: Inde sia 
tu parenta dipokadangkomi, e kamu 
mintu' bangsa sia to sangpetayanan sia 
to ma'rupa-rupa basana, kumua: 

> Take mirangii tu oni tarompe', suling, 
katapi, su'dekan, dandi sia suling rapi' sia 
ma'rupa-rupa oni-onian, la lumbangkomi 
sae rokko padang umpenombai tu 
rapang-rapang bulaan, tu napabendan 
datu Nebukadnezar. 

6 Minda-minda tae” nalumbang sae 
rokko padang sia menomba, ta'pa la 

dipembuangan tama dapo’, nanii api 
ma'lana-lana. 

7Tamoto iatonna rangimi mintu’ 
bangsa sia to sangpetayanan sia to 
ma'rupa-rupa basana tu oni tarompe' 
suling, katapi, su'dekan sia dandi sia 
ma rupa-rupa oni-onian ta'pa lumbangmi 
sae rokko padang tu mintu' bangsa, sia 
to sangpetayanan sia to ma'rupa-rupa 
basana umpenombai tu rapang-rapang 
bulaan iato, tu napabendan datu 
Nebukadnezar. 

8 Attu iato ta'pa saemi tu ba'tu pira-pira 
to Kasdim mennolo umparapa'i tu to 
Yahudi tu diona to. 

9 Messimanmi tu tau iato nama'kada 
lako datu Nebukadnezar, nakua: 
Namasakkemora tu datu sae lakona! 

10 Kamu, o datu, mipa'parentammo, 
kumua mintu' to urrangii tu oni 
tarompe' suling, katapi, su'dekan, 
dandi sia sulingrapi' sia mintu' oni- 
onian, la lumbang sae rokko padang 

la umpenombai tu rapang-rapang 
dipodeata bulaan iato, 

11 sia minda-minda tae” nalumbang 
sae rokko padang sia menomba, la 

dipembuangan tama dapo’, nanii api 
ma'lana-lana. 

12 Den tu ba'tu pira-pira to Yahudi, tu 
mangkamo naangka' datu la umparenta 
propinsi Babel, iamotu Sadrakh, 
Mesakh sia Abednego, tau iate tae' 
nabilangkomi, o datu: iatu mai deatammi 
tae" napakarayai, sia iatu rapang-rapang 
bulaan, tu mipabendan tae’ duka 
napenombai. 

13 Sengkemi tu Nebukadnezar sia 
re'dek tongan ara'na, namesua unnalai 
tu Sadrakh, Mesakh sia Abednego. 
Nabaammi tau tu tau sola tallu 
umpennoloi datu. 

14 Ma'kadami tu Nebukadnezar lako tau 
iato mai nakua: E Sadrakh, Mesakh 

sia Abednego, miangga'iraka tang 
umpakarayai tu mai deatangku sia 
nokarokomika umpenombai rapang- 
rapang dipodeata, tu kupabendan? 

15 Kusanga melo, ke naalai penaammi, 
iammi rangii tu oni tarompe', suling, 
katapi, su'dekan, dandi sia suling rapi' sia 
ma'rupa-rupa oni-onian, la lumbangkomi 
sae rokko padang umpenombai tu 
rapang-rapang dipodeata, tu mangka 
kugaraga, (tae' ammi dipatumba- 

tumba), apa ke tae'i mipenombai, ta'pa 
dipembuangangkomi tama dapo’, nanii 
api ma'lana-lana, sia den pole'raka misa' 
deata tu ma'din urrampanangkomi lan 
mai limangku? 

19 Mebalimi tu Sadrakh, Mesakh na 
Abednego lako datu Nebukadnezar, 
nakua: Kisanga tae" gai'na 
umpebaliikomi, moi sangbuku kada. 

17 Take matoto’ siai tu Kapenombangki 
tu kipenombai la urrampanangkan, 
manassa la Narampanangkan lan mai 
dapo' nanii api ma'lana-lana sia lan mai 
limammi, datu. 

18 Apa iake susinna tae’ Nabelai la 
miissan, e datu, kumua tae’ kila 
umpakarayai tu mai deatammi sia 
umpenombai tu rapang-rapang 
dipodeata bulaan, tu mangka 
mipabendan. 

19 Attu iato nakabu'mi kare'dekanna 
ara'na tu Nebukadnezar, sia bali” tu 
rupanna sengke lako Sadrakh, Mesakh, 
na Abednego: mebalimi sia mesua 

la umpemalassui tonganni tu dapo' 
pempitu manglokkon tu malassunna na 
latu biasanna. 

20 Nasuami tu ba'tu pira-pira muane, 
tu mawatangna tongan dio mai 
surodadunna la umpungo Sadrakh, 
Mesakh na Abednego, napembuanganni 
tama dapo’, nanii api ma'lana-lana. 

21 Dipungomi tu tau iato sola tallui 
situang bayu lamba'na, seppana sia 
passapunna sia mintu' tamangkale 
senga'na, anna dipembuangan tama 
dapo' nanii api ma'lana-lana. 

22 Belanna makarra' tongan tu parentana 
datu, sia iatu api lan dapo' dipopa'lana- 
lana liu, iamoto anna mintu' tu 

to unnangka' Sadrakh, Mesakh na 
Abednego, mate nadurru' api. 

23 Na iatu tau iato sola tallui, Sadrakh, 
Mesakh na Abednego tobang situang 
pungo tama dapo’, nanii api ma'lana- 
lana. 

24Tirambanmi tu datu Nebukadnezar, 
anna tikara ke'de': ma'kadami lako 
mintu' pebangun ada'na, nakua: Tang 
talluraka tu tau tapungo dipembuangan 
tama to' api? Ma'kadami tu tau iato mai 
nakua: Tonganna susitu kadanna datu. 
25 Ma'kadami nakua: Tiromi, kutiro 

tu a'pa' tau tilendokmo tu pungona 
sumalong lan to' api, tae' namatumba 

len, na iatu ma'penna'pa'na iatu rupanna 
susi bang anak deata. 

26 Malemi tu Nebukadnezar lako to' 
ba'ba dapo’, nanii api ma'lana-lana: 
nama'kada nakua: E Sadrakh, Mesakh 
na Abednego, kamumo tu taunNa Puang 
Matua patodoranna, tassu'mokomi 

mai. Tassu'mi tu Sadrakh, Mesakh na 
Abednego lan mai to' api. 

27 Sirampunmi tu mintu' to maraa lompo, 
pangulu, to maraa sia pebangun ada'na 
datu: natiromi iatu api tae' nasau'i tu 
kalena tau iato mai latu beluakna tae" 
hamampu' len, iatu bayu lamba'na 

tae' nale'ke'i api, ondongpi tae' bang 
nabusasa. 

28 Ma'kadami Nebukadnezar nakua: 
Mintu' kadipudian lu langngan 
Kapenombanna Sadrakh, Mesakh na 
Abednego! Nasua tu malaeka'Na sae 
urrampanan taunNa, tu nanii sande’, 

tu untengkai tu parentana datu sia 
umpopa'elo'na batang kalena, belanna 
moi misa' deata noka ia umpakarayai 
batu umpenombai, sangadinna 
Kapenombanna manna. 

29 Tamoto angku pa'parentanni, kukua 
lako mintu' tau, dio mai mintu' bangsa 

ba'tu sangpetayanan ba'tu ma'rupa-rupa 
basana tae' duka misa' dipasalian, 

ke umpa'kada solangi Kapenombanna 
Sadrakh, Mesakh na Abednego, tau iato 
mai la dita'tak-ta'tak sia iatu banuanna 
la dipopendaun lauan, belanna tae' 

tu kapenomban senga’, tu ma'din 
merampanan susito. 

30 Mangkato nakaduttu' tonganmi datu 
tu Sadrakh, Mesakh na Abednego lan 
propinsi Babel. 


Kada napa'peissanan datu 
Nebukadnezar sia kabomboananna 


4:1-37 

4 lTate kada lu dio mai datu 

Nebukadnezar dipalanda' lako 
mintu' bangsa, to sangpetayanan sia to 
ma'rupa-rupa basana, tu untorroi mintu' 
kulina padang, kumua la marampa' 
tongankomi. 
2 Naalamo penaangku umpa'peissananni 
tu mintu' tanda kalle-kallean sia tanda 
mangnga, tu mangka Napogau' Puang 
Matua patodoranna lako kaleku. 
3Tumba kapuanna tu tanda kalle- 
kalleanNa sia tumba kuasanna tu 

tanda mangngaNa! Iatu kadatuanNa 
misa' kadatuan tontong sae lakona 

sia iatu pekapuanganNa tontong 
disituran-turananni. 

“Tatu aku te, Nebukadnezar, 
marampa'na' lan banuangku sia 

torro manamanna' lan tongkonan 
layukku. 

> Ta'kala angku ma'tindo, 
kupotirambanni: iatu apa kutiro 

lan tindoku dao katindoangku sia iatu 
patiro mendeata, tu bu'tu dio pentiroku 
umpamagiangna'. 

6 Attu iato kupa'parentammi mesua 
umbaai lako kaleku tu mintu' to paissan 
dio lu Babel, kumua anna pokadanna' tu 
sembangna tindo iato. 

7 Pakalan saemi tu mintu’ to paissan- 
issan, to ma'basa-basa to Kasdim sia 
to pakita-kita, angku uleleananni tu 
tindoku lako kalena, apa tang naissan 
umpokadanna' tu sembangna. 

8 Undinna saemi tu Daniel umpennoloina”, 
sikona sanga deatangku disanga 
Beltsazar, tu natorroi penaa deata 
masero angku uleleananni lako tu tindo 
iato. 

9E Beltsazar, pangulunna mintu’ to 
paissan-issan, tu kuissan, kumua 
natorroiko penaa deata masero, 

na moi misa' rasia mukaringanan 
nasang, iamoto pokadammo' tu patiro 
mendeata lan tindoku, tu kutiro, iamotu 
sembangna. 

10 Inde sia tu patiro mendeata bu'tu dio 
pentiroku dao katindoangku, kutiro: den 
kayu sangbatang, bendan lan tangnga 
lino, lendu' ia ma'layukna. 

11 Tatu kayu iato kapua sia mawatang, 
latu ma'layukna tu'tun dao langi” sia 
payan ditiro lako mintu’ randan langi’. 
12 Tatu daunna maballo sia tarri’ tu 
buanna, iamoto napokandei mintu' 
angge menono': sia napentionganni 
mintu’ olo'-olo' dao kapadanganna sia 
iatu tangkena napopembuyan mintu' 
manuk-manuk dao lu langi', sia mintu' 
angge menaa umpokandei. 

13 Kutiro lan patiro mendeata, tu bu'tu 
dio pentiroku dao katindoangku, kutiro 
den misa' to ma'kampa, tau iato misa' to 
maindan songlo' dao mai langi’. 

14 Metambami umpekapuai gamaranna, 
nakua: Lellengi tu kayu iato sia totoi 
tu tangkena, purru'i tu mai daunna, 

samboranni tu buanna; namallai 
nasang tu mintu' olo'-olo' diong sia 
manuk-manuk dao mai tangkena. 

15 Apa patorroi iatu garonto' 
panglellengan mennuaka'napa diong 
padang, dipori bassi sia tambaga lan to' 
riu maluna, diong padang, anna sakka'i 
ambun dao mai langi, na iatu kande 
napotaa sola olo'-olo', iamotu riu dio lu 
padang. 

16 La dipopembali tu penaanna, anna 
tang susimo tolino: dibenmo penaa 
olo'-olo', la nalambi' pempitu attu la 
nanii susito. 

17 Tate parenta iate napamatu'tunmo 
mintu' to ma'kampa na iatu iannate 
nalampakmo to masero, anna tandai 
mintu' to tuo, kumua Puang Patodoranna 
ungkuasai tu kadatuan tolino sia 
Nakamasei minda-minda tu Naporai, 
ondongpi ma'din natokko tu to tarru' 
madiongan dio lu tolino lan kadatuan 
iato. 

18 Tamote tu tindo tu akumo, datu 
Nebukadnezar, mangka untiroi; na iko, 
e Beltsazar, pokadanna' tu sembangna, 
belanna mintu' to paissan lan parentaku 
tae” nakullei umpokadanna' tu 

sembangna, apa iko ma'dinko, belanna 
natorroiko penaa deata masero. 

19 Sangattu' to naalami sumangnga 

tu Daniel, tu diganti Beltsazar, iatu 
tangnga'na umpamagiang penaanna. 
Ma'kadami tu datu lako nakua, E 
Beltsazar, da napamagiangko tu tindo 
iato sola sembangna. Mebalimi tu 
Beltsazar nakua: O puangku, kenna 
iaora tu to ungkabiri'komi napatu tu 
tindo iato sia kenna ualimmiora narampoi 
tu sembangna. 

20 Tatu kayu mitiro kapua sia mawatang, 
tu ma'layukna tu'tun dao langi' sia payan 
ditiro lako mintu’ randan langi’. 

21 Tatu daunna maballo sia tarri’ tu 
buanna, iamoto napokande mintu' 
angge menono', sia napentionganni 
mintu’ olo'-olo' dao kapadanganna sia 
iatu tangkena napopembuyan mintu' 
manuk-manuk dao lu langi”. 

22 Tatu kayu iato, kamu bangsiamo 
datu, tu kapuamo sia matoto": latu 
kataromposammi sakerangngan- 
rangnganna, naurunganni sumpu 
langngan langi' sia iatu kadatuammi sae 
lako randan langi’. 

23 Natiro datu tu misa' to ma'kampa, tau 
iato misa” to maindan songlo' dao mai 
langi, nakua: Lellengi tu kayu iato sia 
sanggangi, apa patorropi ia tu garonto' 
panglellengan mennuaka'na diong 
padang, dipori bassi sia tambaga, lan 
to" riu maluna dio padang, anna sakka'i 
ambun dao mai langi, na iatu kande 
napotaa sola olo'-olo', iamotu riu dio lu 
padang, sae lako nalambi' pempitu attu. 
24 Inde sia tu sembangna tindomi, o 
datu, sia inde sia tu Napamatu'tun Puang 
Patodoranna diona puangku datu. 

25 La naali'komi tau dio mai sangbilangan 
tolino na iatu katorroammi la sisola olo'- 
olo' dio lu padang: anna pakandekomi 
tau riu ten to sapi, ammi dipopa'elo'na 
nasakka'i ambun dao mai langi’; la 
nalambi' pempitu attu la minii susito 
sae lako miakunna, kumua Puang 
Patodorana ungkuasai kadatuanna tolino 
sia Nakamasei tu minda-minda Naporai. 
26 Apa iatu napokada tau tu diona 
garonto' panglellengan mennuaka', 

la dipatorropa lan padang, iamo 
battuananna to, kumua iatu kadatuammi 
la bantang temponna miaku, kumua iatu 
suruga unnampui kaparentan. 

27 lamoto, e datu, lala siai manii 

naala penaammi tu pa'pakilalangku 
kumua puttaimi tu kasalammi tete 

dio kamalamburan sia puttaimi tu 
kakelokammi tete dio ungkamasei 

to makario-rio, dennoupa' anna 
dipamalambe' tu karapasan dio kalemi. 
28 Iate mintu'na te urrampoimo datu 
Nebukadnezar. 

29 Tatonna lendu'mo sangpulo dua 
bulanna, sumalong-malongmi tu datu 
dao bubungan marantena tongkonan 
layuk kadatuanna dio Babel. 

30 Ma'kadami tu datu nakua: Tangiaraka 
te tu Babel kapua, tu kubangun 
dipoisungan kadatuan tete dio 
kakapuanna kuasangku, dikua anna 
dipakala'bi' tu kapayungangku. 

31 Tae' bangsiapa naupu' nasa'bu' 

dio randan dipudukna datu tu 

kada iato, denmi gamara dao 

mai langi” nakua: Dipokadangko, 

datu Nebukadnezar, kumua: iatu 
kadatuammu sisayurammoko. 

32 Sia la naali'ko tau dio mai sangbilangan 
tolino na iatu katorroammu la sisola 
olo'-olo' dio lu padang: anna pakandeko 
tau riu ten to sapi: sia nalambi' pempitu 

attu la munii susito sae lako muakunna, 
kumua Puang Patodoranna ungkuasai 
kadatuanna tolino sia Nakamasei tu 
minda-minda Naporai. 

33 Attu ia bangsiamoto anna rampoi 
Nebukadnezar tu kada iate, belanna 
naali'mo tau dio mai sangbilangan tolino, 
anna kande riu ten to sapi, anna sakka'i 
ambun dao mai langi' tu kalena, sae lako 
kala'dok tu beluakna susi bulu langkan 
maega sia iatu kanukunna susito kanuku 
manuk-manuk. 

34 Apa iatonna lendu' nasangmo tu attu 
iato, mentingaramo' langngan langi' 

tu aku, Nebukadnezar, tibalikmi sule 
tama kaleku tu tangnga' kinaangku, 
iamoto kupudimi tu Puang Patodoranna 
sia kupakala'bi'mo sia kupangke'mo 

tu Puang Tuo sae lakona, belanna iatu 
parentaNa misa' parenta matontongan 
sia iatu kadatuanNa tontong siosso'. 

35 Tatu mintu' to untongkonni kuli'na 
padang direken tae' bang gai'na: 
Napogau'i lako tu mintu'na angge maritik 
dao langi' sia mintu'nato untongkonni 
kuli'na padang unturu' pa'poraianNa, sia 
moi misa' tau tae' untukka'i tu limanNa, 

ba'tu ma'kada lako Kalena kumua apara 
tu Mipogau'? 

36 Attu ia bangsiamoto natibalik sule 

tu tangnga' kinaangku, sule dukami 
lako kaleku tu kapayungangku sia 
kamala'birangku, anna tarompo' 

tu kadatuangku: sae pole'omi 
umpennoloina' tu mai pebangun ada'ku 
sia to ma'parentaku, sia diangka'mo' sule 
tama kadatuangku, ondongpi mandu 
pole' ia tu kamala'biran dikamaseanna' 
anna dolona. 

37 Totemo, iate aku, Nebukadnezar 
umpangke'mo' sia umpalayukmo' sia 
umpakala'bi'mo' Datu dao suruga, tu 
belanna tongan nasang tu penggauranNa 
sia malolo tu lalanNa sia ullese lu rokko 
to unturu' kamatampoan. 


Pangoki' dio to' rinding 


5:1-30 
1 Tatu datu Belsazar umpadenan 
pa'maruasan sangsa'bu to 
ma'parentana, unniru'mi uai anggoro' tu 
datu dio tingayona to sangsa'bu. 
2 Marassan mangiru' anggoro' tu 
Belsazar, mesuami umbaai sae tu 

pareanan bulaan sia salaka, tu nabaa 
Nebukadnezar, ambe'na lan mai Banua 
Kabusungan dio Yerusalem, anna iru'i 
datu sia mintu' to paana sia bainena sia 
gundi'na. 

3Nabaami tau sae tu mintu' pareanan 
bulaan, tu dipatassu'mo dio mai Banua 
Kabusungan, banuanNa Kapenomban dio 
Yerusalem, anna iru'i datu sia mintu' to 
ma'parentana, sia bainena sia gundi'na. 
4Unniru'mi anggoro' anna pudi-pudii tu 
mintu' rapang-rapang dipodeata bulaan, 
salaka, tambaga, bassi sia batu. 

> Ta kala payanmi tu mai taruno lima tau, 
tu mangoki' dio to’ rinding dikapu'i lan 
tongkonan layukna datu sitingoan to' 
inan lampu, anna tiroi datu tu boko' lima 
iato marassan mangoki'. 

6 Attu iato bali'mi tu rupanna datu sia iatu 
tangnga'na umpamagiang penaanna, 
sia langga' tu aakna, na iatu guntu'na 
sigalatuan. 

7 Metambami tu datu umpekapuai 
gamaranna, mesua ussolanni sae tu 

to ma'basa-basa, sia to Kasdim sia to 
pakita-kita. 

Ma' kadami tu datu lako mintu' to 
paissan lan Babel, nakua: Minda-minda 

ma'din umbasai te pangoki' iate sia 
umpokadanna' tu battuananna, la 
dipakei tamangkale lango-lango, sia 
dipaluangi manik bulaan tu barokona, 
sia iamo la ma'parenta lan kadatuan 
untoe pangka' ma'pentallun. 

8Jatonna sae nasangmo tu mintu’ 

to paissanna datu, tae' bang 

ungkullei umbasai tu pangoki' iato 

sia umpokadanni datu tu battuananna. 
9 Lendu'mi magiangna tu datu Belsazar 
sia bali” tu rupanna, sia mintu’ to 
ma'parentana tiramban nasang. 

10 Tatonna rangimi datu baine tu kadanna 
datu sia mintu' to ma'parentana, tamami 
to” inan pa'maruasan. Ma'kadami tu 
datu baine nakua: Namasakkemora tu 
datu sae lakona! Da naiatu tangnga'mi 
umpamagiangkomi, sia da nabali' tu 
rupammi. 

11 Den misa' tau lan parentami, natorroi 
penaa deata masero, na iatonna 
ambe'mipa iatu tau iato iatu penaanna, 
naniimo arrang sia tangnga' kinaa sia 
kakinaan, susitu kakinaanna deata; iatu 
ambe'mi datu Nebukadnezar unnangka'i 
tu tau iato pangulu to paissan-issan, 

to ma'basa-basa, to Kasdim sia to 

pakita-kita, - susimoto tu ambe'mi, o 
datu. 

12 Belanna lan kalena tu penaa liu 
matarru', kapaissanan sia kamanarangan 
ussembang tindo sia umpabu'tu rasia sia 
ungko'ka'i ponto bannang, iamotu lan 
kalena Daniel, tu naganti datu, iamotu 
Beltsazar, iamoto melo ke ditambai tu 
Daniel, naia la umpokadai tu battuanna. 
13 Attu iato nasolammi tau tu Daniel, 
lako datu. Ma'kadami tu datu lako Daniel 
nakua: Ikoraka Daniel, misa' to Yehuda 
tu dipali' tu nabaa datu, ambe'ku, dio 
mai Yehuda? 

14 Kurangimoko, kumua naniiko penaa 
deata sia iatu penaammu naniimo arrang 
sia kamatarrusan sia kakinaan kapua 
tongan. 

15 Saemo disolan umpennoloina' tu 

to paissan sia tu to ma'basa-basa, 
dikua anna basai te pangoki' iate sia 
napokadanna' tu battuananna, apa tae’ 
naissanni umpokadai tu battuananna te 
kada iate. 

16 Apa kurangimoko kumua ma'dinko 
ussembang tindo sia ungko'ka'i ponto 
bannang, totemo jake muissanni 
umbasai te pangoki' iate sia 

umpokadanna' battuananna, la 
dipakeiko tamangkale lango-lango sia la 
dipaluangi manik bulaan tu barokomu 
sia la ma'parentako lan kadatuan untoe 
pangka' ma'pentallun. 

17 Mebalimi tu Daniel lako datu nakua: 
Da'i bangmi to tu pa'kamaseammi, na 
iatu pamenganmi ben bangmi to senga’; 
moi tae' tu apa, la kubasan duka datu te 
pangoki' iate sia la kupokadangkomi tu 
battuananna. 

180 datu, mangkamo Puang Matua, 
Patodoranna, ungkamasei kadatuan, 
kataromposan, kadipangkeran sia 
kamala'biran tu Nebukadnezar, ambe'mi. 
19 Na diona tu kuasa kapua 
Nakamaseanni Puang, anna mintu' 
bangsa sia to sangpetayanan sia 
ma'rupa-rupa basana ma'parondo 
penaanna ungkataku'i, belanna 
minda-minda tu la napatei, manassa 
napatei, minda-minda tu la napatuo, 
manassa napatuo, minda-minda tu la 
napamatande, manassa napamatande, 
minda-minda tu la napamadiongan, 
manassa napamadiongan. 

20 Apa iatonna pamadaomo penaanna sia 
umpamakarra' pa'inaanna, naurunganni 

matampo, iamoto nadisuale dio mai 
isungan kapayunganna, sia sisayurammo 
kamala'biranna. 

21 Ondongpi diali' dio mai sangbilangan 
tolino, na iatu penaanna susimo tu penaa 
olo'-olo', sia sangtorroammo keledai 
lampung sia dibenmo riu nakande 

susi sapi sia nasakka'imo ambun dao 
mai langi' tu kalena sae lako naaku, 
kumua Puang Matua, Patodorannamo, 
ungkuasai kadatuanna tolino sia 
untokkoi tu la dadi datu tu minda-minda 
naala penaanNa. 

22 Npa kamu, Belsazar, anakna datu, tae' 
mipamadiongan penaammi, moi ammi 
issanni te mintu'na te, 

23 sangadinna umbali-baliorokomi Puang 
dao suruga, belanna napatassu' nabaa 
tau lan mai banua kabusunganNa lako 
olomi tu mintu' pareanan, ammi iru'i 
uai anggoro' sola to ma'parentami, 
bainemi sia gundi'mi sia umpangke'komi 
rapang-rapang dipodeata salaka, bulaan, 
tambaga, bassi, kayu sia batu, tu tae' 
napatiro sia parangi sia tang paissan, 
apa iatu Puang Matua, untoe bannang 
penaammi sia umpasirundunanni tu 
mintu’ lalanmi, tae” mipangke'1. 

24 Attu iato Nasuami tu misa' boko' lima 
ussura'i tu pangoki' iate. 

25 Inde sia tu pangoki' iato, nakua: Mene, 
mene, tekel ufarsin. 

26 Na inde sia tu battuananna tu kada 
iato, kumua iatu Mene, battuananna: 
Nabilangmo Kapenomban tu kadatuammi 
sia Napaupu'mo: 

27 Tekel, battuananna: Ditimbangkomi 
lan timbangan apa maringan maro'komi: 
28 Peres, battuananna: Dipokamo tu 
kadatuammi sia disorongmo lako to 
Media sia to Persia. 

29 Attu iato mesuami Belsazar umpakei 
tamangkale lango-lango tu Daniel sia 
napaluangi manik bulaan tu barokona, 
anna petambanni tau, kumua iamo la 
ma'parenta lan kadatuan untoe pangka' 
ma'pentallun. 

30 Yatonna bongi ia bangsiamoto, 
napateimi tau tu Belsazar, datu to 
Kasdim. 

Daniel lan lo'ko' singa 


5:31-6:28 (6:1-29) 

31 (6-1) Mangkato natarimami Darius, 
to Media, tu kadatuan, tonna annanmo 
pulona ndua taunna. 

1 (6-2) Nakalo'mi penaanna Darius 
unnangka' saratu' duangpulo to 
maraa lompo, tu titale’ umparenta mintu’ 

lili kadatuan iato; 

2 (6-3) anna daona pole'o to maraa 
lompo iato den tu tallu to maraa 
akkele'na datu, iamotu Daniel misa’, tu 
nanii to maraa lompo iato umpatu'tunni 
tu passananna, kumua da anna rugi tu 
datu. 

3 (6-4) Attu iato iatu Daniel losong 

tu kamatarrusanna na iatu mintu' to 
maraa akkele'na datu na iatu mintu' to 
maraa lompo, belanna to natorroi penaa 
ma'iringan naurunganni iatu datu la 
morai unnangka'i la umparenta mintu' 
kadatuan iato. 

4(6-5) Undaka'-daka'mi lalan tu mintu' 
to maraa akkele'na datu na iatu mintu' to 
maraa lompo la umpa'parampoan Daniel 
diona kama'parentan lan kadatuan iato, 

apa moi misa' tae' nakabu'tui tu la 
napobannang nanii umpa'parampoanni 
ba'tu kadakena, belanna ia misa" to 
maruru’ sia to tae” bang sala ba'tu 
kakadakean diappa' dio kalena. 

5 (6-6) Ma'kadami tu tau iato mai 
nakua: Tae” bang bannangna takabu'tui 
la umpa'parampoanni tu Daniel, 
sangadinna ke diona kapengkaolan 
langngan Kapenombanna tanii unnappa' 
bannangna la umpa'parampoanni. 

6 (6-7) Mennolomi tu to maraa akkele'na 
datu sia mintu' to maraa lompo lako 
datu sia ma'kada lako kalena umpalaku 
tonganni nakua: O datu Darius, 
namasakkemora tu datu sae lakona. 

7 (6-8) latu mintu’ to maraa akkele'na 
datu lan kadatuan, pangulu, to maraa 
lompo, pebangun ada' sia to maraa 
nasangamo melo, ke dipatassu'i tu 
parentana datu sia la dipamanassa 

tu misa” atoran kumua minda-minda 
lan te tallungpulo allona umparampo 
palakunna lako misa’ deata ba'tu tolino 
sangadinna lako manna kamu, o datu, 
tau iato dipembuangan tama lo'ko' singa. 
8 (6-9) Na totemo, o datu, melo ke 
mipatassu'mi tu atoran iato sia sura'i tu 

sura' parenta, tu tang lelukmo, situru' 
atoran napondok to Media sia to Persia, 
tu tang diriu' sule. 

9 (6-10) Iamoto nasura'mi datu Darius tu 
sura' parenta sola atoran iato. 

10 (6-11) Iatonna issanmi Daniel, 
kumua mangkamo disura' tu sura' 
parenta iato, malemi lako banuanna: 
dao bilik mengkadaoanna den 
pentiroan tibungka' ma'palulako 
Yerusalem: pentallun lan sangallo nanii 
malinguntu' massambayang sia umpudi 
Kapenombanna, susitu biasa napogau' 
dolona. 

11 (6-12) Ma'dondomi tu mai tau urrekke'i 
lako, naapparanni tu Daniel marassan 
massambayang sia mengkamoya-moya 
langngan Kapenombanna. 

12 (6-13) Saemi tu tau iato mai 
mennolo lako datu nama'kada lako tu 
diona atoran kadatuan, nakua: Tang 
mipatassu'moraka tu atoran, kumua 
minda-minda lan te tallungpulo allona tu 
umparampo palakunna lako misa' deata 
ba'tu tolino, sangadinna lako manna 
kamu, o datu, tau iato la dipembuangan 
tama lo'ko' singa? Mebalimi tu datu 
nakua: Iatu apa iato dipantokmo situru' 


DANIEL 6.13-16 39 


atoran napondok to Media sia to Persia, 
tu tang diriu' sule. 

13 (6-14) Ma'kadami tu tau iato mai lako 
datu nakua: Iatu Daniel, misa'i to dipali' 
dio mai Yehuda, tae' nabilangkomi, datu, 
sia iatu atoran mipatassu' tae' naperangii 
sangadinna massambayangora pentallun 
sangallo. 

14 (6-15) Iatonna rangimi datu te 
iannate, matana’ tonganmi penaanna 

tu diona to, naundaka' lalan la 
urrampananni tu Daniel, ondongpi sae 
lako lambunna allo nanii masara' tu datu 
la ullendokanni. 

15 (6-16) Naparuku tonganmi tau iato 
mai tu datu nama'kada lako nakua: La 
miissan datu, kumua iate misa' atoran 
napondok to Media sia to Persia, tae' 
nama'din disondai len tu misa" atoran 
ba'tu parenta, tu mangkamo napatassu' 
datu. 

16 (6-17) Mesuami tu datu, namale tu tau 
unnala Daniel, napembuanganni rokko 
lo'ko' singa. Ma'kadami tu datu lako 
Daniel nakua: Na Kapenombammumora 
tu tontong mupenombai, Iamo la 
urrampanangko. 

17 (6-18) Nabaami tau tu misa' batu, 
natuturanni tu baba lo'ko' iato, naca'i 
sissin peca'na datu sia sissin peca'na to 
ma'parentana dikua da nadipogau' tu 
senga'na diona Daniel. 

18 (6-19) Mangkato sulemi tu datu lako 
tongkonan layukna, tang kumande to 
bongi iato, sia tae' namesua umbaa 
paningoan tu la umpatibalik pa'inaanna, 
sia tang rapa’ bang mamma'. 

19 (6-20) Millikmi tu datu tonna tilalek 
masiang, mela'bik tongan anna madomi' 
male lako to" lo'ko’ singa. 

20 (6-21) Iatonna reke'mi tu lo'ko' 
singa, tang masero bangmo gamaranna 
tu datu untambai Daniel belanna 
masussa, anna ma'kada lako Daniel 
nakua: E Daniel, taunNa Puang Matua 
matontongan, iatu Kapenombanmu tu 
tontong mupengkaolai, Narampanan 
siarokoka dio mai singa? 

21 (6-22) Mebalimi tu Daniel lako datu 
nakua: O datu, namasakkemora tu datu 
sae lakona. 

22 (6-23) latu Kapenombangku ussua 
malaeka'Na ungkamummu'i tu sadang 
singa, anna tae’ napatumba lenna’, 
belanna tae" angku sala dio oloNa sia 

tae” duka kupogau' kadake lako kamu, 
datu. 

23 (6-24) Attu iato sende tonganmi tu 
datu, anna mesua kumua la nariu' tau 
tu Daniel diong mai lo'ko’; diriu'mi tu 
Daniel diong mai lo'ko', na moi misa’ 
bangkena tae’ diapparan dio kalena, 
belanna sande’ lako Kapenombanna. 

24 (6-25) Mesuami tu datu, anna baai 
tau sae tu mai to umpa'parampoan 
Daniel, nadipembuangan tu tau iato 
rokko lo'ko’ singa, la kalena tu tau iato 
la iatu mai anakna sia bainena, natae'pa 
narampo melo rokko lo'ko’ iato, ta'pa 
nadammakmi mintu’ singa; iatu mintu’ 
bukunna puramo nanisak-nisak. 

25 (6-26) Mangkato massura'mi tu 
datu Darius lako mintu' bangsa sia 

to sangpetayanan sia to ma'rupa- 
rupa basana, tu untongkonni mintu' 
kuli'na padang, nakua: Nakapuamora 
kamarampasammi. 

26 (6-27) Dio mai kaleku dinii umpatassu' 
parenta, kumua mintu’ tau lan 

mintu’ lil na kadatuangku la magiang 
sia mataku' lako Kapenombanna 
Daniel, belanna Iamo Puang Matua 
matontongan, tu tang leluk sae lakona, 

iatu kadatuanNa tang la sanggang sia 
iatu parentaNa tae" katappuranna. 

2/ (6-28) Iamo parampanan sia 
pakarimmanan sia Ia umpaden tanda 
kalle-kallean sia tanda mangnga dao 
lu langi' sia dao kuli'na padang. Iamo 
mangka urrampanan Daniel lan mai 
kuasa singa. 

28 (6-29) Iatu Daniel dipakala'bi' tongan 
lan lu parentana Darius sia lan lu 
parentana Koresh, to Persia. 


Patiro mendeata tu diona a'pa' 
olo'-olo' lan tindona Daniel 


7:1-28 

lTatonna taun pamulanna 

kadatuanna Belsazar, datu 
Babel, ma'tindomi tu Daniel sia natiro tu 
pentiro mendeata, tu bu'tu dio pentirona 
dao katindoanna. Nasura'mi tu tindo 
iato. Inde sia tu pamulanna tu kada iato. 
2 Ma'kadami tu Daniel nakua: Iatonna 
bongi kutiro lan patiro mendeata, songlo 
tu a'pa' angin dao mai langi' umpatigega 
tasik kapua; 


4 


1 

3sia bu'tu diong mai tasik tu a'pa' 
olo'-olo' kapua, pantan sisengaran tu 
rupanna. 

“Tatu bunga'na susi singa sia kepani' 
susi langkan maega. Iatongku marassan 
umpenunui, dilampi' tu pani'na, 

anna diangka' diong mai padang 
nadipabendan umpellesean lentekna susi 
tolino, nadipatamai penaa tolino. 

> Kutiromi tu misa” olo'-olo' senga’, tu 
ma'penduanna, susito misa" beruang: 
bendanmi natumbiring sangpiak, 
ussamang tallu usuk lan to' alla” isinna: 
anna ma'kada tu tau ungkuanni: ke'de'ko 
kandei tu duku' buda. 

6 Undinnato kutiro tu misa” olo'-olo' 
senga’ susi misa" arimau bulu, a'pa' tu 
pani' manuk-manuk dao boko'na sia 
a'pa' tu ulunna, disorongmi lako tu 
kaparentan. 

7 Undinnato kutiromi lan patiro mendeata 
tonna ibongi, kutiro misa’ olo'-olo', 

tu ma'penna'pa'na, metakuran, 
mekarrangan bulu sia lendu' matoto'na: 
sia iatu isi bassinna kapua: nakandemi 
sia nakaru'tukki tu mintu' apa, na 

iatu sesanna nalullu'-lullu' lentekna: 

sisengaran bang tu mintu’ olo'-olo' 
dolonamo, sia sangpulo tu tandukna. 

8 Jatongku marassan umpenunui tu 
tanduk iato, ta'kala anna tuomo tu misa' 
tanduk bitti' lan alla'na, tu untumangi 
nadilampi'i tallu tanduk dio mai tanduk 
dolo: kutiro lan tanduk iato, nanii mata 
susi mata tolino sia puduk ussa'bu' bang 
kada matampo. 

9]atongku marassan umpenunui, 
dipabendanmi tu ba'tu pira-pira isungan 
kapayungan. Nanii misa” ToKaubanan, 
iatu tamangkaleNa mabusa susito 
ambun makko sia iatu beluakNa mapute 
susi bulu domba: api ma'lana-lana tu 
isungan kapayunganNa sia api dukku tu 
lentenanna. 

10 Sia misa' salu api tikula'dak-la'dak, na 
lolong dio oloNa: massa'bu-sa'bu diala 
pessangsa'bu umpengkaolai sia sangpulo 
sa'bu-sa'bunna diala pessangpulo sa'bu 
bendan dio oloNa. Unnisungmi tu to 
ma'paolai salu anna bungka'i tu mintu' 
sura". 

11 Kupenunu tu diona gamaranna 
tanduk tu umpokada kada matampo: 
marassan bangsia kupenunu, ta'kala 
nadipateimo tu olo'-olo' iato sia iatu 

kalena disanggang sia disorong la diballa 
api. 

12 Tatu olo'-olo' torronapa dialai tu 
parentana anna diben kamalamberan 
sunga' sae lako attunna sia allona. 

13 Tontongmi kupenunu lan patiro 
mendeata tonna ibongi sia kutiro den 
misa' tu susi anak rampan dilino sae 
sola gaun dao langi': anna male lako 
ToKaubanan sia dipopengkareke' lako 
oloNa. 

14 Dikamaseimi kaparentan sia 
kadipangkeran sia kuasa kabarrealloan, 
anna mintu' bangsa sangpetayanan 

sia ma'rupa-rupa basa mengkaola lako 
kalena. Iatu kaparentanna la tontong 
sae lakona, sia tang la pa'de len, sia iatu 
kadatuanna tang la sanggang len. 
15Tigiang tu penaangku lan ba'tengku, 
te aku, Daniel, sia napatirambanna' tu 
mintu' patiro mendeata, tu bu'tu dio 
pentiroku. 

16 Kupengkareke'imi tu tau iato misa”, 

tu bendan inde to dio, angku kutanai 
manassana te mintu'na apa iate: 
ma'kadami lako kaleku sia napokadanna' 
battuananna te mintu' apa iate. 

17 Tatu olo'-olo' kapua, a'pa'i iamotu a'pa' 
datu la kendek diong mai padang. 

18 Mangkato iatu Tomaserona Puang 
Patodoranna la untarima kadatuan, sia 
la umpomana' kadatuan tontong sae 
lakona, ondongpi matontongan tontong 
sae lakona. 

19 Moraimo' la unnissanni manassana 

tu diona olo'-olo' ma'penna'pa'na, tu 
sisengaran mintu' solana, sia lendu' ia 
metakuranna, ma'isi bassi, ma'kanuku 
tambaga, nakandemi sia nakaru'tukki tu 
mintu’ apa, na iatu sesanna nalullu'-lullu 
lentekna, 

20 sia diona sangpulo tanduk dao ulunna, 
na iatu senga'na misa’ tu tuo, tu 
untumangi anna lesok tu tanduk dolo 
tallu, na iatu tanduk iato kemata sia 
kepuduk ussa'bu' bang kada matampo 
sia ditiro kapua na iatu solana. 

21 Kutiromi tu tanduk iato sirari to 
masero, anna patalo, 

22 Sae lako saena tu To Kaubanan, anNa 
sanda tonganni tu to maserona Puang 
Patodoranna sia mengkareke'mo tu 
attunna, ke natarimami to masero tu 
kadatuan. 


4 

23 Ma'kadami susite nakua: Iatu olo'-olo' 
ma'penna'pa'na iamotu kadatuan 
ma'penna'pa'na, tu la den dao kuli'na 
padang sia la sisengaran mintu' kadatuan 
senga’, sia iamo la umpepurai mintu’ 
issinna lino sia la nalullu'-lullu' sia 
nanisak-nisak. 

24 Na jatu sangpulo tanduk battuananna: 
dio mai kadatuan iato la nanii bu'tu 
sangpulo datu, naundinna la bu'tu tu 
senga'na misa, la sisengaran tu dolona, 
anna tallu datu la naputtai. 

25 Sia la ussa'bu' ba'tu pira-pira 

kada umbali-bali Puang Patodoranna 

sia umpandasa to maserona Puang 
Patodoranna: sia undaka' lalan la 
ussondai attu sia atoran, sia la disorong 
tu tau iato mai tama limanna lan misa' 
attu sia ba'tu pirang-pirang attu na 
sangtangnga attu. 

26 Attu iato unnisungmi tu to ma'paolai 
salu, anna dialai tu parentana sia 
disanggangi sia disabu'i sae lako roto'na. 
27 Sia iatu kadatuan sia kuasa sia 
kataromposanna mintu' kadatuan 

diong nasambo langi’ la dikamasean 
kombonganna tomaseroNa Puang 
Patodoranna: na iatu kadatuanNa iamo 

misa” kadatuan tontong sae lakona, sia 
mintu' to kuasa la umpengkaolai sia 
umperangii. 

28 Rampomo inde te tu kada iato. 

latu aku Daniel, mintu' tu tangnga'ku 
umpamagiang tonganna', naurunganni 
bali” tu rupangku, sia mintu' te kada iate 
kupalan penaangku. 


Patiro mendeata diona domba 
laki sia bembe' laki 


8:1-27 

l Tatonna ma'tallung taunmo 

ma'parenta tu datu Belsazar 
dipapayanmi lako kaleku, te aku 
Daniel, tu misa' patiro mendeata, tonna 
mangkamo tu patiro mendeata dolo 
payan lako kaleku. 
2 Kutiromi lan patiro mendeata, - diona' 
kota Susan ditambakuku dio propinsi 
Elam, tongku tiroi tu iannato, — kutiro 
lan patiro mendeata iato, kumua, diona' 
biring salu Ulai. 
3 Tatongku bangunammi tu matangku, 
kutiromi, tonganna den misa” domba 
laki kutiro bendan sambalinna lu salu: 
den tu tandukna da'dua, kalando dua tu 

tandukna, iatu misa' mandu kalando na 
iatu misa'na, iatu kalandona undi tuo. 
4Kutiro tu domba laki iato messendok 
ma'palulako matampu' sia ma'palurekke 
sia ma'palusau', tae’ misa’ olo'-olo' 
ungkulle untanananni: sia tae' misa' tau 
ungkullei merrampanan lan mai limanna, 
sia umpogau' bang lalan penaanna sia 
umpalayuk kalena. 

3 Apa iatongku marassan umpemarangai, 
kutiromi tu misa' bembe' laki sae dio mai 
rampe matampu' umpasitarru'-tarru' 
mintu' kuli'na padang, tang ullese 
padang: na iatu bembe' laki iato misa' 
tu tandukna kalle-kallean tuo lan mai 
kasiallaran matanna. 

6 Saemi lako to' domba laki, ketanduk 
patomali, tu kutiro bendan sambalinna 
lu salu, nama'dondo lako situang 
kamasarrangan mawatangna. 

7 Kutiromi mengkareke' tarru' lako 
domba iato, sengkean tongan 
ussendokki, nale'toi tu tandukna 
patomali, naurunganni tae'mo 
kamabukuanna tu domba la bendan 
unneai, napembassanammi tu domba 
rokko padang, anna lullu' bannangi, na 

moi misa' tau tae' urrampananni lan mai 
kuasanna. 

8 Tatu bembe' laki umpatarompo' tongan 
kalena, apa iatonna paamo, le'tomi tu 
tanduk kapua, anna tuo tu a'pa' tanduk 
kalle-kallean dio inanna, tu tingo lako 
a'pa' mata angin dao langi’. 

9]ato misa'na mentaruk misa” tanduk 
lan mai, tu pamulanna bitti’, apa tarru’ 
mengkapua ma'palusau', ma'palulako 
rampe matallo sia ma'palulako Padang 
ballo. 

10 Satarompo'-rompo'nami sae langngan 
ma'dandan maritik dao langi, nadao 
mai tu ma'dandan maritik, iamotu mai 
bintoen, naronnosan ba'tu pira-pira 
rokko lino, anna lullu'. 

11 Umpatarompo' duka kalena unnea 
arungna ma'dandan maritik, sia naputtai 
tu pemala' allo-allo lako Puang sia 
nasongkan tu inan maindanNa. 

12 Sia patodo-tintingmo, belanna 
umpondok misa' kamenomban, anna 
umputtai pemala' allo-allo: sia untibe 
kamanapparan rokko padang, na 

apa duka tu napogau' umpabu'tuanni 
kamauparan. 

13 Kurangimi tu misa' to masero ma'kada, 
hamisa' to masero senga’ ma'kada lako 
tu to mangkamo ma'kada nakua: 

La sangapa dadi tu apa ditiro lan patiro 
mendeata iate, diona tu pemala' allo-allo 
sia kapatodo-tintingan metakuran, inan 
maindan tae' nadipamaindan sia iatu 
ma'dandan maritik dilullu'. 

14 Ma'kadami lako kaleku nakua: Sae lako 
penduang sa'bu ntallu ratu' makaroen 
sia melambi, namane dipemeloi sia 
dipasirundunan sule. 

15 Jatongku tiroi, te aku Daniel, tu 
patiro mendeata iato sia moraimo' la 
unnissanni tu battunanna, pakalan 
bendanmi dio tingayoku tu misa" tau tu 
susi bang misa" muane. 

16 Sia kurangi tu gamara tau daona lu 
Ulai, tu nakua: E Gabriel! battuananni 
lako tau iate tu patiro mendeata iato. 

17 Saemi dio tu kuninna bendan: iatonna 
saemo, tirambanmo' angku tukku 
rokko padang, apa ma'kada lako kaleku 
nakua: Tandai, e ma'rupa tau, kumua 
iate patiro mendeata iate umpatu attu 
ma'katampakanna lino. 

18]atonna marassan ma'kada lako 
kaleku, limpumo' sia lumbang rokko 

padang: apa naremme'na' anna 
pabendanna' sule, 

19 sia ma'kada nakua: Manassa la 
kupokadangko tu apa la dadi, ke 
katampakanna kare'dekan ara’, belanna 
iatu patiro mendeata iato umpatu 
manassana attu ma'katampakanna. 

20 Tatu domba laki, tu mangka mutiro, 
da'dua tandukna, umpatu datu Media 
sola Persia. 

21 Na iatu bembe' laki, kalando bulunna, 
iamo datu Yunani, na iatu tanduk kapua 
dio pararra' matanna, iamo bunga' 
datunna. 

22 |e'tomi tu tanduk kapua iato, nabu'tu 
a'pa” sondana, iamotu a'pa' kadatuan la 
bu'tu lan mai bangsa iato, apa tae’ anna 
matoto’ susi datu bunga'na. 

23 Take tampaknami kadatuanna tu tau 
iato mai, ke ma'kalolokannami tu gau'na 
to bulituk, la bendan misa” datu, tu 
matoro lindona sia lando pa'du. 

24 Tatu kamawatanganna la matoto' - apa 
tae" natete dio kamawatanganna kalena - 
sia la metakuran tu kapasangganganna, 
sia apa tu napogau' umpabu'tuanni 
kamauparan, la nasanggang tu mintu’ 

to paa, sia ia duka tu mintu' bangsa to 
masero. 

25 Sia tete dio kabulitukanna anna palaloi 
tu pa'pakenanna, la napakapua tu 
penaanna, sia nasanggangi buda tu to 
tae' namangea. Sia la pabali-bali duka 
lako Arungna mintu' arung, apa la sabu' 
ia tang narumbu lima. 

26 Na iatu patiro mendeata diona 
makaroen sola melambi' iatu apa 
mangka disa'bu' dionato, tang balle. 

La mubuni bang tu patiro mendeata, 
belanna budapa allona namane sae. 

27 Sia aku te, Daniel, langga'mo' sia ba'tu 
pirang-pirang allomo' masaki: undinnato 
milikmo', angku pengkaranganni tu datu. 
Napussakkimo' te patiro mendeata iate, 
apa moi misa' tau tae' untandai. 


Kada ombo' diona 
pitungpulo minggunna 


9:1-27 
lTatonna taun pamulanna 
kaparentanna Darius, anakna 
Ahasweros, bati' to Media, tu mendadi 
datu undatui to Kasdim, 

2 tonna taun pamulanna kadatuanna, 
iate aku, Daniel, kuparessa tonganmi lan 
lu ba'tu pira-pira sura' tu bilangan taun, 
diona tu napomangka kadanNa PUANG 
rampo lako nabi Yeremia kumua Puang 
umpadaun lauanni tu Yerusalem pitung 
pulo taunna. 

3Mentingaramo' langngan Puang 
Kapenomban la massambayang sia 
mengkamoya angku ma'puasa sia 
ma'karoro' sia undudung barra'-barra'. 
4Massambayangmo' langngan PUANG, 
Kapenombangku sia mangaku sala, 
kukua: O Puang, Puang Matua 
pasareongan sia metakuran, tu 
ungkanana'i basse sia kamasokanan 
lako tu mintu' to ungkamali'Komi sia 
ungkaritutui pepasanMi. 

> Kasalammokan sia patodo tinting, 
tang mekaalukmokan sia pabali-bali, 
untanannimokan boko' pepasanMi sia 
atoramMi. 

6 Sia tae” kiperangii tu mai taumMi, 
iamotu mai nabi, tu ma'kada tete dio 
sangamMi lako mintu' datungki, mintu' 
arungki, mintu’ nene’ to doloki sia lako 
mintu' tau lan tondok. 

70 Puang, dio Kamu kalemi tu 
kamaloloan, apa iatu dio kaleki siri' 
manna, susite allo iate, iamotu dio lu 
to Yehuda, to lan Yerusalem sia dio 

lu mintu' to Israel, la mandappi'na 

sia mambelanna, tu torro lan lu 
mintu' tondok, tu Minii urrambai male 
belanna katangmarurusan, tu napogau' 
umbali-baliKomi. 

SO PUANG, natodingmokan siri” sia iatu 
mai datungki, arungki sia nene" to doloki, 
belanna kasalammokanni lako Kalemi. 

3 Dio ia Puang, Kapenombangki, tu 
kamamasean sia kama'pagarrisan, moi 
angki pabali-balimo lako Kalena, 

10 sia tang umperangiimokan gamaranNa 
PUANG, Kapenombangki, sia tang 
unturu'mokan sukaran aluk, tu mangka 
Nabenkan nalopian mintu' taunNa, 
iamotu mai nabi. 

11 Ondongpi mintu'na to Israel 
untengkaimo Sukaran alukMi sia 
memboko'mo, belanna tae' naperangii 
tu gamaramMi. Iamoto anna dibarrakan 
lako kaleki tu tampak ropu, tu diarra'i 
sumpa, tu mangka disura' lan Sukaran 
alukna Musa, taunNa Puang Matua, 
belanna kasalammokan lako Kalena. 


DANIEL 9.12-16 56 


12 Napalanda'mo tu mintu' kadanNa, 

tu mangka Napokada diona kami 

sia diona mintu' to ma'parentaki, tu 
umparentakan, belanna Naparampoikan 
kasanggangan lendu' kapuana, susitu 
tae' bangpa nadadi lan mintu' nasambo 
langi, sangadinna lan manna Yerusalem. 
13 Susitu disura' lan Sukaran alukna 
Musa, susi dukamoto tu mintu' 
kasanggangan iate urrampoikan, 

sia tae' kiparadan kasengkeanNa 
PUANG, Kapenombangki, belanna tae' 
kimengkatoba' dio mai kakadakeangki 
sia tae’ kipalan penaa kamanapparamMi. 
14 Tamoto namatangkin tu PUANG Ia 
umparampoikanni tu kasanggangan, 
belanna iatu PUANG, Kapenombangki, 
malambu' lan mintu' pengkarangan 
Napogau', apa tae’ kiperangii tu 
gamaranNa. 

15Tonganna, o Puang, Kapenombangki, 
tu mangka ussolan taumMi tassu' lan 
mai tondok Mesir tete dio lima mawatang 
sia iatu umpakalelean sangamMi, 

susi allo iate, kasalammokan sia tang 
mekaalukmokan. 

160) Puang, ke ma'dinni, natete dio 
mintu' kamaloloamMi, natilendok tu 

kasengkeamMi sia kare'dekan ara'Mi dio 
mai Yerusalem, kotaMi, iamotu buntu 
maindanMi: belanna diona kasalangki 
sia kakadakeanna nene' to doloki na iatu 
Yerusalem sia jatu taumMi napamatuna 
mintu' to untikuikanni. 

17 Totemo perangiimi, o Kapenombangki, 
tu passambayangna taumMi sia 
pengkamoyanna sia la Mipaarrangi 
lindoMi tu inan maindan sanggangMi 
belanna pa'poraianNa Puang. 

18 patananni tu talingamMi, o 
Kapenombangku, sia perangiina': 
bungka'i tu matamMi, amMi tiroi tu 
kasanggangangki sia iatu kota, tu dinii 
ussa'bu' sangamMi naposanga, belanna 
tae” nabannang dio kamaloloangki angki 
barrakanni tu pengkamoyaki dio oloMi, 
sangadinna bannang diori kamamasean 
kapuaMi. 

19 0 Puang, perangii! O Puang, pagarri'i! 
O Puang, palan penaai! Pogau'i 

damo Midampai, belanna Kalemi, o 
Kapenombangku, belanna disa'bu' tu 
sangamMi naposanga kotaMi sia taumMi. 
20 Marassan bangsiapa' ma'kada sia 
massambayang sia unnaku kasalangku 
sia kasalanna bangsaku to Israel sia 

umbarrakan pengkamoyaku langngan 
PUANG, Kapenombangku, diona buntu 
maindanna Kapenombangku, 

21 marassan bangsiapa' ma'kada tongku 
massambayang, saemi tu misa' muane, 
ijamotu Gabriel, tu mangka kutiro dolona 
lan patiro mendeata, matira' tongan 
mentia’ umperreke'ina', tonna attu 
pemala' karoen. 

22 Naparandukmi unnada'ina' anna 
sipa'kadanna' nakua: E Daniel, totemo 
tassu'mo' sae la umbenko kapaissanan. 
23 Tatonna bunga' pengkamoyamu, 
tassu'mi misa' kada sia saemo' 
umpokadangko, belanna ikomo tu tarru' 
dipakaboro'. Palan penaai tu kada iato 
sia pariba'tengi tu patiro mendeata. 

24 Pitungpulo minggunna 
dipamanassanni tu taummu sia 

kota maindanmu la ungganna'i tu 
kapatodo-tintingan sia la umpogau'i tu 
kasalan, sia la umbasei tu kakadakean, 
la umbaa kamaloloan sae lakona sia la 
ussanda tonganni patiro mendeata sia 
nabi, sia la umminnakki tu apa tarru' 
maindan. 

25 Issanni sia tandai, kumua randuk dio 
mai attu tassu'na tu kada la umpemeloi 

sia umbangunni sule tu Yerusalem sae 
lako kaparentanna misa' to ditokko, 
iamotu misa" arung, den pitung minggu, 
sia annan pulona ndua minggu la dinii 
umpemeloi sia umbangunni, anna torro 
susito, sola tana lapangna sia kalo'na, 
apa siappa' attu kadipakario-rioan. 

26 Sia iake lendu'mi annan pulona 
ndua minggunna la diputtai tu misa” 
to ditokko, moi tae’ apa naposala: sia 
iatu taunna misa" arung, tu la sae, la 
ussanggang kota sia inan maindan, 
apa ma'katampakanna la nasamboi uai 
saba’; sia sae lako ma'katampakanna la 
den kasirarian, iamotu kasanggangan, 
tu mangka dipamanassa. 

27 Sia la napamabanda' tu basse lako 
buda tau lan sangminggu: iatonna 

ma tangngana minggu la napa'dei 

tu pemala' pangrere' sia iatu kande 
dipemalaran: anna dao pani' megi'giran 
la sae tu misa' to ma'kasanggang 

sia manassa la nasanggang sae lako 
tappunna, sia iatu apa dipamanassa la 
dibarrakan dao apa sanggang. 

Diona apa la dadi undinna 
lako bangsana Daniel 


10:1-12:13 

1 O 1 Tatonna taun ma'pentallunna 

parentana Koresh, datu Persia, 
dipaombo'mi misa' kada lako Daniel, 
tu diganti Beltsazar, iatu kada iato 
iamo kamanapparan sia ussa'bu' 
kamaparrisan kapua. Napalan penaami 
tu kada iato sia napariba'teng tu patiro 
mendeata. 
2 Attu iato ma'pote dibolongna', te aku 
Daniel, malebu bang tallung minggu. 
3Tae' angku kande len kande mammi' 
sia tae” natamai duku’ sia uai anggoro' 
tu sadangku, sia tae' kuma'minna' 
busarungngu' sae lako malebu tallung 
minggu. 
4Tatonna allo ma'penduangpulo nna'pa 
bulan bunga'na, tongku dio randan salu 
kapua, iamotu Tigris, 
> kubangunammi tu matangku, angku 
tiroi den tu misa" tau ma'pakean lenang 
ma'beke' bulaan dio mai Ufaz. 
“Tatu batang kalena susi parimata 
pirusa': iatu lindona pandila-dila 

susi kila, iatu matanna susi sulo 
marorrongan, sia iatu takia'na sia 
lentekna parrang susi tambaga 
dipopandilak, na iatu gamaranna susito 
ongngo' tau buda. 

7 Aku manna, te Daniel, untiroi tu 
patiro mendeata iato, apa iatu to 
kusolan, tae' anna tiroi: narampoimi 
misa' katirambanan kapua tu tau iato 
mai, naurunganni mallai umpembunian 
kalena. 

8 Aku manna tu torro misa-misa. 
latongku tiroi tu patiro mendeata 
kalle-kallean iato, soyang sumanga'mo, 
tae'mo rara dio lindoku sia ma'ipumo'. 

9 Attu iato kurangimi tu kadanna: na 
iatongku rangi tu kadanna limpumo' sia 
lumbang, angku songka rokko padang. 
10 Denmi tu lima ungkaka'na' 

sia umpopengguntu'na' sia 
umpopa'dangkanna' millik, angku 

ma parondo-rondo. 

11 Ma'kadami lako kaleku nakua: E 
Daniel, to tarru’ dipakaboro', palan 
penaai te kada la kupokadangko sia 
bendanko, belanna totemo disuana' sae 
lako kalemu. Iatonna pokadai te iannate 
lako kaleku, bendanmo' ma'parondo. 

12 Ma'kadami lako kaleku nakua: Da 
mumataku' e Daniel, belanna randuk 
dio mai allo bunga'na muparinaai la 
morai unnissanni sia umpamadiongan 
penaammu dio oloNa Kapenombammu, 
dirangimo tu kadammu sia saemo' 
bannang dio kadammu. 

13 Apa naeana' tu arungna kadatuan 
Persia duangpulo mmisa allona, apa 
tonganna iatu Mikhael, misa'i arung 
tarompo' sae lako kaleku, untunduina, 
kuurunganni pasau' dio lu mintu' datu to 
Persia. 

14 Na totemo saemo' umpaissanniko tu 
diona apa la urrampoi bangsamu, ke allo 
ma'katampakannai: belanna den dukapa 
tu patiro mendeata diona tu allo la sae. 
15 Tatonna ma'kada lako kaleku susito, 
tukkumo' rokko padang littu bang. 

16 Apa kutiro denmo misa' apa susi rupa 
tolino ungkaka' pudukku: kubungka'mi 
tu pudukku sia kuparanduk ma'kada 
angku kuai lako tu to bendan dio 
tingayoku, kukua: O Puang, ta'pa 
napamasakina' te patiro mendeata iate, 
sia tae'mo kamabukuan torro lan kaleku. 
17 Umba la kukua te taunna puangku, 
ussipa kadangkomi, o puangku? Inang 

tae'mo kamabukuangku sia tae'mo 
penaa kururu. 
18 Nakaka'mo' tu to susi tolino rupanna, 
sia napamatoto'na' sia ma'kada nakua: 
19 Da mumataku' e to tarru’ dipakaboro”, 
torro marampa'ko, mengkabatta'ko, 
ondongpi mengkabatta'ko. Iatonna 
marassan ussipa'kadanna', matoto'mo' 
angku ma'kada kukua: O puangku, 
ma'kadamokomi, belanna mangkamo' 
mipamatoto”. 
20 Ma'kadami nakua: Mutandairaka, 
ma'apari kusaera lako kalemu? Ta'pa' la 
sulena' sirari arungna to Persia, na iake 
tassu'mo' inde to dio mai, manassa la 
saemo tu arungna tondok Yunani: 
21 apa moi susito, la kupokadangko tu 
apa disura' lan Sura' Kamanapparan. 
Tae' misa' tau batta' untunduina' unneai 
tu tau iato mai, sangadinna Mikhael, 
arungmi. 
1 1 1 Apa bendanna', tonna taun 
bunga'na parentana Darius, to 
Media, dadi misa” to patunduanna sia 
pentilindunganna. 
2 Totemo la kupokadangko tu 
kamanapparan. Manassa tallupa tu 
datu la bendan lan Persia na jatu to 


DANIEL 11.3-6 64 


ma'penna'pa'na la kapuapa kasugiranna 
na latu mintu' senga'na, sia iake 
matoto'mi tete dio kasugiranna, la 
napatiangka' tu mintu'na ullaoi tu 
kadatuan Yunani. 

3Sia la bendan misa' datu lalong, tu Ia 
kapua kaparentanna sia la umpogau' 
lalan inaanna. 

4Apa mane bendan, nata'pa la dipokamo 
tu kadatuanna, sia ditaa lako a'pa' mata 
angin dao langi’, apa tae" nalako bati'na, 
sia tae” nakuasa susito mangkanna 
natoe, belanna iatu kadatuanna la 
disialai sia tobang lako to senga’, tangia 
tau iato mai. 

5 Attu iato la matoto' tu datu rampe Lo'na 
lu, apa misa'i tu kamandangna la mandu 
matoto' na ia sia la ma'parenta: sia iatu 
lili” parentana la misa’ lili” parenta kapua. 
6 Ba'tu pirang-pirang taun undinnato la 
sibassemi sola duai: iatu anakna baine 
datu rampe Lo'na lu la sae lako datu 
rampe Daanna lu la sitama, apa tae' 
nala untoe manda'i tu kamatotoranna 
kuasanna, sia tae' duka nala bendan 
matoto' tu kuasanna datu rampe Daanna 
lu: iatu baine iato la ditibe, susi dukato 


DANIEL 11.7-11 65 


tu to nasolan, sia iatu to padadianna sia 
latu to umpobainei. 

7 Attu iato la tuo tu misa” taruk dio mai 
uaka'na dio to” inanna sia la male ullaoi 
surodadunna sia la tama bentengna 
datu rampe Daanna lu, anna palulun to 
patalo. 

8 Ondongpi, sae lako rapang-rapang 
dipodeatanna sola rapang-rapang 
dipodeata dipati'no'na sia pareanan 
keangga'na, iamotu salaka sia bulaan, Ia 
nabaa lako Mesir butung pangrampa, sia 
ba'tu pirang-pirang taun tae' nala sirari 
datu rampe Daanna lu. 

9 Mangkato iatu datu rampe Daanna lu 
la male ullaoi kadatuanna datu rampe 
Lo'na lu, apa inang la diparuku sule lako 
tondokna. 

10 Na jatu mai anakna la ma'pasakka' 
parari sia la urrampun ba'tu pira-pira 
tuntunan surodadu kamban; namisa'i tu 
la male ullaoi datu rampe Daanna lu, sia 
samasai-sainna ma'parekan susi to uai 
saba', sia tonna torroi naparandukomi 
palaoan sae lako bentengna. 

11 Namapalla tu datu rampe Lo'na lu 
anna tassu' sirari datu rampe Daanna 
lu, na iatu datu rampe Daanna lu la 

urrampun surodadu makamban, apa iatu 
surodadu makamban iato la disorong 
tama limanna. 

12 Tatonna roto'imi tu surodadu 
makamban iato, la napakapuamo tu 
penaanna, moi anna patei ma'pulo-pulo 
sa'bu, apa tae’ duka namatoto. 

13 Na iatu datu rampe Daanna lu la 
urrampun poleomi surodadu makamban, 
mandu buda na iatu dolona, sia iatonna 
lendu'mo ba'tu pirang-pirang taun, 

la malemi ullaoi umbaa surodadu 
makamban sia parea kamban. 

14 Attu iato buda tu tau bendan la 
pabali-bali lako datu rampe Lora lu: sia 
den duka tu mai to masa'ga' dio mai 
bangsamu la umpatarompo' kalena, Ia 
umpalanda'i tu misa' patiro mendeata, 
apa iatu tau iato mai la songka. 

15 Sia la sae tu datu rampe Daanna lu, 
la unggaragai misa' tampo malangka' 
sia la untalo misa' kota ditambakuku: 
iatu surodadu rampe Lo'na lu tae’ 
natananni bendan mangea, moi anna 
surodadu pa'tonno', ondongpi tae' tu 
kamatotoranna la bendan mangea. 
16Jatu to ullaoi la umpogau' lalan 
inaanna sia moi misa' tau tae' natananni 


DANIEL 11.17-21 67 


bendan mangea, sia la matoto" 
bendan lan Tondok ballo: na iatu a'gan 
ma'kasanggang lan limanna. 

17 Sia undaka' lalan la umpatundukki tu 
mintu’ lili kadatuanna datu rampe Lo'na 
lu sia naangga'-angga'i bang umpogau' 
kasiturusan: la naben misa' baine tu 
datu rampe Lo'na lu la nopobaine, 
kumua anna sanggangi tu kadatuan 
iato, apa tae' nala dadi to sia tae' nala 
umpomaupa'i. 

18 Undinnato ma'palulakomi tondok 
ma'biring tasik, anna buda natalo dio, 
apa misa' kamandang lompo la napa'dei 
ma'pamatuna sia tae'mo nakullei 
umpabala'i tu kadipamatunanna. 

19 Undinnato ma'palulakomi tambakuku 
lan tondokna, apa la titodo anna tobang, 
sia tae'mo nala diapparan len. 

20 La bendan misa’ tau ussondai, tu ussua 
misa' tau ma'paruku umpalaku sima 
ma'ele-lele unnolai lili” tarru’ marua'na 
kadatuan, apa ba'tu pirang-pirang allori 
nala sanggangmo, tu tae' natete dio 
kamarukkan sia kasirarian. 

21 Sia la bendan misa” to matuna 
ussondai, tu tae" naia dipamanassa la 
dinii ussorong kapayungan lako kalena; 

tae" nadikapang nasae sia la urrampai tu 
kadatuan tete dio pa'pakena. 

22 Tatu surodadu ussabu'i mintu’ apa, 

la diputtai duka dio tingayona sia 
disanggang, ondongpi moi arung 
mangkamo nasibassean. 

23 Sia ianna sibasse tau, la ma'pakena: 
susimoto la sakendek-kendekna sia 
matoto' moi anna sidi'ri tau nasiban! 

24 Tae’ anna dikapang anna saemo tama 
padang malompo sia umpogau' apa tae' 
bangpa napogau'i nene'na sia nene’ to 
dolona: iatu pangrampa sia panglo'do' 
sia eanan la nasamboran lako taunna: 
sia la ma'tangnga' la ullaoi tu kota 
ditambakuku, apa tae' anna masae lako. 
25 Sia la napatiangka' duka tu 
kamatotoranna sia kabaranianna situang 
surodadu kamban la unneai tu datu 
rampe Lo'na lu, na iatu datu rampe Lo'na 
lu la umpasakka' surodadu kamban sia 
matoto' tongan, apa tae' nakullei Ia 
bendan mangea belanna la nasitangnga'i 
tau unneai. 

26 Na iatu to ungkande kandena Ia 
umpasosso'i tu kuasanna, sia iatu 
surodadunna la disabu'i, sia buda taunna 
la tibambang mate. 

2/Tatu datu iato sola duai pada 
ma'tangnga' kadake lan penaamna sia 
janna unno'ko' dio misa” meda pada 

la ma'kada tang tongan, apa tae' nala 
dadi tu nasanganna, belanna tae'pa 
nalambi'i tu ma'katampakanna sae lako 
attu dipamanassa. 

28 Mangkato la sule lako tondokna umbaa 
lanan sanda makamban, sia la naea 
penaanna tu basse masero: susimo la 
napogau' to, namane sule lako tondokna. 
29 Take nalambi'mi tu attu dipamanassa, 
la male pole” tama rampe Lo'na lu 
palaoan, apa iate ma'katampakanna tae' 
nala susi tu bunga'na, 

30 Ja sae kappala’ to Kitim unneai, anna 
selang penaanna, apa iatonna sule la 
umpasau kare'dekan ara'na lako basse 
masero, anna palalo penggauranna, sia 
jatonna sulemo, napapatuimi penaa tu 
to umboko'i tu basse masero iato. 

31 Sia la napake'de' tu ba'tu pira-pira 
surodadu, anna ruttakki tu inan maindan, 
ijamotu tambakuku, sia la naputtai bang 
tu pemala' allo-allo sia napabendanni tu 
apa megallian, tu ma'kasanggang. 

32 Na iatu to untodo tinting basse, la 
nasede anna memboko,, apa iatu tau 

untandai Kapenombanna la matoto’ sia 
umpalalo penggauran. 

33 Sia jatu to paissan dio lu bangsa iato 
la unnada'i buda tau, apa la songka 
belanna nakande pa'dang sia api sia 
ditarungku sia dipangrampai ba'tu 
sangapa-apa masainna. 

34 Apa iake songkai tu tau iato mai Ia 
unnappa' pa'tunduan tang siagi, sia buda 
tu tau la menturu' lako tau iato mai, apa 
pudukna bangri. 

35 Ba'tu pira-pira tu to paissan la songka, 
kumua anna disudi, dipamasero sia 
dipamatasak tu tau iato mai, sae lako 
attu ma'katampakanna: belanna iatu 
iannato tae'pa nalambi'i lako tu attu 
dipamanassa. 

36 Na iatu datu iato la umpogau' bang 
apa naala penaanna; la umpalayuk sia 
la umpatarompo' kalena unnea mintu' 
deata, ondongpi sae lako Puang Matua 
undaoanni mintu' deata napa'kada 
solangi: sia la maupa' ia sae lako 
sundunna tu kare'dekan ara’, belanna 
latu apa pura dipamanassa la dadi. 

37 Sia tae” duka nabilangi tu deatanna 
nene" to dolona, tae" nabilangi tu deata 
naporai baine, sia moi misa’ tae’ duka tu 

deata senga’, belanna la napalayuk tu 
kalena unnea mintu' deata. 

38 Apa naposondana deata iato mai Ia 
napenombai, iamo deata tambakuku, 
tu deata tae' natandai nene' to dolona 
la napenombai umpennoloan bulaan, 
salaka, parimata sia ma'rupa-rupa ianan 
masuli'. 

39 Sia la ke'de' ullaoi tu benteng 
ditambakuku tete dio pa'tunduanna 
kapenombanna lembang senga': mintu' 
tu to umpatonganni, la unnappa' 
kamala'biran kapua; la naangka' tu tau 
iato mai umparenta buda tau sia la 
nataa-taan padang la naposaro. 

40 Apa iake attu ma'katampakannai la 
sae tu datu rampe Lora lu urrarii tu datu 
rampe Daanna lu, anna iatu datu rampe 
Daanna lu la ullaoi umbaa kareta sia 
pakkanarang sia kappala' buda, la tama 
ullaoi tu tondok iato sia samasai-sainna 
ma'parekan susito uai saba" 

41 Sia la tama duka ullaoi tu Tondok 
ballo sia buda tau songka, apa iatu to la 
tilendok dio mai limanna iamotu Edom, 
Moab sia pa'tonno'na to Amon. 

42 Sia la napake'deran surodadunna lako 
tu ba'tu pira-pira tondok, sia tae' duka 
anna lussu' tu tondok Mesir. 
43 Apa la nakuasai tu mintu' pareanan 
bulaan sia salaka sia mintu’ janan masuli' 
lan Mesir, sia la naturu' to Libia sia to 
Etiopia. 
44 Apa la napatiramban kareba dio 
mai rampe matallo sia daa mai rampe 
daanna lu, iamoto nala mandu re'dek 
ara'na tassu' la ussanggang sia ussabu'i 
buda tau. 
45 Sia la naosok tu tenda kapayunganna 
lan kasiallaran tasik sia buntunna 
Padang ballo maindan, apa la nalambi' 
lampakna, anna moi misa” tau tae' 
untundui. 
1 2 1 Attu iato la bendan tu Mikhael, 
arung kapua, tu untundui mintu’ 
bati'na bangsamu; sia la den tu misa’ 
attu kadipandasan kapua, tu tae’ bangpa 
susinna dadi temponna den tu mai 
bangsa sae lako attu iate. Apa lan attu 
iato la tilendok tu bangsamu; iamotu 
mintu’ to diappa' tisura' lan Sura’ iato. 
2 Anna buda tu to matindomo lan lipu 
daenan, la malimbangun sule, den lu 
lako katuoan sae lakona, den lu lako 

kaditattan, iamotu apa megi'giran sae 
lakona. 

3Jatu mintu’ to paissan la parrang susi 
arrangna batara, sia mintu' to urrenden 
buda tau lako kamaloloan la parrang susi 
bintoen tontong sae lakona. 

4Apa iko, e Daniel, nannai te mintu' 
kada iate sia ca'i te Sura' sae lako 

attu ma'katampakanna: buda tu tau 

la unnunnungi sia iatu kapaissanan la 
sakerangngan-rangnganna. 

> Naaku te, Daniel, kutiro manassa denpa 
da'dua senga'na, iatu misa’ dio randan 
indena mai salu, na iatu misa'nao dio 
randan sambalinna lu salu. 

6 Ma'kadami tu misa’ lako tu tau 
ma'tamangkale lenang, tu bendan daona 
lu uai salu, nakua: Sangapapira namane 
ma'katampakanna te apa kalle-kallean 
iate? 

7 Kurangimi umpalao sumpa tu to 
ma'tamangkale lenang, tu bendan daona 
lu salu, unnangka' lima kananna sia lima 
kairinna langngan langi', sia ussa'bu' 
sanganNa Totuo tontong sae lakona: 
Misa' attu sia ba'tu pirang-pirang attu, 
na sangtangnga attu: na ianna lambi'mi 
katappuranna unnisak-nisak kuasanna 

bangsa masero, maneri diganna'i tu 
mintu'na apa iate. 

8 Kurangi sia tu iannato, apa tae' 
kupebuyu'i angku ma'kada kukua: O 
puang, umbara la nakua kasundunanna 
te apa iate? 

9 Apa ma'kada nakua: Malemoko, e 
Daniel, belanna mintu' apa iate la 
manda” dibuni sia dica' sae lako attu 
ma'katampakanna. 

10Buda tu tau la dipamasero sia 
dipamatasak sia la disudi, apa iatu 

to tang mekaaluk la tontong lolang 
tang mekaaluk, moi misa" tu to tang 
mekaaluk tae’ la untandai, apa iatu to 
unnampui tangnga' kinaa la untandai tu 
iannato. 

11Randuk dio mai pemala' nenne’ bang 
kiallo-kiallo dipa'dei sia dipabendan tu 
apa megallian ma'kasanggang, den 
sangsa'bu dua ratu' ngkasera pulona 
allona. 

12 Maupa' tu to matangkin ma'peagi, 
anna lambi'i tu attu sangsa'bu talluratu' 
tallungpulo Ilima allona. 

13 Apa iko, e Daniel, malemoko 
umpellambi'i lampakmu sia melayoko 

mumane malimbangun untimang 
dalle'mu, ke allo ma'katampakanna. 


15 


HOSEA 


Bungkaran kada 


1:1 
1 lInde sia tu kadanNa PUANG tu 
rampo lako Hosea, anakna Beeri, 
tonna linona Uzia, Yotam, Ahas, na 
Hizkia, datu Yehuda, sia iatonna linona 
Yerobeam, anakna Yoas, datu Israel. 


Gomer undadian anak tallu 


1:2-2:1 (1:2-12) 
“Inde sia tu bunga” kadanNa PUANG 
nalopian Hosea. Ma'kadami PUANG lako 
Hosea, Nakua: Maleko, muala misa" 
baine kadake gau' sia pia dadi dio mai 
gau' sala, belanna lendu' ia gau' salana 
tu tondok sia memboko'mo dio mai 
PUANG. 
3Malemi umpobainei tu Gomer, anakna 
Diblaim, anna ma'tambuk napadadianni 
misa' pia muane. 

4Ma'kadami tu PUANG lako kaleku 
Nakua: La musangai Yizreel, belanna 
tae'mo nala masai angKu pembalaranni 
tu rarana Yizreel lako bati'na Yehu, sia 
angKu pa'dei tu kadatuanna bati'na 
Israel. 

> Allo iato la dadi, kumua la Kule'to tu 
panana to Israel diong lombok Yizreel. 

6 Ma'tambuk pole'omi tu baine 

iato anna dadian misa" pia baine. 
Ma'kadami tu Puang lako kalena, Nakua: 
Sangai Lo-Ruhama, belanna tae'mo 
Kula ungkamasei tu bati'na Israel, 
Kuurunganni tang umpa'dei tu salana, 
moi misa' duka. 

7 Apa iatu bati'na Yehuda la Kukamasei 
sia la Kurampanan tete dio PUANG 
Kapenombanna. Apa tae" angKu la 
urrampananni tete dio pana ba'tu 
pa'dang ba'tu pa'buno, ba'tu darang 
ba'tu pakkanarang. 

8 Jatonna disarakki susumo tu Lo- 
Ruhama, ma'tambukomi, anna dadianni 
tu misa' pia muane. 

9 Ma'kadami tu Puang Nakua: Sangai 
Lo-Ami, belanna tangiakomi taungKu sia 
iatu Aku tangiaNa' Puangmi. 

10 Apa undinna iatu to Israel la buda 
susi karangan dio biring tasik, tu tang 
dikemba' disuka’ ba'tu diia’. Anna dadi 
dio inan dinii umpokadanni tau iato mai 
kumua: Kamu te tangia taungKu, inde 
dukato la dinii ussangai anakNa Puang 
Matua matontongan. 
11 La sita'pa tu mai to Yehuda anna to 
Israel, unnangka' misa' pangulu, anna 
ke'de' lan mai padang iato, belanna Ia 
kapua tu allona Yizreel. 

1 (1-12) La mikua lako siulu'mi 

muane: Ami, sia lako siulu'mi baine: 
Ruhama. 


To Israel ditibe sia ditarima sule 


2:2-23 (2:1-22) 

2 (2-1) Parapa'i tu indo'mi, parapa'i, 
belanna tangia baineKu sia iatu Aku 
tangiaNa' muanena. Da anna lindo batu 
massede sia tang ma'bayu la pasandak 
salu lako rampanan kapa" 

3 (2-2) Da angKu kalosso'i tu pakeanna 
nama'kambelang, sia Kupopa'elo'na susi 
tonna mane ditibussanan, da angKu 

pasusi padang pangallaran sia Kupadadi 

padang rangke sia Kupopa'elo'na mate 
ma'rang. 

4(2-3) Sia tae” angKu kamasei tu 

mai anakna, belanna bati' dadi lan 
penggauran sala. 

5 (2-4) Belanna mangkamo ma'gau' 
sala tu indo'na, sia iatu untambukki 

tu pia iato, mesirisan gau'na. Belanna 
nakua: La undina' urrundu'i tu to 
kusigau'-salan, iamotu to umbenna' 
rotingku sia uaingku, bulu dombaku 

sia batang ramingku, minna'ku sia apa 
kuiru’. 

6 (2-5) Iamoto manassa la Kurompo duri 
tu lalanmu sia la Kupaampangi rinding 
tembo’, naurungan tae'mo nakabu'tui 
lalanna. 

7 (2-6) Sia la undi unnula'i tu to nasigau'- 
salan, apa tae' nalambi'i: nadaka', apa 
tae” naapparanni. Undinna la ma'kada 
nakua: La moraina' male angku sule 
lako muane doloku, belanna iatu dolona 
mandu melo na iate totemona. 

8 (2-7) Apa tae’ natandai, kumua Akumo 
tu mangka umbenni gandung, anggoro' 
ba'ru sia minna', sia Aku duka mangka 
umpopemba'karanni tu salaka sia 
bulaan, tu napake umpenombai Baal. 

9 (2-8) Iamoto la Kuala sule tu 
gandungKu, ke attu pegandungan sia uai 
anggoro' ba'rungKu, ke attunnai, sia la 
Kusintak tu bulu dombaKu sia batang 
ramingKu, tu la napaluangan kalena. 

10 (2-9) Totemo la Kupapayan tu 
kamasirisanna dio matanna to nasigau'- 
salan, sia tae' tau la ullendokanni lan 
mai limangKu. 

11 (2-10) Sia la Kupa'dei tu mintu' 
kasendeanna, mintu' pa'gauranna, bulan 
ba'runna sia allo katorroanna, ondongpi 
tu mintu' allo kapuana. 

12 (2-11) Attu iato la Kusanggang tu 
mai garonto' anggoro'na sia garonto' 
arana, tu napobannang ma'kada kumua: 
Iamo to tu saroku tu nabenna' to 
kusigau'-salan. La Kupopempangala' 
napurai mintu’ olo'-olo' dio lu padang. 

13 (2-12) Susimoto la Kunii unnukungi 
diona tu mintu' allo, nanii untunu 
pemala' lako mintu' Baal sia umbeloi 
kalena ma'sissin, sia ma'manik-ata sia 
undi urrundu' to nasigau'-salan, apa iatu 
Aku nakalupaiNa', kadanNa PUANG. 

14 (2-13) Iamoto manassa la Kunaran sia 
la Kusolan tama padang pangallaran sia 
la ma'kada malamma'Na' lako kalena. 

15 (2-14) Sia la Kuben tu pa'lak 
anggoro'na dio, sia iatu lombok Akhor la 
Kupopendadi misa’ ba'ba pa'rannuanan. 
Sia attu iato la menani pole' susi tonna 
mangura, iamo tonna sun lan mai tondok 
Mesir. 

16 (2-15) La dadi allo iato, kadanNa 
PUANG, la mukua ussangaiNa' muaneku, 
sia tae'mo ammu sangaiNa': Baalku. 

17 (2-16) Ondongpi, la Kupatoyang dio 
mai pudukna tu mintu' sanga Baal, 
naurunganni tae'mo nala ussa'bu'i tau 
iato mai tu sanganna. 

18 (2-17) lake allo iato la sibasseNa' tu 
olo'-olo' dio lu padang napomeloi tau 
iato mai, sia iatu manuk-manuk dao lu 
langi” sia olo'-olo' mendonglo' dao kuli'na 
padang. Attu iato la Kule'to tu pana sia 
pa'dang sia mintu' pa'buno lan tondok, 
angKu patorro marampa'i tu tau iato 
mai. 

19 (2-18) Sia la Kupotumaiko tontong 
sae lakona, la Kupotumaiko tete dio 
kamaloloan sia unnola salunna, tete dio 
kamasokanan sia kamamasean. 

20 (2-19) La Kupotumaiko tete dio 
kamarurusan, ammu tandai tu PUANG. 

21 (2-20) Sia la dadi attu iato, kumua 

la Kuperangii, kadanNa PUANG, la 
Kuperangii tu langi, anna perangii langi’ 
tu lino. 

22 (2-21) Anna perangii lino tu gandung 
sia uai anggoro' ba'ru sia minna’, na iate 
apa iate mai la umperangii Yizreel. 

23 (2-22) Attu iato la Kuamboran 
Kaleku tu tau iato mai lan tondok 

sia la Kukamasei tu Lo-Ruhama 

sia Kukua lako Lo-Ami: Ikomo tu 
taungKu. Anna ma'kada nakua: Kamu tu 
Kapenombangku. 


Pa'kaboro'na Hosea lako 
baine tang maruru' 


3:1-5 

1 Ma'kadami tu PUANG lako kaleku 

Nakua: Male pole'ko, mupakaboro' 
misa” baine, tu unneloran kalena 
napakaboro' to senga’, anna pasandak 
salu lako rampanan kapa”, susi PUANG 
umpakaboro' to Israel, tu mentingo lako 
kapenomban senga’ sia umporai deppa 
bua anggoro'. 

2 Susi to kualli tu baine iato sangpulo 
lima sikele' salaka sia dalle sisikan 
sangome' sangtangnga. 

3Ma'kadamo' kukua: La mari'piko masai, 
tae” ammu la ma'gau' sala, tae” ammu 
la sisola muane, sia tae” duka kula 
urrumbuko. 

4Belanna iatu to Israel la masai torro 
tang didatui, tang diarungi, tang 
memala’ sia tae" batu dipodeatanna, tae" 
epo' na ba'tu balo’ taunna. 

> Undinnato la mengkatoba' tu to Israel, 
sia undaka' PUANG Kapenombanna, 

sia Daud datunna, na sae mennolo 
ma'parondo tu tau iato mai lako PUANG 
sia lako kameloanNa, - lan attu la sae. 


Peada' unta'tan to minaa tang 
maruru' sia bangsa tang maruru' 


4:1-19 
1 Perangii tu kadanNa PUANG, e to 
Israel, belanna den apa Napasalanni 
PUANG tu pa'tondokan, belanna tae'mo 
kamarurusan, tae'mo kamamasean sia 
tae'mo kapaissanan diona Puang Matua 
lan tondok iato. 

2Ma'tampakki ropu, mo'rang, 
papatean, boko sia pasandak salu 

lako rampanan kapa'! Kamasa'garan sia 
kaumpatibolloan rara situru'-turu'. 

3 Tamoto anna makarorrong tu tondok sia 
mintu' apa lan silayuan sia sipa'du'dunan, 
la mintu' olo'-olo' dio lu padang, la 
manuk-manuk dao lu langi': ondongpi ia 
duka tu bale lan lu tasik siaangan mate. 
4Da naden misa' tau ma'parapa' sia 

da naden misa' tau ma'ta'tan, belanna 
pa'parapa'Ku diona iko, e to minaa. 

>La songkako, ke allona, sia la pada 
songkako tu nabi, ke bonginnai, sia la 
Kusanggang tu indo'mu. 

6 Tatu taungKu la sanggang, belanna tae’ 
kapaissananna. Belanna mutumpu tu 
kapaissanan, iamoto angKu tumpuko, 
damo mutoe toean to minaa dio oloKu: 
belanna tae'mo mukilalai tu Sukaran 
alukNa Kapenombammu, iamoto natae' 
dukamo Kula ungkilalai tu bati'mu. 

7 Sabuda-budanna tu tau iato mai, 
samandu-mandunna kasalan lako 
Kaleku. Iamoto angKu popembalii 
kamatunan tu kamala'biranna. 

8 Tau iato mai unnappa' kandena dio mai 
kasalanna taungKu sia iatu kamoraianna 
ma'palulako kakelokanna. 

9La dipapada to minaa tu to buda. 
Iamoto Kula unnukungi diona tu kedona 
sia la Kupapakkanni tu penggauranna. 
101 a kumande tu tau iato, apa 

tae” anna dia, la ma'gau' sala, apa 

tae” namemba'ka', belanna tae'mo 
namakaritutu menomba lako PUANG. 

11 Tatu gau' sala sia uai anggoro' sia uai 
anggoro' ba'ru umpapusa penaa. 

12 Tatu taungKu mekutana lako kayunna, 
natekkenna ma'patudu. Belanna 

misa” penaa ma'patudu lako gau’ sala 
umpapusa tau iato mai, naurunganni 
ma'gau' sala umboko'i Kapenombanna. 
13 Jmbaa pemala' dao lu bottona mintu' 
buntu sia umpennoloan pemala' ditunu 
dao lu mintu' tanete, iamo tu diong 

to” garonto' pallin, libne sia tarpin, 
belanna masakka' naonganni. Iamoto 
anna ma'gau' sala tu anakmi baine sia 
pasandak salu tu minintummi baine. 
14Tae' angKu la umpapakkanni tu gau' 
salana tu mai anakmi baine sia tu 
pasandak salunna tu mai minintummi 
baine. Belanna ia kalena tu tau iato mai 

male senga' ussolan baine bualang, sia 
umpennoloan pemala' sola to ma'gau' 
sala dio to' dipa'deatainna. Susimo 

to tu bangsa tae' inaanna manassa la 
sanggang. 

15 lake la moraikomi ma'gau' sala, e to 
Israel, da anna lakoi sala tu to Yehuda! 
Da milao lako Gilgal, sia da milao lako 
Bet-Awen, sia da mipalao sumpa dio, 
kumua: La lelukraka tuoNa PUANG! 

16 Belanna iatu to Israel tang sopati susi 
sapi tang sopati. Ma'dinraka la Nakambi' 
PUANG susi misa' domba dio lu padang 
kalua'? 

17 Tatu Efraim manda' mengkale'pe' lako 
rapang-rapang dipodeata. Elo'na ia! 

18 Take tae'mo namalango, umpogau'omi 
gau’ kadake tang untandai siri”. latu 
balulangna tau iato mai ungkamali' 
tongan kamatunan. 

19 Natalimbungmo pani' angin tu tau 
iato mai sia la kasirisan diona mintu' 
pemala'na. 

Iatu to Israel sola panglalanna 
la narua kasanggangan, 
belanna tang maruru' 


5:1-7 

1 Perangii te, e kamu to minaa, sia 

parinaai te, e to Israel, sia tananni 
talinga, e kamu to lan banuanna datu! 
Belanna iatu kamu, la narampoikomi 
ukungan, belanna dadikomi poya lako 
Mizpa, sia misa" dalla' tiballa' dao Tabor. 
2 Tatu to sorong boko’ ungkalimo misa’ 
patuang lambe’; na Aku nasuale pala’ 
sola nasangi. 
3 Kutandai tu Efraim sia tae” duka 
nakarerungan tu Israel dio oloKu. 
Tonganna totemo ma'gau' salamoko, e 
Efraim, sia urruttakkimoko kalemu, e 
Israel. 
4Tae” anna eloranni tu penggauranna 
la mengkatoba' lako Kapenombanna. 
Belanna den penaa pa'gau' sala torro lan 
ba'tengna, sia tae" natandai tu PUANG. 
> Tatu kamatampoanna Israel kendek 
duka dio tingayona la titanan sa'bi 
umpasalai. lamoto anna songka tu Israel 
sola Efraim natumang kakadakeanna. 

latu Yehuda la songka duka sola tau iato 
mai. 

6 Tau iato mai male undaka' PUANG 
umbaa domba sola bembe'na sia 
sapinna, apa tae' nala ungkabu'tui. 
Napatoyangmo Puang tu Kalena dio mai 
tau iato mai. 

7 Umpogau'mo tang maruru' tu tau 

iato mai lako PUANG, belanna kianak 
bule'mo. Iake nalambi' (oi) bunga' 
sombona bulan ma'din narampoi 
kasaburan sisola tu mai iananna. 


Iatu kadirampanan tete dio 
mannari pengkatobaran 


5:8-6:3 
8 Pannonikomi napiri tanduk dio Gibea 
sia tarompe' dio Rama! Unnarrakkomi 
dio Bet-Awen diona kasirarian! Naula'ko 
ualimmu, e Benyamin! 
9 La mempadang lo'bang tu Efraim, ke 
allo kadiukungan. La Kupa'peissanan tu 
apa mangka dipamanassa la urrampoi tu 
mintu' suku Israel. 
10 Tatu mai arung Yehuda butungmo to 
umpalele katonan padang. Lako tu tau 

iato mai la Kubarrakan tu kare'dekan 
ara'Ku butung to uai. 
Tatu Efraim dipakario-riomo, sia 
disanggangmo napobua' salunna, 
belanna naala penaanna male unturu' 
apa tae" gai'na. 
12 Tamoto angku susi busung lako Efraim 
sia susi pasi lako bati'na Yehuda. 
13 Tgtonna perasai sakinna tu Efraim, 
sia iatonna ussarroan bundangna tu to 
Yehuda, malemi tu Efraim lako Asyur sia 
mesua lako datu Passirarian. Apa tae' 
anna iate umpamalekekomi, tae’ anna ia 
la umpamondoi tu bundangmi. 
14 Belanna susiNa' misa” singa lako 
Efraim sia susi misa' singa mangura lako 
bati'na Yehuda. Aku, Akumo la usserek- 
serekki, Kumane male: la Kusintak, 
natae’ misa’ tau la urrampananni. 
15 [a maleNa', angKu sule lako inangKu, 
sae lako ussa'dingna salana sia undaka' 
oloKu, ianna kapussakan tu tau iato mai, 
manassa la mamali' tonganmo penaanna 
umpeagi'Na'. 
1 Maikomi, anta sule lako PUANG! 
Belanna Iamo mangka usserek- 
serekki', sia Ia la umpamondoki' Ia 
umbambaki' sia Ia la umbimbinki'. 

2 Naupu' duang allo to, Napatuoki' 

sule, ke allo ma'pentallunna 
Napamalimbangunki', anta tuo dio 
oloNa. 

3Moraiki' untandai tu PUANG, 
tapengkullei untandai. Tonganna la 
bu'tu lako kaleta, susito kabu'tuanna 
arrang melambi'. Attu iato Nata'paiki' 
susito uran, susito uran undi, tu ussakka'i 
padang. 


Iatu to Israel bati” to bulituk 


6:4-11 
4 Apara tu la Kugaurangko, e Efraim? 
Apara tu la Kugaurangko, e Yehuda? 
Belanna iatu kamamalirammu susi bang 
gaun melambi' sia susi damo’ tu pa'de, 
ke mane berre'i allo. 
> Tamoto Kupasisikki kada tu tau iato 
mai nalopian mintu' nabi, sia Kupongko 
kada sun dio pudukKu. Iatu ukungan 
urrampoikomi susi arrang melambi'. 
6 Belanna nakalo' penaangkKu tu 
kamamaliran, tangia pemala' pangrere', 
sia kapaissanan diona Puang Matua, 
tangia pemala' ditunu pu'pu'. 

7 Apa untengkaimo basse tu tau iato mai 
susi Adam, inde to dio nanii umpogau' 
tang maruru' lako Kaleku. 

8 Tatu Gilead misa” tondok ponno patoro' 
buku, naponnoi katibolloan rara. 

“Tato tuntunan to minaa mangodo' 
susito pa'gora', umpatei tau dio lu lalan 
lako Sikhem. Inang umpogau' gau’ liu 
kadake tu tau iato mai. 

10 Dio lu bati'na Israel Kutiro tu apa 
megi'giran: inde to dio nanii Efraim 
ma'gau' sala sia Israel urruttakki kalena. 
11 Sia iko duka, e Yehuda, 
dipasakkarammoko tu bura padang, ke 
Kupopembalii sule tu dalle'na taungKu. 


Katangmengkatobaranna to Efraim 


7:1-16 

1 TangKu la umpakatanai sule tu 

to Israel, la payan tu kakelokanna 
Efraim sia kakadakeanna Samaria. 
Belanna ma'pakena bang: tama bang 
tu to boko, anna mangrampa tuntunan 
pa'gora' dio salian. 
2Tae' nakilalai, kumua iatu mintu’ 
kakadakeanna Kupalan penaa. Totemo 

natikuimo gau' kadakena, sia dio 
nasangmo oloKu. 

3Napasende kakadakeanna tau iato mai 
tu datu sia mo'rangna tu mai arung. 
4Mintu' tau iato mai pasandak salu lako 
rampanan kapa”, butung to dapo’ tang 
pa'de apinna, moi na iatu to unggaragai 
roti tae'mo umpadukku apinna, belanna 
ullemun ta'pung, sae lako messu'mo. 
5Jatonna allo kapuana datunta, 
napelangoi uai anggoro' tu mai arung. 
Natadoan limanna tu to tae'mo apa 
nadampang. 

6 Apa napamalassu tu penaanna tete 
dio pa'pakena butung to dapo’; moi 
anna mamma' situ'turan bongi tu to 
unggaragai roti, melambi'o to malassu 
bang tu dapo' susi api ma'lana-lana. 
7Tatu mintu’ tau iato mai malassu susi 
dapo’. Pura namangsanni tu mintu’ 

to ma'parentana, sia mintu' datunna 
tibambangmo mate. Moi misa' tau dio lu 
tau iato mai tae" nameongli' lako Kaleku. 
8Jatu Efraim umpasirau kalena 

mintu’ bangsa. latu Efraim susi misa’ 
pa 'ranggina tang dibaliangan. 

9 Napurai to salian lembang tu 
kamawatanganna, apa tae’ nasa'dingi. 

Ondongpi nasitutu'imo uban, apa tae' 
naissanni. 

10 Sia jatu matampona Efraim kendek 
dio tingayona titanan sa'bi umpasalai. 
Apa tae' namengkatoba' lako PUANG, 
Kapenombanna, sia tae' nadaka'i tu 
Puang, moi narampoi te mintu'na apa 
iate. 

11 Susi bang bu'ku' baga tu Efraim, 

tae paissanna. Natambai tu Mesir la 
untundui, namaleo lako Asyur. 

12 Ianna male lako, la Kusalokko'i 
dalla'Ku tu tau iato mai. La Kutobangan 
tu tau iato mai susi manuk-manuk 

dao mai langi’ Ianna marekomo tu 
tuntunanna, Kutingkanmi. 

13 Upu’ allona tu tau iato mai, belanna 
male umboko'iNa'! Sumpu sumandakna, 
belanna sepangmo dio mai Kaleku. Moi 
mangkamo Kurampanan, tontong duka 
ma'kada mo'rang lako Kaleku. 

14Tae' duka nadio mai penaanna tu 

tau iato mai metamba lako Kaleku, ke 
sumarroi dao patindoanna. Natori'-tori' 
piso tu kalena umpalaku gandung sia uai 
anggoro' ba'ru: pabali-bali tongan tu tau 
iato mai lako Kaleku. 

15Moi Kuada'i sia Kupamawatang tu 
takia'na, apa nenne' bang untangnga' 
kadake unneaNa'. 

16 Messaile sia tu tau iato mai, apa tae' 
nalu langngan, butungi to misa” pana 
disanga melo, apa tae'mo gai'na. latu 
mai arungna la tibambang nakande 
pa'dang natumang kada layukna. 
Dionamo to nanii tau ullo'boi lan lu 
tondok Mesir. 


Mareke'mo tu 
kasangganganna Efraim 


8:1-14 

1 Padioi pudukmu tu napiri tanduk. 

Susi misa' langkan maega tu 
kasanggangan sae urrampoi banuanNa 
PUANG! Belanna natengkaimo tau iato 
mai tu basseKu sia nabali-bali tu Sukaran 
alukKu. 
2 Tau iato mai metamba lako Kaleku, 
nakua: O Kapenombangku. Kami te, to 
Israel, kitandaiKomi. 
3 Jntibemo maelona tu to Israel: iamoto 
anna ula'i uali. 
4Unnangka'mo datu, apa napasalianNa”, 
sia unnangka' arung, natae' Kuissanni. 

latu mai salakana sia bulaanna 
nagaragamo rapang-rapang dipodeata 
napourunganni dipisanni. 

“Tatu anak sapimmu apa megi'giran, e 
Samaria! Dukku tu kasengkeangKu la 
urrampoi tu tau iato mai. Sangapapira tu 
tau iato mai tang la ma'din diseroi? 

6 Tonganna bu'tu dio duka mai Israel, 
tu misa' apa nagaraga pande, apa 
tangia misa' kapenomban. Tonganna la 
dinisak-nisak tu anak sapi Samaria. 

7 Belanna unnambo'mo angin tu tau iato 
mai, tae' duka nasalai tang talimpuru' 
napolean: la langko tu gandung, iamo 
tananan, tu tang la umpaden ta'pung: 
moi naden issinna, to tama sae la 
unnampello'. 

8 Diampello'mo tu Israel. Totemo diomo 
lu mintu' bangsa susi misa' pareanan, tu 
moi misa' tau tae'mo umporai. 

9 Belanna malemo lako Asyur. Iatu misa' 
keledai lampung messarak ia, apa Efraim 
umpatassu' pamengan la napa'gau' - 
salan. 

10 Moi anna tarima pamengan dio lu 
mintu' bangsa, manassa la Kurampun 
tu tau iato mai: sidi'ri la naappa' 

kenarannuanni tu kada pangra'ta'na 
datunna mintu' arung. 

11 Manassa budamo tu inan pemalaran 
napabendan Efraim la umpogau' kasalan, 
mintu' inan pemalaran iato napake la 
umpogau' kasalan. 

12 Moi angKu surasanni pessangpulo 
sa'bunna tu Sukaran alukKu, apa inang 
nasanga iate apa iate lu dio mai to tama 
sae. 

13 Jmpennoloan pemala' tu tau iato mai, 
iamo tu duku’, anna kandei. Apa tae" 
nakalo'i penaanNa PUANG to, totemo 
Nakilalaimo Puang tu kakadakeanna 
tau iato mai sia Naukungi diona tu 
kasalanna: la sule tu tau iato mai lako 
Mesir. 

14 Ondongpi nakalupaimo Israel tu To 
tumampana sia umpabendan tongkonan 
layuk, tonna marassan to Yehuda 
umpebudai kota ditambakuku. Apa 

la Kupasonglo' tu api tama kota iato 
mai, anna purai nakande tu mintu' 
tambakukunna. 

Tae” kamenomban 
dio lu tondok senga' 


9:1-9 

9 1 Da musende-sende, e Israel, ammu 

mela'tek-la'tek, susi mintu' bangsa, 
belanna sorong boko'moko dio mai 
Kapenombammu sia pasandak salu lako 
rampanan kapa, ammu kamorai saro 
gau' sala dao lu mintu' panglulluran 
gandung. 
Tatu panglulluran sia pa'parran 
anggoro' tae'mo nala umpabu'tuanni tu 
apa dikande sia diiru' sia la napakenamo 
uai anggoro' ba'ru. 
3 Tae'mo nala torro lan tondok PUANG tu 
tau iato mai, sangadinna iatu Efraim la 
sule lako Mesir, sia la ungkande apa tang 
masero dio lu Asyur. 
4Tae” anna untedokan uai anggoro' 
PUANG tu tau iato mai, sia tae” anna 
alai penaanNa Puang tu pemala' 
pangrere'na: disanga kande ro' lako 
kalena tau iato mai: mintu' tau tu 
ungkandei urruttakki kalena, belanna 
iatu roti iato la napokandena siamo, sia 

tae' anna ma'din dibaa tama banuanNa 
PUANG. 

> Apara la mipogau', ke allo kapua sia 
iake allo pa'gauranNa PUANG? 

6 Belanna, moi anna tilendok dio mai 
kasanggangan, la narampun duka Mesir, 
sia la napeliang Memfis. Ria la ussitutu'i 
tu ianan salakana sia duri la tuo lan lu 
tendana. 

7 Saemo tu allo kadiukungan, saemo tu 
allo pa'papakkan. La naperasai to Israel 
te iannate. Iato nabi iato baga sia iatu 
to natamai penaa bomboan, napobua' 
kakapuanna kakadakeammu sia belanna 
kakapuanna tu kamabirisan. 

8 Tatu to ma'kampana Efraim dio 

oloNa Kapenombangku, iamo nabi - 
misa” poyana to ma'poya dio mintu' 
lalanna, sia kamabirisan lan banuanNa 
Kapenombanna. 

9 Lendu' ia kadakena penggauranna, susi 
lan allona Gibea: La Nakilalai Puang 

tu kakadakeanna sia la Naukung tu 
kasalanna. 

Efraim tang membati' 


9:10-17 
10 Kukabu'tuimo tu Israel susi bua 
anggoro' dio padang pangallaran: 
iatu nene' to dolomi Kutiro susi bua 
ara bunga, iamotu pamulanna dio 
garonto' ara. Apa tau iato mai male lako 
Baal-Peor, sia mengkaola lako deata 
mesirisan: iamoto megallian tu tau iato 
mai susitu apa nakamali'. 
11 Tatu kamala'biranna Efraim la mettia' 
male susi manuk-manuk: tae'mo tau Ia 
dadi, tae'mo tau la ma'tambuk, iatu inan 
tau tang la kasampean. 
12 Moi umpelobo'i pia muane tu tau iato 
mai, la Kupasisayuran, naurunganni moi 
misa' tau tae'mo torro. Manassa upu' 
allona tu tau iato mai, ke untoyangammo 
Kaleku dio mai. 
13 Tatu Efraim, susitu mangka Kutiro, 
butung Tirus, tu ditanan lan misa' pa'lak: 
apa totemo inang la nasorong Efraim tu 
anakna lako to papatean. 
14Benni tau iato mai, o PUANG, tu 
sipatunna la Mibenni: benni tau iato mai 


4 

tu inan tau tang kasampean sia susu 
tang sekka”. 

15 Mintu' kakadakeanna sirampun dio 
Gilgal, iamoto inde dukato dio Kunii 
ungkabiri'i tu tau iato mai: belanna 
penggauran kadakena, angKu la unnula'i 
lan mai banuangKu. Sia tae'mo angKu 
kamasei: mintu' arungna pabali-bali 
nasang. 

16 Tatu Efraim dipandasamo sia 
marangkemo tu daka'na: tae'mo anna la 
membua. Ianna la kianakpa, manassa la 
Kupatei tu sun dikalena tu napakaboro'. 
17 La Natibe Kapenombangku tu tau iato 
mai, belanna tae' naperangii: iamoto 
anna salamba salao dio lu mintu' bangsa. 


Iatu kamenomban lako 
rapang-rapang dipodeata dipakasiri' 


10:1-8 
l Tatu Israel misa” garonto' 
1 0 anggoro' loboran: satarri'- 
tarri'na tu buanna, sanarangngan- 
rangnganninna tu inan pemalaranna, 
samelo-melona tu padangna, sanaballo- 
balloinna tu batu dipodeata. 

2Mo'rang tu penaanna, totemo la 
napassan tu bua kasalanna: la 
Nasanggang Puang tu inan pemalaranna 
sia la Naro'pok tu mintu' batu 
dipodeatanna. 

3Inang ma'kada tu tau iato mai 
totemo, nakua: Tae’ datunta - apa iake 
tae'i takataku' PUANG, apara ma'din 
napogaurangki' tu datu. 

4Tau iato mai ma'kada tang kebattuan: 
umpalao sumpa tang tongan sia untanan 
punala basse. Sia la bu'tu tu ukungan 
susi lelating tuo lan lu gorri' pa'lak. 

> Belanna anak sapi dio Bet-Awen anna 
selang tu to umpa'tondokki Samaria: 
ondongpi iatu to buda mario-rio tu diona 
to, sia silallakan to minaa umpengkaolai 
rapang-rapang dipodeata, belanna 
sisayurammo kamala'biranna. 
5Ondongpi iatu kalena dibaa duka 

lako Asyur, la dipennoloan lako datu 
Passirarian. La matuna tu Efraim 

sia la kasirisan tu Israel napobua' 
pa'tangngaranna. 

7 La disanggangmo tu Samaria: iatu 
datunna susi to bulisak naangan uai 
male. 

8 La disanggang tu inan madao dinii 
memala' dio Awen, tu napokasalan 
Israel. La nakabu' duri sia a'da' tu inan 
pemalaranna. Anna ma'kada tu tau iato 
mai lako buntu, kumua: Samboikan sia 
lako tanete, kumua: I'pinnikanni! 


La diukung tu to Israel susito Gibea 


10:9-10 
9 Tempon allonapa Gibea, mupogau'mo 
kasalan, e Israel. Tontong bangkomi 
umpengkaolai tu iannato. Tang 
nalambi'raka dio Gibea tu tau iato mai tu 
kasirarian unneai tu to tang mekaaluk 
unturu' pa'poraiangKu? 
10 Manassa la Kupandasa, anna sirampun 
tu mintu' bangsa unneai, sia la dipandasa 
tu tau iato mai natumang tu kasalanna 
da'dua. 


Tae' nadadi tu apa Narannuan 
PUANG diona Efraim 


10:11-15 


ll Tatu Efraim misa” sapi mangura 
diada'imo, tu moraimo dipanglulluran: 
apa Kukasayangi tu sokkong melona. La 

Kuayokai tu Efraim, sia la dipa'tengkoan 
tu Yehuda sia la dipassalagan tu Yakub. 
12 Mangambo'komi situang 
kamalamburan, mebura padangkomi 
situang kamamasean, bungka'komi 
padang ba'ru. Iake susito, nalambi'mo 
attunna la undaka' PUANG, kumua 
anNa sae sia umpasaeangkomi uran 
kamaloloan. 

13 Untengkomokomi katangmekaalukan 
sia urrampunmokomi kakadakean: 
ungkandemokomi bura padang 
kamo'rangan, belanna murannuammo tu 
lalanmu sia kabudanna to lalongmu. 

14 Tamoto anna dadi tu kamarukkan 
unnea bangsamu, sia la disanggang tu 
mintu' kota bentengmu, susi Salman 
ussanggang Bet-Arbel, tonna bendan 
kasirarian, tonna pessambakanni tu 
indo' sola anakna. 

15Jatu iannato buntu tumangna Betel 
sia pa'pobua'na kaliuan kadakemi. Ianna 
tilalekmo masiang, iatu datu Israel la 
disabu'imo. 

KamamaseanNa PUANG sia 
ukunganNa lako bangsa iato 


11:1-6 

1 1 lTatonna piapa tu Israel, 

Kupakaboro' sia Kutambai tu 
anakku dio mai Mesir. 
2 Saditamba-tambainna tu tau iato 
mai, sauntoyang-toyanganora kalena; 
memala' lako mintu' Baal sia mantunu 
dupa lako mintu' rapang-rapang 
dipodeata dipa’. 
3Aku unnada'i lumingka tu Efraim, sia 
Kukayun, apa tae' naakui, kumua Aku 
umpamalekei. 
4Ulang tau Kurendenanni tu tau iato 
mai sia Kupori pepori kamamasean: 
iatu penggaurangKu lako kalena butung 
to manglendokan ayoka sia kambu dio 
mai popona. TukkuNa' untiroi sia Kuben 
kande. 
> Tae'raka pa'tangngaranna sule lako 
Mesir? Manassa Asyur la undatui, 
belanna manoka mengkatoba' tu tau iato 
mai. 
Tatu pa'dang la unta'pai tu mai kotana 
sia la ussanggangi tu salli' babangan 

kotana sia la naimbakan tiku lao, 
natumang pa'tangngaranna. 


latu kamamasean undaoanni 
kama'paolaian salu 


11:7-11 
7 Manassa iatu taungKu tontong bang 
memboko' dio mai Kaleku. Moi anna 
meongli' langngan PUANG, inang tae’ 
Nala unnendekanni. 
8 Umba la Kukua ussa'biangangko, e 
Efraim, umba la Kukua ussorongko, e 
Israel? Umba la Kukua ussa'biangangko 
susi Adma, sia la umpapadako Zeboim? 
Tibalik senga'omo tu penaangKu, anna 
tiakka' tongan tu kamamaseangKu. 
Tae” angKu la umpalanda'i tu 
kasengkean dukkungKu, tae'ra angKu 
tarru' la ussanggangi tu Efraim. Belanna 
Akumo tu Puang Matua tangia tolino, 
maindanNa' lan lu tangngami, sia 
tae" angKu la sae situang kasengkean 
dukku-dukku. 
10 Tatu tau iato mai la undi urrundu’ 
PUANG, la umburrung-burrung susi 
singa. lake umburrungil, iatu mintu’ pia 

muane la sae dio mai rampe matampu' 
sipa parondoan. 

11 La sae sipa'parondoan susito manuk- 
manuk dio mai Mesir sia susito bu'ku' 
dio mai tondok Asyur, angKu patorroi lan 
banuanna, kadanNa PUANG. 


Kasalanna Efraim sola 
Yakub, nene" to dolona 


11:12-12:14 (12:1-15) 

12 (12-1) Nalilingi bangMo' Efraim 
ma'kada mo'rang sia bati'na Israel 
ma'pakena bang - na iatu Yehuda 
tontong bang umbali-bali Puang Matua 
sia To tarru' maindan, tu maruru' bang. 
1 2 1 (12-2) Iatu Efraim umpodia' 

angin sia situ'turan allo unnula' 
angin matallo: napapa'i bang tu 
kamo'rangan sia kasanggangan. 
Untanan basse sola Asyur na iatu minna' 
dibaa lako Mesir. 
2 (12-3) Den kara-karaNa tu PUANGna 
Yehuda: iamoto anNa ukungi tu Yakub 
sitinaya kedona sia la Napapakkanni 
sitinaya penggauranna. 
3(12-4) Lan bang siapa pa'tambukanna 
indo'na anna pakenami tu siulu'na, na 

iatonna matona'mo sibobo'mi Puang 
Matua. 

4(12-5) Sibobo'mi misa” malaeka', anna 
patalo. Tumangi'mi sia mengkamoya 
umpalaku kamaturu-turuan lako Puang. 
Nakabu'tuimi tu Puang dio Betel, na dio 
Nanii ma'kada tu Puang lako kaleta, 

5 (12-6) iamo tu PUANG, Kapenombanna 
mintu' ma'dandan maritik, PUANG tu 
sanganNa. 

6(12-7) Iamoto tibalikmoko sule 

lako Kapenombammu, karitutui 

tu kamasokanan sia katonganan 

sia tontongko ma'rannuan lako 
Kapenombammu. 

7 (12-8) latu Kanaan - lan lu limanna 
tu timbangan ma'pakena, ia umpogau' 
pakira-kira. 

8 (12-9) Apa ma'kada tu Efraim nakua: 
Tonganna, sugi'mo', na iatu kasugirangku 
daka'kumo: iatu mintu’ daka'ku, tae’ 
nadiappa' tu kakadakean dio kaleku, tu 
disanga kasalan. 

9 (12-10) Apa Akumo tu PUANG, 
Kapenombammu, tempon dio mai 
tondok Mesir. La Kupatorro pole'ko lan 
tenda, susi tonna allo kasirampunan. 

10 (12-11) Sia la ma'kadaNa' lako mintu' 
nabi sia la Kupabuda tu patiro mendeata 
sia la ma'kadaNa' lan pa'pasusian 
nalopian mintu' nabi. 

11 (12-12) Moi inan kakadakean tu 
Gilead, anna tae' pissanmo gai'na tu 
pa'tondokanna: moi anna pemalaranni 
tau tu sapi laki dio Gilgal, ia duka tu inan 
pemalaranna la susimo batu ditombon 
diong kalo' pa'lak. 

12 (12-13) Iatu Yakub mallaimo lako 
padang Aram, sia iatu Israel dikurinni, 
la urrampanni kapa' tu misa' baine, sia 
belanna la urrampanni kapa” tu misa' 
baine, anna mangkambi' domba. 

13 (12-14) Apa tete dio misa' nabi anNa 
solanni PUANG tu to Israel lan mai Mesir, 
sia tete dio misa” nabi anna dikambii. 

14 (12-15) Iatu Efraim mepa'diran tongan 
penaa, apa Puangna umpasuleanni tu 
rarana sia umpabala'i tu kamatunan 
hapogau' lako Puang. 


HOSEA 13.1-4 34 


Kare'dekan ara'Na 
PUANG urrampoi Efraim 


13:1-16 (13:1-14:1) 

13 1 Take ma'kadai tu Efraim, 

tiramban tu tau, anna matande 
dio lu to Israel, apa natumang Baal, 
iamoto nakasalan, anna mate. 
2 Totemo napatontong duka umpogau' 
kasalan sia nagaragai rapang-rapang 
dipodeata dipati'no' tu salakana, iamo 
tu rapang-rapang dipodeata nagaragai 
unturu' inaanna, mintu'nato panggaraga 
pande bulaan. Napokadammi tau tu 
diona tau iato mai: jatu to memala, 
iamo unnudung anak sapi. 
3 Tamoto anna la susi bang to gaun 
melambi' sia susi damo’, tu pa'de, ke 
mane berre'i allo, sia susito ta'pian 
nasarombonan angin, sia susito rambu 
tassu' dio pentiroan. 
4 Apa Akumo tu PUANG, 
Kapenombammu, tempon dio mai 
Mesir, tae” Kapenomban mutandai 
sangadinna Aku sia tae’ misa" to 
merampanan sangadinna Aku. 

> Kutandaimoko lan padang pangallaran, 
lan padang mampu". 

6 Jatonna dikambi'imo, dipedia'imi 

tu tau iato mai. latonna dia'mo 
umpamadaomi penaanna: iamoto anna 
tang ungkilalaiNa'. 

7 Tamoto angKu butung singa lako tau 
iato mai, angKu mangodo' susito arimau 
buluh dio to' lalan. 

8 La Kudammak tu tau iato mai susito 
beruang sisayuran anakna, Kuserekki tu 
barangkangna, angKu ampello'i susito 
singa birang, anna olo'-olo' dio lu padang 
umbesse-besei. 

9]amoto tu kasanggangammu, e 
Israel, belanna mubali-baliNa' tu 
Topatunduammu. 

10 Umbamira tu datummu, tu la 
urrampanangko lan mintu' kotamu, sia 
umbamira tu to ma'parentamu - e iko tu 
mangka ma'kada kumua: Benna' misa' 
datu sia ba'tu pira-pira arung. 

11 Kubenmoko misa” datu situang 
kasengkeangKu sia Kuala pole’ situang 
kamagalliangKu. 

12 Tatu kakadakeanna Efraim manda'mo 
dinanna sia iatu kasalanna dipalumpunni 
melomo. 

13 Narampoi saki susi baine mangurria', 
apa iatu Israel susi misa' pia tang 
paissan: ianna attunnamo la dadi, tae' 
naditibussanan. 

14 a Kurampananraka tu tau iato 

mai dio mai kuasanna lino to 

mate, sia la Kula'bakraka dio mai 
kamatean? E kamatean, umbamira tu 
ropummu, e lino to mate umbamira tu 
pasanggangammu? Tang natandaimo 
matangKu tu kamamasean. 

15Moi anna maloboran dio lu to 
massiulu', la sae duka tu angin dio mai 
rampe matallo, iamo tu anginNa PUANG, 
tu kendek dio mai padang pangallaran, 
naurunganni iatu kalimbuangna ma'ti sia 
iatu mata uainna be'ko' tongan; narampa 
tu mai ianan ballo napalumpunni. 

16 (14-1) Iatu Samaria la umpassanni 
tu salana, belanna pabali-balimo lako 
Kapenombanna. La tibambang tu 

tau iato mai nakande pa'dang sia la 
dipessambakan tu mai anak bitti'na sia 
iatu mai baine ma'tambukna la ditesse 
tu pa'tambukanna. 

Kamengkatobaran sia pangallonan 


14:1-8 (14:2-9) 

14 1 (14-2) Mengkatoba'ko, e Israel, 

lako PUANG, Kapenombammu, 
belanna tete dio kakadakeammu, ammu 
tisumbang. 
2 (14-3) Saemokomi umparampoi tu 
pangakuan kasalan, sia mengkatoba' 
lako PUANG, ammi ma'kada lako 
Kalena kumua: Pa'dei nasangi tu mintu' 
kakadakeangki, ammi katuru-turuikan, 
kipennoloammo tu pangakuan dio 
randan pudukki butung to sapi laki 
dipangurrandean. 
3 (14-4) Tae'mo anna Asyur tu la 
urrampanangkanni, tae'mo angki la 
ma'darang. Sia tae'mo angki la ma'kada 
lako panggaraga limangki kumua: O 
Kapenombangki! Belanna diori mai 
Kalemi nanii unnappa' kamamasean tu 
pia biung. 
4(14-5) La Kuparapa' tu 
kamembokoranna tau iato mai, la kalebu 
tallang tu penaangKu ungkamasei, 
belanna iatu kasengkeangKu toyangmo 
dio mai kalena. 


HOSEA 14.5-9 38 


5 (14-6) La butungNa' to ambun lako 
to Israel, anna menta'bi susi bunga 
bakung, sia la merrorro tu aka'na susi 
Libanon. 

6 (14-7) Marambak tu mintu’ tarukna: 
iatu kameloanna la susi kayu 

saitun sia iatu busarungngu'na 

susi busarungngu'na Libanon. 

7(14-8) Tau iato mai, tu torro 
umpentionganni, natananni pole' 
gandung. Ondongpi la menta'bi susitu 
garonto' anggoro', nakalelean susito uai 
anggoro' Libanon. 

8 (14-9) E Efraim, la siapaRa' tu mintu' 
rapang-rapang dipodeata? - Kutanding 
talingamo sia Kupenunumo, - Akumo tu 
butung kayu sanoba' tu tontong maluna, 
dio Kaleku tu nanii bu'tu buammu. 


Ma'katampakanna pa'pakilala 


14:9 (14:10) 
9 (14-10) Minda-minda kinaa, la 
naparinaa te mintu'nate! Minda-minda tu 
matarru' la nasanda tonganni. Belanna 
iatu lalanNa PUANG malolo; naolai mintu' 
to malambu' apa napotilende' mintu’ to 
patodo tinting. 


YOL 


Bungkaran kada 


1:1 
1 1 Inde sia tu kadanNa PUANG tu 


rampo lako Yoél, anakna muane 
Petuel. 


Kasanggangan naparampo batik 
umpa'peissananni lako to Yehuda tu 
allo pa'paolaian salunNa PUANG 


1:2-2:11 
2 Perangiimi, e mintu' pekaamberan, sia 
tananni talinga, e mintu' pa'tondokan! 
Kela den lenni nadadi tu apa susite tonna 
attummi, ba'tu iatonna linona nene’ to 
dolomi. 
3 Uleleananni tu apa iate lako mintu’ 
anakmi: sia iatu anakmi la naulelean 
duka lako anakna sia anakna tau iato mai 
la ullelean pole'oi lako bati" siosso'na. 
“latu apa nasesa batik pa'benga”, 
nakande batik pa'kande: iatu apa 


YOL 1.5-10 2 


nasesa batik pa'kande' nakande batik 
pa'ampello': iatu apa nasesa batik 
pa'ampello' nakande batik pa'kasopu. 

> Pana'dingkomi, e to pa'malangoan 
ammi tumangi” sia sumarrokomi, e 
pangiru' uai anggoro' diona uai anggoro' 
ba'ru, belanna disintakkimo dio mai 
pudukmi. 

6 Belanna ke'de'mo male tu misa” bangsa 
la ullaoi tu padangKu, misa’ bangsa 
matoto” sia tang dikemba' budanna, iatu 
isinna susi isi singa sia iatu torana susi 
tora singa birang. 

7 Tatu garonto' anggoro'Ku napopendadi 
apa megiangan sia kayu araKu nasa'pek- 
sa'pek, napekuli'i tu mintu' pa'pakna sia 
natibe; iatu mai tangkena sibusammo. 

8 Sumarroko butung misa” anak dara 
ma'karoro' belanna sikampanna tonna 
mangura. 

9]atu kande dipemalaran sia pemala' 
pantedok dialai dio mai banuanNa 
PUANG: iatu mintu' to minaa, iamo tu 
to untoe pentoeanNa PUANG rossomo 
penaanna. 

10 Sanggangmo tu pa'lak: 
makarorrongmo tu padang, belanna 
mangsan nasangmo tu gandung, 

ma'timo tu uai anggoro' ba'ru sia 
meremo tu minna'. 

11 Bangngo ara'na tu mintu’ to lako 
padang sia sumarro tu mintu' to 
ma'palak anggoro' diona gandung sia 
dalle sisikan, belanna iatu bura padang 
tallanmo. 

12 Marangkemo tu garonto' anggoro' sia 
malayumo tu garonto' ara; iatu garonto' 
dalima sia ia duka tu garonto' koroma sia 
garonto' appel, mintu' kayu dio padang 
malayu nasangmo. Tonganna masiri'mo 
tu kaparannuan, anna mallai dio mai 
ma'rupa tau. 

13 Ma'tambeke'komi sia unnurrukkomi, 
e kamu mintu' to minaa, sumarrokomi 
e mintu' to untoe pentoean dio inan 
pemalaran: maikomi ammi ma'bongi 
ma'pote dibolong, e kamu to untoe 
pentoeanna Kapenombangku, belanna 
iatu kande dipemalaran sia pemala' 
pantedok dipatoyang dio mai banuanNa 
Kapenombammi. 

14 Pamaindanni tu misa' allo pa'puasan, 
pasirampunni tu misa” kasirampunan 
kamenomban: e kamu pekaamberan, 
rampunni tu mintu' tau lan tondok lako 

banuanNa PUANG, Kapenombammi sia 
metamba-tambakomi lako PUANG. 

15 A'a tu allo iato! Belanna mandappi'mo 
tu alloNa PUANG: saemo tu allo iato susi 
kasanggangan lu dio mai To umpoissan 
angge maritik. 

16 Tae'raka naka'tu tu mintu' kande dio 
mai pentirota? Sia ka'tu dukamo tu 
kaparannuan sia la'tek lan mai banuanNa 
Kapenombanta. 

17 Mintu' tu lise' banne tikkurrungmo 
diong to’ apa" litakna, mintu’ tu alang 
sanggang: mintu' tu palipu' tiserang- 
serangmo, belanna malayu nasangmo tu 
mintu' gandung. 

18 Na, tumbai sarrona tu mintu' patuoan! 
Mintu' tuntunan sapi male-male bang, 
belanna tae'mo padang kariuanna, 

sia ia duka tu mintu' tuntunan domba 
mandasa. 

19 akori Kalemi, o PUANG, kunii 
metamba, belanna napoppongimo api tu 
kariuanna dio lu padang pangallaran, sia 
nalepa'i api tu mintu' garonto' kayu dio 
lu padang. 

20 Ondongpi mintu' olo'-olo' dio lu 
padang mentingara langngan Kalemi 
ma'peagi, belanna ma'timo tu salu'-salu' 

sia napoppongimo api tu kariuanna dio 
lu padang pangallaran. 
2 1 Pannonii tu napiri tanduk dao Sion, 
sia rembangi tu katto'-katto' dao 
buntu maindanKu! La ma'parondo tu 
mintu' pa'tondokan, belanna saemo tu 
alloNa PUANG. Belanna mandappi'mo! 
2 Jamotu misa” allo kamalillinan sia 
kapi'tukan, misa” allo saleburan sia 
lillinan parrak. Susi arrang allo berre’ 
ussamboi mintu' buntu, susi dukamo 
to tu misa' bangsa makamban sia 
mawatang. Tae' lenpa susinna tempon 
dio mai sia tae' dukamo nala den, ke 
attu undi sae lako osso’ situran-turan. 
3Dio tingayona den tu misa' api tontong 
ma'kande, nadio boko'na tu dukku 
api ma'pamampu', iatu padang dio 
tingayona susi pa'lak Eden, sia dio 
boko'na padang lo'bang sanggang: moi 
misa' duka apa tae' natilendok dio mai 
kalena. 
“Tatu rupanna susi darang sia ma'dondo- 
dondo susi darang dipatetta'. 
> Mengkondong-kondong dao lu botto 
buntu susi kareta magaluntu'-luntu”, 
susito api sikane'tekan ungkande 

dalame, susito misa' bangsa mawatang 
ma pampang la parari. 

61atu mintu’ bangsa ma'parondo dio 
tingayona, sia pa'de rupa tu mintu' tau 
napobua' kamatakuran. 

7 Susito pa'barani tu tau iato mai 
ma'dondo-dondo, susito parari 
ungkendekki rinding tembo’, anna male 
tarru’, pantan unturu' lalanna, tae" 
nasidoloan len. 

8 Tae' nasisi'pin-si'pin tu tau iato mai, 
sangadinna pada tarru' umpeloloi 
lalanna, sia moi den pa'buno lan lu 
tangnga tarru' bang tu tau iato mai: tae' 
napopa'elo'nai lo'bang tu tibangna. 

9 Nalaoi tu kota, anna ma'dondo-dondo 
dao rinding tembo’, tau iato mai unteka' 
banua, anna tama pentiroan susi to 
boko. 

10 Dio tingayona tigega' tu lino sia 
gumalugu tu mintu’ langi’: iatu mata 
allo sia bulan napamalotong sia mintu' 
bintoen tae' napasombo arrangna. 

11 Napakapua PUANG tu gamaranNa, dio 
tingayona mintu' surodadunNa, belanna 
lendu' ia budanna tu surodadunNa: 

iatu surodadunNa mawatang umpalalo 
kadanNa, ondongpi iatu alloNa PUANG 

kapua sia tarru' metakuran! Mindara 
ma'din la umpatananni? 


Pa'pakilala la mangaku 
sala sia mengkatoba' 


2:12-17 
12 Apa moi totemo den dukapa tu 
kadanNa PUANG, Nakua: Palantuk 
tonganni tu penaammi mengkatoba' lako 
Kaleku situang ma'puasa sia tumangi' 
sia umbating. 
13 Sessei tu penaammi, da na iatu 
tamangkalemi sia mengkatoba'komi 
lako PUANG, Kapenombammi. Belanna 
sumpu mamase sia sa'pala buda tu 
Puang, kalando pesuka' sia kapua 
kamasokananNa, sia Napenassanni tu 
diona kamandasan. 
14 Mindara unnissanni, den sia manii upa' 
anNa sule sia menassan sia untampe 
pa'kamasean dio boko'Na, la dipokande 
dipemalaran sia pemala' pantedok lako 
PUANG, Kapenombammi. 
15 Pannonii tu napiri tanduk dao Sion, 
pamaindanni tu misa' allo pa'puasan, 
pasirampunni tu misa” kasirampunan 
kamenomban. 

16 Rampunni tu bangsa, pamaindanni 

tu kombongan, pasipulungi tu mintu' 

to matua, rampunni tu mai pia'-pia' 

sia mintu' pia ma'susupa, la tassu' tu 
muane la diparampo lan mai bilikna 

sia latu baine la di parampo lan mai 
katindoanna. 

17 Tatu mintu’ to minaa, iamo tu to 
untoe pentoeanNa PUANG, la tumangi' 
lan kasiallaranna sarambi sia inan 
pemalaran, anna ma'kada nakua: 
Kasayangi tu taumMi, PUANG sia da 
Misa'bianganni tu taa mana'Mi la ditatta, 
naurunganni napoparumbasan to kapere' 
tu tau iato mai. Ma'apai nala ma'kada 
tu mai tau dio lu mintu' bangsa, nakua: 
Umbara tu Kapenombanna tau iato mai? 


PebalinNa PUANG diona 
passambayang sia pangakuan sala 


2:18-27 
18 Attu iato Napa'tunduammi PUANG tu 
tondokNa, sia Nakamasei tu taunNa. 
19 Mebalimi tu PUANG lako taunNa 
Nakua: Manassa la Kupasaeangkomi 
gandung, uai anggoro' ba'ru sia 
minna’, ammi podia'i, sia tae” lenmo 

Kula ussa'biangankomi natatta mintu' 
bangsa. 

20 Tatu to sae daa mai rampe daanna 

lu la Kurambai dio mai kalemi sia la 
Kuula'i lako misa" padang marangke sia 
lo'bang, iatu diona tingayo ma'palulako 
tasik rampe matallo, na iatu dio boko’ 
ma'palulako tasik rampe matampu' anna 
kendek tu bubosinna sia sumarombon 
tu bumappangna, belanna mangkamo 
umpogau' apa kapua. 

21 Da mumataku' e lipu daenan, 
mela'tekko sia parannu-rannuko, 
belanna mangkamo Napogau' PUANG tu 
apa kapua. 

22 Da mimataku', e mintu’ olo'-olo' dao 
lu padang, belanna iatu mai kariuan dio 
lu padang pangallaran maluna, belanna 
membuamo tu mai garonto' kayu sia 
garonto' ara sia garonto' anggoro' 
umpatassu'i tu kasebaranna. 

23E kamu, mintu' to Sion, 
sila'tekangkomi sia parannu-rannukomi 
tete dio PUANG, Kapenombammi, 
belanna Nabenkomi to mangada' lako 
kamaloloan, ondongpi Napasaeangkomi 
uran kamban, uran bunga' sia uran 
tampak, susi dolona. 

24 Mintu' panglulluran la ponno gandung 
sia mintu' pa'parran la lempan uai 
anggoro' baru sia minna’. 

25|a Kubenkomi tu sondana bura 
padang lan mintu' taun, nanii umpurai 
tu mintu'na nakande batik pa'kande, 
tu batik pa'ampello', batik pa'kasopu 
sia batik pa'benga', iamo tu surodadu 
kambanKu tu Kupasae lako kalemi. 
26|a kumande seba'komi sadia'mi, 
ammi pudi-pudi sanganNa PUANG, 
Kapenombammi, tu umpogaurangkomi 
apa kalle-kallean: iatu taungKu tae’ 
lenmo nala dipakasiri' sae lakona. 

27 Attu iato la miissan kumua Akumo tu 
dio lu to Israel, sia Akumo tu Puang, 
Kapenombammi, tae' senga'na, iatu 
taungKu tae' lenmo na la dipakasiri' sae 
lakona. 


AlloNa PUANG 


2:28-32 
28 Undinna dio mai to la dadi kumua 
la untuaranNa' PenaangKu lako mintu' 
ma'rupa tau, anna ma'nubua' tu anakmi 
muane sia anakmi baine; sia iatu mai 
to matua-tuammi la ungkita tindo 

ma'rupa-rupa tindo sia iatu mai to 
mangurammi la ungkita ma'rupa-rupa 
patiro mendeata. 

29 Sia lako duka mintu' kaunan muane sia 
kaunan baine la Kutuaran tu PenaangKu 
allo iato. 

30 Sia la umpadenNa' ba'tu pira-pira 
tanda kalle-kallean dao langi' sia dao 
kuli'na padang, iamotu rara, api sia ba'tu 
pira-pira lentong rambu. 

31 Tatu mata allo la membali malillin 

sia iatu bulan la membali rara, to ke Ia 
saemi tu allo kapuanNa sia metakuranNa 
PUANG. 

32|a dadi kumua minda-minda tu 
meongli' ussa'bu' sanganNa PUANG, 
iamo la dikarimmanni. Belanna dao 
buntu Sion sia dio Yerusalem la den 
katilendokan, susitu mangka Napokada 
PUANG: sia iatu naala bilanganna to 
tilendok, iamo la Natambai PUANG. 


Ukungan lako ualinna to Israel 


3:1-8 
2 1 Belanna manassa allo iato sia attu 


iato, ke Kupopembali tu dalle'na 
Yehuda sia Yerusalem, 


YOL 3.2-7 12 


2 la Kurampun tu mintu’ bangsa, angKu 
solanni rokko lombok Yosafat, na inde 
to diong la Kunii urra'ta'i tu ukunganna 
tau iato mai belanna taungKu sia taa 
mana Ku, iamo tu Israel, tu napatitale' 
tau iato mai dio lu mintu' bangsa, tonna 
taa-taai tu padangKu. 

3Sia naloterei tu taungKu nataa-taa, 
sia misa' pia muane napassaroan baine 
bualang, sia misa' pia baine nabalukan 
belanna uai anggoro',, kumua nama'din 
mangiru'. 

“Sia la siapariKi', e Tirus sia Sidon sia 
mintu' tondok lan lili'na tondok Filistin? 
La ma'papakkannirokomika lako Kaleku? 
Apa iake denni la mipapakkanni lako 
Kaleku, madoi'-doi' duka la Kupasule tu 
pa'pakkan langngan ulummi. 

> Belanna miala tu salakaKu sia bulaanKu 
sia mibaa tu ianan keangga'Ku tama 
banua pa'deatammi. 

6 Sia iatu to Yehuda sia to Yerusalem 
mibaluk lako to Yunani, la umpatoyangi 
tu tau iato mai dio mai lili'na. 

7 Manassa la Kupake'de' tu tau iato dio 
mai minii umbalukki sia iatu pa'pakkanmi 
Kupasule langngan ulumi. 

8 La Kubaluk tu anakmi muane sia baine 
lako to Yehuda, na tau iato mai la 
umbalukki lako to Syeba: iamo tu misa’ 
bangsa mambela tondokna, belanna 
mangkamo Napokada PUANG. 


Kamauparan la dikamasean 
lako taunNa PUANG 


3:9-21 
9 Petambanni te dio lu mintu' bangsa. 
Pamaindanni tu rari, pake'de'i tu mintu' 
to lalong: iatu mintu' surodadu la ke'de' 
male. 
10 Tampai pa'dang tu mintu' tengko 
bassimmi sia tampai doke tu mintu' 
sae'mi: la ma'kada tu to langga' nakua: 
to lalongna'. 
11 Ke'de'komi ammi sae, e mintu' bangsa 
tiku lao, sia sirampunkomi. O PUANG, 
pasonglo'mi tu to lalongMi inde to rokko. 
12|a ke'de' tu mintu’ bangsa sia male 
rokko lombok Yosafat, belanna inde 
to diong la Kunii unnisung la urra'ta'i 
ukunganna tu mintu' bangsa tiku lao. 
13 Popa'ka'ta'mi tu pesae', belanna 
matasakmo tu bura padang. Maikomi 
ammi manglullu', belanna ponnomo 

tu pa'parran: iatu inan uai anggoro' 
lempanmo. Belanna kapuamo tu 
kakadakeanna tau iato mai. 

14 Ma'tombon-tombon tu tau diong 
lombok pangra'tasan ukungan, belanna 
mandappi'mo tu alloNa PUANG diong 
lombok pangra'tasan ukungan. 

15 Tatu mata allo sia bulan la malotong 
sia iatu mintu' bintoen tae' napasombo 
arrangna. 

16 Tatu PUANG umburrung lan mai Sion 
sia umpa'perangian gamaranNa lan 
mai Yerusalem, naurunganni tigega' tu 
langi” sia lino. Apa PUANGmo tu misa” 
pentilindungan lako taunNa sia misa' 
kota tambakuku lako to Israel. 

17 Sia la miissan, kumua Akumo tu 
PUANG, Kapenombammi tu unnisung 
dao Sion, buntu maindanKu, sia 
Yerusalem la dadi misa" inan maindan sia 
tae'mo nala unnolai lendu’ to tama sae. 
18 Allo iato la dadi kumua iatu mintu' 
buntu umpato'do uai anggoro' ba'ru 
sia mintu' tanete la umpalolong uai 
pangandu' sia mintu' salu'-salu' Yehuda 
la saba' uainna: sia misa' mata uai 
ma'kalimbuang-buang lan mai banuanNa 
PUANG sia la ussakka'i lombok Sitim. 

19 La mempadang lo'bang tu Mesir sia la 
mempadang pangallaran makarorrong 
tu Edom, belanna pa'pakario-rio tu 
napogau' lako to Yehuda, sia belanna 
umpatibollo rara tang sala lan tondok to 
Yehuda. 

20 Apa la tontong sae lakona tu Yehuda 
sia la manda' disiosso'i tu Yerusalem. 

21 Sia la Kupamanassa, kumua iatu 
rarana tau iato mai tang sala, tu tae'pa 
Kupamanassai, kumua tang sala. Sia 
iatu PUANG la tontong unnisung dao 
Sion. 


AMOS 


Bungkaran kada 


1:1 
1 lInde sia tu kadanna Amos, misa'i tu 
to umpatuo domba dio mai Tekoa, tu 
natiro diona to Israel tonna linona Uzia, 
datu Yehuda sia tonna linona Yerobeam, 
anakna Yoas, datu Israel, duang taun 
dolona, namane lino’. 


Pa'nubua' diona ukungan la 
urrampaoi tu mai to sibala lembang 
Israel sia la urrampoi duka Israel 


1:2-2:16 
2Inde sia tu kadanna, nakua: latu 
PUANG umburrung lan mai Sion sia 
umpa'perangian gamaranNa lan mai 
Yerusalem, naurunganni mario-rio tu 
padang kariuanna to mangkambi' sia 
marangke tu botto Karmel. 
3 Inde sia tu kadanNa PUANG Nakua: 
Belanna tallu tu kapatodo-tintinganna 


AMOS 1.4-8 2 


Damsyik, ondongpi belanna a'pa', iamoto 
natae' Kula undampai to. Belanna 
mangka napalullu'i panglulluran bassi tu 
Gilead, 

Yiamoto angKu la umpasae api 

tama banuanna Hazael naurungan 
unnimbakanni tu mintu' bentengna 
Benhadad. 

>La Kule'to tu salli'na Damsyik sia 

la Kusabu'i tu pa'tondokan lan mai 
Bikeat-Awen sia iatu to untoe tekken 
kapayungan lan mai Bed-Eden, sia iatu 
pa'tondokanna Aram la dipali' lako Kir, - 
kadanNa PUANG. 

6 Inde sia tu kadanNa PUANG Nakua: 
Belanna tallu tu kapatodo-tintinganna 
Gaza, ondongpi belanna a'pa', iamoto 
natae' Kula undampai to. Belanna 
mangkamo narampa tu mintu' 
pa'tondokan anna sorongi lako Edom, 
7iamoto angKu la umpasae api tama 
rinding tembo'na Gaza, naurungan 
unnimbakanni tu mintu' bentengna. 

8 Sia la Kusabu'i tu pa'tondokan lan mai 
Asdod sia iatu tekken kapayungan lan 
mai Askelon, sia la Kubalik tu limangKu 
unta'pai Ekron, naurungan iatu mintu' to 

Filistin tinampepa la sanggang, kadanNa 
Puangta PUANG. 

9Inde sia tu kadanNa PUANG, Nakua: 
Belanna tallu tu kapatodo-tintinganna 
Tirus, ondongpi belanna a'pa', iamoto 
natae” Kula undampai to. Belanna 
mangkamo nasorong tu mintu' 
pa'tondokan lako Edom sia tae' nakilalai 
tu basse kasiuluran, 

10 jamoto angKu la umpasae api tama 
rinding tembo'na Tirus, naurungan 
unnimbakanni tu mintu' bentengna. 

11 Inde sia tu kadanNa PUANG, Nakua: 
Belanna tallu tu kapatodo-tintinganna 
Edom, ondongpi belanna a'pa', iamoto 
natae’ Kula undampai to. Belanna 
naula'imo pa'dang lao tu siulu'na sia 
napa'deimo tu kamamaseanna, sia tete 
dio kasengkeanna, anna ma'kase'bu- 
se'bu bang sia unnanna bang kare'dekan 
ara'na, 

12 jamoto angKu la umpasae api tama 
Teman, naurungan unnimbakanni tu 
mintu' bentengna Bozra. 

13 Inde sia tu kadanNa PUANG Nakua: 
Belanna tallu tu kapatodo-tintinganna to 
Amon, ondongpi belanna a'pa', iamoto 
natae’ Kula undampai to. Belanna 

naballak tu baine ma'tambukna to 
Gilead, la umpakalua' lili'na, 
14 jamoto angKu la umpadukkui api 
tu lanna lu rinding tembo'na Raba, 
naurungan unnimbakanni tu bentengna, 
naturu' arrak ke attu kasirarian, sia 
ongngo' angin bara’, ke attu talimpuru', 
15 sia jatu datunna tau iato mai la male 
dipali, la ia la iatu mintu’ arungna, - 
kadanNa PUANG. 

lInde sia tu kadanNa PUANG 

Nakua: Belanna tallu tu kapatodo- 
tintinganna Moab, ondongpi belanna 
apa, iamoto natae’ Kula undampai to. 
Belanna natunumo tu bukunna datu 
Edom napadadi kapu’, 
2 'amoto angKu la umpasae api tama 
Moab, naurungan unnimbakanni tu 
bentengna Keriot, sia la mate tu Moab 
lan rukka kasirarian naturu' arrak 
kasirarian sia oni tarompe', 
3 sia la Kusabui tu to ma'parentana lan 
mai sia la Kupatei tu mintu' arungna sola 
to ma'parentana, - kadanNa PUANG. 
“Inde sia tu kadanNa PUANG Nakua: 
Belanna tallu tu kapatodo-tintinganna 
Yehuda, ondongpi belanna a'pa', iamoto 
natae’ Kula umpasalai ukungan. Belanna 

natumpu tu Sukaran alukNa PUANG sia 
tae' nakaritutui tu mintu' apa Napondok 
Puang, sangadinna napapusamo deata 
mo'rangna tu naturu'mo nene' to dolona, 
> jamoto angKu la umpasae api lan 
Yehuda, naurungan unnimbakanni tu 
bentengna Yerusalem. 

6 Inde sia tu kadanNa PUANG, Nakua: 
Belanna tallu tu kapatodo-tintinganna 
Israel, ondongpi belanna a'pa', iamoto 
natae” Kula undampai umparampoi 
ukungan. Belanna ungkamorai doi' anna 
balukanni tu to malambu' sia nabalukan 
tu to bongko sangpasang sepatu. 

7 Nakaduangi ke nasamboi barra'-barra' 
tu ulunna to bongko sia ulleko' lalanna to 
tang pa'bela: sia misa' tu pia muane sola 
ambe'na male ma'gau' sala lako misa' 
baine mangura, la umpamatuna sanga 
madatungKu. 

8 Umbambangan kalena mamma’ diong 
pakean ditoe dio to’ la'pekna mintu’ inan 
pemalaran sia unniru' uai anggoro'na to 
didosa lan banuanna kapenombanna. 

9 Moi mangkamo Kusabu'i tu to Amori dio 
tingayona, moi anna pada lando kayu 
arasi' sia pada buku kayu jati, ondongpi 

Kusabu'i tu buanna dao mai sia uaka'na 
diong mai. 

10 Sia mangkamokomi Kusolan lan mai 
tondok Mesir sia Kuanta'komi lan padang 
pangallaran patangpulo taunna, kumua 
ammi pomana'i tu tondok to Amori. 

11 Na jatu anakmi muane Kupadadimo 
nabi, na iatu to mangurammi 
Kupadadimo nasiri. Tang susiraka to, e 
to Israel? KadanNa PUANG. 

12 Apa mipairu'mo uai anggoro' tu mai 
nasiri sia mipokadan tu mai nabi, kumua 
da mima'nubua'. 

13 Manassa la Kupasikanetekan diong to” 
lentekmi susito kareta sikanetekan len, 
ke ponnoi dao tu pa'kutu' gandung. 

14 Attu iato iatu mai to malinta” tang 
nabelamo umpallaian kalena, iatu to 
mawatang tang nakullemo umpalalo 
kamabukuanna sia tu to lalong tae'mo 
nakullei ullendokan sunga'na. 

15]a duka tu mai to ma'pana tang 
naattamo bendan sia to matipa lumingka 
tae'mo nalussu' sia pakkanarang tae'mo 
nalendokan sunga'na. 

16 Ondongpi moi to barani tongan 

dio lu mintu' to lalong la mallai tang 

ma'tamangkale attu iato, kadanNa 
PUANG. 


Nabi umparampo kadanNa PUANG 


3:1-8 

1 Tananni talinga te kada, tu 

Napokada PUANG diona a'gammi e 
to Israel, iamotu diona mintu' pa'rapuan 
tu mangka Kusolan lan mai tondok Mesir, 
tu nakua: 
2 Mintu'na tu pa'rapuan dao kuli'na 
padang kamu manna tu Kutandai, 
iamoto angKu ukungkomi belanna mintu’ 
kakadakeammi. 
3 Ma'dinraka tu tau sola dua lumingka, 
ke tae'i nasituru'? 
4Ma'dinraka tu singa umburrung- 
burrung lan lu pangala’, ke tae'i tu 
kandena? Ma'dinraka tu singa mangura 
gumarau-rau lan mai lo'ko'na, ke tae'i 
apa nadammak? 
5 Ma'dinraka tu manuk-manuk male 
rokko poya ba'tikan, ke tae'i pea'pan 
lan? Ma'dinraka tu poya ba'tikan tisintak 
diong mai padang, ke tae'i apa naala? 
“Take dipannonii tu napiri tanduk 
lan kota, tae'raka nala tiramban tu 

pa'tondokan? Ma'dinraka tu kota 
narampoi kamandasan, ke tae'i na 
PUANG umpasaei? 

7 Manassa tae’ Napogau'i Puangta PUANG 
tu mintu' apa, ke tae'pi Napasamboi tu 
pa'timbanganNa lako taunNa, iamotu 
mintu' nabi. 

8 Take umburrung-burrungi tu singa, 
mindara tang mataku'? Iake ma'kadami 
tu Puangta PUANG, mindara tang 

ma nubua'? 


To Israel narampoi ukungan, 
belanna kakadakeanna 


3:9-15 
9 Pa'perangianni tu apa iate dao lu 
mintu' benteng lan Asdod sia dao 
lu mintu' benteng lan tondok Mesir, 
ammi ma'kada kumua: Sirampunkomi 
dao mintu' buntunna Samaria, ammi 
tiroi tu kamarukkan kapua lan tu 
tangnga-tangngana sia pa'pakario-rio 
lan kotana. 
10 Ondongpi tae' naissanni umpogau' 
malambu'na, kadanNa PUANG, iamo 
tu to umpasipapa' pa'pandasa sia 
pa'pakario-rio lan mintu' bentengna. 

11 lamoto, inde sia tu kadanNa Puangta 
PUANG, Nakua: Iatu uali untikui tondok! 
latu kamabukuammu napalurokkomo, 
dialaimo dio mai kalemu sia iatu 
bentengmu dilo'do'imo lan mai. 

12 Inde sia tu kadanNa PUANG Nakua: 
Susi ke misa' to manglaa unnalai da'dua 
buku bi'ti' ba'tu sangira' talinga lan 
mai sadang singa, susi dukato tu to 
Israel la dirampanan, iamotu to torro 
dio Samaria, tu unno'ko dao tetuk inan 
katindoan sia dao sambo malamma'na 
bale-bale. 

13 Tananni talinga sia titanan sa'bikomi 
lako bati'na Yakub, kadanNa Puangta 
PUANG, Kapenombanna mintu' 
ma'dandan maritik. 

14 Tonganna iangKu ukungi tu Israel 
belanna kapatodo-tintinganna, manassa 
la Kuparampoi duka kasanggangan tu 
mai inan pemalaran Betel, naurungan 
dita'takki tu tanduk inan pemalaran, 
anna tipessambak rokko padang. 

15 Attu iato Kuro'pokan tu banua 
pentionganan sola banua pentuanginan 
sia la sanggang duka tu banua gading, 
ondongpi la buda banua mangsan, 
kadanNa PUANG. 

Pa'nubua' diona 
kasangganganna baine Samaria 


4:1-3 

lTananni talinga te kada iate, e sapi 

Basan, tu untorroi buntu Samaria tu 
umpandasa to bongko sia umpakario-rio 
to mase-mase, tu ma'kada lako puangmi 
mikua: Benkanni angki mangiru'-iru'. 
2 Umposumpamo kamaseroanNa tu 
Puangta PUANG, Nakua: Tonganna, 
manassa narampoikomi attu, ke 
nariu'komi pekadang bassi langngan sia 
to torromipa la nariu' pekan. 
3 Ammi tassu’ unnolai tembo’ ro'pok, 
pantan mentiro lako bang tingayo ammi 
diriu' lako Hermon, kadanNa PUANG. 


Iatu kamenombanna to Israel, 
kamenomban umpabu'tu kasalan 


4:4-5 
4Malekomi lako Betel, ammi pogau' 
kadake, sia lako Gilgal -, ammi 
pamakamban kadakena! Pennoloanni 
tu pemala'mi, ke makale' sia pa'taa 
sangpulomi, ke allo ma'pentallun. 

> Padukkuanni api tu pemala' pa'pudian 
dio mai roti diragii sia petambanni tu 
pemala' tanning inaa sia pa'peissananni 
tu iannato! Belanna iamo pa'poraiammi 
to, e to Israel, kadanNa Puangta PUANG. 


To Israel manoka mengkatoba' 


4:6-13 
6 Apa iatu Aku, Kubenkomi kamaseroan 
isi lan lu mintu' kotami sia kapu'duran 
roti lan lu mintu' inanmi. Moi susito, 
tae” duka mimengkatoba' lako Kaleku, 
kadanNa PUANG. 
7 Sia Aku duka, tae'mo Kubenkomi 
uran, tonna tallung bulanpa, namane 
pegandungan, Kubenmo uran tu 
misa” kota, apa iatu kota senga’ tae’; 
iatu sangteppe' palak kauranan, na 
iatu senga'na, tu tae' nato'doi uran, 
marangke. 
8Jatu tau lan da'dua ba'tu tallu kota 
tipa're'ba-re'ba male lako misa” kota la 
unniru' uai, apa tontong ma'rang. Moi 
susito, tae' duka mimengkatoba' lako 
Kaleku, kadanNa PUANG. 
9 Kuparampoimokomi kamalangkoan 
sia pasian tu mintu’ pa'lakmi sia palak 

anggoro'mi Kupamalayu iatu kayu 
arami sia kayu saitunmi nakande 
batik pa'kande. Moi susito, tae' duka 
mimengkatoba' lako Kaleku, kadanNa 
PUANG. 

10 Kuparampoimokomi tu ropu, susi dio 
Mesir. Kupateimo pa'dang tu mintu' 

to mangurammi, anna dirampa tu 
darangmi. Sia Kupasongngonnimo 
bubosi tu illongmi lan mai to' tendami. 
Moi susito, tae' duka mimengkatoba' 
lako Kaleku, kadanNa PUANG. 

11 Kubaliangammokomi susi Puang 
Matua umbaliangan Sodom na Gomora, 
ammi susi to lalotin disintak lan mai to' 
api. Moi susito, tae” duka mimengkatoba' 
lako Kaleku, kadanNa PUANG. 

12 Tamoto la Kupasusi dukako to, 

e Israel. Belanna la Kupasusikoto, 

— la ma'parandanko la sitammu 
Kapenombammu, e Israel. 

13 Belanna tonganna Puangmo tu 
ungkombong buntu sia umpadadi 
angin, sia umpokadanni tolino tu apa 
lan penaanna, sia umpopemmalillinni 
tu arrang melambi, sia unnola inan 
madao dao kuli'na padang - PUANG, 

Kapenombanna mintu' ma'dandan 
maritik, iamoto tu SanganNa. 


Bating diona Israel 


5:1-3 
lTananni talinga te kada la 
5 Kusaurangkomi, iamo misa' bating, e 
bati' to Israel: 
2 Tatu anak dara Israel songkamo, tang 
nakullemo milik sule, 
tipessambakmo rokko padangna, namoi 
misa' tau tae' umbangunanni. 
3 Belanna inde sia tu kadanNa Puangta 
PUANG: 
latu tau lan kota sun massa'bu, la 
saratu'mora tinampe, 
na iatu to sun ma'ratu', la sangpulomora 
tinampe dio lu bati'na to Israel. 


Lalan lako katuoan 


5:4-6 
4Belanna inde sia tu kadanNa PUANG 
lako bati'na to Israel, Nakua: Daka'Na', 
ammi tuo. 
> Apa da midaka' Betel, sia da mimale 
lako Gilgal, sia da mike'de lako Bersyeba. 

Belanna iatu Gilgal inang la male dipali' 
sia iatu Betel la diputtai. 

6 Daka'i tu PUANG, ammi tuo, da 
narampoi bati'na Yusuf susi tu api 
ma'kande pu'pu' anna tae" misa’ tau 
untundui tu Betel umpa'deanni. 


Upu' allona tu tau 
umpoka kamalamburan 


5:7-13 
70! tu to umpopembali apsantin 
tu kamalamburan sia umpentibean 
kamaloloan rokko padang. 
8 Puangmo, tu ungkombong Bunga’ sia 
Orion. Puangmo tu umpopembali malillin 
dadi arrang melambi' sia umpamalillin 
masiang dadi bongi: Puangmo, tu 
unnongli' uai tasik, anNa patibarrakki 
dao kuli'na padang - PUANG iamo to tu 
sanganNa. 
9 Puangmo, tu umpata'pai kasanggangan 
tu kota ditambakuku, naurunganni 
narampoi kasanggangan tu benteng. 
10 Nakabiri' tau iato mai tu tau untuntun 
apa tongan lan lu babangan sia natapa' 
tu tau umpokada salunna. 

11 Belanna ullullu'komi to bongko sia 
miparuku la umbenkomi pamengan, 
iamotu gandung, iamoto moi ammi 
bangun banua batu dipa’, tae’ duka 
ammi la unnii, moi ammi garagai palak 
anggoro' ballo, tae” duka ammi la unniru'i 
tu uai anggoro'na. 

12Belanna Kuissan, kumua tumbai 
budanna tu kapatodo tintingammi sia 
tumbai makambanna tu kasalammi: 
mipapussak tu to malambu', 
ungkandekomi pappe' sia mitumpu 

tu to mase-mase lan lu babangan. 

13 Tamoto nakappa tu to unnampui 
tangnga' kinaa lan attu iato, belanna 
attu iate kadake. 


Diona katuoan sia kamatean 


5:14-17 
14 Daka'i tu melona, da na iatu 
kadakena, ammi tuo, ianna susito la 
Narondongkomi PUANG, Kapenombanna 
mintu' ma'dandan maritik, susitu 
mipokada. 
15 Kabiri'i tu kadakena, kabarii tu 
melona, patunannangi tu salunna lan 
lu babangan, den sia manii upa' anNa 

katuru-turui PUANG, Kapenombanna 
mintu' ma'dandan maritik, tu to 
tinampena Yusuf. 

16 Tamoto, inde sia tu kadanNa PUANG, 
Kapenombanna mintu' ma'dandan 
maritik, iamotu Puang, nakua: Dio lu 
mintu' tana lapang nanii tau umbating, 
sia dio lu mintu' batatta ma'kada tu 
tau nakua: A'a, a'a! Natambai tau tu 
to ma'pa'lak anna ma'pote dibolong sia 
nakua lako to manarang umbating: la 
unnurruk-urrukkomi. 

17 Ondongpi la umbating tu tau lan lu 
mintu’ palak anggoro', ke lendu'Na' lan 
lu tangngami - kadanNa PUANG. 


Diona alloNa PUANG 


5:18-20 
18 Upu’ allona tu to ungkabarii alloNa 
PUANG. La matumbari tu alloNa PUANG 
lako kalemi? Iamo kapittukan, tangia 
kamasiangan! 
19 Susi, ke den misa' tau mallai dio 
mai singa, la nadammak beruang: 
iake rampomi lako banuanna, anna 
merremme' lako rinding tembo' la 
natotokki ula". 

20 Inang la kapittukan tu alloNa PUANG, 
tangia kamasiangan, ondongpi la 
malillin, tae” naparrang. 


Iatu PUANG ungkabiri' 
kamenombanna Israel 


5:21-27 
21 Kukabiri” sia Kupamatuna tu 
pa'gaurammi sia tang Kuporai unnudukki 
tu bau allo kapuammi. 
22 Ondongpi, moi ammi pennoloan 
pemala' ditunu pu'pu' lako Kaleku, sia 
kande dipemalarammi, tae' kuporai sia 
iatu pemala' kasalamarammi, iamotu 
sapi malompo inang tae' duka Kula 
untiroi. 
23 Patoyangi dio mai Kaleku tu arrak 
naniammu, tae' Kuporai urrangii tu oni 
dandimmu. 
24 Sangadinna iatu salunna la tikalulun- 
lulun susi uai sia iatu kamaloloan susi 
salu'-salu' tontong lolong. 
25 Mipennoloammoraka tu pemala' 
pangrere' sia kande dipemalaran 
lako Kaleku lan padang pangallaran 
patangpulo taunna, e bati' Israel, 


AMOS 5.26 -6.4 18 


26 sia mibulle dukaraka tu Sakut, 
datummi sia Kewan, bintoen 
mipa'deatainna, iamo rapang-rapang 
dipodeatammi tu mangka migaragai? 
27 Tamoto la malekomi Kupali' - 
ullendu'i Damsyik - kadanNa PUANG, 
Kapenombanna mintu' ma'dandan 
maritik, iamoto tu sanganNa. 


Karapasan tae' gai'na 


6:1-10 

1 Upu’ allona tu to tang matangkin 

dao Sion sia ussa'ding kalena 
marampa' dao buntu Samaria, to la'bi'na 
bangsa ditonno' dio lu mintu’ bangsa, tu 
nanii to Israel rampo mengkanorong. 
2 Malekomi lako Kalne, ammi tiroi, sia 
ammi ke'de' inde to dio mai lako Hamat 
kapua, ammi solo' rokko Gat, lili'na 
to Filistin. Mandu meloraka to na iate 
kadatuan iate, mandu kalua'raka tu 
lili'na na iatu lili'mi? 
3E kamu, tu ussangai mambelapa tu allo 
kamandasan, sia umpamareke' kadera 
pa'pakario-rio. 
4E kamu, tu matindo dao inan katindoan 
gading, sia melundan-lundan dao 

bale-balemi, sia ungkande anak domba 
dio mai tuntunan domba sia anak sapi 
lan mai lantang sapi. 

> Tu unnarrak-arrak unturu' oni dandi 
sia ma'tangnga'-tangnga" unggaragai 
oni-onian, susi Daud. 

6 Tu unniru' uai anggoro' lan mai balubu 
sia umperruda' minna' tu mandu melo, 
apa tae' mipalan penaai tu karo'pokanna 
Yusuf! 

7 Tamoto totemo la male dipali' tu tau 
iato mai dio tingayona mintu’ to dipali', 
sia la upu' tu arrakna to kasode-sode. 

8 Tatu Puangta PUANG mangkamo 
umposumpa Kalena, KadanNa PUANG, 
Kapenombanna mintu' ma'dandan 
maritik, Nakua: Kukagallimo tu 
kamatampoanna Yakub sia Kukabiri'mo 
tu tongkonan layukna, ondongpi la 
Kusa'biangan tu kota iato sola mintu' 
apa lan. 

9 Attu iato, iake den sangpulo muane 
torro lan misa’ banua, - la mate. 

10 Take naangka'i pa'amberanna, ba'tu 
iatu to untunui, la umpatassu'i tu 
bukunna lan mai banua iato, la ma'kada 
lako tu to dio boko’ banua lanna lu, 
kumua: Denparaka tau iti' misolan? 

Mebalimi nakua: Tae'mo! Ma'kadami 
nakua: Kappakomi! Belanna tae" tasipatu 
ussa'bu' sanganNa PUANG diona te. 


Ukungan la urrampoi 
to kapua sia to bitti' 


6:11-14 
11 Belanna manassa PUANG umpasun 
parenta — anna dipopendaun lauan tu 
banua kapua sia diro'pok tu banua bitti’. 
12 Ma'dinraka tu mai darang ma'dondo 
dao lu buntu batu ba'tu ma'dinraka 
tu tasik natengko tau sapi? Apa kamu 
umpopembali rasunni tu salunna 
sia umpopembali apsantinni tu 
kamalamburan? 
13E kamu, tu umposende 
Lodabar, tu ma'kada kumua: Tang 
kamatotorantaraka anta taloi tu 
Karnaim? 
14 Belanna tonganna la Kupake'de' 
ullaoikomi, e bati' Israel, kadanNa 
PUANG, Kapenombanna mintu' 
ma'dandan maritik, tu misa' bangsa, la 
umpandasakomi randuk dio mai lalan 
lako Hamat sae lako salu'-salu' Araba. 

Patiro mendeata 
bunga'na, iamotu batik 


7:1-3 

7 1 Susite tu apa Napatiroanna' 

Puangta PUANG, iamotu umpadadi 
batik, tonna randuk tuo tu riu tuo undi. 
Manassa iamoto tu riu tuo undi, tonna 
mangka disasaran datu tu riu tuo dolo. 
2 Tatonna sidi'mora anna imbakan 
nasangi tu apa tuo diong mai padang, 
ma'kadamo' kukua: O Puangta PUANG, 
pagarri'mi! Umbara nakua tu Yakub 
ungkullei torro bendan, belanna bitti'? 
3Napenassannimi PUANG tu iannato. 
Tae” anna la dadi tu iannato, kadanNa 
PUANG. 


Patiro mendeata ma'penduanna, 
iamotu api ma'kande 


7:4-6 
4Susite tu apa Napatiroanna' Puangta 
PUANG: Manassa untambai api 
la umpalalo ukungan. Api iato 
napamarangke tu uai kapua sia la 
nakande duka tu pa'pa'llakan. 

> Apa ma'kadamo' kukua: O Puangta 
PUANG, paradanmi! Umbara nakua tu 
Yakub ungkullei torro bendan, belanna 
bitti’? 

6 Napenassannimi PUANG tu iannato. 
Tae’ duka anna la dadi tu iannato, 
kadanNa Puangta PUANG. 


Patiro mendeata ma'pentallunna, 
iamotu batu petimbang 


7:7-9 
7 Susite tu apa Napatiroanna’ Puang, 
iamotu bendan tu Puang dio to’ rinding 
tembo’ malolo, sitangke batu petimbang. 
8 Attu iato ma'kadami tu PUANG 
lako kaleku Nakua: Apara mutiro, e 
Amos? Ma'kadamo' kukua: Misa’ batu 
petimbang. Ma'kadami tu Puang Nakua: 
La Kupalako taungKu, to Israel, tu batu 
petimbang: tae'mo Kula ullendu'i lenni. 
9 Sangadinna iatu inan madaona Ishak la 
disanggangi sia iatu mai inan maindanna 
Israel la diro'pok, sia la ke'de'Na' 
unnukungi tu bati'na Yerobeam la 
umparampoi pa'dang. 

Amos diula'i male 


7:10-17 
10 Ta'kala mesuami tu Amazia, to minaa 
dio Betel mennolo lako Yerobeam, datu 
Israel, nakua: Iatu Amos umpaden misa 
kasipakulu-kuluan la unneakomi dio lu 
mintu' to Israel: tae'mo nabelai tondok 
la umpassanni tu mintu' kadanna. 
11 Belanna susite tu kadanna Amos 
nakua: latu Yerobeam la mate nakande 
pa'dang sia iatu to Israel manassa la 
male dipali' lan mai tondok- 
12 Undinnato ma'kadami tu Amazia lako 
Amos nakua: E to patanda-tandan! 
mallaiko madoi' lako tondok Yehuda: 
inde to dio la munii ungkande roti sia 
ma nubua'. 
13 Apa dio Betel da'mo muma'nubua”, 
belanna iate inan iate inan maindanna 
kadatuan sia inan kemenombanna 
tondok. 
14 Mebalimi tu Amos lako Amazia nakua: 
Tangiana' nabi sia tangiana' anak nabi 
sangadinna misa'na' to manglaa sia to 
ungkaduttu' bua ara pangala’. 


7 

15 Apa Naalamo' PUANG dio mai boko' 
domba, sia ma'kada tu PUANG lako 
kaleku, Nakua: Maleko ammu ma'nubua' 
diona ukungan diparampo lako taungKu 
Israel. 

16 Tamoto, perangii tu kadanNa PUANG. 
Ma'kadako mukua: Da muma'nubua' 
diona ukungan diparampo lako Israel sia 
da mupalolong kada diona ukunganna 
bati'na Ishak. 

17 Tamoto inde sia tu kadanNa PUANG 
Nakua: Iatu bainemu la pasandak 

salu lako rampanan kapa' lan lu kota, 
iatu anakmu muane sia anakmu baine 
la songka nakande pa'dang, sia iatu 
pa'lakmu la ditaa-taa ulang pesuka' na 
iko kalena la mate dio to” padang tang 
masero, sia iatu to Israel manassa la 
male dipali' lan mai tondokna. 


Patiro mendeata ma'penna'pa'na, 
iamo tu baka ponno bua matasak 


8:1-3 
1 Susite tu apa napatiroanna' Puangta 


PUANG: Tiroi, den misa' baka ponno 
bua matasak. 

2 Ma'kadami tu Puang, Nakua: Apara 
mutiro, e Amos? Mebalimo', kukua: 

Den misa” baka ponno bua matasak. 
Ma'kadami tu PUANG lako kaleku, Nakua: 
Nalambi'mo tu ma'katampakanna Israel, 
taungKu, Tae'mo Kula ullendu'i lenni. 

3 Allo iato iatu mintu' nanian lan Banua 
Kabusungan la membali kasumarroan, 
kadanNa Puangta PUANG. La makamban 
tu batang rabuk. Umba-umba nii Puang 
tu umpasilentenanni. Kappakomi. 


Peada' lako to ma'baluk ma'pakena 


8:4-8 
4Tananni talinga te, e kamu to masa'ga' 
lako to mase-mase, la umbala'-bala' to 
bongko lan tondok, 
tu ma'tangnga'-tangnga' kumua: 
Sangapapira nalendu' tu bulan ba'ru, 
angki ma'din umbalukan gandung sia 
allo katorroan, angki ma'din umpatassu' 
gandung dibalukan, angki pabitti'i tu epa 
sia umpakapua sikele' sia ma'pakena 
umpake timbangan tang tongan, 
5 kumua angki ma'din unnalli doi'i tu to 
bongko sia angki allii sangpasang sepatu 

tu to mase-mase, angki balukan ta'pian 
sondana gandung! 

7 Umposumpa kamala'biranna Yakub 

tu PUANG Nakua: Tonganna tae' Kula 
ungkalupai sae lakona moi misa' tu 
penggauranna tau iato mai. 

8 Tang bannang dionaraka mintu'na te, 
anna tiseno te lino, naurunganni ma'pote 
dibolong tu mintu' tau untorroi? Tang 
kendek nasangraka susi Nil sia tise'go”, 
sia mere sule susi salu Mesir? 


Misa' allo la nanii bosi allo 
sia ma'pote dibolong 


8:9-10 
9 Allo iato, kadanNa Puangta PUANG, 
la Kupopentilindung tu mata allo, ke 
matangngai allo, sia la Kupapittuk tu 
padang, ke kulla'i allo. 
10 Attu iato la Kupopembali passanda 
bolong tu mintu' pa'gaurammi sia la 
Kupopembali bating tu mintu' naniammi. 
Attu iato la Kupatambeke'i nasangkomi 
sanda bolong sia la Kupopa'galettung tu 
mintu' ulu. Iatu kapassanda-bolongan la 
Kupabutung sanda-bolong diona anak 

tungga’ sia iatu ma'katampakanna la 
susi allo nanii kamaparrisan. 


Katangdiaran sia kama'rangan 


8:11-14 
11 La rampo tu allo, kadanNa Puangta 
PUANG, ke la umpasaeNa' karorean 
lan tondok - tangia karorean roti sia 
tangia kama'rangan la unniru' uai, 
sangadinna kalaurrangiannari mintu' 
kadanNa PUANG. 
12 Attu iato la salamba salao tu tau iato 
mai ullelei tasik, sia ma'lele-lele daa 
mai rampe daanna lu sae lako rampe 
matallo, la undaka' kadanNa PUANG, apa 
tae’ nala unnappa'i tau iato mai. 
13 Attu iato iatu mai anak dara ballo sia 
pia muane mawatang la langga' belanna 
ma'rang, 
14 tu umposumpa kasalanna Samaria, 
sia ma'kada: La lelukraka tuona 
kapenombammu, e Dan!, sia: La 
lelukraka tuona kalingkan lako Bersyeba! 
Tonganna la songka tu tau iato mai sia 
tae'mo nala bendan sule. 

Patiro mendeata ma'pellimanna, 
iamo tu ukungan pasaburan 


9:1-6 

1 Kutiromi tu Puang bendan 

sikandappi' inan pemalaran, anNa 
ma'kada, Nakua: Pa'tongi tu parande 
lentong, naurungan tigoyang tu ampang, 
sia tessei anna ruai tu ulunna mintu' tau 
iato mai: na minda-minda tu torronapa 
la Kupatei pa'dang. Moi misa'i tu tau iato 
mai tae" nala lussu’, sia moi misa'i tu tau 
iato mai tae' nala tilendok. 
2 Moi anna kali tau iato mai sae rokko 
lino to mate, la naala duka limangKu 
inde to diong mai: moi kendek langngan 
langi, la Kupopengkalao duka inde to 
dao mai. 
3 Sia iake la messu'bui dao botto Karmel, 
manassa Aku la umparessai sia la 
unnalai inde to dio mai, moi umbuni 
kalena dio mai pentiroKu diong salinna 
tasik, manassa la Kusua tu misa' ula' 
inde to dio mai untotokki. 
“Sia iake malei dipali' tu tau iato mai 
dio tingayona mintu' ualinna, manassa 
la Kusua tu pa'dang inde to dio mai 

umpatei. Sia Kupatontongi matangKu tu 
tau iato mai la napokadakena, tangia la 
napomelona. 

> Tonganna tu Puang, iamo PUANGna 
mintu' ma'dandan maritik, tu 

ungkaka' kuli'na padang, anna 

tigega, naurunganni iatu mintu’ tau 
untorroi sumarro-marro, sia kendek susi 
Nil sia mere sule susi salu Mesir, 

5tu umpabendan bilik mengkadaoanna 
dao langi' sia unnoton bilik massaloko'na 
dao kuli'na padang, tu unnongli' uai 
tasik, anna patibarrakki dao kuli'na 
padang - PUANG iamoto tu sanganNa. 


Moi to Israel ditonno”, la 
diukung duka kakadakeanna 


9:7-10 
7 Tae'raka mipada to Etiopia lako Kaleku, 
e to Israel? kadanNa PUANG. Tae'raka 
kumangkamo ussolanni tu to Israel sun 
lan mai tondok Mesir sia to Filistin dio 
mai Kaftor sia to Aram dio mai Kir? 
8 Tonganna iatu matanna Puangta 
PUANG unneai te kadatuan kasalan iate, 
kumua angKu pisanni dao mai kuli'na 
padang. Moi nasusito, tae' duka Kula 

ussanggangi nasangi tu bati'na Yakub, 
kadanna PUANG. 

9 Belanna manassa la mesuaNa' sia la 
kuseno tu bati'na Israel dio lu mintu' 
bangsa, susi to usseno benoan, anna 
moi sanglise' batu'-batu' tae' la tobang 
rokko padang. 

10 Mintu' tu to kasalan dio lu taungKu 
la mate nakande pa'dang, tu ma'kada 
nakua: Da mipopengkareke'i tu 
kasanggangan sia da mipasitammukan 
tu iannato. 


Pangallu' kasalamaran, 
tu tang la dilendai 


9:11-15 
11 Allo iato la Kupabendan sule tu 
lantangna Daud, tu robokmo, sia la 
Kupasule tu rassakna, sia la Kupabendan 
sule tu ro'pokna: la Kubangun sule susi 
to dolona, 
12 kumua anna iatu Edom torronapa 
la napomana' sia iatu mintu' bangsa, 
tu dinii ussa'bu' sangangKu, kadanNa 
PUANG, tu umpogau'i te apa iate. 
13Tonganna Ia sae tu allona, kadanNa 
PUANG, kumua to ma'tengko la ussonda 

to megandung sia to manglullu' bua 
anggoro' ussonda to mangambo' banne: 
attu iato latu mintu' buntu la umpato'do 
uai anggoro' ba'ru sia mintu' tanete la 
seba’ uai anggoro' ba'ru. 

14 Sia la Kupopembali tu dalle'na Israel, 
taungKu: anna bangunni tau iato mai 
sule tu mintu' kota sanggang, anna 
pa'tondokki, sia la untanan garonto' 
anggoro' anna iru' tu uai anggoro'na, 
sia la unggaragai pa'lak, nanii kayu 
membua, anna kandei tu buanna. 

15 Attu iato la Kutanan tu tau iato 

mai lan lu padangna, sia tae'mo nala 
dilampi'i len lan mai padang, tu mangka 
Kukamaseanni, kadanNa PUANG, 
Kapenombammu. 


OBAJA 


Pa'nubua' diona Edom 


1:1-21 

1 1 Patiro mendeatanna Obaja. Inde sia 

tu kadanNa Puangta PUANG diona 
Edom - diori mai PUANG kinii urrangi 
kareba, iamotu misa’ pesua disua ullelei 
mintu' bangsa, tu ma'kada nakua, 
Maikomi, take'de' urrarii!- 
2 Tonganna la Kupabitti'ko dio lu mintu' 
bangsa sia dipamatuna tonganko. 
3 Kamatampoammu umpakenamoko, e 
to untorroi lo'ko' buntu batu, iamotu 
inan madaoammu, sia iatu ma'kada lan 
penaammu, kumua: Mindara umbelai la 
untua'na' rokko padang? 
4Moi unggaragaiko serangmu pada 
langka' serangna langkan maega, 
ondongpi napetangngai mintu' bintoen, 
inde dukato dio mai la Kunii untua'ko, 
kadanNa PUANG. 
> Take denni to boko sae lako kalemu, 
ba'tu to mangrampa bongi, a'a! lendu' 

ia nasanggangmu! tae'raka na ia manna 
naala tu silasanna lako kalena? lake 
saei lako kelemu tu to mebua anggoro", 
tae'raka nala untampeangko pira? 

6 Tumbai kadiparessanna tu Esau sia 
didaka' tu barang apanna sadiappa'na. 
7 Mintu' solamu musibassean ussuako 
sorong boko' lako katonan tondok, sia 
mintu' sangmuanemu umpakenako sia 
ussau'ko, sia iatu musolan kumande 
untananniko poya, tae' tu tangnga' 
kinaanna. 

8 Tae'raka naallo iato, kadanNa PUANG, 
Kula umputtai tu mintu' to paissan lan 
mai Edom sia iatu tangnga' kinaa dao 
mai buntunna Esau? 

9 Mintu' to lalongmu, e Teman, la naala 
sumangnga, anna mintu’ muane dao mai 
buntunna Esau sabu' nakande padang. 
10 Belanna penggauran masa'ga' tu 
mupogau' lako siulu'mu Yakub, iamoto 
la natodingko siri”, sia la dipisanniko 
tontong sae lakona. 

11 Tatu allo munii bendan mentiro-tiro, 
iamotu allo nanii untingkanni to tama sae 
tu surodadunna sia tama babanganna 
to salian lembang, anna loterei tu 

Yerusalem, attu iato susiko to misa' 
solana tau iato mai. 

12 Da musende untiroi tu allona siulu'mu, 
iamo allo kamandasanna, sia da 
muparannu diona to Yehuda ke allo 
kasangganganna tau iato mai, da 
mupakapua kada ke allo kapu'duranna. 
13 Da mutama babanganna taungKu 

ke allo kamandasanna, na iko da 
musende untiroi tu kamaparrisanna ke 
allo kamandasanna: sia da muparampoi 
limammu tu barang apanna ke allo 
kamandasanna. 

14 Da mubendan dio kasepangan lalan Ia 
ussabu'i tu mintu' taunna, tu umpallaian 
kalena, sia da' musorongi tu mintu' to 
tilendokna, ke allo kamaparrisanna. 

15 Belanna mandappi'mo tu alloNa 
PUANG la urrampoi mintu' bangsa: 
susitu penggaurammu, susi dukamo 

la dipogau' lako kalemu, sia iatu 
penggaurammu la sule langngan 
ulummu. 

16 Manassa, susitu kamangkammi 
mangiru' dao buntu maindanKu, susi 
dukato tu mintu' bangsa tang tore 
mangiru': ondongpi nabarakki mangiru, 

naurunganni iatu tau iato mai butung to 
tae' lenpa natuo. 

17 Apa dao buntu Sion la den 
katilendokan, sia iamo la dadi inan 
maindan: na iatu bati'na Yakub la 
umpoapa pole'i sule tu apanna. 

18 Tatu bati'na Yakub la susi api na iatu 
bati'na Yusuf la susi dukku api, na iatu 
bati'na Esau la susi dalame: la natutungi 
sia pura naballa, na moi misa' tu bati'na 
Esau tae' natilendok, belanna susimo 
kadanNa PUANG. 

19 Tatu tau lo” padang rampe Lo'na lu la 
unnala buntunna Esau napobuntu, sia 
iatu tau dio padang Merrantena la unnala 
tondok to Filistin napotondok, iatu tau 
iato mai la umpopadang padang Efraim 
sia padang Samaria, sia Benyamin la 
umpopadang Gilead. 

20 Tatu sangtuntunanna to Israel, tu 
dipali' la umpotondok tondok to Kanaan 
sae lako Zarfat; na latu to dipali' dio mai 
Yerusalem, tu dio Sefarad, la umpokotai 
tu mintu' kota rampe Lo'na lu. 

21 Tatu to mangrampanan la kendek 
langngan buntu Sion, sia la unnukung 
buntunna Esau, na iatu kadatuan iato 
PUANG umpoissanni. 


YUNUS 


Kaditambaianna Yunus 
sia kamallaianna 


1:1-17 

1 Saemi tu kadanNa PUANG lako 

Yunus, anakna Amitai, nakua: 
2 Ke'de'ko ammu male lako Niniwe, 
tu kota kapua ammu pokadanni 
tu kamandasanna, belanna iatu 
kakadakeanna kendekmo dio oloKu. 
3 Apa iatu Yunus ke'de' la mallai lako 
Tarsis dio mai oloNa PUANG, anna male 
lako Yafo, nakabu'tui tu misa’ kappala’, 
tu la ke'de' lako Tarsis; nabaya'mi tu 
sewana, anna kendek langngan kappala' 
sola to ma'kappala' la male lako Tarsis, 
la umpatoyang kalena dio mai oloNa 
PUANG. 
4 Apa Napasae PUANG tu angin bara’ 
dao tasik, anna ma'pamumbuk lan 
tasik, naurungan iatu kappala' sidi'mora 
nasabu’. 

5 Mataku'mi tu mintu' to ma'kappala' sia 
pantan metamba lako deatanna, sia iatu 
apa nabaa kappala' napembuangammo 
rokko tasik la umpamaringanni tu 
kappala'. Apa iatu Yunus mengkalaomo 
rokko sulluk kappala’ anna bambangan 
kalena diong sia leppeng mamma’. 

6 Saemi tu kapiteng kappala’ 
umpellambi'i, nama'kada lako nakua: 
Ma'apai mileppeng bang mamma'"! 
Millikkomi, ammi metamba lako 
deatammi, nakilalai siaki’ manii tu deata 
iato, da anta sanggang. 

7 Sipa'kada-kadami tu tau iato mai, 
nakua: Maikomi anta ma'loterei, anta 
issanni, kumua minda napobannang 
anna rampoiki' te kasanggangan iate. 
Ma'lotereimi anna Yunus tu narua. 

8 Ma'kadami tu tau iato mai lako 
Yunus, nakua: Pokadangkanni kumua 
minda napobannang anna rampoiki' 

tu kasanggangan iate, apara tu 
pengkarangammi, umbara minii sae, 
tondok apara tu minii sia mindara tu 
bangsami? 

9 Ma'kadami lako tau iato mai nakua: 
late aku te to Ibrani sia umpenombaina 
PUANG, Kapenomban dao suruga, 

tu mangka ungkombong tasik sia 
karangkean. 

10 Mataku' tonganmi tu tau iato mai, 
anna ma'kada lako, nakua: Apara tu 
mipogau'? Belanna naissan tau iato mai, 
kumua mallai dio mai oloNa PUANG, 
belanna napokadammo tu apa iato. 

11 Mekutanami tu tau iato mai lako 
nakua: Apara la kigaurangkomi, anna 
rapa' tu tasik sia tae' napandasakan, 
belanna samasai-sainna, samongngo'- 
mongngo'na tu bombangna tasik. 

12 Mebalimi lako tau iato mai nakua: 
Angka'na' mipembuanganna' rokko tasik, 
manassa la rapa' tu tasik sia tae'mo 
nala umpandasakomi. Belanna kutandai, 
kumua iatu angin ma'pamumbuk sae 
umpandasakomi natumang salaku. 

13 Apa iatu tau iato mai nabose tu 
kappala' la napasule lako karangkean 
apa tang nakulle, belanna samasai- 
sainna samongngo'-mongngo'na tu tasik 
iato umpandasai. 

14 Attu iato metambami tu tau iato mai 
langngan PUANG, nakua: O PUANG, ke 
ma'dinni, da kisanggang diona penaanna 
te tau iate sia da Mipapassannikan tu 
rarana to tang kasalan, belanna Kamu, 

o PUANG, Mipogau'mo tu apa naala 
penaamMi. 

15 Naangka'mi tu tau iato mai tu Yunus, 
nabuangi rokko tasik, anna rapa' tu 
tasik. 

16| endu'mi mataku'na tu tau iato 

mai lako PUANG, natunui tu pemala' 
dipemalaran lako PUANG sia unnallu' 
ba'tu pira-pira pangallonan. 

17 Belanna panglampakNa PUANG denmo 
misa” bale kapua unnampello'i tu Yunus, 
anna torro tu Yunus lan tambuk bale iato 
tallung allo tallung bongi. 


Pa'kurre sumanga'na Yunus 


2:1-10 

2 1 Tatonna lan tambuk bale 

massambayangmi tu Yunus 
lako PUANG, Kapenombanna. 
2 Nakua: Metambana' lako PUANG lan 
kamaparrisangku, anNa pebaliina': 
melallakna' lan mai panglisuanna lino to 
mate, amMi perangii tu gamarangKu. 
3Mipembuangammo' rokko to' 
mandalanna, rokko atena tasik sia 
nasamboimo' landa-landa, sia mintu' 
bombangMi tikalulun-lulun ungkabu'na'. 

“Tatu aku ma'kadana' kukua: Ditibena' 
dio mai pentiroMi, umbai tang la kutiro 
lenmo tu banua maindanMi! 

5Mintu' tu uai iato untikuina', la 
ussanggang katuoangku, sia iatu 
malikunna urraka'na” sia nabi'bi' lumu’ 
tu ulungku. 

6 Mengkalaomo' rokko parandanganna 
mintu' buntu: iatu salli'na te lino diomo 
boko'ku tontong sae lakona. Attu iato 
Miriu'mo langngan tu deatangku diong 
mai bambana mukkun, o PUANG, 
Kapenombangku. 

7Tatonna langga'mo kusa'ding tu 
deatangku, kukilalaimi tu PUANG sia 
pengkamoyaku rampomo lako Kalemi 
lan banua maindanMi! 

8 Tatu tau umpengkaolai deata 

tae' gai'na, umboko'imo Puang, tu 
ungkasokanni. 

9 Apa iatu aku, la memala'na' lako 
Kalemi dipasituang pa'pudi-pudian, sia la 
Kusundunni tu pangallonan, tu mangka 
kuallu'. Kadirampanan iato lu dio mai 
PUANG. 

10 Mangkato Nasuami PUANG tu bale iato 
ulluai tu Yunus langngan karangkeanna. 

Pa'pakilalanna Yunus dio Niniwe sia 
buanna pengkaranganna 


3:1-10 

1 Saemi tu kadanNa PUANG tonna 

ma'penduanna lako Yunus, nakua: 
2 Ke'de'ko mumale lako Niniwe, kota 
kapua iato, ammu pa'peissananni tu 
pa'pakilala, la Kupokadangko. 
3Ta'kala ke'de'mi tu Yunus, anna male 
lako Niniwe, unturu' kadanNa PUANG, 
latu Niniwe misa” kota kapua tongan, 
latu lua'na kalingkan tallung allo. 
4Naparandukmi Yunus ullingkai tu 
kota iato lan kalingkan sangallo, 
anna ma'pakilala sia ma'kada nakua: 
Patangpulopa allona nadisanggang- 
sanggang tu Niniwe! 
? Napatonganmi to Niniwe tu Puang 
Matua, anna sangra'banan metamba, 
kumua anna ma'puasa tu tau, pantan 
ma'pakean karung randuk dio mai 
kapuanna sae lako bitti'na. 
6 Jatonna rampomo tu kada iato lako 
datu Niniwe, mengkalaomi tu datu 
dao mai isungan kapayunganna, 
nalossokki tu pakean kadatuanna, anna 

ma pakean karung, anna unno'ko' diong 
to” barra'-barra'. 

7 Metambami tu tau sia ma'kada lan 
kota Niniwe tete dio parentana datu sola 
tu mai to kapuana, nakua: La tau la 
patuoan, la sapi ba'tu domba tang la 
ullepa' kande, tang la unde'pa' riu sia 
tang la unniru' uai. 

8 Sangadinna iatu mai tau sola patuoan 
la ma'pakean karung sia la napemandui 
metamba-tamba lako Puang Matua sia 
la pantan mengkatoba' dio mai lalan 
kadakena sia kamasa'garan tu dio 
limanna. 

9 Mindara unnissanni den sia manii upa’ 
natibalik tu Puang Matua sia menassan, 
anna pasalai penaa tu kasengkean 
dukkunNa, naurunganni tae' anta 
sanggang. 

10 Tatonna tiromi Puang Matua tu 
penggauranna tau iato mai, kumua 
mengkatoba'mo dio mai lalan kadakena, 
Napenassannimi Puang Matua tu 
kamandasan, tu Napokada la Naparampo 
lako tau iato mai, sia tae'mo Napogau'i. 


YUNUS 4.1-5 8 


Pa'pakilalanNa Puang 
Matua lako Yunus 


4:1-11 

1 Apa iatu ianna te mandu 

umpamasussa penaanna Yunus, 
naurunganni sengke. 
2 Massambayangmi lako PUANG nakua: 
O PUANG, tang mangkamoraka 
kupokada, tongku lanpa tondokku? 
Iamoto angku padoloi mallai lako Tarsis, 
belanna kuissan, kumua iatu Kamu 
Kapenomban sumpu mamase sia sa'pala 
buda, kalando pesuka' sia kapua tu 
kamasokananNa sia umpenassanni tu 
diona kamandasan. 
3Tamoto, o PUANG, alami tu sunga'ku, 
belanna kula'biran mate na iatu tuo. 
4Ma'kadami tu PUANG Nakua: 
Sipaturokoka la sengke susito? 
5Tassu'mi tu Yunus lako salian kota, 
anna unno'ko' dio rampe matallona kota: 
unggaragammi kalena misa” lantang 
inde to dio, namale unno'ko' dio to' 
karionganna, kumua anna tiroi apa la 
urrampoi tu kota iato. 

6 Napadenmi PUANG Kapenomban 
misa' kayu pallan, tuo dao patunna 
Yunus, kumua naonganni tu ulunna, la 
umpakatanai dio mai kamasussanna. 
Mandumi napoparannu tu kayu pallan 
iato. 

7 Apa iatonna masiang pole', tonna berre' 
allo tete dio panglampakNa Puang Matua 
denmi misa" ulli, ungkandei tu garonto' 
kayu pallan iato, naurunganni malayu. 
8Jatonna dellekmo allo, pakalan 
Napadenni Puang Matua tu misa' angin 
lu dio mai rampe matallo mapannang 
tongan, anna nanangi allo tu ulunna 
Yunus, naurungan malayu tu kalena, sia 
napalaku, anna matemo, sia ma'kada 
nakua: Kula'biran mate na jatu tuo. 

9 Ma'kadami Puang Matua lako Yunus 
Nakua: Sipaturokoka la sengke diona 
kayu pallan iate? Mebalimi nakua: 
Sipatuna' sengke, sakupomatena. 

10 Ma'kadami tu PUANG Nakua: La 
mukasayangi te kayu pallan iate, tu 
tang mukara'ta'i sia tang mupatuo, tu 
sangbongiri tuo, sia sangbongi dukari 
anna pa'de. 

11 Bua'raka Ku la tang ungkasayangi tu 
Niniwe, kota kapua iato, tu nanii tau 

la'bi saratu' duangpulo sa'bu, tu to tang 
untandaipa umpasisengaranni tu lima 
kananna na lima kairinna, sia iatu mai 
patuoan makamban? 


MIKHA 


Bungkaran kada 


1:1 
1 1 Inde sia tu kadanNa PUANG rampo 
lako Mikha, to Moresyet, tu natiro 
diona a'ganna Samaria sia Yerusalem, 
tonna linona Yotam, Ahas sia Hizkia, 
datunna Yehuda. 


Pa'nubua' diona ukungan Ia 
urrampoi Samaria sia Yerusalem 


1:2-7 
2 Perangiimi, e mintu' bangsa, tanannimi 
talinga, e lino sola mintu' issinna, 
kumua Puangta PUANG Ia titanan sa'bi 
la umpasalakomi, iamotu Puang lan mai 
banua maindanNa. 
3Belanna iatu PUANG manassa tassu' 
lan mai inanNa, anNa mengkalao 
umpopentengka lentekNa dao lu mintu' 
inan matande dao kuli'na padang. 


MIKHA 1.4-7 2 


4Lolong tu mai buntu diong to’ lentekNa 
Puang sia menganga tu mai lombok, 
susito lilin nakande api sia susito 
sarambu dao mai aa". 

> Mintu'nate bannang dio kapatodo- 
tintinganna Yakub sia kasalanna to 
Israel. Apara tu kapatodo-tintinganna 
Yakub? Tangiaraka tu Samaria? Sia apara 
tu kasalanna inan madaona Yehuda? 
Tangiaraka tu Yerusalem? 

6 Tamoto iatu Samaria la Kupadadi misa’ 
inan daun lauan dio padang sia misa’ 
inan la digaragai pa'lak anggoro': la 
Kutuan tu mintu' batunna rokko lombok 
sia la Kupasombo tu parandanganna. 
7Sia mintu’ rapang-rapang dipodeata 
dipa'na la dipoka, sia pamenganna tu 
dipennoloan lako deata la diballa api, sia 
mintu' rapang-rapang dipodeatanna la 
Kunisak-nisak, belanna iatu saro bu'tu 
lu dio mai pa'gau' salana naallianni tu 
rapang-rapang dipodeata narampun, na 
latu apa iato la dadi duka saro gau' sala. 


MIKHA 1.8-13 3 


Sarrona nabi 


1:8-16 
8 Diona apa iato angku umbating 
sia sumarro, angku lumingka tang 
ma'sepatu sia ma'kambelang, sia 
melallak susi serigala sia kumarrak susi 
burung unta? 
9 Belanna iatu bangke malua'na tang 
dampi-dampiammo, belanna narua 
dukamo tu Yehuda sia nalambi'mo 
tu babanganna taungKu, sae lako 
Yerusalem. 
10 Da mipokadai tu apa iato dio Gat, da 
duka mitumangi' dio! Pentombanganni 
tu kalemi diong to" barra'-barra' dio Afra. 
11 Tarru'komi male, e to Safir, situang 
sirit belanna kama'kambelangammi. 
latu to Zaanan tae" nabarani tassu’. 
latu kaumbatingan dio Bet-Haezel 
undampakomi torro inde to dio. 
12Belanna iatu to Marot ma'parondo 
mataku' belanna kameloan, saba' 
songlo'mo tu kasanggangan dao mai 
PUANG sae lako babangan Yerusalem. 
13 Papasangi kareta tu darang, e to 
Lakhis. Iamo tiparandukna kasalanna 

anak dara Sion, belanna lan kalemu 
dinii unnappa' tu kapatodo-tintinganna 
Israel. 

14 Tamoto benni pamengan kasisarakan 
Moresyet-Gat. Iatu banuanna Akhzib 
dadimo misa' salu'-salu' ma'pakena lako 
datu Israel. 

15|a Kuparampoi pole'komi misa” to 
patalo, e to Maresya: iatu kamala'biranna 
Israel la rampo lako Adulam. 

16 Galettungi sia ku'ku'i tu ulummu, 
belanna mintu' tu anak pa'kaboro'mu: 
papada lua'i galepo'mu tu galepo' dio 
langkan maega, belanna toyangmo male 
dipali' tu tau iato mai dio mai kalemu. 


Upu' allona tu to paa masa'ga' 


2:1-5 

l Upu’ allona tu mintu’ to umparri- 

parri kakelokan sia untampa 
kakadakean dao inan katindoanna, iake 
masiangmi dio mai napalalomi, belanna 
nakulle limanna umpogau'1. 
2 Jake ungkamorai pa'lak tu tau iato mai, 
narampa, sia banua, naala. Susimoto 
tu tau iato mai umpakario-rio tau sia 


MIKHA 2.3-6 5 


narampa tu banuanna sia umpakario-rio 
to ma'mana' sia narampa tu mana'na. 
3Tamoto, inde sia tu kadanNa PUANG, 
Nakua: Tonganna la Kupasae tu 
kasanggangan lako bangsa iate, tu tae’ 
minii umbelai urriu' barokomi lan mai, 
ba'tu malolo lumingka lan, belanna iamo 
misa" attu kadake. 

4Allo iato la nasa'burangkomi tau 
misa” parumbasan sia tumangi” anna 
umbating, nakua tu tau: Sabu'mokan, 
masappimokan sanggang. Iatu taa 
mana'na bangsaku Nasorongmo Puang 
lako to senga’. Masang tongan tu 

apa naala Puang dio mai kaleku! Sia 
Nataa-taa Puang tu pa'lakki lako to 
umboko'i Puang. 

”Jamoto moi misa” tau tae'mo tu 
umbuangangko ulang pesuka' unturu' 
pa'loterei lan kombonganNa PUANG. 


Nabi tang tongan 


2:6-11 
5Da mima'nubua', nakua tau iato mai 
ma'nubua' ungkuanni: tae” nama'din 
tau ma'nubua' diona apa iato. Tae" bang 
upu'na tu kada ma'ta'tan. 


MIKHA 2.7-11 6 


7 Ma'dinraka dipokada tu kada susito, e 
bati'na Yakub! Kondi'raka tu kama'tanan 
penaanNa PUANG, susiraka to tu 
penggauranNa? Tang masokanraka tu 
kadangKu lako to malolo gau'na? 

8 Apa masai allomo tu taungKu pabali- 
bali susi uali lako Kaleku: nalalakki tu 
bayu lamba' lan mai bayunna to lendu' 
malolo, iamotu to manoka massite'ge'. 
9 Mintu' tu bainena taungKu mirambai 
lan mai banua karongkosanna, sia dio 
mai anakna mialai tu kamala'birangKu 
tontong sae lakona. 

10 Ke'de'komi mimale, belanna iate 
inan iate tangia inan kapelayoan: 
belanna maruttak te tondok iate, iamoto 
naumpaden katune, ondongpi misa’ 
katune ma'kasanggang tarru’. 

11 lake denni misa” tau ma'kedo tang 
kebattuan sia ma'kada tang tongan, 
nakua: La kupa nubuarangko tu diona 
uai anggoro' sia pangiru' palango -, 
iamoto tu nabinna bangsa iate. 


MIKHA 2.12-3.1 7 


Kareba diona kasalamaranna 
dipa'peissanan 


2:12-13 
12 Tonganna la Kurampunkomi sola 
nasang, e Yakub, ondongpi la Kupulung 
tu to Israel, torronapa. Iatu tau iato mai 
la Kurampun butung domba lan misa' 
bontong sia sangtinti misa' tuntunan lan 
lu padang kariuan. Inde to dio la mamak 
bang belanna kabudanna tau. 
13Tatu to undoloanni lumingka dolo 
dio tingayona solana, iatu tau iato mai 
ma'kakei, anna tarru' unnolai babangan 
sia tassu' inde to dio mai: iatu datunna 
tau iato mai lumingka undoloanni, anna 
PUANG umpangului. 


Peada' lako to ullopian tondok 


3:1-12 
3 1 Ma'kadana' kukua: Perangiimi, 
e kamu pangulunna Yakub sia to 
ullopian to Israel, tang sipaturokomika 
untandai tu salunna? 


MIKHA 3.2-8 8 


2 Mikagi'gi tu melona, ammi kabarii tu 
kadakena, mikalekei tu kuli'na sia issinna 
dio mai bukunna tau iato mai. 

3 Ondongpi nakande tau iato mai tu 
duku'na taungKu, sia napekuli'i sia 
nale'to tu bukunna, anna ira'-ira'i susi 
duku' lan kurin ba'tu lan panti. 

4 Attu iato la metamba-tamba tu tau 
iato mai lako PUANG, apa tae’ Nabalii, 
sangadinna la Nabunian lindoNa, belanna 
ma'gau' kadakemo tu tau iato mai. 

> Inde sia tu kadanNa PUANG diona 
mintu' nabi, tu umpapusa taungku, sia 
iatu ma'kada nakua: maupa, ke denni 
apa nakeke, apa iatu to tae’ bang apa 
nasuak, nasa'buran rari, nakua: 

6 Tamoto la nasikapu'ikomi bongi natae’ 
patiro mendeata, sia la den kapittukan 
natae” kapakita-kitan, la nalambunni 
mata allo tu nabi, sia iatu allo la membali 
pittuk lako tau iato mai. 

7 Mintu' to patanda-tandan la kasirisan 
sia mintu’ to pakita-kita la bangngo ara’, 
anna samboi tu puduk daoanna, belanna 
tae” Napebalii Puang Matua. 

8 Apa iatu aku, naponnoina' kamatotoran, 
sia PenaanNa PUANG, sia salunna sia 
kamawatangan, la umpokadanni Yakub 

tu kapatodo-tintinganna sia Israel tu 
kasalanna. 

?Tamoto perangiimi te, e mintu' 
pangulunna bati'na Yakub sia mintu' to 
ma'lopianna bati'na Israel, tu ungkasorro 
salunna sia umpakelok tonganna, 

10ty umbangun Sion umpato'do rara sia 
Yerusalem umpogau' kakelokan. 

11 Tatu mintu' pangulu ma'paolai salu 
ungkande pappe' sia mintu' to minaa 
mangada' umpalaku saro sia mintu' nabi 
pakita-kita umpalaku doi’. Moi na susito 
iatu tau iato mai sande’ duka lako PUANG 
sia ma'kada nakua: Tae'raka PUANG 
dio lu kaleta? Tae' nala urrampoiki' 
kamandasan! 

12 Tamoto kamu napobannang na iatu 
Sion la ditengko susi misa' pa'lak, sia 
iatu Yerusalem la mendadi misa' inan 
daun launan, ondongpi iatu buntu Banua 
Kabusungan la membuntu pangala”. 


Kasaeanna Kadatuan pasali rampa' 


4:1-5 
1 Sia la dadi, ke allo 


ma'katampakannai, kumua iatu 
buntu banuanNa PUANG la bantang 

butung tu buntu malangka'na mintu' 
buntu, sia la layuk untongloi mintu' 
tanete, anna mintu' bangsa lolong sae 
lako kalena. 

2 Sia buda to sangpetayanan la ke'de' 
male anna ma'kada nakua: Maikomi 
anta male langngan buntunNa Puang, 
langngan banuanNa Kapenombanna 
Yakub, anNa ada'iki' diona mintu' lalanNa 
sia anta olai tu mai lalanNa, belanna lan 
mai Sion la nanii bu'tu tu Sukaran aluk 
sia latu kadanNa lan mai Yerusalem. 
3Sia Ia la umpaolai salunna tu mintu' 
bangsa sia urra'ta' kara-karana mintu’ to 
sangpetayanan tarompo' sae lako tondok 
mambela. Attu iato iatu pa'dangna la 
natampa pole" tengko bassi sia iatu 
dokena la natampa pole’ pese'bo” 

moi misa” bangsa tae'mo la umbua' 
pa'dangna la unnea bangsa senga' sia 
tae'mo nala melada' tu tau iato mai 
parari. 

4Sangadinna la pantan unno'ko' diong 
lu garonto' anggoro'na sia diong 

lu garonto' arana, anna moi misa' 
tae'mo la umpatiramban lenni tu tau 
iato mai, belanna pudukNa PUANGna 


MIKHA 4.5-9 11 


mintu' ma'dandan maritik tu mangka 
umpokadai te. 

> Belanna mintu’ bangsa pantan lolang 
tete dio sanganna deatanna, apa iatu 
kita la lolangki' tete dio sanganNa 
PUANG, Kapenombanta, tontong sae 
lakona. 


Yerusalem lan kapussakan, apa 
dipamanassammo kamala'biran 


4:6-5:1 (4:6-14) 
6 Allo iato, kadanNa PUANG, la Kurampun 
tu to keppa, sia la Kupulung tu to 
tisambo' sia iatu mai to Kuparampoi 
kamandasan. 
7 Tatu to keppa la Kupadadi to torrona sia 
iatu to dirambai male la Kupadadi misa’ 
bangsa mawatang, anNa PUANG, la 
Undatui dao buntu Sion, randuk totemo 
tontong sae lakona. 
8 Na iatu iko, e Migdal-Eder, e Ofelna 
anak dara Sion, la nareke'moko sia 
narampoiko kaparentan dolo, iamotu 
kadatuanna anak dara Yerusalem. 
9 Ma'apai ammu melallak-lallak susito? 
Tae'raka datummu? Ba'tu sabu'raka tu 

pa'bisarammu, muurunganni mapa'di' 
susito mangurria'? 
10 Malimukku-mukkuko sia melallakko, 
e anak dara Sion, susito manguria', 
belanna totemo la tassu'ko lan mai 
kota, ammu torro dio lu padang sia la 
rampoko lako Babel. Inde to dio la dinii 
urrampanangko, inde to dio la Nanii 
PUANG ullendokangko lan mai limanna 
ualimmu. 
11 Moi totemo budamo tu bangsa 
sirampun unneako, tu ma'kada nakua: 
Da'ito namatuna, sia naporai matanta 
mentiro lako Sion! 
12 Apa tae” natandai tau iato mai tu 
tangnga'Na PUANG sia pa'timbanganNa, 
kumua la Narampun susi patuku 
gandung dao panglulluran. 
13 Bendanko sia lullu'i, e anak dara 
Sion, belanna iatu tandukmu la 
Kupopendadi bassi sia iatu kanukummu 
la Kupopendadi tambaga ammu nisak- 
nisakki tu ba'tu pira-pira bangsa sia la 
musabu'i, dipemalian PUANG tu saro 
bu'tu kadakena sia mintu' apanna la 
mupa'pemalian Puangna mintu' lino. 
5 1 (4-14) Totemo Ia 
ma'tuntunangkomi, e kamu to naala 

bilanganna tuntunan! Nagaragaimo tau 
tu panampo la untalimbung tamaki’. Iatu 
to ma'parentana to Israel la dibamba 
tekken tu popona. 


Pa'nubua' diona Mesias 
na kadatuanNa 


5:2-15 (5:1-14) 

2(5-1) Na iatu iko, e Betlehem 
Efrata, moi ammu bitti' dio lu mintu' 
tongkonanna Yehuda, apa dio mai 
kalemu la nanii bu'tu lako Kaleku tu 
misa' tau tu la dadi to ma'parentana to 
Israel, tu bu'tu tempon dio mai, dio mai 
allo tae" tipamulanna. 

3 (5-2) Iamoto la Nasa'biangan Puang tu 
tau iato mai sae lako attu, kumua iatu 
tau la kianak, kianakmo. Attu iato iatu to 
torropa tu siulu'na la sule sola to Israel. 
4(5-3) La tunannang ungkambi' tau 
iato mai tete dio kamatotoranna PUANG 
sia kamala'biranNa sanganNa PUANG, 
Kapenombanna, sia la torro marampa' 
tu tau iato mai, belanna la tarompo' tu 
Mesias sae lako mintu’ randan langi’. 

> (5-4) Sia Ia la oto'na kasalamaran. Iake 
la tamai tondokta tu to Asyur sia iake la 

ullesei tongkonan layukta, manassa la 
tapabendanan pitu to mangkambi' sia 
karua arung dio mai tolino la unneai, 

6 (5-5) tu la umpakandei domba tu 
tondok Asyur sia tondokna Nimrod lan lu 
babanganna, anna purai pa'dang. Sia la 
mangrampanan dio mai Asyur, ke saei 
tu tau iato mai tama tondokta sia iake 
ullesei lili'ta. 

7 (5-6) Sia iatu to torronapa Yakub la 
dio lu ba'tu pira-pira budanna bangsa 
sangtinti ambun dio mai PUANG, 
sangtinti uran kamban dao lu taruk 
maluna, tu tang untayan tolino ba'tu 
umpeagi rupa tau. 

8 (5-7) Sia iatu to torronapa Yakub la dio 
lu mintu' to sangpetayanan sia la lan 

lu ba'tu pira-pira budanna bangsa susi 
misa’ singa dio lu olo'-olo' lan pangala’, 
sia sangtini misa" singa mangura dio lu 
tuntunan domba. Iake tamai inde to dio 
nadammak sia nase'bu'-se'bu, na moi 
misa’ tau tae’ urrampananni. 

9 (5-8) Iatu limammu la matande daona 
lu mintu' to unneako, sia mintu' ualimmu 
la dipisanni. 

10(5-9) La dadi allo iato, kadanNa 
PUANG, kumua la Kupisanni tu mintu' 

darangmu dio mai kalemu sia la 
Kusanggangi tu mintu' karetamu. 

11 (5-10) La Kupisanni tu mai kota lan lu 
padangmu sia la Kuro'pokan tu mintu' 
tambakukummu. 

12 (5-11) La Kupisanni duka tu balik 
mata lan mai limammu sia la tae'mo to 
pakita-kita dio kalemu. 

13 (5-12) La Kupisanni tu rapang- 
rapang dipodeata dipa'mu sia batu 
dipodeatammu lan mai tangngamu, 

sia tae'mo mula tukku menomba lako 
panggaraga limammu. 

14 (5-13) La Kulampi'i duka tu lentong 
dipodeatammu lanmai tangngamu sia la 
Kusanggangi tu mintu' kotamu. 

15 (5-14) Sia la mapallaNa' sia re'dek 
ara'Ku la umpabala'i tu bangsa manoka 
ma'perangi. 


PUANG la ma'paolai salu 


6:1-8 
1 Perangii tu apa Napokada PUANG: 
Ke'de'ko, ammu tunannang butung 
to ma'parapa', anna perangii mintu' 
buntu, sia natananni talinga mintu' 
tanete tu gamarammu. 

2 Perangii, e mintu' buntu, tu 
pa'parapa'Na PUANG, sia kamu 

duka, e parandanganna lino, tu tang 
tigoyang. Belanna ma'parapa'mo tu 
PUANG unnea taunNa, sia la sikara-kara 
Israel. 

3E taungKu, apara tu Kupogau' lako 
kalemu sia apara Kupamasussangko? 
Bendan sa'biko untingoiNa'! 

1Tae'raka Kumangka ussolangko tassu’ 
lan mai tondok Mesir sia Kula'bakko lan 
mai inan munii dipokaunan, sia Kusua tu 
Musa, Harun sia Miryam undoloangko? 
>E taungku, kilalai tu apa natangnga'- 
tangnga' Balak, datu Moab, sia iatu 
apa napebalian Bileam, anakna Beor, 
lako, sia apa dadi randuk dio mai Sitim 
sae lako Gilgal, kumua mukanassai tu 
katongananNa PUANG. 

6 Apara la kubaa la mennolo lako Puang 
sia la kubaa tukku menomba lako Puang 
Matua dao inan madaona? Ma'dinraka 
kupennoloan tu pemala' ditunu pu'pu, 
ijamotu anak domba sangtaun dadinna? 
7 Umbani' apa nala ungkalo'i penaanNa 
PUANG tu domba laki ma'sa'bu-sa'bu, 
batu ma'lampa-lampa tu salu minna’? 
Ma'dinraka la kupemalaran tu anak 

pa'bunga'ku belanna kapatodo- 
tintinganku, ba'tu anak sun di kaleku 
belanna kasalanna deatangku? 

8 Napokadammoko, e tolino, umba 

tu melo sia apa tu Natuntun PUANG 
dio mai kalemu: tae’ senga'na, 
sangadinna umpogau' kamalamburan 
sia ungkamali'kamarurusan sia 
umpamadiong penaa lolang sikadamak 
Kapenombammu. 


Kasalanna Yerusalem sia 
ukungan dio mai Kapenomban 


6:9-16 
9 Ma'perangikomi! metamba tu PUANG 
lako kota - maupa' tu tau ungkataku' 
sangamMi -: Perangii tu pebamba sia 
iatu tau umpamanassai. 
10 Denparaka lan banuanna to tang 
mekaaluk tu ba'tu pira-pira ianan bu'tu 
tete dio katangmekaalukan sia epa tang 
ganna' tu ditampakki ropu? 
1! La Kusangaraka malolo tu timbangan 
to tang mekaaluk sia kandu' ponno batu 
timbangan palassu? 
12 Tatu mai to sugi'na untambuk 
kamasa'garan sia iatu pa'tondokanna 

ma'kada tang tongan sia iatu lilana lan 
sadangna nanii pa'pakena. 

13 Apa la Kupa'di'iko, la Kubamba 

sia la ma'kasanggangNa' natumang 
kasalammu. 

14|a kumandeko, apa tae' mula dia”, 
sangadinna iatu katangdiaran la torro lan 
tambukmu, la umpallaiangko apa-apa, 
apa tae” mula unnannai: sia apa-apa tu 
munanna, la Kusorong lako pa'dang. 
15|a mangambo'ko apa tae” mula 
ma'ke'te” la ullullu'ko bua saitun, apa 
tae” mula umpa'minnakanni kalemu, sia 
la ullullu'ko bua anggoro' ba'ru, apa tae' 
mula unniru' uai anggoro'. 

16 Belanna mintu' tu apa napondok Omri 
dikaritutui sia mintu' penggauranna 

to lan banuanna Ahab, sia lolangko 
unturu' pa'timbanganna, kumua angKu 
popendadiko misa' apa metirambanan sia 
iatu mintu’ pa'tondokkanna la Kupadadi 
misa” apa ditatta, susimokomito la 
umpassanni tu kadilo'boanna taungKu. 

Kakadakean kapuana to Yehuda 


7:1-6 

7 1 Upu’ alloku, belanna iatu a'gangku 

susi ke attu pangalan bua, sia 
susi ke attu ungkatote bua anggoro': 
moi sanglise' bua anggoro' tae'mo la 
dikande, ba'tu moi sanglise' bua ara tae" 
dukamo, tu kukaduangi. 
2Tatu to mekaaluk tae'mo lan tondok sia 
to ma'bulo sanglampa tae'mo dio lu torro 
tolino. Pada ma'penunumo tu tau iato 
mai la umpatibollo rara: pantan undaka' 
lalan la umpoya siulu'na. 
3 Matira’ tu limanna tau iato mai 
umpogau' kadake; iatu arung ma'tuntun 
bang sia iatu to ma'paolai salu untarima 
pappe’, sia iatu mai to kapua tae" bang 
hnamasiri' umpokada pa'poraian kalena; 
susimoto tu tau iato mai unnalai tu apa 
nakaduangi. 
“Tatu melona dio lu tau iato mai susi bang 
to duri na iatu ma'bulo sanglampana 
mandu kadake na rompo pondan. La 
rampo tu allona to ma'kampamu, sia 
ukungammu! Attu iato la narampoi 
kamagiangan tu tau iato mai. 

> Da'mo mipatonganni tu solami, da'mo 
mikatappa'i tu sangmanemi: kanandai tu 
pudukmu lako tu baine mamma' diong 
riammu. 

6 Belanna iatu pia muane umpamatuna 
ambe'na: iatu pia baine bendan umbali- 
bali indo'na sia minintu baine umbali-bali 
matusanna baine: na iatu mai tau, 
siruranna mendadi ualinna. 


Kadirampananna Sion 


7:7-13 
7 Apa iatu aku la ma'penununa' untayan 
PUANG, sia la umpeagina' Puang Matua, 
oto'na kasalamarangku, la Naperangiina 
Kapenombangku. 
8 Da muposendei tu a'gangku, e uali 
baine: moi angku tobang, manassa la 
bendanna' sule: moi angku unno'ko' 
lan kapittukan, manassa PUANG la dadi 
arrangku. 
9]atu aku untanggung kare'dekan 
ara'Na PUANG - belanna umpogau'na' 
kasalan lako kaleNa - sae lako nasanda 
tongannina' lan kara-karaku sia 
Napasirundunan tu salunna lako kaleku. 
La Napatassu'na' lako masiang: sia la 


7 

kutiro kumua umba Nakua umpogau'i tu 
kamaloloan. 

10 Tatu iannato la natiro ualingku baine, 
anna samboi siri' tu lindona, tu to 
ma'kada lako kaleku, nakua: Umbamira 
tu PUANG, Kapenombammu? La natiro 
matangku. Totemo la dilullu' susi so'mak 
dio lu lalan. 

11 Allo iato, ke nabangunni tau sule tu 
rinding tembo'mu, allo ia dukato mintu' 
tu lili'mu la tarru' dipekalua'i. 

12 Attu ia dukato la sae tu tau dio mai 
Asyur sae lako Mesir, sia dio mai Mesir, 
sae lako Salu, sia dio mai tasik sae lako 
tasik, sia dio mai buntu sae lako buntu. 
13 Apa iate lino la mempadang lo'bang 
natumang to untorroi, belanna bua 
penggauranna. 


Pengkamoya sia pa'pudi-pudian 


7:14-20 
14 Kambi'i tekkenMi tu taumMi, iamotu 
tuntunan domba mana'Mi, tu torro 
makarorrong lan lu pangala’, lan lu 
tangnga padang malompo. Popa'elo'nai 
ungkande riu dio lu Basan sia dio Gilead, 
susitu attu dolo-dolona. 

15 Susito allo, tommu tassu' lan mai 
tondok Mesir, susi dukamoto la Kunii 
umpatiroanni tu ba'tu pira-pira tanda 
mangnga. 

le La masiri' tu mintu’ bangsa untiroi, 
anna pa'de tu mintu' kamatotoranna, la 
natampun limanna tu pudukna, sia la 
taru tu talinganna. 

17 La ullepa'i barra'-barra' tu tau iato 
mai, susi ula” sia susito olo'-olo' 
mendonglo' dao kuli'na padang: la 
ma'parondo sun lan mai tambakukunna 
sia ma'paganggang la sae lako PUANG, 
Kapenombanta, sia la nakataku'Komi. 
18 Mindara tu Kapenomban susi Kamu, tu 
umpagarri' kakadakean sia umpaboko'i 
kapatodo-tintinganna mana' torroNapa, 
tu tang unnanna kasengkeanNa tontong 
sae lakona, sangadinna umpopaiman 
kamasokanan! 

19 Manassa Puang la ungkamasei 
pole'ki, sia Iamo la ullullu'i tu mintu’ 
kakadakeanta. Manassa la Mitibe tu 
mintu' kasalangki rokko tasik mandalan. 
20[a Mipatiroan Yakub tu kamarurusan 
sia kamasokanan lako Abraham, susitu 
sumpaMi dolo-dolona lako nene to 
doloki. 


NAHUM 


Bungkaran kada 


1:1 
1 1 Kada Napa'petanggungan Puang 


Matua diona Niniwe. Sura' patiro 
mendeatanna Nahum, to Elkosh. 


Peada' sia pa'pakatana 


1:2-15 
2 Tatu PUANG iamo Kapenomban 
noka ditimba oloNa sia ma'pabala'i, 
latu PUANG iamo To ma'pabala'i sia 
nakabu' kare'dekan ara’; iatu PUANG To 
ma'pabala'i lako to unneal, sia tontong 
tu kasengkeanNa lako ualinNa. 
3 Tatu PUANG kalando pesuka', moi anna 
kapua kamatotoranNa, tae' duka Ia na 
la tang mangukung. Lumingka naturu' 
talimpuru' sia angin bara’, sia salebu' 
butung barra'-barra' diong to' lette'Na. 
4Nagarrak tu tasik sia Napamarangke 
sia mintu’ salu Napaba'ta'. latu Basan 


NAHUM 1.5-10 2 


sola Karmel tang me'dukmo, sia mintu' 
daun-daun dao Libanon malayumo. 

> Tigega' tu mintu’ buntu dio oloNa sia 
mintu’ tanete tuan: sia tiseno-seno tu 
kuli'na padang dio oloNa, ondongpi tu 
lino sola mintu' issinna. 

6 Minda la unnattai bendan dio olo 
katorrong-torronganNa? Mindara la 
umpatananni tu kasengkean ma'lana- 
lananNa? Iatu kare'dekan ara'Na 
tibarrak susi api sia iatu mai buntu batu 
tesse-tesse dio oloNa. 

7Tatu PUANG masokan sia misa’ 
pentirerungan lan attu kapussakan, 
Natandai duka Ia tu mintu' to 
umpentirerung[I. 

8 Apa tete dio uai saba” Nasabu'i Puang 
tu inanna, sia Naula'i tu ualinNa tama 
kapittukan. 

9 Moi apa tu mitangnga' la unnea PUANG, 
Nasanggangi duka, tae” napenduanni 
bu'tu tu kadipapussakan. 

10 Belanna, moi sibintan susi duri, sia 
malango susito kabiasanna malango -, 
inang la dimangsanni tarru' tu tau iato 
mai susi dalame marangke. 

11 Dio mai kalemu tassu'mo misa” tau 
untannun kadake unnea PUANG, tu misa 
tau untangnga' kabulitukan. 

12 Inde sia tu kadanNa PUANG: Moi anna 
tepu tu kamatotoranna sia moi tarru' 
buda, manassa la susi dukato tu tau 
iato mai la disasa', naurunganni tappu. 
Moi angKu mangka unti'tinko, manassa 
tae'mo Kula untolei unti'tinko. 

13 Belanna totemo la Kualai sia Kutesse 
tu ayoka, tu napadao palempengmu, sia 
la Kuka'tuan tu mintu' pepungomu. 

14 Apa diona tu apa la urrampoiko 
Napokada PUANG susite, Nakua: Iatu 
sangammu tae'mo nala dipatale': lan mai 
banua deatammu la Kupisanni tu mintu' 
rapang-rapang dipodeata dipa' sia mintu 
rapang-rapang dipodeata dipati'no'. La 
Kuparandan tu lamunammu, belanna 
Kuangga' maringanko. 

15Tiromi dao buntu tu lette'na to 
umpa'pekareban kaparannuan, tu 
umpatumale' kasalamaran. Pakarayai, e 
Yehuda, tu pa'gaurammu, pasundunni tu 
mintu' pangallonammu! Belanna iatu to 
bulituk tae'mo nala lendu' dio tondokmu, 
saba” mangka nasangmo disabu'i. 


4 

Ninewe ditalo sia disanggang 


2:1-13 

1 Tatu tau ma'patisambo'-sambo' 

ke'de'mo la ullaoiko: kampai tu 
tambakuku, ma'penniroko dio lu lalan, 
pori tu aakmu, pematoto'i tonganni tu 
kalemu. 
2Belanna la Nabangun PUANG sule 
tu kamala'biranna Yakub, susi dukato 
tu kamala'biranna Israel, belanna 
mangkamo narampa to mangrampa sia 
nasanggangi tu tangke anggoro'na. 
3 Tatu balulangna mintu’ to lalongna 
mararang, sia iatu pa'barani ma'pakean 
karamisi: iatu karetana bendan 
umpoarrang bae'-bae'na susi api, ke 
allo kadipasakkaranna, sia mintu' doke 
dipopangandu. 
“Tatu mintu’ kareta sigalunturan dio lu 
lalan, sia sisarrukan dio lu mintu' tana 
lapang: iatu arrangna susi damar, sia 
susi kila' sipellepa'-leparan. 
5 Nainaa-naamo tu mintu' pa'baraninna - 
sasa-sasa tu tau iato mai anna tilende' 
tikara-kara tu tau iato mai male lako 

rinding tembo'na -, apa sakka'mo tu 
papa menarana to ma'tumbuk tembo”. 
Tatu babangan dio mintu’ randan salu 
tibungka'mo, na iatu tongkonan layuk 
tiseno-seno. 

7 Upu'mo: iatu kota dipuraimo tu mintu' 
apanna sia dipali' tu pa'tondokan, na 
latu mai kaunanna baine sumarro susi 
oni bu'ku', namarassan ussa'pa-sa'pa 
ara'na. 

8 Tatu Niniwe susi misa” limbong 
ponno uai randuk bendanna, totemo 
lolongmo tu uainna male. Tadangkomi, 
tadangkomi, apa moi misa' tau tae' 
tibalik. 

?Rampai tu salaka, rampai tu 

bulaan! Tae' upuranna tu mintu' 

lanan makamban, iamotu kala'bianna 
ma 'rupa-rupa ianan maballo. 

10 Mangsan, lo'bang, sanggang! pussak 
tu penaa, sia ma'parondo-rondomo tu 
mintu’ guntu': iatu mintu’ aak sipa'dikan 
sia mintu’ lindo pa'de rupanna. 

11 Umbamira totemo tu lo'ko’ singa, 
umbara tu inan dinii umpakande singa 
mangura, tu nanii lumingka singa laki sia 
singa birang sola anakna sia moi misa' 
tae' tau umpatirambanni? 


NAHUM 2.12-3.2 6 


12 Jmbara nanii tu singa, tu undammak 
pealanna la naben anakna sia 
untakessekki tu apa nadammak la naben 
birangna, sia umponnoi pangrampa tu 
lo'ko'na sia iatu inanna naponnoi apa 
nase'bu-se'bu? 

13 Manassa la Kulaoiko!, kadanNa 
PUANGna mintu' ma'dandan maritik, 

la Kuballa nasang tu karetamu 
namerambu; jatu mintu' singa 
mangurammu la nakande pa'dang, sia 
iatu pangrampamu la Kupisanni dao 
mai kuli'na padang, sia iatu gamaranna 
mintu' sumbungan pudukmu tae'mo nala 
dirangi len. 


Upu’ allona tu kota umpatibollo rara 


3:1-19 

3 lUpu' allona tu kota umpatibollo 

rara, tu buttok manna lan, naponnoi 
pa'kasanggang, sia tae' upu'na 
mangrampa. 
2 Perangiimi tu oni pebamba! perangiimi 
tu oni lentenan karetana, sikane'tekan! 
Mintu' darang sipa'tetta'-tettaran sia iatu 
mintu' kareta sitibuang-buang. 

3 Na jatu darang metteba', sia mintu' 
tu pa'dang pandila-dila sia mintu' doke 
dukku-dukkuj: lendu’ budanna tau dipatei 
sia buda tu to mate, sia tae' upu'na tu 
batang rabuk, anna potitodoanni tau iato 
mai. 

4Natumang kabudanna gau' salana 
baine bualang, tu melo pantarisanna, 
manarang ma'patama-tamai, tu 
umbalukan ba'tu pira-pira bangsa tete 
dio pa'gau' salana, sia ba'tu pira-pira 
pa'rapuan tete dio pa'patama-tamainna. 
> Manassa la Kulaoiko! kadanNa 
PUANGna mintu' ma'dandan maritik, 

la Kupoli” tu tampak dodomu sae 
langngan lindomu sia la Kupasombo 

tu kama'kambelangammu lako mintu' 
bangsa sia kasirisammu lako mintu' 
kadatuan. 

6 Kuleba'ko apa masarepa sia Ia 
Kupamatunako sia la Kupadadiko 
pengkitan, 

7 naurunganni minda-minda untiroko, 

la mallai ma'dondo untampeko sia 
ma'kada, nakua: Sanggangmo tu 
Niniwe! Mindara la untangi'i? Umbara la 
kunii undakarangko pa'pakatana? 

8 Mandu melorokoka na iatu No-Amon, 
tu dio biring salu kapua, tu natikui uai, 
tu umpobenteng tasik sia umporinding 
tembo' uai? 

? To Etiopia sia to Mesir tang dikemba' 
diia” iamo kamatotoranna, to Put sia to 
Libia iamo patunduammu. 

10 Moi nasusito, inang mangka dukamo 
male dipali', sia iatu mintu’ pia-pia'na 
dipessambakan dio lu mintu' tetuk lalan 
sia diloterei tu mintu' to la'bi'na sia 
mintu' to kapuana dirante. 

11 Iko duka la malango sia limpu-limpu, 
sia la undaka'ko pembunian dio mai uali. 
12 Mintu' tambakukummu susi garonto' 
ara, tu membua bunga’; iake digoyakki 
ronno'mi tu buanna tama sadangna to la 
ungkandei. 

13 Manassa iatu mintu’ muane lan lu 
tangngamu dadimo susi baine; mintu’ tu 
babangan tondokmu tungangnga' lako 
ualimmu, sia mintu’ salli’ babangammu 
napuraimo api. 

14Timbako uai, mupakei ke dipatama 
limbuko, pematoto'i tu mintu’ 
bentengmu, pelleseiko litak pitti” sia 
lullu'ko losso’ pitti, ammu toei tu pandiri 
batu tela. 

15Inde to dio la nanii ungkandeko 

api sia nasabu'iko pa'dang, susi batik 
pa'ampello' dipisanni. Moi ammu 
memba'ka' susi batik pa'ampello', moi 
ammu memba'ka' susi batik, 

16. mupopemba'ka' tu to ma'baluk- 
balukmu na iatu bintoen dao langi' - apa 
iatu batik pa'ampello' umballa' pani'na 
anna male mettia’. 

17 Tatu mintu’ tau la'bi'mu susi batik sia 
iatu to diala pareamu susi sangtuntunan 
batik londong, tu ma'kaponan dao lu 
rinding tembo', ke attu madingin, iake 
bu'tumi allo, malemo mettia’, naurungan 
tae'mo ditandai tu inanna. Umbamira 
nanii? 

18 Mintu' tu to mangkambi'mu 
mamma'mo, e datu Asyur, sia iatu 

to kapuammu timbambangmo: iatu 
taummu tisambo'mo dao lu mintu' buntu, 
sia moi misa' tau tae'mo urrampunni. 

19 Tae'mo kameloanna tu kale le'tomu, 
tae'mo na la mondo tu bangkemu. 

latu mintu' to urrangi karebammu, 
ussa'pa-sa'pa pala'na diona iko, belanna 
mindara tu tang la tontong narampoi tu 
kakadakeammu? 


HABAKUK 


Bungkaran kada 


1:1 
1 l Tatu kada Napa'petanggungan 


Puang Matua, tu dipasombo lako nabi 
Habakuk. 


Ukungan napalalo to Kasdim 


1:2-17 
20 PUANG, ba'tu sangapamo' meongli' 
umpalaku pa'tunduan, apa tae' 
Miperangii, melallakna' mati' Kalemi, 
kukua: Kamasa'garan! Apa tae' 
Mibengan katilendokan. 
3 Ma'apai amMi patiroanna' tu kakelokan 
sia Mitiro, tu kamandasan? ondongpi 
latu pa'pakario-rio sia kamasa'garan dio 
pentiroku, sia den kasigagan, sia bu'tu 
tu kasite'geran. 
“Tamoto natangkan kepatu tu Sukaran 
aluk sia tae'mo napayan len tu salunna, 
belanna iatu to tang mekaaluk untikui to 

malambu' iamoto napayan tibalik sule 
tu salunna. 

> Tiro tikui male tu mintu’ to kapere’, sia 
pemarangai, ammi mangnga sia pussak, 
belanna Kupogau' tu misa' penggauran 
lan attummi, tu tae' mila umpatonganni, 
ke diuleleanni. 

6 Belanna tonganna iatu to Kasdim 
Kupabendan, misa' bangsa masa'ga' 
sia malinta”, tu lumingka unnoloi lua'na 
lino, la unnala inan katorroanna tau la 
napoapa, tu tangia apanna. 

7 Megiangan sia metakuran, iatu salunna 
sia kataromposanna tu dio mannapi mai 
kalena nanii sun. 

8 Jatu darangna mandu malinta' na iatu 
arimau buluh, sia mandu matira' na iatu 
guruk ke bonginna, mintu’ tu darangna 
sia pakkanarangna sae tiantak-antak, 
mambela nanii sae langkan maega tu 
ussiok kandena. 

9 Mintu” bangsa iato sae umpogau' 
kamasa'garan, iatu to undoloanni 
lumumpa' susi angin rampe matallo, 

sia urrampun to dirampa susi karassik 
budanna. 

10 Natelle-telle tu mai datu sia napetaai 
tu mai pangulu. Napetaai tu mintu' 

benteng, belanna natopporan losso' 
ullaoi, anna taloi. 

11 Tarru' bang susi angin sia male 
tarru', susimoto tu naposala, belanna 
kamatotoranna tu napodeata. 

120 PUANG, tae'raka na Kamu tu 
Kapenombangku tempon dio mai sia To 
maseroku? Tae’ kila mate. O PUANG, 
Kamumo umpadenni tu tau iato mai la 
mangukung, sia o Buntu Batu, Kamu 
umpamanassai tu tau iato mai la 
umpalalo peada’. 

13 Mandu masero tu matamMi untiro 
kakadakean, sia tang Mitanan 
umpemarangai tu pa'pakario-rio, 
ma'apai Minenne' umpemarangai tu 

to tang maruru' sia kappaKomi, ke 
naampello'i to tang mekaaluk tu to 
mandu malambu' na ia. 

14 Miurunganni umpadadi tolino, susito 
bale diong tasik sia susito olo'-olo' 
mendonglo', tu tae'mo to ma'parentana. 
15 Napekan nasang kendek, napaalai 
dalla'na, anna riu'i sia narampun 
tama bundena, iamoto naparannu sia 
mela'tek-la'tek. 

16 ]amoto anna memala’ lako dalla'na sia 
untunu pemala' lako bundena, belanna 

bannang iarite namalompo tu taana sia 
sebo tu kandena. 

17 Tamoto anna lo'bangiraka tu dalla'na 
sia tontong umpateiraka ba'tu pira-pira 
bangsa tae' bang nakasayangi? 


Kadiukunganna to Kasdim 


2:1-20 

l|a bendanna' dao menara 

pa'kampangku sia la tunannangna' 
dao benteng tembo' tu kunii ummanta- 
mantai tu apa la Napokada Puang lako 
kaleku sia apa la kupebalian sarroku. 
2 Attu iato Napebaliimo' PUANG Nakua: 
Sura'i te patiro mendeata iate sia 
pamarorronganni dao ba'tu pira-pira 
papan, kumua na iatu to lendu' ma'din 
la umbasai. 
3Belanna iatu patiro mendeata 
umpeagipa tu attu dipamanassa, apa 
la madoi' male lako ma'katampakanna 
sia tae” nabuttok, iake malelanpi, la 
mukampai, belanna la sae tongan, sia 
tae" nala torro. 
4Manassa matampo sia tang malolo 
tu penaanna, apa iatu to malambu' la 
umpotuo kapatongananna. 

> Tonganna iatu to matampo ma'pakena 
iamo to ma'kada layuk, apa tae’ ia 
nala tontong: umpopenganga sadangna 
susi lino to mate sia tae' len nadia' 
susi kamatean, naurunganni urrampun 
mintu' bangsa sia umpulung mintu' to 
sangpetayanan lako kalena. 

6 Tang la nasa'buranraka parumbasan 
mintu' bangsa tu diona kalena, petelle 
sia ponto bannang, nakua: Upu' allona 
tu to umpopemba'ka' tangia apanna la 
sangapara? sia iatu to umpassan apa 
dipa'pentoean. 

7 Tae'raka nala ta'pa bendan tu to 
ungkeke'ko sia malimbangun tu 

to umpatirambanko, naurunganni 
umpangrampaiko? 

8 Belanna mangkamoko umpangrampai 
buda bangsa, ia toda tu torronapa 
bangsa iato la umpangrampaiko, tu 
belanna rarana tolino tu tibollo sia 
belanna kamasa'garan, tu diparampoan 
tondok, kota sia mintu’ pa'tondokanna. 
9Upu' allona tu to urrampun saro 
bu'tu kadake lako to lan banuanna, 

tu unggaragai serangna dao inan 
madao, la urrampanan kalena dio mai 
pa'dammakna kamandasan. 

10 Mutangnga'-tangnga' tu kaditattan 
urrampoi to lan banuammu, tonna sae 
lan penaammu la ussanggangi ba'tu 
pira-pira budanna bangsa: iamoto 
sipatuko la kapa'dean katuoammu. 

11 Belanna metamba tu batu dio mai 
rinding tembo’, sia mebali tu lentong dio 
mai pa'pasitammuan kayu. 

12 Upu’ allona tu to umpatibollo rara 
umbangun kota, sia unnoton benteng 
dao pa'pakario-rio. 

13Tonganna, tae'raka nalu dio mai 
PUANGna mintu' ma'dandan maritik, 
kumua mintu' bangsa tang mekata'ka' 
umpandakaran api sia mintu' to 
sangpetayanan tang mekabo'yo' 
umpandakaranni tu apa tae" gai'na. 

14 Belanna la naponnoi kapaissanan 
diona kamala'biranNa PUANG tu mintu' 
lino, susi uai buda ussamboi salinna 
tasik. 

15 Upu’ allona tu to umpairu' solana, 
ammu ranganni rasunmu, sia iatu 

to umpamalangoi la untiroi tu 
kama'kambelanganna. 

16 Mupedia'imo apa mesirisan tu kalemu 
ussonda kamala'biran, iamoto iru' 
dukami iko, ammu kambelangi kalemu. 


HABAKUK 2.17-20 7 


La tibalik lako kalemu tu irusan lu dio 
mai kananNa PUANG, sia kamasirisan 
kapua la ungkabu' kamala'birammu. 

17 Belanna iatu kamasa'garan mupogau 
dao Libanon la ungkabu'ko sia 

iatu kaussabuirammu olo'-olo' la 
umpatirambanko, napobua' rarana 
tolino tu tibollo sia kamasa'garan, tu 
diparampoan tondok, kota sia mintu' 
pa'tondokanna. 

18 Apara gai'na tu rapang-rapang 
dipodeata dipa, belanna to ma'pa' 
unggaragai? Apara gai'na tu rapang- 
rapang dipodeata dipati'no', iamotu 
misa' panganda' tang tongan, moi 
anna posande' bangi to unggaragai tu 
panggaraga limanna? Tae'raka nadeata 
mamang tu nagaragai? 

19 Upu' allona tu to ma'kada lako kayu 
sanglontok, nakua: Malimbangunko 
sia lako misa' batu mamang, nakua: 
Pana'dingko, Ma'dinraka tu apa iato 
mai la mangada'? Manassa moi disapu' 
bulaan sia salaka, apa tae' duka penaa 
lan. 

20 Apa iatu PUANG lan Ia 

Banua Kabusungan maindanNa. 


7 

Ma'pakappakomi dio oloNa, e issinna 
mintu’ lino. 


Passambayangna nabi 


3:1-19 

1 Inde sia tu passambayangna nabi 

Habakuk, unturu' baenan sengo 
Syigyonot, 
20 PUANG, kurangimo tu karebamMi, 
mataku'na', o PUANG, lako 
penggauramMi, 
palaloi tu iannato lan taun-taun la sae, 
pasomboi tu iannato lan taun-taun la 
sae, 
lan attu kasengkean la Mikilalai tu 
pa kamasean. 
3 Saemo tu Puang Matua dio mai Teman, 
sia iatu To masero dao mai buntu Paran. 
Sela 
latu kamala'biranNa ussamboi mintu' 
langi’, 
sia nasitutu'i kadipudianNa tu lino. 
4 Den misa” silo susi arrangna matallo, dio 
sa'deNa nanii dukku arrang pandila-dila, 
den dio tu pa'bungku' kamatotoranNa. 
? Dio oloNa lumingka tu ra'ba biang, sia 
lassu lalla' sibaa melako lette'Na. 


HABAKUK 3.6-11 9 


6 Ke'de'Mi anNa patigega'i te lino: 
mentiro tiku lao anNa patike'kenni tu 
mintu' bangsa, 

mintu' buntu tempon dio mai bake, sia 
mintu' tanete dolo-dolona tuan; latu 
mintu' lalan dolo-dolona, lalanNa Puang. 
7 Kutiro tu mintu' tenda to Kusyan nati'tin 
kapussakan, 

sambo tenda tondokna to Midian 

ma 'parondo-rondo. 

8 SengkeroKomika lako mintu’ salu, o 
PUANG, dukkuraka tu kasengkeamMi 
lako mintu' salu, 

ba'tu re'dekraka tu ara'Mi lako tasik, 
amMi sakei tu darangMi, ba'tu kareta 
kapataloamMi? 

9 Dilossokammi tu panaMi, 
Miparandanmo tu anak pana buda 
tongan. Sela 

Mipiakmo tu kuli'na padang, Mipopendadi 
salu. 

10 NatiroKomi tu mintu' buntu, anna 
ma'parondo, lendu'mi tu uai buda 
tibarrak dao mai, 

latu uai buda diong aa' milan mongngo' 
sia unnangka' limanna langngan. 

11 Tatu mata allo sia bulan sorong 
boko'mo lako inanna: 


HABAKUK 3.12-16 10 


napobua' arrang anak panaMi tu 
sumaang lendu', 

hapobua' marorrongna doke pandila- 
dilaMi. 

12 Tete dio Kare'dekan ara'Mi Miolai te 
kuli'na padang, 

sia tete dio kasengkeamMi amMi lullu'i 
tu mintu' bangsa. 

13 Tassu'moKomi amMi rampananni tu 
taumMi, 

amMi rampananni tu to mangka Mitokko. 
Miro'pok dao mai tu bubungan banuanna 
to tang mekaaluk, 

sia Mitesse tu parandangan banuanna 
sae lako batu ringki' diongna lu. 

14 Anak panana duka ia la Mitossokan 
tarru'i, 

tu ulunna surodadunna, tu sae palaoan 
la mela'tek umpatisambo'na', 

butung to unnampello' to mandasa lan 
inan kabunianna. 

15 Mipatetei darangMi tu tasik, 

iamotu uai kapua pambura-bura. 
161atongku rangii tu iannato, 
ma'rundedemi tu ba'tengku, bannang dio 
oni iato anna ma'parondo tu pudukku, 
sia langgang tu bukungku, 

angku ma'parondo dio inan kunii 
bendan: 

moi susito la rapa'na' umpeagii tu allo 
kapussakan, 

ke narampoi tu bangsa iato, 

tu ma'tuntunan sae ullaoikan. 

17 Moi anna tae” namenta'bi tu garonto' 
ara, 

anna tang membua tu garonto' anggoro', 
sia moi tae” nama'pakarannu-rannu tu 
bua garonto' saitun: 

moi anna tae' napakendek burana tu mai 
palak, 

sia diula'i tu domba lan mai bala sia tae" 
tu sapi lan lu bontong, 

18 ja parannu dukana’ unnarrak tete dio 
PUANG, sia la mela'tekna' tete dio Puang 
Matua, oto'na kasalamarangku. 

19 Tatu PUANG Puangta Iamo oto'na 
kamatotorangku: 

Napasusi lette' donga birang tu lette'ku, 
sia Napalesei lette'ku tu inan matandeku. 
Lu lakona pangala sengo. Dipasiala oni 
katapi. 


ZEFANYA 


Bungkaran kada 


1:1 
1 1 Inde sia tu kadanNa PUANG, tu sae 
lako Zefanya, anakna Kusyi anakna 
Gedalya, anakna Amarya, anakna Hizkia, 
tonna linona Yosia, anakna Amon, datu 
Yehuda. 


Ukungan, ke alloNa PUANG 


1:2-18 
2|a Kuputtai nasang tu mintu' apa dao 
mai kuli'na padang, kadanNa PUANG. 
3La Kuputtai tu tolino sia olo'-olo' 
la Kuputtai tu manuk-manuk dao lu 
langi' sia bale diong lu tasik, sia iatu 
kamasaki-inaan tete dio mai to tang 
mekaaluk, tu umpabu'tu kamasussan: 
ondongpi la kupisanni tu tolino dao mai 
kuli'na padang, kadanNa PUANG. 
“La Kue'te' tu limangKu unnukung 
Yehuda sia mintu' to lan Yerusalem, sia 


ZEFANYA 1.5-10 2 


la Kusabu'i lan mai inan iate tu mintu' 
apa torronapa Baal sia sanganna mintu' 
to untoean deata sola mintu' to minaa, 
? sia mintu’ tu to tukku menomba dao 
papa dio tingayona mintu' ma'dandan 
maritik dao langi, sia iatu to tukku 
menomba sia umpalao sumpa tete dio 
PUANG sia umpalao sumpa tete dio 
Milkom, deatanna: 

6 sia mintu’ tau iato mai, tu umboko'i 
PUANG sia tae' nadaka' PUANG sia tae' 
nareke' Puang la mekutana. 

7 Pakappako kalemu dio oloNa Puangta 
PUANG, belanna mareke'mo tu alloNa 
PUANG: belanna Napasakka'mo 
PUANG tu misa' pemala' sia 
Napamarimbangammo tu mintu' to 
Natambai. 

8 La dadi, ke allo pemala'Na PUANG, 
kumua la Kuukung tu mintu' arung sia 
mintu' anakna muane datu sia mintu' tu 
mai to ma'pakean to sae. 

9 Allo ia dukato la Kuukung tu mintu’ 
to ungkondongi ampang sia iatu to 
umponnoi kamasa'garan sia pa'pakena 
tu banuanna puangna. 

10 Allo iato, kadanNa PUANG, la den 
urruk kapua dio mai babangan Bale sia 

tangi' dio mai kota ba'ru sia ongngo' 
memassan dao mai tanete. 

11 Tumangi'komi, e kamu to untorroi 
Issong batu, belanna iatu mintu' 

to ma'balili sanggang sia mintu' to 
untimbang doi' dipisanni. 

12 La dadi attu iato, kumua la Kubia'i 
Kuparessa tu Yerusalem: la Kuukung 
tu mintu' muane malompona tu mari'pi 
bang unniru' anggoro ponno tainna, sia 
iatu ma'tangnga' lan penaanna, nakua: 
latu PUANG tae' Napogau' melo sia tae 
Napogau' kadake. 

13 Tatu kasugiranna tau iato mai 

la dirampa sia iatu banuanna la 
disanggang. Moi naumpabendan banua, 
tae' nala unnii torro, moi nauntanan 
garonto' anggoro', tae’ nala unniru'i tu 
uai anggoro'na. 

14 Mareke'mo tu allo kapuanNa PUANG, 
mareke'mo sia madomi' bangmo rampo 
mengkareke'. Perangiimi tu alloNa 
PUANG. Moi anna iatu to lalong metamba 
duka diona kamaparrisan. 

15 Allo iato iamo misa' allo kare'dekan 
ara, misa’ allo kapussakan sia 
kamatakuran, misa' allo kasanggangan 
sia kasaburan, misa' allo kapittukan sia 


4 


ZEFANYA 1.16-2.1 4 


kamalillinan, misa' allo nakabu' salebu' 
sia lillinan parrak; 

16 misa' allo nanii oni napiri tanduk 

sia arrak kasirarian tu ullaoi mintu' 
kota ditambakuku sia ullaoi menara 
malangka' dio tetuk kota. 

17 Attu iato la Kupapussak tu tolino, 
naurunganni male butung to buta, 
belanna kasalammo tu tau iato lako 
PUANG, sia la tibollo tu rarana susi 
barra'-barra' sia iatu tambuk barinni'na 
la tiampa' susi tai. 

18 Moi salakana moi bulaan tae' nakullei 
urrampananni tu tau iato mai, ke 

allo kare'dekan ara'Na PUANG. Api 
kamangimburuanNa la umpurai nakande 
tu mintu' lino, belanna la Napaden tu 
kasanggangan, ondongpi katappuran 
megiangan lako mintu' to untorroi kuli'na 
padang. 


Popengkadionganni tu penaammi, 
ke tae'pi nasae tu ukungan 


2:1-15 
2 1 Timbang meloi lan penaammi, sia 


mengkatoba'komi, e bangsa tang 
unnissan siri’, 

2 ke tae'pi nadipalalo tu apa Napondok 
Puang — belanna iatu sangallo lendu' 
susi ta'pian mettia' -, ke tae'pi 
narampoikomi tu kasengkean dukkunNa 
PUANG, ke tae'pi narampoikomi tu allo 
kasengkeanNa PUANG. 

3Daka'i tu PUANG e mintu' to 
umpamadiongan penaanna lan tondok, 
unturu'i tu atoranNa: daka'i tu 
kamaloloan, daka'i tu kamadiongam 
penaa: den sia manii upa, ammi 
dipopentilindung, ke allo kasengkeanNa 
PUANG. 

4Belanna iatu Gaza la ditampe sia iatu 
Askelon la dipopempadang lo'bang, 
iatu Asdod la diula'i tu tau lan mai, ke 
tangngai allo, sia Ekron la didu'dukki. 

> Upu’ allomi, e mintu’ to dio randan 
tasik, iamotu bangsa Kreti! Iatu 
kadanNa PUANG la sae ullaoikomi, e 
Kanaan, tondokna to Filistin, sia la 
Kusanggangko, naurungan moi misa’ 
pa'tondokan tae'mo torro lan. 

6Jatu randan tasik la dadi padang 
kariuan, bubun to manglaa, sia bontong 
domba. 

7 Tatu randan tasik la napotaa to Yehuda 
torronapa, la nasolan tu domba inde to 

lako anna kande riu, lan lu banuanna 
to Askelon la nanii torro ma'bongi, 
belanna PUANG iamo Kapenombanna, 
la umparinaai sia la umpopembalii tu 
dalle'na. 

8 Kurangimo tu pelo'bona Moab sia 
pebe'sena to Amon, tu nalo'boan 
taungKu sia tu napokapua penaanna 
unnea lili'na. 

9 ]amoto, la lelukraka tuoKu, kadanNa 
PUANGna mintu' ma'dandan maritik, 
Kapenombanna Israel, tonganna iatu 
Moab la dadi susi Sodom, sia iatu to 
Amon la susi Gomora, iamotu padang 
nanii a'da' sia nanii pangkalian sia, 

sia padang lo'bang sae lakona. Iatu 
torronapa tu taungKu, la urrampai 

tu tau iato mai na iatu sesanna 
sangpetayanangKu la umpomanaii. 

10 late apa iate la urrampoi tau iato mai 
pakkanna kamatampoanna, belanna 
ullo'bo sia umpakapua penaanna unnea 
taunNa PUANGna mintu' ma'dandan 
maritik. 

11 La masarrang tu PUANG lako tau iato 
mai, belanna la Napisanni tu mintu' 
deatanna kuli'na padang, anna dio 
oloNa la nanii tukku menomba tu mintu' 

bangsa dio mai tondok ma'biring tasik' 
pantan lu dio mai inanna. 

12 Susi dukato tu kamu, e to Etiopia, la 
natarru'komi pa'dangKu. 

13 Sia la Nae'te' tu limanNa unnea tondok 
rampe daanna lu, anNa sanggangi tu 
Asyur sia la Napopempadang talo tu 
Niniwe, anna marangke susi padang 
pangallaran. 

14 Inde to dio la nanii torro tu olo'-olo' 
sikapan, iamotu mintu' olo'-olo', tu biasa 
torro ma'rampun, la mundan la kayo 

la membuya dao parande lentongna, 
perangii umba nakua tu ongngo'na 
ullendu'i pentiroan: iatu ampangna 
nalolinni apa tuan, belanna nasanggangi 
tau tu pareanna kayu arasi’. 

15 Tamote tu kota kasode-sode bang, tu 
tang untandai kamasussan, tu ma'kada 
lan penaanna nakua: Aku mannari, 

na moi misa’ tae’ tu senga'na. Umba 
nakua anna mempadang lo 'bangmo, 
sia napoinan kapelayoan olo'-olo' 
masuru! Minda-minda lendu' inde to 
dio mai la ma'uik-uik untelle-tellei sia 
nadullu-dullu. 

Yerusalem dipasala, belanna 
manoka mengkatoba' 


3:1-8 

1 Upu’ allona tu kota pabali-bali, sia 

maruttak sia ma'pakario-rio. 
2 Tae’ naperangii pa'pakilala, sia tae’ 
natarima peada’; tae” naposande' 
PUANG sia tae” namengkareke' lako 
Kapenombanna. 
3 Mintu” arungna dio lu tangngana susi 
bang singa umburrung-burrung, mintu' 
to ma'paolainna salu susi bang, guruk 
ke bongi, tu tang massesa sae lako 
melambi'na. 
4Mintu' nabinna ma'kada punala bang, 
iamoto ma'gau' tang maruru’; iatu to 
minaanna urruttakki mintu' apa maindan 
sia ullullu' Sukaran aluk. 
> Apa iatu PUANG malambu' dio lu 
tangngana: tae' Napogau'i tu tang 
malambu', melambi'oi Napasombooi 
Puang tu atoran malambu'Na, ianna 
masiangmo, sae dukami. Apa iatu to 
leko’ tae’ natandai siri’. 
6 Kusabu'imo tu ba'tu pira-pira bangsa: 
sanggangmo tu manarana dio tetuk 

kota, Kusanggangngimo tu batattana, 
naurunganni moi misa" tau tae'mo 
unnolai: iatu mintu' kotana daun 
lauanmo, tae'mo tau lan sia tae'mo tau 
umpa 'tondokki. 

7 Ma'kadaNa' Kukua: Kataku'Na' sia 
tarimai tu peada’; iake susito, iatu 
inanna tae' nala disabu'i situru' tu mintu' 
ukungan tu la Kuparampoanni. Apa 
natikarai pissan umpogau' tu mintu’ 
kakadakeanna. 

8 JTamoto, tayanNa', kadanNa PUANG, to 
allo la Kunii ke'de' unnala pangrampa: 
belanna mangkamo Kura'ta' la 
urrampunni tu bangsa sia umpulungi 
tu kadatuan, sia umbarrakanni tu 
kare'dekan ara'Ku lako tau iato mai, 
iamotu mintu’ kasengkean dukkungKu, 
belanna api kamangimburuangKu la 
umpurai nakande tu mintu' kuli'na 
padang. 


Pangallu' diona kasalamaran 


3:9-20 
9 Apa attu iato la Kuben lila senga’, tu 


masero, tu mintu' bangsa, anna sa'bu'i 
mintu' tau iato mai tu sanganNa PUANG, 

kumua anna sangmamullean umpassan 
kapengkaolan lako Puang. 

10 Lu sambalinna mai mintu’ salu Etiopia 
tu nanii sae tu to umpenombaiNa”, iamotu 
tau tisambo'Ku, la umpennoloanNa' 
pemala' sipatu dibaa lako Kaleku. 

11 Allo iato tae'mo mula masiri' 
belanna mintu' penggaurammu, tu 
mupobannangmo patodo tinting lako 
Kaleku, belanna la Kualai lan mai 
alla'mu tu mintu' to unnarrak tete 

dio kamatampoanna, sia tae'mo 

mula umpakapua kalemu dao buntu 
maindanKu. 

12 Sia la Kupatorro dio lu kalemi tu mai 
to mase-mase sia to bitti' sia iatu mai to 
umpentilindungi sanganNa PUANG. 

13 Tatu to torrona Israel tae'mo nala 
ma'pakario-rio ba'tu ma'kada tang 
tongan sia iatu lila pa'pakenan la tae'mo 
lan sadangna, belanna tau iato mai 

la ungkande riu dio padang kariuan 

sia la matindo sia tae'mo misa' tau la 
umpatirambanni. 

14 Mela'tekko, e anak dara Sion, 
unnarrakko, e Israel: sende paimanko 
sia ponno penaammu parannu-rannu, e 
anak dara Yerusalem. 

15 Napa'deimo PUANG tu 
kadiukungammu, Naputtaimo tu 
ualimmu. Iatu Datunna Israel, iamotu 
PUANG, lan lu tangngamu, tae'mo mula 
ungkataku'i tu kamandasan. 

16 Alo iato la ma'kada tu tau lako 
Yerusalem nakua: Da mumataku' e 
Sion, da mupopa'elo'nai langga' tu 
limammu. 

17 Tatu PUANG, Kapenombammu, 

lan lu tangnga'mu, iamotu to lalong 
mangrampanan. La parannu tu Puang 
umposendeko, la umpakappa kaleNa 
tete dio pa'kaboro'Na: la mela'tek sia 
unnarrak umpopaimanko. 

18 Mintu' tu to rosso penaanna, sikambela 
kasirampunan pa'gauran, manassa la 
Kurampun, inang naala bilangammu. 
Nati'tin kadilo'boan tu tau iato mai 
butung panglemba. 

19 Manasa attu iato la Kupapakkanni 

tu mintu' to umpakario-rioko, apa la 
Kurampanan tu to gento sia la Kurampun 
tu to tisambo”, belanna la Kupadadi misa’ 
kadipudian sia sanga kalelean tu tau 
iato mai, iamo tu to kaissanan siri'na lan 
mintu' lino. 


ZEFANYA 3.20 12 


20 Attu iato la Kupasaekomi, iamotu 
attu la Kunii urrampunkomi. Belanna 

la Kupadadikomi misa' sanga kalelean 
sia kadipudian dio lu mintu' bangsa dao 
kuli'na padang, ke Kupopembalimi tu 
dalle'mi dio pentiromi, kadanNa PUANG. 


HAGAI 


Pa'pakilala la umbangunni 
sule tu Banua Kabusungan 


1:1-15 (1:1-2:1) 

lTatonna taun ma'penduan 

kadatuanna Darius, bulan 
ma'pennannan, allo bunga'na bulan iato, 
saemi tu kadanNa PUANG nalopian nabi 
Hagai lako Zerubabel, anakna Sealtiel, to 
maraya Yehuda, sia lako Yosua, anakna 
Yozadak, tominaa kapua, nakua: 
2Inde sia tu kadanNa PUANGna mintu’ 
ma'dandan maritik, Nakua: Ma'kada te 
bangsa iate, nakua: Tae'pa nalambi'i tu 
allona, iamotu allo la dinii umbangunni 
sule tu banuanNa PUANG. 
3 Saemi tu kadanNa PUANGna lopian 
nabi Hagai, nakua: 
#Denraka tu attummi la torro lan 
banuammi tu melo rinding papanna na 
iate banua iate sanggangpa? 


HAGAI 1.5-10 2 


5Totemo, kadanNa PUANGna mintu’ 
ma'dandan maritik, Nakua: Tangnga' 
meloi tu apa urrampoikomi. 

6 Buda tu miambo', apa ia tu mialanna 
sidi'ri: kumandekomi, apa tae’ midia’; 
mangiru'komi, apa tae' nabossakomi, 
ma'pakeankomi, apa tae' namalassu 

tu kalemi, sia minda-minda tu male 
sumaro, untarima sarona lan poro'-poro' 
lo'po'. 

7 Inde sia tu KadanNa PUANGna mintu’ 
ma'dandan maritik, Nakua: Tangnga' 
meloi tu apa urrampoikomi. 

8 Malekomi langngan buntu unnala kayu, 
ammi bangunni sule te banua iate, 
manassa la naposende penaangku, 
angKu dipakala'bi, kadanNa PUANG. 

? Misanga pangrekenmi la buda, apa 
tonganna sidi'ri, apa iatommi patamami, 
Kupamurru'mi tama. Ma'apai nasusito?, 
kadanNa PUANGna mintu' ma'dandan 
maritik. Belanna bannang dio tu 
banuangKu, tu sanggangpa, na iatu 
kamu pantan umposara'komi banuammi. 
10]amoto na iatu langi’ 
umpatadangangkomi ambun, 

sia iatu kulina padang tae'mo 
napakendekangkomi burana. 


HAGAI 1.11-14 3 


11 Sia Kutambai tu pealloan karing 
urrampoi padang sia buntu, gandung, 
uai anggoro' ba'ru, minna' sia mintu' 
burana padang, tolino sia olo'-olo' sia 
mintu' panggaraga lima. 

12 Attu iato naperangiimi Zerubabel, 
anakna Sealtiel sia Yosua, anakna 
Yozadak, tominaa kapua, sia mintu' 
to buda, tu torronapa, tu gamaranNa 
PUANG, Kapenombanna, sia iatu 
kadanna nabi Hagai, tu Nasua PUANG, 
Kapenombanna, umparampoi lako tau 
iato mai, anna mataku' tu to buda dio 
olona PUANG. 

13 Ma'kadami Hagai, pesuanNa PUANG, 
tete dio pepasanNa PUANG, lako to buda, 
nakua: La Kurondongkomi kadanNa 
PUANG. 

14 Napatiakka'mi PUANG tu penaanna 
Zerubabel, anakna Sealtiel, to maraya 
Yehuda, sia penaanna Yosua, anakna 
Yozadak, tominaa kapua, sia penaanna 
mintu' to buda, tu torronapa, anna 
sae tu tau iato mai ungkarangi 

tu pengkarangan dio banuanNa 
PUANGna mintu' ma'dandan maritik, 
Kapenombanna tau iato mai, 


HAGAI 1.15-2.4 4 


15 (2-1) tonna allo ma'penduangpulo 
nna'pa' bulan ma'pennannan, taun 
ma penduan kadatuanna Darius. 


Kamala'biranna 
Banua Kabusungan ba'ru 


2:1-9 (2:2-10) 

2 1(2-2) Iatonna bulan ma'pempitu, 

allo ma'penduangpulo mmisa, saemi 
tu KadanNa PUANG, nalopian nabi Hagai, 
nakua: 
2(2-3) Pokadai lako Zerubabel, anakna 
Sealtiel, to maraya Yehuda, sia lako 
Yosua, anakna Yozadak, tominaa kapua, 
sia lako to buda, tu torronapa kumua: 
3(2-4) Mindaparakomi tu dennapa, 
untiroi tu kamala'biran dolona te banua 
iate? Umba nakua mitiro totemo? 
Tae'raka nasusi to apa matuna bang 
ditiro? 
4(2-5) Apa totemo, pabatta'i tu 
peanaammu, e Zerubabel, kadanNa 
PUANG, sia pabatta'i tu penaammu, e 
Yosua, anakna Yozadak, tominaa kapua, 
sia pabatta'i tu penaammi, e mintu' 
to budanna tondok, kadanNa PUANG, 
sia mengkarang tarru'komi, belanna 

Kurondongkomi, kadanNa PUANGna 
mintu' ma'dandan maritik, 

5 (2-6) situru' tu kada Kuallu' lako 
kalemi, tommi tassu' lan mai Mesir, 

sia tonna bendan tu PenaangKu lan 
tangngami: Da mimataku'. 

6 (2-7) Belanna inde sia tu kadanNa 
PUANGna mintu' ma'dandan maritik, 
Nakua: Sattu'mora, tae'mora namasai, 
angKu patigega'i tu langi' sia lino, tasik 
sia karangkeanna. 

7 (2-8) Ondongpi la Kupatigega' tu 
mintu' bangsa sia ianan maballona 
mintu' bangsa la sae, sia la Kuponnoi 
kamala'biran te banua iate, kadanNa 
PUANGna mintu' ma'dandan maritik. 

8 (2-9) Aku puangna tu mintu' salaka sia 
Aku puangna tu mintu' bulaan, kadanNa 
PUANGna mintu' ma'dandan maritik. 

9 (2-10) Iatu kamala'biran undinna 

te banua iate la mandu kapua na 

iatu kamala'biran dolona, kadanNa 
PUANGna mintu' ma'dandan maritik: sia 
lan inan iate la Kunii umpa'kamasean 
kasalamaran, kadanNa PUANGna mintu' 
ma'dandan maritik. 

Pangallu' diona kamauparan tonna 
dibangun sule tu Banua Kabusungan 


2:10-19 (2:11-20) 
10 (2-11) Iatonna allo ma'penduangpulo 
nna'pa' bulan ma'pengkasera, taun 
ma'penduan kadatuanna Darius, saemi 
tu kadanNa PUANG lako nabi Hagai, 
Nakua: 
11 (2-12) Inde sia tu kadanNa PUANGna 
mintu' ma'dandan maritik, Nakua: 
Totemo pekutananni lako to minaa tu 
diona tu battuananna Sukaran aluk, sia 
ma'kadako, kumua: 
12 (2-13) Iake denni misa' tau umbaa 
duku' maindan diong biring sambu'na, 
anna iatu biring sambu' iato urrua 
roti, utan sirau uainna, uai anggoro', 
minna’ ba'tu umbanna tu kande senga’, 
ma'dinraka maindan to? Mebalimi tu 
mintu' to minaa nakua: Tae. 
13 (2-14) Ma'kadami Hagai nakua. Iake 
denni misa' tau naruttakki batang rabuk, 
anna ruai ba'tu umbanna tu apa iato, 
ma'dinraka la maruttak to? Mebalimi tu 
mintu' to minaa nakua: La maruttak to. 

14 (2-15) Ma'kadami Hagai nakua : 
Susimo a'ganna te bangsa iate sia 
susimo a'ganna te to sangpetayanan iate 
dio oloKu, kadanNa PUANG, sia susimo 
a'ganna to tu mintu' pengkaranganna 
limanna, sia iatu apa napemalaran inde 
to dio, maruttak nasang. 

15 (2-16) Totemo la mipalan penaa tu 
mintu' apa dolo na allo iate, tonna 
tae'pa nadipasitoppo' tu batu dio Banua 
kabusunganNa PUANG, 

16 (2-17) tonna tae'pa nadadi mintu' 
apa iato, iake saemi tu tau lako 
patuku gandung, tu duangpulo suka'na, 
apa denri pessangpulo: iake saei 

lako pa'parran anggoro' la untimbai 
pellimangpulo lan mai inan iato, apa 
denri penduangpulo. 

17 (2-18) Kuparampoikomi kalangkoan 
sia pasi sia mintu' panggaraga 
limammi Kupata'pai uran batu, apa tae" 
kapengkilalammi lako Kaleku, kadanNa 
PUANG. 

18 (2-19) Palan penaai tu mintu' 

apa dolo na allo iate, iamotu allo 

ma penduangpulo nna'pa' bulan 
ma'pengkasera, randuk dio mai allo iato, 

tu dinii unnoton parandangan Banua 
kabusunganNa PUANG. Palan penaai: 

19 (2-20) Den paraka banne dao lu alang? 
Ondongpi ia duka tu garonto' anggoro', 
garonto' ara garonto' dalima sia garonto 
saitun tae' namembua. Randuk allo iate 
la umpa'benganNa' kamasakke-sakkean. 


4 


Pangallu' lako Zerubabel 


2:20-23 (2:21-24) 
20 (2-21) Iatonna ma'penduanna saemi 
kadanNa PUANG lako Hagai tonna allo 
ma'penduangpulo nna'pa' bulan iato, 
Nakua: 
21 (2-22) Pokadanni Zerubabel, to 
maraya Yehuda, kumua: La Kupatigega' 
tu langi' sia lino. 
22 (2-23) Sia la Kubalittua' tu mintu' 
isungan kadatuan, la Kusanggangi tu 
kuasa kadatuanna mintu' bangsa, la 
Kubalittua' tu mintu' kareta sia mintu' to 
dao, sia iatu darang sia pakkanarangna 
la pantan songka nakande pa'dangna 
solana. 
23 (2-24) Allo iato, kadanNa PUANGna 
mintu' ma'dandan maritik, la Kualako, 
Zerubabel, anakna Sealtiel, taungKu, 

kadanNa PUANG, angKu padadiko misa' 
sissin peca', belanna ikomo tu mangka 
Kupilei langsa’, kadanNa PUANGna 
mintu' na'dandan maritik. 


ZAKHARIA 


Petamba kumua 
namengkatoba' tu to Yehuda 


1:1-6 

1 1 Tatonna bulan ma'pengkarua taun 

ma'penduan kadatuanna Darius, 
saemi kadanNa PUANG, lako nabi 
Zakharia, anakna Berekhya, anakna Ido, 
Nakua: 
2|endu' tongan sengkeNa PUANG lako 
nene’ to dolomi, 
3 apa pokadai lako tau iato mai, 
kumua: Inde sia tu kadanNa PUANGna 
mintu' ma'dandan maritik, Nakua: 
Mengkatoba'komi lako Kaleku, kadanNa 
PUANGna mintu' ma'dandan maritik, 
angKu sule lako kalemi, kadanNa 
PUANGna mintu' ma'dandan maritik. 
4Da misusi nene' to dolomi, tu nanii 
mintu' nabi dolona mangka ma'kada 
nakua: Inde sia tu kadanNa PUANGna 
mintu' ma'dandan maritik, Nakua: 
Mengkatoba'komi dio mai kedo 


ZAKHARIA 1.5-7 2 


kadakemi sia penggauran kadakemi, 
apa tae" naperangii tau iato mai sia tae’ 
nadampangNa', kadanNa PUANG. 

> Tatu mintu’ nene’ to dolomi, umbamira 
nanii? Sia mintu' nabi tuoraka tontong 
sae lakona? 

6 Moi nasusito, apa iatu mintu’ kadangKu 
sia mintu' atorangKu, tu mangka 
Kupatangkean taungKu, iamotu mintu' 
nabi iato, tae'raka nalambi'i tu nene’ to 
dolomi, naurunganni mengkatoba', anna 
ma'kada nakua: Susi tanan penaanNa 
PUANGna mintu' ma'dandan maritik la 
umpogau'i lako kaleki, situru' kedoki sia 
situru' penggaurangki, susi dukamoto 
Napogau' lako kaleki? 


Patiro mendeata bunga'na, 
iamotu pakkanarang 


1:7-17 
7 Tatonna allo ma'penduangpulo nna'pa' 
bulan ma'pessangpulo misa, iamotu 
bulan Syebat, tonna taun ma'penduan 
kadatuanna Darius, saemi kadanNa 
PUANG lako nabi Zakharia, anakna 
Berekhya, anakna Ido, Nakua: 


ZAKHARIA 1.8-13 3 


8 Tatonna bongi kutiromi den misa’ 
muane ussakei darang balibi, anna 
tadang dio lu tangngana mintu’ garonto' 
murdu' dio to” inan madiong, sia dio 
boko'na den ba'tu pira-pira darang balibi, 
pilla” sia busa" dio boko'na. 

9 Mekutanana' kukua: Apara battuananna 
te mintu' te, o puangku? Mebalimi tu 
malaeka' kusipa'kadan nakua: La 
kupakitangko tu battuananna te 
mintu'na te. 

10 Mebalimi tu to bendan dio lu tangngana 
mintu’ garonto' murdu’, nakua: Iamo te 
tu Nasua PUANG male ullelei tu lino. 

11 Mebalimi tu tau iato mai lako 
Malaeka'Na PUANG, tu bendan dio lu 
tangngana mintu’ garonto' murdu’, 
nakua: Mangkamo kilelei tu lino, 
manassa iatu mintu’ lino marampa' 
tongan. 

12 Ma'kadami tu Malaeka'Na PUANG 
nakua: O PUANGna mintu' ma'dandan 
maritik, sangapapaKomi tang 
ungkamasei tu Yerusalem sia mintu' 
kota Yehuda, tu nanii kasengkeamMi 
pitungpulomo taunna? 

13 Nabalimi PUANG kada melo sia kada 
ma'pakatana tu malaeka' kusipa'kadan. 

14 Ma'kadami lako kaleku tu malaeka' 
kusipa'kadan nakua: Pa'peissananni, 
mukua: Inde sia tu kadanNa PUANGna 
mintu' ma'dandan maritik, Nakua: 
Lendu' tongan Kukamali'na tu Yerusalem 
dio Sion, angKu posara'i, 

15 apa lendu’ ia mare'dekna ara'Ku 

lako tu mintu' bangsa matampo, tu 
patunduan mepalulako kakadakean, moi 
tae” namandu tu kasengkeangKu. 

16 Tamoto, inde sia tu kadanNa PUANG, 
Nakua: La suleNa' lako Yerusalem 
situang kamamasean, anna dibangun 

tu banuangKu lan, kadanNa PUANGna 
mintu' ma'dandan maritik, sia iatu tinting 
pesuka' la dirittingan lan Yerusalem. 

17 Pa'peissanan tarru'i, mukua: Inde 

sia tu kadanNa PUANGna mintu' 
ma'dandan maritik, Nakua: Iatu mintu' 
kotaku la sebo pole tu melona, sia la 
Napakatanapa PUANG tu Sion sia Napilei 
langsa'pa tu Yerusalem. 


ZAKHARIA 1.18-21 5 


Patiro mendeata ma'penduanna, 
iamotu tanduk sia pande bassi 


1:18-21 
18 Ta'kala kubangunanmi tu matangku, 
kutiroi den tanduk a'pa. 
19 Mekutanamo' lako malaeka'”, tu 
kusipa'kadan, kukua: Apara battuananna 
te? Ma'kadami lako kaleku nakua: 
Iamote tu tanduk umpatisambo' Yehuda 
sia Israel sia Yerusalem. 
20 Mangkato Napakitammo' PUANG tu 
pande bassi a'pa'. 
21 Mekutanamo' kukua: Apa sae napogau 
te tau iate? Mebalimi nakua: Iamote tu 
mintu' tanduk, tu umpatisambo' Yehuda 
naurunganni moi misa" tau, tae" nabelai 
unnadongan ulunna, apa saemo te tau 
iate umpatirambanni tu tau iato mai 
sia umpempananni tu tandukna mintu' 
bangsa, tu unnangka' tandukna unnea 
tondok Yehuda, la umpatitale'i male. 

Patiro mendeata ma'pentallunna, 
iamotu muane untoe ulang pesuka' 


2:1-5 

2 t Kubangunanni tu matangku, angku 

tiroi misa” muane untoe ulang 
pesuka'" 
2 Mekutanamo' kukua: Umba la muolai? 
Nabalimo' nakua: La malena' ussuka' 
Yerusalem, la untiroi ba'tu la sangapai 
sangka'na sia landona. 
3Manassa iatonna malemo lako tingayo 
tu malaeka' kusipa'kadan, malemi tu 
misa' malaeka' senga' umpessitammui, 
“anna ma'kada lako tu malaeka' senga', 
nakua: Ma'dondoko male muma'kada 
lako tu to mangura, mukua: Iatu 
a'ganna Yerusalem la susi misa" kota 
tang dibenteng, napobua' kabudanna 
tau sia patuoan lan. 
“Sia Aku kalena la napobenteng 
api tiku lao, kadanNa PUANG, sia la 
napokamala'biran lan. 


ZAKHARIA 2.6-10 7 


Puang Matua lan lu 
tangngana taunNa 


2:6-13 
6 Madoi'komi, madoi'komi. Mallaikomi lan 
mai tondok rampe daanna lu! kadanNa 
PUANG, belanna mangkamokomi 
Kupatisambo' lako a'pa' matanna angin, 
kadanNa PUANG. 
7 Madoi'komi, lendokangkomi kalemi lako 
Sion, e kamu, tu torro sikandappi' anak 
dara Babel. 
8 Belanna, inde sia tu kadanNa 
PUANGna mintu' ma'dandan maritik, tu 
kamala'biranNa ussuana', diona mintu’ 
bangsa, tu mangka umpangrampaikomi 
— belanna minda-minda tu urrumbukomi, 
iamo urrumbu mata taunNa -, 
9Nakua: Manassa la Kupakedo tu 
limangKu lako tau iato mai, anna 
pangrampai tu to mengkanorong lako 
kalena. Attu iato la mitandai, kumua 
mangkamo' Nasua PUANGna mintu' 
ma'dandan maritik. 
10 Mela'tekko sia parannu-rannuko, e 
anak dara Sion! belanna manassa la 

sae'Na angKu torro lan lu tangngamu, 
kadanNa PUANG. 

11 Allo iato buda bangsa la mengkara'pa 
lako PUANG sia dadi taungKu. Sia la 
torroNa' lan lu tangngamu. Attu iato la 
mutandai, kumua mangkamo' Nasua 
PUANGna mintu' ma'dandan maritik lako 
kalemu. 

12 Attu iato la Naala PUANG tu Yehuda la 
Napomana' dao padang maindan sia iatu 
Yerusalem la Napilei langsa' dukapa. 

13 Ma'pakappakomi, e mintu' angge 
menono”, dio oloNa PUANG belanna 
ke'de'mo dio mai to” inan maindanNa. 


Patiro mendeata ma'penna'pa'na, 
iamotu Yosua dibilang malolo 


3:1-10 

1 Undinnato Napakitammo' tu Yosua, 

tominaa kapua, bendan dio olona 
Malaeka'Na PUANG, anna bendan tu 
deata bulituk dio sa'de kananna la 
umparapa'. 
2 Apa ma'kada tu PUANG lako deata 
bulituk, nakua: Nagarrakko PUANG, 
e deata bulituk, ondongpi PUANG, tu 
mangka umpilei langsa' Yerusalem, la 

unggarrakko. Tae'raka na iate tu misa' 
lalotin disintak lan mai api? 

3 Tatu Yosua ma'pakean mariga tonna 
bendan dio olona Malaeka' iato. 
4Ma'kadami tu Malaeka' iato sia nakua 
lako tu tau iato mai, tu bendan dio 
oloNa: Lossokanni dio mai kalena tu 
pakean mariga. Mangkato ma'kadami 
lako Yosua, Nakua: Kupa'dei tu 
kakadakeammu dio mai kalemu, angKu 
pakeiko pakean pa'gauran. 
5Ma'kadamo' kukua: La dipassapui tali 
bate” masero tu ulunna. Nataliimi tali 
bate” masero tu ulunna sia napakei 
bayu lamba’, tonna bendan dio ren tu 
Malaeka'Na PUANG. 

6 Napakilalami Malaeka'Na PUANG tu 
Yosua, Nakua: 

7 Inde sia tu kadanNa PUANGna mintu’ 
ma'dandan maritik, Nakua: lake muturu'i 
tu mintu' lalanKu sia mukaritutui tu apa 
Kupatagerangko, manassa la muparenta 
tu banuangKu sia la mukampai duka tu 
tarampakKu, angKu elorangko male sola 
tu tau bendan inde te. 

8 Ma'perangiko, Yosua, tominaa kapua, 
la iko la mintu' solamu tu unno'ko dio 
tingayomu - belanna iatu tau iato mai 

iamo muane dipotanda kalle-kallean - 
tonganna la Kupasae tu taungKu, iamo 
tu Taruk. 

9 Tonganna iatu batu, tu Kupadio 
tingayona Yosua - dio misa' batu iato, 
nanii pitu mata -, Aku kalena la ussura'i 
tu sura'na, kadanNa PUANGna mintu’ 
ma'dandan maritik, sia sangallori la Kunii 
umputtai tu kakadakeanna tondok iate. 
10 Attu ia dukato, kadanNa PUANGna 
mintu' ma'dandan maritik la pada 
mitambai tu solami diong lu garonto' 
anggoro' sia diong lu garonto' saitun. 


Patiro mendeata ma'pellimanna, 
iamotu tongkonan palita 
sia da'dua garonto' saitun 


4:1-14 

1 Sulemi tu malaeka' kusipa'kadan, 

anna tundanna' susito untundan to 
mamma.. 
2 Ma'kadami lako kaleku nakua: Apara 
mutiro? Mebalimo' kukua: Untirona' 
misa' tongkonan palita bulaan nasang, 
anna toppo' daona lu tu inan minna’, pitu 
tu palitanna, susi duka tu sulingna pitu 
lako tu palita daona lu, 

3 Sia da'dua garonto' saitun untongloi 
daona lu, misa' dio sa'de kananna na 
misa' dio sa'de kairinna tu inan minna'. 
14Mebalimo' lako tu malaeka' 
kusipa'kadan kukua: O puang, 

apara battuananna te? 

5 Mebalimi tu malaeka' kusipa'kadan 
nakua: Tae'raka mutandai apara 
battuananna te? Ma'kadamo' kukua: Tae' 
kutandai, puang. 

6 Ma'kadami lako kaleku nakua: Inde 
sia tu kadanNa PUANG lako Zerubabel 
Nakua: Tangia tete dio kamatotoran 
sia tangia tete dio kamasa'garan, 
sangadinna tete dio PenaangKu, 
kadanNa PUANGna mintu' ma'dandan 
maritik. 

7 Mindarako, e buntu malangka'? Dio 
tingayona Zerubabel la dadiko padang 
marante, la natassu'i tu batu daona 

lu naunnarrak-arrak tu tau, nakua: 
Salama', salama' lako kalena. 

8 Saemi tu kadanNa PUANG lako kaleku, 
Nakua: 

9 Mangkamo naoton Zerubabel te 
parandanganna te Banua iate, naia duka 
la ussundunni, ammi issanni kumua 


ZAKHARIA 4.10-14 12 


Nasuana' PUANGna mintu' ma'dandan 
maritik lako kalemi. 

10 Belanna mindara tu untapa' allo 
nanii bitti'pa tu mintu' apa? Manassa la 
parannu penaanna tu tau iato mai, ke 
natiroi tu batu petimbang lan lu limanna 
Zerubabel. - Iate pitu apa iate iamotu 
matanNa PUANG tu umpenunu mintu' 
lino tiku lao. 

11 Mebalina' lako kukua: Apara 
battuananna tu da'dua garonto' saitun 
tu dio kananna sia kairinna tongkonan 
palita iato? 

12 Ma'penduannamo' ma'kada lako 
kukua: Apara battuananna tu da'dua 
tangke saitun, tu nalolongi mintu' saitun 
susi bulaan unnola da'dua suling bulaan? 
13 Ma'kadami lako kaleku nakua: 
Tae'raka mutandai apara battuananna tu 
apa iato? Mebalimo' kukua: Tae” puang. 
14 Ma'kadami nakua: Iamote tu da'dua 
to diminnakki, tu bendan dio oloNa 
Puangna mintu' lino. 


ZAKHARIA 5.1-4 13 


Patiro mendeata ma'pennannanna 
iamotu sura’ tilulun mettia’ 


5:1-4 

5 t Kubangunan pole'omi tu matangku, 

angku tiroi, tonganna den misa' sura' 
tilulun mettia’. 
2 Mekutanami lako kaleku nakua: Apara 
tu mutiro? Mebalimo' kukua: Untirona' 
misa” sura’ tilulun mettia’, tu duangpulo 
siku landona na sangpulo siku babana. 
3Ma'kadami lako kaleku nakua: Iamote 
tu tampak ropu, tu tassu' lako mintu' 
tondok: situru' sura" iate minda-minda 
tu boko manassa la disabu'i randuk attu 
iate, sia situru' sura” iate minda-minda tu 
umpalao sumpa tang tongan la disabu'i 
randuk attu iate. 
4Aku umpatassu'i te tampak ropu iate, 
kadanNa PUANGna mintu' ma'dandan 
maritik, anna rampo tama banuanna 
to boko sia tama banuanna to umpalao 
sumpa tang tongan tete dio sangangKu 
sia ma'bongi lan banuanna, anna 
sanggangi tu kayu pa'pasitammuanna 
sia ia duka tu batunna. 

Patiro mendeata ma'pempitunna, 
iamotu baine unno'ko' lan epa 


5:5-11 
> Mangkato saemi mengkareke' tu 
malaeka' kusipa'kadan sia ma'kada lako 
kaleku nakua: Bangunanni tu matammu 
ammu tiroi tu apa tassu' totemo. 
6 Mekutanamo' kukua: Apara to? 
Mebalimi naku: Iamoto tu misa' epa, tu 
tassu' totemo. Ma'kada pole'omi nakua: 
Susito tu rupanna lan lu mintu' tondok. 
7 Denmi misa” pesambo tumarra lotong 
diangka', nainde to dio unno'ko" tu misa" 
baine lan epa. 
8 Ma'kadami malaeka' nakua: Iamote 
tu a'ganna katangmekaalukan. 
Napessambakammi rokko tangnga epa, 
anna pempananni tu tumarra lotong 
sanglontok dao babana. 
9 Kubangunammi tu matangku kutiroi, 
den da'dua baine mengkareke', umballa' 
pani'na lan angin, belanna ma'pani' susi 
tambolang. Anna angka'i tu epa iato 
tama alla'na langi' na lino. 

10 Mekutanamo' lako tu malaeka' 
kusipa'kadan, kukua: Umba la naolai te 
tau iate umbaai tu epa? 

11 Mebalimi lako kaleku nakua: La 

lu lako tondok Sinear, nadio la nanii 
umpabendananni misa' banua. Ianna 
mangkamo te, diomo to' inanna nanii 
umpatorroi. 


Patiro mendeata ma'pengkaruanna, 
iamotu a'pa' kareta 


6:1-8 

1 Kubangunan pole'omi tu matangku, 

kutiroi den a'pa' kareta tassu' lan 
mai alla'na da'dua buntu. Na iatu buntu 
iato, buntu tambaga. 
2 Dio tu kareta bunga'na nanii darang 
balibi, dio kareta ma'penduanna nanii 
darang bolong, 
3 dio kareta ma'pentallunna nanii darang 
busa' naiatu ma'penna'pa'na' nanii 
darang saleko, mintu'nato darang 
mawatang. 
4Mekutanamo' lako tu malaeka' 
kusipa'kadan kukua: Apara battuananna 
te, puang? 

> Mebalimi tu malaeka' iato lako kaleku 
nakua: Iate apa iate tassu’ dio mai 
inanna sikandappi' Puangna mintu’ lino, 
nalulako a'pa' mata angin dao langi’. 
6Jatu kareta nariu’ darang bolong male 
rekke tondok rampe Daanna lu, iatu 
busa'na male unturu'i, na iatu salekona 
male sau' tondok rampe Lo'na lu. 

7 Tassu'mi tu darang mawatang, morai 
male ullelei te lino: ma'kadami Nakua: 
Malemokomi ullelei te lino. Malemi ullelei 
te lino. 

8 Mangkato metambami lako kaleku 

sia ma'kada Nakua: Manassa iatu 
malenamo rekke tondok rampe Daanna 
lu, umparapa' penaangKu lan tondok 
rampe Daanna lu. 


Makota dipasakkaran Yosua: 
a ganna Taruk dipa'peissanan 


6:9-15 
9 Saemi kadanNa PUANG lako kaleku, 
Nakua: 
10 Tarimai tu pamengan dio mai to 
dipali', iamotu dio mai Heldai, Tobia 
na Yedaya, na iko allo ia bangsiamote 
mumale, mutama banuanna Yosia, 

anakna Zefanya, tu nanii ma'bongi to 
rampo dio mai Babel. 

11 Alai tu salaka sia bulaan mugaragai 
misa” makota, ammu palangnganni 
ulunna Yosua, anakna Yozadak, tominaa 
kapua, 

12 sia ma'kadako lako, mukua: Inde sia 
tu kadanNa PUANGna mintu' ma'dandan 
maritik, Nakua: Manassa la den misa' 
muane diganti Taruk. Iamo la tuo diong 
mai inanna sia iamo la umbangunni tu 
Banua kabusunganNa PUANG. 

13 Ondongpi Iamo la umbangunni tu 
Banua kabusunganNa PUANG sia la 
umpopake kamala'biran sia la unnisung 
dao isungan kapayunganna butung to 
ma'parenta dao isungan kapayunganna. 
Dio kananna la den misa' to minaa 
anna iatu kada situru', tu umpabu'tu 
kasalamaran naparitangnga sola duai. 
14Na jatu makota iato la torro lan 
banua kabusunganNa PUANG dipotanda 
kapengkilalan diona Heldai, Tobia, 
Yedaya na Yosia, anakna Zefanya. 

15 Tatu to mambela la sae umbangunni 
tu Banua kabusunganNa PUANG, 

ammi tandai, kumua PUANGna mintu' 
ma'dandan maritik ussuana' lako kalemi. 

late iannate la dadi, ke miperangii sia 
mipalan penaai tu kadanNa PUANG, 
Kapenombammi. 


Tae" gai'na tu ma'puasa, 
ke tae'i naden menturu' 


7:1-14 

1 Iatonna taun ma'penna'pa'na 

kadatuanna Darius, tonna 
allo ma'penna'pa'na bulan 
ma'pengkaseranna, iamotu bulan 
Kislew, saemi kadanNa PUANG lako 
Zakharia. 
2TJatu to Betel ussuamo Sarezer sia 
Regem-Melekh sola tu mai taunna Ia 
undaka' pa'kamaseanNa PUANG, 
3 sia la mekutana lako tu mai to minaa, 
tu dio banuanNa PUANGna mintu' 
ma'dandan maritik, sia lako mintu' 
nabi, nakua: Sipatura'ka la tumangi’ sia 
ma'puasa lan bulan ma'pellima, susitu 
kipogau' ba'tu pirang-pirang taunmo 
lendu'na? 
4Attu iato saemi kadanNa PUANGna 
mintu' ma'dandan maritik lako kaleku, 
Nakua: 


ZAKHARIA 7.5-11 19 


> Pokadai lako mintu’ tau lan lu tondok 
sia lako mintu' to minaa, kumua: 
Iammi mapuasa sia umbating lan 
bulan ma'pellima sia bulan ma'pempitu 
lan pitungpulomo taun lendu'na, 
tonganrokomika ma'puasa belanna Aku? 
6 Sia iammi kumande sia mangiru', 
tae'raka nakamu kalena kumande sia 
mangiru'? 

7 Tang susi dukaraka to tu diona mintu’ 
kadanNa PUANG tu Napa'peissanan 
nalopian mintu' nabi dolona, tonna 
torroipi tau tu Yerusalem sola mintu' 
kota untikui sia tonna rapa'pa sia tonna 
torroipi tau tu padang rampe Lo'na lusia 
Padang Merrantena?- 

8 Lako duka Zakharia sae tu kadanNa 
PUANG -: 

9Inde sia tu kadanNa PUANGna 
mintu' ma'dandan maritik, Nakua: 

La bulo lollongkomi ma'paolai salu 

sia sipatiroangkomi pa'kaboro' sia 
kamamasean: 

10 sja da mipakario-rioi tu baine balu, 
pia biung, to sae, sia to bongko sia da 
misitangnga' kadake lan penaammi. 

11 Apa manoka ma'perangi tu tau 

iato mai, umpatanan palempengna la 


ZAKHARIA 7.12-14 20 


mangea sia nasissing tu talinganna, da 
naperangii. 

12 Sia napamakarra' tu penaanna 

susi intan, kumua da naperangii tu 
pangadaran sia kada, tu Naparampo 
PUANGna mintu' ma'dandan maritik lako 
kalena tete dio PenaanNa, tu nalopian 
mintu' nabi dolo. Iamoto napodenni 
kasengkean kapuaNa PUANGna mintu' 
ma'dandan maritik. 

13 Susitu katangma'perangianna tau iato 
mai, tonna tambai Puang, la susi dukato 
tu tau iato mai metamba, apa tae' 
Kutananni talinga, kadanNa PUANGna 
mintu' ma'dandan maritik. 

14 Tamoto la Kupamurru'i tu tau iato 
mai susi angin bara' lako ma'rupa- 
rupa bangsa, tu tae' natandai, sia 

la disanggang tu tondok naboko'i, 
naurunganni moi misa' tau tae'mo lu 
lako lu dio mai lan tondok iato. Susimoto 
tu tau iato mai umpopempadang lo'bangi 
tu tondok maballo. 

Pangallu' diona kasalamaran 


8:1-23 

1 Undinnato saemi kadanNa PUANGna 

mintu' ma'dandan maritik susite: 
2 Inde sia tu kadanNa PUANGna mintu’ 
ma'dandan maritik, Nakua: Lendu' 
Kukamali'na tu Sion, angKu posara'i. 
Kukamali' tongan, angKu posara'i. 
3 Inde sia tu kadanNa PUANG Nakua: 
La suleNa' lako Sion, angKu torro lan 
Yerusalem: iatu Yerusalem la disangai 
kota kamarurusan, na iatu buntunNa 
PUANGna mintu' ma'dandan maritik, la 
diganti buntu kamaindanan. 
“Inde sia tu kadanNa PUANGna mintu’ 
ma'dandan maritik, Nakua: La den pole' 
tu to matua muane sia baine unno'ko' 
dio lu tana lapang Yerusalem, pantan 
untoe tekken, belanna tarru' matuamo. 
> Sia dio duka lu tana lapang kota iato 
la ponno tu pia muane sia pia baine 
maningo. 
6 Inde sia tu kadanNa PUANGna mintu’ 
ma'dandan maritik, Nakua: Moi nakalle- 
kallean tu mintu' apa iate dio pentirona 
te bangsa torronapa, umbaniapa nala 

kalle-kallean dio pentiroKu? KadanNa 
PUANGna mintu' ma'dandan maritik. 

7 Inde sia tu kadanNa PUANGna mintu’ 
ma'dandan maritik, Nakua: Tonganna 

la Kurampanan tu taungKu dio mai 
tondok kabu'tuan allo sia dio mai tondok 
kalambunan allo. 

8 La Kupasule tu tau iato mai anna torro 
lan Yerusalem. Tau iato mai la dadi 
taungKu na Aku la dadi Kapenombanna 
situang kamarurusan sia kamaloloan. 

9 Inde sia tu kadanNa PUANGna mintu’ 
ma'dandan maritik, Nakua: Pamatoto'i 
tu limammi, e kamu, tu urrangii te kada 
iate sun dipudukna nabi allo iate, tu tuo 
tonna dioton tu parandangan banuanNa 
PUANGna mintu' ma'dandan maritik, 
ijamotu Banua kabusungan, la dibangun. 
10 Belanna dolo dio mai attu iato tae' 
naappa' saro ra'ta'na tu tau, tang me'duk 
tu patuoanna: tae” kamanamananna to 
male sia to sae napobua' uali: ondong 
pissan Kuroso tu mintu' tolino nasipakka. 
11 Apa totemo tae'mo Kususi dolona lako 
te bangsa torronapa, kadanNa PUANGna 
mintu' ma'dandan maritik. 

12 Belanna iatu banne diambo' la dadi, 
iatu garonto'na anggoro' la membua, 

iatu padang la membura sia iatu 

langi” la umpato'do ambunna: angKu 
pa'kamasean nasangi te lako te bangsa 
torronapa la napomana'. 

13 Susitu mangkakomi dadi kada tampak 
ropu dio lu mintu' bangsa, e to Yehuda 
sia to Israel, la susi dukakomito la dadi 
pa'passakke, belanna Kukamaseangkomi 
kasalamaran, da mimataku, pamatoto'i 
tu limammi. 

14 Belanna inde sia tu kadanNa PUANGna 
mintu' ma'dandan maritik, nakua: 
Susimoto tu tanan penaangKu la 
umparampoikomi kamandasan, tonna 
pare'dekki nene" to dolomi tu ara'Ku, 
kadanNa PUANGna mintu' ma'dandan 
maritik, Kuurunganni tang menassanmo, 
15 susi dukato te allo iate dennomo 
tanan penaangKu la umpogau' melo lako 
Yerusalem sia lako to Yehuda: iamoto da 
mimataku'. 

16 Inde sia tu mintu’ apa la mipogau", 
iamotu la sipokadangkomi tu tonganna, 
ma'paolaikomi salu lan lu babanganmi 
situang kamalamburan, anna bu'tu 
karapasan, 

17 sia da misitangnga' kadake lan 
penaammi sia da miporai tu umpalao 

sumpa tang tongan, belanna Kukagi'gi' 
te mintu’ apa iate, kadanNa PUANG. 

18 Sia rampo duka tu kadanNa PUANGna 
mintu' ma'dandan maritik lako kaleku, 
Nakua: 

19 Inde sia tu kadanNa PUANGna 
mintu' ma'dandan maritik, Nakua: Iatu 
pa'puasa lan bulan ma'penna'pa'na, 
ma'pellimanna, ma'pempitunna 

sia ma'pessangpulona la membali 
kasendean sia kaparannuan, ondongpi 
pa'maruasan ponno kapaimanan lako to 
Yehuda: iamoto sipatu la mikamali' tu 
tonganna sia karapasan. 

20 Inde sia tu kadanNa PUANGna 
mintu' ma'dandan maritik, Nakua: La 
saeomo ba'tu pira-pira bangsa sia to 
umpa tondokki buda kota, 

21 Sia iatu tau lan misa” kota la male lako 
misa'nao, nama'kada nakua: Maikomi 
anta pada male umpengkamoyai 
pa'kamaseanNa PUANG sia undaka' 
PUANGna mintu' ma'dandan maritik: 
morai dukana' male lako. 

22 Ondongpi, buda to sangpetayanan 
sia bangsa tarompo' la sae undaka' 
PUANGna mintu' ma'dandan maritik 

dio Yerusalem sia umpengkamoyai 
pa'kamaseanNa PUANG. 

23 Inde sia tu kadanNa PUANGna mintu' 
ma'dandan maritik Nakua: Allo ia 
dukato la sangpulo tu tau dio mai 
mintu' bangsa ma'rupa-rupa basana 

la untoe, ondongpi la natoe tongan tu 
tampak bayu lamba'na to Yahudi, anna 
ma'kada nakua: La moraikanni undi 
unturu'komi, belanna kirangimo, kumua 
Narondongkomi Puang Matua. 


PenggauranNa PUANG lako tu mai 
to sibala lembang Israel 


9:1-8 

lInde sia tu kada 

Napa'petanggungan Puang Matua, 
iamotu kadanNa PUANG. latu Puang 
diomo tondok Hadrakh, sia Damsyik 
tu inan Nanii torro, belanna PUANG, 
umpata'pai mata tu mintu’ to senga’, 
susi dukato tu mintu' suku Israel: 
2 Ondongpi ia duka tu Hamat, tu 
nasikandean sia iatu Tirus sola 
Sidon, moi nasangtumba madaona tu 
kapaissananna, 

3 Sia moi nabangunan kalena benteng 
tu Tirus sia moi napopa'toppo'-toppo' 
tu salaka susi barra'-barra' sia bulaan 
butung pullan dio lu batatta. 

4Manassa, la Natalo Puang sia la Natuan 
tu rinding tembo' bentengna tama tasik, 
sia iatu kota la pura diballa api. 

5 La natiro Askelon anna mataku", susi 
duka tu Gaza anna ma'parondo sia 
Ekron, belanna iatu apa narannuan la 
dipakasiri', attu iato iatu datu la pa'de 
dio mai Gaza sia iatu Askelon tae'mo tau 
la untorroi. 

6| an Asdod la nanii torro tu to disese, 
sia la Kusabu'i tu mintu' apa napokapua 
penaanna to Filistin. 

7 La Kupatoyang tu rara lan mai 
sadangna sia iatu apa megi'giran lan 
mai alla' isinna sia ia duka tu torronapa 
la Napotau Kapenombanta, naurunganni 
butung to misa” pangulu suku lan 
Yehuda, na iatu to Ekron la susito Yebus. 
8 La torroNa' ungkampai banuangKu 
tiku lao unnea tuntunan surodadu tu 
male sule, sia tae'mo nala ullaoi tu 

to ma'pakario-rio, belanna totemo 
matangKu kalenamo untiroi. 

Diona datu Sion 


9:9-10 
9 Sila'tekangko, e anak dara Sion, 
unnarrak-arrakko, e anak dara 
Yerusalem! Manassa iatu datummu 
saemo lako kalemu, malambu' sia 
pasau’, umpamadiongan penaanna, sia 
ussakei keledai, iamotu keledai laki, 
anakna keledai birang. 
10 Attu iato la Kuputtai tu mintu' 
kareta dio mai Efraim sia darang dio 
mai Yerusalem, sia ia duka tu pana 
dipake parari, sia la umpakalelean 
kamarampasan lako mintu' bangsa, sia 
iatu kaparentanna la randuk dio mai 
tasik sae lako tasik sia dio mai Salu sae 
lako randan langi’. 


Diona kadirampananan 
sia kapataloan 


9:11-17 
11|a Kurampanan duka tu to dirampa 
dio lu kalemu lan mai bubun tu tae’ 
uainna tu belanna umpotoding rara 
kasibasseammu. 

12|a sulekomi tama kota benteng, e 

to ditarungku, tu den siapa rannunna: 
allo ia duka te Kupa'peissananni, kumua 
la Kupakkanniko melo manglokkon 
penduan. 

13 Belanna la Kue'teran Kaleku tu Yehuda 
susito pana, la Kupatorro dao pana tu 
Efraim, sia la Kusarrang tu anakmu, e 
Sion, sirari anakmu, e Yunani, sia la 
Kupadadiko misa' padangna to lalong. 
14 La sombo tu PUANG lako tau iato mai 
sia iatu anak panaNa la tassu' susito kila 
sia Puangta PUANG la umpannoni napiri 
tanduk sia la ke'de' naturu' angin bara' 
rampe lo'na lu. 

15 PUANGna mintu' ma'dandan maritik Ia 
urrerungi tu tau iato mai, naurunganni 
mangampello', ondongpi nalullu' tu batu 
pelobang: la mangiru' tu tau iato mai, 
namareko napobua' uai anggoro,', sia la 
ponno rara tu tau iato mai susi pindan 
pa'pi'pikan sia susi tetuk inan pemalaran. 
16 Allo iato, PUANG, Kapenombanna, Ia 
urrampananni tu tau iato mai susi domba 
ma'baanan: iatu taunNa susi tuntunan 
dombaNa, ondongpi sangtinti parimata 
dio makotaNa, tu la pandillak-dillak lan 
tondokNa. 


7 

17 Manassa, lendu’ tongan ia kapuana 
kasalamaranna tu tondok iato, 
ondongpi lendu' tongan ia kapuanna 
kamaballoanna! Iatu gandung 
umpamaloboran pia muane sia iatu uai 
anggoro' ba'ru umpamarumbo pia baine. 


PUANG manna tu umpa sae uran 


10:1-2 

1 0 1 Palakui tu uran dio mai PUANG, 

ke attunnai uran tampak, PUANG 
umpadadii tu kila” mellepa' sia la 
Napasaean uran kamban tu tau iato mai, 
sia Nakamasean mintu' tau tu tananan 
maluna dio pa'lakna. 
2 Belanna iatu balo' tau umpokada 
apa tae' bua'na, iatu to pakita-kita 
untiro patiro mendeata kamorang- 
morang, unnulelean ba'tu pira-pira tindo 
ma'pakena, sia umpokada pa'pakatana 
tae” gai'na. lamoto nasalamba-salao lu 
lako lu dio bang mai tu tau iato mai susito 
tuntunan domba, tu lan kapussakan, 
belanna tae' to mangkambi'na. 

Diona kapataloan sia 
kasuleanna to Israel 


10:3-12 
3Dukkumi tu kasengkeangKu lako 
mintu’ to mangkambi' sia la Kuukung 
tu mintu' domba laki, apa PUANGna 
mintu' ma'dandan maritik ungkaritutui tu 
domba ma'baananNa, iamotu to Yehuda, 
sia umpadadii susi darang malinta" lan 
kasirarian. 
4Dio mai tau iato mai la nanii bu'tu tu 
batu petau, dio mai tau iato mai la nanii 
bu'tu tu tana' tenda, dio mai tau iato 
mai la nanii bu'tu tu pana dipake lan 
kapararian, sia dio mai tau iato mai la 
nanii pada bu'tu tu mintu' to paa. 
3 Sia iatu tau iato mai butung to lalong, tu 
ullese so'mak dio lu lalan lan kasirarian: 
ondongpi parari tu tau iatu mai, belanna 
Narondong PUANG, apa iatu mai to 
ussakei darang la kasirisan. 
6 Tenmoto la Kupamatoto' tu to Yehuda 
sia urrampanan to Yusuf, ondongpi, 
la Kupasulei tu tau iato mai, belanna 
Kukamasei, sia iatu a'ganna la susi 
tonna tae'pa Kutibei. Belanna Akumo 

tu PUANG, Kapenombanna, sia la 
Kuperangii tu tau iato mai. 

7 Attu iato iatu tau iato mai la susito 
lalong lu dio mai Efraim, sia la parannu tu 
penaanna susito napobua' uai anggoro": 
sia ia duka tu mintu' anakna muane Ia 
untiroi, anna parannu sia sende paiman 
tu penaanna diona PUANG. 

8 La Kuongli' tu tau iato mai sia la 
Kupasirampun, belanna la Kurampanan 
tu tau iato mai, sia la memba'ka' susi 
dolona. 

9 Moi angKu patisambo'i tu tau iato mai 
dio lu mintu' bangsa, apa dio lu tondok 
mambela manassa la nakilalaiNa', iamoto 
la tuo tu tau iato mai sola mintu' anakna 
sia la sule. 

10 Ondongpi la Kusolan sule tu tau 

iato mai lan mai tondok Mesir sia la 
Kurampun dio mai Asyur, angKu solanni 
lako padang Gilead sia lako Libanon: apa 
tang la ganna'mo lako tau iato mai. 

11 Attu iato iatu tau iato mai la ullamban 
tasik lan kapussakan sia la ussambakki 
bombang tu tau iato mai lan lu tasik: sia 
mintu' malikunna Nil la marangke. La 
susimoto tu mintu' apa napomatampo 

Asyur la songka, sia iatu tekken 
kapayunganna Mesir la pa'de. 

12 La Kupabatta' tu tau iato mai tete dio 
PUANG, anna lolang tete dio sanganNa, 
kadanNa PUANG. 


Kasangganganna Libanon na Basan 


11:1-3 

1 Bungka'i tu mintu’ ba'bamu, e 
1 1 Libanon, anna purai api tu mintu' 
garonto' arasi'mu. 
2Sumarroko, e sanoba', belanna 
songkamo tu arasi’, sia diratoimo tu 
mintu’ kayu umbalumbun, sumarrokomi, 
e mintu' jati dio Basan, belanna 
tibambangmo tu pangala' tamman. 
3 perangii tu sarrona to mangkambi' 
belanna sanggangmo tu kamala'biranna, 
perangii tu burrungna singa mangura, 
belanna iatu kamaballoanna Yordan 
sanggangmo. 


ZAKHARIA 11.4-7 33 


Diona da'dua to mangkambi' 


11:4-17 
“Inde sia tu kadanNa PUANG, 
Kapenombangku, Nakua: Kambi'i tu 
mintu' domba la ditunu. 
> Tatu tau unnallii untunui, apa nasanga 
tae' nasala': iatu tau umbalukanni 
ma'kada nakua: Mintu' kadipudian 
lu lako PUANG, belanna sugi'mo': 
iatu mintu’ to mangkambi'na tae’ 
ungkasayangi. 
6 Belanna tae'mo Kula ungkasayangi tu 
to untorroi kuli'na padang, kadanNa 
PUANG; manassa la Kusorong tu mintu 
tolino tama limanna padanna tolino 
sia tama limanna datunna; na tau iato 
mai la umpopempadang lo'bangi te lino 
sia tae'mo Kula urrampananni lan mai 
limanna tau iato mai. 
7 Tamoto kukambi'i tu mintu’ domba 
la ditunu - iamo napobannang to 
namakario-rio dio lu mintu’ domba 
angku alai tu tekken da'dua, misa’ 
kusangai Pa'kaboro'na iatu misa’ Pa'pori, 
susimoto kunii ungkambi'i tu tuntunan 
iato. 


, 

8 Tatu to mangkambi' tallu kuratoimo 
lan sangbulan, belanna tappumo tu 
kasa'barasangku lako sia nakanoka 
dukamo' tu tau iato mai. 

9 Mangkato ma'kadamo' kukua. Tae'mo 
kula ungkambi'komi, iatu to la mate, 
nake matei, latu la diratoinna, nake 
diratoi, na iatu torronapa nake pada 
ungkande duku' solana. 

10 Kualami tu tekkenku, tu disanga 
Pa'kaboro', angku le'toi, kuurunganni 
umpokai tu basseku, tu mangka kutanan 
sola mintu' bangsa. 

11 Susimoto tu apa iato dipoka tonna allo 
iato; susi dukamoto iatu makario-riona 
dio lu mintu' domba, tu umpalanna' 
penaa, unnissanni, kumua iamote tu 
kadanNa PUANG. 

12 Ma'kadamo' lako tau iato mai kukua: 
lake misangai melo, benmo' tu saroku, 
apa iake tae'i, elo'namo! Natimbangmi 
tu saroku tallungpulo batu salaka. 

13 Apa ma'kada tu PUANG lako kaleku 
Nakua: Pembuanganni lako to tumampa 
kurin: iatu allinna masuli' naanggaranNa' 
tau iato mai! Kualami tu tallungpulo 
batu salaka, angku pembuanganni lako 

to tumampa kurin, tu lan banuanNa 
PUANG. 

14 Mangkato kule'toomi tu tekken 
ma'penduangku, tu disanga Pa'pori, 
kuurunganni umpoka kasiuluranna 
Yehuda na Israel. 

15 Mangkato ma'kadaMi tu PUANG lako 
kaleku Nakua: Alanomoko kalemu 
pareanan to mangkambi' baga. 

16 Belanna manassa la Kupadenan misa' 
tu to mangkambi' lan tondok, iamotu 
tang umparinaa apa la sanggang, 
tang undaka' apa tisambo,, tang 
umpoinaa umpamondo apa bangke, 
tang ungkaritutui apa tang pakulle, 
sangadinna la ungkande duku” olo'-olo' 
malompo sia la nase'bu kanukunna. 

17 Upu’ allona tu to mangkambi' 

tae" gai'na, tu umpopa'elo'na mintu’ 
dombana. Narampoimira pa'dang tu 
takia'na sia iatu mata kananna! La 
kope tu takia'na, anna maraun tu mata 
kananna. 

Yerusalem dipatama 
limbu sia dirampanan 


12:1-9 


12 lInde sia tu kada 
Napa'petanggungan Puang 
Matua, iamotu kadanNa PUANG diona 
Israel. Susite tu kadanNa PUANG, tu 
umballa' langi' sia umparandanganni lino 
sia ungkombong penaanna tolino lan 
ba'tengna. 

2Tatu Yerusalem la Kupadadi misa’ 
irusan nanii apa palango lako mintu' 
bangsa tiku lao; ondongpi la urrampoi 
duka Yehuda, ke dipatama limbui tu 
Yerusalem. 

3 Attu iato iatu Yerusalem la Kupadadi 
misa' batu tu manassa la naangka' 
mintu' to sangpetayanan: apa mintu' tu 
tau unnangka'i, manassa la nabangkei 
tongan tu kalena. Sia mintu' bangsa Ian 
te lino la sirampun ullilingi. 

4 Attu ia dukato, kadanNa PUANG, la 
Kuparampoi katirambanan tu mintu' 
darang, sia la Kupabomboan tu mintu' 
to ussakei: lako mintu' to Yehuda la 
tontong tibungka' tu matangKu, apa iatu 

mintu' darangna to sangpetayanan la 
Kupabuta. 

> Attu iato iatu mintu’ pangulu 
pa'rapuanna Yehuda la ma'kada lan 
penaanna nakua: Iatu to lan Yerusalem 
misa' lima matoto' lako kaleku tete dio 
PUANGna mintu' ma'dandan maritik, 
Kapenombanna tau iato mai. 

6 Allo iato iatu mintu’ pangulu 
pa'rapuanna Yehuda la Kupasusi 

misa’ puaro lan lu alla” kayu sia la 
Kupasusi misa” sulo lan lu alla” patuku: 
iamoto la napurai nakande tu mintu’ 
to sangpetayanan dio kananna sia dio 
kairinna tiku lao, apa iatu Yerusalem la 
tontong bendan dio inanna, iamotu dio 
Yerusalem. 

7 La Narampanan PUANG dolo tu tendana 
Yehuda, kumua na iatu passattuanna 
rapunna Daud sia to lan Yerusalem, da 
napakapuai na Yehuda. 

8 Allo iato PUANG la urrerungi tu mintu’ 
to lan Yerusalem, naminda-minda tu 
titodo dio lu tau iato mai allo iato la 
susi Daud, na iatu bati'na Daud la susi 
Puang Matua, sia la sangtinti Malaeka'na 
PUANG dio tingayona tau iato mai. 

9 Allo iato la Kudakaran lalan ussanggangi 
tu mintu' bangsa sae ullaoi Yerusalem. 


Bating diona to dirok 


12:10-14 


10 Lako to lan tongkonan layukna 
Daud sia lako to lan Yerusalem Ia 
Kubarrakan tu Penaa kamaturu-turuan 
sia passambayang: iatu tau iato mai 

la mentiro lako tu to mangka narok, 
anna sa'buranni bating, susito umbatingi 
anak tungga”, ondongpi la si'dan-si'dan 
untangi'i butung to untangi'i anak 
pa'bung'a. 

11 Allo iato la den bating kapua 

dio Yerusalem, susi bating diona 
Hadad-Rimon diong lombok Megido. 

12 Mintu' tau lan tondok la ussa'bu' 
bating, pantan simisa'-misa' pa'rapuan: 
pa'rapuanna manna bati'na Daud sia ia 
manna tu mintu' bainena, pa'rapuanna 
manna bati'na Natan sia ia manna tu 
mintu' bainena: 

13 pa'rapuanna manna bati'na Lewi sia ia 
manna tu mintu’ bainena: pa'rapuanna 
manna Simei sia ia manna tu mintu' 
bainena: 

14 jatu mintu’ pa'rapuan senga’, pantan 
simisa'-misa' pa'rapuanna sia pantanni 
simisa'-misa' bainena. 


La diputtai tu mintu' kamenomban 
lako deata sia pa'nubua' tang tongan 


13:1-6 

1 3 1 Allo iato la tibungka' tu misa’ 

kalimbuang lako bati'na Daud sia 
to lan Yerusalem la umbasei sia usseroi 
kasalan. 
2 Sia allo iato, kadanNa PUANGna mintu’ 
ma'dandan maritik, la Kuputtai tu sanga 
dipa'deatainna lan mai tondok iato, 
naurunganni tae’ lenmo nala ungkilalai 
tau iato mai: sia ia duka tu mintu’ nabi 
sia penaa bulituk la Kupa'dei lan mai 
tondok. 
3]anna denpa misa” tau ma'nubua”, 
manassa iatu ambe'na sia indo'na, tu 
undadianni, la ma'kada lako nakua: 
Tae'mo mula tuo, belanna mangkamoko 
ma'kada tang tongan tete dio sanganNa 
PUANG; ondongpi iatu ambe'na sia 
indo'na, tu undadianni, la untobokki, ke 
ma nubuaii. 

4 Allo iato iatu mintu’ nabi pantan 

la masiri, diona mintu’ patiro 
mendeatanna, ke ma'nubua'i, sia 
tae'mo nala ma'bayu lamba' kebulu Ia 
ma'kada tang tongan. 

> Sangadinna pantan la ma'kada nakua: 
Tae' aku kumisa' nabi te, aku te misa'na 
to mukkun padang, belanna bitti'pa' 
naallimo' tau. 

6 Sia iake ma'kadai tau lako nakua: 
Ma'apari tu mintu' bangke dio alla' 
takia'mu? la mebali nakua: Iatu iannato, 
belanna dibambana' lan banuanna 
sangmaneku. 


, 


Iatu to mangkambi' dibamba 
natisambo' mallai tu pangkambi'na 


13:7-9 
7E pa'dang tinonokko, ta'pai tu 
to mangkambi'Ku ta'pai tu muane 
marengke'Ku, kadanNa PUANGna 
mintu' ma'dandan maritik: ba'tai tu to 
mangkambi', naurunganni sisarak-sarak 
tu domba: sia la Kubalik tu limangKu 
unta'pai tu bitti'na. 
8 Lan lu mintu' tondok, kadanNa PUANG, 
duang taanna tu la disabu'i sia la ka'tu 

sunga'na, apa iatu sangtaanna la torro 
lan tondok. 

“Tatu taa tallunna to, la Kupatama 

api, sia la Kupakombong susito salaka 
napakombong tau, ondongpi la kusudi, 
susito bulaan nasudi tau. La nasa'bu' tau 
iato mai tu sangangKu sia la Kuperangii. 
La ma'kadaNa' Kukua: Iatu tau iato 
mai taungKu sia ma'kada duka tu tau 
iato mai nakua: Iatu PUANG iamo 
Kapenombangku. 


PUANG umpaombo' 
Kalena dao buntu Saitun 


14:1-7 

14 1 Manassa la sae misa” alloNa 

PUANG, la dinii untaa-taai lan lu 
benteng tembo mu tu pangrampa diala 
dio mai kalemu. 
2 Attu iato la Kurampun tu mintu' bangsa 
urrarii Yerusalem: iatu mai kota la ditalo, 
iatu mai banua la dipangrampai sia 
latu mai baine la diparuku digau' sala. 
Sesena tu pa'tondokan la male dipali' 
apa iatu torronapa tu to buda tae' nala 
disabu'i lan mai kota iato. 

3 Attu iato la tassu' tu PUANG, anNa 
sirari tu mintu' bangsa iato susitu 
kapararianNa dolona, tonna allo 
kasirarian. 

4Allo iato la mellese tu lette'Na dao 
buntu Saitun, tu dio tingayo Yerusalem 
rampe matallona, attu iato iatu buntu 
Saitun la tipa'dua ma'palulako rampe 
matallo sia lako rampe matampu' dadi 
misa” lombok tarru' kapua, iatu sesena 
buntu iato menono' ma'palurekke, 

na iatu sangsesena pole'o menono' 
ma'palusau'. 

5 Attu iato la mallaikomi rokko lombok 
buntungKu, belanna iatu lombokna buntu 
iato la sumpu sae lako Azal, ondongpi la 
mallaikomi, susi kamallaiammi dio mai 
lino” tonna linona Uzia, datu Yehuda. Sia 
iatu PUANG, Kapenombangku, la sae 
sola mintu' to masero. 

6 Allo iate tae'mo nala den arrang 
mala'bi' sia iatu uai tae'mo namakko: 

7 ondongpi iatu iannato la mennallo 
bangmo - tu kaissanan lako PUANG - tu 
tangia allo sia tangia bongi: apa ianna 
makaroenmo, la masero. 

Diona kadatuanNa PUANG 


14:8-21 
8 Allo ia dukato ba'tu pira-pira 
kalimbuang boba la lolong lan mai 
Yerusalem, sesena la lu lako tasik rampe 
matallo na iatu sesena la lu lako tasik 
rampe matampu': moi anna pealloan, 
moi anna attu madingin la dadi susito. 
9 Sia PUANG la dadi datu lan mintu' lino: 
allo iato la misa'ri tu PUANG sia iatu 
sanganNa la misa" dukari. 
10]atu mintu’ padang tiku lao la dadi 
susi Padang marante randuk dio mai 
Geba sae lako Rimon, rampe lo'na lu 
Yerusalem; iatu kota iato la dipamatande 
sia la tontong dio inanna, randuk dio 
mai babangan Benyamin sae lako inan 
babangan dolo, sae lako babangan Tetuk, 
sia randuk dio mai menara Hananeel sae 
lako pa'parran anggoro' datu. 
1i La natorroi tau tu kota iato, sia tae'mo 
ukungan pasabu'i, sangadinna iatu 
Yerusalem la torro marampa'. 
12 Inde sia tu kasanggangan tu la 
Napata'pa PUANG lako mintu' bangsa, tu 
ullaoi Yerusalem: la Napapoppong Puang 

tu duku'na ke marassanpi bendan, sia 
la pu'pu' tu matanna lan lo'ko'na, sia la 
poppong tu lilana lan sadangna. 

13 Ondongpi, allo iato la den kamarukkan 
kapua dio lu tau iato mai, tu Napaden 
PUANG, naurunganni pantan Ia 
undammak limanna solana, sia pantan 
la unnangka' limanna unnea solana. 

14 Ondongpi, ia duka tu Yehuda Ia urrarii 
Yerusalem, na iatu iananna mintu' 
bangsa tiku lao la dirampun, iamotu 
bulaan, salaka sia pakean tarru' buda. 
15 Sia iatu mintu’ darang, bagala”, 
unta, keledai sia mintu' patuoan, tu 
lan kaponan surodadu iato la narua 
kasanggangan susite kasanggangan 
iate. 

16 Mintu' tu torronapa tu mintu’ bangsa, 
tu ullaoi Yerusalem, la male, ke taunoi 
menomba lako olona Datu, iamo tu 
PUANGna mintu’ ma'dandan maritik, sia 
la umpakaraya allo kapua pekalumban. 
17 Apa umba-umba tu suku dao kuli'na 
padang tae' namale lako Yerusalem 

la menomba lako olona Datu, iamotu 
PUANGna mintu' ma'dandan maritik, 
manassa tae' nala sae uran lako kalena. 

18 Sia jake tae'i namale sia sae tu 
sukunna to Mesir, tu tae' nato'doi uran, 
la sae duka tu kasanggangan, tu la 
Naparampo PUANG lako mintu' bangsa, 
tu tae” namale umpakaraya allo kapua 
pekalumban. 

19 La susimote tu ukunganna to Mesir 
sia mintu' bangsa, tu tae' namale 
umpakaraya allo kapua pekalumban. 

20 Allo iato la tisura' dio lu mintu’ 
giring-giring darang susite nakua: 
Dipamaindanan PUANG, sia iatu mintu' 
kurin lan banuanNa PUANG la susi pindan 
pa'pi'pikan dio tingayo inan pemalaran. 
21 Ondongpi mintu' kurin lan Yerusalem 
sia lan Yehuda dipamaindanan PUANG, 
naurunganni mintu' to memala' ma'din 
sae sia la napantollo'i. Sia allo iato 

la tae'mo to Kanaan lan banuanNa 
PUANGna mintu' ma'dandan maritik. 


MALEAKHI 


Bungkaran kada 


1:1 
lInde sia misa' kada 
Napa'petanggungan Puang Matua, 
iamotu kadanNa PUANG lako Israel 
nalopian Maleakhi. 


Pa kaboaro'Na PUANG 
untonno' Israel 


1:2-5 
2 Kukaboro'ikomi, kadanNa PUANG. Apa 
ma'kadakomi mikua: Umbara Mikua 
umpapayanni tu pa'kaboro'Mi? Tae'raka 
nasiulu'na Yakub tu Esau? kadanNa 
PUANG. Moi nasusito, Kukaboro'i tu 
Yakub, 
3 apa iatu Esau Kukabiri' sia iatu 
buntunna Kupopendadi lo'bangmo sia 
latu taa mana'na Kusa'biangan lako 
serigala dio padang pangallaran. 


MALEAKHI 1.4-6 2 


“Take ma'kadai tu Edom nakua: 
Mangkamokanni disanggangi, apa la 
kibangun sule tu inan daun lauan - 
manassa inde sia tu kadanNa PUANGna 
mintu' ma'dandan maritik, Nakua: Moi 
nabangunni tu kotana, apa inang la 
Kusanggang, la nasangai tau tu tau iato 
mai: lili katangmekaalukan, sia: bangsa 
narua kasengkeanNa PUANG tontong 
sae lakona. 

> Take natiroi matammi tu iannato, la 
ma'kadakomi mikua: Pasareongan tu 
PUANG, moi nadio duka lu salianna lili'na 
Israel. 


To minaa tang umpakala'bi' 
kamaseroanna pemala' 


1:6-14 
61atu pia muane ungkasiri' ambe'na, 
sia misa' kaunan ungkasiri' puangna. 
late Aku te, ke misa'Na' Ambe’, umbanii 
tu pa'pakaraya lako Kaleku? Sia iate 
Aku te ke misa'Na' Puang, umbanii tu 
kamatakuran lako Kaleku? kadanNa 
PUANGna mintu' ma'dandan maritik 
lako kalemi, e mintu' to minaa, tu 
umpamatuna sangangKu. Moi susito, 


MALEAKHI 1.7-10 3 


ma'kadakomi mikua: Apara kipotete 
umpamatuna sangamMi? 

7 Umbaakomi pemala' kadake langngan 
inan pemalarangKu. Ammi ma'kada 
kumua: Apara kipotete ma'gau' tang 
melo lako Kalemi? Belanna mikua: Iatu 
medaNa PUANG apa dipamatuna. 

8 Na iake umbaakomi misa” patuoan buta 
dipopemala', tae'raka nakadake to? lake 
umbaakomi misa' patuoan gento, ba'tu 
masaki, tae'raka nakadake to? lake 
mipennoloanni lako to maraammi tu apa 
susito, la nakalo' siarokomika penaanna, 
ba'tu matanaraka untirokomi? kadanNa 
PUANGna mintu' ma'dandan maritik. 
?Jamoto, pamalinomi tu penaaNa Puang 
Matua, anNa katuru-turuiki! Denmo tu 
gau'mi susito. Umbanii apa Na la matana 
untirokomi moi misa' duka! kadanNa 
PUANGna mintu' ma'dandan maritik. 

10 Melo ke den misa' tau dio kalemi, tu 
untutu' ba'ba, kumua da mipadukku 
punala bang api dao inan pemalarangKu! 
Tae' nakalo'komi penaangKu, kadanNa 
PUANGna mintu' ma'dandan maritik, 

sia tae' Kuporai tu pemala' natangke 
limammi. 

11 Belanna dio mai tu inan nanii berre' 
mata allo sae lako naninna lambun, 
pasareongan tu sangangKu dio lu 
mintu' bangsa, sia dio mintu' inan dinii 
umpennoloan dupa sia pemala' masero 
tu sangangKu, belanna pasareongan 
sangangKu dio lu mintu' bangsa, 
kadanNa PUANGna mintu' ma'dandan 
maritik. 

12 Apa mipamatuna tu sangangku, 
belanna mikua: Iatu medaNa PUANG 
apa tang melo, sia iatu apa dao, iamotu 
kande, iamo dipamatuna to. 

13 Sia ma'kadakomi mikua: Tiromi, 
lendu' ia tu sara"! Mipessa'da-sa'dai, 
kadanNa PUANGna mintu' ma'dandan 
maritik: mipennoloan tu apa dirampa, 
apa sondo’, sia apa masaki. Iammi 
pennoloanni tu pemala' susito, la 
nakalo'raka penaangKu untarimai diong 
mai limammi? kadanNa PUANG. 
14Tampak ropu duka lako tu to 
ma'pakena, ke denni misa’ patuoan laki 
lan tuntunanna, tu mangka nadandi 
lan pangallonanna, apa napennoloan 
tu misa' patuoan tu den tattanna 

lako PUANG! Belanna Aku te, Datu 
pasareongan, kadanNa PUANGna mintu' 

ma'dandan maritik, sia metakuran tu 
sangangKu dio lu mintu' bangsa. 


Tampak ropu dipa'peissanan lako 
to minaa tang umpogau' 
tongan pengkaranganna 


2:1-9 

1 Totemo, e mintu’ to minaa, kamu 

napatu te apa dipa'peissanan iate: 
2Jake tae'i miperangii sia tae” mipalan 
penaai, ammi pangke'i tu sangangKu, 
kadanNa PUANGna mintu' ma'dandan 
maritik, la Kuparampo tu tampak ropu 
lako kalemi, sia la Kupopembali tampak 
ropu tu pa'passakkemi: ondongpi 
mangkamo Kupopembali tampak ropu, 
belanna tae' mipalan penaai. 
3Tonganna, la Kupa'peissanan tu 
tampak ropu lako bati'mi, sia tai la 
Kutampolakanni tu lindomi, iamotu 
tai pa'gaurammi, ondongpi la nariu' 
sembangkomi tau inde to lako. 
4Attu iato la mitandai, kumua 
Kupa'peissanammo te kada iate lako 
kalemi, kumua anna manda' tu basseKu 
sola Lewi, kadanNa PUANGna mintu' 
ma'dandan maritik. 

> Tatu basseKu tu Kutanan sola, iamotu 
katuoan sia kamarampasan: mangkamo 
Kukamaseanni tu iannato, kumua 

anna mengkaola, anna kataku'Na' sia 
nakagiangi tu sangangKu. 

“Tatu pangadaran manappa' diona 
Sukaran aluk lan sadangna na iatu 
kakelokan tae' diappa' dio pudukna. 
Lolang tu tau iato mai ussikadamakanNa 
situang kamarampasan sia bulo lollong, 
sia buda tau napatibalik dio mai 
kakadakean. 

7 Belanna iatu pudukna to minaa 
unnanna kapaissanan sia lan mai 
sadangna nanii tau undaka' pangadaran 
diona Sukaran aluk, belanna iamo misa' 
pesuanNa PUANGna mintu' ma'dandan 
maritik. 

8 Apa iatu kamu sepangmokomi dio 
mai lalan pa'pangada'mi diona Sukaran 
aluk napobannang buda tau titodo: 
mipakadake tu basse sola Lewi, kadanNa 
PUANGna mintu' ma'dandan maritik. 
?Tamoto Kupopendadikomi to dilo'bo 
sia dipopengkadiongan dio tingayona 
mintu' to buda, belanna tae' mituru'i tu 
mintu' lalanKu sia mipelindo tu tau, ke 
mipa'pangadaranni tu Sukaran aluk. 


1 

Dipasala tu katangmarurusan 
lan tananan dapo' 


2:10-16 
10 Tae'raka namisa'ri Ambe'ta sola 
nasang? Tae'raka namisa'ri tu Puang 
Matua umpadadiki”? Ma'apari tala 
sipogauranra tang maruru' sia 
umpamatuna basse nene' to dolota? 
11 Tatu Yehuda ma'gau' tang maruru'mo 
sia iatu penggauran megiangan 
dipogau'mo lan Israel sia lan Yerusalem, 
belanna iatu Yehuda umpamatuna apa 
maseroNa PUANG, tu Nakamali, sia 
umpobaine anakna deata to salian 
bangsa. 
12 Kenna pisanniori PUANG tu to ma'gau' 
susito lan mai tendana Yakub, sae lako 
bati'na sia moi umpemalaran pemala' 
lako PUANGna mintu' ma'dandan maritik. 
13 Tatu ma'penduanna mipogau', susite, 
iamotu mipasitutu'i uai matammi tu inan 
pemalaranNa PUANG, ke tumangi'komi 
sia sumarro, belanna tae'mo Nasailei 
tu pemala' sia tae'mo Natarimai diong 
mai limammi butung to apa nakalo' 
penaanNa. 

14 Sia ma'kadakomi mikua: Ma'apai 

to? lamotu belanna PUANGmo tu sa'bi 
lan alla mu anna bainemu, tommu 
mangurapa, tu munii tang maruru'mo 
totemo, moi na iamo dodo'mu sia baine 
tonganmu. 

15Tae' misa” tau umpogau'i susito, tu 
batta' penaanna, belanna apara nadaka' 
tu tau iato misa'? Bati'na Puang Matua. 
Katangkinni tu penaammi, da mituru' 
kamoraiammi sia da mima'gau' tang 
maruru' lako bainemi tommi mangurapa. 
16 Belanna Kukabiri' tu kasitantangan, 
kadanNa PUANG, Kapenombanna 

Israel sia iatu kedona to umpasitutu'i 
kamasa'garan tu bayu lamba'na, 
kadanNa PUANGna mintu' ma'dandan 
maritik. Iamoto, katangkinni tu 
penaammi, da mituru' kamoraiammi sia 
da mima'gau' tang maruru'. 


La sae tu PUANG mangukung 


2:17-3:5 
17 Mipabo'yok tu PUANG napobua' mintu' 
kadammi. Ammi ma'kada kumua: Apara 
kipabo'yokanNi? Iamotu belanna mikua: 
Minda-minda tu umpogau' kadake iamo 

melo dio pentiroNa PUANG, na iatu to 
susito nakalo' penaanNa: umbara Nanii 
tu Puang Matua umpaden ukungan? 
lTonganna, Kusua pesuangku, tu 
la umparandan lalan dio oloKu: 
simpolo saemi tu Puang, tu midaka', 
lako Banua kabusunganNa, iamotu 
Malaeka' kasibassean tu mikamali'. 
Tonganna la sae, kadanNa PUANGna 
mintu' ma'dandan maritik. 
2 Apa mindara ungkullei umpatananni 
tu allo kasaeanNa, sia mindara ma'din 
la bendan, ke sombol? Belanna susi 
api to ma'kombong sia susi sabun to 
ma'galantang. 
3Belanna la unno'ko' ungkombong 
salaka sia umpamatasakki. La usseroi 
bati'na Lewi sia la ussudii susi bulaan sia 
salaka, kumua anna pemalaranni lako 
PUANG tu pemala' situang kamaloloan. 
4 Attu iato iatu pemala'na Yehuda sia 
Yerusalem la naala penaanNa PUANG, 
susitu allo dolo-dolona sia taun lendu’. 
>La Kureke'komi ma'paolai salu, sia 
madoi'Na' umpasalai tu to balik mata, tu 
to pasandak salu lako rampanan kapa, 
tu to umpalao sumpa tang tongan, tu 
to umpatadang sarona to sumaro, tu 

to umpakario-rio baine balu sia pia 
biung, tu to untumpu to sae, apa tae' 
hakataku'Na', kadanNa PUANGna mintu’ 
ma'dandan maritik. 


Pa'pakilala la mengkatoba' 


3:6-12 
6 Tonganna, Aku te, iamotu PUANG, tang 
leluk, na kamu, iamotu bati'na Yakub, 
tae” midisabu'i. 
7 Randuk dio mai linona nene" to dolomi, 
miboko 'imo tu apa Kupondok sia tae'mo 
mikaritutui. Sulemokomi lako Kaleku, 
angKu sule duka lako kalemi, kadanNa 
PUANGna mintu' ma'dandan maritik. Apa 
mikuaora: Bannang apara angki la sule? 
8 Ma'dinraka tu tolino urrampa apanNa 
Puang Matua? Moi tae” nama'din 
mirampa duka tu apangKu. Ma'kadakomi 
mikua: Umbara kikua urrampai, tu 
apamMi? Bannang dio pissan taa 
sangpulona tu mintu' apa sia pa'duruk. 
9 Narampoikomi tampak ropu, namoi 
susito mirampa duka tu apangKu, e 
kamu mintu' bangsa. 
10 Baa nasangi tu pissan taa sangpulona 
mintu' apa tama inan pangrampunan, 

kumua anna den kande lan banuangKu, 
tobaNa' tu diona to, kadanNa PUANGna 
mintu' ma'dandan maritik, ke tae'i 
Kubungkarangkomi pentiroanna langi' 
sia umbarrakanni lako kalemi tu 
kamauparan sebo. 

11 Take susito la Kutampakki ropu tu batik 
londong, ammi pomeloi, kumua da na 
sanggangi tu bura padangmi sia kumua 
iatu garonto' anggoro' dio pa'lakmi tae' 
nala tang menta'bi' lako kalemi, kadanNa 
PUANGna mintu' ma'dandan maritik. 

12 Sia mintu' bangsa la ussa'bu' pa'pudi- 
pudian, kumua maupa'komi belanna 

la dadikomi misa’ padang dikamali', 
kadanNa Puangna mintu' ma'dandan 
maritik. 


Kasisengaranna to 
malambu' na to kelok 


3:13-18 
13 Ma'kada layuk bangkomi tu diona 
Aku, kadanNa PUANG. Apa ma'kadakomi 
mikua: Apara kisipa'kada-kadai tu diona 
Kalemi? 
14Ma'kadakomi mikua: Tae' gai'na tu 
mengkaola lako Puang Matua; apara 

tapomaupa' ungkaritutui tu parentaNa 
sia iake lolangki' ma'pote dibolong 

dio oloNa PUANGna mintu' ma'dandan 
maritik? 

15 Na totemo tapokada kumua maupa' tu 
to matampo, tangia kumua manaman 
manna, moi naumpogau' kakelokan, 
ondongpi natoba duka tu Puang Matua, 
anna tilendok siapa. 

16 Attu iato iatu mintu' to ungkataku' 
PUANG pada sipa'kada-kada, kumua: 
Napalan penaa sia Narangi PUANG 

sia dio oloNa den disura' tu misa' 
sura' kapengkilalan, napomeloi tu to 
ungkataku' PUANG sia umpakala'bi' 
sanganNa. 

17 Tatu tau iato mai la dadi apangKu, 
lan to allo la Kupasakka', kadanNa 
PUANGna mintu' ma'dandan maritik. 
Sia la Kukaduttu', susito misa” ambe” 
ungkaduttu' anakna, tu mengkaola lako 
kalena. 

18 Attu iato la balik tu penaammi, ammi 
tiroi tu kasisengaranna to malambu' sia 
to kelok, sia kasisengaranna minda tu 
mengkaola lako Puang Matua na minda 
tu tae” namengkaola lako Kalena. 

Diona alloNa PUANG 


4:1-6 

4 1 Belanna manassa la sae tu allo iato 

ma' lana-lana susi dapo' api. Attu 
iato, mintu' to matampo, sia mintu' to 
umpogau' kakelokan la susi dalame, sia 
iatu allo la sae la umballa tau iato mai 
—, kadanNa PUANGna mintu' ma'dandan 
maritik - naurungan moi iatu aka” sia 
moi iatu tangke tae'mo ditampean tau 
iato mai. 
2 Apa lako kamu tu ungkataku' 
sangangKu la berre' tu mata allo 
kamaloloan nadiongna lu pani'na la 
den kamalekean, la tassu'komi sia 
mekkondong-kondong susi anak sapi 
sun lan mai lantangna. 
3 La milullu' tu mintu’ to kelok, belanna la 
membarra'-barra' diong pala" lette'mi lan 
to allo la Kupasakka, kadanNa PUANGna 
mintu' ma'dandan maritik. 
4La mikilalai tu Sukaran alukna Musa, 
taungKu, tu Kupokadanni dao Horeb, 
anna karitutui mintu' to Israel, iamotu 
apa dipondok sia atoran. 

> Tonganna la Kusua lako kalemi tu nabi 
Elia, ke tae'pi nasae tu allo tarompo' 
metakuranNa PUANG. 

6 JTamo la umpatibalikki tu penaanna 
mintu' ambe' lako anakna sia penaanna 
mintu' anak lako ambe'na, kumua da 
Kusae ussabu'i tu tondok butung pepayu. 


MATEUS 


Ossoronna nene'Na Yesu Kristus 


1:1-17 
Luk. 3:23-38 


lInde sia tu ossoran nene'Na Yesu 
Kristus, anakna Daud, anakna 
Abraham. 
2 Anna Abraham undadian Ishak na Ishak 
undadian Yakub na Yakub undadian 
Yehuda sola siulu'na: 
3 anna Yehuda undadian Peres na Zerah 
dio Tamar, na Peres undadian Hezron; 
na Hezron undadian Ram: 
“anna Ram undadian Aminadab na 
Aminadab undadian Nahason: na 
Nahason undadian Salmon: 
“anna Salmon undadian Boas dio Rahab; 
na Boas undadian Obed dio Rut: na Obed 
undadian Isai. 
6 Na Isai undadianni tu Daud, datu. 
Anna Daud undadian Salomo dio baine 
umbalui Uria: 

7 anna Salomo undadian Rehabeam; 

ha Rehabeam undadian Abia: na Abia 
undadian Asa: 

8na Asa undadian Yosafat: na Yosafat 
undadian Yoram, na Yoram undadian 
Uzia; 

9na Uzia undadian Yotam; na Yotam 
undadian Ahas; na Ahas undadian 
Hizkia; 

10 na Hizkia undadian Manasye; na 
Manasye undadian Amon: na Amon 
undadian Yosia: 

ll ha Yosia undadian Yekhonya sia 
siulu'na tonna dipalengka' tau lako 
Babel. 

12 Na undinna tonna mangka tau 
dipalengka' lako Babel, undadiammi 
Sealtiel: na Sealtiel undadian Zerubabel: 
13 na Zerubabel undadian Abihud: na 
Abihud undadian Elyakim, na Elyakim 
undadian Azor: 

14 anna Azor undadian Zadok: na Zadok 
undadian Akhim: na Akhim undadian 
Eliud: 

15 ha Eliud undadian Eleazar: na Eleazar 
undadian Matan: na Matan undadian 
Yakub: 


MATEUS 1.16-20 3 


16 ha Yakub undadian Yusuf, muanena 
Maria: iamotu Maria undadian Yesu, tu 
digente' Kristus. 

17 Tatu mintu' osso'na tempon dio mai 
Abraham sae lako tonna Daud, sangpulo 
a'pa' papa'na, na tempon dio mai Daud 
sae lako tonna dipalengka' tau lako 
Babel, sangpulo a'pa' duka papa'na: 
na tempon dio mai tonna dipalengka' 
tau lako Babel sae lako tonna Kristus, 
sangpulo a'pa' duka siao papa'na. 


Diona kadadianNa Puang Yesu 
Kristus AnakNa Puang Matua 


1:18-25 
Luk. 2:1-20: Yes. 7:14 


18 Tatu kadadianNa Yesu Kristus susite: 
Iatonna sikampa Yusuf tu Maria, indo'Na, 
tonna tae'pa nasisola, manassami 
kumua ma'tambuk tu Maria diona 
kamatotoranNa Penaa Masallo'. 

19 Tatu Yusuf muanena, tu belanna 

ia misa' to malambu' penaanna, sia 
moka la umpalaoi siri'na, la moraimi 
urrampanan buni bangi. 

20 Apa iatonna susimo tangnga'na to, 
nakita tindomi tu malaeka'Na Puang 

misa’, nakua: E Yusuf, tarukna Daud, 
da mubata unnalai tu Maria mupobaine, 
belanna iatu natambuk lu dio mai Penaa 
Massallo". 
21|a undadian misa’ pia muane la 
musangai Yesu, belanna Iamo, tu la 
urrampanan taunNa dio mai mintu' 
kasalanna. 
22 Mintu'nato dadimo kumua anna 
sundun tu apa Napokada Puang tu sun 
dio pudukna nabi, kumua: 
23 Manassa la ma'tambuk tu anak 
dara iato na undadian misa" pia 
muane sia nasangai tau: Imanuel, 
ke dipallemba'i, battuananna: Puang 
Matua urrondongki'. 
24 Millikmi tu Yusuf, napogau'i susitu 
napepasananna malaeka'Na Puang lako 
kalena, naalami tu Maria bainena. 
25 Tae’ nasangampa' len sae lako 
nadadianna tu pia muane misa’. 
Nasangai Yesu. 

Penombana to patanda-tandan 


2:1-12 
Mi. 5:1 
l Tatonna dadimo tu Yesu dio 
Betlehem, tana Yudea, tonna linona 
datu Herodes, saemi to patanda-tandan, 
to dio mai padang rampe matallo, lako 
Yerusalem, 
2 hakua: Umbara nanii tu datu to 
Yahudi, tu mane dadi? Belanna dellekmo 
tu bintoenNa kikita, angki sae la 
umpenombai. 
3 Tatonna rangii datu Herodes tu iannato, 
tirambanmi sola tu mintu' pa'tondokan 
dio Yerusalem. 
4Narampunmi tu mintu' pangulu to 
minaa sia iatu mai pandita Sura' lan 
tondok, anna kutanai lako tu tau kumua, 
umba la nanii dadi tu Kristus. 
> Ma'kadami tinde tau lako, nakua: Dio 
Betlehem, dio tana Yudea, belanna 
susimoto tu nasura'na nabi, nakua: 
6E Betlehem, dio tana Yehuda, inang 
tae' ia nala iko bitti'na tu mintu' 
pangulu Yehuda, belanna iko 

nanii sun misa" panglalan, tu la 

ungkambi' taungKu to Israel. 
7 Pakalan natambai bunimi Herodes tu 
to patanda-tandan, anna pesumpui lako 
kumua sangapamo dukkunna tu bintoen. 
8 Nasuami tinde tau lako Betlehem 
sia nakua: Laomokomi umpemanassa 
tonganni tu diona Pia iato, sia iammi 
kabu'tui, paissannina', angku lao duka 
umpenombai. 
9 Naperangii bangmi tu kadanna datu, 
anna male tinde tau, na iatu bintoen 
nakita dio rampe matallo male bang 
undoloanni, nasae tadang dao sipatunna 
langngan tinde" Pia'-pia'. 
10 Tatonna kitai tu bintoen lendu'mi 
parannunna penaanna tinde tau. 
11 Malemi tinde tau tama banua iato, 
nakitai tu Pia'-pia' sola Maria, indo'Na: 
tukkumi umpenombal, nabungka' 
nasangi tu pa'pannianna napasunni 
tu iananna, anna penombanni lako tu 
pa'kasianan, iamotu mai bulaan sia dupa 
sia muru. 
12 Tatonna patudumi Puang Matua tinde 
tau lan tindona kumua da nasule lako 
Herodes, sulemi tinde tau lako tondokna 
unnola lalan senga”. 

Yusuf sola Maria umpallaianni tinde 
Pia'-pia' lako tana Mesir 


2:13-15 
Hos. 11:1 


13 Malena sia tu to patanda-tandan, 
nakita tindomi Yusuf tu misa' malaeka'Na 
Puang, nakua: Millikko, ammu alai 

tu Pia sola indo'Na, ammu pallaianni 
lako Mesir, ammu torro dio sae lako 
kukuammu, belanna napengkali-kalii 
Herodes undaka' lalan la umpatei tu Pia. 
14 Millikmi, namale ussolan bongii tinde 
Pia sola indo'Na, mallai lako Mesir. 
15Torro bangmi dio sae lako matena 
Herodes, kumua anna sundun tu apa 
Napokada Puang tu sun dio pudukna 
nabi, kumua: Dio mai Mesir Kunii 
untambai tu Anakku. 


Datu Herodes umpa'parentan 
pia'-pia' la dipatei 
2:16-18 
Yer. 31:15 


16 Undinna tonna issanmi Herodes 
kumua napakena to patanda-tandan, 

lendu'mi sengkena, nasuami tu tau lao 
umpatei tu mintu’ pia'-pia' muane, tu 
lanna tondok Betlehem sia lan mintu' 
lilina, tu ma'angge duang taunnamo 
dadinna, naagian dio mai tu mangkanna 
napesumpu lako to patanda-tandan. 
17 Tonna iato sundunmo tu apa napokada 
nabi Yeremia, kumua: 
18 Den gamara dirangi dio Rama, 
tangi’ sia bating merio-rio tongan; 
iamotu Rahel umbatingi anakna, 
natang pakaranga-ranganna, 
belanna pa'demo tu anakna. 


Yusuf sola Maria sule lako Nazaret 


2:19-23 
Yoh. 1:46 


19 Tatonna matemo tu Herodes, nakita 
tindomi Yusuf tu misa" malaeka Na Puang 
dio tana Mesir, 

20 sia nakua: Millikko musolanni tu Pia 
sola indo Na, mumale lako tana Israel, 
belanna mate nasangmo tu to la morai 
umpatei tu Pia. 

21 Millikmi, namale ussolanni tinde Pia 
sola indo Na, narampo lako tana Israel. 

22 Tatonna rangimi kumua Arkhelaus dadi 
datu dio tana Yudea ussonda Herodes 
ambe'na, batami tu Yusuf lao lako: 

apa belanna Napatudu Puang Matua 

lan tindona, sepang lu lakomi parenta 
Galilea, 

23 rampomi dio natorro lan misa” kota 
disanga Nazaret, kumua anna sundun tu 
kadanna mintu' nabi, kumua la digente' 
To Nazaret tu Yesu. 


Yohanes Pa'dio' 


3:1-12 
Mark. 1:1-6; Luk. 3:1-18, Yoh. 1:6-8 


1 latonna attu iato saemi tu Yohanes 
Pa'dio' mangada'i dio padang 
pangallaran Yudea, 
2 hakua: Mengkatoba'komi, belanna 
mengkareke'mo tu Parenta Suruga. 
3Belanna ia bangsiamote tu 
napokadanna nabi Yesaya, kumua: 
Den gamaranna tau metamba- 
tamba dio padang pangallaran: 
Pasakka'mi tu batattaNa Puang, 
ranteimi tu lalanNa. 
“Tatu pakeanna Yohanes bulu unta, sia 
iatu salipi' lan ayakna balulang, anna 

iatu kandena batik sia tallo’ merang 
pangala’. 

> Attu iato sang sunammi tu tau dio 
tondok Yerusalem sia mintu’ pa'tondokan 
tana Yudea sia mintu’ lili'na salu Yordan 
umpellambi' Yohanes; 

6 ympopedio'mi kalena tu tau anna dio'i 
Yohanes diong salu Yordan tonna unnaku 
kasalanna. 

7 Apa iatonna tiroi, buda tu to Farisi 

sia to Saduki sae duka la ma'popedio", 
nakuami lako: E bati’ ula” rame, mindara 
umpatudukomi umpallaian kalemi dio 
mai tu kasengkean la sae undinna? 

8 JTamoto dadi pasombomi tu bua 
sitinaanna katobaran. 

?Sia da misangai sia ma'kada lan 
penaammi kumua: Abraham kita tu 
ambe'ta: belanna kukua lako kalemi, 
kumua iatu Puang Matua kuasa 
umpadadianni anak Abraham te mai 
batu. 

10 Nakampai bangmo uase tu garonto' 
kayu: iamoto umba tu kayu tang 
membua melo, la dilelleng na dibuang 
tama api. 

11 Tonganna aku undio'komi uai dikua 
ammi mengkatoba', apa iatu To la sae 

undinna na aku, ondong Ia kuasanNa na 
aku; tang sipatuna' la dadi to umbanni 
lapik lentekNa: Iamo la undio'komi 
Penaa Masallo' sia api. 

12 Diomo Natoe tu barangNa: Ia 
Napemata'pii tu panglullu'Na, anNa 
rampunni tama pa'pannian tu malapu'na, 
apa iatu langkona la pura Naballa api 
tang pa'de-pa'de. 


Puang Yesu nadio' Yohanes 


3:13-17 
Mark. 1:9-11: Luk 3:21, 22, Yoh. 1:31-34 


13 Pakalan saemi Yesu dio mai Galilea 
lako Yordan umpellambi'i Yohanes la 
ma'popedio” anna dio'i Yohanes. 

14 Apa natumpu Yohanes tu diongna 
penaanNa sia nakua: Akuri la Midio”, 
ma'apai anna Kamu la sae lako kaleku! 
15 Apa mebali Yesu sia Nakua ungkuanni: 
Da'ito belanna susimoto sipatuki' 
ussundunni tu natuntunna sukaran aluk. 
Naturu Mi. 

16 Tonna mangka tu Yesu didio', ta'pa 
kendekmi diong mai to' uai: pakalan 

ia tibungka'mi tu langi', Nakitai tu 

PenaanNa Puang Matua susi bu'ku' 
songlo' sae lako Kalena. 

17 Ta'kala saemi gamara dao mai langi”, 
nakua: Iamote tu Anak Pa'kaboro'Ku, tu 
Nanii kasendeangKu. 


Deata bulituk untoba Puang Yesu 


4:1-11 
Mark. 1:12, 13: Luk 4:1-13 


1 Pakalan Nabaami Penaa tu Yesu 
4 lako padang pangallaran, anna rosoI 
deata bulituk. 

2 Tatonna patangpulomo allona 
patangpulo bonginna Nanii ma'puasa, 
katampakanna tangdia'mi. 

3Saemi tinde to pangrosoan sia nakua 
lako: Iake AnakNaKomi Puang Matua, 
suai te batu mendadi roti. 

4Apa mebali Nakua: Den disura' kumua: 
Tae' nakande manna la napotuo tau, 
sangadinna ia duka tu mintu' kada, tu 
Napokadanna Puang Matua. 

> Mangkato nasolammi deata bulituk 
tu Yesu lako tondok maindan, anna 
pabendanNi dao bubungan Banua 
Kabusungan, 

6 sia nakua lako: Iake AnakNaKomi 
Puang Matua, tobangangKomi Kalemi 
indete rokko, belanna den disura”, 
kumua: 
La NasuangKo tu malaeka'Na, 
natimangKo da natitampa' tu 
lentekMu lako batu. 
7 Nakuami Yesu lako: Den dukao 
disura' kumua: Da mutoba Puang 
Totumampamu. 
8 Nasolan pole'omi deata bulituk tu 
Yesu langngan buntu malangka' tongan, 
napakitanNi tu mintu' parenta lan te lino 
sola mintu' kamala'biranna: 
9 Sia nakua ungkuanNi: Mintu'nate 
la kuben nasangKomi, ke tukkuKomi 
umpenombaina'. 
10 Pakalan Nakuami Yesu lako: 
Sumarombonko mallai, e deata 
bulituk, belanna den disura' kumua: La 
menombako lako Puang Totumampamu 
sia la mammo mupekapuangi. 
11 Mangkato soro'mi tu Deata bulituk 
dio mai Kalena, nasae malaeka' 
ungkamayal. 

Puang Yesu torro dio Kapernaum 


4:12-17 
Mark. 1:14, 15; Luk. 4:14-15 


12 Tatonna rangimi Yesu kumua 
dipa'petarungkuammo tu Yohanes, 
sulemi lako tana Galilea. 
13 Natampemi tu tondok Nazaret anna 
lu tama Kapernaum natorro dio, dio to' 
randan tasik, nalili'na padangna Zebulon 
sola Naftali, 
14 anna sundun tu kadanna nabi Yesaya, 
tu nakua: 
15 Tatu padangna Zebulon sola 
Naftali, padang lakona tasik, 
rampe lianna Yordan, iamotu Galilea 
padang to kapere’; 
16 jatu to torro lan malillinna 
ungkitamo arrang ma'lana-lana, 
sia bu'tumo maserona umpanta'i tu 
mintu' 
to torro lan padang naluang 
kamatean. 
17 Tempon iamoto naranduk tu Yesu 
mangada'i sia nakua: Mengkatoba'komi 
belanna mengkareke'mo tu Parenta 
Suruga. 

Bunga'na anak gurunNa 
Puang Yesu Napilei 


4:18-22 
Mark. 1:16-20, Luk. 5:1-11 


18 Jatonna sumalong-malong dio randan 
tasik Galilea, Nakitami tu Petrus sola 
siulu'na disanga Andreas, marassan 
umbuang dalla' diong tasik, belanna tau 
iato pa'dalla'. 

19 Nakuami ungkuanni: Malekomi mai 
urrundu'Na' angKu popendadikomi 
pa'dalla' tau. 

20 Ta'pa natampemi tu dalla'na tinde tau, 
naundi urrundu'. 

21 Tatonna male inde to dio mai, Nakita 
pole'omi tu to massiulu' senga' da'dua, 
iamotu Yakobus, anakna Zebedeus sola 
siulu'na disanga Yohanes lan lopi sola 
ambe'na ussula'i dalla'na, Natambai. 

22 Ta'pa natampemi sola duai tu lopi sola 
ambe'na, naundi urrundu'. 

Puang Yesu tiranda lelena, belanna 
mintu' pengkaranganNa 


4:23-25 
23 Malemi tu Yesu ullelei mintu' 
tana Galilea mangada'i lan lu 
banua pa'kombonganna tau, sia 
umpa'peissanan Kareba kaparannuan 
diona ParentaNa Puang Matua sia 
umpasoro' mintu' saki sia rammun dio 
mai kalena tau. 
24 Tiseno-senomi karebanNa dio mintu’ 
lili'na tana Siria; nabaami tau lako 
Kalena tu mintu' to mandalan sakinna, 
tu narua ma'rupa-rupa saki sia pa'di, 
tu mai to natamai deata bulituk sia to 
tataran sia to kupi': anNa pamalekei. 
25 Budami tau dio mai Galilea sia 
Dekapolis sia Yerusalem sia Yudea sia 
dio mai lamban lianna salu Yordan undi 
urrundu'1. 

PANGADARANNA PUANG 
YESU DAO TANETE 


Kada maupa' 


5:1-12 
Luk. 6:20-23 


1 latonNa kitami Yesu tu to buda, 
5 kendekmi langngan tanete: tonna 
unno'ko'mo, saemi lako tu anak 
gurunNa. 
2 Umbuangmi kada sia Naada'i tu tau, 
Nakua: 
3Maupa' tu mintu' to 
umpamadiongan penaanna 
belanna tau iato umpoparenta 
Parenta Suruga. 
4Maupa' tu mintu' to masussa, 
belanna tau iato la dipakatana. 
”Maupa' tu mintu’ to sorong 
inaanna, belanna tau iato la 
umpomana' lino. 
6 Maupa' tu mintu' to umpotangdia' 
sia umpoma'rang kamaloloan, 
belanna tau iato la dipedia'i. 

7 Maupa' tu mintu' to unnampui 
kamamasean, belanna tau iato la 
dikamasei. 

8Maupa' tu mintu’ to masallo' 
penaanna, belanna tau iato la untiro 
lindo Puang Matua. 

9 Maupa' tu mintu' to ma'pasikaelo, 
belanna tau iato la disa'bu' AnakNa 
Puang Matua. 

10 Maupa' tu mintu' to dipakario-rio 
diona kamaloloan, belanna tau iato 
umpoparenta Parenta Suruga. 

11 Maupa'komi ke nasayukomi tau 
sia napakario-riokomi sia napalele 
bekokomi naben tang gau'mi diona 
Aku. 

12 Parannu paimankomi sia sende 
pakadua, belanna kapua serongmi 
lan suruga, belanna susi dukamoto 
tu nabi dolona anna kamu, 
dipakario-rio. 


Sia anna arrang 
5:13-16 
Mark. 9:50; Yoh. 8:12; Kol. 4:6 


13 Kamumo te tu sianna lino. lake 
memmatammakki tu sia, apa pole'pa 

la dipamapi'danni? Tae'mo naden len 
gai'na, sangadinna ditibe sia nalullu' tau. 
14 Kamu te arrangnakomi lino. Misa' 
tondok dao tanete, ma'apa-apai nala 
kabunian. 

15Tae' dukao ia tau untutungi dama”, 
anna samboi baka, sangadinna dipadao 
tongkonanna, anna arrangi tu mintu' tau 
lan banua. 

16 Susi dukamoto la ma'lana-lana tu 
arangmi dio tingayona mintu' tau, anna 
kitai tu gau' melomi, napakala'bi'i tu 
Ambe'mi dao suruga. 


TimbanganNa Puang Yesu diona 
Sukaran alukNa Puang Matua 


5:17-48 
Luk. 6:27-36 


17 Da’ misangai kumua saeNa ' la ullelleng 
Sukaran alukNa Puang Matua ba'tu 
sura'na nabi, tae” Kusae la ullellengi 
sangadinna la ussundunni. 

18 Belanna tonganna Kukua mati”, 

sae lako rabunna langi' sola lino, 

moi sangto'dikan ba'tu pada kanuku 
malotong tae” napa'de len lan mai 

Sukaran alukNa Puang Matua sae lako 
dadinna nasang. 

19 Tamoto minda-minda umpisikki misa' 
tu bittikna lan mai te mintu' parenta 
iate, sia umpa'pangadaranni lako tau 
susi to, iamo la bittikna disa'bu' lan 
Parenta Suruga; apa minda-minda 

tu ungkanannangi tu parenta sia 
umpa'pangadaranni, iamo la kapua 
disa'bu' lan Parenta Suruga. 

20 Belanna Kukua lako Kalemi: Iake 
tae'i nalosong tu kamaloloammi na 

iatu kamaloloanna pandita Sura” sia to 
Farisi, dennoraka mila tama len Parenta 
Suruga. 

21 Mirangimo tu apa dipokadan to 
dolo-dolo kumua: Da' mupapatean, na 
minda-minda tu papataen, la napakannai 
ukungan ada’. 

22 Apa Aku Kukua mati” kumua: minda- 
minda tae' natore kasengkeanna lako 
siulu'na, la napakannai ukungan ada’; sia 
minda-minda tu ma'kada lako siulu'na 
kumua: E baga! La napakannai ukungan 
ada" lompo; sia minda-minda tu kumua: 
E to bomboan? La nakanna ukungan 
tama api naraka. 

23 Tamoto, iammu baa pemala'mu lako 
to” kapemalaran, ammu kilalai dio, 
kumua den siulu'mu madiong penaa lako 
kalemu, 

24 tampei tu pemala'mu dio to’ 
kapemalaran, mulao sitama siulu'mu 
dolo, mumane sule umpemalaranni tu 
pemala'mu. 

25 Madomi'ko umpemeloanni penaa 

tu balimmu, ke diopoko lu lalan sola: 
da” anna baako balimmu lako to 
mangra'ta' kara-kara, nasorong pole'oko 
to mangra'ta' kara-kara lako sapiri, 
ammu dipatama pa'tarungkuan. 
26Tonganna tongan Kukua mati’; 
dennoraka mula tassu’ lan mai, ke tae'pi 
mubaya'i tu utangmu moi misa' seng 
dokko' tae' nama'din kurang. 

27 Mirangimo tu kada susite: Da' 
mupasandak salu lako rampanan kapa”. 
28 Apa Aku Kukua mati' kumua, minda- 
minda tu umpenunu misa' baine anna 
sae kamoraianna lako, mangkamo ia 
pasandak salu lako rampanan kapa' lan 
penaanna lako tu baine to. 

29 Take mata kananmu untumangko, 
su'be'i, mutibei: belanna la'bi' sia ia ke 

pa'dei misa' tu lesoan kalemu na iake 
dipembuangan kalebuko tama naraka. 
30 Sia iake lima kananmu untumangko, 
ta'takki, mutibei: belanna la'bi' sia ia ke 
pa'dei misa' tu lesoan kalemu, na iake 
dipembuangan kalebuko tama naraka. 
31 Sia jatu nakua: Minda-minda 
untantang bainena, la naben sura' 
kasitantangan. 

32 Apa Aku Kukua mati”: Minda-minda 
tu untantang bainena sangadinna ke 
passalan kalosi dibuni, ia untumangi 
napasandak salu lako rampanan kapa’ 
tu baine, sia minda-minda umpobainei 
tu baine ditantang susi to, ia dukamo 
pasandak salu lako rampanan kapa'. 

33 Sia mirangi dukamo tu apa dipokadan 
to dolo-dolo kumua: Da mutengkai 
sumpamu, sangadinna sipatu la 
mupalanda' lako Puang tu mintu' 
sumpamu. 

34 Apa Aku Kukua mati': Da' mimassumpa 
len; da” mumassumpa ussa'bu' langi’, 
belanna iamo isungan kapayunganNa 
Puang Matua; 

35 ba'tu lino, belanna iamo pelleseanNa, 
ba'tu Yerusalem, belanna iamo kotana 
Datu kabarre-alloan: 

36 sia da” mumassumpa urrere' 
kollongmu, belanna moi sang lamba' 
beluak tae' mukuasa umpopemmabusai 
batu umpopemmalotongi. 

37 Sangadinna la mikua: tonganna 

ke tonganni, ba'tu tae' ke tae'i, iatu 
madaoanna na iato ulang diomira 
kakadakean. 

38 Mirangimo te kada susite: Mata 
dipasibala' mata, sia isi dipasibala' isi: 
39 apa Aku Kukua mati”: Da” mipasuleanni 
tu to kadake, sangadinna minda-minda 
ussala'pa popo kananmu, patadoanni 
lako tu sangbalinnapa. 

40 Sia iake la naparapa'ko tau, nala 
unnalai tu bayummu, da'ito naala dukai 
tu sambu'mu. 

41 Sia minda-minda umparukuko 
lumingka misa” kilo mambelanna, 
maleko sola penduan pada to. 

42 Benni tu to malaku lako kalemu, sia da 
mupa'taeranni tu to la morai mangindan 
mati! 

43 Mirangimo tu kada susite: la muala 
mase tu solamu, sia mukabiri' tu 
ualimmu. 

44 Apa Aku Kukua mati': Ala masei tu 
ualimmi, sia passambayanganni tu to 
umpakario-riokomi, 

4> ammi paan anakNa Ambe'mi dao 
suruga, belanna Ia umpabu'tuanni 
alloNa tu to kadake sia to masokan, sia 
umpasaeanni uranNa tu to malambu' sia 
to tang malambu'. 

46 Belanna iake unnala masekomi to 
ungkamaseikomi, apara poleanna 

lako kalemi? Tang napogau' dukaraka 
passima susi to? 

47 Sia iake siulu'mi manna mikambaroan 
melo, apara mipolosong? Tang napogau' 
dukaraka to kapere' susito? 

48 Jamoto dadi la tae” sayuammi, susi 
Ambe'mi dao suruga tae' sayu-sayuanNa. 


Diona pa'kamasean, 
passambayang, na ma'puasa 


6:1-18 
Luk. 11:2-4 
1 Pengkilalai tonganni: da mipogau'i 
tu gau' malolomi dio tingayona tau 
kumua nakitai tau: iake susito tae' 
mitarimai tu poleanna dio mai Ambe'mi 
dao suruga. 

2 Tamoto, iammu bengan pa'kamasean, 
da mupa'petendenganni tu iannato dio 
tingayomu, susitu napogau' to belo 
puduk lan banua pa'kombongan sia 

dio lu lalan, kumua anna tendengi tau. 
Tonganna tongan Kukua mati, inang 
naala dolomo tu poleanna. 

3Apa iatu iko, iammu bengan 
pa'kamasean, da naissanni lima 
kairimmu tu apa napogau' lima 
kananmu, 

4da anna kakitanan tu pa'kamaseammu: 
anna Ambe'mu tu ungkita tang 
kakitananna, Iamo la umpapakkanni 
lako kalemu. 

3]ammi massambayang, da misusi 

to belo puduk: belanna naporai 

ke'de' massambayang lan lu banua 
pa'kombongan sia dio lu tetuk batatta 
kumua anna kitai tau. Tonganna tongan 
Kukua mati” naala dolomo tu poleanna. 
6 Apa iatu iko, iammu la massambayang, 
kendekko langngan banuammu mutama 
inanmu, musalli'i tu ba'bamu, ammu 
massambayang langngan Ambe'mu 
Puang tang kakitanan, anna Ambe'mu 
tu ungkita tang kakitananna, Iamo la 
umpapakkanni lako kalemu. 

7 Tammi massambayang, da mirombe- 
rombei tu kada susi gau'na to kapere' 
belanna nasanga kumua iari naditarima 
pangimbona tu kamalengkoanna 
kadanna. 
8 Tamoto da misusitu tau iato: belanna 
naissan dolomo Ambe'mi tu mipomelona 
mimane umpalakui lako. 
9 Tamoto dadi la mikua massambayang: 
O Ambe'ki dao suruga, (kipalaku) anna 
dipakala'bi' tu sangamMi: 
10 Anna patalo tu ParentaMi 
anna dadi tu pa'poraiamMi lan te 
lino susi dao suruga. 
11 Benkanni tu silasanna kikande 
allo iate 
12 sia pa'dei tu sala budangki, susi 
kami umpagarri' salana to kasalan 
lako kaleki. 
13 Sia da Mielorangkanni diroso, 
sangadinna rinding pala'kan da 
narandankan deata bulituk. 
Belanna Kamu tu unnampui Parenta 
sia kapaan sia kamala'biran sae 
lakona. 
14 Belanna iake umpagarri'komi salana 
tau, tae' Natang umpa'dei dukai Ambe'mi 
dao suruga tu salami. 

15 Apa iake tang umpagarri'komi salana 
tau, manassa tae” duka Napa'dei 
Ambe'mi tu salami. 

16 Sia iammi ma'puasa, da misusi to belo 
puduk umpamaru'gun lindona: belanna 
umpamariga-riga rupanna anna tandan 
nakita tau kumua ma'puasa. Tonganna 
tongan Kukua mati, naala dolomo tu 
poleanna tu tau iato. 

17 Apa iatu iko, iammu ma'puasa, boka'i 
tu ulummu sia dau'i tu lindomu, 

18 da mupa'pepayananni lako tau kumua 
ma'puasako, sangadinna lako Ambe' 
tang kakitanammu, anna Ambe'mu 

tu ungkita tang kakitananna, Iamo la 
umpapakkanni lako kalemu. 


Diona ianan 


6:19-24 
19 Da” mipakombongan ianan kalemi 
lan te lino tu naninna busung sia ta'ga' 
umbala'-bala'i, sia to boko ullo'po' banua 
anna boko, 
20 sangadinna pakombongangkomi ianan 
kalemi lan suruga, tu inan tang nanii 
busung sia ta'ga' umbala'-bala'i sia tae' 
to boko ullo'po' banua ba'tu boko. 

21 Belanna umba-umba nii iananmu, dio 
duka tu penaammu. 

22Tatu mata, palitanna kale: iamoto, 
janna masero tu matammu, tae’ natang 
masero tu mintu' kalemu. 

23 Apa iake kadakei tu matammu, 
manassa malillin tu mintu' kalemu. 
Iamoto, iake malillinni tu maserona dio 
kalemu tang padamo ia kapuanna tu 
kamalillinan iato! 

24Tae' misa' kaunan ma'poperuranni 
lako da'dua puangna, belanna tae' 
nasalai tang nakasorro tu misa'na, 
naporai tu misa”, ba'tu la'ka' lakoi 
misa'na nasarroanni tu misa'na. Tae' 
mima'din umpekapuangi Puang Matua 
mipengkaolai dukai tu Mamon. 


Diona umposelang katuoanna 


6:25-34 
Luk. 12:22-31 


25 Tamoto Kukua lako kalemi: Da 
miposelangi tu katuoammi, tu kumua: 
apa tu la mikande ba'tu la miiru', ba'tu 
diona kalemi, kumua apa tu la mipake. 
Tae'raka nalosong tu penaa na iatu 
kande, sia kale na iatu tamangkale? 

26 Tiro-tiroi tu manuk-manuk dao langi”, 
tae” namantanan len sia mepare, ba'tu 
urrampun kande langngan alang, anNa 
patuo dukai Ambe'mi dao suruga. 
Tae'raka milosong na iatu mintu’ 
manuk-manuk? 

27 Mindarokomi kamu ke miposelangi 
ma'din umpamalambe' sunga'mi sidi' 
duka? 

28 Sia ma'apari miposelangi tu diona 
tamangkale? Tangnga'-tangngarri tu 
diona danga-danga dio lu padang, 
umbara nakua tuona, tang la 
mengkarang sia, tang la mangunusia. 
29 Na Kukua lako kalemi: Moi Salomo 
nakabu” mintu’ kamala'biranna, 

tae" nadipakei susitu danga-danga 
sangtangke. 

30 Take susito tu Puang Matua umbeloi 
tu riu dio lu padang, tu tuo siapa te allo 
iate, anna manikale' dibuangmo tama 
api dapo’, ondong pissan tu kamu, e to 
tangkan ma'patongan? 

31 Tamoto da miposelangi, kumua: Apara 
tu la kikande? ba'tu: Apara tu la kiiru”? 
ba'tu: Apara tu la kipotamangkale? 

32 Belanna mintu'na te napengkali-kalii 
to kapere’, apa Naissan Ambe'mi dao 
suruga kumua mipotuona tu mintu'nato. 
33 Apa daka” tonganni dolo tu ParentaNa 
Puang Matua sola kamaloloanNa, na iatu 
mintu'nato, la dipangrangnganan duka 
lako kalemi. 

34 Tamoto da miposelangi tu allo masaa, 
belanna iatu allo masaa den toda ia tu 
naposelangna. Silasamo ke pantan denni 
ia kamasussanna ke sangallooi. 


Diona ma'pasala na malaku 


7:1-12 
Luk. 6:37-38, 41-42, 11:9-13 


1 Da mipasala tau, da ammi dipasala. 
7 2 Belanna iatu mininna ma'pasala, 
ia pole" la dinii umpasalakomi, sia iatu 
sukaran mipassukaran tau, ia duka la 
dipassukarangkomi. 
3 Ma'apari mukitai tu bulisak lan matanna 
siulu'mu, apa kayu sangbatang lan 
matammu tae' musa'dingi? 
4Ma'apari ammu la kumuara lako 
siulu'mu: Da'ito angku alai tu bulisak lan 
mai matammu, anna iko kalena nanii 
kayu sangbatang lan matammu? 

JE belo puduk! Alai dolo tu kayu 
sangbatang lan mai matammu, namane 
masero mukita unnalai tu bulisak lan 
mai matanna siulu'mu. 

S6 Da mibenni apa masero tu asu sia 

da mipembuanganni tu mattiarammi 
lako to' bai, nalullu' manii anna sule 
umballak-ballakkomi. 

7 Palakui, ammi diben, daka'i ammi 
appa'i: tumbekki tu ba'ba ammi 
dibungkaran. 

8 Belanna minda-minda tu malaku, 

la ditadoi, sia iatu mandaka'na, la 
naappa,, sia iatu untumbekna ba'ba, la 
dibungkaran. 

9 Mindara kamu tu tau, ke umpalakui roti 
tu anakna, nabenni batu? 

10 Ba'tu ke umpalakui bale, nabenni ula'? 
11 Tamoto, ia duka tu kamu to kadake 
miissan duka umbengan pamengan melo 
lako anakmi, ontong pissan tu Ambe'mi 
dao suruga la umpa'bengan apa melo 
lako to umpalakui lako Kalena? 

12 Tamoto apa-apa tu miporai la napogau' 
tau lako kalemi, ten dukato la mipogau' 
lako: belanna iamoto tu natuntunna 
Sukaran aluk sia sura'na nabi-nabi. 

Tumba tu tama Parenta Suruga 


7:13-23 
Luk. 13:24 


13 Unnola tamakomi ba'ba sukku', 
belanna loka' tu ba'ba sia malona' tu 
lalan, tu mebaa lako kasanggangan, sia 
buda tau unnolai. 

14 Apa sukku' tu ba'ba sia pangkun tu 
lalan, tu mebaa lako katuoan, sia sidi'ri 
tau ungkabu'tui. 

15 Kanandaikomi kalemi dio mai nabi 
tang tongan, tu sae lako kalemi ma'rupa 
domba, apa lan penaanna susi guruk 
masuru. 

16 Dio bangsia mai buanna Ia minii 
untandai. Denmoraka tau unnala bua 
anggoro' dio mai oto" duri, ba'tu bua ara 
dio mai oto' a'da'? 

17 Ten dukato tu mintu'-mintu'na kayu 
melo, inang melo siami buanna; apa iatu 
kayu kadake, kadake siami buanna. 

18 Tae’ nabelai tu kayu melo umpasun 
bua kadake, ba'tu kayu kadake umpasun 
bua melo. 

19 Mintu'-mintu'na tu kayu tang umpasun 
bua melo, la dilelleng nadibuang tama 
to' api. 

20 Susinnamito buanna bangsia Ia minii 
untandai. 

21Tae' namintu' tu to metamba lako 
Kaleku kumua: O Puang, o Puang! tu la 
tama Parenta Suruga: sangadinna iatu 
to umpogau' pa'poraianNa Ambe'ku dao 
suruga. 

22Tapi to allo iato anna buda tau 
ma'kada lako Kaleku kumua: O Puang, 
o Puang!, tang tete dioraka sangamMi 
angki mangada'i, sia tete dio sangamMi 
angki rambai deata bulituk sia tete dio 
sangamMi, angki pogau' buda tanda 
mangnga? 

23 Attu iato la Kupamaleso tu kadangKu 
lako tau iato kumua: Tae'pa Aku Kutandai 
lenkomi: pallaikomi dio mai Kaleku, e 
kamu to umpogau' kakadakean. 

Banua dipadao batu lappa' sia 
banua dipadao to' bungin 


7:24-29 
Luk. 6:47-49 


24 Tamoto minda-minda tu urangii te 
mintu' kadangKu naturu'i, iamo dipasusi 
misa' to kinaa tu umpabendan banuanna 
dao batu lappa', 

25 saemi uran kamban nasaba’ tu uai, 
sia ma'paliu bara” umpamumbukki sia 
untu'ba'i tu banua; apa tae’ naro'pok, 
belanna umpoparandangan batu lappa’. 
26 Sia minda-minda tu urrangii te mintu' 
kadangKu, apa tae' naturu'i, iamo 
dipasusi misa' to baga, tu umpabendan 
banuanna dao to' bungin: 

27 saemi uran kamban, nasaba' tu uai sia 
angin bara” ma'pamumbuk anna tu'ba'i 
tu banua: ro'pokmi naumbassan male. 
28 Pakalan iatonna upu'mo Yesu 
umpokadai tu mintu'na kada iato, 
lendu'mi tirambanna tu to buda diona tu 
pangadaranNa. 

29 Belanna susi misa' to paa unnada'i tu 
tau, senga' bang Ia na iatu mai pandita 
Sura'na. 

Kadipamalekeanna misa" to golenan 


8:1-4 
Mark. 1:40-45: Luk. 5:12-16 


1 Tatonna mengkalaomo Yesu dao 
mai buntu iato, lendu'mi budanna 
tau undi unturu'l. 
2 Saemi misa’ to golenan tukku 
umpennoloi nakua: O Puang, 
iake Miporai, manassa kuasaKomi 
umpamalekena'. 
3 Nasorongammi tu limanNa, Nakaka'i, 
Nakua: Kuporai, la malekemoko! Ta'pa 
mondo bangsiami tu golenna. 
4 Nakuami Yesu lako: Kanandai tonganni, 
da mupokada lenni, moi lako misa’ 
duka tau, sangadinna malemoko 
umpa'pekitanan kalemu lako to 
minaa sia pemalaranni tu pemala' 
napa'peannan Musa, tu la mendadi tanda 
lako tu tau. 

Kadipamalekeanna misa' 
kaunanna kamandang 


8:5-13 
Luk. 7:1-10 


> Jatonna male tama Kapernaum, saemi 
misa' kamandang, mengkamoya-moya 
lako, 

S sia nakua: O Puang, kaunanku dio 
banuangku kupi’ anna mamma'bang, sia 
lendu' ia mapa'di'na. 

7 Nakuami ungkuanni: la mati'Ra'ka la 
umpamalekei? 

8 Apa mebali tu kamandang, nakua: 

O Puang, tae' nasipatu ke la Puang 
ullese pengkalaoangku: sangadinna 
pokada bangmi sangbuku tu kada, la 
napomaleke kaunanku. 

9 Belanna aku te to diparentana', naden 
pole'o tu surodadu kuparenta. lake 
kukua ungkuanni tu misa”: Maleko, 
male: sia ke kukua lako tu misa'na: 
Maleko mai, sae: sia iake kukua lako 
kaunanku: Garagai te, nagaragai. 

10 ]atonna rangimi Yesu tu kada iato 
mangngami sia Nakua lako to undi 
unturu'T: Kukua mati’: Tonganna tongan 

moi misa' lan mai to Israel, tae' bangpa 
Kuappa' tu kapatonganan susi matoto'na 
te. 

11 Sia Kukua lako kalemi, kumua buda 
tau la sae dio mai rampe matallo sia 
matampu', naunno'ko' kumande sisola 
Abraham sia Ishak sia Yakub lan Parenta 
Suruga; 

12 apa iatu to dianak lan Parenta iato 

la dipembuangan tama malillinna dio 
salian, diomo la nanii katumangiran sia 
kasisangeran isi. 

13 Nakuami Yesu lako tinde kamandang: 
Sulemokomi, susitu mipatonganna ten 
dukamoto la dadi lako kalemi. Maleke 
bangsiami tu kaunanna to attu iato. 


Kadipamalekeanna 
matusanna baine Petrus 


8:14-17 
Mark. 1:29-34; Luk. 4:38-41 


14 Malemi Yesu tama banuanna Petrus, 
Nakitai tu matusanna baine Petrus, 
mamma' bang lumalla'. 

15Nakaka'mi tu limanna, napa'de tu 
lalla'na: milikmi, anna ia umparakai. 

16 Tatonna makaroenmo budami to 
natamai deata bulituk nasolan tau lako, 
anNa sisangbukuri kadanNa urrambai tu 
deata bulituk sia Napamaleke tu mintu' 
to nasanta' saki, 
17 kumua anna sundun tu kadanna nabi 
Yesaya, tu nakua: 
Iamo unnalai tu kamakuyuanta sia 
ussondokanni tu mintu' sakinta. 


Puang Yesu umparadan 
angin bara' lan tasik 


8:18-27 
Mark. 4:35-41: Luk. 9:57-62 


18 latonna kitai Yesu tu to buda untikui, 
Nasuami (tu anak gurunNa) lamban lian. 
19 Saemi misa” pandita Sura” nakua 
lako: O Guru, la undina' urrundu'Komi 
umba-umba Miola. 

20 Nakuami Yesu lako: Sindallung ia 
den sia lo'ko'na, sia mintu'na duka 
manuk-manuk den sia serangna, apa 
Anak rampan dilino Ia tae' bang inan 
nanii ussurrukan ulunNa. 

21 Den pole'omi misa” tau, iamo anak 
gurunNa, ma'kada lako nakua: O 

Puang, la messimanpa' angku lao dolo 
umpeliang ambe'ku. 

22 Apa Nakua Yesu lako: Undiko 
urrundu'Na' da'ito anna to matemora 
umpeliangi tu to matena. 

23 TagtonNa Kendekmo tu Yesu langan 
lembang, undimi tu anak gurunNa. 

24 Pakalan saemi angin kapua lan tu 
tasik, naleanni bombang tu lembang: 
apa mamma’ bang Ia tu Yesu. 

25 Saemi tu anak gurunNa untundanNi, 
nakua: O Puang, tunduikanni, 
sabu'kanni! 

26 Nakuami ungkuanni: Ma'apai ammi 
mataku’, e to tangkan ma'patongan? 
Mangkato milikmi, Nata'tanni tu angin 
sia bombang: rapa' bangmi. 

27 Mangnga nasangmi tinde tau, nakua: 
Mindaraka Ia te Tau te, na moi angin sia 
tasik unturu' dukai tu parentaNa? 


Da'dua to natamai deata 
masussuk dio Gadara 


8:28-34 
Mark. 5:1-20, Luk. 8:26-39 


28 Tatonna rampomo lian dio tana 
Gadara, saemi napessitammui da'dua 

to natamai deata masussuk, lu dio 

mai to' liang, lendu' ia masarrangna, 
naurunganni moi misa' duka tau tae' 
ussarai lendu' dio to' lalan iato. 

29 Melalla-lallami sola duai nakua: La 
siaparaki, e AnakNa Puang Matua? 
Iaraka Misae te, la saeKomi umpakario- 
riokanni dolo namane attunna? 

30 Denmi bai budai sangtuntunan 
marassan undaka’ kande sikambela 
tinde tau. 

31 Napalakumi deata masussuk lako Yesu 
nakua: IamMi la urrambaikan, suakanni 
inde to lako bai sangtuntunan. 

32 Nakuami ungkuanni tu deata 
masussuk: Laomokomi. Sangsunammi 
tu deata masussuk nalao untamai tu bai, 
nasipettu'mu'-tu'muran nasang tu bai 
sangtuntunan dao mai aya' mi'lan rokko 
tasik namate malammu' diong to'uai. 

33 Sipa'dondo-dondoammi mallai tu to 
mangkambi'na tinde bai male tama 
tondok, napa'peissananni tu iannato, 
sia latu diona tinde to nataba deata 
masussuk. 

34 Sangsunammi tu mintu' pa'tondokan 
umpellambi'i Yesu, iatonna tiromi, 

mengkamoya-moyami lako kumua anNa 
soro' lan mai lili'na tondokna. 


Kadipamaloloanna misa' to kupi' 


9:1-8 
Mark. 2:1-12: Luk. 5:17-26 


9 1 Kendekmi Yesu langngan lembang, 
Nama'lembang lian, Narampo lako 
tondokNa. 

2 Nabaami tau lako tu to kupi’ misa”, 
mamma' bang diong ampa'na, belanna 
Natiro Yesu tu kapatongananna tinde 
tau, Nakuami ungkuanni tinde to kupi’: 
Parapa'i tu penaammu, e anakku, 
dipa'deimo tu kasalammu. 

3 Denmi ba'tu pira-pira pandita Sura' dio, 
tu ma'tangnga' lan penaanna kumua: 
Ma'kada solang Ia te Tau iate. 
4Belanna Naissan nasang Yesu tu 
tangnga' lan penaanna tinde tau, 
Nakuami: Ma'apari ammi ma'tangnga' 
salara lan penaammi? 

5Umbannara maraa, dikuaraka: 
Dipa'deimo tu kasalammu, ba'tu 
dikuaraka: Millikmoko, muma'lingka? 

6 Apa dikua ammi issanni kumua kuasa 
tu Anak rampan dilino umpa'dei kasalan 

lan te lino -, Nakuami ungkuanni tinde 
to kupi’: Millikko, mualai tu ampa'mu, 
musule lako banuammu. 

7 Millikmi nasule lako banuanna. 

8 JTatonna tiromi to buda tu iannato, 
mataku'mi sia umpudi Puang Matua, tu 
umpa'kamasean kuasa susito lako to 
lino. 


Puang Yesu untambai Matius 


9:9-13 
Mark. 2:13-17: Luk. 5:27-32 


9 Malemi tu Yesu inde to dio mai, Natiroi 
tu tau misa” disanga Matius unno'ko' 
dio to” passiman, Nakuami ungkuanni: 
undiko urrundu'Na'. Ke'de'mi naundi 
urrundu’. 

10]atonna unno'ko' kumande tu Yesu lan 
banua, budami passima sia to kadake 
gau'na sae duka unno'ko' kumande 
Nasisolan sia anak gurunNa. 

11 Tgtonna kitai to Farisi tu iannato 
nakuami ungkuanni tu anak gurunNa: 
Ma'apari tu gurummi Nakumandera 
sisola passima sia to kadake gau'na? 

12 Tatonna rangii Yesu te kada iate, 
Nakuami: Tae' naanga'i to maleke tu to 
ma'dampi, sangadinna to masakiri. 

13 Apa laomokomi ammi tangnga'- 
tangnga'i patunna te kada iate: 
Kamamasean Aku tu Kukamorai, tangia 
pemala', belanna tae' Kusae untambai to 
malambu' sangadinna to kasalan. 


Kapa 'puasan 


9:14-17 
Mark. 2:18-22: Luk. 5:33-39 


14 Tatonna iato saemi tu anak gurunna 
Yohanes lako Yesu nakua: Ma'apai anna 
kami kami ma'puasakan sia to Farisi 
duka, anna tae' kamu tu anak gurumMi? 
15Nakuami Yesu ungkuanni: La 
makarorrongmoraka tu mai to pasolan 
ke sisolapi tu to la diparampo? Apa la sae 
tu allona, to ke dialami dio mai kalena tu 
to diparampo, namane ma'puasa. 

16 Tae' ia tau misa” umpa'tampiran 
sampin ba'ru sangserek lako pakean 
malusa: belanna inang la naserek pissan 
dipa'tampiranna tu malusanna, anna 
sakalua'-lua'na tu serekna. 

17 Sia tae' duka tau umpatama uai 
anggoro' ba'ru tama kiriba' malusa. 
Belanna iake susito inang la tesse tu 
kiriba' natibollo tu uai anggoro' sia 
sanggang duka tu kiriba', sangadinna 
latu uai anggoro' ba'ru sipatu dipatama 
kiriba’ ba'ru, anna pada-pada manda’. 


Anakna baine Yairus dipatuo sule na 
kadipamalekeanna baine naala 
saki tang dampi-dampian 


9:18-26 
Mark. 5:22-43: Luk. 8:41-56 


18 latonna marassan Yesu umpokadanni 
tinde tau tu kada susito, saemi misa" 
kapala banua pa'kombongan, tukku 
umpennolol, nakua: Iatu anakku baine, 
mane mate, maipoKomi dikka’ urremme'i 
limamMi anna tuo sule. 

19 Ke'de'mi tu Yesu Naundi urrundu'i, 
nasangundian tu anak gurunNa. 

20 Denmi misa' baine nakasunni nenne' 
bang rara, sangpulo duamo taunna, 
tama lu dio mai boko’, nakaka'i tu rombe 
sambu'na. 

21 Belanna nakua lan penaanna: Moi 
anna sambu'Na manna kukaka', manassa 
la malekena'. 

22 Apa messaile tu Yesus, anNa kitai, 
Nakuami: E anakku, parapa'i tu 
penaammu, kapatonganammumo 
umpatuoko. Maleke bangsiami tinde 
baine to attu iato. 

23 Tatonna rampo tu Yesu lako to' 
banuanna tinde kapala, Natiroi tu to 
massuling sia tau mamak bangmo. 

24 Nakuami: Mengkalaokomi, tae' ia 
namate te pia te, sangadinna mammarri. 
Napetaaimi tau. 

25 Apa iatonna papallai nasangmi tu tau 
rokko padang, malemi tama, anNa toei 
tu limanna, anna malimbangun tinde pia 
baine. 

26 Tiseno-senomi karebanNa lan mintu' 
lili'na padang iato. 


To buta da'dua dipamillik matanna, 
na to mamang misa' dipopa'kada 


9:27-34 
27 Tatonna male tu Yesu inde to dio mai, 
denmi da'dua to buta undi urrundu'l 

sia metamba-tamba, nakua: O Anakna 
Daud, kamaseikan dikka’. 

28 Tonna kendekmo langngan banua, 
saemi tinde to buta umpennoloI 
Nama'kada Yesu lako tinde tau, 
Nakua: Mikatappa'iraka, kumua ma'din 
Kupogau' tu ianna te? Nakuami: 
Kikatappa'i, Puang! 

29 Nakaka'mi tu matanna tinde tau 

sia Nakua: Susitu mipatonganna ten 
dukamo dadi lako kalemi to. 

30 Millikmi tu matanna, anNa pakare'na- 
re'na tonganni Yesu, Nakua: Kanandai 
tonganni, da naden tau misa” duka 
unnissanni te ianna te. 

31 Apa iatonna sun tinde tau, napatiseno- 
senomi karebanNa lan mintu' lili'na 
padang iato. 

32 Tonna male tinde tau nabaa pole'omi 
tau lako Yesu tu to mamang misa" 
natamai deata masussuk. 

33 Tatonna rambaimi sun tu deata 
masussuk, ma'kada-kadami tinde to 
mamang. Mangngami tu to buda sia 
nakua: Tae'pa ditiro len tu susinna te dio 
to Israel. 

34Apa nakua tu to Farisi: 
Kamatotorannari pangulunna deata 
masussuk anNa rambai tu deata. 


PengkaranganNa Puang Yesu 
9:35-38 

35 Malemi tu Yesu ullelei mintu' kota sia 
kampong, Namangada'i lan lu banua 
pa'kombonganna tau sia umpa'peissanan 
Kareba kaparannuan diona parentanNa 
Puang Matua sia umpasoro' mintu' saki 
sia rammun. 
36 Jatonna tiroi tu to buda, tilaomi 
masseNa lako tau iato mai, belanna 
mauyu bangmo sia bo'yok susi domba 
tae' to mangkambi'na. 
37 Tonna iato Nakuami lako anak 
gurunNa: Tonganna buda tu bura 
padang, apa sidi'ri tu to ungkasara'i. 
38 lamoto, dadi palakui langngan Puang 
ampunna bura padang anNa sua tau 
ungkasara'i tu bura padangNa. 

PepasanNa Puang Yesu lako 
sangpulo dua anak gurunNa 


10:1-11:1 
Mark. 6:7-13: Luk. 9:1-5 


1 O 1 Natambaimi tu anak gurunNa 
sang pulo dua, Nabenni 
kamatotoran la ungkuasai deata 
masussuk sia la urrambai sia la 
umpasoro' mintu' saki sia rammun. 
2Inde sia tu sanganna tu rasulu' 
sangpulo dua: Bunga'na Simon tu 
diganti Petrus, sia Andreas siulu'na, sia 
Yakobus, anakna Zebedeus, sia Yohanes 
siulu'na Yakobus: 
3 Filipus sia Bartolomeus: Tomas sia 
Matius passima; Yakobus anakna Alfeus 
sia Tadeus: 
“sia Simon to parruk na Yudas Iskariot, 
tu mangka umpa'peturoan Yesu. 
> Jamote tau sangpulo dua tu Nasua Yesu 
sia Napepasanan kumua: Da misepang 
lu lako lalan ma'palulako tondok to 
kapere' sia da mitama kota to Samaria, 
6 sangadinna la'bi' ke lu lakokomi domba 
pa'dena to Israel. 

7Tammi male lako lalan pa'peissananni 
kumua: Mengkareke'mo tu Parenta 
Suruga. 

8 Pamalekei tu to masaki, patuoi tu to 
mate, pamondoi tu to golenan sia rambai 
tu deata masussuk. Belanna dikamasean 
bangkomi, dadi pa'kamasean duka 
bangi. 

9 Da mibaa bulaan ba'tu salaka ba'tu 
tambaga lan salipi'mi: 

10 ha'tu kandu’, ba'tu bayu da'dua, ba'tu 
lapik lentek, ba'tu tekkenraka, belanna 
iatu to mengkarang sipatu dipakande. 

11 Take tamakomi misa” kota ba'tu 
kampong, tiroi dio tu to la sipatu, ammi 
torro dio, sae lako ke'de'mi pole'o inde 
to dio. 

12 Tammi tama banuanna tau, kambaroan 
marampaii. 

13 Sia jake sipatui tu to lan banua iato, 
narampoi kamarampasammi tu banua 
iato; apa iake tae'i, nasule lakomora 
kalemi tu kamarampasammi. 

14 Minda-minda tu tang untarimakomi, 
ba'tu tang umperangii kadammi, 
sunkomi lan mai banua ba'tu kota iato, 
mipentambakanni tu barra'-barra' dio 
pala' lentekmi. 

15Tonganna Kukua mati” kumua, iake 
allo kadiparessan la maringngan ia tu 
parri'na tondok Sodom na Gomora anna 
parri'na kota iato. 

16 Pengkilalai, Kusuakomi male susi 
domba lako to” guruk. Iamoto, dadi la 
ma'tangnga'komi susi ula’, sia la ma'bulo 
sanglampa, susi bu'ku. 

17 Apa kanandai tu tau, belanna Ia 
nabaakomi tama to” kombongan ada’, 
sia la nabambakomi ulang lan lu banua 
pa'kombonganna. 

18 Sia la napakendekkomi lako olona 

to maraa sia datu tu belanna Aku, la 
napotanda sa'bi tau iato sia mintu' to 
kapere’. 

19 Apa ianna pakendekkomi tau iato, 

da miposelangi kumua umba Ia 

mikua ba'tu apa tu la mipokada, 
belanna ia bangsiamoto attu iato, nala 
dipa'kamasean lako kalemi tu sipatunna 
la mipokada. 

20 Belanna tae” na kamu tu la ma'kada, 
sangadinna PenaanNa Ambe'mi tu la 
ma'kada lan kalemi. 

21 To siulu' la ussorong penaanna siulu'na 
anna mate dipongko, sia ambe' la 
ussorong penaanna anakna. Sia iatu 

mai pia la umbalibali indo” ambe'na sia 
napa'pepatean. 

22|a nakabiri'komi mintu’ tau tu 
belanna sangangKu, apa minda- 
minda tu mengkabatta' sae 

lako ma'katampakanna, iamo la 
dikarimmanni. 

23 Tanna pakario-riokomi tau lan misa' 
kota, mallaikomi lako kota senga’, 
belanna tonganna tongan Kukua mati”, 
kumua tae" naupu' misalongi tu mintu’ 
kota Israel, ke tae'i nasae tu Anak 
rampan dilino. 

24 Misa” to digurui tae” nadaoanni tu 
gurunna, ten dukato tu kaunan tae’ 
nadaoanni tu puangna. 

25 Madaoammo tu to digurui ke pada- 
padai gurunna, ten dukato tu kaunan 
anna puangna. Iake nasangai tau 
Beelzebul tu ampu banua, ontong 
pissanpa tu to lan banuanna. 

26 amoto, da mikataku'i tu tau iato, 
belanna moi misa' duka tu kasamboanna, 
tae' tang la dipasombona, sia moi misa' 
duka tu membuninna, tae' tang la 
kaissananna. 

27 Tatu Kupokadannakomi lan malillinna, 
la mipokada lan to” maserona, sia iatu 

dipa'bisikanna dio to' talingammi, la 
mipetamban dao mai bubungan banua. 
28 Da mikataku'i tu to umpatei batang 
kaleta, apa tang nakulle umpatei 
deatanta: apa iatu sipatunna tongan la 
mikataku', Iari tu kuasanna ussanggangi 
nala batang kaleta nala deatanta, lan 
naraka. 

29Tang misa'raka seng lompo 
nabalukananni tau tu dena” da'dua? 
Apa moi misa' tae' duka natobang 
rokko padang, ke tangia pangeloranNa 
Ambe'mi. 

30 Tatu kamu Natoe nasang dukamo 
iaranna tu beluak dao ulummi. 

31 Tenmito, dadi da mimataku': apa iate 
kamu te mandukomi losong na iatu 
dena' buda. 

32 Tamoto, minda-minda tu unnakuNa' 
dio tingayona tau, la Kuaku duka dio 
oloNa Ambe'Ku dao suruga. 

33 Apa minda-minda tu umpeonganniNa' 
dio tingayona tau, la Kupeonganni duka 
dio oloNa Ambe'Ku dao suruga. 

34 Da misangai kumua saeMo' umbaa 
karapasan lan te lino. Tae' Kusae umbaa 
karapasan, sangadinna la'bo'. 

35 Belanna saeMo' umpasisala tau anna 
ambe'na, sia anakna baine anna indo'na 
sia mimintunna baine anna matusanna 
baine, 

36 sia to nasiruranan la mendadi to 
nasisallangan. 

37 Minda-minda tu umpalosong ambe'na 
ba'tu indo'na nakamali' na Aku, tae’ 
nasipatu lako Kaleku, sia minda-minda 
tu umpalosong anakna muane ba'tu 
anakna baine nakamali' na Aku, tae’ 
nasipatu lako Kaleku. 

38 Sia minda-minda tu tang unnendekan 
kayu pea'ta'na naundi urrundu'Na, tae" 
nasipatu lako Kaleku. 

39 Minda-minda tu ungkabu'tui 
katuoanna, iamo la kapa'dean 
katuoanna, sia minda-minda tu 
kapa'dean katuoanna, tu belanna Aku, 
iamo la ungkabu'tui. 

40 Minda-minda tu untammuikomi, 
iamo untammuiNa', na minda-minda 

tu untammuiNa”, iamo untammui tu To 
ussuaNa'. 

41 Minda-minda tu untammui misa' 
nabi, belanna nabi sangananna 

iamo la ungkabu'tui kameloan susitu 
nakabu'tuinna nabi: na minda-minda 

untammui to malolo penaanna, belanna 
to malolo penaanna sangananna, 
iamo la ungkabu'tui kameloan susitu 
nakabu'tuinna misa' to malolo penaanna. 
42 Sia minda-minda tu umpairu'i moi 
anna sangirusanri uai sakke' te to 
bongko iate, tu belanna anak guru 
sanganna, tonganna tongan Kukua mati” 
tae" nala pa'de len tu poleanna. 
lTatonna upu’ Yesu 
1 1 umpepasananni susito lako 
tinde Anak gurunNa sangpulo dua, 
ke'de'Mi dio mai la lao mangada'i sia 
umpa'peissanan Kareba kaparannuan 
lan lu kotana tau. 


Pekutananna Yohanes Pa'dio' lan 
mai pa'tarungkuan 


11:2-19 
Luk. 7:18-35, 16:16 


2 Tatonna rangii Yohanes tonna lan 
pa'tarungkuan tu diona mintu'na 
penggauranNa Kristus, mepasanmi lako 
anak gurunna, 

3|a umparampoi tu pekutananna lako 
Yesu kumua: Kamumoraka tu la sae, 

ba'tu den poleraka to senga’ misa’ sipatu 

la kipeagi? 

4Mebalimi Yesu lako tinde tau, Nakua: 

Laomoko parampoanni Yohanes tu 

mintu'na miranginna sia mikitanna. 

5Jamotu to buta pakita sia to kupi’ 

lumingka, to golenan dipamondo sia to 

taru parangi, sia to mate dipatuo sia 

Kareba kaparannuan dipa'peissanan lako 

to kalala" 

6 Maupa' tu to tang umpomatana'Na'. 

7 Tatonna male tinde tau, randukmi tu 

Yesu ma'ulelean lako to buda tu diona 

Yohanes, Nakua: Apara tu mangka lao 

mitiro lako padang pangallaran? Tilleraka 

sanglolo nagoyak angin? 

8 Apara pale” tu mangka lao mitiro? To 

ma'pakean meloraka? Iatu to ma'pakean 

melo lan ia lu banua datu. 

9 Ba'tu ma'aparika pale' to ammi lao? 

laorokomika untiro misa' nabi? Kukuaria 

mati”: ondong ia namisa' nabi. 

10 Belanna iamora te, tu disura' a'ganna 

kumua: 

Tiromi ussuaNa' pesuangKu 

undoloangKo, tu la umpasakka' 
lalan dio oloMu. 

11 Tonganna tongan Kukua mati, kumua 
iatu mintu'nato dadi dio mai baine, tae' 
bangpa misa' duka bendan, tu mandu 
madaoan anna Yohanes Pa'dio': apa iatu 
madiongna lan Parenta Suruga, iamoto 
tu mandu madaoan na ia. 

12 Tempon dio mai tonna Yohanes Pa'dio' 
sae lako totemo masarrang kumarorak 
tu Parenta Suruga sia narabak to unnea 
parrangi. 

13 Belanna mintu'na nabi sia Sukaran 
aluk den pa'nubua'na sae lako tonna 
linona Yohanes. 

14 Sia iammi tarimai to: Iamora Elia Ia 
sae to. 

15Minda-minda tu ke talinga, 
nama'perangi. 

16 Apara la Kupasusianni te to totemo? 
Susito pia unno'ko' dio lu pasa' 
nametamba-tamba lako solana, 

17 nakua: 

Mangkamokanni 
umpa'gandangangkomi, anna tae" 
bangra miunnondo, mangkamokan 
umbating, natae" bangra mimario. 

18 Belanna saemo tu Yohanes tang 
kumande sia mangiru', nakuami tau: 
Nataba deata masussuk. 

19 Totemo saemo Anak rampan dilino 
kumande sia mangiru', nakuaomi tau: 
Tiromi iti” to barak sia pa'anggoro', 
sangmanena passima sia to kadake 
gau'na. Apa latu kakinaan natonganni 
penggauranna. 


KadanNa Yesu diona tondok 
Khorazim, Betsaida na Kapernaum 


11:20-24 
Luk. 10:12-15 


20 Tonna iato, randukmi Yesu untangdoi 
tu mai kota budanna tanda mangnga 
Napogau' lan tu belanna tae' nasang 
namengkatoba', Nakua: 

21 Upu' allomu, E Khorazim! Sumpu 
sumandakmu, e Betsaida! Belanna 
iakenna susinna nalan Tirus na Sidon 
nanni dadi tu mintu'na tanda mangnga 
mangka dadi lan lili'mi, tae' natang 
masaimo ia namangka mengkatoba' 
hnaumpembungku' karoro’ sia au. 

22 Apa Kukua mati’: iake allo 
kadiparessan la maringan ia parri'na 
Tirus na Sidon na iatu parri'mi. 

23 Na iko, e Kapernaum! Ikomoraka Ia 
dipekalangka'i sae langngan langi’? La 

sarokko-rokkonako ria sae tama lino to 
mate, belanna iakenna lan Sodom nanii 
mangka dadi tu tanda mangnga dadi lan 
lili'mu, inang la tontong ia sae lako te 
attu iate. 

24 Apa Kukua mati’; iake allo 
kadiparessan la maringngan ia 

parri'na tana Sodom anna parri'mu. 


Passambayang sia pa'pudian 
langngan Puang Matua; 
pa'pakananna' lako to boyo' 


11:25-30 
Luk. 10:21, 22 


25 Tatonna iato umpakendekmi pa'pudian 
tu Yesu, Nakua: O Ambe’, Puangna langi’ 
na lino, KupudiKomi, belanna Misamboan 
to paissan sia to manarang te ianna te, 
anna lako pia Minii umpasomboi. 

260 Ambe’, belanna tenmoto tu 
pa'poraiamMi dio oloMi. 

27 Mintu'na angge maritik mangkamo 
Nasorong Ambe'Ku lako Kaleku na 

moi misa' tau tae' untandai tu Anak, 
sangadinna Ambe' manna, sia moi 
misa” tau tae" untandai tu Ambe’, 

sangadinna Anak manna sia iatu to la 
morai Napasomboan Anak. 

28 Malekomi mai, e kamu mintu' boyo'na 
sia dipapassanni magasanna, Akumote 
tu la umbenkomi kapelayoan. 

29 Endekammi tu panglembaku sia 
melada'komi lako Kaleku: belanna Aku 
malamma' sia umpamadiongan penaa, 
ammi alan kapelayoan kalemi. 

30 Belanna manaman tu panglembaKu 
disa'ding sia maringngan tu pamaangKu. 


Diona ungkalette” gandung 
lan allo katorroan 


12:1-8 
Mark. 2:23-28: Luk. 6:1-5 


1 2 l Tatonna attu iato siappa' 

allo katorroan malemi tu Yesu 
ullendu'i to' pa'lak gandung, tangdia'mi 
tu anak gurunNa, sangiammi ungkalette'i 
tu gandung anna kandei. 
2Tatonna kitai to Farisi tu iannato, 
nakuami ungkuanNi: Tiromi, napogau' 
bangmo anak gurumMi tu tang 
dipogau'na ke allo katorroan. 


MATEUS 12.3-8 60 


3 Apa Nakua ungkuanni tinde tau: Tae' 
paraka mibasai tu apa napogau' Daud 
tonna tangdia' sia iatu to nasiban? 
4Matumbari natama banuanNa Puang 
Matua, anna kandei tu roti dipennoloan, 
tu pemalinna nakande sola tu to nasiban, 
sangadinna to minaa manna ia? 

> Ba'tu tae'paraka ammi basai tu kada 
lan sura' Sukaran aluk, kumua iake 
allo katorroan mintu'nato minaa lan 
banuanNa Puang Matua untengkai 
pemalinna allo katorroan anna tae' 
naposalai? 

6 Apa Kukua mati” kumua: inde sia Ia tu 
To ondong kapuanna anna banuanNa 
Puang Matua. 

7 Apa iake miissanmi battuanamna te 
kada iate kumua: Kamamaseanri tu 
Kukamorai, tangia pemala, manassa 
tae" mipasalai tu to tang kasalan, 

8 belanna iatu Anak rampan dilino, Iamo 
puangna allo katorroan. 

Kadipamatotoranna misa” 
to kope limanna sangbali 


12:9-14 
Mark. 3:1-6, Luk. 6:6-11 


9 Ke'de'mi inde to dio mai, Natama banua 
pa'kombonganna tau iato mai. 

10 Denmi dio misa” to kope limanna 
sangbali, kumua anna den nanii 
umpasalai, mekutanami tinde tau lako 
Yesu, nakua: ma'dinraka umpamaleke 
tau, keallo katorroan? 

11 Apa Nakua lako tinde tau: Mindarokomi 
kamu ke denkomi unnampui misa' 
domba, natobang rokko garuang ke allo 
katorroan, tae'raka nala madomi' untoei 
nariu' diong mai? 

12 Apa pole'pi tu tau, tumbara ondongna 
mala'bi'na na iatu domba? Iamoto dadi 
ma'din duka umpogau' kameloan ke allo 
katorroan. 

13 Nakuami Yesu lako tinde tau: Angka'i 
tu limammu! Naangka'mi, namatoto' 
sule susitu lima sangbalinna. 

14Sunmi tu to Farisi la unnea Yesu sia 
sipakulu-kulu, kumua umba la nakua 
umpatei. 

Pengkaranganna to 
Natonno' Puang Matua 


12:15-21 
Mark. 3:7-12 


15 Apa iatonna issanmi Yesu tu iannato, 
malemi inde to dio mai: budami tau undi 
urrundu' anNa pamaleke nasangi, 
16 sia Nagagai tu tau kumua da 
napa'peissananNi. 
17 Anna sundun tu kadamna nabi Yesaya, 
nakua: 
18 Tamote tu taungKu, tu to 
Kutonno', pa'kaboro'Ku, naposende 
penaangKu, la Kuparondongi 
PenaangKu, na Ia umpa'peissananni 
lako to kapere' tu kadiparessan. 
19 Tae’ Ia nala massigaga ba'tu 
metamba-tamba, sia moi misa' duka 
tau tae" la urrangii gamaranNa dio 
lu to” kasitammuan lalan. 
20 Tatu tille kumpang tae' Nara'pakki, 
sia iatu palita ma'millo mannamo 
tae” duka Nala umpa'dei, sae lako 
Napopatalona tu pangra'ta'Na Puang 
Matua. 


MATEUS 12.21-26 63 


21 Anna iatu sanganNa narannuan 
mintu' to kapere'. 


Puang Yesu napa'kada 
solangi to Farisi 


12:22-37 
Mark. 3:22-30, Luk. 6:43-45, 11:14-26 


22 Tonna iato nabaami lako Yesu tu to 
natamai deata masussuk misa’, to buta 
sia mamang, Napamatanami, anna 
ma'kada-kada tu to mamang iato sia 
pakita. 

23 Napotirambanmi to buda sia nakua: 
Tang Iamoraka Anakna Daud te? 

24 Apa iatonna rangii to Farisi tu 
iannato, nakuami: Iari Naurrambai deata 
masussuk te tau iate, pa'tunduannari 
Beelzebul, pangulunna deata. 

25 Tu belanna Natandai tu tangnga'na 
tinde tau, Nakuami lako: Umba-umba tu 
parenta usseru-seru kalena, sanggang 
undinna: sia umba-umba tu tondok ba'tu 
to sangdapo' ia kalena sisala-sala, tae' 
nala manda.” 

26 Sia jake la deata bulituk urrambai 
deata bulituk, tae' nasalai tang ia kalena 

sisala-sala: naumba nakua la bendan tu 
parentana? 

27 Sia iake la pa'tunduannara Beelzebul 
angKu rambai deata masussuk, 

mindao pa'tunduan, anna rambai anak 
gurummi? Iamoto dadi ia duka la dadi to 
mangra'ta mi. 

28 Apa iake Penaanna siamo Puang Matua 
angKu rambai deata masussuk, manassa 
nalambi'mokomi tu ParentaNa Puang 
Matua. 

29 Ba'tu umbara la nakua la ma'din 
misa' tau tama banuanna to mawatang 
sia umpangrampai banuanna, sangadi 
ke napungoi dolo tu to mawatang? Na 
undinna namane ma'din umpangrampai 
tu banuanna. 

30 Minda-minda tu tang mirring lako 
Kaleku, iamo unneaNa, sia minda-minda 
tu tang Kusisolan mangrampun, iamo 
ma'pasisarak-sarak. 

31 Tamoto angKu kua mati": Mintu'na 
kasalanna tau sia kada solangna, la 
dipa'dei, apa umpa'kada solangi Penaa 
Masallo', tae' nala dipa' dei. 

32 Sia minda-minda ussa'bu' kada 
untingoi Anak rampan dilino, la dipa'dei 
sia kasalanna, apa minda-minda 

umpokada kada untingoi Penaa Masallo”, 
tae" nala dipa'dei kasalanna, la lan te 
lino, la lan lino undi. 

33 Umba-umbannamo mipokada, 
mikuaraka melo tu kayu iato, melo duka 
buanna, mikuaraka kadake tu kayu iato, 
kadake duka buanna. Belanna buannari 
dinii untandai tu kayu. 

34E bati” ula” rame, umba la mikua 
umpokadai tu melona, anna kamu kalena 
to kadake? Belanna kala'biammira diong 
penaa anna ma'kada tu puduk. 

35 Tatu to melo penaanna umpasun siami 
melona dio mai anggenna melona lan 

lu batu ba'tangna, na iatu to kadake 
penaanna umpasun siami kadakena dio 
mai anggenna kadakena lan lu batu 
ba'tangna. 

36 Apa Kukua mati": Tatu diona mintu'na 
kada tang kebattuan, tu napokada tau, 
pada la napenandai ke allo kadiparessan. 
37 Belanna diona kadammu Ia dinii 
untonganangko, sia kadammu duka la 
dinii umpasalako. 


MATEUS 12.38-42 66 


Pandita Sura' sia to Farisi 
untuntun tanda kalle-kallean 


12:38-45 
Luk. 11:29-32 


38 Tonna iato den ba'tu pira-pira pandita 
Sura' sia to Farisi umbali sia ma'kada 
nakua: O Guru la moraikanni untiro 
misa” tanda kuasamMi. 

39 Apa mebali sia Nakua ungkuanni tinde 
tau: Misa' bangsa kadake sia pasandak 
salu lako rampanan kapa' la morai 
bang ungkita tanda kakuasan: apa tae' 
nala diben tanda, sangadinna tanda 
kalle-kallean diona nabi Yunus. 

40 Belanna susi nabi Yunus tallung allo 
tallung bongi lan tambuk bale kapua, 
susi dukato tu Anak rampan dilino la lan 
maririnna litak tallung allo tallung bongi 
masainna. 

41 Take allo kadiparessan la ke'de' tu 

to Niniwe sisola tau totemo te sia la 
napasala, apa mengkatoba'mo belanna 
pangadaranna Yunus, anna tiromi, inde 
Ia tu ondongna na Yunus. 

42 Tatu datu baine lo” mai pollo'na uai la 
ke'de' ke allo kadiparessan sisola tau 

totemo te anna pasalai, belanna iatu 
datu iato ke'de' lo” mai engkokna padang 
la umperangii kakinaanna Salomo: anna 
tiromi: inde Ia tu ondongna na Salomo. 
43 Apa ianna sunmo tu deata masussuk 
lan mai tau, sumayomi dio lu padang 
rangke sia undaka' pelayoan, apa tae" 
nakabu'tui. 

44 Nakuami: La sulemo' lako banuangku, 
tu inan mangka kunii tassu’; ianna 
saemo, nakarampoimi tu inan iato 
lo'bangmo sia mangkamo disapui sia 
dikassa'i. 

45 Undinna lao pole” omi untambai deata 
senga' pitu nasisolan, tu masussukna 
pissan na ia, natama namembanua lan: 
dadi ma'katampakanna ondong pissanmi 
masua-suanna tu to natamai na iatonna 
dolona. Ten dukamoto la dadi lako te 
bangsa kadake. 


MATEUS 12.46 -50 68 


Diona indo'Na sia 
siulu'Na Puang Yesu 


12:46-50 


Mat. 13:55, 56, Mark. 3:20, 21, 31-35, 
Luk. 8:19-21, Yoh. 6:42, 7:15, 52 


46 Marassan bangsia tu Yesu sipa'ulelean 
tu to buda, Nakitai tu indo Na sia siulu'Na 
ke'de' dio salian la morai ussipa'kadanNi. 
47 Nakuami tau misa” lako: Tiroi, tu 
indo'Mi sua siulu'Mi ke'de' bangmo dio 
salian, la morai ussipa'kadangKomi. 

48 Nakuami mebali lako tu to ungkuanNi: 
Mindara tu indo'Ku sia mindara tu mai 
siulu'Ku? 

49 Napasayoimi limanNa tu anak gurunNa 
sia Nakua: Kitami, iari indo'Ku sia 
siulu'Ku te mai! 

50 Belanna minda-minda tu umpogau' 
pa'poraianNa Ambe'Ku dao suruga, 
iamoto tu siulu'Ku muane sia anak 
darangKu sia indo'Ku. 

Pa'pasusian diona 
misa” to mangambo' 


13:1-23 
Mark. 4:1-20: Luk. 8:4-15 


1 2 l Tatonna allo iato sunmi tu Yesu 
lan mai banua iato, Naunno'ko' 
dio randan tasik. 
2 Budami tau sae sirampun lako Kalena. 
lamoto Nakendek langngan misa’ lopi 
Naunno'ko', anna ke'de' nasang bang tu 
to buda dio randan tasik. 
3Budami tu Napokadanni Naalan 
pa'pasusian, Nakua: Den misa” to 
mangambo' sun la unnambo' banne: 
4iatonna marassanmo mangambo”, 
denmi pira ta'pa rokko biring lalan, 
saemi manuk-manuk napura ungkandei. 
> Den pira ta'pa rokko to” batu-batu, tae’ 
nabuda litak dio: nata'pa tuo, belanna 
tae” namandalan litakna. 
6 Apa iatonna kendekmo allo, malayumi 
sia belanna tae” namennuaka, 
marangkemi. 
7 Den duka pira tu ta'pa tama tangnga to’ 
duri, napada tuo duri nataloi tu banne. 


MATEUS 13.8-14 70 


8 Sia den pira tu ta'pa rokko to” padang 

lunak namembua, den manglokkon 

pessaratu', den pennannan pulona den 

pentallungpulo. 

9 Minda-minda tu ketalinga, 

nama'perangi. 

10 Saemi tu anak gurunNa nakua 

lako: Ma'apari amMi ala pa'pasusian 

ma'pangada' unnada'i tu tau? 

11 Mebalimi sia Nakua ungkuanni tu 

tau: latu kamu dibenkomi pa'kamasean 

la unnissanni tu rasia diona Parenta 

Suruga, apa iatu mati' tau tae' ia 

dikamaseanni. 

12 Belanna minda-minda tu den dio, 

la diben dukapa lako, anna kala'bian 

pissan. Apa minda-minda tu tae' dio, la 

dialai pissan dio mai moi iatu dionamo 

kalena. 

13Tamoto angKu ala pa'pasusian 

umpa'kadai tu tau, belanna iatu mati' 

tau pakita tang pakita, sia parangi tang 

parangi ba'tu tang paissan. 

14 Nasusito disundunnimi lako tinde tau 

tu kadanna nabi Yesaya, tu nakua: 
Pa'perangimmi la parangi, apa tae' mila 

unnissan lenni, 


MATEUS 13.15-19 /1 


sia pentiromi la pakita, apa tae' 
mikanassai. 
15 Belanna makarra'mo penaanna 
te bangsa iate, sia bantangmo 
pa'peranginna, 
sia napamamma'mo tu matanna, 
kumua da anna pakita tu matanna, 
sia parangi tu talinganna, 
sia mangingaran tu penaanna, 
namengkatoba' sule 
angKu pamalekei. 
16 Apa maupa' kamu tu matammi 
belanna pakita, sia talingammi belanna 
parangi. 
17 Belanna tonganna tongan Kukua mati’; 
Budamo nabi sia to malolo penaanna 
maduang la ungkitai te mintu'na 
mikitanna, anna tae' nabelai ungkitai: 
sia la urrangii tu mintu'na miranginna, 
na tae' duka nabelai urrangii. 
18 Dadi perangiimi kamu battuanna tu 
pa'pasusian to unnambo'banne! 
19 Tatu mintu'nato urrangii tu 
diona Parenta Suruga iato, natae’ 
napemanassai, saemi to bulituk unnalai 
tu apa diambo' tama penaanna; iamoto 
tu tiambo'na dio biring lalan. 

20 Apa iatu tiambo'na dio to' batu- 
batu, iamotu to urrangii tu kada 

iato, naparannu len penaanna ta'pa 
untarimai: 

21 apa tae' namennuaka' lan penaanna, 
sangadinna sattu'ri, nanii mananna'. 
Ianna sae peroso ba'tu pa'pakario-rio tu 
diona kada iato, ta'pa napamo'dongmi tu 
penaanna. 

22 Na iatu tiambo'na tama tangnga to” 
duri, iamotu to urrangii tu kada iato, apa 
nataloi sara” lan te lino sola pea'panna 
kasugiran tu kada iato, naurunganni 
tang membua. 

23 Na iatu tiambo'na rokko to' padang 
lunak, iamotu to urrangii tu kada iato 
anna pemanassai: namembua melo 
tongan, naumpakendek burana, den 
manglokkon pessaratu', den pennannan 
pulona, den pentallungpulo. 


Pa'pasusian diona 
pare-pare lan to' pare 
13:24-30 


24 Napokada pole'omi tu pa'pasusian 
senga’ misa’ dio tingayona tinde tau, 


MATEUS 13.25-30 73 


Nakua: latu Parenta Suruga susi misa” 
to unnambo' banne melo dio umanna: 
25 ha iatonna mamma'mo tau, saemi 
to mabiri' lako kalena unnambo'i pole'i 
pare-pare tama tu banne, anna male. 
26 Na iamira tonna kendek sia membua, 
namane dikita tu pare-pare. 

27 Saemi tu mai kaunamna tinde to 
ma'uma sia nakua lako: Umbaraka 
nakua na banne melo sia tu miambo' 
dio umammi? Naumba ia nanii sae tu 
pare-pare? 

28 Nakuami mebali lako tau iato mai: To 
mabiri' ia, tu umpogau'i to. Nakuami 
tu mai kaunanna lako: Miporai siaraka, 
kilao urrampunni tu pare-pare? 

29 Nakuami: Da'ito, belanna iake la 
laoi mirampun tu pare-pare, umbai la 
mentuang tu pare tilampi' sola. 

30 Da'ito anna tuo bangpa sola sae lako 
peparean, na iapa ke peparean angku 
kuanni tu to mepare kumua: Rampunni 
dolo tu pare-pare sia pori sisanguyunni 
anna diballa, apa iatu pare pakissinni 
langngan alangku. 


MATEUS 13.31-35 74 


Pa'pasusian diona lise' sawi na ragi 


13:31-43 
Mark. 4:30-32: Luk. 13:18-21 


31 Napokada pole'omi tu pa'pasusian 
senga' misa” dio tingayona tinde tau, 
Nakua: Iatu Parenta Suruga susi lise' 
sawi sanglise', naala tau natananni lan 
pa'lakna. 
32Tonganna iamo bitti'na tu mintu'na 
uluanna lise' tananan, apa ianna tuomo, 
kapuami na iatu mintu'na utan, sia 
mengkayu, anna ma'din nanii manuk- 
manuk dao mai langi' sae mentiongan tu 
mai tangkena. 
33 Sia misa” dukapa pa'pasusian senga' 
Napokadanni tu tau Nakua: Iatu Parenta 
Suruga susi ragi naala misa’ baine, 
napatamai to” ta'pung tallung bakku' 
anna silele messu’ sia lobo" 
34 Mintu'nate naalan pa'pasusian Yesu 
Napokadan to buda, sia tae' nama'kada 
lako tau ke tang pa'pasusian. 
35 Kumua anna sundun tu napokadanna 
nabi nakua: 

La umbuangNa' kada unnala 

pa'pasusian, 


MATEUS 13.36 -42 15 


umpasomboNa' apa kabunian tempon 
dio mai mai dadinna lino. 

36 Undinnato, Nasuami Yesu male tu 
to buda, anNa male lako banuanNa. 
Saemi tu anak gurunNa lako Kalena sia 
nakua: Pokadangkan battuananna tu 
pa'pasusian pare-pare dio uma. 
37 Nabalimi Nakua: Iatu to unnambo' 
banne melo, iamotu Anak rampan dilino: 
38 ha jatu uma, iamote lino: na iatu 
banne melo, iamotu mai to dianak lan 
Parenta iato: na iatu pare-pare, iamotu 
anak to bulituk. 
39 Na jatu uali unnambo' pare- 
pare, iamotu deata bulituk: na iatu 
kapeparean, iamotu allo katampakanna 
te lino: na iatu to mepare, iamotu mintu' 
malaeka'. 
40 Dadi susitu pare-pare dirampun 
napura diballa api, ten dukamoto tu la 
dadi ke allo katampakannai te lino. 
41 La Nasua Anak rampan dilino tu 
malaeka'Na, anna rampunni tu mintu'na 
patua’ ba'tangna sia to umpogau' 
kabulitukan lan mai ParentaNa. 
42 Anna dipembuangan tama dapo' nanii 
api: indemoto nanii katumangiran sia 
kasisangeran isi. 


MATEUS 13.43 -— 47 76 


“lake attu iato la parrang susi allo tu 
mintu' to malolo penaanna lan Parentana 
Ambe'Na. Minda-minda tu ketalinga, 
nama'perangi. 


Pa'pasusian diona ianan 
kabunian na mattiara me'lok 


13:44-46 


44 Tatu Parenta Suruga butung janan 
kapua angga'na membuni diong padang, 
nakabu'tui tau, nabuni pole'oi: belanna 
kaparannuanna, malemi umbalukan 
nasangi tu mintu' apa dio kalena, anna 
allii tu padang iato. 

45 Sia iatu Parenta Suruga, butung misa' 
to ma'balili undaka' mattiara me'lok. 

46 Ianna kabu'tuimi tu mattiara masu'lik 
allinna, malemi umbalukanni tu mintu' 
apa dio kalena, anna allii tu mattiara 
iato. 


Pa'pasusian diona puka 


13:47-52 


47 Sia ia duka tu Parenta Suruga butung 
puka, nae'te' tau diong tasik sia umpurru 
ma'rupa-rupa bale. 


1 

48 Ianna ponnomo, nariu'mi tau langngan 
randanan, naunno'ko' umpilei, iatu 
melona napatama pa'pannianna, apa 
iatu kadakena natibean. 

49 Susimo la dadi to ke katampakannai 
lino: mintu'na malaeka' la sun ussarakki 
tu mintu' to kadake dio mai to malolo 
penaanna. 

50 Anna pembuanganni tama dapo' nanii 
api: indemoto nanii katumangiran sia 
kasisangeran isi. 

51 Mikanassamoraka te mintu'na te? 
Nakuami lako: Kikanassamo. 

52 Nakuami Yesu ungkuanni: Iamoto 
minda-minda tu pandita Sura” tu 
digurui lan Parenta Suruga, iamo butung 
misa' to makaka, umpatassu'i diong 
mai inan pangannana tu bangla'na sia 
masainnamo. 


Puang Yesu rampo dio Nazaret 


13:53-58 
Mark. 6:1-6, Luk. 4:15-30 


53 Tatonna upu'mo Yesu umpokadai tu 
mintu'na pa'pasusian iato, ke'de'Mi inde 
to dio mai. 


MATEUS 13.54-58 78 


54Tonna rampomo lako tondok Nanii 
lobo” Naada'imi tu tau lan lu banua 
pa'kombonganna, anna mangnga tu tau 
sia nakua: Umbara Ia Nanii te Tau iate 
unnalai tu kamatarrusan susito, sia iatu 
tanda mangnga? 

>> Tang anak pande kayuraka te? Sia 
tang disangaraka Maria tu indo Na sia 
iatu mai siulu'Na, Yakobus sia Yusuf sia 
Simon sia Yudas? 

56 Sia jatu siulu'Na baine tang inde 
nasang siaraka te mai tasisolan? 
Naumbaraka Ia Nanii unnalai te mintu'na 
te? 

37 Napomatana'mi tinde tau tu diona 
Yesu. Apa Nakua Yesu lako tinde 

tau: Misa' nabi tae' natang dibilang, 
sangadinna lan tondokna sia lan tananan 
dapo'na. 

58 Tae'ra nabuda tanda mangnga 
Napogau' inde to dio, belanna tae' 
napatonganNi tau. 


MATEUS 14.1-6 79 


Diona kamateanna Yohanes Pa'dio' 


14:1-12 
Mark. 6:14, 17-30, Luk. 9:7-9, 3:19-20 


14 1 Tatonna iato napelelemi 
Herodes, tu digente' datu 
sangtepona tondok, tu diona karebanNa 
Yesu. 

2 Nakuami tu datu lako solana: Yohanes 
Pa'dio'mo tu, malimbangunmo diong mai 
to' to mate, iamoto nakedo tu mintu' 
kamatotoran lan kalena umpogau' tanda 
mangnga. 

3 Tatu Herodes mangkamo untingkan 
Yohanes anna pungoi, napatamai 
pa'tarungkuan tu belanna Herodias 
bainena Filipus, siulu'na. 

4Belanna mangkamo ma'kada lako 
Herodes tu Yohanes nakua: Pemali ke 
mipobainei. 

>La moraimi Herodes umpatei, apa 
mataku” siao lako to buda belanna inang 
nasanga tau nabi tu Yohanes. 

6 Apa iatonna pa'maruasan allo 
kadadianna Herodes, ma'gellu'mi tu 
anakna baine Herodias lan tangnga tau, 
naposendei penaanna datu. 

7 Tamoto anna massumpa tu Herodes 
umpokadai, la umbenni apa-apa tu 
napalaku. 

8Jatinde pia inang mangkamo 
napatunduk indo'na, iamoto nama'kada 
nakua: Tabenmo' mai tu ulunna Yohanes 
Pa'dio' indete, diong misa' pindan. 
9Massemi penaanna tu datu, apa 
belanna iamotu sumpana sia belanna 
iamotu to nasisolan ma'talimbungan 
kumande, napesuammi la umbenni lako. 
10 Nasuami tu tau lao umpoloi tu ulunna 
Yohanes lan pa'tarungkuan. 

11 Nabaami tau tu ulunna diong pindan, 
napennoloanni lako tinde pia baine, 
nabaai lako indo'na. 

12 Saemi tu anak gurunna Yohanes 
unnalai tu batang rabukna, anna 
peliangi: nalao tinde tau umpokadai lako 
Yesu. 


Puang Yesu umpakande 
tau limangsa'bu 


14:13-21 
Mark. 6:31-44, Luk. 9:10-17, Yoh. 6:1-13 


13 ]atonna rangii Yesu tu kareba iato, 
umpaseremi Kalena, inde to dio mai, 

Namale misa ma'lembang lako to' 
kasalanna. Tonna rangii to buda tu 
iannato, pada sunmi lan mai tondokna 
naundi urrundu' unnola gantanan. 
14Rampomi tu Yesu, Nakitai tu tau 
lendu’ budanna: mamassengmi lako tau 
iato mai, Napamalekei tu mai mintu'na 
masakinna. 

15 Tatonna makaroenmo, saemi tu anak 
gurunNa lako sia nakua: Iatu inan iate 
to'kasalan, sia la bongi dukamo, melo ke 
Misuami te mai tau male, nalao unnalli 
kande dio lu tondok. 

16 Apa Nakua Yesu lako tinde tau: 
Dai'mito namaleo tu mati' tau, kamumo 
umpakandei. 

17 Nakuami tu anak gurunNa lako: Tae' 
bang apa inde, sa'bamora roti lima na 
bale da'dua. 

18 Nakuami: Banna' mai. 

19 Nasuami tu to buda unno'ko dio to’ 
riu: Naalami tu roti lima na bale da'dua, 
Namentingara langngan langi' sia 
massambayang, Namane untepu-tepui 
tu roti, Nabenni anak gurunNa, na anak 
gurunNa umben pole'i to buda. 

20 Kumandemi sola nasangi sadia'na. 
Naalaimi tau tu roti sesanna tu 

mangkanna ditepu-tepu sangpulo dua 
karandang ponno. 
21 Tatu to kumande agi-agi limangsa'bu 
tu muane, diboko'pa tu mai baine sia 
pia. 

Puang Yesu untete uai tasik 


14:22-36 
Mark. 6:45-56: Yoh. 6:15-21 


22Ta'pa Napasassa'mi tu anak 
gurunNa kendek langngan lembang, la 
ma'lembang dolo lian, tonna marassan 
ussuai sule tu to buda. 

23 Tatonna mangkamo ussuai male sule 
tu to buda, kendekmi langngan misa’ 
tanete la massambayang. Tonna la 
bongimo, torro bangmi dao misa-misal. 
24 Tatinde lembang ma'tangnga tasikmo, 
nalendu' ia maparri'na napobua' 
bombang, belanna angin ma'sissang. 

25 JTatonna dannarimo saemi tu Yesu 
umpellambi'i, untete uai tasik. 

26 Tatonna kital anak gurunNa untete 
uai tasik, tiramban nasangmi sia nakua: 
Bombo ia tu! Sikarrakammi belanna 
kamatakuranna. 


MATEUS 14.27-35 83 


27 Apa ta'pa Napa'kadai Yesu, Nakua: 
Parapa'i tu penaammi, Akumote anna, 
da mimataku'. 

28 Mebalimi Petrus nakua lako: O Puang, 
iake Kamu tonganmo, suana’ angku 
male mati' untete uai tasik. 

29 Nakuami: Maimoko. Mengkalaomi tu 
Petrus dao mai lembang, nama'lingka 
untete uai la umpellambi'i Yesu. 

30 Apa iatonna tiromi tu bara”, 
mataku'mi: sia iatonna la tallanmo, 
kumarrak-marrakmi, nakua: O Puang 
kanana'ina'! 

31 Tikarami tu Yesu ussorongan limanNa. 
Natoei sia Nakua ungkuanni: E to 
tangkan ma'patongan, ma'apai anna 
bata penaammu? 

32 Tatonna kendekmo langngan lembang, 
radanmi tu angin. 

33 Sangsaeammi tu mintu' to lan lembang 
tukku umpennoloi Yesu sia nakua: Kamu 
tonganmo tu AnakNa Puang Matua. 

34 Malemi ma'lembang, narampo lako 
gantananna dio Genesaret. 

35 Jatonna kanassami pa'tondokan tu 
Yesu, mesuami tu tau lako mintu'na 
tondok untikui, nasae tu tau umbaai tu 
mintu' to masaki: 

36 malakumi tinde tau lako kumua anna 
kaka' bangi tu rombe sambu'Na. Padami 
tau ungkaka'1 padami maleke. 


Puang Yesu umpa'pakilalan 
pangadaranna to Farisi 


15:1-20 
Mark. 7:1-23 


1 5 1 Tonna iato, saemi lako Yesu tu 
mai to Farisi sia pandita Sura' dio 
mai Yerusalem sia nakua: 
2 Ma'apari tu anak gurumMi anna lendai 
tu aluk panganna to dolo? Belanna tae' 
nabasei tu limanna, ke la kumandei. 
3 Mebalimi Yesu sia Nakua ungkuanni 
tinde tau: Ma'apai anna kamu duka 
untengkai Sukaran alukNa Puang Matua 
tu belanna aluk panganna to dolomi? 
4Belanna Nakua Puang Matua: Kasiri'i tu 
ambe mu sia indo'mu sia: Minda-minda 
unggatai ambe'na ba'tu indo'na, iamo la 
mate dipongko. 
> Apa mikua kamu: Minda-minda tu 
ma'kada lako ambe'na ba'tu indo'na 
kumua: Iatu la mipotuona tu lu diona 
mai kaleku, iamo kupenomban (lako 
Puang Matua), 

6 tae'mo namanggi' tau la ungkasiri'opi 
tu ambe'na ba'tu indo'na. Susimoto tu 
kaumpa'deimmi bisaranNa Puang Matua, 
tu belanna aluk panganna to dolomi. 
7E to belo puduk, tonganna bang tu 
apa mangka napoparunde nabi Yesaya 
pirambongi' tu diona kamu, kumua: 

8 Manassa iate tau iate pudukna 

manna ungkasiri'Na', 

apa iatu penaanna tae' nalattu' lako 

Kaleku. 

9Tae' bua'na to tau iato 

umpenombaiNa', 

belanna umpa'pangadaran 

panganna napondok tolino. 
10 Natambaimi tu to buda, Nama'kada 
lako Nakua: Perangiimi ammi issanni! 
11 Tae’ ia na iatu apa lu tama sadang 
tu urruttakki tau, sangadinna iari tu lu 
lanna mai sadang, iamo iato tu urruttakki 
tau. 
12 pakalan saemi tu anak gurunNa, nakua 
lako: Miissan siaraka kumua mapa'di' 
penaa tu to Farisi, tonna rangii tu kada 
susi to? 
13 Mebalimi Nakua: Umba-umba tu 
tananan, tu tang Natanan Ambe'Ku dao 
suruga, la dilampi'. 

14 Elo'na ia namale. Perenden butanna 
ia to buta tu tau iatu mati’. lake to buta 
urrenden to buta, inang la tobang sola 
duai rokko garuang. 

15Mebalimi Petrus sia nakua lako: 
Pokadangkan battuananna to 
pa'pasusian iato. 

16 Apa Nakua Yesu: Tangkan dukaparaka 
mitandai melo sae lako totemo? 

17 Tae'paraka miissanni, kumua apa-apa 
tu lu tama sadang, tarru' rokko tambuk 
nadipasun rokko pekkueran? 

18 Apa iatu apa sun dio puduk, iamo ia lu 
lan mai penaa: iamo ia to tu urruttakki 
tau. 

19 Belanna lan mai penaa sun tu tangnga' 
kadake, kapapatean, pasandak salu lako 
rampanan kapa” gau’ sala, kabokoan, 
sa'bi tang tongan, kada solang; 

20 ja nasangmo ia te ianna te tu 
urruttakki tau, apa iatu kumande tang 
membase dolo, tae' ia na ia urruttakki 
tau to. 

Diona misa' baine to Kanaan 


15:21-28 
Mark. 7:24-30 


21 Ke'de'mi tu Yesu indeto dio mai, 
Namale misa lako lili'na Tirus na Sidon. 
22 Denmi misa' baine to Kanaan lu 

dio mai parenta iato sae nametamba- 
tamba nakua: O Puang, o Anakna 
Daud, kamaseina' dikka' belanna iatu 
anakku baine, nataba deata masussuk, 
napandasa tongan. 

23 Apa moi sangbuku duka kada tae' 
Napebalian lako baine iato. Saemi tu 
anak gurunNa urreke' napalakui nakua: 
suai tu baine iatu male, belanna undi 
bang melalla-lalla dio boko'ta. 

24 Mebalimi Nakua: Tae'ra Kudisua lako 
senga'na sangadinna lako mintu' domba 
pa'dena to Israel. 

25 Saemi tinde baine tukku umpennoloI, 
nakua: O Puang, tulungna’ dikka'! 

26 Apa mebali, Nakua: Tae” napato' dialai 
tu kande dio mai pia, nadibuangan asu. 
27 Nakuami tinde baine: Tonganna 
Puang, apa iatu asu ungkande duka 

mintu’ kande mara’, tu rondonna dao 
mai medana puangna. 

28 Mebalimi Yesu, sia Nakua 

lako: E baine! matoto' tongan 
kapatonganammu: dadimo lako kalemu 
susitu mukamorainna. Matana bangsiami 
tu anakna baine to attu iato. 


Puang Yesu umpamaleke to masaki 
sia umpakande tau patangsa'bu 


15:29-39 
Mark. 8:1-10 


29 Ke'de'mi tu Yesu inde to dio mai, 
Namale urrundunan biring tasik Galilea; 
kendekmi langngan misa' tanete, 
Naunno'ko' dao. 

30 Budami tu tau sae lako Kalena umbaa 
to kupi' sia to kope limanna sia to buta 
sia to mamang, sia buda to senga' 
natarru' umpatorroi diong to” lentekNa 
Yesu. Napamalekemi tu tau, naurunganni 
mangnga bangmi 

3i tu to buda, untiroi tu to mamang 
ma'kada-kada, to kope limanna matoto”, 
sia to kupi' lumingka, sia to buta pakita, 
napakala'bi'mi tu Kapenombanna to 
Israel. 

32 Natambaimi Yesu tu anak GurunNa, 
Nakuami: MamassengNa' untiroi te to 
buda, belanna tallung allomo Kusisolan, 
na tae' bang apa dio lu la nakande. na 
tae” Kumorai la ussua tangdia' bangi 
male sule, apa limpu manii lako lalan. 
33 Nakuami tu anak gurunNa lako: 
Umbara la tanii unnala roti pada 
budanna to, indete padang pangallaran 
la dipediaranni te tau pada to? 

34 Nakuami Yesu lako: Pirara roti iti”? 
Nakuami: Pitu na bale'-bale' sidi”. 

35 Nasuami tu to buda unno'ko' rokko 
padang. 

36 Naalami tu roti pitu sia iatu bale, 
Nama'kurre sumanga' Natepu-tepui, 
Nabenni anak gurunNa, na anak gurunNa 
pole” o umbenni to buda. 

37 Kumandemi sola nasangi sadia'na: 
naalaimi tau tu roti sesanna, tu 
mangkanna ditepu-tepu, pitu baka 
ponno. 

38 Tatu to kumande patangsa'bu tu 
muane, diboko'pa tu mai baine sia pia. 
39 JTatonna suami male tu to buda, 
kendekmi langngan lembang, Narampo 
lako lili'na Magadan. 

Peada' diona petobana to 
Farisi sia to Saduki 


16:1-12 
Mark. 8:11-21 


1 6 1 Saemi tu to Farisi sia to Saduki 
la untoba Yesu, umpalakui lako 
la Napakitan misa' tanda kakuasan dao 
mai langi’. 
2 Apa mebali sia Nakua ungkuanni: Ianna 
kekaroen mikuami: Manta' allo, belanna 
masero langi’. 
3 Sia ianna melambi'na mikuami: La 
ma'paliu bara’ te allo iate, belanna 
mararang langi’ sia maru'gun. Tonganna 
iatu lilinganna langi’ manarangkomi 
umpasisengaranni, apa iatu tanda 
makalaen-laenna attu iate tae’ mitandai. 
4 Misa’ bangsa kadake sia pasandak 
salu lako rampanan kapa’ la morai 
bang ungkita tanda kakuasan, anna 
tae’ nala diben tanda, sangadinna 
tanda kalle-kallean diona nabi Yunus. 
Natampemi tu tau iato, Namale. 
>Iatonna rampomo tu anak gurunNa 
lian, tang nakilalaimi umbaa roti. 

6 Nakuami Yesu ungkuanni: Pengkilalai 
tongan-tonganni, penandaikomi kalemi 
dio mai raginna to Farisi sia to Saduki. 
7 Sipa'kada-kada kalenami, nakua: Ia sia 
Nama'kada susi to, belanna tae' tabaa 
roti. 

8Jatonna issanmi Yesu tu diongna 
penaanna, Nakuami ungkuanni: E 

to tangkan ma'patongan, ma'apari 
ammi sipa'kada-kada misara, iaraka tu 
kataeranna roti dio kalemi? 

9 Tae'paraka miissanni sia tae'moraka 
mikilalai tu diona roti lima anna 
limangsa'bu tau, napirang karandangra 
tu sesanna mangka mialai? 

10 Ba'tu iatu diona roti pitu na patang 
sa'bu tau, napirang bakara tu sesanna 
mangka mialai? 

11 Umba nakua natae' miissanni kumua 
tangia diona roti tu Kupokada lako 
kalemi? Apa penandaikomi kalemi dio 
mai raginna to Farisi sia to Saduki. 

12 Maneri naissan tinde tau, kumua 
tangia Napokada tu la umpenandai 
kalena dio mai ragi, sangadinna dio mai 
pangadaranna to Farisi sia to Saduki. 

Kapangakuanna Petrus 


16:13-20 
Mark. 8:27-30, Luk. 9:18-21 


13 Tatonna rampomo Yesu lako lili'na 
Kaisarea Filipi, mekutanami lako anak 
gurunNa Nakua: Mindara nasanganni tau 
tu Anak rampan dilino? 

14 Nakuami tinde tau: Den tu kumua: 
Yohanes Pa'dio': sia den tu kumua Elia: 
den pole'o tu kumua: Yeremia, ba'tu 
umbannaraka misa' tu mintu' nabi. 

15 Nakuami lako: Apa iake kamu 
misangaRa' minda? 

16 Mebalimi Simon Petrus, nakua: 
Kamumo Kristus, AnakNa Puang 
Matontongan. 

17 Mebalimi Yesu sia Nakua ungkuanni: 
Maupa'moko, e Simon, anakna Yunus! 
Belanna tangia mentolinona umpaombo'i 
lako kalemu tu iannato, sangadinna 
Ambe'Ku dao suruga. 

18 Sia Aku Kukua mati” kumua, ikomo 
te tu Petrus, sia dao batu iate la 
Kunii umpabendan kombongangku, sia 
bambana mukkun tae' nabelai untaloi. 

19 La Kubenko tu gontingna Parenta 
Suruga. Sia apa-apa tu muarra'i lan lino, 
ia dukamo la maarra' lan suruga, sia 
apa-apa tu muko'ka'i lan lino, ia dukamo 
la tiko'ka' lan suruga. 

20 Napakare'nami tu anak gurunNa, da 
napokadai lako misa” duka tau, kumua 
Iamo Kristus. 


Bunga'na Puang Yesu 
umpa'peissanan kamaparrisanNa 


16:21-28 
Mark. 8:31-9:1: Luk. 9:22-27 


21 Randuk tonna iato Napa'peissanammi 
Yesu lako anak gurunNa kumua sipatu 
la lao lako Yerusalem anNa perasai 
buda parri’ dio mai pekaamberan 

sia dio mai pangulu to minaa sia 
pandita Sura’, naurunganni dipatei, 
Nadipamalimbangun sule tonna allo 
ma'pentallun. 

22 Natambai misami Petrus, 
naparandukki unta'tanNi, nakua: 
Napamambela-bela la Puang Matua 
to, Puang! Tae' maro' ia nala dadi lako 
Kalemi tu iannato. 

23 Apa memboko' tu Yesu, anNa kua lako 
Petrus: Pallaiko lako boko'Ku, e deata 
bulituk! Ikomo misa’ tu la untumangNa"', 
belanna tangia diona Puang Matua 
muinaa-naa, sangadinna diona tolino. 
24Tonna iato Nakuami Yesu lako anak 
gurunNa: Iake denni tau la morai undi 
urrundu'Na', la ussa'biangan kalena sia 
unnendekan kayu pea'ta'na, naundi 
urrundu'Na'. 

25 Belanna minda-minda la morai 
ungkatirinnai katuoanna, iamo la 
kapa'dean katuoan, apa minda-minda tu 
kapa'dean katuoanna tu belanna Aku, 
iamo la ungkabu'tui katuoan. 

26 Belanna apara la napomaupa' tau, 
moi naassangi te lino, apa karugian 
deatanna? Ba'tu apara tu sipatu la 
nasorong tau la nasondan deatanna? 

27 Belanna iatu Anak rampan dilino la 
sae nakabu' kamala'biranNa Ambe'Na 
naturu' mintu’ malaeka'Na: attu iato 
pantan la Napapakkanni lako tau sitinaya 
penggauranna. 

28 Tonganna tongan Kukua mati’: Den 
ba'tu pira-pira tu to ke'de' indete, tu tae’ 
nala sikita kamatean, ke tae'pi nakital 

tu Anak rampan dilino sae umpotoding 
kamala'biran tanda kadatuanNa. 


Puang Yesu dipakala'bi' dao buntu 


17:1-13 
Mark. 9:2-13: Luk. 9:28-36 


1 7 t Ma'annan allona lendu'nato, 
Nabaami Yesu tu Petrus sia 

Yakobus sia Yohanes siulu'na Yakobus, 

Nasolanni langngan misa" buntu 

malangka” male messarak. 

2 Membalimi tu rupanNa dio tingayona 

tinde tau, naparrang tu lindoNa susi allo, 

sia iatu pakeanNa mandu mabusssang 

susi arrang masiang. 

3 Pakalan nakitami tinde tau tu Musa sia 

Elia nasipa'kadan Yesu. 

4Ma'kadami Petrus lako Yesu, nakua: 

O Puang, melo ke indemoki' te, iake 

Miporai, kugaragamora lantang tallu 

indete, misa” Kamu, na misa" Musa na 

misa" Elia. 

> Marassan bangsia ma'kada-kada, 

pakalan denmi sangleon gaun parrang 

unnonganni: narangimi tu gamara 

lan mai gaun iato nakua: Iamote tu 

Anak Pa'kaboro'Ku, Ia dukamo nanii 
kasendeangKu, perangii. 

6 Jatonna rangii tinde anak gurunNa tu 
gamara iato, tobangmi tipessussuk, 
lendu' mataku'na. 

7 Saemi tu Yesu ungkaka'i tinde tau 

sia Nakua: Malimbangunkomi sia da 
mimataku" 

8 Jatonna bangunammo matanna tinde 
tau, tae' bangmo misa' tau nakita, Yesu 
mannamo misa-misa. 

9 Jatonna solo'mo dao mai buntu iato, 
ma'pakainga'mi tu Yesu lako tinde 

tau sia Nakua: Da mipokada lenni te 
mikitanna lako misa' duka tau, ke tae'pi 
Namalimbangun tu Anak rampan dilino 
diong mai to' to mate. 

10 Mekutanami tu anak gurunNa lako 
nakua: Ma'apari nakuara pandita Sura, 
kumua tae' nasalai tang sae dolo tu Elia? 
11 Mebalimi tu Yesu Nakua: Inang la sae 
ia tu Elia, sia umpasirundunan mintu' 
sakka' saeanna. 

12 Apa Kukua mati', kumua saemo tu 
Elia, na tae' natandai tau, sangadinna 
napogau'ora lako tu pa'poraianna. Ten 
dukamoto tu Anak rampan dilino la 
napakario-rio tau iato. 

13 Maneri naissan anak gurunNa, kumua 
diona Yohanes Pa'dio' tu Napokada lako 
kalena. 


Kadipamatananna misa' 
to nataba deata 


17:14-21 
Mark. 9:14-29: Luk. 9:37-42 


14 Tatonna rampomo lako to” to buda, 
saemi tu tau misa, 

15 malinguntu' dio oloNa Yesu nakua: O 
Puang, kamasei dikka' tu anakku muane, 
belanna ta'taran, sia lendu' maparri'na: 
belanna pembuda tobang tama to' api 
sia pembuda dukamo rokko to' uai, 

16 kusolammo lako anak gurumMi, apa 
tae’ nabelai umpamatanai. 

17 Mebalimi tu Yesu Nakua: E bati’ to 
tang ma'patongan sia to leko' penaanna, 
sangapaPa' la ussisolangkomi? Sia 
sangapaPa' la umpama'tanangkomi 
penaa? Solanni mai. 

18 Nasarabaimi Yesu, nasun lan mai 
kalena tu deata masussuk: ta'pa 
matanami tinde pia to attu iato. 

19 ]atonna iato sae misami tu anak 
gurunNa lako Yesu sia nakua: Ma'apai 
kami natae' kibelai urrambai tu deata? 
20 Nakuami ungkuanni: Tu belanna 
mandalle' pa'patonganmi. Apa 
tonganna Kukua mati": iake denni 
kapatonganammi pada lise' sawi, ammi 
kua lako te buntu: Tilengka'ko indete 
lako, manassa tilengka': inang tae’ tu 
tang la dadi dio kalemi. 

21 (Apa iatu ianna te tae' nama'din 
sun moi dipatumba, sangadi 
massambayangpiki' sia ma'puasa.) 


Ma'penduanna Puang Yesu 
umpa'peissanan kamaparrisanNa 


17:22-23 
Mark. 9:30-32: Luk. 9:43-45 


221atonna torro dio tana Galilea 
sumalong sola anak gurunNa. Nakuami 
Yesu lako: Iatu Anak rampan dilino la 
disorong lako tau, 

23 anna patei, anna allo ma'pentallun 
Namalimbangun sule. Lendu'mi 
masussanna tu anak gurunNa. 

Diona kapamayaran sima 
tama Banua Kabusungan 


17:24-27 
Kel. 30:13 


24 Tatonna rampomo lako Kapernaum 
saemi lako Petrus tu to undurukki tu 
sima Banua Kabusungan sia nakua: 
Tae' raka ia Nabaya'i Gurummi tu sima 
da'dua dirham? 

25 Nakuami: Nabaya'. Iatonna tamamo 
banua tu Petrus, Napadoloimi Yesu 
umpa'kadai, Nakua: E Simon, umbara 
musanga? Mindara nanii tu mai datu 
lan te lino unnala sassung ba'tu sima? 
Dioraka mai anakna ba'tu dio mai to 
salian? 

26 Nakuami mebali: Dio ia mai to salian. 
Nakuami Yesu lako: Iake susii to, lessu' 
ia tu mai mintu' anak datu. 

27 Apa dikuari daa' anna katannarangki' 
tu mati' tau, dadi laoko mamekan 
rokko tasik, ammu alai tu bale bunga’ 
pealammu, sia iammu bungka'i tu 
sadangna, la mukabu'tui tu doi' a'pa' 
dirham; alai tu doi” iato, ammu sorongi 
lako tu tau, pamaya'Ku na iko. 

Kasipakkanna anak gurunNa: 
ma'rupa-rupa peada'Na Puang Yesu 


18:1-11 
Mark. 9:33-42: Luk. 9:46-48 


18 1 Tonna attu iato saemi tu anak 
gurunNa lako Yesu nakua: 
Mindara tu kapuanna lan Parenta 
Suruga? 

2 Natambaimi Yesu tu pia'-pia' misa’ 
Napalanni tangnga, 

3sia Nakua: Tonganna tongan Kukua 
mati”, iake tae'i mipasondai penaammi, 
midadi pia, dennoraka mila tama len 
Parenta Suruga? 

4Tamoto, minda-minda tu 
umpamadiongan kalena susite 
pia'-pia, iamo la madaoanna lan Parenta 
Suruga. 

> Na minda-minda tu untammui tu 
pia'-pia' susite diona sangangKu, iamo 
untammuiNa'. 

6 Minda-minda untumangi moi misa'i 
te to bongko umpatonganNa,, la'bi' 
sia ia lako kalena ke ditoke'i batu 
parandangan tu barokona, nadilammu' 
lan tangnga-tangnga tasik. 

7 Upu' allona te lino, belanna angganna 
patumangna. Belanna tae' nasalai tang 
sae tu patumangna, apa upu' allona tu 
to napobannang tu patumangna. 

8 JTamoto, iake limammu ba'tu lentekmu 
untumangko, ta'takki mutibei, belanna 
la'bi' sia ia ke popponko ba'tu sondo'ko 
tama katuoan na iake dio patomalii tu 
limammu sia lentekmu mudipembuangan 
tama api tontong sae lakona. 

9 Sia iake matammu untumangko, su'be'i 
ammu tibei, belanna la'bi' sia ia ke 
sangbaliri matammu tama katuoan, 

na lake dio patomalii tu matammu 
mudipembuangan tama api naraka. 

10 Kanandai tonganni, da naden misa' 
mitapa' te to bongko iate. Belanna 
Kukua mati”, iatu mintu' malaeka'na lan 
suruga tontong untiro lindo Ambe'Ku dao 
suruga. 

11 (Belanna iatu Anak rampan dilino sae 
la ungkarimmanni tu pa'dena.) 

Pa'pasusian diona domba pa'de 


18:12-20 
Mark. 9:43-48 


12 Umba nakua tu misanganna? Ke denni 
tau misa' unnampui domba saratu', anna 
pusa tu misa, tae'raka nala untampei 
tu kaseranna pulona ngkasera dao lu 
tanete, anna male undaka'i tu pusanna 
misa”? 

13 Na iake nakabu'tui siai, tonganna 
tongan Kukua mati, ondong ia 
napoparannunna to na iatu tang pusanna 
kasera pulona ngkasera. 

14 Ten dukamoto tu Ambe'mi dao suruga 
tae” dio tu pa'poraian kumua anna 
sanggang misa’ te to bongko iate. 
15]ake kasalanni tu siulu'mu lako 
kalemu, laoko umpakilalai podo iko 
simisa-misanan, iake natarimai tu 
pa'pakilalammu, sikadulu' omoko sule to 
tu siulu'mu. 

16 Apa iake tae'i natarimai, solan pole'ko 
tau misa' ba'tu da'dua dikua anna 
pudukna tinde to sa'bi' da'dua ba'tu tallu 
umpamanassai tu mintu' kada. 

17 Na iake natumpui tu kadamna tinde tau, 
pokadai tu iannato tama kombongan: 
apa iake tae' siaoi naperangii da'ito 
nabutung to kapere' sia passima lako 
kalemu. 

18 Tonganna tongan Kukua mati': apa- 
apa tu miarra'i lan lino, iamo la maarra' 
lan suruga, sia apa-apa tu miko'ka'i lan 
lino, tiko'ka' duka lan suruga. 

19 Sia Kukua duka lako kalemi: 

lake denkomi da'dua lan lino 

sanginaa umpalaku ba'tu apa-apa, 

la Napadenangkomi Ambe'Ku dao suruga 
tu iannato. 

20 Belanna umba-umba nii tau da'dua 
ba'tu tallu sirampun belanna sangangKu, 
dio dukaNa' lan tangnga-tangngana. 


Pa 'pasusian diona to tang 
unnala mase solana 


18:21-35 


21Tonna iato saemi tu Petrus 
umpentireke'i Yesu nakua: O Puang, 
pempiran sala tu siulu'ku lako kaleku 
tu sipatu la kupagarri”? Saeraka lako 
ma'pem-pitunna? 


MATEUS 18.22-29 104 


22 Nakuami Yesu lako: Kukua 

mati”: tae’ nasae manna lako 
ma'pempitunna, sangadinna sae 

lako ma'pempitungpulona pempitu. 

23 Tamoto iatu Parenta Suruga dipasusi 
misa' datu, la sisalu taunna. 

24 Tatonna parandukki sisalu, nabaami 
tau lako tu to kaindanan sangpulo 
sa'bunna talenta. 

25Apa belanna tae' apa dio Ia 
hapamayaran, napesuammi puangna, 
kumua ia la dibalukan sola anakna sia 
bainena, sia mintu' tu apa dio kalena, 
hapopamaya'. 

26 | umbangmi tinde taunna, mennolo 
lako, nakua: Dapa mipupu' bangna' la 
kubaya' nasang sia lako kalemi. 

27 Tilaomi massena tu puangna tinde 
tau, narampananni, sia iatu indanna 
napamasero bangmo. 

28 Apa iatonna sun tinde tau, sitammumi 
misa” solana, tu kaindanan lako 
kalena saratu' dinar: nala'ka'imi anna 
kalessekki, nakua: Baya'i tu indanmu 
lako kaleku. 

29|umbangmi tinde solana 
mengkamoya-moya lako sia nakua: dapa 

mipupu' bangna', inang la kubaya'na 
mati’. 

30 Apa manoka, sangadinna 
napa'petarungkuan, sae lako naseroinna 
tu indanna. 

31 Tatonna tiroi mintu’ solana tu 
penggauran iato, lendu'mi masussanna, 
nalao umparampoi lako puangna tu 
mintu'nato. 

32 Pakalan natambaimi puangna tinde 
tau, nakuami ungkuanni: E to kadake, 
mangkamo kupamasero nasang tu 
indanmu, belanna mengkamoya-moyako 
umpalakui lako kaleku. 

33 Tang sipaturokoka la unnala mase 
solamu susi aku mangka unnala maseko? 
34 Sengkemi tu puangna, nasorongi 
lako sapiri la umpakario-rioi, sae lako 
nabaya'na nasang tu indanna. 

35 Ten dukamoto tu Ambe'Ku dao 
suruga la umpogau'i lako kalemi, ke 
tae'i naponno tongan penaammi pada 
umpagarri' salana tu mai siulu'mi. 

Diona kasitantangan 


19:1-12 
Mark. 10:1-12 


1 9 1 Tatonna mangkamo tu Yesu 
umpaupu' tu mintu' kada iato, 
ke'de'Mi dio mai tana Galilea; Narampo 

lako lili' na tana Yudea, tu nabala salu 
Yordan lian. 

2 |endu'mi budanna tau undi urrundu'l, 
anNa pamalekei tu mai tau dio. 

3Saemi tu to Farisi lako la untobal 
nakua lako: Ma'dinraka tu tau untantang 
bainena diona mintu'na passalan? 
4Mebalimi Yesu, Nakua: Tang 
mibasaparaka kumua Ia tu Totumampa 
ungkombong tolino tonna mulanna 
umpadadii tu muane sia baine. 

> Anna ma'kada kumua: Iamoto anna 
la untampe ambe'na sia indo'na tu tau 
anna la'ka' lako bainena: anna mendadi 
sangbatang kale sola duai? 

6 Naurunganni tae'mo nada'dua 
sangadinna sangkalemora. Iamoto, dadi 
iatu mangkannamo Napasibali Puang 
Matua, da napasitantangi tolino. 

7 Nakuami tinde tau lako: Iake susito, 
ma'apai namesua tu Musa umpa'bengan 
sura" kasitantangan sia untantangi? 

8 Nakuami Yesu lako tinde tau: Tu 
belanna kamakarrasanna penaammi 
anna elorangkomi Musa untantang 
bainemi: apa iatu tempon dio mai tae’ ia 
nasusito. 

9 Apa Aku Kukua mati”: minda-minda 
untantang bainena sangadinna diona 
gau’ sala, anna umpobaine to senga’, 
iamo pasandak salu lako rampanan 
kapa’. Na minda-minda umpobainei tu 
baine natantang, ia dukamo pasandak 
salu lako rampanan kapa”. 

10 Nakuami tu anak gurunNa lako: Iake 
susito tu diona muane anna baine, la'bi' 
tang mendapo'. 

11 Apa Nakua ungkuanni tinde tau: Tae' 
hnamintu' tau untandai te kada iate, 
sangadinna ia manna ia tu to dinii 
umpa'kamaseanni lako. 

12 Belanna den tu tau inang lupamo 
sun lan mai tambukna indo na: sia 

den tu tau lupa belanna nabalianni 
tau, sia den pole'o tu tau lupa, tu ia 
kalenamo umpalupa kalena tu belanna 

Parenta Suruga. Minda-minda tu umbelai 
ungkaritutui tu iannate, nakaritutuimi. 


Puang Yesu umpassakke pia'-pia' 


19:13-15 
Mark. 10:13-16, Luk. 18:15-17 


13 Tonna iato nasolammi tau lako Yesu 
tu mai pia'-pia, kumua anNa remme'i 
limanNa sia Napassambayanganni, apa 
nasarabai anak gurunNa tinde tau. 

14 Apa Nakua Yesu: Popa'elo'nai tu 
pia'-pia, da migagai sae lako Kaleku, 
belanna iamotu to susito tu unnampui 
Parenta Suruga. 

15 Naremme'mi limanNa tu pia'-pia”, 
Namane ke'de' dio mai. 


Diona misa' to sugi' mangura 


19:16-30 
Mark. 10:17-31: Luk. 18:18-30 


16 Pakalan saemi tu tau misa” lako 
Kalena nakua: O Guru, kameloan apara 
tu sipatu la kupogau', angku kabu'tui 
katuoan sae lakona? 

17 Nakuami Yesu lako: Ma'apari na iara 
tu kameloan mupekutanan lako Kaleku? 

Misa'ri Ia tu melo. Apa iake la moraiko 
tama katuoan, turu'i tu Sukaran alukNa 
Puang Matua. 

18 Nakuami lako: Sukaran aluk umbara 
to? Nakuami Yesu: Da mupapatean, da 
mupasandak salu lako rampanan kapa,” 
da muboko, da musa'bi tang tongan. 

19 Kasiri'i tu ambe'mu sia indo'mu, sia: 
Kamasei tu padammu tolino susi kalemu. 
20 Nakuami tinde to mangura lako: 
Mintu'na to kukanandai nasangmo: 
apapara tu kakurangangku? 

21 Nakuami Yesu ungkuanni: Iake la 
moraiko tae' sayuammu, malemoko, 
mubalukanni tu apa-apa dio kalemu, 
mupa'kamaseanni lako to kalala, ammu 
ampui ianan dao suruga, ammu male 
mai undi urrundu Na" 

22 Apa iatonna rangii tinde to mangura 
te kada iate, rossomi penaanna male, 
belanna buda iananna. 

23 Nakuami Yesu lako anak gurunNa: 
Tonganna tongan Kukua lako kalemi, 
malia' tongan misa" to sugi' tama Parenta 
Suruga. 

24 Sia Kukuapa lako kalemi: Malomo ia 
misa’ unta tama to'tok darun ke la to 
sugi'mora tama Parentana Puang Matua. 

25 Tatonna rangimi anak gurunNa tu 
iannato, lendu'mi tu'pena penaanna, 
nakuami: lake susito, mindapa tu la 
ungkabu'tui kasalamaran? 

26 Mentiromi tu Yesu lako tinde tau 
Nama'kada, Nakua: Iake tolino tae' 
nadadi te iannate, apa iake Puang Matua 
tae' apa tang dadi. 

27 Tonna iato mebalimi Petrus, nakua 
lako: Kami te kitampe nasangmo tu 
mintu'na, angki undi urrundu'Komi. 
Apara tu la kikabu'tui undinna? 

28 Nakuami Yesu lako tinde tau: 
Tonganna tongan Kukua lako kalemi, 
iake dipaba'rui lino, to ke unno'ko mi 

tu Anak rampan dilino dao isungan 
kapayungan mala'bi'Na, kamu duka te 
undinnamo urrundu 'Na”, la unno'ko' duka 
dao sangpulo dua isungan kapayungan 
sia urrengnge' sangpulo dua sukunna to 
Israel. 

29 Sia minda-minda tu untampemo 
banuanna, ba'tu siulu'na muane ba'tu 
siulu'na baine, batu ambe'na ba'tu 
indo'na ba'tu anakna, batu pa'lakna tu 
belanna sangangKu, iamo la ungkabu'tui 
pessaratu' manglokkon, sia umpomana' 
katuoan tontong sae lakona. 

30 Apa buda tu to dolo iamo la undinna, 
sia iatu undinna iamo la dolona. 


Pa'pasusian diona to sumaro 
lan palak anggoro' 


20:1-16 

20 1 Belanna iatu Parenta Suruga susi 

to makaka, tu tae'pa bongi nasun 
la urra'ta' sarona tu to la mengkarang 
lan palak anggoro'na. 
2Tatonna sipatumo to sumaro misa’ 
dinara' sangallo, nasuami tu tau tama 
pa'lakna. 
3Sunmi tonna agi-agi tette’ kasera 
melambi' nakita pole'omi tu to senga’ 
be'dang-be'dang punala bang lan pasa" 
4Nakuami ungkuanni tinde tau: Lao 
dukakomi inde tu tama pa'lak anggoro, 
padami sipatunna padami kubenkomi. 
Malemi tinde tau. 
> Sun pole'omi tinde tau tonna agi-agi 
tette' sangpulo dua, sia tette' tallu, anna 
pogau' dukai susito. 
SJatonna sae pole'omo tinde tau 
agi-agi tette' lima makaroen, nakabu'tui 
pole'omi tu to senga' be'dang-be'dang 
bang, nakuami ungkuanni: Ma'apari 

ammi be'dang punala bangra indete 
tu'tu'na allo? 

7 Nakuami tinde tau lako: Belanna tae' 
bang tau ussarokan. Nakuami lako: Male 
dukakomi inde tu tama pa'lak anggoro'. 
8 JTatonna bongimo nakuami tu puangna 
tinde pa'lak anggoro' lako bandoro'na: 
Tambaimi tu to mengkarang, benni tu 
sarona, randuk dio mai tu undi'-undi'na 
tama sae lako dolo'-dolo'na. 

9 ]atonna sae tu to sitette' lima 
makaroen namane tama, natarimami 
simisa' dinara’ namisa'. 

10 Tatonna sae tu dolo'-dolo'na tama, 
nasangami la losong natarima, apa 
simisa' duka bangsiari dinara' natarima 
ke misa'i. 

11 Tonna tarimai, sipa'nuku-nuku-ammi 
tu tau iato lako tinde to makaka, nakua: 
121atu to undi'-undi'na tama 
sangdiangmora ia mengkarang, 

ammi papada bangkanni kami tu 
situ'turanna allo mara'tak sia natumbui 
allo. 

13 Apa nakua mebali lako misa'na: E 
sangmane, tae’ nasala tu kupogau' lako 
kalemu, tang misa'raka dinara' tasipatui? 

14 Alami tu taamu, ammu male: iate to 
undi'-undi'na inaangku aku umbenni 
pada tu kubenko. 

15 Tang sipatura'ka la ma'inaanna 
kalena umpamalei tu apangku? Ba'tu 
musuru mataraka, tu belanna aku te 
masokanna '? 

16 Tenmoto tu to undi'-undi'na la mendadi 
dolo'-dolo'na, sia to dolo'-dolo'na la 
mendadi undi'-undi'na. 


Ma'pentallunna Puang Yesu 
umpa'peissanan kamaparrisanNa 


20:17-19 
Mark. 10:32-34, Luk. 18:31-33 


17 Tatonna la male langngan Yerusalem 
tu Yesu, Napopa'misami tu anak gurunNa 
sangpulo dua Nasolan, Nama'kada lako 
dio tangnga lalan, Nakua: 

18|a maleki' langngan Yerusalem, sia 

la disorong tu Anak rampan dilino lako 
pangulu to minaa sia pandita Sura’, anna 
situru'i kumua la dipatei. 

19 Anna sorongi lako to kapere’, natelle- 
tellei, naongkan-ongkan ue, sia naa'ta, 
na allo ma'pentallun Namalimbangun 
sule. 

Palakunna indo'na anakna Zebedeus 


20:20-28 
Mark. 10:35-45 


20Tonna iato saemi lako Kalena tu 
indo'na anakna Zebedeus sola tu 
anakna sola duai, natukku umparampo 
palakunna lako. 

21 Nakuami Yesu lako: Apara 
mitungkanan? Nakuami lako: Eloranni tu 
anakku sola duai ammi paunno'ko' dioi 
kananMi misa' na dio kairimMi misa' lan 
ParentaMi. 

22 Mebalimi Yesu sia Nakua: Tae' mitandai 
tu apa mipalaku. Ma'dinraka la miiru' 
tu la Kuiru'na lan mai irusan? Nakuami 
lako: Ma'din. 

23 Nakuami lako tau iato: Tonganna 

iatu Kuiru'na lan mai irusan la miiru' 
duka, apa iatu unno'ko' dio kananKu 

sia dio kairingKu, tangia Aku ma'lalan 
inaanNa la umpa'benganni, sangadinna 
la Napa'bengan Ambe'Ku lako tu to inang 
Naparandanammo. 

24 Tatonna rangi tinde sangpulona tu 
iannato, saemi kasengkeanna lako sola 
duai tu to massiulu'. 

25 Apa Natambai nasang Yesu tu anak 
gurunNa, Nakua: Miissan sia kumua iatu 
to disanga pangulunna mintu' bangsana 
tau, umpalalo parentana lako tau iato 
mai, sia iatu to paana ungkuasai. 

26 Apa iatu kamu tae' misusito, 
sangadinna minda-mindammi tu la 
morai madaoan, sipatu mendadi to 

ma parakami: 

27 Sia minda-mindammi tu la morai 
pangulu, sipatu la mendadi kaunanmi 
sola nasang. 

28 Susi Anak rampan dilino tae' Nasae 
kumua Nadikamayai, sangadinna 
kumua anNa ma'kamayai sia ussorong 
penaanNa la napopela'bak buda tau. 


Kadipamillikanna 
matanna da'dua to buta 


20:29-34 
Mark. 10:46-52; Luk. 18:35-43 


29 Tatonna malemo sun lan mai Yerikho, 
lendu'mi budanna tau undi urrundu'l. 

30 Denmi to buta da'dua unno'ko' dio 
biring lalan, iatonna rangi kumua lendu' 
tu Yesu, metamba-tambami sola duai, 

nakua: O Puang, o Anakna Daud, 
kamaseikan dikka'! 

31 Nasarabaimi to buda, nasua ma'loko- 
loko, apa samandu-mandunnaora 
metamba sola duai, nakua: O Puang, o 
Anakna Daud, kamaseikan dikka'! 

3? Tadangmi tu Yesu, sia Natambai 
sola duai, Namane kumua: Apara tu 
mikamorai la Kupogau' lako kalemi? 

33 Nakuami tinde tau lako: O Puang, 
elo'namo ke pakita dukakan. 
34Massemi penaanNa Yesu untiroi 
tinde tau, Nakaka'i tu matanna: ta'pa 
pakitami, naundi urrundu'1. 


Puang Yesu male tama Yerusalaem 


21:1-11 
Mark. 11:1-10, Luk. 19:29-38, Yoh. 12:12-19 


2 1 l Tatonna mandappi'mo lako 
Yerusalem tonna rampomo lako 
Betfage, dio buntu Zaitun, Nasuami Yesu 

tu anak gurunNa da'dua, 

2 Sia Nakua ungkuanni: Malekomi lako tu 
tondok misipatuan, ammi ta'pa unnappa' 
misa” keledai disangkin sola anakna; 
bukai tu ulangna ammi banNa' dio mai. 

3Take den tau umpa'kadaikomi, la 
mikua: den la Napapatuanni Puang, 
madomi' bang sia la Napasule. 
4Mintu'nate iannate dadi nasangmo, 
kumua anna sundun tu kadanna nabi, tu 
nakua: 
> Pokadanni anak dara Sion, kumua: 
Tiromi tu Datummu sae lako kalemu, 
umpamadiongan penaanNa, ussakei 
keledai, keledai lundara, anak patuoan 
dipassampei. 
6 Malemi tinde anak gurunNa, napogau'i 
susitu Napepasananna Yesu lako. 
7 Nabaami tu keledai sola anakna 
nalapikki pakeanna tinde tau, Naunno'ko' 
dao tu Yesu. 
8 Anna buda tau umballa” pakeanna lako 
lalan sia den pole'o pira ussembang 
tangke-tangke kayu, naampa'i lako 
lalan. 
?Tatu to buda, tu dolona dio tingayoNa 
sia undinna unturu'I, unnarrak-arrak, 
nakua: 

Hosanna tu Anakna Daud, 

Kurre sumanga'Na tu saeNa 

umpotete sanganNa Puang, 

Hosanna dao masuanggana. 

101atonna tamamo Yerusalem, 
marambami tu mintu' tau lan tondok 
iato, nakua: Mindamora te? 

11 Nakuami tu to buda: Iamo nabi tu, 
Yesu to dio mai Nazaret dio tana Galilea. 


Ma'penduanna Puang Yesu urrambai 
to ma'baluk sia to mangalli sun 
lan mai Banua Kabusungan 


21:12-17 
Mark. 11:15-18, Luk. 19:45-48 


12 Malemi tu Yesu tama to” Banua 
Kabusungan, Narambai tu mintu' to 
ma'baluk sia to mangalli lan to’ Banua 
Kabusungan. Nabalittua'i tu mai medana 
to ussapi' doi' sia o'koranna to ma'baluk 
bu'ku': 

13 sja Nakua ungkuanni tu tau: 
Mangkamo disura' kumua: Iatu 
banuangKu la disanga banua 
passambayangan, apa mipadadimo 
kamu lo'ko’ pa'gora'. 

14 Saemi lako Kalena lan Banua 
Kabu-sungan tu to buta sia to kupi’, 
Napa-mondoi. 

15 Apa iatonna tiroi pangulu-pangulu 

to minaa sia pandita Sura' tu mintu' 

penggauran memangnganNa, sia iatu 
mintu' pia unnarrak-arrak lan Banua 
Kabusungan kumua: Hosanna tu Anakna 
Daud, sengkemi tinde tau, 

16 sja nakua lako Yesu: Mirangiraka tu 
kadanna te pia? Nakuami Yesu lako tinde 
tau: Kurangi tongan ia: apa tae'paraka 
mibasa lenni tu nakua: Dio mai pudukna 
pia'-pia' sia pia'-pia' ma'susupa inang 
Miparandanmo tu pa'pudi-pudian? 

17 Natampemi tu tau, Nasun lan mai 
tondok male lako Betania, Nama'bongi 
dio. 


Puang Yesu unggatai 
kayu ara sangto' 


21:18-22 
Mark. 11:12-14, 20-26 


18 latonna masiang to, tae'pa bongi, 
tonna sule lako tondok iato, ussa'dingmi 
tangdia'. 

19 JTatonna kitami tu ara sangto' dio biring 
lalan, laomi lako, natae' bang apa misa' 
duka Nakabu'tui dio kayu iato, sangadi 
daunna manna. Nakuami ungkuanni: 
Damo mumembua len sae lakona! Ta'pa 
malayu bangsiami tinde kayu ara. 

20 Tatonna kitai anak gurunNa tu iannato, 
mangngami sia nakua: Umba ia nakua 
nata'pa malayu bang tinde kayu ara? 

21 Mebalimi Yesu sia Nakua lako tau 
iato mai: Tonganna tongan Kukua lako 
kalemi, iake denni kapatonganammi 
sia tae' mibata-bata, tae' nasusinna 
manna te dipogau' lako kayu ara 
ma'din mipogau' sangadinna iake mikua 
ungkuanni te buntu: Tiangka'ko ammu 
tipembuang rokko tasik, tae' natang 
dadi. 

22 Sia apa-apa mipalaku lan 
passambayangmi, ke mikatappa'i, 
manassa miappa" 


Kasitambenan kada diona kuasanNa 
Puang Yesu: pa'pasusian 
diona da'dua pia muane 


21:23-32 
Mark. 11:27-33: Luk. 20:1-8 


23Tatonna male tu Yesu tama to' 
Banua Kabusungan, marassanmo 
unnada'i tau, saemi lako Kalena tu 
mai pangulu-pangulu tominaa sia 
pekaamberan, nakua: Kuasa apara 

Mipokuasa umpogau'i tu mintu'na te sia 
mindara umpakuasaKomi susite? 

24 Mebalimi Yesu sia Nakua lako 

tinde tau: Aku den duka misa' la 
Kupekutanan lako kalemi. Iake miissanni 
umpokadanNa' inang la Kupokadan 
dukakomi ia, kumua kuasa apara 
Kupokuasa umpogau'i tu mintu'nate. 

25 Tatu pa'dioranna Yohanes, umbara 
nanii sae? Lu daoraka mai suruga, ba'tu 
lu dioraka mai tolino? Nasitangnga '- 
tangnga'i kalenami tinde tau nakua: 
lake la takua, lu dao mai suruga, 
inang la Nakua: nama'apai anna tae' 
mipatonganni? 

26 Na jake la takua: lu dio mai tolino, 
mataku'oki' lako to buda, belanna mintu'i 
ussangai nabi tu Yohanes. 

27 Mebalimi lako Yesu, nakua: Tae” 
kami kiissanni. Nakuami Yesu lako 
tinde tau: Iake susito tae' duka 
Kumorai umpokadangkomi, kuasa apara 
Kupokuasa umpogau'i tu mintu'nate. 

28 Apa tumbara tu tangnga'mi? Den 
misa' tau da'dua anakna muane. Laomi 
lako pa'bunga'na nakua: E anakku, laoko 
te allo iate mengkarang tama pa'lak 
anggoro' iate. 

29 Mebalimi nakua: Io ambe’, apa tae” 
nalao. 

30 Namane lao lako ma'penduanna 
nama'kada susi dukato. Mebalimi 
nakua: Manokana' aku, apa undinna 
menassanmi, nalao. 

31 Mindannara tinde pia sola duai tu 
umpogau' pa'poraianna ambe'na? 
Nakuami tinde tau: Iamo ia tu undinna. 
Nakuami Yesu lako tinde tau: Tonganna 
tongan Kukua mati, kumua moi passima 
sia baine sala'kedo nadoloi dukakomi 
tama ParentaNa Puang Matua. 

32 Belanna saemo tu Yohanes lako 
kalemi umpadulluangkomi lalan 
kamaloloan, anna tae' mipatonganni. 
Apa napatonganmo ia passima sia 
baine sala' kedo. Tonganna iate kamu 
te mitiromo tu iannato, apa tae' 

duka mimengkatoba' undinna, ammi 
patonganni. 

Pa'pasusian diona to kadake 
penaanna untesan pa'lak anggoro' 


21:33-46 

Mark. 12:1-12; Luk. 20:9-19 
33 Perangiimi tu pa'pasusian senga' 
misa': Den misa' to makaka 
mantanan anggoro', narompoi tiku 
lao, nabo'bokki tu pa'parran anggoro', 
sia napabendan tu barung malangka' 
misa', napa'petesananni lako to 
ma'tesan, nake'de' lako tondok senga”. 
34 Tatonna la peanggorosammo, nasuami 
tu kaunanna lako tu to ma'tesan Ia 
unnalai tu buanna. 
35 Nala'ka'imi tinde to ma'tesan tu mai 
kaunanna, misa' nalonga', misa' napatei, 
na iatu misa' natumbui batu. 
36 Nasua pole'omi tu kaunan senga'na, 
losong pole'o na iatu dolona, apa 
napasusi siao tu dolona. 
37 Ma'katampakanna anakna muanemi 
nasua lako tinde tau, nakua: Tae' natang 
ungkasiri' siami te anakku. 
38 Apa iatonna tiroi tinde to ma'tesan 
tu anakna, sipa'kada-kadami, nakua: 

Indemo tu la umpoapai: maikomi 
tapatei, tapoapai tu apanna. 

39 Nala'ka'imi napembuanganni lan mai 
pa'lak anggoro' lako salian, napatei. 

40 Take saei tu puangna palak anggoro”, 
la napatumbai tinde to ma'tesan? 

41 Nakuami tu tau lako: La napasikita 
tongan mapaina' tinde to kadake 

anna patei, sia iatu palak anggoro' 
napa'petesanan pole" lako to ma'tesan 
senga’, tu to la ussorong nenne'i tu 
buanna lako ke peanggorosanomi. 

42 Nakuami Yesu lako: Tae'paraka mibasa 
lenni lan Sura' madatu kumua: 

latu batu natibe pande, 

ia bangsiamo mendadi batu petau. 
Susimoto Napogau' Puang, 

na iatu iannato memangngan ke 
pentirota. 

431amoto Kukua mati, kumua iatu 
ParentaNa Puang Matua la diala dio mai 
kalemi, anna disorong lako bangsa la 
umpabu'tui tu buanna. 

44 (Minda-minda tobang rokko batu iato 
la ru'puk: apa minda-minda nai'pinni 
batu iato, la manisak.) 

45Jatonna rangii pangulu-pangulu to 
minaa sia to Farisi tu pa'pasusianNa, 
naissanmi kumua gau'na Naparuai. 

46 Undaka'mi lalan la morai untingkanNi, 
apa mataku' lako to buda, belanna 
nabilang nabi to buda tu Yesu. 


Pa'pasusian diona datu umpogau' 
pa'maruasan rampanan kapa' 


22:1-14 
Luk. 14:16-24 


22 1 Mebalimi lako tau iato mai tu 
Yesu sia ma'kada umpokadan 
pole'i pa'pasusian, Nakua: 

2 Tatu Parenta Suruga dipasusi misa' datu 
umpogau' pa'maruasan umpopa'kapa' 
anakna. 

3 Nasuami tu mai kaunanna umpokadanni 
tu to ditambai tama pa'maruasan iato, 
apa manoka tu mai tau sae. 

4Nasua pole'omi tu kaunan senga'na, 
nakua: Pokadanni tu to ditambai 
kumua: suka'-suka'i, kupasakka'mo tu 
pa'maruasangku, mangkamo kutunu tu 
mai tedongku sia patuoan maloppokku, 
sia sakka’ nasangmo, maimokomi 

umpellindoi te pa'maruasan rampanan 
kapa" 

5 Apa napasalai duka penaa tau sia 
male, den lu lako pa'lakna, den lu lako 
pa'balilinna. 

6Ja tu tau pira nala'ka'i tu mai kaunanna, 
napakario-rioi sia napatei. 

7Sengkemi tinde datu, nasuai tu 
surodadunna ummangsanni tu mintu' to 
papatean sia umballai tu kotana. 

8 Nakuami lako kaunanna: Tonganna 
sakka'mo tu pa'maruasan rampanan 
kapa”, apa to ditambaimira tu tang 
sipatu. 

9 Tamoto malekomi lako to” kasitammuan 
batatta, na padami tau misitammuan, 
padami mitambai tama, te pa'maruasan 
rampanan kapa”. 

10 Sunmi tinde kaunan dio lu to’ 
batatta, narampunni tu mintu'nato 
nasitammuan, nala to bulituk nala 

to malolo. Naponnoimi to unno'ko' 
kumande tu inan pa'maruasan rampanan 
kapa" 

11 Tamami tinde datu la untiroi tu to 
unno'ko' kumande nakitai tu tau misa" 
lan tang umpake pakean pa'maruasan 
rampanan kapa’. 

12 Nakuami ungkuanni: E sangmane, 
ma'apai mutama dio mai tang umpake 
pakean pa'maruasan rampanan kapa'? 
Kabelle-bellemi tinde tau. 

13 Nakuami tu datu lako solana: Pungoi tu 
lentekna sia limanna, mipembuanganni 
lako kalillinanna dio salian: indemoto 
nanii katumangiran sia kasisangeran isi. 
14 Belanna buda tu tau ditambai, apa 
sidi'ri tu dipilei. 

Diona kapassiman lako datu kapua 


22:15-22 
Mark. 12:13-17, Luk. 20:20-26 


15Tonna iato malemi tu to Farisi 
sipakulu-kulu umba la nakua umpoya 
kadai tu Yesu. 

16 Anak gurunna kalenami nasua sola to 
Herodian lao umpokadai kumua: O Guru, 
kiissan kumua Kamumo misa' to malolo, 
sia lalanna tongan bang Puang Matua 
Mipa'pangadaran, sia tae' tau Milaenan 
moi misa' duka, belanna tae' Mimentiro 
lindo lako tau. 

17 Tamoto pokadangkanni, umbara 
Misanga? Sipaturaka disorong tu sima 
lako datu kapua, tae'raka? 

18 Apa belanna Natandai Yesu tu tangnga 
kadakena, Nakuami: E to belo puduk, 
ma'apai ammi toba-tobaNa'? 

19 PakitanNa' tu doi' diposima. Nabammi 
lako tu dinara’ misa’. 

20 Nakuami Yesu lako tinde tau: Mindara 
rupa te sia mindara passura' te? 

21 Nakuami tu tau mebali: Datu. 
Nakuami Yesu lako tau iato: Iamoto dadi 
pennoloanni lako datu kapua tu apanna 
datu kapua, sia lako Puang Matua tu 
apanNa Puang Matua. 

22 Tatonna rangii tu iannato, mangngami 
tinde tau, namale umboko'i. 


Diona katuoanna to mate sule 


22:23-33 
Mark. 12:18-27: Luk. 20:27-40 


231atonna allo ia bangsiato, saemi 
ba'tu pira-pira to Saduki lako Kalena tu 
umpokadai kumua: tae' tu katuoan sule, 
anna mekutana lako, nakua: 

240 Guru, naannangki' Musa kumua, 
iake denni tau mate, anna tae’ nakeanak, 
siulu'na la umpobainei tu bainena anna 
pabu'tuanni bati' tu siulu'na. 

25 Denmo solaki pitui muane massiulu': 
kebainemi tu pa'bunga'na anna mate: na 
belanna tae' nakeanak, natampeammi 
siulu'na tu bainena. 

26 Susi dukato tu ma'penduanna sia 

ma pentallunna sae lako ma'pempitunna. 
27 Undinnato mate dukami tinde baine. 
28 Dadi iake allo katuoan sule to, 
umbannamo tinde tau sola pitui la 
umpobainei? Belanna mangka nasangmo 
umpobainei. 

29 Mebalimi Yesu sia Nakua lako tau iato: 
Pusakomi, belanna tae" mitandai la lanna 
Sura" madatu la kuasanNa Puang Matua. 
30 Belanna iake allo katuoan sule, tae'mo 
tau kebaine sia tae' tau dipakemuane, 
sangadinna susi bangmo malaeka' dao 
suruga. 

31 Apa iatu diona katuoanna to mate sule, 
tae'paraka mibasai tu NapokadanNa 
Puang Matua lako kalemi, kumua: 

32 Akumote tu Puangna Abraham, sia 
Puangna Ishak, sia Puangna Yakub? Iatu 
Puang Matua tangia Puangna to mate, 
sangadinna to tuo. 

33 Tatonna rangii to buda tu 

iannato, lendu'mi napomangngana 

tu pangadaranNa. 

Diona garonto'na 
parentaNa Puang Matua 


22:34-40 
Mark. 12:28-31, Luk. 10:25-28 


34 Tatonna rangii to Farisi tu diona Yesu 
umpo'don to Saduki, sirampunmi. 

35 Denmi misa'i tinde tau, misa” pandita 
Sukaran aluk ungkutanai Yesu la morai 
untobal, nakua: 

360 guru, umbannara tu ma'indo'na 
parentaNa Puang Matua lan Sukaran 
aluk? 

37 Nakuami Yesu lako: La ponno 
penaammu sia mintu' tangnga'mu sae 
lako deatammu la ungkamali' Puang 
Kapenombammu. 

38 Tamote tu ma'indo'na sia garonto'na 
parenta. 

39 Na iatu ma'penduanna tu sama 
bangsiato, iamotu nakua: La mukamasei 
tu padammu tolino susi batang kelemu. 
40Jamote parenta iate da'dua 
napenggaronto'i mintu' Sukaran 

aluk sia sura'na mintu' nabi. 

Anaknaraka Daud tu Kristus? 


22:41-46 
Mark. 12:35-37, Luk. 20:41-44 


41 Jatonna sirampun tu to Farisi, 
mekutanami Yesu lako, Nakua: 
42Tumbara tangnga'mi tu diona Kristus? 
Mindara Anak? Nakuami mebali lako: 
Anakna Daud. 
43 Nakuami Yesu lako tinde tau: 
lake susito, umba nakua anna Daud 
kalena mekapuang lako, belanna 
pa'patudu-tudunNa Penaa Masallo', 
nakua: 
44 Nakuamo Puang lako Puangku: 
unno'ko'Ko dio kananKu, 
sae lako Kupadiongna nasang to' 
lentekMu tu ualimMu? 
45Jamoto iake Daud kalena 
umpekapuangi, umba nakua nala 
Ia pole'o napoanak? 
46 Tae' bangmi tau misa” umpebalii moi 
sangbuku duka kada, anna randuk duka 
tonna allo iato natae” bangmo tau misa’ 
barani mekutana len lako. 

Puang Yesu ussassa kamenombanna 
pandita Sura' sia to Farisi 


23:1-36 
Mark. 12:38-40, Luk. 20:45-47, 11:39-52 


1 Tonna iato ma'kadami tu Yesu 
23 lako to buda sia lako anak 
gurunNa, Nakua: 
2 Tatu pandita Sura' sia to Farisi unnisungi 
isunganna Musa. 
3 Jamoto, dadi la mipogau' sia la mituru' 
tu mintu’ apa napokadangkomi, apa iatu 
penggauranna da mipeolai, belanna iatu 
tau iatu mati' napokada-kada manna, 
apa tae" napogauii. 
4Naarra'i tu pamaan magasa sia maparri' 
dilemba, anna papassanni tu tau, apa ia 
kalena moi rakka'na manna tae' namorai 
urrumbui. 
> Napogau' bang tu mintu’ penggauranna 
kumua nakitai tau: napekalua'i tu beke' 
napake massambayang sia napekalandoi 
tu rombe-rombe sambu'na. 
6 Sia naporai unno'ko' dio inan madaoan 
lan pa'maruasan sia kao'koran mala'bi' 
lan banua pa'kombongan, 

7 Sia naporai dipekatabe'i dio lu pasa’, sia 
naporai nasanga tau Rabi. 

8 Apa iatu kamu da nasangaikomi tau 
Rabi: Belanna Misa'ri tu Gurummi, na 
iatu kamu sola nasang siulu'komi. 

9 Sia da naden tau misa” misanga ambe' 
lan te lino, belanna Misa'ri tu Ambe mi, 
lamotu dao suruga. 

10 Sia da nasangakomi tau panglalan, 
belanna Misa'ri tu Panglalanmi, Iamotu 
Kristus. 

11 Apa iatu madaoanna tu kamu sola 
nasang, la mendadi to ma'parakami. 

12 Minda-minda umpamadaoan kalena, 
iamo la dipamadiongan, sia minda- 
minda umpamadiongan kalena, iamo la 
dipamadaoan. 

13 Upu’ allomi, e pandita Sura’ sia to 
Farisi, to belo puduk! belanna mitutu' 
tu ba'ba Parenta Suruga miampangi tu 
tau. Kamu tang tama, na iatu to la morai 
tama migagai. 

14 (Upu' allomi, e pandita Sura' sia 

to Farisi, to belo puduk, belanna 
miimbakan tu iananna baine balu, 
ammi angga'-angga'i umpamalambe' 
passambayangmi, iamoto mandu la 
naruakomi tampak ropu.) 

15Upu' allomi, e pandita Sura' sia 

to Farisi, to belo puduk! Belanna 
lumilingkomi diong tasik sia dao 
gantanan la umpasada' misa' 

poso tau tama aluk; na janna 

tamamo mipopentonarakami penduan 
manglokkon anna kamu. 

16 Upu’ allomi, e panglalan buta, 

tu ma'kada kumua: Minda-minda 
umposumpai tu Banua Kabusungan, 
tae' namatumba: apa minda-minda, 
umposumpai tu bulaan lan Banua 
Kabusungan, tae'mo natilendok. 

17E to baga sia buta! Umbara la ondong: 
bulaanraka ba'tu banua kabusunganraka 
tu umpamadatunna bulaan? 

18 Sia mikua: Minda-minda tu 
umposumpa inan pemala', tae’ 
namatumba, apa minda-minda 
umposumpai tu pemala' dao inan 
pemala' tae'mo nala tilendok. 

19E to buta, umbara la ondong: 
pemala'raka ba'tu inan pemala'raka, tu 
umpamadatui tu pemala'? 

20 Tamoto, minda-minda tu umposumpa 
inan pemala', ia bangsiamo umposumpai 
tu inan pemala' sia ia duka tu mintu' apa 
dao. 

21 Sia minda-minda tu umposumpa 
Banua Kabusungan, ia bangsiamo 
umposumpai tu Banua Kabusungan sia 
ia duka tu Puang torro Ian. 

22 Sia minda-minda tu umposumpa 
suruga, iamo umposumpa isungan 
kapayunganNa Puang Matua sia Ia duka 
tu Puang unnisungi dao. 

23 Upu' allomi, e pandita Sura' sia to 
belo puduk! Belanna ianna dipa'sangpulo 
tu kamangi sia salasi sia dintan, 
sangtaanna mipennoloan, apa mipasalai 
tu ma'iringanna lan Sukaran aluk, 
susinna tu katonganan sia kamamasean 
sia kamarurusan. Iari ia to tu sipatu 
dipogau' sia iatu senga'na da duka 
nadipaboko'i penaa. 

24E perenden buta, to ussungke'i kasisi’, 
anna unta naampello' kalebu. 

25 Upu' allomi, e pandita Sura' sia 

to Farisi, to belo puduk! Belanna 
umbaseikomi salianna irusan sia 
kandian, apa lanna lu ponno apa 
dirampa mibarakki. 

26F to Farisi buta! Basei dolo tu lanna lu 
kandian sia irusan, anna pada mabase 
salianna. 

27 Upu’ allomi, e pandita Sura’ sia 

to Farisi, to belo puduk! Belanna 
butungkomi kaburu’ disapu’ kapu’; moi 
me'lok tu salianna ditiro, apa lanna 

lu ponno buku to mate sia anggenna 
maruttakna. 

28 Susi dukamoto tu kamu, ianna 
salianmi natiro tau malolo, apa lanna lu 
ponno kakelokan sia kamataparan lako 
sukaran aluk. 

29 Upu’ allomi, e pandita Sura’, sia 

to Farisi to belo puduk! Belanna 
unggaragakomi lamunanna nabi-nabi, 
sia untananni batu lamunanna to 
malambu'. 

30 Mikuami: Iakengki denmo tonna linona 
nene' to doloki, inang tae' kila sanginaa 
tu tau iato umpato'doi tu rarana tu 
nabi-nabi. 

31 Susimoto, kamu kalena ussa'bii 
kalemi, kumua kamumo tarukna tu to 
umpatei nabi-nabi. 

32 Ma'elo'namokomi umponnoi tu 
sukaranna nene' to dolomi! 

33E ula” sia bati” ula. Umba la mikua 
umpallaian kalemi dio mai ukungan 
naraka? 

34 Tamoto palan ara'i, ussuaNa' nabi-nabi 
sia to kinaa sia pandita Sura' lako kalemi. 
Na den pira la mipatei sia mia'ta', sia 
den pira la mibamba ulang lan lu banua 
pa'kombongan sia mipasilamban-lamban 
tu kota minii ullolai. 

35 Kumua ammi buntu rengnge'i tu 

mai rarana to malambu' tu to'do rokko 
padang, tempon dio mai rarana Habel 
tau lambu' sae lako rarana Zakharia, 
anakna Berekhya, tu mangka mipatei dio 
kasiallaranna banua kabusungan anna 
to” kapemalaran. 

36 Tonganna tongan Kukua mati”, kumua 
iate mintu'na te la narampoi te bangsa 
iate. 


Dalle'na Yerusalem anna 
banua kabusungan 


23:37-39 


37 E Yerusalem, Yerusalem, tu umpatei 
tu mai nabi sia untumbui batu mintu' to 
disua lako kalemu. Ba'tu pempiranMo' 
la morai urrampun anakmu, susi indo’ 
manuk urrampun anakna lan to' pani'na, 
apa manokakomi. 

38 Tiromi midisa'bianganan tu banuammi. 

39 Belanna Kukua mati’, kumua randuk te 
attu iate, tae'mo milaungkitaNa' sae lako 
mikuanna: Kurre sumanga'na tu saeNa 
umpotete sanganNa Puang. 


Kasangganganna Yerusalem, na 
tanda katappuranna lino 


24:1-51 
Mark. 13:1-37; Luk. 21:5-36 


24 1 Sunmi tu Yesu lan mai Banua 
Kabusungan anNa male: saemi tu 
anak gurunNa umpakitanNi tu garaganna 
Banua Kabusungan. 

2 Mebalimi Nakua ungkuanni tinde tau: 
Tang mipemaranga nasangmoraka te 
mintu'na te? Tonganna tongan Kukua 
mati”, tae' la torro indete tu batu 
mettodo' dao batu senga’, tu tang la 
diseranna. 

3Tonna unno'ko' dao buntu Zaitun, 
ussarakki misami kalena tu anak 
gurunNa nasae lako Kalena, sia nakua: 
Pokadangkan, attu umbara nala dadi tu 
iannato, sia apara tandana tu kasaeamMi 
sia katappuranna te lino? 

4Mebalimi Yesu sia Nakua ungkuanni: 
Kanandai tonganni, den manii tau 
umpapusakomi. 

> Belanna buda tau la sae umposanga 
sangangKu, nakua: Akumote tu Kristus! 
jamoto tau iato tu la umpapusa buda 
tau. 

6 La mirangi tu diona kasirarian sia kareba 
kasirarian, apa da mitiramban, belanna 
tae" nasalai tang dadi tu mintu'nato, apa 
tae'pa nala katappuranna to. 

7 Belanna bangsa la siea pada bangsa sia 
to sangkadatuan siea to sangkadatuan, 
sia umba-umba nii la den karorian sia 
lino”. 

8 Apa mintu'nato, mane pamulannari 
kamaparrisan. 

9 Attu iato la nasorongkomi tau la 
dipakario-rio sia la napateikomi tau, sia 
la nakabiri'komi mintu' bangsa belanna 
sangangKu. 

10 Attu iato nabuda tau la dipakondo, 
anna sipa 'pesorongan len sia sikabiri'. 

11 Buda tu nabi tang tongan la bendan, 
anna umpapusa buda tau. 

12 Sia belanna sadipisik-pisikna tu 
sukaran aluk, budami tau la moro' 
kamamaseanna. 

13 Apa minda-minda tu mengkabatta' 
sae lako ma'katampakanna, iamo la 
dikarimmanni. 

14 Tatu Kareba kaparannuan diona 
ParentaNa Puang Matua la dipa'peissanan 
lan mintu' lili'na te lino la mendadi tanda 
sa'binna lako mintu' bangsa; undinnato, 
maneri sae tu katappuranna. 

15 Tamoto, iammi kitami tu 
kamaparrangan megi'giran tu umpabu'tu 
kasanggangan bendan dio inan 
masero, susitu napokada nabi Daniel 
minda-minda tu umbasai natangnga' 
mandalanni- 

16 janna attu iato la mallai langngan 
tanete tu to dio tana Yudea: 

17 sia iatu to dao bubungan banua, da 
namengkalao rokko sia unnala apanna 
lan mai, 

18 sia jatu to dio pa'lakna, da nasule 
unnala sambu'na. 

19 Upu’ allona tu to ma'tambuk sia to 
sumusupa anakna to attu iato. 

20 Massambayangkomi umpalakui da 
nasiappa" attu kamadinginan ba'tu allo 
katorroan tu kapallaiammi. 

21Belanna attu iato la bu'tu tu 
ma'iringanna kadipakario-rioan: iatu 

susinna to tae' bangpa nadadi len 
tempon dio mai pamulanna lino sae lako 
te totemo, sia tae' dukamo nala dadi len. 
22 Sia iakenna tae' nadipakadomi' tu 
attunna, inang la tae'mo tau misa' duka 
dikarimmanni: apa belanna iatu mintu' 
to ditonno', anna dipakadomi' tu attu 
iato. 

23 Take attu iato naden tau ma'kada 
lako kalemi kumua: Tiromi, indemo tu 
Kristus!, ba'tu: Diomo tu Kristus!, da 
mipatonganni. 

24 Belanna ba'tu pira-pira tu Kristus tang 
tongan sia nabi tang tongan la bendan, 
tu umpabu'tu tanda kalle-kallean tongan 
sia penggauran memangngan, kumua 
anna ma'papusa moi na iatu to ditonno,, 
ke la ma'din siai. 

25 palan ara'i, mangkamo kupokada dolo 
tu iannato lako kalemi. 

26 Tamoto, ianna kua tau ungkuangkomi: 
Tiromi, diomo Ia padang pangallaran, da 
milao lako: ba'tu nakua: tiromi, lanmo 
la inan: da mipatonganni. 

27 Belanna susi kila” mellepa' dio mai 
matallo, naparrang sae lako matampu' 
susi dukamoto tu kasaeanna Anak 
rampan dilino. 

28 Belanna umba-umba nanii batang 
rabuk, iamo nanii pa'duku' sirampun. 

29 Ianna lendu’ nasangmo tu kadipakario- 
rioan, ta'pa la dipaliun tu allo sia tae" 
duka nala parrang tu bulan, sia la 
ronno' tu mintu'na bintoen dao langi, 
sia mintu'na kamatotoran dao langi' la 
tigega'. 

30 Namangkato la payan tu tandaNa Anak 
rampan dilino dao langi', anna mintu'na 
bangsa lan lino la umbating, anna kital 
tu Anak rampan dilino sae dao gaun 
dao mai langi umpake kamatotoran sia 
kamala'biran kapua. 

31 Anna ussua malaeka'Na umpannoni 
tarompe' pua, kapua oninna, sia 
urrampun mintu' to NapileinNa dio mai 
matallo matampu' lo” mai engkokna 
padang sae rekke ulunna langi’, tempon 
dio mai randanna langi' sae lako randan 
sangsesena. 

32 Alai rapang-rapangna dio kayu ara: 
ianna mentarukmo takke'-takke'na sia 
mellolo, inang miissan bangmo kumua la 
madomi mo pealloan. 

33 Ten dukamoto tu kamu: Iammi tiromi 
dadi tu mintu'nato, issan bangmi, kumua 
mareke'mo dio to' ba'ba tu iannato. 

34Tonganna tongan Kukua lako kalemi 
kumua: Tae' nala pa'de te bangsa iate, 
ke tae'pi nadadi tu mintu'nato. 

35 Tatu langi' sola lino la pa'de, apa iatu 
kadangKu tae' nala pa'de. 

36 Apa iatu allona ba'tu attunna tae' 

tau misa' duka untandai, moi na iatu 
malaeka' dao suruga ba'tu iatu Anak, 
sangadinna Ia manna tu Ambe’. 

37 Belanna tumba tonna linona Nuh, 

la susi dukamoto tu kasaeanNa Anak 
rampan dilino. 

38 Belanna susi bangsia tonna attu Ia 
madomi'mo sae uai saba”: kumande- 
mande bang tu tau, sia mangiru' sia 
kebaine sia ma'pakemuane, sae lako allo 
katamanna Nuh tama lembang. 

39 Sia tae' bang namengkilala, sae lako 
saena uai saba” ussabu'i nasangi, la susi 
dukamoto tu kasaeanNa Anak rampan 
dilino. 

40 Attu iato iatu tau da'dua dio palak, 
misa' la disolan na misa' la ditampe. 

41 Sia iatu da'dua baine ma'ta'pung dio 
to” pangrissoan, misa’ la disolan na misa’ 
ditampe. 

42 Tamoto ma'penandakomi, belanna tae’ 
miisanni, umba allo nala sae tu Puangmi. 

43 Apa miissan sia tu diona te kumua: 
lake naissanni ampu banua umba 

attu nala sae to boko, tae' natang 
ma'penanda sia tae' napopa'elo'nai tu 
banuanna dilu'bakki. 

44 Tamoto la marea dukakomi, belanna 
iatu Anak rampan dilino la sae lan attu 
tang mikapang-kapang. 

45 Mindara tu kaunan maruru' sia kinaa, 
tu napakuasa puangna umpoissan mintu' 
rurananna la umpapantanni kande ke 
attunnaomi? 

46Maupa' tu kaunan iato, ke saei 
puangna nakarampoi umpogau'i susi to. 
47 Tonganna tongan Kukua mati”: Inang 
la napakuasa umpoissanni tu mintu' 
apanna. 

48 Apa iake kaunan kadake nakua lan 
penaanna: marempa siapa namane sae 
tu puangku, 

49 anna parandukki ungkambei tu 

mai solana, sia kumande-mande sia 
mangiru -iru' sola to pa'malangoan. 

50 Na jatu puangna la sae ke allo tang 
nakapang sia attu tang natandai, 

51 nateba-tebai la'bo' sia napakitai 
kataananna sisola to belo puduk. 

Indemoto nanii katumangiran sia 
kasisangeran isi. 


Pa'pasusian diona 
sangpulo anak dara 


25:1-13 
Luk. 12:35-36 


1 Attu iato iatu Parenta Suruga 
25 susi sangpulo anak dara umbaa 
palitanna, anna sun la untammui muane 
la diparampo. 
2 Ia tinde baine, lima tu baga, na lima tu 
kinaa. 
3Belanna iatu baganna tae” minna' 
napasalian, lan manna palitanna. 
4Apa iatu kinaanna umbaa minna' lan 
pa'pannianna sia lan palitanna. 
5Jatonna marempamo sae tu to la 
diparampo tikkaru'du'mi sola nasangi, 
anna mamma.. 
6 Pakalan tonna ma'tangngamo bongi, 
denmi tau metamba nakua: Mareakomi 
saemo tu to la diparampo! Sunmokomi 
untammui! 
7 Millik nasangmi tinde anak dara napada 
umparandan palitanna. 

8 Nakuami tu baganna lako kinaanna: 
Benkan kami minna'mi pira, belanna la 
pa'demo tu palitangki. 

9 Apa mebali tu kinaanna nakua: Umbai 
tae'mo ia nala silasa ke la kibenkomi 
pira: melo ke laomokomi lako to 
ma'baluk, ammi allii kamu. 

10 Memboko'mo male unnalli minna’, 
anna sae tu to diparampo: na iatu 
ma'parandanna tamamo naturu' tu to 
diparampo tama pa'maruasan rampanan 
kapa": disalli'mi tu ba'ba. 

11 Mangkato sae dukami tu anak dara 
senga' nakua: O puang, o puang, 
bungkarangkan kami ba'ba. 

12 Apa mebali nakua: Tonganna tongan 
kukua mati": tae” aku kutandai-komi. 

13 Tamoto la ma'penandakomi, belan-na 
tae' miissanni tu allona ba'tu attunna. 


Pa'pasusian diona talenta 


25:14-30 

Luk. 19:12-27 
14 Belanna iatu iannato susi misa' to 
la male lako padang senga': natambai 


tu mintu' kaunan marimbanganna, 
napakambi'i tu iananna. 

15 Misa” naben lima talenta, misa” naben 
da'dua, naden pole'o misa’ naben misa’; 
pantan napapatui bang lako. Namane 
ke'de' lako padang senga’. 

16 Jatinde to diben lima talenta, ta'pa 
male umpalolo' pongna, anna kesaro 
lima talenta. 

17 Susi dukato tu to diben da'dua talenta, 
kesaro da'dua talenta. 

18 Apa iatu to diben misa' talenta, male 
umbo'bok patuang, nabunii tu doi'na 
puangna. 

19 JTatonna ba'tu sangapa-apa undinnato, 
saemi tu puangna tinde mintu' kaunan 
anna sisalu. 

20 Saemi mennolo tu to diben lima 
talenta, nabaai tu nasarona lima talenta, 
nakua: O Puang, lima talenta misorong 
lako kaleku: tiromi kesaro siamo lima 
talenta. 

21 Nakuami tu puangna lako: iamo 
melonato, e kaunan masokan sia 
maruru’! sala sidi'na munii duka 
maruru': dadi la kupamanassamoko 
ungkambi'i tu budanna: tamamoko 
kaparannuanna puangmu. 

22 Saeomi mennolo tu to diben da'dua 
talenta, sia nakua: O puang, da'dua 

talenta misorong lako kaleku, tiromi 
kesaro siaomo da'dua talenta. 

23 Nakuami tu puangna lako: Iamo 
melonato, e kaunan masokan sia 
maruru”! sala sidi'na munii duka 
maruru’; dadi la kupamanassamoko 
ungkambi'i tu budanna. Tamamoko 
kaparannuanna puangmu. 

24 Sae dukami mennolo tu to mangka 
dipongi misa" talenta, sia nakua: O 
puang, kuissan kumua kamumo misa' 
to masuangga, umpeparei bangkomi 
tangpantananmi, sia urrampunkomi tang 
pangambo' mi, 

25 Tamoto angku mataku’ kulao umbunii 
tu talentami rokko padang. Tiromi, inde 
sia tu apammi. 

26 Mebalimi tu puangna, sia nakua 
ungkuanni: E kaunan bulituk 

sia tukkunan! muissanmo kumua 
umpeparei bangna' tang pantananku sia 
urrampunna' tang pangambo'ku, 

27 jamoto, sipatuko ussorongi tu doi'ku 
lako to umpa'pedenneran doi, kumua 
iangku sae to kualami aku sule tu doi'ku 
sola denne'na. 

28 amoto allai dio mai tu talenta, benni 
ia tu to sangpulo talenta dio. 

29 Belanna minda-minda tu den dio, 

la diben dukapa lako, anna kala'bian 
pissan: apa minda-minda tu tae' dio, la 
dialai pissan dio mai moi iatu dionamo 
kalena. 

30 Anna iatu kaunan tae' gai'na 
pembuanganni tama malillinna dio 
salian, diomo la nanii katumangiran sia 
kasisangeran isi. 


Diona ukungan ke allo 
katappuranna lino 


25:31-46 
Kad. 20:11-15 


31 TanNa sae tu Anak rampan dilino 
nakabu' kamala'biranNa, sia naturu' 
mintu' malaeka'Na, anNa unno'ko' dao 
isungan kapayunganNa: 

32 mintu' bangsana tolino la dirampun 
dio oloNa, anNa sarakki simisa'i, susi to 
manglaa ussarakki domba dio mai to' 
bembe'. 

33 Anna rampunni tu domba dio rampe 
kananNa, apa iatu bembe' dio rampe 
kairinNa. 

34 Namane ma'kada tu Datu lako tu to dio 
rampe kananNa kumua: Maimokomi, e 

kamu tu Naparongko'na Ambe'Ku, ammi 
pomana'i tu mana” iamotu kadatuan 
diparandanangkomi tempon dio mai 
dikombongna tu lino. 

35 Belanna iatongKu tangdia', 
mipakandeNa': ma'rangNa' mipairu'Na', 
torro to saeNa', mitammuiNa': 

36 ma'kale-kaleNa', mitamangkaleiNa': 
masakiNa', mitollongiNa': lanNa' 
pa'tarungkuan, saekomi ussitiroanNa'. 
37 Anna mebali tu mintu’ to maruru’, 

sia ma'kada lako nakua: O Puang, attu 
umbara kitiroi tu Puang tangdia', angki 
pakandel? ba'tu ma'rang, angki pairu'T? 
38 Ba'tu attu umbara kitiroi tu Puang 
torro to sae, angki tammui ba'tu 
ma'kale-kale, angki tamangkalei. 

39 Ba'tu attu umbara kitirol tu Puang 
masaki, ba'tu lan pa'tarungkuan, angki 
tollongI? 

40 La mebali tu Datu, sia ma'kada lako 
tu tau, Nakua: Tonganna tongan Kukua 
mati, kumua tumba tu mipogau'namo 
lako misa” te siulu' makario-rioKu, 
iamoto tu mipogau' lako Kaleku. 

41 Namane ma kada tu Datu lako tu to dio 
rampe kairinNa kumua: Pallaikomi dio 
mai oloKu, e tampak ropu, tamamokomi 

api naraka sae lakona, tu diparandanan 
deata masussuk sia mintu' pesuanna. 

42 Belanna iatongKu tangdia' tae' 
mipakandeNa': ma'rangNa,, tae’ 
Mipairu 'Na', 

43torro to saeNa', tae” mitammuiNa': 
ma'kale-kaleNa' tae” mitamangkaleiNa': 
masakiNa' sia lanNa' pa'tarungkuan, tae" 
mitollongiNa', 

44 La mebali tu tau, kumua: O Puang, 
attu umbara angki tirol tu Puang tangdia' 
ba'tu ma'rang, ba'tu torro to sae, ba'tu 
ma'kale-kale, ba'tu masaki, ba'tu lan 
pa'tarungkuan, anna tae’ kiparakai tu 
Puang? 

45 La mebali tu Datu, sia ma'kada lako 
tu tau kumua: Tonganna tongan Kukua 
mati, kumua tumba tu tang mipogau'na 
lako misa'i te to makario-rio iate, tae’ 
duka naden tu mipogau na lako Kaleku. 
46 Dadi tau iato la lu tama kamaparrisan 
tontong sae lakona, apa iatu to 
malambu' la tama katuoan tontong sae 
lakona. 

Ma'katampakanna Puang Yesu 
umpa'peissanan kamaparrisanNa 


26:1-5 
Mark. 14:1-2; Luk. 22:1-2 


26 1 Tatonna mangkamo Yesu 
unnupu' tu mintu’ kada iato, 
ma'kada pole'omi lako anak gurunNa 
Nakua: 

2 Inang miissanmo kumua duang allopi 
nalambi'i tu pa'gauran Pasa, anNa 
disorong tu Anak rampan dilino, kumua 
anNa dia'ta'. 

3Tonna iato sirampunmi tu mintu' 
pangulu to minaa sia pekaamberan 
dio banua pangra'tasan kara-karana 
Tominaa Kapua, tu disanga Kayafas, 
4nasituru'imi la untangnga' Yesu 
natingkanNi, kumua napatei. 

> Apa nakua tu tau: Da ia ke allo kapua, 
da nabu'tu tu la napomarukkana tau. 

Puang Yesu nabolloi minna' 
misa' baine dio Betania 


26:6-13 
Mark. 14:3-9: Luk. 7:36-50, Yoh. 12:1-8 


6 Jatonna dio Betania tu Yesu, dio 
banuanna Simon masaki kadake, 

7 saemi lako Kalena tu baine misa”, 
sibaa tonde gori-gori nanii minna' 
busarungngu' masuli' allinna, nabolloanni 
langngan ulunna Yesu, tonna unno'ko' 
kumande. 

8 Tatonna tiroi anak gurunNa pada 
bangngomi ara'na, sia nakua: Apara 
patunna tu kamalaboan iato? 

9 Belanna iatu minna’ ma'din dibalukan 
masuli, nadipa'kamasean lako to 
mase-mase. 

10 Apa iatonna tiroi Yesu tu iannato, 
Nakuami ungkuanni tu tau: Ma'apari 
ammi sussairi tu baine latu? Anna 
umpogau' misa" kameloan lako Kaleku. 
11Belanna iatu to mase-mase tontong 
siakomi sisola, apa iate Aku te tae" 
Kutontong misisolan. 

12 Belanna iatu kanabolloianna minna' tu 
Kaleku tinde baine butung to napogau' la 
umpasakka'i tu kadipe-liangangKu. 

13 Tonganna tongan Kukua mati’: Umba- 
umba nii lan te lino dinii umpa'peissanan 
Kareba kaparannuan, la disa'bu' 

duka tu penggauranna te baine, dinii 
umpengkilalai. 


Tangnga' kadakena Yudas 


26:14-16 
Mark. 14:10, 11; Luk. 22:3-6 


14 Undinnato malemi misa' tu anak 
gurunNa sangpulo dua, tu disanganna 
Yudas Iskariot, lako mintu' pangulu to 
minaa, 

15 sia nakua: Apara la mibenna', ke 
kupa'peturoanNi tu Yesu lako kalemi? 
Natimbangammi salaka tallungpulo 
batunna. 

16 Randuk tonna iato nanii Yudas undaka 
attu melo la ussorongil lako tau iato mai. 


7 

Diona Pa'pasa, na 
Katumimburan bongi 


26:17-30 
Mark. 14:12-16, Luk. 22:7-23: Yoh. 13:21-26 


17 Tatonna bunga'na tu allo kapua dinii 
ungkande roti tang diragii, saemi lako 
Yesu tu mai anak gurunNa, nakua: 
Umbara tu Miporainna la kinii lao 
umpasakkarangKomi tu kande Pa'pasa? 
18 Nakuami Yesu: Laomokomi tama 
kota umpellambi' anu, ammi pokadanni 
kumua: Nakua Guru: mandappi'mo 
lampakKu: dadi lan banuammu la Kunii 
ungkande Pa'pasa sola anak gurungKu. 
19 Napogau'mi anak gurunNa susitu 
Napepasanan Yesu lako, sia napasakka' 
tu Pa'pasa. 

20 Tatonna bongimo, unno'ko'mi tu Yesu 
kumande sola tu anak gurunNa sangpulo 
dua. 

21 Marassanmo kumande, Nama'kada tu 
Yesu Nakua: Tonganna tongan Kukua 
lako kalemi kumua denkomi misa” tu la 
umpa'peturoanNa'. 

22 | endu'mi masussanna, anna randuk 
pantan mekutana lako nakua: O Puang, 
akuraka? 

23 Mebalimi Yesu Nakua: Na tu to 
Kusangbarasan unnoton limangKu rokko 
pindan, iamoto tu la umpa'peturoanNa'. 
24 Inang la maleNa tu Anak rampan 
dilino, belanna mangkamo disura' tu 
ijannato: apa upu’ allona tu tau iato, 

tu umpa'peturoan Anak rampan dilino! 
La'bi'pissan ia kenna tae' nadidadian tu 
tau iato. 

25 Mebalimi Yudas tu la umpa'peturoanNi, 
nakua: akuraka, Guru? Nakuami Yesu 
ungkuanni: Susimo tu kadammu. 

26 Tatonna marassanmo kumande, 
Naalami Yesu tu roti Nasambayangi, 
Namane untepu-tepui Nabenni anak 
gurunNa sia Nakua: Alami, mikandei, 
iamote tu batang kaleKu. 

27 Namane unnangkaranni tu irusan, 
Nama'kurre sumanga' anNa tadoanni 
anak gurunNa sia Nakua: Iru'imi sola 
nasangkomi te irusan. 

28 Belanna iamote tu raraKu, rara titanan 
basse ba'ru, tu dipato'do belanna buda 
tau, napotete kadipa'deian kasalan. 


MATEUS 26.29-34 157 


29 Apa Kukua mati' kumua randuk te attu 
late tae'mo Kula unniru' uai bua anggoro' 
sae lako tairu'na sola, tu ba'runna lan 
parentaNa Ambe'Ku. 

30 Tatonna mangkamo umpopenani 
pa'pudian, sunmi namale ma'palulako 
buntu Zaitun. 


Puang Yesu umpokada 
dolo peonganna Petrus 


26:31-35 
Mark. 14:27-31, Luk. 22:21-38, Yoh. 13:36-38 


31 Nakuami Yesu ungkuanni: La 
mo'dongkomi sola nasang tu diona 

Aku te bongi iate, belanna den disura' 
kumua: la Kubamba tu to manglaa, anna 
sisaraksarak tu domba sangtun-tunan. 
32 Apa undinna ke malimbangunMo' sule, 
la Kudoloikomi male lako Galilea. 

33 Mebalimi Petrus sia nakua lako: Moi 
namo'dong nasang tu mati” tu diona 
Puang, apa aku te tae. 

34 Nakuami Yesu ungkuanni: Tonganna 
tongan Kukua mati, kumua ia 
bangsiamote bongi iate, tae'pa naunnoni 
manuk, mupeonganniMo' pentallun. 

35 Nakuami Petrus lako: Moi angku 
pada mate Puang, inang tae' kula 
umpeonganni Puang. Susi duka kadanna 
to tu mintu' anak gurunNa. 


Puang Yesu lan pa'lak Getsemani 


26:36-56 
Mark. 14:32-50: Luk. 22:39-52: Yoh. 18:3-12 


36 Tatonna mangkato saemi tu Yesu sola 
tinde mai tau lako misa" pa'lak disanga 
Getsemani. Nakuami lako anak gurunNa: 
Unno'ko'mokomi indete, Kulaopa indetu 
lako massambayang. 

37 Nasolammi tu Petrus na iatu anakna 
Zebedeus da'dua, randukmi Ia masussa 
sia lendu' maparri'Na. 

38 Nakuami Yesu lako tinde mai tau: 
Lendu' masussanna penaangKu kari” la 
mateMo' Kusa'ding: torromokomi indete 
anta maroya sola. 

39 Malemi sanglengko-lengko, 
Namalinguntu' massambayang, 

Nakua: O Ambe’, ke ma'dinni amMi 
lendokanni te irusan iate dio mai Kaleku: 
apa iatu iannato tangia pa'poraiangKu 
tongan, sangadinna pa'poraiamMi. 

40 Sulemi lako anak gurunNa, Nakabu'tui 
mamma'mo, Nakuami ungkuan Petrus: 
E, tae' siamoraka mibelai maroya 
sangte'te' duka Kusisolan? 

41 Ma'penandakomi sia 
massambayangkomi da naruakomi 
peroso: tonganna la morai tu penaa, apa 
langga" tu kale. 

42 Male pole'omi massambayang tonna 
ma'penduanna, Nakua: O Ambe’, iake 
tae'i nala tilendok dio mai Kaleku 

te irusan iate, sangadinna inang la 
Kuiru'ina, pa'poraiamMi tongan. 

43 Tatonna sule pole'omo, mamma'omo 
Nakarampoi, belanna maga'sak tu 
matanna. 

44 Napopa'elo'nami, Namale pole'o 
massambayang tonna ma'pentallunna, 
ia siao to kada iato Natole. 

45 Namane sule lako anak gurunNa sia 
Nakua ungkuanni: Mamma' bangmokomi 
ammi pamondo ta'ka'mi: totemo 
mandappi'mo attunna la disorong tu 
Anak rampan dilino lako to kadake. 

46 Millikmokomi, mimale mai talao: tiromi 
tu to umpa'peturoanNa' mandappi mo. 
47 Marassan bangsia ma'kada-kada, 
saemi tu Yudas, iamo misa' tu to 

sangpulo dua, sia lendu' budanna to 
ma'pa'dang sia ma'tarasulu' nasisolan, 
tu to nasua pangulu to minaa sia 
pekaamberan pa'tondokan. 

48 Tatinde to umpa'peturoan Yesu 
napokadan tanda tu tau, nakua: Minda- 
minda tu kuudung, iamoto, tingkanmi 
to. 

49 Attu ia bangsiamoto nasae lako Yesu 
sia nakua: Siriakomi kamarampasan, 
Guru! namane unnudungi. 

50 Nakuami Yesu ungkuanni: E 
sangmane, pogau'mi tu mutungkananna 
sae. Napentireke'imi tau iate mai 
napata'pai lima namane untingkanNi. 

51 Denmi misa’ tu to nasisolan Yesu 
tikambe limanna, nanonokki tu la'bo'na, 
naba'tai tu kaunanna Tominaa Kapua 
natantangi tu talinganna. 

52 Nakuami Yesu ungkuanni: Banuai sule 
tu la'bo'mu: belanna mintu'na tu to 
umpopaningoan la'bo' la mate nakande 
la'bo'. 

53Musangaraka, tae' Kuma'din 
umpa-lakui langngan Ambe'Ku, anNa 
pa'ka-maseanni lako Kaleku losong anna 
sangpulo dua sa'bu malaeka', moi na 
totemo bangsiamote? 

54Jake susito, umbamo la dikua 
ussundunni tu lanna Sura' Madatu tu 
nakua, tae' nasalai tang dadi susito? 
>> Tonna iato nakuami Yesu ungkuanni 
tu to buda: Takuakomi to la urrukka' 
pa'gora' ammi sun ma'la'bo' sia 
ma'tarasulu' la untingkanNa'? Keallo- 
keallo mangada'iNa' lan Banua 
Kabusungan, anna tae'ra mitingkanNa'. 
56 Apa mintu'na te dadi, kumua anna 
sundun tu lanna sura'na mintu' nabi. 
Sangmallaiammi tu anak gurunNa 
ussitampei. 


Puang Yesu dio olona Kayafas. 
Kapeongananna Petrus 


26:57-75 
Mark. 14:53-72, Luk. 22:54-71, Yoh. 18:14-27 


37 latinde to untingkan Yesu, male 
umbaal lako Kayafas, Tominaa Kapua, 
lako tu inan nanii sirampun mintu' 
pandita Sukaran aluk sia pekaamberan 
pa'tondokan. 

58 Apa iatu Petrus undi unturu' 
mambela bangli tu Yesu, sae lako to' 
banuanna Tominaa Kapua, anna tama 

unno'ko' sola mintu' kaunan la untiroi 
ma'katampakanna. 

59 Napatamammi kada pangulu-pangulu 
to minaa sola mintu' Ada' tu Yesu, 
kumua anna patei: 

60 tae'mi lalan nakabu'tui, moi anna buda 
sa'bi tang tongan. Apa undinna saemi 
tau da'dua, 

61 nakua: Iamora te tu to umpokadai 

tu kada kumua: Ma'din Kurondonni tu 
Banua Kabusungan, angKu bangunni lan 
tallung allo. 

62 Bendanmi tu Tominaa Kapua sia nakua 
ungkuanNi: Tae'raka Mila mebali len? 
Apara te nasa'biangKomi tau? 

63 Apa ma'loko-loko bang tu Yesu. 
Nakuami tu Tominaa Kapua ungkuanNi: 
La kupopassumpaKomi ussa'bu' Puang 
matontongan Mipokadangkanni ke 
Kamumo Kristus, tu AnakNa Puang 
Matua. 

64 Nakuami Yesu lako: Susimo tu 
kadammi. Apa Kukua mati’, randuk te 
totemo ammi kitai tu Anak rampan dilino 
unno'ko' dio kananNa To umpoissan 
angge maritik, sia sae lan gaun dao mai 
langi’. 

65 Usse'bu-se'bumi pakeanna tu Tominaa 
Kapua sia nakua: Umpa'kada solangi 
Puang Matua; apaopa gai'na lako kaleta 
tu sa'bi? Totemo mirangimo tu kada 
solangNa. 

66 Tumbara tangnga'mi? Mebalimi tu tau, 
nakua: Sipato'namo la mate. 

67 Natittuduimi tu lindoNa, sia 
natambusuk, sia den tu untappele'T, 

68 sia nakua: Pa'nubuarangkanni, e 
Kristus, mindara tu ungkambeikomi? 

69 Tatu Petrus unno'ko dio salian, dio to’ 
banua kombongan kalua'na Ada’; saemi 
lako kalena tu baine ruranan misa’, 
nakua: Iko dukapa tu sisola tu Yesu, to 
Galilea. 

70 Apa meongan dio tingayona mintu’ 
tau, nakua: Tae’ aku kuissan tu 
mupokadanna. 

71 Tatonna sunmo lako to” babangan, den 
pole'omi baine ruranan senga' ungkitai 
sia nakua ungkuanni tu to indeto dio: Ia 
dukapa te tau iate tu nasisolan Yesu, tu 
to Nazaret. 

72 Meongan pole'omi sia menggata 
nakua: Tae’ aku kutandai tu tau ia tu. 

73 Sattu'-sattu' to saeomi lako Petrus tu 
to bendan indeto dio sia nakua: Manassa 


MATEUS 26.74-27.4 164 


iko dukapa misa' tu solana tu tau ia tu, 
belanna kadammu umpa'petandangko. 
74Randukmi umpatamai karangan 
makula' kalena sia menggata nakua: 
Tae’ aku kutandai tu tau ia tu. Ta'pa 
unnonimi manuk tonna iato. 
75Tilanta'mi lan penaanna Petrus tu 
kadanNa Yesu kumua: Tae'pa naunnoni 
manuk, ammu peonganniMo' pentallun. 
Sunmi naunnade-ade tumangi’. 


Lampakna Yudas 


27:1-10 

27 1 Tatonna masiangmo, 

nakombongammi mintu' 
pangulu to minaa sia pekaamberan 
pa'tondokan tu diona Yesu, kumua anNa 
dipatei. 
2 Napungomi namale umbaal, nasorongl 
lako Pilatus, to maraya. 
3Tatonna tiroi Yudas tu mangka 
umpa'peturoan Yesu, kumua 
dipakannaimo ukungan, menassanmi, 
napasulei tu salaka tallungpulo batunna 
lako to minaa sia pekaamberan, 
4nakua: Madosana', belanna ussorong 
rarana to tang kasalan. Apa nakua tu 


MATEUS 27.5-11 165 


tau: Apara kami la kiissan? Iko iko 
rengnge'na. 

> Nasamboran nasangmi tu salaka tama 
Banua Kabusungan, namale, anna lao 
untoke' kalena. 

6 Narurukmi pangulu to minaa tu salaka 
sia nakua: tae' nasipatu la dipatama 
patti doi' pa'kamasean te doi' iate, 
belanna alli rara. 

7 Nasituru'imi umpangallianni sanginan 
padangna to tumampa kurin tu doi' iato, 
la dipopanglamunan to sae. 

8 Tamoto anna disanga Padangrara tu 
padang iato sae lako te allo iate. 

9 Tonna iato sundunmo tu napokadanna 
nabi Yeremia, nakua: Naalamo tu 
salaka tallungpulo batunna, tu allinna to 
dipasiangga' to Israel, 

10 anna sorongi napamayaran alli 
padangna to tumampa kurin, susitu 
Napokada Puang lako kaleku. 


Puang Yesu dio olona Pilatus 
27:11-31 


Mark. 15:2-5; Luk. 23:2, 3; Yoh. 18:29-38 


11 Bendanmi tu Yesu dio olona to maraya, 
anna mekutana to maraya lako, sia 

nakua: Kamumoraka tu Datunna to 
Yahudi? Nakuami Yesu: Susimo tu 
kadammi. 

12 Tatonna parapa'i pangulu-pangulu to 
minaa sia pekaamberan moi misa' tae' 
duka Napebalii. 

13 Nakuami Pilatus ungkuanNi: Tae'raka 
Mirangii ba'tu pira-piramo tu kara-kara 
nasa 'bii tau diona Kamu? 

14 Moi sangbuku kada tae" Napebalian 
lako, anna mangnga tongan tu to 
maraya. 

15 Tanna allo kapua biasa tu to maraya 
umpatassuranni to buda tu to ditarungku 
misa, minda-minda tu naporai tau. 

16 Apa iatonna iato, den misa' to 
ditarungku, to lele kadakena, disanga 
Barabas. 

17 Tatonna sirampunmo tu to buda, 
ma'kadami tu Pilatus lako tu tau 

iato mai nakua: Mindara tu miporai 
kupatassurangkomi? Barabas raka ba'tu 
Yesu, tu disanga Kristus? 

18 Belanna naissanmo, kumua 
kamabirisanna tu tau anna sorongl. 

19 Tatonna unno'ko' tu Pilatus dao kadera 
nanii unno'ko' mangra'ta' kara-kara, 
mesuami tu bainena lako umpokadai 

kumua: Da mipatumba-tumbai tu to 
malambu': belanna ba'tu pempiranmo 
kutibuang-buangan te allo iate lan 
tindoku tu diona Ia. 

20 Apa napatunduk pangulu to minaa 
sia pekaamberan tu to buda, kumua 
napalakui naia dipatassuranni tu 
Barabas, anna dipatei tu Yesu. 

21 Mebalimi tu to maraya nakua 
ungkuanni tu tau: Umbannara miporai 
te tau da'dua kupatassurangkomi? 
Nakuami tu tau: Barabasmo. 

22 Nakuami Pilatus lako tu tau: Iake 
susito, umba tu sipatu la kugauranNi tu 
Yesu disanga Kristus? Nakuami tu tau 
mintu’: Sipatu Ia dia'ta'. 

23 Apa nakua Pilatus: Kakadakean apara 
tu napogau'? Samandu-mandunnami tu 
tau metamba, nakua: Sipatu Ia dia'ta'! 
24 Tatonna tiroi Pilatus kumua 

tae'mo gai'na tu kadanna, sangadi 
sakerangngan-rangnganna kamarekoan, 
naalami tu uai nabasei tu limanna dio 
tingayona to buda, nakua: Maserona' 
aku dio mai raraNa te to malambu': 
kamu rengnge'na! 

25 Mebalimi tu mintu' to buda, nakua: 
Na kalekimora sola nasang sia tarukki 
natirampanni tu raraNa. 

26 Tonna iato napatassurammi tu 
Barabas, apa iatu Yesu nabamba, sia 
nasorong kumua anNa dia'ta'. 

27 Mangkato nabaami surodadunna to 
maraya tu Yesu tama pangra'tasan 
kara-kara, anna pasirampun nasangi tu 
mintu' surodadu sangkaponan. 

28 Nasabakkimi tu pakeanna Yesu, 
napaluangi bayu lamba' lango-lango. 
29 Sia naampinniran sa'pi' duri, 
napasa'pi'i, napatangkei tekken tallang 
tu lima kananNa: namalinguntu' dio 
tingayoNa untelle-tellel, nakua: Tabe’ 
datu to Yahudi! 

30 Natittuduimi tau, sia naala tu tallang 
nalonga'i tu ulunNa. 

311atonna mangka untelle-tellel, 
nasabakkimi sule tu bayu lando, 
napapasangi tu bayunNa siamo, namale 
umbaal, kumua Nadia'ta'. 

KamateanNa Puang 
Yesu dao kayu pea'ta' 


27:32-56 


Mark. 15:20-41: Luk. 23:26, 
33-49, Yoh. 19:16-30 


32 Tatonna sun, sitammumi misa” to 
Kirene disanga Simon, naparukumi tu 
tau iato umpassanni tu kayu pea'ta'Na 
Yesu. 

33 Tatonna rampo lako inan disanga 
Golgota, battuananna Inan ma'kararo 
ulu, 

34 habenmi Yesu tu uai anggoro' 
dipasito'bo' pa'du: iatonna lepa'i, 
manokami unniru'i. 

35Tonna mangka unna'ta'i tu Yesu, 
nasitaaimi tu pakeanNa nasire'tekki. 

36 Naunno'ko' indeto dio ungkampai. 

37 Tatu kada diparapasanni disura' dao to' 
ulunNa nakua: Iamote tu Yesu, Datunna 
to Yahudi. 

38 Tonna iato dipasia'ta' duka pa'gora' 
da'dua, misa' dio kananNa, na misa' dio 
kairinNa. 

39 Na iatu mai to lendu' indeto dio 
nasilo'bo-lo'boi sia unniling-iling, 

40 Nakua: ai, Kamumo para’ tu 

la urrondonni Banua Kabusungan 

amMi bangunni sule lan tallung allo, 
karimmanni kalenamoKomi Kalemi: 
iake AnakNaKomi Puang Matua, 
mengkalaoKomi dao mai tu kayu pea'ta'! 
41 Susi duka tu to mintu' pangulu to 
minaa sia pandita Sukaran aluk sia 
pekaamberan ussitelle-tellei, sia nakua: 
42 Nakarimmannimo tu to senga’, anna 
Kalena tang nabela ungkarimmanni. Ia 
para' Datunna to Israel, namengkalaomo 
totemo dao mai kayu pea'ta, tamane 
umpatonganNi. 

43 Rannu lakomo Puang Matua, da'ito 

na Puang Matua duka ungkarimmanNi 
totemo, ke Naporai Puang Matua; 
belanna nakua: AnaknaNa' Puang Matua. 
44 Susi dukato tu pa'gora' nasisolan 
dia'ta' untelle-tellel. 

45 Randukmi tonna te'te' sangpulo 

dua ma'tangnga allo malillin tu mintu' 
padang sae lako te'te' tallu makaroen. 
46 Agi-agi te'te' tallu Nametamba tu Yesu 
umpemandui gamaranNa, Nakua: Eli, 
Eli lama sabakhtani! battuananna: O 
PuangKu, o PuangKu, ma'apari amMi 
tampemoRa" 

47 Tatonna rangii ba'tu pira-pira to 
bendan inde to dio, nakuami ma'kada: 
untambaimo Elia te Tau te. 

48 Tikarami ma'dondo tu tau misa' unnala 
lumu' batu, napatamai sukka, napadioi 
tallang, anna pairu'1. 

49 Apa nakua tu to senga’: Da'ito, anta 
tiroi: ba'tu la saei tu Elia ungkarim- 
manni! 

50Metamba pole'omi tu Yesu 
umpemandui gamaranNa, namane 
ussorong PenaanNa. 

51 Pakalan natipa'duamo tu kulambu lan 
Banua Kabusungan, tempon dao mai sae 
rokko, sia tiseno-seno tu padang: sia 
iatu mai buntu batu silalla-lalla. 

52 Sia jatu mai liang tibungka', anna den 
ba'tu pira-pira tu batang rabukna to 
masallo' malimbangun sule: 

33 anna sun lan mai liangna: na iatonna 
mangkamo kamalimbangunanNa Yesu, 
tamami tondok maindan, nabuda tau 
ungkitai. 

34 latonna tiroi kamandang sia iatu 
mai to nasisolan ungkampai Yesu tu 
lino” sia iatu mintu' apa dadi, lendu'mi 
mataku'na, nakua: Manassa AnakNa 
Puang Matua te Tau iate. 

>> Denmi ba'tu pira-pira baine inde to dio 
untiro mambelai, iamotu mai to unturru'l 
dio mai Galilea sia umparakai. 

56 Ia siamo tu mai sia Maria Magdalena 
sia Maria indo'na Yakobus sola Yusuf, sia 
indo'na anakna Zebedeus. 


KadipelianganNa Puang Yesu 


27:57-66 
Mark. 15:42-47: Luk. 23:50-55: Yoh. 19:38-42 


5/Jatonna makaroen, saemi misa’ to 
sugi' disanga Yusuf, lu dio mai Arimatea: 
ia dukamo misa' anak gurunNa Yesu. 

58 Laomi mennolo lako Pilatus umpalakui 
tu batang rabukNa Yesu. Namesua 
Pilatus umbenni. 

59 Naalami Yusuf, nabalunni sampin kasa 
me'lok sia bangla’. 

60 Napatamai liang ba'runna, liang mane 
mangka napa', nalentenni tu batu kapua 
misa” lako to” babana tu liang, namane 
male. 

611atu Maria Magdalena sola tu Maria 
senga’ dio unno'ko' sipatu tu liang. 
621atonna masiangnato, tonna lendu'mo 
tu allo dinii ma'pasakka', sirampunmi 


MATEUS 27.63-28.1 173 


tu mintu' pangulu to minaa sia to Farisi 
mennolo lako Pilatus, 

63 nakua: Tabe' tuang, kikilalai kumua 
nakua ma'kada tu iti” To ma'papusa tonna 
tuopa: tallung allo Kumalimbangun sule. 
641amoto melo ke misuai tau ungkampai 
tu liangNa sae lako allo ma'pentallunna, 
da” nasae anak gurunNa umbokol, 
anna pokadai lako pa'tondokan kumua 
malimbangun dio mai to' to mate: 
satama-tamannami tu dipopusanna 
undinna na iatu dolona. 

65 Nakuami Pilatus lako tu tau: 
Ma'dinkomi diben pa'ronda': laomokomi 
ungkampai tonganni. 

66 | aomi nakampai tu liang, tonna 
mangka unca'i, natundui mintu' 

pa ronda" 


Diona kamalimbangunanNa 
Puang Yesu, sia 
ma'katampakanna pepasanNa 


28:1-20 
Mark. 16:1-10, Luk. 24:1-10, Yoh. 20:1-18 


28 1 Tonna lendu'mo tu allo 
katorroan, mane tibaan masiang 
tonna allo bunga'na lan minggu iato, 

saemi Maria Magdalena sola Maria senga' 
la untiroi tu liang. 

2 Pakalan denmi lino' kapua, belanna den 
malaeka'Na Puang mengkalao dao mai 
suruga, nasae ullentenni tu batu dio mai 
baba liang, anna unno'ko' dao. 

3Tatu rupanna susi kila’ na iatu 
pakeanna mabussang susi bua uran. 
4Ma'parondomi tu pa'ronda' belanna 
mataku', naurunganni susi bangmo to 
mate ditiro. 

5 Ma'kadami tu malaeka' sia nakua lako 
tu baine; Da mimataku' belanna kuissan 
kumua undaka'komi Yesu, tu dia'ta'. 
6Tae' Ia Naindete, belanna 
malimbangunmo susitu kadanNa 
dolona. Maimokomi mitiroi tu NaninNa 
Puang. 

7 Laomokomi madomi' umpokadanni 
anak gurunNa, kumua malimbangunmo 
dio mai to” to mate, sia la Nadoloikomi 
lako Galilea: diomo la minii untirol: 
pengkilalai, kupokadammokomi tu 
iannato. 

8Tikarami tinde mai baine male 
untampei tu liang situang kamatakuran 
sia kaparannuan kapua, namale 

ma'dondo-dondo la umpokadanni anak 
gurunNa Yesu. 

9 Pakalan nasitammumo Yesu, sia Nakua: 
Siriakomi kamarampasan! Saemi tinde 
mai baine urraka'i tu lentekNa, sia tukku 
umpennolol. 

10 Nakuami Yesu ungkuanni: Da 
mimataku'! Laomokomi umpokadanni 
sangsiulurangKu, anna lao lako Galilea, 
nadio nanii untiroNa'. 

11 Tatonna malemo memboko', rampomi 
tu mai pa'ronda' tama tondok umpokadai 
lako pangulu-pangulu to minaa tu mintu' 
apa dadi. 

12 Sirampunmi sola pekaamberan anna 
ma'kombongan, nabenni doi' salaka 
buda tu surodadu ba'tu pira-pira, 

13 sia nakua: La mikua umpokadai: Sae 
bongi tu anak gurunNa tongki mamma’, 
anna bokol. 

14 ]anna rangi to ma'parenta undinna tu 
jannato, kiada'imira sia kipa'kadangkomi. 
15 Naalami tu doi’, napogau'i susitu 
diadaranni. Kaleleammi te kada iate lako 
to Yahudi sae lako totemo te. 

16 Malemi tinde to sangpulo misa 

lako Galilea, lako misa' tanete 
napamanassamo Yesu lako tau iato mai. 

17Tatonna kital tu Yesu, tukkumi 
umpennolol: apa den duka tu tau bata, 
18 Napentireke'imi Yesu, anNa ma'kada 
lako tu tau, Nakua: Mintu'na kakuasan 
disorongmo lako Kaleku, la dao suruga 
la lan te lino. 

19 Tamoto malemokomi mipopendadii 
anak gurungKu tu mintu'na bangsa, 
ammi dio'i tama sanganNa Ambe’, sia 
Anak na Penaa Masallo': 

20 Sia miada'i susitu mintu'na 
Kupa'peannan lako kalemi: la 

miissan kumua: Aku te la tontongNa' 
ussisolangkomi sae lako katappuranna 
lino. 


MARKUS 


Pengkaranganna Yohanes Pa'dio' 


1:1-11 
1 1 Tamote tu tipamulanna Kareba 
kaparannuan diona Yesu Kristus, 
AnakNa Puang Matua. 
2 Susitu disura' lan sura'na nabi Yesaya, 
nakua: 
Tiromi, ussuaNa' pesuangKu 
undoloangKo, tu la umpasakka' 
lalanMu. 
3Denmi gamaranna tau metamba- 
tamba dio padang pangallaran, 
nakua: Pasakka'mi tu batattaNa 
Puang, ranteimi tu lalanNa. 
4Saemi tu Yohanes Pa'dio' 
umpa'peissananni dio padang 
pangallaran tu kadidioran tanda 
pengkatobaran, tu napotete kadipa'deian 
kasalan. 
> Sangsunammi tu mintu’ pa'tondokan 
tana Yudea sia mintu' pa'tondokan 
Yerusalem male umpellambi'i, 

haumpopedio' kalena tu tau iato 

mai nadio'i Yohanes diong salu Yordan 
tonna unnaku kasalanna. 

6 Tatu pakeanna Yohanes bulu unta sia 
latu salipi' lan ayakna balulang anna iatu 
kandena batik sia tallo’ merang pangala’. 
7 Mangada'imi, nakua: Undinna na aku 
la sae tu mandunna kuasa na aku, moi 
ulang lapik lentekNa tae' duka kusipatu 
la tukku umbukai. 

8 Kudio'mokomi uai, apa Ia la undio'komi 
Penaa Masallo'. 

9 Pakalan tonna iato saemi tu Yesu dio 
mai Nazaret, tana Galilea, anna dio'I 
Yohanes diong salu Yordan. 

10 Tatonna kendekmo diong mai to’ 

uai, ta'pa Natiromi tu langi’ tibangnga 
nasonglo' tu PenaanNa Puang Matua lako 
Kalena susi bu'ku'. 

11 Anna sae tu gamara dao mai langi’, 
Nakua: Ikomo tu Anak Pa'kaboro'Ku, dio 
dukamo Kalemu nanii kasendeangKu. 

Deata bulituk urroso Puang Yesu 


1:12-13 
Mat. 4:1-11, Luk. 4:1-13 


12 Tatonna attu ia bangsiamoto 
Napaseremi Penaa sun lako padang 
pangallaran. 

13 Patangpulo allona dio tu padang 
pangallaran naroso deata bulituk 
anNa sisola bang olo'-olo' masuru, sia 
malaeka' ungkamayai. 


PengkaranganNa Puang 
Yesu dio tana Galilea 


1:14-45 
Mat. 4:12-17, Luk. 4:14-15 


14 Tatonna dipa'petarungkuammo tu 
Yohanes, saemi Yesu lako tana Galilea 
umpatiranda kareba kaparannuan lu dio 
mai Puang Matua. 

15Nakua: Nalambi'mo attunna, 
mengkareke'mo tu ParentaNa Puang 
Matua. Mengkatoba'komi sia patonganni 
tu Kareba kaparannuan. 

16 ]atonNa sumalong-malong dio randan 
tasik Galilea, Nakitami tu Simon na 

Andreas, siulu'na Simon, marassan 
umbuang dalla' diong tasik, belanna tau 
iato pa'dalla'. 

17 Nakuami Yesu lako: Malekomi mai 
urrundu'Na', angKu popendadikomi 
pa'dalla' tau. 

18 Ta'pa natampemi tu dalla'na tinde tau 
naundi urrundu'. 

19 latonna male dio mai tu Yesu tae'pa 
nasangapa mambelanna, Nakitami 

tu Yakobus, anakna Zebedeus sola 
Yohanes, siulu'na, unno'ko' lan lopi 
ussula'i dalla'na. 

20 Ta'pa Natambaimi, anna untampe 
Zebedeus, ambe'na lan lopi sola to 
sumaro namale urrundu' Yesu. 

21 Malemi tama Kapernaum, na iatonna 
allo katorroan, ta'pa malemi tu Yesu 
tama banua pa'kombongan sia unnada'i 
tau. 

22| endu'mi tirambanna tu tau mintu’ 
diona pangadaranNa, belanna susi misa' 
to paa unnada'i tu tau, senga’ bang na 
iatu mai pandita Sura'. 

23 Sirupang tonna attu iato denmi lan 
banua pa'kombongan tu tau misa' 
nataba deata masussuk, namelalla-lalla, 

24 nakua: E, Yesu to Nazaret, la siapariki'! 
La saeKomi ussanggangikan. Kutandai 
siaKomi, kumua mindaraKomi te, iamora 
To Sallo' lu dio mai Puang Matua. 

25 Nasarabaimi Yesu, Nakua: Ma'loko- 
lokoko sia tassu'ko lan mai tau 

iate! 

26 Napaganggang tonganmi deata 
masussuk tu tau iato, bassa'mi 
kumarrak-marrak natassu’ lan mai 
kalena. 

27 Tiramban nasangmi tu tau, 
naurunganni sikutana len, nakua: 

Aa, apamo ia te? Pangadaran ba'ruomo 
sia paa tongan! Belanna moi mintu' 
deata masussuk Naparenta anna turu'i 
tu parentaNa. 

28 Ta'pa tiseno-senomi karebanna tu 
diona Yesu dio mintu’ lili'na Galilea. 

29 Ta'pa sunmi tinde tau lan mai banua 
pa'kombongan, namale tama banuanna 
Simon na Andreas sisola Yakobus na 
Yohanes. 

30 Mamma’ bangmi tu matusanna baine 
Simon dio lumalla', ta'pa napokadammi 
Yesu. 

31 Saemi Yesu untoei, Nabangunanni, 
napa'de tu lalla'na anna ia tinde baine 
umparakai. 

32 Tatonna makaroenmo tonna lambun 
allo, nasolammi tau lako tu mintu' to 
nasanta' saki sia to natamai deata 
masussuk. 

33 Sang sirampunammi tu mintu' 
pa'tondokan dio to" ba'ba. 

34 Budami tau Napamaleke tu nasanta' 
ma'rupa-rupa saki sia buda deata 
masussuk Narambai, natae’ Natangga'i 
tu deata masussuk ma'kada-kada 
belanna natandai deata masussuk tu 
Yesu. 

35 Tatonna dannari malillin bangsiapa, 
millikmi Nasun male lako to' kasalanna 
nadio Nanii massambayang. 

36 Undimi tu Simon sola mintu' to nasolan 
urrundu'1. 

37 Tatonna kabu'tuimi, nakuami tinde tau 
lako: Mintu' tu tau undaka'Komi. 

38 Ma'kadami Yesu lako: Maikomi talulako 
inan senga’, indete dio lu tondok-tondok 
mandappi', angKu mangada'i duka dio, 
belanna iamo patunna to angKu sun. 

39 Nasae mangada'i lan lu mintu' banua 
pa'kombonganna tau ullelei mintu' tana 
Galilea sia urrambai deata masussuk. 

40 Saemi lako Yesu tu misa” to 

golenan malaku sia malinguntu' dio 
oloNa, nakua: lake Miporai, manassa 
kuasaKomi umpamalekena'. 

41 Maturu-turumi, Nasoronganni tu 
limanNa, Nakaka'i sia Nakua lako: 
Kuporai la malekemoko! 

42 Ta'pa pa'de bangsiami tu golen dio 
kalena, anna maleke. 

43 Tatonna mangkamo umpakare'na- 
re'na tonganni, ta'pa Napasassa '- 
sassa'mi la male, 

44 sia Nakua lako: Kanandai tonganni, da 
mupokada lenni moi lako misa' duka tau, 
sangadinna malemoko umpa'pekitanan 
kalemu lako to minaa sia pemalaranni tu 
pemala' belanna kamalekeammu, susito 
napa'peannan Musa, tu la mendadi tanda 
lako tu tau. 

45 Apa sun tinde tau, naranduk 
umpatiseno-seno lu lako lu dioi mai tu 
karebanNa sia umpalelei tu iannato, 
naurunganni tae'mo nama'din tu Yesu 
umpa'pepayanan Kalena tama tondok 
sangadinna dio bang Ia salian dio lu to' 

kasalanna. Nasae tu tau lako Kalena 
pantan tama bang sae. 


Kadipamaloloanna misa' to kupi' 


2:1-12 
Mat. 9:1-8: Luk. 5:17-26 


1 Ba'tu pirang-pirang allo undinna 

to, male pole'omi tu Yesu tama 
Kapernaum, nalele karebanNa kumua, 
lan sia banua. 
2 Budami tau sirampun, naurunganni 
tae'mo inan, moi dio to' ba'ba, Napokadai 
tu kadanNa Puang Matua lako tau iato 
mai. 
3 Saemi tau umbaai lako oloNa tu to kupi 
misa', nabulle tau a'pa'. 
4 Apa belanna tae' nabelai urreke' Yesu tu 
belanna to buda, narondonnimi tu papa 
sipatunna naninNa, iatonna mangkamo 
umbungka'i, narorro'mi rokko to ampa' 
nanii tinde to kupi’ mamma'. 
> Jatonna tiromi Yesu tu kapatongananna 
tinde tau, Nakuami lako to kupi’: E 
anakku! dipa'deimo tu kasalammu. 
6 Den dukami ba'tu pira-pira tu pandita 
Sura" unno'ko' dio tu ma'tangnga'- 
tangnga' lan penaanna kumua: 


4 

7 Apara patunna nama'kada susirato te 
tau iate? Ma'kada solang Ia! mindara 
ma'din umpa'dei kasalan, sangadinna 
Misa'ri ia, la manna tu Puang Matua. 
8Ta'pa Natandai bangsiami Yesu 

lan penaanNa kumua ma'tangnga'- 
tangnga' susito tu tau iato mai lan 
ba'tangna, Nakuami lako: Ma'apari 
mima'tangnga'-tangnga' mangea buni 
lan penaammi? 

9 Umbannara maraa: dikuaraka lako te to 
kupi’: Dipa'deimo tu kasalammu, ba'tu 
dikuaraka: Millikmoko, alai tu ampa'mu, 
muma'lingka? 

10 Apa sangapaoi ammi issanni kumua 
kuasa tu Anak rampan dilino umpa'dei 
kasalan lan te lino -, Nakuami lako tinde 
to kupi”: 

ii Iko te Kukuangko: millikko, alai tu 
ampa'mu, musule lako banuammu! 

12 Ta'pa millik bangsiami, naalai tu 
ampa'na, namale lako salian dio 
tingayona mintu' tau, anna tiramban 
nasang tu tau sia umpangke' Puang 
Matua, nakua: 

Aa, tae” bangpa kibelai untiroi tu susinna 
te! 

Puang Yesu untambai 
Lewi undi urrundu'T 


2:13-17 
Mat. 9:9-13: Luk. 5:27-32 


13 Sun pole'omi tu Yesu urrundunan 
randan tasik, na sae lako Kalena tu to 
buda, Naadai'i. 
14 Tatonna lendu’ indeto dio, Nakitami 
tu Lewi, anakna Alfeus, unno'ko' dio to' 
passiman, Nakuami lako: 

Undiko urrundu'Na'. Ke'de'mi naundi 

urrundu'. 
15 Tatonna unno'ko' kumande lan 
banuanna nabuda passima sia to kadake 
gau'na Nasolan Yesu unno'ko' kumande 
sola anak gurunNa, belanna budamo tau 
undi urrundu'. 
16 Iatonna kitami pandita Sura’ sia to 
Farisi tu Yesu kumande sola passima sia 
to kadake gau'na, nakuami lako anak 
gurunNa: Kumanderaka Ia sia mangiru' 
sisola passima sia to kadake gau'na? 
17 Tatonna rangii Yesu te kada iate, 
Nakuami lako tu tau: Tae' naanga'i to 
maleke tu to ma'dampi, sangadinna to 

masakiri. Tae'ra Kusae la untambai to 
malambu', sangadinna to kasalan. 


Kapa'puasan 


2:18-22 
Mat. 9:14-17, Luk. 5:33-38 


18 Tatu anak gurunNa Yohanes sia to 
Farisi matangngamo mapuasa; saemi 
tu tau nakuami lako Yesu: Ma'apai anna 
ma'puasa ia tu anak gurunna Yohanes 
sia to Farisi, anna tae' Kamu tu anak 
gurumMi? 

19 Nakuami Yesu lako tau iato mai: 
Ma'dinraka tu to pasolan ma'puasa 

ke sisolapi tu to la diparampo? Iake 
sisolapi tu to la diparampo, tae' nama'din 
ma puasa. 

20 Apa la sae tu allona, to ke dialami dio 
mai kalena tu to diparampo, iamo pole' 
to namane ma'puasa. 

21Tae' ia tau misa' umpa'tampiran 
sampin ba'ru sangserek lako pakean 
malusa, belanna inang la naserek 
pissan sampin ba'ru dipa'tampiran tu 
malusanna, anna sakalua'-lua'na pissan 
tu serekna. 

22 Sia tae' ia tau misa' duka umpatama 
uai anggoro' ba'ru tama kiriba' malusa, 
belanna inang la napopema'tu anggoro' 
ba'ru tu kiriba' anna tibollo tu uai 
anggoro' sia sanggang tu kiriba’. 
Sangadinna iatu uai anggoro' ba'ru 
sipatu ia dipatama kiriba' ba'ru. 


Anak gurunNa Puang Yesu 
ungkalette' gandung 
lan allo katorroan 


2:23-28 
Mat. 12:1-8, Luk. 6:1-5 


23 Den pissan lan allo katorroan Namale 
tu Yesu ullendu'i to' pa'lak gandung, 
anna ungkalette' lolanan gandung tu 
anak gurunNa. 

24 Nakuami to Farisi lako Yesu: Kitami, 
ma'apari tu mati' tau napogau'i lan allo 
katorroan tu tang dipogau'na. 

25 Nakuami lako tinde tau: Tae'paraka 
mibasa lenni tu apa napogau' Daud 
tonna kapu'duran sia tangdia' sola tu to 
nasiban? 

26 Matumbari natama banuanNa Puang 
Matua tonna Abyatar Tominaa Kapua 
anna kandei tu roti dipennoloan, tu 

pemali ungkandei sangadinna to minaa 
manna ia, sia naben duka tu to nasiban? 
27 Sia Nakua lako tinde tau: Iatu allo 
katorroan dipaden belanna tolino, tangia 
tolino den belanna allo katorroan. 

28 Tamoto iatu Anak rampan dilino 
Puangna duka allo katorroan. 


Puang Yesu umpamatoto' misa” 
to kope limanna sangbali 


3:1-6 
Mat. 12:9-14: Luk. 6:6-11 


1 Male pole'omi tama banua 

pa'kombongan tu Yesu, denmi dio, 
misa" to kope limanna sangbali: 
2 napenniroi bangmi tau, kumua ba'tu 
la Napamatoto'i tinde tau lan allo 
katorroan, anna nii umpasalal. 
3 Nakuami Yesu lako tu to kope limanna 
sangbali: 

Ke'de'ko lan tangnga-tangnga. 

4 Nakuami lako tu tau: Sipaturaka 
lan allo katorroan, umpogau' melona 
ba'tu umpogau'raka kadakena, 
ungkarimmanniraka tau ba'tu 
umpateiraka tau? Apa ma'loko-loko bang 
tinde tau. 

> Mentiro tikumi tu Yesu lako tau iato mai 
situang kasengkeanNa sia Napomasussa 
tu kamakarrasanna penaanna tu tau, 
Nakuami lako tu to kope limanna: 
Angka'i tu limammu! Naangka'mi 
namatoto' tu limanna. 
6 Ta'pa sunmi tu to Farisi nalao sipakulu- 
kulu to Herodiani diona Yesu, umba la 
nakua umpatei. 


Buda to nataba deata masussuk 
Napamatana Puang Yesu 


3:7-12 
Mat. 12:15-16: Luk. 6:17-19 


7 Messarakmi tu Yesu sola anak gurunNa 
ma'palulako to' tasik: na lendu' budanna 
tau undi urrundu'T, to dio mai Galilea; 

8 sia dio duka mai Yudea sia dio mai 
Yerusalem sia dio mai Idumea sia dio 
mai lamban lianna salu Yordan sia dio 
mai lili'na Tirus na Sidon lendu' budanna 
tau sae lako Kalena, tonna rangii tu 
mintu' penggauran memangnganNa. 

9 Nasuami Yesu tu anak gurunNa kumua 
la dio bang tu lopi bitti’ nasikandappiran, 
belanna kabudanna tau, da nasisi'pinni 
tau. 

10Belanna budamo tau Napamaleke, 

naurunganni padami tau narua saki 

padami sae umpessuangan kalena lako, 

la morai ungkaka' bangil. 

11 Mintu'na duka deata masussuk, tonna 

kital tu Yesu, lumbangmi rokko to' 

tingayoNa namelalla-lalla, nakua: 
Kamumo tu AnakNa Puang Matua. 

12| endu'mi Napakare'na-re'nanNa 

kumua, da napalelei. 


Puang Yesu unnangka' anak 
gurunNa sangpulo dua 


3:13-19 
Mat. 10:1-4: Luk. 6:12-16 


13 Kendekmi langngan misa” tanete, 
Natambai minda-minda tu Naporai, 
nasae tu tau lako Kalena. 

14 Naangka'mi tu tau sangpulo dua, 
kumua anNa sisolanni sia kumua anNa 
suai lao unnada'i tau, 

15 sia la unnampui kuasa urrambai deata 
masussuk. 

16 Tatu Simon Nagantimi Petrus, 

17 sia Yakobus, anakna Zebedeus sia 
Yohanes siulu'na Yakobus anNa gantii 

Boanerges tu tau iato, battuananna anak 
guntu'. 

18 Sia Andreas sia Filipus sia Bartolomeus 
sia Matius sia Tomas sia Yakobus, anakna 
Alfeus sia Tadeus sia Simon to Kanani, 
19 Sia Yudas Iskariot, tu mangka 
umpa'peturoan Yesu. 


Diona to Farisi umpa'kada 
solangi Penaa Masallo' 


3:20-30 
Mat. 12:24-32, Luk. 11:15-22, 12:10 


20 Malemi Yesu tama misa” banua: nasae 
pole'o sirampun tu to buda, naurunganni 
tae” palambi'Na kumande. 

21 Tgtonna rangimi sangdadianNa tu 
iannato, sunmi la unnalai, belanna 
nakua: katama-taman. 

22 Nakuami tu pandita Sura’ tu saemo 
dio mai Yerusalem: Narondong Beelzebul 
sia pa'tunduanna pangulunna deata 
masussuk anNa rambai tu mintu' deata. 
23 Natambaimi Yesu tinde tau, Nama'kada 
lako umpokadanni pa'pasusian: Umba la 
nakua tu deata bulituk urrambai deata 
bulituk? 

241ake denni misa” parenta usseru-seru 
kalena, tae' nama'din bendan tu parenta 
iato: 

25 sia iake ia kalena sisala-sala tu to 
sangdapo', tae” namanda' tu to lan 
tananan dapo' iato. 

26 Sia iake ia kalena ke'de' siea sia 
sisarangnga' tu deata bulituk, tae" 
nama'din bendan, sangadinna ia 
bangsiamo katampakanna to. 

27 Apa tae” misa” duka tau ma'din tama 
banuanna to mawatang la urrampai tu 
iananna, sangadi ke napungopi dolo 

tu to mawatang iato, namane ma'din 
umpangrampai tu banuanna. 

28 Tonganna, Kukua lako kalemi: 
mintu'na rupa kasalan dio tarukna Adam 
la dipa'dei, ten dukato tu mintu' rupa 
kada solang tu napa'kada solangan. 

29 Apa minda-minda umpa'kada solangi 
Penaa Masallo' tae' naappa' kadipa'deian 
kasalan sae lakona, sangadinna tontong 
bang tu kasalanna. 

30 Susimoto tu kadanNa Yesu, belanna 
nakua tu mai tau: Narondong deata 
masussuk. 

Mindara tu indo'Na 
sia siulu'Na Puang Yesu? 


3:31-35 
Mat. 12:46-50, Luk. 8:19-21 


31 Saemi tu indo Na sia siulu'Na, ke'de' 
dio salian sia ussua tau untambai. 

32 Unno'ko'mo tu to buda untalimbungi, 
denmi tau ma'kada lako: Tiromi, indo'Mi 
sia siulu'Mi dio salian undaka'Komi! 

33 Mebalimi lako tau iato mai, Nakua: 
Mindara tu indo'Ku, sia mindara tu mai 
siulu Ku? 

34 Mentiro tikumi lako tu mintu' tau 
unno'ko' untalimbungi sia Nakua: Kitami, 
iari indo'Ku sia siulu'Ku te mai! 

35 Belanna minda-minda tu umpogau' 
pa'poraianNa Puang Matua iamoto tu 
siulu'Ku muane sia anak darangKu sia 
indo'Ku. 

Pa'pasusian diona 
misa' to mangambo 


, 


4:1-20 
Mat. 13:1-23; Luk. 8:4-15 


4 1 Naparanduk pole'omi Yesu 
mangada'i dio randan tasik, lendu'mi 
budanna tau sirampun lako Kalena, 
naurunganni kendek langngan misa’ 
lopi Naunno'ko lan tasik, na dao 
karangkeanna tu mintu' to buda rengke' 
lako tasik. 

2 Budami peada'Na lako tu tau lan 
ma'rupa-rupa pa'pasusian sia Nakua 
lako tau iato lan pangadaranNa: 

3 Perangiimi sola nasangkomi! Den misa' 
to mangambo' sun la unnambo' banne. 
4Iatonna marassanmo mangambo' 
denmi pira ta'pa rokko biring lalan, 
saemi manuk-manuk napura ungkandei. 
> Den duka pira ta'pa rokko to” batu- 
batu, tae' nabuda litak dio, nata'pa tuo, 
belanna tae' namandalan litakna. 

6 Apa iatonna kendekmo allo, naalami allo 
namalayu, belanna tae’ namennuaka'. 

7 Den duka pira ta'pa tama tangnga to' 
duri, napada tuo duri nataloi tu banne, 
naurunganni tang membua. 
8 Sia den pira ta'pa rokko to” padang 
lunak, namembua na malapu' sia 
samemba'ka'-ba'ka'na tu buanna, 
den manglokkon pentallungpulo, den 
pennannanpulona sia den pessaratu'. 
9 Nakuami Yesu: Minda-minda tu 
ketalinga la ma'perangi, nama'perangi. 
101atonna misa-misa tu Yesu, 
napekutanammi to Nasisolan anna 
iamotu anak gurunNa sangpulo dua tu 
diona pa'pasusian iato. 
11 Nakuami lako tu tau: latu kamu 
dibenkomi pa'kamasean unnissanni tu 
rasia diona ParentanNa Puang Matua, 
apa mintu'na tu to salian dipatiayoan 
manna lan pa'pasusian, kumua 
12 anna kitai matanna, apa tae’ 
nakanassai, 
sia narangi talinganna, apa tae' 
naissanni, 
kumua da'anna ba'tumba pissan 
namengkatoba' 
anna dipa'dei kasalanna. 
13 Nakuami lako: Tae'raka miissanni 
battuananna te pa'pasusian iate, 

naumbara mikua unnissanni tu mintu' 
pa'pasusian? 

14 Tatu to mangambo' iamotu to 
unnambo'i tu kada. 

15 Inde sia tu lu rokkona biring lalan, tu 
nanii tu kada iate diambo', ke narangii 
nata'pa sae deata bulituk unnalai tu 
kada diambo' tama penaanna. 

16 Ten dukato tu tiambo'na dio to’ 
batu-batu: ke narangii to kada iato 
nata'pa untarimai sia parannu penaanna. 
17 Apa tae” namennuaka' lan penaanna, 
sangadinna to mandalle' penaanna; na 
janna sae peroso ba'tu pa'pakario-rio tu 
diona kada iato, ta'pa napamo'dongmi tu 
penaanna. 

18 Senga' pole'o tu tiambo'na tama 
tangnga to" duri, iamotu to mangka 
urrangii tu kada iato, 

19 anna tama penaanna tu mintu' sara' 
lan te lino sola pea'panna kasugiran sia 
kamoraian lako ma'rupa-rupa apa senga' 
anna taloi tu kada iato, naurunganni 
tang membua. 

20 Apa inde sia tu tiambo'na rokko to’ 
padang lunak, iamotu to urrangii tu kada 
iato sia umpalan ara'i namembua, den 

tu manglokkon pentallungpulo, den tu 
pennannanpulona, den tu pessaratu'. 


Peada' lako to la umpa'peissanan 
kareba kaparannuan 


4:21-25 
Luk. 8:16-18 


21 Nakuami Yesu lako tu tau: Denraka tau 
sae umbaa dama” anna padiongngi lu 
baka, ba'tu diong sulluk kamammaran? 
Tae'raka anna padaoi tongkonan dama”? 
22 Belanna moi misa” duka tae’ tu 
membuninna, sangadinna la dipasombo 
sia moi misa' duka tae' tu tang paanna, 
sangadinna la paan. 

23 Take den tau ketalinga la 
napopa'perangi, nama'perangi. 

24 Nakuami lako tau iato mai: Palan 
penaai tu apa mirangi. Iatu sukaran 
mipassukaran tau, ia dukamo la 
dipassukarangkomi sia la dirangnganni 
pole'pa lako kalemi. 

25 Belanna minda-minda tu den dio, Ia 
diben dukapa lako, na iatu to tae’ dio, la 
dialai pissan dio mai moi iatu dionamo 
kalena. 


MARKUS 4.26-30 23 


Pa'pasusian diona banne 
tuo kalena keallo kebongi 


4:26-29 
26 Nakua pole'omi: Tenmo to tu 
ParentaNa Puang Matua, susi misa' to 
unnambo' banne rokko padang, 
27 namamma' sia millik kebongi keallo, 
anna kendek tu banne sia lobo’, apa tae’ 
naissanni umbara nakua lobo'na. 
28 Tatu padang umpakendek kalena 
burana, dolo tu batangna namane 
bulinna, na undinna lise' gandung 
malappuk dio bulinna. 
29Tanna matasakmo tu buanna, 
umpopebaami piso sae” belanna 
nalambi'mo kadialaianna. 


Pa'pasusian diona lise' sawi 


4:30-34 
Mat. 13:31-34, Luk. 13:18-19 
30 Nakuami: Umbara la takua unnalanni 
panganderan tu ParentaNa Puang 


Matua ba'tu pa'pasusian apara la tanii 
umpamanassai? 

31 Susito lise’ sawi sanglise': iake 
diambo'i rokko padang iamo bitti'na na 
iatu mintu' lise' diong padang: 

32 apa iake mangkami diambo”, tuomi 
losong kapuanna na mintu'na utan, 
umpasun tangke sikapuana, nama'din 
nanii manuk-manuk dao mai langi' 
mentiongan lan to' daun makampunna. 
33 Budami pa'pasusian susite nanii 
umpokadai tu kada iato lako tau, tu 
sitinaanna la nanii unnissanni. 

34Tae' Nama'ulelean lako tau iato 
mai, ke tang pa'pasusian, apa ianna 
anak gurunNa manna Nasisolan, 
Nabattuananni lako tu mintu'nato. 


Puang Yesu umparadan 
angin bara’ lan tasik 


4:35-41 
Mat. 8:18, 23-27, Luk. 8:22-25 


35Ja bangsiato allo iato tonna makaroen 
Nakuami Yesu lako tu tau: Malekomi mai 
talamban lian. 

36 Jatonna suami male tu to buda, 
nabaami anak gurunNa tu Yesu, belanna 
lanmo lembang sia den pole'pa lembang 
senga' Nasisolan. 

37 Pakalan saemi angin bara' kapua, 
naleanni bombang tu lembang, 

nasidi mora naponno uai. 

38 Namamma' bang Ia dio pollo’ lembang 
dao allonan, natundannI nakua: O, Guru! 
tae'raka Mikaselanganni te la sabu ki”? 
39 Millikmi Nata'tanni tu angin sia Nakua 
ungkuanni tu tasik: Rapa'ko, radanko! 
Radanmi tu angin, narapa' bang. 

40 Nakuami lako: Ma'apai kamu 
mimataku' bang susito? Tae'paraka 
mikatonganni? 

41] endu'mi mataku'na, napantan 

sipa kada-kada nakua: Mindaraka Ia te 
Tau te, na moi angin sia tasik unturu' 
dukai tu parentaNa. 


Kadipamalekeanna misa' to nataba 
deata masussuk dio Gerasa 


5:1-21 
Mat. 8:28-34, Luk. 8:26-40 


5 1 Rampomi lako lamban lianna tasik 
lako padang to Gerasa. 

2 Tatonna mengkalaomo tu Yesu dao 
mai lembang simpolo napessitammuimi 
misa" tau lu dio mai to' liang to natamai 
deata masussuk. 

3Torro dio bang ia lu to' liangna tau na 
moi misa’ tau tae” umbelai umpungoi, 
moi dirante tae' duka. 

4Belanna pembudamo disangkala sia 
dirante, apa naka'tu-ka'tu tu rante sia 
narebong-rebong tu sangkala, na moi 
misa" tau tae’ duka la ussau'i. 

> Tontong bang keallo kebongi dio lu to’ 
liang sia dao lu tanete melalla-lalla sia 
untumbui batu kalena. 

6 Apa iatonna tiro mambelami tu Yesu, 
ma'dondo-dondomi sae tukku, mennolo, 
7 sia mukkun melalla-lalla umpemandui 
gamaranna nakua: La siapariki, e 
Yesu, Anakna Puang Patodoranna! 
Massumpana' ussa'bu' sanganNa Puang 
Matua umpalakui lako Kalemi da” amMi 
pakario-riona'. 

8 Belanna Nakuamo Yesu lako: E deata 
masussuk, mallaiko lan mai tau iate. 

9 Nakutanaimi Nakua: Minda sangammu? 
Nakuami mebali: Iatu sangangku Legiun 
(Sakotik), belanna budakanni. 

10 Mengkamoya-moya tonganmi lako 
Yesu, kumua da Nasuai sun lan mai 
tondok iato. 

11 Denmi dio tu bai dao tanete 
sangtuntunan undaka' kande. 

12 Napalakumi deata masussuk nakua: 
Suakanni lako to mintu' bai dao, na ia 
kinii tama. 

13 Naelorammi. Sangsunammi tu mintu' 
deata masussuk anna tamai tu bai 
sangtuntunan, na sipettu'mu'-tu'muran 
tinde bai sangtuntunan dao mai aya' 
milan rokko tasik, agi-agi duangsa'bu, 
anna mate malammu' diong tasik. 

14 Sipa'dondo-dondoammi mallai tu to 
mangkambi'na, napa'peissananni tu 
iannato lan lu kota sia dio lu kampong. 
Sangsunammi tu tau lao untiroi tu apa 
mangka dadi. 

15 Sangsaeammi lako Yesu sia nakita tu 
to nataba deata masussuk unno'ko'mo 
ma'tamangkalemo sia matanamo, ia 
bangsiamo tu to nataba sakotik: saemi 
kamatakuranna tu tau. 

16 Napa'peissanammi to untiroi tu 
iannato lako tau diona tinde to natamai 
deata masussuk, sia ia duka tu diona 
bai. 

17 Randukmi tinde tau umpalakui lako 
Yesu kumua anna soro” lan mai lili'na 
tondokna. 

18 Tatonna kendek pole'mo langngan 
lembang, napalakumi tinde to mangka 

natamai deata masussuk lako kumua 
anna sikaloli' Yesu. 

19 Apa tae” Natangga'i tinde tau, 
sangadinna Nakua lako: Malemoko 

ria sule lako banuammu lako 
sangdadiammu, mupa'peissananni 
tumba kapuana tu apa Napogau' Puang 
lako kalemu sia tumba Nakamaseimmu. 
20Malemi, naparandukki 
umpa'peissananni dio tondok Dekapolis, 
kumua tumba kapuana tu apa mangka 
Napogau' Yesu lako kalena, anna 
mangnga nasang tu tau. 

21Tonna malemo sule tu Yesu 
ma'lembang lian, saemi tau buda 
sirampun untikui, tonna dio to' randan 
tasik. 


Anakna baine Yairus dipatuo sule na 
kadipamalekeanna baine naala 
saki tang dampi-dampian 


5:22-43 
Mat. 9:18-26, Luk. 8:41-56 
22Saemi misa” kapala banua 
pa'kombongan, disanga Yairus, tonna 


tiromi tu Yesu tukkumi malinguntu' 
rokko to' lentekNa, 

23 Sia mengkamoya-moya tongan lako 
nakua: latu anak bitti'ku tu baine la 
mate mannamo, maipoKomi dikka' 
Miremme'i limamMi anna maleke sia tuo. 
24 Malemi sola, nabuda tau undi urrundu'1 
sia ussisi'pinni. 

25 Denmi misa' baine nakasunni nenne' 
bang rara, sangpulo duamo taunna. 

26 Budamo to ma'dampi nanii umperasai 
buda kamaparrisan, ia dukamo 
umpepurai mintu' apanna to, tang den 
lenni gai'na, sangadinna samasai-sainna 
samandu-mandunna tu sakinna. 

27 Inang mangkamo narangi tu diona 
Yesu, namale tama to' to buda tama lu 
dio mai boko', nakaka'i tu sambu'Na, 

28 belanna nakua: Moi anna pakeanNa 
manna kukaka', manassa malekena'. 

29 Ta'pa radanmi tu rarana sia nasa'ding 
lan kalena kumua mondomo tu sakinna. 
30 Ta'pa Nasa'dingmi Yesu lan Kalena 

tu kamatotoran iato sun lan mai, 
namessaile lan tangngana to buda, 
Nakua: Mindara ungkaka' pakeangKu? 
31 Nakuami tu anak gurunNa lako: Mitiro 
sia te to buda ussisi'pinniKomi, Mikuami: 
mindara ungkaka'Na'? 

32 Mentiro tikumi lao tu Yesu, la untiroi 
tu baine umpogau'i tu iannato. 

33 Mataku'mi tinde baine sia ma'parondo, 
belanna naissan tu apa mangka dadi 
lako kalena nasae tukku malinguntu' 
dio oloNa sia umpokada tonganni tu 
mintu'nato. 

34 Nakuami Yesu lako: E anakKu! 
pa'patonganmumo umpatuoko: male 
marampa'moko sia malekemoko dio mai 
sakimmu. 

35 Marassanmo ma'kada-kada, saemi 
tau dio mai banuanna kapala banua 
pa'kombongan, nakua: Ru'du'mo tu 
anakmi: apapa bua'na mira'ta'i tu Guru? 
36 Apa tae' Napalan ara'i Yesu tu kada 
iato, Nakuami lako kapala banua 
pa'kombongan: Da mimataku', patongan 
bangmi. 

37 Tae' bangmi Natangga'i tu tau misa' 
duka undi urrundu'l sangadinna Petrus 
na Yakobus na Yohanes, siulu'na 
Yakobus. 

38 Rampomi lako banuanna kapala 
pa'kombongan, Natiroi Yesu tu tau 
mamak siurrukan tongan sia umbating. 
39 JTatonna tamamo, Nakuami lako tau 
iato mai: Ma'apai ammi mamak sia 

siurrukan? Tae' ia namate te pia te, 
sangadinna mammarri. 

40 Napetaaimi tau. Apa iatonna popallai 
nasangmi tu tau rokko padang, 
Nasolammi tu ambe'na sia indo'na tinde 
pia sia iatu to Nasisolan Namale tama to' 
inanna tinde pia. 

41 Natoemi tu limanna tinde pia sia 
Nakua lako: Talita kumi! ke dipallemba'i 
battuananna: E Lai, Kukua mati”: 
malimbangunko! 

42 Ta'pa malimbangunmi tinde pia 
nama'lingka belanna sangpulo duamo 
taunna dadinna. Ta'pa tibaliang nasangmi 
ara'na tu tau, lendu' tirambanna. 

43 Lendu'mi Napakare'na-re'nanna Yesu, 
kumua da' nakaissanan tu iannato lako 
misa' duka tau, sia mesua umbenni 
kande tinde pia. 


Puang Yesu rampo dio Nazaret 


6:1-6a 
Mat. 13:53-58: Luk. 4:15-30 


1 Malemi tu Yesu dio mai, Narampo 
lako tondok Nanii lobo": na iatu anak 
gurunNa undi urrundu'. 

2Tatonna allo katorroammo 
Naparandukmi mangada'i lan banua 
pa'kombongan: mangnga nasangmi tu 
mintu' to buda tonna rangi sia nakua: 
Umbara Nanii unnalai te tau iate tu 
iannato sia tumba ia tu kamatarrusan 
dikamaseanNi? Anna paden duka tanda 
mangnga susito, tu limanNa? 

3Tang pande kayuraka te Tau iate, 
anakna Maria sia siulu'na Yakobus sia 
Yoses sia Yudas sia Simon? Sia tang 
inde siaraka te mai tasisolan tu anak 
daranNa? Napomatana'mi tinde tau tu 
diona Yesu. 

4 Apa Nakua Yesu lako tu tau: Misa' nabi 
tae' natang dibilang, sangadinna lan 
tondokna sia lan alla'na sangdadianna 
sia lan tananan dapo'na. 

> Tae'ra Nabelai umpaden len misa” duka 
tanda mangnga indeto dio, sangadinna 
sidi'ri tu to masaki Naremme'i limanNa 
Napamalekei. 

6 Mangngami belanna tae” napatonganni 
tinde tau. 

PepasanNa Puang Yesu lako 
anak gurunNa sangpulo dua 


6:6b-13 
Mat. 10:1, 9-15, Luk. 9:1-6 


(6-6b) Malemi sumalong umpasilamban- 
lambanni tu tondok untikui lao sia 
unnada'i tau. 

7 Natambaimi tu anak gurunNa sangpulo 
dua, Naparandukki ussua sida'dua- 
duai male sia Naben kamatotoran la 
ungkuasai deata masussuk. 

8 Napepasanammi lako tau iato mai, 
kumua da nabaa apa-apa lako lalan, 
sangadinna tekken manna misa’; iatu 
kinallo da, iatu kandu’ da, doi lan salipi' 
da duka: 

9 ma'din sia umpake lapik lentek, apa da 
napaduang papa' bayu lanna lu. 

10 Nakuami lako: Umba-umba banua 
minii kendek, iamo minii torro dio to sae 
lako malemi pole'o indeto dio mai. 
11Ymba-umba tu inan tang 
untarimakomi sia tang umperangiikomi, 
iammi sun dio mai, pentambakanni tu 
barra'-barra' dio pala" lentekmi, tanda 
sa'bi salana tu tau. 

12 Sunmi namale mangada'i, kumua 
sipatu tau mengkagarri'. 

13 Yrrambaimi buda deata masussuk 
sia buda to masaki nabolloi minna' sia 
napamaleke. 


Yohanes Pa'dio' 
napopepatei datu Herodes 


6:14-29 
Mat. 14:1-12, Luk. 9:7-9, 3:19-20 


14 Napelelemi datu Herodes tu diona 
Yesu, belanna kaleleammo sanganNa, 
nakua tu tau: Malimbangunmo tu 
Yohanes Pa'dio' diong mai to' to mate, 
iamoto nakedo tu mintu’ kamatotoran 
lan Kalena. 
15 Den tau kumua: Elia iate: den pole'o 
tu kumua: 
Iamo misa” nabi te tu susi ba'tu 
umbanna misa' tu mintu' nabi. 
16 Apa iatonna rangii Herodes tu iannato, 
nakuami: Iamotu Yohanes kuta'takki 
ulunna to, dipatuomo sule. 
17 Belanna Herodes kalena mangka 
ussua tau untingkanni tu Yohanes, 
napungoi lan pa'tarungkuan tu belanna 

Herodias, bainena Filipus siulu'na, pa 
napobainemo Herodes. 

18 Belanna mangka tu Yohanes ma'kada 
lako Herodes: Pemali ke unnalakomi 
bainena siulu'mi. 

19 Natambukan essun Herodias tu 
Yohanes la morai umpatei, apa tae' 
nakullei. 

20Belanna mataku' tu Herodes lako 
Yohanes, apa naissan: iamo misa’ 

to malambu' sia masallo', napangeai 
bangmi: sia pembuda ke urrangii 
pangadaranna Yohanes, pussakmi 
penaanna, apa moi susito naporai duka 
umperangii. 

21 Nalambi'mi allo melo, tonna allo 
kadadianna Herodes napadenanni 
pa'maruasan tu to untoe parea kapua sia 
pangulu pa'baraninna sia to kapua dio 
Galilea. 

22 Tatonna iato, tamami tu anakna baine 
tinde Herodias nama'gellu, naposendemi 
penaanna Herodes sola mintu’ to nasolan 
ma'talimbungan kumande. Nakuami 
datu lako tinde pia baine: Palakui lako 
kaleku tu muporainna, angku benko. 

23 Massumpami umpokadai lako nakua: 
Apa-apa mupalaku lako kaleku, la 

kubenko, moi na sangsesena te 
parentaku. 

24 Sunmi tinde pia nakua lako indo'na: 
Apara tu la kupalaku? Nakuami indo'na: 
Palakui tu ulunna Yohanes Pa'dio'. 

25 Simpolo malemi tama sasa-sasa 
mennolo lako datu sia umpalakui, 
nakua: latu kukamorainna, la taben 
bangsiamo' totemo tu ulunna Yohanes 
Pa'dio' diong misa' pindan. 

26|endu'mi massena penaanna tu 
datu, apa belanna iamotu sumpana 

sia belanna iamotu to nasolan 
ma'talimbungan kumande, tae'mi 
namorai untumpui tu palakunna. 

27 Ta'pa nasuami datu tu to ma'peulu 
kumua la nabaa sae tu ulunna Yohanes. 
Maleni tinde tau umpoloi ulunna Yohanes 
lan pa'tarungkuan. 

28 Nabaami tu ulunna diong pindan, 
napennoloanni lako tinde pia baine, 
napennoloan pole'oi tinde pia lako 
indo'na. 

29 Tatonna rangimi anak gurunna 
Yohanes tu iannato, saemi unnalai tu 
batang rabukna, napeliangi. 

Puang Yesu umpakande 
tau limangsa'bu 


6:30-44 
Mat. 14:13-21: Luk. 9:11-17: Yoh. 6:1-13 


30 Sirampunmi tu rasulu' lako Yesu 
narundunanni lako tu mintu' apa 
napogau'na sia iatu mintu' apa 
napa'pangadaranna. 

31 Nakuami lako: Ta male messarak lako 
to” kasalanna ammi pamondo ta'ka'mi 
sidi' dio. 

Belanna buda tau sisula' sirrin bang sae, 
naurunganni moi kumande tae' duka 
palambi'na. 

32 Malemi ma'lembang messarak lako to’ 
kasalanna. 

33 Apa iatu tau ungkitai male, buda 
untandai, napada sun lan mai mintu' 
tondok nasangmalean lumingka 
sirampun lako sia undoloi tinde to 
ma'lembang. 

34 Tatonna mengkalao Yesu dao mai 
lembang, Nakitami tu tau lendu' budanna 
tilaomi massena lako tinde tau, belanna 
ia tinde tau sola nasangi butung domba 

tae” panglaana, Naparandukmi unnada'i 
buda pangadaran tu tau iato mai. 

35 Tatonna la makaroenmo saemi tu anak 
gurunNa lako Kalena, nakua: Iate inan 
iate kasalan sia la bongi dukamo. 

36 Melo ke Misuami te mai tau male nalao 
lan lu to” banua salian sia iate tondok 
tiku lao unnalli kande nakandei, belanna 
tae” bang apa dio lu la nakande. 

37 Apa mebali Nakua: Kamumo 
umpakandei. Nakuami tu anak gurunNa 
lako: La laorakannika unnalli kande dua 
ratu' dinar la dipakandeanni te tau? 

38 Nakuami lako: Pirapara roti iti”? 
Tiroikae. 

Iatonna tiromi, nakuami: Limamora na 
da'dua bale. 

39 Nakuammi tu anak gurunNa kumua 
anna suai tu tau mintu' unno'ko' 
ma'ta-limbung-limbungan dio to" riu 
maluna. 

40 Unno'ko'mi tu tau ma'rampun-rampun, 
den sisaratu', den silimangpulo. 

41 Naalami Yesu to roti lima na bale 
da'dua, Namentingara langngan langi' sia 
massambayang, Namane untepu-tepui 
tu roti, Nabenni anak gurunNa, kumua 
napatorroi dio tingayona tau, susi duka 

tu bale da'dua Nataa-taa lako tu tau 
mintu’. 

42 Kumandemi sola nasangi sadia'na. 

43 Naalami tau tu mintu' sesanna 
sangpulo dua karandang ponno, naden 
dukapa tu bale. 

44 Tatu to ungkandei tu roti limangsa'bu 
tu muane. 


Puang Yesu untete uai tasik 


6:45-52 
Mat. 14:22-23: Yoh. 6:15-21 


45 Ta'pa Napasasami tu anak gurunNa 
kendek langngan lembang la lamban 
lako tondok Betsaida, tonna marassan 
ussuai sule tu to buda. 

46 Tonna mangkamo umpopessimanni tu 
tau, tuka'mi langngan misa’ tanete la 
massambayang. 

47 Tatonna makaroenmo ma'tangnga 
tasikmi tu lembang, na Yesu mannamo 
misa-misa dao gantananna. 

48 Natiromi urra'takki tonganmo kalena 
ma'bose, belanna angin ma'sissang: 
tonna agi-agi dannarimo, saemi 
umpellambi'i untete uai tasik, la ullendu'i 

491atonna kitami untete uai tasik, 
nasangami bombo, nasikarrakan, 

50 belanna nakita sola nasangi tu Yesu, 
anna tiramban. Apa ta'pa Napa'kadai, 
Nakua: Parapa'i tu penaammi, Akumote 
anna, da mimataku'. 

>t Kendekmi langngan lembang 
umpellambi'i, naradan tu angin, iamoto 
anna li'pang bang sola nasang, lendu' 
tongan tirambanna, 

52 helanna tae'pa namasiang lan 
penaanna sia tae" napalan penaai tu 
diona roti, sangadinna makarra'pa 
penaanna. 


Kadipamalekeanna buda to masaki 


6:53-56 
Mat. 14:34-36 


33 Malemi ma'lembang lian gantananna, 
rampo lako Genesaret, natadang dio. 
341atonna mengkalaomo dao mai 
lembang, ta'pa natandaimi tau tu Yesu, 
>> pada malemi sasa-sasa tu tau lan 
mintu' tondok untikui, sia randuk pada 
sae umbullei diong inanna tu mintu' to 
masaki lako tu inan naranginna Nanii 
Yesu dio. 

56 Sia umba-umba Nanii tama, nala 
tondok nala kota ba'tu to' banua, pada 
napatorro tau tu mintu' to masaki dio 
pasa' sia napalaku lako Yesu, kumua ke 
ma'din siai anna kaka" bangi tu rombe 
sambu'Na: padami tau ungkaka'l padami 
maleke. 


Puang Yesu unnada'i to Farisi 


7:1-23 
Mat. 15:1-20 


1 Sirampunmi lako tu to Farisi sia 
7 ba'tu pira-pira pandita Sura' tu lu dio 
mai Yerusalem. 
2latonna tiroi ba'tu pira-pira tu 
anak gurunNa ungkande roti anna 
tae” namasero limanna, iamotu tae' 
namembase dolo, 
3 belanna iatu to Farisi sia mintu’ 
to Yahudi tae' nakumande, ke tang 
napemabassengipi tu limanna, umpeolai 
aluk panganna to dolo. 
4Ten dukato ke sulei dio mai pasa”, 
tae” nakumande, ke tae'i napemabasei 
dolo tu kalena, sia budapa senga'na tu 
diannanni la naturu', susinna umbasei 
irusan sia suke tutu' sia sere' gallang. 

5Mekutanami tu to Farisi sia pandita 
Sura' lako: Ma'apari tu anak gurumMi 
natae'ra napeolai tu aluk panganna to 
dolo, apa ungkande roti natae' namasero 
limanna? 
6 Nakuami Yesu lako: Tonganna bang tu 
apa mangka napoparunde nabi Yesaya 
pirambongi' tu diona kamu, to belo 
puduk, susitu disura', kumua: 

Manassa iate tau iate pudukna 

manna 

ungkasiri'Na' apa iatu penaanna tae' 

nalattu' lako Kaleku. 

7 Tae’ bua'na tu tau iato 

umpenombaiNa', 

belanna umpa'pangadaran 

panganna napondok tolino. 
8Mirampanan tu ParentaNa Puang 
Matua, anna pangalukan tolino mitoe. 
?Sia Nakua lako tu tau: Tangpada 
manarangmi misuale tu ParentaNa 
Puang Matua, kumua ammi toe aluk 
panganna to dolomi. 
10 Belanna nakua Musa: Kasiri'i tu 
ambe'mu sia indo'mu sia: Minda-minda 
tu unggatai ambe'na ba'tu indo'na, iamo 
la mate dipongko. 

11 Apa mikua kamu: Sipatumo, ke nakua 
tau lako ambe'na ba'tu indo'na: latu 

la mipotuona tu lu diona mai kaleku, 
ijamotu kuruban battuananna apa 
dipenomban, 

12 mipopa'elo'namo tang ungkaritutui tu 
ambe'na ba'tu indo'na moi sidi' duka. 
13 Susimoto tu kaumpa'deimmi 
bisaranNa Puang Matua diona aluk to 
dolomi tu mangka misipaleleanni. Sia 
buda tu susinna to mipogau'. 
14Natambai pole'mi tu to buda, 
nama'kada lako Nakua: Perangiina' sola 
nasangkomi ammi tandai tonganni! 
15Tae' ja tu apa salian ke tamai kale, 
ma'din urruttakki kalena tau, sangadiri 
iatu apa lu lan mai kale, tu urruttakki 
tau. 

16 (Minda-minda tu ketalinga Ia 
ma'perangi, nama'perangi). 

17 Tatonna tampemi Yesu tu to buda 
Namale tama banua, napekutanammi 
anak gurunNa lako tu diona pa'pasusian 
iate. 

18 Nakuami lako tu tau: Susi 
dukarokomika to, tangkan miissan 
melo? Tae'raka miissanni kumua iatu 

apa salian lu tama kalena tau, tae' 
naparuttakan? 

19 Belanna iatu iannato tae’ nalu 

tama penaanna, sangadinna lu tama 
tambukna, na sun rokko pekkueran. 
Susimoto Nasanga masero ia tu mintu' 
kande. 

20 Nakuami: Iatu apa sun lan mai kalena 
tau, iamo iato tu urruttakki. 

21 Belanna lan mai, iamotu lan mai 
penaanna tau, sun tangnga' kadake, 
gau' sala, kabokoan, kapapatean, 

22 basandak salu lako rampanan 

kapa”, kamanengkengan, kabulitukan, 
patangnga', barak, mailu mata, kada 
solang, kamatampoan, kabagan. 

23 Mintu'nate kadakena tu sun lu lan mai 
ba'teng sia urruttakki tau. 


Diona misa' baine Yunani, to 
ma'rapu Siro-Puniki 


7:24-30 
Mat. 15:21-28 


24 Ke'de'mi tu Yesu indeto dio mai, 
Namale lako lili'na Tirus na Sidon. 
Malemi tama misa' banua, la morai 

kumua da naissanni misa' duka tau, apa 
inang nakita bang sia. 

25 Belanna ta'pa napekareba bang misa' 
baine nataba deata masussuk tu anakna 
baine, nasae tukku malinguntu' diong to' 
lentekNa. 

26 Jato baine iato to Yunani to ma'rapu 
Siro-Puniki. Napalakumi lako Yesu 
urrambai tu deata masussuk lan mai 
anakna. 

27 Apa Nakua lako tinde baine: Da'ito 
nadipedia'i dolo tu pia, belanna tae" 
napato' dialai tu kande dio mai pia 
nadibuangan asu. 

28 Mebalimi tinde baine nakua lako: 
Tonganna Puang, apa iatu asu diong 
sulluk meda ungkande duka kande 
mara'na pia. 

29 Nakuami Yesu lako: Belanna iate 
kadammu, dadi malemoko: mallaimo tu 
deata masussuk lan mai anakmu. 

30 Tatonna rampomo lako banuanna, 
nakarampoimi tinde pia mamma' dao 
inan mamma' na iatu deata masussuk 
mallaimo. 

Puang Yesu umpaparangi to taru 


7:31-37 
Mat. 15:29-31 


31 Tatonna sun pole'omo lan mai lili'na 
Tirus, Nalendu'i tu Sidon rampomi lako 
tasik Galilea lan tangnga-tangngana 
lili' na Dekapolis. 

3? Nabaami tau lako tu to taru tilu' 
misa', napalakui lako Yesu la urremmei' 
limanNa. 

33 Nasarakkimi tu tau iato dio mai 

to buda, Naului tu rakka'Na tama 
talinganna: mettuduMi Nakaka'i tu 
lilana. 

34 Sia mentingara langngan langi' 
Naumbussanan penaanNa sia Nakua 
lako tu tau: Effata, battuananna: 
Tibungka'ko. 

35Tibungka'mi tu talinganna nata'pa 
malutte' tu lilana anna malolo tu 
kadanna. 

36 Napepasanammi lako tau iato mai, 
kumua da napokadai te ianna te lako 
misa' duka tau: apa sia Napepasan- 
pasananna sanasarra '-sarra'ina tau 
umpalelei tu iannato. 

37 Lendu' tonganmi tirambanna tu tau 
nakua: Melo nasang tu Napogau'na 
Napaparangi tu to taru sia to mamang 
Napopa'kada-kada. 


Puang Yesu umpakande 
tau patangsa'bu 


8:1-10 
Mat. 15:32-39 


1 Tatonna attu iato lendu’ pole'omi 
budanna tau sirampun, natae" bang 
apa dio lu la nakande. Natambaimi tu 
anak gurunNa sia nakua lako: 
2 MamassengNa' untiroi te to buda, 
belanna tallung allomo Kusisolan natae’ 
bang apa la nakande. 
3 Na iake la Kusua bangi sule lako 
banuanna te mai tau natangdia'mo, 
inang la limpu lako lalan, belanna den tu 
mambela nanii sae. 
4Nakuami anak gurunNa mebali lako: 
Umbara la dinii unnala roti indete padang 
pangallaran la dipediaranni te mintu' 
tau? 
> Mekutanami lako Nakua: Pirara roti iti”? 
Nakuami: Pitu. 

6 Nasuami tu to buda unno'ko' diong 
padang. Naalami tu roti pitu, Nama'kurre 
sumanga', Natepu-tepui sia Naben anak 
gurunNa kumua nabaai lako tingayona 
tau, napatorromi dio tingayona to buda. 
7 Den duka siapa bale'-bale' sidi’ 

dio. Iatonna mangka ussambayangi, 
Napesuammi umpatorroi dio tingayona 
tau. 

8 Kumandemi sola nasangi sadia'na: 
naalaimi tu roti sesanna tu mangkanna 
ditepu-tepu, pitung baka. 

?Tatu to kumande agi-agi patangsa'bu. 
Nasuami Yesu male. 

10 Ta'pa kendekmi sola anak gurunNa 
langngan lembang, Narampo lako lili'na 
tondok Dalmanuta. 


Peada' diona petobana to Farisi 


8:11-21 
Mat. 16:1-12 


11 Sunmi tu to Farisi sia naparanduk 
sitamben kada Yesu, iamotu la untuntun 
tanda kakuasan dao mai langi” la 
untobai. 

12| endu'mi tu'pena lan penaanNa, 
Nakua: Ma'apari te tau iate mai natuntun 

bangra tanda? Tonganna, nakua 
kadangKu mati”: Ma'apa-apari nala diben 
lenra tanda te tau iate mai! 

13 Naboko'imi tu tau iato mai, Nakendek 
sule langngan lembang Namale lian 
rampe sambalinna lu. 

14 Tang nakilalaimi tu anak gurunNa 
umbaa roti, natae' bang senga'na Ian tu 
lembang, pakari roti misa’. 

15 Ma'pakainga'mi Yesu lako Nakua: 
Pengkilalai tongan-tonganni, 
penandaikomi kalemi dio mai raginna to 
Farisi sia dio mai raginna Herodes. 

16 Sipa'kada-kada kalenami, nakua: Ia 
sia Nama'kada susito, belanna tae' roti 
dio kaleta. 

17 Tatonna issanmi Yesu tu diongna 
penaanna, Nakuami ungkuanni: Ma'apai 
na ia mibisara tu kataeranna roti 

dio kalemi? Tae'paraka miissanni sia 
tae'paraka namasiang lan penaammi? 
Makarra'paraka tu penaammi? 

18 Kematakomi natae'raka mipakita? 
Ketalingakomi natae'raka miparangi? 

19 Sia tae'raka mikilalai, tongKu tepu- 
tepuanni roti lima tu tau limangsa'bu, 
pirang karandangra sesanna mialai? 

Nakuami lako: Sangpulo dua karan- 
dang. 

20 Sia jatonna pitu anna patangsa'bu tau, 
pirang bakara sesanna mialai? Nakuami: 
Pitung baka. 

21 Nakuami Yesu ungkuanni: tae'paraka 
namasiang lan penaammi? 


Kadipamillikanna misa" to buta 


8:22-26 
22 Saemi lako tondok Betsaida. Nabaami 
tau lako Kalena tu to buta misa” sia 
napalaku anNa sapui. 
23 Natoemi Yesu tu limanna tinde tau, 
Narendenni sun lan mai tondok. Sia 
iatonna mangka untudui tu matanna 
tinde tau, Napalakomi to” matanna tu 
limanNa, nakutanai: Denraka apa-apa 
mupebaang? 
24 Umbangunammi matanna anna kua: 
Den tau kupebaang, belanna kupebaang 
susi kayu lumingka. 
25 Napalako pole'omi to' matanna tu 
limanNa namano'ra pentirona sia mondo 
sia napemanassa nakita tu mintu'na. 

26 Nasuami sule lako banuanna, Nakua: 
Da mupokadanni tau senga' lan lu 
tondok. 


Kapangakuanna Petrus 


8:27-30 
Mat. 16:13-20, Luk. 9:18-21 


27 Sunmi Yesu sola anak gurunNa 
ma'palulako tondok dio lu sikandappi' 
Kaisarea Filipi. 

Mekutana lolanammi lako anak gurunNa, 
Nakua: NasangaRa' tau minda? 

28 Mebalimi tu anak gurunNa, nakua: 
Den kumua: Yohanes Pa'dio', sia den 
kumua: Elia, den pole'o kumua: ba'tu 
umbannamo misa' tu mintu' nabi. 

29 Mekutanami lako Nakua: Apa iake 
kamu, misangaRa' minda? Mebalimi 
Petrus nakua lako: Kamumo Kristus. 
30 Napa'pakare'nammi kumua da 
napokadai tu iannato lako misa' duka 
tau. 

Bunga'na Puang Yesu 
umpa'peissanan kamaparrisanNa 


8:31-9:1 
Mat. 16:21-28: Luk. 9:22-27 


31 Naparandukmi unnada'i anak gurunNa, 
kumua sipatu tu Anak rampan dilino la 
umperasai buda parri' sia naali' mintu' 
pekaamberan sia pangulu to minaa 
sia pandita Sura’, naurunganni napatei 
tau iato mai anna tallung allo undinna 
Namalimbangun sule diong mai to' to 
mate. 

32 Mintu'nate kada iate Napasombo 
pissan bangmo. Natambai misami Petrus 
tu Yesu naparandukki unta'tanNi. 

33 Apa menggirik anNa mentiro lako 
anak gurunNa sia Nasarabai tu Petrus, 
Nakua: Mallaiko lako boko'Ku deata 
bulituk!, belanna tangia diona Puang 
Matua muinaa-naa, sangadinna diona 
tolino. 

34 Natambaimi tu mintu' to buda 

sola anak gurunNa, anNa ma'kada 
lako Nakua: Minda-minda la morai 
urrundu'Na', la ussa'biangan kalena 

sia unnendekan kayu pea'ta'na naundi 
urrundu Na" 

35 Belanna minda-minda la morai 
ungkatirinnai katuoanna, iamo la 
kapa'dean katuoan, apa minda-minda tu 
kapa'dean katuoanna tu belanna Aku sia 
belanna Kareba-kaparannuan, iamo la 
ungkatirinnai katuoan. 

36 Belanna apara la napomaupa' tau, moi 
naassang nasangi te lino, apa karugian 
deatanna? 

37 Ba'tu apara tu sipatu la nasorong tau 
la nasondan deatanna? 

38 Belanna minda-minda ungkasirisanNa' 
sia ungkasirisan kadangKu lako te to 
ma'gau' sala sia kasalan, masiri' duka 
Anak rampan dilino la unnakui, ke sael 
situang kamala'biranNa Ambe'Na naturu' 
mintu' malaeka' madatu. 

9 1 Nakuami Yesu lako tu tau iato mai: 
Tonganna nakua kadangKu mati”: 
ba'tu pira-pira tu to ke'de' inde te tu tae’ 
nala sikita kamatean, ke tae'pi nakitai 
tu ParentaNa Puang Matua sae situru' 

kamatotoran. 

Puang Yesu dipakala'bi' dao buntu 


9:2-13 
Mat. 17:1-13, Luk. 9:28-36 


2 Annan allona lendu'nato Nabaami 
Yesu tu Petrus na Yakobus na Yohanes, 
Nasolanni langngan misa’ buntu 
malangka' male messarak. Pakalan 
membalimi tu rupanNa dio tingayona 
tinde tau. 

3Jatu pakeanNa pandillak-dillak 

lendu' mabussangna, moi misa” to 
mamusuk lan lino tae' duka umbelai 
umpemabussangi susito. 

4Nakitami tinde tau tu Elia sia Musa 
marassan sipa'kada-kada Yesu. 

> Ma'kadami tu Petrus lako Yesu 

nakua: O Guru, melo ke indemoki' te: 
kigaragamora lantang tallu, misa' Kamu, 
na misa" Musa na misa” Elia. 

5Belanna tae” naissanni tu la 
napokadanna, apa lendu'mo matakkukna 
tinde tau. 

7 Denmi sangleon gaun unnonganni anna 
rangii tu gamara lan mai tu gaun, nakua: 
Iamote tu Anak Pa'kaboro'Ku, perangil. 

8Tonna mentiro tiku lao tinde tau 
tiramban natae' bangmo misa' tau nakita 
lako, Yesu mannamo Nasisolan. 
?Tatonna solo'mo dao mai buntu iato 
ma'pakare'nami tu Yesu lako tinde tau 
kumua, da napokada lenni lako misa' 
duka tau tu apa mangka nakita, ke tae'pi 
Namalimbangun tu Anak rampan dilino 
dio mai to' to mate. 

10 Napalan penaami te kada iate sia 
sikutana-tana la morai unnissanni, apara 
battuananna tu kada: malimbangun dio 
mai to' to mate? 

11 Mekutanami lako Yesu, nakua: Tang 
nakuaraka mintu’ pandita Sura" kumua, 
tae" nasalai tang sae dolo tu Elia? 

12 Nakuami lako: Inang la sae ia dolo tu 
Elia sia umpasirundunan mintu’ sakka’ 
saeanna. Apa tumbai tu mangkanna 
disura' tu diona Anak rampan dilino, 
kumua la umperasai buda kamaparrisan 
sia la nasassai tau? 

13 Apa Kukua mati’ kumua iatu Elia inang 
sae dukamo, anna pogau'i tau lako 

tu pa'poraianna, susitu disura' diona 
kadia'ga-a'ganna. 

Kadipamatananna pia nataba deata 


9:14-29 
Mat. 17:14-21, Luk. 9:37-42 


14 Tatonna rampomo lako anak 
gurunNa Nakitami lendu' budanna tau 
untalimbungi sisola duka pandita Sura" 
nasite'geran. 

15Ta'pa tirambanmi tu mintu’ to 

buda tonna kitai, nama'dondo loo 
umpekatabeT. 

19 Nakutanaimi Nakua: Apara tu 
misite'ge'i te tau iate? 

17 Mebalimi misa” lan mai tu to buda 
nakua: O Guru, kubaamo lako Kalemi 
tu anakku muane natamai deata 
namamang. 

18 Jmba-umba nanii unnalai, 
napessambakanni, anna pambura 
pudukna sia singgarigi' isinna, sia matoro 
kalena. Namangkamo kupokadan anak 
gurumMi, kumua narambai sun, apa tae' 
nabelai. 

19 Mebalimi Yesu lako tinde tau, Nakua: 
E bati' to tang ma'patongan! sangapaPa' 
la ussisolangkomi? sia sangapaPa' la 
umpama'tanangkomi penaa? 

Solanni mai! 

20 Nasolammi tinde pia lako. 

latonna kitami deata tu Yesu, 

ta'pa napopa'parondo-rondomi tu pia, 
anna songka rokko padang sia ma'lisu 
sarong pambura-bura pudukna. 

21 Nakutanaimi Yesu tu ambe'na Nakua: 
Sangapamira napasusi to? Nakuami: 
Tempon bitti'na. 

22 Sia pembudamo napessambakan moi 
tama to' api sia rokko to' uai, la morai 
ussanggangi. Apa iake la den siai Miola 
lako, kamaseikanni dikka' Mitulungkan. 
23 Apa Nakua Yesu mebali lako: Umba 
nakua: Ke la den siai Miola lako? Mintu'na 
apa naola nasang, ke to ma'patongan. 
24Ta'pa melallakmi tu ambe'na tinde pia 
tumangi’, nakua: O Puang, kupatongan, 
tundui tu kapatonganan malamma'ku! 
25 Tonna tiroi Yesu tu to buda sirampun 
dio to” inan iato, Nasarabaimi tu deata 
masussuk sia Nakua lako: E deata 
mamang sia taru, Kusuako mallai dio 
mai kalena, sia da mo mutama pole" 
sule. 

26 Sunmi tu deata melalla-lalla sia 
napopa'parondo-rondo tongan, anna 

susi bangmo to mate ditiro tu pia, 
naurunganni buda tau kumua: matemo. 
27 Apa Natoe Yesu tu limanna 
Nabangunanni, anna millik. 

28 Tonna malemo tu Yesu tama banua, 
mekutana misami tu anak gurunNa, 
nakua: Ma'apai kami natae' kibelai 
urrambai tu deata? 

29 Nakuami ungkuanni: Iatu iannato tae” 
nama'din sun moi umba dipakuanni, 
sangadi massambayangpiki'. 


Ma 'penduanna Puang Yesu 
umpa'peissanan kamaparrisanNa 


9:30-32 
Mat. 17:22-23, Luk 9:43-45 


30 Ke'de'mi inde to dio mai naullendu'i 
Galilea, apa manoka Yesu ke la denni tau 
unnissanni, moi misa' duka: 

31 helanna Naada'i tu anak gurunNa, sia 
Nakua ungkuanni: Iatu Anak rampan 
dilino la disorong lako tau, anna patei: 
ma'tallung allo mangkanna dipatei 
Namalimbangun sule. 

32 Apa tae” naissanni tinde tau tu kada 
iato, sia mataku' duka umpeku-tananNi. 

Kasipakkanna anak gurunNa 
Puang Yesu tu diona 
kakapuan. Ma'rupa-rupa 
pa'pakilalanNa Puang Yesu 


9:33-50 
Mat. 18:1-9: Luk. 9:46-50 


33 Rampomi lako Kapernaum. Na iatonna 
saemo lako banua, Nakutanaimi tu anak 
gurunNa, Nakua: Apara tu misipa'kadai 
lolanan? 

34 Apa sipa'loko-lokoan belanna 
mangkamo sipakka dio lu lalan kumua, 
ba'tu mindannai tu kapuanna. 

35 Unno'ko'mi tu Yesu, Natambai tu 
anak gurunNa sangpulo dua sia Nakua 
ungkuanni: Iake la morai dolo tu tau, 
sipatu iamo la undinna sia mendadi to 
ma'parakanna mintu' tau. 

36 Naalami tu pia'-pia' misa’, Napalanni 
tangnga-tangngana tinde tau, Naraka'i 
sia Nakua ungkuanni tu tau: 

37 Minda-minda untammui misa' 
pia'-pia' susite diona sangangKu, ia 
dukamo untammuiNa': na minda-minda 
duka untammuiNa' tae” kumua Aku 

natammui, sangadinna iatu To mangka 
ussuaNa'. 

38 Nakuami Yohanes lako: O, Guru, 
denmo tau kikita misa', tu tae' 

naundi urrundu'ki', anna urrambai 
deata masussuk ussa'bu' sangamMi: 
kigagaimi, tu belanna tae' naundi 
urrundu ki". 

39 Apa Nakua Yesu: Da migagai, belanna 
tae” misa’ tu to umpogau' tanda 
mangnga ussa'bu sangangKu, anna 
madomi' la umpalele bekoNa'. 

40 Belanna minda-minda tu tang 
unneaki” iamo solata. 

41 Belanna minda-minda tu umpairu'komi 
uai sangirusan diona sangangKu, tu 
belanna kamu te passolannakomi 
Kristus, tonganna Kukua mati', inang 
tae' nala pa'de len tu poleanna. 

42 Minda-minda untumangi moi misa'i te 
to bitti’ umpatonganNa,, la'bi' sia ia lako 
kalena, ke ditoke'i batu parandangan tu 
barokona, nadipembuangan rokko tasik. 
43 Sia iake limammu untumangko, 
ta'takki: belanna la'bi' sia ia, ke 
popponko tama katuoan sae lako, 

na iake dio patomalii tu limammu 

ammu tama naraka, tama to' api tang 
pa'de-pa'de: 

“tu inan tang mate ulli'na sia tang pa'de 
duka apinna. 

45 Sia iake lentekmu untumangko, 
ta'takki: 

46 belanna la'bi' sia ia, ke sondo'ko tama 
katuoan sae lako, na iake dio patomalii 
tu lentekmu mudipembuangan tama 
naraka. 

47 Sia iake matammu untumangko, 
su'be'i mutibei, belanna la'bi' sia ia, ke 
sangbaliri matammu tama ParentaNa 
Puang Matua, na iake dio patomalii tu 
matammu ammu dipembuangan tama 
naraka, 

48 tu inan tang mate ulli'na sia tang pa'de 
duka apinna. 

49 Belanna pantan la disiai api. 

50 Tatu sia inang apa melo, apa 

iake pa'denmi mapi'danna tu sia, la 
dipatumba pole'pi anna mapi'da sule? 
Sipatu la den sia lan kalemi, sia karitutui 
tu kasikaeloan. 

Puang Yesu natoba to Farisi 
diona kasitantangan 


10:1-12 
Mat. 19:1-9 


10 1 Malemi dio mai tu Yesu, 
Narampo lako lili'na tondok Yudea 
sia lamban lianna Yordan: buda pole'omi 
tau sae sirampun lako Kalena, Naada'i 
pole'oi tu tau susitu biasanNa. 

2 Saemi to Farisi sia mekutana lako 

la untobal nakua: Ma'dinraka tau 
untantang bainena? 

3 Apa Nakua mebali lako tu tau: Umbara 
nakua tu nanannangkomi Musa? 
4Nakuami tu tau: Naeloran Musa tu 
tau unggaraga sura' kasitantangan, sia 
untantang bainena. 

”Nakuami Yesu lako tu tau: Tonganna, 
apa kamakarrasanna penaammi, anna 
surasangkomi tu parenta iato. 

6 Apa iatu tempon dio mai sipamula lino, 
Napadadimo Puang Matua tu muane sia 
baine. 

7 Tamoto anna la untampe ambe'na sia 
indo'na tu tau, anna la'ka' lako bainena, 

8 anna mendadi sangbatang kale 
sola duai, dadi tae'mo nada'dua tau, 
sangadinna sangkalemora. 

9]amoto, iatu Napasibalinna Puang 
Matua, da napasisarakki tolino. 

10 Tatonna saemo lako banua, 
napekutanan pole'omi anak gurunNa 
lako tu iannato. 

11 Nakuami Yesu lako: Minda-minda 
untantang bainena, naumpobaine to 
senga’, iamo umposala gau’ sala lako 
baine dolona. 

12 Sia iake baine untantang muanena, 
anna umpomuane to senga’, ia umposala 
gau' sala. 


Puang Yesu umpassakke pia'-pia' 


10:13-16 
Mat. 19:13-15, Luk. 18:5-17 


13 Denmi pia'-pia” nasolan tau lako Yesu, 
kumua anNa kaka'i, apa nasarabai anak 
gurunNa tinde to ussolanni. 

14Tonna tiroi Yesu tu iannato, re'dekmi 
ara'Na sia Nakua lako tau iato mai: 
Popa'elo'nai tu pia'-pia' sae lako Kaleku, 
da migagai, belanna iamotu to susite tu 
unnampui ParentaNa Puang Matua. 

15 Kukua mati’: Tonganna minda-minda 
tu tang susi pia'-pia' untarima ParentaNa 
Puang Matua, la tama lennorika! 

16 Naraka'mi, sia iatonNa remme'mi 
limanNa Napassakkemi. 


Diona misa' to sugi' mangura 


10:17-31 
Mat. 19:16-30, Luk. 18:18-30, 13:30 


17 TatonNa sunmo lako to” batatta tu 
Yesu, saemi tu tau misa” ma'dondo- 
dondo lako Kalena anna malinguntu' 
dio oloNa, nakutanai nakua: O Guru 
masokan, apara tu sipatu la kupogau' 
angku pomana' katuoan tontong sae 
lakona? 

18 Nakuami lako: Ma'apari musangaRa' 
masokan? Tae’ tau misa’ duka masokan, 
sangadinna Misa'ri, Ia manna tu Puang 
Matua. 

19 Manassa mutandai sia tu Sukaran 
alukNa Puang Matua kumua: Da 
mupapatean, Da mupasandak salu lako 
rampanan kapa”, Da muboko, Da musa'bi 
tang tongan, Da mutangnga' tau, sia 
kasiri'i tu ambe'mu sia indo'mu. 

20 Nakuami lako: O Guru, mintu'nato 
inang kupenandaimo tempon dio mai 
bitti'ku. 

21 Mentiromi Yesu lako tinde tau, 

sia mamase untiroi, Nakuami lako: 
Misa'mora tu musala: Malemoko, 
mubalukanni tu mintu' apa dio kalemu 
ammu benni to mase-mase, ammu 
ampui ianan dao suruga mumane male 
mai, undi urrundu'Na'. 

22 Apa naporossoora penaanna tu kada 
iato, anna masussa penaanna male, 
belanna buda iananna. 

23 Mentiro tikumi tu Yesu, sia ma'kada 
lako anak gurunNa, Nakua: Tangpada 
malia'na lako to unnampui lianan tu la 
tama ParentaNa Puang Matua! 
24Tirambanmi tu anak gurunNa belanna 
kada iato. Apa Nakua pole'o Yesu lako 
tinde tau kumua: E anakku, tangpada 
malia'na la tama ParentaNa Puang 
Matua. 

25 Malomo ia misa' unta tama to'tok 
darun ke la to sugi'mora tama ParentaNa 
Puang Matua. 

26 Apa satiramban-rambanna tinde tau 
sia nakua sipa'kada-kada: Iake susito, 
mindapa tu la ungkabu'tui kasalamaran? 

27 Mentiromi Yesu lako tinde tau sia 
Nakua: Iake tolino tae' nadadi tu iannato, 
apa tae’ natang dadi ke Puang Matua; 
belanna iatu Puang Matua mintu'na 
angge maritik lan nasang kuasanNa. 

28 Randukmi Petrus ma'kada lako nakua: 
Kami te kitampe nasangmmo tu mintu'na 
angki undi urrundu'Komi. 

29 Nakuami Yesu: Kukua mati”: tonganna 
tae” misa” duka tu to untampemo 
banuanna, ba'tu siulu'na muane, 

ba'tu siulu'na baine, ba'tu indo'na, 
ba'tu ambe'na, ba'tu anakna, ba'tu 
umanna tu belanna Aku sia belanna 
Kareba-kaparannuan, 

30 sangadinna la nakabu'tui pessaratu' 
manglokkon te attu totemo lan te lino 
iamotu banua sia siulu' muane sia 
baine, sia indo' sia anak, sia uma sisola 
kadipakario-rioan, apa iake attu la sae 
undinna la ungkabu'tui katuoan tontong 
sae lakona. 

31 Buda tu tau dolo iamo la undinna, sia 
latu undinna iamo la dolona. 

Ma'pentallunna Puang Yesu 
umpa'peissanan kamaparrisanNa 


10:32-34 
Mat. 20:17-19, Luk. 18:31-34 


32 Diomi lu lalan la tuka” langngan 
Yerusalem, Nadolo tu Yesu dio 
tingayona, tirambanmi tinde tau, sia 

ia duka tu tau undi urrundu'l mataku". 
Tonna iato Napopa'misa pole'omi tu anak 
gurunNa sangpulo dua, Naparandukki 
umpokadai lako tinde tau tu mintu'na 
apa la dadi lako Kalena, 

33 Nakua: Totemo la maleki' langngan 
Yerusalem, anNa disorong lako pangulu 
to minaa sia pandita Sura' tu Anak 
rampan dilino, anna situru'i kumua la 
dipatel, sia la nasorong lako to kapere’. 
34 Anna telle-tellel sia natittudul, sia 
naongkan-ongkan ue sia napatel, apa 
iake allo ma'pentallun la malimbangun 
sule. 

Diona anakna Zebedeus 


10:35-45 
Mat. 20:20-28 


35 Saemi tu Yakobus sola Yohanes, 
anakna Zebedeus lako Yesu sia 
ma'kada lako nakua: O Guru, kiporai 

ke Mipogaurangkan tu kipalakunna lako 
Kalemi. 

36 Nakuami lako: Apara tu pa'poraiam-mi 
tu la Kupogaurangkomi. 

37 Nakuami tinde tau lako: Elorangkanni 
unno'ko' misa' dio kanan na misa' dio 
kairimMi lan inan kamala'biramMi. 

38 Apa Nakua Yesu lako: Tae' mitandai 
tu apa mipalaku. Ma'dinrokomika la 
unniru'i tu Kuiru'na lan mai irusan? Ba'tu 
ma'dinraka didiorangkomi tu pa'dioran la 
didioranNa? 

39 Nakuami sola duai: Ma'din. Ma'kadami 
Yesu lako nakua: Tonganna iatu Kuiru'na 
lan mai irusan la miiru'duka, sia 

iatu pa'dioran didioranNa' la didioran 
dukakomi: 

40 apa iatu unno'ko' dio kananKu sia dio 
kairingKu tangia Aku ma'lalan inaanNa la 

umpa'benganni, sangadinna jatu iannato 
la diben tu to inang diparandanammo. 
41 Tatonna rangii tinde to sangpulo tu 
iannato, randukmi sengke lako Yakobus 
sia Yohanes. 

42 Natambaimi Yesu sola nasangi sia 
Nakua: Miissan sia kumua iatu to disanga 
pangulunna bangsana tau, umpalalo 
parentana lako tu tau, sia iatu to paana 
ungkuasai. 

43 Apa iatu kamu tae” misusito, 
sangadinna minda-mindammi tu la 
morai madaoan, sipatu la mendadi to 
ma'parakami. 

44 Sia minda-mindammi tu la morai 
pangulu, sipatu la mendadi kaunanmi 
sola nasang. 

45 Belanna Anak rampan dilino duka tae’ 
Nasae kumua Nadikamayai sangadinna 
kumua Nama'kamayai sia ussorong 
penaanNa la napopela'bak buda tau. 

To buta dio Yerikho 
disanga Bartimeus 


10:46-52 
Mat. 20:29-34; Luk. 18:35-43 


46 Rampomi lako Yerikho. Iatonna 
sunmo tu Yesu dio mai Yerikho sola 
anak gurunNa sia lendu' budanna 

tau Nasisolan, denmi anakna Timeus, 
disanga Bartimeus, to buta kapalaku- 
laku, unno'ko' dio biring lalan. 

47 Tatonna rangii kumua Yesumo te, tu 
to Nazaret, randukmi metamba-tamba, 
nakua: o Yesu, Anakna Daud kamaseina' 
dikka’. 

48 Budami tau ussarabai, ussuai ma'- 
loko-loko, apa samandu-mandunaora 
metamba, nakua: O Anakna Daud, 
kamaseina' dikka”! 

49 Tadangmi tu Yesu sia Nakua: 
Tambai. Natambaimi tau tinde to buta, 
nakua lako: Parapa'i tu penaammu: 
ke'de'moko, Natambaimoko. 

50 Narampanammi tu sambu'na, nata'pa 
ke'de' sia male lako Yesu. 

51 Mebalimi Yesu lako, Nakua: Apara 
mukamorai la Kupogau' lako kalemu? 

Nakuami tinde to buta lako: O Guru, 
elo'namo ke pakita dukana'. 

52Nakuami Yesu lako: 

Malemoko, kapatonganammumo 
umpamakarimmanko. Ta'pa pakitami to 
attu iato, naundi urrundu' Yesu dio lu 
lalan. 


Puang Yesu tama Yerusalem 


11:1-11 
Mat. 21:1-9, Luk. 19:29-38, Yoh. 12:12-16 


1 1 1 Tatonna reke'mi tu Yerusalem, 
sikandappi' Betfage sia Betania 
dio buntu Zaitun, Nasuami Yesu tu anak 

gurunNa da'dua, 

2 Sia Nakua lako: Malekomi lako tu 
tondok misipatuan: iake malekomi tama, 
ta'pa la unnappa'komi misa’ anak keledai 
disangkin, tu tae' bangpa misa' duka tau 
ussakei: bukai, mibaai dio mai. 

3Take denni tau ungkuangkomi kumua: 
Ma'apari mipasusiri to?, la mikua, den la 
Napapatuanni Puang, madomi' bangsia 
la Napasule. 

4Malemi tinde tau, naappa'i tu keledai 
misa" disangkin sikandappi' ba'ba rampe 

salianna messikunna batatta, nabukai tu 
ulangna. 
> Denmi tu to ke'de' dio nakua lako: La 
mipatumbai ammi rampananni tu anak 
keledai? 
6 Apa mebali tinde tau lako susitu 
Napokadanna Yesu: naelorammi tinde 
tau sola duai male. 
7 Nabaami tu anak keledai lako Yesu: sia 
nalapikki pakeanna Naunno'ko' dao tu 
Yesu. 
8 Budami tau umballa' pakeanna lako 
lalan sia den pole'o senga'na unnampa'i 
tangke-tangke kayu nasembang lan mai 
pa'lak. 
3 latu to dolo dio tingayoNa sia to undi 
unturu'T unnarrak-arrak, nakua: 
Hosanna! 
10 Kurre sumanga'na tu saena 
umpotete sanganNa Puang: 
Maupa' tu kadatuanna nene' to 
dolota Daud te sae te: 
Hosanna dao masuanggana. 
11 Malemi tama Yerusalem tama to' 
Banua Kabusungan: iatonna mangka 
nasangmo untiroi tu mintu' apa untikul, 
belanna makaroenmo, sunMi Namale 

lako Betania sola anak gurunNa sangpulo 
dua. 


Puang Yesu unggatai sangto' kayu 
ara sia urrambai to ma'baluk sia to 
mangalli dio to Banua Kabusungan 


11:12-26 
Mat. 21:12-22: Luk. 19:45-48 


12 Tatonna masiang to, tonna sun lan mai 
Betania, ussa'dingmi tangdia'. 

13 ]atonna kita mambelai tu kayu ara 
sangto', loomi Natiro, kumua den sia 
manii buanna dio Nakabu'tui! Iatonna 
saemo lako, tae' bangra apa Nakabu'tui, 
sangadinna daunna manna! belanna 
tae'pa naallu'na ara membua. 

14 Ma'kadami lako nakua: Da'mo naden 
len tau ungkandei buammu sae lakona. 
Narangimi anak gurunNa te kada iate. 

15 Rampomi lako Yerusalem. 

latonna malemo Yesu tama to’ Banua 
Kabusungan, Naparandukmi urrambai tu 
to ma'baluk sia to mangalli dio to' Banua 
Kabusungan, Nabalittua' tu mai medana 
to ussapi' doi', sia o'koranna to ma'baluk 
buku”. 

16 Sia tae” Natangga'i tu tau misa” duka 
umbaa oongan banua unnolai tu to' 
Banua Kabusungan. 

17 Mangada'imi sia Nakua lako tu tau: 
Tang mangkamoraka disura' kumua: 
latu banuangKu la disanga banua 
passambayanganna mintu' bangsa? 

Apa mipadadimo kamu lo'ko’ pa'gora'. 

18 Narangimi mintu' pangulu to minaa sia 
pandita Sura' tu kada iato, undaka'mi 
tangnga' la morai ussanggangi: apa 
mataku’ tinde tau lako, belanna mintu'na 
tau umpotirambanni tu pangadaranNa. 
19 Tatonna makaroenmo sunmi lan mai 
kota. 

20 Tatonna melambi' anna lendu’ indeto 
dio, nakitami tu kayu ara marangkemo 
sae lako uaka'na. 

21 Nakilalaimi Petrus tu iannato, nakuami 
lako: O Rabbi tiromi marangkemo tu 
kayu ara Migatai. 

22 Mebalimi Yesu sia Nakua lako tau: 
Patonganni tu Puang Matua. 

23 Tonganna tongan, Kukua mati, 
minda-minda tu ma'kada lako te buntu 
kumua: Tiangka'ko ammu tipemparrak 
rokko tasik! natae' nabata lan penaanna 
sangadinna nakatappa'i kumua la dadi 

tu napokadanna, manassa dadi duka tu 
napokadanna. 

24 Tamoto Kukua mati”: Apa-apa tu 
miando sia mipalaku, iake mikatappa'i 
kumua mitarimamo, manassa la miappa'. 
25 Take ke'de'komi massambayang, 
pagarri'i salana ke denni to mikalia-lia, 
anna pa'dei dukai Ambe'mi dao suruga 
tu mintu' salami. 

26 Apa iake tae' mipagarri'i, tae' duka 
Napa'dei Ambe'mi dao suruga tu mintu' 
salami. 


Kasitambenan kada diona 
kuasanNa Puang Yesu 


11:27-33 
Mat. 21:23-27, Luk. 20:1-8 


2/ Sae pole'omi lako Yerusalem. 
Marassanmo tu Yesu sumalong-malong 
lan to' Banua Kabusungan, saemi lako 
Kalena tu pangulu to minaa sia pandita 
Sura' sia pekaamberan 

28 Sia ma'kada lako nakua: Kuasa apara 
Mipokuasa umpogau'i tu mintu'na 

te? Batu mindara umpakuasaKomi la 
umpogau'i tu mintu'na te? 

29 Nakuami Yesu lako tu tau: Aku duka 
den misa" la Kupekutanan lako kalemi: 
pebaliimi mai, angKu pokadan dukakomi 
kumua kuasa apara, Kupokuasa 
umpogau'i tu mintu'nate. 

30 Tatu pa'dio'na Yohanes, lu daoraka 
mai suruga, ba'tu lu dioraka mai tolino? 
Pebaliimi mai. 

31 Nasitangnga'-tangnga'i kalenami tinde 
tau, nakua: Iake la takua: lu dao mai 
suruga, inang la Nakua: nama'apai anna 
tae' mipatonganni? 

32 Na iake la takua: lu dio mai tolino -: 
mataku' tinde tau lako to buda, belanna 
mintu'na tau ussangai nabi tongan tu 
Yohanes. 

33 Mebalimi tinde tau lako Yesu, nakua: 
Tae' kami kiisanni. Nakuami Yesu 

lako tinde tau: Iake susito tae' duka 
Kumorai umpokadangkomi kuasa apara 
Kupokuasa umpogau'i tu mintu'na te. 

Pa'pasusian diona to kadake 
penaanna untesan pa'lak anggoro' 


12:1-12 
Mat. 21:33-46, Luk. 20:9-19 


1 Naparandukmi Yesu ma'kada 
1 2 lako tinde tau unnala pa'pasusian 
Nakua: Den misa’ tau mantanan 
anggoro' lan misa’ palak, narompoi tiku 
lao, sia nagaraga tu pa'parran anggoro' 
sia napabendan tu barung malangka' 
misa”, napa'petesananni lako to ma'tesan 
nake'de' lako tondok senga'. 
2 Tatonna la peanggorosammo nasuami 
tu kaunanna misa' lako tu to ma'tesan, 
kumua natarimai tu bura palak 
anggoro'na dio mai tu to ma'tesan. 
3 Nala'ka'imi to ma'tesan tinde tau 
nalonga'i sia narambai lo'bang lan mai. 
“Sia nasua pole” loo lako tu kaunan 
senga' misa” apa nalonga' duka tu 
ulunna sia napakasiri'. 
> Nasua pole'omi tu to senga’, napatei tu 
tau iato, sia budapa tu to senga' nasua, 
na iatu tau iato den pira nalonga' den 
pira napatei. 

6 Den siapa tau dio kalena misa”, 
iamotu anakna muane napakaboro': 
ma'katampakanna iami nasua loo lako 
tau iato mai, belanna nasanga: inang la 
nakasiri' sia te anakku. 
7 Apa nakuaora sipa'kada-kada tinde 
to ma'tesan: Indemo tu la umpoapai: 
maikomi tapatei, anna kita umpoapai tu 
apanna. 
8 Nala'ka'imi sia napatei, 
napembuanganni lan mai pa'lak 
anggoro' lako salian. 
9 Apara la napogau' tu puangna tinde 
palak anggoro'? La sae ussanggangi tu 
to ma'tesan, nabenni to senga' tu pa'lak 
anggoro'. 
10 Tae'raka mibasai te kada iate lan mai 
Sura' Madatu kumua: 

latu batu natibe pande 

mendadi batu petau: 

11 Susimoto Napogau' Puang, 

na iatu iannato memangngan ke 

pentirota. 
12 Undaka'mi lalan tinde tau la untingkan 
Yesu, apa mataku' lako tau buda, belanna 
natandai kumua iatu pa'pasusian iato, 
gau'na Naparuai. Napopa'elo nami 
namale. 

Diona kapassiman lako datu kapua 


12:13-17 
Mat. 22:15-22; Luk. 20:20-26 


13 Nasuami tinde tau lako Yesu ba'tu 
pira-pira tu to Farisi sia to Herodian, la 
umpetilende' tu kadanNa. 

14Saemi tinde tau, nakua lako: O 
Guru kiissan kumua to manappa'Komi 
sia tae' tau Milaenan, belanna tae' 
Mimentiro lindo lako tau, sangadinna 
lalanna tongan bang Puang Matua 
Mipa'pangadaran. 

Sipaturaka disorong tu sima lako datu 
kapua, tae'raka? La kisorongraka, 
tae'raka? 

15 Apa belanna Natandai Yesu tu tangnga 
leko'na tinde tau, Nakuami ungkuanni: 
Ma'apai ammi toba-tobaNa”? BanNa' mai 
tu dinar misa”, angKu tiroi. 

16 Nabaami. Nakuami Yesu lako tinde 
tau: Mindara rupa te sia mindara 
passura' te? Nakuami tu tau mebali: 
datu kapua. 

17 Nakuami Yesu lako tau iato mai: 
Iamoto dadi pennoloanni lako datu 


1 

kapua tu apanna datu kapua sia lako 
Puang Matua tu apanNa Puang Matua. 
Napomangami tinde mai tau tu Yesu. 


Diona katuoanna to mate sule 


12:18-27 
Mat. 22:23-33: Luk. 20:27-38 


18 Saemi ba'tu pira-pira to Saduki lako 
Kalena — tu umpokadai kumua: tae' ia 
katuoan sule - anna mekutana lako, 
nakua: 

190 Guru, mangkamoki' nasurasan 
Musa te pepasan iate, kumua: iake 
denni siulu'na tau mate, anna den 
bainena natampe, apa tae' nakianak, 

la napobaine siulu'na tu bainena anna 
pabu'tuanni bati' tu siulu'na. 

20 Den tau pitu massiulu'. Kebainemi 

tu pa'bunga'na, apa mate natae' anak 
natampe. 

21 Tami tu sidampi'na umpobainei, 
namate tae' anak natampe: susi dukato 
tu ma'pentallunna. 

22Tae' bangi sola pitui untampe anak: 
undinna tonna mate nasangmo to, mate 
dukami tinde baine. 

23 Dadi iake allo katuoan sule to, 
umbannamo tinde tau sola nasang 

la umpobainei tinde baine? Belanna 
mangkamo sola pitui umpobainei. 

24 Mebalimi Yesu sia nakua lako tau iato 
mai: Tang iaraka mipopusa te iannate, 
belanna tae” miisanni la lanna Sura’ 
Madatu, la kuasanNa Puang Matua? 

25 Belanna iake malimbangunmi sule dio 
mai to' to mate, tae'mo nala kebaine sia 
dipakemuane, sangadinna susi bangmo 
malaeka' dao suruga. 

26 Apa iatu diona to mate kumua dipatuo 
sule, tae'raka mibasai lan sura'na Musa 
tu dininna umpokadai tu diona to' duri, 
tumba tu kadanNa Puang Matua lako, 
Nakua: Akumote tu Puangna Abraham 
sia Puangna Ishak sia Puangna Yakub? 
27 Tatu Puang Matua tangia Puangna 

to mate, sangadinna to tuo. Lendu' 
tonganmo pusammi. 

Diona garonto'na 
parentaNa Puang Matua 


12:28-34 
Mat. 22:34-40, Luk. 10:25-28, 20:39-40 


28 Saemi misa” pandita Sura”, tu 
urrangimi tumba tu kasitamben-tamben 
kadanna tinde tau anna naissanmo 
kumua Napebalii melo Yesu, ia pole'omi 
ungkutanai, nakua: Umbannara tu 
garonto'na tongan tu ParentaNa Puang 
Matua? 
29 Nakuami Yesu mebali lako: Iatu 
garonto'na parenta inde sia: Perangiimi, 
o Israel, latu Puang Kapenombanta Iamo 
Puang Misari, 
30 la ponno penaammu sia mintu’ 
tangnga'mu sia padami kamatotorammu 
sae lako deatammu la ungkamali' Puang 
Kapenombammu. 
31 Na iatu ma'penduanna inde sia: La 
mukamasei tu padammu tolino susi 
batang kalemu. 
Tae'mo tu parenta senga' undaoanni 
te parenta iate da'dua. 
32 Nakuami tu pandita Sura' lako: Io 
tonganna, Guru, manassa tu mintu' 

kadamMi kumua iatu Puang Matua Misari 
sia tae' senga'na sangadinna Ia manna; 
33 Sia iatu ponno penaa sia mintu' 
tangnga' sia padami kamatotoran sae 
lako deata la ungkamali' Puang Matua, 
sia ungkamasei padanta tolino, ondong 
ia to na iatu mintu’ pemala' ditunu pu'pu' 
sia pemala' pangrere'. 

34 Tatonna tiroi Yesu kumua kinaa mebali, 
Nakuami lako: Tae'mo mimambela dio 
mai ParentaNa Puang Matua. Tae' 
bangmi tau misa' duka barani mekutana 
pole'lako. 


Anaknaraka Daud tu Kristus? 


12:35-37 
Mat. 22:41-46, Luk. 20:41-44 


35 Ma'kadami tu Yesu tonna mangada'i 
lan Banua Kabusungan, sia Nakua: 
Matumbai nakua tu pandita Sura, kumua 
Anakna Daud tu Kristus? 
36 Daud kalenamo ma'kada belanna 
pa'patudu-tudunNa Penaa Masallo' 
kumua: Nakuamo Puang lako Puangku: 
Unno'ko'Komi dio kananKu sae lako 
Kupadiongna nasang to' lentekMi tu 
ualimMi. 

37 Daud kalenamo umpekapuangi, umba 
nakua nala ia pole'o napoanak? Budami 
tu tau lendu’ naporainna umperangii. 


Pa'pakilala la ungkanandai 
kale dio mai to Farisi 


12:38-40 
Mat. 23:5-7: Luk. 20:45-47, 11:43 


38 Napokadami lan pangadaranNa 
kumua: Kanandaikomi kalemi dio mai 
pandita Sura’, tu naporai bang male 
sumalong ma'bayu lamba' sia morai 
bang dipekatabe'i dio lu pasa”, 

39 Sia naporai unno'ko' dio kao'koran 
mala'bi' lan banua pa'kombongan sia 
inan madaoan lan pa'maruasan: 

40 sia unnimbakan iananna baine balu, 
sia naangga'-angga'i umpamalambe' 
passambayangnaj iatu tau susito mandu 
la narua tampak ropu. 


Doi' pa'kamaseanna misa' baine balu 
12:41-44 


Luk. 21:1-4 


41 Unno'ko'mi tu Yesu untingoi patti 
doi' pa'kamasean, sia untiro to 


MARKUS 12.42-13.1 85 


buda umpatama doi' tama patti doi' 
pa'kamasean: ba'tu pira-pirami tu to 
sugi' umpatama doi' buda. 

42 Sae dukami misa” baine balu kalala”, 
napatamai tu doi' bittik da'dua, misa doi 
kalebu angga'na da'dua doi' bittik. 

43 Natambaimi tu anak gurunNa sia 
Nakua lako: Kukua lako Kalemi: 
Tonganna losong ia napa'bengan te 
baine balu kalala’ iate na iatu tau mintu’, 
tu umpatamanna doi” tama te patti doi" 
pa kamasean. 

44 Belanna iatu tau sola nasang la'binnapi 
nanii unnalai tu napatamanna, apa iate 
baine iate kataeranna napatama nasangi 
tu diona kalena tu la napotuona. 


4 


Diona kasangganganna 
tondok Yerusalem sia 
napotandana katappuranna lino 


13:1-27 
Mat. 24; Luk. 21:5-36, 12:11-12 


1 Tatonna sunmo Yesu lan mai 
1 3 Banua Kabusungan, nakuami 
anak gurunNa misa" lako: O Guru, tiromi 
lendu' ia melona te batu iate sia lendu' 
ia kapuanna te panggaraga iate! 


MARKUS 13.2-8 86 


2 Nakuami Yesu lako: Mupemaranga 
tonganmoraka garaganna te banua pua 
iate? Moi misa' batu tae" duka la torro 
mettodo' dao batu senga’, tu tang la 
diseranna. 

3Tonna unno'ko' tu Yesu dao buntu 
Zaitun sitingoan tu Banua Kabusungan, 
mekutana misami tu Petrus na Yakobus 
na Yohanes na Andreas lako, nakua: 
4Pokadangkan piranda nala dadi tu 
mintu'nato sia apara tandana, to ke la 
dadi tu mintu'nato? 

5Nakuami Yesu mebali lako sia 
Naparanduk ma'kada susite: Kanandai 
tonganni, da napapusakomi tau. 

6 Belanna buda tau la sae umposanga 
sangangKu, nakua: Akumote tu Kristus! 
jamoto tau iato tu la umpapusa buda 
tau. 

7Tammi rangi diona kasirarian sia kareba 
kasirarian, da mitiramban belanna tae' 
nasalai tang dadi tu mintu'nato, apa 
tae'pa nala katappurannato. 

8 Belanna bangsa la siea pada bangsa sia 
to sangkadatuan siea to sangkadatuan. 
Sia umba-umba nii la dadi lino' sia 
karorian. Iamoto tu pamulanna mintu' 
kamasussan. 

9 Apa iatu kamu kanandaikomi kalemi, 
belanna la nabaakomi tama kombongan 
ada' sia la dibambakomi ulang lan 

lu banua pa'kombongan, sia la 
dipakendekkomi lako olona to maraa sia 
datu tu belanna Aku, la napotanda sa'bi 
tinde tau. 

10 Tae’ nasalai tang dipa'peissanan dolo 
tu Kareba kaparannuan lako mintu' 
bangsa. 

11 Apa ianna baakomi la lao napakendek, 
da miposelang doloi tu la mipokadanna, 
sangadinna iatu apa dikamaseangkomi 
ke attu iato, iamo mipokada, belanna 
tangia kamu tu la ma'kada-kada, 
sangadinna Penaa Masallo'. 

12 To siulu' la ussorong penaanna siulu'na 
anna mate dipongko, sia ambe' la 
ussorong penaanna anakna; sia pia la 
umbali indo” ambe'na sia napa'pepatean. 
13 La nakabiri'komi mintu’ tau tu 
belanna sangangKu, apa minda- 

minda tu mengkabatta' sae 

lako ma'katampakanna, iamo la 
dikarimmanni. 

141ammi kitai tu kamaparrangan 
megi'giran tu umpabu'tu kasanggangan, 
bendan dio inan tang sipatu - 


MARKUS 13.15-21 88 


minda-minda tu umbasai natangnga' 
mandalanni - ianna attu iato la mallai 
langan tanete tu to dio tana Yudea. 

15 Sia iatu to dao bubungan banua, da 
namengkalao rokko natama unnala ba'tu 
apa-apa lan mai banuanna. 

16 Sia iatu to dio pa'lakna, da nasule Ia 
unnala sambu'na. 

17 Apa upu' allona tu to ma'tambuk sia to 
sumusupa anakna to attu iato. 

18 Massambayangkomi umpalakui 

da nasiappa' attu kamadinginan tu 
kamallaiammi: 

19 belanna mintu'na allo iato Ia nanii 
bu'tu kadipakario-rioan, iatu susinnato 
tae' bangpa nadadi len tempon dio mai 
tipamulanna mintu'na angge maritik tu 
Napadadinna Puang Matua sae lako te 
totemo, sia tae' dukamo nala dadi len. 
201akenna tae” Napakadomi'i Puang to 
attu iato, inang tae'mo tau misa' duka 
la dikarimmanni: apa belanna mintu' 
tu to ditonno', tu mangka Natonno,, 
napoulangi Napakadomi' to attu iato. 

21 Sia jake attu iato, naden tau ma'kada 
lako kalemi kumua: Tiromi indemo tu 
Kristus! ba'tu: Diomo tu Kristus! da 
mipatonganni to! 


MARKUS 13.22-27 89 


22 Belanna ba'tu pira-pira tu Kristus tang 
tongan sia nabi tang tongan la bendan, 
tu umpabu'tu tanda kalle-kallean sia 
penggauran memangngan, kumua anna 
ma'papusa moi na iatu to ditonno,, ke la 
ma'din siai. 

23 Apa iate kamu te palan ara'i! mangka 
nasangmo Kupa'pakilalan dolo lako 
kalemi. 

24 Apa iato attu iato ke mangkai 
kadipakario-rioan, la dipaliun tu allo sia 
ia duka tu bulan tae' nala parrang. 

25 Sia mintu'na bintoen dao langi’ la 
ronno', sia mintu'na kamatotoran dao 
langi” la tigega'. 

26 Attu iato la nakita tu Anak rampan 
dilino sae dao gaun situang kamatotoran 
kapua sia kamala'biran. 

27 Namane ussuai tu malaeka'Na sia 
urrampunni tu mintu' to Napilei dio mai 
matallo matampu' lo” mai engkokna 
padang sae rekke ulunna langi’, dio mai 
randanna lino sae lako randanna langi’. 

Sipatu dipenandai tongan tu allo 
kasaeanNa Anak rampan dilino 


13:28-37 


28 Alai rapangan dio kayu ara: ianna 
mentarukmo takke'-takke'na sia mellolo, 
inang miissan bangmo kumua la 
madomi'mo pealloan. 

29 Ten dukamoto tu kamu, iammi tiromi 
dadi tu mintu'nato, issan bangmi, kumua 
merreke'mo dio to' ba'ba tu iannato. 

30 Tonganna tongan Kukua lako kalemi: 
Bangsa iate tae' nala pa'de, ke tae'pi 
nadadi tu mintu'nato. 

31 Tatu langi' sola lino la pa'de, apa iatu 
kadangKu tae' nala pa'de. 

32 Apa iatu allona ba'tu attunna tae' tau 
misa' duka untandai, moi na iatu mintu' 
malaeka' dao suruga tae' duka, ba'tu 
moi na iatu Anak tae' duka, sangadinna 
Ia manna tu Ambe'. 

33 Mainga' tongankomi, ma'penandakomi 
sia massambayangkomi, belanna tae' 
miissanni, piranra tu attunna to. 

34 Tatu iannato susi misa' to male lako 
padang mambela, untampe banuanna 
sia napakuasa tu mai kaunanna, sia 

pantan napatakoi pengkaranganna, 
anna mepasan lako to ma'kampa ba'ba, 
kumua anna ma'penanda-nanda. 
35 Jamoto dadi ma'penandakomi, 
belanna tae' miisanni, piranra nala sae 
tu ampu banua, ba'tu makaroenraka, 
ma'tangngaraka bongi, unnoniraka 
manuk, melambi'raka. 
36 Kumua nakelokomi manii tu 
kasaeanna, anna kabu'tuikomi mamma’. 
37 Tatu kupokadannakomi, ia dukamo 
Kupokada lako mintu' tau to kumua: 
Ma'penanda-nandakomi! 


Puang Yesu nabolloi minnak 
misa" baine dio Betani 


14:1-9 
Mat. 26:1-5, 6:13, Luk. 22:1, 2; Yoh. 12:1-8 


14. t Duang allopa namane allo 
Pasa sia allona roti tang diragii; 


undaka'mi lalan tu pangulu to minaa sia 
pandita Sura’ la morai untangnga' Yesu 
natingkanNi sia napatei. 

2 Belanna nakua tinde tau: Da'na ia ke 
allo kapua, da” namaramba tu tau. 
3Jatonna dio Betania tu Yesu lan 
banuanna Simon golenan, marassanmo 

kumande, saemi misa' baine sibaa tonde 
gori-gori pualam nanii minna' pandere' 
narawastu massang sia masuli' allinna: 
napoloi tu tonde gori-gori nabolloanni 
dao ulunna Yesu. 

4Denmi ba'tu pira-pira tau umpobang- 
ngo ara'i tu iannato sia sipa'kada-kada, 
nakua: Ma'apari nadipakasala-sala 
punala bangra tu minna’ pandere’? 

> Belanna iake dibalukanni, inang la 
la'bi tallu ratu' dinar allinna nama'din 
dipa'kamasean lako to makario-rio. 
Sengkemi tinde tau lako. 

6 Apa nakua Yesu: Popa'elo'nai ia: 
ma'apari ammi sussai? kameloan ia tu 
napogau' lako Kaleku. 

7 Belanna iatu to makario-rio tontong 
siakomi sisola, sia iake moraikomi, 
ma'dinkomi umpogau' kameloan lako 
tau iato mai, apa iate Aku te tae’ tala 
sola nenne'. 

8 Tate baine iate napogau'mo tu 
napengkulleinna, iamotu umbolloi 
minna' tu Kaleku butung to mate ke la 
dipeliangi, su'ding tae'pi Kudipeliang. 
?Tonganna Kukua lako kalemi; 
umba-umba nanii lan te lino dinii 
umpa'peissanan Kareba kaparannuan, 

dio duka dinii unnannanni batu silambi' 
tu penggauranna te baine. 


Yudas umpa'peturoan Puang Yesu 


14:10-11 
Mat. 26:14-16, Luk. 22:3-6 


10]atu Yudas Iskariot 
siposangpuloduanna anak gurunNa 
Yesu, male lako pangulu to minaa Ia 
umpa'peturoanNi lako tu Yesu. 

11 Parannumi urrangii tu iannato, na allu'i 
la umbenni doi. Undaka'mi tangnga' tu 
Yudas umba nakua la umpa'peturoanNi 
lan attu melo. 


Umpasakka' Pa'pasa 


14:12-16 
Mat. 26:17-19, Luk. 22:7-13 


12 Tatonna bunga'na allo kapua dinii 
ungkande roti tang diragi, tonna ditunu 
tu anak domba Pa'pasa, nakuami tu anak 
gurunNa lako: Umbara tu Miporainna la 
kinii loo umpasakka'i tu Pa'pasa amMi 
kandei? 

13 Nasuami tu anak gurunNa da'dua sia 
Nakua ungkuanni: Loomokomi tama 

tondok, ammi sitammu misa' tau umbaa 
busso nanii uai lan, undikomi urrundu'i. 
14 Umba-umba nanii tama, la mikua lako 
tu ampu banua: Nakua Guru: Umbara 
tu inan la Kunii ungkande Pa'pasa sola 
anak gurungKu? 

15 Anna pakitangkomi misa’ tu inan 
malona', tiangka' langnganna, sakka’ 
nasangmo tu pengkarangan dio: iamo 
minii umpasakkarangki' to tu Pa'pasa. 

16 Malemi tinde anak gurunNa 

narampo tama kota, nakabu'tui susitu 
Napokadanni, napasakka'i tu Pa'pasa. 


Puang Yesu umpondok 
Katumimburan masallo' 


14:17-25 
Mat. 26:20-29, Luk. 22:14-23, Yoh. 13:21-26 


17 Tatonna bongimo saemi tu Yesu sola 
anak gurunNa sangpulo dua. 

18 Marassanmo unno'ko” kumande, 
Nakuami Yesu: Kukua lako kalemi, 
tonganna denkomi misa" te Kusisolanna 
unno'ko' kumande, la umpa'peturoanNa'. 
19 Randukmi pantan masussa, nasisonda- 
sonda ma'kada nakua: Akuraka? 

20 Nakuami ungkuanni: Misa'komi te tau 
sangpulo dua, tu Kusangbarasan pada 
unnoton roti rokko pindan. 

21 Thang la Natampena Anak rampan 
dilino te lino, susitu disura' diona 
aganNa, apa upu’ allona tu to 
umpa'peturoanNi tu Anak rampan dilino; 
la'bi' pissan ia kenna tae' nadadi tu tau 
iato. 

22 Marassanmo kumande, Naalami Yesu 
tu roti Nasambayangi, Natepu-tepui 
Nabenni, Nakua: Alami, mikandei, 
iamote tu batang kaleKu. 

23 Namane unnangkaranni tu irusan, 
Nama'kurre sumanga' sia Naben, nairu'i 
sola nasangi. 

24 Nakuami ungkuanni: Iamote tu 
raraKu, tu rara titanan basse, dipato'do 
belanna buda tau. 

25 Kukua lako kalemi: Tonganna tae'mo 
Kula unniru' len uai bua anggoro' sae 
lako Kuiru'na pole' tu ba'runna lan 
ParentaNa Puang Matua. 

KadanNa Puang Yesu lako Petrus 
kumua la napeonganNi pentallun 


14:26-31 
Mat. 26:30-46, Luk. 22:31-34, 39-46 


26 Tatonna mangkamo umpopenani 
pa'pudian, sunmi sola nasangi 
ma'palulako buntu Zaitun. 

27 Nakuami Yesu ungkuanni: La mo'dong 
penaakomi sola nasang, belanna den 
disura' kumua: La kubamba tu to 
mangkambi', anna sisarak-sarak tu 
mintu' domba. 

28 Apa undinna ke malimbangunMo' sule, 
la Kudoloikomi male lako Galilea. 

29 Nakuami Petrus lako: Moi mo'dong 
penaa nasangi tinde mati, apa aku aku 
tae" 

30 Nakuami Yesu ungkuanni: Kukua 
mati’, tonganna totemo ia bangsiamote 
bongi iate tae'pa napenduan manuk 
unnoni, ammu peongannimo' pentallun. 
31 Apa nakuaora ma'kada: Moi angku 
pada mate Puang, inang tae" angku la 
umpeonganni lenKomi. Susi dukato tu 
kadanna tinde tau sola nasangi. 

Puang Yesu lan pa'lak Getsemani 


14:32-54 
Mat. 26:36-46: Luk. 22:39-53: Yoh. 18:3-12 


32 Rampomi lako inan disanga 
Getsemani: Nakuami lako anak 
gurunNa: Unno'ko'komi inde te, Kuloopa 
massambayang. 

33 Nasolanmi tu Petrus na Yakobus 

na Yohanes, saemi kamagiangan lako 
Kalena sia samapuppa-puppanna 
penaanNa. 

34 Nakuami lako tinde tau: Lendu' 
masussanna penaangKu, kari” la 
matemo' Kusa'ding, torromokomi inde 
te, ammi ma'penanda bang. 

35 Malemi mambela-bela sidi’, Natukku 
malinguntu' rokko padang sia 
massambayang kumua, ke ma'dinni 
anna tilendok dio mai Kalena tu attu iato. 
36 Nakuami: Abba, o Ambe’, mintu'na 
angge maritik lan nasang kuasamMi, 
lendokanni dio mai Kaleku te irusan iate, 
apa iatu iannato tangia pa'poraiangKu 
sangadinna pa'poraiamMi. 

37 Saemi Nakabu'tui tinde tau mamma’, 
Nakuami ungkuan Petrus: E Simon 

mamma'rokoka? Tang mubela siamoraka 
la maroya sangte'te' bang? 

38 Ma'penandakomi sia 
massambayangkomi, da naruakomi 
peroso, la morai tongan sia tu penaa, 
apa tang pa'bela tu kale. 

39Male pole'omi tu Yesu 
Namassambayang, ia bangsia tu 

kada ina' Napokada. 

40 Tatonna sule pole'mo Nakabu'tuimi 
tinde tau mamma'omo sule, belanna 
turruk bang matanna, sia tae' naissanni, 
apa tu la napebalii lako. 

41Saemi tonna ma'pentallunna 
Nama'kada lako tinde tau Nakua: 
Mamma' bangmokomi mipamondo 
ta'ka'mi, totemo ganna'mo, nalambi'mo 
attunna, tiromi tu Anak rampan dilino 
disorong lako to kasalan. 

42 Millikkomi, talao, tiromi mandappi'mo 
tu to la umpa'peturoanNa'. 

43Marassan bangsiapa ma'kada- 

kada to, ta'pa saemi tu Yudas 
siposangpuloduanna tu anak gurunNa, 
sia budapa tau nasisolan ma'takin sia 
ma'tarasulu' nasua pangulu to minaa sia 
pandita Sura" sia pekaamberan. 

“Tatu to la umpa'peturoan Yesu inang 
mangkamo napokadan tanda tinde 
tau, nakua: Minda-minda tu kuudung, 
lamoto, tingkanNi ammi matangkin 
male umbaai. 

45 Saemi nata'pa umpentireke'i Yesu sia 
nakua lako: O Guru!, naudungl. 

46 Pada nasila'ka'-la'ka'imi tau, 
natingkanNi. 

47 Denmi misa' tu to ke'de' dio unnonok 
la'bo'na, napama'tanni naruai tu 
kaunanna Tominaa Kapua, natantangi tu 
talinganna. 

48 Ma'kadami Yesu Nakua lako tau 

iato mai: Susikomi to sun la urrukka' 
pa'gora'ma'takin sia ma'tarasulu' la 
untingkanNa'. 

49 Keallo-keallo misisolanNa' lan lu 
Banua Kabusungan mangada'i: natae'ra 
mitingkanNa': - apa tae’ nasalai tang 
disundunni tu dipokadanna lan Sura' 
Madatu. 

50 Male nasangmi mallai tu anak 
gurunNa, untampel. 

51 Denmi misa' to mangura undi urrundu' 
Yesu, pakari sambu' kasa lan kalena, 
nala'ka'i tau iato mai. 

52 Apa nalendokan tu sambu'na, 
nama'kale-kale male mallai. 

53 Nabaami tinde tau tu Yesu lako 
Tominaa Kapua; iamo dio to, nanii 
sirampun mintu' pangulu to minaa sia 
pekaamberan sia pandita Sura" 

34 Tatu Petrus undi duka unturu' mambela 
bangi sae tama to' banuanna Tominaa 
Kapua, naunno'ko' sisola solana tominaa 
kapua sia mendarang dio to' api. 


Puang Yesu dio olona Kayafas 


14:55-65 


Mat. 26:59-68, Luk. 22:54, 55, 
22:63-71, Yoh. 18:19-24 


>> Tatu pangulu to minaa sia mintu’ Ada’ 
undaka' bang sa'bi la umpasala Yesu la 
morai umpatei, apa tae' nakabu'tui. 

56 Belanna buda tau tama sa'bi tang 
tongan ussa'bii, apa mintu'na sa'bi iato 
tae' bang situdu. 

37 Denmi ba'tu pira-pira tau ke'de' sia 
ussa'bii tang tonganni, nakua: 

58 Kirangimo tu kadanNa tau iate 
kumua: La Kurondonni te Banua 
Kabusungan tu nagaraganna limanna 
tolino na tallung allori Kupabendanni tu 

Banua Kabusungan senga’, tu tangia 
panggaraga lima tolino. 

59Moi susito tae' duka nasitudu 
passa'binna tinde tau. 

60 Ke'de'mi tu Tominaa Kapua male tama 
tangnga sia nakutanai tu Yesu nakua: 
Tae' bangraka Mila umpebalii lenni? 
Apara te nasa'biangKomi tau? 

61 Apa ma'loko-loko bang, tae' bang 
Napebalii lenni. Natole pole'omi tu 
Tominaa Kapua mekutana lako nakua: 
Tongannaraka Kamumo tu Kristus, 
AnakNa Puang dipenombai? 

62 Nakuami Yesu: Aku bangsiamo: Ia 
mikita tu Anak rampan dilino unno'ko' 
dio kananNa Toumpoissan angge maritik 
sia songlo' sola gaun dao mai langi'. 

63 Usse'bumi pakeanna tu Tominaa 
Kapua sia nakua: Apa opa gai'na tu sa'bi 
lako kaleta? 

64 Mirangimo tu kada solangna. Tumbara 
timbangan penaammi? Nasituru'imi 
sola nasangi kumua: sala sia sipatu la 
dipatei. 

65 Randukmi tinde tau pira untittudui sia 
umbungku'i tu lindoNa sia natambusuk 
sia nakua ungkuanNi: Ma'nubua'moKom!! 

Pantan natampa'mi solana tominaa 
kapua tu lindoNa. 


Diona kapeongananna sia 
kapenassananna Petrus 


14:66-72 
Mat. 26:69-75, Luk. 22:56-62, Yoh. 18:17, 25-29 


66 Jatonna diong padang tu Petrus dio 
tarampak banua kombongan kalua'na 
Ada’, saemi misa’ baine rurananna 
Tominaa Kapua. 

67 Iatonna kitami tu Petrus mendarang, 
napemarangami sia nakua: Iko duka tu 
Nasisolan titi” Yesu, to Nazaret. 

68 Apa napeonganni Petrus sia nakua: 
Tae’ aku kuissanni sia tae’ kutandai 

tu kadammu tu. Malemi sun lako to’ 
babangan, pakalan naunnonimo manuk. 
69 Nakitami tinde kaunan baine, nakua 
pole'omi lako mintu’ tu to ke'de' dio: Ia 
dukapa misa' te, tu solana tu Tau tu. 

70 Apa napeonganni siao. Sattu'-sattu' 
to ma'kada pole'omi lako Petrus tu to 
ke'de' dio, nakua: Tonganna iko dukapa 
tu Nasisolan, belanna to Galilea dukako. 

71Randukmi tu Petrus untangdoi tu 
kalena sia menggata nakua: Tae" aku 
kutandai tu To mipokada. 

72 Ma'kukkua bang siami duka tu 
manuk unnoni ma'penduan to attu 
iato. Tilanta'mi lan penaanna Petrus tu 
kada Napokada Yesu lako, to kumua: 
Tae'pa napenduan manuk unnoni ammu 
peonganniMo' pentallun. Iatonna kilalai 
to, tumangi'mi. 


Puang Yesu dio olona Pilatus 


15:1-19 
Mat. 27:11-30, Luk. 23:2-25, Yoh. 18:29-19:16 


1 5 1 Tae'pa bongi tonna la masiangmo 
nara'ta'mi pangulu tominaa sia 

pekaamberan sia pandita Sura” iamotu 

mintu' to ma'kombongan, napungol tu 

Yesu, namale umbaal, nasorongI lako 

Pilatus. 

2 Mekutanami Pilatus lako, nakua: 

Kamumoraka tu datunna to 

Yahudi? Nakuami mebali: Susimo 

tu mipokadanna. 

3Budami kara-kara naparapasanni 

pangulu to minaa. 

4Mekutana pole'omi tu Pilatus lako, 
nakua: Tae” bangraka Mila mebali len? 
Tiromi, pira ia budanna tu kara-kara 
naparapasangKomi tau! 

3 Apa tae” bangmora misa” duka Napebalii 
Yesu, anna mangnga tu Pilatus. 

“Take allo kapuaomi biasa tu Pilatus 
umpatassuranni misa' to ditarungku tu 
tau, minda-minda napalaku. 

7 Denmi tu tau misa” disanga Barabas, 
tu ditarungku sola mintu' tu to nasisolan 
ma'pamaramba, sia umpatei tau lan 
kamaramban iato. 

8 Sangkendekammi tu to buda anna 
randuk umpalakui kumua napalaloanni 
susitu biasanna. 

9 Nakuami Pilatus mebali lako tu tau: 
Morairokomika kurampananangkomi tu 
Datu to Yahudi? 

10 Belanna naissan kumua ia sia 
nasorongI pangulu to minaa, apa 
kamabirisanna lako. 

11 Apa napatunduk pangulu to minaa tu 
to buda kumua, la'bi' ke ia tu Barabas 
natassuranni. 

12 Nakuaomi Pilatus mebali lako tu 
tau, Naapara pale' la kugauranNi te To 
misanga Datunna to Yahudi? 

13 Rambanomi metamba tu tau nakua: 
A'ta' Ia tu. 

14Nakuami Pilatus lako tu tau: 
Kaka-dakean apara tu napogau'? Apa 
sama-sarrang-sarrangna metamba tu 
tau nakua: A'ta'l Ia tu! 

15 Belanna nasanga Pilatus la'bi' ke 
naparundu' tu lalan penaanna to buda, 
natassurammi tu Barabas, nabambal 
ulang tu Yesu sia nasorong la dia'ta'. 
16 Denmi ba'tu pira-pira surodadu 
umbaal tama sa'de banua, tu banua 
pangra'tasan kara-kara, narampun 
nasangi tu mintu' surodadu sang- 
tuntunan. 

17 Napaluangimi sambu' lango-lango 
tu Yesu sia naampinniran sa'pi' duri, 
napasa'pi'l. 

18 Anna randuk umpekatabe'1, nakua: 
Tabe’, Datu to Yahudi! 

19 Nalonga'mi tallang tu ulunNa sia 
natittudul, namalinguntu' umpenombal. 

KamateanNa Puang 
Yesu dio kayu pea'ta' 


15:20-41 
Mat. 27:31-56, Luk. 23:26-49; Yoh. 19:16-30 


20 Tgtonna mangka untelle-tellel, 
naalaimi lan mai Kalena tu sambu’ lango- 
lango napaluangi sule tu pakeanNa 
siamo, namale umbaal lako salian, 
kumua anna a'ta'. 

21j endu'mi dio misa" tu to lu dio 

mai pa'lak, disanga Simon to Kirene, 
ambe'na Iskandar sola Rufus, 
naparukumi umpassanni tu kayu pea'ta'. 
22 Nabaami tu Yesu lako to” inan disanga 
Golgota, ke dipallemba'i battuananna: 
Inan ma'kararo ulu. 

23 Napairu'mi uai anggoro' dipasito'bo' 
muru, apa manoka. 

24 Naa'ta'mi, nataa-taai tu pakeanNa 
nasire'tekki kumua napada unnalai tu la 
napotaanna. 

25 Te'te' kasera melambi' anna dia'ta'. 

26 Tatu diparapasanni disura' daona lu 
nakua: Datu to Yahudi. 

27 Napasia'ta'mi pa'gora' da'dua, misa' 
dio kananNa na misa' dio kairinNa. 

28 Nasusi to, sundunmo tu kada lan Sura' 
Madatu, tu nakua: Dipasangbilangammo 
to masua-sua. 
29 Tatu to lendu’ inde to dio ullo'bo-lo'boI 
sia unniling-iling, nakua: Ai"! iti" To 
urrondonni Banua Kabusungan natallung 
allori Napabendanmi suleo! 
30|essuran kalenamika tu Kalemi, amMi 
mengkalao dao mai tu kayu pea'ta'! 
31 Ten dukato tu pangulu to minaa 
sia pandita Sura’ untelle-tellel, sia 
nakua sipa'kada-kada: Nalessurammo 
tu to senga', anna Kalena tae' Nabelai 
ullessuranNi! 
32E Kristus, Datu to Israel! 
mengkalaomoKomi dao mai kayu 
pea'ta', angki kitai sia kipatonganni. 

latu to Nasisolan dia'ta' untelle-telle 

dukal. 
33 Tatonna te'te' sangpulo dua 
ma'tangnga allo, malillinmi tu mintu' 
padang indeto dio sae lako te'te' tallu 
makaroen. 
34Jatonna te'te' tallumo, metambami 
tu Yesu umpemandui gamaranNa, 
Nakua: Eloi, Eloi, lama sabakhtani?, ke 
dipallemba'i battuananna: O PuangKu, o 
PuangKu ma'apari MitampemoRa'? 

35 Tatonna rangii ba'tu pira-pira tau tu 
ke'de' indeto dio, nakuami: Perangiimi, 
untambaimo Elia! 

36 Ma'dondomi tu tau misa' unnotonni 
tama sukka tu lumu' batu, napadioi 
tallang napairu' T, nakua: Da'ito takitai 
ba'tu la saei tu Elia umpopengkalaol. 

37 Apa metamba tu Yesu umpemandui 
gamaranNa, naka'tu penaanNa. 

38 Tatu kulambu Banua Kabusungan 
tipa'dua, tempon dao mai sae rokko. 

39 Tatonna kitai tinde kamandang 
Nasitingoan tu kaka'tuanna penaanNa 
susito, nakuami: Tonganna tongan Anak 
Puang te tau iate! 

40 Denmi ba'tu pira-pira baine dio untiro 
mambelai: indeto tau iato, den Maria 
Magdalena sia Maria indo'na Yakobus 
Bitti’ sia Yoses sia Salome. 

41 Tau undi nasang urrundu’ Yesu sia 
umparakai tonna diopa Galilea: sia buda 
dukapa baine senga' to Nasisolammo 
male langngan Yerusalem. 

KadipelianganNa Puang Yesu 


15:42-47 
Mat. 27:57-61: Luk. 23:50-55: Yoh. 19:38-42 


421atonna makaroenmo belanna allo 
iato allo dinii Ma'pasakka', iamotu allo 
sidampi' allo katorroan, 

43 saemi tu Yusuf to Arimatea, iamo 
misa” to diala Ada’ sia dikasiri', ia 
dukamo umpeagi bang ParentaNa Puang 
Matua; iamo umpabatta' penaanna tama 
mennolo lako Pilatus napalakui tu batang 
rabukna Yesu. 

44 Apa mangnga tu Pilatus tu kumua 
matemo, natambai tu kamandang 

sia nakutanai kumua, ba'tu masaimi 
mateNa. 

453 Jatonna issanmi dio mai kamandang, 
naeloranmi naala Yusuf tu batang 
rabukNa. 

46 Naallimi Yusuf tu kasa, napopeng- 
kalaoi tu batang rabukna Yesu, na 
balunni sampin kasa napeliangi tama 
liang, namane ullentenni batu lako tu 
baba liang. 

47 Tatu Maria Magdalena sia Maria indo'na 
Yoses, nakita tu dinii umpeliang Yesu. 

KamalimbangunanNa 
Puang Yesu sule 


16:1-8 
Mat. 28:1-8: Luk. 24:1-12: Yoh. 20:1-10 


1 6 l Tatonna lendu'mo tu allo 
katorroan unnallimi pebangki' 

tu Maria Magdalena sia Maria indo'na 

Yakobus na Salome, kumua naloo 

umbangki'T. 

2 Tatonna tibaan masiang tonna allo 

bunga'na lan minggu iato, saemi tinde 

tau lako to" liang tonna dellekmo allo. 

3 Nakuami sipa 'kada-kada: Mindamo la 

ullentenangki' tu batu dio mai to” baba 

liang? 

4Jatonna umbangunan matanna, 

nakitami tu batu mangkamo dilentenni 

—, belanna iatu batu iato lendu' 

kapuanna. 

? Malemi tinde tau tama liang, nakitami 

tu to mangura misa' unno'ko' dio 

rampe kananna, ma'sambu' mabusa; 

tirambanmi tinde baine. 

6 Nakuami tinde to mangura lako: 

Da mitiramban: undaka'komi Yesu 

to Nazaret, tu mangka dia'ta'. 

Malimbangunmo Ia, tae'mo Ia naindete, 
tiromi tu naninna tau umpatorrol. 

7 Apa laomokomi, mipokadai, lako mintu 
anak gurunNa sia lako Petrus, kumua 
Nadoloimokomi male lako Galilea: diomo 
la minii ungkital susitu kadanNa lako 
kalemi. 

8 Tikara-karami sun namale ma'dondo- 
dondo dio mai to' liang, belanna 
ma'parondo sia soyang sumanga': tae' 
bang napokada lenni lako misa' duka 
tau, belanna mataku". 


7 


Puang Yesu umpa'pekitanan 
Kalena lako anak gurunNa 


16:9-18 
Mat. 28:9, 10, 16:20: Luk. 
24:13-19: Yoh. 20:11-29 


9 ]atonna malimbangunmo tu Yesu tae'pa 
bongi tonna allo bunga'na lan minggu 
iato, bunga'na umpa'pekitanammi 
Kalena lako Maria Magdalena, tu 
mangkamo Nanii urrambai deata 
masussuk pitu lan mai kalena. 

10 Malemi tinde baine umpa'peissananni 
tu iannato lako mintu' tu to unturu'mo 
Yesu, tu masussa bangmo sia tumangi" 

11 Tgtonna rangimi kumua tuomo 

sule, sia nakitamo tinde baine, tae'mi 
napatonganni tinde tau. 

12 Undinnato umpa'pekitananomi Kalena, 
apa umpasenga' rupanNa, lako da'duai 
tinde tau, tonna male sola duai lako 
tondok salian. 

13 Male dukami tinde tau sola duai 
umpa'peissananni tu iannato lako tu 
mintu’ to unturu'T, apa iatu tau iato tae’ 
duka napatonganni. 

14 Undinna pole'o to umpa'pekitanammi 
kaleNa lako anak gurunNa sangpulo 
misai, marassan unno'ko' kumande, 
Nata'tanmi, belanna tangkan 
ma'patongan sia makarra' penaanna, 
naurunganni tang umpatonganni tu to 
mangka ungkital tonna malimbangunmo. 
15 Nakuami ungkuanni tinde tau: 
Malemokomi lako mintu'na lino, 
mipa'peissananni tu Kareba- 
kaparannuan lako angganna issinna 
lino. 

16 Minda-minda tu umpatonganni sia 
didio', iamo la dikarimmanni, apa 
minda-minda tu tang umpatonganni, 
iamo la diukung. 

17 Mintu'nate tanda iate la urrondongi 

tu to ma'patongan: diona sangangKu 
anna la urrambai deata masussuk sia la 
ma'kada-kada umpobasa basa ba'ru: 

18 tau iato untoe ula’, na moi unniru' apa- 
apa dipomatena, tae' nala umpatumbai: 
la urremme' to masaki, anna maleke tu 
tau iato. 


Puang Yesu kendek langngan suruga 


16:19-20 
Luk. 24:50-53, Pengg. 1:4-11 


19 ]atonna mangka ma'kada susito tu 
Puang Yesu lako tinde tau, tiangka'mi 
kendek langngan suruga, Naunno'ko' dio 
kananNa Puang Matua. 

20 Male nasangmi tinde tau sia 
ma'pangada' umba-umba nii, Natundui 
Puang sia Napamatoto' tu kada iato 
sisola tu mai tanda kalle-kallean unturu'i. 


LUKAS 


Bungkaran kada 


1:1-4 
1 Tonganna budamo tu tau 

1 umparanduk-randukki untonoranni 
uleleanna mintu'na tu sundunnamo 
manassana lako kaleki, 
2 Susitu mangka naossorangkan tu to 
untiro kalenai dio mai randukna sia 
umpa'pangadaranni tu kada iato. 
3 Tamoto iatongku mangka umparessai, 
kutono'-tonoranni lan penaangku tu 
mintu'nato tempon dio mai mulanna, 
kusangami melo ke kupasirundunan 
dukakomi lan sura’, e Teofilus, tau la'bi', 
“anna maleso lako kalemi tu manassana 
mintu'na apa mangka diadarangkomi. 


Kadadianna Yohanes dipa'peissanan 


1:5-25 
> Jatonna Herodes datu Yudea denmi 
misa' tominaa, disanga Zakharia, 


LUKAS 1.6-13 2 


untamai atoranna allona Abia, na iatu 
bainena disanga Elisabet, tarukna Harun. 
6Jatu tau sola duai malambu' penaanna 
langngan Puang Matua, napengkaolai 
bang tu pepasanNa sia Sukaran alukNa 
Puang, tae' napasalai penaa. 

7Tatu tau iato tae” nakianak, belanna 
tamanang tu Elisabet namatuamo sola 
duai, lendu'mo kakianakanna. 

8 Den pissan tonna marassan umpogau' 
pangalukan kapemalaran langngan 
Puang Matua sirupang allu'na la untoe 
pangalukan to allo iato,- 

9 susitu biasanna tu gau’ pentoen to 
minaa, - dibiangammi nakitananni la 
tama lan Banua KabusunganNa Puang, 
la mangrambu tagari. 

10 Tatu mintu'nato sirampun marassan 
massambayang dio salian, tonna pogau'i 
tu pemala' mangrambu tagari. 

11 Payanmi lako kalena tu malaeka'Na 
Puang Matua misa' bendan dio kanan 
meda dinii memala' mangrambu tagari. 
12 ]atonna ta'paimi matanna, tirambanmi 
tu Zakharia sia sae tu kamatakuranna. 
13 Apa nakua tu malaeka' lako: 

Da mumataku', Zakharia, belanna 
ditarimamo tu palakummu: iatu bainemu 

Elisabet la napadadiangko misa” pia 
muane, la musangai Yohanes. 

14 Dadi la mulambi' tonganmo tu 
kaparannuan sia kasende-sendean 

sia buda tau la umpopaimanni tu 
kadadianna. 

15 Belanna ia la kapua dio oloNa Puang 
sia tae' nala unniru' uai anggoro' ba'tu 
apa palangona ke diiru'i sia iamo la 
Naponnoi Penaa Masallo' tempon dio mai 
natambukna indo'na. 

16 Sia buda tongan tu to Israel la 
napasule lako Puang Kapenombanna. 

1 la duka bangsiamo la dolo dio 
oloNa umpopenaa penaanna Elia sola 
kamatororanna Elia, la umpapatui 
penaa mintu’ ambe” lako anakna sia la 
umpabalik mintu’ to tang sopati lako 
kakinaanna to ma'bulo sanglampa, la 
umparandanan Puang Matua sangrapu 
to maparea tongan. 

18 Nakuami Zakharia lako malaeka': 
Umba la kukua ungkatappa'i manassana? 
Namatuamo' sia iatu baineku nalendu'i 
tonganmo tu kakianakanna. 

19 Mebalimi malaeka' lako nakua: 
Akumote tu Gabriel, biasana' bendan 
dio oloNa Puang Matua, nasuamo' 

sae ussipa'kadangko umparampoi te 
kamauparan iate lako kalemu. 

20 Dadi la mamang todako, tang Ia 
muissan ma'kada sae lako dadinna 
nasang tu mintu'na te, tu belanna tae' 
mupatonganni te kadangku, natae' 
nasalai ke allu'namo. 

21 Ma'peagi bangmi tu to buda ungkampai 
Zakharia sia mangnga tu tau, belanna 
lan bangpa Banua Kabusungan. 

22 Tatonna sunmo, tang naissanmo 
umpa'kadai: lanmi penaanna tau 
kumua: mangkamo untiro patiro 
mendeata lan Banua Kabusungan. 
Nako'bi'-ko'bi' bangmi tu tau tandana 
mamangmo tae' nabattu kada. 

23 Tatonna sundunmo allo pentoeanna, 
sulemi lako banuanna. 

24 Tae' namasai alla'na ma'tambukmi tu 
Elisabet namembuni bang limang bulan, 
nakua: 

25 Susimo Nagauranna' Puang to, tonna 
tontongina' Nasamboanna' tu siri'ku lako 
mintu'tau. 

KadadianNa Puang 
Yesu dipa'peissanan 


1:26-38 
26 Jatonna bulan ma'pennannanmo 
Nasuami Puang Matua tu malaeka' 
Gabriel lako misa'tondok dio Galilea, 
disanga tondok Nazaret, 
27 umpellambi'i misa” anak dara, 
dipasikampamo misa” muane, disanga 
Yusuf, bati'na Daud: iatu anak dara 
disanga Maria. 
28 Tonna tamamo tu malaeka', nakuami 
lako: Kurre sumanga'mu, e to dikamasei 
la Narondongmoko Puang Matua. 
29 Napotirambanmi Maria tu kada susito 
sia nakua lan penaanna: ba'tu la apa 
nakitanan tu kurre sumanga' iato. 
30 Nakuami tu malaeka' lako: Da' 
mumataku, e Maria, belanna 
mulambi'mo tu kamamasean dio 
mai Puang Matua. 
31 Manassa la ma'tambukko mudadian 
misa' pia muane, la musangai Yesu. 
32 Tamo la kapuanna sia la digente' Anak 
Puang Patodoranna sia la Nasorong 

Puang Kapenombanta lako Kalena tu 
isungan kapayunganna Daud nene'Na. 
33 Tamo la undatui rapunna Yakub 
tontong sae lakona na iatu kadatuanNa 
tae’ upu'na. 

34 Ma'kadami tu Maria lako malaeka': 
Umba nakua la dadi te, natae' 
kukemuane? 

35 Mebalimi tu malaeka' lako nakua: 
Iamotu Penaa Masallo' la songlo' lako 
kalemu sia kamatotoranNa Puang 
Patodoranna unnonganniko, iamoto dadi 
latu Pia la mudadian la disangai Pia 
masallo' sia AnakNa Puang Matua. 

361a duka tu Elisabet, sangdadiammu, 
tonganna matuamo, disanga bangmo 
la tamanang, apa totemo annanmo 
bulanna untambuk misa' pia muane. 

37 Belanna denraka tang dadi ke 
Napokadami Puang Matua? 

38 Nakuami Maria: Tonganna tongan 
aku tu taunNa Puang Matua, podo 
nadadi lako kaleku susitu kadammi. 
Ta'kala nasoro'mo dio mai tingayona tu 
malaeka'. 

Maria na Elisabet 


1:39-45 
39 Tato allo iato ke'de' bangsiami tu Maria 
namale tikara-kara lako misa” tondok 
mentanete dio Yehuda. 
40Tamami banuanna Zakharia 
namassalama' lako Elisabet. 
41 Iatonna rangimi Elisabet tu 
passalama'na Maria, pandiumi tu 
pia'-pia' lan pa'tambukanna sia 
Naponnoi Penaa Masallo' tu Elisabet. 
42 Napemandui metamba, nakua: 
Sundunmo rongko'mu dio mintu'na 
baine sia sundunmo rongko'na tu 
pangluang inan taummu. 
43 Matumbara' na iatu indo'na Puangku 
sae umpellambi'ina'? 
44 Apa tongamna iatonna tilanta'mo lan 
talingangku tu passalama'mu, pandiumi 
tu pia'-pia' lan inan taungku, belanna 
parannu penaanna. 
45 Maupa'mo ia tu baine umpatonganni 
te iannate, belanna iatu dipokadanni 
lu dio mai Puang Matua, manassa la 
dipasundun. 


LUKAS 1.46-52 


Pa'pudianna Maria 


1:46-56 
46 Nakuami tu Maria: Deatangku 
umpekalangka'T Puang Matua 
47 sia umpomarannumo Puang 
Matua tu penaangku, To patutungan 
bia'ku, 
48 belanna Napemarangamo tu 
kamadionganna taunNa. Anna 
randuk pole te totemo nasiosso'i 
tau umpotule'-tuleranni umpokada 
rongko'na”, 
49 belanna penggauran kapua 
Napabu'tumo dio kaleku tu To 
umpoissan angge maritik. 
Dadi madatu todamo tu sanganNa, 
50 manassa iatu kamamaseanNa 
tontong nasiosso'i mintu'nato 
ungkataku'1. 
51 Pura naolamo limanNa tu 
pentoean matoto, Napasisarak- 
sarakmo tu mintu' to matampo 
nasanga lan penaanna, 
52 iatu to kapua Napasule rokko 
tu pangka'na na iatu to barinni' 
Napamadoan, 

53 Tatu to tangdia' Napedia'i ianan, 
na iatu to sugi' Nasua sule lo'bang. 
54Nasande'mo tu Israel taunNa, la 
ungkilalai pole kamamaseanNa,- 
>> susitu mangka Naallu' lako nene’ 
to dolota - iamotu kamamaseanNa 
lako Abraham na mintu' tarukna 
tontong sae lakona. 

56 Torromi tu Maria sola Elisabet 
umbai agi-agi tallung bulan namane 
sule lako banuanna. 


Kadisangaianna Yohanes tonna 
ma'karuamo allona dadinna 


1:57-66 
7 Tatu Elisabet nalambi'mo bulan 
kakianakanna, nadadiammi tu misa’ 
pia'-pia' muane. 
58 Mintu'na to sikandappi'na tiku lao 
sia mintu'na sangdadianna urrangii, 
kumua Napakapuamo Puang Matua tu 
kamamaseanNa lako, dadi menturu' 
duka tu tau parannu penaanna. 
59 Jatonna ma'karuamo allona dadinna 
tu pia, saemi tu tau la umpogau'i tu 
sunna' lako kalena tu pia, la nasangaimi 
Zakharia sikona ambe'na. 

60 Mebalimi indo'na nakua: Tae' Ia 
disangai ia Yohanes. 

61 Nakuami tu tau lako: Mintu'na 
sangdadiammu tae' ia misa' disangai te 
sanga iate! 

62 Nabenmi tau tanda lako tu ambe' na, 
kumua ba'tu la umba sanga naporai 
disanganni tu pia. 

63 Napalakumi tu papa'-papa' 
passurasan, nasura'i lako, nakua: 
Yohanes la disanganni. Mangnga 
nasangmi tu tau. 

64 Ta'pa tiku'bi'mi tu pudukna natiba'tik 
tu lilana Zakharia nama'kada-kada 
umpudi-pudi Puang Matua. 

65 Saemi kamatakuranna tu mintu' 

to sikandappi'na tiku lao sia budamo 
kadanna tau lan mintu' buntu Yudea tu 
iannato. 

66 Tatu mintu'nato urrangii tu iannato 
napalan penaanna, nakua: Ba'tu apa 
la dadi dio undinna te pia iate? Apa 
Narande pala" tongan Puang! 


LUKAS 1.67-73 11 


Nanian pa'tendengna Zakharia 


1:67-80 
67 Tatu Zakharia, ambe'na naponnoi 
Penaa Masallo', nama'parunde, nakua: 
68 Mintu'na kadipangkeran lu lako 
nasang Puang Kapenombanna 
to Israel, belanna denmo 
mamaseNa umpemaranga to 
Napilei, Napadenanni kadila'bakan. 
69 Sia Napabendanammiki' tanda 
kamarendengan lan banuanna 
Daud, taunna, 
70 susitu kadanNa mangka napasun 
mintu' nabi maseroNa tempon dio 
mai- 
71 kumua anta lessu' dio mai mintu' 
ualinta sia dio mai limanna mintu' to 
ungkabiri'ki", 
72 kumua Nasundunni tu mamaseNa 
lako nene' to dolota sia Nakilalai 
pole' tu pangallu' madatunNa, 
73 Sia iatu kada mangka Nasibassei 
nene' to dolota, Abraham, 
la Napa'kamasean lako kaleta; 


LUKAS 1.74-80 


74 fake lessu'miki” dio mai mintu’ 
ualinta, tae'mo tala mataku' 
mengkaorong lako alukNa: 

73 sikambi'miki” kamaseroan sia 
kamaloloan, dio oloNa lan mintu' 
allo katuoanta! 

76 Na iatu iko, e anakku, ikomo 

la disanga nabinNa Puang 
Patodoranna, belanna la doloko 
dio oloNa Puang umpasakkaranni 
lalanNa, 

7! Ia umpa'peissanan 
kamakarimmanan lako to Napilei tu 
diona kadipa'deian kasalanna, 

78 belanna penaa mamaseNa Puang 
Matua, iamotu Parrang bu'tu dao 
madona saemo la umpellambi'iki"', 
79 anna kaanan lako to lan 
kamalillinan sia naonganni 
bayo-bayo kamatean, 

sia la umpate'teki' mata kalambanan 
lako lalan kasalamaran. 

80 Sakapua-puanami tinde pia, 
saponno-ponnona Penaa Masallo' 
lan ba'tengna, dio bangmi lu 
padang pangallaran sae lako 
umpa'pekitananna kalena lako to 
Israel. 


12 


LUKAS 2.1-7 13 


KadadianNa Puang Yesu 


2:1-21 
Mat. 1:18-25 


1 Den pissan tonna iato, sunmi 
2 parenta dio mai datu Agustus 
mesua ussura' sanganna mintu’ tau lan 
parentana. 
2 Iate bunga'na kapassurasan iate iamo 
na Kirenius to maraa dio parenta Siria. 
3 Dadi mintu'na tau pantan male 
umpeloloi tongkonanna, la disura’ 
sanganna. 
4 Male dukami tu Yusuf dio mai Galilea, 
lan mai tondok Nazaret, lako tondok 
Yudea, tondokna Daud, disanga 
Betlehem, belanna bati'na sia tarukna 
Daud, 
> kumua nadisura' sanganna sola Maria, 
sikampana, tu mabanda'mo ma'tambuk. 
61atonna dio bangsiapa lu sola duai, 
ta'kala nalambi'mi allo kakianakanna tu 
Maria. 
7 Kianakmi, undadian misa' Pia muane, 
iamo pa'bunga'na, naammu'Imi sambu’, 
napamamma'l rokko palungan, belanna 


LUKAS 2.8-13 14 


tae'mo inan la nanii sola duai lan banua 
pa'bongian. 

8 Lan lili'na tondok iato den ba'tu pira-pira 
to manglaa torro bang dio lu tangnga 
padang ungkampai sangtuntunan 
pangkambi'na kebongi. 

?Tiramban denmi misa” malaeka'Na 
Puang Matua bendan dio tingayona tu 
to manglaa sia natikui arrang maseroNa 
Puang Matua, dadi lendu'mi mataku'na 
sola nasang. 

10 Nakuami tu malaeka' lako: Da 
mimataku', belanna la kupokadangkomi 
kaparannuan kapua tu dipadenan 
angganna tolino, 

11 kumua iate bongi totemo 
dipadadiammokomi To patutungan 

bia” lan tondokna Daud, iamo Kristus, tu 
Puang iato. 

12 Inde sia tu tandana lako kalemi: la 
ungkabu'tuikomi misa’ Pia diammufl 
sambu’, dipamamma' lan palungan. 

13 Pakalan denmi budai sangtuntunan 
lan mai tu mintu'na malaeka' ma'baanan 
dao suruga nasolan tinde malaeka' 
umpudi-pudi Puang Matua, nakua: 

14 Mintu'na kadipangkeran lu langngan 
nasang Puang Matua dao madona, sia 
kamarampasan lan lino lako to Nakaelo. 
15 Tatonna memboko'mo tu malaeka' 
sule langngan langi, nakuami tinde to 
mangkambi' sipa'kada-kada: Maikomika 
duka talao lako Betlehem, untiroi tu 
apa dadimo dio, tu mangka dipokada, 
Napa'peissanan Puang lako kaleta. 

16 Nasarra'i sae, nakabu'tui tu Maria 
sola Yusuf na iatu Pia'-Pia' mamma’ lan 
palungan. 

17 Tatonna tiromi, narundunammi tu 
kada dipokadanni diona tinde Pia'-Pia'. 
18 Tatu mintu'nato urrangii, 
nakamangngai nasang tu apa napokada 
to manglaa lako. 

19 Apa iatu Maria nananna inaa nasang 
bang tu kada iato, natangnga'- tangnga'i. 
20 Sangsulean nasangmi tu to manglaa 
umpakaraya sia umpudi-pudi Puang 
Matua, belanna mintu'na tu apa mangka 
narangi sia natiro sipatu tu mangka 
dipokadanni lako. 

21 latonna ganna'mo karua allona tinde 
Pia, la disunna'mi, disangai dukami 
Yesu, susitu nasanganni malaeka', tonna 
tae'pa natambukki indo'na. 

Puang Yesu dipopennolo 
lako Puang Matua 


2:22-40 
22 Tatonna lambi'mi allo kamaseroanna 
tu indo'Na, susitu atoranna Musa, 
nabaami tu anakna lako Yerusalem, 
la lao napopennolo lako oloNa Puang 
Matua, 
23 susitu disura' lan Sukaran alukNa 
Puang, kumua: Mintu'na pia'-pia' muane 
tu bunga'na urrubak pa'tambukanna 
indo'na, iamoto tu disanga marimbangan 
lako Puang Matua, 
24 sia la umpemalaran pemala', susitu 
dipokada lan Sukaran alukNa Puang: tu 
bu'ku' da'dua ba'tu da'dua anak bu'ku' 
ala. 
25 Den todami tau lan Yerusalem misa”, 
disanga Simeon, iamo misa" to malambu' 
sia umpatongan Puang Matua, umpeagi 
bangmo pa'pakatana lako to Israel sia 
den Penaa Masallo' lan kalena. 
29 Mangkamo napokada Penaa Masallo'Na 
Puang Matua lako kalena, kumua tae'pa 
nala sitiro kamatean, ke tae'pi natiroi tu 
Kristus dolo. 


LUKAS 2.27-35 17 


27 Belanna pa'patudu-tudunNa PenaanNa 
Puang Matua saemi tama Banua 
Kabusungan, tonna baal indo'Na sola 
ambe'Na tinde Pia, iamotu Yesu, tama, la 
dipogau' lako, susitu atoranna Sukaran 
alukNa Puang Matua, 
28 naala dukami Simeon, nakayunNi, 
namane umpudi-pudi Puang Matua 
nakua: 
2901 Puang, elo'namo Misarakki 
mana'pana' lan mai te lino, susitu 
kadamMi, 
30 belanna natiromo matangku tu 
kamarendengan lu dio mai Kalemi, 
31 tu Miparandanan angganna tolino. 
32 Tamotu parrang unnarrang to 
kalillinan 
sia misa' kamala'biran lako taumMi 
to Israel. 
33 Napomangngami ambe'Na sola 
indo'Na tu dipokadanna diona tinde Pia. 
34 Napalakuammi kamauparan Simeon, 
nama'kada lako Maria, indo'Na: Manassa 
late Pia te la napotallan sia napobangun 
buda tau dio tondok Israel sia la mendadi 
tanda disisakkai: 
35 Ondongpa butung misa' la'bo' Ia 
ungkandeko tarru' sae tama inan 


LUKAS 2.36-40 18 


penaammu kumua, anna buda tau 
tibungka' penaanna. 

36 Den misa” tau, disanga Hana, nabi 
baine, anakna Fanuel, bati'na Asyer, 
masaimo tau: anak darapa nakemuane 
napitung taunri sisola muanena: 

37 balumo na umbai karuamo pulona 
nna'pa' taunna, tae' bang namemboko' 
lan mai banuanNa Puang Matua 
umpenombai Puang Matua, ma'puasa 
bang sia massambayang keallo kebongi. 
38 Tatonna iato saemi, naparandukki 
umpudi-pudi Puang Matua sia 
unnuleleanni tinde Pia lako mintu' to 
untayan kadila'bakanna Yerusalem. 

39 Tatonna mangkamo umpogau'i tu 
mintu'na tu natuntunna Sukaran alukNa 
Puang Matua, sulemi lako Galilea, lako 
tondokna siamo dio Nazaret. 

40 Sakapua-puanami tinde Pia samatoto'- 
toto'Na sia Naponnoi kakinaan sia tae' 
natore pa'kamaseanNa Puang Matua 
lako. 

Puang Yesu lan banuanNa 
Puang Matua, tonna bitti'pa 


2:41-52 
41 Dilambi'oi taun maleoi tu indo’ 
ambe'Na lako Yerusalem, ke allo Pasa. 
42 Tatonna sangpulo duamo taunna 
dadinNa tu Yesu, ke'de'mi male sola 
tallui lako Yerusalem, susitu biasanna 
alukna allo kapua: 
43 jatonna mangkamo umpalendu' 
nasangi dio tu alukna allo iato, tonna 
matangnga lalanmo sule, tinampemi tu 
Yesu dio Yerusalem, apa tae" naissanni 
to matuanNa. 
44 Apa belanna sae lan penaanna, kumua 
umbai malemo situru' to nasiban, male 
bangmi ma'angge lingkan sangallo, 
nadaka'i lan lu alla'na sangmanena sia 
sitanda-tandanna. 
45Jatonna tae'mo natiro, sulemi lako 
Yerusalem, la lao undakaT. 
46 Jatonna ma'tallung allomo, pakalan 
nakabu'tul lan banuanNa Puang Matua 
unno'ko' lan tangnga-tangngana mintu' 
pandita, marassan umperangii kadanna 
sia mekutana-tana lako. 

47 Mintu'na tu tau urrangii tu kadanNa 
Puang Yesu, nakamangngai nasang tu 
kamanaranganNa sia mintu' pebalinNa. 
48 Jatonna tiromi indo'Na sola ambe'Na, 
tibaliangmi ara'na, nakuami tu indo'Na 
lako: E anakku, ma'apari Mupasusirakan 
to? Selang tongan penaangku sola 
ambe'Mu undaka Ko. 

49 Nakuami Yesu lako: Ma'apari ammi 
daka'Ra'? 

Tae'raka miisan, kumua jatu Aku tae" 
Kutang lan banuanNa Ambe'Ku? 

50 Tae'mi natandai Maria sola Yusuf 
battuananna to kada mangka Napokada 
lako. 

51 Malemi sule sola, Nasae lako Nazaret, 
mengkaola bang lako indo'Na sia 
ambe'Na. Apa iatu indo'Na napalan bang 
penaanna tu mintu'na kada iato. 

52 Sakerangngan-rangngannami 
kamanaranganNa tu Puang Yesu sia 
kakapuanNa situru' pa'poraianNa Puang 
Matua sia tolino. 

Pengkaranganna Yohanes 


3:1-6 
Mat. 3:1-12: Mark. 1:1-8: Yoh. 1:6-8 


1 Tatonna ma'taun sangpulo limamo 
tu kadatuanna datu kapua Tiberius 
tonna Pontius Pilatus to maraa dio 
Yudea, na Herodes datu dio Galilea, na 
Filipus siulu'na, datu dio Iturea sia lan 
parenta Trakhonitis, na Lisanias datu dio 
Abilene: 
2 tonna Hanas sola Kayafas Tominaa 
Kapua, narampoimi kadanNa Puang 
Matua tu Yohanes, anakna Zakharia, dio 
padang pangallaran. 
3Saemi Yohanes lako lili'na salu Yordan, 
umpa'pangadaran kadidioran tanda 
pengkatobaran, tu napotete kadipa'deian 
kasalan, 
4susi tu lan sura' pa'parundena nabi 
Yesaya, kumua: 
Den gamaranna tau metamba- 
tamba dio padang pangallaran: 
Pasakka'mi tu batattaNa Puang, 
ranteimi tu lalanNa! 

> Mintu'na lombok la dibumbun sia 
mintu'na tanete na buttu-buttu la 
dirantei, 

sia iatu ma'lekko-lekkona la 
dipakalolo, 

sia iatu tang marantena la dirantei, 
6 sia mintu'na ma'rupa tau la untiro 
kasalamaran dio mai Puang Matua. 


Pangadaranna Yohanes 


3:7-9 
7 Nakuami lako to buda, tu to 
sangsunammo la nadio': E bati’ 
ula” rame, mindara umpatudukomi 
umpallaian kalemi dio mai kasengkean 
la sae undinna? 
8 Tamoto dadi pasombomi tu bua 
sitinayanna katobaran sia da mikua lan 
penaammi kumua: Abraham kami tu 
ambe'ki belanna kukua lako kalemi, 
kumua iatu Puang Matua matoto' 
umpadadianni anak Abraham te mai 
batu. 
9 Nakampai bangmo uase tu garonto' 
kayu: iamoto umba-umba tu kayu tang 
membua melo dilelleng nadibuang tama 
api. 

Pebalinna Yohanes 


3:10-14 
10 Mekutanami tu to buda lako nakua: 
lake susito, apa tu sipatu la kipogau'? 
11 Nakuami mebali lako: Minda tu 
unnampui bayu da'dua, benni misa” tu 
tang unnampuinna bayu, sia iatu to 
ma'kinallo, la susi dukato. 
12 Saemi tu passima la morai didio', 
nama'kada nakua lako: O guru! apara tu 
sipatu la kipogau'? 
13 Nakuami Yohanes lako: Da mipala'bii 
mipalaku tu mangkanna disuangkomi. 
14 Dennomi surodadu mekutana lako, 
nakua: Na jatu kami, apara tu la 
kipogau'? Nakuami lako: 
Moi misa' tau da mipakario-rioi, sia da 
mialai apanna tau sia pasilasan bangmi 
tu gadimmi. 


Kadanna Yohanes diona tu Kristus 


3:15-18 
15 Tatu to buda ma'peagi bang, nasanga- 


sanga lan penaanna tu diona Yohanes 
kumua: ba'tu tang iapa te tu Mesias. 

16 Mebalimi Yohanes lako mintu' tau, 
nakua: Tonganna kudio'komi uai, apa 

la sae pole undinna tu To ondong 

la kuasanNa na aku, moi ulang lapik 
lentekNa tang sipatu dukana' la umbukai. 
Iamo la undio'komi Penaa Masallo' sia 
api. 

17 Diomo Natoe tu barangNa, la 
Napemata'pii tu panglullu'Na anNa 
rampunni tama pa'pannian tu malapu'na, 
apa iatu langkona sola ongkanna la pura 
Naballa api tang pa'de-pa'de. 

18 Ba'tu pira-pirapa kada senga' 
naadaranni lako sia napangadaran tu 
Kareba kaparannuan lako to buda. 


Yohanes ditarungku 


3:19-20 
Mat. 14:3; Mark. 6:18 


19 Apa iatu Herodes datu sangtepona 
tondok, tonna mangkamo Yohanes 
umpakilalai tu diona Herodias, 
bainena siulu'na, sia belanna mintu'na 
kakadakean napogau' Herodes, 

20 naranganni pissanoi tu kakadakean 
late napogau' untarungku Yohanes lan 
pa'tarungkuan. 

Puang Yesu didio' 


3:21-22 
Mat. 3:13-17, Mark. 1:9-11, Yoh. 1:32 


21 Den pissan tonna popedio' nasang 
kalena tu tau, Yesu didio' duka, 
marassanmo massambayang, 
natibungka' tu langi’. 

22 Pakalan Nasonglo' tu Penaa Masallo' 
dao mai langi' lako Kalena mempaan 
susi bu'ku', anna sae tu gamara dao mai 
langi” ma'kada kumua: Kamumo Anak 
Pa'kaboro'Ku: dio dukamo Kalemi nanii 
kasendeangKu. 


Ossoranna Puang Yesu dio mai Daud 


3:23-38 
Mat. 1:1-17 


231atu Yesu tonna randukmo 
ma'pangada', agi-agi tallungpulomo 
taunNa, nasangami tau, iamo anakna 
Yusuf, anakna Eli, 

24 anakna Matat, anakna Lewi, anakna 
Malkhi, anakna Yanai, anakna Yusuf; 

25 anakna Matica, anakna Amos, anakna 
Nahum, anakna Hesli, anakna Nagai; 

26 anakna Maat, anakna Matica, anakna 
Semei, anakna Yosekh, anakna Yoda; 

27 anakna Yohanan, anakna Resa, anakna 
Zerubabel, anakna Sealtiel, anakna Neri; 
28 anakna Malkhi, anakna Adi, anakna 
Kosam, anakna Elmadam, anakna Er; 

29 anakna Yesua, anakna Eliezer, anakna 
Yorim, anakna Matat, anakna Lewi; 

30 anakna Simeon, anakna Yehuda, 
anakna Yusuf, anakna Yonam, anakna 
Elyakim; 

31 anakna Melea, anakna Mina, anakna 
Matata, anakna Natan, anakna Daud; 

32 anakna Isai, anakna Obed, anakna 
Boas, anakna Salmon, anakna Nahason; 
33 anakna Aminadab, anakna Admin, 
anakna Arni, anakna Hezron, anakna 
Peres, anakna Yehuda; 

34 anakna Yakub, anakna Ishak, anakna 
Abraham, anakna Terah, anakna Nahor; 
35 anakna Serug, anakna Rehu, anakna 
Peleg, anakna Eber, anakna Salmon; 

36 anakna Kenan, anakna Arpakhsad, 
anakna Sem, anakna Nuh, anakna 
Lamekh, 

37 anakna Metusalah, anakna Henokh, 
anakna Yared, anakna Mahalaleel, 
anakna Kenan; 

38 anakna Enos, anakna Set, anakna 
Adam, anakNa Puang Matua. 


Puang Yesu na roso deata bulituk 


4:1-13 
Mat. 4:1-11, Mark. 1:12-13 


1 Naponnoi Penaa Masallo' tu Yesu 
sule dio mai salu Yordan, Nabaal 
Penaa lako padang pangallaran. 
2 Narosomi deata bulituk patangpulo 
allona. Iato lan mintu'na allo iato tae" 
bang apa Nakande. Iatonna lendu'mo tu 
allo iato mane tangdiarri. 
3 Nakuami deata bulituk lako: Iake 
AnakNaKomi Puang Matua, suai te batu 
mendadi roti. 
4Mebali Yesu lako Nakua: Lan Sura'Na 
Puang Matua nakua: Iatu tau tae' na 
kande manna napotuo. 
> Nasolammi deata bulituk langngan 
madona, napatiroanni lako tu mintu' 
parenta lan te lino, sattu’. 
6 Nakuami deata bulituk lako: Iate mintu’ 
parenta iate sola mintu' kamala'biranna 
la kuben nasangKomi, belanna 
mangkamo disorong lako kaleku, dadi 
ma'din kuben minda-minda kuporai. 

7 Tamoto, iake Mipenombaina', manassa 
Kamu nasangmo puangna. 

8 Mebali Yesu lako Nakua: Lan Sura'Na 
Puang Matua nakua: La menombako lako 
Puang Kapenombammu sia Ia mammo 
mupekapuangi. 

9 Nasolammi deata bulituk tu Yesu lako 
Yerusalem, napabendanNi dao bubungan 
Banua Kabusungan, namane kumua 
lako: lake AnakNaKomi Puang Matua, 
tobangangKomi Kalemi indete rokko, 

10 helanna lan Sura'Na Puang Matua 
nakua: La Nasuangko tu malaeka'Na 
nakarimmanniko: 

11 sja natimangko da natitampa' 
lentekmu lako batu. 

12 Mebalimi Yesu lako Nakua: Den Ian 
Sura'Na Puang Matua nakua: Da mutoba 
Puang Kapenombammu. 

13 Tatonna mangkamo ussundunni deata 
bulituk tu mintu' pangrosona, soro'mi dio 
mai tingayoNa Yesu ba'tu sangapa-apa. 

Puang Yesu sule lako Galilea 


4:14-15 
Mat. 4:12-17, Mark. 1:14-15 


14 Napasulemi kamatotoranNa Penaa 
Masallo' tu Yesu lako Galilea: lelemi 
karebanNa dio mintu' lili'na tondok iato. 
15 Mangada'imi lan banua 
pa'kombonganna tau, pada napudi- 
pudimi tu Yesu. 


Puang Yesu disuale lan 
mai tondok Nazaret 


4:16-30 
Mat. 13:53-58, Mark. 6:1-6 


16 Rampomi tu Yesu lako Nazaret, tu 
Nanii lobo’; iatonna allo katorroammo 
malemi tama banua pa'kombongan, 
susitu biasanNa, Nake'de' la umbasa 
sura". 
17 Nabenmi tau lako tu sura'na nabi 
Yesaya, Nabungka'mi, Naappa' mi tu 
dininna ussura'i lan: 
18 Den Penaa Masallo'Na Puang 
Matua lan Kaleku, 

Belanna mangkaMo' Nabolloi minna’ 

la umpa'pangadaran Kareba melo 

lako to kalala”: 

19 sia NasuaNa', la umpa'peissanan 

kadirampanan lako to dipali”, 

sia pakita lako to buta, 

la ullussuran to dirampa, 

la umpa'peissanan taun la 

Nanii Puang Matua umpabu'tu 

kamarampasanNa. 
20Tatonna lulunmi tu sura’, Napasulemi 
lako to ungkampai banua pa'kombongan, 
Namane unno'ko', mintu'na mata lan 
banua pa'kombongan iato mentiro 
nasang lako Yesu. 
21 Naparandukmi ma'kada lako tau, 
Nakua: Iate allo iate malambi'mo allu'na 
te kada iate lan mai Sura" rampo tama 
talingammi. 
22 Natonganan nasangmi tau tu kadanNa 
sia napomangnga tu kada sun dio 
pudukNa umpabu'tu kapaimanan, 
nakuami tu tau: tang anaknaraka Yusuf 
te? 
23 Nakuami Yesu lako: Inang la mikua 
ungkuanNa' te ponto bannang iate: E! 
to ma'dampi, pamalekei dolo tu Kalemi: 

iatu kiranginna dadimo dio Kapernaum, 
pogau' dukami susito indete tondokMi. 
24 Nakuami Yesu: Apa tonganna tongan 
Kukua mati': Tae' misa' nabi diporai lan 
tondokna. 

25 Apa Kukua tongan lako kalemi, 
kumua: Iatonna Elia, tonna titutu' langi' 
tallung taun annan bulanna, anna ra'pak 
padang lan mintu' tondok; iatonna iato 
buda baine balu dio tondok Israel. 

26 Apa moi misa' tu baine balu iato tae' 
bangra dinii ussua Elia, sangadi lako 
Sarfat, misa' tondok lan parenta Sidon, 
lako misa' baine balu. 

27 Ta duka tonna nabi Elisa buda to Israel 
golenan natae' bangra misa' dipamaleke 
sangadinna Naaman to Siria. 

28 latonna rangimi mintu’ to lan banua 
pa'kombongan tu kada susito, ponno 
nasangmi kasengkean diong tambukna. 
29 Pakalan nasangke'deran nasualei 

sun lan mai tondokna tu Yesu, 
nasurrunni lako kadakean dao tanete, 
tu dinii umbangun tondokna, la morai 
umpembuanganNi dao mai. 

30 Apa Naruang tangnga bang tu tau 
Namale. 

Puang Yesu lan banua 
pa'kombongan dio 
tondok Kapernaum 


4:31-37 
Mark. 1:21-28 


31 Solo'mi rokko Kapernaum, tondok dio 
Galilea, naada'i tu tau dio lu, ke allo 
katorroan. 

32 Napotiramban nasangmi penaanna 
tau tu pangadaranNa, belanna matoto’ 
tongan tu kadanNa. 

33 Denmi lan banua pa'kombongan misa' 
tau nataba deata masussuk, melalla-lalla 
nakua: 

34 Popa'elo'nakan kami, la siapariki' 

e Yesu, to Nazaret! SaeroKomika la 
ussanggangkan? Kuissan sia kumua 
mindaraKomi, iamora To masallo' lu dio 
mai Puang Matua. 

35 Nasarabaimi Yesu, Nakua: ma'loko- 
lokoko, pallaiko dio mai kalena. 
Nasongkammi deata masussuk tinde tau 
lan tangnga-tangngana tau, namane sun 
lan mai, tae' bangra napatumba-tumbai. 
36 Mangnga-mangnga nasangmi tu tau, 
anna sipa'kada-kada, nakua: Kada apa 

maro' ia te? Anna kuasa Ia sia matoto' 
umparentai tu deata masussuk namallai! 
37 Tirandami tu karebanNa lako mintu' 
lili na tondok iato. 


Matusanna baine Simon dipamaleke 


4:38-41 
38 Ke'de'mi tu Yesu Nasun lan mai banua 
pa'kombongan, Namale tama banuanna 
Simon. Iatu matusanna baine Simon 
nasanta' lalla’. 
Napeta'dan tulungmi tau lako Yesu. 
39 Bendanmi tu Yesu dio to' ulunna, 
Nagagai tu lalla'na namallai lan 
mai kalena tu lalla' nata'pa millik, 
naparakanni kande. 
40Tatonna lambunmo allo, nabaami 
tau lako Yesu tu mintu' to masakinna, 
ma'rupa-rupa tu sakinna, Naremme' 
simisa'mi limanNa, Napamalekei. 
41 Buda tau nanii sun deata masussuk 
melalla-lalla lan mai kalena, nakua: 
Kamumo tu AnakNa Puang Matua. 
Nata'tanmi, tang Natangga' ma'kada, 
belanna natandaimo, kumua inang 
iamotu Mesias. 

Puang Yesu ke'de' dio mai 
tondok Kapernaum 


4:42-44 
42 Tatonna masiangmo, sunmi tu Yesu 
male lako to” kasalanna, nadaka'mi to 
buda namale umpellambi'i, la morai 
umpatorrol tu Yesu, kumua da Natampei. 
43 Apa nakua Yesu lako: Tae” nama'din 
tang Kupa'peissanan duka tu Kareba 
melo, diona ParentaNa Puang Matua lako 
tondok senga’, iari patunna to angKu 
disua. 
44 Mangada'imi lan banua pa'kombongan 
dio lu tondok Yudea. 


Tanda mangnga diona kaunnalanna 
bale Simon. Bunga'na 
Puang Yesu untambai tu 
anak gurunNa undi urrundu'T 


5:1-11 
Mat. 4:18-22: Mark. 1:16-20 
1 Den pissan nasisuang-suang tu tau 
lako Yesu, la umperangii kadanNa 
Puang Matua, tonna bendan dio randan 
tasik Genesaret. 

2 Natiromi tu lembang da'dua dio to' 
randan tasik apa sunmo tu to ma'dalla' 
lan mai, marassanmo umbasei dalla'na. 
3Malemi tu Yesu tama tinde lembang 
misa’, tu lembangna Simon, 
Napopeturrunni sidi' dio mai to' 
karangkeanna, Namane unno'ko' tu Yesu 
Naada'i tu to buda dao mai lembang. 
4Tatonna upu'mo mangada'i, Nakuami 
lako Simon: Tokonni te lembang tama 
malikunna, ammi ma'dalla' miala bale. 

> Nakuami Simon mebali: O Puang, 
sangmai' situ'turangkan bongi mara' 
takkanni, tae” bang kiala misa, apa 
belanna Kamu kumua, dadi la kiparokko 
bang tu dalla’. 

6 Jatonna buangmi, naluangmi tu bale 
lendu' budanna, sidi'mora naserek tu 
dalla'na. 

7 Naka'bi'-ka'bi' bangmi tu solana tu 
lanna lembang misa' rampe lakona 

to' karangkeanna, kumua anna sae 
untundui: saemi naponnoi tu lembang 
da'dua sidi'mora natallan. 

8 Jatonna tiromi Simon Petrus tu iannato, 
lumbangmi rokko to' guntu'Na Yesu, 
nakua: O Puang, toyang-toyangKomi 

dio mai kaleku, belanna aku te to 
kasalanna'! 

9 Belanna tiramban tu penaanna sola 
mintu' to nasolan, tu diona kaunnalanna 
bale pada to: 

10 susi dukato tu anakna Zebedeus sola 
duai Yakobus na Yohanes nasiban Simon. 
Nakuami Yesu lako Simon: Da 
mumataku' belanna randuk te totemo 
mudadi pa'dalla' tau. 

11 Tgtonna patu'tunmi tu lembangna lako 
to' karangkeanna, natampe nasangmi 
namale urrundu' Yesu. 


To golenan dipamaleke 


5:12-16 
Mat. 8:1-4, Mark. 1:40-45 


12 Tonna lan misa” tondok, denmi misa’ 
tau dio nasanta' golen. Iatonna tiromi 
tu Yesu lumbangmi rokko padang 
namengkamase-mase lako, nakua: 

O Puang! iake Miporai manassa 
kuasaKomi umpamalekena'! 

13 Nasoronganni Yesu lako tu 

limanNa, Nakaka'i, Nakua: Kuporai 

la malekemoko! Ta'pa mondo bangsiami 
tu golenna. 

14 Ma'pakare'nami Yesu lako, Nakua: Da 
mupokada lenni moi lako misa' duka 
tau, sangadinna maleko umpa'pekitanan 
kalemu lako tominaa sia pemalaranni tu 
pemala' belanna kamalekeammu susitu 
napa'peannan Musa, tu la mendadi tanda 
lako tu tau. 

15 Apa satiseno-senona loo tu karebanNa, 
sia tae” ka'tunna tu tau ponno sae 
umperangii sia kumua anNa pamalekei. 
16 Apa merrabunan tu Yesu male lako to' 
kasalanna Namassambayang dio. 


To kupi' dipamalolo 


5:17-26 
Mat. 9:1-8, Mark. 2:1-12 


17 Dikua den sangallo mukkunmo 
mangada'i, naden ba'tu pira to Farisi 
unno'ko' dio sia pandita Sukaran aluk, tu 
pantan sae dio mai mintu' tondok Galilea 
sia Yudea, sia dio mai Yerusalem, sia 
kamatotoranNa Puang Matua dio ren, 
anNa matoto' Yesu umpamalekei tu tau. 
18 Denmi tau umbaa misa” to kupi’, 
mamma' diong ampa'na, undaka'mi 
lalan la morai umbaai tama, la napatorro 
dio tingayoNa Yesu. 

19 Apa belanna tae' nabelai urreke' Yesu 
tu belanna to buda, kendekmi langngan 
bubungan nabungka'i narorro'i sola 
ampa'na rokko tangnga-tangngana tau 
dio tingayoNa Yesu. 

20 Tatonna tiromi tu kapatongananna 
tinde tau, Nakuami lako: E tau! 
dipa'deimo tu kasalammu. 

21 Mintu'na pandita Sura' sia to Farisi 
naparandukmo ma'tangnga'-tangnga' sia 
ma'kada kumua: To apara Ia te ma'kada 
solang bang? Minda pole" tu la umpa'dei 
kasalan, sangadinna Puang Matua? 
22Tatonna issanmi Yesu tu 
pa'tangngaranmna tinde tau sola nasang, 
Nakuami: Apara mitangnga'-tangnga' 
lan penaammi? 

23 Jmbannara maraa, dikuaraka: 
Dipa'dei'mo tu kasalammu, ba'tu 
dikuaraka: Millikmoko muma'lingka? 

24 Apa dikua ammi issanni, kumua kuasa 
tu Anak rampan dilino umpa'dei kasalan 
lan lino, Nakuami lako tu to kupi’: Kukua 
ungkuangko: Millikko alai tu ampa'mu, 
musule lako banuammu! 

25 Ta'pa millik bangsiami dio tingayona 
mintu' tau naalai tu ampa'na, tu nanii 

mamma' diong, nasule lako banuanna, 
sia umpudi-pudi sanganNa Puang Matua. 
26 Tiramban nasangmi penaanna tu 

tau iato mai sia umpakaraya Puang 
Matua sia nakabu' kamatakuran, nakua: 
late allo iate tatiromo tu penggauran 
kalle-kallean. 


Lewi Natambai Puang 
Yesu undi urrundu'I 


5:27-32 
Mat 9:9-13: Mark. 2:13-17 


27 Undinna sunmi tu Yesu, Natiromi tu 
passima misa' disanga Lewi unno'ko' 
dio to' passiman, Nakuami lako: Undiko 
urrundu Na" 

28 Natampe nasangmi tu 
pengkaranganna, nake'de' male 
urrundu' Yesu. 

29 Natoratumi Lewi tu Yesu umpogau' 
pa'maruasan kapua lan banuanna, buda 
passima sirampun dio sia tau senga' 
kumande ma'talimbungan sola. 

30 Tatu to Farisi sia pandita Sura’ 
situmberu'-beru', nakua lako anak 
gurunNa: Ma'apari ammi kumandera sia 

mangiru' sola passima sia to kadake 
gau'na? 

31 Mebalimi Yesu, Nakua: Tae' naanga'i 
to maleke tu to ma'dampi, sangadinna 
to masakiri. 

32 Tae'ra Kusae la untambai to malambu", 
sangadinna to kasalan, denoupa' 
namengkatoba'. 


Kapa'puasan 


5:33-39 
Mat. 9:14-17, Mark. 2:18-22 


33 Nakuami tu tau lako: Anak gurunna 
ia Yohanes pembuda ma'puasa sia tae' 
nasalai tu kapassambayangan, susi 
dukato tu mintu' anak gurunna to Farisi, 
anna anak gurumMi kamu kumandeora 
sia mangiru'. 

34 Nakuami Yesu lako tau iato: Ma'apai 
mila ussuai tu to pasolan la ma'puasa, 
ke sisolapi to diparampo? 

35 Apa la sae tu allona, to ke dialami dio 
mai kalena tu to diparampo, iamo pole' 
to namane ma'puasa. 

36 Napokadan duka misa' pa'pasusian 
lako tu tau, Nakua: Tae' ia tau misa' 

la usserekki sangserek dio mai sambu' 

ba'ru napa'tampiranni sambu' malusa, 
apa iake napasusi tau to, naserek 
pissanmi panampi' ba'ru tu sambu' 
malusa sia iatu panampi' ba'ru tang 
sitama sambu' malusa. 

37 Sia moi misa’ tau tae” duka umpatama 
uai anggoro' baru tama kiriba’ malusa, 
apa iake napasusi tau to, inang la 
napopema'tu anggoro' ba'ru tu kiriba' 
natibollo sia sanggang tu kiriba': 

38 sangadinna iatu anggoro' ba'ru sipatu 
dipatama kiriba' ba'ru. 

39Moi misa' tau tae' duka, ke 
mangkai unniru' anggoro' masai, nala 
ungkamoraiopa ba'runna, belanna 
nakua: Melo ia tu masainna. 


Puang Yesu puangna allo katorroan 


6:1-5 
Mat. 12:1-8, Mark. 2:23-28 


1 Den pissan tonna allo katorroan, 

malemi tu Yesu ullendu'i to’ pa'lak 
gandung, sangiammi tu anak gurunNa 
ungkalette'i tu gandung, nasisikki 
sisangbulii lan limanna, nakandei. 

2 Nakuami ba'tu pira-pira to Farisi: 

Apa kamu mipogau'? - tae’ nama'din 
dipogau' keallo katorroan! 

3 Mebalimi Yesu lako tau iato mai, Nakua: 
Tae'paraka ammi basai te, tu napogau' 
Daud tonna tangdia' sia iatu to nasiban. 
4Ma'apai natama banuanNa Puang 
Matua, anna alai tu roti dipennoloan, 
nakandei sia naben duka tu to nasiban, 
tu pemalinna dikande, sangadinna to 
minaa manna ia? 

> Nakuami Yesu lako: Iatu Anak rampan 
dilino, Iamo puangna allo katorroan. 


To kope limanna dipamatoto' 


6:6-11 
Mat. 12:9-14: Mark. 3:1-6 


6 Den pole'omi pissan tonna allo 
katorroan, mentamami tu Yesu tama 
banua pa'kombongan, anNa mangada'i: 
denmi misa' tau lan kope lima kananna. 
7 Īatu pandita Sura” sola to Farisi 
napenniroi bang tu Yesu, kumua ba'tu la 
umpamalekei tau ke allo katorroan, na 
ia nanii unnala pellesean umpasalai. 

8 Apa natandai Yesu tu lalan penaanna 
tinde tau, Nakuami ungkuanni tu to kope 

limanna: Ke'de'ko ammu bendan lan 
tangnga! Ke'de'mi nabendan. 

9 Namangka to Nakuami Yesu lako tau 
iato mai: La mekutanaNa' mati': Umbara 
sipatu ke allo katorroan, umpogau'raka 
melona, ba'tu umpogau'raka 
kadakena, ungkarimmanniraka tau 
ba'tu ussanggangiraka tau? 

10 Napaleleimi matanNa lao tu mintu'na 
tau, namane kumua lako tinde tau: 
Angka'i tu limammu! 

Naangka'mi namatoto' tu limanna. 

11 Nakabu'-kabu'mi ara'na sola nasang 
sia sipa 'kada-kada umpokadai tu la 
nagauran Yesu. 


Puang Yesu umpilei anak 
gurunNa sangpulo dua 


6:12-16 
Mark. 3:13-19 


12 Den pissan tonna iato sunmi 

tu Yesu male lako misa" tanete la 
massambayang. Iato bongi iato, 
situ'turan bang Ia bongi massambayang 
langngan Puang Matua. 

13 Tatonna masiangmo, Nakambaroimi tu 
anak gurunNa, Napilei sangpulo dua lan 
mai, Nasangai rasulu’. 

14 Tamotu Simon, tu diganti Petrus, na 
siulu'na, disanga Andreas, sia Yakobus, 
sia Yohanes, Filipus, 

15 ha Bartolomeus, sia Matius na Tomas, 
na Yakobus, anakna Alfeus, na Simon, 
iamo disanga Zelot 

16 sia Yudas anakna Yakobus na Yudas 
Iskariot, tu mangka umpa'peturoan 
Yesu. 


Bungkaran kadanNa Puang Yesu, 
tonna mangada'i dao buntu 


6:17-19 
Mat. 4:25-5:1, Mark. 3:7-12 


17 Mengkalaomi tu Yesu sola tau iato, 
natorro dio marantena, den pole'omi 
kasirampunanna anak gurunNa sia tang 
pada budanna tau sae dio mai tondok 
Yudea sia dio mai tondok Yerusalem sia 
18 dio mai biring tasik Tirus na Sidon, la 
morai umperangii kadanNa sia kumua 
anNa pamalekei dio mai sakinna na iatu 
to nataba deata masussuk, napamaleke 
duka: 

19 Undaka' nasangmi lalan tu to buda la 
morai ussapui, belanna den sun lan mai 
Kalena tu kamatotoran Naumpamaleke 
mintu' tau. 


PangadaranNa Puang Yesu diona 
tau maupa' sia diona tau upu'allona 


6:20-26 
20 Mentiromi lako anak gurunNa, 
Namane ma'kada kumua: 
Maupa'komi tu kalala'na, belanna 
umpoparentakomi ParentaNa Puang 
Matua. 
21 Maupa'komi tu tangdia'na totemo, 
belanna la dipedia'ikomi. 
Maupa'komi tu tumangi'na totemo, 
belanna la metaakomi undinna. 
22 Maupa'komi, ke nakabiri'komi tau, 
sia ke nasarakkikomi sia nasayukomi 
sia nakanoka tu sangammi butung 
napopepayu belanna Anak rampan 
dilino. 
23Jake allo iato, laparannu 
penaammi sia ma'tentenkomi, 
belanna kapua tongan tu serongmi 
lan suruga, apa susimoto tu 

napogau' nene' to dolona lako 
mintu' nabi. 

24 Apa upu’ allomi, e to sugi’, belanna 
mialamo tu kamanamanammi. 

25 Upu' allomi, e to liu dia, belanna 
la tangdia'komi. 

Upu' allomi, e to metaa totemo, 
belanna la mekaindo' lenkomi 
tumangi. 

26 Upu' allomi, ke mintu'i tau 
umpokada meloi tu gau'mi, apa 
susimoto tu napogau' nene' to 
dolona lako mintu' nabi buttok. 


AnakNa Puang Patodoranna 


6:27-38 
27 Apa den kadangKu mati’, tu 
ma'peranginna: Ala masei tu 
ualimmi: pogau'komi melona lako 
to ungkabiri'komi: 
28 palakuanni kamarampasan tu to 
unggataikomi: passambayanganni tu to 
umpakario-riokomi. 
29 Sia iatu tau ussala'pa popomu, 
patadoan pissanni tu sangbalinna sia 
iatu tau unnalaiko sambu'mu, da duka 
mugagai unnalai tu bayummu. 

30 Benni minda-minda malaku lako 
kalemu, sia iatu tau unnala apa- 
apammu, da mupalakui sule. 

31 Susitu miporainna la napogau' tau lako 
kalemi, susi dukato la mipogau' lako. 

32 Take ungkamaseikomi tau mamase 
lako kalemi, kameloan apara rampo 
lako kalemi? Moi to kadake gau'na 
ungkamasei dukato mamase lako 
kalena. 

33 Sia iake umpogau'komi penggauran 
melo lako tau ma'gau' melo lako kalemi, 
kameloan apara rampo lako kalemi? 
Belanna to kadake gau'na umpogau' 
dukai susito. 

34 Take umpaindannikomi to misanga Ia 
umpasulean siakomi, kameloan apara 
rampo lako kalemi? Belanna to kadake 
gau'na umpaindanni sia padanna to 
kadake gau'na, anna alai sule pada tu 
napaindananni. 

35 Sangadinna la miala mase tu to 
unna'tangkomi, pogau'komi kameloan, 
da mititumbui umpaindanni solami, 
nakapua tu serongmi, anna anakkomi 
Puang Patodoranna, belanna, Ia 
ungkasokanni to tang ma'kurre 
sumanga' lako Kalena sia to masua-sua. 

36 JTamoto dadi mamasekomi, susi 
Ambe'mi sumpu mamase. 

37 Da mipasala tau, manassa tae' mila 
dipasala, da mima'paro'pokki pangra'ta', 
manassa tae' mila diparo'pokki 
pangra'ta. Rampananni, manassa la 
dirampanangkomi. 

38 Benni, manassa la diben dukakomi. 
Misa” sukaran melo tongan ditemme' 
rokko nadirodo sama'toppo'na, la 
diparokko riammi, belanna iatu 
sukaran mipassukaran tau, ia duka la 
dipassukarangkomi! 


Diona guru sia to digurui 


6:39-40 
39 Napokadammi misa” pa'pasusian lako 
tu tau Nakua: Ma'dinraka tu to buta 
ullalan to buta? Tae'raka nala tobang 
sola duai rokko garuang? 
40 Tatu to digurui tae” nalosong na iatu 
gurunna, apa minda-minda tu sundun 
peladaranna, iamoto tu la pada-pada 
gurunna. 

PangadaranNa Puang Yesu diona 
apa sun lan mai batu ba'tangta 


6:41-46 
41 Ma'apai ammu kitai tu bulisak 
lan matanna siulu'mu, anna kayu 
sangbatang lan matammu tae' 
musa'dingi? 
42 Ma'apari ammu la kumuara lako 
siulu'mu: E sangmuane! Da'ito angku 
alai tu bulisak lan mai matammu, anna 
iko kalena nanii kayu sangbatang lan 
matammu? E belo puduk, alai dolo tu 
kayu sangbatang lan mai matammu, 
namane masero mukita unnalai tu 
bulisak lan mai matanna siulu'mu. 
43 Belanna tae’ tu kayu melo umpasun 
bua kadake, sia tae' duka tu kayu kadake 
umpasun bua melo. 
44 Apa mintu'na kayu buanna dinii 
untandai. Belanna tae' naala tau bua ara 
dio mai oto" duri ba'tu dio mai oto" ada 
tae" naala tau bua anggoro'. 
“> Tatu to melo penaanna, umpasun 
siami melona dio mai anggenna melona 
lan lu batu ba'tangna, na iatu to kadake 
penaanna, umpasun siami kadakena 

dio mai anggenna kadakena lan lu batu 
ba'tangna. Belanna kala'biammira diong 
penaa anna sun dio puduk. 

46 Ma'apai ammi ma'puang-puang 
untambaiNa', anna tae" mipogau'i susitu 
Kupokadanna? 


Banua dipadao batu lappa' sia 
banua dipadao to' bungin 


6:47-7:1 
47 Minda-minda tu sae lako Kaleku, 
naperangii tu kadangKu, anna turu'i 
manassa la Kupakitangkomi tu 
dipapadanni. 
48 Iamo susi misa” to la umpabendan 
banua, nabo'bokki, napemandalanni, 
anna pellambi'i tu batu lappa' napannii 
parandanganna dao. latonna sae uai 
saba" untu'ba'i tu banua, tae" nabelai 
umberui, belanna ditiroan melona tu 
parandanganna. 
49 Apa iatu to umperangii natae' naturu'i, 
iamo butung to umpabendan banua dao 
to” bungin, natae" nadiparandanganni: 
nasae uai saba" untu'ba'i nasimpolo 
ro pok tu banua napura sanggang. 


LUKAS 7.1-6 51 


1 Tatonna upu'mo kadanna Yesu 
lako to buda, malemi tama tondok 
Kapernaum. 


Kamandang dio Kapernaum 


7:2-10 
Mat. 8:5-13 


2 Denmi misa” kaunanna kamandang 
ungkapalai saratu' surodadu, tang 
namasean penaa puangna, masaki, 
ma'edo'-edo' mannamo. 

3 Tatonna rangimi kamandang tu diona 
Yesu, nasuami tu pekaamberan to Yahudi 
male umpalakui, kumua anNa saepa 
undakaranni katuoan tu kaunanna. 
4Tatonna rampomo tu tau lako Yesu, 
mengkamoya-moya tonganmi, kumua: 
Sipatu la Mitulung, Puang, 

> belanna iate tau iate ungkamasei 
tongan solata sia iamo mangka 
unggaragangkan banua pa'kombongan. 
6 Malemi tu Yesu sola tinde tau. Iatonna 
tae'mora nasangapa mambelanna lako 
banuanna kamandang, nasuami tu 
sangmuanena untammui, nakua: 

Mimanggi'ora ussussai bang Kalemi, 
belanna aku te tang sipatuna' Milese 
pengkalaoangku, 

7 iamoto kusanga duka iatu kaleku tang 
sipatu la umpessitiroi Puang, sangadinna 
pokada bangmi sangbuku tu kada, 
manassa napomaleke kaunanku. 

8 Belanna aku te to diparentana', naden 
pole'o tu surodadu kuparenta, iake 
kukua ungkuanni tu misa': maleko, 
male: sia kukua lako tu misa'na: maleko 
mai, sae: sia iake kukua lako kaunanku: 
garagai te, nagaragai. 

?Tatonna rangimi Yesu te kada iate, 
mangngami, Namessaile ma'kada lako 
tu to buda undi unrrundu'I: Kukua 

lako kalemi: Moi dio to Israel tae' duka 
Kuappa' tu kapatonganan susi matoto'na 
te. 

10 Tatonna sulemo lako banua tu to disua, 
malekemo tinde kaunan nakarampoi. 


Anakna baine balu dio Nain 


7:11-17 
11 Tatonna undinna na iato, malemi Yesu 
lako misa' tondok disanga Nain, buda 

anak gurunNa Nasolan sia buda duka tau 
senga’. 

12 Tatonna reke'mi tu babangan tondok, 
denmi misa' to mate dio sun nabulle tau: 
iatu pia anak misa dio indo'na, baluomi 
tu indo'na: buda tau lan mai tondok sae 
unturu'. 

13]atonna tiromi Puang lako, 
mamasseng-massengmi untiroi, 
Nakuami lako: Damo mitumangi"! 

14 Nareke'mi lako, Natoei tu bulleanna 
natadang tu tau umbullei, Nakuami: E to 
mangura! Kukua mati” millikmoko! 

15 Malimbangunmi tinde to mate 
naunno'ko”, anna parandukki ma'kada- 
kada, Namane ussorongi lako indo'na. 
16 Tatu tau mintu’, saemi kamatakuranna, 
naumpakaraya Puang Matua, nakua: 
Misa' nabi kapua bendanmo lan tondokta, 
sia Natontongimo Puang Matua tu to 
Napilei. 

17 Tirandami karebanNa lako mintu’ 
tondok Yudea sia mintu’ lili'na. 

Pekutananna Yohanes 
diona Puang Yesu 


7:18-23 
18 Napokadami anak gurunna Yohanes 
lako Yohanes te mintu'na te. 
19 Natambaimi Yohanes tu anak gurunna 
da'dua, nasuai male lako Puang la 
umpokadai, kumua: Kamumoraka tu la 
sae ba'tu den poleraka to senga' misa' 
sipatu la kipeagi? 
20 Tatonna rampomo tinde tau lako 
Yesu, nakuami: Iate kami te nasuakanni 
Yohanes Pa'dio', umpellambi'iKomi, la 
umpekutananni, kumua: Kamumoraka 
tu la sae, ba'tu den poleraka to senga' 
misa' sipatu la kipeagi'? 
21 Tatonna attu iato, buda tau marassan 
Napamaleke Yesu, tu to narua 
ma'rupa-rupa saki sia to masaki tang 
dampi-dampian sia to nataba deata 
masussuk sia buda to buta Napapakita. 
22 Mebalimi Yesu lako, Nakua: 
Malemokomi, parampoanni Yohanes tu 
mintu'na mangka mitiro sia mirangi: To 
buta pakita, to kupi' lumingka malolo, to 
golenan dipamondo sia to taru parangi, 

to mate dipatuo sule, Kareba melo 
dipa'peissanan lako to kalala’. 

23 Dadi maupa' tu to tang 
umpomatana Na'. 


KadanNa Puang Yesu diona Yohanes 


7:24-28 
24 Tatonna malemo tu pesuanna Yohanes, 
Naparandukmi Yesu umpokadai lako 
to buda tu diona Yohanes, Nakua: 
Apara tu mangka loo mitiro lako Padang 
Pangallaran, tommi sun lan mai tondok? 
Tilleraka sanglolo nagoyak angin? 
25 Apara pale' tu mangka loo mitiro? Tau 
ma'pakean meloraka? Iatu to ma'pakean 
melo sia unnappa' mintu'na mammi'na, 
lan sia banuanna datu. 
26 Naapara pale' tu mangka loo mitiro? 
Misa'raka nabi? Tonganna Kukua lako 
kalemi, ondong ia na misa' nabi. 
27 Tamora te, tu disura' a'ganna, kumua: 
UssuaMo' pesuangKu undoloangKomi, La 
umpasakkarangKomi lalanMi dio oloMi. 
28 Kukua lako Kalemi: iatu mintu'na tau 
dadi dio mai baine tae' bangpa misa' 
duka tu mandu madaoan anna Yohanes 
Pa'dio' apa iatu bitti'na lan ParentaNa 

Puang Matua, iamotu mandu madaoan 
na ia. 


Diona tau unnaku kamaloloanNa 
Puang Matua sia tau untumpui tu 
Napondokanni Puang Matua 


7:29-35 

29 Tatu to buda tu urrangii tu kadanNa 
sia to passima natonganammo tu 
kamaloloanNa Puang Matua, belanna 
umpa'bengan kalena nadio' Yohanes. 
30 Apa iatu to Farisi sia pandita 
Sukaran aluk mangkamo natumpu tu 
Napondokanni Puang Matua, belanna 
noka nadio', 
31 Nakuami Puang: Apara la Kupasusianni 
te to totemo sia apara la dipapadanni? 
32 Manassa iamo susi pia'-pia” unno'ko' 
dio pasa” nasitamba-tamban, nakua 
(ma'londe): 

Mangkamokan 

umpa'gandangangkomi natae" 

bang miunnondo, 

Kimane umbating, natae” bang 

mitumangi'. 

33 Belanna sae Yohanes Pa'dio' natae' 
nakande roti sia unniru' anggoro' 
mikuami: Nataba deata bulituk. 

34 Saeomi Anak rampan dilino kumande 
sia mangiru', mikuaomi: Tiromi iti” to 
barak misa’ sia pa'anggoro', sangmanena 
passima sia to kadake gau'na. 

35 Apa iatu kakinaan natonganammo 
mintu' anakna. 


Diona misa' baine kadake 
gau'na lan banuanna Simon 


7:36-50 
36 Den misa' to Farisi untambai Yesu sae 
kumande ma'talimbungan sola: tamami 
lan banuanna to Farisi, Naunno'ko' 
kumande. 
37 Denmi misa' baine lan tondok iato, 
iamoto kadake gau'na, iatonna issanmi 
tu Yesu marassan unno'ko' kumande 
lan banuanna to Farisi, nabaami misa' 
tu tonde gori-gori pualam nanii minna' 
pandere' lan. 
38 Saemi dio boko'Na Yesu, narampo 
tumangi' diong to' lette'Na, sae lako 
napabonakki uai matanna tu lentekNa, 

napa'dii beluakna, naudungi tu lentekNa, 
namane umpalakoi tu minna’ pandere’. 
39 Tatonna tiroi to Farisi untoratu Yesu tu 
iannato, nakuami lan penaanna: lakenna 
la nabi te Tau iate, manassa Natandai, 
mindara, sia baine apara te, tu ussapui 
lako, belanna ia tinde baine to kadake 
gau'na! 

40 Mebalimi Yesu lako Nakua: E Simon! 
den kada sangbuku la Kupokadangkomi. 
Nakuami: Io, guru, pokadami. 

41 Nakuami Yesu: Den da'dua tau 
kaindanan lako misa” to umpa'peindanan 
doi, misa” kaindanan saratu’ ringgi' na 
misa” sangpulo. 

42 Belanna tae” bang apa dio la 
napamayaran, napamasero bangmi sola 
duai. Totemo pokadanNa': Umbannara 
tu tau sola duai, tu la mandu mamali" 
lako kalena? 

43 Nakuami Simon mebali: Kusanga, ia 
siamo tu budanna indanna. Nakuami 
Yesu lako: Tonganna tu passangammi. 
44 Messailemi lako baine iato Nama'kada 
lako Simon, kumua: Mitiroraka te baine? 
Aku te tamaNa' banuammi, natae' bang 
mibenNa' uai Kubasean lentekKu, apa 

late tau iate nabasei uai matanna tu 
lentekKu, napa'dii beluakna. 

45 Tae’ mibela unnudungNa' apa iate 
baine iate mane tama, natae' bangmo 
napaka'tui unnudung lentekKu. 

46 Sia tae” mipalangnganni minna” tu 
ulungKu, apa iate baine sae rokko 
lette'Ku napalakoi duka minna’ pandere'. 
47 Tamoto Kukua mati': Mintu'na sala- 
budanna dipa'dei nasangmo, belanna 
umpa'pekitanan buda kamamasean, 
apa minda-minda sidi'ri kadipa'deianna 
kasalanna, sidi' dukari kamamasean 
napa'pekitanan. 

48 Namane ma'kada lako tu baine: 
Dipa'deimo tu kasalammu. 

491atu mintu'na tau unno'ko' sola 
Yesu kumande, sipa'kada-kada kalena, 
nakua: Mindaraka Ia te Tau iate, nala 
umpa'deira kasalan? 

50 Nakuami Yesu lako tinde baine: 
Manassa kapatonganammumo 
umpatuoko, sule marampa'moko. 

Diona baine ungkaritutui Puang Yesu 


8:1-3 

lUndinnao to malemi tu Yesu 

ma'lele-lele lan lu mintu' tondok 
kapua sia tondok bitti, mangada'i sia 
umpalele Kareba-kaparannuan tu diona 
ParentaNa Puang Matua, na iatu anak 
gurunNa sangpulo dua male duka sola. 
2 Sia ba'tu pira-pira baine, tu 
malekenamo dio mai kanatabanna 
deata masussuk sia ma'rupa-rupa 
sakinna, iamotu Maria disanga 
Magdalena, pitumo deata masussuk 
soro' dio mai kalena, sia 
3Yohana, bainena Khuza, to manappa' 
lan banuanna datu Herodes sia Susana 
sia budapa tau senga, tu ungkaritutui 
umbenni apa-apanna. 


Pa'pasusian diona to mangambo' 


8:4-8 
4Tatonna buda tau sirampun to pantan 
sae umpengkaa'i dio mai mintu' kota, 
ma'kadami Yesu umpokada misa' 
pa'pasusian, Nakua: 

>Den misa” to mangambo' sun Ia 

male unnambo' bannena: marassanmo 
mangambo', denmi pira ta'pa rokko 
biring lalan, nasilessakki tau sia pura 
nakande manuk-manuk; 

6 sia den pira ta'pa rokko to' batu, natuo, 
apa malayu, belanna tae’ namasakka'. 

7 Den duka pira ta'pa tama tangnga to' 
duri: napada tuo duri, nataloi tu banne. 
8 Sia den pira tu ta'pa rokko to” padang 
lunak, iatu iannato tuo melo namembua 
manglokkon pessaratu'. Iatonna pokadai 
te, metambami tu Yesu nakua: Minda- 
minda tu ketalinga la ma'perangi, 
nama'perangi! 


Napokada Puang Yesu tu patunna 
nanii umpake pa'pasusian 


8:9-10 
9 Napekutanammi anak gurunNa: Apara 
battuananna tu pa'pasusian iato? 
10 Nakuami Yesu: Iatu kamu dibenkomi 
pa'kamasean, unnissanni tu rasia diona 
ParentaNa Puang Matua, apa iatu tau 
senga' diben pa'pasusian, anna tang 
paan, ke natiroi sia tae' naissanni, ke 
narangii. 

Battuananna pa'pasusian 
diona to mangambo' 


8:11-15 
11 Na iatu pa'pasusian inde sia tu 
battuananna: Iatu banne iamo kadanNa 
Puang Matua. 
12 Na iatu diona biring lalan, iamoto 
umperangii, apa undinna saemi deata 
bulituk unnalai lan mai penaanna tu 
kada, kumua, natang umpatonganni sia 
tae" nakabu'tui kasalamaran. 
13 Na iatu diona to” batu, iamotu tau 
untarimai, ke narangii sia parannu 
len penaanna, apa tae” namennuaka' 
lan penaanna, sangadi napatongan 
sangattu' bangri, ianna rampoi peroso, 
tikkondo'mi penaanna. 
14 Na iatu rondonna tama to' tangnga 
duri, iamotu tau umperangii na samasai- 
sainna sanatalo-taloinna kamasarasan 
na kasugiran na kaparannuan lan te lino, 
dadi tae” namembua tongan. 
15 Na iatu lu rokkona padang lunak, 
iamotu tau, ianna rangimi tu kada, 
napalanmi penaa matoto'na sia penaa 

malolona sia napatontong namembua 
melo. 


Pa'pasusian diona dama' 


8:16-18 
Mark. 4:21-29 


16 Moi misa' tau tae' duka, ke untutungi 
dama' anna la ussarongi apa-apa, ba'tu 
la napadiongi sulluk kamammaran, 
sangadinna dipadao tongkonanna, anna 
tiroi tau tu dukkunna, ke tamai. 
17Belanna moi misa” duka tae' tu 
membuninna tang la dipasombo, sia 
moi misa' duka tae' tu rasia, tang la 
kaissanan sia paan. 

18 Tamoto kanandai tonganni, umbara 
susi parangimmi: belanna minda-minda 
tu den dio, la diben dukapa lako, na 
minda-minda tu tae' dio, la diala dukapa 
dio mai tu nasanganna la den dio. 

Mindara tu indo'Na 
sia siulu'Na Puang Yesu? 


8:19-21 
Mat. 12:46-50, Mark. 3:31-35 


19 Saemi tu indo'Na sia siulu'Na Yesu 
umpellambi'i, apa tae’ nanii urreke'i, 
belanna buda tau. 

20 Napokadammi tau, nakua: Indo'Mi 
sia siulu'Mi ke'de' bangmo dio salian, la 
morai ussitiroangKomi. 

21 Apa Nakua mebali: Iari indo'Ku sia 
siulu'Ku, tu umperanginna kadanNa 
Puang Matua naturu'. 


Puang Yesu umparadan 
angin na bombang 


8:22-25 
Mat. 8:8, 23-27; Mark. 4:35-41 


22 Den sangallo Nakendek tu Yesu 
langngan lembang sola anak gurunNa, 
Nakuami lako: Melo ke ma'lembangki' 
lako diona lu te tasik: ke'de'mi. 

23 Tatonna ma'lembang, nabokomi 
mamma'na tu Yesu. Saemi bara' lan 

tu tasik, ponnomi uai lan tu lembang, 
sidi mora namalabu. 

24Saemi tinde anak gurunNa 
umpellambi'i, natundanNi, nakua: 

O Guru! o Guru! sabu'kanni! Iatonna 
tundanmi, ta'pa Nata'tanmi tu angin sia 
bombang kapua, pakalan naradanmo sia 
rapa’. 

25 Nakuami lako: Umbara nanii tu 
kapatonganammi? Mangngami tinde tau 
sia mataku’ nakuami sipa'kada-kada: 
Mindaraka Ia te, anNa ussua angin sia 
uai, naturu' tonganNi. 


To nataba deata dio Gerasa 


8:26-39 
Mat. 8:28-34; Mark. 5:1-20 


26 Rampomi lako biring tasik lako tondok 
to Gerasa, sibala tasik tondok Galilea. 

27 Tatonna kendekmo langngan 
karangkeanna, saemi napessitammui 
misa’ tau dio mai tondok iato to 
nataba deata masussuk, masaimo 

tae' nama'tamangkale natae' bangmo 
natorro lan banua, sangadinna dio bang 
lu toliang. 

28 Jatonna tiromi tu Yesu, melallak- 
lallakmi nasongka dio tingayoNa sia 
bassa' bang metamba-tamba, nakua: 
La siapariki' e Yesu, AnakNa Puang 
Patodoranna? Kupalaku lako Kalemi da 
Mipakario-riona'. 

29Tu belanna Nasuamo Yesu tu deata 
masussuk soro' dio mai kalena tinde tau, 
apa masaimo tu deata iato untamai: 
narantemo sia napungo tau tu lentekna, 
la napatorro, apa naka'tu-ka'tu tu 
pungona, napallaianni deata masussuk 
lako padang pangallaran. 

30 Nakutanaimi Yesu Nakua: Minda 
sangammu? Nakua: Legiun, belanna 
buda tonganmo deata untamai. 

31 Napalakumi tinde deata sola nasangi 
kumua, da Nasuai lako to' inan 
kamalillinan. 

32 Denmi sangtuntunan bai dio undaka' 
kandena dao tanete. Napalakumi deata, 
kumua, Naeloranni untamai tu bai. 
Napopa'elo'nami. 

33 Sangsunammi lan mai kalena tinde 
tau, nalu tama bai: sipettu'mu'-tu'mu 
rammi tinde bai dao mai aya' mi'lan 
rokko tasik, namate malammu'. 

34 Tatonna tiromi to mangkabi'na tu apa 
mangka dadi, sipa'dondo-dondoammi 
male umpokadai tama kota sia dio lu 
kampong. 

35 Sangsunammi tu tau, la lao untiroi 

tu apa mangka dadi, nasae lako Yesu, 
nakabu'tui tu tau mangka nanii sun 
deata lan mai kalena unno'ko' diong 
to' letteNa Yesu ma'tamangkalemo sia 
mengkilalamo: saemi kamatakuranna tu 
tau sola nasang. 

36 Sia iatu mintu' to mangka untiroi 
unnuleleanni lako tau tu kadirampananna 
tinde to nataba deata. 

37 Napalaku nasangmi tau dio tondok 
Gerasa lako Yesu, kumua, anNa toyang- 
toyang dio mai kalena, belanna budamo 
kamatakuranna sola nasang. 

Malemi tu Yesu rokko lembang, Namale 
sule. 

38 Tate to nanii soro” deata lan mai 
kalena, napalaku lako Yesu, kumua, 
anna torro sola, apa Nasua Yesu male, 
Nakua: 

39 Sulemoko lako banuammu, pokadanni 
tau tu penggauran kapua mangka 
napogau' Puang Matua lako kalemu. 
Malemi tinde tau umpokadanni mintu'na 

tau lan tondok iato tu diona penggauran 
kapua Napogau' Yesu lako. 


Anakna baine Yairus na baine naala 
saki tang dampi-dampian 


8:40-56 
Mat. 9:18-26, Mark. 5:21-43 


40 Jatonna sulemo tu Yesu natammuimi 
to buda, belanna inang nakampai 
bangmo sola nasangi. 

41Saemi misa” tau disanga Yairus, iamo 
kapala banua pa'kombongan, tukku 
malinguntu' rokko to" lentekNa Yesu sia 
napalaku lako, kumua anNa sae dio to' 
banuanna, 

42 helanna den anakna baine, anak misa, 
agi-agi sangpulo duamo taunna dadinna, 
la mate mannamo. Iatonna male tu Yesu 
buda tau ussisi'pinNi. 

43 Denmi misa” baine masaki, nakasunni 
nenne’ bang rara, sangpulo duamo 
taunna sia puramo tu apa-apanna 
hapamalean to ma'dampi, apa moi misa' 
tae” duka umpapa'dei. 

44 Saemi dio boko'Na Yesu nakaka'i tu 
rombe-rombe sambu'Na, nata'pa radan 
tu rarana. 

45 Nakuami Yesu: Minda ungkaka'Na'? 
Iatonna meongan nasangmo nakuami 
Petrus: O Guru, to buda bangsia 
ungkasaKomi. 

46 Nakuami Yesu: Den tau ungkaka'Na”, 
belanna Kusa'dingmo den tu 
kamatotoran sun lan mai Kaleku. 

47 Tatonna tiromi tinde baine, kumua 
tang naissanmo la umbunii, saemi 
ma'parondo-rondo, malinguntu' dio 
tingayoNa, naakui lako dio tingayona to 
buda tu battuanna nanii ungkaka'1 anna 
ta'pa umpomalekei. 

48 Nakuami Yesu lako tinde baine: 
Manassa kapatonganammumo 
umpatuoko, sule marampa'moko. 

49 Tatonna marassan ma'kada susito, 
saemi misa' tau dio mai banuanna 
kapala banua pa'kombongan, umpokadai 
kumua: Matemo tu anakmi, damo 
mira'ta'i tu Guru. 

50 Apa Naranginna sia Yesu to kada iato, 
Nabalinna sia, Nakua: Da mimataku' 
patongan bangmi, la matumbaori ia! 

51 JTatonna tamamo banua tu Yesu, moi 
misa" tau tae” duka Natangga'i tama 
sola sangadinna Petrus na Yakobus na 

Yohanes na ambe'namo tinde pia sola 
indo'na. 

52Tumangi' nasangmi tu tau umbatingi. 
Apa Nakua Yesu: Marangakomi! tae' ia 
namate, sangadinna mammarri. 

53 Napetaaimi tau, belanna naissan, 
kumua matemo tu pia. 

54 Apa Natoemi tu limanna tinde pia, 
namane untambai Nakua: E, lai"! 
millikko! 

>> Sulemi tama tu sumanga'na, anna 
ta'pa millik, Nasuami umbenni kande 
lako. 

56 Tibaliangmi ara'na tu indo'na sola 
ambe'na, apa Nakuan Yesu, kumua, da 
napokadai tu apa mangka dadi moi lako 
misa" duka tau. 


Puang Yesu ussua anak gurunNa 
sangpulo dua male umpatale' 
ParentaNa Puang Matua 


9:1-6 
Mat. 10:1, 7, 9-11: Mark. 6:7-13 
1 Natambaimi Yesu tu anak gurunNa 
sangpulo dua sirampun, Nabenni 


kamatotoran la ungkuasai mintu' deata 
masussuk sia la umpasoro' mintu' saki. 

2 Nasuami umpatale' ParentaNa Puang 
Matua sia umpamaleke to masaki: 

3 Sia Nakua lako: Da mibaa apa-apa lako 
lalan, ke malekomi, da mibaa tekken 
ba'tu kandu’, da mibaa kande ba'tu doi’, 
sia da miden umbaa sambu' sida'dua. 
4Umba-umba banua minii kendek, 
torrokomi dio, anna dio minii male 
pole'o. 

5Minda-minda tu tae” natarimakomi, 
iammi sun lan mai kota iato, 
pentambakanni tu barra'-barra' dio 
pala' lentekmi, tanda sa'bi salana tu tau. 
6 Sangmaleammi ma'lele-lele lan lu 
mintu' tondok umpatale' kareba melo sia 
umba-umba nii to masaki, napamaleke. 


Mindara tu disanga Puang Yesu 


9:7-9 
Mat. 14:1-2: Mark. 6:14-16 


7 Narangimi Herodes, datu sangtepona 
tondok, tu mintu' penggauran Napogau' 
Yesu, pussakmi penaanna, belanna 
nakua tau pira: malimbangunmo tu 
Yohanes dio mai to' to mate. 

8 Sia nakua tau pira: saemo tu Elia: sia 
nakua tau senga’: batu umbannamo 

misa” tu nabi tonna to dolo tuo sule 
namalimbangun dio mai to' to mate. 

9 Nakuami Herodes: Mangka kuta'takki 
ulunna tu Yohanes, mindara ia te 
kunii urrangi kumua susi a'ganna to? 
Undaka'mi tangnga' datu la morai 
untirol. 


Anak gurunNa Puang Yesu 
sangpulo dua sulemo umpatale' 
ParentaNa Puang Matua. Puang 

Yesu umpakande to buda 


9:10-17 
Mat. 14:13-21, Mark. 6:30-44, Yoh. 6:1-13 


10 Tatonna sule nasangmo tu rasulu’, 
nauleleammi lako Yesu tu mintu'na 
mangkanna napogau' sola nasangi. 
Nasarakki misami Yesu tu rasulu’ 
Nasolanni lako tondok disanga Betsaida. 
11 Tatonna issanmi to buda, 
sangundiammi urrundu'T. Natarimai 
Yesu sia Nauleleanan lako tu diona 
ParentaNa Puang Matua sia Napamaleke 
tu sipatunna siamo dipamaleke. 

12 La lambunmo allo, nasangsaean 

tu anak gurunNa sangpulo dua 
umpellambi'i, nakua lako: Umbai melo 

ke Mikuammi tu to buda namale, anna 
loo tama tondok, sia dio lu to” banua 
salian tiku lao undaka' inan sia kande, 
belanna iate kita te indeki' mai to' 
kasalanna. 

13 Nakuami Yesu lako: Kamumo 
umpakandei. Mebalimi anak gurunNa: 
Sa'bamora roti lima na bale da'dua inde, 
sangadi ke malekan unnallianni kande te 
tau pada to. 

14 Belanna umbai den limangsa'bu tau 
tu muane. Nakuami lako anak gurunNa: 
Suai unno'ko' sirampun-rampun 
silimangpulo tu tau, ke sangtorroanoi. 

15 Napogau'mi anak gurunNa susito: 
nasua nasang unno'ko' tu tau mintu’. 

16 Naalami Yesu tu roti lima na bale 
da'dua. Namentingara langngan langi' sia 
massambayang, Namane untepu-tepui, 
Nabenni anak gurunNa, anna patorroi 
dio tingayona to buda. 

17 Kumandemi sola nasangi, sadia'na. 
Naalami tau tu roti sesanna tu 
mangkanna ditepu-tepu sangpulo dua 
baka ponno. 

Kapangakuanna Petrus 


9:18-20 
18 Den pissan tonna torro misa tu 
Yesu massambayang sia anak gurunNa 
dio duka sola, Nakutanaimi tu anak 
gurunNa. 
Nakua: NasangaRa' minda to buda? 
19 Mebalimi nakua: Yohanes Pa'dio”, 
sia den tu kumua: Elia: den pole'o tu 
kumua: ba'tu umbannamo misa' tu nabi 
tonna to dolo tuo sule namalimbangun 
dio mai to' to mate. 
20 Nakuami Yesu lako: Apa iake kamu 
misangaRa' minda? Mebalimi Petrus 
nakua: Mesias lu dio mai Puang Matua. 


Bunga'na Puang Yesu 
umpokada kamapa'diranNa 


9:21-22 
21 Napakai'timi sia Napakare'na-re'na 
tongan Yesu, kumua da napokadai tu 
iannato moi lako misa” duka tau. 
22 Nakua: Iatu Anak rampan dilino 
manassa tae' nasalai tang la umperasai 
buda parri' sia la naali' mintu' 

pekaamberan sia pangulu to minaa 
sia pandita Sura’ sia la dipatei, na allo 
ma pentallun Nadipamalimbangun sule 
dio mai to' to mate. 


Diona to la urrundu' Puang Yesu 


9:23-27 
23 Sia nakua ungkuanni sola nasangi: 
Minda-minda la morai urrundu'Na"” la 
ussa'biangan kalena sia unnendekan 
kayu pea'ta'na keallo-keallo undi 
urrundu'Na'. 
24 Belanna minda-minda la morai 
ungkatirinnai katuoanna, iamo la 
kapa'dean katuoan, apa minda-minda tu 
kapa'dean katuoanna tu belanna Aku, 
iamo la ungkatirinnai. 
25 Apa apara napomaupa' tau, moi 
susinna naassangi tu mintu'na lino, apa 
kapa'dean ba'tu karugian penaanna? 
26 Belanna minda-minda ungkasirisanNa' 
sola kadangKu, ia dukamo la Nakasirisan 
Anak rampan dilino, ke sael nakabu' 
kamala'biranNa sia kamala'biranNa 
Ambe'Na sia mintu’ malaeka' madatu. 
27 Apa tonganna tongan Kukua mati”, den 
ba'tu pira-pira tu to bendan inde te tae' 

nala sikita kamatean, ke tae'pi nakita 
ParentaNa Puang Matua. 


Puang Yesu dipakala'bi' dao buntu 


9:28-36 
Mat. 17:1-9; Mark. 9:2-9 


28 Den pissan umbai karuamo allona 
lendu'na tonna pokadai to, Nasolammi 
tu Petrus na Yohanes na Yakobus, 
Nakendek langngan misa' tanete Ia 
massambayang. 

29 Marassanmo massambayang 
namembali tu rupanNa sia jatu 
pakeanNa mabussang pandillak-dillak. 
30 Pakalan denmi da'dua tau Nasipa'kada- 
kadan, iamo Musa na Elia, 

31 tu bu'tu situang kamala'biranna sia 
umpokada-kadai tu diona katappuranNa, 
tu la Napamangka dio Yerusalem. 

32 Apa iatu Petrus sia iatu to nasolan 
tikapipimo, belanna tikkaru'du' 
tonganmo: iatonna pana'dingmo, 
natiromi tu kamala'biranNa sia da'dua 
tau Nasolan ke'de'. 

33 Tatonna soro'mo tu tau da'dua dio 
mai Kalena, nakuami Petrus lako 
Yesu: O, Guru! melo ke indemiki' te! 

kigaragamora lantang tallu, misa' Kamu, 
misa' Musa, misa' Elia. Apa tae' bang 
naissanni tu apa napokada. 

341atonna ma'kada susito, saemi 
sangleon gaun unnonganni: mataku 'mi 
tonna male tama gaun. 

35 Narangimi tu gamara lan mai gaun, 
nakua: Manassa Iamo Anak Kutonno' te, 
perangii. 

36 Tatonna den tu gamara iato Yesu 
mannamo misa-misa. Napa'loko-lokoi 
bangmi sola tallui, sia tae' bang misa' 
naulelean lako to senga' tonna iato tu 
diona penggauran mangka natiro. 


Pia nataba deata 
Napamaleke Puang Yesu 


9:37-43a 


37 Tatonna masiangto, tonna 
mengkalaomo dao mai tanete, 
budami tau sae umpellambi'i Yesu. 

38 Denmi misa' tau lan mai tu to buda 
metamba nakua: O Guru! Kupalaku 
la Mitiroampa' dikka' anakku, belanna 
pakamondona anak dio kaleku. 

39 Nataba deata, nata'pa melalla-lalla, 
napopa'lisu sarongi, anna pambura 

pudukna sia kamma-kamma natang 
umparadanni napandasa tongan. 

40 Kupalakumo lako anak gurumMi, 
Puang, la urrambai sun, apa tae' 
nakullei. 

41 Mebalimi Yesu, Nakua: E, bati” to tang 
ma'patongan sia to leko' penaanna, 
sangapa pole'Pa' la ussisolangkomi sia 
la umpama'tanangkomi penaa? Baai tu 
anakmu mai. 

42Tatonna la saemo napandasami deata 
masussuk napopa'lisu sarongi. 

Apa Nasarabai Yesu tu deata masussuk, 
Napamalekei tu pia, Namane umbenni 
ambe'na sule. 

“atu tau sola nasangi tirambanmi 
penaanna untiroi tu kakapuanna 
kuasanNa Puang Matua. 


Ma'penduanna Puang Yesu 
umpokada kamapa'diranNa 


9:43b-45 


(9-43b) Iatonna mangnga bangmo sola 
nasangi tu diona mintu'na Napogau' 
Yesu, 

Nakuami Yesu lako anak gurunNa: 

44 Patananni talingammi te kada iate: 
Belanna iatu Anak rampan dilino la 
disorong lako tau. 

45 Apa tae” naissanni te kada iate, sia 
napusa'i, iamo pole" natae’ natandai, sia 
mataku' umpekutananni lako tu kada 
iato. 


Anak gurunNa Puang Yesu 
ussipakkai kakapuan 


9:46-48 
46 Nasipakkaimi tinde anak gurunNa tu 
diona kakapuan ba'tumbannai kapua. 
47 Nadoloimi Yesu tu lanna penaanna 
tinde tau, Naalai misa" tu pia'-pia' 
Napareke'i lako Kalena, 
48 Namane kumua lako tau iato mai: 
Minda-minda untammui tu pia'-pia' 
susite diona sangangKu, ia dukamo 
untammuiNa' sia minda-minda tu 
untammuiNa' ia dukamo untammui tu 
To ussuaNa' belanna iatu bitti'na lan te 
kamu sola nasang, iamo kapuana. 

Solata tu tang unneannaki' 


9:49-50 
49 Mebalimi Yohanes lako, nakua: O 
Guru! Untirokan tau misa' urrambai 
deata masussuk tete dio sangamMi, 
angki gagai, belanna tae' kisisola undi 
urrundu 'Komi. 
30 Nakuami Yesu lako: Da migagai, 
belanna iatu to tang unneakomi, iamo 
solami. 


Katanguntarimanna 
Puang Yesu to Samaria 


9:51-56 
51Tonna la ullambi'mi tu allo la dinii 
umpakala'bi' Yesu, ma'palulakomi, la 
male lako Yerusalem. 
52 Nasuami tu pesuanNa dolo. Malemi 
tinde tau natama dio misa” tondok 
to Samaria, la umparandananNi inan 
pa'bongian: 
53 jatu tau iato tae” natarimai tu Yesu, 
belanna ma'palulako Yerusalem. 
34 latonna tiromi anak gurunNa, iamotu 
disanga Yakobus na Yohanes, tu iannato, 

nakuami: O Puang! Mieloranraka angki 
sua api mengkalao dao mai langi' la 
ummangsanni tu tau? 

55 Messailemi Yesu, ussarabai sola duai. 
56 Pakalan namalemo lako misa' tondok 
senga’. 


To la urrundu’ Puang Yesu la 
untampe apa-apanna 


9:57-62 
57 Iatonna matangngamo lumingka, 
denmi misa’ tau ma'kada lako Yesu 
susite: La moraina' undi urrundu'Komi, 
moi umba-umba Miola male. 
58 Nakuami Yesu lako: Io, apa sindallung 
ia den sia lo'ko'na sia mintu' manuk- 
manuk den duka serangna, na Anak 
rampan dilino Ia tae' bang inan Nanii 
ussurrukan ulunNa. 
59 Nakuami lako to senga' misa': Undiko 
urrundu'Na"! Nakuami tu tau: O Puang! 
La messimanpa' angku laopa umpeliang 
ambe'ku dolo. 
60 Nakuami Yesu lako: Da'ito na to 
matemora umpeliang to matena, 
malemoko ria umpatale' ParentaNa 
Puang Matua. 

61 Nakua pole'omi misa” tau senga': O 
Puang! la undina' urrundu'Komi: apa la 
messimanpa' kulaopa dolo umpokadanni 
to dio banuangku. 

62 Nakuami Yesu lako: Tae” misa' tu to 
untoe tengko, namessaile-ile, la den 
patunna lako ParentaNa Puang Matua. 


To pitungpulo Nasua Puang Yesu 
male umpatale' ParentaNa Puang 
Matua. Anak gurunNa Puang 
Yesu na to morai untarima 
kadanNa Puang Matua 


10:1-9 

1 O 1 Undinna pole'oto Natandaomi 

Puang pitungpulo (ndua) tu to 
senga', Nasua sida'dua-duai male dolo 
lako, ke misa'oi tondok sia inan la Nanii 
loo lako. 
2 Nakuami lako: Tonganna buda tu bura 
padang, apa sidi'ri tu to ungkasara'i, 
dadi palakui langngan Puang ampunna 
bura padang, anNa sua tau ungkasara'i 
tu bura padangNa. 
3Malemokomi! Pengkilalai: Kusuakomi 
susi anak domba lako to' guruk. 

“Da mibaa poro'-poro' ba'tu kandu’ ba'tu 
lapik lentek sia da misalama' len tau lako 
lalan moi minda-minda. 

“Jake la tamakomi misa” banua, pokadai 
dolo: Siria kamarampasan te banua. 
“Take denni pangrianna salama’ lan, 
manassa torro dio tu passalama'mi, apa 
lake tae'i, la sule lako kalemi. 

7 La torro dukakomi dio tu banua, kandei 
sia iru'i tu natadoangkomi, belanna iatu 
to mengkarang sipatu unnala sarona, sia 
da mima'lele-lele dio mai misa" banua 
lako banua senga’. 

8 Na umba-umba nii tondok minii 

tama, anna tarimakomi, kandei tu apa 
natadoangkomi: 

9 sia pamalekei tu mintu'nato masaki dio 
sia pokadai lako kumua: nareke'mokomi 
tu ParentaNa Puang Matua. 


Anak gurunNa Puang Yesu na to 
ussayu kadanNa Puang Matua 


10:10-16 


10 Apa umba-umba nii tondok minii 
tama, ke tae'i natarimakomi, la sunkomi 
lako to' batattana, mipokadai, kumua: 

11 Moi barra'-barra' tondokmi le'ke' lako 
lentekki, kitambakan dukakomi, apa 

la miissan, kumua mandappi'mo tu 
ParentaNa Puang Matua. 

12 Kukua lako kalemi: iato allo iato 
parri'na tondok Sodom la maringngan na 
iatu parri'na tondok iato. 

13 Upu’ allomu, e Khorazim, sumpu 
sumandakmu, e Betsaida, belanna 
iakenna susinna nalan Tirus na Sidon 
dinii umpadenni tu tanda mangnga, 
mangka dipadenangkomi, manassa 
masaimo namangka mengkatoba' sia 
unno'ko' umpembungku' karoro’ sia au. 
14 Apa iake allo kadiparessan, parri'na 
tondok Tirus na Sidon la maringngan na 
iatu parri'mi. 

15 Na iatu iko, e Kapernaum, ikomoraka 
la dipekalangka'i sae langngan langi”? La 
sarokko-rokkonako ria sae tama naraka. 
16 Minda-minda tu umperangiikomi, 

ia dukamo umperangiiNa' na minda- 
minda tu untumpukomi, ia dukamo 
untumpuNa' na iatu to untumpuNa”, 
iamo untumpui tu To mangka ussuaNa'. 

Kaparannuanna anak 
gurunNa Puang Yesu 


10:17-20 


17 Sulemi tinde tau pitungpulo (ndua) 
parannu tongan penaanna, nakua: 

O Puang, moi deata masussuk 
mengkanorong dukamo lako kaleki, 
belanna sangamMi. 

18 Nakuami Yesu lako: Kutiro tu deata 
bulituk tobang dao mai langi', takua 
tokila'. 

19 Tonganna denmo kamatotorammi 
tu mangka Kubenkomi la ullese ula" 
sia sando sia la misau' tu mintu' 
kamatotoranna uali, sia tae'mo apa la 
umpatumba-tumbakomi. 

20 Apa da naparannu penaammi, 
belanna mengkanorong lako kalemi 
tu deata masussuk, sangadinna iari la 
napoparannu penaammi, tu disura' lan 
suruga tu sangammi. 

KaparannuanNa Puang Yesu 


10:21-24 


21 Tatonna iato parannu penaanNa tu 
Yesu belanna Penaa Masallo', nakua: 
Ma'kurre sumanga'Na' lako Kalemi, O 
Ambe’, Puangna langi” sola lino, belanna 
mintu'na te Misamboan to matarru' 

sia to manarang, amMi pasomboi lako 
pia. O Ambe'Ku, belanna susimoto tu 
pa'poraiamMi dio oloMi. 

22 Mintu'na apa-apa mangka nasangmo 
Nasorong Ambe'Ku lako Kaleku, 

namoi misa’ tau tae’ unnissanni, 
kumua mindara tu Anak, sangadinna 
Ambe’ manna sia mindara tu Ambe’, 
sangadinna Anak manna sia mindapa la 
Nanii umpasomboi Anak lako. 

23 Messailemi lako anak gurunNa, 
Nakuami ungkuan misai: Maupa' ia tu 
mata untiroi tu mitirona. 

24 Belanna Kukua lako kalemi: budamo 
nabi sia datu la morai tongan la ungkitai 
te mintu'na mikitanna anna tae' nabelai 
ungkitai, sia la urrangii tu miranginna, 
apa tae' duka narangii. 

Lalan lako katuoan sae lakona 


10:25-28 
Mat. 22:35-40: Mark. 12:28-34 


25 Ke'de'mi misa” pandita Sukaran aluk 
la untoba Yesu, nakua: O Guru! apara 
sipatu la kupogau', angku pomana'i tu 
katuoan sae lakona? 

26 Nakuami Yesu lako: Apara tu disura' 
lan sura' Sukaran aluk? Umbara nakua 
mibasa? 

2/ Mebalimi tinde tau nakua: La ponno 
penaammu sia mintu' kamatotorammu 
sia mintu' tangnga'mu sae lako 
deatammu la ungkamali' Puang 
Kapenombammu sia la ungkamaseiko 
padammu to lino susi batang kalemu. 
28 Nakuami Yesu lako: Tonganna tu 
pebalimmi. Pogau'mi susito ammi tuo. 


To Samaria mamase 


10:29-37 


29 Apa la morai bang untonganan kalena 
tu tau iato, nakuami lako Yesu: Mindara 
tu padangku to lino? 

30 Napatarru'mi Yesu tu kadanNa, Nakua: 
Den misa' tau solo' dao mai Yerusalem 
male lako Yerikho, nadammakmi pa'gora' 
nakalossokki tu pakeanna, nalonga'i, 
namale untampei, sidi'mora namate. 

31 Sirupangmi lendu' misa' to minaa 

dio lalan iato, natiroi, nasepang senga' 
hnalendu'i: 

32 susi dukato tu to Lewi misa', iatonna 
lambi'mi tu inan iato, natiroi, sepang 
senga'mi nalendu'i. 

33 Pa den misa' to Samaria, to mambela 
lalan ullambi'i, tonna tiroi bu'tumi 
kamamasean lan penaanna: 

34 malemi lako tinde tau, nabimbinni 

tu bangkena namane umpalakoi 
minna’ na uai anggoro', napalangnganni 
darangna, nabaai lako banua pa'bongian, 
nadaranai. 

35 Tatonna masiangmo, naalami tu doi' 
da'dua dinar, nabenni tu ampu banua 
pa'bongian, nakua lako: Daranai melo- 
meloi, pira-pirapa tu tang palambi'na, 
kusae pole'pa kumane ussondai mati’. 

36 Imbanna misanga tinde tau sola 
tallui tu padanna ma'rupa tau lako tu to 
nadammak pa'gora'? 

37 Nakuami: Iamo ia tu to 
umpa'pekitanan mamasena lako. 
Nakuami Yesu lako: Malemokomi 
mipogau'i susito. 


Maria sola Marta 


10:38-42 


38 Tatonna malemo, tamami misa” tondok 
tu Yesu, saemi baine misa” disanga Marta 
untammui, nasolanni lako banuanna. 

39 Denmi misa” tu sangbainena disanga 
Maria, uno'ko' diong to” lentekNa Puang, 
la umperangii kadanNa. 

40 Apa iatu Marta buda pengkaranganna 
umposarasanNi kande, saemi 

urreke'l sattu% nakua: O Puang! 
Mipopa'elo naraka tu siulu'ku 
umpopengkarang misana”? Suai ia 
natunduina'. 

41 Mebalimi Yesu lako, Nakua: E Marta, 
Marta, masussa bangko iko sia buda tu 
nakita penaammu. 

42 Apa sidi'ri ba'tu sanguluanri tu denna 
gai'na. 

Na iatu Maria napileimo tu melona tu 
tang la dialanna dio mai kalena. 

PassambayangNa Puangta 


11:1-4 
1 1 1 Den pissan Namassambayang 
tu Yesu dio misa’ inan. latonna 

mangkamo, ma'kadami misa' tu anak 
gurunNa lako: O Puang! ada'ikanni 
massambayang, susitu napangadaran 
Yohanes lako anak gurunna. 
2Nakuami Yesu lako: Iake 
massambayangkomi, la mikua: 

O Ambe'ki, 

kipalaku anna dipakala'bi' 

tu sangamMi, 

anna patalo tu ParentaMi, 

3 Benkanni tu silasanna kikande 

keallo-keallo. 

“Sia pa'dei tu sala-budangki, 

belanna kami duka umpagarri' 

salana mintu' to kasalan lako kaleki. 

Sia da Mielorangkan diroso. 


Sangmane ma'lindo batu 


11:5-8 
> Nakuami Yesu lako sola nasangi: 
Mindara kamu ke denni sangmanena, 

naloo tangnga bongi umpellambi'i, nakua 
lako: E sangmane, pasuka'pa' rotimmu 
tallu, 

6 belanna den misa” sangmaneku loo 
lumio' nalendu' dio banuangku, natae' 
bang apa dio kaleku la kutadoanni. 

7 La mebali tu tau dao mai banua nakua: 
Da muroyaina', totemo mangkamo 
disalli" tu ba'ba sia indemo' sumbung 
sola anakku, tae'mo kula millik umbenko. 
8 Kukua mati, iake tae'i namillik 
umbenni anna sangmanena ia, apa 
belanna kalindo-batuanna, anna millik 
sia umbenni pada tu silasanna la 
natadoanni. 


Puang Matua untananni 
talinga passambayangta 


11:9-13 
Mat. 7:7-11 


?Tamoto Kukua lako kalemi: Palakui 
ammi diben; daka'i ammi appa'i, 
tumbekki tu ba'ba ammi dibungkaran. 
10 Belanna minda-minda tu malaku, 

la ditadoi, sia iatu mandaka'na, la 
naappa', sia iatu untumbekna ba'ba, la 
dibungkaran. 

11Na kamu umbara kamu tu ambe”, ke 
umpalakui roti tu anakna, la nabenraka 
batu lako?, ba'tu, ke umpalakui bale, la 
nabenraka ula" sondana bale? 

12Ba'tu iake umpalakui tallu manuk 
misa”, la nabenraka sando misa”? 

13 Tamoto ia duka tu kamu to kadake, 
miissan duka umbengan pamengan melo 
lako anakmi, ontong pissan tu Ambe'mi 
dao suruga la umpa'bengan Penaa 
Masallo' lako to umpalakui lako Kalena. 


To umpa'kada solangi Puang Yesu 


11:14-16 


14 Urrambaimi deata masussuk tu 
Yesu lan mai kalena misa' tau: iatu 
deata masussuk iato mamang. Dadi 
iatonna sunmo lan mai kalena tu deata, 
ma'kada-kadami tinde to mamang. Sia 
mangnga bang tu to buda: 

15 apa nakua tu tau pira: Iari Narambai 
deata masussuk, pa'tunduannari 
Beelzebul, pangulunna mintu' deata. 

16 Sia den pole'o tu to senga', untoba 
Yesu sia umpalakui lako tu tanda 
kakuasan dao mai langi’. 

Puang Yesu umbali to 
umpa'kada solangi 


11:17-20 


17 Apa belanna Nadoloi Yesu tu 
tangnga'na, Nakuami lako: Umba-umba 
tu parenta usseru-seru kalena, manassa 
la ussanggangi kalena ba'tu to sangdapo' 
ia kalena sisala-sala, la robok. 

18 Susi dukamoto, iake ia kalena 
sisarangnga' tu deata bulituk, naumba 
nakua la bendan tu parentana? - 
belanna mikua kumua: iari Kurambai 
deata, pa'tunduannari Beelzebul. 

19 Jake la pa'tunduannari Beelzebul, 
angKu rambai deata, mindao pa'tunduan, 
anna rambai anak gurummi? Apa iamo 
la umpasalakomi. 

20 Apa iake pa'tunduanna siamo Puang 
Matua, angKu rambai deata, inang 
manassa nalambi'mokomi tu ParentaNa 
Puang Matua. 

To mawatang disau' mawatang 


11:21-23 


21 Take to mawatang nama'pa'buno 
pole'opa, ungkampai sa'de banuanna la 
torro mana'pa tu iananna: 

22 apa iake mawatang pole'oi tu to 
urrukka'i anna taloi, manassa narampa 
tu mintu' pa'bunona, tu naparannuanna, 
sia nasitaa-taai tu pangrampana. 

23 Minda-minda tu tang mirring lako 
Kaleku, iamo unneaNa' sia minda-minda 
to tang Kusisolan mangrampun, iamo 
ma'pasisarak-sarak. 


Diona deata masussuk sun 
lan mai kalena tau 


11:24-26 


24Tanna sunmo tu deata masussuk 
lan mai tau, sumayomi dio lu padang 
rangke undaka' pelayoan, apa belanna 
tae’ naappa', nakuami: La sulemo' lako 
banuangku, tu kunii sun lan mai. 

25 Ianna saemo, nakarampoimi 
mangkamo disapui sia dikassa'. 

26 Undinna lao pole'omi untambai deata 
senga' pitu nasisolan, tu masussukna 
pissan na ia, natama namembanua lan: 
dadi ma'katampakanna ondong pissanmi 
kadakena gau'na tu to natamai na 
iatonna dolona. 


Maupa' tongan tu mintu'nato 
umperangii kadanNa Puang Matua 


11:27-28 


27 Marassanmo tu Yesu umpokadai tu 
mintu'na te, denmi misa" baine lan 

mai tu to buda umpemandui metamba, 
nakua lako: Maupa'mo ia tu inan tau 
mangka untambukKomi sia iatu susu 
Misusu. 

28 Apa Nakua Yesu: Ia ria maupa' tongan 
tu mintu'nato umperangii kadanNa 
Puang Matua sia ungkaritutuinnai. 


Tandana nabi Yunus 


11:29-32 
Mat. 12:38-42 


29 Tatonna sangsirampunammo tu to 
buda, naparandukmi Yesu ma'kada, 
Nakua: Iate tau totemo te iamoto 

kadake. Untuntun bang tanda kakuasan, 
apa tae' bang misa' tanda la dibenni, 
sangadinna tanda kalle-kallean diona 
nabi Yunus. 

30 Belanna susi Yunus mendadi misa' 
tanda lako to Niniwe, la susi dukato tu 
Anak rampan dilino lako tau totemo te. 
31 Tatu datu baine lo” mai pollo'na uai la 
ke'de' ke allo kadiparessan sisola te tau 
totemo te anna pasalai. Belanna iamo 
sae lo' mai engkokna padang umperangii 
kakinaanna Salomo anna tiromi, inde Ia 
tu ondongna na Salomo. 

32 Take allo kadiparessan, la ke'de' tu 

to Niniwe sola te mintu'na tau totemo 
te, anna pasalai, belanna mengkatoba' 
untarimai tu pangadaranna Yunus na 
inde Ia tu ondongna na Yunus. 


Diona maserona lanna lu 


11:33-36 


33 Tae’ ia misa” tau ke umpadukkui 
palita, la umpadiongi sulluk ba'tu 
diongna lu baka, sangadinna dao siamo 
tongkonanna, anna tiroi tau tama tu 
dukkunna. 

34 Tatu palitanna kalemu, iamotu 
matammu. Iamoto iake maseroi tu 
matammu, tae' natang masero duka tu 
mintu' kalemu, apa iake kadakei, malillin 
duka tu kalemu. 

35Jamoto kanana'i tonganni, da 
namalillin tu maserona lanmu lu. 

36 Dadi iake mintu'i kalemu masero, 
natae' bangmo sangmata malillin, 
manassa la masero nasang: susi ke 
naarrangko dukkunna palita. 


Puang Yesu unnada'i to Farisi 


11:37-41 


37 Tatonna marassanmo tu Yesu ma'kada, 
saemi misa' to Farisi untambai tama 
banuanna kumande, Namale tama 
Naunno'ko' kumande. 

38 Mangngami tu to Farisi, tonna 

tiroi, tae’ Namembase dolo, Namane 
kumande. 

39 Nakuami Puang lako: E, kamu to 
Farisi, manassa umbaseikomi salianna 
irusan, sia kandian, apa lanmi lu ponno 
kabasisi-inaan sia kakadakean. 

40 E, to baga, tae'raka na Ia tu To 
umpadadi salianna umpadadi dukai tu 
lanna lu? 

41 Apa pa'kamaseammi tu apa lanna lu, 
ke la tang masero nasangi mitiro. 


Upu' allona to Farisi na pandita” Sura” 


11:42-52 


42 Apa upu' allomi, e to Farisi, belanna 
iake sangpuloi tu salasi na kamangi 

sia mintu' utan, misa' mipennoloan, 
mipasalai penaa tu pa'paressan sia 
kamamaliran lako Puang Matua. Iari te 
tu sipatu la dipogau', sia iatu senga'na 
da miboko'i. 

43 Upu’ allomi, e to Farisi, belanna urrurui 
bangkomi kao'koran mala'bi' lan banua 
pa'kombongan sia dipekatabe'i dio lu 
pasa". 

44 Upu' allomi, belanna susikomi lamunan 
tae’ tandana, dadi tae’ natandai, ke den 
tau lendu' dio. 

45 Pakalan namebali misa” pandita 
Sukaran aluk, nakua: O Guru, tae' 
bangmo Milapinan lenkan puduk diona 
kada iate. 

46 Nakuami Yesu: Upu' duka allomi, e 
pandita Sukaran aluk! apa mipatangka'i 
bang tang dibelanna tu tau, anna kamu 
kalena tae' mirumbu lenni moi misa' 
duka rakka'mi. 

47 Upu’ allomi, belanna kamu unggaragai 
lamunanna mintu' nabi, anna nene' to 
dolomi kalena mangka umpatei to. 

48 Susimoto, misa'bii, kumua miporai tu 
pa'pogau'na nene' to dolomi, belanna 
ia umpatei na kamu unggaragai 
lamunanna. 

49Tamoto nakua pole” kada kinaanNa 
Puang Matua: La ussuaNa' nabi sia 
rasulu' lako tau iato, anna patei pira sia 
naula’ pira; 

50 kumua nadipassosoan tu rarana mintu 
nabi lako te tau totemo, tu dipato'do 
tempon dio mai mulanna lino, 

51 tempon dio mai rarana Habel rampo 
lako rarana Zakharia, tu dipatei dio to' 
kasiallaranna pemalaran na banuanNa 
Puang Matua. Manassa nakua kadangKu 
lako kalemi, kumua mintu'nato, la 
dipassosoan lako te tau totemo. 

52 Upu’ allomi, e pandita Sukaran 

aluk, belanna mibaa bang tu gonting 
kamanarangan, kamu kalena kamu tang 


1 

tama, ammi ampangi lenni tu to la morai 
tama. 


To Farisi na pandita Sura' 
umpa'pekitanan kare'dekanna 
ara'na lako Puang Yesu 


11:53-54 


53Tonna sunmo tu Yesu lan mai, 
randukmi pandita Sura' sia to Farisi 
umpa'pekitananNi tu kare'dekanna 
ara'na, naparessa-ressa tonganNi tu 
diona buda aluk: 

54 hapatama leko'i lenni kada, la morai 
umpentoei sangbuku tu kada sun dio 
pudukNa tu ma'dinna la nanii umpasalal. 


Mindara tu sipatu dikataku' 


12:1-7 

1 2 1 Tatonna iato sirampunmo 

ba'tu pirang-pirang sa'bu tau, 
nasilessak-lessak bangmo, pakalan 
Naparandukmi Yesu ma'kada dolo lako 
anak gurunNa: Kanandaikomi kalemi dio 
mai raginna to Farisi, iamotu belo puduk. 
2 Manassa moi misa' duka apa disamboi, 
tae' tang la dipasombona sia iatu 

membuninna, tae' tang la kaissanan 
duka. 

3Jamoto mintu'na tu mangka dipokada 
lan malillinna, la dirangi dio maserona, 
sia mintu'na tu mangka dipa'bisikan dio 
to’ talinga lan inan, iamo la dipetamban 
dao mai bubungan banua. 

4Nakua kadangKu lako kalemi, e 
mintu’ sangmaneKu, da mikataku'i tu 
to umpatei kale, mangkanna to, la 
naapaoporokomi: 

> la Kupamanassa lako kalemi, minda tu 
sipatu la mikataku': Iamo la mikataku' 
tu To, ianna mangkamo umpatei, 
Napembuangammi tama naraka, Kukua 
tongan lako kalemi: kataku'I. 

6 Tae'raka nasilima tu dena” nabalukanni 
tau misa’ ruppia? Namoi misa" tae" duka 
Nakalupai Puang Matua. 

7 Namoi duka iatu mintu’ beluak dao 
ulummi Natoe nasang iaranna. Iamoto 
da mimataku' belanna iatu kamu 
mandukomi losong na iatu dena' buda. 

Diona to unnaku Puang Yesu sia to 
umpeonganni Puang Yesu 


12:8-10 
8 Sia Kukua lako kalemi: Minda-minda 
tu unnakuNa' dio tingayona tau, ia 
dukamo la Naaku Anak rampan dilino 
dio tingayona mintu' malaeka'Na Puang 
Matua, 
9 apa minda-minda tu umpeonganniNa' 
dio tingayona tau, ia dukamo la 
dipeonganni dio tingayona malaeka'Na 
Puang Matua. 
10 Minda-minda tu umpokada kadake 
Anak rampan dilino, la dipa'dei 
kasalanna, apa iatu to umpa'kada 
solangi Penaa Masallo', iamo tang la 
dipa'dei kasalanna. 


Pa'tunduanNa Penaa Masallo' 


12:11-12 


Take nabaakomi tau lako olona 

to ma'kombongan tama banua 
pa'kombongan, ba'tu lako olona to 
ma'parenta, ba'tu lako to paa, da 
miposelangi kumua umba nakua ba'tu 

apa tu la mipebalian sia apa tu la 
mipokada, 

12 helanna na iapa to, Namane Penaa 
Masallo' unnada'ikomi tu sipatunna la 
mipokada. 


Tangia to mangra'ta' 
kara-kara tu Puang Yesu 


12:13-14 


13 Denmi misa” lan mai mintu'nato buda 
ma'kada lako susite: O Guru, suai tu 
siulu'ku napaketaana' tu mana'ki! 

14 Apa nakua Yesu lako: E sola, mindara 
unnalaNa' to mangra'ta' kara-karami 
ba'tu to ma'tallangmi? 


Pa'pasusian diona to sugi' baga 


12:15-21 


15 Nakuami lako tau iato: Kanandai sia 
kanannangi tu kalemi dio mai kabasisi- 
inaan, belanna tae' na ia napotuo tau tu 
kala'bian ianan. 

16 Napokadammi misa' pa'pasusian lako 
tu tau, Nakua: Den padangna misa' to 
sugi' buda tongan burana. 

17 Ma'tangnga'mi lan penaanna, nakua: 
Umbara la kukua ma'tangnga'? belanna 
tae inan la kunii umpalangnganni tu 
mintu' bura padangku. 

18 Nakuami: Indemo la kupogau': 

la kurondonni nasang tu alangku, 
kupabendanni tu kapuanna pole, kunii 
umpalangan mintu' bura padangku sia 
mintu' iananku: 

19 angku ma'kada lako deatangku susite: 
E deatangku, budamo ianan dio kalemu 
ma toppo'-toppo', moi pirang-pirang 
taun silasa duka, popelayomoko kalemu, 
kumandeko sia mangiru'-iru'ko sia 
parannu-rannuko. 

20 Apa Nakua Puang Matua lako: E 

to baga, ia bangsiamote bongi iate 
nadituntun tu penaammu dio mai 
kalemu, namindamo la umpoapai tu 
mintu'na apa-apa mangka mupasakka' 
to? 

21 Susimoto tu diona to umpakombongan 
ianan kalena, sia tae’ nasugi' dio oloNa 
Puang Matua. 


LUKAS 12.22-27 105 


To unturu' Puang Yesu tang sipatu 
umpomasussai tu diona katuoanna 


12:22-34 


22 Nakuami Yesu lako anak gurunNa: 
lamoto Kukua lako kalemi: da 
miposelangi tu katuoammi, to kumua 
apa tu la mikande, ba'tu diona kalemi 
kumua apara tu la mipake. 

23 Belanna iatu penaa losong ia na iatu 
kande, sia iatu kale losong ia na iatu 
tamangkale. 

24Tiro-tiroi tu diona kadoya, tae" 
namantanan len sia mepare, sia 

tae” duka naampui palipu' ba'tu 
alang, apa Napatuo duka ia Puang 
Matua, nasangapa losongmi na iatu 
manuk-manuk! 

25 Mindarokomi kamu ke miposelangi 
ma'din umpamalambe' sunga'mi sidi’ 
duka? 

26 Sala duka bitti'na tang mikulle 
umpogau'i, ma'apai miinaa-naa bangi tu 
senga'na? 

27 Tangnga'-tangnga'ri tu diona danga- 
danga, umbara nakua tuona, tang la 
mangunu' sia tang la ma'tannun sia, na 

Kukua lako kalemi: Moi Salomo nakabu' 
mintu' kamala'biranna tae' nadipakei 
susitu danga-danga sangtangke. 

28 Take susito tu Puang Matua umbeloi 
tu riu dio lu padang, tu tuo siapa te allo 
iate, anna manikale' dibuangmo tama 
api dapo’, ondong pissan tu kamu, e to 
tangkan ma'patongan! 

29Tamoto da miposelangi tu Ia 
mikandena ba'tu la miiru'na sia da 
nasitaa penaammi: 

30 belanna iatu mintu'nato, napengkali- 
kalii to kapere’; apa Naissan Ambe'mi, 
kumua mipotuona tu mintu'nato. 

31 Sangadinna daka'i tu ParentaNa 
Puang Matua na iatu mintu'na to la 
dipangranganan duka lako kalemi. 

32 Da mimataku' e to tang pira, 
belanna mangkamo Napondok Ambe'mi 
umbengan ParentaNa lako kalemi. 

33 Balukanni tu apa dio kalemi, ammi 
pa'kamaseanni: garagangkomi poro'- 
poro' tang malusa kalemi, ianan dao 
suruga tae' napura, tang nalambi'na to 
boko, sia tang nabala'-bala'na busung. 
34 Belanna umba-umba nii ianammi, dio 
duka nanii penaammi. 

Pa'pasusian diona 
kaunan ma'parandan 


12:35-40 


35 Ma'tambeke'komi, sia popa'lulu-lului 
tu palitammi. 

36 Sia la susikomi to untayan kasaeanna 
puangna, ke sulei dio mai pa'maruasan 
to ma'kapa', kumua ianna sae natumbek 
ba'ba, tikarami umbungkaranni. 

37 Maupa' tu kaunan iato, ke sulei tu 
puangna, natae' namamma' nakarampoi. 
Manassa nakua kadangKu lako kalemi, ia 
kalena la ma'tambeke', nasuai unno'ko' 
kumande na ia sae umparakai. 

38 Na iake penduammi tau pana'ding 
ba'tu pentallummi nasae nakarampoi 
susi dukato, maupa' tu mintu'na kaunan 
iato. 

39 Apa miissan sia te iannate, kumua iake 
susinna naissanni ampu banua, kumua 
te'te' iato nala sae tu to boko, manassa 
nakampai sia tae' napopa'elo'nai tu 
banuanna nalu'bakki. 

40Tamoto la ma'parandan dukakomi, 
belanna iatu Anak rampan dilino la sae 
to ke attu tang mikapang-kapang. 

Pa'pasusian diona kaunan 
tang ma'parandan 


12:41-48 


41 Tatonna iato nakuami Petrus lako: O 
Puang, iate pa'pasusian iate, kamiraka 
Mipokadan, ba'tu mintu'raka tau? 

42 Nakuami Puang: Mindara tu to 
ma'kampa banua maruru' sia kinaa, tu 
naangka' puangna la ungkapalai mintu' 
kaunanna, la umpapantanni kande, ke 
allu'naomi? 

43 Maupa' tu tau iato, ke saei puangna, 
nakarampoi umpogau'i susito. 
44Tonganna tongan Kukua mati’, inang 
la ia la naangka' puangna ungkapalai 
mintu' iananna. 

45 Apa iake ia lan penaanna tu tau 
iato, kumua: masai siapa namane sae 
puangku: naparandukki ungkambei tu 
mintu' kaunan, nala muane, nala baine, 
sia kumande sia mangiru' samalangona, 
46 saemi tu puangna tonna allo nasanga 
tae'pa nala sae sia attu tang natandai: 
nata 'tak-ta'takki la'bo' sia napakitai 
kataananna susito matekkok. 

47 Tatu kaunan unnissanmo pa'poraianna 
puangna, natae' nama'parandan ba'tu 
tae' napogau'i susitu pa'poraianna 
puangna, iamo la dipemalongkanni. 

48 Apa iatu tau tae'pa naissanni, 
napogau'i tu penggauran sipatu la dinii 
umbambai, iamo la disandan dibamba. 
Minda-minda tu buda dibenni, buda duka 
la dituntun lako kalena, sia minda-minda 
buda dipakambiranni, ondong pole 
budanna dituntun lako kalena. 


Puang Yesu sae umpellebaran api 
tama lino sia umbaa kasisalan 


12:49-53 


49 Ta sia angKu sae te la umpellebaranNa' 
api tama lino: la Kuapamira ke 
ma'ulu-lulumi? 

50 Apa tae’ nasalai tang didio'Na' lan misa” 
kadidioran sia tang pada kamakario- 
rioangKu sae lako disundunninna tu 
iannato. 

51 MisangaRa'ka saeMo' umbaa 
karapasan lan lino? Kukua lako kalemi, 
tae”, sangadinna kasisalan. 

52 Belanna randuk totemo te, iake lima 
tau lan misa' banua, manassa la sisala tu 

tallunna na iatu da'duanna sia da'duanna 
anna tallunna: 

53 tonganna ambe' la sisala anakna 
muane sia pia muane anna ambe'na, sia 
indo'na sisala anakna baine sia pia baine 
na indo'na, sia matusanna baine anna 
manintunna baine sia manintunna baine 
anna matusanna baine. 


Tandana apa la dadi lan lino 


12:54-56 


54 Nakua pole'omi Yesu lako to buda: 
Iake mitiroi tu gaun kendek dio rampe 
matampu', mikua bangsiami: la ma'paliu 
bara’; ta'kala sae tonganmi. 

>> Sia iake mitiroi tu angin mangiri' lu lo’ 
mai, mikuami: la manta'mo allo; dadi 
tonganmi susito. 

20 E to belo puduk! manarangkomi untiro 
lilinganna langi' sola lino, umba nakua 
natae’ miissanni untiroi tandana tu allo 
totemo? 


LUKAS 12.57-13.1 111 


To unturu' Puang Yesu sipatu Ia 
untangnga'i tu tonganna 


12:57-59 


57 Ma'apai mitang untangnga' kalenai 
kamu tu tonganna? 

58 Jake maleko nabaa balimmu 
umpellambi'i kapala, ke diopoko lu lalan 
mukkunko ma'tangnga', sangapaoi ke 
lessu'ko dio mai, ke da duka narendenko 
lako to mangra'ta' kara-kara, da 
nasorongoko lako sapiri anna patamako 
pa'tarungkuan. 

59 Nakua kadangKu mati': dennoraka 
mula tassu’ lan mai, ke tae'pi mubaya'i 
tu utangmu moi misa’ de'pen tae’ 
nama'din kurang. 


KadanNa Puang Yesu diona tu 
to Galilea napatei Pilatus 


13:1-5 
1 3 1 Tatonna iato rampomi ba'tu 
pira-pira tau umpokadai lako Yesu 
tu diona rarana to Galilea napasirau 
Pilatus pemala'na. 

2 Mebalimi tu Yesu, Nakua lako tinde 
tau: Misangaraka ondong ia kapuana 
kasalanna tu to Galilea iato na iatu 
mintu' to Galilea senga', belanna susi 
kadipakario-rioanna to? 

3 Kukua mati’: tae”, apa ianna tae’ 
mimengkatoba' la sanggang dukakomi 
sola nasang susito. 

“Na iatu sangpulo karua tau nasongkai 
menara dio Siloam namate, misangaraka 
ondong ia kapuana salana na mintu' to 
torro dio Yerusalem? 

> Kukua mati": tae”, apa iake tae'i 
mimengkatoba' kamu duka sola nasang 
la sanggang susito. 


Pa'pasusian diona kayu 
ara tang membua 


13:6-9 
6 Napokadami tu pa'pasusian iate, 
Nakua: Den misa' tu tau nanii ara 
sangto' lan pa'lak anggoro'na, saemi la 
unnalai buanna, apa moi misa' tae' duka 
haappa' dio. 
7 Nakuami lako to ma'kampa palak: 
Tiromi, totemo tallung taunmo' sidanu '- 
danu’, sae undaka'i buanna te ara, 

tae' bang kuala: lellengi, apara bua'na 
umbalumbun indete? 

8 Mebalimi tu to ma'kampa pa'lak, nakua 
lako: O Puang, palan bangpi te taun 
iate, kumangkapa ungkalii, kupalilingi 
pangangku"'. 

9 Jake membuai keallo, melo, iake tae'i, 
na iapa to mimane umpopelellengi. 


Baine tang naissan umpakalolo 
kalena Napamaleke Puang 
Yesu lan allo katorroan 


13:10-17 


10 Tatonna allo katorroan, mangada'imi 
tu Yesu lan misa' banua pa'kombongan. 
11 Denmi misa” baine dio nataba deata, 
namasaki sangpulo karuamo taunna, 
mandumo tibungku tu boko'na, tang 
naissan liumo umpakalolo kalena. 

12 Tatonna tiromi Yesu, Natambaimi sae 
lako Kalena, Namane kumua: E, baine, la 
dirampanammoko dio mai te sakimmu. 
13 Naremme'mi limanNa tu baine iato, 
nata'pa malolo, naumpudi-pudi Puang 
Matua. 

14 Sengkemi penaanna tu pangulu banua 
pa'kombongan, belanna umpamatana 

tau tu Yesu lan allo katorroan, iamoto 
namebali nakua lako to buda: Siannan 
allona tu la nanii tau sipatu mengkarang: 
iamoto allo iato la minii sae ammi 
dipamaleke, apa da ia ke allo katorroan. 
15 Apa Nabali Puang, Nakua: E to belo 
puduk, tae'raka mipantan umpasun 
tedongmi ba'tu darangmi lan mai 
barungna, ammi lao umpairu' ke allo 
katorroan? 

16 Na iate baine iate anakna Abraham, 
nasangkin bang deata bulituk, aa 
sangpulo karuamo taunna, tang 
sipaturaka dirampanan dio mai 
sangkinna te allo katorroan iate? 

17 Tatonna ma'kadamo susito, masiri'mi 
tu mintu' tau umbalii, apa iatu to 
buda sende-sende belanna mintu' gau' 
mala'bi, Napogau' Yesu. 


Pa'pasusian diona lise' sawi na ragi 


13:18-21 
Mat. 13:31-33, Mark. 4:30-32 


18 Tatonna iato Nakuami Yesu: Apara la 
dipapadanni tu ParentaNa Puang Matua 
sia apara la Kupasusianni? 

19 Susito lise’ sawi sanglise” naala 

tau, natananni lan pa'lakna, natuo 
namendadi misa' kayu kapua, anna 

nii manuk-manuk messerang tu mai 
tangkena. 

20 Sia Nakuapa: Apara la Kupasusianni 
tu ParentaNa Puang Matua? 

21 Susi ragi naala misa' baine napatamai 
to' ta'pung tallung bakku' anna silele 
messu’ sia lobo". 


Diona ba'ba sukku' 


13:22-30 


22 Napasilamban-lambanmi Yesu tu kota 
sia kampong unnada'i tau. Iatu kalingkan 
iannato ma'palulako Yerusalem. 

23 Denmi misa' tau ungkutanai, 

nakua: O Puang, inang sidi'raka tu to 
makarimman? Nakuami Yesu lako: 

24 Parukui tu kalemi unnola ba'ba sukku’, 
belanna Kukua lako kalemi: Buda 

tau undaka' lalan la morai tama, apa 
pangkun. 

25Tamoto ke ke'de'mi tu ampu banua 
nasalli'i tu ba'ba, ammi randukmo 
bendan bang dio salian undedek ba'ba, 
mikua: O Puang, bungkarangkan 

kami, anNa mebalimo Nakua: Tae' Aku 
kutandaikomi, lu umbarokomi nii sae? 
26 Mane iari to miranduk ma'kada susite: 
Mangkamokan Mitiro kumande sia 
mangiru' dio oloMi sia Miada'imokan dio 
lu lalan lan tondokki. 

27 Apa la ma'kada lako kalemi kumua: 
Tae' Aku kutandaikomi, lu umbarokomi 
nii sae? Pallaikomi dio mai Kaleku, e 
mintu' to ma'gau' kadake. 

28 Indemoto la minii tumangi' sia sisange 
isimmi, ke mitiromi tu Abraham na Ishak 
na Yakub sia mintu' nabi lan ParentaNa 
Puang Matua, apa dipembuangangkomi 
kamu lako salian. 

29 Manassa la den tu diona mai rampe 
matallo sia rampe matampu' daa mai 
ulunna salu sia lo' mai pollo'na uai 
nasangunno'koran lan ParentaNa Puang 
Matua. 

30 Pa inang la den tu undi'-undi'na 

la mendadi dolo'-dolo'na, sia den tu 
dolo'-dolo'na la mendadi undi'-undi'na. 


4 

Kadanna to Farisi lako Puang Yesu 
kumua la morai Herodes umpatei. 
Ma'penna'pa'na Puang Yesu 
umpokada kamapa'diranNa 


13:31-35 


31 Tatonna allo iato saemi ba'tu pira 

to Farisi umpellambi'i Yesu, nakua: 
Ke'de'moKomi, mallaimoKomi indete, 
belanna la morai Herodes umpateiKomi. 
32 Nakuami Yesu lako: Malemokomi, 
pokadanni tu sindallung iato, kumua: 
Manassa la unnalaiNa' deata sia 
umpamaleke tau te allo iate sia masiang 
duka, na allo ma'pentullannari namane 
upu’. 

33 Apa tae” nama'din tang malePa' te 
allo iate sia duang bongi, belanna tae' 
nama'din nabi la disanggang dio salianna 
Yerusalem. 

34E Yerusalem, Yerusalem, tu umpatei 
tu mai nabi sia untumbui batu tau disua 
lako kalemu, ba'tu pempiranMo' la morai 
urrampun anakmu susi indo” manuk 
urrampun anakna lan to' pani'na, apa 
manokakomi. 

35 Tiromi midisa'bianganan tu banuammi, 
apa Kupokada lako kalemi, kumua: 
Tae'mo mila untiroNa' sae lako 
nalambi'na tu attu la minii ma'kada 
kumua: 

Maupa'mo Ia tu saena umpotete 
sanganNa Puang. 


Ma'pentallunna Puang Yesu 
umpamaleke tau lan allo katorroan 


14:1-6 

14 1 Den pissan tonna tama Yesu lan 

banuanna misa' pangulu to Farisi 
la ungkande roti siappa' allo katorroan, 
napenniroi bangmi tau. 
2 Denmi tau dio misa' dibaa dio 
tingayoNa, masaki innak-innakan. 
3Mebalimi tu Yesu, Nakua lako mintu' 
pandita Sukaran aluk sia to Farisi: 
Ma'dinraka la dipamaleke tu tau ke allo 
katorroanni? 
4Ma'loko-loko bangmi tinde tau. Naalai 
Yesu tinde to masaki, Napamalekei, 
Nasuai male. 
> Nakuami lako tinde tau: Mindarokomi 
kamu ke denni misa' keledaimmi ba'tu 
tedongmi natobang rokko garuang lan 

allo katorroan, tae'raka namadomi' 
urriu'i diong mai? 

6Tae' pole'omi naissanni tinde tau 
umpebalii. 


Pa'pasusian diona kao'koran mala'bi' 


14:7-11 
7 Napokadammi Yesu misa” pa'pasusian 
lako tinde mintu' to ditambai, belanna 
Natiromo, kumua umba nakua tinde tau 
umpilei kao koran mala'bi', Nakuami lako 
tinde tau: 
8 Take natambaiko tau lako pa'maruasan 
to ma'kapa, da munii unno'ko' tu 
kao'koran mala'bi': den manii natambai 
tu mala'bi'na na iko. 
9 Anna sae tu to untambaiko sola tau 
iato, kumua: Lo'banganni te tau iate tu 
inan iatu, masiri'moko male unnala inan 
madiongan pissan. 
10 Sangadinna iake natambaiko tau, ia 
pissan tu madionganna munii unno'ko”, 
anna sae to tu to untambaiko nakuami 
lako kalemu: E sangmuane, iatu melo- 
melona munii unno'ko'. Dadi iato attu 
iato, dibilangmoko dio tingayona mintu’ 
tau tu musolanna unno'ko' kumande. 

11 Belanna minda-minda umpamadoan 
kalena, iamo la dipamadiongan, na 
minda-minda umpamadiongan kalena, 
iamo la dipamadoan. 


Diona to ditambai tama pa'maruasan 


14:12-14 


12 Sia Nakua Yesu lako tu to untambai: 
lake umpogau'komi pa'maruasan ba'tu 
allona ba'tu bonginna, da mitambai tu 
mintu' sangmanemi, ba'tu siulu'mi, ba'tu 
sangdadiammi, ba'tu sangtondokmi 

tu sugi'na, kumua natambaiokomi 
napabala'i lako kalemi. 

13 Sangadinna iake la untoratukomi tau, 
iari tu to kalala” tambai sia to sala" dadi, 
sia to sondo' sia to buta. 

14 Dadi la salama'komi, belanna iatu tau 
iato tae’ nabelai umpabala'i lako kalemi, 
sangadinna la dipabala'i lako kalemi 

ke dipatuoi sule tu mintu’ to ma'bulo 
sanglampa. 

Diona pa'maruasan kapua 


14:15-24 


15Jatonna rangimi tau misa’ lan mai 
mintu'na to unno'ko' kumande sola 
Yesu te kada iate, nakuami mebali: 

La maupa'mo tu to ungkande roti lan 
ParentaNa Puang Matua. 

16 Apa Nakua Yesu lako tu tau: Dikua 
denmo tau misa' umpogau' pa'maruasan 
kapua sia buda tau natambai. 

17 Tatonna la kumandemo tau, nasuami 
tu kaunanna umpokadai lako tu to 
ditambai, kumua: Maimokomi, belanna 
sakka' nasangmo. 

18 Susi nasang bangmi tu tau pada 
undaka' bang posanga. Den nakua: 
Mane mangkana' unnalli uma sanginan, 
dadi tae' nama'din tang loo kutiro; 
iamoto dadi la messimanna'. 

19 Nakuaomi tu senga'na: Mane 
mangkana' unnalli tedong limang ayoka, 
la loo kupakana-kana, iamoto dadi la 
messimanna'. 

20 Nakua pole'omi tu senga'na: Mane 
mangkana’ mendapo', iamoto dadi tae" 
kula mati’. 

21 Nasusito sule bangmi tinde kaunan 
lako puangna umpokadanni tu 
mintu'nato. Sengkemi tu ampu banua, 
nakua lako kaunanna: Maleko madomi' 
lan lu tondok, mubaai dio mai tu mintu' 
to kalala” sia to sala” dadi, sia to buta sia 
to sondo'. 

22 Ma'kadami tu kaunan nakua: O Puang, 
dadimo susitu mipokada, apa denpa tu 
inan lo'bang. 

23 Nakuami tu Puangna lako kaunanna: 
Maleko lako batatta lompo sia dio lu 

to” lalan, ammu parukui tama tu tau, 
naponnoi te banuangku, 

24 belanna kukua lako kalemi: mintu'na 
tu to mangkamo ditambai dolo tae" la 
ullepa'i te apa lan pa'maruasangku. 


Minda-minda unturu' 
Puang Yesu, la natarru'i 


14:25-35 


25 Pakalan denmi buda tau undi unturu' 
Yesu, Namessaile Nama'kada lako tu tau 
Nakua: 

26 Take to la sae lako Kaleku natae’ 
nakabiri' indo' ambe'na sia bainena sia 
anakna sia siulu'na muane na baine, 

ontongrika katuoanna, iato tau iato tae' 
nama'din dadi anak gurungKu. 

27 Sia minda-minda tu tang umbaa 
melako kayu pea'ta'na undi urrundu'Na', 
iato tau iato tae’ nama'din mendadi anak 
gurungKu. 

28 Belanna mindarokomi kamu ke la 
umbangunkomi misa’ menara tang 
unno'ko'rokomika dolo unnagi-agianni tu 
langgoso'na, kumua ba'tu la siagi siai 
ummangkai tu pengkarangan iato? 

29 Kumua da anna parandanganna 
manna mangka diparokko, anna tang 
dibelamo undanunni tu pengkarangan 
iato, anna randuk tu mintu’ to untiroi 
untelle-tellei, 

30 nakua: Naparanduk lenmo te tau 

te umbangun menara, natae' nabelai 
undanunni tu pengkaranganna. 

31 Ba'tu datu umbara, ke Ia sirarii 

datu senga', natae' na unno'ko' dolo 
untimbang-timbangi, kumua iake 
sangpuloi sa'bunna la natanan siaraka la 
unneai tu uali sae urrarii, ke duangpuloi 
sa'bunna? 

32 Take tang natananni, nasua tu 
pesuanna loo umpokada kasitaman 
su'ding mambelapi tu uali. 

33 Susi dukamo kamu to, minda-minda 
tu tang umpasalai penaa tu mintu'na 
apa dio kalena, iamo tae' nama'din dadi 
anak gurungKu. 

34 Tatu sia inang misa' apa melo, apa iake 
memmatammakki tu sia, la dipatumba 
pole'pi anna mapi'da sule? 

35 Tang la denpa gai'na lako padang sia 
moi dipopangangku', sangadinna natibe 
bangmo tau. Minda-minda tu ketalinga 
la ma'perangi, naperangii. 


Puang Yesu unneloran tau urreke'I 


15:1-2 
1 5 l Tatonna iato iatu mintu’ passima 
sia to kadake gau'na dio sisola 

Yesu la umperangii kadanNa. 

2 Sipa'nuku-nukuammi tu mintu’ pandita 
Sura’ sia to Farisi, nakua: Na iate Tau te 
untarima to kadake gau'na, sia kumande 
sola. 


Pa'pasusian diona domba pa'de 


15:3-7 


3Napokadami Yesu lako te pa'pasusian 
late, Nakua: 

4Mindarokomi kamu tu unnampui domba 
saratu’, ke pa'dei misa” tang untampei 
tu kaseranna pulona ngkasera dio lu 
padang, namale undaka'i tu misa”, tu 
pa'dena sanaalanna? 

> Take nakabu'tui, parannumi penaanna 
male ungkolongi. 

6 Sia janna rampomo lako banuanna, 
natambaimi tu mintu' sangmanena sia 
sangbanuanna sirampun, nama'kada 
lako, nakua: La parannu-rannuki' sola, 
belanna kukabu'tuimo sule tu domba 
pa'deku. 

7 Kukua lako kalemi: La susimoto tu 
kaparannuan lan suruga, belanna misa' 
to kasalan mengkatoba' losong ia na 
kasera pulona ngkasera to maruru' 
penaanna tu tau ussanga kalena tae'mo 
namanggi' la mengkatoba'. 


Pa'pasusian diona suku pa'de 


15:8-10 
8 Ba'tu baine umbara, ke unnampui suku 
sangpulo napa'de misa” tang untutungi 
palita nasapui tu banua sia mukkun 
undaka'i sanaalanna? 

9 Take naalami, natambaimi tu mintu’ 
sangbainena sia sangbanuanna sirampun 
nama'kada lako nakua: La parannu- 
rannuki' sola, belanna kualamo tu 
sukungku misa" pa'de. 

10]amoto nakua kadangKu mati": 
Susimoto tu kaparannuanna mintu' 
malaeka'Na Puang Matua tu belanna 
misa” to kasalan mengkatoba' 


Pa 'pasusian diona anakna 
misa” to makaka pa'de 


15:11-32 


11 Nakuami Yesu: Den misa’ tau da'dua 
anakna muane. 

12 Nakuami tu adinna lako ambe'na: O 
ambe’, benmo' aku tu la kupoba'ginna tu 
ijananmi. 

13 Nataammi tu iananna lako. Tae’ 
napirang allo to, naparandan nasangmi, 
namale lako misa' tondok mambela, 
natabu-tabu bangi tu iananna dio lu, 
belanna solle'-solle' bangmo. 

14 Pakalan tonna puramo umpamalei tu 
apanna, saemi karorian pannang lan lu 
tondok iato, randukmi kapu'duran. 

15 Malemi ussaro mase lako misa’ tau 
lan tondok iato, nasuami tinde tau lako 
pa'lakna ungkampai bai. 

lea moraimi ungkande bangi tu 
pa'parran, tu nakande bai, apa moi misa 
tau tae' duka umbenni. 

17 Tonna kilalaimo kalena, nakuami: 
Ba'tu pira-pira sia tu to ussaro kande dio 
ambe'ku tang umpura-pura kande, na 
ratomo' aku dikka' te mangelo. 

18 La ke'de'na' kuloo umpellambi'i 
ambe'ku, kukuamora lako: O ambe’, 
kasalammo' lako Puang Matua sia lako 
kalemi. 

19 Tang sipatumo' la misanga anakmi, 
papada bangmo' misa' to sumaro kande 
lako kalemi. 

20 Pakalan ke'de'mi narampo lako to' 
ambe'na, apa mambela bangsiapa 
natiromi ambe'na, natibaliang ara'na sia 
mamasseng namale ma'dondo-dondo 
umpessitammui, naraka'i sia naudung. 
21 Apa nakua tu anakna lako: O ambe' 
kasalammo' lako Puang Matua sia lako 
kalemi: dadi tang sipatumo' la misanga 
anakmi. 

22 Apa nakua tu ambe'na lako kaunanna: 
Madomi'komi baai mai tu sambu’ me'lok, 


4 

ammi papakei sia patamanni sissin tu 
limanna sia paluangi sepatu tu lentekna, 
23 Sia baai mai tu anak tedong maloppok 
misa”, mitunuanni, la ma'marua'-rua'ki'. 
24 Belanna matemo tu anakku anna tuo 
sule, pa'demo anna bu'tumo sule. 
Pakalan naparandukmi ma'marua'-rua'. 
25 Tatu anak pa'bunga'na dio lu pa'lak: 
tonna saemo mandappi'mo lako to' 
banua narangii tu to ma'gandang sia to 
manimbong, 

26 natambai misa” tu kaunanna 
nakutanai: To ma'aparaka ia te? 

27 Nakuami lako: Napa tu adimmi 
sulemo, natunuanni ambe'mi anak 
tedong maloppok, belanna nakabu'tui 
marampa'mo sule. 

28 Sengkemi, manoka loo tama: 

iamoto dadi sunmi tu ambe'na loo 
unnaran-naranni. 

29 Apa nakua mebali lako ambe'na: 
Timbang-timbangi, sama-samamo' 
taunna matutu dio kalemi: tae' bangra 
kupasalai, ke mikuanna', natae” bangpa 
aku miben lenna' anak bembe' misa”, 
angku ma'marua'-rua' sola sangmaneku. 
30 Namane sae ia te anak mangkammi 
umbala'-bala' iananmi sola baine 

bualang, ammi tunuammi anak tedong 
maloppok! 

31 Nakuami ambe'na lako: E anakku, iatu 
iko tontong siaki' sisola, na iatu mintu' 
apa dio kaleku apammu nasang. 

32 Sipatuki' ma'marua'-rua' sia parannu- 
rannu, belanna iate adimmu matemo 
anna tuomo sule, pa'demo anna 
dikabu'tuimo sule. 


To sugi' napakena to 
ma'kampa banuanna 


16:1-9 

1 6 1 Sia Nakua duka tu Yesu lako 

anak gurunNa: Den misa' to 
ma'kampa banuanna misa” to sugi’, 
natanda' tau ungkasalapakki iananna 
puangna. 
2 Napesuammi puangna, nakuami 
ungkuanni: Ma'patumbari te angku 
rangii tu penggaurammu? saluan 
nasangmo' rokko tu mukambi'na, 
belanna tae'mo muma'din dadi to 
ma'kampa banuangku. 
3Tatonna iato ma'tangnga'mi tu to 
ma'kampa banua lan penaanna, nakua: 
La ma'apamora', belanna la natassu'imo' 

puangku lan mai te toeku? La mangkali- 
kalina' natang kukulle, la male bangna' 
kapalaku-laku na masiri'na'. 

4Kuissan sia tu la kupogau', kumua iake 
ditassu'ina' lan mai te toeku, ma'din 
siana' natarima tinde tau lan banuanna. 
> Natambai simisa'mi tu mintu’ to 
kaindanan lako puangna, nakuami lako 
tu bunga'na: Pirara indanmu lako puang? 
6 Nakuami: Minna’ saratu’ busso. 
Nakuami ungkuanni: Alai tu sura' 
indanmu, madomi'ko unno'ko', musura'i 
tama limangpulo. 

7 Namangka to nakuaomi lako tu 
senga'na misa': Na iko pira indanmu? 
Nakua: Barra' saratu' pikulu'na. Nakuami 
lako: Alai tu sura” indanmu, musura'i 
tama karua pulona. 

8 Napudi-pudimi puangna tinde to 
ma'kampa banua tang malolo, apa 
manarang umpasilolonganni tu iannato: 
ondong ia manarangna tu mintu' to 
umbudanan katuoan lan lino lako solana 
na iatu to umpengkaolai kamaseroan. 

9 Kukua lako kalemi: Pakei massangmane 
tu ianan tang manassa, sangapaoi, ke 
nasalaikomi, la natarima siakomi lan 
banua tontong sae lakona. 

Umpengkaolai Puang Matua 
na umpengkaolai Mammon 


16:10-14 


10 Tatu tau dipatongan lan penggauran 
bitti, ia dukamo dipatongan lan 
penggauran kapua na iatu to tang 
manappa' lan penggauran bitti, ia 
dukamo tang manappa' lan penggauran 
kapua. 

11 Tamoto iake tae'i midipatongan lan 
ianan tang manassa, minda toda la 
umpakambi'ikomi tu manassana? 

12 Take tae'i midipatongan lan apanna to 
senga', minda toda la umbenkomi apa la 
sipatu mipoapa kalena? 

13 Tae' ia misa” kaunan ma'poperuranni 
lako da'dua puangna, belanna tae' 
nasalai tang nakasorro tu misa'na, 
naporai tu misa”, ba'tu la'ka’ lakoi 
misa'na, nasarroanni tu misa’. Tae’ 
mima'din umpengkaolai Puang Matua, 
mipengkaolai dukai tu Mammon. 

14 Tate mintu'na te narangi nasang to 
Farisi, to inang ungkaduangi bang doi’, 
natelle-tellei tu Yesu. 

Diona ParentaNa Puang Matua 
sia Sukaran alukNa 


16:15-18 


15 Apa Nakua Yesu lako tu tau: Kamumo 
tu ussanga bang kalemi to malolo 

dio tingayona tau, apa Naissan duka 
sia Puang Matua tu penaammi: 

iatu nasanganna tolino kapua, iamo 
Nakagi'gi'na Puang Matua. 

16 Tatu Sukaran alukNa Puang Matua 
sia sura'na mintu' nabi sae lako tonna 
attunna Yohanes, randuk tonna attu 
iato nadipatale' tu Kareba-kaparannuan 
diona ParentaNa Puang Matua napantan 
merruku bang tama. 

17 Sae lako rabunna langi' sola lino, moi 
pada kanuku malotong tae' napa'de len 
lan mai Sukaran alukNa Puang Matua. 
18 Minda-minda tu untantang bainena 
naumpobaine to senga’, iamo pasandak 
salu lako rampanan kapa' sia minda- 
minda tu umpobaine baine mangka 
natantang muanena, ia dukamo 
pasandak salu lako rampanan kapa." 

To sugi' na Lazarus 


16:19-31 


19 Den misa' to sugi' ma'pakean melo 
ma'sambu' lango-lango sia sampin ballo, 
ma'marua'-rua' bang kiallo-kiallo sia 
manaman bang katuoanna. 

20 Den pole'omi misa' to mase-mase, 
disanga Lazarus unno'ko' dio to' 
katengkanna, nakarupu bang kele tu 
kalena: 

21 Ja moraimi ungkande bangi tu kande 
mara’ dao medana tinde to sugi’, apa 
sangadi asu sae ullepa'i kelena. 

22 Pakalan den pissan matemi tu to 
mase-mase iato, nasolanni malaeka", 
naparokkoi rianna Abraham. 

23 Mate dukami tu to sugi’, nadipeliang. 
latonna lanmo naraka, maparri'mi 
nasa'ding, umbangunammi matanna, 
natiro mambelai tu Abraham sola 
Lazarus diong rianna. 

24 Metambami nakua: O ambe'ku 
Abraham, kamaseina', suanna' dikka’ tu 
Lazarus, naotonni tu tampak rakka'na 
rokko uai, nasakka'i bangi tu lilaku, 

belanna tang kutananmo tu malallangna 
lan te to' api. 

25 Apa nakua Abraham: E anakku, 
kilalai tommu tuopa mangkamoko 
unnala kataanan melomu, susi duka tu 
Lazarus mangkamo unnalai tu kadakena, 
apa totemo iamo dipakatana, natang 
mutananmo iko tu parri'mu. 

26 Senga'mito dipaden kumila' lan 
kasiallaranta, dadi iatu tau inde te, kela 
morai loo mati’, tae” nama'din, ba'tu to 
inde tu tae' naola loo mai. 

27 Nakuaomi tu to sugi: O ambe'! 
kupalaku ammi suai lako banuanna 
ambe'ku, 

28 belanna den siulu'ku lima, anna ada'i 
napalanni penaanna, da natama duka 
indete inan kamaparrisan. 

29 Nakuami Abraham lako: Den sia 

dio to Sura'na Musa sia nabi: iamo la 
naperangii to. 

30 Nakuami: Tae” ia na iato, sangadinna, 
iake den bangsiapi misa" tu to mate sule 
umpellambi'i, manassa mengkatoba' 

31 Apa nakua Abraham lako: Iake 

tae'i naperangii tu kadanna Musa sia 
nabi, ma'apai nala untarimai, kenna 

la den duka misa' to mate tuo sule 

namalimbangun dio mai to' to mate loo 
umpellambi'! 


Upu' allona tu to untumang 
padanna ma'rupa tau 


17:1-4 

1 Nakua Yesu lako anak gurunNa: 
1 7 Manassa tae’ nasalai tang bu'tu 
tu untumangna tau, apa upu' allona tu 
to umpasaei. 
2Jake susinna naditoke'i batu 
parandangan tu barokona, 
nadipembuangan tama tasik, melo 
sia ia lako kalena to na iake untumangi 
misa" te to baitti"! 
3 Kanannangikomi kalemi! Ke kasalanni 
tu siulu'mu, pakilalai, iake menassanni 
pamaseroi kasalanna. 
“Take kasalanni lako kalemu pempitu 
lan sangallo, napempitu duka sae 
lako kalemu kumua: menassanmo,, la 
mupamasero duka kasalanna. 


LUKAS 17.5-8 136 


Kapatonganan umpasae 
tanda mangnga 


17:5-6 
> Nakua nasangmi tu rasulu’ lako Puang: 
Rangngannipi tu kapatonganangki ke! 
6 Nakuami Puang: lake denni 
kapatonganammi moi pada lise’ 
sawi, ammi kua lako te kayu karato: 
Tilampi'ko, ammu tuo lan tasik, manassa 
la naturu' tu kadammi. 


Diona kaunan tae' gai'na 


17:7-10 
7 Apa mindarakomi kamu, ke denni 
kaunanmi misa' ma'tengko ba'tu 
mangkambi', ke sulei dio mai uma ammi 
kua lako: Maimoko muta'pa unno'ko' 
kumande? 
8 Tae'raka ammi la ma'kada lako 
susite: Pasakka'mi tu apa la kukande, 
ma'kamandi'ko, ammu parakanna' mai, 
kumangkapa kumande sia mangiru, 
mumane kumande sia mangiru'. 

?La ma'kurre sumanga'raka lako 
kaunanna, belanna mangkamo napogau' 
tu mintu'na nasuanni? 

10 Susi dukamoto tu kamu, iammi 
mangkamo umpogau'i tu dipesuanna 
lako kalemi, kuakomi: Iate kami te 
kaunan tae' gai'ki, belanna ia manna tu 
sipatunna lako kaleki tu kipogau'. 


Diona sangpulo to 
golenan dipamaleke 


17:11-19 


11 Dikua denmo pissan tonna male tu 
Yesu lako tondok Yerusalem, ullendu'i 
padang aak kasiallaranna Samaria na 
Galilea. 

12 Tatonna tamamo tondok anu, 
sitammumi sangpulo to golenan, 
mambela-bela nanii ke'de'. 

13 Metambami tinde tau, nakua: O Yesu, 
o Guru! kamaseikanni dikka'. 

14 Tatonna tiromi tu tau, Nakuami 
ungkuanni: Malemokomi umpa 'pekitanan 
kalemi lako to minaa. 

Pakalan mondomi tu sakinna tinde tau 
tonna male lako lalan. 

15Denmi misa' tinde tau, iatonna 
tiromi tu kalena mondomo, sulemi 
metamba-tamba umpudi Puang Matua. 
16 Malinguntu'mi tukku ma'kurre 
sumanga' diong to' lentekNa Yesu, iato 
tau iato, to Samaria. 

17 Ma'kadami Yesu Nakua: Tang 
sangpuloraka tau dipamaleke nasang? 
Naumbami tu kasera? 

18 Tae'moraka ditiro misa' duka sule sae 
la umpakaraya Puang Matua, sangadinna 
late to sae misa”? 

19 Nakuami lako: Ke'de'moko ammu 
male: manassa kapatonganammumo 
umpatuoko. 


Diona ParentaNa Puang Matua sia 
alloNa Anak rampan dilino 


17:20-25 


20 Tgtonna kutanai to Farisi kumua: 
piranra nala sae tu ParentaNa Puang 
Matua? mebalimi lako tinde tau, Nakua: 
latu kasaeanna ParentaNa Puang Matua 
tae' napaan tu tandana. 

21 Sia tae” duka nala kua tau kumua: 
Tiroi inde, ba'tu tiroi dio, belanna 

iatu ParentaNa Puang Matua lan 
tangnga-tangngami. 

22 Pakalan Nakuami lako anak gurunNa: 
Manassa la sae tu allona, ke mikailui la 
untiroi sangallo tu alloNa Anak rampan 
dilino, anna tae' mila untiroi. 

23 La den tau ma'kada lako kalemi susite: 
Tiromi diomo ia, tiromi indemo ia, da 
miloo lako sia da miundi urrundu'i. 

24 Belanna susi kila' mellepa' dio mai 
biring langi' naparrang sae lako biring 
langi, susi dukamoto tu Anak rampan 
dilino, ke alloNa. 

25 Apa tae' nasalai tang umperasai 
kamaparrisan dolo sia la nasayu bangsa 
iate. 


La ma'patumbari te 
lino ke nalambi'mi alloNa 
Anak rampan dilino 


17:26-30 


26 Jmba-umba nakua tu mangkannamo 
dadi tonna Nuh, la susi dukato, to ke 
Anak rampan dilino: 

27 Kumande-mande bang tu tau sia 
mangiru' sia kebaine sia dipakemuane 
sae lako allo katamanna Nuh tama 

lembang nasae uai saba' ussabu'i sola 
nasang. 

28 Umba-umba duka nakua tu 
mangkannamo dadi tonna Lot: 
kumande-mande bang tu tau sia 
mangiru' sia mangalli sia ma'baluk, sia 
mantanan-tanan sia umbangun banua. 
29 Apa tonna memboko'mo Lot lan mai 
Sodom, saemi dao mai langi' tu uran 
api sia solo” ummangsanni tu tau sola 
nasang. 

30 Susi dukamo la dadi to, ke dipabu'tumi 
tu Anak rampan dilino. 


La ma'patumbari tu anak 
gurunNa Puang Yesu ke allo iato 


17:31-33 


31 Tato ke allo iato, minda-minda dao 
bubungan nalan banua tu iananna, 

da namengkalao la loo unnalai, sia 
minda-minda tu dio uma, da nasule lako 
apa naboko'i. 

32 Pengkilalai tu bainena Lot! 

33 Minda-minda morai ungkatirinnai 
penaanna, iamo la kapa'dean, na 
minda-minda la kapa'dean penaanna, 
iamo la napotuo. 

Kadipasisarakanna tau ke bongi iato 


17:34-37 


34 Kukua lako kalemi: Iato bongi iato, 
iatu da'dua tau mamma’ lan misa” inan, 
misa’ la disolan, namisa' ditampe. 

35 Tatu da'dua baine ma'ta'pung sola 
duai, misa" la disolan, misa” ditampe. 
36 Tatu da'dua tau dio uma, misa’ la 
disolan, misa' ditampe. 

37 Mebalimi tinde tau lako nakua: 
Umbanii, Puang? Nakuami lako tu tau: 
Umba-umba nanii batang rabuk, iamo 
nanii pa'duku' sirampun. 


To mangra'ta' kara-kara 
tang malambu' 


18:1-8 

1 8 1 Napokadan pole'omi Yesu misa’ 

pa'pasusian lako tinde tau la 
umpamalesoi, kumua, sipatu tau la 
massambayang nenne’, da narayang. 
2 Nakua: Lan misa” tondok den misa" to 
mangra'ta' kara-kara tae” namataku' 
langngan Puang Matua, sia tae" bang tau 
nasanga moi misa" duka. 

3 Lan tondok iato den misa” baine balu 
messule-sule bang loo mennolo lako, 
nakua: Pakaloloampakan dikka' te 
kara-karaki. 

4Lendu'mo masainna moka bang tu 

to mangra'ta' kara-kara, apa undinna 
nakuami lan penaanna: Moi natae" 
kumataku' lako Puang Matua sia moi tae’ 
bang tau kusanga misa' duka: 

3 apa belanna nasussai bangna’ te 
baine balu iate, dadi la kura'ta'mo 

tu kara-karana, undinna manii nasae 
nakaramussangmo'. 

6 Nakuami Puang: Perangiimi tu kada 
napokada tu to mangra'ta' kara-kara 
bimbang. 

7 Tae'raka nala umpakaloloi Puang 
Matua tu kara-karana mintu' to Napilei, 
tu napalakunna nametamba-tamba 
lako keallo kebongi sia maremparaka 
ungkilalai tu tau iato? 

8 Kukua lako kalemi: Manassa madomi' la 
Napakaloloan tu kara-karana tinde tau. 
Apa iake sael tu Anak rampan dilino, la 
ungkabu'tuiparaka kadipatonganan lan 
te lino? 


LUKAS 18.9-13 143 


Papasusian diona to 
Farisi sia passima 


18:9-14 
9? Napokadan pole'omi Yesu te 
pa'pasusian iate lako tu tau ussanga 
kalena malolo sia ussayu bang mintu' to 
senga’: 
10 Den da'dua tau kendek langngan 
banuanNa Puang Matua la 
massambayang, iatu misa’ to Farisi na 
misa’ passima. 
11 Ke'de'mi tu to Farisi massambayang 
lan penaanna, nakua: O Puang Matua! 
ma'kurre sumanga'na' lako Kalemi, 
belanna aku te tae’ kususi to senga’, 
to unnalai bang apanna tau, ba'tu to 
matampo, ba'tu to pasandak salu lako 
rampanan kapa” ba'tu susite passima 
iate: 
12 fan sangminggu sipenduanna' 
ma'puasa sia ianna dipa'sangpulo tu 
mintu'na apangku, sangtaanna bang 
kupa'kamasean. 
13 Tatu passima mambela-bela tu nanii 
ke'de', moi mentingara langngan langi’ 
tae' nasarai, sangadinna ussa'pa-sa'pa 

ara'na, nakua: O Puang, ala masena, 
aku te misa" to kasalan! 

14 Kukua lako kalemi: iate tau iate diseroi 
sule lako banuanna, apa iatu tau ina' 
tae” belanna minda-minda umpamadoan 
bang kalena, iamo la dipamadiongan, na 
minda-minda umpamadiongan kalena, 
iamo la dipamadoan. 


Puang Yesu unneloran 
pia'-pia' sae lako Kalena 


18:15-17 
Mat. 19:13-15, Mark. 10:13-16 


15 Nasolan dukami tau tu pia'-pia' lako, 
kumua anNa kaka'i Yesu tu kalena. 
Iatonna tiromi anak gurunNa tu iannato, 
nasarabaimi tu tau. 

16 Apa Natambai Yesu tu pia'-pia' sae 
urreke'i, Nakua: Popa'elo'nai tu pia'-pia' 
sae lako Kaleku, da migagai, belanna 
iamotu to susite tu unnampui ParentaNa 
Puang Matua. 

17 Kukua mati’: Tonganna minda-minda 
tu tang susi pia'-pia' untarima ParentaNa 
Puang Matua, la tama lenorika! 

To sugi' mangura 


18:18-27 


18 Denmi misa' to kapua mekutana lako 
nakua: O Guru masokan, apara tu sipatu 
la kupogau', angku pomana’ katuoan sae 
lakona? 

19 Nakuami Yesu lako: Ma'apari 
musangaRa' masokan? Tae' tau misa' 
duka masokan sangadinna Misarri, Ia 
manna tu Puang Matua. 

20 Manassa mutandai sia tu Sukaran 
alukNa Puang Matua kumua: Da 
mupasandak salu lako rampanan kapa, 
da mupapatean, da muboko, da musa'bi 
tang tongan, kasiri' tu ambe'mu sola 
indo mu. 

21 Nakuami tu tau iato: Mintu'na to inang 
kupenandaimo tempon dio mai bitti'ku. 
22 Tatonna rangimi Yesu to, Nakuami: 
Misa'pa tu musala. Balukampi tu 
mintu'na apa-apammu, ammu taa-taai 
lako to mase-mase, ammu ampui ianan 
lan suruga, mumane male mai undi 
urrundu Na" 

23 Apa iatonna rangimi, lendu'mi rossona 
penaanna, belanna sugi' kapua tongan. 

24 Tatonna tiromi Yesu, Nakuami: Tang 
pada malia'na lako to unnampui ianan tu 
la tama ParentaNa Puang Matua! 

25 Belanna malomo sia ia misa' unta 
tama to'tok darun ke la to sugi'mora 
tama ParentaNa Puang Matua. 

26 Nakuami tu mintu' to urrangii to: 
lake susito, mindapa tu la unnappa' 
kasalamaran? 

27 Nakuami Yesu: Iatu nasanganna tolino 
tae" nadadi tae’ natang dadi ke Puang 
Matua. 


La maupa' tu to untampe apa 
dio kalena belanna 
ParentaNa Puang Matua 


18:28-30 


28 Tatonna iato nakuami Petrus: 
Manassa kitampe nasangmo, angki undi 
urrundu 'Komi. 

29 Nakuami Yesu lako: Tonganna tu 
kadangKu mati, kumua tae' tau tu 
untampenamo banuanna, ba'tu bainena, 
ba'tu siulu'na, ba'tu indo' ambe'na, ba'tu 
anakna tu belanna ParentaNa Puang 
Matua, 

30tu tang la unnappa' pole'i ba'tu 
pempiran-piran manglokkon totemo, sia 
katuoan sae lakona dio lino undi. 


Ma'pennannanna Puang Yesu 
umpokada kamapa'diranNa 


18:31-34 
Mat. 20:17-19, Mark. 10:32-34 


31 Tatonna iato natambaimi tu anak 
gurunNa sangpulo dua namale sola, 
Nakua: Manassa la malemiki' langngan 
Yerusalem, dadi iatu mintu'na mangka 
nasura” mintu’ nabi tu diona Anak 
rampan dilino la diganna'imo. 

32 Belanna la disorong lako to kapere’, 
natelle-tellel tau sia naa'ga-a'ga sia 
natittudul: 

33 janna mangka ullongkan-longkanNi, 
la napatel, na allo ma'pentallun, 
Namalimbangun sule. 

34Tae' bangmi misa' natandai tinde 
tau tu iannato sia iatu kada iato tae' 
bang napebayangi, tae' naissanni tu 
Napokadanna Yesu. 

To buta dio Yerikho, 
disanga Bartimeus 


18:35-43 
Mat. 20:29-34, Mark. 10:46-52 


35 Tatonna mandappi'mo lako Yerikho, 
denmi to buta unno'ko' dio biring lalan 
malaku-laku. 

36 Tatonna rangimi tu to buda lendu’, 
mekutanami, nakua: To ma'apara te? 
37 Napokadammi tau lako kumua: Iamo 
Yesu to Nazaret tu lendu’. 

38 Metambami, nakua: O, Yesu, Anakna 
Daud, kamaseina' dikka'! 

39 Nasarabaimi tinde to dolo, 

nasua ma'loko-loko, apa samandu- 
mandunnaora metamba nakua: O 
Anakna Daud! kamaseina' dikka’. 

40 Tadangmi tu Yesu, Nasuami umbaai 
dio mai. 

41 Tatonna saemo urreke'i, Nakutanaimi 
lako Nakua: Apara mukamorai la 
Kupogau' lako kalemu? Nakuami: O 
Puang, elo'namo ke pakita dukana”! 

42 Nakuami Yesu lako: Pakitako! manassa 
kapatonganammumo umpatuoko. 

43Ta'pa pakita bang siami naundi 
urrundu' Yesu umpakaraya Puang Matua. 
Iatonna tiromi mintu’ tau tu iannato, 
umpudi-pudi dukami Puang Matua sola 
nasang. 


Diona kamengkatobaranna Zakheus 


19:1-10 

1 9 1 Lu tamami tondok Yerikho tu 

Yesu, tarru' liu bang male. 
2 Denmi tau dio misa” disanga Zakheus, 
iato tau iato kapala passima sia sugi’ 
duka. 
3 Undaka'mi lalan la morai untiro Yesu, 
kumua mindara tu disanga Yesu, apa 
tae’ nabelai untirol, belanna to buda, na 
iatu Zakheus to kondi’. 
4Dolomi ma'dondo-dondo unteka' kayu 
ara pangala' la morai untirol, belanna 
iamo la Nanii lendu' to. 
“Jatonna rampomo Yesu lako to’ 
inan iato, mentingarami, Nakuami 
ungkuanni: E Zakheus, mengkalaoko 
madomi', belanna iate allo iate inang la 
lempangKu dio to” banuammu. 
6 Tikara-karami mengkalao untammui 
Yesu, parannu tongan penaanna. 

7 Sipa 'nuku-nukuammi tu mintu’ to 
untiroi tu iannato, nakua: Naloo Ia 
lempang lako to” banuanna to kadake 
gau na. 

8 Ke'de'mi tu Zakheus nama'kada lako 
Puang, nakua: O Puang, sangsesena 
tongan bang tu iananku kuben to 
kalala' sia iake denni apa-apanna 

tau kutangnga' kualai, kupopellokkon 
penna'pa' kupasuleanni lako. 

9 Nakuami Yesu lako: Ia duka 
bangsiamote allo iate narampoi 
kamakarimmanan te banua iate, belanna 
late anakna duka Abraham: 

10 helanna saemo Anak rampan dilino la 
undaka'i sia ungkarimmanni tu pa'dena. 


Pa'pasusian diona doi'na 
misa' puang naben 
kaunanna la napalolo'-lolo' 


19:11-27 

Mat. 25:14-30 
11 Tatonna marassanmo tu tau 
umperangil, Natarru'imi Yesu tu 


kadanNa, umpokada misa' pa'pasusian, 
belanna mandappi'mo lako Yerusalem 

sia nasanga tinde tau, la madomi'mo 
bu'tu tu ParentaNa Puang Matua. 

12 Tamoto nakuami Yesu: Den misa’ 
Puang male lako misa' tondok mambela, 
la loo ditappu dadi datu, namane sule. 
13 Untambaimi kaunanna sangpulo, 
nabenni sangpulo mina lako, nakua 
ungkuanni: Palolo'-lolo'i te sae lako 
suleku. 

14 Apa nakabiri' sangtondokna tinde 
tau, namesua undi urrundu'i, nakua: 
Nokakan kami la nadatui te tau iate. 

15 Tatonna sulemo ditappu datu, 
mesuami untambai mintu' kaunanna, 
tu mangka naben doi', la sae mennolo 
lako kalena, kumua anna issanni, ba'tu 
sipiramo nasaro ma'balili. 

16 Saemi tu bunga'na, nakua: O puang, 
iatu minami kesaro pole'omo sangpulo 
mina. 

17 Nakuami tu puangna lako: Iamo 
melona to, e kaunan masokan, belanna 
kamarurusammu lan penggauran bitti’, 
dadi ma'dinmoko la umparenta sangpulo 
tondok. 

18 Saeomi tu ma'penduanna, nakua: O 
puang, iatu minami kesaromo lima. 

19 Nakua dukami tu puangna lako tinde 
tau: Ma'din dukamoko umparenta lima 
tondok. 

20 Sae pole'omi tu senga'na nakua: O 
puang, indemo tu minami, tu kuanna 
diong pantarekan, 

21 belanna mataku'na' lako kalemi, apa 
inang to matorokomi, unnala bangkomi 
tang pangannami, umpeburai bangkomi 
tang pantananmi. 

22 Nakuami tu puangna lako: E kaunan 
kadake, la kuparundu' ukungammu tu 
sunna dio pudukmu! Muissanmo kumua 
aku te to makarra' penaangku, unnala 
bangna' tang pangannaku, umpeburai 
bangna’ tang pantananku. 

23 Anna ma'apai ammu tang 
umpatamai tu doi'ku tama naninna tau 
umpa'pedenneran doi”? Kumua kasulepa 
kupalakui sola tu uainna. 

24 Nakuami lako to bendan dio: Alai dio 
mai tu minanna, mibenni lako tu to 
sangpulo mina dio. 

25 Nakuami tinde tau: O Puang diomo ia 
sangpulo mina! 

26 Kukua lako kalemi: Minda-minda tu 
unnampuimi, la diben dukapa lako, apa 

iatu tae'na dio, moi iatu apa dionamo 
kalena, la dialai pissan dio mai. 

27 Apa iatu mintu'na ualingku, tu 
manokana umpodatuna' solanni mai 
ammi patei dio tingayoku. 


Tau umpangke' Puang Yesu 
tonna tama tondok Yerusalem 


19:28-38 


28 Tatonna mangkamo Yesu ma'kada 
susito, dolomi dio tingayona tau Namale 
langngan Yerusalem. 

29 Tatonna reke'mi tu Betfage sia Betania 
dio buntu disanga Zaitun, Nasuami tu 
anak gurunNa da'dua, 

30 Nakua: Malekomi lako tu tondok 
misipatuan: iake malekomi tama, 

la unnappa'komi misa' anak keledai 
disangkin, tae' bangpa nasakei tau, 
bukai mibaai dio mai. 

31 Take denni tau ungkutanaikomi, 
kumua: Ma'apai ammi bukai? kuakomi 
lako: Den la Napapatuanni Puang. 

32 Malemi tinde to disua, naappa'i susitu 
Napokadanni lako. 

33 Marassanmo nabukai tu ulang anak 
keledai, nakuami tu puangna: Ma'apai 
mirampananni te anak keledai te? 
34Nakuami tinde tau: Den Ia 
Napapatuanni Puang. 
35Nabaami lako Yesu, naampa'i 
sambu'na dao tu anak keledai, 
napanno'ko'i tu Yesu dao. 
36 Tonna malemo mukkun bangmi tu tau 
umballa' pakeanna lako lalan. 
37Tatonna rampomo lako aa” buntu 
Zaitun, randukmi parannu-rannu 
penaanna tu mintu' anak gurunNa 
sia unnarak-arrak umpudi-pudi Puang 
Matua, belanna mintu' kamatotoran 
mangka natiro, 

38 nakua: 

Kurre sumanga'na tu Datu, sae 

umpotete sanganNa Puang, 
Kamarampasan dao suruga, 
Kamala'biran lan inan madona! 

Puang Yesu untarima 
kadipangkeranNa 


19:39-40 


39 Nakuami ba'tu pira-pira to Farisi Ian 
mai tu to buda lako Yesu: O Guru, gagai 
tu anak gurumMi. 

40 Mebalimi nakua: Kukua lako kalemi: 
lake la ma'loko-lokoi tinde mai, inang la 
kumalasi-lasi tu batu. 


Kasangganganna Yerusalem 


19:41-44 


41 Pakalan tonna mandappi'mo Natiromi 
tu tondok iato, Natangi'imi, 

42 Nakua: Iakemmu la unnissanni 

tu apa la ma'din umpadenangko 
kamarampasan, moi na iate allo iate! 
Apa totemo te mintu'nato nasala 
matammu. 

43 Belanna la sae tu allo kamatilakammu 
sia la natambakukuko mintu' ualimmu 
sia natalimbung tamako, sia nasikemunni 
tikuko sae, 

44 sia napemparrakangko rokko padang 
nasilullu'iko sola mintu’ anakmu lan 

lili mu sia tae'mo batu la mettodo' dao 
batu natampeangko lan lili'mu, belanna 
tae” mupalan ara'i tu attunna kasaeanna 
pa'kamaseanNa Puang Matua lako 
kalemu. 


To ma'baluk sia to mangalli dirambai 
sun lan mai to' Banua Kabusungan 


19:45-46 


45 Pakalan iatonNa tamamo Yesu tama 
to” Banua Kabusungan, Naparandukmi 
urrambai sun tu mintu' to ma'baluk sia 
to mangalli lan. 

46 Nakua ungkuanni tu tau: Den lan 
Sura'Na Puang Matua susite, latu 
BanuangKu banua passambayangan ia, 
apa mipadadimo lo'ko'pa'gora'. 


PangadaranNa Puang Yesu lan 
Banua Kabusungan 


19:47-48 


47 Kiallo-kiallo mangada'i bang tu Yesu 
lan Banua Kabusungan, undaka' toda 
bangmi ia lalan tu pangulu to minaa sia 
pandita Sura” sia ia duka tu kapala, la 
morai ussanggangi: 

18 apa tae' naappa'i tu la napogau'na 
belanna iatu to buda la'ka nasang 
penaanna lako Yesu, sia naperangii tu 
pangadaranNa. 


Puang Yesu ussamboi kuasanNa 
lako to tang umpatonganNi 


20:1-8 
Mat. 21:23-27; Mark. 11:27-33 


20 1 Den sangallo tonna iato, 
marassanmo Yesu unnada'i 


mintu’ to lan Banua Kabusungan sia 
umpa'peissanan Kareba-kaparannuan, 
saemi pangulu to minaa sia pandita 
Sura’ sola pekaamberan umpellambi'T, 
2 Sia ma'kada tinde tau lako nakua: 
Pokadangkanni kuasa apara Mipokuasa 
umpogau'i te mintu'na te, ba'tu 
mindaraka umpakuasaKomi? 

3 Mebalimi Nakua lako tinde tau: Den 
duka misa’ la Kupekutanan lako kalemi, 
pokadan todaNa' mai: 

“Tato pa'dio'na Yohanes, lu daoraka mai 
suruga, ba'tu lu dioraka mai tolino. 

? Nasitangnga'-tangnga'i kalenami tinde 
tau: lake la takua: lu dao mai suruga, 

inang la Nakua: Nama'apai anna tae' 
mipatonganni? 

6 Apa iake la takua: lu dio mai tolino, 
inang la natumbuiki' batu to buda, 
belanna napatongan sola nasangi, 
kumua iatu Yohanes, nabi. 

7Mebalimi tinde tau, nakua: Tae” kami 
kiissanni, kumua, umba ia nanii sae. 

8 Nakuami Yesu lako tinde tau: Iamoto 
natae” duka Kumorai umpokadangkomi, 
kuasa apara Kupokuasa, umpogau'i te 
mintu'na te. 


To kadake penaanna untesan pa'lak 
anggoro'. Ma 'pempitunna Puang 
Yesu umpokada kamapa'diranNa 


20:9-16 
9 Namangkato Naparandukmi umpokadai 
te pa'pasusian iate lako to buda: Den 
misa’ to anu mantanan anggoro' lan 
misa” palak, napa'petesananni lako to 
ma'tesan, namale lako tondok senga' 
natorro masai dio lu. 
10 ]atonna la peanggorosammo, nasuami 
tu kaunanna misa' lako tu to ma'tesan, 
kumua anna benni tu taana tu bura 
pa'lakna lako. Apa iatinde to ma'tesan 

nalonga'ora sia narambai lo'bang lan 
mai. 

11 Nasua pole'omi tu kaunan senga'na, 
apa nalonga' siao sia napakario-rio sia 
narambai lo'bang lan mai. 

12 Nasua pole'omi tu ma'pentallunna, 
apa nabangkei siao napembuanganni 
lako salian. 

13 Mangkato, nakuami tu puangna tinde 
pa'lak: Apa siapa la kupogau'? La kusua 
tu anak kaboro'ku, umbai la nakasiri' sia 
keia. 

14 Apa iatonna tiromi tinde to ma'tesan, 
nasipada-padaimi, nakua: Indemo tu la 
umpoapai, maikomi tapatei, anna kita 
umpoapai tu apanna. 

15 Napembuangammi lan mai pa'lak 
anggoro' lako salian, napatei. La 
napatumbai puangna palak anggoro' 
tinde tau? 

16La sae ussanggangi tu mintu'nato 
ma'tesan iato sia iatu pa'lak anggoro' 
naben to senga’. Iatonna rangimi tu kada 
iato, nakuami: Napatoyang-toyang ia 
Puang Matua dio mai kaleki tu iannato! 

Puang Yesu iamo batu petau 


20:17-18 


17 Apa mentiro Yesu lako tinde tau, 
Nakua: Na apa battuananna te kada iate 
disura'': 

latu batu natibe mintu' pande, mendadi 

batu petau? 

18 Minda-minda tobang rokko tu batu 
iato, inang la ru'puk-ru'puk tu tau iato, 
sia minda-minda nai'pinni tu batu iato, 
manassa la nanisak-nisak. 


Pandita sura' undaka' lalan 
la untingkan Puang Yesu 


20:19-20 


19 ]atonna iato undaka'mi lalan tu 
mintu'na pandita Sura' sia pangulu to 
minaa la undammakki tu Yesu, belanna 
natandai tu pa'pasusian iato, kumua 
gau'na narua, apa mataku'i lako to buda. 
20 NatuntunNi bangmi tau iato, iamoto 
nasuai ba'tu pira-pira tu tau loo 
ummata-matai sia unna'ga to malolo 
kalena, kumua anna pentoei sangbuku tu 

kadanNa, tu la naninna umpa'peturoanNi 
lako to paa sia lako parentana to maraya. 


Diona kapassiman lako datu 


20:21-26 


21 Mekutanami tinde tau lako, nakua: 
O Guru! kiissan tongan tu kadamMi 
sia pangadaramMi, kumua malolo 

sia tae' tau Milaenan, sangadinna 
umpa'pangadaran tongan bangKomi 
lalanNa Puang Matua; 

22 sipaturakannika la ussorong sima lako 
datu kapua, tae'raka? 

23 Apa Naissan Yesu tu tanga'na tinde 
tau, dadi Nakuami ungkuanni: 

24 PakitanNa' tu dinara misa'! Mindara 
rupa sia passura' te lan! Nakuami tinde 
tau: Datu kapua. 

25 Nakuami Yesu mebali lako tinde tau: 
Iamoto dadi pennoloanni lako datu 
kapua tu apanna datu kapua sia lako 
Puang Matua tu apanNa Puang Matua. 
26 Tae’ nabelai tau iato mai untingkanni 
misa' tu kadanNa dio tingayona to 
buda, nakappa tinde tau, umpomangnga 
pebalinNa Yesu. 

Pekutananna to Saduki 
diona katuoan sule 


20:27-36 


27 Saemi ba'tu pira-pira to Saduki lako 
Kalena tu ussangai, kumua tae' tu 
katuoan sule, 

28 hamekutana susite: O Guru! susite 
nasurasangkan Musa: Iake denni 
siulu'na tau kebainemo, namate, 

apa tae' anak natampe tonna mate, 
siulu'na la umpobainei tu bainena, anna 
pabu'tuanni bati' tu siulu'na. 

29 Naden tau pitu siulu' naumpobaine 
baine misa' tu pa'bunga'na, namate 
natae' anak natampe. 

30 Tami tu ma'penduanna, 

31 sia ma'pentalunna umpobainei tinde 
baine, susi nasang bangi sola pitui mate 
natae" anak natampe. 

32 Undinna tonna mate nasangmo, mate 
dukami tinde baine. 

33 Dadi iake allo katuoan sule to, 
umbannamo tinde tau sola nasang la 
umpobainei? Belanna mangkamo sola 
pitui umpobainei. 

34 Napokadammi Yesu lako tinde tau, 
Nakua: Iatu tau untorroi te lino kebaine 
sia dipakemuane, 

35 apa iatu to disanga sipatu la 
umpomana' lino undi sia katuoan sule, 
tae'mo nala kebaine sia dipakemuane, 
36 belanna tae'mo nama'din mate len, 
apa susimo malaeka' sia anakNa Puang 
Matua, belanna iatu tau iato to dipatuo 
sule. 


Diona manassana katuoan sule 


20:37-40 


37 Sia iatu kadipatuoanna to mate sule 
napamanassa duka Musa lan to” duri, 
tonna sa'bu' Puang Matua Puangna 
Abraham sia Ishak sia Yakub. 

38 Tatu Puang Matua inang tae” 
Napuangna to mate, sangadinna 
Puangna to tuo, belanna la lu lako 
nasang tu katuoanna mintu' tau. 

39 Mebalimi pira tu pandita Sura’, nakua: 
O Guru, tonganna tu kadamMi! 

40 Belanna tae'mo nasarai umpekutanan 
apa-apa. 

Ondong tu Kristus na Anakna Daud 


20:41-44 
Mat. 22:41-45: Mark. 12:35-37 


41 Nakuami Yesu lako tinde tau: Ma'apari 
nadikuara Anakna Daud tu Mesias? 
42 Apa lan sura” Pa'pudian Daud kalena 
ma'kada, kumua: 

Nakuami Puang lako Puangku: 

Unno'ko'Komi dio kananKu. 

43 Sae lako kupadiongna nasang to' 
lentekMi tu ualimMi. 
44 Daud kalenamo umpekapuangi, umba 
nakua nala Ia pole'o napoanak? 


Pandita Sura' dipokadan kasalanna 


20:45-47 
Mat. 23:1, 5-7, 14, Mark. 12:38-40 


43 Tonna ma'perangi tu mintu’ to buda, 
Nakuami tu Yesu lako anak gurunNa: 

46 Kanandaikomi kalemi dio mai pandita 
Sura’, tu naporai bang male sumalong 
ma'bayu lamba' sia morai bang 
dipekatabe'i dio lu pasa’ sia naporai 
unno'ko' dio kao'koran mala'bi' lan 

banua pa'kombongan sia inan madaoan 
lan pa'maruasan, 

47 sia iatu unnimbakan iananna 

baine balu sia naangga'-angga'i 
umpamalambe' passambayangna, iatu 
tau susito mandu la narua tampak ropu. 


Diona doi'na baine balu 


21:1-4 
Mark. 12:41-44 


2 1 1Umbangunammi matanNa 

tu Yesu, Natiroi tu to sugi' 
umpatama pamenganna tama patti doi’ 
pa kamasean. 
2 Natiro dukami tu baine kalala’ 
umpatama misa” doi” bittik. 
3 Nakuami: Kukua lako kalemi: tonganna 
losong ia napatama te baine balu kalala’ 
iate na iatu tau mintu’. 
4Belanna iatu tau sola nasang la'binnapi 
nanii unnalai narangngananni sidi’ tu 
doi' pa'kamasean, apa iate baine iate 
tu kataerannamira dikka’ napatama 
nasangi tu apa napotuona. 

Kasangganganna 
Banua Kabusungan 


21:5-6 
5 Pakalan iatonna pokada-kadai ba'tu 
pira-pira tau tu diona Banua Kabusungan 
melo tongan ditiro tu mai batunna sia 
dikassa'i apa melo, iamotu mai apa 
napa'kamasean tau, Nakuami Yesu: 
6 Jate mintu'na mitirona te, la sae tu 
allona, ke tae' bangmi torro tu batu 
mettodo' dao batu senga', tu tang la 
diseranna. 


Diona to umposanga 
sanganNa Kristus 


21:7-8 
7 Mekutanami tinde tau lako, nakua: O 
Guru, piranra nala dadi tu mintu'nato? 
Sia apara tandana to ke la dadi tu 
mintu'nato? 
8 Nakuami: Kanandai tonganni, da 
napapusakomi tau, belanna buda tau 
la sae umposanga sangangKu, nakua: 
Aku bangsiamote! sia: mandappi'mo tu 
allu'na! Apa da mirundu'i tu tau iato. 

Diona kasirarian sia 
napomatoto'na tau 


21:9-11 
9 ]ammi rangi diona kasirarian sia ba'tu 
pira-pira kamaramban, da mitiramban, 
belanna tae' nasalai tang sae dolo 
tu iannato, apa tae'pa nasimpolo la 
katappuranna to. 
10 Pakalan Nakuami lako tinde tau: 
Bangsa la siea pada bangsa sia to 
sangkadatuan la siea to sangkadatuan, 
11 sia la den pembuda ra'ba biang sia 
lino” kapua dio lu ba'tu pira-pira tondok 
sia karorian sia penggauran dikataku' sia 
tanda kalle-kallean kapua dao mai langi’. 


Kadipakario-rioan 


21:12-19 


12 Apa dolona na iate mintu'na te, la 
napata'paikomi lima sia la nalolaikomi 
sae lako napatamammi banua 
pa'kombongan sia tama pa'tarungkuan 
sia la napakendekkomi lako olona datu 
sia to maraya tu belanna sangangKu. 

13|a naruakomi mintu'nato, ammi 
mendadi to sa'bi. 

14 Tamoto sipatu la mipemanassai lan 
penaammi, da mitangnga'i dolo tu la 
mipebalianna, 

15 belanna la Kubenkomi kada sia 
kamanarangan, tu tang nalambi'na 
nabali ba'tu nagaga mintu' to unnea- 
komi. 

16 Moi to matuammi sia siulu'mi sia 
sangdadiammi sia sangmanemi la 
naparapa” dukakomi sia iatu kamu 
denkomi la napatei: 

17 sia la nakabiri'komi mintu' tau tu 
belanna sangangKu. 

18 Apa moi sanglamba' beluakmi tae' 
nala matumba, 

19 ke umpatontong bangkomi penaammi, 
ungkarimmanni katuoammi. 


Kasangganganna Yerusalem 


21:20-24 


201ammi tiromi tu Yerusalem 
natalimbung tama to parari, iato attu 
iato la miissan, kumua mandappi'mo 
kasangganganna. 

21 Tato attu iato, la mallai langngan 
tanete tu to dio Yudea, sia lanna tondok 
la sun sia iatu diona to' uma da natama. 
22 Belanna iamo allo dinii umpabala'i, 
kumua anna sundun tu mintu'na 
disura'na. 

23 Apa upu’ allona tu to ma'tambuk sia to 
sumusupa anakna to attu iato, belanna 
kamaparrisan kapua la dadi lan lino, 

24 sia kasengkean lako te tau sia la mate 
nakande pa'dang mataran sia dirampa 
nadibaa lako mintu' rapunna tau sia iatu 
Yerusalem la nasilullu'i to kapere' sae 
lako kasundunanna allona tu to kapere'. 


Tandana kasaeanNa 
Anak rampan dilino 


21:25-28 
Mat. 24:29-30: Mark. 13:24-26 


25 Sia la den tanda kalle-kallean bu'tu 
dao allo sia bulan sia bintoen sia lan 
lino kasumpuan mintu' tau sia putta 
penaanna, ke mongo'mi tu tasik sia 
bombang: 

26 sia mintu'na tau kadangkeng 
nasa'ding lan penaanna, belanna 
mataku” sia umpeagii tu la urruannai te 

lino, belanna mintu' kamatotoran dao 
langi’, la kedo. 

27 Sia iato attu iato la natiro tu Anak 
rampan dilino sae lan gaun sisola 
kamatotoran kapua sia kamala'biran 
kapua. 

28 Ianna randukmo dadi tu mintu'nato, 
mentingarakomi sia bangunangkomi 
ulummi, belanna mandappi'mo tu 
kalessurammi. 


Tandana kasaeanna 
ParentaNa Puang Matua 


21:29-31 


29 Napokadammi misa’ pa'pasusian lako 
tu tau, Nakua: Tiroi-tiroi tu kayu ara sia 
mintu’ kayu. 

30 Take mitiroi mellolo, miissan kalenamo, 
kumua la madomi'mo pealloan. 

31 Susi dukamoto tu kamu, iake mitiroi 
dadi tu mintu'nato, mitandaimo to, 
kumua la madomi'mo sae tu ParentaNa 
Puang Matua. 

Tae" nasalai tang sae tu 
ParentaNa Puang Matua 


21:32-33 


32Tonganna tongan Kukua lako kalemi: 
Bangsa iate tae" nala pa'de, ke tae'pi 
nadadi tu mintu'nato. 

33 Tatu langi' sola lino la pa'de, apa iatu 
kadangku tae’ nala pa'de. 


Sipatu dipenandai tongan tu allo 
kasaeanNa Anak rampan dilino 


21:34-36 


34 Kanandai tonganni, da namalilu 

tu penaammi napobua' kamasalung- 
salungan sia kamalangoan sia 
umpengkaolai katuoan lan te lino, 
naurunganni tae' bang nadikapang- 
kapang naalamokomi to allo iato susi 
misa' poya. 

35 Belanna la narua tu angganna to 
untorroi tana kalua'. 

36 Tamoto ma'penandakomi sia 
tontongkomi massambayang, sangapaoi 
ammi ma'din lessu' dio mai mintu'na te 

tu la dadi undinna sia ammi mennolo 
lako Anak rampan dilino. 


Katappuranna alloNa Puang 
Yesu dio Yerusalem 


21:37-38 


37 Take allona mangada'imi tu Yesu lan 
Banua Kabusungan, apa iake bonginna 
sun Nama'bongi dao tanete, disanga 
buntu Zaitun. 

38 Tatu mintu'na to buda, sitae'pa 
bongi nasaemo umpellambiT tama 
Banua Kabusungan la umperangii 
pangadaranNa. 


Pangulu to minaa sia pandita Sura" 
undaka' lalan la umpatei Puang Yesu 


22:1-2 
Mat. 26:1-5: Mark. 14:1-2 


22 1 Pakalan namandappi'mo tu allo 
dinii ungkande roti tang diragii tu 
disanga allo Pasa. 

2 Undaka'mi lalan tu mintu' pangulu to 
minaa sia pandita Sura' la umpatei Yesu, 
apa mataku' lako to buda. 

Yudas ungkadoi la ussorong Puang 
Yesu lako mintu' pangulu 
to minaa sia kapala 


22:3-6 
Mat. 26:14-16, Mark. 14:10-11 


3 Tatonna iato natamaimi deata bulituk tu 
Yudas, tu diganti Iskariot, siposangpulo 
duanna tu anak gurunNa Yesu. 

4Malemi sipa'kada mintu’ pangulu to 
minaa sia kapala, kumua umbara la 
nakua ussorong[]I lako tu Yesu. 

> Parannumi penaanna tinde tau naallu'i, 
la ussaroi doi. 

6 Nakadoimi nadaka'i tu attu melo la 
nanii ussorong kamamal'l lako tu Yesu. 


Umpasakka' Pa'pasa 


22:7-13 
Mat. 26:17-19, Mark. 14:12-16 


7 Pakalan nalambi'mi tu allo roti tang 
diragii, tonna sipatunnamo tu Pa'pasa la 
ditunu. 

8 Nasuami Yesu tu Petrus na Yohanes, 
Nakua: Loomokomi umpasakkarangki' tu 
Pa'pasa, anta kandei. 

9 Nakuami sola duai lako: Umbara nii tu 
Miporainna, la kinii umpasakka'i? 

10 Nakuami lako: Manassa iammi tama 
tondok, la sitammukomi misa' tau umbaa 
busso nanii uai, undikomi urrundu', 
ammi tama tu banua nanii 

11 tama, ammi kua lako tu ampu banua: 
Nakua kadanNa Guru lako kalemi: 
Umbara tu inan la Kunii sola anak 
gurungKu ungkande Pa'pasa? 

12 Anna pakitangkomi misa' tu inan 
mengkadoan sia malona', sakka' 
nasangmo tu pengkarangan dio, iamo 
minii umposarai. 

13 Malemi sola duai anna kabu'tui tu 
Napokadanna Yesu, napasakka'i tu 
Pa'pasa. 


TampakNa Puang Yesu 
ungkande Pa'pasa 


22:14-20 
Mat. 26:20-29, Mark. 14:17-25, Yoh. 13:21-26 


14 Tatonna lambi'mi attunna unno'ko'mi 
kumande sola tu rasulu' sangpulo dua. 
15 Nakuami lako: Kukabarii tongan 
ungkandei dolo te Pa'pasa sola kamu, 
Kumane dipakario-rio, 

16 helanna Kukua lako kalemi kumua: 
tae'mo Kula ungkande lenni, sae lako 
disundunninna lan ParentaNa Puang 
Matua. 

17 Tatonna alami Yesu tu irusan misa”, 
ma'kurre sumanga'Mi, sia Nakua: Alai te 
mitaataai sola nasangkomi. 

18 Belanna Kukua lako kalemi: Tae'mo 
Kula unniru' uai anggoro' sae lako saena 
tu ParentaNa Puang Matua. 

19 Naalami tu roti Nama'kurre sumanga', 
Natepu-tepui anNa benni, Nakua: 
Iamote tu batang kaleKu, tu dipa'bengan 
belanna kamu: Pogau'mi susite minii 
umpengkilalaiNa'. 

20 Susi dukato tonna mangkamo 
kumande, Naalami tu irusan, Nakua: 
late irusan iate iamo irusan titanan 
basse ba'ru lan raraKu tu dipato'do 
belanna kamu. 


Upu' allona tu to 
ussorong Puang Yesu 


22:21-23 


21 Apa tiromi iatu limanna to ussorongNa 
sisola sia limangKu dao te meda. 


7 

22 Inang la maleNa tu Anak rampan 
dilino, susitu mangka dilampakanNi, apa 
upu’ allona tu to ussorongl. 

23 Randukmi sikutana-tana kalena sola 
nasangi tinde anak gurunNa, kumua 
mindannari ia la umpogau' susito? 


Anak gurunNa Puang Yesu 
umposigaga kamadaoanna 


22:24-27 


24 Randuk dukami anak gurunNa siterrek 
kumua, mindannara sola nasangi tu 
disanganna madaoan? 

25 Nakuami Yesu ungkuanni: Iatu mai 
datunna bangsana tau umparenta 
taunna sia iatu to ungkuasai naporai 
disa'bu' to masokan. 

26 Apa iatu kamu da misusi to, 
sangadinna iatu manakkana tu kamu 
sola nasang, melo ke pada bangi tu tang 
manakkana sia iatu mesuanna, melo ke 
pada bangi ma'parakana. 

27 Belanna umbannara madaoan, iaraka 
tu unno'ko'na kumande, iaraka tu 
ma'parakana? Tang iaraku tu unno'ko'na 
kumande? Apa iate Aku te butungNa' to 
ma'paraka. 


LUKAS 22.28-32 177 


Kadipangkeranna anak gurunNa 
Puang Yesu undinna 


22:28-30 


28 Apa tontongkomi Kusisolan Ian mintu' 
kadipakario-rioangKu. 

29 Tamoto angKu pa'tekkenanni lako 
kalemi tu Parenta susi Ambe'ku mangka 
umpa'tekkenanni lako Kaleku, 

30 anta misa” kao'koran sola 
ma'talimbungan kumande sia mangiru' 
lan ParentaKu sia unnisungi isungan 
kapayungan umparessai tu sangpulo dua 
sukunna to Israel. 


KadanNa Puang Yesu lako Petrus 
kumua la napeonganni pentallun 


22:31-34 
Mat. 26:31-35, Mark. 14:27-31, Yoh. 13:36-38 


31 Nakuami Puang: E Simon, Simon, 
lendu' nakabarinna deata bulituk la 
unta'piikomi susi barra’, 

32 apa mangkamoko 
Kupassambayangan, da napinda 

tu kapatonganammu, dadi iammu 


LUKAS 22.33-37 1/8 


mangkamo mengkatoba', pabatta'i tu 
penaanna mintu' siulu'mu. 

33 Nakuami Petrus lako: O Puang, 
inang kupatutumo tu penaangku, la 
ussisolangKomi moi tama pa'tarungkuan 
moi lako dipomatena. 

34 Apa Nakua lako: E Petrus! Kukua 
mati’, ia bangsiamote bongi iate, tae'pa 
naunnoni manuk, ke tae'pi mupentallun 
meongan kumua, tae” mutandaiNa'. 


Anak gurunNa Puang Yesu la unnala 
poro'-poro', kandu' sia pa'dang 


22:35-38 


35 Nakuami Yesu lako: IatongKu suakomi 
tang umbaa poro'-poro', kandu' na lapik 
lentek, denraka apa kurang dio kalemi? 
36 Nakuami: Tae” bangra. Nakuami lako 
tinde tau sola nasangi: Apa totemo 
iatu to unnampui poro-poro” la naala, 
susi dukato tu kandu’, sia iatu to tang 
unnampui pa'dang, nabalukanni tu 
sambu'na napangallianni pa'dang misa’. 
37 Belanna Kukua lako kalemi: Iapa 

te ianate tu disura, tae" nasalai 

tang disundunninna lako Kaleku, 
kumua: Dipasisangbilangan to kadake. 

Belanna mintu'na tu disura' diona Aku, 
disundunnimo. 

38 Nakuami tinde tau: O Puang, inde sia 
tu pa'dang da'dua. Nakuami Yesu lako: 
Da'imi to. 


Puang Yesu lan pa'lak Getsemani 


22:39-46 


Mat. 26:30, 36-40: Mark. 
14:16, 32-42; Yoh. 18:1-11 


39 Sunmi Namale lako buntu Zaitun, 
susitu biasanna, nasangundian tu anak 
gurunNa urrundu'1. 

40 Jatonna rampomo lako inan 

iato, Nakuami lako anak gurunNa: 
Massambayangkomi, da naruakomi 
peroso! 

41 Umpamambela-belami Kalena dio mai 
anak gurunNa agi-agi nalambi' pa'piring 
Namane malinguntu' Namassambayang, 
42 Nakua: O Ambe’, iake morai siaKomi, 
palendu'iNa' te irusan, apa iatu iannato 
tangia pa'poraiangKu, sangadinna 
pa'poraiamMi. 

43 Payanmi lako Kalena tu malaeka' misa 
dao mai suruga umpabatta'. 


1 

44 Lanmo kamaparrisan kapua na 
samukkun-mukkunNa massambayang. 
Sia iatu ma'pu'Na, susito rara pantan 
to'do rokko padang. 

45 Jatonna malimbangunmo tonna 
mangkamo massambayang, saemi 
lako anak gurunNa, Naappa'i mamma' 
bangmo, belanna masussa penaanna. 
46 Nakuami lako: Ma'apari 
mimamma' bangra? Millikkomi 

ammi massambayang, da naruakomi 
peroso. 


Yudas sae urreke' Puang 
Yesu la unnudungI 


22:47-48 


47 Marassan bangsiapa ma'kada-kada 
pakalan nasaemo sangtuntunan tau 
sola tu anak gurunNa misa” disanga 
Yudas, dolo undoloanni tu tau, nasae 
umpentireke'i Yesu, la unnudungl. 

48 Apa Nakua Yesu lako: E Yudas, iaraka 
la munii umpa'peturoan Anak rampan 
dilino tu pangudung? 


LUKAS 22.49-53 181 


Pangulu to minaa sae la 
untingkan Puang Yesu 


22:49-53 


49 Tonna tiromi to untalimbungi tu apa Ia 
dadi, nakuami: O Puang, la kiba'tamiraka 
pa'dang? 

50 Denmi misa'i umba'tai tu kaunanna 
Tominaa Kapua, natantang tu talinga 
kananna. 

51 Apa mebali Yesu nakua: Da'imi to. 
Sia Nasapu tu talinganna tinde tau 
Napamondoi. 

52 Nakuami Yesu lako mintu' pangulu to 
minaa sia kapala Banua Kabusungan sia 
mintu' pekaamberan tu sae urrukka'i: 
Susikomi to la urrukka' pa'gora' ammi 
sae ma'takin sia ma'tarasulu'? 

53 Kiallo-kiallo misisolanNa' lan Banua 
Kabusungan, tae'ra mipata'paiNa' 
limammi, apa iamote tu allu'mi sia 
parenta kamalillinan! 

Petrus umpeonganni Puang Yesu 


22:54-62 


Mat. 26:34, 58, 69-75, Mark. 14:35, 
54, 66-72; Yoh. 18:12-18, 24-27 


34 Tonna mangkamo untingkanNi tu Yesu, 
malemi nasolan, nabaal lako banuanna 
Tominaa Kapua, naundi tu Petrus unturu' 
mambela bangi. 

>> Jatonna dipadukkumo api lan tangnga- 
tangnga paladan, unno'ko'mi sola 
nasangi, anna iatu Petrus unno'ko' duka 
lan alla'na. 

56 Natiromi misa' kaunan baine tonna 
unno'ko' sikandappi' api naarrangi api, 
napemaranga-rangai lako, namane 
kumua: Ia dukapa te tau iate tu 
Nasisolan! 

57 Apa napeonganni, nakua: E baine, tae' 
aku kutandai tu Tau iatu! 

58 Sattu'-sattu' to natiroomi misa' to 
senga', nakuami: Manassa ikopa tu 
solaNa! Apa nakua Petrus: Na iate tau 
te! Tae' aku na aku! 

59 Mangkato agi-agi sangkapuran 
pangan nakua pole'omi misa' to senga' 
ungkanassai: Manassa tongan ia dukapa 

te tau iate tu Nasisolan, belanna iate tau 
late to Galilea duka! 

60 Nakuami Petrus: Na iate tau te! tae" 
aku kuissanni tu kadammu! Iatonna 
iato, marassan bangsia ma'kada-kada 
naunnonimo manuk. 

61 Messailemi Puang namentiro lako 
Petrus, nakilalaimi Petrus tu kadanNa 
Puang, tu Napokadanna lako, kumua: 
Tae'pa naunnoni manuk te bongi iate, 
ammu peonganniMo' pentallun. 

62 Sunmi tu Petrus naunnade-ade 
tumangi. 


Puang Yesu ditelle-telle lan 
banuanna Tominaa Kapua 


22:63-65 
Mat. 26:67, 68, Mark. 14:65 


63 Tatu mintu' to ungkampai natelle-telle 
tu Yesu sia nakambei: 

64 sia tonna mangkamo umbungku' tu 
Yesu, nakutanaimi, nakua: Tandaikae 
mindara tu mangka ungkambeiKomi! 

65 Budapa tu kada patelle napokada 
tinde tau lako. 

Puang Yesu dipatama 
pa'kombongan pangulu to minaa 


22:66-71 
Mat. 26:59-66, Mark. 14:55-64 


56 Jatonna masiangmo 
ma'kombongammi tu mintu' to 
matua-tua pa'tondokan sia pangulu 

to minaa sia pandita Sura', nabaal 
napopennolo tama pa'kombonganna, 

67 nakuami tu tau: Iake Kamumo Mesias, 
pokadangkanni mai. Nakuami Yesu lako: 
La mipatonganrika, ke Kupokadangkomi 
68 sia iake mekutanaNa”', la mipebaliirika? 
69 Apa randuk te totemo, la unno'ko' tu 
Anak rampan dilino dio kanan kuasanNa 
Puang Matua. 

70 Nakuami tu tau sola nasang: Dadi 
Kamumoraka tu AnakNa Puang Matua? 
Nakuami lako: Susimo tu mipokadanna, 
Akumote. 

71 Nakuami tu tau: Apaopa gai'na tu sa'bi 
lako kaleta? Na kita kalenamo urrangii 
sun dio pudukNa. 

Puang Yesu dio olona Pilatus 


23:1-7 

23 1 Sangke'derammi tu tau, nabaal 

tu Yesu lako olona Pilatus. 
2 Randukmi umparapa'T, nakua: 
Kilambiran te tau iate unnada'i sala 
solaki, Nagagai massima lako datu 
kapua, Nakua Ia kalena Ia Kristus sia 
datu. 
3Nakutanaimi Pilatus nakua: 
Kamumoraka datu to Yahudi? 
Mebalimi Yesu lako, Nakua: Susimo tu 
mipokadanna. 
4 Mangkato nakuami Pilatus lako mintu' 
pangulu to minaa sia lako to buda: Tae'ra 
kuappa' tu la Naposalana te tau iate. 
> Napamakarra' pissanorami tu kadanna, 
nakua: Umpatigega' to buda te tau iate, 
lao ullilingi tondok Yudea unnada'i tau 
tempon dio mai Galilea sae inde te mai. 
6 Jatonna rangimi Pilatus tu iannato 
napekutanammi kumua: to Galilearaka 
te tau iate: 
7 tonna kanassami kumua lan parentana 
Herodes nasuami umbaal lako, belanna 
iatonna iato dio Yerusalem tu Herodes. 

Puang Yesu ditelle-telle 
dio olona Herodes 


23:8-12 
8 Jatonna tiromi Herodes tu Yesu, 
lendu'mi parannunna penaanna, belanna 
masaimo la morai bang untirol, belanna 
pembudamo narangi datu tu kadanna 
tau diona Yesu sia la morai untiroi misa' 
tu tanda mangnga Napogau'. 
9 Ma'rupa-rupa tonganmi kada 
napekutanan datu, apa moi misa’ tae" 
duka Napebalii Yesu. 
10 Bendan bangmi tu pangulu to minaa 
sia pandita Sura" umparapa' Yesu, lendu’ 
maparrangna. 
11 Nalo'bo-lo'bomi Herodes sola mintu' 
surodadunna tu Yesu sia natelle-telle, 
napakei sambu' pandillak-dillak, nasuai 
umbaal sule lako Pilatus. 
12 Tatonna iato sisangmuanemo tu 
Pilatus na Herodes, belanna sisarangnga' 
pirambongi" 

Pilatus la urrampanan Puang Yesu 


23:13-17 


13 Narampunmi Pilatus tu mintu' pangulu 
to minaa sia kapala sia to buda, nakuami, 
lako: 

141ate tau iate mibaa lako kaleku 
susito umpatipero' senga' to buda, 

na kuparessamo dio tingayomi natae' 
bang kuappa' tu la Naposalana, tu minii 
umparapa'1. 

15 Susi dukato tu Herodes, tae”, belanna 
nasua diomo mai sule, natae" bang apa 
Napogau' te tau iate tu sipatunna la dinii 
umpatei. 

16 Tamoto dadi la kubamba bangmo, 
kurampananNi. 

17 (Belanna tae' nasalai tu Pilatus tang 
umpatassuranni misa' tau tu to buda, ke 
allo kapua.) 


Barabas dirampanan 


23:18-25 


18 Rambanmi tu tau metamba takua 
bang to misa'ri, nakua: Tombonni lao 

tu tau iatu, iamo kami tu Barabas 
tassurangkan. 

19]atu Barabas dikurung lan 
pa'tarungkan, belanna mangkamo 
umpamaramba tau lan tondok sia 
umpatei tau. 

20 Belanna la morai tu Pilatus urrampanan 
Yesu, ma'kada pole'omi lako tau. 

21 Apa metamba pole'o tu tau, nakua: 
A'ta'l Ia tu! A'ta'l Ia tu! 

22 Ma'pentallunna ma'kadami Pilatus 
lako tu tau, nakua: Kakadakean 
apara Napogau'? Tae” bang kuappa' 
tu la Naposalana tu sipatunna Ia dinii 
umpatei. Iamoto dadi la kubamba 
bangmo, kurampananNi! 

23 Apa tae” napaka'tui metamba 
umpekapuai gamaranna, natuntunni 
bang tu Yesu la dia'ta' na samasarrang- 
sarrangna bang tu petambana tau. 

24 Namane urra'ta'i Pilatus, kumua la 
susimo tu natuntunna bang tau. 

25 Natassurammi tu to ditarungku 
ma'pamaramba sia umpatei tau tu 
napalakunna, apa iatu Yesu nasorong 
sia naeloran tu tau umpogau'i lako tu 
pa'poraianna. 

Puang Yesu dio lalan 
langngan buntu Golgota 


23:26-32 


26 Jatonna malemo umbaal tu Yesu, 
hala'ka'imi tu to Kirene misa” disanga 
Simon lu dio mai pa'lak, napapassanni 
tu kayu pea'ta', kumua anna undi 
umpassanni dio boko'Na Yesu. 

27 Nabuda tongan tau undi urrundu'l sia 
den ba'tu pira-pira baine ussa'pa-sa'pa 
ara'na sia untangii. 

28 Messailemi Yesu lako tinde tau, Nakua: 
E pia to Yerusalem, da mitangi'iNa', 
sangadinna tangi'ikomi ria kalemi sia 
anakmi. 

29 Belanna tae” nasalai tang sae tu allo, 
tu la nanii tau ma'kada kumua: Maupa' 
ia tu to tamanang sia iatu tau tang 
narubak anak sia iatu susu tang nasusu 
pia'-pia'. 

30 Tato ke attu iato mane Ia randukri 
ma'kada tu tau lako mintu' tanete susite: 
I'pinnikanni mai! sia lako mintu' buntu: 
Samboikanni mai! 

31 Belanna iake susii penggauranna 

lako kayu mamata to, la ma'patumbaoi 
dadinna tu kayu marangke? 

32 Nabaa dukami tau tu to senga' da'dua, 
to kadake, la napasipatei Yesu. 


Puang Yesu dao kayu pea'ta' 


23:33-43 


33 Tatonna rampomo lako to’ inan disanga 
Kararo ulu, naa'ta'mi tu Yesu dio sia iatu 
to kadake da'dua, misa' dio kananNa na 
misa' dio kairinNa. 

34Massambayangmi Yesu, Nakua: O 
Ambe’, pagarri'i te mai tau, belanna tae" 
naissanni tu apa napogau'. Nasire'tekkimi 
tu pakeanNa kumua ba'tu umbannai 
umpotaai. 

35 Sangke'derammi tinde to buda 
untiroi. la duka tu mai kapala-kapala 
ussitelle-tellei, nakua: Narampanammo 
tu to senga’, Narampanan todai tu Kalena 
totemo, ke Iamo Kristus, To Natonno' 
Puang Matua! 

36 Sangsaean dukami tu surodadu 
untelle-tellel, napairu'T sukka anggoro', 
nakua: 

37 Take datunnaKomi to Yahudi, lessuran 
kalenaKomi Kalemi! 

38 Sia den duka tandana disura' dao 
nakua: Iamote tu datunna to Yahudi. 
39Tatu to kadake ditoke' den 

misa” untelle-tellel, nakua: 

Tang KristusroKomika? Lessuran 
kalenamoKomi Kalemi Milessuran 
dukakan! 

40 Apa mebali tu misa’ sia nata'tan, 
nakua: Tae” bangraka iko mumataku' lako 
Puang Matua, anna pada muperasaimo 
tu kamaparrisan? 

“Ta kita tu kitanna sipatuki', belanna 
natumangki” penggauranta anta 
dipakario-rio, apa iate Tau iate moi misa 
duka tu penggauranNa tae" sala. 

42 Nakuami lako Yesu: O Puang, kilalaina 
dikka’, ke tamaKomi ParentaMi! 

43 Nakuami Yesu lako: Nakua kadangKu 
mati': Manassa ia bangsiamote allo iate, 
anta sisola lan inan kamanamanan. 


4 


1 


KamateanNa Puang Yesu 


23:44-49 


44 Umbai agi-agi te'te' sangpulo dua 
ma'tangnga allo, malillinmi tu mintu’ 

padang inde to dio sae lako te'te' tallu 
makaroen, 

4> belanna malillin tu allo sia iatu 
kulambu Banua Kabusungan tipa'dua. 
46 Metambami tu Yesu umpemandui 
gamaranNa, nakua: O Ambe’, Kusorong 
lako Kalemi tu penaangKu. Iatonna 
mangkamo ma'kada susito, sinoemi 
penaa. 

47 Tatonna tiromi tinde kamandang 
ungkapalai surodadu saratu' tu apa 
mangka dadi, umpakarayami Puang 
Matua, nakua: Manassa Iamo misa' To 
ma'bulo sanglampa te! 

48 Mintu'na to sae sirampun umpengkitai, 
tonna tiromi tu apa mangka dadi, pantan 
sulemi ussa'pa-sa'pa ara'na. 

49 Tatu mintu'na to Nasitandan sia iatu 
baine undi unturuT dio mai Galilea 
bendan mambela-bela bang untiroi tu 
iannato. 


KadipelianganNa Puang Yesu 
23:50-56 


Mat. 27:57-61; Mark. 15:42-47; Yoh. 19:38-42 


50 Denmi misa' tau disanga Yusuf, to 
diala ada', 


LUKAS 23.51-56 193 


51 jamo misa” to melo penaanna sia 
malolo — iato tau iato tae' naturu'i tu 
pa'tangngaranna sia penggauranna tau: 
— jato tau iato, to dio mai Arimatea, 
misa' tondok to Yahudi, sia ia dukamo 
umpeagi bang parentaNa Puang Matua. 
52Malemi to tau iato mennolo lako 
Pilatus, napalakui tu batang rabukNa 
Yesu. 

53 JTatonna alaimi dao mai, nabalunmi 
sampin kasa me'ok, napatamai liang, 
tae' bangpa tau dipeliang tama. 
54Jamoto allo iato dinii ma'pasakka' sia 
mandappi'mo tu allo katorroan. 

>> Tatu mintu'na baine, tu Nasolanna sae 
dio mai Galilea, sangundian urrundu'i 
sia untiroi tu liang, sia kumua ba'tumba 
dikua umpatamai tu batang rabukNa. 
56Jatonna sulemo tinde tau, 
napassakka'mi tu pebangki' sia 

latu dipa'busarungngusanna. 

latonna allo katorroan natorroimi, 
unturu' atoran Sukaran aluk. 

KamalimbangunanNa 
Puang Yesu sule 


24:1-12 
Mat. 28:1-8, Mark. 16:1-8, Yoh. 20:1-13 


24 1 Apa iatonna tibaan masiang, 
tonna allo bunga'na lan minggu 
iato, tae'pa bongi, nasaemo tinde tau 
lako to' liang umbaai tu pebangki' tu 
mangka napasakka'. 

2 Nakarampoimi tu batu mangkamo 
dilentenni dio mai to' liangNa, 

3 Sia iatonna malemo tama, tae'mo 
naappa' tu batang rabukNa Puang Yesu. 
4Tatonna bangngo bangmo ara'na tinde 
tau tu diona to, denmi tau da'dua 
bendan nasikandappiran, ma'pakean 
pandillak-dillak. 

> Tonna mataku’ tonganmo tinde tau 
natukku rokko padang, nakuami tinde 
tau lako: Ma'apai midaka'T tu To tuo dio 
to' to mate? 

6Tae' Ia Naindete, sangadinna 
malimbangunmo dio mai to' to mate. 
Pengkilalai umbara nakua kadanNa lako 
kalemi tonna diopa Galilea, 

7 kumua: Tae’ nasalai tang disorong 
lako to kasalan tu Anak rampan 

dilino anna a'ta'l naallo ma'pentallun 
Namalimbangun sule. 

8 Pakalan nakilalaimi tinde tau tu 
kadanNa: 

9 sia iatonna sulemo dio mai to’ liang, 
napokadami tu mintu'na to lako tu 
sangpulo misa anak gurunNa sia lako 
duka mintu’ to senga'. 

10 Tamotu Maria Magdalena na Yohana na 
Maria indo'na Yakobus: ia duka tu baine 
senga', tu nasolanna, umpa'peissananni 
lako mintu' rasulu' te ianna te. 

11 Nasangami mintu' rasulu' tu kadanna 
kada pa'patia'bak punala bang, dadi 
tae'mi napatonganni. 

12 Apa iatu Petrus ke'de' namale sasa- 
sasa lako to' liang: iatonna messurruk 
mentiro tama, natiromi pebalunNa 
mannamo lan, malemi sule, namangngai 
tongan tu apa mangka dadi. 

Puang Yesu umpa'pekitanan Kalena 
lako to male lako tondok Emaus 


24:13-35 
Mark. 16:12, 13 


13 Sirupang dukato allo iato denni 
da'duai male lako misa' tondok disanga 
Emaus, agi-agi kalingkan duang diang 
sangtangnga mambelanna dio mai 
Yerusalem. 

14 Sipa'kada-kadami sola duai umpokadai 
tu diona tu mintu'na apa mangka dadi. 
15 Tatonna marassanmo sipa'kada-kada 
sia sikutana-tana, pakalan Nasae 
kaleNamo tu Yesu urreke'i, Namale sola, 
16 apa takua to ditampun tu matanna 
tinde tau sola duai, natae' pole' natandai. 
17 Nakuami Yesu lako: Apara kamu tu 
miulelean lolanan? Tadangmi tinde tau, 
lendu' masussanna Natiro Yesu lako. 

18 Namebali tu misa” disanga Kleopas, 
nakua: To saeroKomika Kamu duka dio 
Yerusalem, na Kamu manna Kamu tang 
unnissanni tu apa mangka dadi dio te 
totemo? 

19 Nakuami lako: Apamo ia? Mebalimi 
nakua: Napa tu apa dadi lako Yesu to 

Nazaret, misa” nabi matoto'Na Puang 
Matua nala diona penggauranNa, nala 
diona kada dio oloNa Puang Matua sia 
dio tingayona mintu' tau, 

20 ba'tumba nakua pangulu to minaa sia 
kapalaki umpa'peturoanNi, anna dira'ta' 
kumua la dipatei, anna a'ta'1! 

21 Kiparannuan bangmo kami, kumua 
Iamo la ulla'bak to Israel, - apa moi 
susito, totemo ma'tallung allomo 
mangkanna dadi tu mintu'nato. 

22 Apa napatirambanokanni ba'tu pira- 
pira baine solaki, tu sae dio to liangNa 
ina” makale’; 

23 na iatonna tae” naappa'i tu batang 
rabukNa, saemi nakua: untiro pole'omo 
malaeka' payan lako kalena umpokadai, 
kumua tuomo. 

24 Malemi tu solaki pira lako to’ liangNa, 
nakabu'tui tonganna susitu kadanNa 
tinde baine, apa iatu Yesu tae" natirol. 
25 Nakuami Yesu lako: E to baga sia to 
banda’ inaa umpatonganni tu mintu'na 
apa mangka napokada nabi! 

26 Tang sipaturaka Mesias umperasai tu 
iannato, Namane tama kamala'biranNa? 

27 Naparanduk diomi mai Musa sia mintu' 
nabi Nabattuananni lako tu dipokadanna 
lan mintu'na sura' diona Ia. 

28 Mareke'mi tinde tau lako tu tondok 
napatu, Naangga'-angga'i bangmi Yesu 
susito la tarru' bang male. 

29 Apa nana'ran-na'ran tinde tau sola 
duai, nakua: Tatorromo sola, belanna la 
bongimo, lambunmo allo. Malemi tama 
tu Yesu la torro dio sola. 

30 Pakalan iatonna unno'ko'mo kumande 
sola tinde tau sola duai, Naalami 

tu roti, Napalakuanni kamatotoran, 
Natepu-tepui, Natadoanni. 

31 Pakalan namaseromo tu matanna 
tinde tau sola duai, natandai tu Yesu: 
pa'de bangsiami natiro lako. 

32 Sipa'kada-kadami, nakua: Tang 
mamali'raka penaanta, tonNa pa'kadaiki' 
dio lu lalan sia tonna pokadan nasangki' 
tu lanna mai Sura' Madatu? 

33 Ke'de' bangsiami tonna attu iato, 
namale sule lako Yerusalem, nakarampoi 
tu sangpulo misa anak gurunNa 
sirampun sola tu to nasolan nenne': 

34 hakuami sola nasangi: Tongannamo 
malimbangunmo tu Puang sule sia 
umpa 'pekitanammo Kalena lako Simon. 

35 Naulelean dukami tinde tau da'dua 
tu mangkanna dadi dio lalan sia umba 
nakua katandanna Yesu lako kalena, 
tonna untepu-tepu roti. 


Puang Yesu umpa'pekitanan 
Kalena lako anak gurunNa 


24:36-43 
Yoh. 20:14-23 


36 Marassanmo tinde tau umpokada- 
kadai tu iannato, pakalan Nasaemo tu 
Yesu bendan lan tangnga-tangngana sia 
Nakua lako: Siriakomi kamarampasan. 
37 Tirambanmi sia lendu’ mataku'na, 
belanna nasanga bombo tu natiro. 

38 Nakuami Yesu lako: Ma'apari 
mibata-batara sia sala tangnga'? 

39 Tiromi tu limangKu sia lentekKu, 
manassa Aku bangsiamote! Sapumi tu 
Kaleku, sia tiromi, pa tae' ia nakeduku' 
tu bombo sia kebuku, tae' nasusi te Aku 
mitiro mai. 

40 Tatonna ma'kada susito, Napakitammi 
tu limanNa sia lentekNa. 

41 Apa tae'pa napatonganni, belanna 
parannu penaanna tinde tau sia 
mangnga, Nakuami Yesu lako: 

Denraka kandemi indete? 
42 Nabenmi tau bale digoreng sangti'- 
pek. 
43 Naalami Nakandei dio tingayona tinde 
tau sola nasang. 


KamalimbangunanNa Puang Yesu la 
dipa'peissanan lako anggenna tolino 


24:44-48 


44 Nakuami lako tinde tau: Iamote tu 
kada KupokadangKomi tonta sisolapa, 
kumua tae' nasalai tang disundunninna 
te mintu'nate, tu disura'na lan sura' 
Sukaran alukna Musa sia lan sura'na 
mintu' nabi sia lan sura' nanian pa'pudian 
diona Aku. 

45 Tonna iato Napatibungka'mi tu 
penaanna tinde tau, kumua anna issanni 
tu Sura' Madatu. 

46 Sia Nakua lako: susite tu disura'na, 
kumua la umperasai kamaparrisan 

tu Mesias, anna allo ma'pentallun 
Namalimbangun sule dio mai to' to mate, 
47 nadipalele sola sanganNa tu 
kamengkatobaran umpasae kadipa'deian 
kasalan lako mintu' issinna lino nasambo 

langi' narande tana, randuk dio mai 
Yerusalem. 

48 Na iate mintu'na te kamumo Ia 
sa'binna. 


Kamatotoran dao mai madona 


24:49 


49 Manassa tae' nasalai tang Kuparampo 
lako kalemi tu pangallu'Na Ambe'Ku, 
na kamu ma'peagi-agi bangmokomi 
lan te kota sae lako dipaselle'imi tu 
kamatotoran dao mai madona. 


KakendekanNa Puang 
Yesu langngan suruga 


24:50-53 


50 Nasolammi lako salianna tondok sae 
lako Betania, Naangka'i tu limanNa, 
Nabura'i lindo masakke. 

51 Marassan bangsiapa umbura'i lindo 
masakke, nasisarakmo tinde tau, 
Nadiangka' langngan suruga. 

52 Sulemi tinde tau lako Yerusalem lendu' 
parannunna penaanna. 

53Tontong bangmi lan Banua 
Kabusungan umpudi-pudi Puang 
Matua. 


YOHANES 


Diona Bisara matontongan 


1:1-18 

1 1 Tempon mulanna naden tu Bisara, 

na iatu Bisara siayoka Puang Matua, 
sia iatu Bisara Ia bangsia Puang Matua. 
2 Inang denmo Ia tonna tipamulanna 
sola Puang Matua. 
3Mintu'na angge maritik dipadadimo 
tete dio Kalena, iake tae'i na Ia tae' duka 
misa' dadi tu mintu'na dadinnamo. 
“Ta oto'na katuoan, anna iatu katuoan 
iamo arrangna tolino. 
> Parrang lan kamalillinan tu arrang iato, 
anna tae' nataloi kamalillinan. 
6 Saemi misa’ tu to Nasua Puang Matua, 
disanga Yohanes. 
7Tamo sae umpamanassai, la 
ungkatottongi tu diona arrang, 
kumua anna ma'patongan tu mintu' tau 
belanna Ia. 

8 Tangia kumua iamotu arrang, 
sangadinna la ungkatottongiri tu diona 
arrang. 

9]atu manassana arrang tu unnarrang 
mintu' tau, mane sae tama lino. 

10 Lanmo lino sia mangka Napadadi te 
lino, apa tae' natandai lino. 

11 Saemo umpellambi'i apanNa, apa to 
Napotau ia tu ungkanokal. 

12 Apa padami tau untarimal, iamo 
Naben kuasa la mendadi anakNa Puang 
Matua, tu to ungkanappa'i tu sanganNa, 
13ty kombong tang lu dio mai rara sia 
tang lu dio mai kasikamaliranna kale sia 
tang lu dio mai kamoraianna muane, 
sangadinna lu dio mai Puang Matua. 

14 Mentolinomo tu Bisara, sia tongkon 
tau matamo tasisolan sia kitiromo tu 
kamala'biranNa, susi kamala'biranNa 
Anak misa dio mai Ambe’, ponno 
kamaturu-turuan sia kamanapparan. 

15 Nakatottongimi Yohanes sia metamba- 
tamba nakua: 

Iamora te tu mangka kupokada a'ganNa 
kumua: 

latu undinna sae na aku, Iamo 
undoloina', belanna inang dolo Ia den na 
aku. 

16 Belanna dio mai kala'bianNa, anta 
timba tang tore pa'kamasean sola 
nasang. 

17 Belanna napa'benganmo Musa tu 
Sukaran aluk, apa iatu kamaturu-turuan 
sia kamanapparan Napaombo' Yesu 
Kristus. 

18]atu Puang Matua moi misa” duka 
tau tae'pa untiroi, anNa Anak misa, 
tu diong bantananNa Ambe’, Ia 
umpa 'pepayananNi. 


Yohanes Pa'dio' ungkatottongi 
kalena sia diona Puang Yesu 


1:19-34 
19 Inde sia tu nakatottongi Yohanes, 
tonna ussua to minaa sia to Lewi 
tu to Yahudi dio mai Yerusalem la 
lao umpekutananni lako, kumua: 
Mindarakomi? 
20 Mangakumi sia tae' nameongan: 
mangaku kumua: 
Tae' aku na aku te tu Mesias. 
21 Mekutanami tinde tau lako kumua: 
Iake susito, mindakomi kamu? 
Kamumoraka Elia? Nakuami: Tae. 

Kamumoraka tu nabi? Nakuami mebali: 
Tae. 

22 Nakuami tinde tau lako: Na mindakomi 
kamu? Angki issanni mebali lako tu to 
ussuakan. Umbara mikua umpokadai tu 
kalemi? 

23 Nakuami: Akumote tu gamaranna to 
metamba-tamba dio padang pangallaran 
kumua: Ranteimi tu batattaNa Puang, 
susitu mangka napokada nabi Yesaya. 
24 Tatu to disua, to Farisi. 

25 Mekutanami lako sia nakua ungkuanni: 
lake tangiakomi Mesias, sia tangia Elia 
sia tangia tu nabi, ma'apai ammi dio" 
tau? 

26 Mebalimi Yohanes lako, nakua: Aku 
te uai bangri kupa'dioran, apa lan 
tangnga-tangngami bendanmo tu To 
tang mitandai. 

27 Tamoto tu undi sae na aku, na moi 
ulang lapik lentekNa tang sipatuna' la 
umbukai. 

28 Mintu'na tu iannato dadimo dio 
Betania, dio lamban lianna salu Yordan 
tu nanii Yohanes undio' tau. 

29Tonna masiang to nakitami tu Yesu 
sae lako kalena nakuami: Tiromi tu Anak 

dombaNa Puang Matua, tu ussarapai 
kasalanna issinna lino. 

30 Tamora te tu kupokada a'ganNa 
kumua: Undinna na aku la sae misa' tu 
To undoloina', belanna inang dolo Ia den 
na aku. 

31 Dolona tae' kutandai: apa dikua anNa 
dipa'pepayanan lako to Israel, iamoto 
angku sae umpa'dioran uai. 

32 Nakatottongimi Yohanes nakua: 
Kukitamo tu PenaanNa Puang Matua 
songlo' dao mai langi’ susi bu'ku', 
unta'pai. 

33 Aku tae' duka kutandai, apa Ia tu 
To ussuana' umpa'dioran uai, mangka 
umpokadanna' kumua: Minda-minda 
mutiro Nanii songlo' tu Penaa anna 
torroi, Iamoto tu umpa'dioran Penaa 
Masallo'. 

34 Kukitamo angku katottongi kumua 
Iamo te tu AnakNa Puang Matua. 


YOHANES 1.35-41 6 


Puang Yesu umpilei 
anak gurunNa lima 


1:35-51 
35 Tatonna masiang to, bendan pole'omi 
inde to dio tu Yohanes sola anak gurunna 
da'dua. 
36 Tatonna kitami tu Yesu sumalong- 
malong, nakuami: Tiromi tu Anak 
dombaNa Puang Matua. 
37 Tonna rangi tinde anak gurunna 
Yohanes sola duai ma'kada susito, 
undimi urrundu' Yesu. 
38 Messailemi tu Yesu: iatonna kitai undi 
urrundu'T, Nakuami ungkuanni: Apara 
tu midaka'? Nakuami mebali: O Rabi! 
— ke dipallemba'i battuananna Guru -: 
umbara Minii torro? 
39 Nakuami lako tinde tau: Maimokomi 
untiroi! Laomi natiro tu Naninna torro, 
anna torro sola Yesu to allo iato. Tonna 
iato agi-agi tete a'pa' makaroen. 
40 Tatu Andreas, siulu'na Simon Petrus, 
iamo misa' to tau da'dua, tu urrangi dio 
mai Yohanes, anna undi urrundu' Yesu. 
41 Bunga'na sitammumi Andreas 
tu Simon, siulu'na, nakuami lako: 

Kikabu'tuimo tu Mesias, ke dipallemba'i 
battuananna Kristus. 

42 Nasolammi lako Yesu. Napatontongimi 
mata Yesu Nakua: Iko te Simon, anakna 
Yohanes, la disangamoko Kefas, ke 
dipallemba'i battuananna Petrus. 
43Jatonna masiang to la malemi lako 
Galilea; Nasiappa' Filipus. Nakuami 
ungkuanni: Undiko urrundu'Na'. 

44Tatu Filipus to Betsaida, sangtondok 
Andreas na Petrus. 

4> Siappa'omi Filipus tu Natanael, 
nakuami lako: Kikabu'tuimo tu nasura' 
Musa lan Sukaran aluk tu diona a'ganNa 
sia mintu' nabi, Iamotu Yesu, anakna 
Yusuf, to Nazaret. 

46 Nakuami Natanael lako: Ma'dinraka tu 
Nazaret nanii bu'tu melona? Nakuami 
Filipus: Maimoko mutiroi! 

47 Nakitami Yesu tu Natanael sae lako 
Kalena, Nama'kada umpokadai tu 
a'ganna Nakua: Tiromi tu misa" to Israel 
tongan, tu tae" tangnga' kadake dio 
kalena! 

48 Nakuami Natanael lako: Umbara Mikua 
untandaina”? Nakuami Yesu mebali lako: 
Tae'pa natambaiko Filipus, tommu dio to 
ara angKu kitamoko. 


1 

49 Nakuami Natanael mebali lako: O 
Rabi, Kamumo tu AnakNa Puang Matua! 
Kamumo tu Datunna to Israel! 

50 Mebalimi Yesu sia Nakua ungkuanni: 
Ma'patonganrokoka, tu belanna Kukua 
mati’: Kukitako dio to” kayu ara? La 
mukita tu ondong kapuanna na iate 
iannate. 

51 Sia Nakua lako: Tonganna tongan 
Kukua mati; la mikita tu langi’ tibungka, 
sia mintu'na malaeka'Na Puang Matua 
sisula' sirrin songlo' lako Anak rampan 
dilino. 


Pa'maruasan to ma'kapa' dio Kana 


2:1-11 

1 Ma'duang allo lendu'nato, denmi 

pa'maruasan to ma'kapa' dio Kana, 
tana Galilea, sia iatu indo'Na Yesu dio 
ren. 
2 Tatu Yesu sola anak gurunNa ditambai 
duka lako tu pa'maruasan to ma'kapa'. 
3Tatonna tang silasamo tu uai anggoro”, 
nakuami indo Na Yesu lako: Tae'mo uai 
anggoro na te tau. 

4Nakuami Yesu lako: E baine, apamora 
la mituntun dio mai Kaleku? natae'pa 
nalambi'i attungKu. 

> Nakuami indo'Na ungkuanni tu mintu’ 
to ma'paraka: Apa-apa Nakuangkomi, 
pogau'i. 

6 Indeto dio den balubu batu annan, dinii 
membase susitu biasanna atoranna to 
Yahudi: iatu balubu, siduang busso ba'tu 
sitallung busso uai tama. 

7 Nakuami Yesu ungkuanni tu tau: 
Patamai nasangi uai te balubu. 
Naponnoimi tau sae langngan babana. 

8 Nakuami ungkuanni tu tau: Siokmi 
totemo, ammi baai lako to umpana'ta' 
pa'maruasan. Nabaami. 

?Tatonna lae'mi tinde to umpana'ta' 
pa'maruasan tu uai menanggoro'mo, 

— tae' naissanni umba nanii sae, apa 
naissan ia tu to ma'paraka, tu ussiokki 
tu uai - natambaimi tinde to umpana'ta' 
pa'maruasan tu muane diparampo, 

10 hakuami ungkuanni: Biasanna ia 
napa'pairusan tau dolo tu anggoro' 
mammi’, nabossapi tu tau unniru'i, 
namane dipa'pairusan tu tangkanna 
mammi', anna mipalumpunni bang kamu 
tu mammi'na sae lako totemo. 

11 Iamo te tu bunga'na tanda kalle- 
kallean tu Napogau' Yesu dio Kana 
tana Galilea, sia umpa'pekitanan 
kamala'biranNa: napatonganmi anak 
gurunNa. 


Bunga'na Puang Yesu urrambai to 
ma'baluk sia to mangalli sun 
lan mai Banua Kabusungan 


2:12-25 
Mat. 21:12-13, Mark. 11:15-17, Luk. 19:45-46 


12 Upu’ to malemi tu Yesu rokko 
Kapernaum sola indo 'Na sia siulu'Na na 
anak gurunNa, apa tae" napirang allo 
torro dio. 

13 Mandappi'mo allo Pasa to Yahudi, 
Nake'de' tu Yesu langngan Yerusalem. 
14 Nalambi'mi lan Banua Kabusungan tu 
to ma'baluk tedong sapi sia domba sia 
bu'ku' sia to ussapi' doi”, unno'ko' dio. 

15 Nagaragami tu pebamba ulang, 
Narambai nasangi tu tau lan mai Banua 
Kabusungan, sia ia duka tu mintu' 
domba sia tedong sapi: sia Nabolloan tu 
doi'na to massapi' doi’, sia Nabalittua' tu 
medana. 


YOHANES 2.16-23 11 


16 Nakuami ungkuanni tu to ma'baluk 
bu'ku': Alai nasangi lao te apa iate, 

da mia'ga pa'balukanni te banuanNa 
Ambe'ku. 

17 Tilanta'mi lan penaanna anak 
gurunNa tu mangka disura' kumua: 
Kamakaritutuan lako banuamMi la 
umpapuru' penaangKu. 

18 Mebalimi tu to Yahudi nakua lako Yesu: 
Apara tu tanda la Mipakitangkan, kumua 
ma'dinKomi umpogau'i susito? 

19 Nakuami Yesu mebali lako: 
Rondonnimi te Banua Kabusungan, 
angKu pabendanni sule lan tallung allo. 
20 Nakuami tu to Yahudi: Patangpulo 
nnannan taunna nanii tau umpabendanni 
te Banua Kabusungan, anna tallung allori 
Kamu la Minii umpabendanni? 

21 Apa ia tu Banua Kabusungan 
Napokada, Kalena Ia. 

22 Tamira tonna malimbangunmo dio mai 
to” to mate, namane ungkilalai anak 
gurunNa kumua mangkamo Napokada 
te: napatonganmi tu Sura’ Madatu sia 
latu kada mangka Napokada Yesu. 

23 Tonna diomo Yerusalem, tonna 

allo kapua dinii Ma'pasa, budami tau 
umpatonganni tu sanganNa, belanna 

nakitamo tu tanda kalle-kallean 
Napogau'. 

24 Apa iatu Yesu tae” Namatappa' lako tau 
iato mai umpamanassa kalena, belanna 
Natandai nasang tu penaanna. 

25 Sia belanna tae' Naanga' misa' duka 
tau la ungkatottongi tu diona tolino, 
belanna Ia kalena unnissanni tu lanna 
penaanna tolino. 


Kasipa'uleleanna 
Nikodemus na Puang Yesu 


3:1-21 

1 Denmi misa’ to Farisi, disanga 

Nikodemus, pangulu to Yahudi. 
2 Sae bongi lako Yesu, nakua lako: O 
Rabi, kiissan kumua Kamumo misa' guru 
lu dio mai Puang Matua, belanna tae' 
ia misa' tau ma'din umpogau'i tu tanda 
kalle-kallean susitu Mipogau' ke tae'i 
Narondongi Puang Matua. 
3Mebalimi tu Yesu nakua ungkuanni: 
Tonganna tongan Kukua mati” iake tae'i 
nadidadian pole' tu tau, tae" nabelai 
untiro ParentaNa Puang Matua. 
4Nakuami Nikodemus lako: Umbara la 
dikua undadianni tu tau, ke matuami? 

Ma'dinraka la tama pa'tambukanna 
indo'na, anna didadian pole’? 

> Nakuami Yesu mebali: Tonganna tongan 
Kukua mati’: lake tae'i nadidadian dio 
mai uai sia Penaa tu tau, tae" nama'din 
tama ParentaNa Puang Matua. 

6Jatu nadadianna kale, kale bangsiami: 
iatu nadadianNa Penaa, Penaa 
bangsiami. 

7 Da mimangnga, belanna Kukuamo 
mati” kumua: Sipatukomi didadian pole. 
8 Tatu angin umba-umba ia nanii mangiri' 
tu naporainna, na mirangi sia tu 
mongngo'na, apa tae' miissanni umba 
nanii sae sia umba naola. Tenmoto tu 
mintu'nato dadi lu dio mai tu Penaa. 

9 Mebalimi Nikodemus nakua lako: Umba 
nakua la dadi tu ianna te? 

10 Mebalimi Yesu lako Nakua: Kamu para' 
tu gurunna to Israel, natae' miissanni te 
iannate? 

11Tonganna tongan Kukua mati’: 
Kipokada tu kiissanna, sia kikatottongi 
tu kitirona, apa tae” mitarimai tu 
kikatottonginna. 

12 Take Kupokadammokomi tu lanna te 
lino natae' mipatonganni, ma'apai ammi 

la umpatonganni, ke Kupokadangkomi 
tu daona suruga? 

13Moi misa' tau tae' kendek langngan 
suruga, sangadi Ia tu mangkanna songlo' 
dao mai suruga, lamotu Anak rampan 
dilino. 

14 Susi Musa mangka umpakendekki 

tu ula' dio padang pangallaran, susi 
dukamoto tu Anak rampan dilino sipatu 
la dipakendek, 

15 dikua anna minda-minda 
umpatonganNi ungkabu'tui katuoan 
tontong sae lakona. 

16 Belanna tenmoto tu Puang Matua 
ungkamasei tu issinna te lino, 
naurunganni umpa'kamaseanni tu Anak 
tungga'Na, kumua anna minda-minda 
umpatonganNi tae' nala sanggang, 
sangadinna ungkabu'tui katuoan sae 
lakona. 

17 Belanna iari Nasuai Puang Matua 

tu AnakNa tama te lino, tae' kumua 
Napa'peukunganni tu lino, sangadinna 
kumua anNa karimmanni te lino. 

18 Minda-minda umpatonganNi, tae' 
nadipa'peukungan, apa iatu to tang 
ma patongan, inang dipa'peukungammo, 

belanna tae' napatonganni tu sanganNa 
Anak tungga'Na Puang Matua. 

19 Inde sia nadipaolai pangra'ta', to 
kumua saemo tama lino tu maserona, 
apa napa'budai ia tolino tu malillinna 
na iatu maserona belanna kadake tu 
penggauranna. 

20 Belanna minda-minda umpogau' 
kakadakean, nakabiri' tu maserona 

sia tae' naloo lako maserona, da 
nakantollean tu penggauranna. 

21 Apa iatu to umpogau' malolona, lu 
lako maserona, anna payan kumua iatu 
penggauran napogau' umpa'passarei 
Puang Matua. 


Ma'katampakanna Yohanes 
Pa'dio' ungkatottongi tu 
diona Puang Yesu Kristus 


3:22-36 
22 Undinnato saemi tu Yesu sola anak 
gurunNa lako tana Yudea; torromi sola 
dio Naundio' tau. 
23 Apa iatu Yohanes undio' duka tau dio 
Ainon sikandappi' Salim, belanna buda 
uai inde to dio, saemi tu tau ma'popedio'. 

24 Belanna attu iato tae'pa nadipatama 
pa'tarungkuan tu Yohanes. 

25 Tonna iato bu'tumi kasisakkanna anak 
gurunna Yohanes anna misa' to Yahudi 
diona kadipamaseroan. 

26 Saemi lako Yohanes sia nakua lako: O 
Rabi, iatu To misolan dio sambalinna lu 
Yordan, tu mikatottongi, tiromi undio'mo 
tau sia sangsaean tu tau lako Kalena. 

27 Mebalimi Yohanes nakua: Moi misa' 
tau tae” nama'din unnala misa’ apa, ke 
tae'i nadikamaseanni dao mai suruga. 
28 Kamu kalena duka sia 
ungkatottongina', kumua mangkamo' 
ma'kada susite: Tae' na aku tetu Mesias, 
sangadinna: disuara' undoloanNi. 

29 Tatu ampunna baine la dirampanni 
kapa”, iamotu muane la urramppanni 
kapa’; apa iatu sangmuanena muane 

la diparampo, ke'de' umperangii, lendu' 
parannunna belanna narangi gamaranna 
tu muane la diparampo: na totemo te 
sundunmo tu kaparannuangku. 

30 Sipatu Ia la salangngan-langnganna, 
apa aku te la sarokko-rokkona. 

31 Tatu ma'paludaona mai, madaoan na 
iatu mintu'na: na iate lu lanna mai te 
lino, naamben bangsiami lino sia lanna 

manna lino napokada, apa iatu lu daona 
mai suruga, ondong Ia na iatu mintu'na. 
32 Ta ungkatottongi tu diona apa Natiro 
sia Narangi, apa moi misa" tau tae' 
untarimai tu Nakatottonginna. 

33 Minda-minda tu untarimami tu 
Nakatottonginna, naarra'imo kumua 
tongan tu Puang Matua. 

34 Belanna Iamotu Nasua Puang Matua 
umpokada kadanNa Puang Matua, 

apa tang liu-liu tu Puang Matua 
umpa'kamasean Penaa. 

35 Napakaboro' Ambe' tu AnakNa sia 
mintu'na angge maritik Nasorong lako 
Kalena. 

36 Minda-minda umpatonganNi tu 
Anak, ia unnampui tu katuoan tontong 
sae lakona, apa minda-minda tang 
umperangii tu Anak, tae' nala sikita 
katuoan, sangadinna tontong dio kalena 
tu kasengkeanNa Puang Matua. 


Kasipa'uleleanNa Puang Yesu 
na misa' baine to Samaria 
4:1-42 


4 1 Tonna issanmi Yesu, kumua 
narangimo to Farisi tu diona Yesu 

buda Ia tau Napadadi anak gurunNa sia 
buda Ia tau Nadio' anna Yohanes, 

2. moi anna tae’ na Yesu kalena undio' 
tau, sangadinna anak gurunNa ia tu 

ma dio'- 

3Natampemi tu tana Yudea, Nake'de' 
sule lako Galilea. 

4 Apa inang la unnola lako tana Samaria. 
> Rampomi lako misa” tondok dio 
Samaria, disanga Sikhar sikandappi' 
padang mangka napa'bengan Yakub lako 
Yusuf anakna, pirambongi'. 

6 Indemoto tu bubunna Yakub. Belanna 
mata'ka' lumingka tu Yesu, unno'ko' 
bangmi dio to' bubun iato, agi-agi te'te' 
sangpulo dua tangnga allo. 

7Saemi misa baine to Samaria la 
untimba uai: Nakuami Yesu lako: Benna 
uai Kuiru'. 

8 Belanna iatu anak gurunNa malemo 
tama tondok unnalli kande. 

9 Nakuami tinde baine to Samaria 

lako: Ma'apai na to YahudiKomi amMi 
palakuina' uai Miiru' anna baine 

to Samariana' aku? (Belanna tae’ 
nasikambaroan to Yahudi tu to Samaria.) 
10 Mebalimi Yesu Nakua ungkuanni: 
lakemmu tandai tu pa'kamaseNa Puang 


1 

Matua sia minda tu umpa'kadaiko, 
kumua: benNa' uai Kuiru'i, tae” mutang 
malakumo lako, sia mangkamoko Naben 
tu uai marendeng. 

11 Nakuami tinde baine lako: O Puang, 
tae” bang apa iti” la Mipa'timban anna 
mandalan rokko te bubun: naumbara la 
Minii unnalai tu uai marendeng? 

12 Kamuraka la ondong na iatu Yakub, 
nene' to doloki, tu mangka umbenkanni 
te bubun, na ia kalenamo unniru'i, sia 
anakna sia mintu' patuoanna? 

13 Mebalimi Yesu Nakua lako: Minda- 
minda unniru' te uai iate, la ma'rang 
bangsia sule. 

14 Apa minda-minda unniru'i tu uai 

la Kubenni, tae' nala ma'rang len 

sae lakona, belanna iatu uai Kubenni 
la mendadi kalimbuang lan kalena 
natikula'dak-la'dak sae lako katuoan 
tontong sae lakona. 

15 Nakuami tinde baine lako: O Puang, 
benmo' tu uai iato, da angku ma'rang 
len, sia da kumanggi' sae indete untimba 
uai. 

16 Nakuami ungkuanni: Loomoko 
untambai tu muanemu, mumane sae 
indete. 

17 Mebalimi tinde baine nakua: Tae’ aku 
kukemuane. 

Nakuami Yesu lako: Tonganna tu 
kadammu, kumua: tae' aku kukemuane. 
18 Belanna limamo tu tau mangka 
mupomuane, na iatu diona kalemu 
totemo, inang tangia ia muanemu to. 
Tonganna tu kadammu. 

19 Nakuami tinde baine lako: O Puang, 
kusanga inang la nabiKomi. 

20 Naniimo nene" to doloki menomba dao 
te buntu iate, Mikuami Kamu, Yerusalem 
ja tu sipatu nanii tau menomba. 

21 Nakuami Yesu ungkuanni: E baine, 
patonganNa', kumua la sae tu attunna, 
to ke mipenombaimi tu Ambe’, tang 
daora buntu iate sia tang dio dukara 
Yerusalem. 

22 Manassa kamu te umpenombaikomi 
apa tang mitandai, kami kami 
umpenombaikan apa kitandai: belanna 
iatu kadikarimmanan lu dio mai to 
Yahudi. 

23 Apa la sae tu attunna, na nalambi'mo 
totemo, kumua mintu'na tu to menomba 
tongan la menomba lan ia penaa 
langngan Ambe' tu tonganna, belanna 

iari Nadaka' Ambe' tu to menomba 
susito. 

24 Tatu Puang Matua Penaa Ia: dadi iatu 
to umpenombai, sipatu la menomba lan 
ia penaa tu tonganna. 

25 Nakuami tinde baine lako: Kuissan 
sia kumua la sae tu Mesias, tu disanga 
Kristus: ianNa sae, la Napa'peissanan 
lako kaleki tu mintu'nato. 

26 Nakuami Yesu ungkuanni: Aku 
bangsiamote musipa'kadan. 

27 Tonna iato saemi anak gurunNa: 
mangngami, belanna sipa'ulelean baine 
tu Yesu. Apa tae' bangi misa' mekutana 
kumua: La ma'aparoKomi? ba'tu Apara 
tu Mipokada lako? 

28 Natampemi tu bussona tinde baine, 
namale tama tondok sia nakua lako tau: 
29 Maimokomi, den ia tau inde dio misa’ 
umpokadanna' tu mintu' penggaurangku. 
Ba'tu tang Iamo Kristus? 

30 Sangsunammi tu tau lan mai tondok 
naloo umpellambi'T. 

31 Tonna iato natambaimi anak gurunNa, 
nakua: O Rabi, kumandemoKomi. 

32 Apa Nakua ungkuanni: Den sia kande 
inde la Kukande, tu tang miissanna. 

33 Sipa'kada-kadami tu anak gurunNa 
nakua: Dendaka tau umbanNi kande? 

34 Nakuami Yesu ungkuanni: latu 
kandeKu, iamotu umpogau' 
pa'poraianNa To ussuaNa”, sia 
ussundunni pengkaranganNa. 

35 Tang mikuaraka: Patang bulanpa 
napeparean? Tonganna tongan Kukua 
mati’: Bangunanni tu matammi, tiromi tu 
mintu' bela', belanna matasak nasangmo 
totemo, pepareannamo. 

36 Na iatu to mepare unnalamo sarona, 
sia urrampun bura padang tama katuoan 
tontong sae lakona, kumua anna 
pada-pada parannu nala to mangambo' 
nala to mepare. 

37 Belanna iatu ianna te tonganna 
bangmo tu dipoparumbasan kumua: 
Senga’ tau mangambo,, laen tau mepare. 
38 Aku ussuakomi lao umpeparei tang 
mikara'ta'ina: nakara'ta' imo tau ammi 
alai tu kara'tasanna. 

39 Budami tu to Samaria lan tondok 
iato umpatonganNi tu Yesu, belanna 
kanakanassainna tinde baine nakua: 
Napokadamo lako kaleku tu mintu'na 
mangkanna kupogau". 

40Jatonna sae lako Yesu tu to Samaria, 
napalakumi, kumua anNa torro sola; 
torromi dio duang allo. 

41 Sabuda-budannami tau ma'patongan 
belanna narangi kalenamo tu kadanNa 
Yesu. 

42Nakuami tu tau lako tinde baine: 
Totemo ma'patonganmokan tangia 
kumua diona manna kadammu, 
sangadinna kirangi kalenamo sia kiissan 
kumua iate Tau iate tonganna to 
Pakarimmananna te lino. 


Kadipamalekeanna anakna misa' to 
untoe parea dio datu, dio Kapernaum 


4:43-54 
43 Duang allo lendu'nato ke'de'mi tu Yesu 
dio mai Namale lako Galilea, 
44 belanna Ia Kalena umpokadai, kumua 
misa' nabi tae' nadibilang lan tondokna. 
45Jatonna rampo lako Galilea, 
natammuimi to Galilea, belanna 
nakitamo tu mintu'na Napogau'na dio 
Yerusalem tonna allo kapua: belanna 
loo duka tu tau iato umpakarayai tu allo 
kapua. 

46 Ma'tole pole'omi sae dio Kana, tana 
Galilea, tu Naninna umpopennanggoro' 
uai. Denmi misa' to untoe parea dio 
datu, dio Kapernaum, masaki tu anakna 
muane. 

47 Tatonna rangi kumua saemo tu Yesu 
dio mai tana Yudea lako Galilea, loomi 
napellambi'T, napalakul anNa loo rokko 
umpamalekei tu anakna, belanna la 
mate mannamo. 

48 Nakuami Yesu ungkuanni: Ianna tae’ 
mitiro tanda kalle-kallean sia tanda 
mangnga, tae” mima'patongan. 

49 Nakuami lako tinde to untoe parea dio 
datu: MaimoKomi talao rokko su'ding 
tae' siapi namate tu anakku. 

50 Nakuami Yesu lako: Laomokomi, tuo 
ia tu anakmi. Napatonganmi tinde tau tu 
kada Napokadanni Yesu, namale. 

51 Apa solo” bangsia rokko, nasitammumo 
kaunanna umbaa kareba kumua tuo sia 
ia tu anakna. 

52 Mekutanami lako tinde tau kumua: 
tete' pira anna melo nasa'ding? Nakuami 
lako: Te'te' misa” iongi' napa'de tu 
kula'na. 

53 Naissanmi tinde ambe'na tu pia, 
kumua te'te' ia duka bangsiamoto anNa 


YOHANES 4.54-5.4 25 


kua lako tu Yesu: Tuo ia tu anakmi: 
ma'patonganmi sola tu mintu' to lan 
banuanna. 

51Jamote tu tanda kalle-kallean 
ma'penduanna Napogau' Yesu tonna lu 
dio mai tana Yudea Nasae lako Galilea. 


Kadipamalekeanna misa' to 
masaki dio limbong Betesda 


5:1-18 

1 Undinnato denmi allo kapuana to 

Yahudi: malemi tu Yesu langngan 
Yerusalem. 
2 Dio Yerusalem sikandappi' babangan 
Domba den misa' limbong, iake basa 
Ibrani disanga Betesda, inde to dio den 
lima lantang. 
3Lan lantang iato lendu’ budanna to 
masaki mamma;', to buta sia to sondo’ 
sia to kupi, umpeagi nasang uai limbong 
tise go”. 
4Belanna den sipissan-pissan 
namengkalao malaeka' rokko limbong 
iato nase'go'i tu uainna: minda-minda tu 
bunga'na mengkalao rokko tu limbong, 
ke mangkai tise'go' tu uai, maleke moi 
nasaki apa unnalai. 

> Denmi dio misa” tu to masaki 
tallungpulomo ngkarua taunna. 

6 Jatonna tiroi Yesu mamma’, sia Naissan, 
kumua padamo masainna masaki to, 
Nakuami ungkuanni: Morairokoka 
maleke? 

7 Nakuami tinde to masaki mebali lako: O 
Puang, tae" dikka’ tau umbaana' rokko te 
limbong, ke tise'go'i uainna, apa iangku 
male, nadoloimo' to senga' mengkalao 
rokko. 

8 Nakuami Yesu ungkuanni: Millikmoko 
mualai tu ampa'mu mumale malingka. 

9 Ta'pa malekemi tinde tau, naalai tu 
ampa'na namale ma'lingka. Iato allo 
iato, allo katorroan. 

10 Tamoto anna kua to Yahudi lako tu to 
dipamaleke: Allo iate allo katorroan, tae’ 
nasipatu la mubaa tu ampa'mu. 

11 Mebalimi lako tinde tau nakua: Na tu 
To umpamalekena', Iamo ungkuanna' 
kumua: Alami tu ampa'mu, mumale 
ma'lingka'. 

12 Mekutanami tinde tau lako nakua: 
Mindara tu tau iato, tu ungkuangko 
kumua: Alai mumale mallingka? 

13 Apa tae' natandai tinde to dipamaleke 
kumua mindara to, belanna malemo tu 


YOHANES 5.14-19 27 


Yesu, apa lendu' budanna tau inde to 
dio. 

14 Undinnato sitammumi Yesu dio to’ 
Banua Kabusungan, Nakuami ungkuanni: 
Tiromi, malekemoko: damo mupogau' 
kasalan, da naruako tu kadakena pissan. 
15 Malemi tinde tau umpa'peissananni 
lako to Yahudi, kumua iatu To 
umpamalekei iamotu Yesu. 

19]amoto napakario-riol to Yahudi tu 
Yesu tu belanna Napogau' tu iannato lan 
allo katorroan. 

17 Nakuami Yesu mebali lako tinde tau: 
latu Ambe'Ku mengkarang sae lako 
totemo sia Aku mengkarang dukaNa'" 

18 Tamoto nasaundaka'-daka'na tanga’ 
tu to Yahudi la morai umpatei, tae' 
kumua untengkai mannai atoranna 

allo katorroan, sangadinna tu belanna 
Nakua Ambe' misanNa tu Puang Matua, 
umpapada Puang Matua Kalena. 


Puang Yesu untonganan Kalena 
kumua AnakNa Puang Matua 
5:19-47 


19 Mebalimi tu Yesu sia nakua ungkuanni 
tu tau: Tonganna tongan Kukua mati': 

Moi misa' apa tae' Nama'inaanna tu Anak 
umpogau'i ke tae'i Natiroi Napogau' 
Ambe'; belanna apa-apa tu Napogau' 
Ambe’, ten dukato Napogau' Anak. 

20 Belanna Napakaboro' Ambe' tu Anak 
sia Napakitan tu apa Napogau', ontongpi 
la Napakitan tu pengkarangan ondong 
kapuana na iate, kumua ammi mangnga. 
21 Belanna susi Ambe' 
umpamalimbangun to mate anNa 
patuoi, ten dukamoto tu Anak umpatuoi 
minda-minda tu Naporai. 

22 Belanna iatu Ambe' moi misa' tau 
tae” Napaolai pangra'ta', sangadinna 
mangka nasangmo Nasorong lako Anak 
tu pangra'ta, 

23 kumua anna mintu’ tau umpangke'I tu 
Anak susitu kaumpangkeranna Ambe’. 
Minda-minda tang umpangke'l tu Anak, 
tae” duka napangke'l tu Ambe’ ussual. 
24Tonganna tongan Kukua mati”: Minda- 
minda umperangii tu kadangKu sia 
umpatonganNi tu To ussuaNa”, iamo la 
ungkabu'tui katuoan tontong sae lakona 
sia tae” nakannai ukungan, sangadinna 
lumengka'mo dio mai kamatean lako 
katuoan. 

25 Tonganna tongan Kukua mati’: La 
sae tu attunna sia den dukamo totemo, 
kumua mintu'nato mate la urrangi 
gamaranNa AnakNa Puang Matua, na 
iatu to urrangii la tuo. 

26 Belanna susitu Ambe' den katuoan Ian 
Kalena, ten dukamoto Napa'kamasean 
lako Anak naden katuoan lan Kalena. 

27 Sia Naben kakuasan lako la umpogau'i 
tu pangra'ta', belanna Iamotu Anak 
rampan dilino. 

28 Da mimangnga tu iannato, belanna Ia 
sae tu attunna to ke mintu'nato lan liang 
urrangi tu gamaranNa, 

29 anna sun: mintu'na tu to umpogau' 
kameloan la malimbangun natama 
katuoan tontong sae lakona, sia 
mintu'na tu to umpogau' kakadakean la 
malimbangun natama ukungan. 

30 Moi misa' tae' Kuma'din ma'inaanna 
Kalena umpogau'i: sangadinna Kupalalo 
tu pangra'ta' susitu Kuranginna, na 

iatu pangra'ta'Ku malambu' tongan; 
belanna tangia pa'poraiangKu Kutuntun, 
sangadinna pa'poraianNa tu To ussuaNa'. 
31 Take Kaleku Kukatottongi, tae’ 
natongan tu Kukatottonginna. 

32 Den senga'na tu ungkatottongi tu 
diona Aku, na Kuissan kumua tonganna 
tu apa Nakatottongi diona Aku. 

33 Tate kamu te inang ussuakomi tau lako 
Yohanes anna katottongi tu tonganna. 
34 Apa Aku te tae” Kutuntunni tu 
nakatottonginna tolino, iari Kupokadai 
te, kumua ammi makarimman. 

35 Tatu Yohanes iamo misa” palita dukku 
sia parrang, apa kamu te sattu'rokomi la 
umpasende penaammi lan arrangna. 

36 Apa iatu dikatottonginna diona 

Aku ondong Ia kapuamna na iatu 
nakatottonginna Yohanes, belanna 
mintu'na tu pengkarangan tu 
Nasorong Ambe'Ku lako Kaleku, 
kumua angKu pasundunni, mintu'namo 
tu pengkarangan iato, tu Kupogau”, 
iamoto tu ungkatottongi tu diona Aku, 
kumua Ambe'Ku tu ussuaNa" 

37 Na iatu Ambe' ussuaNa' Ia kalenamo 
mangka ungkatottongi tu diona Aku. 
Tae'pa mirangi lenni gamaranNa ba'tu 
untiroi rupanNa, 

38 sia iatu kadanNa tae” mikanannangi 
lan penaammi: belanna iatu To Nasua, 
tae” mipatonganNi. 

39 Minannung tu lanna Sura' Madatu, 
belanna misanga lan mai la minii 
ungkabu'tui katuoan tontong sae lakona: 
anna ia duka tu Sura' iato ungkatottongi 
tu diona Aku. 

40 Apa tae” mimorai sae lako Kaleku, 
kumua ammi kabu'tui katuoan. 

41 Tatu kadibilangan dio mai tolino tae’ 
Kutuntunni: 

42 apa Kuissankomi, kumua tae” miampui 
kamamaliran lako Puang Matua lan 
penaammi. 

43 Aku te saeNa” umpotete sanganNa 
Ambe'Ku, apa tae' mitarimaNa': iake to 
senga' misa' sae na sanganna kalena 
napotete, inang la mitarima. 

44 Umba la mikua ma'patongan, ke 
sipa'tuntunangkomi kadibilangan, natae’ 
mituntun kadibilangan dio mai Puang 
Matua? 

“Da misangai kumua 
Kupa'parampoangkomi dio oloNa 
Ambe’. 

Iatu to umparapa'komi iamotu Musa to 
mirannuan. 

46 Belanna iake mipatonganni tu Musa, 
inang la mipatongan dukaNa', belanna ia 
ussura'i tu diona Aku. 

47 Apa iake tae'i mipatonganni tu 
Sura'na, umba la mikua umpatonganni 
tu kadangKu? 


Puang Yesu umpakande 
tau limangsa'bu 


6:1-15 
Mat. 14:13-21, Mark. 6:32-44: Luk. 9:10-17 


1 Undinnato malemi tu Yesu lako 

lamban lianna tasik Galilea, iamo 
tasik Tiberias. 
2 Lendu'mi budanna tau undi urrundu'l, 
belanna natiro tu tanda kalle-kallean 
Napogau' lako to masaki. 
3 Kendekmi tu Yesu langngan misa’ 
tanete, Naunno'ko' dao sola anak 
gurunNa. 
4Tonna iato mandappi'mo tu pa'gauran 
Pasa, tu allo kapuanna to Yahudi. 
“Jatonna bangunan matanNa tu Yesu 
sia Natiro lendu' budanna tau sae lako 
Kalena, Nakuami lako Filipus: Umbara la 
tanii unnalli roti, anna kandei te to buda? 
6Ja sia Napokadai susito, belanna la 
morai untobai, belanna Naissan kalena 
Ia apa tu la Napogau'. 

7 Nakuami Filipus mebali lako: 
Passaratusan ruppia roti tae'pa nasilasa 
te tau, moi anna sisidi'ri namisai. 

8 Denmi misa” tu anak gurunNa iamotu 
Andreas siulu'na Simon Petrus, nakua 
lako: 

9 Inde sia tu pia misa” den roti ba'tan dio 
lima na bale'-bale' da'dua: apa apara 
bua'na to lako te tau pada budanna te? 
10 Nakuami Yesu: Sua nasangi 
unno'ko' tu tau. Indeto dio buda riu: 
nasangunno'koran tu muane, agi-agi 
limangsa'bu budanna. 

11 Naalami Yesu tu roti, Nama'kurre 
sumanga', Nataanni tu mintu’ to 
unno'ko', susi dukato tu bale'-bale”, 
sangapa-apa nakamorai. 

12 Tatonna dia” nasangmo tu tau, 
Nakuami lako anak gurunNa: Rampun 
nasangi tu sesanna, da naden masala. 
13 Narampunmi sangpulo dua karandang 
ponno tu titepu-tepunnamo tinde roti 
ba'tan lima, tu sesanna tau tonna 
mangka nasangmo kumande. 

14 Tatonna tiromi tau tu tanda kalle- 
kallean Napogau', nakuami tu tau: 
Manassa Iamote tu nabi la sae tama te 
lino. 


YOHANES 6.15-21 34 


15 latonna issanni Yesu kumua la morai 
tu tau sae umparukul la nabaa naangka' 
datu, malemi sule langngan tanete 
misa-misal. 


Puang Yesu untete uai tasik 


6:16-21 
Mat. 14:22-33: Mark. 6:45-52 


16 Iatonna makaroenmo malemi rokko 
tasik tu anak gurunNa, 

17 nakendek langngan lembang la 
ullamban tasik, ma'palulian Kapernaum. 
Tonna iato malillinmo, apa tae' bangsia 
Nasae tu Yesu lako kalena. 

18 Tatu tasik lendu' bombangna, belanna 
ma'pamumbuk angin. 

19 latonna agi la'bimo lima ba'tu la'biraka 
annan kilo mambelanna nanii ma'bose, 
pakalan natiromi tu Yesu untete uai 
tasik sae umpentireke'i lembangna, 
mataku'mi tinde tau. 

20 Apa Nakua ungkuanni: Akumote anna 
da mimataku'. 

21 Tgtonna parannumo tinde tau la 
untambai langngan lembang, tarru'mi 
tu lembang lako radanna, tu inan 
napempatui. 

KadanNa Puang Yesu diona 
roti katuoan sia diona 
ungkandei tu kaleNa 


6:22-66 
22 Tatonna masiangto natiromi to buda, 
tu sangbendanan dio lamban lianna 
tu tasik, tae' lembang senga' dio 
sangadinna misa'ri, sia tae' Nakendek 
tu Yesu sola anak gurunNa langngan 
lembang iato, sangadinna anak gurunNa 
manna male ma'lembang. 
23 Den pole'omi ba'tu pira lembang 
senga’ sae lu dio mai Tiberias, 
sikandappi' tu naninna tau ungkande 
roti tonna mangka tu Puang ungkurre 
sumangail. 
24 Na iatonna tiromi to buda kumua 
tae' dio tu Yesu sia ta'de duka tu anak 
gurunNa, kendekmi langngan lembang 
tu to buda, namale lako Kapernaum 
undaka' Yesu. 
25 Tatonna lambi'mi sambali’ rampe 
lianna tasik, nakuami tinde tau lako: O 
Rabi, piranra Misae dio mai? 
26 Nakuami Yesu mebali lako tinde 
tau: Tonganna tongan Kukua mati, iari 

midaka'Na' tae' kumua belanna mitiromo 
tu tanda kalle-kallean, sangadinna 
belanna ungkandekomi roti sadia'mi. 

27 Da mira'ta'i kalemi undaka'i tu kande 
tang marendeng, sangadinna iari tu 
kande marendeng, tu la Nabenkomi tu 
Anak rampan dilino: belanna Iamotu 
mangka Napamanassa Puang Matua 
Ambe'. 

28 Nakuami mekutana lako: Apara tu 
sipatu la kipogau' la ungkarangi tu 
pengkarangan Natuntun Puang Matua? 
29 Mebalimi Yesu sia Nakua ungkuanni tu 
tau: Inde sia tu pengkarangan Natuntun 
Puang Matua, kumua sipatukomi 
umpatonganNi tu To Nasua. 

30 Nakuami tu tau lako: Apara tu tanda 
kalle-kallean Mipogau”, kitiroi angki 
patonganKomi? Apara tu Mipogau'? 

31 Nene' to doloki kami ungkande manna 
dio padang pangallaran, susitu disura' 
kumua: Napa'kamaseammo lako tau iato 
mai tu roti dao mai suruga la nakande. 
3? Nakuami Yesu ungkuanni tinde tau: 
Tonganna tongan Kukua mati’: Tangia 
Musa tu mangka umbenkomi tu roti dao 
mai suruga, sangadinna Ambe'Kuri tu 

umpa'kamaseanni lako kalemi tu roti 
tongan dao mai suruga. 

33 Belanna Ia tu rotinNa Puang Matua 
Iamotu songlo' dao mai suruga sia 
umbengan katuoan lako issinna te lino. 
34 Nakuami tinde tau lako: O Puang, 
tontongKomi umbenkanni tu roti iato. 

35 Nakuami Yesu lako tinde tau: Akumote 
tu roti katuoan. Minda-minda tu sae lako 
Kaleku, tae'mo nala tangdia' len, sia 
minda-minda tu umpatonganNa', tae'mo 
nala ma'rang len. 

36 Mangkamo Kukua mati”: MikitaMo”, 
apa tae” mima'patongan. 

37 Mintu'na tu Napa'kamasean Ambe'Ku 
lako Kaleku, ia dukamo la sae lako 
Kaleku, sia iatu to sae lako Kaleku, tae" 
angKu tumpu lenni. 

38 Belanna iari Kusae dao mai suruga, 
tae” kumua la umpogau'Na' pa'poraian 
Kaleku, sangadinna pa'poraianNa tu To 
ussuaNa'. 

39 Apa inde sia tu pa'poraianNa tu Ambe' 
ussuaNa' kumua: iatu mintu'na Nasorong 
lako Kaleku, tae' Kula kapa'dean len, 
sangadinna la Kupamalimbangun ke allo 
katappurannai lino. 

40 Belanna inde sia tu pa'poraianNa 
Ambe'ku, kumua umba-umba tu mentiro 
lako tu Anak anna patonganNi, la 
ungkabu'tui katuoan tontong sae lakona, 
na Aku la umpamalimbangunni ke allo 
katappurannai lino. 

41 Sipa'nuku-nukuammi tu to Yahudi 
lako, belanna Nakua: Akumote tu roti lu 
dao mai suruga. 

42 Nakuami tinde tau: Tang Yesuraka 

te Tau te, anakna Yusuf, tu kitandai 

sia tu indo” ambe'Na? Umba ia nakua 
Nama'kada te Tau iate kumua: Lu daoNa' 
mai suruga? 

43 Mebalimi Yesu lako tinde tau Nakua: 
Da misipa'nuku-nukuan! 

44 Moi misa” tau tae” nama'din sae 

lako Kaleku, ke tae'i Napatilaoi 

Ambe' ussuaNa', tu penaanna: na 

Aku la umpamalimbangunni ke allo 
katappurannai lino. 

45 Den disura' lan sura'na nabi kumua: 
Mintu'na to tau iato la Naada'i Puang 
Matua. Na minda-minda tu urrangimi 
sia melada’ lako Ambe’, iamo sae lako 
Kaleku. 

46 Tae’ kukua kumua, denmo misa’ tau 
untiromi tu Ambe’, sangadinna Ia manna 

tu To lu dio mai Puang Matua tu untiromo 
Ambe'. 

47 Tonganna tongan Kukua mati": 
Minda-minda tu ma'patongan, iamo 
unnampui katuoan tontong sae lakona. 
48 Akumote tu roti katuoan. 

49Tatu nene’ to dolomi ungkandemo 
manna dio padang pangallaran, anna 
mate duka sia. 

50 Tamote tu roti lu dao mai suruga, 
kumua anna kandei tau da namate. 

51 Akumote tu roti tuo, tu lu dao mai 
suruga, iake denni tau misa” ungkandei 
te roti iate, la tuo sae lakona; na iatu 
roti la Kupa'bengan iamotu kaleKu, la 
napotuo issinna te lino. 

52 Sita'gen kalenami tu pada to Yahudi 
sia nakua: Umba Ia Nakua te Tautela 
umbenki' tu kaleNa dikande? 

53 Nakuami Yesu ungkuanni tinde tau: 
Tonganna tongan Kukua mati': iake tae'i 
mikandei tu kaleNa Anak rampan dilino 
sia tae” miiru'i tu raraNa, tae" naden 
katuoan lan kalemi. 

34 Minda-minda tu ungkande kaleKu 
sia unniru' raraKu, den katuoan 

sae lakona dio kalena, sia Aku 

la umpamalimbangunni ke allo 
katappurannai lino. 

>> Belanna iatu kaleKu iamo ia tonganna 
kande, sia iatu raraKu iamo ia tonganna 
tu mintu'na diiru'na. 

56 Minda-minda tu ungkande kaleKu sia 
unniru' raraKu, iamo torro lan Kaleku sia 
Aku torro lan kalena. 

37 Tumba tu Ambe’ matontongan 
ussuaNa', sia Aku umpotuo Ambe’, susi 
dukamoto minda-minda ungkandeNa' la 
napotuoNa' 

58 lamote tu roti lu dao mai suruga, tae’ 
nasusi tu nakande nene' to dolomi, anna 
mate bangsia. Minda-minda ungkandei 
te roti iate, la tuo tontong sae lakona. 
59 Mintu'na to Napokada lan banua 
pa'kombongan, tonna mangada'i dio 
Kapernaum. 

60 Budami tu to unturu'l urrangii tu 
kadanNa susito, ma'kada kumua: 
Makarra' maro' ia te kada iate, mindara 
ma'din la umperangii? 

61 Apa Naissan Kalenamo Yesu, kumua 
sipa'nuku-nukuan tu to unturu'T diona 
te ianna te, Nakuami ungkuanni: 
Mipomatana'raka te iannate? 

62 Natumbai to ke mitiromi tu Anak 
rampan dilino kendek langngan inanNa 
siamo dolona? 

63 Penaari ia tu ma'patuo, iatu kale 
tae' ia bua'na. Iatu kada mangka 
Kupokadangkomi, iamoto tu penaa sia 
katuoan. 

64 Apa denkomi ba'tu pira-pira tu tang 
ma'patongan. Belanna tempon dio 
mai mulanna Naissanni Yesu minda 

tu tang ma'patongan sia minda tu la 
umpa'peturoanNi. 

65 Nakuami: Iamoto Kukua mati', kumua 
moi misa' tau tae' nasae lako Kaleku, 
ke tae'i Napa'kamaseanni Ambe' lako 
kalena. 

66 Jamoto nabuda sorong boko” tu to 
unturu'T, sia tae'mo namale sola. 


Kapangakuanna Petrus 


6:67-71 
67 Nakuami Yesu lako anak gurunNa 
sangpulo dua: Na iate kamu te la male 
dukarokomika? 
68 Nakuami Simon Petrus mebali lako: O 
Puang, minda pole'ra la kinii loo? Puang 

mannari tu unnampui tu kada nanii 
katuoan tontong sae lakona. 

69 Kami te kipatonganmo sia 
kikanassamo kumua Kamumo tu 

To Sallo' lu dio mai Puang Matua. 

70 Nakuami Yesu mebali lako tinde tau: 
Tang mangkamorokomika Kupilei te tau 
sangpulo dua? 

Apa denkomi misa' tu deata bulituk. 

71 Tatu kadanNa to, Yudas anakna Simon 
Iskariot napatu: belanna inang iamotu la 
umpa'peturoan Yesu sia ia dukamo misa' 
tu anak gurunNa sangpulo dua. 


Puang Yesu ke'de' lako Yerusalem Ia 
lao umpakaraya allo 
kapua Pekalumban 


7:1-36 

1 Undinnato malemi tu Yesu ullelei 

tana Galilea, belanna tae' namorai 
ullelei tu tana Yudea, apa undaka' 
tangnga' tu to Yahudi la morai umpatei. 
2 Anna mandappi'mo tu allo kapuana to 
Yahudi, tu allo kapua Pekalumban. 
3Nakuami tu mai siulu'Na lako: 
Ke'de'moKo inde te, amMu male lako 

tana Yudea, anna tiro dukai to unturu'Ko 
tu penggauran Mupogau'. 

4Belanna tae’ tau misa” umpogau' buni 
apa, ke la morai kalelean. TakkalamoKo 
umpogau'i tu iannato, pasombo pissanni 
tu Kalemu lako issinna te lino. 

> Belanna iatu mai siulu'Na tae” duka 
napatonganNi. 

6 Nakuami Yesu ungkuanni: Tae'pa 
nalambi'i attungKu, apa iatu attummi 
tontong bang kamu den. 

7 Tae’ nabelai tu issinna te lino la 
ungkabiri'komi, apa nakabiri'Na' Aku, 
belanna Kukatottongi tu a'ganna, kumua 
kadake tu penggauranna. 

8 Laomokomi kamu umpellindoi tu 
pa'maruasan allo kapua. Tae'pa Aku 
Kula lao umpellindoi tu pa'maruasan 
allo kapua, belanna tae'pa nalambi'i 
attungKu. 

?Torromi dio Galilea tonna mangka 
ma'kada lako susito. 

10 Apa iatonna malemo tu mai siulu'Na 
umpellindoi tu pa'maruasan allo kapua, 
male dukami, apa tae’ Napa'pepayanan 
Kalena, sangadinna male kamama' bang. 
11 Nasidaka'-daka'Imi to Yahudi tonna 
allo kapua iato nakua: Umbamira? 

12 Budami kadanna tau unnuleleanNi dio 
pa'budan tau: den tu tau kumua: To 
masokan Ia, nakuaomi tu pira”: Tae, 
umpapusa ria to buda. 

13 Apa tae' misa' tau tu barani ma'kada- 
kada unna'tikanni tu diona Yesu, belanna 
mataku' lako to Yahudi. 

14 Tatonna matangngamo tu pa'gauran 
kendekmi tu Yesu langngan to' Banua 
Kabusungan anNa mangadai'. 

15 Mangngami tu to Yahudi nakua: Umba 
Ia nakua te Tau te untarru'i tu mai Sura’ 
anna tae' Namelada'? 

16 Mebalimi Yesu lako tu tau sia Nakua: 
latu pangadarangKu tae' natuo dio 
Kaleku, sangadinna lu dio mai tu To 
ussuaNa'. 

17 lake den tau morai umpogau' 
pa'poraianNa Puang Matua, la natandai 
te pangadaran iate, kumua lu dioraka 
mai Puang Matua, ba'tu tuo lu dio 
bangraka mai Kaleku. 

18 Minda-minda tu umpasun kada tuo 
dio kalena, iamo untuntun kadibilangan, 
apa minda-minda tu untuntunanNi 
kadibilangan tu To ussuai, iamo ia 
tonganna to sia tae' naden kakelokan 
Dio. 

19 Tang mangkamorokomika naben 
Sukaran aluk Musa? Natae' bangkomi 
misa' umpengkaolai tu Sukaran 

aluk. Ma'apari ammi daka'ra lalan la 
umpateiNa”? 

20 Nakuami mebali tu to buda: 
NatabaKomi ria deata masussuk. 
Mindara undaka' lalan la umpateiKomi? 
21 Nakuami Yesu mebali lako tu tau: 
Mane misa" tu penggauran Kupogau, 
ammi mangnga nasangmo. 

22Tamoto: nabenmokomi Musa tu sunna’ 
- tangia Musa umpondokki sangadinna 
nene" to dolomi -: anna mipogau' sia 
lako muane ke allo katorroan. 

23 Take dipogau' siai lako tau lan allo 
katorroan, kumua da anna ditengkai tu 
alukna Musa, ma'apai ammi sengke lako 
Kaleku, anna mintu' kalena Kupamondo 
tu tau misa' lan allo katorroan? 

24 Da na ia manna tu nabasanna mata 
minii ma'pasala, sangadinna pakalambu' 
tonganni, ke mangra'ta'komi. 

25 Denmi ba'tu pira-pira to Yerusalem 
nakua: Tang Iamoraka te tu nadakaran 
lalan tau la napatei? 

26 Tiromi, Napolang-polang bangmo tu 
kada, anna tae' bang nama'kada len 

tu tau lako. Ba'tu la napemanassami 

ia pangulu kumua Ia tonganmo te tu 
Kristus? 

27 Inang kitandaimo kumua umba Nanii 
sae te Tau iate: apa ianNa sae tu Kristus, 
tae' ia tau misa' unnisanni kumua umba 
Nanii sae. 

28 Napemanduimi Yesu tu kadanNa 
mangada'i lan Banua Kabusungan 
Nakua: Iatu Aku inang mitandaiMo' 

sia miissan umba Kunii sae: sia tae' 
Kuma'lalan inaanna sae, sangadinna den 
misa” To tongan tu ussuaNa” iamoto tu 
tang mitandai. 

29 Kutandai Aku, belanna Ia Kunii ke'de”, 
sia Ilamotu ussuaNa'. 

30 Undaka'mi lalan tu tau la untingkanNi, 
apa tae' bang misa' umpata'pai lima, 
belanna tae'pa nalambi'i attunNa. 

31 Apa buda tau lan tinde to buda 
umpatonganNi sia nakua: Iake sael tu 
Kristus, la buda pole'oraka tanda kalle- 
kallean Napaden na iatu Napadenna te 
Tau iate? 

32 Tatonna rangii to Farisi tu to buda 
sipa'kada-kada unnuleleanni tu iannato, 
umpokadai tu diona Yesu, nasuami 

pangulu to minaa sia to Farisi tu solana 
kumua anna tingkanNi. 

33 Nakuami Yesu: Sattu'moraki' la sisola, 
angKu malemo umpellambi'i tu To 
ussuaNa'. 

34 Ammi daka'Na', natae” mikabu'tuiNa”, 
sia iatu Kuninna tae' mibelai la ullambi'i. 
35 Jamoto anna sipa'kada-kada kalena tu 
pada to Yahudi nakua: Umbara la Naola 
te Tau iate anta tang la ullambi'i? La 
laoraka lako to sisarak-sarak bangmo dio 
lu sola to Yunani sia unnada'i to Yunani? 
36 Kada apa ia tu Napokada kumua: La 
midaka'Na' natae’ mikabu'tuiNa', sia iatu 
Kuninna tae' mibelai ullambi'i? 


Uai katuoan 


7:37-44 
37 Tatonna allo tampaknamo, tonna 
matannamo tu pa'gauran, ke'de'mi tu 
Yesu, Napemandui ma'kada Nakua: Iake 
denni tau ma'rang, nasae lako Kaleku, 
namangiru'. 
38 Minda-minda tu umpatonganNa' susi 
dipokada lan Sura" Madatu, la lolong 
lan mai ba'tangna tu salu nanii uai 
marendeng. 

39 Tatu Napokadanna te diona Penaa, tu 
la natarima mintu’ to umpatonganNi, 
apa attu iato tae'pa tu Penaa Masallo' 
belanna tae'pa Nadipakala'bi' tu Yesu. 
40Jatonna rangii ba'tu pira-pirai te to 
buda te kada iate, nakuami: Manassa 
Iamote Tau iate tu nabi. 

41 Sia nakua tu to senga': Iamo te tu 
Mesias. Den pole'o tu senga'na kumua: 
Ma'apai nala bu'tu dio mai Galilea tu 
Mesias? 

42 Tang dipokadaraka lan Sura” Madatu 
kumua lan mai tarukna Daud sia lan mai 
Betlehem, tondokna Daud, la Nanii bu'tu 
tu Mesias? 

43Bu'tumi kasisakkanna tu to buda 
belanna Yesu. 

44 Denmi pira la morai untingkanNi, apa 
tae' bangi misa' umpata'pai lima lako. 


Nikodemus umbali kadanna to Farisi 


7:45-8:1 
45 Sulemi tinde to disua lako pangulu to 
minaa sia to Farisi nakuami ungkuanni 
tinde to disua: Ma'apai anna tae" mibaal? 
46 Nakuami mebali tu to disua: Tae'pa ia 
naden len tau ma'kada susitu tau ia tu. 

47 Nakuami mebali tu to Farisi lako tinde 
tau: Napapusa dukamorokomika? 

48 Denmoraka misa” tu mintu' pangulu 
ba'tu to Farisi umpatonganNi? 

49 hi”, tinde mati” to buda tang unnissan 
Sukaran aluk, kenna ruaori tampak ropu! 
50 Nakuami Nikodemus lako tinde tau, 
iamo misa” sibaanna to Farisi, tu sae 
pirambongi' lako Yesu: 

51 /mpasalaraka tau tu Sukaran alukta, 
ke tae'pi nadirangi tu natuntunna, sia 
tae'pa nadiissan tu napogau'na? 

52 Mebalimi tu tau sia nakua ungkuanni: 
To Galilea dukarokoka pale”? Pemarangai 
sia tiroi, kumua tae" ia misa" nabi bu'tu 
dio mai Galilea. 

53 Pantan sulemi lako banuanna. 

8 1 Apa iatu Yesu lu lako buntu Zaitun. 


Misa' baine ma'gau' sala 


8:2-11 
2 Tae'pa bongi Nasae pole'omo tama 
to' Banua Kabusungan, nasangsaean 
tu to buda lako Kalena anNa unno'ko' 
unnada'i, tu tau. 

3Nabaami pandita Sura' sia to Farisi tu 
baine misa' tu nalambiran ma'gau' sala, 
napabendanni lan tangnga-tangnga, 

4 sia nakua lako Yesu: O Guru, dilambiran 
te baine iate ma'gau' sala. 

> Napa'peannan Musa lan Sukaran aluk 
la untumbui batu tu baine susito. Apara 
Mikua? 

6]a sia napokadai te, la nanii untobal, 
kumua anna kabu'tui tu la naninna 
umparapa'l. Apa tukku tu Yesu 
umpassurasan rakka'Na rokko padang. 
7 Apa tontong bang tinde mai tau 
mekutana, umbangunammi lindoNa 

sia Nakua lako tau iato mai: Minda- 
mindammi tu tang kasalan, iamo dolo 
umpa'nakki batu te baine. 

8Tukku pole'omi sule massura'-sura' 
rokko padang. 

?Jatonna rangimi tu kada susito, 
sun-sun simisa'mi, randuk dio mai 
matua-tuanna, misa-misamira Yesu 
torro, na ia tinde baine bendan bangpa 
lan tangnga-tangnga. 

10 ]atonna umbangunammo lindoNa tu 
Yesu, Nakuami ungkuanni: E baine, 
umba siamira tu tau? Tae’ bangraka 
misa" urra'ta'i kumua la diukungko? 

11 Nakuami tinde baine: Moi misa’ tae’ 
duka, Puang. 

Nakuami Yesu: Aku te tae' duka Kula 
urra'ta'i kumua la diukungko: laomoko, 
sia randuk te totemo da'mo mupogau' 
kasalan. 


Puang Yesu arrangna lino 


8:12-20 
12 Ma'kada pole'omi Yesu lako tinde 
tau nakua: Akumote tu arrangna lino. 
Minda-minda unturu'Na', tae’ nala 
lumingka lu lako lu dio mai lan malillinna, 
sangadinna la den arrang katuoan dio. 
13 Nakuami to Farisi lako: 
UngkatottongiKomi Kalemi, na tae" 
natonganna tu Mikatottonginna. 
14 Mebalimi Yesu sia nakua ungkuanni: 
Moi angKu katottongi Kaleku, tonganna 
duka tu Kukatottonginna, belanna 
Kuissan, umba tu Kunii sae sia umba tu 
Kunii male, apa iatu kamu tae" miissanni 
umba tu Kunii sae sia umba tu Kunii 
male. 
15 Kamu te inang mangra'ta'komi sitinaya 
tu mentolinona: na iate Aku te tae' tau 
misa' duka Kura'ta' kara-karana. 

16 Apa moi angKu mangra'ta', tongan 
tu pangra'ta'Ku, belanna tae' na Aku 
manna, sangadinna sisolaNa' tu Ambe' 
ussuaNa'. 

17 Na lan duka Sukaran alukmi 
disura' kumua, iamo manassa tu 
nakatottonginna tau da'dua. 

18 Akumote tu ungkatottongi Kaleku, 
sia iatu Ambe’ ussuaNa” Ia dukamo 
ungkatottongiNa"'. 

19 Nakuami tu tau lako: Umbara nii tu 
Ambe'Mi? 

Nakuami Yesu mebali: Tae’ mitandaiNa', 
sia iatu Ambe'Ku tae" duka mitandai. 
lake mitandaiNa', manassa mitandai 
duka tu Ambe Ku. 

20 Mintu'nate kada iate Napokada 
sikandappi' inan patti doi” pa'kamasean 
tonna marassan mangada'i lan Banua 
Kabusungan: na moi misa' tau tae' 
untingkanNi, belanna tae'pa nalambi'l 
attunna. 


Puang Yesu unnada'i to Yahudi 


8:21-29 
21 Nakua pole'omi Yesu lako tau iato mai: 
Aku te la maleNa, sia la midaka'Na” sia 

la mate situangkomi kasalammi, apa iatu 
inan la Kunii male, tae' mibelai ullambi'i. 
22 Nakuami tu to Yahudi: La umpateiraka 
kaleNa? belanna Nakua: latu inan la 
Kunii male, tae” mibelai ullambi'i? 

23 Nakuami ungkuanni: Lu diongkomi 
kamu mai, na Aku te lu daoNa' Aku mai: 
kamu te to lan mai te lino na Aku te tae’ 
Kuto lan mai te lino. 

24 Tamoto angKu kua mati” kumua, la 
mate situangkomi kasalammi, belanna 
lake tae'i mipatonganni kumua Akumote, 
la mate situangkomi kasalammi. 

25 Nakuami tinde mai tau lako: 
Mindarokomi te? 

Nakuami Yesu ungkuanni tinde mai tau: 
Apara bua'Ku la ma'kadapa lako kalemi? 
26 Buda tu apa la Kupokada sia 
Kupamanassa diona kamu, apa iatu To 
ussuaNa' tongan. Na apa-apa tu Kurangi 
dio mai Kalena ia dukamo Kupokada lako 
issinna te lino. 

27 Tae'mi natandai tinde mai tau, kumua 
iatu Napokadanna lako iamotu diona 
Ambe'. 

28 Tamoto anNa kua Yesu lako tinde 
tau: Iammi mangkamo umpamadao 
Anak rampan dilino, maneri la miissan 


YOHANES 8.29-34 54 


kumua Akumote, sia moi misa' tae' 
Kuma'inaanna kalena umpogau'i, 
sangadinna tumba tu NaadaranNa' 
Ambe'Ku, susi dukamoto Kupokada. 
29 Tatu To ussuaNa' sirondongNa'. 
Tae' NatampeNa' misa-misa, belanna 
tontongNa' umpogau'i tu Naporainna. 


Tarukna tonganraka 
Abraham tu to Yahudi? 


8:30-47 
30 Tatonna ma'kada susito, budamo tau 
umpatonganNi. 
31 Nakuami Yesu ungkuanni tu to 
Yahudi umpatonganNi: lake manda'i 
mipentoei tu kadangKu, manerokomi 
anak gurungKu tongan, 
32 Sia la mitandai tu kamanapparan 
na iamotu kamanapparan iato tu la 
ullessurangkomi. 
33 Nakuami tinde tau lako: Kami te 
taruknakan Abraham, sia tae'pa kibelai 
mengkaunan len lako misa duka tau, 
matumbai amMi kua: Ammi lessu”? 
34 Nakuami Yesu mebali lako tinde 
tau: Tonganna tongan Kukua mati” 

minda-minda tu umpogau' kasalan, iamo 
napokaunan kasalan. 

35 Tatu kaunan tae’ natontong lan banua 
sae lakona, sangadinna iari tu anak 
muane tu tontong lan sae lakona. 

36 Take iatu Anak muane 
ullessurangkomi, manerokomi lessu’ 
tongan. 

37 Kuissan kumua taruknakomi Abraham, 
apa undaka'komi lalan la umpateiNa', 
belanna tae’ nala'ka' lan penaammi tu 
kadangKu. 

38 Aku te umpokadaNa' apa mangka 
Kutiro dio Ambe'Ku, sia kamu umpogau' 
apa mangka mirangi dio mai ambe'mi. 
39 Nakuami mebali tinde tau lako: 
Abraham kami tu ambe'ki. Nakuami Yesu 
ungkuanni: Iake anaknakomi Abraham, 
pogau' dukami tu napogau'na Abraham. 
40 Apa totemo undaka'komi lalan la 
umpateiNa', te To umpokadangkomi 
tonganna, tu Kuranginna dio mai Puang 
Matua; iate iannate tae’ ia napogau'i 
Abraham. 

41 Kamu te umpogau'komi penggauranna 
ambe'mi. Nakuami tinde tau lako: Tae'ra 
nadiona gau’ sala angki dadi. Misa'ri tu 
Ambe'ki, iamotu Puang Matua. 

42 Nakuami Yesu ungkuanni: Iake Puang 
Matua Ambe'mi, manassa mikamali'Na”, 
belanna lu dioNa' mai Puang Matua 
angKu sae indete: belanna tae' angKu 
ma'inaanna kalena sae, sangadinna Ia 
ussuaNa'. 

43Ma'apari natae' miissanni tu laoan 
kadangKu? Tu belanna tae' miissanni 
umperangii te kadangKu. 

44 Kamu te bu'tu diokomi mai ambe'mi 
deata bulituk, sia mintu' tu kamoraianna 
ambe'mi mipeolai. Iamo papongko 
tolino tempon dio mai mulanna, 

tang unnola salunna, belanna tae' 
kamanapparan dio kalena. Iake ma'kada 
mo'rangi, napasiolanan tu kedona 
umpokadai, belanna ia mo'rang, sia 
ambe' kamo'rangan. 

45 Apa Aku te, belanna umpokadaNa' 
tonganna, anna tae’ mipatonganNa'. 

46 Mindarokomi ma'din ungkanassaiNa' 
diona kasalan? Iake umpokadaNa' 
tonganna, ma'apai natae' 
mipatonganNa'? 

47 Minda-minda tu lu dao mai Puang 
Matua, ia dukamo umperangii 
kadanNa Puang Matua. Iamoto na tae’ 

mima'perangi, belanna tae' milu dio mai 
Puang Matua. 


KasaeanNa Puang Yesu 
umpasundun pa'poraianna Abraham 


8:48-59 
48 Mebalimi tu to Yahudi sia nakua lako: 
Tang tongannaraka tu kipokada kumua 
to SamariaKomi sia natabaKomi deata 
masussuk? 
49 Nakuami Yesu mebali: Tae” Aku 
hatamaiNa' deata masussuk, apa 
umpangke'Na' Ambe'Ku, ammi sa'saiNa'. 
50 Aku te tae” Kutuntunan kamala'biran 
Kaleku, apa den Ia Misa' tu untuntunni 
sia mangra'ta'. 
>t Tonganna tongan Kukua mati’, iake 
denni tau ungkaritutui kadangKu, tae’ 
nala sikita len kamatean sae lakona. 
52 Nakuami tu to Yahudi lako: Totemo 
kiissan pissanmo kumua natamaiKomi 
deata masussuk. Iatu Abraham sia 
mintu’ nabi mate nasangmo, ammi 
kuami kamu: iake denni tau ungkaritutui 
kadangku, tae’ nala sikita len kamatean 
sae lakona. 

53 Kamuraka la ondong na iatu ambe'ki 
Abraham, tu mangkamo mate? sia 
mintu'na nabi mate nasangmo. Mindara 
la Mipasusian Kalemi? 

34 Nakuami Yesu mebali: Iake la 
umpakala'bi'Na' Kaleku, tae” bua'na 

tu kamala'birangKu. Apa Ambe'Ku 

tu umpakala'bi'Na” tu misanga iamo 
Puangmi. 

>> Tae’ kamu mitandai, apa Aku 
Kutandai. Iake Kukua kumua, tae' 
Kutandai, manassa susi bangsiaNa' 
kamu mo'rang, apa Kutandai Aku sia 
Kukaritutui tu kadanNa. 

56 Tatu Abraham ambe'mi sende sia 
mamali” penaanna la untiroi tu alloKu, 
natiromo naparannu penaanna. 

57 Nakuami tu to Yahudi ungkuanNi: Tae’ 
bangsia nalambi'i limangpulo taunna 
dadimMi, amMi la ungkitaomo Abraham? 
58 Nakuami Yesu uangkuanni: Tonganna 
tongan Kukua mati": Tae'pa naden tu 
Abraham, angKu inang Denmo. 

59 Pada unnalami batu la morai untumbui 
batu, apa mentirerung tu Yesu Nasun lan 
mai Banua Kabusungan. 

Kadipamillikanna matanna misa' to 
buta tempon dio mai dadinna 


9:1-41 

1 Tatonna lendu’, Nakitami tu tau 

misa' buta tempon dio mai dadinna. 
2 Mekutanami tu anak gurunNa lako 
nakua: O Rabi, mindannara tu umpogau' 
kasalan: iaraka te taute ba'tu indo' 
ambe'naraka, naurunganni buta tempon 
dio mai dadinna? 
3 Nakuami Yesu mebali: Tae’ ia na iate 
tau te umpogau' kasalan, sia tae' ia 
na to matuanna, sangadinna kumua 
anna payan dio kalena tu penggauranNa 
Puang Matua. 
4 Ke masiang siapi sipatuki' la ungkarangi 
tu pengkaranganNa tu To ussuaNa'. 
Belanna la sae tu bongi to ke tae mi tau 
misa” ma'din mengkarang. 
“Jake lanPa' te lino, Akumo tu arrangna 
lino. 
6Jatonna pokadai to, mettudumi 
rokko padang, Nalelo'i elo'Na tu litak, 
Nasapuranni matanna tinde to buta, 
7sia Nakua ungkuanni: Laomoko 
umbasei lako limbong Siloam!, ke 

dipallemba'i battuananna: Disua. Laomi 
nabasei, nasule millikmo matanna. 

8 Nakuami sangtondokna sia iatu mai 

to untiroi dolona tonna kapalaku-laku: 
Tang iamoraka te tu unno'ko' bang 
kapalaku-laku? 

9 Denmi tu tau kumua: Iamora te. Den 
pole'o tu kumua: Tangia, sirupari. Ia 
kalenami kumua: Akumote. 

10 Nakuami tu tau lako: Naumba 
dipakuanni anna millikmo tu matammu? 
11 Nakuami mebali: Den tau misa’ 
disanga Yesu ullelo'i litak, nasapuranni 
matangku sia Nakua: Laomoko umbasei 
lako limbong Siloam. Laomo' umbasei 
lako, angku pakita. 

12 Nakuami tu tau lako: Umbamira tu tau 
iato? Nakuami mebali: Tae" kuissanni. 

13 Nabaami tau lako to Farisi tinde to 
buta pakitamo. 

14 Tato allo iato allo katorroan tonna lelo'i 
Yesu litak Napamillikki tu matanna. 

15 Mekutana pole'omi tu to Farisi lako 
kumua umba nakua anna pakita. 
Nakuami mebali lako: Napalakoi losso' 
pitti tu matangku, kubasei angku pakita. 
16 Nakuami tu to Farisi pira: Tangia To lu 
dio mai Puang Matua tu Tau iato, belanna 

tae' Naturu' atoranna allo katorroan. 
Den pole'o tu kumua: Ma'apai tu to 
kasalan nala ma'din umpogau'i tu tanda 
kalle-kallean susito? Sita'genmi tinde 
tau. 

17 Tamoto anna mekutana lako tinde to 
buta nakua: Tumbara duka kadammu 
tu Tau iato, apa mangkamo umpamillik 
matammu? Nakuami mebali: Inang nabi 
la. 

18 Tae'mi napatonganni to Yahudi, to 
kumua buta dolona, na totemo pakitamo 
tu matanna, sae lako natambainna tu 
indo' ambe'na tinde to pakitamo, 

19 anna mekutana lako nakua: Iamoraka 
te tu anakmi tu mikua buta tempon 

dio mai dadinna? Ma'patumbai anna 
pakitamo totemo? 

20 Mebalimi tu indo' ambe'na nakua: 
Kitandai kumua iamo anakki te, sia inang 
buta tempon dio mai dadinna: 

21 apa tumbai anna pakitamo totemo, 
tae” kami kiissanni, ba'tu minda 
umpamillikki tu matanna tae' duka kami 
kiissanni. Kutanai ia lako, nakasalle 
siamo, tang la iaparaka ia umpokadai tu 
kalena. 

22 Ta sia napokadai indo” ambe'na susito, 
apa mataku' lako to Yahudi: belanna 
nasituru'imo to Yahudi kumua, ianna den 
tau unnakul kumua Mesias, la ditassu'i 
lan mai banua pa'kombongan tu tau iato. 
23 Tamoto anna kua tu indo” ambe'na: 
kasalle siamo ia, kutanai ia lako. 

24 Natambai pole'omi tinde to buta 
pakitamo, sia nakua ungkuanni: 
Pangke'I tu Puang Matua! Kami te kiissan 
kumua to kasalan tu. 

25 Nakuami mebali: Ba'tu to kasalanni 
Ia tae' aku kuissan, samari aku kuissan 
kumua: dolona butana', na totemo 
pakitamo'. 

26 Nakua pole'omi tinde tau lako: 
Napatumbaroko? Umbara Nakua 
umpamillikki tu matammu? 

27 Nakuami mebali lako: Mangkamokomi 
kupokadan, apa tae'ra pale’ miperangii. 
Ma'apai ammi la moraiomo la 
umperangii? La morai dukarokomika 
dadi anak gurunNa? 

28 Nado'do-do'domi sia nakua: Iko iko 
tu anak gurunNa, anna iate kami anak 
gurunnakan kami Musa. 

29 Kiissan kumua mangkamo tu Puang 
Matua ma'kada lako Musa: apa iate tau 

iate, tae” kami kiissan ba'tu umba Ia 
Nanii sae. 

30 Nakuami tinde tau mebali lako: 
Memangngan tongan iato, tae' miissanni 
Nanii sae, anNa mangkamo umpamillik 
matangku. 

31 Taissan kumua tae' Naperangii Puang 
Matua tu passambayangna to umpogau' 
kasalan, iari ia tu to umpengkara'pai sia 
umpogau' pa'poraianNa tu Naperangii. 
32 Temponna dio mai tae'pa ia naden len 
dirangi tu tau umpamillik mata to buta 
tempon dadinna. 

33 Take la tae'I nalu dio mai Puang Matua 
tu Tau iato, moi misa" apa tae" Nakullei 
umpogau'i. 

34 Mebalimi tu tau sia nakua ungkuanni: 
Iko iko te inang nakapu' bangmoko 
kasalan mudadi, na iko lenno la 
unnada'ikan! Nasualemi tau lako salian. 
35 Narangimi Yesu kumua nasuale 

tau lako salian tu tau iato, Nakuami 
ungkuanni tonna sikita: Mupatonganraka 
tu AnakNa Puang Matua? 

36 Mebalimi tinde tau nakua: Mindara to, 
Puang, angku patonganNi? 

37 Nakuami Yesu lako: Mukitamo, sia Ia 
bangsiamo tu musipa'kadan. 

38 Nakuami: O Puang kupatongan. 
Natukku umpennoloi. 

39 Nakuami Yesu: Iatu kasaeangKu tama 
te lino, belanna diona kapangukungan, 
kumua anna pakita tu to tang pakita, sia 
buta tu to pakita. 

40 Denmi ba'tu pira-pira tu to Farisi 
Nasirondongan urrangii te kada iate, 
nakuami lako: Buta dukarakannika? 

41 Nakuami Yesu ungkuanni: Iakemmi 
buta, tae” ammi kasalan, apa belanna 
mikua: pakitakan, iamoto anna tontong 
tu kasalammi. 


Puang Yesu: to 
mangkambi' masokan 


10:1-21 

1 O lTonganna tongan Kukua mati’: 
minda-minda tu tang lu dio 

mai ba'ba natama bontong domba, 
sangadinna metteka' lu dio mai senga'na, 
iamo ia to boko ba'tu pa'gora'. 
2 Apa iatu unnola tamanna ba'ba, iamo 
ia to mangkambi' domba. 
3 Tate tau iate nabungkaran ba'ba to 
ma'kampa ba'ba, sia narangi domba 
tu gamaranna, natambai nasangi 

tu dombana siamo nasa'bu' simisa' 
sanganna, anna pasunni. 

4Ianna mangkamo umpasun nasangi 
tu dombana, dolomi nasangundian tu 
domba urrundu'i, belanna natandai tu 
gamaranna. 

> Apa iatu to senga’ manoka undi 
urrundu'i, sangadinna mallai dio mai, 
belanna tae' natandai tu gamaranna. 
SJamote tu pa'pasusian Napokada 
Yesu lako tu tau: apa tae' naissanni tu 
Napokadanna lako. 

7 Nakua pole'omi Yesu: Tonganna tongan 
Kukua mati’, Akumote tu baba domba. 
8 Na ia tu mintu'nato dolo sae na Aku, 
iamoto tu to boko sia pa'gora', apa 
manoka tu domba umperangii tu tau 
iato. 

9 Akumote tu ba'ba. Iake denni tau 
unnolaiNa', iamo makarimman sia lu 
tama lu lan mai naungkabu'tui kande. 
10 Tatu to boko sae manna ia la boko 
sia parere' sia pasanggangan, Aku te 
saeNa', dikua anna kabu'tui kala'bian 
katuoan tu domba. 

11 Akumo tu to mangkambi' masokan: 
iatu to mangkambi' masokan ussorong 
penaanna ussondai tu mintu' domba. 

12 Apa iatu to sumaro tangia to 
mangkambi', sia iatu domba tangia 
apanna, ianna tiroi tu guruk sae, 
natampemi tu mai domba namale 
umpallaian kalena, naalai guruk tu 
domba sia napasisarak-sarak. 

13 Belanna to disaro bangri ia, natae' 
pole'napoinaai tu domba. 

14 Akumo tu to mangkambi' masokan: 
Kutandai tu mai pangkambi Ku, sia 
natandai dukaNa' tu pangkambi'Ku, 

15 susitu Ambe’ untandaiNa”, sia Aku 
untandai tu Ambe’; angku sorong 
penaangKu belanna mintu' tu domba. 
16 Den dukapa dio KaleKu tu domba 
senga' tu tang lanna bontong domba 
iate: mintu'nato sipatu duka Kubaa, sia 
la narangi tu gamarangKu, anna sita'pa 
mendadi sangtuntunan, sia misamora to 
mangkambi'na. 

17Tamoto anNa kamaseiNa' Ambe'Ku, 
belanna ussorongNa' penaangKu, kumua 
angKu alai sule. 

18 Moi misa” tau tae” unnalai dio mai 
Kaleku, apa inaangku Aku ussorongi. 
KuasaNa' ussorongi sia kuasa dukaNa' 
unnalai sule: iate parenta iate Kutarima 
lu dio mai Ambe'Ku. 


YOHANES 10.19-25 67 


19 Sita'gen pole'omi tu to Yahudi tu 
belanna kada iato. 

20 Budai tu kumua: Nataba deata 
masussuk nabomboan, ma'apai kamu 
ammi perangii? 

21 Den pole'o tu kumua: Tae' ia 
nakadanna to natamai deata te. 
Ma'dinraka tu deata masussuk 
umpamillik mata to buta? 


KadanNa Puang Yesu tonna 
pa'gauran dinii umba'rui 
Banua Kabusungan 


10:22-39 


22 Tonna attu iato, pa'gauran umba'rui 
Banua Kabusungan dio Yerusalem, sia 
iatonna attu iato attu kamadinginan. 
23 Sumalong-malongmi tu Yesu lan 
Banua Kabusungan lan serambinna 
Salomo. 

24 Natalimbung tamami to Yahudi sia 
nakua lako: Sangapapara la Minii 
unnempai bang lalan penaangki? Iake 
Kamumo Mesias, pokadan pissan 
bangmokan. 

25 Nakuami Yesu mebali lako tinde tau: 
Mangkamokomi Kupokadan, anna tae' 

mipatonganni, mintu'na tu penggauran 
Kupogau' tete dio sanganNa Ambe'Ku, 
iamoto tu ungkatottongi tu a'gangKu. 
26 Apa iate kamu tae' mipatonganni, 
belanna tae' misangbilangan dombaKu. 
27 Mintu'na tu dombaKu urrangi 
gamarangKu, sia Kutandai, sia 
sangundian urrundu'Na' 

28 sia Aku umbenni katuoan tontong sae 
lakona, dadi tae' nala sanggang sae 
lakona, sia moi misa' tau tae' umbelai 
urrampai dio mai Kaleku. 

29 Tatu Nasorongan Ambe'Ku lako Kaleku, 
ondong mala'bi'na na iatu mintu' angge 
maritik: moi misa' tau tae' umbelai 
urrampai dio mai Ambe'Ku. 

30 Tatu Aku na Ambe' misa” bangsiari. 

31 Unnala pole'omi batu tu to Yahudi Ia 
natumbuanNi. 

32 Nakuami Yesu mebali lako tinde tau: 
Budamo tu penggauran melo dio mai 
Ambe'Ku Kupa'pekitanan lako kalemi, 
umbannamora tu penggauran iato tu la 
minii untumbuiNa' batu? 

33 Nakuami tu to Yahudi mebali lako: 
latu penggauran melo tae' ia na ia la 
kinii untumbuiKomi batu, apa iari tu 
umpa'kada solangiKomi Puang Matua, 

sia iatu to linoKomi amMi papada Puang 
Matua KaleMi. 

34 Nakuami Yesu mebali lako tinde tau: 
Tang disura'raka lan Sura' Sukaran 
alukmi susite: Mangkamo' ma'kada 
kumua: kamumo tu deata? 

35 Take disa'bu' deatai tu mai to mangka 
dinii umparampo kadanNa Puang Matua 
sia tae' nama'din dipaleluk tu lanna Sura' 
Madatu, 

36 sipaturaka la mikua lako tu To 
Napamaindan Ambe' sia Nasua tama te 
lino, kumua: Umpa'kada solangiKomi 
Puang Matua, tu belanna Kukua: Aku te, 
AnaknaNa' Puang Matua? 

37 Take tae'i Kupogau'i tu pengkarangan 
Natuntun Ambe'Ku, da' ammi 
patonganNa'. 

38 Apa iake kupogau'i, patonganni 

tu pengkarangan iato, moi natae' 
mipatonganNa', anna sakerangngan- 
rangnganna miissan sia mikatonganni 
kumua lan KaleKu tu Ambe' sia Aku lan 
Ambe'. 

39 La morai pole'omi untingkanNi, apa 
tilendok dio mai limanna tau iato mai. 

Puang Yesu torro dio Perea 


10:40-42 


40 Male pole'omi lian sambalinna lu 
Yordan tu inan nanii Yohanes randuk 
undio' tau, Natorro inde to dio. 

41 Budami tau sae lako Kalena sia nakua: 
Inang tae' ia tanda kalle-kallean misa' 
Napogau' apa mintu'na tu apa napokada 
diona te Tau iate, tonganna bang. 

42 Budami tau umpatongan Yesu inde to 
dio. 


Kadipamalimbangunanna Lazarus 


11:1-44 

1 1 1 Denmi misa” to masaki disanga 

Lazarus to Betania, dio mai 
tondokna Maria sola sangbainena, 
disanga Marta. 
2 Iamo Maria iato tu umbolloi minna’ 
pandere' Puang, sia umpa'dii beluakna 
tu lentekNa tu umpoanak muanei tu 
Lazarus masaki. 
3Mesuami tu to massiulu' sola duai 
lako Yesu nakua: O Puang, iatu to 
Mipakaboro', masaki. 

4 Apa iatonna rangii Yesu to, Nakuami: 
Tae' ia nala umpomatei tu saki iato, 
sangadinna la Napomala'bi' Puang 
Matua, kumua anNa dipakala'bi' tu 
AnakNa Puang Matua diona to. 

> Tatu Marta sia sangbainena na iatu 
Lazarus Napakaboro' Yesu. 

6 Jatonna rangii kumua masaki tu 
Lazarus, torromi duang allopa inde to 
dio. 

7 Undinnato Nakuami ungkuanni tu anak 
gurunNa: Maimokomi tasule lako tana 
Yudea. 

8 Nakuami tu anak gurunNa lako: O 
Rabi, mane mangka bang tu to Yahudi la 
morai untumbuiKomi batu, na totemo la 
suleomoKomi lako? 

9 Nakuami Yesu mebali: Tang sangpulo 
duaraka diang lan sangallona? Iake 
lumingka alloi tu tau, tae' natitodo, 
belanna untiro maserona te lino. 

10 Apa iake denni tau lumingka bongi, 
titodo, belanna tae' maserona lan 
kalena. 

11 Susimoto tu kadanNa: namangka 

to Nakuami ungkuanni tinde tau: 
Mamma'mo tu sangmaneta Lazarus, apa 
la laoNa' untundanni. 

12 Nakuami anak gurunNa lako: O 
Puang, iake mamma' bangsiari, tang la 
bangunorika ia. 

13 Tgtu Napokada Yesu diona ia 
kamateanna, apa nasanga tinde tau 
kumua diona kalupianna mamma' tu 
Napokada. 

14Ma'kadami tu Yesu umpokadan 
pissanni Nakua: Matemo tu Lazarus. 

15 Sia parannuNa' belanna kamu, tu tae' 
Kudio, kumua ammi ma'patongan, apa 
maimokomi talao lako. 

16 Nakuami tu Tomas, disanga duka 
Didimus lako padanna anak guru: 
Maikomi duka talao, da'ito tapada mate. 
17 Tatonna rampo tu Yesu, Nakarampoimi 
patang allomo lanna liang. 

18 Tatu Betania sikandappi' Yerusalem, 
agi-agi tallu kilo mambelanna dio mai. 
19 Budamo tu to Yahudi sae lako Marta 
sola Maria umpakatanai tu diona 
siulu'na. 

20 Tatonna rangii Marta karebanna kumua 
sae tu Yesu, laomi natammui: apa iatu 
Maria torro bang ia unno'ko' dio banua. 
21 Nakuami Marta lako Yesu: O Puang, 
iakemMi inde, tae' namate tu siulu'ku. 

22 Apa moi totemo kuissan kumua, 
mintu'na tu Mipalaku langngan Puang 
Matua, NabenKomi Puang Matua. 

23 Nakuami Yesu ungkuanni: La 
malimbangun ia sule tu siulu'mu. 

24 Nakuami Marta lako: Kuissan 

sia, kumua la malimbangun ke allo 
kamalimbangunan, ke katappurannai 
lino. 

25 Nakuami Yesu lako: Akumote tu 
kamalimbangunan sia katuoan, minda- 
minda tu umpatonganNa', moi anna 
mate, la tuo: 

26 sia minda-minda tu tuo sia 
umpatonganNa' tae’ nala mate 
tontong sae lakona. Mupatonganraka te? 
27 Nakuami Marta mebali lako: O Puang, 
aku te kupatongan kumua Kamumo tu 
Mesias, AnakNa Puang Matua, tu sipatu 
sae tama te lino. 

28 Tatonna mangkamo ma'kada susito, 
laomi natambai kamama' tu Maria, 
siulu'na, nakua: Saemo tu Guru sia 
Natambaiko. 

29 Tatonna rangimi tu iannato, tikara- 
karami ke'de' nalao lako Yesu. 

30 Apa tae'pa nalao tama tondok tu Yesu, 
sangadinna dio bangsia tu Naninna 
sitammu Marta. 

31 Tatu mai to Yahudi tu nasolan Maria 
unno'ko' lan banua sia umpakatanai, 
tonna tiroi tu Maria tikara-kara ke'de' 
nasun, sangundiammi urrundu'i, belanna 
nasanga kumua la lao lako to' liang 
umbating dio. 

32 Tatonna sae Maria lako tu Naninna 
Yesu, natirol, tukkumi malinguntu' diong 
to' lette'Na sia nakua lako: O Puang, 
iakemMi inde, tae' namate tu siulu'ku. 

33 Tatonna tiroi Yesu tu Maria tumangi’, 
sia iatu mai to Yahudi nasolan sae 
tumangi' duka, tu'dangmi ara'Na sia 
lendu' mamassengNa untiroi, 

34 sia nakua: Umbara mipannii? Nakuami 
tu tau lako: O Puang, maimoKomi 
untiroi. 

35 Tumangi'mi tu Yesu. 

36 Nakuami tu to Yahudi: Tiromi tumba ia 
Napakaboro'na! 

37 Apa denno pira tu kumua: To buta 
Napamillikmo matanna, nala tae'oraka 
Nala kuasa umpogau'i da” namate te tau 
iate? 

38 Tu'dang pole'omi ara'Na tu Yesu tonna 
sae lako to’ liang. latu liang iato lo'ko’, 
nabatu tu dipalaparanni. 

39 Nakuami Yesu: Berui te batu. Nakuami 
Marta siulu'na tinde to mate: O Puang, 
bosimo, belanna patang allomo. 

40 Nakuami Yesu ungkuanni: Tang 
mangkamoraka Kukua mati, 

iake ma'patonganko la untiroko 
kamala'biranNa Puang Matua? 

41 Naberumi tau tu batu. Mentingarami 
tu Yesu anNa ma'kada Nakua. O Ambe, 
ma'kurre sumanga'Na' mati, belanna 
MiperangiiNa'. 

42 Inang Kuissanmo kumua tontongKomi 
umperangiiNa', apa belanna iari te to 
buda bendan untalimbungNa' angKu 
pokadai te, anna patonganni kumua 
Kamu ussuaNa'. 

43 Jatonna mangka umpokadai to, 
metambami Nakua: E Lazarus, sunko 
mai! 

44 Sunmi tinde to mate, manda” bangsia 
bimbinna tu limanna sia lentekna, 

sia iatu lindona nabungku' passapu. 
Nakuami Yesu ungkuanni tu tau: Bukai, 
da'ito namale. 


YOHANES 11.45-50 76 


Kasiturusanna pangulu to 
minaa la umpatei Puang Yesu 


11:45-57 
Mat. 26:1-5 


45 Budami tu to Yahudi sae unno'ko' sola 
Maria, umpatongan Yesu tonna kitai tu 
penggauran Napogau"'. 

46 Apa den pira tu male lako to Farisi, 
napokadanni tu apa Napogau' Yesu. 

47 Tamoto anna rampunni pangulu to 
minaa sia to Farisi tu mai to diala Ada' 
lompo, anna kua: Umbamora tu tangnga 
la tapogau', belanna buda bangmo tu 
tanda kalle-kallean Napogau' tu Tau tu? 
48 Take la tapopa'elo'na bangi susi to, 
inang la mintu' tau umpatonganNi, 
anna sae tu to Roma unnii tu inanta 
sia umpa'dei tu katongananta lako 
bangsata. 

49 Denmi misa” tinde tau, iamotu 
disanganna Kayafas, tu Tominaa Kapua 
tonna taun iato, ma'kada lako tinde tau 
kumua: Tae’ bang kamu apa miissan, 
50 tae’ duka bang misuka'i kumua den 
gai'na lako kalemi, ke denni tau misa' 


1 

mate ussonda pa'tondokan, ke da duka 
namintu' bangsa la sanggang. 

51 Apa iari napokadai to, tae' kumua 
tuo lu dioi mai kalena, sangadinna 
belannari ia Tominaa Kapua to taun iato, 
anna ma'nubua' kumua Yesu tu la mate 
ussondai tu bangsa iato. 

52 Sia tae kumua la ussonda mannai 
bangsa iato, sangadinna kumua anNa 
pasirampunni tu mai mintu' anakNa 
Puang Matua tu sisarak-sarak bangmo 
anNa pamisa'i kombongan. 

53 Randukmi to allo iato nasituru'i la 
umpatei Yesu. 

54Jamoto anna tae” Napa'pepayanan 
Kalena tu Yesu loo sola to Yahudi, 
sangadinna umpasere Kalena inde to 
dio mai lako padang sikandappi' padang 
pangallaran, lako misa' tondok disanga 
Efraim, indemo to Nanii torro sola anak 
gurunNa. 

>> Tonna iato mandappi'mo tu allo 
pa'gauran Pasana to Yahudi, sia buda 
tu to inde to dio mai umpadoloi male 
lako Yerusalem ke tae'pi nalambi'i 

tu pa'gauran Pasa, kumua nalao 
umpemaseroi kalena. 

56 Nadaka'mi tu Yesu sia sipa'kada-kada 
hnake'de' lan Banua Kabusungan nakua: 
Umbara misanga? Tae'raka nala sae 
umpellindoi te pa'gauran iate? 

57 Apa iatu mai pangulu to minaa sia 
to Farisi mangkamo umpasun parenta 
kumua, iake denni tau unnissanni tu 
nanii torro Yesu, napa'peissananni, 
kumua anna ma'din untingkanNi. 


Puang Yesu dibolloi 
minnak dio Betania 


12:1-11 
Mat. 26:6-13, Mark. 14:3-9 


1 Annanpa allona namane 
1 2 pa'gauran Pasa, saemi tu 
Yesu lako Betania nanii Lazarus, tu 
Napamalimbangun Yesu dio mai to’ to 
mate. 
2 Natoratumi dio tu Yesu, na Marta 
ma'parakai, iatu Lazarus iamo misa’ 
Nasolan Yesu unno'ko' kumande. 
3 Naalami Maria sangkatti tu minna’ 
pandere’ narawastu massang, masuli’ 
allinna, nabolloi tu lentekna Yesu, 
napa'dii beluakna. Tipamaen-maenmi tu 
baunna lan banua. 

4 Apa nakua tu anak gurunNa misa”, 
tu Yudas Iskariot, tu umpa'peturoanNi 
undinna: 

> Ma'apari anna tang dibalukanra 
limangpulo nna'pa' ringgi' tu pandere’, 
hnadipa'kamasean lako to mase-mase? 
ela sia nama'kada susito, tae’ 
kumua diona to mase-mase natiroan, 
sangadinna belanna to bokoan, sia ia 
untoei tu inan doi’, naala bangi tu mai 
doi' dipatama. 

7 Nakuami Yesu: Popa'elo'nai ia, 
nanannanNa' tu pandere’ sae lako allo 
kadipeliangangKu. 

8Belanna iatu to mase-mase tontong 
siakomi sisola, apa iate Aku te tae" 
Kutontong misisolan. 

9 Budami to Yahudi unnissanni kumua 
inde to dio tu Yesu: saemi, tae" kumua 
Yesu manna natungkanan, sangadinna 
la untiro dukai tu Lazarus, tu mangka 
Napamalimbangun dio mai to' to mate. 
10 Nasituru'imi pangulu to minaa, la 
umpatei dukai tu Lazarus, 

11 tu belanna iamora anna buda tu to 
Yahudi male, naumpatongan Yesu. 

Puang Yesu tama Yerusalem 


12:12-19 
Mat. 21:1-11, Mark. 11:1-10, Luk. 19:29-40 


12 Tatonna masiang to tonna rangii to 
buda tu sae umpakarua' pa'gauran 
kumua sae dio Yerusalem tu Yesu, 
13 pada unnalami palapa koroma nalao 
untammui sia unnarrak-arrak nakua: 
Hosana, 
kurre sumanga'Na tu saeNa umpotete 
sanganNa Puang. 
Iamotu datunna to Israel! 
14 Tatu Yesu tonna lambi'i tu keledai 
mangura misa', Nasakeimi, susitu 
mangka disura', kumua: 
15 Da mumataku,, e anak dara Sion. 
Tiromi tu Datummu sae ussakei misa' 
anak keledai! 
16 Dolona tae' naissanni anak gurunNa 
tu iannato: apa iatonna dipakala'bi' tu 
Yesu, maneri ta'ka' lan penaanna kumua 
iatu ianna to mangkamo disura' tu diona 
Ia, sia mangkamo napogau' lako Kalena. 
17 Nakatottongimi to buda, tu nasisolanna 
Yesu, tonna tambai tu Lazarus lan mai 

liang sia Napamalimbangun dio mai to' 
to mate. 

18 Tamoto anna lao tu to buda untammui, 
belanna narangi kumua Napadenmo 
Yesu tu tanda kalle-kallean iato. 

19 Nakuami tu pada to Farisi sipa'- 
kada-kada: Mikitamo kumua tae' bang 
bua'na tu tangnga'mi: tiromi mintu'na 
issinna lino sangundiammo urrundu'I. 


Puang Yesu umpa'peissanan 
kamateanNa 


12:20-36 


20 Denmi ba'tu pira-pira to Yunani lan 

tu mintu'nato sae menomba tonna 
pa'gauran iato. 

21 Saemi lako Filipus to Betsaida dio tana 
Galilea tu tau iato mai, anna palakui 
nakua: O tuang, la moraikan untiro Yesu. 
22 Saemi napokada Filipus tu iannato 
lako Andreas, nasae tu Andreas sola 
Filipus umpokadai lako Yesu. 

23 Mebalimi Yesu sia Nakua ungkuanni 
tinde mai tau: 

Nalambi'mo attunna tu Anak rampan 
dilino la dipakala'bi'. 

24Tonganna tongan Kukua mati': Iatu 
gandung sanglise' ke tae'i natobang 
rokko padang namate, tontong bang 
sanglise': apa iake matei, memba'ka' tu 
buanna. 
25 Minda-minda untiroan katuoanna, 
iamo la kapa'dean katuoanna, sia 
minda-minda ussa'biangan katuoanna 
lan te lino, iamo ungkaritutui landa’ tama 
katuoan sae lakona. 
26 Take den tau mengkaola lako Kaleku, 
la undi urrundu'Na', sia iatu inan Kunii, 
inde dukamoto la nanii tu taungKu. lake 
den tau mengkaola lako Kaleku, iamo 
Napamala'bi' Ambe’. 
27 Totemo te lendu’ rossona tu 
penaangKu, apara la Kupokada? la 
Kukuaraka: O Ambe', karimmanniNa' dio 
mai te attu iate! 
Tae, apa iari to angKu lambi'i te attu 
iate. 
280 Ambe’, pakala'bi'i tu sangamMi! 
Denmi tu gamara dao mai langi’ ma'kada 
nakua: 

Kupakala'bi'mo sia la Kupakala'bi' 

pole'pa. 

29 Nakuami tu to buda, tu ke'de' inde to 
dio sia urrangii tu gamara iato: Guntu' ia 

to: den pole'o tu kumua: Den malaeka' 
umpa'kadal. 

30 Mebalimi tu Yesu Nakua: Tangia 
belanna Aku anna den tu gamara iato, 
sangadinna belanna kamu. 

31 Totemo rampomo tu kapangra'tasan 
lako te lino; totemo la dialai lako salian 
tu pangulunna lino. 

32 TangKu dipakendekmo diong mai te 
lino, la Kupatilao nasang tu penaanna 
tau, anna sae lako Kaleku. 

33 la sia Napokadai te, la Nanii 
umpasomboi tumba tu kamateanNa. 

34 Nakuami mebali tu to buda lako: 
Kirangimo lan mai sura' Sukaran aluk, 
kumua iatu Mesias tuo sae lakona, 
ma'apai amMi ma'kada kumua tae' 
nasalai tang dipakendek tu Anak rampan 
dilino. Mindara pale' tu Anak rampan 
dilino? 

35 Nakuami Yesu ungkuanni tinde mai 
tau: Sattu'mora tu arrang la misisolan, 
malemokomi su'ding denpi tu arrang 
misisolan da ammi kalillinan. Minda- 
minda tu lumingka lan kamalillinan, tae’ 
naissanni tu naolainna. 

36 Su'ding denpi tu arrang misisolan, 
patonganni tu arrang iato, ammi dadi 

anak arrang. Susimoto tu Napokada 
Yesu, namane male membuni umpasere 
Kalena dio mai tau iato mai. 


Katangkanna to Yahudi ma'patongan 


12:37-50 


37 Moi anna buda tongan tanda 
kalle-kallean Napogau' Yesu dio 
tingayona tinde mai tau, apa tae' duka 
napatonganNi, 
38 kumua anna sundun tu kadanna nabi 
Yesaya tu napokada kumua: 
O Puang mindamora umpatonganni 
tu kareba kipa'peissanan? sia 
mindamora dinii umpapayanni tu 
limanNa Puang? 
39 Tamoto natae” nabelai tu tau 
ma'patongan, belanna nakua pole'o tu 
kadanna nabi Yesaya: 
40 Napabuta Puang Matua tu 
matanna tau iato mai sia 
Napamakarra' tu penaanna, 
kumua da anna pakita tu matanna 
sia mangingaran tu penaanna 
hamengkatoba', angKu pamalekei. 

41 Tamote tu napokada nabi Yesaya, 
belanna natiromo tu kamala'biranNa 
anna pokadai tu a'ganNa. 

42 Moi anna susito, buda tu mai pangulu 
umpatonganNi, apa belanna to Farisi, 
tae'mi namangaku, kumua da naditassu'i 
lan mai banua pa'kombongan. 

43 Belanna nabudanan iatu napakala'bi' 
tolino na iatu Napamala'bi' Puang Matua. 
44 Napemanduimi Yesu ma'kada Nakua: 
Minda-minda tu umpatonganNa,, tae’ 
kumua Aku napatongan, sangadinna iatu 
To ussuaNa': 

4> sia minda-minda tu ungkitaNa', iamo 
ungkitai tu To ussuaNa'. 

46 Aku te saeNa' tama lino butung 
misa' arrang, kumua anna minda- 
minda umpatonganNa' tae' natorro lan 
malillinna. 

47 Sia iake denni tau umperangii tu 
KadangKu, apa tae" nakaritutui, tae" na 
Aku urra'ta'i tu diona to, belanna tae’ 
Kusae urra'ta'i tu diona issinna te lino, 
sangadinna la ungkarimmanni. 

48 Minda-minda tu untumpuNa' sia tang 
untarima kadangku, den sia Misa’ dio la 
urra'ta'i: iatu kada Kupokada, iamo la 
umpasalai ke allo katappurannai lino. 

49 Belanna tangia kumua lalan inaangKu 
kalena angKu ma'kada-kada, sangadinna 
Ambe’ ussuaNa', mangkaMo' Napokadan 
pepasan tu sipatunna la Kupokada sia 
Kupa'pangadaran. 

50 Sia Kuissan kumua iatu pepasanNa 
iamo katuoan tontong sae lakona. 
Iamoto iatu Kupokadanna, susi 
bangsiamo tu Napokadanna Ambe' lako 
kaleku, ten dukamoto tu Kupokada. 


Puang Yesu umbasei 
lentekna anak gurunNa 


13:1-20 
Mat. 26:20-35, Luk. 22:24-30 


1 3 lTae' bangsia nalambi'i tu 
pa'gauran Pasa, tonna issanmi 
Yesu, kumua nalambi'mo attunNa 
la lumele lan mai te lino lako 
Ambe’, Napasundunmo sae lako 
ma'katampakanna tu kamamaseanNa 
lako mintu' taunNa lan te lino, tu 
Nakamaseinna. 
2 Tatonna katumimburan bongi, tonna 
mangka deata bulituk umpatudui lan 
penaanna tu Yudas Iskariot, anakna 
Simon, la umpa'peturoan Yesu, 

3 moi anNa issanni Yesu, kumua mangka 
nasangmo Nasorong Ambe' tu mintu' 
angge maritik lako Kalena, sia Ia lu dio 
mai Puang Matua sia sule lako Puang 
Matua, 

4tonna la kumandemo ke'de'mi, Naalai 
tu bayu lamba'Na, Naalai tu sampin 
Napotambeke'i. 

> Namangka to Natua'mi tu uai rokko 
loyang, Naparandukki umbasei tu 
lentekna anak gurunNa, Napa'dii sampin 
Napotambeke'. 

6 Namane sae lako Simon Petrus. 
Nakuami tu Petrus lako: O Puang, 
ma'apai anna Kamu la umbasei 
lentekku? 

7 Mebalimi Yesu sia Nakua ungkuanni: 
latu Kupogau'na tae' muissanni totemo, 
apa undinnapi mumane unnissanni. 

8 Nakuami Petrus lako: Da' maro' anna 
Kamu umbasei tu lentekku. Nakuami 
Yesu mebali lako: 

lake tae'i Kubaseiko, tae' Kusisolangko 
keba'gi. 

9 Nakuami Simon Petrus lako: O Puang, 
da'ora na ia manna tu lentekku, 
sangadinna ia duka tu limangku sia 
ulungku. 

10 Nakuami Yesu lako: Minda-minda tu 
mangkamo mendio', tae'mo namanggi' 
dibasei, ia mannamo tu lentekna, 
belanna inang maseromo, kamu te 
maseromo apa tae" mimintu'. 
11Belanna inang Naissanmo tu to la 
umpa'peturoanNi: iamoto anNa kua: 
Tae” ammi mintu’ masero. 

12 Tatonna mangkamo umbasei tu 
lentekna anak gurunNa sia umpelluang 
bayu lamba'Na, unno'ko'mi sule sia 
Nakua ungkuanni: Mitandairaka te 
Kupogau' lako kalemi? 

13 Kamu te misa'bu' GuruNa' sia Puang, 
natonganna tu kadammi, belanna Aku 
tonganmo. 

14 Take Aku Puang sia Guru mangka 
umbasei lentekmi, sipatu dukakomi la 
sibasean lentekmi. 

15 Belanna mangkamokomi Kuben 
passangkaran, kumua mipogau' dukai 
susitu Kupogau'na lako kalemi. 

16 Tonganna tongan Kukua mati': misa' 
kaunan tae' namadoan anna Puangna 
sia misa' to disua tae' namadaoan anna 
iatu to ussuai. 

17 Take mitandai tu mintu'nate, 
maupa'komi, ke mipogau'. 

18 Ta sia Kuma'kada tangia diona kamu 
sola nasang, belanna Aku te Kutandai 
minda tu Kupilei. Apa dikuari anna 
sundun tu lanna Sura' Madatu, tu 
Nakua: Iatu to Kusolan kumande, untitti 
kambutu'na unneaNa'. 

19 Totemote Kupokadammokomi tu 
iannato su'ding tae'pi nadadi, ammi 
patonganni ke dadii, kumua Aku 
tonganmo. 

20Tonganna tongan Kukua mati": 
Minda-minda tu untammui to Kusua, 
iamo untammuiNa', sia minda-minda 
untammuiNa' iamo untammui tu To 
ussuaNa'. 


Puang Yesu umpaombo' to 
la umpa'peturoanNi 


13:21-30 
Mat. 26:21-25; Mark. 14:18-21, Luk. 22:21-23 


211atonNa ma'kada susito tu Yesu, 
lendu'mi tu'pena penaanNa, anNa 
katottongi Nakua: Tonganna tongan 
Kukua mati, kumua denkomi misa” tu la 
umpa'peturoanNa'. 

22 Sisaile lenmi sola nasangi tu anak 
gurunNa, tae' nakapang lenni mindanna 
tu Nasanga. 

23 Denmi misa' tu anak gurunNa 

iamo Napakaboro'na, sissare lako 
barangkangNa. 

24 Nako'bi'mi Simon Petrus nakua 
ungkuanni: Pokadangkan tu 
Nasanganna. 

25 Ta'pa umpati'pingmi kalena lako 
barangkangNa Yesu, nama'kada nakua: 
O Puang, mindara ia? 

26 Nakuami Yesu mebali: Na tu to 
Kuotonan sangsuakan, Kutadoanni. 
Naotonmi sangsuakan, Naalai 
Natadoanni Yudas, anakna Simon 
Iskariot. 

27 Tatonna mangkamo Yudas untarimai 
tu sangsuakan, tamami deata bulituk lan 
penaanna. Nakuami Yesu ungkuanni: 
latu mupogau'na, pogau'mi madomi' 

28 Apa tae' bangi misa'i tinde tau sola 
nasang tu Nasolan unno'ko' kumande 
untandai apa patunna Nama'kada lako 
susito. 

29 Apa den tu ussangai kumua, belanna 
ia untoe doi' tu Yudas, butung-butungmi 
to la Nakua ma'kada lako tu Yesu: 

Alliammiki' tu apa la tapasakka'na lan 
pa'gauran, ba'tu kumuaraka la naben 
ba'tu apa-apa lako tu to mase-mase. 

30 Tatonna mangka Yudas ungkarangii tu 
sangsuakan, ta'pa sunmi: tonna iato la 
bongimo. 


Parenta ba'ru 


13:31-35 


31 Tatonna sunmo tu Yudas, Nakuami 
Yesu: Totemote dipakala'bi'mo tu 
Anak rampan dilino, sia Puang Matua 
dipakala'bi' dukamo lan AnakNa. 

32 Take dipakala'bi'i tu Puang Matua lan 
AnakNa, la Napakala'bi' duka Puang 
Matua lan Kalena, ontongpi ta'pa 
Napakala'bi'. 

33E anakKu, sattu'mora la Kunii 
ussisolangkomi, ammi daka'Na', sia 
susitu mangkanna Kupokada lako to 
Yahudi kumua: Iatu Kuninna male, 
tae' mibelai ullambi'i, susi dukamoto 
Kupokada lako kalemi totemo. 

34 Misa’ parenta ba'ru Kubenkomi, 
iamotu: la sipakaboro'komi susi 

Aku umpakaboro'komi, dikua ammi 
sipakaboro' duka. 

35 JTamotu iannate la nanii untandai 
mintu' tau, kumua anak gurungKukomi, 
to ke siala masekomi. 


Puang Yesu umpokada 
dolo peonganna Petrus 


13:36-38 
Mat. 26:33-35; Mark. 14:29-31, Luk. 22:31-34 


36 Nakuami Simon Petrus lako: O Puang, 
umbara la Minii lao? Nakuami Yesu 
mebali lako: Iatu la Kuninna lao, tae' 
mubelai la undi urrundu'Na' totemo; apa 
undinna la undiko urrundu'Na'. 

37 Nakuami Petrus lako: O Puang, 
ma'apari angku tang la umbelai undi 
urrundu'Komi totemo? La ussorongna' 
penaangku belanna Puang. 

38 Nakuami Yesu mebali: Morairokoka 
ussorong penaammu belanna Aku? 
Tonganna tongan Kukua mati’: tae'pa 
naunnoni manuk, mupeonganniMo' 
pentallun. 

Kada pa'pakananna'Na Puang Yesu 


14:1-14 

14 1 Da miparossoi tu penaammi: 

patonganNi tu Puang Matua, sia 
patongan dukaNa'! 
2 Lan banuanNa Ambe'Ku buda inan dinii 
torro: iake tae'i nasusi to, manassa 
mangkamo Kupokada lako kalemi: 
belanna la laoNa' umpasakkarangkomi 
inan. 
3Sia iangKu lao angKu mangka 
umpasakkarangkomi inan, la suleNa' 
untammuikomi, dikua anna iatu Kuninna, 
ia duka minii. 
4Sia iatu Kuninna male, mitandai tu 
lalan lako. 
> Nakuami Tomas lako: O Puang, tae’ 
kitandai tu la Mininna male, na umbamo 
la kikua untandai tu lalan lako? 
6 Nakuami Yesu lako: Akumote tu lalan 
sia kamanapparan sia katuoan: moi 
misa’ tau tae’ narampo lako Ambe’ 
sangadi ke tete diopi Aku. 
7 Take mitandaiMo', manassa mitandai 
tu Ambe'Ku: na randuk te totemo te 
mitandaimo sia mikitamo. 

8 Nakuami Filipus lako: O Puang, 
pakitangkan tu Ambe’, podo ke ia 
dukato. 

9 Nakuami Yesu ungkuanni: E Filipus, 
samamo masainna Kunii ussisolangkomi, 
natae” bangsiaraka mutandaiNa'? 
Minda-minda tu ungkitaMo', ungkitamo 
Ambe’. Ma'apai ammu kua: Pakitangkan 
tu Ambe’? 

10 Tae'raka mupatonganni, kumua Aku 
te lan Ambe' sia iatu Ambe' lan Kaleku? 
Mintu'nate kada Kupokadangkomi, 

tae” Kuma'inaanna kalena umpokadai, 
sangadinna iatu Ambe' tu lan Kaleku, 
Iamo umpogau'i tu penggauranNa. 

11 PatonganNa' kumua Aku te lan Ambe' 
sia iatu Ambe' lan Kaleku: iake tae'i 
mipatonganni, patonganNa' tu belanna 
mintu' penggauran iato. 

12 Tonganna tongan Kukua mati’: 
Minda-minda tu umpatonganNa', 

la napogau' tu mintu' penggauran 
Kupogau' sia napogau' tu penggauran 
ondong kapuana na iate, belanna Aku te 
la laoNa' lako Ambe'Ku. 

13 Sia apa-apa tu mipalaku tete dio 
sangangKu, iamo la Kupogaurangkomi, 

kumua anNa dipakala'bi' tu Ambe' diona 
Anak. 

14 Take umpalakukomi apa lako Kaleku, 
natete dio sangangKu, la Kupaden. 


Puang Yesu unnallu' 
kasaeanNa Penaa Masallo' 


14:15-31 


15 Take mikamali'Na', la mikaritutui tu 
mintu' parentaKu. 

16 AngKu palakuangkomi lako Ambe’, 
anNa pa'kamaseanNi lako kalemi tu 
Panglalan senga', anna Ia urrondongkomi 
tontong sae lakona, 

17 Tamotu Penaa Kamanaparan, tu tang 
nabelanna te lino untarimal, belanna 
tae” nakital sia tae” natandal: apa 
kamu te mitandal kamu, belanna Ia 
urrondongkomi, sia la lan kalemi. 

18 Tae” Kula untampekomi ammi biung, 
la suleNa' lako kalemi. 

19 Tae'mora namasai anna tae'mo 
hnatiroNa' issinna te lino, apa kamu te 
mitiroNa', belanna tuoNa' sia kamu duka 
la tuokomi. 

20 Allo ia bangsiamoto ammi issanni 
kumua Aku lan Ambe'Ku na kamu lan 
Kaleku, sia Aku duka lan kalemi. 

21 Minda-minda tu untoe parentaKu 
nakaritutui, iamoto ungkamali'Na', apa 
minda-minda tu ungkamali'Na', iamo 
Nakamasei Ambe'Ku, sia Aku duka Ia 
ungkamasei sia umpaombo' Kaleku lako. 
22 Nakuami Yudas lako - tangia tu 
Iskariot -: O Puang umba nakua to amMi 
la umpaombo' Kalemi lako kaleki natae’ 
nalako mintu' issinna lino? 

23 Mebalimi Yesu nakua ungkuanni: Iake 
den tau ungkamali'Na', la nakaritutui tu 
kadangKu, anNa kamasei Ambe'Ku, sia 
la saeKanni lako kalena sia mareso' dio. 
24 Minda-minda tu tang ungkamali'Na”, 
tae” duka nakaritutui kadangKu, sia 
iatu kada mirangi, tangia kadangKu, 
sangadinna kadanNa tu Ambe’ ussuaNa'. 
25 Iate ianna te Kupokada lako kalemi 
su'ding torroPa' misisolan. 

26 Apa iatu Panglalan iamotu Penaa 
Masallo', tu la Nasua Ambe' tete dio 
sangangKu. Iamo la unnada'ikomi tu 
mintu'nato sia la umpakilalakomi tu 
mintu'na mangkanna Kupokadangkomi. 

27 Kamarampasan Kutampeangkomi, 
ontongpi kamarampasangKu kalena 
Kusorong lako kalemi, tangia susinna 
tu nasorong te lino, tu Kusorong lako 
kalemi. Da narosso penaammi sia da 
miselang. 

28 Mirangimo kumua Kukua ma'kada 
mati': La maleNa' sia la suleNa' lako 
kalemi. lake mikamali'Na', manassa 
parannukomi, to kumua la maleNa' 
langngan Ambe’, belanna iatu Ambe'Ku 
ondong mala'bi'Na na Aku. 

29 Na totemo mangkakomi Kupokadan 
su'ding tae'pi nadadi, kumua ianna 
dadimo, la ma'patongankomi. 

30 Tae'mo nabuda Kuuleleanangkomi, 
belanna saemo pangulunna lino, natae' 
bang dio Kaleku tu la naapanNa'. 

31 Apa dikua anna issanni issinna te 
lino kumua ungkamali'Na' Ambe’, sia 
Kupogau' susitu Napokadanna Ambe' 
lako Kaleku. Ke'de'mokomi, maimokomi 
tamale. 


YOHANES 15.1-6 98 


Pa'pasusian diona oto’ anggoro' 


15:1-8 

1 5 lAkumote tu oto” anggoro' 

tongan, sia Ambe'Ku tu To 
ungkaduttu'. 
2 Tatu mai tang membuamna tu tangkeKu 
Nata'takki: sia iatu mai membuanna 
Naseroi, kumua nasatarri'-tarri'na 
buanna. 
3 Kamu te inang maserokomi tu belanna 
latu kada mangka Kupokada lako kalemi. 
“La reso'komi lan Kaleku, na Aku 
duka lan kalemi. Susi tangke anggoro' 
tae” nabelai membua kalena, ke tae'i 
natontong manda’ dio oto” anggoro', ten 
dukamoto tu kamu, tae' mikullei, ketae'i 
mireso' lan Kaleku. 
> Akumote tu oto” anggoro”, na kamumo 
tu mai tangkena. Minda-minda tu reso' 
lan Kaleku, sia Aku lan kalena, iamo 
tarri' buanna; belanna ke tae'i na Aku 
urrondongkomi moi misa' tae'mikullei 
umpogau'i. 
“Take denni tau tae” nareso' lan 
Kaleku, dialai lao lako salian susitu 
tangke anggoro', anna marangke; anna 

rampunni tau, anna pembuanganni tama 
to” api, namampu'. 

7 Take reso'komi lan Kaleku sia tontong 
mipalan tambuk tu kadangKu, palakui, 
apa-apa mikamorai, iamo dipa'kamasean 
lako kalemi. 

8 JTamorato tu dinii umpakala'bi' Ambe'Ku, 
to ke tarri'i buammi, sia iake susito 
dadikomi anak gurungKu. 


Tontongkomi lan pa'kaboro'Ku 


15:9-17 
9Tumba tu Ambe’ umpakaboro Na”, 
ten dukamoto tu Aku mangka 
umpakaboro'komi: tontongkomi lan 
pa'kaboro'Ku. 
10 Take ungkaritutuikomi mintu’ 
parentaKu, manassa tontongkomi lan 
pa'kaboro'Ku, susi Aku mangkamo 
ungkaritutui mintu' parentaNa Ambe'Ku 
sia tontong lan pa'kaboro'Na. 
11 Mintu'nate Kupokada lako kalemi, 
kumua anna tontong lan kalemi 
tu kaparannuangku, sia sundun tu 
kaparannuammi. 

12 Inde sia tu parentaKu, to kumua la 
sipakaboro'komi susi Aku mangkamo 
umpakaboro'komi. 

13 Tae” dio misa” duka tau tu pa'pakaboro' 
ondong na iate, tu napourungan 
ussorong penaanna belanna mintu' 
sangmanena. 

14 Kamumo te tu sangmaneKu, ke 
mipogau'i tu apa Kupa'peannan lako 
kalemi. 

15 Tae'mo Kusangakomi kaunan, belanna 
latu kaunan tae' naissanni tu napogau'na 
puangna, apa Kusangamokomi 
sangmane, belanna mintu'na tu 
Kuranginna dio mai Ambe'Ku, iamoto tu 
Kupokadangkomi. 

l9Tae” anNa kamu umpileiNa”, 
sangadinna Akuri tu umpileikomi sia 
umpamanassakomi, ammi male umpalao 
bua, sia tontong tu buammi, dikua 
anna apa-apa tu mipalaku lako Ambe' 
umpotete sangangKu, la Napa'kamasean 
lako kalemi. 

17 Tamote tu Kupa'parentan lako kalemi, 
to kumua sipakaboro'komi. 

Pa'pakatana lako anak gurunNa 
Puang Yesu, belanna nakabiri' lino 


15:18-16:3 
18 Take nakabiri'komi issinna te lino, issan 
bangmito kumua inang nakabiri'Mo' dolo 
anna kamu. 
19 lakenna alakomi bilangan lan te lino, 
sipatu tu lino unnala mase apanna, apa 
belanna tae’ naalakomi bilangan lan te 
lino, sangadinna mangkamokomi Kupilei 
lan mai te lino, iamoto anna kabiri'komi 
te lino. 
20 pengkilalai tu kada mangka Kupokada 
lako kalemi kumua: Misa’ kaunan 
tae” namadaoan anna puangna. lake 
napakario-rioNa', inang la napakario-rio 
dukakomi; iake nakaritutui tu kadangku, 
nakaritutui duka tu kadammi. 
21 Apa mintu'na tu iannato la napogau' 
lako kalemi belanna sangangKu, tu 
belanna tae" natandai tu To ussuaNa'. 
22 Take tae'i Kusae ma'kada-kada lako tu 
tau, tae' nakasalan, apa totemo tae'mo 
napa'posangai tu diona kasalanna. 
23 Minda-minda tu ungkabiri'Na', ia duka 
ungkabiri' Ambe'Ku. 

24Takenna tae” Kupogau'i dio tingayona 
tu penggauran tae' bangpa to senga' 
misa” duka umpogau'i tae'ra nala kasalan 
tu tau iatu mati', apa totemo natiromo, 
anna kabiri'Na' sola Ambe'Ku. 
25 Apa ia sia nadadi susito tu ianna te, 
kumua anna sundun tu kada disura' 
lan Sura' Sukaran alukNa, tu nakua: 
Nakabiri'Na' tu tau iatu mati’ natae’ bang 
bannangna. 
26 Apa ianna sae tu Panglalan la Kusua 
lako kalemi dio mai Ambe’, iamotu Penaa 
Kamanapparan tu lu dio mai Ambe’, 
iamoto tu la ungkatottongi tu diona Aku. 
27 Sia kamu duka la dadi sa'bingKu, 
belanna misisolamMo' tempon dio mai 
mulanna. 
1 6 1 Mintu' te janna te Kupokada lako 
kalemi, kumua da napotipipa'i 
penaammi. 
2|a natassu'ikomi lan mai banua 
pa'kombongan. Ontongpi la sae tu 
attunna, to kumua minda-minda tu 
umpateikomi la nasanga napopenomba 
langngan Puang Matua. 
3Mintu' tu iannato napogau', belanna 
tae' natandai tu Ambe' sia Aku. 

KasaeanNa Penaa Masallo' 


16:4-15 
4 Apa mintu'na te kupokada lako kalemi, 
dikua ianna lambi'i attunna ma'dinmo 
mikilalai, kumua mangkamo Kupokada 
lako kalemi susito. Mintu'nate iannate 
tae pa Kupokadai lako kalemi tempon dio 
mai mulanna, belanna denPa' misisolan. 
> Apa totemo la maleMo' lako To 
ussuaNa', natae” bangkomi misa” tu 
mekutana lako Kaleku kumua: Umbara 
la Miola? 
6 Tamira tu Kupokadamo lako kalemi 
tu mintu'nato, anna ponnomo lan 
penaammi tu kamasussan. 
7 Apa iate Aku te tonganna tu 
Kupokadangkomi kumua: Den gai'na 
lako kalemi, ke maleNa', belanna iake 
tae'i Kumale, tae" nasae lako kalemi tu 
Panglalan: apa iake maleNa' la Kusua 
sae lako kalemi. 
8]anNa sae Iamo la umpamanassai 
lako issinna te lino tu diona kasalan sia 
kamaloloan sia ukungan, 
iatu diona kasalan, belanna tae’ 
napatonganNa' tau; 

10 diona kamaloloan, belanna maleNa' 
lako Ambe’ natae'mo mikitaNa': 

11 diona ukungan, belanna ra'ta'mo la 
diukung tu pangulunna te lino. 

12 Budapa tu la Kupokada lako kalemi, 
apa tang la mikullepa te totemo te. 

13 Apa ianNa sae Ia, Iamotu Penaa 
Kamanapparan la Nalalankomi lako 
mintu'na kamanapparan belanna tae' 
Nama'inaanna kalena ma'kada-kada, 
sangadinna iatu Naranginna ia dukamo 
Napokada: sia Napa'peissanan lako 
kalemi tu mintu'na apa la dadi. 

14 Ta la umpakala'bi'Na', belanna Ia Naala 
dio mai apangKu, anNa pa'peissananni 
lako kalemi. 

15 Mintu'na tu apanna Ambe’, ia dukamo 
apangKu: iamoto angKu kua: Naala dio 
mai apangKu, anNa pa'peissananni lako 
kalemi. 


Kamasussan membali kaparannuan 


16:16-33 


16 Sattu'mora anna tae'mo mikitaNa', sia 
tae” dukamora nasangapa mikitaMo'. 
17 Sipa'kada-kada misami ba'tu pira- 
pira tu anak gurunNa nakua: Apara 

battuananna tu Napokadannaki' kumua: 
Sattu'mora anna tae'mo mikitaNa', sia 
tae” dukamora nasangapa mikitaMo”? sia 
latu kumua: La maleNa' lako Ambe'? 

18 Ma'kadami nakua: Apara ia 
battuananna tu Napokada kumua: 
Sattu'mora? Tae’ kita taissanni tu 
Napokadanna. 

19 Naissanmi Yesu kumua la morai 
mekutana lako, Nakuami, ungkuanni: 
Misitimbang-timbangi misaraka tu 
iannato, tu Kukua: Sattu'mora anna 
tae'mo mikitaNa” sia tae” dukamora 
nasangapa mikitaMo'? 

20Tonganna tongan Kukua mati”, kumua 
la tumangi'komi sia umbating, apa iatu 
issinna te lino parannu, iate kamu te la 
masussakomi, apa iatu kamasussammi 
la membali kaparannuan. 

21 Tato ke mangurea'i tu baine, masussa 
nasa'ding, belanna nalambi'mo attunna: 
apa ianna dadiammi tu pia, tae'mo 
nakilalai tu kamaparissan iato, belanna 
kaparannuanna, apa denmo tau misa' 
dadi tama lino. 

22 Susi kamu inang masussa misa'ding 
totemo te: apa la Kusitiroan pole'komi, 
anna parannu penaammi, na moi misa” 

tau tae' umbelai unnalai dio mai kalemi 
tu kaparannuammi. 

23 Sia iake allo iato moi misa” tae'mo 
mipekutanan lenni lako Kaleku. 
Tonganna tongan Kukua mati', iake 
umpalakukomi ba'tu apa-apa lako 
Ambe' la Napa'kamasean lako kalemi 
tete dio sangangKu. 

24 Sae lako te totemo tae” bangpa 
mipalaku apa tete dio sangangKu. 
Palakumi, ammi appa'i, nasundun tu 
kaparannuammi. 

25 Mintu'na tu iannato Kupokadamo 
lako kalemi Kualan pa'pasusian: apa la 
sae tu attunna tu tang la Kuninnamo 
unnala pa'pasusian ma'kada lako kalemi, 
sangadinna la Kupamanassa pissan 
bangmo Kupa'peissanan lako Kalemi tu 
diona Ambe'. 

26 Allo iamoto ammi la umpalakui tete 
dio sangangKu, sia tae” Kuma'kada lako 
kalemi kumua Aku la umpalakuangkomi 
lako Ambe’, 

27 apa Ambe’ kalena umpakaboro'komi, 
tu belanna kamu te mikamaseiNa,, sia 
belanna mipatonganmo kumua Aku te lu 
dioNa' mai Puang Matua. 

28 Lu dioMo' mai Ambe’, angKu sae tama 
te lino: undinna la Kutampeo sule te lino 
angKu male lako Ambe'. 

29 Nakuami anak gurunNa lako: Tiromi, 
totemo te Mipamanassa pissan bangmo 
tu kadamMi, tae'mo Miala pa'pasusian 
ma'kada. 

30 Totemo kiissan kumua mintu' apa 
Mitandai sia tae'mo namanggi' tau 
mekutana lako Kalemi: Iamoto angki 
patonganni kumua lu dioKomi mai Puang 
Matua. 

31 Nakuami Yesu mebali lako: 
Ma'patonganmorokomika totemo? 

32 Tiromi, attunnamo, ontongpi 
nalambi'mo attunna, kumua la 
dipasisarak-sarak simisa'komi lako to’ 
inanmi ammi sitampeiNa' misa-misa: 
apa tae” angKu misa-misa, belanna 
NarondongNa' Ambe'. 

33 Mintu'nate kupokada lako kalemi, 
kumua misiria kamarampasan 
ussisolanNa'. Lan te lino umperasaikomi 
kamaparrisan: apa pabatta'komi 
penaammi, belanna Aku te mangkaMo' 
untaloi te lino. 

Puang Yesu butung tominaa kapua 
umpassambayangan taunNa 


17:1-26 

1 7 1 Susimoto tu kadanNa Yesu, 

Namentingara langngan langi' 
anNa ma'kada, Nakua: O Ambe’, 
nalambi'mo attunna, pakala'bi'mi tu 
AnakMi, anNa pakala'bi'komi AnakMi. 
2 Susitu Kamu mangkamo 
umpa'kamasean kuasa lako Kalena 
umparentai tu mintu' tolino, kumua na 
Ia pole'o umpapantanni katuoan tontong 
sae lakona tu Misorongna lako Kalena. 
3Inde sia tu katuoan tontong sae lakona, 
ke natandaiKomi, o Puang tu misari sia 
tongan, sia iatu Yesu Kristus tu mangka 
Misua. 
4 MangkamoKomi Kupakala'bi' lan lino 
angKu pasundunni tu pengkarangan 
Misorong lako Kaleku la Kupogau"'. 
> Na totemo o Ambe’, pakala'bi'Mo' dio 
oloMi susitu kamala'biran inang diomo 
kaleKu MisiayokanNa' tonna tae'pa 
naden te lino. 
6 Kusomboammo tu sangamMi lako tu to 
mangka Misorong lako Kaleku lan mai te 

lino: tau iato taumMi, amMi sorongi lako 
Kaleku, sia nakaritutuimo tu kadamMi. 

7 Totemo nakanassamo, kumua mintu'na 
tu mangka Mipa'kamasean lako Kaleku, 
lu dio nasang mai Kalemi. 

8 Belanna mintu'na tu kada Mipokada 
lako Kaleku, iamo Kuparampo lako 

tu tau sia natarimamo, sia naaku 
tonganmo kumua lu dioNa' mai Kalemi, 
sia napatongan kumua Kamumo tu 
ussuaNa'. 

9 Kupassambayangan tu tau iato, tangia 
mintu' issinna lino Kupassambayangan, 
sangadinna mintu' tu to Misorong lako 
Kaleku, belanna tau iato taumMi. 

10 Mintu' apangKu iamo apamMi, sia 
iatu apamMi ia dukamo apangku, sia 
dipakala'bi'Na' diona tau iato. 

11 Tae'mo Kulan lino, apa tau iato lan 
lino, na Aku te saeNa' lako Kalemi, o 
Ambe' masero, karimmanni tu tau iato 
umpoparinding sangamMi, tu mangka 
Mipa'kamasean lako Kaleku, kumua 
anna mendadi misa' susi Kita. 

12 TatongKu sisolapa, Kukarimmanni 
umpoparinding sangamMi, tu mangka 
Mipa'kamasean lako Kaleku, sia 
mangkamo Kurinding pala', na moi misa'i 

tae” sanggang sangadinna iatu anak taa 
kasanggangan, dikua anna sundun tu 
lanna Sura' Madatu. 

13 Apa totemo saeNa' lako Kalemi: 
Kupokadamo tu iannate tongKu 

lanpa lino, dikua anna sundun tu 
kaparannuangKu napoparannu lan 
penaanna. 

14 Kuparampomo tu kadamMi lako: 
anna kabiri'i issinna lino, belanna tae' 
naalai bilangan lan te lino, susi Aku tae' 
naalaNa' bilangan lan te lino. 

15 Tae'ra Kupalakui kumua Mialai lan mai 
te lino, sangadinna kumua Mirinding 
pala'i dio mai deata bulituk. 

16 Tae” ja naalai bilangan lan te lino, susi 
Aku tae" naalaNa' bilangan lan te lino. 
17 Pamaindanni umpoparinding 
kamanapparan, Kadammi iamo 
kamanapparan. 

18 Susi Kamu ussuaNa' tama te lino, susi 
dukamoto tu Aku ussuai tama lino. 

19 Sia belanna iari angKu pamaindan 
Kaleku, kumua anna dipamaindan duka 
umpoparinding kamanapparan. 
20Tangia kumua ia manna tu 
Kupassambayangan, sangadinna 

mintu'na duka tu to umpatonganNa' 
belanna pangadaranna, 

21 kumua anna mendadi misa” sola 
nasangi, susi Kamu lan Kaleku, o Ambe’, 
sia Aku lan Kalemi, anna mendadi misa’ 
duka lan Kaleta, anna patonganni issinna 
te lino, kumua Kamu ussuaNa" 

22 Sia Kusorongmo lako kalena tu 
kamala'biran mangka Mipa'kamasean 
lako Kaleku: kumua anna mendadi misa’ 
duka, susi Kita misa'ri. 

23| anNa” kalena sia Kamu lan Kaleku, 
kumua anna sundun kasiturusanna: 
anna issanni issinna te lino kumua 
kamumo tu ussuaNa', sia umpakaboro'i 
tu tau iato susi Aku Mipakaboro'. 

240 Ambe’, Kuporai ke sisolaNa' tu 

to mangka Misorong lako Kaleku 
umba-umba Kunii, anna kitai 

tu kamala'birangKu tu mangka 
Mipa'kamasean lako Kaleku, belanna 
Mipakaboro'Na' tempon dio mai tonna 
tang dikombongpa te lino. 

250 Ambe' malolo, moi anna tae' 
natandaiKomi issinna te lino, apa Aku 
KutandaiKomi, sia naissanmo te tau iate 
kumua Kamu tu ussuaNa'. 

26 Sia mangkamo Kupa'petandan tu 
sangamMi lako sia la Kupa'petandampa, 
anna lan kalena tu pa'kaboro' susi 
pa'kaboro'Mi lako Kaleku, sia angKu lan 
duka kalena. 


Puang Yesu ditingkan 
lan pa'lak Getsemani 


18:1-11 
Mat. 26:47-56, Mark. 14:43-52, Luk. 22:47-53 


l Tatonna mangka Yesu ma'kada 
18 susito, sunmi Namale sola anak 
gurunNa lian nabala salu'-salu' disanga 
Kidron: inde to dio den misa' pa'lak: 
malemi tu Yesu sola anak gurunNa tama. 
2Tatu Yudas, tu umpa'peturoanNi, 
natandai duka tu inan iato, belanna 
pembudamo tu Yesu sirampun sola anak 
gurunNa inde to. 
3Nasolammi Yudas tu surodadu 
sangtuntunan sia pa'ronda'na pangulu 
tominaa sia to Farisi, nasae lako sibaa 
lantera sia bia' sia pa'buno. 
4Belanna Naissan Yesu tu mintu’ apa la 
dadi lako Kalena, sunmi sia Nakua lako 
tau iato mai: Mindara mindaka'? 

5Nakuami tu tau mebali lako: Yesu to 
Nazaret. 

Nakuami lako tau iato mai: Akumote. 
latu Yudas, tu umpa'peturoanNi ke'de' 
dio sola tu tau. 

6 Jatonna kua tu Yesu: Akumote, sorong 
boko'mi tu tau nasongka rokko padang. 
7 Mekutana pole'omi lako tau iato mai, 
Nakua: Mindara midaka'? Nakuami tu 
tau: Yesu to Nazaret. 

8 Nakuami Yesu mebali: Mangkamokomi 
Kupokadan kumua Akumote: iamoto, 
iake Aku midaka', da'ito namalemo te 
tau. 

?Tatu iannato kumua anna sundun tu 
kada Napokada Nakua: Iatu mintu' to 
Misorong lako Kaleku, moi misa' tae' 
Kupa'dean. 

10 Tatu Simon Petrus sitakin la'bo”, 
nanonokmi tu la'bo', naba'tai tu 
kaunanna Tominaa Kapua, natantang 
tu talinga kananna. Iatu kaunan iato 
disanga Malkhus. 

11 Nakuami Yesu ungkuanni tu Petrus: 
Pasibanuai tu la'bo'mu. Ma'apai 

angKu tang la unniru'i tu lanna irusan 
NatadoanNa' Ambe’? 

Puang Yesu dio tingayona 
Hanas. Kapeongananna Petrus 


18:12-27 
Mat. 26:57-75; Mark. 14:53-72; Luk. 22:54-71 


12 Untingkanmi Yesu tinde surodadu 
sangtuntunan sia pangulu pa'barani sia 
pa'ronda' to Yahudi, napungol, 

13 nabaami dolo lako Hanas belanna 
iamo matusanna Kayafas, tu tominaa 
kapua tonna taun iato. 

141amora tu Kayafas 
umpa'petimbanganni lako to Yahudi 
kumua, den gai'na ke matei misa' tau 
ussonda pa'tondokan. 

15 Tatu Simon Petrus sola misa” anak 
gurunNa senga’, undi urrundu’ Yesu. latu 
anak gurunNa iato natandai Tominaa 
Kapua, malemi sola Yesu tama sa'de 
banuanna Tominaa Kapua; 

16 apa iatu Petrus, ke'de' dio salian, 
dio to' babangan. Sunmi tinde anak 
gurunNa senga' tu natandainna tominaa 
kapua nasipa'kada tu baine ungkampai 
babangan nasolanni tama tu Petrus. 

17 Nakuami tinde kaunan ungkampai 
babangan lako Petrus: Tang ikomoraka 

misa' tu anak gurunNa tu Tau iatu? 
Nakuami mebali: Tae' aku. 

18 Indeto dio bendan ba'tu pira- 

pira tu kaunan sia pa'ronda' tu 
mangka umpadukku api, belanna attu 
kamadinginan namendarang, iatu Petrus 
ke'de' duka dio sola namendarang. 

19 Nakutanaimi Tominaa Kapua tu 

Yesu diona anak gurunNa sia diona 
pangadaranNa. 

20 Nakuami Yesu mebali lako: Aku te 
Kupopempayan bang tu kadangKu lako 
issinna lino, tontong bangNa' mangada'i 
lan banua passambayangan sia lan 
Banua Kabusungan, tu naninna mintu' 
to Yahudi sirampun, natae' bang misa' 
Kupokada buni. 

21 Ma'apai na Aku mikutanai? Kutanai 

tu to mangka urrangii tu Kupokadanna 
lako: manassa naissan tu Kupokadanna. 
22 TatonNa mangka umpokadai te, denmi 
misa' tu pa'ronda' ke'de' dio ussala'pai 
tu lindoNa sia nakua: Susimoraka 
pebalimMi lako tominaa kapua to? 

23 Nakuami Yesu mebali lako: Iake salai 
tu kadangKu, pokadanNa' tu salana, apa 
iake tonganni, ma'apai musala'paNa'? 

24 Napesuammi Hanas lao umpopennolo 
situang pungol lako Kayafas, tominaa 
kapua. 

25Jatu Simon Petrus diopa ke'de' 
mendarang. 

Nakuami tau ungkuanni: Tang iko 
dukaraka tu misa' anak gurunNa? 
Meonganmi nakua: Tae' aku. 

26 Nakuami misa' tu kaunanna Tominaa 
Kapua, tu sisampunna tu to natantangi 
Petrus talinganna: 

Tang kukitarokoka sisola lan pa'lak? 

27 Meonganomi tu Petrus: unnonimi tu 
manuk to attu iato. 


Puang Yesu dio olona Pilatus 


18:28-40 
Mat. 27:2, 11-30, Mark. 15:1-19, Luk. 23:1-25 


28 Nabaami tau tu Yesu dio mai Kayafas 
lako banua pangra'tasan kara-kara, to 
melambi' iato. latu to Yahudi tae’ nalao 
tama banua pangra'tasan kara-kara, 
kumua da nakasambanan, sangadinna la 
ma'din duka ungkande Pa'pasa. 

29 amoto anna sun tu Pilatus lako sia 
nakua: Apara miparapasanni te tau iate? 

30 Nakuami tinde mai tau mebali lako: 
lake la tang to kadakei te tau iate, tae’ 
duka kila ussorongi lako kalemi. 

31 Nakuami Pilatus lako: Alami, ammi 
paolai pangra'ta' susitu natuntunna 
atoran sukaran alukmi! Nakuami tu 

to Yahudi lako: Tae” kami kikuasa la 
umpatei tau, moi misa' duka. 

32 Kumua anna sundun tu kadanNa Yesu, 
tu Napokada la umpa'peissananni tumba 
tu kamateanNa. 

33T1atonna malemo sule tu Pilatus 

tama banua pangra'tasan kara-kara, 
natambaimi tu Yesu anna mekutana lako 
nakua: Kamumoraka tu datu to Yahudi? 
34 Nakuami Yesu mebali: Tuo lu dioraka 
mai kalemi te kadammi te, ba'tu to 
senga'raka umpokadangkomi tu diona 
Aku? 

35 Nakuami Pilatus mebali: To Yahudira'ka 
te? BangsaMi Kamu sia mintu' pangulu 
to minaa tu ussorongKomi lako kaleku. 
Apara tu Mipogau'? 

36 Nakuami Yesu mebali: Iatu 
kadatuangKu tangia kadatuan lan 

lino: iake la kadatuan lan lino, inang 

la mangea mintu' solaKu, da angKu 

disorong lako to Yahudi: apa totemo iatu 
kadatuangKu tangia kadatuan lan lino. 
37 Nakuami Pilatus lako: Datu 
dukaroKomika pale”? Nakuami 

Yesu mebali: Tonganna susitu kadammi, 
kumua Aku te datuNa'. Iamo patunna 
to angKu dadimo, sia iamo patunna to 
angKu saemo tama te lino, kumua angKu 
katottongi tu kamanapparan. Minda- 
minda tu bu'tu lu dio mai kamanapparan 
iamo umperangii kadangku. 

38 Nakuami Pilatus lako: Apara tu 
kamanapparan iato? latonna ma'kada 
susito, sunomi nalao lako to Yahudi, 
nakuami lako: Tae” kukabu'tui tu salaNa. 
39 Apa iatu biasanna atorammi to ke allo 
Pasa kurampananangkomi tau misa’; 
miporairaka kurampananangkomi tu 
datu to Yahudi? 

40Rambanomi tu tau nakua: Da’ na Ia 
tu, iamo ia tu Barabas. Iatu Barabas to 
ma'pamarukka sia papatean. 

KamaparrisanNa Puang Yesu 


19:1-16 

1 9 1 Tatonna mangkato napesuammi 

Pilatus unnalai tu Yesu, sia 
umbambal ulang. 
2 Naampinniranni surodadu sa'pi' 
duri napasa'pii, napaluangi bayu 
lango-lango: 
3 saemi lako Kalena nakua: Tabe' Datu to 
Yahudi! sia nasala'pa len tu lindoNa. 
4Sun pole'omi tu Pilatus sia nakua lako 
tau iato mai: Tiromi, kubaamo sun lako 
kalemi, ammi issanni kumua moi misa' 
tae' kuappa' tu salaNa. 
5Sunmi tu Yesu ma'sa'pi' duri sia 
ma'bayu lango-lango. Nakuami Pilatus 
lako tu tau sola nasangi: Tiromi te tau 
iate! 
6 Jatonna kitami mintu’ pangulu to minaa 
sia mintu' solana, rambanmi metamba 
nakua: A'ta'l Ia tu, atal Ia tu! Nakuami 
Pilatus ungkuanni tu tau: Alami kamu, 
mia'ta'1! Belanna tae" aku kukabu'tui tu 
salaNa. 
7 Nakuami tu to Yahudi mebali lako: Iatu 
kami den atoran sukaran alukki, na iake 

dituntunni tu atoran iato sipatu la dipatei 
belanna ussanga Kalena AnakNa Puang 
Matua. 

8Jatonna rangii Pilatus tu kada iato, 
samandu-mandunnami mataku’; 

9 male pole'omi tama banua pangra'tasan 
kara-kara, sia nakua lako Yesu: To bu'tu 
umbaroKomi nii? Apa tae' Napebalii Yesu 
lako. 

10 Nakuami Pilatus lako: 
ManokaroKomika ussipa'kadanna'? 
Tae'raka Miissanni kumua kuasana' 
urrampanangKomi sia kuasa dukana' 
unna ta 'Komi? 

11 Nakuami Yesu mebali: Moi misa” tae' 
mibelai ungkuasaiNa', ke tae'i nalu Dao 
mai, iamoto iatu to ussorongNa' lako 
kalemi, iamo kapuanna kasalanna. 

12 Randuk tonna iato naundaka' lalan tu 
Pilatus la urrampananNi, apa ramban 

tu to Yahudi metamba, nakua: Iake 
mirampananNi te Tau iate, tae'mo 
misisangmane datu kapua; minda-minda 
tu unnangka' datu kalena, iamo unnea 
datu kapua. 

13 ]atonna rangii Pilatus te kada iate, 
nabaami lako salian tu Yesu, naunno'ko' 
dao kadera biasa nanii unno'ko' 

mangra'ta' kara-kara, tu inan disanga 
Sali batu, ke basa Ibrani disanga Gabata. 
14 Tato allo iato allo dinii umpasakka' 
Pa'pasa, agi-agi tete' sangpulo dua 
tangnga allo. Nakuami Pilatus lako to 
Yahudi: Tiromi tu datummi! 

15 Apa ramban tu tau metamba nakua: 
Tombonni lao, tombonni lao! a'ta' Ia tu! 
Nakuami Pilatus ungkuanni: Sipaturaka 
la kua'ta' tu datummi? Nakuami mintu' 
pangulu to minaa mebali: Tae' kami 
datungki senga'na, ia manna tu datu 
kapua. 

16 Nasorongmi lako tu Yesu kumua 
naa'ta'l. 


KamateanNa Puang 
Yesu dao kayu pea'ta" 


19:17-37 
Mat. 27:31-50, Mark. 15:20-37, Luk. 23:26-46 


17 Naalami tau tu Yesu; Nasun umpassan 
Kalenai tu kayu pea'ta Na ma'palulako 
inan disanga Inan ma'kararo ulu, ke 
basa Ibrani disanga Golgota. 

18 Indemoto nanii unna'ta'T sola to senga 
da'dua dio patomalinNa, nalan tangnga 
tu Yesu. 


7 

19 Napesuammi Pilatus ussura'i tu 
tandana, nadipale'ke' dao tampak kayu 
pea'ta, nakua lan tu sura": Yesu, to 
Nazaret, Datunna to Yahudi. 

20 Tatu passura' iato buda to Yahudi 
umbasai, belanna iatu dinii unna'ta' 
Yesu sikandappi' kota, anna disura' basa 
Ibraniomi sia basa Romawi sia basa 
Yunani. 

21 Nakuami pangulu to minaanna to 
Yahudi lako Pilatus: Da misura'i kumua: 
Datu to Yahudi, sangadinna la susiri tu 
Napokadanna kumua: Akumo tu Datu to 
Yahudi. 

22 Nakuami Pilatus mebali: Ianna 
mangka disura', mangka bangsiamo! 

23 Tatu surodadu tonna mangkamo 
unna'ta'T tu Yesu, naalami tu pakeanNa 
napa'a'pa'i, napantan unnalai sangtaan 
ke misa'i, sia ia duka tu bayu lanna 

lu: iatu bayu tae" dasi'na, sangadinna 
sangkalae bang tempon dao mai sae 
rokko. 

24 Nakuami sipa'kada-kada: Da anta 
serekki, melo ke tasire'tekki, ba'tu 
mindanta umpotaai, kumua anna sundun 
tu kada lan Sura’ Madatu tu nakua: 
Mangkamo nataa-taa tu pakeangKu 

sia iatu bayu lanKu lu mangkamo 
nasire'tekki. Ten dukamoto tu napogau' 
tinde surodadu. 

25 Tatu indo'Na bendan sikandappi' kayu 
pea'ta'na Yesu sola sangbainena, Maria 
bainena Klopas, na Maria Magdalena. 

26 Tatonna tiroi Yesu tu indo'Na sia 

iatu anak guru Napakaboro'na, ke'de' 
nasikandappiran, Nakuami lako indo'Na: 
E baine, tiroi tu anakmi! 

27 Namane kumua lako anak gurunNa 
iato: Tiroi tu indo'mu! Randuk tonna attu 
iato nasolanni lako banuanna nakurinni. 
28 Undinnato, belanna Naissan Yesu 
kumua sundun nasangmo, kumua anna 
sundun tu kada lan Sura’ Madatu, 
Nakuami: Ma'rangNa'. 

29 Denmi busso inde to dio ponno sukka 
anggoro', nabatangimi tau supa tu lumu’ 
batu nanii ponno sukka lan, napadundui 
lako pudukNa Yesu. 

301atonNa lepa'i Yesu tu sukka, 
Nakuami: Sundunmo! Tukkumi, 
Naussorong penaanNa. 

31 Belanna allo iato allo dinii ma'pasakka', 
saemi tu to Yahudi lako Pilatus, kumua 
da nadio bang kayu pea'ta' lan allo 
katorroan, belanna allo iato allo 

katorroan dipakala'bi. Napalakui la 
ulle'toi tu lette'na sia unnalai dao mai. 
32 Saemi surodadu, nale'toi tu lette'na 
tu misa" namane senga'na tu Nasolanna 
dia'ta'. 

33 Apa iatonna sae lako Yesu, natiroi 
matemo, tae'mi nale'toi tu lette'Na, 

34 Sangadinna den misa” surodadu 
untobokki dokena tu la'pekNa Yesu, 
nata'pa sun tu rara sola uai. 

35 Tatu to mangka untiroi to, iamo 
ungkatottongi, na iato nakatottonginna 
tonganna, sia naissan kumua tonganna 
tu napokada, dikua ammi ma'patongan 
duka. 

36 Belanna iatu iannato dadimo, kumua 
anna sundun tu kada lan Sura' Madatu 
nakua: Moi misa” bukunNa tae' la dile'to. 
37 Sia den duka kada lan Sura” Madatu: 
La natiro tau iato tu Tau mangka 
natobok. 


KadipelianganNa Puang Yesu 
19:38-42 


Mat. 27:57-61, Mark. 15:42-47, Luk. 23:50-55 


38 Jndinna loomi tu Yusuf to Arimatea, 
ia dukamo misa' anak gurunna Yesu, 

apa nabuni bang belanna mataku' lako 
to Yahudi, umpalakui lako Pilatus la 
umpopengkalaoi tu batang rabukNa 
Yesu: naelorammi Pilatus. 

Malemi, napopengkalaoi tu batang 
rabukNa Yesu. 

39 Tatu Nikodemus, tu mangka lao 
umpellambi'i bongi Yesu, sae duka 
umbaa muru dipasirau garu, agi-agi 
sangtangnga pekulu'. 

40 Naalami tu batang rabukNa Yesu, 
nabalunni sampin pebalun mangka 
napalakoi pebangki', susitu biasa 
nagauran to mate to Yahudi. 

41 Den misa' pa'lak sikandappi' tu dininna 
unna'ta' Yesu, nalan palak iato den misa" 
liang ba'ru, tae” bangpa tau dipeliang 
tama. 

42 Indemo to nanii umpannii tu batang 
rabukNa Yesu tu belanna allo naniimo to 
Yahudi ma'pasakka', namandappi' sia tu 
liang. 

Puang Yesu umpa'pekitanan 
Kalena lako Maria Magdalena 


20:1-18 
Mat. 28:1-10: Mark. 16:1-11: Luk. 24:1-12 


20 l Tatonna allo bunga'na lan 
minggu iato tonna melambi' 
tae'pa bongi, saemi tu Maria Magdalena 
lako to' liang iato, natiroi mangkamo 
dilentenni tu batu dio mai baba liang. 

2 Ma'dondo-dondomi sae lako Simon 
Petrus sia lako tu anak gurunNa senga’, 
tu Napakaboro'na Yesu, anna kua lako: 
Naalaimo tau lan mai liang tu Puang, na 
tae' kiissanni ba'tumba napannii. 
3Malemi tu Petrus sola tu anak gurunNa 
senga’, narampo lako to’ liang. 
4Ma'dondo-dondomi sola duai, apa 
didoloi tu Petrus, matira’ ia tu solana, 
nadolo rampo lako to’ liang. 

5 Messurrukmi mentiro tama, natiroi 
dipatorro bangmo tu pebalun, apa tae' 
nalao tama. 

6 Undimi tu Petrus dio mai boko'na 
namale tama liang, natiroi tu pebalun 
dipatorro bangmo, 

7na iatu sampin dipadao ulunNa, 

tae' nadiong sola sampin pebalun, 
sangadinna dilu'pi' nadipatorro senga’. 

8 Namane tama tu anak gurunNa senga' 
tu dolona rampo lako to' liang, natiroi 
anna patonganni. 

9 Belanna tae'pa natandai battuananna 
tu kada lan Sura' Madatu kumua inang 
la malimbangun dio mai to' to mate. 

10 Sulemi lako banuanna. 

11 Apa jatu Maria ke'de' dio salian 
sikandappi' liang, tumangi’. Iatonna 
tumangi' messurrukmi mentiro tama 
liang: 

12 nakitami tu malaeka' da'dua 
ma'pakean mabusa unno'ko', misa" dao 
to' naninna mennulu namisa' diong to' 
lentekna tonna lanpa tu batang rabukNa 
Yesu. 

13 Nakuami lako: E baine, ma'apai 
ammu tumangi’? Nakuami Maria lako: 
Belanna naalamo tau tu Puangku, natae' 
kuissanni ba'tumba napanii. 

14 Tatonna mangka ma'kada susito, 
menggirikmi nakital tu Yesu ke'de', apa 
tae' natandai kumua Iamo. 

15 Nakuami Yesu lako: E baine, ma'apari 
ammu tumangi'? Mindara mudaka'? 

Belanna nasanga Maria to ma'kampa 
palak, nakuami mebali lako: O tuang, 
iake kamu umpalelei male, pokadanna' 
umbara Mipannii, angku lao unnalal. 

16 Nakuami Yesu lako: E Maria. 
Menggirikmi tu Maria sia nakua lako 
ma'basa Ibrani: Rabbuni! battuananna: 
Guru. 

17 Nakuami Yesu lako: Da mukaka'Na' 
mai, belanna tae'pa Kukendek langngan 
Ambe’; apa laomoko lako mintu’ siulu'Ku, 
sia pokadanni kumua: La kendekNa' 
langngan Ambe'Ku sia Ambe'mi, 
PuangKu sia Puangmi. 

18 Malemi tu Maria Magdalena 
umpa'peissananni lako anak gurunNa 
kumua natiromo tu Puang sia kumua 
Napokadamo lako kalena tu mintu'nato. 


Puang Yesu umpa'pekitanan 
Kalena lako anak gurunNa 


20:19-23 
Mark. 16:14-18; Luk. 24:36-49 
19 Tatonna makaroenmo tonna allo 
bunga'na lan minggu iato, disalli' 


bangmo tu ba'ba banua nanii anak 
gurunNa torro belanna mataku' lako to 

Yahudi, pakalan Nata'pa sae bangmo 
bendan lan tangnga-tangngana tinde 
tau tu Yesu sia Nakua ma'kada lako: 
Siriakomi kamarampasan! 

20Tonna mangka ma'kada susito, 
Napa'pekitanammi lako tinde tau tu 
limanNa sia la'pekNa. Parannumi tu anak 
gurunNa tonna tiroi tu Puang. 

21 Natole pole'omi Yesu umpokadai 

lako tinde tau kumua: Siriakomi 
kamarampasan! Tumba tu Ambe' 
mangka ussuaNa', ten dukamoto tu Aku 
ussuakomi. 

22 Tatonna mangka umpokadai susito, 
Napamurru'mi lako tinde tau sia Nakua: 
Tarimami tu Penaa Masallo'. 

23 Minda-minda mipagarri' tu kasalanna, 
masero tu kasalanna, sia minda-minda 
mipasisurung kasalanna, la sisurung 
kasalanna. 


Puang Yesu umpa' pekitanan 
Kalena lako Tomas 


20:24-31 


24 Tatu Tomas, iamo misa’ tu anak 
gurunNa sangpulo dua, tu disanga duka 

Didimus, tae' nasisola tinde tau tonna 
sae tu Yesu. 

25 Nakuami tinde anak gurunNa senga' 
lako Tomas: 

Kikitamo tu Puang. Apa nakua Tomas 
lako: 

Iake tae'pi kutiroi tu lalan paku dio 
limanNa sia kuului rakka'ku tama, sia ke 
tae'pi kuului tu limangku tama la'pekNa, 
tae'pa kupatonganni. 

26 Karua allona mangkanna to 
sirampunomi tu anak gurunNa Yesu 

lan banua lan dukamo sola tu Tomas. 
Iatonna tisalli'mo tu ba'ba banua, saemi 
tu Yesu bendan lan tangnga sia Nakua: 
Siriakomi kamarampasan! 

27 Namane ma'kada lako Tomas, Nakua: 
Patadomi mai tu rakka'mu, tiromi tu 
limangKu, sia patadomi mai tu limammu 
muului tama tu la'pekKu, da mutang 
ma'patongan, sangadinna katappaii. 

28 Mebalimi Tomas sia nakua lako: O 
Puangku sia Kapenombangku. 

29 Nakuami Yesu lako: Tu belanna 
mukitaMo', dadi ma'patongan dukamoko: 
maupa' tu to ma'patongan, moi anna 
tae' nakitai. 

30 Moi anna buda tu tanda kalle-kallean 
senga' tu Napogau' Yesu dio tingayona 
anak gurunNa tu tang disura'na lan te 
sura": 

31 apa iate iannate mangkamo disura”, 
ammi katappa'i kumua iatu Yesu Iamo 
Mesias, tu AnakNa Puang Matua, sia 
kumua diona kapatonganammi mipotuoi 
tu sanganNa. 


Puang Yesu umpa' pekitanan Kalena 
dio randan tasik Tiberias 


21:1-14 

2 1 1 Undinnato umpa'pekitanan 

pole'omi Kalena tu Yesu lako anak 
gurunNa dio randan tasik Tiberias. Susite 
tu kaumpa'pekitananNa Kalena. 
2Tatu Simon Petrus dio ren sola Tomas, 
tu disanga duka Didimus, na Natanael 
dio mai Kana dio tana Galilea, na anakna 
Zebedeus na da'duapa anak gurunNa 
senga' nasisolan. 
3Nakuami Simon Petrus lako tinde tau: 
La laona' mebale. Nakuami tinde tau 
mebali lako: La lao dukakan urrundu'ko. 
Malemi ma'opi: iato bongi iato tae” bang 
misa' apa nakabu'tui. 

4Tonna tibaanmo masiang ke'de'mi tu 
Yesu dio randan tasik: apa tae' natandai 
anak gurunNa kumua Iamo Yesu. 
5Mekutanami tu Yesu lako, Nakua: E 
pia, denraka pa'kandean iti'? Nakuami 
mebali: Tae. 

6 Nakuami ungkuanni: Buangi tu dalla'mi 
rokko sa'de kananna lopi, manassa 

la miala. Nabuangmi tu dalla'na, na 
belanna lendu' budanna bale lan, tang 
nabelami urriu'i. 

7 Nakuami tu anak guru Napakaboro' 
Yesu lako Petrus: Iamo Puang tu. 
latonna rangii Simon Petrus kumua 
Iamo Puang to, napotambeke'mi tu 
sambu'na, belanna tae” namessambu, 
namekkondong rokko tasik. 

8 Apa iatu anak gurunNa senga' 
ma'lopi sae, belanna tae' nasangapa 
mambelanna dio mai gantanan, agi-agiri 
limangpulo da'pana, nariu' tu dalla’ 
ponno bale lan. 

9 ]atonna kendekmo langngan gantanan, 
nakitami tu ruaya, nanii bale dao sia den 
duka roti. 

10 Nakuami Yesu lako tinde tau: Baai mai 
pira tu bale mane miala. 

11 Kendekmi langngan lopi tu Simon 
Petrus, nariu'i tu dalla’ langngan 
karangkeanna, ponno bale sikapua, 
saratu' limangpulo ntallu budanna. Na 
moi pada budanna to, tae' duka naserek 
tu dalla’. 

12 Nakuami Yesu lako tinde tau: 
Maimokomi kumande. Apa tae' bangi 
misa'i tu anak gurunNa barani mekutana 
lako kumua: Mindarokomi te? Belanna 
inang naissanmo kumua: Iamo Puang. 
13 Saemi Yesu urreke'i Naalai tu roti 
Natadoanni lako, sia ia duka tu bale. 

14 Tamote tu ma'pentallunna Yesu 
umpa'pekitanan Kalena lako anak 
gurunNa tonna malimbangunmo dio mai 
to' to mate. 


Kasipa'kadanNa Puang 
Yesu sola Petrus 


21:15-23 


15 Tatonna mangkamo kumande, 
Nakuami Yesu lako Simon Petrus: E 
Simon, anakna Yohanes, mupakaboro' 
tonganRa'ka na iate tau iate mai? 
Nakuami Petrus lako: O Puang, 
inang Miissan bangmo, kumua aku te 

kukamali'Komi. Nakuami Yesu lako: 
Kaduttu'i tu mintu' anak dombaKu. 

16 Natoleomi ma'kada lako nakua: E 
Simon, anakna Yohanes mupakaboro' 
tonganRa'ka? Nakuami Petrus lako: O 
Puang inang Miissan bangmo kumua aku 
te kukamali'Komi. Nakuami Yesu lako: 
Kambi'i tu mintu' dombaKu. 

17 Natole pole'omi ma'kada lako 

Nakua: E Simon, anakna Yohanes, 
mukamali'Ra'ka? Masussami tu Petrus tu 
belanna ma'pentallun maro'mo ma'kada 
lako kumua: Mukamali'Ra'ka? Nakuami 
lako: O Puang, mintu'na angge maritik 
Miissan nasang, Miissan duka kumua aku 
te kukamali'Komi. Nakuami Yesu lako: 
Kaduttu'i tu mintu' dombaKu. 

18 Tonganna tongan Kukua mati': 
latommu mangura, iko kalena 
ma'tambeke' ammu male umba-umba 
nii muporai, apa iake matuamoko, 

la umpatadoko limammu, anna to 
senga' umpatambeke'iko, anna baako 
umba-umba nii tu tang muporainna. 

19 Ta sia Nama'kada susito, la Nanii 
umpasomboi kumua kamatean tumbara 
la nanii Petrus umpakala'bi' Puang 
Matua. Iatonna mangka umpokadai 

te, Nakuami lako Petrus: Undiko 
urrundu'Na'. 

20 Messailemi tu Petrus: Nakitai tu anak 
guru Napakaboro' Yesu undi urrunduT, 
iamotu sissare lako barangkangNa Yesu 
tonna kumande bongi sia ma'kada 
kumua: O Puang, mindara tu la 

umpa peturoangKomi? 

21 Tatonna kitai Petrus tu anak guru 
iato, nakuami lako Yesu: O Puang, la 
ma'patumbai undinna te tau iate? 

22 Nakuami Yesu ungkuanni: Iake 
Kukamorai anna torro bang te tau iate 
sae lako kasaeangKu, na ikoora iko la 
umpoissanni! Undiko urrundu'Na'. 

23 Tamoto anna tiseno-seno te kada iate 
lako mintu' to sangsiuluran kumua: 
Tae' nala mate tu anak guru iato: 

apa tae' Nakua Yesu lako kumua tae' 
nala mate sangadinna Nakua: Iake 
Kukamorai anna torro bang te tau iate 
sae lako kasaeangKu, na ikoora iko la 
umpoissanni! 

Ma'katampakanna 


21:24-25 


24 Tamotu anak guru iato tu ungkatottongi 
te mintu'nate, sia mangka untonoranni 
te mintu'nate: sia taissan kumua iatu 
nakatottonginna tonganna tongan. 

25 Budapa senga'na tu Napogau' Yesu: 
na lake la disura' simisa'i tu mintu'nato, 
kusanga iate lino tae' nala tama tu 
mintu' sura' dinii ussura'i. 


PENGGAURANNA 
RASULU’ 


Bungkaran kada 


1:1-3 

LE Teofilus, mangkamo kutonoranni 

tu ulelean dolo tu diona mintu'na 
apa Napogau' sia Napa'pangadaran Yesu 
tempon dio mai mulanna, 
2 Sae lako allo dipakendekNa langngan 
suruga, tonNa mangka umpokadanni 
parenta tu mai rasulu' mangka Napilei 
umpake kuasanNa Penaa Masallo. 
3 Lako dukamo tu tau iato mai Nanii 
umpa'pekitanan Kalena, kumua tuomo, 
tonna upu'mo tu kamaparrisanNa, 
nabuda tu tanda Nanii umpamanassai, 
tonna kital lan patangpulo allona, sia 
umpokadai tu diona ParentaNa Puang 
Matua. 

KakendekanNa Puang 
Yesu langngan suruga 


1:4-14 
4Tatonna ma'misa-misa Yesu sola tu mai 
rasulu, Napa'peannammi lako kumua 
da natampei tu Yerusalem, sangadinna 
la umpeagi pangallu'Na Ambe' tu 
miranginnamo dio mai Kaleku: 
> belanna iatu Yohanes undio' uai tau, 
apa iate kamu te tae'mora nasangapa 
mididio' Penaa Masallo'. 
6 Mekutanami tinde to ma'misa-misa 
lako nakua: O Puang, attu iamoraka te 
amMi la umpabendanan pole'i to Israel 
tu kadatuan? 
7 Nakuami Yesu lako tinde tau: Tae” kamu 
patummi la unnissanni tu attu ba'tu allo, 
tu Napoissan misa Ambe’ situru' lalan 
kuasanNa. 
8 Apa la untarimakomi kamatotoran to 
ke sael unta 'paikomi tu Penaa Masallo, 
na kamu ungkatottongiNa', la dio 
Yerusalem, la dio mintu' tana Yudea 
ba'tu dio Samaria sae lako randanna 
langi’. 

93]atonna mangka ma'kada susito, 
tiangka'Mi tonna mentiro lako tinde tau, 
anNa tileak tama gaun, natae'mo natiro 
tinde tau. 

10 Marassan bangsia tinde tau untingarai 
tonNa kendek langngan langi’, pakalan 
denmi tu tau da'dua ma'pakean 
mabussang ke'de' nasikandappiran, 

11 sia ma'kada nakua: E kamu to 
Galilea, ma'apari mike'de'ra mentingara 
langngan langi'? Iatu Yesu tu dipakendek 
dio mai tingayomi langngan suruga, la 
ten dukamoto tu kasaeanNa sule, susitu 
kakendekanNa langngan suruga mitiro. 
12 Tonna mangkato sulemi tu mai rasulu' 
lako Yerusalem dio mai tu buntu disanga 
Zaitun, sikandappi' bangsia Yerusalem 
pada kalingkan ma'din dilingkai lan allo 
katorroan. 

13 Tatonna tamamo tondok, kendekmi 
langngan inan mengkadaoan tu naninna 
Petrus sia Yohanes sia Yakobus sia 
Andreas sia Filipus sia Tomas sia 
Bartolomeus sia Matius sia Yakobus, 
anakna Alfeus sia Simon Zelot na Yudas, 
anakna Yakobus. 

14 Tatinde tau sola nasang tontong 
sanginaa massambayang sola ba'tu 

pira-pira baine sia Maria indo'Na Yesu, 
sola tu mai siulu'Na muane. 


Matias dipilei ussonda Yudas Iskariot 


1:15-26 
15Tonna attu iato ke'de'mi tu Petrus lan 
tangnga-tangngana to sangsiuluran - 
na iatu to sirampun to, agi-agi saratu' 
duangpulo - nakua: 
16 E mintu'ki' sangsiuluran, tae” nama'din 
tang disundunni tu kada lan Sura' 
Madatu, susitu napokada dolomo Penaa 
Masallo' sun dio pudukna Daud tu diona 
Yudas dadi panglalanna to untingkan 
Yesu. 
17 Belanna dipasangbilangammoki' 
pirambongi' tu Yudas sia pada-padaki' 
umpoupa'i te toean iate. 
18 late tau iate umposaro pa'lak sanginan 
lan kakadakeanna, natobang tipessussuk 
sia tiballak natisasu tambukna. 
19 Naissanmi mintu' pa'tondokan 
Yerusalem te iannate, naurunganni 
disangai Hakal-Dama lan basana tu 
padang iato, battuananna Padang rara. 
20 Belanna den disura' lan Sura' Pa'pudian 
nakua: 


PENGGAURANNA RASULU’ 1.21-26 5 


Nake makarorrongi tu inan, 
sia nake tang nanii tau lan, sia nakua: 
Nake natoei to senga' tu pangka'na 
ma'panundu'. 
21 Tamoto mintu'na tu to tasibaan nenne' 
tonna lu lako lu dio mai tu Puang Yesu 
tasisolan, 
22 tempon dio mai nadio'Na Yohanes 
sae lako allo kadipakendekanNa dio 
tingayota, sipatu misa' tu tau iato 
la tasolan ungkatottongi tu diona 
kamalimbangunanNa Yesu. 
23 Napabendanmi tu tau da'dua, 
iamotu Yusuf disanga Barsabas, Yustus 
pa'gantiananna, anna Matias. 
24 Massambayangmi tu tau nakua: O 
Puang, Kumumo tu unnissan penaanna 
mintu' tau, pakitammokan umbanna 
Mipilei te tau sola duai, 
25 anna toei te toean iate sia pangka' 
rasulu', tu natampemo Yudas, anna male 
lako inan misanna. 
26 Nabiangammi tinde tau sola duai, 
na Matias nakitanan: naalami bilangan 
rasulu% sangbilangan tu tau sangpulo 
misa. 

Allo kasaeanNa Penaa Masallo' 


2:1-13 

2 1 Tonna lambi'mi allo Pentakosta, 

sirampunmi sola nasangi. 
2 Pakalan mongngo'mi dao mai langi’ 
susitu angin bara’ ma'paliu, ussamboi tu 
banua nanii unno'ko' tinde tau. 
3 Nakitami tinde tau tu lila ba'tu pira-pira 
susi api sipellepa'-leparan, pantan 
unta'pai tinde tau. 
4Naponnoimi Penaa Masallo' tinde tau 
sola nasangi, anna randuk umpasun 
ma'rupa-rupa basa, susitu Napatuduanni 
Penaa Masallo' lako la napokada. 
5Denmi ba'tu pira-pira to Yahudi torro 
dio Yerusalem to ungkaritutui alukNa 
Puang Matua, lu dio mai mintu' bangsa 
nasambo langi’. 
6 Tonna mongngo' sae, sirampunmi tu 
to buda lendu’ littunna, belanna pantan 
narangimo tinde tau tu mai rasulu' 
ma'kada-kada umpobasai tu basana. 
7 Lendu'mi tirambanna sola nasangi sia 
mangnga, anna ma'kada nakua: Tang to 
Galilea nasangraka te ma'kada? 

8 Naumbamo nakua te taranginna 
napantan ma'kada-kadamo tu tau 
umpobasa basata dio lu tondok 
kadadianta? 

9tu kita to Partia, sia Media, to Elam sia 
pa'tondokan Mesopotamia sia Yudea sia 
Kapadokia sia Pontus sia Asia, 

10 sia Frigia sia Pamfilia sia Mesir sia 
mintu’ lili'na Libia tu sikandappi' Kirene, 
sia to lu dio mai Roma, 

11 nala batang to Yahudi nala to Yahudi 
dipasada', to Kreta sia to Arab, tarangi 
sola nasang tinde tau umpokadai tu 
penggauran kalle-kallean kapuanNa 
Puang Matua umpobasa basata. 

12| endu'mi tirambanna sola nasangi 
sia pussak penaanna, anna pantan 
sipa kada-kada nakua: Apamora 
patunna te? 

13 Apa iatu tau pira nasitelle-tellei, 
nakua: Tarru' pangiru' ria unniru' 
anggoro' matanning. 

Pangadaranna Petrus 


2:14-36 
14 Apa ke'de' tu Petrus sola tu rasulu' 
sangpulo misa, anna pemandui ma'kada 
sia nakua ungkuanni tu tau: 
E to Yahudi sia kamu mintu' to torro lan 
Yerusalem, la miissan te iannate, sia 
patananni talinga te kadangku! 
15Belanna kami te sola nasang tae' 
kimalango susitu misanganna, belanna 
mane te'te' kasera melambi': 
16 sangadinna iamote tu napokadanna 
nabi Yoel nakua: 
17 Nakuami Puang Matua: 
La dadi ke allo katappuranna lino, 
la umpatitu'ba'Na' PenaangKu lako 
mintu' ma'rupa tau, 
anna ma'nubua' tu anakmi muane sia 
anakmi baine, 
sia iatu mai to mangurammi la 
ungkita bayo-bayo ba'tu pira-pira 
penggauran, 
sia iatu mai to matua-tuammi la 
ungkita tindo ma'rupa-rupa tindo, 
18 sia lako duka mintu' taungKu muane 
sia taungKu baine la Kutuaran 

tu PenaangKu to attu iato, anna 
ma'nubua'. 

19 Sia la umpadenNa' tanda mangnga 
dao langi’, 

sia tanda kalle-kallean lan te lino: 

jamotu rara sia api sia salebu' sia 
rambu. 

20 Tatu allo la memmalillin, sia iatu 
bulan la mendadi rara, to ke la 
saemi tu alloNa Puang, 

tu allo kapua sia mala'bi'. 

21 Attu jato minda-minda tu ussa'bu' 
sanganNa Puang, iamo la 
dikarimmanni. 

22F to Israel, perangii tu kadangku: Iatu 
Yesu to Nazaret, misa' To Napamanassa 
Puang Matua lako kalemi umpake 
kamatotoran sia tanda mangnga 

sia tanda kalle-kallean tu Napaden 
Puang Matua Napapayananni Yesu dio 
tingayomi, susitu miissan kalenamo: 

23 Tamotu disorong situru' tanan 
penaanNa sia paissanNa tempon Puang 
Matua, mangkamo mia'ta' sia mipatei 
napata'pai lima to tang mekaaluk. 

24Ta dukamo tu Napamalimbangun 
Puang Matua sule tonna ko'ka'i tu 

kamaparrisan kamatean, belanna tae' 
nabelai tu kamatean la untalol. 

25 Belanna nakua Daud umpokadai tu 
diona Ia: 

Tontong bang kutiro lindo tu Puang dio 
tingayoku: belanna Ia dio kananku, 
kumua da angku tibe'do. 

26 Tamoto anna sende penaangku, sia 
kumalasi-lasi tu pudukku, 

ontongpi kaleku la mamma' sola 
rannunna: 

27 belanna tae” Mila ussa'bianganni tu 
deatangku lan lino to mate, sia tae" 
Mieloranni tu To masallo'Mi narua 
kasanggangan. 

28 Belanna mangkamo' Mipaissanan 
tu lalan lako katuoan, sia la 
Mipakabu'ina' kaparannuan dio 
oloMi. 

29E mintu'ki' sangsiuluran, mindara 
unggagaina' ke ma'kadana' lako kalemi 
tu diona nene' to dolota Daud, kumua 
mate sia dipeliang, sia den siapa tu 
liangna tatiro sae lako te totemo. 

30 Apa belanna ia misa' nabi anna 

issanni tu Nasibasseinna Puang 

Matua kumua misa' to sun dikalena, 


PENGGAURANNA RASULU’ 2.31- 3611 


tarukna la Napaunnisung dao isungan 
kapayunganNa, 
31 anna diona pakitanna napokadai tu 
diona kamalimbangunNa Kristus, kumua 
tae” Nadisa'biangan lan lino to mate, sia 
untiro kasanggangan tu kaleNa. 
32 Tamora te Yesu tu Napamalimbangun 
Puang Matua, na iatu iannato kamimo te 
sola nasang tu ungkatottongi. 
33 Tatonna pamalangka'mi lima kananNa 
Puang Matua sia Natarima dio mai Ambe' 
tu Penaa Masallo' diallu, Natua'mi tu 
Penaa iato susite mikita sia mirangi. 
34 Belanna tangia Daud kendek langngan 
suruga, sangadinna iari umpokadai 
kumua: 

Nakuamo Puang lako Puangku: 

Unno'ko'Komi dio kananKu, 

35 sae lako Kupopendadinna pelilli' 

lentekMi tu mintu' ualimMi. 

36 Tamoto la naissan tongan mintu’ to 
ma'rapu Israel kumua Puang Matuamo 
umpadadil Puang sia Kristus tu Yesu, tu 
mia ta'. 


PENGGAURANNA RASULU' 2.37-4212 


Bunga'na kombongan dio Yerusalem 


2:37-47 
37 Tatonna rangii susito, tibaliangmi 
ara'na sola nasangi nama'kada lako 
Petrus sia iatu mai rasulu’ senga’, nakua: 
E kamu to kisangsiuluran, apara tu 
sipatu la kipogau'? 
38 Nakuami Petrus lako tu tau: La 
mengkatoba'komi ammi pantan 
ma'popedio' tete dio sanganNa Yesu 
Kristus tu napotete kadipa'deian 
kasalammi, ammi kabu'tui Penaa 
Masallo' dipa'kamasean. 
39 Belanna kamu napatu tu pangallu' iato 
sia anakmi sia mintu' tu mai to mambela, 
pira-pira tu la Natambai Puangta, Puang 
Matua tama. 
40 Budapa tu kada senga' nanii 
untonganni sia umpakilalai tu tau nakua: 
Pa'benganni tu kalemi dikarimmanni dio 
mai te to leko' penaanna. 
41 Ma'popedio'mi tu mintu' to untarimai 
tu kadanna: keranganmi bilanganna 
tonna allo iato agi-agi tallungsa'bu tau. 
42 Natoe manda'mi tu pangadaranna 
rasulu% sia kasiturusan, sia 

kasirampunan untepu-tepu roti sia 
kapassambayangan. 

43 Pantan saemi kamatakuranna tu tau, 
sia buda tanda mangnga sia tanda 
kalle-kallean napabu'tu tu mai rasulu'. 
44 Mintu'na tu to ma'patongan sirampun 
bang, sia iatu mintu' apanna napoapa 
sola. 

45 Dennoi umbalukan iananna sia apanna 
sipapantanni sola nasang, pantan 
napapatui naben tu mai kakuranganna. 
46 Keallo-keallo sanginaa bang 
makaritutu tama banuanNa Puang 
Matua, sia ullelei banua nanii sirampun 
untepu-tepu roti, anna kumande situru' 
kaparannuan sia penaa malambu'na, 

47 sia umpudi Puang Matua, anna 
porai mintu' pa'tondokan. Kiallo-kiallo 
Naranganni Puang to dikarimmanni tu 
kombongan iato. 


Petrus umpamalolo misa' to kupi' 


3:1-11 
1 Malemi tu Petrus sola Yohanes 
langngan Banua Kabusungan, tonna 
attu kapassambayangan te'te' tallu 
makaroen. 

2 Denmi misa' to kupi' natuang lan 

mai tambukna indo'na nabulle tau: 
kiallo-kiallo dipadio bang to' ba'ba 
Banua Kabusungan, tu disanga Ba'ba 
Ballo, malaku-laku lako to tama Banua 
Kabusungan. 

3Tatonna kitai tu Petrus sola Yohanes 
la tama Banua Kabusungan, malakumi 
lako. 

4 Apa napemaranga Petrus sia Yohanes 
nakuami: Tirokan mai. 

> Natuntun matami tinde tau da'dua sia 
ma'peagi la naben ba'tu apa-apa. 

6 Nakuami Petrus: Iatu bulaan sia salaka 
tae' dio kaleku, apa iatu denna dio 
kaleku la kubenko: tete dio sanganNa 
Yesu Kristus, to Nazaret, ma'lingkako! 

7 Natoei Petrus tu lima kananna, na 
pake'de'i: ta'pa matoto'mi lentekna sia 
buku tarana. 

8 Kumondongmi, nake'de' sia ma'lingka: 
anna male sola tinde tau sola duai 
tama Banua Kabusungan, lumingka sia 
kumondong-mondong sia umpudi Puang 
Matua. 

9 Mintu'na tu pa'tondokan untiroi 
lumingka sia umpudi-pudi Puang Matua, 

10 sja untandai kumua iamote tu to 
unno'ko' malaku-laku dio to' ba'ba Banua 
Kabusungan, disanga Ba'ba Ballo. Mintu' 
tu tau mangnga sia lendu' tirambanna 
belanna iatu apa mangka dadi lako tinde 
tau. 

11 Apa mella'ka' bangsia tinde 

tau lako Petrus sia Yohanes, 
nasipa'dondodondoan tu mintu' 
pa'tondokan sirampun dio serambi 
disanga serambi Salomo, lendu' 
tirambanna. 


Pa'pakilalanna Petrus lako to Israel 


3:12-26 
12 Tatonna tiroi Petrus tu iannato, 
nakuami lako mintu' tau: E to Israel, 
ma'apari mipomangngari te iannate? 
sia ma'apari mipemarangakan takua to 
kamatotorangki ba'tu kamenombangki 
kalena angki palumingkai te tau iate? 
13 Pyangna Abraham sia Ishak sia Yakub, 
tu Puangna nene' to dolota umpakala'bi' 
TaunNa, iamotu Yesu, tu misorong kamu 
sia mipeoanganni dio olona Pilatus, 
tonna ra'ta'i kumua la dirampanan. 

14 Mipeonganni kamu tu To maseropindan 
sia malambu, ammi palakui tu to 
papatean dirampananankomi butung 
misa' pa'kamasean lako kalemi. 

15 Ammi patei tu Panglalan lako katuoan, 
apa Napamalimbangunmo Puang Matua 
dio mai to' to mate, iamotu iannato tu 
kikatottongi. 

16 Sia belanna kapatonganan lako 
sanganNa, anna pamatoto'i sanganNa 
te to mikita sia mitandai: sia iatu 
kapatonganan lu dio mai Yesu 
umpa'kamaseanni lako kalena tu 
kamalekean tongan dio tingayomi sola 
nasang. 

17 Na totemo, e kamu siulu'ku, kuissan 
kumua katangpaissanammi ammi 
pogau'i tu iannato susi bangsia 
pangulummi. 

18 Apa susimo kaNasundunninna Puang 
Matua to, tu apa inang Napa'peissanan 
dolomo sun dio pudukna mintu' nabi tu 
diona Kristus la umperasai kamaparrisan. 
19 Tamoto menassankomi sia 
mengkatoba' anna dibasei tu 
kasalammi sia kumua anna den tu 

attu kamanamanan dio mai oloNa Puang, 

20 anNa suai tu Yesu, tu Kristus inang 
Napamanassan dolomokomi. 

21 Iamo tu tae’ nasalai tang natammui 
suruga sae lako attu kadibangunanna 
pole” mintu' angge maritik susitu 
Napokadanna Puang Matua sun dio 
pudukna nabi-nabi masallo'Na tempon 
dio mai mulanna lino. 

22 Inang Napokadamo Musa kumua: La 
Napabu'tuangkomi Puang Kapenomban 
lan mai rapummi tu nabi misa' susite 
aku: la miperangii tu mintu'na Napokada 
lako kalemi. 

23 Apa minda-minda tang umperangii 
kadanna nabi iato, la dimangsanni lan 
mai bangsa iate. 

24 Sia mintu'na nabi tempon dio mai nabi 
Samuel sia iatu mai nabi undinna na 
iato, pira-piramo tu mangka ma'kada, ia 
nasangmo mangka umpa'peissananni tu 
diona mintu' allo iate. 

25 Kamumo te tu tarukna tu mai nabi 
iato, sia ussiosso'i tu pangallu', Naallu' 
Puang Matua lako nene' to dolomi, 
tonna ma'kada lako Abraham kumua: 
Lan mai tarukmu la nani ungkabu'tui 
kamasakkean tu mintu' bangsa lan te 
lino. 

26 Kamumo tu ma'iringanna 
Napamalimbangunan Puang Matua 
tu TaunNa sia ussual la umbenkomi 
kamasakkean, kumua mipantan 
mengkatoba' dio mai kakadakeammi. 


Petrus na Yohanes 
dio olona Ada' lompo 


4:1-22 

lMarassan bangsia sola duai 

umpa'kadai tu tau, saemi lako kalena 
tu mai tominaa sia pangulu Banua 
Kabusungan sisola to Saduki, 
2 Sia lendu' magi'gi'na, belanna naada'i 
tu tau sia napa'peissanan, kumua tete 
lan Yesu den tu kamalimbangunan dio 
mai to' to mate. 
3 Natingkanmi tinde rasulu' sola duai, 
anna baai tama inan dinii umpatadang 
tau, sae lako masiangna, belanna 
bongimo. 
4 Apa budamo tu tau urrangii tu kada 
iato ma'patongan: iatu muane agi-agi 
limangsa'bu. 
“Jatonna masiang to sirampunmi dio 
Yerusalem tu mintu' pangulunna sia 
pekaamberanna sia pandita Sura’, 

6 tu mai sia Hanas Tominaa Kapua, sia 
Kayafas, sia Yohanes sia Iskandar, sia 
mintu'na tu mai to ma'rapu dio mai 
Tominaa Kapua dio ren. 

7 Tatonna pesuanni ussolanni tama 
tangnga tu rasulu’, nakutanaimi nakua: 
Kamatotoran apara sia mindara sanga 
mipotete umpogau'i tu iannato? 

8 Pakalan ma'kadami Petrus tu Naponnoi 
Penaa Masallo' lako tinde tau nakua: E 
pangulu sia pekaamberan to Israel, 

9 jake diparessakanni te allo iate diona 
kameloan lako misa' to masaki, tu 
napomaleke te tau iate, 

10 |a miissan sola nasang sia mintu’ to 
Israel, kumua tete dio sanganna Yesu 
Kristus, to Nazaret, tu mangka mia'ta' 
sia Napamalimbangun Puang Matua dio 
mai to' to mate, sanga iato anna maleke 
te tau iate bendan dio tingayomi. 

11 Tatu Yesu iamora batu misayu kamu 
pande, mendadimo batu parandangan. 
12 Tae' naden kamakarimmanan dio misa' 
duka tau: belanna lan nasambo langi' 
tae' sanga senga' dipa'kamasean lako to 
lino tu sipatunna la tapomakarimman. 
13]atonna tiroi tu kabattaranna 
penaanna Petrus sola Yohanes, sia 

naissan kumua tae" nadiada'i sura" 
sukaran aluk sia to biasa bangsia, 
mangngami, maneri natandai kumua 
iatinde tau sola duai sisolamo Yesu 
pirambongi'. 

14 Sia belanna natiro tinde to malekemo 
dio ke'de' nasisolan, tae'mi nabelai Ia 
unte'ge'i. 

15 Tatonna mangkamo ussuai sola 

duai sun lan mai to’ Ada’ lompo 
nasipada-padaimi tinde tau, 

16 nakua: Apara la tagauranni te tau 
iate? Belanna napadenmo tu tanda 
kalle-kallean manassa, tu lele lako 
mintu' tau lan Yerusalem natae'mo 
tabelai unte'ge'i. 

17 Apa dikua da anna sarorak-rorakna 
lako tau tu iannato, melo ke tapakarrangi 
tu tau iatu, da nanenne' ma'kada-kada 
tete dio sanga iato lako misa' duka tau. 
18 Natambaimi sola duai nabenni parenta 
kumua damo nama'kada len ba'tu 
mangada'i tete dio sanganNa Yesu. 

19 Apa mebali Petrus na Yohanes sia 
nakua ungkuanni tinde tau: Timbang 
kalenai, ke la sipatui dio oloNa Puang 
Matua tu umpalosongi unturu'komi na 
unturu' Puang Matua. 

20 Belanna kami te ma'apa-apai angki Ia 
untorei umpokadai tu apa mangka kikita 
sia kirangi. 

21 Apa sanapakarrang-karrangna, 
namane urrampananni sola duai: 
belanna tae' nakabu'tui tu la naninna 
umpa'peukunganni, apa mataku” lako 
to buda, belanna umpakala'bi' nasang 
Puang Matua tu tau diona tu apa mangka 
dadi. 

22 Belanna iatu to nanii umpogau'i lako 
kalena tu tanda mangnga anna maleke, 
la'bimo patangpulo taunna dadinna. 


Passambayangna 
kombongan to Sarani 


4:23-31 
23 Tatonna tassu'mo malemi sola duai 
lako solana, nauleleanni tu mintu' 
apa nakuanni pangulu to minaa sia 
pekaamberan. 
24 Tatonna rangi tinde tau tu iannato, 
metambami langngan Puang Matua 
umpamisa penaa nakua: O Puang, 
Kamumo tu umpadadi langi' sia lino sia 
tasik na mintu' issinna: 

25 tu mangka umpokadai Napatudu 
Penaa Masallo' nasun dio pudukna nene' 
to doloki Daud, kumua: 

Ma'apari tu to kapere' anna maramba, 

sia anna tangnga'ra tae'na gai'na tu 

mintu' bangsa! 

26 Mintu'na datu lan lino ke'de', 

sia iatu mai pangulu sirampun, 

la unnea Puang sia unnea KristusNa. 
27 Belanna tonganna tongan lan te 
tondok iate mangkamo sirampun tu 
sia Herodes na Pontius Pilatus sola to 
kapere' na mintu' bangsa Israel unnea 
Yesu To masallo'Mi, tu mangka Mitokko, 
28 la ussundunni tu apa nalampak dolomo 
limamMi sia tanan penaamMi, kumua la 
dadi. 
29 Na totemo te, o Puang, tiromi tu mintu 
pa'pakarrangna, sia benni pa'kamasean 
te taumMi anna batta’ umpokadai tu 
kadamMi, 
30 amMi unne'te' lima kuasamMi la 
umpamaleke tau, anna dadi tu mai tanda 
mangnga sia tanda kalle-kallean tete dio 
sanganNa Yesu To masallo'Mi. 
311atonna mangkamo massambayang, 
tiseno-senomi tu inan nanii sirampun, 
anNa ponnoi Penaa Masallo' sola nasangi, 

anna batta' umpokadai tu kadanNa 
Puang Matua. 


Diona kasiturusanna kombongon 


4:32-37 
2 Petr. 1:7 


32 Tatu to buda tu to ma'patonganmo 
situru' bang sia sanginaa, sia tae' bangi 
misa' umpokadai tu apa naampui misa, 
sangadinna mintu'i umpoapai sola. 

33 Kamatotoran kapua napomatoto' 

tu mai rasulu' ungkatottongi tu diona 
kamalimbangunanNa Yesu, sia kapua 
pa'kamasean lako tinde tau sola nasangi. 
34 Moi misa'i tae” bang kasumpuan, 
belanna padami tau unnampui padang 
ba'tu banua, nabalukan nasang, nabaai 
tu allinna tu apa nabalukan, 

35 hapadiongi to' lentekna rasulu', 
napapantanni lako tu tau tu 
napokurangna. 

36 Tatu Yusuf naganti rasulu' Barnabas, 
- ke dipallemba'i battuananna anak 
pa'pakatana, - to Lewi, dio mai Siprus, 
37 unnampui palak sanginan, 
nabalukanni, nabaai tu allinna, 
napadiong dukai to’ lentekna rasulu’. 

Diona Ananias na Safira 


5:1-11 

1 Den misa’ tau disanga Ananias sola 
5 bainena disanga Safira umbalukan 
apanna; 
2 hapatorro senga'mi sangsesena tu 
allinna, naissan duka bainena, nabaai 
tu sangsesena, napadiongi to' lentekna 
rasulu’. 
3 Apa nakua Petrus: E Ananias, ma'apai 
naponnoi deata bulituk tu penaammu la 
ungkamorang-morangi Penaa Masallo', 
ammu patorro senga'i sangsese tu alli 
padang? 
4Iatonna tang dibalukampa tang 
apammu misaraka? Na iatonna 
mangkamo dibalukan, tang ikoraka 
ungkuasai tu allinna? Ma'pai ammu 
tangnga'i lan penaammu tu penggauran 
iato? Tangia tolino mukamorang- 
morangi, sangadinna Puang Matua. 
“Jatonna rangii Ananias tu kada iate 
songkami, naka'tu penaanna. Lendu'mi 
mataku'na tu mintu' to urrangii tu 
iannato. 

6 Ke'de'mi tu mai to mangura inde 

to dio nasamboi, nabullei lako salian 
nalamunni. 

7 Agi-agi tallung diang lendu'nato, 
tamami tu bainena, tae' bang naissanni 
tu apa mangka dadi. 

8 Nakuami Petrus ungkuanni: 
Pokadanna', tongannaraka padamo 
allinna to tu padang mangka mibalukan? 
Nakuami: Pada tonganmo to tu allinna. 
9 Apa nakua Petrus lako: Ma'apari 
misituru'iri untoba-toba PenaanNa Puang 
Matua? Tiromi tu lentekna to ullamun 
muanemu dio to' ba'ba, tau iamoto tu la 
umbulleko lako salian. 

10 Songka bangsiami diong to' lentekna 
Petrus, nata'pa ka'tu penaanna. Tamami 
tu mai to mangura, nakabu'tui matemo 
tinde baine: nabullemi lako salian 
nalamunni dio to' sa'dena muanena. 

11 | endu'mi mataku'na tu mintu’ tau lan 
kombongan sia mintu' tu to urrangii tu 
iannato. 

Kakerangngananna kombongan 


5:12-16 
12 Budami tanda kalle-kallean sia 
tanda mangnga napadenanni rasulu' 
tu to buda, sia sanginaa sola nasangi 
sirampun lan sarambinna Salomo. 
13 Tatu mai senga'na tae” nabarani 
mentirau sola tinde tau, apa napakala'bi 
ia to buda tinde tau. 
14 Sakerangngan-rangngannami 
bilanganna tu to umpatongan Puang, 
lendu' budanna muane sia baine, 
15 naurunganni nabaa tau sun lako to' 
batatta tu mai to masaki, napatorroi 
diong ampa' sia sindangan, kumua den 
sia manii misa' tinde tau naonganni 
bayo-bayona Petrus ke lendu'i. 
16 Buda duka tau dio mai tu tondok 
untikui Yerusalem sirampun umbaa to 
masaki sia to nataba deata masussuk, 
mintu'nato napamaleke nasang. 

Pa'pakario-riona Ada' lompo lako 
rasulu'. Pa'pakilalanna Gamaliel 


5:17-42 
17 Ke'de'mi tu Tominaa Kapua sola 
mintu' solana, tu mai sangserekanna to 
Saduki, ponno bangmo kamabirisan lan 
penaanna, 
18 anna tingkanni tu mai rasulu' anna 
kurungi tama pa'tarungkuan lan tondok. 
19 Apa nabungka' malaeka'Na Puang 
tu ba'ba pa'tarungkuan tonna bongi, 
natassu'i lan mai sia nakua: 
20 Laomokomi mike'de' lan Banua 
Kabusungan umpokadai lako to buda 
mintu' to kada dipotuo. 
21 Tgtonna rangii susito, tae'pa bongi 
malemi tama Banua Kabusungan 
namangada'i lan. Saemi Tominaa Kapua 
sola mintu' solana, urrampunni tu to diala 
Ada’ lompo sia mintu’ pekaamberan to 
Israel, nasuai tu tau lako pa'tarungkuan 
la unnalai tu mai rasulu’. 
22 Apa tae'mo nakabu'tui tinde to 
disua lan pa'tarungkuan, anna sule 
umpokadai, 

23 nakua: latu pa'tarungkuan manda' 
digonting kikarampoi, sia iatu pa'ronda' 
ungkampai pa'tarungkuan ke'de' bang 
dio lu to” ba'ba, apa iatongki bungka'i, 
tae' bangmora tau misa' kikabu'tui lan. 
24 Tatonna rangii pangulu Banua 
Kabusungan sia pangulu to minaa tu 
kada iato, littumi untangnga'i tu iannato 
kumua ba'tu ma'patumbami undinna. 

25 Saemi misa' tau ma'kada lako nakua: 
Tiromi, iatu tau mipatama pa'tarungkuan 
ke'de'mo lan Banua Kabusungan 
unnada'i to buda. 

26 Tonna iato laomi pangulu Banua 
Kabusungan sola pa'ronda'na unnalai tu 
mai rasulu', apa tae' naala maparrangi, 
belanna mataku' la natumbui batu to 
buda. 

27 Nabaami tu mai rasulu' tama to” Ada' 
lompo. Anna paressai Tominaa Kapua, 
28 nakua: Tang kipakare'na-re'na 
tonganrokomika, kumua da mimangada'i 
tete dio sanga iato? Apa samipatale'- 
tale'naora tu pangadarammi lan 

mintu' Yerusalem, sia la moraikomi 
umpopa'indo' dio kaleki tu raraNa Tau 
iato. 

29 Apa mebali tu Petrus sia iatu mai 
rasulu' nakua: Sipatu tau umpalosongi 
naturu' tu Puang Matua na jatu tolino. 

30 Tatu Puang Matua, tu Puangna nene' 
to dolota mangkamo umpamalimbangun 
Yesu, tu mangka mipatei mitoke' lako 
kayu. 

31 Tamora Te tu napakalangka' lima 
kananNa Puang Matua mendadi Pangulu 
sia To pakarimmanan la umpa'kamasean 
katobaran lako to Israel sia kadipa'deian 
kasalan. 

32 Sia kamimo te tu ungkatottongi tu 
iannate, ten dukato tu Penaa Masallo' 
Napa'kamasean Puang Matua lako mintu 
to unturu'. 

33 Tatonna rangii tinde tau te kada iate, 
lendu'mi re'dekna ara'na sia la morai 
umpatei tu mai rasulu’. 

34 Apa ke'de' misa' to Farisi disanga 
Gamaliel lan tu kombongan, iamo misa' 
pandita Sukaran aluk nakasiri' mintu' 
tau: napesuammi umbaai sattu' lako 
salian tinde tau. 

35Nakuami ungkuanni tu to 
ma'kombongan: E to Israel, suka'- 
suka'komi kalemi diona tau iate mai, apa 
tu la migauranni. 

36 Dolonapa anna bendan Teudas, 
ussanga kalena to paa: na iatu to 
unturu'i agi-agi a'pa'ratu' muane. Anna 
di patei, natisambo'-sambo' tu mintu' to 
unturu', tae” bangmo apa-apa. 

37 Undinna na iate tau iate, bendanmi 
Yudas to Galilea, tonna disura' sanganna 
tau: nabuda tau unturu'i unnea parenta; 
anna mangsan duka, nadipasisarak- 
sarak tu mintu’ to unturu'i. 

38 Dadi totemo kukua mati': da 
mipatumbai te tau iate mai, sia 
popa'elo'nai ia: belanna iake tuo 

dioi tolino tu lalan penaa iate ba'tu 
pengkarangan iate, inang la disanggang: 
39 apa iake tuo dioi Puang Matua, tae' 
mibelai ussanggangi, miurunganni manii 
siuali Puang Matua. Napatonganmi to 
ma'kombongan tu kadanna, 

40 hatambaimi tu mintu’ rasulu’, 
nabambai sia nagagai ma'kada tete dio 
sanganNa Yesu: namane urrampananni. 
41 Parannumi penaanna soro' lan mai 
kombongan, belanna disanga sipato' 
natanggung tu kadisa'san belanna Sanga 
iato. 

42 Tae” bangmi natorroi mangada'i 
keallo-keallo lan Banua Kabusungan sia 

dio lu banuanna tau sia umpa'peissanan 
Kareba-kaparannuan kumua iatu Yesu, 
iamo Kristus. 


Kadipileianna pitu pa'kamaya 


6:1-7 

6 1 Tonna iato, tonna sakerangngan- 

rangngannamo tu to menturu, 
bu'tumi kapa'nuku-nukuanna tu to 
Yahudi ma'basa Grika lako to Ibrani, 
belanna tae' nadipoinaa ungkaritutui 
keallo-keallo tu mai baine balunna. 
2 Narampunmi tinde rasulu' sangpulo 
dua tu to buda menturu'mo, nakua: 
Tae' kisipatu, la umpasalai penaa tu 
umpalolang kadanNa Puang Matua, 
belanna umparakai kande dao meda. 
3Tamoto, e mintu’ siulu', pileimi pitu 
lan mai te kamu mintu' tu tae'na 
sayuanna sia Naponnoi Penaa Masallo' 
sia kakinaan, tu ma'dinna la kiala untoei 
te pengkarangan iate. 
“Apa kami te la tontongkan 
massambayang sia umpalolang 
kadanNa Puang Matua. 
> Napasiolami mintu’ to buda te kada 
iate, napilei tu Stefanus, to lantuk 

kapatongananna sia ponno Penaa 
Masallo', na Filipus na Prokhorus na 
Nikanor na Timon na Parmenas na 
Nikolaus, iamo misa" to Yahudi dipasada,, 
to dio mai Antiokhia. 

6 Nasolan nasangmi lako rasulu' tu 

tau iato; massambayangmi tu rasulu’, 
naremme'i rasulu’ limanna tinde tau. 

7 Sarorak-roraknami tu kadanNa Puang 
Matua, sia sakerangngan-rangnganna 
bilanganna tu to menturu' dio Yerusalem 
sia lendu' duka budanna to minaa 
umpengkaolai kapatonganan. 


Diona Stefanus 


6:8-15 
8Umpadenmi ba'tu pira-pira tanda 
mangnga sia tanda kalle-kallean dio 
to' to buda tu Stefanus naponnoi 
pa kamasean sia kamatotoran. 

9 Apa den ba'tu pira-pira tu to naala 
bilangan lako banua pa'kombongan, 

tu disanga banua pa'kombonganna to 
Libertini sia to Kirene sia to Aleksandria 
sia to Yahudi dio mai Kilikia na Asia, 
ke'de' nasita'genan Stefanus. 

10 Apa tae' nabelai tinde tau unneai 

tu kakinaan sia Penaa urrondongi 

ma kada-kada. 

11 Naada'imi ba'tu pira-pira tu tau 

la umpokadai kumua: Kirangimo 
umpokadai tu kada solang lako Musa sia 
Puang Matua. 

12 Nasarrangmi tu to buda sia 
pekaamberan sia pandita Sura, 
nalumpa'i tu Stefanus sia nariu'-riu' 
nabaai tama to” Ada’ lompo. 

13 Sia napopentingayo tu sa'bi tang 
tongan, tu umpokadai kumua: Tae" 
natorei te tau iate umpasunanni kada 
solang te inan maindan sia Sukaran aluk, 
14 belanna kirangimo ma'kada kumua la 
narondonni Yesu to Nazaret te inan iate 
sia la nasondai tu atoran Sukaran aluk 
napondokangki' Musa. 

15 Tatonna pemarangai mintu’ to unno'ko' 
lan kombongan tu Stefanus, natiromi tu 
rupanna susito rupa malaeka'. 


Pebalinna Stefanus 


7:1-53 
7 1 Nakuami Tominaa Kapua: 
Tongannaraka tu kadanna tau? 

2 Nakuami Stefanus mebali: E kamu 
mintu' kuposiulu'na sia kupoambe'na, 
perangiimi: Iatu Puang Matua unnampui 
mintu' kamala'biran, mangkamo 
umpa'pekitanan Kalena lako nene' 

to dolota Abraham tonna diopa 
Mesopotamia, tae'pa natorro dio Haran. 
3Nakuami Puang ungkuanni: Sunko lan 
mai tondok kadadiammu, sia dio mai 
sangdadiammu, ammu male lako tondok 
la Kupakitangko. 

4Sunmi dio mai padang to Kasdim, 
natorro dio Haran. Undinna tonna 
matemo ambe'na, Napalengka'mi Puang 
Matua dio mai sae indete padang iate, te 
mitorroi totemo. 

5Tae' Napa'kamaseanni lako tu mana’ 
matontongan misa' lan te padang iate, 
moi sangpellesean tae' duka, apa Naallu' 
umpa'kamaseanni lako te padang iate 
nasituranni umpoossoranni moi anna 
tae'pa nakianak. 

6 Susite tu kadanNa Puang Matua: Iatu 
tarukna la torro to sae lan tondok senga’, 
nadipokaunan sia dipakario-rio a'pa'ratu' 
taunna. 

7 Sia nakua kadanNa Puang Matua: 

La Kuukung tu bangsa umpokaunanni 

namane sun dio mai, anna menomba 
lako Kaleku lan inan iate. 

8 Anna benni basse sunna', na susito 
undadiammi Ishak tu Abraham anna 
sunna'i tonna allo ma'pengkaruanna, 
na Ishak undadian Yakub, na Yakub 
undadianni tu sangpulo dua nene' to 
dolo. 

9 Apa mangimburu tu nene’ to dolota 
lako Yusuf anna balukanni lako Mesir, 
anNa rondongi Puang Matua, 

10 sja nalendokan dio mai mintu' 
kamaparrisan anna benni pa'kamasean 
sia kakinaan dio olona Firaun, datu Mesir, 
tu unnalai pangulu dio mintu' lili'na tana 
Mesir sia lan banuanna datu. 

11 Saemi karorian pannang dio mintu' 
lili'na tana Mesir na Kanaan sia 
kamaparrisan kapua, anna tae' nanii 
unnala kande tu nene' to dolota. 

12 Apa iatonna rangii Yakub kumua den 
gandung dio Mesir, nasuami tu nene' to 
dolota lako tonna bunga'na. 

13 Tagtonna ma'penduammo 
umpa'petandammi kalena tu Yusuf 
lako tu mai siulu'na, sia maneri natandai 
Firaun tu kadadianna Yusuf. 


PENGGAURANNA RASULU' 7.14-2236 


14 Napesuanni Yusuf untambai tu Yakub 
ambe'na sia siulu'na sia pa'anakanna 
pitungpulo Ilima tau budanna. 

15 Malemi tu Yakub rokko Mesir, undinna 
matemi sia ia duka tu nene' to dolota: 
16 Nabaami tau tu batang rabukna lako 
Sikhem, napeliangi tama liang naalli 
Abraham sangsama-sama dio mai 
tarukna Hemor dio Sikhem. 

17 Tatonna samandappi'-dappi'namo tu 
attu pangallu' Naallu' Puang Matua lako 
Abraham, sabuda-budannami tu to Israel 
dio Mesir, 

18 sae lako tonna datu Mesir senga' 
randuk ma'parenta, tu tang untandainna 
Yusuf. 

19 Natangnga'mi datu iato tu bangsata 
sia napakario-rio tu nene' to dolota, 
belanna naparuku untibei tu anak mane 
dadinna, kumua da napatale' bati. 

20 Attu iamoto nadadi tu Musa sia lendu' 
melona pantarisanna, natallungbulan 
didaranai lan banuanna ambe'na. 

21 Tatonna tibemi, narurumi lai'na Firaun, 
nakaduttu'i susito anak dadianna. 

22 Naada'imi tau kamanarangan to Mesir 
tu Musa, naurunganni pasau' nala diona 
kada nala diona penggauran. 

23 Tatonna ganna'mo patangpulo taunna 
dadinna, tiakka'mi penaanna la morai 
untollongi mintu' rapunna, iamotu mai to 
Israel. 

24 Tatonna kita misa” to dipakario-rio, 
napembuloimi, sia napembalaran tinde 
to dipakario-rio napatei tu to Mesir. 

25 Nasanga Musa naissan tu mai rapunna 
kumua ia napotete anna pa'kamaseanni 
Puang Matua lako tau iato mai tu 
kadirampanan, apa tae" naissanni te tau 
iato mai. 

26 Tatonna masiang to loo pole'omi untiroi 
tonna sibobo' tau, napasiporai nakua: E 
sangmane, tang to sirapurokomika te: 
ma'apai ammi sibala'-bala'? 

27 Apa natumpu tinde to umbala'-bala' 
solana nakua: Mindara unnalakomi 
pangulungki sia to mangra'ta' kara- 
karaki? 

28|a morairakomika umpateina' susitu 
to Mesir iongi'? 

29 Belanna kada iato mallaimi tu Musa, 
nadadi to sae dio tana Midian; na inde to 
dio undadiammi pia muane da'dua. 

30 Tatonna patangpulo pole'omo taunna, 
nakitami dio padang pangallaran 

sikandappi' buntu Sinai tu malaeka' 
misa' lan to' duri, nanii api dukku. 

31 Tatonna kitai Musa tu iannato, 
napomangngami tu apa kalle-kallean 
nakita; iatonna reke'mi la napemaranga, 
narangimi tu gamaranNa Puang ma'kada 
Nakua: 

32 Akumote tu Puangna nene' to dolomu, 
tu Puangna Abraham sia Puangna Ishak 
sia Puangna Yakub. Ma'paganggangmi 
tu Musa, naurunganni tang nasaramo 
umpemarangai. 

33 Nakuami Puang umpa'kadai: Alai tu 
lapik lentekmu, belanna iatu inan munii 
ke'de', iamo padang maindan. 

34 Kutiro tonganmo tu kadipakario- 
rioanna taungKu dio Mesir, sia Kurangi 
tu sarrona, angKu mengkalao Ia 
urrampananni: dadi totemo maimoko, la 
Kusuamoko lako Mesir. 

35 Musa iamoto tu natumpu tau, nakua: 
Mindara unnalako Pangulu sia to 
mangra'ta' kara-kara? na ia tonganmo 
Nasua Puang Matua dadi pangulu sia 

to parampanan nasande' tu malaeka' 
nakita lan to' duri. 

36 Iamo ussolanni sun tu tau, tonna 
mangka umpadenanni tu tanda mangnga 

sia tanda kalle-kallean dio tana Mesir, 
sia dio tasik Mararang, sia dio padang 
pangallaran patangpulo taunna. 

37 Musa iamoto tu ma'kada lako to Israel 
kumua: Misa' nabi la napabu'tuangkomi 
Puang Matua lan mai rapummi tu susinna 
te aku. 

38 Tamoto tu lan kombongan dio padang 
pangallaran sola tu malaeka' umpa'kadai 
dio buntu Sinai, sia sola nene' to dolota, 
tu untarima mintu' kada tuo kumua 
nadiparampo lako kaleta. 

39 Apa manoka tu nene' to dolota 
unturu'i, sangadinna natumpu, anna 
pamirring lu lakoi Mesir tu penaanna, 

40 sia nakua lako Harun: Garagangkan 
deata, tu la dadi panglalanki belanna iatu 
Musa ussolangkanni sun lan mai Mesir, 
tae' kiissanni ba'tu ma'patumbami. 

41 Attu iato nagaragaimi tu rapang- 
rapang anak tedong sapi misa, anna 
pemala'i tu deata rapang-rapang iato, 
sia naposende tu panggaraga limanna. 
42 Naboko'imi Puang Matua sia 
Napopa'elo'na tu tau la umpenombai 
mintu’ pentaunan dao langi’, susitu 
disura' lan sura'na nabi, kumua: 

E to ma'rapu Israel, denmoraka 
mipemalaranni lako Kaleku 
tu pemala' pangrere' sia penomba, 
lan to patangpulo taunna dio padang 
pangallaran? 
43 Manassa umpasonglo'komi lantang- 
lantang Molokh, 
sia bintoen Romfa, deatammi, 
tu mintu' rapang-rapang migaraga la 
mipenombai. 
lamoto angKu la umpalengka'komi lako 
rampe diona lu Babel. 
44 Tatu tenda kasa'bian nakambi' nene’ 
to dolota dio padang pangallaran, susitu 
Napa'peannan tu To ma'kada lako Musa 
kumua la nagaragai susitu pa'pasusian 
mangka natiro. 
45Jatu nene’ to dolota tu dipakambi'i 
tenda iato, mangkamo umbaai sola 
Yosua tama tana Kanaan, tonna taloi tu 
to kapere’, tu Narambai Puang Matua dio 
mai tingayona nene' to dolota, sae lako 
linona Daud. 
46 Daudmo tu ungkabu'tui pa'kamasean 
dio mai Puang Matua, napalakui kumua 
anna ma'din unnalanni inan tu Puangna 
Yakub. 

47 Apa Salomo ia tu umpabendananNi 
misa' banua. 

48 Apa iatu Puang patodoranna tae" Nanii 
banua panggaraga lima, susitu napokada 
nabi nakua: 

491atu suruga iamo isungan 
kapayungangKu, 

sia iatu lino iamo pelleseangKu. 

Banua matumbara tu la migaraganNa', 
kadanNa Puang sia apara tu inan 
kapelayoangKu? 

50 Tang panggaraga limangKu 
nasangraka te? 

51E kamu to battuk sia tang sopati sia 
tang to'tok, nenne' bangkomi unnempai 
Penaa Masallo”. Tumba tu nene" to 
dolomi, ten dukamoto tu kamu. 

52 Umbara tu nabi tang napakario-rio 
nene’ to dolomi? Napatei duka tu mintu’ 
to umpokada doloi tu diona kasaeanNa 
tu To malambu', tu mane mangka 
mipa'peturoan sia mipatei. 

53 Kamumo tu mangka untarima Sukaran 
aluk tu naparampo malaeka', apa tae' 
mikaritutui. 

Kamateanna Stefanus 


7:54-60 
54Jatonna rangii tinde tau tu iannato, 
re'dekmi ara'na sia singgarigi -rigi' isinna 
untiroi. 
>> Apa iatu Stefanus, ponno Penaa 
Masallo' mentingara langngan langi' 
nakitai tu kamala'biranNa Puang Matua, 
sia Yesu ke'de' dio kananNa Puang 
Matua. 
56 Nakuami: Tiromi kukita tu langi’ 
tibungka' na iatu Anak rampan dilino 
ke'de' dio kananNa Puang Matua. 
57 Apa maramba tu tau umpemandui 
gamaranna, sia untampun talinganna, 
napada ta'pa ulla'ka'i. 
58 Nasualei lako salianna tondok, na 
tumbui batu. Iatu mai sa'bi pantan 
umpatorro sambu'na rokko to' lentekna 
misa' to mangura disanga Saulus. 
59 Anna tumbui batu tu Stefanus tonna 
marassan metamba langngan Puang, 
nakua: O Puang Yesu, tarimai tu 
penaangku. 
60 Malinguntu'mi nametamba 
umpemandui gamaranna nakua: O 

Puang, da Mipopa'indo'i te kasalan iate 
lako te mai tau! Tonna mangka ma'kada 
susito, manglessurammi. 


Saulus umpakario-rio to Sarani 


8:1-3 

1 Naporaimi Saulus tu diona Stefanus 

mate dipongko. Tonna attu iato 
narampoimi kadipakario-rioan kapua tu 
kombongan to Sarani dio Yerusalem, 
natisambo'-sambo' dio lu mintu’ tana 
Yudea sia Samaria, ia mannamo tu mai 
rasulu’. 
2 Denmi ba'tu pira-pira to umpengkaolai 
Puang Matua ullamunni tu batang 
rabukna Stefanus, sia napotangi'-tangi' 
tongan nabatingi. 
3 Apa iatu Saulus nasanggang tu 
kombongan sia nakendekki simisa' tu 
banua, nariu-riu'i tu tau nala muane nala 
baine, nasorongi tama pa'tarungkuan. 

Pengkaranganna Filipus na 
Petrus dio Samaria 


8:4-25 
“Tatu mintu’ to tisambo'-sambo' mukkun 
sia male, mukkun umpa'peissanan 
Kareba-kaparannuan. 
> Sia iatu Filipus lu rokko Samaria 
umpa'peissananni lako tau diona tu 
Kristus. 
6 Sanginaami tu to buda unturu'i tu apa 
napokada Filipus, tonna rangii sia nakita 
tu mintu’ tanda kalle-kallean napogau'. 
7 Belanna budamo tu tau nataba 
deata masussuk, nanii sun nasang tu 
mintu' deata masussuk sia melalla-lalla 
umpemandui gamarannaj sia buda tu to 
kupi' sia to sondo' napamalolo. 
8 Lendu'mi kapuanna kaparannuan lan 
tondok iato. 
9 Dolona na iato den misa” tau dio tondok 
iato disanga Simon umpogau' balik 
mata, sia umpamangnga to Samaria, sia 
ussanga kalena tau tongan. 
10 Mintu'na tau nala to bitti' nala to kapua 
umpengkaolai sia nakua: Tau iamote, 

tu kuasanNa Puang Matua, tu disanga, 
kuasa kapua. 

11 Mintu'na tu tau iato mai mengkaola 
nasang lako, apa masaimo 
umpatirambanni tu tau iato mai 
diona mintu' balik matanna. 

12 Apa iatonna patonganmi tu Filipus, tu 
umpa'peissanan Kareba-kaparannuan 
diona ParentaNa Puang Matua sia 
sanganNa Yesu Kristus, ma'popedio' 
nasangmi nala muane nala baine. 

13 Tatu Simon ma'patongan duka, 
iatonna mangkamo didio' tontongmi 
sisola Filipus; lendu'mi tirambanna 
untiroi tu mintu' tanda mangnga sia 
tanda kalle-kallean kapua tu dipaden. 
14Jatonna rangimi tu mai rasulu’ 

dio Yerusalem tu diona to Samaria 
unturu'mo kadanNa Puang Matua, 
nasuami tu Petrus na Yohanes lako tau 
iato mai. 

15]atonna rampo, 
napassambayangammi sola duai 

tu to Samaria, kumua anna tarima Penaa 
Masallo". 

16 Belanna iatu Penaa Masallo' tae'pa 
nasonglo' lako misa" dukai tinde tau, 

sangadinna mane didio' tama sanganNa 
Puang Yesu. 

17 Attu iato naremme'i limanna rasulu' 
sola duai tu tau iato mai, anna tarima 
Penaa Masallo'. 

18 latonna tiroi Simon, kumua iatu Penaa 
Masallo' dipa'kamasean tu belanna 
hnaremme' rasulu’ limanna tu tau, 
napakitammi sola duai tu doi’, 

19 sia nakua; Ben dukana' aku tu kuasa 
iato, anna minda-minda kuremme'i lima, 
iamo untarima Penaa Masallo'. 

20 Apa nakua Petrus ungkuanni: 
Masolang tu doi'mu sola kalemu, 
belanna musanga ma'din dialli doi' tu 
pa'kamasaeanNa Puang Matua. 

21Tae' mutamai ba'tu tae' taamu Ian 

te kada iate: belanna tae' namalambu' 
penaammu langngan Puang Matua. 

22 Tamoto mengkatoba'ko dio mai tu 
kakadakeammu, sia massambayangko 
langngan Puang, dipa'dei sia manii tu 
kasalan natuntun penaammu. 

23 Belanna kutiro lanko kamapairan susi 
pa'du, sia lan tisimporro'na kakadakean. 
24 Mebalimi Simon nakua: 
Passambayanganna' lako Puang, 

da naden misa" urrampoina' tu apa 
mipokada. 

25 Tatonna mangkamo tu rasulu’ sola 
duai ungkatottongi sia umpa'peissanan 
kadanNa Puang, sulemi lako Yerusalem, 
sia umpalolang Kareba-kaparannuan lan 
lu ba'tu pira-pira tondok to Samaria. 


Diona misa” to Etiopia nadio' Filipus 


8:26-40 
26 Denmi misa” malaeka'Na Puang 
ma'kada lako Filipus nakua: Ke'de'ko 
mumale sau’ unnola lalan dao mai 
Yerusalem rokko Gaza: lalan iato 
kasalan. 
27 Ke'de'mi anna male. Denmi misa” to 
Etiopia pa'bisara, kapala ada" Kandake, 
datu baine dio Etiopia tu umpoissan 
mintu’ iananna, lao massambayang lako 
Yerusalem. 
28 Tonna attu iato sule lu diomo mai, 
nanno'ko' dao karetana umbasa sura'na 
nabi Yesaya. 
29 Nakuami Penaa ma'kada lan penaanna 
Filipus: Laoko umpentireke'i tu kareta. 

30 Ma'dondomi tu Filipus lako narangii 
marassan umbasa sura'na nabi Yesaya, 
nakuami: Miissan siaraka tu mibasa? 
31 Nakuami: Umba la dikua unnissanni, 
ke tae'i tau umpatuduki'? Natambaimi tu 
Filipus kendek unno'ko' sola. 
32 Tatu nabasanna lan tu Sura' nakua: 
Male dibaa susito domba la direre' 
sia susito misa anak domba mamang 
dio tingayona to unggontingi, 
tenmoto tae” bang Napatiku'bi' 
pudukNa. 
33|an to kadisa'sainNa, 
nalendokkammo tu 
kadipa'peukunganNa: 
mindara ma'din unnuleleanni tu 
tarukNa? 
Belanna iatu penaanNa dialai lan mai te 
lino. 
34 Nakuami tinde pa'bisara lako Filipus: 
La mekutanapa' lako kalemi: dionara 
minda napokada tu nabi? dionaraka 
kalena ba'tu to senga'raka? 
35 Randukmi Filipus ma'kada, sia randuk 
napokadan lan mai te kada iate, tu 
Kareba-kaparannuan diona Yesu. 
36 Lan to kalingkanna to, rampomi lako 
to' uai, nakuami tu pa'bisara: Indemo 

tu uai, apapara la unnempaina' ke 
didio'na'? 

(37 Nakuami Filipus: Iake ponno tonganni 
penaammi ma'patongan, la ma'apari. 
Nakuami mebali: Kupatongan kumua 
iatu Yesu Kristus Iamo AnakNa Puang 
Matua.) 

38 Mesuami umpatadangi tu kareta: 
mengkalaomi sola duai rokko to' uai, 

tu Filipus na iatu pa'bisara: anna dio'i 
Filipus. 

39 Tatonna kendekmo diong mai to' uai, 
Napapa'de poto'mi PenaanNa Puang tu 
Filipus, natae'mo nakitai tinde pa'bisara, 
tarru'mi sule parannu penaanna. 

40 Apa iatu Filipus dikabu'tui dio Asdod: 
mukkun sia male umpa'peissanan 
Kareba-kaparannuan lan lu mintu' 
tondok, anna sae lako Kaisarea. 


Saulus mengkatoba' nadadi rasulu' 


9:1-19 
9 lTatonna masarrangpa 
kasengkeanna tu Saulus la 
morai umpakarrang sia umpatei to 
unturu' Puang, laomi lako tominaa 
kapua, 

2 umpalakui lako tu sura’ kuasa anna baai 
lako banua pa'kombongan dio tondok 
Damsyik, kumua ianna den tau unnolai 
lalan kapekaalukan iato nakabu'tui, nala 
muane nala baine, nabaa situang pungo 
lako Yerusalem. 

3 Diomo lu lalan, tonna sikandappi'mo 
Damsyik, pakalan naparrangmo tu 
arrang dao mai langi’ untikui: 
4Songkami rokko padang, amna rangii tu 
gamara umpa'kadai kumua: E Saulus, 
Saulus, ma'apari mupakario-rioNa ”? 

> Nakuami mebali: MindaroKomi, Puang? 
Ma'kadami nakua: Akumo Yesu, tu 
mupakario-rio. 

6 Malimbangunmoko mumale tama 
tondok, nalanpa mudipokadan tu apa 
sipatu la mupogau'. 

7Tatu to nasolan male littu bangmo 
ke'de' urrangii tu gamara, apa moi misa' 
tau tae' nakita lako. 

8 Malimbangunmi tu Saulus diong 

mai padang: Iatonna bangunammo 
matanna, tae' bang apa misa' nakita 
lako. Narendenni tau tu limanna 
nasolanni tama Damsyik. 

?Tallung allo tae” napakita, sia tae’ 
nakumande sia mangiru'. 

10 Dio Damsyik den misa' to unturu' 
Puang, di sanga Ananias. Nakita 
bayo-bayo Nakua Puang ungkuanni: O 
Ananias! Nakuami: Inde siana’, Puang. 
11 Nakuami Puang ungkuanni: Ke'de'ko 
mulao lako lalan disanga lalan Malolo, 
mupekutananni dio banuanna Yudas tu 
to disanga Saulus, to Tarsus, belanna 
marassan massambayang to, 

12sia ungkita bayo-bayo misa' tau, 
disanga Ananias sae tama urremme'i 
limanna, kumua anna pakita sule. 

13 Nakuami Ananias mebali: O Puang 
budamo tau kunii urrangii tu diona tau 
iato, budamo kakadakean napogau' lako 
to masallo'Na Puang dio Yerusalem. 

14 Sia inde duka te nabenmo kuasa 
pangulu to minaa umpungoi tu mintu' to 
ussa'bu sangamMi. 

15 Apa Nakua Puang lako: Laomoko, 
belanna iamotu butung misa' parea 
ditonnoranNa' la umpatale' sangangKu 
lako mintu' to kapere' sia datu sia to 
Israel. 

16 Belanna la Kupakitan ba'tu pira-pira 
kamaparrisan tu sipatu la naperasai 
diona sangangKu. 

17 Malemi tu Ananias anna tama banua 
iato, sia naremme' limanna nakua: E 
siulu'ku Saulus, aku te Nasuana' Puang, 
iamo Yesu tu umpa'pekitanan Kalena 
lako kalemu dio tu lalan muolai, kumua 
ammu pakita sule, sia kumua anNa 
ponnoiko Penaa Masallo'. 

18 Ta'pa rondonmi tu ussapu'na matanna, 
napakita sule, namalimbangun anna 
didio". 

19 Kumandemi anna batta' sule. 

Torromi ba'tu pirang-pirang allo sisola to 
mai to unturu' Puang dio Damsyik. 


Bunga'na pengkaranganna Saulus 
dio Damsyik sia dio Yerusalem 


9:20-31 
20 Tonna iato napa'peissanammi lan lu 
banua pa'kombongan tu diona Yesu 
kumua Iamo AnakNa Puang Matua. 
21 Apa mangnga tongan tu mintu' to 
urrangii nakuami: Tang iamoraka te tu 
urratoi mintu' to ussa'bu' sanga iato dio 
Yerusalem! ia duka natungkanan sae tu 
iannato, kumua nabaa situang pungoi tu 
tau iato mai lako olona to minaa. 

22 Samandu-mandunnami batta’ 
penaanna tu Saulus sia iatu to Yahudi 
torro dio Damsyik napapussak tonna 
pamanassai kumua iatu Yesu iamo 
Kristus. 

23 Tatonna ba'tu pirang-pirang allomo, 
sipakulu-kulumi tu to Yahudi la morai 
umpatei. 

24 Apa iatu tangnga'na tinde tau naissan 
Saulus. 

Nakampai bangmi tinde tau tu babangan 
ke allo kebongi, kumua anna patei: 

25 apa nasolan bongi to unturu'i narorro'i 
dao mai tembo’ lan buria’. 

26 Jatonna sae lako Yerusalem, la 
moraimi lao sola tu mai to unturu' 
Puang: apa iatu mintu' to unturu' Puang 
mataku' lako, tae' napatonganni kumua 
ia dukamo misa' to unturu' Puang. 

27 Apa nakadamak Barnabas nasolanni 
lako rasulu' sia naulelean, tu kanakitanna 
Saulus tu Puang dio lalan, sia 
kaNapa'kadainna Puang, sia tumba 
kabaranianna umpatale'i tu sanganNa 
Yesu dio Damsyik. 

28 Lu tama lu lanmi mai Yerusalem tu 
Saulus sola tu mai rasulu' sia barani 
umpatale'i tu sanganNa Puang. 

29 Sipa'uleleanmi sia sitamben kada to 
Yahudi ma'basa Grika: apa undaka' bang 
tangnga' la umpatei. 

30 Tatonna issanni to sangsiuluran tu 
iannato, nasolammi lako Kaisarea, 
nasuai male lako Tarsus. 

31 Torro manamanmi sia marampa' 

tu kombongan to Sarani dio mintu' 
tana Yudea sola Galilea na Samaria sia 
dipabatta' sia ungkataku' Puang Matua; 
anna pa'tunduanNa Penaa Masallo' 
nasakerangngan-rangnganna. 


Petrus umpamaleke Eneas dio Lida 


9:32-35 
32 Tatonna male tu Petrus ullonda-londai 
tu mintu' tondok iato, lendu' dukami lako 
mintu' to masallo' torro dio Lida. 
33 Indeto dio nakabu'tui misa” tu tau 
disanga Eneas melenten-lenten bang 
diong inan mamma'na karuamo taunna, 
belanna kupi”. 
34 Nakuami Petrus ungkuanni: E 
Eneas, Napamalekeko Yesu Kristus. 
Malimbangunmoko, muampa' kalenai tu 
ampa' mu. Ta'pa malimbangunmi. 

35 Natiroi mintu' to dio Lida na Saron, 
anna tibalik penaanna lako Puang. 


Petrus umpatuo Dorkas dio Yope 


9:36-43 
36 Den misa' baine unturu' Puang dio 
Yope disanga Tabita, ke dipallemba'i, 
battuananna: Dorkas: iato baine iato 
lendu' budanna gau' melo napogau' sia 
pa'kamase napa'bengan. 
37 Tonna attu iato masakimi namate. 
Iatonna mangka didio', naangka'mi tau 
langngan bilik tiangka' langnganna. 
38 Belanna sikandappi' Lida tu Yope 
napekarebami to unturu' Puang kumua 
dio tu Petrus, nasuami tu tau da'dua 
lao lako mengkamoya-moya nakua: Da 
mimarempa lao umpellambi'ikan. 
39 Ke'de'mi tu Petrus namale sola. 
Iatonna rampo nasolammi tau tama bilik 
tiangka' langnganna. Mintu'na baine balu 
sae ke'de' umpentirondongi, natumangi' 
sia napa'pekitanan tu mai bayu sia dodo 
nagaragai Dorkas tonna sisolapa. 
40 Apa na sua nasang Petrus sun tu 
tau, namalinguntu' massambayang, 

namessaile lako to' to mate, nakua: E 
Tabita, malimbangunko! 
Nabidarammi tu matanna, sia 
jatonna tiroi tu Petrus, unno'ko'mi. 
41 Nasoronganni Petrus tu limanna, 
napake'de'i, natambai tu mai to masallo' 
sia iatu mai baine balu, napakitanni lako 
tinde tau kumua tuomo. 
42 Tiseno-senomi lako mintu' pa'tondokan 
dio Yope tu iannato, nabuda tau 
umpatongan Puang. 
43Torromi tu Petrus ba'tu pirang-pirang 
allo dio Yope dio misa' tau disanga 
Simon, to mantasi balulang. 


Diona Kornelius dio Kaisarea 


10:1-48 

10 1 Den tau misa” dio Kaisarea 

disanga Kornelius, pangulunna 
kaponan surodadu, tu disangai kaponan 
Italia. 
2Jato tau iato umpengkaolai sia 
ungkasiri' Puang Matua sola mintu’ 
to lan banuanna, umpa'bengan buda 
pa'kamase lako tau, sia tontong 
massambayang langngan Puang Matua. 

3 Umbai agi-agi te'te” tallu makaroen 
napemanassami nakita bayo-bayo tu 
malaeka'Na Puang Matua misa' sae 
umpelambi'i sia ma'kada lako nakua: E 
Kornelius! 

4Lendu'mi mataku'na mentiro lako 
malaeka' sia nakua: Apara mitungkanan, 
Puang? Nakuami lako: Mintu'na 
passambayangmu sia pa'kamasemu 
rampomo langngan Puang Matua sia 
Napengkilalai. 

5 Dadi totemo suai tau lako Yope sia 
popetambai tu to disanga Simon, tu 
diganti Petrus. 

6 Torro dio banuanna to mantasi balulang 
disanga Simon: sikandappi' randan tasik 
tu banuanna. 

7Tatonna pa'demo tu malaeka' 
nasipa'kadan, natambaimi da'dua 

tu kaunanna, namisa' surodadu 
umpengkaolai Puang Matua, lan mai tu 
to biasa umparakai: 

8 haulelean nasangi lako tu mintu'nato, 
anna suai lako Yope. 

9 Masiang dio maito tonna diopa 

lu lalan sia urreke'mo tondok iato 
kendekmi tu Petrus langngan bubungan 

massambayang, agi-agi te'te' sangpulo 
dua tangnga allo. 

10 Tangdia'mi sia la morai kumande: apa 
marassanmo naposara' tau tu kande, 
senga'mi tu pentirona. 

11 Nakitami tu langi’ tibungka”, 
namengkalao dao mai tu apa misa, 
susito sampin kalua', diulangi a'pa' tu 
tetukna natirorro' sae rokko padang. 

12 Mintu' olo'-olo' a'pa' lette'na den Ian 
sia iatu mai mendonglo' dao lu padang, 
sia manuk-manuk dao lu langi’. 

13 Saemi gamara ma'kada lako nakua: E, 
Petrus, ke'de'ko, mutunui, mukandei! 

14 Apa nakua Petrus: Da” maro' ia to 
Puang, belanna tae' bangpa kukandei tu 
pemalinna dikande sia megi'giranna. 

15 Sae pole'omi tu gamara ma'penduan 
lako kalena kumua: Iatu tang 
Napa'pemalinna Puang Matua da 
mupa'pemalii. 

16 Pentallun sidanu' susito, nata'pa 
tiangka' sule langngan langi' tu sampin 
iato. 

17 Pussak bangsia penaanna tu Petrus 
untangnga'i battuananna tu natirona, 
pakalan diomi to' ba'ba ke'de' tu 

to nasua Kornelius, umpekutanan 
banuanna Simon, 

18 anna kambaro sia mekutana kumua 
ba'tu torro dioi tu Simon, diganti Petrus. 
19 Marassan bangsia Petrus untangnga'i 
tu natirona, Nakuami Penaa ungkuanni: 
Tiromi, den tau tallu undaka'ko. 

20 Ke'de'moko mumengkalao, mumale 
sola tu tau, da' mubata, belanna Aku 
ussuai tu tau. 

21Mengkalaomi tu Petrus 
umpessitammui tu tau, sia nakua: 
Akumote tu midaka'. Apara tu 
mitungkanan sae? 

22 Nakuami tinde tau: Na tu Kornelius, 
pangulunna kaponan surodadu, iamo 
misa” to malambu' sia ungkataku' 
Puang Matua sia napokada melo 
mintu' to Yahudi, Napatudumo Puang 
Matua naparampo malaeka' madatu 
untambaikomi lako banuanna Ia 
umperangii tu kadammi. 

23 Natambaimi tinde tau tama natoratui. 
latonna masiangto ke'de'mi namale 
sola tinde tau, sia ba'tu pira-pira tu 

to nasangsiuluran dio mai Yope undi 
unturu'. 

24 Tatonna masiang pole'to, rampomi 
lako Kaisarea. Napeagi bangmi Kornelius 
tonna mangkamo urrampunni tu 
sangdadianna sia sangmane karra'na. 

25 Jatonna tamamo tu Petrus, saemi 
Kornelius untammui sia malinguntu' 
diong to' lentekna umpennoloi. 

26 Apa natoe Petrus diong mai, nakua: 
Ke'de'komi, aku te tolino dukana'. 

27 Malemi tama sipa'kada-kada, 
nakarampoi inang budamo tau sirampun. 
28 Nakuami Petrus ungkuanni tu tau: 
Miissan kumua tae' nama'din misa' to 
Yahudi sikadamak ba'tu sirau-rau bangsa 
senga’; apa Napatudumo' Puang Matua 
kumua da naden tau misa’ kupa'pemalii 
ba'tu kukagi'gi'. 

29Tamoto anna tae” kupomatana'i 

sae, tongku ditambai. Dadi totemo la 
mekutanana': ma'apari mitambaina'. 

30 Nakuami Kornelius: Dikua patang 
bongi', susimo allo to, te'te' tallu 
makaroen, angku massambayang 

lan banuangku: pakalan denmi tau 
misa' ke'de' dio tingayoku ma'pakean 
pandillak-dillak, 

31 hakua: E, Kornelius, ditarimamo tu 
passambayangmu, sia Napengkilalai 
Puang Matua tu pa'kamaseammu. 

32 Dadi suai tau lako Yope sia popetambai 
tu to disanga Simon, tu diganti Petrus: 
torro dio banuanna to mantasi balulang, 
sikandappi' randan tasik. 

33 Tamoto kusua tu tau untambaikomi: 
kurre sumanga'na misaemo. Iamoto 
angki dio nasang ren indete totemo dio 
oloNa Puang Matua la umperangii tu 
mintu' apa Napepasanan Puang lako 
kalemi. 

34 Ma'kadami tu Petrus nakua: Tonganna 
tongan manassamo lako kaleku, kumua 
tae” Namentiro lindo lako tau tu Puang 
Matua, 

35 sangadinna lan mai mintu'na bangsa 
minda-minda tu ungkataku' sia 
umpogau' kamaloloan, iamo Naporai. 

36 Tamoto tu kada Naparampo lako to 
Israel tonna umpa'peissanan Kareba- 
kaparannuan, kumua den kasikaeloan 
tete dio Yesu Kristus: Iamo Puangna 
angge maritik. 

37 Miisanmo tu apa dadi lan lili'na Yudea, 
tempon dio mai Galilea, tu undinna na 
latu pa'dioran napa'peissanan Yohanes, 

38 tu diona Yesu to Nazaret, umba 
nakua Puang Matua mangka untokkolI 
Penaa Masallo' sia kamatotoran. Tu 
male lumiling umpogau' kameloan, sia 
umpamatana mintu' to nasakkolo' deata 
bulituk: tu belanna Narondong Puang 
Matua. 

39 Na kami ungkatottongi tu mintu' 

apa Napogav, la dio tana Yahudi la dio 
Yerusalem: Iamotu napatei tau naa'ta' 
lako kayu. 

40 Tamotu Napamalimbangun Puang 
Matua tonna allo ma'pentallun, 

sia umpa'pekitanan Kalena situru' 
pangeloranNa Puang Matua, 

41 tae' kumua lako mintu’ to Yahudi, 
sangadinna lako to ungkatottongi 

tu inang Napilei dolomo Puang 

Matua, iamotu kaminna mangkanna 
ussisolanNi kumande sia mangiru' tonNa 
malimbangunmo dio mai to' to mate; 

42 Napa'peannanni lako kaleki Ia 
umpa'peissananni lako to Israel, 

sia ungkatottongi kumua Iamo 
Napamanassa Puang Matua dadi to 
mangra'ta'na mintu' to tuo sia to mate. 
43 Tatu diona Ia nakatottongi mintu’ nabi, 
kumua minda-minda umpatonganNi 

unnappa' kadipa'deian kasalan tete dio 
sanganNa. 

44 Marassanmo napokada Petrus tu kada 
iato, Nasonglo' tu Penaa Masallo' lako 
mintu' to urrangii tu kada iato. 

45 Mintu'na tu to ma'patongan, tu unturu' 
aluk sunna”, tu saena sola Petrus, lendu’ 
mangngana, belanna dipasonglo' duka 
sia dipa'kamasean tu Penaa Masallo' lako 
to kapere’. 

46 Belanna narangi tinde tau ma'kada- 
kada umpobasa ma'rupa-rupa basa 

sia umpakala'bi Puang Matua. Ma'kada 
pole'omi Petrus nakua: 

47 Ma'dinraka misa’ tau la umpadapai tu 
uai, ke didio'i tu to untarimamo Penaa 
Masallo' susite kami? 

48 Napesuammi undio'i tu tau tama 
sanganNa Yesu Kristus. Anna palakui 
tinde tau tu Petrus torro dio ba'tu 
pirang-pirang allo. 


Kadanna Petrus dio Yerusalem 
diona kaundioranna to kapere' 
11:1-18 


1 1 1 Narangimi tu mai rasulu’ sia 
to sangsiuluran dio tana Yudea 

kumua umperangii dukamo kadanNa 
Puang Matua tu to kapere’. 

2 Iatonna sae langngan Yerusalem tu 
Petrus, sita'genmi to unturu' aluk sunna’, 
3sia nakua: Mangkamoko tama 
banuanna to tang disunna' sia 
kumandemoko sola. 

4Apa naparanduk Petrus urrundunan 
mana'pai tu iannato, sia nakua: 

> Marassanna” massambayang dio Yope, 
senga'mi tu pentiroku, angku kita misa” 
apa mengkalao susito sampin kalua' 
diulangi a'pa' tu tetukna dirorro' dao mai 
langi, narampo urreke'na'. 

6 Jatongku pemarangai angku 
pemanassai, kukitami tu mintu' olo'-olo' 
a'pa' lentekna dao kapadanganna sia 
olo'-olo' lampung sia mendonglo'na sia 
manuk-manuk dao lu langi’. 

7 Kurangimi tu gamara umpa'kadaina' 
nakua: E Petrus, ke'de'ko, mutunui, 
mukandei! 

8 Apa kukua: Da” maro’ ia to Puang, 
belanna iatu pemalinna dikande sia 
megi'giranna tae” bangpa natama 
sadangku. 

9 Apa mebali tu ma'penduanna gamara 
dao mai langi, nakua: latu tang 

Napa'pemalinna Puang Matua, da 
mupa'pemalii. 

10 Pentallun sidanu' susito, namane 
tiangka' nasang langngan langi' sule. 

11 Pakalan denmi tau tallu ke'de' dio 
tingo banua kinii torro, disua dio mai 
Kaisarea sae umpellambi'ina'. 

12 Nasuamo' Penaa, tang bata-bata 
male sola tinde tau, sia iate siulu'ta 
annan undi unturu'na', angki tama dio 
banuanna tau iato. 

13 Nauleleanmi lako kaleki tumba 
kanatiroanna tu malaeka' ke'de' lan 
banuanna, tu umpa'kadai kumua: suai 
tau lako Yope untambai Simon diganti 
Petrus: 

14ja la umpokadangko tu kada Ia 
mupomakarimman sola to mukurinni. 
15 Tatongku randukmo ma'ulelean, 
songlo'mi tu Penaa Masallo' lako kalena 
tinde tau susi kita tonna mulanna. 

16 Tilanta'mi lan penaangku tu kadanNa 
Puang tu Napokada kumua: 

Tonganna umpa'dioran uai tu Yohanes, 
apa kamu te la didio'komi Penaa Masallo'. 
17 Tamoto, iake Napa'kamaseanni Puang 
Matua lako tu tau tu pa'kamase susi 
Nakamaseangki', tonta patongan Yesu 

Kristus, mindana' aku te, angku Ia 
ma'din unnampangi Puang Matua? 
18]atonna rangii susito, rapa'mi 
penaanna tinde tau' naumpakala bi' 
Puang Matua nakua: Iake susito, 
Napa'kamasean duka Puang Matua lako 
to kapere' tu lalan katobaran lu lako 
katuoan. 


Bunga'na kombongan dio Antiokhia 


11:19-26 


19 Mintu'na tu to sisarak-sarak belanna 
pa'pakario-rio bu'tu, diona Stefanus, 
ma'lako-lakoan bang sae lako Fenisia sia 
Siprus sia Antiokhia, apa tae' napalelei 
tu kadanNa Puang Matua lako misa' duka 
tau sangadinna lako to Yahudi. 

20 Apa iatinde tau den to Siprus 

sia to Kirene, na iatonna sae 

lako Antiokhia sipa'uleleanmi to 

Grika, umpa'peissananni tu Kareba- 
kaparannuan diona tu Puang Yesu. 

21 Narondongmi Puang tu tau iato, anna 
buda bilanganna tu to ma'patongan, 
mengkatoba' lako Puang, 

22 Napekarebami kombongan dio 
Yerusalem tu diona to, anna suai tu 
Barnabas lako Antiokhia. 

23 Tatonna rampomo, natiroi tu 
pa'kamaseanNa Puang Matua, 
parannumi, anna pakilalai tu tau mintu’, 
kumua anna tontong maruru' lako Puang 
susitu diongnamo penaanna. 

24 Belanna iatu Barnabas misa” to 
masokan sia Naponnoi Penaa Masallo' 
sia kapatonganan. Buda tonganmi tu tau 
mengkara'pa lako Puang. 

25 Sunmi tu Barnabas namale lako Tarsus 
la undaka' Saulus. 

26 Jatonna kabu'tuimi, nasolammi 

lako Antiokhia. Tenmoto ganna' bang 
sangtaun sola duai torro to sae sisola 
kombongan, sia lendu' budanna tau 
naada'i. Diomo Antiokhia bunga'- 
bunga'na tu to menturu' nasangai tau to 
Kristen. 


Pa'nubua'na nabi Agabus 


11:27-30 


2/ Tatonna attu iato saemi ba'tu pira-pira 
nabi dao mai Yerusalem rokko Antiokhia. 

28 Bendanmi misa' tu disanganna 
Agabus, anna pa'peissananni belanna 
pa'patudu-tudunNa Penaa, kumua la sae 
karorian pannang lan mintu' lili'na lino. 
Dadimi tu iannato tonna linona Klaudius. 
29 Nasituru'imi tu to menturu' pada 
umpopatu patunna anna umpakatu 
pa'tulungna lako to menturu' dio tana 
Yudea. 

30Ten duka napogau' to, lako tu mai 
pekaamberan, napakatuanni, lako 
Barnabas sola Saulus. 


Kadipakario-rioanna kombongan dio 
Yerusalem. Kamateanna Yakobus 


12:1-18 

1 2 1 Agi-agi attu iamoto anna mesua 

datu Herodes umpata'pai lima 
ba'tu pira-pira to lan kombongan la 
morai umpakario-rioi. 
2 Napateimi tu Yakobus, siulu'na 
Yohanes, napakandei la'bo'. 
3Tatonna tiroi kumua napomarannu 
to Yahudi to iannato, natingkanomi tu 
Petrus, siappa' allo kapua dinii ungkande 
roti tang diragii. 

4Tatonna tingkanni, napatamami 
pa'tarungkuan sia nasorong lako 
sangpulo annan surodadu ungkampai 
sisonda sia'pa'-a'pa', nasanga la 
napopennolo lako to buda ke lendu'i 
pa'gauran Pasa. 
> Jamoto anna dikurung tu Petrus lan 
pa'tarungkuan, apa napengkamoya- 
moyan tongan kombongan napassam- 
bayangan. 
6 Jatonna la umpennoloi Herodes, ia 
bangsimo to bongi iato, marassanmo tu 
Petrus mamma’, napetangnga da'dua 
surodadu, dirante bassi da'dua sia den 
ba'tu pira-pira to ma'ronda'na dio to' 
ba'ba ungkampai tu pa'tarungkuan, 
7 pakalan nabendanmo misa' malaeka'Na 
Puang inde to dio, sia den arrang 
parrang lan bilik iato: nasa'pa-sa'pami 
tu la'pekna Petrus sia natundan nakua: 
Millikko madomi'"! 

Tobangmi tu rantena lan mai 

limanna. 
8 Nakuami tinde malaeka' ungkuanni: 
Ma'tambeke'ko mupatamai tu lapik 
lentekmu. Napogau'mi susito, Nakuami 
ungkuanni: Pelluangi tu sambu'mu, 
muundi urrundu'na'! 

9Sunmi naundi urrundu'i, apa tae" 
naissan tu napogau'na tinde malaeka' 
kumua tonganna, sangadinna nasanga 
bangri bayo-bayo nakita. 

10 ]atonna lendu'imi tu ronda” bunga'na 
sia ma'penduanna, rampomi sola duai, 
lako to' ba'ba bassi lu tama tondok: 
tibungka' kalenami tu ba'ba iato anna 
sun sia unnolai misa' batatta, pakalan 
nata'pa pa'demo natiro tu malaeka' 

11 Tgtonna mengkilalamo tu Petrus, 
nakuami: Totemo manassamo kuissan 
kumua Puang ussua malaeka'Na 
urrampananna' dio mai limanna Herodes 
sia dio mai mintu' lalan penaanna to 
Yahudi. 

12 Tatonna mangka untangnga'i tu 
ijannato, malemi lako banuanna Maria, 
indo'na Yohanes, tu diganti Markus: inde 
to dio den tau buda sirampun marassan 
massambayang. 

13 Tgtonna tumbekki tu ba'ba salian, 
saemi misa' baine ruranan disanga Rode 
la umperangii. 

14 Tatonna tandaimi tu gamaranna 
Petrus, tae'mi nadadi umbungka'i 

tu ba'ba belanna kaparannuanna, 
sangadinna male tama ma'dondo lao 

umpapeissananni, kumua Petrus dio to’ 
ba'ba. 

15Nakuami tu tau ungkuanni: Umbai 
bomboangko! Apa napatonganna 
tongan tinde baine ungkatottongi, 
kumua tonganna te. Nakuami tu tau: 
Malaeka'na ria tu. 

16 Apa tae' bang natorroi tu Petrus 
ma'tumbek-tumbek, iatonna bungka'i 
tinde tau tu ba'ba, nakitami sia lendu' 
tirambanna. 

17 Napopangimbami tu limanna, ussuai 
ma'loko-loko, anna uleleananni lako tau 
iato mai umba Nakua Puang ussolanni 
sun lan mai pa'tarungkuan, sia nakua: 
Pa'peissananni te iannate lako Yakobus 
sia lako sangsiuluranta. Sunmi namale 
lako tondok senga’. 

18 ]atonna masiang dio mai, tangia 
mannamo ia inang sidi' tu kamarekoanna 
surodadu, kumua ma'patumbai tu 
Petrus. 


Lampakna Herodes 


12:19-25 


19 latonna daka'mi Herodes tu Petrus 
natae’ nakabu'tui, naparessami tu 

mai surodadu ma'ronda', napesuanni 
umpatei. Nake'de' dio mai tana Yudea 
lako Kaisarea natorro dio. 

20[a moraimi Herodes urrarii tu to Tirus 
na to Sidon, apa sama turu' tinde tau 
nasae umpennoloi. 

latonna randukmo siporai Blastus, 
pa'bisaranna datu, umpalakumi 
kasitaman, belanna iatu tondokna diori 
mai tondokna datu nanii urrannuan 
kande. 

21 Den pissan allo inang dipamanassamo, 
naumpake pakean kadatuanna tu 
Herodes, naunno'ko' dao isungan 
kapayunganna sia ma'kada lako tau. 

22 Ra'banmi tu to buda ma'kada lako 
nakua: Deata ia te ma'kada, tangia 
tolino. 

23 Ta'pa napa'tongmi malaeka'Na Puang 
tu Herodes, belanna tang umbilang 
Puang Matua, Nakandemi ulli' namate. 
24 Sarorak-roraknami tu kadanNa Puang 
Matua. 

25 Sulemi tu Barnabas sola Saulus dio 
mai Yerusalem tonna mangka umpogau'i 
tu pentoean pa'tulung, sia nasolan tu 
Yohanes diganti Markus. 

Bunga'na kalingkan umpa'peissanan 
Kareba-kaparannuan. Saulus 
sola Barnabas dio Siprus 


13:1-12 

1 Denmi ba'tu pira-pira nabi 
13 sia guru lan kombongan dio 
Antiokhia, iamotu mai sia Barnabas 
sia Simeon diganti Niger, sia Lukius to 
Kirene sia Menahem, siulu' bali susunna 
Herodes, datu sangtepona tondok, na 
Saulus. 
2 Matangngamo tinde tau umpogau' 
kamenomban langngan Puang sia 
mapuasa, Nakuami Penaa Masallo': 
PamarimbanganNa' tu Barnabas sola 
Saulus, anna pogau'i tu pentoean 
Kupapatuanni. 
3Ma'puasami tinde tau sia 
massambayang, anna remme'i 
limanna, anna eloranni male. 
4Jatonna suami Penaa Masallo' malemi 
sola duai rokko Seleukia, na inde to dio 
mai namale massombaran lako Siprus. 
“Jatonna sae lako Salamis 
umpa'peissanammi kadanNa Puang 
Matua lan lu banua pa'kombonganna to 


PENGGAURANNA RASULU' 13.6-1174 


Yahudi: iatu Yohanes sisola duka tinde 
tau butung to ma'parakana. 

6 Tonna salongi nasangmi tinde tau 

tu lebukan iato sae lako Pafos, 
ungkabu'tuimi misa' to balik mata, 
iamo misa' nabi tang tongan, to Yahudi, 
disanga Baryesu, 

7 sikaloli' Sergius Paulus, to maraanna 
tondok iato, to manarang. Iamoto tu 
untambai Barnabas sola Saulus, la 
umperangii tu kadanNa Puang Matua. 

8 Apa ia tinde Elimas, tu to balik mata, 
belanna susimoto tu sanganna ke 
dipallemba'i, napangeai tinde tau la 
morai umpopemboko'i tu to maraa dio 
mai kapatonganan. 

9 Apa iatu Saulus, tu disanga duka 
Paulus, Naponnoi Penaa Masallo' 
ullessekki mata, 

10 sia nakua: E iko te to ponno 
tangnga' kadake sia kabulitukan, 
anak deata bulituk, ualinna mintu' 
kamaloloan! tae'raka mula morai 
untorroi umpakelokki tu lalan maloloNa 
Puang? 

11 Tiromi, totemo bangsiamote anna 
lambi'ko limanNa Puang, ammu buta, 
tae' mula untiro allo ba'tu sangapa-apa. 


PENGGAURANNA RASULU’ 13.12 -157/5 


Ta'pa narampoimi kamaraunan sia 
kamalillinan, naurunganni kakaririk-ririk 
bang undaka' to la urrenden limanna. 
12 Tatonna kitami to maraa tu apa 
dadi, ma'patonganmi, sia lendu' 
napomangngana tu pangadaran diona 
Puang. 


Paulus umpa'peissanan 
Kareba-kaparannuan dio 
Antiokhia dio tana Pisidia 


13:13-52 


13 Malemi tu Paulus sola tu to 
nasikaloliran massombaran dio mai 
Pafos nasae lako Perga dio tana Pamfilia. 
Messarakmi tu Yohanes dio mai tinde 
tau, nasule lako Yerusalem. 

14 Apa ia tinde tau male tarru’ dio mai 
Perga narampo lako Antiokhia dio tana 
Pisidia; tamami banua pa'kombongan 
tonna allo katorroan, anna unno'ko'. 

15 Tatonna mangkamo umbasanni 

tu sura’ Sukaran aluk sia sura'na 
nabi, mesuami tu mai pangulu banua 
pa'kombongan lako tinde tau sola duai 
umpokadai kumua: kamu te siulu'ki, 

iake denni tu kada la mipa'pakilalan lako 
te to buda, pokadami. 

16 Ke'de'mi tu Paulus umpopangimba 
limanna sia ma'kada nakua: E, to Israel 
sia kamu tu ungkataku'na Puang Matua! 
perangiimi! 

17 Puang Matua, Puangna te to Israel, 
mangka untonno'i tu nene" to dolota, sia 
umpakalangka'i tu to ma'rapu iato tonna 
mempue dio Mesir, anNa tassu'i dio mai 
Nadoloan kuasa kalle-kalleanNa. 

18 Agi-agi patangpulo taunna Nanii 
umpama'tananni penaa tu pasiruanna tu 
tau dio padang pangallaran. 

19 Tatonna mangkamo ummangsanni 

tu tau pitu bangsana dio tana Kanaan, 
nataa-taanni tu padangna napomana'i 
tinde tau, 

20 agi-agi a'pa'ratu' Ilimangpulo taunna. 
Undinnato napadenmi ba'tu pira-pira tu 
to parengnge' sae lako tonna linona nabi 
Samuel. 

21 Undinnato umpalakumi datu, anna 
benni Puang Matua tu Saul anakna 
Kish, iamo misa” to ma'suku dio mai 
Benyamin, patangpulo taunna. 

22 Tatonna sayumi Puang Matua, 
Napabendanan pole'mi tu Daud Ia 

napodatu, Napamanassami diona Daud, 
sia Nakua: Kukabu'tuimo tu Daud, 
anakna Isai, iamoto naala penaangKu, 
iamo la umpogau' mintu' pa'poraiangKu. 
23 Tamotu tarukna Daud, Nanii Puang 
Matua umpabu'tuanni to Israel tu To 
pakarimmanan, susitu Naallu', Iamotu 
Yesu. 

24 Dolona na iatu kasaeanNa mangadai'i, 
inang napa'pangadarammo Yohanes tu 
kadidioran tanda pengkatobaran lako 
mintu' to Israel. 

25Jatonna mukkun tu Yohanes 
umpasirundunan pentoeanna, 
ma'kadami nakua: Mindara 
misanganna'? Tangia aku te, apa 
manassa den Misa' tu la sae undinna na 
aku, moi umbukai ulang lapik lentekNa 
tang sipatu dukana' umbukai. 

26 Kamu tu siulu'ki, tarukna Abraham 
sia mintu'mi tu ungkataku'Na Puang 
Matua, diparampomo lako kaleta tu 
kareba-kamakarimmanan iate. 

27 Belanna iatu to dio Yerusalem sola tu 
mai pangulunna, tae' natandai tu Yesu, 
sia naukung na susito nasundunnimo 
tu kadanna nabi tu dibasanni ke allo 
katorroanomi. 

28 Sia moi tae” nakabu'tui tu sipato'na la 
dinii umpatei, apa napalaku lako Pilatus 
kumua anNa dipatei. 

29 Tatonna mangkamo ussundunni 

tu mintu'na apa disura' diona Yesu, 
napopengkalaomi dao mai kayu pea'ta', 
napeliangl. 

30 Apa Napamalimbangun Puang Matua 
dio mai to' to mate. 

31 Umpa'pekitanammi Kalena ba'tu 
pira-pira allona lako to lu dio mai Galilea 
nasolan male langngan Yerusalem na 
(totemo) iamotu tau iato ungkatottongi 
lako te to buda. 

32 Na kami te umpa'peissananni lako 
kalemi tu Kareba-kaparannuan, iamotu 
pangallu' dialluran nene' to dolota, 

33 kumua Nasundunnimo Puang 

Matua lako tarukta diona 
kaumpamalimbangunanna Yesu, 

ten dukamoto tu disura' lan sura' 
Pa'pudian ma'penduanna nakua: Ikomo 
tu Anakku, allo ia bangsiamote angKu 
dadiangKo. 

34 Na jatu kaNapamalimbangunanna 
Puang Matua dio mai to' to mate, kumua 
da Naburuk sule, iamoto anNa ma'kada 
kumua: La Kupa'kamasean lako kalemi 

tu kamauparanna Daud, tu maindan sia 
matappa'. 
35 Ta dukamo patunna to anNa ma'kada 
lan Pa'pudian senga' kumua: Tae' 
Mieloranni tu To maseroMi la buruk. 
36 Belanna iatonna mangkamo Daud 
umpogau' pa'poraianNa Puang Matua 
tonna linona, matemi anna dipeliang dio 
sa'dena nene' to dolona, naburuk. 
37 Apa iatu To Napamalimbangun Puang 
Matua, tae' Naburuk. 
38 JTamoto la miisan e kamu siulu'ki, 
kumua Tau iamora te tu napotete 
anna dipa'peissanan lako kalemi tu 
kadipa'deian kasalan, 
39 Sia Ia duka napotete, anna minda- 
minda tu ma'patongan dipamasero 
dio mai mintu'na, tu tang nabelammi 
napamasero sukaran alukna Musa. 
40 Tamoto dadi pengkilalai tonganni, da 
anna rampoikomi susi tu disura'na lan 
sura'na nabi, tu nakua: 
41 Tiromi, e kamu to pasa'san, 
mangngakomi sia sabu'komi: 
belanna iatonna linomi umpogau'Na' 
misa' penggauran, 
tu penggauran tae' mipatongan lenni 
moi anna pokadangkomi tau. 

42 Tatonna sunmo napengkali-kali 
tonganmi tau napalaku kumua anna 
dipokadan tu kada iato ke allo katorroan 
la sae. 
43Jatonna sisarak-sarakmo tu to 
sirampun, budami to Yahudi sia to 
Yahudi dipasada' tu umpengkaolainNa 
Puang Matua, undi urrundu' Paulus sola 
Barnabas, tu to ungkuanni sia unnada'i 
kumua namanda' lan pa'kamaseanNa 
Puang Matua. 
44 Tonna lambi' tu allo katorroan 
iato, kari” la mintu' to lan tondok iato 
sirampun umperangii kadanNa Puang 
Matua. 
45 Apa iatonna tiroi to Yahudi tu to buda, 
lendu'mi mabiri'na, sia umbali kadanna 
Paulus sia napokada kadake. 
46 Apa batta' tu Paulus sola Barnabas 
ma'kada nakua: Sipatu kamu la dolo 
dipokadan tu kadanNa Puang Matua, 
apa belanna mitumpu sia misanga tang 
sipatu katuoan sae lakona tu kalemi, 
angki lu lako kami to kapere’. 
47 Apa Napepasanan Puang lako kaleki, 
Nakua: 

Kupopendadimokomi arrang lako mintu' 

to kapere”, 

ammi pasae kamakarimmanan sae lako 
randanna langi’. 

48 Tatu mai to kapere’ urrangii tu iannato, 
parannu sia umpakala'bi' kadanNa 
Puang Matua sia padami tau dilampak 
la ungkabu'tui katuoan sae lakona, ia 
dukamo ma'patongan. 
49 Dipakaleleammi tu kadanNa Puang 
Matua lan mintu' parenta iato. 
50 Apa napakulu-kulu to Yahudi tu mai 
mintu' baine mala'bi' umpengkaolai 
Puang Matua sia iatu mai to kapua lan 
tondok iato, napakitai kadipakario-rioan 
tu Paulus sola Barnabas, naali'i lan mai 
parentana. 
51 Napentambakammi tinde rasulu' tu 
barra'-barra' le'ke dio pala' lentekna, 
tanda sa'bi salana tu tau, anna male lako 
Ikonium. 
52 Naponnoimi kaparannuan sia Penaa 
Masallo' tinde to menturu' 


Pengkaranganna Paulus sola 
Barnabas dio Ikonium sia dio Listra 
14:1-18 


1 4 1 Ten dukato dio Ikonium lao tinde 
rasulu' sola duai tama banua 

pa'kombonganna to Yahudi sia ma'kada 
susito, naurunganni buda tongan to 
Yahudi sia to Grika ma'patongan. 

2 Apa iatu mai to Yahudi tang 
ma'patongan napakulu-kulu sia 
nasarrang tu to kapere' unneai tu to 
sang-siuluran. 

3Jamoto anna torro ba'tu sangapa-apa 
inde to dio, tu mai rasulu’ sia batta’ 
ma'kada belanna sande' lako Puang 
untonganan kada pa'kamaseanNa, sia 
umpaden tanda kalle-kallean sia tanda 
mangnga tu napaombo' limanna tinde 
tau. 

4Tipa'duami tu mintu' tau lan tondok 
iato, sangtaanna menturu' lako to 
Yahudi, na iatu pira menturu' lako tu mai 
rasulu’. 

>Iatonna maramba to kapere’ na to 
Yahudi sola pangulunna la umpakario-rioi 
sia untumbui batu, 

6 anna issanni tinde tau sola duai, 
mallaimi lako Listra sia lako Derbe dio 
tana Likaonia sia dio lu lili'na tiku lao. 

7 Indemoto dio nanii umpa'peissananni 
tu Kareba-kaparannuan. 

8 Denmi dio Listra misa’ tau unno'ko' 
bang: langga' tu lette'na, to kupi' 

natuang lan mai tambukna indo'na, tae 
bangpa nalumingka len. 

9 Naperangii bangmi tinde tau tu Paulus 
ma'kada, napemarangai Paulus sia natiro 
kumua den kapatonganan dio, tu ma'din 
la dinii umpamalekei, 

10 hnakuami tu Paulus umpemandui 
gamaranna: Ke'de'ko, mumalolo bendan. 
Mekkondongmi nata'pa male lumingka. 
11 Tgtonna tiroi to buda tu penggauranna 
Paulus, napemanduimi tu gamaranna 
ma'kada ma'basa Likaonia, nakua: 
Songlo'mo lako kaleta tu mai deata 
mentolino. 

12 Nagantimi Zeus tu Barnabas, apa iatu 
Paulus naganti Hermes, belanna iamotu 
ma kada-kada. 

13 Saemi tu to minaanna Zeus, tu 
untingoi tondok iato tu banua deatanna, 
umbaai lako to' babangan tondok tu mai 
tedong sapi sia bunga-bunga diampinni', 
la memala' sola to buda. 

14 Apa iatonna rangii tinde rasulu' sola 
duai tu iannato, iamotu Barnabas sola 
Paulus, usse'bu-se'bumi sambu'na sia 
male ma'dondo-dondo tama to' to buda 
sia metamba-tamba. 


PENGGAURANNA RASULU’ 14.15-184 


15Nakua: E tau, ma'apari ammi 
pogau'ri te iannate? Kami te 

tolino duka bangsiakan susi kamu, 
sia umpa'peissanangkan Kareba- 
kaparannuan lako kalemi, kumua ammi 
memboko' dio mai apa tae’ bua'na ammi 
lu lako Puang Matua matontongan, tu 
umpadadi langi' sia lino sia tasik na 
mintu' issinna. 

16 Tamotu umpopa'elo'na mintu to 
kapere' unturu' lalan pa'poraianna lan 
lino diboko'imo, 

17 moi anNa umpa'pepayanan 

Kalena umpogau' kameloan, sia 
umpasaeangkomi uran dao mai langi' 
sia pentaunan sebona bura padang sia 
Napabossai kande sia kaparannuan tu 
penaammi. 

18 Moi na iate kada iate, masussa 
dukapa tu rasulu' unggagai tu to buda 
umpemala'i. 


Paulus sola Barnabas 
sule lako Antiokhia 
14:19-28 


19 Apa pakalan nasaemo ba'tu pira-pira 
to Yahudi dio mai Antiokhia sia dio mai 

Ikonium umpabalik penaanna to buda, 
anna tumbui batu tu Paulus, sia nariu' 
lako salian tondok nasanga matemo. 

20 Apa iatonna ke'de' tu mai to menturu' 
untalimbung tamai, malimbangunmi 
namale tama tondok, na iatonna 
masiangto, sunmi namale sola Barnabas 
lako Derbe. 

21 Tatonna pa'peissanammi tu Kareba- 
kaparannuan lako to lan tondok iato 

sia ba'tu pira-piramo tu tau napadadi 
to menturu' sulemi lako Listra sia lako 
Ikonium sia lako Antiokhia, 

22 ha umpabatta' penaanna to menturu' 
sia napakilala kumua anna manda' lan 
kapatonganan, nakua: tae' nasalai tang 
buda kamaparrisan umpatuki' tu tama 
ParentaNa Puang Matua. 

23 Tatonna mangkamo umpamanassanni 
tu mai penatuanna ke misa'oi 
kombongan, namassambayang sia 
ma'puasa, nasorongmi tu tau lako Puang 
napatongan. 

24 Tatonna upu'mo ussalongi tana Pisidia, 
saemi sola duai lako tana Pamfilia. 

25 Napa'peissanammi tu kadanNa Puang 
Matua dio Perga, namane male rokko 
Atalia, 

26 naindeto dio mai nanii massombaran 
lako Antiokhia, tu dininna ussorongi 
pirambongi' lako pa'kamaseanNa Puang 
Matua la ungkarangi tu pengkarangan 
mane mangka nasundunni. 

27 Tatonna sae lako, narampunmi tu to 
Sarani, nauleleananni tu mintu' apa 
Napogau' Puang Matua urrondongi sia 
kaNabungkaranna Puang Matua tu ba'ba 
kapatonganan lako to kapere’. 

28 Torromi masai tinde rasulu' sisola tu 
mai to menturu'. 


Kasirampunanna 
rasulu' dio Yerusalem 


15:1-22 
Gal. 1:2 


1 Saemi ba'tu pira-pira tau dio 
1 5 mai Yudea, naada'i tu mai to 
menturu', nakua: lake tae'i midisunna' 
unturu' atoranna Musa, tae' mikabu'tui 
kamakarimmanan. 
2 Bu'tumi kasisakkan sia kasisalan 
kapuana Paulus sola Barnabas anna tau 
iato, anna pamatu'tunni tau tu Paulus 
sola Barnabas anna ba'tu pira-pira 
to senga' la lao langngan Yerusalem 

umpelambi'i tu mai rasulu' sia penatua 
umpekutananni diona tu nasisalainna. 
3Jamoto anna solanni kombongan 
tinde rasulu' sola duai lako salian 
tondok, anna male ullendu'i Fenisia 
na Samaria sia naulelean tu diona to 
kapere' mengkatoba', anna umpabu'tu 
kaparannuan kapua lako mintu' to 
sangsiuluran. 

“Tatonna rampo lako Yerusalem, 
natammuimi kombongan sola rasulu' 
sia penatua, nauleleananni tu mintu' 
penggauran Napogau' Puang Matua 
urrondongi. 

> Apa ke'de ba'tu pira-pira to lu 

dio mai kasiturusan to Farisi, tu 
ma'patongannamo, sia nakua: 

Sipatu la disunna' tu mati” tau sia 
dipepasanan lako anna turu'i tu sukaran 
alukna Musa. 

6 Ma'kombongammi tu mai rasulu’ sia 
penatua la ussitimbangi tu iannato. 

7 Tatonna sisakka kapuamo, ke'de'mi 
tu Petrus anna ma'kada lako tinde tau, 
nakua: E kamu siulu'ki, miissan kumua 
masaimo' Napilei Puang Matua te kita 
sola nasang, anna rangii to kapere' 

tu kada Kareba-kaparannuan sun dio 
pudukku, anna ma'patongan. 

8 Anna Puang Matua, tu untandai 
penaanna tau, untongananni tu tau 
Napa'kamaseanni lako tu Penaa Masallo' 
susitu kaNakamaseinta: 

9 moi misa' tae' Napasisengaranni 

tu kita anna iatu tau, ke mangkami 
Napemaseroi tu penaanna tete dio 
kapatonganan. 

10 Take susito ma'apai ammi toba-toba 
Puang Matua ammi papassanni lemba 
tu mai to menturu', tu tang nabelanna 
napassan nene' to dolota ba'tu kita te. 
11 Apa takatappa'i kumua belanna 
pa'kamaseanNa Puang Yesu, anta la 
dikarimmanni, misa' lalan la taola sola 
tu mati” tau. 

12 Sipa'loko-lokoan nasangmi tu to 
ma'kombongan, anna perangii tu 
Barnabas sola Paulus unnuleleanni tu 
mintu' tanda kalle-kallean sia tanda 
mangnga Napaomboran to kapere' 
Puang Matua napogau' tinde tau sola 
duai. 

13 ]atonna upu’ sola duai ma'kada-kada, 
mebalimi Yakobus, nakua: E, kamu 
siulu'ki, perangiina'! 

14 Mangkamo naulelean Simon tumba 
mulanna anNa kilalai Puang Matua tu to 
kapere' anNa alai lan mai tu sangbangsa 
tau la umpangke' sanganNa. 

15 Tatu iannato sikitanan tu kadanna 
nabi, susitu disura'na kumua: 

16 Undinna na iato la suleNa', 

angKu bangunni sule tu lantang Daud, 
tu ro'pokmo, 

sia iatu mai sanggangna Kubangun sule 
angKu pabendanni, 

17 dikua anna daka” Puang tu to 
torropa, sia iatu mintu' to kapere' 
tu dininnamo ussa'bu' sangangKu, 

18 tenmoto tu kadanNa Puang, tu 
umpaombo'i tu iannato tempon dio 
mai. 

19 Tamoto iake timbangangku, da 
tasussai tu to kapere' mengkatoba'mo 
lako Puang Matua, 

20 Sangadinna pakatuanni sura' anna 
toyangan kalena dio mai apa naruttakki 
deata, dio mai gau' sala, dio mai olo'-olo 
masala, sia dio mai rara. 

21 Belanna iatu Musa tempon 

dio mai dolo-dolana naden tau 
umpa'pangadaranni lan ke sang 
tondokoi, belanna dibasan tau tu sukaran 

alukna lan lu banua pa'kombongan ke 
allo katorroanomi. 

22 Tonna iato nasangami tu mai rasulu’ 
sia penatua sia mintu' to lan kombongan 
kumua melo ke dipilei tu tau nadisua 
lako Antiokhia sola Paulus na Barnabas, 
napileimi tu Yudas, diganti Barsabas sola 
Silas, panglalanna tu to sangsiuluran. 


Balinna tu apa napekutanan to 
Sarani lan Antiokhia 


15:23-34 


23 Jmpakatumi sura” napakaloli'i tu tau 
iato, nakua lan tu sura': Umparampokan 
salama'ki te mai kami siulu'mi rasulu' 
sia penatua mati' kamu sangsiuluran tu 
bu'tu dio mai to kapere' iti' Antiokhia sia 
Siria na Kilikia. 

24 Belanna kirangi kumua den ba'tu pira- 
pira tu solaki male mati' umpatigega'komi 
napokadan kada umpabata penaammi, 
anna tae' kami kipepasananni lako tu 
tau, 

25 kipourungi ussituru'i umpilei ba'tu 
pira-pira tu tau angki suai mati' sola 
Barnabas na Paulus kipakaboro', 


PENGGAURANNA RASULU’ 15.26-321 


26 tu to ussorongmo penaanna belanna 
sanganNa Puangta Yesu Kristus. 

27 Tamoto angki suai tu Yudas sola 
Silas, anna pudukna kalena duka 
umpa'peissananni tu iannato lako 
kalemi. 

28 Belanna situru' pa'poraianNa Penaa 
Masallo' sia kami, to kumua tae' mila 
dipapassanni tu magasanna na iate 
sipatunna, 

29 jamotu untoyangan kalemi dio mai 
tampak pesung, sia dio mai rara sia dio 
mai olo'-olo' masala sia dio mai gau’ 
sala. lake ungkanandaikomi kalemi dio 
mai mintu'na te iannate, iamo melona 
to. Siriakomi kamarampasan. 

30 Tatonna messimanmo tinde tau 
malemi rokko Antiokhia, anna rampun 
nasangi tu to lan kombongan, nabenni 
tu sura". 

31 Tatonna basami tu sura, parannumi 
penaanna sola nasangi belanna kareba 
pa'pakatana iato. 

32 Tatu Yudas sola Silas, belanna nabi 
toda ia, napapa'yakmi sia napabatta' tu 
penaanna to sangsiuluran, buda kada 
napokadanni. 

33 Tatonna torro ba'tu sangapa-apa dio, 
natangga'mi tinde to sangsiuluran sule 
marampa' lako to ussuai. 

34 (Apa iatu Silas naporai ia torro dio). 


Ma'penduamna kalingkan 
umpa'peissanan 
Kareba-kaparannuan. Kasisakkanna 
Paulus na Barnabas 


15:35-41 


35 Torromi tu Paulus sola Barnabas dio 
Antiokhia mangada'i sia umpa'peissanan 
kadanNa Puang sia buda to senga' 
nasolan. 

36 Ba'tu pirang-pirang allo undinnato, 
nakuami Paulus lako Barnabas: Talao 
pole' untollongi tu mai to menturu' dio 
lu mintu' tu tondok mangkamo tanii, 
umpa'peissanan kadanNa Puang, ba'tu 
ma'patumbami katorroanna. 

37 Diongmi penaanna Barnabas Ia 
ussolan dukai tu Yohanes diganti Markus. 
38 Apa nasanga Paulus tae' namelo ke 
nasolanni tu to mangkamo untampei 
sola duai dio Pamfilia, tae' namale sola 
umpogau'i tu pengkarangan iato. 

39Bu'tumi kasisalan kapuana, 
naurunganni sisarak, nasolammi 
Barnabas tu Markus, namale 
massombaran lako Siprus, 

40 apa iatu Paulus, Silas ia napilei, anna 
male tonna mangka ussorongi tu to 
sangiuluran lako pa'kamaseanNa Puang. 
41 Naola lendu'mi tu tana Siria sia Kilikia, 
anna pabatta'i tu penaanna mintu' 
kombongan. 


Paulus sitammu Timotius. 
Kalingkanna dio tana 
Asia-Bitti' sae lako Troas 


16:1-10 

1 6 1 Saemi lako Derbe sia lako Listra. 

Denmi dio tu to menturu' disanga 
Timotius anakna misa' baine to Yahudi 
ma'patongan, apa iatu ambe'na to 
Yunani. 
2Tatu Timotius napokada melo to 
sangsiuluran dio Listra sia dio Ikonium. 
3]amoto tu la nasolan Paulus male: 
nasolammi nasunna'i, tu belanna iatu 
mintu' to Yahudi dio parenta iato, 
apa naissan sola nasangi kumua iatu 
ambe'na to Yunani. 

“Tatonna male sola duai unnolai lendu’ 
tu tondok iato naparampoanni mintu' to 
sangsiuluran tu nasituru'ina rasulu' sola 
penatua dio Yerusalem, kumua anna 
turu. 

> Tenmo to tu mintu’ kombongan 
dipabatta' kapatongananna, nasangalloi 
kendekoi bilanganna. 

6 Naola lendu'mi tu tana Frigia sia 
Galatia, belanna tang Natangga' Penaa 
Masallo' umpokadai tu kada dio Asia. 

7 Tatonna sae lako sipatunna Misia, 

la morairaimi tama Bitinia, apa tae' 
Naeloranni PenaanNa Yesu. 

8 Tonna lendu'i Misia, ma'palurokkomi 
Troas. 

9 ]atonna bongi denmi bayo-bayo nakita 
Paulus: nakua den to Makedonia ke'de' 
untambai nakua: Lambankomi mai 
Makedonia untunduikan. 

10 Tatona kitai tu bayo-bayo iato, tikaran- 
karamokan la male lako Makedonia, 
belanna kipamatu'tunmo lan penaangki 
kumua Puang Matua untambaikan lako 
la umpa'peissanan Kareba-kaparannuan 
lako tu tau. 

Kapassombaran lako Makedonia. 
Pengkaranganna Paulus dio Filipi 


16:11-40 


11 Tatongki ke'de' massombaran dio mai 
Troas, ma'palulakomokan Samotrake: 
namasiang to lako Neapolis, 

12 naindeto dio mai kimale lako Filipi, 
tondok la'bi' dio te parenta Makedonia, 
nanii to Roma ma'tondok. Iamote tondok 
iate kinii torro ba'tu pirang-pirang allo. 
13 Tatonna allo katorroammo sunmokan 
lan mai babangan tondok kimale 
urrundunan randan salu, kisanga inang 
la den inan dinii masambayang inde to 
dio; angki unno'ko' ma'ulelean lako tu 
baine sirampunmo. 

14 Denmi misa' baine disanga Lidia, to dio 
mai Tiatira, pa'baluk sampin lango-lango 
sia to umpengkaolai Puang Matua, 
umperangiikan, Napatibungka'mi Puang 
Matua penaanna, anna palan penaai tu 
apa napokada Paulus. 

15Tonna mangkamo didio' sola to lan 
banuanna, natamba-tambaimokan, 
nakua: Iake misanga siai kumua 

aku te to mengkaola lako Puang, 

maikomi ammi torro dio banuangku. 
Naparuku-rukumokan. 

16 Denmi pissan tongki lao lako 

to” inan nanii tau massambayang, 
sitammumokan misa' kaunan baine, 

to ma'deata pakita-kita, kesaro 

la'da' tonganmo tu puangna diona 
pakita-kitanna. 

17 Undimi urrundu’ Paulus sia kami, 
nametamba-tamba nakua: Tau 

iamote mai tu taunNa Puang Matua 
patodoranna, tu umpokadangkomi lalan 
kamakarimmanan. 

18]a bang napogau' ba'tu pirang- 
pirang allo to, apa masorro tu Paulus, 
namenggirik sia nakua ungkuanni tu 
deata: Tete dio sanganNa Yesu Kristus 
angku suako soro' dio mai kalena. Ta'pa 
soro” bangsiami dio mai kalena. 

19 latonna tiroi puangna kumua pa'demo 
tu saro narannuan, nala'kaimi tu Paulus 
sola Silas, nariu'-riu'i lako pasa’ lao 
napopennolo lako to ma'parenta, 

20 halao umpopennoloi lako petoro’ lan 
lu tondok nakua: Iate tau iate mai to 
Yahudi umpatigega' tongan tondokta: 
21 sia umpa'patuduan aluk tang sipatu 
dipoaluk ba'tu dituru' kita to Roma. 

22 Sangiammi tu tau umpakkuai: anna 
se'buse'bui petoro' tu mai sambu'na sia 
napesuan umbambai ue. 

23 Tatonna pembudamo nabamba, 
napentu'muanammi tama pa'tarungkuan 
sia napesuan lako sapiri kumua 
nakampai meloi. 

24 Tatonna mangkamo untarimai tu 
parenta susito, napatamami tinde tau 
tama pa'tarungkuan, naparengke' pissan 
lan, napaluangi sangkala tu lentekna. 
25 Apa iatonna la ma'tangngamo bongi, 
massambayangmi tu Paulus sola Silas 
sia umpopenani pa'pudian langngan 
Puang Matua, na iatu mai to ditarungku 
mukkun umperangii. 

26 Pakalan nasaemo lino' kapua, anna 
tigoyak tu lilli tembo’ pa'tarungkuan. 
Ta'pa tibungka' nasangmi tu ba'ba sia 
latu mai sangkalana tau tikalossok. 

27 Tirambanmi millik tu sapiri, natiroi tu 
mai ba'ba pa'tarungkuan tibungka'mo, 
nanonokmi tu la'bo'na la morai umpatei 
kalena, belanna nasanga lussu'mo tu to 
ditarungku. 

28 Napemanduimi metamba tu Paulus 
nakua: Da mibala'-bala' kalemi, inde 
nasang siakanni. 

29 Umpalakumi palita tu sapiri, 
nama'dondo tama sia ma'paganggang, 
anna tukku umpennoloi tu Paulus sola 
Silas. 

30 Nasolammi lako salian tinde tau, 
nama'kada nakua: E tuang, apara 

tu sipatu la kupogau' angku kabu'tui 
kamakarimmannan? 

31 Nakuami: Patonganni tu Puang Yesu, 
ammi kabu'tui kamakarimmanan, nala 
kamu nala to lan banuammi. 

32 Napokadammi tu kadanNa Puang 
Matua sola tu mintu' to lan banuanna. 
33 Tg bangsiami to bongi iato nata'pa 
ussolanni tinde tau, nabasei tu mai 
sipa'la'po-la'poanna dio kalena; ta'pa 
ma'popedio'mi sola tu mintu' solana. 

34 Nasolammi langngan banuanna, 
napasakkaranni kande, anna parannu- 
rannu sola to lan banuanna, belanna 
tidukunmo tama kapatonganan langngan 
Puang Matua. 

35 Tatonna masiangmo, nasuami petoro’ 
tu mai opasa’, nakua: Rampanammi to 
tau da'dua! 

36 Naparampomi sapiri lako Paulus 

tu kada iato, nakua: Napesuammo 

petoro’ urrampanangkomi. Iamoto sun 
marampa'mokomi mimale. 

37 Apa nakua Paulus ungkuanni: Kami 
te, moi angki to Roma, mangkamokan 
dibamba dio tingayona to buda sia 
dipentu'muanan tama pa'tarungkuan, 
natae'pa napangra'ta'na to mangra'ta' 
kara-kara; na totemo la napasoro' 
kamama' bangmokan? Tae' ia to, na ia 
kalena ria sae umpasoro'kan. 

38 Naparampoomi tinde opasa' lako 
petoro' tu kada iato. Mataku'mi tonna 
rangii kumua ia tinde tau sola duai, to 
Roma. 

39 Saemi unnaran-naranni sola duai: 
anna solanni lako salian napalakui 
kumua anna soro' lan mai tondok iato. 
40 Sunmi lan mai pa'tarungkuan, anna 
male lako banuanna Lidia. Iatonna 
sitiromo tu mai to sangsiuluran, 
napakananna'mi, namane male. 


Pengkaranganna Paulus dio 
Tesalonika sia dio Berea 
17:1-14 


1 7 1 Tatonna lendu'imi tu Amfipolis sia 
Apolonia, saemi lako Tesalonika: 

inde to dio den banua pa'kombonganna 
to Yahudi. 

2Laomi tu Paulus tama umpessitiroi tu 
mai tau susitu biasanna, napentallun allo 
katorroan sidanu' nanii umpokadai sola 
tau tu diona lama Sura' Madatu, 
3hapokadan sia napamanassan 

kumua tae' nasalai tang umperasai 
kamaparrisan tu Kristus sia malimbangun 
dio mai to' to mate, nakua: latu Yesu 
kupa'peissanan lako kalemi Iamo 
Kristus. 

4Denmi ba'tu pira-pira tu tau 
ungkatappa'i, nasikadamak Paulus sola 
Silas: susi dukato lendu' budanna to 
Yunani umpengkaolai Puang Matua sia 
buda baine la'bi'. 

> Apa iatu mai to Yahudi mabiri' 
penaanna, untambai ba'tu pira-pira tu 
mai to kadake pa'long-pa'long bang 
dio lu pasa, nasuami umpamarambai 
tu to buda, napatigega'i tu tondok, sia 
urrukka' banuanna Yason nanii undaka'i 
tu rasulu' la nabaa sun lako to buda. 

6 Apa tae” nakabu'tui tinde tau da'dua, 
iami tu Yason sola ba'tu pira-pira to 
menturu' nariu'-riu' lako to ma'parenta 
lan tondok sia metamba-tamba, nakua: 

Saemo inde mai te to silelemo lino nanii 
ma' pamaramba, 

7 anna pebanuai Yason! iate tau iate 
mintu' umbali-bali parentana datu 
kapua, nakua: den pole'opa tu datu, 
Iamotu Yesu. 

8 Napatigega'mi tu to buda sia to 
ma'parenta lan tondok tonna rangii tu 
iannato. 

9 latonna indo'i Yason sia iatu mai to 
senga', natangga'mi male. 

10 Ta'pa nasuami to sangsiuluran tu 
Paulus sola Silas male bongi lako Berea. 
Tatonna saemo lako, tarru'liumi tama 
banua pa'kombonganna to Yahudi. 

11 Tatu to inde to dio masokan ia 

na to Tesalonika, belanna iatu tau 

iato matinuru' untarimai tu kada sia 
kiallo-kiallo untuntun tu lanna Sura' 
Madatu, kumua ba'tu susi tonganni to. 
12 Tamoto anna buda tu ma'patongan, 
tendukato buda tu mai to kapua dio 
Yunani nala baine nala muane. 

13 Apa iatonna issanni to Yahudi dio 
Tesalonika kumua napa'peissanan 
dukamo Paulus tu kadanNa Puang Matua 
dio Berea, lao dukami lako ussura'i sia 
umpatigega' to buda. 

14Ta'pa nasuami to sangsiuluran tu 
Paulus male ma'palurokko to' tasik. Apa 
iatu Silas sola Timotius torro dio. 


Paulus dio Atena 


17:15-34 


15Jatu to ussolan Paulus nasolan sae 
lako Atena, na iatonna mangkamo 
umpepasananni Paulus lako tu Silas 
sola Timotius kumua namadomi' sae 
umpellambi'i, sulemi tinde tau. 

16 Tatonna peagi bangmi Paulus tinde tau 
sola duai dio Atena, mapallami penaanna 
tonna tiroi dio tondok iato ponno bang 
rapang-rapang dipodeata. 

17 Ma'uleleanmi lan banua pa'kombongan 
sola to Yahudi sia mintu' tu to 
umpengkaolai Puang Matua, sia dio duka 
lu pasa' keallo-keallo sola tu mai to na 
sitammuan. 

18 Den duka ba'tu pira-pira tu to untoe 
pangadaranna to Epikuros sia Stoa 
nasitamben kadan. Den tu kumua: 
Apara la napokada te to salle kada? 
Apa nakua tu pira'na: Takua-kua to 
umpa'peissanan deata banga” belanna 
iatu Paulus umpa'peissanan Kareba- 

kaparannuan diona Yesu sia diona tu 
kamalimbangunan. 

19 Nasolammi tu Paulus nabaai lako 
Areopagus, nakua: Ma'din siaraka la 
kiissan tu pangadaran ba'ru mipokada? 
20 Belanna apa makalaen-laen tu 
miparampo tama talingangki: iamoto 
angki la morai unnissanni apara 
battuananna tu iannato. 

21Mintu'na tu to Atena sia to banga' 
inde to dio, tae' namatean allona lako 
senga'na, sangadinna umpokadai sia 
umperangii tu apa ba'ru. 

22 Bendanmi tu Paulus lan tangnga- 
tangngana Areopagus nama'kada nakua: 
E, kamu to Atena, iatu mintu'na kutirona, 
lendu' mipa'buda-budainna tu aluk. 

23 Belanna iatongku sumalong-malong 
angku pemarangai tu mintu apa 
mipenombai, kulambi'mi misa' tu to' 
pemalaran dinii ussura'i dio, nakua: Lako 
Puang tang ditandai. Iamoto iatu apa 
tang mitandai ammi penombai, iamo la 
kupamanassa lako kalemi. 

24 Tatu Puang Matua umpadadi lino sia 
mintu’ issinna, Iamo Puangna langi’ sia 
lino, tae' Natorro lan banua penomban, 
tu panggaraga lima, 

25 sia tae' Nakamorai naparakai limanna 
tolino, butung to denpa apa Naanga' ana 
lari umpa'kamaseanni lako mintu'na tu 
katuoan, penaa sia mintu'na apa. 

26 Misa'ri Nanii umpabu'tui tu mintu'na 
bangsana tolino, la untorroi tu 

mintu' kuli'na padang, tonna mangka 
ullampakki tu mintu' attu tituka'na lino 
sia katonan pellaoanna, 

27 kumua anna daka' Puang Matua, 
sangapaoi anna kabu'tui ke nasapui, moi 
anna tae' Namambela dio mai kalena 
sola nasang. 

28 Belanna Iari urrondongki' anta tuo sia 
kedo sia den, susi tu napokada ba'tu 
pira-pira to ungkarang londemi nakua: 
Belanna kita duka bu'tu dio mai Kalena. 
29 Belanna bu'tu dioki' mai Puang Matua, 
tang sipatu la tasanga susi bulaan ba'tu 
salaka ba'tu batu digaragai dipaolai 
kamanarangan sia tangnga' tolino tu 
kapuanganNa Puang Matua. 

30Mintu'na tu attu kabagan 
Napopa'elo'na Puang Matua, apa 
totemo te mintu'na tau nala umba-umba 
nii Nasua mengkatoba'. 

31 Belanna Napamanassamo tu allo 
sangallo tu la Nanii umpaolai salunna tu 

mintu’ issinna lino situru' kamalamburan 
tete dio Misa" To mangka Napamanassa 
anNa pakatuai lako mintu' tolino, tu 
diona kaNapamalimbangunanNa dio mai 
to” to mate. 

32 Tatonna rangii tau tu diona 
kamalimbangunan dio mai to' to 

mate, natelle-tellemi tau pira: apa iatu 
pira nakua: La moraipakan urrangii 
pissan dio mai kalemi tu iannato. 

33 Tamotu iannato anna sun tu Paulus lan 
mai naninna tinde tau. 

34 Apa den ba'tu pira-pira tu tau 
mengkadamak sia ma'patongan. Iatu 
tau iato den disanga Dionisius ada’ 
Aeropagus na misa’ baine disanga 
Damaris sia den dukapa to senga’ 
nasolan tu tau iato. 


Paulus dio Korintus 


18:1-17 
1 8 1 Undinnato ke'de'mi tu Paulus dio 
mai Atena nasae lako Korintus. 
2 Nakabu'tuimi tu misa' to Yahudi disanga 
Akwila, to Pontus, mane sae dio mai 
Italia sola bainena, disanga Priskila, 
belanna napa'parentammo Klaudius 

kumua mintu' to Yahudi la sun lan mai 
Roma. Laomi umpellambi'i tinde tau sola 
duai. 

3 Na belanna misa pandakaranri, torromi 
namengkarang sola, belanna iatu 
pandakaranna manggaraga tenda. 
4Nalambi' oi allo katorroan ma'uleleanoi 
tu Paulus lan banua pa'kombongan sia 
napakanassan nala to Yahudi nala to 
Yunani. 

> Apa iatonna saemo tu Silas sola 
Timotius dio mai Makedonia ia mannamo 
napogau" Paulus tu umpa'peissanan kada 
iato, sia nakatottongi lako to Yahudi 
kumua iatu Yesu Iamo Kristus. 

6 Apa iatonna mangea tu tau sia ma'kada 
solang, narimbakammi tu pakeanna sia 
ma'kada lako tu tau nakua: Narampoi 
misamorokomi kamu tu kasanggangan: 
tae'mo aku na aku sala: randuk te attu 
iate angku la lu lako to kapere’. 

7 Malemi inde to dio mai nalao lako 
banuanna Titius Yustus, misa' to 
mengkaola lako Puang Matua, sirondong 
banua pa'kombongan tu banuanna. 

8 Umpatongammi Puang tu Krispus, 
kapala banua pa'kombongan sola mintu' 
to lan banuanna, sia buda to Korintus 


PENGGAURANNA RASULU’ 18.9— 1507 


urrangi Paulus ta'pa ma'patongan, 
nadidio". 

9 Ma'kadami Puang lako Paulus tonna 
bongi ungkita bayo-bayo, Nakua: Da 
mumataku', sangadinna ma'kadako sia 
da muma'loko-loko! 

10 Belanna Aku urrondongko, na moi 
misa' tau tae' la umpata'paiko lima anna 
bala'-bala'ko, belanna buda taungKu lan 
te tondok iate. 

11Torromi tu Paulus dio sangtaun annan 
bulanna, sia umpa'pangadaran kadanNa 
Puang Matua lako tau. 

12 Apa iatonna Galio to maraya dio tana 
Akhaya, tu'bami tu to Yahudi unnea 
Paulus, napakendekki napopennolo lako 
to” pangra'tasan kara-kara, 

13 hakua: Ullono' to buda te tau iate 
menomba langngan Puang Matua, tu 
sisalanna atoran Sukaran aluk. 

14 Apa mane la tiku'bi' tu Paulus nakuami 
tu Galio ungkuan to Yahudi: E to Yahudi, 
iake tonganna apa sala tu iannato, 
ba'tu kakadakean, sipatu la kuperangii 
marampa'" 

15 Apa iake kasipakkan diona kada 
ba'tu sanga ba'tu sukaran alukmi, 

paressa kalenai kamu: manokana' aku la 
umpoissanni te kara-kara iate. 

16 Narambaimi tu tau iato lan mai to' 
pangra'tasan kara-kara. 

17 Nasila'ka'-la'ka'imi to buda tu Sostenes 
kapala banua pa'kombongan, nakambei 
dio tingo to' pangra'tasan kara-kara. Apa 
napopa'elo'na bang Galio tu mintu'nato. 


Paulus sule lako Antiokhia 
unnola lendu' Efesus 


18:18-22 


18 ]atonna ba'tu sangapa-apamo tu 
Paulus torro inde to dio, messimanmi lako 
to sangsiuluran, namale massombaran 
lako tana Siria sola Priskila na Akwila, 
tonna mangka tu Paulus ungku'ku'i 
beluakna dio Kengkrea, belanna mangka 
ma tado'. 

19 JTatonna sae lako Efesus, natampemi 
Paulus tinde tau sola duai inde to dio, 
anna loo tama banua pa'kombongan, 
nasipa'kada to Yahudi. 

20 Tatonna naran-naranni tau la torro 
masaisai inde to dio, tae'mi napasiolai, 
21 sangadinna iatonna messiman, 
nakuami: La sule siana' 

umpellambi'ikomi, ke Naeloranni 

Puang Matua. Malemi massombaran dio 
mai Efesus. 

22 Tonna rampo lako Kaisarea, malemi 
langngan karangkean, anna umpassakke 
kombongan inde to dio, namane male 
rokko Antiokhia. 


Ma'pentallunna kalingkan 
umpa'peissanan 
Kareba-kaparannuan. 
Paulus dio Galatia sia dio 
Frigia. Apolos dio Efesus 


18:23-28 


23 Tatonna ba'tu sangapa-apamo torro 
inde to dio, ke'de'mi namale ussalongi 
mintu’ tana Galatia sia Frigia, napabatta'i 
penaanna tu mai to menturu". 

24 Saemi lako Efesus tu to Yahudi misa’ 
disanga Apolos, to Aleksandria, misa" to 
manarang sia untarru'i tu lanna Sura" 
Madatu. 

25 Tate tau iate mangkamo diada'i 
lalanNa Puang, sia parruk penaanna 
ma'kada sia napa'pangadaran tongan tu 
diona Yesu, moi anna pa'dioranna manna 
Yohanes natandai. 

26 Naparandukmi ma'kada-kada lan 
banua pa'kombongan lendu' batta'na. 
Apa iatonna rangii Priskila sola Akwila, 
natambaimi sola duai, napamanassan 
tonganni tu lalanNa Puang Matua. 

27 Tatonna la male massombaran lako 
Akhaya, napatiakka'mi to sangsiuluran 
tu penaanna, sia napakatuan sura' tu to 
sangsiuluran dio kumua anna tammui. 
latonna rampo, kapuami pa'tulungna 
lako mintu' to ma'patongan belanna 
pa'kamaseanNa Puang Matua. 

28 Belanna kabattaranna anna tarru'i 
tu to Yahudi dio tingayona to buda sia 
napamanassan lan mai Sura' Madatu, 
kumua iatu Yesu Iamo Kristus. 


Paulus undio' anak gurunna 
Yohanes sangpulo dua dio Efesus 


19:1-7 

1 9 1 Dio bangsia Korintus tu Apolos, 

tonna upu'mo Paulus ussalongi 
tu padang rampe ulunna salu, sae lako 
Efesus, ungkabu'tuimi ba'tu pira-pira to 
menturu' dio. 
2 Nakuami ungkuanni tu tau iato: 
Narampoimorokomika Penaa Masallo' 

tommi ma'patongan? Nakuami mebali 
tu tau: Tae'pa kami kirangi lenni kumua 
den tu Penaa Masallo'. 

3Nakuami: Iake susito, umba kamu 
pa'dioran dinii undio'komi tama? 
Nakuami tinde tau: Tama pa'dioranna 
Yohanes. 

4Nakuami Paulus: iatu Yohanes 
umpa'dioran pa'dioran umpotete 
katobaran, sia napokadan tau kumua 
sipatu la napatongan tu To la sae 
undinna na ia, iamotu Yesu. 

> atonna rangii tinde tau tu iannato, di 
dio'mi tama sanganNa Puang Yesu. 

6 Jatonna remme'i Paulus limanna tu tau, 
songlo'mi tu Penaa Masallo urrampoi, 
anna ma'kada umpobasa ma'rupa-rupa 
basa sia ma'nubua'. 

7Tatu tau iato umbai agi sangpulo dua. 


Pengkaranganna sia patirona 
Paulus tonna dio Efesus 


19:8-22 
8 Tamami banua pa'kombongan tu 


Paulus, sia batta ma'kada-kada 
tallung bulan, nasipa'ulelean tau sia 

napamanassan tu diona ParentaNa 
Puang Matua. 

9 Apa iatonna makarra'mo penaanna 

tu tau pira sia noka ma'patongan sia 
nasayu-sayu tu lalan pekaalukan iato dio 
tingayona to buda, umpaseremi kalena 
dio mai tau iato napopessarakki tu mai 
to menturu' Mangada'imi kiallo-kiallo 
lan passikolanna Tiranus. 

10 Susi bangmo napogau' to lan duang 
taun, sae lako naranginna mintu' to torro 
lan Asia tu kadanNa Puang Matua, la to 
Yahudi, la to Grika. 

11 Napadenmi Puang Matua tu tanda 
mangnga makalaen-laen napaombo' 
Paulus, 

12 haurunganni moi passapunna sia 
pa'bakkanna tu pura napake Paulus, 
naban tau to masaki, nasoro' tu saki dio 
mai kalena sia mallai tu mintu' deata 
masussuk. 

13 Apa den duka ba'tu pira-pira to Yahudi 
unnampui issan-issan male sumalong 
ma'barani-rani umpobasa-basai tu 
sanganNa Puang Yesu lako to nataba 
deata masussuk, nakua: Sanganna 
Yesu napa'peissanan Paulus kusa'bu' 
umpasoro'komi. 

14 Pitu tu muane, anakna Skewa, to 
minaa kapuanna to Yahudi, umpogau'i tu 
susinnato. 

15 Apa mebali tu deata masussuk, nakua 
ungkuanni tinde tau: Iatu Yesu kutandai 
sia iatu Paulus kuissan, namindakomi 
kamu te? 

19| umumpa'mi tu to nataba deata 
ulla'ka'i, nasau" parrangi tinde tau sola 
nasang sia nalulun buku, naurunganni 
mallai ma'kambelang lan mai banua sia 
bangke. 

17 Tiseno-senomi tu kareba iato lako 
mintu' to Yahudi sia to Grika dio Efesus, 
sae nasangmi kamatakuranna tu tau, 
anna pakala'bi'i tau tu sanganNa Puang 
Yesu. 

18 Budami tu to ma'patonganmo sae 
mangaku sala sia umpa'peissanan mintu 
penggauranna. 

19 Sia buda tu to umpogau' kapaissanan 
tu urrampun mintu' sura” issan-issanna, 
naballai dio tingayona mintu' tau: 
narekenni tu allinna agi-agi limangpulo 
sa'bunna suku. 

20 Susimoto tu kadanNa Puang Matua 
sarorak-rorakna sia sapatalo-talona tete 
dio kuasanNa Puang. 


7 

21 Tatonna upu'mo tu iannato, lanmi 
penaanna Paulus la lao ussalongi 
Makedonia sia Akhaya, namane lao lako 
Yerusalem, nakua: Iangku, diomoto, 
tae'mo kutang lao duka lako Roma. 

22 Tatonna suami da'dua tu to untundui 
lako Makedonia, iamotu Timotius na 
Erastus, torromi ba'tu sangapa-apapa 
dio Asia. 


Kamarukkan dio Efesus 


19:23-41 (19:23-40) 
23 Tonna attu iato dadimi kamarukkan 
kapua diona aluk ka-Saranian. 
24 Belanna den tau misa' disanga 
Demetrius, to tumampa salaka, 
unggaragai salaka banuanua deata, 
disanga Artemis, nanii mesaro la'da' tu 
pande iato mai. 
25 Napasirampunmi tinde tau tu mai to 
misa' pandakaranna, nakua: E sola, 
miissan sia kumua iate pentoean iate 
tanii mesaro kapua. 
26 Na mitiromo sia mirangimo kumua 
tangngia inde manna te Efesus, 
sangadinna kari' la mintu'mo lili'na Asia 
nanii te Paulus unna'pan sia umpabalik 

buda tau, nakua kumua iatu panggaraga 
tolino tangngia deata. 

27 Tatu iannato tangngia ia manna tu 
pandakaranta ia nasura' naurunganni 
tang la lala, apa iari tu banua dinii 
umpenombai Artemis, deata mala'bi', 
tae'mo nala ungkatondo'i tau, anna pa'de 
kamala'biranna tu deata napenombai 
mintu' tau lan tana Asia sia mintu' tau 
lan te lino. 

28 latonna rangii tinde tau tu iannato, 
re'dekmi ara'na nasikumalasi-lasi, 
nakua: Mala'bi'komi Artemis to Efesus! 
29 | endu'mi marukkana lan tondok iato, 
na sama turu” tu tau sikarumun tama" 
to pengkitan, nala'ka'i tu Gayus sola 
Aristarkhus, to Makedonia, sibanna 
Paulus. 

30 Tatonna la male tama to” to buda tu 
Paulus, tang natangga'mo to men-turu'. 
31 Den duka ba'tu pira-pira pangulu 
Asia, tu melo penaanna lako Paulus 
umpakare'nai kumua da nalao tama to' 
pengkitan. 

32 Sipelallak-lallakammi tu tau, nakua 
pira ten to, nakua pira susiri to. Belanna 
mamak bangmo lan tu kasirampunan sia 

buda tu tau tae' natandai apa patunna 
nasirampun. 

33 Naada'imi to buda tu Aleksander, 

tu nasua to Yahudi lako tingayo. 
Umpopangimbami limanna tu Aleksander 
la umpa'kadan solana lako tu to buda. 
34 Apa iatonna issanmi tau kumua to 
Yahudi to, rambanmi sikumalasi-lasi, 
agi-agi duang diang nakua: Mala'bi'komi 
Artemis to Efesus! 

35 Jatonna parapa'mi duru-tulisi' lan 
tondok tu to buda, nakuami: E kamu 
to Efesus, umbara misa' tolino tu 

tang unnissanni kumua iate Efesus to 
ma'kampana banua dinii umpenombai 
Artemis mala'bi' sia rapang-rapang 
dipodeata turun dibatara? 

36 Na belanna mintu'nato tae' nadibela 
dibali, sipatukomi umparapa' penaammi 
sia da misasa-sasa umpogau' apa-apa. 
37 Belanna mibaamo sae te tau iate mai, 
moi anna tae' nabokoi banua deata, sia 
tae' napa'kada solangi tu deatanta. 

38 Tamoto iake denni la naparapasan tau 
tu Demetrius sola tu mai sangpandena, 
den sia ia kombongan ada' sia den 
dukato maraa, da'ito na iamora ia 
siparapa'. 

39 Apa iake senga'na mituntun ma'din 
dipasirundunan lan kasirampunan 
manassana to kamban. 

40 Belanna masolangki' te ke diparapa'ki' 
diona te kamarukkan ina' allo natae' 
bang misa' bannangna tu la tapebalian 
diona te kasirampunan marukka iate. 
latonna mangka ma'kada susito, 
nasuami tu to sirampun sule. 4t (19:40) 


Kalingkanna Paulus lako tana 
Yunani namane sule lako 
Makedonia, Troas na Miletus 


20:1-6 

20 1 Tatonna rapa'mo tu kamarukkan, 

natambaimi Paulus tu to 
sangsiuluran napakilalai, na iatonna 
mangkamo messiman, ke'de'mi lako 
Makedonia. 
2 Tonna mangkamo ussalongi tu mintu' 
parenta iato sia buda pa'pakilala 
napokadanni tu mai tau, tarru'mi tama 
tana Yunani. 
3Ma'tallung bulan dio to, 
nakombongammi to Yahudi tonna 
la male massombaran lako tana Siria. 

Iamoto napopa'ga'tarammi la sule 
ullendu'i Makedonia. 

4Laomi nasolan sia Sopater, anakna 
Pirus to dio mai Berea, sia Aristarkhus 
sola Sekundus to dio mai Tesalonika sia 
Gayus to dio mai Derbe sia Timotius sia 
Tikhikus sia Trofimus to dio mai Asia. 
5Mintu'na tu tau iato inang dolomo lao 
ungkampaikan dio Troas. 

6 Malemokan massombaran dio mai 
Filipi tonna lendu'mo tu allo kapua dinii 
ungkande roti tang diragii: ma'limang 
alloan angki sae lako Troas ungkarampoi 
tinde tau. Indemoto kinii torro pitung 
allo. 


Paulus umpatuo Eutikhus 


20:7-16 
7Tatonna allo bunga'na lan minggu 
iato, tongki sirampun untepu-tepu roti, 
ma'uleleammi Paulus lako tu tau, apa 
nasanga la malemo ke masiangito, 
iamoto napatarru' tu pa'uleleanna sae 
lako ma'tangnga bongi. 
8 Tatu bilik mengkadaoan tu kinii 
sirampun, nanii buda palita. 

9Denmi misa” to mangura disanga 
Eutikhus unno'ko' dio to' pentiroan, 
naleppeng. Belanna masai tongan 

tu Paulus ma'ulelean, natarru'mi 
mamma'na, natobang dao mai kalada' 
ma'pentallunna, naangkaranni tau 
matemo. 

10 Mengkalaomi tu Paulus ullumbangi 
rokko naraka'i, nakua: Da misiurrukan, 
belanna lan sia ia tu penaanna. 

11 Tgtonna kendekmo sule langngan 
nauntepu-tepu roti, kumandemi sia 
masai ma'ulelean sola tu tau sae lako 
tibangka'na masiang, namane ke'de'. 

12 Nasolammi tau tinde to mangura tuo 
sia: pa'pakatana kapua tongan rampo 
lako kalena sola nasangi. 

13 Kendekmokan dolo langngan kappala’, 
angki male massombaran lako Asos, 
kumua anna dio kinii unnalai tu Paulus, 
belanna susimo pepasanna to, apa la 
ma'lingka ia. 

14 Tatongki sikitamo dio Asos laomi kiala, 
kitarru' lako Metilene. 

15 Massombarammokan inde to dio mai, 
na iatonna masiangto, diomokan tingo 
lebukan disanga Khios, nama'duang 
bongian, kilendu' dio lebukan disanga 

Samos, anna ma'tallung bongian 
kirampo dio Miletus. 

16 Belanna iatu diongna penaanna Paulus 
la morai massombaran ullendu'i Efesus, 
da anna marempa dio tana Asia, belanna 
la morai madomi', kumua palambi' sia 
manii anna sae lako Yerusalem, ke allo 
kapua Pentakosta. 


Pa'kombonganna Paulus sola 
penatua dio mai Efesus dio Miletus 


20:17-38 


17 Ussuami tau dio mai Miletus lako 
Efesus untambai tu mai penatua 
kombongan. 

18 latonna saemo lako kalena, nakuami 
ma'kada lako: Miissanmo tempon dio 
mai tongku bunga' ullesei te tana Asia, 
tumba tu biasanna kasikadamakanta, 
19 angku mengkaola langngan Puang, 
naturu' kamadionganan penaa sia uai 
mata, sia ba'tu pira-pira peroso narapa' 
to Yahudi lan kombongan rampo lako 
kaleku: 

20 mintu'na tu apa den patunna lako 
kalemi, moi mia' tae' kubuni, sangadinna 
kupa'peissanan lako kalemi, sia 

kuadarangkomi dio tingayona to buda 
sia lan lu banua: 

21 sia kupamanassan to Yahudi sia to 
Yunani tu diona kamengkatobaran lako 
Puang Matua sia ma'patongan lako 
Puangta Yesu. 

22 Na totemo la miissan kumua: aku 

te natuntunnina' Penaa la lao lako 
Yerusalem, tae’ kuissanni apa tu la 
urrampoina' inde to dio. 

23 Sangadiri Penaa Masallo' 
umpamanassanna' ke saeona' lako 
misa' tondok kumua pepungo manna 
sola kamaparrisan untayanna'. 

24 Apa tae'mora kuangga' lenni tu 
penaangku kumua la denpi patunna lako 
kaleku, podo Naeloranna' Puang Matua 
umpasundun passanan tengkoku sia iatu 
pentoean mangka Napadudunganna' 
Puang Yesu, tu la ungkatottongi Kareba- 
kaparannuan diona pa'kamaseanNa 
Puang Matua. 

25 Tiromi totemo, kuissan kumua iatu 
kamu mintu' tu mangkannamo kutollongi 
kupokadan ParentaNa Puang Matua, 
tae'mo mila untiroi rupangku. 

26 Tamoto angku pamanassai lako kalemi 
te allo iate kumua maserona' dio mai 
rarana mintu' tau. 

27 Belanna tae” apa kubuni, sangadinna 
kupa'peissanan nasang lako kalemi tu 
mintu' lalan penaanNa Puang Matua. 

28 Kanandai tu kalemi sia mintu' 

tu to sangtuntunan, tu Nanii 
umpamanassakomi Penaa Masallo' 
dadi to mangkambi', la ungkambi'i tu 
kombonganNa Puang Matua, tu mangka 
Nala'bak raraNa kalena. 

29 Kuissan, kumua iake memboko'mo' la 
sae tu guruk masuru ba'tu pira-pira, to 
tang untandai kamamasean lako tu to 
sangtuntunan. 

30 Kamu kalena denkomi ba'tu pira-pira 
la bendan umpalolang pangadaran 

sala la umpatilaoi penaanna tu mai to 
menturu urrundu'. 

31 Tamoto dadi kanandai sia pengkilalai 
kumua tallung taunna' keallo kebongi 
tae' kutorei umpakilala simisa'i tu tau 
situru' uai matangku. 

32 Na totemo kusorongkomi lako Puang 
sia lako kada pa'kamaseanNa, tu kuasa 
umpabatta'komi sia umpa'kamaseanni 

lako kalemi tu mana’ sola tu mintu’ to 
dipamaindan. 

33 Tae' angku kaduangi salakana tau 
ba'tu bulaanna ba'tu pakeama. 

34 Kamu kalena unnissanni kumua 
limangku mara'ta undaka'i tu kupotuona 
sola tu mai to kusolan. 

35 Mintu'na kunii nasangmo 
umpakitangkomi sangka' umba la 
mikua umposara'i untundui tu mai to 
langga”, sia umpalan ara’ kadanNa Yesu, 
tu Ia kalena umpokadai Nakua: Ondong 
ia dipomaupa' tu mamengan na iatu 
diben. 

36 Jatonna ma'kada susito tu Paulus, 
malinguntu'mi namassambayang sola tu 
tau mintu’. 

37 Siunnumbu-umbumi tumangi" tu tau, 
anna raka'i tu barokona Paulus sia 
naudung, 

38 lendu’ napomassena ondong pissan 
tu kada mangka napokada kumua, 
tae'mo nala untiroi rupanna. Nasolammi 
langngan kappala’. 

Kapassombaranna Paulus lako 
Tirus. Pa'nubua'na nabi Agabus 


21:1-14 

2 1 1 Tatongki messarakmo dio mai 

tu tau, massombarammokan 
ma'palulako Kos, na iatonna masiangto 
ma'palulakomokan Rodos, na inde to dio 
ma'palulakomokan Patara. 
2 Tatongki lambi'mi tu kappala’ la 
ma'palulako Fenisia, kendekmokan 
kimale massombaran. 
3Tatongki kitami tu Siprus kipokairimi, 
kimale massombaran lako tana Siria, 
kimengkalao dio Tirus, belanna indemoto 
nanii tu kappala' umpopengkalao 
lurangna. 
4 Sitiromokan tu mai to menturu' angki 
torro dio pitung allo, umpakilalami 
Paulus belanna pa'patudu-tudunNa 
Penaa kumua da nalao langngan 
Yerusalem. 
> Tatonna upu'mo tu allo katorroangki 
inde to dio, sunmokan la umpatarru' 
kapassombarangki, sangsunammi sola 
bainena sia anakna unnanta'kan sae 

lako salian tondok, angki malinguntu' 
massambayang dio randan tasik. 

6 Jatongki mangkamo sisalama' simisa', 
kendekmokan langngan kappala', anna 
sule lako banuanna. 

7 Tatongki massombaran dio mai Tirus, 
saemokan lako Ptolemais angki sisalama' 
tu mai sangsiuluran, sia torrokan 
sangallo sola. 

8 Jatonna masiangto ke'de'mokan, angki 
sae lako Kaisarea, kikendek langngan 
banuanna Filipus, guru Injil, iamo misa' 
tu to pitu dipilei pirangbongi', angki torro 
dio. 

? late tau iate den anakna a'pa' anak 
dara, ma'nubua" 

10 Tatongki ba'tu pirang-pirang allomo 
torro inde to dio, saemi misa' nabi dao 
mai tana Yudea, disanga Agabus, 

11 hasae umpellambi'ikan, naalai tu 
salipi'na Paulus, napungoanni lentekna 
sola limanna sia nakua: Inde sia tu 
kadanNa Penaa Masallo', kumua iatu 
Puangna te salipi' la napungo to Yahudi 
dio Yerusalem susite, anna sorongi lako 
to kapere’. 

12 Tatongki rangii to, kipalakumi sola 
pa'tondokan menturu'mo, kumua da 
nalao langngan Yerusalem. 

13 Nakuami Paulus mebali: Apara ga'imi 
tumangi' sia umparanggang penaangku? 
belanna aku te kukaringnganan tangia 
dipungo manna sangadinna dipatei duka 
dio Yerusalem tu belanna sanganNa 
Puang Yesu. 

14Tu belanna tang nalakoi pa'pakilala, 
ma'loko-lokomokan sia kikua: Tang la 
pa'poraianNaraka Puang Matua tongan. 


Patirona Paulus tonna dio Yerusalem 


21:15-26 


15 Undinnato ma'pasakka'mokan, angki 
male langngan Yerusalem. 

16 Denmi ba'tu pira-pira to menturu' 

dio mai Kaisarea kisiturusan, anna 
solangkan lako Manason, to Siprus 
masaimo menturu', dio banuanna la kinii 
torro. 

17 Tatongki rampomo langngan 
Yerusalem, parannumi tu mintu' to 
sangsiuluran untammuikan. 

18 Tonna masiangto, laomokanni sola 
Paulus lako Yakobus, nasangdioan ren tu 
mintu' penatua. 

19 ]atonna mangkamo ussalama'i tu 
tau, naulelean simisa'mi tu mintu'na 
Napaden Puang Matua urrondongi lan 
pengkaranganna dio lu to kapere’. 

20 Tagtonna rangii tau tu iannato, 
umpakala'bi'mi Puang Matua sia 

nakua lako Paulus: E siulu', mutiromo, 
maka la pira ia sa'bu tu to Yahudi 
ma'patonganmo, apa tontong nasang 
bangpa parruk ungkaritutui Sukaran 
aluk. 

21 Apa iatu iko, dipa'peissanammoko lako 
tau kumua iko unnada'i tu mai to Yahudi 
dio lu to' to kapere' memboko' dio mai 
Musa, kumua: Tae' mo nala ussunna'i tu 
anakna sia unturu'i tu atoran sukaran 
aluk: 

22 totemo umbamo la dipakuanni? 
bua'raka nala tang urrangii kumua 
saemoko. 

23 Tamoto pogau'i tu kipakilalangko. Den 
sia a'pa' to ma'tado' kisisolan: 

24 solanni ammu pemaseroi kalemu 
sola, sia poissanni tu la naangkaranna 
anna diku'ku', naissanni mintu’ tau 

kumua tae" natonganna susitu narangi 
tu gau'mu, apa iko kalena, na mupogau' 
tu ungkaritutui Sukaran aluk. 

25 Apa iatu diona to kapere' tu 
ma'patongannamo, mangkamo 
kipakatuan sura' umpamanassanni 
kumua anna toyangan kalena dio mai 
tampak pesung, sia dio mai rara, sia dio 
mai olo'-olo' masala sia dio mai gau’ 
sala. 

26 Nasolammi Paulus tinde tau, na 
iatonna masiangna to usseroimi kalena 
sola, natama Banua Kabusungan 
umpa'peissananni tu kamala'biranna 
allo kamaseroanna, anna pantan 
dipemalaran tu pemala'na. 


Kaditingkananna Paulus 


21:27-40 


27 Tatonna la ma'pitung alloammo, 
umpamarambami to buda tu to Yahudi 
lu dio mai Asia tonna kitai tu Paulus lan 
Banua Kabusungan, anna pata'pai lima 
tu Paulus, 

28 sia metamba-tamba, nakua: E kamu 
mintu' to Israel, tunduimokan! Indemo 
tu to unnada'i mintu' tau, tu tae' tang 

nanii umbelle' tau sia Sukaran aluk sia 
late inan iate. Sia ba'tu pira-piramo to 
Yunani nasolan tama Banua Kabusungan, 
sia naruttakki te inan maindan iate. 

29 Belanna dolona mangkamo nakita 
tinde tau tu Trofimus to Efesus nasisolan 
lan lu tondok, nasangami nasolan Paulus 
tama Banua Kabusungan. 

30 Marambami tu mintu' pa'tondokan, 
nasirampun tu to buda. Nala'ka'imi tu 
Paulus, nariu'-riu'i sun lan mai Banua 
Kabusungan, nata'pa untutu' nasangi 
tau tu ba'bana. 

31 Tatonna la morai umpatei, narampoimi 
kareba tu kamandang kumua maramba 
tu mintu' pa'tondokan Yerusalem. 

32 Ta'pa malemi ussolan surodadu sia 
pangulu surodadu, namale ma'dondo- 
dondo rokko umpelambi'i: na ia tinde 
tau tonna kitami tu kamandang sia 
surodadu, natorroimi ungkambei tu 
Paulus. 

33 Saemi tu kamandang urreke'i, 
namesua ulla'ka'i sia umpaluangi rante 
bassi da'dua, namekutana kumua 
mindara te sia apara napogau. 

34 Denni lan mai tu to buda metamba 
umpokadanni kumua susi to, den 

kumua susi te. Apa belanna tang 
ma'rundunan tu manassana, napobua' 
tu kamaramban, napesuammi umbaai 
tama tangsi. 

35 JTatonna saemo lako to'eran tangsi, 
kenna tang umbullei surodadu, tae'mo 
nala rampo, belanna nasikemunni to 
buda. 

36 Belanna sangundian bang tu to buda 
sia sipetamba-tamban nakua: Sabu'i ia 
tu! 

37 Tatonna la dibaamo tama tangsi tu 
Paulus, nakuami lako kamandang: Ma'din 
siara'ka umpokada kada lako kalemi? 
Nakuami mebali: Manarangrokoka 
ma'basa Yunani? 

38 Tang ikomoraka tu to Mesir umpabu'tu 
kamarukkan pirambongi' sia male 
ussolan patang sa'bu pa'gora' lako 
padang pangallaran? 

39 Apa nakua Paulus: Aku te to Yahudi 
diona' mai Tarsus, dio mai misa' tondok 
kalelean dio tana Kilikia: kupalaku lako 
kalemi, eloranna' angku ma'kada-kada 
lako te to buda. 

40 Jatonna elorammi, ke'de'mi tu Paulus 
dao eran, naumpopangimba limanna 
lako tu to buda, na iatonna kappa 

nasangmo, ma'kadami ma'basa Ibrani, 
nakua: 


Kadanna Paulus lako to Yahudi 


22:1-30 

22 LE kamu sangsiuluran anna 

lako pekaamberan, perangiipi te 
tutungku, te la kupokada totemo lako 
kalemi! 
2 Tatonna rangimi ma'kada ma'basa 
Ibrani, sakappa-kappanami tu tau. 
Nakuami Paulus: 
3Aku te to Yahudi, dadi diona' Tarsus, dio 
tana Kilikia, apa lobo” lanna’ tondok iate, 
ma'guru lakona' Gamaliel, naada'ina' 
unnannung tongan atoranna sukaran 
aluk nene' to dolota, sia parrukna' 
menomba langngan Puang Matua susi 
kamu sola nasang totemo. 
4Mangkamo kupakario-rio tu to unnolai 
tu lalan pekaalukan iate naurunganni 
kupatei, kupungo sia kusorong tama 
pa'tarungkuan la muane la baine. 
“Sia Tominaa Kapua duka ma'din 
ungkatottongi tu penggaurangku, sia 
mintu' duka Ada' pekaamberan: apa 
dio mai kunii untarimai tu mai sura' 

dipakatuan sang siuluranta, angku male 
lako Damsyik, la umbaa situang pungo 
dukai tu tau dio lako Yerusalem, kumua 
anna dipakario-rio. 

6 Denmi pissan, tongku diomo lu lalan, 
mandappi'mo lako Damsyik, agi-agi 

ma 'tangnga allo, pakalan naparrangmo 
dao mai langi' tu arrang pandala-dala 
tongan untikuina'. 

7 Songkamo' rokko padang sia kurangi 
tu gamara umpa'kadaina' nakua: E Saul, 
Saul, ma'apari ammu pakario-rioRa'? 

8 Kukuami mebali: MindaroKomi, Puang? 
Nakuami ungkuanna': Akumo te tu Yesu 
to Nazaret tu mupakario-rio. 

9 latu to kusolan nakita tu arrang, 

apa tae" narangii gamaranNa tu To 
umpa'kadaina'. 

10 Kukuami: O Puang, apara tu sipatu Ia 
kupogau'? Nakuami Puang ungkuanna': 
Malimbangunmoko mulao lako Damsyik 
nadiopa ammu dipokadan tu mintu'na la 
dipapassanangko tu la mupogau'na. 

11 Tu belanna tang pakitamo' napobua' 
tu pandala-dalana tu arrang iato, 
narendenmi to kusisolan tu limangku 
angki sae tama Damsyik. 

12 Denmi tau dio disanga Ananias 

to umpengkaolai Puang Matua sia 
ungkanannangi Sukaran aluk, to 
nabilang mintu' to Yahudi torro inde to 
dio, 

13 Sae umpellambi'ina' nake'de' dio to' 
la'pekku sia nakua: E siulu'ku Saul, 
pakitako sule! Ta'pa pakita bangsiamo 
angku kitai. 

14Nakuami: Inang napamanassa 
dolomoko Puang Matua Puangna nene 
to dolota la untandai pa'poraianNa sia 
ungkitai tu To malambu' sia urrangii tu 
gamara sun dipudukNa. 

15 Belanna la dadiko to ungkatottongi 
sanganNa lako mintu' tolino diona tu 
mukitanna sia muranginna. 

16 Na totemo, ma'apai muma'marempa- 
rempa? Ke'de'moko, ammu ma'popedio' 
sia dibasei tu mintu' kasalammu ussa'bu 
sanganNa. 

17 Pakalan iatongku sule lako Yerusalem, 
marassanmo' massambayang lan Banua 
Kabusungan senga'mi tu pentiroku, 

18 kukitami tu Puang umpa'kadaina' 
Nakua: Madomi'ko, tikarai sun lan mai 
Yerusalem, belanna tae' natarimai tau tu 
mukatottonginna diona Aku. 


1 

19 Kukuami: O Puang, ia kalena tu tau 
unnissanni kumua mangka kutarungku 
sia kubamba lan lu banua pa'kombongan 
tu to umpatonganKomi. 

20 Sia iatonna to'do tu rarana Stefanus, 
to ungkatottongiKomi, dio dukana' ke'de 
sia kuporai tu kadipateianna sia akumo 
tu ungkampai pakeanna to umpatei. 

21 Nakuami ungkuanna': Male bangmoko, 
belanna Aku ussuako male mambela 
indete lako to kapere’. 

22 Rampo indemote nanii tu tau 
umperangii tu Paulus, pakalan 
nasipetamba-tamban sia nakua: Sabu'i 
ia lan mai lino tu to susito, belanna tang 
sipatumo la dipatuo. 

23 Bassa'mi tu tau sipetamba-tamban 
umpembuangan sambu'na sia 
ussamboran barra'-barra' langngan 
langi’, 

24 anna pesuanni kamandang umbaai 

tu Paulus tama tangsi, napesuanni 
umparessai napasituru' pebamba la nanii 
uniissanni kumua apa patunna anna 
petamba-tambanni tau susito. 

25Jatonna dipasia'ta' kayu nadipori 

rari, ma'kadami tu Paulus lako pangulu 
surodadu nakua: Ma'dinrokomika, 

umbamba misa” to Roma ke tae'pi 
nadira'ta' tu kara-karana? 

26 Tatonna rangii tinde pangulu surodadu 
tu iannato, laomi napokada lako 
kamandang sia nakua: Apamora la 
mipogau'? belanna iate tau iate to Roma. 
27 Saemi tu kamandang sia nakua lako: 
Pokadanna', to Roma tonganrokoka? 
Nakuami: Tonganna. 

28 Nakuami mebali tu kamandang: 
Naalamo' bilangan pa'tondokan iato, 
kupamalei doi' buda. Nakuami Paulus: 
Apa aku te inang naalamo' bilangan to 
Roma tempon dio mai dadingku. 

29 Madomi'mi male umpasere kalena 

tu to umparessai sia iatu kamandang 
mataku' dukamo, belanna naissan 
kumua to Roma sia belanna mangkamo 
napungo. 

30 Apa iatonna masiangto, belanna Ia 
morai ungkanassai naissan tu diona 
gau'na, tu nanii to Yahudi umparapa'i, 
dibukaimi tu pungona, nasuai sirampun 
tu mintu' pangulu to minaa sia mintu' 
Ada' lompo, nasolanni rokko tu Paulus 
napopennoloi lako. 

Paulus dio olona Ada' lompo to 
Yahudi. Kasisakkanna to 
Farisi na to Saduki 


23:1-11 

23 1 Napemarangami Paulus tu Ada’ 

lompo, nakua: E tuang-tuang 
sangsiulurangku, aku te bannang pute 
tu sukaran inaangku diona gau'ku dio 
oloNa Puang Matua sae lako allo totemo. 
2 Nasuami Ananias, Tominaa Kapua tu to 
ke' de' nasikandappiran Paulus ussala'pai 
tu pudukna. 
3Nakuami Paulus ungkuanni: 
Nasala'pakomi Puang Matua, e! rinding 
dibusai. Tongannaraka unno'ko'komi 
umpaolaina' salunna, tu situru'na 
lalan Sukaran aluk? apa unneamokomi 
Sukaran aluk tu umpesuanna' disala'pa. 
4Nakuami tu to ke'de' nasikandappiran: 
Mukada-layukkiraka tu Tominaa 
KapuanNa Puang Matua? 
3Nakuami Paulus mebali: E 
sangsiulurangku, tae' aku kuissanni 
kumua Tominaa Kapuai tu: belanna den 
di sura' kumua: Da mulo'bo pangulunna 
bangsamu. 

61atonna tandai Paulus kumua ia 
tinde tau to Saduki pira anna to Farisi 
pira, napemanduimi ma'kada lan 
kombongan nakua: E sangsiuluran, 
aku te to Farisina' sia taruk to Farisi. 
Na belanna kapa'rannuanan diona 
kamalimbangunanna to mate, angku 
diparapa'. 

7 Tatonna ma'kada susito, bu'tumi 
kasisakkanna to Farisi na to Saduki, na 
iatu to buda sitaa. 

8 Belanna nakua tu to Saduki, tae'ia tu 
kamalimbangunan, tae' duka malaeka' 
batu a'gan penaa, apa napatongan dua 
to Farisi tu iannato. 

9 Bu'tumi kamarukkan kapua, nake'de' 
ba'tu pira-pira tu pandita Sura' dio to 
Farisi massita'gen nakua: Tae’ bangra 
kakadakeanna kiappa' te tau iate: iake 
napa'kadai tongannia'gan penaa ba'tu 
malaeka', la naposalaoraka? 

10 Tatonna bu'tumo kasisakkan kapua, 
mataku'mi tu kamandang, kumua 
nasikabittingi manii tau tu Paulus, nasuai 
tu surodadu lao ussabakki lan mai 
tangngana tau, nabaai tama tangsi. 

11 Tatonna bongimoto, bendanmi Puang 
dio sa'dena sia Nakua: Pabatta'i 

tu penaammu! Belanna tumba tu 
kamukatottongingKu dio Yerusalem, susi 
dukamoto sipatuko la ungkatottongiNa' 
dio Roma. 


Kasipatammaranna to 
Yahudi la umpatei Paulus 


23:12-35 


12 Tatonna masiang dio mai, 
sipatamma'mi ba'tu pira-pira to 
Yahudi, pada ussumpa kalena kumua, 
tae” nala kumande sia mangiru' ke tae'pi 
napatei tu Paulus. 

13 Tatu to sipatamma' sia ussumpa 
kalena la'bi patangpulo. 

14 Sanglaoammi tu tau iato lako pangulu 
to minaa sia pekaamberan nakua: 
Mangkamokan ussumpa kaleki kumua 
tae'pa kila ullepa' kande, ke tae'pi kipatei 
tu Paulus. 

15 Tamoto totemo la mipamaleso sola 
Ada' lako kamandang kumua anna 

sae ussolanni lako kalemi, susito 
kumua la miparessa tongan-tongan tu 
kara-karana, angki marea bangmo kami 
kipadoloi umpatei ke tae'pi narampo lako 
kalemi. 

16 Apa iatonna rangii anakna muane 
anak daranna Paulus tu kasipatammaran 
iato, malemi napalaku anna lao tama 
tangsi umparampoanni Paulus. 

17 Natambaimi Paulus misa” tu pangulu 
surodado nakua: Solanni te pia iate 
lako kamandang, belanna den apa la 
napokada lako. 

18 Natambaimi nasolanni lako 
kamandang nakua: Natambaina' 

tu Paulus ditarungku napalakui la 
kusolan te pia lako kalemi belanna den 
apa la napokada lako kalemi. 

19 Natoemi kamandang tu limanna, 
nasolanni lako to” kasalanna, 
namekutana nakua: Apara tu la 
mupokada lako kaleku? 

20 Nakuami: Den to Yahudi mangka 
sipatamma' la umpalakui lako kalemi 
ammi solanni tu Paulus ke masiangi 
lao mennolo lako Ada' susito kumua 
la miparessa tonga-tonganpa tu 
kara-karana. 

21 Apa da mimorai nanaran-naran 

tu tau iato la umparundu'i tu lalan 
penaanna, belanna la'bi patangpulo tu 
tau unnaunganni sia ussumpa kalena 
tae” nala kumande sia mangiru”, ke tae’ 

pi napatei tu Paulus: totemoto marea 
bangmo umpeagii tu kamipalaloanna. 

22 Nasusito nasuami kamandang tinde 
pia sule nakua ungkuanni: Da mupokada 
lenni lako misa' duka tau, kumua 
mangkamo mupokada te iannate lako 
kaleku. 

23 Natambaimi tu pangulu surodadu 
da'dua nakua: Pasakka'i tu surodadu 
duaratu' ke te'te' kasera bongi iate, 

na pitungpulo to ma'pakkanarang, na 
duaratu' to ma'doke anna male lako 
Kaisarea. 

24 Sia pasakka'i ba'tu pira-pira tu darang 
la dinii umpalangngan Paulus, ammi 
solan marampa'i lako to maraya Feliks. 
25 Naoki'mi tu sura' nakua lan: 

26 Aku te Klaudius Lisias, umparampo 
pessimanku iako to maraya kabarre 
alloan Feliks. 

27 Kumua tau iate nala'ka'imo to Yahudi, 
sia la napateimo angku lao sola surodadu 
urrampananni, belanna kurangimo 
kumua to Roma te tau iate. 

28 Belanna la moraina' unnissanni tu 
bannangna nanii umpasalai tau, kubaami 
rokko kupopennoloi lako Ada'na. 

29 Kuissanmi ba'tu pira-pira tu passalan 
Sukaran alukna tinde tau nanii 
umpasalai, apa tae' bangra misa' tu 
kadiparapasanna tu sipatu la dinii 
umpatei ba'tu untarungkui. 

30 Sia iatonna parampoanna' tau, kumua 
nasipatamma'i tau te tau iate, ta'pa 
kupesuammi umpopennoloi lako kalemi, 
sia kupokadan parenta tu to umparapa'i 
kumua naparapa' dioi olomi. 

31 Nasusito, naalani surodadu tu Paulus 
susitu disuanni, anna male ussolan 
bongii lako Antipatris. 

32 Apa iatonna masiangto, sibokorammi 
to ma'pakkanarang anna sule lako 
tangsi. 

33 JTatonna saemo lako Kaisarea, 
naparampomi tu sura” lako to maraya sia 
napopennoloi tu Paulus. 

34 Jatonna basami tu sura” 
napekutanammi tu parenta nanii: 

na iatonna issanmi, kumua to Kilikia tu 
Paulus, 

35 hakuami: La kuparessa sia tu 
kara-karamu, ke sangsaeammi tu to 
umparapa'ko. Napesuammi umpatadangi 
tu Paulus lan salassa'na Herodes. 

Paulus dio olona Feliks 


24:1-27 

24 l Tatonna ma'limang alloammo 

saemi rokko tu Ananias Tominaa 
Kapua, sola ba'tu pira-pira pekaamberan 
sia misa' goratongkon disanga Tertulus: 
ia nasangmo tu tau iato umparampoi 
lako to maraya tu kadiparapasanna 
Paulus. 
2Tatonna ditambaimo tu Paulus, 
randukmi tu Tertulus umparapa'i, nakua: 
Tabe' lako olona to kabarre-alloan, apa 
kamasokananta unparentakan angki 
rapa’, sia belanna kamanaranganta anta 
padenammi ba'tu pira-pira kameloan te 
bangsa iate. 
3Naumba-umba nii tontongkanni 
untongananni tu mintu'nato, sia 
kitimang kurre sumanga'. 
4 Apa tae” sia kula umboyo'i bangki' 
dadi kupengkaborosan dio olota, anta 
perangiipi sidi” te kadangki sola nasang. 
> Belanna mintu'kan ungkabu'tui te tau 
iate butung ropu, apa iamo umpadenan 
kamarukkan mintu' to Yahudi lan 

mintu' lino, sia dadi pangulunna to 
sangserekan, iamotu to Sarani. 

6 Umpakaleanammo Banua Kabusungan: 
apa kila'ka'i sola nasangkan, sia la 
kipaolai salunna tu situru'na Sukaran 
alukki. 

7 Apa sae tu Lisias, kamandang ussau' 
parrangkan nasabakki dio mai limangki, 
sia nasua tu mintu' to umparapa'i sae 
mennolo lako kaleta; 

8 jake taparessai, inang la taissan sia 
dio mai kalena tu bannangna kinii sola 
nasang umparapaii. 

9 Mintu'na tu to Yahudi, untamai tu 
pa'parapa' iato, ungkatottongi kamua 
tonganna susito. 

10 Tatonna ayomi to maraya tu Paulus 
nasua ma'tutu, mebalimi nakua: latu 
kuissanna ba'tu pirang-pirang taunmiki' 
dadi to mangra'ta' kara-karana bangsa 
iate iamoto angku batta' umpebalii te 
kara-karaku. 

11 Kusanga ma'din sia takatappa'i, 
kumua tae'pa nala'bi sangpulo dua 
allona ka'nanku lao langngan Yerusalem 
massambayang. 

12 Natae' bangra tau ungkitana' sipa 'kada 
tau lan Banua Kabusungan moi misa" 

duka, ba'tu umpakulu-kulu to buda 
marukka, la lan banua pa'kombongan la 
umba-umba nii lan tondok. 

13 Sia tae” duka nabelai umpokadangki' 
manassana tu nanii umparapa'na' 
totemo te. 

14 Apa inde sia tu kuaku dio olota 
kumua iatu situru'na lalan pekaalukan tu 
nasanga tu mati' to sangserekan, inang 
susi tonganmo' aku to umpenombai tu 
Puangna nene’ to doloku, sia kupatongan 
tu mintu' disura'na lan sura" Sukaran 
aluk sia sura'na nabi. 

15 Sia ma'passarena' lako Puang Matua, 
susi duka tu mati” tau umposande'i 
kumua la den tu kamalimbangunan dio 
mai to” to mate la lako to malambu' la 
lako to tang malambu'. 

1913 dukamora te ianna te kunii 
umpembela-belai, kumua angku tontong 
untambuk inaa masero pindan la 
langngan Puang Matua Ia lako tolino. 

17 Na ba'tu pira-piramo taunna angku 
sae umban pa'kamase bangsaku sia 
umpogauranni kapemalaran. 

18 Nasusi pole' to denmi ba'tu pira-pira to 
Yahudi dio mai Asia ungkitana' lan Banua 
Kabusungan tongku mangka usseroi 

kaleku, tae'ra kusisola to buda, sia tae' 
dukara kamarukkan: 

19 jari to tau iato tu sipatu la indete 
olota umparapa'na, ke denni la 
haparapasanna'. 

20 Apa tae' dio ren tu tau iato, dadi da'ito 
na ia bangmo te tau iate mai umpokadai 
tu salaku tu natirona tongku bendan dio 
olona Ada”, 

2lja manna to sangbuku kada, tu 
kupetamban tongku bendan lan 
tangngana kukua: Diona manna 
kamalimbangunanna to mate 
diparapasanna' dio olomi te allo 

iate. 

22 Apa iatu Feliks, tu unnissan melomo 
lalan kapekaalukan iato, umpadampapi 
tu kadira'tasanna tu kara-karana 

sia nakua: Ianna sae dao mai tu 

Lisias kamandang, la kura'ta'mo tu 
kara-karami. 

23 Napa'parentammi lako pangulu 
surodadu kumua la dipatadang, apa da 
sia nadilaai bang, sia da nadigagai tu 
mai sitanda-tandanna sae untollongi. 
24Tatonna ba'tu pirang-pirang allo 
alla'na, saemi tu Feliks sola Drusilla 
bainena, tu Yahudi; napesuammi 

untambai to Paulus, naperangii tu diona 
kapatonganan lako Kristus, iamotu Yesu. 
25 Apa iatonna uleleanni Paulus tu diona 
kamalamburan sia diona kauntaloian 
kale sia iatu kadipaolaian salu, 
mataku'mi tu Feliks, nama'kada nakua: 
Da'ito laomoko, nadennopa palambi'ku 
kutambaiko. 

26 Sia iatu nasanga-sanga diong 
penaanna la nasorongan doi' Paulus. 
Iamoto napesuan nenne'i mennolo, 
nasipa'ulele-lelean. 

27 Apa, iatonna ganna'mo duang taun, 
nasondami Perkius Festus tu Feliks: 
belanna la morai unnala penaanna 

to Yahudi tu Feliks, napalan bangmi 
pa'tarungkuan tu Paulus. 


Paulus dio olona Festus la 
umpa'petimbangan kara-karana 
dio olona datu kapua 


25:1-12 
25 1 latonna sae tu Festus lako lili’ 
parentana, ma'tallung alloan 
nake'de' dio mai Kaisarea male langngan 
Yerusalem. 

2 Saemi tu mai pangulu to minaa sia 

to kapuanna to Yahudi umparampo 
kaumparapasanna Paulus: 

3 Sia umpalakui kumua sangapaoi 
napopetambai Festus tu Paulus lako 
Yerusalem, na ia nanii ussolangi, belanna 
ia tinde tau inang mangkamo sipatamma' 
la unnaunganni napatei dio lu lalan. 
4Apa mebali Festus, kumua iatu Paulus, 
inang la dipatadangmo ia dio Kaisarea, 
sia ia duka inang natungkanammo la 
madomi' male lako. 

5Jamoto, nakuami, iatu sipatunna la lao 
tamalemo sola, sia ke denni kasalanna, 
ma'apari ke naparapa'i tau. 

6 Jatonna torromo sola Festus tu tau iato, 
tae'mora nalendu'i karua ba'tu sangpulo 
allona, namalemo lako Kaisarea; 

sia iatonna masiangto unno'ko'mi 

dao o'koran pangra'tasan kara-kara, 
napesuanni umbaai tu Paulus lako olona. 
7 Tatonna saemo ke'de'mi tu to Yahudi 
sae dao mai Yerusalem untalimbungi, 
naaroanni tu kara-kara masang, tu tang 
naissanna tinde tau umpamanassai. 

8 Anna nakua Paulus umpebalii kumua: 
Tae bang misa” tu kasalangku untengkai 
Sukaran alukna to Yahudi ba'tu lako 

Banua Kabusungan, ba'tu lakoraka datu 
kapua. 

9 Apa belanna la morai tu Festus 
unnala penaanna to Yahudi, mebalimi 
lako Paulus nakua: La morairokomika 
lao langngan Yerusalem nadao dinii 
umparessai dio oloku te mintu'na 
kara-kara iate? 

10 Nakuami Paulus: Totemo ke'de'mo' dio 
olo o'koran pangra'tasan kara-karana 
datu kapua, tu sipatunna la dinii 
umparessana': tae’ aku kasalangku 
misa” duka lako tu to Yahudi, tang la 
taissan dukaraka. 

11 lake kasalanna' sia umpogau' sipato'na 
la dinii umpateina', tae' kukanokai tu 

la mate: apa iake tae'i natonganna tu 
naparapasanna' tau, tae' tau misa' la 
umpa'kamasean bangna' lako tu mati' 
tau. La kupa'petimbangampa lako datu 
kapua! 

12 Mebalimi tu Festus tonna nangka 
ussitimbang-timbangi sola Ada' nakua: 
lake la mipa'petimbanganni lako datu 
kapua, lu lakomokomi datu kapua. 

Paulus dio olona Herodes Agripa 


25:13-27 


13 Ba'tu pirang-pirang allo undinnato, 
rampomi tu datu Agripa sola Bernike 
lako Kaisarea umpessitiroi Festus. 

14 Tatonna ba'tu pirang-pirang allomo 
torro sola duai dio, napokadami Festus 
lako datu tu kara-karana Paulus, nakua: 
Den misa' to dipatadang inde napatorro 
bang Feliks, 

15 diopa' Yerusalem naparampoi pangulu 
to minaa sia pekaamberanna tu 
kanaparapasanna, sia napalaku Ia 
kura'ta' nadiukung. 

16 Kukuami mebali lako tu tau 

kumua tae' biasanna to Roma 
umpa'kamasean misa' tau' ke tae'pi 
nadipasitingayo tu to diparapa' na to 
ma'parapa' sia dilo'bangan umpebalii tu 
kadiparapasanna. 

17 Tatonna sangsaeammo indete, 
tae'mo kupamarempai, sangadinna 

ia bangsiamo tonna masiangto angku 
unno'ko' dao o'koran pangra'tasan 
kara-kara kupesuanni umpopennoloi tu 
tau. 

18 Tonna iato sangke'derammi tu mai to 
ma'parapa', apa tae’ bangi umpatamai 
tu pa'parapa' nanii kakadakean susitu 
kusanganna, 

19 den mannari ba'tu pira-pira kasisakkan 
diona lalan kapekaalukanna, sia iatu 
diona misa" tau disanga Yesu matemo, 
nakuami Paulus kumua tuo. 

20 Belanna napusa'imo' umparessai te 
kara-kara iate, angku mekutana, kumua 
ba'tu la morai lao langngan Yerusalem, 
nadao nanii umparessai. 

21 Apa belanna napa'petimbangan Paulus 
napalakumi la dipatadang bangpa sae 
lako nara'ta'na datu kapua to Kabarre- 
alloan, kupesuammi umpatadangi, sae 
lako kupesuanna ussolanni lako datu 
kapua. 

22 Nakuami Agripa lako Festus: Aku la 
morai dukana' urrangi kalenai pebalinna 
tu tau iato. Nakuami: Masiangpa 
tarangii. 

23 Tatonna masiangto saemi tu 

Agripa sola Bernike, sakka' tanda 
kamala'biranna tama to' pangra'tasan 
kara-kara naturu' mintu' kamandang sia 
to kapua lan tondok iato: napesuammi 
Festus tu Paulus dipopennolo. 

24 Nakuami Festus: Tiromi, datu Agripa 
sia kita mintu' tu diona ren indete, 
iamote tu to naparapa' mintu’ to Yahudi 
lako kaleku, la dio Yerusalem la indete, 
sipetamba-tamban kumua tae'mo 
nasipatu la dipatuo. 

25 Apa manassa lako kaleku, kumua tae” 
bang ia misa” penggauranna tu sipato'na 
la dinii umpatei. Sia belanna ia kalena la 
umpa'petimbangampi lako datu kapua 
To kabarrealloan, kupopa'ga'tarammi la 
umpesuanni lao ussolanni. 

26 Apa tae” kuissan tu la kusura'na lako to 
dipakabarre-alloan, iamoto kupopennoloi 
dio olota sola nasang, ontongpi lako 
datu Agripa, kumua anna den kukabu'tui 
tu la kusura'na, ke mangkai diparessa. 
27Belanna kusanga bekoki’, ke 
umpesuangki' to dipatadang 
dipopennolo anna tae' nadipamanassa tu 
kadiparapasanna. 


Paulus dio olona kombonganna 
Festus sola Agripa 
26:1-32 


26 t Nakuami Agripa lako Paulus: 
Dilo'bangangko ma'kada, 

umpokada kalenai tu kara-karamu. 
Umbaenammi limanna tu Paulus anna 
pokadai tu pebalinna, nakua: 

2 Tabe’ dio olona datu Agripa, kusanga 
diong penaangku maupa'na' te allo 
iate, belanna dilo'banganna' umpokada 
pebalingku dio olona datu diona mintu' 
kanaparapasangku to Yahudi. 

3Ontong pissanpi puang unnissan 
tonganni tu mintu' aluk sia kasisakkanna 
to Yahudi: iamoto kupalaku anna 
perangii marampa'na' puang. 
4Naissanmo mintu' to Yahudi tu gau'ku 
tempon dio mai bitti'ku, tongku randuk 
sisola bangsaku dio Yerusalem. 

> Belanna natandai tempon diona’ mai, 
na iake morai ma'din nakatottongi, 
kumua untoe tonganna' atoran to 
Farisi, tu kasiturusan ungkanannangi 
kapekaalukanta. 

6 Na totemo, ke'de'na' indete, apa 
diparapa'na', belanna urrannuanna' 
pangallu' Naallu' Puang Matua lako nene' 
to dolota, 

7 ia dukamira tu pangallu' iato narannuan 
tu sangpulo dua sukunna bangsata 
kumua anna dete'i, natontong keallo 
kebongi umpenombai Puang Matua. 

Jamora tu urrannuanni to, puang, nanii 
to Yahudi umparapa'na'. 

8 Umbara misanga? Misangaraka tang 
la dadi, ke Napamalimbangunni Puang 
Matua tu to mate? 

9 Tonganna tongan iate aku te, 
kusangamo diong penaangku, sipatuna' 
umpogau' buda kasiualian untingoi 
sanganNa Yesu to Nazaret. 

10 Ta duka tu iannato mangka kupogau' 
dio Yerusalem, tonna pakuasana' 
pangulu to minaa, angku kurungi 
ba'tu pira-pira tu to masallo' lan 
pa'tarungkuan, sia rokkona' kada turu’ 
tonna la dipatei. 

11 Sia pembuda kupakario-rio lan banua 
pa'kombongan sia kuparuku umpa'kada 
solangi tu sanganNa Yesu, sia belanna 
tae” pada kamare'dekangku lako, 
kulolaimi moi diomo tu tondok senga”. 
12 Nasusito iatongku male lako Damsyik 
situru' tu pa'palalona sia parentana 
pangulu to minaa, 

13 pakalan tonna ma'tangngamo allo, 
puang, kukitami dio lalan iato tu arrang 
dao mai langi, ondong ia parrangna 
anna allo, pandala-dala untikuina' sola 
tu mintu' to kusolan lumingka. 

14 Tatongki songka nasangmo rokko 
padang, kurangimi tu gamara 
umpa'kadaina', mabasa Ibrani, 

nakua: E Saulus, Saulus ma'apari 
mupakario-rioRa"'. 

Masussako la unteba' pebamba ma'duri 
bassi. 

15 Kukuami: MindaroKomi, Puang? 
Nakuami tu Puang iato: Akumo Yesu te 
mupakario-rio, 

16 apa malimbangunko muke'de', belanna 
iari patunna te, angKu pa'pekitanan 
Kaleku lako kalemu, la kupamanassako 
mendadi rasulu' sia sa'bi, nala diona tu 
kamangkangKu mukita, nala diona tu 
la Kuninna umpa'pekitanan Kaleku lako 
kalemu undinna: 

17 sia la Kupileiko dio mai te bangsa iate, 
sia dio mai to kapere', tu Kunii ussuako 
lao: 

18 ammu pamillikki tu matanna, anna 
memboko' dio mai malillinna lako 
maserona, sia dio mai parentana deata 
bulituk lako Puang Matua, anna kabu'tui 
kadipa'deian kasalan sia mana' sisola 
tu mintu' to dipamaindan tete dio 
kapatonganan lako Kaleku. 

19]amo patunna to, datu Agripa, 

anna tae" kupasalai penaa unturu'i tu 
kukitanna lao dao mai suruga, 

20 sangadinna kupa'peissanan dolo, 
nala lako to dio Damsyik, nala dio 
Yerusalem sia dio mintu' tana Yehuda, 
susi duka lako to kapere’ kumua anna 
mengkatoba' sia sule lako Puang Matua 
anna umpogau' penggauran sitinaya 
katobaran. 

21 Belanna iamira tu mintu'nato, 

anna la'ka'ina' to Yahudi lan Banua 
Kabusungan, la morai umpateina'. 

22 Apa belanna ungkabu'tuimo' 
pa'tunduan dio mai Puang Matua sae 
lako te allo iate, angku ke'de' siapa 
ungkatottongi dio tingayona mintu' tau, 
nala to bitti’ nala to kapua, sia tae" 
kupokadai tu apa senga', sangadinna 
napokadannapi tu mai nabi sia Musa, tu 
la dadi undinna, 

23 jamotu Kristus sipatu umperasai 
kamaparrisan sia Iamo bunga'na 
malimbangun dio mai to' to mate la 
umpa'peissanan misa' arrang lako te 
bangsata sia lako duka to kapere’. 

24 Marassanmo umpokadai tu pebalinna 
susito, ma'kadami tu Festus sumaraba, 

nakua: Umbai katama-tamanko 
Paulus, kamanarangan matarru'mu 
umpakatama-tamanko. 

25 Apa nakua Paulus: Tae” kukatama- 
taman, o Festus to kabarre-alloan, 
sangadinna tonganna tu kupokada sia lu 
diong mai penaa malino. 

26 Belanna naissanan nasang datu 

tu mintu'nato, iamoto angku barani 
umballakan nasangi lako, tu kukatappa'i 
kumua mintu'na tu iannato tae' misa' 
tang naissan belanna mintu'na te tae' 
nadadi dio lu tondok torro misa. 

27 Tapatonganraka tu mai nabi, datu? 
Kuissan kumua tapatongan. 

28 Ma'kadami tu Agripa lako Paulus 
nakua: Madomi' bangna' mupopento 
Sarani. 

29 Nakuami Paulus: Kupalaku ria 
langngan Puang Matua, kumua nala 
madomi' nala salako-lakona tae' na 
kamu manna, sangadinna ia duka tu 
mintu' to urrangimo' te allo iate, ke 
ma'dinni la susina', sangadi iate pepungo 
tae" iato. 

30 Ke'de'mi tu datu sola to maraya 

sia Bernike na iatu mintu' to nasolan 
unno'ko', 

31 ha jatonna memboko'mo sipa'kada- 
kadami, nakua: Tae' bangra napogau' 
tu tau iatu, tu sipato'na la dinii umpatei 
ba'tu untarungkui. 

32 Nakuami Agripa lako Festus: Ma'dinmo 
dirampanan tu tau iatu, ke tae' siai nala 
umpa'petimbanganni lako datu kapua tu 
kara-karana. 


Kapassombarranna Paulus lako 
Roma: kamalabuanna kappala' dio 
sikandappi' lebukan Malta 


27:1-44 

27 l Tatongki dipamanassamo la 

male massombaran lako Italia, 
nasorongmi tu Paulus sola ba'tu pira-pira 
to ditarungku senga' lako pangulu 
surodadu disanga Yulius, to dio mai 
kaponanna datu kapua. 
2 Kendekmokan langngan kappala’ dio 
mai Adramitium, la male urrundunan 
randan tasik dio Asia, angki ke'de. Iatu 
kisisolan Aristarkhus, to Makedonia dio 
mai Tesalonika. 
3Jatonna masiangto, lendu'mokan dio 
Sidon. Iatu Yulius nakasokanni tu Paulus, 

napalaloi lao sitiro tu mai sangmanena 
anna kamayai. 

4Iatongki ke'de' dio mai 
massombarammokan urrundunan 
Siprus, belanna angin ma'sissang. 

> Tatongki lendu'imi tu tasik Kilikia sia 
Pamfilia, rampomokan lako Mira dio tana 
Likia. 

6 Nakabu'tuimi tinde pangulu surodadu 
inde to dio tu kappala' lu dio 

mai Aleksandria la lu lako Italia, 
napakendekkan inde to kappala' iato. 

7 Ba'tu pirang-pirang allokan 
massombaran umpapela'-pela' 

bangi, sia maparri'kan urreke'i tu 
Knidus: belanna tang natangga'kan 
angin, massombarammokan urrundunan 
lebukan Kreta dio tingo Salmone. 

8 Maparri'kan unnolai to, kimane rampo 
lako disanga Labuan Ballo, sikandappi' 
Lasea. 

?Tatonna ba'tu pirang-pirang allomo 
susi bangto, payan kasanggangan 
manna dio tu kapassombaran iato, 
belanna lendu'mo tu allo dinii ma'puasa, 
ma'pakilalami tu Paulus lako tinde tau 
nakua: 

10E tuang-tuang, kutiro bangmo te 
kapassombaran iate nanii kasanggangan 
dio sia karugian kapua, tae' kumua 

ia manna tu lurang sia iate kappala’, 
sangadinna penaanta duka. 

11 Apa iatinde pangulu surodadu 
napatongan ia tu durumudi sola kapiteng 
na iatu mintu'na napokada Paulus. 

12 Belanna tae' namelo torroanna tu 
labuan iato, tae' napomeloi kappala' ke 
attu kamadinginan, budami tau ussangai 
melo la tarru' massombaran inde to 

dio mai, kumua nalambi' sia manii lako 
Feniks, natorro inde to dio lan attu 
kamadinginan, iamo misa' labuan dio 
lebukan Kreta, untingoi angin ma'pili' lu 
lo” mai sia ma'pili' lu daa-daa mai dio 
rampe matampu'. la 

13 Tatonna mangiri'-iri' pela'mo tu angin 
ma'palulo' mai, nasangami kumua 

la dadimo tu diongna penaanna, 
unnendekammi sau, namassombaran 
umpebiring lebukan Kreta. 

14 Apa tae' namasai alla'na saemi 
talimpuru' disanga Yurakulon, 
ma'pamumbuk dao mai (gantananna). 
15 Tatonna baami angin tu kappala’ 

sia tang nabelamo untanananni, 

kipopa'elo'na bangmi, namale umbaai 
angin. 

16 Sia iatonna baakanni angin urrundunan 
lebukan bitti’ disanga Kauda, lendu'mi 
maparri'ki urriu' lopi. 

17 Tatonna dipakendekmo tu lopi, 
didakarammi tangnga' ussambe'i tu 
kappala', sia belanna dikatakuran la 
tipessarin dao Sirtis, dipopengkalao 
nasangmi tu sombaran namale bang 
unnayang-ayang. 

18 Belanna napatikambobong lenkan 
angin bara', natibemi tau rokko tasik tu 
lurang kappala' pira tonna masiangto, 
19 sia iatonna ma'duang bongian to, kami 
kalenami untibei pira tu parea kappala’. 
20 Tatonna tae'mo dikita tu allo sia 
bintoen ba'tu pirang-pirang allo sia 
napamumbuk tonganmokanni tu angin 
bara, ma'katampakannu pu'du'mi 
rannungki la rampo mana'pa. 

21 Belanna masaimo tu tau tang 
kumande, ke'de'mi tu Paulus lan 
tangnga-tangngana tau nama'kada 
nakua: E tuang-tuang, iakemmi 
perangii tu kadangku, kumua da anta 
massombaran dio mai Kreta, tilendokki' 

dio mai te kasanggangan sia karugian 
iate. 

22 Apa totemo duka kupakilalakomi ammi 
pabatta' penaammi: belanna tae'komi 
misa' la pa'de penaammi, sangadiri ia 
manna te kappala’. 

23 Belanna sangmai' bongi den 
malaeka'Na Puang Matua, tu Puang 
kupopuang sia kupenombai, ke'de' dio 
sa'deku, 

24 nakua: Da mumataku', Paulus! Tae’ 
nasalai tang mennoloko dio olona datu 
kapua, tiromi Nasorongmo Puang Matua 
lako kalemu tu mintu' to musolan 
massombaran. 

25 Tamoto, e tuang-tuang, pabatta'i 

tu penaammi, belanna kukatappa'i tu 
Puang Matua, kumua tumba tu kada 
Naparampo lako kaleku, susi dukamoto 
la dadi. 

26 Apa tae’ nasalai tang tipengkauki' lako 
misa' lebukan. 

27 Tatonna saemo lako bongi ma'sangpulo 
a'pa'na, male bangmokanni unnayang- 
ayang dio tasik Adria, agi-agimo 
tangnga bongi nasangami tu mai kalasi 
mandappi'mo tu gantanan, 

28 habuangmi tu batu pelantuk, nasuka'i 
duangpulo da'pana mandalanna: tae' 
nasangapa mambelanna inde to, 
nabuangomi tu batu pelantuk, nasuka'i 
sangpulo lima da'pana. 

29 Sia belanna nakatakuran kumua 
tibasse manii langngan batu karang, 
naparokkomi tu sau a'pa' dio to’ pollo’ 
kappala’, sia nakua kenna masi-angmo. 
30 Apa iatonna undaka'mo tangnga' tu 
mai kalasi la morai umpallaian kalena 
untampei tu kappala' sia napopengkalao 
rokko tasik tu lopi naangga'-angga'i 
urrorro' sau dio mai tingo kappala’, 

31 hakuami Paulus lako pangulu surodadu 
sia mintu’ surodadu: lake tae'i natorro 
lan kappala' tu mati, denparaka mila 
lessu' len. 

32 Sangiammi tu surodadu urra'ta'i tu 
ulang lopi, napopa'elo'nai nabaa uai. 

33 Tatonna la masiangmo napakilala 
nasangmi Paulus tu tau la kumande 

sia nakua: Allo ma'sangpulo a'pa'namo 
te minii ma'penanda bang, silambi' 
bangkomi tangdia' tae” bang apa 
mikande len. 

34 Tamoto kupalakui: kumandekomi, 
iari to tu la mipobatta' lessu’ dio mai 

kasanggangan. Belanna tae' sanglamba' 
beluak la rondon dao mai ulunna misa' 
duka tau te kamu sola nasang. 

35 Tatonna mangka ma'kada susito, 
naalami tu roti nama'kurre sumanga' 
langngan Puang Matua dio tingayona 
mintu' tau natepu-tepui anna kumande. 
36 Batta'mi penaanna sola nasangi, anna 
kumande. 

37 Tatu kami mintu’ lan kappala’ iato, 
duaratu'kan pitungpulo nnannan. 
38Jatonna dia'mo tu tau, 
dipembuangammi rokko tasik tu 
gandung kumua naunnayang tu 
kappala’. 

39 Tatonna masiang, tae” natandai tinde 
tau tu padang iato, apa den baba 
minanga natiro marante randanna; 
nasitangnga'imi tinde tau, kumua nabela 
sia manii umpatitu'tunni inde to tama tu 
kappala’. 

40 Naendekan nasangmi tu sau namale 
unnayang-ayang bang tu kappala’ lan lu 
tasik, sia nasalodaran tu pori kemudi, 
napakendekki tu sombaran kapua kumua 
naala angin, namane umpopangudu lu 
tamai randan tasik. 

41 Tatonna saemo lako misa” karangan 
ma'tombon, napengkauammi tu kappala 
lako, anna lammak tu ulunna, tae'mo 
natiberu len, apa iatu pollo'na pura 
sanggang napobua' bombang. 

42 La moraimi tu mai surodadu la umpatei 
tu mintu' to ditarungku, kumua da naden 
misa' mallai tarru' ke unnorongi. 

43 Apa belanna la morai tu pangulu 
surodadu la ungkarimmanni Paulus, 
naampaimi tu lalan penaanna sia 
napa'parentan kumua mintu'na to 
manarangna unnorong la mekkondong 
rokko tasik, nadolo langngan gantanan. 
44Na iatu mai senga'na, la mentoe pira 
lako papan, na lako parea kappala' 
sanggang pira. Nasusito kendek 
marampa' nasangmi langngan gantanan. 


4 


Paulus torro dio lebukan Malta sae 
lako upu'na attu kamadinginan 


28:1-10 
28 1 Tatongki sangkendekan 
marampa'mo, maneri kitandai 
kumua iatu lebukan iato disanga Malta. 
2 Tatu to inde to lebukan iato nakasokanni 
tongankan, belanna napadukkuangkan 

api sia natammuikan sola nasang, 
belanna la uran sia madinginkan. 
3Jatonna alai Paulus sanguyun tu ranga'- 
ranga’, napatamai to’ api, sunmi misa’ 
ula”, belanna malassu, nasindoyangi tu 
limanna. 

4Tatonna kitai tinde to dio lebukan iato 
tu ula” mendoyang dio limanna, nakuami 
sipa'kada-kada: Tae'mo nasalai tang to 
papatean te tau iate, moi anna lessu'mo 
dio mai kasanggangan lan tasik, apa tae’ 
naeloranni tu ma'pakalolo la tuo. 

5 Napempi'pikammi Paulus tama to' api 
sia tae” bang nasa'dinganni mapa'di'. 

6 Nasangami tinde tau kumua la 
kambang ba'tu ta'pa tibambangika 
namate. Apa iatonna masiangmo 
napeagi natae' bang napomatumbai, 
senga'omi tu passanganna, nakuami: 
deata ia te. 

7Tatu to ma'parenta dio tu lebukan iato 
disanga Publius sikandappi' bangsia inan 
iato tu to” banuanna sia pa'pa'lakanna: 
iamo untammuikan sia nakasokannikan 
natoratu tallung allo. 

8 Tatu ambe'na Publius mamma’ bang 
makula' sia untittaian rara: malemi tama 

tu Paulus namassambayang naremme'i 
limana napamalekei. 

9 Tonna iato sae dukami tu mai to masaki 
senga' dio lebukan iato anna pamalekei. 
10 Lendu’ duka napakala'bi'ki tu tau 
iato; sia iatongki la male massombaran, 
nabankan tu sipatunna la kibaa. 


Kapassombaranna Paulus lako Roma 


28:11-15 


11latonna ma'tallung bulanmo 
malemokan massombaran la misa' 
kappala' lu dio mai Aleksandria, 
umpotanda Dioskuri, tu torro dio lebukan 
iato lan tu attu kamadinginan. 

12 Tatonna sae lako Sirakusa, 
lendu'mokan inde to dio tallung 

allo. 

13 Naindeto dio kimale massombaran 
ullilingi lebukan iato kirampo lako 
Regium. Iatonna masiangnato 
mangiri'mi angin ma'palulo'mai anna 
masiangna pole' to kirampo lako Putioli. 
14 Indemoto kinii sitiro tu sangsiuluran, 
tu untambaikan la torro pitung allo sola; 
susi bangmokan to angki sae lako Roma. 

15 ]atonna rangii to sangsiuluran tu diona 
apa urrampoikanni, saemi ma'angge 
dio pasa” Apius sia dio Pa'ga'dengan 
Tallu umpessitammuikan. Iatonna 
ta'pai matanna Paulus tu tau, ma'kurre 
sumanga'mi langngan Puang Matua sia 
umpabatta' penaanna. 


Paulus dio Roma 


28:16-31 


16 JTatongki tamamo dio Roma, 
dielorammi tu Paulus torro misa sisola 
misa' surodadu ungkampai. 

17 Tallung allo lendu'na natambaimi 
sirampun tu mai to pekaamberan to 
Yahudi. Iatonna sirampunmo ma'kadami 
nakua lako tau: E kamu siulu'ku, 
tonganna aku te tae' bang kupogau'i 
misa" tu untingoinna bangsata ba'tu 
atoran sukaran aluk to dolota, apa 
mentoditarungkumo' angku disorong dio 
mai Yerusalem lako to Roma. 

18 ]atonna paressamo' la moraimo 
urrampananna' belanna tae" bang misa’ 
tu sipato'na la dinii umpateina'. 

19 Apa iatonna patananni to Yahudi 
unte'ge'i, umbapa kukua tang la 

umpa'petimbanganni lako datu kapua, 
tae'ra to kumua denni kuparapasan 
bangsaku. 

20 Tamoto angku tambaikomi sae 
indete la moraina' untiro rupammi sia 
ma'kada lako kalemi: belanna iamira tu 
narannuanna to Israel angku dipaluangi 
te rante bassi. 

21 Nakuami tinde tau lako: Moi sura' 
tae' bangra urrampoikan dio mai 
Yudea tu diona kamu, sia iatu mai 
mintu' sangsiuluranta tu lu diona mai, 
tae” bangra misa” umparampoi ba'tu 
umpokadai tu sayuammi. 

22 Apa kiporai duka la umperangii dio 
mai kalemi tu timbangammi: belanna 
iatu diona to sangserekan iate kiisanmo 
kumua umba-umba nii dite'ge'i. 

23 Tatonna allu'mi lako Paulus tu allo 
sangallo, lendu'mi budanna tau sae lako 
tu naninna Paulus torro. Napamanassami 
sia nakatottongi tongan lako tinde tau 
tu diona ParentaNa Puang Matua sia 
randuk lan mai sura' Sukaran alukna 
Musa sia lan mai sura'na nabi nanii 
umpamalesoanni tau tu diona Yesu, 
tempon dio mai melambi' sae lako 
makaroen, kumua napatonganni. 

24 Denmi tu tau umpatonganni tu 
napokadanna, den tae. 
25 Apa ia kalena tinde tau tae’ 
kasiturusanna, sisarak-sarakmi, tonna 
mangka umpokadai Paulus te kada 
sangbuku kumua: Tonganna bang tu 
Napokada Penaa Masallo' lako nene" to 
dolota tu sun dio pudukna nabi Yesaya, 
nakua: 
26 | aomoko lako te bangsa iate, ammu 
pokadai kumua: 
Pa'perangimmi la parangi, apa tae' mila 
unnissan lenni: 
sia pentiromi la pakita, apa tae' 
mikanassai. 
27 Belanna makarra'mo penaanna te 
bangsa iate, 
sia bantangmo pa'peranginna, 
sia napamamma'mo tu matanna, 
kumua da anna pakita tu matanna, 
sia parangi tu talinganna, 
sia mangingaran tu penaanna, 
hnamengkatoba' sule, 
angKu pamalekei. 
28 Tamoto la miissan kumua iate 
kamakarimmanan lu dio mai Puang 
Matua diparampo lako to kapere': tau 
iamoto mai tu la umperangii. 

29 (Iatonna mangka umpokadai susito, 
sangmaleammi tu to Yahudi anna pada 
ia kalena sita'gen.) 

30 Torromi tu Paulus lan banua nasewai 
sae lako ganna'na duang taun, sia 
napakendek langngan banuanna tu 
mintu' to sae umpessitiroi, 

31 sia batta' umpa'peissanan ParentaNa 
Puang Matua sia umpa'pangadaran 
mintu' tu diona Puang Yesu Kristus, tae' 
nadigagai len. 


ROMA 


Bungkaran kada: pangando 


1:1-7 

1 Dio mai Paulus taunNa Kristus 

Yesu, tu ditambai mendadi rasulu' 
sia dipamarimbangan la umpa'peisanan 
Kareba-kaparannuanNa Puang Matua. 
2Tu Naallu' dolomo Puang Matua, 
napokadai nabinNa lan Sura' Madatu, 
3 tu diona AnakNa, tu kea'gan kale tolino, 
dadi lu dio mai tarukna Daud, 
tapa kea'gan Penaa ma'pamasallo”, 
dipamanassamo kumua AnakNa Puang 
Matua sikambi' kakuasan, tu belanna 
kamalimbangunanNa dio mai to' to 
mate, tu Yesu Kristus, Puangta. 
> Bannang diori angki appa’ pa'kamasean 
sia pangka' rasulu' la umbaa mintu' 
to kapere' lako lalan kapengkaolan 
kapatonganan diona sanganNa. 
6 Nalan mai tau iato ditambai dukakomi 
mendadi taunNa Kristus.- 

7 Diparampo lako mintu' tau dio Roma 
tu Nakamaseinna Puang Matua sia 
dipamarimbanganmo mendadi to 
masallo. Narampoimorokomi kamaturu- 
turuan sia kamarampasan dio mai Puang 
Matua Ambe'ta sia Puangta Yesu Kristus. 


Kamamaliranna Paulus la 
morai umpa'peissanan 
Kareba-kaparannuan dio Roma 


1:8-15 
8 Tipamulanna ma'kurre sumanga'na' 
langngan Kapenombangku diona 
kamu tete dio Yesu Kristus, belanna 
kaleleammo tu kapatonganammi lan 
mintu’ lino. 
9 Na Puang Matuamora tu Kupenombai 
lan penaangku umpa'peissanan 
Kareba-kaparannuanNa AnakNa, 
ungkatottongina', tumba makaritutungku 
umpalan ara'komi, 
10 tang torena' umpalakui ke 
massambayangna', kumua den sia 
manii lalan, ke denni upa'ku, naturui 
pa'poraianNa Puang Matua angku mati' 
ussitiroangkomi. 

11 Belanna mamali'na' la ussitiroangkomi, 
kumua angku pasilelekomi pa'kamasean 
mempenaa umpabatta'komi: 

12 kumua anna pakananna'ki' 
kapatonganan, la kapatonganangku la 
kapatonganammi. 

13 Tang matana penaangku ke tang 
miissanni, e sangsiulurangku, kumua 
ba'tu pempirammo' la morai male mati' 
- nasae lako totemo sakkalanganna', 

- dikua angku kabu'tui dukai buanna 
dio mai kalemi susi dio mai to kapere' 
senga’. 

14 Anna aku te kaindananna' la lako to 
Yunani la lako bangsa sengar”, la lako to 
manarang, la lako to tang paissan. 

15 Tamoto iake lalan penaangku matinuru' 
bangmo' la male mati' umpa'peissanan 
dukai lako kamu to iti' tondok Roma tu 
Kareba-kaparannuan. 

Oto'na pangadaran lan mai te sura': 
Kareba-kaparannuan iamo 
kamatotoranNa Puang Matua 
lako mintu' to ma'patongan 


1:16-17 
16 Belanna tang ussa'dinganna' siri' 
untongananni tu Kareba-kaparannuan, 
apa iamo kamatotoranNa Puang Matua 
tu umpabu'tu kamakarimmanan lako 
mintu' to ma'patongan, ondonganna lako 
to Yahudi sia to Yunani duka. 
17 Belanna inde to dinii umpapayanni 
tu kamaloloanNa Puang Matua dio mai 
kapatonganan lako kapatonganan, susitu 
mangka disura' kumua: iatu to malolo la 
umpotuo kapatonganan. 


KasengkeanNa Puang 
Matua lako to kapere' 


1:18-32 
18 Belanna iatu kasengkeanNa Puang 
Matua Napapayan dao mai suruga 
lako mintu' katangmekaalukanna 
sia kakelokanna tau, tu umpai'pinni 
kakelokan tu kamanapparan: 

19 apa iatu ma'dinna diissan tu diona 
Puang Matua masiangmo lan penaanna, 
belanna Napamanassamo Puang Matua 
lako. 

20 Belanna tempon dio mai tipamulanna 
angge maritik, mintu'na a'gan tang 
dikitanNa, iamotu kamatotoran sia 
Kapuangan tontongNa sae lakona, 
ma'din nakanassa tangnga' dio 
panampaNa, iamoto natae" nabelai 
undakaran posanga kalena, 

21 belanna moi natandai tu Puang Matua, 
apa tae' nabilang Puang Matuai sia tae' 
nama'kurre sumanga' lako, sangadinna 
tae'mo patunna tu tangnga'na sia 
dipamalillin tu penaa baganna. 

22 Kaussanganna kalena kinaa anna ia 
todamo napobaga, 

23 nasondaimi rapang-rapang tolino 
tang marendeng sia manuk-manuk 

sia olo'-olo' a'pa' lette'na sia olo'-olo' 
mendonglo' tu kamala'biranNa Puang 
Matua tang leluk sae lakona. 

24Tamoto belanna ma'taloan lako 
pa'poraian penaanna, Napopa'elo'nai 
Puang Matua lako kamaruttakan la 
urruttakki kalena batang kalena: 

25tu ussondai kabuttokan tu 
katongananNa Puang Matua sia 
umpangke' sia umpenombai tu 
panampaNa napasondana To manampa, 
tu sipatu dipudi sae lakona. Amin. 

26 Iamo bannangnato anNa popa'elo'nai 
Puang Matua lako kamoraian penaa 
megi'giran, belanna iatu mai baine 
ulleko' aluk matutu napopentangia aluk; 
27 susi dukato tu muane untampe aluk 
matutunna lako baine sia pada natukka' 
kamoraianna lako padanna muane 
umpogau' gau' megi'giran, anna kabu'tui 
lan kalena tu pakkan sitinayanna 
kapusanna. 

28 Tu belanna manoka untandai 

Puang Matua lan pangingaranna 
Napopa'elo'nami Puang Matua lako 
pa'pasirundunan megi'giran anna 
umpogau' tang sipato'na, 

29 ponno anggenna kakelokan, 
kakadakean, kabasisi-inaan, 
kabulitukan, nakabu' kamagallian, 
kapapatean, kasigagan, lando pa'du, 
patua' ba'tang: 

30 ma'pasisarrang, ma'palele beko, 
ungkabiri' Puang Matua, pabe'se, 

matampo, madongnga' untannun 
kakadakean, umbali-bali to padadian: 

31 tang keinaa, ussalai lampa kada, tang 
mamase, tang maturu-turu. 

32 Moi natandai tu atoran Nalampak 
Puang Matua, kumua iatu to umpogau'i 
susito sipatu la mate, apa tae' napogau' 
mannai susito, sangadinna nasarrang 
pole'pa tu to umpogau'. 


KasengkeanNa Puang 
Matua lako to Yahudi 


2:1-16 

2 lTamoto tae” mubelai undakaran 

posanga kalemu, e iko, minda- 
mindako tu umpasala tau: belanna lan tu 
kaumpasalammu to senga’, iko kalenamo 
umpakannai ukungan kalemu, belanna 
iko ma'pasala na iko duka umpogau'i. 
2 Taissan kumua iatu ukunganNa Puang 
Matua dipakannai melo tu to umpogau'i 
tu iannato. 
3E iko tu umpasalanna to ma'gau' 
susito anna iko kalena umpogau'i, 
musangaraka la tilendokko dio mai 
ukunganNa Puang Matua? 

4Ba'tu tae'raka muangga'i tu 
kamasokanan tang dilambi'Na sia 
kama'tananNa sia pesuka' kalandoNa 
sia tae' muissanni, kumua iatu 
kamasokananNa Puang Matua 
urrendenko lako katobaran? 

> Apa kamakarrasanna penaammu sia 
noka mengkatoba', ammu rampunanni 
kasengkean tu kalemu sae lako 

allo kasengkeanNa Puang Matua sia 
kapayananna ukungan malambu Na, 

6 tu la umpapakkanni simisa'i lako tau, 
tu sitinayanna penggauranna, 

7'jamotu katuoan sae lakona 
Napapakkananni tu to umpengkaolai 
kameloan undaka'i tu kamala'biran sia 
kadipangkeran sia apa tang narandanna 
kasanggangan, 

8 apa kasengkean sia kamagi'giran 
Napapakkananni tu to basisi inaa sia 
tang mengkaola lako kamanapparan 
sangadinna mengkaola lako kakelokan. 
9 Parri’ sia kasanggangan urrampoi 
penaanna mintu' tolino tu umpogau'na 
kakadakean, ondonganna to Yahudi sia 
to Yunani duka: 

10 apa kamala'biran sia kadipangkeran 
sia kamarampasan urrampoi mintu' to 

umpogau' kameloan, ondonganna to 
Yahudi sia to Yunani duka. 

11 Belanna tae” Namentiro lindo tu Puang 
Matua. 

12 Belanna pira-pira tu to tang untandai 
Sukaran aluk umpogau' kasalan, 
dipasalianna duka ia Sukaran aluk 

la disanggangi: anna pira-pira tu to 
umpentionganni Sukaran aluk umpogau' 
kasalan, la narua ukungan Sukaran aluk. 
13 Belanna tangia to urrangi bangri 
Sukaran aluk tu la malolo dio oloNa 
Puang Matua, sangadinna iaritu to 
umpogau' sukaran aluk tu la dibilang 
malolo. 

14 Belanna iake to kapere' tu tang 
ma'sukaran aluk, anna lalan inaanna 
kalena umpogau'i susitu natuntunna 
Sukaran aluk, iamo to umposukaran aluk 
kalena to, te to tang ma'sukaran aluk. 

15 Napa'pekitanan, kumua iatu gau' 
natuntun Sukaran aluk tioki' lan 
penaanna, anna katottongi penaa 
ma'pakilalanna susito, sia iatu 
tangnga'na sipasala ba'tu sitongananni 
16 to ke allo Nanii Puang Matua umpaolai 
salunna tu mintu' tangnga' tang dikita 


ROMA 2.17-22 10 


dio tolino, tete dio Kristus Yesu, situru' 
tu Kareba-kaparannuan kupa'peissanan. 


Katangpalambiranna to Yahudi 
diona Sukaran aluk 


2:17-29 
17 Take umpentoeiko katoyahudiammu, 
sia umposande' Sukaran aluk sia 
ussattuan kalemu diona Puang Matua, 
18 sia unnissan pa'porainNa sia 
umpasisengaranni tu kapuanna patunna, 
belanna diada'iko Sukaran aluk, 
19 sia iake ungkanappa'iko kalemu 
kumua perenden to buta sia patutungan 
bia” lako to lan kamalillinan, 
20to mangada'na to baga, gurunna pia 
tang paissanpa, belanna unnampuiko 
indo'na kapaissanan sia kamanapparan 
lan Sukaran aluk. 
21 Take susito, e iko tu unnada'ina to 
senga’, tae'raka muada'i tu kalemu? Iko 
umpa pangadaranni, kumua dana bako 
tu tau, anna bokorokoka? 
22 Iko umpokadai kumua: da nama'gau' 
sala tau anna ma'gau' salarokoka? Iko 
ungkagi'gi' mintu' deata, anna ikoraka 
unnala banua deata? 


ROMA 2.23-29 11 


23 Iko ussattuan kalemu diona Sukaran 
aluk, anna untapa'rokoka Puang Matua, 
belanna untengkaiko Sukaran aluk? 

24 Apa ia sia napa'kada solangi to kapere' 
tu sanganNa Puang Matua tu belanna 
kamu, susitu mangka disura'. 

25 Belanna iatu sunna' den sia patunna, 
ke umpogau'ko Sukaran aluk, apa iake 
untengkai bangko Sukaran aluk, pada 
bang sia tang disunna'. 

26 Tamoto, iake ungkanannangi tuntunan 
Sukaran aluk tu to tang disunna' tang 
dipapadaraka to disunna'? 

27 Sia iatu to inang tang disunna', apa 
ungkaritutui Sukaran aluk, tae'raka 
nala umpasalako tu to untengkai bang 
Sukaran aluk, moi muampui sura' sia 
disunna'. 

28 Belanna iatu to Yahudi tongan, tangia 
salianna manna Yahudi, sia iatu sunna' 
tae' na ia manna tu salianna dio kale: 
29 Sangadinna iatu Yahudi tongan, iamo 
Yahudi lanna lu, sia iatu massang 
sunna' iamotu lanna ba'tang tete dio 
Penaa, tangia tete dio sura'. Iamoto iatu 
kadipudianna tae' nalu dio mai tolino, 
sangadinna lu dio mai Puang Matua. 

Kalosonganna to Yahudi 


3:1-8 
1 Take susito, apara napolosong to 
Yahudi? ba'tu apara patunna tu 
sunna'? 
2 Buda, ma'rupa-rupa napolosong. 
Ma'pempissanna kumua mintu'na 
kadanNa Puang Matua mangkamo 
dipakambiranni. 
3Belanna umbara nakua? Iake tang 
ma'patonganni tu tau pira, ma'dinraka 
tu tang ma'patonganna undampa 
katanglelukanNa Puang Matua? 
“Inang tae' ia to! Sangadinna inang 
tonganna susitu dipokada kumua tongan 
Ia tu Puang Matua, apa mintu'na tolino 
buttok, susi tu disura' kumua: 
AmMi payanan tongan dio kadamMi sia 
pataloKomi ke dipasalaKomi. 
> Apa iake kakelokanta umpamanassai 
tu kamalamburanNa Puang Matua, apara 
la takua? Kelokraka tu Puang Matua 
umpata'pa kasengkeanNa? iate aku 
ma'kada te, ma'kada tolinona'. 

SInang tae’ ia to! Belanna iake susito, 
umbamo la Nakua tu Puang Matua 
umpaolai salunna te lino? 

7 Apa iake sakendek-kendeknai tu 
kamanapparanNa sia kamala'biranNa 
Puang Matua napamanassa 
kabuttokangku, ma'apapi kudipakannai 
ukungan susito kasalan? 

8 Nama'apari kitang ma'kadara - susito 
kada naanggarangkan tau, kumua kikua: 
- Da'ito anta pogau' kakadakean, anna 
bu'tu melona? Tau iato dipasisurung 
lindo alukna. 


To Yahudi sia to kapere' pada-pada 
mengkanorong lako kasalan 


3:9-20 
9 Dadi umba nakua? Denraka tapolosong? 
Inang tae’ ia to, belanna pirambongi' 
mangkamokan umpasala to Yahudi sia 
to Yunani duka kumua mengkanorong 
nasangi lako kasalan, 
10 susitu disura” kumua: 
Tae’ tau misa" malolo, moi misa’ tae’ 
duka, 
11 tae' tau misa” manarang, tae’ tau 
misa' undaka' Puang Matua: 

12 Sepang nasangmo lako senga'na, 
tae” nasangmo patunna, tae'mo 
tau misa” umpogau' kameloan, moi 
misa’ tae’ dukamo: 

13 jatu gora-gorana susi liang 
tungangnga”, lilana umpana'ta' 
kapa'pakenan, ipo ula' dio randan 
pudukna, 

14 dio pudukna ponno tampak ropu sia 
kada layuk. 

15 | entekna maleke umpato'do rarana 
tau; 

16 kasanggangan manna sia 
kamatilakan dio lalanna; 

17 sia jatu lalan kamarampasan tae' 
natandai: 

18 tae' kamatakuran lako Puang Matua 
dio pentirona. 

19 Apa taissan kumua samami dipokada 
lan Sukaran aluk, iamoto tu dipokadan 
to mengkanorong lako Sukaran aluk, 
dikua anna titutu' nasang pudukna sia 
mintu' issinna lino sipatu Napakannai 
ukungan Puang Matua. 

20 Apa iatu umpogau' Sukaran aluk, 
tae tau misa” dibilang malolo dio 
oloNa Puang Matua, belanna lan mai 

tu Sukaran aluk nanii bu'tu tu dininna 
untandai kasalan. 


Puang Matua umpapayan 
kamaloloanNa tete 
dio kapatonganan 


3:21-31 
21 Apa totemo manggi'opara ma'tete 
Sukaran aluk inang mangka payanmo 
ia tu kamaloloanNa Puang Matua, tu 
nakatottongi Sukaran aluk sia nabi, 
22 jamotu kamaloloanNa Puang Matua 
tete dio kaumpatonganan Yesu Kristus 
umpatu sia tang umpasalian rinding 
mintu' to ma'patongan, belanna tae' 
silaenanna. 
23 Apa umpogau' nasang bangmo kasalan 
sia sisayuran kamala'biranNa Puang 
Matua, 
24 sia dikamasei bangri nadibilang malolo 
tete dio pa'kamaseanNa Puang Matua, 
belanna pangla'bakNa Kristus Yesu. 
25Tu Napatingo Puang Matua mendadi 
pemala' kasikaeloan diona raraNa, tete 
dio kapatonganan anNa papayanni tu 
kamalamburanNa belanna tae' Naukungi 

tu mintu'na kasalan tonna dolona tonna 
pama'tanampi penaa Puang Matua, 

26 J4 umpapayan kamalamburanNa te 
attu iate, kumua inang To malambu' Ia, 
moi umbilang malolo to umpatongan 
Yesu. 

27 Take susito, umbami nii tu 
kapassattuan? Ditibemo. Umbanna 
atoran dituru'? Atoran umpogau'raka 
kameloan? Tae', sangadinna diona atoran 
kapatonganan. 

28 Belanna kisanga kumua iatu tau 
dibilang malolo diona kapatonganan, 
tangia diona umpogau' tuntunan 
Sukaran aluk. 

29 Ba'tu jatu Puang Matua Puangna 
mannaraka to Yahudi? Tang Puangna 
dukaraka to kapere’? Tonganna, Puangna 
dukato kapere’. 

30 Belanna misa'ri tu Puang Matua, tu 
la umbilang malolo to disunna' diona 
kapatonganan, sia to tang disunna' tete 
dio kapatonganan. 

31 Take susito, umpadamparakannika 
Sukaran aluk belanna kapatonganan? 
Inang tae' ia to: sangadinna 
untonganangkan Sukaran aluk. 


ROMA 4.1-6 17 


Abraham duka dibilang malolo 
belanna kapatonganan 


4:1-25 

4 1 Apara la takua? Naposenderaka 

Puang Matua diona a'gan kale tolino 
tu Abraham, ambe'ta? 
2 Belanna iake dibilang maloloi tu 
Abraham diona penggauranna, den sia 
kadisattuanna, apa tang dio oloNa Puang 
Matua. 
3 Belanna apara nakua tu Sura' Madatu? 
latu Abraham umpatongan Puang Matua, 
iamo disanga napomalolo to. 
“Tatu to mengkarang, den sarona, tangia 
disanga pa'kamasean, sangadinna sonda 
ra'ta'na. 
> Apa iatu to tang mengkarang, 
sangadinna umpatongan tu To umbilang 
malolo to tang mekaaluk, iamo 
umpomalolo kapatongananna. 
6 Susitu napokada Daud kumua maupa' 
tu to nareken Puang Matua unnampui 
kamaloloan, tang tete dio penggauran, 
nakua: 

7 Maupa' tu mintu’ to dipa'dei 
kakadakeanna sia disamboi 
kasalanna: 

8 maupa' tu to tang la Narekenmo 
Puang kasalanna. 

? lake susito, to disunna' mannaraka 
napatu tu kada diona kamauparan 
iato, ba'tu to tang disunna' dukaraka? 
Belanna mangkamo kipokada, kumua 
direken umpomalolo kapatongananna tu 
Abraham. 

10 Apa umbara nakua umpomaloloi? 
laraka tonna mangkamo disunna', 
ba'tu iaraka tonna tae'pa? Tangia tonna 
mangkamo disunna', sangadinna tonna 
tae'pa. 

11 Na jatu tanda sunna’ natarima 
butung toding kamaloloan diona 
kapatongananna tonna tang disunna'pa. 
Susiri lalanna to anna poambe'i mintu' to 
ma'patongan tu tang disunna'na, anna 
direken lako kalena tu kamaloloan. 

12 Sia napoambe' dukai to disunna' tu 
to tangia manna disunna' sangadinna 
unturu' lalan kapatongananna ambe'ta 
Abraham, tonna tang disunna'pa. 

13 Belanna tangia tete dio Sukaran aluk 
anna rampoi pangallu' tu Abraham 

ba'tu tarukna, kumua ia umpomanai'i te 
lino, sangadinna tete dio kamaloloanna 
kapatonganan. 

14 Belanna iake to umposande' Sukaran 
aluk umpomana'i to, manassa torro 
sala tu kapatonganan sia diputtai tu 
pangallu'. 

15 Belanna iatu napabu'tu Sukaran aluk, 
iamotu kasengkean, apa umba-umba 

tu tang nanii Sukaran aluk, inde to tae" 
duka kauntengkaian Sukaran aluk. 

16 Tamoto namenggaronto' dio 
kapatonganan tu mana' iato anna 
siolanan pa'kamasean sia anna 
matontongan tu pangallu' lako mintu' 
tarukna, tangia manna to umposande'na 
Sukaran aluk, sangadinna ia duka 

tu umposande'na kapatonganan susi 
Abraham, tu tapoambe' sola nasang, 

17 susitu disura' kumua: 
Kupabendanmoko napoambe' buda 
bangsa - dio oloNa tu Puang napatongan 
Abraham, Iamotu Puang umpatuo to 
mate sia untambai manna apa tae’, anna 
denmo. 

18 Belanna tonna ka'tu rannumo tu 
Abraham, inang narannuammo lan 
kapatonganan, kumua la napoambe' 

buda bangsa, susitu dipokada kumua: 
La susimoto tu tarukmu undinna. 

19 Sia tae' namoro' kapatongananna, 
natiro tu kalena butung to matemo, 
belanna agi-agimo saratu' taunna 
dadinna, sia iatu inan taunna Sara 
butung mate dukamo, 

20 apa belanna ungkilalai pangallu'Na 
Puang Matua, tae'mi nabata 

butung to tanggan ma'patongan, 
sangadinna sadipamatoto'-toto'na lan 
kapatongananna umpakala'bi' Puang 
Matua, 

21 sia nakanappa'i tongan, kumua kuasa 
tu Puang Matua ussundunni tu apa 
Naalluranni. 

221a (dukamo) napobannang to anna 
direken umpomalolo kapatongananna. 
23 Apa iatu kada direken umpomalolo 
tangia diona manna Abraham disurasan, 
24 Sangadinna diona duka kita 

tu la direken umpomaloloi tu 

belanna tapatongan tu To mangka 
umpamalimbangun Yesu, Puangta, dio 
mai to' to mate, 

25 tu mangka disorong belanna kasalanta 
sia dipamalimbangun belanna la 
umbilang maloloki'. 

Buanna kadibilangan malolo 


5:1-11 

1 Tu belanna dibilang malolomoki' 
5 diona kapatonganan, anna den 
kasikaeloanta Puang Matua tete dio 
Puangta Yesu Kristus, 
2 sia dio dukaRi, anta ma'din tama 
te pa'kamasean iate (tete dio 
kapatonganan) tu tanii bendan; anta 
massattuan belanna rannunta diona 
kamala'biranNa Puang Matua. 
3 Apa tangia manna to, sangadinna la 
ussattuan dukaki' kamaparrisan, belanna 
taissan kumua iatu kamaparrisan 
umpabu'tu penaa kalebu, 
“na penaa kalebu umpabu'tu kabattaran 
penaa, na kabattaran penaa umpabu'tu 
kapa'rannuanan: 
“anna iatu kapa'rannuanan tae' 
hnamepakasiri', belanna mangkamo ditua’ 
tu kamamaseanNa Puang Matua tama 
penaanta tete dio Penaa Masallo' tu 
dikamaseangki'. 
6 Belanna iatonta langga'pa sia tonna 
lambi'i allu'na, matemi tu Kristus belanna 
to tang mekaaluk. 

7 Apa masuli' tongan tau morai mate 
belanna misa' to malolo. Umbai den 
sia tau barani mate belanna to melo 
penaanna. 

8 Apa napakitammoki' Puang Matua 
kamamasean diona tu napomatena 
Kristus belanna kita, tonna taloipiki' 
kasalan. 

9 Anna totemo dibilang malolomoki' 
tete dio raraNa, ondong pissanpi la 
Nakarimmanniki' dio mai kasengkean. 
10 Belanna iake dipasikaeloki' Puang 
Matua tete dio kamateanNa AnakNa, 
tonta kabiri'pa Puang Matua, ondong 
pissan, tonta mangkamo dipasikaelo, la 
ungkabu'tuiki' kadikarimmanan diona 
katuoanNa. 

11 Sia tangia manna to, sangadinna 
ussattuan poleki' Puang Matua tete dio 
Puangta Yesu (Kristus), apa belanna Iari 
anta kabu'tui kasikaeloan totemo. 

Kasitintianna: Kasalan sia kamatean 
lu dio mai Adam: pa'kamasean sia 
katuoan lu dio mai Kristus 


5:12-21 
12 Tamoto tumbai tu kasalan mangkamo 
tama te lino, belanna misa” tau, sia 
kamatean belanna kasalan, sia susi duka 
tu rampona kamatean lako mintu' tolino, 
iamoto anna kasalan nasang mintu’ 
tolino -, 
13 helanna tae'pa Sukaran aluk, nainang 
lanmo lino tu kasalan: apa tae' nadireken 
tu kasalan, tonna tae'pa Sukaran aluk. 
14 Apa iatu kamatean pasau' randuk 
tonna Adam sae lako tonna Musa, sama 
bang sia lako to tang umpogau' kasalan 
susitu kauntengkaianna pepasan Adam, 
tu butung rapang-rapangna Tu la saena. 
15 Apa iatu pa'kamaseanNa Puang 
Matua tae’ nasusi katobangan tama 
kasalan. Apa iake budami tau mate 
diona kasalanna misa" tau, ondong 
pissanpi tu pa'kamaseanNa Puang 
Matua sia pamengan napabu'tu 
pa kamaseanNa misa” Tau, iamotu Yesu 
Kristus malleanmo lako buda tau. 

16 Tatu pamengan iato silaenan a'ganna 
tu bannang diona kasalanna misa' 

tau. Belanna iatu umpaolai salunna 

tu napobua' misa' tau mebaa lako 
kadiukungan, apa iatu pa'kamaseanNa 
Puang Matua tu bannang dio kabudanna 
kasalan mebaa lako kadibilangan malolo. 
17 Belanna iake katobanganna misa’ 

tau tama kasalan anna pasau'mo tu 
kamatean diona tu tau misa', ontong 
pole'pi tu mai to mallean pa'kamasean 
sia pamengan kamaloloan naappa,, la 
pasau' lan katuoan tete dio misa' Tau, 
iamotu Yesu Kristus. 

18 Tamoto, tumbai tu diona misa’ 
katobangan tama kasalan narampoi 
kadiukungan tu mintu' tolino, tenmoto 
bannang dio misa' penggauran malolo, 
anna mintu' tolino dibilang malolo kumua 
anna appa' katuoan. 

19 Belanna susitu diona 
katangmengkaolanna misa' tau, 
nabuda tau bendan dipopendadi to 
kasalan, susi dukamoto tu belanna 
kamengkaolanna Misa' Tau, anna bendan 
tu budanna tongan dipopendadi to 
malolo. 


ROMA 5.20-6.4 25 


20 Undinna tamaomi tu Sukaran aluk, 
kumua nasakerangngan-rangnganna 
tu kasalan: apa umba-umba nanii 
sakerangngan-rangnganna kasalan, 
indemoto nanii samallean-leanna 
pa'kamasean, 

21 kumua anna tumba tu kasalan 
pasau' lan kamatean, susi dukamoto tu 
pa'kamasean pasau' tete dio kamaloloan 
landa' lako katuoan sae lakona diona 
Yesu Kristus, Puangta. 


Katilendokan dio mai 
kasalan lan Yesu Kristus 


6:1-14 

1 Take susito apa la tapokada? 

La la'ka' lanriki'ka kasalan, 
anna sakerangngan-rangnganna tu 
pa'kamaseanNa Puang Matua? 
2Inangtae'ia to! Tatu kita mangkannamo 
mate tilendok dio mai kasalan, umbapa 
la takua tuo lan? 
3Ba'tu tae'raka miissanni kumua 
padamoki' didio' tama Kristus Yesu, pada 
didio' tama kamateanNa? 
4TJamoto mangkamoki' dipasilamun tete 
dio pa'dioran tama kamatean, kumua 

anna tumba tu Kristus mangkamo 
dipamalimbangun dio mai to' to mate 
tete dio kamala'biranNa Ambe’, susi 
dukamoto tu kita la unnolai katuoan 
ba'ru. 

> Belanna iake misa” garonto'moki' 

sola lan rapang-rapang kamateanNa, 
la susi dukaki' lan rapang-rapang 
kamalimbangunanNa. 

6 Belanna taissan kumua iatu a'gan 
pa'kalean masainta mangkamo 
dipasia'ta' dikua anna disabu'i tu kale 
kasalan, da tanenne' umpopengkaunan 
kaleta lako kasalan, 

7 belanna iatu to matemo, dibilang torro 
to makakamo dio mai kasalan. 

8 Jake inang pada matemoki' Kristus, 
takanappa'i kumua la pada tuo dukaki' 
sola: 

9 belanna taissan kumua iatu Kristus, tu 
mangkamo dipamalimbangun dio mai 
to' to mate, tae'mo Namate len: tae'mo 
nakuasai lenNi kamatean. 

10 Belanna iatu diona kamateanNa, 
pissanri mate umpa'dei kasalan, apa 
diona katuoanNa, tuo mengkaola lako 
Puang Matua. 

11 Susi dukamoto la urrekenkomi kalemi 
mate tilendok dio mai kasalan, apa tuo 
mengkaola lako Puang Matua lan Kristus 
Yesu. 

12 Tamoto da nama'parenta tu kasalan 
lan kale tang marendengmi, naurunganni 
miparundu'i tu lalan pa'poraianna, 

13 sia da misorongi tu lesoan kalemi 
lako kasalan napoparea kakelokan, 
sangadinna sorongi tu kalemi butung to 
mate tuo sule, sia iatu lesoan kalemi lako 
Puang Matua napopareai kamaloloan. 

14 Belanna iatu kasalan tae'mo 
nakuasaikomi, apa tangiakomi 

to umpentionganni Sukaran 

aluk, sangadinna umpentionganni 

pa kamasean. 


lake umpentionganniki" 
pa'kamasean, tae’ tadieloran 
umpogau' kasalan 


6:15-23 
15Umbamo la nakua? La 
umpogau'moriki'ka kasalan, belanna 
tangiaki” to umpentionganni Sukaran 
aluk, sangadinna umpentionganni 
pa'kamasean? Inang tae’ ia to! 

16 Tae'raka miissanni, kumua minda- 
minda minii ussorong kalemi butung 
kaunan la unturu' pa'poraianna, 
mengkaunanmokomi lako tu to mituru' 
pa'poraianna, la lako kasalan mebaa 
lako kamatean, la lako kamengkaolan 
mebaa lako kamaloloan? 

17 Apa kurre sumanga'na lako Puang 
Matua: tu dolona mengkaunankomi 
lako kasalan, apa totemo masorok 
tonganmo penaammi umpengkaolai 
atoran pangadaran diadarangkomi. 

18 Tatommi mangka dipopentorro 

to makaka dio mai kasalan, 
dipopengkaunanmokomi lako 
kamaloloan. 

19. Ma'kada to linona' umpokadai 

te iannate tu belanna kalanggaranna 
pa'kaleammi. - Belanna susitu 
kamangkammi umpopengkaunan 
lesoan kalemi lako kamaruttakan sia 
kabulitukan umpabu'tu kabulitukan, susi 
dukamoto totemo popengkaunammi 
tu lesoan kalemi lako kamaloloan 
umpabu'tu kamaseroan. 

20 Belanna tonna pokaunankomi kasalan, 
tang mengkaolakomi lako kamaloloan. 

21 Attu iato, apara buanna mikabu'tui? 
Iamotu apa mipomasiri' totemo, belanna 
iatu ma'katampakanna kamatean 
bangsia. 

22 Apa totemo iammi mangka 
dipopentorro to makaka dio mai 
kasalan, sia dipopengkaunan lako Puang 
Matua, la unnappa'komi bua umpabu'tu 
kamaseroan, nama'katampakanna 
katuoan sae lakona. 

23 Belanna iatu napassaroan 

kasalan iamotu kamatean, apa 

iatu pa'kamaseanNa Puang Matua, 
ijamotu katuoan sae lakona tete dio 
Kristus Yesu, Puangta. 


Kristus ma'popentomakaka 
dio mai Sukaran aluk 


7:1-13 

1 Tae'raka miissan, e sangsiulurangku 
7 - apa iate kadangku to untamai 
atoran Sukaran aluk napatu - kumua 
iatu atoran umparenta tau sae lako 
matena? 
2Belanna misa” baine untanan dapo' 
naarra'i atoran lako muanena, ke tuopi tu 
muanena, apa iake matemi tu muanena, 

tilendokmo tu baine dio mai atoran 
unnarra'i lako muanena. 

3 Tamoto iake umpomuanei to senga’, 
ke tuopi tu muanena, nasanga tau 
baine pasandak salu lako rampanan 
kapa', apa iake matemi tu muanena, 
tilendokmo tu baine dio mai atoran iato, 
naurunganni tangia baine pasandak salu 
lako rampanan kapa', ke umpomuanei to 
senga’. 

“Susi dukato, e sangsiulurangku, 

kamu te dipamatekomi mitilendok 

dio mai Sukaran aluk tete dio batang 
kalena Kristus, kumua anna to senga’ 
umpoissankomi, iamotu To mangka 
dipamalimbangun dio mai to’ to mate, 
anta pabu'tuanni Puang Matua tu 
buanna. 

>Iatonta tuo lanpa a'gan pa'kalean 
tolino, mintu’ tu kamoraian ponno 
kasalan, tu napakedo Sukaran aluk, 
kedo lan lesoan kaleta la umpabu'tuanni 
bua tu kamatean. 

6 Apa totemo tilendokmiki' dio mai 

tu Sukaran aluk, anna mangkamiki' 
mate tilendok dio mai atoran iato, tu 
ussalungkuki' taurunganni mengkaola 
unnolai lalan ba'ru, tu pengkaolan Penaa, 

tangia unnolai lalan dolo, tu pengkaolan 
sura". 

7 Apara la tapokada totemo? Dosaraka 
tu Sukaran aluk? Inang tae' ia to. 
Sangadinnari tae" kutandai tu kasalan, 
kenna tang Sukaran aluk, belanna 

tae” kutandai tu kamailuan, kenna tae" 
Sukaran aluk kumua: Da mumailu. 

8 Apa iatonna kabu'tuimo lalan 
pa'posangan, tu kasalan bannang diomi 
atoran nanii umpakedoi lan kaleku 

tu ma'rupa-rupa kamailuan: belanna 
iake tae'i Sukaran aluk, putta duka tu 
kasalan. 

9 Dolona tuo tang untoena' Sukaran aluk, 
apa iatonna sae tu atoran, tuomi sule tu 
kasalan, 

10 apa aku te matena’; na iatu 

atoran mebaa lako katuoan, payanan 
umpalulakona' kamatean. 

11 Belanna iatonna kabu'tuimo lalan 
pa'posangan tu kasalan, iami nanii 
untua' ba'tangna' sia lalan susito nanii 
umpateina'. 

12 Dadi jatu Sukaran aluk masero sia ia 
duka tu atoran, masero sia malambu' sia 
melo. 

13 Take susito, iatu melona la 
napasaeanra'ka kamatean? Inang 

tae' ia to! Sangadinna ia bangsiamo 

tu kasalan, anna payanan kumua 

iamo kasalan, tu umpake kameloan 
umpasaeanna' kamatean, anna bannang 
dio atoran nanii payan tu kakapuanna 
tongan kasalan. 


Kasirarianna Sukaran 
aluk na kasalan 


7:14-25 
14Belanna taissan kumua iatu Sukaran 
aluk mempenaa, apa aku te lanna' a'gan 
pa'kalean, dibaluk sia ma'taloan lako 
kasalan. 
15 Belanna iatu kupana'ta'na, tae' 
kutandai apa tangia kuporainna tu 
kupogau', sangadinna kukagi'gi'na, tu 
kupogau'. 
16 Apa iake umpogau'na' tang 
kuporainna, kukatonganni kumua 
iatu Sukaran aluk melo. 
17 Take susito, totemo tangiamo aku 
umpogau'i tu iannato, sangadinna iatu 
kasalan lan kaleku. 

18 Belanna kuissan, kumua tae' Ian 
kaleku iamotu lan pa'kaleangku, tu 
melona misa' duka: belanna iatu 
pa'poraian den sia dio kaleku, apa iatu 
umpogau'i tu melona, tae. 

19 Belanna iatu melona tu kuporainna, 
tae" kupogau'i, sangadinna kadakena, tu 
tang kuporainna, iamo kupana'ta'. 

20 Dadi iake umpogau'na' tang 
kuporainna, tangiamo aku umpogau'i 
tu iannato, sangadinna iatu kasalan lan 
kaleku. 

21 Na susito kukanassami te lalan biasa 
iate kumua: iangku la morai umpogau' 
melona, inang dolo diomo kaleku tu 
kadakena. 

22 Belanna kukaringnganan tu Sukaran 
alukNa Puang Matua ke diona a'gan 
penaa, 

23 apa den pole'o tu lalan biasa senga' 
kutiro lan lesoan kaleku tu sirari lalan 
biasanna tangnga'ku, anna baana' lako 
pangrampan dinii mengkaunan lako lalan 
biasanna kasalan lan lesoan kaleku. 

24 Na to masolangna' aku te! Mindamo 
la urrampananna' tassu' lan mai te kale 
kamatean? 

25 Ma'kurre sumanga'na' langngan Puang 
Matua tete dio Yesu Kristus, Puangta! - 
Na susito, iate aku te iatu penaangku 
mengkaolana' lako Sukaran alukNa 
Puang Matua, apa iatu pa'kaleangku 
mengkaola lako lalan biasanna kasalan. 


Katuoanna to Narondong 
Penaa Masallo" 


8:1-17 

1 Tamoto totemo tae'mo ukunganna 

tu to lan Kristus Yesu. 
2 Belanna iatu lalan biasanNa Penaa tu 
umpa'kamasean katuoan lan Kristus 
Yesu mangkamo umpopentorro to 
makakana' dio mai lalan biasanna 
kasalan sia kamatean. 
3 Apa iatu tang nalambi'na Sukaran 
aluk, belanna langga' diona pa'kalean, 
Napasundun Puang Matua, tu ussua 
AnakNa kaleNa unnala a'gan pa'kalean 
mengkaola lako kasalan, tu belanna 
iamoratu kasalan, anNa pakannai 
ukungan tu kasalan, lan pa'kalean, 
4kumua anna iatu natuntunna Sukaran 
aluk dipasundun lan kaleta, tu tang 

unturu'na pa'poraian pa'kalean, 
sangadinna unturu' pa'poraian Penaa. 
> Belanna iatu tau umpengkaolai 
pa'kalean umparinaa sibaanna 
pa'kalean, apa iatu tau umpengkaolai 
Penaa, umparinaa memPenaanna. 

6 Belanna iatu naparinaa pa'kalean 
iamotu kamatean, apa iatu 
naparinaa Penaa iamotu katuoan 

sia kamarampasan. 

7 Apa iatu umparinaa pa'kalean iamo 
kasiualian Puang Matua, belanna tang 
umpengkaolai Sukaran alukNa Puang 
Matua, sia tang nabela duka. 

8 Tatu to umpengkaolai pa'kalean inang 
tae” nama'din Naporai Puang Matua. 

9 Apa kamu te tangiakomi umpengkaolai 
pa'kalean, sangadinna umpengkaolai 
Penaa to ke torroi tu PenaanNa Puang 
Matua lan kalemi. Apa iake denni tau 
tae' PenaanNa Kristus dio, tangia taunna 
Kristus. 

10 Apa iake denni lan kalemi tu Kristus, 
latu batang kale inang mate belanna 
kasalan, apa iatu penaa tuo belanna 
kamaloloan. 

11 Apa iake PenaanNa tu To 
umpamalimbangun Yesu dio mai 

to” to mate torro lan kalemi, iamotu 
To umpamalimbangun Kristus Yesu dio 
mai to” to mate, la umpatuo dukai tu 
batang kale tang marendengmi tete dio 
PenaanNa tu torro lan kalemi. 

12 Tamoto e sangsiulurangku, kita te 
tangia kaindanangki' lako pa'kalean tuo 
umpengkaolai pa'kalean. 

13 Belanna iake tuo umpengkaolaikomi 
pa'kalean, la matekomi: apa iake tete 
dio Penaa, ammi pamatei tu penggauran 
kale, la tuokomi. 

14 Apa padami tau Narenden PenaanNa 
Puang Matua, padami anakNa Puang 
Matua. 

15 Belanna tangia unnappa'komi 

penaa kakaunanan naurunganni 
mataku'pokomi, sangadinna 
unnappa'mokomi Penaa umpadadikomi 
to dianak, tu tabannang metamba 
kumua: Abba, o Ambe'! 

16 Belanna Ia kalena tu Penaa 
umpamanassai sola penaanta, kumua 
anakNaki' Puang Matua. 

17 Take anakki', ma'mana' dukaki' 
iamotu mana’ dio mai Puang Matua 

sia pada ma'mana'ki' Kristus, ke 

umperasaiki' kamaparrisan sola, anta 
pada dipakala'bi'duka. 


Kamaparrisan sakkattu' umpatu 
kamala'biran sae lako 


8:18-30 
18 Belanna kukanappa'i, kumua iatu 
kamaparrisan lan te attu iate tang 
sitinaya ke dipasitintii tu kamala'biran la 
dipaombo' lako kaleta. 
19 Belanna mintu'na angge maritik 
mamali' tongan umpeagi kapayananna 
anakNa Puang Matua. 
20 Belanna mintu'na angge maritik 
mangkamo dipopengkanorong lako 
tae'na gai'na, tangia lalan penaanna 
kalena, sangadinna lalan pa'poraianNa 
tu To umpopengkanorongi, apa den 
rannunna, 
21 belanna mintu'na tu angge maritik 
la dipopentorro to makaka dio mai 
kakaunanan kasanggangan, anna tama 
katomakakan kamala'biranNa anakNa 
Puang Matua. 
22 Apa taissan kumua mintu'na angge 
maritik pada sumarro sia pada ussa'dingi 
susito mangurria' sae lako te totemo. 

23 Sia tangia manna to, sangadinna 
kita duka tu unnappa'namo bunga' 
pamengan -, iamotu Penaa, kita 

duka sumarroki' lan kaleta umpeagi 
kadianakanta, iamotu katilendokanna 
batang kaleta. 

24 Belanna mangkamoki' 
dipamakarimman situang 
kapa'rannuanan: apa iatu 
kapa'rannuanan mempayan tangia 
kapa'rannuanan, belanna iatu apa nakita 
tau, apapa patunna dirannuan? 

25 Apa iake urrannuangki' apa tang 
mempayan lako kaleta, batta' penaanta 
umpeagii. 

26 Susi dukamoto tu Penaa ussande'ki' 
lan kalanggaranta. Belanna iatu 

apa la tapalaku susi sipato'na, tae' 
taissanni: sangadinna Ia kalena tu 
Penaa umpa'kadangki' sisola sarro tang 
dilambi' dipokada. 

27 Anna Puang, tu ussudi penaanna 
tolino, Natandai tu apa Natungkanan 
Penaa, belanna iatu Penaa umpa'kadan 
mintu' to masero situru' pa'poraianNa 
Puang Matua. 

28 Apa taissan kumua mintu'na apa 
situru' umpasaeanni kameloan tu to 

ungkamali' Puang Matua, iamotu to 
ditambai situru' tanan penaanNa Puang 
Matua. 

29 Belanna iatu to tempon dio mai 
Natandai, tempon dio dukapa mai 
Nalampakki la sangrupa a'ganna 
AnakNa, kumua anna Ia pa'bunga' dio tu 
to budai sangsiuluran. 

30 Na iatu to Nalampak tempon dio 
mai, ia dukamo Natambai, sia iatu to 
Natambai, ia dukamo Nabilang malolo, 
sia iatu to Nabilang malolo, ia dukamo 
Napamala 'bi'. 


Kasendeanna to dibilang malolo 


8:31-39 
31 Totemo apara la takua diona tu 
mintu'nato? 
lake sisolaki' Puang Matua mindapa la 
umbaliki? 
32 Ta duka Ia tang umbudanan AnakNa 
sangadinna Nasorong belanna kita 
sola nasang, ma'apai Nala tang 
umpa'kamaseanni tu mintu'na sisola tu 
AnakNa lako kaleta? 

33 Mindara la umpasala to Natonno' 
Puang Matua? Anna Puang Matua Ia 
umbilang maloloi. 

34Mindara umpakannai ukungan? 
AnNa Kristus Yesu Ia tu mangka mate, 
ontongpi mangka dipamalimbangun 
sule, sia dio kananNa Puang Matua, sia 
umpa kadangki'. 

35Mindara tu ma'din Ia 

ussarakkiki' dio mai pa'kaboro'Na 
Kristus? kamasussanraka ba'tu 
kamaparrisanraka, ba'tu kadipakario- 
rioanraka, ba'tu katangdiaranraka, 
ba'tu kama'kambelanganraka, ba'tu 
kasangganganraka, ba'tu la'bo'raka? 

36 Susitu disura' kumua: 

Tu belanna Kamumora angki dipatei 
tu'tu' allo: dipasusikan domba la ditunu. 
37 Apa lan mintu'nato sapatalo-talota tu 
belanna iatu To umpakaboro'ki'. 

38 Belanna kukatappa'i, kumua Ia 
kamatean, ba'tu katuoan, la malaeka' 
ba'tu to paa, la denna totemo ba'tu mane 
la saena, ba'tu misa' kamawatangan, 
39 Ja malangka' ba'tu mandalan, ba'tu 
misa' senga'na tu panampaNa Puang 
Matua tae' nabelai ussarakkiki' dio mai 

pa'kaboro'Na Puang Matua bannang dio 
Kristus Yesu, Puangta. 


Kaditonnoranna to Israel. 
Kamasussanna Paulus diona 
katobanganna to Israel 


9:1-5 

lTonganna te kupokada tete dio 

Kristus, tae' angku kamorang- 
morang sia situru' Sukaran inaangku 
ungkatottongi diona Penaa Masallo', 
2 kumua lendu' masussangku sia tae' 
natore kamapa'diran lan penaangku. 
3 Kenna la ma'din kukaringnganan 
aku te kaleku narua tampak ropu 
diali dio mai Kristus diona mintu’ 
siulu'ku, sangdadiangku tu mai sangrara 
sangbukungku, 
4iamotu mai to Israel tu unnampui 
kadianakan sia kamala'biran sia basse 
sia Sukaran aluk sia kamenomban sia 
mintu’ pangallu”, 
5 tu umponene'i tu mai to dolo, dio duka 
mai to Israel nanii bu'tu Kristus diona 
a'gan kale tolinoNa, Kapenomban sipatu 
dipudi sae lakona! Amin. 

Kadisa'biangananna to 
Israel tang ussakkalangi 
pangallu'Na Puang Matua 


9:6-13 
6 Apa tangia kumua butung to tae" nadadi 
tu kadanNa Puang Matua. Belanna tae" 
na to Israel nasang tu to bu'tu dio mai 
Israel, 
7 sia tangia kumua mintu'i tu tarukna 
Abraham tu anakna, sangadinna: Bu'tu 
lu diona mai Ishak la dinii ussangai 
tarukmu. 
8 Battuananna: tangia anak rara buku tu 
mai anakNa Puang Matua, sangadinna 
anak pangallu' iamo ia dibilang tarukna. 
9 Belanna susite tu kada pangallu': 
Agi-agi susi pole' to angKu sae, na iatu 
Sara la denmo anakna misa” pia'-pia' 
muane. 
10 Apa tae’ na ia mannato, sangadinna ia 
duka tonna ma'tambuk tu Ribka tu sibali 
misa' tau, iamotu Ishak nene'ta. 
11 Belanna iatonna tae'pa nadadi tu 
pia sia tae'pa naumpogau' melona sia 
kadakena, - kumua anna tang leluk tu 

tanan penaanNa Puang Matua situru' 
pa'tonno'Na kaleNa, 

12ty tangia tuo dio penggauran tolino, 
sangadinna tuo dio petambaNa Puang 
Matua -, anna rampo tu kada lako Ribka 
kumua: Iatu pa'bunga'na la napokaunan 
bongsunna, 

13 susitu disura' kumua: Kupakaboro' tu 
Yakub, apa iatu Esau Kukagi'gi'. 


Kadisa'biangananna to 
Israel tang ussakkalangi 
kamalamburanNa Puang Matua 


9:14-29 
14 Apara la tapokada? Denraka 
kabimbanganNa Puang Matua? Inang 
tae' ia to! 
15 Belanna Nakua Puang Matua ma'kada 
lako Musa kumua: La maturu-turuNa' 
untiro to Kukaturu-turui sia mamaseNa' 
untiro to Kukamasei. 
16 Tamoto, iatu iannato tangia tuo dio 
pa'poraianna tau, ba'tu kasarasanna 
tau, sangadinna tuo dio Puang Matua tu 
ungkaturu-turui tau. 
17 Belanna nakua lan Sura’ Madatu lako 
Firaun: lamoto angKu pabendanko, dikua 

nadio kalemu Kunii umpa'pekitanan 
kuasangKu sia dikua anna dipakalelean 
tu sangangKu lan mintu' lino. 

18 Tamoto anNa katuru-turui Puang 
Matua minda-minda tu Naporai, sia Ia 
umpabattukki tu penaanna minda-minda 
Naporai. 

19 Umbai la ma'kadako lako kaleku 
kumua: Ma'apai Nanenne' bangpa 
pasayu? Belanna minda ia la unneai tu 
pa'poraianNa? 

20 Apa aku pissan mekutanana': E 
tolino, mindako la umbali Puang Matua? 
Ma'dinraka tu apa ditampa la ma'kada 
lako to untampai kumua: Ma'apari ammu 
tampa susira' te? 

21 Tang umpoinaaraka inaanna tu to 
tumampa kurin unggaragai tu losso' 
pitti, sanglemun napopennapa keangga' 
na iatu senga'na napopennapa tang 
keangga'? 

22 Naumba nakua, ke Puang Matua, moi 
Nala umpa'pekitanan kasengkeanNa 

sia umpapayan kuasanNa, apa 
Napama'tanan tonganpa penaa tu apa 
nanii kasengkean, tu diparandanan 
kasanggangan. 

23 Tamo Napogau'i susito kumua 

la Napa'peissanan tu kasugiran 
kamala'biranNa lako apa nanii 
kamaturu-turuan, tu Naparandanan 
dolomo kamala'biran? 

24 Na iatu iannato susimo tu kita 
Natambainna, tangia lan manna mai 
to Yahudi sangadinna lan duka mai to 
kapere’. 

25 Susitu kadanNa lan sura'na Hosea, 
Nakua: 

latu tang taungKu la Kusa'bu' taungKu, 
sia iatu tang dipakaboro'na la Kusa'bu' 
pa'kaboro'Ku. 

26 La dadi dio tu inan mangka dinii 
umpokadanni kumua: Kamu te 
tangia taungKu, indemoto la dinii 
ussangai anakna Kapenomban 
matontongan. 

27 Sia napetamban duka Yesaya tu 
diona to Israel nakua: 

Moi anna susi bungin diong tasik 
tu bilanganna to Israel, torrona 
manna la dikarimmanni. 

28 Belanna la Nalampak Puang 
tu kadanNa lan te lino sia la 
Nasundunni madomi'. 

29 Sia susitu napokada dolomo Yesaya, 
nakua: 

lakenna susinna natae" Natampeangki' 
Puang Zebaot (Puangna mintu' 
ma'dandan maritik) taruk, 
manassa susimiki' Sodom, sia 
tae'mo silaenanta Gomora. 


Kadisa'bianganna to Israel 
belanna salana kalena 


9:30-10:3 
30 Apaomo la tapokada? Inde sia: 
kumua iatu to kapere’, tu tang untuntun 
kamaloloan, unnappa'mo kamaloloan, tu 
kamaloloan tete dio kapatonganan. 
31 Apa iatu to Israel tu unnula' atoran 
kamaloloan, tae" nalambi'i tu atoran iato. 
32 Matumbari? belanna tae” natete 
dio kapatonganan nanii unnula'i, 
sangadinna butung to nasanga la tuo 
dio penggauranna kalena, Titodomi lako 
batu katitodoan. 
33 Sysitu disura” nakua: 

Tiromi, Kupalan Sion tu misa" batu 
katitodoan sia misa” buntu batu 
ma'pamatana', naminda-minda 
umpatonganni tae' nala kasirisan. 

10 LE kamu siulu'ku, iatu nakamali' 
penaangku sia passambayangku 
lako Puang Matua, iamotu diona to Israel, 
kumua anna appa' kadikarimmanan. 

2 Belanna aku ungkatottonganni kumua 
mangu'gu lu lako Puang Matua, apa tae' 
nasisola kapaissanan. 

3 Tu belanna tang ussanga kamaloloanNa 
Puang Matua, sia belanna la morai 
umpabendan kamaloloanna kalena, tae" 
namengkaola lako kamaloloanNa Puang 
Matua. 


Kamaloloan tete dio kapatonganan 


10:4-21 
4Belanna iatu Kristus Iamo napatu 
Sukaran aluk, mendadi kamaloloanna 
mintu' to ma'patongan. 
> Belanna mangkamo nasura' Musa 
kumua iatu to umpogau' kamaloloan tete 
dio Sukaran aluk la napotuo. 
6 Apa nakua ia tu kamaloloan tete dio 
kapatonganan: 

Da mukua lan penaammu kumua: 
Mindara tu la kendek langngan 
suruga?, battuananna la 
umpopengkalaoi tu Kristus. 

7 Ba'tu kumua: Mindara tu lao rokko 
inan tang diperambu, battuananna la 
umpakendekki tu Kristus diong mai to' 
to mate. 

8 Sangadinna apara nakua? Iatu kada 
iato sirondong bangsiako, dio pudukmu 
sia lan penaammu, iamotu kada 
kapatonganan, tu kipa'peissanan. 

9 Take muakui kumua iatu Yesu Puang, 
sia mukatappa'i lan penaammu 

kumua Puang Matua tu mangka 
umpamalimbangunNi dio mai to” to 
mate, la makarimmanko. 

10 Belanna penaari anna ma'patongan 
tu tau naurunganni ungkabu'tui 
kamaloloan, apa dio puduk nanii tau 
mangaku naurunganni ungkabu'tui 
kamakarimmanan. 

11 Belanna nakua lan Sura” Madatu: 
Minda-minda tu umpatonganni, tae' nala 
kasirisan. 

12 Belanna tae’ silaenanna to Yahudi anna 
to Yunani. Apa misa'ri Puang umpuangi 
mintu'na sia sumpu mamase lako mintu' 
to metamba lako Kalena. 

13 Belanna, minda-minda tu metamba 
ussa'bu' sanganNa Puang, la 
dipamakarimman. 

14 Naumbamo la nakua metamba lako 
Kalena tu to tang umpatonganni? sia 
umba nakua umpatonganni tu tang 
naranginnapa? sia umba la nakua 
urrangii, ke tae'i tau umpa'peissananni? 
15 Sia umba la nakua umpa'peissananni, 
ke tae'i nadisua? Susi tu disura' nakua: 
Tang pada ia melona lentekna tu to 
umbaa Kareba-kaparannuan diona 
melona. 

16 Apa tae' namintu'i unturu'i tu 
Kareba-kaparannuan. Belanna nakua 
Yesaya: 

O Puang, mindamora umpatonganni tu 
kareba kipa'peissanan? 

17 Na susito, manassamo kumua iatu 
kapatonganan bannang dio kareba 
mangka dirangi, na iatu kareba mangka 
dirangi tete dio kadanNa Kristus. 

18 Apa kukua: Tae'paraka narangii? 
Tonganna tongan! 

Memannamo tu gamaranna lan mintu' 
lino, sia iatu kadanna landa'mo 
lako randanna langi”. 

19 Apa kukua: Tae'raka naissanni to 
Israel? Tonganna, dolona napokadamo 
Musa kumua: 


ROMA 10.20-11.2 50 


Aku te la umpabu'tuNa' 
kapangimburuammi lako misa' 
bangsa tang disa'bu' bangsa, 

sia la umpabu'tuNa' kasengkeammi 
lako misa' bangsa tang paissan. 

20 Apa iatu Yesaya batta' ma'kada, 
nakua: 

Nakabu'tuiNa' to tang undaka'Na' 
sia paanNa' lako to tang 
umpekutananNa'. 

21 Apa nakua lako to Israel: 

Keallo-keallo umpatadoNa' limangKu 
lako to battuk sia pabali-bali. 


Kadisa'bianganna to Israel pira 


11:1-10 

1 1 1 Tgmoto kukuami: Nasole'moraka 

Puang Matua tu taunNa? Inang 
tae' ia to! Belanna aku te to Israel 
dukana', tarukna Abraham, ma'suku dio 
Benyamin. 
2 Tae’ Nasole'i Puang Matua tu taunNa, 
tu Naissan dolomo. Ba'tu tae'raka 
miissanni tu lan Sura' Madatu tu dininna 
umpokadai tu diona Elia, tumbai anna 
pa'parampoanni tu to Israel lako Puang 
Matua, kumua: 

30 Puang, napongkomo tu mai nabimMi 
sia naseran tu mintu’ inan pemalaramMi, 
aku mannamo misa-misa sia natuntunni 
bang tu penaangku. 
“Apa umbara nakua tu kada 
dipaomboranni? Den siapa 
Kupopa'mirringan lako Kaleku 
pitungsa'bu tu muane, tu tang 
umpenombainna Baal. 
> Ten dukamoto te attu iate den 
siapa torrona situru' tu pa'tonno'na 
pa'ka-masean. 
6 Apa iake tete dioi pa'kamasean, tae'mo 
ia natete dio penggauran tolino, belanna 
iake tete dioi penggauran, tangiamo 
pa'kamasean tu pa'kamasean. 
7 Take susito, umbamo nakua? latu 
nadaka'na to Israel, tae” nakabu'tui, 
sangadinna to dipilei bangsiami ia 
ungkabu'tui, na iatu mai senga'na 
napopemmakarra' penaanna. 
8 Susitu disura', nakua: 

Naben Puang Matua penaa ma'turu-turu 

mamma’, 
sia mata tang la pakita, sia talinga tang 
la parangi sae lako te allo iate. 

9 Sia nakua Daud: 

La mendadi poya tu medana sia bunde 
sia misa' labuanan 

sia misa' pa'pabala' lako tu tau. 

10 La dipamaraun tu matanna da” anna 
pakita sia iatu boko'na la tontong 
bang dipabukku'. 


Kadisa'bianganna to Israel 
tae' natontong sae lakona. 
Kaditambaianna to kapere' 


11:11-24 


11 Tamoto kukua: Iaraka natitodo 
kumua anna tobang? Inang tae' ia to! 
Sangadinna diona katobanganna anna 
bu'tu kamakarimmanan lako to kapere’, 
kumua anna pabu'tu kapangimburuanna 
to Israel. 
12 Take naposugi'i issinna lino tu 
katobanganna sia naposugi' to kapere' 
tu kapu'duranna, ondong pissanpi tu 
kala'bianna. 
13 Apa iatu kamu to kapere’, kukua 
ungkuangkomi: 

Siolanan tu kadadiangku rasulu' to 

kapere', angku pakala'bi'i tu toeku, 

14 kubela sia manii umpabu'tuan 
kapangimburuan sangrara 

sangbukungku sia ungkarimmanni 

tu tau pira. 

15 Belanna iake ia napasikaelo issinna 
lino tu kadisa'biangananna to Israel, la 
ma'patumba pole'opi ke ditarimai sule, 
ke tang katuoan dio mai to' to mate? 
16 Take maseroi tu bunga” panglemun, 
ten dukato tu sangla'pa'na, sia iake 
maseroi tu uaka'na, ten dukato tu mai 
tangkena. 

17 Apa iake le'toi ba'tu pirang-pirang 
tangke, anna iko tu saitun pangala’, 
dipopengkale'pe' tama, ammu pada 
unnalai lompona tu uaka' to' saitun, 

18 da ammu sattuan kalemu mutapa'i tu 
tangke iato. Apa iake morongi ammu 
sattuan kalemu, pengkilalai: tangia iko 
tu untulakki tu uaka', sangadinna iatu 
uaka' tu untulakko. 

19 lake mukua: Mangkamo ia dile'to tu 
tangke iato, angku dipopengkale'pe' 
tama. 

20 Melo. Tu belanna tae' kapatonganan 
dio, anna dile'to, apa iatu iko diona 
kapatonganan ammu bendan. Da' 
anna kapua penaammu, sangadinna 
mataku 'ko. 

21 Belanna iake tae'i Napessailei Puang 
Matua tu banu' tangke siamo, tae' duka 
Napessaileiko. 

22 Tamoto karitutui tu kamasokananNa 
sia kamakarrasanNa Puang Matua; 

iatu kamakarrasanNa lu lako to 
tobangmo, apa iatu iko kamasokananNa 
iko Puang Matua, ke tontongko lan 
kamasokananNa. lake tae'i, la dita'takki 
dukako. 

23 Apa ia duka tu tau iato la 
dipopengkale'pe', ke tae'i natontong 

lan katangkanna ma'patongan, belanna 
kuasa tu Puang Matua umpopengkale'pe' 
pole'i. 

24 Belanna iake banu' saitun pangala' dinii 
unta takkiko, ammu dipopengkale'pe' 
lako saitun melo tu tang sipogaronto'mu, 
ondong pissan tu inang batang tangke 
saitun siamo tang la dipopengkale'pe' 
lako oto'na siamo. 


Kamakarimmananna to Israel 


11:25-32 


25 Belanna tae' kuporai, e kamu siulu'ku, 
ke tae'i mitandai te rasia iate, - kumua 
da ammi sanga kalemi manarang 

— to kumua iato kamakarrasan iato 
urrampoimo sangtaanna to Israel sae 
lako ganna'na bilanganna tu to kapere' 
tama kapatonganan. 

26 Na susito la dipamakarimman nasang 
tu mintu' to Israel, susitu disura' nakua: 
Dio mai Sion la Nanii sae tu Pela'bak: 
Iamo la umpale mintu' kakelokan dio 

mai Yakub. 
27 Tamora te tu basse Kutanan sola, to ke 
Kulendokanni tu mintu' kasalanna. 
28 Tatu diona Kareba-kaparannuan uali ia 
tu tau iato tu belanna kamu, apa ianna 
diona kadipilean, dipakaboro' ia tete dio 
nene" to dolo. 
29 Belanna iatu pa'kamaseanNa sia 
petambaNa Puang Matua tae" nanii 
kapenassananNa. 
30 Belanna susi kamu dolona tang 
umperangiikomi Puang Matua, apa 
totemo dikamaseimokomi tu belanna 
katangma 'peranginna to Israel, 
31ten dukamoto tu tau iato totemo 
tang ma'perangimo, anna bannang 
dio tu kamamasean mangka 
dikamaseangkomi, anna appa' 
duka kamamasean totemo. 

32 Belanna Nakurung nasangmo Puang 
Matua tama katangma'perangian, kumua 
anna mintu'i Nakamasei. 


Kadipudianna penaa tang 
dilambi'Na Puang Matua 


11:33-36 


33Tang pada ia mandalanna tu 
kasugiran kakinaanNa Puang Matua sia 
kapaissananNa! 

Tumba ia tang dilambi'na disandak tu 
mintu' pangra'ta'Na sia tumba tang 
dilambi'na dirundunan tu mintu' lalanNa. 

34 Apa mindara ia unnissanni tu lalan 
penaanNa Puang? ba'tu mindara tu 
to ma'pakilalanNa? 

35 Ba'tu mindamora tu mangka 
umbenNi apa dolo kumua anNa 
pakkanni sule? 

36 Belanna iatu mintu' angge maritik lu 
dio mai Kalena sia tete dio Kalena sia 
lu lako Kalena. Lu lako duka Kalena tu 
mintu' kamala'biran sae lakona. Amin. 

Ma'rupa-rupa pa'pakilala. 
Kamenomban siolanan kakinaan 


12:1-2 

lTamoto, e kamu siulu'ku, 
1 2 kupakilalakomi tete dio 
kamamaseanNa Puang Matua, 
pennoloanni tu kalemi butung pemala' 
tuo sia masero sia Naporai Puang Matua, 
iamoto tu kamenomban tu siolanan 
kakinaan. 
2 Sia da mipeolai tu a'ganna te lino, 
sangadinna la membalikomi diona 
kadiba'ruanna penaammi, ammi issanni 
untandai pa'poraianNa Puang Matua, 
iamo melona sia Naporainna sia 
sundunna. 


Diona unnangga' 
pa'kamase silaen-laenan 


12:3-8 
3Belanna dio tu pa'kamasean 
dipa'kamasean lako kaleku, angku 
kuan simisa'komi kumua: da anna 
sanga kalena losong na iatu sipatunna, 
sangadinna la napasitinayai tu 

nasanganna anna kinaa sitondon 
kapatonganan tu Napapatuanni Puang 
Matua. 

#Belanna susi dio kaleta sangbatang 
nabuda lesoan kale, apa mintu'na tu 
lesoan kale tae" nasidulu pentoeanna, 
> susi dukamoto tu kita budaki’ anta 
sangkale lan Kristus, apa pada-padaki' 
sipolesoan kale sola nasang. 

6 Tu belanna pantan serongki' situru' 
tu pa'kamasean dipa'kamasean lako 
kaleta: iake pa'nubua', pasitinayai 
kapatonganan, 

jake pa'parakan, angkaranni 

tu situru'na kapa'parakan: iake 
ma'pangada', angkaranni tu situru'na 
lalan pangadaran: 

S ake ma'pakilala, angkaranni 

tu situru'na kapa'pakilalan: sia 

iatu mamenganna pasiolananni 
kamasokanan, sia iatu manglopianna 
pasiolananni kabirisanan: sia iatu 
unnangkaranna kamamasean 
pasiolananni kasendean. 

Pa'pakilala diona kasialamasean 
lan katuoan ba'ru 


12:9-21 
9]atu kasialamasean pasiolananni 
kamalamburan. Kagi'gi'i tu kadakena 
la'ka' lakokomi melona. 
10 [an kasialamaseammi 
sangsiulurammi, pantan la 
sipakaboro'komi sia da mididoloi 
sipekataberan. 
11 Da milangga' lan sara'mi: paparrukki 
tu penaammi, mengkaolakomi lako 
Puang. 
12 Sendekomi diona rannummi, ma'tan 
penaakomi lan kamaparrisan, sia batta' 
lan kapassambayangan. 
13 Rokkoi tu kakuranganna to masallo' 
sia matinuru'komi untoratu tau. 
14 Palakuanni kamauparan tu to 
umpakario-riokomi: palakuanni 
kamauparan sia da mitampakki ropu tau. 
15 Pada parannukomi to parannu: sia 
pada tumangi'komi to tumangi’. 
16 Sisanginaakomi solami. Da ammi 
kabarii apa madaoan, sangadinna 

sikadamakkomi to bitti’ Da misanga 
kalemi manarang. 

17 Da mipasipakkan kakadakean lako 
misa' duka tau. Karitutui tu kameloan 
dio tingayona tau. 

18 Take ma'dinni padami pabelammi Ia 
sikadamakkomi tau. 

19 E pa'kaboro'ku, da anna kamu kalena 
ma'pasibalaran, sangadinna pakampai 
kasengkeanNa Puang Matua, belanna 
den disura' kumua: Aku umpoissanni tu 
pepakkan, Akumote tu la umpapakkanni, 
kadanNa Puang. 

20 Sangadinna, iake tangdia'i tu to 
ungkabiri'ko, benni kande; iake 
ma'rangi, pairu'i. Belanna, iake 
mupogau'i susito, butung to ruaya 
mutopporanni dao ulunna. 

21 Da anna taloiko kakadakean, 
sangadinna taloi tu kakadakean diona 
kameloan. 


Umpakaraya to pabaa 


13:1-7 
13 1Mintu'na tau pantan la 


umpopengkanorong kalena lako 
mintu' to pabaa ungkuasai. Belanna tae' 

naden tu kuasa ke tang lu dioi mai Puang 
Matua, na iatu kuasa inang denmo pura 
Nalampakmo Puang Matua. 

2 Tamoto minda-minda unneai tu 
kuasanna to pabaa, iamo untengkai 
panglampakNa Puang Matua: apa iatu 
to untengkai to, ia bangsiamo ia la 
umpabu'tuan ukungan kalena. 

3 Belanna iatu to pabaa tae' naumpasae 
kamatakuran lako penggauran melo, 
sangadinna lakori penggauran kadake. 
Morairokoka tang ungkataku'i tu to 
pabaa iato? Pogau'mi tu kameloan, 
ammu kabu'tui kapudian dio mai. 
4Belanna iamo taunNa Puang Matua tu 
umpabu'tuangko kameloan. Apa iake 
umpogau'ko kakadakean, la mataku 'ko, 
belanna tae' natakin punala bangi 

tu la'bo, apa iamo taunNa Puang 
Matua, tu umparampo kasengkean lako 
minda-minda tu umpogau' kakadakean. 
> Jamoto sipatuko umpopengkanorong 
kalemu, tangia kumua diona manna tu 
kasengkean, sangadinna diona duka 
sukaran inaa. 

ela dukamira to ammi mamaya’ sima; 
belanna iamoto Napadudungi bunga 

Puang Matua tu tontong sikambi' 
pentoean iato. 

7 Baya'i lako mintu' tau tu mipoindanna, 
iamotu sima lako to minii kaindanan 
sima, sia sassung lako to minii kaindanan 
sassung, kataku'i tu to sipatu dikataku' 
pangke'i tu to sipatu dipangke'. 


Kasialamasean ussundunni 
tuntunan Sukaran aluk 


13:8-10 
8 Da mikaindanan len barang apa 
lako misa' duka tau, sangadinna siala 
masekomi. Belanna minda-minda tu 
unnala mase tau, iamoto tu ussundunni 
tuntunan Sukaran aluk. 
9 Tu belanna kada iate: Da mupasandak 
salu lako rampanan kapa', da 
mupapatean, da muboko, da mumailu 
na iatu senga'na kada Sukaran aluk, 
naala nasangmo lan te kada iate kumua: 
La mupakaboro' tu padammu tolino susi 
batang kalemu. 
10 Tatu pa'kaboro' tae' naumpabu'tuan 
kakadakean padanta tolino. Iamoto iatu 
pa'kaboro' iamo dipolalan ussundunni 
tuntunan Sukaran aluk. 

Pa'pakilala diona katuoan masero 


13:11-14 


11 Tenmito, belanna miissanmo tu 
diona attunna, kumua nalambi'mo 

tu attu la minii ta'pa malimbangun 
dio mai kamammarammi. Belanna 
totemo samandappi'-dappi'namo tu 
kamakarimmanan lako kaleta na iatonta 
mane ma'patongan. 

12 Mambelamo bongi, la madomi'mo 
masiang. Iamoto sipatu tarampanan 
tu mintu' penggauran malillin, anta 
angkaran maserona tapopa'buno. 

13 La lumingka maloloki', susitu 
sipato'na ke masiangna, da" anna 
sisola kamalaboan sia kamalangoan sia 
da” anna sisola gau’ sala sia passulo 
bongi sia da" anna sisola kasigagan sia 
kamabillanan. 

14 Sangadinna la umpokararrankomi 
Puang Yesu Kristus, sia da" mipasasua'nai 
tu kalemi da anna samasarrang- 
sarrangna tu kamoraian. 

Passananna to langga' sia to 
batta' lan kapatonganan 


14:1-23 

14 1 Paalai bilangan tu to langga’ 

lan kapatongananna, apa tangia 
kumua la mipopetamben kadai tu lanna 
penaanna. 
2 Belanna den tau unnala dioi 
kapatongananna nasangai ma'din 
ungkande mintu'na kande, apa iatu to 
langga' lan kapatongananna utan-utan 
manna nakande. 
3 Tatu to ungkandei da natellei tu to tang 
ungkandei na iatu to tang ungkandei 
da napasalai tu to ungkandei, belanna 
Natarimamo Puang Matua. 
4Mindaroko la umpasala pa'kurinanna 
to senga'? Puangna ia napoke'de' ba'tu 
napotobang. Apa la tontong tumanan 
ke'de', belanna Puang umpatumananni. 
> Den tu tau ussangai den tu allo mala'bi' 
na iatu mai allo senga’, apa denno tu 
tau ussangai sama nasang bang tu allo. 
Napantan umpamanassa kalena bangmi 
lan penaanna. 

6 Minda-minda tu ungkasiri' allo, diona 
Puang nanii ungkasiri'i, sia minda-minda 
tu ungkandei, diona Puang nanii 
ungkandei, belanna ma'kurre sumanga' 
lako Puang Matua, sia minda-minda tu 
tang ungkandei, diona Puang nanii tang 
ungkandei sia ma'kurre sumanga' duka 
lako Puang Matua. 
7 Belanna iatu kita, tae'ki' misa’ 
umpoissan kalena katuoanta, sia tae'ki" 
misa' umpoissan kamateanta. 
8 Belanna iake tuoki', Puang umpoissanni, 
sia iake mateki' Puang umpoissanni. 
lamoto la tuoki' la mateki' inang 
taunNaki' Puang. 
9 Belanna iamira te ianna te anNa 
mangka mate tu Kristus sia tuo sule, 
kumua anNa umpuangi la to mate la tu 
tuo. 
10 Na iatu iko, ma'apai mupasala 
siulu'mu? Ba'tu iatu iko, ma'apai ammu 
telle siuUlu'mu? Belanna mintu'ki' sola 
nasang la umpentingayoi isungan 
pangra'tasanNa Puang Matua. 
11 Belanna den disura', nakua: 

La lelukraka tuoKu, kadanNa Puang, 

nala tang malinguntu' nasang 
tu mintu' guntu' dio oloKu, sia 


ROMA 14.12-18 66 


mintu'na lila la unnaku Puang 

Matua. 
12 ]amoto anta sipatu pantan la ussalui 
(lako Puang Matua) tu diona kaleta. 
13 Tgmoto, da'mo tasipasala len, 
sangadinna la'bi' ke mipopa'ga'taranni te 
ianna te kumua: da' mipatitumbu ba'tu 
umpamatana' penaanna siulu'mi. 
14 Kuissan sia kukanassai, lan Puang 
Yesu, kumua moi misa' apa tae' tu 
mako'do' kalena, sangadinna iari tu to 
ussangai mako'do' tu umpomako'do i. 
15 Belanna iake diona kande iato anna 
masussa tu siulu'mu, tangiamo lalan 
kasiala-masean muola. Da nadiona tu 
kande mukande munii ussanggangi, tu 
to mangka Napomate Kristus. 
16 amoto da nasura'i tau tu mipomelona, 
17 belanna jatu ParentaNa Puang 
Matua tangia diona kande ba'tu 
diiru'na, sangadinna kamalamburan sia 
kamarampasan sia kaparannuan tete dio 
Penaa Masallo'. 
18 Belanna minda-minda tu mengkaola 
lako Kristus tete dio Penaa Masallo', iamo 
Naporai Puang Matua sia nabilang tolino. 

19 Tamoto melo ke unnula'ki' apa la 
umpabu tuangki' kamarampasan sia 
sipabatta' kapatongananta. 

20 Da ammu sanggang panggaraganNa 
Puang Matua diona kande. Mintu'na apa 
masero, apa sala dio ia tu to titumbu 
penaanna ungkandei. 

21 Melo ke da mukandei tu duku’, ba'tu 
unniru' uai anggoro', ba'tu apa-apa, tu 
napotitumbunna penaanna siulu'mu. 

22 Karitutuanni kalemu dio oloNa Puang 
Matua tu kapatonganan dio kalemu. 
Maupa' tu to tang umpasala kalena diona 
tu apa nasanga melo. 

23 Apa minda tu bata-bata ungkandei, 
iamo dipasala, belanna tae' 
naumpoparandangan kapatonganan. 
Na iatu apa tang umpoparandangan 
kapatonganan, iamoto tu kasalan. 


Pa'pakilala diona umpama'tanan 
penaa to langga' kapatongananna 
unturu' sangka'Na Kristus 


15:1-13 
1 lTatu kita batta'na sipatuki' 
5 unnala kataananta dio 

kalanggaranna to langga' sia da 

anta patongan misa pa'poraianta. 
2Melo ke pantan tapa'pekitananni 

tu la naposendena padanta tolino tu 
umpatunna kameloan la umpabatta' 
kapatongananta. 

3 Belanna Kristus duka tae” Napatongan 
misa pa'poraianNa, sangadinna susitu 
disura', nakua: latu pabe'sena tau, tu 
umbe'seKomi, narampoiMo'. 

4Belanna mintu'na tu apa disura' 
dolomo, disurasammoki' la mendadi 
pangadaran lako kaleta, kumua anna 
manda' rannunta diona kama'tanan 
penaa sia diona pa'pakatana lan mai 
Sura' Madatu. 

> Anna Puang Matua, tu oto'na mintu’ 
kama'tanan penaa sia pa'pakatana, 
ungkamaseikomi sangapaoi upa” ammi 
pada sanginaa, unturu' sangka'Na 
Kristus Yesu, 

6 dikua ammi misa' penaa sia misa' kada 
umpakala'bi' Puang Matua, tu Ambe'Na 
Puangta Yesu Kristus. 

7 Tamoto sipaalangkomi bilangan, susi 
duka Kristus mangkamo umpaalaikomi 
bilangan anna dipakala'bi' tu Puang 
Matua. 

8 Indemi pole tu kadangku kumua: 

iatu Kristus mangkamo mendadi to 
ma'kamayana to disunna', tu belanna 
kamanapparanNa Puang Matua, kumua 
anNa arra'i tu pangallu'Na lako nene' to 
dolota: 

9 sia anna pakala'bi'i to kapere' tu Puang 
Matua belanna kamamaseanNa, susitu 
disura' nakua: 

Ilamora bannangna to angku pudiKomi 
dio lu to kapere' sia umpopenani 
pa'pudian umpudi sangamMi. 

10 Sia nakua: 

Parannukomi, e mintu' to kapere' sola 

taunNa Puang Matua. 
11 Sia nakuapa: 

Pudimi tu Puang, e mintu' to kapere' 

sia mintu'na bangsa la untendengi. 
12 Sia nakua Yesaya: 

La bu'tu tu uaka'na Isai, sia lamotu 
la bendan umparenta mintu' to 
kapere’; 

Iamo la naposedanan rannu to kapere’. 
13 Denno upa’ anNa Puang Matua, tu 
oto'na kapa'rannuanan, umponnoikomi 
mintu' kaparannuan sia kamarampasan 
tete dio kapatonganan, anna 

sakapua-puana rannummi belanna 
kamatotoranNa Penaa Masallo'. 


Kareba napokada 
Paulus diona kalena 


15:14-21 


14E kamu siulu'ku, aku kalena te 
kukatappa'i tu diona kamu, kumua 
kamu duka ponnokomi kamasokanan 
sia untambuk mintu' kapaissanan, sia 
malute dukakomi pada sipakilala. 

15Moi susito, batta' dukana' 
ussurasangkomi, butung umpakilala 
pole'komi moi natang palambi” tu 
belanna pa'kamasean Napa'kamasean 
Puang Matua lako kaleku, 

16 kumua angku dadi to pasumbunganna 
Kristus Yesu lako to kapere' la untoe 
pentoean maindan diona Kareba- 
kaparannuanNa Puang Matua, anna iatu 
to kapere' mendadi pemala' Naporai 
Puang Matua, belanna Napemapindanni 
Penaa Masallo'. 

17 ]amoto tete dio Yesu Kristus angku 
massattuan diona kapekaalukan 
langngan Puang Matua. 

18 Belanna tae' kubarani umpokadai tu 

apa, sangadi iapi tu Napogau'na Kristus 

tu kusumbunganni, la umpadadi to 

menturu' tu to kapere’, diona kada sia 

penggauran: 

19 diona kamatotoranna tanda kalle- 

kallean sia tanda mangnga, tete 

dio kamatotoranNa Penaa Masallo', 

naurunganni tempon dio mai Yerusalem 

sia tiku lao sae lako Ilirikum upu'mo 

kupa'peissanan tu Kareba-kaparannuan 

diona Kristus. 

20 Na susito mangkamo' umpa'budai 

umpa'peissananni tu Kareba- 

kaparannuan, iamotu dio lu inan 

tang diniipa ussa'bu' sanganNa Kristus, 

kumua da angku umbangun banua dao 

parandanganna to senga’; 

21 sangadinna susitu disura”, nakua: 
Iatu to tang umpekarebapi tu diona Ia, 

la natiro, sia iatu apa tang tamapa 
talinganna, natandaimo. 

Pattuduanna rasulu' 
diona kalingkanna 


15:22-33 


221a dukamoto, angku pembudamo 
tipodo' la male mati’, 

23 apa totemo te tae'mo inan la kunii 
umpalolang pengkarangangku lan 

te lili'na sangpiak padang, sia ba'tu 
pirang-pirang taunmo nanii mamali' 
penaangku la male mati. 

24 Take ke'de'na' lako Spanyol, kurannuan 
lan kalingkangku la lendu' mati', na 
kamu umparandananna' tu la kubaanna 
lako, ke mangkana' umpaliu penaangku 
sidi” ussisolangkomi. 

25 Apa totemo te la malena' lako 
Yerusalem ungkamayai to masallo”. 

26 Belanna nasituru'imo to Makedonia sia 
to Akhaya pada urrampunanni doi' tu mai 
to masallo' makario-rio dio Yerusalem. 
27 Tamoto tu nasituru'i tau iato: ondongpi 
nainang kaindanan dukai tu tau iato 
lako to Israel, belanna iake natamaimi 
to kapere' tu tang mentolinona, sipato' 
duka tu to kapere' umpa'kamayan 
barang apanna lako tau iato. 

28 Tangku mangkamo umpasundunni 
tu iannato sia umparampo mana'pai 
buanna sia umpamanassai lako tau iato, 
la malena' lako Spanyol unnola mati' 
tondokmi. 

29 Na kuissan kumua iake laona’ mati”, 
la mati'na umbaa kamauparan ponnoNa 
Kristus. 

30 Apa kupakilalakomi, tete dio Puangta 
Yesu Kristus sia tete dio pa'kaboro'Na 
Penaa Masallo, (e kamu siulu'ku), 
pengkullei umpassambayanganna' lako 
Puang Matua, 

31 angku tilendok dio mai to tang 
mengkaola dio Yudea sia anna alai 
penaanna to masallo' tu pa'kamayaku 
lako Yerusalem, 

32 sia angku ma'din umpellambi'ikomi 
sisola kaparannuan, ke situru'i 
pa'poraianNa Puang Matua, angku 
pakatana penaangku ussisolangkomi. 
33 Denno upa' anNa Puang Matua, tu 
oto'na kamarampasan, urrondongkomi 
sola nasang. Amin. 

Diona Febe. Salama'na Paulus 


16:1-16 

1 6 1 Kupa'peingkoran lako kalemi 

tu Febe siulu'ta baine, tu to 
ma'kamayana kombongan dio Kengkrea. 
2 Tarima marampa'i belanna Puang, 
susitu sipato'na siamo lako to masallo' 
sia tundui tu naninna mekatulung lako 
kalemi. Belanna budamo tau natundui 
sia kaleku duka. 
3 Parampoanna' salama'ku lako Priskila 
sola Akwila, sangayokangku lan 
pengkaranganNa Kristus Yesu; 
“tu mangkamo ussorong sunga'na 
sola duai belanna penaangku: tangia 
aku manna ma'kurre sumanga' lako 
kalena, sangadinna mintu' duka tu mai 
kombongan dio lu to’ to kapere’. 
> Parampoan dukana’ salama'ku lako 
kombongan lan banuanna. Salama'ku 
lako Epenetus, pa'kaboro'ku, tu bunga' 
bua dipopennolo lako Kristus dio tana 
Asia. 
6 Salama'ku lako Maria, tu mangka tang 
umpomata 'ka' tongankomi. 


ROMA 16.7-14 15 


7 Salama'ku lako Andronikus sia 

Yunias, sangsukungku sia sibangku 

lan pa'tarungkuan, tu kabilangan lako 
padanna rasulu' sia dolo ia umpatongan 
Kristus na aku. 

8 Salama'ku lako Ampliatus, pa'kaboro'ku 
diona Puang. 

9 Salama'ku lako Urbanus, 
sangayokangki lan pengkaranganNa 
Kristus, sia Stakhis pa'kaboro'ku. 

10 Salama'ku lako Apeles, tu payanan 
lantuk lako Kristus tonna ruai petoba, sia 
lako rurananna Aristobulus. 

11 Salama'ku lako Herodion, 
sangsukungku. Salama'ku lako 
rurananna Narkisus tu umpatonganna 
Puang. 

12 Salama'ku lako Trifena sia Trifosa, tu 
baine tang mekata'ka' lan alukNa Puang. 
Sia lako Persis, tu baine dipakaboro, 

tu tang mekata'ka' tongan lan alukNa 
Puang. 

13 Salama'ku lako Rufus, tu to ditonno' 
diona Puang, sia lako indo'na, tu indo'ku 
duka. 

14 Salama'ku lako Asinkritus sia Flegon, 
na Hermes na Patrobas, na Hermas sia 
mintu' tu mai siulu' nasisolan. 


ROMA 16.15-19 76 


15 Salama'ku lako Filologus sia Yulia, sia 
lako Nereus, sia iatu mai siulu'na baine, 
sia lako Olimpas, sia mintu' tu mai to 
masallo' nasisolan. 

16 Pada sisalama'komi mipasituru'i 
pangudung masero. Salama'na mintu' 
kombonganNa Kristus naparampo lako 
kalemi. 


Pa'pakilala diona ungkanandai 
kale dio mai to ma'papusa 


16:17-20 


17 Kupakilalakomi, e mintu' siulu'ku, 

la mikanandai tu mintu' to umpabu'tu 
kasisakkan sia patumang tu sisalanna 
pangadaran mipelada'i. Toyangangkomi 
kalemi dio mai tau iato. 

18 Belanna iatu to susito, tangia to 
mekapuang lako Puangta Kristus, 
sangadinna umpopuang tambukna, sia 
mamming bang kadanna sia male'so' 
untua' ba'tangi to mai to ma'inaa 
sangkaloloan. 

19 Belanna lelemo lako mintu' tau 

tu kamengkaolammi. Iamoto angku 
poparannukomi, apa kuporai ke 


ROMA 16.20-24 77 


kinaakomi diona melona sia masero dio 
mai kadakena. 

20 Na Puang Matuamora, tu oto'na 
kamarampasan, urru'puk-ru'pukki 
madomi' tu deata bulituk diong 

to' lentekmi. Denno upa' anna 
pa'kamaseanNa Puangta Yesu 
urrondongkomi! 


Salama'na sangmanena rasulu' 


16:21-24 


21 Salama'na Timotius, sangayokaku lan 
pentoeangku, lako kalemi, sia salama'na 
sangsukungku Lukius na Yason anna 
Sosipater. 

22 Akumo Tertius, tu ussura'i te sura' 
umparampo salama' lako kalemi tete dio 
Puang. 

23 Sia Gayus, tu untoratuna' sola 
mintu' to lan kombongan, umparampo 
salama'na lako kalemi. Salama'na 
Erastus sandan uainna tondok, sia 
Kwartus, siulu'ta. 

24 (Denno upa' anna pa'kamaseanNa 
Puangta Yesu Kristus urrondongkomi 
sola nasang! Amin) 


ROMA 16.25-27 18 


SamparanNa Puang Matua 


16:25-27 


25 Anna lako Puang unnampui kakuasan 
umpabatta'komi situru' Kareba- 
kaparannuan kupa'pangadaran sia 
situru' kadipa'peissananna Yesu Kristus, 
susi kadipapayananna rasia tang 
dipatia'tik tempon dio mai, 

26 apa totemo te dipapayanmo sia 
dipa'peissanan lako mintu' bangsa, 
situru' tu parentaNa Kapenomban 
matontongan, napamanassa sura'na 
nabi, unnanta'i lako kapengkaolan 
kapatonganan, 

27 lako Kapenomban unnampui misa 
kakinaan, den kamala'biran tontong sae 
lakona, tete dio Yesu Kristus. Amin. 


1 KORINTUS 


Bungkaran kada: salama'na rasulu' 


1:1-3 

1 Tate sura’ lu dio mai Paulus, tu 

ditambai mendadi rasulu'Na Kristus 
Yesu tete dio pa'poraianNa Puang Matua, 
sia dio mai siulu'ta Sostenes, 
2 diparampo lako kombonganNa Puang 
Matua dio Korintus, lako mintu' tu to 
dipamaindan tete dio Kristus Yesu, tu 
ditambai mendadi to masero sola mintu' 
to ussa'bu' sanganNa Puangta Yesu 
Kristus dio lu mintu' inan, tu naninna sia 
taninna. 
3 Narampoimorokomi kamaturu-turuan 
sia kamarampasan dio mai Puang Matua 
Ambe'ta sia Puang Yesu Kristus. 


Pa'kurre sumanga' 


1:4-9 
“Tang torena' ma'kurre sumanga' 
langngan Puang Matua belanna kamu 


1 KORINTUS 1.5-10 2 


diona kamaturu-turuanNa Puang Matua 
Napa'kamasean lako kalemi lan Kristus 
Yesu, 

> kumua tete diori Kalena ammi dipasugi' 
dio mintu'na la diona kada, la diona 
kapaissanan: 

6 susitu dikatottonginna tu diona Kristus 
dipamanassamo lan penaammi. 

7 Naurunganni tae” mikakurangan len 
pa'kamase, ke marassankomi umpeagi 
kapayananNa Puangta Yesu Kristus. 

8 Ta dukamo la umpabatta'komi sae lako 
ma'katampakanna, naurunganni tae’ 
sayuammi to ke alloNa Puangta Yesu 
Kristus. 

9 ]atu Puang Matua maruru’, tu mangka 
untambaikomi tama kasiturusammi 
AnakNa, tu Yesu Kristus, Puangta. 


Pa'pakilalanna rasulu' diona ba'tu 
pira-pira kasisakkan lan kombongan 


1:10-17 
10E kamu siulu'ku, ussa'bu'na” sanganNa 
Puangta Yesu Kristus, umpakilalakomi, 
dikua ammi sanginaa sola nasang sia 
da misisarangnga' bang, sangadinna la 


1 KORINTUS 1.11-17 3 


manda'komi lan kasiturusan umpamisa 
penaa sia misa pa'tangngaran. 

11 Belanna, e kamu siulu'ku, 
naparampoammo' to lan banuanna 
Kloé tu diona kamu, kumua den 
kasisakkammi. 

12]a napatu te kadangku, tu pantan 
ma'kadakomi kumua: Aku te menturu' 
diona' aku Paulus, aku te menturu' 
diona' aku Apolos, aku te menturu' 
diona' aku Kefas, aku te menturu' diona' 
aku Kristus. 

13 Titaa-taaraka tu Kristus? Paulusraka 
dia'ta' belanna kamu? Ba'tu tamaraka 
sanganna Paulus dinii undio'komi? 

14 Ma'kurre sumanga'na', tu tae' 
siapakomi misa” kudio', sangadinna 
Krispus sola Gayus, 

15 den manii misa” tau ma'kada kumua 
mangkamokomi didio' tama sangangku. 
16 Mangka dukamo' undio' to lan 
banuanna Stefanus, na iatu senga'na 
na iato tae'mo kuissan ba'tu la denpi tu 
kudio'. 

17Belanna tae” Nasuana' Kristus la 
ma'dio', sangadinna la umpa'peissanan 
Kareba-kaparannuan, tangia diona kada 
mammi’ ullisa'i kamanarangan lino, 


1 KORINTUS 1.18-21 4 


kumua da' anna torro sala tu pea'ta'Na 
Kristus. 


KakinaanNa Puang Matua 
na kakinaanna lino 


1:18-31 

18 Belanna iatu pangadaran diona 
pea'ta', nasanga pa'popetaa to lu lako 
kasanggangan, apa iake kita lu lakona 
kamakarimmanan iamo kuasanNa Puang 
Matua. 
19 Belanna den disura' nakua: 

La Kuroto'i tu kakinaanna to kinaa, 

sia la Kuputtai tu kamanaranganna to 

manarang. 

20 Naumbamira tu to manarang? 
Umbamira tu pandita Sura? Umbamira 
tu to umpelalan bang apa dadi lan te 
attu iate? Tae'raka Napopendadii Puang 
Matua pa'popetaa tu kakinaanna te lino? 
21 Apa belanna diona kakinaanna kalena 
te lino anna tang untandai tu Puang 
Matua lan kakinaanNa, iamoto anna 
latu pa'poraianNa Puang Matua la 
ungkarimmanni tu to ma'patongan tete 
dio tu pa'popetaana pangadaran iato. 


1 KORINTUS 1.22-28 5 


22Tu belanna to Yahudi napalaku Ia 
dipakitan tanda kalle-kallean sia to 
Yunani undaka' kakinaan, 

23 anna iate kita te umpa'peissanangki' 
Kristus dia'ta', tu napomatana' to Yahudi 
sia misa” pa'popetaa lako to kapere’, 

24 apa lako to ditambai, la to Yahudi Ia 
to Yunani, iatu Kristus, iamo kuasanNa 
Puang Matua sia kakinaanNa Puang 
Matua. 

25 Belanna iatu pa'popetaaNa Puang 
Matua ondong ia kinaanna na to lino; sia 
iatu kalanggaranNa Puang Matua ondong 
ia mawatangna na tolino. 

26 Tiro bangmi, e kamu siulu'ku, tu diona 
kamu tommi ditambai, kumua tae'ra 
mibuda paissan, ke pentiro lino, sia tae' 
mibuda to paa sia tae” mibuda to kapua: 
27 apa iatu dipetaainna lan te lino Napilei 
Puang Matua, kumua anNa pakasiri'i tu 
to kinaa, sia langga'na lan te lino Napilei 
Puang Matua, kumua anNa pakasiri'i tu 
mawatangna, 

28 sia jatu bongkona lan te lino sia iatu 
tang dibilangna Napilei Puang Matua, 
ontongpi tu tang keangga'na, kumua 
Naputtai tu keangga'na, 


1 KORINTUS 1.29-2.4 6 


29 kumua da naden misa' tau ussattuan 

kalena dio oloNa Puang Matua. 

30 Apa bannang dio mai Puang Matua 

ammi lan Kristus, tu mendadi kakinaan 

tapokinaa dio mai Puang Matua 

sia kamaloloan sia kadiseroian sia 

kadila'bakan: 

31 kumua anna susitu disura'na, nakua: 
Minda-minda tu massattuan, la 

massattuan tete dio Puang. 


Kakinaan lu dio mai Puang Matua 


2:1-16 

1 Susi dukamo'to, tongku sae 

lako kalemi, e mintu' siulu'ku, 
tae' kurampo umpa'peissanan apa 
Napamanassa Puang Matua lako kalemi 
diona kamalutean ma'kada ba'tu diona 
kakinaan. 
2 Belanna kukanassaimo lan penaangku 
kumua tae' senga'na la morai kuissan 
dio kalemi, sangadinna diona mannari 
Yesu Kristus tu mangka dia'ta'. 
3 Lanmo’ kalanggaran sia kamatakuran 
sia lendu' ma'parondoku ussisolangkomi. 
“Tatu kadangku sia pangadarangku, 
tangia diona kada kakinaan tolino 


1 KORINTUS 2.5-10 7 


umpatilao penaanna tau, sangadinna 
diona tanda pa'patudunNa PenaanNa sia 
kamatotoranNa Puang Matua, 
> kumua da’ anna umpoparandangan 
kakinaan tolino tu kapatonganammi, 
sangadinna kamatotoranNa Puang 
Matua. 
“Tatu kakinaan kipokada duka dio 
lu to sundun kapatongananna. Apa 
tangia kakinaanna te lino sia tangia 
kakinaanna pangulunna te lino, tu la 
diputtai undinna, 
7 sangadinna umpokadakan kakinaanNa 
Puang Matua, tu dirasian sia tang paan, 
tu Nalampakmo Puang Matua tempon 
dio mai, la tapomala'bi', 
8tu moi misa' pangulunna te lino tae' 
untandai. Belanna iake la natandaimi, 
manassa tae' naa'ta'i tu Puang, tu oto'na 
mintu' kamala'biran. 
9 Sangadinna susitu disura', nakua: 
latu apa tang nakitapa mata, sia 
tang narangipa talinga, sia tang 
saena lan penaanna tolino, iamoto 
tu Naparandananni Puang Matua tu 
to ungkamali'l. 
10 Apa iatu kita Napasombomo Puang 
Matua lako kaleta tete dio PenaanNa, 


1 KORINTUS 2.11-15 8 


belanna lamotu Penaa tu umpelalan 
mintu'na angge maritik, moi anna apa 
mandalanNa Puang Matua. 

11Belanna mindara la untandai tu lanna 
ba'tengna tau, sangadinna penaa inang 
lan tau iato? 

Ten dukamoto tae" misa" tau untandai 
tu lanna ba'tengNa Puang Matua, 
sangadinna PenaanNa Puang Matua. 

12 Apa kita te, tangngia penaanna a'gan 
lino tu taappa'mo, sangadinna Penaa lu 
dio mai Puang Matua, kumua anta tandai 
tu apa Napa'kamasean Puang Matua lako 
kaleta. 

13 Tamoto iatu apa kipokada 

tangngia kada napa'pangadaran 
kakinaanna tolino, sangadinna kada 
napa'pangadaran Penaa, naurunganni 
kipasitende' tu apa mempenaa. 

14 Apa iatu to umbudanan mentolinona 
tae" natarimai tu apa lu dio mai PenaanNa 
Puang Matua, belanna iatu apa iato 
nasanga pa'popetaa lako kalena, sia tae" 
nabelai untandai, belanna apa iato la 
ditimbang dio a'gan mempenaa. 

15 Apa iatu to umbudanan mempenaanna 
untimbang mintu' apa, na moi misa” tau 
tae" untarru' tu penaanna. 


1 KORINTUS 2.16-3.4 9 


16 Belanna mindara tu unnissan 
lalan penaanNa Puang, naurunganni 
umpatudu Puang? Apa iatu kita te 
unnampuiki' lalan penaanNa Kristus. 


Diona to Korintus, tu patirona Paulus 


3:1-4 

LE kamu siulu'ku, dolona tae” kubelai 

umpokadai lako kalemi susi lako to 
umbudanan mempenaanna, sangadinna 
susi lako to lan a'gan mentolinona, susi 
lako to butung pia'-pia'pa lan Kristus. 
2 Bumbungan kupataranakangkomi 
tangia kande: belanna tang mibelapa, 
apa sae lako totemo tae' dukapa mibelai, 
3belanna lanpakomi a'gan pa'kalean. 
Belanna ke denni kamabirisan sia 
kasisarangngasammi, tang lanrokomika 
pa'kalean sia umpogau' pasirua tolino? 
4Belanna iammi kua misa': Aku te 
menturu' diona' aku Paulus, anna 
kua tu misa': aku te menturu' diona' 
Apolos, tang to umbudananrokomika 
mentolinona? 


1 KORINTUS 3.5-10 10 


Passanan tengkona to mangkambi' 


3:5-23 
> Mindara pale” tu Apolos? Sia mindara 
tu Paulus? Iatu tau iato to ma'kamaya 
bangri, tu tete dio kalena ammi tama 
kapatonganan susitu mangka pantan 
Nakamaseanni Puang. 
6 Mangkamo' mantanan na Apolos 
ma'sakka'i, apa Puang Matua Ia tu 
umpatuoi. 
7 Tamoto, la to mantanan, la to ma'sakka'i 
tae' battuananna, sangadinna Puang 
Matua Ia umpatuoi. 
8 Tatu to mantanan anna to ma'sakka'i 
pada-pada, apa pantan la unnappa' 
sarona, tu sitinayanna pengkaranganna. 
9 Belanna kami tu Nasolan Puang Matua 
mengkarang, anna kamu tu pa'lak sia 
pa'bangunNa Puang Matua. 
10 Sitinayanna tu pa'kamasean 
Nasoronganna' Puang Matua, butung to 
pande manakka, mangkamo kuoton tu 
parandangan, anna to senga' umbangun 
banua dao. Apa pantan la napengkilalai 
umba nakua umbangunni dao. 


1 KORINTUS 3.11-17 11 


11Belanna tae’ ia misa” tau umbelai 
unnoton parandangan senga' na iatu 
inang tiotonnamo, Iamotu Yesu Kristus. 
12 Take napa'bangunni tau banua bulaan 
dao tu parandangan, ba'tu salaka, ba'tu 
parimata ballo, ba'tu kayu, ba'tu riu 
rangke, ba'tu dadame, 

13 pantan la payan tu panggaraganna. 
Belanna allo iato tu la umpapayanni tu 
a'ganna belanna api dipasomboanni: 
pantan la disudi api tu panggaraganna 
ba'tu ma'patumbai a'ganna. 

14 Take denni panggaraganna misa' 

tau tontong, tu nabangunna dao tu 
parandangan, manassa nakabu'tui tu 
bua kara'tasanna undinna. 

15 Take denni misa” tau nakande api 
panggaraganna, manassa rugi. Iatu 
kalena la makarimman, apa butung to 
unnolai to' api. 

16 Tae'raka miissanni kumua iatu kalemi 
banuanNa Puang Matua, sia iatu 
PenaanNa Puang Matua torro lan kalemi? 
17 Take denni misa” tau ussanggang 
banuanNa Puang Matua, tau iato la 
Nasanggang Puang Matua, apa iatu 
banuanNa Puang Matua maindan iamotu 
kamu. 


1 KORINTUS 3.18-23 12 


18 Da naden misa' tau umpakena kalena. 
lake denkomi misa” ussanga kalemi 
manarang lan te lino, melo ke umpabagai 
kalena, anna kinaa. 
19 Belanna iatu kakinaanna te lino 
mendadi pa'popetaa lako Puang Matua. 
Apa den disura' nakua: 
Tangnga'na kalena tu to 
matangngaran Nanii Puang 
untingkanni. 
20 Sia nakua: 
Naissan Puang tu tangnga'na to 
matangngaran kumua tae' nasang 
gai'na. 
21 Tamoto dadi da naden misa” tau 
ussattuan tolino. Belanna mintu'na 
angge maritik kamu nasang puangna, 
22 Ia Paulus, la Apolos la Kefas, la iate 
lino, la katuoan, la kamatean, la iatu 
denna totemo, ba'tu iatu la saena 
undinna, mintu'nato kamu nasang 
ampunna. 
23 Apa iatu kamu apannakomi Kristus, na 
iatu Kristus apanNa Puang Matua. 


1 KORINTUS 4.1-5 13 


Passanan tengkona taunNa Puang 
Matua dio oloNa Puang Matua 


4:1-5 

4 1 Tamoto sipatu tu tau la umbilangkan 

taunNa Kristus sia to ungkaritutui 
rasianNa Puang Matua. 
2 Na iatu dituntunnapa dio to makaritutu, 
la payanan manappa'. 
3 Apa iatu aku maringan tongan, ke 
la kamu umpaolaina' pangra'ta' ba'tu 
ke pangra'ta' tolino, pissanmi to tae' 
kupaolai kalena pangra'ta' kaleku. 
4Belanna moi misa” tae” kuissan tu sala 
dio kaleku: apa iatu iannato tae'pa 
kudibilang malolo, sangadinna iatu 
umpaolaina' salunna Iamotu Puang. 
> Jamoto da mira'ta'i tu apa, ke tang 
attunnapa, sae lako saeNa Puang, tu 
la umpasombo duka apa kabunian lan 
lu malillinna, sia la umpapayan mintu' 
lalan penaanna tau. Attu iamoto anna 
la pantan unnappa' kadipudian dio mai 
Puang Matua. 


1 KORINTUS 4.6-9 14 


Pa'pakilalanna rasulu' diona 
to Korintus umpamadao 
kalena. Kamaparrisanna rasulu' 


4:6-21 
6 Mintu'nate iannate, e kamu siulu'ku, 
kupangande'i dio kaleku sia Apolos 
tu belanna kamu, ammi pelada'i dio 
mai kaleki kumua da ammi paleanni 
kamanarangammi tu disura'na, da ammi 
umpamadaoan kalemi ussattuan misa" 
tau la umpaottonni to senga’. 
7 Belanna mindara umpalosongko? 
Sia apara tu diona kalemu tu tang 
di patarimangko? Sia iake mangkami 
mutarima, ma'apari ammu sattuan 
kalemu, butung to tang dipatarimaiko? 
8 Manassa dia'mokomi sia manassa 
sugi mokomi sia tang bannang dio 
kami mimendadi datu. Ha'a, lendu' ia 
parannungku ke dadi datukomi, anta 
dadi datu sola! 
9 Apa kusanga Napadadimokan rasulu' 
madiongan tongan Puang Matua susito 
ditarungku samatena. Belanna dadikan 
misa” pengkitan lako te lino, la lako 
malaeka,, la lako tolino. 


1 KORINTUS 4.10-16 15 


10 Kami te bagakanni belanna Kristus: 
apa kamu manarangkomi diona Kristus, 
kami te langga'kanni, apa kamu 
mawatangkomi, kamu mala'bi'komi, apa 
kami tang dibilangkan. 

11 Sae lako totemo te umperasaikan 
katangdiaran sia kama'rangan sia 
kataeran tamangkale sia dibamba sia 
tae’ inan kinii reso’, 

12 sia mara'ta'kan mengkarang. latu 
pelo'bona tau kipakkan pa'passakke, 
pa'pakario-riona tau kipengkabatta'. 
13 Kada layukna tau kipakkan kada 
masokan. Angki butung to barubukna 
te lino sia butung to soyok dio lette'na 
mintu' tau sae lako te totemo. 

141a sia angku sura'i te tangia 

la kupakasiri'komi, sangadinna la 
kupakilalakomi susi anak pa'kaboro'ku. 
15Belanna moi susinna anna den 
sangpulo sa'bunna gurummi diona 
Kristus, apa tae” nabuda ambe mi: 
belanna diona Kristus Yesu kunii 
mangka umpoanakkomi tete dio 
Kareba-kaparannuan. 

191amoto kupakilalakomi: turu'i tu 
gau'ku. 


1 KORINTUS 4.17-5.1 16 


1 Tamo bannangna to angku suai 

lako kalemi tu Timotius, tu anak 
pa'kaboro'ku sia maruru' diona Puang, 
iamo la umpakilalakomi tu diona 
mintu' lalanku lan Kristus (Yesu) susitu 
kupa'pangadaranna lan lu mintu' 
kombongan to Sarani la umba-umba nii. 
18 Apa den ba'tu pira-pira tu tau 
umpamadao kalena takua to tae'mo kula 
male mati! 

19 Apa la madomi'na' male mati’, ke 
situru' pa'poraianNa Puang sia tangia 
manna kadanna to umpamadao kalena la 
kuissan, sangadinna kamawatanganna. 
20 Belanna iatu ParentaNa Puang Matua 
tangia kada napaombo', sangadinna 
kamawatangan. 

21 mbannara mikamorai? La mati'ra'ka 
sibaa pebamba, ba'tu pa'pakaboro' sola 
penaa malamma'? 


Paulus umpasala to 
umpogau' tang gau' 


5:1-13 
5 ' Lele bangmo karebanna, kumua 


den gau' sala lan kombongammi, 
ontongpi na iatu gau' sala susito tae'pa 


1 KORINTUS 5.2-8 17 


ditiro, moi dio lu to kapere’ kumua 
denmo tau umpobaine bainena ambe'na. 
2 Ammi umpamadao bangpa penaammi, 
tang sipato'raka la masussakomi, anna 
ditassu'i lan mai kombongammi tu to 
umpogau'i tu iannato? 

3Jate aku te, tonganna tae” nadio ren 
tu kaleku, apa iatu deatangku dio ren, 
dadi butung diona' ren ullampakanni 
ukunganna tu to umpogau' susito. 
“Take ma'kombongangkomi nadio ren 
deatangku sola kuasanNa Puangta Yesu, 
“la tasorong tu to susito lako deata 
bulituk tete dio sanganNa Puangta 
Yesu, nasanggang tu pa'kaleanna, anna 
makarimman tu penaanna, ke alloNa 
Puang. 

61atu kaussattuammi kalemi tae” 
namelo. Tae'raka miissanni kumua 

iatu ragi sidi umpamessu' ta'pung 
sanglemun? 

7 Tibei tu ragi masai, ammi mendadi 
sanglemun ta'pung ba'ru, belanna inang 
tae" naraukomi ragi. Belanna mangkamo 
ditunu tu pa'pasata, iamotu Kristus. 

8 JTamoto melo ke ma'marua'-rua'ki”, 
tangia ragi masaimo la tapakaruasanni, 
sia tangia kakelokan sia kakadakean, 

sangadinna roti tang diragii, iamotu 
kamalinoan penaa sia kamanapparan. 
9 Mangkamo kusura' lan tu sura'ku mati' 
umpalakui kumua da' misirau-rau tu to 
ma'gau' sala: 

10 hattuananna kumua: tangia mintu’ 
to ma'gau' sala lan te lino, ba'tu to 
maduang lako ianan, ba'tu pakira-kira, 
ba'tu to umpenombai deata: belanna 
iake susito inang la tassu'komi lan mai 
lino. 

11 Apa totemo kupalanangkomi sura' 
kumua da misirau-rau tau, moi to 
disanga siulu', ke to ma'gau' sala 
batu to maduang lako janan, ba'tu 

to umpenombai deata, ba'tu to 
manura', ba'tu to pa'malangoan ba'tu to 
pakira-kira: da' mikumande sola tu to 
susito. 

12 Belanna apara patungku umpaolai 
pangra'ta' tu to salian? To tang lan 
mannaraka kombongan mipaolai 
pangra'ta'? 

13 Apa iatu to salian Puang Matua Ia 
umpaolai salunna. Toyanganni tu to 
kadake lan mai kombongammi. 

Diona ma'popera'ta' dio olona 
pangra'tasan to kapere' 


6:1-11 

1 Denrokomika misa” barani, ke 
6 denni misikara-karai to senga' lan 
kombongan, la lao ma'popera'ta' lako 
to mangra'ta'na to tang malolo, na tae' 
nadio olona to masallo'? 
2 Ba'tu tae'raka miissanni kumua iate lino 
la napaolai salunna to masallo' undinna? 
Na iake mipaolai salunna te lino, tang 
sipaturokomika umpaolai pangra'ta' tu 
apa madiongan liu? 
3 Tae'raka miissan kumua kita la umpaolai 
salunna tu malaeka' undinna? Ontong 
pissanpiraka tu diona kara-karana te 
lino? 
4Jamoto iake dipaolaikomi pangra'ta' 
diona kara-karana te lino, la 
mipennoloanraka tu iannato lako to tang 
naala bilangan tama kombongan? 
> Ta sia kupokadai te, dikua ammi masiri'. 
Tae” bangrokomika misa” tu manarang, 
umpaolai pangra'ta' tu kara-karana 
siulu'mi? 

6 Apa pada to siulu'komi ammi lao 
siparapa', ontong pissanpi tu lu lakokomi 
to tang ma'patongan. 

7 Tonganna bang iatu iannato inang 
iamo mipotalo, tu pada kamu siparapa'. 
Ma'apari ammi tang ulla'biranri 
ma'taloan? Ma'apari ammi tang 
ulla'biranri dirugii? 

8 Apa kamu kalena umpogau' tang 
malambu'na sia parugian, ontong 
pissanpi tu mai siulu'mi! 

9 Tae'raka miissanni kumua iatu to kelok 
penaanna tae’ naumpomana' ParentaNa 
Puang Matua? Da mipusa. Iatu to 
ma'gau' sala sia umpenombai deata, sia 
to paola boko' sia muane diposangmatua 
sia to umposangmatua muane, 

10 sja to boko sia to maduang lako janan 
sia to pa malangoan sia to manura' 

sia to pakira-kira, mintu'nato tae' nala 
umpomana' ParentaNa Puang Matua. 

11 Den dukakomi pira pirambongi' 
susito, apa mangkamokomi dibasei, 

sia mangkamokomi dipamasero sia 
mangkamokomi dibilang masero tete 
dio sanganNa Puang Yesu sia tete dio 
PenaanNa Kapenombanta. 

Pa'pakilala diona kasalan gau' sala 


6:12-20 
12 Mintu'na tu apa tae' napemali lako 
kaleku, apa tae' naden nasang bua'na. 
Mintu'na tu apa tae' napemali lako 
kaleku apa tae' kueloranni tu kaleku 
ma'taloan lako misa' duka tu mintu'na. 
13 Tatu kande kandena tambuk, sia 
iatu tambuk tambukna kande, apa iatu 
iannato la Nasabu'i dua Puang Matua. 
Apa iatu kale tangia la napoparea gau’ 
sala, sangadinna la Napoparea Puang, 
sia iatu Puang oto' kameloanna kale. 
14 Mangkamo Napamalimbangun Puang 
Matua tu Puang sia la Napamalimbangun 
dukaki' situru' kamatotoranNa. 
15 Tae'raka miissanni kumua iatu kalemi 
lesoan Kalena Kristus? Sipaturaka la 
kubaa tu lesoan Kalena Kristus, angku 
popendadii lesoan kalena baine sala’ 
kedo? Tae’ maro” ia to. 
16 Ba'tu tae'raka miissanni kumua iatu to 
sisola to sala’ kedo, sisangkale? Belanna 
Nakua Puang: La mendadi sangkale sola 
duai. 

17 Apa iatu to la'ka' lako Puang la 
mendadi sangpenaa Puang. 

18 Toyangangkomi kalemi dio mai 

gau’ sala! latu mai kasalan senga’, tu 
napogau'na tau, salianna sia ia kale: apa 
iatu to ma'gau' sala, ia kalena kasalan 
lako kalena. 

19 Ba'tu tae'raka mitandai kumua iatu 
kalemi, iamo banuanNa Penaa Masallo' 
untorroikomi, tu mangka miappa' dio 
mai Puang Matua, sia tangia apammi 
kalena tu kalemi? 

20 Belanna mangkamokomi dialli melolo. 
Iamoto la mipake tu kalemi umpakala'bi 
Puang Matua. 


1 


Balinna pekutananna to Korintus 
diona rampanan kapa’, 
belang-belang na kasitantangan 


7:1-40 
l Tatu balinna kada pekutana lan 
sura'mi, melo ke da mirumbu baine, 
2 apa iamira tu gau' sala, anna pantan Ia 
den bainena tu muane sia pantan la den 
muanena tu baine. 

3Jatu muane la napogau' tu sipatunna 
muane lako bainena, susi dukato tu 
baine lako muanena. 

“Tatu baine tae” naumpoissan misa 
kalena, sangadinna muanena. Ten 
dukato tu muane, tae' naumpoissan 
misa kalena, sangadinna bainena. 

“Da mima'pasitanan, bokoranna 

ke pada elo'mi patomalimmi ba'tu 
sangapa-apa, anna den kapalambirammi 
massambayang, mimane sisola sule, da 
anna rosokomi deata bulituk, apa tae' 
mibelai untaloi kalemi. 

6 Apa iate kupokada tangia parenta, 
sangadinna kupatimbangirokomi. 

7 Tatu kuporainna, kukua kenna mintu’ 
tau susite aku te, apa pantan sisengaran 
tu pa'kamasena Puang Matua lako 
kaleta, misa" susite, misa’ susito. 

8 Apa iatu to belang sia to balu kukua 
lako, melo ke ten bangmito, susite aku. 
9 Apa iake tae'i nabelai untaloi kalena, 
melo ke rokkoi rampanan kapa” apa 
la'bi' ia rokko rampanan kapa' na iake 
naballai kamoraianna. 

10 Apa lako to rokkomo rampanan 
kapa” kupakare'na - apa tangia aku 

te sangadinNa Puang - kumua: da 

namentantang dio mai muanena tu 
baine. 

11 Apa iake mentantangi, la belang 
bang, ba'tu sisuleanni muanenaj sia iatu 
muane da' natantang bainena. 

12 Na lako tu to senga' akumo ia tu 
ma'kada te, tangia Puang: iake denni 
siulu'ta misa' umpobaine to tang 
ma'patongan, anna porai tu baine 
sikari'pian da natampei muanena. 

13 Sia jatu baine umpomuane to tang 
ma'patongan, anna porai tu muane 
sikari'pian, da natampei tu muanena. 

14 Belanna iatu muane tang ma'patongan 
dipamasero diona bainena, sia iatu baine 
tang ma'patongan dipamasero diona 

tu siulu' iato. lake tae'i nasusito, inang 
la kasarembangan tu mai anakmi, apa 
totemo maseromo. 

15 Apa iake mentantangi tu tang 
ma'patonganna, da'ito namentantang. 
latu siulu' muane ba'tu baine tae'mo 
apa ussangkinni lan tu iannato. Apa 
mangkamokomi Natambai Puang Matua 
tama kasikaeloan. 

16 Belanna, e baine, umbara 

mukua unnisanni kumua ba'tu la 
umpamakarimman siako muanemu? 


1 KORINTUS 7.17-22 25 


ba'tu, e muane, umbara mukua unnisanni 
kumua ba'tu umpamakarimman siako 
bainemu? 

17 Take tae’ nasusito, melo ke pantan 
napogau' bangmi tu napapatuanni 
Puang, sia iatu kanatambaianna Puang 
Matua. Tenmoto tu pa'pana'ta'ku lan lu 
mintu' kombongan. 

18 Take denni tau ditambai anna 
mangkamo disunna', da napatae'i tu 
sunna'na. Sia iake ditambai anna tae'pa 
hnadisunna', damo napogau'i. 

19 Tatu disunna' tae” patunna, sia iatu 
tang disunna' tae" patunna, sangadinna 
iari tu ungkanannangi parentaNa Puang 
Matua. 

20 Pantan la manda'komi lan tu torroan 
mangka dinii untambaikomi. 

21 Take lanko torroan kaunan ammu 
ditambai, da mupomasussai, apa 
susinna ke dipopentomakaka 

siako, la samukaritutu-tutuinna tu 
kaditambaiammu. 

22 Belanna iatu to torroan kaunan 
ditambai tama Puang, iamoto 
makakanNa Puang. Susi dukato 

iatu to torroan to makaka ditambai, iamo 
kaunanNa Kristus. 

23 Na jatu kamu mangkamokomi dialli 
melolo; damo mimengkaunan lako tau. 
24E sangsiulurangku, pantan la 
manda'komi lan tu torroan dinii 
untambaikomi tama sirondong Puang 
Matua. 

25 Tatu diona anak dara, tae’ kada kuappa' 
dio mai Puang, apa kupatimbangi tu 
diongna penaangku susito maruru' diona 
kamamaseanNa Puang. 

26 Take timbangangku: melo ke susi 
bangito, tu belanna iamote kamaparrisan 
totemo, sia melo ke susi bangmi to tu 
tau. 

27 Take mari'piko dio bainemu, da 
mudaka' lalan la mentantang. Iake 
belangko, da mukebaine. 

28 Apa iake inang la kebaineko, tae'ra 
mukasalan, sia iake kemuanei tu anak 
dara, tae'ra nakasalan. Apa iatu to susito 
la narampoi kamaparrisan tu batang 
kalena. Na iate aku te kukua kenna da 
narampoikomi kamaparrisan. 

29 Nainde sia tu kadangku, e kamu 
siulu'ku, to kumua: samareke'- 
reke'namo tu attu. Ia mannamira te: iatu 
to kebaine la butung to tang kebaine: 

30 sia iatu to tumangi’ la butung to tang 
tumangi" sia iatu to parannu la butung 
to tang parannu, sia iatu to mangalli la 
butung to tae’ apa naala, 

31 sia to umpobeloi te lino la butung to 
tang sundun umpobeloi. Belanna iatu 
a'ganna te lino la pa'de. 

32 Apa iatu diongna penaangku da ammi 
selang. Iatu to tang kebaine ungkaritutui 
apa lu dio mai Puang, kumua umba Ia 
napakuanni anNa porai Puang Matua. 

33 Apa iatu to kebaine ungkaritutui apa 
lan lino, kumua umba la napakuanni 
anna porai bainena, 

34 sia mentangke patomali tu penaanna. 
latu baine tang kemuane sia anak dara 
ungkaritutui ParentaNa Puang kumua 
anna masero, la kalena la penaama. 
Apa iatu baine kemuane ungkaritutui 
apa lan lino, kumua umba la napakuanni 
anna porai muanena. 

35 Na iate kupokadanna te den bua'na 
lako kalemi, tae" kumua la kutanannikomi 
poya, sangadinna la kupasirundunan 
ammi pogau'i tu sipato'na sia tang 
bata-bata tontong mengkaola lako 
Puang. 

36 Apa iake denni tau ussangai 

tangia sipato'na napogauran anakna 
baine sae lako naliuinna siku, ianna 
sangai sipatu la napakemuane, da'ito 
hapogau'i tu pa'poraian penaanna. 
Tae' napokasalanni, ke napakemuanei: 
ma' din sibali. 

37 Apa minda-minda tu matu'tun 
diong penaanna, tae' umpatundukki 
sangadinna ma'lalan inaanna umpogau' 
kalenai, sia napamatu'tunmo lan 
penaanna la umpatongkoi tu anakna 
baine, melo duka sia to tu napogau'na. 
38 Tamoto iatu to umpakemuane anakna 
baine, melo tu napogau'na sia iatu to 
tang umpakemuanei samelo-melona tu 
napogau'na. 

39 Tatu baine kemuane manda'pa 
sangkinna, ke tuopi muanena, apa 
lake matemi muanena, tilendokmo, 
ma'inaannamo kemuane minda-minda 
naporai, podo natete dio Puang. 

40 Apa iake penaangku, maupa' ia, 

ke susi bangi to. Na kusanga den sia 
PenaanNa Puang Matua dio kaleku. 

Diona kande dipemalaran lako deata 


8:1-13 

1 Tatu diona apa dipemalaran lako 

deata, taissan kumua mintu'ki' den 
paissanta. latu kapaissanan umpamadao 
penaa, apa iatu pa'kaboro' umpabatta' 
kapatonganan. 
2 Jake denni tau ussanga kalena unnissan 
misa' apa, tae'pa naampui kapaissanan 
sipatunna kapaissanan. 
3 Apa iake denni tau ungkamali' Puang 
Matua, iamo Natandai Puang Matua. 
“Tatu diona ungkande kande dipemalaran 
lako deata, taissan kumua iatu deata 
moi misa' tae' lan te lino, sia tae' 
kapenomban senga' sangadinna Misarri. 
> Belanna moi anna buda tu disanganna 
deata, la dao langi, la lan lino, susitu 
nasanganna tau kumua buda tu deata 
sia buda tu puang, 
6 apa kita, Misa'ri Kapenomban, iamotu 
Ambe’, namintu'na angge maritik Ia 
nasang oto'na, na kita te ma'pangudu lu 
lakoki', sia misa” dukari tu Puang, iamotu 
Yesu Kristus, napodenni mintu' apa sia 
tapobannangil den. 

7 Apa tae' namintu' tau paissan dionate. 
Den tu tau pira sae lako totemo 
nenne’ ma'palulako deata tu penaanna, 
belanna nakabiasaimo anna kandei tu 
apa dipenombammo lako deata, na 
belanna langga' tu sukaran inaanna, 
napomarutai. 

8Tonganna iatu kande tae'na ia mebaa 
lako Puang Matua. Iake tae'i takandei, 
tae'ra tapokurang, iake takandei tae'ra 
tapolosong. 

9 Apa pengkilalai, da anna potitumbui to 
langga” kapatongananna tu kataeranna 
mikatondo'. 

10 Belanna iake natiroko tau tu iko to 
paissan unno'ko kumande lan banua 
deata tae'raka nala dipabatta' tu sukaran 
inaa langga'na la ungkandei tu kande 
dipenomban lako deata? 

11Na susito dionami kapaissanammu 
naposanggang tu to langga”, tu siulu' 
mangka Napomate Kristus. 

12 Apa iake susito mipokasalan lako 

tu siulu', sia mipabangke tu sukaran 
inaa langga'na, kasalan dukakomi lako 
Kristus. 

13 Tamoto iake diona kande napotitumbu 
penaamna siulu'ku, tae'mo kula ungkande 

len duku' sae lakona, da angku pabu'tui 
tu napotitumbunna penaanna siulu'ku. 


Paulus tang umbudanan 
kalena lan pangka' rasulu' 


9:1-27 

1 Tang tongannaraka tae” apa 

kukadonton? Tang rasulu'ra'ka? Tang 
mangkamora'ka untiro Yesu, Puangta? 
Tang kamuraka te tu pentoeangku lan 
Puang? 
2Jake tae'i kurasulu' lako to senga’, apa 
lako kamu rasulu'na': belanna iatu tanda 
tasikna toeangku rasulu' lan Puang, 
iamote kamu. 
3Inde sia tu balinna to umpelalan gau'ku. 
4Tang sipaturakannika la kumande sia 
mangiru'? 
> Tang sipaturakannika la ungkaloli' misa” 
baine siulu'ta tu kisibalianna, susitu mai 
rasulu' senga' sia iatu mai siulu'Na Puang 
sia Kefas? 
6 Ba'tu aku mannaraka sola Barnabas 
tu tang sipato' la untorroi tu pentoean 
lima? 
7 Umbara tu surodadu umpoissan misa 
kalena? Sia mindara tu mantanan 

anggoro' anna tang ungkandei tu 
buanna? Ba'tu mindara tu mangkambi' 
anna tang unniru'i tu bumbunganna? 

8 Ma'kada tolinora'ka umpokadai te? Tang 
susi dukaraka dipokada lan Sukaran aluk 
to? 

9 Belanna den disura' lan sukaran alukna 
Musa, nakua: Da ammu kambu tedong 
dipa'palulluran. Naparinaaraka Puang 
Matua tu tedong? 

10 Ba'tu iaraka Nama'kada susito, 
ma'iringanna kita napatu? Tonganna 
belanna kitari anna mangka disura' 
kumua iatu to ma'tengko sipatu la 

den rannunna ma'tengko sia iatu 
manglullu'na la den rannuna la unnappa' 
kara'tasanna. 

11 Take unnambo'kan banne mempenaa 
lako kalemi, kapuamoraka angga'na, 

ke umpepareikan mentolinona dio mai 
kalemi? 

12 Take denni kuasanna to senga’ 
umpa'tuntunnikomi, tae'raka naondong 
pole tu kami? 

Apa tae'ra kami kiangkaranni tu kuasa 
iate, sangadinna ma'patari bangkan 

lan mintu'na, kumua da angki sapa'i tu 
Kareba-kaparannuanNa Kristus. 

13 Tae'raka miissanni kumua iatu 

to ungkasara'i sara' lan banua 
kamenomban, kande lan banua 
kamenomban napotuo sia jatu to 
untu'gun to' pemalaran, dipaketaa dio 
mai to' pemalaran? 

14 Susi dukamoto Napamanassamo 
Puang, kumua iatu to umpa'peissanan 
Kareba-kaparannuan, la tuo dio mai 
Kareba-kaparannuan. 

15Apa aku te, moi misa' tae' 
kuangkaranni tu iannato, sia tae'ra 
kusura'i tu iannato, kumua anna dipogau 
lako kaleku susito. Belanna la'bi' matena 
na iake ..., anna tae" tau misa" umpatorro 
salai tu kapassattuangku. 

16 Belanna iake umpa'peissananna' 
Kareba-kaparannuan, tae' kusattuanni, 
apa iatu iannato inang passanangku: 
ontongpi masolangna', ke tae'i 
kupa'peissananni tu Kareba- 
kaparannuan. 

17 Belanna iake ma'lalan inaannana' 
umpogau'i tu iannato, den kupomelona 
dio, apa iake tang ma'lalan inaannana, 
inang passanan tengkoku bangsia. 

18 Take susito, apara kupomelona 

dio? Iatu kaumpa'peissanangku 


7 


4 

Kareba-kaparannuan, tae' kumesaro, 
naurunganni tae' kuangkaran 
kuasangku umpa'peissananni tu 
Kareba-kaparannuan! 

19 Belanna moi tae' misa' tau 
umpokaunanna', mangka dukamo 
kupopengkaunanan kaleku tu mintu' tau, 
kumua nasabuda-budanna tau kuappa'. 
20 Lako to Yahudi unna'ga to Yahudina' 
kaleku, kumua angku popenturu'i tu 
to Yahudi. Sia lako to umpentionganni 
tuntunan Sukaran aluk mangkamo' 
unna'ga to umpentionganni Sukaran aluk 
kaleku, moi anna tae’ kupentionganni 
tuntunan Sukaran aluk, kumua angku 
popenturu'i tu to umpentionganni 
tuntunan Sukaran aluk. 

21 ako tu to tang unnampui tuntunan 
Sukaran aluk, unna'ga to tang 
unnampuina' Sukaran aluk kaleku, moi 
anna tae" kulessu' dio mai Sukaran 
alukNa Puang Matua, sangadinna 
mengkaolana' lako Sukaran alukNa 
Kristus, kumua angku popenturu'i tu to 
tang unnampui Sukaran aluk. 

22 Lako to langga” mendadi dukana’ to 
langga’, kumua angku popenturu'i tu 
to langga’. Anggennamo kunii unna'ga 

kaleku lako mintu' tau, kumua sangapa 
sia manii kupamakarimmanni ba'tu 
pira-pira tu tau. 

231a sia kupogau'i tu mintu'nato, 
belanna Kareba-kaparannuan, kumua 
anta pada-pada untamai. 

24Tae'raka miissan kumua mintu'na tu 
to ma'dondo-dondo lan kasilomban, 
pada ma'dondo nasang, apa misa" 
bangsiari tu unnappa' tanda kabilangan? 
Ma'dondo-dondomokomi susito, ammi 
appa' tanda kabilangan. 

25 Tatu to la tama pa'telanganna, 
mintu'na nanii pantan ungkaraa kalena 
kumua da nalangga': tau iato la unnappa' 
misa” makota, apa makota la malayu, 
na kita te la unnappa'ki' makota tang la 
malayu. 

26 Tamoto angku ma'dondo-dondo 

te, tae' kumua ma'dondo-dondo 

tang ma'rundunanna'. Susi dukato tu 
pebusukku, tae' kumua kutambusukanni 
angin, 

27 Sangadinna umpakario-riona' kaleku 
sia kupopengkanorong kumua aku manii 
mangka unnada'i to senga' na aku 
kalenamo ditibe. 

Diona katilenderanna Israel 
mendadi sangka' lako kombongan 


10:1-13 

1 0 LE kamu siulu'ku, tae” kuporai, ke 

tang miissanni, kumua iatu nene’ 
to dolota naonganni salebu' sia ullamban 
tasik sola nasangi, 
2 Sia mangka nasangmo umpopedio' 
kalena tama Musa tonna onganni salebu' 
sia tonna lan tasik, 
3 Sia mangkamo sola nasangi pada 
dandan ungkande kande mempenaa 
sanguluanri, 
“sia mangkamo sola nasangi pada 
dandan unniru' apa mempenaa 
sanguluanri. Belanna mangkamo nairu'i 
tu batu mempenaa undi unturu'i, na iatu 
batu iato, Iamotu Kristus. 
> Apa budai tu tang Naporai Puang 
Matua. Iamoto anna mangsan lan 
padang pangallaran. 
6 Apa mintu'nato mendadi sangka” lako 
kaleta, kumua da anta kaduangi tu apa 
kadake susi tau iato. 
7 Da ammi dadi to umpenombai deata, 
susitu tau iato pira, susitu mangka 

disura' kumua: Iatu tau iato mangka 
unno'ko' kumande sia mangiru' anna 
ke'de' maningo. 

8 Da duka tapogau' gau' sala susitu tau 
iato pira, anna sangallori natibambang 
duangpulo ntallu sa'bu mate. 

9 Sia da anta sandak-sandak Puang, 
susitu tau iato pira mangka ussandakKi, 
anna mangsanni ula" 

10 Sia da mima'nuku-nuku susitu tau iato 
pira ma'nuku-nuku, anna mangsanni 
kalamau'. 

11 Mintu'nato, mangkamo urrampoi tu 
tau iato la dadi misa' sangka' sia mangka 
disura' la mendadi pa'pakilala lako 
kaleta, tu kita to nalambi' tiparanta'na 
lino. 

12 Tamoto minda-minda tu ussanga 
kalena bendan, la napengkilalai da' anna 
tobang. 

13 Belanna ia manna tu petoba 

biasa urrampoi tolino tu mangka 
urrampoikomi. Apa maruru' tu Puang 
Matua, tae' Napopa'elo'nakomi 
dipatondonni petoba, sangadinna la 
pada Napabu'tu petoba tu katilendokan, 
kumua ammi batta' umpengkanannangi. 

Kapengkaolan lako Puang Matua na 
kamenomban lako deata 


10:14-22 


14 Tamoto, e mintu’ pa'kaboro'ku, 
pallaiangkomi kalemi dio mai 
kamenomban lako deata. 

15Jate aku te ma'kada susina’ to 
umpa'kadai to kinaa. Timbang kalenai te 
kupokadanna. 

16 Tatu irusan pa'kurre sumangasan 

tu takurre sumanga'i, tang iaraka 

to tu umpasirapuki' raraNa Kristus? 
Sia iatu roti tatepu-tepu, tangiaraka 
umpasirapuki' Kalena Kristus? 

17 Belanna iatu roti misa'ri, na iate kita 
budaki' namisa'ri kale tapokale, apa 
mintu'ki' unnala taata lan mai tu roti 
misa". 

18 Tiroi tu ada” biasanna to Israel tete 
rara tete buku! Tang sikambi'raka inan 
kapemalaran tu to ungkande kande 
pemala'? 

19 Imbara nakua kadangku? La 
mepatumbari tu apa dipemalaran lako 
deata? Ba'tu la mepatumbari tu deata? 

20 Sangadinna inderi tu kadangku, kumua 
latu apa napemalaran, napemalaran 
lako mintu' deata masussuk, tangngia 
lako Puang Matua. Apa tang kuporai ke 
sirapukomi tu deata masussuk. 

21 Tae’ mima'din unniru'i irusanNa Puang 
ammi iru'o irusanna mintu’ deata 
masussuk. Sia tae' mima'din tama 
kumande dao medaNa Puang ammi 
tamao kumande dao medana mintu' 
deata masussuk. 

22 Ba'tu la untimbariki'ka oloNa Puang? 
Kitaraka la matoto' anna Puang? 


Iake kumandeki' sia mangiru'ki' la 
umpakala'bi'ki' Puang Matua 


10:23-33 


23 Mintu'na tu apa tae” napemali, apa 
tae’ naden nasang bua'na. Mintu'na tu 
apa tae’ napemali lako kaleku, apa tae’ 
namintu' umpabatta' kapatonganan. 

24 Melo ke tae'i misa’ tau untiroan misa 
la napomelona kalena, sangadinna la 
napomelona to senga’. 

25 Apa-apa tu dibalukan dio pa'balukan 
dukur, kandei, da mimanggi' umparessai, 
belanna pa'pasirundunan penaa, 

26 belanna Puang ampunna te lino sola 
mintu' issinna. 

2/Take denni misa’ to kapere’ 
untambaikomi mimorai lao, kandei 

tu apa nabenkomi, da mimanggi' 
umparessai, belanna pa'pasirundunan 
penaa. 

28 Apa iake nakua tau ungkuangkomi 
kumua: Kande deata te, da mikandei, 
belanna diona tu to ungkuangkomi, sia 
diona pa'pasirundunan penaa; 

29 battuananna: tangia sukaran inaammi 
kalena, sangadinna sukaran inaanna to 
senga’. Belanna ma'apari tu kataeranna 
kumakadonton anna la umpaolai 
patimbangan sukaran inaanna to 
senga’? 

30 Take ma'kurre sumanga'na' ungkandei, 
ma'apai anna sura'na' tau diona tu apa 
kupa'kurre sumanga'i? 

31 Tamoto, la iake kumandekomi, ba'tu 
mangiru' la diona umba-umba misa’ 
penggaurammi, pogau'i tu mintu'nato 
situru' tu la Napomala'bi'na Puang 
Matua. 

32 Da mipabu'tui tu la napotitumbunna, 
la lako to Yahudi, la lako to Yunani, ba'tu 

lako kombongan to SaraninNa Puang 
Matua, 

33 susi aku umpopa'lalan penaanna 
mintu' tau lan mintu-mintu'na, tae' 
kudakaran la napomelona misa kaleku, 
sangadinna la napomelona to buda, 
kumua anna makarimman. 


Diona gau'na muane sia 
baine lan kombongan 


11:1-16 

l|a mituru' tu gau'ku, susi aku 
1 1 unturu' gau'Na Kristus. 
2 Kupudikomi, belanna mikilalaina' lan 
mintu'na, sia mikaritutui tu mintu'na 
pangadaran sia atoran susitu mangka 
kusorong lako kalemi. 
3 Apa kuporai ke miissanni kumua, iatu 
Kristus pangulunna mintu' muane, na 
muane pangulunna baine, anna Puang 
Matua pangulunNa Kristus. 
4Mintu'na tu muane massambayang 
batu ma'nubua' anna ma'lullung, 
umpamatuna ulunna. 
> Apa mintu'na tu baine massambayang 
ba'tu ma'nubua' anna tae" nama'lullung, 

umpamatuna ulunna, belanna pada 
bangsia digalepo'i to. 

6 Belanna iake tae'i nama'lullung tu 
baine, melo ke digalepo'i bangmi. Apa 
iake naposayuanni baine tu ma'galepo' 
ba'tu diku'ku'i beluakna, melo ke 
ma'lullungi. 

7 Belanna iatu muane tae" nasipato' 
ma'lullung, apa rapang-rapangna sia 
kamala'biranNa Puang Matua, apa latu 
baine kamala'biranna muane. 

8 Belanna tae' nabu'tu lu dio mai baine 
tu muane, sangadinna baineri tu bu'tu lu 
dio mai muane. 

9 Sia tangngia kumua baine dipadadian tu 
muane, sangadinna muaneri dipadadian 
tu baine. 

10 Tamoto anna sipatu tu baine umpake 
tanda katundukanna dao ulunna, tu 
belanna mintu’ malaeka'. 

11 Moi susito, lan Puang marannu tu 
baine lako muane, sia marannu tu 
muane lako baine. 

12 Belanna susitu baine bu'tu lu dio 
mai muane, ten dukamoto tu muane 
nadadian baine; apa mintu'na to ludio 
nasang mai Puang Matua. 

13 Kamu ria ussuka' kalenai: Sipato'raka 
misa' baine tang ma'lullung 
massambayang langngan Puang 
Matua? 

14Tae'raka naa'ganna kalena lino 
umpamanassai lako kalemi, kumua 
iake denni muane ma'beluak lando 
napomatuna? 

15 Apa iake baine kalando beluakna 
hnapomala'bi! Belanna ia sia nadiben 
beluak kalando kumua anna rerunganni 
ulunna. 

16 Apa iake denni tau morai massite'ge”, 
tae’ kita biasanta susito, sia mintu'na 
kombongan to SaraninNa Puang Matua 
tae" duka. 


Diona katumimburan masallo' 


11:17-34 


17 Apa diona umbenkomi te atoran, tae' 
kupudikomi, belanna iate kasaeammi 
sirampun, tangngia umpabu'tu 
kameloan, sangadinna umpabu'tu 
kakadakean. 

18 Belanna bunga'na kurangi kumua: 
Iammi sirampun lan kombongan, bu'tu 

ba'tu pira-pira kasisalan, nainang 
kupatongan duka sidi’. 

19 Apa tae' nasalai tang den ba'tu pira- 
pira kasite'gerammi, anna manassa tu to 
maruru' penaanna lan kombongammi. 
20 Tamoto, iake pada kamu 

sirampun, tangngia ungkande kande 
katumimburanNa Puang to. 

21 Belanna lan tu kakumandean, pantan 
ma'inaanna bang unnala kandena dolo, 
naurunganni den tu tangdia', den tu 
ma'pelango. 

22 Tae'raka banuammi minii kumande 
sia mangiru'? Ba'tu mitapa'rika tu 
kombongan to SaraninNa Puang Matua 
sia mipakasiri' tu to tae”? Apara la kukua 
lako kalemi? La kupudirokomika? Tae' 
kupudikomi diona te iannate. 

23 Belanna iatu atoran mangka kutarima 
kalena dio mai Puang, ia dukamo 
kusorong lako kalemi, to, kumua iatonna 
bongi kadisoronganNa tu Puang, Naalami 
tu roti: 

24 Sia iatonna mangka ma'kurre 
sumanga', Natepu-tepui, Nakuami: 
Iamote tu batang kaleKu, tu dipa'bengan 
belanna kamu: pogau'mi susite, minii 
umpengkilalaiNa'. 

25 Susi dukato tu irusan tonna mangka 
kumande, Nakuami: Iate irusan iate iamo 
irusan titanan basse baru lan raraKu. 
Pogau'mi te minii umpengkilalaiNa', ke 
miiru'oi. 

26 Belanna ke mikandeoi te roti sia 
miiru''oi te irusan, mipa'peissananoi tu 
kamateanNa Puang sae lako saeNa. 

27 Tamoto minda-minda ungkandei tu roti 
sia unniru'i tu irusan, ke tang sipato'i, 
kasalan lako kaleNa sia raraNa Puang. 
28 Apa pantan la ussudi kalena penaanna 
tu tau, namane ungkandei tu roti sia 
nairu'i tu irusan. 

29 Belanna iatu to ungkandei sia unniru'i 
anna tang umpakala'bi' tu Kalena Puang, 
umpasae ukungan lako kalena, ke 
nakandei sia nairu'i. 

30 Tamo bannangnato ammi buda tu 
langga' sia masaki, sia tae' nainang sidi' 
tu matena. 

31 Take umparessa kalenaki' kaleta, 
manassa tae' naruaki' ukungan. 

32 Apa iake diukungki', napangada'iki' 
Puang, kumua da anta dipasiukung te 
lino. 

33 Tamoto, e siulu'ku, iammi sirampun 
kumande, sikampankomi. 

34Take denni tau tangdia', melo 

ke kumande dioi banuanna, da 

anna pasaeangkomi ukungan tu 
kasirampunammi. latu mai senga'na, la 
kupasirundunan, ke mati'na'. 


Diona pa'kamase mempenaa 


12:1-11 

1 2 LE kamu siulu'ku, iatu pa'kamase 

mempenaa, tae' kuporai ke tae'i 
miissanni. 
2 Miissan kumua iatommi kapere'pa, 
mangkamokomi direnden lako deata 
mamang, susitu kanasolammi. 
3 Tamoto angku pamanassangkomi, 
kumua mintu'na tu to ma'kada-kada tete 
dio PenaanNa Puang Matua, tae' misa' tu 
umpokadai kumua tampak ropu tu Yesu, 
sia tae' duka misa' umpokadai kumua, 
Puang tu Yesu, sangadinna tete diopi 
Penaa Masallo', 
4Ma'rupa-rupa tu pa'kamase 
dipasserongan, apa misa'ri tu Penaa. 
“Sia ma'rupa-rupa tu toean 
dipasserongan, apa misa'ri tu Puang. 

6 Sia ma'rupa-rupa tu penggauran 
matoto’, apa Misa'ri tu Kapenomban 
unnato'i tu mintu'nato lan lu mintu' tau, 
7 apa iatu kapayananna tu Penaa pantan 
dipa'kamasean lako tau, kumua anna 
pabu'tuan kameloan mintu' tau. 

8 Belanna den tu tau kada Kinaa, 
Nakamaseanni Penaa na iatu senga'na 
kada paissan, tuo dio duka mai Penaa 
iato. 

9 Na iatu to senga’, kapatonganan tete 
dio duka Penaa iato; na senga'na, 
pa'kamase ma'pamaleke tete dio duka 
bangsia tu Penaa misa" 

10 Tatu to senga’ penggauran kalle- 
kallean, na senga'na pa'nubua', na 
senga'na umboronganni mintu’ penaa, 
na senga'na ma'rupa-rupa pa'kamase 
diona basa, na senga'na kamanarangan 
umbattuananni tu basa. 

11 Apa mintu'nato, Ia bangsia tu Penaa 
misa" unnato'i, Naserongi simisa'i situru' 
pa'poraianNa. 


1 KORINTUS 12.12-17 48 


Misa'ri kale anna buda lesoanna 


12:12-31 


12 Belanna susi kale misa’, anna buda 
lesoan kalena, anna iatu lesoan kalena 
moi anna buda, misa' bangsiari kale, 
susi dukamoto tu Kristus. 

13 Belanna misa'ri Penaa mangka dinii 
undio'ki' sola nasang anta mendadi 
misa' kale, la to Yahudi, la to Yunani, 
la kaunan, la to makaka, mintu'ki' 
dipatamai tu Penaa misa. 

14Belanna iatu kale tae” namisa'ri lesoan 
kalena, sangadinna buda. 

15 Dadi iake la nakua tu lentek kumua: 
Belanna tae’ naaku tu lima, tae’ duka 
naalana” bilanganna kale, tangngia la 
napobannang to anna tang la unnalai 
bilangan kale tu lentek. 

16 Sia iake la nakua tu talinga: 
Belanna tae’ naaku tu mata, dadi tae’ 
naalana' bilanganna kale, tangngia la 
napobannang to anna tang la unnalai 
bilangan kale tu talinga. 

17 Na iake la mendadi mata nasangi tu 
mintu' kale, umbapa tu la ma'perangi? 


1 KORINTUS 12.18-24 49 


Sia iake la ma'perangi nasangi, umbapa 
tu la manguduk? 

18 Apa inang mangkamo ia Napapatui 
simisa' Puang Matua tu mintu' lesoan kale 
dio kaleta, situru' lalan pa'poraianNa. 

19 Na jake la mendadi misa'mira lesoan 
kale tu mintu'nato, umbamo ia tu kale? 
20 Inang buda ia tu lesoan kale, apa 
misa'ri kale. 

21Tae' nama'din tu mata la ma'kada lako 
lima kumua: Tae' patummu lako kaleku, 
ba'tu ulu ma'kada lako lentek kumua: 
Tae' patummi lako kaleku. 

22 Ontong pissan na iatu disanganna 
kumua iamo langga'na dio kale, iamo 
kapua patunna. 

23 Sia jatu lesoan kaleta, tu tasanganna 
tang mala'bi, tamandu ungkasiri'i 
taparerungi tamangkale, sia iatu lesoan 
kale tu dipomasiri'na mandu dipomasiri'. 
24 Apa iatu mai lesoan kaleta tu 

tang dipomasiri'na, tae' namanggi' 
dipakala'bi', apa inang Napapatuimo 
Puang Matua susito tu kale, anNa 
pa'kamaseanni losong kamala'biran lako 
tu tang mala'bi'na, 

25 kumua da naden kasisalan lan 

kale, sangadinna mintu'na lesoan kale 
pada-pada sikaritutuan. 

26 Jake misa” lesoan kale mapa'di', mintu'i 
ussa'dinganni, sia iake misa' lesoan kale 
dipakala'bi', mintu'i pada-pada parannu. 
27 Na kamumo te tu kaleNa Kristus, sia 
kamumo sola nasang tu mai lesoan 
kaleNa. 

28 Napamanassamo Puang Matua 

ba'tu pira-pira tu tau lan kombongan, 
bunga'na rasulu, ma'penduanna 

nabi, ma'pentallunna guru, namane 
penggauran kalle-kallean, namane pole' 
pa'kamase ma'pamaleke, pentoean 
pa'tunduan, pentoean ma'parenta, 
ma'rupa-rupa pa'kamase diona basa. 

29 Rasulu' nasangraka to mai? Nabi 
nasangraka? Guru nasangraka? 
Umpogau' nasangraka penggauran 
kalle-kallean? 

30 Unnappa' nasangraka pa'kamase 
ma'pamaleke? Manarang nasangraka 
ma'kada susitu pa'kamase diona 
ma'rupa-rupa basa? Manarang 
nasangraka umbattuananni basa? 

31 Pengkaolai tonganni tu ma'kalolokanna 
pa'kamase. 

Angku pakitangkomi lalan ma'iringanna 
tongan. 


Diona pa'kaboro': 
ma'kalolokanna pa'kamase 


13:1-13 
1 Moi angku ma'kada susitu 

1 3 pa'kamase diona ma'rupa-rupa 
basa tolino sia malaeka', 

apa ke tae'i kuampui pa'kaboro', 

manassa susimo' to bombongan 

ma'mung-mung 

sia susi giring-giring magurissing. 
2 Sia moi angku appa' pa'kamase 
ma'nubua', sia unnissan mintu’ 
membuninna sia mintu' kapaissanan, 
sia moi angku ampui kapatonganan 
tae' sayuanna, naurunganni ma'dinna' 
umpalengka' buntu, 

apa ke tae'i kuampui pa'kaboro, 

manassa moi misa' tae' patungku. 
3 Sia moi angku pa'kamasean mintu’ 
iananku kupapantanni tu to kalala” sia 
moi angku sorong kaleku ditunu, 

apa tae” angku ampui pa'kaboro', 

manassa moi misa' tae' gai'na lako 

kaleku. 

“Tatu pa'kaboro' umpama'tan penaa 

sia kamasokanan: 

iatu pa'kaboro' tang sisola 

kamabirisan: 

iatu pa'kaboro' tang ussattuan 

kalena, 

tang madao penaa: 

3 tang umpogau' mesirisanna, 

tang untiroan misa kalena, 

tang mato'do', 

tang umpangannan tau; 

6 tang umpomarannu kadakena, 

sangadinna malolona. 
7 Nasamboi nasang tu mintu'na sia 
napatongan nasang tu mintu'na, 
sia narannuan nasang tu mintu'na 
sia napama'tanan nasang penaa tu 
mintu'na. 

8 Tatu pa'kaboro' tae upu'na: 

apa iatu pa'nubua' la diputtai 

sia iatu ma'rupa-rupa basa la radan 

sia mintu'na kapaissanan la diputtai. 
9 Belanna iatu paissan budapa tang 
palambi'na sia iatu kapa'nubuaranta 
budapa tang palambi'na, 
10 apa janna sae tu sundunna, la diputtai 
tu budannapa tang palambi'na. 

11 latongku piapa, 

ma'kada pia siamo’, 
sia ma'penaa pia 
sia ma'tangnga' pia: 

apa iate kasallekumo, kurampanan 

nasangmo tu kedo piaku. 

12 Belanna totemo te untiroki' apa tang 

manassa lan sammin: apa iake attu iato 

la sitontongan rupaki'. 

Totemo te buda tang palambi'na 

kapaissanangku, apa attu iato la 

kutandai susitu kaditandaiangku. 

13 Nasusito torromira te tallu: 
kapatonganan na kapa 'rannuanan 
na pa'kaboro', apa iatu 
ma'kalolokanna te tallu, iamotu 
pa'kaboro'. 


Pa'kamase diona ma'rupa-rupa 
basa na pa'nubua' 


14:1-25 

1 4 t Ula'komi pa'kaboro' sia pengkali- 

kalii unnampa' pa'kamaseanNa 
Penaa, apa ontongpi kumua ammi 
ma'nubua'. 
2 Belanna iatu to ma'kada susitu 
pa'kamase diona ma'rupa-rupa basa, 
tangia umpa'kadan tolino, sangadinna 

Napomala'bi'na Puang Matua, apa tae' 
misa' tau unnissanni, sangadinna tete 
dio Penaa anna pokada tang paanna. 

3 Apa iatu to ma'nubua', umpokada 
kada napomelona tolino, sia umpokada 
pa'pakilala sia pa'pakatana. 

“Tatu to ma'kada susitu pa'kamase diona 
ma'rupa-rupa basa, kapatongananna 
manna napabatta', apa iatu to 
ma'nubua' umpabatta' kapatongananna 
kombongan. 

> Kuporai ke mintu'komi ma'kada susitu 
pa'kamase diona ma'rupa-rupa basa, 
apa losongpa, ke ma'nubua'komi. Iatu to 
ma'nubua' ondong ia na iatu to ma'kada 
susitu pa'kamase diona ma'rupa-rupa 
basa, sangadinna ke nabattuananni tu 
kada, anna pobatta'i kapatongananna 
kombongan. 

6 Apa iake susito, e kamu siulu'ku, 
angku ma'kada susitu pa'kamase diona 
ma'rupa-rupa basa, apara mipomaupa' 
dio mai kaleku, ke tae'i kuma'kada-kada 
situru' tu apa mangka dipaombo' ba'tu 
kapaissanan ba'tu pa'nubua' ba'tu 
pangadaran? 

7 Moi apa tang kepenaa apa unnoni, ba'tu 
suling ba'tu katapi, ke tae'i nasisengaran 

oninna, umba la dikua untandai, 
umbanna tu oni suling, naumbanna tu 
oni katapi? 

8 Belanna iake tang ma'rundunanni tu oni 
tarompe' pua, minda ia tu la ma'pasakka' 
la parari? 

9 Susi dukamoto tu kamu, iake tae'i 
mipasunni tu kada manassa dio 
pudukmi, umba la nakua tau untandai, 
tu mipokadanna? Belanna butungkomi 
to umpa'kadai angin. 

10 Pira ia budamna tu oni lan lino, mindara 
unnissanni, na moi misa' apa tae' tang 
unnoni. 

11 Tgmoto, iake tae'i kutandai 
battuananna tu oni manassa to 
banga'na' lako tu to ma'kada, sia iatu to 
ma'kada to banga' lako kaleku. 

12 Susi dukamoto tu kamu, tu belanna 
mipengkali-kalii la unnappa' pa'kamase 
mempenaa, daka'mi ammi kala'bian 
anna pobatta'i kapatongananna 
kombongan. 

13 Tamoto, iatu to ma'kada susitu 
pa'kamase diona ma'rupa-rupa basa, 

la massambayang, anna ma'din 
umbattuananni tu basa. 

14 Belanna iake massambayangna' susitu 
pa'kamase diona ma'rupa-rupa kada, 
massambayang duka tu penaangku, apa 
iatu tangnga'ku tae" apa napabu'tu. 
15Naumbamo nakua? La 
massambayangna' sisola tu penaa 

iato, sia sola duka tangnga' iato, 

la umpopenanina' pa'pudian sisola 
penaa iato, sia la umpopenani dukana' 
pa'pudian sisola tangnga' iato. 

16 Take tae'i nasusito, iake ma'kurre 
sumanga'ko sisola penaa umba la nakua 
tu to sa'buran ma'perangi, la ma'amin 
diona pa'kurre sumanga' mu? Anna tae' 
naissanni tu kadammu? 

17 Belanna tonganna pato' tu pa'kurre 
sumanga'mu, apa tae' napobatta'i 
kapatongananna to senga’. 

18 Ma'kurre sumanga'na' langngan Puang 
Matua, tu belanna kuissan ma'kada 
susitu pa'kamase diona ma'rupa-rupa 
basa, ondong anna kamu sola nasang. 
19 Apa ianna lan kombongan kula'biran 
limang buku kada lan mai tangnga'ku 
kupokada, angku ada'i dukato senga’, 
na iatu sangpulo sa'bunna kada, ke 
ma'kadana' susitu pa'kamase diona 
ma'rupa-rupa basa. 

20E, kamu siulu'ku, da mimapia-pia lan 
tangnga'mi, sangadinna lan kakadakean 
sipatukomi la mapia-pia: apa lan 
tangnga'mi sipatukomi la matona'. 

21 | an sura” Sukaran aluk den disura', 
nakua: To ma'basa senga' sia puduk to 
senga' la Kunii umpasunni tu kadangKu 
lako te to ma'rapu iate. Moi susito tae' 
duka namorai tu tau umperangiiNa', 
kadanNa Puang. 

22 Tamoto iatu mai ma'kada susitu 
pa'kamase diona ma'rupa-rupa basa 
mendadi misa' tanda, tangngia lako to 
ma'patongan, sangadinna lako to tang 
ma'patongan, apa iatu nubua' tangngia 
to tang ma'patongan napatu, sangadinna 
to ma'patongan. 

23 Nasusito, iake ma'kombonganni tu 
mintu' to Sarani, anna mukkun sola 
nasangi ma'kada susitu pa'kamase diona 
ma'rupa-rupa basa, anna tama tu to 
ma'perangi ba'tu to tang ma'patongan, 
tae'raka nala ma'kada kumua to 
bomboangkomi te? 

24 Apa iake marassanni sola nasangi 
ma'nubua', anna tama misa' to tang 
ma'patongan, ba'tu to ma'perangi, tau 

iato la natarru'-tarru' kada sola nasangi 
sia la nabia'i, 

25 naurunganni sombo tu diongna 
penaanna, nasusito tukkumi 
umpenombai Puang Matua sia 
nakatonganni kumua, manassa den 
Puang Matua misisolan. 


Atoran diona kamenomban 
lan kombongan 


14:26-40 


26 Totemo umbamo nakua, e kamu 
siulu'ku? Iammi sirampun, pantan 

den dikamaseangkomi, den pa'pudian, 
den pangadaran, den tu apa mangka 
dipamanassa, den ma'kada susitu 
pa'kamase diona ma'rupa-rupa basa, 
den umbattuananni tu kada. Mintu'na tu 
iannato la umpabatta' kapatonganan. 

27 Take denni tau ma'kada susitu 
pa'kamase diona ma'rupa-rupa basa, 
melo ke da'dua tau, budannamo ke tallu, 
apa la sipalesso' simisa', namisa' tau 
umbattuananni. 

28 Apa iake tae'i tau la umbattuananni, 
melo ke ma'loko-loko bangi lan 

kombongan, kalena bang napa'kada- 
kadai sia Puang Matua. 

29 Sia melo ke da'dua ba'tu tallu tu to 
ma'nubua' ma'kada-kada, na iatu mai 
senga'na untimbangi tu kadanna. 

30 Apa iake denni tu to unno'ko' inde 

to dio ombo' pa'patudu-tudunna lako 
kalena, la ma'loko-loko tu bunga'na. 

31 Belanna mintu'komi ma'din sipalesso' 
ma'nubua', anna ala pangadaran lan mai 
sola nasangi sia pa'pakilala. 

32 Tatu penaanna mintu' nabi mengkaola 
lako nabi, 

33 belanna iatu Puang Matua Iamo 
Puangna karapasan, tangngia 
ma'pasirompo. 

34 Nasusitu lan mintu' kombonganna to 
masallo, la ma'loko-loko tu baine lan 

lu kombongan. Belanna tae" nadieloran 
ma'kada-kada, sangadinna sipatu la 
mengkaola, susi siamo tu dipokadanna 
lan Sukaran aluk. 

35 Jake la morai unnissan ba'tu apa-apa, 
melo ke napekutanan lakoi muanena dio 
lu banua, belanna mabeko tu baine, ke 
ma kada-kadai lan kombongan. 

36 Dioraka mai kalemi nanii sun tu 
kadanNa Puang Matua? Batu kamu 

mannaraka nalambi' tu kadanNa Puang 
Matua? 

37 Take denni tau ussanga kalena nabi 
ba'tu to dikamasei Penaa, la naissan 
kumua iate kusurasangkomi, iamo 
parentaNa Puang. 

38 Apa iake denni tau umpasalai penaa, 
la dipasalai duka ia penaa. 

39 Tamoto, e kamu siulu'ku, pengkali-kalii 
tonganni tu ma'nubua' sia da miampai 
tu ma'kada-kadanna, susitu pa'kamase 
diona ma'rupa-rupa basa. 

40 Apa mintu'na tu iannato la dipogau' 
susitu sipato'na sia dipopa'rundunan. 


Kamanassanna tongan diona 
kamalimbangunanna to mate 


15:1-34 

1 5 LE kamu siulu'ku, kupakaleso lako 

kalemi tu Kareba-kaparannuan 
kupa'peissanan lako kalemi, tu mangka 
mitarima sia manda' minii bendan, 
“ja dukamo mipomakarimman, podo 
ammi toe manda'i, susitu kupa'peissanan 
lako kalemi, boko' ke unnola salai tu 
kauntarimammi kapatonganan. 

3Belanna bunga'-bunga'na kusorong 
lako kalemi tu apa mangka duka 
kutarima, tu kumua iatu Kristus 
mangka mate belanna kasalanta, susitu 
dipokadanna lan Sura' Madatu, 

“sia mangkamo dipeliang, naallo 

ma pentallun Nadipamalimbangun sule, 
susitu dipokadanna lan Sura' Madatu, 

? sia mangkamo umpa'pekitanan Kalena 
lako Kefas, na undinna lako tu to 
sangpulo dua: 

5na undinna to umpa'pekitanan pole'omi 
Kalena lako siulu' la'bi limaratu' 
napissanri nanii untirol, budapi tu tau 
iato tuopa sae lako totemo, apa ba'tu 
pira-piramo tu mangka mate. 

7 Undinna Napa'pekitanan Kalena lako 
Yakobus, na undinna pole'o lako mintu' 
rasulu’. 

8 Na ma'katampakanna umpa'pekitanan 
dukami Kalena lako kaleku, butung lako 
misa' pia dadi mangura. 

9 Belanna iatu mintu'na rasulu’, akumo 
tu madionganna, tang sipatuna' la 
digente' rasulu’, tu belanna mangkamo' 
umpakario-rio kombonganNa Puang 
Matua. 

10 Apa belanna pa'kamaseanNa Puang 
Matua angku dadi susite totemo; sia iatu 
pa'kamaseanNa lako kaleku, tae' anna 
tae” bua'na, belanna ondongmo aku 
mara'takku na iatu mintu'i: apa tangngia 
aku, sangadinna pa'kamaseanNa Puang 
Matua tu urrondongna'. 

11 Tamoto, la aku, la ia sola nasangi, 
susimo kipa'peissanan to sia susi 
dukamo mipatongan. 

12 Take dipa'peissananni tu diona Kristus 
kumua mangkamo dipamalimbangun dio 
mai to” to mate, umba nakua ammi den 
ba'tu pira-pira tu ma'kada kumua tae' ia 
tu kamalimabangunanna to mate? 

13 Apa iake tae'i tu kamalimbangunanna 
to mate, manassa tae' 
Nadipamalimbangun tu Kristus. 

14Na iake tae'i Nadipamalimbangun tu 
Kristus, torro sala tu kipa'peissananna 
sia torro sala duka tu kapatonganammi. 
15 Sia payanangkan sa'bi tang tongan dio 
Puang Matua, belanna ungkatottongikan 
silekoranna dio Puang Matua kumua 
mangka umpamalimbangun Kristus anna 
tae” Napamalimbangunni, ke la tongannai 
tu to mate tang dipamalimbangun. 

16 Belanna iake tae'i nala 
dipamalimbangun tu to mate, manassa 
inang tae'mo Nadipamalimbangun tu 
Kristus. 

17 Apa iake tae'i Nadipamalimbangun tu 
Kristus, tae” bua'na tu kapatonganammi, 
sia tontongkomi lan kasalammi. 

18 Susi dukato tu mintu' to ussalaimo lino 
lan Kristus, sanggangmo. 

19 Take lan manna te katuoan iate tanii 
urrannuan Kristus, kitamo tu mandunna 
masolang na iatu mintu'na tolino. 

20 Apa manassa mangkamo 
dipamalimbangun dio mai to' to 

mate tu Kristus, mendadi bua pa'bunga' 
lako mintu'nato ussalaimo lino. 

21 Belanna susitu kamatean tete dio misa 
tau, ten dukamo tu kamalimbangunan 
dio mai to' to mate tete dio misa' tau. 
22 Belanna susitu diona Adam anna 
ma'lalan mate mintu' tolino, ten 
dukamoto, diona Kristus anna la dipatuo 
nasang sule. 

23 Apa pantan den atoranna sia siono' 
attunna, iatu bua pa'bunga' Iamotu 
Kristus, na undinna iatu mai taunNa 
Kristus ke attu kasaeanNai sule. 


1 

24 Undinna na iato saemi tu 
ma'katampakanna, to ke Nasorongmi tu 
parenta lako Puang Matua, Ambe’, ke 
mangkami Naputtai tu mintu’ parenta 
sia kapaan sia kakuasan. 

25 Belanna inang sipato' ma'parenta susi 
datu, sae lako Napadiongna nasang 
Puang Matua to' lentekNa tu mintu' uali. 
26 Tatu uali ma'katampakanna la disabu'i, 
iamotu kamatean. 

27 Belanna mintu'na angge maritik 
Napopengkanorongmo Puang Matua 
diong to” lentekNa. Apa iatonna 
pokadai kumua mintu'na angge maritik 
dipopengkanorongmo, manassami 
kumua iatu To umpopengkanorongi tu 
mintu' angge maritik, disangadi. 

28 latonna mangkamo dipopengkanorong 
lako Kalena tu mintu' angge maritik, 
attu iato la umpopa'taloan duka 

Kalena tu Anak lako tu To mangka 
umpopengkanorong mintu’ angge 
maritik lako Kalena, kumua anNa Puang 
Matua ussalokoi sia umpoissanni tu 
mintu'na. 

29 Take susito apa patunna anna popedio' 
kalena tu tau belanna to mate? lake tae' 
liui nadipamalimbangun tu to mate, apa 

patunna anna popedio'pa kalena tu tau 
belanna to mate? 

30 Sia ma'apa dukai te kami te, anna 
luangkan kasanggangan lan mintu'na 
attu? 

31E siulu'ku, kusisalamora 
kapassattuangku diona kamu tete 

dio Yesu Kristus, Puangta, ke la tang 
keallo-keallo narandannina' kamatean. 
32 Take pentiro tolino, angku mangka 
sibobo' olo'-olo' masuru dio Efesus, 
apara gai'na lako kaleku? Iake tae'i 
nadipamalimbangun tu to mate, da'ito 
takumande-mande bangmo sia mangiru', 
masiang matemiki'. 

33 Da mipusa: iatu ulelean ma'kapettok 
untumang gau' melo. 

34 La mengkilalamokomi situru' sipato'na 
sia da'mo mipengkaolai kasalan: belanna 
denkomi pira tu tang untandai Puang 
Matua. Ia sia kupokadai te kumua ammi 
masiri'. 

Tumba tu kamalimbangunanna 
to mate? 


15:35-58 


35Apa den tu tau kumua: 

Umbara dipakuanni tu to mate 
dipamalimbangun?, sia umbara la 
susinna tu kalena ke saei? 

36E to baga! iatu apa miambo', tae’ 
natuo, ke tang matepi dolo. 

37 Sia iatu apa muambo', tangngia tu 
batang la tuo diong mai tu muambo' 
sangadinna lise'na manna, ba'tu lise' 
gandung, ba'tu senga'na. 

38 Apa Puang Matua umpakebatangi 
susitu Naporainna, sia pantan 
Napasibatang batangna. 

39 Tatu kepenaanna tae’ nainang 
sanguluan kalena, sangadinna senga' 
kalena tolino, senga' patuoan, senga' 
manuk-manuk, senga' bale. 

40 Den tu panampa dao langi’, den 
tu panampa Ian lino: apa senga' 
kamala'biranna to panampa dao langi’, 
nasenga' kamala'biranna to panampa Ian 
lino. 

41 Senga' kamala'biranna allo, senga' 
kamala'biranna bulan, senga' 
kamala'biranna bintoen: belanna 

iatu bintoen napantan sisengaran 
kamala'biranna. 

42 Ten dukamoto tu kamalimbangunanna 
to mate. Diambo' sangindo' a'gan 
kasanggangan, dipamalimbangun 
sangambe' a'gan tang kasanggangan: 
43 diambo' sangindo' a'gan kamadiongan, 
dipamalimbangun sangambe' a'gan 
kamala'biran: diambo' sangindo' 
a'gan kalanggaran, dipamalimbangun 
sangambe' a'gan kamatotoran. 

44 Kale tang mempenaa diambo', kale 
mempenaa dipamalimbangun. 

lake denni kale tang mempenaa, den 
duka kale mempenaa. 

45 Susi dukato den disura', nakua: Iatu 
bunga'na tolino iamotu Adam unnala 
a'gan tuo. Na iatu Adam undi mendadi 
penaa ma'patuo. 

46 Apa tae” na iatu bunga'na 

tu mempenaanna, sangadinna 

tang mempenaanna, namane tu 
mempenaanna. 

47 Tatu bunga'na tau, lu dio mai lino, iamo 
a'gan litak, na iatu tolino ma'penduan lu 
dao mai suruga. 

48 Tumba tu lu diona mai lino, ten 
dukamoto tu mintu' to lu dio mai lino. 
Natumba tu lu dao mai suruga, ten 
dukamoto tu mintu' to lu dao mai 
suruga. 

49 Naumba tapakua unnangkaranni 
a'ganna tu lu diona mai te lino, ten 
dukamoto la tapakuanni umpakei tu lu 
daona mai suruga. 

50 Apa inde sia tu kadangku, e kamu 
siulu'ku, kumua iatu kale tolinona tae' 
nama'din umpomana' ParentaNa Puang 
Matua, sia iatu apa la sanggang tae' nala 
umpomana' apa tang la sanggang. 

S1 Pengkilalai, kupaissanangkomi rasia 
kumua: iate kita sola nasang, tae' tala 
ussalai lino, apa dipopembali nasangki', 
52 sattu'ri, sangpekkappidian mata, to 
ke ma'katampakanna oni tarompe' pua: 
belanna la dipannoni tu tarompe' pua, 
nadipamalimbangun tu mintu' to mate, 
umpotampa tampa tang la sanggang, na 
kita te la dipopembaliki'. 

53 Belanna tae’ nasalai te tampa la 
sanggang tang la unnangkaran tang 

la sanggangna, sia iate tampa la mate 
tae' nasalai tang la unnangkaran tang la 
matena. 

54 Apa ianna angkarammi tampa la 
sanggang tu tang sanggangna, sia ianna 
angkarammi tampa la mate tu tang la 
matena, maneri nalambi' te kada disura', 
nakua: Naampello'mo kapataloan tu 
kamatean. 

>>F kamatean, umbamira tu 
kapataloammu? 

E kamatean, umbamira tu pasui'mu? 

56 Tatu pasui'na kamatean, iamotu 
kasalan, na iatu kamatotoranna kasalan, 
iamotu Sukaran aluk. 

57 Apa kurre sumanga'na langngan 
Puang Matua, tu umpa'kamaseanni lako 
kaleta tu kapataloan tete dio Puangta 
Yesu Kristus. 

58 Jamoto, e kamu siulu' pa'kaboro'ku, 
batta'komi da naleluk penaammi, 

sia bassa'komi umpengkali-kalii 
mengkarang lan pengkaranganNa 
Puang, belanna miissan kumua iatu 
kamara'tasammi tae' nala torro sala lan 
Puang. 

Atoran kadidurukanna doi' tu 
to masallo' dio Yerusalem. 
Ba'tu pira-pira pa'pakilala 

sia salama'na rasulu' 


16:1-24 

1 6 1 Tatu diona kadidurukanna doi’ 

tu mai to masallo', tumba tu 
mangkanna kupepasanan lako mintu 
kombongan dio Galatia, ten dukamoto la 
mipogau'. 
2 Ianna lambi'omi allo minggu pantan 
la misapean dio banuammi umpopatu 
patummi minannanni, da kumanggi'opa 
la sae mati, mimane la undurukanni. 
3Jangku sae mati” minda-minda 
tu misanga manappa', iamo kusua 
angku pakaloli'i sura” lao umbai tu 
pa ' kamaseammi lako Yerusalem. 
4Sia iake inang denni tu la 
kutungkananna lao, kulaomora 
sola. 
> Apa iapi kumane male mati, ke 
mangkapa' lendu' dio Makedonia, 
belanna la lendu'pa' dolo dio Makedonia. 
6 Apa umbai angku torro iti” ba'tu 
sangapa-apa, ba'tu sipeupu'na' attu 

kamadinginan, ammi parandananna' tu 
la kubanna umba-umba kunii male. 

7 Iate pissan te tae” angku la lendu’ 
manna mati, sangadinna kusanga la 
torrona' iti ba'tu sangapa-apa, ke 
NaeloranNi Puang. 

8 Apa la torro diona' Efesus sae lako 
nalambi'na allo Pentakosta. 

9 Belanna dibungkarammo' misa' ba'ba 
kapua nanii katiakkaran penaa, sia buda 
bali dio. 

10 Tanna sae tu Timotius, karitutui, 

da anna tigiang misisolan, belanna 
umpogau' pentoeanNa Puang, susi 
bangsia te aku. 

11 Tamoto da naden misa’ tau umbelle'i. 
Apa la miparandanan melo tu Ia 
nabanna, anna pellambi'ina', belanna 
ma'peagina' sola tu to sangsiuluran 
untayanni. 

12 Tatu siulu'ta Apolos, mangkamo 
kuada'i tongan, kumua anna mati' 
umpellambi'ikomi sola tu mai 
sangsiuluranta, apa inang tae'pa 
nalan penaanna la male mati” totemo 
te, ia kumua la male sia mati” ke denni 
palambi'na. 

13 Mareakomi, tontongkomi tumanan 
umposissarean kapatonganan, 
umpapiamuanekomi kalemi, sia 
mawatangkomi. 

14|a naturu' pa'kaboro' tu mintu' 
penggaurammi. 

15 E kamu siulu'ku, kupalaku lako kalemi: 
miissan sia tu to lan banuanna Stefanus, 
kumua iamo bua pa'bunga' dio Akhaya, 
sia ia kalena ussorong kalena untiroanni 
melo tu mai to masallo'. 

16 Ammi mengkaola lako tu to susito sia 
lako tu mai mintu' to patunduan sia to 
marata.” 

17 Kupomarannu tu kasaeanna Stefanus 
sia Fortunatus sola Akhaikus, belanna 
napasundunmo tu kakurangangku diona 
kamu. 

18 Belanna mangkamo umpakatana 
penaangku sia penaammi. Iamoto 
bilangi tu to susito. 

19 Tatu mintu'na kombongan dio Asia 
umparampo salama'na lako kalemi. 
Akwila sola Priskila umparampo salama' 
tang liu-liunna diona Puang sisola 

tu mintu' to tama kombongan lan 
banuanna. 

20 Mintu'na tu siulu' umparampo 
salama'na lako kalemi. Pada 
sisalama'komi mipasituru'i pangudung 
masero. 

21 Na iamote tu salama'ku, Paulus, 
limangku kalena unnoki'. 

22 Take denni misa' tau tang ungkamali' 
Puang, nake narampoi tampak ropu. 
Maranata! 

23 Denno upa' anna pa'kamaseanNa 
Puang Yesu urrondongkomi. 

24 Anna pa'kaboro'kumora 
urrondongkomi sola nasang tete 

dio Kristus Yesu. 


2 KORINTUS 


Bungkaran kada: salama'na rasulu' 


1:1-2 

1 Tate sura’ lu dio mai Paulus, 

rasulu'Na Kristus Yesu tete dio 
pa'poraianNa Puang Matua, na siulu'- ta 
Timotius, diparampo lako kombonganNa 
Puang Matua dio Korintus sia mintu' to 
masallo' dio lili'na tana Akhaya, 
2 Narampoimorokomi kamaturu-turuan 
sia kamarampasan dio mai Puang Matua 
Ambe'ta sia Puang Yesu Kristus. 


Rasulu' ma'kurre sumanga' 
belanna pa'pakatananNa Puang 
Matua lan kamaparrisanNa 


1:3-7 
3Mintu'na kadipudian tu langngan 
nasang Puang Matua, Ambe'Na Puangta 
Yesu Kristus, lamotu Ambe’ oto'na 
mintu' kamamasean, sia Kapenomban 
oto'na mintu’ pa'pakatana, 

“tu umpakatanaki' lan mintu’ 
kamaparrisanta, kumua anta ma'din 
umpakatananni to nalambi' ma'rupa- 
rupa parri' tu pa'pakatana mangka 
Napakatanangki' Puang Matua. 

5 Belanna tumba tu kamaparrisanNa 
Kristus ungkabu'kan, susi dukamoto 
tu pa'pakatanangki pakabu' belanna 
Kristus. 

6 Apa iake narampoikan kamaparrisan, 
la napabu'tuangkomi pa'pakatana 

sia kamakarimmanan, sia iake 
dipakatanakan, la napabu'tuangkomi 
pa'pakatana, tu umpakananna'komi 
ammi ma'patari lan kamaparrisan susitu 
kiperasai. 

7 Manda’ tu rannungki diona kamu, 
belanna kiissan kumua tumba tu 
kamitamainna tu kamaparrisan, susi 
dukamoto la mitamai tu pa'pakatana. 


Rasulu” ma'kurre sumanga", belanna 
tilendok dio mai kamatean 


1:8-11 
8 Belanna tae' kiporai, e kamu siulu'ki, 


ke tae'i miissanni tu diona kamaparrisan 
mangka urrampoikan dio tana Asia, to 

kumua: mangkamokan dipabokkokki tu 
mandunna magasa na iatu kibelanna, 
naurunganni pu'du'mo rannungki kumua 
inang tae'mo kila tuo. 

? Ondongpi kipamatu'tunmo lan 
penaangki, kumua naluangmokan 
kamatean, kumua da angki rannuan 
kaleki, sangadinna Puang Matua, tu 
umpamalimbangun to mate: 

10tu mangka ullendokangkan dio 

mai kamatean susi mapai'na to, sia 

la urrampanangkan undinna. Iamo 
kirannuan kumua Ia la urrampanan 
pole'kan, 

1l anna mitundui dukakan diona 
passambayangmi, kumua anna buda 
tau ungkurre sumanga'kan diona tu 
pa'kamasean dipa'kamasen lako kaleki 
bannang dio passambayangna tu tau 
buda. 


Paulus untonganan 
kalena lako kombongan 


1:12-2:4 
12 Belanna iatu kapassattuangki, tu 


natonganan sukaran inaangki, kumua 
iatu gau'ki lan te lino, ontongpi lako kamu 


2 KORINTUS 1.13-17 4 


situru' kamaindanan sia kamaseroan, lu 
dio mai Puang Matua, tangngia situru' 
kakinaan katolinoan, sangadinna diona 
pa'kamaseanNa Puang Matua. 

13 Belanna iatu kisurasangkomi tae' 
silaenanna tu mibasanna sia miissanna: 
kurannuan la miissan tu iannato sae lako 
upu'na: 

14 susitu kamiissanangkimo sidi’, to 
kumua mipopassattuangkan, ten dukato 
tu kamu kipopassattuangkomi, ke alloNa 
Puangta Yesu. 

15 Tatu kurannuannato, inang dolo 
diongmo penaangku la male mati’, 
kumua ammi appa’ pole'pa pa kamasean 
te ma'penduanna. 

16 To ke lendu'na' mati” kumane tarru’ 
lako Makedonia, nadio Makedonia 
kusuleo iti, ammi parandananna' tu la 
kubaanna tarru' lako Yudea. 

17 Tatonna diong penaangku 

susito, umpa'pekitanammora'ka 
katanglatturanna penaangku? Ba'tu 
ma'inaa pa'kalean tolino bangra'ka 
umpadiongi penaangku tu iannato, anna 
sattu'-sattu' mekaiona', sattu'-sattu' 
ma'tae'na'? 

18 Sangadi ke tang maruru'I tu Puang 
Matua, angki la sattu'-sattu' mekaio, 
sattu -sattu' ma'tae' lako kalemi! 

19 Belanna iatu AnakNa Puang Matua, tu 
Kristus Yesu, tu mangka kipa'peissanan 
lako kalemi, aku na Silwanus na 
Timotius, tangngia sattu'-sattu' io, 
sattu -sattu' tae, sangadinna tete dio Ia 
anna dipekaioimo. 

20 Belanna pira-pira tu pangallu'Na Puang 
Matua, mendadi nasang io diona Ia. 
Iamoto tete dio duka Ia angki ma'amin 
umpakala'bi' Puang Matua. 

211a tu mangka umpamanda'kan lan 
Kristus sia kamu duka na iatu mangka 
untokkokan, Iamotu Puang Matua; 

22 Tag dukamo mangka untodingki' sia 
umpa 'ba'gian Penaa tama penaanta 
butung pa'petamben. 

23 Apa kupessa'bian langngan Puang 
Matua la untiro deatangku, kumua 
kutiroangkomi kameloan, anna tae'pa 
kumale mati' Korintus. 

24 Tae' kumua kami umbanni katonganan 
tu kapatonganammi, sangadinna la 
untundui kaparannuammi, belanna 
diona kapatonganan ammi bantang 
bendan. 


2 KORINTUS 2.1-5 6 


1 Kupamatu'tunmo lan penaangku 
susite, kumua tae'mo kula mati' 
situang kamasussan. 
2 Belanna iake kupamasussakomi, 
mindapa tu la umpamarannuna”, ke tang 
latu to mangka kupamasussa? 
3]ari patunna to tu mangka 
kusura’, to kumua saena’ manii 
mati” anna pamasussana' tu to 
sipatu la kupomarannu, belanna 
kurannuangkomi sola nasang, kumua 
iatu kaparannuangku mipomarannu 
duka sola nasang. 
4Belanna lendu’ masussangku sia 
matanna'na penaangku umpakatu sura' 
mati’, sia sitana'takan uai matangku, tae’ 
kumua angku sussaikomi, sangadinna 
kumua ammi issanni tu pa'kaboro'ku 
tang liu-liu tongan lako kalemi. 


Kadipamaseroanna 
to umpogau' kasalan 


2:5-11 
> Take denni tau umpabu'tu kamasussan, 


tae” naaku manna ussa'dingi, 
sangadinna, - kumua da angku 


2 KORINTUS 2.6-12 7 


pamasang bangi tu kadangku -, 
misa'ding duka pira' sola nasang. 

6 Tatu to susito silasamo tu pelo'bo tu 
budakomi ullo'boi. 

7 Sangadinna sipatu la mipagarri' 
kasalanna sia mipakatana, da anna 
bonnongi kamasussan kapuana. 

8 Tamoto kupakilalakomi ammi 
pamatu'tunni lan penaammi tu 
pa'kaboro'mi lako. 

9]a dukamirato, angku pakatu sura’ lako 
kalemi, kumua angku nii untandaikomi, 
ba'tu mengkaola tongankomi lan 
mintu'na. 

10 Minda-minda tu mipagarri' kasalanna, 
kupagarri' duka kasalanna, belanna 
apa-apa tu mangkamo kupagarri' 

ke denni tu sipato'na la kupagarri' 
kupagarri' diona kamu dio oloNa Kristus, 
11 kumua da’ nasau’ tangnga'ki' deata 
bulituk, apa tang taissanpiraka tu lalan 
penaanna. 


Patirona Paulus dio Troas 


2:12-17 
12 Tatongku saemo lako Troas la 
umpa'peissanan Kareba-kaparannuanNa 


2 KORINTUS 2.13-17 8 


Kristus, tongku dibungkaran lalan misa' 
tete dio Puang, 

13 tae'mi namatana penaangku, belanna 
tae" kusitiro siulu'ku Titus. Iamoto, 
iatongku mangka messiman lako tu tau, 
malemo' lako Makedonia. 

14 Apa kurre sumanga'na langngan Puang 
Matua, tu tontong umpasonglo'kan lan 
mai pa'telangan la male lumiling tama 
tondok belanna kapataloan tete dio 
Kristus sia umpatitantan busarungngu'na 
kaditandaianna Kristus diona kadangki 
dio lu mintu' inan. 

15 Belanna napobau busarungngu'kan 
Kristus lako to la dipamakarimman sia 
to la disanggang napomala'bi'i Puang 
Matua, 

16 ma'bau kamateangkan ke lako to 

la disanggang umpatu kamatean, apa 
ianna lako to la dipamakarimman 
umpatu katuoan ma'bau katuoangkan. 
Namindara tu la umbelai tu iannato? 

17 Belanna kami te tae” kisusitu tau pira 
tu umpopandakaran kadanNa Puang 
Matua, sangadinna malambu' tongankan 
ma'kada-kada, susitu lu diona mai Puang 
Matua, sia dio oloNa Puang Matua kinii 
umpokadai tete dio Kristus. 

Rasulu' tang untendeng kalena 


3:1-6 

1 Randukomorakannika untendeng 

kaleki? Ba'tu undaka'rakannika sura' 
umpa'petandan kaleki susitu tau pira, la 
kipa'pekitanan lako kalemi, ba'tu sura' 
dio mai kalemi la kipa'pekitanan lako 
tau? 
2 Kamu bangsiamo tu sura'ki, tu tioki' 
lan penaangki, tu natandai sia nabasa 
mintu' tau. 
3 Dadi iatu kamu, manassa sura'Nakomi 
Kristus, buanna pentoeangki, tu disura' 
tang tinta, sangadinna penaanNa Puang 
Matua matontongan, tangngia lako 
papan batu, sangadinna lako batu 
ba'tangna tolino. 
4Puang Matua kirannuan angki katappa'i 
kumua kilambi' tu iannato tete dio 
Kristus. 
? Tangngia duka kumua kami te nalambi 
kamanarangangki kalena angki sangai 
kumua manarangkan umpogau' misa' 
apa, sangadinna iatu kamanarangangki 
lu dio mai Puang Matua. 

6 Ja dukamo umpamanarangkan mendadi 
to ma'kamayana basse ba'ru, tae' duka 
na diona sura’, sangadinna diona Penaa, 
belanna iatu sura' ma'pamate, apa iatu 
Penaa ma'patuo. 


Kamala'biranna basse ba'ru 


3:7-18 
7 Apa iake nakabu'mi kamala'biran tu 
toean umbaa kamatean, tu dioki' lako 
papan batu, naurunganni tang nasau'mo 
tu to Israel umpemaranga lindona Musa, 
belanna arrang kamala'biranna lindona, 
tu kamala'biran tae' nasalai tang pa'de, 
8 tae'raka nala ondong pole mala'bi'na tu 
toean Penaa? 
9 Belanna iake mala'bi'i tu toean 
umpasae ukungan, ondong polepa tu 
toean umpasae kamaloloan tang la 
mallean kamala'biranna. 
10 Belanna inang tonganna tae' 
nadipakala'bi' lan te iannate tu 
mangkanna dipakala'bi', apa iamo iate tu 
kamala'biran pasau'na. 
11 Belanna iake denni kamala'biranna tu 
la pa'dena, ondong polepa tu tontongna 
tang la nakabu' kamala'biran. 

12 Belanna den rannungki susito, angki 
barani ma'kada-kada, 

13 sja tae” kima'pasusi Musa 
membungku', kumua da anna 
pemarangai to Israel tu ma'kalolokanna 
apa la pa'de. 

14 Apa dipamakarra'mo penaanna tu 

tau iato belanna sae lako te totemo 
tontongpa den tu pebungku”, tae'pa 
natilendok, ke umbasaoi sura" basse 
dolo, belanna Kristus manna umpa'dei tu 
pebungku' iato. 

15 Sae lako te totemo, ianna dibasa tu 
sura'na Musa, nasamboi pebungku' iato 
tu penaanna. 

16 Apa ianna tibalik lako Puang tu 
penaanna, dilendokan tu pebungku' iato. 
17 Tatu Puang, Penaa, na umba-umba 
nanii den tu PenaanNa Puang, indemo to 
nanii katilendokan. 

18 Apa kita sola nasang te tang 
membungku'na, nanii bayo-bayo 
kamala'biranNa Puang butung misa' 
sammin, sia membaliki' susitu rupa iato 
nasakendek-kendekna kamala'biranta, 
susitu lu diona mai PenaanNa Puang. 

Rasulu' tang soso' penaa 


4:1-6 

1 Tu belanna sikambi'kan te toean 

late, anna tete dio kamamasean 
mangka dipakitangkan, natae’ kisoso' 
penaa, 
2 Sangadinna kirampanammo tu mintu' 
apa kabunian, tu umpabu'tunna 
kamasirisan, sia tae' kipogau'i tu pakira- 
kira ba'tu untuka'i kadanNa Puang 
Matua, sangadinna umpamanassakan 
tonganna, angki pa'petandan kaleki lako 
sukaran inaanna mintu' tau dio oloNa 
Puang Matua. 
3 Apa iake kasamboanni tu Kareba- 
kaparannuangki, kasamboan lakomira to 
la sanggang, 
“tu mangka napabuta datunna 
lino tu mata penaanna to tang 
ma'patongan, kumua da anna kita 
arrang kamala'biranNa Kristus iamotu 
rupanNa Puang Matua. 
> Belanna tangia kaleki kipa'peissanan, 
sangadinna Kristus Yesu, kumua Iamotu 
Puang, na kami te kaunanmikan tu 
belanna Yesu. 

6 Belanna Puang Matua mangka ma'kada 
kumua: La parrang, tu arrang lan 

mai malillinna, Ia dukamo parrang lan 
penaangki umpaarrangikan kapaissanan 
kamala'biranNa Puang Matua lan 
rupanNa Kristus. 


Kamaparrisan sia kama'tanan 
penaa lan toean rasulu' 


4:7-18 
7 Apa iate apa mala'bi' iato den dio kaleki 
lan misa' pa'pannian litak, anna manassa 
tu kalosongan kuasanna kumua lu dio 
mai Puang Matua, tangngia lu dio mai 
kaleki. 
8 Disilatukki tikukanni sae, apa tae' angki 
disirimpi'i, dipaselangkan, apa tae' anna 
ka'tu rannungki: 
9 dipakario-riokan apa tae” angki 
disa'biangan: dipemparrakangkan apa 
tae' angki sanggang. 
10 Tontong bangkanni umperasai tu 
kamaparrisan kamateanNa Yesu lan 
kaleki umba-umba kinii male, kumua 
anna payan duka lan kaleki tu katuoanNa 
Yesu. 

11 Belanna iate kami tuona te tontong 
bangkanni disorong lako kamatean tu 
belanna Yesu, kumua anna payan duka 
lan te kale la mate tu katuoanNa Yesu. 
12 Tamoto iatu kamatean mengkuaro lan 
kaleki, apa iatu katuoan lan kalemi. 

13 Apa belanna den dio kaleki tu Penaa 
kapatonganan, susitu disura', nakua: 
Kupatonganmo, iamoto angku mangka 
ma'kada: susi dukamoto te kami 
kipatongan, iamo napobannangto angki 
ma'kada-kada duka. 

14 Belanna kiissan kumua iatu Puang 
Matua mangka umpamalimbangun Puang 
Yesu la umpamalimbangun dukakan sola 
tu Yesu sia umpopennolokan sola kamu. 
15 Apa mintu'nate iannate dadi tu belanna 
kamu, kumua anna iatu pa'kamasean 
tu sakerangngan-rangnganna belanna 
sabuda-budanna bilanganna tu tau, 
umpopemba'ka'i tu pa'kurre sumanga' 
Napomala'bi' Puang Matua. 

16 Tamoto anna tae’ nasoso' tu penaanta, 
belanna moi disanggang tu a'gan kale 
tang marendengta, apa iatu a'gan 
ba'tengta diba'rui keallo-keallo. 

17 Belanna iatu kamaparrisanta tu 
maringngan bangsia sia tae' nasangapa, 


2 KORINTUS 4.18-5.4 15 


umpabu'tuangki' misa' ma'kalolokanna 
kamala'biran matontongan, 

18 helanna tae” tamentiro lako apa natiro 
mata, sangadinna mentiro lakoki' tang 
natirona mata, belanna iatu natirona 
mata sattu'ri, apa iatu tang natirona 
mata tontong sae lakona. 


Rannunna to ma'patongan 


5:1-10 

1Belanna taissan kumua iake 

dirondonnimi tu tenda tanii torro 
lan te lino, la unnappa'ki” misa’ banua 
lu dio mai Puang Matua dao suruga, la 
tanii torro, tu tangngia panggaraga lima, 
sangadinna tontong sae lakona. 
2 Tamoto anta sumarro indete kumua 
mamali'ki' la umperrampangi tu banua 
lu daota mai suruga. 
3Jake merrampangki', tae” tadikabu'tui 
ma'kale-kale. 
4Belanna iake lanpaki' te tenda iate, 
sumarroki', apa magasa pamaanta, 
belanna tang taporai dipopa'kale-kale, 
sangadinna la ditamangkaleiriki, kumua 
anna kapu'i katuoan tu la matena. 

> Na iatu umpasakka'ki' tama tu iannato, 
iamotu Puang Matua, tu mangka duka 
umpa'ba'gian Penaa lako kaleta butung 
pa'petamben. 

SJamoto anta tontong umpabatta' 
penaanta, belanna taissan kumua iake 
lanpiki' te kale iate, sikambelaki' Puang. 
7 Belanna lumingka kapatonganangki' 
tangngia lumingka pentiroki'". 

8 Apa batta' tu penaanta sia tala'biran 
untampei te kale iate, anta tama 
banuanNa Puang. 

“Ta dukamoto anta pengkullei, la torro 
lannaki' lu, la torro saliannaki, kumua 
Naalaki' penaanNa Puang. 

10 Belanna tae” nasalai tang 

payan nasangki' dio tingo isungan 
pangra'tasanNa Kristus, anta pantan 
untarimai tu pakkanna, tumba tu 
mangkanna tapogau' tonta lanpa batang 
kaleta, la melo la kadake. 

Pentoeanna Paulus 
umpoparandangan 
pea'ta'Na Puang Yesu 


5:11-21 
11 Tu belanna kiissan tu diona ungkataku 
Puang, iamoto angki ada'i tu tau anna 
ma'patongan, apa lako Puang Matua 
inang payan bangmokan, kurannuan 
angki payan duka lan sukaran inaammi. 
12 Tae'mo kila umpa'petendengan kaleki 
lako kamu, sangadinna la kibenkomi tu 
bannangna la minii ussattuangkan, anna 
den mipebalian lako to ussattuan kalena 
diona apa natiro mata, na tangngia diona 
apa lan lu ba'tang. 
13 Belanna iake butungkan to 
katamataman, napomala'bi' Puang 
Matua, apa iake malinokan mipomaupa'. 
14Belanna napatundukkan tu 
pa'kaboro'Na Kristus, tu kikanassai 
kumua matemo tu Tau misa' tu belanna 
iatu mintu' tau, iamora bannangnato 
anna matemo sola nasangi. 
15 Sia mateMo tu belanna mintu' tau, 
kumua anna iatu to tuopa, da anna 
untuoan kalena, sangadinna la untuoanni 

tu To mangkamo mate sia malimbangun 
belanna latu mai tau iato. 

16 Tamoto randuk te totemo tae” misa’ 
duka tau kitandai diona a'gan tolinona. 
Ke susinna kitandaimi tu Kristus diona 
a'gan tolinona, apa totemo te tae'mo 
kitandai susito. 

17 Tamoto iake denni misa” tau tuo lan 
Kristus, iamo pa'padadi ba'ru: iatu mai 
apa malaun pa'demo, na tonganna 
dipopendadi ba'rumo. 

18 Apa mintu'na tu iannato lu dio 
nasang mai Puang Matua, tu mangka 
umpasikaeloki' Kalena tete dio Kristus 
sia umpa'kamasean toean kasikaeloan 
lako kaleki. 

19 Belanna tete dio Kristus Nanii Puang 
Matua umpasikaeloi Kalena tu issinna 
te lino, sia tae' Narekenni lako kalena 
tau tu kasalanna sia Napatu'gunnikan tu 
kareba kasikaeloan. 

20 Tamoto kidadi pesuanNa Kristus 

sia kiissan, kumua Naposumbungan 
pudukkan Puang Matua ma'pakilala: 
angki ma'kada dio Kristus umpalakui 
kumua: Sangapaoi upa' ammi 
dipasikaelo Puang Matua! 

21 Anna Ia tu tang narandan kasalan, 
mangkamo Napopendadi kasalan 

ussondaki', kumua anna kita mendadi 
kamaloloanNa Puang Matua diona Ia. 


Kabattaran penaanna Paulus 


6:1-10 

1 Apa iatu kami pada mengkarangna, 

kipalaku duka lako kalemi, da ammi 
tarima tang keangga'i tu pa 'kamaseanNa 
Puang Matua. 
2Belanna susite tu kadanNa: 
lake attu dipopaiman Kuperangiimoko, 
na iake allo kamakarimmanan 
Kutunduimoko. 
Tonganna iamote totemo tu attu 
Napopaiman Puang Matua, tonganna 
iamote totemo tu allo kamakarimmanan. 
3Tae' angki pabu'tu katitumbuan diona 
misa' duka apa, da anna disayu tu 
toeangki. 
4Sangadinna lan mintu'na apa, 
kami kalena umpa'petandan kaleki 
mendadi to mengkarangNa Puang 
Matua, diona kabattaran penaa sia lan 
kadipakario-rioan, lan kamasussan lan 
kasumpuan, 

“lan kadibamban, lan kaditarungkuan 
sia kamarukkan, lan kamara'tasan, sia 
kamaroyan sia kamangeloan: 

S lan kamasalloran, lan kapaissanan, 
lan pesuka' kalando, lan kamasokanan, 
lan Penaa Masallo', lan pa'kaboro' tang 
balle-balle, 

7 lan kapa'peissanan lambu' lan 
kamatotoranNa Puang Matua, sitetang 
pa'buno kamalamburan lan lima kairi sia 
kanan, 

8 lan kamala'biran sia kamadiongan, lan 
kadipalele-bekoan sia kadipudian, sitinti 
to pakira-kira anna manappa, 

9 butung to tang katandan, apa katandan 
duka; susito mate, apa tonganna 
tuokan, butung to dipakario-rio, apa tae' 
halanda' dipatei, 

10 hutung to masussa, apa tontong 
parannu: susito kalala', apa umpasugi' 
buda tau: susito tang unnampui misa' 
apa, apa unnampui mintu'na. 

To ma'patongan sipatu 
untoyangan kalena dio mai 
kamaruttakanna to kapere' 


6:11-7:4 

11F kamu to Korintus, tang mari'pi tu 
pudukki mati” sia tibungka' tu penaangki. 
12 Tae” ammi pangkun lan penaangki, 
apa pangkunkanni lan penaammi. 
13Totemo la sisonda-sondaki' - 
butungna' to umpa'kadai anakku te 
kumua: la tibungka' duka tu penaammi. 
14Da mimisa' ayoka sola to tang 
ma'patongan, belanna apara tu 
kasiduluanna kamaloloan na kabattukan? 
ba'tu umbara nakua sita'pa masiangna 
tu malillinna? 
15 Sia apara tu kasiduluanNa Kristus na 
Belial? ba'tu apara tu ba'gi nasidului to 
ma'patongan na to tang ma'patongan? 
16 Sia apara nasikandei banuanNa Puang 
Matua tu deata? Belanna kitamote tu 
banuanNa Puang Matua matontongan, 
susitu kadanNa Puang Matua, Nakua: 

La torroNa' sia la sumalongNa' dio lu 

naninna tau iato, sia la mendadiNa' 

Puangna tau iato, anna tau iato la 
mendadi taungKu. 

17 Tamoto tassu'komi dio mai to' 
to kapere’, sia messarakkomi, 
susimoto tu kadanNa Puang, sia da 
mirumbui tu apa maruttak, 

na Aku umpaalaikomi bilangan, 

18 sia angKu mendadi Ambe'mi, ammi 
dadi anakKu muane sia anakKu 
baine, susimoto tu kadanNa Puang 
tu Umpoissan angge maritik. 

7 LE pa'kaboro'ku, tu belanna den 
pangallu' susito lako kaleta, dadi 
la usseroiki' kaleta dio mai mintu'na 
kamarutanna kale sia penaa sia la 
tasundunni tu kamaseroanta ungkataku 
Puang Matua. 
2 Bungkarangkan tu penaammi. Moi 
misa' duka tau tae' kinii sala' kedo, moi 
misa' duka tau tae' kisussai, moi misa' 
duka tau tae' kipesaroi. 
3Ta sia kuma'kada susito, tae” kumua 
la kupasalakomi, belanna mangkamo 
kupokada pirambongi' kumua iatu kamu 
tontongkomi kiparinaa la pada mate 
pada tuoki'. 

4Barani tongan penaangku ma'kada lako 
kalemi sia lendu' kapassattuanangku 
belanna kamu. 

Nakabu'na' pa'pakatana sia tang 
umpurana' kaparannuan lan mintu' 
kamaparrisangki. 


Pa'pesa'dingna Paulus dio 
Makedonia tonna saemo Titus 


7:5-16 
> Belanna iatongki rampomo dio 
Makedonia, tae' nasikita kapelayoan tu 
kaleki, sangadinna disussai bangkan 
lan mintu'na, dio mai salian den 
kadiboboran, lan penaangki den 
kamatakuran. 
6 Apa Puang Matua tu umpakatana 
to umpamadiong penaanna, Ia duka 
umpakatanakan diona kasaeanna Titus, 
7sia tangia kasaeanna manna, 
sangadinna ia duka tu pa'pakatana 
mangka mipakatananni, tonna uleleanni 
lako kaleki tu kamamalirammi sia 
tangi'mi sia kamasarasammi belanna 
aku, napourungi saparannu-rannungku. 
8 Belanna moi angku pamasussamokomi 
diona to sura'ku, tae' duka kumenassan. 

Moi susinna angku menassanmo - tu 
belanna manassa lako kaleku kumua 
napamasussakomi tu sura'ku, sattu'ri- 
9na totemo parannuna'. Tae” kumua 
iatu masussamokomi, sangadinna iari tu 
masussakomi mipourungi mengkatoba'. 
Belanna jatu kamasussammi situru' 
pa'poraianNa Puang Matua, anna tae' 
nalambi'komi karugian lan mintu' apa 
tete dio kami. 

10 Belanna iatu kamasussan situru' 
pa'poraianNa Puang Matua umpabu'tu 
katobaran tang penassanan, tu mebaa 
lako kamakarimmanan: apa iatu 
kamasussan lino mebaa lako kamatean. 
11 Belanna tiromi, tumba ia kapuana 

tu kamatutturan napabu'tu lan 
penaammi tu kamasussan situru' 
pa'poraianNa Puang Matua, ontongpa 
diona kapebalian, sia kamasorroan, 

sia kamatakuran, sia kamamaliran 

sia kabirisanan, sia peada'. Lan te 
mintu'nato mipamanassamo tu kalemi 
kumua masero lan tu iannato. 

12 Tannamoto moi angku pakatumo sura' 
lako kalemi, apa tang bannang dio to 
umpogau' kasalan sia tang bannang 
dio to nao'tonni kasalan, sangadinna 

kumua anna sombo dio kalemi tu 
kamatutturammi dio oloNa Puang Matua 
belanna kami. 

13 Iamo umpakatanakanto. 

Inang dipakatanamokan, apa mandu 
pole saparannu-rannungki belanna iatu 
kaparannuanna Titus, apa mipapaya sola 
nasangkomi tu penaanna. 

14Belanna iake kusattuangkomi lako 
kalena lan apa sidi’, tae” angku kasirisan, 
sangadinna susitu mintu'na mangka 
kipokada tu tonganna lako kalemi, susi 
dukamoto tu passattuangki lako Titus 
manassa tonganmo. 

15Na iatu kala'karanna penaanna 

lako kalemi sakerangngan- 
rangnganna, belanna nakilalai tu 
kamengkaolammi sola nasang sia tumba 
tu kamitammuinna situru' kamatakuran 
sia kama'parondoan. 

16 Tamoto angku parannu, belanna 
kukatappa'ikomi lan mintu'na. 

Kadidurukanna doi' dikamasean to 
masallo' mase-mase dio 
Yerusalem umpeolai sangka'na 
kombongan dio Makedonia 


8:1-7 

LE kamu siulu'ku, kipokadangkomi 

tu pa'kamaseanNa Puang Matua 
Napa'kamasean lan mintu'na kombongan 
Makedonia. 
2 Apa belanna moi sangtumbanna tu 
kamaparrisan kadisudianna, payan duka 
tu kabattaranna, anna iatu kaparannuan 
tang puranna sia kamakario-rioan 
masangna umpalempan kasugiran 
kamasokananna. 
3Belanna - aku ungkatottongi - 
napa'bengan angge nabelanna, ontongpi 
losong na iatu nabelanna, 
4 sia kamasorokanna anna mengkamoya- 
moya lako kaleki diona tu pa'kamasean 
la untamai umposara'i tu mai to masallo' 
> Sia tae” nasusi manna tu kisanganna, 
sangadinna inang ussorongmo kalena 
dolo lako Puang, namane lako kaleki 
situru' pa'poraianNa Puang Matua, 

6 haurunganni kipalaku lako Titus, susitu 
naparandukmo dolona, susi dukato 

la napalanda' lako kalemi tu toean 
kamamasean. 

7 Susitu kala'biammi diona mintu'na, la 
diona kapatonganan, la diona kada, la 
diona kapaissanan na mintu' sara'mi 
sia kamipakaborosangki pa'kaboro' 
kitadoangkomi, palattu'i pakala'bian 
dukai te diona pentoean kamamasean. 


Sangka'Na Kristus 


8:8-15 
8Tae” kulaoan susii parenta te iannate, 
sangadinna sara'na to senga' la kusudian 
kamalamburan kamamaseammi. 
9 Belanna miissan tu pa'kamaseanNa 
Puangta Yesu (Kristus) kumua iatu Ia, 
moi anNa sugi, apa mendadi kalala" 
tu belanna kamu, kumua anna kamu 
umposugi'i tu kakalalaranNa. 
10 Indemote kunii umpokadangkomi 
passangangku. Belanna iatu iannato den 
patunna lako kalemi, tu kumua randuk 
dio mai taun lendu’, kamumo tu bunga'na 
umparandukki, tae' kumua mipogau' 
mannai, sangadinna pa'poraiammi duka. 

11 Palanda' dukami totemo te tu 
penggauran iato, anna susitu diongna 
penaammi, susi dukato la mipalanda' tu 
sitinayanna daka'mi. 
12 Belanna iake denni diong penaa 
iamoto nadikaringnganan sitinaya tu apa 
den dio kalena, tangia sitinaya apa tae' 
dio kalena. 
13 Belanna tangia kumua anna manaman 
tu to senga' ammi masussa kamu. 
14 Apa dikuari ammi pada dandan, iatu 
mallebana dio kalemi lan te attu iate, 
la ungganna'i tu tang palambi'na dio 
kalena, na iatu mallebana dio kalena 
ungganna'i tu tang palambi'na dio 
kalemi, dikua ammi pada-pada. 
15 Susitu disura', nakua: 
latu to unnalai buda tae' nala losong, 
na iatu to unnalai sidi, tae" nala 
kakurangan. 


Paulus umpa'petandan Titus na 
da'dua siulu' senga' lako to Korintus 


8:16-24 
16 Apa kurre sumanga'na langngan Puang 
Matua, tu mangka umpa'kamaseanni tu 

kamatutturan iato tama penaanna Titus 
tu belanna kamu. 

17 Tu napasiola tu pa'pakilalangki, sia 
kamatutturanna tongan namaringngan 
penaanna mati” umpellambi'ikomi. 

18 Angki suai te siulu'ki male mati' sola, 
tu dipudinna lan mintu' kombongan 
diona kaumpalolanganna Kareba- 
kaparannuan. 

19 Sia tae” na ia manna tu iannato, 
sangadinna mangka dukamo 
napamatu'tun mintu' kombongan 

la kisisolan lan te pentoean kamamasean 
iate, tu kipalingka lako kamala'biranNa 
misa Puang sia la napomanassa duka 
kamaringnganan penaangki. 

20 Angki ma'ta'tan dikua da na sura'- kan 
tau lan te pentoean nanii pame-ngan 
kapua. 

21Belanna ungkaritutuikanni sanga, 
tangia dio manna oloNa Puang, 
sangadinna dio duka tingayona tolino. 
22 Angki suai sola tinde tau sola duai 
tu siulu'ki, tu pembudamo mangka 
kitiro tu sara'na lan ba'tu pira-pira 
penggauran, na totemo sakendek- 
kendekna kamatutturanna, belanna 
nakanappa'i tongankomi. 

23 Tatu diona Titus, iamo sibangku sia 
to umbaliina' umposara'komi, na diona 
tu siulu'ta da'dua, iamo nasua mintu' 
kombongan sia kamala'biranNa Kristus. 
24 Tamoto pa'pekitananni tu tanda 
pa'kaboro'mi lako dio tingayona mintu 
kombongan, sia kakisattuanammi. 


7 


Pa'pakilala diona 
umpasakka' pa'kamase 


9:1-5 

9 1 Tatu diona untulung to masallo' 

manggi'opara kupokadangkomi lan 
te sura". 
2 Belanna kutandai tu kamasorokan 
penaammi tu napobannang 
kusattuangkomi dio tingayona to 
Makedonia, to kumua sangtaunmo 
lendu'na nanii ma'pasakka' tu Akhaya, 
na iatu kamatutturammi umpatiakka' 
penaanna buda tau. 
3 Apa kusua te mai siulu' dikua da 
natang kebattuan lan iannate tu 
kakisattuanammi, ammi ma'pasakka 
susitu kupokadannamo, 
4da anna saena’ manii mati’ sola to 
Makedonia, anna lambi'komi tae'pa 


1 

mima'pasakka', anna kami - tae” kukua 
kamu - dipakasiri' lan te kapa'rannuanan 
kapua iate. 

3]amoto kusangai melo, ke 

kupalakui lako te siulu', namale mati” 
umpellambi'ikomi dolo, anna pasakka' 
doloi tu pamengan kamasokanan 
mangka miallu, anna sakka’ butung 
pamengan kamasokanan tangngia 
pamengan diparuku. 


Pa'pakilala diona mamengan 
naturu' kamasokanan 


9:6-15 
6 Apa pengkilalai te kada iate: Minda- 
minda tu manenneng mantanan, 
manenneng duka mepare, na minda- 
minda tu malabo mantanan, malabo 
duka mepare. 
7 Da'ito anna pantan mamengan situru' 
kamatinurusan penaanna, da naturu'i 
katangmasorokan penaa ba'tu diparuku. 
Belanna iatu Puang Matua ungkamasei 
to masorok penaanna mamengan. 
8 Kuasa tu Puang Matua umpakabu'ikomi 
pa'kamaseanNa, ammi tontong tang 
kakurangan lan mintu'na, naurunganni 

kala'biangkomi lan mintu'na penggauran 
melo. 
9 Susitu disura', nakua: 

latu massearan, sia Ia mamengan lako 

to kalala', na iatu kamaloloanNa 
tontong sae lakona. 

10 Apa Puang tu umpa'bengan banne 
lako to mangambo' sia kande la dikande. 
Ia duka la umpa'kamaseanni sia 
umpopemba'ka'i tu pangambo'mi sia 
umpatarri'i tu bua kamaloloammi, 
ll anna anggenna minii dipasugi' 
ammi urunganni umpogau' mintu' 
kamasokanan, tu umpabu'tui tu pa'kurre 
sumanga' langngan Puang Matua tete 
dio pa'pakilalangki. 
12 Belanna iate pentoean kamamasean 
late tangngia manna umpasitutu' 
kakuranganna to masallo', sangadinna 
kala'bian pole'pa diona kabudanna 
pa'kurre sumanga' langngan Puang 
Matua. 
13 Sia belanna manassa tu 
kamarurusammi lan te pentoean 
kamamasean iate anna umpakala'bi' 
Puang Matua, belanna mipengkaolai 
tu kapangakuammi lako Kareba- 
kaparannuanNa Kristus, sia belanna 

kamasokanammi umpaketaai tu tau iato 
sia mintu' tau. 

14 Sia lan tu kanapassambayangammi 
nakamali'komi, tu belanna nakilalai tu 
pa'kamasean kapuaNa Puang Matua lako 
kalemi. 

15 Kurre sumanga'na langngan Puang 
Matua, tu diona tu pa'kamase tang 
dilambi'Na dipokada. 


Paulus untonganan kalena 
lako mintu' balinna 


10:1-6 

1 0 1 Tate aku te, aku kalenamo Paulus 

umpakilalakomi kada kaboro'Na 
sia kamasokananNa Kristus, tu aku 
te disanga, kumua, iake sitingayoki' 
umpamadionganna' kaleku apa iake 
sikambelaki' lendu' baraningku lako 
kalemi. 
2 Kupalaku da angku ma'kada makarra' 
tongan, ke saena' mati' susitu diongna 
penaangku lako tau pira, tu to ussangai 
tu gau'ki butung-butung to unturu' 
pa'poraian lino. 

3 Belanna moi angki tuo unturu' a'gan 
lino, tae' duka angki parari unturu' 

a ganna pa'kalean. 

#Belanna iatu parea kaparariangki tang 
unturu' a'ganna pa'kalean, sangadinna 
matoto'mo Nasanga Puang Matua, la 
usseran mintu' tambakuku bantang 
tongan. 

5 Naurunganni umbambangan mintu' 
kadanna tau, sia mintu' apa matande 
unnea kapaissanan diona Puang 
Matua, sia urrampakan mintu' tangnga' 
kipopengkaolai lako Kristus: 

6 sia sakka'kan la umpapakkanni mintu’ 
tang kapengkaolan, to ke sundunmi tu 
pengkaolammi. 


Pebali lako to ussangai 
langga" tu rasulu’ 


10:7-18 

7Tiroi tu apa dio tingayomi. lake den 
tau ungkatappa'i kalena kumua apanNa 
Kristus, la nasuka" dukapa dio kalena, 
tu kumua, susi ia taunNa Kristus susi 
dukamo kami to. 

8Belanna moi sakusattu-sattuanna tu 
kuasa Napa 'kamasean Puang lako kaleki, 

la umbangunangkomi tangngia kumua 
la ussongkangkomi, inang tae" kula 
kasirisan. 

9 Da nabutung to kupakataku'komi sura' 
pakatu. 

10 Belanna nakua tau, masang sia 
makarra' tu kadanna lan sura'na, apa 
langga' tu ambana sia tang keangga' tu 
kadanna. 

11 Melo ke iatu tau susito untimbangi 
te, kumua tumba tu kadangki lan 
sura' pakatungki, ke toyangkan, susi 
dukamoto tu gau'ki ke diokan ren. 

12 Belanna tae' kibarani 
umpasangbilanganni kaleki tu to 
untendeng kalena, ba'tu umpasitende'i 
kaleki tu tau iato, sangadinna iatu tau 
iato tu to umpassuka'i misa kalena sia 
umpa tende'i misa kalena, tang paissan. 
13 Apa iate kami te tae” kimorai 
massattuan tang tianggean, sangadinna 
kituru' tu atoran sitinayanna tu 
Naanggeangkan Puang Matua, sae lako 
kilambi'mi duka. 

14 Apa tae' angki tarru' umpakumorang 
kaleki, butung kisanga tang la 
kilambi'komi mati, belanna ma'angge 

kamumo kinii umpalolang Kareba- 
kaparannuan diona Kristus. 

15Tae' kumua tang ma'anggeangkan 
ussattuan kaleki dio kamara'tasanna 

to senga', sangadinna kirannuan 

iake sakerangngan-rangngannai 
kapatonganammi, la dibilang tongankan 
dio kalemi, sitinaya tu atoran ma'angge 
kitoe. 

16 Kumua angki lendu'i tu tondokmi 
kinii umpa'peissananni tu Kareba- 
kaparannuan, sia tae' kila ussattuan 
kaleki diona tu apa napasakka'namo 

to senga' sitinaya tu atoran ma'angge 
natoe. 

17 Apa minda-minda tu massattuan, la 
massattuan tete dio Puang. 

18 Belanna tae' na iatu to umpudi kalena 
kalena tu manassa, sangadinna iari tu to 
Napudi Puang. 


2 KORINTUS 11.1-4 37 


Kapassattuanna rasulu' dio 
tingayona mintu' balinna 
diona katongananna 


11:1-6 

1 Pama'tananna' penaa diona tu 
1 1 kabagangku sidi', pama'tanan 
tonganmo' penaa. 
2 Belanna mangimburuna' lako kalemi 
umpopangimburu kapangimburuanNa 
Puang Matua, apa mangkamokomi 
kupasitumaean misa” muane, la 
kupatingo butung misa' anak dara 
masero lako Kristus. 
3Apa mataku'na' susi manii ula' 
umpakena Hawa napalaoi tangnga'na, 
susi duka manii to dipatangma'rundunan 
penaammi sia dipasepang dio mai 
kamalamburan sia kamaseroan 
ma'palulako Kristus. 
4Belanna iake denni tau punala bang 
sae umpa'peissanan pole'o pangadaran 
senga' diona Yesu, tu tangianna 
kipa'peissanan, ba'tu iake narampoikomi 
penaa senga' na iatu mangkannamo 
mitarima, ba'tu Kareba-kaparannuan 

senga’ na iatu miakunnamo, ammi 
matan penaa bangmo untarima punalai. 
> Apa kusanga moi misa’ tae” kunii 
kurang na iatu mai rasulu' disanganna. 
6 Tonganna tang ganna’ matarru' lan 
buangan kadangku, apa tang susito 

tu diona kapaissanan, sangadinna 

lan mintu' passalan mangkamo 
kipa'pepayanan tu kapaissanan iato lako 
kamu sola nasang. 


Kapassattuanna Paulus, belanna 
tang unnala saro dio mai to Korintus 


11:7-15 
7 Kasalanra'ka tongku umpamadiongan 
kaleku kumua anna kamu dipakalangka, 
belanna kupa'peissanan punala bangsia 
lako kalemi tu Kareba-kaparannuanNa 
Puang Matua. 
8 Kurugiimo tu mai kombongan senga’, 
ia kunii unnala bua kamara'tasangku, 
angku ma'din ungkamayaikomi. 
9]atonta sisola angku kakurangan, 
moi misa’ tau tae’ kupamatana, 
belanna iatu kakurangangku natutu' 
sangsiuluranta tu sae dio mai Makedonia. 
Mintu'na kunii umpenandai kaleku tu la 

umpamatana komi, sia susi dukamo la 
kupenandainna to tu kaleku. 

10 Tonganna tongan katongananna 
Kristus tu lan kaleku, angku tang dibela 
diampangi dio mai te kapassattuan iate 
lan mintu’ lil na Akhaya. 

11 Matumbari'? Belannaraka tae’ 
kupakaboro'komi? Na Puang Matuamora 
unnissanni. 

12 Apa iatu mangkanna kupogau' la 
kupogau' dukapa, angku puttai tu 
lalanna to undaka' lalan, anna tiroi 

lan kapassattuanna kumua pada-pada 
bangsiakanni. 

13 Belanna iatu to susito rasulu' 
mengkona tu mengkarang lando pa'du 
sia unna'ga rasulu'Na Kristus kalena. 

14 Tatu iannato tangngia memangngai, 
belanna deata bulituk duka unna'ga 
kalena susito malaeka' marorrong. 

15 Tamoto tangngia apa makalaen-laen, 
ke iatu mai pesuanna unna'ga kalena 
butung to ma'kamayanna kamaloloan, 
ma'katampakanna tau iato dipapakkanni 
susitu penggauranna kalena. 

Kapassattuanna Paulus diona 
pentoeanna sia kamaparrisanna 


11:16-33 


16 Sia kukua pole'pa: Da naden misa' 
tau ussangana' baga, apa iake misangai 
susito, tarima susi duka bangmo' to 
baga, angku massattuan duka sidi’. 

17 Tatu kupokadanna to, tangngia 
kupokada situru' pa'poraianNa Puang, 
sangadinna butung to baga dio 
kaussanganna ma'dinna' ussattuan 
kaleku. 

18 Tu belanna buda tau ussattuan kalena 
situru' kapassattuan lino, la ussattuan 
dukana' kaleku. 

19 Belanna morai siakomi kamu 
umpama'tananni penaa tu to baga, 
tandami to kinaa. 

20 Belanna mipama'tanan sia para' 
penaa, ke napokaunankomi tau, ke 
nakandekomi tau, ke nakale'ke'ikomi 
tau, ke umpamadaoanni kalena tu tau, 
ke nasala'pai tau tu lindomi. 

21 Kupomasiri' umpokadai te, butung to 
tangganmokan batta’. Apa apa-apa nanii 

tau barani - ma'kada to baga bangmo' 
te - ia duka kunii barani tu iannato. 
22To Ibraniraka tu mati”? Aku to Ibrani 
dukana’. To Israelraka tu mati? Aku to 
Israel dukana’. Taruknaraka Abraham tu 
mati’? Aku duka taruknana' Abraham. 
23 PesuanNaraka Kristus tu mati'? 

- ma'kada to tang ma'runduanan 
bangmo' te - ondong pissanpi tu 

aku. Diona kamara'tasan losongna', 
diona kaditarungkuan losongna', 

diona kadibamban mandu losongna' 
sia pembudana' lan kasanggangan 
kamatean. 

24To Yahudi napellimana' nabamba, 
sipempissanmora natang pempatangpulo 
ke pissanoi: 

25 pentallunna' diongkan ue, pissanna' 
ditumbui batu, pentallun malammu' tu 
kappala' kunii, sangallo sangbongina' 
unnaang lan lu tasik mandalan. 

26 Pembudana' lan kalingkan, 
pembudana' lan kasanggangan 

diong lu salu, lan kasanggangan dio 
mai pa'gora', lan kasanggangan dio mai 
bangsaku, lan kasanggangan dio mai 
to kapere’, lan kasanggangan lan lu 
kota, lan kasanggangan dio lu padang 

pangallaran, lan kasanggangan diong 
lu tasik, lan kasanggangan dio mai 
sangsiuluran mengkona. 

27 Yan kamara'tasan sia kamasussan, 
pembudana' maroya, lan katangdiaran 
sia kama 'rangan, pembudana' 
mangelo, naalana' sangkang sia tang 
ma'tamangkale. 

28 Sia - boko'pato tu mintu'na tang 
tamanna - tu ussussaina" keallo-keallo, 
iamotu unninaa-naa diona mintu’ 
kombongan. 

29 Mindara tu to langga’, tang kusolan? 
Mindara dipatitumbu penaanna, anna 
tae' napomalallangi penaangku? 

30 Take inang la massattuanna', la 
ussattuanna' apa umpapayan kalang- 
garangku. 

31 KapenombanNa sia Ambe'Na Puangta 
Yesu, tu sipato' dipudi sae lakona, 
unnissanni kumua tae' angku buttok. 
32 Dio Damsyik napesuan to marayanna 
datu Aretas urronda'i tu tondok Damsyik 
la untingkanna'. 

33 Angku dirorro' lan buria” rokko 
tembo' dao mai pentiroan, anna susito 
tilendokmo' dio mai limanna. 

Paulus ussattuan patiro mendeata 
sia kada pa'paombo' 
dio mai Puang Matua 


12:1-10 

1 2 1 Sipatuna' la massattuan, moi 

anna tae" bua'na tu iannato. Apa 
la umpa'peissananna' patiro mendeata 
sia kada pa'paombo' dio mai Puang. 
2 Kutandai tu misa” to lan Kristen, 
sangpulo a'pa'mo taunna lendu'na, 
diangka' langngan ma'tallung papa'na 
langi, ba'tu sisolai batang kalena tae’ 
kuissanni, ba'tu sisarakki batang kalena, 
tae' kuissanni Puang Matua manna Ia 
unnissanni. 
3 Sia kuissan tu to disa'bu' iato, - ba'tu 
sisolai batang kalena ba'tu sisarakki 
batang kalena, tae' kuissanni, Puang 
Matua Ia unnissanni -, 
4kumua diangka' sae tama Firdaus, anna 
rangii tu kada tang diissan disa'bu', tu 
tae" napato' nasa'bu' misa’ tolino. 
> Tau iamoto tu la kusattuan, apa kale 
misa-misangku tae' kula ussattuanni, 
sangadinna mintu' kalanggarangku. 

6 Belanna iake la moraina' massattuan, 
tae' angku baga, belanna umpokadana' 
tonganna, apa kupatammanan bang 
penaa, da anna den misa' tau ussangai 
kumua ondongpa kuperasainna na iatu 
natirona dio kaleku sia naranginna dio 
mai kaleku. 

7 Sia diona untimbangi tu kamakalaen- 
laenna tongan mintu’ pa'paombo'. 
lamoto dikua da angku pamadaoan 
kaleku, angku mangka diben duri 
untossok-tossokki tu kaleku, iamo misa' 
pesuanna deata bulituk, tu untumbuina' 
pebusuk da angku pamadaoan kaleku. 
8 Tamira te iannate angku pentallunmo 
umpalakui lako Puang kumua anna soro' 
dio mai kaleku. 

9 Nakuami ungkuanna': Silasamo 

tu pa'kamaseangKu lako kalemu, 
belanna dipasundun lan kalanggaran tu 
kamatotorangKu. 

lamoto kula'biran ussattuan 
kalanggarangku, anna torroina' tu 
kamatotoranNa Kristus. 

10 Tamoto angku porai tu kalanggaran 
sia kadisussaian sia kamaparrisan 

sia kadipakario-rioan sia kasumpuan 

belanna Kristus. Belanna iake langga'na', 
attu iamoto angku matoto" 


A'ganna Paulus undampa 
mintu' passayunna to umbalii 


12:11-18 


11 Membagamo', apa samiparukungku, 
belanna sipato'na mikatonganni. Apa moi 
misa" tae’ kupokurang na iatu mai rasulu’ 
madaoan, moi anna tae" patungku. 

12 Mintu'na tanda kuasa rasulu' 
mangkamo dipogau' tontong dipengkullei 
dio kalemi iamotu diona tanda kalle- 
kallean na tanda mangnga sia 
kamatotoran. 

13 Belanna apara nanii 
umpadiongangkomi kombongan senga', 
sangadiri tu tang kupamatana mi. 
Mangaku salana' tu iannato. 

14 Kilalai, totemo te ma'pentallunnamo' 
ma'pasakka' la mati, anna tae' angku 

la umpamatana'komi. Belanna tangngia 
apammi kudaka’, sangadinna kalemi. Apa 
tae' ia biasanna tu pia umpakombongan 
ianan indo" ambe'na, sangadinna indo" 
ambe'ri umpakombonganni anakna. 

15 Kukaringnganan tongan kalaoan sia 
dipokalaoan belanna deatammi. 

lake kukamasei tongankomi, 
satangdikamase-maseingkuraka? 

16 Apa tonganna susito: aku te 

tae” kupamatana'komi, sangadinna 
kamaluteangku, anna alakomi 
tangnga'ku. 

17 Mangkarokomika kupesaroi diona tu 
to mangka kusua mati”? 

18 Kupalakumo tu Titus male mati”, 
angku suai tu mai siulu'ta male sola. 
Mangkarokomika napesaroi Titus? 
Tangiaraka tu Penaa misa" kipeolai 
sola dua? Tang lalan lenteknaraka tu 
kipemalutu? 


Kaselanganna rasulu' diona 
torroanna kombongan 


12:19-21 


19 Masaimo minii ussangai kumua 
untonganangkan kaleki lako kalemi. 
Apa dio oloNa Puang Matua kinii 
ma'kada-kada tete dio Kristus, anna 
mintu'na tu pa'kaboro'ku, la umpabatta' 
kapatonganammi. 

20 Belanna mataku'na' saena' manii 
mati' angku kabu'tuikomi, tae' nasusi 
tu kuporainna, susi duka aku, ke 
mikabu'tuina', tae' nasusi tu miporainna: 
mataku'na' den manii kasigagan, 
kamagallian, kare'dekan ara', kasisala- 
salan, pa'palele beko, ma'parampo sala, 
kapabe'sean, kamarukkan. 

21 Mataku'na', iamo ke sae pole'na' 
manii, anna pamadionganna' Puang 

dio tingayomi, angku pamasussai tu to 
umpogau' bang kasalan pirambongi' 
natontongpa tang mengkatoba' dio mai 
kamaruttakan napogau' sia gau' sala sia 
passulo bongi. 


Pa'pakilalanna rasulu' 
diona kamatotoranna 
Kristus lan kombongan 


13:1-10 

1 3 lTamote tu ma'pentallunna 

kasaeangku lako kalemi. Sipatu 
tu mintu'na apa la napakatua kada sun 
dio pudukna da'dua ba'tu tallu to sa'bi. 
2 Mangkamo kupokada dolo, na kupokada 
dolo pole'omi, - susi tongku dio ren 
tonna ma'penduanna, totemo te tae' 

kudio ren -, lako tu to umpogau' bang 
kasalan pirambongi' sia iatu mintu' to 
senga', kumua iangku sae pole” tae'mo 
tau kukatirinnai: 

3 anna mituntun bang tanda manassana 
tu Kristus kusumbungan kadanNa, 

tu tang mipolangga', sangadinna 
mipomatoto”. 

4Belanna inang dia'ta' diona 
kalanggaran, apa tuo sule diona 
kamatotoranNa Puang Matua. Kami te 
kipolangga' duka tu kalanggaranNa, apa 
la tuokanni sola diona kamatotoranNa 
Puang Matua, tu dipamanassa lako 
kalemi. 

> Paressa kalenai tu kalemi, ba'tu 

lan siakomi kapatonganan, ontongpi 
sudi kalenai tu kalemi. Ba'tu tae'raka 
miissanni kumua Narondongkomi Yesu 
Kristus? Bokoranna ke attangangkomi. 
6 Apa kurannuan la miissan kumua kami 
te tae” angki attangan. 

7 Apa kipalaku langngan Puang Matua 
dikua anna tae’ kakadakean mipogau, 
tae” kumua angki payanan tang 
attangan, sangadinna dikuari ammi 
pogau' kameloan, moi angki butung to 
attangan. 


2 KORINTUS 13.8-13 49 


8 Belanna tae' kima'din umpogau'i tu 
untingoinna kamanapparan, sangadinna 
situru'nari kamanapparan. 

9Belanna parannukanni, to ke 
langga'kanni, anna kamu batta. Ia 
duka te iannate kipalakuangkomi tu la 
miposielle'na. 

10 lamo patunna to angku sura'i te 
iannate, su'ding mambelapa, kumua 
iangku diomo ren, tae'mo kumanggi' 
ullaoan makarra'i situru' kakuasan tu 
Napa'kamasean Puang lako kaleku, 
iamotu ma'pabendan, tangngia la 
massongkan. 


Pa'pakilala sia pangandona rasulu' 


13:11-14 (13:11-13) 
11 Ma'katampakanna, e kamu siulu'ku, 
parannukomi, tuntunni tu miposielle'na, 
alakomi pa'pakilala, sanginaakomi, 
sikaelokomi. AnNa Puang Matuamora tu 
oto'na kamamasean sia kamarampasan 
urrondongkomi. 
12 Pada sisalama'komi mipasituru'i 
pangudung masero. 13 (13-12b)Mintu' 
to masallo' umparampo salama'na lako 
kalemi. 


2 KORINTUS 13.14 50 


14 (13-13) Anna kamaturu- 
turuanNamora Puang Yesu Kristus 
na pa'kaboro'Na Puang Matua 

na kasiturusanNa Penaa Masallo' 
urrondongkomi sola nasang. 


GALATIA 


Salama'na rasulu' 


1:1-5 

1 1 Tate sura’ lu dio mai Paulus, misa’ 

rasulu' - tang lu dio mai tolino sia 
tang petambana duka tolino, sangadinna 
petambaNa Yesu Kristus sia Puang Matua 
Ambe', tu mangka umpamalimbangun 
Yesu dio mai to' to mate -, 
2 Sola mintu' sangsiuluran tu kusisolanna, 
diparampoan mintu' kombongan dio 
Galatia, 
3 harampoimorokomi kamaturu-turuan 
sia kamarampasan dio mai Puang Matua, 
Ambe'ta, sola Puang Yesu Kristus, 
“tu mangka ussorong Kalena belanna 
kasalanta, kumua anna lendokangki' dio 
mai te lino kadake, situru' pa'poraianNa 
Puang Matua, Ambe'ta. 
>Lu lako Kalena tu kamala'biran sae 
lakona. Amin. 


GALATIA 1.6-10 


Napobannangna 
rasulu' umpakatu sura'na 


1:6-10 
6 Mangngana', tu madomi” bangkomi 
memboko' dio mai tu to untambaikomi 
torro lan pa'kamaseanNa Kristus, ammi 
lu lako kareba-kaparannuan senga’, 
7 anna iatu senga'na tangia Kareba- 
kaparannuan: apa den tu tau pira 
umpapusakomi sia la morai umbulang 
leko’ Kareba-kaparannuanNa Kristus. 
8 Apa iake kami te ba'tu moi misa' 
malaeka' dao mai suruga la 
umpa'peissananni lako kalemi tu 
Kareba-kaparannuan sisengaran tu 
mangkanna kipa'peissanan lako kalemi, 
nake naruai tampak ropu. 
9? Tumba tu mangkanna kipokada 
pirambongi' totemo ia duka kupokada 
pole, kumua iake denni misa" tau 
umpa'peissanan Kareba-kaparannuan 
lako kalemi sisengaran tu mangkanna 
mitarima, nake naruai tampak ropu. 
10 Na totemo ussedera ka tolino, ba'tu 
Puang Matua? Ba'tu undaka'ra'ka lalan 
kumua anna poraina' tolino? Iake 


GALATIA 1.11-15 


mukkunna' undaka' lalan kumua anna 
poraina' tolino, manassa tangiana' 
taunNa Kristus. 


Pa'patale' ambunna Paulus 
bu'tu lu dio mai Puang Matua 


1:11-24 
11E kamu sangsiulurangku, 
kupaissanangkomi, kumua iatu 
Kareba-kaparannuan kupa'peissanan, 
tangia situru' a'gan tolino. 
12 Belanna tae' kutarima lu dioi mai 
tolino, sia tae” duka angku pelada'i, 
sangadinna diona pa'paombo'Na Yesu 
Kristus lako kaleku. 
13 Belanna mirangi siamo tu diona 
gau'ku pirambongi', tongku lanpa aluk 
Yahudi, kumua lendu' kupakario-riona 
tu kombonganNa Puang Matua sia 
kubala'-bala', 
14 sia samanakka-nakkaku lan aluk 
Yahudi, kusau' nasang tu mai mintu' 
sangbara'ku dio bangsaku, belanna 
lendu' kupengkulleinna tu panganna 
nene" to doloku. 
15 Apa iatonna poelo'mi Puang Matua tu 
umpamarimbangan tempon lanna' mai 


GALATIA 1.16-23 4 


pa'tambukanna indo'ku, sia untambaina' 
diona pa'kamaseanNa, 

16 |a umpaombo'i tu AnakNa lan kaleku, 
kumua angku pa'peissananNi dio lu to 
kapere', ta'pa tae' bangsiami angku 
timbang mandalanni tu a'gan tolino, 

17 sia tae” duka kulao langngan 
Yerusalem umpellambi'i tu mai to dolo 
mendadi rasulu' na aku, sangadinna lu 
lakona' tana Arab, angku sule pole' dio 
Damsyik. 

18 Ma'tallung taun lendu'nato malemo' 
langngan Yerusalem, la lao sitandan 
Kefas, angku torro sola sangpulo lima 
allona. 

19 Apa iatu mai rasulu’ senga’ moi misa” 
tae” kusitiroan, ia manna tu Yakobus, 
siulu'Na Puang. 

201ate apa kusurasangkomi te, tae’ 
angku mo'rang, tang la Puang Matuaraka 
untiroi. 

21 Undinnato malemo’ lako tana Siria sia 
Kilikia. 

22 Apa tae'pa naperupana' tu mai 
kombonganNa Kristus dio tana Yudea, 
23 sangadi napekareba-reba 

bangri kumua iatu to umpakario- 

rioki” pirambongi', totemo te 


GALATIA 1.24-2.4 5 


umpa'peissanammo Kareba- 
kaparannuan diona kapatonganan, 

tu nabala'-bala' pirambongi'. 

24 Impakala'bi'mi Puang Matua tu diona 
aku. 


Paulus nabilang rasulu' padanna 
rasulu' dio Yerusalem 


2:1-10 

2 t Sangpulo a'pa' taunna undinnato, 

male pole'mo' langngan Yerusalem 
sola Barnabas sia kusolan tu Titus. 
2 Tatu kalaoangku langngan, pa'patudu- 
tudunNa duka Puang Matua, angku 
pamanassanni tau iato tu Kareba- 
kaparannuan kupa'peissanan dio 
lu to kapere’, ondonganna lako to 
katandan, dikua da amna torro sala tu 
kamara'tasangku, la iate totemona la 
iatu lendu'namo. 
3 Tatu Titus kusolan, tonganna bangsa 
Yunani, apa tae' dukara nadiparuku 
umpogau' sunna’. 
“Tu belanna iatu mai siulu' leko’ 
penaanna, tu tama kamama', iamotu 
tama buni bang la umpenniroi tu 
katilendokangki dio mai panganna to 


GALATIA 2.5-9 6 


dolo, tu kitoe tete dio Kristus Yesu, 
kumua napalutamakan kakaunanan 
panganna to dolo. 

> Tae” kimengkanorong len lako tau 

iato moi sattu' duka, dikua anna 
tontong manda' tu kamanapparanna 
Kareba-kaparannuan miallonni. 

6 Apa iatu to katandan - moi matumba 
kapuana pirambongi' tae" sisengaranna 
keaku, belanna tae” Namentiro lindo lako 
tau tu Puang Matua - iatu to katandan 
tae” misa” apa napopa'indo' lako kaleku. 
7 Apa sibalikanora, iatonna tiromi kumua 
dipakambi'imo' tu kadipalolanganna 
Kareba-kaparannuan lako to tang 
disunna', susi tu dipakambiran Petrus 
lako to disunna', 

8. belanna Puang tu umpalao kuasanNa 
dio Petrus lan toean rasulu' lako to 
disunna'. Ia dukamo umpalao kuasanNa 
dio kaleku lako to kapere'- 

3 jatonna kanassami tinde tau tu 
pa'kamasean disorong lako kaleku, 
sitoe limamo' sola Barnabas tu mai 

sia Yakobus na Kefas na Yohanes, tu 
dibilang paloloan kombongan, tanda 
kasisanginaan, kumua angki lu lako to 
kapere’, anna lu lako ia to disunna'. 


GALATIA 2.10-14 7 


10 Samamira diong penaanna to kumua 
angki kilalai tu mai to mase-mase, anna 
iatu iannato inang kupa'inaai bangmo. 


Paulus umbali Petrus dio Antiokhia! 
Mate tilendok dio mai sukaran aluk, 
umpotuo Kareba-kaparannuan 


2:11-21 
11 Apa iatonna sae tu Kefas lako 
Antiokhia kubalimi dio tingayona tau, 
belanna tang salunna naola. 
12 Belanna iatonna tang saepa tu 
ba'tu pira-pira to malang dio Yakobus, 
kumandemo ma'talimbungan sola to 
kapere’; apa iatonna saemo, soro'mi, 
nauntoyangan kalena, belanna mataku' 
lako to disunna'. 
13 Sia iatu mai to Yahudi senga' menturu' 
belo puduk sola, naurunganni napapusa 
kabelo-pudukanna tinde tau tu Barnabas. 
14 Apa iatongku tiroi tu gau'na tinde 
tau tang situru'mo kamanapparanna 
Kareba-kaparannuan, kukuami ungkuan 
Kefas dio tingayona mintu' tau: Iake to 
Yahudiko, ammu ma'gau' to kapere’, 
tang ma'gau' to Yahudi, umba la mukua 


GALATIA 2.15-19 8 


umparukui tu to kapere' ma'gau' to 
Yahudi? 

15 Kita te bati' to Yahudiki', tangiaki' to 
kadake gau’, bati’ lu dio mai to kapere’, 
16 apa taissan kumua tae” misa” tau 
dibilang malolo belanna ungkaritutui 
tuntunan Sukaran aluk, sangadinna 
kapatongananri lako Kristus Yesu, 
tenmoto anta patonganni tu Kristus 
Yesu, kumua anta dibilang malolo diona 
kapatonganan lako Kristus, tangia 
kumua diona ungkaritutui tuntunan 
Sukaran aluk, belanna iatu ungkaritutui 
tuntunan Sukaran aluk, moi misa' tau 
tae' dibilang malolo. 

17 Apa iake kita kalena tu to umpengkali- 
kalii la dibilang malolo tete dio 
Kristus, payanan to kadake gau, to 
ma'kamayanaraka pale" kasalan tu 
Kristus? Inang tae' ia to! 

18 Belanna iake la kupabendan pole'i tu 
apa mangka kurondon, manassana' to 
untengkai tuntunan Sukaran aluk. 

19 Apa belanna Sukaran aluk angku 
mate, kupotilendokki dio mai Sukaran 
aluk, dikua angku pengkaolai Puang 
Matua. Mangkamo' dia'ta" sola Kristus. 


GALATIA 2.20-3.2 9 


201atu tuoku te tangiamo aku 
umpoissanni, sangadinna Kristus tu 
tuo lan kaleku, apa iatu kupotuona 
lan kaleku totemo te, umpokatuoanna' 
kapatonganan lako AnakNa Puang 
Matua, tu ungkamaseina”, sia ussorong 
Kalena belanna aku. 

21Tae' angku tumpui tu pa'kamaseanNa 
Puang Matua, belanna iake tete dio 
Sukaran aluk anna den tu kamaloloan, 
tae” patunna tu Kristus mate. 


Tangia Sukaran aluk mebaa lako 
kamakarimmanan, 
sangadinna kapatonganan 


3:1-5 

LE to Galatia baga, mindamora 

mangka umpakannaikomi issan- 
issan, anna iatu kadipa'peissananNa 
Yesu Kristus mangka dia'ta' butung to 
dio bang lindomi tu rupanNa? 
2 Inde mannari tu la moraina' unnissanni 
dio mai kalemi: Dionaraka ungkaritutui 
tuntunan Sukaran aluk ammi tarima 
Penaa, ba'tu dionaraka kadipalolanganna 
kapatonganan? 


GALATIA 3.3-8 10 


3 Ammi bagara kamu susito? Miparanduk 
lenmo tu diona Penaa, anna totemo la 
milolokkimo mentolinona? 

4Tae'raka bua'na miduppa tu iannato? 
Tae' tonganni manii bua'na. 

> Tatu To umpa'kamaseanni tu Penaa 
lako kalemi sia umpadenangkomi tanda 
kamatotoran, tete dioraka ungkaritutui 
tuntunan Sukaran aluk, anNa pogau'i 
tu iannato, ba'tu tete dioraka 
kadipalolanganna kapatonganan? 


Iatu to napoanak Abraham tete 
dio kapatonganan, tangia 
tete dio Sukaran aluk 


3:6-14 
6Jatu iannato susi bangsia tu diona 
Abraham umpatongan Puang Matua, 
iamoto tu dibilang napomalolo, 
7 iamoto la miissan kumua mintu'na tu 
to umposande' kapatonganan, iamo 
anakna Abraham. 
8 Belanna nakita dolomo Sura' Madatu, 
kumua tete dio kapatonganan anNa 
bilang maloloi Puang Matua tu to 
kapere’, anNa pa'peissanan dolomi tu 
Kareba-kaparannuan lako Abraham 


GALATIA 3.9-14 11 


Nakua: Bannang dio kalemu la nanii 
ungkabu'tui kamauparan tu mintu' to 
kapere’. 

?Tamoto anna mintu’ to umposande' 
kapatonganan ungkabu'tui kamauparan 
sola Abraham to ma'patongan. 

10 Belanna samami tu to umposande' 
tuntunan Sukaran aluk, samami naluang 
tampak ropu, belanna den disura' nakua: 
Tampak ropu lako tu mintu' to tang 
batta' ungkaritutui mintu' tu disura'na 
lan sura' Sukaran aluk. 

11 Manassa tae” misa” tau nabilang 
malolo tuntunan Sukaran aluk dio oloNa 
Puang Matua, belanna: Iatu to malolo la 
umpotuo kapatonganan. 

12 Apa iatu tuntunan Sukaran aluk tangia 
lu dio mai kapatonganan, sangadinna 
minda-minda umpogau' la napotuo. 

13 Mangkamoki” Nala'bak Kristus dio 
mai tampak ropu Sukaran aluk, apa Ia 
mendadi tampakan ropu belanna kita, 
belanna nakua lan sura': Tampak ropu 
lako mintu' to titoke' dao kayu. 

14 Kumua anna rampo lako to kapere' tu 
kamauparanna Abraham, tete dio Yesu 
Kristus, sia anta tarimai tu Penaa diallu' 
diona kapatonganan. 


GALATIA 3.15-18 12 


Pangallu' lako Abraham tang 
nadampa tuntunan Sukaran aluk 


3:15-18 
15E sangsiulurangku, ma'kada tolino 
siamo': moi anna panglampak tolino 
bangsiara, ke mangkami dipakatua, 
tae'mo tau misa' undampai ba'tu 
urrangnganni. 
16 Mintu'na tu pangallu' iato, Naallu' 
Puang Matua lako Abraham sia lako 
tarukna. Tae' Nakua kumua: Sia lako 
mintu' tarukna, susito ke lako to buda, 
sangadinna susito ke lako Misa' Tau, 
Nakua: Sia lako Tarukmu, iamotu 
Kristus. 
17 Inde sia tu kadangku: kumua iatu 
Sukaran aluk, tu a'pa'ratu' tallungpulo 
taunna undinna namane bu'tu, tae' 
nakullei undampai tu panglampak, 
Napakatua dolomo Puang Matua, anna 
diputtai tu pangallu' iato. 
18 Belanna iake lu dioi mai tuntunan 
Sukaran aluk tu mana”, tangiamo lu dio 
mai pangallu': apa mangkamo tu Puang 
Matua umpa'kamaseanni tu mana' lako 
Abraham tete dio pangallu'. 


GALATIA 3.19-23 13 


Patunna Sukaran aluk, ma'pamatota 
mepalulako Kristus 


3:19-29 
19 Apara patunna tu Sukaran aluk? ia 
sia nadipangrangnganan belanna diona 
kasalan, sae lako saeNa tu To napatu 
tu pangallu': na iatu sukaran aluk 
naparampomo malaeka' lako misa” to 
pasumbungan. 
20 Tatu to pasumbungan tae’ 
nasangbalinna manna nasumbungan, 
apa iatu Puang Matua inang Misarri. 
21 Take susito, sisarangnga'raka pangallu 
Na Puang Matua tu Sukaran aluk? Inang 
tae' ia to. Belanna iake dipa'benganmi 
tu Sukaran aluk, tu ma'din mepatuo, 
manassa bu'tu lu dio mai Sukaran aluk 
tu kamaloloan. 
22 Apa napaalai nasangmo Sura’ Madatu 
tama lili'na kasalan tu mintu'na, 
kumua anna dipa'kamasean lako to 
ma'patongan tu pangallu' umpotete 
kapatonganan lako Yesu Kristus. 
23 Apa iatonna tang saepa tu 
kapatonganan, naluang nasangki' 
kuasanna Sukaran aluk, butungki' to 

GALATIA 3.24-4.1 14 


dikurung umpeagi kapatonganan la 
dipaombo'. 

24 Tamoto iatu Sukaran aluk mendadi 
misa' pa'pamatota iato mepalulako 
Kristus, kumua anta dibilang malolo tete 
dio kapatonganan. 

25 Apa iatonna saemo kapatonganan, 
tae'mo naonganniki' pa'pamatota. 

26 Belanna iatu kamu sola nasang 
anakNakomi Puang Matua tete dio 
kapatonganan lako Yesu Kristus. 

27 Belanna pira-pirakomi tu didio' tama 
Kristus, umpopakemokomi Kristus. 

28 Tae'mo to Yahudi lan, ba'tu to Yunani, 
tae'mo kaunan ba'tu to makaka, tae'mo 
muane ba'tu baine: belanna iatu kamu 
sola nasang mendadi misamorokomi lan 
Kristus Yesu. 

29 Belanna iake taunnakomi Kristus, 
kamumo tu tarukna Abraham, iamotu 
mana’ napatu tu pangallu'. 


A'ganna mendadi 
anakNa Puang Matua 
4:1-7 


4 lInde sia tu kadangku: iatonna 
piapa tu to ma'mana, tae’ bang 

sisengaranna misa" kaunan, moi anna ia 
puangna tu mintu'na. 

2 Apa mengkaola lako passulle ambe'na 
sia to mangingko'na, sae lako nalambi'na 
tu attu napamanassa dolomo ambe'na. 

3 Ten dukamoto te kita, iatonta piapa, 
mengkaolaki' lako aluk lino dolo. 

4 Apa iatonna lambi'mi kagannaranna 
attu, Nasuami Puang Matua tu AnakNa tu 
dadi dio mai misa' baine, tu dikianakan 
naonganni Sukaran aluk. 

5 Kumua anNa la'bakki tu mintu' to 
naonganni Sukaran aluk, sia kumua anta 
ala katonganan to dianak. 

6 Belanna diona kadianakammi 
Namangkamo Puang Matua ussua 
PenaanNa AnakNa tama penaanta tu 
metamba kumua: Abba, o Ambe’. 

7 Naten pole'to, tangiamoko kaunan, 
sangadinna anak, sia iake anakko, 
ma'mana' dukako tete dio Puang Matua. 


Kamasussanna rasulu’ diona 
kapusanna to Galatia 
4:8-11 


8 Apa attu iato, belanna tang 
untandaikomi Puang Matua, 

umpopengkaolamokomi kalemi 

lako deata, tu inang tonganna tangia 
deata. 

9 Apa totemo, tu untandaimokomi 
Puang Matua, ontongpi Natandaimokomi 
Puang Matua, umba nakua ammi 

balik pole'o lako tu aluk lino dolo, tu 
langga'na sia kalala'na, naurunganni la 
umpopengkaola pole'omokomi kalemi 
lako? 

10 Mipakala'bi' tu allo sia bulan sia attu 
dipakaraya sia taun. 

11 Kukaselangangkomi, kumua iamo ke 
la tae’ lenni bua'na tu kamara'tasangku 
lako kalemi. 


Pa'pakilalanna rasulu' la 
umpatontong pa'kaboro' 


4:12-20 
12E kamu sangsiulurangku, kupalaku 
lako kalemi ammi susi aku te, belanna 
aku te susi dukana’ kamu. Moi misa’ tae 
miposala lako kaleku. 
13 Miissan kumua mulanna angku 
pa'peissanan Kareba-kaparannuan lako 
kalemi belanna saki dio kaleku. 


, 

14 Anna iatu kale susingku to, tu dadi 
peroso lako kalemi, tae” ammi kagi'gi'i sia 
tae” mikalinai, sangadinna mangkamo' 
mitarima butung malaeka'Na Puang 
Matua, ontongpi Nabutung Yesu Kristus. 
15 Umbamira totemo tu kaussangammi 
kalemi to rongko'? Anna aku untonganni, 
kumua kenna susinna nala ma'din, inang 
la ussu'be'ikomi matammi ammi benna'. 
16 Mipoualimora'ka totemo, tu belanna 
umpokadana' tonganna lako kalemi? 

17 Napengkullei tongan tau iato 

unnala penaammi, apa tae' nalantuk, 
sangadinna la morai ussarakkikomi, 
kumua ammi birisan umpengkaolai. 

18 Melo duka, ke tontongi tu tau birisan 
umposara'ki' diona melona, moi natae' 
kudio ren misisolan. 

19 E kamu anakku, belanna kamu angku 
perasai pa'di' butung to mangurria', anna 
ma'rupa tu Kristus lan kalemi. 

20 Tatu diongna penaangku kukua, 
kenta sitingayo bangsiamo totemo to, 
angku pasenga' gamarangku, belanna 
pussakmo tu penaangku tu diona kamu. 

Panganderan diona 
da'dua anakna Abraham 


4:21-31 
21 Pokadanna', e kamu tu morainna 
mengkaola lako tuntunan Sukaran aluk, 
tae'raka mirangii tu Sukaran aluk? 
22 Belanna den disura' kumua iatu 
Abraham da'dua anakna, misa' dio 
kaunan na misa' dio to makaka. 
23 Tatu anak diona kaunan dadi susi 
siamo a'gan tolino, apa iatu anak diona 
to makaka dadi bannang dio pangallu'. 
24 Tatu iannato misa” panganderan, 
belanna iatinde baine da'dua iamo 
da'dua basse: misa' dao mai buntu Sinai, 
tu umpadadian bati' kakaunanan, iamo 
Hagar. 
25Jatu Hagar iamo buntu Sinai dio 
tana Arab, tu dipasitinti te Yerusalem 
dennamo totemo, belanna iamo kaunan 
sola tu mai anakna. 
26 Apa iatu Yerusalem dao, tae' 
nakaunan, iamo indo'ta. 
27Belanna den disura', nakua: 
Parannuko, e iko tu tamanangna sia tang 
kianakna, kumalasi-lasi sia sumapukoko, 

e iko tu tang untandainna kamapa'diran 
mangurria'. Belanna makianakammo tu 
to tae' balinna anna to kemuane. 

28 Tatu kamu e sangsiulurangku, anak 
pangallu'komi, susi Ishak. 

29 Apa susi tonna attu iato napakario- 
rio to dikianakan a'gan tolino tu to 
dikianakan a'gan mempenaa, susi 
dukamoto te totemo. 

30 Apa umbara nakua tu dipokadanna 
lan Sura' Madatu? Rambai lao tu kaunan 
sola anakna, belanna iatu anakna tinde 
baine kaunan tae' nala ma'mana' sola 
anakna tinde baine to makaka. 

31 Tamoto e kamu sangsiulurangku, kita 
te tangiaki' bati'na tu baine kaunan, 
sangadinna bati'naki' tu baine to 
makaka. 


Pa'pakilala diona 
untoe katomakakan 
Napa'kamasean Kristus 


5:1-12 
1 Mangkamoki' Natalla'i Kristus 
kumua anta to makaka tongan; 
iamoto tumanankomi, da ammi 
dipapassanni pole’ ayoka kakaunanan. 

2 Kilalai tonganni, akumo Paulus te 
ma'kada lako kalemi, kumua iake 
umpogau'komi sunna', tae'mo gai'na 
lako kalemi tu Kristus. 

3Sia kupamaleso pole' lako tu to 
umpogau' sunna’, kumua pato’ 
ungkaritutui tu mintu' tuntunan Sukaran 
aluk. 

4 Ka'tumo ulangmi dio mai Kristus tu 
kamunna la morainna nabilang malolo 
Sukaran aluk: salianmokomi dio mai 
pa'kamaseanNa Puang Matua. 
3Belanna tete dio Penaa anta 
poparandangan kapatonganan untayan 
kamaloloan tu tarannuananna. 

6 Belanna iake sirapumoki' Kristus Yesu, 
la umpogau' ba'tu tang umpogau' 
sunna', tae' kuasanna, sangadinna 
kapatonganan tu napakedo pa'kaboro'. 
7 Dolona melomo pa'dondomi: 
mindamora unnampangikomi 
miurunganni tang mengkaola lako 
kamanapparan? 

8 Tate pa'naran iate tae’ nalu dio mai 
Puang tu mangka untambaikomi. 

9 atu ragi sisidi, umpamessu' ta'pung 
sanglemun. 

10 Tate aku te kukatappa'ikomi tete 

dio Puang, kumua tae' apa senga' 
mitangnga': apa iatu tau, la minda- 
minda, tu umpasikaputtak penaammi, la 
untanggung ukunganna. 

11E kamu sangsiulurangku, iate aku te, 
ke umpa'peissanampa' tu diona sunna’, 
ma'apai angku dipakario-rio siapa? Iake 
susito, iatu kayu pea'ta' tae'mo anna 
mendadi katitumbuan. 

12 Kenna umbalianniora kalena tu mintu' 
to umpatilalak penaammi. 


Atoran kamentomakakan 
dio mai Sukaran aluk 


5:13-26 
13 Belanna kamu te, e sangsiulurangku, 
mangkamokomi ditambai la dipopentorro 
to makaka, apa iatu katorro-tomakakan 
iato da mipannii pa'posanganna 
pa'poraian kale, sangadinna pantan 
sikaritutuangkomi tete dio pa'kaboro'. 
14 Belanna iatu mintu' Sukaran aluk 
dipongo'mo lan sangbuku kada, tu 
nakua: La mukamasei tu padammu to 
lino, susi batang kalemu. 

15 Apa iake sikeke' lenkomi ba'tu 
siampello' lenkomi, pengkilalai da 
napada kamu simangsanan. 

16 Apa inde sia tu kadangku: La 
Narendenkomi Penaa lan torro ke'de'mi, 
manassa tae' mitarru'i tu pa'poraian 
pa'kalean. 

17 Belanna iatu pa'poraian pa'kalean 
sisala Penaa, sia iatu pa'poraian Penaa 
sisala pa'poraian pa'kalean, apa siuali 
sola duai, dikua da mipogau'i tu apa 
mikamorainna. 

18 Apa iake Narendenkomi Penaa, 
manassa tae' naongannikomi Sukaran 
aluk. 

19 Tatu mintu' penggauran kamoraian 
pa'kalean payan bang, iamotu: gau' 
sala, kamaruttakan, passulo bongi, 

20 kamenomban lako deata, 
pa'pangissanan, kasisallangan, 
kasigagan, kapangimburuan, 
kamare'dekan, tuo misa, kasisalan, 
mangulang leko’, 

21 kamagallian, kamalangoan, ma'dadu 
tambuk sia susinnato. latu mintu'nato 
kupokada dolomo lako kalemi, susitu 
mangka kupokadangkomi pirambongi' 
kumua iatu to umpogau'i tu mintu'na apa 

susito, tae' nala umpomana' ParentaNa 
Puang Matua. 

22 Apa iatu mai buanNa Penaa, 
iamotu pa'kaboro', kaparannuan, 
kamarampasan, pesuka' kalando, 
kamasokanan, kameloan, kamarurusan, 
23 Sorong inaa, untaloi kale. Tae' ia 
sukaran aluk umpasalai tu susinna to. 
24 Apa iatu mintu' taunNa Kristus Yesu 
mangkamo naa'ta' tu pa'kalean sola 
kamoraianna sia kamailuanna. 

25 Take tuo bannang dioki' Penaa, melo 
ke tasorong dukai tu kaleta Narenden 
Penaa. 

26 Da anta tuntun kamapangkaran 
tang kebattuan, anna pada kitamo 
sipakarede-rede, sia sikabillan. 


Kasiturusanna pada to sangsiuluran 


6:1-10 
LE kamu sangsiulurangku, iake 
denni misa’ tau diappa' umpogau' 
kasalan, kamu tu Natorroinna Penaa la 
umpemeloi tau iato situru' sorong inaa, 
ammi kanandai kalemi, da anna kamu 
duka narampoi peroso. 

2 Situndu-tunduangkomi umpassan 
pamaammi, susimoto la minii ungganna'i 
tu atoranNa Kristus. 

3Belanna iake den tau ussanga kalena 
den patunna, anna inang tae' patunna, 
ia kalena umpakena kalena. 

4 Apa pantan la ussudi penggauranna tu 
tau, namane ma'din ussattuanni tu diona 
kalena, tangia diona to senga’. 

> Belanna pantan la umpassan misa 
pamaanna tu tau. 

6 Sipatu tu to diada'i kadanNa Puang 
umbenni kataananna tu to mangadaii. 
7Da mipusa: tae” nabelai dibelle'i tu 
Puang Matua, belanna apa tu natanan 
tau, ia duka napeburai. 

8 Belanna minda-minda tu mantanan 
lan pa'kalean, dio duka mai pa'kalean 
la nanii umpeburai kasanggangan, apa 
minda-minda tu mantanan lan Penaa, 
dio duka mai Penaa la nanii umpeburai 
katuoan sae lakona. 

9 Da tamasorro umpogau' melo, belanna 
la tapeburai duka ke attunna ke tae'i 
tamalilu. 

10 Tamoto su'ding denpi palambi'ta, 

la umpogau'ki' melo lako mintu’ tau, 

ontongpi lako mintu' siulu' padanta to 
ma'patongan. 


Natampakki rasulu' 
pa'pakilala sia pangando 


6:11-18 
11 Tiromi tumba kapuana tu pangoki"' tu 
limangku kalena unnokirangkomi mati”. 
12 Sangapa budanna tu tau la morai 
umpa'petiroan kameloanna lan a'gan 
mentolinona, tu umparukukomi 
umpogau' sunna', nakua bangri da 
nadipakario-rio diona kayu pea'ta'Na 
Kristus (Yesu). 
13 Belanna ia kalena to umpogau' 
sunna’ anna tae’ natoei tu tuntunan 
Sukaran aluk, sangadinna iari naporai 
ke umpogau'komi sunna’, kumua anna 
ma'din massattuan diona batang kalemi. 
14 Apa dennoupa' da' angku massattuan, 
sangadinna ke diona kayu pea'ta'Na 
Puangta Yesu Kristus, ia dukamo 
bannangnato, anna iate lino tia'ta'mo, 
namateammo kaleku sia susi duka 
kaleku to lako te lino. 

15 Belanna la disunna' ba'tu tang 
disunna', tae” patunna, sangadinna iari 
ke dadimi panampa baru. 

16 Narampoimira kamarampasan sia 
kamamasean tu mintu' to situru' atoran 
iate tu gau'na sia lako IsraelNa Puang 
Matua. 

17 Randuk te attu iate da naden tau misa 
ussussaina”, belanna dio kaleku den 
simembua-buanna bangkeNa Yesu. 

18 Narondongmira kamaturu-turuanNa 
Puangta Yesu Kristus tu penaammi, e, 
kamu sangsiulurangku. Amin. 


7 


EFESUS 


Pangandona rasulu' 


1:1-2 

1 Tate sura’ lu dio mai Paulus, 

rasulu'Na Kristus Yesu tete dio 
pa'poraianNa Puang Matua, diparampo 
lako mintu' to masallo' dio Efesus, to 
ma'patongan, lan Kristus Yesu, 
2 harampoimorokomi kamaturu-turuan 
sia kamarampasan dio mai Puang Matua 
Ambe'ta sia Puang Yesu Kristus. 


Pa'kurre sumanga' langngan Puang 
Matua belanna pa'kamaseanNa 
tete dio Puang Yesu Kristus 


1:3-14 
3Mintu'na kadipudian lu langngan 
Puang Matua, tu Ambe'Na Puangta Yesu 
Kristus, tu mangka umpasiriaki' mintu' 
kamauparan mempenaa dao suruga lan 
Kristus. 

4Susitu kaNatonnoranta diona Kristus, 
tonna tang dikombongpa tu lino, kumua 
anta masallo' sia tang sayuan dio oloNa 
Puang. 

> Tu diona pa'kaboro'Na anNa mangka 
ullampakki' mendadi to Naanak tete dio 
Yesu Kristus, situru' kamasorokanna 
pa'poraianNa, 

ela umpabu'tuanni kadipudian tu 
kamala'biran pa'kamaseanNa, tu 
Napa'kamasean lako kaleta lan 
Pa'kaboro'Na. 

7Tu tapobannang ungkabu'tui 
kadila'bakan diona raraNa iamotu 
kadipa'deianna mintu' kasalan, situru' 
kakapuanna pa'kamaseanNa, 

8tu Napelempanni lako kaleta situru' 
kakinaan sia kamatarrusan. 

9 Napasomboammiki” tu rasia 
pa'poraianNa situru' pangala inaanNa, tu 
inang lannamo penaanNa, 

10 Ja Napasakka' tu kagannaranna attu, 
anNa pasipulungi ma'misa lan Kristus tu 
mintu'na apa la daona suruga, la lanna 
lino. 

11j an dukamo Kalena tanii dipadadi 
mana, dilampak unturu' tanan penaanNa 

Puang Matua, tu umpakedo mintu'na, 
situru' lalan pa'inaanNa. 

12 Anta dadi kadipudianna 
kamala'biranNa, tu kitanna dolona 
urrannuanan Kristus. 

13Ta duka minii lan, tommi mangka 
urrangi kada kamanapparan 

iamotu Kareba-kaparannuan 
kamakarimmanammi: lan duka 
Kalena minii ditoding Penaa Masallo' tu 
diallu', tommi ma'patonganmo. 

14 Tamo natamben mana'ta la umbaaki' 
lako kadirampananna taunNa Puang 
Matua, la umpudi tu kamala'biranNa. 


Rasulu' massambayang kumua anna 
kanassai kombongan tu kuasanNa 
Puang Matua tu payan lan 
kamalimbangunanNa Kristus 


1:15-23 
15]amoto iatongku rangii tu 
kapatonganammi lako Puang Yesu 
sia pa'kaboro'mi lako mintu' to masallo”, 
16 tae' kutorei ma'kurre sumanga' tu 
belanna kamu, sia kukilalaikomi lan 
passambayangku, 

17 kumua anna KapenombanNa Puangta 
Yesu Kristus, iamotu Ambe' oto'na 
mintu' kamala'biran, umpa'kamaseanni 
lako kalemi tu Penaa kakinaan sia 
kaNapamanassan untandai Puang 
Matua. 

18 Tamotu mata penaammi 
Napemarorrongi, ammi tandai apa 

tu dirannuanan diona petambaNa 
Puang Matua sia tumba kapuana tu 
kamala'biranna mana' pa'ba'ginNa 
nadulu to masallo': 

19 sia tumba kalle-kalleanna kuasanNa 
lako kita ma'patonganna, situru' 
pengkarangan kamatotoran kuasanNa, 
20tu Napogau' lan Kristus, tonna 
pamalimbangunNi dio mai to” to mate, 
anNa panno'ko' dio kananNa dao bamba 
suruga, 

21 mandu matandena anna mintu' to 
ma'parenta sia to paa sia kakuasan sia 
pekapuangan sia mintu' to kalelean, 
tangia te attu totemo manna, sangadinna 
ia duka ke attu la sae. 

22 Sia mintu'na angge maritik 
Napopengkanorong Puang Matua 
diong to' lentekNa, sia Nakamasean 

kombongan mendadi pennuluanna 
mintu'na angge maritik. 

23 Anna iatu kombongan iamo batang 
kaleNa sia kasundunanNa Kristus, tu 
umpasundun nasangi lan mintu'na. 


KuasanNa Puang Matua payan lan 
kamengkatobaranna to kapere' 


2:1-10 

2 1 Kamu duka dolona matemo belanna 

mintu' gau' kadake sia kasalammi, 
2 tu mipogau' dolona situru' aluk 
tiparanta'na te lino, situru' kuasanna to 
paa dao masuanggana, iamora tu penaa 
marassanpa mengkarang lan penaanna 
tu mai pia battuk. 
3 Lan bilanganna tu tau iato mai, 
kita duka sola nasang te, dolona 
mangkamoki' unturu' kamailuanna 
pa'kaleanta, anta pogau'i tu pa'poraian 
pa'kalean sia lalan inaanta sia tenmoki' 
a'gan pia naonganni kasengkean susito 
senga’. 
4 Apa Puang Matua tu sumpu mamase, 
tu belanna kapua pa'kaboro'Na 
Nakamaseangki', 

> tonta mate diona kasalan, Napatuomiki' 
sola Kristus - anna tete dio pa'kamasean, 
minii dipamakarimman -, 

6 sia lan Kristus Yesu Nanii mangka 
umpamalimbangunki' sola sia 
Napanno'ko'ki' sola dao bamba 

suruga, 

7 kumua anNa pa'pekitananni lako 
kaleta lan te attu la sae tu kakapuanna 
pa'kamasean tang dilambi'Na diona 
kamasokananNa lako kaleta lan Kristus 
Yesu. 

8 Belanna tete dio kamaturu-turuan 

iato ammi dikarimmanni diona 
kapatonganan, anna iatu iannato 
tangia tuo dio mai kalemi, sangadinna 
pa 'kamaseanNa Puang Matua, 

9 sia tangia tuo dio penggauran, kumua 
da naden misa' tau ussattuan kalena. 

10 Belanna kita te panampaNaki' 
Napadadiki' lan Kristus Yesu la umpogau' 
kameloan, tu Naparandan dolomo 
Puang Matua, kumua anta karitutui tu 
mintu'nato. 

KuasanNa Puang Matua tu 
payan lan kasiturusanna to 
Yahudi sia to kapere' 


2:11-22 
11 Tamoto pengkilalai, kumua dolona 
to kapere'komi diona batang kale sia 
nasangakomi to disanga umpogau' 
sunna', kumua to tang umpogau'komi 
sunna', iamotu naolanna lima dio batang 
kale. 
12 Attu iato salian rindingkomi dio mai 
Kristus sia tae' mitamai katongananna 
to Israel sia butung to saekomi tu diona 
basse Naallu' Puang Matua sia tae' 
mima'rannuan sia tae' miposande' Puang 
Matua lan te lino. 
13 Apa kamu tu mambela dolona, 
totemo tete dio Kristus Yesu, anna 
popengkareke'mokomi raraNa Kristus. 
14 Belanna Ia dadi kasikaeloanta, 
umpamisa'i patomalinna sia urrondonni 
tu rinding ussapa'i, iamotu kasiualian, 
15 belanna mangka umpasalian tuntunan 
sukaran aluk sola mintu' pangalukanna 
lan batang kaleNa, dikua anna lan Kalena 

Nanii umpopendadi misa'i tolino ba'ru 
patomalinna anNa pabu'tu kasikaeloan, 
16 kumua anna Ia umpasikaeloi Puang 
Matua tu patomalinna mendadi misa' 
batang kale diona kayu pea'ta', anna 
inde to Nanii umpa'dei tu kasiualian. 

17 AnNa sae umpa'peissanan Kareba- 
kaparannuan diona kasikaeloan lako 
kamu tu mambelanna sia lako duka 
mandappi'na, 

18 helanna bannang dioRi anta belai 
patomalinta umpennoloi Ambe', Naria to 
Penaa misa’. 

19 Nasusito tae'mo mitosae 

sia to mentiruran, sangadinna 
sangtondokmokomi tu mai to masallo' 
sia sikurinmokomi lan banuanNa Puang 
Matua, 

20tu dibangun dao parandangan 
naparokko mintu' rasulu' sia nabi, na 
iatu batu petaunna iamotu Kristus Yesu. 
21 Lan Kristus dinii umpasikala' nasangi 
tu garagan banua dipabendan, anna 
salangngan-langnganna nabendan misa 
banua kabusungan maindan diona 
Puang. 


1 

22|an duka Kristus minii dipabendan 
sola, ammi dadi inan Nanii Puang Matua 
diona Penaa. 


Paulus rasulu'na to 
kapere'.Kasomboanna 
rasianNa Puang Matua 


3:1-13 

1 Tamora bannangnato anna aku te 

Paulus, to dirante bassi diona Kristus 
Yesu belanna to kapere’, 
2. inang mirangimo tu diona atoran 
kadipasseronganna pa'kamaseanNa 
Puang Matua, tu dikamaseanna', kamu 
napatu- 
3tu kumua iatu rasia dipasombomo lako 
kaleku lan pa'paombo' susitu kusura' 
kondi' bang dao. 
4Iammi basai to, ma'dinmo mitandai tu 
kaunnissanangku rasia diona Kristus, 
>— tu tae” bangpa nadipa'peissanan len 
tonna dolona lako mintu' tarukna Adam, 
susitu Napaombo' Penaa totemo lako 
mintu' rasulu' sia nabi masallo'Na- 
5to kumua iatu to kapere’ pada- 
pada ma'mana' sia misa’ kale sia 
pada ketaa dio mai pangallu' lan 

kasiturusanNa Kristus Yesu tete dio 
Kareba-kaparannuan. 

7 Anna aku dipadadi to ma'kamayana 
Kareba-kaparannuan, situru' serong 
pa'kamaseanNa Puang Matua, tu 
Napa'kamasean lako kaleku sitinaya 
pengkarangan kamatotoranNa. 

8 Anna aku te, tu madionganna na 
iatu mintu’ to masallo', diserongi te 
pa'kamasean iate, la umpa'peissananni 
lako to kapere' tu kasugiran tang 
dilambi'Na Kristus, 

9 sia umpamanassai lako mintu’ tau 
tumba tu diona umpalolang rasia tu 
tempon diomo mai kabunian bang lan 
Puang Matua, To umpadadi mintu' angge 
maritik, 

10 kumua anna pa'peissananni 
kombongan totemo lako mintu' to 
ma'parenta sia to paa dao suruga tu 
ma'rupa-rupa kakinaanNa Puang Matua, 
11 situru" tu tanan penaa Napogau' lan 
Kristus Yesu, Puangta. 

12 Lan duka Kristus anna den 
kabattaranta sia lalan umpennoloi 
Puang Matua anta katappa'l tete dio 
kapatonganan lako Kalena. 


EFESUS 3.13-19 11 


13]amoto kupalakui lako kalemi, 

da naporanggangi penaammi tu 
kamaparrisangku diona kamu, belanna 
iamo mipomala bi". 


Passambayangna rasulu' 
kumua anna torroi Kristus tu 
penaanna to ma'patongan 


3:14-21 
14 Tamo bannangnato, angku malinguntu' 
malaku langngan Ambe’, 
15 tu dio mai Kalena anna mintu' bangsa 
dao suruga sia lan lino disangai, 
16 sangapaoi upa” anNa kamaseikomi 
situru' kasugiran kamala'biranNa, 
anna kamatotoran Napabattarangkomi 
PenaanNa lan ba'tengmi, 
17 anNa torroi Kristus tu penaammi tete 
dio kapatonganan sia ammi mennuaka' 
sia keparandangan lan pa'kaboro”, 
18 ammi belai unnissanni sola mintu' to 
masallo', sangapa sangka'na, lambe'na, 
langka'na sia likunna, 
19 sia untandai polepa pa'kaboro'Na 
Kristus, tu undaoanni mintu' 
kapaissanan, dikua anna ponnoikomi 


EFESUS 3.20-4.4 12 


pa'kamasean sae lako milambi'na tu 
mintu' panganggeanna Puang Matua. 

20 Tatu Puang Matua tu kuasa umpogau'i 
tu mintu'na umpelempanni losong, na 
iatu tapalakunna ba'tu tasanganna, 
sitinaya lalan kuasanNa tu mengkarang 
lan kaleta, 

21 lu lako duka tu mintu'na kamala'biran 
lan kombongan sia lan Kristus Yesu 
tontong siosso' sae lakona! Amin. 


Kasisanginaan lan Kristus 


4:1-16 

4 lTamo bannangnato, anna aku te to 

dirante bassi belanna Puang malaku 
lako kalemi, kumua ammi pasitende'i 
gau'mi tu petamba ditambangkomi. 
2 Naturu' mintu' penaa mengkadiongan 
sia sorong inaa sia pesuka' kalando, 
sipama'tanan penaa situru' pa'kaboro'. 
3Ammi pengkullei ungkaritutui 
kasisanginaan tete dio Penaa ussiulangi 
kamarampasan: 
4misa'ri batang kale sia misa'ri Penaa, 
susi tommi mangka ditambai misa' 
dukari kapa'rannuanan napabu'tu 
kadi-tambaiammi: 


EFESUS 4.5-11 13 


> misa’ Puang, misa” kapatonganan, 

misa' pa'dioran, 

6 misa’ Kapenomban tu napoAmbe' sola 

nasang, Ia untongloi nasangi sia Ia 

napotete sola nasangi sia Nanii nasang 

lan. 

7 Apa iatu kita mintu' mangkamoki' 

pantan diserongi pa'kamasean, sitinaya 

sukaran pamenganNa Kristus. 

8 Tamoto anna kua lan Sura' Madatu: 

Iatonna kendek langngan Narampa sia 

Nakaloli' tu mai to dirampa, sia 
mangkamo umpa'kamasean ba'tu 
pira-pira pamengan lako tolino. 

9 Apa iatu dipokada kumua: Kendekmo 

langngan, tangiaraka battuananna tu 

kumua, dolona mangkamo mengkalao 

rokko inan madiongan lan te lino? 

10 Dadi Ia tu mangka mengkalao, Ia duka 

mangka kendek langngan madaoanna 

liu na iatu mintu' langi, kumua anna 

pasundunni tu mintu' angge maritik. 

11 Ta dukamo mangka unnalai rasulu’ tu 

mai tau pira, nabi pira, to umpalolang 

Kareba-kaparannuan pira, pangkambi' 

pira sia guru, 


EFESUS 4.12-16 14 


12|a umpasakka'i tu mai to masallo”, 

la umpogau' pentoean ma'kamayai, la 
umpatulangdan batang kaleNa Kristus, 
13 taurunganni sola nasang landa’ lako 
kasisanginaan lan kapatonganan sia 
kapaissanan diona AnakNa Puang Matua 
sia lako kamatakkoan sae lako ma'angge 
kaloboranna kasundunanNa Kristus, 

14 kumua damo anta mapia-pia tikalulun- 
lulun susi bombang sia nairi' lu lako lu 
dio mai ma'rupa-rupa angin pangadaran, 
diona pakenanna tau sia pakira-kiranna, 
tu mebanna lako tangnga' mepapusa, 

15 sangadinna la umpentoeiki' 
kamanapparan lan pa'kaboro' anta 
salobo'-lobo'na lan mintu'na lako tu To 
tapoulu, iamotu Kristus. 

16 Tete diomora Kristus anna salobo'- 
lobo'na tu kale, umpamatoto' kalena lan 
pa'kaboro' anna sitoe-toe sia sikande- 
kande napasikande mintu' lesoan situru' 
patu pengkaranganna lesoan kale. 


EFESUS 4.17-23 15 


Katuoan dolo dipasitende' 
katuoan ba'ru 


4:17-24 
17 Inde sia tu kadangku sia kukatottongi 
lan Puang, kumua da'mo nasusi gau'na 
to kapere' tu gau'mi, unturu'i tu tangnga' 
tae'na gai'na, 
18 tu dipamalillinmo tangnga'na sia 
nasarakkimo kabagan lan kalena dio 
mai katuoan lu dio mai Puang Matua, 
belanna kamakarrasanna penaanna. 
19 Na belanna tae'mo siri'na, naeloranni 
tu kalena lako kapassulo-bongian, sia 
kabarakanna anna pogau'i tu mintu’ gau’ 
maruttak. 
20 Apa tae' ia nasusi mipelada'i to tu 
diona Kristus. 
211ake inang mirangimi sia 
Naada'imokomi lan kasiturusanNa 
tumbai tu kamanapparan lan Yesu, 
22 jamotu diona gau’ dolomi, la mitibe 
tu pa'kalean masaimmi, tu sanggang 
hapobua' kamoraian lu dio mai tangnga' 
sala, 
23 anna diba'rui tu penaammi lan batu 
ba'tengmi, 


EFESUS 4.24-30 16 


24 ammi angkaran kedo ba'ru, tu dipadadi 
situru' pa'poraianNa Puang Matua lan 
kamaloloan sia kamaseroan tongan. 


Pa'pakilala umba dikua sikadamak 


4:25-5:21 
25 Tamoto la mitibe tu kamo'rangan, 
ammi pantan ma'kada tongan lako 
padammi tolino, belanna sipolesoan 
kaleki'. 
26 Take sengkekomi, da anna pabu'tu 
kasalan: da ammi nanna kasengkeammi 
sae lako lambunna allo. 
27 Da milo'banganni inan tu deata 
bulituk. 
28Jatu to bokoan, da'mo naboko, 
sangadinna melo ke masara'i 
umpatangmari'pi limanna ungkarangi tu 
pengkarangan tang dipa'gagainna, anna 
den apa nabenni tu to tae. 
29 Da mipasunni dio pudukmi tu kada 
dipomasiri', sangadinna iari tu melona 
tu la napomatoto'na kapatonganan, 
tu denna patunna, anna pasaeanni 
pa'kamasean tu to urrangii. 
30 Sia da mipamasussai tu Penaa 
Masallo'Na Puang Matua, tu dinii 


EFESUS 4.31-5.4 17 


mangka untodingkomi landa' lako allo 
kadila'bakan. 
31 Toyanganni dio mai kalemi tu mintu' 
kamapallan, sia kamasakiarasan 
sia kasengkean sia salle kada sia 
kapa'palelebekoan sisola mintu' 
kakadakean. 
32 Sangadinna pantan sikasokanangkomi 
sia siala mase, sia sipagarri'komi, susi 
Puang Matua umpa'dei tu kasalammi 
tete dio Kristus. 
5 1 Tamoto, la dadikomi to unturu' 
Puang Matua, susi anak Nakaboro'i, 
2 Sia lolangkomi umpa'pekitanan 
pa'kaboro' susi Kristus mangka 
ungkamaseikomi, sia mangka ussorong 
Kalena belanna kita, mendadi pemala' 
sia pesuru', tu busarungngu' lako Puang 
Matua. 
3 Apa iatu gau' sala sia mintu' penggauran 
maruttak ba'tu kabasisi-inaan, da naden 
len disa'bu' kumua denkomi umpogau', 
susi tu gau' sipato'na to masallo'. 
4Susi dukato tu apa pagi'giran sia 
ulelean tang kebattuan sia rongga, 
iamotu apa tang sielle'na, sangadinna 
la'bi' ma'kurre sumanga'. 


EFESUS 5.5-13 18 


> Belanna iate pengkilalai tonganni, 
kumua tae' ia tu to ma'pangngan buni 
batu to maruttak ba'tu to basisi inaa 
— tu samanna to umpenombai deata - 
umpotaa mana' lan ParentaNa Kristus 
sia Puang Matua. 

6 Da naden misa” tau umpapusakomi 
napokadan kada tang kebattuan: 
belanna iamora napobannang to anna 
rampoi kasengkeanNa Puang Matua tu 
mai to battuk. 

7 Tamoto da misamaturu' tu tau iato. 

8 Belanna dolona kalillinangkomi, 

apa totemo masiangmokomi lan 
kasiturusanNa Puang. Lolang susikomi 
to mangkamo dipemasiangi, 

9. belanna iatu bua kamasiangan 
iamotu kameloan, kamaloloan sia 
kamanapparan -, 

10 sja sudii tu apa Naporainna Puang. 
11 Sia da mitamai tu mai gau’ 
kamalillinan, tu tang umpabu'tu melo, 
sangadinna sipatu la mipasala, 

12 helanna iatu mintu’ apa napogau' buni, 
moi disa'bu' manna mesirisan duka. 

13 Belanna iatu mintu' dipasalana, 
napasombo masiangna. Apa iatu 
dipasombona, inang masiang ia. 


EFESUS 5.14-21 19 


14 Tamoto anna den tu kada nakua: 
Millikko, e iko tu mamma'na, 
sia malimbangunko dio mai to' to mate, 
anna Kristus unnarrangko. 
15]amoto kainga'i meloi, umba la 
mipakuanni tu kalemi, da misusi to 
tang keinaa, sangadinna la susikomi to 
keinaa: 
16 Ja mimatei punala allo, belanna attu 
late, attu kadake. 
17 Tamoto, da mibaga, sangadinna la 
miissan umba tu pa'poraianNa Puang. 
18 Da mima'pelango anggoro' tu 
umpabu tu tang penggauran, sangadinna 
la Naponnoikomi Penaa, 
19 ammi sipa'kada-kada naturu' 
pa'pudian sia pa'tendeng sia penanian 
masallo' ammi penanianni sia umpudi- 
pudi Puang lan penaammi: 
20 sia tontongkomi ma'kurre sumanga' 
diona mintu' passalan langngan Ambe'ta 
Puang Matua, ussa'bu' sanganNa 
Puangta Yesu Kristus, 
21 ammi sisonda tunduk ungkasiri' 
Kristus. 


EFESUS 5.22-28 20 


Atoranna tananan dapo' 


5:22-6:9 
22E kamu mintu' baine, la tundukkomi 
lako muanemi susi lako Puang, 
23 helanna muane ungkapalai baine, 
susi Kristus ungkapalai kombongan, Ia 
dukamo ungkarimmanni batang kaleNa. 
24 Tamoto, umba nakua tu kombongan 
tunduk lako Kristus, susi dukamoto tu 
mintu' baine tunduk lako muanena Ian 
mintu'na. 
25E mintu' muane, pakaboro'i tu 
bainemi, susi Kristus ungkamasei 
kombonganNa, sia ussorong Kalena 
belanna kombongan, 
26 kumua anNa pemaseroi tonna mangka 
umbasei pa'dioran uai tete dio kadanna 
Puang Matua, 
27 Sia kumua anna Ia kalena 
umpabendanni tu kombongan dio 
oloNa sikambi' kamala'biran tang den 
kadakena ba'tu tingkurrungna ba'tu 
senga'na, sangadinna masero tae’ 
sayuanna. 
28 Ten dukamoto tu mintu’ muane 
sipato' umpakaboro' bainena, susi 


EFESUS 5.29-6.3 21 


ia umpakaboro' batang kalena. 

latu to umpakaboro' bainena, iamo 
umpakaboro' kalena. 

29 Belanna tae” bangpa ia tau misa’ 
ungkabiri' batang kalena, sangadinna 
nadaranai sia nakaritutui susi Kristus 
anna kombongan; 

30 belanna kita te lesoan kaleki' lan 
batang kaleNa. 

31 Tamoto anna la untampe indo" ambe'na 
tu tau, anna la'ka' lako bainena, anna 
dadi sangbatang kale sola duai. 

32 Kapua te rasia iate, apa kuala 
sangka'ri inde te tu diona Kristus anna 
kombongan. 

33 Anna moi susito, sipatu tongankomi 
pantan la umpakaboro' bainemi susi 
kamu umpakaboro' kalemi: sia iatu 
baine la ungkasiri' muanena. 

LE kamu mintu' pia, turu'i tu 
kadanna indo' ambe'mi tete dio 
Puang, belanna inang iamo sipato'na to. 

2 Kasiri'i tu ambe'mu sola indo'mu 

- jamoto tu parenta bunga'na nanii 
pangallu',- 

3 ammu rongko' sia malambe' sunga' lan 
te lino. 


EFESUS 6.4-9 22 


4E mintu’ ambe’, da mipamasaki ara’ 
anakmi, sangadinna ada'i situru' peada’ 
sia pa'pakilala lu dio mai Puang Matua. 
SE mintu’ kaunan, mataku” sia 
ma'parondokomi unturu' parentana 
puangmi diona lino, anna malambu' 
penaammi susi lako Kristus, 

6 da ammi susito belo puduk, butung to 
ussede tau, sangadinna susikomi taunNa 
Kristus masorok penaanna umpogau' 
pa'poraianNa Puang Matua, 

7 Sia matinuru' mengkarang susi lako 
Puang, tangia lako tolino, 

8 belanna miissan, kumua kameloan apa 
tu napogau' tau, ia duka natarima sule 
dio mai Puang, la kaunan, la to makaka. 
9E kamu mintu’ puangna, susi duka la 
mipogau' lako kaunanmi to, sia torroi tu 
pa'pakingki-kingkimmi, belanna miissan 
kumua iatu Puangna sia Puangmi dao sia 
suruga sia tae' Ia Namentiro lindo lako 
tau. 


EFESUS 6.10-16 23 


Atoran untoe pa'buno mempenaa 


6:10-20 
10 Nama'katampakanna la bintinkomi lan 
Puang sia umpomatoto' kamatotoran 
kuasanNa. 
11 Pakei tu pa'buno sanda pareaNa Puang 
Matua, ammi batta' untanananni tu 
petua' ba'tangna deata bulituk. 
12 Belanna tangia padanta ma'rupa 
tau tasiean, sangadinna mintu' to 
ma'parenta sia to paa sia pangulunna 
lino tu umparenta kamalillinan iate sia 
mintu' kuasa deata masussuk dao langi. 
13 Tamoto, toei tu pa'buno sanda pareaNa 
Puang Matua, ammi batta' tumanan, 
ke allo kadakei sia bantang bendan, ke 
mangkakomi umpogau'i tu mintu'na. 
14 Tamoto la bendankomi umpotambeke' 
kamanapparan sia umpokararran 
kamaloloan, 
15 sia jatu lentekmi umpolapik 
kamatinurusan umpatale' Kareba- 
kaparannuan kamarampasan, 
16 sia tontong umpobalulang 
kapatonganan, iamo la mipa'deanni tu 
tinaran apinna deata bulituk. 


EFESUS 6.17-21 24 


17 Sia tarimai tu songko' bassi 
kamakarimmanan sia pa'dang Penaa, 
iamotu kadanNa Puang Matua. 

18 Tontongkomi massambayang Ian 
mintu' attu tete dio Penaa, umpotete 
mintu' pangando sia passambayang, 
sia dikua ammi lambi'i tu iannato, 

la marea-reakomi umpengkullei sia 
umpassambayangan mintu’ to masallo”, 
19 sia aku duka, dikua angku ditadoi 
kada to ke tiku'bi'i pudukku, la 
umpa'peissanan rasianna Kareba- 
kaparannuan situru' kabaranian 
pena-angku. 

20 Belanna iamora tu Kareba- 
kaparannuan angku dadi to 
pasumbungan puduk tu dirante 

bassi, angku barani ma'kada-kada 
umpa'peissananni, susitu inang pato'na 
la kupokada. 


Diona Tikhikus. Pangando 
ma'katampakanna 


6:21-24 
21 Apa dikua anna kamu duka te 


unnissanni tu diona aku sia tumbai torro 
ke'de'ku, anna siulu'tamora Tikhikus tu 

dipakaboro', iamo misa' to ma'kamaya 
maruru' lako Puang, la umpokadan 
nasangkomi. 

22 Tannamora to angku suai mati” dikua 
ammi issanni tu torro ke'de'ki sia dikua 
la umpakatanai tu penaammi. 

23 Narampoimira kamarampasan tu 
sangsiuluranta sia pa'kaboro' sisola 
kapatonganan lu dio mai Puang Matua, 
Ambe', sia Puang Yesu Kristus. 

24 Narondongmira pa'kamaseanNa 
Puang Matua tu mintu’ to umpakaboro'i 
pa'kaboro' tang sitiro kasanggangan tu 
Puangta Yesu Kristus. 


FILIPI 


Pangandona rasulu' 


1:1-2 

1 Tate sura’ lu dio mai Paulus na 

Timotius, taunNa Kristus Yesu 
diparampo lako mintu' to masallo' lan 
Kristus Yesu dio Filipi sia mintu' to 
ma'panundu' sia pa'kamaya. 
2 Narampoimorokomi kamaturu-turuan 
sia kamarampasan dio mai Puang Matua, 
Ambe'ta sia dio mai Puang Yesu Kristus. 


Pa'kurre sumanga' langngan 
Puang Matua diona 
kasisanginaanna kombongan 


1:3-11 
3 Tilanta'okomi lan penaangku ma'kurre 
sumanga'ona' langngan Kapenom- 
bangku. 
4Tontongna' parannu lan mintu’ 
passambayangku umpangandoangkomi. 


FILIPI 1.5-10 2 


> Tu belanna kasisanginaammi lan 
kadipalolanganna Kareba-kaparannuan 
tempon dio mai allo diparandukna sae 
lako te totemo. 

6 Kukatappa'i te iannate, kumua Puang 
Matua tu mangka umparanduk misa' 
pengkarangan melo dio kalemi, Ia duka 
la umpasundunni sae lako alloNa Yesu 
Kristus. 

7 Inang sipato'na' la ma'timbang susito 
tu diona kamu sola nasang, belanna 
kupalan ara'komi, pa kamu sola nasang 
pada-padaki' unnappa' pa'kamasean, 

la iatongku dirante bassi, la iatongku 
umpebalian sia umpamanassai tu 
Kareba-kaparannuan. 

8 Belanna Puang Matua ussa'biina' kumua 
tumba mamali'na penaangku lako kamu 
sola nasang diona kamamaseanNa 
Kristus Yesu. 

9 Na inde sia tu kupalaku, dikua 

anna sakerangngan-rangnganna tu 
pa'kaboro'mi diona kapatandaian sia 
mintu' kapaissanan. 

10 Miurunganni paissan ussudii umbanna 
tu ma'iringanna, ammi masero sia tae' 
mima'pamatana' landa' lako alloNa 
Kristus. 


FILIPI 1.11-16 3 


11 Sia naponnoikomi bua kamalamburan 
tete dio Yesu Kristus, umpabu'tuan 
kamala'biran sia kadipudian Puang 
Matua. 


Kareba diona a'ganna rasulu' 
tonna dirante bassi 


1:12-26 
12E sangsiulurangku, kuporai ke 
miissanni, kumua mintu'na tu apa 
urrampoina' mandu umpakalua' 
kalolanganna Kareba-kaparannuan, 
13 haurunganni iatu kadiranteangku 
nakanassai mintu' surodadu pa'kampa 
tongkonan layuk sia to senga’, kumua 
Kristus napobannang. 
14 Sia buda tu mai sangsiuluranta 
umporannuomo Puang diona tu 
kaditarungkuangku, anna sabatta'- 
batta'na tang mataku' umpokadai tu 
kadanNa Puang. 
15Tonganna den siao pira tu to 
umpa'peissanan Kristus belanna 
kamagallian sia kasisalan, den pira 
belanna kamasorokan. 
16 Tau iato umpa'peissanan Kareba- 
kaparannuan belanna pa'kaboro', apa 


FILIPI 1.17-22 4 


naissan kumua aku dipamanassa la 
umpebalianni tu Kareba-kaparannuan: 
17 apa iatu senga'na umpa'peissanan 
Kristus belanna katuo-misan, 

tangia belanna kamalamburan, 
sangadinna nasanga, to kumua 

la nanii umpakati'tinna' diona 
kaditarungkuangku. 

18 Flo'na iato. Moi umba nakua tu gau’, 
la diangga'-angga'ina, la dipatonganna, 
inang dipa'peissananna duka ia tu 
Kristus: iamo kupoparannu tu iannato: 
ontongpi tontongna' la parannu. 

19 Belanna kuissan, kumua iatu iannato 
la napalulakona' kamakarimmanan tete 
di passambayangmi sia pa'tunduanNa 
PenaanNa Yesu Kristus, 

20 susitu kupiang-piangna sia 
kurannuanna, kumua tae' kula 
kasirisan lan misa' duka apa, sangadinna 
la batta’ tonganna”, susitu biasanna, susi 
dukato tu totemona, la dipakala'bi' tu 
Kristus lan kaleku, la tuoku la mateku. 
21 Belanna iatu tuoku lu lako nasang 
Kristus, na kamatean tu kamauparangku. 
22 Apa iake tuona' lan te kale iate, den 
bua'na lako pengkarangangku, tae'mo 
kuissanni, umbanna tu la kupilei: 


FILIPI 1.23-27 5 


23 hasisukunnina' te da'dua: mamali" 
penaangku la male angku torro sisola 
Kristus, belanna iamo ma'iringanna 
melona to: 

24 apa iake mari'pina' lan te kale iate, 
la'bi kebattuan belanna kamu. 

25 Na kamatapparan iamora te, kuissanni 
kumua la torrona' sia la tontongna' 
ussisolangkomi sola nasang, ammi 
sakerangngan-rangnganna sia parannu 
diona kapatonganan, 

26 anna sakerangngan-rangnganna tu 
kamisattuanangku tete dio Kristus, tu 
belanna kasaeangku. 


Pa'pakilala diona bantang 
lan kapatonganan 


1:27-30 
27 Samamira kumua iato katuoammi 
la sitondon Kareba-kaparannuanNa 
Kristus, dikua la iake saena' untirokomi, 
la iake pa'dena', anna rampo tama 
talingangku, kumua tontongkomi 
misa' penaa sia sanginaa sibalian 
umpangeai kapatonganan diona 
Kareba-kaparannuan. 


FILIPI 1.28-2.2 6 


28 Da naden misa” apa nanii 
umpaselangkomi to unneakomi, tu 
manassa lako kalena mendadi tanda 
kasanggangan, apa lako kamu tanda 
kamakarimmanan, tu lu dio mai Puang 
Matua. 

29 Belanna mangkamo dipa'kamasean 
lako kalemi bannang dio Kristus, tangia 
kumua mipatongan mannai, sangadinna 
kumua miperasai dukai tu kamaparrisan 
diona Ia, 

30 sanggundangan lan kadipakario-rioan 
tu mangka mitiro diona aku sia tu 
miranginna totemo diopa kaleku. 


Pa'pakilala diona kasisanginaan 
umpopengkadiongan penaa 
unturu' sangka'Na Kristus 


2:1-11 

1 Tamoto, iake denni pa'pakilala tete 

dio Kristus, iake denni pa'pakatana 
pa'kaboro', iake denni kasiturusan 
Penaa, iake denni kamamasean sia 
kamaturu-turuan, 
2 sundunnimi tu kaparannuangku, ammi 
misa” penaa, sia misa’ pa'kaboro”, 


FILIPI 2.3-10 7 


sangpa'inaan sia sanguluanri la 
miinaa-naa. 

3 Moi misa” da mipogau'i situru' katuo- 
misan ba'tu matampo, sangadinna 
situru' penaa madiongan, pantan 
ussanga kalena madiong anna to senga’, 
“Da ammi pantan umpoinaa misa 
kalemi, sangadinna diona duka to senga'. 
> Palan ara'mi te inaa iate, tu dennamo 
lan penaanNa Kristus Yesu, 

6 tu moi anNa pada Ia a'ganNa Puang 
Matua, apa diona tu kapada-tandeanNa 
Puang Matua tae’ nasangai misa’ apa la 
nala'ka'l, 

7sangadinna umpabongko Kalena 
menna'ga kaunan sia pada-pada tolino, 
anna pasiruanNa susi tolino: 

8 sia umpamadiongmo Kalena sia 
mengkaola lako Puang Matua landa' lako 
kamatean, ontongpi landa' lako matena 
dao kayu pea'ta'. 

?Jamoto anNa pamalangka' tonganNi 
Puang Matua sia Napa'kamasean lako 
Kalena tu Sanga, undaoan nasangi tu 
mintu' sanga, 

10 kumua anna lan sanganNa Yesu Ia 
malinguntu' tu mintu’ guntu' la iatu 


FILIPI 2.11-15 8 


daona langi’, la lanna te lino, la iatu 
diongna lu te lino, 

11sia mintu’ puduk mangaku, kumua 
Yesu Kristus tu Puang, la napomala'bi" 
Puang Matua, Iamotu Ambe'. 


Pa'pakilala umpengkullei 
kamakarimmanan 


2:12-18 
12 Tamoto, e kamu mintu’ pa'kaboro'ku, 
susitu biasanna mengkaola bangkomi, 
tangia manna ke diona' ren, sangadinna 
ondong pole'pa ke pa'dena,, karitutui 
tu kamakarimmanan kalemi situru' 
kamatakuran sia kama'parondoan, 
13 belanna Puang Matua Ia 
umpasirundunanni lan kalemi, la 
iatu diongna penaa, la dipogau'na tete 
dio kamasorokanNa. 
14 Pogau'mi tu mintu'na, da mipaturu'i 
ma nuku-nuku, sia kasite'geran, 
15 anna tae' salami sia anna masallo' 
penaammi, ammi dadi anak tang 
sayuanNa Puang Matua dio lu tu mai to 
kelok sia leko’ ammi pandala-dala lako 
kalena susito apa parrang lan te lino, 


FILIPI 2.16-22 9 


16 ammi pa'petiroanni tu kada katuoan, 
angku massattuan, ke alloNa Kristus, 
kumua iatu kapassilombangku sia 
kamara'tasangku tae' nalao sala. 

17 Moi susinna anna dipato'do raraku 
dibolloan pemala' sia pesuru' 
kapatonganammi, parannu duka 
penaangku sia sende-sendena' sisola 
kamu massola nasang, 

18 susi dukamoto la parrannukomi sia 
sendeki' sola. 


Diona Timotius sola Epafroditus 


2:19-30 
19 Apa urrannuanna' pangeloranNa 
Puang Yesu, la ussuana' Timotius 
madomi' mati', anna matana penaangku, 
to ke kuissanmi tu mintu' torro ke'de'mi. 
20 Belanna tae' tau misa' dio kaleku, 
tu susi penaanna, sia lantuk tongan Ia 
umpa'inaai tu mintu' mipelambeinna. 
21 Belanna pantan kalena manna 
natiroan, tangia diona Kristus Yesu. 
22 Anna miissanmo tu kamarurusanna 
tu mangka disudi, kumua susi 
anak anna ambe”, susi dukamoto 


FILIPI 2.23-29 10 


tu kamengkaolanna lako kaleku lan 
kadipalolanganna Kareba-kaparannuan. 
23 Kurannuan la ussuai mati” madomi' 
to ke kutiromi tumba katampakanna tu 
diona torro ke'de'ku. 

24 Apa urrannuanna' pangeloranNa 
Puang, angku batangi kalenai male mati’ 
madomi. 

25 Apa kusanga sipatu duka kusua 
mati' tu Epafroditus, siulu'ku sia 
sangayokangku lan pentoeangku sia 
kaparariangku, tu to misua umparakaina 
lan kakurangangku, 

26 lendu’ mamali'na lako kamu sola 
nasang, sia ma'rundede duka penaanna 
tu belanna mirangimo kumua masaki. 
27 Inang masaki tongan, sidi'mora 
namate, apa Nakamasei Puang Matua, 
sia tangia ia manna, sangadinna aku 
duka kumua da anna sakerangngan- 
rangnganna tu kamasussangku. 

28 lamoto angku pakadomi'i kusua mati”, 
dikua anna parannu penaammi sule ke 
sitirokomi sia anna maringngan-ringngan 
duka tu kamasussangku. 

29 Tamoto parannu-rannu tongankomi 
untarimai tete dio Puang, sia pato' 
dibilang tu to susito. 


7 


FILIPI 2.30-3.4 11 


30 Belanna diona pengkaranganNa 
Kristus anna sidi' namate, untibe 
sunga'na la umpaganna'i tu apa kurang 
diona kamiparakaingku. 


Iatu apa naporongko'na rasulu' 
Paulus dolona, ia dukamo nasanga 
naporugi belanna Kristus 


3:1-16 

lSenga'pi to, e kamu 

sangsiulurangku, poparannukomi 
Puang. Iake kutolei ussurasangkomi 
tu apa mangka kupakilalangkomi, tae' 
kupomasorroi to, ammi nii ungkanassai 
kapatonganammi. 
2 Kanandaikomi kalemi dio mai to dadi 
asu; kanandaikomi kalemi dio mai to 
umpogau' kakadakean, kanandaikomi 
kalemi dio mai sunna' sala. 
3Belanna kitari te tu umpogau' sunna' 
tongan, kitari tu menomba unturu' 
PenaanNa Puang Matua, sia massattuan 
tu belanna Kristus Yesu, sia tang 
urrannuan a'gan tolino: 
4moi anna aku te ma'din duka 
urrannuanni tu apa a'gan tolino. 


FILIPI 3.5-9 12 


lake nasangai tau ma'din urrannuanni tu 
apa a'gan tolino, ontong pissanpi te aku 
te, 

> tu disunna' tonna karuamo allona 
dadingku, bati'na to Israel, dio mai to 
ma'suku Benyamin, to Ibrani ma'gau' 
to Ibrani tongan: diona pangalukan 
Sukaran aluk, aku misa' to Farisi: 

6 diona sara’, to umpakario-riona' 
kombongan; diona kamaloloan tu 
umpogaronto' Sukaran aluk, payan tae' 
sayuangku. 

7 Apa iatu kuporongko'na dolona, ia 
dukamo kusanga kuporugi belanna 
Kristus. 

8 Tonganna mintu'na kusanga karugian 
nasang, belanna kapaissanan diona 
Kristus Yesu, Puangku undaoanni tu 
mintu'na iannato. Bannang dioRi angku 
perasai karugian dio mintu'na, sia 
kubilang romon nasang, dikua anNa 
Kristus kuporongko', 

9 sia lan kasiturusanNa kunii payan, 
kumua tangia kamaloloangku kalena 
tu lu diona mai tuntunan Sukaran 
aluk, sangadinna kamaloloan tete dio 
kapatonganan lako Kristus, iamotu 


FILIPI 3.10-16 13 


kamaloloan lu dio mai Puang Matua 
umpolalan kapatonganan. 

10 Kumua angku ma'din untandai sia 
iatu kuasa kamalimbangunanNa sia 
kasiturusanNa lan kamaparrisanNa, 
angku dipasangrupa diona kamateanNa, 
11 kubela sia manii ullambi'i tu 
kamalimbangunan dio mai to' to mate. 
12 Tangia kumua inang kulambi'mo, ba'tu 
sundunmo, apa kupembelai unnula'i, 
kubela duka sia manii ulla'ka'i tu apa 
kupobannangmo Nala'ka'i Kristus Yesu. 
13E sangsiulurangku, tae” kusangai 
kumua kulaka'imo tu iannato, apa inde 
misa' kupogau': kupaboko'imo penaa tu 
apa lendu'mo, angku pakorong kaleku 
lako apa dio tingayo, 

14 angku ma'dondo-dondo lako tu tanda 
umpempatui tu bua kamara'tasan tu 
napaombo' petambaNa Puang Matua dao 
mai, tete dio Kristus Yesu. 

15 Tamoto, pira-piraki' tu matakkomo, 
sipatuki' la ma'inaa susito, na iake 
senga'i tangnga'mi lan misa' apa, 
manassa ia dukato la Napasombo Puang 
Matua lako kalemi. 

16 Samari kumua iatu talambi'namo, ia 
duka bangmo la taturu'. 


FILIPI 3.17-21 14 


Rasulu' mendadi sangka' diona gau' 


3:17-4:1 
17E sangsiulurangku, la mituru' sola 
nasang tu gau'ku, sia palan penaai tu 
gau'na mintu' tau susito, susi kami te 
dadi sangka' lako kalemi. 
18 Belanna buda tau umpalolang kalena 
unnuali kayu pea'ta'Na Kristus, tu 
pembudamo kupokada lako kalemi, 
apa totemo duka te kupokada situru' 
tangi'ku. 
19 Ma'katampakanna tau iato mendadi 
kasanggangan, sia umpa'deatai 
tambukna, sia napomasiri'na nasanga 
napomala'bi, sia agan lino manna 
nainaa-naa. 
20 Apa dao suruga tu tondok kadadianta, 
dao duka mai tanii untayan To 
pakarimmanan, Iamotu Puang Yesu 
Kristus, 
21tu la umpopembali te kale lanta 
kamakario-rioanta, anna susi kale 
lanNa kamala'biranNa, situru' tu kuasa 
Napokuasa umpopengkanorongi tu 
mintu' angge maritik lako Kalena. 


FILIPI 4.1-6 15 


4 lTamoto, e sangsiulurangku 

tu kupakaboro' sia kukamali' 

tu kupoparannu sia kupomakota, 
susinnamirato bantangkomi lan 
kasiturusanna Puang, e pa'kaboro'ku. 


Ma'rupa-rupa pa'pakilala 


4:2-9 
2 Kupalaku anna sanginaa lan Puang tu 
Euodia sola Sintikhe. 
3 Ontongpi kupalaku lako kalemu e 
sangayoka lambu'ku, tundui tu baine 
sola duai, tu kusiban umpangeai 
Kareba-kaparannuan sia Klemens duka, 
sia mintu' solaku tu senga'na, tu disura' 
sanganna lan sura' katuoan. 
4Tontongkomi parannu tete dio Puang, 
kutolepa pissan kupokada kumua: 
parannukomi. 
3 Anna issanni mintu' tau tu 
kamasokanammi. Sattu'mora Nasae tu 
Puang. 
5Da mikaselanganni tu diona apa- 
apa, sangadinna lan mintu'-mintu'na 
la miparampo nasang tu lanna 
penaammi langngan Puang Matua lan 


FILIPI 4.7-10 16 


kapassambayangan sia pangando situru' 
pa'kurre sumanga'. 

7 Anna kamarampasan dio mai 

Puang Matua, tu undaoanni mintu' 
kamanarangan la umpetayanni 
penaammi sia tangnga'mi lan Kristus 
Yesu. 

8 Senga'mito, e sangsiulurangku, 
mintu'na tu tonganna, mintu'na tu 
mala'bi'na, mintu'na tu malambu'na, 
mintu'na tu masallo'na, mintu'na tu 
maballona, mintu'na tu melona dirangi, 
to ke nanii kameloan sia ke nanii 
kadipudian, iamoto tu la mitangnga' lan 
penaammi. 

9 Apa-apa tu mipelada'i sia mitarima sia 
mirangi sia mitiro dio kaleku, iamoto tu la 
mipogau', anna Puang Matua, tu oto'na 
kamarampasan, la urrondongkomi. 


Pa'kurre sumanga'na rasulu' 
diona pamenganna to Filipi 


4:10-20 
10 Lendu’ parannunna penaangku 
lan Puang, belanna iate undinnate, 
mipabu'tuomo sule tu pengkilalammi 
lako kaleku. Tonganna iato lendu'na, 


FILIPI 4.11-17 17 


mikilalai sia tu iannato, apa tae" 
palambi'mi. 

11 Tae’ kumua belanna kakuranganna’ 
angku ma'kada susito, apa iate aku te 
inang kupelada'imo umpasilasanni tu 
apa dio kaleku. 

12 Kuissan tu mangringki-ringki, kuissan 
duka tu malabo, moi satumbanna, sia 
lan mintu’ apa mangkamo' dipaissanni, 
la diona kadiaran la diona katangdiaran, 
la diona kala'bian la diona kakurangan. 
13 Mintu'na apa kubela umpassanni lan 
Kristus, tu umpamatoto'na'. 

14 Apa melo tu penggaurammi, 
belanna unnalakomi sara' diona 
kamaparrisangku. 

15Mjissan sia, e to Filipi, kumua 
iatonna bunga” dipa'peissanan tu 
Kareba-kaparannuan, tongku sunmo lan 
mai Makedonia, moi misa' kombongan 
tae’ rokko kasiturusan kusitukaran 
pamengan, sangadinna kamu manna. 
16 Belanna iatongku dio Tesalonika 
penduan pentallunmokomi ma'pa'pea 
diona kakurangangku. 

17 Tae' kumua undaka'na' pamengan, 
sangadinna iari kudaka' tu 
kakerangngananna bua kamesaroammi. 


FILIPI 4.18-23 18 


18 Kutarima nasangmo sia losongmo 

na iatu silasanna; kala'biammo, 
tongku tarimami dio mai Epafroditus tu 
pamengammi, susi bau busarungngu' 
sia pemala' naala penaanNa sia Naporai 
Puang Matua. 

19 Anna Puangku umpasilasan mala'bi'i 
tu mintu' kakurangammi situru' 
kasugiranNa tete dio Kristus Yesu. 

20 Lu langngan Puang Matua, Ambe'ta tu 
kamala'biran tontong sae lakona. Amin. 


Salama'na rasulu' 


4:21-23 
21 Parampoanna' salama'ku lako mintu' 
to masallo' lan Kristus Yesu. Mintu' duka 
sangsiuluranta inde kusolan umparampo 
salama'na mati' kalemi. 
22 Salama'na mintu' to masallo' mati' 
kalemi, ma'ondonganna dio mai to lan 
tongkonan layukna datu kapua. 
23 Narondongmira kamaturu-turuanNa 
Puang Yesu Kristus tu penaammi. 


KOLOSE 


Pangandona rasulu' 


1:1-2 

1 Tate sura’ lu dio mai Paulus, 

rasulu'Na Kristus Yesu situru' 
pa'poraianNa Puang Matua sia dio mai 
siulu'ta Timotius, 
2 diparampo lako mintu’ to masallo' sia 
lako sangsiuluran tu to ma'patongan lan 
Kristus, dio Kolose: narampoimorokomi 
kamaturu-turuan sia kamarampasan dio 
mai Puang Matua, Ambe'ta. 


Pa'kurre sumanga' belanna 
kapatongananna kombongan 


1:3-8 
3Ma'kurre sumanga'kan tontong 
umpassambayangangkomi langngan 
Puang Matua, Ambe'Na Puangta Yesu 
Kristus, 


KOLOSE 1.4-8 


4belanna kirangi tu kapatonganammi 
lako Kristus Yesu sia pa'kaboro'mi lako 
mintu’ to masallo”, 

“sia diona apa dirannuan, tu 
diparandanangkomi dao suruga, 

tu mangkamo mirangi dolona lan 
kada kamanapparan, iamotu Kareba- 
kaparannuan, 

6tu ullambi'mokomi, susitu 
lannamo mintu' lino, tu membua 

sia sakerangngan-rangnganna, 

susi dio kalemi, randuk dio mai 
miranginnamo sia mitandainna 
tonganmo tu pa'kamaseanNa Puang 
Matua, 

7 susitu mangka mipelada'i dio mai 
Epafras, sangayoka pa'kaboro' lan 
pengkarangangki, tu tau maruru'Na 
Kristus belanna kamu. 

8Sia mangka unnuleleanangkan 
pa'kaboro' lanmi kasiturusanNa Penaa. 


KOLOSE 1.9-12 3 


Passambayangna rasulu' kumua 
anna sauntanda-tandainna 
kamala'biranNa 
Kristus tu kombongan 


1:9-23 
93Tamoto tempon dio mai tongki 
rangi tu iannato, tae'mo kitorei 
umpassambayangangkomi sia umpalakui 
kumua anna ponnoikomi kapaissanan 
untandai tu pa'poraianNa Puang Matua 
lan mintu' kakinaan sia kamanarangan 
mempenaa, 
10 kumua anna pato’ lako Puang tu 
gau'mi, anNa poraikomi lan mintu'na, 
ammi pabu'tu bua lan mintu' gau' 
melo, sia sakerangngan-rangnganna 
kauntandaiammi Puang Matua. 
11 Anna mintu’ kamatotoran 
dipamatotorangkomi situru' tu 
kuasa kamala'biranNa lako kabattaran 
penaa sia pesuka' kalando situang 
kaparannuan, 
12 ma'kurre sumanga' langngan Ambe’, 
tu umpasipato'komi untamai mana'na to 
masallo' lan inan masero. 


KOLOSE 1.13-19 4 


13 Tamotu mangka urrampanangki' dio 
mai kuasa kamalillinan sia umpalengka'ki 
tama parentaNa Anak pa'kaboro'Na, 
14tete dio Kalena anta appa' 
kadila'bakan, iamotu kadipa'deianna 
mintu' kasalan, 

15 sia Iamo rapang-rapangNa Puang 
Matua tang mempayan, sia lamo Anak 
pa'bunga' tu mintu'na pa'padadi, 

16 helanna tete lanri Kalena anna 
dipadadimo tu mintu' angge maritik dao 
langi” sia lan lino, mempaanna sia tang 
mempaanna, la esungan kapayungan, 
la pekapuangan, la to ma'parenta, la to 
paa, tete dio Kalena sia lu lako Kalena 
anna dipadadi tu mintu' angge maritik, 
17 sia Iamo Ia tu ma'kadoloanna dio mai 
mintu'na angge maritik, sia mintu' angge 
maritik menggaronto' lan Kalena; 

18 sia Iamo Ia ulunna batang kale, 
iamotu kombongan; Iamo tipamulanna 
sia pa'bunga' malimbangun dio mai to' to 
mate, kumua anna lan mintu'na angge 
maritik Iamo ma'iringanna. 

19 Belanna Iamo Naporaianna Puang 
Matua, kumua mintu' kagannaran 
membanua lan Kalena. 


KOLOSE 1.20-23 5 


20 Sia bannang dioRi anNa padenni Puang 
Matua tu kasitaman tete dio raraNa dao 
kayu pea'ta', sia bannang dio dukaRi 
anNa pasikaeloi Puang Matua Kalena tu 
angge maritik, la lanna lino la daona 
langi’. 

21 Kamu te dolona sitoyangan sia siuali 
Puang Matua tu lanna penaammi, tu 
payan diona penggauran kadakemi, 

22 apa totemo mangkamokomi 
Napasikaelo diona kamateanNa lan kale 
tolinoNa, la umpopennolo maserokomi 
sia tae' attanganmi sia sayuammi dio 
oloNa Puang Matua, 

23 bodo ammi bantang sia batta' 
umpoparandangan kapatonganan, 

apa pole'pa, ke tae'i mimemboko' 

dio mai kapa'rannuanan napabu'tu 
Kareba-kaparannuan, tu mangkamo 
mirangi, tu dipa'peissanan lako mintu' 
sangga menaa lan nasambo langi' sia 
tu kuninna te aku Paulus mendadi to 
ma'kamayana. 


KOLOSE 1.24-28 6 


Diona kamala'biranna 
Kareba-kaparannuan 


1:24-2:7 
24Totemo parannuna' diona te 
kamaparrisan kuperasai belanna kamu, 
sia kupaganna' lan kaleku tu tang 
ganna'na pa mintu' kamaparrisanNa 
Kristus, belanna batang kaleNa, iamotu 
kombongan. 
25 Dialana' to ma'kamayana 
kombongan situru' tu passanan 
tengko Napatageranna' Puang Matua 
belanna kamu, la umparampo sama lele 
kadanNa Puang Matua, 
26 tu rasia tu marra' tempon dio mai sia 
disituran-turananni, apa dipasombo lako 
tu mai to masallo'Na. 
27 | ako tu tau iamoto Naporai Puang 
Matua umpasomboi, tumba kapuana 
kamala'biranna rasia iato dio lu to 
kapere’, iamotu Kristus tu dio kalemi; 
Iamo kapa'rannuanan, tu diporannu la 
ungkabu'tui kamala'biran, 
28 tu kipa'peissanan, angki pakilala 
simisa'i tu tau sia kiada'i situru' mintu' 


KOLOSE 1.29-2.5 7 


kakinaan, kikua angki popennolo simisa'i 
tu tau natae'mo sayuanna lan Kristus. 
29Tamora kupomara'ta' tu iannato, sia 
kupengkullei tongan, sitinaya kuasanNa, 
tu mawatang kedo lan kaleku. 
2 1 Kuporai ke miissanni kumua lendu’ 
mengkulleku belanna kamu sia 
belanna iatu to dio Laodikia sia mintu' tu 
to tang untiropa lindoku diona te a'gan 
kale,- 
2 dikua anna dipakatana penaanna sia 
dipasikala' lan pa'kaboro', napoulangi 
ullambi' kasugiran kapaissanan matarru', 
tu ungkanassai sia untandai tonganni, 
naurunganni untandai tu apa tang 
paanNa Puang Matua, iamotu Kristus. 
3Indemoto nanii karerungan tu mintu’ 
kakinaan sia kapaissanan butung ianan 
ballo, mentirerung. 
“1a sia kupokadai te, dikua da naden 
misa” tau umpakenakomi kada pelono'. 
”Belanna tonganna tae” nadio ren 
tu kaleku, apa iatu penaangku 
urrondongkomi situru' kaparannuan, 
belanna untiro atorammi sia 
kabantanganna kapatonganammi 
lako Kristus. 


KOLOSE 2.6-11 8 


6Tu belanna mitarimamo tu Kristus 
Yesu, tu Puang, lolangmokomi lan 
kasiturusanNa, 

7 mennuaka'komi sia bantangkomi lan 
Kalena sia batta'komi lan kapatonganan, 
susitu mangka diadarangkomi, ammi 
pabuda pa'kurre sumanga'. 


Pa'pakilala da anna 
pusa tu kombongan 


2:8-15 
8 Pengkilalai tonganni da naden misa' 
tau umpaalaikomi kapaissananna to 
paminnakan sia pangadaran ma'papusa 
tang kebattuan, situru' panganna to 
dolo sia aluk lino dolo, tu tang unturu' 
Kristus: 
9 belanna lan Kristus Nanii membanua 
sia merrupa kagannaranNa batangNa 
Puang Matua, 
10 sia kamu duka dipasundun tete dio 
Kalena, tu to napopangulu mintu' to 
ma'parenta sia to paa. 
11 Tete dio duka anna dipogau' lako 
kalemi tu sunna' tang naola lima, diona 
kauntampeanna pa'kalean kasalan, 
iamotu sunna'Na Kristus. 


KOLOSE 2.12-16 9 


12 Anna lan pa'dioran dinii 
umpasilamunkomi, sia lan duka pa'dioran 
iato dinii umpamalimbangunkomi sola, 
belanna diona umpatongan kuasanNa 
Puang Matua tu umpamalimbangunNi 
dio mai to' to mate. 

13 Sia kamu tu mate tete dio kasalan 
sia tang dipogau' sunna' lako kalemi, 
mangka dukakomi dipatuo sola, tonna 
pa'deimi tu mintu' kasalanta, 

14 sia tonna butaimi tu sura” indan sola 
mintu' atoranna, tu unno'tonniki' sia 
unneaki', anNa alai dio mai kaleta, 
Napakui lako kayu pea'ta'. 

15 Tatonna mangka ungkalosso'i tu mai 
to ma'parenta sia to paa, Napalaomi 
siri'na, anNa pakitanni tu kapataloanNa 
dio kayu pea'ta'. 


Katilendokan tete dio 
kasiturusan Kristus 


2:16-23 
191amoto da naden misa’ tau 
umpasalakomi tu diona kande 
ba'tu diiru'na ba'tu lan attu dipakaraya 
ba'tu bulan ba'ru ba'tu allo katorroan, 


KOLOSE 2.17-23 10 


17 belanna mintu'nato bayo-bayona 
bangri tu mintu'na apa la sae, apa iatu 
batangna iamotu Kristus. 

18 Da’ naden misa” tau 
umpasisayurangkomi tanda 
kabilangammi, tu to unna'ga madiongan 
kalena sia menomba lako malaeka"', 
anna pamatampo punala kalena tete dio 
tangnga' pa'kaleanna, 

19 sia tae namanda' mentoe lako tu 
Ulu, tu nanii batang kale napasanda 
sia napasikande mintu' lesokan sia 
ura’ nasalobo'-lobo'na Napalobo' Puang 
Matua. 

20 Take mangkamokomi mate sola 
Kristus tilendok dio mai aluk lino dolo, 
ma'apai ammi popa'taloan kalemi 

lako ma'rupa-rupa atoran butung to 
tuopokomi lan lino? iamotu nakua: 

21 Da mutoei, da mule'i, da mukaka'i! 
22 Mintu'nato apa la pa'de diona 
kadipakeanna, sia mintu' to unturu' 
parenta sia pepasan tolino. 

23 Mintu'na tu iannato, moi anna 
disanga kakinaan, belanna umpogau' 
kamenomban pangala penaa kalena sia 
umpamadiongan penaa sia umpakario- 


KOLOSE 3.1-6 11 


rio kale, apa mintu'nato tae' bua'na, dinii 
bangri umpaliu pa'poraian a'gan lino. 


A'gan katuoan umpangudui 
Kristus dao suruga 


3:1-17 

3 lTamoto iake 

dipamalimbangunmokomi sola 
Kristus, daka'i tu apa dao, tu Naninna 
Kristus, unno'ko' dio kananNa Puang 
Matua. 
2 Pamatu'tunni tu penaammi lako apa 
dao, da nalako apa lan lino. 
3Belanna mangkamokomi mate, na iatu 
katuoammi mellindung sola Kristus lan 
Puang Matua. 
4tIanna dipapayan tu Kristus, tu 
katuoanta, la dipapayan dukakomi sola 
lan kamala'biran. 
> Pamatemi tu mintu’ lesoan kale 
a'gan lino, iamotu: pa'pangngan buni, 
kamaruttakan, kamoraian, pa'poraian 
kadake, sia kabasisi-inaan, tu samanna 
memala' lako deata: 
6 belanna mintu'namira tu iannato anna 
sae tu kasengkeanNa Puang Matua; 


KOLOSE 3.7-13 12 


7 kamu duka dolona miolaimo tu iannato, 
tommi tuo lanpa. 

8 Apa totemo la mirampanan duka 

te iannate: kasengkean, arasan, 
kakadakean, pa'palele beko, kada 
pagi'giran sun dio pudukmi. 

9 Da misipokadan buttok, tu belanna 
mangkamokomi urrampananni tu a'gan 
tolino masai sia mintu' penggauranna, 
10 ammi angkaranni tu ba'runna, tu 
nenne'pa diba'rui landa’ lako kapaissanan 
unturu' rupa a'ganNa Puang Matua tu 
umpadadii. 

11 Tu naninna tae'mo to Yunani ba'tu 

to Yahudi, to disunna' ba'tu to tang 
disunna', bangsa senga’ ba'tu to Skit, 
kaunan ba'tu to makaka, sangadinna 
ma'massangmo Kristus sia Naluang 
nasangmo. 

12 Tamoto, susitu to Natonno' Puang 
Matua, tu masallo' sia dipakaboro', ten 
dukamoto tu kamu la unnangkaran: 
kamamasean, kamasokanan, 
kaumpamadiongan penaa, sorong 

inaa, pesuka' kalando, 

13 sipama'tanan penaa sia sipagarri'komi, 
to ke denkomi madiong ba'teng lako 

solami. Susi Puang umpa'dei kasalammi, 
la susi dukakomi to. 

14 Apa iatu ma'iringanna na iato, iamo 
pa'kaboro', tu pearra'na kasundunan. 
15 Anna kamarampasanNamora 
Kristus ma'parenta lan penaammi, 
belanna ditambaimokomi la unnappa' 
kamarampasan iato lan kale sangbatang: 
sia la ma'kurre sumanga'komi. 

16 Anna kadanNamora Kristus lempan 
unnongannikomi, siada'komi sia 
sipakilalakomi situru' mintu’ kakinaan, 
sia situru' pa'pudian sia pa'tendeng sia 
penanian masallo' mimenani ma'kurre 
sumanga' langngan Puang Matua lan 
penaammi. 

17 Na apa-apa mipogau', la diona kada 
la diona pengkarangan, mintu'na la 
mipogau' lan sanganNa Puang Yesu, 
ammi ma'kurre sumanga' langngan 
Puang Matua, iamotu Ambe’, tete dio 
Kalena. 


KOLOSE 3.18-25 14 


Ba'tu pira-pira pa'pakilala lako 
tananan dapo' to Sarani 


3:18-4:1 
18E mintu' baine, tundukkomi lako 
muanemi, susitu sipato'na lan Puang. 
19E mintu' muane, pakaboro'i tu 
bainemi, da mimato'do' lako. 
20F pia turu'i tu peada'na to matuammi, 
belanna susimoto tu NaporainNa Puang. 
21E mintu' ambe', da ammi panggarrak 
bangi tu anakmi, da nasoyang sumanga'. 
22E mintu' kaunan, lan mintu'na apa 
la mituru' tu pesuanna puang lanmi te 
lino, da ammi ma'angga'-angga'i butung 
to la ussede tau, sangadinna la lantuk 
penaammi sia la ungkataku'komi Puang. 
23 Apa mipogau', karang tongan- 
tonganni, susitu lu lakoNa Puang, tangia 
lu lako tolino, 
24 apa miissan kumua dio mai Puang Ia 
minii untarimai tu mana’, pakkanna lako 
kalemi. Belanna kaunankomi lako Puang 
Kristus. 
25 Apa iatu to umpogau' sala, la napassan 
ia tu sala napogau' belanna tae’ ia tau 
dipelindo. 


KOLOSE 4.1-6 15 


LE mintu' puang, pogau'i tu tonganna 
sia malambu'na lako kaunammi, 
belanna miisan den duka misa' Puangmi 

dao suruga. 


Passambayang Ian 
kasiturusan tongan 


4:2-6 
2 La tontongkomi lan kapassambayangan 
sia kanandai tu iannato mima'kurre 
sumanga'. 
3 Ammi passambayangan dukakan, 
anNa bungkarangkan lalan Puang Matua 
la umpalolang Kareba-kaparannuan, 
angki pokadai tu rasianNa Kristus, tu 
kupobannang te dirante bassi. 
4 Angku pasomboi tu iannato, susitu 
sipato'na la kupokada. 
> Pa'pekitanangkomi kakinaammi lako to 
salian sia da” mimatei tu attu melo. 
SLa mammi’ bang tu buangan kadammi 
butung to disiai, ammi issanni umba la 
mikua umpebalii simisa'-misa'i tu tau. 

Ba'tu pira-pira kareba diona Tikhikus 
sia Onesimus na salama'na rasulu' 


4:7-18 
7 Mintu'na tu torro ke'de'ku Ia 
napokadangkomi Tikhikus, tu siulu' 
dipakaboro', sia to ma'kamaya maruru’, 
sangayokaku lan pentoeanNa Puang. 
8Tu kusua mati' kalemi tu belanna 
jannate, ammi issanni tu diona kami, sia 
kumua anna pakatanai tu penaammi. 
9 Sola Onesimus, siulu' maruru' sia 
dipakaboro', tu sangtondokmi. Iamo sola 
duai la umpokadangkomi tu apa dadi 
inde. 
10 Salama'na Aristarkhus mati' kalemi, 
padangku ditarungku, sia dio mai 
Markus, sampunna Barnabas - dionamo 
tau iato tu mangka dipasanangkomi, 
janna sae mati” tarimai -, 
11 sia salama'na Yesu tu diganti Yustus. 
la manna te tau iate sola duai lan mai to 
umpogau' sunna', kusolan mengkarang 
lan parentaNa Puang Matua, anna tau 
iato umpakananna'na'. 
12 Salama'na Epafras mati' kalemi, 
iamo misa’ sangtondokmi sia taunNa 

Kristus, tu tontong mengkulle 
umpassambayangangkomi, kumua 
ammi bantang sia matakko sia unnampui 
kamanassan lan mintu' pa'poraianNa 
Puang Matua. 

13 Kukatottongi tu tau iato kumua 
lendu' mara'ta'na belanna kamu sia 
belanna mintu' to dio Laodikia sia diona 
Hierapolis. 

14 Salama'na Lukas mati' kalemi, tu to 
ma'dampi dipakaboro', sia salama'na 
duka Demas. 

15 Salama'ku lako sangsiuluranta dio 
Laodikia, anna lako Nimfa sia kombongan 
lan banuanna. 

16 Sia iammi mangka dibasan te sura' 
iate, la dibasan duka kombongan dio 
Laodikia, sia basan dukai kombonganmi 
tu sura' lu dio mai Laodikia. 

17 Sia pokadanni Arkhipus kumua: 
Pengkilalai tonganni tu pentoean 
mangka mutarima tete dio Puang, ammu 
karitutui. 

18 Anna salama'ku, Paulus, tu lalan 
limangku kalenamo te. Palan ara'i te 
rante bassingku. Narondongmorokomi 
pa'kamaseanNa Puang Matua. 


1 TESALONIKA 


Pangandona rasulu' 


1:1 
1 1 Tate sura’ lu dio mai Paulus sia 
Silwanus anna Timotius diparampo 
lako kombongan to Tesalonika, tu 
lanna Puang Matua, Iamotu Ambe' sia 
Puang Yesu Kristus. Narampoimorokomi 
pa'kamasean sia kamarampasan. 


Pa'kurre sumanga' diona 
kapatongananna kombongan 


1:2-10 
2 Tontong bangkanni ma'kurre sumanga' 
langngan Puang Matua belanna kamu 
sola nasang sia kisa'bu'komi lan mintu' 
passambayangki. 
3Tae' ka'tunna kikilalai dio oloNa 
Kapenombanta, iamo Ambe'ta, tu 
penggauran bu'tu lu diomi mai 
kapatonganan, sia sara' bu'tu lu diomi 
mai pa'kaboro', sia penaa kalebu ba'tu 


1 TESALONIKA 1.4-8 2 


lu diomi mai kapa'rannuanan diona 
Puangta Yesu Kristus. 

4Belanna kiissan tu diona kamu, 
kumua mangkamokomi ditonno', e 
sangsiulurangku tu Napakaboro' Puang 
Matua. 

5 Belanna iatu Kareba-kaparannuan 
kipa'peissanan, rampomo lako kalemi 
tangia kumua kada manna, sangadinna 
situru' duka kamatotoran sia Penaa 
Masallo' sia kamanassan tongan, susitu 
inang miissanmo kumua tumba tu 
katorroangki misisolan tu belanna kamu. 
6 Na kamu te to menturu' lakomokomi 
kaleki sia lako Puang: moi anna 
lambi'komi ba'tu pira-pira kamaparrisan, 
mangkamo mitarima tu kada iato situru' 
kaparannuan lu dio mai Penaa Masallo, 
7 ammi dadi passangkaran lako mintu’ to 
ma'patongan dio Makedonia sia Akhaya. 
8 Belanna diomo mai kalemi nanii 
tiranda tu kadanNa Puang, tae' anna 
dio manna Makedonia sia Akhaya, 
sangadinna lan mintu' inan naniimo 
kalelean kapatonganammi langngan 
Puang Matua, naurunganni tae'mo 
namanggi' la kipokada tu apa diona to. 


1 TESALONIKA 1.9-2.2 3 


9 Belanna ia kalenamo unnuleleanni 

tu diona kami, tumba tu diona 
kamitarimangki sia tumba tu 
kamembokorammi dio mai deata, ammi 
lu lako Puang Matua, la umpenombai tu 
Puang Matua matontongan sia tongan, 
10 sja untayan kasaeanNa AnakNa 

dao mai suruga, tu mangka 
Napamalimbangun dio mai to' to 
mate, iamotu Yesu, tu ullendokangki' dio 
mai kasengkean la sae undinna. 


Kalolanganna pengkaranganna 
Paulus dio Tesalonika 


2:1-12 

2 1 Belanna kamu kalena unnissanni, 

e sangsiulurangku, kumua iatu 
kasaeangki ussitiroangkomi tae'ra 
natang kebattuan. 
2 Tonganna kumua dolona umperasaikan 
kamaparrisan sia kadipakario- 
rioan dio Filipi, susitu miissanna, 
apa tete dio Kapenombanta angki 
barani duka umpa'peissananni tu 
Kareba-kaparannuanNa Puang Matua 
lako kalemi, moi anna lan peatang 
maparrang. 


1 TESALONIKA 2.3-9 4 


3Belanna iatu pa'pakilalangki tang lu dio 
mai kapusan, ba'tu dio mai penaa kelok, 
sia tae" naturu'i pakira-kira. 
4Sangadinna susitu NasanganNa Puang 
Matua kumua sipato'mokan dipakambi'i 
tu Kareba-kaparannuan, susi dukamoto 
kipa'peissanan, tangiara butung to la 
umpasende tolino, sangadinna Puang 
Matua, tu ussudi penaanta. 

5 Belanna tae'pa kibelai ullono'komi, moi 
kamu miissan duka; tae' duka angki 
kalemu'i kabasisi-inaan, Puang Matua 
untiroi! 

Tae” duka kidaka' kadipangkeran dio 
mai tolino, la dio mai kamu, la dio mai to 
senga’; 

7 moi anna den kuasangki untuntun 
kadipangkeran, belanna rasulu'Nakan 
Kristus, apa masokankan misisolan 
butung indo’ undaranai anakna. 

8 Na susito, tu belanna lendu’ 
kikamaseimmi, anna tangia manna 
Kareba-kaparannuanNa Puang Matua 
kibenkomi, sangadinna kaleki duka tu 
belanna lendu’ kipakaboro'mi. 

9 Tu belanna mikilalai, e sangsiulurangki, 
tu kamara'tasangki sia kabo'yorangki, tu 
keallo kebongi mengkarangkan, kumua 


1 TESALONIKA 2.10-13 5 


anna da miden misa’ duka kipamatana', 
anna mangkamo kipa'peissanan lako 
kalemi tu Kareba-kaparannuanNa Puang 
Matua. 

10 Kamu ungkanassai sia Puang Matua 
duka, tumba masallo'na sia malambu'na 
sia tang sayuanna tu gau'ki lako kamu 
ma patonganna. 

11 Susitu miissan, umba kikua umpakilala 
simisa'komi, butung misa' ambe' lako 
anakna; 

12 angki pabatta'i tu penaammi sia 
kipasan-pasan, miangkaran gau' sipatu 
pa'poraianNa Puang Matua, tu mangka 
untambaikomi tama ParentaNa sia 
kamala'biranNa. 


Pa'kurre sumanga'na rasulu' 
belanna kamanannaranna 
kombongan ma'patari 
lan kadipakario-rioan 


2:13-16 
13 ]amo bannangnato anna tae’ duka 
ka'tungki ma'kurre sumanga' langngan 
Puang Matua, belanna iatommi tarimami 
tu kadanNa Puang Matua, tu kipalolang, 
tae' mitarima susii kada tolino, 


1 TESALONIKA 2.14-17 6 


sangadinna susitu tonganna inang 
den, iamotu kadanNa Puang Matua, tu 
mengkarang duka lan kalemi, tu kamu 
ma patonganna. 

14 Belanna, e kamu sangsiulurangku, 
unnolamokomi bate lalanna mintu' 
kombonganNa Puang Matua dio tana 
Yudea, tu lannamo Kristus. Belanna pada 
umperasai dukamokomi kamaparrisan 
dio mai bangsami, susitu mangka 
naperasai dio mai to Yahudi, 

15 tu mangka umpatei Puang Yesu sia 
ba'tu pira-pira duka nabi, sia mangka 
ullolaikanni sun. Tau iato tang Naporai 
Puang Matua sia unnea mintu' tolino, 
16 sia nagagaikan ma'kada lako tu 
mai to kapere’, dikua anna kabu'tui 
kamakarimmanan: iatu iannato nanii 
to Yahudi nenne' untompei kasalanna: 
apa narampoimo kasengkeanNa Puang 
Matua landa' lako ma'katampakanna. 


Kamamaliranna rasulu' lako 
kombongan Tesalonika 
2:17-20 


17 Apa kami te, e sangsiulurangku, tu 
belanna sangattu'ki' te sisarak, ta'de dio 


1 TESALONIKA 2.18-3.3 7 


pentiro, apa tang pa'de diong penaa, 
ondong pissanmi kipengkulleinna sia 
lendu' mamali'ki la ussitiroangkomi. 

18 Tamoto anna sae diong penaangki la 
male mati, iamote aku Paulus pissan 
penduampa, apa naampangikan deata 
bulituk. 

19 Belanna mindara tu kiporannu ba'tu 
kiposende ba'tu kipomakota passattuan? 
Tang kamu dukaraka dio oloNa Puangta 
Yesu ke attu kasaeanNai? 

20 Tonganna inang kamumo tu 
kamala'biranki sia kasendeanki. 


Diona Timotius disua lako Tesalonika 


3:1-10 

l Tamoto iake tang kitananmi, 

kitangnga'mi, kumua la'bi' 
ditampena' misa-misa dio Atena. 
2 Angki sua Timotius siulu'ta, iamo 
misa' to ma'kamayanNa Puang 
Matua lan kadipalolanganna 
Kareba-kaparannuanNa Kristus, la 
umpakananna' sia umpakilalakomi diona 
kapatonganammi, 
3da anna den misa” tau diparope tu 
penaanna lan mintu' kamaparrisan iate. 

Belanna kamu kalena unnissanni kumua 
diona te mangkamiki' dipaka'panni. 
4Belanna iatonta sisolapa, inang 
mangkamokomi kipokadan dolo, kumua 
la umperasaiki' kamaparrisan, susitu 
dadinnamo sia miissanna duka. 

> amo bannangnato, natae’ tonganmo 
kutananni tu mamali'ku, kusuami 
mati, kumua angku issanni tu 
kapatonganammi, belanna magiangna”, 
kumua mangkamokomi manii naroso 
to paroso, anna lao salamo tu 
kamara'tasangki. 

6 Apa totemo mane mangka sule tu 
Timotius umbangkan kareba melo diona 
kapatonganammi sia pa'kaboro'mi sia 
iatu katontongammi ungkilalai melokan 
sia mamali’ la ussitiroangkan, susi duka 
kami lako kalemi. 

7Tamoto, e sangsiulurangki, 
napomatanamo penaangki tu diona 
kamu belanna kapatonganammi, moi 
anna kabu'kan kamaparrisangki sia 
kama-sussangki. 

8 Belanna totemo tuomokan, ke 
bantangkomi lan Puang. 

9 Apa pa'kurre sumanga' umbamora tu la 
kipole paraan Puang Matua diona kamu, 


1 TESALONIKA 3.10-13 9 


tu belanna mintu'na kaparannuan, 
kiposende bannang dio kamu dio oloNa 
Kapenombanta? 

10 Keallo kebongi massambayang 
tongan-tongankan, dikua angki ma'din 
untiro rupammi sia urrangnganni tu 
kurangnapa lan kapatonganammi. 


Rasulu” umpassambayangan 
kombongan 


3:11-13 
11 Dennoupa' anNa Iamora, tu Puang 
Matua Ambe'ta sia Puangta Yesu 
umpalumati'i kalemi tu lalanki. 
12 Sia anNa Puangmora umpasake- 
rangngan-rangnganna kasiala- 
maseammi sia umpalempan kasiala- 
masean lako mintu' tau susi kami unnala 
mase-komi. 
13 AnNa pabatta'i tu penaammi, anna 
tae” attangammi lan kamasalloran dio 
oloNa Puang Matua, Iamotu Ambe'ta, to 
ke attu kasaeanNa Puangta Yesu sola 
mintu' to masallo'Na. 


1 TESALONIKA 4.1-6 10 


Pa'pakilala diona tuo masero 


4:1-12 

4 1 Sia indepa, e sangsiulurangku, 

kipalaku lako kalemi sia 
kipakilalakomi lan Puang Yesu, 
susitu mangkanna mitarima dio mai 
kaleki, kumua umba la mipakuanni 
tu gau'mi anNa poraikomi Puang 
Matua, - susitu mipogau' sia -, susi 
dukamoto la samipakendek-kendekna tu 
pengkaolammi. 
2Belanna miissan tu parenta mangka 
kibenkomi tete dio kuasanNa Puang 
Yesu. 
3 Apa iamo pa'poraianNa Puang Matua 
tu diona kamangkammi dipamasero, 
iamoto toyanganni tu kalemi dio mai 
pa'pangngan buni, 
4ammi pantan unnissanni untonno'i 
tu la mendadi sangkurimmi situru' 
kamaseroan sia mala'bi'na, 
“tang unturu' kamoraian pa'kalean, 
Susi gau'na to kapere' tu tang untandai 
Puang Matua; 
Se sia da miden misa” umpogau' kadake 
sia untampan saki inaa siulu'na lan 


1 TESALONIKA 4.7-12 11 


tu iannato, belanna Puang Matua 
umpapakkanni tu mintu'nato, susitu 
inang mangkamo kipokada dolo sia 
kikatottongi lako kalemi. 

7Belanna ia sia Natambaimiki' 

Puang Matua tae” kumua anta 

pogau' maruttakna sangadinna diona 
kadipamaseroan. 

8 JTamoto, iatu to untumpui, tangia 
kumua tolino natumpu, sangadinna 
Puang Matua, tu umpa'kamasean Penaa 
Masallo'Na lako kalemi. 

?Tatu diona kasiala-masean to 
sangsiuluran, tae'mo namanggi' 
kusurasangkomi, belanna inang 
mangkamokomi Naada'i Puang Matua 
sialamase. 

10 Belanna tonganna mipogau'mo 
susito lako mintu' sangsiuluran dio 
lili'na Makedonia. Apa kipakilalakomi, 

e kamu sangsiulurangku, dikua anna 
sakendek-kendekna kasiala-maseammi. 
11 Sia mipomala'bi' tu tuo rapa’ penaa, 
ammi parinaai tu pengkarangammi, 
sia unnosok rangka'mi, susitu mangka 
kipasanangkomi: 

12 anna pato' tu gau'mi lako to salian, sia 
ammi tang urrannuan tau. 

Diona kamalimbangunanna to 
mate sia kasaeanNa Puang 


4:13-18 
13 Tae” kiporai, e sangsiulurangku, ke 
tae'i miissanni tu diona tu to sisarakmo 
angin dipudukna, da mimasussa susito 
senga’ tu tae'na rannunna. 
14 Belanna iake tapatonganni 
kumua mangkamo mate tu Yesu 
sia malimbangunmo sule, ten dukamoto 
tu to si sarak angin dipudukna la 
Nakaloli' Puang Matua tete dio Yesu. 
15 Apa inde sia kipokadangkomi situru' 
kadanNa Puang, kumua iate kitanna 
tuonapa, tu torropa sae lako kasaeanNa 
Puang, tae' tala undoloi tu to sisarak 
angin dipudukna. 
16 Belanna Puang kalena la songlo' 
dao mai suruga situru' petamba sia 
gamaranna pangulu malaeka' sia oni 
tarompe' puaNa Puang Matua; na 
mintu'na tu to mate lanmo Kristus la 
malimbangun dolo; 
17 ha undinna iatu kita tuonapa, te 
torronapa, la simpolo diangka' tama 
gaun sisola tu tau iato untammui Puang 

lan masuanggana, na susimoto la 
tontongki' sisola Puang. 

18 Tamoto la sipakatanakomi unnoong 
kada iate. 


Diona kamarean umpeagi 
kasaeanNa Puang 


5:1-11 

1 Apa diona mintu’ attu sia allona, e 
5 sangsiulurangku, tae'mo mimanggi' 
disurasan. 
2 Belanna inang miissan melomo, kumua 
iatu alloNa Puang la susito boko sae ke 
mabongii. 
3Janna kua tau: Marampa' sia salama’, 
pakalan to ke saemi kasanggangan 
urrampoi, susito baine ma'tambuk 
mangurria', anna tae' nabelai la 
urrampanan kalena. 
4 Apa iatu kamu, e sangsiulurangku, 
tae” ammi lan kamalillinan, sae lako 
narampoimmi tu allo iato susi misa’ to 
boko. 
> Belanna kamu te sola nasang anak 
kamaseroangkomi sia kamasiangan, 
tae" naalaki' bilangan lako bongi ba'tu 
malillinna. 

6 Tamoto dadi da tamamma' susitu mai 
to senga’, sangadinna la mareaki' sia 
mangingaran. 

7 Belanna iatu to mamma’, bonginna 
nanii mamma’, sia iatu to tarru’ pangiru', 
bonginna duka nanii malango. 

8 Apa iate kita to naala bilangan lako 
masiangna, melo ke mangingarangki' 
sia umpokararran kapatonganan sia 
pa'kaboro' sia umposongko' bassi 
kapa'rannuanan lako kamakarimmanan. 
9 Belanna tae' Nalampakki' Puang Matua 
la narampoi kasengkean, sangadinna la 
ungkabu'tui kamakarimmanan tete dio 
Puangta Yesu Kristus. 

10Tu mangka mate belanna kita, 
naurunganni la pasa'dingki', la 
mamma'ki'la tontongki' tuo sisola. 

11 Tgmoto dadi sipakilalakomi sia 
sipabatta'komi lan kapatonganammi, 
susitu mipogau'na siamo. 


Diona umpamatoto' 
kasiturusanna kombongan 
5:12-25 


12E sangsiulurangku, kipalaku ammi 
bilangi tu mai to umposara'komi, sia 

umpanguluikomi tete dio Puang sia 
umpakilalakomi, 

13 sia kasiri' tongan-tonganni sitondon 
pa'kaboro' tu belanna pengkaranganna. 
La sikarampasangkomi. 

14E sangsiulurangku, kipalaku ammi 
pakilalai tu mai to tang unturu' 
parenta, pabatta'i tu mai to ranggang 
penaanna, tundui tu mai to malamma, 
pama'tananni penaa tu mintu' tau. 

15 Pengkilalai tonganni, da naden misa' 
duka tau umpasipakkanan kakadakean, 
sangadinna tontongkomi sipaularan 
kameloan sia unnula' melo, lako mintu' 
tau. 

16 La tontong bang parannu penaammi: 
17 sia tang tore massambayang: 

18 sia ma'kurre' sumanga' diona 
mintu'na, belanna iamoto tu 
pa'poraianNa Puang Matua lako 
kalemi tete dio Kristus Yesu: 

19 Da ammi pa'dei tu Penaa: 

20 Sia da mitunai tu pa'nubua' 

21 Sangadinna sudi tu mintu'na, na iatu 
melona la mitoe. 

22 Toyangangkomi kalemi dio mai mintu' 
sanda kadake. 

23 Anna Puang Matuamora tu oto'na 
kamarampasan, umpamasero 
tangkarauangkomi: anna makalima'na 
penaammi sia deatammi sia batang 
kalemi la makarimman, naurunganni 
tae” attanganna ke attu kasaeannami 
Puangta Yesu Kristus. 

24 Tatu Puang Matua untambaikomi 
maruru’, na Ia dukamo la umpogau'i tu 
iannato. 

25E sangsiulurangku, 
passambayangankanni. 


Salama'na rasulu' 


5:26-28 
26 Parampoangkan salama'ki situru' 
pangudung masero lako mintu' 
sangsiuluranta. 
27 Kupalaku tongan lako kalemi tete dio 
sanganNa Puang, anna dibasan mintu' 
sangsiuluranta te sura”, iate. 
28 Anna pa'kamaseannamora Puangta 
Yesu Kristus urrondongkomi. 


2 TESALONIKA 


Pangandona rasulu' 


1:1-2 

1 1 Tate sura’ lu dio mai Paulus sia 

Silwanus anna Timotius diparampo 
lako kombongan to Tesalonika, tu lanna 
Puang Matua, Iamotu Ambe'ta sia Puang 
Yesu Kristus. 
2 Narampoimorokomi pa'kamasean sia 
kamarampasan dio mai Puang Matua, 
Ambe' sia dio mai Puang Yesu Kristus. 


Pa'kurre sumanga'na rasulu' diona 
kapatongananna kombongan dio 
Tesalonika sia pepakkan lako 
mintu' to ma'pakario-rio 


1:3-12 
3E sangsiulurangku, sipatukanni 
tontong ma'kurre sumanga' langngan 
Puang Matua diona kamu, susitu 
sielle'na siamo, belanna sakendek- 
kendekna tu kapatonganammi sia iatu 

kasialamaseammi tang dikemba'mo lako 
kamu simisa'-misa'mi sola nasang, 
4naurunganni kami duka te massattuan 
diona kamu dio lu mintu' kombonganNa 
Puang Matua, belanna kabantangammi 
sia kapatonganammi lan mintu' 
kadipakario-rioan sia kamaparrisan 
miperasai. 

3]amo misa” tanda pangra'ta' 
malambu'Na Puang Matua to, kumua 
disanga sielle'komi tama ParentaNa 
Puang Matua, ia dukamo bannangna to 
ammi perasai kamaparrisan: 

6 Apa Nasanga Puang Matua malambu' 
ke dipabala'i kadipakario-rioan lako tu to 
umpakario-riokomi, 

7 anna iatu kamu dipakario-riona diben 
kamanamanan sisola kami, to ke 
dipasomboi tu Puang Yesu dao mai 
suruga sola mintu' malaeka' matoto'Na, 
8 situang api ma'lana-lana, anNa 
pabala'i tu to untumpu Puang Matua 
sia iatu to manoka umpengkaolai 
Kareba-kaparannuanNa Puangta Yesu. 

9 Tau iato la dipakario-rio kasanggangan 
sae lakona, dipatoyang dio mai oloNa 
Puang sia dio mai kamala'biran 
kuasanNa, 

10 ke attu kasaeanNa Puang Yesu Ia 
dipakala'bi' lan mintu' to masallo'Na, 
sia la dipudi mangnga lan mintu' to 
ma'patongan ke allo iato: belanna iatu 
kikatottongi lako kalemi, dipatongan. 
11 Tamoto angki tontong 
umpassambayangankomi, dikua 

anNa sangakomi Kapenombanta 
sielle' ditambai sia Napasundunni tu 
mintu' pa'poraiammi lako melona sia 
pengkarangan kapatonganan situru' 
kuasanNa, 

12 anna dipakala'bi' tu sanganNa 
Puangta Yesu lan kalemi sia kamu duka 
lan Kalena, situru' pa'kamaseanNa 
Kapenombanta sia Puang Yesu Kristus. 


Diona kasaeanNa Kristus sia diona 
apa dadi dolo na iatu iannato 


2:1-17 

2 l Tatu diona kasaeanNa Puangta Yesu 

Kristus, sia iatu diona kasipulunganta 
sola, kipalaku lako kalemi, e sang 
siulurangku, 
2 da anna madomi' tu penaammi saling 
sia tigiang, la tete dio pa'paombo'na 
penaa, la tete dio kada, ba'tu tete dio 

sura', tu disanga lu dio mai kaleki, 
butung to saemo tu alloNa Puang. 

3 Da naden misa' tau umpapusakomi moi 
umba nakua, belanna tae'pa nala dadi, 
ke tae'pi nasorong boko” dolo tu to buda 
dio mai kapatonganan, anna dipasombo 
tu to umparri-parri kasalan, iamo anak 
ranaka, 

“to pabali-bali sia ussanga madao 
kalena na iatu mintu'na disanganna 
kapenomban sia dipenombainna, 
naurunganni unnesung lan banuanNa 
Puang Matua sia ungganti kalena kumua 
iamo deata. 

 Tae'raka mikilalai kumua iatonta 
sisolapa inang mangkamokomi 
kupokadan tu mintu'nato? 

6 Dadi totemo miissan tu apa 
unnampangipi, kumua anna dipasombo 
ke attu dipamanassa lako kalena. 

7 Belanna lalomo tu rasia kakelokan: 
iamira tu to unnampangi sae lako totemo 
la dipa'dei dolo. 

8 Attu iapito namane dipasombo tu to 
umparri-parri kasalan, anna sanggangi 
penaa sun dio pudukNa Puang (Yesu) sia 
nasabu'i arrang kasaeanNa. 

9]atu kasaeanna tu to umparri-parri 
kasalan iato unturu' pengkaranganna 
deata bulituk sitonda mintu' kamatotoran 
sia tanda kalle-kallean sia tanda 
mangnga tang tongan, 

10 sja sitonda tangnga' kakadakean lako 
tu mai to la sanggang, belanna natumpu 
tu pa'kaboro' sanda tonganna, kumua 
anna kabu'tui kamakarimmanan. 

11 Iamo bannangnato anNa pasaeanni 
Puang Matua tu kuasa ma'papusa, 
naurunganmi umpatonganni tu 
kamo'rangan, 

12 kumua anna mintu' to tang 
umpatonganni tu kamanapparan sia to 
umporai kakadakean, diukung. 

13 Apa iate kami te sipatukanni tontong 
ma'kurre sumanga' langngan Puang 
Matua diona kamu, e sangsiulurangku to 
Napakaboro' Puang, tu belanna tempon 
diopa mai mulanna Natonno'komi Puang 
Matua la ungkabu'tui kamakarimmanan 
diona kaNapamasallorammi Penaa sia 
kaumpatonganammi kamanapparan. 

14 Mangkamokomi Natambai Puang lako 
tu iannato tete dio Kareba-kaparannuan, 
la ungkabu'tui tu kamala'biranNa 
Puangta Yesu Kristus. 

15Jamoto, e sangsiulurangku, 
bantangkomi bendan sia toei tu mintu' 
pangadaran mangka dipa'pangadaran 
lako kalemi, la sunna dio pudukki, la iatu 
kisura'na. 

16 Na iamora tu Puangta Yesu Kristus, sia 
Puang Matua, Ambe'ta, tu mangkamo 
ungkamaseiki' sia umpa'kamasean 
pa'pakatana matontongan sia 
kapa'rannuanan maelo tete dio 
kamaturu-turuanNa, 

17 Ympakatana penaammi sia 
umpabatta 'komi lan mintu’ penggauran 
sia kada maelo. 


Ba'tu pira-pira pa'pakilala diona 
kamarurusan lan kombongan 


3:1-16 
3 1 Ma'katampakanna, 

e sang siulurangku, 
lamipassambayangankan, anna kalelean 
tu kadanNa Puang sia dipakala'bi', susitu 
lalonamo lako kamu, 

2 Sia angki dirampanan dio mai mintu' to 
toro sia to kadake, belanna tae' na ia 
nasang tau umpotaa kamarurusan. 

3 Apa maruru' sia tu Puang, Ia dukamo la 
umpabatta'komi sia urrinding pala'komi 
dio mai tu to kadake. 

4Kirannuan tete dio Puang, kumua ammi 
pogau'i, sia la mipogau' tu apa kipasan 
lako kalemi. 

> Anna Puangmora umpalulakoi 
pa'kaboro'Na Puang Matua sia 
kama'tanan penaanNa Kristus tu 
penaammi. 

6E sangsiulurangku, kipasan lako kalemi 
tete dio sanganNa Puang Yesu Kristus, 
ammi toyangan kalemi dio mai mintu’ 
siulu' tang ma'rundunan gau'na, sia tang 
unturu' atoran mangka natarima dio mai 
kaleki. 

7 Belanna miisan kalena, kumua umba 
tu sipatunna la mikua unturu' sangka ki, 
belanna iatu gau'ki dio lu kamu tae' 
natang ma'rundunan, 

8 sia tae” duka kikande punalai tu 

mai kandena tau, sangadinna keallo 
kebongi mara'ta'kanni sia boyo'kanni 
mengkarang dikua da ammi den misa' 
kipamatana'. 

Tangia kumua belanna tae’ kipato’, 
sangadinna angki padadi kaleki misa’ 
sangka’ sipatu la mituru'. 


2 TESALONIKA 3.10-16 
10 Belanna iatonta sisolapa, mangkamo 

kipasan lako kalemi te ianna te, kumua: 


iake den tau manoka mengkarang, da 
nakumande. 

11Belanna den kareba kirangi 

kumua denkomi ba'tu pira-pira 

tu tang ma'rundunan gau'na, 

tu tang mengkarang sangadinna 
umpatangma 'rundunan tau. 

12 Lako tau susito kipasan sia kipakilala 
tete dio Puang Yesu Kristus, namukkun 
mengkarang sia ungkande kandena. 

13 Apa iatu kamu te, e sangsiuluran, da 
mimasorro umpogau' melo. 

14 Take den tau tang unturu'i susite 
kadangki lan te sura" tandai to tau iato, 
sia da misikadamak len, anna masiri'. 
15 Da mitiro ualii, sangadinna pakilala 
susii misa’ siulu'. 

16 Anna Iamora tu Puang, oto'na 
mintu' kamarampasan, tontong 
ungkamaseangkomi kamarampasan 
lan mintu'-mintu'na. Anna 
rondongmorokomi Puang sola nasang. 


2 TESALONIKA 3.17-18 9 


Pangandona rasulu' tu naoki' kalena 


3:17-18 
17 Salama' dio mai aku Paulus, tu kuoki' 
kalena, napotanda mintu' sura'ku, 
susimote tu pangoki'ku. 
18 Narondongmorokomi pa'kamaseanNa 
Puangta Yesu Kristus sola nasang. 


1 TIMOTIUS 


Pangandona rasulu' 


1:1-2 

1 Tate sura’ lu dio mai Paulus, 

rasulu'Na Yesu Kristus tete 
dio pepasanNa Puang Matua, To 
pakarimmananta, sia dio mai Yesu 
Kristus kapa'rannuananta, 
2 diparampo lako Timotius, anak 
tongan-tonganku diona kapatonganan. 
Narampoimoroko kamaturu-turuan sia 
kamamasean dio mai Puang Matua 
Ambe' sia dio mai Kristus Yesu, Puangta. 


Sipato' to ma'pangada' la 
manda' lan pangadaran tongan 


1:3-7 
3Melo ke torropoko dio Efesus 
susitu kupalakunna lako kalemu, 
tongku male lako Makedonia, ammu 
pa'parentanni lako ba'tu pira-pira tau, 
da napa'pangadaran pangadaran senga’, 

4ba'tu umbudanan ulelean tang tongan 
sia pangosso' tae' upu'na tu umpabu'tu 
penunnung tang kebattuan losong 

na iatu ungkaritutui kombongan lan 
kapatonganan, Napa'pepasanan Puang 
Matua. 

> Na iatu patunna pangadaran, iamotu 
pa'kaboro' bu'tu diong mai penaa 
tang kera sia sukaran inaa melo sia 
kapatonganan lantuk. 

6 Na den ba'tu pira-pira tu sepang dio 
mai te ianna te, anna ma'palulako 
ulelean tang kebattuan. 

7 La morai pandita Sukaran aluk, moi 
anna tae' naissanni tu apa napokada sia 
iatu namanassainna. 


Melo tu Sukaran aluk, sipatu 
la napalalo melo tau 


1:8-11 
8 Apa taissan kumua iatu Sukaran aluk 
melo, ke napalalo meloi tau susitu 
sipatunna siamo, 
9 sia ke nakanassai kumua iatu Sukaran 
aluk, tangia dipadenan to malambu, 
sangadinna to battuk sia to matoro, to 
tang mekaaluk, to ponno kasalan, to 

tang ungkasiri' kamaindanan sia tang 
massipa', to umpatei ambe'na sia indo'na 
sia mintu' to papatean, 

10 to ma'pangngan buni sia to sigau' sala 
padanna muane, sia to umboko tau, to 
buttokan sia to menggata tang tongan, 
sia apa-apa tu sisalanna pangadaran 
mepamanaman, 

11 dituru' Kareba-kaparannuan 
umpa'peissanan kamala'biranNa Puang 
Matua, tang dilambi' karongkosanNa, 
iamo dipakambiranna' to. 


Pa'kurre sumanga'na rasulu' 
diona pa'kamaseanNa 
Puang Matua lako kalena 


1:12-17 
12 Ma'kurre sumanga'na' lako Kalena tu 
umpamatoto'na', Iamotu Kristus Yesu 
Puangta, belanna Nakatappa'imo', anNa 
patamana' lan te pentoean iate, 
13 moi angku to pa'kada solangan 
sia to palolan sia to pa'pakario-rioan 
tonna dolona: apa dikamaseimo, 
belanna mintu'na tu iannato 
kupogau' diona kabagangku tete 
katangma'patonganangku. 

14 Apa iatu kamaturu-turuanNa 

Puangta tarru' lempan tonganmo sisola 
kapatonganan sia pa'kaboro' tete lan 
Kristus Yesu. 

15Manappa' te kada iate sia sipatu 
tongan ditarima, tu nakua: saemo tu 
Kristus Yesu tama te lino ungkarimmanni 
to kasalan: na iatu mintu'na tau iato, 
akumo tu losongna kasalan. 

16 Apa inde sia tu bannangna angku 
mangkamo dikamasei, tu kumua iatu aku 
losongna kasalan Nanii umpa'pekitanan 
nasangi Yesu Kristus tu kama'tanan 
penaanNa, angku dadi misa' sangka' 
lako mintu' to ma'patongan tete dio 
Kalena undinna, umpangudui katuoan 
sae lakona. 

17 Mintu'na kadipangkeran sia 
kamala'biran lu lako Datu umparenta 
attu siosso' Iamo Puang Matua tu tae" 
kasangganganNa sia tang dikita, sia 
Puang Misa'ri, tontong sae lakona. Amin. 


Pepasan lako Timotius 


1:18-20 
18Inde sia tu pepasan 
kupabarakkanangko, e, anakku 

Timotius, situru' tu mintu’ pa'nubua' 
dipokada dolo diona a'gammu, kumua 
anna pa'nubua' iato mupomatoto' lan 
kapararian melo. 

19 Ammu manda' untoe kapatonganan 
sia lako penaa ma'pakilala, tu ba'tu 
pira-piramo tau ussuale pala'i, anna 
sabu' kapatongananna. 

20 Susimo Himeneus sola Aleksander to, 
tu mangka kusorong lako deata bulituk, 
kumua anna diada' da anna ma'kada 
solang. 


Pa pakilala lako kombongan 
diona passambayang 


2:1-7 

lTannamoto bunga'na 
2 pa'pakilalangku, la mipangandoan 
sia mipassambayangan sia mipalakuan 
sia la mipa'kurre sumangasan tu mintu' 
tau; 
2tu mai mintu' datu sia mintu' to kapua, 
anta tuo manaman sia marampa' situru' 
mintu' kamenomban sia sipa' melo. 
3Jamo melona susinna to sia naala 
penaanNa Puang Matua, Topakarimma- 
nanta, 

4tu umporai ke mintu'i tau unnappa' 
kamakarimmanan sia ullambi' 
kapaissanan diona kamanapparan. 

> Belanna iatu Puang Matua Misa'ri, na 
iatu ToparitangngaNa Puang Matua na 
tolino Misa'ri, tolino duka sia, iamotu 
Kristus Yesu, 

5tu mangka ussorong Kalena 
napopela'bak mintu' tau, 
nadipa'pekanassan lan attu mangka 
dipamanassa. 

7 Tamotu iannato dinii umpamanassana' 
dadi to ma'palolang sia rasulu' - 
tonganna te kupokada, tae' angku 
mo'rang -, napoguru to kapere' diona 
kapatonganan sia kamanapparan. 


Atoran pato' diona menomba 


2:8-15 
8 JTamoto, iatu diongna penaangku, 
umba-umba inan nanii tu mai muane 
massambayang, umpatado pala' 
mabusanna ma'uai ma'tan. 
9 Susi dukato tu mai baine la umpakei 
kalena pakean sitinaya sia naturu' 
sipa” sia siri”: tae’ kumua la ma'beluak 

diampinni'i sia umpake bulaan sia 
mattiara ba'tu pakean masuli': 

10 sangadinna sitondon penggauran 
melo, susitu sipato'na lako baine ussanga 
kalena menomba lako Puang Matua. 

11 Tatu baine la kappa bang melada’ sia 
umpamadiongan tongan penaanna lan 
mintu'na. 

12 Apa tae’ kueloranni tu baine mangada'i 
ba'tu untaloi muane, sangadinna la 
ma'loko-loko. 

13 Belanna Adam dipadadi dolo, namane 
Hawa. 

14Na tangia Adam tu ditua' ba'tang, 
sangadinna baineri tu ditua' ba'tang 
tarru', naurunganni untengkai parenta. 
15 Apa la maupa', belanna ma'dadian 
tau, ke tontongi batta' lan kapatonganan 
sia pa'kaboro' sia kadipamasalloran sia 
kamassiparan. 


Bayu sielle'na to ma'panundu' 


3:1-7 
3 1 Indemo tu kada sielle’ dikatappa'i: 
iake den tau umpapatui penaa 
tu toean to ma'panundu' iatu patu 
penaanna to, misa' toean melo tongan. 

2 Tamoto sipatu la tae” sayuanna tu 

to ma'panundu' sia la misa' dukari 
bainena, to umpama'tan penaanna, 
kinaa, massipa', ungkarimmanni to 
lendu’, naissan unnadai' tau, 

3 tang pa'anggoro', ba'tu passiboboran, 
sangadinna to sallo' penaanna, tangia to 
passite'geran sia tangia to ungkaduangi 
doi": 

4sangadinna to umparenta mana'pa to 
lan banuanna sia unnada' kinaa anakna 
anna mengkaola lako kalena. 

> Apa iake tang naissanni tu tau 
umparenta to lan banuanna, umba la 
nakua ungkambi'i tu kombonganNa 
Puang Matua? 

6 Da na ia tu to mane tama pekaalukan, 
napomatampoi manii, anna ruai ukungan 
susi deata bulituk. 

7 Sia sipatu duka napokada melo to 
salian tu sanganna da anna sayuan sia 
naala poyana deata bulituk. 

Bayu sielle'na 
pa'kamaya kombongan 


3:8-13 
8 Susi dukato tu mai pa'kamaya, la 
massipa', da anna popa'pangka lilana, da 
anna pa'anggoro' da anna mesaro bu'tu 
kadake: 
9 la unnampui kapatonganan tang paan 
lan sukaran inaa masallo'na. 
10 Sia la ditiro dolo tu tau iato, namane 
tama untoei tu pentoean pa'kamaya, ke 
tae'i sayuanna. 
11 Susi dukato tu mai baine (na) 
la massipa', da nama'palele beko, 
sangadinna la umpama'tan penaanna sia 
dikatappa'i lan mintu'na. 
12 Tatu pa'kamaya la misa'ri bainena, sia 
la umparenta mana'pa anakna sia to lan 
banuanna. 
13 Belanna iatu to mangkamo untoe 
meloi tu pentoean pa'kamaya, dipangka' 
tongan sia malona' penggirikanna 
umpalolang pentoeanna tete dio 
kapatonganan lako Kristus Yesu. 


1 TIMOTIUS 3.14-16 10 


Diona kombonganNa Puang 
Matua matontongan 


3:14-16 

14 Kusura' mati' te, moi angku sangai Ia 
madomi' tonganna' male mati. 
15 Apa iake marempana' male 
mati, muissanmo to, kumua 
umba nakua sipato'na tu gau'na 
tau lan banuanNa Puang Matua, 
iamotu kombonganNa Puang Matua 
matontongan, napopatongkon sia 
napoparandangan katonganan. 
16 Sia natongannimo tau tumba kapuana 
tu apa katangpaanna pengkaolanta 
kumua: 

lamotu dipasombo lan batang kale 

tolino, 
Natonganni Penaa, payan lako 
malaeka", 

dipa'peissanan lako mintu’ to kapere’, 

dikatappa'i lan lino, 

diangka' tama kamala'biran. 


1 TIMOTIUS 4.1-5 11 


Diona kapusan undinna 


4:1-5 

1 Apa maleso tongan tu kadanNa 

Penaa, kumua undinna, la sorong 
boko' tu tau pira dio mai kapatonganan, 
belanna menturu' lako penaa ma'papusa 
sia lako ba'tu pira-pira pangadaranna 
deata masussuk, 
2 tu belanna kabelo-pudukanna mintu’ 
to mo'rang, tu butung to disarrang bassi 
sukaran inaanna. 
3Tu umpa'gagai ma'rampanan kapa”, 
sia umpemalii ma'rupa-rupa kande tu 
Napadadi Puang Matua, kumua nakandei 
situang kurre sumanga' to ma'patongan, 
unnissan kamanapparan. 
4Belanna mintu'na tu Napadadinna 
Puang Matua melo sia moi misa' tae' 
nasipatu ditibe, ke ditimangi kurre 
sumanga', 
> belanna iatu iannato napamasero 
kadanNa Puang Matua sia 
passambayang. 


1 TIMOTIUS 4.6-10 12 


Patunna kamengkaolan tongan 


4:6-11 
6 Jake mupa'pakilalanni te mintu'na te 
lako sangsiuluranta, manassa ikomo 
tu to masokanNa Kristus Yesu, to 
ungkaritutuiko kalemu diona kada 
pa'patongan sia mintu' tu pangadaran 
melo tu mupengkaolainnamo. 
7 Apa tumpui tu mintu' ulelean tang 
kebattuan sangrupa uleleanna to matua 
baine. Sangadinna popa'biasako kalemu 
lan kamengkaolan. 
8 Belanna iatu umpopa'biasa kale sidi'ri 
patunna, apa iatu kamengkaolan den 
patunna lan mintu'na, belanna den 
pangallu' katuoan dio, la totemona la 
iatu la saena. 
9Tamote tu kada sielle’ dikatappa'i sia 
sipatu tongan ditarima. 
10 Belanna ia dukamo napobannang 
te angki tang ussa'ding ta'ka' 
sia mengkulle-kulle, belanna 
umporannumokan Puang Matua 
matontongan, Iamo ungkatirinnai 
mintu' tolino, ma'iringanna mintu' to 
ma patongan. 


1 TIMOTIUS 4.11-16 13 


11 Mintu'nate iannate la mupa'pepasanan 
sia la mupa'pangadaran. 


Ba'tu pira-pira pa'pakilala 
lako Timotius 


4:12-5:2 
12 Da naden tau untunaiko belanna 
mangurako, sangadinna la dadiko 
misa' sangka' to ma'patongan, la diona 
buangan kada, la diona gau’, la diona 
pa'kaboro', la diona kapatonganan ba'tu 
kamaseroan. 
13 Karitutuiko kapa'basan sia 
kapa'pakilalan sia kapa'pangadaran sae 
lako saeku mati’. 
14Da mukasalioi tu pa'kamasean lan 
kalemu, tu dipa 'kamasean lako kalemu 
tete dio pa nubua" tonna remme'iko 
limanna mintu' penatua. 
15 a mupalan ara’ tu iannato, sia la 
mupangu'gui, anna payan lako mintu' 
tau tu sakakendek-kendekammu. 
16 Kanandai tu kalemu sia 
pangadarammu: la tontongko batta' lan 
iannate, belanna la mupomakarimman 
umpogau'i te iannate, la iko, la iatu 
mintu' to umperangiiko. 


1 TIMOTIUS 5.1-7 14 


1 Da musaraba-rabai to matua-tua, 
5 sangadinna pakilala susii misa' 
ambe’; sia iatu mai to mangura pasusii 
siulu': 

2 Sia iatu mai to matua baine pasusii 
indo”, sia iatu mai manguranna pasusii 
siulu' situru' kamaseroan lan mintu'na. 


Diona baine balu 


5:3-8 
3 Kasiri'i tu mintu' baine balu tu balunna 
tongan. 
4 Apa iake den to balu den anakna ba'tu 
ampona, la umpogau' kapengkaolan lako 
to lan banuanna dolo, sia umpakkanni 
kameloan to matuanna, belanna iamote 
tu melo dio oloNa Puang Matua. 
> Tatu baine balu tongan, tu misa- 
misamora, iamo marannu lako Puang 
Matua, sia tontong batta' lan palakunna 
sia passambayangan allo bongi. 
6 Apa iatu unturu'na bang kamoraian 
penaanna, tonganna tuo apa samanna 
mate. 
7 Tamote tu la mupasananni, da naden 
sayuanna. 


1 TIMOTIUS 5.8-13 15 


8 Apa iake den tau tang ungkaritutui 
sangdadianna, ontongrika to lan 
banuanna, iamo umpeongannimo 
kapatonganan to, sia ondong ia 
kadakena, na to tang ma'patongan. 


Diona baine balu naala bilangan 
ma'kamaya lan kombongan 


5:9-16 
9 Da nadipatama sura’ tu baine balu ke 
tae'pi naganna' annan pulona taunna 
dadinna, sia ke tae'i namisa' bangri tu 
muanena, 
10 sia iatu kaleleanna diona penggauran 
melo, belanna ungkaritutui anakna, sia 
ungkarimmanni to lendu' sia umbasei 
lentekna to massallo', sia untundui to 
narua sussa, sia umpengkullei mintu' 
penggauran melo. 
11 Apa da mupatamai sura' tu mai baine 
balu mangura, belanna ianna saemo 
kamoraianna tu sisalanna Kristus, la 
moraimi kemuane, 
12 sia narua ukungan, belanna ullendai 
pangallu' dolona. 
13 Sia randuk pole'pa umpopa'biasa 
kalena tukkunan sia ullelei banua: 


1 TIMOTIUS 5.14-18 16 


apa tangia kumua tukkunan manna, 
sangadinna pa'uleleanan duka sia 
umpatangma'rundunan tau sia 
unnulelean apa tang pato' dipokada. 

14 Tamoto, iatu diongna penaangku, 

la kemuane nasang tu mai baine balu 
mangura, sia la ma'dadian tau sia 
ungkaritutui tu lanna banuanna, sia da 
anna benni lalan pa'posangan tu uali la 
nanii umpalele bekoki’. 

15 Belanna inang den ba'tu pira-pira tau 
sepangmo unturu' deata bulituk. 

16 Take susinna misa' baine ma'patongan 
den baine balu dio rapunna, ia 

la natundui, da napamatana'i tu 
kombongan, anna belai kombongan 
untundui tu mai baine balu tongan. 


Diona penatua-penatua 


5:17-22 
17 Tatu mai penatua-penatua manglopian 
melo, sipato' dikasiri? manglokkon 
penduan, ontong pole" tu to umposara' 
kadanNa Puang Matua sia ma'pangada'. 
18 Belanna susite tu kada lan Sura' 
Madatu: Da mukambui tu sapi marassan 


1 TIMOTIUS 5.19-23 17 


manglullu' sia nakuapa: Iatu to 
mengkarang, manassa den sarona. 

19 Da muperangii tu pa'parapa'na tau 
diona penatua, sangadi ke denni to sa'bi 
da'dua ba'tu tallu tau. 

20Tatu to umpogau' kasalan, la mulo'bo 
dio tingayona sola nasangi, anna 
mataku' tu senga'na. 

21 Kupa'pepasanan tongan lako kalemu 
dio oloNa Puang Matua sia Kristus 
Yesu sola mintu’ malaeka' ditonno”, 

la mukaritutui tongan tu mintu'nate 
situru' tang la pakayun bimbang, sia da 
mipogau' apa-apa umpalosongan misa" 
tau anna iatu mai senga'na. 

22 Da ammu sa'ka' bang urremme'i lima 
moi misa' tau, sia da mutamai kasalanna 
to senga’. Karitutui maindanko kalemu. 


Ba'tu pira-pira pa'pakilala 
lako Timotius 


5:23-25 
23 Damo napaka uai manna muiru”, 
sangadinna iru' tu uai anggoro' sisidi' 
belanna pa'di' tambukmu sia iatu saki 
untu 'bai nenne'ko. 


1 TIMOTIUS 5.24-6.2 18 


24 Tatu kasalanna tau pira payan bang, 
naurunganni undoloi lako ukunganna, 
apa iatu kasalanna tau pira undipi 
namane payan. 

25 Susi dukamoto tu mintu' kameloan, 
den tu payan bang, sia iatu senga'na 
na iato, tae' duka nala tontong bang 
kabunian. 


Passanan tengkona 
kaunan lako puangna 


6:1-2 

1 Samami to naluang samban 

kakaunanan, la nasanga sipato' tu 
puangna napangke' lan mintu'na, kumua 
da anna ditelle tu sanganNa Puang 
Matua sia pangadaranNa. 
2 Tato to umpopuang to ma'patongan, da 
natunai tu belanna siulu'mo, sangadinna 
la samengkaola-olanna lako puangna, 
belanna ma'patongan tu puangna 
sia dipakaboro', tu birisan umpogau' 
kameloan. 
Susimo la muadaranni to sia la 
mupakilalanni. 

Pa'pakatangkinna rasulu' 
diona pangadaran ma'papusa 


6:3-5 
3Jake den tau umpa'pangadaran 
pangadaran senga’, tang unturu' kada 
tongan, iamotu kadanNa Puangta 
Yesu Kristus, sia pangadaran situru' 
kamengkaolan lako Puang Matua, 
4tau iato matampo, natae” apa naissan, 
sangadinna bomboan massita'gen sia 
massitamben kada, tu naninna bu'tu 
kamagallian, kasigagan, ma'rupa-rupa 
pa'palele beko sia pa'kapang-kapang 
kadake, 
3 jamo kasisakkan napabu'tu tu to 
tang ma'runduanan tangnga'na sia 
disabakkimo tu kamanapparan, tu 
ussangai kumua iatu kamengkaolan 
misa" tangnga' la dinii mesaro. 


Pa'pakatangkinna rasulu' 
diona kabasisi-inaan 
6:6-10 


6Jatu kamengkaolan tonganna kapua 
sarona, ke narondongi penaa manaman. 


1 TIMOTIUS 6.7-12 20 


7 Belanna moi misa' apa tae' tabaa tama 
te lino, iamoto dadi tae” duka misa’ apa 
la tabaa tassu' lan mai. 

8 Take denni kande sia pakean dio kaleta, 
taposilasan bangmi. 

9 Apa iatu to ungkamorai la sugi’, 
tobang tama peroso sia poya sia buda 
kamaduangan baga sia umpabu'tu 
kamaparrisan tu umpatallan tolino tama 
kasanggangan sia kamasolangan. 

10 Belanna iatu kabasisi-inaan lako doi", 
iamo garonto'na mintu' kakadakean: na 
iatu to undaka'nai tu iannato, pusamo 
diona kapatonganan sia umpatamai 
bungin lassu kalena. 


Pa'pakilala lako Timotius 


6:11-16 
11 Apa iatu iko, taunNa Puang Matua, 
pallaiangko kalemu dio mai tu 
mintu'nato, sia tuntunni tu kamaloloan, 
kamengkaolan, kapatonganan, 
pa'kaboro' kabattaran sia sorong inaa. 
12 Pembela-belai lan rari melona 
kapatonganan, pellambi' tu katuoan 
matontongan, tu ditambammoko, sia 


1 TIMOTIUS 6.13-17 21 


mangkamoko unnaku pangakuan tongan 
dio tingayona buda sabi. 

13 Kupasan lako kalemu dio oloNa Puang 
Matua, tu umpatuo angge maritik sia 
dio oloNa Kristus Yesu tu ungkatottongi 
tu pangakuan tongan dio olona Pontius 
Pilatus. 

14 Ammu karitutui tu parenta tang Ia 
mupaattangan sia tang la mupasayuan 
sae lako kakitananNa tu Puangta Yesu 
Kristus. 

15 Tatu iannato ke attunnamo la 
Napa'pekitanan Puang ma'kada misa 
sia tang dilambi' karongkosanNa. 
Datunna mintu' datu sia Puangna mintu' 
pekapuangan. 

16 Tu Ia manna unnampui tu tang mate, 
sia unnesungi arrang tang dirandan, 

tu tae’ lenpa tau untiroi ba'tu ma'din 
untiroi, na mintu'na kamala'biran sia 
kapaan matontongan lu lako nasang 
Kalena! Amin. 


Pa'pakainga' lako to sugi' 


6:17-19 
17 Pakainga'i mintu' to sugi' lan te lino, 
kumua da anna pamadao penaanna, 


1 TIMOTIUS 6.18-21 22 


sia da narannuanni tu kasugiran tae' 
natontong, sangadinna langnganri Puang 
Matua, tu umpalempan mintu' apa 
Napa'kamasean lako kaleta, taangkaran 
parannui. 

18 Anna ma'gau melo sia umposugi' 
penggauran melo, sia masokan, sia 
naporai mantaa-taa, 

19 anna rampunanni kalena tu pong Ia 
napoparandangan, ke attu la sae, anna 
appa'i tu katuoan tongan. 


Ma'katampakanna 
pa pakilala na pangando 


6:20-21 

20E Timotius, karitutui tu pangingko' 
dipa'pekambiran lako kalemu, sia boko'i 
tu ulelean punala bang sia tae" gai'na sia 
kasita'genan ussita'genni kapaissanan 
tang pato' disanga kapaissanan: 
21 denmo tau pira unnakui, anna pusa 
dio mai kapatonganan. 

Narondongmorokomi 

pa'kamaseanNa Puang Matua. 


2 TIMOTIUS 


Pangandona rasulu' 


1:1-5 

1 Tate sura’ lu dio mai Paulus, 

rasulu'Na Yesu Kristus tete dio 
pa'poraianNa Puang Matua, situru' 
pangallu' katuoan, tu menggaronto' lan 
Kristus Yesu, 
2 diparampo lako Timotius, anak 
pa'kaboro'ku. Narampoimoroko 
kamaturu-turuan sia kamamasean sia 
kamarampasan dio mai Puang Matua, 
Ambe' sia Kristus Yesu, Puangta. 
3 Ma'kurre sumanga'na' langngan Puang 
Matua, tu kupenombai susi nene' to 
doloku situru' sukaran inaa masero, 
kumua tae' ka'tungku ungkilalaiko lan 
mintu' passambayangku keallo kebongi. 
4Belanna ungkilalai uai matammu, 
kupourungi mamali' la ussitiroangko, 
kumua anna ponnoina' kaparannuan: 
? Situndu kukilalai tu kapatonganan 
lantuk lan kalemu, tu randuk diopa mai 


2 TIMOTIUS 1.6-9 2 


natuo lan penaanna nene'mu baine Lois 
sia indo'mu Eunike, apa kukatappa'i 
kumua den dukamo lan kalemu. 


Pa'pakilala lako Timotius 
kumua anna parruk 


1:6-11 
SJamo bannangna to angku 
pakilalako, kumua ammu tundanni 
tu pa'kamaseanNa Puang Matua lan 
kalemu diona tu kamangkammu 
kuremme'i limangku. 
7 Belanna tangia kumua Penaa 
kamatakuran mangka Napa'kamasean 
Puang Matua lako kaleta, sangadinna 
Penaa kamatotoran sia pa'kaboro' sia 
kauntaloian kale. 
8 Tamoto da mumasiri' umpa'peissananni 
tu diona Puangta, sia da mupomasiri'i tu 
diona aku te dirante bassi, sangadinna 
la pada-padako umperasai kamaparrisan 
tu belanna Kareba-kaparannuan situru' 
kamatotoran dio mai Puang Matua. 
?Tu mangka ungkarimmanniki' 
sia mangka untambaiki' petamba 
masero, tangia sitinaya penggauranta, 
sangadinna situru' tanan penaanNa 


2 TIMOTIUS 1.10-13 3 


Kalena sia pa'kamasean, inang dolo 
dikamaseangki' tete dio Kristus Yesu na 
iatu tipamulanna attu, 

10 apa totemo napasombomo kasaeanNa 
Topakarimmananta Kristus Yesu, 

tu mangka unno'ton kamatean, 

anNa pabu'tui tu katuoan sia a'gan 
katangsanggangan tete dio Kareba- 
kaparannuan. 

11 Tamora tu Kareba-kaparannuan dinii 
unnangka'na' mendadi to pebaa kareba 
sia rasulu' sia guru. 


Sangka'na rasulu' sia Onesiforus 


1:12-18 
12 Tamo bannangnato, angku perasai 
dukai te mintu'nate. 
Apa tae" duka kupomasiri'i, 
belanna kuissan kumua 
minda tu kupatonganmo sia 
kukatappa'i, kumua Iamo 
kuasa la ungkarimmanni tu apa 
kupa'peannan landa' lako tu Allo 
iato. 
13 Alai passangkaran dio mai mintu' 
kada tongan, tu mangka murangi dio 


2 TIMOTIUS 1.14-18 


mai kaleku naturu' kapatonganan sia 
pa'kaboro' tete dio Kristus Yesu. 

14 Karitutui tu pangingko' melo, tu 
dipa'pekambiran lako kalemu tete dio 
Penaa Masallo' tu torro lan kaleta. 
15Muissan sia te iannate kumua 
mintu'nato dio tana Asia memboko'mo 
dio mai kaleku: iatu tau iato, Figelus 
misa' anna Hermogenes. 

16 Anna Puangmora umpa'kamasean 
kamamasean lako to lan banuanna 
Onesiforus, belanna ba'tu pempiran- 
pirammo umpakatana penaangku, sia 
tae” napomasiri'i tu rante bassingku, 
17 sangadinna tonna rampomo dio 
Roma, natonganni tongan undaka'na', 
sanaappa'ku. 

18. Sangapaoi upa' anNa benni Puang 
kamauparan anna appa' kamamasean 
dio mai Puang, ke Allo iato, - ba'tu apa 
siapa tu nanii umposara'na' dio Efesus, 
iko sia mandu unnissanni. 


4 


2 TIMOTIUS 2.1-7 5 


Pa'pakilala tontong batta' lan 
pangadaran tongan 


2:1-7 

l Tamoto, e anakku, mananna'ko lan 

pa'kamasean tete dio Kristus Yesu. 
2 Sia iatu muranginna dio mai kaleku, 
tu nasa'bii buda tau, pakambiranni to 
dikatappa'i, tu la sielle’ unnada'i pole'to 
senga’. 
3La pada-padaki' umperasai 
kamaparrisan, butung misa’ surodadu 
mapatoNa Kristus Yesu. 
4 Tae’ misa’ tu surodadu marassan parari, 
umposara' kalena kinallona, ia manna 
ria la naposara' tu la naposendena tu to 
umpangului. 
> Sia iake sitoro'-bukui tu tau lan 
kapaningoan, tae' nadipaluangi makota, 
sangadinna ke naturu'i susitu atoranna. 
Tatu to mara'ta' ma'pa'lak, sipato' ia 
dolo untammui tu burana. 
7 Palan ara'i tu kadangku, belanna 
lan mintu' apa Puang la umbenko 
kamanarangan. 


2 TIMOTIUS 2.8-13 6 


Diona kabattaran lan kamaparrisan 


2:8-13 
8 Pengkilalai tu Yesu Kristus tarukna 
Daud, mangkamo malimbangun 
dio mai to' to mate, susitu lanna 
Kareba-kaparannuan kupa'peissanan. 
9 Belanna iamira tu iannato angku 
perasai kamaparrisan, kuurunganni 
dirante bassi butung to sala' kedo, apa 
latu kadanNa Puang Matua tae' nabelai 
dirante bassi. 
10]amo patunna to angku batta’ 
umpatananni tu mintu'na, belanna 
mintu’ to ditonno', kumua anna kabu'tui 
tu kamakarimmanan, lan Kristus Yesu 
sola kamala'biran tontong sae lakona. 
11 Inde sia tu kada la dikatappa'i: lake 
mangkamiki' mate Sola, la tuo dukaki' 
Sola: 
12 sia iake batta'ki' umpatananni, la 
ma'parentaki' Sola: iake tapeonganni, la 
Napeonganni dukaki', 
13 fake tang maruru'ki, tontong Ia 
maruru', belanna tae' nama'din la 
Napeonganni tu Kalena. 


2 TIMOTIUS 2.14-18 7 


Pa'pakilala tang la sita'gen to pusa 


2:14-18 
14 pa'pakilalanni te mintu'na te lako tau, 
sia pa'pakare'nan tonganni dio oloNa 
Puang Matua, kumua da nasita'genni 
tu kada tae' bang patunna, sangadi la 
ussanggangi manna to urrangii. 
15 Pengkulle-kullei umpopennolo kalemu 
lako Puang Matua susito tongan, butung 
to tae” namasiri',, belanna umpalolang 
malolo kada diona kamanapparan. 
16 Apa boko'i tu mintu' ulelean punala 
bang sia tae' gai'na, belanna iatu to 
susito napasakendek-kendekna bang tu 
katang-mekaalukanna. 
17 Sia iatu kadanna tu tau iato mandalan 
kandena susi bari'bo': iatu tau iato 
Himeneusmo misa' na Filetus, 
18ty sepangmo dio mai 
kamanapparan, sia nakua kumua 
iatu kamalimbangunanna to mate 
dadimo, na ba'tu pira-pira tu tau 
napatibalik tu kapatongananna. 


2 TIMOTIUS 2.19-21 8 


Diona parandanganNa Puang 
Matua sia pangarra'na 


2:19-21 
19 Apa moi susito tae” namatumba len, 
belanna iatu parandangan matoto'Na 
Puang Matua bintin, na iatu pearra'na, 
kumua: Natandai la Puang Matua tu 
taunNa, sia nakuapa: Minda-minda tu 
ussa'bu' sanganNa Puang, la umboko'i 
kakelokan. 
20 Lan misa” banua kapua tangia oongan 
bulaan manna sia salaka, sangadinna 
oongan kayu sia litak duka, den pira 
diangkaran lako mala'bi'na den lako tang 
mala'bi'na. 
21 Tgmoto, iake den tau umpamasero 
kalena dio mai tu tang maserona, 
iamoto tu dadi oongan diangkaran lako 
mala'bi'na, tu mangka dipamaindan, 
sipato' napake puangna, sia sakka' la 
diangkaran lako mintu' pentoean maelo. 


2 TIMOTIUS 2.22-26 9 


Atoran lako to umpalolang 
Kareba-kaparannuan 


2:22-26 
22 Apa randanangko kalemu dio mai 
mintu' pa'poraian to mangura, ammu 
tuntun kamaloloan, kamarurusan, 
pa'kaboro' sia sikaelo mintu' tau, tu to 
masero penaanna metamba langngan 
Puang. 
23 Tumpui tu mintu' kasita'genan baga 
sia tae' patunna, apa muissan kumua 
iatu iannato umpabu'tu kasigagan. 
24 Tae’ napato' tu taunNa Puang 
massigaga, sangadinna mabalele lako 
mintu’ tau, manarang mangadai'i sia 
umpama'tanan penaa kakadakean: 
25 sorong inaa unnada'i tu mintu' 
to umbalii, kumua sangapaoi 
Napa'kamaseanni Puang Matua 
lako tau iato tu kamengkatobaran, 
naurunganni ullambi'i tu kapaissanan 
diona tu kamanapparan, 
26 anna mengkilala sia tilendok sule dio 
mai poyana deata bulituk, tu ungkurungi, 
la umpogau' pa'poraianna. 


2 TIMOTIUS 3.1-6 10 


Diona kakadakeanna tau 
ke attu ma'katampakanna 


3:1-9 

1 Sipatu la muissan, kumua iake attu 

ma'katampakanna la sae tu attu 
maparri' tongan. 
2 Belanna buda tau la tuo misa sia 
ungkailui doi', untendeng kalena, madao 
penaa, umpalele beko tau, umbali-bali 
indo'-ambe'na, tang ma'kurre sumanga' 
sia tang mekaaluk: 
3 tang unnampui pa'kaboro', tae” namorai 
massikaelo, umpangrosoan tau, tang 
untaloi kalena, arasan, ungkagi'gi 
melona, 
4patangnga', masa'ga, matampo, 
umpalosong kasendean anna iatu 
ungkamasei Puang Matua. 
> Ma'matottong-tottong butung to 
ungkaritutui aluk, apa napeongannimo 
tu kamatotoran ungkaritutui aluk, 
toyangan dukako kalemu dio mai tu to 
susito. 
6 Belanna den tu tau iato umboko lalan 
tama banuanna tau anna patana'i tu mai 


2 TIMOTIUS 3.7-11 11 


ma'kada baine, tu nao'tonni kasalanna, 
narenden ma'rupa-rupa kamailuanna, 
"tu tontong bang melada’, apa 

tae” nabelai palambi' untandai tu 
kamanapparan. 

8Susi Yanes sola Yambres umbali 
Musa, susi dukamo tu tau iato mai 
umbali tu kamanapparan, iamoto tang 
ma'rundunan tangnga'na sia tang 
diangga' tu kapatongananna. 

9 Apa tau iato tae'mo nalolo”, belanna la 
payan tu kabaganna lako mata malele 
susi kabaganna tu tau da'dua. 


Pa'pakilala la tontong batta' 
lan pangadaranna Paulus 


3:10-17 
10 Apa iatu iko unturu'moko 
pangadarangku sia gau'ku, sia 
lalan inaangku sia kapatonganangku sia 
kama'tanan penaangku sia pa'kaboro'ku 
sia kama'patariangku. 
11 Sia mintu' kadipakario-rioan sia 
kamaparrisan urrampoina' dio Antiokhia 
sia dio Ikonium sia dio Listra. Apa 
Puang Matua urrampananna' dio mai 


2 TIMOTIUS 3.12-17 12 


kadipakario-rioan, susinna tu mangka 
kuperasai. 

12 Ondongpi, mintu' tu to la morai tuo 
mengkaola lako Puang Matua lan Kristus 
Yesu, la narampoi kadipakario-rioan. 

13 Apa iatu to kadake sia to patangnga' la 
samasarrang-sarrangna kakadakeanna 
ma papusa sia ia kalena duka pusa. 

14 Apa iko te la manda'ko lan tu mintu'na 
apa mangkamo mupelada'i, sia iatu 
mukatappa'inamo, belanna muissan 
minda tu munii mangka umpelada'i: 

15 sia tempon dio mai bitti'mu 
mutandaimi tu mintu’ Sura” MadatunNa 
Puang Matua, tu ma'din umpakinaako la 
umpabu'tu kamakarimmanan tete dio 
kapatonganan lako Kristus Yesu. 

16 Mintu'na tu Sura” Napa'patudu-tuduan 
Puang Matua sia den gai'na lako 
kapangadaran, lako kapa'pakilalan, la 
umpakalolo kelokna sia la ma'patudu 
diona kamaloloan, 

17 anna palambi' tu taunNa Puang Matua, 
sia sakka' lako mintu' penggauran melo. 


2 TIMOTIUS 4.1-5 13 


Pa pakilala umpangu'gui 
tu pentoeanna 


4:1-8 

4 1 Kupa'pepasanan tongan lako 

kalemu dio oloNa Puang Matua sia 
Kristus Yesu, tu la umpaolai salunna 
mintu’ to tuo sia to mate, sia tete 
dio duka kasaeanNa sia kadatuanNa, 
kumua. 
2 Palolangi tu kada iato, matoto'ko 
umparampoi, la iake nakamorai la iake 
nakanokai tau, pakanassanni tu salana 
tau, ta'tanni, pakilalai situru' kama'tanan 
penaa sia situru' pangadaran. 
3 Belanna undinna la sae tu attu nanii tau 
tang untananni tu pangadaran tongan; 
belanna kamakattikanna talinganna 
anna rampunni lako kalena tu mai guru 
situru' lalan pa'poraianna, 
4napasalai talinganna tu tonganna, anna 
patanan lu lakoi ulelean tang tongan. 
> Apa iatu iko mangingarangko 
lan mintu'na, pengkabatta'i tu 
kamaparrisan, pogau'i tu passanan 
tengko umpalolang Kareba-kaparannuan 
sia pasundunni tu pentoeammu. 


2 TIMOTIUS 4.6-12 14 


6 Belanna sakka'mo' la dipemalaran 
dipopemala' pantedok, sia attu 
kaussalaiangku te lino mandappi'mo. 

7 Kupembela-belai tonganmo lan 

rari melo diona kapatonganan, 
kusundunnimo tu tage'ku, kukaritutuimo 
tu kapatonganan. 

8Na undinna sakka'mo makota 
kamalamburan, tu la Napa'kamasean 
Puang lako kaleku ke Allo iato, tu 
Tomangra'ta' malambu,, sia tangia lako 
manna kaleku, sangadinna lako duka 
mintu' to ungkamali'mi tu kasaeanNa. 


Paulus umpalaku Timotius 
sae lako kalena 


4:9-18 
9 Pengkullei mumadomi' male mai. 
10 Apa natampemo' Demas, belanna 
napalosongmo te lino sia malemo ia lako 
Tesalonika: na iatu Kreskes male lako 
Galatia, na Titus male lako Dalmatia: 
11 Lukas mannamo kusolan. Tambai 
tu Markus musolanni, belanna kapua 
patunna lako kaleku lan pentoean iate. 
12 Na iatu Tikhikus kusuamo lako Efesus. 


2 TIMOTIUS 4.13-18 15 


13 Tammu male mai, banna’ tu bayu 
landoku, tu kutampe dio Troas dio 
banuanna Karpus, sia iatu mintu' sura', 
ma'ondonganna tu sura' balulang. 

14 Tatu Aleksander, pande tambaga, 
lendu'mo kakadakean napogau' lako 
kaleku: Puang la umpapakkanni lako 
kalena tu sitinayanna penggauranna. 
15 Kanandaiko kalemu dio mai, belanna 
naea tonganmo tu kadangki. 

16 JTatonna bunga’ pebalingku tae” bang 
tau misa' tundu dio kaleku, sangadinna 
natampe nasangna': kenna da siamo 
nadipamatana' lako kalena tu iannato. 
17 Apa Puang urrondongna' sia 
umpabatta'na', kumua anna sundun 
kalelean tu kadipalolanganna Kareba- 
kaparannuan belanna aku sia anna rangii 
mintu' bangsa; sia lessu'mo' dio mai 
sadang singa. 

18 Puang la ullendokanna' dio mai 
mintu' penggauran kadake sia 
ungkarimmannina' landa' sae tama 
Parenta lanNa suruga, anna lu lako 
Puang tu kamala'biran tontong sae 
lakona. Amin. 


2 TIMOTIUS 4.19-22 16 


Salama'na rasulu' 


4:19-22 
19 Salama'ku lako Priska sola Akwila, sia 
lako to lan banuanna Onesiforus. 
20 Tatu Erastus torro diomo Korintus: na 
iatu Trofimus kutampe lan kamasakianna 
dio Miletus. 
21 Pengkullei male mai su'ding tae'pi 
anna attu kamadinginan. 
latu Ebulus na Pudes na Linus na 
Klaudia sola mintu' sangsiuluran 
umparampo salama'na mati. 
22 AnNa Puangmora urrondong 
penaammu sia pa'kamaseanNamora 
Puang Matua urrondongkomi sola 
nasang. 


TITUS 


Pangandona rasulu' 


1:1-4 

1 1 Tate sura’ lu dio mai Paulus, taunNa 

Puang Matua sia rasulu'Na Yesu 
Kristus belanna kapatongananna mintu' 
to Natonno' Puang Matua, sia belanna 
kapaissanan diona kamanapparan, tu 
situru' kamengkaolan lako Puang Matua, 
2 tete dio kapa'rannuanan lako katuoan 
sae lakona, tu mangka Naallu' dolomo 
Puang Matua tang balle na iatu 
tipamulanna attu, 
3 anna iatu bisaranNa mangkamo 
dipasombo tonna attunna lan tu kada 
dipa'peissanan tu dipatageranna' 
situru' pepasanNa Puang Matua, To 
pakarimmananta. 
#Diparampo lako Titus tu anak 
tongan-tonganku tete dio kasiduluan 
kapatonganan. Narampoimoroko 
pa'kamasean sia kamarampasan dio mai 


TITUS 1.5-9 2 


Puang Matua, Ambe’, sia dio mai Kristus 
Yesu, To pakarimmananta. 


Atoran mendadi penatua 


1:5-9 
> Inde sia bannangna angku tampeko 
dio lebukan Kreta, kumua ammu 
pasirundunanni tu tang sirundunannapa, 
sia kumua ammu angka’ penatua lan 
simisa'-misa' tondok, susitu mangka 
kupa'pepasanan lako kalemu, 
5tu kumua minda-minda tu tae’ 
sayuanna, sia misa'ri bainena, sia 
ma'patongan tu anakna sia tae' 
naditanda' umpogau' tang penggauran 
sia tangia to tang diada’. 
7 Belanna iatu to ma'panundu' la susito 
makatirinnanNa Puang Matua tae' 
len sayuanna, da nato umpakapua 
penaanna, da nato madoi' sengke, da 
nato pa'anggoro', ba'tu to passiboboran, 
ba'tu to mesaro bu'tu kadake: 
8sangadinna to ungkarimmanni to 
lempang, umporai kameloan, kinaa, 
malambu', masallo', untaloi kalena, 
Ito manda” untoe kada manappa' 
susitu dipa'pangadaranna, anna issanni 


TITUS 1.10-15 3 


umpakilala tau diona pangadaran 
mepamanaman sia untarru'i to 
pabali-bali. 


Atoran umbali to ma'papusa 


1:10-16 
10 Belanna buda tu to toro, to umpasun 
kada tang kebattuan, sia ma'patudu 
beko, ondong pissan tu to untoe sunna'. 
11 Tu sipatu dikamummu' sadangna, tu 
umbalittua' tau lan lu tananan dapo'na, 
diona umpa'pangadaran tang sipato'na, 
belanna mesaro bu'tu kadake. 
12 Den misa'i tu tau iato, iamo nabinna, 
mangka ma'kada nakua: Iatu to Kreta, 
tae” mosona mo'rang, olo'-olo' masuru, 
to barak tukkunan. 
13 Tonganna tu kada iato. Iamoto, tarru'i 
tonganni tu tau iato mai, anna mapato 
lan kapatonganan, 
14 sia da naperangii ulelean tang 
kebattuanna to Yahudi sia pepasanna to 
umboko'imo tonganna. 
15 Tatu to masallo', mintu'na apa masero 
lako kalena: apa iatu to masareppak sia 
tang ma'patongan, moi misa’ tae’ masero 


TITUS 1.16-2.5 4 


lako kalena, sangadinna la tangnga'na, 
la sukaran inaanna, masareppak duka. 
16 Tau iato ussanga kalena untandai 
Puang Matua, apa penggauranna 

tang ussangai, belanna pagi'giran, sia 
pabali-bali sia tae' bang patunna lako 
mintu' penggauran melo. 


Atoran lako to matua-tua, to 
mangura na mintu' kaunan 


2:1-10 

1 Apa iko te, la umpokadako situru'na 
2 pangadaran tongan, iamotu: 
2 Mintu' to matua-tua la mangingaran 
melo, masipa', kinaa, sia mapato 
lan kapatonganan sia pa'kaboro' sia 
kabattaran. 
3Susi dukato tu mintu' to matua 
baine, sipatu la ma'gau susito sikambi' 
maserona, da nama'palele beko, 
da napa'anggoro', sangadinna la 
umpa'guruan kameloan, 
“anna ada'i kinaa tu mai baine mangura, 
umpakaboro' muanena, sia ungkamasei 
anakna, 
3 sia kinaa, sia masero, sia birisan 
ungkaritutui tananan dapo’, sia melo 


TITUS 2.6-10 5 


penaanna, sia tunduk lako muanena, 
da anna dipokada kadake tu kadanNa 
Puang Matua. 

6 Susi dukato la muada'i tu mai muane 
mangura anna kinaa: 

7 iko kalena la umpa'pekitanan sangka’ 
penggauran melo lan mintu'na, sia 

la mupapayan tu kamalamburan sia 
kamasiparan lan pangadarammu, 

8 sia pa'peissananni tu kada tongan 

tu tang la disayunna, anna kasirisan 

tu balinta, belanna tae' tu la nanii 
umpokada kadakeki'. 

9 Sia pakilalai tu mintu’ kaunan 
namengkaola lako puangna lan 
mintu'na, sia anna pasende puangna sia 
da anna bali-balii tu kadanna, 

10 sia da anna kadi'pu'-di'pu, sangadinna 
la napa'pekitanan tu kamarurusanna lan 
mintu' melona, anna lan mintu'na nanii 
umpobeloi pangadaranNa Puang Matua, 
To pakarimmananta. 


TITUS 2.11-15 6 


Pa'kamaseanNa Puang Matua tu 
umpabu'tunna kamakarimmanan 


2:11-15 
11 Belanna jatu pa'kamaseanNa Puang 
Matua, tu umpasaena kamakarimmanan 
lako mintu’ tolino, bu'tumo, 
12 sja unnada'iki' anta tumpui tu 
mintu' katang-mekaalukan sia mintu' 
kamailuanna te lino, anta lolangan 
kaleta lan te lino situru' kakinaan sia 
kamalamburan sia kamengkaolan. 
13 Anta tayanni tu kapa'rannuanan 
diporongko' sia kapayananna 
kamala'biranNa Kapenomban 
patodoranta sia To pakarimmananta, 
Kristus Yesu, 
14 tu mangka ussorong Kalena belanna 
kita, kumua anna la'bakki' dio mai 
mintu' kakadakeanta, sia kumua anna 
pamaseroanni Kalena tu sangrapu tau 
la Napotau misa, tu birisanna umpogau' 
kameloan. 
15 Pamati'tinni mupokada tu mintu' kada 
sia pakilalai sia tarru'i sia da naden tau 
misa' untapa ko. 


TITUS 3.1-5 7 


Atoran ullolangan kale lako to 
ma'parenta sia lako 
padanta ma'rupa tau 


3:1-7 

1 Pakilalai tu mai tau, anna tunduk 

lako mintu' to paa sia to ma'parenta 
sia anna mengkaola sia ma'parandan 
lako mintu' penggauran melo. 
2 Da napalele beko tau, da anna 
passigagan, sangadinna la masokan, sia 
umpa'pekitanan tongan sorong inaanna 
lako mintu' tau. 
3Belanna kita duka bagaki' pirambongi' 
sia pabali-bali sia pusa sia unturu' 
ma'rupa-rupa kamailuan sia pa'poraian 
lino, tuo lan kakadakean sia kamagallian 
sia tumbuan biri” sia sikabiri'. 
“Apa iatonna sombomo tu 
kamasokananNa Puang Matua, To 
pakarimmananta, sia pa'kaboro'Na lako 
tolino, 
> Nakarimmannimiki', tangia kumua 
tete dio penggauran melo tapogau' 
lan kamaloloan, sangadinna situru' 
kamamaseanNa tete dio kamendioran 


TITUS 3.6-10 8 


kadidadian pole sia kadiba'ruan 
Nakarang Penaa Masallo”, 

6tu Napalempanmo Natuarangki' tete 
dio Yesu Kristus, To pakarimmananta, 

7 kumua anna kita, tu mangka dibilang 
malolo tete dio pa'kamaseanNa, dipadadi 
to umpomana' katuoan sae lakona, 
susitu tarannuanna. 


Pa'pakilala diona 
pangadaran ma'papusa 


3:8-11 
8 La dikatappa'i tu kada iato: na iatu 
diongna penaangku: la mupakatua tu 
mintu'nato, anna iatu to ungkatappa'imo 
Puang Matua, napengkullei umpogau' 
mintu' penggauran melo. Mintu'na tu 
iannato melo sia den bua'na lako tolino. 
9 Apa randanangko kalemu dio mai 
kasita'genan baga sia pangosso' nene' 
sia kasisakkan sia kasigagan diona 
atoran Sukaran aluk, belanna mintu'nato 
tae" gai'na sia tae” patunna. 
10 Tatu to unturu'mo pangadaran sala, 
iammu mangkamo umpakilalai pissan 
ba'tu penduan, pasalian rindingmi. 


TITUS 3.11-15 9 


11 Belanna muissan kumua iatu to susito 
tibalikmo tangnga'na sia kasalan, na ia 
kalenamo umpasala kalena. 


Ba'tu pira-pira palaku 
misanna sia salama' 


3:12-15 
12 Take kusuami mati' tu Artemas ba'tu 
Tikhikus, pengkullei mupellambi'ina' lako 
Nikopolis belanna diongmo penaangku la 
torro dio ke attu kamadinginan. 
13 Tatu Zenas, tu pandita Sukaran aluk 
sola Apolos la mupengkullean kinallo, da 
naden apa kurang dio kalena. 
14 Sia melo ke napelada'i nasangi 
tu solata umpengkullei umpogau' 
penggauran melo, la umpaganna' 
kurangnapa, da anna tae' buanna tu 
kapatongananna tau iato mai. 
15 Mintu'na tu to kusolan umparampo 
salama'na mati’. Salama’ lako tu mintu’ 
to umpakaboro'ki' lan kapatonganan. 
Narodongmorokomi pa'kamaseanNa 
Puang Matua sola nasang. 


FILEMON 


Pangandona rasulu' 


1-3 

1 1 Tate sura’ lu dio mai Paulus, 

misa' to ditarungku belanna Kristus 
Yesu, sia lu dio mai Timotius, siulu'ta, 
diparampo lako Filemon, tu kipakaboro”, 
sia sangayokaki lan pengkarangan, 
2 sia lako siulu'ki Apfia, sia lako Arkhipus, 
sangayokaki lan kapararian mempenaa, 
sia lako kombongan lan banuammu. 
3 Narampoimoroko pa'kamasean sia 
kamarampasan dio mai Puang Matua, 
Ambe'ta, sia dio mai Puang Yesu Kristus. 


Pa'kurre sumanga' 


4-7 
4Tontong bangna’ ma'kurre sumanga' 


langngan Puangku, angku sa'bu'ko lan 
mintu' passambayangku, 


FILEMON 1.5-10 2 


> belanna kurangi tu diona pa'kaboro'mu 
sia diona kapatonganammu lako Puang 
Yesu sia lako mintu’ to masallo”. 

6 Massambayangna' sangapaoi upa' 

tu kasiduluanta lan kapatonganan 
naumpamatoto' kapaissanan diona 
mintu' apa melo, tu lanna kaleta diona 
Kristus. 

7 Belanna lendu’ parannungku sia 
masannang penaangku tu diona 
pa'kaboro'mu, belanna mupakatana tu 
penaanna to masallo', e siulu'. 


Palakunna Paulus kumua 
anna dipagarri' tu Onesimus 


8-22 
8Iamoto, moi angku barani tongan 
tete lan Kristus ussuako umpogau'i tu 
sipato'na, 
9 apa diona pa'kaboro' kupola'biranni 
malaku lako kalemu, te aku Paulus, to 
matua, tu ditarungku totemo belanna 
Kristus Yesu, 
10 kupalakuan lako kalemu tu 
anakku, tu butung kudadian lan te 
kaditarungkuangku, iamotu Onesimus, 


FILEMON 1.11-17 3 


litu tae” patunna lako kalemu 
pirambongi' apa totemo kapua tongan 
gai'na lako kalemu sia lako duka kaleku. 
121amo kusua sule mati, tu 

pa kamoyaku. 

13 Kusangari la kupatorro kusisolan, 
anna sondako umparakaina' lan te 
kaditarungkuangku belanna Kareba- 
kaparannuan. 

14 Apa tae” kumorai umpogau' apa-apa, 
ke tae'i mueloranni, da anna butung 
diparuku tu penggauran melomu, 
sangadinna kamasorokammu. 

15 Belanna umbai ia dukamo patunna te 
anna disarakki dio mai kalemu Ian te 
sattu, kumua ammu posolai tontong sae 
lakona, 

16 totemo tae'mo nasusi kaunan, 
sangadinna mala'bi'mo ia na 

kaunan, susimo siulu' dipakaboro”, 
ma'ondonganna lako kaleku, tang 
dipokada pissanmo tu ikona, la lanna 
a'gan tolino, la diona kasiturusan lan 
Puang. 

17 Tamoto, iake musanga siulu'na”, 
tarimai susi kaleku. 


FILEMON 1.18-23 4 


18 Take mangkami umparugiko ba'tu 
kaindananni lako kalemu, bilang lakoi 
kaleku. 

19 Akumo Paulus, limangku kalena 
ussura'i te, na akumora umbaya'i: 
da'omo kupokadai te iannate tu kumua: 
bilang lako bangmi kalemu, belanna 
kalemu mupoindan lako kaleku. 

20 Melo, e siulu', ke muparongko'na' tete 
dio Puang: pakatanai tu penaangku lan 
Kristus. 

21 Tu belanna kukatappa'i tu 
kamengkaolammu, angku surasangko, 
sia kuissan kumua la ondongpa tu 
mupogau'na na iatu kupokadanna. 

22 Sipoduanna to, la mupasakkaranna' 
inan kunii ma'bongi, belanna kurannuan 
diona passambayangmi angku 
dipa'kamasean sule lako kalemi. 


Salama'na 


23-25 


23 Tatu Epafras, padangku ditarungku 
belanna Kristus Yesu, umparampo 
salama'na lako kalemu, 


FILEMON 1.24-25 5 


24 Sia Markus, Aristarkhus, Demas 

na Lukas, tu kusisangayokan lan 
pengkarangan. 

25 Narondongmira pa'kamaseanNa Puang 
Yesu Kristus tu penaammi. 


IBRANI 


KalosonganNa AnakNa Puang 
Matua tu tae' siliona 


1:1-4 

1 1 Tatonna mangkamo ma'kada tu 

Puang Matua tonna dolo-dolona lako 
nene’ to dolota tu ba'tu pempiran-piran 
nalaoan nabi-nabi sia ma'rupa-rupa lalan 
Napake dio randan pudukna nabi-nabi, 
2 hama'katampakanna attu iate, 
ma'kadaMi lako kaleta Nalopian AnakNa 
tu Napamanassa umpomana' mintu'na, 
tete dio dukari anNa padadii tu angge 
maritik. 
3Tamo arrang kamala'biranNa Puang 
Matua sia bate rupanna A'ganNa 
sia Naria tu mintu'na tete dio kada 
kuasanNa, iatonna mangkamo 
umpogau' kadiseroianna mintu’ kasalan, 
unno'ko'mi dio kananNa To patodoranna 
dao masuanggana. 


IBRANI 1.4-8 2 


4Mandu paa Ia anna mintu’ malaeka”, 
sitondon tu sanga Napomana' mandu 
mala'bi' na sanganna malaeka'. 


Kristus losong mala'bi' 
anna malaeka' 


1:5-14 
?Mindannamora tu mintu’ malaeka' 
denmo Nanii ma'kada Puang Matua lako 
kumua: 
Kamumo tu Anakku, 
Allo ia bangsiamote angKu 
dadiangKomi: 
Nakuapa: 
Aku la mendadi Ambe'Na, 
na Ia mendadi Anakku. 
6 Tu diona attu, ke la Napatama polei lino 
tu Anak pa'bunga' iato, nakua kadanNa: 
Mintu' malaeka'Na Puang Matua la 
umpenombai 
7 Na diona mintu’ malaeka' susite tu 
kadanNa: 
Ia umpopennangin mintu' malaeka'Na 
sia kambutu' maringnganNa 
Napopendukku api: 
8 Apa diona tu Anak nakua kadanNa: 


IBRANI 1.9-14 3 


IsungamMi, o Kapenomban, 
tontong sae lakona, sia tekken 
kamalamburan iamo tekken 
kapayunganNa. 

9 Mikamali' tu kamaloloan amMi sayu 
kakelokan: iamoto, o Kapenomban, anna 
bolloiKomi minna’ KapenombamMi tanda 
kasendean. NapalosongKomi na iatu mai 
solaMi. 

10 Nakuapa: 

Kamumo, o Puang, tonna tipamulanna 
umparandanganni te lino sia iatu 
langi” panggaraga limamMi, 

11 Na mintu'nato la sanggang, apa iatu 
Kamu tontong sae lakona: 

mintu'nato la buruk susi tamangkale, 

12 sia susi sambu' la Milu'pi', 

sia mintu'nato la bali” susi tamangkale: 

apa Kamu tang la bali” 

sia tae” upu'na tu taun bilangamMi. 

13 Mindannamora tu malaeka' mangka 
Nakuan kumua: 

Unno'ko'Komi dio kananKu, 

sae lako Kupopengkanorongna nasang 
tu ealimMi mendadi pelilli” lentekMi? 

14Tangiaraka kumua mintu'na tu 
malaeka' iamo penaa mengkaola lako 


IBRANI 2.1-4 4 


Puang Matua, tu disua ungkamayai 
tolino, la umpomana' kasalamaran? 


Pa'pakilala mengkaola lako 
Kareba-kaparannuan 


2:1-4 

2 1 Tamoto la losong tapalan ara’ tu 

mintu'na apa mangka tarangi, dikua 
da anta tipero' senga’. 
2 Belanna iake iatu kadanNa Puang 
Matua tu naparampo malaeka' payanmo 
tang tileluk sia mintu' kasalan sia 
kapabali-balian dipakkanni sipatunna, 
3 ymbara la takua tilendok, ke 
tae'i takatappa'i tu kasalamaran 
pada kapuanato, tu tipamulanna 
Napa'peissanan Puang, anna pakanassai 
mintu' to mangka urrangii lako kita: 
4mangka dukamo Nakatottongi Puang 
Matua tu iannato tete dio tanda 
kalle-kallean sia tanda mangnga 
sia ma'rupa-rupa kuasa sia diona 
kaumpa'kamaseanNa Penaa Masallo' 
unturu' pa'poraianNa. 


IBRANI 2.5-9 5 


Puang Yesu dipopengkadiongan 
na malaeka', kumua anna 
ma'din ungkarimmanni tolino 


2:5-18 
> Belanna tangia Nasorong lu lako 
malaeka' anNa popengkanorongi tu lino 
undi, tu tapokadanna. 
6 Apa den misa' tau ussa'bu'i lan Sura' 
Madatu, nakua: 

Apa toda ia tu tolino amMi kilalairi, 

ba'tu iatu bati' tolino amMi sailei? 

7 Mangkamo Mipopengkadiongan sattu' 
na malaeka': mangkamo Mimakotai 
kamala'biran sia kadipangkeran, 

8 jatu mintu'na Mipopengkanorongmo 
diong to' lentekNa. 

latu mintu'na tu Napopengkanorong 
lako Kalena, moi misa' tae' Nasangadi 
len, tu tang mengkanorong lako Kalena. 
Apa te totemo tae' dukapa anta tiroi tu 
mintu'na mengkanorong lako Kalena. 

9 Apa iatu Ia tu mangka 
dipopengkadiongan sattu' na 

malaeka', iamotu Yesu, tatiro dimakotai 
kamala'biran sia kadipangkeran, diona 
parri’ kamatean: kumua anna tete dio 


IBRANI 2.10-14 6 


pa'kamaseanNa Puang Matua anNa 
perasai kamatean belanna mintu' tolino. 
10 Belanna Puang Matua, tu bannang 
Dio sia tete Dio duka napodenNi angge 
maritik, anNa solan ba'tu sangapa 
budanna anak lako kamala'biran, pato' 
umpasundun Panglalan kasalamaranna 
tau iato, tete dio buda kamaparrisan. 
11Belanna iatu To ma'pamasallo' sia to 
di pamasallo', misa'ri garonto'na: iamoto 
Natae' Ia anNa masiri' unnaku siulu'i tu 
tau iato mai, 
12 Nakua: 
La Kupa'peissanan tu sangamMi lako 
mintu' siulu'Ku, 
sia la KupenaniangKomi pa'pudian lan 
lu kombongan. 
13 Sia Nakuapa: 
Aku te la marannu lakoNa' Kalena. 
Nakua siapa: 
Tiroi, Aku te sisolana' mintu' anak 
Napa'kamasean 
Puang Matua lako Kaleku. 
14 Tamoto belanna iatu mintu’ anak 
pada ma'rara ma'duku,, Ia duka unnala 
a'gan susito, kumua anNa bannang dio 
kamatean Nanii umputtai tu to untoe 


IBRANI 2.15-3.1 7 


kuasa umpabu'tu kamatean, iamotu 
deata bulituk. 

15 Sia kumua anNa rampananni tu mintu' 
to naluang kakaunanan angge tuona 
belanna ungkataku' kamatean. 

16 Belanna manassa tangia malaeka' tu 
Natiroan, sangadinna bati'na Abraham 
Natiroan. 

17 Tamoto anNa Ia dipapada mintu’ 
siulu'Na lan mintu'na, dikua anNa lan 
kamenomban langngan Puang Matua 
Ia mendadi Tominaa Kapua tu mamase 
sia maruru' la usseroi mintu' kasalanna 
taunNa. 

18 Belanna mangkamo Ia umperasai 
parri' tonna rual peroso, iamoto anNa 
belai untundui tu to diroso. 


Kristus mandu mala'bi'na Musa 


3:1-6 
l Tamoto e sangsiuluran masallo'ku, 
tu pada unnappa' petamba dao mai 
suruga, pemantangkomi Rasulu' na 
Tominaa Kapua tu mangkamo taaku, 
iamotu Yesu, 


IBRANI 3.2-7 8 


2 tu maruru’ lako To unturo ta'bai 

susi Musa lako (makalima'na) apa lan 
banuanNa Puang Matua. 

3 Belanna dibilang pato'mo Ia untarima 
kamala'biran losong anna Musa, susito 
umbangun banua losong dipakala'bi' na 
banua. 

4Belanna mintu’ banua tau umbangunni, 
apa iatu umbangun angge maritik, Iamo 
Puang Matua. 

> Tatu Musa maruru’ lako makalima'na 
apa lan banuanNa Puang Matua susi to 
ruranan, la umpa'peissananni tu mintu' 
apa la dipokada undinna, 

Sapa Kristus susi Anak ungkuasai 
makalima'na apa lan banuanNa Puang 
Matua; kitamorate tu apa lan banuanNa, 
podo ke tang tilelukki tu penaa batta'ta 
sia kapa'rannuananta, tu taposattuan 
(sae lako katampakanna). 


Pa'pakilala tang la sorong 
boko' dio mai Kristus 


3:7-19 
7 amoto susitu kadanNa Penaa Masallo': 
late allo, ke mirangii tu gamaranNa, 


IBRANI 3.8-15 9 


8 da mipabattukki tu penaammi susi 
tommi pasaki-arasan, sia tonna 
allo kapassandakan dio padang 
pangallaran, 

?tu nanii nene’ to dolomi usandakNa' 
nasudi, moi anna tiromi tu mintu' 
penggaurangKu lan patangpulo 
taunna. 

10]amo bannangnato angKu sengke 
lako bangsa iate, Kuma'kada 
kumua: Nenne' bang pusa tu 
penaanna tau iato, tae' siapa 
naissanni tau iato tu lalanKu: 

11 jamoto angku palenduranni kada 
kumua: Inang tae' nala tama inan 
kapelayoangKu tu tau iato. 

12 Kanandai meloi, e sangsiulurangku, da 
miden misa' ma'penaa kadake, tu tang 
ma'patongan, naurunganni balik dio mai 
Puang Matua matontongan, 

13 sangadinna pada sipakilala-lalakomi 
kiallo-kiallo su'ding nasa'bu'pi tau tu 
allo iate, da miden misa' battuk penaa 
natumang tangnga'na kasalan. 

14 Belanna umpoba'gimiki' Kristus, 

podo ke manda'ki' untoei tu randukna 
kamatapparan sae lako katam-pakanna. 
15 Diona tu kada mangka disura' kumua: 


IBRANI 3.16-4.1 10 


late allo, ke mirangii tu gamaranNa, 

da mipabattukki tu penaammi susi 
tommi pasaki-arasan, 

16 dipekutanan kumua: mindara tu 

mangka manna ma'perangi, anna saki 

ara'i Puang Matua? Tang mintu'raka to 

sun lan mai Mesir nasolan Musa? 

17 Mindara tu mangka Nasengkei lan 

patangpulo taunna? Tangiaraka tu mai 

to mangka umpogau' kasalan naurungan 

siapanan tu batang rabukna dio padang 

pangallaran iato? 

18 Sia mindara tu Napalenduran kada 

kumua inang tae' nala tama inan 

kapelayoanNa? tang mintu'naraka tu to 

battuk? 

19 Tamoto payan lako kaleta kumua tae’ 

nama'din tau iato tama, belanna tae’ 

nama'patongan. 


Diona kapelayoan 
Naallu' Puang Matua 


4:1-13 
4 1 Tamoto su'ding denpi tu pangallu' 
diona kataman kapelayoanNa, sipatu 
takaselangan kumua denkomi manii 
misa' payan tinampe. 


IBRANI 4.2-6 11 


2 Belanna dipa'peissanan dukamo lako 
kaleta tu Kareba kaparannuan, susi 
bangsia lako tu mai tau iato, apa iatu 
kada narangi tae' bua'na lako kalena, 
belanna tae' nasiindo' kapatonganan lan 
penaanna tu to urrangii. 
3 Belanna kita te mentamaki' kapelayoan 
iato, ke ma'patonganki', susitu 
Napokadannamo kumua: 
Susitu mangka Kupalenduran kada 
kumua: 
Inang tae' nala tama kapelayoangKu 
tu tau iato: 
moi anna sakka'mo tu mintu' 
pengkaranganna tempon dio mai 
dikombongna tu lino. 
“Den lan Sura’ Madatu nanii mangka 
ma'kada diona allo ma'pempitu susite: 
Natorroimi Puang Matua tonna allo 
ma'pempitu tu mintu' pengkaranganNa. 
5 Nakua polepa inde te kumua: 
Inang tae" nala tama kapelayoangKu tu 
mai tau iato. 
6 Jamoto belanna tongtongpa tu 
kalamentamanna ba'tu pira-pira tau 
tama kapelayoan iato, sia iatu to 
dipokadan dolomo Kareba kaparannuan 
tae' natama, belanna battuk. 


IBRANI 4.7-12 12 


7 Napamanassa polei pissan tu misa’ 
allo, iamotu: Allo iate, tu Napokada 
lan sura'na Daud undinna tonna ba'tu 
sangapamo lendu'na susitu mangka 
disa'bu' ina” kumua: 

late allo, ke mirangii tu gamaranNa, 

da mipabattukki tu penaammi. 

8 Belanna iake nasolammi Yosua tu tau 
iato mai mentama kapelayoan, manassa 
tae'mo Napokadai Puang Matua tu allo 
senga' undinna. 
Take susito tontong ia tu misa’ 
kapelayoan allo katorroan lako taunNa 
Puang Matua. 
10 Belanna iatu to tamamo kapelayoanNa 
Puang Matua, natorroi kalenamo tu 
pengkaranganna, susi Puang Matua 
untorroi pengkaranganNa. 
11 Tamoto tapengkullei tama kapelayoan 
iato, da taden misa’ tobang, susi to a'gan 
kabattukanna. 
12 Belanna iatu kadanNa Puang Matua 
tuo sia maatang sia mandu mataran 
anna pa'dang kemata patomali, sia 
mandalan pa'kandeanna, naurunganni 
umpasisarak sumanga' anna penaa, 
sia lesokan anna utak buku lampa, sia 


IBRANI 4.13-5.1 13 


naissan umpelalan tangnga' sia lalan 
penaa. 

13 Tae” misa” panampa karerungan lako 
Kalena, sangadinna payan sia tiballa' 
mintu' apa dio oloNa Puang Matua, tu la 
tapebalii lako Kalena. 


Kristus, AnakNa Puang Matua, 
Tominaa Kapua matontongan 


4:14-5:10 

14Tu belanna den Tominaa Kapua 
ma'iringanta, tu umpasitarru'mo mintu' 
langi, Iamo Yesu, AnakNa Puang Matua, 
sipatu tatoe tu kapangakuan iato. 
15 Belanna tae' taampui tu Tominaa 
Kapua tang ungkaturu-turui 
kamalammaranta, sangadinna Iamotu 
mangka narampoi peroso lan mintu'na 
susi kita, apa tae' Ia Nakasalan. 
16 Tamoto tapabatta'i tu penaanta urreke' 
isungan pa'kamaseanNa Puang Matua 
anta appa’ kamamasean sia ungkabu tui 
kamaturu-turuan la patunduan ke 
attunnai. 

1 Belanna mintu'na tominaa kapua 
5 iamo diangka' umbendanan tolino 
diona kamenomban langngan Puang 


IBRANI 5.2-7 14 


Matua, kumua anna ia umpennoloan 
pemala' sia suru' belanna mintu' 
kasalanna tau: 
2 Sia tu ma'dinna umpama'tanan penaa 
to tang paissan sia to pusa, belanna ia 
duka nakapu' kamalammaran: 
3 fannamoto pato” ia umpennoloan 
pesuru' belanna kasalan, tangia 
kumua belanna to nabendanan manna, 
sangadinna kalena duka. 
4Moi misa” tae” anna alan kalenai kalena 
tu pangka' mala'bi' iato, sangadinna to 
Natambaipi Puang Matua susitu Harun. 
Susi duka Kristus tae” na Ia 
umpamala'bi' Kalena kumua la 
mendadi Tominaa Kapua, sangadinna 
Puang Matua Ia tu mangka ma'kada lako 
Kalena kumua: 

Kamumo Anakku; 

allo iate KudadiangKomi, 

6 susi duka tu Napokada lan pa'pudian 
senga’ kumua: 

Kamumo Tominaa tontong sae lakona, 

unturu' lalanna Melkisedek. 

7 Anna Ia, tonna lan a'gan tolino, 
Napennoloammo tu passambayangNa 
sia pa'palakunNa sia Napemandui 
metamba umpato'do uai matanNa lako 


IBRANI 5.8-12 15 


Puang tu kuasa ullendokanNi dio mai 
kamatean, nadipalalo tu pa'palakunNa, 
belanna ungkasiri' Puang Matua; 

8 moi tonganna Ia Anak apa melada' 
dukamo mengkaola, belanna diona 
kamparrisan Naperasai. 

9? Tonna mangkamo dipasundun maneri 
la mendadi oto” kamakarimmanan 
matontonganna mintu' to mengkaola 
lako Kalena, 

10 anNa gantii Puang Matua Tominaa 
Kapua unturu' lalanna Melkisedek. 


Pa'pakilala lako to masalio, anna 
daka" kapaissanan matakko 


5:11-6:12 
11 Tatu diona to, budapa tu la tapokada, 
apa masussa la urrundunanni, belanna 
matukkunkomi ma'perangi. 
12 Take ditangnga'i tu masainna, 
pato'komi dadi guru, apa sipatukomi 
naada'i pole tau tu pamulanna 
pangadaran diona kadanNa Puang 
Matua; susimokomi to sipatupa dipairu' 
bumbungan, tangiapa kande makarra’. 


IBRANI 5.13-6.5 16 


13 Minda-minda tu unniru'pa bumbungan, 
tae'pa anna tandai kada tongan, belanna 
piapa. 
14 Apa iatu kande makarra', iamo taana 
to matakko, tu to biasa umpatumbang 
tangnga'na anna belai umpasisengaran 
melo na kadake. 

lTamoto melo ke tatorroi 

urrundunanni tu tipamulanna 
pangadaran diona Kristus, anta 
patarru'mi lako kasundunan: da 
taparandanganni polei, iamotu 
pangadaran kamengkatobaran dio mai 
penggauran mate, sia kapatonganan 
lako Puang Matua, 
2 Sia pangadaran diona to mai pa'dioran, 
sia diona urremme'i lima tau, sia 
diona kamalimbangunanna to mate sia 
ukungan matontongan. 
3 Susimoto la tapogau', ke Naeloranni 
Puang Matua. 
4Belanna mintu'i tu to paissanmo 
dipamasiang tu penaanna, sia ussa'ding- 
sa'dingmo pa'kamase lu dao mai suruga 
sia umpoba'gimo Penaa Masallo', 
> sia ussa'ding kada meloNa Puang Matua 
sisola kamatotoranna attu la sae, 


IBRANI 6.6-11 17 


S anna sorong boko’, umbapa la dikua 
umba'rui sule tu pengkatobaranna 

tau iato, belanna naa'ta' poleomo tu 
AnakNa Puang Matua tu la nanii bu'tu 
kasangganganna, sia napadio lindo 
bang. 

7 Belanna iatu padang, unnamma' uai 
uran tu unta'pai nenne'i, anna pabu'tu 
burana tu den gai'na lako tau, tu 
napobannangna umposara'i, Napassakke 
duka Puang Matua. 

8 Apa iake umpatuoi duri sia a'da', 
ditampemi sia sikandappi'mo tampak 
ropu, katampakanna diballa. 

9 Moi angki ma'kada susito, apa iatu 
diona kamu, e pa'kaboro'ku, kikanassai 
tu apa mandu melo, sia ma'palulakona 
kamakarimmanan. 

10 Belanna tangia kumua tang unnola 
salunna tu Puang Matua Naurunganni 
tang ungkilalai tu penggaurammi sia 
pa'kaboro'mi lako sanganNa, tu mangka 
mipa'pekitanan tete dio kamangkammi 
ungkamayai mintu' to masallo' sia sae 
lako totemo mikamayai siapa. 

11 Inde sia tu diongna penaangki, to 
kumua pantan umpa'pekitanangkomi 
kamasarasan susi dukato, miurunganni 


IBRANI 6.12-16 18 


unnappa' kapa'rannuanan sundun sae 
lako katampakanna, 

12 dikua da ammi matukkun, sangadinna 
la unturu'komi sangka'na tu mai to 
umpomana' mintu' tu Naallu'na Puang 
Matua belanna kapatongananna sia 
kama'tanan penaanna. 


Kapa'rannuanan lako 
pangallu'Na Puang Matua 


6:13-20 

13 Belanna tonna mangallu' tu Puang 
Matua lako Abraham, apa tae'mo 
ia daoanna tu Kalena, umposumpa 
Kalenami Kalena, 
14 Nama'kada kumua: 

Tonganna tongan 

la Kupamaupa'ko upa' ma'iringanna sia 

la Kupamabatiran tonganko. 

15 Nasusito tonna mangka umpeagi 
ma'tan penaai, naappa'mi tu pangallu' 
iato. 
16 Belanna iatu tolino umposumpa 
madoanna anna kalena, na sumpa iato 
untonganan kadanna, naurunganni 
umparampo randannai tu mintu’ 
kasisalan. 


IBRANI 6.17-7.1 


17 Tannamorato, belanna morai 
tongan tu Puang Matua umpapayan 
katanglelukanNa lalan penaanNa 
lako mintu’ to umpomana' pangallu' 
Naarra'imi sumpa, 

18 kumua anna bannang dio te 
da'dua passalan tang tileluk tu Nanii 


Puang Matua tang balle, nadipabatta' 


tu penaanta te kita mallainnamo 
mentilindung lako Kalena la untoe 
kapa'rannuanan tu diomo tingayota, 
19 tu susi sau penaanta bantang sia 
matoto”, tu mentama tarru’ dio boko” 
kulambu sapa, 

20 dio inan Naniimo Yesu mentama 
mendadi Panglalan belanna kita, tu 
mendadi Tominaa Kapua sae lakona 
unturu' lalanna Melkisedek. 


Melkisedek bayo-bayoNa Puang 


Yesu, Tominaa Kapua tae" 
sayuanna sia matontongan 


7:1-25 
7 1 Tatu Melkisedek iamo datu dio 


19 


Salem sia tominaanNa Puang Matua 
patodoranna, tu mangkamo untammui 


IBRANI 7.2-7 20 


Abraham tonna sule tu Abraham untalo 
mintu' datu, napassakkemi tu Abraham. 
2 Lako dukamo nanii Abraham umpa'ben 
taa sangpulona dio mai mintu'na. Iatu 
Melkisedek, ke dibattuananni bunga'na, 
datu malolo, disanga polepa datu Salem, 
iamo datu marampa'. 

3Tu tang keambe' sia tang keindo' sia 
tang keossoran, sia tae' pamulanna ba'tu 
katampakan katuoanna, sangadinna 
dipasangtinti ia AnakNa Puang Matua, 
tontongmi ia Tominaa sae lakona. 
4Tangnga'i tumba kapuana tau iato, 

tu naben Abraham nene' to dolota 

taa sangpulona tu mintu' pangrampa 
ma'iringanna. 

> Mintu'na bati'na Lewi tu sikambi' 
pentoean tominaa unnappa' pepasan 
unnala bura padang taa sangpulona dio 
mai bangsa iato situru' atoran Sukaran 
aluk, iamotu dio mai sangsiuluranna, 
moi anna tau iato sun dio mai Abraham: 
Sapa iatu Melkisedek tu tang sangnene' 
tau iato, unnalamo taa sangpulona 

dio mai Abraham sia napassakke tu to 
unnappa' mintu' pangallu' iato. 

7 Tae'mo nama'din dite'ge'i kumua to 
bitti' anna passakkei to madaoan. 


IBRANI 7.8-14 21 


8 Inde te jatu to untarima taa sangpulona 
iamo to tang la marendeng, apa inde to 
dio den misa' to dikanassai kumua tuo 
marendeng ia. 

9 Ma'din dipokada kumua lalan dio 
Abraham, iatu Lewi tu untarima taa 
sangpulona, mangka dukamo mamaya' 
taa pessangpulona, 

10 belanna lanpa kalena ambe'na tonna 
tammui Melkisedek tu Abraham. 

11 Tamoto iake iatu kasundunan 
napabu'tu katominaanna ma'suku Lewi, 
— belanna bannang iamorato anna 
tarima Sukaran aluk naapaopa gai'na 
bu'tu pole tu tominaa senga' unturu' 
lalanna Melkisedek, tu disanga tang 
situru' lalanna Harun? 

12 Belanna iake disondai tu katominaan, 
tae” duka nasalai tang la disondai tu 
atoran Sukaran aluk. 

13 Belanna iatu To dipokada tu a'ganNa 
to, dibilang lako suku senga', na suku 
iato tae' bangpa misa' umpogau' 
pengkarangan dio to" inan pemalaran. 
14 Belanna payanmo kumua iatu Puangta 
sun dio mai suku Yehuda, na diona suku 
iato moi misa' tae' napokada lenni Musa 
diona katominaan. 


IBRANI 7.15-21 22 


15Mandu pissan payan tu susinna to, 
ke bendanni misa' tominaa senga' susi 
a'ganna Melkisedek, 
16 ty mangka dadi susito tangia unturu' 
lalan atoran rara buku, sangadinna 
situru' kuasa katuoan tu tang sitiro 
kasanggangan. 
17 Belanna jatu a'ganNa dikanassaimo 
kumua: 

Ikomo Tominaa tontong sae lakona 

unturu' lalanna Melkisedek. 

18 Susinnamorato na iatu atoran dolo 
dipa'dei, belanna malamma' sia tae' 
gai'na, 
19. belanna moi misa” tae” napasundun 
Sukaran aluk - apa dipabu'tu 
tu kapa'rannuanan mandu melo, 
tapobannang umpentireke'i Puang 
Matua. 
20 Sia tumbai tu Yesu tangia mendadi 
Tominaa Kapua tang undudung sumpa 
belanna tau iato mai dadimo Tominaa 
Kapua tang undudung sumpa, 
21 apa jatu Ia Napadudungi sumpa Puang 
Matua tu ma'kada lako Kalena, Nakua: 

Umpalaomo sumpa tu Puang sia tang 

la menassan, 
Kamumo Tominaa tontong sae lakona. 


IBRANI 7.22-27 23 


22 Susi dukamo Ia mendadi bassean 
ulangna basse mandu melo. 

23 Sia buda tu tau iato mai sisonda-sonda 
mangka diangka' tominaa, belanna tang 
napatontong kamatean, 

24 apa iatu Ia, belanna tontong bang sae 
lakona, tae'mi natilele len lako to senga' 
tu ka TominaanNa. 

25 Tamo bannangna to anNa belai 
ungkarimmanni sundun mintu' to 
umpentireke'i Puang Matua tete dio 
Kalena, belanna tontong bang Ia tuo 
umpalakuanni pa'tunduan tu tau iato 
mai. 


Puang Yesu Tominaa 
Kapua tae' sayuanNa 


7:26-28 
26 Belanna pato” lako kita misa’ 
Tominaa Kapua susito, iamotu masallo”, 
tae” Nakasalan, tae" attanganNa, 
dipamarimbangan dio mai mintu' to 
kasalan sia dipamatande anna mintu' 
langi’, 
27 tae' Namanggi' susi tominaa kapua 
sengar, kiallo-kiallo umpennoloan ba'tu 
sangapa suru’, bunga'na belanna mintu’ 

kasalanna siamo, namane belanna 
mintu' kasalanna to buda. Belanna 
iatu ianna te mangkamo Ia Napissanni 
Napogau' tonna pemalaran Kalena. 

28 Belanna iatu Sukaran aluk unturo 
ta'ba to malamma' mendadi Tominaa 
Kapua, apa iatu lise' sumpa tu undinna, 
na Sukaran aluk, unturo ta'ba Anak 
mendadi Tominaa Kapua tu sundun 
tontong sae lakona. 


Puang Yesu, Tominaa 
Kapua dao suruga 


8:1-13 
8 1 Lan mintu'na apa kipokada susito 
iamo ma'iringanna te, to kumua: 
Den misa' Tominaa Kapuata tu 
susinnato, tu unno'ko' dio sa'de 
kanan isunganNa Topatodoranna 
dao suruga. 
2Tamo to mentoe dio inan maindan sia 
lan batang kema tongan, tu Napabendan 
Puang, tangia tolino. 
3 Belanna mintu' tominaa kapua dituro 
ta'ba la umpennoloan pemala' sia 
pesuru', iamo bannangnato anna pato’ 

den apa dio Kalena tu Tominaa iate la 
Napemalaran. 
4Moronganna kenna la torro lan te 
lino, inang tae' Ia anNa mendadi 
Tominaa Kapua, belanna denmo tu to 
umpennoloan pemala' situru' Sukaran 
aluk. 
> Tu umpogau' pentoean kamenomban 
lan rapang-rapang sia bayo-bayona 
mintu' apa dao suruga, susi Musa 
mangka narampoi kadanNa Puang 
Matua, tonna marassan unggaraga kema 
iato Nakua: Tiro meloi, ammu garagai 
tu mintu'nato, unturu' rapang-rapang 
dipakitangko dao buntu. 
6 Apa totemo te Naappa'mo Yesu tu 
misa” pentoean mandu mala'bi' sitinaya 
kamendadianNa Toparitangngana basse 
mandu melo, tu diarra'i lan mintu' 
pangallu' mandu melo. 
7 Belanna iake tongannai tae” sayuanna 
tu basse bunga'na, manassa tae' anna 
didakaran lalan tu ma'penduanna. 
8 Belanna Nasayu tu mai tau iato 
Nama'kada Nakua: 

Kilalai, la sae tu allona dako' kadanNa 

Puang, 

la umpadenNa' basse ba'ru lako 
mintu' to lan banuanna Israel 
sia mintu' to lan banuanna Yehuda. 
9Tae' nasusi tu basse mangka Kutanan 
sola nene' to dolona, 
tongKu toei tu limanna, angKu 
rendenni tassu' lan mai tondok 
Mesir. 
Belanna tae' nakaritutui tu basseKu, 
anna tae' Kupoinaai, kadanNa Puang. 
10 Belanna iamote tu basse 
la Kutananan mintu' to lan banuanna 
Israel, 
undinna dio mai attu iato, kadanNa 
Puang: 
la Kupatama tangnga'na tu mintu' 
parentaKu, 
sia la Kusura' duka lan penaanna, 
sia Aku la napoKapenomban, 
sia ia la Kupotau. 
11 Sia tae'mo anna pada unnada'i 
sangtondokna, 
sia sangsiuluranna, kumua: La 
mitandai tu Puang! 
Belanna la na tandai nasangNa', 
la to baitti, la to kapua. 
12 Belanna la Kukaturu-turui tu 
kakelokanna, 

sia mintu' tu kasalanna tae'mo angKu 
palan penaai. 
13 Diona ussa'bu' basse ba'ru Nasangamo 
malusa tu bunga'na, iatu apa malusamo 
sia matuamo sattu'mora napa'de. 


Atoran pesuru' dolo nasonda 
atoran pesuru' ba'ru 


9:1-22 

lTatu bunga’ basse den atoran 

kamenombanna sia inan maindanna 
diona a'gan lino. 
2 Belanna mangkamo tu tenda, tu sapa' 
dio tingayona nanii tongkonan palita sia 
meda nanii roti dipennoloan, iamoto tu 
disanga inan maindan. 
3 Sia iatu sangsapa' dio boko” kulambu 
ma penduanna iamo disanga inan tarru 
maindan; 
4 Nalan to den bulaan pantunuan dupa 
sia patti basse disapu’ mintu’ bulaan 
mengguririk, nanii gori-gori bulaan 
nanii manna lan sia tekken mentarukna 
Harun, sia da'dua papan batu basse; 
>na daona lu to den da'dua karubion 
kamala'biran unnonganni tu tutu' 
pebase kasalan: apa totemo iatu 


1 

mintu'nato tae'mo palambi' umpokada 
simisa'-misa'. 

6 Tonna mangkamo dipopa'rundunan 
nasang tu mai susinnato, tama nenne'mi 
sapa’ tingayo tu mintu’ to minaa la 
umpogau' nasangi tu kamenomban, 

7 Apa sapa' ma'penduan, Tominaa Kapua 
manna tu mentama sipissan sangtaun, 
tangia kumua tang umbaa rara, tu 
napennoloan diona batang kalena sia 
salana to buda. 

8 Susimo a'gannato Nanii umpapayanni 
Penaa Masallo', kumua tae'pa anna 
tibungka' tu lalan lako to' inan tarru' 
maindan, ke bendan siapi tu tenda dolo, 
9 tu misa' rapanganna attu totemo, situru' 
susi lan rapangan iato dipemalaran 
ba'tu pira-pira pemala' sia pesuru' tu 
tang nakulle umpasundun to umpogauli, 
susitu nasa'dingna lan penaanna, 

10 na iatu apa iato tu ma'rupa kande 
sia diiru'na sia ma'rupa-rupa pebase, 
pangalukan a'gan tolino bangri to, tu 
dipatageran tau sae lako nalambi'na 
atoran ma'rundunan melo. 

11 Apa saemo tu Kristus mendadi 
Tominaa Kapua, tu oto'na mintu' 
kameloan la bu'tu, unnolai tenda 

la'bi kapua sia la'bi sundun, tangia 
panggaraga lima, battuananna tangia lu 
dio mai te lino, 

12 Sia tang umbaa rara bembe' laki 

sia anak tedong, sangadinna raraNa 
Kalena, anNa pissanri tama inan 
maindan, umpabu'tu misa' pangla'bakan 
matontongan. 

13 Belanna iake rara bembe’ laki sia 
tedong laki sia au anak tedong birang 
dipi'pikan to maruttak umpamaseroi, 
naurunganni umbasei batang kale a'gan 
salianna, 

14 ontong polepa tu raraNa Kristus, 

tu mangkamo umpemalaran Kalena 
tang sayuan lako Puang Matua tete dio 
Penaa matontongan, usseroi tu batu 
ba'tangta dio mai penggauran mate, 
kumua anta mengkaola lako Puang 
Matua matontongan. 

15 Tamora bannangnato anna Ia mendadi 
Toparitangngana basse ba'ru, kumua 
anna iatu to ditambai ma'din unnappa' 
mana' matontongan tu mangka 
dialluranni, tonna rampoi kamatean 
Napangla'bakan kasalan tu napogau' to 
naluang basse dolo. 

16 Belanna iake denni pantaa dolo, sipatu 
dipemanassa tu kamateanna to mantaa 
dolo. 

17 Belanna iatu pantaa dolo, tiserek, ke 
matemi tu puangna, apa iake tuopi tu to 
mantaa dolo, inang tae'pa nama'din lalo. 
18 Tamoto anna dibassei rara tu basse 
bunga'na. 

19 Belanna iatonna mangkamo tu Musa 
umpokada nasangi tu pepasan iato lako 
mintu' tau iato situru' tu lanna Sukaran 
aluk, naalami tu rara anak tedong sia 
rara bembe' laki, sola uai sia bannang 
bulu domba mararang, sia supa, anna 
pi'pikki tu sura’ sia to buda, 

20 anna ma'kada nakua: 

lamote tu rara lan basse 
Napasanangkomi Puang Matua. 

21 Sia ia duka tu kema sola mintu' 
oongan penomban napasusi dukato 
napi'pikki rara. 

22 Tatu biasanna atoran Sukaran aluk, 
kamma namintu' apa dibasei rara, sia 
iake tae'i anna dipato'do tu rara, tae' 
kadipa'deian kasalan. 

Puang Yesu Tominaa Kapua tongan 
tu pempissanri umpemalaran Kalena 


9:23-10:18 
23 Tamoto pato” tu mintu'na rapang- 
rapang apa dao suruga diseroi susito, 
apa mintu' tu apa daona siamo suruga 
diseroi pesuru' mandu melo anna iatu 
mintu'nato. 
24 Belanna iatu Kristus tangia tamamo 
inan maindan panggaraga lima, tu 
rapang-rapang batangna inan maindan, 
sangadinna tama batang suruga, la 
mennolo totemo dio oloNa Puang Matua 
belanna kita. 
25 Tangia kumua Natole-tolei 
umpemalaran Kalena susitu Tominaa 
Kapua rundun taun mentama inan 
maindan umbaa rara tangia rarana 
kalena. 
26 Belanna iake susito, tae” anna salai 
tang la ma'tole-tole umperasai parri' 
tempon dio mai dikombongna tu lino. 
Apa totemo te tonna ganna'mo tu attu, 
pissan dukari mangka dipasombo diona 
kaumpassurusanna batang kaleNa la 
umpa'dei kasalan. 

2/ Susitu tolino manassamo den pissan 
nala mate, namangkato namane dipaolai 
salunna, 
28 susi dukamo Kristus, tonna mangkamo 
pissan dipemalaran la ullendokan 
kasalanna to buda, anna iake 
ma penduannami, tang untanggungmo 
kasalanna tau, anNa tiroi mintu' to 
untayanNi la napomakarimman. 

1 Belanna iatu Sukaran aluk 
10 bayo-bayona bangri mintu' 
rongko' la sae, tangia kumua batangna 
tonganno mintu' apa iato, anna tete 
dio pesuru' susi duka bangsiato, tu 
nenne' dipemalaran rundun taun, inang 
tae” nabelai umpasundun mintu' to 
umpennoloi. 
Take nakullei, tang tae'moraka 
napemalaranni tau tu pesuru' iato? 
Belanna iatu to umpogau' kamenomban, 
iake dipamaseromi pissan, tae'mo 
kasalan nasa'ding lan penaanna. 
3 Apa diona mintu' pesuru' iato, ke taunoi 
napakilalaoki' tu diona kasalan. 
4Belanna inang tae’ nakullei tu rara 
tedong laki sia bembe' laki la umpa'dei 
kasalan. 

> [amo bannangnato tonna mentama te 
lino tu Kristus, Nakuami kumua: 
latu pesuru' sola pemala' tae" Mianga'i, 
— apa mangkaMo' Mipatepuan misa' 
batang kale —. 
6 Tatu pesuru' ditunu pu'pu' sia suru’ 
pengkalossoran, 
tae" anna alai penaamMi. 
7 Kukuami: 
Tiromi, rampoMo' 
nalan tu sura’ tilulun mangkamo 
disura' tu diona a'gangKu 
la umpogau' pa'poraiamMi, o Puang 
Matua. 
8 Jatonna mangkamo umpokadai te 
daona, iamotu: Pesuru' sia pemala' 
sia pesuru' ditunu pu'pu sia suru” 
pengkalossoran tae' amMi anga'i sia tae' 
anna alai penaamMi - tu dipemalaran 
unturu' Sukaran aluk -. 
9 Undinna Nakua polemi kumua: Tiromi, 
rampoMo' la umpogau' pa'poraiamMi. 
latu bunga'nato Napa'dei, kumua anNa 
pantokki tu ma'penduanna. 
10 Pa'poraian iannamorato anta pissan 
bangri mangka diseroi pesuru' batang 
kaleNa Yesu Kristus. 

11 Mintu' tominaa bendan kiallo-kiallo 
umpogau' kamenomban, sia madada' 
umpennoloan pesuru' susi duka 
bangsiato, tu inang tang nakulle 
umpa'dei kasalan. 

12 Apa Tominaa Kapua iate, tonna 
mangkamo umpemalaran misa' suru' 
belanna mintu' kasalan, unno'komi dio 
kananNa Puang Matua tontong sae 
lakona. 

13 Randuk attu iato anNa tayanni tu 
mintu'na ualinNa la Napopelilli” lentek. 
14Belanna diona misa” pemala” anNa 
mangkamo Ia umpasundun sae lakonai 
tu mintu' to Naseroi. 

15 Nakatottongi duka Penaa Masallo' 
lako kaleta tu dionato, belanna iatonna 
mangkamo ma'kada, Nakua: 

16 ]amote tu basse la Kutananan tau 
iato mai, undinna dio mai attu 
iato, nakua kadanNa Puang: la 
Kupatama penaanna tu mintu' 
parentaKu, sia la Kusura' duka lan 
tangnga'na: 

17 sia mintu’ tu kasalanna sia 
kakelokanna tae'mo angKu palan 
penaai. 

18 Apa umba tu nanii kadipa'deian 
kasalan, manassa tae'omo nasipatu tu 
pesuru' belanna kasalan. 


Pa'pakilala, bantang 
lan kapatonganan, 
kapa'rannuanan sia pa'kaboro' 


10:19-39 


19 Tamoto, e sangsiulurangku, belanna 
baranimo tu penaanta, la mentama inan 
maindan belanna diona raraNa Yesu, 

20 unnola lalan ba'ru sia tuo tu 
Nabungkarangki' untarru' kulambu, 
iamotu batang kaleNa; 

21 sia belanna den kita misa” Tominaa 
mala'bi'ta, tu umpoissan apa lan 
banuanNa Puang Matua. 

22 Melo ke tapengkareke'i naturu' penaa 
lambu' sia kapatonganan kalebu, anna 
dipi'pikki tu penaanta, naurungan 
masero pindanmo dio mai pa'inaan 
kadake, sia iatu batang kaleta dibasei 
uai malino. 

23 Melo ke manda'ki' umpentoei 
pangakuan umpabu'tu kapa'rannuanan 
hnaturu' katangbata-batan, belanna iatu 
Tomangallu' maruru’. 

24 Sia melo ke sipokarianganangki' Ia 
untundan pa'kaboro' sia penggauran 
melo. 
25 Da anta salai tu kasirampunan 
kombonganta siamo, susitu biasa 
napogau' tau pira, sangadinna la 
sipakilala-lalaki, ondong pole'pi 
na iato belanna mitiro tu allo iato 
mengkareke'mo. 
26 Belanna iake taangga'i umpogau' 
kasalan, ke mangkamoki' unnappa' 
kapaissanan diona kamanapparan, 
tae'mo suru' pengkalossoran, 
27 Sangadinna ukungan masang Ia 
ditayan sia palla api la unnimbakanni tu 
mintu' to unnea. 
28 Tatu to untapa' sukaran alukna Musa, 
mate dipatei tang dikaturu-turui, ke 
nasa'bii da'dua ba'tu tallu tau. 
29 Tangnga'mi, tumba polepi magasanna 
tu ukungan sipatu dipakannanni tu to 
ullullu' Anakna Puang Matua, sia to 
ussangai maruttak tu rara basse tu dinii 
usseroi sia iatu to untelle-telle Penaa 
oto'na pa'kamasean. 
30 Belanna tatandai tu To mangkamo 
ma kada kumua: 

Akumo untoe pepakkan: 

Aku duka tu ma'papakkanni, 

sia Nakua siapa: 

Puang tu la umpaolai salu tu taunNa. 
31Masang, ke tobangi tu tau tama 
limanNa Puang Matua matontongan. 

32 Apa kilalai tonna dolona, tonna 
dipemasiangimo tu penaammi, 
mipengkullei tonganni umpatanan 
penaammi lan parri' paria: 

33 Henkomi pira tu ditelle-telle sia 
dipakario-rio mendadi pengkitanna tau, 
sia den pira tu manda' sisola tu to dia'ga 
susito. 

34 Belanna mipa'petiroammo tu 
mamasemi lako to ditarungku, sia 
mikasorokan duka tu mai apammi 
dirampa, tu miissan kumua, den 

dio kalemi tu apa mandu melo sia 
matontongan. 

35 Tamoto, da ammi pa'dei tu kabattaran 
penaammi tu umpabu'tu polean kapua. 
36 Belanna sipato'komi unnampui 
kabantangan penaa, dikua anna 

iake mangkamokomi umpogau'i tu 
pa'poraianNa Puang Matua, ammi appa'i 
tu apa diallu'. 

37 Belanna sattukmora, na iatu Puang 
la sae iato, tang marempamo 
karampoanNa. 

38 Apa iatu to maloloKu la umpotuo 
kapatonganan, pa iake sorong 
boko'i, tae” naalai PenaangKu. 

39 Apa kita te tangiaki' to tama 
bilangan to sorong boko’, taurunganni 
sanggang, sangadinna to ma'patongan, 
naurunganni makarimman tu deatanta. 


Ba'tu pira-pira sangka' diona 
kapatongananna nene' to dolo-dolo 


11:1-40 

1 1 l Tatu kapatonganan iamo tanda 

tasikna kumua taampui tu mintu' 
apa dirannuan, sia tanda sa'binna apa 
tang kakitanan. 
2 Belanna tete dio kapatonganan anna 
dipokada melo tu sanganna nene' to 
dolo-dolo. 
3Bannang dio kapatonganan taissanni, 
kumua iatu mintu' angge maritik 
Napadadi kadanNa Puang Matua, 
naurunganni iatu apa nata'pai mata, tae' 
nadadi dio mai apa mempaan. 

4Bannang dio dukamora kapatonganan 
anna pemalaranni Habel lako Puang 
Matua tu misa' pesuru' mandu melo 
na iatu pemala'na Kain, tete dio 
kapatongananna to, anna dikanassai, 
kumua iato malolo, belanna Natonganni 
Puang Matua tu pemala'na, sia tete dio 
kapatongananna anna ma'kada-kada 
siapa, moi anna matemo. 

> Bannang dio dukamora kapatonganan 
anna dipopellindung tu Henokh, kumua 
da naperasai kamatean: sia tae'mo 
anna kabu'tui tau, belanna Naalamo ia 
Puang Matua, belanna iatonna tae'pa 
nadipopellindung dikanassaimo kumua 
Naala ia penaanNa Puang Matua. 

“Take tang ma'patonganni inang tae’ 
naalai penaanNa Puang Matua, belanna 
iatu to umpengkareke'i Puang Matua 
sipatu la nakatappa'i kumua den tu 
Puang Matua, sia kumua Ia umparongko' 
mintu' to undaka' tonganNi. 

7 Bannang dio dukamora kapatonganan 
na latu Nuh, tonna mangkamo Puang 
Matua umpokadanni tu diona apa 

tang dikitapa, ungkasiri'mi Puang 
Matua napasakka'i tu lembang iato 

la umpamakarimman mintu' to lan 

banuanna, tete dio kapatongananna 
napasalai tu mintu' issinna lino, 

anna pomana' kamaloloan tu situru' 
kapatonganan iato. 

8 Bannang dio dukamora kapatonganan, 
anna turu'i Abraham tonna ditambai, 
naurunganni tassu’ male lako misa’ 
inan tu la napoba'gi nasiosso'i bati'na, 
tassu'mi tae' natandai umba tu naola. 

9 Bannang dio dukamora kapatonganan, 
ma'tondokmi dio padang dialluranni 
butung dio padangna tau, anna torro lan 
tenda, susi duka Ishak sola Yakub, tu 
pada umpomana' pangallu' ia dukato. 
10 Belanna urrannuan tondok 
diparandanganni, tu Nabangun sia 
Napabendan Puang Matua. 

11 Bannang dio dukamora kapatonganan 
anna appa'i Sara tu kamatotoran la 
ma'tambuk, moi anna lendu' tonganmo 
kakianakanna, belanna nakanassai 
kumua matappa' tu To-mangkamo 
unnallu'. 

12 Tg dukamoto, anna dio mai misa' tau, 
ontongpi samannamo to mate, nanii 
bu'tu ba'tu pira budanna tau tu susi 
bintoen dao langi' sia susi karangan dio 
biring tasik tang dikemba' dibilang. 

13 Lan duka kapatonganan naniimo mate 
sola nasangi tonna tae'pa naappa'i tu 
apa dialluranni, apa lan kapatongananna 
natiro mambelamo sia natammui 
marampa', anna akui tu kalena kumua to 
sae sia to mentiruran lan te lino. 

14 Belanna iatu to ma'kada susito, 
napapayan kumua undaka' tondok 
kadadian. 

15 Sia iake tongannai tau iato mai 
ungkilalaimo tondok kadadianna tu 
naboko'imo, den dukamo pakalanna la 
sule. 

16 Apa iatu manassana tau iato mai 
ungkaduangi misa' tondok mandu melo, 
iamotu dao suruga: iamoto anna tae’ 
Nakasirisanni Puang Matua nasa'bu' 
Puangna, belanna Naparandanammo 
misa' tondok. 

17 Bannang dio dukamora kapatonganan 
anna pemalaranni Abraham tu Ishak, 
tonna disudi, sia tae' anna tipodo' tinde 
to mangka untarima mintu' pangallu' 
umpemalaran anak tungga'na, 

18 moi anna dipokadammo susite, 
kumua: latu tarukna Ishak iamo la 
disa'bu' tarukmu. 

19 Belanna natangnga' kumua Puang 
Matua kuasa umpamalimbangunni tu 
tau, moi anna mate: nabutung dio mai 
kamatean nanii unnappa'i sule. 

20 Bannang dio dukamora kapatonganan 
anna mangka tu Ishak umpassakke 
Yakub, sola Esau diona tu apa la sae 
undinna. 

21 Bannang dio dukamora kapatonganan 
tonna la matemo tu Yakub anna 
passakke simisa'-misa' tu anakna Yusuf, 
massambayangmi anna ma'patu'tun lako 
to' ulu tekkenna. 

22 Bannang dio dukamora kapatonganan 
tu Yusuf tonna mandappi' mo sunga'na, 
napokadami tu diona katassuranna to 
Israel, sia napepasanan tu diona batang 
rabukna. 

23 Bannang dio dukamora kapatonganan 
anna iatu Musa tonna dadimo, nabunimi 
indo' ambe'na tallung bulan, belanna 
natiro kumua iatu pia'-pia' melok 
rupanna, tae'mi anna kataku'i tu 
parentana datu. 

24 Bannang dio dukamora kapatonganan 
anna noka tu Musa disanga anakna 
Lai'na Firaun, tonna kapuamo: 

25 hapola'biran ia dipakario-rio sola 
taunNa Puang Matua, ke la umposende 
sangattu'mira kasolleranna kasalan: 

26 helanna iatu kaditelleanNa Kristus 
nasanga la'bi kapua ia angga'na na iatu 
mintu’ ianan dio Mesir, belanna mentiro 
lu lako ia rongko'. 

27 Bannang dio dukamora kapatonganan 
anna tampei tu tondok Mesir tang 
ungkataku' kasengkeanna datu, belanna 
bantang ia butung ungkita To tang 
kakitanan. 

28 Bannang dio dukamora kapatonganan 
anna pogau'i tu Pa'pasa sia aluk ma'pi'pik 
rara, kumua da anna rumbui malaeka' 
umbaa kasanggangan tu mai anak 
pa'bunga'na to Israel. 

29 Bannang dio dukamora kapatonganan 
anna lambanni tau iato mai tu tasik 
Kolsum, butung to unnola karangkean, 
na latu to Mesir nasandak umparundu'i 
susito, nasabu’. 

30 Bannang dio dukamora kapatonganan 
anna tuan tu bentengna Yerikho, tonna 
mangkamo dililingi pitung allo. 

31 Bannang dio dukamora kapatonganan, 
anna tae' naruai kasanggangan tu Rahab 
baine kadake gau’, sola mintu’ to battuk, 

belanna untarima marampa' to ullio-lio 
tondok. 

32 Na apa siapara tu la kupokada? 
Belanna tae'mo pakalangku ke la 
kuuleleanni tu diona Gideon, Barak, 
Simson, Yefta, Daud sia Samuel, sia 
mintu'na tu nabi. 

33 Bannang dio dukamora kapatonganan 
anna untalo ba'tu pira-pira parenta, 
umpogau' kamaloloan, unnappa'i tu apa 
diallu, ungkamummu' sadang singa, 

34 umpapa'de kamasarrangan api, 
ullendokan kalena dio mai mata pa'dang, 
malamma' anna memmawatang, sia 
lalong lan kapararian, sia untalo russun 
mintu' to pararinna uali naurunganni 
mallai. 

35 Anna den pira-pira tu baine 
ungkabu'tui sule tu solana 
dipamalimbangun dio mai to' to 

mate, iatu senga'na dipakitai pa'di, anna 
tae” namorai untarima kadirampananna, 
kumua anna appa'i tu kamalimbangunan 
mandu polepa melo. 

36 Na iatu to senga' umpatanan peroso, 
petelle-telle, sia diongkan-ongkan, sia 
rante bassi sola pa'tarungkuan. 

37 Sia ditumbui batu, sia digare'ge', sia 
diroso, sia mate dipongko pa'dang, 

sia salamba-salao ma'tamangkale 
balulang domba sia balulang bembe’, 
nakapu'duran sia dipakario-rio sia 
dipakitai pa'di'. 

38 Tonganna iatu issinna te lino tae’ 
nasielle” lako tau iato mai: tau iato 

mai salamba salao dio lu padang aak 
sia dao lu mintu' buntu sia lo'ko' sia 
pamombong. 

39 Na mintu’ tau iato, moi anna 
dipokada melo tu sanganna belanna 
kapatongananna, apa iatu apa dialluranni 
tae'pa anna appaii. 

40Belanna Naparandanammiki' Puang 
Matua tu apa la'bi' melo, kumua da anna 
lambi'i tu kasundunan ke tae'i nakitai. 


Pa'pakilala bantang 
lan kapatonganan 


12:1-17 
1 2 lTamoto belanna napatama 
limbuki' pada budanna to titanan 
sa'bi makamban susi gaun, dadi la 
talendokan tu mintu' magasanna, 
sia kasalan tu maraa ussalembe'ki' 

sia la taparri-parri ma'dondo lan 
kapassilomban dipapatuangki' 
2 anta mentiro lu lako Yesu, tu panglalan 
sia umpasundun kapatonganan. Belanna 
sondana kaparannuan dipaoloanNi, anNa 
mangka untanggung kayu pea'ta' tang 
Nakuamo siri, unno'ko'mi dio kanan 
isungan kapayunganNa Puang Matua. 
3Jamoto, timbangmi tu Yesu, tu 
umma 'tanan penaa mintu’ kada layukna 
to kasalan unneai, kumua da ammi 
masorro, belanna ranggang penaammi. 
4Tae'pa ammi unnea sae lako kerarammi 
urrarii kasalan. 
3 Sia tang mikilalaimo diona tu pa'pakilala 
umpakilalakomi susito umpakilala pia, 
nakua: 

E anakku, da mupamaringnganni tu 

peada Na Puang, 
sia da muranggang penaa, ke 
narampoiko pa'di": 

6 belanna iatu to Napakaboro' Puang, 
Naada' sia mintu' tu pia Nasanga anak, 
Nabamba. 
7 Pama'tananni penaa tu iannato, anna 
mendadi peada’ lako kalemi; iatu 
Napogau’ Puang Matua lako kalemi, 
susimo Napogau' lako tu mai anakNa; 

belanna anak umbara tu tang naada' 
ambe'na? 

8 Apa iake tae'i midiada', anna mintu'mo 
ia anak unnappa' kataananna, kamumo 
tu anak bule', tangia anak tongan. 

9 Sia denmo tu ambe'ta diona rara buku 
unnada ki', sia takasiri'mo, tang mandu 
pato'riki'ka umpopengkaola kaleta lako 
Ambe'na mintu' ma'rupa penaa iato, 
taurunganni tuo? 

10 Belanna tonganna kumua naada'miki' 
lan sangattu', umba tu nasanganna melo: 
apa Puang unnada'ki la tapomelona, 
anta appa' kamaseroanNa. 

11 Tatu mintu'na peada' lan sangattu' 
to, tae'pa napabu'tu kaparannuan, 
sangadinna karossoan, apa iake undinna 
umpobua kamarampasan sia kamaloloan 
lako tu to ungkaluteimi tu peada'. 

12 Tamoto angka'mi tu lima loe sia guntu 
matteng, 

13 sia ranteanni lalan tu lentekmi, dikua 
da anna tiparedok tu to keppang, 
sangadinna dikua kenna malolo. 

14 Ula'i tu kasikaeloan lako mintu' tau 
na kadipamaseroan, na iake tae'i tu 
kadipamaseroan, tae' duka misa' tau 
untiro lindo Puang. 

15 Kanandai tonganni, dikua da anna den 
misa' tau untoyangan kalena dio mai 
pa'kamaseanNa Puang Matua, sia da 
anna den misa” uaka' mapai’ tuo anna 
pabu'tu kamasussan, naurunganni buda 
tongan tau natumang: 

16 sia da anna den tau ma'pangngan 
buni ba'tu tang mekaaluk susi Esau, 
napasituka' kande sangkandean tu 
katonganan anak pa'bunga'. 

17 Belanna miissanmo kumua undinnato 
tonna la moraimo umpomana'i tu rongko 
iato, ditumpumi, apa tae' anna pakala 
menassan, moi anna daka' tonganni tu 
ijannato umparra uai matanna. 

Kasisengaranna rongko'" 
basse dolo anna basse ba'ru 


12:18-29 


18 Belanna tangia kumua rampo lu 
lakomokomi api ma'din dirumbu sia 
dukku, sia lako kamapittukan sia 
kamalillinan, sia angin bara’, 

19 sia lako oni tarompe' pua sia 
gumalugunna kada, naurunganni 
meta'damo tu to urrangii, kumua damo 
nadipalanda' tu kada. 

20 Belanna tang natanan tu parenta iato 
kumua: Moi ia olo'-olo', ke narumbui tu 
buntu iato, la dituranni batu. 

21 Lendu’ ia masangna tu patiro iato, 
naurunganni ma'kada tu Musa nakua: 
Ma'parondona' mataku". 

22 Apa rampo lu lakomokomi buntu Sion 
sia tondokNa Puang Matua matontongan, 
iamotu Yerusalem dao suruga, sia lako 
kasipulunganna massa'bu-sa'bu 
malaeka", 

23 Sia lako pa'maruasanna sia 
kombonganna mintu’ anak pa'bunga' 
tu mangka disura' sanganna lan suruga 
sia Tomangra'ta, iamo Kapenombanna 
mintu' tau, sia lako bombona mintu' to 
malolo dipasundunmo, 

24 sia lako Yesu, To paritangngana basse 
ba'ru, sia lako rara dipa'pi'pikan, tu 
umpokada apa mandu melo na iatu 
napokadanna rarana Habel. 

25 Kanandai tongan-tonganni, da ammi 
tumpui tu To ma'kada iato. Belanna 
iatu to untumpumi tu To umpokada 
kadanna lan te lino, tae' anna kullei 
ullendokan kalena, apa polepi tu kita te, 
ke memboko'ki' dio mai Kalena, tu To 
ma'kada dao mai suruga. 

26 Attu iato Napationdo gamaranNa te 
lino, apa totemo Naallu'mo, Nakua: 
Pissanpa la Kupatiseno tangia ia manna 
te lino, sangadinna langi' duka. 

2/Tatu kada pissanpa umpatu 
kadipopembalianna mintu' apa 
tibendon, iamotu apa dipadadi, kumua 
anna tontong tu tang tibendonna. 

28 amoto, belanna untarimaki' parenta 
tang tibendon, sipatuki' ma'kurre 
sumanga', anna tete inde to anta 
kullei menomba susitu Naporainna 
Puang Matua, naturu' pa'pakaraya sia 
kamatakuran. 

29 Belanna iatu Kapenombanta api 

ma pamampu'. 


Atoran gau' masallo' siala 
mase sangsiuluran 


13:1-6 
1 Melo ke tontongi tu pa'kaboro'mi 
1 3 lako sangsiuluran. 
2 Da ammi masorro umpatoratu to 
sae, belanna dionamora penggauran 
susito, anna denmo tau umpatoratumo 
malaeka', apa tae’ naissanni. 

3 Kilalai tu to ditarungku, butung pada 
ditarungkukomi, sia iatu to dipakario-rio 
butung batang kalemi dipakario-rio. 
“La mikasiri' tu rampanan kapa’ 
sola nasang sia da mipolulluranni tu 
kasibalian, belanna iatu to ma'pangngan 
buni sia to pasandak salu lako rampanan 
kapa’ la Naukung Puang Matua. 
> Toyangangkomi kalemi dio mai 
umpa'budai doi” sia posilasanni tu 
apa denmo dio kalemi: belanna Puang 
Kalenamo tu mangka ma'kada, kumua: 
Inang tae" angKu la ussa'biangangko, sia 
inang tae" angKu la untampeko. 
6 Naurungan batta'ki' ma'kada, kumua: 
Puangmo tu To patunduangku, tae" kula 
mataku' len. 
Apara la nagauranna' telino? 


Pa'pakilala mengkaola 
lako Puang Yesu 


13:7-16 
7 Kilalai tu mai panglalanmi tu to 
mangkamo umpokadangkomi kadanNa 
Puang Matua, palan ara'i tu tampak 
katuoanna, ammi alai sangka' tu 
kapatongananna. 

8 Tatu Yesu Kristus tae” anna membali, la 
longi, la totemo sia sae lakona. 

9Da napapusakomi ma'rupa-rupa 
pangadaran makalaen-laen, belanna 
iatu tonganna, melo ke napabatta'i 
pa'kamaseanNa Puang Matua tu 
penaanta, tangia ma'rupa-rupa kande, 
tu tae' gai'na lako to umpogau'mi tu 
iannato. 

10 Den tu inan kapemalaranta, na iatu 
mintu' to umpogau' kamenomban dio 
kema iato, tae' anna pato' ungkandei tu 
kande dio mai inan kapemalaran iato. 

11 Belanna iatu patuoan nabaa Tominaa 
Kapua rarana tama inan maindan 
belanna diona kasalan, ditunu pu'pu' dio 
salian lili'na to” tenda’. 

12 Susi duka Yesu to, kumua anna raraNa 
Kalena Napamaseroanni tu tau buda, 
anNa perasaimi tu kamaparrisan dio 
salian babangan. 

13 Tamoto tatassu' lako umpellambi'i 

dio salian lili'na to' tenda iato sia anta 
tanggungi tu kaditelleanNa. 

14Belanna inde te tae' tondok 
matontonganta, sangadinna undaka'ki' 
pa'tondokan undi. 

15Jamorato anna tete dio Yesu, tala 
tontong umpemalaranni langngan Puang 
Matua tu pemala' pa'pudi-pudian, tu bua 
tassu' dio puduk unnaku sanganNa. 

16 Sia da mimalilu umpa'pekitanan 
kamasokanan sia kamamasean belanna 
iatu pemala' susito iamo Naporainna 
Puang Matua. 


Pa'pakilala mengkaola lako tu mai 
panglalan sia umpassambayanganni 


13:17-19 


17 Mengkaolakomi lako panglalanmi sia 
turu'i: belanna tau iato mai ungkaritutui 
deatammi, apa iamo la umpebalii, 
kumua anna parannu ungkarangi tu 
pentoean, tangia la sumarroi: belanna 
iatu susinnato tae' bua'na lako kalemi. 
18 Passambayangangkan, belanna 
kikatappa'i kumua bannang pute tu 
sukaran inaangki morai la umpalolang 
kaleki lan mintu' apa susitu sipato'na. 
19 Ondong pissanpi kupalaku ammi 
pogau'i susito, angku dipasule madomi 
lako kalemi. 

Salama' sia samparan kada 


13:20-25 


20 Puang Matua, oto'na kamarampasan, 
tu mangka umbaai sule dio mai 

to' to mate Pangkambi' domba, tu 
umpomala'bi' rara basse matontongan 
iamo Puangta Yesu, 

21 anna Iamora umpasakka'komi 

lan mintu’ melona, ammi pogau'i 

tu pa'poraianNa: sia Ia dukamora 
umpadenni lan kaleta tu Naporainna 
tete dio Yesu Kristus. Lu lako Kalena tu 
kamala'biran tontong sae lakona! Amin. 
22 Apa kupalaku lako kamu, e 
sangsiulurangku, da misa'dinganni 

te kada pa'pakilalangku, belanna 
mangkamo kusura' kondi' lako kalemi. 
23|a miissan kumua iatu Timotius, 
siulu'ta dirampananmo: iake madoi' sae, 
la malena' mati' sola ussitiroangkomi. 
24 Salama' lako mintu' panglalanmi sia 
lako mintu’ to masallo'. Na iatu to dio 
mai tana Italia umparampo salama'na 
mati' kalemi. 

25 Narondongmorokomi pa'kamaseanNa 
Puang Matua sola nasang. 


YAKOBUS 


Passalama' 


1:1-18 

1 Salama' dio mai aku, Yakobus, 

taunNa Puang Matua sia taunNa 
Puang Yesu Kristus, diparampo lako 
sangpulo dua sukunna bangsa to naala 
bilanganna to tisambo'. 
2F sangsiulurangku, iammi tobang tama 
ma'rupa-rupa peroso, sanga bangmi 
kaparannuan kapua tu iannato: 
3 belanna mitandai, kumua iatu 
kadisudianna kapatonganammi 
umpabu tu kabantangan. 
4Sipatu tu kabantangan Ia landa' lako 
ma'kalolokanna, dikua ammi sundun sia 
tang attangan, nalan mintu'nato tae'mo 
sayuammi. 
3 Anna iake denkomi tu tang kinaa, 
sipatu la napalaku lako Puang Matua, 
tu umpa'kamasean bangi lako mintu' 
tau sia tang Napopeko'to', manassa la 
Napa'kamasean lako kalena. 


YAKOBUS 1.6-13 2 


6 Apa sipatu la napalaku situru' 
kapatonganan sia tae' nala bata, belanna 
iatu to bata butung bombang, nairi' 
angin tikalulun-lulun lu lako lu dio mai. 
7 Belanna iatu tau susito da nasangai, 
kumua la den apa naappa' dio mai 
Puang: 

8 jamotu to ma'ranga'-ranga' penaanna, 
sia tang ma'rundunan mintu' lalanna. 

9 Apa sipatu tu siulu' tu lan agan 
kamadiongan la massattuan diona 
kadipamadaoanna, 

10 apa to sugi' diona kadipamadionganna, 
belanna la pa'de ia undinna butung ta'bi 
riu. 

11 Belanna la bu'tu tu allo situru' 
kamapannanganna anna pamalayui tu 
riu sia rondon tu ta'binna sia la pa'de tu 
kameloan rupanna, susi dukamoto tu to 
sugi' la malayu lan mintu' kalingkanna. 
12 Maupa' tu to batta’ untanggung 
peroso, belanna ke mangkami disudi, 

la unnappa' katuoan dadi makotana, 

tu Naallu' Puang Matua lako mintu' to 
ungkamali'T. 

13 Moi misa” tau da nama 'kada, ke 
naruai peroso, kumua: Narosona' Puang 
Matua, belanna inang tae' Ia narosoi 


YAKOBUS 1.14-19 3 


kakadakean, sia tae' duka Ia Naurroso 
tau moi misa’; 

14 sangadinna mintu' tau narua peroso, 
iake nabintii sia napakenai kamailuanna 
kalena. 

15 Undinna, iake ma'tambukmi tu 
kamailuan, undadiammi kasalan, na iatu 
kasalan, ke kapua melomi, undadiammi 
kamatean. 

16 Da ammi pusa, e sangsiuluran 
pa'kaboro'ku. 

17 Tatu mintu'na pamengan sia mintu'na 
pa'kamase lu dao mai, songlo' dao mai 
Ambe’, oto'na mintu’ parrangna dao 
langi, Iamotu tang membali sia tae’ 
natimbayo len katileleanNa. 

18 Situru' lalan penaanNa anNa 
mangkamo undadiangki' tete dio kada 
kamanapparan kumua anta dadi butung 
bunga' bua dio tu mintu' pa'padadinNa. 


Tae nama'perangi manna, 
sangadinna la menturu' duka 


1:19-27 
19 Kanassai te iannate, e sangsiuluran 
pa'kaboro'ku. Melo ke mintu' tau matira' 


YAKOBUS 1.20-25 4 


ma'perangi, napela'i ma'kada-kada sia 
sengke. 

20 Belanna iatu kasengkeanna tolino 
tae” naumpabu'tu kamaloloan Natuntun 
Puang Matua. 

211amoto la mitibe tu mintu’ 
kamaruttakan sia kakadakean 
manglianmo, ammi tarimai tu kada 
titananmo lan penaammi naturu' sorong 
inaa, tu kuasa umpamakarimman 
deatammi. 

22 Sipatu tongankomi Ia unturu'i tu kada 
iato, tangia to ma'perangi umpakena 
kalena kalena. 

23 Belanna iake denni tau urrangii 

tu kada iato, apa tae’ naturu', iamo 
susito umpemaranga lindo tonganna lan 
sammin. 

24 Tatonna mangkamo untiroi tu kalena, 
malemi, apa ta'pa tang nakilalai tumba 
rupanna. 

25 Apa iatu to unnannung atoran 
Sukaran aluk sundun, tu umpopentorro 
to makakaki, tae” namendadi to 
ma'perangi tang mengkilala, sangadinna 
to menturu' tongan, maupa' ia tau iato 
lan kamenturusanna. 

26 Take denni misa’ tau ussanga kalena 
mengkaola lako Puang Matua, apa tae' 
nabelai untorei tu puduk makattikna, 
sangadinna umpakena penaanna, 
manassa kapengkaolanna tau iato lao 
sala. 

27 Tatu kapengkaolan masero sia 

tae” sayuanna dio oloNa Puang 
Matua, Ambe', iamote: unto'longi 

pia biung pu'pu' sia baine balu lan 
kamasussanna, sia ungkaritutui kale dio 
mai kamaruttakanna te lino iate. 


Pa'pakilala da tapelindo tau 


2:1-13 

2 LE sangsiulurangku, tu ma'patongan 

lako Puang Mala 'bi'ta Yesu Kristus, da 
mipalaloi tu kapatonganammi umpelindo 
tau. 
2Belanna iake tamai banua 
pa'kombongammi misa” to ma'sissin 
bulaan ma'pake melo na inde 
dukato nanii tama misa” to bongko 
ma'tamangkale kadake: 
3 ammi kasiri'i tu to ma'pakean melo 
sia mikua lako: Unno'ko'komi inde te 
inan melo, nalako tu to bongko mikua 

ungkuanni: Bendanko inde te, ba'tu 
unno'ko'ko diong to" pelleseangku: 
4misangaraka tang mangkaopokomi 
ma'pasisengaran lan penaammi, sia dadi 
to mangra'ta' pakayun bimbang? 

> Perangii, e sangsiuluran pa'kaboro'ku, 
tang Napileiraka Puang Matua tu to 
bongko lan te lino mendadi sugi' 
kapatonganan sia umpomana' Parenta tu 
mangka dialluran mintu’ to ungkamasel? 
6 Apa kamu te mangkamokomi unne'sek 
to bongko. Tang to sugi'raka umpakario- 
riokomi sia urrendenkomi lako olona to 
mangra'ta' kara-kara? 

7 Tangiaraka tau iato tu umpa'kada 
solangi sanga mala'bi, tu 
disa'burangkomi? 

8 Apa iake mituru'i tu parenta 
ma'iringanna, susitu lan Sura' Madatu 
nakua: La mukamasei tu padammu 
tolino susi batang kalemu, melo dukamo 
tu penggaurammi. 

9 Apa iake mipelindoi tu tau, 
umpogau'komi kasalan, belanna 
napasalakomi Sukaran aluk butung to 
ullendai parenta. 

10 Belanna minda-minda untoe nasangi 
tu mintu' atoran sukaran aluk, apa 
nalendai misa', salamo ia lako mintu'na. 
11 Belanna Iamo ia tu Tomangka ma'kada 
kumua: Da' mupasandak salu lako 
rampanan kapa', Ia dukamo ma'kada 
kumua: Da' mupapatean. Na iake tae'i 
mupasandak salu lako rampanan kapa’, 
apa papateangko, manassa dadimoko to 
ullendai atoran Sukaran aluk. 

12 Pokadami sia pogau'mi susi sipato'na 
lako to la napaolai salu Sukaran aluk 
ma'popentorro to makaka. 

13 Belanna kama'paolaian salu tae' 
nakamasei tu to tang umpogau' 
kamamasean. Anna iatu kamamasean 
undaoanni kama'paolaian salu. 


Diona kapatonganan sia penggauran 


2:14-26 
14E sangsiulurangku, apa gai'na 
ke ussangai kalena tu tau 
den kapatongananna, apa tae" 
nasituang penggauran. Ma'dinraka 
tu kapatonganan susito la 
umpamakarimmanni? 

15 Take denni siulu' muane ba'tu siulu' 
baine tang ma'tamangkale sia tang 
sidundu rokkoan barokona allo-allo, 

16 ammi den misa” ma'kada lako kumua: 
Paela'-ela'mokomi lalan, lassui tu kalemi, 
sia ma'pedia'komi, apa tae' mibenni tu 
sipatunna lako batang kalena, apara 
gai'na to? 

17 Susi duka kapatonganan, ke tae'i 
nasituang penggauran, mate bang-siami. 
18 Apa umbai den tau ma'kada nakua: 
iko den kapatonganammu, na aku 

den penggaurangku, apa pakitammo' 
kapatonganammu tang situang 
penggauran, angku pakitangko tu 
kapatonganan tete dio penggauran. 

19 Anna iko te mupatongan kumua iatu 
Puang Matua, misa'ri. Melo duka. Na 
mintu' deata bulituk umpatongan dukai, 
apa ma parondo. 

20| 3 morairokoka untandai, e to tae” 
gai'na, kumua iatu kapatonganan tae' 
nasituang penggauran, tae’ patunna? 

21 Tang bannang dioraka penggauranna 
anna dibilang malolo tu Ambe'ta 
Abraham tonna umpandan Ishak, 
anakna, la napemalaran dao inan 
pemala'? 

22 Manassamo lako kalemu kumua 
kapatongananna situnduan 
penggauranna naurunganni tete 

dio penggauran anna disundunni tu 
kapatonganan. 

23 Na susito nalambi'mo tu kada lan 
Sura' Madatu, nakua: Napatonganmo 
Abraham tu Puang Matua, na iamorato 
tu dibilang kamaloloan lako kalena: iamo 
disangai sangmaneNa Puang Matua. 

24 Manassamo lako kalemi kumua tangia 
tete dio manna kapatonganan anna 
dibilang malolo tu tau, sangadinna tete 
dio duka penggauran. 

25 Tang susi dukaraka tu Rahab, baine 
kadake gau’, dibilang malolo, belanna 
penggauranna tonna tarimai sia tonna 
patassu'i tu to dipolentek maringan 
unnola lalan senga'? 

26 Belanna susi kale mate, ke tae'i penaa 
lan, susi dukamo kapatonganan to, 
mate, ke tae'i nasituang penggauran. 


YAKOBUS 3.1-6 10 


Pa'pakilala kumua 
da takasalan napobua' lila 


3:1-12 

LE sangsiulurangku, da mibuda morai 

la mendadi guru, belanna miissan 
kumua la nakannaki' kadiparessan 
mandu magasa, 
2 belanna kita sola nasang buda apa tanii 
sala. lake denni misa" tau tae" nasala lan 
buangan kadanna, iamoto sundun, sia 
ma'din duka umparenta mintu' kalena. 
3Jake ussanga'ki' darang dikua anna 
turu'i tu pa'poraianta, anta balikki mintu 
kalena lu lako dipapatuanni. 
4Tiro dukai tu mintu' kappala' moi 
sangtumba kapuanna, sia nadudang 
angin bara, napasepang kamudi bittik 
duru mudi lako tu naporainna. 
> Susi dukamoto tu lila misa” lesoan 
kale bitti, apa lendu’ ia umpakapuanna 
kalena. Tiromi tumbai kapuana tu 
pangala’ nanennek api bitti’. 
6 Tatu lila susi misa” api: anna mintu'na 
lesoan kaleta lilamo tu misa' lino 
pa'rampunanna mintu' kakadakean, 
urruttakki mintu' batang kale sia umballa 


4 


YAKOBUS 3.7-12 11 


mintu' lalan katuoanta, anna ia kalena 
naballa api naraka. 

7Belanna mintu’ rupa olo'-olo' 
lampung sia manuk-manuk sia olo'-olo' 
mendonglo' sia iatu lanna tasik ma'din 
dipamanaran sia mangka dukamo 
napamanaran kamalutean to lino; 

Sapa jatu lila tae' tau ungkullei 
umpamanaranni, iamo misa” kakadakean 
tang mari'pi, ponno ipo papatean. 

9 Tamotu lila taoong umpudi Puang, 
Ambe'ta, sia lila dukamo taoong 
untampakki ropu tolino tu dikombong 
susi rupanNa Puang Matua. 

10 Na misa' dukari puduk nanii tassu' 
pa'tendeng sia pa'tampak ropu. E 
sangsiulurangku, tae' napato' tu iannate. 
11 Denraka kalimbuang umpatassu' uai 
malino sia uai mapai’ diong mai misa" 
mata kalimbuang? 

12E sangsiulurangku ma'dinraka tu 
garonto' ara la membua saitun, ba'tu 
garonto' anggoro' la membua ara? Ten 
dukamoto tae’ nama'din nanii sun uai 
malino tu naninna sun uai masin. 


YAKOBUS 3.13 — 17 12 


Diona kakinaan tongan 


3:13-18 
13 Mindammiraka tu kinaa sia paissan? 
Sipatu ia napa'pekitanan mintu' 
penggauranna tu lu dio mai gau' melo, 
situang sorong inaa diona kakinaan. 
14 Apa ia ke denkomi untambuk 
kamagi'giran sia te'geran penaa, da 
misattuan kalemi sia da mimorang 
unnea tonganna. 
15 Tatu kakinaan iato tae” nakakinaan 
lu dao mai sangadinna kakinaan lu dio 
mai lino, tu umbudanan mentolinona, 
sia menggaronto' dio mai pa'poraianna 
deata bulituk. 
16 Belanna umba tu nanii kamagi'giran 
sia kasite'geran, indemoto tu 
katangma'rundunan, sia mintu' 
penggauran kadake. 
17 Apa iatu kakinaan songlo' lu dao 
mai tipamulanna masallo', ungkabarii 
kamarampasan, mabalele, matinuru” 
ponno kamamasean sia bua-bua maelo, 
tae" nabata, sia tae" nabelo puduk. 


YAKOBUS 3.18-4.4 13 


18 Anna buanna, iamotu kamaloloan, 
diambo' situang kamarampasan lako 
mintu' to ma'pasikaelo. 


Ma'rupa-rupa pa'pakilala kumua 
da anta turu' kamoraian 


4:1-12 

1 Bu'tu umbara nii sae tu kasigagan, 

sia bu'tu umbara nii sae tu 
kasiboboran lan kombongammi? Tang 
bu'tu lu dioraka mai mintu' kamoraiammi 
tu male mangea unnoong mintu' lesoan 
kalemi? 
2 Den kamailuammi, apa tae” dio kalemi: 
papateangkomi sia mangimburukomi, 
apa tae' miappa'i: sibobo' sia sigagakomi, 
apa tae” dio kalemi, belanna tae’ 
mimassambayang, 
3 Sia massambayangkomi, apa tae' 
miappa'i, belanna sala passambayangmi, 
tu belanna la misa'sakan unturu' 
kamoraiammi. 
4E kamu tu dipasitinti to ma'gau' sala, 
tae'raka mitandai kumua kasiporaian 
lino iate, iamo kasiualian Puang Matua? 
Iamoto minda-minda morai la siporai 


YAKOBUS 4.5-11 14 


lino iate, iamo mendadi ualinNa Puang 
Matua. 

5Ba'tu misangaraka tae” patunna tu 
dipokada lan Sura" kamua: iatu penaa 
Napalan kaleta Nakamali' Puang Matua, 
Naurunganni mangimburu? 

6 Apa Napa'bengan tu pa'kamasean 
mandu kapua. Iamo bannangna to anna 
kua lan Sura' Madatu: Puang Matua 
umbali to matampo, apa Napa'kamasean 
tu pa'kamasean lako to madiongan 
penaanna. 

7 Sorongkomi kalemi lako Puang Matua, 
ammi eai tu deata bulituk, nasorong 
boko' dio mai kalemi. 

8 Perreke'i tu Puang anNa reke’ 
dukakomi. Basei tu limammi, e to 
kasalan, sia pemasallo'i tu penaammi, e 
to ma'ranga'-ranga' penaanna. 

9 Pesa'dingimi tu sussa ammi mario sia 
tumangi’; sipato' tu penaammi membali 
kamarioan, sia kasendeammi membali 
kamasussan. 

10 Sipatukomi la umpamadiong 

kalemi dio oloNa Puang, na Ia la 
umpamalangka'komi. 

11 E sangsiulurangku, da misipalele beko 
sangsiulurammi. latu to umpokada boko” 


YAKOBUS 4.12-16 15 


ba'tu umpasala siulu'na, iamo umpalele 
beko sia umpasala sukaran aluk. Apa 
iake mupasalai tu Sukaran aluk, tangiako 
to unturu' Sukaran aluk, sangadinna to 
mangra'ta'na. 

12 Sangadinna Misa'ri tu Umpatassu' 
parenta sia To mangra'ta'. Iamo kuasa 
pakarimmanan sia pasanggangan, apa to 
matumbaroko iko te umpasala padammu 
tolino? 


Diona kada tae' patunna 


4:13-17 
13E kamu to ma'kadanna kumua: Allo 
iate ba'tu masiang tamale lako tondok 
anu anta torro sangtaun dio, ma'balili sia 
undaka' saro: 
14 apa tae' miissanni tu apa la dadi 
masiangna to. Umbara nakua tu 
katuoammi? Belanna susi bangrokomi to 
rambu, sattu'ri ditiro, anna pa'demo. 
15 Sangadinna sipatukomi ma'kada 
kumua: Ke Napoelo'i Puang Matua, anta 
tuo sia umpogau'i te ba'tu iato. 
16 Apa totemo massattuangkomi diona 
kamatampoammi ma'kada, mintu'na 
passattuan susito kadake. 


YAKOBUS 4.17-5.6 16 


17 Tamoto, iake to unnissan umpogau' 
melo, apa tae' napogau'i napokasalan. 


Saro bu'tu kadake 
umpaden tampak ropu 


5:1-11 

LE kamu to sugi’, tumangi'komi sia 

unnorronkomi, belanna mintu'na 
kasanggangan la urrampoikomi. 
2 Sanggangmo tu kasugirammi sia 
nakandemo busung tu tamangkalemi. 
3Ta'garammo tu bulaan sia salakami 
na iatu ta'ga'na la kendek titanan sa'bi 
umbalikomi, sia ungkande duku'mi susi 
api. Mangkamokomi urrampun eanan 
tonna ma'katampakanna attu. 
4Tiromi, iatu sarona to umpeparei 
bela'mi, tu milando pa'dui mipatadang, 
metamba sia iatu sarona to mepare 
tamamo talinganNa Puang Zebaot. 
> Mangkamokomi tuo ma'pemammi' 
lan te lino, sia masua' kumande: 
umpelompoi bangpokomi kalemi, naallo 
pa'reresammo. 
6 Mangkamo mira'ta' kumua la diukung 
sia mipatei tu to malambu', natae" 
naeakomi. 


YAKOBUS 5.7-11 17 


7Tamoto, e sangiulurangku, ma'tan 
penaakomi sae lako allo kasaeanNa 
Puang. Tiromi, tu to ma'pa'lak 
untayan bua malapu' diong mai 
padang: napama'tanan penaa sae lako 
nata'painna uran masonak sia uran 
ma'pangalla'. 

8 Ma'tan penaa dukakomi ammi pabatta' 
penaammi, belanna mareke'mo tu 
kasaeanNa Puang. 

9E sangsiulurangku, da misisarroan, 
da naruakomi pangra'ta' kadiukungan. 
Kilalai kumua bendanmo dio to' ba'ba tu 
To mangra'ta'. 

10E sangsiulurangku, alami sangka’ tu 
kauntanggunganna kamasussan sia 
kama'tanan penaanna mintu' nabi tu 
mangka ma'kada tete dio sanganNa 
Puang. 

11 Kilalai kumua iatu to bantang, 
tabilang maupa': mangkamo mirangi tu 
kabantanganna Ayub, sia mangkamo 
mitiro tu katampakanna penggauranNa 
Puang, kumua sumpu mamase sia liu 
kaboro'. 


YAKOBUS 5.12-16 18 


Sipatuki' mukkun massambayang 


5:12-20 
12 Apa iatu ma'iringanna tongan, e 
sangsiulurangku, da ammi menggata, 
la umpopenggata langi' ba'tu lino, ba'tu 
penggata senga', sangadinna la mikua 
tonganna, ke tonganni, sia tae” ke tae'i, 
da naruakomi pangra'ta kadiukungan. 
13 Denrokomika tu masussa? sipatu la 
massambayang. Denkomiraka parannu? 
sipatu la umpopenani pa'pudian. 
14 Denrokomika tu masaki? sipatu la 
untambai tu mai penatua kombongan, 
anna passambayanganni, sia anna bolloi 
minnak tete dio sanganNa Puang. 
15 Anna passambayang narondong 
kapatonganan umpamakarimmanni tu 
to masaki, anna Puang la umpamalekei, 
sia iake mangkai umpogau' kasalan, la 
dipa'dei tu kasalanna. 
191amoto sipatukomi la 
sipangakuan kasalammi sia la 
sipassambayangankomi, ammi 
maleke. Iatu passambayangna to 
malambu' tu napalantuk penaa, kapua 
kamatotoranna. 


YAKOBUS 5.17-20 19 


17 Tatu Elia pada bangsia a'ganta, apa 
lantuk tu passambayangna kumua da 
nasae uran, tae'mi nasae tu uran dio 
padang iato tallung taun annan bulanna. 
18 Massambayang pole'omi, nasae tu 
uran dao mai langi, anna pakendek 
burana tu padang. 

19 E sangsiulurangku, iake denkomi 
pusa diona tonganna, anna misa' tau 
umpopengkatoba'i, 

20]a miissan kumua iatu to 
umpopengkatoba' misa" to kasalan 

dio mai lalan pusana, iamo 
umpamakarimman deatanna tau 

iato dio mai kamatean, sia la ussamboi 
kasalan buda. 


1 PETRUS 


Pangando 


1:1-2 

1 Tate sura’ lu dio mai Petrus, 

rasulu'Na Yesu Kristus, diparampo 
lako mintu’ to ditonno', iamoto naala 
bilanganna to tisambo' mekaletteran 
utan dio lu Pontus sia Galatia sia 
Kapadokia sia Asia sia Bitinia, 
2 tu ditonno' situru' paissan temponNa 
Puang Matua, Ambe’, Napamasallo' 
Penaa lu lako kaumpengkaolaian Yesu 
Kristus sia pa'pi'pikan raraNa: denno 
upa’ anna sakerangngan-rangnganna tu 
pa'kamasean sia kamarampasan lako 
kalemi. 


1 PETRUS 1.3-7 2 


Pa'kurre sumanga' langngan 
Puang Matua belanna 
kapa'rannuanan lako Kristus 


1:3-12 
3Mintu'na kadipudian lu langngan 
nasang Puang Matua Ambe'Na Puangta 
Yesu Kristus, tu tete dio kakapuanna 
mamaseNa anna dadian poleki', 
taurunganni unnappa' kapa'rannuanan 
tuo belanna kamalimbangunanNa Yesu 
Kristus dio mai to' to mate, 
“la ungkabu'tui mana' tang la sanggang 
sia tang attangan sia tang la malayu, tu 
diannangkomi lan suruga, 
tu Narinding pala” kuasanNa Puang 
Matua tete dio kapatonganan lu lako 
kamakarimmanan tu diparandan la 
dipasombo, ke attu ma'katampakanna. 
6 Lan ianna te minii parannu, moi anna 
attu sangattu' bangri, iake inang pato'i, 
la naparosso inaakomi ma'rupa-rupa 
peroso, 
7 kumua anna kalantukan 
kapatonganammi tu disudi - tu 
mandu keangga' na iatu bulaan Ia 
sanggang moi anna disudi api — la 


1 PETRUS 1.8-12 3 


payan kumua umpabu'tu kapudian sia 
kamala'biran anna kadipangkeran, ke 
attunnamo sombo tu Yesu Kristus, 

8tu tae' bangpa mikital, apa 
mikamaseimo, moi anna tae’ mitirol 
totemo, apa mipatongan sia Ia 
mipobannang sende paiman sitonda 
kaparannuan tang dilambi' dipokada sia 
dipakala'bi'na, 

9 belanna milambi' tu patunna 
kapatonganammi, iamora tu 
kamakarimmananna deatammi. 

10 Tatu diona kamakarimmanan naparri- 
parrimo nadaka' sia napelalan mintu' 
nabi: tu ma'nubua' diona pa'kamasean 
tu la rampo lako kalemi, 

11 sia napelalan attu umbara nakua 
a'ganna tu attu Napa'patuduan 
PenaanNa Kristus lan kalena tau iato 
mai, tonna pamanassa dolomi Penaa tu 
mintu' kamaparrisanNa Kristus sia iatu 
mai kamala'biran sidanu'-danu' undinna. 
12 Mangkamo dipapayanan tau iato 
mai, kumua tae' anna kalena napatu, 
sangadinna kamuri anna mangka 
masara' lan mintu' passalan, tu 
totemo te napokadangkomi tu to 
umpa'peissanan Kareba-kaparannuan 


1 PETRUS 1.13-18 4 


lako kalemi tete dio Penaa Masallo”, tu 
disua dao mai suruga, passalan iamorato 
napetimbayo malaeka' la morai naissan. 


Diona kapengkaolan tongan 


1:13-2:10 
13 Tamoto pamataranni tu tangnga'mi sia 
maingarangkomi sia rannuan tongan- 
tonganni tu pa'kamasean la diparampo 
lako kalemi, ke attunnami sombo tu Yesu 
Kristus. 
14 Susikomi pia'-pia” mengkaola sia da 
ammi parundu'i tu sangka' menturu' 
lako kamailuan dolo, susi tommi lanpa 
kabagammi, 
15 sangadinna susi Puang masero tu 
mangka untambaikomi, la susi dukakomi 
masero lan mintu’ gau mi: 
16 helanna mangkamo disura' kumua: La 
maserokomi, belanna maseroNa', 
17 Take misa'bu'i Ambe’, tu mangra'ta' 
tang pakayun bimbang sitinaya 
penggauranna simisa'-misa' tau, 
dadi la lolang mataku'komi, angge 
mempuemipa lan te lino, 
18helanna miissan kumua 
dila'bakmokomi dio mai gau’ tang 


1 PETRUS 1.19-23 5 


kebattuammi, tu misiosso'i dio mai 
nene' to dolomi, tangia apa la sanggang 
dila'bakangkomi, susinna salaka ba'tu 
bulaan, 

19 sangadinna rara mala'bi'Na Kristus, tu 
butung rara anak domba tae' sayuanna 
sia tae' attanganna. 

20 Mangkamo Ia dipamanassa tonna 
tang dikombongpa te lino, apa mane 
dipapayanri te attu ma'katampakanna 
belanna kamu: 

21 bannang diomora Kristus, 

ammi patongan Puang Matua, tu 
umpamalimbangunNi dio mai to" to mate 
sia Naba'gi kamala'biran, naurunganni lu 
lako Puang Matua tu kapatonganammi 
sitonda kapa'rannuanammi. 

22 Tu mangkamokomi usseroi 
deatammi diona kamengkaolammi 

lako kamanapparan miurunganni 
ungkarampa'i tonganni tu mintu’ 

siulu', iamoto sipatu la lantuk penaa 
tongankomi siala mase, 

23 belanna mangkamokomi didadian pole 
tangia kumua dio mai taruk la sanggang, 
sangadinna tang la sanggang, tete dio 
kada marendengNa sia matontonganNa 
Puang Matua. 


1 PETRUS 1.24-2.5 6 


24 Belanna: 
Mintu' to lino butung riu, 
sia mintu’ kamala'biranna butung ta'bi 
riu; 
anna malayu tu riu sia rondon tu 
ta'binna; 
25 apa iatu kadanNa Puang Matua 
tontong sae lakona. 
Iamora te tu kada di pa'peissanan lako 
kalemi. 
1 Tamoto rampananmi tu mintu’ 
kalando-pa'duan sia mintu' sanda 
pakena sia kabelo-pudukan sia 
kamagallian sia mintu' pa'palele beko: 
2 Susi pia'-pia' mane dadi, la susi 
dukakomi to ungkaduangi bumbungan 
massang, dikua anna ia mipolobo' landa 
lako kasalamaran, 
3 jake misa'dingmi kumua masokan tu 
Puang. 
4Iamo mipentireke'i, iamotu batu 
tuo, tonganna natibei tolino, apa 
passanganNa Puang Matua ditonno' sia 
keangga': 
Ja susi dukakomi batu tuo dibangun 
mendadi misa' banua mempenaa sia 
kombongan masallo'na tominaa, dikua 
ammi pemalaran pesuru' mempenaa, 


1 PETRUS 2.6-9 7 


tu Naporai Puang Matua belanna Yesu 
Kristus. 
6 Belanna den disura' lan Sura” Madatu 
kumua: 
Kutanan lan Sion tu batu petau, 
ditonno' sia keangga': 
na jatu to umparandan Dio 
kapatongananna, tae' anna Ia 
dipakasiri'. 
7 Tamoto iatu kamu ma'patonganna 
mipakeangga', apa iatu tang 
ma patonganna napatu te kada 
iate: 
latu batu natibe pande, 
ja bangsiamo mendadi batu petau, 
sia: 
Misa' batu katitodoan sia buntu batu 
ma'pamatana', 
tu nanii titodo tau iato, belanna tae' 
anna turu'i tu kadanNa Puang 
Matua; dilampakmo tu tau iato mai 
lako apa iato. 
9 Apa kamu te misa” rapu ditonno', 
misa’ kombongan tominaa ma'parenta, 
misa’ bangsa masallo', sangrapu tau 
misanNa Puang Matua, kumua ammi 
pakaleleanni tu penggauran kapuanNa 
Puang, tu untambaimokomi tassu' lan 


1 PETRUS 2.10-14 8 


mai kamalillinan mentama kamaseroan 
kalle-kalleanNa: 

10 jamotu kamu dolona tangia taunNa, 
apa totemo taunNamo Puang Matua, tu 
dolona tang unnappa' kamamasean, apa 
totemo te dikamaseimo. 


Pa'pakilala diona tuo masero: 
passanan tengko unturu' 
atoran to ma'parenta 


2:11-3:7 
11 F pa'kaboro'ku, kupakilalakomi susito 
mentiruran sia to lumio' lan te lino, la 
mitoyangan tu kalemi dio mai mintu'na 
kamailuan pa'kalean tu sirari deatammi: 
12 jatu gau'mi la melo dio lu to kapere’, 
dikua anna iatu napobannang umpalele 
bekokomi tau butung to umpogau' 
kadake, tu belanna natiro tu penggauran 
melomi, anna pakala'bi'i tu Puang Matua 
ke alloNami Puang sae umpakilalai. 
13 La turu'komi lako mintu’ parenta 
napondok tolino belanna Puang, la lako 
datu kapua, belanna iamo ma'iringanna 
kuasanna; 
14 Ja lako mintu’ to maraya, belanna iamo 
nasua datu kapua umpakkanni tu mintu’ 


1 PETRUS 2.15-20 9 


to umpogau' kadake, sia la umpakkanni 
melo tu to umpogau' kameloan. 

15 Belanna susimoto tu pa'poraianNa 
Puang Matua, kumua anna diona 
penggauran melo minii ungkamummu'i 
tu puduk katangpaissananna to baga. 
16 Susito torro to makaka: tang susito 
unnangkaran katorro-tomakakanna 

la ussamboi kakadakean, sangadinna 
susito taunNa Puang Matua. 

17 Kasiri'i tu mintu’ tau. Pakaboro'i tu 
mintu' sangsiuluran. Kataku'i tu Puang 
Matua. Pangke'i tu datu kapua. 

18E mintu' ruranan, tundukkomi lako 
puangmi sia kasiri’ tongan-tonganni, 
tangia lako manna manamanna sia 
masokanna, sangadinna lako duka tu 
masa'ga'na. 

19 Belanna iamo Naporai Puang Matua, 
ke manda'i tu tanan penaanna tau lako 
Puang Matua, nabelai umpatananni 

tu kamasussan, moi umperasai 
kamaparrisan tang sirua-rua. 

20 Belanna apara kadipudianna, 

ke ma'tan penaakomi ma'patanan 
dikambei, belanna umpogau'komi 
kasalan? Apa ke ma'tan penaakomi 
umpatanan kamaparrisan belanna 


1 PETRUS 2.21-25 10 


umpogau'komi kameloan, iamo ia 
Naporai Puang Matua to. 

21 Belanna iamora patunna to ammi 
ditambaimo, apa umperasai dukamo 
kamaparrisan tu Kristus belanna kamu, 
Natampeangkomi misa' sangka', kumua 
ammi rundu'i bate lalanNa. 

22 Iamo Ia, tu tang umpogau' kasalan, 
tae” duka naombo' dio mai randan 
pudukNa tu kada patua' ba'tang, 

23 jatonna disere kadai, tae” anNa 
papakkanni sere kada, sia iatonna 
rampoi kamaparrisan, tae” anNa 
ma'pakarrang, sangadinna Nasorong 
lako Puang tu iannato, tu tang pakayun 
bimbang umpaolai salunna. 

24Ta Kalenamo umpassanni lan 

batang kaleNa tu mintu' kasalanta 
Napemalaranni dao kayu pea'ta, kumua 
iatonna tiro matemoki' kasalan, la 
natiro tuoki' kamaloloan: belanna 

iatu kamassendang-sendanganNa 
mipomondo. 

25 Belanna dolona pusakomi susi domba, 
apa totemo mengkara'pa lu lakomokomi 
To mangkambi' sia To ungkatirinnai 
deatammi. 


1 PETRUS 3.1-7 11 


1 Susi duka kamu, e mintu' baine, 

la tundukkomi lako muanemi siamo, 
dikua iake denni umbali-balii tu kada 
iato, ma'din natalo kedona bainena, moi 
tae' nama'kada, 
2 ke natiroi tu kedo maseromi sia sibaa 
pa'pakaraya. 
3 Da ammi pakei kalemi pakean merrupa, 
iamotu beluak diampinni' sia umpake 
bulaan, ba'tu ma'rupa-rupa pakean 
maballo, 
4sangadinna sipa” malammak diong 
ba'teng, tu umpake pakean tang Ia 
sanggang, iamotu kedo sorong inaa sia 
kappa, tu kapua angga'na dio oloNa 
Puang Matua. 
5 Belanna susi dukato tonna dolo-dolona 
mintu' baine masallo', tu urrannuan 
Puang Matua, umpakei duka kalena, 
anna tunduk lako muanena siamo, 
6 susi Sara sanda katuru' lako Abraham 
napekapuangi. Na iatu kamu te 
dadimokomi anakna, iake umpogau'komi 
melo, ammi tang ungkataku'i tu apa 
ma'patiramban. 
7 Susi duka kamu to, e mintu' muane 
la kinaakomi siruran bainemi, belanna 
ma'kada baine, ammi kasiri'i, apa pada 


1 PETRUS 3.8-11 12 


umpomana'komi pa'kamaseanNa Puang 
Matua, iamotu katuoan: dikua anna tang 
tikadang-kadang tu passambayangmi. 


Pa'pakilala diona umpa'pekitanan 
pa'kaboro' sia kasorong-inaan 


3:8-12 
8 Ma'katampakanna sipatukomi sola 
nasang sanginaa, sia maturu-turu, sia 
unnala mase mintu’ siulu, sia madulu' 
sia umpamadiongan penaa, 
93 da ammi papakkanni kakadakean tu 
kakadakean, ba'tu sere kada dipakkanni 
sere kada, sangadinna palakuanni 
karongkosan, belanna iannamorato tu 
ditambangkomi, kumua ammi pomana' 
karongkosan. 
10 Belanna: 
latu to morai la tuo 
sia unnappa' attu melo, 
la napakari'pi tu lilana umpokada 
kadakena, sia pudukna, tang la 
narandan kalandopa'duan: 
11 sia sipatu la ullempangan 
kakadakean, anna pogau' 
kameloan: 


1 PETRUS 3.12-16 13 


sipatu la undaka' kamarampasan anna 
ula'i: 

12 belanna iatu matanNa Puang 
umpemantang to malambu' sia 
Natananni talinga tu pa'palakunna, 

apa Natiro sengke tu to umpogau' 
kakadakean. 


Rongko' napabu'tu 
kamaparrisan belanna Kristus 


3:13-22 
13 Mindara tu la umpogau' kadake 
lako kalemi ke birisankomi untuntun 
kameloan? 
14 Apa iake naruakomi kamaparrisan tu 
belanna kamaloloan, rongko'komi: sia 
da mikataku'i tu pa'pakarrangna to mai 
tau sia da ammi potirambanni. 
15 Pamaindanni lan penaammi tu 
Kristus kumua iamo Puang, sia la 
tontongkomi marea umpebalii tu 
mintu' to ungkutanaikomi diona 
kapa'rannuanan dio kalemi, apa la 
naturu' sorong inaa sia sipa”, 
16 sia bannang putekomi, dikua anna 
diona kanasangammi tau kadake, iamo 

napomasiri” to ussayu torro ke'de' 
melomi lan Kristus. 

17 Apa mandu melo ke miperasai tu 
kamaparrisan, - ke Napoelo'i Puang 
Matua -, belanna umpogau' melo na 
latu umperasai parri' belanna umpogau' 
kadake. 

18 Belanna pissan dukari tu Kristus mate 
diona mintu' kasalanna tau, lamo To 
malolo belanna to tang malolo, kumua 
anNa solangki' lako Puang Matua; 
tonganna anNa dipatei diona batang 
kale, apa dipatuo diona penaa. 

19 Nalan penaa iato Nanii 
umpa'peissananni lako mintu' bombo lan 
pa'pattangan, 

20 tu dolona battuk tonna pamalambe'pi 
Puang Matua tu kama'tanan penaanNa, 
tonna attunna Nuh, namarassan 
dipasakka' tu lembang, tu nanii sidi'ri 
tau lan — karuari tau — dirinding pala' 
tete dio uai. 

21Tgtu uai rapangan 
umpamakarimmankomi totemo, 

ijamotu pa'dioran, tu battuananna 
tangia ullossokki mariganna dio batang 
kalemi, sangadinna mepalakuan sukaran 


1 PETRUS 3.22-4.3 15 


inaa maelo Puang Matua, tete dio 
kamalimbangunanNa Yesu Kristus, 

22 tu mangkamo kendek langngan 
suruga, anNa unno'ko' dio kananNa 
Puang Matua, na mintu' malaeka' sia to 
paa sia kakuasan mengkanorong lako 
Kalena. 


Pa'pakilala untoyangan 
kale dio mai kasalan 


4:1-6 

1 Belanna mangkamo umperasai 
4 kamaparrisan tu Kristus unnala a'gan 
tolino, la sipatukomi umpoparea lalan 
inaa ia dukato, kumua minda-minda 
umperasai kamaparrisan diona a'gan 
batang kale, dilendokammo dio mai 
kasalan, 
2 dikua anna lan mintu' angge tuomipa, 
da mituru' mintu' kamailuan a'gan tolino, 
sangadinna pa'poraianNa Puang Matua. 
3 Belanna silasamo tu attu lendu’ minii 
mangka umpogau'i tu pa'poraian to 
kapere’, umpogau' passulo bongi, 
kamailuan, malango, ma'dadu tambuk, 
tang ussanda mangiru', menomba sanda 
kadake lako deata. 


1 PETRUS 4.4-8 16 


“Lan tu iannato mangnga 
untangnga'komi, kumua tae” ammi 
turu' sisola tau iato mai rokko liku tang 
penggauran ia dukato, naurunganni 
umpalele bekokomi: 

apa inang la napebalii lako Puang 
undinna, tu tumaya la umpaolai salunna 
la to tuo la to mate. 

6 Belanna iamora patunna to anna 
dipa'peissanan duka lako to matemo 
tu Kareba-kaparannuan, dikua anna 
dipaolai salunna tu tau iato mai situru' 
a'gan tolino lan batang kalena, apa 
tuo lu lako Puang Matua unturu' a'gan 
mempenaa. 


Pa'pakilala la matangkin-tangkin, 
belanna mandappi'mo 
tu katappuranna lino 


4:7-11 
7 Apa iatu ma'katampakanna mintu' apa 
mandappi mo, iamoto la matangkinkomi 
sia mainga' lan passambayangmi. 
8 Tatu ma'iringanna tongan Ia siala 
masekomi, belanna iatu kasiala-masean 
ussamboi kasalan makamban. 

9 Sipatukomi sikendek-kendekan tang 
naturu' ma'nuku-nuku. 

10|a sikamayangkomi sitinayanna 
pa'kamase dio kale simisa'-misa'mi, 
susito mangringki mapato tu dipaingko'i 
ma'rupa-rupa pa'kamaseanNa Puang 
Matua. 

Take den tau ma'ulelean, sipatu 
ma'ulelean susito umpokada kadanNa 
Puang Matua; iake den tau ungkamayai 
solana, sipatu naturu' tu kamatotoran 
Nakamaseanni Puang Matua: anna 
dipakala'bi' tu Puang Matua lan mintu'na 
tete dio Yesu Kristus: lu lako Kalena tu 
kamala'biran sia kapaan tontong sae 
lakona. Amin. 


Pa'pakilala la bantang ma'patari lan 
kamaparrisan belanna Kristus, 
dikua anna diappa' tu kamala'biran 


4:12-19 
12E pa'kaboro'ku, da mikamangngai 
tu kadipakario-rioan maparrang tu 
rampo ussudikomi, butung misa' apa 
makalaen-laen urruakomi, 
13 sangadinna la parannukomi sitinaya 
kataanammi lan kamaparrisanNa 

Kristus: dikua ke attunnami sombo 

tu kamala'biranNa la parannukomi sia 
sende paiman. 

14 Take ditellekomi belanna sanganNa 
Kristus, maupa'komi, apa Natorroikomi 
tu Penaa kamala'biran, iamotu PenaanNa 
Puang Matua untorroikomi. 

15 Tamoto, da miden misa” umperasai 
kamaparrisan butung to papatean ba'tu 
to boko ba'tu misa' to kadake, ba'tu to 
umpentamai sara'na to senga’; 

16 apa iake denni misa” narua 
kamaparrisan belanna Sarani, da 

anna masiri', sangadinna iatu sanga iato 
la napakala'biran Puang Matua. 

17 Belanna nalambi'mo attunna tu to lan 
banuanNa Puang Matua randuk dipaolai 
salunna, apa iake kita te tu nanii randuk, 
apara katampakanna tu mintu' to tang 
unturu' Kareba-kaparannuanNa Puang 
Matua? 

18 Sia iake maparri'i tu to malambu' 
unnappa' kamakarimmanan, naumbara 
la nanii mennolo tu to tang mekaaluk sia 
to kadake? 

19 Tamoto sipatu tu mintu’ to umperasai 
kamaparrisan situru' pa'poraianNa 
Puang Matua ussorong penaanna lako 

To tumampa maruru’, anna pogau’ 
kamalamburan. 


Pa'pakilala lako mintu' penatua sia 
to mangura anna mengkaola 
lan kapatongananna 


5:1-9 

lInde sia tu pa'pakilalangku lako 

mintu' penatuammi - belanna pada 
penatua dukana' sia to umpemanassa 
diona mintu' kamaparrisanNa Kristus, 
sia umpotaa kamala'biran la dipasombo 
undinna:- 
2 kambi'i tu mintu' dombaNa Puang 
Matua tu mitage'na, da anna susito 
diparuku sangadinna la sanning penaa 
situru' pa'poraianNa Puang Matuaj sia 
da anna butung la morai mesaro bu'tu 
kadake, sangadinna naturu' penaa 
kalebu: 
3 da mia'ga to ma'parenta kalemi lako 
mintu' to dipatagerangkomi, sangadinna 
umpa'petiroangkomi kalemi la dadi 
sangka'lako mintu' domba iato. 
“Sia iake bu'tumi undinna tu Pangulu to 
mangkambi' iato, la miappa' tu makota 
kamala'biran tang la malayu len. 

Susi duka kamu, e to mangura, Ia 
tundukkomi lako mintu' penatua sia 
la situndu-tunduangkomi sola nasang 
umpotambeke' kaumpamadiongan 
penaa: belanna Nabali Puang Matua 
tu to matampo, apa Napa'kamasean 
tu pa'kamasean lako to madiongan 
penaanna. 

6 Jamoto la mipamadiongan tu kalemi 
diong to' lima matoto'Na Puang Matua 
umpoissan angge maritik, anNa 
pamalangka'komi ke attunNami. 

7 Sorongi tu mintu' kamasussammi lako 
Kalena, belanna Ia ungkaritutuikomi. 
8 La mainga'komi sia matangkinkomi: 
latu deata bulituk, balimmi susito singa 
umburrung-burrung lumiling, undaka'i 
minda tu la naamma' kalebu. 

9 Eai kapatonganan batta’, belanna 
miissan, kumua mintu' kamaparrisan 
susito, naupu' naperasai mintu’ 
sangsiulurammi Ian lili'na lino. 


Salama'na rasulu' 


5:10-14 
10 Puang Matua oto'na mintu’ 
pa'kamasean tu mangka untambaikomi 

tete dio Kristus mentama 
kamala'biran matontonganNa, 

ke mangkamokomi umperasai 
kamaparrisan lan attu sangattu, 

la duka la umpasundunkomi sia 
umpabantangkomi sia umpamatoto'komi 
sia umparandangannikomi. 

11 Lu lako Kalena tu kapaan tontong sae 
lakona! Amin. 

12 Tate sura” naoki' Silwanus tu kusanga 
siulu maruru’ lako kalemi, kunii 
ussauran kondi'komi, la ma'pakilala 

sia ungkatottongi, kumua iamote tu 
pa'kamasean tonganNa Puang Matua. 
Bantangkomi Ian. 

13 Tatu kombongan dio Babel, tu ditonno 
susi kamu, umparampo salama'na lako 
kalemi, susi duka anakku Markus. 

14|a sisalama'-lama' pangudung 
pa'koboro'komi. Ammi marampa'mora 
sola nasang tu lanna Kristus. 


1 


2 PETRUS 


Pangandona rasulu' 


1:1-2 

1 Tate sura’ lu dio mai Simon Petrus, 

taunNa sia rasulu'Na Kristus, 
diparampo lako mintu' to unnappa'mo 
kapatonganan, tu pada mala'bi'na 
kapatonganangki tete dio kamaloloanNa 
Kapenombanta sia Yesu Kristus, To 
pakarimmanan: 
2 dennoupa' anna sakerangngan- 
rangnganna tu pa'kamasean sia 
kamarampasan lako kalemi, diona 
kauntandaiammi Puang Matua sia Yesu, 
Puangta. 


Pa'pakilala anna 
sakerangngan-rangnganna 
kapatonganan sola katuoan masero 


1:3-11 
3 Belanna kamatotoran kamendeatanNa 
nakamaseammoki' tu mintu'na apa 


2 PEIRUS 1.4-8 


mebaa lako katuoan sia kapengkaolan, 
bannang dio kauntandaiannai tu To 
untambaiki' tete dio kamala'biranNa sia 
kasundunan kameloanNa. 

“Tete indemorato anta dikamaseimo 
mintu' pangallu' mala'bi' sia mandu 
kapua, kumua anna pangallu' iato 
minii umpotaa pasirua mendeata, ke 
ullendokammokomi kalemi dio mai 
kasanggangan bu'tu lan te lino belanna 
kamailuan. 

3]amo bannangnato ammi la 
umpengkullei tonganni umpasombo 
kameloan lan kapatonganammi: na 
kameloammi umpasombo kapaissanan: 
Sha kapaissanammi umpasombo 
kauntaloian kale: na kauntaloiammi 
kale umpasombo kabantangan: 

na kabantangammi umpasombo 
kapengkaolan, 

7 na kapengkaolammi umpasombo 
pa'kaboro' lako sangsiuluran, na 
pa'kaboro'mi lako sangsiuluran 
umpasombo kasiala-masean. 

8Belanna iake dio nasangi kalemi tu 
iannate, sia sakerangngan-rangnganna, 
iamora tang untangga'komi tukkunan 


2 PETRUS 1.9-13 3 


sia tang membua diona kapaissanan 
untandai Puangta Yesu Kristus. 
9Belanna iatu to tae” nadio nasang 
kalena tu iannate, tau iato buta sia 
maraun, apa tang nakilalaimo tu 
kadiseroianna dio mai kasalan masainna. 
10 Tamoto e sangsiulurangku, la 

mandu mipengkullei umpamatoto'i tu 
kaditambaiammi sia kaditonnorammi: 
belanna iake mipogau'i susito, inang tae' 
mila tilende' len. 

11 Belanna susimoto ammi dibungkaran 
sea-sea lalan tama Parenta 
matontonganNa Yesu Kristus, Puangta 
sia To pakarimmananta. 


Ba'tu pira-pira passalan 
napobannang rasulu' ma'pakilala 


1:12-21 
12 Tamoto tang la maliluna' umpakilala 
nenne'komi tu diona mintu'na te, moi 
miissan nasangmi, sia dipabantangkomi 
lan pangadaran tongan, susitu 
mangkanna mitarima. 
13 Tatu kusanganna pato, ke lan siapa’ 
tenda iate la kupamabalisakomi, ke 
kupakilalakomi: 


2 PETRUS 1.14-20 4 


14 belanna kuissan kumua iate 
tendaku la kutampe madoi' susi tu 
Napasomboammo' Puangta Yesu Kristus, 
15 dikua anna lan duka mintu'na attu, 
ke matemo' la mibela umpengkilalai tu 
mintu'nato. 

16 Belanna tae' angki turu'i tu ulelean 
pare digaraga kamalutean, tongki 
pokadangkomi tu kuasa sia kasaeanNa 
Puangta Yesu Kristus, sangadinna kitiro 
kalenamo tu kamatandeanNa. 

17 Belanna mangkamo unnappa' 
kadipangkeran sia kamala'biran dio mai 
Puang Matua Ambe’, tonna diparampol 
gamara dao mai kamala'biran matande, 
susite: Iamote tu Anak pa'kaboro'Ku, Ia 
dukamo Nanii kasendeangKu. 

18 Kami kalenamo mangka urrangii te 
gamara lu dao mai langi', tongki sisola 
dao buntu maindan. 

19 Mandu polepa matoto” tu kada 
nubua' dio kaleta; ke mipemaranga 
susii palita parrang lan inan malillin, 
naurunganni tibangka' masiang, sia 
bu'tu lan penaammi tu bintoen sulo bai. 
20 Apa iatu ma'iringanna la mikilalai tu 
iannate, kumua tae’ misa” pa'nubua' 


2 PEIRUS 1.21-2.3 5 


lan Sura' Madatu ma'din nabattuananni 
tangnga' misanna tolino, 

21 belanna tae' bangpa pa'nubua' 
napabu'tu pa'poraian tolino, sangadinna 
Natamaipi Penaa Masallo' tu tau, anna 
sa'bu'i tu kada lu dio mai Puang Matua. 


Diona guru ma'papusa sia 
ukungan urrampoi 


2:1-22 

2 1 Apa den dukamo dolona ba'tu 

pira nabi mo'rang dio lu to Israel, 
susi duka tu kamunna la bu'tu ba'tu 
pira guru ma'papusa, la umbaa buni 
pangadaran sala, tu untumang tau, 
sia napeonganni tu Puang mangka 
ulla'bakki', sia umpasae kasanggangan 
madoi' lako kalena. 
2 Sia buda tau la unturu'i tu to tang 
penggauran napogau': iamora tu tau iato 
napobannang anna sayui tau tu lalan 
pangadaran tongan. 
3 Belanna kabasisi-inaanna nala undaka' 
saro dio mai kalemi umpokada kada 
passede. Masaimo tumaya tu ukungan la 
urrampoi sia ia duka tu kasangganganna 
ma'kampa bangmo. 


2 PEIRUS 2.4-9 6 


4Belanna iake tae'i anna dampangi 
Puang Matua tu malaeka' tonna pogau' 
kasalan, sangadinna Napembuangan 
tama naraka sia Napatama lo'ko' 
kamalillinan sia Napattang sae lako 
diukungna, 

“sia iake tae'i Nadampang lino dolo- 
dolo, sangadinna Nuh manna, to 
umpa'peissanan kamaloloan, karuai 
sibaa tu Narinding pala’, tonna pasabu'i 
uai saba' tu lino to tang mekaaluk: 

6 sia iake Napopennaumi tu tondok 
Sodom na Gomora sia Naukung 
naurungan mangsan, Nanii umpadenanni 
sangka' tu mintu' to umpalolang tang 
mekaaluk kalena, 

7 sia Narampanan tu Lot to malambu”, 
tu umpomasussa gau' tang penggauran 
napogau' to kadake, 

8. apa iatu to malambu' iato tonna sisola 
tau iato mai, belanna natiro sia narangi 
tu penggauran ma'liu aluk, allo-allomi 
masussa tu penaa malambu'na- 

9 jake susito, payanmo kumua Naissan 
Puang urrampanan mintu' to mengkaola 
lan mai kadirosoan, sia umpattang 
mintu' to kelok penaanna sae lako allo 
pangukungan, anNa pakario-rioi, 


2 PETRUS 2.10-14 7 


10 9ndong polepi tu to umpalolang 
kalena unturu' kamoraian pa'kalean lan 
kamailuan masarepa, sia tang umbilang 
mintu' kapaan. Barani sia umpattuan 
penaanna sia tang magiang ullangdo 
mintu’ tu mai disanganna mala'bi', 

11 ha mintu’ ia malaeka' moi anna mandu 
kapua kamatotoranna sia kuasanna tae' 
anna pa'peukungan tampak ropui tu tau 
iato lako Puang Matua. 

12 Apa mintu' tau iate, susi olo'-olo' 
tae" tangnga'na, dipadadi turu’ lalan 
biasanna la napotingkanan sia dipatei, 
untelle apa nakabagai: tae' anna salai 
tang la sanggang natumang penggauran 
pasangganganna, 

13 haurunganni unnappa' pakkan 
kasalanna. Tau iato mai nasanga misa' 
kasendean tu pa'pemammi'na keallo, 
anna attangan sia sayuan tu tau iato 
mai, ma'pemammi' lan pa'pakenanna, 
ke kumandekomi sola. 

14 Mentia'-tia' bang tu matanna 
ma'gau' sala sia tang natorei umpogau' 
kakadakean, nadaai tu to tang bantang 
penaanna, umpopa'biasa basisi 
penaanna, anak-anak ditampakki ropu: 


2 PETRUS 2.15-20 8 


15 jatu tau iato mai untampe lalan malolo 
anna pusa narundu'i tu lalanna anakna 
Beor, iamotu Bileam, tu umporai saro 
bu'tu dio mai kakelokan, 

16 apa narua pelo'bo belanna diona 
kakelokanna: misa" keledai tang 
ma'kada, ma'kada tolino undampa 
kabaganna nabi iato. 

17 Tau iate mai susi kalimbuang 
marangke sia salebu' nairi' talimpuru”, 
tiparandanmo tu kapi'tukan lako kalena. 
18 Belanna umpokada matampo kada 
tang kebattuan, anna daai pa'poraian 
pa'kalean sia tang penggauran tu to 
mane tilendok dio mai to unnolai lalan 
pusa. 

19 Naalluran katilendokan tu tau iato mai, 
na ia kalena napokaunan kasanggangan: 
belanna iatu tau mengkaunan lako 
pasau'na. 

20 Belanna iake tilendokmi tu tau iato 
mai dio mai kamaruttakanna lino 

tete dio kauntandaiannamo Puang 

To pakarimmananta, Yesu Kristus, 
naundinna tibalik poleomi naala poya lan 
mintu'nato anna talo, mandu kadake ia 
te undinna na iatu pamulanna. 


2 PEIRUS 2.21-3.3 9 


21 Belanna mandu melo, iake tae'pi 
natandai tu lalan kamaloloan na iake 
natandaimi, namemboko' dio mai atoran 
masallo' disoronganni. 

22 Nalambi'mo te parumbasan tongan tu 
tau iato mai, tu nakua: Asu ungkande 
luana sia bai mangka didio' mentombang 
sule. 


Pangadaran diona kasaeanNa 
Puang sia katappuranna lino 


3:1-7 

LE pa'kaboro'ku, iamote tu sura' 

ma'penduanna kupakatuangkomi: 
lan to sura" da'dua kunii umpamabalisa 
inaa malambu'mi tete dio 
kakupakilalammi, 
2 dikua mikilalai tu kada mangka 
napokada mintu' nabi masallo' dolona 
sia atoranNa Puang To pakarimmananta, 
napokadangkomi mintu' rasulu'mi. 
3 Ma'iringanna la mikilalai te iannate, 
kumua iake ma'katampakanna attu 
la sae ba'tu pira-pira to patelle sibaa 
petellena, tu umpalolang kalena unturu' 
kamailuanna, 


2 PEIRUS 3.4-8 10 


“anna ma'kada nakua: Umbara nakua tu 
kasaeanNa tu diallu'? belanna temponna 
pa'de nene'ta, iatu mintu' angge maritik 
susi bang sia to dio mai tipamulanna 
kadadianna langi' na lino. 

> Belanna naangga'i tau iato mai tang 
umpalan ara'i te iannate mai, kumua 
tete dio kadanNa Puang Matua inang 
denmo tempon dio mai tu langi' sia 
lino duka dikombong dio mai uai tonna 
dipopa'misa tu kauaianna. 

6 Tete dio duka uai anna sabu” tu lino to 
attu iato nakabu' uai saba" 

7 Apa iate langi’ sola lino te denna 
totemo, susi ianan dianna rara’, 
diparandanan api, tete dio duka kada 
iato sae lako allo kadiukungan sia 
kasangganganna mintu’ to battuk. 


KasaeanNa Kristus 
dipamarempa tete dio pesuka' 
kalandoNa Puang Matua 


3:8-13 
8 Apa iate misa'na te da mitang umpalan 


ara'i, e mintu' pa'kaboro'ku, kumua 
sangallo Nasanga Puang pada bangsia 


2 PEIRUS 3.9-13 11 


sangsa'bu taunna sia sangsa'bu taunna 
pada bangsia sangallo. 

? Tae” Namarempa tu Puang umpalanda' 
pangallu'Na, susitu nasanga tau pira 
kumua marempa tu iannato, sangadinna 
Nasuka' kalandokomi, tae' Naporai, ke 
denni misa' tau sanggang, sangadinna 
kumua anna mengkatoba' nasang. 

10 Apa iatu alloNa Puang la sae butung to 
boko; allo iato mintu’ langi’ la sappi anna 
mongngo', sia mintu'na anasi’ la nakande 
api nasisarak-sarak, sia iatu lino sola 
mintu’ penggauran lan, la dimampu'i. 

11 Belanna susinna la kasangganganna to 
tu mintu’ apa, naumbara la mipakuanni 
tu kalemi unturu' gau’ masallo' sia 
kamengkaolan? 

12 Sia mamali’ untayan kasaeanna alloNa 
Puang Matua, tu napobannang langi’ la 
nakande api nasisarak-sarak sia mintu’ 
anasi’ lolong lan api ma'lana-lana. 

13 Apa iatu Naallu'na Puang, untayanki' 
langi' ba'ru sia lino ba'ru, tu nanii 
kamaloloan. 


2 PETRUS 3.14-17 12 


Pa'pakilala la matangkin 


3:14-18 
14 Tamoto, e pa'kaboro'ku, tayanni 
tu mintu'nato sia pengkullei, ammi 
diapparan torro marampa' tang attangan 
sia tang sayuan dio oloNa Puang, 
miurunganni marampa'. 
15 Sia sipatu la mibilang, kumua iatu 
pesuka' kalandoNa Puangta umpabu'tu 
kamakarimmanan, susi duka tu 
mangka nasurasangkomi Paulus, siulu' 
pa'kaboro'ta, sitinaya kapaissanan 
dikamaseanni. 
16 Susimo lan mintu' sura'na to, ke 
nasa'bu'i te iannate. Den duka lan ba'tu 
pira passalan tu masussa dibattuananni: 
iatu to tang mandalan paissanna sia 
tang bantang nabulang leko' susitu mai 
sura' senga', naurunganni umpabu'tu 
kasanggangan lako kalena. 
17 Na kamu te, e pa'kaboro'ku, belanna 
inang miissan dolomo tu mintu'na 
passalan iato, dadi la matangkinkomi, da 
nabaakomi pangadaran ma'papusanna 
mintu' to kadake iato, ammi tilendok dio 
mai kabantangammi, 


2 PETRUS 3.18 13 


18 sangadinna sakendek-kendekmi lan 
pa'kamasean sia kauntandaian diona 
Puangta sia To pakarimmananta, Yesu 
Kristus. Lu lako Kalena tu kamala'biran, 
la totemo te, la attu tontong sae lakona. 
Amin. 


1 YOHANES 


Kasomboanna katuoan matontongan 


1:1-4 

1 1 Tatu apa denmo tempon dio mai, tu 

kirangimo, tu nata'paimo matangki, 
tu mangkamo kitiro sia mangkamo 
nakaka' limangki iamotu diona Bisara 
katuoan, 
2. na iatu katuoan mangkamo 
dipasombo sia kitiromo, angki katottongi 
sia kipa'peissanan lako kalemi tu katuoan 
matontongan, tu inang denmo siayoka 
Ambe' anna dipasombo lako kaleta:- 
3 jatu apa kitiromo sia kirangimo, ia 
dukamo kipa'peissanan pole lako kalemi, 
anna kamu duka tama kasiulangan 
lan kasiturusan sisola kami: iatu 
kasiturusangki iamo kasiturusan 
kisiulangi Ambe' sia Yesu Kristus, 
AnakNa. 
“Tatu iannate kisura’, dikua anna sundun 
tu kaparannuanta. 


1 YOHANES 1.5-9 2 


Pa'pakilala la tuo lan masiangna, 
unturu' kamanapparan, napotanda 
kasiturusan disiulangi Puang Matua 


1:5-2:17 
> [amote tu kadanNa tu mangka kirangi 
dio mai Kalena, angki pa'peissananni 
lako kalemi, kumua iatu Puang Matua 
Iamo kamasiangan, sia inang tae’ 
kamalillinan lan Kalena. 
6Jake ma'kadaki' kumua den 
kasiturusanta sola, apa lolang lanki' 
malillinna, manassa mo'rangki' sia tae' 
tapogau'i tu situru'na kamanapparan. 
7 Apa iake lolangki' lan kamaseroan, 
susi Ia torro lan kamasiangan, manassa 
denmo kasiturusanta sola nasang, sia 
raraNa Yesu, AnakNa, usseroiki' dio mai 
mintu' kasalan. 
8 Take ma'kadaki' kumua tae’ kasalan dio 
kaleta, umpakena kalenaki' kaleta sia 
tae” kamanapparan dio kaleta. 
9 Apa iake taakui tu mintu' kasalanta, 
maruru' sia malambu' Ia tu Puang 
Matua, la umpa'dei mintu' kasalanta, sia 
usseroiki' dio mai mintu' kakadakeanta. 


1 YOHANES 1.10-2.6 3 


10 ake ma'kadaki' kumua tae'pa 
tapogau' len kasalan, untanda to 
mo'rangki' Puang Matua, sia tae' dio 
kaleta tu kadanNa. 
2 LE anakku, ia sia kusurasangkomi te, 
dikua da mipogau' kasalan. Na iake 
denni misa' tau umpogau' kasalan, den 
kita tu Pa'bisaranta lako Ambe', iamo 
Yesu Kristus, To malambu', 
2 sia Iamo dadi pemala' usseroi mintu’ 
kasalanta, sia tangia kasalanta manna, 
sangadinna kasalanna duka mintu' 
issinna lino. 
3 Dionamote taissanni kumua 
tatandaimo, iake takaritutui tu 
parentaNa. 
“Tatu to ma'kada kumua: Kutandaimo, 
apa tae' nakaritutui tu parentaNa, 
iamoto mo'rang, sia tae' kamanapparan 
dio kalena. 
> Apa minda-minda ungkaritutui tonganni 
tu kadanNa, tonganna kumua lanmo 
kalena nanii tepu pa'kaboro'Na Puang 
Matua. Dionamoto taissanni kumua iatu 
kita lanki' Kalena. 
6Jatu to ussanga kalena torro lan Puang 
sipato' ia la umpalolang kalena susi 
Kristus mangkamo umpalolang Kalena. 


1 YOHANES 2.7-13 4 


7E mintu' pa'kaboro'ku, tangia parenta 
ba'ru kusurasangkomi, sangadinna 
parenta masaimo, tu inang diomo kalemi 
tempon dio mai. Iatu parenta masai, 
iamotu kada mangka mirangi. 

8 Apa kusurasan dukakomi parenta 
ba'ru, iamotu apa tongan diona Kristus 
sia diona kamu, belanna iatu malillin 
lendu'mo sia iatu manassana masiang 
parrangmo. 

9 Minda-minda tu ussanga kalena lan 
masiangna, apa ungkabiri' siulu'na, iamo 
tontong lan malillinna sae lako totemo. 
10 Apa iatu to umpakaboro' siulu'na, 
tonang lan ia masiangna, nalan tau iato 
tae” dipotitumbunna. 

11 Apa iatu to ungkabiri' siulu'na, iamo 
lan malillinna, sia lolang lan malillinna 
sia tae' natandai tu napatunna, belanna 
napabutamo malillinna tu matanna. 

12E anakku, massura'na' lako kalemi, 
belanna mintu' kasalammi dipa'deimo 
tete dio sanganNa Kristus. 

13E mintu’ ambe’, massura'na' lako 
kalemi, belanna mitandaimo tu Puang tu 
inang denmo tempon dio mai. E mintu' 
to mangura, massura'na' lako kalemi, 


1 YOHANES 2.14-17 5 


belanna mangkamo mitalo tu deata 
bulituk. 

14E pia, mangkamo' massura' mati”, 
belanna mitandaimo tu Ambe’. E mintu’ 
ambe’, mangkamo' massura' mati’, 
belanna mitandaimo tu Puang tu inang 
denmo tempon dio mai. E mintu' to 
mangura, mangkamo' massura' mati, 
belanna batta'komi sia naniikomi torro 
kadanNa Puang Matua, sia mangkamo 
mitalo tu deata bulituk. 

15 Da mikamali'i tu lino ba'tu apa lan 
lino. Iake denni misa' tau ungkamali'i te 
lino, manassa tae' pa'kaboro'Na Puang 
Matua lan tau iato. 

16 Belanna mintu'na tu lan lino, iamotu 
kamailuan pa'kalean, kamailuan mata, 
sia kasolleran, tae’ nalu dio mai Ambe’, 
sangadinna lu dio mai lino. 

17 Lino iate la lanna' sola mintu' 
kamaballoanna, apa iatu to umpogau' 
pa'poraianNa Puang Matua tontong sae 
lakona. 


1 YOHANES 2.18-22 6 


Pa'pakilala umpentoei Puang Yesu 
Kristus unturu' pangadaran tongan 


2:18-27 
18E pia, nalambi'mo tu 
ma'katampakanna attu: sia susitu 
mangkamo mirangi kumua la sae 
undinna tu uali Kristus, na totemo te 
budamo, iamo tanii untandai to kumua 
ma'katampakannamo attu te. 
19 Messarakmo dio mai kaleta tu tau iato 
mai, apa inang tangia solata, belanna 
iake solatai tae' nasalai tang mari'pi 
ussisolangki': apa messarak ia anna 
payan kumua tae' na ia nasang solata. 
20 Na kamu te unnappa'mokomi 
pa'kamasean, iamotu mangkamokomi 
Napassakke To maindan sia paissankomi 
sola nasang. 
21 Tae'ra kusurasangkomi, belanna tae’ 
mitandai tu kamanapparan, sangadinna 
belanna mitandaimo sia belanna tae' apa 
tang tongan lu dio mai kamanapparan. 
22 Mindara tu to mo'rang, ke tang to 
umpeonganni Yesu, kumua tangia 
Kristus? Na iatu to umpeonganni Ambe' 
sia Anak, iamoto tu uali Kristus. 


1 YOHANES 2.23-27 7 


4 


23 Minda-minda umpeonganni Anak, tae 
duka anna poAmbe'i tu Puang Matua, 
apa iatu to unnaku Anak, napoAmbe' tu 
Puang Matua. 

24 Tate kamu te, sipatu manda’ lan 
penaammi tu apa mangka mirangi 

dio mai pamulanna. Iake manda'i lan 
penaammi tu apa mangka mirangi dio 
mai pamulanna, manassa la manda' 
dukakomi lan Anak sia lan Ambe’. 

25 Tamote tu pangallu' mangka 

Naallu' lako kaleta, iamotu katuoan 
matontongan. 

26 Mintu'na apa iate mangkamokomi 
kusurasan tu diona to la umpapusakomi. 
27 Tatu kamu te, manda'mo lan kalemi 
tu pa'kamasean Napassakkeangkomi 
Puang, tae'omo mimanggi' naada'i 
pole' misa' tau: sangadinna susi 
Naadarangkomi pa'kamaseanNa 

diona mintu' apa sia tongan sia tae' 
namo'rang, sia susitu mangkakomi 
Naada'i, la manda'komi lan Kalena. 


1 YOHANES 2.28-3.2 8 


A'ganna mintu' to disanga 
anakNa Puang Matua 


2:28-3:9 

28 Totemo te, e anakku, manda'komi 
lan Kalena, kumua iake dipasombomi, 
la unnappa'ki' kabattaran sia tae’ tala 
kasirisan dio oloNa, ke attu kasaeanNa. 
29 Na iake miissanni kumua malambu' tu 
Puang, manassa miissan duka kumua 
minda-minda umpogau' kamalamburan, 
iamo lu dio mai Kalena. 

lTiromi, tumbai kapuana tu 

pa'kaboro' mangka Napa'kamasean 
Ambe' lako kaleta, tapourungi disa'bu' 
anakNa Puang Matua; susimoto tu 
diona kita. Iamo bannangna te, natae’ 
natandaiki" te lino, belanna tae’ natandai 
tu Puang. 
2E mintu’ pa'kaboro'ku, totemo te 
anakNaki' Puang Matua, apa tae'pa 
nasombo la matumbai dadinta 
undinna. Apa takanassai, kumua iake 
dipasomboMi undinna, la susi dukamo tu 
a'ganta, belanna la tatiro susitu a'ganNa 
siamo. 


1 YOHANES 3.3-9 9 


3Na minda-minda tu den kapa'rannuanan 
late lako Kalena, iamo umpemaseroi 
kalena, susi Kristus masero. 
4Minda-minda umpogau' kasalan, iamo 
ullullu' Sukaran aluk, belanna kasalan 
iamo gau’ ullullu' Sukaran aluk. 

> Miissan kumua dipasombo tu Kristus 
anNa lendokanni tu mintu' kasalan: lan 
Kalena tae' kasalan. 

6 Minda-minda tu manda' lan Kalena, tae' 
napogau' kasalan: anna minda-minda 
umpogau' kasalan, tae'pa natirol sia 
tae'pa natandai tu Puang. 

7E anakku, da naden misa’ tau 
umpapusakomi: iatu to umpogau' 
kamalamburan, iamo malambu, susi 
Kristus malambu': 

8 Tatu to umpogau' kasalan, iamoto lu 
dio mai deata bulituk, belanna iatu 
deata bulituk inang umpogau' kasalan 
dio mai mulanna. lamo bannangnate, 
Nadipasombo tu AnakNa Puang Matua, 
kumua anNa Ia ussanggangi tu mintu' 
pengkaranganna deata bulituk. 

9 Minda-minda tu lu dio mai Puang 
Matua, tae" napogau' kasalan, belanna 
iatu amboran malapu'Na Puang manda" 
lan kalena: tae' nakullei umpogau' 


1 YOHANES 3.10-15 10 


kasalan, belanna lu dio mai Puang 
Matua. 


Lalanna pa'kaboro' tongan 


3:10-24 
10 Dionamora te naniimo sombo umbanna 
tu anakNa Puang Matua na umbanna tu 
anakna deata bulituk: minda-minda tang 
umpogau' kamalamburan, tae' nalu dio 
mai Puang Matua, susi dukato tu to tang 
umpakaboro' siulu'na. 
11 Belanna iamote tu pangadaran 
mangka mirangi dio mai mulanna, 
kumua sipatuki' siala mase. 
12Tae' nasusi Kain, tu lu dio mai 
deata bulituk, umpongko siulu'na. Apa 
bannangna anna pongkoi? Belanna 
mintu' penggauranna kadake, apa 
penggauranna siulu'na malambu' ia. 
13 E sangsiulurangku, da mikamangngai, 
ke nakabiri'komi te lino. 
14 Kita te taissan, kumua tilelemoki' dio 
mai kamatean lako katuoan, belanna 
tapakaboro' tu sangsiuluran. Iatu to tang 
ma'pakaboro', tontong lan kamatean. 
15 Minda-minda ungkabiri' siulu'na, 
iamoto papatean, sia miissan kumua iatu 


1 YOHANES 3.16-21 11 


to papatean, tae' katuoan tontong sae 
lakona dio kalena. 

16 Nasusite tatandaimo tu pa'kaboro”, 
belanna mangkamo Kristus ussorong 
sunga'Na, diona kita: sipato' dukamoki' 
ussorong sunga'ta belanna sangsiuluran. 
17 Apa minda-minda unnampui ianan 
lino, anna tiroi tu siulu'na kapu'duran, 
naka'pananni ma'mata to buta tu 
siulu' iato, maka umbamo la nakua tu 
pa'kaboro'Na Puang Matua torro lan 
kalena? 

18E anakku, da tama'pakaboro' kada 
ba'tu puduk bangri, sangadinna la 
situang penggauran sia kalantukan 
tongan. 

19 Nasusito taissan, kumua lu dioki' mai 
kamanapparan, anta pabatta' penaanta 
dio oloNa Puang: 

20 belanna moi napasalaki' penaanta, 
apa mambela kapuanNa tu Puang Matua 
na penaannta, sia unnissan mintu'na 
apa. 

21E mintu’ pa'kaboro'ku, iake tae’ siai 
napasalaki' penaanta, manassa barani 
penaanta mennolo lako Puang Matua; 


1 YOHANES 3.22-4.2 12 


22 Sia apa tapalaku, la taappa' dio mai 
Kalena, belanna takaritutui tu mintu' 
parentaNa sia tapogau' tu apa Naporai. 
23 Tamote tu parentaNa, kumua sipatu 
tapatongan tu sanganNa AnakNa, Iamo 
Yesu Kristus, anta siala mase, situru' tu 
parenta mangka Nakamaseangki'. 

24 Minda-minda ungkaritutui tu mintu' 
parentaNa, iamo manda' lan Puang, 
anNa Puang lan kalena. Iamote tanii 
unnissanni kumua manda' tu Puang 
lan kaleta, diona tu Penaa mangka 
Nakamaseangki'. 


Lalanna ungkanassai penaa tongan 


4:1-6 

4 LE mintu' pa'kaboro'ku, da 

mipatongan bangi tu anggenna 
penaa, sangadinna sudi dolo tu mintu'na 
penaa iato, ba'tu la lu dio siai mai Puang 
Matua, belanna budamo nabi tang 
tongan bu'tu lan lili'na lino. 
2 Susinna te minii untandai tu PenaanNa 
Puang Matua, umba-umba tu penaa 
unnaku Yesu Kristus kumua saemo lan 
a'gan tolino, iamoto tu lu dio mai Puang 
Matua, 


1 YOHANES 4.3-7 13 


3na umba-umba tu penaa, tae’ naakui 
tu Yesu, iamoto tu tang lu dio mai Puang 
Matua, sangadinna iamote tu penaanna 
uali Kristus tu mangka mirangi la bu'tu 
sia totemo te denmo lan lino. 

4E anakku, kamu te lu diokomi mai 
Puang Matua sia mangka untaloi tau iato 
mai, belanna mandu kapua tu To lan 
kalemi na iatu to lan lino. 

“Tau iato lu dio mai lino, iamoto 
nama'kada tolino, sia naperangii lino. 

6 Kita te lu dioki' mai Puang Matua; sia 
latu to untandai Puang Matua, iamo 
umperangiiki', apa iatu to tae" nalu dio 
mai Puang Matua, tae’ ia naperangiiki' 
Susinnamoto tanii untandai tu penaa 
tongan sia penaa pusa. 


Kamamaliran tongan 
lako Puang Matua 


4:7-21 
7E mintu' pa'kaboro'ku, sipatu la siala 
maseki', belanna iatu pa'kaboro' lu dio 
mai Puang Matua, sia minda-minda tu 
ma'pakaboro” iamo lu dio mai Puang 
Matua sia untandai Puang Matua. 


1 YOHANES 4.8-13 14 


8 Tatu to tae” nama'pakaboro', tang 
untandai Puang Matua; belanna iatu 
Puang Matua a'gan ma'pakaboro'. 
?Tamote nadipasombo tu pa'kaboro'Na 
Puang Matua lako kaleta, kumua 
mangkamo Nasua tu Anak tungga'Na 
tama te lino, anna tete dio Kalena anta 
tuo. 

10]amote a'ganna pa'kaboro', kumua 
tae’ nakita mangka ungkamasei Puang 
Matua, sangadinna Ia tu mangka 
ungkamaseiki', sia mangka ussua 
AnakNa mendadi suru' usseroi mintu' 
kasalanta. 

11E mintu’ pa'kaboro'ku, iake 
mangkamoki' Nakamasei Puang 

Matua susito, sipatu dukaki' la siala 
mase. 

12 Moi misa’ tau tae'pa untiro len Puang 
Matua; iake pada sipakaboro'ki', torro 
tu Puang Matua lan kaleta, sia tepu tu 
pa'kaboro'Na lan kaleta. 

13 Tamote tanii unnissanni kumua torroki' 
lan Kalena, anna Ia lan kaleta, belanna 
mangkamoki' Nakamasean tu PenaanNa 
pira. 


1 YOHANES 4.14-20 15 


14 Sia kami te untiromi angki katottongi, 
kumua mangkamo Nasua Ambe' tu Anak 
mendadi To pakarimmananna te lino. 

15 Minda-minda unnakui kumua Yesumo 
tu AnakNa Puang Matua, la torro tu 
Puang Matua lan kalena anna ia duka 
torro lan Puang Matua. 

16 Kita te taissanmo sia takatappa'imo tu 
pa'kaboro'Na Puang Matua lako kaleta. 
Puang Matua a'gan ma'pakaboro', na iatu 
to torro lan pa'kaboro' torro lan Puang 
Matua, sia Puang Matua duka torro lan 
kalena. 

17 Dionamoto anna tepu tu pa'kaboro' lan 
kaleta, kumua anna barani penaanta, ke 
allo kapangra'tasan, belanna tumbai tu 
Kristus, la susi dukamoki' to lan te lino. 
18 Lan pa'kaboro' tae” kamatakuran, apa 
pa'kaboro' tepu umpa'dei kamatakuran, 
belanna iatu kamatakuran situang 
kadiukungan, sia iatu to mataku’ tae" 
natepu tu pa'kaboro'na. 

19 Ma'pakaboro'ki', belanna 
Napakaboro'ki' Puang dolo. 

20 Take den tau ma'kada nakua: 
Kukamasei tu Puang Matua, apa 
ungkabiri' siulu'na, tau iato mo'rang, 
belanna iatu to tae' napakaboro' siulu'na 


1 YOHANES 4.21-5.4 16 


tu natiromo lako, tae' nakullei nakamasei 
tu Puang Matua, tu tang natiro lako. 

21 Parenta iate mangkamo tatarima dio 
mai Puang, kumua iatu to ungkamasei 
Puang Matua, sipatu umpakaboro' duka 
siulu'na. 


Kapatonganan iamo 
parandanganna pa'kaboro' 


5:1-12 

1 Minda-minda umpatonganni kumua 

Yesu tu Kristus, tau iato lu dio 
mai Puang Matua, sia minda-minda tu 
ungkamasei Puang Matua, tu mangka 
undadian pole'i, iamo umpakaboro' to lu 
dio mai Kalena. 
2 Dionamote tanii unnissanni, kumua 
tapakaboro' tu mintu' anakNa Puang 
Matua, iamo ke takamasei tu Puang 
Matua sia tapogau' tu mintu' parentaNa. 
3Belanna iamo kamamaliran lako 
Puang Matua, ke dikaritutui tu mintu' 
parentaNa, iatu mintu' parentaNa tae" 
namagasa. 
4Belanna iatu mintu’ apa lu dio mai 
Puang Matua untaloi lino: iamote tu 

kapataloan tu untaloimo lino, iamotu 
kapatongananta. 

3 Mindara tu untaloi te lino, sangadinna 
ia manna tu to umpatonganni kumua 
Yesumo tu AnakNa Puang Matua? 

6 Jamo iate tu mangkamo sae unnolai uai 
sia rara, lamotu Yesu Kristus, sia tangia 
lan manna uai, sangadinna lan uai sia 
lan rara. Penaa iamoto ma'pamanassa, 
belanna Penaa iamo kamanapparan. 

7 Belanna den tallu ma'pamanassa (lan 
suruga, Iamo Ambe’, sia Bisara sia Penaa 
Masallo', apa iato tallu misa'ri aganNa; 
8 na den tallu tu ma'pamanassa lan te 
lino), iamotu Penaa sia uai sia rara, apa 
iato tallui misa'ri napatu. 

9 Take tatarimai tu pa'katottonginna 
tolino, mandu kapua polepa 
pa'katottonginNa Puang Matua, 
belanna inde sia tu pa'katottonginNa 
Puang Matua, kumua mangkamo Ia 
ungkatottongi tu diona AnakNa. 

10 Tatu to umpatongan AnakNa Puang 
Matua den kamanassan lan kalena: 
iatu to tae” napatongan Puang 

Matua, natanda to mo'rang tu Puang, 
belanna tae” napatonganni tau iato tu 

pa'katottonginNa Puang Matua diona 
AnakNa. 

11 Inde sia tu pa'katottonginNa: 
mangkamoki' Nakamasean Puang Matua 
tu katuoan matontongan, na katuoan 
iato lan AnakNa. 

12 Tatu to unnampui Anak iato, unnampui 
katuoan, na iatu to tang unnampui tu 
AnakNa Puang Matua, tae' naampui 
katuoan iato. 


Samparan kada: Kabintinanna 
katuoan matontongan na 
massambayang na 
sipassambayangan 


5:13-21 
13 Mintu'na apa iate mangkamokomi 
kusurasan dikua ammi issanni, kumua 
unnampuikomi katuoan matontongan, 
tu kamunna umpatongan sanganNa 
AnakNa Puang Matua. 
14 Indemo tu kabattaranna penaanta 
lako Puang, ke umpalakuki' apa situru' 
pa'poraianNa, Natarima tu pa'palakunta. 
15 Na jake taissanni kumua Natarima 
tu apa tapalaku, takanassaimo kumua 


1 YOHANES 5.16-20 19 


taappa' tu mintu' palaku mangka 
tapalaku dio mai Kalena. 

16 Take denni misa’ tau untiro siulu'na 
umpogau' kasalan tu tang umpabu'tunna 
kamatean, la napassambayangan, na 
Puang ungkamasei katuoan, iamotu 
mintu' to umpogau' kasalan tu tang 
umpabu'tunna kamatean. Den tu kasalan 
umpabu'tu kamatean, tae' nadiona to tu 
kukuan pato' napassambayangan. 

17 Tatu mintu'na kakelokan kasalan 

to, apa den tu kasalan tae' napabu'tu 
kamatean. 

18 Taissan kumua minda-minda tu lu 
dio mai Puang Matua tae' napogau' 
kasalan, sangadinna iatu To lu dio mai 
Puang Matua ungkaritutui kalena, sia 
tae” nadammakki deata bulituk. 

19 Taissan kumua lu dioki” mai Puang 
Matua, apa mintu' lino te naluang 
kuasanna deata bulituk. 

20 Sia taissan kumua saemo tu AnakNa 
Puang Matua sia Nakamaseammoki' 
kapaissanan, kumua anta tandai tu To 
tongan: iatu kita te lanki' To tongan, 
ijamotu lan AnakNa, - Yesu Kristus -. Ia 
tonganmo Puang Matua te sia katuoan 
matontongan. 


1 YOHANES 5.21 20 


21E anakku, kanandaikomi kalemi dio 
mai mintu' deata. 


2 YOHANES 


Pangando 


1-3 

1 Sura' iate lu dio mai kaleku, misa' 

to matua, lako simbolong manik 
ditonno' sola mintu' anakna tu tonganna 
kupakaboro': sia tae’ naaku manna te, 
sangadinna mintu' duka tu to untandaimi 
tu kamanapparan. 
2Tu belanna kamanapparan tonang lan 
kaleta, sia la urrondongki' tontong sae 
lakona. 
3 Kamaturu-turuan sia kamamasean 
sia kamarampasan la urrondongki' lu 
dio mai Puang Matua, Ambe’, sia lu dio 
mai Yesu Kristus, tu AnakNa Ambe' lan 
kamanapparan sia pa'kaboro'. 


2 YOHANES 1.4-7 2 


Pa'pakilala la bantang lan 
pangadaranNa Kristus 


4-6 
4Lendu' tongan parannungku, belanna 
kuappa'mo ba'tu pira-pira anakmi tu 
umpalolang kalena lan kamanapparan, 
susitu parenta mangka tatarima dio mai 
Ambe'. 
>E simbolong manik, tangia butung 
parenta ba'ru kusurasangkomi, 
sangadinna parenta inang denmo dio 
kaleta randuk tipamulanna, na totemo 
kupalaku lako kalemi anta pada siala 
mase. 
6 Jamo pa'kaboro' te, ke umpalolangki 
kaleta unturu' parentaNa. Iamote tu 
parenta iato susitu mangka mirangi 
dio mai tipamulanna, la sipatukomi 
umpalolang kalemi lan. 


7 


Pa'pakilala unnea pa'papusa 


7-11 
7 Belanna buda tu to ma'papusa 


sumalongmo lan lino, tu tae' naakui 
kumua iatu Yesu Kristus sae lan a'gan 


2 YOHANES 1.8-12 3 


tolino. Iamora te tu pa'papusa sia uali 
Kristus. 

8 Kanandai tu kalemi, anna da 
mikapa'dean tu apa mangkamo 
takarang, sangadinna kumua nasundun 
miappa' tu saro ra'ta'mi. 

9 Minda-minda palenduran natae” anna 
bantang lan pangadaranNa Kristus, 
tae” naampui Kapenomban. Apa iatu to 
bantang lan pangadaran iato, tau iamora 
to unnampui la Ambe' iato, la Anak iato. 
10Jake saei misa” tau lako kalemi 
natae’ napangadaran iato nabaa, da 
mitarimai tama banuammi sia da 
mibenni passalama'. 

11Belanna minda-minda umbenni 
passalama, manassa natamai tu 
penggauran kadakena. 


Salama'na rasulu' 


12-13 


12 Tonganna tongan budapa apa la 
kusurasangkomi, apa tae' nalan 
penaangku la ussura'i tinta, sangadinna 
kurannuan la malena' mati' anta sipuduk 
sipa' kada, dikua anna sundun tu 
kaparannuanta. 


2 YOHANES 1.13 


13 Mintu' anakna siulu'mi baine tu 
ditonno' umparampo salama'na mati. 


3 YOHANES 


Pangando 


1-4 

1 Sura' iate lu dio mai kaleku, misa' 

to matua, lako Gayus tu dipakaboro' 
sia aku te umpakaboro' tonganni. 
2E pa'kaboro'ku, massambayangna' 
kumua ammu maupa' lan mintu'na sia 
malaga'-laga', susi duka deatammu 
maupa" 
3 Belanna lendu’ tongan parannungku, 
tonna rampo ba'tu pira-pira tau 
ungkatottongi gau'mu situru' 
kamanapparan, umba mukua lolang lan 
kamanapparan. 
4Tae” dio kaleku tu kaparannuan mandu 
kapua na iate, urrangii tu mai anakku 
lolang lan kamanapparan. 


3 YOHANES 1.5-9 2 


Pa'pakilala untoratu mintu' siulu' 


5-8 
>E pa'kaboro'ku, mangkamoko 
umpalolang maruru' kalemu lan mintu' 
penggaurammu lako sangsiuluran, moi 
anna tau iato mai to sae. 
6 Tu mangkamo ungkatottongi 
pa'kaboro'mu dio olona kombongan; 
melo dukamo penggaurammu ke 
mukinalloi tu tau iato mai, susi sipato'na 
dio oloNa Puang Matua. 
7 Belanna tete dio sanganNa Puang 
ke'de'mo tu tau iato mai, tang 
ungkabudai barang apa dio mai to 
kapere' iato. 
8 Tamoto kita te pato'ki' untundui tu 
tau susito, kumua tama'din sangayoka 
mengkarang umpalolang kamanapparan. 


Diona gau'na Diotrefes 


9-10 
9 Ba'tu pira-piramo apa mangka kusura' 
lako kombongan, apa iatu Diotrefes tu 
la morai dadi pangulu lako tau iato mai, 
manoka unnakukan. 


3 YOHANES 1.10-12 3 


10 Tamoto iake saena’ la kupakilala tu 
mintu' penggauran napogau' belanna 
mangkamokan natelle kada mabiri', apa 
tae'pa nasangai silasa to, belanna tangia 
manna kumua manoka untarimai mintu' 
to mai siulu', sangadinna nagagai duka 
tu tau la morai untarima tau iato mai, 
sia natassu'i lan mai kombongan. 


Sangka' melo dio mai Demetrius 


11-12 


11F pa'kaboro'ku da muturu'i tu sangka’ 
kadake, sangadinna melona. Iatu to 
umpogau' melo, lu dio mai Puang Matua: 
apa iatu to umpogau' kadake, tae'pa 
anna tiro Puang Matua. 

12 Diona a'ganna Demetrius 
nakatonganni melo mintu' tau sia 

dio duka mai kamanapparan iato: na 
kami duka te ungkatonganni meloi, sia 
mutandai kumua iatu pa'tonganningki 
tonganna. 


3 YOHANES 1.13-14 4 


Samparan kada 


13-14 (13-15) 
13 Budapa tu apa la kusurasangko, apa 
tae" kuporai ussura'i tinta sia peoki'. 
14 Apa kurannuan Ia sitiroki” madomi' 
anta sipuduk sipa'kada. 
(1-15) Narampoimoroko kamarampasan. 
Mintu' sangmuane umparampoangko 
salama'na. Parampoan simisa'-misa'i 
salama'ku tu mintu' sangmuaneta. 


YUDAS 


Pangando 


1-2 

1 Sura’ iate lu dio mai Yudas, taunNa 

Yesu Kristus sia siulu'na Yakobus, 
diparampo lako mintu' to ditambai tu 
haluang pa'kaboro'Na Puang Matua 
Ambe' sia kadikarimmanan dio mai Yesu 
Kristus. 
2 Dennoupa' anna sakerangngan- 
rangnganna tu kamamasean sia 
kamarampasan na pa'kaboro' lako 
kalemi. 


Pa'pakilala la unnea 
mintu' to ma'papusa 


3-19 
3E mintu' pa'kaboro'ku, iatongku 
pengkullei tongan-tonganni massura' 
lako kalemi diona kamakarimmananta 
sola, nasangami lan penaangku Ia 
massura'na' umpakilalakomi, ammi 


YUDAS 1.4-7 2 


pengkullei umpangeai tu kapatonganan 
dipissanni disorong lako mintu' to 
masallo'. 

4Belanna den ba'tu pira-pira tau tama 
buni, iamotu to tisura' dolomo lako 
ukungan iate: to tang mekaaluk, 

tu ussondai tang penggauran tu 
pa'kamaseanNa Kapenombanta, anna 
peonganni tu pangulu misa'ta sia 
Puangta, Yesu Kristus. 

3 Apa kuporai la umpakilalakomi, moi 
ammi tappuimi miissan nasang, tonna 
mangka Puang ungkarimmanni tu misa 
bangsa tassu' lan mai tondok Mesir, 
undinnato Nasabu'imi tu mai to tang 
ma patongan. 

6 Sia mintu’ malaeka' tang undampang 
pangka'na, sangadinna ussalai 
kao'koranna, Napattang rante bassi 
matontongan Puang naonganni 
kamalillinan sae lako pangukungan allo 
kapua iato. 

7 Susi Sodom na Gomora sia mintu' 
tondok nasikandappiran, susi bangsiamo 
tau iato mai mangka ussorong kalena 
lako gau' tang nakande asu anna male 
sigau' sala tangia bali lalan biasanna, 
mendadi misa' rapangan nakande 


4 


YUDAS 1.8-12 3 


api tang pa'de-pa'de tonna perasai 
kamaparrisanna. 

8 Moi susito iatu mai to katindo-tindo 

ia dukamoto urruttakki kalena, sia 
untumpu mintu' pekapuangan sia 
nakagi'gi' tu mintu' mala'bi'na. 

9 Apa Mikhael pangulu malaeka', tonna 
site'ge' deata bulituk ussialai batang 
rabukna Musa, tae’ ia nabarani ungkada 
layukki, sangadinna nakua bangri: Na 
Puangmora unnada'ko. 

10 Apa mintu’ tau iate ungkagi'gi' apa tae’ 
natandai, sia apa natandai tu belanna 
inang a'gannamo susito panampa tang 
keinaa, na dionamora apa iato nanii 
sanggang tau iato mai. 

11 Upu’ allona tau iato mai, belanna 
unturu'mo lalanna Kain, sia 
mentu'mu'mo tama peroso sarona 
Bileam, anna sanggang diona pabali- 
balinna susi Korah. 

12 Tau iamote mai tu umpaattangan 
mintu' kakumandean umpotete 
pa'kaboro'mi, ke kumandekomi sola tau 
iato mai tae" naissanni tu siri”, ungkilalai 
misa bang kalena: butung to gaun tang 
untambuk uai, nairi' angin male lao, 
sia susi garonto' kayu tang membua ke 


YUDAS 1.13-17 4 


tampak pealloanni, penduan mate sia 
tibuak sae lako aka'na: 

13 susi bombang kapua Ian tasik 
umpemburrusan kalena siri'na: susi 
bintoen tilele-lele: tau iato mai 
tiparandanmo kamapattangan lako 
kalena tontong sae lakona. 

14 Diona dukamo tau iato mai 
namangka ma'nubua' tu Henokh, bati" 
ma'pempitunna Adam, nakua: 

Tiromi, saemo tu Puang sola to 
masallo'Na ma'pulo-pulo sa'bu, 

15 Ja umpaolai salunna lako mintu'na 
tau, sia la unnukung mintu' to tang 
mekaaluk diona mintu' penggauran 
tang mekaalukna, tu mangka napogau' 
tang mekaaluk, sia diona mintu' kada 
makarra' nasa'bu' to kasalan tang 
mekaaluk unnea Puang. 

16 Tau iamorato mai tu pa'nuku- 
nukuan sia suma'rok sia unturu' bang 
kamoraianna, ma'kada matampo, anna 
ussede tau belanna untiroan misa 
kalena. 

17 Apa kamu te, e pa'kaboro'ku, Ia 
mikilalai tu apa napokada dolomo mintu' 
rasulu'Na Puangta Yesu Kristus: 


YUDAS 1.18-23 5 


18 susitu mangkamokomi napokadan, 
kumua iake attu undinna la sae ba'tu 
pira-pira to patelle tu unturu' kamailuan 
masuangna. 

19 Tau iato mai tu umpaden kasisarakan, 
ijamotu to umbudanan mentolinona sia 
tae' Nanii Penaa. 


Pa'pakilala la umpabatta" 
kapatonganan 


20-23 


20 Apa kamu te, e pa'kaboro'ku, 
pabantangi tu kalemi umpoparandangan 
kapatonganan masallo'mi tongan, 
ammi massambayang Narondong Penaa 
Masallo'. 

21 Nasusito karitutui tu kalemi lan 
pa'kaboro'Na Puang Matua, ammi tayan 
kamamaseanNa Puangta Yesu Kristus tu 
mebaa lako katuoan matontongan. 

22 Tatu to bata-bata kamasei: 

23 sia sintakki tu tau iato mai lan mai to’ 
api ammi pamakarimmanni: na lako tu 
senga'na la matangkinkomi ungkamasei, 
sia la mikagi'gi' tu tamangkale naruttakki 
kamoraian pa'kalean. 


YUDAS 1.24-25 6 


Pa'pudi-pudian lako Puang Matua 


24-25 


24Na lako Puang, tu kuasa 
ungkarimmannikomi dio mai katitodoan, 
anNa popennolo tang sayuangkomi dio 
olo mala'bi'Na, situang kaparannuan 
kapua, 

25 jamo Puang Matua tu Misari, To 
pakarimmananta, tete dio Yesu Kristus 
tu Puangta, tu kamala'biran sia kakapuan 
sia kamatotoran sia kapaan tempon dio 
mai sia totemo te sia sae lakona. Amin. 


KADA OMBO' LAKO 
RASULU' YOHANES 


Bungkaran kada 


1:1-3 

1 1 Tamote tu kada ombo’ dio mai Yesu 

Kristus, tu NakamaseanNi Puang 
Matua, dikua anNa pakitanni mintu' 
taunNa tu mintu' apa inang manassa 
la dadi madoi': Nasuami tu malaeka'Na 
umpamanassanni Yohanes, taunNa. 
2 Tu ungkatottongi kadanNa Puang Matua 
sia tu apa napamanassanNi Yesu Kristus, 
iamotu mintu’ apa natiro. 
3Maupa' tu mintu' to umbasai sia mintu' 
to urrangii kada nubua' iate, sia umpalan 
penaai tu mintu' apa disura' lan, belanna 
mandappi'mo tu attunna. 


KADA OMBO' 1.4-6 2 


Pangandona rasulu' lako Puang 
Matua diona pitu kombongan 


1:4-6 
“late sura’ lu dio mai Yohanes 
rampo lako pitu kombongan dio Asia: 
narampoimorokomi pa 'kamasean sia 
kamarampasan lu dio mai Kalena, tu 
Den, sia inang Den tempon dio mai, sia 
la saemo, sia lu dio mai pitu penaa tu 
dio olo isungan kapayunganNa: 
> sia lu dio mai Yesu Kristus, tu dadi sa'bi 
maruru’, tu pa'bunga' tuo dio mai mintu’ 
to mate, sia dadi Pangulunna mintu' datu 
lan te lino. 
Nalako tu To-umpakaboro'ki', sia 
mangkamo ulla'bakki' raraNa, dio mai 
mintu' kasalan, 
6 sia umpadadiki' misa” kadatuan 
sia tominaa lako oloNa PuangNa sia 
Ambe'Na, lu lakomo Kalena tu mintu’ 
kamala'biran sia kapaan tontong sae 
lakona. Amin. 


KADA OMBO' 1.7-10 3 


Katanglelukanna kasaeanNa Kristus 


1:7-8 
7 Tiromi la saeMo, natikui gaun anna 
mintu’ mata untiroI: sia la natiro duka 
mintu' to urrokKi: mintu' suku lan te lino 
la siorronan untirol. Tonganna, amin. 
8 Akumote tu Alfa sia Omega, kadanNa 
Puang Kapenomban, tu Den, sia inang 
Den tempon dio mai, sia la saeMo, 
Iamotu Umpoissan angge maritik. 


Kada ombo' lako Yohanes 
tonna dio lebukan Patmos 


1:9-20 
9 Akumo Yohanes te, siulu'mi sia 
sangmuanemi lan kadipakario-rioan sia 
lan Kadatuan sia lan kabattaran tu lan 
Yesu, indemo' lebukan disanga Patmos, 
belanna kadanNa Puang Matua sia apa 
Napamanassanna' Yesu. 
10]atonna alloNa Puang narampoina' 
a'gan Penaa, angku rangii dio boko'ku 
misa” gamara kapua, susi oni tarompe' 
pua, 


KADA OMBO” 1.11-17 4 


11 nakua: Apa-apa tu mutiro, sura'i lan 
misa' sura', ammu pakatui lako pitu 
kombongan, iamotu lako Efesus, sia 
Smirna, sia Pergamus, sia Tiatira, sia 
Sardis, sia Filadelfia na Laodikia. 

12 Messailemo' lu lako tu gamara 
ma'kada lako kaleku. Iatongku messaile 
untiromo' pitu tongkonan palita bulaan. 
13 Sia lan tangnga-tangngana tongkonan 
palita iato den misa” susi Anak rampan 
dilino, ma'bayu lamba’, na dadanNa 
ma'pali' bulaan. 

14 Tatu ulunNa sia beluakNa mabusa, 
susi bulu domba mabusa, sia susi ambun 
makko: na matanNa susi dukku api. 

15 Sia lentekNa susi tambaga pandila- 
dila butung dukku api lan dapo’; sia 
gamaranNa mongngo' susi uai saba" 

16 Lima kananNa untoe pitu bintoen, 
nalan mai pudukNa nanii tassu' 

misa” pa'dang mataran patomali, sia 
lindoNa parrang susi mata allo ke attu 
mapannang. 

17 Tatongku tiromi, songkamo' rokko to’ 
lentekNa susito mate. Naremme'mo' 
lima kananNa, nama'kada Nakua: Da 
mumataku'. Akumo tu pamulanna sia 
ma'katampakanna, 


KADA OMBO” 1.18-2.2 5 


18 sia tuo. MangkaMo' mate, apa tiromi, 
totemo tuoMo' tontong sae lakona, sia 
untoe gonting kamatean sia lino to mate. 
19 Tamoto sura'i tu apa mangkamo 
mutiro sia tu apa denmo totemo te, sia 
tu apa la dadi undinna. 

20 Tatu rasia diona tu pitu bintoen tu 
mangka mutiro lan lima kananKu, 

sia iatu pitu tongkonan palita bulaan 
battuananna: iatu pitu bintoen iamo 
malaeka'na to pitu kombongan, na 
iatu pitu tongkonan palita, iamo pitu 
kombongan. 


Sura' lako kombongan Efesus. 
Pa'pakilala kumua 
la bantang lan pa'kaboro' 


2:1-7 

1 Surasanni malaeka' kombongan dio 

Efesus susite: 
Kumua iamote tu kada lu dio mai Puang 
tu untoe pitu bintoen lan lima kananNa, 
tu sumalong lu lako lu dio mai lan 
tangngana tu pitu tongkonan palita 
bulaan. 
2 Kuissan tu mintu' penggaurammu sia 
kamara'tasammu sia kabattarammu, 


KADA OMBO' 2.3-7 6 


sia kutandai kumua tae' mutananni 
tu mintu' to kadake, apa mangkamo 
musudi tu mintu' to ussanga kalena 
rasulu’ apa tangngia, sia muappa' to 
mo'rang tu tau iato mai: 

3sia batta' penaammu sia tang 
mata'ka'ko ma'patanan belanna 
sangangKu. 

4 Apa den misa” Kusayuangko, iamotu 
untampemoko pa'kaboro' dolomu. 

> Jamoto kilalai tobang lu umbako nii, 
sia mengkatoba'ko sia pogau'i sule 

tu penggauran dolomu, iake tae'i, la 
mati Na', angKu palelei tu tongkonan 
palitammu dio mai inanna, sangadi ke 
mengkatoba'ko. 

6 Apa den dio kalemu tu apa iate, iamotu 
mukabiri' tu mintu' penggauranna to 
Nikolaus, tu Kukabiri' duka. 

7 Minda-minda ketalinga, la naperangii 
tu apa Napokada Penaa lako mintu' 
kombongan. 

Na lako to patalo, la Kupakande bua 
katuoan tu lan FirdausNa Puang Matua. 


KADA OMBO' 2.8-11 7 


Sura' lako kombongan 
Smirna.Pa'pakilala kumua la 
tontong maruru' sae lako kamatean 


2:8-11 
8 Surasanni malaeka' kombongan Smirna 
susite: lamote tu kadanNa Puang tu 
pamulanna sia ma'katampakanna, tu 
mangka mate, anna tuo sule: 
9 Kuissan tu kadipakario-rioammu 
sia kabongkoammu — apa sugi'ko 
— Sia Kuissan tu petelle dio mai 
to ussanga kalena to Yahudi, apa 
tangngia, sangadinna misa' banua 
pa'kombonganna deata bulituk. 
10 Da mukataku'i tu mintu' kadipakario- 
rioan la muperasai. Tiromi, iatu deata 
bulituk la napatamakomi pa'tarungkuan 
pira, anna rosokomi, sia la dipakario- 
riokomi sangpulo allona. Apa batta'ko 
sae lako matemu, angKu benko tu 
makota katuoan iato. 
11 Minda-minda ketalinga la naperangii 
tu apa Napokada Penaa lako mintu' 
kombongan na iatu to patalo tae' nala 
urrua lenni kasanggangan kamatean 
ma'penduan. 


KADA OMBO' 2.12-15 8 


Sura' lako kombongan Pergamus. 
Pa'pakilala kumua tang la 
unturu' pa'poraian lino 


2:12-17 
12 Surasanni malaeka' kombongan 
Pergamus susite: 
Iamote tu kada lu dio mai Puang tu 
ma'pa'dang mataran patomali. 
13 Kuissan umba tu munii torro, iamotu 
naninna isunganna deata bulituk. 
Mentoeko lako sangangKu sia tae" 
mupeonganni tu kapatonganan lako 
Kaleku, moi iatonna attunna Antipas, 
sa'bi maruru'Ku, tu mangka dipatei dio 
tingayomi, dio inan nanii deata bulituk 
torro. 
14 Apa den sidi' Kusayuangko, belanna 
denkomi tu mentoe lako pangadaranna 
Bileam, tu mangka unnada'i Balak 
umpaden katitodoan lako to Israel, 
naurunganni tau iato mai ungkandei tu 
apa dipemalaran lako deata, sia ma'gau 
sala. 
15Ten dukami to denkomi tu mentoe 
lako pangadaranna to Nikolaus, tu susi 
dukato. 


KADA OMBO' 2.16-19 9 


16 Tamoto mengkatoba'ko: iake tae'i la 
saeNa' mati' madoi', angKu rarii pa'dang 
dio te pudukKu tu tau iato mai. 

17 Minda-minda ketalinga la naperangii 
tu apa Napokada Penaa lako mintu' 
kombongan. 

Na lako tu to patalo, la Kuben manna 
kabunian, sia la Kuben misa' batu 
mabusa na dio batu iato tisura' misa' 
sanga ba'ru, tu tae' misa' tau untandai, 
sangadinna ia manna tu to untarimai. 


Sura' lako kombongan 
Tiatira.Pa'pakilala la 
ussudi mintu' penaa 


2:18-29 
18 Surasanni malaeka' kombongan Tiatira 
susite: 
lamote tu kadanNa AnakNa Puang 
Matua, tu matanNa susi dukku api, sia 
lentekNa susi tambaga pandila-dila. 
19 Kuissan tu mintu' penggaurammu, 
sia pa'kaboro'mu, sia kapatonganammu 
sia pa'kamayamu sia kabattarammu sia 
mintu' penggauran ma'katampakammu 
mandu losong na iatu pamulanna. 

20 Apa den apa Kusayuangko, iamotu 
mupopa'elo'na tu baine disanga Izebel 
ungganti kalena nabi, sia mangada' 
anna umpapusa mintu' taungKu ma'gau' 
sala sia ungkande apa dipemalaran lako 
deata. 

21 Mangkamo Kutempoan kumua 

anna mengkatoba', apa tae’ namorai 
mengkatoba' dio mai tu gau' salana. 

22 Tiromi, la Kupamasaki dao inan 
mamma'na, sia iatu to nasolan ma'gau' 
sala Kupatama kamasussan kapua, 
sangadinna ke toba'mi unturu' mintu' 
penggauranna baine iato. 

23 Sia mintu' anakna la Kusabu'i, anna 
mintu' kombongan la unnissanni, 
kumua Akumo tu umparessa ba'tang 
sia penaanna tau sia Akumo tu la 
umpapakkannikomi situru' penggauran 
simisa'-misa'mi. 

24 Apa lako kamu mintu' to senga' 

dio Tiatira samami tu tang unturu' 
pangadaran iato, sia tae' naissanni tu 
kamandalananna deata bulituk, susi 
kadanna tau iato mai, - Kukua, kumua: 
tae” Kupapassannikomi panglemba 
senga’. 

25 Apa iatu apa den dio kalemi, toe 
manda'i sae lako saeKu. 

26 Na iatu to patalo, sia ungkaritutui 
mintu' pengkarangangKu sae lako 
ma'katampakanna, la Kuben kuasa 
ungkuasai mintu’ to kapere’; 

27 anna parentai unnoong tekken bassi: 
butung kurin tana la dinisak-nisak, tete 
dio kuasa, susitu Kutarimanna dio mai 
Ambe'Ku 

28 sia la Kuben bintoen sulo melambi' 
iato. 

29 Minda-minda ketalinga la naperangii 
tu apa Napokada Penaa lako mintu' 
kombongan. 


Sura' lako kombongan Sardis. 
Pa'pakilala kumua 
da namate kapatonganan 


3:1-6 

t Surasanni malaeka' kombongan 

Sardis susite: 
Iamote tu kada lu dio mai Puang tu 
unnampui tu pitu PenaanNa Puang 
Matua, sia iatu pitu bintoen: Kuissan tu 
mintu' penggaurammu, kumua disanga 
tuoko, apa iatu tonganna mateko. 

2 Mareako sia pamatoto'i tu mintu' 
torrona sia la matena: belanna tae' bang 
Kuappa' tu penggaurammu keissi dio 
oloNa KapenombangKu. 

3Tamoto, kilalai umba nakua tu 
mangkanna mutarima sia murangi: 
karitutui to sia mengkatoba'ko. Iake tae'i 
mumarea, la saeNa' butung to boko, sia 
tae” mukapangi tu attungKu sae ullaoiko. 
4 Apa den dukapakomi dio Sardis sidi' tu 
to tae" siapa naruttakki tu tamangkalena, 
tau iamo to mai tu la Kusolan lolang 
ma'tamangkale mabusa, belanna iamoto 
sielle' to mai. 

> Tatu to patalo la dipakei pakean busa 
sia inang tae" Kula umpa'dei tu sanganna 
lan mai sura" katuoan, sia la Kuaku tu 
sanganna dio oloNa Ambe'Ku sia dio 
olona mintu' malaeka'Na. 

6 Minda-minda ketalinga, la naperangii 
tu apa Napokada Penaa lako mintu' 
kombongan. 

Sura' lako kombongan 
Filadelfia.Pa'pakilala kumua natoe 
manda'i tu apa dio kalena 


3:7-13 
7 Surasanni malaeka' kombongan 
Filadelfia susite: 
lamote tu kada lu dio mai Puang 
maindan sia tongan, tu untoe gontingna 
Daud, tu umbungka'i, nata'e misa' tau 
ungkullei untutu', sia Ia untutu'i natae’ 
misa' tau ungkullei umbungka'i: 
8 Kuissan tu mintu' penggaurammu 
— tiromi Kupopentingoammoko misa' 
ba'ba tibungka', tu moi misa' tau tae' 
nabelai untutu'i -, belanna moi sidi'ri 
tu kamatotorammu, apa mukaritutuimo 
tu kadangKu sia tae” mupeonganni tu 
sangangKu. 
9 Tiromi, Kusorongi ba'tu pira-pira tau 
dio mai banua pa'kombonganna deata 
bulituk, tu ussanga kalena to Yahudi apa 
tangngia, sangadinna mo'rang, tiromi, 
la Kupasae tu tau iato mai menomba 
dio to' lentekmu, anna akui kumua 
Kukamaseiko. 

10 Belanna mukaritutui tu pangadaran, 
kumua ammu batta’ untayanNa', dadi 
la Kurinding pala' dukako dio mai attu 
kaditoban, tu la sae lako mintu' issinna 
lino, urroso mintu' to torro lan lino. 

11 Madoi' tu kasaeangKu, toe manda'i 
tu apa dio kalemu, da naden misa' tau 
umpasayu'ko makotamu. 

12 Tatu to patalo, la Kupadadi misa’ 
lentong lan banuanNa Kapenombangku, 
sia inang tae' ia nala tassu' inde to 
lan mai: sia la Kusurasan tu sanganNa 
KapenombangKu sia sanga tondokNa 
Kapenombangku, iamotu Yerusalem 
baru tu songlo' dao mai suruga dao 
mai Kapenombangku, sia iapa tu sanga 
ba'rungKu. 

13 Minda-minda ketalinga, Ia naperangii 
tu apa Napokada Penaa lako mintu' 
kombongan. 


Sura' lako kombongan Laodikia, tu 
malamma' a'ganna 


3:14-22 
14 Surasanni malaeka' kombongan 
Laodikia susite: 

lamote tu kada lu dio mai Puang tu 
disanga Amin, iamo sa'bi maruru' sia 
tongan, pamulanna mintu' pa'padadinNa 
Puang Matua. 

15 Kuissan mintu' penggaurammu, 

iatu iko tang madingin, tang malassu. 
Kemmu madingin pissanora ba'tu 
malassu pissan! 

16 Belanna makula' tauko, tang malassu 
tang madingin, dadi la Kuluako lan mai 
sadangKu. 

17 Belanna mukua: Sugi'na' sia unnappa' 
kasugiran, na moi misa' tae'mo pu'du' 
dio kaleku, apa tae' mutandai, kumua 
ikomo mandasana sia tang tiroan tau sia 
bongko sia buta sia ma'kambelang, 

18 jamoto Kupakilalako ammu allii 

lako Kaleku tu bulaan mangka disudi 
api, ammu sugi; sia pakean mabusa, 
ammu ma'tamangkale, da nasombo 

tu kamasirisammu ma'kambelang, sia 
palakoi pedampi minna' tu matammu, 
ammu pakita. 

19 Samami to Kupakaboro', Kutarru'i 

sia Kuada”, iamoto pengkullei sia 
mengkatoba'ko. 

20 Tiromi bendanNa' dio to” ba'ba 
angKu ma'dedek, iake narangii tau tu 

gamarangKu, anna bungkaranNa' ba'ba, 
la tamaNa' angKu kumande sola. 

21 Na iatu to patalo, Kueloran unno'ko' 
dio sa'deKu dao isungan kapayungangKu 
susi duka tu Aku pataloMo' angKu 
unno'ko' sola Ambe'Ku dao isunganNa. 
22 Minda-minda ketalinga la naperangii 
tu apa Napokada Penaa lako mintu' 
kombongan. 


PentiroNa Puang Matua dao mai 
isungan kapayunganNa. 
Duangpulo nna'pa' penatua sia 
a'pa' a'gan kepenaa 


4:1-11 

4 1 Undinnato kutiromi tu misa" ba'ba 

tibungka' dao suruga, na iatu gamara 
bunga'-bunga'na susito oni tarompe' pua 
ma'kada lako kaleku, Nakua: Kendekko 
mai, angKu pakitangko tu apa tae' 
nasalai tang la dadi undinna. 
2 Ta'pa narampoimo' a'gan Penaa, 
napayan tu isungan kapayungan 
tongkonan dao suruga, sia iatu To 
unno'ko' dao isungan kapayungan iato. 
3 Na iatu To unno'ko' dao, susi parimata 
intan sia ake' tu rupanNa: sia den misa' 

tindak sarira ussalungkui tu isungan 
kapayungan iato, susi samru' rupanna. 
4Sia tiku lao isungan kapayungan 

iato den duangpulo nna'pa' 

isungan kapayungan sia mintu' 
isungan kapayungan iato nanii 
unno'ko' duangpulo nna'pa' penatua 
ma'tamangkale mabusa sia ma'makota 
bulaan dao ulunna. 

> Nasun lan mai isungan kapayungan 
iato tu kila” sia ba'tu pira-pira gamara sia 
guntu', sia den pitu palita dukku dio olo 
isungan kapayungan iato, iamotu pitu 
PenaanNa Puang Matua. 

6 Sia dio olona isungan kapayungan iato 
butung to tasik sammin, susi kinang 
rupanna: lan tangngana sia tiku lao 
isungan kapayungan iato den a'pa' 
a'gan kepenaa, natikui mata tu olona sia 
boko'na. 

7Tatu a'gan kepenaa bunga'na susi 
singa tu rupanna, na a'gan kepenaa 
ma'penduanna susi anak tedong sapi, 
na a'gan kepenaa ma'pentallunna 
kelindo susi tolino, na a'gan kepenaa 
ma'penna'pa'na susi langkan maega 
mentia'. 

8 Tatu a'pa' a'gan kepenaa pada kepani' 
siannan, natikui mata male salian sia 
lanna lu: tang tore sola a'pa'i allo bongi 
ma'kada: 
Maindan, maindan, maindan Puang 
Kapenomban, tu Umpoissan angge 
maritik, tu inang Den tempon dio 
mai, sia Den sia la saemo. 
9 Take napakala'bi'oi sia napangke'oi 
a'gan kepenaa sia ma'kurre sumanga' 
lako tu To unno'ko' dao isungan, 
10 kapayungan iato, sia tu tuo tontong 
sae lakona, tukkuomi tu duangpulo 
nna'pa' penatua dio olona tu To unno'ko' 
dao isungan kapayungan iato, anna 
penombai tu To tuo tontong sae 
lakona, anna lendokanni tau iato mai tu 
makotana dio olo isungan kapayungan 
iato, nakuami: 
110 Puang, Kapenombangki, 
sipatuKomi untoe kadipakala'biran 
sia kadipangkeran sia kapaan, 
belanna Kamumo umpadadii tu 
mintu' apa sia pa'poraiamMi duka 
anna den tu mintu'na sia anna 
dipadadimo. 

Diona sura' pitu ca'na sia Anak 
domba dao isungan kapayungan iato 


5:1-14 

1 Kutiromi lan lima kananNa Puang 

tu unno'ko' dao isungan kapayungan 
iato misa” sura”, tu disura' lanna lu sia 
salianna, sia dica’ pitu ca" 
2 Sia kutiro misa' malaeka' matoto’ 
metamba umpekapuai gamaranna, 
nakua: Mindara sipatu la umbungka'i tu 
sura’ iato sia usserekki tu ca'na? 
3 La dao suruga, la lan te lino, ba'tu 
diong mangapi'na tana, moi misa’ tau 
tang tikambe umbungka'i tu sura’ iato 
ba'tu umpasayoi mata. 
4Lendu'mi tumangi'ku, belanna tae” bang 
misa" tau diappa' sipatu la umbungka'i 
ba'tu umpasayoi mata tu sura' iato. 
5Denmi misa’ dio mai tu mintu’ 
penatua ma'kada lako kaleku nakua: Da 
mutumangi' tiromi, iatu Singa tu lu dio 
mai sukunna Yehuda, iamo Una'na Daud 
unnappa'mo kapataloan naurunganni 
umbungka'i tu sura” sia iatu pitu ca'na. 
6 Kutiromi lan tangnga-tangnga isungan 
kapayungan sia a'pa' a'gan kepenaa sia 

lan tangnga-tangngana mintu' penatua 
ke'de' misa' Anak domba, butung to 
mangkamo direre', pitu tandukna, sia 
pitu matanna, iamotu pitu PenaanNa 
Puang Matua, tu mangka disua lako 
mintu’ lili'na' lino. 
7 Saemi anna alai tu sura’ iato dio mai 
lima kananNa Puang tu unno'ko' dao 
isungan kapayungan. 
8 Jatonna alami tu sura” iato, tukkumi tu 
a'pa' agan kepenaa sia iatu duangpulo 
nna'pa' penatua dio oloNa Anak domba 
iato, pada untoe katapi sia gori-gori 
bulaan ponno kemenian, iamo mintu' 
pangandona to masallo'. 
9 Napopenanimi tau iato mai tu misa’ 
nanian ba'ru, nakua: 
Sipatukomi unnalai tu sura' iato, 
amMi bungka'i tu ca'na, belanna 
mangkamoKomi direre', anna tete 
dio raraMi Mila'bakanNi Puang Matua 
tu tau tu lu dio mai mintu' suku tau 
sia basa sia to sangpetayanan sia 
bangsa. 
10 Sia mangkamo Mipadadian 
Kapenombanta tu tau iato mai misa' 
kadatuan sia tominaa, anna datui te 
lino. 

11 Kutiromi sia kurangimi tu gamaranna 
malaeka' buda ullilingi isungan 
kapayungan sia mintu' a'gan kepenaa 
sia mintu' penatua, jatu budanna 
pessanglampa sisanglampa sia 
massa'bu-sa'bu, 
12ty ma'kada umpekapuai 
gamaranna: Sipatu tu Anak 
domba tu direre' untarima kuasa 
sia kasugiran sia kakinaan sia 
kamatotoran sia kadipangkeran sia 
kamala'biran sia kadipudian. 
13 Kurangimi mintu' panampa lan suruga, 
sia lan lino, sia diong mangapi'na 
tana sia lan tasik, sia mintu'na issinna 
ma'kada, nakua: 
Lako Puang tu unno'ko' dao 
isungan kapayungan sia lako Anak 
domba nanii tu kadipudian sia 
kadipangkeran sia kadipakala'biran 
sia kapaan sae lakona. 
14 Tatu a'pa' a'gan kepenaa ma'kada, 
nakua: Amin. Sia mintu' tu penatua 
tukku menomba. 

Diona annan ca' tonna tibungka' 


6:1-17 

6 1 Kutiromi tonna bungka'i Anak 

domba, misa' tu pitu ca', sia kurangi 
misa'i to a'pa' a'gan kepenaa ma'kada 
butung oni guntu', nakua: Maimoko. 
2 Kutiromi den misa' darang busa', na 
iatu to ussakei untoe pana; dikamaseimi 
misa' makota, sunmi patalo sia kumua 
anna patalo tarru’. 
3 Tatonna bungka'i Anak domba tu ca’ 
ma'penduanna, kurangimi tu a'gan 
kepenaa ma'penduanna ma'kada, 
nakua: Maimoko. 
4Nasun pole'o misa” darang senga”, 
ma'bulu balibi, nadiben to ussakei tu 
kuasa umputtai kamarampasan lan lino, 
naurunganni sipate-patean tu tau: sia 
misa" pa'dang kapua dikamaseanni. 
> [atonna bungka'i tu ca” ma'pentallunna, 
kurangi tu a'gan kepenaa ma'pentallunna 
ma'kada, nakua: Maimoko. Sia kutiro 
den misa” darang bolong, na iatu to 
ussakei untoe timbangan. 

6 Sia kurangi tu oni susi gamara lan 
tangnga-tangngana a'pa' a'gan kepenaa 
ma'kada, nakua: 

Sangkararo barra' misa' dinar allinna, sia 
tallung kararo dalle misa' dinar allinna. 
Apa iatu minna' sola uai anggoro' da 
misanggangi. 

7 Tatonna bungka'mi Anak domba tu 

ca' ma'penna'pa'na, kurangi tu gamara 
a'gan kepenaa ma'penna'pa'na ma'kada, 
nakua: Maimoko. 

8 Kutiromi den misa' darang bullau, na 
iatu to ussakei disanga kamatean sia 
undi narundu' len lino to mate. Diben 
kuasa sola duai la umpatei pa'dang tu 
sangtepona lino sia ra'pak padang sia 
ra'ba biang sia olo'-olo' masuru lan lino. 
?Jatonna bungka'mi Anak domba tu 

ca' ma'pellimanna, kutiromi diong 

to” inan pemalaran tu mintu’ bombo 
mendeatanna to mangka dipatei belanna 
kadanNa Puang Matua sia belanna 
pa'katottongan natoe tau iato mai. 

10 Metambami umpekapuai gamaranna 
nakua: Sangapapi, o Puang maindan 
sia tongan, Mimane unnukungi sia 
umpembalaran raraki lako mintu' to 
untongkonni kuli'na padang? 

11 Dipapantannimi bayu lamba' mabusa, 
sia dipokadan kumua la melayopa 
sattu’, sae lako ganna'na tu bilanganna 
mintu' to nasolan Napotau Puang Matua: 
ijamotu sangsiuluranna tu la dipatei duka 
Susi tau iato mai. 

12 Kutiro tonna bungka'mi Anak domba 
tu ca' ma'pennannanna, dadimi lino” 
kapua, sia iatu mata allo malotong 
butung satti bolong sia iatu bulan susi 
nasang rara. 

13 Sia mintu’ bintoen dao langi’ 
sitana'takan tama lino, susi garonto' ara 
umpasitana'takan bua tang ma'ganna ke 
nagoyakki angin bara" 

14 Sia iatu langi’ tikaririk butung sura’ 
dilulun, sia mintu' buntu sia lebukan 
tipalengka' dio mai inanna. 

15 Sia mintu' datu lan lino sia to kapua 
sia pangulu rari sia to sugi' sia to paa 
sia mintu' tau, la kaunan la to makaka, 
membuni nasang lan lu lo'ko' sia lan lu 
sapak batu. 

16 Anna ma'kada lako mintu' tanete sia 
buntu batu: Tuannikanni sia rerungkanni 
dio mai oloNa Puang tu unnisung dao 
isungan kapayungan iato, sia dio mai 
kasengkeanNa Anak domba. 

17 Belanna allo kapua, iamotu allo 
kasengkeanNa saemo; mindara la 
unnattai umpatananni? 


Diona unca' mintu' to ma'patongan 


7:1-8 

7 1 Undinnato kutiromi tu a'pa' 

malaeka' bendan dio tetuk a'pa'na 
lino, untampang a'pa' mata angin, 
kumua da namangiri' tu angin lan lino 
ba'tu lan tasik ba'tu moi dio lu to' 
garonto' kayu. 
2 Kutiro pole'omi misa' malaeka' senga' 
kendek dio mai kadellekan allo untoe 
peca'Na Puang Matua matontongan: 
metambami umpekapuai gamaranna 
lako tu a'pa' malaeka' mangka diben 
kuasa ussanggang lino sia tasik, 
3hakua: Da misanggangi tu lino ba'tu 
tasik ba'tu iato mai garonto' kayu sae 
lako kica'na tu mintu' taunNa Puang 
Matua dio kidena. 
4Kurangimi bilanganna tu mintu' to 
mangka dica' saratu' patangpulo nna'pa' 
sa'bunna tu mangka dica' dio mai mintu' 
sukunna to Israel: 

> dio mai sukunna Yehuda tu mangka 
dica' sangpulo dua sa'bunna: 

dio mai sukunna Ruben sangpulo dua 
sa'bunna: 

dio mai sukunna Gad sangpulo dua 
sa'bunna: 

6 dio mai sukunna Asyer sangpulo dua 
sa'bunna: 

dio mai sukunna Naftali sangpulo dua 
sa'bunna: 

7 dio mai sukunna Manasye sangpulo dua 
sa'bunna: 

dio mai sukunna Simeon sangpulo dua 
sa'bunna: 

dio mai sukunna Lewi sangpulo dua 
sa'bunna: 

dio mai sukunna Isakhar sangpulo dua 
sa'bunna: 

8 dio mai sukunna Zebulon sangpulo dua 
sa'bunna: 

dio mai sukunna Yusuf sangpulo dua 
sa'bunna: 

dio mai sukunna Benyamin mangka dica' 
sangpulo dua sa'bunna. 

Diona mintu' to mate 
belanna kapatonganan 


7:9-17 

9 Undinnato kutiro den misa' 
kasirampunan kapua, na moi misa' 
tau tae' nakulle umbilangi, tu lu dio mai 
mintu' bangsa sia suku sia mintu' to 
sangpetayanan sia mintu' basa, bendan 
nasangmi dio olo isungan kapayungan 
sia dio oloNa Anak domba, ma'bayu 
lamba’ busa, sia lan limanna den palapa 
kambuno: 
10 metamba-tambami umpekapuai 
gamaranna nakua: 

Mintu'na kadipangkeran lu lako 

Puang Matua tu unno'ko' dao 

isungan kapayungan, sia lako Anak 

domba, oto'na kamakarimmanan. 
11 Bendanmi tu mintu’ malaeka' ullilingi 
tu isungan kapayungan sia ullilingi mintu' 
penatua sia iatu a'pa' a'gan kepenaa, 
anna tukku dio olo isungan kapayungan 
sia umpenombai Puang Matua, 
12 nakua: 

Amin, mintu'na kadipudian 

sia kamala'biran sia kakinaan 

sia pa'kurre sumanga' sia 
kadipangkeran sia kuasa sia 
kamatotoran lu lako Puangta 
tontong sae lakona! Amin. 
13Mekutanami misa'i tu mintu'na 
penatua lako kaleku nakua: Iate mai 
to ma'bayu lamba' busa, mindara sia 
umbara nanii sae? 
14 Kukuami lako kalena: Puangri ia 
untandai. Nakuami lako kaleku: Iamote 
tu to tassu' lan mai kadipakario-rioan sia 
mangkamo umbasei bayu lamba'na sia 
nabusai rara Anak domba. 
15Jamo bannangna to anna dio olo 
isungan kapayunganNa Puang Matua, sia 
anna menomba lako Kalena allo bongi 
lan inan kabusunganNa: sia Puang tu 
unnisung dao isungan kapayunganNa la 
ungkulambu tarunoi. 
16 Tau iato mai tae'mo nala tangdia' len 
batu ma'rang sia tae'mo nala'da'i allo 
ba'tu apa malassu: 
17 belanna Anak domba tu lan tangnga 
isungan kapayunganNa la ungkambi'i 
sia la urrambai lako mintu' to” mata uai 
katuoan: anNa Puang Matua umpa'dii 
mintu' uai matanna tau iato mai. 


KADA OMBO' 8.1-6 29 


Diona ca' ma'pempitunna sia pitu 
malaeka' anna pitu tarompe' pua 


8:1-6 

1 Tatonna bungka'i Anak domba tu ca’ 

ma'pempitunna, bittukmi lan suruga 
den agi-agi sangtangnga te'te'. 
2 Kutiromi tu pitu malaeka” bendan dio 
oloNa Puang Matua, anna diben pitu 
tarompe' pua. 
3 Saemi misa” malaeka' senga’ nabendan 
dio sa'de inan pemalaran, untoe puaro 
bulaan, dibenmi buda kemenian lako, 
kumua napennoloanni sola pangandona 
mintu' to masallo' dao inan pemalaran 
bulaan dio olo isungan kapayungan iato. 
“latu rambu kemenian sola pangandona 
mintu' to masallo' kendek langngan 
oloNa Puang Matua diong mai limanna 
malaeka' iato. 
> Naalami malaeka' iato tu puaro anna 
patamai api dio mai inan pemalaran, 
anna pellebaranni tama lino, dadimi 
ba'tu pira-pira guntu' sia ba'tu pira-pira 
gamara sia kila” sia lino". 
6 Jatu pitu malaeka', untoe pitu tarompe' 
pua tumayamo la ma'pannoni. 


KADA OMBO' 8.7-9 30 


Lino namampu'i api 


8:7 
7Tatu malaeka' bunga'na umpannoni 
tarompe' puana, nasae uran batu sia 
api, sirau rara: mintu'nato dibolloan 
tama lino. Mampu'mi sangtaa tallunna tu 
lino sia mampu' sangtaa tallunna mintu' 
garonto' kayu sia mampu' tu mintu riu 
maluna. 


Tasik disanggang 


8:8-9 
8 Tatu malaeka' ma'penduanna 
umpannoni tarompe' puana, butung 
to misa' buntu kapua nakande api 
dipembuangan tama tasik: iatu tasik 
sangtaa tallunna mendadi rara; 
9 Sia matemi sangtaa tallunna tu mintu’ 
apa kepenaa lan tasik: sia tallan sangtaa 
tallunna tu mintu’ kappala’. 

Mintu' uai memmapai' 


8:10-11 
10 latu malaeka' ma'pentallunna 
umpannoni tarompe' puana, naronno' 
dao mai langi' misa' bintoen kapua, 
dukku susi bia', iatu bintoen iato, 
nai'pinni tu sangtaa tallunna mintu' salu 
sia mintu kalimbuang. 
11 Tatu bintoen iato disanga Apsintus, 
nasangtaa tallunna mintu' uai mendadi 
apsantin: budami tau mate napobua' uai 
iato, belanna mapai'mo. 


Mintu' apa dao langi' disanggang 


8:12-13 
12 Tgtu malaeka' ma'penna'pa'na 
umpannoni tarompe' puana, anna 
sanggangi tu sangtaa tallunna mata 
allo sia sangtaa tallunna bulan sia 
sangtaa tallunna mintu' bintoen, kumua 
anna malillin tu sangtaa tallunna sia da 
namarorrong sangtaa tallunna masiang, 
sia bongi susi dukato. 
13 Kutiromi sia kurangi misa' langkan 
maega mettia’ lan tangngana langi’ 

ma'kada umpekapuai gamaranna, Na, 
aa, aa, masolang tu mintu’ to untorroi 
kuli'na padang tu belanna oni tarompe' 
pua senga'na, iamotu lu dio mai tallu 
malaeka' tu la umpannonii undinna. 


Tarompe' pua ma'pellimanna: 
kamaparrisanna tolino 


9:1-12 

9 l Tatu malaeka' ma'pellimanna 

umpannoni tarompe' puana, angku 
tiroi misa' bintoen mangka ronno' dao 
mai langi' tama lino; dibenmi gonting 
garonggong posi’ tana lambe'. 
2 Nabungka'mi tu garonggong posi’ 
tana lambe’, nasun rambu lan mai posi’ 
tana lambe' iato, susi rambu dio mai 
panglallangan, naurunganni tu mata allo 
sia langi' malillin napobua' rambu posi' 
tana lambe' iato. 
3Sunmi lan mai to' rambu iato tu batik 
anna tama lino, anna diben kuasa susi 
kuasa te'tek-buku lan te lino. 
4Dipokadammi kumua tae” nala 
ussanggangi tu riu lan lino, ba'tu 
tananan ba'tu garonto' kayu, sangadinna 

tolino manna tu tae' ca'Na Puang Matua 
dio kidena. 

> Dielorammi la napa'dikki bang limang 
bulan, podo da napatei. Iatu pa'di'na 
susi pa'di'na to nasui' te'tek-buku. 

6 Jake attu iato la undaka' mate tu tolino, 
apa tae' naappa'i: nakamorai la mate, 
apa iatu kamatean mallai dio mai kalena. 
7Tatu rupa batik butung to darang 
tumaya parari, nadao ulunna den susi 
makota takua bulaan, sia lindona susi 
lindo tau. 

8 Sia ma'beluak susi beluak baine na 
isinna susi isi singa. 

9 Sia dadanna susi bayu bassi, na oni 
pani'na susi oni kareta naturu' darang 
ma'baanan sigalunturan la parari. 

10 Sia keikko' susi te'tek-buku, nalan 
ikko'na den kuasanna la umpakario-rio 
tau limang bulan. 

11 Sia umpodatu malaeka'na garonggong 
posi’ tana lambe’, lan basa Ibrani disanga 
Abadon, sia lan basa Grika disanga 
Apolion. 

12]atu kamaparrisan bunga'na 
lendu'mo. Tiromi la sae pole'opa da'dua 
kamaparrisan undinna. 

Tarompe' ma'pennannanna: 
kamateanna tolino 


9:13-21 
13 Tgtu malaeka' ma'pennannanna 
umpannoni tarompe' puana, angku rangi 
misa' gamara sun lan mai tu a'pa' tanduk 
inan pemalaran bulaan dio oloNa Puang 
Matua, 
14 ma'kada lako malaeka' 
ma'pennannanna tu untoe tarompe' pua: 
Rampananni tu a'pa' malaeka' dipungo 
sikandappi' salu kapua, iamo salu Efrat. 
15 Narampanammi tu a'pa' malaeka' tu 
inang tumayamo, ke te'te' sia allo sia 
bulan sia taun iato, kumua anna patei tu 
sangtaa tallunna mintu' tolino. 
16 Tatu budanna mintu’ surodadu 
ma'darang duanglampa lampana, 
mangkamo kurangi tu bilanganna. 
17 Tatu pentiroku mintu’ darang sia 
mintu' to ussakei takua susite: tau iato 
mai ma'bayu bassi mararang susi api 
sia masekke' sia ma'rupa solo': sia iatu 
ulu darang susi ulu singa sia lan mai 
sadangna tassu' tu api sia rambu sia 
solo". 

18 Tete dio to tallu kamaparrisan iato, 
anna sangtaa talluna mintu' tolino mate: 
napatei api sia rambu sia solo” tu sun lan 
mai sadangna. 

19 Belanna iatu kamatotoranna mintu' 
darang iato lan sadangna sia dio ikko'na: 
belanna iatu ikko'na butung ula' keulu, 
napasanggangan. 

20 Sia mintu' tolino senga' tu tae” napatei 
te mintu’ kasanggangan iate, tae’ duka 
namengkatoba' dio mai penggauranna, 
kumua da natontong umpenombai 
mintu' deata masussu' sia umpa'deatai 
bulaan, salaka, tambaga, batu, ba'tu 
kayu, tu tae' napakita ba'tu parangi 
ba'tu lumingka. 

21Tae' dukapa namengkatoba' umpatei 
tau batu umpogau' pangissanan ba'tu 
gau’ sala ba'tu kabokoan. 


Diona malaeka'Na Puang sia sura' 
bitti’ tibungka' sia pitu guntu' 


10:1-11 
1 0 1 Kutiromi misa” malaeka' senga’ 


matoto' mengkalao dao mai langi 
umpobayu lamba’ gaun, sia tindak sarira 


4 

dao ulunna, sia lindona butung to allo, 
sia lette'na susito lentong api. 

2|an limanna den misa' sura' bitti' 
tibungka': iatu lette’ kananna mellese 
diong tasik, na lette' kairinna dao 
karangkean, 

3 metambami umpekapuai gamaranna 
susi gamara singa umburrung-burrung 
na iatonna metamba, pantan unnonimi 
tu pitu guntu'. 

4Tatonna unnonimo tu guntu' pitu, angku 
la ussura'i, kurangimi misa” gamara dao 
mai langi', nakua: Ca'i to apa mangka 
napokada pitu guntu' sia dandi' sura'i. 

> Tatu malaeka' mangka kutiro mellese 
diong tasik sia dao karangkean 
unnangka' lima kananna lu langngan 
langi’, 

6 anna menggata ussa'bu' sanganNa 
Puang tu tuo matontongan, tu umpadadi 
langi” sola mintu’ issinna sia lino sola 
mintu’ issinna sia tasik sola mintu’ 
issinna, kumua: tae'mo nala disorong. 

7 Apa iake oni gamarannami malaeka' 
ma'pempitunna, ke la umpannonimi 
tarompe' puana, maneri dipalanda' tu 
rasianNa Puang Matua, susitu kareba 

dipa'peissanan lako mintu' taunNa, iamo 
mintu' nabi. 

8 Tatu gamara mangka kurangi dao 

mai langi' ma'kada pole'o lako kaleku, 
nakua: Maleko, alai tu sura' tibungka' 
lan limanna to malaeka' mellese diong 
tasik sia dao karangkean. 

9 Malemo' lako malaeka' iato angku 
kua lako kalena: Benna’ tu sura” bitti’ 
iato. Nakuami lako kaleku: Alami ammu 
kande nasangi, sia iamo la umpemapai' 
tambukmu, apa lan sadangmu la 
musa'ding matanning susi uai tani’. 

10 Kualami tu sura’ bitti’ dio mai limanna 
tu malaeka', angku kande nasangi: lan 
sadangku matanning susi uai tani”, apa 
iatongku mangka ungkandei, mapai'mi 
lan tambukku. 

11 Dikuammo': La ma'nubua'ko diona 
ba'tu pira-pira to sangpetayanan sia 
ba'tu pira-pira bangsa sia ma'rupa-rupa 
basa sia ba'tu pira-pira datu. 

Suka'na banuanNa Puang Matua sia 
dalle'na tondok maindan 


11:1-2 

1 1 1 Nabenmo' bulo sanglolo susito 

tekken, anna ma'kada, nakua: 
Bendanko ammu suka'i tu banuanNa 
Puang Matua sia inan pemalaran sia 
mintu' tu to menomba lan. 
2 Sia paboko'i tu luba'ba dio salianna 
banuanNa Puang Matua, da musukai'i, 
belanna dibenmo to kapere' sia iatu 
tondok maindan la dilessa'-lessa' 
patangpulo ndua bulanna. 


Diona da'dua to 
ma'katottongi, tu ma'nubua' 


11:3-14 
3La Kuben kuasa tu da'dua to 
ma'katottongingKu tu ma'tamangkale 
karoro’ ma'nubua' sangsa'bu duaratu' 
annan pulona allona. 
4Iamo sangrapang da'dua garonto' 
saitun sia da'dua tongkonan palita, tu 
bendan dio oloNa Puangna lino. 

“Jake denni tau la morai ussanggangi to 
sola duai, sunmi tu api lan mai sadangna 
ungkandei tu mintu’ ualinna, sia iake 
denni misa' tau la ussanggangi sola duai, 
manassa la mate susi duka iato. 

6 Kuasa ia sola duai la untampun langi’, 
kumua da nasae uran, ke tontongpi 
sola duai ma'nubua', sia kuasa sola duai 
umpopendadi rara uai, sia umparampoi 
ma'rupa-rupa kasanggangan tu lino 
pempiran-piran, tu naporainna. 
7Tatonna pasundunmi tu 
pa'katottonginna sola duai, la narariimi 
olo'-olo' masuru tu sun diong mai posi’ 
tana lambe’, sia nataloi anna patei. 

8 Tatu batang rabukna sisumpandanan 
dio lalan tondok kapua, tu lan rapangan 
disanga Sodom na Mesir, tu Nanii duka 
Puangna dia'ta'. 

9 Ba'tu pira-pira tau dio mai mintu’ 
bangsa sia suku sia basa sia to 
sangpetayanan untiroi tu batang rabuk 
iato tallung allo sangpolo, sia tae’ 
naeloranni tau iato mai tu batang 
rabukna dilamun. 

10 Mintu' tu to untorroi kuli'na padang 
umpoparannui sia sende-sende sia siben 
ben apa, belanna iatu nabi sola duai 

umpakario-rio mintu' to untorroi kuli'na 
padang. 

11 Undinnato tallung allo ssangpolo 
natamaimi penaa ma'patuo lu 

dio mai Puang Matua sola duai, 

anna malimbangun bendan: saemi 
kamatakuran kapuana tu mintu' to 
untiroi sola duai. 

12 Tau iato mai mangka urrangi misa’ 
gamara kapua dao mai langi' ungkuanni 
sola duai: Kendekkomi mai. Kendekmi 
sola duai langngan langi' naputu' gaun, 
sia mintu' ualinna untiroi. 

13 ]atonna attu ia dukato saemi lino” 
kapua, naurunganni mangsan taa 
sangpulona tu tondok iato: pitungsa'bu 
tau mate belanna lino” iato, na iatu 
torronapa lendu' mataku'na, anna 
pakala'bi'i tu Puang Matua dao suruga. 
14 Tatu kamaparrisan ma'penduanna 
lendu'mo: kanandai tu kamaparrisan 
ma'pentallunna la sae madomi' 

Tarompe' pua ma'pempitunna, sia 
kamaparrisan ma'pentallunna: 
pa'tendengna to dao suruga 


11:15-19 


15 Tatu malaeka' ma'pempitunna 
umpannoni tarompe' puana, denmi ba'tu 
pira-pira gamara kapua dao suruga 
ma'kada nakua: 

late kadatuan lino natoemo Puangta 
sia To Natokko, Iamo la ma'parenta 
tontong sae lakona. 

16 Tatu duangpulo nna'pa' penatua tu 
unnisung dao isungan kapayunganna dio 
oloNa Puang Matua tukku umpenombai 
Puang Matua, 

17 anna ma'kada: 

Ma'kurre sumanga'kanni mati" oloMi, o 
Puang Kapenomban, tu Umpoissan 
angge maritik, tu den, sia inang 
den tempon dio mai, belanna 
untoeKomi kuasa kapuaMi sia 
ma'parentamoKomi. 

18 Kendekmo kasengkeanna tu 
mintu’ bangsana to kapere’, apa 
saemo tu kasengkeamMi, sia attu 
umpaolai salunna to mate, sia 

nalambi'mo attunna kadiseronginna 
karongkosan tu mintu' taumMi, 
iamotu mintu’ nabi sia mintu’ to 
masallo' sia to ungkasiri' sangamMi, 
la bitti’ la kapua; sia nalambi'mo 
attunna ussanggangi tu mintu' to 
ussanggang lino. 
19 Tibungka'mi tu banuanNa Puang 
Matua dao suruga, kaananmi tu patti 
pangalluranNa Puang Matua lan tu 
banua iato, saemi ba'tu pira-pira kila” sia 
gamara sia guntu' sia lino' sia uran batu 
kamban. 


Diona baine umposapu' allo 
sia diona naga kapua 


12:1-6 

1 Kaananmi dao langi’ misa” tanda 
1 2 kapua, iamotu misa" baine disapu” 
allo anna diong to' lette'na tu bulan, 
sia ulunna ma 'makota bintoen sangpulo 
dua. 
Tatu baine iato ma'tambuk anna 
sumarro, belanna mapa'di' sia 
mangurria' la kianak. 
3 Kaanan pole'omi misa” tanda senga' dao 
langi, iamotu misa’ naga kapua dukku 

mararang, pitu ulunna sia sangpulo 
tandukna, sia pitu makota dao ulunna: 
“jatu ikko'na urriu' sangtaa tallunna 
mintu' bintoen dao langi, anna 
pentibeanni tama lino. 

Bendanmi tu naga iato dio tingayona 
tu baine marassan mangurria, kumua 
ianna kianakmo la naamma' tu Anakna. 
> Undadiammi misa” pia muane, tu dadi 
muane, la umparentai tekken bassi 
mintu’ to kapere’; ta'pa disintakmi tu 
Anakna nadibaa lako Puang Matua sia 
lako to” isungan kapayunganNa. 

6 Mallaimi tu baine iato lako padang aak: 
inde to, den misa' inan Naparandananni 
Puang Matua, kumua anna didaranai 
inde to dio sangsa'bu duaratu' annan 
pulona allona. 


Naga natalo Mikhael 


12:7-9 
7 Bu'tumi kasirarian dao suruga, iamotu 
Mikhael sola mintu' malaeka'na urrarii 
naga; na latu naga sola mintu' baananna 
parari dukami: 
8 apa iatu naga sola baananna tae' 
napatalo, sia tae'mo inanna lan suruga. 

9 Dipembuangammi tu naga kapua, iamo 
ula” tua, tu disanga deata patua' ba'tang 
sia deata masussuk, tu umpapusa mintu' 
issinna lino. Dipembuangammo tama 
lino sia mintu' baananna dipembuangan 
dukamo sola. 


Arrak kapataloan 


12:10-12 


10 Kurangi pole'omi misa' gamara kapua 
dao suruga, ma'kada: 

Totemo nalambi'mo tu 
kamakarimmanan sia kamatotoran 
sia kadatuanna Kapenombanta, 
sia kuasanNa To Natokko, belanna 
tipembuangmo rokko tu to 
umpangrosoan mintu' siulu'ta, 
tu umpangrosoanni dio oloNa 
Kapenombanta allo bongi. 

11 Natalomo tau iato mai tu naga 
tete dio rara Anak domba sia tete 
dio kada nakatottongi: sia tau iato 
mai tae' nadampang sunga'na moi 
sae lako matena. 

12 Tamoto, parannu-rannukomi, e 
lili'na suruga, sia mintu'komi tu 
lanna. Mandasa dikka' tu lino sia 

tasik, belanna mengkalaomo mati’ 
tu deata bulituk situang sengke 
budanna, apa naissan kumua 
madenge'mo attunna. 


Diona baine naula' sumpu naga 


12:13-13:1 (12:13-18) 
13 Tatonna tiromi naga tipembuangmo 
tu kalena tama lino, naula' sumpumi to 
baine undadian pia muane ina’. 
14 Dibenmi baine iato tu da'dua pani’ 
langkan maega kapua, kumua anna 
kullei mettia’ lako padang aak, lako to’ 
inanna, tu inan dinii undaranai lan misa’ 
attu sia lan dua attu sia lan sangsese 
attu, mambela dio mai pakitanna ula" 
15 Tatu ula” iato umpemburrusan uai 
butung to salu lan mai sadangna dio 
mai boko'na tu baine iato, kumua anna 
tallananni. 
16 Apa natundui lino tu baine iato 
napopengangai tu sadangna, anna 
amma'i tu uai salu napemburrusan naga 
lan mai sadangna. 
17 Kendekmi kasengkeanna tu naga lako 
baine iato, namale urrarii tu bati'na 
baine tu torronapa, iamotu mintu' to 

ungkaritutui parentaNa Puang Matua sia 

untoe manda'i tu Napamanassanni Yesu. 

1 3 1 (12-18) Bendanmi dio biring 
tasik. 


Diona olo'-olo' masuru 
tu sun lan mai tasik 


13:1b-10 


(13-1) Kutiro pole'omi misa’ olo'-olo' 
masuru sun lan mai tasik sangpulo 
tandukna, sia pitu ulunna: na sangpulo 
makota dao tandukna, sia dao ulunna, 
disura' ba'tu pira-pira sanga pa'kada 
solang. 
2Tatu olo'-olo' kutiro susi arimau 
tamarang tu rupanna, sia lette'na 
susi lette’ beruang, sia kamorona susi 
kamoro singa. Nabenmi kamatotoranna 
naga, sia kao'koranna sia kuasa kapua. 
3 Kutiro tu ulunna misa' takua to bangke 
malua', apa iatu bangke malua'na 
to mondomo, namintu' issinna lino 
mangnga anna turu'i tu olo'-olo' iato. 

4 Anna penombai tu naga iato, belanna 
mangka naben kuasa to olo'-olo' iato, 
napenombai dukami tu olo'-olo' iato 

anna ma'kada: Mindara umpadanni te 
olo'-olo' iate sia mindara ma'din unneai? 
5 Dibenmi misa' puduk umpasun kada 
matampo sia kada solang tu olo'-olo' 
iato; diben duka kuasa la umpogau'i to 
patangpulo ndua bulanna. 

6 Umpatiku'bi'mi pudukna umpa'kada 
solangi Puang Matua, la umpokada 
solang sanganNa sia tendaNa sia mintu' 
tu to untorroi suruga. 

7 Sia dieloran sirari mintu' to masallo' sia 
la untaloi, sia diben kuasa ungkuasai 
mintu' suku sia to sangpetayanan sia 
basa sia bangsa. 

8Mintu'na tu to torro lan te lino Ia 
umpenombai, iamotu to randuk dio mai 
diparandanganninna te lino, tang disura' 
sanganna lan sura' katuoanNa Anak 
domba, tu mangkamo direre'. 

9 Minda-minda ketalinga, sipatu la 
ma'perangi. 

10 Minda-minda mangrampa tau, 
manassa la dirampa: minda-minda la 
umpatei tau unnoong pa'dang, tae' 
nasalai tang dipatei duka pa'dang. 

Lan mintu'na te sipatu mintu' to 
masallo' umpa'pekitanan kabattaran sia 
kapatonganan. 

Diona olo'-olo' masuru tu 
sun diong mai padang 


13:11-18 


11 Kutiromi misa” olo'-olo' masuru senga’ 
sun diong mai padang, da'dua tandukna 
susi tanduk Anak domba, ma'kada susi 
naga. 

12 Sia napalalo tu mintu' kuasanna 
olo'-olo' bunga'na dio tingayona, sia iate 
lino sola mintu' tu to torro lan nalalan 
umpenombai tu olo'-olo' bunga'na, tu 
mondomo bangke malua'na. 

13 Sia umpadadi tanda kalle-kallean 
kapua, naurunganni umpasonglo' api 
dao mai langi' tama lino dio tingayona 
tolino. 

14Napapusai tu mintu' to torro lan 

te lino tete dio ma'rupa-rupa tanda 
kalle-kallean tu dibenni la napogau' dio 
tingayona olo'-olo' iato. Nasuami tu 
mintu' to torro lan te lino unggaraganni 
rapang-rapang dipodeata tu olo'-olo' 
mangka nabangkei pa'dang, apa tuo sia. 
15 Diben duka kuasa la umpatamai penaa 
tu rapang-rapang dipodeata olo'-olo' 
iato, kumua anna ma'kada, sia anna 


KADA OMBO' 13.16-14.1 49 


palalo gau', tu napobannang mintu' tu 
to tang umpenombai rapang-rapang 
dipodeata olo'-olo' iato, dipatei. 

16 Sia umpalalo gau’ anna mintu’ tau, 
bitti, kapua, sugi, bongko, to makaka, 
ba'tu kaunan, diben nasang misa’ tanda 
dio lima kananna ba'tu dio kidena: 

17 sia moi misa’ tau tae” nama'din 
ma'baluk sia mangalli, sangadinna iapi 
tu to den tanda iato dio kalena, iamotu 
sanga olo'-olo' iato ba'tu bilangan 
sanganna. 

18 Tamote tu nanii payan tu kakinaan. 
Sipatu tu to kepenaa umbilangi tu 
bilangan olo'-olo' iato: belanna bilangan 
tolino sia. latu bilanganna annanratu' 
annan pulona nnannan. 


To mangka dila'bak 
mendadi bunga' bua 


14:1-5 
1 4 lTiramban kutiroi tu Anak domba 
bendan dao buntu Sion, sia sisola 
tau saratu' patangpulo nna'pa' sa'bunna, 
tu to disura' dio kidena tu sanganNa 
Anak domba sia sanganNa Ambe'Na. 

2 Angku rangi misa' gamara dao mai 
langi, takua to uai buda mongngo', 

sia susi oni guntu' kapua. Iatu gamara 
kurangi susito ma'katapi umpannoni 
katapinna: 

3jatu tau iato mai umpopenani misa’ 
nanian ba'ru dio olo isungan kapayungan 
iato, sia olona a'pa' a'gan kepenaa, sia 
mintu'na penatua, sia moi misa” tau 
tae' anna kullei umpelada'i tu nanian 
iato, sangadinna ia manna tu tau saratu' 
patangpulo nna'pa' sa'bunna tu to 
dila'bak dio mai lino. 

4Tamote mai tu to tae'pa naparuttakki 
baine kalena, belanna malolle'pa: sia 
iamote mai tu to urrundu' mai lako Anak 
domba umba-umba Naola. Iate tau iate 
mai mangka dila'bak tassu' dio mai 
tolino Napobunga' bua Puang Matua sia 
Anak domba. 

> Sia tae” ia mo'rang diappa' dio pudukna 
sia tae' sayuanna. 

Kareba diona kapa'paolaian 
salu tu mandappi'mo 


14:6-7 
6 Kutiromi misa' malaeka' senga' 
mentia’ lan tangngana langi’, sia umbaa 
Kareba-kaparannuan matontongan, la 
napa'peissanan lako mintu' to untorroi 
te kuli'na padang, iamotu mintu' bangsa 
sia suku sia basa sia to sangpetayanan, 
"anna metamba nakua: Kataku'i tu 
Puang Matua sia pangke'1, belanna 
rampomo tu attu kapa'paolaianNa salu, 
sia penombai tu Puang umpadadi langi' 
sola lino sia tasik na mintu' kalimbuang. 


Kareba diona kasangganganna 
tondok Babel 


14:8 


8 Denno tu senga'na pole, undi urrundu'i, 
iamotu malaeka' ma'penduanna 

anna ma'kada nakua: Mangsanmo, 
mangsanmo tu Babel, tondok kapua, 
belanna mangka napairu' uai anggoro' 
kamoraian gau' salana tu mintu' bangsa. 

Kareba ukungan 


14:9-12 
9 Den siapa tu senga'na poleo undi 
urrundu'i sola duai iamotu malaeka' 
ma'pentallunna, anna metamba nakua: 
lake denni misa” tau umpenombai 
olo'-olo' iato sola rapang-rapang 
dipodeatanna sia untarima tanda dio 
kidena ba'tu dio limanna, 
10 a nairu' duka tu uai anggoro' iamotu 
kare'dekanNa Puang Matua, tu sakka'mo 
tang dito'bo' lan irusan kasengkeanNa: 
sia la dipakario-rio api sia solo’ dio olona 
mintu' malaeka' masallo' sia dio oloNa 
Anak domba, 
11 sja jatu rambu kadipakario-rioanna 
kendek langngan tontong sae lakona: 
tau iato mai tae' ka'tunna umperasai 
parri' allo bongi, iamotu mintu' to 
umpenombai olo'-olo' iato sola rapang- 
rapang dipodeatanna sia to untarima 
tanda sanganna. 
12an mintu'na te sipatu mintu’ to 
masallo' umpa'pekitanan kabattaran, 
iamotu to ungkaritutui mintu’ parentaNa 

Puang Matua, sia kapatonganan lako 
Yesu. 


Rongko'na to ma'patongan 


14:13 


13 Kurangimi misa' gamara dao mai langi 
ma'kada nakua: Sura'i susite: Rongko' 
tu mintu' to matemo, iamotu to mate 
lan Puang randuk totemo. Ondongpi, 
nakua tu Penaa, iatu tau iato mai la 
umpelayoan tarru'mo kamasussanna: 
belanna mintu' penggauranna undi 
urrondongi. 


7 


Diona Anak rampan dilino umpaolai 
salunna lino: dipasangtinti mepare 


14:14-16 


14Tiramban kutiroi den sangkombong 
salebu' mabusa, sia den misa' tau 
unno'ko' dao, takua susito Anak rampan 
dilino, ma'makota bulaan, sia dio 
limanNa den misa' rangkapan mataran. 
15 Sun pole'omi misa” malaeka' senga’ 
lan mai banuanNa Puang Matua, 
metamba umpekapuai gamaranna 

lako tu To unno'ko' dao salebu' iato, 

nakua: Pata'pami tu rangkapanMi, 
amMi mepare, belanna nalambi'mo attu 
kapeparean, apa matasak tonganmo tu 
bura padang. 

16 Napopangayomi To unno'ko' dao 
salebu' tu rangkapanNa tama lino, 
nadipeparei tu lino. 


Diona malaeka' unnukung to 
tang ma'patongan: 
dipasangtinti meanggoro' 


14:17-20 


17 Sunmi misa” malaeka' senga' pole'o 
lan mai banuanNa Puang Matua dao 
suruga, untoe toda ia misa" pesae' 
mataran. 

18 Sunomi dio mai to” pemalaran misa' 
malaeka' senga’, tu ungkuasai api, anna 
metamba umpekapuai gamaranna lako 
malaeka' untoe pesae' taran, nakua: 
Pata'pami tu pesae' taranmu, ta'takki 
tu mintu' bure anggoro' lino, belanna 
matasak melomo tu buanna. 

19 Napopangayomi malaeka' iato tu 
pesae'na tama lino, nalellengi tu 
anggoro'lino iato, anna pembuanganni 

tama panglulluran kapua, iamo 
kasengkeanNa Puang Matua: 

20 na bua anggoro' lan panglulluran iato 
nalullu' tau dio salian tondok: nalolong 
tu rara lan mai panglulluran iato angge 
passangaran darang, pada mambelanna 
sangsa'bu annanratu' setadi. 


Diona pitu malaeka' na pitu 
kamaparrisan ma'katampakanna 


15:1-4 

1 5 1 Kutiro polemi misa” tanda 

senga' dao langi', kapua sia 
kalle-kallean, iamotu pitu malaeka', 
tu umbaa pitu kamaparrisan 
ma'katampakanna, belanna iamo 
naposundun kasengkeanNa Puang 
Matua. 
2 Kutiro polemi takua to tasik sammin 
sirau api, sia mintu' tu to untalomo olo'- 
olo” iato sia rapang-rapang dipodeatanna 
sia angka bilangan sanganna, bendan dio 
randan tasik sammin untoe katapinNa 
Puang Matua. 
3 Anna popenani nanianna Musa taunNa 
Puang Matua sia nanianNa Anak domba 
nakua: 

Kapua sia makalaen-laen mintu' 
penggauramMi, o Puang Matua, 
Puang Umpoissan angge maritik; 
malambu' sia tongan tu mintu' 
lalanMi, o Datunna mintu' bangsa. 

4Mindara tu tang mataku’, o Puang, 
sia tang umpakala'bi' sangamMi? 
Belanna kamu manna tu maindan, 
na mintu' bangsa la mennolo sia 
umpenombaiKomi, apa payanmo tu 
mintu' pangra'ta' malambu'Mi. 


Diona pitu malaeka' na 
pitu gori-gori bulaan 


15:5-8 
> Undinnato kutiromi tibungka' tu 
banuanNa Puang Matua lan tenda 
tananan sa'bi dao suruga: 
6 sunmi lan mai tu malaeka' sola 
pitui tu sikambi' kamaparrisan iato 
ma'tamangkale kasa mase'rok, pandillak 
sia umpotambeke' bulaan. 
7 Misa'i tu a'pa' a'gan kepenaa iato 
untadoan pitu gori-gori bulaan lako pitu 
malaeka' iato, nanii ponno kasengkeanNa 
Puang Matua matontongan sae lakona. 

8 Na jatu banuanNa Puang Matua 
naponnoi rambu kamala'biranNa Puang 
Matua sia kamatotoranNa, moi misa’ 
tau tae" nabelai mentama banuanNa 
Puang Matua sae lako sundunna tu pitu 
kamaparrisan nabaa malaeka' sola pitui. 


Diona umbolloan pitu gori-gori 
kasengkeanNa Puang Matua 


16:1-21 

1 6 1 Kurangi poleomi misa” gamara 

kapua lan mai banuanNa Puang 
Matua ma'kada lako malaeka' sola pitui 
nakua: Malekomi sia bolloanni tu pitu 
gori-gori kasengkeanNa Puang Matua 
tama lino. 
2 Malemi tu malaeka' bunga'na 
umbolloanni tama lino tu gori-gorinna: 
mendadimi saki bundang tang dampi- 
dampian sia malallang lako mintu' tu 
to den tanda olo'-olo' iato dio kalena 
sia to umpenombai rapang-rapang 
dipodeatanna. 
3 Tatu malaeka' ma'penduanna umbolloan 
gori-gorinna tama tasik, na iatu tasik 
membali rara, susi rara to mate, 

namintu' kepenaanna lan tasik mate 
nasang. 

4Iatu malaeka' ma'pentallunna 
umbolloan gori-gorinna rokko mintu' 
salu sia kalimbuang: mintu'nato membali 
rara. 

? Kurangimi tu malaeka'na mintu' uai 
iato ma'kada nakua: Tang pakayun 
bimbangKomi, o Puang, tu inang Den, 
si inang Denmo dolona sia maindan, 
belanna Mipaolaimo salunna susito. 

6 Belanna mintu’ tau iato mangkamo 
umpato'do rarana mintu’ to masallo' 
sia mintu' nabi, amMi pairu'i rara tu 
tau iato mai. Iatu iannato sitondonmo 
penggauranna. 

7 Kurangi dio mai to” inan pemalaran 
ma'kada nakua: Tonganna, o Puang 
Matua, Puang Umpoissan angge 
maritik, tongan sia malambu' tu mintu' 
ukungamMi. 

8 Na jatu malaeka' ma'penna'pa'na 
umbolloan gori-gorinna langngan allo, 
anna diben kuasa tu allo ummampu' api 
tu mintu' tolino. 

9 Na mintu’ tolino namampu'i lassu 
masang tongan, napa'kada solangimi tu 
sanganNa Puang Matua, tu ungkuasai 

mintu’ kamaparrisan iato; tae’ duka 
anna mengkatoba' tu tau iato mai la 
umpangke' Puang. 

10 Na iatu malaeka' ma'pellimanna 
umbolloan gori-gorinna rokko isunganna 
olo'-olo' iato, nakalillinan tu kadatuanna, 
anna pantan ungkeke'-keke' lilana, 
belanna mapa'di' 

11 sia umpa'kada solangi Puang Matua 
dao suruga belanna kamapa'diranna 

sia bundangna, anna tae" duka 
namengkatoba' dio mai penggauranna. 
12 Na iatu malaeka' ma'pennannanna 
umbolloan gori-gorinna rokko salu 
kapua, iamotu salu Efrat, anna 
marangke, dikua anna tibungka' tu lalan 
naola mintu' datu dio mai matallo. 

13 Kutiro sun lan mai sadang naga sia lan 
mai sadang olo'-olo' sia lan mai sadang 
nabi tang tongan tu tallu penaa bulituk, 
susi tokko'; 

14 belanna sola tallui to, iamo penaa 
deata masussuk, tu umpabu'tu ba'tu 
pira-pira tanda kalle-kallean sia male 
umpellambi'i mintu' datu lino la 
umpasipulungi la unnea ke allo kapuai, 
iamotu alloNa Puang Matua Umpoissan 
angge maritik. 

15 Kilalai, kumua la saeNa' butung to 
boko: maupa' tu to ma'penanda-nanda 
anna karitutui tu tamangkalena, dikua 
da anna ma'kambelang sia da napayan 
tu kasirisanna. 

16 Narampunmi penaa deata masussuk tu 
mintu' datu lino sirampun dio misa” inan 
tu disanga lan basa Ibrani: Harmagedon. 
17 Na ia tu malaeka' ma'pempitunna 
umbolloan gori-gorinna dao langi, denmi 
misa' gamara kapua tassu' lan mai 
banuanNa Puang Matua, dio mai isungan 
kapayungan iato, ma'kada nakua: Dadi 
nasangmo. 

18 Silalle-lallemi tu kila’, sia den ba'tu 
pira-pira gamara sia guntu' sia sae duka 
tu lino’ lendu” masangna, tu tae" bangpa 
naden tempon natongkonninna tolino te 
kuli'na padang, tu lino" susito, sia pada 
kapuanna to. 

19 Na tondok kapua iato piak tipa'tallu, 
sia ro'pok tu tondokna mintu’ bangsa, 
sia iatu tondok Babel kapua iato 

tae” anna dikalupai dio oloNa Puang 
Matua, naurungan diben irusan uai 
anggoro', iamotu kamaparranganna 
kasengkeanNa. 

20 Na mintu'na lebukan sabu'mo, sia iatu 
mintu' buntu tae'mo dikita. 

21 Saemi tu uran batu kamban unta'pai 
tolino, agi-agi sangtalenta magasanna 
ke misa'i, napa'kada solangimi tolino 

tu Puang Matua belanna kamaparrisan 
uran batu, apa lendu' kapuana tu 
kamaparrisan iato. 


Babel dipasangtinti pa'gau' sala 
masarrang: battuananna 
pa'sangtintian iato 


17:1-18 

1 7 1Saemi misa’ tu malaeka' 

pitu tu umbaa pitu gori-gori 
iato, umpa'kadaina' nakua: Maiko la 
kupakitangko ukungan lako pa'gau' sala 
masarrang tu unno'ko' dio to" uai buda, 
2 'famora nasigau'-salan mintu’ datu lan 
lino, sia mintu'na issinna lino nalangomo 
uai anggoro' gau' salana. 
3Nabaai tu deatangku lako padang aak, 
angku tiroi tu misa' baine messake 
dao misa’ olo'-olo' mararang karamisi, 
nasituru'i sanga kada solang, sia pitu 
ulunna na sangpulo tandukna. 

“Tatu baine iato ma'tamangkale lango- 
lango sia mararang karamisi rupanna, 
sia dipakei bulaan sia parimata, sia 
ma'rupa-rupa mattiara sia sitoe misa’ 
irusan bulaan ponno sanda kadake sia 
kamaruttakanna gau’ salana; 

“sja dio kidena den sanga misa’ disura”, 
iamo rasia: Tu Babel kapua, indo'na gau 
sala sia sanda kadake lan lino. 

6 Kutiromi tu baine iato nalango rara, 
rarana mintu’ to masallo' sia rarana 
mintu’ to ungkatottongI Yesu. 

Lendu’ mangngaku untiroi. 

7 Nakuami tu malaeka' iato lako 
kaleku: Ma'apari ammu mangngara? La 
kupokadangko tu rasia diona te baine, 
sia diona olo'-olo' nasakei, tu pitu ulunna 
sia sangpulo tandukna. 

8 Tatu olo'-olo' mutiro, dolona den 

apa totemo pa'demo, la kendek 

diong mai garonggong posi' tana 
lambe’, namentama kasanggangan. 
Mintu'na tau lan lino tu randuk dio mai 
diparandanganninna te lino tu tang 
disura' sanganna lan sura' katuoan, 

la mangnga, ke natiroi tu olo'-olo' tu 
dolona den, apa totemo pa'demo sia la 
bu'tu pole. 


4 

9 Inde te sipatu diangkaran tu tangnga' 
narondong kakinaan, iatu pitu ulu iato, 
iamo pitu buntu, nanii tu baine iato 
unno'ko' sia ia dukamoto tu pitu datu: 
10 imamo tu tibambang, nadenpa tu 
misa”, sia iatu senga'na tae'pa sae, iake 
saemi, tae" nasalai tang torro sangattu'. 
11 Tatu olo'-olo' tu den dolona, na totemo 
pa'demo, iamo ma'pengkaruanna, 

sia sangbilangan sola tu pitunna, sia 
mentama duka kasanggangan. 

12 Sia iatu sangpulo tanduk mutiro 
iamo sangpulo datu tu tang untarimapa 
kadatuanna, apa kuasa susi datu-datu 
sisola olo'-olo' iato sangte'te' bangri. 

13 Samaturu'mi sola nasangi, anna 
sorongi tu kamawatanganna sia 
kakuasanna lako olo'-olo' iato. 

14 Mintu'i sola nasang la sirari Anak 
domba, apa la Natalo Anak domba: 
belanna Iamo Puangna mintu' puang 
sia Datunna mintu' datu: na mintu' tu 
baananna patalo duka, iamotu mintu' 
to ditambai sia to ditonno' sia iatu to 
maruru’. 

15 Nakuami lako kaleku: Iatu mintu'na 
uai mutiro dio inan nanii unno'ko' pa'gau 
sala iato, iamora tu ba'tu pira-pira to 


4 

sangpetayanan sia to tang dipetayanni 
sia mintu' bangsa sia basa. 

16 Na jatu sangpulo tanduk sia olo'-olo' 
tu mutiro, iamo la ungkabiri' pa'gau' sala 
iato anna kalosso'i sia nakambelangi, sia 
la nakande tu duku'na sia natunu api. 

17 Belanna Napatamaimo tanan penaa 
Puang Matua tu penaanna la umpogau' 
pa'poraianNa Puang Matua sia samaturu' 
tu tau iato mai sia ussorong kadatuanna 
lako olo'-olo' iato sae lako rampo 
randanna tu kadanNa Puang Matua. 

18 Tatu baine mutiro iamo tondok kapua, 
tu umparenta mintu' datu lan lino. 


Bunga'na kareba diona 
kasangganganna Babel 


18:1-3 

18 l Undinnato kutiromi misa’ 

malaeka' senga' songlo' dao mai 
langi' tu kapua kuasanna, na iatu lino 
naarrang kamala'biranna. 
2 Melallakmi umpekapuai gamaranna 
nakua: Ro'pokmo, ro'pokmo tu 
tondok Babel kapua sia naniimo 
tonang mintu' deata bulituk, sia nanii 
pentirerunganna mintu' deata masussuk, 

sia pa'kurunganna manuk-manuk 
maruttak sia dikagi'gi'na. 

3Belanna mintu' bangsa unniru'mo 
uai anggoro' kamoraian gau' salana, 
sia sigau' salamo mintu' datu lan lino 
sia mintu' pa'baluk-baluk lan te lino 
sanapasugi -sugi'na belanna lendu' 
tongan malabona. 


Ma'penduanna kareba diona 
kasangganganna Babel 


18:4-20 
4Kurangi polemi misa' gamara senga' 
dao mai langi' nakua: Mallaikomi dio 
mai kalena, e taungKu, da ammi perapii 
tu mintu' kasalanna, sia da anna pada 
urruakomi kamaparrisanna: 
> belanna ma'tombon-tombonmo sumpu 
langngan langi' tu mintu' kasalanna, 
sia Nakilalaimo Puang Matua tu mai 
kakelokanna. 
6 Papakkanni lako kalena susitu 
napogau'na sia popanglokkon penduanni 
na iatu mintu’ penggauranna, na iatu lan 
irusan mangka napasito'bo', to'boranni 
manglokkon penduan. 

7 Tumba tu kaumpamadoanna kalena 
sia kasolleranna, pada dukato tu 
kamaparrisan sia tangi' la mibenni, 
belanna nakua lan penaanna: 
Unnisungna' susi datu baine; tangiana' 
to balu, sia inang tae' angku Ia sitiro 
katumangiran. 

8 Tamo bannangna to nalan sangallori 
nanii la bu'tu tu kamaparrisanna, iamotu 
kamatean, katumangiran sia ra'pak 
padang, sia la ditunu api, belanna 
mawatang tu Puang Matua, tu Puang 
umpaolai salunna. 

9 Mintu' datu lan lino tu nasigau' salan 
sia nasolan solle% la untangi'i sia la 
umbatingi, ke natiromi tu rambu api 
ungkandei, 

10 anna bendan mambela belanna 
ungkataku' kadipakario-rioanna sia 
ma'kada nakua: A'a, a'a tondok Babel 
kapua, sia tondok matoto'! sangte'te'ri 
anna saemo tu ukungan urrampoiko. 
11 Sia mintu' pa'baluk-baluk lan lino 
untangi'i sia umbatingi, belanna moi 
misa’ tau tae'mo unnalli balukanna, 

12 jamotu balukan bulaan sia salaka sia 
parimata, sia ma'rupa-rupa mattiara, sia 
sampin kasa, sia sampin lango-lango, 

sia sa'be, sia sampin karamisi, sia mintu' 
kayu busarungngu' sia mintu’ parea 
digaraga dio mai gading, sia dio mai 
kayu masuli' allinna, sia dio mai tambaga 
sia bassi, sia dio mai batu marmar, 

13 sia kayu tanik, sia minna’ pandere’, 
sia kemenian, sia muru, sia dupa, sia 
uai anggoro', sia minna' saitun, sia 
ta'pung manisak, sia gandung, sia sapi, 
sia domba, sia darang, sia kareta, sia 
kaunan sia sunga' tolino. 

14 Tatu anggenna bua-bua nakaelo'i 
penaammu lanna'mo dio mai kalemu, 
sia mintu'na tu mammi'na sia maballona 
tilendokmo dio mai kalemu tae'mo 
dikabu'tui len. 

15 Mintu' to ma'balukna balukan iate, 

tu napasugi'mo, la bendan mambela, 
belanna ungkataku' kamaparrisanna, 
natumangi' sia umbating, 

16 nakua: Na, a'a tondok kapua, tu 
umpobelo sampin kasa, sia sampin 
lango-lango sia sampin karamisi, sia 
nasapu' bulaan sia parimata sia mattiara! 
17 Sangte'te'ri nanii sanggang tu 
mintu'na kasugiran susi kapuana to. 
Mintu' durukamudi, sia mintu' to ma'lopi, 
sia mintu' to mengkarang lan kappala' 

sia mintu' tu umpopandakaran tasik, 
bendan mambela. 

18 Pakalan melallakmi tonna tiroi tu 
rambu api ungkandei, nama'kada nakua: 
Tondok umbara tu pada te tondok kapua 
iate? 

19 Nasamborammi tau iato mai tu barra'- 
barra' langngan ulunna sia melallak 
anna tumangi' sia umbating nakua: A'a, 
a'a tondok kapua, nanii to unnampui 
kappala' lan tasik, napasugi'mo mintu' 
iananna: sangte'te'ri nanii sanggang! 
20E, lanna suruga, sia mintu’ to masallo' 
sia mintu’ rasulu’ sia mintu’ nabi arrakki, 
belanna Napaolaiammokomi salunna 
Puang Matua. 


Upu'mo kasangganganna 
tondok iato 


18:21-24 


21 Naangka'mi misa” malaeka' mawatang 
tu misa" batu susi rupanna batu 
pangrissoan, napempa'nakanni tama 
tasik nama'kada nakua: Tete dio 
pepa'nak susite, na iatu Babel, tondok 
kapua la tipempa'nak, sia inang tae'mo 
anna dikita len. 

22 Sia oni to ma'katapi sia to menani 
sia to massuling sia tarompe' pua 
tae'mo anna dirangi lan mai, sia iatu 
to manarang lan misa' kamanarangan, 
tae' dukamo untorroiko, sia oni batu 
pangrissoan inang tae'mo anna dirangi. 
23 Sia arrang palita inang tae'mo anna Ia 
parrang lan lili'mu, sia gamara muane 
diparampo sia baine narampoi tae'mo 
anna la dirangi lan. Belanna mintu' to 
ma'baluk-balukmu to kapua lan lino; 
belanna balik matammu, pusami tu 
mintu' bangsa. 

24 Nalan lili'na diappa' tu rarana mintu' 
nabi sia to masallo' sia rarana mintu' to 
dipatei lan te lino. 


To lan suruga umpalao 
pa'tendeng lako Puang Matua 


19:1-5 
1 9 l Undinnato kurangimi tu oni susi 
misa' gamara kapuana to buda 
lan suruga ma'kada nakua: 
Haleluya! Kapenombanta unnampui 
kamakarimmanan sia kamala'biran 
sia kapaan, 

2 belanna mintu' tu pa'paolainNa 
salu tongan sia malambu', belanna 
Naukungmo tu pa'gau' sala 
masarrang iato, tu ussanggang lino 
diona gau' salana, sia Naalammo 
bala' tu rarana mintu' taunNa lako 
to ma'gau' sala iato. 
3 Sia nakua polepa tu tau iato mai tonna 
ma'penduanna: 
Haleluya! Kendek tu rambunna tontong 
sae lakona. 
41atu duangpulo nna'pa' penatua 
sia ia duka tu apa” agan kepenaa 
tukku umpenombai Puang Matua tu 
unno'ko' dao isungan kapayungan iato, 
nama'kada nakua: Amin! Haleluya! 
> Denmi gamara dirangi dao mai isungan 
kapayungan iato nama'kada nakua: 
Pudi tu Puangta, e kamu mintu' taunNa 
tu ungkataku'I, la to bitti’ la to 
kapua! 


Pa'tendeng lako Anak domba 


19:6-10 
6 Den kurangi susi gamara to buda 
sia susi ongngo' uai buda, sia guntu' 
menanan ma'kada nakua: 

Haleluya! Belanna ma'parentamo tu 
Puang Kapenombanta, Puang 
Umpoissan angge maritik. 

7 Sipatuki' parannu paiman sia 

sende pakadua, sia sipatu tapangke 

tu Puang, belanna nalambi'mo tu 
attunNa Anak domba ma'rampanan 
kapa' sia sakka'mo tu baine 

Narampanni kapa’. 

8 Nadikamasei, dikua anna umpakei 

kalena sampin kasa dadi” pandila- 

dila sia masero; belanna iatu sampin 
kasa dadi" iamo dipasangtinti mintu’ 
penggauran malolona to mai to 
masallo'. 
9 Nakuami lako kaleku: Sura'i susite: 
Maupa' tu mintu' to ditoratu lako 
pa'maruasan rampanan kapa'Na Anak 
domba iato. Ma'kadami lako kaleku, 
nakua: Iamote tu kadanNa Puang Matua, 
tu kada tongan. 
10 Tukkumo' umpenombai, apa nakua 
lako kaleku: Da mususi to! Aku te, 
padaki' taunNa Puang Matua, sia susi 
duka mintu' sangsiulurammu tu untoena 
apa Nakatottonginna Yesu: Puang Matua 
Ia tu la mupenombai! Belanna iatu apa 

Nakatottonginna Yesu, iamo napopenaa 
pa'nubua'. 


Diona kasaeanNa Kristus, sia 
kadiukunganna uali Kristus 
sola mintu' baananna 


19:11-21 
11 Tiramban kutiromi tu langi’ tibungka”, 
napayan tu misa” darang busa” na iatu 
to ussakei disanga Maruru' sia Tongan, 
anNa tang pakayun bimbang ma'paolai 
salu sia parari. 
12 Tatu matanNa susito dukku api sia 
buda makota dao ulunNa: den misa' 
sanga disura' lako tu moi misa' tau 
tae” duka unnissanni, sangadi Ia 
manna Ia. 
13 Sia ma'bayu lamba” Ia, tu didamorro 
rara, sia iatu sanganNa disa'bu': 
BisaranNa Puang Matua. 
14 Mintu' ma'dandan maritik dao suruga 
umbaananni Puang ussakei darang 
busa’, ma'tamangkale kasa bussang sia 
mase rok. 
15 Sia lan mai pudukNa sun misa' 
padang mataran la Naba'tan mintu' to 
kapere’. Ia duka la umparentai tekken 

bassi sia iamo ullullu' bua anggoro' lan 
panglulluran, iamo kamaparranganna 
kasengkeanNa Puang Matua Umpoissan 
angge maritik. 

16 Dio bayu lamba'Na sia dio pupunNa 
den misa" sanga disura' nakua: Datunna 
mintu' datu sia Puangna mintu' puang. 
17 Kutiro polemi misa” malaeka” bendan 
lan allo, nametamba umpekapuai 
gamaranna ma'kada lako mintu' manuk- 
manuk mettia' dao lu langi, nakua: 
Maikomi sirampun lako kakumandean 
pua Naparandan Puang Matua, 

18 dikua ammi kandei tu duku'na mintu’ 
datu, sia duku'na pangulu sangsa'bu 
surodadu, sia duku'na to lalong, sia 
duku'na mintu’ darang na mintu’ tu to 
ussakei, sia duku'na mintu' tau, la to 
makaka, la kaunan, la bitti' la kapua. 

19 Pakalan kutiromi tu olo'-olo' iato sia 
mintu' datu lan lino sola to pararinna 
sirampun la sirari Puang tu To ussakei 
darang iato sia sola to pararinNa. 

20 Na iatu olo'-olo' iato ditingkan 

sola nabi tang tongan tu umpabu'tu 
ba'tu pira-pira tanda kalle-kallean 

dio tingayona. Iamora napapusan 
mintu' to untarima tanda olo'-olo' iato 

sia to umpenombai rapang-rapang 
dipodeatanna, dipembuangan tuomi sola 
duai tama limbong api tu umpodukku 
solo". 

21 Sia mintu' tu to senga' mate napongko 
pa'dangna To-ussakei darang iato, 
iamotu pa'dang sun lan mai pudukNa. 
Na mintu' manuk-manuk iato nadia'imo 
duku'na tau iato mai. 


Deata masussuk dipattang 
sangsa'bu taunna 


20:1-3 

20 1 Kutiro polemi misa” malaeka' 

songlo' dao mai langi' sitoe 
gonting posi’ tana lambe’ sia misa’ rante 
bassi kapua, 
2 natoei tu naga, ula’ tua, iamotu deata 
bulituk sia deata patua’ ba'tang sia 
narante bassi sangsa'bu taunna, 
3 hapembuanganni rokko posi' tana 
lambe’, anna lapa'i tu posi’ tana lambe’ 
iato, sia napalakoi ca, dikua da anna 
papusa polei tu mintu' bangsa, sae lako 
ganna'na tu sangsa'bu taun, undinna 
pole to tae” anna tang dirampanan 
sangattu'. 


KADA OMBO' 20.4-6 15 


Diona kadatuan sangsa'bu taunna 


20:4-6 
4Pakalan kutiromi tu ba'tu pira-pira 
isungan kapayungan den tau unno'ko' 
dao, nadiben kuasa ma'paolai salu: 
sia kutiropa tu mintu' bombona 
to dipoloi ulunna belanna mentoe 
lako apa Nakatottonginna Yesu sia 
kadanNa Puang Matua, sia iatu to 
tang umpenombai olo'-olo' iato sola 
rapang-rapang dipodeatanna, sia iatu 
to tang untarima tandana dio kidena 
ba'tu dio limanna. Mintu' tau iato mai 
tuo sule anna ma'parenta sisola Kristus 
sangsa'bu taunna. 
> Apa mintu'na tu to mate senga’ tae’ 
anna tuo sule sae lako ganna'na 
sangsa'bu taunna, iamote tu 
kamalimbangunan bunga'na. 
6Maupa' sia masallo' tu to naala 
bilanganna kamalimbangunan bunga'na: 
tae'mo anna kuasai kamatean 
ma'penduan tu tau iato mai, sangadinna 
la dadi tominaanNa Puang Matua sia 
Kristus, sia la ma'parenta sola Puang 
sangsa'bu taunna. 

Diona kasangganganna 
naga sia Gog sia Magog 


20:7-10 
7Tatonna ganna'mo sangsa'bu taunna, la 
dirampanan polemi tu deata bulituk lan 
mai pa'pattanganna, 
8 hasun la umpapusa mintu' bangsa lan 
a'pa' sulapa'na lino, tu Gog sia Magog, 
kumua anna rampunni tu tau iato mai la 
parari, na iatu budanna susi karangan 
diong biring tasik. 
9 Kendekmi ussitutu'i kuli'na padang, 
anna patama limbui tu inanna to 
pararinna mintu' to masallo' sia tondok 
Nakamali'na: songlo'mi tu api dao mai 
langi ummampu'i tu tau iato mai. 
10 Tatu deata bulituk umpapusa tau iato 
mai, dipembuangan tama limbong api 
sia solo', tu naninna olo'-olo' sia nabi 
tang tongan lan, na tau iato mai, la 
narua parri' keallo kebongi sae lakona. 

Diona kama'paolaian salu 
ma'katampakanna 


20:11-15 


11 Pakalan kutiromi misa” isungan 
kapayungan kapua mabusa, sia To 
unnisung dao, na iatu langi' sola lino 
lanna' dio mai oloNa, naurungan tae'mo 
inan diappa' la nanii. 

12 Kutiromi tu mintu' to mate, la kapua, Ia 
bitti” bendan dio olo isungan kapayungan 
iato, sia ba'tu pira-pira sura" dibungka”, 
sia dibungka' pole misa’ sura" senga’, 
iamo sura” katuoan: na mintu’ tu to mate 
iato, dipaolai salunna unturu' tu disura' 
lan mintu' sura' iato sitinaya mintu' 
penggauranna. 

13 Anna pasun nasangi tasik tu to 

mate lan, sia iatu kamatean sia lino to 
mate umpasun dukai tu to mate lan: 
anna pantan dipaolai salunna sitinaya 
penggauranna. 

14 Nadipembuangan tu kamatean sola 
lino to mate tama limbong api iato: 
iamote tu kamatean ma'penduanna: tu 
limbong api. 

15 Sia iake den tau tae’ nadiappa' tu 
sanganna disura' lan sura” katuoan, 
dipembuangan duka tama limbong api 
iato. 


Diona langi’ ba'ru sia lino ba'ru 


21:1-8 

1 Pakalan kutiro polemi tu langi’ 
2 1 ba'ru sia lino ba'ru, belanna iatu 
langi’ sia lino bunga'na lanna'mo, sia iatu 
tasik tae” dukamo. 
2 Kutiromi tu tondok maindan, Yerusalem 
ba'ru, songlo' dao mai suruga, dao mai 
Puang Matua, sakka' pakean susi misa' 
baine ma'kapa' umbeloi kalena, anna 
parannu tu muanena. 
3 Kurangimi misa” gamara kapua dao 
mai isungan kapayungan iato ma'kada 
nakua: Kilalai kumua iatu tendaNa 
Puang Matua nanii sola tolino, sia la 
torro Ia sisola tau iato mai, na tau iato 
mai mendadi taunNa, na Puang Matua 
Kalena la urrondongi. 
4Sia Ia la umpa'dii tu mintu' uai 
matanna tau iato mai, tae'mo anna 
la den kamatean ba'tu pote dibolong, 
ba'tu katumangiran ba'tu kamaparrisan 

tae” dukamo, belanna mintu’ tu apa 
pamulanna lanna' nasangmo. 

> Pakalan na iatu To unnisung dao 
isungan kapayungan iato, ma'kada 
Nakua: Tiroi, Kupopemba'ru nasang. 
Sia Nakuapa: Sura'i, belanna kada iate 
matappa' sia tonganna. 

6 Ma'kadami lako kaleku Nakua: 
Sundunmo. Akumote tu Alfa sia Omega, 
iamo pamulanna sia ma'katampakanna. 
latu to ma'rang la Kupairu' uai 
kalimbuang katuoan, tu tang dialli. 

7 Na iatu to patalo la umpomana' mintu' 
apa iate; Akumo la mendadi Puang 
Kapenombanna na ia la Kupoanak. 

8 Apa iatu to takuran sia to tang 
ma'patongan sia to megi'giran, sia 
mintu' to papatean, sia to ma'gau' sala, 
sia to patiro-tiro, sia to umpenombai 
deata sia mintu' to morang, iatu dalle'na 
la tama limbong tu umpodukku api sia 
solo’, iamo kamatean ma'penduanna. 


Diona Yerusalem ba'ru 


21:9-27 
9Saemi misa” tu malaeka' pitu tu 
mangka untoe pitu gori-gori nanii ponno 

pitu kamaparrisan ma'katampakanna, 
nama'kada lako kaleku nakua: Maiko, la 
kupatiroangko baine la ma'kapa', iamotu 
baineNa Anak domba. 

10 Nasolammi tu penaangku langngan 
misa” buntu kapua sia malangka, 

anna patiroanna' tu Yerusalem, tondok 
maindan, songlo' dao mai suruga lu dao 
mai Puang Matua. 

11 Nakabu' kamala'biranNa Puang Matua. 
latu arrangna susi parimata masu'lik 
allinna, susi parimata intan, malinnong 
susi kinang. 

12 Kebenteng kapua sia malangka', sia 
sangpulo dua babanganna, anna iatu 
mintu' babangan iato nanii sangpulo 
dua malaeka', sia mintu’ sanga disura' 
lako babangan iato, iamotu sanganna 
sangpulo dua suku to Israel. 

13 Dio rampe matallo tallu babangan, 

lu rekke tallu babangan, lu sau' tallu 
babangan, na lu rokko matampu' tallu 
babangan. 

14 Benteng tondok iato sangpulo dua 
parandanganna, nadisura' dao tu 
sanganna sangpulo dua rasulu'Na Anak 
domba. 

15 Tatu to umpa'kadaina' untoe pesuka”, 
iamo tekken bulaan, ussuka' tondok iato 
sia babanganna sia bentengna. 

16 Tatu tondok iato pada sappa, pada 
lambe'na, pada babana. Pesuka' iato 
nasukaranni tu tondok iato, sangpulo 
dua sa'bunna setadi: lambe'na babana 
na langka'na pada nasang. 

17 Sia nasuka' duka tu benteng tondok 
iato saratu’ patangpulo nna'pa' siku 
sukaran tolino, tu napopesuka' malaeka' 
iato. 

18 Tatu bentengna, parimata intan 
digaraga; sia tondok iato bulaan 
massang, susi sammin mase'rok. 

19 Mintu' parandanganna tondok iato 
dibeloi sanda rupanna parimata: 

latu parandangan bunga'na parimata 
intan, ma'penduanna parimata 

lasuri, ma'pentallunna ake’ pute, na 
ma'penna'pa'na samru', 

20 sia jatu ma'pellimanna unan, 

na ma'pennannanna ake' rarang, 

na ma'pempitunna pirusa', 

na ma'pengkaruanna arsa’, na 
ma'pengkaseranna parimata krisoli', na 
ma'pessangpulona parimata krisopra' na 
ma pessangpulo misanna ake' maido, 

na ma'pessangpulo duana parimata 
katubung. 

21 Tatu sangpulo dua babangan iato 
sangpulo dua mattiara: misa' mattiara 
digaraga misa' babangan. Na iatu batatta 
lan tondok iato bulaan massang susi 
sammin mase'rok. 

22Tae' kutiro tu banua kabusunganNa 
Puang Matua lan, belanna Puang 
Kapenomban, Umpoissan angge 
maritik sia Anak domba tu napobanua 
kabusungan. 

23 Tae’ namanggi' tu allo sola bulan 
unnarrangi tu tondok iato, belanna 
kamala'biranNa Puang Matua 
umpamasiangi sia Anak domba 
napopalita. 

24Na mintu' bangsa la lolang lan 
arrangna, sia mintu' datu lan lino la 
umbaa kamala'biranna tama tondok iato. 
2> Tatu babanganna tae’ nala ditutu’ len 
keallo, belanna tae’ nala urrandan lenni 
bongi. 

26 Tatu kamala'biranna sia 
napomarayanna mintu' bangsa la 
nabaa tau tama. 

27 Apa inang tae” anna la tama len 

tu apa maruttak, ba'tu to umpogau' 

pagi'giranna sia to ma'kada mo'rang, 
sangadinna ia manna tu to tisura' tu 
sanganna lan sura' katuoanNa Anak 
domba. 


Salu katuoan sia kayu katuoan 


22:1-5 

22 1 Napakitammo' misa” salu nanii 

uai katuoan, malino susi kinang 
lolong dio mai to” isungan kapayunganNa 
Puang Matua sia Anak domba. 
2|an tangnga lalan lan tondok iato sia 
patomalinna randanan salu iato den kayu 
katuoan, membua pessangpulo dua; 
bulanoi membuaoi, namintu' daunna 
napomondo mintu' bangsa. 
3 Tae’ ia tampak ropu dio: na iatu isungan 
kapayunganNa Puang Matua sia Anak 
domba la tongkon lan, sia mintu' taunNa 
la mengkaola lako Kalena, 
4 sia la untiro lindoNa, sia iatu sanganNa 
den dio kidena tau iato mai. 
> Tae'mo nala bongi len, sia tau iato 
mai tae' nala umpiang arrang palita 
sia arrang matallo, belanna Puang 
Kapenomban la unnarrangi, sia la 

ma'parenta tu tau iato mai tontong sae 
lakona. 


Diona kasaeanna Kristus 


22:6-17 
6 Nakuami lako kaleku: Mintu' kada 
iate matappa' sia tonganna. Iatu Puang 
Matua, Puangna mintu' penaanna nabi, 
ussuamo malaeka'Na umpakitanni 
mintu' taunNa tu apa tae' anna salai 
tang la dadi madoi'. 
7 Kilalai, la madoi'Na' sae. Maupa' tu to 
ungkaritutui mintu' kada pa'nubua' lan 
sura' iate. 
8 Akumo Yohanes tu urrangii sia untiroi 
tu mintu'na te. Iatongku rangimi sia 
kutiromi, tukku dukamo' umpenombai tu 
malaeka' umpakitan nasangna' tu mintu' 
apa iato. 
9 Nakuami lako kaleku: Da mususi to. 
Aku te padaki' taunNa Puang Matua, 
sia susi duka mintu' sangsiulurammu, 
nabi sia mintu'nato ungkaritutui mintu' 
kada lan sura' iate. Puang Matua Ia 
mupenombai. 

10 Nakuami lako kaleku: Da mumanda'i 
tu ca'na mintu' kada pa'nubua' lan sura' 
late, belanna iatu attunna mandappi'mo. 
11 Tatu to kelok, da'ito napatarru'i 
umpogau' kakelokanna, sia iatu to 
maruttak, da'ito anna samaruttak- 
ruttakna: na iatu to malambu' dai'to 
napatarru'i umpogau' kamalamburan, 
na iatu to masallo' da'ito anna 
sadipamasallo'-sallo'na. 

12 Kilalai, la saeNa' madoi', na iatu 
pepakkan dio mai Kaleku Kubaa len, 
dikua angKu papakkanni simisa'-misa'i 
tu tau sitinaya penggauranna. 

13 Akumote tu Alfa sia Omega. Bunga'- 
bunga'na sia Undi'-undi'na, Pamulanna 
sia Ma'katampakanna. 

14Maupa' tu mintu' to umbusukki 
bayu lamba'na, naurunganni den 
katongananna unnappa'i tu kayu 
katuoan iato, sia mentama tondok iato 
unnola babangan. 

15 Apa la salian rinding tu mintu' asu 
sia to patiro-tiro sia to ma'gau' sala, 
sia mintu' to papatean, sia mintu' 

to umpenombai deata, sia minda- 
minda tu ungkamali' kamo'rangan sia 
umparri-parrii. 


KADA OMBO' 22.16-19 86 


16 Akumote tu Yesu mangka ussua 
malaeka'Ku la ungkatottongi lako kalemi 
tu mintu' apa iate lan mintu' kombongan. 
Akumo tu una'na sia tarukna Daud, sia 
bintoen sulo melambi' pandala-dala. 

17 Ma'kadami tu penaa sola baine 
ma'kapa' nakua: MaiKomi! Sia iatu to 
urrangii, melo ke nakua dukai: MaiKomi! 
Na iatu to ma'rang, melo ke saei, sia 
minda-minda morai, melo ke natimbai tu 
uai katuoan tang dibaya'. 


Kada disedan sarong 


22:18-19 


18 Kusedan sarong lako mintu’ to urrangii 
tu kada pa'nubua' lan sura' iate, kumua 
iake denni tau urrangnganni tu kada iato, 
manassa la Narangnganni Puang Matua 
lako kalena te mintu' kamaparrisan 
disura' lan sura' iate: 

19 sia iake denni tau umpa'deanni pira tu 
kada lan sura' pa'nubua' iate, manassa 
la Napaputta Puang Matua tu taana dio 
mai kayu katuoan sia dio mai tondok 
maindan, susitu disura' lan sura' iate. 


KADA OMBO' 22.20-21 8/ 


Samparan kada sia 
pangandona rasulu' 


22:20-21 


20 Tatu To umpamanassai te mintu'na 
apa iate, Nakua ma'kada: Tonganna, la 
saeNa' madomi'. Amin, maimoKomi, o 
Puang Yesu! 

21 Anna pa'kamaseanNamora Puang Yesu 
urrondong mintu’ to masallo'. 


Sura! Madatu 

